
PURWAKANING DADI 


! Duking purwakala Ida Sang Hyang Widi 

Wasa ngwentenang akasa miwah pretiwi. 
2 Duk punika pretiwine durung marupa, samaliha 
kantun puyung. Ombak samudrane sane 
nglancah saluiring sane wenten, kantun kalikub 
antuk peteng dedet, tur Roh Ida Sang Hyang 
Widi Wasa anglayang ring duur toyane. ? Ida 
Sang Hyang Widi Wasa raris masabda sapuniki: 
“Wastu apang ada galang!”, irika raris wenten 
galang. “Galange punika kacingak becik antuk 
Ida Sang Hyang Widi Wasa, tur galange punika 
raris kapalasang saking petenge. ? Sane galang 
wastanin Ida: “Rahina”, tur sane peteng dedet 
wastanin Ida: “Wengi”. Irika raris wenten sore 
miwah semeng, punika rahina sane kaping pisan. 

6 Ida Sang Hyang Widi Wasa raris masabda 

sapuniki: “Wastu apang ada ambara di basan 
tengah yehe, buat malasang yehe ento.” 
Kenginan prasida kadi asapunika. Kadi asapunika 
Ida Sang Hyang Widi Wasa ngwentenang ambara, 
buat malasang toyane sane wenten ring sor 
klawan sane wenten ring duur ambarane punika. 
7 (1:6) 8 Ida Sang Hyang Widi Wasa ngwastanin 

ambara punika: “Langit”. Raris wenten sore 
miwah semeng, punika rahina sane kaping kalih. 

3 Ida Sang Hyang Widi Wasa malih masabda 
sapuniki: “Wastu sakancan yehe sabeten langit 
mapunduh dadi abesik, apanga ngenah tanahe 
ane tuh.” Raris prasida kadi asapunika. 19 Tanahe 
sane tuh punika raris wastanin Ida: “Pretiwi”, 
miwah sakancan toyane sane mapunduh punika 
wastanin Ida: “Segara”. Punika makasami 
kacingak becik antuk Ida Sang Hyang Widi 
Wasa. 11 Ida Sang Hyang Widi Wasa malih 
masabda sapuniki: “Wastu pretiwine numbuhang 
sawarnaning entik-entikan, soroh pala wija, 
muah soroh pala gantung.” Raris prasida 
kadi asapunika. 12 Pretiwine raris numbuhang 
sawarnaning entik-entikan, soroh pala wija, 
miwah soroh pala gantung. Punika makasami 
kacingak becik antuk Ida Sang Hyang Widi Wasa. 
13 Raris wenten sore miwah semeng, punika 
rahina sane kaping tiga. 

14 ida Sang Hyang Widi Wasa malih masabda 
sapuniki: “Wastu apang ada galang di ambarane, 
buat malasang lemah klawan petenge, buina 
apanga ia dadi tanda buat nyiriang pangawit 
dina, taun muah rerainane. 1? Buina apanga 
ia dadi galang di ambarane, buat ngalangin 
gumine.” Kenginan prasida kadi asapunika. t° Ida 
Sang Hyang Widi Wasa raris ngwentenang galang 

sane ageng kekalih. Sane agengan buat ngawawa 
rahina, miwah sane alitan buat ngawawa 
wengi. Daweg punika Ida taler ngwentenang 
bintang-bintang. 1” Galange punika makasami 
genahang Ida ring ambarane buat nyunarin 
jagate, 18 miwah ngawawa rahina lan wengine, 
tur malasang galang klawan peteng dedete. 
Punika makasami kacingak becik antuk Ida Sang 
Hyang Widi Wasa. 19 Raris wenten sore miwah 
semeng, punika rahina sane kaping pat. 

20 Ida Sang Hyang Widi Wasa malih masabda 
sapuniki: “Wastu apang ada sawatek gumatap- 
gumitip ane idup paseliwer di yehe, muah kedis 
ane pakeberber di ambarane.” 21 Kadi asapunika 
Ida Sang Hyang Widi Wasa ngwentenang sato 
segara sane ageng-ageng miwah saluiring soroh 
gumatap-gumitip sane urip tur paseliwer ring 
toyane, ping kalih sakancaning sarwa paksi. 
Punika makasami kacingak becik antuk Ida Sang 
Hyang Widi Wasa. 22 Ida Sang Hyang Widi Wasa 
tumuli ngamertanin ipun makasami, sapuniki 
sabdan Idane: “Pada endah-gumendahja iba 
buina ngancan ngliunangja, tur ebekinja yehe di 
pasihe, buina kedis-kedise masih apang ngancan 
liu di gumine.” 23 Raris wenten sore miwah 
semeng, punika rahina sane kaping lima. 

24 Ida Sang Hyang Widi Wasa malih masabda 
sapuniki: “Wastu gumine apang ngwetuang 

sawatek soroh ubuh-ubuhan muah sato alas 
gede-cenik.” Raris prasida kadi asapunika. 
25 Kadi asapunika Ida Sang Hyang Widi Wasa 
ngwentenang sawatek soroh ubuh-ubuhan 
miwah sato alas agung alit. Punika makasami 
kacingak becik antuk Ida Sang Hyang Widi Wasa. 
26 ida Sang Hyang Widi Wasa malih masabda 
sapuniki: “Ane jani Iraga lakar ngadakang manusa 
manut gambar muah palawatan Iragane, apanga 
ia mrentah gumine, sawatek bene di pasihe, 
sakancan kedise di ambarane, sawatek soroh 
ubuh-ubuhan muah sato alase gede-cenik.” 
27 Kadi asapunika Ida Sang Hyang Widi Wasa 
ngwentenang manusa sapaut ring gambar miwah 
palawatan Idane. Manusane punika kakardi 
lanang wadon. 28 Ida Sang Hyang Widi Wasa 
raris ngamertanin manusane punika, sapuniki 
sabdan Idane: “Endah-gumendahja kita, tur 
ebekinja gumine. Prentahja gumine, sawatek 
bene di pasihe, sakancan kedise di ambarane 
muah sawatek burone ane ada di gumine.” 2? Ida 
Sang Hyang Widi Wasa malih masabda sapuniki: 
“Iwasinja, sawatek pala wijane ane di gumine, 
muah sawatek pala gantunge, ento makejang 
paicayang Ulun teken kita, buat dadi dedaaran 
kitane. 3? Nanging pabuat sakancan satone di 
gumine, muah sawatek kedise di ambarane, 
ia icen Ulun padang muah kayu ane madon 

makadadi amah-amahanne.” Raris prasida kadi 
asapunika. 3! Ida Sang Hyang Widi Wasa raris 
nyingak saluiring sane sampun kardi Ida punika, 
sawiakti kalintang becik. Raris wenten sore 
miwah semeng, punika rahina sane kaping nem. 
2 1 Kadi asapunika akasa lan pretiwi, miwah 

sadagingipun makasami kapuputang. ? Ida 
Sang Hyang Widi Wasa muputang pakaryan 
Idane punika ring rahina sane kaping pitu. Tur 
ring rahina sane kaping pitu punika Ida mararian 
saking saluiring pakaryan Idane. 3 Ida Sang 
Hyang Widi Wasa raris ngamertanin rahina sane 
kaping pitu punika, tur kasuciang kadadosang 
rerainan, santukan ring rahinane punika Ida 
mararian saking sakancan pakaryan Idane. Kadi 
asapunika katuturanipun, akasa miwah pretiwine 
kawentenang. 


Taman Eden 


Duk Ida Sang Hyang Widi Wasa ngwentenang 
akasa miwah pretiwi, ? durung wenten entik- 
entikan ring jagate, samaliha ring tegale taler 
durung wenten tetumbuhan, santukan Ida Sang 
Hyang Widi Wasa durung nedunang sabeh ring 
jagate, samaliha durung wenten anak sane 
ngarap tanahe punika. ? Nanging wenten toya 
nrebes metu saking pretiwine, sane ngawinang 
tanahe beseg makasami. 

7 Sasampune punika Ida Sang Hyang Widi Wasa 
raris ngambil tanah tumuli karupayang dados 
manusa, song irungnyane tumuli kupin antuk 
angsengan urip, mawastu manusane punika raris 
murip. 

8 Sapanglanturipun Ida Sang Hyang Widi Wasa 
raris ngardi taman ring tanah Eden, ring tepi 
siring kangin. Manusane sane sampun rupayang 
Ida punika raris genahang Ida irika. ?Ida Sang 
Hyang Widi Wasa raris numbuhang kekayonan 
mawarni-warni, sane wohnyane ngenyudang 
manah tur becik buat kajengang. Ring basan 
tengah tamane punika wenten wit urip miwah 
wit pangweruhan indik becik miwah kaon. 

10 Ring Eden wenten tukad membah ngecokin 
tamane punika, tur saking irika tukade punika 
maparo dados patpat. 1! Tukade sane kaping 
pisan mawasta Pison, inggih punika tukad sane 
membah ngilehin jagat Hawila. 12 (Ring jagate 
punika wenten mas murni miwah minyak wangi 
sane wanginnyane angalub-alub, pingkalih 
sesocan sane mule-mule.) 13 Tukad sane kaping 
kalih mawasta Gihon sane membah ngilehin 
jagat Kuse. 14 Tukad sane kaping tiga mawasta 
Tigris, sane membah dangin jagat Asure. Tukad 
sane kaping pat mawasta Eprat. 

15 Ida Sang Hyang Widi Wasa tumuli ngambil 
manusane punika tur kagenahang ring tamane 

ring Eden, mangda dane ngarap tur miara 
tamane punika. 1? Irika Ida Sang Hyang Widi 
Wasa mapaica pituduh sapuniki ring imanusa: 
“Sakancan buah punyan kayune ane ada di 
tamane ene, dadi daar sakita karep kitane, 

17 nanging buah punyan kayu pangweruhan 
unduk melah muah jelene ento, ento tusing 
pesan dadi daar kita. Sawireh yen kita naar 
buahne ento, kala ditu sinah kita lakar mati.” 

18 [da Sang Hyang Widi Wasa malih masabda 
sapuniki: “Tusing melah yen manusane ento 
tuah padidina dogen. Ulun lakar ngaenang ia 
timpal ane cocok buat nulungin ia.” 1? Ida Sang 
Hyang Widi Wasa raris ngardi sawatek sato alas 
miwah paksi ring ambarane antuk tanah. Sato 
miwah paksi punika makasami raris bakta Ida 
ring ajeng manusane punika. Ida mapakayunan 
uning wasta punapike sane jaga wehin dane ring 
sato-sato miwah paksi-paksine punika. Tur wasta 
sane kawehin antuk imanusa ring saananing 
sato miwah paksine punika, punika makasami 
dados wastanipune. 29 Manusane punika raris 
ngwastanin sakancan sato miwah sakancan 
paksine. Nanging pabuat dane ngraga nenten 
wenten panggihin dane timpal sane cocok buat 
nulungin dane. 

21 |da Sang Hyang Widi Wasa raris ngawinang 
mangdane dane sirep aris. Rikala dane sirep, 

Ida Sang Hyang Widi Wasa raris ngambil salah 
tunggil galih igan danene. Genahe punika 
tumuli malih katekep antuk daging. 22 Antuk 
galih igane sane ambil Ida saking manusane 
punika, Ida Sang Hyang Widi Wasa ngardi anak 
istri, raris bakta Ida ka ajeng manusane punika. 
23 Manusane punika raris mabaos kadi asapuniki: 
“Nah, ene apa ia, anak ane patuh teken idewek, 
nah ento tulang ane uli tulang idewek, muah 
isi ane uli isin ideweke. Ia lakar kadanin anak 
luh, sawireh ia kajemak uli sig anake muani.” 
24 Punika awinanipun anake lanang nilar meme 
bapanipune, raris nunggil ring somahipune, 
ngantos ipun sareng kalih dados madewek 
tunggal. 

25 Manusane makakalih, inggih punika imanusa 
sareng rabin danene, sami pada malugas, 
nanging dane nenten rumasa kimud. 


Manusane tempal ring Ida 
Sang Hyang Widi Wasa 


1 Mungguing ring pantaran satone, sane 
3 sampun kakardi antuk Ida Sang Hyang Widi 
Wasa, iula punika sane pinih ririh tur pekel. lula 
raris matur ring anake istri punika, sapuniki: 
“Boyake Ida Sang Hyang Widi Wasa sampun 
ngandika kadi asapuniki: “Kita tusing dadi naar 

buah sakancan punyan kayune ane ada di tamane 
ene.'” 

2 Anake istri punika raris nyaurin iula sapuniki: 
“Sakancan buah punyan kayune ane ada di 
tamane ene dadi daar icang, ? sakewala buah 
punyan kayune ane di basan tengah tamane ene, 
ada pangandikan Ida Sang Hyang Widi Wasa buka 
kene: “Eda kita naar wiadin ngusud buahne ento. 
Yen kita ngusud wiadin naar, pedas kita lakar 
mati. ' ” 

4 Nanging atur iula ring anake istri punika, 
sapuniki: “Iratu nentenja jagi seda. ? Ida Sang 
Hyang Widi Wasa wikan, mungguing rikala iratu 
ngajengang wohe punika, panyingakan iratune 
jaga cedang, tur iratu jaga dados pateh sakadi 
Ida Sang Hyang Widi Wasa, uning ring paindikan 
sane becik miwah sane kaon.” 

6 Rikala anake istri punika nyingak, mungguing 
woh tarune punika becik kajengang tur asri 
pakantenanipun, samaliha tarune punika 
kalintang nudut kayun, santukan pacang 
ngawinang wicaksana, dane tumuli ngalap woh 
punika, raris kajengang. Rabin danene taler 
katurin, punika awinan rabin danene taler sareng 
ngajengang wohe punika. 7 Riwau sang kalih 
ngajengang wohe punika, panyingakannyane 
raris cedang. Irika dane raris pada uning, 

mungguing dane pada malugas. Dane raris 
mikpik daun aa pabuat kanggen wastra. 

8 Rikala rahinane sampun dayuh, sang kalih 
raris mireng klesegan pamargin Ida Sang Hyang 
Widi Wasa ring tengah tamane punika. Imanusa 
sareng rabin danene tumuli nyingidang raga 
saking ayun Ida Sang Hyang Widi Wasa. Dane 
masingidan ring pantaran pepayonane ring 
tengah tamane punika. ? Nanging Ida Sang 
Hyang Widi Wasa ngesengin imanusa, sapuniki 
pangandikan Idane: “Dijake kita?” 

10 Dane raris matur sapuniki: “Rikala titiang 
miragi Palungguh IRatu rauh ring tamane puniki, 
titiang rumasa ajerih tur kemad santukan titiang 
malugas. Punika awinanipun titiang masingidan.” 

11 ida Sang Hyang Widi Wasa raris masabda 
sapuniki: “Nyenke ane suba ngorahin kita, 
mungguing kita malalung? Apake kita suba naar 
buah kayune ane tombang Ulun ento?” 

12 Manusane punika raris matur sapuniki: 
“Anake istri paican Palungguh IRatu ring titiang 
puniki, ipun sane ngwehin titiang woh punika, 
raris tunas titiang.” 

13 |da Sang Hyang Widi Wasa raris masabda 
ring anake istri punika, sapuniki: “Ngudiang dadi 
kita nyalanang ane buka keto?” Atur anake istri 
punika sapuniki: “lula punika sane ngapus titiang, 
mawinan wohe punika tunas titiang.” 

Ida Sang Hyang Widi Wasa nibakang pasisip 


14 ida Sang Hyang Widi Wasa raris masabda ring 
iula sapuniki: “Sawireh buka keto pakardin ibane, 
iba temah Ulun di pantaran burone makejang. 
Iba lakar ngloso aji basang ibane, tur buk lakar 
dadi amah-amahan ibane saumur idup ibane. 

15 Ulun lakar ngadakang pasatron di pantaran iba 
kalawan anake luh ene, katurunan ibane kalawan 
katurunan anake luh ene. Katurunan anake luh 
ene lakar ngencak tenggek ibane, muah iba lakar 
nyotot tunggak batisne.” 

16 |da Sang Hyang Widi Wasa masabda ring 
anake istri punika, sapuniki: “Di kalan kitane 
beling, Ulun lakar ngaenang kita pakewuh ane 
gede. Di kalan kitane nglekadang pianak, ditu 
kita lakar sakit kalara-lara. Nanging yadian buka 
keto, kita tan mari lakar kasemaran teken somah 
kitane, tur ia lakar mrentah kita.” 

17 Ida raris masabda ring anake lanang punika 
sapuniki: “Sawireh kita suba nuutang munyin 
kurenan kitane, tur naar buah kayu ane suba 
tombang Ulun naar, ento awanan tanahe kena 
temah uli krana kita. Saumur idup kita, kita lakar 
tuyuh ngalih pangupa jiwan kitane. 18 Tanahe 
lakar numbuhang bet muah ketket, tur sarwa 
entik-entikan di tegale ane dadi dedaaran kitane. 
19 Aji mesuang peluh kita lakar muponin pangupa 

jiwan kitane, kanti kita mabalik buin dadi tanah, 
sawireh uli ditu kawit kitane. Sawireh kita 
malakar aji tanah, ento krana kita lakar mabalik 
dadi tanah.” 

20 Manusane punika raris marabin rabin 
danene: “Hawa”, santukan dane dados ibun 
sawatek manusane sami. 2! Ida Sang Hyang Widi 
Wasa tumuli ngardi pangangge antuk blulang 
sato pabuat imanusa miwah rabin danene, tur 
sang kalih raris kasalukin pangangge. 


Dane Adam miwah rabin danene 
katundung saking Taman Eden 


22 Ida Sang Hyang Widi Wasa raris masabda 
sapuniki: “Ane jani manusane ento suba dadi 
buka salah tunggal di pantaran Iragane, nawang 
jele melah. Edaja ia kanti nyujuh tur ngalap 
muah naar buah punyan idupe ento, apang eda 
ia idup salawas-lawasne.” 23 Ida Sang Hyang 
Widi Wasa raris nundung dane saking Taman 
Eden, mangda dane ngarap tanah, santukan 
mula saking tanah kawit danene. 24 Ida nundung 
manusane punika, tur ring sisi kangin Taman 
Edene punika Ida Sang Hyang Widi Wasa raris 
ngenahang makudang-kudang malaekat sane 
ngagem pedang ngendih sroat-sroet, buat nyaga 
margine sane ngungsi wit uripe punika. 

Dane Kain miwah Dane Habel 


1 Sasampune punika Dane Adam raris 

matemu semara ring Dane Hawa, rabin 
danene. Dane Hawa raris mobot, tumuli 
ngembasang putra lanang. Dane raris mabaos 
sapuniki: “Tiang suba maan pianak muani uli 
krana pitulungan Ida Sang Hyang Widi Wasa.” 
Punika awinanipun putrane kaparabin Kain. 
2 Sapanglanturipun dane malih ngembasang 
putra, rain Dane Kain, kaparabin Habel. Dane 
Habel ngubuh kambing miwah biri-biri, nanging 
pakaryan Dane Kain mamacul. 3 Sasampune 
maletan makudang-kudang masa, Dane Kain raris 
ngaturang apahan saking pamupon tanahnyane 
ring ayun Ida Sang Hyang Widi Wasa, makadados 
aturan ring Ida. 4Dane Habel taler ngaturang 
aturan marupa panak biri-biri asiki sane lekad 
pinih dumun. Panak biri-birine katampah raris 
kapilihin dagingne sane pinih becik, kanggen 
aturan. Ida Sang Hyang Widi Wasa ledang 
pisan nrima Dane Habel miwah aturan danene. 
3 Nanging Ida nenten ledang nrima Dane Kain 
miwah aturan danene. Punika awinanipun Dane 
Kain raris duka pisan ngantos prarain danene 
ucem. ê Ida Sang Hyang Widi Wasa raris masabda 
ring Dane Kain, sapuniki: “Kenken dadi kita 
pedih tur sebeng kitane mrengut? ' Yening kita 

mapagawe ayu, sinah sebeng kitane lakar bingar. 
Nanging yening kita tusing mapagawe ayu, 
dosane suba ngepet singse kita. la dot pesan 
mrentah kita, nanging kita patut ngalahang ia.” 

8 Dane Kain tumuli mabaos ring Dane Habel, 
arin danene, sapuniki: “Jalanja iraga ka tegale!” 
Risedek sang kalih wenten ring tegale, tan 
pasamodana Dane Kain jeg nglempag Dane 
Habel, ngraris kasedayang. 

9 Ida Sang Hyang Widi Wasa raris masabda ring 
Dane Kain sapuniki: “Dijake adin kitane, | Habel?” 
Atur danene sapuniki: “Titiang nenten uning. 
Punapike titiang puniki dados pangempun adin 

titiange?” 

10 Ida malih masabda sapuniki: “Apake ane suba 
laksanayang kita ene? Getih adin kitane ento 
ngeling masesambatan teken Ulun uli di tanahe. 
11 Ane jani kita kena temah. Kita tusing buin dadi 
pamacul, sawireh tanahe suba ngisep getih adin 
kitane ane matiang kita. 12 Yen kita ngarap tanah, 
tanahe ento tusing lakar mesuang pamupon ane 
amun benehne. Kita lakar ngumbara tur tusing 
ngelah umah di gumine.” 

13 Dane Kain raris matur ring Ida Sang Hyang 
Widi Wasa sapuniki: “Pasisip titiange punika 
kalintang abot, kantos nenten sida antuk 
titiang negen. 14 Sane mangkin Palungguh 
IRatu nundung titiang saking tanahe puniki, tur 

titiang jaga doh saking ayun Palungguh IRatu. 
Titiang jaga ngumbara tur nenten maderbe 
umah ring jagate. Samalihipun sapasiraja sane 
jaga kacunduk ring titiang sinah ipun jaga 
ngamademang titiang.” 

15 Ida Sang Hyang Widi Wasa malih masabda 
ring dane sapuniki: “Singja buka keto. Nyenja ane 
ngamatiang kita, ia lakar nampi pangwales kanti 
tikel ping pitu.” Ida Sang Hyang Widi Wasa raris 
nagingin pinget ring ragan Dane Kain, mangda 
dane sampunang kasedayang antuk anake sane 
kacunduk ring dane. 1? Dane Kain tumuli kesah 
saking ayun Ida Sang Hyang Widi Wasa, raris 
jenek malinggih ring Nod ring dangin tanah 
Edene. 


Katurunan Dane Kain 


17 Dane Kain raris matemu semara ring rabin 
danene. Rabin danene tumuli mobot, raris 
ngembasang Dane Henoh. Sasampune punika, 
Dane Kain raris ngwangun satunggiling kota, tur 
kotane punika wastanin dane: Henoh, sakadi 
parab okan danene. 18 Dane Henoh raris maputra 
Irad, tur Dane Irad maputra Mehuyael tur Dane 
Mehuyael maputra Metusael miwah Dane 
Metusael maputra Lameh. 19 Dane Lameh madue 
rabi kekalih, sane adiri mapesengan Ada, sane 
lianan mapesengan Sila. 20 Dane Ada maputra: 

Yabal, sane dados leluur anake sane makemah 
ring tegale saha mubuh-ubuhan. 2! Rain danene 
mapesengan Yubal, sane dados leluur anake sane 
nabuh rebab miwah suling. 22 Dane Sila taler 
maputra, inggih punika Tubal-Kain, sane dados 
leluur pande temaga miwah pande besine. Rain 
Dane Tubal-Kain sane istri, mapesengan Naama. 

23 Dane Lameh raris mabaos ring rabin 
danene makakalih, sapuniki: “Ada muah Sila, 
padingehangja munyin beline: Ih parasomah 
Lamehe, padingehangja raos beline ene. Beli 
suba ngamatiang anak muani adiri, ulihan ia 
natunin beli. Beli ngamatiang anak truna adiri, 
ulihan ia nglempag beli kanti beseh. 24 Sawireh 
yen Dane Kain patut kawalesang tikel ping pitu, 
sasajaane Lameh patut kawalesang tikel ping 
pitung dasa pitu.” 


Dane Set miwah Dane Enos 


25 Dane Adam malih matemu semara ring rabin 
danene, tumuli ngembasang putra lanang adiri. 
Rabin danene raris mabaos sapuniki: “Ida Sang 
Hyang Widi Wasa suba mapaica rare lenan teken 
tiang, makadadi silur icening Habel, ane suba 
matianga baan | Kain.” Punika awinanipun rare 
punika kapesengin Set. 28 Dane Set taler maputra 
lanang adiri, tur anake alit punika kaparabin 

Enos. Duk punika anake ngawitin nyungsung tur 
nyambat parab Ida Sang Hyang Widi Wasa. 


Katurunan Dane Adam 
(1Bab. 1:1-4) 


1 Puniki babad katurunan Dane Adam. 

(Ritatkala manusane punika kawentenang 
antuk Ida Sang Hyang Widi Wasa, dane 
kakardi sapaut ring Ida Sang Hyang Widi Wasa. 
2 Dane kakardi lanang miwah wadon, Ida 
Sang Hyang Widi Wasa ngamertanin dane, tur 
kicen pesengan: “Manusa”.) ? Sasampun Dane 
Adam mayusa satus tigang dasa warsa, dane 
maputra lanang adiri sane sapaut ring warna 
miwah pangadeg danene, raris kapesengin Set. 
4 Sasampune maputra Set, Dane Adam kantun 
nyeneng malih domas warsa, tur dane maputra 
lanang miwah wadon. ? Dadosipun yusan Dane 
Adam makasami sangang atus tigang dasa warsa, 
raris dane seda. 

6 Sasampune Dane Set mayusa satus lima 
warsa, dane maputra Enos. ' Sasampun dane 
maputra Enos dane kantun nyeneng malih 
domas nanggu pitung warsa, tur dane madue 
putra lanang miwah wadon. 3 Dadosipun Dane 
Set mayusa sangang atus roras warsa, raris dane 
seda. 

9 Sasampune Dane Enos mayusa sangang dasa 
warsa, dane maputra Kenan. 19 Sasampune dane 
maputra Kenan, dane kantun nyeneng malih 
domas nanggu limolas warsa, tur dane maputra 
lanang miwah wadon. 1! Kenginan yusan Dane 
Enos sangang atus nanggu limang warsa, raris 
dane seda. 

12 Sasampune Dane Kenan mayusa pitung 
dasa warsa, dane maputra Mahalaleel. 13 Dane 
kantun nyeneng malih domas petang dasa 
warsa, tur dane maputra lanang miwah wadon. 
14 Dadosipun yusan Dane Kenan sangang atus 
nanggu dasa warsa, raris dane seda. 

15 Sasampune Dane Mahalaleel mayusa 
nem dasa lima warsa, dane maputra Yared. 

16 Sasampune dane maputra Yared, dane kantun 
nyeneng malih domas nanggu tigang dasa 
warsa, tur dane maputra lanang miwah wadon. 
17 Dadosipun yusan Dane Mahalaleel domas 
sangang dasa lima warsa, raris dane seda. 

18 Sasampune Dane Yared mayusa satus 
nem dasa kalih warsa, dane maputra Henoh. 

19 Sasampune dane maputra Henoh, dane kantun 
nyeneng malih domas warsa, tur dane maputra 
lanang miwah wadon. 20 Dadosipun Dane Yared 
mayusa sangang atus nem dasa kalih warsa, raris 
dane seda. 

21 Sasampune Dane Henoh mayusa nem 
dasa lima warsa, dane maputra Metusalah. 

22 Sasampune punika Dane Henoh kantun 
nyeneng tigang atus taun tur tan mari astiti bakti 
ngiring Ida Sang Hyang Widi Wasa, samaliha dane 
maputra malih sane lianan. 23 Dane nyeneng 365 
taun suenipun. 24 Santukan Dane Henoh astiti 
bakti ring Ida Sang Hyang Widi Wasa dane raris 
pralina, santukan dane kambil antuk Ida Sang 
Hyang Widi Wasa. 

25 Sasampune Dane Metusalah mayusa satus 
wulung dasa pitu warsa, dane maputra Lameh. 
26 Sasampune dane maputra Lameh, dane kantun 
nyeneng malih pitung atus wulung dasa kalih 
warsa, tur dane maputra lanang miwah wadon. 
27 Dadosipun yusan Dane Metusalah sangang 
atus nem dasa sia warsa, raris dane seda. 

28 Sasampune Dane Lameh mayusa satus 
wulung dasa kalih warsa, dane maputra lanang 
adiri. 29 Dane Lameh raris mabaos sapuniki: 
“Rarene ene lakar nglipurang iraga sajeroning 
iraga ngarap gegaene ane kaliwat abot, di tanahe 
ane suba katemah baan Ida Sang Hyang Widi 
Wasa.” Punika awinannya rarene punika raris 
kapesengin Nuh. 3? Sasampune dane maputra 
Dane Nuh, dane kantun nyeneng malih limang 
atus sangang dasa lima warsa, tur dane maputra 
lanang miwah wadon. 3? Dadosipun, yusan Dane 

Lameh pitung atus pitung dasa pitu warsa, raris 
dane seda. 

32 Sasampun Dane Nuh mayusa limang atus 
warsa, dane maputra Sem, Ham miwah Yapet. 


Kadurakanipun imanusa 


1 Ritatkala manusane maweweh-weweh 
6 akehipun ring jagate, ipun pada maderbe 
pianak luh-luh. 2 Paraputran Widine nyingak 
pianak manusane sane luh-luh punika wiakti 
sami pada ayu, raris ipun kambil kanggen rabi, 
manut sane kasenengin. ? Ida Sang Hyang Widi 
Wasa tumuli masabda sapuniki: “Ulun tusing 
lakar nglugrain manusane idup salawas-lawasne, 
sawireh manusane ento mawak sekala. 
Tuuhnyane lakar tuah satus duang dasa tiban 
dogen.” * Duk masane punika wenten jadma 
sakadi raksasa ring jagate, kadi asapunika taler 
sasampun masane punika. Jadmane punika 
katurunan saking patemon paraputran Widine 
klawan pianak manusane sane luh-luh punika. 
Katurunannyane punika dados anak sane gagah 
prakasa miwah kabinawa saking purwakala. 

5 Ritatkala Ida Sang Hyang Widi Wasa ngaksi, 
mungguing kadurakan manusane kalintang 
ageng ring jagate, miwah sakancan pepinehipune 
tansah ngwetuang kadrowakan kewanten, ® irika 
Ida Sang Hyang Widi Wasa rumasa pariselsel 

ring kayun, santukan Ida sampun ngardi manusa 
ring jagate tur paindikane punika sawiakti 
ngawinang sungsut pakayunan Idane. ” Irika Ida 
Sang Hyang Widi Wasa masabda sapuniki: “Ulun 
lakar nyirnayang manusa ane suba adakang Ulun 
ento. Aketo masih sakancan kedise, sawireh 
Ulun marasa pariselsel, suba ngadakang ia ajaka 
makejang.” 8 Nanging Dane Nuh kaledangin 
antuk Ida Sang Hyang Widi Wasa. 


Katurunan Dane Nuh 


9 Sapuniki katuturan katurunan Dane Nuh. 
Sapanyeneng Dane Nuh, dane punika anak sane 
patut tur tan paceda, samaliha astiti bakti ring Ida 
Sang Hyang Widi Wasa. Dane madue putra tetiga, 
inggih punika: Sem, Ham miwah Yapet. 10 (6:9) 
11 Ring ayun Ida Sang Hyang Widi Wasa, jagate 
punika sampun kalintang rusak, samaliha kalikub 
antuk kawirosan. 12 Ida Sang Hyang Widi Wasa 
tumuli nyingak jagate punika, sawiakti kalintang 
rusak, santukan manusane sami mambek dura 
cara ring jagate. 

13 Ida Sang Hyang Widi Wasa raris masabda 
ring Dane Nuh sapuniki: “Ulun suba ngamastiang 
lakar mancut urip sakancan manusane, sawireh 
gumine suba kabekin baan kawirosannyane. 

14 Kema gaenang iban kitane kapal aji kayu ane 
melah. Kapale ento patut gae kita marong- 

rongan, buina dempulja kapale ento uli sisi muah 
uli tengah. 2? Sikut kapale ento, kene: Lantangne 
satus telung dasa telu meter, linggahne dualikur 
meter, muah tegehne telulas meter. 18 Gaenang 
kapale ento raab, tur tumanang apang enu ada 
embang sawatara petang dasa pat sentimeter 
uli diraabne klawan bibih kapale. Buina isinin 
jelanan di samping kapale. Gaenang kapale 
ento dek telung terap, nah ento: beten, di 
tengah muah baduur. t Sawireh sasajaane 
Ulun lakar ngadakang blabar agung nglikub 
gumine, buat nyirnayang sawatek ane idup. 
Sawatek ane mangkihan di gumine lakar mati. 
18 Nanging Ulun mabudi ngadakang prajanjian 
teken kita. Macelepja kita ka tengah kapale, 
nah ento kita muah pianak somah kitane, 
muah mantu-mantun kitane. 1 Uli pantaran 
sakancan ane idup, sakancan ane mangkihan, 
ento makejang patut aba kita apasang-apasang, 
luh muah muani ka tengah kapale ento, apanga 
ia pada enu idup bareng-bareng teken kita. Uli 
pantaran sakancan soroh kedis muah sakancan 
soroh burone di gumine, ento makejang patut 
pada teka sig kitane apasang-apasang, apanga ia 
pada enu idup. 2? (6:19) 21 Abaang iban kitane 
bekel ane dadi daar, buat lakar anggon dedaaran 
kitane muah amah-amahan ingon-ingone ento 
makejang.” 22 Dane Nuh nglaksanayang saluiring 

paindikan sane kapituduhang antuk Ida Sang 
Hyang Widi Wasa, ring dane. 


Blabar agung 


7 1 Ida Sang Hyang Widi Wasa raris masabda 
ring Dane Nuh, sapuniki: “Macelepja kita 

ka tengah kapale ajak sapakurenan kitane 
makejang, sawireh tuah kita dogen ane mawak 
patut di pantaran manusane ene. 2 Uli sakancan 
burone ane suci, patut aba kita suang-suang 
pitung pasang, nanging uli sakancan burone 
ane leteh, tuah apasang suang-suang. 3 Aketo 
masih sakancan kedise, patut aba kita pitung 
pasang suang-suang, apanga enu ada nyahane di 
gumine. 4 Sawireh buin pitung dina Ulun lakar 
ngulungang ujan ka gumine petang dasa lemeng 
makelonne. Ulun lakar nyirnayang sakancan ane 
ada di gumine, ane suba adakang Ulun.” ? Dane 
Nuh tumuli nglaksanayang sapatitah Ida Sang 
Hyang Widi Wasa. 

6 Duk blabar agunge nempuh jagate punika, 
Dane Nuh mayusa tigang atak warsa. ” Buat 
ngelidin blabar agunge punika, Dane Nuh 
kasarengin antuk rabi miwah oka-okan danene, 
miwah mantu-mantun danene, sami pada 
ngranjing ka kapale. 3 Saking sakancan burone 
sane suci miwah sane leteh, saking sakancan 
paksine miwah satone ring jagate, ? sami pada 

rauh apasang-apasang, maranin Dane Nuh 
ka tengah kapale, sakadi sane kapituduhang 
antuk Ida Sang Hyang Widi Wasa ring dane. 
10 Sasampune maletan pitung rahina, blabar 
agunge raris rauh nglikub jagate. 

11 Ritatkala Dane Nuh mayusa tigang atak 
warsa, nuju tanggal pitulas sasih sane kaping 
kalih, klebutan toyane ring sawang segarane 
sami pada nglebus, miwah sakancan pangempel 
toyane ring langite sami pada mabukak. 12 Raris 
wenten sabeh bales pisan nglikub jagate petang 
dasa rahina suenipun. 13 Duk rahinane punika 
Dane Nuh ngranjing ka tengah kapale, kasarengin 
antuk Dane Sem, Ham miwah Yapet, inggih 
punika paraputran danene, miwah rabin danene, 
pingkalih mantu-mantun danene makatetiga. 

14 Kadi asapunika taler sawatek soroh sato 
alase, sawatek soroh ingon-ingone agung alit, 
miwah sawatek sarwa paksine, 1° sawatek 

sane murip miwah mangkihan, sami pada rauh 
apasang-apasang maranin Dane Nuh ka tengah 
kapale punika, 18 sakadi sane kapituduhang 
antuk Ida Sang Hyang Widi Wasa ring Dane Nuh. 
Sasampun Dane Nuh wenten ring tengah kapale 
Ida Sang Hyang Widi Wasa raris nutup jelanan 
kapale saking sisi. 

17 Petang dasa rahina suenipun blabar agunge 
punika nglikub jagate. Toyane punika mebet tur 

ngangkabang kapale punika, ngantos kapale 
kambang. 18 Rikala toyane sayan ngagengang, 
kapale punika raris kumambang ring duur 
toyane. 19 Toyane punika kalintang ageng 

pisan mebetipune nglikub jagate, ngantos 
gunung-gununge sane tegeh sasoring akasa 
sami pada kelem. 2? Toyane kantun ngagengang 
kewanten, kantos pitung meter tegehipun 
saking muncuk-muncuk gununge punika. 21 Raris 
sawatek sane murip, sane wenten ring jagate 
inggih punika sarwa paksi, ingon-ingon, sato 
miwah manusane, makasami pada padem. 

22 Sawatek sane mangkihan saking cunguhipune, 
sane wenten ring daatan, sami pada padem. 

23 Kadi asapunika Ida Sang Hyang Widi Wasa 
nyirnayang saananing sane wenten ring jagate, 
inggih punika manusa, sato miwah sarwa 
paksine. Makasami sirnayang Ida saking jagate. 
Wantah Dane Nuh miwah sawatek sane ajak 
dane ring tengah kapale punika sane kantun 
murip. 2 Toyane punika nglikub jagate karobelah 
rahina suenipun. 


Blabar agunge mararadan 
1 Ida Sang Hyang Widi Wasa raris eling ring 
Dane Nuh, miwah ring sakancan sato alas 
miwah ingon-ingon sane sareng-sareng ring 
dane ring tengah kapale punika. Ida tumuli 

ngwentenang angin mampeh ring jagate, kantos 
toyane punika aad. * Sakancan klebutan toyane 
ring sawang segarane miwah sakancan toyane 
saking langite sami pada katutup, sabehe wusan, 
3tur toyane sayan aad ring jagate. Sasampune 
langkung ring karobelah rahina, toyane sampun 
aad pisan. 4Ring tanggal pitulas, sasih sane 
kaping pitu, kapale punika raris kampih ring 
Pagunungan Ararat. ? Toyane punika sayan aad, 
tur ring tanggal siki sasih sane kaping dasa, 
pucak-pucak gununge raris pada kanten. 

6 Sasampune langkung petang dasa rahina, 
Dane Nuh raris ngampakang jendelan kapale 
punika. ' Dane tumuli nglebang paksi guak 
asiki. Paksine punika nenten mawali nanging 
makeber milehan, ngantos toyane nyat ring 
jagate. 8 Wusan punika dane raris nglebang paksi 
dara asiki, buat nureksain, punapike toyane 
sampun aad ring jagate. ? Nanging paksi darane 
punika nenten polih genah mencegan, mawinan 
ipun mawali maranin Dane Nuh ring tengah 
kapale, santukan jagate makasami kantun kalikub 
antuk toya. Dane Nuh tumuli ngenjuhang tangan 
danene, saha ngejuk paksine punika, kabakta 
ka tengah kapale. 10 Dane nyantosang malih 
pitung rahina suenipun. Sasampune punika, 
paksine raris lebang dane malih saking kapale. 
11 Nyoreang paksi darane punika mawali maranin 


PURWAKANING DADI 8.12-19 27 


Dane Nuh tur bungutipune nangal daun saitun 
sane lumlum. Saking paindikane punika Dane Nuh 
mrasidayang uning, mungguing toyane sampun 
mararadan ring jagate. 12 Sapanglanturipun, 
malih dane nyantosang pitung rahina suenipun. 
Wusan punika paksi darane punika malih lebang 
dane, nanging paksine punika nenten mawali 
malih ring dane. 

13 Ring tanggal siki, sasih sane kaping pisan, 
rikala Dane Nuh mayusa tigang atak nanggu 
asiki warsa, toyane sampun nyat ring jagate. 
Dane Nuh tumuli ngungkab tutup kapale punika 
sambilang dane macecingak. Irika sinah antuk 
dane mungguing jagate sampun ngawitin tuh. 

14 Ring tanggal pitulikur sasih sane kaping kalih, 
jagate sampun tuh pisan. 

15 Ida Sang Hyang Widi Wasa raris masabda ring 
Dane Nuh sapuniki: 18 “Pesuja kita ajak kurenan 
muah pianak-pianak kitane muah mantu-mantun 
kitane uli di kapale ento. 17 Aketo masih sakancan 
burone muah sarwa kedise, makejang tunden 
pesu uli di kapale, apanga ia endah-gumendah 
pasrambiah di gumine.” 18 Dane Nuh raris medal 
saking kapale, kasarengin antuk rabi, oka-oka 
miwah mantu-mantun danene. 19 Sawatek sato 
miwah sakancan paksine, manut sorohnyane, 
sami pada medal saking kapale punika. 

Dane Nuh ngaturang aturan 


20 Irika Dane Nuh raris makarya pamorboran 
aturan pabuat Ida Sang Hyang Widi Wasa. 
Saking pantaran satone sane suci, miwah 
saking pantaran paksine sane suci, ambil dane 
makudang-kudang ukud, raris aturang dane ring 
ayun Ida Sang Hyang Widi Wasa, ring genah 
pamorboran aturane punika. 21 Ritatkala Ida 
Sang Hyang Widi Wasa ngambu aturan sane 
miik punika, Ida raris mapikayun ring pakayunan 
Idane, kadi asapuniki: “Ulun tusing lakar buin 
nemah gumine uli krana laksanan manusane, 
yadian ia ngwetuang paundukan ane jaat uli di 
kenehne, uli ia mara lekad. Buina Ulun tusing 
lakar buin nyirnayang sakancan ane idup, buka 
ane suba laksanayang Ulun. 22 Sanun gumine 
ene, tusing lakar suud-suud ada masan mamula 
muah manyi, masan dingin muah masan panes, 
masan ujan muah masan endang, lemah muah 
peteng.” 


Prajanjian Ida Sang Hyang 
Widi Wasa marep ring Dane Nuh 


1 Ida Sang Hyang Widi Wasa raris ngamertanin 

Dane Nuh miwah oka-okan danene. Irika Ida 
masabda ring dane sareng sami kadi asapuniki: 
“Endah-gumendah tur sayan ngliunangja, 

ebekinja gumine. ? Sawatek burone di gumine 
muah sakancan kedise di ambarane, muah 
sakancan gumatap-gumitipe ane ada di gumine, 
muah sakancan bene di pasihe, makejang lakar 
pada takut tur jejeh ngetor marep teken kita, tur 
ia makejang kaserahang teken kita. 3 Sakancan 
gumatap-gumitipe ane idup, lakar dadi dedaaran 
kitane. Ento makejang suba paicayang Ulun 
teken kita, buka Ulun suba maicayang sakancan 
entik-entikane ane gadang lumlum teken kita. 

4 Sakewala eda pesan kita naar daging ane enu 
misi getih di tengahne. Sawireh angkihane ento 
ada di getihne. ? Yening ada anak ngamatiang 
jlema, ia lakar kasisipang. Ulun lakar ngamatiang 
sakancan burone ane ngamatiang manusa. 

6 Nyenja ane ngamatiang jlema ia masih lakar 
matiang anak, sawireh manusane ento kakardi 
baan Ida Sang Hyang Widi Wasa satinut teken 
gambar muah palawatan Idane ngraga. 

7 Kita ene patut endah-gumendah tur sayan 
ngliunang apanga katurunan kitane ngebekin 
gumine.” 

8 Ida Sang Hyang Widi Wasa tumuli masabda 
ring Dane Nuh miwah oka-okan danene sane 
nyarengin dane irika, sapuniki: ? “Ane jani Ulun 
ngadakang prajanjian teken katurunan kitane, 
10 muah teken sawatek ane idup, sakancan 
kedis, muah sakancan burone, sawatek ane ajak 

kita pesu uli kapale ento. 1! Ulun ngadakang 
prajanjian teken kita makejang, nah ento ngawit 
uli jani tusing ada buin blabar agung ane lakar 
nyirnayang sawatek ane idup, buina tusing ada 
buin blabar agung ane lakar nguugang gumine. 
12 Makadadi painget prajanjian ane adakang 
Ulun teken kita, muah teken sakancan ane idup, 
ane bareng-bareng teken kita, turun-temurun 
salawas-lawasne, 13 Ulun mentang bantang 
panah Ulune di ambarane. Ento makadadi 
painget prajanjian Ulune teken gumine. 14 Yen 
Ulun ngadakang mega di langite, tur bantang 
panahe ento ngenah di ambarane, 1° Ulun lakar 
inget teken prajanjian ane suba adakang Ulun 
teken kita muah teken sawatek ane idup, tur 
yehe tusing buin dadi blabar agung nyirnayang 
sawatek ane idup. 18 Yen bantang panahe ento 
ngenah di megane, Ulun lakar nyingak bantang 
panahe ento, tur Ulun lakar inget teken prajanjian 
Ulun ane langgeng, nah ento, prajanjian Ida Sang 
Hyang Widi Wasa marep teken sawatek ane 
idup, sawatek ane ada di gumine. 1” Ento ane 
makadadi painget prajanjian ane adakang Ulun 
marep teken sakancan ane ada di gumine.” 


Dane Nuh miwah oka-okan danene 


18 Paraputran Dane Nuhe sane medal saking 
kapale punika, inggih punika Dane Sem, Ham 

miwah Yapet. (Dane Ham punika dados ajin dane 
Kanaan.) 19 Makatetiga punika okan Dane Nuh, 
tur saking sang tiga punika wetu jadmane sane 
ngebekin jagate sami. 

20 Dane Nuh dados anak tani. Dane sane 
pangawit makarya abian anggur. 21 Sasampune 
dane nginum anggur, dane tumuli punyah, tur 
dane sirep malugas ring pondok danene. 22 Dane 
Ham, ajin dane Kanaan, ngaksi pranan ajin 
danene raris dane nyritayang indike punika ring 
semeton danene makakalih, sane wenten ring 
jabaan. 23 Dane Sem miwah Yapet tumuli ngambil 
wastra tur kakeberang ring palan danene sareng 
kalih, raris dane mamargi makirig tur ngangkebin 
pranan ajin danene, sinambi dane matolihan ka 
samping, mangda dane nenten nyingak pranan 
ajin danene. ?4 Sasampun Dane Nuh eling ring 
raga, tur dane mireng indik sane kalaksanayang 
antuk okan danene pinih alit marep ring ragan 
danene, 25 dane raris ngandika sapuniki: 

“Wastu kena temah I Kanaan! 

Wastu ia dadi panjak ane paling nista marep 

teken nyama-nyamanne.” 

26 Malih dane ngandika sapuniki: 

“Pujija Ida Sang Hyang Widi Wasa, Widin | 

Seme! 
Nanging I Kanaan apanga dadi panjaknyane. 

27 Dumadak Ida Sang Hyang Widi Wasa 
nglimbakang tongos | Yapete, 
buina apanga ia nongos di pondok-pondok | 
Seme, 
nanging | Kanaan apanga dadi panjaknyane.” 
28 Sasampun blabar agunge punika, Dane Nuh 
kantun nyeneng malih tigang atus seket warsa. 
29 Kenginan Dane Nuh mayusa sangang atus 
seket warsa, raris dane seda. 


Katurunan Dane Sem, Ham miwah Yapet 
(1Bab. 1:5-23) 


1 Puniki katurunan Dane Sem, Ham miwah 
10 Yapet, paraputran Dane Nuh. Sasampun 
blabar agunge punika, dane makatetiga pada 
ngembasang putra lanang-lanang. 

2 Katurunan Dane Yapet inggih punika: Dane 
Gomer, Magog, Madai, Yawan, Tubal, Meseh 
miwah Tiras. 3 Katurunan Dane Gomer, inggih 
punika Dane Askenas, Ripat miwah Togarma. 

4 Katurunan Dane Yawan, inggih punika wong 
Elisa, wong Spanyol, wong Siprus miwah wong 
Rodes. ? Saking dane sareng sami punika, wetu 
bangsa-bangsa sane magenah ring pasisi. Punika 
makasami katurunan Dane Yapet, sane magenah 
ring panegarannyane suang-suang. Asing-asing 
palingsehan wenten basannyane suang-suang. 

6 Katurunan Dane Ham, inggih punika Dane 
Kus, Mesir, Libia miwah Kanaan. ” Katurunan 
Dane Kus, inggih punika wong Seba, Hawila, 
Sabta, Raema miwah Sabteka. Paraputran Dane 
Raema, inggih punika wong Seba miwah Dedan. 
8 Dane Kus maputra Nimrod, sane dados anak 
sane pangawit pisan kuasa ring jagate. ? Dane 
dados juru boros sane prakasa ring ayun Ida Sang 
Hyang Widi Wasa. Punika awinanipun anake 
pada mabaos sapuniki: “Sakadi Dane Nimrod, 
juru boros sane prakasa ring ayun Ida Sang Hyang 
Widi Wasa.” 10 Pangawit karajaan danene, inggih 
punika Babel, Erek, miwah Akad. Makasami 
punika ring Babilonia. 1! Saking irika dane lunga 
ka Asur, raris ngwangun Niniwe, Rehobot-Ir, 
Kalak, 12 miwah Resen ring selagan Niniwe miwah 
Kalak, kota sane ageng punika. 

13 Dane Mesir maputra wong Lidia, wong 
Anamim, wong Lehabim, wong Naptuhim, 

14 wong Patrusim, wong Kasluhim, miwah wong 
Kaptorim. Saking dane sareng sami punika 
kawitipun wong Pilistin. 

15 Dane Kanaan maputra Sidon, okan dane 
sane pinih duur, miwah Het, 18 miwah wong 
Yebusi, wong Amori miwah wong Girgasi, 1” wong 
Hewi, wong Arki, wong Sini, 18 wong Arwadi, 
wong Semari miwah wong Hamati. Sasampune 
punika, palelintihan wong Kanaan punika raris 

pada sumebar pasrambiah. 1? Wewidangan 
wong Kanaan punika, ngawit saking Sidon 
ngelodang rauh ka Gerar sane nampek ring 
Gasa, tur nganginang rauh ka Sodom, Gomora, 
Adma miwah Seboim sane nampek ring Lasa. 
20 Punika makasami katurunan Dane Ham 
manut palelintihan, basa, panegara miwah 
bangsannyane suang-suang. 

21 Dane Sem, rakan Dane Yapet sane pinih 
duur, dados leluur wong Ibranine makasami. 
22 Katurunan Dane Sem, inggih punika: Dane 
Elam, Asur, Arpaksad, Lud miwah Aram. 
23 Katurunan Dane Aram, inggih punika: Dane 
Us, Hul, Geter miwah Mas. 24 Dane Arpaksad 
maputra Selah, tur Dane Selah maputra Eber. 
25 Dane Eber madue putra lanang kekalih, sane 
adiri mapesengan Peleg, santukan duk masan 
danene, jagate maepah miwah arin danene 
mapesengan Yoktan. 28 Dane Yoktan maputra 
Almodad, Selep, Hasar-Mawet miwah Yerah, 
27 Hadoram, Usal miwah Dikla, 28 Obal, Abimael 
miwah Seba, 2? Opir, Hawila miwah Yobab. 
Punika makasami katurunan Dane Yoktan. 
30 Wewidangan sane dunungin dane, makebat 
saking Mesa rauh ka Separ, inggih punika 
pagunungan sane bedangin. 3! Punika makasami 
katurunan Dane Sem, manut palelintihan, basa, 
panegara miwah bangsannyane suang-suang. 

32 Punika makasami paraputran Dane Nuh, 
manut katurunan miwah bangsannyane 
suang-suang. Saking dane makasami punika, 
wetu masrambiahan parabangsane ring jagate, 
sasampun blabar agunge punika. 


Tugu ring Babel 


1 1 1 Duk punika basan manusane ring sakuub 

jagate sami pateh. 2 Rikala ipun pada 
magingsir nganginang, ipun raris manggihin 
tanah sane dangsah ring tanah Babilonia, irika 
ipun magumana. ? Raris ipun pada mabaos ring 
timpal-timpalipune, sapuniki: “Jalanja iraga ngae 
citakan, laut tunjel anggon bata.” Raris batane 
punika anggen ipun pinaka batu, tur gala-gala 
anggen ipun pinaka engketnyane. 4 Malih ipun 
pada mabaos kadi asapuniki: “Jalanja iraga 
ngwangun kota pabuat dewek iragane, ane misi 
tugu ane muncukne kantos entuk ka langite, tur 
jalanja iraga nginggilang adan iragane, apanga 
eda iraga pablesat.” 

5 Ida Sang Hyang Widi Wasa raris tumurun, 
praya ngaksi kota miwah tugu sane kakardi antuk 
jadmane punika. ? Ida tumuli masabda sapuniki: 
“la ajaka makejang ene dadi abangsa tur ngelah 
basa tuah abesik. Ene mara pagaennyane ane 
pangawit. Ngawit uli jani apaja ane lakar gaena, 
tusing ada ane lakar tuara kasidan. ' Jani melahan 

iraga tumurun tur ngadukang basannyane, 
apanga ia kanti pada tusing ngresep teken raos 
timpalne suang-suang.” 8 Kadi asapunika indik 
ipune kasebar ka sakuub jagate antuk Ida Sang 
Hyang Widi Wasa, tur ipun wusan ngwangun 
kota punika. ? Punika awinanipun kotane punika 
kawastanin Babel, santukan irika Ida Sang 
Hyang Widi Wasa ngadukang basan manusane 
makasami, tur saking irika ipun kasebar ka 
sakuub jagate antuk Ida Sang Hyang Widi Wasa. 


Katurunan Dane Sem 
(1Bab. 1:24-27) 


10 Puniki katurunan Dane Sem. Sasampune 
dane mayusa satus warsa, dane maputra 
Arpaksad, inggih punika kalih taun sasampun 
wusan blabar agunge punika. 1! Sasampune dane 
maputra Arpaksad, dane kantun nyeneng malih 
limang atus warsa, tur dane maputra lanang 
miwah istri. 

12 Sasampun Dane Arpaksad mayusa pasasur 
warsa, dane maputra Selah. 18 Sasampun dane 
maputra Selah, dane kantun nyeneng malih 
samas nanggu tigang warsa, tur dane maputra 
lanang miwah istri. 

14 Sasampun Dane Selah mayusa tigang dasa 
warsa, dane maputra Eber. 1? Sasampun dane 
maputra Eber, dane kantun nyeneng malih samas 

nanggu tigang warsa, tur dane maputra lanang 
miwah istri. 

16 Sasampun Dane Eber mayusa tigang dasa 
pat warsa, dane maputra Peleg. 1' Sasampun 
dane maputra Peleg, dane kantun nyeneng malih 
samas tigang dasa warsa, tur dane maputra 
lanang miwah istri. 

18 sasampun Dane Peleg mayusa tigang dasa 
warsa, dane maputra Rehu. 19 Sasampun dane 
maputra Rehu, dane kantun nyeneng malih satak 
sia warsa, tur dane maputra lanang miwah istri. 

20 Sasampun Dane Rehu mayusa tigang dasa 
kalih warsa, dane maputra Serug. 21 Sasampun 
dane maputra Serug dane kantun nyeneng malih 
satak pitung warsa, tur dane maputra lanang 
miwah istri. 

22 Sasampun Dane Serug mayusa tigang dasa 
warsa, dane maputra Nahor. 23 Sasampun dane 
maputra Nahor, dane kantun nyeneng malih 
satak warsa, tur dane maputra lanang miwah 
istri. 

24 Sasampun Dane Nahor mayusa sangalikur 
warsa, dane maputra Terah. 22 Sasampun dane 
maputra Terah, dane kantun nyeneng malih 
satus sia ngolas warsa, tur dane maputra lanang 
miwah istri. 

26 Sasampun Dane Terah mayusa pitung dasa 
warsa, dane maputra Abram, Nahor miwah 
Haran. 


Katurunan Dane Terah 


27 Puniki katurunan Dane Terah. Dane Terah 
maputra Dane Abram, Nahor miwah Haran, tur 
Dane Haran maputra Lot. 28 Rikala Dane Terah 
ajin Dane Haran kantun nyeneng, Dane Haran 
sampun seda ring panegara uedan danene, 
inggih punika ring Ur-Kasdim. 29 Dane Abram 
miwah Dane Nahor raris pada marabian. Rabin 
Dane Abram mapesengan Sarai, miwah rabin 
Dane Nahor mapesengan Milka. Dane Milka 
punika putran Dane Haran, tur wenten semeton 
danene mapesengan Yiska. 3? Mungguing Dane 
Sarai punika bekung, nenten madue putra. 

31 Dane Terah tumuli ngajak Dane Abram okan 
danene, miwah Dane Lot, putun danene, miwah 
Dane Sarai mantun danene, mamargi sinarengan 
kesah saking Ur-Kasdim, praya lunga ka tanah 
Kanaan. Dane raris rauh ring tanah Haran, tumuli 
dane jenek malinggih irika. 3? Dane Terah mayusa 
satak limang warsa, raris dane seda ring tanah 
Haran. 

Dane Abram kaselik antuk 
Ida Sang Hyang Widi Wasa 


1 [da Sang Hyang Widi Wasa tumuli 
12 masabda ring Dane Abram, sapuniki: 
“Kalahinja gumin kitane, panyamaan kitane, 
muah umah bapan kitane, buat ngungsi gumi 
ane lakar patujuhang Ulun teken kita. 2 Ulun 
lakar nadiang kita bangsa ane gede, tur Ulun 
lakar ngamertanin kita, buina lakar nadiang 
kita kabinawa, tur kita lakar dadi merta pabuat 
anake liu. 3 Ulun lakar ngamertanin anake ane 
ngamertanin kita, muah lakar nemah anake 
ane nemah kita. Uli krana kita, Ulun lakar 
ngamertanin sakancan bangsa-bangsane ane di 
gumine.” 

4 Dane Abram raris mamargi satinut ring sabdan 
Ida Sang Hyang Widi Wasa, tur kasarengin antuk 
Dane Lot. Duk Dane Abram matilar saking tanah 
Haran, dane mayusa tigang benang warsa. ? Dane 
Abram ngajak rabin Danene Sarai, miwah Dane 
Lot kaponakan danene, miwah arta brana sane 
sampun punduhang dane, pingkalih sakancan 
panjak sane keniang dane ring tanah Haran. 

Dane sareng sami raris mamargi ka tanah 
Kanaan, tumuli rauh irika. ? Dane Abram nylajah 
tanahe punika, ngantos rauh ring satunggaling 
genah sane nampek ring desa Sikem, inggih 

punika ring genah wit tarune sane suci ring 
desa More. (Duk punika, wong Kanaan kantun 
magenah irika.) ' Duk punika Ida Sang Hyang Widi 
Wasa raris makantenang raga ring Dane Abram, 
sarwi masabda sapuniki: “Gumine ene lakar 
paicayang Ulun teken katurunan kitane.” Irika 
Dane Abram raris makarya pamorboran aturan 
pabuat Ida Sang Hyang Widi Wasa, sane sampun 
makantenang raga ring dane. 3 Sasampune 
punika dane raris magingsir ngelodang ka 
pagunungan sane magenah ring dangin kota 
Betele. Irika dane nyujukang kemah, inggih 
punika dangin kota Betele miwah dauh kota Aine. 
Dane taler makarya pamorboran aturan pabuat 
Ida Sang Hyang Widi Wasa, sarwi ngaturang bakti 
ring Ida Sang Hyang Widi Wasa. ? Sasampune 
punika, Dane Abram raris nglanturang pamargi 
saking genahe asiki ka genah sane lianan ngungsi 
ka tanah Negeb. 


Dane Abram ring Mesir 


10 Ring jagat Kanaan raris wenten sayah ageng. 
Duaning punika, Dane Abram raris lunga ka tanah 
Mesir, buat madunungan irika. !! Rikala dane 
jaga ngranjing ka tanah Mesir, dane raris mabaos 
ring rabin danene, Dane Sarai, sapuniki: “Adi 
ene mula anak luh jegeg. 12 Yen wong Mesire 
pada nepukin adi, ia lakar ngucap kene: Anake 

ento sinah kurenanne. Laut ia lakar ngamatiang 
beli, nanging adi lakar depanga idup. 13 Wireh 
keto, angkeninja beli ene belin adine, apanga beli 
tusing matianga, nanging tampine sapatutne, uli 
krana adi.” 14 Sasampune Dane Abram ngranjing 
ka tanah Mesir, raris kapanggihin antuk wong 
Mesire, mungguing Dane Sarai punika sawiakti 
kalintang ayu. 1? Rikala baudandan sang prabu 
Mesire ngaksi Dane Sarai, dane raris pada 
mamuji-muji Dane Sarai ring ajeng ida sang 
prabu. Dane Sarai tumuli kabakta ka purin ida 
sang prabu. 18 Dane Abram raris katrima saha 
becik antuk ida sang prabu, saha kicen kambing 
miwah biri-biri, banteng, panjak luh muani, 
keledae miwah unta, santukan ida sang prabu 
ngarsayang Dane Sarai. 

17 Nanging Ida Sang Hyang Widi Wasa nedunang 
piduka tumiba ring ida sang prabu miwah 
sakulawargan idane, uli krana Dane Sarai rabin 
Dane Abrame punika. 18 Ida sang prabu raris 
ngesengin Dane Abram sarwi ngandika kadi 
asapuniki: “Apa ane gae ragane ene marep 
teken tiang. Kenken dadi tusing orahang ragane, 
mungguing anake luh ento kurenan ragane? 

19 Ngudiang dadi orahang ragane, anake eluh 
ento adin ragane, kanti ia juang tiang anggon 
tiang kurenan? Ane jani, ene kurenan ragane, 
juang tur magedija uli dini!” 20 Ida sang prabu 

raris mrentahang makudang-kudang prakanggen 
idane mangda ngatehang Dane Abram miwah 
rabin danene, pingkalih sakancan padruen 
danene, mangda makaon saking irika. 


Dane Abram palas ring Dane Lot 


13 1 Dane Abram tumuli makaon saking 
jagat Mesir, ngungsi ka tanah Negeb. 
Dane kasarengin antuk rabin danene, miwah 
sapadruen danene, kadi asapunika taler Dane 
Lot. 2 Dane Abram kalintang sugih, akeh pisan 
madue ingon-ingon miwah mas perak. 3 Saking 
tanah Negeb dane nglanturang pamargi 
alon-alon tan marerepan ring margi-margi, 
ngantos rauh ring kota Betel, genah danene 
nyujukang kemah sane riin ring pantaran kota 
Betel klawan kota Aine. * Sane riin irika pecak 
dane ngwangun pamorboran aturan. Irika Dane 
Abram raris ngaturang bakti ring Ida Sang Hyang 
Widi Wasa. 

> Dane Lot, sane nyarengin Dane Abram, taler 
madue ingon-ingon luire: kambing, biri-biri 
miwah banteng ping kalih kulawarga miwah 
panjak. ? Nanging tanahe irika nenten cukup 
linggahnyane buat kagenahin antuk dane 
sareng kalih, santukan ingon-ingon danene 
kalintang akeh, kantos dane sareng kalih nenten 
mrasidayang magenah sareng-sareng irika. 

7 Punika awinanipun pangangon-pangangon 
Dane Abram sering maiegan nglawan 
parapangangon Dane Lot. (Daweg punika wong 
Kanaan miwah wong Perise kantun magenah ring 
jagate irika.) 

8 Dane Abram tumuli mabaos ring Dane Lot 
sapuniki: “Edaja kanti ada ieg di pantaran 
bapane nglawan cening, muah di pantaran 
pangangon-pangangon bapane nglawan 
pangangon-pangangon ceninge, sawireh iraga 
ene manyama. ? Tingalinja gumine ene makejang 
ane di arepan ceninge. Melahan palasang iban 
ceninge uli sig bapane. Yening cening ka kebot, 
bapa ka tengawan, yening cening ka tengawan, 
bapa ka kebot.” 

10 rika Dane Lot maksian, raris cingak dane 
tanahe sane dangsah ring tepin Tukad Yordane 
ngantos rauh ka tanah Soar, akeh toyan ipune, 
tan bina sakadi taman Ida Sang Hyang Widi 
Wasa, wiadin sakadi jagat Mesire. (Duk punika 
kota Sodom miwah kota Gomorane durung 
kasirnayang antuk Ida Sang Hyang Widi Wasa.) 
11 Dane Lot raris milih wewidangan Lebak 
Yordane punika pabuat ragan danene. Irika 
sang kalih raris mapalasan, tur Dane Lot tumuli 
mamargi nganginang. 12 Dane Abram kantun 
tetep malinggih ring Kanaan, nanging Dane 
Lot malinggih ring kota-kota ring genahe sane 

dangsah ring tepin Tukad Yordane. Irika dane 
nyujukang kemah nampek ring kota Sodome. 
13 Jadmane irika kalintang jaat tur madosa 
pamantuka ring Ida Sang Hyang Widi Wasa. 


Dane Abram magingsir ka Hebron 


14 Sasampun Dane Lot mapalasan ring Dane 
Abram, Ida Sang Hyang Widi Wasa raris masabda 
ring Dane Abram, sapuniki: “Tingalinja sakiwa 
tengen kitane. Uli tongos kitane majujuk ento, 
tingalin marep kangin muah kauh, kaja muah 
kelod. 1? Sawireh gumine ane tingalin kita ento 
makejang lakar paicayang Ulun teken kita, muah 
teken katurunan kitane kanti salawas-lawasne. 
16 Buina katurunan kitane lakar dadiang Ulun 
buka buke liunne. Yen ada anak nyidayang metek 
liun buke ento, katurunan kitane masih lakar 
sida baana metek. 17 Tragiangja dewek kitane, 
jlajahja sakuub gumine ene, sawireh gumine ene 
lakar paicayang Ulun teken kita.” 18 Sasampune 
punika, Dane Abram raris ngingsirang kemah 
danene, tumuli malinggih nampek ring wit taru 
sucine ring Mamre, nampek ring Hebron. Irika 
dane raris ngwangun pamorboran aturan pabuat 
Ida Sang Hyang Widi Wasa. 

Dane Abram ngluputang Dane Lot 


1 Duk Sang Prabu Amrapel madeg ratu 
14 ring Babilonia, Sang Prabu Ariok madeg 
ratu ring Elasar, Sang Prabu Kedorlaomer madeg 
ratu ring Elam, miwah Sang Prabu Tideal madeg 
ratu ring Goyim, 2 kenginan pararatune punika 
mayuda nglawan Sang Prabu Bera, ratune ring 
Sodom, Sang Prabu Birsa ratune ring Gomora, 
Sang Prabu Sinab ratune ring Adma, Sang 
Prabu Semeber ratune ring Seboim miwah 
ratune ring panegara Bela, inggih punika jagat 
Soar. 3 Pararatune punika makasami makanti 
sraya raris nglunganin ka tanahe dangsah ring 
Sidim, inggih punika Segara Mati. 4Roras warsa 
suenipun pararatune punika kereh antuk Sang 
Prabu Kedorlaomer, nanging ring warsa sane 
kaping telulas pararatune punika raris brontak. 
3 Ring warsa sane kaping patbelas, Sang Prabu 
Kedorlaomer tumuli rauh kairing antuk pararatu 
sane nyarengin ida, raris ngaonang wong Repaim 
ring Asterot-Karnaim, wong Susim ring Ham, 
wong Emim ring Sawe-Kiryataim, € miwah wong 
Hori ring pagununganipune sane mawasta Seir, 
rauh ka El-Paran, ring sisin tegal melakange. 
7 Sasampune punika ida raris mawali tur rauh ring 
En-Mispat inggih punika Kades, tur ngaonang 

sakuub wewengkon wong Amalek miwah wong 
Amori sane magenah ring Haseson-Tamar. 

8 Irika pararatune ring Sodom, ring Gomora, 
ring Adma, ring Seboim miwah ratune ring Bela, 
inggih punika negara Soar, raris pada medal tur 
nabdabang gelar payudan idane ring tanahe 
dangsah ring Sidim, ? nglawan Sang Prabu 
Kedorlaomer ratune ring Elam, Sang Prabu Tideal 
ratune ring Goyim, Sang Prabu Amrapel ratune 
ring Babilonia, miwah Sang Prabu Ariok ratune 
ring Elasar, inggih punika patpat nglawan lelima. 
10 Ring tanahe dangsah ring Sidim punika akueh 
pisan wenten semer aspal. Rikala ratune ring 
Sodom miwah ratune ring Gomora kapilayu ring 
payudan, ida raris runtuh ring semere punika, 
tur pangiring-pangiring idane sane kantun urip 
sami pada malaib ka pagunungan. 1! Sakancan 
arta branan negara Sodom miwah Gomorane, 
rauhing sarwa pangan kinumnyane, sami kajarah 
antuk imeseh raris imeseh makaon. 12 Dane 
Lot, kaponakan Dane Abram sane malinggih 
ring Sodom, rauhing arta branan danene, taler 
kajarah antuk imeseh, tur kabakta makaon. 

13 Raris wenten anak sane nyidayang luput, rauh 
nguningayang indike punika ring Dane Abram, 
wong Ibranine punika, sane malinggih nampek 
ring wit taru sucine druen Dane Mamre semeton 
Dane Eskol miwah Aner, wong Amorine punika, 

inggih punika kantin Dane Abram. 14 Rikala 
Dane Abram mireng, mungguing kaponakan 
danene dados tawanan, dane raris munduhang 
rencang danene sane lekad ring jeroan danene 
tur sane sampun nyaya ring payudan, tigang atus 
plekutus akehipun. Dane raris ngetut pamargin 
imeseh kantos rauh ring Dan. 1° Rikala wengi 
dane miwah parawadua balan danene ngepah 
raga, buat ngarepin imeseh, tur dane ngaonang 
saha ngepung imeseh kantos rauh ring Hoba, 
baler kota Damsike. 18 Sakancan arta brana sane 
sampun kajarah punika raris bakta dane mawali. 
Dane Lot kaponakan danene, miwah arta branan 
danene kadi asapunika taler paraistri-istrine 
miwah rakyatnyane taler kabakta mawali. 


Dane Abram matemu ring 
Ida Sang Prabu Melkisedek 


17 Sasampun Dane Abram mawali saking 
ngaonang Sang Prabu Kedorlaomer miwah 
pararatune sane nyarengin ida, raris ratu negara 
Sodome medal mendakin dane ring tanahe 
dangsah ring Sawe. (Taler kawastanin Lebak 
Raja.) 18 Ida Sang Prabu Melkisedek, ratune ring 
Salem, rauh makta roti miwah anggur. Ida punika 
maraga pandita druen Ida Sang Hyang Widi 
Wasa Sane Maha Luur. 19 Ida tumuli ngamertanin 
Dane Abram, sapuniki pangandikan idane: “Ida 


PURWAKANING DADI 14.20-24 48 


Sang Hyang Widi Wasa Sane Maha Luur, sane 
ngwentenang akasa miwah pretiwi, dumadak 
ngamertanin Abram, 2? samaliha pujija Ida 
Sang Hyang Widi Wasa Sane Maha Luur, sane 
sampun nyerahang meseh ragane ring ragane.” 
Dane Abram raris ngaturang apahdasan saking 
sakancan barang jejarahan sane keniang dane 
ring Sang Prabu Melkisedek. 

21 Ratu panegara Sodome raris matur ring Dane 
Abram, sapuniki: “Sakancan kaulane punika 
jaga tunas titiang, nanging arta branane punika 
makasami aturang titiang ring ragane.” 

22 Nanging Dane Abram matur ring ratu 
panegara Sodome punika, sapuniki: “Titiang 
masumpah ring ayun Ida Sang Hyang Widi Wasa 
Sane Maha Luur, sane ngwentenang akasa 
miwah pretiwi. 23 Titiang tan pacang ngambil 
punapa-punapi saking pantaran padruen sang 
prabune punika, yadian benang wiadin talin 
sepatu akatih, mangda sampunang benjangan 
sang prabu jaga mabaos sapuniki: “Tiang ane 
suba nyugihang Abram. 24Titiang tan pisan 
nunas punapa-punapi. Sakewanten pangan 
kinum sane sampun katunas antuk rencang 
titiange puniki, miwah pikolih sawatek anake 
sane nyarengin titiang, inggih punika Aner, Eskol 
miwah Mamre, mangda ipun kalugra nunas 
pikolih ipune suang-suang.” 

Prajanjian Ida Sang Hyang 
Widi Wasa ring Dane Abram 


15 1 Sasampune punika Dane Abram raris 
kawean. Sajeroning dane kawean, dane 
nampi sabdan Ida Sang Hyang Widi Wasa, kadi 
asapuniki: “Abram, edaja kita jejeh sawireh Ulun 
dadi tabeng dadan kitane, tur gede pesan lakar 
pikolih kitane.” 

2 Dane Abram raris matur: “Inggih Ratu Sang 
Hyang Widi Wasa, punapike sane jaga paicayang 
Palungguh IRatu ring titiang, santukan titiang 
rauh mangkin nenten maderbe sentana, tur sane 
pacang ngwaris pakurenan titiange, inggih punika 
| Elieser sane saking Damsik punika. ? Palungguh 
IRatu sampun nenten mapaica katurunan ring 
titiang, kenginan salah tunggal parekan titiange 
sane pacang ngwarisang paderbean titiange.” 

4 Nanging Ida Sang Hyang Widi Wasa masabda 
ring dane, sapuniki: “Parekane totonan tusing 
lakar dadi sentanan kitane, nanging pianak buah 
basang kitane ane lakar dadi sentanan kitane.” 
> Raris Ida Sang Hyang Widi Wasa ngajak Dane 
Abram medal ka jabaan, sarwi ngandika ring 
dane sapuniki: “Tingalinja marep menek ka 
langite, yening kita nyidayang metek, petekja 
bintang-bintange ento. Manian katurunan kitane 
lakar aketo liunne.” 

6 Dane Abram raris pracaya ring Ida Sang 
Hyang Widi Wasa tur malantaran punika dane 
kaledangin antuk Ida Sang Hyang Widi Wasa. 

7 Ida Sang Hyang Widi Wasa malih masabda 
ring dane sapuniki: “Ulun ene Sang Hyang Widi 
Wasa, ane suba nuntun kita pesu uli Ur-Kasdim, 
buat lakar maicayang gumine ene, apanga dadi 
gelah kitane.” 

8 Dane Abram raris matur sapuniki: “Inggih Ratu 
Sang Hyang Widi Wasa, kadi asapunapi antuk 
titiang uning, mungguing jagate puniki pacang 
dados paderbean titiange?” 

9 Ida Sang Hyang Widi Wasa raris masabda 
ring dane sapuniki: “Nah kema jemakang Ulun 
sampi lua aukud ane mara matuuh telung tiban, 
biri-biri muani aukud ane matuuh telung tiban, 
kedis kukur aukud, muah panak dara aukud.” 

10 Dane Abram raris ngambil wewalungan punika 
makasami, tur kapukang-pukang kadadosang 
kalih tanding tur kagenahang masanding, 
abagian arepa ring sane lianan. Sakewanten 
paksine punika nenten kapukang kadadosang 
kekalih. 11 Ritatkala wenten paksi galak-galak 
rauh matinggah ring pukang-pukangane punika, 
paksine punika raris kulah antuk Dane Abram. 

12 Sasampun suryane makire surup, Dane 
Abram raris sirep aris pisan. Dane raris katangkeb 
antuk wisia sane ngresresin pisan. 13 Ida Sang 

Hyang Widi Wasa raris masabda ring Dane 
Abram sapuniki: “Apang kita nawang, sasajaane 
katurunan kitane lakar ngempi di satunggaling 
gumi, nah ento gumi ane tidong gumi gelahne, 
turia lakar kapanjakang muah kasangsarain ditu, 
kanti samas tiban makelonne. 14 Nanging Ulun 
lakar nyisipang bangsane ane bakal manjakang ia, 
tur sesubanne keto, katurunan kitane lakar rarud 
uli ditu tur ngaba arta brana liu pesan. ** Kita 
lakar nutugang tuuh kanti putih bok kitane, tur 
kita lakar mati saha rahayu. 18 Nanging katurunan 
kitane ane undag kaping pat lakar malipetan 
mai, sawireh satonden masane ento, kadurjanan 
bangsa Amorine tonden jangkep.” 

17 Rikala suryane sampun surup, tur sampun 
wengi, raris wenten kanten perapen sane 
makudus miwah suluh sane ngendih nglintang 
ring selagan pukang-pukangane punika. 18 Duk 
punika Ida Sang Hyang Widi Wasa ngardi 
prajanjian ring Dane Abram, sapuniki sabdan 
Idane: “Gumine ene paicayang Ulun teken 
katurunan kitane, ngawit uli bates gumi Mesire, 
kanti teked ka Tukad Eprate, 1? nah ento tanah 
wong Keni, wong Kenas, wong Kadmon, 2? wong 
Het, wong Peris, wong Repaim, *! wong Amori, 
wong Kanaan, wong Girgasi muah wong Yebuse 
ento.” 

Hagar miwah Ismael 


1 Kacrita Dane Sarai, rabin Dane Abram 
16 punika, nenten madue putra. Dane madue 
panyeroan wong Mesir adiri, sane mawasta 
Hagar. 2 Dane Sarai raris matur ring Dane Abram 
sapuniki: “Beli sampun uning, mungguing Ida 
Sang Hyang Widi Wasa nenten nglugrain tiang 
maderbe pianak. Duaning asapunika, becikan 
beli ngambil panyeroan tiange punika. Menawita 
malantaran ipun tiang mrasidayang maderbe 
pianak.” Dane Abram raris ngidepang atur 
Dane Sarai punika. 3 Sasampun dasa warsa 
suenipun Dane Abram malinggih ring tanah 
Kanaan, Dane Sarai rabin Dane Abram tumuli 
ngambil panyeroan danene, Ni Hagar, wong 
Mesire punika, tumuli katurang ring Dane Abram, 
mangda kanggen rabi. 4 Dane Abram raris aor 
ring Ni Hagar, tur ipun raris beling. Rikala Ni 
Hagar uning mungguing ipun sampun beling, 
ipun raris nganistayang pamekelipune sane istri. 

5 Duaning punika Dane Sarai raris matur 

ring Dane Abram sapuniki: “Ni Hagar purun 
nganistayang tiang, sujatinipun indike punika 
dados kiwangan beline. Tiang nyerahang 
panyeroan tiange ring beli, nanging wau ipun 
uning mungguing ipun sampun beling, ipun raris 
nganistayang tiang. Dumadak Ida Sang Hyang 

Widi Wasa maicayang tetepasan ring tiang marep 
ring beli.” 

6 Dane Abram raris mabaos ring Dane Sarai 
sapuniki: “Panyeroan adine ento, adi ane ngelah 
kakuasane. Jalanangja apa ane rasayang adi 
melah marep teken ia.” Dane Sarai tumuli 
nyangsarain Ni Hagar, ngantos ipun matilar 
saking pamekelipune. 

7 Raris ipun kacingak antuk Malaekat Ida Sang 
Hyang Widi Wasa, nampek ring tirta empul ring 
tegal melakange, ring margine sane ngungsi ka 
Sur. 8 Sang Malaekat raris ngandika sapuniki: “Ih 
Hagar, panyeroan Saraine, luh teka uli dija, tur 
lakar luas kija?” 

Atur ipune sapuniki: “Titiang matilar saking 
Dane Sarai, pamekel titiange.” 

9 Raris Malaekat Ida Sang Hyang Widi Wasa 
ngandika ring ipun sapuniki: “Malipetanja luh 
sig pamekel luhe, tur nungkulja teken dane.” 

10 Malaekat Ida Sang Hyang Widi Wasa malih 
ngandika ring ipun sapuniki: “Katurunan luhe 
lakar dadiang manira liu pesan, kanti tusing 
nyidayang metekin baan liunne. 11 Jani luh beling 
tur lakar nglekadang rare muani, adaninja ia 
Ismael, sawireh Ida Sang Hyang Widi Wasa suba 
mireng unduk kasangsaran luhe. 12 Solah pianak 
luhe ento tan bina buka keledaene ane rengas. Ia 
lakar nglawan asing-asing anak, muah asing-asing 

anake lakar nglawan ia, muah di pakurenanne 
ia lakar tungkas teken nyama-nyamanne 
makejang.” 

13 Sasampune punika, Ni Hagar raris marabin 
Ida Sang Hyang Widi Wasa sane masabda ring 
ipun punika: “Widi sane macingak”, santukan 
kabaos antuk ipun sapuniki: “Boyake iriki tiang 
sampun manggihin Ida Sang Hyang Widi Wasa 
sane sampun nyuryanin tiang?” 14 Duaning 
punika, semere punika raris kawastanin semer 
Lahai-Roi, genahnyane ring pantaran kota Kades 
klawan kota Berede. 

15 Ni Hagar raris ngembasang rare lanang adiri 
buat Dane Abram, tur Dane Abram marabin okan 
danene sane kembasang antuk Ni Hagar punika: 
Ismael. 16 Rikala Ni Hagar ngembasang Ismael, 
Dane Abram mayusa wulung dasa nem warsa. 


Sunat makacihna prajanjian 
Ida Sang Hyang Widi Wasa 


17 1 Ritatkala Dane Abram mayusa sangang 
dasa sia warsa, Ida Sang Hyang Widi 
Wasa mapakantenang raga ring Dane Abram, tur 
masabda sapuniki: “Ulun ene Widi Ane Maha 
Kuasa. Tinutinja pituduh Ulune, tur malaksanaja 
ane patut di ajeng Ulune. 2 Ulun lakar ngae 
prajanjian marep teken kita, tur Ulun lakar 
nadiang kita endah-gumendah dadi liu pesan.” 

3 Dane Abram tumuli sumungkem, tur Ida Sang 
Hyang Widi Wasa raris masabda ring dane 
sapuniki: 4 “Kene prajanjian Ulune teken kita. 
Kita lakar dadi leluur bangsa-bangsa liu pesan. 
Sawireh keto adan kitane lakar salinin Ulun. Kita 
tusing enu buin madan Abram, nanging Abraham, 
sawireh kita suba tetepang Ulun dadi leluur 
bangsa-bangsa liu pesan. ? (17:4) € Ulun lakar 
ngendahang kita mapianak muah macucu liu 
pesan tur kita lakar dadiang Ulun bangsa-bangsa 
liu pesan, buina kita lakar nurunang pararatu. 

7 Ulun lakar ngamanggehang prajanjian Ulune 
marep teken kita, muah katurunan kitane 
turun-temurun, dadi prajanjian ane langgeng, 
apanga Ulun dadi Widin kitane muah Widin 
katurunan kitane. 8 Ulun lakar maicayang gumine 
ene teken kita muah teken katurunan kitane, nah 
ento gumi tongos kitane jani ngempi. Sakuub 
tanah Kanaan, lakar paicayang Ulun dadi gelah 
kitane kanti salawas-lawasne, muah Ulun lakar 
dadi Widin katurunan kitane.” 

9 Ida Sang Hyang Widi Wasa malih masabda 
ring Dane Abraham sapuniki: “Kita masih patut 
ngagem prajanjiane ene, kita muah katurunan 
kitane turun-temurun. 19 Kene prajanjian Ulune 
ane patut agem kita, nah ento kita muah 
sakancan katurunan kitane, patut sedia nyunat 
asing-asing anak muani ane ada di pantaran 

kitane. 1! Makadadi cirin prajanjian Ulune 
marep teken kita, kita patut nyunat asing-asing 
rare muani ane matuuh kutus dina, nah ento 
sakancan anak muani di pantaran kitane, yadian 
ane lekad jumah kitane, yadian ane maan meli 
aji pipis uli wong sunantara, ane tusing masuk 
cacakan katurunan kitane. 12 (17:11) 13 Anak 
ane lekad jumah kitane muah anak ane beli kita 
baan pipis ia patut kasunat. Dadinne prajanjian 
Ulune dadi prajanjian ane langgeng sig awak 
kitane. 14 Anak muani ane tusing masunat, patut 
kasirnayang uli pantaran kaulan Ulune, sawireh 
ia suba nilas prajanjian Ulune.” 

15 Ida Sang Hyang Widi Wasa malih masabda 
ring Dane Abraham sapuniki: “Unduk kurenan 
kitane Sarai, eda buin kita ngadanin ia 
Sarai, nanging adaninja ia Sara. 18 Ulun lakar 
ngamertanin ia, tur malantaran ia Ulun lakar 
maicayang pianak muani adiri teken kita. Buina 
Ulun lakar ngamertanin ia, tur ia lakar dadi 
memen parabangsa. Pararatun bangsa-bangsane 
lakar metu uli sig iane.” 

17 Dane Abraham tumuli nguntul tur ica, sarwi 
mabaos sajeroning angen sapuniki: “Anak ane 
suba matuuh satus tiban nyidayangke buin 
ngelah pianak. Nyidayangke Sara ane suba 
matuuh sia dasa tiban ento, buin nglekadang 
pianak?” 18 Dane Abraham tumuli matur ring Ida 

Sang Hyang Widi Wasa sapuniki: “Inggih Ratu 
punapike Ismael nenten kalugra dados sentanan 
titiange?” 

19 Nanging Ida Sang Hyang Widi Wasa raris 
masabda sapuniki: “Tusing dadi! Kurenan 
kitane Sara lakar nglekadang pianak muani, 
tur kita patut ngadanin ia: Ishak. Ulun lakar 
ngamanggehang prajanjian Ulune marep teken 
ia muah katurunannyane dadi prajanjian ane 
langgeng salawas-lawasne. 20 Buat unduk 
Ismaele, Ulun suba mireng pinunas kitane. la 
lakar mertanin Ulun, tur endahang Ulun, apanga 
ia mapianak muah macucu liu pesan. Ia lakar 
nurunang pararatu roras diri, tur Ulun lakar 
nadiang ia ajaka makejang bangsa ane gede. 

21 Nanging ulun lakar ngamanggehang prajanjian 
Ulune marep teken Ishak pianak kitane, ane 
lakar lekadanga baan Sara buin atiban, dikalaning 
sasihe buka jani ene.” 22 Sasampune Ida Sang 
Hyang Widi Wasa puput masabda ring Dane 
Abraham, Ida raris munggah nilar Dane Abraham. 

23 Sasampune punika Dane Abraham raris 
ngambil Ismael, okan danene, miwah sakancan 
parekan sane lekad ring jeroan danene wiadin 
sane tumbas dane antuk jinah, sawatek anak 
muani sane wenten ring jeroan danene tumuli 
kasunat ring rahina punika ugi, sakadi sabdan 
Ida Sang Hyang Widi Wasa ring dane. ** Dane 

Abraham sampun mayusa sangang dasa sia 
warsa, rikala dane kasunat. 25 Dane Ismael, okan 
danene sampun mayusa telulas warsa, rikala 
dane kasunat. 2? Ring rahina punika ugi Dane 
Abraham miwah okan Danene Ismael pada 
kasunat. 2 Kadi asapunika taler sawatek anak 
muani ring jeroan danene sane lekad ring jeroan 
danene miwah sane tumbas dane antuk jinah 
saking wong sunantara, sami kasunat sinarengan. 


Ida Sang Hyang Widi Wasa majanji jaga 
maicayang oka lanang ring Dane Abraham 


18 1 Sasampune punika Ida Sang Hyang 
Widi Wasa raris makantenang raga ring 


Dane Abraham, nampek ring wit taru sucine 
ring Mamre, rikala dane malinggih ring pamedal 
kemah danene, rikalaning panes banteng. ? Rikala 
dane matolihan, dane ngaksi wenten anak sareng 
tetiga ngadeg ring ajeng danene. Sasampun 
cingakin dane anake punika, dane raris malaib 
saking pamedal kemah danene, praya mendakin 
anake punika. Dane raris sumungkem, 3 saha 
kadulurin atur sapuniki: “Inggih Ratu, yening 
Palungguh IRatu ledang ring titiang sampunangja 
Palungguh IRatu ngimpasin titiang, parekan 
druene puniki. 4 Lugrainja titiang ngambil toya 
akidik, wasuhinja cokor Palungguh IRatune, tur 
rarisangja masandekan ring sor wit tarune puniki. 

> Santukan Palungguh IRatu sampun ledang rauh 
ring cecanggahan titiange puniki, lugrainja titiang 
ngambil roti akidik, mangda kenakan Palungguh 
IRatu nglanturang pamargi.” 

Pasaur tamiune punika sapuniki: “Jalanangja 
buka ane orahang kita ento!” 

6 Dane Abraham tumuli digelis lunga ka kemah, 
nganampekin Dane Sara, sarwi mabaos sapuniki: 
“Enggalangja adi! Jemak tepunge ane melah 
telung takeh! Laut adonang, tur ngaeja roti ane 
bunter-bunter.” 7 Dane Abraham tumuli malaib 
ka genah banteng danene, dane ngejuk godel 
sane mokoh tur becik asiki, raris kapaicayang 
ring parekan danene, tur iparekan tumuli digelis 
ngolah godele punika. 8 Sasampune punika, 
dane raris ngambil mentega miwah susu miwah 
ulam godele sane sampun kaolah punika, raris 
kasodayang ring ajeng tamiune punika. Tamiune 
marayunan, ring sor wit tarune punika, kayahin 
antuk Dane Abraham. 

9 Anake punika raris mabaos ring dane sapuniki: 
“Dijake Sara kurenan kitane?” 

Dane raris matur sapuniki: “Ipun wenten ring 
kemah.” 

10 Salah tunggal tamiune punika raris ngandika 
sapuniki: “Sasajaane buin atiban Ulun lakar buin 
nekain kita. Kala ditu Sara kurenan kitane lakar 
ngelah pianak muani adiri.” 

Dane Sara mirengang indike punika saking 
jelanan kemahe sane ring ungkur Dane Abraham. 
11 Dane Abraham miwah Dane Sara daweg 
punika sampun pada lingsir tur yusan danene 
sampun langkung, samaliha Dane Sara sampun 
wusan ngraja. 12 Duaning punika, Dane Sara ica 
sarwi mabaos ring kayun sapuniki: “Punapike 
tiang pacang malih kasemaran, sasampune tiang 
tua cakluk miwah kurenan tiange sampun tua?” 

13 Ida Sang Hyang Widi Wasa raris ngandika 
ring Dane Abraham sapuniki: “Ngudiang dadi 
Sara kedek tur ngraos kene: “Sajake tiang lakar 
nglekadang pianak, apa buin jani kurenan tiange 
suba tua?” 14 Apake ada paundukan ane tuara 
kasidan pabuat Ida Sang Hyang Widi Wasa? Buin 
atiban, di dinane ane suba kapastiang ento, Ulun 
lakar buin teka nekain kita. Kala ditu Sara lakar 
ngelah pianak muani adiri.” 

15 Nanging Dane Sara nenten ngangken, sarwi 
mabaos sapuniki: “Titiang tan wenten kedek,” 
santukan dane ajerih. 

Nanging Ida Sang Hyang Widi Wasa ngandika 
sapuniki: “Tusingja saja keto! Mula tuah saja kita 
kedek.” 


Dane Abraham nunas icayang jagat Sodome 


16 Anake punika raris mamargi saking irika, tur 
maksian ka kota Sodom. Dane Abraham taler 

mamargi ngiringang anake punika. 17 Ida Sang 
Hyang Widi Wasa raris makayun-kayun kadi 
asapuniki: “Apake Ulun lakar makebang teken 
Abraham, unduk ane lakar laksanayang Ulun? 

18 sawireh ja lakar dadi bangsa ane gede tur 
kuasa, buina malantaran ia sakancan bangsane 
di gumine lakar nampi merta. 19 Buina Ulun suba 
nyelik ia, apanga ia nguduhang pianak-pianak 
muah katurunannyane pageh malaksana buka 
ane pituduhang Ulun, malantaran malaksana 
ane patut muah adil. Yen suba keto Ulun lakar 
negepang janjin Ulune teken Abraham, buka ane 
suba janjiang Ulun teken ia.” 

20 Sasampune punika Ida Sang Hyang Widi 
Wasa raris masabda sapuniki: “Liu pesan anake 
ngrimikang unduk gumi Sodom muah Gomorane, 
buina sasajaane dosannyane suba kaliwat 
gede. 21 Ulun lakar tumurun nelokin ia, apa 
saja laksanannyane buka munyin anake ane 
ngrimikang ia, buka ane suba pireng Ulun. Ulun 
makeneh nawang ane amun sasajaane.” 

22 Tamiune sareng kalih raris kesah saking irika, 
tumuli mamargi ngungsi ka kota Sodom, nanging 
Dane Abraham kantun ngadeg ring ayun Ida 
Sang Hyang Widi Wasa. 22 Dane Abraham raris 
nganampekin Ida, tumuli matur kadi asapuniki: 
“Punapike Palungguh IRatu jaga masmi jadmane 
sane patut sinarengan ring jadmane sane 

dursila? 24 Sapunapi minab, yen wenten anak 
patut sareng seket diri ring kotane punika? 
Punapike Palungguh IRatu jaga masmi genahe 
punika? Punapike Palungguh IRatu nenten ledang 
mapaica pangampura ring ipun, malantaran 
jadmane sane patut sareng seket diri sane 
wenten ring kotane punika? ?? Mugija indike 
punika kaedohang saking ayun Palungguh IRatu, 
inggih punika ngamademang jadma sane patut 
sinarengan ring jadmane dursila, kantos jadmane 
sane patut punika tan bina sakadi jadmane 

sane dursila. Dumadak indike punika kaedohang 
saking ayun Palungguh IRatu. Punapike sang 
maraga Hakim ring sakuub jagate nenten jaga 
nepasin ipun saha adil?” 

26 |da Sang Hyang Widi Wasa raris masabda 
sapuniki: “Yening di kota Sodom ada dapetang 
Ulun anak ane patut seket diri, ulihan anake ento 
Ulun lakar ngampurayang kotane ento.” 

27 Dane Abraham tumuli matur sapuniki: 
“Sujatinipun titiang sampun prasangga pisan 
matur ring ayun Palungguh IRatu Sang Hyang 
Widi Wasa, yadiastu titiang puniki waluya buk 
miwah abu. 23 Ring pradene jadmane sane patut 
kirang limang diri, punapike Palungguh IRatu jaga 
masmi kotane punika, malantaran kirang malih 
limang diri punika?” 

Ida raris masabda sapuniki: “Ulun tusing lakar 
masmi kotane ento, yening ada dapetang Ulun 
jlema patut setiman diri ditu.” 

29 Dane Abraham malih nglanturang atur 
danene sapuniki: “Ring pradene wenten wantah 
petang dasa diri jadma sane patut irika, sapunapi 
minab.” 

Ida masabda sapuniki: “Ulun tusing lakar masmi 
kotane ento ulihan jlemane petang dasa diri 
ento.” 

30 Dane Abraham malih matur: “Mugi 
Palungguh IRatu Sang Hyang Widi Wasa nenten 
menggah yening titiang matur malih apisan. Ring 
pradene wantah sareng tigang dasa sane wenten 
irika, sapunapi minab?” 

Ida malih masabda: “Ulun tusing lakar masmi 
kotane ento, yening ditu ada dapetang Ulun 
jlema patut telung dasa diri.” 

31 Dane malih matur: “Sawiaktinipun titiang 
sampun kalintang purun matur ring Palungguh 
IRatu Sang Hyang Widi Wasa. Ring pradene 
irika wantah wenten jadma patut kalih dasa diri 
kewanten, sapunapi minab?” 

Ida malih masabda: “Ulun tusing lakar masmi 
kotane ento, ulihan jlemane ane duang dasa diri 
ento.” 

32 Dane malih matur: “Mugi Palungguh IRatu 
Sang Hyang Widi Wasa nenten menggah yening 

titiang matur malih apisan kewanten. Ring 
pradene sane wenten irika wantah dasa diri 
kewanten, sapunapi minab?” 

Ida malih masabda: “Ulun tusing lakar masmi 
kotane ento, ulihan jlemane ane adasa ento.” 
33 Sasampun Ida puput masabda ring Dane 
Abraham, Ida Sang Hyang Widi Wasa raris kesah 
saking irika, tur Dane Abraham raris mawali ka 
genah danene. 


Kota Sodom miwah Gomorane kageseng 


19 1 Rikala sampun sore, malaekate 
makakalih punika rauh ring kota Sodom. 
Duk punika Dane Lot sedekan malinggih ring 
gapuran kota Sodome. Rikala dane ngaksi sang 
kalih, dane raris matangi tur mendak sang 
kalih, raris sumungkem kantos prarain danene 
nganteg ka tanahe, 2 sarwi matur sapuniki: 
“Inggih Ratu sareng kalih, rarisangja simpang 
ring cecanggahan titiange, wasuhinja cokore tur 
makolemja iriki. Benjang semeng rarisangja IRatu 
nglanturang pamargi.” 

Pasaur sang kalih: “Manira tusing lakar singgah! 
Manira lakar nginep di tanah lapang kotane ene.” 

3 Nanging santukan Dane Lot pisereng pisan 
mapinunas, kenginan sang kalih raris simpang 
tur ngranjing ka jeroan Dane Lot. Dane Lot raris 

manggang roti sane tan paragi tumuli masoda, 
tur sang kalih raris katurin marayunan. 

4 Nanging sadurung Dane Lot miwah tamiun 
danene sirep, sawatek anake lanang ring kota 
Sodom, agung alit sami pada rauh ngiter jeroan 
Dane Lot. ? Anake punika sami pada jerit-jerit ring 
Dane Lot sapuniki: “Dija ia anake ane nyinggahin 
ragane inunian. Pesuang ia aba mai.” Santukan 
wong Sodome punika mamanah nyelekang sang 
kalih. 

6 Dane Lot raris medal maranin anake akeh 
punika ring arepan jelanane nanging jelanane 
ubetang dane. ” Dane raris mabaos sapuniki: 
“Inggih parasemeton, sampunangja ngamargiang 
paindikan sane tan patut. 3 Puniki wenten pianak 
tiange kantun bajang genten kekalih. Ipun 
mangkin medalang tiang tur aturang tiang ring 
parasemeton rarisang laksanayang sapunapija 
ledang pakayunan semetone marep ring ipun. 
Sakewanten tiang nunas sampunang pisan 
semeton mlegendahang tamiun tiange puniki, 
santukan dane rauh buat masayuban ring umah 
tiange.” 

9 Nanging anake akeh punika masaur sada 
bangras sapuniki: “Johang ibane!” Samaliha ipun 
malih mabaos sapuniki: “Jlemane ene teka dadi 
pangempi dini tur jani ia nagih nepasin iraga. 
Sawireh keto jani tiang lakar nyangsarain ragane, 

lebihan teken tamiun ragane dadua ento.” Anake 
akeh punika tumuli ngarepang nangsek Dane Lot, 
misadia jagi ngupak jelanannyane. 19 Nanging 
sang kalih raris ngedeng Dane Lot ngranjing 

ka jeroan, tumuli ngubetang jelanane punika. 

11 Sang kalih raris mastu anake sane wenten ring 
arepan jelanane punika, mangda buta makasami. 
Punika awinannya ipun makasami raris patigrepe 
ngrereh jelanane punika, nanging tan sida 
keniang ipun. 


Dane Lot matilar saking kota Sodom 


12 Sang kalih raris ngandika ring Dane Lot 
sapuniki: “Apake enu ada kadang wargan kitane 
di kotane ene? Mantu wiadin pianak kitane luh 
muah muani, wiadin kadang wargan kitane ane 
lenan di kotane ene, ajakja ia makejang pesu 
uli dini. 18 Manira bakal ngeseng kotane ene, 
sawireh suba liu pesan piuninge marep teken 
unduk kotane ene di ayun Ida Sang Hyang Widi 
Wasa. Ento kranane Ida Sang Hyang Widi Wasa 
ngutus manira buat ngeseng kotane ene.” 

14 Dane Lot tumuli medal, raris mabaos ring 
lakar mantun danene, inggih punika sane jaga 
ngambil okan danene istri makakalih, sapuniki 
baos danene: “Cening, bangunja! Jalan magedi 
uli dini, sawireh Ida Sang Hyang Widi Wasa lakar 

ngeseng kotane ene.” Nanging lakar mantun 
danene mitaenang Dane Lot punika ewer. 

15 Sasampune galang kangin, sang malaekat 
sareng kalih punika raris ngangsok Dane Lot, 
sapuniki pangandikan danene: “Enggalangja ajak 
kurenan muah pianak kitane makadadua pesu uli 
dini, apanga kita tusing milu mati di kalan kotane 
ene kageseng.” !? Dane Lot malon-alonan pisan. 
Nanging Ida Sang Hyang Widi Wasa mapakayun 
ngetelang sih pasuecan Idane ring dane, punika 
awinan sang kalih raris ngambel tangan danene, 
miwah tangan rabin danene, kalih tangan okan 
danene makakalih, tumuli katuntun medal 
saking kota, tur kalebang ring jaban kotane. 

17 Sasampune sang kalih nuntun dane sareng 
sami medal, malaekat sane adiri tumuli ngandika 
sapuniki: “Kemaja malaib, luputang jiwan kitane. 
Eda pesan matolihan kuri, buina eda pesan 
mareren dini di sisin Tukad Yordane. Malaibja ka 
gunung, apanga kita tusing mati sirna.” 

18 Dane Lot tumuli matur ring sang malaekat: 
“Duh Ratu, ratun titiange, sampunangja kadi 
asapunika. 1? Sawiaktinipun titiang kaulan 
Palungguh IRatu sampun molih sih pasuecan 
ring ayun Palungguh IRatu, samaliha Palungguh 
IRatu sampun nyinahang sih pasuecan sane 
kalangkung ageng ring titiang, malantaran 
Palungguh IRatu ngluputang urip titiange. Yening 


PURWAKANING DADI 19.20-26 68 


titiang malaib ka gunung, mehmehan titiang jaga 
katutug antuk bencana punika kantos titiang 
padem, santukan gununge punika kalangkung 
doh. 20 Sawiaktinipun kotane ring ajeng punika 
nentenja doh, samaliha kotane punika alit, 
lugrainja titiang malaib mrika. Yening kadi 
asapunika sinah urip titiange jaga luput.” 

21 Sang Malaekat raris ngandika ring dane 
asapuniki: “Nah, manira ngisinin pinunas kitane 
ento. Wireh keto manira tusing lakar nguugang 
kotane ane sambat kita ento. 22 Enggalangja 
malaib kema, sawireh manira tusing nyidayang 
ngudiang-ngudiang, satondenne kita neked ditu.” 

Santukan Dane Lot maosang mungguing kotane 
punika alit, punika awinanipun kotane punika 
kawastanin Soar. 


Indik uugipun kota Sodom miwah Gomorane 


23 Ritatkala Dane Lot rauh ring kota Soar, 
suryane sampun endag nyunarin jagate. 
24 Sasampune punika Ida Sang Hyang Widi Wasa 
raris ngujanin kota Sodom miwah Gomorane 
antuk welirang miwah geni. 25 Kota-kotane 
punika rauh ka pasisin Tukad Yordane, tur 
saananing sane wenten ring kota-kotane punika, 
minakadi manusa miwah pepayonan, makasami 
geseng Ida. 2? Nanging rabin Dane Lot, matolihan 
ka ungkur, punika awinan dane dados tugu tasik. 

27 Pasemengan, ritatkala Dane Abraham lunga 
ka genah danene pecak nangkil ring ayun Ida 
Sang Hyang Widi Wasa, 28 tur maksian ka kota 
Sodom miwah Gomora, makamiwah ka sakuub 
panepin Tukad Yordane, irika cingak dane 
wenten andus malepuk medal saking jagate, 
tan bina sakadi andus gerombong panunjelane 
sane ageng. 29 Ritatkala Ida Sang Hyang Widi 
Wasa nyirnayang kota-kota ring panepin Tukad 
Yordane, tur ngeseng kota-kota genah Dane 
Lot madunungan, Ida eling ring Dane Abraham, 
punika awinan Dane Lot luputang Ida saking 
genah sane kageseng punika. 


Leluur wong Moab miwah wong Amone 


30 Dane Lot tumuli magingsir saking Soar, 
raris malinggih ring pagunungan, kasarengin 
antuk okan danene istri makakalih, santukan 
dane nenten purun magenah ring Soar. Dane 
madunung ring guane, kasarengin antuk okan 
danene makakalih. 21 Okan danene sane duuran 
raris mabaos ring sane alitan, sapuniki: “Bapan 
iragane suba tua, buina di gumine ene tusing ada 
anak muani ane lakar anggon iraga somah apanga 
iraga nyidayang numbuhang sentana. 3? Jalanja 
baang ibapa nginem anggur, laut iraga medem 
ngajak ibapa, apanga iraga nutugang katurunan 
bapan iragane.” 33 Ring wengine punika sang 

kalih raris ngaturin ajin danene nginum anggur. 
Sane duuran tumuli ngranjing ring pamereman 
ajin danene, tur merem irika sareng ajin danene. 
Ajin danene nenten uning rikala okan danene 
punika merem miwah matangi. 

34 Benjangipun, sane duuran raris mabaos ring 
sane alitan, sapuniki: “Ibi sanja embok suba 
medem ngajak ibapa, nyanan petenge jalan buin 
baang ia nginem anggur. Suba keto, kema adi 
macelep kapasarean ibapane laut medem ngajak 
ibapa, apanga iraga nutugang katurunan bapan 
iragane.” 3? Ring wengi punika sang kalih raris 
malih ngaturin ajin danene nginum anggur tur 
sane alitan tumuli merem sareng ajin danene. 
Ajin danene nenten uning rikala okan danene 
punika merem wiadin matangi. 3? Kenginan 
okan Dane Lot makakalih punika raris mobot, 
bobotane punika saking ajin danene. 3” Sane 
duuran ngembasang putra lanang adiri, tur 
kapesengin: Moab. Dane dados leluur wong 
Moab sane wenten mangkin. 33 Sane alitan 
ngembasang putra lanang adiri, tur kapesengin 
Ben-Ami, sane dados leluur wong Amon sane 
wenten mangkin. 


Dane Abraham miwah Sang Prabu Abimelek 


20 1 Dane Abraham raris kesah saking Mamre 
ngungsi tanah Kanaan sisi kelod, tumuli 

jenek malinggih ring pantaran kota Kades klawan 
kota Sure. Irika dane ngempi ring Gerar. 2 Rikala 
punika Dane Abraham ngandikayang mungguing 
Dane Sara, rabin danene punika semeton 
danene. Duaning punika Sang Prabu Abimelek, 
ratune ring Gerar, raris maputusan buat ngambil 
Dane Sara. 3 Nanging rikala wengi Ida Sang 
Hyang Widi Wasa ngrauhin Sang Prabu Abimelek 
sajeroning panyumpenan, sarwi masabda ring 
ida sapuniki: “Kita lakar mati, uli krana anake 
eluh ane suba juang kita ento, sawireh ia suba 
ngelah kurenan.” 

4 Duk punika Ida Sang Prabu Abimelek 
durung aor ring Dane Sara, duaning punika ida 
raris matur: “Singgih Ratu Sang Hyang Widi 
Wasa, titiang nenten rumasa iwang. Punapike 
Palungguh IRatu mapakayun jaga ngamademang 
titiang miwah bangsan titiange sane tan paiwang. 
3 Boyake Abraham newek sane sampun maosang 
ring titiang, mungguing anake istri punika 
nyamanipune. Samaliha anake istri punika taler 
maosang, mungguing anake lanang punika, 
nyamanipune. Kenginan titiang nglaksanayang 
indike puniki malantaran saking nulusing manah 
miwah pamargi sane patut.” 

6 Ida Sang Hyang Widi Wasa raris masabda ring 
ida sajeroning panyumpenan, sapuniki: “Ulun 
wikan kita nglaksanayang unduke ento saking 

nulusing ati, ento awanane Ulun ngandeg apanga 
kita eda kanti malaksana dosa marep teken Ulun. 
Ento krana Ulun tusing nglugrain kita ngusud 
anake luh ento. ' Ane jani kema ulihang kurenan 
anake ento, sawireh anake ento dadi nabi. Ia 
lakar ngastawayang kita, apanga kita tusing mati. 
Nanging yening kita tusing nyak ngulihang anake 
luh ento, Ulun matinget kita, kita pedas mati, nah 
ento kita muah bangsan kitane.” 

8 Benjangipun pasemengan pisan Ida Sang 
Prabu Abimelek sampun matangi, tumuli 
ida ngandikain paraparekan idane, raris 
kapangandikain sapariindik sane sampun pireng 
ida dibi sande. Kenginan paraparekan idane sami 
ajerih tan sipi. ? Ida Sang Prabu Abimelek raris 
ngesengin Dane Abraham, sarwi kapangandikain 
sapuniki: “Apa krana jerone magae buka kene 
marep teken tiang. Apa pelih tiange teken jerone, 
kanti jerone ngaenang tiang muah kaprabon 
tiange pelih gede? Jerone suba malaksana tan 
patut marep teken tiang.” 10 Malih Sang Prabu 
Abimelek nglanturang pangandika: “Apa ane dadi 
tetujon jerone, dadi nyalanang unduk ane buka 
kene?” 

11 Dane Abraham raris matur sapuniki: 
“Kamanah antuk titiang, iriki tan wenten anak 
sane astiti bakti ring Ida Sang Hyang Widi Wasa, 
kenginan titiang pacang kapademang tur somah 

titiange kambil. 12 Samalihipun, saking sujati ipun 
mula wantah nyaman titiange tunggal bapa, 
sakewanten nenten tunggal meme. Nanging mula 
wiakti ipun dados somah titiange. 13 Sadaweg 
Ida Sang Hyang Widi Wasa ngandikayang titiang 
ngumbara makaon saking umah wong tuang 
titiange, wenten baos titiange ring ipun, sapuniki: 
“Kene patutne adi ngedengang tresnan adine 
teken beli, nah ento: Dijaja iraga neked, adi patut 
ngakuin beli ene nyaman adine.” 

14 Sasampune punika Ida Sang Prabu Abimelek 
raris ngwaliang Dane Sara ring Dane Abraham. 
Kadi asapunika taler ida maicayang kambing, 
biri-biri, banteng miwah panjak lanang wadon, 
ring Dane Abraham. 12 Ida Sang Prabu Abimelek 
raris ngandika ring Dane Abraham sapuniki: 
“Jerone bebas nongos dini di gumin tiange, 
dijananja jerone demen.” 18 Raris ida ngandika 
ring Dane Sara sapuniki: “Nyaman luhe suba 
baang tiang pipis perak siu, makadadi bukti 
mungguing luh ene suci di arepan sakancan 
anake ane bareng-bareng ajak luh. Buina luh 
tusing ngelah pelih di arepan sakancan anake 
makejang.” 

17 Dane Abraham tumuli ngastawa ring Ida 
Sang Hyang Widi Wasa. Ida Sang Hyang Widi 
Wasa raris mapaica kawarasan ring Ida Sang 
Prabu Abimelek, miwah ring rabi ping kalih 

parapanyeroan idane, kantos ida miwah ipun 
pada ngembasang anak alit. 18 Santukan, 
sadurunge punika Ida Sang Hyang Widi Wasa 
sampun nyampet garba wasan paraistri-istrine 
sane wenten ring purin Ida Sang Prabu Abimelek, 
malantaran Dane Sara, rabin Dane Abraham 
punika. 


Indik embas Dane Ishak 


2 1 1 [da Sang Hyang Widi Wasa ngamertanin 
Dane Sara sakadi sane sampun janjiang 
Ida. 2 Dane Sara raris mobot, tumuli ngembasang 
putra lanang adiri pabuat Dane Abraham, rikala 

dane sampun lingsir. Sang rare embas ring 
dauh sane sampun kasabdayang antuk Ida Sang 
Hyang Widi Wasa. ? Dane Abraham marabin 
okan danene sane wau embas punika Ishak. 

4 Sasampun Dane Ishak mayusa kutus rahina, 
Dane Abraham raris nyunat Dane Ishak, sakadi 
sane sampun kapituduhang antuk Ida Sang Hyang 
Widi Wasa ring dane. ? Rikala Dane Ishak embas, 
Dane Abraham mayusa satus warsa. ? Dane Sara 
tumuli mabaos sapuniki: “Ida Sang Hyang Widi 
Wasa ngawinang tiang liang tur kedek. Sakancan 
anake sane miragi indike puniki, pacang kedek 
sareng tiang.” ' Sapanglanturipun dane malih 
ngandika: “Sane dumun sapasirake sane purun 
mabaos ring Dane Abraham, mungguing Sara 

jaga nyusuin anak alit? Nanging sane mangkin 
tiang sampun ngembasang rare lanang adiri buat 
dane, rikalaning dane sampun lingsir.” 

8 Dane Ishak sampun sayan duur, raris kabelas. 
Ring rahina dane kabelas, Dane Abraham 
ngwentenang pepestan ageng pisan. 


Hagar miwah Ismael katundung 


3 Sedek rahina anu Dane Sara nyingak Ismael 
pianak Ni Hagare, wong Mesire punika, sane 
sampun kembasang pabuat Dane Abraham, 
sedekan maplalian sareng Ishak okan danene. 
10 Duaning punika dane raris matur ring Dane 
Abraham, sapuniki: “Inggih beli, tundungja 
panyeroane punika sareng ring pianakipune, 
santukan pianakipune nentenja pacang dados 
ngwaris sareng-sareng ring Ishak pianak tiange: 
11 Indike punika ngawinang pakayunan Dane 
Abraham kalintang osek, santukan Ismael taler 
okan danene. 12 Nanging Ida Sang Hyang Widi 
Wasa masabda ring dane, sapuniki: “Edaja kita 
sekel ati unduk pianak muah panyeroan kitane 
ento. Apaja ane orahanga baan Ni Sara teken kita, 
jalanangja buka munyin iane. Sawireh ane lakar 
dadi katurunan kitane buka ane janjiang Ulun, 
tuah uli Ishak kawitnyane. 13 Nanging katurunan 
panyeroan kitane ento masih lakar dadiang Ulun 

satunggaling bangsa, sawireh ia masih pianak 
kitane.” 

14 Benjangne pasemengan Dane Abraham 
tumuli ngambil roti miwah toya aklukuh, raris 
kapaicayang ring Ni Hagar. Roti, toya miwah 
okan danene raris kaserahang ring Ni Hagar. 
Sasampune punika, Ni Hagar raris katundung 
mangda makaon saking irika. Ni Hagar tumuli 
mamargi, raris ngumbara ring tegal melakange 
ring Berseba. 1» Ritatkala toyane sane ring 
klukuhe punika telas, rarene punika raris 
kagenahang ring bete, 18 tur ipun negak sada 
ngedoh, sawatara wenten apanimpug dohipun, 
santukan sapuniki manah ipune: “Melahan 
idewek tusing ngenot rarene ento mati.” 
Ritatkala ipun negak irika, ipun raris ngeling 
gerong-gerong. 

17 Ida Sang Hyang Widi Wasa, mireng tangis 
rarene punika, raris Malaekat Idane ngandika 
ring Ni Hagar, saking ambarane: “Ih Hagar, apa 
ane sebetang luh? Edaja takut sawireh eling 
rarene ento suba kapireng baan Ida Sang Hyang 
Widi Wasa. 18 Bangun tur jemakja rarene ento, 
patininginja ia, sawireh ia lakar dadiang manira 
bangsa ane gede.” 19 Ida Sang Hyang Widi Wasa 
raris matujuhin Ni Hagar, kantos ipun manggihin 
semer asiki. Ipun tumuli ka semere punika, 
klukuhipune dagingin ipun toya, raris anake alit 

kicen nginum. 2? Ida Sang Hyang Widi Wasa 
nyayubin anake alit punika. Dane sayan duur 
raris magenah ring tegal melakange, tur dane 
dados juru panah. 2! Dane magenah ring tegal 
melakange ring Paran, tur dane karerehang rabi 
saking tanah Mesir, antuk biang danene. 


Prajanjian Dane Abraham ring 
Ida Sang Prabu Abimelek 


22 Duk punika Ida Sang Prabu Abimelek kairing 
antuk Dane Pikol, senapatin idane, mabaos 
ring Dane Abraham sapuniki: “Ida Sang Hyang 
Widi Wasa nyayubin jerone ring saparilaksanan 
jerone. 2 Wireh keto dini di ayun Ida Sang Hyang 
Widi Wasa, masumpahja jerone teken tiang, 
mungguing jerone tusing lakar linyok marep 
teken tiang, wiadin marep teken pianak-pianak 
tiange, yadian marep teken cucu buyut tiange. 
Buka tiang suba mapakardi ayu marep teken 
jerone, aketo masih jerone patut malaksana 
buka keto marep teken tiang muah marep teken 
gumine ene sig tongos jerone madunungan.” 

24 Dane Abraham raris matur: “Inggih titiang 
sairing!” 

25 Dane Abraham tumuli ngaturang 
pepelungguhan ring Ida Sang Prabu Abimelek 
ngeniang indik semer sane sampun karampas 
antuk parekan idane. 2? Pasaur Ida Sang Prabu 

Abimelek sapuniki: “Tiang tusing nawang, 

nyen ane malaksana buka keto, buina jerone 
masih tusing ngorahang teken tiang. Tur mara 
jani tiang ningeh.” 2' Dane Abraham tumuli 
ngaturang biri-biri miwah banteng ring Ida Sang 
Prabu Abimelek. Sasampune punika, sang kalih 
tumuli ngwentenang prajanjian. 28 Nanging 
Dane Abraham raris nganehang panak biri-birine 
lua-lua pitung ukud, saking biri-birine punika. 

29 Raris Sang Prabu Abimelek mataken ring Dane 
Abraham, sapuniki: “Lakar anggon gena panak 
biri-birine ane pitung ukud, ane anehang jerone 
ene?” 

30 Atur danene: “Panak biri-birine pepitu 
punika, ledang palungguh iratu nrima saking 
titiang, buat dados cihna bukti pabuat titiang, 
mungguing semere puniki mula wantah titiang 
sane nyongcong.” 3! Punika awinanipun genahe 
punika kawastanin Berseba, santukan sang kalih 
sampun masumpah irika. 

32 Sasampun sang kalih ngardi prajanjian ring 
Berseba, Ida Sang Prabu Abimelek raris mantuk 
ka panegaran wong Pilistine, kairing antuk Dane 
Pikol, senapatin idane. 33 Dane Abraham raris 
nandur wit tamariska apuun ring Berseba, tur 
irika dane ngaturang pangubakti ring Ida Sang 
Hyang Widi Wasa, Widi sane langgeng. 3” Sada 

sue Dane Abraham madunungan ring panegaran 
wong Pilistine punika. 


Ida Sang Hyang Widi Wasa nitahang Dane 
Abraham mangda ngaturang Dane Ishak 


22 1 Sasampun paindikane punika lintang 
makasami, Ida Sang Hyang Widi Wasa 
tumuli mintonin Dane Abraham, sarwi masabda 
ring dane, sapuniki: “Ih Abraham!” Dane 
Abraham tumuli matur: “Inggih titiang, Ratu 
Panembahan!” 

2 Ida malih masabda: “Ajakja Ishak pianak kitane 
ane tunggal tur ane sayangang kita ento kema ka 
tanah Moria, laut aturang ia ditu anggon aturan 
maborbor di salah tunggal gunung ane lakar 
patujuhang Ulun teken kita.” 

3 Benjangne pasemengan pisan Dane Abraham 
matangi, keledaen danene raris kapondongin 
saang, sane jaga kanggen morbor aturan danene. 
Dane tumuli ngandikain Dane Ishak okan danene, 
miwah parekan kekalih. Irika dane raris mamargi 
ngungsi genahe sane sampun kasabdayang antuk 
Ida Sang Hyang Widi Wasa ring dane. 4Ring 
rahina sane kaping tigaipun, genahe punika 
sampun kacingak antuk Dane Abraham saking 
doh. ? Dane raris ngandika ring parekan danene 
sapuniki: “Nongos cai dini ngajak keledaene ene. 


PURWAKANING DADI 22.6-10 80 


Icang ajak pianak icange lakar kema muspa. Yen 
suba suud, icang lakar malipetan mai.” 

6 Dane Abraham raris ngambil saange sane 
jaga kanggen morbor aturane punika, tumuli 
kapetegenang ring Dane Ishak, okan danene, 
tur dane ngraga makta geni miwah lemat. Dane 
sareng kalih tumuli mamargi sinarengan. ' Dane 
Ishak raris matur pitaken ring ajin danene, 
sapuniki: “Inggih Aji!” 

Pasaur Dane Abraham: “Apa cening?” 

Okan danene ngrarisang matur: “Puniki geni 
miwah saang sampun wenten, nanging ring 
dijake panak biri-birine sane jaga kanggen aturan 
punika?” 

8 Pasaur danene: “Cening, Ida Sang Hyang Widi 
Wasa ane lakar nyediang panak biri-biri buat 
lakar anggon aturan maborbor, ane lakar katur 
teken Ida.” Kadi asapunika indik danene mamargi 
sareng kalih sinarengan. 

9 Sasampune sang kalih rauh ring genah sane 
kapatujuhang antuk Ida Sang Hyang Widi Wasa, 
irika Dane Abraham ngwangun pamorboran 
aturan. Saange raris katumpukang ring duur 
pamorboran aturane. Okan danene tumuli 
kategul raris kaperemang ring duur saange, 
duur pamorboran aturane punika. 1? Sasampune 
punika, Dane Abraham raris ngambil lemat 
praya kanggen nyedayang okan danene. 

11 Nanging Malaekat Ida Sang Hyang Widi Wasa 
raris masabda saking ambarane sapuniki: “Ih 
Abraham!” 

Dane Abraham raris matur: “Inggih titiang, Ratu 
Panembahan!” 

12 Ida malih ngandika: “Eda matiange rarene 
ento, buina eda ia plegendahanga! Sawireh 
manira jani nawang, mungguing kita saja tuah 
astiti bakti teken Ida Sang Hyang Widi Wasa, kanti 
kita tusing madalem pianak kitane ane tunggal 
buat lakar aturang kita teken Ida.” 

13 Rikala Dane Abraham matolihan, ring ungkur 
danene jeg wenten cingak dane kambing muani 
asiki, tanduknyane nyangket ring bete. Kambinge 
punika tumuli ejuk dane, raris katampah 
kaborbor kanggen aturan makadados gentos 
okan danene. 1! Duaning punika Dane Abraham 
raris ngwastanin genahe punika: “Ida Sang Hyang 
Widi Wasa ledang nyediang”. Punika awinanipun 
rauh mangkin kabaosang: “Ring duur gunung 
druen Ida Sang Hyang Widi Wasa irika Ida pacang 
nyediang.” 

15 Malaekat Ida Sang Hyang Widi Wasa malih 
ngandika saking ambarane ring Dane Abraham. 
16 Sapuniki pangandikan idane: “Sabdan Ida 
Sang Hyang Widi Wasa, kene: “Masrana parab 
Ulun, Ulun jani masumpah. Sawireh kita suba 
nyalanang unduke ene, kanti kita tusing madalem 


PURWAKANING DADI 22.17-24 82 


ngaturang pianak kitane ane tunggal teken Ulun, 
17 ento krana Ulun lakar ngamertanin kita kanti 
maliah-liah, tur katurunan kitane lakar dadiang 
Ulun liu pesan, tan bina buka biase di pasisi. 
Buina katurunan kitane ento lakar nguasain 
kota-kotan musuhnyane. 13 Uli krana katurunan 
kitane, sakancan bangsane ane di gumine lakar 
nampi merta, sawireh kita ngidepang sabdan 
Ulun? ” 19 Sasampune punika, Dane Abraham 
raris mawali ka genah parekan danene makakalih 
punika, tumuli dane sinarengan mamargi ka 
Berseba, tur dane jenek malinggih irika. 


Katurunan Dane Nahor 


20 Wusan punika Dane Abraham raris polih 
gatra, mungguing Dane Milka taler sampun 
ngembasang putra lanang kutus diri pabuat 
Dane Nahor, semeton danene. 21 Putran dane 
sane pinih duur mapesengan Us, arin danene 
mapesengan Bus, Kemuel, ajin Dane Aram, 

22 Kesed, Haso, Pildas, Yidlap miwah Betuel. 

23 Dane Betuel maputra Ribka. Makakutus 
punika kembasang antuk Dane Milka pabuat 
Dane Nahor. 24 Rabi panawing Dane Nahor, sane 
mapesengan Reuma, taler ngembasang putra, 
inggih punika: Tebah, Gaham, Tahas miwah 
Maaka. 

Indik sedan Dane Sara 


1 Dane Sara mayusa satus pitulikur warsa, 
23 raris dane seda. ? Dane seda ring Hebron, 
ring tanah Kanaan. Irika Dane Abraham sungsut 
matetangisan santukan katilar antuk rabin 
danene. 

3 Sasampune punika Dane Abraham tumuli 
lunga maranin katurunan Dane Het, sarwi 
mabaos sapuniki: * “Tiang puniki wong 
sunantara, ngempi iriki ring pantaran ragane. 
Icenja tiang numbas tanah druen ragane akidik, 
mangda dados kagelah antuk tiang, jagi anggen 
tiang genah nanem sawan somah tiange.” 

3 Pasaur katurunan Dane Het sapuniki: ? “Inggih 
ratu pakayuninja atur titiange. Iratu puniki 
maraga praratu luih ring pantaran titiange sareng 
sami. Duaning punika ledang iratu mendem 
layon rabin iratune ring setran titiange sane pinih 
becik. Saking pantaran titiange, angan asikiko tan 
wenten sane pacang tempal buat jaga ngaturang 
semanipune ring iratu, buat genah mendem 
layon rabin iratune.” 

7 Sasampune punika Dane Abraham raris 
sumungkem ring ajeng katurunan Dane Het, 

8 sarwi mabaos sapuniki: “Yen ragane ledang, 
ngicen tiang pacang mendem sawan somah 
tiange iriki, indayang baosang ring Dane Epron 

okan Dane Sohar, ? mangda dane ledang ugi 
maicayang ring tiang, gua Mahpela druen 
danene, sane wenten ring tanggun pategalan 
danene. Guane punika mangda paicayang 
dane ring tiang aji pangarga sapatutipun, jaga 
anggen tiang sema sane kagelah antuk tiang ring 
pantaran ragane.” 

10 Duk punika Dane Epron taler wenten ring 
pantaran katurunan Dane Hete sane paum 
ring gapuran kotane. Irika Dane Epron, matur 
ring Dane Abraham, sapuniki: “Sampunangja 
ratu kadi asapunika! Pikayuninja atur titiange! 
Pategalane punika makamiwah gua sane wenten 
irika sami aturang titiang ring iratu. Iriki ring 
arepan bangsan titiange, pategalane punika 
aturang titiang, ring iratu. Rarisang pendem 
layon rabin iratune irika.” Atur Dane Epron sane 
kadi asapunika kapireng antuk parakaturunan 
Dane Het sane nuju masangkepan irika. 11 (23:10) 

12 Dane Abraham raris sumungkem ring 
ajeng katurunan Dane Het, 13 sarwi mabaos 
ring Dane Epron, sapuniki: “Yen saking sujati 
ragane ledang, pirengangja atur tiange. Tiang 
jaga naur pangargan pategalan ragane punika. 
Ledang ragane nrima pangargan tegalane 
punika, mangda tiang mrasidayang mendem 
sawan somah tiange irika.” Baos danene punika 
kapireng antuk sang sane sangkep irika. 

14 Dane Epron raris matur ring Dane Abraham, 
sapuniki: 2? “Inggih ratu pikayuninja atur titiange. 
Tanah acutak sane mapangarga aji samas jinah 
perak, tan wenten artinipun pabuat iraga. 
Rarisangja pendem layon rabin iratune irika.” 
16 Dane Abraham sairing ring atur Dane Epron. 
Irika dane raris ngwilang jinah perak, sakadi 
sane karsayang antuk Dane Epron, inggih punika 
samas bidang, sakadi sane biasa mamargi ring 
pantaran parasudagare. Indike punika taler 
kapireng antuk wong Hete sane lianan. 

17 Kadi asapunika indik pategalan Dane Epron, 
sane wenten ring Mahpela dangin Mamrene, 
tegal miwah gua sane wenten irika, pingkalih 
sakancan pepayonan sane wenten irika rauh 
ka tepinnyane, 18 sami kaserahang ring Dane 
Abraham, ring ajeng wong Hete sane nuju 
masangkepan ring gapuran kotane, makadados 
druen danene. 

19 Sasampune punika, Dane Abraham raris 
mendem layon Dane Sara, rabin danene ring 
guane sane ring tegal Mahpela ring tanah 
Kanaan. 20 Kadi asapunika tegal miwah gua 
druen katurunan Dane Het katurang ring Dane 
Abraham, buat dados setra, druen danene. 

Dane Ribka kapadik pabuat Dane Ishak 


24 1 Sane mangkin Dane Abraham sampun 
lingsir pisan tur Ida Sang Hyang Widi Wasa 
sampun ngamertanin saluiring pakaryan danene. 
2 Dane Abraham raris ngandika ring parekan 
danene sane pinih lingsir ring jeroan danene, 
sane kasuksara ngetangang sakancan padruen 
danene, sapuniki pangandikan danene: “Pejangja 
liman caine dini di selagan paan icange tur 
masumpahja. 3 Masumpahja cai sajeroning parab 
Ida Sang Hyang Widi Wasa, Widi ane ngwengku 
langit muah gumine. Isinne: Cai tusing lakar 
ngalihang pianak icange kurenan dini di pantaran 
luh-luh wong Kanaane. 4 Nanging kemaja cai luas 
ka gumin icange, muah sig panyaman icange buat 
ngalihang pianak icange Ishak kurenan.” 

5 Parekane punika raris matur ring dane: 

“Ring pradene anake istri punika nenten kayun 
nyarengin titiang ka jagate iriki, punapike kengin 
yen okan pamekele jaga iring titiang mawali ka 
jagat uedan pamekele?” 

6 Dane Abraham raris ngandika ring ipun: 
“Ingetangja, eda pesan pianak icange ajaka 
mabalik kema. 7 Ida Sang Hyang Widi Wasa, 
Widi ane ngwengku langite, ane suba mancut 
icang uli umah bapan icange, muah uli gumi 
palekadan icange, buina ane suba masabda 

masumpah teken icang kene: “Tanahe ene lakar 
paicayang Ulun teken katurunan kitane, Ida lakar 
ngutus malaekat Idane mamargi di arepan caine, 
apanga cai maan anak luh uli ditu buat pianak 
icange. 8 Nanging yen anake luh ento tusing nyak 
ninutin cai, dadinne cai bebas uli sumpah caine 
teken icang, sakewala eda pesan pianak icange 
ajaka mabalik kema.” ? Parekane punika raris 
ngenahang liman ipune ring selagan pupun Dane 
Abraham, pamekel ipune, sarwi ipun masumpah 
ring dane, ngeniang indike punika iwau. 

10 sasampune punika parekane punika raris 
ngambil unta druen pamekelnyane adasa, raris 
ipun mamargi saha mamuat brana sarwa mule 
druen pamekelnyane. Kadi asapunika ipun 
mamargi ngungsi tanah Mesopotamia sisi kaler, 
ka kota genah Dane Nahor malinggih. 1! Sarauh 
ipun ring tepi siring kotane, ipun raris ngrarianang 
untannyane ring sisin semere. Daweg punika 
sampun sore, sampun masanipun paraistri-istrine 
pada medal jaga ngrereh toya. 12 Irika ipun raris 
ngastawa kadi asapuniki: “Duh Ratu Sang Hyang 
Widi Wasa, Widin pamekel titiange Abraham, 
lugrainja titiang, mangda titiang sida karya 
ring rahinane puniki. Ledang Palungguh IRatu 
nyinahang sih kasatian Palungguh IRatu ring 
pamekel titiange Abraham. 3 Sane mangkin 
titiang majujuk iriki ring sisin semere, tur paradaa 

saking kotane puniki pada rauh jaga ngambil toya. 
14 Pinunas titiange mangda prasida mamargi kadi 
asapuniki: Titiang jaga mabaos ring sinalih tunggil 
daane punika sapuniki: Indayangja tedunang 
jun luhe, icenja tiang nunas toya. Yening ipun 
jagi masaur sapuniki: “Rarisangja nginum, tur 
unta-untan jerone taler jaga wehin tiang toya, 
punika makacihna mungguing ipun daa sane 
cawisang Palungguh IRatu pabuat kaula druene 
Ishak. Malantaran puniki titiang pacang uning 
mungguing Palungguh IRatu sampun nyinahang 
sih kasatian Palungguh IRatu ring pamekel 
titiange.” 

15 Durung puput ipun ngastawa, jeg rauh 
Dane Ribka nyuun jun. Dane punika okan Dane 
Betuel putun Dane Milka sareng Dane Nahor. 
Dane Nahor masemeton ring Dane Abraham. 

16 Daane punika kalintang ayu, tur kantun bajang 
genten. Dane rauh ka semere punika, jun danene 
kadagingin, wus punika dane raris mawali. 

17 Daweg punika parekane punika tumuli nyagjag 
maranin dane, sarwi matur sapuniki: “Nawegang 
pisan jero, icenja titiang nunas toya akidik saking 
jun ragane punika jaga inem titiang.” 

18 Dane Ribka raris masaur sapuniki: “Rarisangja 
ragane nginum,” sarwi digelis dane nedunang 
jun danene katangan danene, tur parekane raris 
kawehin nginum. 1° Sasampun parekane punika 

puput kicen nginum, dane raris mabaos ring 
ipun, sapuniki: “Tiang taler pacang nimba toya 
pabuat unta-untan ragane mangda ipun taler 
nginum ngantos lega.” 20 Wus punika, toyane 
sane kantun ring jun danene digelis briokang 
dane ring palungane, tumuli digelis dane mawali 
ka semere nimba toya, pabuat unta-untan 
parekane punika makasami. *! Parekane punika 
wantah meneng tur nlektekang solah danene, 
saha mapineh-pineh punapike Ida Sang Hyang 
Widi Wasa ngiangin pamarginipune kantos ipun 
sida karya, punapike nenten. 

22 Sasampun unta-untane punika pada lega 
nginem toya, parekane punika raris ngwedalang 
anting-anting, miwah gelang mas apasang sane 
mapangarga mael, katurang ring daane punika, 
23 kadulurin atur sapuniki: “Nikayangja ring 
titiang, sapasirake ajin ragane! Punapike titiang 
sareng sami puniki kalugra madunungan ring 
purin ajin ragane?” 

24 Daane punika raris masaur, sapuniki: “Tiang 
puniki okan Dane Betuel. Dane punika okan Dane 
Milka, rabin Dane Nahor.” 25 Daane punika malih 
nglanturang mabaos sapuniki: “Jumah tiang akeh 
wenten sumi miwah tetedan unta. Samaliha 
genah madunungan taler wenten.” 

26 Parekane punika raris nengkluk tur 
sumungkem nyumbah Ida Sang Hyang Widi 

Wasa, 27 sarwi matur kadi asapuniki: “Puji katur 
ring Ida Sang Hyang Widi Wasa, Widin pamekel 
titiange Abraham, sane sampun ngamanggehang 
asih kasatian Idane ring pamekel titiange 
punika. Samaliha Ida Sang Hyang Widi Wasa 
sampun nuntun pamargin titiange ngungsi purin 
semeton-semeton pamekel titiange!” 

28 Daane punika tumuli malaib ka jeroan biang 
danene, saha nyritayang paindikane punika 
makasami. 22 Dane Ribka madue semeton 
lanang, mapesengan Laban. Dane Laban raris 
malaib maranin parekane punika ring sisin 
semere. 3? Dane sampun ngaksi anting-anting 
miwah gelang ring tangan semeton danene, 
samaliha sampun mireng baos Dane Ribka, indik 
saluiring baos parekane punika ring Dane Ribka. 
Duaning punika dane raris mamargi maranin 
anake punika sane kantun majujuk ring samping 
unta-untanipune, ring sisin semere. 3! Dane 
Laban raris mabaos sapuniki: “Inggih jero, sang 
sane kamertanin antuk Ida Sang Hyang Widi 
Wasa, rarisangja ngranjing. Sampunangja ragane 
meneng ring jabaan. Santukan tiang sampun 
nyediang pakoleman pabuat ragane, miwah 
genah pabuat unta-untan ragane.” 

32 Parekane punika raris ngranjing ka jeroan. 
Pondongan untane sami pada katedunang tur 
untane pada kawehin sumi. Parekan miwah 

anake sane nyarengin ipun tumuli kabaktayang 
toya buat kanggen mabaseh. 33 Rikala ajengane 
sampun kasodayang ring ajeng tamiune, 
parekane punika tumuli matur, asapuniki: 
“Titiang nenten pisan jaga nunas, sadurung 
titiang nguningayang bisama sane buat titiang.” 

Dane Laban raris masaur sapuniki: “Yen kadi 
asapunika, inggih rarisang nikayang.” 

34 Parekane punika raris matur kadi asapuniki: 
“Titiang puniki parekan Dane Abraham. 3? Ida 
Sang Hyang Widi Wasa sampun kalintang asung 
lugraha ngamertanin pamekel titiange punika. 
Ida sampun mapaica kambing, biri-biri miwah 
banteng, unta miwah keledae, mas perak miwah 
panjak luh muani. 3? Samaliha Dane Sara, rabin 
pamekel titiange, sampun ngembasang putra 
lanang adiri rikalaning dane sampun lingsir. 
Pamekel titiange punika sampun misarayang 
saananing arta branan danene sami ring okan 
danene punika. 3” Pamekel titiange sampun 
ngarsayang titiang masumpah ring ajeng danene, 
mungguing titiang nenten pacang tempal ring 
sapangandikan danene, sane sapuniki: “Eda 
pesan cai ngalihang pianak icange kurenan 
di pantaran daane ane ada dini di Kanaan. 

38 Nanging alihangja pianak icange kurenan sig 
pakurenan bapan icange muah sig palelintihan 
icange.” 3? Atur titiange ring dane sapuniki: 

“Menawita daane punika nenten kayun nututin 
titiang. 4? Nanging pangandikan danene ring 
titiang sapuniki: “Ida Sang Hyang Widi Wasa ane 
sungsung icang lakar ngutus malaekat Idane buat 
marengin cai, tur lakar ngranayang pajalan caine 
sida karya. Cai lakar maan anak luh pabuat pianak 
icange, uli pantaran palelintihan icange, wiadin 
pakurenan bapan icange. 41 Yen cai suba neked 
sig palelintihan icange, tur ia tusing nglilayang 
pianakne teken cai, cai tan keneng sumpah tur 
luput uli sumpah caine marep teken icang. 

42 Ring rahinane puniki rikala titiang rauh 
ring semere punika, titiang raris ngastawa 
sapuniki: Duh Ratu Sang Hyang Widi Wasa, 
Widin pamekel titiange Abraham, dumadak 
Palungguh IRatu ledang asung lugraha, mangda 
pamargin titiange puniki prasida molihing karya. 
43 Sane mangkin titiang majujuk iriki ring sisin 
semere. Yening wenten anak daa rauh jagi 
ngambil toya, titiang jaga mapajar ring ipun 
sapuniki: “Icenja tiang nunas toya inum akidik 
saking jun jerone punika’ 44 Yening ipun masaur 
sapuniki: “Rarisangja nginum, tur unta-untan 
jerone taler jagi timbaang tiang toya, punika 
makacihna mungguing anake istri punika sane 
sampun pastikayang Palungguh IRatu jaga 
dados rabin okan pemekel titiange. 45 Durung 
puput titiang ngastawa ring manah, Dane Ribka 

sampun rauh ring semere punika makta jun, 
tumuli nimba toya. Titiang raris matur ring dane, 
sapuniki: ‘Icenja titiang nunas toya. 25 Digelis 
dane nedunang jun danene, sarwi ngandika 
sapuniki: “Rarisangja nginum. Unta-untan jerone 
taler jaga wehin tiang toya. Irika titiang raris 
nginum, tur unta-untane punika taler icen dane 
toya. 4 Wusan punika titiang raris mataken ring 
dane: ‘Sapasirake ajin jerone?’ Pasaur danene: 
Ajin tiange Dane Betuel, putran Dane Nahor 
miwah Dane Milka’ Irika dane raris aturin titiang 
gelang miwah anting-anting. 48 Wusan punika 
titiang raris nengkluk tur sumuyud nyumbah 
saha mamuji Ida Sang Hyang Widi Wasa, Widin 
pamekel titiange Abraham, sane sampun nantan 
titiang ngungsi jeroan palelintihan pamekel 
titiange, jaga ngambil putrin semeton pamekel 
titiange, pabuat okan danene. 29 Kenginan 
sane mangkin, yen pamekele ledang nyinahang 
kapitresnan miwah kasatian pamantuka ring 
pamekel titiange, rarisang ndikayang mangkin 
ring titiang. Yening pamekele nenten ledang, 
ndikayang taler ring titiang, mangda becik antuk 
titiang mapineh, punapike sane patut margiang 
titiang.” 

>0 Dane Laban miwah Dane Betuel raris 
masaur: “Paindikane punika makasami sampun 
saking pakarsan Ida Sang Hyang Widi Wasa. 

Tiang nenten mrasidayang malih mabaos 
punapa-punapi. °t Puniki Ribka sampun wenten 
ring ajeng jerone. Rarisang ambil tur ajakja ipun 
mangda ipun dados rabin okan pamekel jerone, 
sakadi sane sampun kasabdayang antuk Ida 
Sang Hyang Widi Wasa.” 22 Rikala parekan Dane 
Abraham punika miragi pangandikan sang kalih, 
ipun raris sumuyud nyumbah Ida Sang Hyang 
Widi Wasa. 22 Sasampune punika ipun raris 
ngwedalang pangangge sarwa mule, masmasan 
miwah perak, tur punika makasami katurang ring 
Dane Ribka. Biang miwah semeton danene taler 
katurin brana sarwa mule. 

54 Wusan punika wau ipun miwah anake sane 
nyarengin ipun pada nunas. Ring wengine punika 
ipun sareng sami madunungan irika. Benjangne 
pasemengan, sasampun ipun pada bangun, ipun 
raris matur sapuniki: “Sane mangkin lugrainja 
titiang mapamit, jaga mawali ring pamekel 
titiange.” 

>> Nanging semeton miwah biang Dane Ribka 
mabaos sapuniki: “Banggayangja daane punika 
jumah dumun angan dasa rahina, wusan punika 
rarisang ajak ipun mrika.” 

56 Nanging atur ipune ring dane sareng sami 
sapuniki: “Sampunangja titiang andega, santukan 
Ida Sang Hyang Widi Wasa sampun ngiangin 
titiang ngantos sampun sida karya. Lugrainja 

titiang mapamit, jaga mawali ring pamekel 
titiange.” 

37 Sang kalih raris ngandika: “Becikan daane 
punika kenken tiang mriki, ngiring takenin ipun, 
sapunapi manahipune.” 58 Sang kalih ngandikain 
Dane Ribka tur katakenin sapuniki: “Apake luh 
nyak nututin anake ento?” 

Pasaur danene: “Inggih titiang sairing!” 

59 Duaning punika Dane Ribka kasarengin 
antuk panyeroan danene, miwah parekan 
Dane Abraham, pingkalih anake sane nyarengin 
ipun, raris kalugrain mapamit. 80 Sang kalih 
raris ngamertanin Dane Ribka, sarwi mabaos 
sapuniki: “Nah luh adin beli, dumadak luh 
endah-gumendah dadi jutaan liunne, buina 
dumadak katurunan luhe nitah gumin musuh- 
musuhnyane.” 61 Dane Ribka miwah panyeroan 
danene raris makinkin, tumuli nglinggihin unta 
tur nututin parekane punika. Kadi asapunika 
indiknyane parekane punika ngambil Dane Ribka, 
raris ipun mawali budal. 

62 Kacrita sane mangkin Dane Ishak sampun 
rauh ring tegal melakange, tan doh saking 
semer sane mawasta: “Lahai Roi”, tumuli jenek 
ring tanah Kanaan sisi kelod. 6? Rikala sore, 
Dane Ishak nuju medal masesanjan ring tegale. 
Rikala dane macingakan, irika aksi dane wenten 
unta makudang-kudang ukud rauh maranin 

dane. 84 Duk punika Dane Ribka taler sedekan 
macingakan. Ritatkala dane nyingak Dane 

Ishak, dane raris tedun saking untan danene. 

65 Dane raris mataken ring parekane punika 
sapuniki: “Sapasirake anake lanang sane mamargi 
ngamrikiang ring tegale punika?” 

Aturipun iparekan: “Dane punika pamekel 
titiange.” Dane Ribka raris ngambil angkeb prarai, 
tur ngangkebin prarain danene. 

66 Sasampune punika iparekan raris 
nguningayang ring Dane Ishak sapariindik sane 
sampun margiang ipun. 7 Irika Dane Ishak raris 
nuntun Dane Ribka ngranjing ka kemah Dane 
Sara biang danene, raris kambil kanggen rabi. 
Dane Ishak kalintang tresna ring Dane Ribka. 
Malantaran kadi asapunika Dane Ishak kalipurang 
sasampun biang danene seda. 


Katurunan Dane Abraham sane 
kawitnyane saking Dane Ketura 


(1Bab. 1:32-33) 


1 Dane Abraham malih ngambil rabi adiri, 
25 mapesengan Ketura. * Saking Ketura Dane 
Abraham madue putra nemnem, inggih punika 
Simran, Yoksan, Medan, Midian, Isbak miwah 
Suah. 3 Dane Yoksan maputra Seba miwah Dedan. 
Dane Dedan nurunang wong Asur, wong Letus 
miwah wong Leum. 4Putra-putran Dane Midian, 

inggih punika: Epa, Eper, Henoh, Abida miwah 
Eldaa. Punika sami katurunan Dane Ketura. 

5 Dane Abraham matamiang saluiring arta 
branan danene ring Dane Ishak, ? nanging 
sakantun dane nyeneng, paraputran danene 
sane mijil saking paraselir danene sami pada 
kicen paica. Sapanglanturipun, Dane Abraham 
ngandikayang paraputran danene punika mangda 
matilar saking Dane Ishak. Irika dane sareng sami 
mamargi nganginang ngungsi jagate kangin. 


Dane Abraham seda raris kapendem 


7 Dane Abraham seda rikalaning dane sampun 
lingsir pisan. Duk punika dane mayusa lebak 
warsa. 8 (25:7) ? Layon danene raris kapendem 
antuk oka-okan danene, inggih punika Dane 
Ishak miwah Dane Ismael, ring gua Mahpela 
dangin kota Mamrene, ring tegal pecak duen 
Dane Epron, okan Dane Sohar, wong Hete 
punika. 10 Tegale punika sampun katumbas antuk 
Dane Abraham saking wong Hete. Irika layon 
Dane Abraham kaperemang kasarengang ring 
layon Dane Sara, rabin danene. 11 Sasampun 
Dane Abraham seda, Ida Sang Hyang Widi Wasa 
ngamertanin Dane Ishak, okan danene. Dane 
Ishak raris jenek malinggih nampek ring semer 
sane mawasta: “Lahai Roi”. 

Katurunan Dane Ismael 
(1Bab. 1:28-31) 


12 Puniki katurunan Dane Ismael, putran Dane 
Abraham, sane kembasang antuk Ni Hagar, wong 
Mesir panyeroan Dane Sara. 13 Puniki pesengan 
paraputran Dane Ismael, ngawit saking sane 
pinih duur ngantos sane pinih alita. Sane pinih 
duur mapesengan: Nebayot, paraarin danene 
mapesengan, Kedar, Adbeel, Mibsam, 14 Misma, 
Duma, Masa, 1° Hadad, Tema, Yetur, Napis 
miwah Kedma. 18 Putran Dane Ismael makaroras 
punika, suang-suang pada nurunang suku 
bangsa asiki-asiki, tur pesengan danene kanggen 
ngwastanin desa-desa miwah genah-genah 
danene ngwangun kemah. 1? Dane Ismael seda 
ritatkala dane mayusa satus tigang dasa pitu 
warsa. Layon danene tumuli kaperemang ring 
pamereman paraleluur danene. 18 Parakaturunan 
Dane Ismael sami jenek malinggih ring pantaran 
daerah Hawila miwah Sur, sane ring dangin jagat 
Mesire, ring margine sane ngungsi ka Asur. Dane 
pada jenek irika doh saking katurunan Dane 
Abraham sane lianan. 


Dane Esau miwah Dane Yakub 


19 Puniki katurunan Dane Ishak, okan Dane 
Abraham. 20 Rikala Dane Ishak sampun mayusa 

petang dasa warsa, dane marabian ring Dane 
Ribka, okan Dane Betuel, wong Aram, saking 
Mesopotamia, semeton Dane Laban sane istri. 
21 Santukan Dane Ribka bekung, Dane Ishak tan 
maren ngastawayang rabin danene ring ayun 
Ida Sang Hyang Widi Wasa. Ida Sang Hyang 
Widi Wasa asung lugraha nagingin pinunas 
danene. Irika Dane Ribka tumuli mobot. 22 Dane 
mobotang rare kembar. Sadurung rarene punika 
embas, sang rare magulet ring tengah garba 
wasan danene. Duaning punika dane raris 
mabaos sapuniki: “Apa awanane tiang katiban 
lara buka kene?” Dane tumuli nunas pawuwus 
Ida Sang Hyang Widi Wasa. 

23 Ida Sang Hyang Widi Wasa raris masabda 
ring dane, sapuniki: “Di garba wasan kitane ada 
bangsa dadua. Kita lakar nglekadang suku bangsa 
dadua. Suku bangsa ane abesik lakar sitengan 
teken ane lenan, tur rarene ane kelihan lakar 
panjakanga baan ane cerikan.” 

24 Sasampun tutug wulanane pacang 
ngembasang rare, dane raris ngembasang 
rare lanang kembar. 22 Sane embas riinan 
warnannyane barak, ragannyane mabulu 
makaukud. Punika awinan dane kapesengin Esau. 
26 Sasampune punika, rain danene raris embas 
tangannyane ngambel tunggak cokor Dane Esau, 
punika awinannyane dane kapesengin Yakub. 

(Yakub mapiteges: tunggak cokor.) Rikala sang 
rare embas, Dane Ishak mayusa nem dasa warsa. 


Dane Esau ngadol wewenang danene 
dados putra sane pinih duur 


27 Sang rare pada sayan duur. Dane Esau 
dados juru boros sane pradnyan, dados anak 
sane seneng ngumbara. Nanging Dane Yakub 
dados anak sane seleb sane seneng malinggih 
ring jeroan. 23 Dane Ishak sayang ring Dane 
Esau, santukan dane seneng ngajengang ulam 
beburuan, nanging Dane Ribka sayang ring Dane 
Yakub. 

29 Sedek rahina anu, rikala Dane Yakub 
ngratengang bubuh kacang barak, Dane Esau 
raris rauh saking maburu. Duk punika dane lue 
pisan. 20 Irika Dane Esau tumuli mabaos ring 
Dane Yakub sapuniki: “Baangja beli ngidih bubuh 
kacang barake ento abedik, sawireh beli seduk 
pesan.” Punika awinannya dane kapesengin 
Edom. (Edom tegesipun abang.) 

31 Nanging pasaur Dane Yakub, sapuniki: 
“Serahangja malu wewenang beline dadi anak 
ane paling keliha teken tiang, ditu mara beli lakar 
baang tiang bubuh.” 

32 Pasaur Dane Esau: “Tusingja buin makelo beli 
enu idup, apa gunanne wewenang dadi anak ane 
paling keliha ento pabuat beli?” 

33 Pasaur Dane Yakub: “Nah masumpahja malu 
beli teken tiang, isinne beli lakar nyerahang 
wewenang beline ento teken tiang.” 

Dane Esau tumuli masumpah, tur wewenang 
danene dados anak sane pinih duur tumuli 
kaserahang ring Dane Yakub. 3* Dane Yakub raris 
ngaturin rakan danene roti miwah bubuh kacang 
barak. Dane Esau tumuli ngajengang miwah 
nginum, wusan punika dane raris matangi tumuli 
makaon. Kadi asapunika Dane Esau nemberang 
wewenang danene dados anak sane pinih duura 
punika. 


Dane Ishak jenek malinggih ring Gerar 


26 1 Raris wenten sayah ageng ring jagate 
irika. Sayahe puniki boyaja sakadi sayahe 
sane riin, duk masan Dane Abraham. Punika 
awinannya Dane Ishak raris lunga ka kota Gerar, 
ngrauhin Sang Prabu Abimelek, ratun wong 
Pilistine, tur mapinunas mangda dane kalugra 
madunungan irika. 2 Ida Sang Hyang Widi Wasa 
sampun mapakantenang raga ring dane, sarwi 
masabda sapuniki: “Eda pesan kita ka Mesir. 
Nongosja kita di gumine ane lakar patujuhang 
Ulun teken kita. ? Dituja kita madunungan. Ulun 
lakar ngiangin muah ngamertanin kita. Sawireh 
gumine ene makejang lakar paicayang Ulun 
teken kita muah katurunan kitane. Buina Ulun 

lakar ngamanggehang janjin Ulune ane suba 
janjiang Ulun teken Abraham, bapan kitane. 

4 Katurunan kitane lakar dadiang Ulun liu pesan, 
buka bintange di langite. Ulun lakar maicayang 
gumine ene makejang teken katurunan kitane. 
Buina malantaran katurunan kitane, sakancan 
bangsane di gumine lakar nampi merta. ? Sawireh 
Abraham suba ngidepang munyin Ulun, tur 
nyalanang sakancan pituduh, uger-uger muah 
pidabdab Ulune.” 

6 Duaning punika Dane Ishak raris madunungan 
ring kota Gerar. ' Rikala anake irika pada 
nakenang indik rabin danene ring dane, pasaur 
danene sapuniki: “Ipun punika nyaman tiange.” 
Dane tan purun maosang: “Ipun punika somah 
tiange”, santukan kapakayun antuk dane, 
sapuniki: “Singke idewek lakar matianga baan 
anake dini ulihan Ni Ribka, sawireh ia jegeg 
gobanne.” 8 Sasampun sue dane madunungan 
irika, sedek rahina anu, Ida Sang Prabu Abimelek, 
ratun wong Pilistine punika, macingak saking 
jendelan purin idane. Irika cingak ida Dane 
Ishak sedekan makaronan sareng Dane Ribka 
rabin danene. ? Ida Sang Prabu Abimelek raris 
ngesengin Dane Ishak, sarwi ngandika sapuniki: 
“Sujatinne anake luh ento kurenan ragane, 
ngudiang dadi ragane ngorahang ia nyaman 
ragane?” 


PURWAKANING DADI 26.10-17 103 


Atur Dane Ishak ring ida sapuniki: “Santukan 
kamanah antuk titiang, menawita titiang pacang 
padem ulihan ipun.” 

10 Nanging Ida Sang Prabu Abimelek raris 
ngandika: “Apa tenenan ane suba gae ragane 
teken tiang? Aluh yen ada salah tunggal uli 
pantaran bangsane ene medem ngajak kurenan 
ragane, tur ulihan ento ragane ngaenang 
tiang pelih.” 1! Ida Sang Prabu Abimelek raris 
ngwedalang prentah ring bangsane punika 
makasami, sapuniki: “Nyenja ane mlegendahang 
anake ene wiadin kurenannyane, pedas ia lakar 
kena danda pati.” 

12 Dane Ishak tumuli matetanduran ring tanahe 
irika, tur ring masane punika taler dane mupu 
tikel ping kutus, santukan dane kamertanin antuk 
Ida Sang Hyang Widi Wasa. 13 Sayan sue dane 
sayan nyugihang, kantos dane dados kalintang 
sugih. 14 Dane madue kambing, biri-biri miwah 
banteng akeh pisan, miwah rencang taler akeh, 
kantos wong Pilistine punika pada iri ati ring 
dane. 12 Sakancan semere sane kacongcong 
antuk rencang-rencang Dane Abraham, duk dane 
kantun nyeneng, sami kurug antuk wong Pilistine. 

16 Sang Prabu Abimelek raris ngandika ring 
Dane Ishak: “Melahan ragane makaad uli gumin 
tiange, sawireh wibawan ragane suba gedenan 
teken tiang.” 1? Duaning punika, Dane Ishak 

raris makaon saking irika, tumuli makemah 

ring tanahe dangsah ring Gerar tur dane jenek 
malinggih irika. 18 Sasampune punika, Dane Ishak 
raris ngagah malih semer-semere sane pecak 
kacongcong duk panyeneng Dane Abraham, ajin 
danene, sane sampun kurug antuk wong Pilistine, 
sasampun Dane Abraham seda. Semer-semere 
punika kawastanin manut sakadi wasta sane 
sampun kapaicayang antuk ajin danene. 

19 Rikala rencang-rencang Dane Ishak 
nyongcong ring tanahe dangsah punika irika 
keniang ipun toya klebutan sane nglebus 
toyannyane. 20 Parapangangon wong Gerare 
raris maiegan nglawan parapangangon Dane 
Ishak. Baos ipune: “Yehe ene gelah tiang.” Dane 
Ishak raris ngwastanin semere punika: “Esek”, 
santukan ipun pada maiegan nglawan dane irika. 

21 Wus punika, pararencang danene nyongcong 
semer sane lianan, tur ipun pada maiegan 
taler ngeniang indik semere punika. Dane 
Ishak raris ngwastanin semere punika: “Sitna”. 
22 Dane tumuli magingsir saking irika, tur malih 
nyongcong semer sane lianan, nanging ngeniang 
ring semere punika dane nenten malih maiegan. 
Semere punika kawastanin: “Rehobot”, tur dane 
mabaos sapuniki: “Ane jani Ida Sang Hyang Widi 
Wasa suba mapaica sela muah elah teken iraga, 


PURWAKANING DADI 26.23-28 105 


kanti iraga nyidayang mapianak muah macucu di 
gumine ene.” 

23 Saking irika dane lunga ka Berseba. ** Ring 
wengine punika, Ida Sang Hyang Widi Wasa raris 
mapakantenang raga ring dane, sarwi masabda: 
“Ulun ene Widin bapan kitane Abraham, eda 
pesan kita jejeh, sawireh Ulun ngiangin kita. 

Uli krana janjin Ulun teken Abraham, Ulun 
lakar ngamertanin kita, buina lakar nadiang 
katurunan kitane liu pesan” 2 Wus punika Dane 
Ishak raris ngwangun palinggih genah maturan 
irika, saha mabakti ring Ida Sang Hyang Widi 
Wasa. Dane nyujukang kemah danene irika, tur 
rencang-rencang danene raris nyongcong semer 
irika. 


Prajanjian Dane Ishak sareng 
Sang Prabu Abimelek 


26 |da Sang Prabu Abimelek raris rauh saking 
Gerar, ngrauhin Dane Ishak, kasarengin antuk 
Ahusat pangabih idane, miwah Pikol, senapatin 
idane. 27 Dane Ishak tumuli matur ring ida 
sapuniki: “Napi awinanipun palungguh iratu 
ngrauhin titiang? Boyake palungguh iratu duka 
ring titiang, tur palungguh iratu sampun nundung 
titiang makaon saking jagat druene?” 

28 Pasaur idane: “Suba pedas baan tiang 
nepukin, mungguing ragane kahyangin baan Ida 

Sang Hyang Widi Wasa. Ento awanane tiang 
mapineh, melahan tiang ngae prajanjian ngajak 
ragane. 29 Isinne ragane tusing lakar ngardi 
ane tan rahayu marep teken tiang, patuh buka 
tiang tusing mlegendahang ragane, nanging 
tiang tan lad ngae ane melah teken ragane, tur 
nglilayang ragane magedi saking rahayu. Ane 
jani suba sinah baan tiang mungguing ragane 
kamertanin baan Ida Sang Hyang Widi Wasa.” 
30 sasampune punika Dane Ishak raris namiu ida 
miwah pangiring idane. Irika ida dane sareng 
sami pada marayunan miwah mainum-inuman. 
31 Benjangne pasemengan ida dane raris ngardi 
prajanjian sane kamanggehang antuk sumpah. 
Wus punika Dane Ishak raris ngaturin ida sareng 
sami mamargi, tur ida raris mamargi saha rahayu. 
32 Ring rahinane punika pararencang Dane Ishak 
sami pada rauh nangkil ring dane, nguningayang 
indik semer sane sampun congcong ipun, 
sapuniki atur ipune: “Titiang sampun ngeniang 
toya!” 33 Semere punika raris kawastanin: “Seba”. 
Punika awinannya wastan kotane irika: “Berseba” 
rauh mangkin. 


Pararabin Dane Esau sane 
kawitnyane saking wong sunantara 


34 Ritatkala Dane Esau sampun mayusa petang 
dasa warsa, dane raris ngambil rabi kekalih 

saking pantaran wong Het, inggih punika Dane 
Yudit okan Dane Beeri, miwah Dane Basmat, 
okan Dane Elon. 3? Rabin danene makakalih 
punika, ngawinang sungsut pakayunan Dane 
Ishak miwah Dane Ribka. 


Dane Ishak ngamertanin Dane Yakub 


27 1 Ritatkala Dane Ishak sampun lingsir, 
samaliha pangaksian danene sampun 
buta, dane raris ngesengin Dane Esau, putran 
danene sane pinih duur, sapuniki pangandikan 
danene: “Cening Esau.” 

Pasaur danene: “Inggih titiang, Aji.” 

2 Dane Ishak raris ngandika: “Tingalinja 
jani bapa suba tua. Bapa tusing nawang yen 
buin pidan bapa lakar mati. 3 Ane jani kema 
jemak sanjatan ceninge, wadah panah muah 
pamentangane, kemaja cening maboros ka alase, 
alihang bapa beburuan. “ Suba keto, gaenangja 
bapa dedaaran ane jaen, buka ane demenin 
bapa. Sesubanne pragat, laut abaang bapa mai, 
lakar daar bapa, apanga bapa ngamertanin 
cening satondene bapa mati.” 

5 Rikala Dane Ishak ngandika ring Dane Esau, 
pangandikan danene kapireng antuk Dane Ribka. 
Sasampun Dane Esau lunga maburu, £ Dane 
Ribka raris ngandikain Dane Yakub, sapuniki: 
“Meme suba ningeh ajin ceninge ngandika 

teken belin ceninge Esau, ' apanga ia luas 
maboros ngalih beburuan, buat ngaenang ajin 
ceninge ajeng-ajengan ane jaen. Sesubanne keto 
ajin ceninge lakar ngamertanin ia di ayun Ida 
Sang Hyang Widi Wasa, satondene dane seda. 

8 Sawireh keto ane jani padingehang munyin 
memene, tur jalanang apaja ane lakar uduhang 
meme teken cening. ? Kemaja ka tongos kambing 
muah biri-birin iragane, ejuk panak kambinge ane 
mokoh-mokoh dadua. Meme ngolah apang dadi 
ajengan ane jaen buat ajin ceninge, buka ane 
senengin dane. 10 Lantas abaja ajengane ento sig 
ajin ceninge, apanga ajenganga, apanga dane 
ngamertanin cening, satondene dane seda.” 

11 Dane Yakub raris matur ring biang danene, 
sapuniki: “Ibeli Esau awakne mabulu, nanging 
tiang makulit nyelig. 1? Yen dipradene iaji ngusud 
tiang, pedas tiang lakar kadene ngewerin 
raganne. Yan buka keto, sinah tiang lakar tusing 
nampi merta, nanging temah.” 

13 Nanging biang danene malih ngandika ring 
dane: “Ih cening, depang suba meme ane negen 
temahe ento. Idepangja raos memene, kemaja 
ejuk kambinge ento.” 14 Dane tumuli ngejuk 
kambing, raris katurang ring biang danene. 
Biang danene raris ngolah ajeng-ajengan sakadi 
sane kasenengin antuk ajin danene. 1? Wusan 
punika Dane Ribka tumuli ngambil kawacan Dane 

Esau sane becik, sane simpen dane ring jeroan. 
Dane Yakub, tumuli kapangandikayang nyaluk 
kawacane punika. 18 Samaliha kanta miwah 
tangan Dane Yakube makakalih, sane kulitnyane 
nyelig kakaput antuk blulang panak kambinge 
punika. 17 Dane raris nyerahang ajeng-ajengan 
miwah roti sane sampun olah dane punika, ring 
Dane Yakub. 

18 Dane Yakub tumuli ngranjing ka genah ajin 
danene, sarwi matur sapuniki: “Inggih Aji.” 

Pasaur ajin danene: “Uduh cening, enyen 
cening ene?” 

19 Atur Dane Yakub: “Titiang puniki Esau okan 
aji sane pinih kelih. Sane ndikayang aji ring 
titiang punika sampun laksanayang titiang. Sane 
mangkin rarisang matangi, durusang malinggih 
tur rarisang ngajengang daging beburuan 
olah-olahan titiange puniki, mangda aji ledang 
ngamertanin titiang.” 

20 Dane Ishak raris ngandika ring okan danene 
punika: “Duh cening pianak bapa! Dadi enggal 
pesan cening mapikolih!” 

Atur danene: “Santukan Ida Sang Hyang Widi 
Wasa, Widin ajine, sane ngawinang titiang 
prasida mapikolih.” 

21 Dane Ishak raris ngandika ring Dane Yakub 
sapuniki: “Maija paekang iban ceninge, apanga 
bakat usud bapa, apake cening ene pianak 

bapane Esau apa tusing.” 22 Dane Yakub raris 
nganampekin Dane Ishak, ajin danene, tur 

ajin danene raris ngusud dane, sarwi ngandika 
sapuniki: “Yen juang dimunyi, munyin | Yakub, 
yen juang dilima, liman | Esau.” 23 Dadosipun 
nenten kelingan antuk Dane Ishak, santukan 
tangan danene mabulu sakadi tangan Dane 
Esau. Dane Ishak mapakayun ngamertanin dane, 
24 hanging malih dane mataken, sapuniki: “Apake 
sajaan cening ene Esau, pianak bapane?” 

Pasaur danene: “Inggih sawiakti.” 

25 Dane Ishak raris ngandika: “Aba paekang 
mai dedaarane ento, apang bapa naar daging 
beburuan olah-olahan ceninge, apanga bapa 
ngamertanin cening.” Ajeng-ajengane punika 
tumuli kanampekang ring ajin danene, raris 
ajin danene majengan. Dane taler katurin 
anggur, raris dane nginum. 2? Dane Ishak 
raris ngandika ring Dane Yakub, sapuniki: “Ih 
cening, maija paekang iban ceninge, arasja 
bapa.” 2? Dane Yakub tumuli nganampekin 
tur ngaras ajin danene. Rikala Dane Ishak 
ngambu ambun kawacan Dane Yakub, dane raris 
ngamertanin Dane Yakub, sapuniki pangandikan 
danene: “Sasajaane bon pianak tiange buka 
bon pategalane ane kamertanin baan Ida Sang 
Hyang Widi Wasa. 28 Ida Sang Hyang Widi Wasa 
lakar maicain cening damuh uli langite muah 

tanah-tanah lemek di gumine, muah gandum lan 
anggur kanti maliah-liah. 2? Parabangsane lakar 
pada nungkul teken cening, muah suku-suku 
bangsane lakar pada nengkluk teken cening. 
Cening lakar dadi pamekel nyaman ceninge, tur 
parapianak memen ceninge lakar pada nengkluk 
teken cening. Nyenja ane nemah cening ia lakar 
kena temah, muah nyen ane ngamertanin cening, 
ia lakar kamertanin.” 


Dane Esau nunas merta ring Dane Ishak 


30 Sasampune Dane Ishak puput ngamertanin 
Dane Yakub, riwau Dane Yakub medal nilar Dane 
Ishak, irika rauh Dane Esau, rakan danene, saking 
maburu. 3! Dane taler nyawisang ajeng-ajengan 
sane becik, raris katurang ring ajin danene, 
maduluran atur sapuniki: “Inggih aji rarisangja 
matangi, durusang ngajengang daging beburuan 
olah-olahan titiange, mangda aji ledang 
ngamertanin titiang.” 

32 Pangandikan Dane Ishak, ring dane sapuniki: 
“Nyen cening ene?” 

Atur danene: “Titiang puniki Esau, okan ajine 
sane pinih kelih.” 

33 Irika Dane Ishak tengkejut tan sipi, sarwi 
ngandika: “Nyenke anake ane suba nampah sato 
ento, tur ane suba abana mai sig bapane? Mara 
pesan bapa suud madaar laut cening teka. Bapa 

suba ngamertanin ia, tur mertane ento buat 
salawas-lawasne.” 

34 Sasampun Dane Esau mireng pangandikan 
ajin danene kadi asapunika, dane raris nangis 
gerong-gerong. Pakayunan danene kalintang 
sungsut sarwi matur ring ajin danene sapuniki: 
“Inggih aji, ledangja aji taler ngamertanin 
titiang!” 

35 Pasaur ajin danene: “Adin ceninge ane suba 
teka ngapus bapa, tur ia suba ngrampas mertane 
ane patut katiba teken cening.” 

36 Atur Dane Esau: “Boyake sampun anut pisan 
ipun mawasta Yakub, santukan sampun pingkalih 
ipun melog-melog titiang. Wewenang titiange 
dados anak pinih kelih sampun rampas ipun, 
tur sane mangkin merta sane patut katiba ring 
titiang taler malih rampas ipun.” Dane malih 
nglanturang matur: “Punapike aji nenten madue 
merta tiosan sane patut lungsur titiang?” 

37 Dane Ishak raris ngandika ring Dane Esau, 
sapuniki: “Dadiannya aji suba netepang ia dadi 
pamekel ceninge, muah sakancan nyamannyane 
suba serahang aji apanga dadi panjaknyane. 
Buina ia suba bekelin aji gandum muah anggur. 
Nah, pabuat cening tuara ada buin ane nyidayang 
gaenin bapa.” 

38 Atur Dane Esau ring ajin danene: “Inggih 
aji, wantah asiki kewantenke aji madue merta? 

|” 


Inggih aji, ledang aji taler ngamertanin titiang 
Irika Dane Esau raris nangis gerong-gerong. 

39 Dane Ishak, raris ngandika sapuniki: 

“Tongos ceninge madunungan lakar joh uli 
tanah-tanahe ane lemek, muah joh uli 
damuhe ane uli di langite. 

40 Cening lakar idup ulihan pedang ceninge, 
tur cening lakar dadi panjak adin ceninge. 
Nanging mani wekas lakar kasidan, yen 
cening sarat mapakibeh, cening lakar 
prasida ngentungang tetegenan ceninge 
ento uli baong ceninge.” 

41 Dane Esau tan mari ngadut sekel kayun 
marep ring Dane Yakub, malantaran merta sane 
sampun kapaicayang antuk ajin danene ring 
dane. Irika Dane Esau raris ngamigmig sapuniki: 
“Tusingja buin makelo panemayan iaji lakar 
mantuk. Kala ditu, | Yakub lakar matiang idewek.” 

42 Rikala baos Dane Esau punika kuningin 
antuk Dane Ribka, dane raris ngandikain Dane 
Yakub, sarwi ngandika ring dane: “Belin ceninge 
Esau, makeneh nyalanang sekel ati, mabudi 
ngamatiang cening. #3 Wireh keto, ane jani 
padingehangja munyin memene. Kemaja cening 
malaib sig nyaman memene Dane Laban di 
Haran. 24 Tur nongosja cening ditu sawatara 
masa kanti pedih belin ceninge empah, * tur 
engsap teken unduk ane suba laksanayang 

cening marep teken ia. Yen suba keto, ditu meme 
lakar nundenang ngalih cening kema. Ngudiang 
dadi meme lakar kelangan cening makadadua 
sibarengan?” 


Dane Ishak ngandikayang Dane Yakub 
lunga ka genah Dane Laban 


46 Wus punika Dane Ribka raris matur ring Dane 
Ishak, sapuniki: “Tiang sampun med idup uli 
krana luh-luh wong Hete punika. Yening | Yakub 
taler jagi ngambil somah saking pantaran luh-luh 
uedan jagate iriki, minakadi wong Het punika, 
tan wenten pikenohipun tiang kari idup.” 

1 Sasampune punika Dane Ishak 
28 raris ngandikain Dane Yakub, tumuli 
ngamertanin dane sarwi mapiteket ring dane, 
sapuniki: “Eda pesan cening nyuang anak luh uli 
pantaran luh-luh wong Kanaane. 2 Kemaja luas ka 
Padan-Aram, ka jeron Dane Betuel, ajin memen 
ceninge, ditu cening ngalih kurenan di pantaran 
okan Dane Laban, nyaman memen ceninge. 
3 Dumadak Ida Sang Hyang Widi Wasa Ane Maha 
Kuasa ngamertanin cening, ngawanang cening 
mapianak muah macucu, buina ngranayang 
cening apang dadi liu kanti cening dadi leluur 
makudang-kudang bangsa! 4 Dumadak Ida 
maicayang merta teken cening muah teken 
katurunan ceninge, buka ane suba paicayang Ida 

teken Dane Abraham! Apanga cening nyidayang 
ngelahang gumine ene, ane suba kapaicayang 
baan Ida Sang Hyang Widi Wasa, teken Dane 
Abraham, nah ento gumine ane tongosin cening 
jani.” ? Kadi asapunika Dane Ishak nglilayang 
Dane Yakub lunga. Dane Yakub tumuli lunga 

ka Padan-Aram, nangkil ring Dane Laban, okan 
Dane Betuel, wong Arame punika, semeton Dane 
Ribka, biang Dane Yakub miwah Dane Esau. 


Dane Esau malih ngambil rabi 


6 Sane mangkin Dane Esau uning, mungguing 
Dane Ishak sampun ngamertanin Dane Yakub, 
tur ngandikayang dane lunga ka Padan-Aram 
buat ngrereh rabi irika. Samaliha rikala Dane 
Ishak ngamertanin Dane Yakub, dane mapiteket 
sapuniki: “Eda pesan cening ngalih kurenan 
anak luh Kanaan.” ' Dane Yakub ngiringang 
pangandikan aji miwah biang danene, tumuli 
dane lunga ka Padan-Aram. 8 Ritatkala Dane 
Esau uning, mungguing anak luh Kanaan punika 
nenten kaledangin antuk Dane Ishak, ? punika 
awinan Dane Esau raris lunga ka genah Dane 
Ismael putran Dane Abraham, tur ngambil okan 
Dane Ismael sane mapesengan Mahalat, arin 
Dane Nebayot, kanggen rabi. 

Dane Yakub nyumpena ring Betel 


10 Dane Yakub tumuli kesah saking Berseba raris 
lunga ka Haran. 1! Dane rauh ring satunggiling 
genah, irika dane marerepan, santukan suryane 
sampun surup. Dane ngambil batu sane wenten 
irika asiki, anggen dane pepedek, tur dane raris 
sirep ring genahe punika. 12 Irika dane raris 
nyumpena. Sajeroning panyumpenan dane 
nyingak wenten undag saking pretiwine rauh ka 
langite. Samaliha kantenang dane paramalaekat 
Ida Sang Hyang Widi Wasa, munggah tedun ring 
undage punika, 13 tur Ida Sang Hyang Widi Wasa 
ngadeg ring tanggun undage sarwi masabda 
sapuniki: “Ulun ene maraga Sang Hyang Widi 
Wasa, Widin Abraham, pekak kitane, muah 
Widin Ishake. Tanah tongos kitane pules ene, 
lakar paicayang Ulun teken kita muah teken 
katurunan kitane. 14 Katurunan kitane lakar dadi 
buka abune liunne, buina lakar masrambiahan 
nganginang, ngauhang, ngajanang muah 
ngelodang. Tur uli krana kita muah katurunan 
kitane, sakancan bangsane di gumine lakar 
nampi merta. 15 Sasajaane Ulun ngiangin kita 
muah nyayubin kita, saparan-paran kitane. Buina 
Ulun lakar buin nglipetang kita ka gumine ene. 
Sawireh Ulun tusing lakar ngutang kita, nanging 

Ulun tetep ngamanggehang unduke ane suba 
janjiang Ulun teken kita.” 

16 Ritatkala dane matangi, dane raris mabaos 
sapuniki: “Sasajaane Ida Sang Hyang Widi Wasa 
ada dini, nanging idewek tusing nawang.” 17 Irika 
dane rumasa ajerih, sarwi mabaos sapuniki: 
“Ambate madurgama tongose ene. Singja len, 
ene mula purin Ida Sang Hyang Widi Wasa, tur 
ene gapuran suargane.” 

18 Benjangne pasemengan Dane Yakub raris 
ngambil batu sane pecak kanggen pepedek, 
raris jujukang dane, tur kaseriokin antuk minyak 
makadados linggan Ida Sang Hyang Widi Wasa. 
19 Genahe punika raris wastanin Dane Betel. Sane 
riin kotane punika mawasta Lus. 20 Dane Yakub 
tumuli masesangi, sapuniki: “Yening Ida Sang 
Hyang Widi Wasa wiakti pacang ngiangin tur 
nyayubin titiang ring margi sane pacang marginin 
titiang puniki, samaliha mapaica sandang pangan 
ring titiang, 21 kantos titiang mawali malih ka 
cecanggahan bapan titiange saha rahajeng, 
kenginan Ida Sang Hyang Widi Wasa jaga dados 
Widin titiange. 22 Saananing sane paicayang 
Palungguh IRatu ring titiang, setata pacang 
aturang titiang apahdasan ring ayun Palungguh 
IRatu. Samaliha batu sane adegang titiang dados 
lingga puniki jagi dados perhyangan Ida Sang 
Hyang Widi Wasa.” 

Dane Yakub ring jeron Dane Laban 


29 1 Sasampune punika, Dane Yakub raris 
kesah saking irika, lunga ka jagate kangin. 
2 Tan kacrita ring margi, saget dane rauh ring 
satunggiling semer sane wenten ring tegale. 
Ring sisin semere punika wenten biri-biri 
miwah kambing sedek medem-medeman 
tigang gompyokan. Kambing miwah biri-birine 
punika kawehin nginem toya saking semere 
punika. Bungut semere punika matekep antuk 
batu ageng. ? Sasampun sakancan kambing 
miwah biri-birine punika mapunduh irika, 

raris parapangangonnyane nglibegang batune 
saking bungut semere, tumuli kambing miwah 
biri-birine punika kawehin nginem. Wusan punika 
batune malih kawaliang ka bungut semere. 

4 Dane Yakub tumuli mataken ring 
parapangangone punika sapuniki: “Parasemeton, 
ragane puniki saking dija?” 

Pasaur parapangangone punika sapuniki: “Tiang 
puniki saking Haran.” 

3 Dane Yakub malih mataken ring ipun: 
“Punapike ragane uning ring dane Laban putun 
Dane Nahor?” 

Pasaur ipune sareng sami: “Inggih tiang uning.” 

6 Sapanglanturipun dane mataken ring ipun 
sapuniki: “Punapike dane rahajeng?” 

Pasaur ipune: “Inggih dane rahajeng! Punika 
napi okan danene sane istri sane mapesengan 
Rahel, rauh ngatehang kambing miwah biri-birin 
danene.” 

7 Dane Yakub tumuli mabaos sapuniki: 

“Puniki kantun selid, durung masanipun anake 
munduhang ingon-ingonnyane, rarisangja wehin 
toya biri-birin ragane, wusan punika mrikaja 
malih angonang.” 

8 Nanging pasaur parapangangone punika 
sapuniki: “Tiang nenten mrasidayang ngwehin 
ipun nginem toya, sadurung ingon-ingone 
makasami mapunduh. Yen sampun sami 
mapunduh, wau batune punika kagingsirang, tur 
tiang sareng sami ngwehin ipun nginem toya.” 

9 Durung puput dane mabebaosan sareng 
parapangangone punika, Dane Rahel rauh 
ngatehang biri-birinnyane. 10 Riwau Dane Yakub 
ngaksi Dane Rahel rauh ngatehang kambing lan 
biri-biri druen Dane Laban uan danene, Dane 
Yakub tumuli maranin semere punika. Batune 
tumuli gingsirang dane saking bungut semere, 
tur kambing miwah biri-birine punika sami pada 
kicen toya. 11 Wusan punika Dane Yakub tumuli 
ngaras Dane Rahel. Kabatek antuk liang kayun 
danene, tan sida antuk dane ngampet toyan 
panyingakan danene tumuli dane nangis. 12 Dane 
Yakub nyritayang ring Dane Rahel mungguing 

dane punika pernah keponakan ajin danene, 
okan Dane Ribka semeton Dane Laban. 

Dane Rahel tumuli malaib budal nguningayang 
indike punika ring ajin danene. 13 Sasampun 
Dane Laban mireng orti indik Dane Yakub, okan 
semeton danene punika, digelis dane malaib 
mapagin Dane Yakub, raris ngelut tur ngaras 
dane. Sasampune punika Dane Yakub raris 
kajak ka jeroan. Irika Dane Yakub nguningayang 
sapariindik danene ring Dane Laban. 14 Dane 
Laban raris ngandika ring dane: “Sasajaane 
cening enu manyama ngajak ua.” Dane Yakub 
madunungan irika ngantos asasih suenipun. 


Dane Yakub ngayahin Dane Laban mangda 
polih Dane Rahel miwah Dane Lea 


15 Sasampune punika Dane Laban raris ngandika 
ring Dane Yakub, sapuniki: “Eda nyen ulihan 
cening manyama ngajak ua, laut cening ngayah 
tan paupah sig uane. Orahang teken ua akuda ua 
patut ngupahin cening?” 1? Dane Laban madue 
okan istri kekalih, sane duuran mapesengan 
Lea, miwah sane alitan mapesengan Rahel. 

17 Cecingak Dane Lea sada kuyu, nanging Dane 
Rahel, becik pangadegne miwah ayu rupan 
danene. 

18 Santukan Dane Yakub kalintang tresna ring 
Dane Rahel, punika awinan dane raris matur 

sapuniki: “Tiang misadia ngayah ring ua pitung 
taun suenipun, mangda tiang mrasidayang polih 
Ni Rahel, okan uane sane alitan.” 

19 Pasaur Dane Laban: “Melahan ia baang ua 
cening, bandingang teken baang ua anak len. 
Wireh keto, nongosja cening dini ngajak ua.” 

20 Dadosipun Dane Yakub raris ngayah pitung 
warsa suenipun mangda mrasidayang polih Dane 
Rahel. Santukan tresnan danene ring Dane Rahel, 
pitung taun punika karasayang wantah sakadi 
makudang-kudang rahina kewanten. 

21 Sasampune punika Dane Yakub raris matur 
ring Dane Laban, sapuniki: “Paicayangja Ni 
Rahel sane mangkin, santukan masan tiange 
ngayah sampun jangkep, mangda tiang nganten 
sareng ipun.” 22 Dane Laban raris nangun karya 
pabuncingan tur ngundang sawatek anake 
sane ring genahe punika. 28 Nanging wengine 
punika, Dane Laban raris ngajak Dane Lea, okan 
danene sane duuran kaserahang ring Dane 
Yakub. Dane Yakub tumuli aor ring Dane Lea. 

24 Duk punika taler Dane Laban maicayang Silpa, 
panyeroan danene ring Dane Lea, mangda ipun 
dados panyeroan danene. ?? Nanging benjangne 
pasemengan Dane Yakub ngaksi mungguing rabin 
danene punika Lea. Dane Yakub raris matur ring 
Dane Laban, sapuniki: “Napike sane kardi ua 
marep ring tiang. Boyake tiang sampun ngayah 

ring ua, mangda tiang mrasidayang molih Ni 
Rahel? Napi awinanipun ua ngapus tiang?” 

26 Pasaur Dane Laban sapuniki: “Di gumine dini, 
tusingja biasa anake ngantenang adinne maluan 
teken embokne. ?” Pragatang malu pailehne 
kanti pitung dina unduk ceninge nganten ngajak 
pianak uane ento, suud keto Ni Rahel pianak 
uane ane cerikan masih lakar serahang ua teken 
cening, makadadi upah ceninge. Sakewala ayahin 
ua buin pitung taun makelonne.” 

28 Dane Yakub raris sairing ring pangandikan 
Dane Laban. Dane netepang paileh danene 
marabian ring Dane Lea pitung rahina, wusan 
punika Dane Laban raris nyerahang Dane Rahel 
ring Dane Yakub, makadados rabin danene. 

29 Samaliha Dane Laban taler maicayang Bilha, 
panyeroan danene, ring Dane Rahel, makadados 
panyeroan danene. 3? Dane Yakub raris aor ring 
Dane Rahel. Tresnan danene ring Dane Rahel 
bangetan bandingang ring tresnan danene ring 
Dane Lea. Irika dane raris ngayah ring Dane 
Laban malih pitung taun suenipun. 


Paraputran Dane Yakub 


31 Ritatkala Ida Sang Hyang Widi Wasa nyingak 
mungguing Dane Lea nenten katresnain, Ida 
raris ngampakang garba wasan Dane Lea, 
ngantos dane dados madue putra, nanging 

Dane Rahel bekung. 3? Dane Lea raris mobot, 
tumuli ngembasang putra lanang adiri. Dane 
raris mabaos sapuniki: “Sujatinipun Ida Sang 
Hyang Widi Wasa sampun nyingak kasangsaran 
tiange. Sane mangkin sinah somah tiange pacang 
tresna ring tiang.” Punika awinannya rarene 
punika kapesengin Ruben. 33 Dane Lea malih 
mobot tur ngembasang putra lanang adiri. 
Dane raris mabaos sapuniki: “Ida Sang Hyang 
Widi Wasa maicayang rarene puniki ring tiang, 
santukan wikan, mungguing kurenan tiange 
nenten tresna ring tiang.” Rarene punika raris 
kapesengin: Simeon. 3? Dane Lea malih mobot, 
raris ngembasang putra lanang adiri. Irika dane 
mabaos sapuniki: “Sane mangkin kurenan 
tiange jaga sayan leket ring tiang, santukan 
tiang sampun ngembasang rare lanang tigang 
diri.” Punika awinannya rarene punika raris 
kapesengin: Lewi. 3? Dane malih mobot tur 
ngembasang putra lanang adiri. Dane tumuli 
mabaos sapuniki: “Sane mangkin tiang jaga 
matur panyuksma ring Ida Sang Hyang Widi 
Wasa.” Punika awinanipun, anake alit punika 
kapesengin: Yehuda. Wusan punika, dane nenten 
malih madue putra. 

1 Ritatkala Dane Rahel rumasa mungguing 
30 dane nenten mrasidayang ngembasang 
putra pabuat Dane Yakub, dane rumasa iri ati 

marep ring rakan danene. Dane raris matur 
ring Dane Yakub, sapuniki: “Yen ngraris nenten 
sida antuk beli tiang maderbe pianak, becikan 
sampun tiang padem.” 

2 Dane Yakub raris menggah ring Dane Rahel, 
sarwi ngandika: “Beli ene tusingja Widi. Tuah Ida 
ngraga ane ngranayang adi tusing dadi ngelah 
pianak.” 

3 Dane Rahel raris matur: “Niki Ni Bilha, 
panyeroan tiange, rarisang beli matemu semara 
ngajak ipun, mangda ipun ngembasang rare 
tur ulihan ipun tiang prasida maderbe pianak.” 
4 Dane raris ngaturang panyeroan danene, tur 
Dane Yakub raris ngambil ipun kanggen rabi. 
> Irika Ni Bilha raris beling, tur ngembasang 
rare lanang adiri pabuat Dane Yakub. ? Dane 
Rahel tumuli mabaos sapuniki: “Ida Sang Hyang 
Widi Wasa sampun mapaica tetepasan sane 
adil ring tiang, santukan Ida sampun nagingin 
pinunas tiange, malantaran Ida maicayang rare 
muani adiri ring tiang.” Punika awinanipun 
rarene punika kapesengin: Dan. 7 Ni Bilha malih 
beling, tur ngembasang rare lanang sane kaping 
kalih pabuat Dane Yakub. 8 Dane Rahel raris 
mabaos sapuniki: “Sanget pesan baan tiang 
malomba nglawan embok tiange, nanging tiang 
ane menang.” Rarene punika raris icen dane 
pesengan: Naptali. 

9 Rikala Dane Lea uning, mungguing dane 
nenten jaga malih ngembasang rare, dane raris 
ngaturang Silpa, panyeroan danene mangda 
kanggen rabi antuk Dane Yakub. 1° Irika Ni Silpa 
raris ngembasang rare lanang adiri pabuat Dane 
Yakub. 1! Dane Lea tumuli mabaos sapuniki: 
“Sane mangkin tiang katiban aget.” Anake alit 
punika raris kapesengin: Gad. 12 Ni Silpa malih 
ngembasang rare sane kaping kalih pabuat Dane 
Yakub. 13 Dane Lea malih mabaos: “Tiang rumasa 
bagia pisan. Sane mangkin anake luh-luh jaga 
ngwastanin tiang bagia.” Anake alit punika raris 
kapesengin: Aser. 

14 Rikalaning masan ngampung gandum, Dane 
Ruben malancaran ring tegale. Irika dane polih 
nuduk woh dudaim. Woh punika katurang 
ring Dane Lea, biang danene. Dane Rahel raris 
mabaos ring Dane Lea, sapuniki: “Embok, icenja 
tiang woh dudaime sane kakeniang antuk okan 
emboke punika.” 

15 Dane Lea masaur sapuniki: “Apake tonden 
liang keneh adine, baane suba nyuang kurenan 
emboke? Jani buin adi makeneh nyuang buah 
dudaim pianak emboke.” 

Pasaur Dane Rahel: “Yen sapunika, rarisang 
embok sirep ngajak ibeli ring wengine puniki, 
makadados pasilur woh dudaim okan emboke 
punika.” 

16 Sorene punika rikala Dane Yakub rauh saking 
pategalane, Dane Lea raris nganampekin dane, 
sarwi matur sapuniki: “Ring wengine mangkin, 
beli patut merem ring genah tiange, santukan 
beli sampun sewa tiang antuk woh dudaim 
pianak tiange.” Duaning punika, ring wengine 
punika Dane Yakub raris merem sareng Dane Lea. 

17 Ida Sang Hyang Widi Wasa raris nagingin 
pinunas Dane Lea. Dane Lea mobot, tur 
ngembasang rare lanang sane kaping lima 
pabuat Dane Yakub. 18 Dane Lea raris mabaos 
sapuniki: “Ida Sang Hyang Widi Wasa sampun 
mapaica upah ring tiang, santukan tiang sampun 
nyerahang panyeroan tiange ring somah tiange.” 
Rarene punika raris kapesengin: Isakar. 19 Wusan 
punika Dane Lea malih mobot, tur ngembasang 
rare lanang sane kaping nem pabuat Dane Yakub. 
20 Dane Lea raris mabaos sapuniki: “Ida Sang 
Hyang Widi Wasa sampun maicayang paica sane 
luih ring tiang. Sane mangkin somah tiange jaga 
ngajiang tiang, santukan tiang sampun nemnem 
ngembasang rare lanang pabuat dane.” Rarene 
punika raris kapesengin: Sebulon. 2! Wusan 
punika dane raris ngembasang rare istri adiri, tur 
rarene punika kapesengin: Dina. 

22 Ida Sang Hyang Widi Wasa raris eling ring 
Dane Rahel. Ida raris nagingin pinunas danene, 
tur ngampakang garba wasan danene. 2 Dane 


PURWAKANING DADI 30.24-29 127 


Rahel raris mobot tur ngembasang rare lanang 
adiri. Dane raris mabaos sapuniki: “Ida Sang 
Hyang Widi Wasa sampun ledang ngicalang 
malan tiange.” 2? Rarene punika raris icen dane 
pesengan: Yusup, kadulurin baos sapuniki: 
“Dumadakja Ida Sang Hyang Widi Wasa mapaica 
rare lanang malih adiri ring tiang.” 


Dane Yakub molih ingon-ingon 


2> Sasampun Dane Rahel ngembasang Dane 
Yusup, Dane Yakub raris matur ring Dane Laban: 
“Sane mangkin icenja tiang mapamit, mangda 
mrasidayang tiang budal ka umah palekadan 
tiange. 2? Paicayang taler somah-somah miwah 
pianak-pianak tiange, sane pinaka dados upah 
tiange ngayah ring ua, mangdane tiang budal. 
Santukan ua sampun wikan, kadi asapunapi sarat 
tiange ngayah ring ua.” 

27 Nanging Dane Laban ngandika ring dane, 
sapuniki: “Yen cening ngidepang, edaja cening 
makaad. Sawireh ua suba ngrasayang, mungguing 
Ida Sang Hyang Widi Wasa ngamertanin ua 
ulihan cening.” 28 Malih dane ngandika: “Ane jani 
pastiangja upah ceninge ane patut bayah ua, ua 
lakar mayah.” 

29 Pasaur Dane Yakub ring dane, sapuniki: “Ua 
ngraga sampun wikan, kadi asapunapi indik 
tiange ngayah ring ua, samaliha kadi asapunapi 

kawentenan ingon-ingon uane, sasukat angonang 
tiang. 3? Santukan sadurung tiange rauh mriki, 
arta branan uane nentenja akeh, nanging 

sane mangkin sampun maweweh-weweh. Tur 
sasukat tiange iriki, Ida Sang Hyang Widi Wasa 
sampun ngamertanin ua. Sane mangkin sampun 
masanipun tiang mlajah mataki-taki dados 
jadma.” 

31 Pangandikan Dane Laban: “Apa ane patut 
baang ua cening?” 

Atur Dane Yakub: “Sampunangja tiang icena 
punapa-punapi. Tiang nyadia malih ngangonang 
miwah miara kambing miwah biri-birin uane, 
yen ua saadung ring indike sane kadi asapuniki: 
32 Ring rahinane mangkin tiang jaga nglintang 
ring pantaran kambing miwah biri-birin 
uane. Sakancan kambing miwah biri-biri sane 
bulunnyane brintik miwah belang, punika 
jagi anehang tiang. Sakancan biri-birine sane 
selem miwah sakancan kambinge sane brintik 
miwah belang punika sane dados upah tiange. 
33 Benjang pungkur, rikalaning ua nureksain upah 
tiange, irika jagi sinah indik kajujuran tiange. 
Sakancan kambing sane nenten brintik miwah 
belang, miwah biri-biri sane nenten selem, yen 
wenten ring pantaran derben tiange, dados ua 
maosang, mungguing ubuhane punika antuk 
tiang mamaling.” 

34 Dane Laban tumuli ngandika, sapuniki: 
“Melah masih raos ceninge ento. Jalan jalanang 
buka keto.” 3? Ring rahinane punika ugi Dane 
Laban nganehang sakancan kambingnyane 
sane muani sane poleng-poleng wiadin brintik, 
miwah sakancan kambingnyane sane lua sane 
belang wiadin brintik, wiadin sakancan sane 
madaging warna putih ring awaknyane. Kadi 
asapunika taler sakancan biri-birine sane selem, 
sami anehang dane. Ingon-ingone punika raris 
sami serahang dane ring paraokan danene sane 
lanang, mangda kapiara. 3? Wusan punika Dane 
Laban raris ngatehang ingon-ingon danene 
sane poleng-poleng punika iwau kesah saking 
Dane Yakub sawatara pamargian tigang rahina 
dohipun. Sisannyane kantun kangonang antuk 
Dane Yakub. 

37 Dane Yakub raris ngrereh carang wit hawar, 
wit badam miwah berangan sane kantun 
matah, raris pelutin dane ngantos poleng 
pakantenanipun. 28 Carang-carang taru sane 
sampun pelutin dane punika raris kagenahang 
ring arepan genah kambing miwah biri-birine 
sering nginem toya. Carang-carange punika 
kagenahang irika, santukan kambing miwah 
biri-birine sering malumbahan irika, rikalaning 
ipun nginem toya. 3? Yening kambing miwah 
biri-birine punika malumbahan nampek ring 

carang-carang tarune punika, panakipune sinah 
jaga poleng-poleng, brintik miwah belang. 

40 Dane Yakub tumuli nganehang biri-birine 
punika, raris kapapasang ring kambing 
ingon-ingon Dane Laban sane poleng-poleng 
miwah selem. Kadi asapunika indik Dane Yakub 
munduhang ingon-ingon pabuat ragan danene 
ngraga, tur kanehang saking druen Dane Laban. 

41 Sabilang kambing miwah biri-birine sane 
siteng-siteng malumbahan, Dane Yakub 
ngenahang carang-carang tarune punika ring 
genah kambing miwah biri-birine punika 
nginem toya, mangda ipun malumbahan 
nampek ring carang-carang tarune punika. 

42 Nanging yen kambing miwah biri-birine sane 
lemet-lemet malumbahan, carang-carang tarune 
punika nenten kagenahang irika. Dadosipun, 
ingon-ingon sane lemet-lemet dados druen Dane 
Laban, nanging sane siteng-siteng dados druen 
Dane Yakub. ® Kenginan Dane Yakub dados anak 
sane sugih pisan. Dane akeh madue kambing 
miwah biri-biri, unta miwah keledae, panjak luh 
muani. 


Dane Yakub malaib nilar Dane Laban 


3 1 1 Sedek rahina anu Dane Yakub mireng 
oka-okan Dane Laban pada pakrimik 
sapuniki: “I Yakub nyuang sakancan gelah bapan 

iragane. Kasugihan iane ento makejang uli gelah 
bapan iragane.” ? Samaliha kacingak antuk Dane 
Yakub, swabawan Dane Laban marep ring dane, 
bina pisan ring sane sampun-sampun. 3 Ida Sang 
Hyang Widi Wasa raris masabda ring Dane Yakub, 
sapuniki: “Kemaja kita mulih ka gumin kaluuran 
kitane muah sig kulawargan kitane. Ulun lakar 
ngiangin kita.” 

4 Sasampune punika Dane Yakub tumuli 
ngandikayang parekan danene ngaturin Dane 
Rahel miwah Dane Lea mangda dane rauh 
ring genah Dane Yakub ring tegale, ring genah 
kambing miwah biri-birin danene. ? Irika dane 
mabaos ring sang kalih sapuniki: “Swabawan 
dane iaji tusing enu buka ane suba-suba. Nanging 
Widin bapan beline ngiangin beli. € Adi ajak 
dadua masih pada nawang, mungguing beli 
suba ngonyang bayu ngayah teken ajin adine. 

7 Nanging ajin adine suba mekelin beli, tur 

kanti ping dasa dane ngesehin upah beline. 
Sakewala Ida Sang Hyang Widi Wasa tusing 
nglugrain dane nglaksanayang paundukan ane 
jaat marep teken beli. 3 Yen dane ngandika 
mungguing ane brintik-brintik lakar dadi upah 
beline, lantas sakancan kambing muah biri-birine 
ento manakan brintik-brintik. Tur yen dane 
ngandikayang mungguing, ane poleng-poleng 
lakar dadi upah beline, laut sakancan kambing 

muah biri-birine ento manakan poleng-poleng. 
9 Aketo undukne Ida Sang Hyang Widi Wasa 
ngambil ubuhan ajin adine, tur paicayang Ida 
teken beli. 

10 Sedek dina anu di masan kambing muah biri- 
birine buang, beli ngipi nepukin kambing muah 
biri-biri muani poleng-poleng, brintik-brintik 
muah belang-belang nunggangin kambing muah 
biri-birine ento makejang. 1! Buina Malaekat 
Ida Sang Hyang Widi Wasa masabda teken 
beli di pangipian, kene: “Yakub. Atur beline: 
Inggih titiang Ratu! 12 Ida buin masabda: 
‘Tingalinja sakancan kambing muah biri-biri 
muani ane nunggangin kambing muah biri-birine 
ento makejang poleng-poleng, brintik-brintik 
muah belang-belang. Sawireh sakancan ane 
laksanayanga baan | Laban marep teken kita, 
suba cingak Ulun. 13 Ulun ene Widi ane di Betel 
sig tongos kitane ngwangun lingga ane sriokin 
kita lengis, sig tongos kitane ngaturang sesangi 
teken Ulun. Ane jani dabdabangja iban kitane, 
makaadja uli gumine ene, tur mulihja kita ka 
gumi uedan kitane. ” 

14 Dane Rahel miwah Dane Lea matur ring Dane 
Yakub, sapuniki: “Tiang nenten kari maderbe 
duman wiadin waris ring ajin tiange. 1° Tiang 
sareng kalih puniki sampun kanggep sakadi 
wong sunantara, santukan tiang sampun kadol. 


PURWAKANING DADI 31.16-23 133 


Samaliha jinah panumbase punika makasami 
sampun telasang ipun. 18 Samaliha sane sampun 
kambil antuk Ida Sang Hyang Widi Wasa saking 
ajin tiange, punika dados derben tiang miwah 
pianak-pianak tiange. Sane mangkin rarisang 
margiang sakancan paindikan sane sabdayanga 
antuk Ida Sang Hyang Widi Wasa ring beli.” 

17 Dane Yakub tumuli makinkin, oka-okan 
danene miwah pararabin danene raris 
kunggahang ring tundun untane. 18 Sawatek 
ingon-ingon danene miwah saananing sane 
sampun keniang dane ring Padan-Aram sami 
kabakta lunga ka tanah Kanaan ka genah Dane 
Ishak, ajin danene. 19 Duk punika Dane Laban 
nuju lunga nyukur bulun biri-birin danene. Rikala 
punika Dane Rahel raris mamaling arcan ajin 
danene. 20 Dane Yakub ngapus Dane Laban, 
malantaran dane nenten mapiuning ring dane 
mungguing dane mapakayun malaib. 21 Dane 
gegison kesah saking irika sarwi mamuat 
saananing arta branan danene. Dane mamargi 
nglintangin Tukad Eprat, tur ngungsi Pagunungan 
Gilead. 


Dane Laban ngetut pamargin Dane Yakub 


22 Sasampune mamargi tigang rahina, Dane 
Laban polih gatra mungguing Dane Yakub 
sampun malaib. 23 Dane raris ngajak kadang 

wargan danene ngetut pamargin Dane Yakub. 
Sasampune mamargi pitung rahina suenipun, 
Dane Yakub keni ketut antuk Dane Laban, ring 
Pagunungan Gilead. 2 Wengine Ida Sang Hyang 
Widi Wasa ngrauhin Dane Laban sajeroning 
panyumpenan, sarwi masabda ring dane: 
“Ingetangja, eda pesan kita ngambekang 
kawirosan marep teken I Yakub.” 25 Duk punika 
Dane Yakub sampun nyujukang kemah danene 
ring pagunungan, kadi asapunika taler Dane 
Laban miwah kadang wargan danene sampun 
nyujukang kemah danene ring Pagunungan 
Gilead. 

26 Dane Laban raris mabaos ring Dane Yakub: 
“Apa ane gae cening ene? Dadi cening ngapus 
ua, tur mrarut pianak-pianak uane luh-luh 
buka anak dadi jejarahan? ?” Ngudiang dadi 
cening malaib tan pawangsit tur ngapus ua? 
Yen cening morahan teken ua, sinah ua saking 
liang ngatehang cening aji kidung muah gong. 
28 Buina ua tusing baang cening sela buat ngaras 
cucu-cucu muah pianak-pianak uane. Sigug 
pesan pajalan ceninge ene. 2? Ua ene kuasa 
buat nyelekang cening, nanging ibi sanja Widin 
ajin ceninge suba masabda teken ua, apanga 
ua tusing ngambekang kawirosan teken cening. 
30 Ja nawang mungguing cening suba dot pesan 

mulih ka jeron ceninge, nanging dadi cening 
mamaling dewan uane?” 

31 Dane Yakub raris matur sapuniki: “Tiang 
rumasa ajerih, santukan kamanah antuk tiang, 
ua jagi ngambil oka-okan uane saking tiang. 

32 Nanging yen dewan uane punika keniang 

ua ring pantaran tiange rarisang sampun ipun 
pademang. Sane mangkin iriki ring ajeng 
kadang wargan iragane sami, rarisang tureksain 
barang-barang tiange, tur rarisang ambil barang 
druen uane.” Dane Yakub nenten pisan uning 
mungguing Dane Rahel sane mamaling arcane 
punika. 

33 Dane Laban raris ngranjing ka kemah Dane 
Yakub miwah ka kemah Dane Lea pingkalih ka 
kemah panyeroane makakalih punika, nanging 
arcane punika nenten kapanggih. Sasampun 
medal saking kemah Dane Lea, dane raris 
ngranjing ka kemah Dane Rahel. 34 Nanging 
arcane punika sampun kambil antuk Dane Rahel 
tur kengkebang ring tengah kedapan danene, 
tur dane malinggih ring duur kedapane punika. 
Sadaging kemahe punika makasami katureksain 
antuk Dane Laban, nanging arcane punika nenten 
panggihin dane. 3? Dane Rahel tumuli matur 
ring ajin danene: “Sampunangja aji menggah 
ring kayun, santukan tiang nenten mrasidayang 
nangkilin aji, sawetning tiang katuju sebel ring 

awak.” Dane Laban nyliksik makasami, nanging 
arcane punika nenten wenten panggihin dane. 
36 Dane Yakub tumuli merang ring kayun, 
sarwi mabaos kadi asapuniki: “Napike iwang 
miwah dosan tiange, kantos ua sarat pisan 
nguber tiang? 3” Sane mangkin barang tiange 
sampun tureksain ua makasami, punapike 
wenten panggihin ua barang-barang druen uane. 
Rarisang genahang iriki ring ajeng kadang wargan 
tiange miwah ring ajeng kadang wargan uane, 
mangda dane sareng sami nepasin iraga sareng 
kalih. 33 Sampun kalih dasa taun suenipun tiang 
ngiring ua, biri-biri miwah kambing uane sane lua 
nenten naenin kruron, samaliha panak kambing 
uane nenten naenin tampah miwah tunas 
tiang. 39 Sane sarap sato galak nenten naenin 
aturang tiang ring ua nanging tiang newek sane 
masilihin. Sane kapaling antuk anake rikalaning 
rahina wiadin rikalaning wengi, setata tiang 
tagihin ua pasilihipun. 40 Tiang setata nandang 
kebus rikalaning rahina, miwah nandang dingin 
rikalaning wengi, maliha matan tiange nenten 
naenin pules. “1 Kalih dasa taun suenipun tiang 
ring jeron uane, tur patbelas taun suenipun tiang 
sampun makarya, mangdane tiang polih okan 
uane makakalih, miwah malih nem taun tiang 
makarya, mangdane tiang polih ingon-ingon 
uane. Sajeroning punika sampun kantos ping 

dasa ua ngesehin upah tiange. ** Yening Widin 
ajin tiange inggih punika Widin Dane Abraham, 
miwah Widi sane kajerihin antuk Dane Ishak 
nenten ngiangin tiang, sinah ua sampun nundung 
tiang matalang. Nanging kasangsaran miwah 
katuyuhan tiange sampun kacingak antuk Ida 
Sang Hyang Widi Wasa, tur sane dibi sande Ida 
sampun nibakang tetepasan.” 


Prajanjian Dane Yakub marep ring Dane Laban 


43 Dane Laban tumuli masaur, sapuniki: “Anake 
luh-luh ene pianak uane, muah cerik-cerike 
muani ene cucun uane muah ingon-ingone 
ene, ingon-ingon uane, tur sawatek ane tingalin 
cening dini, ento makejang gelah uane. Ane 
jani sawireh ua suba tusing nyidayang buin 
ngisiang pianak-pianak muah cucu-cucun uane, 
44 ento krana jalan jani iraga ngae prajanjian, tur 
ngwangun tugu makadadi upasaksin prajanjian 
ua ngajak cening.” 

45 Wusan punika Dane Yakub raris ngambil 
batu asiki, sarwi kajujukang dados tugu. 

46 Sapanglanturipun Dane Yakub raris mabaos 
ring kadang wargan danene, sapuniki: “Kemaja 
punduhang batune.” Dane sareng sami raris 
ngambil batu saha kadugdugang, tumuli dane 
sareng sami majengan ring sisin dugdugan 
batune punika.  Dugdugan batune punika 

kawastanin Yegar-Sahaduta antuk Dane Laban 
nanging Dane Yakub ngwastanin Galed. 48 Dane 
Laban raris ngandika: “Di dinane jani dugdugan 
batune ene dadi upasaksi di pantaran uane 
ngajak cening.” Punika awinannyane dugdugan 
batune punika kawastanin Galed. 49 Genahe 
punika taler kawastanin Mispa santukan baos 
danene: “Dumadak Ida Sang Hyang Widi Wasa 
macingak teken ua muah cening, rikalaning iraga 
pada majohan. ? Ingetang pesan, yen cening 
nyelekang pianak-pianak uane, muah yen cening 
buin ngalih kurenan len, yadian ua tusing tau, 
Ida Sang Hyang Widi Wasa ane nyuryanin iraga.” 
51 Sapanglanturipun Dane Laban mabaos ring 
Dane Yakub, sapuniki: “Tingalinja dugdugan 
batune ane dugdugang ua di pantaran uane 
klawan cening, muah tingalinja tugune ene. 

52 Dugdugan batu muah tugune ene makadadi 
upasaksi, mungguing ua tusing lakar ngliwatin 
dugdugan batune ene buat lakar ngalih cening, 
aketo masih cening tusing lakar ngliwatin 
dugdugan batune muah tugune ene buat lakar 
ngalih ua, maduluran pepineh ane tan rahayu. 
53 Dumadak Widin Dane Abraham muah Widin 
Dane Nahor, dadi hakim di pantaran iragane.” 
Dane Yakub tumuli masumpah, masrana nyambat 
parab Ida Sang Hyang Widi Wasa, sasungsungan 
Dane Ishak ajin danene, buat ngamanggehang 

prajanjiane punika. ?* Samaliha Dane Yakub 
raris nampah wewalungan kanggen aturan ring 
gununge punika. Dane ngundang kadang wargan 
danene buat sareng-sareng majengan irika. 
Sawusan majengan dane sareng sami makolem 
ring gununge punika. ?? Benjangne pasemengan 
Dane Laban ngaras putu-putun danene miwah 
oka-okan danene, sarwi ngamertanin dane sami. 
Wusan punika Dane Laban raris mawali mantuk 
ka jeron danene. 


Dane Yakub ajerih matemu ring Dane Esau 


1 Rikala Dane Yakub nglanturang pamargin 
32 danene, raris wenten makudang-kudang 
malaekat Ida Sang Hyang Widi Wasa rauh 
maranin dane. 2 Riwau Dane Yakub ngaksi 
paramalaekate punika, sapuniki baos danene: 
“Tongose ene dadi pasimpangan Ida Sang Hyang 
Widi Wasa.” Punika awinanipun genahe punika 
wastanin dane: Mahanaim. 

3 Sasampune punika, Dane Yakub tumuli ngutus 
utusan danene ngriinin mamargi, mangda nangkil 
ring Dane Esau, rakan danene, ring tanah Seir, 
wewengkon jagat Edom. “Dane mapiteket ring 
parautusane punika, mangda ipun matur ring 
Dane Esau, sapuniki: “Titiang | Yakub parekan 
palungguh iratu. Sane mangkin titiang matur 
piuning ring palungguh iratu, mungguing titiang 

sampun kalintang sue mamarekan ring Dane 
Laban, tur wau mangkin titiang mrasidayang 
mawali. 2 Sane mangkin titiang sampun maderbe 
banteng miwah keledae, kambing muah biri-biri, 
panjak luh miwah muani. Indike punika mangkin 
uningayang titiang ring ayun palungguh iratu, 
mangda palungguh iratu ledangja ring titiang.” 

6 Rikala parautusane punika pada mawali ring 
genah Dane Yakub, ipun matur sapuniki: “Titiang 
sampun rauh ring genah Dane Esau rakan 
pamekele. Sane mangkin dane sedekan ring 
margi praya kapanggih ring pamekele, tur dane 
makta iringan samas diri.” 7 Irika Dane Yakub 
rumasa kalintang ajerih tur osek ring kayun. Dane 
tumuli ngepah kadang wargan danene dados 
kalih pahan. Kadi asapunika taler kambing muah 
biri-birin danene, ping kalih banteng miwah 
untan danene. 8 Santukan dane mapikayun 
sapuniki: “Yening Esau teka ngebug pasukane 
ane abesik kanti kalah, pasukan ane buin abesik 
lakar luput.” 

9 Dane Yakub raris ngastawa, sapuniki: “Duh 
Ratu Widin pekak titiange Abraham miwah Widin 
bapan titiange Ishak! Palungguh IRatu sampun 
masabda ring titiang mangda titiang mawali ka 
gumin titiange, miwah ring panyamaan titiange. 
Tur Palungguh IRatu sampun majanji jaga 
mapakardi ayu ring titiang. 10 Sujatinipun titiang 

nenten pisan pantes molih asih miwah kasatian 
sakadi sane sampun sinahang Palungguh IRatu 
ring titiang. Santukan ritatkala nglintangin Tukad 
Yordane puniki, titiang wantah makta tungked 
kewanten, nanging sane mangkin titiang sampun 
maderbe kalih pasukan. !! Pinunas titiange, 
ledang Palungguh IRatu ngluputang titiang saking 
belin titiange | Esau. Titiang ajerih pisan ring 
ipun, menawi ipun rauh jaga ngamademang 
titiang, makamiwah paraluh-luh rauhing 
paraalit-alite. 12 Elingangja prajanjian Palungguh 
IRatu ring titiang, mungguing Palungguh IRatu 
jaga mapakardi ayu ring titiang, tur nadosang 
katurunan titiange sakadi biase ring pasisi 
akehipun, kantos tan keni wilangin.” 

13 Ring wengine punika, dane raris makolem 
irika. Benjangne dane raris nganehang 
makudang-kudang ingon-ingon danene, buat 
kanggen aturan ring Dane Esau rakan danene, 

14 inggih punika: kambing lua-lua satak ukud, 
domba kalih dasa, biri-biri lua-lua satak ukud 
miwah biri-biri muani kalih dasa. 1? Unta sane 
sedeng manyonyoin rauh ring godel-godelnyane 
tigang dasa, banteng lua-lua petang dasa, 
banteng jagiran adasa, keledae lua-lua kalih dasa, 
miwah keledae muani-muani adasa. 18 Makasami 
punika kaepah dados makudang-kudang 
klompok tur asing-asing klompok kater antuk 

rencang adiri. Samaliha pangandikan danene ring 
pararencang danene punika, sapuniki: “Kemaja 
majalan malunan, kewala melahang ngaterang, 
apang enu ada embang uli klompok ane malunan 
ngajak klompok ane durinan.” 1” Ring sane pinih 
ajeng, sapuniki pangandikan danene: “Yen cai 
katemu teken Dane Esau, belin icange, tur yen 
dane matakon teken cai: “Nyen pamekel caine, 
buina cai lakar kija, muah nyen ane ngelah 
ingon-ingone ane atehang cai ene?” 18 Kene 
abete masaut: “Puniki derben Dane Yakub kaulan 
iratune. Puniki makasami praya katurang ring 
Dane Esau pamekel danene. Mungguing Dane 
Yakub kantun wenten ring ungkuran. ” 19 Kadi 
asapunika taler ring pangater sane kaping kalih, 
yadian sane kaping tiga miwah ring sakancan 
rencang danene sane ngaterang klompok 
ingon-ingone punika, sami kapangandikain 
sapuniki: “Yen cai katemu teken Dane Esau 
uningayang teken dane buka raos icange itunian. 
20 Buina patut masih cai nguningayang: “Dane 
Yakub parekan druene kantun wenten ring 
ungkuran. ” Santukan kapakayun antuk dane 
sapuniki: “Melahan idewek nglelunyuhin malu 
kenehne aji pabaange ento. Suud keto, mara 
idewek matemu, ditu mirib ia lega nampi idewek 
amun patutne.” 21 Dadosipun aturane punika 

katerang riinan, nanging dane ngraga ring wengi 
punika makolem ring kemah danene. 


Dane Yakub ring Peniel 


22 Ring wengi punika ugi Dane Yakub 
matangi, raris ngajak rabin danene makakalih, 
panyeroan danene makakalih, miwah okan 
danene makasolas, nglintangin Tukad Yabok. 
23 Sasampune pararabi, panyeroan miwah 
oka-okan danene kajak nglintang, sakancan 
padruen danene taler kabakta nglintang. 
24 Nanging Dane Yakub kantun irika praragayan. 

Irika jeg wenten anak lanang adiri, rauh tur 
magulet nglawan dane kantos rauh ngedas 
lemah. 25 Rikala anake lanang punika tangeh, 
mungguing dane nenten mrasidayang ngaonang 
Dane Yakub, dane raris manteg galih bongkol 
pupun Dane Yakube kantos lih. 28 Anake lanang 
punika tumuli mabaos sapuniki: “Lebangja tiang, 
sawireh suba ngedas lemah.” 

Pasaur Dane Yakub: “Tiang nenten nglebang 
jerone, yening jerone nenten ngamertanin tiang.” 

27 Anake lanang punika raris mataken ring dane: 
“Nyenke adan jerone.” 

Pasaur Dane Yakub: “Wastan tiange Yakub.” 

28 Anake lanang punika malih mabaos: “Uli 
jani suud jerone madan Yakub. Jerone suba 
magulet nglawan Ida Sang Hyang Widi Wasa 

muah manusa, tur jerone menang. Sawireh keto 
uli jani jerone madan Israel.” 

29 Dane Yakub raris mataken: “Indayang 
nikayang taler pesengan ragane!” 

Nanging pasaur anake lanang punika: 
“Ngudiang dadi jerone nakonang adan tiange?” 
Irika Dane Yakub tumuli kamertanin. 

30 Genahe punika raris kawastanin Peniel antuk 
Dane Yakub, santukan sapuniki baos danene: 
“Idewek suba nepukin Ida Sang Hyang Widi Wasa 
mapadu arep, tur idewek enu idup.” 81 Rikala 
dane nglintangin Peniel, suryane sampun endag, 
tur Dane Yakub perot santukan bongkol pupun 
danene lih. 32 Punika awinanipun, wong Israele 
rauh mangkin nenten nunas daging sane ngaput 
tulang bongkol paa, santukan Dane Yakub 
sampun kapanteg ring benengan isin bongkol 
pupun danene. 


Dane Yakub matemu ring Dane Esau 


1 Dane Yakub ngaksi Dane Esau rauh 
33 kairing antuk jadma samas diri akehipun. 
Duaning punika oka-okan danene raris kaserah- 
serahang ring Dane Lea, Dane Rahel miwah 
ring panyeroan danene makakalih punika. 
2 Panyeroane makakalih miwah oka-okannyane 
kagenahang ring ajeng, ungkuran ring punika 
Dane Lea miwah oka-okan danene, tur sane 

pinih ungkur pisan Dane Rahel miwah Dane 
Yusup. ? Dane ngraga mamargi ring ajeng rabi 
miwah oka-okan danene punika. Rikala dane 
nganampekin rakan danene, dane nyumbah 
ngantos ping pitu. 4 Nanging Dane Esau malaib 
nyagjagin dane, tumuli mlekuk tur ngaras dane. 
Irika sang kalih raris matetangisan. ? Rikala 
Dane Esau matolihan, aksi dane paraistri miwah 
oka-okannyane punika, tumuli dane mataken: 
“Nyen anake ane ajak adi ene?” 

Pasaur Dane Yakub: “Puniki alit-alit sane 
sampun kapaicayang antuk Ida Sang Hyang 
Widi Wasa ring tiang.” ? Sasampune punika 
parapanyeroane punika kasarengin antuk 
oka-okannyane, raris pada nganampekin Dane 
Esau, tumuli pada nyumbah. ” Dane Lea miwah 
oka-okannyane taler rauh nganampekin tur 
pamuputipun Dane Yusup kasarengin antuk Dane 
Rahel taler rauh nganampekin sarwi nyumbah. 

8 Dane Esau tumuli ngandika: “Apa tetujon 
adine aji klompok-klompoke, ane suba tepukin 
beli ibusan?” 

Pasaur Dane Yakub: “Mangda beli ledangja ring 
tiang.” 

3 Nanging pasaur Dane Esau: “Nah adi, beli suba 
liu ngelah. Beli tusing buin ngidih gelah adine 
ento.” 

10 Nanging atur Dane Yakub: “Sampunangja 
beli kadi asapunika. Yening beli wantah ledang 
ring tiang, ledangang kayun beline nrima aturan 
tiange punika. Santukan sawiaktinipun tiang 
ngeton warnan beline, tan bina sakadi tiang 
ngeton swabawan Ida Sang Hyang Widi Wasa. 
Napi malih sane mangkin beli sampun ledang 
nrima tiang. 1! Pinunas tiange, ledang beli nrima 
aturan tiange sane aturang tiang ring beli punika. 
Santukan Ida Sang Hyang Widi Wasa kalangkung 
sih sueca ring tiang, tur tiang nenten kirang 
punapa-punapi!” Dane Esau tumuli kalelunyuhin, 
kantos dane ledang nrima. 

12 Dane Esau ngandika: “Jalan jani iraga 
nerusang pajalane, beli lakar marengin adi.” 

13 Nanging Dane Yakub matur sapuniki: “Beli 
wikan mungguing rarene puniki kantun lemet. 
Samaliha tiang taler mamuat kambing miwah 
biri-biri miwah banteng sane kantun manyonyoin. 
Yening sane mangkin ulah tiang kewanten, sinah 
ingon-ingone punika jaga padem makasami. 

14 Durusang beli mamargi riinan ring tiang. Tiang 
jaga nglanturang pamargi saha alon-alon, manut 
pamargin ingon-ingone sane mamargi ring 
arepan tiange, miwah manut tindakan alit-alite, 
ngantos tiang rauh ring genah beline ring Edom.” 

15 Dane Esau raris masaur: “Yening keto, 
melahan makudang-kudang pangiring beline 
tunden beli marengin adi.” 

Nanging atur Dane Yakub: “Sampunangja 
sapunika. Banggayangja puputang amunika. 
Santukan tiang sampun nampi sih pasuecan 
beline.” 1 Duaning punika, ring rahina punika ugi 
Dane Esau mawali mantuk ka Edom. 1? Nanging 
Dane Yakub mamargi lunga ka Sukot, tumuli dane 
ngwangun jero irika. Tur dane taler makarya bada 
pabuat ingon-ingon danene. Punika awinanipun 
genahe punika kawastanin Sukot. 

18 Rikala Dane Yakub mawali saking 
Mesopotamia dane raris rauh saha rahayu ring 
kota Sikem, ring tanah Kanaan. Dane tumuli 
nyujukang kemah ring tegale sane nampek ring 
kotane punika. 19 Tanahe punika tumbas dane 
saking parakaturunan Dane Hemor, ajin Dane 
Sikem, mapangarga satus bidang jinah perak. 

20 Dane raris nyujukang pamorboran aturan irika, 
tumuli kawastanin: “Ida Sang Hyang Widi Wasa 
punika dados Widin Israele”. 


Dane Dina miwah Ida Sikem 


1 Sedek rahina anu, Dane Dina okan 
34 Dane Yakub miwah Dane Lea sane istri 
malancaran ninjoin makudang-kudang anak istri 
ring jagate punika. * Duk punika dane tumuli 

kacingakin antuk Ida Sikem, putran Sang Prabu 
Hemor, wong Hewi sane madeg ratu ring jagate 
irika. Dane Dina tumuli kaplegandang tur kajak 
matemu semara. 3 Ida Sikem ngaksi mungguing 
Dane Dina punika kalintang ayu, punika duaning 
ida kasemaran ring daane punika. Ida tresna ring 
daane punika tumuli daane punika kalemesin. 
4 Punika duaning Ida Sikem raris matur ring Ida 
Hemor, ajin idane: “Padikangja titiang daane 
puniki, buat jaga anggen titiang somah.” 

> Kacrita Dane Yakub sampun mireng, 
mungguing Ida Sikem sampun mlegandang Dane 
Dina. Nanging duk punika oka-okan danene 
sedekan ring tegalane ngangonang ingon-ingon 
danene. Punika duaning Dane Yakub, nyepel 
paindikane punika ring kayun, kantos oka-okan 
danene pada budal saking pategalane. * Ida 
Hemor ajin Ida Sikem raris ngrauhin Dane Yakub 
buat jaga mabebaosan ring dane. ' Duk punika 
oka-okan Dane Yakub sampun pada budal 
saking tegale. Sasampun dane pada mireng indik 
semeton danene sane istri punika, dane sareng 
sami pada merang ring kayun, tur kalintang duka, 
santukan Ida Sikem sampun nganistayang wong 
Israel, malantaran ida mlegandang tur matemu 
semara ring okan Dane Yakub. 3 Ida Sang Prabu 
Hemor raris mabaos ring Dane Yakub, sapuniki: 
“Pianak tiange Sikem kalintang tresna kasemaran 

ring okan ragane. Pinunas tiange, mangda ragane 
ngledangang ugi okan ragane punika, buat jaga 
dados timpal pianak tiange. ? Ngiring iraga ngardi 
prajanjian, mangdane paradaan ragane prasida 
kambil antuk truna-trunan tiange, kadi asapunika 
taler paradaan tiange prasida kambil antuk 
truna-trunan ragane. 10 Ledangang kayun ragane 
malinggih iriki sareng tiang ring jagat tiange 
puniki. Durusangja malinggih ring genah sane 
senengin ragane tur rarisang ngulati pangupa 
jiwa iriki saha bebas, saha muponin arta brana.” 

11 |da Sikem raris mabaos ring aji miwah 
semeton-semeton Dane Dina sapuniki: 
“Durusangja pasuecan ragane ring tiang, tur 
tiang jaga ngaturang napija sane arsayang ragane 
saking tiang. 12 Yadiastu amunapija ragane 
ngarsayang basan pupur, tiang jaga ngaturang 
sane arsayang ragane punika, sakewanten 
paicayangja daane punika jaga dados timpal 
tiange.” 

13 Oka-okan Dane Yakub raris nyaurin Ida Sikem 
miwah ajin idane Sang Prabu Hemor antuk 
pangindrajala, santukan Ida Sikem sampun 
aor ring Dane Dina, arin danene. 14 Sapuniki 
atur danene ring sang kalih: “Titiang nenten 
mrasidayang nglilayang adin titiange kambil 
antuk anak lanang sane nenten masunat. 
Santukan indike punika tan patut pabuat titiang. 

15 Titiang wau mrasidayang nagingin pakayunan 
iratune, yening palungguh iratu mrasidayang 
nagingin pidabdabe puniki sane dagingipun 
pisan mangda palungguh iratu sareng sami pateh 
sakadi titiang, inggih punika: asing-asing anak 
lanang sane wenten ring pantaran palungguh 
iratune mangda kasunat. 18 Yen sampun kadi 
asapunika, wau titiang mrasidayang ngaturang 
paradaan titiange ring iratu, miwah titiang 
ngambil paradaa druene. Samaliha titiang jaga 
jenek magenah ring jagat iratune, tur iraga jaga 
dados bangsa asiki. 1” Nanging yening iratu 
nenten nglinguang atur titiange, tur iratu nenten 
masunat, nyaman titiange punika jaga ambil 
titiang, tur titiang jaga makaon saking iriki.” 

18 Sang Prabu Hemor miwah Ida Sikem, putran 
idane, raris saadung ring atur Dane Yakub miwah 
okan danene punika. 1° Ida Sikem tan pasangke 
buat nglaksanayang indike punika, santukan 
ida kalintang kasemaran ring okan Dane Yakub, 
samaliha ida punika dados anak sane pinih 
kajiang ring pantaran kulawargan idane. 

20 ida Sang Prabu Hemor miwah Ida Sikem 
putran idane, raris lunga ka genahe paum ring 
gapuran kotane. Irika sang kalih mabaos ring 
wong kotane sapuniki: 21 “Anake ento makejang 
nyak makanti teken iraga. Depangja ia nongos di 
gumine ene muah bebas ngalih pangupa jiwa, 

sawireh gumine ene enu linggah pabuat ia. Iraga 
dadi nyuang paradaannyane anggon kurenan, tur 
iraga dadi maang paradaan iragane buat anggona 
kurenan. 22 Anake ento adung nongos dini ngajak 
iraga, kanti iraga dadi bangsa abesik. Sakewala 
ada pangidihne, nah ento: asing-asing anak 
muani di pantaran iragane patut kasunat, patuh 
buka anake ento. 2 Ingon-ingon, arta brana 
muah pagelahannyane ento makejang lakar dadi 
gelah iraga. Sakewala depang malu iraga ngisinin 
pangidihne, apanga ia tetep nongos di gumin 
iragane.” 24 Sawatek anake sane rauh paum ring 
gapuran kotane punika, makasami sairing ring 
pangandikan Ida Sang Prabu Hemor miwah Ida 
Sikem, putran idane. Duaning punika sakancan 
anake lanang ring kotane punika makasami 
kasunat. 

25 Ring rahina sane kaping tiganipun, rikala 
wong kotane sedeng banget mataanan, raris rauh 
okan Dane Yakub sareng kekalih, inggih punika: 
Dane Simeon miwah Dane Lewi, rakan Dane 
Dina. Sang kalih ngaud pedang raris ngamuk tur 
mademang sawatek anake lanang ring kotane 
punika, samaliha tan ajerih ring sapasira jua. 

26 ida Sang Prabu Hemor miwah Ida Sikem, 
putran idane, taler kasedayang antuk sang kalih. 
Irika sang kalih raris ngambil Dane Dina saking 
purin Ida Sikem tumuli makaon. 2? Wusan punika 

oka-okan Dane Yakub sane lianan raris rauh 
ngrampas branan jadmane sane sampun padem, 
miwah majejarah ring kotane punika, santukan 
arin danene sampun kajelekang. 28 Kambing, 
biri-biri miwah banteng-bantengnyane, keledae 
miwah sakancan sane wenten ring kota miwah 
sane wenten ring jaban kotane makasami 
kabrarut. 29 Sakancan kasugihannyane, pianak 
miwah somahnyane makasami kajarah miwah 
katawan. Kadi asapunika taler sawatek sane 
wenten ring umah-umahnyane makasami kambil. 

30 Dane Yakub raris ngandika ring Dane Simeon 
miwah Dane Lewi, sapuniki: “Cening suba 
ngawinang bapa keweh, ane jani sinah wong 
Kanaan, wong Perise muah sawatek jlemane ane 
ada di gumine ene pada brangti teken bapa. Bapa 
tusing amunapa ngelah roang. Yen ia maseka 
nglawan bapa, sinah bapa kalah, tur iraga ajak 
makejang lakar sirna.” 

31 Nanging atur sang kalih: “Tiang nenten lila 
yen adin tiange kadadosang sundel.” 


Dane Yakub kamertanin antuk Ida 
Sang Hyang Widi Wasa ring Betel 


35 1 Ida Sang Hyang Widi Wasa masabda ring 
Dane Yakub, sapuniki: “Kemaja ka Betel, 
tur nongosja ditu, buina ngaeja pamorboran 
aturan buat Ulun, Ida Sang Hyang Widi Wasa 

ane suba mapakantenang raga teken kita, dugas 
kitane malaib uli sig belin kitane, Esau.” 

2 Dane Yakub tumuli ngandika ring sakulawargan 
danene, miwah ring sakancan anake sane ngiring 
dane makasami sapuniki: “Kutangja dewa-dewa 
lenan ane ada di pantaran caine, tur suciangja 
deweke, muah sehinja panganggone. 3 Jalan jani 
iraga makinkin luas ka Betel, ditu icang lakar 
nyujukang pamorboran aturan buat Ida Sang 
Hyang Widi Wasa, ane suba nagingin pinunas 
icange rikalaning icang kakewehan, muah ane 
setata ngiangin icang saparan-paran.” “Irika ipun 
sareng sami tumuli pada ngaturang sakancan 
dewa lianan sane derbeang ipun, miwah 
anting-ating sane wenten ring kupingipune ring 
Dane Yakub. Dane Yakub raris nanem punika 
makasami ring sor wit tarune sane ageng, sane 
nampek ring Sikem. 

> Rikala Dane Yakub sareng oka-okan danene 
mamargi, sakancan kota-kotane sane wenten 
ring kiwa tengen danene sami katangkeb 
antuk wisia sane turun saking Ida Sang Hyang 
Widi Wasa, kantos dane sareng sami nenten 
kakepung. ? Dane Yakub miwah sakancan anake 
sane ngiring dane raris rauh ring Lus, sane ring 
tanah Kanaan, inggih punika Betel. 7 Irika dane 
nyujukang pamorboran aturan, tur genahe 
punika kawastanin El-Betel. Santukan irika Ida 

Sang Hyang Widi Wasa sampun mapakantenang 
ragan Idane ring dane, duk dane malaib saking 
rakan danene. 8 Ritatkala Ni Debora, pangempun 
Dane Ribka padem, ipun katanem ring tebenan 
kota Betele punika, ring sor wit tarune sane 
ageng, sane kawastanin: Wit Tungtung Tangis. 

9 Sasampun Dane Yakub mawali saking 
Padan-Aram, Ida Sang Hyang Widi Wasa 
malih mapakantenang raga ring dane, tur Ida 
ngamertanin dane. 1? Ida Sang Hyang Widi 
Wasa masabda ring dane sapuniki: “Adan kitane 
Yakub, sakewala uli jani kita tusing enu madan 
Yakub, nanging Israel.” Kadi asapunika Ida Sang 
Hyang Widi Wasa ngicen dane pesengan Israel. 
11 Ida Sang Hyang Widi Wasa malih masabda 
ring dane: “Ulun ene Widi Ane Maha Kuasa. 
Endah-gumendahja kita tur sayan ngliunangja. 
Uli sig kitane lakar wetu makudang-kudang 
bangsa. Buina kita lakar dadi leluur pararatu. 
12 Gumine ene, ane suba paicayang Ulun teken 
Abraham muah teken Ishak, lakar paicayang 
Ulun teken kita muah teken katurunan kitane.” 
13 Wusan punika Ida Sang Hyang Widi Wasa 
tumuli mlecat nilar Dane Yakub. 14 Irika Dane 
Yakub raris nyujukang tugu batu ring genahe 
punika. Tugune punika kaplaspas, malantaran 
kasriokin anggur miwah minyak. 15 Genah Ida 

Sang Hyang Widi Wasa masabda ring dane raris 
kawastanin Betel, antuk Dane Yakub. 


Indik sedan Dane Rahel 


16 Sasampune punika dane sareng sami raris 
kesah saking Betel. Rikala dane sampun nampek 
ring kota Eprata, Dane Rahel raris ngembasang 
putra, tur abot pisan antuk dane ngembasang. 
17 Rikala dane kameweh-meweh ngembasang 
putra punika, bidane raris mabaos ring dane 
sapuniki: “Sampunangja ajerih, santukan sane 
mangkin ragane malih polih rare lanang.” 18 Dane 
Rahel raris seda. Nanging sadurung dane megat 
jiwa, rarene punika icen dane pesengan: Ben-Oni. 
Nanging ajinnyane ngicen pesengan: Benyamin. 

19 Rikala Dane Rahel seda, dane raris kapendem 
ring sisin margine ka Eprata, inggih punika 
Betlehem. 20 Dane Yakub raris nyujukang tugu 
ring duur kubur danene, tur tugune punika 
kantun rauh mangkin. 22 Sasampune punika dane 
Israel raris nglanturang pamargi, tumuli dane 
nyujukang kemah danene ring samping Menara 
Edere. 


Paraputran Dane Yakub 
(1Bab. 2:1-2) 


22 Duk dane Israel jenek ring samping Menara 
Edere, Dane Ruben polih matemu semara ring Ni 

Bilha, rabin ajin danene. Indike punika kapireng 
antuk dane Israel, mawinan dane kalintang duka. 
Mungguing paraputran Dane Yakub sane 
lanang-lanang wenten roras diri akehnyane. 
23 Paraputran Dane Lea, inggih punika: Dane 
Ruben (okan Dane Yakub sane pinih duur), Dane 
Simeon, Lewi, Yehuda, Isakar miwah Sebulon. 
24 Paraputran Dane Rahel, inggih punika: Dane 
Yusup miwah Benyamin. 22 Oka-okan Ni Bilha, 
panyeroan Dane Rahel, inggih punika: Dane 
Dan miwah Naptali. 28 Oka-okan Dane Yakub 
sane embas saking Ni Silpa, panyeroan Dane 
Lea, inggih punika: Dane Gad miwah Aser. 
Punika makasami paraputran Dane Yakub sane 
lanang-lanang, sane embas ring Padan-Aram. 


Indik sedan Dane Ishak 


27 Dane Yakub tumuli lunga ka genah Dane 
Ishak, ajin danene, ring Mamre, sane nampek 
ring Hebron, genah Dane Abraham miwah Dane 
Ishak madunungan. 28 Mungguing yusan Dane 
Ishak wenten satus wulung dasa warsa. 29 Dane 
Ishak seda rikala dane sampun kalintang lingsir. 
Layon danene raris kapendem antuk Dane Esau 
miwah Yakub, oka-okan danene. 

Katurunan Dane Esau 
(1Bab. 1:34-37) 


1 Pidagingan puniki katurunan Dane Esau, 
36 inggih punika dane Edom. ? Dane Esau 
madue rabi tetiga, wit saking wong Kanaan, 
inggih punika Dane Ada, okan Dane Elon, wong 
Het, miwah Dane Oholibama, okan Dane Ana 
putun Dane Sibeon wong Hewi, ? miwah Dane 
Basmat okan Dane Ismael, arin Dane Nebayot. 
4 Dane Ada ngembasang Dane Elipas, miwah 
Dane Basmat ngembasang Dane Rehuel. ? Dane 
Oholibama ngembasang Dane Yeus, Yaelam, 
miwah Korah. Punika makasami paraputran Dane 
Esau sane ring tanah Kanaan. 

6 Dane Esau raris nilar Dane Yakub lunga 

ka panegara sane lianan, kasarengin antuk 
pararabi, paraputra lanang miwah istri, miwah 
sakancan anak sane wenten ring jeroan danene, 
ingon-ingon miwah sakancan arta branan 
danene, sane sampun punduhang dane ring 
tanah Kanaan. ' Dane Esau nilar arin danene, 
santukan arta branan sang kalih kalintang akeh, 
samaliha jagat genah danene madunungan 
punika nenten mrasidayang mamuat sang kalih, 
santukan ingon-ingon sang kalih kalangkung 
katah, kantos sang kalih nenten mrasidayang 
mapunduh sareng-sareng. 8 Duaning punika 


PURWAKANING DADI 36.9-17 158 


Dane Esau raris jenek malinggih ring Pagunungan 
Edom. 

9 Puniki katurunan Dane Esau, leluur wong 
Edome. 10 Pesengan oka-okan danene, inggih 
punika: Elipas, putran Dane Ada, Rehuel putran 
Dane Basmat. 1! Paraputran Dane Elipas, inggih 
punika: Teman, Omar, Sepo, Gaetam miwah 
Kenas. 12 Dane Elipas madue selir mawasta 
Timna, ipun ngembasang Amalek. Punika 
putra-putran Dane Ada, rabin Dane Esau. 

13 Putra-putran Dane Rehuel, inggih punika: 
Nahat, Serah, Sama miwah Misa. Punika 
paraputun Dane Basmat, rabin Dane Esau. 

14 Rabin Dane Esau sane mapesengan 
Oholibama, putran Dane Ana putun Dane Sibeon, 
ngembasang putra tetiga inggih punika: Yeus, 
Yaelam miwah Korah. 

15 Puniki suku-suku katurunan Dane Esau. 
Katurunan Dane Elipas, okan Dane Esau sane 
pinih duur, dados leluur suku Teman, suku 
Omar, suku Sepo, suku Kenas, 18 suku Korah, 
suku Gaetam miwah suku Amalek, punika 
makasami katurunan Dane Esau saking rabine 
sane mapesengan Ada. 

17 Katurunan Dane Rehuel, okan Dane Esau, 
inggih punika suku bangsa Nahat, Serah, Sama, 
miwah Misa. Punika makasami katurunan Dane 
Esau saking rabine sane mapesengan Basmat. 

18 Katurunan Dane Oholibama, rabin Dane 
Esau, inggih punika suku Yeus, suku Yaelam, 
suku Korah. 19 Punika makasami suku bangsa 
katurunan Dane Esau. 


Katurunan Dane Seir 
(1Bab. 1:38-42) 


20 Katurunan Dane Seir, wong Hori, jadma 
uedan jagat Edom, inggih punika suku-suku: 
Lotan, Sobal, Sibeon, Ana, 21 Dison, Eser, Disan. 
Punika makasami leluur wong Horine, katurunan 
Dane Seir ring tanah Edom. 

22 Katurunan Dane Lotan, inggih punika 
palingsehan-palingsehan Hori miwah Heman. 
(Dane Lotan madue semeton istri, sane 
mapesengan Timna.) 

23 Katurunan Dane Sobal, inggih punika: 
Palingsehan-palingsehan Alwan, Manahat, Ebal, 
Sepo miwah Onan. 

24 Dane Sibeon madue oka kekalih inggih 
punika: Dane Aya, miwah Ana. Dane Ana 
puniki sane manggihin klebutan-klebutan toya 
panes ring tegal melakange, rikala dane nuju 
ngangonang keledae druen ajin danene irika. 
25 Paraputran Dane Ana inggih punika: Dison 
miwah arin danene sane istri mapesengan 
Oholibama. 28 Katurunan Dane Dison, inggih 

punika palingsehan Hemdan, Esban, Yitran 
miwah Keran. 

27 Katurunan Dane Eser, inggih punika 
palingsehan Bilhan, Saawan, miwah Akan. 

28 Paraputran Dane Disan inggih punika 
palingsehan: Us miwah Aran. 

29 Suku-suku Hori sane wenten ring Edom inggih 
punika: suku Lotan, suku Sobal, suku Sibeon, 
suku Ana, suku Dison, suku Eser, miwah suku 
Disan. 30 (36:29) 


Pararatu ring tanah Edom 
(1Bab. 1:43-54) 


31 Puniki pararatu sane madeg ratu ring tanah 
Edom, sadurunge wenten ratu sane jumeneng 
nata ring pantaran wong Israele. 3? Sane madeg 
ratu ring Edom, inggih punika Sang Prabu 
Bela putran Ida Beor tur kotannyane mawasta 
Dinhaba. 33 Sasampune Sang Prabu Bela seda, ida 
kagentosin madeg ratu antuk Sang Prabu Yobab 
putran Ida Serah, wit saking Bosra. 3? Sasampun 
Sang Prabu Yobab seda Ida Sang Prabu Husam 
wit saking panegaran wong Temane, ngentosin 
ida madeg ratu. 22 Sasampun Sang Prabu Husam 
seda, Sang Prabu Hadad, putran Ida Bedad, sane 
ngentosin ida madeg ratu. Ida sane ngasorang 
wong Midian ring rananggana ring Moab, tur 
kotan idane mawasta Awit. 3? Sasampun Sang 

Prabu Hadad seda, Ida Sang Prabu Samla wit 
saking Masreka, ngentosin ida madeg ratu. 

37 Sasampun Sang Prabu Samla seda, Sang Prabu 
Saul wit saking Rehobot sane ring sisin tukade 
punika, ngentosin ida madeg ratu. 33 Sasampun 
Sang Prabu Saul seda, Sang Prabu Baal-Hanan, 
putran Ida Akbor ngentosin ida madeg ratu. 

39 Sasampun Sang Prabu Baal-Hanan putran Ida 
Akbor seda, Sang Prabu Hadar ngentosin ida 
madeg ratu. Kotan idane mawasta Pahu, tur rabin 
idane maparab Mehatabeel, okan Ida Matred 
putun Ida Mesahab. 

40 Suku-suku bangsa katurunan Dane Esau, 
inggih punika suku Timna, suku Alwa, suku 
Yetet, 1 suku Oholibama, suku Ela, suku Pinon, 
42 suku Kenas, suku Teman, suku Mibsar, 23 suku 
Magdiel miwah suku Iram. Punika makasami 
katurunan Dane Edom, manut wewidangan 
miwah pesengan danene suang-suang. 


Dane Yusup miwah parasemeton danene 


37 1 Kacrita Dane Yakub jenek malinggih 
ring tanah Kanaan, ring genah pecak 
ajin danene ngempi. 2 Sapuniki katuturan 

indik katurunan Dane Yakub. Duk Dane Yusup 
kantun anom, rikala dane mayusa pitulas warsa 
dane biasa ngangon kambing miwah biri-biri, 
sareng-sareng ring semeton-semeton danene, 

inggih punika putran Bilha miwah Silpa, rabin 
ajin danene. Dane Yusup raris masadu ring 
ajin danene nguningayang indik kacorahan 
parasemeton danene. 

3 Dane Israel bangetan sayang danene ring 
Dane Yusup, bandingang ring oka-okan danene 
sane lianan, santukan Dane Yusup punika oka 
sane kembasang sasampun dane lingsir. Dane 
tumuli ngandikayang ngaryanang busana sane 
endah-endah pabuat Dane Yusup. 4 Rikala 
parasemeton danene uning, mungguing Dane 
Yusup bangetan kasayangang antuk ajin danene, 
parasemeton danene raris sami duka ring dane, 
tur sami pada nenten kayun masocapan ring 
dane. 

5 Sedek rahina anu Dane Yusup nyumpena. 
Sumpenan danene punika raris katuturang ring 
parasemeton danene. Indike punika ngawinang 
parasemeton danene sayan mawuwuh-wuwuh 
duka ring dane. ? Sapuniki baos Dane Yusup 
ring parasemeton danene: “Tegarangja 
padingehang ipian tiange ene: ' Rasane iraga 
sedek mesel-mesel gandum di tegale. Peselan 
tiange laut jeg bangun majujuk. Sesubanne keto 
peselan-peselan beline ajak makejang laut teka 
ngiter tur nengkluk nyumbah teken peselan 
tiange ento.” 

8 Parasemeton danene raris ngandika ring dane: 
“Apake adi makeneh ngratu tur mrentah beli ajak 
makejang?” Kenginan parasemeton danene raris 
sayan geting ring dane, malantaran sumpenan 
miwah baos danene punika. 

9 Wus punika dane malih nyumpena sane 
lianan, tumuli katuturang ring parasemeton 
danene. Sapuniki baos danene: “Tiang buin ngipi. 
Rasane, matan aine, bulane muah bintange solas 
liunne pada nyumbah tiang.” 

10 sasampun paindikane punika kuningayang 
ring aji miwah parasemeton danene, ajin danene 
raris nyebadain dane sapuniki: “Ipian apa ane 
ipiang cening ento? Dija ada unduk bapa, meme 
muah nyama-nyamaan ceninge kanti nengkluk 
nyumbah cening?” 11 Parasemeton danene 
raris pada merang ring kayun marep ring dane. 
Nanging ajin danene muntil indike punika ring 
pakayunan danene ngraga. 


Dane Yusup kadol ka tanah Mesir 


12 Sedek rahina anu parasemeton danene lunga 
ngangonang kambing miwah biri-biri druen ajin 
danene, ring Sikem. 13 Dane Israel raris ngandika 
ring Dane Yusup, sapuniki: “Nyama-nyamaan 
ceninge ngangonang kambing muah biri-birine 
ditu di Sikem. Ane jani cening lakar tunden bapa 
nelokin ia.” 

Pasaur Dane Yusup: “Inggih bapa, tiang sairing.” 

14 Dane Israel ngandika ring dane sapuniki: 
“Kemaja delokin nyama-nyamaan ceninge muah 
kambing lan biri-birine. Kenken ia ditu, apa 
ia rahayu apa tusing. Kenkenja unduke ditu 
lantas orahang teken bapa.” Irika Dane Yakub 
raris ngutus Dane Yusup, saking Hebron. Dane 
tumuli rauh ring Sikem. 1? Rikala Dane Yusup 
kabincang-bincang mrika-mriki ring tegale, raris 
dane katemu ring anak lanang adiri. Anake 
lanang punika raris mataken, ring dane: “Napi 
sane rereh ragane?” 

16 Pasaur Dane Yusup: “Tiang ngrereh nyama- 
nyamaan tiange. Punapike ragane uning, ring dija 
ipun ngangonang kambing miwah biri-biri.” 

17 Anake punika raris mabaos sapuniki: “Dane 
sareng sami sampun makaon saking iriki, 
santukan renga tiang, dane maosang jaga lunga 
ka Dotan.” Dane Yusup tumuli ngetut pamargin 
semeton-semeton danene punika, panggihin 
dane ring Dotan. 

18 Kantun doh Dane Yusup dane sampun 
kacingak antuk parasemeton danene. Irika 
parasemeton danene raris mapiguman buat 
ngulati pangindrajala jaga nyedayang dane. 

19 Sapuniki bebaosan danene: “Tingalinja! Ento 
apa tukang ipiane teka. 20 Jani jalan matiang ia, 
tur clempungang bangkenne ka salah tunggal 

semere ene, lantas orahang ia suba sarap sato 
galak. Suud keto jalanja iwasin, kenken panadin 
ipian iane ento.” 

21 Rikala Dane Ruben mireng indike punika, 
dane mapakayunan jaga ngluputang Dane Yusup 
saking pangindrajalan semeton-semeton danene 
punika. Duaning punika, dane raris mabaos 
sapuniki: “Edaja matianga. 22 Melahan entungang 
ia ka semere ane ada di tegal melakange ene, 
nanging eda ia plegendahanga.” Dane mabaos 
kadi asapunika santukan dane mapakayunan jagi 
ngluputang Dane Yusup saking pangindrajalan 
semeton-semeton danene, tur jaga ngwaliang 
dane ring ajin danene. 22 Wau Dane Yusup rauh 
ring genah parasemeton danene, parasemeton 
danene digelis ngelusin busana sane sarwa 
endah saking ragan danene. 24 Dane raris kabakta 
tur kaclempungang ring semere. Semere punika 
tuh, nenten madaging toya. 

25 Sasampune punika parasemeton Dane Yusup 
raris pada malinggih jaga majengan. Riwau dane 
sareng sami matinjoan, raris wenten aksi dane 
rombongan sudagar wong Ismael rauh saking 
Gilead, jaga ngungsi ka Mesir. Parasudagare 
punika makta barang dagangan marupa: 
getah damar, balsem, miwah getah mur, sane 
kapondong antuk unta. 2? Dane Yehuda tumuli 
mabaos ring parasemeton danene punika: “Apa 

pikenohne, yen iraga ngamatiang adin iragane 
ento, tur ngengkebang bangkenne? 27 Jalanja 
adep ia teken wong Ismaele ene, nanging eda 
ia plegendahanga, sawireh ia nyaman iragane 
tunggal purusa.” Parasemeton danene raris 
ngidepang baos danene punika. 28 Rikala wenten 
sudagar wong Midian nglintang irika, Dane 
Yusup raris katingtingang saking semere, tumuli 
kadol ring wong Ismaele punika, mapangarga aji 
kalih dasa bidang jinah perak. Dane Yusup raris 
kabakta ka Mesir antuk sudagare punika. 

29 Ritatkala Dane Ruben mawali ka semere 
punika, Dane Yusup tan wenten malih panggihin 
dane irika. Dane raris nyetset kawacan danene, 
kabatek antuk osek kayun danene. 20 Dane tumuli 
mawali ka genah semeton-semeton danene, 
sarwi ngandika sapuniki: “Anake cerik ento tusing 
enu ditu, kenkenang beli jani iban beline?” 

31 Sasampune punika, dane sareng sami raris 
ngorok kambing, tur busanan Dane Yusup 
punika raris kacelub ring getih kambinge punika. 
32 Busanane sane sarwa endah punika raris 
katurang ring ajin danene, saha kadulurin atur 
sapuniki: “Puniki sane keniang titiang. Indayang 
tureksain, punapike panganggene puniki derben 
okan ajine, punapi nenten?” 

33 Rikala Dane Yakub nureksain panganggene 
punika, dane raris ngandika: “Ene panganggon 

pianak bapane. Sinah ia sarap sato galak, tur mati 
kapukang-pukang.” 3? Dane Yakub tumuli nyetset 
busanan danene, raris ngrangsuk busana sane 
nyiriang dane duhkita. Dane nyungkanang kayun 
kantos sue pisan malantaran indik okan danene 
punika. 3? Paraputran danene lanang istri sami 
pada mapakibeh buat nglipurang dane, nanging 
dane nenten kayun kalipurang. Dane ngandika 
sapuniki: “Bapa lakar nyakit ati, kanti bapa mulih 
ka tanahe wayah, nutug pianak bapane.” Kadi 
asapunika indik Dane Yusup katangisin antuk ajin 
danene. 

36 Kacrita Dane Yusup ring Mesir, dane kadol 
antuk sudagar wong Midiane punika, ring Dane 
Potipar, prakanggene ring purin ida sang prabu, 
sane dados komandan pangawal idane. 


Dane Yehuda miwah Dane Tamar 


1 Duk punika dane Yehuda matilar 
38 saking genah parasemeton danene, 
raris madunungan ring umah wong Adulame, 
sane mawasta Hira. 2 Irika dane matemu ring 
anak istri wong Kanaan adiri, okan Dane Sua, 
tumuli kanggen rabi. 3 Anake istri punika raris 
mobot, tumuli ngembasang rare lanang adiri, tur 
anake alit punika kapesengin Er. “Sasampune 
punika, anake istri punika malih mobot, tumuli 
ngembasang rare lanang adiri, raris anake alit 

punika kapesengin Onan. ? Wusan punika anake 
istri punika malih ngembasang rare lanang adiri, 
tumuli kapesengin Sela. Duk anake alit punika 
embas, dane Yehuda nuju wenten ring Kesib. 

6 Sasampune punika, dane Yehuda, ngrerehang 
Dane Er, okan danene sane pinih duur punika, 
rabi sane mapesengan Tamar. ' Nanging Dane 
Er, malaksana dursila ring ayun Ida Sang Hyang 
Widi Wasa. Duaning punika Ida Sang Hyang 
Widi Wasa raris nyedayang dane. 3 Dane 
Yehuda raris ngandika ring Dane Onan: “Juangja 
kurenan belin ceninge ento, buat nylediinin belin 
ceninge, laut tumbuhangja katurunan pabuat 
belin ceninge!” ? Nanging Dane Onan uning, 
mungguing katurunane punika benjangan boyaja 
dados druen danene. Duaning punika sabilang 
dane matemu semara ring rabin rakan danene 
punika, semaran danene kakutang, mangda 
dane nenten numbuhang katurunan pabuat 
rakan danene. 10 Nanging indik sane margiang 
dane punika, sawiaktinipun tan patut ring ayun 
Ida Sang Hyang Widi Wasa, duaning punika 
dane taler kasedayang antuk Ida Sang Hyang 
Widi Wasa. 11 Dane Yehuda raris mabaos ring 
Dane Tamar, mantun danene punika, sapuniki: 
“Mulihja cening malu ka umah bapan ceninge, 
tur antiang kanti pianak bapane I Sela ento kelih.” 
Santukan sapuniki pakayunan dane Yehuda: 

“Dong nyen ia mati buka beli-belinne makadadua 
ento.” Dane Tamar raris kesah saking irika, tumuli 
jenek malinggih ring jeroan ajin danene. 

12 Suening sue, rabin dane Yehuda raris seda. 
Sasampun lintang masa kasungsutan danene, 
dane Yehuda raris lunga ka Timna, ring genah 
anake nyukur bulun biri-birin danene, kasarengin 
antuk sawitran danene, wong Adulam punika. 

13 Ritatkala Dane Tamar polih gatra, mungguing 
matuan danene sedekan lunga ka Timna, jaga 
nyukur bulun biri-birin danene, 17 dane raris 
nglukar busanan balun danene, tumuli ngrangsuk 
pangangge anyar tur ngangge angkeb prarai. 
Dane raris lunga tur malinggih ring gapuran desa 
Enaime ring margine sane ka Timna. Santukan 
dane sampun uning, mungguing Dane Sela 
mangkin sampun duur nanging dane nenten 
kaparabiang ring Dane Sela. 

15 Ritatkala dane kaksi antuk dane Yehuda, 
dane kasengguh anak istri panayang, santukan 
prarain danene kangkebin. 18 Dane Yehuda 
tumuli nganampekin anake istri sane ring sisin 
margine punika, sarwi ngandika: “Maija, tiang 
makeneh medem ngajak luh.” (Dane nenten 
uning, mungguing anake istri punika mantun 
danene.) 

Anake istri punika raris mataken: “Yening tiang 
ngiring kayun ragane napi sane pacang icen 
ragane tiang?” 

17 Pasaur dane Yehuda: “Tiang lakar ngirimin 
luh panak kambing aukud uli pantaran kambing 
muah biri-birin tiange.” 

Pasaur anake istri punika: “Tiang nunas 
gegaden, kantos ragane jaga mapetin tiang panak 
kambing punika.” 

18 Dane Yehuda malih mataken: “Gegaden apa 
ane tagih luh?” 

Pasaur anake istri punika: “Sane tunas tiang, 
kalung stempel miwah teteken sane bakta ragane 
punika.” Barang-barange punika raris makasami 
kapaicayang antuk dane Yehuda, tur dane raris 
matemu semara ring anake istri punika. Anake 
istri punika raris mobot ulihan dane Yehuda. 

19 Dane Tamar raris budal, panganggen danene 
raris kalukar, tur malih ngrangsuk busanan balun 
danene. 

20 Rikala dane Yehuda mapetang panak kambing 
ring sawitran danene wong Adulam punika, buat 
nebus gegaden danene ring anake istri punika, 
anake istri punika nenten panggihin ipun. 21 Ipun 
raris mataken ring anake irika: “Ring dijake umah 
anake istri panayang sane pecak negak ring sisin 
margine ring Enaim punika?” 

Pasaur sang tinakenan: “Iriki tan wenten anak 
istri panayang.” 

22 |pun raris mawali ka genah dane Yehuda, 
sarwi matur: “Ipun tan wenten panggihin 
tiang. Samaliha anake irika maosang ring tiang 
mungguing irika nenten wenten anak istri 
panayang.” 

23 Dane Yehuda raris ngandika: “Banggayang 
sampun barang-barange punika ambil ipun, 
mangda sampunang iraga dados kakedekan. 
Sawiaktinipun tiang sampun ngirimang panak 
kambinge punika, nanging ipun nenten panggihin 
semeton.” 

24 Sasampun maletan sawatara tigang sasih 
suenipun, dane Yehuda raris mireng gatra, 
mungguing Dane Tamar, mantun danene sampun 
dados panayang, tur sampun mobot, uli krana 
dados panayang punika. 

Dane Yehuda raris ngandika: “Ajakja ia mai tur 
tunjel ia kanti mati!” 

25 Rikala dane jaga kajak mrika, Dane Tamar 
maputusan matur ring matuan danene, sapuniki: 
“Tiang kabelingin antuk anake lanang sane 
nruwenang barang-barange puniki. Indayangja 
tureksain, sapasira sane nruwenang: kalung 
stempel miwah tetekene puniki?” 

26 Dane Yehuda nureksain barang-barange 
punika, sarwi ngandika: “Sawiaktinipun anake 

istri punika sane sujati patut, santukan tiang 
sampun nenten matemuang ipun ring pianak 
tiange | Sela.” Dane Yehuda raris nenten aor 
malih ring anake istri punika. 

27 Ritatkala anake istri punika jaga ngembasang 
rare, nyata pisan wenten rare kembar ring 
garba wasannyane. 28 Rikala dane ngembasang 
rare, salah tunggal rarene punika ngamedalang 
tangannyane, raris kagambel antuk bidane, 
tur kategulin benang barak, sarwi mabaos 
sapuniki: “Puniki sane riinan medal.” 29 Nanging 
rarene punika malih ngedeng tangannyane, raris 
embas semetonnyane lanang, tur bidane punika 
mabaos: “Siteng pesan cening mamuuk pesu.” 
Duaning punika rarene punika kapesengin Peres. 
30 Sasampune punika semetonnyane lanang, 
sane tangannyane kategulin benang barak raris 
embas. Rarene punika raris kapesengin Serah. 


Dane Yusup ring purin Dane Potipar 


1 Sane mangkin Dane Yusup kajak ka 
39 Mesir antuk wong Ismaele, tur irika 
dane kadol ring Dane Potipar salah tunggal 
prakangge ring purin ida sang prabu, sane dados 
kepala pangawal idane. 2 Nanging Ida Sang 
Hyang Widi Wasa ngiangin Dane Yusup, ngantos 
dane dados anak sane setata labda karya ring 
saluiring pakaryan danene. Dane magenah ring 

jeroan pamekel danene, anak Mesire punika. 

3 Sasampun pamekel danene ngaksi, mungguing 
Dane Yusup punika anak sane kahiangin antuk 
Ida Sang Hyang Widi Wasa, tur Ida Sang Hyang 
Widi Wasa ngawinang dane labda karya ring 
saluiring pakaryan danene, “ kenginan Dane 
Yusup raris kasayangang antuk pamekel danene, 
tur dane kalugra ngayahin pamekel danene. Dane 
Yusup tumuli kicen kakuasan buat ngamong 
jeroan danene, samaliha kasuksara ngenterang 
sakancan arta branan danene. ? Sasukat Dane 
Yusup kicen kakuasan buat ngenterang jeroan 
miwah arta branan danene, Ida Sang Hyang 
Widi Wasa ngamertanin jeroan anak Mesire 
punika, malantaran Dane Yusup. Kenginan 
sakancan druen danene, yadian sane wenten 
ring jeroan, wiadin sane wenten ring tegale, 
sami kaliahin antuk mertan Ida Sang Hyang 
Widi Wasa. ? Sakancan druen danene kasuksara 
ring Dane Yusup. Dane Potipar nenten buat 
malih ngetangang punapa-punapi, sajawining 
ajengan danene ngraga. Mungguing Dane Yusup 
punika mula anak seleb parisolahnyane, turing 
bagus rupan danene. 7 Sasampune maletan 
makudang-kudang masa, rabin pamekel danene 
raris kasemaran ring Dane Yusup, tumuli 
ngajakin dane matemu semara. 8 Nanging Dane 
Yusup nenten ngiringang pakayunan rabin 

pamekel danene punika, sarwi matur sapuniki: 
“Malantaran ayah-ayahan titiange, pamekel 
titiange nenten malih ngetangang saluiring sane 
wenten ring jeroan puniki, santukan sakancan 
druen danene sampun kasuksara ring titiang. 

9 Samaliha ring jeroan puniki kakuasan danene 
nenten lintangan ring kakuasan titiange. Tan 
wenten paindikan sane nenten pisarayang dane 
ring titiang, sajawining pamekele istri, santukan 
pamekele istri dados rabin danene. Tan sida 
antuk titiang jaga nglaksanayang kadursilan sane 
ageng kadi asapuniki, miwah ngardi dosa ring 
ayun Ida Sang Hyang Widi Wasa.” 10 Yadiastun 
nyabran rahina anake istri punika nglemesin Dane 
Yusup, Dane Yusup nenten kayun ngiringang 
pakayunan danene, buat jaga merem sareng 
dane, tur matemu semara ngiring dane. 

11 Sedek rahina anu, Dane Yusup ngranjing, jaga 
ngamargiang pakaryan danene. Duk punika nuju 
suung, tan wenten anak ring jeroan. 12 Anake 
istri punika raris ngisi kawacan Dane Yusup, 
sarwi ngandika: “Jalanja medem ngajak icang.” 
Nanging Dane Yusup raris malaib medal, tur 
kawacan danene banggayang dane kagamel 
antuk anake istri punika. 13 Riwau anake istri 
punika ngaksi, mungguing Dane Yusup sampun 
malaib medal, tur ngutang kawacan danene 
ring tangan danene, ** anake istri punika raris 

jerit-jerit ngandikain sadaging jerone makasami, 
sarwi ngandika ring ipun, sapuniki: “Iwasinja, 
pamekele lanang ngajak jlema Ibrani mai ka 
jeroan. Jlemane ento nagih nganistayang iraga. 
la maekin icang tur nagih ngajakin icang medem, 
nanging icang lantas jerit-jerit. 1° Mara dingeha 
icang jerit-jerit, laut kutanga bajunne sig icange, 
tur ia ngenggalang malaib pesu.” 

16 Kawacan Dane Yusup raris kagenahang irika, 
ngantos pamekele lanang rauh. 17 Ring Dane 
Potipar dane taler nguningayang paindikan sane 
pateh sakadi inucap, sapuniki atur danene: 
“Parekan wong Ibranine sane bakta beli mriki 
punika, ipun ngrauhin titiang ring saren tur 
mamanah nyelekang titiang. 18 Nanging wau 
titiang jerit-jerit, ipun raris malaib medal, tur 
bajunipune kutang ipun iriki.” 

19 Riwau Dane Potipar mireng atur rabin 
danene kadi asapunika, dane raris bendu pisan. 
20 Dane Yusup raris kejuk tumuli karanjingang 
ka pangkeng, ring genah paratahanan ida 
sang prabu. Irika Dane Yusup kapangkeng. 

21 Nanging Ida Sang Hyang Widi Wasa ngiangin, 
tur ngamertanin Dane Yusup, mawinan dane 
kasayangang antuk kepalan pangkenge punika. 
22 Kepalan pangkenge punika misarayang 
sawatek tahanan sane wenten ring pangkenge 
punika ring dane, tur saluiring pakaryan sane 

patut kamargiang irika sami kenterang antuk 
Dane Yusup. 2 Samalihipun kepalan pangkenge 
punika nenten malih patirungu ring saluiring 
paindikan sane sampun kasuksara ring Dane 
Yusup, santukan Ida Sang Hyang Widi Wasa 
ngiangin dane, tur ngawinang saluiring sane kardi 
dane, sami sida karya. 


Pangenter inum-inuman miwah pangenter 
rayunan ida sang prabu nyumpena 


40 1 Sasampun maletan makudang-kudang 
warsa saking paindikan sane wau 
inucap, kacrita pangenter inum-inuman miwah 
pangenter rayunan ida sang prabu ngardi 
kiwangan ring ajeng idane. 2 Duaning punika 
ida sang prabu raris duka ring prakanggen purin 
idane makakalih punika. 3 Sang kalih tumuli 
katahan ring jeroan komandan pangawal ida 
sang prabu, inggih punika ring pangkeng genah 
Dane Yusup mapangkeng. * Komandan pangawal 
ida sang prabu munduhang genah Dane Yusup 
ring sang kalih punika, mangda Dane Yusup 
ngayahin sang kalih. Kadi asapunika indik sang 
kalih katahan makudang-kudang masa irika. 

5 Sedek rahina anu sang kalih nyumpena, tur 
sumpenan dane suang-suang punika pada ngemu 
arti. ê Pasemengan, rikala Dane Yusup ngrauhin 
sang kalih, kacingak antuk dane, mungguing sang 

kalih sedekan nandang sungsut. ' Dane Yusup 
tumuli matur pitaken ring sang kalih sapuniki: 
“Punapi awinanipun swabawan pamekele sakadi 
ucem ring rahina puniki?” 

8 Sang kalih tumuli ngandika ring dane: “Ibi 
sanja icang ajak dadua pada ngipi, nanging tusing 
ada anak ane nyidayang nerangang artin ipian 
icange ento.” 

Dane Yusup raris matur ring dane sareng kalih: 
“Sane maraga wikan nerangang artin ipian, 
boyake wantah Ida Sang Hyang Widi Wasa? 
Indayang critayang sumpenan pamekele ring 
titiang.” 

9 Sang pangenter inum-inuman raris nyritayang 
sumpenan danene ring Dane Yusup, sapuniki: “Di 
pangipian icang nepukin punyan anggur di arep 
icange. 10 Punyan anggure ento macarang tetelu. 
Mara punyan anggure ento makepikan, lantas 
pesu bunganne tur rencean anggure nged misi 
buah ane tasak-tasak. 1! Buina icang sedekan 
ngisi gelas inum-inuman ida sang prabu. Buah 
anggure ento alap icang laut peres icang sig gelas 
inum-inuman ida sang prabu, suud keto gelase 
ento laut aturang icang ka ajeng idane.” 

12 Dane Yusup raris matur ring dane: “Sapuniki 
piteges sumpenane punika. Carange tetiga 
punika mapiteges tigang rahina. 13 Sajeroning 
tigang rahina puniki ida sang prabu jaga 

mebasang tur ngwaliang pamekele, ring linggih 
sane riin, tur pamekele pacang malih ngaturang 
gelas inum-inuman ring ajeng ida sang prabu 
sakadi sane sampun-sampun. 14 Sakewanten 
yen linggih pamekele sampun becik, elingang 
taler titiang, masrana nguningayang sapariindik 
titiange ring ida sang prabu. Titiang nunas 

ica, ledang pamekele nulungin titiang mangda 
titiang mrasidayang medal saking genahe puniki. 
15 Santukan titiang kapandung saking jagat wong 
Ibranine. Samalihipun iriki titiang nenten naen 
malaksana sane tan patut, sane ngawinang 
titiang patut karanjingang ring pangkenge 
puniki.” 

16 Sang pangenter rayunane mireng piteges 
sumpenane punika becik pisan. Duaning punika 
dane raris ngandika ring Dane Yusup: “Icang 
masih ngipi: Di pangipian icang sedekan nyuun 
talam tetelu, misi rayunan. 1? Talame ane siduur 
misi rayunan mawarna-warna, pabuat ida sang 
prabu. Nanging jeg ada makudang-kudang kedis 
tur ngamah rayunane ane ada di talame ane 
suun icang ento.” 

18 Dane Yusup raris masaur: “Sapuniki piteges 
sumpenane punika. Talame tetiga punika 
mapiteges tigang rahina. 19 Sajeroning tigang 
rahina puniki ida sang prabu jaga mebasang 
pamekele. Pamekele pacang kapunggal, tur 

anggan pamekele pacang kagantung ring tarune, 
irika sarwa paksine pacang pada rauh tur neda 
layon pamekele.” 

20 Kacrita ring rahina sane kaping tiganipun, 
ring rahina piodalan ida sang prabu, ida 
ngwentenang pepestan pabuat prakanggen 
idane makasami. Ida mebasang pangenter 
inum-inuman miwah pangenter rayunane punika 
ring ajeng paraprakanggen idane. 21 Pangenter 
inum-inumane punika malih waliang ida ring 
linggih danene sane riin. 22 Nanging sang 
pangenter rayunane punika katibakin danda 
pati sakadi sane sampun kartiang antuk Dane 
Yusup ring ajeng danene. 23 Nanging pangenter 
inum-inumane punika, nenten pisan eling malih 
ring Dane Yusup. 


Ida sang prabu nyumpena 


41 1 Sasampune maletan kalih taun, ida 
sang prabu raris nyumpena. Sajeroning 
panyumpenan, ida rumasa ngadeg ring 

tepin Tukad Nile. 2 Irika wenten kacingak 
banteng pepitu sane becik pawakanipune 

tur mokoh-mokoh, medal saking Tukad Nile, 
raris neda padang ring sisin tukade punika. 

3 Wusan punika wenten taler cingakin ida 
banteng sane lianan pitung ukud medal 
saking Tukad Nile, pawakanipune kaon tur 

berag-berag. Bantenge puniki raris majujuk ring 
sisin tukade ring samping banteng-bantenge 
sane inunian. “Banteng-bantenge sane 
becik pawakanipune tur mokoh-mokoh, raris 
kateda antuk banteng-bantenge sane kaon 
pawakanipune tur berag-berag punika. Rauh 
irika, ida sang prabu raris matangi. ? Sasampune 
punika ida malih sirep, tur malih ida nyumpena, 
sane kaping kalihipun. Sajeroning panyumpenan 
cingak ida wenten badihan gandum sane jelih 
tur becik pitung badih, medal saking punyan 
gandume akatih. ê Nanging wusan punika raris 
wenten badihan gandum sane berag tur layu, 
kampehang angin Kaulu. 7 Badihan gandume 
sane jelih tur becik pitung badih inuni raris kuluh 
antuk badihan gandume sane berag punika. Wus 
punika ida sang prabu raris matangi, tur ida wikan 
ida wantah nyumpena kewanten. 8 Rikalaning 
semeng ida rumasa osek ring pakayunan. Ida 
raris ngesengin sawatek anake pradnyan miwah 
sawatek anake midep ring Mesir. Ida sang prabu 
raris nyritayang sumpenan idane ring ida dane 
sareng sami, nanging angan adiriko nenten 
wenten sane mrasidayang ngaturang piteges 
sumpenan idane punika. 

9 Sang pangenter inum-inumane raris matur 
ring ida sang prabu: “Ring rahinane puniki 
titiang rumasa buat pisan jaga nguningayang 

indik kiwangan titiange sane riin. 19 Duk punika 
palungguh iratu duka pisan ring paraprakangge 
druene, tur titiang pangkeng palungguh iratu 
ring jeroan pangawal purine, sinarengan ring 
pangenter rayunane. 11 Risedek rahina anu, 
titiang sareng kalih pada ngipi, tur ipian titiange 
suang-suang pada wenten pitegesipun. 12 Irika 
taler wenten anak truna wong Ibrani, sinarengan 
mapangkeng ring titiang sareng kalih. Anake 
punika parekan komandan pangawal purine. 
Titiang sareng kalih raris nyritayang ipian titiange 
ring ipun tur ipun raris ngartiang ipian titiange 
suang-suang. 18 Pamuputipun sawiakti madaging 
pisan sakadi sane artiang ipun ring titiang sareng 
kalih, inggih punika: Titiang kawaliang malih ring 
pangkat titiange, tur pangenter rayunane punika 
kadanda pati.” 

14 Sasampun punika ida sang prabu raris 
ngandikayang mangda ngesengin Dane Yusup. 
Dane raris digelis kawedalang saking pangkeng. 
Dane tumuli macukur tur meseh pangangge, 
raris nangkil ring ajeng ida sang prabu. 12 Ida sang 
prabu raris ngandika ring Dane Yusup, sapuniki: 
“Gelahe ngipi, nanging tusing ada angan adiriko 
anak ane nyidayang ngartiang ipiane ento. 
Nanging gelahe suba ningeh unduk pamane bisa 
ngartiang ipian.” 

16 Dane Yusup raris matur ring ida sang prabu: 
“Boya titiang, nanging wantah Ida Sang Hyang 
Widi Wasa sane jaga mapaica piteges sane becik 
nuek ring sumpenan palungguh iratu punika.” 

17 Ida sang prabu raris ngandika ring Dane 
Yusup: “Kene ipian gelahe ento. Gelahe sedekan 
majujuk di sisin Tukad Nile. 18 Ditu laut ada 
sampi pitung ukud pesu uli tukade. Sampine 
ento mokoh-mokoh tur melah pesan goban 
awakne. Sampi-sampine ento pada ngamah 
padang di sisin tukade. 1? Nanging suud keto, 
laut ada buin sampi lenan pitung ukud pesu uli 
di tukade. Sampine ento jelek pesan gobanne, 
buina berag-berag, tuah ikulit ngaput itulang. 
Tusing taen gelahe nepukin sampi ane buka keto 
jelekne di sakuub gumi Mesire. 20 Sampine ane 
mokoh-mokoh ituni laut amaha baan sampine 
ane berag-berag ento. 21 Sampi-sampine ane 
mokoh-mokoh uluha teken sampine ane 
berag-berag nanging unduke ento tusing ada 
marawat angan abedik, sawireh sampine ane 
berag-berag ento enu masih tileh jelek buka ane 
jati mula. Ditu laut gelahe enten. 22 Sesubanne 
keto, di pangipian buin gelahe nepukin ada 
punyan gandum akatih. Punyan gandume ento 
misi badihan gandum ane jelih tur melah pitung 
badih. 28 Nanging suud keto, ada masih mentik 
badihan gandum ane tuh pitung badih, berag tur 

layu putput angin Kaulu. 24 Badihan gandume ane 
melah ituni laut amaha teken badihan gandume 
ane berag-berag ento. Ipiane ento suba tuturang 
gelahe teken parapradnyane dini, nanging tusing 
ada ane bisa ngartiang ipiane ento teken gelahe.” 
25 Dane Yusup tumuli matur ring ida sang 
prabu: “Inggih ratu sang prabu, mungguing 
sumpenan palungguh iratu makakalih punika 
pateh pitegesipun. Ida Sang Hyang Widi Wasa 
ledang ngwarah-warahang ring palungguh iratu, 
paindikan sane jaga margiang Ida. 2? Mungguing 
bantenge sane mokoh-mokoh pepitu punika 
mapiteges pitung warsa. Kadi asapunika taler 
indik badihan gandume sane becik punika 
taler mapiteges pitung warsa. Sumpenan 
iratu makakalih punika pateh pitegesipun. 
27 Mungguing bantenge sane berag-berag 
miwah kaon pitung ukud, sane medal ungkuran 
punika mapiteges pitung warsa. Kadi asapunika 
taler badihan gandume pitung badih sane 
puyung tur layu putput angin Kaulu punika, 
makasami mapiteges jaga wenten masan sayah 
pitung warsa suenipun. 28 Titiang sampun 
nguningayang ring palungguh iratu, mungguing 
Ida Sang Hyang Widi Wasa sampun nyinahang 
paindikan sane pacang laksanayang Ida ring 
palungguh iratu. 22 Ring sawewidangan jagat 
Mesire, jaga wenten masa gemuh landuh pitung 

warsa suenipun. 3? Sasampune punika, jaga 
wenten masa sayah pitung warsa suenipun. 
Masa gemuh landuhe punika pacang kalaliang, 
santukan masa sayah punika jaga nguugang 
jagate. 3! Masa gemuh landuhe punika nenten 
kanten laadipun ring jagate iriki, santukan sayahe 
punika kalintang ageng. 3? Sumpenan palungguh 
iratu punika kawali-walinin ngantos pingkalih 
punika mapiteges, mungguing paindikane punika 
sampun kapastiang antuk Ida Sang Hyang Widi 
Wasa, samaliha digelis pacang laksanayang Ida. 
33 Sane mangkin ledang palungguh iratu ngrereh 
tur ngangkat anak sane pradnyan tur wicaksana 
buat ngenterang jagat druene. 24 Kadi asapunika 
taler mangda palungguh iratu ngangkat tur 
ngamanggehang anak dados parasedahan ring 
jagat druene. Mangda sajeroning masa gemuh 
landuh sane pitung warsa punika, ipun nuduk 
upeti apahliman saking pamupon gandume. 
35 Sajeroning masa gemuh landuh sane jaga rauh 
puniki, ipun patut munduhang sarwa pangan. 
Icen ipun kakuasan buat munduhang, nyimpen 
tur ngebag gandum ring kota-kotane sami. 
36 Saananing sarwa pangane punika dados bekel 
pabuat jagat druene, sajeroning masa sayah sane 
pitung warsa sane jaga nibenin jagat Mesire. 
Malantaran punika kaula druene nenten jaga 
katempuh antuk sayahe punika.” 

Dane Yusup kangkat dados patih ring Mesir 


37 Atur Dane Yusup punika kabaos patut antuk 
ida sang prabu miwah antuk prakanggen idane 
sami. 33 Ida sang prabu raris ngandika ring 
parabaudandan idane: “Iraga tusing nyidayang 
lakar maan anak melahan teken Yusup, ane 
kabekin baan Roh Ida Sang Hyang Widi Wasa.” 
39 Ida raris ngandika ring Dane Yusup: “Ida Sang 
Hyang Widi Wasa suba ngwarah-warahang 
unduke ene teken paman tur tusingja ada buin 
anak ane midep muah wicaksana buka pamane. 
40 Ane jani paman dadiang gelahe patih dini di 
gumin gelahe. Panjak gelahe makejang patut 
tinut teken prentah paman patihe. Sakewala tuah 
singasanane ene dogen gelahe lebihan teken 
paman patih.” 41 Sapanglanturipun, ida sang 
prabu ngandika ring Dane Yusup: “Ngawit uli 
jani gelahe ngamanggehang paman dadi patih di 
sawewidangan tanah Mesire.” 42 Wusan punika 
ida sang prabu raris nglukar ali-ali stempel idane 
saking jrijin idane, tumuli kasalukang ring jrijin 
Dane Yusup. Dane Yusup tumuli kabusanain 
busana sarwa endah, tur kantan danene 
kakalungin kalung mas. # Ida sang prabu raris 
ngandikayang mangda Dane Yusup kalinggihang 
ring kretan idane sane nomor kalih, tur pacalange 
sane wenten ring ajeng danene raris jerit-jerit, 

mangdane rakyate pada nyamping tur nunas 
lugra ring dane. Kadi asapunika indiknyane Dane 
Yusup kadegang dados patih buat ngetangang 
sawewidangan tanah Mesire. 44 Ida sang prabu 
ngandika ring Dane Yusup: “Gelahe ene ane 
dadi prabu, nanging tusing ada anak ane dadi 
makitipan dini di sawewidangan tanah Mesire 
yen tusing maan lelugrahan uli paman.” # Ida 
sang prabu raris marabin Dane Yusup: Sapnat 
Paaneah. Samaliha dane kicen rabi, mapesengan 
Asnat, okan Sang Pandita Potipera, sane ring 
kota Heliopolis. Kadi asapunika indik Dane Yusup 
kangkat tur kamanggehang dados patih ring 
Mesir. 48 Duk dane kamanggehang dados patih 
ring Mesir, yusan danene tigang dasa taun. Dane 
tumuli mapamit saking ajeng ida sang prabu, raris 
lunga nylajah sakuub tanah Mesire. 7” Sajeroning 
pitung warsa masa gemuhe punika, jagate irika 
mupuang pamupon sane madugdug-dugdug. 

48 Sajeroning masa gemuh landuh sane pitung 
taun punika, Dane Yusup raris munduhang 
saananing sarwa pangan sane wenten ring tanah 
Mesir. Sarwa pangane punika raris kasimpen 
ring kota-kota. Pamupon desa-desa sane ring 
kiwa tengen kotane, kasimpen ring kota punika. 
49 Kadi asapunika Dane Yusup munduhang 
gandum kalintang akeh pisan tan bina sakadi bias 
segarane, kantos tan keni winilang akehnya. 

50 Sadurung masan sayahe punika rauh, 

Dane Yusup madue putra lanang kekalih, sane 
kembasang antuk Dane Asnat. ?! Okan danene 
sane pinih duur, kapesengin: Manase, santukan 
kabaos antuk dane: “Ida Sang Hyang Widi Wasa 
sampun ngawinang tiang lali ring kamewehan 
tiange miwah ring palelintihan tiange.” 22 Tur 
okan danene sane alitan, kapesengin: Epraim, 
santukan kabaos antuk dane: “Ida Sang Hyang 
Widi Wasa mapaica pianak ring tiang, ring jagat 
genah tiange nandang sangsara.” 

53 Sasampun masa gemuh landuh sane pitung 
warsa ring tanah Mesir punika lintang, 24 raris 
rauh masa sayah sane pitung warsa punika, 
sakadi sane sampun kapangandikayang antuk 
Dane Yusup. Ring sakuub jagate wenten sayah, 
nanging ring sawewidangan jagat Mesire kantun 
wenten pangan. 2? Ritatkala wewidangan jagat 
Mesire keni sayah, rakyate raris pada jerit-jerit 
nunas pangan ring ida sang prabu. Ida raris 
ngandika ring ipun sapuniki: “Kema nunas 
pangan teken paman patih Yusup. Tuutangja 
ane ndikayang dane teken cai.” 3€ Masa sayahe 
punika ngrubeda ring sakuub jagate sami. Punika 
duaning Dane Yusup raris mukak gudang danene 
makasami, tur ngadol gandum ring wong Mesire. 
57 Saking sakuub jagate sami jadmane taler pada 
rauh ka Mesir jaga numbas gandum ring Dane 

Yusup, santukan sayahe punika kalintang banget 
ring sakuub jagate makasami. 


Semeton Dane Yusup numbas gandum ka Mesir 


1 Sasampun Dane Yakub polih gatra, 
42 mungguing ring Mesir wenten gandum 
dane raris ngandika ring paraputran danene: 
“Ngudiang dadi cening saling pandreng dogen?” 
2 Sapanglanturipun dane ngandika: “Bapa ningeh 
orta, mungguing di Mesir kone ada gandum. 
Kemaja cening luas ka Mesir meli gandum apanga 
iraga eda kanti mati makenta.” 3 Irika semeton 
Dane Yusup sareng dasa diri raris mamargi 
jaga numbas gandum ka Mesir, Nanging Dane 
Benyamin, arin Dane Yusup, nenten kicen 
antuk Dane Yakub nyarengin semeton-semeton 
danene, santukan pakayunan Dane Yakub 
sapuniki: “Dong nyen ia kena baya di jalan.” 

3 Ring pantaran jadmane sane rauh numbas 
gandum ring Mesir, taler wenten paraputran 
dane Israel, santukan wenten sayah ring tanah 
Kanaan. ? Duk punika Dane Yusup sampun madeg 
patih ring Mesir. Dane sane ngadol gandum 
ring sawatek anake sane rauh saking sakuub 
jagate sami. Semeton-semeton Dane Yusup 
taler rauh tangkil ring dane, tur nyumbah ring 
ajeng danene, kantos prarainnyane nganteg ka 
tanahe. ' Rikala Dane Yusup ngaksi parasemeton 

danene, digelis kelingan antuk dane, nanging 
dane mapi-mapi sakadi anak sane tan uning ring 
dane sareng sami. Dane Yusup nyapa dane antuk 
pangandika sane sada bangras kadi asapuniki: 
“Jerone uli dija?” 

Pasaur danene: “Titiang saking tanah Kanaan 
gumanti praya numbas pangan.” 

8 Dane Yusup ngelingin semeton-semeton 
danene, nanging dane nenten kelingan antuk 
parasemeton danene. 2 Irika Dane Yusup raris 
eling ring sumpena-sumpenan danene, sane 
ngeniang indik parasemeton danene punika. 
Dane raris ngandika ring dane sareng sami: 
“Jerone ene mata-mata. Jerone teka mai buat 
nyelehin, dijanan mirib gumine ene tusing misi 
pajagaan.” 

10 Nanging pasaur danene: “Nenten pisan ratu! 
Titiang parakaulan palungguh iratu rauh mriki 
wantah jaga numbas pangan kewanten. 12 Titiang 
sareng sami puniki manyama tunggal purus. 
Titiang boyaja mata-mata nanging titiang jadma 
jujur.” 

12 Nanging pangandikan Dane Yusup: “Sing saja 
keto. Jerone teka mai buat nyelehin dijanan mirib 
gumine ene tusing misi pajagaan.” 

13 Dane sareng sami raris matur: “Titiang sareng 
sami puniki manyama sareng roras tunggal 
bapa, saking tanah Kanaan. Sakewanten adin 

titiange sane adiri sampun tan kantun. Sane pinih 
alit mangkin kantun jumah sareng ring bapan 
titiange.” 

14 Dane Yusup malih ngandika: “Jerone ene 
saja tuah mata-mata, buka ane orahang tiang 
ibusan. 1? Ane jani jerone lakar uji tiang, 
kene: Sajeroning parab ida sang prabu tiang 
masumpah, mungguing jerone tusing dadi 
makaad uli dini, satonden adin jerone ane paling 
cerika ento teka mai. 18 Kema aukud uli pantaran 
jerone, mulih ngalih adin jerone ento. Nanging 
ane lenan, patut enu nongos makurung dini. 
Malantaran ento raos jerone prasida kabuktiang 
apake raos jerone saja, apa bobab. Tur yen tusing 
saja, uli krana panyeneng ida sang prabu, jerone 
ene saja tuah mata-mata.” 1? Dane sareng sami 
raris katahan, tigang rahina suenipun. 

18 Ring rahina sane kaping tiganipun Dane Yusup 
ngandika ring dane, sapuniki: “Tiang takut teken 
Ida Sang Hyang Widi Wasa, sawireh keto kene 
pesan baan apang jerone enu idup. 19 Yen saja 
jerone anak jujur, depang nyaman jerone aukud 
makurung di tongos tahanane ene, nanging 
ane lenan, kemaja mulih abaang sapakurenan 
jerone gandum, apang eda ia kanti mati makenta. 
20 Nanging adin jerone ane paling cerika ento, 
patut edengang teken tiang, apanga raos jerone 
ento saja mabukti, apang jerone tusing matiang 

tiang. Indike punika raris kamargiang antuk dane 
sareng sami. 21 Dane raris pada mabaos sapuniki: 
“Saja-sajaan jani iraga naanang dosan iragane 
marep teken iadi ento. Bes suba tepuk, kenken 
rasan seksek kenehne, dugase ia ngasih-asih 
ngidih urip teken iraga, nanging iraga tusing 
ngrunguang pangidihne ento. Ento krana ane jani 
iraga nampi pakewuh buka kene.” 

22 Dane Ruben raris masaur: “Ipidan suba 
orahin beli, eda pesan ngae dosa marep teken 
anake cerik ento. Nanging adi tusing nyak 
madingehang munyin beline. Ane jani iraga patut 
ngemasin angkihan anake cerik ento.” 23 Nanging 
dane sareng sami nenten uning, mungguing Dane 
Yusup ngresep ring bebaosan danene, santukan 
dane nganggen juru basa rikala mabaos ring 
Dane Yusup. 24 Dane Yusup tumuli kesah saking 
irika, raris nangis. Sasampune dane mrasidayang 
malih mabaos, dane raris mawali mrika tumuli 
ngambil Dane Simeon, saha negul dane ring 
ajeng parasemeton danene. 


Parasemeton Dane Yusup budal ka Kanaan 


25 Sasampune punika Dane Yusup raris 
mrentahang, mangda wadah gandum 
parasemeton danene kadagingin gandum, tur 
jinah danene suang-suang mangda kawaliang 
ring karungnyane, tur mangda dane sareng sami 

pada kicen bekel pabuat ring margi. Indike punika 
raris kalaksanayang kadi asapunika. 28 Wusan 
punika dane sareng sami raris ngunggahang 
gandume punika ring tundun keledaen 

danene suang-suang, tumuli kesah saking 

irika. 27 Wengine ring genahe madunungan, 
rikala wenten sane ngagah karungnyane jaga 
ngwehin keledaennyane neda, raris kacingak 
jinahnyane wenten ring bungut karungnyane. 

28 Dane raris nguningayang indike punika ring 
semeton-semetonnyane sapuniki: “Pipis tiange 
ulihanga, ene apa di tengah karung tiange!” Dane 
sareng sami raris engsek, tur pada ngetor saling 
pandreng, sarwi mabaos sapuniki: “Apake ane 
kakardi baan Ida Sang Hyang Widi Wasa marep 
teken iraga ene?” 

29 Sasampun dane rauh ring ajeng Dane 
Yakub, ajin danene ring tanah Kanaan, saluiring 
paindikan sane tandangin dane, makasami 
uningayang dane. Sapuniki atur danene: 

30 “Anake agung sane madeg ratu ring Mesir, 
sampun nyapa tiang sareng sami antuk 
pangandika sane bangras tur tiang sareng 
sami kadalih dados mata-mata buat nyelehin 
jagat idane. 3! Nanging tiang matur sapuniki: 
‘Titiang puniki jadma jujur. Titiang puniki boya 
mata-mata. ?2 Titiang manyama sareng roras 
tunggal purusa, sane adiri sampun tan kantun, 


PURWAKANING DADI 42.33-37 193 


tur sane pinih alit sane mangkin nyarengin bapan 
titiange ring tanah Kanaan! 33 Raris anake agung, 
sane madeg ratu irika, ngandika sapuniki: “Kene 
lakar baan tiang nawang, apa jerone saja jujur 
apa tusing. Depang nyaman jerone enu dini 
aukud sig tiange. Ane jani kemaja mulih abaang 
pakurenan jerone gandum, apanga ia eda kanti 
mati makenta. 3? Suba keto ajak adin jerone ane 
paling cerika ento mai. Ditu lakar buktiang tiang, 
mungguing jerone saja tusing dadi mata-mata, 
nanging anak ane jujur. Ditu mara tiang lakar 
nguliang nyaman jerone ene, tur jerone dadi 
bebas ngentap gumine ene. ” 

35 Ritatkala dane sareng sami pada mriokang 
daging karung danene, raris panggihin dane 
pusi-pusi wadah jinah danene suang-suang, tur 
dane sareng sami miwah ajin danene raris pada 
jejeh. 36 Dane Yakub, ajin danene, raris ngandika 
ring dane sareng sami sapuniki: “Apake cening 
makeneh apanga bapa kelangan pianak bapane 
makejang? Yusup suba tusing enu, tur Simeon 
masih tusing ada. Ane jani Benyamin buin nagih 
ajak cening kema. Mula tuah lacur bapane!” 

37 Dane Ruben raris matur ring ajin danene, 
sapuniki: “Pianak tiange muani kekalih puniki 
anggen tiang wala. Yen Benyamin nenten 
aturang tiang mawali malih ring bapa, rarisang 
sampun pademang pianak tiange kekalih puniki. 

Pisarayangja ipun ring tiang, sinah ipun jaga 
aturang tiang malih mawali ring bapa.” 

38 Nanging pangandikan Dane Yakub sapuniki: 
“Pianak bapane ento tusingja lakar baang bapa 
luas kema ngajak cening. Sawireh belinne suba 
mati, tur ane enu tuah ia dogen. Yen ia kena 
bencana di jalan, ento lakar ngranayang bapa 
ane suba tua ene lakar mulih ka tanahe wayah 
ulihan sedih kingking.” 


Parasemeton Dane Yusup lunga ka 
Mesir sane kaping kalihipun 


43 1 Sane mangkin sayahe sayan banget ring 
jagat Kanaan. 2 Sasampun gandume sane 


kabuat saking Mesir punika telas, Dane Yakub 
raris ngandika ring paraputran danene kadi 
asapuniki: “Kemaja cening buin ka Mesir meli 
pangan abedik, pabuat iraga ajak makejang.” 

3 Dane Yehuda tumuli matur: “Anake agung 
punika sampun banget pisan mateketin tiang 
sareng sami, sapuniki: Jerone tusing pesan 
dadi buin matemu teken tiang, yen jerone 
tusing ngajak adin jerone ento mai.” “Yening aji 
ledang ngicen adin tiange punika nyarengin tiang 
mamargi mrika, tiang nyadia jaga mamargi mrika 
buat numbas pangan pabuat aji. ? Nanging yen 
aji nenten ngicen, tiang taler nenten jaga mrika, 
santukan anake agung punika sampun ngandika 


PURWAKANING DADI 43.6-10 195 


sapuniki: Jerone tusing pesan dadi katemu teken 
tiang, yening adin jerone ento tusing ajak jerone 
bareng mai. ” 

6 Dane Yakub raris ngandika: “Cening ane 
ngaenang bapa pakewuh, ulihan cening 
nguningayang teken anake agung ento, 
mungguing cening enu ngelah adi buin aukud.” 

7 Pasaur paraokan danene: “Anake agung 
punika netes tiang sareng sami ngeniang indik 
tiange suang-suang, miwah indik pakurenan 
iragane, sapuniki: Apake bapan jerone enu 
idup? Apake jerone ene ngelah adi?” Irika tiang 
nguningayang makasami sapatutipun. Tiang 
nenten pisan mitaenang mungguing ida jaga 
ngandikayang mangda tiang ngajak adin tiange 
mrika.” 

8 Dane Yehuda raris matur ring ajin danene 
sapuniki: “Banggayangja anake alit punika 
luas nyarengin tiang. Tiang sareng sami jaga 
makinkin tur mamargi, mangda iraga sareng sami 
sampunang ngantos padem makenta. ? Cutetipun 
tiang masumpah, tiang sane pacang mategenang 
ipun. Ring pradene tiang nenten mrasidayang 
ngwaliang tur ngaturang ring ajeng ajine, tiang 
sane jaga negen dosane punika salami-laminipun. 
10 Yening iraga nenten malon-alonan, sampun 
sinah tiang sareng sami sampun pingkalih polih 
ulah-ulih.” 

11 Dane Yakub raris ngandika ring dane: “Yening 
keto, kene pesan baan. Kema isinin karung 
ceninge upon-upon ane paling utama uli gumine 
ene. Luire madu, balsem, getah damar, getah 
mur, buah tingkih muah buah badam, ento 
anggon aturan teken ida anake agung. 12 Buina 
abaang masih iban ceninge pipis bekel atikelan 
liunne. Pipis ane lipetanga sig karung-karung 
ceninge ento, patut aba buin malipetan, sing 
saget ulihan ida kasliweg. 18 Nah ajak suba adin 
ceninge kema, tur lautang majalan. 14 Dumadak 
Ida Sang Hyang Widi Wasa Ane Maha Kuasa 
ledang ngawinang anake agung ento rumasa 
kapiolasan teken cening, dumadak ida ledang 
ngicen nyaman ceninge | Simeon muah | 
Benyamin buin malipetan. Buat bapa newek yen 
mula tuah ganti bapa patut kelangan pianak, nah 
depang suba kelangan.” 

15 Dane sareng sami raris pada ngambil aturane 
punika miwah jinah tikel ping kalih akehipun. 
Kadi asapunika taler Dane Benyamin sareng 
kajak lunga. Dane sareng sami pada makinkin tur 
mamargi ka Mesir. Irika dane sareng sami raris 
tangkil ring ajeng Dane Yusup. 18 Ritatkala Dane 
Yusup ngaksi Dane Benyamin sareng-sareng 
ring parasemeton danene, dane raris ngandika 
ring pangenter jeron danene, sapuniki: “Ajak 
anake ene makejang ngajeroang. Kema laut 

nampah wewalungan aukud, laut dabdabang 
apang melah, sawireh anake ene makejang 
lakar ajak icang madaar bareng-bareng nyanan 
tengaine.” 17 Pangenter jeron Dane Yusup punika 
raris ngamargiang sapangandikan danene, 

tur parasemeton danene punika raris kairing 
ngranjing ka jeron danene. 

18 Rikala dane sareng sami kajak ngranjing ka 
jeron Dane Yusup, dane sareng sami raris pada 
rumasa ajerih, sarwi mabaos sapuniki: “Ane 
dadi awanan iraga ajaka mai ene, singja lenan 
teken unduk pipise ane kalipetang di karung 
iragane ane ipidan ento, apanga iraga prasida 
kejuk, kanggon panjak, muah keledaen iragane 
juanga.” 19 Punika awinanipun dane raris maranin 
pangenter jeron Dane Yusupe, ring arepan 
lawang purine tur mabaos sapuniki: 20 “Inggih 
jero, nawegang tiang matur akidik. Sane ipidan 
tiang naenin rauh mriki gumanti numbas pangan. 
21 Nanging rikala tiang rauh ring genah tiange 
madunungan ring margi, daweg tiange ngagah 
karung tiange, raris panggihin tiang jinah tiange 
suang-suang ring tengah karung tiange, tur tan 
wenten kirang angan abidang. Nanging sane 
mangkin jinahe punika bakta tiang malih mawali. 
22 Sajaba punika, tiang taler makta jinah sane 
lianan buat numbas pangan. Tiang sareng sami 

nenten uning, sapasira sane ngenahang jinahe 
punika ring karung tiange.” 

23 Nanging pasaur pangenter jerone punika, 
sapuniki: “Edaja sangsaya tur edaja jejeh. 

Widin jerone, muah Widin bapan jerone, suba 
mapaica arta brana teken jerone di karung jerone 
suang-suang. Pipis jerone ento, suba tampi 
tiang.” Sasampune punika Dane Simeon raris 
kamedalang, tur kaserahang ring dane sareng 
sami. 

24 Pangenter jerone raris ngajak dane sareng 
sami ngranjing ka jeroan. Dane raris katurin toya 
buat masehin cokor, samaliha keledaen danene 
taler pada kawehin teda. 25 Sasampune punika, 
dane raris nabdabang aturan danene, saha 
nyantosang Dane Yusup sane jaga rauh tengaine, 
santukan dane sareng sami sampun uning, 
mungguing dane sareng sami jaga majengan 
ngiring Dane Yusup irika. 28 Ritatkala Dane Yusup 
rauh, dane sareng sami raris ngaturang aturan 
danene ring Dane Yusup ring jeron danene. 
Dane sareng sami raris nyumbah ring ajeng 
Dane Yusup, ngantos prarain danene nganteg 
ka tanahe. 2? Wusan punika, Dane Yusup raris 
mataken ring dane sareng sami, punapike dane 
pada rahajeng. Samaliha pangandikan danene: 
“Apake bapan jerone, ane orahang jerone ento 
enu idup seger?” 

28 Pasaur danene: “Parekan druene, bapan 
titiange kantun urip tur rahajeng.” Sasampune 
punika dane raris nengkluk tur nyumbah. 

29 Rikala Dane Yusup nyingak Dane Benyamin 
arin danene sane tunggal biang, dane tumuli 
ngandika: “Eneke adin jerone ane paling cerika, 
ane orahang jerone teken tiang ento?” Raris 
dane ngandika ring Dane Benyamin: “Dumadak 
Ida Sang Hyang Widi Wasa mapaica sih pasuecan 
teken cening.” 3? Dane Yusup raris digelis matilar 
saking irika, santukan pakayunan danene rumasa 
kadaut, sarehning dane kalintang kangen ring 
arin danene punika. Dane raris ngranjing ka 
pamereman tur irika dane nangis. 3t Wusan 
punika dane raris maraup, tumuli malih medal. 
Dane nabdabang pakayunan danene, sarwi 
ngandikayang masoda. 3? Irika raris kasodayang 
rayunan, pada maseje-sejean, inggih punika 
pabuat Dane Yusup ngraga, pabuat parasemeton 
danene miwah parawong Mesire sane ngiring 
dane marayunan irika, taler pada nyeje. 
Santukan wong Mesire nenten nyak majengan 
sareng-sareng ring wong Ibranine, sarehning 
indike punika kabaos nista antuk wong Mesire. 
33 Parasemeton danene punika pada malinggih 
ring ajeng Dane Yusup, ngawit saking sane 
pinih duur ngantos rauh sane pinih alit, kantos 
dane sareng sami pada angob, tur pada saling 

nengneng. 24 Raris dane sareng sami katurin 
ajengan sane saking mejan Dane Yusup, nanging 
ajengan sane kasodayang buat Dane Benyamin 
tikel ping lima, bandingang ring ajengan sane 
kasodayang pabuat semeton-semeton danene 
sane lianan. Irika dane sareng sami pada mangan 
nginum ngiring Dane Yusup kantos punyah. 


Gelas Dane Yusup ical 


1 Wusan punika Dane Yusup raris 
44 mrentahang ring pangenter jeron danene, 
sapuniki: “Isininja karung-karung anake ento 
gandum amun apaja dadi baana ngaba. Buina 
pejang masih pipisne di karungne suang-suang. 
2 Gelas perak icange pejang sig karung anake 
ane paling cerika, tur pipis pamelin gandume 
masih pejang ditu.” Pangenter purine punika 
raris ngamargiang sapatitah Dane Yusup punika. 
3 Benjangipun sasampun tatas rahina, dane 
sareng sami miwah keledaen danene pada 
kalugrain mamargi. * Nanging sadurunge doh 
pamargin danene saking kotane punika, Dane 
Yusup tumuli ngandika ring pangenter jeron 
danene sapuniki: “Kemaja kepung anake ento. 
Yen cai suba neked ditu, kene baan ngraos teken 
ia: “Kenken dadi jerone ngwales ane melah aji 
ane jaat. Ngudiang dadi jerone mamaling gelas 
perak gustin tiange ane anggen dane nginum 


PURWAKANING DADI 44.6-12 201 


muah matetenger. Bani pesan jerone malaksana 
corah buka keto. ” 

6 Rikala pangenter jerone punika rauh ring 
genah danene sareng sami, raris pangandikan 
Dane Yusup punika karauhang ring dane sareng 
sami. ' Dane sareng sami raris masaur: “Napi 
awinanipun jerone mabaos kadi asapunika 
ring tiang sareng sami? Doh paratiang sareng 
sami pacang purun malaksana kadi asapunika. 

8 Jinahe sane keniang tiang ring karung tiange 
suang-suang, boyake sampun buat tiang saking 
tanah Kanaan tur waliang tiang ring jerone? 

Doh paratiang pacang mamaling mas wiadin 
perak saking jeron gustin jerone. ? Ring pantaran 
tiange sareng sami puniki, ring karung siraneja 
keniang jerone gelase punika, rarisang pademang 
ipun, tur tiang sareng sami nyadia dados panjak 
jerone.” 

10 Sasampune punika, pangenter purine punika 
raris masaur: “Raos jerone ento beneh. Sig 
karung nyenneja bakatang tiang gelase ento, 
tuah ia dogen lakar dadi panjak tiange, nanging 
jerone ane lenan dadi mulih saha rahayu.” 

11 Irika dane sareng sami pada nedunang tur 
ngagah karungnyane suang-suang. 12 Pangenter 
jerone punika raris nureksain sakasiki, ngawit 
saking sane pinih duur ngantos rauh ring sane 
pinih alit. Irika raris gelase punika kakeniang 

ring karung Dane Benyamin. 13 Dane raris pada 
nyetset busanan danene, tur keledaen danene 
suang-suang raris pada kapondongin tumuli dane 
mawali ka kota. 

14 Ritatkala dane Yehuda miwah parasemeton 
danene rauh ring jeron Dane Yusup, Dane Yusup 
katuju kantun ring jero. Dane raris pada nyumbah 
ring ajeng danene. 1? Dane Yusup raris ngandika 
ring dane sapuniki: “Apa ane gae jerone ene? 
Tusingke jerone nawang, anake ane buka tiang 
ene nawang pajalan jerone aji matetenger?” 

16 Irika dane Yehuda raris matur: “Napike 
sane jaga aturang titiang ring palungguh iratu? 
Samaliha napike sane jaga anggen titiang 
muktiang kapatutan titiange. Ida Sang Hyang 
Widi Wasa sampun nyinahang kiwangan titiange 
puniki. Duaning punika titiang sareng sami 
puniki patut dados panjak palungguh iratu, boya 
wantah parekan druene, sane ring karung ipune 
kakeniang gelase puniki.” 

17 Nanging pasaur Dane Yusup: “Tiang tusing 
pesan lakar nglaksanayang ane buka keto. Sig 
karung nyenneja gelase ento bakatanga, ia dogen 
ane lakar dadi panjak tiange. Nanging jerone ane 
lenan ene, kemaja mulih saha rahayu ka umah 
bapan jerone.” 

Dane Yehuda nindihin Dane Benyamin 


18 Dane Yehuda raris ngarepang nganampekin 
Dane Yusup, sarwi matur sapuniki: “Nawegang 
ratu, dumadak palungguh iratu ledang nglugrain 
parekan druene matur baos abuku ring ayun 
iratu. Samaliha sampunangja palungguh iratu 
menggah piduka ring parekan druene, santukan 
palungguh iratu waluya ida sang prabu ngraga. 
19 palungguh iratu sampun mataken ring titiang: 
“Apake jerone enu ngelah bapa muah nyama?” 
20 Irika titiang sareng sami nguningayang ring 
palungguh iratu, mungguing titiang kantun 
maderbe bapa sane sampun tua, miwah adi, 
sane lekad rikalaning bapan titiange sampun tua. 
Belin ipune sane tunggal meme sampun padem. 
Kenginan wantah ipun newek sane kantun. 
Punika awinanipun bapan titiange kalintang 
tresna ring anake alit puniki. 22 Sapangrarisipun 
palungguh iratu ngarsayang mangda ipun ajak 
titiang mriki, mangda aksi palungguh iratu. 

22 Nanging titiang matur ring palungguh iratu 
mungguing ipun nenten prasida nilar bapan 
ipune, santukan yening ipun nilar bapan ipune, 
sampun janten bapan ipune jaga padem. 

23 Sasampune punika palungguh iratu malih 
ngandika ring titiang sapuniki: “Yening adin 
jerone ane paling cerika ento tusing ajak jerone 

bareng mai, jerone tusing dadi buin matemu 
teken tiang: 

24 Sasampun titiang mawali kapanggih 
ring bapan titiange, titiang raris ngrauhang 
pangandikan palungguh iratu punika ring ipun. 
25 Raris bapan titiange ngenken titiang mawali 
numbas pangan mriki. 28 Nanging titiang masaur 
sapuniki: ‘Tiang nenten mrasidayang jaga mrika. 
Santukan tiang nenten kalugra nangkil ring anake 
agung punika, yening adin tiange sane pinih alit 
nenten sareng-sareng ring tiang. Yening adin 
tiange sane pinih alita jaga nyarengin tiang, wau 
tiang jaga mamargi mrika. *” Wusan punika, 
bapan titiange raris mabaos ring titiang sareng 
sami, sapuniki: ‘Cening pada nawang, mungguing 
Rahel kurenan bapane, nglekadang rare tuah 
dadua. 28 Ane adiri suba tusing enu. Sinah ia 
suba sarap sato galak, sawireh kanti kayang 
jani ia tusing teka. ?? Yen anake cerik ene buin 
juang cening uli sig bapane, dipradene ia kena 
bencana, sinah cening ane ngranayang bapa ane 
suba uban tenenan, lakar mulih ka tanahe wayah 
ulihan nandang duhkita.” 

30 Kenginan sane mangkin yening titiang mawali 
ring bapan titiange, raris panggihin ipun titiang 
nenten ngajak anake alit puniki, sinah ipun 
pacang padem. Santukan bapan titiange nenten 
mrasidayang urip, yening nenten ngajak anake 

alit puniki. Dadosipun titiang sane ngawinang 
bapan titiange sane sampun uban punika, jaga 
budal ka tanahe wayah, malantaran nandang 
duhkita. 31 (44:30) 3? Samalihipun titiang sampun 
majanji ring bapan titiange, mungguing titiang 
jaga dados silur anake alit puniki yening ipun 
nenten ajak tiang malih mawali. Kenginan dosane 
punika titiang sane negen salami-laminipun. 

33 Duaning punika sane mangkin becikan titiang 
puniki dados panjak ring ayun palungguh iratu, 
buat ngentosin anake alit puniki, tur lugrainja 
anake alit puniki budal sareng-sareng ring 
nyama-nyamaanipune. 34 Santukan sapunapi 
jagi antuk titiang budal ka genah bapan titiange, 
yening titiang nenten ngajak anake alit puniki, 
sareng-sareng ring titiang. Nenten jaga prasida 
antuk titiang ngeton kasinengkaonan sane 
nibenin bapan titiange.” 


Dane Yusup matawangang raga 
ring parasemeton danene 


1 Duk punika Dane Yusup nenten 
45 mrasidayang malih ngentegang 
pakayunan danene ring arepan sakancan parekan 
danene. Duaning punika dane raris ngandikayang 
ipun medal saking irika. Dadosipun irika tan 
wenten anak lian angan adiri ritatkala Dane Yusup 
matawangang raga ring parasemeton danene. 

2 Sasampune punika Dane Yusup raris nangis 
gerong-gerong, kantos kapiragi antuk wong 
Mesire. Paindikane punika raris katurang ring 
ida sang prabu. ? Dane Yusup tumuli ngandika 
ring parasemeton danene: “Tiang ene Yusup! 
Apake ibapa enu idup?” Nanging parasemeton 
danene nenten mrasidayang masaur, santukan 
dane sareng sami kalintang ajerih. “Dane Yusup 
raris ngandika ring parasemeton danene punika: 
“Maija paekang ragan beline.” Parasemeton 
danene punika raris nganampekang. Dane Yusup 
malih ngandika: “Tiang ene Yusup, adin beline 
ane adep beli ka Mesir. ? Ane jani edaja beli sebet 
muah nyelsel awak, baana beli ngadep tiang 
mai. Sawireh makasujatinne Ida Sang Hyang 
Widi Wasa ane ngutus tiang ngamaluin beli mai, 
buat miara kaulan Idane. ? Ane jani mara duang 
taun sayahe di gumine ene. Enu buin limang 
tiban makelonne lakar tusing ada anak nenggala 
wiadin manyi. 7 Ida Sang Hyang Widi Wasa suba 
ngutus tiang ngamaluin beli, buat ngluputang 
beli nganggon cara ane tawah, apang eda beli 
kanti mati makenta, apanga beli muah katurunan 
beline nyidayang nutugang tuuh. 8 Dadinne 
tusingja beli ane nunden tiang mai, nanging Ida 
Sang Hyang Widi Wasa. Ida ane ngamanggehang 
tiang dadi prakanggen ida sang prabu ane pinih 

agung. Tiang ane kapisarayang ngenterang jagat 
idane. Tiang ane mrentah gumi Mesire makejang. 

9 Ane jani kema beli enggalang mulih, tur 
orahang teken ibapa, munyin tiange kene: “Ida 
Sang Hyang Widi Wasa suba ngamanggehang 
tiang dadi panguasa di Mesir. Ane jani 
enggalangja bapa nekain tiang, eda pesan buin 
masangke. 10 Bapa lakar pejang tiang di tanah 
Gosen ajak pianak cucun bapane, kambing, 
sampi muah biri-birin bapane, apanga paek 
teken tiang. 11 Ditu tiang lakar miara bapa, 
apanga bapa muah sapakurenan bapane muah 
sakancan ingon-ingon bapane eda kanti mati 
makenta, sawireh sayahe ene enu buin limang 
tiban makelonne’ 

12 Nah ane jani beli ajak makejang muah adin 
tiange Benyamin, suba pada pedas mungguing 
tiang ene Yusup. 13 Sawireh keto orahang teken 
ibapa, sakancan kaluihan tiange di gumi Mesire 
ene, muah sawatek ane suba tingalin beli. Suba 
keto, enggalang ajak ibapa mai.” 

14 Dane Yusup tumuli ngelut Dane Benyamin rain 
danene sarwi nangis, tur Dane Benyamin taler 
nangis ring baun Dane Yusup. 1° Sapangrarisipun, 
sambilang dane nangis Dane Yusup raris ngelut 
tur ngaras parasemeton danene suang-suang. 
Wusan punika wau parasemeton danene 
mabebaosan ring dane. 

16 Ritatkala indik rauh parasemeton Dane Yusup 
sampun kuningin antuk ida sang prabu, indike 
punika wiakti ngawinang ledang pakayunan 
ida sang prabu miwah paraprakanggen idane. 

17 Ida sang prabu raris ngandika ring Dane 
Yusup sapuniki: “Kema orahin nyama-nyamaan 
pamane, apanga ia mondongin keledaennyane, 
laut mulih ka tanah Kanaan. 18 Tunden ia ngalih 
bapa muah kulawargannyane, apanga ajaka mai. 
Gelahe lakar maang ia tanah ane paling melaha 
dini di tanah Mesir, apanga ia prasida muponin 
idup ane gemuh landuh. 19 Buina tunden ia ngaba 
makudang-kudang kreta uli tanah Mesir buat 
kurenan-kurenan muah pianak-pianaknyane, 
muah buat bapannyane. 20 Eda pesan baanga ia 
madalem ngutang barang-barangnyane, sawireh 
apaja ane paling melaha dini di tanah Mesir, ento 
ane lakar dadi gelahnyane.” 

21 Indike punika raris kalaksanayang antuk 
paraputran dane Israel. Dane Yusup ngicen dane 
kreta, manut sakadi prentah ida sang prabu. 
Sajaba punika, dane sareng sami taler kicen sangu 
pabuat ring margi. 22Dane suang-suang taler 
kicen busana arangsukan, tur Dane Benyamin 
kicen pangangge limang rangsukan miwah jinah 
perak tigang atus bidang. 23 Sajawining punika, 
ajin danene taler katurin keledae dasa ukud sane 
kapondongin barang-barang sane pinih becik ring 

tanah Mesir, miwah keledae sane kapondongin 
gandum miwah roti saha ajeng-ajengan pabuat 
ajin danene ring margi dasa ukud. 2 Sasampune 
punika wau Dane Yusup ngicen parasemeton 
danene mamargi, saha mabaos ring dane sareng 
sami, sapuniki: “Eda pesan beli miegan di jalan!” 

25 Dane sareng sami raris mamargi saking tanah 
Mesir, tumuli rauh ring tanah Kanaan, ring genah 
Dane Yakub, ajin danene. 28 Dane sareng sami 
raris nguningayang ring ajin danene, sapuniki: “I 
Yusup kari urip, tur ipun sane dados pamrentah 
ring tanah Mesir.” Nanging Dane Yakub nenten 
makleteg ring pakayunan, santukan nenten 
ngega ring oka-okan danene punika. 

27 Nanging ritatkala dane sareng sami 
nguningayang baos sane kapiteketin antuk Dane 
Yusup, miwah ngaksi kreta sane kakirimang buat 
mendakin dane, irika raris makebiah pakayunan 
danene. 28 Irika Dane Yakub raris ngandika: 
“Pianak bapane | Yusup enu idup. Pangidih 
bapane tuah abesik nah ento, satonden bapa 
mati, ajak bapa kema, apang bapa matemu teken 


” 


la. 


Dane Yakub magingsir ka Mesir 


46 1 Dane Yakub raris nabdabang sakancan 
padruen danene tumuli mamargi, ka 
Berseba. Irika dane ngaturang aturan ring ayun 


PURWAKANING DADI 46.2-7 210 


Ida Sang Hyang Widi Wasa, Widin Dane Ishak, 
ajin danene. 2 Rikalaning wengi malantaran 
wahyu Ida Sang Hyang Widi Wasa masabda ring 
dane, sapuniki: “Ih Yakub, Yakub!” 

Atur danene: “Inggih, titiang Ratu 
Panembahan.” 

3 Raris Ida masabda: “Ulun ene Sang Hyang 
Widi Wasa, Widin bapan kitane. Edaja kita jejeh 
luas ka tanah Mesir. Sawireh Ulun lakar nadiang 
kita bangsa ane gede ditu. 4Ulun lakar marengin 
kita luas ka Mesir. Buina suba sinah Ulun masih 
ane lakar ngamulihang katurunan kitane mai tur | 
Yusup lakar ada di samping kitane di kalane kita 
megat angkihan.” 

5 Dane Yakub raris kesah saking Berseba. 
Paraputran danene raris ngiring dane, kasarengin 
antuk oka miwah rabin danene suang-suang. 
Dane sareng sami nglinggihin kreta sane 
kakirimang antuk ida sang prabu, sane kanggen 
mendakin dane. € Dane sareng sami taler makta 
ingon-ingon miwah arta branan danene, sane 
keniang dane ring tanah Kanaan. Dane sareng 
sami raris rauh ring Mesir, inggih punika Dane 
Yakub, miwah sakancan katurunan danene 
sane nyarengin dane. ' Paraputra miwah putun 
danene lanang istri, sawatek katurunan danene, 
makasami ajak dane ka tanah Mesir. 

8 Parakulawargan Dane Yakub sane nyarengin 
dane ka Mesir, inggih punika Dane Ruben, putran 
danene sane pinih duur, ? miwah paraputran 
danene inggih punika: Henoh, Palu, Hesron 
miwah Karmi. 10 Dane Simeon miwah paraputran 
danene inggih punika: Yemuel, Yamin, Ohad, 
Yakin, Sohar miwah Saul, sane biangnyane 
anak istri wong Kanaan. 1! Dane Lewi miwah 
paraputran danene, inggih punika: Gerson, 
Kehat miwah Merari. 12 Dane Yehuda miwah 
paraputran danene, inggih punika: Er, Onan, Sela, 
Peres miwah Serah, nanging Dane Er miwah Onan 
seda ring tanah Kanaan. Paraputran Dane Peres 
inggih punika: Hesron miwah Hamul. 13 Dane 
Isakar miwah paraputran danene inggih punika: 
Tola, Pua, Ayub miwah Simron. 14 Dane Sebulon 
miwah paraputran danene, inggih punika: 
Sered, Elon miwah Yahleel. 15 Punika makasami 
katurunan Dane Lea, sane kembasang ring 
Padan-Aram, inggih punika putra lanang-lanang, 
miwah Dina, okan danene sane istri. Dadosipun 
gebogannyane makasami wenten tigang dasa 
tiga diri, lanang istri. 

16 Dane Gad miwah paraputran danene inggih 
punika: Sipion, Kagi, Suni, Esbon, Eri, Arodi 
miwah Areli. 17 Dane Aser miwah paraputran 
danene, inggih punika: Yimna, Yiswa, Yiswi, 
Beria miwah Serah semetonnyane sane istri. 


PURWAKANING DADI 46.18-27 212 


Paraputran Dane Beria, inggih punika: Heber 
miwah Malkiel. 18 Punika makasami katurunan 
Ni Silpa, panyeroan Dane Lea sane kapaicayang 
antuk Dane Laban ring dane, makasami akehipun 
nembelas diri. 

19 Dane Rahel, rabin Dane Yakub ngembasang 
putra kekalih, inggih punika: Yusup miwah 
Benyamin. 20 Dane Yusup maputra Manase 
miwah Epraim ring tanah Mesir, sane kembasang 
antuk Asnat, putran Dane Potipera, sane dados 
pandita ring Heliopolis. 21 Paraputran Dane 
Benyamin inggih punika: Bela, Beker, Asbel, 
Gera, Naaman, Eki, Rose, Mupim, Hupim miwah 
Ared. 22 Punika makasami katurunan Dane Yakub 
sane embas saking Dane Rahel. Geboganipun 
makasami wenten patbelas diri. 

23 Dane Dan maputra Dane Husim. 2 Dane 
Naptali miwah paraputran danene inggih punika: 
Yahseel, Guni, Yeser miwah Silem. 25 Punika 
makasami katurunan Ni Bilha, panyeroan sane 
kapaicayang antuk Dane Laban ring Dane Rahel, 
geboganipun wenten pitung diri. 

26 Katurunan Dane Yakub sane nyarengin dane 
ka Mesir, makasami geboganipun wenten nem 
dasa nem diri, sajawining paramantun danene. 
27 Paraputran Dane Yusup sane embasang 
dane ring Mesir wenten kalih diri. Dadosipun 

kulawargan Dane Yakub sane rauh ring Mesir, 
makasami geboganipun wenten pitung dasa diri. 


Dane Yakub miwah kulawargan danene 
jenek malinggih ring Mesir 


28 Dane Yakub ngutus dane Yehuda mamargi 
riinan mangda matemu ring Dane Yusup, mangda 
dane rauh ka Gosen buat matemu ring ajin 
danene. Rikala dane sareng sami rauh ring tanah 
Gosen, 22 Dane Yusup raris nabdabang kretan 
danene, tumuli lunga ka Gosen, mendak Dane 
Yakub ajin danene. Rikala dane matemu ring 
ajin danene, kantan ajin danene raris kagelut, 
tur dane nangis ring palan ajin danene ngantos 
sue pisan. 3? Dane Yakub raris ngandika ring 
Dane Yusup: “Ane jani bapa lila mati, sesubanne 
nepukin cening, tur cening dapetang bapa enu 
idup.” 

31 Wusan punika Dane Yusup raris matur ring 
parasemeton danene, miwah ring kulawargan 
ajin danene sapuniki: “Sane mangkin tiang jaga 
tangkil ring ida sang prabu, tur matur piuning ring 
ida, mungguing nyama-nyamaan tiange, miwah 
kulawargan bapan tiange sane wenten ring 
tanah Kanaan, sane mangkin sampun ngrauhin 
tiang mriki. 22Tiang jaga nguningayang ring ida, 
mungguing beli sareng sami pangangon kambing 
miwah biri-biri, tur pada miara ingon-ingon. 

Samalihipun sakancan kambing miwah biri-biri, 
banteng miwah sakancan padruen beline, 
sampun bakta beli. 33 Yening ida sang prabu 
ngandikain beli, tur mataken ring beli indik 
geginan beline, 3? sekenang nguningayang ring 
ida, mungguing beli mula tuah miara ingon-ingon 
saumur idup beline, pateh sakadi geginan leluur 
beline. Malantaran punika beli sareng sami jaga 
kalugra magenah ring tanah Gosen.” Dane Yusup 
ngandikayang paindikane punika, santukan 
sakancan pangangon kambing miwah biri-birine 
punika kabaos nista antuk wong Mesire. 
47 1 Sasampune punika Dane Yusup raris 
tangkil ring ida sang prabu, matur 

piuning kadi asapuniki: “Mungguing bapan 
titiange, miwah nyama-nyamaan titiange, 
kambing miwah biri-birin ipune, banteng miwah 
sakancan paderbean ipune, sampun rauh saking 
tanah Kanaan. Sane mangkin ipun sareng sami 
wenten ring tanah Gosen.” 2 Saking pantaran 
semeton danene, wenten limang diri sane 
kajak sareng-sareng nangkil ring ajeng ida sang 
prabu. 3 Ida sang prabu tumuli mataken ring 
parasemeton Dane Yusup punika: “Apake geginan 
pamane?” 

Atur dane ring ida sang prabu: “Inggih ratu sang 
prabu, mungguing pakaryan titiang paraparekan 
druene, mula wantah ngangenang biri-biri, 

yadian titiang sareng sami, pingkalih paraleluur 
titiange.” 4 Malih dane matur ring ida sang prabu: 
“Titiang sareng sami rauh mriki, gumanti praya 
madunungan ring jagate iriki, santukan sampun 
tan wenten malih tegalan madaging padang 
pabuat ingon-ingon parakaulan palungguh iratu 
puniki, santukan sayahe kalintang ageng ring 
tanah Kanaan. Duaning punika sane mangkin 
lugrainja paraparekan palungguh iratune 
madunungan ring tanah Gosen.” ? Ida sang prabu 
raris ngandika ring Dane Yusup: “Bapan pamane 
muah nyama-nyamaan pamane suba teked dini. 
6 Tanah Mesire ento ia ane ngelahang. Depang 
suba ia ajaka makejang nongos di tanah Gosen, 
tongose ane paling melaha di gumine ene. Buina 
yen ada ane kencak di pantarannyane, dadiangja 
ia pangawas ingon-ingon gelahe.” 

7 Dane Yusup taler ngajak Dane Yakub, ajin 
danene, tangkil ring ajeng ida sang prabu. 

Dane Yakub tumuli nunasang ida sang prabu 
merta. 3 Sasampune punika ida sang prabu raris 
mataken ring Dane Yakub: “Suba kudang tiban 
umur kakine jani?” 

9 Atur Dane Yakub ring ida sang prabu, sapuniki: 
“Titiang urip nglelana ring jagate sampun satus 
tigang dasa warsa suenipun. Tuuh titiange 
kalintang cutet, tur kaon pisan, nenten sakadi 
tuuh leluur titiange sane taler nglelana ring 

jagate.” 10 Dane Yakub tumuli nunasang ida 
sang prabu merta. Sasampune punika dane raris 
mapamit saking ajeng ida sang prabu. 1! Dane 
Yusup raris ngaturin aji miwah semeton-semeton 
danene genah buat jenek malinggih ring tanah 
Mesir makadados druen dane sareng sami, 
inggih punika genah sane pinih becika ring jagate 
punika, sane nampek ring kota Rameses, sakadi 
sane sampun kapituduhang antuk ida sang 
prabu. 12 Irika Dane Yusup nyawisang pangan 
kinum pabuat aji, semeton-semeton miwah 
sakulawargan ajin danene, kantos rauh ring sane 
pinih alit. 


Paindikan sane kamargiang antuk Dane Yusup 


13 Ring sawewidangan jagate irika nenten 
wenten pangan, santukan sayahe banget pisan. 
Kantos sadaging jagat Mesir miwah Kanaane 
sami pada lesu nandang seduk. 14 Irika Dane 
Yusup munduhang saananing jinah panumbas 
gandume tumuli katurang ka purin ida sang 
prabu. 15 Sasampun telas jinahe ring tanah Mesir 
miwah ring tanah Kanaan raris sawatek wong 
Mesire nangkil ring Dane Yusup, sarwi matur: 
“Icenja titiang pangan, mangda sampunang 
titiang kantos padem ring ajeng palungguh iratu. 
Santukan titiang nenten kantun maderbe jinah.” 

16 Pasaur Dane Yusup: “Yening jerone tusing 
ngelah pipis, serahangja ubuh-ubuhan jerone. 
Tiang lakar maang jerone pangan, makadadi 
purup ubuhan jerone ento.” 17 Ipun sareng 
sami raris ngaturang ubuh-ubuhanipune ring 
Dane Yusup, tur Dane Yusup raris maicayang 
pangan ring ipun, makadados purup kuda, 
kambing miwah biri-biri, banteng miwah 
keledae. Kenginan ipun sareng sami pada kicen 
pangan ring taun punika makadados purup 
ingon-ingonnyane. 

18 Sasampun taune punika lintang, ring taun 
sane kaping kalih, ipun sareng sami malih rauh 
tangkil ring dane, sarwi matur sapuniki: “Tan 
wenten paindikan sane nyandang singidang 
titiang ring ajeng palungguh iratu. Sasampun 
jinah titiange telas, miwah ingon-ingon 
titiange sampun dados druen palungguh iratu, 
tan wenten malih sane nyandang aturang 
titiang ring ajeng palungguh iratu, sajawining 
dewek miwah tanah titiange. 19 Sampunangja 
banggayanga titiang kantos padem. Sampunangja 
banggayanga tanah titiange kantos tuh latuh. 
Ledang palungguh iratu numbas sikian titiange 
miwah tanah titiange, makadados purup pangan, 
tur titiang sareng sami miwah tanah titiange 
dados druen ida sang prabu. Icenja titiang 
gandum mangda titiang sareng sami prasida 

urip, tur icen taler titiang winih sane jaga tandur 
titiang ring tanah titiange.” 

20 Dane Yusup raris numbas sawatek tanah 
wong Mesire, pabuat ida sang prabu, santukan 
sawatek wong Mesire punika ngadol tegal 
ipune suang-suang, sawetning sayahe punika 
kalintang ageng. Kadi asapunika indikipun jagate 
punika dados druen ida sang prabu. ?! Tur 
rakyate irika, ring sawewidangan jagat Mesire, 
makasami kadadosang panjak, saking tanggun 
jagate sane asiki kantos rauh ring tanggunnyane 
sane lianan. 22 Wantah tanah parapanditane 
sane nenten katumbas, santukan parapandita 
punika polih laba saking ida sang prabu. Punika 
awinanipun parapanditane punika nenten ngadol 
tanahnyane. 23 Dane Yusup raris ngandika ring 
rakyate punika: “Di dinane ene jerone muah 
tanah jerone suba beli tiang dadi druen ida 
sang prabu. Ane jani jerone baang tiang bibit, 
apanga pula jerone di tanahe ento. 24 Unduk 
pamuponnyane, apahliman patut aturang jerone 
teken ida sang prabu, tur ane petang pahan ento 
anggon bibit muah pangupa jiwan jerone muah 
kulawargan jerone.” 

25 Ipun sareng sami raris matur: “Palungguh 
iratu sampun ngluputang urip titiange sareng 
sami. Yening palungguh iratu ledang, banggayang 
titiang dados druen ida sang prabu.” 28 Indike 

punika kadadosang uger-uger antuk Dane Yusup, 
ngeniang indik tanah-tanahe ring Mesir, kantos 
rauh mangkin. Inggih punika, apahliman saking 
pamupon tanahe punika dados druen ida sang 
prabu. Wantah tanah panditane kewanten sane 
nenten dados druen ida sang prabu. 


Indik Dane Yakub, rikalaning dane makire seda 


27 Wong Israele jenek malinggih ring tanah 
Mesir, inggih punika ring tanah Gosen. Irika 
dane pada dados sugih tur maputra maputu 
kalintang akeh. 28 Ring tanah Mesir Dane Yakub 
nyeneng pitulas taun, tur yusan danene ngantos 
satus petang dasa pitu taun. 29 Ritatkala sampun 
nampek panemayan Dane Yakub pacang seda, 
dane raris ngesengin Dane Yusup okan danene, 
sarwi kapangandikain sapuniki: “Yening cening 
tresna teken bapa, mai pejang liman ceninge 
dini di bongkol paan bapane, tur masumpahja, 
mungguing cening tusing lakar nanem bapa 
dini di Mesir. 3? Bapa edot matanem sig tongos 
paraleluur bapane. Sawireh keto abaja bapa uli 
Mesir, tur tanemja bapa sig tongos danene.” 

Dane Yusup raris matur: “Inggih tiang pacang 
sairing ring sapangandikan aji punika.” 

31 Dane Yakub tumuli ngandika: “Masumpahja 
cening teken bapa.” Irika Dane Yusup raris 
masumpah. Wusan punika Dane Yakub tumuli 

sumungkem ngaturang panyuksma ring 
pamereman danene. 


Dane Yakub ngamertanin 
Dane Manase miwah Epraim 


1 Sasampune punika, raris wenten 

18 anak nguningayang ring Dane Yusup, 
mungguing ajin danene sungkan. Duaning punika 
dane raris ngajak okan danene makakalih, inggih 
punika Dane Manase miwah Epraim, nelokin 
ajin danene. 2 Rikala kuningayang ring Dane 
Yakub mungguing Dane Yusup, okan danene 
sampun rauh nangkilin dane, Dane Yakub raris 
ngemetang kayun danene, tumuli dane malinggih 
ring pamereman danene. 3 Dane raris ngandika 
ring Dane Yusup: “Ida Sang Hyang Widi Wasa 
Ane Maha Kuasa, suba mapakantenang raga 
teken bapa di Lus di tanah Kanaan, tur Ida suba 
ngamertanin bapa. “Ida masabda teken bapa 
kene: “Ulun lakar mapaica pianak liu pesan 
teken kita, apanga katurunan kitane dadi bangsa 
liu pesan. Ulun lakar maicayang gumine ene 
teken katurunan kitane, buat lakar dadi gelahne 
salawas-lawasne. 

> Ane jani pianak ane lekadang cening di tanah 
Mesir, satonden bapane teka mai ka Mesir, 
bapa ane ngelahang ia makadadua. Bapa ane 
lakar ngelahang Epraim muah Manase, patuh 

buka | Ruben muah I Simeon. ? Yan cening buin 
ngelah pianak lenan, ento cening ane ngelahang. 
Nanging sajeroning padum warisan ia lakar maan 
duman uli sig Epraim muah Manase. ' Bapa 
nyalanang paundukane ene, uli krana memen 
ceninge Rahel. la ngranayang sanget pesan 
sedih keneh bapane baane bapa tinggala mati di 
tanah Kanaan, singja joh uli Eprata dugas bapane 
malipetan uli Padan-Aram. Ditu ia tanem bapa di 
sisin rurunge ka Eprata.” (Sane mangkin Epratane 
punika mawasta Betlehem.) 

8 Rikala Dane Yakub ngaksi oka-okan Dane 
Yusup punika, dane raris mataken: “Enyen ene?” 

9 Atur Dane Yusup ring ajin danene: “Puniki 
pianak-pianak tiange paican Ida Sang Hyang Widi 
Wasa ring tiang iriki.” 

Dane Yakub raris ngandika: “Paekang ia 
mai sig bapane, lakar tunasang bapa merta.” 
10 Panyingakan Dane Yakub sampun slamur, 
santukan sampun lingsir, kenginan dane nenten 
mrasidayang nyingakin saha becik. Dane Yusup 
raris nganampekang oka-okan danene, tur 
oka-okan danene punika raris karas tur kagelut 
antuk ajin danene. 1! Dane Yakub raris ngandika 
ring Dane Yusup: “Tusing pesan bapa mataen 
lakar buin nepukin cening. Nanging ane jani 
Ida Sang Hyang Widi Wasa malahan ngicen 
bapa nepukin pianak-pianak ceninge.” 12 Dane 

Yusup raris ngedeng oka-okan danene punika 
saking selagan lulud ajin danene tur dane raris 
sumungkem, ring ajeng ajin danene ngantos 
prarain danene nganteg ka tanahe. 

13 Wusan punika Dane Yusup raris ngenahang 
Dane Epraim ring kiwan Dane Yakub, miwah 
Dane Manase, ring tengen danene. 14 Nanging 
Dane Yakub ngenjuhang tangan danene tengen 
tur kungkulang ring duur Dane Epraim, yadiastun 
dane punika alitan, tur tangan danene kiwa 
kungkulang ring duur Dane Manase, yadiastu 
Dane Manase punika duuran. Dadosipun tangan 
Dane Yakub punika mingmang. !? Sasampune 
punika Dane Yakub raris ngamertanin Dane 
Yusup sapuniki: “Ida Sang Hyang Widi Wasa ane 
kasungsung baan Ishak muah Abraham dumadak 
ngamertanin rarene ene. Ida Sang Hyang Widi 
Wasa ane suba nantan bapa uli malu kanti kayang 
ka jani ngamertanin ia. 18 Tur malaekat ane suba 
ngluputang bapa uli saananing baya dumadakja 
ngamertanin cerik-cerike ene, apanga adan 
bapane muah adan leluur bapane, Abraham 
muah Ishak kabinawa ulihan ia. Dumadak apanga 
ia liu ngelah pianak muah katurunan.” 

17 Ritatkala Dane Yusup ngaksi mungguing ajin 
dane ngungkulang tangan tengen ring duur Dane 
Epraim, indike punika karasayang nenten patut, 
raris tangan ajin danene kagamel jaga kakisidang 

saking duur Dane Epraim ka duur Dane Manase. 
18 Dane matur ring ajin danene sapuniki: “Inggih 
aji sampunangja sapunika, santukan sane puniki 
sane kelihan, ledang aji ngungkulang tangan ajine 
tengen ring duur sirah ipune.” 

19 Nanging ajin danene nenten kayun sarwi 
ngandika: “Bapa suba nawang cening, bapa 
suba nawang. Ia masih lakar dadi satunggiling 
bangsa tur kakuasannyane masih lakar dadi gede, 
nanging yadian buka keto, kakuasan adinne lakar 
gedenan teken ia tur katurunan adinne lakar dadi 
makudang-kudang bangsa ane gede.” 

20 Duk punika dane raris ngamertanin sang kalih 
sapuniki: “Di kalane wong Israele ngucapang 
merta ia lakar ngucap kene: 'Dumadak Ida Sang 
Hyang Widi Wasa ngawinang cening buka Epraim 
muah buka Manase’ ” Kadi asapunika indiknyane 
Dane Epraim kariinang ring Dane Manase. 

21 Wusan punika Dane Yakub raris ngandika 
ring Dane Yusup: “Tusing buin makelo bapa 
lakar mati. Nanging Ida Sang Hyang Widi Wasa 
lakar ngiangin cening tur ngateh cening mulih ka 
gumin leluur ceninge. 22 Ane jani bapa maang 
cening duman lebihan teken nyama-nyamaan 
ceninge, nah ento gumi teken tanah ane gemuh 
ento, ane laad rampas bapa aji pedang muah 
panah bapane, uli wong Amorine.” 

Bisaman Dane Yakub sane ka 
pamuput ring paraputran danene 


49 1 Sasampune punika Dane Yakub raris 
ngandikain oka-okan danene, sarwi 
ngandika sapuniki: “Maija mapunduh, bapa lakar 
ngorahin cening unduk ane lakar temuang cening 
dimani wekas. 

2 Punduhangja iban ceninge, tur padingehangja 
ih parapianak Yakube, padingehangja 
munyin Israele, bapan ceninge. 

3 Cening Ruben, cening pianak bapa ane paling 
keliha, kasitengan bapane muah pianak 
kaprawiran bapane ane paling kelih, 
ane paling kasumbungang sitengne di 
pantaran pianak bapane muani-muani. 

4 Cening buka blabare ane mamuuk. Nanging 
cening tusing lakar dadi ane paling 
utamana, sawireh cening suba medem 
ngajak selir bapane, tur cening suba 
ngletehin pasarean bapan ceninge. 


3 Simeon muah Lewi ento manyama. 
Sanjatannyane dadi prabot anggona 
nyalanang kabramantian. 

6 Bapa tusing milu sajeroning rerincikannyane. 
Tur bapa masih tusing milu sajeroning 
pasangkepannyane. Sawireh di kalane ia 

pedih ia ngamatiang jlema, tur di kalane ia 
maplalian ia nyempal uat batis sampine. 

7 Madak kapedihannyane kena temah, sawireh 
kapedihannyane ento sanget pesan. 
Madak kabramantiannyane kena temah 
sawireh kabramantiannyane ento gemes. 
Bapa lakar ngedumang ia di pantaran 
bangsannyane, tur lakar nyambehang ia di 
sawewidangan tanah Israele. 


8 Cening Yehuda, cening lakar kapuji baan 
nyama-nyamaan ceninge. Liman ceninge 
lakar nangges baong musuh-musuh 
ceninge. Nyama-nyamaan ceninge lakar 
nyumbah teken cening. 

9| Yehuda ento tan bina buka singane, 
sesubanne nyarap, laut malipetan buin ka 
guanne. Ditu ia medem nylempang, tur 
tusing ada anak ane bani mlegendahang 
ia. 

10 Yehuda lakar madeg ratu, muah 
katurunannyane lakar setata mrentah. 
Bangsa-bangsane lakar ngaturang upeti 
teken ia, nengkluk sairing teken ia. 

11 la lakar negulang panak keledaennyane sig 
punyan anggure, nah ento di punyan 
anggure ane paling melaha. Ia lakar 

ngumbah panganggonne aji anggur ane 
barak buka getihe. 

12 Paningalane lakar barak ulihan punyah 
nginem anggur muah giginne lakar putih 
ulihan nginem susu. 


13 Sebulon lakar nongos di sisin pasihe, 
pasisinnyane lakar dadi pelabuhan kapal, 
watesne lakar neked ka Sidon. 


14 Isakar ento tan bina buka keledaene, ia 
medem kapit baan pondongannyane. 

15 Nanging mara nepukin tongos marerene ento 
melah, muah gumine ento melah, laut 
serahanga tundunne lakar mamondong. 
Ditu ia kaprentah magae dadi panjak. 


16 Mungguing Dan mrentah rakyatnyane. Ia 
lakar dadi buka suku-suku Israele ane 
lenan. 

17 Dan lakar dadi buka lelipine di sisin rurunge, 
buka lelipi polenge di lubukane, ane 
nyotot tunggak batis jarane, kanti anake 
ane negakin ulung mlantik kuri. 


18 Duh Ratu Sang Hyang Widi Wasa, titiang 
nyantosang karahayuan sane rauh saking 
Palungguh IRatu. 

19 Gad lakar kagebug baan grombolan 
parampoke, nanging ia lakar mabalik 
ngepung grombolane ento. 


20 Pamupon tanah Asere lakar kanti maliah-liah. 
la lakar nyawisang rayunan ane pantes 
buat pararatune. 


21 Naptali ento tan bina buka manjangane ane 
ngeleb. la lakar nglekadang pianak ane 
melah-melah. 


22 Yusup ento tan bina buka keledae alasane 
ane di sisin yeh klebutane, buka godel 
jarane ane rengas di sampih bukite. 

23 Musuh-musuhne pada kroda ngebug ia, tur 
ngepung ia aji panah. 

24 Nanging panahnyane kukuh tur limannyane 
enu siteng, malantaran kakuatan uli 
Sang Hyang Widi Wasa, Widin Yakube, 
muah malantaran Ida Sang Pangangon, 
Pasayuban Israele. 

25 Widin bapan ceninge ane mapaica pitulungan 
teken cening. Ida Sang Hyang Widi Wasa 
Ane Maha Kuasa, ane ngamertanin cening 
aji merta ujan ane uli di langite baduur 
muah aji merta yeh uli beten gumine, aji 
merta ingon-ingon muah pianak liu. 

26 Merta gandum muah sarwa bunga, 
mertan gunung-gununge ane nguni, 
muah paundukan ane ngliangin 
di bukite ane langgeng. Dumadak 
mertane ento makejang nibenin cening 
Yusup, nibenin anak ane kanehang uli 
nyama-nyamaannyane. 


27 Benyamin ento, tan bina buka cicing alase 
ane galak, selid sanja ia mamati-mati 
muah matetadahan.” 


28 Punika makaroras suku-suku bangsa Israele, 
tur kadi asapunika pangandikan ajin danene, 
makadados bisama ring dane suang-suang. 


Dane Yakub seda tur kapendem 


29 Sasampune punika Dane Yakub raris 
mapiteket ring okan danene sareng sami, kadi 
asapuniki: “Ane jani bapa lakar mati, nutug leluur 
bapane. Tanemja bapa, punduhang ajak leluur 
bapane, di guane ane di tegal Eprone, wong Hete 
ento, 3? di Mahpela, dangin Mamrene di tanah 
Kanaan. Gua muah tegale ento, ane malu suba 
belina baan Dane Abraham teken Epron, wong 
Hete ento, buat anggon dane setra. 3! Ditu Dane 
Abraham muah Dane Sarah rabin danene suba 
kapendem. Ditu masih Dane Ishak muah Dane 

Ribka rabin danene kaperemang, tur ditu masih 
Lea lantas tanem bapa. 3? Tegalan muah guane 
ane ada ditu suba belina uli sig wong Hete ento. 
Tanemja bapa ditu.” 33 Sasampun Dane Yakub 
wusan mapiteket ring paraputran danene, dane 
ngraris merem, ngraris seda. 

1 Dane Yusup tumuli makakeb ring ragan 
50 ajin danene sarwi nangis tur ngaras dane. 
2 Sapangrarisipun Dane Yusup mrentahang 
mangda layon ajin danene kaprateka antuk 
wewangen. 3 Indike punika kamargiang petang 
dasa rahina suenipun, santukan wantah kadi 
amunika suenipun sane patut kamargiang, buat 
mrateka layon antuk wewangen. Samalihipun 
wong Mesire taler mangelingin Dane Yakub 
pitung dasa rahina suenipun. 

4 Sasampune masa buat mangelingin sang 
seda punika puput, Dane Yusup raris mabaos 
ring prakanggen ida sang prabu sapuniki: “Yen 
ragane ledang, uningayangja ring sang prabu, 
“mungguing rikala bapan tiange makire padem 
ipun sampun ngorahin tiang masumpah mangda 
tiang nanem ipun ring setrane sane sampun 
sediang ipun ring tanah Kanaan. Duaning punika 
sane mangkin mangda ida ledang nglugrain 
tiang mamargi mrika praya nanem sawan 
bapan tiange. Wusan punika tiang pacang malih 
mawali.” 

6 Ida sang prabu raris ngandika: “Nah kemaja 
paman mendem layon ajin pamane ento, buka 
ane suba janjiang paman.” 

7 Dane Yusup raris mamargi mrika gumanti 
jagi mendem layon ajin danene. Sawatek 
prakanggen ida sang prabu, parapanglingsir 
purin danene, miwah sakancan panglingsire 
ring tanah Mesir, sami pada lunga nyarengin 
dane. 8 Sakulawargan Dane Yusup parasemeton 
danene miwah sakulawargan ajin danene, 
sami pada nyarengin dane. Wantah oka-okan 
danene sane alit-alit miwah kambing, biri-biri lan 
bantengnyane kewanten sane kantun ring Gosen. 
9 Samaliha paraanake sane nunggang kuda 
miwah nglinggihin kreta taler lunga nyarengin 
dane, kantos rerodan anake mamargi panjang 
pisan. 

10 Sasampune dane sareng sami rauh ring genah 
anake nyosoh gandum ring Goren-Haatad, sane 
ring dangin Tukad Yordane, irika dane sareng 
sami matetangisan sedih tur iur pisan. Irika dane 
sedih nangis gerong-gerong sue pisan. Dane 
Yusup ngwentenang upakara duhkita pitung 
rahina suenipun. 1! Ritatkala wong uedan jagate 
punika, inggih punika wong Kanaan, manggihin 
upakara kaduhkitan ring Goren-Haatad punika, 
ipun raris mabaos asapuniki: “Ambate mateebne 


PURWAKANING DADI 50.12-17 231 


upakara kaduhkitan wong Mesire ene.” Punika 
awinan genahe punika kawastanin Abel-Misraim. 
12 Kadi asapunika putran Dane Yakub 
nglaksanayang paindika-paindikan sane 
kapangandikayang antuk ajin danene ring dane 
sareng sami. 13 Paraputran Dane Yakub makta 
layon danene ka tanah Kanaan, tur irika dane 
kapendem ring setrane ring gua Mahpela, 
sane sampun katumbas antuk Dane Abraham 
saking Dane Epron wong Hete punika, sane 
kadadosang setra, inggih punika tegal sane 
dangin Mamrene. 14 Sasampun layon ajin danene 
kapendem, Dane Yusup raris mantuk ka Mesir, 
kairing antuk semeton danene miwah sakancan 
anake sane nyarengin dane sajeroning upakara 
pamendeman punika. 


Dane Yusup nglipur parasemeton danene 


15 Sasampun ajin danene seda, parasemeton 
Dane Yusup raris mabaos sapuniki: “Mirib iadi 
Yusup lakar ngwales sakit atinne teken iraga, 
baana iraga suba nyakitin ia.” 18 Duaning punika 
dane sareng sami raris matur piuning ring Dane 
Yusup, sapuniki: “Satonden jaji seda, 1? dane 
mabesen kene teken beli apanga beli nekedang 
teken adi kene: Ampurayangja kapelihan muah 
dosa-dosan nyama-nyamaan ceninge, sawireh 
ia ajaka makejang suba malaksana jaat marep 

teken cening. Ane jani ampurayangja kapelihan 
ane suba laksanayang beli, parakaulan Widin ajin 
adine.” Riwau mireng baos parasemeton dane 
kadi asapunika, Dane Yusup raris nangis. 

18 Irika parasemeton danene raris sumungkem 
ring ajeng danene, sarwi mabaos: “Tekan beline 
ajak makejang jani buat nyadia dadi panjak 
adine.” 

19 Nanging Dane Yusup raris mabaos ring dane 
sapuniki: “Edaja beli jejeh. Tiang tusing nyidayang 
nyilurin linggih Ida Sang Hyang Widi Wasa. 

20 Tuah mula saja beli ngrincikang paundukan 
ane jaat marep teken tiang, nanging Ida Sang 
Hyang Widi Wasa suba ngrencanayang apanga 
dadi paundukan ane melah. Ida mapakayun 
ngamargiang paundukan ane buka jani ene, nah 
ento buat miara idup satunggiling bangsa ane 
gede. *! Sawireh keto, edaja beli ajak makejang 
jejeh. Tiang lakar nanggung dedaaran muah 
pianak-pianak beline.” Kadi asapunika baos Dane 
Yusup buat nglipur miwah ngentegang pakayun 
parasemeton danene. 


Dane Yusup seda 


22 Sapanglanturipun Dane Yusup, malinggih ring 
Mesir, kasarengin antuk kulawargan ajin danene. 
Dane Yusup mayusa satus dasa taun suenipun. 
23 Kenginan Dane Yusup prasida ngaksi oka 

miwah putun Dane Epraim. Dane taler kantun 
nyeneng tur ngaksi kompiang danene, inggih 
punika okan Dane Makir, putun Dane Manase. 
24 Dane Yusup raris mabaos ring parasemeton 
danene sapuniki: “Tusingja buin makelo, tiang 
lakar mati. Nanging Ida Sang Hyang Widi Wasa 
pasti lakar ngiangin beli ajak makejang tur lakar 
nuntun beli pesu uli gumine ene, ngungsi gumi 
ane suba janjiang Ida teken Abraham, Ishak 
muah Yakub.” 25 Dane Yusup raris ngandikayang 
mangda kulawargan Dane Yakub masumpah 
sapuniki: “Di kalane Ida Sang Hyang Widi Wasa 
nuntun beli ajak makejang ngungsi ka gumine 
ento, apanga beli ngaba bangken tiange uli 
dini.” 2? Kadi asapunika Dane Yusup seda ring 
Mesir, sasampune mayusa satus dasa warsa. 
Layon danene kaprateka antuk wewangen, tur 
kagenahang ring petine. 


PARARUDAN 


Indik Bangsa Israel rarud 
saking panegara Mesir 


Bangsa Israel kasangsaren ring Mesir 


1 Paraputran Dane Yakub sane ngiringang 

dane magingsir ka Mesir manut 
kulawargannyane suang-suang inggih 
punika: 2 Ruben, Simeon, Lewi, Yehuda, 3 Isakar, 
Sebulon, Benyamin, 4Dan, Naptali, Gad miwah 
Aser. ? Parisentanan Dane Yakub makasami 
wenten pitung dasa cacahipun. Rikala punika 
Dane Yusup sampun jenek ring Mesir. ? Kasuen- 
suen Dane Yusup seda. Parasemeton danene 
taler seda, kadi asapunika taler jadma-jadmane 
sane maiaban ring dane sami sampun pada 
padem. ” Nanging parisentanan danene, inggih 
punika bangsa Israele sampun pada maputra, 
sayan sue sayan ngakehang endah-gumendah 
kantos ngebekin jagat Mesire. 

8 Rikala punika raris wenten sang nata ratu 
sane jumeneng prabu nitah jagat Mesire, sane 
nenten wikan ring Dane Yusup. ? Sang prabu 
tumuli ngandika ring parakaulan idane sapuniki: 

“Ane jani bangsa Israele ento suba dadi liu pesan, 
tur sayan kuat. Ia lakar nekaang pakewuh teken 
iraga. 10 Wireh keto jalan jani ngeka daya, apanga 
ia eda buin ngliunang. Dipradene ada perang 
apanga eda ia kanti maroang teken imusuh, 

laut mabalik nglawan iraga, tur sasubane keto 

ia lantas makaad uli dini.” 11 Punika awinane 

ida raris ngangkat mandor-mandor sane 
kapangandikayang nyangsarain bangsa Israel 
antuk pakaryan sane abot. Ipun kaprentahang 
mangda makarya ngwangun kota kekalih, inggih 
punika kota Pitom lan Rameses genah nyimpen 
arta branan ida sang prabu. 12 Nanging sayan 
ipun kasangsaren, ipun sayan ngakehang, tur 
pasrambiah ring panegara punika, kantos bangsa 
Mesire marasa ajerih ring bangsa Israel. 13 Irika 
bangsa Mesire maksa bangsa Israele antuk 
pakaryan sane kalintang abot, 1 tur ngaenin 
mangda uripnyane sangsara. Mandor-mandore 
punika ngwuwuhin malih pakaryannyane antuk 
pakaryan ring wewangunan-wewangunan miwah 
ring tegal-tegalnyane. Mandor-mandore punika 
nenten pisan medalem bangsa Israel. 

15 Sang prabu taler mrentahang ring Sipra 
miwah Pua parabidan sane nulungin paraibu-ibu 
bangsa Ibranine rikala ngembasang rare. 

16 Sapuniki pangandikan sang prabu: “Yen katuju 
nyai nulung anak Ibrani ngelah pianak, pedasin 

pesan rarene di mara lekadne. Yen ia lekad 
muani, matiang rarene ento, nanging yen lekad 
luh, depang ia idup.” 17 Nanging parabidane 
punika kalintang ajerih ring Ida Sang Hyang Widi 
Wasa, punika awinannya ipun tempal ring dauh 
pangandikan ida sang prabu. Ipun manggayang 
rare-rarene sane lanang punika urip. 18 Duaning 
punika ida sang prabu raris ngesengin parabidane 
punika tur katakenin asapuniki: “Apa awanane 
nyai nepang rare-rarene muani ento idup?” 

19 Atur bidan-bidane ring sang prabu: “Matur 
sisip ratu sang prabu, luh-luh bangsa Ibranine 
kuat pisan yen bandingang ring luh-luh kaula 
druene. Ipun aluh pisan nglekadang pianak, 
mawinan sadurung titiang rauh, rarenipun 
sampun lekad.” 20 Santukan bidan-bidane punika 
ajerih ring Ida Sang Hyang Widi Wasa, Ida asung 
sueca mapaica katurunan ring ipun, tur bangsa 
Israel sayan ngakehang tur sayan kuat. 21 (1:20) 
22 Pamuputipun sang prabu tumuli ngwentenang 
dedauhan ring parakaulane sami, sapuniki 
pangandikane: “Sawatek rare Ibranine ane lekad 
muani, entungangja ka Tukad Nile, nanging yen 
rarene ento lekad luh, depang ia idup.” 


Indik embas Dane Musa 


1 Daweg punika wenten anak lanang suku 
Lewi ngambil anak istri taler saking suku Lewi. 

2 Anake istri punika tumuli ngembasang putra 
lanang. Rikala nyingak putrane kalangkung bagus, 
rare punika raris kengkebang kantos tigang 
sasih suenipun. ? Rikala dane tan mrasidayang 
malih ngengkebang langkungan ring amunika, 
irika dane raris ngambil peti penyalin tur 
sisinnyane kalapisin antuk gala-gala. Rarene 
tumuli kagenahang ring tengah petine, tur petine 
punika kagenahang ring selagan glagahe ring 
tepin Tukad Nile. 4Rakan sang rare sane istri 
ninjo saking doh, misadia uning sapunapi jaga 
panados arin danene. 

5 Daweg punika tumuli rauh putrin sang 
prabu praya masiram ring Tukad Nile, tur 
parapanyeroane malali-lali ring tepin tukade. 
Irika sang putri nyingak peti ring selagan glagahe. 
Ida tumuli ngandikayang panyeroane ngambil 
peti punika. £ Daweg petine kabukak, kacingak 
wenten rare lanang. Sang rare tumuli nangis, 
ngawinang sang putri rumasa sih kapiolasan. Ida 
raris ngandika sapuniki: “Pedas ene pianak anak 
Ibrani.” 

7 irika rakan sang rare matur ring sang putri, 
asapuniki aturnyane: “Yening iratu ledang, titiang 
jaga ngrerehang tukang empu Ibrani, mangda 
ipun manyonyoin rarene punika.” 

8 Pangandikan sang putri ring dane: “Nah 
kemaja alihang.” Irika dane tumuli ngajak ibun 

sang rare. ? Sang putri ngandika ring anake istri 
punika sapuniki: “Piaraja rarene ene pabuat 
gelah. Buin pidan meme lakar upahin tiang.” 

Ibu punika tumuli ngambil rarene punika raris 
kapasusuin. 19 Sasampune rare punika duur, raris 
katurang ka ajeng sang putri tumuli kaperas 
kadadosang putra. Ida tumuli mapakayun 
sapuniki: “Sawireh rarene ene tingtingang tiang 
uli di yehe, ia lakar adanin tiang Musa.” 


Dane Musa malaib ka Midian 


11 Risedek rahina anu, ritatkala Dane Musa 
sampun duur, dane medal saking purian praya 
ninjoin semeton-semeton danene inggih 
punika bangsa Ibrani sane kapaksa makarya 
kalintang abot. Irika dane nyingakin anak Mesir 
ngamademang anak Ibrani, sinalih tunggiling 
semeton danene. 12 Dane raris macingakan 
milehan. Rikala wikan mungguing tan wenten 
jadma angan adiri, dane raris ngamademang 
wong Mesire punika tur sawannyane katanem 
ring biase. 18 Benjangne dane malih medal raris 
kapanggih anak Ibrani kekalih sedek masiat. Irika 
dane mabaos ring sane iwang, sapuniki: “Napi 
awinane ragane nglempag semeton ragane?” 

14 Nanging anake punika masaur sapuniki: 
“Sira sane ngadegang jerone dados pamimpin 
miwah hakim ring pantaran tiange? Punapike 

ragane taler mapakayun ngamademang tiang, 
sakadi ragane ngamademang wong Mesire 
punika?” Dane Musa tumuli kagiat tur mabaos 
ring kayun: “Beh yen keto pedas suba liu anake 
pada nawang.” 15 Rikalaning sang prabu mireng 
paindikane punika, ida tumuli ngrereh jalaran 
buat nyedayang Dane Musa. Nanging Dane Musa 
sampun saking singid malaib saking ajeng ida 
sang prabu tumuli lunga ka jagat Midian. 

Ring Midian wenten pandita mapesengan Yitro 
sane madue oka istri-istri pepitu. Okan Dane 
Yitro lunga ka semere buat nimba toya pabuat 
biri-biri miwah kambing ajin danene. Duk punika 
Dane Musa sedekan malinggih ring sisin semere. 
16 (2:15) 17 Nanging pangangon-pangangone 
sane tiosan taler rauh mrika, tur nundung anake 
istri-istri punika. Irika Dane Musa tumuli matangi 
tur nulungin anake istri-istri iwau buat ngwehin 
nginum kambing miwah biri-birinnyane. 18 Rikala 
sang putri sami pada mantuk, tur kapanggih ring 
ajin danene, irika ajin danene mataken sapuniki: 
“Apa awanane dadi cening tumben selidan suba 
pada teka?” 

19 Atur dane sareng sami: “Wenten anak Mesir 
sane nulungin titiang arepa ring parapangangone 
tiosan, samaliha anake punika sane nimbayang 
titiang toya akeh pisan buat kambing miwah 
biri-birin titiange.” 

20 rika dane mataken ring okane sapuniki: 
“Dija jani anake ento? Apa kranane anake ento 
tusing singgahang cening? Kema alih ia tur ajak 
ia bareng madaar dini!” 

21 Dane Musa raris kairing jenek irika. Dane 
tumuli kaperabiang ring Sipora, okan sang 
pandita. 22 Sang putri tumuli ngembasang putra 
lanang, tur anake alit punika kaparabin Gersom, 
santukan dane mabaos ring kayun asapuniki: 
“Tiang ngempi di gumin anake.” 

23 Kasuen-suen, newata sang prabu ring Mesir. 
Nanging jadma Israele kantun masesambatan 
nunas ica ulihan tetegenan ipune dados panjak 
kalintang abot. Pinunasnyane rauh ring ayun Ida 
Sang Hyang Widi Wasa. 24 Ida Sang Hyang Widi 
Wasa mireng sesambatan ipune, tur Ida eling ring 
janjin Idane ring Dane Abraham, Ishak miwah 
Yakub. 2 Ida nyingak sangsaran jadma Israele 
dados panjak, tur makayunin indike punika. 


Ida Sang Hyang Widi Wasa ngesengin Dane Musa 


1 Dane Musa sampun biasa ngangonang 

kambing miwah biri-birin Dane Yitro, sang 
pandita ring Midian matuan danene. Sedek 
rahina anu, dane ngatehang kambing lan 
biri-birin danene doh pisan nglintangin tegal 
melakang, kantos rauh ring Gunung Sinai, inggih 
punika gunung sane suci. 2 Irika malaekat Ida 

Sang Hyang Widi Wasa makantenang raga ring 
Dane Musa sakadi geni sane endih ring tengah 
bete. Dane Musa nyingak bete punika ngendih 
nanging bete punika nenten puun. 3 Dane 
mabaos ring kayun asapuniki: “Dadi tawah 
pesan? Bakal pedasin kema. Apa krana bete ento 
tusing puun?” 

4 Duk Ida Sang Hyang Widi Wasa nyingak Dane 
Musa maranin tur jaga nureksain bete punika, 
Ida raris masabda saking tengah-tengah bete 
sapuniki: “Musa, Musa!” 

Atur danene: “Titiang”. 

> Irika Ida masabda: “Eda pesan kita paek 
mai. Elusja sandal kitane, sawireh di tongos 
kitane majujuk ento, tanah ane suci.” ? Malih Ida 
masabda: “Ulun ene Widin leluur kitane: Widin 
Abraham, Ishak muah Yakub.” Duaning punika 
Dane Musa tumuli nekep prarain danene kabatek 
antuk ajerih danene ngeton Ida Sang Hyang Widi 
Wasa. 

7 Ida Sang Hyang Widi Wasa malih masabda: 
“Ulun suba nyingak sangsaran kaulan 
Ulune di Mesir. Ulun masih suba mireng 
sesambatannyane apanga ia kabebasang uli 
sig anake ane manjakang ia. Ulun suba wikan 
sangsarannyane ditu. 8 Ento krana Ulun tumurun 
mai ka mrecapada buat mebasang ia uli sig 
bangsa Mesire tur nandan ia pesu uli gumine 

ento ngungsi gumi ane gemuh landuh tur linggah. 
Gumine ento jani tongosina baan bangsa Kanaan, 
bangsa Het, bangsa Amori, bangsa Peris, bangsa 
Hewi muah bangsa Yebus. ? Ulun suba mireng 
sesambatan kaulan Ulune tur Ulun suba nyingak 
sangsarannyane kala-ala baan bangsa Mesire. 

10 Sawireh keto ane jani, Ulun ngutus kita tangkil 
teken ratune di Mesir buat nunas tur nuntun 
kaulan Ulune pesu uli gumine ento.” 

11 Dane Musa raris matur ring Ida Sang Hyang 
Widi Wasa sapuniki: “Nawegang Ratu, sirake 
titiang puniki jaga purun tangkil ring ratune ring 
Mesir, samaliha jaga nuntun bangsa Israel medal 
saking panegara Mesir?” 

12 Sabdan Ida Sang Hyang Widi Wasa: “Ulun 
ngiangin kita. Yen bangsane ento suba atehang 
kita pesu uli Mesir, kita ajak makejang lakar 
ngaturang bakti teken Ulun di gununge ene. 
Unduke ento maka bukti mungguing Ulun ane 
ngutus kita.” 

13 Dane Musa tumuli matur malih ring Ida Sang 
Hyang Widi Wasa sapuniki: “Nanging yen sampun 
titiang kapanggih ring bangsa Israel tur mabaos 
ring ipun mungguing Widin leluur semetone 
sane ngutus tiang rauh mriki, nanging ipun raris 
mataken ring titiang sapuniki: Nyenke parab 
Idane? Raris sapunapi antuk titiang masaur ring 
ipun?” 

14 Pangandikan Ida Sang Hyang Widi Wasa 
ring Dane Musa: “Ulun ene ane jumeneng 
langgeng. Orahang teken ia mungguing Ida ane 
jumeneng langgeng ane ngutus kita nekain 
ia.” 15 Sapangrarisipun Ida malih ngandika: 
“Tuturangja teken bangsa Israele, mungguing 
Ulun Ida Sang Hyang Widi Wasa, Widin 
leluurnyane, Widin Abraham, Widin Ishak, 
muah Widin Yakube, ane ngutus kita nekain ia. 
Keto parab Ulune kanti salawas-lawasne. Keto 
patutne katurunan ane lakar teka nyambat parab 
Ulune. 18 Jani kema majalan, tur sangkepangja 
parapamimpin Israele laut tuturang teken ia, 
mungguing Ida Sang Hyang Widi Wasa, Widin 
leluurnyane nah ento Widin Abraham, Ishak 
muah Yakub, suba nyinahang raga teken kita. 
Orahang teken ia mungguing Ulun suba ngrauhin 
ia, tur nyingak laksanan wong Mesire marep 
teken ia. 1” Ulun suba netepang mungguing Ulun 
lakar nuntun ia pesu uli tongos iane kasangsaren 
di Mesir, tur lakar ajak Ulun ka gumine ane 
gemuh landuh, nah ento gumin bangsa Kanaan, 
bangsa Het, bangsa Amori, bangsa Peris, bangsa 
Hewi muah bangsa Yebuse. 

18 Kaulan Ulune lakar madingehang raos kitane. 
Sasubane keto ajak parapamimpin Israele ento 
tangkil ka ajeng sang prabu di Mesir, tur uningang 
buka kene: “Ida Sang Hyang Widi Wasa, Widin 

wong Ibranine, sampun makantenang raga ring 
titiang. Sane mangkin lugrainja titiang sareng 
sami mapamit sawatara apamargian tigang 
rahina suenipun, praya ngaturang bakti ka ajeng 
Ida Sang Hyang Widi Wasa, Widin titiange ring 
tegal melakange. 19 Sakewala Ulun suba wikan, 
mungguing rajane di Mesir tusing bakal maang 
kita makaad, sajawining aji mamaksa. 20 Sakewala 
Ulun bakal ngedengang kakuasan Ulune tur 
lakar ngebug gumi Mesire aji makudang-kudang 
bencana ane lakar tibakang Ulun teken ia. 
Sasubane ento mara ia bakal maang kita makaad 
uli ditu. 

21 Dikalane ento Ulun bakal nutdut keneh 
bangsa Mesire apanga ia madalem kita, 
matemahan yen kita makaad, kita tuara makaad 
matalang. 22 Paraluh-luh kitane patut ngidihin 
luh-luh Mesire, pisaga-pisagan kitane muah teken 
luh-luh Mesire ane jumahne, barang-barang 
marupa mas, perak ane masoca. Panganggo 
muah barang-barange ento patut kasalukang sig 
pianak-pianak wong Israele luh muah muani. 
Malantaran buka keto kita musbusin tur ngaba 
branan wong Mesire magedi uli ditu.” 

Ida Sang Hyang Widi Wasa mapaica kakuasan 
buat ngardi katawahan ring Dane Musa 


1 rika Dane Musa matur sembah ring Ida 

Sang Hyang Widi Wasa asapuniki: “Ring 
pradene ipun tan pracaya ring titiang tur ipun 
nenten nyak madingehang baos titiange, napi 
sane patut margiang titiang yen ipun mabaos 
mungguing Palungguh IRatu nenten wiakti 
makantenang raga ring titiang?” 

2 Ida Sang Hyang Widi Wasa ngandika ring dane: 
“Apa ane gisi kita ento?” 

Atur Dane Musa: “Puniki tungked.” 

3 Ida Sang Hyang Widi Wasa malih ngandika: 
“Entungangja tungkede ento ka tanahe!” Dane 
Musa raris ngentungang tungked danene, tur duk 
punika ugi tungkede punika dados ula, kantos 
Dane Musa malaib kabatek antuk tengkejut 
lan ajerih danene. “Ida Sang Hyang Widi Wasa 
malih masabda ring Dane Musa: “Jemak tur 
gisiang ikutne.” Dane Musa tumuli ngambil ikut 
ulane punika, tur daweg punika ugi ulane punika 
mawali dados tungked. ? Ida malih ngandika 
sapuniki: “Gaeja buka keto di arepan bangsa 
Israele apanga ia pracaya mungguing Ulun Sang 
Hyang Widi Wasa, Widin leluurnyane, Widin 
Abraham, Ishak muah Yakube suba makantenang 
raga teken kita.” 

6 Ida Sang Hyang Widi Wasa malih masabda ring 
Dane Musa sapuniki: “Jani celepang liman kitane 
ka tengah bajun kitane.” Dane Musa ngiringang 
sapangandikan Idane. Rikala tangan danene 
kamedalang, tangan danene tultul, putih-putih 
kadi kapas. ' Malih Ida ngandika: Jani celepang 
buin liman kitane ka tengah bajun kitane.” Dane 
Musa sairing ring pangandika, tur rikala tangan 
danene kamedalang, tangan danene malih 
mawali jati mula. 8 Ida malih ngandika, sapuniki: 
“Yen ia tusing pracaya teken kita, buina ia tusing 
angob teken katawahan ane pangawit, ia lakar 
pracaya teken katawahane ane kaping pindo. 

9 Yen ia masih tusing pracaya teken katawahane 
ane dadua ento, tur tusing nyak madingehang 
raos kitane, kemaja lautang nyalud yeh di Tukad 
Nile tur briokang di tanahe. Ditu yehe ento lakar 
masalin dadi getih.” 

10 Irika Dane Musa tumuli matur ring Ida Sang 
Hyang Widi Wasa sapuniki: “Duh Ratu Sang 
Hyang Widi Wasa sampunang Ratu ngutus titiang. 
Titiang puniki jadma nenten pascad mabaos. 
Ngawit saking Palungguh IRatu ngesengin titiang 
kantos rauh mangkin, titiang taler nenten pascad 
mabaos. Titiang jadma nambet.” 

11 ida Sang Hyang Widi Wasa raris ngandika 
ring Dane Musa: “Nyenke ane ngae bungut 
manusane? Nyenke ane ngranayang ia kolok 

muah bongol? Nyenke ane ngranayang anake 
bisa ningalin wiadin buta? Tusingja lenan tuah 
Ulun, Sang Hyang Widi Wasa. 12 Ento krana 
kemaja majalan, Ulun lakar ngurukang apa ane 
patut raosang kita.” 

13 Atur Dane Musa: “Duh Ratu, ledang IRatu 
ngutus parekan sane tiosan. Sampunangja 
titiang.” 

14 Irika Ida Hyang Widi Wasa raris menggah 
ring Dane Musa tur ngandika: “Yen belin kitane 
Harun wong Lewine ento kenken mirib? Ulun 
nawang ia mula dueg ngraos. la jani suba majalan 
lakar matemu teken kita, tur ia lakar liang pesan 
sawireh matemu teken kita. 1? Kita patut ngraos 
teken ia tur orahin ia apa ane patut orahanga. 
Ulun lakar nulungin kita tur ngurukang kita 
ajak dadua unduk ane patut orahang muah 
laksanayang kita. 19 Ia lakar ngwakilin kita ngraos 
teken bangsane ento. Kita sumasat dadi widi ane 
ngorahin ia apa ane patut orahanga. 17 Abaja 
tungkede ento, sawireh aji tungkede ento kita 
lakar ngae katawahan-katawahan.” 


Dane Musa mawali ka Mesir 


18 Irika Dane Musa tumuli mawali ring Pandita 
Yitro matuan danene saha matur asapuniki: 
“Aji, sane mangkin lugrainja titiang jaga mawali 
nelokin nyama-nyamaan titiange ring Mesir, 

punapike ipun sami kantun urip.” Sang pandita 
Yitro ngandika ring dane sapuniki: “Nah majalanja 
cening apang rahayu.” 

19 Rikala Dane Musa kantun ring Midian Ida 
Sang Hyang Widi Wasa sampun ngandika ring 
dane sapuniki: “Kemaja kita malipetan ka Mesir, 
sawireh sakancan anake ane makeneh ngepet 
patin kitane suba pada mati.” 20 Irika Dane 
Musa sareng rabi lan oka-okane lanang-lanang 
makinkin mamargi. Rabi lan oka-okane 
kunggahang ring keledaene tumuli dane mamargi 
ngungsi ka panegara Mesir. Dane taler makta 
teteken sane kapangandikayang makta antuk Ida 
Sang Hyang Widi Wasa. 

21 |da Sang Hyang Widi Wasa malih ngandika 
ring Dane Musa sapuniki: “Ane jani sajeroning 
kita majalan malipetan ka Mesir, ingetang 
pesan ngedengang di ajeng sang prabu di 
Mesir saluiring katawahan ane suba paicayang 
Ulun teken kita. Nanging Ulun lakar ngawenin 
apanga ia bengkung, matemahan ia tuara lakar 
maang bangsa Israel makaad. ?? Ditu kita patut 
nguningayang teken sang prabu mungguing 
Ulun Sang Hyang Widi Wasa ane ngandika buka 
kene: ‘Israel ento mula putran Ulun ane paling 
keliha. 28 Ulun suba ngorahin sang prabu apanga 
putran Ulune ane paling keliha ento baanga luas 
ngaturang bakti teken Ulun, nanging ia tusing 

maang putran Ulune makaad. Sawireh keto Ulun 
lakar ngamatiang pianakne muani ane paling 
keliha: ” 

24 Ring tengahing margi, ring genahe makolem, 
Ida Sang Hyang Widi Wasa ngrauhin Dane Musa 
misadia jaga nyedayang dane. ?? Dane Sipora 
tumuli ngambil lemat sane malakar antuk batu, 
raris putrane kasunat, rahnyane kasasadang ring 
cokor Dane Musa kadulurin pangandika sapuniki: 
“Sujatinne beli panganten rah marep teken 
tiang.” 28 Paindikane puniki wenten pasangketan 
ipun ring upacara sunat. Irika Ida Sang Hyang 
Widi Wasa nglugrain Dane Musa kantun urip. 

27 Daweg punika Ida Sang Hyang Widi Wasa 
ngandika ring Dane Harun sapuniki: “Kemaja 
luas ka tegal melakange maranin Musa.” Dane 
Harun tumuli mamargi raris kapanggih ring Dane 
Musa ring gununge sane suci. Ritatkala Dane 
Harun matemu ring Dane Musa, dane tumuli 
ngaras rain danene. 28 Sapangrarisipun, Dane 
Musa nartayang sabdan Ida Sang Hyang Widi 
Wasa ring Dane Harun, saluiring sabda sane 
kapangandikayang antuk Ida Sang Hyang Widi 
Wasa rikala Ida ngandikayang dane lunga ka 
Mesir. Dane taler ngaturang ring rakan danene 
ngeniang indik katawahan sane kauduhang 
antuk Ida Sang Hyang Widi Wasa mangda 
kapakantenang. 2? Irika Dane Musa miwah Dane 

Harun lunga ka Mesir. Dane tumuli nyangkepang 
parapamimpin Israele. 3? Dane Harun tumuli 
nartayang saananing sabda sane sampun 
kapangandikayang antuk Ida Sang Hyang Widi 
Wasa ring Dane Musa. Sasampune punika Dane 
Musa raris ngadakang katawahan-katawahan ring 
arepan anake punika. 2! Parapamimpine punika 
sami pada pracaya. Sasampune ipun miragi 
mungguing Ida Sang Hyang Widi Wasa sampun 
macingak tur sampun wikan ring kasangsaran 
ipune, irika ipun pada sumuyud nyakupang 
tangan tur nyumbah. 


Dane Musa miwah Dane 
Harun tangkil ring sang prabu Mesire 


1 Sapangrarisipun, Dane Musa miwah Dane 

Harun lunga tangkil ring sang prabu Mesir 
sapuniki atur danene: “Ida Sang Hyang Widi 
Wasa, Widin bangsa Israele masabda kadi 
asapuniki: “Baangja parakaulan Ulune luas buat 
maturan teken Ulun di tegal melakange. ” 

2 Nanging pangandikan sang prabu: “Nyenke 
Ida Sang Hyang Widi Wasa ane pangandikane 
patut iring gelahe buat maang bangsa Israel luas? 
Gelahe tusing nawang Ida, buina gelahe tusing 
bakal maang bangsa Israele luas.” 

3 Dane Musa lan Dane Harun tumuli matur: 
“Widin bangsa Ibranine sampun makantenang 

raga ring titiang. Sane mangkin lugrainja titiang 
sareng sami jaga luas ka tegal melakange 
sawatara sapamargian tigang rahina dohipun, 
praya ngwentenang upacara pamujan ring Ida 
Sang Hyang Widi Wasa, Widin titiange. Yen 
titiang nenten ngamargiang indike punika, titiang 
jaga kapademang antuk pinakit wiadin padem 
ring payudan.” 

4 Ida sang prabu Mesir raris ngandika ring dane 
sapuniki: “Ih Musa muah Harun, apa kranane cai 
misusuin bangsane ene apanga nglemenahang 
gegaenne? Kemaja tunden panjak-panjake ento 
malipetan ka tongosne magae!” ? Sang prabu 
ngrarisang ngandika: “Bangsan caine jani suba 
kaliwat liu yen bandingang teken bangsa Mesire. 
Ane jani laut cai nunden ia suud ngayah.” 

6 Daweg punika ugi sang prabu mrentahang 
paramandor Mesire miwah ring paramandor 
wong Israele sapuniki: 7 “Suudang maang 
bangsane ento sumi ane lakar anggona nunjel 
bata buka ane suba-suba. Depang ia padidi 
ngalih sumi. 3 Nanging gebogan batane ane 
patut garapa, ento tusing pesan dadi kuang. 
la kuangan gegaen, ento krana ia mapinunas 
teken gelahe apanga gelahe maang ia mabakti 
teken Widinnyane. ? Pabaatinja tetegenan anake 
ento, apanga ia kanti kategul baan gegaenne, 

apanga eda ia kanti maan sela buat madingehang 
pisusun anak.” 

10 Punika awinan parawong Mesire miwah 
mandor wong Israele pada maranin tur mabaos 
ring wong Israele sapuniki: “Sang prabu 
mrentahang tiang apanga tiang tusing buin 
maang ragane sumi. H Ida ngandikayang apanga 
ragane luas ngalih sumi, nah dijaja maan, 
sakewala bata ane aturang ragane teken ida 
apang patuh teken ane suba-suba.” 12 Irika 
wong Israele mamargi ka sakuub jagat Mesire 
buat ngrereh sumi. 13 Paramandore tansah 
maksa ipun mangda makarya bata nyabran 
rahina sane akehipun pateh sakadi daweg 
ipun kantun polih sumi. 14 Paramandor Mesire 
nglambetin mandor-mandor bangsa Israele 
sane kaprentahang ngamong pakaryane punika 
sarwi mabaos: “Apa krana bangsan ragane tuara 
ngenepang liun batane ane patut pragatang 
ragane buka ane ibi puane?” 

15 Sasampune asapunika raris paramandor 
bangsa Israele pada tangkil ka ajeng sang prabu, 
sarwi matur sapuniki: “Inggih ratu sang prabu, 
napike awinane palungguh iratu nibakang 
paindikan sane kadi asapunika ring titiang sareng 
sami? 16 Titiang tan kicen sumi malih, nanging 
yadian kadi asapunika titiang kaprentahang 
mangda tetep makarya bata. Samaliha titiang 

tansah kalantigin. Sajeroning indike punika 
palungguh ratu sane maha wikan.” 

17 Nanging sang prabu ngandika sapuniki: 

“Iba mayus, iba lengit, ento kranane iba matur, 
apanga gelahe nglugrain iba ngaturang bakti 
teken Ida Sang Hyang Widi Wasa. 18 Ane jani 
kema buin magae! Iba tusing lakar baang gelahe 
sumi, sakewala iba musti genep nyerahang bata 
patuh buka ane suba liwat.” 19 Sasampune ipun 
miragi pangandikan ida sang prabu mungguing 
ipun patut makarya bata pateh ring sane 
sampun-sampun, paramandor Israele punika 
raris pada uning mungguing ipun wenten 
sajeroning kamewehan. 

20 Ritatkala ipun mapamit saking ajeng ida sang 
prabu, raris ipun kapanggih ring Dane Musa 
miwah Harun sane sampun nyantosang ipun. 

21 (rika ipun mabaos ring sang kalih, sapuniki: 
“Ida Sang Hyang Widi Wasa sampun ngaksi 
pakardin semetone. Dumadak Ida nyisipang 
semeton, santukan semeton sampun ngawinang 
sang prabu miwah paramandor idane duka ring 
tiang. Majalaran antuk punika semeton ngawe 
dadalan buat ngamademang tiang sareng sami.” 

Dane Musa masesambatan ring 
ayun Ida Sang Hyang Widi Wasa 


22 Irika Dane Musa raris tangkil ring ayun Ida 
Sang Hyang Widi Wasa, saha matur sapuniki: 
“Duh Ratu Sang Hyang Widi Wasa, napike 
awinanipun Palungguh IRatu nibakang bencana 
ring parakaula druene? Napi awinan Palungguh 
IRatu ngutus titiang mriki? 28 Santukan ngawit 
titiang tangkil ka ajeng sang prabu ngaturang 
dauh pangandikan Palungguh IRatu, jeg tan 
pajangka ida nyangsaren kaula druene, samaliha 
Palungguh IRatu nenten mapaica pitulungan ring 
ipun.” 

1 Ida Sang Hyang Widi Wasa raris ngandika 
6 ring Dane Musa: “Ane jani kita lakar nepukin 
saluiring ane lakar laksanayang Ulun marep 
teken sang prabu. Ulun lakar maksa ia, apang ia 
maang kaulan Ulune makaad. Sasajaane Ulun 
lakar maksa ia apanga ia nundung kaulan Ulune 
uli guminnyane.” 


Ida Sang Hyang Widi Wasa ngesengin Dane Musa 


2 Sapangrarisipun Ida Sang Hyang Widi Wasa 
ngandika ring Dane Musa sapuniki: “Ulun ene Ida 
Sang Hyang Widi Wasa, 3 Ulun suba nyinahang 
raga teken Abraham, Ishak, muah Yakub, 
mungguing Ulun ene Sang Hyang Widi Wasa Ane 

Maha Kuasa. Nanging Ulun tusing matawangang 
parab Ulune ane suci, nah ento Sang Hyang Widi 
Wasa teken ia. “ Buina Ulun suba ngae prajanjian 
teken ia, Ulun suba majanji lakar nglugrain ia 
tanah Kanaan, gumi di tongosnyane ipidan 
madunungan, ? nanging ane jani Ulun masih suba 
mireng sesambatan bangsa Israele kapanjakang 
baan bangsa Mesire, mawanan Ulun inget teken 
janjin Ulune. £ Ento krana ane jani kema orahang 
teken bangsa Israele kene: “Ulun ene Ida Sang 
Hyang Widi Wasa. Ulun lakar ngrahayuang tur 
mebasang kita ajak makejang uli bangsa Mesire 
ane manjakang kita. Ulun lakar ngrahayuang tur 
mebasang kita uli Mesir di tongos kitane dadi 
panjak. Ulun lakar nibakang pasisip ane gede 
teken ia, tur Ulun lakar ngrahayuang kita. ' Ulun 
bakal netepang kita dadi kaulan Ulune, tur Ulun 
dadi Widin kitane. Kita lakar nawang mungguing 
Ulun ene Ida Sang Hyang Widi Wasa Widin 
kitane, yening Ulun suba mebasang kita uli di 
Mesir di tongos kitane dadi panjak. 8 Buina Ulun 
lakar nuntun kita ajak makejang ka gumi ane 
suba janjiang Ulun teken Abraham, Ishak muah 
Yakub maduluran sumpah. Gumine ento lakar 
paicayang Ulun teken kita makadadi gelah kitane. 
Ulun ene Ida Sang Hyang Widi Wasa. ” ? Dane 
Musa raris ngrauhang pangandikane punika ring 
bangsa Israel, nanging ipun tan nyak miragiang 

baos Dane Musa, santukan ipun sampun pada 
tan mrasidayang mapineh kabatek antuk abot 
sangsarannyane. 

10 Sasampune punika Ida Sang Hyang Widi 
Wasa ngandika malih ring Dane Musa sapuniki: 
11 “Jani kema tangkil tur tekedang teken raja 
Mesire, tur orahang, mungguing ia patut maang 
bangsa Israel makaad uli guminnyane.” 

12 Nanging Dane Musa matur ring Ida Sang 
Hyang Widi Wasa sapuniki: “Oduh Ratu Sang 
Hyang Widi Wasa, bangsa Israel newek tan 
nyak madingehang baos titiange, napi malih ida 
sang prabu ring Mesir, napike ida jaga ledang 
mirengang atur titiange, santukan titiang jadma 
tan midep mabaos?” 

13 Ida Sang Hyang Widi Wasa tumuli masabda 
ring Dane Musa miwah Dane Harun, sapuniki: 
“Kemaja orahin bangsa Israel muah prabune 
di Mesir mungguing Ulun ane ngutus kita buat 
nuntun bangsa Israel makaad uli tanah Mesir.” 


Paraleluur Dane Musa miwah Dane Harun 


14 Dane Ruben putran Dane Yakub sane pinih 
duur, maputra patpat inggih punika: Henoh, Palu, 
Hesron miwah Karmi. Dane sareng sami punika 
dados leluur kulawarga sajeroning palingsehan 
Dane Ruben. Kulawarga punika kawastanin 
manut parabnyane suang-suang. 1° Dane Simeon 

maputra nemnem inggih punika: Yemuel, Yamin, 
Ohad, Yakin, Sohar, miwah Saul sane ibunne 
saking bangsa Kanaan. Dane punika sareng sami 
dados leluur kulawarga sajeroning palingsehan 
Dane Simeon. Kulawarga-kulawarga punika 
kasambat manut pesengan danene suang-suang. 
16 Dane Lewi madue putra tetiga, inggih punika: 
Gerson, Kehat miwah Merari. Dane sareng sami 
punika leluur kulawarga sajeroning palingsehan 
Dane Lewi. Dane Lewi mayusa satus tigang dasa 
pitu warsa. 1? Dane Gerson madue putra kekalih 
inggih punika: Libni miwah Simei. Dane sareng 
kalih madue katurunan akeh pisan. 18 Dane 
Kehat madue oka patpat inggih punika: Amram, 
Yisar, Hebron miwah Usiel. Dane Kehat mayusa 
satus tigang dasa tiga warsa. 19 Dane Merari 
madue putra kekalih, inggih punika: Mahli miwah 
Musi. Punika makasami kulawarga-kulawarga 
sajeroning palingsehan Dane Lewi miwah 
katurunan danene suang-suang. 

20 Dane Amram ngambil Yokebed, semeton ajin 
danene, kanggen rabi. Saking rabine puniki raris 
embas Dane Harun miwah Dane Musa. Dane 
Amram mayusa satus tigang dasa pitu warsa. 

21 Dane Yisar madue putra tetiga inggih punika: 
Korah, Nepeg miwah Sikri. 22 Dane Usiel taler 
maputra tetiga inggih punika: Misael, Elsapan 
miwah Sitri. 

23 Dane Harun ngambil Eliseba, okan Dane 
Aminadab, semeton istri saking Nahason, 
kanggen rabi. Dane Eliseba ngembasang putra 
Nadab, Abihu, Eleasar miwah Itamar. 24 Dane 
Korah madue putra tetiga, inggih punika: Asir, 
Elkana miwah Abiasap. Dane sareng sami punika 
dados leluur sorohan Korah. 2 Dane Eleasar, 
putran Dane Harun raris ngambil rabi okan Dane 
Putiel, raris ngembasang putra Pinehas. Punika 
makasami dados paralingsir-lingsir kulawarga 
sajeroning palingsehan Dane Lewi. 

26 Dane Harun miwah Dane Musa punika sane 
kauduhang antuk Ida Sang Hyang Widi Wasa, 
mangda nantan bangsa Israele makaon saking 
panegara Mesir. 2' Sang kalih punika sane matur 
ring sang prabu ring Mesir, mangda ida kayun 
mebasang bangsa Israele. 


Pituduh Ida Sang Hyang Widi Wasa 
ring Dane Musa miwah Dane Harun 


28 Daweg Ida Sang Hyang Widi Wasa masabda 
ring Dane Musa ring panegara Mesir, 22 Ida 
masabda asapuniki: “Ulun ene Ida Sang Hyang 
Widi Wasa. Orahangja teken sang prabune di 
Mesir, saluiring sabda ane suba nikayang Ulun 
teken kita.” 

30 Nanging Dane Musa matur ring Ida Sang 
Hyang Widi Wasa, sapuniki: “Palungguh IRatu 

wikan mungguing titiang nenten uning mabaos. 
Punapike sang prabu pacang kayun mirengang 
atur titiange?” 

1 Ida Sang Hyang Widi Wasa ngandika ring 

Dane Musa sapuniki: “Ulun lakar nadiang kita 
waluya Widi di arepan sang prabu, tur Harun 
belin kitane, makadadi nabin kitane. 2 Orahang 
teken | Harun saluiring ane suba sabdayang Ulun 
teken kita, tur Harun ane lakar matur teken 
sang prabu apanga ia maang bangsa Israele 
magedi uli guminnyane. 3 Sakewala Ulun lakar 
ngranayang apanga sang prabu bengkung, tur 
tusing lakar nyak madingehang kita, yadiastun 
amun apaja liunne Ulun ngadakang bencana di 
Mesir. 4 Ulun lakar ngukum bangsa Mesire ento 
baan ukuman ane berat tur Ulun lakar mesuang 
kaulan Ulune, nah ento bangsa Israel uli gumine 
ento. ? Malantaran kaketo ento bangsa Mesire 
lakar pada nawang mungguing Ulun ene Ida 
Sang Hyang Widi Wasa, nah ento dikalane Ulun 
ngedengang kakuasan Ulune marep teken bangsa 
Mesire tur nuntun bangsa Israele makaad uli 
guminne.” £ Irika Dane Musa miwah Dane Harun 
raris ngamargiang sapatitah Ida Sang Hyang Widi 
Wasa. 7 Rikala sang kalih tangkil ring sang prabu 
Mesir Dane Musa mayusa ulung dasa warsa tur 
Dane Harun mayusa ulung dasa tiga warsa. 

Teteken Dane Harun 


8 Ida Sang Hyang Widi Wasa raris masabda 
ring Dane Musa miwah Dane Harun sapuniki: 
9 “Yen prade sang prabu Mesir kedeh nagih 
apang kita ngadakang katawahan, ditu tunden 
Harun nyemak tungkedne tur nglongsorang di 
ajeng sang prabu, ditu tungkede ento lakar dadi 
lelipi.” 19 Dane Musa miwah Dane Harun raris 
lunga tur tangkil ring ajeng ida sang prabu. Irika 
dane ngamargiang sapituduh Ida Sang Hyang 
Widi Wasa. Dane Harun nglongsorang teteken 
danene ring ajeng sang prabu miwah prakanggen 
idane, irika tetekene punika magentos dados 
ula. 11 Duaning punika sang prabu raris nauhin 
parawiku miwah parabaliane tur dane sareng 
sami taler ngardi pateh sakadi sane kakardi antuk 
Dane Harun. 12 Dane suang-suang nglongsorang 
teteken danene, tur teteken danene punika 
magentos dados ula. Nanging teteken Dane 
Harun raris nguluh teteken baliane punika. 
13 Yadianja kadi asapunika, sang prabu taler 
kantun bengkung, tan kayun mirengang atur sang 
kalih, anut pisan sakadi sabdan Ida Sang Hyang 
Widi Wasa. 

Jagat Mesire katiben bencana 


Toya dados rah 


14 Sasampune punika Ida Sang Hyang Widi Wasa 
masabda malih ring Dane Musa sapuniki: “Sang 
prabu kaliwat bengkung, ia tusing pesan lila yen 
bangsa Israel magedi. 1? Ne jani kema tangkilin ia 
pasemengan dikalane ia ka Tukad Nile. Antiang 
ia di sisin Tukad Nile, tur aba tungkede ane taen 
dadi lelipi ento. 18 Maturja kene teken sang 
prabu: “Ida Sang Hyang Widi Wasa, Widin bangsa 
Ibranine ngutus titiang tangkil ring buk padan 
palungguh iratu buat nglungsur, lugrainja kaulan 
Idane mapamit, mangda ipun mrasidayang 
ngaturang bakti ring Ida ring tegal melakange. 
Nanging rauh mangkin palungguh iratu nenten 
nglugrain. 1? Sane mangkin ratu sang prabu, 

Ida Sang Hyang Widi Wasa ngandika ngeniang 
ring indik sane pacang kamargiang. Palungguh 
iratu jagi nyingakin napi sane jagi kardi Ida. 
Sane mangkin indayang cingakin! Titiang jagi 
nglempag tukade puniki antuk tungkede puniki 
tur toyan tukade pacang magentos dados rah. 
18 samaliha sawatek ulame ring Tukad Nile 
pacang padem tur tukade mambu mangkug, 
kantos bangsa Mesire nenten mrasidayang 
nginem toyan tukade punika. ” 

19 Ida Sang Hyang Widi Wasa malih masabda 
ring Dane Musa sapuniki: “Tundenja | Harun 
nyemak tungkedne lantas nudingang tungkede 
ento ka duur tukade, ka duur tlabahe, ka duur yeh 
anakane ane ada di Mesir. Yehe ento makejang 
lakar dadi getih, tur makejang gumi Mesire bek 
aji getih. Keto masih makejang yehe di gebehe, di 
jedinge makejang lakar dadi getih.” 

20 rika Dane Musa miwah Dane Harun 
ngamargiang sapatitah Ida Sang Hyang Widi 
Wasa. Dane ngamengang tungked danene tur 
nglempag toyan Tukad Nile ring ajeng sang prabu 
miwah paraprakanggen idane, matemahan 
toyane magentos dados rah. 21 Irika sawatek 
ulame ring tukade punika sami pada padem, 
tur gandan tukade alid, kantos parawong 
Mesire tan purun nginem toyan tukade punika. 
Samaliha ring sakuub jagat Mesire bek antuk rah. 
22 Nanging sawatek balian ida sang prabu taler 
uning makardi sane kadi asapunika lantaran japa 
mantran danene. Punika ngawinang sang prabu 
sayan bengkung, tan pisan kayun mireng atur 
Dane Musa miwah Dane Harun. Indike punika 
adung pisan ring sane sampun kasabdayang 
antuk Ida Sang Hyang Widi Wasa. 22 Sang prabu 
raris mawali ka puri, tan pisan-pisan kayun 
makayunin paindikane punika. 28 Bangsa Mesire 
sami pada nyongcong tanah ring sisin Tukad 

Nile, praya ngrereh toya buat kinem, santukan 
ipun pada tan mrasidayang nginem toyan tukade 
punika. 

25 Paindikane kadi asapunika jangkep mamargi 
kantos pitung rahina suenipun, sasampune Ida 
Sang Hyang Widi Wasa mastu Tukad Nile punika. 


Pasisip antuk katak 


1 Ida Sang Hyang Widi Wasa tumuli ngandika 

8 ring Dane Musa sapuniki: “Kemaja tangkil 
ka ajeng sang prabu tur aturang teken ida 
mungguing sabdan Ida Sang Hyang Widi Wasa 
kene: “Baangja kaulan Ulune luas apanga ia 
ngaturang bakti teken Ulun. 2Yen kita tusing 
maang, Ulun lakar ngukum gumin kitane apanga 
gumin kitane bek aji katak. 3 Katake ento lakar 
ngebekin Tukad Nile tur katake ento lakar menek 
tur macelep ka umah kitane, ka kamar muah 
pasarean kitane. Katake ento lakar macelep 
ka umah prakanggon kitane, muah ka umah 
parakaulan kitane, kanti nganteg ka tongos kitane 
manggang roti muah ka paso pangadonan tepung 
lakar rotine. “Buina katak-katake ento lakar 
menek ngrepe awak kitane, ka awak prakanggon 
kitane muah kaulan kitane makejang. ” 

> Ida Sang Hyang Widi wasa malih ngandika 
ring Dane Musa sapuniki: “Jani kema orahin 
Harun apanga ia nudingang tungkedne ka duur 

tukad muah ka duur tlabahe muah ka duur 
tlagane, apanga katake pada pesu ngebekin gumi 
Mesire.” ? Dane Harun tumuli nudingang teteken 
danene ring duur toyane ring Mesir sami. Irika 
raris medal katake pasliab kantos ngebekin jagat 
Mesire. ' Nanging balian Mesire taler ngardi 
paindikan sane pateh sakadi punika antuk japa 
mantranipune, kantos medal katak katah pisan 
ngebekin jagat Mesire. 

8 Sang prabu tumuli nauhin Dane Musa miwah 
Dane Harun pangandikane: “Astawayangja teken 
Ida Sang Hyang Widi Wasa, apang kaonang Ida 
katake ento makejang uli sig gelahe muah uli 
parakaulan gelahe. Gelah maang bangsan ibane 
luas buat ngaturang bakti teken Ida Sang Hyang 
Widi Wasa.” 

9 Atur Dane Musa ring sang prabu: “Rarisang 
nikayang ring titiang malih pidan titiang 
karsayang ngastawa pabuat palungguh iratu, 
pabuat paraprakanggen palungguh iratu miwah 
buat kaula druene mangda katake punika sirna, 
sajawining sane magenah ring Tukad Nile.” 

10 Pangandikan idane: “Astawayang gelahe buin 
mani!” 

Atur Dane Musa: “Titiang pacang ngamargiang 
sakadi pangandikan palungguh iratu, mangda 
sang prabu wikan mungguing tan wenten sane 
mrasidayang nyamenin Ida Sang Hyang Widi 


PARARUDAN 8.11-17 265 


Wasa, Widin titiange. 1! Katake punika pacang 
kakaonang saking ajeng palungguh iratu, saking 
purin palungguh iratu, saking paraprakanggen 
palungguh iratu, miwah saking kaula druene, tur 
katake punika pacang tan wenten, sajawining 
sane wenten kantun magantulan ring Tukad 
Nile.” 12 Irika Dane Musa miwah Harun mapamit 
saking ajeng sang prabu tumuli medal. Dane 
raris ngastawa ring Ida Sang Hyang Widi Wasa 
nglungsur mangda katake sane karauhang 
punika kasirnayang. 13 Ida Sang Hyang Widi Wasa 
nagingin pangastawan Dane Musa. Katake sane 
ring puri, sane ring tanahe, miwah ring tegale 
sami pada padem. 14 Bangsa Mesire nambunang 
tur nugdugang bangken katake punika kantos 
jagate irika alid gandanipun. 1? Nanging rikala 
sang prabu ngaksi mungguing katak-katake 
punika sampun padem, ida malih tan kayun 
mirengang atur sang kalih, anut ring sane 
sampun kasabdayang antuk Ida Sang Hyang Widi 
Wasa. 


Pasisip antuk legu 


16 Ida Sang Hyang Widi Wasa malih ngandika 
ring Dane Musa sapuniki: “Tundenja Harun 
nglempag tanahe ento aji tungkedne, ditu 
ebuke di Mesir makejang lakar dadi legu.” 

17 Dane Harun tumuli nglempagang teteken 

danene ka tanahe. Irika ebuke punika magentos 
dados legu tur ngrebut jadma miwah sawatek 
ubuh-ubuhane. 18 Parabaliane ring Mesir sami 
pada ngindayang ngardi legu malantaran japa 
mantrannyane, nanging ipun tan mrasidayang. 
Inggih kadi asapunika jagat Mesire kabekin antuk 
legu. 19 Irika parabaliane pada tangkil ring ajeng 
ida sang prabu maduluran atur sapuniki: “Puniki 
pakardin Ida Sang Hyang Widi Wasa.” Nanging 
ida sang prabu tansah pageh bengkung tan kayun 
mirengang atur Dane Musa miwah Dane Harun, 
yakti pisan kadi sabdan Ida Sang Hyang Widi 
Wasa. 


Pasisip antuk buyung 


20 ida Sang Hyang Widi Wasa masabda 
ring Dane Musa kadi asapuniki: “Buin mani 
pasemengan pesan kemaja kita tangkil teken 
sang prabu dikalane ia ka tukade. Tekedang 
teken ia mungguing Ida Sang Hyang Widi Wasa 
ngandika buka kene: 'Baangja kaulan Ulune luas, 
apanga ia ngaturang bakti teken Ulun. 21 Ulun 
matinget yen kita tusing maang kaulan Ulune 
luas, Ulun lakar nglebang buyung sig kitane, sig 
prakanggon kitane, sig kaulan kitane. Sawatek 
umah bangsa Mesire, lakar bek misi buyung 
muah tanah Mesire lakar bek mapantet aji 
buyung. 22 Nanging dikalane ento Ulun lakar 

nganehang tanah Gosene di tongos kaulan Ulune. 
Ditu lakar tusing ada buyung. Tetujone apang 
kita nawang mungguing Ulun Sang Hyang Widi 
Wasa nyalanang pakarsan Ulune dini di gumi 
Mesire. 23 Ulun lakar minayang kaulan Ulune 
teken bangsan kitane. Buin mani katawahane ene 
lakar laksanayang Ulun: ” 24 Ida Sang Hyang Widi 
Wasa raris ngamargiang pakarsan Idane, tumuli 
rauh buyung akeh pisan, ngranjing ka purin sang 
prabu, ka jeron prakanggen idane. Sakuubing 
jagat Mesire kalikub antuk buyung, kantos jagat 
Mesire rusak ulihan buyunge punika. 

25 Sang prabu tumuli nauhin Dane Musa miwah 
Dane Harun sarwi ngandika sapuniki: “Kemaja 
lautang ngaturang bakti teken Widin ibane, 
sakewala dini di Mesir.” 

26 Nanging atur Dane Musa sapuniki: “Titiang 
nenten jaga ngiring pangandikan palungguh 
iratu, santukan aturan sane aturang titiang ring 
Ida Sang Hyang Widi Wasa, Widin titiange tan 
adung ring sesanan bangsa Mesire. Yening titiang 
makarya aturan sane tan adung ring sesanan 
bangsa Mesire, boyake ipun jaga ngurug titiang 
antuk batu, kantos titiang padem? 27 Titiang 
sareng sami tan dados tan pacang luas ka tegal 
melakange, sawatara sapamargian tigang rahina 
dohipun buat maturan ring Ida Sang Hyang Widi 

Wasa, Widin titiange manut sakadi pangandikan 
Idane ring titiang.” 

28 Sang prabu tumuli ngandika sapuniki: “Nah 
yen keto, lakar baang gelahe iba luas maturan 
teken Ida Sang Hyang Widi Wasa Widin ibane, 
di tegal melakange, sakewala eda luas bes ejoh. 
Buina astawayangja masih gelahe.” 

29 Atur Dane Musa sapuniki: “Sane mangkin 
titiang jaga mapamit ka jabaan, tur jaga 
ngastawayang palungguh iratu ring Ida Sang 
Hyang Widi Wasa. Benjang buyunge punika jaga 
ical saking ajeng palungguh iratu, miwah saking 
paraprakanggene, miwah saking kaula druene. 
Sakewanten sampunang palungguh iratu malih 
tan tuon ring pangandika tur tan nglilayang 
bangsa Israel luas buat maturan ring Ida Sang 
Hyang Widi Wasa.” 

30 Wusan matur kadi asapunika Dane Musa 
raris medal nilar sang prabu tumuli ngastawa ring 
Ida Sang Hyang Widi Wasa. 3! Ida Sang Hyang 
Widi Wasa nagingin pangastawan Dane Musa. 
Buyunge sami kaonang Ida saking sang prabu, 
miwah saking paraprakanggene miwah saking 
parakaulan idane. Asikiko tan wenten sane kari. 
32 Nanging yadiastu kadi asapunika, sang prabu 
kantun bengkung tur tan nglugrain bangsane 
punika mamargi. 

Ingon-ingone sami padem 


1 Ida Sang Hyang Widi Wasa ngandika ring 
Dane Musa sapuniki: “Kemaja kita tangkil 
teken sang prabu tur orahang teken ia mungguing 
Ida Sang Hyang Widi Wasa Widin wong Ibranine, 

ngandika kene: “Baangja kaulan Ulune luas, 
apanga ia pada ngaturang bakti teken Ulun. 

2 Sawireh yan kita bengkung tur tusing maang 
kaulan Ulune luas, 3 Ulun lakar ngukum kita 
malantaran nekaang grubug marep teken ubuh- 
ubuhan kitane makejang, luire: jaran, keledae, 
unta, lembu, sampi, kambing muah biri-birin 
kitane. 4Ulun lakar nganehang ubuh-ubuhan 
bangsa Israele klawan ubuh-ubuhan bangsa 
Mesire, kanti di pantaran ubuh-ubuhan Israele 
tusing ada ane mati. ? Ulun, Ida Sang Hyang Widi 
Wasa suba mastiang mungguing di dinane mani 
Ulun nglaksanayang paundukane ene. ” 

6 Benjangne Ida Sang Hyang Widi Wasa 
ngamargiang paindikane punika. Sawatek 
ingon-ingon bangsa Mesire sami padem, 
nanging ring pantaran bangsa Israel tan wenten 
ingon-ingon sane padem angan asiki. 7 Irika sang 
prabu ngutus utusan mrika, panggihin ipun wiakti 
saking pantaran ingon-ingon bangsa Israele 
angan asikiko nenten wenten sane padem. 
Yadian kadi asapunika, sang prabu kantun taler 

bengkung tur tan lila nglugrain bangsa Israele 
makaon. 


Pasisip antuk busul 


8 Ida Sang Hyang Widi Wasa raris ngandika 
ring Dane Musa miwah Dane Harun sapuniki: 
“Kemaja nyemak abu acangkop uli di grombong 
tongos nunjel pamore. Suba keto Musa apanga 
nyambehang abune ento di ajeng sang prabu. 

9 Abune ento lakar sambeh dadi abu geles nglikub 
gumi Mesire, tur abune ento lakar ngranayang 
sawatek manusa muah burone di Mesir pada 
busul, tur busule ento lakar barah mananah.” 

10 Irika sang kalih raris ngambil abu saking 
grombong genah nunjel pamore, raris tangkil 
ring ajeng ida sang prabu. Dane Musa tumuli 
nyambehang abune punika ka langite, mawinan 
jadma miwah satone sami keni busul barah 
mananah, 1! kantos balian-balian bangsa Mesire 
tan mrasidayang ngrauhin Dane Musa, santukan 
ipun bek madaging busul barah mananah, pateh 
sakadi jadma Mesire sane tiosan. 12 Sakewanten 
Ida Sang Hyang Widi Wasa tansah nutdut kayun 
sang prabu mangda ida tansah bengkung, sakadi 
pangandikan Idane ring Dane Musa, mungguing 
ida sang prabu nenten pacang kayun mireng atur 
Dane Musa. 

Sabeh es 


13 Ida Sang Hyang Widi Wasa raris ngandika ring 
Dane Musa, sapuniki: “Buin mani pasemengan 
kema tangkilin sang prabu tur orahang teken 
ia mungguing Ida Sang Hyang Widi Wasa 
Widin bangsa Ibranine ngandika kene: “Baangja 
parakaulan Ulune luas apanga ia ngaturang bakti 
teken Ulun. 14 Ane jani Ulun tusingja tuah lakar 
ngukum sawatek prakanggo muah rakyat kitane 
dogen, nanging kita masih lakar kena. Tetujonne 
apanga kita nawang mungguing sabeten langit 
tusing ada ane nyamanin Ulun. 15 Yening Ulun 
ngukum kita muah rakyat kitane baan panyakit, 
sinah kita suba nyag ajur. 18 Nanging Ulun tuah 
mula ngedengang kawisesan Ulune di arepan 
kitane apanga Ulun kabinawa dini di gumine. 
Ento krana Ulun nglugrain kita idup. 1? Nanging 
kita enu dogen mrekak tur tuara maang kaulan 
Ulune luas. 18 Buin mani sawatara kali jani Ulun 
lakar ngadakang ujan es ane bales pesan. Tonden 
taen ada ujan keto dini di Mesir, uli imaluan 
kanti kayang jani. 1° Ane jani prentahangja 
apanga sawatek ubuhan muah pagelahan kitane 
kacelepang ka umahne. Sawatek manusa muah 
ubuh-ubuhan ane tuara membon jumahan ento 
lakar mati tepen ujan es. ” 20 Irika makudang- 
kudang prakanggen sang prabu rumasa ajerih 


PARARUDAN 9.21-26 272 


rikala mireng pangandikan Ida Sang Hyang Widi 

Wasa. Dane nguduhang mangda parekan miwah 
ingon-ingonnyane kabakta ka jeroan. *! Nanging 
sane tan nyak ngidepang pangandikan Ida Sang 

Hyang Widi Wasa, manggayang parekan miwah 

ingon-ingon danene ring tegale. 

22 Wusan punika Ida Sang Hyang Widi Wasa raris 
ngandika ring Dane Musa sapuniki: “Enjuhangja 
liman kitane menek ka langite, apanga ujan ese 
ulung di sawewidangan gumi Mesire, nepen 
manusa, buron muah kekayonan ane ada di 
tegale.” 23 Dane Musa tumuli ngenjuhang teteken 
danene ka langite. Irika Ida Sang Hyang Widi 
Wasa ngwentenang kerug krebek miwah sabeh 
es, samaliha kilape nyander mrika-mriki. 24 Irika 
Ida Sang Hyang Widi Wasa nedunang sabeh es 
sane bales saha maduluran angin ribut, miwah 
kilap saling sander. Paindikane punika kalintang 
ngresresin. Ngawit bangsa Mesire punika ngadeg 
dados bangsa, durung naenin wenten ujan angin 
sane kadi asapunika agengipun ring Mesir. 2 Ring 
sakuub jagat Mesire sabeh ese punika nepen tur 
ngrusak sawatek sane wenten ring jaban umahe. 
Inggih punika manusa, sato miwah sawatek sane 
tumbuh sami tepen ujan kantos rusak. Asapunika 
taler sawatek entik-entikan sane ring tegale sami 
pada balbal. 28 Nanging ring Gosen ring genah 
bangsa Israele tan wenten sabeh es. 

27 Ida sang prabu ngandikayang ngesengin 
Dane Musa miwah Dane Harun, pangandikane: 
“Benengan ene gelahe ane madosa, Ida Sang 
Hyang Widi Wasa ane patut. Gelahe muah 
kaulan gelahe ane pelih. 28 Kemaja jani ngastawa 
teken Ida Sang Hyang Widi Wasa. Suudang 
kerug krebeke muah ujan ese ane ngresresin 
ento, amonto suba cukup. Gelahe majanji lakar 
nglugrain cai luas, tusing perlu cai enu makelo 
nongos dini.” 

29 Dane Musa raris matur ring ida sapuniki: 
“Ring rahinane mangkin yen titiang sampun 
medal saking kota, titiang jaga nyakupang 
lima, ngastawa ring Ida Sang Hyang Widi Wasa. 
Irika kerug krebeke pacang mararian tur tan 
jaga wenten sabeh malih, mangda iratu wikan 
mungguing jagate puniki padruen Ida Sang Hyang 
Widi Wasa. 3? Nanging titiang uning mungguing 
palungguh iratu ping kalih paraprakanggen 
palungguh iratune durung taler ajerih ring Ida 
Sang Hyang Widi Wasa.” 

31 Abian dami miwah jagung cantele sami rusak 
tepen sabeh, santukan daweg punika jagung 
cantele sampun wayah tur damine sedeng 
macarang. 3? Nanging nenten wenten gandum 
sane rusak, santukan gandume kantun alit. 

33 Dane Musa tumuli nilar sang prabu saking 
kota raris nyakupang tangan danene, tumuli 

ngastawa ring Ida Sang Hyang Widi Wasa. 

Duk punika ugi kerug krebeke miwah sabeh 
ese mararian. 3? Nanging ritatkala sang prabu 
wikan mungguing sabeh ese miwah kerug 
krebeke sampun mararian, ida malih ngardi 
dosa. Ida tetep bengkung, kadi asapunika taler 
paraprakanggen idane. 3? Ida sang prabu tetep 
kewanten bengkung, anut ring pangandikan Ida 
Sang Hyang Widi Wasa ring Dane Musa. Ida tan 
nglugrain bangsa Israele matilar saking Mesir. 


Pasisip antuk balang 


10 1 Ida Sang Hyang Widi Wasa tumuli 
ngandika ring Dane Musa sapuniki: “Kema 
jani tangkil teken sang prabu sawireh Ulun suba 
ngranayang keneh sang prabune muah keneh 
paraprakanggonne bengkung, apanga Ulun maan 
jalaran buat ngadakang katawahan di arepan 
bangsane ento. 2 Buina apanga kita bisa nuturang 
teken pianak cucun kitane, buka kenken Ulun 
suba mlegendahang bangsa Mesire, malantaran 
Ulun ngadakang katawahan-katawahane ento. 
Ditu kita lakar pada nawang mungguing Ulun ene 
Ida Sang Hyang Widi Wasa.” 

3 Irika Dane Musa miwah Dane Harun raris 
tangkil ka ajeng ida sang prabu saha matur 
sapuniki: “Sapuniki pangandikan Ida Sang Hyang 
Widi Wasa Widin bangsa Ibranine: “Buin amun 

apa makelonne kita tuara nyak ngasorang awak 
di ayun Ulune? Lilayangja kaulan Ulune luas 
apanga ia ngaturang bakti teken Ulun. 4Sawireh 
yen kita tusing maang kaulan Ulune luas, buin 
mani Ulun lakar nekaang balang ka gumin kitane. 
> Balange ento lakar empet ngebekin gumi, 

kanti tusing ngenah tanahe, tur ia lakar ngamah 
nelahang sawatek ane tuara kena ujan es. Buina 
balange ento lakar ngamah sawatek punyan kayu 
ane tumbuh di gumin kitane. € Balange ento lakar 
ngebekin umah kitane, umah prakanggon kitane 
makejang muah sakancan umah rakyat kitane. Uli 
imaluan, uli mara ada leluur kitane kanti kayang 
jani, tonden taen ada bencana ane buka keto. 

” Nanging ida sang prabu raris kesah makaon 
saking irika. 

7 Sasampune punika paraprakanggene raris 
matur ring sang prabu sapuniki: “Malih 
makapidan suenipun jadmane puniki jaga ngardi 
pakewuh buat iraga sareng sami? Banggayang 
sampun bangsa Israele punika makaon mangda 
ipun ngaturang bakti ring Ida Sang Hyang Widi 
Wasa, Widinnyane. Punapike palungguh iratu 
durung wikan mungguing jagate puniki sampun 
rusak?” 

8 Raris Dane Musa miwah Dane Harun kabakta 
mawali tangkil ring sang prabu. Irika ida raris 
ngandika ring dane sapuniki: “Kema suba cai luas 

ngaturang bakti teken Ida Sang Hyang Widi Wasa 
Widin caine. Nanging nyen sasajaane ane lakar 
kema?” 

9 Atur Dane Musa: “Titiang sareng sami sane 
jaga mrika, agung alit, tua bajang, luh miwah 
muani. Taler kambing domba lan banteng 
titiange jaga bakta titiang santukan titiang jaga 
ngwentenang karya ageng buat ngluihang Ida 
Sang Hyang Widi Wasa.” 

10 Nanging pangandikan ida sang prabu ring 
dane sapuniki: “Gelahe masumpah nganggon 
parab Ida Sang Hyang Widi Wasa, mungguing 
gelahe lakar tusing nglugrain cai ngajak luh-luhe 
muah pianak caine bareng luas. Ane jani sinah 
baan gelahe mungguing cai makeneh brontak. 
11 Yen saja tuah ento ane dadi tetujon caine, tuah 
ane muani-muani dogen ane baang gelahe kema 
buat ngaturang bakti teken Ida Sang Hyang Widi 
Wasa.” Wusan punika sang kalih raris katundung 
saking ajeng ida sang prabu. 

12 ida Sang Hyang Widi Wasa raris ngandika 
ring Dane Musa sapuniki: “Enjuhangja liman 
kitane menek tur ungkulang ka duur gumi 
Mesire. Malantaran ento lakar teka balang 
ngebekin gumi Mesire, tur ia lakar ngamah 
nelahang saananing entik-entikan, sawatek ane 
sisaanga teken ujan ese.” 13 Dane Musa tumuli 
ngenjuhang teteken danene kungkulang ring 

duur tanah Mesire. Irika Ida Sang Hyang Widi 
Wasa ngrauhang angin saking kangin mampeh 
ring jagat Mesire, arahina miwah awengi mepek. 
Sasampune makire semengan, balang-balange 
punika sampun rauh irika. 14 Ipun rauh makuug 
akeh pisan kantos nglikub jagat Mesire. Durung 
naenin wenten anak ngatonang balang sane 
kadi asapunika akehipun, tur nenten jaga naenin 
malih wenten balang sane sakadi asapunika. 

15 Jagat Mesire bek kalikub antuk balang kantos 
selem pakantenanipun santukan akeh balange. 
Balange punika neda saananing sane tumbuh 
kantos telas, kadi asapunika taler woh-wohan 
miwah tetanduran sane tan rusak keni sabeh es. 
Tan wenten taru wiadin tetanduran sane kantun 
gadang ring jagat Mesire, makasami pada ligir. 

16 Irika sang prabu digelis ngesengin Dane Musa 
kalih Dane Harun, tumuli ngandika sapuniki: 
“Gelahe suba ngardi dosa di ajeng Ida Sang 
Hyang Widi Wasa, Widin caine, muah teken cai. 
17 Ampurayangja pelih gelahe buin acepok ene, 
tur astawayangja gelahe teken Ida Sang Hyang 
Widi Wasa, Widin caine, tur tunasang apanga 
Ida ledang nyuudang ukuman baya patine ane 
nibenin gelahe ene.” 18 Irika Dane Musa mapamit 
medal, raris ngastawa ring Ida Sang Hyang Widi 
Wasa. 19 Ida Sang Hyang Widi Wasa tumuli 
ngrauhang angin saking kauh sane baret pisan 

ngampuhang balange punika, tur kapulang ring 
Segara Abange, kantos tan wenten magantulan 
angan asiki ring Mesir. 2? Nanging Ida Sang Hyang 
Widi Wasa ngardi mangda ida sang prabu tan 
mari bengkung, mawinan ida tang nglugrain 
bangsa Israel makaon. 


Jagat Mesire kalikub antuk peteng dedet 


21 Ja Sang Hyang Widi Wasa raris ngandika ring 
Dane Musa sapuniki: “Enjuhangja liman kitane ka 
langite apanga gumi Mesire kalikub baan peteng 
dedet.” 22 Irika Dane Musa raris ngenjuhang 
tangan danene ka langite, tumuli jagat Mesire 
kalikub antuk peteng dedet tigang rahina 
suenipun. 23 Wong Mesire nenten wenten sane 
nyidayang manggihin timpalnyane. Samaliha 
nenten wenten anak sane nyidayang medal 
saking umahnyane tigang rahina suenipun. 
Nanging ring genah wong Israele, irika wenten 
galang. 

24 Irika sang prabu ngandika ring Dane Musa 
sapuniki: “Kema jani lautang luas mabakti 
teken Ida Sang Hyang Widi Wasa. Luh-luh muah 
cerik-cerike dadi ajak, sakewala kambing domba 
muah sampine depang dini.” 

25 Nanging atur Dane Musa sapuniki: 
“Palungguh iratu sane patut ngicen titiang 
wewalungan sane pacang anggen titiang 

maturan ring Ida Sang Hyang Widi Wasa Widin 
titiange. 28 Ingon-ingon titiange taler pacang 
bakta titiang makasami, santukan saking 
pantaran ingon-ingone punika titiang jaga milih 
sane pacang anggen titiang aturan ring ayun Ida 
Sang Hyang Widi Wasa, Widin titiange. Samaliha 
titiang nenten uning sane encen sane patut 
aturang titiang ring Ida Sang Hyang Widi Wasa, 
sadurunge titiang rauh ring genahe punika.” 

27 Ida Sang Hyang Widi Wasa ngardi pakayunan 
ida sang prabu bengkung, mawinan ida tan 
nglugrain bangsa Israele makaon. 28 Ida sang 
prabu tumuli ngandika ring Dane Musa sapuniki: 
“Kemaja iba magedi, eda pesan buin bani 
malipetan mai. Yen iba buin bani teka, mara 
ngenah iba lakar mati.” 

29 Dane Musa tumuli matur: “Patut pisan 
pangandikan palungguh iratu mungguing 
palungguh iratu nenten pacang ngaksi titiang 
malih.” 


Dane Musa ngwarahang, mungguing 
pianak wong Mesire sane 
pinih kelih jaga padem makasami 


1 1 1 Ida Sang Hyang Widi Wasa raris ngandika 
ring Dane Musa sapuniki: “Ulun lakar 

ngadakang bencana buin acepok marep teken 

sang prabu muah teken bangsa Mesire. Sasubane 

keto mara ia lakar malilayang kita magedi uli dini. 
Sasajaane ia lakar nundung kita ajak makejang uli 
dini. 2 Jani kema orahin bangsa Israele makejang, 
apanga ia pada ngidih panganggo sarwa mas 
perak sig pisaga-pisaganne.” ? Ida Sang Hyang 
Widi Wasa ngawinang jadma Mesire pada olas 
ring bangsa Israel. Samaliha Dane Musa banget 
kajiang antuk paraprakangge miwah antuk rakyat 
Mesire sami. 

4 Dane Musa tumuli matur ring sang prabu: 
“Sapuniki dauh pangandikan Ida Sang Hyang 
Widi Wasa: 'Sawatara tengah lemeng Ulun lakar 
majalan nylajah gumi Mesire. ? Sawatek pianak 
bangsa Mesire muani ane paling keliha lakar 
mati. Ngawit uli pianak sang prabune kanti 
teked ka pianak panyeroan ane nepung gandum. 
Keto masih sawatek panak ubuh-ubuhane ane 
lekad paling maluna lakar mati. ? Di sakuub 
gumi Mesire lakar ada eling muah sesambatan 
ane ngalad-alad. Ane suba liwat tusing taen 
ada eling muah sesambatan ane buka keto, 
tur tusing taen lakar ada buin ane buka keto. 

7 Sakewala di pantaran bangsa Israele, tusing 
lakar ada manusa wiadin buron ilang. Ulihan 
ento kita lakar nawang, mungguing Ulun Sang 
Hyang Widi Wasa ane minayang bangsa Mesir 
klawan bangsa Israele; ” 8 Ring pamuput Dane 
Musa matur sapuniki: “Prakanggen palungguh 

iratu sami pacang rauh ring titiang, tur nyumbah 
nunas ica mangda titiang sareng bangsan titiange 
sami makaon saking iriki. Irika wau titiang jaga 
makaon.” Dane Musa tumuli nilar sang prabu 
kadulurin duka tan sipi. 

9 Ida Sang Hyang Widi Wasa malih ngandika ring 
Dane Musa sapuniki: “Sang prabu lakar tusing 
nyak madingehang munyin kitane, apanga Ulun 
liunan maan ngadakang katawahan-katawahan 
dini di Mesir.” 1? Dane Musa miwah Dane Harun 
sampun ngwentenang saananing katawahane 
punika ring ajeng ida sang prabu, nanging Ida 
Sang Hyang Widi Wasa ngardi mangda sang 
prabu tansah bengkung, kantos ida tan nglugrain 
bangsa Israele makaon saking panegaran idane. 


Indik Rerainan Paskah 


12 1 Ida Sang Hyang Widi Wasa ngandika ring 
Dane Musa miwah Dane Harun ring Mesir 
sapuniki: 2 “Sasihe ane jani ene lakar dadi sasih 
kasa sajeroning taun pananggalan kitane. 3 Jani 
kema orahang teken bangsa Israele makejang 
kene: Tanggal dasa di sasihe ene, asing-asing 
anake muani, patut ngejuk panak kambing wiadin 
panak biri-biri aukud buat kulawargannyane. 

4 Nanging yen pakurenannyane ento tuah ajaka 
abedik, kanti tusing telah baana naar panak 
kambing wiadin panak biri-birine aukud, orahin 

ia apanga ngajak pisaganne ane paek ngedum 
panak kambinge ane aukud ento manut cacah 
jiwa kaperluannyane suang-suang. ? Kita dadi 
milih salah tunggal, panak kambing wiadin panak 
biri-biri, nanging panak kambing wiadin panak 
biri-birine ento patut muani, tusing cacad tur 
matuuh ataun. 8 Suba keto, tanggal patbelas 
petenge di sasihe ene, bangsa Israel apanga 
makejang nampah panak kambing wiadin 

panak biri-birine ento. ' Getihne apanga duduka 
abedik, tumuli kolesang di jejeneng muah di 
obag-obagan jelanan umahne di tongos naar 
panak kambinge ento. 8 Petenge ento panak 
kambinge ento patut kapanggang tur kadaar 
katimpalin baan jukut ane pait muah roti ane 
tusing maragi. ? Bene ento patut kapanggang 
makaukud katut tenggek, batis kayang isin 
jeroane makejang, laut telahang daar. Eda pesan 
di pantaran kitane ane naar be matah wiadin 
malablab. 10 Bene ento tusing pesan dadi sisaang 
kanti makasemengan. Yen kanti masisa, sisanne 
ento patut katunjel makejang. 1! Dinaar bene 
ento kita patut pada gegison. Kita patut suba 
mapanganggo tur suba sedia buat majalan luas. 
Suba nyaluk sandal tur suba ngaba tungked, buka 
keto patutne kita nyalanang upacara Paskahe 
ento buat ngluihang parab Ulun, Sang Hyang 
Widi Wasa. 

12 Di petenge ento Ulun lakar nylajah tanah 
Mesire ento tur ngamatiang sawatek pianakne 
muani ane paling keliha, uli pianak manusa 
kanti teked panak burone ane ada ditu. Ulun 
lakar ngukum sawatek dewa-dewan bangsa 
Mesire ento, sawireh Ulun ene Sang Hyang Widi 
Wasa. 13 Getihe ane kapolesang di obag-obagan 
jelanane ento lakar dadi tanda mungguing 
ento umah kitane. Yening Ulun nyingak ento, 
Ulun lakar ngimpasin umahe ento, tur tusing 
lakar masmi kita di kalane Ulun ngukum bangsa 
Mesire ento. 1 Dinane ento patut luihang kita 
makadadi rerainan Ida Sang Hyang Widi Wasa, 
apanga kita tansah inget teken apa ane suba 
laksanayang Ulun. Luihangja dinane ento kanti 
salawas-lawasne!” 


Rerainan Roti Tan Paragi 


15 [da Sang Hyang Widi Wasa ngandika sapuniki: 
“Pitung dina makelonne kita ajak makejang 
tusing dadi naar roti ane misi ragi. Di dinane ane 
pangawit tusing pesan dadi ada ragi di umah 
kitane suang-suang. Yen di sajeroning pitung dina 
ada di pantaran kitane ane naar roti misi ragi, ia 
tusing patut buin kangkenin dadi kaulan Ulune. 
16 Di dinane ane pangawit muah di dinane ane 
kaping pitu, kita ajak makejang patut mapunduh 
buat ngaturang bakti. Di dinane ento kita tusing 

dadi magarapan. Ane dadi garap kita tuah 
nyediang ane bakal daar dogen. 1” Rerainane 
ene patut tansah luihang kita sawireh di dinane 
ene Ulun nuntun kita rarud uli Mesir. Tur 
saterusne kita patut tansah ngluihang rerainane 
ene makadadi rerainan salawas-lawasne. 18 Di 
sasihe ane pangawit, ngawit uli tanggal patbelas 
petenge kanti ka tanggal selikur petengne kita 
ajak makejang tusing dadi naar roti ane misi ragi. 
19 Sajeroning pitung dina eda pesan ada ane 
bani nyimpen ragi di pumahannyane. Yen ada 
ane kanti bani naar roti misi ragi, yadian ia ento 
anak Israel wiadin anak tetekaan, anake ento 
tusing patut buin kangkenin dadi kaulan Ulune.” 
20 (12:19) 


Paskah sane kaping pisan 


21 Dane Musa raris nyangkepang parapanglingsir 
bangsa Israele tur katurin asapuniki: “Sane 
mangkin rarisangja semeton suang-suang 
ngrereh panak kambing wiadin panak biri-biri, tur 
rarisang tampah, mangda kulawargan semetone 
prasida marerainan Paskah. 22 Taler rarisang 
ngrereh padang isop apesel. Padange punika 
celebang ring pasone sane madaging getih panak 
kambinge punika, tur olesang getihe punika 
ring jejeneng miwah ring obag-obagan jelanan 
semetone. Sapanglanturipun ring wengi punika 

tan pisan kalugra wenten semeton sane pacang 
medal saking jeronnyane sadurung semengan. 
23 Rikala Ida Sang Hyang Widi Wasa nylajah 
jagat Mesire puniki buat jaga ngamademang 
jadma Mesire, Ida pacang nyingak getihe sane 
ring jejeneng miwah sane ring obag-obagan 
jelanane. Irika Ida nenten pacang nglugrain 
malaekat patine ngranjing ka jeron semetone, 
buat nyedayang semeton. 24 Sameton miwah 
oka-okan semetone patut ngamanggehang 
pidabdabe puniki salawas-lawasnya. 22 Yening 
semeton sampun ngaug jagat sane kajanjiang 
antuk Ida Sang Hyang Widi Wasa ring semeton, 
semeton patut nglaksanayang upacarane puniki. 
26 Yening wenten alit-alit parasemetone sane 
mataken, napi pitegesne punika sami, 2' semeton 
patut nerangang asapuniki: “Ene aturan Paskah 
buat ngluihang Ida Sang Hyang Widi Wasa, 
sawireh umah-umah bangsa Israele di Mesir 
impasin Ida. Ida ngamatiang wong Mesire, 
nanging iraga lugrain Ida enu idup. ” 

Irika bangsa Israele sami pada matedoh 
tur nyumbah. 28 Ipun raris pada makaon tur 
ngamargiang sapatitah Ida Sang Hyang Widi 
Wasa sane katiba ring Dane Musa miwah Dane 
Harun. 

Indik pademipun pianak 
muani sane paling keliha 


29 Rikala tengah wengi Ida Sang Hyang Widi 
Wasa raris ngamademang sawatek pianak sane 
pinih kelih ring Mesir. Ngawit saking putran 
sang prabu rauh pianak tawanane sane ring 
pangkeng, rauh ka panak ubuh-ubuhane sami 
padem. 20 Rikala tengah wengi sang prabu 
miwah paraprakanggen idane sami matangi, 
kadi asapunika taler sawatek jadma Mesire. Ring 
sajagat Mesir kapireng suaran tangis ngalad-alad 
santukan sabilang umah wenten pianak muani 
sane padem. 3! Ring wengi punika ugi sang prabu 
ngandikain Dane Musa miwah Dane Harun, 
sapuniki pangandikan idane: “Makaadja ajak 
makejang uli di gumin gelahe. Kema lautang 
mabakti teken Widin caine buka pinunas caine. 
32 Aba kambing, biri-biri muah sampin caine, 
lautang makaad! Buina tunasangja masih gelahe 
merta!” 

33 Jadma Mesire sami pada ngangsok bangsa 
Israele mangda ipun digelis makaon saking 
panegara punika kadulurin baos asapuniki: 
“Yening ragane nenten makaon, sinah tiang 
sareng sami pacang padem.” 84 Irika raris bangsa 
Israel ngambil genah pamanggangan rotinnyane 
sane sampun madaging adonan roti sane tan 

paragi, raris kapenpen ring kampile tumuli 
kategen. 3? Bangsa Israel taler ngidih ring jadma 
Mesire mas, perak miwah pangangge, sakadi 
sane sampun kapangandikayang antuk Dane 
Musa. 3? Ida Sang Hyang Widi Wasa ngawinang 
jadma Mesire kapiolasan ring bangsa Israele 
kantos ipun pada nagingin pangidihnyane. 
Majalaran antuk punika bangsa Israele ngrampas 
arta branan bangsa Mesire. 


Bangsa Israel rarud saking Mesir 


37 Bangsa Israel tumuli mamargi saking Raamses 
ka Sukot. Akehipun sawatara sareng tigang atak 
tali diri sane lanang-lanang kewanten. Istri-istri 
miwah alit-alite nenten ketang. 33 Akeh taler 
wong sunantara sane sareng ring bangsa Israele, 
medal saking Mesir. Tiosan ring punika dane 
taler makta kambing, biri-biri miwah banteng. 
39 Tepunge sane sampun madonan sane kabakta 
saking Mesir tumuli kapanggang kadadosang 
roti sane tan paragi, santukan ipun kalintang 
gegison katundung saking Mesir, kantos ipun 
nenten wenten sela buat makarya adonan roti 
sane madaging ragi. 

40 Mungguing suenipun bangsa Israel jenek 
ring Mesir, inggih punika samas nanggu tigang 
dasa taun. “1 Ring rahina sane ka pamuput ring 
taun sane kaping samas nanggu tigang dasa, 

parakaulan Ida Sang Hyang Widi Wasa sami 
medal saking Mesir. 42 Ring wengine punika 
awengi mepek, Ida Sang Hyang Widi Wasa 
ngebag bangsa Israel buat nuntun ipun medal 
saking jagat Mesir. Sapanglanturipun wengi 
punika dados pangeling-eling wengi magebagan 
buat bangsa Israel turun-temurun buat ngluihang 
Ida Sang Hyang Widi Wasa. Ring wengine punika 
bangsa Israele patut magebagan. 


Pidabdab Rerainan Paskahe 


43 Ida Sang Hyang Widi Wasa raris ngandika 
ring Dane Musa miwah Dane Harun sapuniki 
pangandikan Idane: “Pidabdab buat nyalanang 
Rerainan Paskah ento kene: Anak len bangsa 
tusing pesan dadi bareng milu naar dedaaran 
Paskahe. 44 Panjak ane baan meli, dadi bareng 
milu naar yen ia suba masunat. 22 Wong 
pendonan muah buruh tusing dadi naar 
dedaaran Paskahe. 4? Dedaarane ento patut 
kadaar di umahe sig tongos nyediang Paskahe 
ento tur tusing dadi aba pesu. Tulangne tusing 
pesan dadi elungang. ^ Sawatek pasamuan 
Israele patut ngluihang rerainane ento. 48 Anake 
ane tusing masunat tusing dadi milu naar 
dedaaran Paskahe ento. Sakewala yen ada anak 
uli len bangsa ane suba uling lawas bareng 
nongos ajak kita mabudi milu Marerainan Paskah 

buat ngluihang Ida Sang Hyang Widi Wasa, kita 
patut nyunat malu sakancan kulawargannyane 
ane muani. Yen suba keto ia patut katampi 
patuh buka wong Israele ane lenan, tur milu 
Marerainan Paskah. ^? Dadinne buat wong 
uedan Israel, muah wong pendonan ane jenek 
nongos di pantaran kitane katibakin pidabdab 
ane patuh.” 20 Sawatek bangsa Israele sami 
ngamargiang sapatitah Ida Sang Hyang Widi 
Wasa sane titahang Ida ring Dane Musa miwah 
Dane Harun. 51 Ring rerainane punika ugi Ida 
Sang Hyang Widi Wasa nuntun bangsa Israele 
medal saking jagat Mesire. 


Pianak sane pinih keliha patut kanggen aturan 


1 Ida Sang Hyang Widi Wasa ngandika ring 
13 Dane Musa, asapuniki: 2 “Sawatek ane 
lekad muani paling maluna, patut katurang teken 
Ulun. Sawatek rare muani ane paling keliha di 
Israel muah wewalungan ane lekad muani paling 
maluna, ento Ulun ane ngelahang.” 


Rerainan Roti Tan Paragi 


3 Dane Musa raris mapidarta ring bangsa 
Israele sapuniki: “Pada elingangja rahinane 
sane mangkin puniki. Santukan ring rahinane 
puniki parasemeton bebas saking panegara 
Mesir, saking genah parasemetone mamanjak. 

Rahinane puniki rahina Ida Sang Hyang Widi 
Wasa sane sampun nuntun parasemeton 
makaon saking panegara Mesir malantaran antuk 
kuasan Idane sane ageng. Punika awinanipun 
sampunang pisan semeton ngajengang roti 

sane madaging ragi. “Ring rahinane puniki 
parasemeton makaon saking panegara Mesir, 
ring sasihe sane pangawit, inggih punika sasih 
Abibe. ? Maduluran sumpah Ida Sang Hyang Widi 
Wasa sampun majanji ring paraleluur semetone 
mungguing Ida pacang maicayang gumin wong 
Kanaane, wong Hete, wong Amorine, wong 
Hewine makamiwah wong Yebuse. Benjang 
pungkur yen sampun Ida Sang Hyang Widi Wasa 
nuntun parasemeton kantos rauh ring jagate 
sane gemuh landuh punika, sampunang pisan 
lali ngluihang rerainane puniki nyabran taun, 
ring sasih sane kaping pisan. ? Pitung rahina 
suenipun semeton nenten dados ngajengang roti 
sane madaging ragi. Raris ring rahinane sane 
kaping pitu, irika parasemeton marerainan buat 
ngluihang Ida Sang Hyang Widi Wasa. ' Pitung 
rahina suenipun semeton tan patut ngajengang 
roti sane madaging ragi. Samaliha ring sakuub 
panegaran semetone nenten pisan kalugra 
wenten ragi wiadin roti sane madaging ragi. 

8 Ring pangawit rerainane punika semeton patut 
nuturang ring pianak-pianak parasemetone, 

mungguing semeton ngaturang pangubakti 

ring rahina puniki makadados pangeling-eling 
ring sane sampun kamargiang antuk Ida Sang 
Hyang Widi Wasa marep ring parasemeton 
rikala semeton makaon saking panegara Mesir. 

9 Paindikane punika pacang mapakeling semeton 
minakadi dados tanda sane kategulang ring 
pagelangan tangan semetone miwah ring gidat 
semetone. Malantaran ngluihang rerainane 
punika parasemeton kapakeling mangda 
semeton teleb mlajahin tur ngrambang pidabdab 
Ida Sang Hyang Widi Wasa, santukan malantaran 
kawisesan Idane sane agung, Ida mebasang 
parasemeton saking jagat Mesire. 10 Rerainane 
puniki patut luihang semeton nyabran taun ring 
rahinane sane sampun pastikayang Ida.” 


Indik pianak sane pinih kelih 


11 “Ida Sang Hyang Widi Wasa sane pacang 
nuntun semeton satinut ring prajanjian Idane 
maduluran sumpah marep ring semeton 
makamiwah ring leluur semetone. Samaliha yen 
jagate punika sampun kapaicayang ring semeton, 
12 rikala punika sawatek okan semetone sane 
embas lanang sane pangawit, punika patut 
katurang ring Ida Sang Hyang Widi Wasa. Kadi 
asapunika taler saking pantaran ingon-ingon 
parasemetone. Punika makasami dados padruen 

Ida Sang Hyang Widi Wasa. 13 Sakewanten 

yan keledae muani sane lekad nyumun daana, 
semeton patut nebus panak keledaene punika 
antuk biri-biri asiki. Yening nenten tebus 
semeton, pilegang baongnyane kantos elung. 
Nanging yening pianak manusa, sabilang sane 
lekad muani paling keliha, ipun patut katebus. 

14 Benjang pungkur yen oka-okan semetone 
mataken ring semeton napi teges paindikane 
puniki, semeton patut nyaurin asapuniki: 
'Malantaran kawisesan Idane sane agung, Ida 
Sang Hyang Widi Wasa suba nuntun iraga pesu 
uli di gumi Mesire, tongos iragane dadi panjak 
imaluan. 15 Sawireh dugas sang prabune di Mesir 
bengkung tusing maang iraga makaad, Ida Sang 
Hyang Widi Wasa ngamatiang sawatek ane lekad 
muani jumun daana di tanah Mesir, uli pianak 
manusa kanti teked ka panak ubuh-ubuhan. Ento 
krana iraga ngaturang ka ayun Ida Sang Hyang 
Widi Wasa sawatek ane lekad muani jumun 
daana. Nanging yening ane lekad jumun daana 
ento manusa, ento patut tebus iraga. 16 Unduke 
ento lakar matinget iraga, makadadi pinget ane 
mategul di liman iragane muah dadi pralambang 
di gidat iragane. Ulihan ento iraga tan mari lakar 
kapatinget mungguing malantaran kawisesan 
Idane ane agung, Ida Sang Hyang Widi Wasa suba 
nuntun iraga makaad uli tanah Mesir.” 

Indik saka ambun miwah saka geni 


17 Rikala sang prabu Mesir nglugrain bangsa 
Israele makaon, Ida Sang Hyang Widi Wasa 
raris nuntun bangsane punika. Nanging Ida 
nenten nuntun nuluh margine sane ngungsi ka 
panegara Pilistin, yadiastunja margine punika 
sane nampek. Santukan Ida mapakayunan 
asapuniki: “Ulun tusing ledang yen bangsane ene 
meseh pepinehne, laut ia malipetan ka Mesir, 
yen ia nawang mungguing ia patut maperang.” 
18 Punika awinane Ida Sang Hyang Widi Wasa 
nuntun bangsane punika milehan, nuluh margine 
sane ngungsi ka tegal melakange sane ngojog ka 
Segara Abang. Bangsa Israele sane medal saking 
Mesir punika sami sampun sregep buat mayuda. 

19 Dane Musa makta galih Dane Yusup saking 
Mesir, santukan sane dumun sakantun Dane 
Yusup nyeneng, dane mapiteket ring oka-okan 
danene kadulurin antuk sumpah sapuniki: “Ida 
Sang Hyang Widi Wasa pedas mebasang cening, 
dikalane ento cening patut ngaba tulang-tulang 
bapane uli dini.” 

20 Bangsa Israele tumuli mamargi saking 
Sukot tur makolem ring Etam, ring tepin tegal 
melakange. 21 Rikalaning rahina Ida Sang Hyang 
Widi Wasa mamargi ring arepan bangsane 
punika sajeroning saka ambun buat nuntun 

pamarginipune, tur rikalaning wengi Ida nuntun 
antuk saka geni sane nyunarin ipun sami. Punika 
awinanipun rahina wengi ipun mrasidayang 
mamargi. 22 Rikalaning sesaka ambune punika 
tansah nyeleg ring arepanipune, tur rikalaning 
wengi saka genine tansah nyarengin ipun. 


Nglintang ring Segara Abang 


14 1 Ida Sang Hyang Widi Wasa ngandika ring 
Dane Musa asapuniki: 2 “Orahinja bangsa 
Israel apanga ia malipetan tur nyujukang kemah 
di arepan kota Pi-Hahirote, di pantaran kota 
Migdole klawan Pasih Abange, tusing joh uli kota 
Baal-Sepone. 3 Sang prabu Mesire lakar ngaden 
mungguing bangsa Israel nglelana di gumine ento 
tur kailehin baan tegal melakange. 4 Ulun lakar 
ngae apanga sang prabu buin bengkung, kanti ia 
nguber kita ajak makejang. Ulun lakar ngalahang 
prabune di Mesir muah wadua balannyane. 
Ulihan ento anake lakar ngluihang Ulun, tur 
wong Mesire lakar nawang mungguing Ulun Ida 
Sang Hyang Widi Wasa.” Irika wong Israele sami 
pada ngamargiang sapatitah Ida Sang Hyang Widi 
Wasa. 

5 Ritatkala kuningang ring sang prabu Mesire 
mungguing bangsa Israele sampun makaon, 
sang prabu miwah prakanggen idane nyelsel 
saha mabaos sapuniki: “Kenken dadi kene 

iraga ene, teka baang wong Israele makaad tur 
suud ngaula dini. Sawireh yen ia makaad iraga 
kelangan panjak paketokan.” ? Ida sang prabu 
raris mrentahang mangda nyediayang kreta 
perang miwah wadua balan idane. 7 Ida raris 
mamargi kiring antuk pasukan kretan idane, 
minakadinipun pasukan kreta sane pinih becik, 
sane tigang atak akehipun, sane kalinggihin 
antuk paraprawirannyane. 8 Ida Sang Hyang Widi 
Wasa ngawinang sang prabu Mesire bengkung, 
kantos ida nguber bangsa Israele sane sedek 
mamargi, sane kasayubin antuk Ida Sang Hyang 
Widi Wasa. ? Wadua bala Mesire, makamiwah 
sakancan kuda, kreta lan pasukan sane nunggang 
kreta miwah kuda punika, sami nguber bangsa 
Israele, kantos rauh ring genahipune makemah 
ring pasisin Segara Abange, sane nampek ring 
Pi-Hahirot miwah Baal-Sepon. 

10 Ritatkala bangsa Israel ngeton sang prabu 
Mesir rauh kairing antuk wadua balane mangseh 
maranin ipun, irika ipun ajerih tan sipi-sipi, 
tumuli pagelur nunas tulung ring Ida Sang Hyang 
Widi Wasa. 11 Bangsa Israel raris mabaos ring 
Dane Musa asapuniki: “Punapike ulihan ring 
Mesir kakirangan setra, kantos semeton makta 
tiang mriki, mangda tiang padem ring tegal 
melakange puniki? Sane mangkin cingakinja napi 
pikenohne semeton makta tiang makaon saking 


PARARUDAN 14.12-18 296 


Mesir? 12 Sampunang tiang gulgula, banggayang 
tiang ngaula iriki ring Mesir. Santukan buat tiang 
sareng sami, kantun becikan ngaula ring anak 
Mesir tinimbang tiang padem iriki ring tegal 
melakange.” 

13 Dane Musa raris ngandika ring ipun sareng 
sami asapuniki: “Sampunangja takut, pada 
pagehja! Parasemeton pacang ngaksi paindikan 
sane pacang kamargiang antuk Ida Sang Hyang 
Widi Wasa buat pacang ngluputang semeton ring 
rahinane puniki. Sameton nenten pacang ngaksi 
malih bangsa Mesire punika. 14 Ida Sang Hyang 
Widi Wasa pacang mayuda nyilurin semeton tur 
semeton nenten perlu ngudiang-ngudiang.” 

15 Ida Sang Hyang Widi Wasa ngandika ring 
Dane Musa sapuniki: “Apa krana kita gelur-gelur 
ngidih tulung buka keto teken Ulun? Jani tunden 
bangsa Israele majalan, 18 laut tudingangja 
tungked kitane tur ungkulang ka duur pasihe, 
ditu yehe lakar mapiakan kanti bangsa Israele 
nyidayang majalan di selagan yeh pasihe. 

17 Ulun lakar ngae apanga bangsa Mesire tansah 
bengkung, kantos ia nguber bangsa Israel, tur 
Ulun lakar ngalahang prabu Mesire muah wadua 
balannyane, kretanne muah anake ane negakin. 
Malantaran ento Ulun lakar kaluihang. 18 Ditu 
bangsa Mesire lakar pada nawang mungguing 
Ulun ene Ida Sang Hyang Widi Wasa.” 

19 Malaekat Ida Sang Hyang Widi Wasa sane 
tansah mamargi ring arepan bangsa Israele raris 
magingsir ka ungkur bangsane punika. Saka 
ambune taler magingsir saking ajeng ka ungkur 
tumuli nyeleg ring ungkur bangsa Israel, 2? ring 
pantaran bangsa Mesire klawan bangsa Israele. 
Saka ambune punika ngawinang peteng dedet 
ring pantaran bangsa Mesire, nanging pabuat 
bangsa Israele masunaran galang, mawinan 
awengi mepek bangsa Mesire klawan bangsa 
Israel tetep kantun madohan. 

21 Dane Musa tumuli ngungkulang tangan 
danene ring duur segarane. Ida Sang Hyang 
Widi Wasa ngrauhang angin baret saking kangin 
nempuh toyane kantos mapiakan, mawanan 
segarane raris tuh. 22 Indike punika ngawinang 
bangsa Israele mrasidayang nglintangin segarane 
punika antuk mamargi ring tanahe tuh. Toyan 
segarane mapupul kadi tembok ring kiwa 
tengennyane. 23 Bangsa Mesire nglinggihin kreta 
nguber bangsa Israele ka tengah segarane. 

24 Rikala galang kangin, Ida Sang Hyang Widi 
Wasa macingakan saking saka geni miwah saka 
ambune. Ida nyingak wadua balan Mesire, 

raris Ida ngardi mangda wadua balan Mesire 
masrabutan. 22 Ida ngawinang rodan kretane 
engsut kantos kalintang abot kakedeng antuk 
kudane, ngawinang bangsa Mesire pada mabaos 

sapuniki: “Melahan iraga malaib, sawireh Ida 
Sang Hyang widi Wasa ane maperang nglawan 
iraga.” 

26 ida Sang Hyang Widi Wasa tumuli ngandika 
ring Dane Musa sapuniki: “Ungkulangja liman 
kitane ka duur pasihe, mawastu yeh pasihe 
campuh dadi abesik, apanga sawatek wadua 
balan Mesire kanti kayang kreta muah ane 
negakin pada kalebu ditu.” 27 Rikala nampek 
galang kangin, Dane Musa raris ngungkulang 
tangan danene ka duur segarane, irika toyane 
campuh dados asiki. Bangsa Mesire ngindayang 
malaib saking toyane, nanging Ida Sang Hyang 
Widi Wasa ngentungang ipun ka tengah 
segarane. 28 Toyan segarane raris mawali campuh 
dados asiki. Sawatek wadua balan bangsa 
Mesire sane nguber ka tengah segarane, sami 
kalebu rauh kreta miwah sane negakin, adiriko 
nenten wenten sane luput. 22 Nanging bangsa 
Israel sami prasida megat segara, mamargi ring 
margine sane tuh, tur toyan segarane mapupul 
makadados tembok ring kiwa tengennyane. 

30 Ring rahina punika Ida Sang Hyang Widi 
Wasa ngluputang bangsa Israele saking bangsa 
Mesir. Daweg punika wong Israel ngeton sawan 
bala Mesire pada kampih ring pasisi. 3! Ritatkala 
bangsa Israele ngeton kawisesan Ida Sang Hyang 
Widi Wasa ngaonang bangsa Mesire, ipun sami 

pada ajerih ring Ida Sang Hyang Widi Wasa, 
mawinan sami pada pracaya ring Ida miwah ring 
Dane Musa, parekan Idane. 


Kakidungan Dane Musa 


15 1 rika Dane Musa miwah bangsa Israel 
ngunggahang kidung ngluihang Ida Sang 
Hyang Widi Wasa kadi asapuniki: 

“Titiang makidung ngluihang Ida Sang Hyang 
Widi Wasa, santukan Ida sampun molih 
ring rana. Ida sampun ngentungang kuda 
lan sane nglinggihin ka tengah segarane. 

2 Ida Sang Hyang Widi Wasa pasayuban titiange 
sane kukuh sane sampun ngrahayuang 
titiang. Ida Widin titiange, Widin leluur 
titiange, tur titiang muji kagungan Idane. 

3 [da Sang Hyang Widi Wasa punika maraga 
sang senapati, Ida Sang Hyang Widi Wasa 
parab Idane. 


4 Ida ngentungang wadua balan sang prabu 
Mesire lan kretannyane ka tengah 
segarane, paraprawira sane sura dira 
cemplungang Ida ka Segara Abange. 

> Segarane dalem ngliput ipun, ipun kelem 
sakadi batu ka dasar segarane. 

6 Tangan tengen IRatune kalintang ngangobin, 
sane ngawinang imeseh sami lebur. 

7 Kalintang agung kamenangan Palungguh 
IRatu. Palungguh IRatu ngaonang sang 
satru. Dukan Palungguh IRatune sakadi 
geni ngendih tur ngeseng ipun sakadi 
nunjel sumi. 

8 Angsengan Palungguh IRatune ngawinang 
toyan segarane magulungan tegeh 
pisan. Ipun nyeleg sakadi tembok, tur 
dasarnyane prasida kanggen margi. 

9 Baos ipun imeseh: “Gelahe lakar nguber ia 
tur ngejuk ia. Gelahe lakar ngrampas 
saluiring pagelahannyane tur ngedum 
kasugihannyane. Gelahe ngaud pedang, 
tur nyempal ia kanti nyag. 

10 Nanging masrana antuk angsengan, 
Palungguh IRatu sampun ngampehang 
ipun, kantos ipun kalebu tan bina sakadi 
timahe ring toyane sane dalem. 

11 Duh Ratu Sang Hyang Widi Wasa sane suci, 
saking pantaran paradewane, sapasirake 
sane mrasidayang nyamenin Palungguh 
IRatu? Sapasirake sane mrasidayang 
ngardi praciri miwah pakaryan sane ageng 
sakadi Palungguh IRatu? 

12 Ritatkala Palungguh IRatu ngenjuhang 
tangan druene sane tengen, pretiwine 

pramangkin engkag tur nguluh meseh 
titiange. 

13 Santukan Palungguh IRatu satia ring janji, 
Palungguh IRatu nuntun kaula druene, tur 
malantaran antuk kakuatan sane ageng 
Palungguh IRatu nuntun ipun ka tanah 
druene sane suci. 

14 Bangsa-bangsane sane miragi paindikan 
puniki, ipun pada ajerih ngetor bebuyutan. 
Bangsa Pilistine sami ngeb kabatek antuk 
ajerihipune. 

15 Pamimpin-pamimpin bangsa Edome sami 
pada ajerih, bangsa Moabe sane prawira 
sami jejeh ngetor, tur rakyat Kanaane 
sampun ajerih tan sipi. 

16 Ipun kaliput antuk ajerih tan sipi ngatonang 
kagungan kakuasaan Palungguh IRatu, 
rikala kaula druene nglintang, ipun nenten 
mrasidayang nawengin, kantos kaula sane 
sampun bebasang Palungguh IRatu punika 
prasida luput. 

17 Palungguh IRatu nantan ipun tur ngenahang 
ipun ring genah sane sampun pastikayang 
Palungguh IRatu, dados linggih Palungguh 
IRatu inggih punika puri sane adegang 
Palungguh IRatu ngraga. 

18 Oduh Ratu Sang Hyang Widi Wasa, 
Palungguh IRatu, Sang Jumeneng Nata 
kantos salami-laminnya.” 


Kakidungan Dane Miryam 


19 Rikala bangsa Israel nglintangin segara, 
ipun mamargi ring tanahe sane tuh. Nanging 
rikala kretan wong Mesire miwah kudannyane 
makamiwah sang sane nglinggihin ngranjing ka 
segarane, Ida Sang Hyang Widi Wasa ngwaliang 
toyan segarane campuh dados asiki, ngliput 
wadua balan wong Mesire, kantos sami pada 
kelem. 

20 Dane Nabi Miryam, semeton Dane Harun, 
tumuli ngambil rebana, kasarengin antuk sawatek 
istri-istrine tumuli masolah sambilang dane 
nepak rebana. 21 Irika Dane Miryam makidung 
asapuniki: “Ngiringja makidung ngluihang Ida 
Sang Hyang Widi Wasa santukan Ida sampun 
molih ring rana. Ida sampun ngentungang kuda 
miwah sane nglinggihin ka tengah segarane.” 


Toya pait 
22 Dane Musa tumuli nuntun bangsa Israele 
mamargi saking Segara Abang ka tegal melakang 
Sure. Tigang rahina suenipun mamargi ring tegal 
melakange punika saha tan manggihin toya. 
23 Bangsa Israel raris rauh ring satunggaling 

genah mawasta Mara. Irika wenten toya, nanging 
kalintang pait, kantos tan sida antuk nginem. 
Punika awinane genahe punika kawastanin Mara, 
sane pitegesipun pait. ?4 Irika bangsa Israele 
ngrengkeng ring Dane Musa sapuniki: “Sane 
mangkin napi sane pacang inem iraga driki?” 

25 Dane Musa ngastawa nunas ica ring Ida Sang 
Hyang Widi Wasa, tur Ida Sang Hyang Widi Wasa 
raris matujuhin dane taru atugel. Dane Musa 
raris ngentungang tarune punika ka toyane, 
mawinan toyane raris keni kinem. 

Ring genahe punika Ida Sang Hyang Widi Wasa 
maicayang pidabdab ring bangsa Israel, tur 
irika taler Ida mintonin bangsane punika. 28 Ida 
Sang Hyang Widi Wasa masabda asapuniki: 

“Yen kita ajak makejang saja saking sujati nyak 
nelebang pidabdab Ulune, tur ngamanggehang 
sapatitah Ulune, Ulun tusing bakal ngukum kita 
aji panyakit-panyakit ane suba tibakang Ulun 
marep teken bangsa Mesire. Ulun ene Widi ane 
nyegerang kita.” 

27 Sasampune punika, ipun raris rauh ring genah 
sane mawasta Elim. Irika wenten semer roras 
miwah wit korma pitung dasa puun. Irika ipun 
mararian, raris ngwangun kemah-kemahipune 
nampek ring toyane. 

Indik manna miwah paksi puuh 


16 1 Sasampune punika bangsa Israele raris 
mamargi saking Elim, tur ring tanggal 
limolas ring sasihe sane kaping kalih sasampune 
makaon saking Mesir, ipun raris rauh ring 
tegal melakange ring Sin, sane magenah ring 
pantaran Elim klawan Gunung Sinaine. 2 Ring 
tegal melakange punika bangsa Israel sami pada 
ngrengkeng ring Dane Musa miwah Dane Harun, 
sapuniki baosipune: 3 “Kamanah antuk tiang 
becikan tiang sami kapademang antuk Ida Sang 
Hyang Widi Wasa sakantun tiang ring Mesir. 
Santukan irika tiang kantun polih nunas ulam 
miwah ajengan sakita karep tiange. Nanging 
semeton makta tiang ka tegal melakange puniki 
mangda tiang sareng sami padem ulihan seduk.” 

4 Ida Sang Hyang Widi Wasa tumuli ngandika 
ring Dane Musa sapuniki: “Ane jani Ulun lakar 
ngujanang roti uli di langite buat kita ajak 
makejang. Sabilang dina kita patut pesu ka tegale 
nuduk roti asedengan awai. Malantaran ene Ulun 
mintonin kaulan Ulune, apanga Ulun nawang 
apake ia lakar magehang titah Ulune apa tusing. 
3 Di dinane ane kaping nem, ia apanga nuduk roti 
sedengan dua wai.” 

6 Irika Dane Musa miwah Dane Harun raris 
ngandika ring wong Israele sami sapuniki: “Ring 

wengine mangkin semeton sareng sami pacang 
pada uning mungguing sane nuntun iraga 
makaon saking Mesir punika Ida Sang Hyang 
Widi Wasa. ' Benjang semeng semeton jaga 
ngeton caya kamulian Idane. Ida sampun mireng 
pakrengkeng semetone marep ring Ida. Inggih 
wantah marep ring Ida kewanten! Santukan tiang 
puniki wantah nglaksanayang sapatitah Idane 
kewanten.” 8 Dane Musa malih ngandika: “Ida 
Sang Hyang Widi Wasa pacang maicain semeton 
ulam rikalaning sore tur maicain roti rikalaning 
semeng, santukan Ida sampun mireng semeton 
pada pakrengkeng ring ayun Idane. Duaning 
yening semeton, ngrengkeng marep ring tiang, 
sujatinipun semeton ngrengkeng marep ring Ida 
Sang Hyang Widi Wasa.” 

9 Dane Musa raris ngandika ring Dane Harun 
sapuniki: “Orahinja pasamuane makejang 
apanga teka tangkil dini di ayun Ida Sang 
Hyang Widi Wasa, sawireh Ida suba mireng 
pakrengkengnyane.” 1? Rikala Dane Harun 
ngandika ring pasamuan Israele, ipun pada 
matolihan ka tegal melakange, irika jeg panggihin 
ipun caya kaluihan Ida Sang Hyang Widi Wasa 
ring margane. 1! Ida Sang Hyang Widi Wasa raris 
ngandika ring Dane Musa sapuniki: 12 “Ulun 
suba mireng pakrengkeng bangsa Israele. Orahin 
ia jani mungguing sanjane ia lakar naar be, 

tur semengane ia lakar maan naar roti sakita 
karepne. Ulihan keto ia lakar pada nawang 
mungguing Ulun ene Ida Sang Hyang Widi Wasa, 
Widinnyane.” 

13 Rikala sore tumuli rauh paksi puuh tan 
kadi-kadi akehipun kantos nglikub genahipune 
makemah. Tur rikala semeng, sakuub 
pakemahane punika kalikub antuk ambun. 

14 Rikala ambune punika ical, tumuli kanten 
wenten barang marupa sakadi siksik alus, sakadi 
damuh kantos mabrarakan ring tegale. 1> Rikala 
kakantenang antuk bangsa Israele, ipun tan uning 
napike punika. Irika ipun tumuli sami pada saling 
takenin sapuniki: “Apa ene?” 

Dane Musa tumuli ngandika ring ipun sapuniki: 
“Puniki roti paican Ida Sang Hyang Widi Wasa 
sane makadados ajeng-ajengan semetone sareng 
sami. 18 Ida Sang Hyang Widi Wasa sampun 
ngandikayang, mangda semeton suang-suang 
nyabran rahina nuduk manut kaperluannyane 
inggih punika kalih liter buat anak adiri.” 

17 Bangsa Israel raris ngamargiang sapatitah 
Ida Sang Hyang Widi Wasa. Suang-suang pada 
nuduk, wenten sane munduhang langkung ring 
kalih liter, wenten taler sane kirang. 18 Rikala 
takeh ipun, sane munduhang akeh nenten ipun 
lebih, miwah sane munduhang akidik nenten 
ipun kirang. Suang-suang munduhang manut 

kaperluannyane. 1? Dane Musa ngandika ring 
ipun sapuniki: “Isapasirako saking pantaran 
semetone tan pisan kalugra numanang rotine 
punika kantos rauh ring rahinane benjang.” 

20 Yadiastun kadi asapunika, taler wenten sane 
tan nyak miragiang pangandikan Dane Musa 
punika. Ipun nyimpen rotine punika akidik 
kantos benjangne. Nanging benjang semengane 
ajengane punika panggihin ipun sampun berek 
tur muled. Dane Musa raris duka pisan ring 
ipun. 2! Nyabran semeng bangsa Israele ngambil 
manut kaperluannyane suang-suang. Yen 
suryane sampun tegeh rotine sane kantun punika 
raris enceh tur maliah ring tanahe. 

22 Ring rahinane sane kaping nem, ipun ngambil 
rotine punika sedengan kalih rahina, inggih 
punika petang liter buat jadma adiri. Irika 
parapamimpin pasamuane pada rauh ring Dane 
Musa nguningayang indike punika. 28 Nanging 
pangandikan Dane Musa ring dane sapuniki: 
“Ida Sang Hyang Widi Wasa sampun ngandika 
mungguing rahinane benjang punika rahina 
sane suci, rahina buat mararian. Rahinane 
punika patut kanggen ngluihang Ida. Punika 
awinannya napija sane perlu kapanggang, 
rarisang panggang, sane perlu kalablab 
rarisang lablab. Sisannyane patut kanehang tur 
kasimpen buat anggen benjang.” 2 Ipun sami 

pada satinut ring pangandikan Dane Musa. 

Ipun sami pada nyimpen sisan rotine kantos 
benjangne, nanging nenten wenten sane berek 
wiadin muled. 25 Sapangrarisipun Dane Musa 
ngandika sapuniki: “Ajengangja rotine punika 
ring rahinane mangkin. Santukan ring rahinane 
puniki rahina Sabat, rahina buat mararian, buat 
ngluihang Ida Sang Hyang Widi Wasa. Ring rahina 
puniki semeton nenten jaga polih pangan ring 
jaban pakemahane. 28 Nem rahina suenipun 
parasemeton patut munduhang ajeng-ajengan. 
Nanging rahinane sane kaping pitu punika rahina 
pararianan. Dadosipun ring rahinane punika 
nenten jaga wenten punapa-punapi.” 

27 Nanging ring rahina sane kaping pitu, 
wenten taler makudang-kudang anak sane 
medal jaga ngambil roti, nanging ipun tan polih 
punapa-punapi. 28 Punika awinan Ida Sang Hyang 
Widi Wasa ngandika ring Dane Musa sapuniki: 
“Buin amunapa makelonne kita tusing nyak nuut 
pituduh-pituduh Ulune? 2? Ingetangja Ulun Sang 
Hyang Widi Wasa suba ngicen kita dina buat 
mareren. Ento krana di dinane ane kaping nem, 
Ulun maang kita roti sedengan dua wai. Di dinane 
ane kaping pitu, suang-suang patut ngoyong 
jumah, tur tusing dadi pesu.” 3? Punika awinane 
anake nenten makarya ring rahinane sane kaping 
pitu. 

31 Bangsa Israel ngwastanin ajengane punika 
manna. Rupanipun sakadi ketumbah, putih, tur 
rasanipun manis sakadi sanganan sane magula 
antuk madu. 3? Dane Musa ngandika: “Ida 
Sang Hyang Widi Wasa nitahang mangda iraga 
nganehang manna punika akidik. Manna punika 
mangda kasimpen pabuat alit-alite ring benjang 
wekas, mangda ipun mrasidayang manggihin 
ajeng-ajengan sane kapaicayang ring iraga antuk 
Ida Sang Hyang Widi Wasa ring tegal melakange, 
daweg Idane nuntun iraga rarud saking Mesir.” 
33 Dane Musa tumuli mabaos ring Dane Harun 
sapuniki: “Ngalihja payuk abesik. Isinin payuke 
ento manna duang liter. Pejang ento di ajeng 
Ida Sang Hyang Widi Wasa pabuat katurunan 
iragane.” 34 Payuke punika kagenahang antuk 
Dane Harun ring ajeng Peti Prajanjiane sakadi 
pangandikan Ida Sang Hyang Widi Wasa ring 
Dane Musa. 3? Bangsa Israel nunas manna punika 
petang dasa taun suenipun kantos ipun rauh 
ring Kanaan, ring genahipune jenek alungguh. 
36 (Mungguing panakehan sane kanggen nakeh 
ring masa punika madaging duang dasa liter.) 


Toya sane medal saking batu kaange 
(Ca. 20:1-13) 


17 1 Sasampune punika pasamuan Israele 
sami pada mamargi nilar tegal melakang 

Sine. Saking irika ipun ngumbara saking genahe 
asiki ngungsi genahe sane lianan satinut ring 
pituduh Ida Sang Hyang Widi Wasa, kandugi 
raris rauh ring Rapidim. Irika ipun ngwangun 
kemahipune, nanging drika nenten wenten 
toya inem. ? Ipun tumuli pada ngrengkeng ring 
Dane Musa sapuniki: “Icenja tiang toya mangda 
wenten inem tiang.” 

Pangandikan Dane Musa: “Napi awinane 
semeton pada pakrengkeng? Maliha napi 
awinane semeton mintonin Ida Sang Hyang Widi 
Wasa?” 

3 Nanging santukan bangsa Israel kalintang 
bedak, ipun tan rered ngrengkengin Dane Musa, 
sapunapi baosipune: “Napi awinan semeton 
nuntun tiang puniki medal saking Mesir? 
Punapike semeton misadia ngamademang tiang 
kalih pianak somah rauh ka ubuh-ubuhan tiange 
malantaran nandang bedak?” 

4 Irika Dane Musa ngastawa ring Ida Sang Hyang 
Widi Wasa, sapuniki atur danene: “Napi sane 
patut kardi titiang marep ring bangsane puniki? 
Duaning ipun sampun sayaga jaga ngurug titiang 
antuk batu?” 

> Pangandikan Ida Sang Hyang Widi Wasa ring 
Dane Musa sapuniki: “Ajakja makudang-kudang 
pamimpin bangsa Israele majalan bareng-bareng 
di arepan bangsane ento, buina abaja tungkede 

ane anggon kita nglempag Tukad Nile. € Ulun 
lakar majujuk di arepan kitane di duur batu 
kaange di Gunung Sinai. Lautang lempag batune 
ento, ditu lakar pesu yeh uli batune ento, ane 
lakar inema teken bangsane ento.” Irika Dane 
Musa raris ngamargiang sapatitah Idane ring 
ajeng parapamimpin bangsa Israele. 

7 Genahe punika raris kawastanin Masa 
miwah Meriba, santukan bangsa Israel pada 
pakrengkeng, tur mintonin Ida Sang Hyang Widi 
Wasa, tur ipun pada mabaos: “Sajake Ida Sang 
Hyang Widi Wasa ada di pantaran iragane?” 


Perang nglawan bangsa Amalek 


8 Irika jeg rauh bangsa Amaleke ngebug bangsa 
Israele sane sedek makemah ring Rapidim. ? Dane 
Musa raris ngandika ring Dane Yosua, sapuniki: 
“Punduhangja makudang-kudang anak buat 
ngarepin bangsa Amaleke ento buin mani. Tiang 
lakar majujuk di duur bukite ento sambilang 
tiang nganggar tungked ane kapangandikayang 
ngaba baan Ida Sang Hyang Widi Wasa.” 10 Dane 
Yosua tumuli ngamargiang titah Dane Musa. 
Dane medal maperang ngarepin bangsa Amaleke 
punika. Nanging Dane Musa, sareng Dane Harun 
lan Hur, munggah ka pucak bukite. 11 Yening 
Dane Musa ngunggahang tangan danene, kalilih 
bangsa Amaleke, nanging yen tangan danene 

katedunang, kalilih bangsa Israele. 12 Rikala 
tangan Dane Musa rumasa lesu, Dane Harun lan 
Hur tumuli ngambil batu sane ageng, tur Dane 
Musa kalinggihang ring duur batune punika. Sang 
kalih pada nyangga tangan Dane Musa, mawinan 
tangan danene tan tedun-tedun kantos surup 
surya. 13 Malantaran kadi asapunika Dane Yosua 
prasida ngaonang bangsa Amaleke punika. 

14 Sasampune punika Ida Sang Hyang Widi 
Wasa ngandika ring Dane Musa, sapuniki: 
“Tulisja unduk kamenangane ene, apanga ia 
dadi painget. Buina orahin | Yosua mungguing 
Ulun lakar ngenyagang bangsa Amaleke ento.” 
15 Dane Musa tumuli nyujukang pamorboran 
aturan saha kawastanin: “Ida Sang Hyang Widi 
Wasa dadi umbul-umbul tiange.” 18 Pangandikan 
Dane Musa: “Inggilang umbul-umbul Ida 
Sang Hyang Widi Wasa santukan Ida pacang 
terus mayuda nglawan bangsa Amaleke buat 
salawas-lawasnya!” 


Dane Yitro ngrauhin Dane Musa 


18 1 Dane Yitro, inggih punika matuan Dane 
Musa, panditane ring Midian, mireng 
sapariindik sane sampun kakardi antuk Ida Sang 
Hyang Widi Wasa ring Dane Musa miwah bangsa 
Israel, ritatkala dane nuntun bangsane punika 
makaon saking panegara Mesir. 2 Dane Yitro 

ngrauhin Dane Musa kairing antuk Sipora rabin 
Dane Musa, sane katilar ring Midian, ? miwah 
Gersom lan Elieser okan danene makakalih. 
Dane Musa naanin mabaos: “Tiang suba 

dadi anak sunantara di gumin anake.” Punika 
awinane putran danene kaparabin Gersom. 

4 Sapangrarisipun okane sane alitan kaparabin 
Elieser santukan baos danene sapuniki: “Ida 
Sang Hyang Widi Wasa, Widin bapan tiange 
sampun nulungin tiang saha ngrahayuang 
tiang kantos tiang nenten kapademang antuk 
prabu Mesire.” ? Dane Yitro kairing antuk rabin 
Dane Musa miwah putrane makakalih rauh 
maranin Dane Musa ring kemah danene ring 
tegal melakange, ring bongkol gununge sane 
suci punika. € Dane Musa sampun polih gatra 
mungguing Dane Yitro maliha rabi miwah 
okan danene sampun rauh. 7 Irika Dane Musa 
raris medal mendakin Dane Yitro. Rikala pada 
kapanggih, Dane Musa raris sumungkem tumuli 
ngaras matuan danene. Sang kalih tumuli 
mabebaosan nakenang indik kawentenan 
danene suang-suang. Sasampune punika dane 
sareng sami raris ngranjing ring kemah Dane 
Musa. 8 Dane Musa tumuli nyritayang sapariindik 
sane sampun kakardi antuk Ida Sang Hyang 
Widi Wasa marep ring sang prabu ring Mesir 
miwah ring parakaulan idane buat mebasang 

bangsa Israel. Dane taler nyritayang ring Dane 
Yitro ngeniang indik pakewuh sane sampun 
nempuh bangsa Israele ring margi, miwah indik 
Ida Sang Hyang Widi Wasa sampun ngrahayuang 
bangsa Israel punika. ? Dane Yitro kalintang 
gargita miarsa atur Dane Musa punika. 19 Dane 
Yitro raris ngandika sapuniki: “Puji Ida Sang 
Hyang Widi Wasa ane suba mebasang cening uli 
pangwisesan sang prabu muah parakaulan idane 
di Mesir. Puji Ida Sang Hyang Widi Wasa ane suba 
mebasang kaulan Idane uli tongosnyane dadi 
panjak. 1! Ane jani bapa nawang mungguing Ida 
Sang Hyang Widi Wasa luihan teken paradewane, 
sawireh unduke ene laksanayang Ida di kalane 
wong Mesire matingkah nyapa kadi aku marep 
teken wong Israele.” 12 Wusan punika Dane Yitro 
raris ngaturang aturan sane maborbor miwah 
aturan-aturan sane tiosan ring ayun Ida Sang 
Hyang Widi Wasa. Dane Harun, kairing antuk 
sawatek panglingsir bangsa Israele sami pada 
rauh. Dane sareng-sareng ngajengang surudan 
aturane punika, makadados pangubaktin danene 
ring Ida Sang Hyang Widi Wasa. 


Indik ngadegang parahakim 
(Pang. 1:9-18) 


13 Benjangne saking semeng Dane Musa 
malinggih nepasin wicara-wicara sane wenten 

ring pantaran bangsan danene. Indike punika 
ngawinang Dane Musa tan pararian saking 
semeng kantos wengi. 14 Ritatkala Dane Yitro 
nyingak saluiring paindikan sane kamargiang 
antuk Dane Musa, dane tumuli mabaos 
asapuniki: “Apa ane gaenin cening marep 

teken bangsane ene? Buina apa awanan cening 
padidian dogen ane ngraosin. Buat ngidih pitutur 
dogen, anake ngantiang dini uli semengan?” 

15 Atur Dane Musa: “Puniki patut margiang 
tiang santukan ipun sami pada rauh nakenang 
pituduh Ida Sang Hyang Widi Wasa ring tiang. 
16 Yen wenten anak sareng kalih sane madue 
wicara, ipun rauh ring tiang. Tiang raris ngwehin 
putusan, sapasira saking pantaran ipune sane 
patut. Lianan ring punika tiang taler ngwehin 
ipun pituduh, lan pidabdab Ida Sang Hyang Widi 
Wasa.” 

17 Dane Yitro tumuli ngandika: “Caran ceninge 
nyalanang wicara buka keto tusing patut. 18 Yen 
kene, cening matuyuhin dewek ceninge padidi 
muah anake ento makejang. Gegaene ene bes 
gede yan cening padidian ane ngarap. 1? Ane 
jani bapa maang cening tetimbangan, dumadak 
Ida Sang Hyang Widi Wasa ngiangin cening. 
Mula cening patut ngwakilin bangsane ene di 
ayun Ida Sang Hyang Widi Wasa, tur ngaturang 
wicarannyane di ayun Idane. 20 Cening patut 


PARARUDAN 18.21-26 316 


ngajahin ia pituduh-pituduh Ida Sang Hyang 
Widi Wasa, tur nerangang pituduhe ento teken 
ia, tur nerangang teken ia unduk laksanane 
ane patut muah kenken patutne ia malaksana. 
21 Nanging sajaba ento cening patut nyelik 
makudang-kudang anak muani, ane wicaksana 
tur ane subakti teken Ida Sang Hyang Widi 
Wasa, ane jujur muah anak ane tusing kuduan 
teken arta brana. Anake ento patut kadegang 
dadi pamimpin anak panyiuan, panyatusan, 
panyeketan muah panasaan. 22 Tunden ia dadi 
hakim saumur idup buat ngenterang bangsane 
ene. Yen ada wicara ane abot dadi ia nekedang 
teken cening, nanging yen paiegan ane ingan, 
depang ia padidi ane mragatang. Unduke ene 
lakar nginganang cening sawireh ia lakar milu 
negen tanggung jawab. 2? Yen cening nyalanang 
ane buka katitahang baan Ida Sang Hyang 
Widi Wasa ene, cening tusingja lakar kenyel 
pesan, muah sakancan anake nyidayang mulih 
maduluran keneh rena, sawireh wicarannyane 
suba pragat.” 

24 Dane Musa kalintang ledang nampi pitutur 
Dane Yitro. 22 Irika dane nyelik jadma sane 
wicaksana saking pantaran bangsa Israele, sane 
kadegang dados pamimpin buat ngenterang 
jadma panyiuan, jadma panyatusan, jadma 
panyeketan miwah panasaan. 2? Dane sareng 

sami ngamargiang tetegenan danene dados 
hakim ring bangsa Israele. Wicara-wicara 
sane abot tangkilang dane ring Dane Musa. 
Wicara-wicara sane dangan puputang dane 
ngraga. 

27 Wus punika Dane Musa raris ngaturin Dane 
Yitro budal. 


Bangsa Israel ring Gunung Sinai 


19 1 Bangsa Israele raris mamargi saking 
Rapidim. Tanggal asiki ring sasih sane 
kaping tiga, ipun rauh ring tegal melakang Sinai, 
saha mararian tur ngwangun kemah-kemahnyane 
ring bongkol Gunung Sinaine. ? (19:1) 3 Dane 
Musa tumuli munggah ka pucak gununge punika 
praya nangkil ring ayun Ida Sang Hyang Widi 
Wasa. 

Ida Sang Hyang Widi Wasa raris masabda 
ring dane saking duur gununge mangda dane 
ngwarahang ring bangsa Israel, katurunan Dane 
Yakub asapuniki: 4 “Kita suba pada nepukin 
saananing ane suba laksanayang Ulun arepa 
teken bangsa Mesire, muah unduk Ulune nuntun 
kita mai parek teken Ulun tan bina buka kedis 
garudane ngandong panakne di duur kampidne. 
5 Ane jani yen kita nyak nuut pidabdab Ulune 
tur ngamanggehang prajanjian Ulune, kita bakal 
dadi kaulan Ulune. Buina jagate ene makejang 

druen Ulune, tur kita lakar dadi kaula seselikan 
Ulune. ? Kita lakar dadi druen Ulune, buina kita 
lakar dadi pandita ane ngancangin Ulun.” 7 Irika 
Dane Musa mapamit raris tedun saking gununge. 
Dane tumuli ngesengin parapamimpin rakyate 
tur kapandikain saluiring sane kaprentahang 
antuk Ida Sang Hyang Widi Wasa ring dane. 

8 Irika bangsa Israele saur manuk matur sapuniki: 
“Titiang sareng sami jaga nglaksanayang 
pangandikan Ida Sang Hyang Widi Wasa.” Pasaur 
bangsane punika raris katurang ring Ida Sang 
Hyang Widi Wasa. 

9 Ida Sang Hyang Widi Wasa raris ngandika ring 
Dane Musa asapuniki: “Ulun lakar tuun katemu 
teken kita maduluran gulem tebel, apanga 
rakyate pada ningeh dikalane Ulun masabda 
teken kita, matemahan ngawit uli ditu ia lakar 
pada pracaya teken kita.” 10 Ida Sang Hyang Widi 
Wasa tumuli ngandika ring Dane Musa sapuniki: 
“Kemaja orahin rakyate apanga di dinane jani 
muah buin mani ia pada mresihin dewekne buat 
lakar mabakti. la patut ngumbah panganggonne. 
11 Tur di dinane buin puan apanga ia ajak 
makejang suba pada tragia. Sawireh di dinane 
ento kita ajak makejang lakar pada nepukin 
Ulun tuun di Gunung Sinai. 12 Batesinja bongkol 
gununge ento makaileh, tur rakyate makejang 
tusing dadi ngliwatin batese ento. Eda baanga ia 

menek ka gununge wiadin maekin gununge ento. 
Nyenja ngliwatin batese ento ia lakar kukum 
mati. 13 la lakar kencurin baan batu wiadin 
kapanahin, tur ia tusing dadi usud. Pidabdabe 
ene katepekang marep teken manusa wiadin 
buron. Sawatek ane ngliwat bates patut kukum 
mati, manusa wiadin buron, ia musti kamatiang. 
Yen suba somprete ento mamunyi, ditu rakyate 
patut pada menek ka gununge.” 

14 Dane Musa tumuli tedun saking gununge 
tur ngandikain kaulane mangda sedia pacang 
mabakti. Irika ipun tumuli pada ngumbah 
panganggonnyane. 15 Dane Musa tumuli 
ngandika ring ipun sapuniki: “Pada tragiang 
ragan semetone buat malih kalih rahina. Ngawit 
saking mangkin ngantos rauh malih kalih rahina, 
semeton nenten dados matemu semara.” 

16 Ring rahinane sane kaping tiga, kantun 
pasemengan pisan, raris wenten krebek miwah 
kilap tur gulem tebel ring duur gununge kadulurin 
antuk suaran sompret sane jangih, ngawinang 
bangsa Israel sami pada ngetor ring kemahipune, 
kabatek antuk ajerihipune. 1? Dane Musa tumuli 
nuntun bangsa Israel medal saking kemahnyane 
praya tangkil ring Ida Sang Hyang Widi Wasa. 
Irika ipun sareng sami pada majujuk ring bongkol 
gununge. 18 Gunung Sinaine makaukud kalikub 
antuk andus santukan Ida Sang Hyang Widi 

Wasa tumurun ring gununge punika sajeroning 
geni angarab-arab. Andusnyane malepuk sakadi 
andus sane medal saking panunjelane. Punika 
ngawinang bangsa Israel jejeh ngetor tan sipi. 
19 Suaran somprete sayan jangih, tur Dane Musa 
tumuli matur, raris kasaurin antuk Ida Sang 
Hyang Widi Wasa masrana kerug krebek. 20 Ida 
Sang Hyang Widi Wasa tumurun ring pucak 
Gunung Sinaine sarwi ngesengin Dane Musa 
mangda munggah ka pucak gununge punika. 
Dane Musa raris munggah. 21 Ida Sang Hyang 
Widi Wasa raris ngandika ring dane asapuniki: 
“Kema kita malipetan tuun. Patingetin bangsane 
ento mungguing ia tusing pesan dadi ngliwat 
bates, buat teka mai mabudi nepukin Ulun. Yen 
ada ane kanti bani ngliwat, pedas liu ane lakar 
mati. 22 Aketo masih parapanditane ane nangkilin 
Ulun. la patut nyuciang dewekne. Yening tusing 
keto ia lakarukum Ulun.” 

23 Dane Musa tumuli matur ring Ida Sang Hyang 
Widi Wasa sapuniki: “Kaula druene nenten 
jaga purun munggah santukan Palungguh IRatu 
sampun nitahang titiang, mangda nadosang 
gununge puniki genah sane suci, tur sampun 
magehin ipun makaileh.” 

24 Pangandikan Ida Sang Hyang Widi Wasa: 
“Kema kita tuun, laut ajak Harun mai. Sakewala 
parapandita muah rakyate eda pesan baanga 

ngliwat bates nyadia teka nangkilin Ulun. Yen ia 
ngliwat bates, Ulun lakar nyisipang ia.” 2 Dane 
Musa tumuli tedun maranin bangsa Israele tur 
ngrauhang pangandikan Ida Sang Hyang Widi 
Wasa ring ipun makasami. 


Dasa titah 
(Pang. 5:1-21) 


20 1 [da Sang Hyang Widi Wasa tumuli 
ngandika, sapuniki: 2 “Ulun ene Ida Sang 
Hyang Widi Wasa, Widin kitane, ane nuntun kita 
pesu uli di Mesir di tongos kitane dadi panjak. 

3 Edaja kita nyungsung sesembahan lenan 
sajabaning Ulun. 

4 Edaja kita ngae arca ane mapinda saluiring 
ane ada di langite baduur, wiadin ane ada di 
gumine beten, wiadin ane ada di yehe di beten 
gumine. ? Edaja kita sumuyud nyumbah arcane 
ento, sawireh tuah Ulun maraga Sang Hyang 
Widi Wasa, Widin kitane. Ulun tusing lila yen 
kita nyumbah sesembahan lenan. Ulun nyisipang 
anake ane geting teken Ulun muah katurunane, 
kanti teked katurunan ane kaping telu muah 
ane kaping pat. ? Nanging Ulun nyinahang sih 
pasuecan Ulune teken panyiuan katurunan anake 
ane astiti bakti teken Ulun tur satinut teken 
sapatitah Ulune. 

7 Eda pesan ngawag-awag nyambat parab 
Ulune, krana Ulun Sang Hyang Widi Wasa, 
Widin kitane lakar nyisipang sawatek anake ane 
nganistayang parab Ulune. 

8 Luihangja dina Sabate, tur suciangja dinane 
ento. ? Nem dina makelonne kita dadi ngarap 
gegaen kitane. 10 Sakewala dinane ane kaping 
pitu ento dina parerenan buat mabakti teken 
Ulun. Di dinane ento eda kita magarapan, kita 
muah pianak-pianak kitane, muah panjak kitane, 
ubuh-ubuhan kitane, wiadin anak tetekan ane 
nongos di gumin kitane. 1! Sawireh sajeroning 
nem dina, Ulun Sang Hyang Widi Wasa, 
ngadakang gumi, langit, pasih muah saisinne 
makejang, lantas mareren di dinane ane kaping 
pitu. Ento krana Ulun Sang Hyang Widi Wasa 
ngamertanin muah nyuciang dina Sabate ento. 

12 Tresna baktija kita teken bapa muah memen 
kitane, apanga dawa tuuh kitane, di gumine ane 
lakar paicayang Ulun teken kita. 

13 Edaja kita ngamatiang jlema. 

14 Edaja kita mamitra. 

15 Edaja kita mamaling. 

16 Edaja kita dadi saksi bobab marep teken anak 
len. 

17 Edaja kita ngedotang umah anak lenan, edaja 
kita ngedotang kurenan anak len, panjakne muah 

sampinne wiadin keledaene muah saluiring ane 
dadi pagelahannyane.” 


Bangsa Israele ajerih pisan 
(Pang. 5:22-33) 


18 Rikala bangsa Israel pada miragi kerug 
krebeke madedali, suaran somprete makuug, 
miwah ngeton cayan kilape miwah gununge 
sami kalikub antuk andus, ipun raris pada ngetor 
kabatek antuk jejehipune, mawinan ipun raris 
majujuk doh saking gununge punika. 1? Ipun 
tumuli matur ring Dane Musa sapuniki: “Yening 
semeton sane mabaos ring tiang, tiang nyadia 
miragiang. Nanging yening Ida Sang Hyang Widi 
Wasa sane ngandika ring tiang, tiang kalintang 
ajerih, santukan tiang jaga padem.” 

20 Dane Musa tumuli ngandika sapuniki: 
“Sampunangja ajerih, santukan Ida Sang Hyang 
Widi Wasa wantah mapikayunan mintonin 
semeton tur mangda semeton pageh astiti bakti 
ring Ida, kantos semeton nenten pacang ngardi 
dosa.” 21Nanging bangsa Israel taler tan purun 
nganampekang. Wantah Dane Musa sane rauh 
nganampekin megane sane peteng dedet punika, 
sane makadados linggih Ida Sang Hyang Widi 
Wasa. 

Pidabdab indik pamorboran aturan 


22 ida Sang Hyang Widi Wasa mrentahang 
Dane Musa mangda ngandika ring bangsa 
Israele sapuniki: “Kita ajak makejang suba 
pada nepukin Ulun, Ida Sang Hyang Widi Wasa 
masabda teken kita uli di suarga. 23 Edaja kita 
ngae arca malakar aji perak wiadin mas ane 
dadiang kita sesembahan. Kita tusing dadi 
nyumbah ento, sawireh ane patut sumbah 
kita tuah Ulun. 2? Gaenang Ulun pamorboran 
aturan aji tanah. Ditu aturangja biri-biri muah 
sampin kitane makadadi aturan maborbor muah 
aturan pasawitran. Ulun lakar tumurun tur 
ngamertanin kita sig asing-asing tongos ane suba 
pastiang Ulun teken kita makadadi tongos kitane 
ngaturang bakti teken Ulun. 25 Yen kita ngaenang 
Ulun pamorboran aturan aji batu, eda aji batu 
ane tampak kandik, sawireh yen kita nganggon 
kandik buat ngandik batune ento, pamorboran 
aturane ento tusing patut buin kagunayang di 
ayun Ulune. 28 Buina eda kita ngaenang Ulun 
pamorboran aturan ane tegeh, ane kanti menek 
nganggo jan, apanga eda awak kitane ane tusing 
pantes ngenah tepukina baan anake.” 

Indik panjak 
(Pang. 15:12-18) 


2 1 1 “Ajahinja bangsa Israele pidabdabe ene: 
2 Yen meli panjak bangsa Ibrani ia lakar 

mamanjak sig kitane nem tiban makelonne. Di 
taune ane kaping pitu ia patut kabebasang tur 
tusing perlu buin mayah apa-apa. ? Yening ia 
tonden makurenan dugase nyumunin mamanjak 
sig kitane, dimakaadne ia tusing dadi ngajak 
somah. Sakewala yen ia suba masomah, dugase 
ia nyumunin mamanjak sig kitane, dimakaadne 
baang ia ngajak kurenane. “ Sakewala yening 
pamekelne maang ia somah, tur somahne 
ento laut nglekadang pianak luh wiadin muani, 
dimakaadne ia padidi ane dadi makaad, tusing 
dadi ngajak somah muah pianakne, sawireh 
somah wiadin pianakne ento dadi gelah 
pamekelne. ? Nanging yening ia ngorahang 
mungguing ia tresna teken pianakne, teken 
somah muah pamekelne, tur ia tusing nyak 
kabebasang, ? ditu pamekelne patut ngajak ia 
ka tongos pangubaktine. Ditu ia kaselelegang 
di jelanan wiadin di jejeneng jelanan tongos 
pangubaktine, tur katindikin baan pamekelne. Uli 
sekat ento ia dadi panjak aidupan. 

7Yen ada anak Ibrani ngadep pianakne luh 
buat dadi panjak, anake luh ento tusing dadi 

bebas uli pamekelne sasubane nem taun, buka 
panjakne muani. 8 Yen anake luh ento adepa 

sig anake muani ane makeneh nganggon ia 
kurenan, nanging sasubane keto pamekelne laut 
tusing demen teken ia, ia patut kaulihang sig 
wong tuannyane, tur pipis pamekelne kaulihang. 
Pamekelne tusing dadi ngadep anake luh ento 
teken anak bangsa lenan, sawireh yening keto 
dadinne ia suba nyalanang paundukan ane 
tusing adil marep teken anake eluh ento. ? Yening 
ada anak meli anak luh buat kapakurenang 
teken pianakne muani, anake eluh ento patut 
kangkenin pianak baan pamekelne. 10 Yen ada 
anak muani nyuang kurenan cerikan, ia patut 
miara kurenane ane kelihan, nanggung pangan 
kinum muah panganggo, aketo masih paundukan 
ane len-lenan patuh buka ane suba-suba. 1! Yen 
ia tusing nyak nglaksanayang tetegenane ento 
teken kurenane ane kelihan, kurenane ento patut 
kabebasang tur ia tusing buat nebus dewekne.” 


Pidabdab marep ring laksana sane kasar 


12 “Nyenja nglempag jlema kanti mati, anake 
ento patut kukum mati. 13 Nanging yening 
ia tusing nyelapang nglempag muah tusing 
makeneh ngamatiang, ia dadi malaib ngluputang 
dewekne ka tongose ane lakar patujuhang Ulun. 
Ditu ia lakar rahayu. 14 Sakewala yen ulihan 


PARARUDAN 21.15-22 327 


gedeg laut ia ngamatiang, ia patut kadanda pati, 
yadiastu ia malaib ka pamorboran aturane buat 
ngluputang dewekne. 

15 Nyenja nglempag meme muah bapanne, 
anake ento patut kukum mati. 

16 Nyenja mamaling jlema, yadian lakar adepa 
wiadin anggona panjak ia patut kukum mati. 

17 Nyenja nemah bapa wiadin memenne, anake 
ento patut kukum mati. 

18 Yen ada anak muani magerengan, laut ane 
adiri nyagur timpalne wiadin ngebug aji batu, 
nanging tusing kanti mati, anake ane nyagur ento 
tusing wenang kukum. Sakewala yen ane jagura 
ento mataanan kanti tusing nyidaang bangun 
uli pasareane, 19 nanging sasubane ia nyidaang 
bangun tur dadi baana bangun aji matungked, 
anake ane nyagur ento patut mayah sakancan 
prabea ane pesuanga samakelonne ia tusing 
nyidayang bangun muah prabea samakelonne ia 
tusing nyidaang magarapan. 

20 Yen ada anak nglempag panjakne muani 
wiadin luh aji tungked kanti mati prajani, anake 
ento patut kukum. 2! Sakewala yen panjakne 
ento enu idup buin awai wiadin dua wai, anake 
ento tusing wenang kukum. Sawireh panjakne 
ane mati ento suba makadadi ukuman buat ia. 

22 Yen ada anak maiegan, lantas ane adiri 
nyaplag anak luh beling kanti anak luh ento 

kruron, sakewala tusing kanti mabaya mati, 
anake ane nyaplag ento patut mayah denda, 
manut teken panagih kurenan anake beling ento, 
ane kadungin baan hakime. 28 Sakewala yen 
anake luh ento kena baya pati ukumane ento 
angkihan patut kabayah baan angkihan, 24 mata 
bayah aji mata, gigi bayah aji gigi, lima bayah aji 
lima, muah batis bayah aji batis, 22 kebus bayah 
aji kebus, tatu bayah aji tatu, beseh bayah aji 
beseh. 

26 Yen ada anak manteg matan panjakne 
muani wiadin luh kanti buta, anake ento patut 
mebasang panjakne ento makadadi panebus 
matannyane. 27 Yen anake manteg panjakne eluh 
wiadin muani kanti kecag giginne, pamekelne 
patut mebasang panjakne ento makadadi 
panebus giginnyane.” 


Tanggung jawab sang madue ingon-ingon 


28 “Yen ada sampi jagiran nyenggot anak kanti 
mati, sampine ento wenang kencurin aji batu 
kanti mati. Benne tusing dadi daar, sakewala 
anake ane ngelahang tusing kena ukuman. 

29 Yen sampi jagirane ento suba saisai nyenggot 
anak, buina ane ngelahang suba masih maan 
paplungguhan nanging ia nglemenah teken 
sampinne, kanti buin nyenggot, sampine ento 
patut kencurin aji batu kanti mati muah ane 

ngelahang masih patut kukum mati. 3? Nanging 
yening anak ane ngelahang sampine nyak mayah 
denda makadadi silur uripne, ia patut mayah 
denda amun ane katepekang teken ia. 21 Yen ada 
sampi jagiran ngamatiang anak cenik luh wiadin 
muani, ukumane patuh cara ibusan. 3? Yen ada 
sampi jagiran ngamatiang panjak luh, wiadin 
muani, anake ane ngelahang sampine ento patut 
mayah telung dasa keteng pipis perak teken 
anake ane dadi pamekel panjakne ane mati ento, 
tur sampinne ento kencur aji batu kanti mati. 

33 Yen ada anak nyemak tutup bangbang, wiadin 
ia ngae bangbang, laut tuara tekepina, lantas 
ada sampi jagiran wiadin keledae maclempung 
ditu, 3 anake ane ngae bangbange ento patut 
masilihin teken anake ane ngelahang ubuhane 
ento, nanging ia dadi nyuang bangken ubuhane 
ane maclempung tur mati ento. 3? Yen ada anak 
ngelah sampi jagiran ngamatiang sampi jagiran 
anak lenan, anake ane ngelahang makadadua 
patut ngadep sampine ane enu idup ento, tur 
pamelinne kadum dadi dadua. 3? Sakewala yen 
sampine ento suba tawanga demen mapalu, tur 
ane ngelahang tusing nyak negul sampinne di 
badane, ia patut masilihin aji sampi jagiran ane 
enu idup, tur ia dadi nyuang bangken sampine 
ane suba mati ento.” 

Pidabdab indik masilihin 


22 1 “Yen ada anak mamaling sampi wiadin 
kambing laut tampaha wiadin adepa, sang 
mamaling wenang masilihin sampine aukud aji 
sampi lelima, muah biri-birine aukud aji biri-biri 
patpat. ? la patut masilihin saluiring ane palinga. 
Yen ane mamaling ento tiwas nektek, ia patut 
kadep dadi panjak buat masilihin barange ane 
palinga ento. Yening ane palinga ento sampi, 
keledae muah biri-biri, kadapetang enu idup di 
jumah malinge, sang mamaling patut masilihin 
ubuhane aukud aji ubuhan dadua. 

Yen ada maling katangehan petengne di umah 
anake laut matianga, sang ngamatiang tusing 
kadanin pelih. Sakewala yen katuju lemah, sang 
ngamatiang kadanin pelih. 3 (22:2) 4(22:2) 

5 Yen ada anak ngangonang ubuh-ubuhane 
di tegale, wiadin di abian anggure, tur 
ubuh-ubuhane depina malebang, laut ngamah 
tetaneman anak lenan, sang ane ngelahang 
ubuh-ubuhane ento wenang matempuhin aji 
pamupon tegal wiadin pamupon abian anggurne 
padidi. 

6 Yen ada anak matunjelan di tegalne padidi, 
yen apine ento nglahlah tegal anak lenan, tur 
muunang gandum anake ento, ane mara mentik 

wiadin ane suba maanyi, anake ane matetunjelan 
ento patut masilihin. 

7 Yen ada anak makingsan pipis wiadin barang 
ane maji teken anak lenan laut pakingsane 
ento ilang uli jumahne, yan malinge ento 
bakatanga, malinge ento patut ngulihang tikel 
ping pindo. 3 Sakewala yen malinge ento tusing 
bakatanga sang kakingsanin patut kajak ka 
tongos mabaktine, tur ditu ia patut masumpah 
mungguing ia tusing mamaling pakingsane ento. 

9 Sawatek prakara ane uli krana pagelahan, 
minakadinne: sampi, keledae, biri-biri, 
panganggo wiadin barang-barang ane lenan, 
ane ilang, tur kabakatang muah kangkenin baan 
anake ajaka dadua, anake makadadua ento 
patut kajak ka tongos pangubaktine. Nyenja 
ane kasinahang pelih baan Ida Sang Hyang Widi 
Wasa, ia patut mayah tikel ping pindo teken 
timpalne ento. 

10 Yen ada anak ngadas keledae, sampi, biri-biri 
wiadin ubuh-ubuhan lenan teken timpalne laut 
ubuh-ubuhane ento mati wiadin matatu wiadin 
kena kajarah baan musuh, nanging tusing ada 
nepukin, 1! anake ento patut tangkil ka tongos 
pangubaktine laut masumpah mungguing ia 
tusing mamaling gelah timpalne ento. Yening 
ubuhane ento mula tusing palinga teken anake 
ane ngadas, anake ane ngelahang tusing patut 

nagih pasilih muah ane ngadas tusing perlu 
masilihin. 12 Sakewala yen ubuhane ento saja 
tuah paling anak, sang ngadas patut masilihin 
teken ane ngelahang. 13 Sakewala yen ubuhane 
ento matianga teken buron galak, sang ngadas 
patut ngedengang sisan ubuhane ento teken 
ane ngelahang makadadi bukti. Yen suba keto 
ia tusing buat buin masilihin ubuhane ane mati 
ento. 

14 Yen ada anak nyilih ubuhan teken timpalne, 
laut ubuhane ento mati wiadin matatu, tur 
ane ngelahang tusing tau dugase ubuhane 
ento kasengkalan, sang nyilih patut masilihin. 
15 Sakewala yen ada ane ngelahang dugas 
ubuhane ento sengkala, sang nyilih tusing perlu 
masilihin. Yen ubuhane ento sewana, panyewane 
ento makadadi pasilihne.” 


Pidabdab indik tata susila miwah pangubakti 


16 “Yen ada anak muani mlegandang anak luh 
ane daa ane tonden magegelan, anake muani 
ento patut mayah basan pupur tur nyuang anake 
eluh ento. 1? Nanging yen bapan anake eluh ento 
tusing lila pianakne kajuang, anake muani ento 
patut mayah basan pupur teken bapan anake 
eluh ento, amun pangajin basan pupur anake ane 
enu bajang genten. 


PARARUDAN 22.18-27 333 


18 Sawatek anake eluh ane demen ngiwa patut 
kamatiang. 

19 Sawatek anake muani ane masanggama 
ngajak buron patut kamatiang. 

20 Sawatek anake ane maturan teken widi-widi 
ane lenan teken Ulun Sang Hyang Widi Wasa, ia 
patut kukum mati. 

21 Edaja ngala-ala wiadin nyangsarain wong 
sunantara. Ingetangja ane malu kita masih 
dadi wong sunantara di Mesir. 22 Edaja kita 
ngala-ala anak balu wiadin anak ubuh. 22 Yen 
kita malaksana buka keto, Ulun Sang Hyang Widi 
Wasa lakar ngisinin pinunasne dikalane ia nunas 
ica teken Ulun. 24 Ulun lakar duka tur ngamatiang 
kita di pasiatan apanga somah kitane dadi anak 
balu tur pianak kitane dadi anak ubuh. 

25 Yen kita masilihang pipis di pantaran kaulan 
Ulune ane tiwas, eda kita nagihin buka anake ane 
mutranang pipis. 2? Yen kita nyuang bajun anak 
makadadi gegaden, kita patut nguliang bajune 
ento satonden surup suryane diawaine ento. 

27 Sawireh ia ngelah tuah baju ento dogen ane 
anggona ngangkebin awakne buat ngilangang 
dinginne. Apa lakar anggona saput dikalane ia 
pules? Yen ia nunas ica teken Ulun, Ulun lakar 
ngisinin pinunasne, sawireh Ulun ene asih sueca. 

28 Edaja kita ngucap ala teken Ida Sang Hyang 
Widi Wasa tur kita nemah pamimpin bangsan 
kitane. 

29 Aturangja apahan uli pamupon gandum, 
anggur muah lengis saitun kitane di masane 
ane suba kapastiang. Sawatek pianak kitane 
muani ane paling keliha, aturangja teken Ulun. 
30 Aturangja sawatek ubuh-ubuhan ane lekad 
paling maluna, minakadinne: sampi, kambing, 
muah biri-birine. Ubuhane muani ane lekad 
paling maluna ento, depang ia ngajak inanne 
pitung dina makelonne. Sasubane keto di dinane 
ane kaping kutus, aturangja ubuhane ento teken 
Ulun. 

31 Kita ene kaulan Ulune, ento krana tusing dadi 
naar sakancan ben buron ane sarap buron galak, 
nanging depang sisanne ento baang cicing.” 


Kadilan miwah kajujuran 


1 “Eda kema mai ngaba raos ane 

23 bobab, tur eda nulungin anak ane pelih 
malantaran aji kasaksian ane bobab. ? Edaja milu 
teken anake ane ajaka liu ane demen malaksana 
dura cara wiadin ane demen ngadu ada. ? Eda 
milon teken anak tiwas yen ia sedek maprakara. 

4 Yen katuju kita nepukin sampi wiadin keledaen 
musuh kitane ngeleb ngulah laku, enggalang 
ulihang ubuhane ento teken ane ngelahang. 

> Yen keledaen musuh kitane labuh ulihan 
mapondongan baat patut kita nulungin ngelesin 
pondongane tur mangunang keledaene ento. 
Eda kita jeg ngelen ulat majalan. 

6 Eda tusing adil nepasin prakaran anak tiwas 
yen ia ngaturang undukne di pangadilan. ' Eda 
nalih anak aji dedalihan ane palsu, buina eda 
ngukum mati anak ane tan padosa, sawireh Ulun 
lakar nemah sawatek anake ane nglaksanayang 
kajaatan ane buka keto. 3 Eda nampi pipis 
panombok, sawireh pipis panombok ento 
ngranayang anake buta marep teken paundukan 
ane patut, tur ngranayang pocol anake ane tusing 
ngelah pelih. 

9 Eda ngala-ala wong sunantara sawireh kita 
suba nawang rasanne dadi wong sunantara, 
dugase kita dadi wong sunantara di Mesir.” 


Indik taun miwah rahina sane kaping pitu 


10 “Nem tiban makelonne kita dadi nanemin 
tanah kitane muah ngalap pamupunne. 
11 Sakewala di taune ane kaping pitu, depang 
tanah kitane ento nengan. Sajeroning ataun 
ento, eda pesan kita ngalap sawatek ane tumbuh 
iba-ibana ditu. Depang anake ane tiwas-tiwas 
ngalap saluiring ane tumbuh ditu, tur sisanne 
buat buron alase. Keto masih buat pabianan 

anggur muah abian saitun kitane, laksanayang 
patuh buka keto. 

12 Nem dina makelonne magaeja kita ngarap 
saluiring geginan kitane. Sakewala di dinane 
ane kaping pitu, eda kita magarapan, apanga 
panjak-panjak kitane muah wong sunantara ane 
maburuh teken kita, muah ubuh-ubuhan kitane 
pada maan mareren. 

13 Saluiring ane suba sabdayang Ulun teken kita 
ento patut incepang. Eda pesan mabakti teken 
dewa-dewa lenan, tur eda pesan kita nyambat 
adanne.” 


Rerainan utama sane tetiga 
(Par. 34:18-26, Pang. 16:1-17) 


14 “Sabilang atiban pang telu kita patut 
marerainan buat ngluihang Ulun. 12 Di bulan 
Abibe kita patut Marerainan Roti Tan Paragi, 
manut sopa cara ane suba prentahang Ulun 
teken kita sawireh di bulane ento kita makaad uli 
Mesir. Dikalane ento pitung dina makelonne kita 
tusing dadi naar roti ane misi ragi. Sabilang kita 
mabakti, kita patut ngaba aturan. 

16 Dikalan kitane manyi, kita patut ngadakang 
Rerainan Unduh-unduh. Dikalan kitane ngalap 
pamupon anggur muah woh-wohan ane lenan, 
kita patut ngadakang Rerainan Pondok Daun. 

17 Ngatiban sabilang rerainane ane tetelu ento 

kadakang, sawatek anake ane muani uli pantaran 
kitane patut teka mabakti teken Ulun, Sang 
Hyang Widi Wasa, Widin kitane. 

18 Eda kita maturan roti ane misi ragi dikalan 
kitane maturan wewalungan teken Ulun. Buina 
muluk wewalungan ane katurang teken Ulun 
sajeroning rerainane ento tusing dadi inepang 
kanti mani semengane. 

19 Ngatiban kita patut ngaturang pamupon 
gandume ane pangawit ka perhyangan Ida Sang 
Hyang Widi Wasa, Widin kitane. Eda kita nglablab 
pianak kambing wiadin biri-biri aji yeh nyonyon 
inanne.” 


Indik janji miwah prentah 


20 “Ulun lakar ngutus malaekat Ulune ngamaluin 
kita buat nyayubin kita di jalan muah nuntun kita 
ka tongos ane suba sediang Ulun. 2! Padingehang 
tur tuutangja prentahne. Eda kita nglawan ia, 
sawireh Ulun ane ngutus ia. Ia tusing lakar 
ngampurayang anake ane masolah buka keto. 

22 Yening kita tinut teken ia, tur nglaksanayang 
saluiring ane prentahang Ulun, Ulun lakar 
merangin sawatek musuh kitane. 28 Malaekat 
Ulune lakar majalan di arepan kitane tur nuntun 
kita ka gumin bangsa Amorine, bangsa Het, 
bangsa Peris, bangsa Kanaan, bangsa Hewi 
muah bangsa Yebus. Ulun lakar nyirnayang 

bangsa-bangsane ento makejang. ** Eda kita 
sumuyud nyumbah dewa-dewan bangsane ento 
tur eda nuutin caranne mabakti. Kita patut 
nyirnayang saluiring arca sesembahannyane 
muah nguug sawatek palinggih tongosne 
mabakti. 25 Yen kita pageh mabakti teken Ulun, 
Ida Sang Hyang Widi Wasa, Widin kitane, Ulun 
lakar ngamertanin kita aji pangan kinum tur 
ngaadang saananing panyakit kitane. 2? Ditu di 
gumin kitane tusing lakar ada anak eluh ane 
nglabuhang wiadin bekung. Ulun lakar nawanang 
tuuh kitane. 

27 Ulun lakar ngranayang sawatek bangsa 
ane maperang nglawan kita takut teken Ulun. 
Buina Ulun lakar ngranayang bingung anake ane 
merangin kita, tur sawatek musuh kitane lakar 
pada jerih tur malaib. 28 Ulun lakar ngranayang 
apanga musuh kitane pada mabrasutan, buina 
Ulun lakar ngulah bangsa Hewi, bangsa Kanaan 
muah bangsa Hete uli di arepan kitane apanga 
kita nyidayang mangseh ngarepang. 22 Ulun 
lakar ngaadang ia, sakewala tusing acepokan 
sajeroning atiban. Sawireh yen sajeroning atiban 
ia kaadang Ulun acepokan, tanahe lakar dadi usak 
tur buron-burone galak ngrubeda. 3? Ento krana 
Ulun lakar ngaadang ia sakabedik, kanti cukup 
liun kitane buat nguasain gumine ento. °t Ulun 
lakar nglinggahang bates gumin kitane uli Teluk 

Akaba kanti teked ka Tukad Eprate, muah uli di 
Pasih Tengah kanti nganteg ka tegal melakange. 
Ulun lakar nyerahang bangsa-bangsane ento 
teken kita tur kita lakar ngalahang ia dikalane 
kita maperang nglawan ia. ** Eda pesan kita 
ngae prajanjian ngajak bangsa-bangsane ento 
wiadin ngajak dewa-dewannyane. 33 Eda ia 
baanga nongos di gumin kitane. Yening baang 
kita ia nongos ditu, ia lakar ngranayang kita 
madosa teken Ulun. Yening kita nyumbah 
dewa-dewannyane, kita lakar kena jeet sang 


La d i 


pati. 


Prajanjiane kasahang 


24 1 Ida Sang Hyang Widi Wasa raris ngandika 
ring Dane Musa asapuniki: “Maija menek 
ka gununge. Kita muah Harun, Nadab muah 
Abihu aketo masih parapamimpin bangsa Israele 
ane pitung dasa. Tur enu ejoh uli dini kita patut 
suba nyumbah. 2 Nanging kita dogen ane mai 
maekin Ulun. Ane lenan tusing kalugra. Apa buin 
rakyate makejang, ia tusing kalugra menek ka 
gununge.” 

3 Dane Musa tumuli kesah raris ngandikain 
bangsa Israele indik pituduh Ida Sang Hyang 
Widi Wasa miwah pidabdab Idane sami. Irika 
bangsa Israel masaur manuk kadi asapuniki: 
“Tiang sareng sami jaga nampa nyuun saananing 


PARARUDAN 24.4-8 340 


pangandikan Ida Sang Hyang Widi Wasa 

sane karauhang ring tiang.” “Dane Musa 

raris nyuratang saananing pituduh-pituduh 

Ida Sang Hyang Widi Wasa. Benjangne 

kantun pasemengan pisan dane ngwangun 
pamorboran aturan ring bongkol gununge 
antuk batu roras bungkul manut cacakan suku 
bangsa Israele. ? Wusan punika dane raris 
ngutus makudang-kudang truna-truna, tur 
truna-trunane punika ngaturang aturan sane 
maborbor ka ayun Ida Sang Hyang Widi Wasa, 
saha nampah makudang-kudang banteng 
makadados aturan karahayuan. ? Dane Musa 
tumuli ngambil getih bantenge punika raris 
kawadahin makudang-kudang jembung, tur 
sisanne kabriokang ring pamorboran aturane. 
7 Dane raris ngambil cakepan prajanjian sane 
madaging pituduh-pituduh Ida Sang Hyang Widi 
Wasa raris kawacen antuk suara jangih ring 
arepan rakyat Israele. Irika ipun pada masaur 
sapuniki: “Tiang jaga sairing ring Ida Sang Hyang 
Widi Wasa tur pacang nglaksanayang sakancan 
pituduh Idane.” 

#Wusan punika Dane Musa raris ngambil getih 
sane ring jembung-jembunge tur kaketisang ring 
rakyate kadulurin antuk pangandika sapuniki: 
“Getihe punika makadados meterai prajanjian 
sane kadegang antuk Ida Sang Hyang Widi 

Wasa ngajak semeton, ritatkala Ida maicayang 
pituduh-pituduhe punika.” 

9 Dane Musa, Harun, Nadab, Abihu miwah 
parapamimpin bangsa Israele sane pitung dasa 
punika tumuli munggah ka gununge. 10 Tur irika 
dane sareng sami ngeton Widin Israel. Aled 
cokor Idane pakantenanipun sakadi lante soca 
nilam sane biru sakadi langite. 11 Ida Sang Hyang 
Widi Wasa nenten nyedayang parapamimpin 
Israele punika yadiastu dane sareng sami 
sampun ngeton Ida Sang Hyang Widi Wasa. 
Sawusan punika dane sareng sami raris pada 
mangan-nginum. 


Dane Musa ring Gunung Sinai 


12 ida Sang Hyang Widi Wasa raris ngandika 
ring Dane Musa sapuniki: “Maija menek parek 
teken Ulun di duur gununge mumpung kita ada 
dini. Ulun lakar mapaica papan batu dadua ane 
tulisin Ulun pidabdab-pidabdab Ulune makadadi 
paurukan buat bangsa Israele.” 13 Dane Musa 
miwah Yosua parekan danene tumuli makinkin 
tur Dane Musa raris munggah ka gununge sane 
suci punika. 14 Dane Musa tumuli ngandika 
ring parapamimpin bangsa Israele sapuniki: 
“Jantosang tiang ring pakemahane puniki 
ngantos tiang mawali malih mriki. Dane Harun 
miwah Hur jaga sareng-sareng ring semeton iriki. 

Yening wenten anak sane madue wicara, ipun 
mangda rauh tangkil ring sang kalih buat nunas 
tetepasan.” 

15 Dane Musa tumuli mamargi ka Gunung Sinai, 
raris pucak gununge kalikub antuk mega. 18 Caya 
galang saking Ida Sang Hyang Widi Wasa tumurun 
ring pucak gununge punika. Manut pamanggih 
bangsa Israele caya terang punika sakadi geni 
sane ngendih ring muncuk gununge. Nem rahina 
muncuk gununge punika katutupin mega. Ring 
rahina sane kaping pitu Ida Sang Hyang Widi 
Wasa raris ngesengin Dane Musa saking tengah 
megane. 17 (24:16) 18 Dane Musa raris munggah 
ka gununge tur ngranjing ring megane. Irika dane 
jenek petang dasa rahina suenipun. 


Aturan buat ngwangun Kemah Suci 
(Par. 35:4-9) 


1 Ida Sang Hyang Widi Wasa raris ngandika 
25 ring Dane Musa sapuniki: 2 “Orahinja 
bangsa Israele, apanga ia pada maturan 
teken Ulun. Tampija sakancan aturannyane 
suang-suang ane aturanga saking suka lila. 
3 Aturane ento marupa mas, perak muah temaga. 
4 Kain lenen alus, kain wol biru, tangi muah 
barak, kain ane malakar aji bulun kambing. 
3 Kulit biri-biri ane mawarna barak, kulit alus, 
kayu akasia, * lengis anggon ngisinin lampu, 

wewangen anggon lengis upacara, muah menyan 
kastanggi, ' sarwa sesocan anggon mayasin 
busanan Pandita Agunge muah baju epode. 

8 Orahin bangsa Israele apanga ia ngae Kemah 
Suci buat Ulun, apanga Ulun tansah ada di 
pantaran bangsane ento. ? Kemah Suci muah 
sakancan prabotnyane apanga gaena anut teken 
rencana ane lakar edengang Ulun teken kita.” 


Peti Prajanjian 
(Par. 37:1-9) 


10 “Ngaeja peti aji kayu akasia abesik, dawane 
110 sentimeter, lumbangne 66 sentimeter, 
tegehne masih 66 sentimeter. 1t Lapisin petine 
ento uli sisi muah uli tengah aji mas tulen. Di 
bibih petine, paek baduurne gaenang sibeh 
mas tulen makaileh. 12 Gaenang petine ento 
gelang mas patpat lakar anggon pangisiane, tur 
pasang gelange ento di samping batis petine 
ane patpat ento bilang samping. 1° Gaenang 
sanan kayu akasia tur kaput aji mas. 14 Sanan 
panegenane ento celepang di gelange ane di 
samping batis petine. 15 Kayu panegenane ento 
tusing pesan dadi kelesang uli gelange ento. 

16 Sasubane keto, papan batune ane dadua, ane 
misi pituduh-pituduh ane lakar serahang Ulun, 
ento pejang di tengah petine ento. 

17 Gaenang petine ento tekep aji mas tulen, 
dawanne 110 sentimeter, lumbangne 66 
sentimeter. 18 Buina gaenang pepindan anak 
makampid ane malakar aji mas matoktok dadua, 
19 tur jujukang di tanggu-tanggun tekep petine. 
Melahang ngae pepindane ento, apanga ia dadi 
abesik teken tekep petine ento. 20 Pepindane 
ane makampid ento apanga marep-arepan tur 
kampidne apanga nekepin petine. 21 Pejang 
papan batune ane dadua ento di tengah petine, 
tur pasang tekepne ento duur petine. 22 Ditu 
Ulun lakar matemu ajak kita tur uli di duur tekep 
petine di selagan pepindane ane makampid ento, 
Ulun lakar maicayang pidabdab-pidabdab Ulune 
teken bangsa Israele.” 


Meja genah roti sane katurang ring 
Ida Sang Hyang Widi Wasa 


(Par. 37:10-16) 


23 “Buina kita apanga ngae meja abesik aji kayu 
akasia. Dawanne 88 sentimeter, lumbangne 44 
sentimeter, tur tegehne 66 sentimeter. 24 Lapisin 
mejane ento aji mas tulen, tur sibehin makaileh 
aji mas tulen. 25 Gaenang mejane ento tepi ane 
lombengne 7,5 sentimeter, tur tepinne ento 
sibehin masih aji mas. 28 Gaenang mejane ento 
gelang patpat ane malakar aji mas, lakar anggon 
tongos panegenannyane tur pasang gelange ento 

di bucu-bucun mejane makapatpat di samping 
batisne. 2' Gelang-gelang tongos nyelepang 
sanan panegenane apanga kapasang paek sig 
tepinnyane. 28 Sanan panegenane malakar 

aji kayu akasia tur malapis mas. 29 Gaenang 
piring-piring, cangkir, caratan-caratan muah 
jembung ane dadi anggon ngaturang yeh anggur. 
Makejang ento patut malakar aji mas tulen. 

30 Mejane ento pejang di arepan Peti Prajanjiane, 
tur duur mejane ento apang tetep ada roti suci 
ane katurang teken Ulun.” 


Indik lampu 
(Par. 37:17-24) 


31 “Ngaeja tongos lampu aji mas tulen. Batis 
muah tungguane apang malakar aji mas 
matoktok. Ukiran pepayasannyane marupa 
bunga, pusuh muah bunganne apanga dadi 
abesik teken batis muah tungguane. 3? Tungguan 
lampune ento apanga kisinin carang nemnem, 
tetelu di sisi kebot, tetelu di sisi kenawan. 

33 Carange makanemnem ento suang-suang 
apanga misi ukiran bungan badam telung katih 
katut pusuh muah bunganne. 3? Tungguan tongos 
lampune apanga misi ukiran bungan badam 
petang katih katut pusuh muah bunganne. 

35 Di batan asing-asing carange ane tetelu ento 
apanga misi pusuh akatih. 38 Pusuh bungane, 

carange muah tungguan lampune apanga dadi 
abesik malakar aji mas tulen ane matoktok. 

37 Isinin tongos lampune lampu pepitu. Lampune 
ento pasang marep menek apanga ia masunaran 
karep. 33 Gae masih sepit muah talam aji mas 
tulen. 3? Mase ane anggon lampu muah prabotne 
makejang ento liunne pasasur kilogram. 

40 Ingetang pesan apanga tongos lampune ento 
kagae manut teken conto ane suba edengang 
Ulun teken kita di muncuk gununge.” 


Indik Kemah Suci 
(Par. 36:8-38) 


1 “Di bagian tengah Kemah Sucine, kemah 
26 tongos Ulune rauh apanga kagae aji 
tenda dasa bidang ane malakar aji benang 
lenen alus, benang wol biru, tangi muah barak. 
Tendane ento isinin sesulaman rerupan manusa 
makampid. ? Tendane ento makejang apang 
patuh dawa muah lumbangne. Dawanne 12 
meter, lumbangne duang meter. ? Tenda-tendane 
ento sambung sabilang lelima jait dadiang abesik. 
4 Gaenangja pangantungan malakar aji kain 
biru di tepin tendane makadadua. ? Di tepinne 
ane abesik gaenang pangantungan seket, tur di 
tepinne ane buin abesik masih seket, apanga ia 
pada mapasangan. ? Gaenang sangket-sangket 
panegulan seket, ane malakar aji mas, anggon 

ngatepang tendane duang rangkep ento dadi 
abesik. 

7 Suba keto gaenang tenda solas bidang malakar 
aji bulun kambing anggon ngraabin Kemah 
Sucine. 8 Tendane ene masih apanga asah. 
Lumbangne duang meter, lantangne telulas 
meter. ? Ane lelima jait-jait dadiang abesik, 
keto masih ane buin nemnem jait sambung 
dadiang abesik. Sakewala sambungane ane 
kaping nem ento tagelang dadi dadua tur ento 
anggon ngraabin di arep kemahe. 1° Gaenang 
masih tendane ene pangantungan seket sig 
tendane ane abesik, muah seket sig tendane ane 
lenan. 1! Gaenang masih sangket panegulan aji 
prunggu seket besik tur augang sangkete ento 
di gelang-gelangne anggon nyambung tendane 
ento apanga dadi abesik buat ngraabin kemahe 
atenga. 12 Atenga uli lebih tendane ento anggon 
ngangkebin bagian durin kemahe. 13 Kaine ane 
lebih tengah meter ane nglajur kalantang ento 
depang nglenteng nekepin bibih kemahe. 

14 Buina gaenang kemahe ento raab buin dadua, 
ane abesik aji kulit biri-biri muani ane mawarna 
barak, tur ane besikan aji kulit alus anggon 
angkeb di sisinne. 

15 Gaenang Kemah Sucine ento tulang ane 
jegjeg aji kayu akasia. 18 Sabilang sakanne 
madawa petang meter tur malumbang 66 

sentimeter. 17 Saka-sakane ento apanga kisinin 
lait, apang aluh baan ngakitang. T8 Sisi kelod 
kemahe gaenang saka duang dasa katih. 

19 Gaenang sendi aji perak petang dasa liunne. 
Sakane abesik isinin sendi dadua anggon ngisiang 
kaitne ento. 2? Mula kajan kemahe ento gaenang 
masih adegan duang dasa, *! tur sendi aji perak 
petang dasa, adegan abesik isinin sendi dadua. 
22 Mula kauhne, dadinne di durin kemahe ento, 
gaenang adegan nemnem. 2 Tur di bucu-bucun 
kemahe ento isinin adegan dadua. 24 Adegan ane 
dadua di sabilang bucu ento akitang beten muah 
duurne, kanti adegan ane dadua ento dadi bucu 
dadua. 25 Dadinne ada adegan akutus, sendinne 
aji perak nembelas. Adegane ane abesik masendi 
dadua. 

26 Gaenang sunduk limolas aji kayu akasia, 
lelima anggon ngakitang adegan ane di dinding 
kemahe ane asibak, ?” ane lelima anggon 
ngakitang adegan-adegan Kemah Sucine sisi 
kauhne, nah ento ane paek durinne. 28 Sundukne 
ane sitengah pasang di petengahan adegane, 
nglajur uli tanggun kemahe. 29 Tulang-tulang 
kemah muah sunduke apanga makejang makaput 
aji mas, tur gelang-gelang pangisian sunduke 
ento masih apanga aji mas. 3? Sasubane keto 
mara jujukang Kemah Sucine ento manut teken 

rencana ane suba edengang Ulun teken kita di 
duur gununge. 

31 Gaenang korden ane malakar aji benang 
lenen alus, benang wol mawarna biru, tangi 
muah barak. Kordene ento isinin sesulaman 
marupa jlema makampid. 3? Gantungang 
kordene ento di adegan kayu akasiane patpat ane 
makaput aji mas. Adegan-adegane ento sendinin 
baan sendi perak patpat, tur isinin sangket 
pangantungan aji mas. 33 Gantungang kordene 
ento di sangket pangantungane ento. Suba keto 
pejang Peti Prajanjiane ane misi papan batu 
dadua di durin kordene, kanti kordene ento dadi 
belat Tongos Ane Suci klawan Tongos Ane Maha 
Suci. 3? Pasang tekep Peti Prajanjiane. 3? Meja 
tongos aturane pejang di jaban Tongos Ane Maha 
Suci paek danginne, tur tongos lampune pejang 
paek delodne di tengah Kemah Sucine ento. 

36 Jelanan Kemah Sucine gaenang masih korden 
aji benang lenen alus, benang wol biru, tangi 
muah barak tur payasin aji sesulaman. 3” Anggon 
ngantungang kordene ento, gaenang adegan 
kayu akasia lelima tur kaput aji mas, muah 
isinin sangket pangantungan aji mas lelima tur 
gaenang sendi prunggu lelima anggon nyendinin 
adegan-adegane ento.” 

Pamorboran aturan 
(Par. 38:1-7) 


1 “Ngaeja pamorboran aturan aji kayu 
21 akasia abesik. Wangun pamorborane 
ento mrepat. Dawa muah lumbangne asah 
2 meter nanggu 20 sentimeter. Tur tegehne 
ameter nanggu 30 sentimeter. 2 Sabilang 
bucun pamorboran aturane ento isinin tanduk 
abesik. Tanduke ento apanga dadi abesik teken 
pamorborane ento, tur makejang apanga 
makaput aji prunggu. ? Gaenang jambangan 
wadah abu, sekop, baki, garpu muah wadah 
api. Prabote ento patut makejang malakar aji 
prunggu. “ Gaenang jaro aji prunggu tur isinin 
gelang prunggu patpat tongos nyelepang sanan 
sabilang bucu-bucunne. ? Jaro prunggune ento 
mategeh amun tengan tegeh pamorboran 
aturane ento, laut pasang ngilehin pamorboran 
aturane ento. ê Gaenang sanan panegenan aji 
kayu akasia tur kaput aji prunggu. ” Asukang 
sanan panegenane ento di gelang panegenane, 
di nujune negen pamorboran aturane ento. 
8 Pamorboran aturane ento malakar aji papan 
tur depang bolong di tengahne buka ane suba 
edengang Ulun di duur gununge.” 

Natar Kemah Sucine 
(Par. 38:9-20) 


9 “Gaenang natah di selagan Kemah Sucin Ulune 
tur pagehin aji korden kain lenen alus. Dawan 
kordene di sisi kelodne 44 meter, 1? madegan 
prunggu 20 ane masendi masih aji prunggu 
tur misi sangket muah pacek ane malakar aji 
perak. 1! Gaeja patuh buka keto di sisi kajanne. 
12 Dawan kordene ane bedauh 22 meter, tur misi 
adegan muah sendi pada maduang dasa. 33 Di 
sisi kanginne misi gapura, tur dawan kordene 
22 meter. 14 Di tengebot muah di kenawan 
gapurane isinin korden madawa 6 meter nanggu 
60 sentimeter tur madegan tetelu makejang 
misi sendi. 15 (27:14) 18 Gapurane masih isinin 
korden ane malakar aji kain lenen ane alus, 
benang wol biru, tangi muah barak, madawa 
9 meter tur payasin aji sesulaman. Kordene 
ento masih apanga madegan tur masendi 
patpat. 17 Adegan-adegan ane ada di kiwa 
tengen gapurane patut makitan dadi abesik aji 
sangket perak, sangkete aji perak tur sendinne aji 
prunggu. 18 Pagehan ane ngilehin natah Kemah 
Sucine ento, dawanne 44 meter, lumbangne 22 
meter tur tegehne 2 meter nanggu 20 sentimeter. 
Kordene malakar aji kain lenen alus tur sendinne 
malakar aji prunggu. 19 Sakancan prabot ane 

manggo di tengah kemahe ento, sakancan lait 
kemah muah pagehane malakar aji prunggu.” 


Tata cara nabdabang lampune 
(Up. 24:1-4) 


20 “Orahin bangsa Israele ngaba lengis saitun 
ane paling melaha lakar anggon ngisinin 
lampune ane di Kemah Sucin Ulune apanga sida 
kanyitin sabilang peteng. *! Ane patut ngenyit 
lampune ento Harun muah pianak-pianakne. 
Tongos lampune ento di sisin kordene ane 
ngilidin Peti Prajanjiane. Lampune ento patut 
ngendih uli sandikala neked ka semengan, 

di tongos Ulune rauh ento. Pituduhe ene 
patut kalaksanayang baan bangsa Israele 
turun-temurun sakayang-kayang.” 


Indik busanan sang pandita 
(Par. 39:1-7) 


1 “Kaukinja Harun belin kitane muah 

28 pianakne: Nadab, Abihu, Eleasar muah 
Itamar. Anehang ia ajaka amonto uli pantaran 
wong Israele, apanga ia dadi pandita buat 
ngayahin Ulun. 2 Gaenang Harun panganggon 
pandita, apanga ia ngenah maji tur mateeb. 
3 Kaukin sawatek tukang jaite ane dueg-dueg 
ane icen Ulun kaduegan, tur tunden ia ngae 
panganggo buat Harun, apanga ia kasuciang 

makadadi pandita buat ngayahin Ulun. “Tunden 
tukang-tukang jaite ento ngae tabeng dada, 
baju epod, jubah, baju kemeja masulam, sorban 
muah sabuk. Tukang-tukang jaite ento apanga 
ngae panganggon pandita buat Harun belin 
kitane muah buat pianak-pianakne apanga ia 
dadi pandita ngayahin Ulun. 

5 Panganggon panditane ento apang gaena aji 
kain ane malakar benang wol mawarna biru, 
tangi muah barak, benang mas muah lenen 
alus. Sajaba ento baju epode patut kapayasin 
baan sesulaman. 8 (28:5) ' Gaenang baju epode 
ento bapang dadua bilang samping, anggon 
ngantungang epod di palanne. 8 Gaenang masih 
sabuk tetununan ane alus. Lakar sabuke ento 
patuh teken lakar baju epode, tur atepang 
dadi abesik ajak baju epode. ? Alihang soca 
delima dadua, tur alihang tukang mas ane 
dueg ngukir socane ento apanga ia nulis adan 
pianak-pianak Yakube ane roras ento anut teken 
runtunan umurne. Sabilang batu apanga misi 
adan nemnem. Sasubane keto sesocane ento 
isinin cangkokan mas tur pejang di tali palan 
baju epode buat dadi silur, ngwakilin suku-suku 
bangsa ane roras ento. Malantaran cara ane buka 
keto Harun lakar negen adan suku bangsane 
ento di palannyane, apanga Ulun Ida Sang Hyang 
Widi Wasa lakar setata inget teken ia. 10 (28:9) 

11 (28:9) 12 (28:9) B Lenan teken cangkok mase 
ane dadua ento, 14 patut kita ngae ante dadua 
ane malakar aji mas tulen, ane madepuk buka 
taline, laut ante-antene ento pasangang di 
cangkokan-cangkokan mase ibusan.” 


Indik tabeng dada 
(Par. 39:8-21) 


15 “Gaenang tabeng dada buat Pandita Agunge, 
ane lakar anggona dikalane ia makeneh nawang 
pakarsan Ida Sang Hyang Widi Wasa. Lakar 
muah sulaman tabeng dadane ento apang 
patuh teken lakar muah sulaman baju epode. 

16 Wangunne mrepat angkep dua. Dawanne 

22 sentimeter muah lumbangne masih 22 
sentimeter. 1? Pasangang sesocan petang jajar 

di tabeng dadane ento. Di jajar ane pangawit 
soca delima, topas muah baiduri sepah. 18 Di 
jajarane ane nomer dua soca samrud, soca nilam 
muah inten. 19 Di jajarane ane nomer telu, soca 
lasuardi, akik muah soca kecubung. 20 Di jajarane 
ane nomer pat, soca pirus, yakut, muah ratna 
cempaka. Sesocane ane makaroras ento apanga 
katatakin baan cangkokan mas. 21 Asing-asing 
sesocane ane roras ento patut katulisin adan 
abesik, nah ento adan-adan pianak Yakube 

ane roras ento dadi wakil suku bangsa Israele 
makaroras. 22 Gaenang tabeng dadane ento ante 

mas tulen ane madepuk buka taline. 23 Gaenang 
bungbung mas dadua tur kenang di bucu-bucu 
duur tabeng dadane ento. 24 Tur asukang ante 
mase makadadua sig bungkunge ane dadua 
ento. 2 Tanggu-tanggun antene ane lenan patut 
tegulang di panepin baju epode. Dadinne tabeng 
dadane ane di arepan ento masambung ajaka 
tali palan baju epode. 28 Gaenang bungkung mas 
buin dadua laut pasang di bucu-bucun tabeng 
dadane ane betenan, pasangang betenan sada 
paek ka tengahan di tongos ane nganteg sig baju 
epode. ?” Sasubane keto gaenang bungkung 
mas buin dadua tur pasang di tali palan baju 
epode ane ada di arepan. Pasang ento sada 
betenan mapaekan teken jejaitane, di duur 
sabuk baju epode ane malakar aji tetununan 
alus ento. 28 Bungkung-bungkung tabeng dadane 
ento patut kasambungang baan tali biru teken 
bungkung ane ada di baju epode. Dadinne tabeng 
dadane ento tetep ngoyong di duur sabuke tur 
tusing dadi keles. 

29 Yening Harun lakar macelep ka Tongos Ane 
Suci, ia patut nganggon tabeng dadane ane 
suba mukir baan adan-adan suku Israele, apang 
Ulun, Sang Hyang Widi Wasa setata inget teken 
kaulan Ulune. 30 Pasangang Urim muah Tumim di 
tabeng dadane ento, apang dadi anggona teken 
Harun dikalane ia tangkil teken Ulun. Dikalane 

ane buka keto, ia patut nganggon tabeng dadane 
ento, apanga ia prasida nawang pakarsan Ulune 
pabuat bangsa Israel.” 


Indik busanan pandita sane tiosan 
(Par. 39:22-31) 


31 “Gaenang masih jubah anggon ngangkebin 
baju epode. Jubahe ento makaukud malakar 
aji wol biru. 3* Baong jubahe ento isinin tepi 
aji tetununan ane siteng apanga tusing enggal 
uek. 33 Di bibihne ane betenan makaileh isinin 
pepayasan ane marupa buah delima ane malakar 
aji wol biru, tangi muah barak. Di selag-selagane 
isinin gongseng mas. 34 (28:33) 33 Jubahe 
ento apanga anggona teken Harun dikalane 
ia nyalanang darmaning pandita. Dikalane ia 
tangkil teken Ulun di Tongos Ane Suci wiadin 
di malipetane uli ditu, gongsenge ento lakar 
mamunyi, tur ia tusing lakar mati. 

36 Gaenang pepayasan abesik ane malakar aji 
mas tulen, ane misi tulisan kene: “Kasuciang buat 
Ida Sang Hyang Widi Wasz’. 37 Pepayasane ento 
tegulang di sorbane baan tali ane mawarna biru. 
38 Harun patut nganggon pepayasan mase ento 
di gidatne apanga Ulun Sang Hyang Widi Wasa, 
ledang nampi aturan bangsa Israele makejang 
yadiapin dugase ia ngaturang aturane ento 
bangsa Israele suba ngae dosa abedik. 


PARARUDAN 28.39-29.1 357 


39 Baju kemejan Harune patut malakar aji kain 
lenen alus. Gaenang masih sorban aji kain lenen 
alus abesik muah sabuk ane masulam. 

40 Gaenang pianak-pianak Harune baju kemeja, 
sabuk muah topong, apanga ia ngenah maji tur 
mateeb. 21 Salukang panganggone ento teken 
Harun belin kitane, muah teken pianak-pianakne. 
Sriokin ia baan lengis saitun. Malantaran buka 
keto ia ajaka makejang kamanggehang tur 
kasuciang dadi pandita buat ngayahin Ulun. 

42 Gaenang masih ia ajaka makejang celana 
bawak ane malakar aji kain lenen, dawane uli 

di bangkiang nganteg ka paa anggon ngilidang 
barang ane tusing pantes ngenah. 48 Harun muah 
pianak-pianakne patut setata nganggon celanane 
ento dikalane ia lakar macelep di Kemah Sucin 
Ulune, wiadin di kalane ia maekin pamorboran 
aturane buat nyalanang darmaning pandita di 
Tongos Ane Suci. Malantaran keto ia tusing lakar 
mati ulihan ngenah barangne ane tusing pantes 
ngenah. Pidabdabe ene tetep kamanggehang 
pabuat Harun muah katurunannyane.” 


Pidabdab indik nglinggihang Dane Harun miwah 
paraputran danene buat dados pandita 


(Up. 8:1-36) 


1 “Unduk upacara buat netepang Harun 


29 muah pianak-pianakne dadi pandita buat 

ngayahin Ulun, ento kene: Alihangja sampi muani 
ane enu bajang aukud muah biri-biri muani ane 
tan pacacad dadua. ? Gaenang adonan tepung 
terigu ane paling melaha, nanging eda isinina 
ragi. Adonane ento anggon roti ane misi lengis 
saitun, roti ane tusing misi lengis tur sisanne 
anggon roti biskuit ane kolesin lengis. 3 Rotine 
ento wadahin kranjang tur aturang teken Ulun 
bareng-bareng teken ngaturang sampi jagiran 
muah biri-birine makadadua ento. 

4 Ajak Harun muah pianak-pianakne mai ka 
ajeng Ulune ditu di kemahe. Ditu ia panjusang 
satinut teken upacarane. ? Sasubane keto, salukin 
Harun panganggon pandita, nah ento baju 
kemeja, epod, jubah ane ngangkebin epode, 
tabeng dada muah sabuk. ê Di sirahne salukin 
sorban, tur di sorbane ento tegulang tanda 
sucine ane misi sesuratan: Kasuciang pabuat 
Ida Sang Hyang Widi Wasa. ' Sasubane keto, 
jemakang lengis upacarane tur sriokang duur 
sirahne laut apuninja ia. 

8 Laut kaukin pianak-pianakne apanga ia 
pada teka tur salukin ia suang-suang baju 
kemeja. ? Sabukin bangkiangne aji sabuk muah 
topongin sirahne. Aketo paileh upacarane buat 
netepang Harun muah pianak-pianakne. Ia muah 
katurunanne lakar dadi pandita ane ngayahin 
Ulun salawas-lawasne. 

10 Sasubane keto, jemak sampi jagirane, 
aba ka arepan Kemah Sucine. Harun muah 
pianak-pianakne patut ngisi tenggek sampine 
ento. 1! Suba keto sampi jagirane ento lautang 
tampah ditu di arep gapuran kemahe di ajeng 
Ulune. 12 Getih sampine ento jemak abedik tur 
olesang baan jrijin liman kitane di tanduk-tanduk 
pamorboran aturane. Sisan getihe ento briokang 
di dasar pamorboran aturane. 13 Suba keto alih 
sakancan muluk ane ngaput basangne, bagian 
atinne ane paling melaha, ginjelne makadadua 
muah muluk-muluk ane di ginjele ento, laut 
borbor di duur pamorboran aturane makadadi 
aturan teken Ulun. 14 Nanging isin sampine ento, 
kulitne muah basang-basangne tunjel johang di 
jaban pakemahane. Ento aturan buat mrastayang 
dosan parapanditane. 

15 Suba keto jemak biri-birine muani ento 
aukud, laut tunden Harun muah pianak-pianakne 
ngisi tenggekne. 1? Laut tampah biri-birine 
ento, getihne briokang di tepin pamorborane 
makaileh. 17 Pukang-pukangja biri-birine ento. 
Jejeronne muah batisne ane durian ento umbah, 
suba keto laut susunang di duur tenggek muah 
pukang-pukangan ane lenan. 18Suba keto 
tunjel isin biri-birine ento makaukud di duur 
pamorboran aturane, makadadi aturan rayunan. 

Bon aturane ento lakar ngledangin pakayunan 
Ulune. 

19 Suba keto jemakja biri-biri ane muani 
buin aukud, ane lakar kanggon aturan, laut 
tunden Harun muah pianak-pianakne ngisi 
tenggekne. 2? Tampah biri-birine ento tur jemak 
getihne abedik laut olesang di kuping Harunne 
di kenawan muah di kuping pianak-pianak 
Harun ane di kenawan, di inan limanne muah 
di inan batisne ane kenawan ajaka makejang. 
Sisan getihne briokang di sisin pamorboran 
aturane makaileh. 21 Jemak getihne ane ada di 
pamorboran aturane abedik muah lengis upacara 
abedik, lantas ketisang sig Harun muah pianak- 
pianakne muah sig panganggonne. Majalaran 
buka keto Harun muah pianak-pianakne, aketo 
masih panganggonne kasuciang buat Ulun. 

22 Jemak muluk biri-birine ento, ikutne ane 
mamuluk, muluk ane di basangne, apahan uli 
atinne ane paling melaha, ginjelne makadadua 
kayang mulukne, muah paane ane di kenawan. 
23 Jemak abesik uli sorohan-sorohan rotine 
uli kranjang rotine ane katurang teken Ulun. 
Abungkul ane misi lengis saitun, abungkul ane 
tusing misi lengis saitun, muah biskuit abesik. 
24 Makejang ento pejang di tlapakan liman 
Harune muah di tlapakan liman pianak-pianakne, 
apanga aturanga teken Ulun makadadi aturan 

ane istimewa. 2 Suba keto, jemak rotine uli di 
limanne lautang tunjel di tongos pamorboran 
aturane, di duur aturan ane maborbor itunian 
makadadi aturan rayunan buat Ulun. Bon aturane 
ento lakar ngledangang pakayunan Ulune. 

26 Suba keto alih tangkah biri-birine ento laut 
aturang makadadi aturan istimewa pabuat Ulun. 
Ento makadadi duman kitane. 

27 Di nujune ada upacara netepang pandita, 
tangkah muah paan biri-birine ane kanggon 
upacara patut katurang teken Ulun makadadi 
aturan istimewa, tur kanehang pabuat 
parapanditane. 28 Ene pidabdab Ulun ane tusing 
dadi kubah, dikalane ada uli di pantaran kaulan 
Ulune ngaturang aturan karahayuan teken Ulun. 
Tangkah muah paan biri-birine ane aturanga ento 
dadi pikolih parapanditane, ento ane makadadi 
aturan kaulan Ulune. Ulun ene Ida Sang Hyang 
Widi Wasa. 

29 Yen Harun suba mati, panganggon 
kapanditane patut warisanga teken pianak- 
pianakne apanga ada anggona dikalane ia 
katetepang dadi pandita. 3? Pianak Harune 
ane lakar nylediinin Harun dadi pandita, ane 
lakar macelep di Kemah Sucine buat mabakti 
teken Ulun di Tongos Ane Suci, ia patut nyaluk 
panganggonne ento pitung dina makelonne. 

31 Alih isin biri-birine ane anggona sajeroning 
upacara netepang Harun muah pianak-pianakne 
dadi pandita, laut lebengin di Tongos Ane Suci. 
32 Isin biri-birine ento matimpal baan sisan-sisan 
rotine ane di kranjange patut daara teken Harun 
muah pianak-pianakne di arepan gapuran Kemah 
Sucine. 33 Harun muah pianak-pianakne patut 
naar surudan aturan upacara panyupat dosane 
dugas iane katetepang dadi pandita. Tuah 
parapandita dogen ane dadi naar ento, sawireh 
dedaarane ento suci. 3? Yen kanti ada be muah 
roti ane masisa kanti buin mani semengane, ento 
patut borbor makejang kanti telah, tur tusing 
pesan dadi daar, sawireh dedaarane ento suci. 

35 Upacara panetepan pabuat Harun muah 
pianak-pianakne dadi pandita, patut kajalanang 
pitung dina makelonne, buka ane suba 
prentahang Ulun teken kita. 3? Sabilang wai 
kita patut nampah sampi jagiran aukud anggon 
aturan panyupat dosa. Majalaran aturane ento 
pamorboran aturane ento kasuciang, sasubane 
keto pamorboran aturane ento patut siam 
kita baan lengis saitun apanga pamorborane 
ento suci. 37 Jalanangja buka keto sabilang 
wai, pitung dina makelonne. Majalaran buka 
keto pamorboran aturane makaukud dadi suci. 
Nyenja wiadin apaja ane ngusud wiadin ngantug 

pamorboran aturane ento lakar sengkala baan 
kawisesan kasucian pamorboran aturane ento.” 


Indik aturan nyabran rahina 
(Ca. 28:1-8) 


38 “Di masane ane lakar teka, sabilang dina 
patut ada aturan ane maborbor duur tongos 
morbor aturane ento, nah ento biri-biri ane 
mumur atiban duang ukud. 29 Biri-biri ane aukud 
buat aturan semengane, tur ane aukud buat 
aturan sanjane. 49 Dikalane ngaturang biri-birine 
ane malunan patut masih ada aturan tepung 
terigu ane paling melaha akilogram maulet aji 
lengis saitun tulen aliter. Sajaba ento aturang 
masih yeh anggur aliter. 41 Panak biri-birine ane 
buin aukud ane katurang nuju sanjane, aturang 
bareng-bareng teken tepung terigu akilogram, 
lengis saitun masih aliter, tur yeh anggur masih 
aliter. Ento makejang aturan rayunan pabuat Ulun 
tur bonne ngledangang pakayunan Ulun. Ulun 
ene Ida Sang Hyang Widi Wasa. 42 Saterusne buat 
sakayang-kayang aturan ane maborbor ane buka 
kene ane patut katurang di ayun Ulune di gapuran 
Kemah Sucine. Ditu Ulun lakar matemu teken 
kaulan Ulune tur masabda teken kita. ® Ditu 
Ulun lakar matemu teken bangsa Israel, tur caya 
gumilang malantaran rauh Ulune lakar nyuciang 
tongose ento. 24 Ulun lakar nyuciang Kemah 

muah pamorboran aturane ento. Harun muah 
pianak-pianakne lakar anehang Ulun uli pantaran 
anake makejang, ia dadi pandita ane ngayahin 
Ulun. 45 Ulun lakar jumeneng di tengah-tengah 
bangsa Israele tur dadi Widinnyane. 25 Ia lakar 
pada nawang mungguing Ulun ene Ida Sang 
Hyang Widi Wasa Widinnyane ane ngamesuang 
ia uli di Mesir, apanga Ulun prasida jumeneng di 
pantarannyane. Ulun ene Sang Hyang Widi Wasa 
Widinnyane.” 


Indik pasepan 
(Par. 37:25-28) 


1 “Ngaeja pasepan anggon wadah morbor 
30 menyan. Pasepane ento malakar aji 
kayu akasia. 2 Wangunne mrepat, dawane 
setiman sentimeter tur lumbangne masih 
amonto. Tegehne sia dasa sentimeter, tur 
tanduk-tandukne ane di bucu-bucu apanga 
dadi abesik teken pasepane ento. 3 Sisi duur 
pasepane ento, di samping-sampingne makaileh 
muah tanduk-tanduke kaputja aji mas tulen, 
buina gaenang sibeh makailehne ane malakar aji 
mas. 4 Gaenang gelang mas dadua, gantungang 
di beten sibehne makaduang aneh, tongos 
nyelepang sanan panegenan anggon negen 
pasepane ento. ? Sanan panegenane ento patut 
gae aji kayu akasia tur kaput aji mas. ? Jujukang 

pasepane ento di sisin kordene ane di arepan Peti 
Prajanjiane. Ditu Ulun lakar matemu teken kita. 
7 Sabilang semengan dikalane Harun mresihin 
lampune, ia patut morbor menyan kastanggi di 
pasepane ento. 8 Keto masih nyanjaang dikalane 
Harun ngenyitin lampune ento. Aturan menyane 
kalaksanayang terus-tumerus sakayang-kayang. 
9 Eda pesan morbor aturan menyan lenan muah 
morbor aturan wewalungan, aturan gandum 
wiadin aturan yeh anggur di pasepane ento. 

10 Ngatiban Harun patut ngae upacara panyucian 
pasepan, malantaran ngetisang getih aturan 
wewalungane di tanduk-tanduk pasepane ento 
dikalane ngaturang aturan pamrastaning dosa. 
Upacarane ento patut suci nirmala, kasuciang 
tuah pabuat Ulun. Ulun ene Ida Sang Hyang Widi 
Wasa.” 


Indik urunan buat Kemah Linggih 
Ida Sang Hyang Widi Wasa 


11 |da Sang Hyang Widi Wasa masabda ring 
Dane Musa sapuniki: 12 “Dikalane panyacah 
jiwan bangsa Israele kalaksanayang, asing-asing 
anak muani patut mayah panebus uripne teken 
Ulun, apanga ia tusing kena bencana dikalan 
cacah jiwane kalaksanayang. 13 Nyenja ane 
milu kacacah jiwa, ia patut mayah amun ane 
suba kapastiang. Ia patut mayah buat anggona 

aturan teken Ulun. 14 Ane patut kena cacah 
jiwa, nah ento ane suba matuuh duang dasa 
tiban ngamenekang. Ia patut mayah amun 

ane suba kapastiang ento. 1? Ane sugih, tusing 
kapaksa maturan lebihan, muah ane tiwas 
tusing dadi maturan bedikan teken ane suba 
kapastiang, dikalane ia mayah panebus jiwanne. 
16 Punduhang pipise ento makejang uli di bangsa 
Israele tur simpen ento anggon miara Kemah 
Linggih Ulune. Pipise ento makadadi panebus 
uripne, tur malantaran ento Ulun tansah inget 
nyayubin ia.” 


Indik genah toya pawasuhan 


17 Ida Sang Hyang Widi Wasa ngandika ring 
Dane Musa sapuniki: 18 “Ngaeja bak prunggu tur 
tatakane masih aji prunggu. Pejang bake ento 
di selagan Kemah Sucine klawan pamorboran 
aturane laut isinin yeh. 19 Yehe ento pabuat 
Harun muah pianak-pianakne apanga ia prasida 
nyalanang upacara pabresihane malantaran 
masehin lima muah batisne. 20 Satondene Harun 
muah pianak-pianakne macelep ka Kemah 
Sucine wiadin maekin pamorboran aturane buat 
ngaturang aturan rayunan ia patut masehin lima 
batisne di bake ento. 21 la patut masehin lima 
batisne, apang ia tusing mati. Ene pidabdab 

buat Harun muah pianak-pianakne, muah buat 
katurunanne sakayang-kayang.” 


Indik minyak upacara 


22 ida Sang Hyang Widi Wasa ngandika ring 
Dane Musa kadi asapuniki: 23 “Ngalihja basan 
lengis miyik ane melah luire: mur ane enceh 
nem kilogram, kayu manis ane miik telung 
kilogram, tebu ane miik telung kilogram, 24 kayu 
teja nem kilogram (timbang makejang aji 
panimbangan ane resmi). Buina imbuhin lengis 
saitun petang liter. 22 Ento makejang anggon 
ngae lengis upacara. Campurja buka nyampur 
lengis miike. 2? Lengise ento anggon ngetisin 
Kemah Linggih Ulune, Peti Prajanjiane, 2? meja 
muah prabotnyane, tumbun lampu muah 
prabotnyane, pasepan pamorboran menyane, 
28 pamorboran aturane muah prabotnyane, 
muah bak wadah yeh pabasehane kayang 
tatakane. 2? Malantaran kaketisin baan lengise 
ento, makejang prabote ento dadi duen Ulune. 
Nyenja wiadin apaja ane ngusud prabote ento, 
ia lakar sengkala ulihan kakuatan kasucianne. 
30 Harun muah pianak-pianakne masih ketisin 
aji lengise ento, tur tetepang ia dadi pandita 
buat ngayahin Ulun. 31 Orahang teken bangsa 
Israele mungguing lengis upacara ento patut 
kagunayang sakayang-kayang di nujune mabakti 

teken Ulun. 3? Lengise ento tusing pesan dadi 
olesang sig anak ane biasa. Buina kita tusing dadi 
ngae lengis ane malakar patuh buka campurane 
ento. Lengise ento suci, tur kita patut nganggo 
buka barange ane suci. 33 Asing-asing anak ane 
ngae lengis patuh buka lengise ento, wiadin 
maang anak ane tidong pandita nganggo lengis 
buka keto, ia tusing lakar kangkenin dadi kaulan 
Ulune.” 


Indik menyan 


34 ida Sang Hyang Widi Wasa ngandika ring 
Dane Musa sapuniki: “Ngalihja lakar wewangen, 
luire: getah damar, kulit lokan, getah rasamala 
muah menyan tulen. 3? Makejang wewangene 
ento anggon menyan ane macampur cara 
nyampur lengis miike. Isininja campurane ento 
uyah apang enu tileh murni tur suci. 38 Menyane 
ento jemak abedik ulig apang dekdek, tur aba ka 
tengah Kemah Linggih Ulune laut bebehang ditu 
di arepan Peti Prajanjiane. Gunayangja menyane 
ento makadadi barang ane kasuciang pabuat 
Ulun. Eda pesan kita ngae menyan nganggon 
campuran ane buka keto pabuat dewek kitane. 
37 (30:36) 38 Nyenja ngae wewangen aji campuran 
ane patuh buka keto, ia lakar tusing kangkenin 
dadi kaulan Ulune.” 

Undagi sane pradnyan jaga ngwangun Kemah 
Linggih Ida Sang Hyang Widi Wasa 


(Par. 35:30--36:1) 


1 Ida Sang Hyang Widi Wasa masabda 
3 1 ring Dane Musa sapuniki: 2 “Ulun suba 
nyelik Besaleel pianak Urine, cucun Hure uli 
suku Yehuda. 3 Ulun suba maicayang kakuasaan 
Ulune teken ia, tur suba maang ia pangresepan, 
kawicaksanan muah kaduegan buat ngarap 
gegaen ane luih tur endah, 4buat ngrancang 
muah ngarap barang ane malakar aji mas, perak 
muah prunggu. ? Keto masih apang ia bisa 
ngebeg tur nyangkokin sesocan, ngukir kayu 
muah gegaene ane lenlenan. ? Buina Ulun masih 
suba nyelik Aholiab pianak Ahisamake, ane uli 
suku Dan, apanga nimpalin Besaleel magae. Ulun 
masih suba mapaica kaduegan teken undagine 
ane ririh apanga ia nyidayang ngae saluiring ane 
suba prentahang Ulun teken ia. ' Luire: Kemah 
Linggih Ulune, Peti Prajanjian muah tekepne 
muah saananing prabot Kemahe ento, 3 meja 
muah prabotne makejang, tumbun lampu ane 
malakar mas tulen muah prabotne makejang, 
pasepan tongos morbor menyane, ? tongos 
morbor aturane muah sakancan prabotne, 
bak pabasehane muah tatakane, 19 panganggo 
kapanditan ane mateeb buat Harun muah 

pianak-pianakne ane patut anggona dikalane ia 
nyalanang darma kapanditan, 1! lengis upacara 
muah menyan kastanggine buat Tongos Sucine. 
Tukange ento patut ngarap gegaene ento satinut 
teken pituduh ane suba paicayang Ulun teken 
kita.” 


Indik rahina Sabat dados rahina pararian 


12 ida Sang Hyang Widi Wasa ngandika ring 
Dane Musa, sapuniki: 13 “Orahangja teken bangsa 
Israele kene: Luihangja dina Sabate ento, sawireh 
dinane ento suba tetepang Ulun dadi dina 
parerenan. Dina Sabate ento dadi ciri prajanjian 
di pantaran Ulun teken kita turun-temurun, 
apanga kita tansah inget mungguing Ulun, Ida 
Sang Hyang Widi Wasa suba nyelik kita dadi 
kaulan Ulune. 18 Dina parerenane ene patut 
luihang kita dadi dina ane suci. Nem dina 
makelonne kita maan sela buat magarapan, 
nanging di dinane ane kaping pitu ento dina ane 
luih ane kasuciang pabuat Ulun. Nyenja tusing 
ngluihang dinane ento, laut magarapan di dinane 
ento ia patut kadanda pati. 12 (31:14) 1° Bangsa 
Israel patut ngluihang dina Sabate ento dadi ciri 
prajanjian Ulune teken kita. 1? Dina Sabate ento 
makadadi painget ane langgeng turun-temurun 
di pantaran bangsa Israel teken Ulun, sawireh 
Ulun Ida Sang Hyang Widi Wasa, ngadakang 

langit muah gumi sajeroning nem dina, tur di 
dinane ane kaping pitu Ulun mareren.” 

18 Sasampune Ida Sang Hyang Widi Wasa wusan 
masabda ring Dane Musa ring Gunung Sinai, Ida 
maicayang ring Dane Musa papan batu kekalih 
sane madaging titah-titah sane katulis antuk Ida 
Sang Hyang Widi Wasa ngraga. 


Indik godel lembu mas 
(Pang. 9:6-29) 


32 1 Rikala bangsa Israel uning mungguing 
Dane Musa sue pisan nenten tedun-tedun 


saking duur gununge nanging jenek irika, ipun 
tumuli pada mapunduh ring ajeng Dane Harun 
tur matur ring dane kadi asapuniki: “Ngiringja 
makarya sesembahan sane pacang nuntun 
pamargin iragane. Santukan iraga nenten uning 
napi sane nibenin Dane Musa sane sampun 
nuntun iraga medal saking Mesir.” 

2 Dane Harun tumuli ngandika ring ipun 
sapuniki: “Rarisang busbusin anting-anting mas 
rabi-rabi miwah oka-okan semetone tur bakta 
mriki.” 3 Irika bangsa Israel sami pada ngembus 
anting-anting masnyane tur katurang ring Dane 
Harun. “Dane Harun nampi anting-anting mase 
punika makasami, tumuli nglebur anting-antinge 
punika, raris kajangka kadadosang godel lembu 
mas. 

Bangsa Israele tumuli pada mabaos asapuniki: 
“Ih bangsa Israel, ene sesembahan iragane ane 
nuntun iraga pesu uli tanah Mesir.” 

5 Dane Harun tumuli makarya pamorboran 
aturan ring arepan godel lembu mase punika 
tumuli ngandika sapuniki: “Buin mani rerainan 
buat ngluihang Widin iraga.” ? Benjangne 
pasemengan pisan bangsa Israel sampun 
pada rauh makta wewalungan, raris katurang 
makadados aturan sane maborbor miwah aturan 
karahayuan. Wusan punika ipun tumuli pada 
mapesta maliang-liang tur mapunyah-punyahan 
miwah masanggama. 

7 Ida Sang Hyang Widi Wasa raris ngandika 
ring Dane Musa sapuniki: “Kema kita malipetan 
tuun sawireh bangsan kitane ane tuntun kita 
uli di Mesir suba ngae dosa tur langgana teken 
Ulun. 8 Pajalanne suba mimpas teken pituduh 
ane prentahang Ulun, ia suba ngae godel lembu 
mas, tur ia suba ngaturang bakti muah maturan 
teken godel lembu mase ento. Ia suba ngorahang 
mungguing godel lembu mase ento Widinnyane 
ane nuntun ia pesu uli di Mesir. ? Ulun suba 
nawang unduk bengkung bangsane ento. 10 Ane 
jani eda kita nambakin pakayunan Ulune. Ulun 
kaliwat duka teken ia. Ulun lakar nyirnayang 
bangsane ento. Nanging kita muah katurunan 

kitane lakar dadiang Ulun bangsa ane gede tur 
luih.” 

11 Nanging Dane Musa raris matur ring Ida 
Sang Hyang Widi Wasa, Widinnyane, sapuniki: 
“Duh Ratu Sang Hyang Widi Wasa, napi awinan 
Palungguh IRatu duka kadi asapunika ring 
bangsane puniki? Boyake Palungguh IRatu 
sane sampun ngluputang ipun saking Mesir 
antuk kawisesan miwah kakuatan sane ageng? 
12 Yening IRatu nyirnayang ipun, janten bangsa 
Mesire pacang mabaos mungguing Palungguh 
IRatu sampun nuntun bangsane puniki medal 
saking Mesir buat jaga ngamademang ipun ring 
pagunungan, tur nyirnayang ipun. Nawegang, 
menawi kengin, usanang menggah, sampunang 
kadurus ngrauhang bencana sane ageng 
kadi asapunika ring kaula druene. 13 Ledang 
Palungguh IRatu eling ring Abraham, Ishak miwah 
Yakub, kaula druene. Elingangja prajanjiane 
sane sampun kardi Palungguh IRatu maduluran 
sumpah mungguing Palungguh IRatu jaga 
maicayang katurunan ring ipun katahnya sakadi 
bintang ring langite. Samaliha Palungguh IRatu 
taler sampun majanji jaga ngicen katurunanipune 
tanah makadados paderbeanipune kantos 
salawas-lawasnya.” 14 Ida Sang Hyang Widi Wasa 
raris ngwangdeang pakayunan Idane, mawanan 
tan durus ngrauhang bencana ageng ring bangsa 


PARARUDAN 32.15-21 374 


Israel, manut sakadi rencana sane sampun 
kapastiang. 

15 Wusan punika Dane Musa tumuli nglungsur 
mapamit raris tedun saking pucak gununge 
makta papan batu kekalih sane sampun 
matulisan titah-titah Ida Sang Hyang Widi Wasa. 
16 [da Sang Hyang Widi Wasa ngraga sane ngardi 
papan batune punika tur nyuratang titah-titah 
Idane punika. 

17 Rikala mamargi nganedunang, Dane Yosua 
mireng bangsa Israele pada masuryak-suryak, 
raris matur ring Dane Musa asapuniki: “Tiang 
miragi suryak-suryak ring pakemahane.” 

18 Pangandikan Dane Musa: “Ento tidong suryak 
anak menang wiadin kalah di pasiatan. Ento 
munyin anak makidung.” 

19 Sasampune Dane Musa nampek ring 
pakemahan punika, dane ngaksi godel lembune 
miwah ngaksi bangsa Israele sami pada masolah. 
Irika dane duka tan kadi-kadi. Papan batune 
makakalih sane bakta dane punika raris pantigang 
dane ring bongkol gununge punika kantos nyag. 
20 Sasampune punika dane raris ngambil godel 
lembu sane kakardi antuk bangsa Israel, raris 
kalebur tur kulig kantos dados tepung alus, 
tumuli kaduk ring toyane. Wusan punika raris 
bangsa Israele kapangandikayang nginem toyane 
punika. 21 Dane Musa tumuli mabaos ring Dane 

Harun: “Apake ane gaena baan bangsane ene 
marep teken beli, kanti bangsane ene baang beli 
ngae dosa gede buka keto?” 

22 Dane Harun tumuli masaur sapuniki: “Eda 
adi jeg pedih teken beli. Adi suba tatas nawang 
mungguing bangsane ene bengkung pesan 
sajeroning malaksana jaat. 28 Ia ngraos teken beli 
kene: “Tiang sareng sami nenten uning sapunapi 
kawentenan Dane Musa sane sampun nuntun 
iraga medal saking jagat Mesir. Sane mangkin 
ngiringja makarya sesembahan sane pacang 
nuntun pamargin iragane. 24 Ditu beli nunden 
ia pada nyerahang mas-masanne, tur ia pada 
nyerahang ento teken beli. Mas-masanne ento 
laut lebur beli metu dadi godel lembune ene.” 

2> Ritatkala Dane Musa wikan mungguing 
Dane Harun sampun manggayang bangsa Israel 
sakadi kuda ngeleb saking kandang, tan keni 
antuk nguasain tur dados kekedekan ring arepan 
meseh-mesehnyane, 28 raris dane ngadeg ring 
arepan kori agung genahe makemah sarwi 
ngandika sapuniki: “Sapasiraja saking pantaran 
semetone sane kantun astiti bakti ring Ida Sang 
Hyang Widi Wasa, rarisangja rauh mriki ring 
genah tiange.” Irika raris pada rauh suku Lewine 
mapupul ring saileh danene. 2? Dane Musa 
tumuli ngandika ring ipun sami sapuniki: “Ida 
Sang Hyang Widi Wasa Widin Israele nitahang 

semeton suang-suang mangda semeton ngaud 
pedang tur mamargi nylusup ring pakemahane, 
saking gapurane puniki ka gapurane sane irika 
tur ngamademang semeton, sawitra miwah 
pisaga-pisagannyane.” 28 Suku Lewine raris 
ngamargiang pituduh Dane Musa, mawinan ring 
rahina punika wenten sawatara tigang tali diri 
jadma sane kapademang. 29 Wusan punika Dane 
Musa tumuli ngandika ring suku Lewine sapuniki: 
“Ring rahinane puniki semeton suang-suang 
sampun nyuciang raga dados parapandita sane 
ngayah ring ayun Ida Sang Hyang Widi Wasa 
malantaran semeton sampun ngamademang 
oka miwah semeton. Punika awinannya Ida Sang 
Hyang Widi Wasa ledang maicayang mertan 
Idane ring semeton.” 

30 Benjangne Dane Musa mabaos ring bangsa 
Israele sapuniki: “Sametone sareng sami sampun 
ngardi dosa sane ageng. Nanging sane mangkin 
tiang jaga malih munggah ka gununge, tangkil 
ring Ida Sang Hyang Widi Wasa. Dumadak 
tiang mapikolih nunasang pangampuran dosan 
semetone.” 81 Dane Musa tumuli mawali ring 
ayun Ida Sang Hyang Widi Wasa saha matur 
sapuniki: “Bangsane punika sampun ngardi 
dosa sane kalintang abot. Ipun sampun ngardi 
sesembahan antuk mas tur ipun sampun 
mabakti ring arcane punika. 3? Sane mangkin 

titiang nglungsur, ledang Palungguh IRatu 
ngampurayang dosanipune. Menawi atur titiange 
nenten kadagingan, ledang Palungguh IRatu 
ngusap wastan titiange saking cakepan genah 
Palungguh IRatu nyuratang wastan sawatek kaula 
druene.” 

33 ida Sang Hyang Widi Wasa tumuli ngandika 
sapuniki: “Nyenja ane bani ngae dosa marep 
teken Ulun, tuah adan iane dogen ane lakar 
usap Ulun uli di cakepane ento. 34 Nah, ane jani 
kema tuntun bangsane ento ka tongose ane 
suba sabdayang Ulun teken kita. Malaekat Ulune 
lakar nuntun kita. Nanging mani puan lakar ada 
masanne Ulun lakar nyisipang bangsane ene 
ulihan dosa-dosannyane.” 

35 Ida Sang Hyang Widi Wasa raris nibakang 
pinakit ring bangsane punika santukan ipun 
sampun maksa Dane Harun ngardi godel lembu 
mas punika. 


Ida Sang Hyang Widi Wasa ngandikayang 
mangda bangsa Israel nilar Gunung Sinai 


1 [da Sang Hyang Widi Wasa tumuli 
33 ngandika ring Dane Musa sapuniki: 
“Makaadja kita uli dini, tur majalanja kita ajak 
bangsane ane suba tuntun kita pesu uli tanah 
Mesir. Kemaja majalan ka gumine ane suba 
janjiang Ulun teken Abraham, Ishak muah 

Yakub, muah katurunanne. 2 Ulun lakar nundung 
bangsa-bangsane ane nongos ditu, luire: bangsa 
Kanaan, bangsa Amori, bangsa Het, bangsa Peris, 
bangsa Hewi muah bangsa Yebuse. 3 Kita lakar 
ngungsi tanah ane gemuh landuh. Sakewala Ulun 
tusing milu luas bareng-bareng teken kita apanga 
eda bangsane ene bakat matiang Ulun di tengah 
jalan, sawireh ia kaliwat bengkung.” 

4 Rikala bangsa Israele miragi pangandikan Ida 
Sang Hyang Widi Wasa kadi asapunika, ipun sami 
pada sedih kingking, tur tan wenten sane kantun 
nganggen mas-masan angan adiri. ? Ida Sang 
Hyang Widi Wasa raris mrentahang Dane Musa 
mangda mabaos ring bangsa Israele, sapuniki: 
“Kita ene bangsa ane kaliwat bengkung. Yen Ulun 
lakar mamarga bareng-bareng teken kita tusingja 
buin amun apa makelonne, sinah kita lakar 
sirnayang Ulun. Ento krana ane jani lusja sawatek 
mas-masan kitane, ditu Ulun lakar mastiang, 
apa ane lakar tibakang Ulun marep teken kita.” 

6 Dadosipun sapanilaripune saking Gunung Sinai, 
bangsa Israel tan malih nganggen mas-masan. 


Indik Kemah Linggih Ida Sang Hyang Widi Wasa 


7 Nyabran bangsa Israel ngwangun kemahnyane, 
Dane Musa ngambil Kemah Sucine punika tur 
kawangun sada doh saking pakemahan bangsa 
Israele. Kemah Sucine punika kawastanin Kemah 

Linggih Ida Sang Hyang Widi Wasa. Sapasiraja 
sane mamanah mapinunas ring Ida, ipun mangda 
rauh ring Kemahe punika. 8 Rikala Dane Musa 
lunga ka Kemah Sucine punika, bangsa Israel sami 
pada majujuk ring arepan jelanan kemahipune 
suang-suang, tur nyeeng Dane Musa kantos dane 
ngranjing ka Kemah Sucine. ? Yen dane sampun 
ngranjing, irika saka ambune tedun saking 
ambarane raris nyeleg ring lawang Kemah Sucine 
punika. Ida Sang Hyang Widi Wasa raris ngandika 
ring Dane Musa saking saka ambune punika. 

10 Rikala bangsa Israel ngeton saka ambune 

ring lawang Kemah Sucine, ipun pada nyumbah 
sumungkem. 1! Ida Sang Hyang Widi Wasa 
mabebaosan kairing antuk Dane Musa, tan bina 
sakadi anak mabebaosan ngajak timpalnyane. 
Sasampune wusan, Dane Musa raris mawali ka 
pakemahan, nanging Dane Yosua okan Dane Nun 
pangancang danene, kantun ring Kemah Sucine. 


Ida Sang Hyang Widi Wasa majanji 
pacang nyarengin kaulan Idane 


12 Sedek rahina anu Dane Musa matur ring 
Ida Sang Hyang Widi Wasa sapuniki: “Sayuakti 
Palungguh IRatu sampun ngandika ring titiang 
mangda nuntun bangsa puniki ka tanah sane 
janjiang Palungguh IRatu, nanging Palungguh 
IRatu nenten ngandikayang ring titiang sapasira 

sane jaga utus Palungguh IRatu buat nyarengin 
titiang. Palungguh IRatu taler sampun ngandika 
mungguing Palungguh IRatu sampun kalintang 
wikan ring padewekan titiange. Samaliha titiang 
molih asung sueca ring ayun Palungguh IRatu. 
13 Sane mangkin, menawi punika wiakti kadi 
asapunika, nawegang ledang Palungguh IRatu 
ngandikayang ring titiang rencanan Palungguh 
IRatune, mangda becik antuk titiang ngancangin 
Palungguh IRatu, mangdane titiang tansah molih 
asung lugraha. Samalihipun, nawegang elingang 
mungguing bangsane puniki, mula wantah kaula 
drue seselikan Palungguh IRatune.” 

14 Irika Ida Sang Hyang Widi Wasa ngandika 
sapuniki: “Ulun lakar bareng-bareng majalan ajak 
kita buina Ulun lakar nulungin kita apanga kita 
tansah menang.” 

15 Atur Dane Musa: “Yening Palungguh IRatu 
nenten jaga nyarengin titiang, sampunang 
ngandikayang titiang nilar pagehane puniki. 

16 Sapunapi antuka anake jaga uning mungguing 
Palungguh IRatu asung sueca ring kaula druene 
miwah ring padewekan titiange yening Palungguh 
IRatu nenten nyarengin titiang? Boyake binan 
titiange marep ring bangsa-bangsa sane tiosan 
duaning Palungguh IRatu nyarengin titiang?” 

17 [da Sang Hyang Widi Wasa raris ngandika ring 
Dane Musa asapuniki: “Pinunas kitane eneko 

masih lakar isinin Ulun, sawireh Ulun wikan teken 
kita tur kita molih asung sueca.” 

18 Dane Musa tumuli mapinunas sapuniki: 
“Menawi kalugra, icenja titiang ngeton caya 
kaluihan Palungguh IRatune.” 

19 Pangandikan Idane sapuniki: “Ulun lakar 
nglepang caya kaluihan Ulune di arepan kitane, 
sinambi nyambatang parab Ulune ane suci. Ulun 
ene Ida Sang Hyang Widi Wasa. Ulun welas 
arsa tur asung sueca teken anake ane suba pilih 
Ulun. 20 Kita tusing kalugra nepukin wedanan 
Ulune. Sawireh nyenja nepukin wedanan Ulune 
pedas ia mati. 21 Sakewala dini di samping Ulune 
ada batu kaang, ditu kita majujuk. 22 Dikalane 
caya kaluihan Ulune makelepan, ane dadi tanda 
mungguing Ulun rauh, kita lakar engkebang Ulun 
di selagan batune tur kita lakar tekepin Ulun baan 
tangan Ulune kanti Ulun suba liwat. 28 Sasubane 
Ulun liwat, Ulun lakar ngedeng tangan Ulune, 
ditu kita lakar nepukin tundun Ulune, nanging 
tusing nepukin wedanan Ulune.” 


Papan batu sane anyar kekalih 
(Pang. 10:1-5) 


34 1 Ida Sang Hyang Widi Wasa raris ngandika 
ring Dane Musa, sapuniki: “Ngaeja papan 
batu buin dadua ane patuh buka ane ipidan. 
Ulun lakar nulisang sabdan Ulune buka ane 

suba taen tulis Ulun di papan batune ipidan, 
ane suba pantigang kita kanti belah. * Buin mani 
pasemengan kita apang suba tragia, tur menek ka 
muncuk Gunung Sinaine buat tangkil teken Ulun. 
3 Eda pesan ada anak ane menek bareng-bareng 
teken kita. Buina apang tusing pesan ada jlema 
ngenah di sakuub gununge ento, kanti biri-biri 
wiadin sampi ko tusing dadi ngalih amah di 
bongkol gununge ento.” 4 Dane malih makarya 
papan batu kekalih, tur benjangne semengan, 
papan batune punika bakta dane munggah ka 
Gunung Sinai, anut sakadi pangandikan Ida Sang 
Hyang Widi Wasa. 

5 Ida Sang Hyang Widi Wasa raris tedun 
sajeroning mega, ngadeg ring samping Dane 
Musa saha ngucapang parab Idane sane suci, 
mungguing Ida, Ida Sang Hyang Widi Wasa. * Ida 
Sang Hyang Widi Wasa tumuli mamargi ring 
samping Dane Musa sarwi masabda: “Ulun ene 
Ida Sang Hyang Widi Wasa, Widi ane maraga sih 
sueca muah welas asih, bek baan kapitresnan 
tur satia tuu muah tusing enggal duka. 7 Ulun 
ngamanggehang janjin Ulune teken panyiuan 
katurunan tur ngampurayang salah muah dosa. 
Nanging Ulun tusing tuleman buat ngukum 
parapianak muah paracucu kanti nganteg 
katurunan undag ping telu ping pat, ulihan dosan 
wong tuannyane.” 

8 Dane Musa raris digelis sumungkem sarwi 
matur sapuniki: ? “Duh Ratu Sang Hyang Widi 
Wasa, yening Palungguh IRatu wiakti asung sueca 
ring titiang, titiang nglungsur ledang Palungguh 
IRatu mamargi sareng-sareng ring titiang kaula 
druene sami. Kaula druene wiakti kalintang 
bengkung, nanging yadian kadi asapunika ledang 
Palungguh IRatu ngampurayang kiwangan miwah 
dosan titiange, samaliha ledangja Palungguh 
IRatu nampi titiang makadados bangsa druen 
Palungguh IRatune.” 


Ida Sang Hyang Widi Wasa malih 
ngwentenang prajanjian 


(Par. 23:14-19, Pang. 7:1-5, 16:1-17) 


10 ida Sang Hyang Widi Wasa ngandika ring Dane 
Musa sapuniki: “Jani Ulun ngae prajanjian teken 
bangsa Israele. Ulun lakar ngadakang paundukan 
ane tawah-tawah di arepan bangsa-bangsane. 
Sawatek bangsane di gumine lakar pada nepukin 
paundukan ane tawah ane prasida laksanayang 
Ulun, sawireh Ulun Ida Sang Hyang Widi Wasa 
lakar ngadakang paundukan ane kaliwat aeng 
pabuat kita. 11 Pada pagehja ngagem prentah 
Ulune ane paicayang Ulun teken kita di dinane 
jani. Ulun lakar ngaadang bangsa Amori, bangsa 
Kanaan, bangsa Het, bangsa Peris, bangsa Hewi 
muah bangsa Yebuse dikalane kita maperang 

nglawan ia. 12 Eda pesan kita ngae prajanjian 
teken bangsa-bangsane ane nongos di gumine 
ane ungsi kita. Sawireh prajanjiane ane buka keto 
lakar nekaang pakeweh pabuat kita, tan bina 
buka jeete ane lakar ngamatiang kita. 13 Nanging 
tuludangja tongosne ngaturang aturane. Uugang 
palinggihne tur bahja sawatek punyan kayu 
tongosne nyumbah Dewi Asera. 

14 Eda pesan mabakti teken widi-widi lenan, 
sawireh Ulun Ida Sang Hyang Widi Wasa, tusing 
lila yen ada ane mada-mada Ulun. 15 Eda pesan 
kita ngae prajanjian teken bangsa-bangsane ane 
ada ditu. Sawireh dikalane ia mabakti teken 
dewannyane muah ngaturang aturan, ia lakar 
ngundang kita apanga bareng-bareng teken 
ia. 16 Buina pianak-pianak kitane lakar nyuang 
anak luh uli bangsa-bangsane ento. Anake ane 
luh-luh ento lakar nglelunyuhin pianak-pianak 
kitane apanga ia milu ngaturang bakti teken 
dewannyane, laut ngutang Ulun. 

17 Edaja kita ngae muah nyumbah arca ane 
malakar aji logam. 

18 Pagehangja ngagem Rerainan Roti Tan Paragi, 
buka ane suba prentahang Ulun teken kita. 
Dinuju bulan Abibe, kita patut naar roti ane 
tusing misi ragi, pitung dina makelonne, sawireh 
di bulane ento kita makaad uli di Mesir. 

19 Sawatek pianak muani ane lekad paling 
maluna muah sawatek panak ingon-ingon ane 
lekad paling maluna, ento dadi druen Ulune. 

20 Sakewala sawatek panak keledaene ane muani, 
ane lekad paling maluna ento patut tebus kita 
baan ngaturang panak biri-biri aukud. Yen tusing 
sida baan kita nebus, panak keledaene ento patut 
pilegang kita baongne. Nanging sawatek pianak 
kitane ane lekad paling maluna, patut tebus kita. 

Buina eda pesan ada uli di pantaran kitane 
tangkil teken Ulun tur tusing ngaba aturan. 

21 Nem dina makelonne kita kicen sela buat 
magarapan. Sakewala di dinane ane kaping 
pitu, edaja kita magarapan, yadianja di masan 
matekape wiadin di masan manyine. 

22 Pagehangja ngagem Rerainan Unduh-unduhe 
nah ento dikalane kita manyi gandum ane 
pangawit. Keto masih Rerainan Pondok Daune 
dikalane kita munduhang pamupon woh-wohan 
ane di makire panelah taune. 

23 Ane atiban ping telu patutne sawatek 
anake muani uli di pantaran kitane pada teka 
ngaturang bakti teken Ulun, Ida Sang Hyang 
Widi Wasa Widin Israele. 24 Sasubane Ulun 
ngaadang bangsa-bangsane ento uli di pantaran 
kitane tur malinggahin gumin kitane, tusing ada 
anak ane lakar bani ngusak-asik gumin kitane, 

dikalane kita ngluihang Rerainan Roti Tan Paragi, 
Unduh-unduh muah Pondok Daun. 

25 Eda maturan roti ane misi ragi yen kita 
maturan wewalungan teken Ulun. Buina 
di Rerainan Paskahe eda kanti ada aturan 
wewalungan nginep teked ka mani semengane. 

26 Gandume ane pangawit anyi kita sabilang 
taun, patut aba kita ka Perhyangan Ida Sang 
Hyang Widi Wasa. Kita tusing dadi nglablab 
panak biri-biri wiadin kambing nganggon yeh 
nyonyon inanne.” 

27 Ida Sang Hyang Widi Wasa malih ngandika 
ring Dane Musa sapuniki: “Tulisja sabdan Ulune 
ene, sawireh ene ane dadi dasar prajanjian Ulune 
teken kita muah teken bangsa Israele.” 28 Petang 
dasa rahina suenipun Dane Musa nangkilin Ida 
Sang Hyang Widi Wasa. Tur kadi amunika suenne 
dane nenten majengan wiadin nginum. Sane 
katulis ring papan batune punika nenten wenten 
tios wantah Dasa Titah Ida Sang Hyang Widi 
Wasa. 


Dane Musa tedun saking pucak Gunung Sinaine 


29 Rikala Dane Musa tedun saking duur Gunung 
Sinaine makta papan batu sane madaging Dasa 
Titah Ida Sang Hyang Widi Wasa punika, prarain 
danene masunaran, santukan dane wusan 
mabebaosan ngiring Ida Sang Hyang Widi Wasa, 

nanging dane ngraga nenten uning ring indike 
punika. 20 Ritatkala Dane Harun miwah bangsa 
Israele ngeton prarain Dane Musa masunaran, 
dane ipun pada ajerih nganampekin Dane Musa. 
31 Sakewanten Dane Musa ngandikain dane ipun 
makasami. Irika Dane Harun miwah pamimpin 
bangsa Israele makasami pada rauh maranin 
dane. 3? Sasampune punika bangsa Israel sami 
pada rauh mapunduh ngiter Dane Musa. Irika 
Dane Musa ngrauhang ring ipun Dasa Titah sane 
kapaicayang antuk Ida Sang Hyang Widi Wasa 
ring dane ring pucak Gunung Sinai. 33 Sasampune 
Dane Musa wusan mapidarta, dane tumuli 
ngangkebin prarain danene antuk angkeb prarai. 
34 Rikala Dane Musa ka Kemah Linggih Ida 

Sang Hyang Widi Wasa buat matur ring Ida, 
dane mukak angkeb prarain danene. Yen dane 
medal, dane ngrauhang saluiring sabda sane 
kapangandikayang antuk Ida Sang Hyang Widi 
Wasa ring bangsa Israele. 2? Tur ipun makasami 
pada ngeton prarain danene masunaran. Dane 
tumuli ngangkebin prarain danene kantos dane 
malih malipetan ka Kemah Sucine buat jaga 
tangkil saha matur ring Ida Sang Hyang Widi 
Wasa. 

Pidabdab buat ngluihang rahina Sabat 


35 1 Dane Musa tumuli ngandikayang 
mangda bangsa Israel sami pada 
mapunduh. Irika dane ngandika ring ipun 
sapuniki: “Sapuniki sabdan Ida Sang Hyang Widi 
Wasa ring semeton: 2 Nem dina makelonne 

kita dadi ngarap sapagawen kitane makejang. 
Sakewala di dinane ane kaping pitu, ento dina 
pabuat mareren, dina ane suci pabuat Ulun, 

Ida Sang Hyang Widi Wasa. Yen ada anak bani 
magarapan di dinane ento, ia patut kadanda pati. 
3 Buina kita tusing dadi mapi-api di jumah kitane 
di dina Sabate ento.” 


Aturan buat Kemah Sucine 
(Par. 25:1-9) 


4 Dane Musa malih ngandika ring bangsa Israele 
sapuniki: “Dauh pangandikan Ida Sang Hyang 
Widi Wasa sapuniki: 2 Pada maturanja teken 
Ida Sang Hyang Widi Wasa. Nyenja makeneh 
maturan, apanga ia maturan mas, perak wiadin 
prunggu, ? kain lenen alus, bulun biri-biri ane 
mawarna biru, tangi muah barak, kain ane 
malakar aji bulun kambing, 7 kulit biri-biri ane 
muani ane kacelub barak, kulit alus, kayu akasia, 
8 lengis anggon ngisinin lampu, wewangen 
anggon lengis upacara muah menyan kastanggi, 

9 soca mirah delima muah soca ane lenan buat 
kapasang di epode muah tabeng dadan Pandita 
Agunge.” 


Lakar Kemah Linggih Ida Sang Hyang Widi Wasa 
(Par. 39:32-43) 


10 “Sawatek anake ane bisa dadi tukang di 
pantaran kitane apanga teka mai buat ngae 
saluiring ane katitahang baan Ida Sang Hyang 
Widi Wasa, luire: 1! Kemah Suci, raab kemahe 
muah tukubne, sangket-sangket muah tulangne, 
sunduk, jejeneng muah sendinne, 12 Peti 
Prajanjian muah sanan panegenane, tutupne 
muah korden tekep Peti Prajanjiane, 13 mejane 
muah sanan panegenane, muah prabotne 
makejang, roti aturan pabuat Ida Sang Hyang 
Widi Wasa, 17 tongos lampu ane lakar anggon 
masuluh muah prabotne, lampu muah lengisne, 
15 pasepan buat pamorboran menyane, muah 
sanan panegenane, lengis upacarane, menyan 
kastanggi, korden anggon angkeb lawang 
Kemah Sucine, 18 pamorboran aturan muah jaro 
prunggune, sanan panegenane muah prabotne 
makejang, bak pabasehan muah tatakanne, 

17 korden-korden ane ngilehin natare, tungguh 
muah sendinne, korden buat angkeb gapuran 
natare, 18 lait muah tali buat Kemah Sucine muah 
buat natarnyane. 19 Panganggo kapanditan ane 

patut anggona baan parapanditane di katujune ia 
ngaturang ayah di Tongos Ane Suci, aketo masih 
panganggo kapanditan pabuat Harun muah 
pianak-pianakne.” 


Bangsa Israel ngaturang aturan 


20 Bangsa Israel tumuli kesah saking 
genahnyane mapunduh. 21 Sapasiraja sane 
mamanah maturan, ipun raris rauh tur maturan 
ring Ida Sang Hyang Widi Wasa buat kanggen 
makarya ngwangun Kemah Linggih Ida Sang 
Hyang Widi Wasa. Ipun suang-suang makta 
saluiring barang sane perlu pabuat pangubakti 
miwah lakar buat makarya panganggen pandita. 
22 [pun suang-suang pada rauh, lanang istri saking 
lila ngaturang mas-masannyane minakadinne 
peniti mas, anting-anting, ali-ali, kalung miwah 
mas-masan sane tiosan, makasami katurang ring 
Ida Sang Hyang Widi Wasa. 23 Anake sane madue 
kain lenen alus, kain wol biru, tangi wiadin barak, 
kain sane malakar bulun kambing, kulit biri-biri 
muani sane mawarna barak, kulit alus, sami pada 
ngaturang aturannyane. 2 Sane madue perak 
miwah prunggu taler pada rauh ngaturang ring 
ayun Ida Sang Hyang Widi Wasa. Kadi asapunika 
taler sane madue kayu akasia sane keni kanggen 
ngwangun Kemah Sucine taler rauh ngaturang 
tarunnyane ring Ida Sang Hyang Widi Wasa. 

25 Sawatek anake istri sane uning ngantih sami 
pada maturan benang, lenen alus, miwah wol 
biru, tangi miwah barak. 28 Ipun taler makarya 
benang sane malakar antuk bulun kambing. 

27 Parapamimpine taler makta sesocan, miwah 
sane tiosan buat jaga kapasang ring kawaca 
epod miwah tabeng dadane. 28 Ipun taler makta 
wewangen miwah minyak buat nagingin lampu, 
minyak upacara miwah menyan kastanggi. 

29 Bangsa Israele makasami saking suka lila pada 
makta aturannyane ring Ida Sang Hyang Widi 
Wasa, pabuat pakaryan sane prentahang Ida 
malantaran Dane Musa. 


Undagi sane ngaryanin Kemah Linggih 
Ida Sang Hyang Widi Wasa 


(Par. 31:1-11) 


30 Dane Musa tumuli ngandika ring bangsa 
Israele, sapuniki: “Ida Sang Hyang Widi Wasa 
sampun nyelik Besaleel, okan Dane Uri, putun 
Dane Hur saking suku Yehuda. °t Ida sampun 
mapaica wara nugraha kakuatan, kapradnyanan, 
kawicaksanan, miwah pangresepan pabuat 
saananing pakaryan luih tur endah, 22 buat 
ngrancang pakaryan sane patut kakaryanin antuk 
tukang mas, perak miwah prunggu. 33 Buat jaga 
ngebeg sesocan sane jaga kapasang, buat ngukir 
taru miwah ngaryanin saananing pakaryan sane 

luih tur endah. 24 Ida Sang Hyang Widi Wasa taler 
sampun mapaica wara nugraha kawicaksanan 
ring dane miwah ring Oholiab, okan Dane 
Ahisamak, saking suku Dan buat dados guru jaga 
ngurukang kawicaksanan danene ring anak tios. 
35 Sang kalih sampun kapaicain wara nugraha 
kapradnyanan buat saluiring pakaryan tukang 
ukir, ngrancang miwah ngaryanin kain lenen 
alus, wol biru, tangi miwah barak miwah sane 
tios-tiosan. Dane pada wicaksana ngamargiang 
saluiring pakaryan, dueg ngrancang saluiring 
paindikan. 

1 Dane Besaleel, Dane Aholiab miwah 
36 tukang-tukange makasami sane sampun 
polih kawicaksanan miwah kapradnyanan saking 
Ida Sang Hyang Widi Wasa, midep ngaryanin 
saananing sane kaperluang buat ngwangun 
Kemah Linggih Ida Sang Hyang Widi Wasa. 
Wantah dane sareng sami sane patut ngaryanin 
saluiring sane sampun kaprentahang antuk Ida 
Sang Hyang Widi Wasa.” 


Bangsa Israel maturan akeh pisan 


2 Dane Musa tumuli ngandikain Dane Besaleel, 
Aholiab miwah tukang-tukange sane tiosan sane 
sampun kicen kapradnyanan antuk Ida Sang 
Hyang Widi Wasa, miwah anake sane saking 
lila mamanah ngaturang ayah, mangda pada 

rauh saha ngawitin makarya. ? Tukang-tukange 
punika nampi saking Dane Musa saluiring 
aturan sane kabakta antuk bangsa Israele buat 
ngwangun Kemah Sucine. Sajabaning punika 
bangsa Israele kantun taler pada rauh nyabran 
semeng makta aturannyane ring Dane Musa. 
4 Paraundagine sane sedek makarya, ? raris 
nguningayang ring Dane Musa mungguing 
rakyate makasami sampun maturan langkungan 
ring sane kaperluang buat ngwangun Kemah 
Sucine sane kapangandikayang antuk Ida Sang 
Hyang Widi Wasa. 

6 Dane Musa tumuli ngutus juru arah mangda 
mapangarah mungguing tan perlu malih makta 
aturan buat Kemah Sucine. Duaning punika 
tan wenten malih anak sane rauh makta 
aturannyane. ' Barang-barang sane sampun 
katurang sampun langkungan yen bandingang 
ring sane kaperluang buat muputang pakaryane 
punika. 


Indik ngwangun Kemah Linggih 
Ida Sang Hyang Widi Wasa 


(Par. 26:1-37) 
8 Kemah Linggih Ida Sang Hyang Widi Wasa 
kakaryanin antuk tukang-tukang sane pinih 


pradnyan saking pantaran tukang-tukange sami. 
Dane ngawitin ngwangun Kemah Sucine punika 

antuk kain lenen alus dasa bidang sane katunun 
antuk wol biru, tangi miwah barak, raris kasulam 
kadagingin gambar malaekat. ? Lembaran kaine 
punika sami pateh ukurannyane. Panjangipun 
roras meter tur lumbangipun kalih meter. 
10 Kaine sane limang lembar kajait kadadosang 
asiki, kadi asapunika taler kaine sane malih 
lelima taler kajait kadadosang asiki. 1! Tepin 
kaine sane marep ka sisi raris kadagingin 
pangantungan-pangantungan kain biru. 12 Ring 
tepin lembaran kaine sane asiki kadagingin 
pangantungan seket, ring tepin lembaran sane 
malih asiki taler seket, kantos kaine sane kalih 
lembar punika sida kadadosang asiki. 13 Dane 
makarya sangket antuk mas seket, sane kanggen 
nyambungang kaine sane kalih lembar punika. 
14 Sasampune punika, dane makarya raab 
Kemahe punika antuk kain solas lembar 
sane malakar antuk bulun kambing. 15 Kaine 
punika sabilang lembar pateh ukurannyane, 
inggih punika panjangnyane telulas meter tur 
lumbangnyane kalih meter. 1? Sane limang 
lembar kajait kadadosang asiki, tur nem lembar 
sane tiosan punika taler kajait kadadosang asiki. 
17 Dane raris masangang pangantungan seket 
ring tepin kain-kaine sane nomer lima, sane 
wenten ring lembaran sane kaping pisan, miwah 
seket ring tepin lembaran sane kaping kalih. 

18 Dane raris makarya sangket-sangket prunggu 
limolas jaga kanggen ngatepang kaine makakalih 
lembar punika mangda dados raab. 1? Wus 
punika, dane makarya tutup sane siosan kekalih, 
sane asiki malakar antuk kulit kambing muani 
sane kacelub antuk warna barak, tur sane malih 
asiki antuk kulit alus buat kanggen ngangkebin 
saking sisi. 

20 Sasampun punika, dane raris makarya 
tulang-tulang kemah sane jegjeg antuk taru 
akasia. 21 Sakane punika mategeh 4 meter tur 
malumbang 66 sentimeter. 22 Saka-sakane punika 
madue lait sane pateh apasang-apasang, kantos 
saka-sakane punika prasida kakitang. 28 Dane 
makarya saka kalih dasa pabuat Kemahe sisi 
kelodnyane, 2 tur sendi perak petang dasa sane 
jaga kanggen nyendinin saka-sakane punika. 
Sabilang saka masendi kekalih sane kanggen 
nganjel lait-lait sakane punika. ?? Dane taler 
makarya saka kalih dasa sane kanggen ring 
Kemahe sisi kalernyane, ?? tur sendi perak petang 
dasa, duaning sabilang saka masendi kekalih. 

27 Pabuat sisi ungkur Kemah Sucine inggih punika 
sisi kauhnyane, dane makarya saka nemnem, 

28 tur pabuat bucu-bucunnyane kadagingin saka 
kekalih. 29 Saka-sakane ring bucu-bucu punika 
kakitang saking sor rauh ka muncuknyane. 
Sakane makakalih sane ngawinang wenten bucu 

kekalih punika kakaryanin antuk cara sakadi 
iwau. 3? Dadosipun, wenten saka kutus, tur sendi 
perak nembelas, duaning sabilang saka masendi 
kekalih. 

31 Dane taler makarya sunduk-sunduk antuk 
taru akasia limolas katih, limang katih kapasang 
ring sisi sane asiki, 3? limang katih pabuat sisi 
sane tiosan, tur malih limang katih pabuat 
sisi kauhnyane, ring bagian ungkur kemahe 
punika. 33 Sunduk sane ring madia, kapasang 
ring basetengah sakane punika. Sunduke punika 
nglajur saking tanggun kemahe sane asiki ka 
tanggu sane tiosan. 24 Saka-sakane punika 
kakaput antuk mas, raris kadagingin gelang- 
gelang mas sane kanggen ngisi sunduk-sunduke 
punika sane taler kakaput antuk mas. 

35 Dane taler makarya kain korden antuk 
benang lenen alus, benang wol biru, tangi miwah 
barak, raris kasulam kadagingin gambar-gambar 
malaekat. 3? Dane makarya saka sane malakar 
taru akasia patpat kanggen ngantungang kordene 
punika. Saka-sakane patpat punika, kakaput 
antuk mas raris kakit antuk sangket-sangket mas. 
Sasampune punika, dane raris makarya sendi 
perak patpat, sane kanggen nyendinin saka- 
sakane punika. 3” Pabuat ngangkebin lawang 
Kemah Sucine, dane makarya korden sane 
malakar antuk benang lenen alus, benang wol 

biru, tangi miwah barak, raris kapayasin antuk 
sesulaman. 33 Dane makarya saka lelima buat 
ngantungang kordene punika. Saka-sakane lelima 
punika kakitang antuk sangket. Tanggu-tanggu 
miwah panyambung-panyambung sakane sane 
makalelima kakaput antuk mas, tur sendinnyane 
makalelima malakar antuk prunggu. 


Indik makarya Peti Prajanjian 
(Par. 25:10-22) 


1 Dane Besaleel ngardi Peti Prajanjian 
37 antuk taru akasia. Panjang petine punika 
satus dasa sentimeter, lumbangnyane 66 
sentimeter. 2 Petine punika kaput dane antuk mas 
tulen, saking jaba rauh ka jero, tur kakaryanang 
sibeh makaileh antuk mas. 3 Petine punika taler 
kakaryanang gelang mas patpat, genah nyelepang 
sanan panegenannyane, raris kapasang ring 
batis-batis petine punika, kekalih ring sisi tengen, 
kekalih ring sisi kiwa. 4 Petine punika kakaryanang 
panegenan antuk taru akasia, tur kakaput antuk 
mas. ? Taru panegenane punika kacelepang 
ring gelang mase sane ring kiwa tengen petine. 
6 Peti Prajanjiane punika kakaryanang tutup 
antuk mas tulen. Lantang tutupne punika 
satus dasa sentimeter, tur lumbangipun 
nem dasa nem sentimeter. ' Dane makarya 
malaekat-malaekatan kekalih sane malakar 

antuk mas matoktok. 8 Malaekat-malaekat 
punika kagenahang ring tanggu-tanggun tutup 
petine punika. Malaekat kekalih punika kakardi 
dados asiki ring tutup Peti Prajanjiane punika. 
9 Malaekate makakalih punika marep-arepan 
tur kampidnyane makebatan ngangkebin Peti 
Prajanjiane punika. 


Indik makarya meja genah roti sane 
katurang ring Ida Sang Hyang Widi Wasa 


(Par. 25:23-30) 


10 Dane Besaleel raris ngardi meja antuk taru 
akasia. Panjang mejane punika ulung dasa 
kutus sentimeter, lumbangipun petang dasa 
patpat sentimeter, tur tegehipun nem dasa nem 
sentimeter. 11 Mejane punika kakaput antuk mas 
tulen, tur kasibehin mas makaileh. 12 Mejane 
punika kadagingin tepi makaileh, pitu tengah 
sentimeter lumbangipun. Tur tepinne punika 
taler kasibehin makaileh antuk mas. 3 Mejane 
punika taler karyanang dane gelang mas, buat 
panegenannyane punika. Gelang mase punika 
kagenahang ring bucu-bucun mejane ring tanggu 
duur batis mejane punika. 14 Gelang genah 
ngaugang sanan panegenane, kagenahang 
nampek ring tepin mejane. 1? Sanan mejane 
punika kakardi antuk taru akasia, tur kakaput 
antuk mas. 18 Prabot mejane punika kakardi 

antuk mas tulen, luire: piring-piring, cangkir, 
cecepan, miwah genah aturan anggure. 


Indik makarya tumbun lampu 
(Par. 25:31-40) 


17 Dane Besaleel ngardi tumbun lampu antuk 
mas tulen. Dasar miwah tumbun lampune punika 
kakardi antuk mas matoktok. Bunga-bunga 
pepayasannyane, luire: sekar, pusuh miwah daun 
sekaripune dados asiki ring tumbun lampune 
punika. 

18 Tumbun lampune punika madaging carang 
nemnem, tetiga sabilang samping. 1? Carang- 
carang sane nemnem punika suang-suang 
madaging pepayasan sekar badam tetiga, pusuh 
miwah daun sekaripun. 2? Tumbun lampune 
punika madaging sekar badam patpat, pusuh 
miwah daun sekaripun. 21 Ring bongkol carang 
lampune sane apasang-apasang madaging 
pusuh sekar asiki. 22 Tumbun lampune rauh ring 
pusuh-pusuh, sekar miwah carang-carangipune, 
makasami kakardi antuk mas tulen. 23 Tumbun 
lampune punika kadagingin lampu pepitu, suang- 
suang madaging sepit miwah talam. Makasami 
punika kakardi antuk mas tulen. ?4 Buat makarya 
tumbun lampu miwah prabotnyane, nelasang 
mas tulen 35 kilogram. 

Indik makarya pasepan 
(Par. 30:1-5) 


25 Dane Besaleel taler makarya pasepan antuk 
taru akasia sane kanggen morbor menyan. 
Wangun pasepane punika mrepat, panjangipun 
setiman sentimeter tur lumbangipun taler 
setiman sentimeter. Tegehipun sangang 
dasa sentimeter. Ring bucu-bucun pasepane 
punika madaging tanduk sane dados asiki ring 
pasepane punika. 28 Ring duur bibih pasepane 
punika makaileh, miwah tanduk-tanduknyane 
kakaput antuk mas tulen. Sajaba punika, 
bibih pasepane punika taler kadagingin sibeh 
mas makailehipune. 2' Pasepane punika taler 
karyanang dane gelang mas kekalih sane 
kagenahang ring beten sibehipune bilang 
samping. Gelang-gelang mase punika kanggen 
gaugang sanan panegenane rikalane pasepane 
punika kategen. 28 Sanan-sanan panegenane 
punika kakardi antuk taru akasia tur kakaput 
antuk mas. 


Indik ngardi minyak upacara miwah menyan 
(Par. 30:22-38) 


29 Dane Besaleel taler makarya minyak upacara 
miwah menyan sane kakardi antuk menyan tulen 

sane miik sane kacampur sakadi makarya minyak 
wangi. 


Indik makarya pamorboran aturan 
(Par. 27:1-8) 


1 Dane Besaleel makarya pamorboran 
38 aturan antuk taru akasia, buat genah 
morbor aturan. Wangunnyane mrepat, 
lantangnyane kalih meter nanggu kalih dasa 
sentimeter, lumbangnyane taler amunika. 
Tegehipun ameter nanggu tigang dasa 
sentimeter. 2 Ring bucu-bucun pamorboran 
aturane punika, kadagingin tanduk-tanduk sane 
dados asiki ring pamorboran aturane punika, 
tur kakaput antuk temaga. ? Dane taler makarya 
prabot buat pamorboran aturan punika, luire: 
pangorengan, sekop, jembung, garpu-garpu 
miwah genah baa. Prabote punika makasami 
kakardi antuk prunggu. 4Taler kakaryanang jaro 
sane malakar antuk prunggu. Jarone punika 
kapasang ring sor tepin genah pamorborane, 
ngawit saking sor rauh ka bangkiang pamorboran 
aturane makaileh. ? Pamorboran aturane 
punika kakaryanang gelang panegenan patpat. 
Gelang-gelange punika kapasang ring bucu- 
bucun pamorboran aturane punika. ? Dane taler 
makarya panegenan antuk taru akasia, kakaput 
antuk prunggu. ' Sanan-sanane punika raris 

kaugang ring gelang-gelange sane wenten ring 
bibih pamorboran aturane punika. Pamorboran 
aturane punika kakardi antuk papan tur ring 
tengahnyane bolong. 


Indik ngardi bak prunggu 
(Par. 30:18) 


8 Dane Besaleel taler makarya bak prunggu 
sane matatakan taler prunggu. Prunggune punika 
kambil saking meka-meka paderben paraistrine 
sane dados pangayah ring lawang Kemah Linggih 
Ida Sang Hyang Widi Wasa. 


Natar Kemah Linggih Ida Sang Hyang Widi Wasa 
(Par. 27:9-19) 


9 Dane Besaleel raris magehin natar Kemah 
Sucine antuk korden kain lenen alus. Panjang 
kordene ring sisi kelod Kemah Sucine 44 meter. 
10 Kordene punika katungguhin antuk rajeg sane 
kakardi antuk prunggu, kalih dasa akehipun. 
Asing-asing rajege punika kasendinin antuk 
prunggu tur kadagingin sangket pangakit sane 
kakardi antuk perak. 11 Ring sisi kalernyane 
taler kapagehin pateh sakadi punika. 12 Ring sisi 
kauhnyane kadagingin korden sane panjangipun 
22 meter, katungguhin antuk rajeg dasa sane 
taler madaging sendi-sendi, tur sangketnyane 
taler kakardi antuk perak. 13 Ring sisi kangin, sane 

madaging gapura, taler mapagehan 22 meter. 

14 Ring kiwa tengen gapurane kadagingin korden 
6 meter nanggu 60 sentimeter, tur matungguhan 
tetiga, tur suang-suang madaging sendi. 

15 (38:14) 19 Kordene sane dados pagehan punika 
makasami kakardi antuk kain lenen alus. 1? Sendin 
rajegnyane kakardi antuk prunggu, tur sangket 
pangakitan miwah muncuk rajeg-rajegnyane 
kakardi antuk perak. Rajeg-rajeg pagehane 
punika kakit antuk pangakit sane kakardi antuk 
perak. 18 Kordene sane ring gapurane kakardi 
antuk kain sane malakar antuk benang lenen 
alus, benang wol biru, tangi miwah barak, tur 
kapayasin antuk sesulaman. Panjangnyane 9 
meter tur tegehnyane 2 meter, Warnanipun 
pateh sakadi korden pagehan natare. 19 Korden 
gapurane punika marajeg patpat tur suang-suang 
rajege punika madaging sendi. Sangketnyane, 
tekep muncuk rajege, miwah pangakitnyane 
kakardi antuk perak. 20 Lait-lait Kemah Sucine 
miwah pagehane sane ngiter natar Kemah Sucine 
makasami kakardi antuk prunggu. 


Logam sane kanggen ring Kemah 
Linggih Ida Sang Hyang Widi Wasa 


21 Puniki daptar etangan logam sane kanggen 
ring Kemah Linggih Ida Sang Hyang Widi Wasa, 
ring genah anake nyimpen papan batune kekalih 

sane matulis Dasa Titah Ida Sang Hyang Widi 
Wasa. Daptare punika kakardi antuk wong Lewi 
sane makarya, kapimpin antuk Dane Itamar, okan 
Dane Harun, saadung ring piteket Dane Musa. 

22 Dane Besaleel (okan Dane Uri, putun Dane 
Hur sane saking suku Yehuda), ngardi saluiring 
sane katitahang antuk Ida Sang Hyang Widi 
Wasa. 23 Dane kasarengin antuk Dane Aholiab, 
okan Dane Ahisamak wong Dane punika. Dane 
Aholiab punika sane dados tukang ukir, tukang 
ngrancang miwah tukang tunun kain sane kakardi 
antuk benang lenen alus, benang wol biru, tangi 
miwah barak. 

24 Mas sane katurang ring Ida Sang Hyang Widi 
Wasa sane kanggen ngwangun Kemah Sucine 
punika, makasami siu kilogram akehipun, sane 
katimbang antuk timbangan resmi. 2 Perak sane 
kakeniang saking bangsa Israel akehnyane tigang 
tali samas nanggu tigang dasa kilogram. Punika 
taler manut timbangan resmi. 28 Makasami 
punika cocok pisan ring etangan sane kataur 
antuk rakyate sane madaptar ring cacah jiwane. 
Asing-asing anake naur anut ring pangarga 
sane sampun kapastiang raris katimbang 
miturut timbangan resmi. Daweg cacah jiwane 
kasuratang wenten mungguh tigang atak tigang 
tali limang atus seket diri lanang-lanang sane 
mayusa kalih dasa taun wiadin langkung. 

2? Saking perake punika kambil tigang tali samas 
kilogram kanggen sendi-sendin adegan Kemah 
Sucine sane satus punika, miwah pabuat sangket 
kordene. Asing-asing sendi beratipun tigang dasa 
pat kilogram. 28 Saking sisan perake iwau sane 
malih tigang dasa kilogram Dane Besaleel raris 
makarya pangakit, sangket-sangket ring sakane, 
miwah tekep-tekep muncuk sakane. 2? Berat 
prunggu sane katur ring Ida Sang Hyang Widi 
Wasa wenten kalih tali samas slae kilogram. 

30 Prunggune punika kanggen sendin gapuran 
Kemah Linggih Ida Sang Hyang Widi Wasa, 
pamorboran aturan, miwah jaro sane kakardi 
antuk prunggu, prabot pamorboran aturane 
makasami, 3t sendin rajeg pagehane ring saileh 
natar miwah gapurane, lait-lait Kemah Sucine 
miwah korden pagehane. 


Indik makarya busanan pandita 
(Par. 28:1-14) 


1 Dane Besaleel miwah Dane Aholiab 
39 makarya busana sane sarwa endah 
sane kakardi antuk wol biru, tangi miwah 
barak, sane jaga kangge antuk parapanditane 
rikalane parapanditane punika ngamargiang 
darmaning pandita ring Genahe Sane Suci. 
Busana kapanditan pabuat Dane Harun anut 

sakadi pituduh Ida Sang Hyang Widi Wasa ring 
Dane Musa. 

2 Dane taler makarya kawaca epod sane kakardi 
antuk benang lenen alus, benang wol biru, 
tangi, barak miwah benang mas. ? Dane noktok 
lempengan-lempengan mas raris getep-getep 
dane dados benang tipis, raris katunun sareng 
ring benang lenen alus miwah benang wol biru, 
benang tangi miwah barak. “Dane taler makarya 
talin palan kawaca epod kekalih tur pasang dane 
ring pinggiran kawaca epode, mangdane dados 
kategulang. ? Pepetet sane malakar tetununan 
alus sane kakardi antuk benang sane pateh ring 
kawaca epode punika, raris kapasang ring kawaca 
epode kantos dados asiki ring busana epode 
punika sakadi pituduh Ida Sang Hyang Widi Wasa 
ring Dane Musa. ? Dane taler ngebeg soca delima 
raris kapasang ring cangkokan mase. Antuk 
kapradnyanan danene, dane ngukir parab okan 
Dane Yakub sane roras punika ring soca-socane 
punika. ' Sapangrarisipun soca-socane punika 
raris kapasang ring tali kawaca epode mangda 
ngwakilin suku bangsa Israele makaroras manut 
sakadi titah Ida Sang Hyang Widi Wasa ring Dane 
Musa. 


PARARUDAN 39.8-18 407 


Indik makarya tabeng dada 
(Par. 28:15-30) 


8 Dane Besaleel miwah Dane Aholiab raris 
makarya tabeng dada sane kakardi antuk benang 
sane pateh ring kawaca epode tur masulam 
taler sakadi kawaca epode. ? Wangunnyane 
mrepat matampihan kekalih, panjang miwah 
lumbangnyane pateh 22 sentimeter. 19 Dane 
masang sesocan petang jajar ring tabeng dadane 
punika. Ring jajaran sane kaping pisan kapasang 
soca delima, topas miwah baiduri sepah. 11 Ring 
jajaran sane kaping kalih: soca sambrud, soca 
nilam miwah inten. 12 Ring jajaran sane kaping 
tiga: lasuardi, akik miwah soca kacubung, 13 tur 
ring jajaran sane kaping pat soca pirus yakut 
miwah ratna cempaka. Socane punika makasami 
macangkok mas. 14 Ring asing-asing socane 
sane roras punika katulis parab paraputran 
Dane Yakub buat ngwakilin suku bangsa Israele 
makaroras. 12 Sapangrarisipun, dane taler 
makarya rante-rante sane kakardi antuk mas 
tulen sane kadepuk sakadi taline. 18 Sasampun 
punika dane makarya ali-ali kekalih sane kakardi 
antuk mas tulen tur kapasang ring duur tanggun 
tabeng dadane punika. 1” Rante mas kekalih 
punika raris kacelepang ring ali-ali mase kekalih 
punika. 18 Tur tanggu-tanggunnyane sane tiosan 

kategulang ring cangkokane makakalih, kantos 
nampek ka arepannyane mategulan ring tali 
palan kawaca epode. 19 Dane taler makarya ali-ali 
mas malih kekalih sane kapasang ring bucu-bucu 
nampek ka sor tabeng dadane punika kantos ring 
lepitan sane ring tengah nganteg ring kawaca 
epode. 20 Dane taler makarya ali-ali mas malih 
kekalih sane kapasang ring sor tali palan kawaca 
epode sane ring arepan nampek ring lepitane 
ring duur pepetet tetununan aluse punika. 

21 Dane tumuli nyambungang ali-ali tabeng 
dadane punika klawan ali-ali kawaca epode antuk 
tali biru, kantos tabeng dadane punika tetep 
magantung ring duur pepetete tur nenten dados 
keles, anut pisan ring titah Ida Sang Hyang Widi 
Wasa ring Dane Musa. 


Indik makarya busanan pandita sane tiosan 
(Par. 28:31-43) 


22 Jubah pangangkeb kawaca epode, makasami 
kakardi antuk benang wol biru. 28 Baong kawaca 
punika kadagingin bibih sane katunun saha 
kuat mangda sampunang gelis uek. 2 Ring sor 
bibih kawaca punika kadagingin pepayasan 
sane marupa woh delima sane kakardi antuk 
benang lenen alus, benang wol biru, tangi miwah 
barak, sane kabelatin antuk gongseng-gongseng 


PARARUDAN 39.25-33 409 


mas, anut ring titah Ida Sang Hyang Widi Wasa 
malantaran Dane Musa. 22 (39:24) 26 (39:24) 

27 Dane taler makarya kawaca kameja pabuat 
Dane Harun miwah putran danene. 28 Kadi 
asapunika taler: sorban, topong, celana bawak 
sane malakar antuk kain lenen, 29 pepetet sane 
kakardi antuk benang lenen alus, benang wol 
biru, tangi miwah barak, tur kapayasin antuk 
sesulaman anut sakadi titah Ida Sang Hyang Widi 
Wasa ring Dane Musa. 3? Dane taler kakaryanang 
pepayasan antuk mas tulen, sane kadadosang 
cihna mungguing dane sampun kasuciang pabuat 
Ida Sang Hyang Widi Wasa. Ring pepayasane 
punika kukir lengkara: “Kasuciang pabuat Ida 
Sang Hyang Widi Wasa”. 3t Pepayasane punika 
kapasang ring sorbane ring arep, anut sakadi 
titah Ida Sang Hyang Widi Wasa ring Dane Musa. 


Pakaryane punika kapuputang 
(Par. 35:10-19) 


32 Pamuputipun pakaryan ngwangun Kemah 
Linggih Ida Sang Hyang Widi Wasa punika puput. 
Bangsa Israel makasami sampun makarya anut 
ring titah Ida Sang Hyang Widi Wasa ring Dane 
Musa. 33 Ipun raris makta makasami ring ajeng 
Dane Musa, inggih punika Kemah Suci miwah 
prabotnyane makasami, sangket-sangketnyane, 
sunduk-sunduk, saka-saka, miwah sendinnyane, 

34 raab sane kakardi antuk kulit kambing muani 
sane kacelub barak, raab sane kakardi antuk kulit 
alus, korden belat Genah Sane Maha Suci. 3? Peti 
Prajanjiane sane madaging papan batu miwah 
sanan panegenan lan tutupnyane, 3? meja miwah 
prabotnyane, kadi asapunika taler roti sane 

jaga katurang ring Ida Sang Hyang Widi Wasa, 

37 tumbun lampu sane kakardi antuk mas tulen, 
lampu-lampunnyane rauh ring prabotnyane, 
minyak pabuat lampune, 33 pamorboran aturane 
sane kakardi antuk mas, minyak upacara, 
menyan kastanggi, korden pabuat lawang 
Kemah Sucine, 3? pamorboran aturane sane 
kakardi antuk prunggu miwah jaronnyane taler 
antuk prunggu, sanan panegenannyane miwah 
sakancan prabotnyane, bak pabasehan miwah 
tatakanipun, “0 korden-korden pabuat pagehan 
natar Kemah Sucine rauh ring tungguhan 
miwah sendinnyane, korden pabuat gapurane 
miwah tali-talinnyane, lait-lait Kemah Sucine, 
tur prabot-prabote makasami sane kanggen 

ring tengah Kemah Sucine, 41 busana-busana 
kapanditan sane patut kangge antuk parapandita 
ring Genahe Sane Suci, tur busana kapanditan 
pabuat Dane Harun miwah paraputran danene. 
42 Bangsa Israel sampun ngaryanin pakaryane 
punika anut ring titah Ida Sang Hyang Widi 
Wasa ring Dane Musa. 8 Dane Musa sampun 

nureksain makasami anut ring titah Ida Sang 
Hyang Widi Wasa. Duaning punika Dane Musa 
raris ngamertanin ipun makasami. 


Kemah Linggih Ida Sang Hyang Widi 
Wasa kadegang tur kasuciang pabuat 
Ida Sang Hyang Widi Wasa 


40 1 Ida Sang Hyang Widi Wasa tumuli 
ngandika ring Dane Musa sapuniki: 

2 “Jujukangja Kemah Linggih Ulune di tanggal 
pisan di sasih kapisane. 3 Celepang Peti 
Prajanjiane ane misi Dasa Titah, laut pasang 
kordene di arepannyane. “Celepang masih 
mejane tur pejang prabotne makejang di duur 
mejane ento. Celepang masih tongos lampune 
laut pasang lampune. ? Pejang pasepane di 
arepan Peti Prajanjiane, suba keto gantungang 
kordene di jelanan Kemahe. ? Pamorboran 
aturane patut pejang kita di arepan Kemah 
Sucine. ' Bak pabasehane pejang di pantaran 
Kemah Sucine klawan pamorboran aturane laut 
isininja yeh! 3 Sasubane keto, pasang pagehan 
pakarangan Kemah Sucine, tur gantungang masih 
kordene ane sig gapuran Kemahe. 

9 Sasubane keto, Kemah Sucine muah 
peprabotane makejang patut aturang kita 
teken Ulun malantaran ngetisin ia aji lengis 
upacara. Malantaran buka keto makejangne 

ento kasuciang pabuat Ulun. 10 Suud keto, 
pamorboran aturane muah prabotne patut masih 
aturang kita teken Ulun, malantaran ngetisin ia 
baan lengis, apanga makejang pada kasuciang. 
11 Aketo masih, bak pabasehane muah tatakane 
patut aturang kita nganggon cara ane patuh buka 
ibusan. 

12 Sasubane keto, Harun muah pianak-pianakne 
patut tunden kita teka ka jelanan Kemahe tur 
mresihin dewekne manut sopacaraning agama. 
13 Salukinja Harun panganggon pandita, sriokin ia 
baan lengis, matemahan baan carane ento kita 
nyuciang ia apang dadi pandita ane ngayahin 
Ulun. 14 Sasubane keto ajak pianak-pianakne, tur 
salukin ia ajaka makejang baju kameja. !? Kita 
patut nyriokin ia ajaka makejang baan lengis, 
buka bapannyane, apanga ia prasida ngayahin 
Ulun dadi pandita. Malantaran upacarane ento, 
ia ajaka makejang dadi pandita salawas-lawasne.” 

16 Dane Musa ngamargiang sapatitah Ida Sang 
Hyang Widi Wasa. 17 Rikala tanggal siki, sasih 
kapisan ring taun sane kaping kalih sasampune 
bangsa Israel makaon saking Mesir, Kemah 
Sucine raris kadegang. 18 Dane Musa ngenahang 
sendi-sendinnyane, nyujukang saka-sakannyane, 
tur ngakit sunduk-sunduknyane. 19 Dane 
ngebatang raab Kemahe punika raris ngangkebin 
malih antuk raab sane tiosan ring duur raabe 

iwau. 20 Wus punika, dane raris ngambil papan 
batune makakalih, tumuli karanjingang ring 
Peti Prajanjiane. Sanan-sanan Peti Prajanjiane 
kaugang ring gelang-gelang panegenannyane, 
raris tekepnyane kapasang. 21 Peti Prajanjiane 
kagenahang ring jeroan Kemah Sucine, wus 
punika korden belat ring arepannyane tumuli 
kagantungang. Antuk cara punika Dane Musa 
nawengin Peti Prajanjiane punika. 

22 Sasampune punika Dane Musa raris 
ngenahang mejane ring jeroan Kemah Sucine, 
ring sisi kaler ring jaban kordene, 2 tur dane 
raris ngenahang roti sane katurang ring Ida Sang 
Hyang Widi Wasa ring duur mejane punika. 

24 Tumbun lampune punika kagenahang ring 
jeroning Kemah ring sisi kelodipun, marep-arepan 
ring meja punika. 22 Irika lampu-lampu punika 
kanyitin ring ayun Ida Sang Hyang Widi Wasa. 

26 Pamorboran aturan sane kakardi antuk mas 
kagenahang ring arepan korden belate, 27 tur 
Dane Musa raris nunjel menyan kastanggi irika. 
28 Dane Musa ngantungang korden ring lawang 
Kemah Sucine. 22 Raris ring arepan lawang 
punika dane ngenahang pamorboran aturane. 
Ring pamorboran aturane punika genah anake 
ngaturang aturan sane maborbor miwah aturan 
gandum. 3? Bak pawasuhane genahang dane ring 
pantaran Kemah klawan pamorboran aturane, 

raris kadagingin toya. 3t Dane Musa, Dane Harun 
miwah oka-okan danene tumuli ngwasuhin 
tangan miwah cokor danene irika, 3? nyabran 
dane ngranjing ka Kemah Sucine punika 

wiadin rikala jaga nganampekin pamorboran 
aturane. 33 Ring saileh Kemah Suci miwah 
pamorboran aturane punika kapasang pagehan, 
tur gapurannyane kadagingin korden. Malantaran 
punika puput makasami pakaryannyane punika. 


Megane nglikub Kemah Linggih 
Ida Sang Hyang Widi Wasa 


(Ca. 9:15-23) 


34 Sasampune puput makasami, megane raris 
tedun saha nglikub Kemah Sucine tur caya 
gumilang ngebekin Kemah Sucine punika, 
duaning Ida Sang Hyang Widi Wasa rauh 
irika. 35 Duaning punika Dane Musa nenten 
mrasidayang ngranjing ring Kemahe punika. 

36 Yening megane punika matingtingan saking 
Kemah Sucine, bangsa Israele raris ngelus 
kemahnyane buat magingsir ka genahe sane 
tiosan. 3” Yening megane punika tetep magenah 
ring duur Kemah Sucine, bangsane punika 

tetep jenek ring pakemahannyane. 33 Sasuen 
bangsa Israele ngumbara, cihna rauh Ida Sang 
Hyang Widi Wasa kanten ring duur kemahe 
punika sajeroning rupa mega ring nuju rahina tur 

sajeroning rupa geni sane ngendih, rikalaning 
wengi. 


UPACARA 


1 Ida Sang Hyang Widi Wasa ngesengin Dane 

Musa, tumuli masabda ring dane saking 
tengah Kemah Linggih Ida Sang Hyang Widi 
Wasa, tur Ida maicayang pidabdabe puniki ring 
dane, 2 sane patut kalaksanayang antuk bangsa 
Israele, rikala ipun ngaturang aturanipune. 

Yen wenten anak ngaturang aturan 

wewalungan, aturane punika patut 
marupa banteng, biri-biri wiadin kambing 
paderbeanipune. ? Yening ipun ngaturang 
aturan maborbor, marupa banteng, ipun patut 
ngaturang banteng jagiran sane tan paceda. 
Bantenge punika patut aturang ipun ring arepan 
gapuran Kemah Linggih Ida Sang Hyang Widi 
Wasa, mangda Ida Sang Hyang Widi Wasa, 
ledang nrima ipun. 4Anake punika patut 
ngenahang limanipune ring tenggek aturane 
punika, tur aturane punika jaga katrima antuk 
Ida Sang Hyang Widi Wasa makadados aturan 
panyupat dosa-dosanipune. ? Sapangrarisipun 
bantenge punika patut katampah irika ring 
arepan gapuran Kemah Linggih Ida Sang Hyang 
Widi Wasa. Parapandita katurunan Dane Harun 
patut ngaturang getih bantenge punika ring 

Ida Sang Hyang Widi Wasa, tur sasampune 
punika raris mriokang getihe punika ring sisin 
genah aturane punika makaileh, inggih punika 
pamorboran aturan sane wenten ring ajeng 
gapuran Kemah Linggih Ida Sang Hyang Widi 
Wasa punika. ê Sasampune punika, anake punika 
patut mlulangin tur mukang-mukang bantenge 
punika. 7 Parapanditane patut nabdabang saang 
ring pamorboran aturane tumuli kancungin 
geni. 3 Parapanditane patut ngenahang 
pukang-pukangan rauh tenggek miwah muluk 
wewalungane ring genine punika. ? Anake punika 
ngumbah jejeron miwah batis wewalungane 
punika sane durian tur parapanditane sane 
nabdabang upacarane punika patut morbor 
aturane punika makasami. Ambun aturan 
rayunane punika ngawinang ledang pakayunan 
Ida Sang Hyang Widi Wasa. 

10 Yening sane katurang biri-biri wiadin 
kambing, biri-biri wiadin kambinge punika patut 
sane muani samaliha nenten wenten cedanipun. 
11 Anake punika patut nampah wewalungane 
punika ring sisi kaler pamorboran aturane, 
tur parapanditane patut mriokang getihnyane 
ring sisin pamorboran aturane makaileh. 

12 Sasampune anake punika mukang-mukang 
wewalungane punika, parapandita sane 
nabdabang upacara punika patut ngenahang 

pukang-pukangane punika makasami, rauh 
ring tenggek miwah muluknyane ring genine. 
13 Anake punika patut ngumbah jejeron miwah 
batis wewalungane punika sane durian tur 
parapanditane patut ngaturang aturane punika 
ring Ida Sang Hyang Widi Wasa, saha morbor 
punika makasami ring pamorboran aturane. 
Ambun aturan rayunane punika ngawinang 
ledang pakayunan Ida Sang Hyang Widi Wasa. 

14 Yening wenten anak sane ngaturang paksi 
buat dados aturan maborbor, ipun patut 
ngaturang paksi kukur wiadin paksi dara. 1? Sang 
pandita patut ngaturang paksine punika ring 
pamorboran aturane, raris ngilut baong paksi 
punika, tumuli morbor tenggeknyane ring 
pamorboran aturane punika. Getihnyane patut 
kakecorang ring sisin pamorboran aturane 
punika. 1? Blimbinnyane miwah sadagingipun 
patut kamedalang tur kentungang ring dangin 
pamorbor aturane punika, inggih punika ring 
genah abune. 17 Sapangrarisipun paksine 
punika patut kagemel bongkol kampidnyane 
buat nyibak awakne, nanging kampidnyane 
sampunang ngantos keles. Sasampune punika 
paksine punika raris kaborbor makasami ring 
pamorboran aturane. Ambun aturan rayunane 
punika ngawinang ledang pakayunan Ida Sang 
Hyang Widi Wasa. 

Aturan sesajen 


1 Yening wenten anak ngaturang aturan 

2 sesajen ring Ida Sang Hyang Widi Wasa, 
gandume punika pinih riin patut kanggen tepung. 
Tepunge punika patut kadagingin minyak saitun 
miwah menyan, 2 tumuli raris kaserahang ring 
parapandita katurunan Dane Harun. Sang 
pandita sane nabdabang upacarane punika patut 
ngambil tepung miwah minyak saitun punika 
agemel, miwah menyane punika makasami, 
tumuli kaborbor ring pamorboran aturane, 
makadados cihna mungguing aturane punika 
makasami sampun katur ring Ida Sang Hyang 
Widi Wasa. Ambun aturan rayunane punika 
ngawinang ledang pakayunan Ida Sang Hyang 
Widi Wasa. 2 Sisan aturan gandume punika dados 
druen sang pandita. Sisane punika kalintang 
suci, santukan punika kambil saking aturan sane 
sampun katurang ring Ida Sang Hyang Widi Wasa. 

4Yening aturane punika marupa roti sane 
kaopen ring pangopenan rotine, roti punika 
patut nenten madaging ragi. Rotine punika dados 
marupa roti tebel sane kakardi antuk tepung 
madaging minyak saitun wiadin roti biskuit sane 
kolesin antuk minyak saitun. 

> Yening aturane punika marupa roti sane 
mapanggang ring pamanggangane, roti punika 

patut kakaryanin antuk tepung madaging 
minyak saitun. Nanging nenten madaging ragi. 
6 Rikalaning ngaturang roti punika, rotine punika 
patut kenyagang tur kasriokin antuk minyak 
saitun. 

7 Yening aturane punika marupa roti sane 
magoreng antuk pangorengan, roti punika 
patut kakaryanin antuk tepung miwah minyak 
saitun. 8 Rotine punika makadados aturan ring 
Ida Sang Hyang Widi Wasa, tur kaserahang ring 
sang pandita sane jagi ngaturang rotine punika 
ring pamorboran aturane. ? Sang pandita patut 
ngambil rotine punika abagian makadados cihna, 
mungguing rotine punika makasami sampun 
katur ring Ida Sang Hyang Widi Wasa, tur 
rotine sane kambil punika patut kaborbor ring 
pamorboran aturane. Ambun aturan rayunane 
punika ngawinang ledang pakayunan Ida Sang 
Hyang Widi Wasa. 10 Sisan aturane punika dados 
druen sang pandita. Sisane punika kalintang 
suci, santukan punika kambil saking aturan sane 
katurang ring Ida Sang Hyang Widi Wasa. 

11 Saananing aturan sesajen sane aturang 
semeton pamantuka ring Ida Sang Hyang Widi 
Wasa nenten pisan dados kadagingin ragi. 
Semeton nenten pisan dados nganggen ragi 
wiadin madu, ring rayunan sane katur ring Ida 
Sang Hyang Widi Wasa. 12 Aturan gandum saking 

upon-upon semetone sane pangawit nyabran 
taun patut aturang semeton ring Ida Sang 
Hyang Widi Wasa, nanging sampunang borbora 
ring pamorboran aturane. 13 Saananing aturan 
semetone sane marupa gandum patut kadagingin 
tasik, santukan tasike punika makadados cihna 
prajanjian semetone ring Ida Sang Hyang Widi 
Wasa. (Sakancan aturan semetone, patut 
kadagingin tasik.) 14 Yening semeton ngaturang 
aturan sesajen saking upon-upon semetone 
sane pangawit ring Ida Sang Hyang Widi Wasa, 
aturangja gandum sane sampun manyahnyah 
wiadin sane sampun matepung. 1° Aturane 
punika patut kadagingin minyak saitun miwah 
menyan. 18 Sang pandita patut morbor abagian 
saking tepung miwah minyak saitune punika, 
miwah menyane makasami makadados cihna 
mungguing aturane punika sampun katurang ring 
Ida Sang Hyang Widi Wasa makadados aturan 
rayunan. 


Indik aturan karahayuan 


1 Yen wenten anak ngaturang wewalungan 

buat dados aturan karahayuan, wewalungane 
punika patut marupa banteng jagiran wiadin 
banteng lua, sane tan paceda. ? Anake sane 
makta aturane punika patut ngisi tenggek 
wewalungane punika, tumuli wewalungane 


UPACARA 3.3-9 422 


punika katampah ring pamedal Kemah Linggih 
Ida Sang Hyang Widi Wasa. Sapangrarisipun, 
parapandita katurunan Dane Harun patut 
mriokang getihnyane ring sisin pamorboran 
aturane punika makaileh. 3 Minakadi aturan 
rayunan pabuat Ida Sang Hyang Widi Wasa, 
sane patut katurang inggih punika pah-pahan 
saking wewalungan punika, luiripun muluk sane 
ngaput jejeron, “ginjel rauh ka muluknyane 
miwah atinne sane pinih becik. 2 Sang pandita 
patut morbor punika makasami ring pamorboran 
aturane, kasarengang ring aturan maborbor 
sane lianan. Ambun aturan rayunane punika 
ngawinang ledang pakayunan Ida Sang Hyang 
Widi Wasa. 

6 Yening biri-biri wiadin kambing sane kanggen 
aturan karahayuan, wewalungane punika dados 
muani wiadin lua, nanging patut tan paceda. 

7 Yening anake punika ngaturang biri-biri, 3 anake 
punika patut ngisi tenggek wewalungane punika, 
tumuli wewalungane punika katampah ring ajeng 
Kemah Linggih Ida Sang Hyang Widi Wasa. Sang 
pandita patut mriokang getih wewalungane 
punika ring sisin pamorboran aturane makaileh. 
? Minakadi aturan rayunan pabuat Ida Sang 
Hyang Widi Wasa, sang pandita patut ngaturang 
pukang-pukangan biri-birine punika, luiripun: 
muluknyane, ikuhipun sane madaging muluk 

kagetep ring tulang gigir ipune, sakancan 
muluk sane ngaput jejeronnyane, 19 ginjel katut 
muluknyane miwah bagian ati sane pinih becik. 
11 Panditane sane nuju ngayah irika patut morbor 
punika makasami ring pamorboran aturane 
makadados aturan rayunan pamantuka ring Ida 
Sang Hyang Widi Wasa. 

12 Yening anake punika ngaturang kambing, 
13 anake punika patut ngisi tenggek wewalungane 
punika tumuli nampah kambinge punika ring 
ajeng Kemah Linggih Ida Sang Hyang Widi Wasa. 
Sang pandita patut mriokang getihnyane ring 
sisin pamorboran aturane makaileh. 14 Minakadi 
aturan rayunan pabuat Ida Sang Hyang Widi 
Wasa, sang pandita patut ngaturang pukang- 
pukangan kambing punika, luiripun: sakancan 
muluk sane ngaput jejeronipun, 13 ginjel miwah 
muluknyane miwah bagian ati sane pinih becik. 
16 Sang pandita patut morbor punika makasami 
ring pamorboran aturane minakadi dados aturan 
rayunan, sane ngawinang ledang pakayunan Ida 
Sang Hyang Widi Wasa. Muluk wewalungane 
punika makasami katur ring Ida Sang Hyang Widi 
Wasa. 17 Bangsa Israele nenten pisan kalugra 
nunas muluk miwah getih. Pidabdabe punika 
patut kamanggehang salawas-lawasipun antuk 
bangsa Israel, ring dijaja ipun magenah. 

Indik aturan panyupat dosa sane tan nyelapang 


1 [da Sang Hyang Widi Wasa masabda ring 

Dane Musa, ? mangda kuar-uarang ring 
bangsa Israele ngeniang indik anake sane 
nenten nyelapang ngardi dosa malantaran ipun 
mamurug salah tunggal pituduh-pituduh Ida 
Sang Hyang Widi Wasa. Ipun patut ngamargiang 
pidabdab sane kadi asapuniki. 

3 Yening anake sane ngardi dosa punika Pandita 
Agung, sane malantaran punika ngawinang 
bangsane makasami patut iwang, dane patut 
ngaturang banteng jagiran sane bajang sane 
tan paceda, katurang ring ayun Ida Sang Hyang 
Widi Wasa mangda dosannyane kampurayang. 
4 Dane patut makta bantenge punika ring ajeng 
gapuran Kemah Linggih Ida Sang Hyang Widi 
Wasa. Dane patut ngambel tenggek bantenge 
punika, raris nampah bantenge punika irika ring 
ayun Ida Sang Hyang Widi Wasa. ? Sasampune 
punika Sang Pandita Agung patut ngambil getih 
bantenge punika akedik kabakta ngranjing ring 
Kemah Linggih Ida Sang Hyang Widi Wasa. 

6 Dane patut nyelebang jrijin tangan danene 
ring getihe punika tumuli kaketisang ping pitu 
marep ka kordene sane suci. 7 Sasampune punika 
dane patut ngolesang getihe punika akidik ring 
tanduk sane wenten ring bucu-bucun pasepan 

pamorboran menyan kastanggine sane wenten 
ring jeron Kemah Linggih Ida Sang Hyang Widi 
Wasa. Dane patut mriokang sisan getihe punika 
ring bongkol pamorboran aturane sane wenten 
ring gapuran Kemah Linggih Ida Sang Hyang 
Widi Wasa. 8 Saking bantenge punika dane patut 
ngambil muluk bantenge punika sami, muluk 
sane ngaput isin jejeronnyane, ? muluk sane ring 
ginjelnyane miwah bagian ati sane pinih becika. 
10 Sang pandita patut ngambil muluke punika 
tumuli kaborbor ring pamorboran aturane sakadi 
dane morbor muluk wewalungane sane katurang 
buat aturan karahayuan. 1! Nanging dane patut 
ngambil kulitnyane, dagingnyane makasami, 
tenggekipun, buntutipune miwah jejeronipune 
rauh ka bacinipune. 12 Punika sami raris kabakta 
ring jaban pakemahane, ring genah pangutangan 
abune, inggih punika genah sane sampun 
kasuciang, irika raris katunjel antuk saang. 

13 Yening sane ngardi dosa ulihan nenten 
nyelapang punika bangsa Israel, malantaran ipun 
mamurug sinalih tunggil pituduh Ida Sang Hyang 
Widi Wasa, 14 tur sasampune dosane punika 
kuningin, pasamuane punika patut ngaturang 
banteng jagiran sane kantun bajang buat aturan 
panyupat dosa. Banteng jagiran punika patut 
kabakta ring ajeng Kemah Linggih Ida Sang 
Hyang Widi Wasa. 1? Parapamimpin pasamuane 

patut ngambel tenggek bantenge punika, tur 
bantenge raris katampah irika. 18 Sang Pandita 
Agung patut ngambil getih bantenge akedik, 
kabakta ngranjing ka jeroan Kemah Linggih 

Ida Sang Hyang Widi Wasa. 1” Irika dane patut 
nyelebang jrijin tangan danene ring getihe 
punika, sarwi ngetisang ping pitu marep ka 
korden penyelenge sane suci. 18 Dane patut taler 
ngolesang getihe punika akidik ring tanduk sane 
wenten ring bucu-bucun pamorboran menyan 
kastanggine, sane wenten ring jeroan Kemahe 
miwah sisan getihe punika kabriokang ring 
bongkol pamorboran aturane, sane wenten ring 
jaban Kemah Linggih Ida Sang Hyang Widi Wasa, 
ring arepan pamedale. 19 Sasampune punika 
dane patut ngambil muluknyane makasami raris 
kaborbor ring pamorboran aturane. 2? Caranipun 
pateh sakadi ngamargiang upacara ngaturang 
banteng jagirane buat aturan pangampuraning 
dosa. Kadi asapunika patutnya dane ngamargiang 
aturan pabuat dosan pasamuane, tur pasamuane 
jaga molih pangampura. *! Sasampune punika 
dane patut makta bantenge punika ka jabaan 
pakemahane, raris katunjel irika, sakadi dane 
nunjel aturan banteng pabuat pangampuraning 
dosan danene ngraga. Kadi asapunika pulah- 
palihipun ngaturang aturan pabuat molih 
pangampuraning dosan pasamuane. 

22 Menawita sane ngardi dosa ulihan nenten 
nyelapang punika sinalih tunggal saking sang 
pamrentahe, malantaran dane iwang mamurug 
salah tunggal pituduh Ida Sang Hyang Widi Wasa. 
23 Kenginan sasampune punika kuningayang ring 
dane, dane digelis patut ngaturang kambing 
muani sane tan paceda buat pangampuraning 
dosan danene. 24 Dane patut ngambel tenggek 
kambinge punika, raris kambinge punika 
katampah ring sisi kaler pamorboran aturane, 
ring genah anake nampah wewalungan sane 
kanggen aturan maborbor. 22 Sang pandita 
patut nyelebang jrijin tangan danene ring getih 
wewalungane punika, tur kolesang ring tanduk 
sane wenten ring bucu-bucun pamorboran 
aturane, raris sisan getihe punika kabriokang 
ring bongkol pamorboran aturane. 2? Sasampune 
punika dane patut morbor muluk kambinge 
punika makasami ring pamorboran aturane, 
sakadi dane morbor muluk wewalungan sane 
katampah pabuat aturan karahayuan. Kadi 
asapunika patutnya sang pandita ngaturang 
aturan pabuat dosan satunggaling sang 
pamrentah, tur Ida Sang Hyang Widi Wasa 
ngampurayang dosan anake punika. 

27 Yening sane ngardi dosa ulihan nenten 
nyelepang punika rakyat biasa, ipun iwang 
malantaran mamurug sinalih tunggal pituduh 

Ida Sang Hyang Widi Wasa, 28 sasampun 
dosanipune punika kuningin, ipun patut digelis 
ngaturang kambing asiki sane tan paceda. 

29 Ipun patut ngambel tenggek kambinge 
punika, raris kambinge punika katampah ring 
sisi kaler pamorboran aturane. 3? Sang pandita 
patut nyelebang jrijin tangan danene ring 

getih wewalungane punika, raris kolesang ring 
tanduk-tanduk sane wenten ring bucu-bucun 
pamorboran aturane, tur sisan getihe punika 
kabriokang ring bongkol pamorboran aturane. 
31 Sasampune punika dane patut ngamedalang 
muluknyane makasami, sakadi sane margiang 
dane pabuat aturan karahayuan. Muluke punika 
tumuli kaborbor ring pamorboran aturane, 
mangda ambunnyane ngledangin pakayunan Ida 
Sang Hyang Widi Wasa. Kadi asapunika patutnya 
sang pandita ngaturang aturan pabuat dosan 
satunggaling anak saking rakyate biasa, tur anake 
punika jaga molih pangampura saking Ida Sang 
Hyang Widi Wasa. 

32 Yening sane kanggen aturan pabuat 
pangampuraning dosa punika biri-biri, biri-birine 
punika patutipun biri-biri sane tan paceda. 

33 Anake punika patut ngisi tenggek biri-birine 
punika, raris biri-birine punika katampah ring sisi 
kaler pamorboran aturane, ring genah anake 
nampah wewalungan sane kanggen aturan 

maborbor. 3? Sang pandita patut nyelebang jrijin 
tangan danene ring getih wewalungane punika, 
raris kolesang ring tanduk sane wenten ring 
bucu-bucun pamorboran aturane punika, tur 
sisan getihe punika kabriokang ring bongkol 
pamorboran aturane. 2? Sasampune punika 
dane patut ngamedalang muluk wewalungane 
punika makasami, sakadi sane margiang dane 
marep ring wewalungan sane kanggen aturan 
karahayuan. Muluke punika patut kaborbor ring 
pamorboran aturane, sinarengan ring aturan 
rayunan sane katurang ring Ida Sang Hyang Widi 
Wasa. Kadi asapunika patutipun sang pandita 
ngaturang aturan pabuat dosan satunggaling 
anak, tur Ida Sang Hyang Widi Wasa pacang 
ngampurayang dosan anake punika. 


Paindikan-paindikan sane 
mamuatang aturan panyupat dosa 


5 1 Aturan pangampuraning dosa kabuatang 
yening wenten paindikan-paindikan sane kadi 
asapuniki: Yening wenten anak polih panggilan 
buat dados saksi ring pangadilan, nanging ipun 
nenten nyak ngaturang kasaksian ngeniang ring 
paindikan sane sampun panggihin wiadin piragi 
ipun, ipun sane patut negen palannyane. 

2 Yening wenten anak nenten nyelapang 
ngaplug paindikan sane leteh, luiripun bangken 

wewalungan, tur sasampune ipun eling ring 
dewek ngeniang indik sane sampun kardi ipun 
punika, kenginan ipun dados leteh tur iwang 
manut sopacaraning agama. 

3 Yening ipun ngusud barang sane leteh sane 
wetu saking imanusa, tur sasampune punika ipun 
eling ring dewek ngeniang indik sane sampun 
kardi ipun punika, kenginan ipun taler iwang. 

4 Yening ipun ngawag-awag masumpah, 
ngeniang ring paindikan punapija luiripun, 
sasampune punika ipun eling ring dewek 
ngeniang ring paindikan sane sampun margiang 
ipun punika kenginan ipun taler iwang. 

5 Yening wenten anak sane maiwang, ipun 
patut ngangkenin dosanipune, ê tur makadados 
ukuman pabuat dosanipune punika, ipun patut 
ngaturang aturan biri-biri wiadin kambing lua ring 
ayun Ida Sang Hyang Widi Wasa. Sang pandita 
patut ngaturang aturane punika pabuat dosan 
anake punika. 

7 Yening anake punika nenten mrasidayang 
ngaturang aturan biri-biri wiadin kambing, 
ipun patut ngaturang paksi dara wiadin kukur 
apacek ring ayun Ida Sang Hyang Widi Wasa, 
buat nebus dosanipune. Paksine asiki pabuat 
aturan panyupat dosa, miwah sane malih asiki 
pabuat aturan maborbor. 8 Paksi-paksi aturane 
punika patut katurang ring sang pandita, tur 


UPACARA 5.9-13 431 


pinih riin sang pandita patut ngaturang pabuat 
pangampuraning dosa. Dane patut ngelung 
baong paksine punika, nangingke tenggekipune 
sampunang ngantos pegat. ? Getih ipune 
kaketisang akidik ring sisin pamorboran aturane. 
Sisan getihne patut kabriokang ring bongkol 
pamorboran aturan punika. Punika aturan pabuat 
molih pangampuraning dosa. 19 Sasampune 
punika wau dane patut ngaturang paksine lianan 
makadados aturan maborbor, manut pidabdab 
sane sampun biasa mamargi. Kadi asapunika 
patutnya sang pandita ngaturang aturan pabuat 
anake madosa punika tur Ida Sang Hyang Widi 
Wasa pacang ngampurayang dosannyane. 

11 Yening anake punika nenten mrasidayang 
ngaturang paksi dara wiadin kukur apacek, 
ipun patut ngaturang tepung akilo makadados 
aturan panyupat dosa. Tepunge punika nenten 
dados kadagingin minyak saitun wiadin menyan, 
santukan aturane punika aturan panyupat dosa, 
boyaja aturan sesajen. 12 Aturane punika patut 
katurang ring sang pandita. Sang pandita patut 
ngambil tepunge punika agemel makadados 
cihna mungguing tepunge punika makasami 
sampun katurang ring Ida Sang Hyang Widi Wasa. 
Sang pandita tumuli morbor tepung aturane 
sakadi aturan rayunan. Punika aturan pabuat 
panyupat dosa. 13 Kadi asapunika patutnya sang 

pandita ngaturang aturan pabuat dosan anake 
punika, tur Ida Sang Hyang Widi Wasa pacang 
ngampurayang dosanipune. Sisan tepunge 
punika dados pikolih sang pandita, pateh sakadi 
indik aturan sesajene. 


Aturan pabuat naur danda 


14 ida Sang Hyang Widi Wasa maicayang 
pidabdabe sane ring sor puniki ring Dane Musa. 
15 Yening wenten anak sane nenten nyelapang 
ngardi dosa, uli krana ipun lenga ngaturang 
aturanipune sane suci pamantuka ring Ida Sang 
Hyang Widi Wasa, ipun patut makta aturan 
panaur danda ring Ida Sang Hyang Widi Wasa. 
Aturannyane punika patut marupa biri-biri wiadin 
kambing muani sane tan paceda. Pangargan 
aturane punika patut katetepang manut patokan 
sane resmi. 18 Ipun patut naur pabuat aturan 
sane sampun lemenahang ipun, saha kawewehin 
malih apahliman saking sane lemenahang ipun 
punika. Aturan panaur danda punika patut 
aturang ipun ring sang pandita, tur sang pandita 
patut ngaturang aturan wewalungan makadados 
aturan pabuat dosan anake punika, tur Ida 
Sang Hyang Widi Wasa pacang ngampurayang 
dosannyane. 

17 Yening wenten anak nenten nyelapang ngardi 
dosa malantaran ipun mamurug salah tunggal 

pituduh Ida Sang Hyang Widi Wasa, anake 
punika taler iwang tur ipun patut keni danda. 
18 [pun patut ngaturang biri-biri wiadin kambing 
muani sane tan paceda ring ajeng sang pandita, 
makadados aturan panaur danda. Pangargan 
aturane punika patut katetepang manut patokan 
sane resmi. Sang pandita patut ngaturang 
aturane punika pabuat dosan anake punika. 
Irika Ida Sang Hyang Widi Wasa pacang ngicen 
ipun pangampura. 1? Aturane punika makadados 
aturan panaur danda pabuat dosa sane sampun 
kardi ipun pamantuka ring Ida Sang Hyang Widi 
Wasa. 

1 Ida Sang Hyang Widi Wasa maicayang 
6 pidabdabe sane ring sor puniki ring Dane 
Musa. 2 Yening wenten anak ngardi dosa 
pamantuka ring Ida Sang Hyang Widi Wasa, 
malantaran ipun nenten nyak ngwaliang barang 
sane katitipang ring ipun antuk sesamannyane 
wong Israel, wiadin malantaran mamaling barang 
sesamannyane, wiadin malantaran nguluk-uluk 
sesamanipune, ? wiadin malantaran ipun nenten 
ngaku ngeniang barange sane sampun ical tur 
masumpah mungguing ipun nenten wenten 
ngeniang barange punika, ipun patut ngaturang 
aturan panaur danda. “ Ipun patut ngwaliang 
napija sane sampun keniang ipun malantaran 
cara sane nenten jujur. Ring rahina ipun kuningin 

iwang punika, ipun patut ngwaliang sategepipun 
ring sang sane nruenang barange punika, 
samaliha patut kawewehin malih apahliman. 

> (6:4) ê Ipun taler patut ngaturang biri-biri wiadin 
kambing muani sane tan paceda ring ajeng 
sang pandita, makadados aturan panaur danda 
pamantuka ring Ida Sang Hyang Widi Wasa. 
Pangargan aturane punika katetepang manut 
ring patokan sane resmi. 7 Sang pandita patut 
ngaturang aturan punika pabuat dosan anake 
punika, irika Ida Sang Hyang Widi Wasa pacang 
ngampurayang dosannyane. 


Aturan sane maborbor makaukud 


8 Ida Sang Hyang Widi Wasa nitahang ring Dane 
Musa, ? mangda dane ngrauhang ring Dane 
Harun miwah paraputran danene, indik pidabdab 
aturane sane maborbor. Aturane sane maborbor 
punika patut kabanggayang ring pamorboran 
aturane awengi mepek, tur geninnyane mangda 
tetep kantun ngendih. 19 Sasampune punika 
sang pandita ngrangsuk jubah miwah jaler lenen 
raris ngambil abu sane madaging muluk sane 
kantun ring pamorboran aturane punika raris 
kagenahang ring sisin pamorboran aturane 
punika. 1! Sasampune punika dane patut 
nyalinin busanan danene, tumuli ngambil abune 
punika kabakta ka genahe sane kasuciang sane 

wenten ring jaban pakemahane. 12 Genine 

sane ring pamorboran aturane punika patut 
setata ngendih, tur sampunang pisan naenin 
padem. Nyabran semengan sang pandita patut 
ngimbuhin saang ring pamorboran aturane 
punika, saha nabdabang aturane sane maborbor 
irika miwah morbor muluk aturan karahayuane 
punika. 13 Genine ring pamorboran aturane 
punika patut setata ngendih tur nenten kengin 
kabanggayang padem. 


Indik aturan sesajen 


14 Sane inucap ring sor puniki, pidabdab indik 
aturan sesajen. Sang pandita katurunan Dane 
Harun, sane patut ngaturang aturan sesajen 
pamantuka ring Ida Sang Hyang Widi Wasa ring 
arepan pamorboran aturane. 1? Sasampune 
punika dane patut ngambil tepunge punika 
agemel miwah minyak lan menyan sane ring 
tepunge punika tumuli kaborbor ring pamorboran 
aturane makadados cihna mungguing aturane 
punika makasami sampun katur pamantuka ring 
Ida Sang Hyang Widi Wasa. Ambun aturane 
punika ngawinang ledang pakayun Ida Sang 
Hyang Widi Wasa. 1? Sisannyane patut kajengang 
antuk parapanditane. Tepunge punika patut 
kapanggang kanggen roti tan paragi tur kajengang 
antuk sang pandita ring genahe sane suci, inggih 

punika ring natar Kemah Linggih Ida Sang 
Hyang Widi Wasa. Ida Sang Hyang Widi Wasa 
sampun maicayang punika ring parapanditane 
makadados eduman danene sajeroning aturan 
rayunane punika. Aturane punika kalintang suci, 
tan bina sakadi aturan panyupat dosa, miwah 
aturan panaur danda punika. 17 (6:16) 18 Pabuat 
sapanglanturipun sawatek katurunan Dane 
Harun sane lanang kengin ngajengang rotine 
punika. Punika makadados eduman danene sane 
tetep saking sakancan aturan rayunane sane 
katurang ring Ida Sang Hyang Widi Wasa. Anake 
sane ngusud aturan rayunane sane sampun 
katurang, pacang keni sengkala ulihan kakuatan 
kasucian aturane punika. 

19 Ida Sang Hyang Widi Wasa maicayang ring 
Dane Musa, pidabdab sane inucap ring sor 
puniki, inggih punika, 20 indik maduijatiang 
pandita katurunan Dane Harun. Ring rahinan 
danene kaduijatiang, dane patut ngaturang 
tepung gandum akilo pamantuka ring Ida Sang 
Hyang Widi Wasa, (asah ring aturan sesajen 
sane katurang nyabrah rahina), atenga katurang 
rikala semeng atenga rikalaning sore. 2! Tepung 
gandume punika patut kadukin minyak, raris 
kapanggang ring pamanggangane tur sasampune 
punika raris kenyagang, tumuli katurang dados 
aturan sesajen, ambunnyane ngawinang ledang 

pakayunan Ida Sang Hyang Widi Wasa. 22 Ring 
masa-masa sane jaga rauh, salami-laminipun, 
sawatek katurunan Dane Harun, sane madeg 
dados Pandita Agung patut ngaturang aturan 
sane kadi asapunika. Aturane punika patut 
kaborbor makasami, makadados aturan 
pamantuka ring Ida Sang Hyang Widi Wasa. 
23 Aturan sesajen sane katurang antuk sang 
pandita punika nenten pisan dados kajengang, 
makasami patut kaborbor. 


Aturan panyupat dosa 


24 Ida Sang Hyang Widi Wasa nitahang ring 
Dane Musa, 22 mangda maicayang pidabdab 
indik aturan panyupat dosa, ring Dane Harun 
miwah paraputran danene. Wewalungan sane 
kanggen aturan panyupat dosa, patut katampah 
ring sisi kaler pamorboran aturane, ring genah 
anake nampah wewalungan pabuat aturan 
sane maborbor. Punika aturan sane kalintang 
suci. 2? Sang pandita sane ngaturang aturan 
wewalungane punika patut ngajengang aturane 
punika ring genahe sane suci, inggih punika ring 
natar Kemah Linggih Ida Sang Hyang Widi Wasa. 
27 Sapasiraja wiadin punapija sane ngantug 
aturane punika, jaga keni sengkala malantaran 
kakuatan kasucian aturan punika. Yening wenten 
pangangge wiadin barang sane keni kecritan 

getih wewalungane punika, pangangge wiadin 
barange punika patut kumbah ring genahe sane 
suci. 28 Sakancan payuk tanah sane kanggen 
nglablab ulam aturane punika patut kabelahang. 
Tur yening sane kanggen punika payuk temaga, 
payuke punika patut kasutsut tur kumbah antuk 
toya. 29 Sakancan kulawargan sang pandita sane 
lanang kalugra ngrayunang aturane punika; 
aturane punika kalintang suci. 3? Nanging 
sakancan wewalungane sane getihnyane kabakta 
ka jeroan Kemah Sucine, tur kagunayang 
sajeroning upacara buat ngampurayang dosa, 
wewalungane punika nenten patut kajengang. 
Punika patut kaborbor. 


Aturan panaur danda 


1 Puniki pidabdab pabuat aturan panaur 

danda, aturan sane kalintang suci. 
2 Wewalungan sane kanggen pabuat aturane 
punika, patut katampah ring sisi kaler 
pamorboran aturane, ring genah anake nampah 
wewalungan sane kanggen aturan maborbor, 
tur getihnyane patut kabriokang ring sisin 
pamorboran aturane makaileh. 3 Muluknyane 
makasami patut kambil tur katurang ring 
pamorboran aturane inggih punika: muluknyane, 
muluk sane ngaput jeroannyane, “ ginjel miwah 
muluk sane wenten ring ginjelnyane punika, 

miwah bagian ati sane pinih becik. ? Sang pandita 
patut morbor muluke punika makasami ring 
pamorboran aturane makadados aturan rayunan 
pamantuka ring Ida Sang Hyang Widi Wasa. 
Punika aturan pabuat panaur danda. ê Sawatek 
anak lanang sane dados kulawargan sang 
pandita dados ngajengang ulam aturane punika, 
nangingke patut kajengang ring genahe sane 
suci, santukan aturane punika kalintang suci. 

7 Pidabdab sane kanggen ring aturan panyupat 
dosane pateh ring pidabdabe sane kanggen 
ring aturan panaur dandane, inggih punika 
ulam wewalungan aturane punika dados pikolih 
sang pandita sane ngantebang aturane punika. 
8 Kulit wewalungane sane katurang dados 
aturan maborbor punika pikolih sang pandita 
sane ngantebang aturane punika. ? Sakancan 
aturan sesajen sane sampun kanyanyah 
ring panyanyahan wiadin karatengang ring 
pangorengane wiadin sane mapanggang, punika 
dados pikolih sang pandita sane ngantebang 
aturane punika ring ayun Ida Sang Hyang Widi 
Wasa. 10 Nanging sakancan aturan sesajen 
sane nenten maratengang, sane madukan 
minyak wiadin sane tuh, punika dados eduman 
parapandita katurunan Dane Harun, tur patut 
kadumang asah ring pantaran danene. 


UPACARA 7.11-16 440 


Aturan karahayuan 


11 Puniki pidabdab indik aturan karahayuan 
sane katurang pamantuka ring Ida Sang Hyang 
Widi Wasa. 12 Yening wenten anak ngaturang 
aturan pabuat ngaturang panyuksma ring Ida 
Sang Hyang Widi Wasa, sinarengan ring aturan 
wewalungane punika, ipun patut taler ngaturang 
roti sane tan madaging ragi. Rotine punika kengin 
tebel, sane kakardi antuk tepung sane kadukin 
antuk minyak saitun, wiadin dados taler roti 
tipis sane kolesin minyak, wiadin sanganan sane 
malakar antuk tepung sane madukan minyak 
saitun. 18 Samaliha makadados wewehannyane, 
anake punika patut taler ngaturang roti sane 
madaging ragi. 14 Saking wewarnaning roti 
punika ipun patut ngaturang apahan minakadi 
dados aturan sane kasuciang pabuat Ida Sang 
Hyang Widi Wasa. Aturane punika dados pikolih 
sang pandita sane mriokang getih wewalungane 
ring pamorboran aturane. 1? Ulam wewalungane 
punika patut kajengang ring rahinane punika 
ugi, inggih punika rahina daweg wewalungane 
punika katurang. Nenten pisan dados kantun 
makabenjang semengane. 

16 Yening wenten anak ngaturang aturan 
karahayuan buat naur sesangi wiadin aturan 
saking suka lilaning manah, nentenja makasami 

aturane punika patut kajengang ring rahinane 
punika, nanging yening wenten sisanipun, punika 
dados kajengang benjangipun. 17 Yening ring 
rahinane sane kaping tiganipun ulame taler 
kantun, ulame punika katunjel. 18 Nanging yening 
sisan ulame punika taler kajengang ring rahina 
sane kaping tiganipun, Ida Sang Hyang Widi Wasa 
nenten nampi aturan anake punika. Aturane 
punika nenten dados merta pabuat anake sane 
ngaturang, nanging kanggep leteh, tur sapasiraja 
sane nunas aturane punika, ipun jaga nampi 
palanipun. 19 Ulame punika patut kaborbor sami, 
tan pisan kengin kajengang yening ulame punika 
keni satunggaling barang sane kanggep leteh 
manut sopacaraning agama. Wantah anak sane 
suci manut sopacaraning agama sane kengin 
ngajengang ulam aturan karahayuane punika. 
20 Yening anak leteh manut sopacaraning agama 
nunas ulame punika, ipun nenten malih ketang 
dados kaulan Ida Sang Hyang Widi Wasa. 21 Kadi 
asapunika taler yening wenten anak sane nunas 
ulam aturane punika, sasampun ipun ngusud 
barang sane leteh manut sopacaraning agama, 
yadian jadma wiadin wewalungan sane leteh, 
ipun nenten malih patut ketang dados kaulan Ida 
Sang Hyang Widi Wasa. 

22 ida Sang Hyang Widi Wasa maicayang 
pidabdabe sane inucap ring sor puniki ring Dane 

Musa, 22 pabuat bangsa Israel. Saananing muluk 
banteng, biri-biri wiadin kambing tan dados 
kajengang. 2 Muluk wewalungan sane padem 
wiadin sane kasarap antuk sato sane galak nenten 
dados kajengang, nanging dados kagunayang 
buat kaperluan sane lianan. 2? Sapasiraja sane 
ngajengang muluk wewalungan sane patut 
katurang pamantuka ring Ida Sang Hyang Widi 
Wasa, anake punika patut nenten ketang malih 
dados kaulan Ida Sang Hyang Widi Wasa. 

26 Yadiastun ring dijaja bangsa Israele magenah, 
ipun nenten dados nunas getih paksi wiadin 
wewalungan. 27 Sapasiraja sane mamurug 
pidabdabe punika, ipun tan patut malih ketang 
dados kaulan Ida Sang Hyang Widi Wasa. 

28 ida Sang Hyang Widi Wasa maicayang ring 
Dane Musa pidabdabe puniki, 29 pabuat bangsa 
Israel. Sapasiraja ngaturang aturan karahayuan, 
ipun patut ngaturang abagian saking aturanipune 
punika pamantuka ring Ida Sang Hyang Widi 
Wasa, 20 tur aturane punika patut ipun niri 
sane makta, makadados aturan rayunan. Ipun 
patut ngaturang muluk wewalungan punika, 
miwah tangkahnyane tur katurang dados aturan 
istimewa ring ayun Ida Sang Hyang Widi Wasa. 
31 Sang pandita patut morbor muluke punika ring 
pamorboran aturane, nanging tangkahe dados 
eduman sang pandita. 3? Paan wewalungane 

sane di kenawan durian patut kaserahang dados 
aturan istimewa, 33 ring dane sang pandita 

sane ngaturang getih miwah muluk aturan 
karahayuan punika. 34 Tangkah miwah paan 
wewalungane sane kenawan durian punika 
dados aturan istimewa sane sampun kambil 
antuk Ida Sang Hyang Widi Wasa saking bangsa 
Israele, tur kapaicayang ring sang pandita. Punika 
sane patut katurang ring sang pandita antuk 
bangsa Israele salami-laminipun. 3? Punika dados 
duman rayunan sane kapaicayang antuk Ida 
Sang Hyang Widi Wasa ring Dane Harun miwah 
paraputran danene, ring rahina daweg dane 
kamanggehang dados pandita. 3? Duk punika 

Ida Sang Hyang Widi Wasa nitahang ring bangsa 
Israel, mangda saking aturan sane bakta ipun, 
paa miwah tangkah aturan wewalungane patut 
katurang ring sang pandita. Pidabdabe puniki 
patut kamanggehang antuk bangsa Israele 
salami-laminipun. 

37 Dadosipun kadi asapunika pidabdab buat 
aturan sane maborbor, aturan sesajen, aturan 
panyupat dosa, aturan panaur danda, aturan 
maduijati, miwah aturan karahayuan. 88 Irika ring 
Gunung Sinai, ring tegal melakange, Ida Sang 
Hyang Widi Wasa maicayang pituduhe punika 
ring Dane Musa, inggih punika ring rahina daweg 

Ida ngandikayang bangsa Israele ngaturang 
aturanipune ring Ida Sang Hyang Widi Wasa. 


Indik Dane Harun miwah paraputran 
danene kalantik dados pandita 


(Par. 29:1-37) 


1 Ida Sang Hyang Widi Wasa ngandika ring 
Dane Musa sapuniki: 2 “Ajakja | Harun muah 
pianak-pianaknyane ka arep gapuran Kemah 
Linggih Ulune, tur abaja busana kapanditane, 
lengis upacara, godel sampi jagiran aukud 
buat aturan panyupat dosa, biri-biri muani 
dadua muah kranjang misi roti ane tan paragi. 
3 Sasubane keto tunden bangsa Israele makejang 
pada mapunduh ditu.” 

4 Dane Musa tumuli nglaksanayang sapatitah 
Ida Sang Hyang Widi Wasa. Rikala bangsane 
punika pada sampun mapunduh, ? dane raris 
ngandika ring pasamuane sapuniki: “Paindikan 
sane jaga margiang tiang mangkin puniki, inggih 
punika paindikan sane sampun kapituduhang 
antuk Ida Sang Hyang Widi Wasa.” 

6 Dane Musa tumuli ngajak Dane Harun 
miwah paraputran danene ngarepang tur 
ngandikayang mangda dane ngamargiang 
upacara masuci. ' Sasampune punika Dane 
Harun raris karangsukin busana, inggih punika 
kawaca miwah jubah, miwah wangkong danene 

kapepetetin. Dane taler karangsukin epod, epode 
punika kaseetang ring wangkong danene. 8 Dane 
kasalukin tabeng dada sane ring tengahnyane 
madaging Urim miwah Tumim. ? Duur danene 
kasalukin sorban tur sorbane punika kadagingin 
rerenggan mas, makacihna mungguing Dane 
Harun sampun dados padruen Ida Sang Hyang 
Widi Wasa. Punika makasami kamargiang antuk 
Dane Musa anut ring pituduh Ida Sang Hyang 
Widi Wasa ring dane. 

10 Sasampune punika Dane Musa raris ngambil 
minyak upacarane punika, tur kolesang ring 
Kemah Linggih Ida Sang Hyang Widi Wasa 
miwah ring saluiring prabot sane wenten ring 
jeroan kemahe punika. Malantaran punika 
dane ngaturang makasami ring Ida Sang Hyang 
Widi Wasa. 1! Dane tumuli ngambil minyak 
upacarane punika akidik raris kaketisang ping 
pitu ring pamorboran aturane miwah ring 
saananing prabotnyane, miwah ring jambangan 
pawasuhane rauh ka dasarnyane. Malantaran 
kadi asapunika dane ngaturang prabote punika 
makasami ring ayun Ida Sang Hyang Widi Wasa. 
12 Sasampune punika dane nglantik Dane Harun 
malantaran mriokang minyak upacara akidik 
ring duur danene. 13 Wusan punika, Dane Musa 
ngajak paraputran Dane Harun ngarepang tur 
kasalukin kawaca, pepetet ring wangkongnyane, 


UPACARA 8.14-18 446 


miwah topin pandita ring duurnyane suang-suang 
manut ring sane sampun kasabdayang antuk Ida 
Sang Hyang Widi Wasa ring dane. 

14 Sasampune punika godel banteng jagirane 
punika raris kabakta antuk Dane Musa, kanggen 
aturan panyupat dosa, tur Dane Harun miwah 
paraputran danene ngambel tenggek bantenge 
punika. 1 Bantenge punika raris katampah antuk 
Dane Musa, tur getihipune kambil akidik, raris 
kolesang ring tanduk-tanduke sane wenten 
ring bucu-bucun pamorboran aturane, mangda 
malantaran punika pamorboran aturane punika 
kantebang dados padruen Ida Sang Hyang Widi 
Wasa. Sisan getihe punika raris kabriokang 
ring dasar pamorboran aturane. Malantaran 
punika dane ngaturang tur nyuciang pamorboran 
aturan punika. 18 Dane Musa tumuli ngambil 
saananing muluk sane wenten ring jejeron 
bantenge punika. Dane taler ngambil sane pinih 
becik saking atinnyane, ginjel miwah muluk sane 
wenten ring ginjelnyane, tumuli kaborbor ring 
pamorboran aturane. 17 Sisan bantenge punika 
rauh ka kulitipune, daging miwah jejeronnyane, 
tumuli katunjel ring jabaan pakemahane, sakadi 
sane kapituduhang antuk Ida Sang Hyang Widi 
Wasa. 

18 Wusan punika Dane Musa tumuli makta 
biri-birine muani sane kanggen aturan maborbor, 


UPACARA 8.19-24 447 


tur Dane Harun miwah paraputran danene 
ngambel tenggek biri-birine punika. 19 Dane 
Musa raris nampah biri-birine punika, tur 
getihipune kasriokang ring sisin pamorboran 
aturan punika makaileh. 20 Biri-birine muani 
punika raris kapukang-pukang, jejeron miwah 
batisne durian kumbah antuk toya, tur tenggek, 
muluk miwah sisan biri-birine punika makasami 
kaborbor ring pamorboran aturane, sakadi sane 
sampun kapituduhang antuk Ida Sang Hyang Widi 
Wasa. Aturan sane maborbor punika makadados 
aturan rayunan tur ambunnyane ngledangin 
pakayunan Ida Sang Hyang Widi Wasa. 21 (8:20) 
22 Sasampune punika Dane Musa raris makta 
biri-biri muani sane lianan, inggih punika biri-biri 
pabuat aturan palantikan panditane punika, tur 
Dane Harun miwah paraputran danene tumuli 
ngambel tenggek biri-birine punika. 28 Dane 
Musa tumuli nampah biri-birine punika, tumuli 
dane ngambil getihnyane akidik, raris kolesang 
ring daun karnan Dane Harun sane tengen, ring 
inan tangan danene sane tengen, miwah ring inan 
cokor danene sane tengen. 24 Sasampune punika 
paraputran Dane Harun raris kapangandikayang 
ngarepang tur Dane Musa raris ngolesang getih 
ring daun karnan danene sane ring tengen, ring 
inan tangan danene sane ring tengen miwah 
ring inan cokor danene ring tengen. Sisan getihe 

punika raris kasriokang antuk Dane Musa ring 
sisin genah aturane punika makaileh. 22 Muluk 
ipune, ikuh sane madaging muluk, muluk sane 
ngaput jejeronnyane makasami, bagian ati 

sane pinih becik, ginjel miwah muluk sane 
wenten ring ginjel punika, buntutipune sane 
tengawan durian, punika kambil antuk Dane 
Musa. 28 Sasampune punika dane raris ngambil 
roti sane tan paragi saking kranjange, sane 
katurang ring ayun Ida Sang Hyang Widi Wasa, 
roti sane madaging minyak saitun asiki, miwah 
roti kering asiki. Makasami punika genahang 
dane ring duur muluk miwah buntut aturan 
wewalungan sane tengawan punika. 2? Makasami 
aturane punika raris genahang dane ring tlapakan 
tangan Dane Harun miwah ring tlapakan tangan 
putra-putran danene, tumuli katurang dados 
aturan sane istimewa ring ayun Ida Sang Hyang 
Widi Wasa. 28 Sawusan punika Dane Musa raris 
ngambil aturane punika saking tangan Dane 
Harun miwah saking tangan paraputran danene 
tumuli kaborbor ring pamorboran aturane, ring 
duur aturane sane maborbor, makadados aturan 
palantikan sang pandita. Punika aturan rayunan, 
tur ambunnyane ngledangin pakayunan Ida 
Sang Hyang Widi Wasa. 29 Sasampune punika 
Dane Musa tumuli ngambil tangkah biri-birine 
punika, tumuli katurang dados aturan istimewa 


UPACARA 8.30- 34 449 


ring ayun Ida Sang Hyang Widi Wasa. Punika 
dados eduman Dane Musa saking biri-biri aturan 
palantikane punika. Dane Musa nglaksanayang 
paindikane punika makasami saadung ring sane 
sampun kapituduhang antuk Ida Sang Hyang 
Widi Wasa. 

30 Dane Musa tumuli ngambil minyak upacarane 
miwah getih akidik sane wenten ring duur 
pamorboran aturane punika, tumuli kaketisang 
ring ragan Dane Harun miwah paraputran 
danene, miwah ring busanan danene sareng 
sami. Malantaran punika dane ngaturang Dane 
Harun miwah paraputran danene, ping kalih 
busanan danene sareng sami, ring ayun Ida Sang 
Hyang Widi Wasa. 

31 Dane Musa raris mabaos ring Dane Harun 
miwah ring paraputran danene sapuniki: 
“Rarisang bakta ulame punika ring ajeng gapuran 
Kemah Linggih Ida Sang Hyang Widi Wasa tur 
ratengangja irika, tur ajengang irika sasarengan 
ring roti aturan palantikane sane wenten ring 
kranjange, sakadi sane kapituduhang antuk Ida 
Sang Hyang Widi Wasa. 3? Tur sisan roti miwah 
daginge punika rarisang tunjel. 33 Semeton 
sampunang pisan matilar saking gapuran Kemah 
Linggih Ida Sang Hyang Widi Wasa pitung rahina 
suenipun, kantos upacara palantikan semetone 
puput makasami, wau dados mapamit. 24 Ida 

Sang Hyang Widi Wasa nitahang ring iraga, 
mangda iraga nglaksanayang paindikane sane 
sampun laksanayang iraga ring rahinane puniki 
mangda dosa-dosan semetone kampurayang. 
35 Semeton patut meneng ring gapuran Kemah 
Linggih Ida Sang Hyang Widi Wasa rahina wengi, 
pitung rahina suenipun, sinambi nglaksanayang 
sane sampun kapituduhang antuk Ida Sang 
Hyang Widi Wasa. Yening semeton nenten 
nglaksanayang paindikane punika, semeton 
pacang padem. Paindikane punika sane sampun 
kasabdayang antuk Ida Sang Hyang Widi Wasa 
ring tiang.” 3? Dane Harun miwah paraputran 
danene raris nglaksanayang saluiring sane 
kapituduhang antuk Ida Sang Hyang Widi Wasa 
malantaran Dane Musa. 


Dane Harun ngaturang aturan 


1 Sasampune jangkep pitung rahina suenipun 
9 upacara palantikan punika mamargi, 
benjangipun Dane Musa maumang Dane Harun 
sareng paraputran danene miwah parapamimpin 
bangsa Israele. 2 Dane Musa mabaos ring Dane 
Harun, sapuniki: “Ambilja godel banteng jagiran 
asiki miwah biri-biri muani asiki sane tan paceda, 
tumuli aturang ring ayun Ida Sang Hyang Widi 
Wasa inggih punika: banteng jagirane pabuat 
aturan panyupat dosa, miwah biri-birine muani 

pabuat aturan maborbor. 3 Sasampune punika 
dane ngandikayang bangsa Israele ngambil 
kambing muani asiki pabuat aturan panyupat 
dosa, miwah godel banteng lan panak biri-biri 
sane tan paceda sane matuuh wau ataun pabuat 
aturan maborbor. 4 Samaliha pabuat aturan 
karahayuan, ipun patut makta banteng jagiran 
asiki miwah biri-biri muani asiki. Makasami 
punika patut katurang ring ayun Ida Sang Hyang 
Widi Wasa, sasarengan ring aturan sesajen sane 
madaging minyak. Ipun patut nglaksanayang 
paindikane punika santukan Ida Sang Hyang Widi 
Wasa mapakayunan mapakantenang raga ring 
ipun ring rahinane puniki.” 

> Saananing sane kapituduhang antuk Dane 
Musa makasami kabakta ring ajeng Kemah 
Sucine, tur pasamuane makasami pada 
mapunduh irika, nyumbah Ida Sang Hyang Widi 
Wasa. 8 Dane Musa tumuli ngandika sapuniki: 
“Ida Sang Hyang Widi Wasa mituduhang semeton 
nglaksanayang paindikane punika makasami, 
mangda semeton mrasidayang ngeton sinar teja 
wedanan Idane sane dumilah.” ' Sasampune 
punika dane raris mabaos ring Dane Harun 
sapuniki: “Mrikija ka pamorboran aturane, 
rarisangja aturang aturan panyupat dosa miwah 
aturan maborbor mangda dosan semetone 
miwah dosan rakyate sami kampurayang antuk 

Ida Sang Hyang Widi Wasa. Aturangja aturane 
punika makasami buat ngampurayang dosan 
rakyate sami, sakadi sane sampun kapituduhang 
antuk Ida Sang Hyang Widi Wasa.” 

8 Dane Harun raris lunga ka pamorboran 
aturane tumuli nampah godel banteng sane 
kacawisang pabuat aturan panyupat dosan 
danene ngraga. ? Paraputran danene raris 
ngaturang getih bantenge punika ring dane tur 
dane nyelebang jrijin tangan danene ring getihe 
punika tumuli kolesang ring tanduk-tanduke sane 
wenten ring bucu-bucun pamorboran aturane, 
miwah sisanipun raris kabriokang ring dasar 
pamorboran aturane punika. 19 Muluk, ginjel 
miwah bagian atinnyane sane pinih becik raris 
borbor dane ring pamorboran aturane, sakadi 
sane sampun kapituduhang antuk Ida Sang 
Hyang Widi Wasa ring Dane Musa. 1! Nanging 
ulam miwah kulit bantenge punika tunjel dane 
ring jabaan pakemahane. 

12 Dane raris nampah wewalungane sane 
kacawisang dados aturan maborbor pabuat 
ragan danene ngraga. Paraputran danene raris 
ngaturang getih wewalungane punika ring dane, 
raris kabriokang ring sisin pamorboran aturane 
punika makaileh. 18 Wusan punika paraputran 
danene raris ngaturang tenggek miwah pukangan 
wewalungane sane lianan ring dane raris borbor 

dane ring pamorboran aturane. 14 Sasampune 
punika jejeron miwah buntut wewalungane 
sane durian punika raris umbahin dane, tumuli 
kaborbor ring pamorboran aturane, ring duur 
sisan aturane sane maborbor punika. 

15 Sawusan punika dane raris ngaturang aturan 
rakyate makasami. Dane raris ngambil kambing 
sane kanggen aturan pabuat panyupat dosan 
rakyate, tumuli katampah, raris katurang sakadi 
sane sampun margiang dane daweg dane 
ngaturang aturan panyupat dosa pabuat ragan 
danene ngraga. 18 Raris dane taler ngambil 
wewalungan sane jaga kanggen aturan maborbor, 
saha katurang manut ring sopacarannyane. 

17 Dane raris ngaturang aturan sesajen, dane 
ngambil tepung agemel raris kaborbor ring 
pamorboran aturane. (Puniki dados wewehan 
aturan maborbor sane katurang nyabran 
rahina.) 18 Dane raris nampah banteng miwah 
biri-birine muani makadados aturan karahayuan 
pabuat rakyate sami. Paraputran danene raris 
ngaturang getihnyane ring dane, raris briokang 
dane ring sisin pamorboran aturane makaileh. 
19 Dane Harun raris ngenahang saananing muluk 
banteng miwah biri-birine punika, 29 ring duur 
tangkah wewalungane punika makakalih, tumuli 
kabakta ka pamorboran aturane. Muluke punika 
raris borbor dane ring pamorboran aturane. 

21 Tangkah miwah batisnyane sane durian 
aturang dane dados aturan istimewa pabuat Ida 
Sang Hyang Widi Wasa, pabuat sang pandita 
sakadi sane sampun kapituduhang antuk Dane 
Musa. 

22 Sasampune Dane Harun puput ngaturang 
aturane punika makasami, dane raris ngangkat 
tangan danene sarwi ngamertanin rakyate 
sareng sami. Sasampune punika dane raris 
tedun. 23 Sapangrarisipun Dane Musa miwah 
Dane Harun raris ngranjing ka Kemah Linggih 
Ida Sang Hyang Widi Wasa, tur ritatkala dane 
medal saking irika, dane ngamertanin rakyate, 
tumuli sinar tejan Ida Sang Hyang Widi Wasa 
sane dumilah, kakantenang antuk rakyate 
makasami. ** Tan dumade Ida Sang Hyang Widi 
Wasa raris nedunang geni saha ngeseng aturane 
sane maborbor miwah sakancan muluke sane 
wenten ring pamorboran aturane. Riwau rakyate 
ngatonang indike punika ipun sareng sami raris 
masuryak tur sumungkem nyumbah Ida Sang 
Hyang Widi Wasa, ngantos muanipune nganteg 
ka tanahe. 


Dosan Dane Nadab miwah Dane Abihu 


10 1 Sedek rahina anu putran Dane Harun, 
Dane Nadab miwah Abihu, raris ngambil 
pasepan danene suang-suang tumuli kadagingin 

baa miwah menyan raris katurang ring ayun Ida 
Sang Hyang Widi Wasa. Nanging genine punika 
nenten suci, santukan Ida Sang Hyang Widi Wasa 
nenten mituduhang dane ngaturang pasepane 
punika. 2 Tan dumade Ida Sang Hyang Widi Wasa 
raris nedunang geni, sane ngeseng dane sareng 
kalih ngantos seda irika ring ayun Ida Sang Hyang 
Widi Wasa. ? Sasampune punika Dane Musa 
raris mabaos ring Dane Harun, sapuniki: “Puniki 
paindikan sane sampun kasabdayang antuk Ida 
Sang Hyang Widi Wasa, ritatkala Ida masabda 
sakadi asapuniki: “Sawatek anake ane ngancangin 
Ulun ia patut ngluihang kasucian Ulune. Ulun 
lakar nyinahang kaluihan Ulune teken kaulan 
Ulune’ ” Nanging Dane Harun meneng kewanten. 

4 Dane Musa raris mabaos ring Dane Misael 
miwah Dane Elsapan okan Dane Usiel pernah 
paman Dane Harun, sarwi ngandika ring 
dane sapuniki: “Maija paman gosongja sawan 
kaponakan pamane uli Kemah Sucine, tur 
pejangja di jabaan pakemahane.” ? Duaning 
punika dane sareng kalih raris ngosong sawane 
sami rauh panganggennyane kabakta ka 
jabaan pakemahane, sakadi sane sampun 
kapangandikayang antuk Dane Musa. 

6 Sasampune punika Dane Musa tumuli 
ngandika ring Dane Harun miwah paraputran 
danene, Dane Eleasar miwah Itamar, sapuniki: 

“Sampunangja semeton manggayang rambut 
semetone nenten masuahin tur sampunang 
mesbes kawaca sane makacihna semeton 

pada sungsut. Yening semeton kadi asapunika, 
semeton jaga seda, tur Ida Sang Hyang Widi 
Wasa jaga menggah piduka ring pasamuane 
makasami. Nanging semeton bangsa Israele 
makasami dados sedih kingking mangenang sang 
padem, sane kageseng antuk geni sane tedun 
saking Ida Sang Hyang Widi Wasa. ” Sampunang 
semeton matilas saking gapuran Kemah Sucine 
mangda sampunang semeton seda, santukan 
semeton sampun kasuciang buat ngancangin 
Ida Sang Hyang Widi Wasa.” Duaning punika 
dane raris nglaksanayang sakadi sane sampun 
kapangandikayang antuk Dane Musa. 


Pidabdab pabuat sang pandita 


8 Ida Sang Hyang Widi Wasa raris ngandika ring 
Dane Harun sapuniki: ? “Kita muah pianak-pianak 
kitane tusing pesan dadi macelep ka Kemah 
Sucine, sasubane kita nginem anggur wiadin 
arak, apanga eda kita mati. Pidabdabe ene patut 
kamanggehang baan katurunan kitane makejang. 
10 Kita patut maminayang apa ane kasuciang 
buat Ida Sang Hyang Widi Wasa, muah apa 
ane dadi anggon ajak liu, buina encen ane suci 
muah encen ane leteh. 11 Kita patut ngurukang 

sakancan bangsa Israele sakancan pidabdabe 
ane suba paicayang Ulun teken kita majalaran | 
Musa.” 

12 Dane Musa raris mabaos ring Dane Harun 
miwah putran danene sane kantun nyeneng, 
inggih punika Dane Eleasar miwah Dane Itamar, 
sapuniki: “Ambilja aturan sesajen sane kantun 
ring aturan rayunan sane katurang ring Ida Sang 
Hyang Widi Wasa. Rarisang makarya roti tan 
paragi antuk tepunge punika, raris ajengang ring 
sisin pamorboran aturane, santukan aturane 
punika kalintang suci. 18 Ajengangja rotine 
punika ring genahe sane suci. Punika sane 
dados eduman semetone miwah oka-okan 
semetone, saking gandum sane katur ring 
Ida Sang Hyang Widi Wasa. Punika titah sane 
sampun kasabdayang antuk Ida Sang Hyang 
Widi Wasa ring tiang. 14 Nanging semeton 
miwah kulawargan semetone dados ngajengang 
tangkah miwah buntut wewalungan sane durian 
sane katurang dados aturan istimewa ring Ida 
Sang Hyang Widi Wasa, pabuat pikolih sang 
panditane. Semeton kengin ngajengang punika 
ring genah-genahe sane suci manut sopacaraning 
agama. Aturane punika sampun kapaicayang ring 
semeton miwah oka-okan semetone, makadados 
eduman semetone saking aturan karahayuan 
wong Israele. 1? Ipun sareng sami patut makta 


UPACARA 10.16-19 458 


buntut sane durian, miwah wewalungane punika 
rikala muluknyane katurang makadados aturan 
rayunan ring ayun Ida Sang Hyang Widi Wasa. 
Bagiane punika dados pikolih semetone miwah 
oka-okan semetone salami-laminipun sakadi 
sane kapituduhang antuk Ida Sang Hyang Widi 
Wasa.” 

16 Dane Musa raris nakenang kambinge sane 
pacang kanggen aturan panyupat dosa tur 
kuningayang ring dane mungguing aturane 
punika sampun maborbor. Indike punika 
ngawinang dane duka ring Dane Eleasar miwah 
Dane Itamar, tumuli ngandika sapuniki: 17 “Napi 
awinan semeton nenten ngajengang aturan 
panyupat dosane punika ring genahe sane 
suci? Aturane punika suci pisan, tur Ida Sang 
Hyang Widi Wasa sampun maicayang punika 
ring semeton mangda dosan bangsa Israele 
kampurayang. 18 Santukan getihnyane nenten 
kabakta ka jeroan Kemah Sucine, sapatutipun 
semeton ngajengang aturane punika ring genahe 
sane suci, sakadi sane sampun baosang tiang ring 
semeton.” 

19 Dane Harun mabaos ring Dane Musa 
sapuniki: “Boyake bangsa Israele ring rahinane 
puniki sampun ngaturang aturan panyupat dosa 
miwah aturan maborbor ring Ida Sang Hyang 
Widi Wasa? Nanging yadiastu kadi asapunika 

bencanane puniki taler nibenin tiang. Yen 
menawi tiang sampun nunas aturan panyupat 
dosane punika ring rahinane puniki, janten taler 
Ida Sang Hyang Widi Wasa pacang nenten ledang 
ring kayun.” 20 Riwau Dane Musa mireng indike 
punika dane rumasa liang. 


Indik wewalungan sane dados ajengang 
(Pang. 14:3-21) 


1 1 1 Ida Sang Hyang Widi Wasa maicayang 
pidabdabe sane menggah ring sor 
puniki ring Dane Musa miwah Dane Harun, 
2 buat karauhang ring bangsa Israele, kadi 
asapuniki: “Semeton dados ngajengang 
saananing wewalungan sane urip ring daatan, 
3 sane kukunnyane masepak, tur ipun ngilag 
tetedanipune. “Nanging semeton nenten dados 
ngajengang unta, kidang wiadin kelinci. Burone 
punika patut kanggep leteh santukan, yadiastun 
ipun ngilag tetedanipune nanging kukunipune 
nenten masepak. 2 (11:4) € (11:4) ” Sampunang 
semeton ngajengang bawi. Bawine punika patut 
kabaos leteh. Yadiastun kukunipune masepak 
nanging ipun nenten ngilag tetedanipune. 
8 Sampunang semeton ngajengang wiadin 
ngusud bangken burone sane kadi asapunika, 
santukan burone punika leteh. 

9 Semeton dados ngajengang sakancan ulam 
sane masisik miwah makepes. 19 Sakancan ulame 
sane urip ring toyane, nanging nenten masisik 
wiadin makepes, punika nenten dados ajengang 
semeton. 11 Ulame sane kadi asapunika patut 
kabaos leteh. Semeton nenten pisan dados 
ngajengang wiadin ngusud bangken ulame 
punika. 12 Semeton nenten dados ngajengang 
saananing ulam sane urip ring toyane, sane 
nenten masisik miwah makepes. 

13 Semeton nenten pisan dados ngajengang 
sarwa paksi sane inucap ring sor puniki, inggih 
punika: Paksi rajawali, celepuk, sakancan soroh 
sikep, garuda, guak, paksi kasuari, kandik-kandik, 
kokokan, sakancan soroh cangak, paksi blibis, 
paksi kasa miwah lelawah. 14 (11:13) 15 (11:13) 
16 (11:13) 17 (11:13) 18 (11:13) 19 (11:13) 

20 Sakancan soroh prani sane makampid 
punika makasami leteh, 21 sajawining sane uning 
makecos. 22 Semeton dados ngajengang balang, 
jangkrik, wiadin balang sane gadang. 2? Nanging 
sakancan prani sane alit-alit sane makampid 
miwah sane ngrepe punika makasami patut 
kabaos leteh. 

24 Sapasiraja ngusud bangken burone sane 
inucap ring sor puniki, ipun kawastanin leteh 
kantos rauh sore, inggih punika: buron sane 
makuku, sajawining yen kukunipune masepak 

tur ipun ngilag tetedanipune, miwah sakancan 
buron suku pat sane makuku buat anggen ipun 
ngehkeh. Sapasiraja makta bangken burone 
punika, ipun patut ngumbah panganggonipune, 
nanging kantos surup surya ipun kantun taler 
kabaos leteh. 25 (11:24) 26 (11:24) 27 (11:24) 

28 (11:24) 

29 Bikul, marunju, nyingnying miwah lelasan 
punika patut kabaos leteh. 20 (11:29) 3! Sapasiraja 
ngusud burone punika wiadin bangkenipune, 
anake punika kabaos leteh ngantos surup 
suryane. 3? Yening bangkenipune punika nepen 
satunggaling barang, kenginan barange punika 
kabaos leteh. Yadiastun barange jaga kanggen 
napija, ipun kantun tetep leteh, tur patut 
kacelebang ring toyane, nanging yadiastun 
sampun kadi asapunika, barange punika kantun 
tetep leteh ngantos surup surya. Indike punika 
ngeniang ring barang-barang sane malakar antuk 
taru, wastra, blulang, wiadin kaping. 33 Yening 
bangken burone punika ulung ka tengah payuk 
tanahe, sadaging payuke punika sami dados 
leteh, tur semeton patut ngencak payuke punika. 
34 Ajengan sane biasanipun sampun dados 
ajengang, nanging keni kasriokin antuk toya sane 
saking payuke iwau, ajengane punika kabaos 
leteh. Samaliha napija luire sane keni kinum 
saking payuke punika, makasami kabaos leteh. 

35 Napija luire sane katepen antuk bangken 
burone punika, makasami dados leteh. Anglo 
miwah pamanggangan sane malakar antuk tanah 
taler patut kencak. 3? Sawatek sane keni bangken 
burone punika makasami dados leteh, sajawining 
toya klebutan wiadin semer. Sajeroning paindikan 
puniki, semer wiadin toya klebutane punika 
tetep kantun kabaos nirmala. 3” Yening bangken 
burone punika nepen winih sane jaga kasambeh, 
winihe punika tan kawastanin leteh. 33 Nanging 
yening winihe punika sedekan memem antuk 
toya, raris katepen antuk bangken burone punika, 
kenginan winihe punika kabaos leteh. 

33 Anake sane ngusud bangken buron sane 
dados ajengang, anake punika leteh ngantos 
surup surya. 40 Anak sane nunas bangken 
burone punika, yadiastun napinipun kewantenja 
sane katunas, anake punika patut ngumbah 
panganggennyane, nanging yadian kadi 
asapunika ipun kantun tetep kawastanin 
leteh ngantos surup surya. Anak sane makta 
bangken burone punika, ipun patut ngumbah 
panganggenipune, nanging ipun kantun leteh 
ngantos kawengi. 

41 Semeton nenten dados ngajengang buron 
alit sane magaang ring tanahe. 42 Yadian sane 
ngrayang wiadin mamargi punika masuku pat, 
wiadin masuku katah. 48 Sampunangja semeton 

ngletehin ragan semetone, malantaran buron 
sane kadi asapunika. 44 Sabdan Ida Sang Hyang 
Widi Wasa sapuniki: Ulun ene Sang Hyang Widi 
Wasa, Widin kitane. Sawireh keto nyatnainja 
dewek kitane apanga kita tetep suci sawireh 
Ulun suci. 45 Ulun ene Sang Hyang Widi Wasa ane 
nantan kita rarud uli Mesir, apanga Ulun prasida 
dadi Widin kitane. Kita patut suci sawireh Ulun 
suci. 

46 Kenginan kadi asapunika pidabdab ngeniang 
indik sarwa buron miwah sarwa paksi, pingkalih 
ngeniang indik sarwa buron sane urip ring 
toyane miwah sane mamargi ring duur tanahe. 
41 Semeton patut celang maminayang, encen 
sane leteh, samaliha encen burone sane dados 
ajengang miwah sane encen nenten dados 
ajengang.” 


Upacara pabresihan anak sane wau 
wusan ngembasang rare 


12 1 Ida Sang Hyang Widi Wasa maicayang 
pidabdabe sane inucap ring sor puniki ring 
Dane Musa, 2 mangda karauhang ring bangsa 
Israele, kadi asapuniki: “Yening wenten anak 
istri ngembasang rare, tur rarene punika muani, 
kenginan anake istri punika leteh pitung rahina 
suenipun pateh sakadi ipun sebel ring awak. 

3 Ring rahina sane kaping kutusipun, rarene 

punika patut kasunat. “Sasampune wusan 
ngembasang rare, anake istri punika patut 
kabaos leteh tigang dasa tiga rahina suenipun, 
santukan ipun sampun ngamedalang rah. Wusan 
punika wau ipun kabaos bersih. Sadurung wusan 
upacara pabresihanipune, anake istri punika 
nenten dados ngusud barang-barang sane suci 
tur nenten kalugra ngranjing ka Kemah Linggih 
Ida Sang Hyang Widi Wasa. 

5 Yening wenten anak istri ngembasang rare tur 
rarene punika istri, ipun leteh patbelas rahina 
suenipun, pateh sakadi daweg ipune sebel 
ring dewek. Sasampune wusan ngembasang 
rare, anake istri punika kabaos leteh nem dasa 
nem rahina suenipun, santukan ipun sampun 
ngamedalang rah. 

6 Yening upacara pabresihanipune sampun 
puput, yadiastun rare sane embasang ipun 
punika rare muani wiadin rare luh, anake punika 
patut ngaturang aturan ring ajeng sang pandita 
ring ajeng gapuran Kemah Linggih Ida Sang 
Hyang Widi Wasa. Aturane punika marupa panak 
biri-biri aukud sane matuuh ataun jaga kanggen 
aturan maborbor, miwah paksi kukur wiadin dara 
aukud buat aturan panyupat dosa. ' Sang pandita 
patut ngaturang aturannyane punika ring ayun 
Ida Sang Hyang Widi Wasa, saha ngamargiang 
upacara pabresihan pabuat anake istri punika 

mangda ipun prasida bresih. Kenginan kadi 
asapunika indik sane patut kamargiang antuk 
anake istri sane wau wusan ngembasang rare. 

8 Yening anake istri punika nenten mrasidayang 
ngaturang panak biri-biri, ipun patut ngaturang 
paksi kukur apacek, wiadin paksi dara apacek. 
Paksine punika asiki pabuat aturan maborbor 
miwah sane malih asiki buat aturan panyupat 
dosa. Sang pandita patut ngamargiang upacarane 
punika, mangda ipun prasida bresih.” 


Pidabdab indik pinakit ring kulit 


13 1 Ida Sang Hyang Widi Wasa maicayang 
ring Dane Musa miwah ring Dane Harun 
pidabdab-pidabdab sane kadi asapuniki: ? Yening 
wenten anak keni pinakit ring kulitnyane, 
upaminipun magentil wiadin berung wiadin 
macebleng putih, sane nyidayang dados pinakit 
kulit sane raat, anake punika patut katangkilang 
ring ajeng sang pandita katurunan Dane Harun. 
3 Sang pandita patut nureksain genah sane keni 
pinakit ring kulit anake punika. Yening bulun 
kulitnyane ring genahe punika putih, tur sane 
keni pinakit punika cekok, anake punika keni 
pinakit kulit sane raat. Kenginan sang pandita 
patut nyinahang mungguing anake punika leteh. 
4 Nanging yening genahe sane keni pinakit punika 
putih warnanipune, tur nenten cekokan ring 

kulite sane tiosan tur bulunnyane taler nenten 
putih, sang pandita patut nganehang anake 
punika pitung rahina suenipun. ? Ring rahina sane 
kaping pitu, sang pandita patut nureksain malih 
anake punika. Tur yen manut pamanggih sang 
pandita mungguing pinakit ipune pateh sakadi 
sane sampun-sampun, tur nenten nglinggahang, 
dane patut nganehang anake punika malih pitung 
rahina suenipun. ? Ring rahina sane kaping pitu, 
sang pandita patut malih nureksain anake punika. 
Yening pinakitipune sampun rered tur nenten 
nglinggahang, sang pandita patut nyinahang 
mungguing anake punika bresih. Pinakitipune 
wantah pinakit sane nenten raat. Anake punika 
patut ngumbah panganggenipune, tur ipun 
kabaos bresih. ' Nanging yening ipun kasinahang 
bresih antuk sang pandita, raris pinakitipune 
nglinggahang, anake punika patut malih tangkil 
ring sang pandita. 3 Sang pandita patut malih 
nureksain ipun. Yening wiakti pinakitipune 
punika sampun nglinggahang, anake punika 
patut kasinahang dados leteh. Ipun keni pinakit 
kulit sane raat. 

9 Yening wenten anak keni pinakit kulit sane 
raat, ipun patut katangkilang ring ajeng sang 
pandita. 10 Sang pandita patut nureksain anake 
punika. Yening kulit sane keni pinakit punika putih 
rupanipune, tur bulunipune taler putih, samaliha 

kulite punika berung, 1! punika mapiteges 
mungguing anake punika keni pinakit kulit. Sang 
pandita patut nyinahang mungguing anake 
punika leteh. Nenten perlu malih nganehang 
ipun, santukan sampun sinah mungguing ipun 
leteh. 12 Yening sane macebleng putih punika 
nglinggahang, kantos nglikub anake punika 
saking batis ngantos rauh ka sirahipune, 13 sang 
pandita patut malih nureksain anake punika. 
Yening cingak dane mungguing pinakite punika 
sampun ngleplep ipun makaukud, tur kulitipune 
makasami dados putih, anake punika kasinahang 
dados bresih. 14 Nanging yening ring genahe 
punika wetu berung, sang pandita patut malih 
nureksain ipun, tur yening wiakti punika berung, 
anake punika patut kasinahang dados anak leteh, 
santukan berunge punika nyinahang pinakit 
kulit sane raat. 1? (13:14) 16 Nanging yening 
berunge punika was, tur malih dados putih, 
anake punika patut tangkil malih ring ajeng 
sang pandita 1? mangda ipun malih katureksain. 
Yening sampun sinah mungguing berunge 
punika sampun dados putih, sang pandita patut 
nyinahang mungguing anake punika bresih. 

18 Yening wenten anak keni busul, tur 
busulipune punika sampun was, 19 nanging 
ring laad busule punika wetu beseh sane 
putih warnanipune, wiadin macebleng putih 

masawang barak, anake punika patut tangkil 
ring ajeng sang pandita, 20 mangda ipun 
katureksain. Yening ceblenge punika cekok, tur 
bulunipune taler sampun putih, sang pandita 
patut ngwastanin anake punika leteh. Busule 
punika makadados pangawit pinakit kulit sane 
raat. 21 Nanging rikala sampun katureksain antuk 
sang pandita sinah mungguing bulunipune 
ring ceblenge punika nenten putih, tur ring 
ceblengane punika nenten cekok, nanging 
warnanipune putihan ring sane lianan, sang 
pandita patut nganehang anake punika pitung 
rahina suenipun. 2? Yening ceblenge punika 
nglinggahang, sang pandita patut ngwastanin 
anake punika leteh, santukan ipun keni pinakit 
kulit sane raat. 23 Nanging yening ceblenge 
punika nenten nglinggahang tur tetep sakadi 
jati mula, punika wantah laad busul kewanten, 
kenginan anake punika patut kawastanin bresih. 
24 Yening wenten anak kebus, tur kulitipune 
matatu, raris kulit sane ring tatunipune punika 
putih wiadin masawang barak, ?? ipun patut 
katureksain antuk sang pandita. Yening bulun 
kulitnyane ring tatu punika putih, tur tatunnyane 
daleman ring kulit sane ring sisinnyane, indike 
punika mapiteges mungguing tatunipune punika 
sampun kalahlahin antuk pinakit kulit sane raat. 
Duaning punika sang pandita patut ngwastanin 

ipun leteh. 28 Nanging yening bulun kulitnyane 
ring tatu punika nenten putih, tur tatunipune 
nenten daleman ring kulit sane ring sisinnyane, 
nanging warnanipune cedangan, sang pandita 
patut nganehang anake punika pitung rahina 
suenipun. 27 Ring rahina sane kaping pitu sang 
pandita patut nureksain malih anake punika. 
Yening kapanggihin mungguing pinakit anake 
punika sampun nglinggahang, punika cihnanipun 
mungguing anake punika sampun keni pinakit 
kulit sane raat. Duaning punika, ipun patut 
kawastanin leteh. 28 Nanging yening ceblenge 
punika tetep sakadi jati mula, tur nenten 
nglinggahang tur warnannyane sada cedang 
punika boyaja pinakit kulit sane raat. Sang 
pandita patut ngwastanin anake punika bresih, 
santukan pinakitipune wantah tatu laad kebus 
kewanten. 

29 Yening wenten anak lanang wiadin anak 
istri sane keni pinakit kulit ring sirah wiadin ring 
jagutnyane, 3? anake punika patut katureksain 
antuk sang pandita. Yening sane keni pinakit 
punika cekok, daleman ring kulit sane ring 
sisinnyane, tur bulunnyane masawang kuning 
tur aas, indike punika nyinahang pinakit kulit 
sane raat. Anake punika patut kawastanin leteh. 
31 Rikala ipun katureksain antuk sang panditae, 
raris kapanggih mungguing sane keni pinakit 

punika nenten cekok miwah daleman ring kulit 
sane ring sisinnyane, tur rambutnyane nenten 
seger, anake punika patut kanehang pitung 
rahina suenipun. 3? Ring rahina sane kaping 
pitu, sang pandita patut malih nureksain anake 
punika. Yening pinakitipune nenten nglinggahang 
tur nenten wenten rambutnyane sane masawang 
kuning ring genahe punika, samaliha tatunnyane 
nenten daleman ring kulitnyane sane ring 
sisinnyane, 23 kulit sane wenten ring sisin 
tatune punika patut kakurisin. Sasampune 
punika sang pandita patut nganehang anake 
punika pitung rahina suenipun. 3? Ring rahina 
sane kaping pitu, sang pandita patut malih 
nureksain anake punika. Yening pinakitipune 
nenten nglinggahang, samaliha pinakite punika 
pakantenanipun nenten daleman ring kulit 

sane wenten ring sisinipune, anake punika 

patut kawastanin bresih, tur ipun ngumbah 
panganggen ipune. 3? Nanging yening sasampune 
ipun kawastanin bresih, raris pinakitipune 
nglinggahang, 3? ipun patut malih katureksain 
antuk sang pandita. Yening mula wiakti 
pinakitipune punika nglinggahang, sang pandita 
nenten perlu malih nureksain napike bulunnyane 
kuning punapi tan, santukan sampun sinah 
mungguing anake punika leteh. 37 Nanging yening 
manut pamanggih sang pandita, pinakitipune 


UPACARA 13.38-46 471 


punika nenten nglinggahang, tur tumbuh bulu 
seger irika, kenginan pinakitipune punika sampun 
was, tur sang pandita patut ngwastanin ipun 
bresih. 

38 Yening wenten anak lanang wiadin istri sane 
macebleng-cebleng putih ring kulitnyane, 3? ipun 
patut katureksain antuk sang pandita. Yening 
sane macebleng putih punika sada putih saru 
rupanipune punika mapiteges mungguing ipun 
keni pinakit kurap, tur ipun dados kawastanin 
bresih. 

40 Yening wenten anak lanang sane lengar 
ring gidat wiadin ring kuncirnyane, indike 
punika nenten ngawinang ipun leteh. 4 (13:40) 
42 Nanging yening wenten macebleng putih 
masawang barak ring lengare, anake punika keni 
pinakit kulit sane raat. 48 Ipun patut katureksain 
antuk sang pandita, tur yen wantah wiakti 
wenten macebleng putih masawang barak, 

44 ipun patut kawastanin leteh, santukan ipun 
keni pinakit kulit sane raat ring sirahipune. 

45 Anake sane keni pinakit kulit sane raat, 
ipun patut nganggen pangangge sane setset 
pasranting, tur boknyane mangda nenten naenin 
kasuahin. Ipun patut nekep muanipune atenga, 
inggih punika saking cunguh ngantos ka bibih, 
sinambi jerit-jerit sapuniki: “Leteh, leteh.” 

46 Sakantun ipun keni pinakit punika, anake 

punika kawastanin leteh. Ipun patuh magenah 
ring jabaan pakemahane, mangda doh saking 
anake sane lianan. 


Pidabdab indik barang-barang sane mawong 


41 Yening wenten pangangge wiadin wastra 
napija luiripun, sane malakar antuk wol wiadin 
lenen sane mawong, 28 wiadin barang-barang 
sane malakar antuk blulang, 49 samaliha yening 
warnan wonge punika mawasang gadang wiadin 
masawang barak, indike punika nyinahang 
mungguing wonge punika sampun ngleplep, 
tur patut digelis katurang ring sang pandita. 

50 Barange punika patut katureksain antuk 

sang pandita, raris kanehang pitung rahina 
suenipun. 21 Ring rahina sane kaping pitu, 
barange punika malih katureksain, tur yen cingak 
dane wonge punika sampun ngleplep, kenginan 
barange punika leteh. ?2 Sang pandita patut 
nunjel barange punika, santukan wonge punika 
wong sane ngleplep, punika awinanipun patut 
kageseng antuk geni. 

33 Nanging yening sang pandita sane nureksain 
barange punika ngaksi, mungguing wonge punika 
nenten ngleplep ring barange punika, ?? dane 
patut ngandikayang mangda barange punika 
kumbah tur kanehang malih pitung rahina 
suenipun. ?? Sasampune punika sang pandita 

patut malih nureksain barange punika. Yening 
wonge punika kantun tetep sakadi jati mula, 
yadiastun ipun nenten ngleplep, barange punika 
kawastanin leteh. Punika awinanipun patut 
kageseng, yadian ring sisin dijane jua genah 
wonge punika. 3? Nanging ritatkala sang pandita 
ngwawanin nureksain barange punika, raris 
kacingak mungguing wonge punika sampun buu, 
dane patut ngebes sane mawong punika saking 
wastra wiadin blulange punika. ?” Sasampune 
punika yen malih mawong, punika mapiteges 
mungguing wonge punika malih ngleplep, 
kenginan sang maderbe barange punika patut 
nunjel barange punika. 33 Yening sasampun 
barange punika kumbah, wongnyane punika 
ical, barange punika patut wawanin umbah, 
sasampun punika patut kawastanin bresih. 

59 Kadi asapunika pidabdab ngeniang indik 
pangangge sane malakar antuk lenen wiadin 
lianan sane mawong, wiadin barang-barang sane 
malakar antuk blulang sane mawong. 


Upacara pabresihan sasampun seger 
saking pinakit kulit sane raat 
14 1 Ida Sang Hyang Widi Wasa maicayang 
ring Dane Musa, 2 pidabdab-pidabdab 
sane inucap ring sor puniki, ngeniang indik 
upacara pabresihan anak sane sampun seger 

saking pinakit kulit sane raat, kadi asapuniki: 
Ring rahina anake punika jaga kawastanin bresih, 
ipun patut katangkilang ring ajeng sang pandita. 
3 Sang pandita jaga makta anake punika ka jabaan 
genahe makemah, tumuli katureksain. Yening 
mula wiakti pinakitipune punika sampun was, 
4sang pandita patut ngandikayang ipun makta 
paksi sane suci kekalih, miwah taru aras atugel, 
tali barak akatih miwah carang padang hisop 
akatih. ? Sasampune punika sang pandita patut 
ngandikayang mangda paksine punika katampah 
asiki ring duur payuk tanahe sane madaging toya 
ening, sane kambil saking toya klebutane. ? Paksi 
sane siosan miwah taru arase, tali barak miwah 
padang hisope punika patut kacelebang ring 
getih paksine sane sampun katampah punika. 

7 Sang pandita patut ngetisang getih paksine 
punika ping pitu ring anake sane sampun seger 
punika, tumuli anake punika kawastanin bresih 
antuk sang pandita. Sasampune punika, paksine 
sane kantun urip punika patut kalebang ring 
tegalane. 3 Sasampune punika, anake punika 
patut ngumbah panganggennyane, nyukur 
bokipune makasami raris manjus. Ipun raris 
sampun kawastanin bresih. Ipun dados ngranjing 
ka genahe makemah nanging malih pitung rahina 
suenipun nenten dados ngranjing ka kemahipune 
niri. 9 Ring rahina sane kaping pitu, ipun patut 

malih nyukur sirahipune miwah ngurisin jenggot 
lan alis ipune, makamiwah sakancan bulun 
dewekipune. Sasampune punika ipun patut 
ngumbah panganggenipune ngraris manjus. 
Sawusan punika, wau ipun kawastanin bresih 
manut sopacaraning agama. 

10 Ring rahina sane kaping kutus, anake punika 
patut makta panak biri-biri muani kekalih miwah 
panak biri-biri lua asiki sane wau matuuh ataun 
tur tan paceda, tepung sane sampun madaging 
minyak saitun tigang kilo miwah minyak saitun 
apahtigan liter. 11 Sang pandita patut makta ipun 
miwah aturanipune ka ajeng gapuran Kemah 
Linggih Ida Sang Hyang Widi Wasa. 12 Sang 
pandita patut ngambil panak biri-birine muani 
punika asiki miwah minyak saitun sane apahtigan 
liter punika, buat katurang makadados aturan 
panaur danda. Aturane punika dados aturan 
istimewa sane katur ring Ida Sang Hyang Widi 
Wasa, tur aturane punika dados pikolih sang 
pandita. 13 Sang pandita patut nampah panak 
biri-birine punika ring genahe sane suci, ring 
genahe nampah wewalungan buat jaga kanggen 
aturan panyupat dosa miwah aturan maborbor. 
Biri-birine punika patut katampah irika, santukan 
aturan panaur danda miwah aturan panyupat 
dosa punika kalintang suci, tur dados druen 
sang pandita. 14 Sang pandita patut ngambil 

getih biri-birine punika akidik, raris kolesang 
ring kuping anake punika sane kenawan, ring 
inan limanipune sane kenawan, miwah ring 
inan batisipune sane kenawan. 1? Sasampune 
punika sang pandita patut ngambil minyak saitun 
punika akidik, raris kasriokang ring tlapakan 
tangan danene sane kiwa. 18 Sawusan punika 
dane patut nyelebang jrijin danene sane tengen 
asiki ring minyake punika, tumuli kaketisang 
ping pitu ring tengah Kemah Linggih Ida Sang 
Hyang Widi Wasa. 1? Sasampune punika dane 
patut ngambil minyak sane wenten ring tlapakan 
tangan danene akidik, miwah getih panak 
biri-birine akidik, tumuli kolesang ring kuping 
kenawan anake sane jaga kabresihin punika, ring 
inan limanipune sane kenawan miwah ring inan 
batisipune sane kenawan. 18 Sisan minyake sane 
ring tangan danene punika patut kasriokang ring 
sirah anake punika. Kadi asapunika caranipun 
ngamargiang upacara pabresihan. 

19 sasampune punika sang pandita patut 
ngaturang aturan panyupat dosa miwah 
ngamargiang upacara pabresihan. Sawusan 
punika dane patut nampah wewalungan sane 
jaga kanggen aturan maborbor, 29 tumuli 
ngaturang aturane punika ring genah aturane 
sinarengan ring aturan sesajene. Kadi asapunika 

caranipun ngamargiang upacara pabresihan, 
kenginan anake punika raris dados bresih. 

21 Yening anake punika tiwas, tur ipun nenten 
mampuh ngaturang wewalungan tetiga sakadi 
sane sampun kapastiang, ipun dados makta 
panak biri-biri muani asiki kewanten buat aturan 
panaur danda. Aturane punika makadados 
aturan istimewa sane katur ring Ida Sang Hyang 
Widi Wasa, tur dados pikolih sang pandita. 
Buat aturan sesajene, ipun dados makta tepung 
sane madaging minyak saitun akilo kewanten, 
miwah minyak saitun apahtigan liter. 22 Ipun 
patut taler makta paksi kukur wiadin paksi dara 
apacek, inggih punika buat kanggen aturan 
panyupat dosa asiki miwah aturan maborbor 
asiki. 23 Ring rahina sane kaping kutus, rahina 
pabresihanipune, aturane punika makasami 
patut bakta ipun ring ajeng sang pandita ring 
gapuran Kemah Linggih Ida Sang Hyang Widi 
Wasa. 24 Panak biri-birine miwah minyak saitune 
patut kambil antuk sang pandita buat katurang 
ring ayun Ida Sang Hyang Widi Wasa makadados 
aturan istimewa, tur punika dados pikolih sang 
pandita. 2? Dane patut nampah panak biri-birine 
punika, raris getihnyane kambil akidik, kolesang 
ring kuping anake punika sane kenawan, ring 
inan limanipune sane kenawan, miwah ring 
inan batisipune sane kenawan. ?? Dane patut 

mriokang minyake punika akidik ring tlapakan 
tangan danene sane kiwa, 2' tumuli ngetisang 
minyake punika ping pitu ring ayun Ida Sang 
Hyang Widi Wasa, antuk jrijin tangan danene 
sane tengen asiki. 28 Dane patut taler ngolesang 
minyake punika akidik ring kuping anake punika 
sane kenawan, ring inan limanipune sane 
kenawan, ring inan batisipune sane kenawan, 
pateh sakadi getihe iwau. 29 Sisan minyake 
sane ring tlapakan tangan danene punika 

patut kasriokang ring sirah anake punika. Kadi 
asapunika caranipun ngamargiang upacara 
pabresihan. 3? Sawusan punika dane patut 
ngaturang paksi dara wiadin paksi kukure punika 
asiki, 31 makadados aturan panyupat dosa, 
miwah sane malih asiki katurang pabuat aturan 
maborbor sinarengan ring aturan sesajene. Kadi 
asapunika caran sang pandita ngamargiang 
upacara pabresihane. 3? Kadi asapunika pidabdab 
ngeniang indik anake sane keni pinakit kulit 
sane raat, sane nenten mampuh ngaturang 
aturan-aturan sane sampun kapastiang buat 
upacara pabresihan punika. 


Indik mawong ring tengah umahe 


33 ida Sang Hyang Widi Wasa maicayang ring 
Dane Musa miwah Dane Harun, 24 pidabdab sane 
inucap ring sor puniki, ngeniang indik umah sane 

mawong tur wongipune nglahlah. (Pidabdabe 
puniki jaga kamargiang sasampun bangsa Israele 
ngaug tanah Kanaan, jagat sane kapaicayang 
ring ipun antuk Ida Sang Hyang Widi Wasa.) 

35 Sapasiraja manggihin umahnyane mawong, 
ipun patut tangkil tur nguningayang indike 
punika, ring sang pandita. 3? Sadurung sang 
pandita rauh nureksain umahe punika, sadaging 
umahe punika patut kamedalang. Yan nenten 
kamedalang, sakancan sane kantun ring umahe 
punika pacang kawastanin leteh. Sasampun 
punika, sang pandita patut lunga ka umahe 
punika, 3” buat jaga nureksa wong umahe punika. 
Yening wenten kapanggih macebleng-macebleng 
sane warnanipun sada gadang wiadin sada 
barak, sane pakantenanipun sakadi nyusup ka 
temboke, 33 dane patut nilar umahe punika, tur 
manggayang umahe punika makancing pitung 
rahina suenipun. 3? Ring rahina sane kaping pitu 
dane patut rauh malih tur nureksain umahe 
punika. Yening wonge punika sayan nglahlah, 

40 Jane patut mrentahang mangda batu-batune 
sane mawong punika kabungkah tur kawedalang, 
raris bagian temboke punika kakeruk. Batu 
miwah luluhnyane punika iwau raris kakutang 
ring genahe sane leteh ring jabaan kotane. 

41 (14:40) 42 Batu-batu sane sampun kawedalang 
punika patut kesehin antuk batu sane anyar. 

Temboke punika taler patut kaplester antuk luluh 
sane anyar. 

43 Yening umahe punika malih mawong, 
yadiastun batu-batun umahe puniki sampun 
kakutang miwah tembok-tembok ipune sampun 
kakeruk tur sampun malih kaplester, 4? sang 
pandita patut malih lunga buat nureksain umahe 
punika. Yening wongnyane sampun nglahlah, 
umahe punika kawastanin leteh. 48 Umahe 
punika patut kauug. Batu-batu, kayu-kayu 
miwah sakancan luluhipune patut kabakta 
medal ka genahe sane leteh ring jabaan kotane. 
46 Sadurung punika, sapasiraja ngranjing ring 
umahe sane makancing punika, ipun leteh 
ngantos surup surya. 4! Sapasiraja masare wiadin 
madaar ring umahe punika, ipun patut ngumbah 
panganggenipune. 

48 Yening rikala sang pandita rauh nureksain 
umahe sane sampun kaplester anyar punika, 
umahe punika nenten malih mawong, dane 
ngwastanin umahe punika bresih, santukan 
wongnyane sampun ical makasami. 49 Buat 
mresihin umahe punika manut sopacaraning 
agama, sang pandita patut ngambil paksi kekalih, 
taru aras, tali barak miwah padang hisop. 
>0 Paksine punika, patut katampah asiki ring duur 
payuke sane madaging toya sane kambil ring 
toya klebutane. ?1 Taru aras, tali barak, padang 

hisop miwah paksi sane kantun urip punika raris 
kacelebang ring getih paksine sane sampun 
katampah punika miwah ka toyane sane ening 
punika. Umahe punika raris kaketisin nyantos 
ping pitu. °? Dane patut mresihin umahe punika 
masrana getih paksi, toya ening, paksi urip, taru 
aras, padang hisop miwah tali barake punika. 

53 Sasampune punika dane patut nglebang 
paksine sane kantun urip punika ring tegale ring 
jabaan kotane. Kadi asapunika patutne dane 
ngamargiang upakara pabresihan buat umahe 
punika, tur umahe punika raris kawastanin 
bresih. 

54 Kadi asapunika pidabdab ngeniang indik 
pinakit kulit sane raat, ?? ngeniang indik magentil, 
berung, macebleng putih wiadin beseh, miwah 
indik pangangge wiadin umah sane mawong. 

56 (14:55) 57 Pidabdabe punika gunanipun buat 
ngamastiang punapike paindikane punika leteh 
wiadin bresih manut sopacaraning agama. 


Indik kaletehan sane leket ring imanusa 


15 1 Ida Sang Hyang Widi Wasa maicayang 
ring Dane Musa miwah Dane Harun, 
pidabdab sane inucap ring sor puniki, 2 pabuat 
bangsa Israele. Yening wenten semara sane 
medal saking pranan anake lanang punika 
kawastanin leteh, 3 yadian sane kabanggayang 

ngetel, wiadin sane kantun kampet. 4 Pasarean 
sane kategakin wiadin kapulesin antuk anake 
punika, taler kawastanin leteh. ? Sapasiraja 
ngusud anak sane ngwedalang semara punika, 
ngusud pasareanipune, wiadin negak ring 
genah sane pecak tegakin ipun, wiadin sane 
kecuhin ipun, anake punika patut ngumbah 
panganggennyane tur manjus. Ipun leteh 
ngantos surup surya. 2 (15:5) 7 (15:5) 8 (15:5) 

9 Kedapa wiadin korsi sane kategakin antuk anake 
sane ngwedalang semara punika kawastanin 
leteh. 10 Sapasiraja ngusud wiadin ngambil 
barang sane pecak kategakin antuk anake sane 
ngwedalang semara punika, wiadin kusud antuk 
ipun, sadurung ipun masehin limanipune, anake 
punika leteh ngantos surup surya. Anake punika 
patut ngumbah panganggennyane raris manjus 
tur ipun leteh ngantos surup surya. 11 (15:10) 

12 Payuk tanahe sane kusud antuk anake punika 
patut kencak, miwah jembung kayu sane gisi ipun 
patut kumbah. 

13 Yening anake sane ngamedalang semara 
punika seger, ipun patut nyantosang malih pitung 
rahina suenipun. Sasampune punika ipun patut 
ngumbah panganggennyane tur manjus ring 
toya anakane, kenginan ipun raris bresih manut 
sopacaraning agama. 14 Ring rahina sane kaping 
kutusipun, ipun patut ngaturang paksi dara 

wiadin paksi kukur apacek ring sang pandita ring 
gapuran Kemah Linggih Ida Sang Hyang Widi 
Wasa. 15 Sang pandita patut ngaturang paksine 
punika asiki buat aturan panyupat dosa, miwah 
sane asiki buat aturan maborbor. Kadi asapunika 
carannya ngamargiang upacara pabresihan buat 
anake punika. 

16 Yening wenten anak lanang sane labuh 
semarannyane, ipun patut manjusang 
deweknyane tur ipun leteh ngantos surup surya. 
17 Barang-barang sane malakar wastra wiadin 
blulang sane keni semara punika patut kumbah. 
Barange punika taler leteh ngantos surup surya. 
18 Sasampun wusan matemu semara, anake 
lanang miwah anake istri patut masiram. Ipun 
sareng kalih leteh rauh surup surya. 

19 Anak istri sane sebel di awak, ipun leteh 
pitung rahina suenipun. Sapasiraja ngusud anake 
istri punika ipun leteh ngantos surup surya. 

20 Saananing sane kategakin wiadin kapulesin 
rikala ipun sebel di awak, barang-barange 
punika kawastanin leteh. 21 Sapasiraja ngusud 
genah pecak pesarean wiadin tegakan anake luh 
sane sebel di awak punika, anake punika patut 
ngumbah panganggennyane ngraris manjus, 
tur ipun leteh ngantos surup surya. 22 (15:21) 

23 (15:21) ** Yening wenten anak muani sane 
matemu semara ngajak anak luh sane sebel di 

awak punika, anake muani punika taler leteh 
pitung rahina suenipun, samaliha pasarean sane 
pedemin ipun taler dados leteh. 

25 Yening wenten anak luh sane ngwedalang rah 
makudang-kudang rahina suenipun, sajawining 
ipun sebel di awak, wiadin ipun ngwedalang rah 
lintangan ring masanipune sebel di awak, anake 
luh punika leteh sakantun ipun ngwedalang 
rah punika, pateh sakadi daweg ipune sebel 
di awak. 28 Genah sane kapulesin wiadin 
kategakin sakantun ipun ngwedalang rah, punika 
kawastanin leteh. 27 Sapasiraja ngusud genahe 
punika, ipun taler dados leteh. Anake punika 
patut ngumbah panganggenipune tumuli manjus 
tur ipun leteh ngantos surup surya. 28 Sasampune 
ipun wusan ngwedalang rah, anake luh punika 
patut nyantosang pitung rahina suenipun. Wusan 
punika wau ipun kawastanin bresih. 29 Ring 
rahina sane kaping kutusipun, anake luh punika 
patut ngaturang paksi dara wiadin paksi kukur 
apacek ring sang pandita ring gapuran Kemah 
Linggih Ida Sang Hyang Widi Wasa. 3? Sang 
pandita patut ngaturang paksine asiki pabuat 
aturan panyupat dosa, miwah sane asiki buat 
aturan maborbor, kadi asapunika patutnya dane 
ngamargiang upacara pabresihan buat anake luh 
punika. 

31 ida Sang Hyang Widi Wasa ngandikayang 
Dane Musa, mangda dane mapakeling bangsa 
Israele, ngeniang indik kawentenanipun 
sajeroning leteh wiadin tan leteh, mangda ipun 
sampunang ngantos ngletehin Kemah Linggih 
Ida Sang Hyang Widi Wasa sane wenten ring 
pantaran pakemahan bangsane punika. Yening 
ipun ngletehin Kemah Linggih Ida Sang Hyang 
Widi Wasa punika, ipun pacang kapademang. 

32 Kadi asapunika pidabdab-pidabdab ngeniang 
indik anak muani sane ngwedalang semara, 
wiadin sane nglabuhang semara, 23 indik anak 
luh sane sebel di awak miwah indik anak muani 
sane matemu semara ngajak anak luh sane sebel 
di awak. 


Rerainan panyupat dosa 


16 1 Sasampun okan Dane Harun seda 
kekalih, sane kasedayang antuk Ida 
Sang Hyang Widi Wasa rikala dane sareng kalih 
ngaturang geni pasepan sane tan kakarsayang 
antuk Ida Sang Hyang Widi Wasa, Ida tumuli 
masabda ring Dane Musa. 2 Sapuniki sabdan 
Idane: “Orahang teken belin kitane | Harun, 
tuah di dinane ane suba kapastiang dogen ia 
dadi macelep sig Tongos Ane Maha Suci di durin 
korden panyelenge, sawireh ditu di duur tekep 
Peti Prajanjiane Ulun nyinahang raga sajeroning 

ambun. Yen | Harun mamurug prentahe ene, ia 
lakar kamatiang. ? Sasubane ia ngaturang godel 
sampi jagiran buat aturan panyupat dosa, muah 
biri-biri muani aukud buat aturan maborbor, ditu 
mara ia dadi macelep sig Tongose Ane Maha Suci 
ento.” 

4 Sasampune punika Ida Sang Hyang Widi Wasa 
raris maicayang pidabdab-pidabdab sane kadi 
ring sor puniki. Sadurung Dane Harun ngranjing 
ka Genahe Sane Maha Suci, dane patut masiram 
dumun, raris ngrangsuk busana kapanditan, 
inggih punika kawaca miwah clana bawak, sane 
malakar antuk lenen, pepetet miwah sorban. 

> Sasampune punika, pasamuan Israele patut 
ngaturang kambing muani kekalih ring Dane 
Harun buat aturan panyupat dosa, miwah biri-biri 
muani asiki buat aturan maborbor. £ Dane Harun 
patut ngaturang banteng jagiran asiki buat 
panyupat dosan danene ngraga miwah dosan 
kulawargan danene. ” Kambinge muani-muani 
sane katurang antuk pasamuan Israele punika, 
makakalih patut kabakta antuk Dane Harun ring 
gapuran Kemah Linggih Ida Sang Hyang Widi 
Wasa. 8 Irika dane patut mulang undi antuk batu 
kekalih. Batune sane asiki kadagingin tanda: 
“Pabuat Ida Sang Hyang Widi Wasa”, miwah 
sane lianan: “Buat Asasel”. 2 Kambinge sane 
keni undi “Pabuat Ida Sang Hyang Widi Wasa”, 

patut katurang dados aturan panyupat dosa. 

10 Kambinge sane keni undi “Buat Asasel” patut 
katurang idup-idup ring ayun Ida Sang Hyang 
Widi Wasa. Sasampune punika raris kambinge 
punika kulah ka Asasel ring tegal melakange, 
mangda sapsap dosa-dosan bangsa Israele. 

11 Rikala Dane Harun ngaturang banteng jagiran 
punika buat aturan panyupat dosa, pabuat 
ragan danene ngraga miwah pabuat kulawargan 
danene, 12 dane patut ngambil geni saking 
genahe ngaturang aturan, akehipun abekan 
wadah geni, miwah menyan alus kalih gemel, 
raris kabakta ring Genahe Sane Maha Suci. 

13 Irika ring ayun Ida Sang Hyang Widi Wasa dane 
patut mebehang menyane punika ka genine. 
Andus menyane punika jaga nglikub tekep Peti 
Prajanjiane punika, mangda nenten kacingakin 
antuk Dane Harun, santukan yening dane nyingak 
Petine punika, dane pacang seda. 14 Dane Harun 
patut ngambil getih bantenge punika akidik, 
raris antuk jrijin danene dane ngetisang getihe 
punika ring tekep Petine punika bagian ring arep, 
sasampune punika raris ngetisang ping pitu ring 
arepan Petine punika. 

15 Wusan punika Dane Harun patut nampah 
kambing sane pacang kanggen aturan panyupat 
dosan rakyate. Getih kambinge punika patut 
kabakta ka Genahe Sane Maha Suci punika, 

raris getihe punika kaketisang ring tekep Peti 
Prajanjiane miwah ring arepan Petine punika, 
pateh sakadi sane sampun kalaksanayang 
nganggen rah banteng jagiran punika. 18 Kadi 
asapunika caranipun ngamargiang upacara 

buat nyuciang Genahe Sane Maha Suci, saking 
kaletehan bangsa Israele miwah saking sakancan 
dosannyane. Kemah Linggih Ida Sang Hyang Widi 
Wasa punika patut kasuciang, santukan genah 
Kemah Linggih Ida Sang Hyang Widi Wasa punika 
wenten ring pantaran pakemahan rakyate, tur 
pakemahane punika leteh. 1' Ngawit saking 
daweg Dane Harun ngranjing ka Genahe Sane 
Maha Suci buat ngamargiang upacara panyucian, 
kantos dane medal saking irika, patut tan 
wenten anak sane wenten ring tengah Kemahe 
punika. Sasampune dane puput ngamargiang 
upacarane punika buat ragan danene ngraga, 
buat kulawargan danene miwah buat rakyate 
makasami, 18 Dane Harun patut medal ngraris 
ngungsi genahe ngaturang aturan maborbor, 
buat nyuciang pamorboran aturane punika. Dane 
patut ngambil getih banteng miwah kambinge 
punika akidik, tumuli kasriokang ring tanduk 
sane wenten ring bucu-bucun pamorboran 
aturan punika. 19 Antuk jrijin danene dane 
patut ngetisang getihe punika ping pitu ring 
pamorboran aturane punika. Kadi asapunika 

patutipun caran danene nyuciang pamorboran 
aturane punika. 


Kambing ireng 


20 Sasampune Dane Harun puput ngamargiang 
upacara panyucian Genahe Sane Maha Suci, 
Kemah Linggih Ida Sang Hyang Widi Wasa 
makasami miwah pamorboran aturane, dane 
patut ngaturang kambing sane kari urip sane 
kacawisang buat Asasel ring ayun Ida Sang 
Hyang Widi Wasa. 2! Dane patut ngambel 
tenggek kambinge punika antuk tangan danene 
makakalih, sinambi ngangkenin sakancan 
kiwangan, dosa miwah kajaatan bangsa Israele. 
Majalaran punika dane ngingsirang sakancan 
kajaatan bangsa Israele ka tenggek kambinge 
punika. Wusan punika, dane patut ngandikayang 
anak sane sampun kapastiang, ngulah kambinge 
punika ka tegal melakange. 22 Kambinge punika 
jaga negen sakancan dosan bangsa Israele ka 
jagate sane melakang, sane nenten wenten 
jadmanipun. 

23 Sasampune punika Dane Harun patut 
ngranjing ka Kemah Linggih Ida Sang Hyang 
Widi Wasa tumuli nglukar busana kapanditan 
danene, sane rangsuk dane sadurung dane 
ngranjing ka Genahe Sane Maha Suci, tur 
busanane punika kagenahang irika. 2? Wusan 

punika, dane patut masiram ring genahe sane 
suci, tumuli ngrangsuk busanan danene ngraga. 
Sasampune punika, dane patut medal buat 
ngaturang aturan maborbor buat panyupat 
dosa-dosan danene ngraga miwah dosa-dosan 
bangsa Israele. 25 Muluk wewalungane sane 
kanggen aturan panyupat dosa punika patut 
kaborbor ring pamorboran aturane. 28 Anake 
sane kapangandikayang ngulah kambing ka 
Asasel sane ring tegal melakange punika, 

ipun patut ngumbah panganggen ipune tur 
manjus sadurung ipun mawali ka pakemahane. 
27 Banteng jagiran miwah kambing sane kanggen 
aturan panyupat dosa punika kabakta ka jabaan 
pakemahane, tumuli katunjel irika. Kulit, daging 
miwah jejeron wewalungane punika makakalih 
patut katunjel makasami. 28 Anake sane nunjel 
wewalungane punika ipun patut ngumbah 
panganggenipune tur manjus sadurung ipun 
mawali ka pakemahan. 


Tata cara ngluihang Rerainan Panyupat Dosa 


29 Benjang pungkur pidabdabe puniki patut 
kalaksanayang kantos salami-laminipun. Rikala 
tanggal dasa sasihe sane kaping pitu, sawatek 
wong Israele miwah sakancan wong sunantara 
sane wenten ring pantaran wong Israele, patut 
pada mapuasa tur nenten dados magarapan, 

santukan rahinane punika kalintang suci. Ring 
rahinane punika patut kamargiang upacara 
pabresihan buat bangsa Israele, buat nyuciang 
ipun saking sakancan dosannyane, mangda ipun 
prasida dados suci, manut sopacaraning agama. 
30 (16:29) 31 (16:29) 22 Sang Pandita Agung, 
sane sampun kaduijatiang tur kasuciang antuk 
Ida Sang Hyang Widi Wasa buat nylediinin ajin 
danene, dane sane patut ngamargiang upacara 
pabresihane punika. Dane patut ngrangsuk 
busana kapanditan, 33 tumuli ngamargiang 
upacara panyucian buat Genahe Sane Maha 
Suci, Kemah Linggih Ida Sang Hyang Widi Wasa, 
pamorboran aturane, parapandita miwah rakyat 
Israele makasami. 24 Upacara puniki patut 
kamargiang ngataun apisan, buat nyuciang 
bangsa Israele saking sakancan dosannyane. 
Pidabdab-pidabdabe punika patut kalaksanayang 
kantos salami-laminipun. 

Kadi asapunika Dane Musa nglaksanayang 
indike punika, sakadi sane sampun kapituduhang 
antuk Ida Sang Hyang Widi Wasa. 


Indik kasucian rah 
17 1 [da Sang Hyang Widi Wasa ngandikayang 
Dane Musa, 2 mangda dane ngrauhang 
pidabdab-pidabdab sane sakadi ring sor puniki, 
ring Dane Harun miwah ring paraputran danene, 

makamiwah ring bangsa Israele makasami. 

3 Yening wenten anak Israel ngaturang banteng, 
biri-biri wiadin kambing ring ayun Ida Sang 
Hyang Widi Wasa, anake punika patut nampah 
wewalungane punika ring gapuran Kemah 
Linggih Ida Sang Hyang Widi Wasa. Yening ipun 
nampah wewalungane punika ring genahe sane 
lianan, ipun mamurug pidabdab, santukan ipun 
sampun ngecorang rah. Ipun nenten dados 
malih kawastanin kaulan Ida Sang Hyang Widi 
Wasa. 4 (17:3) ? Tetujon prentahe punika mangda 
ngawit saking mangkin bangsa Israele makta 
aturan wewalunganipune ka ayun Ida Sang Hyang 
Widi Wasa, inggih punika aturan wewalungan 
sane riin biasane tampah ipun ring tegale. Sane 
mangkin ipun patut makta aturane punika ring 
ajeng sang pandita ring gapuran Kemah Linggih 
Ida Sang Hyang Widi Wasa, tumuli katampah 
irika buat dados aturan karahayuan. ° Sang 
pandita patut nyriokang getih wewalungane 
punika ring sisi-sisin pamorboran aturane 

ring gapuran Kemah Sucine, tumuli morbor 
muluknyane mangda ambunnyane ngawinang 
ledang pakayunan Ida Sang Hyang Widi Wasa. 

7 Bangsa Israele patut satia tuu ring Ida Sang 
Hyang Widi Wasa, tur nenten pisan dados 
nampah wewalungan ring tegal-tegale, buat 
jaga kanggen aturan ring kala buta sane marupa 

kambing. Pidabdabe punika patut katinutin 
ngantos salami-laminipun. 

8 Yening wenten anak Israel wiadin wong 
sunantara sane sampun magumana ring 
pantaran wong Israele ngaturang aturan 
maborbor wiadin aturan sane lianan, ? ring ayun 
Ida Sang Hyang Widi Wasa, anake punika patut 
ngaturang ring gapuran Kemah Sucine. Yening 
ipun ngaturang ring genahe sane liananipun 
nenten dados malih kawastanin kaulan Ida Sang 
Hyang Widi Wasa. 

10 Yening wenten anak Israel wiadin wong 
sunantara sane sampun magumana ring pantaran 
wong Israele nunas ulam sane kantun madaging 
rah, Ida Sang Hyang Widi Wasa pacang nglawan 
anake punika, lan ipun nenten dados malih 
kawastanin kaulan Idane. 1! Angkihan sawatek 
sane urip punika wenten sajeroning getihnyane. 
Punika awinannya Ida Sang Hyang Widi Wasa 
mituduhang mangda sakancan getihe punika 
kasriokang ring pamorboran aturane, mangda 
dosa-dosan rakyate kabrastayang. Getihe punika 
pateh ring angkihan, tur punika mrastayang dosa. 
12 Punika awinannya Ida Sang Hyang Widi Wasa 
nenten nglugrain bangsa Israele wiadin wong 
sunantara sane magumana ring pantaran wong 
Israele nunas ulam sane kantun madaging getih. 

13 Yening wenten anak Israel wiadin wong 
sunantara sane sampun magumana ring pantaran 
wong Israele polih buron wiadin paksi sane 
nenten leteh, ipun patut ngutang getih burone 
punika ring tanahe, tumuli kurugin antuk tanah. 
14 Angkihan sawatek sane murip wenten ring 
getihipune. Punika awinannya Ida Sang Hyang 
Widi Wasa nenten nglugrain bangsa Israele nunas 
ulam sane kantun madaging getih. Asing-asing 
anak sane mamurug indike punika, ipun nenten 
jaga kantun kawastanin kaulan Ida Sang Hyang 
Widi Wasa. 

15 Asing-asing anak Israel wiadin wong 
sunantara sane nunas ulam buron sane 
padem ulihan tan katampah, wiadin ulihan 
sarap sato galak, anake punika patut ngumbah 
panganggennyane tur manjus, tumuli nyantosang 
kantos surup surya, wau ipun dados kawastanin 
suci manut sopacaraning agama. !? Yening ipun 
nenten ngamargiang paindikane punika, ipun 
patut negen palannyane. 


Indik patemon semara sane nenten kalugra 


18 1 Ida Sang Hyang Widi Wasa ngandikayang 
mangda Dane Musa, 2 ngrauhang ring 
bangsa Israele, pituduh Idane puniki: “Ulun 

ene Sang Hyang Widi Wasa, Widin kitane. ? Eda 
pesan kita matuutin laksanan bangsa Mesire, 

ane guminnyane taen tongosin kita, wiadin 
matuutin laksanan bangsa Kanaan, ane guminne 
aug kita ulihan pitulungan Ulune. “ Tinutinja 
pidabdab Ulune muah laksanayangja pituduh 
Ulune. Ulun ene Sang Hyang Widi Wasa Widin 
kitane. ? Laksanayangja pidabdab-pidabdab 
muah titah-titah ane paicayang Ulun teken kita. 
Yening kita nglaksanayang unduke ento, idup 
kitane lakar rahayu. Ulun ene Sang Hyang Widi 
Wasa.” 

6 Ida Sang Hyang Widi Wasa mapaica pidabdab- 
pidabdab sane inucap ring sor puniki: “Edaja kita 
matemu semara ngajak salah tunggal kadang 
wargan kitane. 7 Edaja kita matemu semara 
ngajak memen kitane, apanga meme muah 
bapan kitane tusing kimud. 8 Edaja nganistayang 
bapan kitane malantaran kita matemu semara 
ngajak salah tunggal kurenannyane. ? Edaja kita 
matemu semara ngajak nyama tugelan wiadin 
nyama kualon kitane, yadian ane bareng-bareng 
dadi abesik di pumahan kitane, wiadin ane kelih 
di tongose ane lenan. 10 Edaja kita matemu 
semara ngajak cucun kitane. Unduke ento lakar 
ngranayang kita kimud. 1! Edaja kita matemu 
semara ngajak nyaman kitane ane luh ane 
tunggal bapa, wiadin ane tunggal meme teken 
kita, sawireh ia masih dadi nyaman kitane ane 
luh. 12 Edaja kita matemu semara ngajak bibin 

kitane, yadian ia ento nyaman bapan kitane, 
wiadin nyaman memen kitane. 13 (18:12) 14 Edaja 
kita matemu semara ngajak kurenan-kurenan 
uan kitane, sawireh ia masih dadi bibin kitane. 
15 Edaja kita matemu semara ngajak mantun 
kitane, 18 wiadin ngajak kurenan belin kitane. 

17 Edaja kita matemu semara ngajak pianak 
wiadin cucun anake luh ane taen ajak kita 
matemu semara. Nyen nawang, sing saget ia 
dadi titisan kitane, tur unduke ento dadi kadanin 
laksana ane mamurug adat. 18 Edaja kita nyuang 
tur nganggon somah nyaman kurenan kitane, 
senun kurenan kitane idup. 

19 Edaja kita matemu semara ngajak anak luh 
ane nuju sebel di awak, sawireh anake luh ento 
sajeroning leteh. 29 Edaja kita matemu semara 
ngajak somah anak lenan, sawireh laksanane 
ane buka keto ngranayang kita leteh. 21 Edaja 
kita nyerahang salah tunggal pianak kitane buat 
kanggon pangubakti teken Dewa Molok, sawireh 
unduke ento nganistayang parab Ida Sang Hyang 
Widi Wasa. 22 Anak muani tusing dadi matemu 
semara ngajak anak muani ane lenan. Ida Sang 
Hyang Widi Wasa duka teken laksanane ento. 

23 Anake muani wiadin anake luh tusing pesan 
dadi matemu semara ngajak buron. Laksanane 
ane jaat buka keto ngranayang kita leteh. 

24 Edaja kita ngletehin dewek kitane ulihan 
laksanane ane buka keto, sawireh ulihan laksana 
ane buka keto anake ane tan pawidi ngletehin 
dewekne, nah ento anake ane nongos malunan 
teken kita di gumi Kanaan. Ento awanane ia kulah 
baan Ida Sang Hyang Widi Wasa apanga kita 
nyidayang nongos di gumine ento. 2 Sawireh 
ia suba nglaksanayang sakancan unduke ane 
cemer ento, dadinne tanahe ento dadi leteh. 
Ida Sang Hyang Widi Wasa tumuli nyisipang ia 
tur tusing nglugrain ia nongos ditu. Nanging kita 
ajak makejang, eda pesan kita nglaksanayang 
paundukan ane buka keto. Kita ajak makejang 
wong Israel muah wong sunantara ane suba 
nongos di pantaran kitane patut satinut teken 
pidabdab muah pituduh Ida Sang Hyang Widi 
Wasa, 26 (18:25) 2 (18:25) 28 apanga kita ajak 
makejang tusing kasisipang baan Ida Sang Hyang 
Widi Wasa tur kulah uli tanahe ento buka anake 
ane tan pawidi ane nongos ditu malunan teken 
kita. 29 Kita suba nawang mungguing nyenja 
nglaksanayang salah tunggal paundukan ane 
cemer ento, ia tusing kangkenin dadi kaulan Ida 
Sang Hyang Widi Wasa.” 

30 Punika awinan Ida Sang Hyang Widi Wasa 
malih masabda: “Tuutangja prentah-prentah ane 
suba prentahang Ulun, tur eda pesan matuutin 
tingkah anake ane nongos di tanah Kanaan, ane 

maluan teken kita. Eda kita ngletehin dewek 
kitane, ulihan nyalanang laksanane ane buka 
keto. Ulun ene Sang Hyang Widi Wasa, Widin 
kitane.” 


Pidabdab indik kasucian miwah kadilan 


19 1 Ida Sang Hyang Widi Wasa ngandikayang 
Dane Musa, 2 mangda ngrauhang 
pituduhe puniki ring bangsa Israele. Sapuniki 
sabdan Idane: “Kita ajak makejang patut suci, 
sawireh Ulun Sang Hyang Widi Wasa, Widin 
kitane maraga suci. 3 Asing-asing anak patut bakti 
teken meme bapanne, muah ngluihang dina 
Sabate, buka ane suba pituduhang Ulun. Ulun 
ene Ida Sang Hyang Widi Wasa Widin kitane. 

4 Eda kita ngutang Ulun, laut mabakti teken 
arca-arcane. Eda kita ngae arca ane malakar aji 
logam muah nyungsung arcane ento. Ulun ene 
Ida Sang Hyang Widi Wasa, Widin kitane. 

5 Yening kita nampah wewalungan buat lakar 
anggon kita aturan karahayuan, kita patut 
nuutang pidabdabe ane suba paicayang Ulun, 
ditu Ulun lakar nrima aturan kitane ento. ê Isin 
wewalungane ento patut daar kita di dina 
wewalungane ento katampah, wiadin kanti buin 
maninne. Bene ane enu masisa kanti makapuan 
ento, patut katunjel, ' sawireh bene ento leteh 
manut sopacaraning agama. Yen bene ento daar 

kita, dadinne aturane ento tusing lakar trima 
Ulun. 8 Nyenja naar bene ento, ia pelih, baana ia 
tusing minayang barang ane suba kanehang buat 
Ulun teken barange ane biasa. Anake ento tusing 
dadi buin kadanin kaulan Ulune. 

9 Yening kita manyi, eda anyina gandume ane 
mentik di sisin-sisin tegale, buina eda malipetan 
buat manyi gandume ane kaliwatan. 19 Eda buin 
malipetan ka abian anggure buat lakar ngalap 
buah anggure ane enu makutang, wiadin nuduk 
buah-buah anggure ane suba ulung. Depang 
kutang ento buat anake ane tiwas muah wong 
sunantarane. Ulun ene Ida Sang Hyang Widi 
Wasa, Widin kitane. 

11 Edaja kita mamaling, melog-melog wiadin 
mobab. 12 Edaja kita majanji sajeroning parab 
Ulune, yen mula kita tuah lakar tusing ngisinin 
janjin kitane ento. Unduke ento nganistayang 
parab Ulune. Ulun ene Ida Sang Hyang Widi 
Wasa, Widin kitane. 

13 Edaja kita mamaksa sesaman kitane wiadin 
ngrampas barangnyane. Edaja kita nganggeh 
upah anake ane tunden kita magarapan, 
yadiastun tuah apeteng dogen. 14 Edaja kita 
nemah anak bongol, muah edaja kita ngejang 
barang di arepan anake buta, apanga ia 
katanjung. Takutja teken Ulun, Ulun ene Ida Sang 
Hyang Widi Wasa, Widin kitane. 

15 Kita patut jujur tur adil. Yening kita nepasin 
wicaran anak, eda kita milon teken anak tiwas 
wiadin takut teken anak sugih. 1? Edaja kita 
misunayang anak lenan. Yening idup wiadin 
matin anake ento magantung teken wicarane ane 
sedek katepasin ento, kita patut ngraos, yening 
kasaksian kitane ento prasida nulungin anake 
ento. Ulun ene Ida Sang Hyang Widi Wasa. 

17 Edaja kita ngadut sekel ati teken anak. 
Sapsapangja paieg kitane ngajak anake ento, 
apanga kita tusing madosa ulihan anake ento. 
18 Fdaja kita ngwales sakit ati teken anak, wiadin 
ngadut sekel ati teken anake ento, nanging 
tresnainja sesaman kitane buka kita nresnain 
dewek kitane. Ulun ene Ida Sang Hyang Widi 
Wasa. 

19 Tuutja pituduh-pituduh Ulune. Eda kita 
nglumbahang ubuhan ane melenan sorohne. 
Eda kita mamula bibit duang soroh di tegalane 
ane abesik. Eda masih kita mapanganggo ane 
malakar aji benang ane duang soroh. 

20 pama, ada anak muani ane suba majanji 
lakar ngadep panjakne luh teken anak muani 
lenan lakar anggona selir. Yening anake muani 
ane lakar meli ento tonden mayah, lantas anake 
ane ngelahang panjake ento matemu semara 
ngajak anake luh ento, dadinne ia ajaka dadua 
ento patut kukum, nanging tusing ukuman 


UPACARA 19.21-28 501 


mati, sawireh yadiastunja buka kenken, anake 
eluh ento masih enu dadi panjakne. *! Anake 
muani ento patut ngaturang biri-biri muani 
aukud ka gapuran Kemah Sucin Ulune makadadi 
aturan panebus kapelihan. 22 Sang pandita patut 
ngaturang aturane ento, buat upacara panyucian, 
apanga dosan anake ento kabrastayang. Ditu 

Ida Sang Hyang Widi Wasa lakar ngampurayang 
anake ento. 

23 Yening kita suba ngaug gumi Kanaane, tur ditu 
kita mamula woh-wohan apaja luire, kita patut 
nganggep buahnyane ento leteh telung taun 
makelonne, uli mara mlajah mabuah. Sajeroning 
telung taun kita tusing dadi naar buahne ento. 
24 Di taune ane kaping pat makejang buahne 
patut anggon kita aturan buat nyinahang 
suksman keneh kitane teken Ulun, Sang Hyang 
Widi Wasa. 25 Di taun ane kaping lima, ditu 
mara kita dadi naar buahne ento. Yening kita 
nglaksanayang sakancan pituduhe ene, punyan 
woh-wohan kitane lakar buin ngedan mabuah. 
Ulun ene Sang Hyang Widi Wasa, Widin kitane. 

26 Fdaja kita naar be ane enu misi getih. 

Edaja kita ngadokang pangiwa apaja luire. 

27 Edaja kita nyukur bok kitane ane di samping 
sirah kitane wiadin ngurisin jenggot kitane. 

28 Edaja kita nulisin kulit kitane aji tanda-tanda, 
wiadin nues-nues kulit kitane makadadi tanda 


UPACARA 19.29—35 502 


kaduhkitan buat mangenang anake ane mati. 
Ulun ene Ida Sang Hyang Widi Wasa. 

29 Edaja kita nganistayang tegak pianak-pianak 
kitane ane luh-luh, baane kita nganggon ia 
panayang di perhyangan dewa-dewane. Yening 
kita nglaksanayang paundukane ane buka keto, 
kita lakar nyumbah dewa-dewa tur tingkahe 
ane tuara patut lakar ngebekin gumin kitane. 

30 Luihangja dina Sabate, tur luihangja tongos 
Ulune kasumbah. Ulun ene Ida Sang Hyang Widi 
Wasa. 

31 Edaja kita ngidih pepineh teken anake ane 
ngidih pepineh teken roh-roh anake ane suba 
mati. Yening kita nglaksanayang unduke ane buka 
keto, kita dadi leteh. Ulun ene Ida Sang Hyang 
Widi Wasa, Widin kitane. 

32 Ajiang tur baktininja anake ane suba wreda. 
Takut muah astiti baktija teken Ulun, sawireh 
Ulun ene Sang Hyang Widi Wasa. 

33 Edaja kita matingkah ane tuara patut teken 
wong sunantara ane nongos di gumin kitane. 

34 Matingkahja teken ia buka kita matingkah 
marep teken bangsan kitane, tur tresnainja ia 
buka kita nresnain dewek kitane. Ingetangja, kita 
masih taen dadi wong sunantara di Mesir. Ulun 
ene Sang Hyang Widi Wasa, Widin kitane. 

35 Eda kita ngapus anak len aji ukuran ane palsu, 
yadian aji ukuran panjang, aji panimbangan 

wiadin aji panakehan. 3? Kita patut nganggon 
meteran, panimbangan muah panakehan ane 
beneh. Ulun ene Sang Hyang Widi Wasa, Widin 
kitane tur Ulun suba nuntun kita pesu uli Mesir. 
37 Tinutinja sakancan pituduh muah pidabdab 
Ulune. Ulun ene Sang Hyang Widi Wasa.” 


Ukuman buat anake sane tempal 


1 Ida Sang Hyang Widi Wasa ngandikayang 
20 Dane Musa, 2 mangda dane ngrauhang 
sabdan Idane ring bangsa Israele, kadi asapuniki: 
“Asing-asing anak di pantaran kitane wiadin 
wong sunantara ane nongos di gumin kitane, 
ane nyerahang pianakne buat anggona aturan 
sajeroning pangubakti teken Dewa Molok, 
anake ento patut kencurin aji batu kanti mati 
baan rakyate ajaka makejang. ? Yening ada anak 
nyerahang salah tunggal pianakne dadi aturan 
teken Dewa Moloke, kanti ia ngletehin Kemah 
Ulune ane suci, muah nganistayang parab Ulune 
ane suci, Ulun lakar nglawan anake ento, tur Ulun 
tusing enu buin ngangkenin ia dadi kaulan Ulune. 
4 Nanging yening rakyate nyelapang tusing rungu 
teken anake ento, tur tusing ngukum anake ento 
kanti mati, 2 Ulun lakar nglawan anake ento, 
muah sakancan kulawargannyane, aketo masih 
nglawan anake ane sruron teken ia buat nilas 
Ulun tur mabakti teken Dewa Moloke ento. 

Anake ento ajaka makejang tusing enu angkenin 
Ulun dadi kaulan Ulune. 

6 Yening ada anak ngidih pepineh teken anake 
ane bisa ngidih pepineh teken roh anak ane 
suba mati, Ulun lakar nglawan anake ento, tur 
ia tusing angkenin Ulun dadi kaulan Ulune. 

7 Yatnainja dewek kitane, apanga kita enu tetep 
Suci, sawireh Ulun ene Ida Sang Hyang Widi 
Wasa, Widin kitane. 3 Tinutinja pidabdab Ulune, 
sawireh Ulun ene Ida Sang Hyang Widi Wasa, tur 
Ulun suba nyelik kita.” 

9 Ida Sang Hyang Widi Wasa maicayang 
pidabdab sane inucap ring sor puniki: 
“Asing-asing anak ane nemah bapa wiadin 
memennyane, ia patut kukum mati. Ia mati 
ulihan pelihne padidi. 

10 Yening ada anak Israel mamitra ngajak 
somah timpalne paturu bangsa Israel, anake 
ento makadadua, luh muani patut kukum mati. 
11 Anake muani ane matemu semara ngajak 
salah tunggal kurenan bapanne, ia ngranayang 
bapannyane kimud. Anake muani muah anake 
luh ento patut kukum mati. la ngemasin mati 
ulihan dosannyane padidi. 12 Yen ada anak muani 
matemu semara ngajak mantunnyane, anake 
ento makadadua patut kukum mati. Ia ajaka 
dadua suba mamurug adat, tur ia ngemasin mati 
ulihan dosannyane padidi. 13 Yen ada anak muani 

matemu semara ngajak anak muani lenan, ia 
ajaka dadua suba nglaksanayang paundukan ane 
cemer, tur ia ajaka dadua patut kukum mati. Ia 
ngemasin mati ento ulihan pelihne padidi. 14 Yen 
ada anak muani nyuang anak luh kayang ka 
memennyane kanggon kurenan, anake makatelu 
ento patut katunjel kantos mati, sawireh ia 
suba malaksana ane tusing patut. Laksana ane 
buka keto patut tusing ada di pantaran kitane. 
15 Yen ada anak muani masanggama ngajak 
buron, anake muani muah burone ento patut 
kukum mati. 18 Yen ada anak luh ngindayang 
masanggama ngajak buron, anake luh muah 
burone ento patut kukum mati. la ngemasin 
mati, ulihan pelihne padidi. 

17 Yen ada anak muani ane nyuang nyama 
tugelan wiadin nyama kualonnyane ane luh 
anggona kurenan, anake ento patut kanistayang 
di arepan anake liu, lantas kasepekang uli 
pasamuane. Anake ento suba masanggama 
ngajak nyamannyane ane luh, sawireh keto, 
ia patut nampi palannyane. 18 Yen ada anak 
muani ane matemu semara ngajak anak luh 
ane nuju sebel di awak, anake ento makadadua 
patut kasepekang uli pasamuan, sawireh ia suba 
lempas uli pidabdab unduk kasucian manut 
sopacaraning agama. 


UPACARA 20.19-25 506 


19 Yen ada anak muani ane matemu semara 
ngajak bibinnyane, anake makadadua ento patut 
ngemasin karma palannyane ane lempas teken 
adat ento. 20 Yen ada anak muani matemu semara 
ngajak kurenan pamannyane ia nganistayang 
pamannyane. Anake muani muah anake luh ento 
patut ngemasin ukuman, nah ento ia ajaka dadua 
tusing lakar dadi ngelah pianak. 21 Yen ada anak 
muani ane nyuang kurenan belinne, ia lakar mati 
tan pasentana. Ia suba malaksana tan patut tur 
nganistayang belinnyane.” 

22 ida Sang Hyang Widi Wasa masabda kadi 
asapuniki: “Tinutinja sakancan pidabdab muah 
pituduh Ulune, apanga kita tusing kulah uli tanah 
Kanaan, sig tongos Ulune suba nuntun kita. 

23 Fdaja kita ninutin adat istiadat jlemane ane 
nongos ditu. Jlemane ane tan pawidi ento suba 
ngranayang Ulun duka, malantaran sakancan 
laksanannyane ane jaat. Ento kranane ane 

jani Ulun ngulah ia, apanga kita nyidayang 
ngaug gumine ento. 2? Ulun suba majanji 
mungguing tanahe ane gemuh landuh ento 
lakar dadi gelah kitane. Sawireh keto, Ulun lakar 
maicayang tanahe ento teken kita. Ulun ene Sang 
Hyang Widi Wasa, Widin kitane tur Ulun suba 
nganehang kita uli bangsa-bangsa ane lenan. 

25 Sawireh keto kita apang bisa maminayang 
kanti sinah, encen buron muah kedis ane leteh, 

muah encen ane tusing leteh. Eda kita naar 
buron muah kedis ane leteh. Burone ento suba 
adanin Ulun leteh, dadinne yen kita naar burone 
ento, kita dadi leteh. 28 Kita suba anehang Ulun 
uli bangsa-bangsane ane lenan, apanga kita dadi 
duen Ulune dogen. Kita patut suci, sawireh Ulun 
ene Ida Sang Hyang Widi Wasa, tur Ulun maraga 
suci. 

27 Asing-asing anak muani wiadin anak luh ane 
ngidih pepineh teken roh-roh anake ane suba 
mati, ia patut kencurin baan batu kanti mati. 
Anake ane buka keto ento ngemasin mati ulihan 
kapelihannyane padidi.” 


Indik kasucian parapanditane 


1 Ida Sang Hyang Widi Wasa ngandikayang 
2 1 Dane Musa mangda dane ngrauhang 
sabdan Idane ring parapandita katurunan Dane 
Harun kadi asapuniki: “Anake ane dadi pandita 
tusing dadi ngletehin dewekne, ulihan ia milu 
mrateka kadang warganne ane mati, 2 sajabaning 
yening ane mati ento memenne, bapanne, 
pianakne muani, wiadin luh, nyama tugelan ane 
muani, 3 wiadin nyamanne ane luh ane tonden 
nganten, ane enu ngerob ajaka ia. “Ia tusing dadi 
ngletehin dewekne uli krana matin anake ane 
enu patut makadang ajak ia ulihan juang kajuang. 

5 Anake ane dadi pandita tusing dadi nyukur 
sirahne, yadiastu angan abedik, buina ia tusing 
dadi nguris jenggotne wiadin nues-nues awakne 
aji tiuk mangan buat ngedengang dewekne 
mungguing ia katempuh baan kaduhkitan. * Ia 
suba kanehang dadi duen Ulune, sawireh keto 
ia tusing dadi ngletehin parab Ulune. la anak 
ane patut ngaturang aturan rayunan teken 
Ulun. Sawireh keto ia patut suci. ' Anak ane 
dadi pandita tan wenang nyuang anak ane 
dadi panayang wiadin anak luh ane tusing 
bajang genten wiadin ane suba sapihan, sawireh 
panditane ento suba kanehang dadi duen Ulune. 
8 Pasamuane patut ngangkenin, mungguing 
panditane ento, duen Ulune ane anehang Ulun, 
sawireh ia ane ngaturang aturan rayunan di 
ajeng Ulune. Ulun ene Sang Hyang Widi Wasa. 
Ulun maraga suci, tur Ulun nyuciang kaulan 
Ulune. 3 Yening ada pianak pandita ane luh dadi 
panayang, anake luh ento nganistayang bapanne. 
Dadinne ia patut katunjel kanti mati. 

10 Sang Pandita Agung suba kaselik tur 
kanehang pabuat Ida Sang Hyang Widi Wasa buat 
nyalanang darmaning pandita. la kamanggehang 
malantaran sirahne kasriokin aji lengis ane suci 
tur kasalukin panganggon pandita. Sawireh keto 
ia tan wenang nepang bokne tusing masuah, 
wiadin nyetset panganggonne buat nyinahang 

dewekne nandang duhkita. !! Ia suba katurang di 
ayun Ulune dadi due seselikan Ulune, dadinne 
ia tan wenang ngletehin dewekne. Ia masih 
tusing dadi ngletehin Kemah Ulune ane suci, 
malantaran ia magedi uli ditu laut macelep ka 
umah anake ane ngelah alangan mati, yadianja 
anake ane mati ento bapanne wiadin memenne 
padidi. 12 (21:11) 13 Ja tuah dadi nganten ajak 
anak luh bajang genten ane uli palingsehannyane 
niri. Tur tusing dadi nganten ngajak anak balu 
wiadin sapihan wiadin anak luh ane taen dadi 
panayang. 1 (21:13) 15 Yen ia malaksana buka 
keto, dadinne pianak-pianakne ane benehne 
suci, lakar dadi leteh. Ulun ene Sang Hyang Widi 
Wasa tur Ulun suba nyelik muah nganehang ia 
dadi Pandita Agung.” 

16 ida Sang Hyang Widi Wasa ngandikayang 
Dane Musa, 1? mangda ngrauhang sabdan Idane 
ring Dane Harun kadi asapuniki: “Anak ane cacad 
uli katurunan kitane, tan wenang ngaturang 
aturan rayunan di ayun Ulune. Unduke ene patut 
kapagehang kanti salawas-lawasne. 18 Anak ane 
cacad, tusing pesan dadi ngaturang aturan, 
luire anak buta, anak rumpuh, cacad mua muah 
pawakane, 19 anak ane kepek limanne wiadin 
batisne, 20 anak ane bungkut wiadin kate, anak 
ane sakit mata muah sakit kulit, muah anak ane 
suba materes. 21 Anak ane cacad uli katurunan 

Pandita Harune tan wenang ngaturang aturan 
rayunan di ayun Ulune. 22 Nanging ia dadi naar 
lungsuran aturan rayunane ento, yadian surudan 
aturan rayunan ane suci, wiadin surudan aturan 
rayunan ane maha suci. 2 Sawireh ia cacad ia 
tan wenang maekin korden panyelenge ane suci, 
wiadin maekin pamorboran aturane ento. Ia 
tusing dadi ngletehin barang-barang ane suci, 
sawireh Ulun ene Sang Hyang Widi Wasa, tur 
Ulun ane nyuciang barang-barange ento.” 

24 Kenginan, kadi asapunika sane karauhang 
antuk Dane Musa ring Dane Harun miwah 
paraputran danene ping kalih ring parabangsa 
Israele makasami. 


Indik kasucian aturan-aturane 


1 [da Sang Hyang Widi wasa ngandikayang 
22 Dane Musa, 2 mangda dane ngrauhang 
sabdan Idane ring Dane Harun miwah putra- 
putran danene kadi asapuniki: “Edaja kita 
nganistayang parab Ulune ane suci. Sawireh keto, 
aturangja madasar astiti bakti sakancan aturan 
ane katurang baan bangsa Israele teken Ulun. 
Ulun ene Ida Sang Hyang Widi Wasa. ? Yen ada 
uli pantaran katurunan kita ane leteh maekin 
aturan-aturan ane suci, ane kasuciang baan 
bangsa Israele buat Ulun, ia tusing dadi buin 
ngayah di pamuspane. Pidabdabe ene manggeh 

kanti salawas-lawasne. Ulun ene Ida Sang Hyang 
Widi Wasa. 

4 Katurunan Harune ane kena sakit kulit ane 
raat, wiadin ane mesuang nanah, tan wenang 
naar surudan aturane ane suci, satondene ia 
kadanin bresih manut sopacaraning agama. 
Panditane kadanin leteh yen ia ngusud barang 
ane leteh ulihan kena bangke. Ia masih kadanin 
leteh yen ia mesuang semara, ? keto masih yening 
ia ngusud buron wiadin anak ane leteh. ? Pandita 
ane suba leteh, ia enu tetep leteh kanti kayang 
makasanja. Buina sasubane sanja yen ia tonden 
manjus, ia masih tusing dadi naar surudan ane 
suci. ' Sasubane suryane surup, ia dadi bresih, 
ditu mara ia dadi naar surudan ane suci ento, 
sawireh mula ento ane dadi dedaarannyane. 

8 Ia tan wenang naar ben buron ane mati ulihan 
tusing matampah, wiadin ane mati ulihan sarap 
sato galak. Yen ia naar ia dadi leteh. Ulun ene Ida 
Sang Hyang Widi Wasa. 

9 Sakancan panditane patut ninutin pidabdabe 
ane suba paicayang Ulun. Yening tuara keto ia 
lakar pelih tur mati, sawireh ia suba mamurug 
pidabdab-pidabdabe ane suci ento. Ulun ene 
Sang Hyang Widi Wasa tur Ulun ane suba nyelik 
ia buat Ulun. 

10 Tuah kulawargan panditane dogen ane dadi 
naar surudan aturane ane katur teken Ulun. 

Anake ane lenan tusing pesan wenang, yadiastun 
anake ento ngerob ngajak panditane ento wiadin 
dadi pangayahne. 11 Nanging sakancan panjak 
panditane ane belina baan pipisne padidi, wiadin 
ane lekad di umah sang panditane ento, ia dadi 
naar dedaaran ane tampina baan panditane ento. 
12 Pjanak panditane ane luh, ane kajuang baan 
anak ane tusing dadi pandita, ia tusing dadi naar 
surudan aturan ane katurang teken Ulun ento. 
13 Nanging pianak panditane ane luh ane suba 
balu wiadin sapihan, tur tusing ngelah pianak, 
tur suba mulih bajang ka umahne, ia dadi naar 
ane dadi pikolih sang pandita, reramannyane. 
Tuah kulawargan panditane dogen ane dadi naar 
surudan aturane. 

14 Yening ada anak ane tusing kulawargan 
sang pandita ulihan tusing nyelepang suba naar 
surudan aturan ane suci ento, ia patut masilihin 
teken sang pandita amun ajin aturane ento, buina 
kimbuhin buin apahliman. 1? Parapanditane tan 
wenang ngletehin aturane ane kanehang pabuat 
Ulun, 18 malantaran ia maang anak ane tusing 
patut naar surudan aturane ento. Unduke ento 
lakar ngranayang anake ento pelih tur kena 
ukuman. Ulun ene Sang Hyang Widi Wasa tur 
Ulun ane nyuciang aturane ento.” 

17 Ida Sang Hyang Widi Wasa ngandikayang 
Dane Musa, 18 mangda dane ngrauhang ring 

Dane Harun miwah ring paraputran danene, 
ping kalih ring bangsa Israele makasami, 
pidabdabe sane inucap ring sor puniki. Yening 
anak Israel wiadin wong sunantara sane wenten 
ring pantaran wong Israele, ngaturang aturan 
maborbor buat sesanginnyane, wiadin buat 
aturan saking suka lila, wewalungane punika 
patut tan paceda. 19 Mangda aturane punika 
prasida katrima, wewalungane punika patut 
muani tur tan paceda. 20 Yening semeton 
ngaturang wewalungane sane madaging ceda, 
Ida Sang Hyang Widi Wasa tan pacang nrima 
aturane punika. 2! Yening wenten anak ngaturang 
aturan karahayuan ring ayun Ida Sang Hyang 
Widi Wasa buat naur sesangi wiadin buat aturan 
saking suka lila wewalungane punika patut tan 
paceda mangda sida katrima. 22 Sampunang 
pisan ngaturang aturan ring Ida Sang Hyang 
Widi Wasa aturan sane buta, sane rumpuh, 
wiadin sane lung wiadin sane madaging busul 
sane ngemu nanah, sane sakit kulit wiadin 
amah krayap, wewalungan sane kadi asapunika 
sampunang pisan aturanga minakadi aturan 
rayunan ring pamorboran aturane. 23 Yen buat 
aturan saking suka lila, semeton dados ngaturang 
wewalungan sane kirang becik wiadin sane 
nenten sampurna pawakanipune, nanging yening 
jaga anggen naur sesangi, wewalungane sane 

kadi asapunika nenten patut. 24 Sampunangja 
ngaturang wewalungan sane batun butuhnyane 
sampun macaket, encak, materes wiadin 
makutang. Paindikane sane kadi asapunika tan 
wenang kamargiang ring jagat semetone. 

25 Wewalungan sane kakeniang saking wong 
sunantara, nenten patut kanggen aturan 
rayunan. Wewalungan sane kadi asapunika 
kawastanin cacad tur nenten sida katrima. 

26 Godel banteng, panak biri-biri wiadin 
kambing sane wau lekad, patut kasarengang 
ring memenipune pitung rahina suenipun. 
Sasampune punika wau wewalungane punika 
dados kanggen aturan rayunan. 2' (22:26) 

28 Sampunangja nganggen aturan banteng 
ngajak godelnyane, biri-biri miwah panaknyane, 
wiadin kambing sareng panaknyane sibarengan 
sajeroning arahina. 22 Yening semeton ngaturang 
aturan panyuksma ring ayun Ida Sang Hyang 
Widi Wasa, semeton patut nglaksanayang 
indike punika manut pidabdab, mangda aturan 
semetone punika katrima. 30 Ajengangja aturane 
punika ring rahina punika ugi, sampunang 
wenten sisannyane angan akidik, kantos 
benjangnyane. 

31 ida Sang Hyang Widi Wasa masabda sapuniki: 
“Tinutinja pituduh-pituduh Ulune. Ulun ene Ida 
Sang Hyang Widi Wasa. 3? Edaja nganistayang 

parab Ulune ane suci. Sawatek bangsa Israele 
makejang patut ngangkenin Ulun ene maraga 
suci. Ulun ene Sang Hyang Widi Wasa, tur Ulun 
ene nyuciang kita ajak makejang. 33 Ulun nuntun 
kita pesu uli Mesir apanga Ulun dadi Widin 
kitane. Ulun ene Ida Sang Hyang Widi Wasa.” 


Indik rerainan 


23 1 Ida Sang Hyang Widi Wasa maicayang 
ring Dane Musa, 2 pidabdab-pidabdab 
indik rerainan-rerainan sapuniki: “Nuju rerainan- 
rerainane ento bangsa Israele patut pada 
mapunduh buat ngaturang pangubakti. 2 Dijaja 
kita nongos, kita patut ngluihang dina Sabate 
ento di ayun Ida Sang Hyang Widi Wasa. Nem 
dina makelonne kita kalugra magarapan. Nanging 
ingetangja mungguing dina ane kaping pitu ento 
dina Sabat, dina buat mareren. Di dinane ento 
edaja kita magarapan, nanging pada mapunduhja 
buat mabakti. 4 Di dina ane suba kapastiang, 
rerainan-rerainane ene patut kuar-uarang.” 


Rerainan Paskah miwah Roti Tan Paragi 
(Ca. 28:16-25) 


5 Rerainan Paskah, ane kaluihang buat 
ngluihang Ida Sang Hyang Widi Wasa ngawit 
uli surup suryane, tanggal patbelas sasih ane 
kaping pisan. ? Buin maninne tanggal limolas, 

ento ngawitin Rerainan Roti Tan Paragi, tur kita 
tusing dadi naar roti ane misi ragi, pitung dina 
makelonne. 7 Pitung dina makelonne kita patut 
ngaturang aturan rayunan di ayun Ida Sang 
Hyang Widi Wasa. Di dina ane kapangawit muah 
ane kaping pitu sajeroning rerainane ento, kita 
patut mapunduh buat ngaturang bakti, tur tusing 
pesan dadi magae. 8 (23:7) 

9 Yening kita suba neked di tanah ane 
kapaicayang teken kita baan Ida Sang Hyang Widi 
Wasa, tur kita suba manyi gandum, ditu seetan 
gandum kitane ane pangawit, patut aturang kita 
teken sang pandita. 10 (23:9) 11 Di dinane ane 
kapangawit sasuban dina Sabate, sang pandita 
patut ngaturang gandume ento di ayun Ida 
Sang Hyang Widi Wasa, makadadi aturan ane 
istimewa, apanga kita kaledangin baan Ida Sang 
Hyang Widi Wasa. 12 Dikalane kita ngaturang 
aturan gandume ento, kita masih patut ngaturang 
aturan panak biri-biri ane matuuh atiban, ane 
tan paceda, makadadi aturan ane maborbor. 

13 Sibarengan teken aturane ento, kita masih 
patuh ngaturang tepung ane misi lengis saitun 
duang kilogram, makadadi aturan rayunan. Bon 
aturane ento lakar ngranayang ledang pakayunan 
Ida Sang Hyang Widi Wasa. Sibarengan teken 
aturane ento, kita patut masih ngaturang aturan 
anggur aliter. 14 Satonden kita ngaturang aturane 

ento di ayun Ida Sang Hyang Widi Wasa, eda 
pesan kita naar asil gandum ane anyar ento, 
yadian ane enu matah, ane manyahnyah wiadin 
matunu. Pidabdabe ene patut kamanggehang 
baan katurunan kitane kanti salawas-lawasne. 


Rerainan Masan Ngampung 
(Ca. 28:26-31) 


15 Sasubane dina Sabat, dikalane kita ngaturang 
seetan gandum kitane ane pangawit teken Ida 
Sang Hyang Widi Wasa, itungja pitung uku 
makelonne. 1? Di dina ane kaping seket, nah 
ento sasuban dina Sabat ane kaping pitu, kita 
patut buin ngaturang aturan sesajen di ayun Ida 
Sang Hyang Widi Wasa. 17 Asing-asing kulawarga 
patut ngaturang roti duang bungkul, makadadi 
aturan ane istimewa di ayun Ida Sang Hyang Widi 
Wasa. Asing-asing rotine ento patut malakar 
tepung duang kilogram liunne tur kisinin ragi, 
tur patut katurang di ayun Ida Sang Hyang Widi 
Wasa, makadadi aturan gandum ane pangawit 
ane lakar kanyi. 18 Sibarengan teken rotine ento, 
pasamuane patut masih ngaturang biri-biri ane 
matuuh ataun pitung ukud, sampi jagiran aukud 
muah kambing duang ukud. Makejang ento 
tusing pesan dadi ada cacadne. Wewalungane 
ento patut katurang di ayun Ida Sang Hyang Widi 
Wasa, makadadi aturan maborbor, sibarengan 

teken aturan gandum muah aturan anggure. 
Bon aturane ento ngranayang ledang pakayunan 
Ida Sang Hyang Widi Wasa. 19 Kita patut masih 
ngaturang kambing muani aukud makadadi 
aturan panyupat dosa, muah biri-biri ane 
matuuh ataun duang ukud, makadadi aturan 
karahayuan. 20 Sang pandita patut ngaturang 
roti muah panak biri-birine makadadua ento, 
makadadi aturan istimewa di ayun Ida Sang 
Hyang Widi Wasa, tur ento dadi pikolih sang 
pandita. Aturan-aturane ento makejang suci. 
21 Di dinane ento kita tusing pesan dadi ngarap 
gegaen kitane, nanging kita patut mapunduh 
buat ngaturang bakti. Katurunan kitane patut 
ngamanggehang pidabdabe ento di masa ane 
lakar teka sakayang-kayang, dijaja ia magumana. 

22 Dikalane kita manyi, edaja anyina gandume 
ane mentik di sisi-sisin tegalane, tur edaja kita 
malipetan buat lakar nuduk unuhan gandume. 
Depangja ento makutang pabuat anake tiwas 
muah wong pendonane. Ida Sang Hyang Widi 
Wasa ane dadi Widin kitane. 


Rerainan Taun Baru 
(Ca. 29:1-6) 


23 Nuju tanggal satu sasih ane kaping pitu, 
ento patut kaluihang makadadi dina ane 
kaselik buat mareren. Di dinane ento, di kalane 

trompet-trompete kasuarayang, kita ajak 
makejang patut pada mapunduh buat ngaturang 
bakti. 24 (23:23) 25 Aturangja aturan rayunane 
teken Ida Sang Hyang Widi Wasa, tur eda pesan 
kita magarapan. 


Rerainan Panyupat Dosa 
(Ca. 29:7-11) 


26 Nuju tanggal dasa bulan ane kaping pitu, 
ento Rerainan Panyupat Dosan rakyate, ane 
patut kajalanang ngataun. Di dinane ento 
kita ajak makejang patut mapuasa. Kita patut 
mapunduh buat ngaturang bakti, tur ngaturang 
aturan rayunan teken Ida Sang Hyang Widi 
Wasa. 27 (23:26) 28 Di dinane ento kita tusing 
dadi magae, sawireh di dinane ento Rerainan 
Panyupat Dosa. 29 Nyenja ane mamurug puasane 
di dinane ento, ia tusing enu kangkenin dadi 
kaulan Ida Sang Hyang Widi Wasa. 3? Buina yen 
ada anak ane ngarap gegaen di dinane ento, 
Ida Sang Hyang Widi Wasa lakar nyisipang ia 
baan ukuman mati. 3 Pidabdabe ene patut 
kamanggehang baan pianak cucun kitane 
turun-tumurun, yadian dijaja ia nongos. 

32 Ngawit uli tanggal sia sasihe ento, kanti neked 
surup surya tanggal adasa, kita patut ngluihang 
rerainane ento makadadi rerainan ane kaselik 

buat mareren. Di dinane ento awai mepek kita 
patut mapuasa, tur tusing pesan dadi madaar. 


Rerainan Pondok Daun 
(Ca. 29:12-40) 


33 Rerainan Pondok Daune ento ngawitin 
tanggal limolas sasih ane kaping pitu, kanti pitung 
dina makelonne. 24 (23:33) 3? Sajeroning pitung 
dina ento sabilang dina kita patut ngaturang 
aturan rayunan. Di dinane ane kapangawit muah 
ane kaping kutus, sajeroning rerainane ento, kita 
patut mapunduh buat ngaturang bakti muah 
ngaturang aturan rayunan, tur tusing pesan dadi 
magae. 3? (23:35) 

37 Nah ento rerainan ane manut teken agama, 
ane patut luihang kita. Di dinane ento kita patut 
mapunduh buat ngaturang bakti ngluihang Ida 
Sang Hyang Widi Wasa, saha ngaturang aturan 
rayunan, aturan maborbor, aturan sesajen, 
aturan wewalungan muah aturan yeh anggur 
ane liunne manut ane kaperluang sabilang dina. 
38 Rerainane ene makadadi imbuh buat dina 
Sabat ane biasa, tur aturan-aturane ento masih 
dadi imbuh aturan-aturan kitane ane biasa, nah 
ento imbuh pabuat aturan panaur sesangin 
kitane muah imbuh pabuat aturan ane saking 
suka lila ane aturang kita teken Ida Sang Hyang 
Widi Wasa. 

39 Sasubane kita suud manyi kita patut 
ngluihang rerainane ene pitung dina makelonne, 
ngawit tanggal limolas sasih kapitu. Dina ane 
pangawit ento patut dadi dina ane kaselik buat 
mareren. 20 Di dinane ento alapja makudang 
woh-wohan kitane ane paling melaha uli 
pabianan kitane tur empakja masih makudang- 
kudang don palma, muah carang-carang kayu 
ane ngrembun, tur kawitin rerainan ane manut 
sopacaraning agama, buat ngluihang Ida Sang 
Hyang Widi Wasa, Widin kitane. 41 Rerainane 
ento patut luihang kita pitung dina makelonne. 
Katurunan kitane manian patut ngamanggehang 
pidabdabe ene kanti salawas-lawasne. 4? Sawatek 
bangsa Israele makejang patut nongos di pondok- 
pondok don-donane ento pitung dina, 4 apanga 
katurunan kitane nawang mungguing Ida Sang 
Hyang Widi Wasa ngandikayang bangsa Israele 
nongos di pondok-pondok ane nista dugase Ida 
nantan bangsane ene rarud uli Mesir. Ida ento 
maraga Ida Sang Hyang Widi Wasa, Widin kitane. 

44 Kadi asapunika Dane Musa nerangang ring 
bangsa Israele, pidabdab-pidabdab ngeniang 
indik ngluihang rerainan agamane buat ngluihang 
Ida Sang Hyang Widi Wasa. 

Indik mamelihara lampu 
sane wenten ring Kemah Sucine 


(Par. 27:20-21) 


24 1 Ida Sang Hyang Widi Wasa ngandikayang 
Dane Musa, * mangda dane ngrauhang 
pidabdab-pidabdabe puniki ring bangsa Israele 
sapuniki: Baktaangja minyak saitun sane 

tulen tur sane pinih becika buat nagingin 
lampu-lampune sane wenten ring Kemah Sucine, 
mangda lampu-lampune punika mrasidayang 
tetep kanyitin. 3 Nyabran sore Dane Harun 

patut ngenyitin lampu-lampune punika tur 
manggayang ngendih kantos makasemengan 
ring ayun Ida Sang Hyang Widi Wasa, ring jaban 
korden panyelenge, ring ajeng Peti Prajanjiane, 
sane wenten ring Genahe Sane Maha Suci. 
Pidabdabe punika patut kamargiang ngantos 
rauh salami-laminipun. 4 Dane Harun patut 
nabdab miwah ngetangang lampu-lampune sane 
wenten ring tatakan lampune sane malakar mas 
murni punika, mangda lampu-lampune punika 
tetep kanyitin ring Kemah Linggih Ida Sang Hyang 
Widi Wasa nyabran wengi. 

Indik roti sane katurang ring ayun 
Ida Sang Hyang Widi Wasa 


> Rarisang semeton ngambil tepung roras 
kilogram, tumuli dadosangja roti roras bungkul. 
6 Raris genahang rotine punika ring mejane 
sane malapis antuk mas murni, sane wenten 
ring Kemah Linggih Ida Sang Hyang Widi Wasa. 
Rotine punika patut jejerang semeton dados 
kalih jejer, nemnem sane ajejer. ' Sabilang 
jejer rotine punika patut kadagingin menyan 
murni. Menyane punika makadados silur roti, 
samaliha makacihna mungguing rotine punika 
katurang dados aturan rayunan ring Ida Sang 
Hyang Widi Wasa. 8 Nyabran rahina Sabat, kantos 
benjang pungkur patut tansah wenten roti sane 
kagenahang ring Kemah Linggih Ida Sang Hyang 
Widi Wasa. Indike punika dados tetegenan 
bangsa Israele kantos salami-laminipun. ? Rotine 
punika dados pikolih Dane Harun miwah 
katurunannyane. Dane patut ngajengang rotine 
punika ring genahe sane suci, santukan rotine 
punika dados pahan sane kalintang suci, saking 
rayunan sane katurang ring Ida Sang Hyang Widi 
Wasa, sane dados pikolih panditane. 

Indik nemah Ida Sang Hyang Widi Wasa 
miwah ukuman sane adil 


10 Ring pakemahan bangsa Israele, wenten 
anak muani adiri, sane bapan ipune wong Mesir 
miwah memenipune wong Israel. Memennyane 
punika mawasta Selomit, pianak Dibri saking suku 
Dan. Sedek rahina anu anake punika muyutan 
ngajak anak Israel. Daweg ipun muyutan punika, 
ipun mamisuh Ida Sang Hyang Widi Wasa. 
Duaning punika, ipun raris kejuk tumuli katurang 
ring ajeng Dane Musa. 11 (24:10) 12 Irika ipun 
katahan, buat nyantosang pangandikan Ida Sang 
Hyang Widi Wasa ngeniang indik sane patut 
katibakang marep ring anake punika. 

13 Ida Sang Hyang Widi Wasa tumuli masabda 
ring Dane Musa, kadi asapuniki: 14 “Ajakja anake 
ento pesu, ka jabaan pakemahane. Sawatek 
anake ane suba ningeh ia mamisuh, patut 
ngungkulang limanne di tendas anake ento, 
makadadi saksi mungguing anake ento saja pelih. 
Sasubane keto, pasamuane makejang patut 
ngencurin anake ento aji batu kanti mati. 15 Suud 
keto laut uar-uarang teken bangsa Israele, 
mungguing nyenja ane mamisuh Ida Sang Hyang 
Widi Wasa, ia patut ngemasin parisolahnyane, 
16 tur kukum mati. Nyenja, yadian ia anak Israel 
wiadin wong sunantara ane nongos di Israel, yen 

ia nemah Ida Sang Hyang Widi Wasa, ia patut 
kencurin aji batu kanti mati baan pasamuane 
makejang. 

17 Nyenja ngamatiang anak, ia patut kukum 
mati. 18 Nyenja ngamatiang ubuhan anak lenan, 
ia patut masilihin. Ane dadi dasar, nah ento 
angkihan patut silurin baan angkihan. 

19 Yen ada anak mencanen anak lenan, 
kudiangaja anake ento, ia patut kawales patuh 
buka keto. 20 Yen ia kanti ngelungang tulang, 
salah tunggal tulangnyane patut masih kaelung. 
Yen ia ngranayang anake ento buta matanne 
aneh, matan iane patut masih kabutaang 
aneh. Yen ia nglempag anak lenan kanti kecag 
giginne, ia patut kalempag apang kanti kecag 
salah tunggal giginne. Cacad ane buka kenkenja 
gaene marep teken anak lenan, ia patut nampi 
pangwales ane patuh buka keto. ?! Nyenja ane 
ngamatiang ubuhan, ia patut masilihan, nanging 
nyenja ngamatiang jlema, ia patut kukum mati. 
22 Pidabdabe ene patut kanggon di pantaran 
kitane ajak makejang, yadian ia bangsa Israel 
wiadin wong sunantara ane nongos di pantaran 
kitane, sawireh Ulun ene Sang Hyang Widi Wasa, 
Widin kitane.” 

23 Sasampune Dane Musa mabaos kadi 
asapunika ring bangsa Israele, pasamuane 
tumuli ngajak anake sane sampun nemah 

Ida Sang Hyang Widi Wasa punika medal 
saking pakemahan, tumuli kencurin antuk batu 
ngantos padem. Kadi asapunika bangsa Israele 
ngamargiang pituduh Ida Sang Hyang Widi Wasa 
sane sampun sabdayang Ida ring Dane Musa. 


Taun sane kaping pitu 
(Pang. 15:1-11) 


1 Ring duur Gunung Sinaine Ida Sang 
25 Hyang Widi Wasa masabda ring Dane 
Musa, 2 tur ngandikayang dane mangda 
ngrauhang pidabdab-pidabdabe sane inucap ring 
sor puniki, ring bangsa Israele: Yening semeton 
sampun ngaug jagat sane pacang kapaicayang 
ring semeton antuk Ida Sang Hyang Widi Wasa, 
sabilang taun sane kaping pitu, semeton nenten 
dados ngarap tanahe punika. Malantaran kadi 
asapunika semeton ngluihang Ida Sang Hyang 
Widi Wasa. ? Sajeroning nem taun suenipun, 
semeton patut nandurin pategalan semetone, 
mretenin abian anggur semetone, miwah 
munduhang pamupon semetone. 4 Nanging taun 
sane kaping pitu punika makasami kanehang 
pabuat Ida Sang Hyang Widi Wasa. Ring taun 
punika tanahe patut kabanggayang neng tur 
nenten dados kagarap. Pategalan semetone 
sampunang tandurina, muah sampunang 
pretenina abian anggur semetone. ? Samaliha 

buah embong gandum wiadin buah gandum sane 
ngentikang iba ring tegal semetone, sampunang 
anyina. Kadi asapunika taler buah anggur 

sane wetu saking punyan anggure sane tan 
mapretenan, sampunang alapa. Santukan taune 
punika taun pararianan pabuat tanahe punika. 
6 Nanging yadiastun kadi asapunika, tanahe 
punika jaga ngwetuang pamupon, sane jaga 
dados pangupa jiwa pabuat semeton, pabuat 
panjak-panjak semetone, pabuat buruh-buruh 
semetone, miwah pabuat wong sunantara 
sane magenah ring pantaran semetone. ' Kadi 
asapunika taler pabuat ingon-ingon semetone, 
miwah sato-sato galak sane wenten ring 
tegalan-tegalan semetone. Sakancan sane 
kapupuang antuk tanahe punika sami dados 
ajengang. 


Taun Kabebasan 


8 Rarisang etang pitung taun ping pitu, 
makasami dados petang dasa sia taun. ? Ring 
tanggal sane kaping dasa sasih sane kaping 
pitu inggih punika ring Rerainan Panyupat 
Dosane, rarisang nikayang anak adiri nyuarayang 
trompet milehan ring sakuubing panegara. 

10 Kadi asapunika patutipun semeton nganehang 
taun sane kaping seket punika, saha ngwarah- 
warahang kabebasan ring sakancan anake sane 

magenah ring panegarane punika. Ring taun 
punika sakancan arta brana sane sampun kadol, 
patut kawaliang ring sang sane pecak nerbeang 
wiadin ring katurunannyane. Anake sane sampun 
kadol dados panjak, ipun patut kawaliang ring 
kulawarganipune. !! Sampunangja semeton 
nandurin pategalan semetone, wiadin ngampung 
gandum sane ngentikang iba wiadin ngalap buah 
anggur saking abian anggur semetone sane 
nenten mapretenan. 12 Taun punika dados taun 
sane suci pabuat semeton. Wantah pamupon 
entik-entikan sane ngentikang iba ring tegalan 
semetone kewanten sane dados ajengang 
semeton. 

13 Ring taun punika, sakancan arta branane 
sane sampun kadol patut kawaliang ring sang 
sane pecak nerbeang. 14 Duaning punika, yening 
semeton ngadol tanah ring sesama bangsan 
semetone, wiadin numbas tanah saking ipun, 
sampunang ngamargiang padol punika nganggen 
cara sane nenten adil. 15 Pangargan tanahe 
punika patut ketang manut pamupon sane jaga 
kapupuang kantos rauh ring Taun Kabebasan 
sane jaga rauh punika. 18 Yening gebogan taune 
punika akeh, pangargan tanahe punika maelan. 
Nanging yen gebogan taune punika akidik, 
pangarganipun taler patut murahan, santukan 
sane kadol punika wantah pamupon tanahe 

punika. 1? Sampunangja semeton melog-melog 
sesama bangsan semetone, nanging semeton 
patut ajerih ring Ida Sang Hyang Widi Wasa Widin 
semetone. 


Indik taun sane kaping pitu 


18 Tinutinja sakancan pidabdab miwah 
pituduh Ida Sang Hyang Widi Wasa, mangda 
semeton prasida muponin urip saha rahayu ring 
jagate punika. 19 Tanahe irika jaga ngwetuang 
pamuponnyane, ngantos semeton jaga molih 
pangan kinum sane cukup, miwah magenah irika 
saha sutrepti. 

20 Nanging menawita wenten anak sane jaga 
mataken ngeniang indik sane jaga kajengang 
ring taun sane kaping pitu punika, rikala 
tanahe punika nenten katandurin miwah 
pamuponnyane nenten kapunduhang. 21 Ring 
taun sane kaping nem, Ida Sang Hyang Widi 
Wasa jaga ngamertanin tanahe punika, ngantos 
pamuponipun cukup buat kajengang sajeroning 
kalih taun. 22 Samaliha rikala semeton nandurin 
tegal semetone ring taun sane kaping kutus, 
pamupon semetone sane ring taun sane kaping 
nem punika kantun wenten sisanipun buat 
dados ajeng-ajengan semetone. Tur pasediaan 
ajeng-ajengan semetone jaga cukup ngantos 
rauh masannya semeton munduhang pamupon 

semetone sane ring taun sane kaping kutus 
punika. 


Indik ngwaliang arta brana 


23 Tanah semetone punika nenten dados 
kadol ngantos padem, santukan tanahe punika 
boya druen semetone, nanging druen Ida Sang 
Hyang Widi Wasa. Semeton sakewanten kalugra 
migunayang tanahe punika, waluya sakadi wong 
sunantara. 

24 Yening wenten tanah sane kadol, wewenang 
sang sane pecak nruenang jaga nebus tanahe 
punika, patut tansah kelingang. 2 Yening 
wenten anak Israel sane dados tiwas, kantos 
ipun tan dados tan jaga ngadol tanahipune, 
kadang wargannya sane paling nampeke patut 
nebus tanahnyane punika. 2? Anak sane nenten 
maderbe kadang warga buat nebus tanahe 
punika, menawita benjang pungkur ipun newek 
mrasidayang nebus, rikalaning ipun sampun 
sugih tur maderbe jinah sane cukup buat 
nebus tanahe punika. *” Yening kadi asapunika, 
anake punika patut naur pangargan pamupon 
tanahe punika salamin taun sane jaga rauh, 
sadurung taun kabebasane punika rauh, ring 
sang sane sampun numbas tanahnyane punika. 
Sapanglanturipun ring taun punika ugi tanahe 
punika jaga kawaliang ring ipun. 28 Nanging yen 

ipun nenten maderbe jinah cukup buat nebus 
tanahe punika, sang sane sampun numbas 
tanahe punika tetep kantun kuasa ring tanahe 
punika ngantos rauh Taun Kabebasan sane jaga 
rauh. Ring Taun Kabebasan punika tanahe punika 
jaga kawaliang ring sang sane pecak nerbeang. 
29 Yening wenten anak ngadol umah sane 
magenah ring kota sane matembok panyengker, 
sasampun maletan ataun mepek, ipun wenang 
nebus umahipune punika. 3? Nanging yening 
umahe punika nenten tumbas ipun malih 
sajeroning ataun punika, ipun nenten dados 
malih nebus umahe punika. Kenginan umahe 
punika tetep dados derben anake sane sampun 
numbas punika, miwah katurunanipune. Ring 
Taun Kabebasane, umahe punika nenten jaga 
kawaliang. 3! Pabuat umah sane wenten ring 
desa sane nenten matembok panyengker, irika 
kamargiang pidabdab sakadi pidabdab pabuat 
pategalane, inggih punika: Sang sane pecak 
nerbeang dados malih nebus, tur ring Taun 
Kabebasane umahe punika patut kawaliang. 
32 Nanging wong Lewine, tan pasengker dados 
nebus paderbeannyane ring kota-kota sane 
sampun kapastiang buat ipun. 33 Yening wenten 
wong Lewi ngadol umah ring salah tunggil kotane 
punika, tur ipun nenten mrasidayang nebus 
malih, umahe punika patut kawaliang ring ipun 

ring Taun Kabebasane punika. Santukan umah 
wong Lewine ring kota-kotannyane punika, 
sujatinipun dados cecatun ipun ring pantaran 
bangsa Israele. 3? Nanging pategalan sane 
wenten ring kiwa tengen kotan wong Lewine, 
nenten pisan dados kadol. Punika dados cecatun 
wong Lewine buat salami-laminipun. 


Indik utang anake sane tiwas 


35 Yen wenten wong Israel sane mapisaga 
ngajak semeton raris ipun dados tiwas, tur ipun 
nenten mrasidayang ngupa pira idupnyane, 
semeton patut nulungin ipun, aji amunapija 
biasane semeton ngwehin anake sane nanggap 
upah ring semeton. 3? Sampunangja semeton 
nagih putran jinah semetone sane paselangang 
semeton ring anake punika, nanging patut 
semeton ajerih ring Ida Sang Hyang Widi Wasa, 
tur banggayangja anake punika mapisaga ngajak 
semeton. Samaliha sampunangja semeton ngalih 
bati sajeroning pangan kinum sane adol semeton 
ring ipun. 37 (25:36) 38 Sapunika pituduh Ida 
Sang Hyang Widi Wasa Widin semetone, sane 
sampun nantan semeton kesah saking Mesir, jaga 
maicayang tanah Kanaane punika ring semeton, 
mangda Ida dados Widin semetone. 

Indik kabebasan buat anake sane dados panjak 


39 Yen wenten wong Israel sane mapisaga ngajak 
semeton, raris ipun dados tiwas, kantos ipun 
ngadol dewekipune dados panjak ring semeton, 
kenginan semeton nenten dados nguduhang 
ipun buat ngambil pakaryan sakadi panjak. 

40 [pun patut ajak semeton sakadi anak nanggap 
upah ring semeton tur makarya pabuat semeton, 
kantos rauh Taun Kabebasane punika. H Ring 
taune punika, ipun miwah pianak-pianakipune 
patut makaon saking umah semetone, tur mawali 
ring kulawargan ipune, miwah tanah padruen 
leluuripune. 22 Bangsa Israel punika kaulan Ida 
Sang Hyang Widi Wasa. Ida sane nuntun ipun 
kesah saking Mesir, punika awinannya ipun tan 
wenang kadol dados panjak. 43 Duaning punika 
wong Israel sane mamanjak ring semeton, 
sampunang ipun kasarina. Semeton patut 
ajerih ring Widin semetone. 14 Yening semeton 
merluang panjak, semeton kengin numbas ring 
pantaran bangsa-bangsa sane wenten ring kiwa 
tengen semetone. ^} Semeton kengin numbas 
pianak-pianak wong sunantara sane wenten 
ring pantaran semetone. Pianak-pianak wong 
sunantara sane lekad ring panegaran semetone, 
ipun kengin dados druen semetone. *? Samaliha 
kengin taler ipun patamiang semeton ring 

oka-okan semetone buat dados panjak saumur 
idup. Nanging marep ring sesaman semetone 
bangsa Israel, semeton tan wenang malaksana 
kasar. 

47 Upaminipun wenten wong sunantara sane 
magenah ring pantaran semetone dados anak 
sugih, tur sesaman semetone wong Israel dados 
tiwas, raris ipun ngadol dewekipune dados 
panjak ring wong sunantara punika, wiadin ring 
salah tunggil kulawargan wong sunantara punika. 
48 Sasampune ipun kadol, wong Israel punika 
kantun wenang katebus. Salah tunggil saking 
nyamanipune muani, 9 wiadin pamanipune, 
wiadin misanan ipune, wiadin salah tunggal 
kadang warganipune sane pinih nampeka 
kantun dados nebus ipun. Wiadin yen benjang 
pungkur ipun newek cukup maderbe jinah, ipun 
dados nebus dewek ipune niri, mangda ipun 
bebas. >° Anake sane mamanjak punika patut 
mapiguman ngajak anake sane numbas ipun 
punika. Ipun sareng kalih patut ngitung taun-taun 
ngawit saking ipun dados panjak kantos rauh ring 
Taun Kabebasan sane jaga rauh. Panebus punika 
patut kapastiang manut upah sane katampi 
antuk anake nanggap upah. ?1 Anake sane 
dados panjak punika patut ngwaliang apahan 
saking pangarganipune sane kantun, ?2 (25:51) 
53 satmaka ipun sampun sakadi pananggap 

upah sane sampun nampi upah nyabran taun. 
Pamekelipune nenten dados mambek kasar 
marep ring ipun. ?* Yening manut salah tunggil 
carane punika ipun tan prasida kabebasang, ipun 
miwah pianak-pianakipune patut kabebasang 
ring Taun Kabebasane sane jaga rauh. ?? Wong 
Israel tan wenang dados panjak saumur idup, 
santukan bangsa Israel punika kaulan Ida Sang 
Hyang Widi Wasa. Ida Sang Hyang Widi Wasa 
sane sampun nuntun ipun kesah saking Mesir. 
Ida punika sane dados Widinipune. 


Merta pabuat anake sane satinut 
(Pang. 7:12-24, 28:1-14) 


26 1 Ida Sang Hyang Widi Wasa masabda 
sapuniki: “Edaja kita ngae arca wiadin 
nyujukang bedogol wiadin tugu batu ane mukir, 
buat lakar kasumbah. Ulun ene Ida Sang Hyang 
Widi Wasa, Widin kitane. 2 Luihangja rerainane 
ane manut sopacaraning agama, tur ajiangja 
tongos panyungsungan Ulune. Ulun ene Sang 
Hyang Widi Wasa. 

3 Yening kita malaksana satinut teken pidabdab- 
pidabdab Ulune, sairing teken pituduh-pituduh 
Ulune, 4 Ulun lakar nurunang ujan dikalan 
masannyane, apanga tanahe ngwetuang 
pamuponnyane, muah punyan woh-wohane 
pada mabuah. ° Pamupon tanah kitane lakar 

maliah-liah, kanti yen suba benehne ngalap buah 
anggur, kita enu sedeng itepe manyi gandum. 
Tur dikalan suba masanne nyambehang gandum, 
kita enu iteh ngalap buah anggur. Kita lakar tetep 
cukup ngelah pangan kinum tur lakar muponin 
rahayu di gumin kitane. 

6 Ulun lakar nedunang kerta rahayu di gumin 
kitane kanti kita nyidayang pules saha tusing 
ngelah jejeh teken nyen-nyen. Ulun lakar 
ngaadang buron-burone ane ngranayang baya 
uli gumin kitane, buina tusing lakar ada perang 
buin ditu. 7 Kita lakar ngalahang musuh-musuh 
kitane. 8 Ajak lelima kita nyidayang ngalahang 
musuh satus tur kita ajak satus lakar nyidayang 
ngalahang musuh dasa tali. ? Ulun lakar 
ngamertanin kita, tur mapaica pianak liu teken 
kita. Apaja ane suba janjiang Ulun teken kita, 
ento lakar isinin Ulun. 19 Pamupon kitane lakar 
maliah-liah, kanti pamupone ento cukup buat 
ataun. Malahan kita kantos ngentungang sisan 
pamupon ane malunan apanga kita ngelah 
tongos nyimpen pamupon ane anyar. 1! Ulun 
lakar malinggih di pantaran kitane, di Kemah 
Ulune ane suci, tur Ulun tusing lakar taen ninggal 
kita. 12 Ulun lakar ngiangin kita. Ulun lakar dadi 
Widin kitane, tur kita dadi kaulan Ulune. 13 Ulun 
ene Ida Sang Hyang Widi Wasa, Widin kitane ane 
nuntun kita pesu uli di Mesir, apanga kita tusing 

buin dadi panjak. Ulun suba nyirnayang kakuasan 
ane ngala-ala kita, tur ngawanang kita idup buka 
anake ane merdeka.” 


Ukuman pabuat anake sane nenten satinut 
(Pang. 28:15-68) 


14 ida Sang Hyang Widi Wasa masabda sapuniki: 
“Yening kita tusing satinut teken pituduh Ulune, 
kita lakar kukum. 1? Yening kita tusing nyak 
ngamanggehang pidabdab-pidabdab muah 
pituduh-pituduh Ulune, tur mamurug prajanjian 
ane suba adakang Ulun ngajak kita, 18 Ulun lakar 
ngukum kita. Ulun lakar nurunang bencana 
sig kitane, panyakit muah gelem ngetor ane 
tusing dadi segerang, kanti matan kitane buta 
muah idup kitane sangsara. Kita lakar nyambeh 
bibit, nanging kita tusing lakar mupuang 
asilne, sawireh musuh-musuh kitane lakar teka 
ngalahang kita tur nyarah kanti telah sakancan 
ane suba pamula kita. 17 Ulun lakar nglawan kita 
kanti kita kakalahang tur sakancan anake ane 
geting teken kita lakar mrentah kita. Kita lakar 
kaliput baan jejeh ngetor kanti kita lakar malaib, 
yadiapin tusing ada anak ane nguber kita. 

18 Yening kita suba ngrasayang ukuman ane 
buka keto, nanging kita tusing masih nyak satinut 
teken Ulun, Ulun lakar ngimbuhin ukuman 
kitane ento kanti tikel ping pitu. 19 Kita kaliwat 

mrekak, nanging Ulun lakar ngilangang mrekak 
kitane ento. Lakar tusing ada ujan ulung, tur 
tanah kitane lakar tuh latuh kanti buka batune. 
20 Sakancan katuyuhan kitane tusing lakar 
mapikolih, sawireh tanah kitane tusing lakar 
mupuang muah punyan buah-buahan kitane 
tusing lakar mabuah. 

21 Yening kita enu tetep bani nglawan Ulun, 
tur tusing nyak satinut teken Ulun, Ulun lakar 
ngimbuhin ukuman kitane kanti tikel ping pitu. 
22 Ulun lakar nekaang buron galak sig kitane. 
Burone ento lakar nyarap pianak-pianak kitane, 
ngamatiang ubuhan kitane, tur nelahang kita, 
kanti gebogan kitane enu tuah abedik, tur 
rurung-rurung di gumin kitane lakar suung. 

23 Yening sasubane kita ngrasayang ukumane 
ento kita masih tusing nyak satinut teken Ulun, 
nanging enu bani nglawan Ulun, 24 Ulun lakar 
nglawan kita tur ngukum kita aji ukuman ane tikel 
ping pitu abotne teken ane suba-suba. 25 Ulun 
lakar nekaang siat sig kitane, buat ngukum kita 
sawireh kita suba lompang teken prajanjian 
iragane, buina yening kita mapunduh di kotan 
kitane buat nyayubang dewek kitane, Ulun lakar 
nibakang panyakit ane tusing dadi segerang sig 
kitane, kanti sing dadi tusing kita lakar nyerah 
teken musuh-musuh kitane. 28 Kita lakar kuangan 
pangan kinum kanti yen ada anak luh ajaka adasa 

ia merluang pamanggangan roti tuah abesik 
dogen, buat anggona manggang rotinnyane ajaka 
makejang. Dedaarane ento lakar dum-dumanga, 
tur yen suba telah baan kita, kita enu masih 
marasa seduk. 

27 Yening sasubane kita ngrasayang ukumane 
ento makejang, kita enu masih tetep bani 
nglawan Ulun, tur tusing nyak satinut teken Ulun, 
28 Ulun lakar nglawan kita maduluran bebendu 
ane sanget pesan, laut ngukum kita buin pitung 
tikelan sangetan teken ane suba-suba. 29 Kita 
lakar nandang seduk kaliwat-liwat, kanti kita lakar 
naar pianak kitane padidi. 3? Ulun lakar nguugang 
palinggih-palinggih tongos kitane mabakti, 
nguugang tongos kitane morbor menyan tur 
ngentungang bangke-bangken kitane di duur 
arca-arcan kitane ane suba uug ento. Baan 
seneb Ulune, 31 Ulun lakar madingang kota-kotan 
kitane dadi reruntuhan. Tongos-tongos kitane 
mabakti lakar uugang Ulun, tur Ulun tusing lakar 
kayun nrima aturan-aturan kitane. 22 Ulun lakar 
nguugang gumin kitane kanti benyah latig, kanti 
musuh-musuh ane ngaug gumin kitane lakar 
tengkejut nepukin uugane ane bes ngliwat ento. 
33 Ulun lakar nekaang siat di gumin kitane, tur 
nyambehang kita di gumin wong sunantarane. 
Tegal-tegalan kitane lakar neng, tur kota-kotan 
kitane lakar tetep uug maglaturan. 24 Dikalane 

ento tanah kitane ane tusing taen baang kita 
mangsegan lakar maan mangsegan kanti lega. 
Dikalan kitane enu di paselongan di gumin 
musuh-musuh kitane, tanah kitane lakar dadi 
neng. Malantaran ento tanah kitane lakar maan 
sela buat mangsegan. 3? (26:34) 

36 Kita ane maselong di gumi ane lenan, lakar 
liput Ulun baan keneh jejeh ane sanget pesan, 
kanti yen ada krisikan don ampehang angin, 
kita lakar pada malaib. Kita lakar malaib buka 
anake malaib di pasiatan, tur kita lakar labuh 
dikalane tusing ada musuh dikiwa tengen kitane. 
37 Kita lakar malaib patikaplug ngajak timpal 
dikalane tusing ada anak nguber kita, tur kita 
tusing lakar nyidayang masiat nglawan musuh, 
yadian ane buka kenkenja gobanne. 28 Kita 
lakar mati di paselongan uluha baan gumin 
musuh-musuh kitane. 39 Ada makudang-kudang 
anak di pantaran kitane, ane lakar enu idup di 
gumin musuh kitane. la lakar nandang sangsara 
uli krana dosannyane padidi muah uli krana 
dosan leluur kitane. 

40 Nanging katurunan kitane lakar ngangkenin 
dosannyane padidi muah dosan leluurnyane ane 
suba bani nglawan Ulun, tur brontak nglawan 
Ulun, # kanti Ulun mabalik nglawan ia tur 
ngutang ia di paselongan di gumin musuhne. 
Pamragatne yen katurunan kitane suba 

ngasorang dewekne tur suba ngemasin ukuman 
ulihan dosan leluurnyane nglawan Ulun, 42 ditu 
Ulun lakar inget buin teken prajanjian Ulune 
ngajak Yakub, Ishak muah Abraham. Ulun lakar 
nganyarin buin janjin Ulune, buat maicayang 
tanahe ento teken kaulan Ulune. 2 Nanging ane 
paling malu, jemane ane nongos di gumine 
ento patut katelahang makejang, apanga tanahe 
ento sajaan maan mangsegan, buina kaulan 
Ulune patut ngemasin sakancan ukumane ane 
katibakang teken ia, baane ia tusing nyak satinut 
teken pidabdab muah pituduh-pituduh Ulune. 
44 Nanging yadiastun dikalan iane enu di gumin 
musuhne, Ulun tusing lakar ngalahin wiadin 
nyirnayang ia ajaka makejang. Sawireh yen 
Ulun nyirnayang ia, ento marti Ulun megatang 
prajanjian Ulune ngajak ia, apa buin Ulun ene 
Sang Hyang Widi Wasa, Widinnyane. 25 Ulun lakar 
nganyarang prajanjian ane adakang Ulun ajak 
leluurnyane, dugase Ulun ngadegang kakuasan 
Ulune teken sakancan bangsane, malantaran 
Ulun nuntun kaulan Ulune makaad uli Mesir, 
apanga Ulun Sang Hyang Widi Wasa prasida dadi 
Widinnyane.” 

46 Makasami punika pidabdab miwah pituduh- 
pituduh sane kapaicayang antuk Ida Sang 
Hyang Widi Wasa, katiba ring Dane Musa ring 

duur Gunung Sinaine, pabuat bangsa Israele 
sami.ANNA, INDONESIA 


Pidabdab indik aturan pabuat 
Ida Sang Hyang Widi Wasa 


27 1 Ida Sang Hyang Widi Wasa maicayang 
ring Dane Musa, 2 pidabdab-pidabdab 
sane inucap ring sor puniki, pabuat bangsa 
Israele. Yening wenten anak sane sampun 
katurang ring ayun Ida Sang Hyang Widi Wasa, 
makadados panaur sesangi ring Ida, anake punika 
dados katebus malantaran ngaturang jinah 
panebus, ? manut pangarga sane katetepang ring 
Kemah Linggih Ida Sang Hyang Widi Wasa inggih 
punika: 
- Anak lanang sane matuuh kalih dasa kantos 
nem dasa taun, 50 bidang jinah perak. 
- Anak istri sane sampun kelih, 50 bidang jinah 
perak. 
- Anak lanang sane matuuh lima ngantos kalih 
dasa taun, 20 bidang jinah perak. 
- Anak alit istri, 10 bidang jinah perak. 
- Rare alit lanang sane umurnyane kirangan ring 
limang taun, limang bidang jinah perak. 
- Rare alit istri, 3 bidang jinah perak. 
- Anak lanang sane langkungan ring 60 taun, 15 
bidang jinah perak. 

- Anak istri sane langkungan ring 60 taun, 10 

bidang jinah perak. 

4(27:3) (27:3) 2(27:3) 7 (27:3) 

8 Yening anake sane masesangi punika kalintang 
tiwas, ngantos ipun nenten mrasidayang naur 
sesangi sane sampun kapastiang punika, ipun 
patut ngajak anake sane sampun katurang ring 
Ida Sang Hyang Widi Wasa punika ka ajeng 
sang pandita. Irika sang pandita patut netepang 
panebus sane murahan, manut kamampuhan 
anake punika. 

3 Yening sesangi punika marupa wewalungan 
sane dados kanggen aturan ring ayun Ida Sang 
Hyang Widi Wasa, anake sane masesangi punika 
tan wenang nyilurin wewalungane punika antuk 
wewalungan sane lianan, santukan saananing 
aturan sane katurang ring ayun Ida Sang Hyang 
Widi Wasa punika suci. Yening ipun nyilurin 
wewalungane punika, raris wewalungane punika 
makakalih dados druen Ida Sang Hyang Widi 
Wasa. 10 (27:9) 11 Nanging yening wewalungan 
aturane punika marupa wewalungan sane leteh, 
sane nenten wenang katurang ring ayun Ida 
Sang Hyang Widi Wasa, anake sane ngaturang 
wewalungan punika patut makta wewalungane 
punika ring ajeng sang pandita. 12 Sang 
pandita pacang netepang pangargannyane, 
manut kawentenan wewalungane punika, tur 

pangarga sane sampun katetepang antuk sang 
pandita punika nenten malih dados tawah. 

13 Yening anake punika malih mamanah numbas 
wewalungane punika, ipun patut naur pangargan 
wewalungan punika, saha kimbuhin malih 
apahliman. 

14 Yening wenten anak ngaturang umahnyane 
ring ayun Ida Sang Hyang Widi Wasa, sang 
pandita patut netepang pangargannyane, manut 
kawentenan umahe punika. Pangarga sane 
sampun katetepang punika, nenten dados malih 
tawah. 12 Yening anake sane ngaturang umahe 
punika malih mamanah jagi numbas umahe 
punika, ipun patut naur pangargannyane punika, 
saha kimbuhin apahlimannyane. 

16 Yening wenten anak ngaturang tanahnyane 
abagian ring ayun Ida Sang Hyang Widi Wasa, 
pangargan tanahe punika katetepang manut 
akeh winih sane kanggen nandurin tanahe 
punika. Buat bibit gandum sane kalih dasa 
kilogram akehipun, katetepang pangarganipun 
dasa bidang jinah perak. 1' Yening tanahe 
punika katurang riwau wusan Taun Kabebasane, 
pangargannyane patut kataur sategepipun. 

18 Yening tanahe punika katurang sasampun 
maletan makudang-kudang taun, sang pandita 
patut naksir pangargannyane, manut akeh taun 
sane kantun, rauh ring Taun Kabebasane sane 

jaga rauh, raris netepang pangarga sane murahan 
ring punika. 1? Yening anake sane ngaturang 
tanahe punika mawali mamanah numbas 
tanahe punika, ipun patut naur pangargan 
tanahe punika, saha kimbuhin malih apahliman. 
20 Yening ipun ngadol tanahe punika ring anak 
lianan sadurung tebus ipun ring ayun Ida Sang 
Hyang Widi Wasa, ipun nenten dados malih 
numbas tanahe punika. 2! Ring Taun Kabebasan 
sane jaga rauh, tanahe punika dados druen Ida 
Sang Hyang Widi Wasa ngantos salami-laminipun, 
tur kapaicayang ring parapanditane. 

22 Yening wenten anak ngaturang pategalan 
sane antuk ipun numbas, 2 sang pandita patut 
naksir pangargannyane, manut akeh taun 
sane kantun, ngantos rauh Taun Kabebasane 
sane jaga rauh. Raris anake punika patut naur 
pangargannyane ring rahinane punika ugi. Jinahe 
punika dados druen Ida Sang Hyang Widi Wasa. 
24 Ring Taun Kabebasane, tegale punika patut 
kawaliang ring sang sane nerbeang pangawit 
wiadin ring katurunannyane. 

25 Saananing pangarga punika patut katetepang 
manut pangarga sane resmi. 

26 Wewalungan sane lekad pangawit, punika 
dados druen Ida Sang Hyang Widi Wasa. 

Punika awinanipun jadmane sami nenten dados 
ngaturang wewalungan punika ring ayun Ida Sang 

Hyang Widi Wasa, makadados aturan saking suka 
lila. Panak banteng, panak biri-biri miwah panak 
kambing sane lekad jumun daana, punika dados 
druen Ida Sang Hyang Widi Wasa. ?” Wewalungan 
sane leteh, sane lekad jumun daana punika 
dados katebus manut pangarga sane resmi, 
saha kimbuhin malih apahliman. Yening nenten 
katebus wewalungane punika dados kadol ring 
anak tiosan manut pangarga sane resmi. 

28 Tan wenten anak kalugra ngadol wiadin 
malih numbas sane sampun katurang saking 
nekeng ati ring ayun Ida Sang Hyang Widi 
Wasa, yadian aturane punika marupa manusa, 
wewalungan wiadin tanah. Punika makasami 
dados druen Ida Sang Hyang Widi Wasa, ngantos 
salami-laminipun. 29 Kadi asapunika taler manusa 
sane sampun katurang saking nekeng ati, ipun 
nenten dados katebus, ipun patut kapademang. 

30 Saananing pamupon tanahe makasami, 
yadian gandum wiadin woh-wohan 
apahdasannyane punika dados druen Ida 
Sang Hyang Widi Wasa. 3! Yening wenten anak 
malih mamanah jaga numbas abagian, ipun 
patut naur sakadi sane sampun katetepang, 
saha kimbuhin malih apahliman. 32 Sabilang 
ingon-ingonnyane adasa, asiki dados druen Ida 
Sang Hyang Widi Wasa. Yening ingon-ingone 
punika kawilang, sabilang ingon-ingon sane 

kaping dasa, punika dados druen Ida Sang Hyang 
Widi Wasa. 33 Sang maderbe ingon-ingone 
punika nenten dados ngatur ingon-ingone punika 
kantos wewalungane sane kaon sane keni kapilih. 
Ipun taler nenten dados nyilurin wewalungane 
punika. Yening silurin ipun antuk wewalungan 
sane lianan, kenginan wewalungane punika 
makakalih dados druen Ida Sang Hyang Widi 
Wasa tur nenten dados malih katumbas. 

34 Kadi asapunika pituduh-pituduh sane 
kapaicayang antuk Ida Sang Hyang Widi Wasa, 
ring Dane Musa ring duur Gunung Sinaine, 
pabuat bangsa Israele. 


CACAH JIWA 


Cacah jiwa sane pangawit ring Israel 


1 Ring tanggal apisan sasih sane kaping 

kalih ring taun sane kaping kalih, sasampun 
bangsa Israel makaon saking panegara Mesir, 
Ida Sang Hyang Widi Wasa raris masabda 
ring Dane Musa, ring Kemah Linggih Ida Sang 
Hyang Widi Wasa, ring tegal melakang Sinaine, 
sapuniki: 2 “Kita muah | Harun patut nyacah 
jiwan bangsa Israele, manut palingsehan muah 
kulawargannyane suang-suang. Daptarangja 
sakancan anake muani-muani, ? ane matuuh 
duang dasa taun wiadin kelihan teken ento, 
ane pantes dadi prajurit. “Uli sabilang suku kita 
patut ngalih pamimpin aukud buat nulungin 
kita.” 5 Kenginan, puniki anak lanang-lanang sane 
dados pamimpin ring pantaran suku-sukunnyane, 
sane kapilih saking pantaran bangsane punika, 
buat ngamargiang pakaryane punika. 


SUKU PAMIMPIN 

Ruben Elisur okan Dane Sedeur 
Simeon Selumiel okan Dane Surisadai 
Yehuda Nahason okan Dane Aminadab 


Isakar Netaneel okan Dane Suar 

Sebulon Eliab okan Dane Helon 
Epraim Elisama okan Dane Amihud 
Manase Gamaliel okan Dane Pedasur 
Benyamin Abidan okan Dane Gideoni 
Dan Ahieser okan Dane Amisadai 
Aser Pagiel okan Dane Okran 

Gad Eliasap okan Dane Rehuel 
Naptali Ahira okan Dane Enan 


6 (1:5) 7 (1:5) 8 (1:5) 9 (1:5) 10 (1:5) 14 (1:5) 
12 (1:5) 13 (1:5) 14 (1:5) 5 (1:5) 16 (1:5) 


17 Dane Musa miwah Dane Harun kasarengin 
anake sareng roras punika maumang pasamuane 
ring tanggal apisan, sasih sane kaping kalih, 
tumuli naptarang rakyate makasami manut 
palingsehan miwah kulawargannyane suang- 
suang. Pesengan sakancan anake lanang sane 
mayusa kalih dasa taun wiadin langkungan, 
makasami kacatet miwah ketang, satinut ring 
pituduh Ida Sang Hyang Widi Wasa. Dane Musa 
naptarang rakyate punika ring tegal melakang 
Sinaine. 18 (1:17) 19 (1:17) 20 Anake lanang-lanang 
sane mayusa kalih dasa taun, wiadin sane 
langkungan, sane dados prajurit, kadaptarang 
wastannyane manut palingsehan miwah 
kulawargannyane, ngawit saking suku Ruben, 
okan Dane Yakub sane pinih duur. Gebogannyane 
sakadi sinurat ring sor puniki: 

Suku Ruben 46.500 
Suku Simeon 59.300 
Suku Gad 45.650 
Suku Yehuda 74.600 
Suku Isakar 54.400 
Suku Sebulon 57.400 
Suku Epraim 40.500 
Suku Manase 32.200 
Suku Benyamin 35.400 
Suku Dan 62.700 
Suku Aser 41.500 
Suku Naptali 53.400 
------- Gebogannyane makasami 603.550 


wenten 


21 (1:20) 22 (1:20) 23 (1:20) 24 (1:20) 25 (1:20) 
26 (1:20) 27 (1:20) 28 (1:20) 29 (1:20) 30 (1:20) 
31 (1:20) 32 (1:20) 33 (1:20) 34 (1:20) 32 (1:20) 
36 (1:20) 37 (1:20) 38 (1:20) 39 (1:20) 40 (1:20) 
41 (1:20) 42 (1:20) 48 (1:20) 24 (1:20) 45 (1:20) 
46 (1:20) 


47 Wong Lewine nenten kadaptarang sareng- 
sareng ring suku-suku sane lianan, 48 santukan 
Ida Sang Hyang Widi Wasa sampun masabda 
ring Dane Musa, asapuniki: 4? “Yening kita 
nyacah jiwan anake ane pantes dadi prajurit, 
suku Lewine eda milu peteka. >° Nanging, 
tundenja suku Lewine ento ngenterang Kemah 

Linggih Ulune muah sakancan prabotnyane. Ia 
patut negen Kemahe muah prabotne ento, tur 
ngancangin di tengah Kemahe muah ngwangun 
kemahnyane di ilehan Kemah Linggih Ulune 
ento. 21 Yening kita makisid, suku Lewine 

ento ane patut ngembus Kemah Sucine, tur 
nyujukang buin di tongos makemahe ane 
anyar. Sajabaning wong Lewi, nyenja ane bani 
maekin Kemah Sucine ento patut kamatiang. 

52 Wong Israele ane lenan, patut nyujukang 
kemahnyane manut klompoknyane suang-suang. 
Makejang pada nongos sig klompoknyane, disor 
panji-panjinnyane suang-suang. 3? Nanging suku 
Lewine patut nyujukang kemahnyane ngilehin 
Kemah Sucine ento, buat nyaga Kemahe ento, 
apang tusing ada anak ane maekin Kemah 
Sucine, ane ngranayang Ulun duka, tur ngukum 
pasamuan Israele.” ?* Kadi asapunika bangsa 
Israele nglaksanayang sapatitah Ida Sang Hyang 
Widi Wasa, sane sampun sabdayang Ida ring 
Dane Musa. 


Pidabdab indik genah suku-suku 
Israele sajeroning pakemahannyane 
2 1 Ida Sang Hyang Widi Wasa mapaica 
ring Dane Musa miwah Dane Harun, 
pidabdab-pidabdab kadi asapuniki: 2 “Di kalane 
wong Israele ngwangun pakemahannyane, 

sawatek wong Israele makejang patut nyujukang 
kemahnyane ngilehin benderannyane ane 

misi gambar palingsehannyane suang-suang. 
Sakancan pakemahane ento patut kajujukang 
ngilehin Kemah Linggih Ulune ento. 

3 Sawatek ane kapimpin baan panji-panji 
kesatuan Yehudane, patut nyujukang kemahe di 
sisi kangin, manut pasukan muah pamimpinnyane 
suang-suang, buka kene: 


SUKU PAMIMPIN LIUN 
PASUKAN 

Yehuda Nahason pianak 74.600 
Aminadab 

Isakar Netaneel pianak 54.400 
Suar 

Sebulon Eliab pianak Helon 57.400 

------- Gebogane 186.400 
makejang 


Kesatuan Yehudane patut majalan paling maluna. 

4 (2:3) > (2:3) € (2:3) 7 (2:3) 8 (2:3) ? (2:3) 

10 Sawatek pasukan ane kapimpin baan 
panji-panji kesatuan Rubene, patut nyujukang 
kemahe di sisi kelod, manut pasukan muah 
pamimpinnyane suang-suang, buka kene: 

SUKU PAMIMPIN LIUN 
PASUKAN 
Ruben Elisur pianak 46.500 
Sedeur 

Simeon  Selumiel pianak 59.300 
Surisadai 

Gad Eliasap pianak 45.650 
Rehuel 

------- Gebogane 151.450 
makejang 


Kesatuan Rubene patut majalan durin kesatuan 
Yehudane. 

11 (2:10) 12 (2:10) 13 (2:10) 14 (2:10) 15 (2:10) 
16 (2:10) 

17 Sasubane makadadua ento majalan, ditu 
mara pasukan suku Lewine majalan negen 
Kemah Linggih Ulune. Asing-asing pasukan 
patut majalan manut pidabdab buka dugase ia 
makemah, suang-suang di barisanne, nututin 
panji-panjinnyane. 

18 Sawatek ane kapimpin baan panji-panji 
Epraime patut nyujukang kemahe di sisi 
kauh, manut pasukan muah pamimpinnyane 
suang-suang, buka kene: 


SUKU PAMIMPIN LIUN 
PASUKAN 
Epraim Elisama pianak 40.500 
Amihud 
Manase Gamaliel pianak 32.200 


Pedasur 

Benyamin Abidan pianak 35.400 
Gideoni 

------- Gebogane 108.100 
makejang 


Kesatuan Epraime patut majalan durin suku 
Lewine. 

19 (2:18) 20 (2:18) 21 (2:18) ?? (2:18) 23 (2:18) 
24 (2:18) 

25 Sawatek ane kapimpin baan panji-panji 
kesatuan Dane, patut nyujukang kemahe di sisi 
kaja, manut pasukan muah pamimpinnyane 
suang-suang, buka kene: 


SUKU PAMIMPIN LIUN 
PASUKAN 

Dan Ahieser pianak 62.700 
Amisadai 

Aser Pagiel pianak 41.500 
Okran 

Naptali Ahira pianak Enan 53.400 

------- Gebogane 157.600 
makejang 


Kesatuan Dane patut majalan paling durina.” 

26 (2:25) 27 (2:25) 28 (2:25) 29 (2:25) 30 (2:25) 
31 (2:25) 

32 Gebogan bangsa Israele makasami sane 
kadaptarang ring kesatuan manut pasukannyane 
suang-suang, akehipun wenten 603.550. 

33 Sakadi sane sampun kapituduhang antuk 

Ida Sang Hyang Widi Wasa ring Dane Musa, 
wong Lewine punika nenten sareng-sareng 
kadaptarang ring wong Israele sane lianan. 

34 Kadi asapunika wong Israele nglaksanayang 
pituduh Ida Sang Hyang Widi Wasa, sane 
sampun sabdayang Ida ring Dane Musa. 
Bangsane punika nyujukang kemahnyane ring 
sor panji-panjinnyane, tur mamargi manut 
palingsehannyane suang-suang. 


Putran Dane Harun sane lanang-lanang 


1 Puniki kulawargan Dane Harun miwah 

Dane Musa duk Ida Sang Hyang Widi Wasa 
masabda ring Dane Musa ring duur Gunung 
Sinaine. 2 Dane Harun madue putra lanang 
petang diri, inggih punika: Sane pinih duura 
Dane Nadab, arin Danene Dane Abihu, Dane 
Eleasar miwah Dane Itamar. 3 Dane sareng 
patpat kalinggihang dados pandita malantaran 
upacara kasriokin minyak ring duur danene 
suang-suang. 4Nanging Dane Nadab miwah 
Dane Abihu sampun seda ring tegal melakang 
Sinaine, rikala dane ngaturang geni pasepan sane 
nenten suci ring ayun Ida Sang Hyang Widi Wasa. 
Sang kalih nenten madue putra. Duaning punika, 
sapanyeneng Dane Harun, wantah Dane Eleasar 
miwah Dane Itamar kewanten sane ngamargiang 
darma kapanditan. 

Wong Lewine kaselik dados 
pangayah parapanditane 


> Ida Sang Hyang Widi Wasa masabda 
ring Dane Musa sapuniki: £ “Tundenja suku 
Lewine ento tangkil mai di ajeng Ulune, 
lakar manggehang Ulun dadi pangayah- 
pangayah Harune. 7 la ajaka makejang patut 
nyalanang paundukan-paundukan ane patut 
kalaksanayang pabuat Kemah Linggih Ulune, tur 
nglaksanayang tetegenan pabuat parapanditane 
muah parakaulan Ulune makejang. 8 la patut 
nabdabang muah mrateka saananing prabot 
Kemah Sucine, tur nyalanang tetegenan buat 
wong Israele ane lenan. ? Tetegenan wong Lewine 
ento tuah dadi pangayah buat Harun muah 
pianak-pianakne. 10 Kita patut ngamanggehang 
Harun muah pianak-pianakne buat nyalanang 
darma kapanditan. Lenan teken ia ajaka amonto, 
nyenja nagih nyalanang darma kapanditane ento, 
ia patut kukum mati.” 

11 ida Sang Hyang Widi Wasa masabda ring 
Dane Musa, kadi asapuniki: 12 “Ane jani wong 
Lewine ento patut dadi duen Ulun. Dugase Ulun 
ngamatiang sakancan pianak-pianak bangsa 
Mesire ane paling keliha, Ulun suba nyelik tur 
nganehang pianak muani ane paling keliha sig 
asing-asing kulawargan wong Israele, muah 

sakancan panak ingon-ingonnyane ane lekad 
jumun daana. Ane dadi silur pianak wong Israele 
ane muani paling keliha ento, Ulun tuah nyuang 
wong Lewine ento. Ia ajaka makejang lakar dadi 
duen Ulun. Ulun ene Ida Sang Hyang Widi Wasa.” 
13 (3:12) 


Cacah jiwan wong Lewine 


14 Ring tegal melakang Sinaine, Ida Sang Hyang 
Widi Wasa ngandikayang Dane Musa, 1° mangda 
naptarang wong Lewine manut palingsehan 
miwah kulawargannyane suang-suang. Asing- 
asing anak lanang sane sampun mayusa asasih 
wiadin langkungan mangda sami kadaptarang. 
16 rika Dane Musa nglaksanayang titah Ida 
Sang Hyang Widi Wasa punika. 1” Dane Lewi 
madue putra lanang-lanang tetiga, inggih punika 
Dane Gerson, Kehat miwah Merari. Sang tiga 
punika dados leluur palingsehan-palingsehan 
sane ngamanggehang pesengan dane sareng 
tiga punika. Dane Gerson madue putra lanang 
kekalih, inggih punika: Dane Libni miwah Dane 
Simei. Dane Kehat madue putra lanang petang 
diri, inggih punika: Dane Amram, Yisar, Hebron 
miwah Usiel. Dane Merari madue putra lanang 
kekalih, inggih punika: Dane Mahli miwah Musi. 
Dane sareng sami punika dados leluur kulawarga 

sane ngamanggehang pesengan danene. 18 (3:17) 
19 (3:17) 20 (3:17) 

21 Sane dados palingsehan Dane Gerson, 
inggih punika kulawargan Dane Libni, miwah 
kulawargan Dane Simei. 22 Gebogan anak 
lanang-lanang sane mayusa asasih wiadin 
langkungan kacatet wenten 7.500 diri. 28 Sane 
dados panglingsir palingsehan puniki, inggih 
punika Dane Eliasap okan Dane Lael. Palingsehan 
puniki patut ngwangun kemahnyane ring sisi 
kauh, ring ungkur Kemah Linggih Ida Sang Hyang 
Widi Wasa. 24 (3:23) 25 Dane sareng sami polih 
tetegenan buat nabdabang tur ngenterang 
Kemahe punika, makamiwah tutupnyane sane 
ring jero miwah ring jaba, taler korden sane ring 
lawang genahe ngranjing. 2? Taler korden sane 
wenten ring natare sane ngiter Kemah miwah 
pamorboran aturane, miwah kordene sane 
wenten ring gapuran natare punika. Dane polih 
tetegenan nglaksanayang sakancan pakaryan 
sane ngeniang indik barang-barange punika. 

27 Sane ngranjing dados palingsehan Dane 
Kehat, inggih punika: kulawargan Dane Amram, 
Yisar, Hebron miwah Usiel. 28 Gebogan anak 
lanang-lanang sane mayusa asasih wiadin 
langkungan, kacatet wenten 8.600 diri. 29 Dane 
Elisapan okan Dane Usiel sane dados pamimpin 
palingsehane puniki. Palingsehane puniki 

patut ngwangun kemahnyane ring delod 
Kemah Linggih Ida Sang Hyang Widi Wasa. 

30 (3:29) 3! Tetegenannyane ngetangang Peti 
Prajanjiane, meja, genah lampu, pamorboran- 
pamorboran aturan, prabot sane kanggen antuk 
parapanditane ring Genahe Sane Suci, miwah 
korden sane ring Genahe Sane Maha Suci. 
Dane polih tetegenan nglaksanayang sakancan 
pakaryan sane ngeniang indik barang-barange 
punika. 

32 Sane dados panglingsir suku Lewine punika, 
Dane Eleasar, okan Dane Harun. Dane polih 
tetegenan buat ngenterang anake sane ngayahin 
ring Genahe Sane Suci. 

33 Sane dados palingsehan Dane Merari 
inggih punika kulawargan Dane Mahli miwah 
kulawargan Dane Musi. 34 Gebogan anake 
lanang-lanang sane mayusa asasih wiadin 
langkungan kacatet 6.200 diri. 3? Sane dados 
panglingsir palingsehane puniki: Dane Suriel 
okan Dane Abihail. Palingsehane puniki patut 
nyujukang kemahnyane, baler Kemah Linggih Ida 
Sang Hyang Widi Wasa. 3? Dane sareng sami polih 
tetegenan buat ngenterang miwah nabdabang 
tulang kemahe punika, minakadinipun, balok- 
baloknyane, saka-sakannyane, dasar-dasarnyane 
miwah sakancan prabotnyane. Dane polih 
tetegenan buat nabdabang tur ngenterang 

sakancan pakaryan sane ngeniang indik barang- 
barange punika. 3” Dane taler polih tetegenan 
buat nabdabang tur ngetangang sesaka, dasar, 
sendi-sendi, lait-lait miwah tali-tali sane kanggen 
ring natare sane ring jabaan Kemahe punika. 

38 Dane Musa miwah Dane Harun kasarengin 
antuk oka-okan danene, patut nyujukang kemah 
danene ring ajeng Kemah Linggih Ida Sang Hyang 
Widi Wasa, inggih punika ring dangin Kemahe 
punika. Dane sareng sami polih tetegenan buat 
ngamargiang upacara pangubakti, ring Genahe 
Sane Suci, pabuat bangsa Israele makasami. 
Anak lianan, sapasiraja sane mamanah jaga 
ngamargiang upacarane punika, ipun patut 
kadanda pati. 3? Sakancan anake lanang-lanang 
ring suku Lewi sane mayusa asasih wiadin 
langkungan, sane kadaptarang antuk Dane Musa 
satinut ring pituduh Ida Sang Hyang Widi Wasa 
manut palingsehannyane suang-suang, wenten 
22.000 diri akehipun. 


Wong Lewine dados silur 
oka lanang sane pinih duur 


40 |da Sang Hyang Widi Wasa ngandika ring 
Dane Musa sapuniki: “Sawatek pianak wong 
Israele ane muani, ane paling keliha, ento 
druen Ulun. Sawireh keto catetja adan sawatek 
pianak wong Israele ane muani ane paling 

keliha, ane matuuh abulan wiadin kelihan teken 
ento. Nanging makadadi silurnyane, Ulun jani 
netepang sakancan wong Lewine ento dadi druen 
Ulune. Ulun ene Ida Sang Hyang Widi Wasa. 
Ulun masih netepang ingon-ingon wong Lewine 
dadi silur sakancan ubuh-ubuhan wong Israele 
ane lekad jumun daana.” 41 (3:40) 42 Dane Musa 
raris ngamargiang sakancan titah Ida Sang Hyang 
Widi Wasa. Dane nyatet pesengan sakancan oka 
lanang sane pinih duur, 8 sane mayusa asasih 
wiadin langkungan. Gebogannyane makasami 
wenten 22.273 diri. 

44 Ida Sang Hyang Widi Wasa raris ngandika 
ring Dane Musa sapuniki: 22 “Ane jani kita patut 
ngaturang wong Lewine ento dadi duen Ulune, 
makadadi silur sakancan pianak wong Israele 
ane muani ane paling keliha. Aturangja masih 
ubuh-ubuhan wong Lewine, makadadi silur 
ubuh-ubuhan wong Israele ane lekad jumun 
daana. 48 Sawatek pianak wong Israele ane 
muani ane paling keliha ento lebihan buin 
273 diri teken pianak-pianak wong Lewine, 
dadinne lebihne ento patut tebus kita. 4' Buat 
anake ane adiri kita patut nebus aji pipis perak 
limang keteng manut ukuran ane resmi. 48 Pipise 
ento patut kaserahang teken Harun muah 
teken pianak-pianakne.” # Dane Musa raris 
nglaksanayang titah Ida Sang Hyang Widi Wasa 

punika. Dane raris ngambil, >° jinah perak 1.365 
bidang akehipun, °t tumuli kaserahang ring Dane 
Harun miwah ring oka-okan danene. 


Tetegenan wong Lewine sane saking 
palingsehan Dane Kehat 


1 [da Sang Hyang Widi Wasa ngandikayang 

Dane Musa miwah Dane Harun, * mangda 
dane ngwentenang cacah jiwa ring pantaran 
wong Lewi sane saking palingsehan Dane Kehat, 
manut palelintihan miwah kulawargannyane 
suang-suang, 3 raris nyatet pesengan sakancan 
anake lanang-lanang sane mayusa tigang dasa 
ngantos seket taun, sane mrasidayang makarya 
ring Kemah Linggih Ida Sang Hyang Widi Wasa. 
4 Sane dados pakaryannyane inggih punika 
ngetangang barang-barang sane pinih suci. 

5 Ida Sang Hyang Widi Wasa maicayang 
pituduh-pituduh ring Dane Musa kadi asapuniki: 
“Yen masanne lakar ngembus kemah, Harun 
muah pianak-pianakne patut macelep ka Kemah 
Linggih Ulune, laut nuunang kordene ane di 
arep Peti Prajanjiane, tur nekepin Petine aji 
kordene ento. £ Sasubane keto Petine ento patut 
buin katekepin baan kulit ane alus. Tanggu duur 
angkebin buin baan kain biru. Suba keto Petine 
ento kaugin sanan panegenane. 

7 la patut ngebatang kain biru abidang di 
duur meja tongos aturan rayunan ane katur 
teken Ida Sang Hyang Widi Wasa, lantas di 
duur mejane ento ia patut ngejang pinggan, 
pasepan wadah menyan, baki wadah aturan, 
muah caratan wadah aturan yeh anggure. Buina 
rotine patut setata ada di duur mejane ento. 8 la 
patut ngangkebin barang-barange ento aji kain 
barak abidang, tur di duur kain barake ento buin 
kangebin aji kulit alus abidang. Suba keto mejane 
ento kaugin sanan panegenane. 

9 la patut nyemak kain biru abidang, tur 
ngangkebin tongos lampu kayang ka lampu- 
lampunne, sepit muah wadah abunne muah 
wadah lengis saitune makejang. 10 Tongos lampu 
muah sakancan prabotane makejang patut 
kakaput aji kulit alus abidang, laut kapejang di 
tongos panegenane. 

11 Sasubane keto, ia patut ngebatang kain 
biru abidang di duur pamorboran aturane ane 
malakar aji mas ento, laut nekepin buin aji kulit 
alus abidang, suud keto laut asukang sanan 
panegenane ento. 12 Sakancan prabot ane 
kagunayang di Tongose Ane Suci patut kajemak 
tur kakaput aji kain biru abidang. Suba keto laut 
angkebin aji kulit alus abidang, lantas pejang 
di tongos panegenane. V la patut mresihin 
abun pamorboran aturane ane malengis ento 

laut ngebatang kain tangi abidang di duur 
pamorboran aturane ento. 1 Buina di duur 
kain tangine ento ia patut ngejang sakancan 
prabote ane kagunayang sajeroning pangubakti 
sig pamorboran aturane ento, luire: wadah 
api, garpu, sekop muah bak. Sasubane keto 

ia patut ngangkebin aji kulit alus abidang, 
lantas ngaugang sanan panegenane. P Yen 
suba masanne ngembus kemah, palingsehan 
Kehate patut teka laut negen barang-barange 
ane suci ento, nangingke sasubane Harun 
muah pianak-pianakne pragat ngangkebin 
sakancan barang muah prabote makejang. Anake 
uli palingsehan Kehate, tusing dadi ngusud 
barang-barange ane suci ento. Yen ia ngusud, ia 
lakar mati. 

Aketo tetegenan palingsehan Kehate, dikalane 
kemahe ento kakisidang. 

16 Eleasar, pianak Harune ane dadi pandita, 
patut negen tetegenan buat ngitungang 
Kemahe ento makabungkul, muah lengis buat 
lampu-lampune, menyan, aturan gandume, 
lengis upacara muah sakancan ane di tengah 
Kemahe ento, ane suba kanehang pabuat Ida 
Sang Hyang Widi Wasa.” 

17 Ida Sang Hyang Widi Wasa masabda ring 
Dane Musa miwah ring Dane Harun, sapuniki: 
18 “Barang-barange ento, barang-barang ane 

suba kanehang buat Ulun. Sawireh keto, 
yatnainja apang eda kanti ada uli palingsehan 
Kehate ento maekin barang-barange ento. Yen 
ia kanti maekin barang-barange ento ia lakar 
mati. Apang eda kanti buka keto, Harun muah 
pianak-pianakne patut macelep ka tengah 
Kemah Sucine, tur matujuhin asing-asing wong 
Kehate ento, encen ane dadi tetegenan muah 
aba-abaannyane suang-suang, muah apa ane 
patut abana. 19 (4:18) 20 Nanging dipradene 
wong Kehate ento masih milu macelep di tengah 
Kemah Sucine tur milu nepukin parapanditane 
nabdabang barang-barange ento, buat lakar 
kakisidang, wong Kehate ento lakar mati.” 


Tetegenan wong Lewi sane saking 
palingsehan Dane Gerson 


21 ida Sang Hyang Widi Wasa ngandikayang 
Dane Musa, 22 mangda dane ngwentenang 
cacah jiwa ring pantaran wong Lewi, sane saking 
palingsehan Dane Gerson, manut palelintihan 
miwah kulawargannyane suang-suang. ?3 Dane 
Musa patut nyatet pesengan sakancan anake 
lanang-lanang sane mayusa tigang dasa ngantos 
seket taun, sane mrasidayang makarya ring 
Kemah Linggih Ida Sang Hyang Widi Wasa. 

24 Anake punika polih tetegenan buat ngangkut 
barang-barange inucap ring sor puniki, inggih 


CACAH JIWA 4.25-29 566 


punika: 25 Kemah Sucine, angkeb Kemah sane 
ring tengah, angkeb sane ring jaba, kulit sane alus 
sane kanggen ngangkebin saking duur, korden 
sane ring lawang Kemahe punika, 28 korden- 
kordene miwah tali-tali buat natar ring sisin 
Kemahe miwah pamorboran aturane, korden 
sane ring gapuran natare, miwah sakancan 
prabot sane kanggen masang barang-barang 
punika. Dane sareng sami kapategenin buat 
ngetangang sakancan pakaryan sane ngeniang 
indik barang-barange punika. ?” Dane Musa 
miwah Dane Harun patut ngenterang indike 
punika, mangda karya sane kaserahang antuk 
Dane Harun miwah oka-okan danene ring wong 
Gerson punika kalaksanayang sapatutipun, tur 
sakancan barang sane patut kangkut, mangda 
sami kangkut. 28 Kadi asapunika tetegenan 
palingsehan Dane Gerson ring jeroan kemahe 
punika. Dane sareng sami patut nglaksanayang 
tetegenan punika kapimpin antuk Dane Itamar 
okan Dane Harun. 


Tetegenan wong Lewi sane saking 
palingsehan Dane Merari 


29 Ida Sang Hyang Widi Wasa ngandikayang 
Dane Musa, mangda dane ngwentenang cacah 
jiwa ring pantaran wong Lewi sane saking 
palingsehan Dane Merari, manut palelintihan 

miwah kulawargannyane suang-suang. 

30 Dane Musa patut nyatet pesengan anake 
lanang-lanang sane sampun mayusa tigang 
dasa ngantos seket taun, sane mrasidayang 
makarya ring Kemah Linggih Ida Sang Hyang 
Widi Wasa. 3! Anake punika kicen tetegenan 
buat ngangkut sakancan tulang-tulang Kemah 
Sucine, balok-baloknyane, sesaka-sesakannyane 
miwah sendi-sendinnyane. 22 Kadi asapunika 
taler adegan-adegan sane ngiter natar Kemahe 
punika, miwah sendinnyane, patok-patok miwah 
tali-talinnyane makamiwah sakancan prabot 
sane kagunayang buat nyujukang panyengker- 
panyengker natare punika. Asing-asing anak 
kapangandikayang ngangkut barang-barang sane 
sampun kapastiang buat ipun suang-suang. 

33 Kadi asapunika tetegenan palingsehan 

Dane Merari sajeroning ayahannyane ring 
Kemah Sucine. Pakaryannyane punika patut 
kalaksanayang, kapimpin antuk Dane Itamar, 
okan Dane Harun. 


Cacah jiwan wong Lewine 


34 Anut ring pituduh Ida Sang Hyang Widi Wasa, 
Dane Musa, Dane Harun miwah parapamimpin 
pasamuane, raris ngwentenang cacah jiwa ring 
pantaran wong Lewine, sane tigang palingsehan 
punika, inggih punika palingsehan Kehat, Gerson 

miwah Merari. Dane ngamargiang cacah jiwa 
punika ring sabilang palelintihan miwah sabilang 
kulawarga. Dane nyatet pesengan sakancan 
anake lanang-lanang sane mayusa tigang dasa 
ngantos rauh seket taun, sane mrasidayang 
ngayah ring Kemah Linggih Ida Sang Hyang Widi 
Wasa. Pamuputipun kakeniang sakadi ring sor 


puniki: 
PALINGSEHAN GEBOGANNYANE 
Saking Dane Kehat 2.750 diri 
Saking Dane Gerson 2.630 diri 
Saking Dane Merari 3.200 diri 
---------- Gebogannyane 8.580 diri 
makasami 


35 (4:34) 36 (4:34) 37 (4:34) 38 (4:34) 39 (4:34) 
40 (4:34) 41 (4:34) 42 (4:34) 48 (4:34) 44 (4:34) 
45 (4:34) 46 (4:34) 47 (4:34) 48 (4:34) 


49 Malantaran Dane Musa, Ida Sang Hyang 
Widi Wasa ngandikayang mangda asing-asing 
anak kadaptarang tur kicen tetegenannyane 
suang-suang, ngeniang ring indik sane patut 
ancangin wiadin tegen ipun. 


Pidabdab ngeniang indik anak sane leteh 


1 Ida Sang Hyang Widi Wasa ngandika ring 
Dane Musa, sapuniki: 2 “Tekedangja titah 
Ulune ene teken bangsa Israele, kene: Anake 

ane kena sakit kulit ane raat, anak ane mesuang 
nanah uli di awakne, anak ane ngusud bangke, 
patut kapesuang uli pakemahan Israele. 3 Anake 
ane leteh buka keto patut katunden magedi, 
apanga ia tusing ngletehin pakemahane, sig 
tongos Ulune malinggih ngajak kaulan Ulune.” 
4 Irika wong Israele raris ngamargiang indike 
punika. Sakancan anake sane sakadi asapunika 
sami kamedalang saking pakemahannyane. 


Indik naur danda 


> Ida Sang Hyang Widi Wasa maicayang 
pidabdabe sane ring sor puniki malantaran Dane 
Musa, ? pabuat bangsa Israele. Yening wenten 
anak sane nenten satia ring Ida Sang Hyang Widi 
Wasa miwah ngardi dosa marep ring anak lianan, 
7 ipun patut nganken dosannyane, tur naur 
danda sategepipun saha kawewehin apahliman 
ring anake punika. 8 Nanging yening anake punika 
sampun padem, tur nenten maderbe kadang 
warga, kenginan jinah dandane punika patut 
katurang ring ayun Ida Sang Hyang Widi Wasa, 
tur punika dados pikolih sang pandita. Sajaba 
punika ipun patut ngaturang biri-biri muani asiki 
buat ngamargiang upacara pamrastaning dosa 
buat anake iwang punika. ? Kadi asapunika taler 
sakancan aturan sane istimewa sane katurang 
antuk wong Israele ring ayun Ida Sang Hyang Widi 

Wasa, punika dados pikolih sang pandita sane 
nrima aturane punika. 1? Aturan sane kaserahang 
ring sang pandita, punika patut kambil pabuat 
sang pandita ngraga. 


Indik anak lanang sane 
sumangsaya ring rabinnyane 


11 |da Sang Hyang Widi Wasa ngandikayang 
mangda Dane Musa, 12 ngrauhang pidabdab- 
pidabdab sane ring sor puniki, ring wong 
Israele. Upami wenten anak muani sane marasa 
mungguing somahipune nenten satia ring ipun. 
Ipun sumangsaya mungguing somahipune 
sampun ngletehin deweknyane, malantaran 
matemu semara ngajak anak muani lianan. 
Nanging menawita anake muani punika durung 
purun ngamastiang santukan somahipune 
nglaksanayang indike punika saking silib, 
samaliha nenten wenten saksi, tur somahipune 
punika nenten katangehan. Wiadin wenten taler 
anak muani sane sangsaya ring somahipune 
yadiastun somahipune tansah satia ring ipun. 
13 (5:12) 14 (5:12) 1? Ring sajeroning paindikan 
sane kekalih punika, anake muani punika patut 
ngajak somahipune nangkil ring ajeng sang 
pandita. Ipun taler patut ngaturang aturan sane 
perlu pabuat paindikane punika, inggih punika: 
tepung gandum akilogram. Tepunge punika 

nenten patut kadagingin minyak saitun, wiadin 
kabebehin menyan, santukan aturane punika 
kawitnya saking anak muani sane sangsaya, 
sane tetujonipun buat muktiang tetarkannyane, 
punapike indike punika wiakti, punapike nenten. 
16 Sang pandita patut ngajak anake luh punika 
ka ajeng, tur ngandikayang ipun mangda majujuk 
ring arepan pamorboran aturane. 1 Sasampune 
punika sang pandita ngambil cobek tanah asiki, 
raris kadagingin toya suci akidik. Sasampune 
punika dane patut ngambil tanah akidik saking 
lanten Kemah Linggih Ida Sang Hyang Widi 
Wasa, tur kadukang ring toyane punika, mangda 
toyane punika dados toya cor. 18 Wusan punika, 
bok anake luh punika patut kagambahang, 
tur tepung sane jaga katurang kagenahang 
ring limanipune. Cobek sane madaging toya 
cor punika patut kagamel ngraga antuk sang 
pandita. 19 Sasampune punika sang pandita patut 
nguncarang sumpah, tur anake luh punika patut 
kapangandikayang mamisinggihang sumpah 
punika. Sang pandita patut nguncarang sumpah 
sane kadi asapuniki: “Yening eluh tusing saja 
mamitra, eluh tusing kena temah ane ada 
di yehe ene. 20 Nanging yening eluh suba 
mamitra, 21 dumadak Ida Sang Hyang Widi Wasa 
ngawanang adan eluhe dadi temah di pantaran 
bangsan eluhe. Dumadak Ida Sang Hyang 

Widi Wasa ngardi apanga seriran eluhe kisut, 
tur basang eluhe kembung. 22 Yehe ene lakar 
macelep kabasang eluhe, tur ngranayang basang 
eluhe kembung muah seriran eluhe kisut.” 

Anake eluh punika patut masaur sapuniki: 
“Inggih titiang mamisinggih. Dumadak Ida Sang 
Hyang Widi Wasa nibakang paindikane punika 
ring titiang.” 

23 Sasampune punika, sang pandita patut 
nyuratang temahe punika, raris ngusap antuk 
toya sane wenten ring cobeke punika. 24 Nanging 
sadurung sang pandita ngandikayang anake luh 
punika nginem toya sane mrasidayang ngawinang 
ipun sakit, 25 sang pandita ngambil dumun aturan 
tepunge saking liman anake luh punika, raris 
kangkat katurang ring ayun Ida Sang Hyang 
Widi Wasa, tumuli tepunge punika kagenahang 
ring duur pamorboran aturane. 28 Sasampune 
punika sang pandita patut ngambil tepunge 
agemel makadados cihna aturan, raris kaborbor 
ring pamorboran aturane. Pamuputipun anake 
luh punika kapangandikayang nginem toyane 
punika. 2' Yen upami anake luh punika sampun 
mamitra, toyane punika jaga ngawinang ipun 
marasa sakit pisan. Basangipune jaga kembung, 
miwah seriranipune pacang kisut. Wastanipune 
jaga dados temah ring pantaran bangsanipune. 
28 Nanging yen upami ipun nenten iwang, ipun 

tan keneng temah, tur ipun pacang mrasidayang 
ngembasang rare malih. 

29 Kadi asapunika pidabdab ngeniang indik anak 
lanang sane sangsaya tur ngaranin mungguing 
somahipune sampun mamitra. Anake luh 
punika patut kapangandikayang majujuk ring 
arepan pamorboran aturane, tur sang pandita 
patut ngamargiang upacara punika. 3? (5:29) 

31 Kurenanipune luput saking kiwangan, nanging 
anake luh punika, yen ipun iwang, ipun patut 
nampi karma palanipune. 


Pidabdab indik anak sane masesangi 
ngaturang dewek dados anak nasir ring 
ayun Ida Sang Hyang Widi Wasa 


1 Ida Sang Hyang Widi Wasa nitahang ring 

Dane Musa, 2 mangda dane ngrauhang ring 
bangsa Israele pidabdab sane ring sor puniki. 
Inggih punika asing-asing anak lanang wiadin istri 
sane masesangi jaga ngaturang dewek dados 
anak nasir ring ayun Ida Sang Hyang Widi Wasa, 
3 ipun patut mabrata marep ring toya anggur 
miwah bir, ipun tan dados nginum inuman sane 
malakar antuk buah anggur, tur nenten dados 
nunas woh anggur wiadin kismis. 4Sakantun ipun 
dados anak nasir, ipun nenten dados nunas sane 
kawitnyane saking woh anggur. Batun anggur 
wiadin kulitnyane taler nenten dados tunas ipun. 

3 Sakantun ipune dados anak nasir, ipun nenten 
dados makuris wiadin macukur. Ipun kantun 
kasengker antuk sesanginipune, kantos puput 
masanipune ngaturang sikian ring Ida Sang 
Hyang Widi Wasa. Sajeroning masane punika, 
bok miwah jenggotipune patut kabanggayang 
tumbuh. ë Bokipune punika makadados cihna 
mungguing ipun ngaturang sikian ring Ida 
Sang Hyang Widi Wasa. Punika awinane ipun 
nenten dados ngletehin dewek. Ipun nenten 
dados nganampekin sawa, yadiastu sawa punika 
sawan bapanipune, memenipune wiadin sawan 
nyamanipune. 7 (6:6) 8 Sakantun ipun dados anak 
nasir ipun dados anak sane kanehang pabuat Ida 
Sang Hyang Widi Wasa. 

9 Yening satunggaling anak nasir keni leteh 
malantaran ipun wenten ring samping anak sane 
padem nadak, ipun patut nyantosang pitung 
rahina suenipun. Sasampune punika ipun patut 
nyukur bok miwah jenggotipune, wusan punika 
ipun kawastanin bresih manut sopacaraning 
agama. 10 Ring rahinane sane kaping kutus, ipun 
patut ngaturang paksi dara wiadin kukur kekalih 
ring sang pandita, ring gapuran Kemah Linggih 
Ida Sang Hyang Widi Wasa. 11 Paksi sane asiki 
patut katurang antuk sang pandita makadados 
aturan panyupat dosa, tur sane malih asiki 
makadados aturan maborbor buat ngicalang 

leteh anake sane sampun ngusud sawa punika. 
Ring rahinane punika ugi ipun patut ngawitin 
malih nyuciang bokipune, 12 tur ipun ngawitin 
malih sesanginnyane indik ngaturang dewek ring 
Ida Sang Hyang Widi Wasa. Kawentenanipune 
dados anak nasir sane sampun langkung punika 
nenten ketang malih, santukan bokipune sane 
sampun kasuciang punika sampun leteh. Ipun 
patut ngaturang panak biri-biri sane matuuh 
ataun, makadados panaur letehnyane. 

13 Yening sesanginipune dados anak nasir 
sampun puput, ipun patut ngwentenang upacara. 
Ipun patut rauh ring gapuran Kemah Linggih 
Ida Sang Hyang Widi Wasa, 1? tur ngaturang 
wewalungan sane tan paceda tigang ukud 
ring ayun Ida Sang Hyang Widi Wasa, inggih 
punika: panak biri-biri muani sane matuuh ataun 
aukud, makadados aturan maborbor, biri-biri lua 
sane matuuh ataun aukud makadados aturan 
panyupat dosa, miwah biri-biri muani aukud 
makadados aturan karahayuan. 1? Ipun taler 
patut ngaturang roti sane tan paragi akranjang, 
inggih punika roti bunter sane kakardi antuk 
tepung sane madaging minyak saitun. Sajawining 
punika, ipun taler patut ngaturang gandum 
miwah toya anggur. 

16 Sang pandita patut ngaturang punika 
makasami ring ayun Ida Sang Hyang Widi Wasa 

tur ngaturang aturan panyupat dosa miwah 
aturan maborbor. 17 Sinarengan ring rotine 
akranjang punika, ipun patut ngaturang biri-biri 
muani punika ring ayun Ida Sang Hyang Widi 
Wasa, makadados aturan karahayuan. Kadi 
asapunika taler aturan gandum miwah anggur, 
punika patut katurang ring ayun Ida Sang Hyang 
Widi Wasa. 18 Irika ring gapuran Kemah Linggih 
Ida Sang Hyang Widi Wasa punika, anake sane 
dados nasir patut nyukur bokipune, tur kapulang 
ring geni sane wenten ring pamorboran aturan 
karahayuannyane punika. 

19 Rikala paan biri-birine muani sane malablab 
punika sampun rateng, sang pandita patut 
ngambil paan biri-birine sane ring arep punika, 
tur kagenahang ring liman anake sane dados 
anak nasir punika, saha kadagingin roti bunter 
asiki miwah sanganan asiki, sane saking 
kranjangipune. 20 Sapanglanturipun sang pandita 
patut ngaturang rayunan, makadados aturan 
sane istimewa pabuat Ida Sang Hyang Widi 
Wasa. Aturan rayunane punika makadados 
aturan sane suci buat sang pandita, buat dados 
wewehan tangkah miwah buntut biri-birine 
muani. Yen manut pidabdab, tangkah miwah 
buntut biri-birine muani punika mula dados 
pikolih sang pandita. Sasampune punika wau 

anake sane dados anak nasir punika dados 
nginum toya anggur. 

21 Kadi asapunika pidabdab ngeniang indik 
anake sane dados anak nasir. Nanging yening 
anake sane dados anak nasir punika masesangi 
jaga ngaturang aturannyane langkungan ring 
aturane sane sampun kapastiang manut 
sesanginnyane, ipun patut naur sategepipun 
aturan sane sampun janjiang ipun punika. 


Mertan sang pandita 


22 ida Sang Hyang Widi Wasa mapituduh ring 
Dane Musa, 2 mangda dane ngrauhang ring 
Dane Harun miwah oka-okan danene, mangda 
dane nguncarang kruna-krunane sane inucap 
ring sor puniki, rikalaning dane ngamertanin 
bangsa Israele: 24 “Dumadak Ida Sang Hyang Widi 
Wasa ngamertanin tur matiningin parasemeton 
sareng sinamian. 2 Dumadak Ida Sang Hyang 
Widi Wasa asung lugraha miwah sih sueca ring 
parasemeton sareng sinamian. 28 Dumadak 
Ida Sang Hyang Widi Wasa nresnain semeton 
tur mapaica sutrepti ring parasemeton sareng 
sinamian.” 

27 Ida Sang Hyang Widi Wasa nglanturang 
masabda kadi asapuniki: “Yening ia ngucapang 
parab Ulune buat dadi merta marep teken 

bangsa Israele, Ulun lakar ngamertanin ia ajaka 
makejang.” 


Aturan parapamimpine 


1 Ring rahina pamuput Dane Musa ngwangun 

Kemah Linggih Ida Sang Hyang Widi Wasa, 
dane raris mlaspas tur ngaturang Kemahe 
makamiwah prabot-prabotnyane makasami ring 
ayun Ida Sang Hyang Widi Wasa, majalaran 
antuk kaketisin minyak, kadi asapunika taler 
pamorboran aturane makamiwah prabotnyane 
makasami, taler kaplaspas tur katurang ring 
ayun Ida Sang Hyang Widi Wasa malantaran 
antuk kaketisin minyak. 2 Sasampune punika 
parapamimpin sane dados panglingsir sajeroning 
suku-suku Israele, inggih punika sane sampun 
kapategenin buat ngwentenang cacah jiwa, 
3 raris sami pada rauh ngaturang aturannyane 
ring ayun Ida Sang Hyang Widi Wasa. Ipun makta 
cikar nemnem miwah banteng roras ukud. Cikare 
asiki punika pabuat pamimpin sareng kalih 
miwah bantenge asiki pabuat pamimpin adiri. 
Sasampune ipun ngaturang punika makasami, 
4 Ida Sang Hyang Widi Wasa raris masabda 
ring Dane Musa, kadi asapuniki: ? “Tampija 
aturannyane ento, buat anggon sajeroning 
gegaen ane merluang barang-barang ane buka 
keto, ane perlu kagunayang pabuat Kemah 

Linggih Ulune. Serahangja barang-barange 

ento makejang teken wong Lewi manut 
tetegenannyane suang-suang.” ë Dane Musa 
tumuli nyerahang cikar miwah banteng-bantenge 
punika ring wong Lewine. ' Wong Gerson icen 
dane cikar kekalih miwah banteng patpat. 8 Wong 
Merarine icen dane cikar patpat miwah banteng 
kutus ukud. Pakaryannyane punika makasami 
patut kapimpin antuk Dane Itamar okan Dane 
Harun. ? Nanging wong Kehate nenten polih cikar 
miwah banteng saking Dane Musa santukan 
barang-barang miwah prabot-prabot sane suci, 
sane etangang dane patut kategen. 

10 Parapamimpine punika taler makta aturan 
buat ngluihang upacara pamlaspas pamorboran 
aturane. Rikala ipun sampun pada sedia buat 
jaga ngaturang aturannyane ring pamorboran 
aturane punika, 1! Ida Sang Hyang Widi Wasa 
tumuli ngandika ring Dane Musa, kadi asapuniki: 
“Orahinja ia ajaka makejang, mungguing roras 
lemeng makelonne, sabilang lemah apang 
ada anak adiri uli pantaran parapamimpine 
ento ngaturang aturan pamlaspas pamorboran 
aturane ento.” 

12 Parapamimpine punika ngaturang 
aturannyane suang-suang, manut giliran sane 
kadi asapuniki: 

RAHINA SUKU PAMIMPINNYANE 
Kaping1 Yehuda Dane Nahason okan 
Dane Aminadab 
Kaping 2 Isakar Dane Netaneel okan 
Dane Suar 
Kaping3 Sebulon Dane Eliab okan 
Dane Helon 
Kaping 4 Ruben Dane Elisur okan 
Dane Sedeur 
Kaping 5 Simeon Dane Selumiel okan 
Dane Surisadai 
Kaping 6 Gad Dane Eliasap okan 
Dane Rehuel 
Kaping 7 Epraim Dane Elisama okan 
Dane Amihud 
Kaping 8 Manase Dane Gamaliel okan 
Dane Pedasur 
Kaping 9 Benyamin Dane Abidan okan 
Dane Gideoni 
Kaping 10 Dan Dane Ahieser okan 
Dane Amisadai 
Kaping 11 Aser Dane Pagiel okan 
Dane Okran 
Kaping 12 Naptali Dane Ahira okan 
Dane Enan 


Aturan sane katurang antuk parapamimpine 
punika sami pateh, inggih punika: pinggan 
perak asiki sane bobotipun 1,5 kilogram, miwah 

waskom perak asiki sane bobotipun 800 gram, 
manut timbangan sane resmi. Wadahe makakalih 
puniki bek kadagingin tepung madukan minyak, 
pabuat aturan gandum. Sapangrarisipun pinggan 
mas sane mabobot 110 gram asiki, sane bek 
madaging menyan, banteng jagiran aukud, 
biri-biri muani aukud miwah panak biri-biri sane 
matuuh ataun aukud, pabuat aturan maborbor, 
miwah kambing muani aukud pabuat aturan 
panyupat dosa; miwah banteng kalih ukud, 
biri-biri muani limang ukud, kambing muani 
limang ukud, miwah biri-biri sane matuuh ataun 
limang ukud pabuat aturan karahayuan. 13 (7:12) 
14 (7:12) P (7:12) 18 (7:12) 17 (7:12) 18 (7:12) 

19 (7:12) 20 (7:12) 21 (7:12) 22 (7:12) 23 (7:12) 

24 (7:12) 25 (7:12) 28 (7:12) (7:12) 28 (7:12) 

29 (7:12) 20 (7:12) 31 (7:12) 22 (7:12) 33 (7:12) 

34 (7:12) 25 (7:12) 36 (7:12) 87 (7:12) 38 (7:12) 

39 (7:12) 20 (7:12) 4 (7:12) 2 (7:12) 8(7:12) 

44 (7:12) 5 (7:12) 46 (7:12) 4 (7:12) 48 (7:12) 

49 (7:12) 50 (7:12) 21 (7:12) 22 (7:12) 53 (7:12) 

54 (7:12) 95 (7:12) 56 (7:12) 57 (7:12) 58 (7:12) 

59 (7:12) 60 (7:12) 81 (7:12) 82 (7:12) 88 (7:12) 

64 (7:12) 65 (7:12) 66 (7:12) 87 (7:12) 88 (7:12) 

69 (7:12) 70 (7:12) '1(7:12) 72 (7:12) 73 (7:12) 

74 (7:12) 7> (7:12) 76 (7:12) 77 (7:12) 78 (7:12) 

79 (7:12) 80 (7:12) 81 (7:12) 82 (7:12) 83 (7:12) 

84 Aturan sane katurang antuk parapamimpine 
makaroras punika, pabuat aturan pamlaspas 
pamorboran aturane, makasami geboganipun 
wenten: 

-- Pinggan perak roras, miwah waskom perak 

roras, sane bobotipun makasami wenten 
27,6 kilogram. 

-- Pinggan mas roras sane bobotipun sami 
wenten 1,32 kilogram sane bek madaging 
menyan. 

-- Banteng jagiran roras ukud, biri-biri muani 
roras ukud, miwah panak biri-biri sane 
muani sane matuuh ataun roras ukud, 
kasarengin antuk aturan gandum, 
makadados aturan pangenep pabuat 
aturan sane maborbor. 

-- Kambing roras ukud pabuat aturan panyupat 
dosa. 

-- Banteng jagiran patlikur, biri-biri muani nem 
dasa, kambing muani nem dasa, panak 
biri-biri sane matuuh ataun nem dasa, 
pabuat aturan karahayuan. 

85 (7:84) 86 (7:84) 37 (7:84) 88 (7:84) 

89 Rikala Dane Musa ngranjing ka Kemah Sucine 
praya matur ring Ida Sang Hyang Widi Wasa, dane 
mireng Ida Sang Hyang Widi Wasa masabda, 
saking duur tekep Peti Prajanjiane, ring selagan 
pepindan sane makampid makakalih punika. 

Indik tata cara ngenahang lampu 


1 Ida Sang Hyang Widi Wasa ngandika ring 

Dane Musa, kadi asapuniki: ? “Orahinja 
Harun dikalane ia ngenyit lampune ane pepitu di 
tumbun lampune ento, apang melahanga pesan 
ngejang, apanga sinar lampune ento masinaran 
ka arep.” 3 Dane Harun tumuli nglaksanayang 
sapatitah Ida Sang Hyang Widi Wasa. Lampu- 
lampune punika tumuli kagenahang marep ka 
arep. “Tumbun lampune punika saking muncuk 
rauh ka bongkol kakardi antuk mas matoktok 
manut rancangan sane kapakantenang antuk Ida 
Sang Hyang Widi Wasa ring Dane Musa. 


Upacara nglinggihang wong Lewine 


> Ida Sang Hyang Widi Wasa ngandika ring 
Dane Musa, kadi asapuniki: 8 “Anehangja wong 
Lewine uli pantaran bangsa Israele ane lenan, tur 
gaenangja ia upacara pabresihan. ' Kene caranne: 
Ketisin ia aji yeh upacara pabresihan laut tunden 
ia nyukur muah ngurisin ibanne makaukud 
tur ngumbah panganggonne. Sasubane keto 
ia kadanin bresih manut sopacaraning agama. 
8 Suud keto tunden ia ngalih sampi jagiran bajang 
aukud, muah aturan gandum amun biasanne ane 
marupa tepung madukan lengis saitun. Buina 
kita Musa, patut ngalih sampi jagiran buin aukud, 

buat anggon aturan panyupat dosa. ? Suba keto 
paumangja pasamuan Israele, tur wong Lewine 
tunden ia majujuk di arepan Kemah Linggih 
Ulune. 10 Bangsa Israel patut ngisi sirah-sirah 
wong Lewine ento. 11 Ditu laut Harun ngaturang 
wong Lewine ento, makadadi aturan istimewa uli 
bangsa Israel pabuat Ulun, apanga wong Lewine 
ento nglaksanayang gegaen Ulune. 12 Wong 
Lewine ento patut ngisi tenggek sampi jagirane 
makadadua ento. Sampine ane aukud patut 
katurang makadadi aturan panyupat dosa, muah 
ane buin aukud makadadi aturan maborbor. 
Malantaran upacarane ane buka keto ento, 
parawong Lewine bebas uli dosa-dosannyane. 

13 Aturangja wong Lewine ento teken Ulun, 
makadadi aturan ane istimewa. Tundenja Harun 
muah pianak-pianaknyane mimpin wong Lewine 
ento. 14 Keto caranne kita nganehang wong 
Lewine ento uli di pantaran wong Israel ane 
lenan, apanga ia dadi duen Ulune. 1° Sasubane 
kita nglaksanayang upacara ngaturang wong 
Lewine ento, dadinne ia wenang ngayah di 
Kemah Linggih Ulune. 18 Ulun suba nadiang ia 
silur sakancan pianak wong Israele ane muani 
ane paling keliha. Sawireh keto ia ajaka makejang 
kaselik dadi duen Ulune. 1” Dugase Ulun 
ngamatiang pianak-pianak bangsa Mesire ane 
muani paling keliha, muah panak ubuh-ubuhane 

ane jumun daana, pianak-pianak kulawargan 
wong Israele ane muani ane paling keliha muah 
sakancan ubuh-ubuhane ane lekad jumun 
daana, suba selik Ulun dadi duen Ulune. 18 Ane 
jani Ulun nyuang wong Lewine makadadi silur 
pianak-pianak wong Israele ane muani-muani 
ane paling keliha ento, 19 makadadi aturan 

uli wong Israele. Buina wong Lewine ento 

ane jani serahang Ulun teken I Harun muah 
pianak-pianakne, apanga wong Lewine ento 
nyidayang nyalanang darmaning kapanditan di 
Kemah Linggih Ulune. Buina apanga wong Lewine 
ento ane nunasang bangsane ene pangampura 
teken Ulun, apanga bangsane ene tusing katiban 
bencana, dikalane ia bes paek teken Tongose Ane 
Suci.” 

20 Duaning punika, Dane Musa, Dane Harun 
miwah bangsa Israele makasami tumuli 
ngaturang wong Lewine punika ring Ida Sang 
Hyang Widi Wasa, sakadi sane sampun titahang 
Ida ring Dane Musa. 21 Parawong Lewine raris 
mresihin deweknyane manut sopacaraning 
agama, saha ngumbah panganggennyane. Irika 
Dane Harun raris ngaturang wong Lewine punika 
makadados aturan istimewa ring ayun Ida Sang 
Hyang Widi Wasa. Dane taler ngamargiang 
upacara pabresihan pabuat wong Lewine punika. 
22 Bangsa Israele tumuli nglaksanayang sapatitah 

Ida Sang Hyang Widi Wasa ring Dane Musa, 
ngeniang indik wong Lewine punika. Malantaran 
punika wong Lewine punika polih wewenang 
buat ngayah ring Kemah Linggih Ida Sang Hyang 
Widi Wasa, kapimpin antuk Dane Harun miwah 
paraputran danene. 

23 Ida Sang Hyang Widi Wasa masabda ring 
Dane Musa kadi asapuniki: 2? “Ngawit uli 
matuuh slae tiban, asing-asing wong Lewine 
patut ngayah di Kemah Linggih Ulune, 2 tur 
yen ia suba matuuh seket tiban ia dadi lepas 
ayah. 2? Sasubane keto ia dadi masih nulungin 
wong Lewine ane lenan, ane ngayah di Kemah 
Linggih Ulune, nanging ia tusing dadi magarapan 
padidiana. Aketo caranne kita nabdabang gegaen 
wong Lewine ento.” 


Rerainan Paskah sane kaping kalih 


1 Ring sasih sane kaping pisan, ring taun 
9 sane kaping kalih, sasampun bangsa Israele 
makaon saking jagat Mesir, Ida Sang Hyang 
Widi Wasa masabda ring Dane Musa ring tegal 
melakang Sinaine, kadi asapuniki: ? “Kayang 
tanggal patbelas di bulane ene, ngawit uli 
mara surup suryane, bangsa Israele patut 
Marerainan Paskah satinut teken pidabdab ane 
suba katetepang.” 3 (9:2) * Duaning punika Dane 
Musa raris ngandikayang bangsa Israele mangda 

Marerainan Paskah. ? Kenginan ring tanggal 
patbelas nyoreang, ring sasih sane kaping pisan 
punika, bangsa Israele Marerainan Paskah ring 
tegal melakang Sinaine. Makasami laksanayang 
ipun nenten wenten sane lempas ring pitutuh Ida 
Sang Hyang Widi Wasa, sane sampun pituduhang 
Ida ring Dane Musa. 

6 Nanging manut sopacaraning agama, wenten 
makudang-kudang anak sane leteh, santukan 
ipun sampun ngusud sawa, kenginan ipun nenten 
mrasidayang sareng-sareng Marerainan Paskah 
ring rahinane punika. Anake punika tumuli pada 
rauh tangkil ring Dane Musa miwah Dane Harun, 
7 Saha matur sapuniki: “Tiang sareng sami puniki 
leteh, santukan tiang sampun ngusud sawa. 
Nanging punapi awinannya tiang kanehang 
ngantos tiang nenten kajak sareng-sareng 
ngaturang aturan ring Ida Sang Hyang Widi Wasa, 
sinarengan ring nyaman tiange tunggil bangsa?” 

8 Dane Musa raris masaur sapuniki: “Ledang 
semeton nyantosang, kantos tiang polih pituduh 
saking Ida Sang Hyang Widi Wasa.” 

9 Ida Sang Hyang Widi Wasa ngandika ring 
Dane Musa, 19 mangda dane ngrauhang ring 
bangsa Israele kadi asapuniki: “Yening di 
pantaran kitane wiadin katurunan kitane ada 
ane leteh malantaran ia ngusud sawa, wiadin 
ada ane maleluasan joh, nanging ia dot kenehne 

Marerainan Paskah, It ia dadi marerainan, 
sakewala ia patut durian buin abulan, nah ento 
di tanggal patbelas, di bulane ane kaping pindo. 
Luihangja rerainane ento malantaran naar roti 
ane tan paragi muah jukut ane pait. 12 Sisan 
dedaarane ento tusing pesan dadi sisaang kanti 
buin mani semengane, tur tulang wewalungan 
ane kanggon aturan di ayun Ida Sang Hyang 
Widi Wasa tusing pesan dadi elung angan 
akatih. Luihangja Rerainan Paskahe ento manut 
pidabdab ane suba katetepang. 13 Nanging anake 
ane tusing leteh manut sopacaraning agama, 
muah ia tusing sajeroning maleluasan, laut ia 
tusing Marerainan Paskah, anake ento tusing 
buin kitung dadi kaulan Ulune, sawireh ia tusing 
maturan teken Ulun di dina ane suba kapastiang. 
Anake ento patut ngemasin dosannyane niri. 

14 Yening ada wong pendonan ane nongos di 
pantaran kitane, makeneh milu Marerainan 
Paskah, ia patut milu marerainan satinut teken 
pidabdab muah sopacara ane suba katetepang. 
Pidabdab ane patuh kalaksanayang pabuat wong 
Israel yadian marep teken wong sunantara.” 


Mega sane ngendih 
(Par. 40:34-38) 


15 Ritatkala Kemah Linggih Ida Sang Hyang 
Widi Wasa kadegang, ring rahinane punika, 

tumuli wenten mega tumurun nyayubin Kemahe 
punika. Ritatkalaning wengi megane punika 
kanten ngendih sakadi geni. 18 (9:15) 17 Sabilang 
megane punika munggah, wong Israel ngancit 
kemahnyane, tumuli magingsir tur ring dijaja 
megane punika turun, irika ipun ngwangun 
pakemahanipune. 18 Bangsa Israele ngancit 
pakemahannyane wantah malantaran titah Ida 
Sang Hyang Widi Wasa. Kadi asapunika taler 
rikalaning jaga nyujukang pakemahan punika, 
taler malantaran titah Ida Sang Hyang Widi Wasa 
kewanten. Yening megane nenten magingsir 
saking Kemah Linggih Ida Sang Hyang Widi Wasa, 
bangsa Israele tetep makemah ring genahe 
punika. 19 Yening megane punika sue magenah 
ring duur Kemahe punika, bangsane punika taler 
sairing ring Ida Sang Hyang Widi Wasa tur nenten 
magingsir saking irika. 20 Ring asapunapine, 
megane punika wantah makudang-kudang 
rahina kewanten magenah ring duur Kemahe 
punika. Sajeroning ipun jenek ring pakemahan 
wiadin ipun magingsir saking irika, ipun wantah 
sairing ring titah Ida Sang Hyang Widi Wasa. 

21 Ring asapunapine megane punika jenek ngawit 
saking sandikalane ngantos rauh semengan 
kewanten, tur rikala megane punika munggah, 
bangsane punika taler ngiring magingsir. Sabilang 
megane punika munggah, ipun taler magingsir. 

22 Punapike punika wantah kalih rahina, asasih, 
ataun wiadin langkungan, sakantun megane 
magenah ring duur Kemah Linggih Ida Sang 
Hyang Widi Wasa, bangsane punika nenten 
jaga magingsir saking irika. Nanging yening 
megane punika munggah, bangsane punika raris 
magingsir. 28 Dadosipun, bangsa Israele punika 
jenek ring satunggaling genah, wiadin magingsir 
saking genahe punika, ipun satinut ring titah Ida 
Sang Hyang Widi Wasa, sane sampun titahang 
Ida ring Dane Musa. 


Trompet sane malakar antuk perak 


10 1 Ida Sang Hyang Widi Wasa ngandika 
ring Dane Musa, kadi asapuniki: 2 “Ngaeja 
trompet ane malakar aji perak matoktok 
dadua. Trompete ento anggon ngaukin rakyate 
apanga mapunduh, wiadin anggon nunden 
rakyate majalan. 3 Yening trompete makadadua 
ento kamunyiang ngalad, ento marti rakyate 
apanga teka mapunduh sig kitane di arepan 
gapuran Kemah Linggih Ulune. 4 Nanging 
yening tuah abesik trompete kamunyiang, 

tuah parapamimpin sukune dogen ane patut 
teka mapunduh di arepan kitane. ? Yening 
munyin trompete pegat-pegat, ento marti 
suku-suku ane makemah di sisi kangin ane patut 
majalan. 8 Yening dikaping pindone munyin 


CACAH JIWA 10.7-11 591 


trompet-trompete pegat-pegat, ento marti 
suku-suku ane di sisi kelod ane patut majalan. 
Dadinne, munyin trompete ane pegat-pegat 
ento marti mrentahang rakyate apanga majalan. 
7 Nanging yening anggon ngaukin rakyat apanga 
mapunduh, trompete ento patut kamunyiang 
ngalad. 8 Ane patut ngupin trompete ento tuah 
parapandita, pianak-pianak Harune dogen. 
Pidabdabe tenenan patut katinutin ngantos 
salawas-lawasne. ? Yening kita nuju masiat di 
gumin kitane, buat nindihin gumin kitane marep 
teken musuh ane ngebug kita, munyiangja 
trompete ento makadadi tanda mapunduh di 
pasiatan. Ditu Ulun, Sang Hyang Widi Wasa, 
Widin kitane, lakar mapaica pitulungan muah 
ngrahayuang kita uli musuh-musuh kitane. 

10 Aketo masih dikalane kitane maliang-liang, 
nah ento di nujune ada rerainan tanggal apisan, 
muah rerainan ane lenan manut sopacaraning 
agama. Kita patut ngupin trompete ento, dikalan 
kitane ngaturang aturan maborbor muah aturan 
karahayuan teken Ulun. Ditu Ulun lakar mapaica 
pitulungan teken kita. Ulun ene Ida Sang Hyang 
Widi Wasa, Widin kitane.” 


Wong Israele mamargi 


11 Ring taun sane kaping kalih, sasampun 
bangsa Israele kesah saking jagat Mesir, nuju 

tanggal kalih sasih sane kaping kalih, megane 
sane ring duur Kemah Linggih Ida Sang Hyang 
Widi Wasa, tumuli munggah. 1? Irika bangsa 
Israele tumuli ngawitin mamargi medal saking 
tegal melakang Sinaine. Rikala sampun rauh ring 
tegal melakang Parane, megane punika tumuli 
mararian. 

13 Bangsa Israel ngawitin mamargi satinut ring 
titah Ida Sang Hyang Widi Wasa sane karauhang 
malantaran Dane Musa. 14 Sabilang ipun mamargi 
manut rerodan sane sampun kapastiang. Sane 
mamargi pinih riin inggih punika suku sane 
kapimpin antuk panji-panji suku Yehudane. 
Pamarginnyane mapanta-panta, kapimpin antuk 
Dane Nahason okan Dane Aminadab. 1? Barisan 
suku Isakare kapimpin antuk Dane Netaneel 
okan Dane Suar, 18 miwah barisan suku Sebulone 
kapimpin antuk Dane Eliab okan Dane Helon. 

17 Sasampune punika Kemah Linggih Ida Sang 
Hyang Widi Wasa tumuli kelus, tur palingsehan 
Dane Gerson miwah Dane Merari sane patut 
negen Kemahe punika, raris mamargi. 

18 Ring ungkurnyane raris mamargi pasukan 
sane kapimpin antuk panji-panji suku Rubene. 
Pamarginnyane mapanta-panta, kapimpin antuk 
Dane Elisur okan Dane Sedeur. 19 Barisan suku 
Simeone kapimpin antuk Dane Selumiel okan 

Dane Surisadai, 2? miwah barisan suku Gade 
kapimpin antuk Dane Eliasap okan Dane Rehuel. 

21 Sasampune punika suku Lewi sane saking 
palingsehan Dane Kehat raris mamargi, saha 
mamuat barang-barang sane suci. Ritatkala 
palingsehan Dane Kehat punika rauh ring genahe 
makolem, Kemah Linggih Ida Sang Hyang Widi 
Wasa, sampun puput malih kadegang. 

22 Wusan punika, raris mamargi pasukan 
sane kapimpin antuk panji-panji suku Epraime 
mapanta-panta kapimpin antuk Dane Elisama, 
okan Dane Amihud. 23 Barisan suku Manasene 
kapimpin antuk Dane Gamaliel okan Dane 
Pedasur, 24 miwah pasukan suku Benyamine 
kapimpin antuk Dane Abidan, okan Dane 
Gideoni. 

25 Pamuputipun pasukan sane kapimpin 
antuk panji-panji suku Dane raris mamargi. 
Pasukane punika makadados pajagan ring ungkur 
pasamuane makasami. Pamarginnyane mapanta- 
panta, kapimpin antuk Dane Ahieser, okan Dane 
Amisadai. 28 Barisan suku Asere, kapimpin antuk 
Dane Pagiel okan Dane Okran, 2? miwah pasukan 
suku Naptaline, kapimpin antuk Dane Ahira okan 
Dane Enan. 28 Kadi asapunika rerodan pasukane, 
mamargi mapanta-panta, nyabran wong Israele 
jaga magingsir. 

29 Dane Musa tumuli mabaos ring ipen danene, 
Dane Hobab okan Dane Rehuel wong Midiane 
punika, sapuniki: “Sane mangkin tiang jaga 
mamargi ka genah sane jaga kapaicayang ring 
tiang anut ring sabdan Ida Sang Hyang Widi 
Wasa. Ida Sang Hyang Widi Wasa sampun 
majanji, mungguing Ida jaga nadosang bangsa 
Israele bangsa sane gemuh landuh. Duaning 
punika ngiringja sareng-sareng ring tiang, irika 
semeton jaga ngrasayang jagat sane gemuh 
landuh sareng-sareng ring tiang.” 

30 Pasaur Dane Hobab asapuniki: “Inggih tiang 
suksma pisan ring pakayunan semetone punika. 
Sakewanten tiang meled pisan jaga mawali ka 
genah palekadan tiange.” 

31 Atur Dane Musa: “Sampunangja tilarina tiang. 
Semeton sane dados panuntun pamargin tiange, 
santukan semeton sane uning ring dija genahe 
sane becik buat nyujukang kemah ring tegal 
melakange. 22 Yening semeton ledang nyarengin 
tiang, tiang jaga ngedum ring semeton mertan 
Ida Sang Hyang Widi Wasa sane kapaicayang ring 
tiang sareng sami.” 


Bangsa Israele mamargi 


33 Sasampune bangsa Israel kesah saking Sinai, 
gununge sane suci punika, ipun mamargi tigang 
rahina suenipun. Peti Prajanjian Ida Sang Hyang 

Widi Wasa setata mamargi ring arepanipune, 
buat ngrereh genah nyujukang pakemahannyane. 
34 Sakantun ipun magingsir-gingsir makemah 
ring genahe asiki ka genahe sane lianan, megan 
Ida Sang Hyang Widi Wasa setata wenten ring 
duuripune rikalaning rahina. 

35 Nyabran Peti Prajanjiane punika jaga 
kabakta magingsir, Dane Musa setata matur 
sapuniki: “Duh Ratu Sang Hyang Widi Wasa 
ledang Palungguh IRatu matangi. Sambragangja 
meseh-meseh druene, mangda jadmane sane 
geting ring Palungguh IRatu sami pada kapilayu.” 
36 Tur sabilang Peti Prajanjiane punika mararian, 
Dane Musa matur sapuniki: “Duh Ratu Sang 
Hyang Widi Wasa, ledang Palungguh IRatu 
mawali ring kulawargan Israele sane panyiuan 
puniki.” 


Genah sane mawasta Tabera 


1 1 1 Bangsa Israel puniki ngawitin ngrengkeng 

pamantuka ring ayun Ida Sang Hyang 
Widi Wasa ngeniang indik kamewehan- 
kamewehanipune. Ritatkala Ida Sang Hyang 
Widi Wasa mireng pakrengkengnyane, Ida duka 
tumuli nedunang geni ring ipun. Genine punika 
angarab-arab ring pantaranipune, tur abagian 
pakemahane keni kageseng antuk genine punika. 
2 Bangsane punika tumuli pajerit nunas ica ring 

Dane Musa. Dane Musa raris ngastawa ring ayun 
Ida Sang Hyang Widi Wasa, mawinan genine 
punika padem. ? Genahe punika raris kawastanin 
Tabera, santukan irika genin Ida Sang Hyang Widi 
Wasa ngarab-arab ring pantaran wong Israele. 


Dane Musa milih pamimpin pitung dasa diri 


4 Sajeroning pangumbaran wong Israele punika, 
wenten taler makudang-kudang wong sunantara 
sane nyarengin ipun. Jadmane punika meled 
pisan nunas ulam samaliha wong Israele taler 
ngawitin wenten sane makeengan. Sapuniki baos 
ipune: “Beh, ambate melahne yen iraga maan 
be! ? Di Mesir iraga nyidayang naar be sakita 
karep, buina tusingja perlu meli. Beh, inget iraga 
teken dugas iragane naar ketimun, sumangka, 
prei, bawang muah kesuna ditu. ? Nanging ane 
jani, bayun iragane suba telah, buina tusing ada 
dedaaran ane nyandang daar, sajabaning manna 
dogen sabilang dina.” 

7 (Mannane punika rupanipun sakadi wewijiane 
sane alit, rupanipun putih masawang kuning. 

8 Rikalaning wengi, sinarengan ring ulung 
damuhe, mannane punika taler ulung ring 
pakemahane. Benjang semengane rakyate pada 
pasliwer nuduk munduhang mannane punika, 
raris kagiling wiadin katebuk kanggen tepung, 
sasampune punika raris kaolah dados roti 

bunter tur lempeh. Rasanipune sakadi roti sane 
mapanggang madaging minyak saitun.) 2 (11:8) 
10 Ritatkala wong Israele pada mapunduh 
majujuk ring arepan pakemahannyane suang- 
suang, Dane Musa mireng ipun pada pakrimik. 
Ida Sang Hyang Widi Wasa raris duka kantos Dane 
Musa rumasa sedih ring kayun. 1! Irika Dane 
Musa tumuli matur ring Ida Sang Hyang Widi 
Wasa sapuniki: “Punapike awinanipun Palungguh 
IRatu nibenin titiang antuk paindikan sane kaon 
sakadi asapuniki? Punapike Palungguh IRatu 
nenten ledang ring titiang? Punapike awinanipun 
jadmane makasami punika serahang Palungguh 
IRatu ring titiang? 12 Boyake nenten titiang sane 
ngardi wiadin ngembasang ipun? Punapike 
awinannya Palungguh IRatu ngarsayang titiang, 
mangda matiningin ipun sakadi pangempu 
sane matiningin rare, kantos titiang patut 
ngampurayang ipun sapanjang pamarginnyane 
jagi ngungsi tanah sane janjiang Palungguh IRatu 
ring leluur ipune? 13 Indayangja cingak ipun 
tan maren ngamigmig nunas ulam. Ring dijake 
rerehang titiang ulam buat nyukupang jadmane 
sane amunika akehipun? 14 Titiang nenten 
mrasidayang padewekan ngenterang jadmane 
puniki makasami. Paindikane punika kalintang 
abot pabuat titiang. 1° Yening Palungguh IRatu 
terus jaga mapetegenang indike puniki ring 

titiang, suecaninja titiang, ledang Palungguh 
IRatu ngamademang titiang mangda titiang tan 
malih ngrasayang kasangsaran sane tibakang 
Palungguh IRatu ring titiang puniki.” 

16 ida Sang Hyang Widi Wasa tumuli masabda 
ring Dane Musa, sapuniki: “Punduhangja 
anake ane kajiang muah ane katrima dadi 
pamimpin-pamimpin bangsane pitung dasa diri. 
Ajakja ia ka ajeng Ulune di Kemah Linggih Ulune, 
laut tunden ia pada majujuk di samping kitane. 
17 Ditu Ulun lakar tumurun tur ngandika teken 
kita. Ulun lakar nyuang abedik roh ane suba 
paicayang Ulun teken kita, laut paicayang Ulun 
teken ia ajaka makejang. Malantaran keto ia lakar 
nyidayang nulungin kita ngitungang bangsane 
ene, tur kita tusing buin padidi ane ngitungang ia. 
18 Ane jani orahangja teken bangsane ento kene: 
Dinane ane buin mani suciangja dewek kitane 
ajak makejang. Kita lakar pada naar be. Ida Sang 
Hyang Widi Wasa suba mireng sesambatan muah 
pakrimik kitane, mungguing kita dot madaar 
be, buina kita rumasa enu agetan dugas kitane 
nongos di Mesir. Ane jani Ida Sang Hyang Widi 
Wasa lakar mapaica be teken kita, tur kita patut 
naar bene ento. 19 Kita patut naar bene ento 
tusingja awai dua wai, limang dina wiadin dasa 
lemeng, wiadin duang dasa lemeng. 20 Nanging 
abulan mepek makelonne kita lakar naar be 

kanti kita lakar gelem tur ngutah-utah ulihan 
naar be. Unduke ento lakar kalaksanayang buka 
keto, sawireh kita suba tulak teken Ida Sang 
Hyang Widi Wasa ane ada di pantaran kitane, 
buina sawireh kita suba makeengan teken Ida tur 
kita ngorahang mungguing kita melahan tusing 
magedi uli di Mesir.” 

21 Dane Musa tumuli matur ring Ida Sang Hyang 
Widi Wasa sapuniki: “Iriki titiang patut nuntun 
jadma 600.000 akehipun, tur Palungguh IRatu 
ngandikayang jaga maicain ipun ulam jangkep 
asasih suenipun. 22 Punapike cukup wenten 
banteng wiadin biri-biri sane jaga katampah buat 
ngwaregang bangsane puniki? Punapike ulame 
sane ring segara makasami cukup buat ipun?” 

23 Pangandikan Ida Sang Hyang Widi Wasa 
sapuniki: “Apake kakuasan Ulune ada batesne? 
Kita lakar nepukin apake unduk ane sabdayang 
Ulun ento lakar kasidan apa tusing!” 

24 Dane Musa tumuli medal tur ngrauhang 
sapatitah Ida Sang Hyang Widi Wasa, ring 
bangsane punika. Dane Musa munduhang 
pamimpin pitung dasa diri, tur kapangandikayang 
majujuk ngilehin Kemah Linggih Ida Sang 
Hyang Widi Wasa. 22 Ida Sang Hyang Widi 
Wasa tumuli tumurun sajeroning mega, tur 
masabda ring Dane Musa. Ida raris ngambil 
akidik roh sane sampun paicayang Ida ring Dane 

Musa, raris paicayang Ida ring pamimpin sane 
sareng pitung dasa punika. Rikala rohe punika 
ngencegin parapamimpine punika, dane ngawitin 
nyerit sakadi nabi, nangingke nenten amunapi 
suenipun. 

26 Wenten sareng kalih saking pantaran 
pamimpine punika inggih punika, Dane Eldad 
miwah Dane Medad, kantun malinggih ring 
pakemahan, nenten medal sareng-sareng ring 
pamimpine sane lianan ka Kemah Linggih Ida 
Sang Hyang Widi Wasa. Ring pakemahane punika 
taler roh Ida Sang Hyang Widi Wasa nedunin 
dane, tur dane sareng kalih raris ngawitin 
jerit-jerit sakadi nabi. 27 Irika raris wenten anak 
truna adiri nguningayang ring Dane Musa, indik 
sane kalaksanayang antuk Dane Eldad miwah 
Dane Medad. 

28 Sasampune punika Dane Yosua okan Dane 
Nun, sane ngawit kantun muda sampun ngayahin 
Dane Musa raris matur ring dane, sapuniki: 
“Nikayangja anake punika mangda wusan sakadi 
asapunika.” 

2? Dane Musa tumuli masaur: “Ngudiang dadi 
cening ngilonin tiang? Tiang ngajap-ajap apang 
Ida Sang Hyang Widi Wasa nedunang roh Idane 
teken bangsa druen Idane makejang, tur nadiang 
ia ajaka makejang dadi nabi.” 3? Dane Musa 

miwah parapamimpine sane pitung dasa punika 
raris mawali ka pakemahannyane. 


Ida Sang Hyang Widi Wasa ngrauhang paksi puuh 


31 Tan dumade, Ida Sang Hyang Widi Wasa 
raris ngrauhang angin mampeh saking segarane. 
Angine punika ngrauhang paksi puuh sane 
pakebernyane endep pisan. Ring sakuub 
pakemahane punika miwah ring jabannyane 
ngantos makudang-kudang kilometer dohipun 
paksi puuhe punika pada menceg ngebekin 
genahe punika. Paksine punika kalintang akeh 
pisan, kantos madugdug, kantos wenten ameter 
tegehipun. 3? Duaning punika ring rahinane 
punika arahina mepek, taler ring wengine punika 
kantos rauh semengan, miwah benjangnyane, 
rakyate pada iteh ngejuk paksi puuhe punika. 
Asing-asing anak pada ngejuk, paling akidik 
wenten siu kilogram. Paksi-paksine punika 
anggen ipun dengdeng, kajemuh ring kiwa 
tengen kemahnyane. 33 Kantun akeh ulame 
sane durung kajengang, Ida Sang Hyang Widi 
Wasa raris duka ring bangsane punika, tur Ida 
nedunang grubug ring pantaranipune. 3? Punika 
awinannya genahe punika kawastanin: “Upah 
Loba”, santukan sakancan jadmane sane padem 
ulihan lobanipune sami pada kapendem irika. 

35 Saking irika bangsane punika raris ngungsi 
ka kota Haserot, tumuli ngwangun kemah ring 
genahe punika. 


Dane Miryam kasisipang 


12 1 Dane Musa sampun ngambil rabi wong 
Kus adiri tur indike punika kacacad antuk 
Dane Miryam miwah Dane Harun. ? Sapuniki 
baos sang kalih: “Apake malantaran Musa dogen 
Ida Sang Hyang Widi Wasa masabda? Tusingke 
Ida masabda masih malantaran iraga?” Ida Sang 
Hyang Widi Wasa mireng baos sang kalih punika. 
3 (Dane Musa punika anak sane ngalap kasor. 
Ngalap kasor danene lintangan ring sawatek 
jadmane sane wenten ring jagate puniki.) 

“Tan dumade Ida Sang Hyang Widi Wasa 
tumuli masabda ring Dane Musa, Harun miwah 
Dane Miryam, sapuniki: “Ulun ngarsayang kita 
tangkil ajak telu ka Kemah Linggih Ulune.” Sang 
tiga tumuli tangkil irika. ? Ida Sang Hyang Widi 
Wasa tumuli tumurun sajeroning mega saha 
nyeleg ring lawang Kemahe, saha masabda 
sapuniki: “Ih Harun, Miryam.” Sang kalih tumuli 
ngarepang. ? Ida Sang Hyang Widi Wasa masabda 
sapuniki: “Ane jani padingehangja apa ane lakar 
sabdayang Ulun. Yening di pantaran kitane ada 
nabi-nabi, Ulun nyinahang ragan Ulune teken 
ia malantaran wahyu, tur masabda teken ia 


CACAH JIWA 12.7-13 603 


sajeroning pangipian. ' Nanging yening Ulun 
masabda teken Musa parekan Ulune, tusingja 
buka keto. Ia suba baang Ulun tetegenan buat 
nuntun bangsa Israel druen Ulune. 8 Sawireh 
keto Ulun masabda marep-arepan ngajak ia, 
pepolosan tur tusing makulit. Teja wedanan 
Uluneko masih suba tingalina. Kenken dadi kita 
teka bani nglawan ia?” 

9 Ida Sang Hyang Widi Wasa kalintang duka 
ring sang kalih tumuli Ida kesah saking irika. 

10 Rikala megane munggah saking duur Kemah 
Linggih Ida Sang Hyang Widi Wasa, tan pararapan 
Dane Miryam, jeg keni pinakit lepra sane raat 
pisan. Kulit danene pramangkin dados putih 
sakadi kapase. Ritatkala Dane Harun nolih Dane 
Miryam, irika kacingak mungguing Dane Miryam 
sampun keni pinakit lepra. 11 Dane raris mabaos 
ring Dane Musa, sapuniki: “Duh pamekele, 
sampunang pisan dosane puniki katiwakang 
ring tiang sareng kalih, duaning indike punika 
margiang tiang ulihan kanambetan tiange. 

12 Sampunangja banggayanga ipun sakadi rarene 
sane padem ring tengah basang memenipune, 
sane wau lekad sampun makire berek.” 

13 Irika Dane Musa tumuli jerit-jerit nunas ica 
ring Ida Sang Hyang Widi Wasa sapuniki: “Duh 
Ratu Sang Hyang Widi Wasa, ledang Palungguh 
IRatu mapaica kawarasan ring ipun.” 

14 ida Sang Hyang Widi Wasa tumuli masabda 
sapuniki: “Yen upama ia kakecuhin muanne baan 
bapanne, singke ia patut nandang kanistan pitung 
dina makelonne? Sawireh keto depang ia di jaban 
pakemahane pitung dina makelonne. Sasubane 
keto mara ia buin dadi masuk.” 15 Duaning 
punika Dane Miryam tumuli kamedalang saking 
pakemahane pitung rahina suenipun, tur 
sakantun Dane Miryam ring jaban pakemahan 
punika, bangsa Israel nenten magingsir saking 
genahe punika. 18 Wusan punika bangsa Israele 
raris kesah saking Haserot, tumuli ngwangun 
pakemahannyane ring tegal melakang Parane. 


Indik mata-mata sane sareng roras 
(Pang. 1:19-33) 


13 1 Ida Sang Hyang Widi Wasa ngandika ring 
Dane Musa, sapuniki: 2 “Pilihja pamimpin 
adiri uli asing-asing suku bangsane ane roras 
ento, tur tunden ia dadi mata-mata buat nyelehin 
tanah Kanaane, ane lakar paicayang Ulun teken 
bangsa Israel.” 3 Dane Musa raris ngamargiang 
titah Ida Sang Hyang Widi Wasa punika, tur 
saking tegal melakang Parane dane raris ngutus 
pamimpin-pamimpin sane inucap ring sor puniki: 

SUKU PAMIMPIN 

Ruben Samua okan Dane Sakur 

Simeon Sapat okan Dane Hori 


CACAH JIWA 13.4-20 605 


Yehuda Kaleb okan Dane Yepune 
Isakar Yigal okan Dane Yusup 
Epraim Hosea okan Dane Nun 


Benyamin Palti okan Dane Rapu 
Sebulon Gadiel okan Dane Sodi 


Manase Gadi okan Dane Susi 
Dan Amiel okan Dane Gemali 
Aser Setur okan Dane Mikael 
Naptali Nahbi okan Dane Wopsi 
Gad Guel okan Dane Maki 


4 (13:3) > (13:3) 2(13:3) 7 (13:3) 8(13:3) 9 (13:3) 
10 (13:3) 11 (13:3) 12 (13:3) 13 (13:3) 14 (13:3) 

15 (13:3) 

16 Punika makasami mata-mata sane kutus 
antuk Dane Musa buat nyelehin jagate punika. 
Dane Hosea, okan Dane Nun raris kagentosin 
pesengannyane antuk Dane Musa dados: Yosua. 

17 Rikala Dane Musa ngutus dane sareng 
roras punika Dane Musa mapiteket sapuniki: 
“Rarisang semeton mamargi ngalerang, ngungsi 
ka tanah Negeb, tur saking irika raris ka 
pagunungan. 18 Selehinja kawentenan tanahe 
punika, akuda akeh jadmannyane miwah 
amunapi kakuatanipune. 19 Becikang nureksain, 
punapike jagate punika becik punapi nenten? 
Samaliha punapike rakyatnyane magenah ring 
desa-desa sane nenten mabenteng, punapi 
ring kota-kota sane mabenteng. 20 Tureksain 

taler indik kawentenan tanahipune, punapike 
gemuh tur akeh pepayonan sane wenten irika? 
Samaliha sampunang ajerih, tur baktaja mriki 
woh-wohan sane wenten irika akidik.” (Daweg 
punika ngawitin sampun masan ngalap anggur.) 

21 Irika anake sareng roras punika tumuli 
mamargi ngalerang tur nureksain jagate punika, 
ngawit saking tegal melakang Sine sane bedelod, 
raris ngungsi ka kota Rehob sane nampek ring 
margine ka Hamat sane baler. 22 Pinih riin dane 
ngungsi ka tanah Negeb, raris rauh ring kota 
Hebron ring genah watek wong Ahiman, Sesai 
miwah Talmaine katurunan wong Enak, bangsa 
sane pawakannyane sakadi raksasa. (Kota Hebron 
punika kawangun pitung taun riinan ring kota 
Soan sane ring Mesir.) 23 Dane sareng roras 
raris rauh ring Lebak Eskol. Irika dane sareng 
sami ngetep carang anggur sane kalintang sarat 
madaging woh, kantos anggur punika kategen 
sareng kalih. Sajaba punika dane taler makta woh 
delima miwah woh aa makadados gapgapan. 

24 (Genahe punika kawastanin Lebak Eskol, 
santukan irika wong Israel ngetep woh anggur 
aijeng.) 

25 Sasampune petang dasa rahina suenipun 
nyelehin jagate punika, mata-matane punika 
tumuli mawali. 28 Dane raris nguningayang ring 
Dane Musa, Harun miwah ring pasamuan Israele 

makasami sane sedekan mapunduh ring Kades, 
ring tegal melakang Parane. Mata-matane punika 
nuturang sakancan paindikan sane sampun 
panggihin dane. Woh-wohan sane bakta dane 
taler edengang dane ring bangsa Israele. ?” Dane 
sareng roras matur ring Dane Musa sapuniki: 
“Tiang sampun ngilehin jagate irika, tur panggihin 
tiang jagate irika gemuh landuh, samaliha puniki 
woh-wohan akidik sane bakta tiang saking 

irika. 28 Nanging jadmane sane magenah ring 
jagate irika siteng-siteng pisan. Kota-kotanipune 
ageng-ageng, tur kasengker antuk tembok sane 
kukuh. Sajaba punika tiang manggihin jadma 
katurunan wong Enak irika. 29 Ring tanah Negeb 
kagenahin antuk wong Amalek, ring pagunungan 
antuk wong Het, wong Yebus miwah wong 
Amori. Nampek ring Segara Tengahe miwah ring 
sapanjang Tukad Yordane, kagenahin antuk wong 
Kanaan.” 

30 Nanging Dane Kaleb tumuli negdegang 
pepineh anake sane pada pakrimik ring Dane 
Musa. Sapuniki pangandikan Dane Kaleb: “Sane 
mangkin iraga patut ngebug tur ngaug jagate 
punika, santukan dangan antuk iraga ngaonang 
ipun.” 

31 Nanging anake sane nyarengin Dane Kaleb 
dados mata-mata punika raris pada mabaos 
sapuniki: “Sampunang sapunika. Iraga nenten 

jaga kuat buat ngebug ipun. Jadmane sane 
wenten irika sitengan ring iraga.” 3? Irika 
paramata-mata punika nutur-nuturang orti sane 
bobab ring pantaran wong Israele, indik jagat 
sane sampun selehin dane punika. Sapuniki 
baos danene: “Pamupon tanahe irika nentenja 
akeh, pabuat jadmane irika kewanten nentenja 
cukup. Pawakan jadmane sane panggihin tiang 
irika ganggas-ganggas. 33 Samaliha tiang taler 
manggihin jadma sane pawakannyane sakadi 
raksasa inggih punika katurunan wong Enak. Yen 
bandingang tiang, rumasa dewek tiange tan bina 
sakadi balang tur ipun pasti taler nganggep tiang 
kadi asapunika.” 


Bangsa Israel ngrengkeng 


14 1 Awengi mepek bangsa Israele pada 
ngeling gerong-gerong santukan sangsaya 
manahipune. 2 Ipun pada pakrengkeng marep 
ring Dane Musa miwah Dane Harun. Sapuniki 
baosipune: “Luungan suba iraga mati di Mesir, 
wiadin dini di tegal melakange ene. 3 Apa 
gunanne Ida Sang Hyang Widi Wasa nuntun iraga 
ka gumi Kanaane ento? Ditu iraga lakar mati di 
pasiatan, tur somah-somah muah pianak-pianak 
iragane lakar katawan. Melahan suba yen iraga 
malipetan ka Mesir.” 4Duaning punika ipun raris 
mabaos ring pantaran ipune sapuniki: “Jalanja 

jani iraga milih pamimpin adiri, tur malipetan 
buin ka Mesir.” 

> Irika Dane Musa miwah Dane Harun 
tumuli sumuyud ring arepan bangsane punika 
makasami. ë Daweg punika Dane Yosua okan 
Dane Nun, miwah Kaleb okan Dane Yepune, 
sang kalih sane pecak sareng-sareng dados 
mata-mata, raris nguek panganggennyane 
makadados cihna kasungsutan kayun danene. 
7 Sang kalih punika tumuli mabaos ring bangsane 
punika makasami sapuniki: Jagate sane selehin 
tiang punika tan kadi-kadi becikipun. 3 Yening Ida 
Sang Hyang Widi Wasa ledang ring iraga, Ida jaga 
makta iraga mrika, tur maicayang tanah sane 
gemuh landuh punika ring iraga. ? Sampunangja 
brontak nglawan Ida Sang Hyang Widi Wasa tur 
sampunangja ajerih ring jadmane sane wenten 
irika, santukan dangan jaga antuk ngaonang 
ipun. Ida Sang Hyang Widi Wasa nyarengin iraga 
tur Ida sampun ngaonang dewa-dewa sane 
nyayubin jadmane sane wenten irika. Duaning 
punika, sampunangja semeton ajerih.” 10 Rakyate 
makasami pada nagih ngencurin dane sareng 
kalih antuk batu, nanging tan dumade ipun sami 
pada ngeton caya gumilang saking Kemah Linggih 
Ida Sang Hyang Widi Wasa, nyeleg duur Kemah 
Linggih Idane. 

Dane Musa ngastawayang bangsa Israele 


11 |da Sang Hyang Widi Wasa raris ngandika ring 
Dane Musa, sapuniki: “Nganti buin amunapa 
makelonne rakyate ene nganistayang Ulun? 
Nganti buin amunapa makelonne ia enu 
bengkung tusing pracaya teken Ulun, yadian suba 
liu pesan katawahan ane suba edengang Ulun di 
pantarannyane? 12 Ulun lakar nyirnayang ia, baan 
grubug. Nanging kita lakar dadiang Ulun bangsa 
ane gedenan tur kuatan teken bangsane ene.” 

13 Nanging Dane Musa tumuli matur ring 
Ida Sang Hyang Widi Wasa sapuniki: “Duh 
Ratu Sang Hyang Widi Wasa, wong Mesire 
sampun uning mungguing Palungguh IRatu sane 
nuntun titiang saking Mesir, malantaran kuasan 
Palungguh IRatu. 18 Tur indike punika pacang 
critayang ipun ring jadmane sane magenah ring 
panegara puniki. Dadosipun jadmane iriki sami 
sampun pada uning, mungguing Palungguh IRatu 
nyarengin titiang sareng sami. Ipun taler sampun 
pada uning mungguing Palungguh IRatu sampun 
makantenang teja wedanan Palungguh IRatu ring 
ipun, rikala mega druene masandekan ring duur 
titiange, samaliha nyabran rahina Palungguh 
IRatu nyarengin titiang mamargi antuk sesaka 
ambun rikalaning rahina, tur rikalaning wengi 
antuk sesaka geni. 15 Yening Palungguh IRatu 

mademang kaula druene puniki makasami, 
dadosipun bangsa-bangsane sane sampun 
naenin miragi indik kabinawan Palungguh 
IRatu jaga mabaos, !? mungguing Palungguh 
IRatu ngamademang kaula druene ring tegal 
melakange punika, santukan Palungguh IRatu 
nenten mrasidayang nuntun ipun ka jagat sane 
sampun janjiang Palungguh IRatu. 17 Duh Ratu 
Sang Hyang Widi Wasa, duaning punika titiang 
nglungsur, ledang Palungguh IRatu nyinahang 
kakuasan Palungguh IRatu ring titiang sareng 
sami, tur laksanayangja paindikan sane sampun 
janjiang Palungguh IRatu ritatkala Palungguh 
IRatu masabda sapuniki: 18 Ulun, Sang Hyang 
Widi Wasa tusingja gegison lakar duka. Ulun 
nyinahang sih pasuecan muah kasatian Ulune, 
kanti maliah-liah. Ulun ngampurayang jlemane 
ane madosa muah ane bani teken Ulun. Nanging 
yadianja buka keto, Ulun lakar ngukum sawatek 
anake ane madosa teken Ulun. Malahan Ulun 
lakar ngwalesang kapelihan wong tuanne teken 
pianak muah cucunnyane, kanti neked sig 
katurunane undag ping telu muah ping pat. 

19 Duh Ratu Sang Hyang Widi Wasa, santukan 
Palungguh IRatu kalintang sih sueca, samaliha 
satia tuu ring janjin Palungguh IRatu, pinunas 
titiange, ledang Palungguh IRatu ngampurayang 
dosa-dosan jadmane puniki, sakadi Palungguh 

IRatu sampun ngampurayang ipun, ngawit saking 
ipun makaon saking tanah Mesir.” 

20 ida Sang Hyang Widi Wasa tumuli masabda 
sapuniki: “Nah Ulun lakar ngampurayang ia buka 
pinunas kitane. 21 Nanging masrana parab Ulun 
sang maraga nyeneng muah kaluihan Ulune ane 
nguub gumine ene, Ulun majanji, 22 mungguing 
uli pantaran jlemane ene, tusing ada ane lakar 
enu idup, buat lakar ngaug gumi ane suba 
janjiang Ulun teken leluurnyane, sawireh ia 
tusing nyak tinut teken Ulun. Ia tan papegatan 
mintonin Ulun, yadiastu ia suba nepukin Ulun 
ngiangin ia malantaran caya ane dumilah. Buina 
ia suba nepukin katawahan-katawahan ane suba 
adakang Ulun di Mesir muah di tegal melakange. 
23 la tusing lakar ngaug gumine ane suba janjiang 
Ulun teken leluurnyane malantaran sumpah. Uli 
pantaran anake ane nulak Ulun, tusing lakar ada 
ane ngenjekin gumine ento. 28 Nanging | Kaleb, 
parekan Ulune, ia tusingja buka keto. Ia enu 
pageh satia tuu teken Ulun. Sawireh keto, Ulun 
lakar nuntun ia ka tanah ane suba jlajaha ento, 
tur tanahe dangsah ane jani tongosina baan 
wong Amalek muah wong Kanaane, ento lakar 
dadi gelah katurunan I Kalebe, parekan Ulune 
ento. Nah kita Musa, buin mani kema malipetan 
majalan ka tegal melakange ane ngungsi ka Pasih 
Teberau.” 25 (14:24) 

Ida Sang Hyang Widi Wasa nyisipang bangsa 
Israel santukan ipun ngrengkeng 


26 ida Sang Hyang Widi Wasa raris masabda 
ring Dane Musa miwah Dane Harun asapuniki: 
27 “Buin makapidanke jlemane ane jaat-jaat 
ene ngrengkeng teken Ulun? Ulun suba mireng 
pakrimiknyane. 28 Ane jani orahang teken ia 
sabdan Ulune buka kene: Masrana parab Ulun, 
Ulun suba masumpah mungguing Ulun lakar 
nibakang teken kita paundukan buka ane tagih 
kita ento. Ulun ene Ida Sang Hyang Widi Wasa 
ane suba masabda buka keto. 22 Kita lakar mati, 
muah bangken kitane maura di tegal melakange 
ene. Kita suba pakrengkeng nglawan Ulun, 
ento krana sajabaning | Kaleb muah | Yosua, 
sawatek anake ane matuuh duang dasa tiban 
ngamenekang di pantaran kitane tusing ada ane 
lakar ngenjek di gumine ane suba janjiang Ulun 
teken kita ento. 30 (14:29) 31 Kita ngorahang 
pianak-pianak kitane lakar katawan. Nanging 
ia lakar ajak Ulun ngaug ka gumine ane tusing 
kanggoang kita ento, tur gumine ento lakar dadi 
gumi pagelahannyane. 22 Kita ajak makejang lakar 
mati di tegal melakange ene. 22 Pianak-pianak 
kitane lakar ngumbara di tegal melakange petang 
dasa tiban makelonne. Sawireh kita tusing 
satia, dadinne pianak-pianak kitane ngemasin 

sangsara, kanti uli pantaran kitane tusing ada 
ane enu angan aukud. 3“ Kita lakar ngemasin 
pikolih dosa-dosan kitane petang dasa taun 
makelonne, nah ento ataun makadadi silur awai, 
amun makelon kitane nylajah gumine ento. Kita 
lakar nawang, kenken rasanne, yen Ulun nglawan 
kita. 3? Ulun masumpah mungguing Ulun lakar 
nyalanang paundukane ene marep teken jlemane 
ane jaat buka kita, ane suba sakongkel nglawan 
Ulun. Kita ajak makejang lakar mati di tegal 
melakange ene. Ulun ene Ida Sang Hyang Widi 
Wasa.” 

36 Jadmane sane kutus antuk Dane Musa buat 
nyelehin tanahe punika, ipun makta orti sane 
nenten wiakti. Indike punika ngawinang wong 
Israele pada pakrengkeng nglawan Ida Sang 
Hyang Widi Wasa. Duaning punika Ida Sang 
Hyang Widi Wasa tumuli nyisipang antuk pinakit, 
sane ngawinang ipun padem. 3” (14:36) 28 Saking 
pantaran mata-matane sane roras punika, 
wantah Dane Kaleb lan Dane Yosua kewanten 
sane kantun urip. 


Pakibeh sane pangawit buat ngebug jagate irika 
(Pang. 1:41-46) 


39 Ritatkala Dane Musa ngrauhang paindikan 
sane sampun kapangandikayang antuk Ida Sang 
Hyang Widi Wasa ring bangsa Israele, bangsane 

punika raris pada sedih kingking. “0 Benjangne 
pasemengan pisan ipun pada makinkin jaga 
mamargi magegebug ring pagunungan jagate 
punika. Sapuniki baos ipune: “Tiang sareng sami 
puniki sami sampun madosa. Nanging sane 
mangkin tiang mamanah jaga ngrampas jagate 
punika, sane kapangandikayang antuk Ida Sang 
Hyang Widi Wasa ring tiang.” 

41 Nanging Dane Musa ngandika sapuniki: 
“Napi awinan sane mangkin semeton mapikayun 
tempal ring titah Ida Sang Hyang Widi Wasa? 
Semeton nentenja jaga mapikolih. 42 Sampunang 
semeton lunga. Meseh-meseh semetone jaga 
ngaonang semeton, santukan Ida Sang Hyang 
Widi Wasa nenten ngiangin semeton. # Rikala 
semeton jaga ngarepin wong Amalek miwah 
wong Kanaane punika, semeton jaga seda ring 
payudan. Ida Sang Hyang Widi Wasa nenten jaga 
ngiangin semeton, santukan semeton nenten 
kayun astiti bakti ring Ida.” 

44 Nanging wong Israele kantun taler bengkung 
tur ngungsi pagunungane punika, yadiastu Dane 
Musa miwah Peti Prajanjiane punika, kantun 
ring pakemahan. # Wong Amalek miwah wong 
Kanaane sane wenten irika raris ngebug tur 
ngaonang bangsa Israele, saha nguber ipun 
kantos rauh ring Horma. 

Pidabdab indik aturan 


15 1 Ida Sang Hyang Widi Wasa maicayang 
ring Dane Musa, 2 pidabdab-pidabdab 
sane patut kalaksanayang antuk bangsa Israele, 
rikalaning ipun sampun magenah ring tanah 
sane pacang kapaicayang ring ipun antuk Ida 
Sang Hyang Widi Wasa. 3 Pabuat aturan sane 
maborbor wiadin panaur sesangi, wiadin aturan 
saking suka lila, wiadin aturan pabuat upacara- 
upacara sane biasa, wewalungan sane inucap 
ring sor puniki, dados aturang ring ayun Ida Sang 
Hyang Widi Wasa, inggih punika: banteng jagiran, 
biri-biri wiadin kambing. Ambun aturan rayunane 
punika ngawinang ledang pakayunan Ida Sang 
Hyang Widi Wasa. 4 Sapasiraja ngaturang biri-biri 
wiadin kambing makadados aturan maborbor 
ring ayun Ida Sang Hyang Widi Wasa, ipun patut 
taler makta tepung akilogram, kulet antuk minyak 
saitun aliter makadados aturan sesajen miwah 
toya anggur aliter. 2 (15:4) 8 Yening wenten 

anak maturan biri-biri muani, ipun patut taler 
ngaturang tepung kalih kilogram, kulet antuk 
minyak saitun aliter tengah makadados aturan 
sesajen, ' miwah toya anggur aliter tengah. 
Ambun aturane punika ngawinang ledang 
pakayunan Ida Sang Hyang Widi Wasa. 8 Yening 
banteng jagiran sane katurang makadados aturan 

maborbor, wiadin aturan panaur sesangi, wiadin 
aturan-aturan karahayuan, ? aturane punika 
patut taler kadagingin tepung tigang kilogram, 
miwah minyak saitun kalih liter pabuat aturan 
sesajen, 10 miwah toya anggur kalih liter. Ambun 
aturane punika ngawinang ledang pakayunan Ida 
Sang Hyang Widi Wasa. 

11 Punika makasami patut katurang sareng- 
sareng ring sabilang banteng jagiran, biri-biri 
muani, biri-biri wiadin kambing. 12 Yening 
wewalungane punika lintangan ring asiki, aturan 
tepung, minyak miwah toya anggure taler 
patut kawewehin manut perbandingannyane. 

13 Indike punika patut kalaksanayang antuk 
bangsa Israele suang-suang rikalaning ipun 
ngaturang aturan rayunan. Ambun aturane 
punika ngawinang ledang pakayunan Ida Sang 
Hyang Widi Wasa. 14 Wong sunantara sane 
magenah ring pantaran semetone yadian ipun 
magenah wantah ajebos, wiadin magumana 
ngantos sue, ipun patut ninutin pidabdabe 
punika, rikalaning ipun ngaturang rayunan sane 
ambunnyane ngawinang ledang pakayunan Ida 
Sang Hyang Widi Wasa. 12 Sakancan pidabdab 
miwah tata kramane punika pateh pabuat wong 
Israel, wiadin pabuat wong sunantara. Wong 
Israel miwah wong sunantara punika pateh ring 

ayun Ida Sang Hyang Widi Wasa. Indike punika 
manggeh salami-laminipun. 16 (15:15) 

17 Ida Sang Hyang Widi Wasa maicayang ring 
Dane Musa, 18 pidabdabe sane inucap ring 
sor puniki mangda kalaksanayang antuk wong 
Israele, ring jagate sane jaga kapaicayang antuk 
Ida Sang Hyang Widi Wasa ring ipun. 1° Yening 
semeton ngajengang pamupon jagate punika, 
semeton patut nganehang punika abagian, 
makadados aturan istimewa pabuat Ida Sang 
Hyang Widi Wasa. 20 Yening semeton manggang 
roti sane malakar antuk pamupon gandum 
semetone sane pangawit, rotine sane pangawit 
punika patut aturang semeton ring ayun Ida 
Sang Hyang Widi Wasa, makadados aturan 
sane istimewa. Caranipun semeton ngaturang 
rotine punika pateh sakadi rikalaning semeton 
ngaturang aturan beras gandum sane pinih 
pangawit. 2! Semeton patut ngaturang roti sane 
pangawit punika ring ayun Ida Sang Hyang Widi 
Wasa, makadados aturan sane istimewa buat 
salami-laminipun. 

22 Menawite wenten anak sane nenten 
nyelapang lenga sajeroning nglaksanayang 
makudang-kudang pidabdab sane sampun 
kapaicayang antuk Ida Sang Hyang Widi 
Wasa ring Dane Musa. 2 Samaliha menawite 
ring benjang pungkur pasamuane lenga 

nglaksanayang sakancan pidabdabe sane sampun 
katitahang antuk Ida Sang Hyang Widi Wasa ring 
Dane Musa. ** Yen pet pasamuane iwang sakadi 
sapunika, malantaran ipun nenten uning ring 
pidabdab, pasamuane patut ngaturang banteng 
jagiran asiki makadados aturan maborbor. 
Aturane punika patut taler kasarengin antuk 
aturan sesajen miwah toya anggur sakadi sane 
sampun kamanggehang. Ambun aturane punika 
ngawinang ledang pakayunan Ida Sang Hyang 
Widi Wasa. Sajawining punika pasamuane patut 
taler ngaturang biri-biri asiki makadados aturan 
panyupat dosa. 2 Irika sang pandita patut 
ngamargiang upacara panyupat dosa pabuat 
pasamuane, kenginan Ida Sang Hyang Widi Wasa 
pacang ngampurayang pasamuane, santukan 
iwangipun punika nenten ulihan nyelapang, 
samaliha ipun sampun ngaturang aturan 
panyupat dosa makadados aturan rayunan ring 
ayun Ida Sang Hyang Widi Wasa. 28 Sawatek 
wong Israel miwah wong sunantara sane wenten 
ring pantarannyane, jaga kampurayang, santukan 
ipun sareng sami sampun iwang. 

27 Yening wenten anak madosa ulihan ipun 
nenten nyelapang, ipun patut ngaturang 
kambing lua sane matuuh ataun, makadados 
aturan panyupat dosa. 28 Sang pandita patut 
nglaksanayang upacara panyupat dosa punika 

ring pamorboran aturane, buat nyinahang 
mungguing anake punika sampun bebas saking 
dosanipune, tur Ida Sang Hyang Widi Wasa jaga 
ngampurayang dosan anake punika. 29 Pidabdabe 
puniki kamargiang pabuat anake sane madosa 
ulihan ipun nenten nyelapang, yadian ipun wong 
Israel wiadin wong sunantara sane magumana 
irika. 

30 Nanging yening wong Israel wiadin wong 
sunantara punika nyelapang malaksana dosa, 
ipun nganistayang Ida Sang Hyang Widi Wasa. 
Anake kadi asapunika patut kadanda pati, 

31 santukan ipun langgana, purun ring Ida Sang 
Hyang Widi Wasa, samaliha ipun nyelapang 
mamurug titah Ida Sang Hyang Widi Wasa. Anake 
punika padem malantaran dosanipune niri. 


Anak sane mamurug rahina Sabat 


32 Sedek rahina anu, rikala wong Israele 
magenah ring tegal melakange, wenten anak 
muani katangehan sedek ngrereh saang ring 
rahina Sabate. 33 Anake punika raris katangkilang 
ring Dane Musa, Dane Harun miwah pasamuane 
sami, 24 tumuli katahan irika, duaning durung 
kuningin, napi sane patut katiwakang ring 
ipun. 25 Irika Ida Sang Hyang Widi Wasa tumuli 
masabda ring Dane Musa, kadi asapuniki: 
“Anake ento patut kukum mati. la patut kajak 

pesu ka jabaan pakemahanne. Ditu pasamuane 
patut ngencurin ia aji batu kanti mati di jabaan 
pakemahane ento.” 26 Irika pasamuane raris 
makta ipun ka jabaan pakemahane, tumuli 
ngencurin ipun antuk batu kantos padem, sakadi 
sane sampun katitahang antuk Ida Sang Hyang 
Widi Wasa. 


Pidabdab indik gegelenteran 


37 |da Sang Hyang Widi Wasa ngandikayang 
Dane Musa, 28 ngrauhang titahe puniki 
ring bangsa Israele, sapuniki: “Gaenangja 
tanggu-tanggun bajun kitane gegelenteran, tur 
tegulin tali pelung sig asing-asing gegelenterane 
ento. Unduke ene patut manggehang kita 
salawas-lawasne. 3? Gegelenterane ento gunane 
makadadi painget, sabilang kita nepukin 
gegelenterane ento, kita lakar inget teken 
sakancan titah Ulune, tur sedia lakar ninutin. 
Buina malantaran ento kita tusing lakar 
ngalahin Ulun, buat nuukin sapakitan kitane. 
40 Gegelenterane ento lakar matinget kita buat 
ninutin sapatitah Ulune, apanga kita sesajaan 
tuah dadi druen Ulune. 4 Ulun ene Sang Hyang 
Widi Wasa, Widin kitane, Ulun ane ngajak kita 
makaad uli di Mesir, apanga Ulun dadi Widin 
kitane. Ulun ene Ida Sang Hyang Widi Wasa.” 

Pembrontakan Dane Korah, 
Datan miwah Abiram 


16 1 Dane Korah okan Dane Yisar, 
palingsehan Dane Kehat, suku Lewi, 
metu kawanenannyane jaga brontak nglawan 
Dane Musa. Dane kakantinin sareng tiga saking 
suku Ruben, inggih punika Dane Datan miwah 
Dane Abiram, oka-okan Dane Eliab, miwah Dane 
Heliopolis okan Dane Pelet. Sajaba punika dane 
taler kasarengin antuk wong Israel 250 diri, 
inggih punika pamimpin-pamimpin sane sampun 
kaloktah, saha kapilih antuk rakyate. 2(16:1) 

3 Dane sareng sami tumuli tangkil sinarengan 
ring ajeng Dane Musa miwah Dane Harun 
sarwi matur sapuniki: “Inggih semeton Musa, 
pirengangja atur tiange puniki. Asing-asing wong 
Israel puniki dados druen Ida Sang Hyang Widi 
Wasa. Tur Ida Sang Hyang Widi Wasa wenten 
ring pantaran iragane. Nanging napi awinanipun 
semeton nginggilang raga ring pantaran kaulan 
Ida Sang Hyang Widi Wasa? Laksanan semetone 
punika wiakti sampun bes kaliwat.” 

4 Ritatkala Dane Musa mireng aturnyane sakadi 
asapunika, dane tumuli nylempoh ring tanahe tur 
ngastawa ring ayun Ida Sang Hyang Widi Wasa. 
3 Dane Musa tumuli mabaos ring Dane Korah 
miwah anake sane nyarengin dane, sapuniki: 

“Benjang semengan Ida Sang Hyang Widi Wasa 
jaga nyinahang ring iraga, sapasira sane kaselik 
antuk Ida Sang Hyang Widi Wasa. Anake sane 
selik Ida jaga kanehang buat tangkil nganampekin 
Ida ring pamorboran aturane. ? Benjang semeng, 
semeton wiadin anake sane nyarengin semeton, 
patut pada ngambil pasepan, dagingin baa 
miwah menyan raris baktaja ka pamorboran 
aturane. Irika jaga sinah antuk iraga, sapasira 
ring pantaran iragane sane sampun kaselik 
antuk Ida Sang Hyang Widi Wasa. Sujatinipun, 
semeton parawong Lewi sane sampun bes 
kaliwat laksanan semetone.” 7 (16:6) 

8 Sapangrarisipun Dane Musa ngandika malih 
ring Dane Korah sapuniki: “Inggih parasemeton 
wong Lewi, pada pirengangja atur tiange. 

9 Punapike pitaenang semeton paindikan puniki 
paindikan sane alit, mungguing Widin Israele 
sampun nyelik semeton sareng sami, saking 
pantaran wong Israel sane lianan, buat nangkil 
ngaturang ayah ring Kemah Linggih Idane, miwah 
makarya ngayahin bangsa Israele? 10 Semeton 
miwah wong Lewine sane lianan sampun kicen 
linggih sane utama antuk Ida Sang Hyang Widi 
Wasa, sane mangkin semeton malih ngedotang 
linggih kapanditan punika. 1! Yening semeton 
miwah anak sane nyarengin semeton ngamigmig 

marep ring Harun sujatinipun sane lawan 
semeton punika Ida Sang Hyang Widi Wasa.” 

12 Dane Musa raris ngandikayang mangda 
ngandikain Dane Datan miwah Dane Abiram, 
nanging pasaur danene sapuniki: “Tiang nenten 
ngiring. 18 Punapike semeton durung cukup 
ngajak tiang sami makaon saking tanah Mesir 
sane gemuh punika, buat jaga ngamademang 
tiang ring tegal melakange puniki. Tur sane 
mangkin semeton mapakayunan malih jagi 
manjakang tiang? 14 Sane mangkin sampun 
mabukti, mungguing semeton nenten wiakti 
ngajak tiang ka genahe sane gemuh tur ngwehin 
tiang tegal miwah abian anggur makadados 
paderbean tiange. Samaliha sane mangkin 
semeton mapakayunan jaga ngapus tiang. 
Duaning punika tiang nenten ngiring.” 

15 Dane Musa tumuli duka pisan, raris matur 
ring Ida Sang Hyang Widi Wasa sapuniki: “Ratu 
Sang Hyang Widi Wasa sampunangja Palungguh 
IRatu ledang nrima aturan-aturan sane katurang 
antuk jadma-jadmane punika. Titiang nenten 
naenin ngamargiang paindikan sane nenten 
patut marep ring ipun sareng sami. Titiang 
nenten naenin ngambil punapa-punapi saking 
ipun, yadianja keledae asiki.” 

16 Dane Musa tumuli mabaos ring Dane Korah 
sapuniki: “Sane benjang rarisang semeton 

sareng-sareng ring semeton sane 250 diri punika, 
rauh ring Kemah Linggih Ida Sang Hyang Widi 
Wasa. Dane Harun taler jaga wenten irika. 

17 Semeton patut makta pasepan semetone 
suang-suang tur daginginja menyan, raris aturang 
ring pamorboran aturane.” 13 Dane suang-suang 
raris makta pasepannyane, kadagingin baa 
limang keleng miwah menyan tumuli ngadeg 
ring lawang Kemahe sinarengan ring Dane Musa 
miwah Dane Harun. 19 Sasampune punika Dane 
Korah raris munduhang pasamuane makasami 
tumuli sami ngadeg marep-arepan klawan 

Dane Musa miwah Dane Harun ring lawang 
Kemah Linggih Ida Sang Hyang Widi Wasa. Tan 
dumade rakyate sami pada ngeton caya wedanan 
Ida Sang Hyang Widi Wasa masinar gumilap, 
ngantos ngawinang ulap. 2? Ida Sang Hyang 
Widi Wasa tumuli masabda ring Dane Musa 
miwah Dane Harun sapuniki: ?! “Kirigangja iban 
kitane uli jalma-jalmane ene. Ane jani Ulun lakar 
nyirnayang ia ajaka makejang.” 

22 Nanging Dane Musa miwah Dane Harun 
tumuli sumuyud tur matur sapuniki: “Duh Ratu 
Sang Hyang Widi Wasa. Palungguh IRatu mapaica 
urip ring sakancan sane murip. Yening wenten 
anak adiri sane madosa, punapike kaula druene 
makasami jaga tibakin IRatu piduka?” 

23 Ida Sang Hyang Widi Wasa tumuli masabda 
ring Dane Musa sapuniki: 24 “Tundenja anake 
ajaka makejang ngejohang awakne uli kemah 
Korah, Datan muah Abirame.” 

25 Dane Musa kairing antuk parapamimpin 
Israele tumuli lunga ka genah Dane Datan 
miwah Abirame. 28 Dane Musa tumuli ngandika 
ring wong Israel sapuniki: “Johangja ragan 
semetone saking jadmane sane jaat-jaat 
puniki, tur sampunangja semeton ngusud 
sakancan paderbeanipune. Yening semeton 
nenten satinut ring baos tiange, semeton jaga 
kasirnayang sinarengan ring ipun, malantaran 
dosa-dosanipune.” 27 Irika wong Israel pada 
ngedohang dewekipune saking kemah-kemah 
Dane Korah, Datan miwah Abiram. 

Dane Datan miwah Abiram sampun pada 
medal tur ngadeg ring jelanan kemahnyane 
suang-suang, kasarengin antuk rabi miwah 
oka-okan danene. 28 Dane Musa tumuli ngandika 
ring bangsane punika, sapuniki: “Sapuniki 
caranipun semeton jaga mrasidayang uning 
mungguing Ida Sang Hyang Widi Wasa sampun 
ngutus tiang buat nglaksanayang indike puniki, 
tur indike puniki boyaja pakitan tiange niri. 

23 Yening jadma-jadmane puniki padem secara 
biasa kewanten, saha nenten keni ukuman 
punapa-punapi saking Ida Sang Hyang Widi 

Wasa, punika mapiteges Ida Sang Hyang Widi 
Wasa nenten ngutus tiang. 3? Nanging yening 
Ida Sang Hyang Widi Wasa nglaksanayang 
paindikan sane durung naenin pireng semeton, 
tur pretiwine engkag buat nguluh ipun miwah 
paderbeannyane, ngantos ipun blegeran tedun 
ka patiloka, semeton jaga uning, mungguing 
jadma-jadmane puniki sampun nglawan Ida Sang 
Hyang Widi Wasa.” 

31 Wau Dane Musa wusan ngandika, tanahe 
sane ring genah Dane Datan miwah Abirame 
raris engkag mapiakan, 3? tumuli nguluh 
dane miwah kulawargan danene makamiwah 
parapangiring-pangiring Dane Korah miwah arta 
branannyane. 33 Irika dane blegeran ulung ka 
patiloka, kasarengin antuk paderbeannyane. 
Tanahe tumuli malih atep tur dane raris sirna. 
34 Rikala miragi jerit-jeritan jadmane punika, 
sawatek wong Israele sane wenten irika sami 
pada malaib ngelidang dewek. Wong Israele pada 
mabaos sapuniki: “Enggalangja malaib, mirib 
tanahe lakar nguluh iraga ajak makejang.” 

35 Ida Sang Hyang Widi Wasa tumuli nedunang 
geni sane ngarab-arab, tur ngeseng jadmane 
sane 250 diri, sane sampun ngaturang menyan 
punika. 

Indik pasepan 


36 Ida Sang Hyang Widi Wasa tumuli ngandika 
ring Dane Musa, sapuniki: 3” “Tundenja Eleasar, 
pianak Harune nganehang pasepan temagane 
uli sisa-sisan jalmane ane suba puun ento. 
Sambehang adeng ane uli pasepane ento johang, 
sawireh pasepane ento suci. 33 Barang-barange 
ento suba kasuciang dugase katurang sig 
pamorboran aturan Ida Sang Hyang Widi Wasa. 
Sawireh keto, jemakja pasepane ento uli anake 
ane kukum uli krana dosa-dosannyane ento. 
Barang-barange ento patut toktok apang kanti 
tipis, laut temagane ane tipis ento dadiang 
tekep pamorboran aturan. Tutupe ento lakar 
dadi painget pabuat bangsa Israele.” 39 Dane 
Eleasar tumuli ngambil pasepan-pasepane 
punika, raris ngandikayang anak noktok mangda 
dados temaga sane mabidangan tur tipis, 
jaga kanggen tekep pamorboran aturane. 

40 Indike punika dados pakeling pabuat bangsa 
Israele, mungguing sajawining katurunan 

Dane Harun, nenten wenten anak lianan sane 
kalugra nganampekin pamorboran aturane buat 
morbor menyan, ring ayun Ida Sang Hyang 
Widi Wasa. Anake sane mamurug pidabdabe 
punika jaga kasirnayang sakadi Dane Korah 
miwah timpal-timpalnyane. Paindikane punika 

makasami kalaksanayang manut ring titah Ida 
Sang Hyang Widi Wasa, sane katiba ring Dane 
Eleasar, malantaran Dane Musa. 


Dane Harun ngrahayuang bangsa Israele 


41 Benjang semengane pasamuane makasami 
pada pedih ring Dane Musa miwah Dane Harun. 
Sapuniki baos ipune: “Semeton sareng kalih 
sampun ngamademang apahan saking kaulan Ida 
Sang Hyang Widi Wasa.” 42 Sasampune puput 
anake makasami punika nglawan Dane Musa 
miwah Dane Harun, ipun raris matolihan ka 
Kemah Linggih Ida Sang Hyang Widi Wasa. Irika 
panggihin ipun wenten mega nekep Kemahe 
punika, tur caya wedanan Ida Sang Hyang Widi 
Wasa kanten masinar dumilah kantos ngawinang 
ulap sang ngantenang. # Dane Musa miwah 
Dane Harun tumuli mamargi tur ngadeg ring 
arepan Kemahe punika. “Ida Sang Hyang Widi 
Wasa tumuli ngandika ring Dane Musa, sapuniki: 
45 “Kirigangja iban kitane uli sig anake ento. Ulun 
lakar nyirnayang ia ajaka makejang di tongose 
ento!” 

Sang kalih tumuli sumungkem nyumbah. 

46 Dane Musa tumuli mabaos ring Dane 
Harun sapuniki: “Gelisang ambil pasepan 
beline, dagingin baa sane saking pamorboran 
aturane limang keleng, tur bebehin baane 

punika antuk menyan akidik. Gelisang bakta 
pasepane punika ka tengah pasamuane, tur 
margiangja upacara panyupat dosa pabuat 
pasamuane makasami. Gelisang beli mamargi! 
Pidukan Ida Sang Hyang Widi Wasa sampun 
mamargi, tur grubuge sampun nglahlah.” ^ Dane 
Harun digelis nglaksanayang paindikane sane 
kapangandikayang antuk Dane Musa punika. 
Dane ngambil pasepan danene, raris digelis 
mamargi ka tengah pasamuane sane sedek 
mapunduh irika. Rikala dane ngaksi mungguing 
bencanane punika sampun ngawitin, baane raris 
kabebehin menyan, tumuli ngamargiang upacara 
panyupat dosa pabuat pasamuane makasami. 

48 Indike punika ngawinang bencanane mararian, 
mawinan Dane Harun kala punika ngadeg ring 
pantaran jadmane sane kantun urip miwah 
sane sampun padem. “9 Jadmane sane padem 
duk punika siosan ring sane padem sajeroning 
pembrontakan Dane Korah wenten 14.700 diri 
akehipun. 3? Sasampune wusan bencanane 
punika, Dane Harun raris mawali ring Dane Musa 
ring lawang Kemah Linggih Ida Sang Hyang Widi 
Wasa. 


Indik teteken Dane Harun 


17 1 Ida Sang Hyang Widi Wasa masabda ring 
Dane Musa, sapuniki: 2 “Tundenja bangsa 

Israele mesuang tungked roras besik. Asing-asing 
pamimpin suku mesuang tungked abesik. 
Asing-asing tungkede ento apanga katulisin adan 
pamimpin sukune ento suang-suang, ? tur adan 
Harune tulis sig tungkede ane dadi wakil suku 
Lewine. Sabilang pamimpin sukune ento apang 
ada tungkedne abesik. 4 Aba tungked-tungkede 
ento ka Kemah Linggih Ulune tur pejangja di 
arepan Peti Prajanjiane, di tongos Ulune matemu 
teken kita. ? Tungked anake ane selik Ulun ento 
lakar maseen. Aketo caran Ulune lakar nyuudang 
pakrimik jalmane ane sing rerenan pakrengkeng 
nglawan kita.” 

6 Indike punika raris karauhang antuk Dane 
Musa ring bangsa Israele. Duaning punika 
parapamimpinnyane raris pada nyerahang 
tungked pada masiki ring Dane Musa, sabilang 
suku wenten tungkednyane asiki. Makasami 
akehipun wenten roras, tur ring pantarannyane 
wenten teteken Dane Harun. 7 Sasampune 
punika, tungkede punika raris kagenahang antuk 
Dane Musa ring Kemah Linggih Ida Sang Hyang 
Widi Wasa, ring ajeng Peti Prajanjiane. 

8 Benjangne rikala Dane Musa ngranjing 
ka Kemahe punika, cingak dane mungguing 
teteken Dane Harun, sane dados wakil saking 
suku Lewi, sampun maseen. Tetekene punika 
sampun mapusuh, masekar tur ngwetuang 

woh ketapang sane sampun wayah. ? Dane 
Musa raris ngambil tungkede punika makasami, 
tumuli kedengang ring bangsa Israele. Ipun 
sareng sami ngeton paindikan sane sampun 
mamargi punika. Irika parapamimpine tumuli 
pada ngambil tungkednyane suang-suang. 

10 Sasampune punika Ida Sang Hyang Widi Wasa 
tumuli ngandika ring Dane Musa kadi asapuniki: 
“Pejangja buin tungked Harune ento ditu di 
arepan Peti Prajanjiane. Tungkede ento patut 
kasimpen, makadadi painget buat wong Israele 
ane demen brontak ento, mungguing ia lakar 
mati yening ia tusing nyak suud ngrengkeng.” 

11 Dane Musa raris nglaksanayang sakancan titah 
Ida Sang Hyang Widi Wasa punika. 

12 Bangsa Israele raris matur ring Dane Musa, 
sapuniki: “Yening kadi asapunika, sengkala 
pisan titiang sareng sami. 13 Yening anake sane 
nganampekin Kemah Linggih Ida Sang Hyang 
Widi Wasa patut padem, punika mapiteges iraga 
sareng sami tan urungan pacang padem!” 


Indik tetegenan parapandita 
miwah wong Lewine 


18 1 Ida Sang Hyang Widi Wasa masabda 
ring Dane Harun, sapuniki: “Kita muah 
pianak-pianak kitane makamuah wong Lewine 
makejang patut negen ukuman uli saluiring 


CACAH JIWA 18.2-6 633 


kapelihan ane masangketan teken ayah-ayahane 
di Kemah Linggih Ulune, nanging tuah kita muah 
pianak-pianak kitane dogen ane patut negen 
kapelihan-kapelihan sajeroning ayah-ayahan 
darma kapanditane. 2 Ajakja kadang wargan 
kitane mai, nah ento suku Lewine, buat magae 
bareng-bareng ngajak kita, muah nulungin 

kita dikalan kitane muah pianak-pianak kitane 
ngaturang ayah di Kemah Linggih Ulune. 

3 Suku Lewine patut nyalanang tetegenan 
marep teken kita muah pianak-pianak kitane 
tur nglaksanayang ayah-ayahannyane di 
Kemahe ento, nangingke ia tusing dadi ngusud 
barang-barange ane suci ane ada di Tongose 
Ane Suci muah di pamorboran aturane. Yen 
prade ia ngusud, ia muah kita lakar mati. “la 
ajaka makejang patut magae bareng-bareng 
ngajak kita tur nyalanang saananing tetegenan 
muah ayah-ayahan di Kemah Linggih Ulune. 
Nanging anake ane tusing maan kawenangan 
buat magae ditu, tusing dadi bareng ajak kita 
ditu. ? Tuah kita muah pianak-pianak kitane 
dogen ane patut nyalanang tetegenan ngaturang 
ayah di Tongose Ane Suci muah di pamorboran 
aturane, apanga Ulun tusing buin duka teken 
bangsa Israele. ? Ulun ane suba nyelik kadang 
wargan kitane, nah ento wong Lewine uli 
pantaran bangsa Israele, makadadi paican 

Ulune teken kita. la suba kanehang pabuat Ulun 
apanga ia nyidayang ngaturang ayah sajeroning 
Kemah Linggih Ulune. 7 Nanging tuah kita muah 
pianak-pianak kitane dogen ane dadi nyalanang 
darma kapanditan, ane dadi maekin pamorboran 
aturane muah saananing ane ada di Tongose 
Ane Maha Suci. Ento ane dadi tetegenan kitane 
muah pianak-pianak kitane, sawireh Ulun suba 
nglugrain kita tegak dadi pandita. Asing-asing 
anak ane tusing maan kawenangan buka keto ia 
lakar mati, yen ia maekin barang-barange ane 
suci ento.” 


Indik pikolih parapanditane 


8 Ida Sang Hyang Widi Wasa malih masabda 
ring Dane Harun sapuniki: “Ingetangja! Sakancan 
aturan istimewa ane katurang pabuat Ulun, ane 
tusing katurang malantaran maborbor, ento 
makejang dadi pikolih kitane. Ento paicayang 
Ulun teken kita muah katurunan kitane makadadi 
pikolih salawas-lawasne. ? Uli pantaran aturane 
ane paling sucina ane tusing maborbor di 
pamorboran aturane luire: aturan sesajen, aturan 
panyupat dosa, muah aturan panaur danda, ento 
dadi pikolih kitane. Saluiring ane katurang teken 
Ulun makadadi aturan ane suci, ento dadi pikolih 
kitane muah pianak-pianak kitane. 1? Kita patut 
ngajiang barange ento makadadi barang suci, 

tur daarja ento di tongose ane suci. Tuah anak 
muani-muani dogen ane dadi naar barange ento. 

11 Sajaba ento, sakancan aturan istimewa 
ane lenan, ane aturanga baan wong Israele, 
ento masih dadi pikolih kitane. Ento paicayang 
Ulun teken kita, teken pianak-pianak kitane 
ane muani-muani muah teken pianak-pianak 
kitane ane luh-luh. Pidabdabe ento maguna kanti 
salawas-lawasne. Asing-asing anggota kulawarga 
ane suba suci manut sopacaraning agama, dadi 
naar aturane ento. 

12 Ulun maicayang teken kita sakancan ane 
paling melaha uli pantaran pamupon gumine ane 
alapa paling maluna, ane ngatiban aturanga baan 
wong Israele teken Ulun, luire: lengis saitun, 
yeh anggur muah gandum. 13 Ento makejang 
dadi pikolih kitane. Sawatek anggota kulawargan 
kitane, ane suci manut sopacaraning agama, dadi 
naar aturane ento. 

14 Saluiring ane ada di Israel, ane suba saking 
sujati katurang teken Ulun, ento dadi pikolih 
kitane ajak makejang. 

15 Sawatek anake ane lekad paling keliha, 
wiadin wewalungan ane lekad jumun daana, 
ane aturanga baan wong Israele teken Ulun, 
ento dadi pikolih kitane. Nanging kita patut 
nampi pipis panebus buat asing-asing rare 
ane lekad paling keliha muah sakancan panak 

wewalungane ane leteh ane lekad jumun daana. 
16 Rare-rarene ento patut katebus dikalaning ia 
matuuh abulan. Panebus ane katetepang buat 
ento limang keteng pipis perak, manut aji ane 
katetepang di Perhyangan Agung. 1? Nanging 
sampi, biri-biri muah kambing, ane lekad jumun 
daana ento tusing dadi tebus. Wewalungane 
totonan sing dadi tuara katurang teken Ulun. 
Getihne briokang di pamorboran aturane, tur 
mulukne borbor makadadi aturan rayunan. Bon 
aturane ento ngledangin pakayunan Ulune. 

18 Ben wewalungane ento masih dadi pikolih 
kitane patuh buka tangkah muah batis ane durian 
ane kenawan, uli aturan istimewane ento. 

19 sakancan aturan istimewane ane katurang 
baan wong Israele teken Ulun ento paicayang 
Ulun teken kita muah pianak-pianak kitane luh 
muani, buat salawas-lawasne. Ento makadadi 
pikukuh prajanjian Ulune ane tusing dadi 
buungang teken kita muah katurunan kitane.” 

20 ida Sang Hyang Widi Wasa malih masabda 
ring Dane Harun sapuniki: “Kita tusing lakar 
maan duman cecatu. Di gumine ane janjiang 
Ulun ento, tusing ada tanah angan atebih ane 
lakar dadi eduman kitane. Ulun ene Ida Sang 
Hyang Widi Wasa, ane dadi duman kitane.” 

Duman cecatu buat wong Lewine 


21 ida Sang Hyang Widi Wasa masabda ring 
Dane Harun, sapuniki: “Sakancan aturan 
apahdasan ane aturanga baan wong Israele teken 
Ulun, suba paicayang Ulun teken wong Lewine. 
Ene makadadi upahnyane buat ngetangang 
Kemah Linggih Ulune. 22 Wong Israel ane lenan 
tusing dadi buin maekin Kemahe ento, apanga ia 
tusing nibakang danda pati buat dewekne padidi. 
23 Ngawit uli jani, tuah wong Lewine dogen ane 
dadi ngetangang Kemah Linggih Ulune muah 
negen ayah-ayahane ditu makejang. Pidabdabe 
ene masih kamanggehang pabuat katurunan 
kitane ngantos salawas-lawasne. Wong Lewine 
lakar tusing ngelah duman cecatu di Israel. 

24 Sawireh ane dadi duman cecatunnyane, suba 
paicayang Ulun teken ia, nah ento sakancan 
aturan apahdasan ane katurang baan wong 
Israele makadadi aturan istimewa teken Ulun. 
Ento krana Ulun suba ngandikayang teken wong 
Lewine ento, mungguing ia tusing lakar maan 
duman cecatu di Israel.” 


Aturan apahdasan saking wong Lewine 


25 Ida Sang Hyang Widi Wasa ngandikayang ring 
Dane Musa, 2? mangda dane ngrauhang titahe 
puniki ring wong Lewine, sapuniki: “Di kalan 

kitane nampi aturan apahdasan uli pantaran 
wong Israele, ane kapaicayang baan Ida Sang 
Hyang Widi Wasa teken kita, kita patut ngaturang 
apahdasan uli aturane ento ka ayun Ida Sang 
Hyang Widi Wasa, makadadi aturan istimewa. 

27 Aturan istimewane ene lakar kajiang patuh 
teken gandum muah yeh anggur ane anyar ane 
katurang baan ipetani. 28 Malantaran cara buka 
keto kita masih lakar ngaturang aturan istimewa 
ane dadi druen Ida Sang Hyang Widi Wasa ane 
suba tampi kita uli bangsa Israele. Aturan ane 
istimewa pabuat Ida Sang Hyang Widi Wasa 

ene patut serahang kita teken Harun. 29 Kita 
patut ngaturang pahan ane paling melah uli 
pantaran aturan ane tampi kita ento. 3? Sasubane 
pahan ane paling melaha ento aturang kita, 
sisanne dadi juang kita buka ipetani nyuang 
sisan pamuponnyane, sasubane ia ngaturang 
aturan. 3t Sisanne ento dadi daar kita ngajak 
kulawargan kitane, dijaja keneh kitane madaar, 
sawireh ento makadadi dedaaran kitane ngayah 
di Kemah Linggih Ida Sang Hyang Widi Wasa. 

32 Kita tusingja lakar pelih naar barange ento, yen 
kita suba ngaturang pahan ane paling melaha di 
ajeng Ida Sang Hyang Widi Wasa. Nanging eda 
pesan kita ngletehin aturan wong Israele ento 
malantaran naar sakancan ane katurang ento, 
satonden pahan ane paling melaha aturang kita. 

Yen kita mamurug titahe ento, kita lakar kena 
danda pati.” 


Indik ambun banteng barak sane maborbor 


19 1 Ida Sang Hyang Widi Wasa ngandikayang 
ring Dane Musa miwah Harun, 2 mangda 
dane ngrauhang pidabdab-pidabdabe puniki 
ring bangsa Israele. Inggih punika: Rarisang 
semeton ngrereh banteng barak sane tan 
pacacad, sane durung naenin kanggen makarya. 
3 Serahangja bantenge punika ring Pandita 
Eleasar. Bantenge punika patut kabakta ka 
jabaan pakemahane, raris tampah ring ajeng 
Dane Eleasar. 4Sasampune punika Dane Eleasar 
patut ngambil getih bantenge punika akidik, 
tumuli ngetisang getihe punika ping pitu 

marep ka Kemah Linggih Ida Sang Hyang Widi 
Wasa antuk jrijin danene. ? Bantenge punika 
makaukud, inggih punika kulit, ulam, getih miwah 
jejeronnyane, patut kaborbor ring ajeng sang 
pandita punika. ? Sang pandita patut ngambil 
taru aras akidik, padang hisop akidik, miwah 

tali barak akidik, tumuli kentungang ring genine 
punika. Wusan punika dane patut ngumbah 
busanan danene tur nyriokin ragan danene antuk 
toya. Wusan punika wau dane dados ngranjing 
ka pakemahane. Nanging kantos surup surya 
dane kantun dados anak sane leteh. 8 Anake sane 

morbor bantenge punika taler patut ngumbah 
panganggennyane, tur nyriokin deweknyane 
antuk toya. Ipun taler dados anak leteh ngantos 
rauh surup suryane. ? Sasampune punika adiri 
saking pantaran anake sane sampun suci manut 
sopacaraning agama, patut munduhang abun 
bantenge punika, tur kagenahang ring genahe 
sane sampun suci manut sopacaraning agama, 
sane magenah ring jabaan pakemahane. Irika 
abune punika kasimpen, jaga kagunayang 

antuk wong Israele rikalaning ipun nyawisang 
toya pabuat upacara pabresihan. Upacarane 
puniki kalaksanayang buat panyupat dosa. 

10 Anake sane munduhang abun bantenge punika 
patut ngumbah panganggenipune, nanging 
kantos surup surya ipun kantun dados anak 
leteh. Pidabdabe punika manggeh ngantos 
salami-laminipun, yadian pabuat wong Israel, 
taler pabuat wong sunantara, sane magenah ring 
pantaranipune. 


Indik ngusud sawa 


11 Sapasiraja sane ngusud sawa, ipun leteh 
pitung rahina suenipun. 12 Ring rahinane sane 
kaping tiga miwah kaping pitu, anake punika 
patut ngwentenang upacara pabresihan buat 
dewekipune niri, masrana antuk toya upacara. 
Sasampune punika wau ipun dados bresih 

manut sopacaraning agama. Nanging yening 
ipun nenten mresihin dewekipune ring rahina 
sane kaping tiga miwah sane kaping pitu, ipun 
kantun leteh. 13 Sapasiraja sane ngusud sawa, tur 
nenten mresihin dewek ipune, ipun dados anak 
leteh, santukan ipun nenten kasriokin antuk toya 
upacara. Ipun ngletehin Kemah Linggih Ida Sang 
Hyang Widi Wasa, duaning punika ipun nenten 
malih ketang dados kaulan Ida Sang Hyang Widi 
Wasa. 

14 Yening wenten anak padem ring tengah 
kemahe, sakancan anake sane wenten irika 
duk jadmane punika padem, wiadin sakancan 
anake sane nyarengin ring kemahe punika, 
ipun sareng sami leteh. 1? Sakancan caratan 
wiadin payuk sane tan patekep, sane wenten 
ring tengah kemahe punika, makasami leteh. 

16 Yening wenten anak ngusud sawan anake sane 
sampun kapademang, wiadin anak padem secara 
biasa ring tegale, wiadin yening wenten anak 
ngusud tulang anake padem, wiadin ngusud 
gegumuknyane anake punika leteh pitung rahina 
suenipun. 

17 Buat nyuciang sikian saking kawentenan sane 
leteh punika, ipun patut ngambil abun bantenge 
barak sane sampun katunjel punika akidik buat 
panyupat dosa. Abune punika kapenpen ka 
payuke, raris kimbuhin malih antuk toya anyar. 

18 Sajeroning paindikan sane kaping pisan, 
anake bresih manut sopacaraning agama patut 
ngambil padang hisop akatih, raris kacelebang 
ring toyane, tumuli kaketisang ring kemahe 
punika, miwah ring saluiring sane wenten irika, 
makamiwah ring anake sane wenten irika. 
Sajeroning paindikan sane kaping kalih, anake 
sane bresih manut sopacaraning agama patut 
ngetisin antuk toya anake sane sampun ngusud 
sawa, tulang wiadin gegumuknyane. 19 Ring 
rahina sane kaping tiga miwah kaping pitu, anake 
sane sampun bresih manut sopacaraning agama 
punika patut ngetisin toya anake sane sampun 
leteh punika. Ring rahina sane kaping pitu puput 
upacara pabresihan anake punika. Wusan punika 
ipun patut ngumbah panganggennyane tur 
manjus. Sasampune punika rikalaning surup 
surya wau ipun kawastanin bresih. 

20 Sapasiraja keni leteh, tur ipun nenten 
ngamargiang upacara pabresihan pabuat 
deweknyane, ipun kantun tetep leteh, santukan 
ipun nenten kasriokin antuk toya upacara 
punika. Ipun ngletehin Kemah Linggih Ida 
Sang Hyang Widi Wasa, tur ipun nenten malih 
ketang dados kaulan Ida Sang Hyang Widi 
Wasa. 21 Pidabdabe puniki patut margiang 
semeton, kantos salami-laminipun. Anake sane 
ngetisang toya upacarane punika taler patut 

ngumbah panganggennyane, tur anake sane keni 
toyane punika mawak leteh kantos surup surya. 
22 Barang-barang sane sampun kusud antuk 
anake sane sampun leteh, punika keni leteh. 
Taler anak tios sane ngusud barange punika sami 
leteh ngantos surup surya. 


Bangsa Israel ring Kades 
(Par. 17:1-7) 


20 1 Ring sasih sane kaping pisan bangsa 
Israele rauh ring tegal melakang Sin tur 


ngwangun pakemahan ring Kades. Irika Dane 
Miryam seda tur kapendem. 

2 Ring genahnyane ngwangun kemah punika 
nenten wenten toya, punika awinanipun wong 
Israele pada rauh mapunduh ring ajeng Dane 
Musa miwah Dane Harun, 3 sinambi ngrengkeng 
sapuniki: “Ambate becikipun yening tiang 
sareng sami puniki sampun padem ring ajeng 
Kemah Linggih Ida Sang Hyang Widi Wasa, 
sinarengan ring nyama-nyamaan tiange tunggal 
bangsa. * Napike awinanipun semeton ngajak 
tiang sareng sami ka tegal melakange puniki? 
Punapike mangda tiang padem sinarengan ring 
ingon-ingon tiange? ? Napi gunanipun semeton 
ngajak tiang sareng sami makaon saking Mesir, 
raris ngajak tiang ka genahe sane sangsara puniki, 
sane nenten dados tandurin punapa-punapi. 

Iriki nenten wenten gandum, tan wenten wit 

aa, tan wenten anggur, miwah nenten wenten 
delima. Kadi rasa toya inem kewanten nenten 
wenten.” ê Dane Musa miwah Dane Harun tumuli 
ngedohang raga saking anake akeh punika, raris 
ngadeg tan doh saking lawang Kemah Linggih Ida 
Sang Hyang Widi Wasa. Irika sang kalih sumuyud, 
tur caya kaluihan Ida Sang Hyang Widi Wasa 
nyunarin dane sareng kalih. 

7 Ida Sang Hyang Widi Wasa raris masabda ring 
Dane Musa, sapuniki: 3 Jemakja tungkede ane di 
arepan Peti Prajanjiane ento, suba keto laut kita 
ngajak Harun munduhang rakyate makejang. Di 
arepan rakyate ajaka makejang ento kita patut 
ngraos teken batu kaange ane ada ditu. Ditu lakar 
ada yeh ngecor uli batune ento. Aketo carane kita 
lakar mesuang yeh uli di batu kaange, apanga 
rakyate muah ingon-ingonnyane maan nginem 
yeh.” 9 Dane Musa tumuli ngambil tetekene 
punika, manut sakadi titah Ida Sang Hyang Widi 
Wasa. 

10 Dane Musa miwah Dane Harun tumuli 
munduhang rakyate makasami ring arepan 
batu kaange punika. Sasampune punika, 

Dane Musa tumuli ngandika sapuniki: “Inggih 
semeton parapembrontak, sane mangkin 
indayang pirengang! Punapike tiang patut 
ngamedalang toya saking batu kaange puniki 

pabuat semeton?” 11 Sasampune punika Dane 
Musa tumuli ngambil tetekene punika sarwi 
kalempagang kantos ping kalih ring batu kaange 
punika. Irika raris wenten toya ngecor tur 
membah, kantos jadmane makasami miwah 
ingon-ingonnyane pada nginem toya. 

12 Nanging Ida Sang Hyang Widi Wasa tumuli 
nglemekin Dane Musa miwah Dane Harun 
sapuniki: “Sawireh kita ajak dadua kuangan 
pracaya teken Ulun, buat nyinahang kakuasan 
Ulune ane suci di arepan bangsa Israele, ento 
krana kita tusing lakar nuntun bangsane ene ka 
gumine ane suba janjiang Ulun teken ia ajaka 
makejang.” 

13 Indike punika mamargi ring Meriba. Irika 
wong Israele pada ngrengkeng pamantuka ring 
Ida Sang Hyang Widi Wasa, tur irika taler Ida 
Sang Hyang Widi Wasa nyinahang kasucian Idane 
ring bangsane punika. 


Sang prabu ring Edom nenten nglugrain 
bangsa Israele nglintang 


14 Saking Kades Dane Musa ngutus anak tangkil 
ring sang prabu ring Edom, saha kadulurin 
atur sapuniki: “Puniki piuning saking suku-suku 
Israel sane tunggal purusa ring palungguh iratu. 
Palungguh iratu wikan ring kamewehan sane 
nibenin titiang. 1? Leluur titiange pecak ka Mesir, 

tur irika titiang magumana makudang-kudang 
taun suenipun. Irika leluur titiange miwah titiang 
kala-ala antuk bangsa Mesire, 18 tur titiang 
tumuli nunas ica katulung-tulung ring Ida Sang 
Hyang Widi Wasa. Ida mirengang pinunas ican 
titiange tur Ida raris ngutus malaekat Idane 
buat nuntun titiang sareng sami makaon saking 
Mesir. Sane mangkin titiang sampun rauh ring 
Kades, inggih punika ring satunggaling desa, 
ring tepi siring wewidangan druene. 1” Pinunas 
titiange dumadak palungguh iratu ledang 
nglugrain titiang nglintang ring jagat druene. 
Titiang miwah ingon-ingon titiange nentenja 
jaga simpang-simpang saking margine ageng, 
wiadin jaga ngranjing ring pategalan miwah 
pabianan anggur druene. Titiang nenten nunas 
toya ring semer-semer druene. Titiang sareng 
sami wantah jaga mamargi ring margine sane 
ageng kewanten, kantos titiang medal saking 
wewidangan druene.” 

18 Nanging pasaur wong Edome sapuniki: 
“Tiang nenten lila yening jerone nglintang ring 
wewidangan tiange. Yening jerone mamaksa, 
tiang jaga medal ngebug jerone.” 

19 Wong Israele malih mabaos, sapuniki: 
“Titiang jagi wantah mamargi ring margine sane 
ageng kewanten, yen pet wenten ring pantaran 
titiange wiadin ingon-ingon titiange sane nginem 

toya druene, punika jaga taur titiang. Titiang 
wantah mamanah nglintang kewanten.” 

20 Pasaur wong Edome sapuniki: “Nenten 
pisan dados!” Wong Edome tumuli medal 
kasarengin wadua bala sane sura dira, sayaga 
buat ngebug wong Israele. 2! Santukan wong 
Edome nenten nglugrain wong Israele nglintang 
ring wewidangannyane, kenginan wong Israele 
raris mamargi tur ngrereh margi sane lianan. 


Dane Harun seda 


22 Bangsa Israele makasami raris kesah saking 
Kades, tumuli rauh ring Gunung Hor, 2 ring 
tepi siring jagat Edome. Irika Ida Sang Hyang 
Widi Wasa masabda ring Dane Musa miwah 
Dane Harun, sapuniki: 24 “Harun tusing lakar 
ngentap gumine ane suba janjiang Ulun teken 
bangsa Israele. Ia lakar mati, sawireh kita ajak 
dadua suba tempal teken titah Ulune di Meriba. 
25 Ajakja Harun muah pianakne Eleasar menek 
ka Gunung Hor. 28 Ditu kita patut ngembus 
busana kapanditan Harune, laut salukang sig 
Eleasare. Harun lakar mati.” 2? Dane Musa tumuli 
nglaksanayang sapatitah Ida Sang Hyang Widi 
Wasa. Dane Musa, Harun miwah Eleasar raris 
munggah ka Gunung Hor, kakantenang antuk 
rakyate makasami. 28 Irika Dane Musa tumuli 
nglukar busana kapanditan Dane Harun, tur 

karangsukang ring Dane Eleasar. Irika ring pucak 
gununge punika Dane Harun seda, tur Dane 
Musa miwah Dane Eleasar tumuli mawali tedun 
saking genahe punika. 29 Rakyate makasami 
pada miragi, mungguing Dane Harun sampun 
seda. Irika ipun sareng sami pada kaliput antuk 
kaduhkitan tigang dasa rahina suenipun. 


Bangsa Israele menang nglawan wong Kanaane 


2 1 1 Rikala rajan kota Arade inggih punika, 
kota sane magenah ring sisi kelod tanah 
Kanaane mireng mungguing wong Israele 
jaga rauh nglintang ring margine ring Atarim, 
ida raris medal ngebug bangsa Israel punika, 
tur makudang-kudang wong Israele katawan. 
2 Irika wong Israele raris masesangi, sapuniki 
aturipune ring Ida Sang Hyang Widi Wasa: 
“Yening Palungguh IRatu mapaica kamenangan 
ring titiang marep ring jadmane punika, titiang 
jaga ngaturang ipun miwah kota-kotanipune 
makasami ring ajeng Palungguh IRatu, tur 
ipun makasami jaga sirnayang titiang.” 3 Ida 
Sang Hyang Widi Wasa nagingin pinunasipune 
punika. Ida mapaica pitulungan ring ipun 
buat ngaonang wong Kanaane punika. Wong 
Israele raris nyirnayang wong Kanaane miwah 
kota-kotannyane, tur genahe punika raris 
kawastanin Horma. 

Ula Temaga 


4 Sasampune punika wong Israele raris 
kesah saking gunung Hor, tumuli mamargi ka 
margine sane ngungsi Segara Teberau, buat 
jaga ngilehin jagat Edome. Nanging ring margi 
ipun nenten sabar malih. ? Irika ipun malih 
ngamigmig pamantuka ring Ida Sang Hyang 
Widi Wasa miwah Dane Musa, sapuniki baos 
ipune: “Napi awinannya semeton ngajak tiang 
sareng sami kesah saking jagat Mesir. Punapike 
misadia ngamademang tiang sareng sami ring 
tegal melakange puniki? Iriki nenten wenten 
tetedan, tur toya taler nenten wenten. Tiang 
sampun wadih pisan ring dedaaran sane campah 
puniki!” Irika Ida Sang Hyang Widi Wasa 
tumuli ngrauhang ula sandi ring bangsane 
punika. Akeh wong Israele sane padem kacotot 
antuk ulane punika. 7 Bangsa Israele tumuli 
pada rauh tangkil ring ajeng Dane Musa saha 
matur sapuniki: “Tiang sareng sami sampun 
madosa, santukan tiang sampun ngamigmig 
pamantuka ring ajeng Ida Sang Hyang Widi Wasa, 
miwah marep ring semeton. Sane mangkin 
tunas icayangja tiang ring Ida Sang Hyang Widi 
Wasa, mangda Ida ledang ngaonang ula-ulane 
punika saking pantaran tiange.” Dane Musa raris 
ngastawayang bangsane punika. 8 Ida Sang Hyang 

Widi Wasa raris ngandikayang mangda Dane 
Musa makarya ula sane malakar antuk logam. Ula 
punika kalilitang ring tungguane akatih, mangda 
asing-asing anak sane sampun cotot ula, prasida 
nganeng-neng ula logame punika tumuli seger. 

9 Duaning punika Dane Musa tumuli makarya 
ula sane malakar antuk temaga, raris kalilitang 
ring satunggaling tungguan. Asing-asing anak 
sane cotot ula, prasida jaga seger, rikala ipun 
nganeng-neng ula temaga punika. 


Saking Gunung Hor ka Lebak Moabe 


10 Sasampune punika wong Israele tumuli 
nglanturang pamargi, raris ngwangun 
kemahnyane ring kota Obot. 1! Sasampune 
kesah saking genahe punika ipun ngwangun 
kemahnyane ring uug-uugan kota Abarime, 
ring tegal melakange sane dangin wewidangan 
Moabe. 12 Sasampune punika ipun raris 
ngwangun kemahnyane ring Lebak Sered. 

13 Saking irika ipun ngrarisang mamargi, tur 
ngwangun kemahnyane ring baler Tukad Arnone 
ring tegal melakange sane linggahnyane rauh 

ka wewidangan Amorine. (Tukad Arnone 
punika makadados wates wewidangan wong 
Moabe klawan wewidangan wong Amorine.) 

14 Punika awinannya ring Cakepan Payudan 

Ida Sang Hyang Widi Wasa wenten sinurat: 

“Desa Waheb ring wewidangan Supane miwah 
ring lebak-lebakipune, Tukad Arnon, 1? miwah 
sampih-sampih lebake punika, sane linggahnyane 
rauh ka desa Ar tur ngraris ngungsi ka wates 
wewidangan wong Moabe.” 

16 Saking irika ipun raris mamargi ngungsi genah 
sane mawasta: Semer-semer. Irika Ida Sang 
Hyang Widi Wasa masabda ring Dane Musa, 
sapuniki: “Tundenja rakyate ajaka makejang 
mapunduh. Ulun lakar mapaica yeh teken ia 
ajaka makejang.” 1? Duk punika bangsa Israele 
raris makidung sapuniki: 

“Ih sawatek semere, luabangja yeh ibane. 

Icang lakar mapag ia aji kidung. 

18 Semer ane kacongcong baan paraputran 

pararatune, 

muah baan parapamimpin bangsane, 

congconga aji teteken kaprabone, 

muah aji tungked-tungkednyane.” 

Saking tegal melakange punika ipun raris sareng 
sami magingsir ka Matana, 2? saking irika raris ka 
Nahaliel, raris ka Bamot. 20 Sapanglanturipun ka 
lebak wewidangan wong Moabe, ring sor pucak 
Gunung Pisgane sane marep ka tegal melakange. 

Wong Israel ngaonang raja Sihon miwah raja Og 
(Pang. 2:26--3:11) 


21 Sasampune punika wong Israele raris 
ngutus utusan tangkil ring Ida Sang Prabu Sihon 
ratun wong Amorine, buat matur piuning kadi 
asapuniki: 22 “Titiang sareng sami mapinunas 
ring palungguh iratu, ledang palungguh iratu 
nglugrain titiang sareng sami nglintang ring 
wewidangan druene. Titiang sareng sami miwah 
ingon-ingon titiange nenten jaga simpang 
saking margine ageng, buat jaga ngranjing 
ring pategalan miwah abian-abian anggure. 
Samaliha titiang nenten jaga nunas toya ring 
semer-semer druene. Titiang sareng sami jaga 
tetep mamargi wantah ring margine kewanten, 
kantos titiang prasida medal saking wewidangan 
druene.” 23 Nanging Ida Sang Prabu Sihon 
nenten nglugrain wong Israele nglintang ring 
wewidangan idane. Ida raris munduhang wadua 
balan idane, saha lunga ka Yahas ring tegal 
melakange, tumuli ngebug wong Israele irika. 
24 Nanging sajeroning payudane punika akeh 
wong Amorine keni kapademang antuk wong 
Israele. Wong Israele tumuli ngaug wewidangan 
mesehe punika ngawit saking Tukad Arnon rauh 
ka Tukad Yabok sane baler, inggih punika tepi 
siring wewidangan wong Amone, sane kukuh 

pisan bentengnyane. 2 Kenginan kadi asapunika 
wong Israel ngrampas kotan wong Amorine 
rauh ka Hesbon miwah kota-kota sane alit-alit 
sane wenten ring kiwa tengennyane, tur ipun 
raris jenek irika. 28 Kota Hesbon punika ibukotan 
wong Amorine kaprabon Sang Prabu Sihon sane 
naenin mayuda nglawan ratun wong Moabe sane 
riinan, tur ida prasida ngrampas wewidangan 
idane punika ngantos rauh ring Tukad Arnone 
punika. 2 Punika awinannya, parapujanggane 
pada makidung kadi asapuniki: 
“Mrikija rauh ka Hesbon, ka kotan Raja Sihone. 
Tiang dot manggihin kotane punika 
malih kawangun miwah kabecikang. 
28 Saking kotane puniki naenin, 
wadua balan Sang Prabu Sihone 
mangseh luir geni angarab-arab. 
Kota Ar sane ring Moab kasirnayang, 
bukit-bukite sane ring Arnon makasami 
kenyagang. 
29 Aduh bangsa Moab, sengkala pisan jerone. 
Panyungsung Dewa Kamose, jerone pacang 
sengkala. 
Jerone banggayanga dados wong pararudan 
antuk dewan jerone. 
Luh-luh jerone dados tawanan raja Amorine. 
30 Nanging sane mangkin katurunannyane 
nemu sengkala, 

sapanjang margine saking Hesbon rauh ka 
Dibon, 

tur ipun kageseng kantos rauh ka Nopah, sane 

nampek ring Medeba.” 

31 rika bangsa Israele raris jenek ring 
wewidangan wong Amorine. 3? Sasampune 
punika Dane Musa tumuli ngandikayang mangda 
rakyate pada ngrereh margi buat jaga ngebug 
kota Yaesere. Wong Israele tumuli ngrampas 
kotane punika miwah kota sane alit-alit sane 
wenten ring kiwa tengennyane, saha nundung 
wong Amorine sane wenten irika. 

33 Sasampune punika wong Israele raris 
mabelok, tumuli mamargi ring margine sane 
ngungsi ka Basan. Sang Prabu Og ratune ring 
Basan raris mangseh kasarengin antuk wadua 
balan idane buat ngebug wong Israele ring 
kota Edrei. 34 Ida Sang Hyang Widi Wasa tumuli 
masabda ring Dane Musa kadi asapuniki: 

“Eda kita jejeh teken ia, Ulun lakar mapaica 
kamenangan teken kita. Kita lakar ngalahang 

ia, muah rakyatne, kayang guminne makejang. 
Kenkenja abet kitane ngarepin Raja Sihon, 

ratun wong Amorine ane mrentah di Hesbon, 
ketoang masih Raja Oge ento.” 35 Duaning punika 
bangsa Israele tumuli nyedayang Sang Prabu Og, 
oka-okan idane miwah rakyat idane makasami, 

tan wenten sane kantun magantulan. Sasampune 
punika ipun raris ngaug tanahe punika. 


Ratune ring Moab ngesengin Dane Bileam 


22 1 Bangsa Israele raris nglanturang 
pamargi, tumuli ngwangun kemahnyane 


ring tanahe dangsah ring Moab dangin Tukad 
Yordane benengan kota Yerikone. 

2 Rikala ratune ring Moab sane maparab 
Balak, okan Ida Sipor, mireng indik wong 
Israele ngaonang wong Amorine, samaliha 
indik akehipun wong Israel punika, 3 ida miwah 
kaulan idane pada ajerih pisan. “Irika wong 
Moabe raris matur ring parapamimpin wong 
Midiane, sapuniki: “Grombolane puniki, tanja 
malih amunapi suenipun, jaga nyirnayang 
saananing sane wenten ring kiwa tengennyane, 
tan bina sakadi bantenge neda padang ring 
tegale.” Duaning punika Ida Sang Prabu Balak, 
3 ngutus buat ngaturin Dane Bileam, okan Dane 
Beor, sane malinggih ring kota Petor, sane 
nampek ring Tukad Eprate, ring wewidangan 
Amau. Parautusane punika nguningayang 
sapangandikan Sang Prabu Balake ring Dane 
Bileam, sapuniki: “Mangda guru sauninga, 
mungguing sane mangkin wenten satunggiling 
bangsa rauh saking Mesir. Jadmanipune pada 
pasrambiah mrika-mriki, tur indike punika 

makadados pakewuh pabuat wewidangan 
tiange. ê Ipun akehan ring tiang. Duaning punika 
ledang guru rauh tur temahja ipun pabuat 
tiang. Menawite tiang mrasidayang ngaonang 
tur ngulah ipun saking panegaran tiange. Tiang 
pracaya, mungguing yen guru ngamertanin anak, 
anake punika jaga molih merta, tur yen guru 
nemah, ipun jaga keni temah.” 

7 Irika parapamimpin wong Moab miwah 
Midiane mamargi tangkil ring Dane Bileam, saha 
maduluran aturan mangda dane ledang nemah 
wong Israele. Parapamimpine punika raris rauh 
tur nguningayang pangandikan Sang Prabu Balak 
ring Dane Bileam. 3 Pangandikan Dane Bileam 
ring parapamimpine punika sapuniki: “Rarisangja 
marerepan iriki. Benjang tiang jaga nguningayang 
ring ragane, indik sane jaga kapangandikayang 
antuk Ida Sang Hyang Widi Wasa ring tiang.” Irika 
parapamimpine punika marerepan ring jeron 
Dane Bileam. 

9 Ida Sang Hyang Widi Wasa tumuli ngrauhin 
Dane Bileam sarwi mataken sapuniki: “Ih Bileam 
nyenke jlemane ene ane nginep sig kitane?” 

10 Atur Dane Bileam asapuniki: Jadmane 
punika utusan Sang Prabu Balak, saking panegara 
Moab, gumanti jagi ngrauhang orti, 11 mungguing 
wenten satunggiling bangsa sane rauh saking 
Mesir sampun pasrambiah ring wewidangan 

panegaran idane. Sang Prabu Balak ngarsayang 

titiang, mangda titiang nemah bangsane punika 
pabuat ida, mangda ida mrasidayang ngebug tur 
ngulah bangsane punika.” 

12 Pangandikan Ida Sang Hyang Widi Wasa ring 
Dane Bileam, sapuniki: “Edaja kita nututin anake 
ento, muah eda kita nemah wong Israele ento, 
sawireh bangsane ento suba mertanin Ulun.” 

13 Benjangipun, Dane Bileam raris matemu ring 
utusan-utusan Sang Prabu Balake punika, sarwi 
mabaos sapuniki: “Rarisangja mamargi mantuk. 
Ida Sang Hyang Widi Wasa nenten nglugrain 
tiang ngiringang ragane.” 14 Duaning punika 
parautusane punika tumuli mamargi mawali 
tangkil ring Sang Prabu Balak, tur nguningayang 
ring ida, mungguing Dane Bileam nenten kayun 
rauh sinarengan ring ipun. 

15 Sasampune punika Sang Prabu Balak 
malih ngutus anak akehan ring sane dumun, 
samaliha linggihnyane taler luihan ring sane riin. 
16 Parautusane punika tangkil ring Dane Bileam, 
saha nguningayang pangandikan Sang Prabu 
Balake, sapuniki: “Saking sarat pisan pinunas 
tiange, mangda ledang udi guru ngrauhin tiang. 
17 Tiang jaga maturan akeh pisan ring guru, 
samaliha tiang jaga nglaksanayang pangandikan 
gurune. Rarisangja rauh tur nemah bangsane 
punika pabuat tiang.” 


CACAH JIWA 22.18-22 658 


18 Nanging atur Dane Bileam sapuniki: 
“Yadiastun sakancan mas perak sane wenten ring 
purin Ida Sang Prabu Balake punika kapaicayang 
ring tiang, tiang nenten pisan mrasidayang 
tempal ring titah Ida Sang Hyang Widi Wasa, 
Widi sane sungsung tiang. Yadiastun sajeroning 
paindikan sane pinih alit, tiang taler tan purun 
tempal ring Ida. 19 Nanging indayang ragane 
marerepan dumun iriki, sakadi indike sane 
kamargiang antuk semeton ragane sane riin. 
Tiang meled uning, punapike wenten paindikan 
sane lian, sane jaga kapangandikayang antuk Ida 
Sang Hyang Widi Wasa ring tiang.” 

20 Wengine punika Ida Sang Hyang Widi Wasa 
ngrauhin Dane Bileam, sarwi masabda, sapuniki: 
“Jalmane ene teka buat ngajak kita apanga kita 
nututin ia. Wireh keto kinkinangja iban kitane 
lakar luas. Nanging kita patut nglaksanayang apa 
ane suba titahang Ulun teken kita.” 21 Benjangne 
Dane Bileam tumuli masang kedapa ring 
keledaen danene, tumuli lunga nyarengin 
parapamimpin wong Moabe punika. 


Dane Bileam miwah keledaen danene 


22 Rikala Dane Bileam mamargi, Ida Sang Hyang 
Widi Wasa duka pisan. Duaning punika rikala 
Dane Bileam nunggang keledaen danene, kairing 
antuk parekan danene sareng kalih, malaekat 

Idang Sang Hyang Widi Wasa tumuli ngadeg 

ring basan tengah margine, ngalang-alangin 
pamargin danene. 22 Rikala keledaene ngeton 
wenten malaekat ngadeg nganggar pedang 

ring basan tengah margine, keledaene punika 
raris nyamping saking margine, tumuli mabelok 
ka tegale. Dane Bileam tumuli nigtig keledaen 
danene punika, tur kabakta malih ka margine. 

24 Sasampune punika malaekat Ida Sang Hyang 
Widi Wasa tumuli ngadeg ring margine sane 
cupit, ring selagan abian anggure sane matembok 
batu sabilang samping. 25 Rikala keledaene 
punika ngeton malaekat Ida Sang Hyang Widi 
Wasa, irika ipun mepet ka samping ngantos cokor 
Dane Bileam kajepit ring temboke. Duaning 
punika Dane Bileam malih nigtig keledaene 
punika. 2? Malaekat Ida Sang Hyang Widi Wasa 
tumuli malih ngarepang, tur ngadeg ring genahe 
sane cupitan, kantos nenten wenten margi 
malih ring kiwa tengennyane. ?” Duk punika 
rikala keledaene punika ngeton malaekat Ida 
Sang Hyang Widi Wasa, keledaene punika raris 
ngebahang dewekipune. Dane Bileam kalintang 
duka, kantos keledaene punika lempag dane 
antuk tungked. 28 Ida Sang Hyang Widi Wasa raris 
mapaica karirihan ring keledaene punika mangda 
mrasidayang mabaos. Duaning punika keledaene 
punika raris mabaos ring Dane Bileam sapuniki: 

“Napike iwang titiange ring pamekele, mawanan 
pamekele nglempag titiang kantos ping tiga?” 

29 Pasaur Dane Bileam, sapuniki: “Sawireh iba 
mlegendahang kai. Yen kai ngaba pedang, sinah 
iba matiang kai.” 

30 Atur keledaene punika sapuniki: “Boyake 
titiang puniki sampun sue pisan dados padruen 
pamekele tur sampun biasa linggihin pamekele? 
Punapike titiang naenin tempal ring pamekele?” 

Pasaur Dane Bileam: “Tusing.” 

31 |da Sang Hyang Widi Wasa tumuli ngawinang 
Dane Bileam mrasidayang ngaksi malaekat 
Ida Sang Hyang Widi Wasa ngambel pedang 
membus irika. Irika Dane Bileam raris nylempoh 
tur makakeb sarwi nyumbah. 3? Malaekat 
Ida Sang Hyang Widi Wasa raris mataken, 
sapuniki: “Ngudiang dadi kita nglempag keledaen 
kitane kanti ping telu? Manira teka ene buat 
ngalang-alangin kita, sawireh patutne kita tusing 
dadi kema. 33 Aget keledaen kitane nepukin 
manira, tur ia nyamping kanti ping telu. Yen 
tusing keto, sinah kita suba matiang manira, 
nanging keledaene depang manira idup.” 

34 Atur Dane Bileam, sapuniki: “Titiang 
puniki sampun madosa, titiang nenten uning, 
mungguing IRatu ngadeg ring basan tengah 
margine, buat ngalang-alangin titiang. Nanging 
sane mangkin yen manut pakayunan IRatu titiang 

iwang buat nglanturang pamargin titiange, titiang 
jaga mawali.” 

35 Nanging malaekat Ida Sang Hyang Widi 
Wasa raris ngandika sapuniki: “Tututin dogen 
anake ento, nanging tuah ane tunden manira 
ngorahang dogen ane dadi orahang kita.” Dane 
Bileam tumuli nglanturang pamargin danene 
sinarengan ring parautusan Sang Prabu Balake 
punika. 


Sang Prabu Balak mendakin Dane Bileam 


36 Ritatkala Sang Prabu Balak mireng mungguing 
Dane Bileam jaga rauh, ida raris lunga mendakin 
Dane Bileam ring Ar, satunggiling kota sane 
wenten ring sisin Tukad Arnone, ring tepi siring 
wewidangan Moabe. 87 Pangandikan sang prabu 
ring Dane Bileam sapuniki: “Punapi awinan guru 
nenten kayun rauh ritatkala tiang ngaturin guru 
sane pangawit? Punapike guru mitaenang tiang 
nenten mrasidayang ngaturin guru pikolih sane 
cukup?” 

38 Atur Dane Bileam sapuniki: “Boyake sane 
mangkin titiang sampun rauh? Nanging titiang 
nenten wenang maosang punapa-punapi, 
sajawining sane kapangandikayang antuk Ida 
Sang Hyang Widi Wasa ring titiang.” 3? Duaning 
punika Dane Bileam raris lunga ka kota Husot, 
kasarengin antuk Sang Prabu Balak. 40 Irika 

Ida Sang Prabu Balak nampah banteng miwah 
biri-biri, tur ulam sane apahan katurin Dane 
Bileam miwah parapamimpin sane nyarengin 
dane punika. 


Ramalan Dane Bileam sane kaping pisan 


41 Benjang semengnyane Sang Prabu Balak 
tumuli ngajak Dane Bileam munggah ka bukit 
Bamot Baal. Saking genahe punika Dane Bileam 
mrasidayang nyingak bangsa Israel punika 
abagian. 

23 1 Dane Bileam tumuli matur ring Sang 

Prabu Balak, sapuniki: “Karyanang titiang 
iriki pamorboran aturan pepitu, tur baktayang 
titiang mriki banteng jagiran pepitu miwah 
biri-biri muani pepitu.” 

2 Ida Sang Prabu Balak raris nglaksanayang 
sakadi atur Dane Bileam. Ida miwah Dane Bileam 
raris ngaturang banteng jagiran asiki miwah 
biri-biri muani asiki, ring sabilang pamorboran 
aturane punika. ? Sasampune punika Dane 
Bileam tumuli matur ring Ida Sang Prabu Balak 
sapuniki: “Rarisang ngadeg iriki nampek ring 
aturan druene. Titiang jaga mapamit ajebos buat 
natasang punapike Ida Sang Hyang Widi Wasa 
jaga ledang ngrauhin titiang punapike nenten. 
Titiang jaga nguningayang ring palungguh iratu, 
sakancan sane katitahang antuk Ida Sang Hyang 

Widi Wasa ring titiang.” Dane Bileam raris lunga 
kasalah tunggiling pucak bukite praragayan. 
4 Irika Ida Sang Hyang Widi Wasa ngrauhin dane. 
Dane tumuli matur ring Ida Sang Hyang Widi 
Wasa sapuniki: “Duh Ratu Sang Hyang Widi wasa, 
titiang sampun ngwangun pamorboran aturan 
pepitu, tur sampun ngaturang banteng jagiran 
asiki miwah biri-biri muani asiki, ring sabilang 
pamorboran aturane punika.” 
> Sasampune punika Ida Sang Hyang Widi Wasa 
raris masabda ring Dane Bileam indik sane patut 
ucapang dane, tur dane kapangandikayang 
mawali ring genah Sang Prabu Balake, buat 
nguningayang sapangandikan Ida Sang Hyang 
Widi Wasa ring ida. ? Dane Bileam tumuli mawali, 
tur cingak dane Ida Sang Prabu Balak kantun 
ngadeg nampek ring aturan idane sane maborbor 
kasarengin antuk pamimpin Moabe makasami. 
7 Dane Bileam raris nguncarang ramalan danene 

kadi asapuniki: 

“Saking Aram, saking pagunungane sane 

bedangin, Sang Prabu Balak ratune ring 

Moab ngesengin titiang sapuniki: “Mrikija 

tur mabaosja buat tiang. Temahja bangsa 

Israele puniki. 

8 Punapike titiang mrasidayang nemah 

ipun, yening Ida Sang Hyang Widi Wasa 

nenten nemah ipun? Punapike titiang 

mrasidayang ngukum ipun, yening Ida Sang 
Hyang Widi Wasa nenten nyisipang ipun? 
9 Saking gununge sane tegeh-tegeh, 
bangsane punika sampun kanten, titiang 
ngeton ipun, saking pucak bukit-bukite. 
Ipun uning mungguing ipun kamertanin, 
tan wenten bangsa lianan sane nyamenin 
ipun. 

10 Katurunan Israele tan bina sakadi abu, 
tan keni winilang akehipune. Duh Ratu 
Sang Hyang Widi Wasa, dumadak titiang 
kalugra muputang urip titiange sakadi 
sinalih tunggal kaula druene, lugrainja 
titiang padem sajeroning sutrepti sakadi 
anake sane patut.” 

11 (rika Ida Sang Prabu Balak raris ngandika ring 
Dane Bileam, sapuniki: “Napi sane karyanin guru 
pabuat tiang puniki? Guru iring tiang mriki buat 
jaga nemah meseh-meseh tiange, nanging jeg 
ngamertanin meseh-meseh tiange punika.” 

12 Atur Dane Bileam sapuniki: “Titiang 
wantah mrasidayang maosang paindikan sane 
kapangandikayang antuk Ida Sang Hyang Widi 
Wasa.” 


Ramalan sane kaping kalih 


13 Sang Prabu Balak raris ngandika ring Dane 
Bileam, sapuniki: “Ngiringja ka genahe sane 

lianan, saking irika guru mrasidayang ngaksi 
bangsa Israele punika wantah abagian kewanten. 
Rarisang temah ipun saking irika.” 14 Sang 

Prabu Balak raris ngajak Dane Bileam ka tegal 
Sopime ring pucak Gunung Pisgane. Irika taler 
dane ngwangun pamorboran aturan pepitu, tur 
ngaturang banteng jagiran asiki miwah biri-biri 
muani asiki ring sabilang pamorboran aturane 
punika. 

15 Dane Bileam raris matur ring Sang Prabu 
Balak sapuniki: “Rarisang iratu ngadeg iriki, ring 
samping aturan druene, tur titiang jaga nangkil 
ring ajeng Ida Sang Hyang Widi Wasa irika.” 

16 Ida Sang Hyang Widi Wasa tumuli ngrauhin 
Dane Bileam, sarwi ngandikayang indik sane 
patut ucapang dane, tur dane kapangandikayang 
mawali ring Sang Prabu Balak buat ngrauhang 
pangandikan Idane. 1' Irika Dane Bileam raris 
mawali, tur cingak dane Sang Prabu Balak 
kantun ngadeg ring samping aturan idane, 
kasarengin antuk parapamimpin Moabe. Ida 
Sang Prabu Balak tumuli nakenang indik sane 
kapangandikayang antuk Ida Sang Hyang Widi 
Wasa. 18 Irika Dane Bileam nguncarang ramalan 
danene sapuniki: 

“Duh Sang Prabu Balak okan Ida Sipor, 
rarisangja mriki, wenten sane jaga 
uningayang titiang, rarisangja pirengang. 

19 Ida Sang Hyang Widi Wasa punika nenten 
pateh sakadi manusa sane demen mobab, 
sane pepinehnyane onyah-anyih. Yening 
Ida Sang Hyang Widi Wasa sampun majanji, 
pasti pacang dagingin Ida. Yening Ida 
ngandika, punika pasti jaga kalaksanayang. 
20 Titiang kapangandikayang mangda 
ngamertanin. Tur yen Ida Sang Hyang Widi 
Wasa ngamertanin, titiang nenten jaga 
mrasidayang ngurungang. 

21 Indik kawentenan bangsa Israele sane 
jaga rauh, sampun kanten antuk titiang 
wiakti jaya, tur tan keneng bencana 
wiadin grubug. Ida Sang Hyang Widi Wasa 
punika Widinnyane, Kijaja pamarginipune, 
Ida tansah nyarengin ipun. Ipun setata 
nglumbrahang mungguing Ida punika, 
makadados Ratunipune. 

22 ida Sang Hyang Widi Wasa makta ipun 
medal saking Mesir. Ida mayuda ngentosin 
ipun, waluya sakadi banteng alasane. 

23 Pangiwa wiadin kasaktian, nenten 
wenten sane mrasidayang nglawan bangsa 
Israele. Bangsane punika jaga kabinawa, tur 
pakardin Ida Sang Hyang Widi Wasa marep 
ring bangsa Israele wiakti ngangobin. 

24 Bangsa Israele waluya sakadi singa sane 
kuat. Musuhnyane kasagrep, getihipune 

kaceret. Sadurung sakadi asapunika, ipun 
nenten jaga mararian.” 

25 Ida Sang Prabu Balak raris ngandika ring Dane 
Bileam, kadi asapuniki: “Puputang rauh irika! 
Yening guru nenten kayun nemah bangsa Israele, 
sampunangja guru ngamertanin ipun.” 

26 Atur Dane Bileam sapuniki: “Boyake titiang 
sampun nguningayang ring palungguh iratu, 
mungguing titiang wantah nglaksanayang sane 
katitahang antuk Ida Sang Hyang Widi Wasa ring 
titiang.” 


Ramalan sane kaping tiga 


27 Sang Prabu Balak tumuli ngandika, sapuniki: 
“Ngiringja iraga ka genahe sane lianan. Menawita 
Ida Sang Hyang Widi Wasa ledang nglugrain 
guru nemah bangsa Israele punika pabuat tiang, 
saking genahe punika.” 28 Irika Dane Bileam raris 
kajak ka pucak Gunung Peore, sane marep ka 
tegal melakange. 29 Dane Bileam tumuli matur 
ring Sang Prabu Balak, sapuniki: “Rarisang 
wangun pamorboran aturan pepitu iriki, tur 
baktaang titiang mriki banteng jagiran pepitu 
miwah biri-biri muani pepitu.” 30 Ida Sang Prabu 
Balak raris nglaksanayang sakadi atur Dane 
Bileam punika. Ida ngaturang banteng jagiran 
asiki, miwah biri-biri muani asiki ring sabilang 
pamorboran aturane punika. 

1 Sane mangkin Dane Bileam sampun 
24 uning, mungguing Ida Sang Hyang Widi 
Wasa ngarsayang mangda dane ngamertanin 
bangsa Israel. Duaning punika dane nenten malih 
ngrereh pituduh sakadi sane sampun margiang 
dane punika. Dane Bileam raris maksian ka tegal 
melakange. 2 Irika cingak dane bangsa Israel 
sedek ngwangun kemahnyane magompyok- 
gompyok, manut suku bangsannyane 
suang-suang. Dane Bileam tumuli kereh antuk 
Roh Ida Sang Hyang Widi Wasa, ? mawinan dane 
ngwedalang ramalane puniki: 

“Puniki pawarah Bileam pianak Beore, anak 
sane ngeton paindikan-paindikan sane 
jaga rauh. 

4 Titiang kicen kawagedan buat miragiang 
pawuwus sane saking Ida Sang Hyang Widi 
Wasa. Titiang ngeton antuk matan titiange 
wahyu sane kapakantenang antuk Ida 
Sang Hyang Widi Wasa Sane Maha Kuasa. 

> Kemah-kemah wong Israele kalintang becik. 

6 Waluya kadi rerodan wit palmane, luir taman 
ring sisin tukade, tur tan bina sakadi wit 
gaharune sane katandur antuk Ida Sang 
Hyang Widi Wasa, luir wit aras sane ring 
sisin pancorane. 

7 Bibite mentik lanus ring tegale, kasriokin 
sabeh, kantos tan kirang toya. Ratunnyane 


CACAH JIWA 24.8-13 669 


jayengrana langkungan ring Sang Prabu 
Agag, wewidangannyane linggah pisan. 

8 Ida Sang Hyang Widi Wasa makta ipun medal 
saking Mesir. Ida mayuda pabuat ipun 
sakadi banteng alase. Meseh-mesehnyane 
sami telas kabaksa, tulang-tulangnyane 
kenyagang, panah-panahipune 
kaelungang. 

9 Bangsane puniki waluya sakadi singa sane 
kuat, sapasirake sane pacang purun 
mlegendahang ipun, rikala ipun katuju 
mararian. Sapasiraja ngamertanin Israel 
ipun pacang kamertanin. Sapasiraja 
nemah Israel, ipun pacang katemah.” 

10 Irika Ida Sang Prabu Balak kalintang duka, 
tumuli nekekang gemelan idane sarwi ngandika 
ring Dane Bileam sapuniki: “Guru aturin tiang 
mriki buat jaga nemah meseh-meseh tiange, 
nanging guru jeg ngamertanin ipun, ngantos ping 
tiga. | Sane mangkin rarisang mantuk, tiang 
sampun majanji jagi ngupahin guru, nanging Ida 
Sang Hyang Widi Wasa nenten nglugrain guru 
nampi upah.” 

12 Atur Dane Bileam, sapuniki: “Boyake sampun 
aturang titiang ring utusan-utusan druene sane 
ngrauhin titiang. 18 Yadian palungguh iratu 
maicayang ring titiang sakancan perak miwah 
mas sane wenten ring puri, titiang nenten 

mrasidayang lempas saking titah Ida Sang Hyang 
Widi Wasa, buat nglaksanayang sapakitan 
titiange newek. Titiang wantah mrasidayang 
maosang sane kapangandikayang antuk Ida Sang 
Hyang Widi Wasa.” 


Ramalan-ramalan sane ka pamuput 


14 Dane Bileam matur ring Ida Sang Prabu Balak, 
sapuniki: “Sane mangkin titiang jagi mawali 
ring bangsan titiange. Nanging sadurung titiang 
mapamit, titiang meled ngaturang pakeling ring 
palungguh iratu ngeniang indik sane pacang 
kamargiang antuk bangsa Israele benjang 
pungkur marep ring bangsan palungguh iratune.” 
15 Irika Dane Bileam ngucapang ramalan danene 
sapuniki: 
“Puniki baos Bileam, pianak Beore, baos anake 
sane ngeton paindikan sane jaga rauh. 
16 Sane mrasidayang miragiang napi sane 
kapangandikayang antuk Ida Sang 
Hyang Widi Wasa. Sane kalugra nampi 
pangweruhan saking Ida Sang Hyang 
Widi Wasa Sane Maha Luur. Antuk matan 
titiange newek titiang sampun ngeton 
wahyu sane saking Ida Sang Hyang Widi 
Wasa Sane Maha Kuasa. 
17 Titiang ngeton indik kawentenan bangsa 
Israele ring benjang wekas. Titiang ngeton 

satunggaling ratu macaya sakadi bintang, 
sane endag ring pantaran bangsane 
punika. Ida pacang rauh saking Israel 
sakadi bintang kukus. Ida pacang ngebug 
parapamimpin Moabe, tur jaga ngaonang 
bangsa Sete makasami. 

18 ida pacang ngaonang meseh idane ring 
Edom tur tanahnyane pacang kambil 
dados padruen idane, kantos wong Israele 
tansah molih ring rana. 

19 Bangsa Israele pacang nyekjek ipun kantos 
tan wenten sane kantun magantulan.” 

20 Sasampune punika sajeroning wahyu, Dane 
Bileam nyingak wong Amalek. Duaning punika 
dane tumuli ngamedalang ramalan sane kadi 
asapuniki: 

“Saking pantaran sakancan bangsane ring 
mrecapada bangsa Amaleke punika sane 
pinih kuasa. Nanging bangsane punika jagi 
sirna salami-laminipun.” 

21 Sajeroning wahyu puniki, Dane Bileam ngaksi 
katurunan Dane Kain. Dane tumuli nguncarang 
ramalan danene kadi asapuniki: 

“Genah sane tongosin ragane punika wiakti 

tentrem, waluya sakadi sebun paksine ring 
batu kaange sane tegeh. 

22 Nanging ragane, wong Keni jagi kasirnayang, 
rikala ragane kabakta ka Asur makadados 
tawanan.” 

23 Sasampune punika Dane Bileam taler 

nguncarang ramalan danene puniki: 

“Sapasirake punika sane parum baler? 

24 Jagi wenten rombongan kapal rauh saking 
Siprus, tur ngaonang Asur miwah Eber. 
Nanging ipun taler jagi keni pasisip 
ngantos salami-laminipun.” 

25 Pamuputipun Dane Bileam raris makinkin, 

tumuli mawali budal, tur Sang Prabu Balak taler 
makaon. 


Bangsa Israel ring Gunung Peor 


25 1 Rikala bangsa Israele ngwangun 
pakemahannyane ring lebake ring Sitim, 


paralanang-lanangnyane raris pada mamitra 
ngajak anak luh-luh Moab sane wenten irika. 

2 Paraluh-luh Moabe punika ngundang anake 
lanang-lanang punika ring upacara-upacara 
piodalan dewa-dewan bangsa Moabe. Wong 
Israele taler pada nunas surudan tur pada 
nyumbah Baal, 3 dewa sane ring Gunung Peor. 
Duaning punika Ida Sang Hyang Widi Wasa 
tumuli duka ring ipun. “Ida raris ngandika ring 
Dane Musa, sapuniki: “Punduhangja pamimpin- 
pamimpin Israele makejang, tur matiang ia ajaka 

makejang ditu di arepan rakyate, makadadi 
bukti mungguing kita ngalaksanayang titah Ulun, 
apanga Ulun tusing duka buin teken bangsane 
ene.” “Sasampune punika, Dane Musa raris 
ngandika ring parapamimpin Israele sapuniki: 
“Semeton suang-suang patut ngamademang 
asing-asing anak sane sampun nyumbah Baal 
ring pantaran suku bangsan semetone.” 

6 Rikala Dane Musa miwah rakyate sami pada 
geleng masesambatan ring lawang Kemah 
Linggih Ida Sang Hyang Widi Wasa, dane raris 
ngaksi wong Israel adiri ngajak anak luh Midian 
ngranjing ka kemahnyane. ' Wau Dane Pinehas 
okan Dane Eleasar, putun Dane Harun ngaksi 
indike punika, dane tumuli matangi tur medal 
saking papunduhane punika. Dane raris ngambil 
tumbak, 8 saha ngetut anake muani miwah luh 
punika ka tengah kemahipune. Irika dane raris 
numbak anake punika, kantos bedah makakalih. 
Malantaran punika grubuge sane sedek ngrubeda 
ring Israel raris wusan. ? Nanging daweg punika 
sampun wenten 24.000 anak sane padem. 

10 [da Sang Hyang Widi Wasa tumuli masabda 
ring Dane Musa, sapuniki: 1! “Pinehas tusing 
nyak masidi kara ngajak anak ane nyumbah 
widi lenan, sajabaning Ulun. Sawireh keto 
Ulun tusing enu duka teken bangsa Israel, 
tur Ulun suud nyirnayang ia. 12 Sawireh keto 

orahang teken Pinehas, mungguing Ulun ngae 
prajanjian teken ia nganti salawas-lawasne. 13 Ia 
muah katurunannyane katetepang dadi pandita 
kanti salawas-lawasne, sawireh ia tusing nyak 
masidi kara ngajak anak ane nyumbah widi 
lenan sajabaning Ulun. Malantaran ento, Ulun 
ngampurayang dosan wong Israele.” 

14 Jadma Israel sane kapademang ngajak anak 
luh Midian punika mawasta Simri, pianak Salu, 
sinalih tunggaling kepala kulawarga saking suku 
Simeon. 1? Anake luh punika mawasta Kosbi, 
pianak Sur, satunggaling kepala palingsehan ring 
pantaran wong Midiane. 

16 Ida Sang Hyang Widi Wasa raris mapaica titah 
ring Dane Musa, kadi asapunika: 17 “Gebugja 
wong Midiane ento, tur sirnayangja ia, 

18 malantaran kajaatan ane suba laksanayanga, 
dugase ia ngapus kita di Peor, muah ulihan Ni 
Kosbi, ane kamatiang dugase ada grubug di Peor 
ento.” 


Cacah jiwa sane kaping kalih 


1 Sasampune wusan grubuge punika, Ida 
26 Sang Hyang Widi Wasa raris masabda 
ring Dane Musa miwah Dane Eleasar, okan 
Dane Harun, sapuniki: ? “Kita patut ngadakang 
cacah jiwa pabuat bangsa Israele makejang 
manut kulawargannyane suang-suang. Sawatek 

anake muani-muani ane matuuh duang dasa 
tiban, wiadin lebihan teken ento, ane suba 
pantes pesu ka pasiatan, ento makejang patut 
kacatet.” 3 Dane Musa miwah Dane Eleasar raris 
nglaksanayang titahe punika. Sawatek anake 
sane matuuh sakadi inucap, raris kapunduhang 
ring tegale linggah ring Moab, dangin Tukad 
Yordane, nampek ring kota Yeriko. 

Wong Israel sane medal saking Mesir inggih 
punika: 4 (26:3) 

> Sane saking suku Ruben (Ruben punika okan 
Dane Yakub sane pinih duur), inggih punika 
palingsehan-palingsehan Dane Henoh, Dane 
Palu, £ Dane Hesron miwah Karmi. 7 Anak 
sane lanang-lanang sajeroning palingsehan- 
palingsehan punika akehipun wenten 43.730 
diri. 8 Katurunan Dane Palu inggih punika Dane 
Eliab, “tur okan danene inggih punika: Nemuel, 
Datan miwah Abiram. (Datan miwah Abiram 
punika sane sampun kapilih antuk rakyate, tur 
sang kalih punika sane nungkasin Dane Musa 
miwah Dane Harun tumuli matunggilan sareng 
pangiring-pangiring Dane Korah, buat brontak 
ring Ida Sang Hyang Widi Wasa. 10 Tanahe 
raris engkag tumuli nguluh sang kalih, tur ipun 
raris padem sareng Dane Korah rikala genine 
muunang jadmane sane sareng 250 diri akehipun 
punika, makadados pangeling-eling pabuat 

bangsa Israel. 11 Nanging oka-okan Dane Korah 
nenten sareng kapademang.) 

12 Sane saking suku Simeon, inggih punika: 
palingsehan Nemuel, Yamin, Yakin, 13 Serah 
miwah Saul. 14 Anak lanang-lanang sajeroning 
palingsehan puniki, akehipun wenten 22.200 diri. 

15 Sane saking suku Gad, inggih punika: 
palingsehan Sepon, Hagi, Suni, 1? Osni, Eri, 

17 Arod miwah Areli. 18 Anak lanang-lanang 
sajeroning palingsehan puniki akehipun wenten 
40.500 diri. 

19 Sane saking suku Yehuda, inggih punika: 
palingsehan-palingsehan Sela, Peres, Serah, 
Hesron miwah Hamul. (Saking pantaran oka-okan 
Dane Yehuda wenten kekalih sane sampun 
seda ring tanah Kanaan, inggih punika Dane Er 
miwah Dane Onan.) 20 (26:19) 21 (26:19) 22 Anak 
lanang-lanang sajeroning palingsehan puniki 
wenten 76.500 diri akehipun. 

23 Saking suku Isakar inggih punika: palingsehan 
Tola, Pua, 24Yasub miwah Simron. 2? Anak 
lanang-lanang sajeroning palingsehan puniki 
akehipun wenten 64.300 diri. 

26 Saking suku Sebulon, inggih punika: 
palingsehan Sered, Elon miwah Yahleel. 27 Anak 
lanang-lanang sajeroning palingsehan puniki 
akehipun wenten 60.500 diri. 

28 Dane Yusup, madue oka lanang kekalih, 
inggih punika: suku Manase miwah suku Epraim. 

29 Sane saking suku Manase, inggih punika: 
Dane Makir okan Dane Manase. Dane Makir 
maputra Gilead. Palingsehan-palingsehan 
ring sor puniki dados katurunan Dane Gilead, 
inggih punika: 3? palingsehan leser, Helek, 

31 Asriel, Sekem, 3? Semida miwah Heper. 

33 Selapehad okan Dane Heper, nenten madue 
oka lanang. Dane wantah madue oka istri-istri 
kewanten. Oka-okan danene punika mapesengan 
Mahla, Noa, Hogla, Milka miwah Tirsa. 34 Anak 
lanang-lanang sajeroning palingsehan puniki 
akehipun wenten 52.700 diri. 

35 Sane saking suku Epraim inggih punika: 
palingsehan Sutelah, Beker miwah Tahan. 

36 Palingsehan Eran punika katurunan Dane 
Sutelah. 37 Anak lanang-lanang sajeroning 
palingsehan puniki akehipun wenten 32.500 
diri. Kadi asapunika palingsehan-palingsehan 
katurunan Dane Yusup punika. 

38 Sane saking suku Benyamin inggih punika: 
palingsehan Bela, Asbel, Ahiram, 3? Sepupam 
miwah Hupam. 20 Palingsehan Dane Ared miwah 
Naaman punika katurunan Dane Bela. 41 Anak 
lanang-lanang sajeroning palingsehan puniki 
akehipun wenten 45.600 diri. 

42 Sane saking suku Dan, inggih punika: 
palingsehan Suham. 48 Anak lanang-lanang 
sajeroning palingsehan puniki akehipun wenten 
64.400 diri. 

44 Sane saking suku Aser, inggih punika: Yimna, 
Yiswi miwah Beria. 22 Palingsehan Dane Heber 
miwah Malkiel punika katurunan Dane Beria. 

46 Dane Aser madue oka istri mapesengan Serah. 
47 Anak lanang-lanang sajeroning palingsehan 
puniki akehipun wenten 53.400 diri. 

48 Sane saking suku Naptali, inggih punika: 
palingsehan Yahseel, Guni, 4? Yeser miwah Silem. 
30 Anak lanang-lanang sajeroning palingsehan 
puniki akehipun wenten 45.400 diri. 

51 Gebogan lanang-lanang Israele makasami 
wenten 601.730 diri akehipun. 

22 Ida Sang Hyang Widi Wasa raris masabda 
ring Dane Musa sapuniki: 23 “Edumangja tanahe 
ento di pantaran suku-suku bangsa Israele manut 
liun suku bangsane ento suang-suang. ?? Carane 
ngedumang tanahe ento nganggon undi. Suku 
ane ajaka liu baang ia duman ane linggah, muah 
suku ane ajaka abedik baang ia duman bedikan.” 
55 (26:54) 56 (26:54) 

57 Sane maug dados suku Lewi inggih punika: 
palingsehan Gerson, Kehat miwah Merari. 

58 Sajeroning katurunan danene taler ketang 
pahan saking palingsehan Libni, Hebron, Mahli, 

Musi miwah Korah. Dane Kehat puniki ajin Dane 
Amram, ?? sane ngambil rabi anak istri wong 
Lewi. Anake istri punika mapesengan Yokebed. 
Dane embas ring Mesir. Dane Yokebed miwah 
Amram madue oka lanang kekalih inggih punika: 
Dane Harun miwah Musa, miwah oka istri adiri, 
inggih punika Miryam. ° Dane Harun madue 
oka lanang patpat inggih punika Dane Nadab, 
Abihu, Eleasar miwah Itamar. 2! Dane Nadab 
miwah Abihu seda ritatkala sang kalih ngaturang 
geni pasepan sane nenten kaledangin antuk Ida 
Sang Hyang Widi Wasa. 82 Gebogan anake lanang 
sajeroning suku Lewi, sane mayusa asasih miwah 
langkungan ring punika wenten 23.000 diri. Dane 
sareng sami kacatet masanehan ring wong Israel 
sane lianan, santukan dane nenten polih duman 
tanah warisan ring Israel. 

63 Kadi asapunika daptar sane kakardi antuk 
Dane Musa miwah Dane Eleasar, ngeniang indik 
palingsehan-palingsehan wong Israele, ritatkala 
dane ngwentenang cacah jiwa ring tegale linggah 
ring Moab, dangin Tukad Yordane nampek ring 
kota Yeriko. 84 Saking pantaran jadmane sane 
kadaptarang antuk Dane Musa miwah Dane 
Harun ring tegal melakang Sinaine punika angan 
adiriko nenten wenten sane kantun urip. ® Ida 
Sang Hyang Widi Wasa, sampun ngandikayang 
mungguing ipun sareng sami jaga padem ring 

tegal melakange, tur sawiakti ipun sareng sami 
padem, sajawining Dane Kaleb okan Dane 
Yepune miwah Dane Yosua okan Dane Nun. 


Okan Dane Selapehad sane istri-istri 


27 1 Dane Selapehad madue oka istri 

lelima, inggih punika Dane Mahla, 

Noa, Hogla, Milka miwah Tirsa. Ajin Dane 
Selapehad mapesengan Heper, ajin Dane 

Heper mapesengan Gilead, ajin Dane Gilead 
mapesengan Makir, ajin Dane Makir mapesengan 
Manase, tur ajin Dane Manase punika Yusup. 

2 Okan Dane Selapehad makalelima punika 
tumuli tangkil ring Dane Musa miwah Pandita 
Eleasar, miwah parapamimpin rakyate sami sane 
mapunduh ring ajeng lawang Kemah Linggih Ida 
Sang Hyang Widi Wasa. Sapuniki atur danene: 

3 “Bapan tiange sampun padem ring tegal 
melakange tur ipun nenten matinggalan pianak 
muani. Ipun boya dados pangiring Dane Korah, 
sane brontak pamantuka ring Ida Sang Hyang 
Widi Wasa. Bapan tiange punika sampun padem 
malantaran dosanipune niri. * Nanging punapi 
awinannya wastan ipune kusap saking pantaran 
bangsa Israel, wantah malantaran ipun nenten 
maderbe katurunan muani? Pinunas tiang, icenja 
tiang tanah sasarengan ring kadang wargan 
bapan tiange.” 

> Dane Musa tumuli nunasang indike punika 
ring ayun Ida Sang Hyang Widi Wasa, ê tur Ida 
Sang Hyang Widi Wasa ngandika ring Dane Musa, 
sapuniki: ' “Ane tagiha teken pianak Selapehade 
ene mula beneh. Sawireh keto baangja ia tanah 
eduman, patuh teken kadang wargan bapanne. 
Warisan Selapehade ento patut kapatamiang 
teken pianak-pianakne eluh-eluh. 8 Orahang 
teken bangsa Israele mungguing yening ada anak 
muani mati tusing matinggalan pianak muani, 
kasugihannyane kapatamiang teken pianakne 
luh. 3 Yen ia tusing ngelah pianak luh, kasugihane 
patut kapatamiang teken nyamanne muani. 
10 Yen ia tusing ngelah nyama muani, warisane 
ento kapatamiang teken nyama-nyamaan 
bapanne. !! Yen ia tusing ngelah nyama muani 
wiadin paman, warisanne ento dadi gelah kadang 
wargannyane ane paling ngarep. Pidabdabe 
ene patut kalaksanayang baan bangsa Israel 
makadadi pidabdab ane titahang Ulun. Ulun ene 
Sang Hyang Widi Wasa ane nitahang teken kita.” 


Dane Yosua kaselik ngentosin Dane Musa 
(Pang. 31:1-8) 


12 ida Sang Hyang Widi Wasa masabda ring 
Dane Musa, sapuniki: “Kemaja kita menek ka 
Gunung Abarime, tur uli ditu iwasinja gumine 
ane lakar paicayang Ulun teken wong Israele. 

13 Sasubane kita ngiwasin gumine ento, kita lakar 
mati patuh buka belin kitane Harun. 14 Sawireh 
dugas di tanah melakang Sine, kita ajak dadua 
suba tempal teken titah Ulune. Dugase di Meriba 
rakyate pada ngamigmig teken Ulun, kita ajak 
dadua tusing nyak nyinahang teken rakyate ento, 
mungguing tuah Ulun dogen ane maha kuasa.” 
(Meriba punika toya klebutane ring Kades ring 
tegal melakang Sine.) 

15 Dane Musa tumuli ngastawa, sapuniki: 

16 “Duh Ratu Sang Hyang Widi Wasa sane 
mapaica urip ring sakancaning sane murip. 
Pinunas titiange, ledang Palungguh IRatu nyelik 
anak adiri sane mrasidayang nuntun bangsane 
puniki. 17 Anak sane mrasidayang dados 
senapati rikalaning ipun mayuda. Sampunangja 
banggayanga kaula druene punika sakadi biri-biri 
sane nenten wenten panganggonipune.” 

18 Ida Sang Hyang Widi Wasa raris masabda 
ring Dane Musa, sapuniki: “Kaukinja Yosua, 
pianak Nune ento, ia anak ane dueg, pejangja 
liman kitane duur sirahne. 19 Tunden ia majujuk 
di arepan Eleasar panditane ento, muah di 
arepan rakyate makejang. Di arepannyane 
ajaka makejang ento, kita patut ngwarahang, 
mungguing Yosua ento ane nylediinin kita. 

20 Serahang kakuasan kitane abagian teken ia, 
apanga rakyate satinut teken ia. 2! Yosua patut 

ngidih pepineh teken Eleasar, tur Eleasar lakar 
nunasang teken Ulun nganggo Urim muah 
Tumim. Malantaran cara buka keto Eleasar lakar 
nuntun Yosua muah rakyat Israele makejang di 
saluiring paundukan ane lakar arepina.” 22 Dane 
Musa tumuli nglaksanayang sapatitah Ida Sang 
Hyang Widi Wasa. Dane raris ngandikayang 
Dane Yosua ngadeg ring ajeng Dane Eleasar 
miwah rakyate makasami. 28 Sakadi sane sampun 
katitahang antuk Ida Sang Hyang Widi Wasa, 
Dane Musa raris ngenahang tangan danene ring 
duur Dane Yosua, tur nguarang mungguing Dane 
Yosua sane nylediinin dane. 


Indik aturan-aturan nyabran rahina 
(Par. 29:38-46) 


28 1 Ida Sang Hyang Widi Wasa ngandikayang 
Dane Musa, 2 mangda dane ngrauhang 
ring bangsa Israele, mungguing ring dauh-dauh 
sane sampun kapastikayang, ipun patut 
ngaturang aturan rayunan sane ngledangin 
pakayunan Ida Sang Hyang Widi wasa. 

3 Aturan-aturan rayunan sane patut katurang 
ring Ida Sang Hyang Widi Wasa, inggih punika: 
pabuat aturan nyabran rahina, panak biri-biri 
muani tan paceda sane matuuh ataun kalih 
ukud. 4 Panak biri-biri sane asiki patut katurang 
semengan, miwah sane lianan katurang 

nyoreang. ? Aturan panak biri-birine punika 
suang-suang, patut kasarengin antuk tepung 
akilogram sane kulet antuk minyak saitun sane 
pinih becika. ? Aturan sane nyabran rahina punika 
patut kaborbor ngantos telas. Aturan sane 

kadi asapunika pangawitipun pisan katurang 
ring gunung Sinai, makadados aturan rayunan. 
Ambun aturane punika ngledangin pakayunan 
Ida Sang Hyang Widi Wasa. 7 Aturan panak 
biri-biri sane pangawit punika, patut kasarengin 
antuk aturan toya anggur aliter. Toya anggure 
punika patut kabriokang ring pamorboran 
aturane punika. 8 Nyoreang, panak biri-birine 
sane malih asiki punika katurang, tur caranipun 
pateh sakadi ngaturang aturane semengan, 
kadulurin antuk aturan toya anggur, puniki taler 
dados aturan rayunan. Ambun aturane punika 
ngledangin pakayunan Ida Sang Hyang Widi 
Wasa. 


Aturan ring rahina Sabat 


9 Ring rahina Sabate patut katurang panak 
biri-biri muani sane tan paceda sane matuuh 
ataun kekalih, saha tepung kalih kilogram, 
sane kulet antuk minyak saitun, sakadi aturan 
sesajen miwah aturan toya anggure. 10 Aturan 
sane maborbor punika patut katurang nyabran 
rahina Sabat makadados paweweh aturan sane 

katurang nyabran rahina, kasarengin antuk 
aturan toya anggur. 


Aturan ngasasih nyabran tanggal apisan 


11 Nyabran sasih, sabilang tanggal apisan patut 
katurang banteng jagiran sane kantun bajang 
kekalih, biri-biri muani asiki, panak biri-biri 
muani sane matuuh ataun pepitu, makasami 
tan paceda, makadados aturan maborbor ringo 
ayun Ida Sang Hyang Widi Wasa. 12 Makadados 
aturan sesajen patut katurang tepung sane kulet 
antuk minyak saitun, inggih punika: sabilang 
banteng jagiran asiki kasarengin antuk tepung 
tigang kilogram, miwah biri-biri muani asiki 
kasarengin antuk tepung kalih kilogram. 13 Tur 
sabilang panak biri-biri asiki, kasarengin antuk 
tepung akilogram. Aturan sane maborbor punika 
makadados aturan rayunan, tur ambunipune 
ngledangin pakayunan Ida Sang Hyang Widi 
Wasa. 14 Aturan toya anggur sane patut katurang 
sasarengan ring aturane maborbor punika, 
inggih punika: sabilang banteng jagiran asiki 
patut kasarengin toya anggur kalih liter. Sabilang 
biri-biri muani asiki kasarengin antuk toya anggur 
aliter tengah, miwah sabilang panak biri-birine 
asiki kasarengin antuk toya anggur aliter. Kadi 
asapunika pidabdab indik aturan maborbor sane 
patut katurang nyabran sasih, sabilang tanggal 

apisan, tur patut kalakasanayang sapanjang taun. 
15 Minakadi paweweh pabuat aturan maborbor 
sane katurang nyabran rahina, miwah aturan 
toya anggur punika, patut taler katurang kambing 
muani asiki, makadados aturan panyupat dosa. 


Aturan rikala Rerainan Roti Tan Paragi 
(Up. 23:5-14) 


16 Ring tanggal patbelas sasih sane kaping 
pisan, semeton patut Marerainan Paskah 
buat ngluihang Ida Sang Hyang Widi Wasa. 
17 Ring tanggal limolas, rerainan sane manut 
sopacaraning agamane punika kamimitin kantos 
pitung rahina suenipun. Sajeroning pitung 
rahina punika semeton patut ngajengang roti 
tan paragi. 18 Ring rahina sane pangawit ring 
rerainane punika, semeton patut mapunduh 
ngaturang bakti, tur sampunang parasemeton 
magarapan. 19 Semeton patut ngaturang aturan 
rayunan ring ayun Ida Sang Hyang Widi Wasa, 
inggih punika: banteng jagiran kekalih, biri-biri 
muani asiki, miwah panak biri-biri muani asiki, 
miwah panak biri-biri sane matuuh ataun pepitu, 
makasami punika tan paceda. 29 Semeton taler 
patur ngaturang aturan sesajen sane sampun 
kapastikayang inggih punika: tepung sane kulet 
antuk minyak saitun. Sabilang banteng jagiran 
asiki kasarengin antuk tepung tigang kilogram, 

biri-biri muani asiki kasarengin antuk tepung kalih 
kilogram, *! miwah sabilang panak biri-birine 
muani asiki kasarengin antuk tepung akilogram. 
22 Sajaba punika taler patut katurang kambing 
muani asiki makadados aturan panyupat dosa. 
Kadi asapunika patutipun semeton ngamargiang 
upacara panyupat dosan rakyate. 23 Aturane 
punika makasami dados paweweh pabuat 
aturan maborbor sane tiosan, sane katurang 
nyabran semengan. 24 Antuk upacara sane 
pateh, semeton patut nyabran rahina ngaturang 
aturan rayunan ring Ida Sang Hyang Widi 
Wasa, kantos pitung rahina suenipun. Aturan 
puniki makadados paweweh pabuat aturane 
maborbor sane katurang nyabran rahina miwah 
aturan toya anggure. Ambun aturane punika 
ngledangin pakayunan Ida Sang Hyang Widi 
Wasa. 2? Ring rahina sane kaping pitu, semeton 
patut mapunduh buat ngaturang bakti tur 
sampunang pisan magarapan ring rahinane 
punika. 


Aturan ring Rerainan Masan Ngampunge 
(Up. 23:15-22) 


26 Ring rahinane sane pangawit ring Rerainan 
Masan Ngampunge, ritatkala semeton ngaturang 
abagian saking pamupon gandum semetone 
sane pangawit ring ayun Ida Sang Hyang Widi 

Wasa, semeton patut mapunduh ngaturang 
bakti. Sampunang pisan semeton magarapan. 

27 Semeton patut ngaturang aturan maborbor 
sane ngledangin pakayunan Ida Sang Hyang 
Widi Wasa, inggih punika banteng jagiran 
kekalih, biri-biri muani asiki, miwah panak 
biri-biri muani sane matuuh ataun pepitu, tur 
makasami punika tan paceda. 28 Sajaba punika 
taler patut katurang aturan sesajen sakadi sane 
sampun kapastikayang, inggih punika tepung 
sane kulet antuk minyak saitun. Sabilang banteng 
jagiran asiki kasarengin antuk tepung tigang 
kilogram, biri-birine muani asiki kasarengin 
antuk tepung kalih kilogram, 22 miwah sabilang 
panak biri-birine muani asiki kasarengin antuk 
tepung akilogram. 20 Samalihipun semeton patut 
ngaturang kambing muani asiki, makadados 
aturan panyupat dosa. Antuk upacara sane 

kadi asapunika semeton ngamargiang upacara 
panyupat dosan rakyate. 3! Aturan-aturane 
punika miwah aturan anggure punika, makadados 
paweweh ring aturan sane maborbor miwah 
aturan sesajen sane katurang nyabran rahina. 


Aturan ring Rerainan Taun Barune 
(Up. 23:23-25) 


29 1 Ring tanggal apisan sasih sane kaping 
pitu, semeton patut mapunduh ngaturang 

bakti, tur sampunang pisan semeton magarapan. 
Ring rahinane punika trompet-trompete patut 
kasuarayang. * Semeton patut ngaturang aturan 
maborbor ring ayun Ida Sang Hyang Widi Wasa 
marupa banteng jagiran asiki, biri-biri muani 
asiki, miwah panak biri-biri muani sane matuuh 
ataun pepitu, tur makasami punika tan paceda. 
Ambun aturane punika ngledangin pakayunan 
Ida Sang Hyang Widi Wasa. ? Semeton taler 
patut ngaturang aturan sesajen sane sampun 
kapastikayang, inggih punika tepung sane 

kulet antuk minyak saitun akehipun tigang 
kilogram pabuat banteng jagiran punika, kalih 
kilogram buat biri-biri sane muani, 4miwah 
akilogram pabuat asing-asing panak biri-birine 
punika. ? Sajaba punika, semeton taler patut 
ngaturang kambing muani asiki makadados 
aturan panyupat dosa. Antuk upacara sane 
kadi asapunika semeton ngamargiang upacara 
panyupat dosan rakyate. ? Aturan-aturan punika 
dados paweweh pabuat aturan sane maborbor, 
sane katurang sasarengan ring aturan sesajen 
sane katurang ngasasih sabilang tanggal apisan. 
Taler makadados paweweh aturan maborbor 
sane katurang sasarengan ring aturan sesajen 
miwah aturan toya anggure. Ambun aturan 
rayunane punika ngledangin pakayunan Ida Sang 
Hyang Widi Wasa. 

Aturan ring Rerainan Panyupat Dosane 
(Up. 23:26-32) 


7 Ring tanggal dasa ring sasih sane kaping pitu, 
semeton patut mapunduh buat ngaturang bakti. 
Ring rerainan punika semeton patut mapuasa 
tur nenten pisan dados magarapan. 8 Semeton 
patut ngaturang aturan maborbor ring ayun 
Ida Sang Hyang Widi Wasa marupa banteng 
jagiran sane kantun bajang asiki, biri-biri muani 
asiki, miwah panak biri-biri sane matuuh ataun 
pepitu, tur makasami punika patut tan paceda. 
Ambun aturane punika ngledangin pakayunan 
Ida Sang Hyang Widi Wasa. ? Semeton patut 
taler ngaturang aturan sesajen sane sampun 
kapastikayang, inggih punika: tepung sane kulet 
antuk minyak saitun. Aturan bantenge patut 
kasarengin antuk tepung tigang kilogram, aturan 
biri-birine muani kasarengin antuk tepung kalih 
kilogram, 19 miwah asing-asing panak biri-birine 
punika, kasarengin antuk tepung akilogram. 

11 Tiosan ring aturan kambinge sane katurang 
sajeroning upacara panyupat dosan rakyate, 
semeton taler patut ngaturang kambing muani 
asiki makadados aturan panyupat dosa. Aturan 
maborbor sane katurang nyambran rahina, 
miwah aturan sesajen miwah aturan toya 

anggure, patut taler katurang ring rahinane 
punika. 


Aturan ring Rerainan Pondok Daune 
(Up. 23:33-44) 


12 Ring tanggal limolas ring sasihe sane kaping 
pitu, semeton patut mapunduh ngaturang bakti, 
buat ngluihang Ida Sang Hyang Widi Wasa. 
Semeton patut marerainan tur ngwentenang 
pesta kantos pitung rahina suenipun, tur 
sajeroning pitung rahina punika semeton nenten 
pisan dados magarapan. 13 Ring rahinane sane 
pangawit semeton patut ngaturang aturan 
rayunan ring Ida Sang Hyang Widi Wasa, marupa 
banteng jagiran sane kantun bajang telulas ukud, 
biri-biri muani kekalih, miwah panak biri-biri 
muani sane matuuh ataun patbelas ukud, tur 
makasami punika patut tan paceda. Ambun 
aturane punika ngledangin pakayunan Ida Sang 
Hyang Widi Wasa. 14 Sajaba punika semeton 
patut taler ngaturang aturan sesajen sakadi sane 
sampun kapastikayang, inggih punika tepung 
sane kulet antuk minyak saitun, akehipun tigang 
kilogram pabuat asing-asing banteng jagirane, 
kalih kilogram pabuat asing-asing biri-birine 
muani punika, 12 tur akilogram pabuat panak 
biri-birine sabilang aukud. Sasarengan ring 
aturan sesajene punika semeton patut taler 

ngaturang aturan toya anggur sakadi sane 
sampun kapastikayang. 18 Lianan ring punika 
semeton patut taler ngaturang aturan kambing 
muani asiki, makadados aturan panyupat dosa. 
Aturane punika dados paweweh buat aturan 
maborbor sane katurang nyabran rahina, miwah 
aturan sesajen lan aturan toya anggure. 

17 Ring rahina sane kaping kalih, semeton patut 
ngaturang banteng jagiran sane kantun bajang 
roras ukud, biri-biri muani kekalih, miwah panak 
biri-biri muani sane matuuh ataun patbelas 
ukud, tur makasami punika patut tan paceda. 

18 Sinarengan ring punika, semeton patut taler 
ngaturang sakancan aturane sane tiosan sane 
pateh sakadi aturane ring rahinane sane kaping 
pisan. 19 (29:18) 

20 Ring rahinane sane kaping tiga, semeton 
patut ngaturang banteng jagiran sane kantun 
bajang solas ukud, biri-biri muani kekalih, miwah 
panak biri-biri sane matuuh ataun patbelas ukud 
tur makasami patut tan paceda. *! Sinarengan 
ring punika, semeton patut taler ngaturang 
sakancan aturan sane tiosan sane pateh sakadi 
aturan-aturane ring rahinane sane kaping pisan. 
22 (29:21) 

23 Ring rahina sane kaping pat, semeton patut 
ngaturang banteng jagiran sane kantun bajang 
dasa ukud, biri-biri muani kekalih, miwah panak 

biri-biri muani sane matuuh ataun patbelas 
ukud, tur makasami punika patut tan paceda. 
24 Sinarengan ring punika semeton patut taler 
ngaturang sakancan aturan sane tiosan sane 
pateh sakadi aturan-aturane ring rahinane sane 
kaping pisan. 22 (29:24) 

26 Ring rahina sane kaping lima, semeton patut 
ngaturang banteng jagiran sane kantun bajang 
sia ukud, biri-biri muani kekalih, miwah panak 
biri-biri muani sane matuuh ataun patbelas 
ukud, tur makasami punika patut tan paceda. 

27 Sinarengan ring aturane punika, semeton patut 
taler ngaturang sakancan aturan sane tiosan, 
sane pateh sakadi aturan-aturane ring rahinane 
sane kaping pisan. 28 (29:27) 

29 Ring rahina sane kaping nem, semeton patut 
ngaturang banteng jagiran sane kantun bajang 
kutus ukud, biri-biri muani kekalih, miwah panak 
biri-biri muani sane matuuh ataun patbelas 
ukud, tur makasami punika patut tan paceda. 

30 Sinarengan ring aturane punika, semeton patut 
taler ngaturang sakancan aturan sane tiosan sane 
pateh sakadi aturan-aturane ring rahinane sane 
kaping pisan. 31 (29:30) 

32 Ring rahina sane kaping pitu, semeton patut 
ngaturang banteng jagiran sane kantun bajang 
pitung ukud, biri-biri muani kekalih, miwah 
panak biri-biri sane matuuh ataun patbelas 

ukud, tur makasami punika patut tan paceda. 

33 Sinarengan ring aturane punika, semeton patut 
taler ngaturang sakancan aturan sane tiosan sane 
pateh sakadi aturan-aturan ring rahinane sane 
kaping pisan. 3 (29:33) 

35 Ring rahina sane kaping kutus semeton 
patut mapunduh ngaturang bakti tur semeton 
nenten pisan dados magarapan. 3 Sajaba 
punika semeton patut taler ngaturang aturan 
maborbor ring ayun Ida Sang Hyang Widi Wasa 
makadados aturan rayunan, sane marupa 
banteng jagiran sane kantun bajang asiki, 
biri-biri muani asiki, miwah panak biri-biri muani 
sane matuuh ataun pitung ukud tur makasami 
punika patut tan paceda. Ambun aturane punika 
ngledangin pakayunan Ida Sang Hyang Widi 
Wasa. 87 Sinarengan ring aturane punika patut 
taler katurang sakancan aturan sane tiosan sane 
pateh sakadi aturan-aturane ring rahinane sane 
kaping pisan. 33 (29:37) 

39 Kadi asapunika pidabdab-pidabdab indik 
aturan maborbor, aturan sesajen, aturan 
toya anggur miwah aturan karahayuan sane 
patut katurang ring ayun Ida Sang Hyang 
Widi Wasa, ring rerainan-rerainan sane 
sampun kapastikayang. Aturan-aturane punika 
makadados paweweh pabuat aturan panaur 

sesangin semetone, wiadin aturan sane katurang 
saking suka lila. 

40 Kadi asapunika Dane Musa raris ngrauhang 
ring bangsa Israele, sakancan titah Ida Sang 
Hyang Widi Wasa sane sampun titahang Ida ring 
dane. 


Pidabdab indik sesangi 


1 Dane Musa raris maicayang pidabdab 
30 ring parapamimpin suku-suku bangsa 
Israele sakadi sane inucap ring sor puniki: 
2 “Yening wenten anak lanang masesangi jaga 
maturan ring Ida Sang Hyang Widi Wasa, 
wiadin jagi mabrata ngeniang indik satunggaling 
paindikan, anake punika patut nglaksanayang 
saluiring paindikan sane janjiang ipun, tur ipun 
nenten dados lompang ring janjinipune. 

3 Yening wenten anak daa sane kantun jumah 
bapanipune masesangi jaga maturan ring ayun 
Ida Sang Hyang Widi Wasa, wiadin jaga mabrata 
ngeniang indik satunggaling paindikan, 4anake 
daa punika patut tuon ring sakancan sesangi 
wiadin janjinipune, yening bapanipune nenten 
kaberatan daweg ipune miragi indik pianakipune 
punika. ? Nanging yening bapanipune miragi 
sesangine punika, raris ipun kaberatan jagi naur 
sesangin pianakipune punika, kenginan anake 
daa punika bebas saking sesangipune. Ida Sang 

Hyang Widi Wasa jaga ngampurayang ipun 
santukan ipun nenten kawehin antuk bapanipune 
buat naur sesanginipune punika. 

6 Yening wenten anak luh sane durung 
makurenan masesangi, punapike sesangine 
punika kucapang malantaran sampun kapinehin, 
wiadin durung, wiadin ipun majanji jaga mabrata 
ngeniang indik satunggaling paindikan, ipun 
patut tuon ring sesangi wiadin janjinipune 
punika. Yen benjangan ipun nganten, ipun kantun 
kategul antuk sesangi wiadin janjinipune, yening 
somahipune nenten kaberatan ritatkala miragi 
indik sesangin kurenanipune punika. 7 (30:6) 

8 Nanging yening somahipune nenten ngwehin 
ipun naur sesanginipune punika, kenginan anake 
luh punika bebas saking sesanginipune. Ida Sang 
Hyang Widi Wasa jaga ngampurayang ipun. 

9 Anak luh balu wiadin sapihan patut tansah 
naur sakancan sesangi sane sampun ucapang 
ipun, kadi asapunika taler sakancan janjinipune 
jaga mabrata ring satunggaling paindikan patut 
kamargiang. 

10 Yening wenten anak luh sane sampun 
makurenan masesangi wiadin majanji jaga 
mabrata ring satunggaling paindikan, 1! ipun 
patut nglaksanayang sakancan sane janjiang ipun 
punika, yening kurenanipune nenten kaberatan, 
rikala ipun miragi indike punika. 12 Nanging 

yening rikala somahipun miragi indike punika, 
ipun raris nenten ngwehin ipun naur sesangi 
wiadin tuon ring janjinipune, kenginan anake luh 
punika bebas saking sesanginipune, Ida Sang 
Hyang Widi Wasa jaga ngampurayang ipun, 
santukan ipun nenten kawehin antuk somahipun 
buat naur sesanginipun. 33 Sang lanang madue 
wewenang ngwehin wiadin ngurungang 
asing-asing sesangi wiadin janji sane kakardi 
antuk somahipune. 14 Nanging yening rikala sang 
lanang miragi indik sesangi punika, ipun nenten 
kaberatan, anake luh punika patut naur sakancan 
sesangi wiadin janjinipune punika. Kurenanipune 
sampun ngamanggehang sesangine punika 
santukan ipun nenten kaberatan rikala ipun 
miragi sesangine punika. 1° Yening benjang 
pungkur ipun ngurungang sesangin somahipune, 
kenginan sane muani patut negen palan indik 
ngurungang sesangine punika.” 

16 Punika pidabdab-pidabdab sane kapaicayang 
antuk Ida Sang Hyang Widi Wasa ring Dane Musa, 
ngeniang indik sesangi sane kakardi antuk anak 
daa sane kantun jumah bapanipune wiadin antuk 
anak luh sane sampun makurenan. 


Perang suci nglawan wong Midian 


3 1 1 Ida Sang Hyang Widi Wasa ngandika 
ring Dane Musa sapuniki: 2 “Ukumja wong 

Midiane ento, uli krana laksanannyane ane suba 
liwat marep teken bangsa Israele. Sasubane kita 
nglaksanayang unduke ento kita lakar mati.” 

3 Irika Dane Musa raris ngandika ring bangsa 
Israele sapuniki: “Pada sayagaja semeton 
buat mayuda. Semeton patut ngebug wong 
Midiane punika tur ngukum ipun, malantaran 
laksananipune sane sampun lintang pamantuka 
ring ayun Ida Sang Hyang Widi Wasa. “Saking 
suku-suku bangsa Israele suang-suang patut 
ngwedalang prajurit siu diri buat medal ka 
payudan.” 

> Irika raris asing-asing suku milih prajurit siu 
diri. Geboganipun makasami wenten roras tali 
diri prajurit sane sampun sregep jaga mayuda. 
6 Dane Musa raris ngandikayang prajurite punika 
mangda mamargi ka payudan, kapimpin antuk 
Dane Pinehas okan Pandita Eleasare. Dane 
Pinehas punika sane ngetangang barang-barang 
sane suci miwah trompet-trompet sane kanggen 
ngwangsitin rakyate. ' Satinut ring titah Ida 
Sang Hyang Widi Wasa ring Dane Musa, wong 
Israele raris ngebug wong Midiane, tur sawatek 
jadmane sane muani sami kapademang. 3 Kadi 
asapunika taler raja Midiane makalelima, inggih 
punika: Ewi, Rekem, Sur, Hur miwah Reba sami 
kasedayang. Dane Bileam, okan Dane Beor taler 
kasedayang. 

9 Paraluh-luh miwah pianak wong Midiane, 
sami katawan antuk wong Israele, ingon- 
ingonnyane karampas, kadi asapunika taler 
sakancan kasugihannyane. 19 Kota-kota miwah 
pakemahannyane sami katunjel. 11 Sasampune 
punika bangsa Israele raris ngambil jejarahane 
makasami, minakadinipun tawanan miwah 
ingon-ingon, 12 raris kabakta ka ajeng Dane 
Musa miwah Dane Eleasar ping kalih ring rakyat 
Israele makasami. Duk punika wong Israele 
sedek ngwangun kemahnyane ring tanahe 
dangsah ring Moab, nampek ring Tukad Yordane, 
marep-arepan ring kota Yerikone. 


Prajurit Israele mawali 


13 [rika Dane Musa, Dane Eleasar miwah 
pamimpin rakyate sane lianan, sami medal 
saking pakemahan praya mapag prajurit Israele. 
14 Dane Musa duka pisan ring paraprawira, 
parakepala pasukan miwah ring parakepala 
prajurite sane wau rauh saking payudan punika. 
15 Dane tumuli mataken ring ipun sareng sami, 
sapuniki: “Napi awinanipun luh-luhe punika 
banggayang semeton kantun urip? 18 Elingangja 
boyake luh-luhe punika sane nuutang pitutur 
Bileame kantos ipun pada nglelunyuhin bangsa 
Israele ring Peor, mangda nilas Ida Sang Hyang 
Widi Wasa, tur indike punika sane ngrauhang 

grubug ring pantaran kaulan Ida Sang Hyang 
Widi Wasa? 1” Duaning punika, sane mangkin 
pademangja sakancan rare sane muani-muani 
miwah anake luh-luh sane nenten kantun bajang 
genten. 18 Nanging sakancan bajang-bajange 
miwah anake luh-luh sane kantun bajang genten 
punika dados ambil buat semeton suang-suang. 
19 Samaliha sane mangkin, semeton sareng sami 
sane sampun ngamademang anak wiadin ngusud 
sawa, patut meneng ring jabaan pakemahane, 
kantos pitung rahina suenipun. Ring rahina sane 
kaping tiga miwah kaping pitu, semeton miwah 
tawanan sane luh-luh punika patut ngamargiang 
upacara pabresihan manut sopacaraning agama. 
20 Sakancan pangangge miwah barang-barang 
sane malakar antuk blulang, bulun kambing 
wiadin kayu, patut taler kabresihin manut 
sopacaraning agama.” 

21 Sasampune punika Dane Eleasar raris 
ngandika ring anake sane wau rauh saking 
payudan, sapuniki: “Puniki pidabdab sane 
karauhang antuk Ida Sang Hyang Widi Wasa ring 
Dane Musa. 22 Sakancan barang-barang sane 
nenten bisa puun, luire: mas, perak, temaga, 
besi, timah putih miwah timah selem, patut 
bresihin malantaran morbor barange punika 
ring genine. Barang-barange sane lianan sane 
puun antuk geni, patut kabresihin antuk toya 

manut sopacaraning agama. 23 (31:22) 2 Ring 
rahina sane kaping pitu, semeton patut ngumbah 
panganggen semetone. Sasampune punika wau 
semeton bresih manut sopacaraning agama, tur 
semeton dados ngranjing ka pakemahan.” 


Indik ngedum jejarahan 


25 Ida Sang Hyang Widi Wasa raris masabda 
ring Dane Musa sapuniki: 2? “Kita ajak Eleasar 
muah parapamimpin ane lenan, patut metek 
sakancan jejarahane ento kayang paratawanan 
muah ingon-ingone. 2' Jejarahanne ento 
patut edum kita dadiang dadua. Makadadua 
edumane ento patut asah liunne. Ane aeduman 
buat paraprajurite, muah ane buin aeduman 
buat rakyate ane lenan. 28 Sakancan eduman 
paraprajurite ane marupa tawanan, sampi, 
keledae, biri-biri muah kambing, uli sabilang 
limang atus, patut anehang aukud buat kanggon 
upeti ane katur teken Ida Sang Hyang Widi Wasa. 
29 Serahang ento teken Pandita Eleasar, makadadi 
aturan upeti buat Ida Sang Hyang Widi Wasa. 

30 Uli eduman ane baanga rakyate kita masih 
patut nyemak aukud uli sabilang seket, yadian 
ento tawanan, sampi, keledae, biri-biri muah 
kambing. Ento makejang serahang teken wong 
Lewine ane ngetangang Kemah Linggih Ida Sang 
Hyang Widi Wasa.” 31 Dane Musa miwah Eleasar 

tumuli nglaksanayang satinut ring titah Ida Sang 
Hyang Widi Wasa. 

32 Sajawining sane sampun kambil antuk 
paraprajurite pabuat dewekipune suang-suang, 
kenginan akeh jejarahane punika sakadi sane 
sinurat ring sor puniki: biri-biri miwah kambing 
675.000 ukud, banteng 72.000 ukud, keledae 
61.000 ukud miwah anak bajang genten 32.000 
diri. 33 (31:32) 34 (31:32) 25 (31:32) 36 Jejarahan 
puniki atenga kapaicayang ring paraprajurite, 
inggih punika biri-biri miwah kambing 337.500 
ukud, tur saking eduman prajurite, punika 
wenten 675 ukud katurang buat upeti ring ayun 
Ida Sang Hyang Widi Wasa. Banteng 36.000 
ukud, tur 72 ukud buat aturan upeti ring ayun 
Ida Sang Hyang Widi Wasa. Keledae 30.500 ukud, 
tur 61 ukud buat aturan upeti ring ayun Ida Sang 
Hyang Widi Wasa. Anak bajang genten 16.000 
diri, 32 diri buat aturan upeti ring ayun Ida Sang 
Hyang Widi Wasa. 37 (31:36) 33 (31:36) 22 (31:36) 
40 (31:36) 41 Upetine punika raris kaserahang 
antuk Dane Musa ring Dane Eleasar, makadados 
upeti ring ayun Ida Sang Hyang Widi Wasa, anut 
sakadi titah Idane. 

42 Eduman rakyate taler asah akehipune ring 
eduman prajurite, inggih punika: biri-biri miwah 
kambing 337.500 ukud, banteng 36.000 ukud, 
keledae 30.500 ukud, miwah anak bajang 

genten 16.000 diri. 48 (31:42) 44 (31:42) ® (31:42) 
46 (31:42) 4 Satinut ring titah Ida Sang Hyang 
Widi Wasa, Dane Musa raris ngambil asiki 
saking sabilang seket ukud tawanan miwah 
ingon-ingone, raris kaserahang ring wong Lewi 
sane ngayah ring Kemah Linggih Ida Sang Hyang 
Widi Wasa. 

48 Sasampune punika paraprawirane sane 
sampun mimpin wadua bala Israele punika 
raris tangkil ring Dane Musa, “9 sarwi matur 
piuning kadi asapuniki: “Sakancan prajurite sane 
pimpin tiang sampun etang tiang makasami, tur 
panggihin tiang makasami jangkep, tan wenten 
angan adiriko sane ical. 2? Sane mangkin tiang 
sareng sami sampun molih jejarahane sane 
sampun ambil tiang suang-suang marupa: mas, 
gelang tangan, gelang cokor, ali-ali, anting-anting 
miwah kalung. Duaning punika barang-barange 
puniki sami aturang tiang ring ayun Ida Sang 
Hyang Widi Wasa, makadados panaur urip 
tiange, mangdane Ida tetep nyayubin tiang 
sareng sami.” 53t Dane Musa miwah Eleasar 
tumuli nrima mase punika makasami marupa 
pepayasan sarwa mas. ?2 Aturan paraprawirane 
punika meh-mehan wenten satak kilogram 
bobotipun. 33 Paraprajurite sane tan dados 
prawira, ngambil jejarahan punika pabuat ipun 
newek. 54 Dane Musa miwah Dane Eleasar tumuli 

makta mase punika ka Kemah Linggih Ida Sang 
Hyang Widi Wasa, mangda Ida Sang Hyang Widi 
Wasa nyayubin bangsa Israele. 


Suku-suku bangsa sane dangin Tukad Yordane 
(Pang. 3:12-22) 


32 1 Suku-suku Ruben miwah Gad akeh pisan 
maderbe ingon-ingon. Rikala panggihin 
ipun mungguing tanah Yaeser miwah tanah 
Gilead punika becik pisan buat genah ngubuh 
ingon-ingon, ? ipun raris nangkil ring Dane Musa, 
Dane Eleasar miwah parapamimpin Israele 
sane lianan maduluran atur sapuniki: 3 “Tanahe 
ring kota-kota Atarot, Dibon, Yaeser, Nimra, 
Hesbon, Eleale, Sebam, Nebo, miwah Beon sane 
sampun kaug antuk bangsa Israele, malantaran 
pitulungan Ida Sang Hyang Widi Wasa, 

becik pisan buat genah ngubuh ingon-ingon. 
Santukan ingon-ingon tiange akeh pisan, 4 (32:3) 
3 paicayangja tanahe punika ring tiang mangda 
dados paderbean tiange. Sampunangja tiang 
nikayanga magingsir ka dauh Tukad Yordane.” 

6 Pasaur Dane Musa sapuniki: “Punapike 
semeton mapakayunan jenek iriki, rikala 
bangsan semetone kantun ngarepin yuda? 

7 Punapi awinanipun semeton jaga purun pisan 
ngawinang bangsa Israele jejeh nglintangin Tukad 
Yordane jaga ngaug jagat sane kapaicayang ring 

ipun antuk Ida Sang Hyang Widi Wasa? 8 Sane 
riin ajin semetone taler sampun malaksana 

kadi asapunika, rikala dane utus tiang saking 
Kades-Barnea buat nyelehin jagate punika. 

9 Dane sampun lunga rauh ring Lebak Eskol tur 
sampun ngaksi tanahe punika, nanging rikalaning 
mawali, dane ngawinang bangsa Israele jejeh jagi 
ngaug jagate sane sampun kapaicayang antuk 
Ida Sang Hyang Widi Wasa ring ipun. 19 Duaning 
punika ring rahina punika ugi Ida Sang Hyang 
Widi Wasa raris duka sarwi ngandika sapuniki: 

11 Yalma-jalmane ene tusing satia teken Ulun. 
Sawireh keto Ulun masumpah, mungguing uli 

di pantarannyane, ane suba matuuh duang 

dasa tiban wiadin lebihan teken ento, dugase 

ia makaad uli di Mesir, tusing ada ane lakar 
ngentap gumi ane suba janjiang Ulun teken 
Abraham, Ishak muah Yakub: 12 Anake punika 
makasami keni ukumane punika, sajawining Dane 
Kaleb okan Dane Yepune, wong Kenase punika, 
miwah Dane Yosua okan Dane Nune, santukan 
sang kalih satia tuu ring Ida Sang Hyang Widi 
Wasa. 13 Ida Sang Hyang Widi Wasa duka pisan 
ring bangsa Israel kantos ipun kabanggayang 
ngumbara ring tegal melakange ngantos petang 
dasa taun suenipun, kantos sawatek anake 

sane brontak ring Ida punika makasami padem. 
14 Sane mangkin semeton mapakayunan pateh 

sakadi aji-ajin semetone punika. Semeton jati-jati 
wantah katurunan sane madosa. Malantaran 
laksanan semetone punika, semeton nundunin 
pidukan Ida Sang Hyang Widi Wasa sane tan 

sipi marep ring bangsa Israele. 1? Yening sane 
mangkin semeton sawatek suku Ruben miwah 
Gad nenten sareng sairing ring pakayunan Ida 
Sang Hyang Widi Wasa, Ida pacang malih ngutang 
bangsane puniki makasami ring tegal melakange, 
tur semeton sane ngawinang pakewuh ipune 
punika.” 

16 Irika suku Ruben miwah suku Gad punika 
nganampekin Dane Musa sarwi matur sapuniki: 
“Lugrainja dumun tiang ngwangun kandang 
sane matembok pabuat biri-birin tiange, 
miwah kota-kota sane mabenteng pabuat 
pianak-pianak tiange. 1” Sasampune punika, wau 
tiang sayaga pacang mangseh mayuda sareng 
ring semeton-semeton tiange tunggal bangsa. 
Tiang sane jaga mamuncukin yudane punika, 
kantos semeton-semeton tiange punika prasida 
genahang tiang ring jagat sane jaga dados 
paderbeannyane. Sakantun tiange ring payudan, 
pianak-pianak tiange mrasidayang magenah 
iriki, ring kota-kota sane mabenteng, tur nenten 
kusak-asik antuk jadma uedan jagate puniki. 

18 sadurung wong Israel makasami polih duman 
tanah sane dados paderbeannyane, tiang nenten 

jaga mawali budal. 19 Tiang nenten jaga ngambil 
angan atapak saking tanahnyane sane dauh 
Tukad Yordane, santukan tiang sampun polih iriki 
ring dangin Tukad Yordane.” 

20 Pasaur Dane Musa sapuniki: “Yening pasaur 
semetone punika sawiakti metu saking nekeng 
ati, becik sane mangkin iriki ring ayun Ida 
Sang Hyang Widi Wasa, semeton pada yatna 
jaga mayuda. 2! Sawatek anak sane nyidayang 
mayuda ring pantaran semetone, patut sareng 
nglintangin Tukad Yordane, tur malantaran 
tantanan Ida Sang Hyang Widi Wasa semeton 
patut nglawan meseh-meseh iragane, kantos Ida 
Sang Hyang Widi Wasa ngaonang ipun, 22 tur 
ngrampas jagate punika. Sasampune punika 
wau semeton dados mawali, santukan semeton 
sampun muputang ayah semetone marep ring 
Ida Sang Hyang Widi Wasa miwah ring bangsan 
semetone. Irika Ida Sang Hyang Widi Wasa jaga 
ngamanggehang, mungguing tanahe sane dangin 
tukad punika taler dados paderbean semetone. 
23 Nanging elingangja, yening semeton lompang 
ring janji, semeton madosa ring ayun Ida Sang 
Hyang Widi Wasa. Duaning punika sampunangja 
malaksana iwang, mangda sampunang semeton 
kukum malantaran dosan semetone. 24 Sane 
mangkin rarisang ngwangun kota-kota miwah 
kandang-kandang buat biri-birin semetone, 

nanging elingang pisan, semeton patut tuon ring 
janjin semetone.” 

2> Irika wong Gad miwah wong Rubene, sami 
pada matur sapuniki: “Inggih semeton, tiang 
sareng sami jaga nglaksanayang sapangandikan 
semetone punika. ?? Pianak somah tiange miwah 
ingon-ingon tiange, banteng lan biri-birin tiange 
jaga banggayang tiang iriki ring kota-kota Gilead. 
27 Nanging tiang sareng sami sayaga jaga mayuda 
sajeroning pimpinan Ida Sang Hyang Widi Wasa. 
Tiang jaga nglintangin Tukad Yordane tur pacang 
mayuda sakadi sane sampun baosang semeton.” 

28 Dane Musa tumuli ngwedalang prentah ring 
Dane Eleasar, Yosua miwah ring parapamimpin 
Israele, sapuniki: 29 “Yening suku Gad miwah 
Rubene punika satinut ring titah Ida Sang 
Hyang Widi Wasa, tur sareng-sareng nglintangin 
Tukad Yordane buat jaga mayuda, samaliha 
yening malantaran pitulungannyane semeton 
mrasidayang ngaonang jagate punika, semeton 
patut ngwehin ipun sareng sami tanah Gileade 
makadados paderbean ipune. 3? Nanging yening 
ipun nenten sareng nglintangin Tukad Yordane, 
buat mayuda nyarengin semeton, ipun patut 
polih duman waris ring jagat Kanaan, pateh 
sakadi semeton.” 

31 Wong Gad miwah Rubene sami pada masaur, 
sapuniki: “Inggih semeton tiang sareng sami jagi 

nglaksanayang sapatitah Ida Sang Hyang Widi 
Wasa. 3? Sajeroning pimpinan Ida Sang Hyang 
Widi Wasa tiang jaga nglintangin Tukad Yordane 
ngungsi jagat Kanaan, tur mangseh mayuda, 
mangda tiang mrasidayang ngamanggehang 
paderbean tiange iriki, ring dangin Tukad 
Yordane.” 

33 Irika Dane Musa tumuli nyerahang ring 
suku Gad, suku Ruben miwah ring suku 
Manasene atenga, tanah-tanah sane pecak 
dados wewidangan Sang Prabu Sihon, ratun 
wong Amorine, miwah wewidangan Sang Prabu 
Og saking Basan, rauh ring kota-kota miwah 
tanah sane wenten ring kiwa tengennyane. 

34 Suku Gad raris ngwangun malih kota Dibon, 
Atarot, Aroer, 3? Atarot-Sopan, Yaeser, Yogbeha, 
36 Bet-Nimra, miwah Bet-Haran. 37 Suku Ruben 
ngwangun malih kota-kota: Hesbon, Eleale, 
Kiryataim, 38 Nebo, Baal-Meon (wastan kotane 
puniki kesehin) miwah Sibma. Wastan kota sane 
kawangun malih punika kesehin antuk wasta 
sane anyar. 

39 palingsehan Dane Makir, okan Dane Manase, 
raris ngebug tanah Gileade tumuli ngaug tur 
ngulah wong Amorine sane wenten irika. 

40 Duaning punika Dane Musa raris maicayang 
tanah Gilead punika ring palingsehan Dane 
Makir, tur dane raris jenek irika. 41 Dane 

Yair saking suku Manase, taler ngebug tur 
ngrampas makudang-kudang desa. Desa-desane 
punika raris kawastanin “Desa Yair”. 42 Dane 
Nobah raris ngebug tur ngrampas kota Kenat 
miwah desa-desannyane. Kotane punika raris 
kawastanin Nobah, manut pesengannyane. 


Pamargi saking Mesir rauh ka Moab 


1 Sasampun bangsa Israele kesah saking 
33 Mesir, mamargi manut barisan suku 
bangsannyane suang-suang, kapimpin antuk 
Dane Musa miwah Harun, ipun masandekan ring 
makudang-kudang genah. 2 Ida Sang Hyang Widi 
Wasa ngandikayang mangda Dane Musa nyatet 
wastan genah-genahe sane kadadosang genah 
masandekan buat ngwangun pakemahan. 

3 Bangsa Israele kesah saking Mesir, nuju 
tanggal limolas sasih sane kaping pisan, inggih 
punika rahina sane kaping pisan sawusan 
Rerainan Paskahe sane pangawit. Sajeroning 
pasayuban Ida Sang Hyang Widi Wasa, ipun 
kesah saking kota Rameses, kasaksinin antuk 
bangsa Mesire, 4sane pada sedek nanem sawan 
pianak-pianaknyane sane paling keliha, sane 
sampun kapademang antuk Ida Sang Hyang Widi 
Wasa. Malantaran punika, Ida Sang Hyang Widi 
Wasa ngukum dewa-dewan wong Mesire. 

> Sasampune bangsa Israel kesah saking 
Rameses, ipun raris ngwangun pakemahannyane 
ring Sukot. Wusan punika ipun raris ngwangun 
pakemahannyane ring Etam ring sisin tegal 
melakange. 7 Saking irika ipun mawali malih 
ka Pi-Hahirot, ring dangin Baal-Sepone, raris 
ngwangun pakemahannyane nampek ring 
Migdol. 8 Sasampune punika raris makaon 
saking Pi-Hahirot tumuli nglintangin Segara 
Abang, raris ngranjing ka tegal melakang Sure. 
Sasampune mamargi tigang rahina suenipun, 
ipun raris ngwangun pakemahannyane ring Mara. 
9 Saking irika ipun ngraris ka Elim, tur ngwangun 
pakemahan irika, santukan irika wenten toya 
klebutan roras miwah wit korma pitung dasa. 

10 Sasampune punika ipun raris kesah saking 
Elim, tur ngwangun pakemahannyane nampek 
ring Segara Teberau. 1! Sapanglanturipun, ipun 
raris ngwangun pakemahannyane ring tegal 
melakang Sine. 12 Sasampune punika raris 
ngwangun pakemahannyane nampek ring Dopka. 
13 Sasampune punika raris ring Alus. 14 Wusan 
punika ipun raris ngwangun pakemahannyane 
ring Rapidim, nanging irika nenten wenten toya 
inum. 

15 Saking Rapidim ipun ngraris ka Gunung 
Hor, tur ngwangun pakemahannyane ring 
genah-genah sane inucap ring sor puniki, 

inggih punika: ring tegal melakang Sinaine, ring 
Kibrot-Taawa (wiadin Setran Anake Momo), 

ring Haserot, ring Ritma, ring Rimon-Peres, ring 
Libna, ring Risa, ring Kehelata, ring Har-Saper, 
ring Harada, ring Makelot, ring Tahat, ring Tarah, 
ring Mitka, ring Hasmona, ring Moserot, ring 
Bene-Yaakan, ring Hor-Gidgad, ring Yotbata, ring 
Abrona, riong Esion-Geber, ring tegal melakang 
Sine (inggih punika ring Kades), miwah ring 
Gunung Hor ring wates tanah Edome. !? (33:15) 
17 (33:15) 18 (33:15) 19 (33:15) 20 (33:15) 21 (33:15) 
22 (33:15)23 (33:15) 24 (33:15) 25 (33:15) 26 (33:15) 
27 (33:15) 28 (33:15)29 (33:15) 30 (33:15) 31 (33:15) 
32 (33:15) 33 (33:15) 34 (33:15) 35 (33:15) 36 (33:15) 
37 (33:15) 

38 Saking pituduh Ida Sang Hyang Widi Wasa, 
Pandita Harun raris munggah ka Gunung Hor. 
Irika dane seda, nuju tanggal apisan sasih sane 
kaping lima, taun sane kaping petang dasa, 
sasampune bangsa Israele kesah saking Mesir. 
Duk dane seda Dane Harun mayusa 123 taun. 

39 (33:38) 

40 Duk punika Ida Sang Prabu Arad, sane madeg 
ratu ring sisi kelod tanah Kanaane, mireng 
gatra mungguing bangsa Israele sedek mamargi 
ngungsi panegaran idane. 

41 Sajeroning pamargine saking Gunung Hor 
ka tanahe dangsah ring Moab, wong Israele 


CACAH JIWA 33.42-54 713 


ngwangun pakemahannyane ring genah-genah 
ring sor puniki, luire: ring Salmona, ring Punon, 
ring Obot, ring reruntuhan Abarime, ring daerah 
Moab, ring Dibon-Gad, ring Almon-Diblataim, 
ring Gunung Abarim sane nampek ring Gunung 
Nebo, miwah ring tanahe dangsah ring Moab, 
sane nampek ring Tukad Yordane, marep-arepan 
klawan kota Yerikone ring pantaran Bet-Yesimote 
klawan Abel-Sitime. 42 (33:41) 48 (33:41) 

44 (33:41) 45 (33:41) 46 (33:41) 47 (33:41) 

48 (33:41) 49 (33:41) 


Pituduh-pituduh sadurung 
nglintangin Tukad Yordane 


30 Ring tanahe dangsah ring Moab nampek 
ring Tukad Yordane, marep-arepan klawan kota 
Yerikone, Ida Sang Hyang Widi Wasa maicayang 
ring Dane Musa, 21 pituduh pabuat bangsa 
Israele, sapuniki: “Yening kita ngliwatin Tukad 
Yordane buat ngaug gumi Kanaane, ?? kita patut 
ngulah sawatek jlemane ane ada di gumine 
ento. Arca-arcannyane ane malakar aji batu, 
logam, muah tongos-tongosnyane mabakti, 
ento makejang patut uugang kita. 22 Kita patut 
ngrampas tur ngaug tanahe ento, sawireh Ulun 
ane maicayang teken kita. ?* Sasubane keto, 
kita patut ngedumang tanahe ento di pantaran 
suku-suku bangsa Israele muah palingsehan- 

palingsehannyane malantaran nganggon undi. 
Palingsehan ane gede, patut ia baang eduman 
waris ane linggah, muah palingsehan ane cerikan 
baang ia eduman waris bedikan. ?? Yening kita 
tusing ngulah wong uedane ane nongos di 
gumine ento, anake ane enu tetep nongos ditu 
lakar makewehin kita, waluya buka biase di 
matane, wiadin duine di batise. Mani wekas ia 
lakar nyiatin kita. > Yening kita tusing ngulah ia, 
kita ane lakar sirnayang Ulun, buka rencanan 
Ulune buat lakar nyirnayang ia.” 


Wates-wates jagate punika 


34 1 Ida Sang Hyang Widi Wasa maicayang 
ring Dane Musa, 2 titah-titah sane kadi 
asapuniki pabuat bangsa Israele: “Tusingja buin 
amunapa makelonne kita lakar ngaug gumi 
Kanaane, gumi ane paicayang Ulun teken kita, 
makadadi warisan kitane. Bates-bates gumine 
ento kene: 3 Bates kelodne lakar nglajur uli tegal 
melakang Sine, nuluh bates gumi Edome. Bates 
kanginne, ngawit uli tanggu kelod Segara Matine, 
4 lantas mabelok ngelodang ngungsi rurunge ka 
Akrabim, terus ka Sin kanti neked di tanggu kelod 
Kades-Barneane. Uli ditu mabelok ngaja kauhang 
neked ka Hasar-Adar, muah terus ka Asmon. 

3 Ditu batese mabelok ka lebake di bates gumi 
Mesire, laut bedah di Segara Tengah. 

6 Segara Tengahe ento dadi bates gumin kitane 
ane kauh. 

7 Bates kajanne, ngawit uli Segara Tengah 
ngungsi ka Gunung Hor, 8 tur uli ditu ngungsi ka 
rurunge di Hamat, laut nglantur ka Sedad, ? muah 
ka Sipron tur bedah di Hasar-Enan. 

10 Bates kanginne ngawit uli Hasar-Enan ka 
Sepam, 1t uli ditu tuun ka Ribla, dangin Aine, 
laut nglantur ka bukit-bukite di pasisi kangin 
Danu Galileane. 12 Laut ngelodang nuluh Tukad 
Yordane kanti neked di Segara Mati. Aketo bates 
gumin kitane makaileh.” 

13 Irika Dane Musa tumuli ngandika ring bangsa 
Israele sapuniki: “Puniki tanah sane jaga tampi 
semeton, malantaran antuk undi. Tanah-tanah 
punika patut kadum sareng asia nanggu atenga 
saking suku bangsa Israele, satinut ring titah Ida 
Sang Hyang Widi Wasa. 14 Suku-suku Ruben, 
Gad miwah suku Manase atenga, sampun 
nampi dumannyane tur tanahe punika sampun 
kadumang manut kulawarga-kulawargannyane 
suang-suang. 1° Tanahipune punika magenah ring 
dangin Tukad Yordane, marep-arepan ring kota 
Yerikone.” 

Parapamimpin sane kapetegenin 
buat ngedumang tanahe punika 


16 Ida Sang Hyang Widi Wasa ngandika ring Dane 
Musa, sapuniki: 17 “Ane patut ngedumang tanah 
di pantaran kitane, nah ento Pandita Eleasar 
muah Yosua pianak Nune. 18 Pilihja pamimpin 
adiri uli suku-suku bangsa Israele suang-suang, 
buat nulungin Eleasar muah Yosua ngedumang 
tanahe ento.” 19 Puniki parapamimpine sane 
kaselik antuk Ida Sang Hyang Widi Wasa: 


SUKU PAMIMPIN 

Yehuda Kaleb okan Dane Yepune 
Simeon Samuel okan Dane Amihud 
Benyamin Elidad okan Dane Kislon 
Dan Buki okan Dane Yogli 
Manase Haniel okan Dane Epod 
Efraim Kemuel okan Dane Siptan 
Sebulon Elisapan okan Dane Parnah 
Isakar Paltiel okan Dane Asan 
Aser Ahihud okan Dane Selomi 
Naptali Pedael okan Dane Amihud 


20 (34:19) 21 (34:19) 22 (34:19) 23 (34:19) 
24 (34:19) 25 (34:19) 26 (34:19) 27 (34:19) 
28 (34:19) 


29 Puniki parapamimpin sane kapangandikayang 
antuk Ida Sang Hyang Widi Wasa buat 

ngedumang tanah warisan ring pantaran bangsa 
Israele ring jagat Kanaan. 


Kota-kota pabuat suku Lewi 


1 Ring tanahe sane dangsah ring 
35 Moab, nampek ring Tukad Yordane, 
marep-arepan ring kota Yerikone, Ida Sang 
Hyang Widi Wasa ngandika ring Dane Musa 
sapuniki: 2 “Tekedang teken wong Israele, 
mungguing uli tanah waris ane tampina ento, 
makudang-kudang kota muah tegalan ane di 
kiwa tengen kotane ento patut kaserahang 
pabuat wong Lewi, apanga wong Lewine 
ento nyidayang nongos ditu. 3 Kota-kotane 
ento lakar dadi gelah wong Lewi, buat dadi 
tongosne magumana. Tegalan ane di kiwa 
tengennyane dadi tongos ubuh-ubuhan muah 
wewalungannyane ane lenan. 4Tegalan ento 
linggahne 450 meter milehan kukur uli tembok 
kotane ento. ? Dadinne tongos wong Lewine 
ento mrepat, sisine suang-suang malantang 
900 meter tur kotanne ento dibasa tengahne. 
6 Wong Lewine ento patut masih baang kita kota 
pasayuban nemnem, makadadi pasayuban buat 
anake ane tusing nyelapang ngamatiang anak. 
Sasubane keto wong Lewine patut masih baang 
kota-kota ane lenan petang dasa dadua liunne, 
7 kayang tegalannyane. Dadinne ada kota petang 

dasa kutus liunne ane kaserahang pabuat wong 
Lewine ento. 8 Liun kota-kotan wong Lewine 
sig wewidangan suku Israele suang-suang, 
patut kapastiang manut linggah wiadin cupit 
wewidangane ento.” 


Kota-kota pasayuban 
(Pang. 19:1-13, Yos. 20:1-9) 


9 Ida Sang Hyang Widi Wasa ngandikayang 
Dane Musa, 10 mangda dane ngrauhang ring 
bangsa Israele, titah-titah sane kadi asapuniki: 
“Sasubane kita ngliwatin Tukad Yordane tur 
ngaug gumi Kanaane, 1! kita patut netepang 
kota-kota pasayuban apanga anake ane tusing 
nyelapang ngamatiang anak, nyidayang malaib 
kema. 12 Di kotane ento anake ento lakar luput 
uli kadang wargan anake ane mati, ane makeneh 
ngwirangang anake ane mati ento. Sawireh anake 
ane kadalih ngamatiang anak len, tusing dadi 
tibakin ukuman mati, yen prakarannyane tonden 
katureksain baan pangadilan di arepan anake liu. 
13 Kita patut mastiang kota nemnem, 14 nah ento 
dangin Tukad Yordane tetelu, di tanah Kanaan 
tetelu. 15 Kota-kotane ento lakar dadi pasayuban 
bangsa Israel muah wong sunantara ane nongos 
di pantaran kitane, yadian akejep wiadin tetep. 
Nyenja tusing nyelapang ngamatiang anak, ia 
dadi malaib ka salah tunggal kotane ento. 

16 Nanging yen ada anak ngamatiang anak 
aji sanjata besi wiadin batu muah kayu, anake 
ento kadanin pelih sawireh ia ngamatiang anak. 
Duaning keto ia patut kukum mati. 17 (35:16) 

18 (35:16) 19 Kadang wargan sang mati ane 
ulihan purusa ento ane patut nglaksanayang 
ukuman matine ento. Yen anake ane ngamatiang 
ento bakatanga, kadang wargannyane patut 
ngamatiang anake ento. 

20 Yen ada anak ane geting teken anak, lantas ia 
ngamatiang anake ento malantaran mantigang 
wiadin nimpug ia aji satunggaling barang, 

21 wiadin nyagur anake ento, anake ento kadanin 
salah ngamatiang, sawireh keto ia patut kukum 
mati. Kadang wargan sang mati ane ulihan purusa 
ane patut nyalanang ukuman matine ento. 
Yening anake ane ngamatiang ento tepukina, ia 
ane patut ngamatiang anake ento. 

22 Yen pet ada anak tusing nyelapang 
ngamatiang anak ane tuara gedeganga, upamane 
aji mantigang anake ento, wiadin ulihan nimpug 
aji satunggaling barang, 22 wiadin ada anak ulihan 
tusing ningalin ngulungang batu ane ngranayang 
mati anake lenan ento, ane tuara dadi musuhne, 
tur ia mula tusing makeneh nyengkalen anake 
ento. 24 Sajeroning paundukane ane buka 
keto ento, rakyate patut ngilonin anake ane 
ngranayang anake mati ento, tur tusingja ngilonin 

nyaman sang mati, ane makeneh ngwirangang 
sang mati ento. 22 Anake ane tusing nyelapang 
ngamatiang anak len, patut kasayubin baan 
rakyate uli panyengkalen nyaman anake ane 
mati. Anake ento patut kajak mabalik ka kota 
pasayubane, tongos iane masayuban. Ditu ia 
patut nongos kanti Sang Pandita Agung ane 
madeg pandita dugase ento mati. Suud keto 
mara ia dadi malipetan mulih. Nanging dipradene 
ia makaad uli kota pasayuban tongosnyane 
ngelidang awak, laut bakatanga tur matianga 
baan nyaman sang mati, dadinne laksanan anake 
ane ngawinang matin sang mati ento tusing dadi 
kadanin ngamatiang anak. 2 (35:25) 27 (35:25) 
28 (35:25) 29 Pidabdabe ene manggeh buat kita 
muah katurunan kitane, dijaja kita nongos. 

30 Sajeroning prakara ngamatiang anak, 
anak ane kadalih ngamatiang anak, tuah 
nyidayang kadanin pelih, tur kukum mati, yen 
laksanannyane nyidayang kasaksinin baan 
saksi dadua wiadin lebihan teken ento. Saksine 
aukud tusing cukup buat nyaksinin mungguing 
dedalihannyane ento amun sasajaane. 3! Anak 
ane ngamatiang anak patut kukum mati. Anake 
ento tusing dadi nebus ukumane ento aji pipis. 
32 Yen ada anak ngluputang dewek ka salah 
tunggal kota pasayubane ento, satonden Sang 
Pandita Agung mati, eda pesan baanga mulih 

malantaran ia nebus aji pipis. 33 Yen kita nyak 
nampi pipise ento, kita lakar ngletehin tanah 
ane tongosin kita. Unduk ngamatiang anak ento 
ngletehin gumi. Dadinne tusing ada cara ane 
patut anggon mresihin gumine ento sajabaning 
mancut urip anake ane ngamatiang anak ento. 
34 Edaja kita ngletehin tanah ane tongosin kita, 
sawireh Ulun ene Sang Hyang Widi Wasa tur 
Ulun malingga di pantaran bangsa Israele.” 


Warisan buat anake luh-luh 
sane sampun makurenan 


36 1 Parapamimpin kulawarga sajeroning 
palingsehan Dane Gilead, okan Dane 


Makir inggih punika putun Dane Manase, 
okan Dane Yusup, raris tangkil ring Dane 
Musa miwah pamimpin-pamimpin sane 
lianan. 2 Sapuniki aturnyane: “Ida Sang 

Hyang Widi Wasa ngandikayang semeton 
ngedumang tanahe puniki ring pantaran wong 
Israele, malantaran nganggen undi. Ida taler 
ngandikayang parasemeton mangda maicayang 
tanah warisan nyaman tiange Selapehad ring 
pianak-pianaknyane sane luh-luh. 3 Nanging 
semeton patut eling, mungguing yen ipun 
nganten ngajak anak muani sane saking suku 
lianan, kenginan tanah ipune punika jaga 
kaderbeang antuk suku sane lianan punika. 

Malantaran antuk punika, tanah sane sampun 
kapastikayang dados wewidangan suku bangsan 
tiange puniki jaga sayan kirang. * Ring Taun 
Kabebasane rikala sakancan pagelahan anake 
sane sampun kadol, kawaliang ring sang pecak 
nerbeang, tanah pianak-pianak Selapehade 
punika jaga tetep dados paderbean kurenan 
ipune, kantos suku bangsan tiange kicalan tanahe 
punika.” 

5 Dane Musa raris ngrauhang titah Ida Sang 
Hyang Widi Wasa ring bangsa Israel, kadi 
asapuniki: “Apa ane orahanga baan suku 
Manasene ento saja beneh. ê Sawireh keto Ida 
Sang Hyang Widi Wasa ngandikayang, mungguing 
pianak-pianak Selapehade ane luh-luh ento 
bebas nganten ngajak anak ane demenina, asal 
sajeroning suku bangsannyane niri. ' Tanah 
warisan asing-asing wong Israele lakar tetep 
masangketan teken suku bangsannyane. 

8 Asing-asing anak luh ane nampi waris tanah 
sajeroning salah tunggal suku Israele, ia patut 
nganten ngajak anak uli suku bangsannyane ento. 
Malantaran ento asing-asing anak Israel lakar 
nampi waris leluurnyane, ? kanti tanah warisane 
ento tusing lakar makisid uli sukune abesik ka 
sukune ane lenan. Sabilang suku bangsa lakar 
tetep ngelahang tanah warisannyane niri-niri.” 

10 Duaning punika, satinut ring titah Ida 
Sang Hyang Widi Wasa ring Dane Musa, okan 
Dane Selapehade makalelima punika, inggih 
punika: Dane Mahla, Tirsa, Hogla, Milka miwah 
Noa, raris marabian ngajak misanan danene. 

11 (36:10) 12 Dane pada marabian ngajak anak 
saking palingsehan-palingsehan sajeroning suku 
Manase, okan Dane Yusup. Malantaran punika 
tanah warisan danene tetep dados paderbean 
suku bangsan ajin danene. 

13 Kadi asapunika pidabdab-pidabdab miwah 
awig-awig sane kapaicayang antuk Ida Sang 
Hyang Widi Wasa ring bangsa Israel, malantaran 
Dane Musa, rikalaning bangsa Israele wenten 
ring tanahe dangsah ring Moab, nampek ring 
Tukad Yordane, marep-arepan ring kota Yerikone. 


PANGELING-ELING 


Pamahbah 


1 Puniki pangandikan Dane Musa, sane 
1 nikayang dane ring sawatek wong Israele 
duke wenten ring tegal melakang dangin Tukad 
Yordane, ring Lebak Yordane nampek ring kota 
Supe, ring pantaran kota Paran klawan kota 
Topel, Laban, Haserot miwah Di-Sahab. ? (Bangsa 
Israele mamargi saking Gunung Sinai, tumuli 
rauh ring Kades-Barnea, nglintangin Pagunungan 
Edom, wenten solas rahina suenipun mamargi.) 
3 Ring tanggal satu, sasih sane kaping solas, taun 
sane kaping petang dasa, sasampun bangsa 
Israele makaon saking Mesir, Dane Musa raris 
ngrauhang ring wong Israele saananing sane 
kapituduhang antuk Ida Sang Hyang Widi 
Wasa ring dane, buat miteketin wong Israele. 
4 Daweg punika Dane Musa sampun ngaonang 
Sang Prabu Sihon, ratun wong Amorine, sane 
malinggih ring Hesbon, miwah Sang Prabu Og, 
ratune ring panegara Basan, sane mrentah kota 
Astarot miwah Edrei. ? Irika Dane Musa ngawitin 
nlehtehang pituduh Ida Sang Hyang Widi Wasa 

punika, ring dangin Tukad Yordane, ring tanah 
Moab, sapuniki pangandikan danene: 

6 “da Sang Hyang Widi Wasa Widin iragane 
sampun masabda ring iraga ring Gunung 
Sinaine kadi asapuniki: “Suba makelo pesan kita 
nongos di gununge ene. ” Ane jani, kema embus 
kemah-kemah kitane, laut majalan ngungsi 
pagunungan wong Amorine, muah sig sawatek 
wewidangan di kiwa tengennyane di Lebak 
Yordane, di pagunungan, di bukit-bukite muah 
di lebak-lebak daerah ane bedelod, muah neked 
ka Segara Tengahe. Kema jani ka gumi Kanaane, 
tur ngliwat di Pagunungan Libanon ngantos 
neked di Tukad Eprate ane gede. 8 Ulun ene Sang 
Hyang Widi Wasa suba nyanjiang gumine ento 
makejang teken leluur kitane Abraham, Ishak, 
Yakub, muah teken katurunannyane. Kemaja kita 
majalan tur nongosja di gumine ento. ” 


Dane Musa ngadegang parahakim 
(Par. 18:13-27) 


9 Dane Musa ngandika ring bangsa Israele 
sapuniki: “Daweg iraga kantun ring Gunung 
Sinai, tiang sampun mabaos ring parasemeton 
mungguing tanggung jawab mimpin semeton 
abot pisan pabuat tiang. Tiang tan mrasidayang 
ngamargiang indike punika newek. 19 Ida Sang 
Hyang Widi Wasa, Widin semetone ngardi 

semeton kantos akeh pisan sakadi bintang 
ring langite. !! Dumadak Ida Sang Hyang Widi 
Wasa, Widin leluur parasemetone ngwuwuhin 
parasemeton ngantos tikel ping siu, tur nadosang 
semeton bangsa sane wibuh, sakadi sane 
sampun janjiang Ida marep ring semeton. 
12 Nanging kadi asapunapi jaga antuk tiang 
newek negen tanggung jawab sane abot, buat 
muputang sakancan wicaran parasemetone? 
13 Duaning punika, pilihja ring pantaran suku 
bangsan semetone anak lanang sane wicaksana, 
midep miwah sampun madue pangalaman. 
Tiang jaga ngamanggehang semeton punika 
dados pamimpin parasemetone. 14 Parasemeton 
nagingin pinunas tiange punika. 1? Duaning 
punika tiang sampun ngambil pamimpin 
sane wicaksana tur madue pangalaman sane 
sampun selik semeton saking pantaran suku 
bangsan semetone, tur tiang raris ngangkat ipun 
dados pamimpin parasemetone. Wenten sane 
dados pamimpin pasukan siu diri, pamimpin 
pasukan satus diri, pamimpin pasukan seket diri, 
pamimpin pasukan dasa diri. Sajaba punika tiang 
taler sampun ngangkat pamimpin buat ngapalain 
suku-suku bangsan semetone. 

16 Samaliha duk punika tiang mrentahang 
parapamimpin semetone kadi asapuniki: 
“Becikang nabdab wicara-wicara sane wenten 

ring pantaran bangsan semetone, tur tepasinja 
saha adil wicaran anake sane mawicara nglawan 
nyama-nyamaannyane, wiadin nglawan wong 
sunantara sane wenten ring pantaran semetone. 
17 Sajeroning nepasin wicara, sampunang 
semeton mapilih kasih. Asing-asing anak mangda 
katepasin antuk dasar sane pateh tur sampunang 
maminayang anak. Sampunang semeton 

ajerih ring sapasira jua, santukan tetepasan 
semetone punika rauhipun saking Ida Sang 
Hyang Widi Wasa. Yening wenten wicara sane 
kalintang abot pabuat semeton, patut semeton 
ngrauhang wicarane punika ring tiang, mangda 
tiang sane nepasin. 18 Rikala punika tiang 
sampun ngaturang pakeling ring parasemeton, 
ngeniang paindikan sane lian-lianan sane patut 
laksanayang semeton.” 


Mata-mata sane kutus saking Kades-Barnea 
(Ca. 13:1-33) 


19 “Sasampune punika iraga raris pada 
ngamargiang sapatitah Ida Sang Hyang Widi 
Wasa ring iraga. Iraga makaon saking Gunung 
Sinai, tur mamargi nglintangin tanah melakang 
sane linggah tur madurgama punika, tumuli 
ngungsi ka pagunungan wong Amorine. Rikala 
iraga rauh ring Kades-Barnea, 20 tiang raris 
mabaos sapuniki: “Sane mangkin semeton 

sampun rauh ring pagunungan wong Amorine. 
Tanahe punika sane kapaicayang pabuat iraga 
antuk Ida Sang Hyang Widi Wasa, Widin iragane 
miwah Widi sane kasungsung antuk leluur 
iragane. Cingakinja, tanahe punika wenten irika. 
Rarisang mrika tur malinggih irika anut ring titah 
Ida Sang Hyang Widi Wasa. Sampunang semeton 
bimbang wiadin ajerih. 21 (1:20) 

22 Parasemeton sareng sami raris pada rauh ring 
tiang, sarwi mabaos kadi asapuniki: “Ngiringja 
iraga ngutus makudang-kudang anak ngriinin 
iraga, buat nyelehin jagate punika, mangda 
ipun raris ngwehin iraga gatra ngeniang margi 
sane pacang entap iraga, miwah kota-kota sane 
wenten irika. 

23 Indike punika kamanah antuk tiang becik 
pisan. Duaning punika tiang raris milih anak 
roras diri, adiri saking asing-asing suku bangsane. 
24 Anake makaroras punika raris kesah tur 
mamargi ngungsi pagunungan, raris rauh ring 
Lebak Eskol, tumuli nyelehin jagate punika. 

25 Ipun sareng sami raris pada mawali ring iraga, 
tur makta woh-wohan sane keniang ipun irika. 
Samaliha, ipun taler makta gatra mungguing 
jagate sane kapaicayang antuk Ida Sang Hyang 
Widi Wasa ring iraga punika gemuh landuh. 

26 Nanging semeton sampun piwal ring titah 
Ida Sang Hyang Widi Wasa, Widin semetone 

malantaran nenten kayun lunga mrika. 

27 Parasemeton raris pada ngamigmig, sarwi 
mabaos sapuniki: Ida Sang Hyang Widi Wasa 
bendu teken iraga. Ida ngajak iraga makaad uli 
tanah Mesir, tur iraga serahang Ida sig wong 
Amorine, apanga matianga. 28 Apa lakar alih 
kema, iraga suba jejeh pesan. Nyama-nyamaan 
iragane ane utus iraga suba ngorahang teken 
iraga, mungguing bangsane ane ditu sitengan 
tur prawiraan teken iraga, tur kota-kota ane 
tongosina mabenteng tegeh kanti nganteg ka 
langite. la suba pada ningalin raksasa ditu.” 

29 Daweg punika tiang matur ring parasemeton, 
sapuniki: Sampunangja ajerih ring jadmane 
punika! 30 Ida Sang Hyang Widi Wasa Widin 
parasemetone, sane mamargi ring ajeng 
parasemetone, Ida pacang mayuda pabuat 
parasemetone, sakadi sane sampun aksi semeton 
ring Mesir, 3! miwah ring tegal melakange. 
Semeton sampun ngaksi mungguing Ida Sang 
Hyang Widi Wasa, Widin parasemetone sampun 
nuntun semeton ring margi kantos prasida 
rahayu rauh ring genahe puniki, tan bina kadi 
ibapa ngandong pianaknyane.” 22 Nanging 
yadiastun tiang sampun mabaos kadi asapunika, 
durung taler semeton pracaya ring Ida Sang 
Hyang Widi Wasa. 33 Ida tansah ngriinin semeton 
buat ngrereh genah makemah. Ida mamargi 

ngriinin semeton malantaran saka geni rikalaning 
wengi, tur antuk saka ambun rikalaning rahina, 
buat mitujuhin semeton margi.” 


Ida Sang Hyang Widi Wasa 
nyisipang bangsa Israel 


(Ca. 14:20-45) 


34 “Ida Sang Hyang Widi Wasa mireng pakrimik 
parasemetone, mawinan Ida raris duka pisan. 
Ida tumuli masumpah asapuniki: 3? “Aukudko 
uli pantaran jlemane ane jaat ene tusing lakar 
ngentap gumi ane suba janjiang Ulun teken 
leluur kitane. 3* Tuah Kaleb pianak Yepune ene 
ane lakar ngentap tanahe ento, sawireh ia tetep 
satia teken Ulun. Kaleb muah katurunannyane 
lakar icen Ulun gumine ane suba entasina ento; 
37 Ulihan semeton, Ida Sang Hyang Widi Wasa 
taler sampun duka ring tiang, tur Ida masabda 
sapuniki: “Kita Musa, kita masih tusing lakar 
ngentap gumine ento. 33 Nanging entegangja 
keneh Yosua pianak Nune parekan kitane ento. 
la ane lakar mimpin bangsa Israele buat ngaug 
gumine ento. 

39 Sasampun punika Ida Sang Hyang Widi 
Wasa raris masabda ring iraga sareng sami 
kadi asapuniki: “Pianak-pianak kitane ane enu 
cenik-cenik buina ane tonden nawang lepas 
beneh, ane orahang kita lakar kajarah baan 

musuh-musuh kitane, ia ane lakar icen Ulun 
tanahe ento, tur ia ajaka makejang lakar nongos 
ditu. 40 Nanging kita ajak makejang, kemaja 
malipetan ka tanah melakange ngentasin jalane 
ane ngungsi Teluk Akabane. 

41 Semeton tumuli masaur sapuniki: Semeton 
Musa, tiang sareng sami sampun madosa ring Ida 
Sang Hyang Widi Wasa. Nanging sane mangkin 
tiang sareng sami jaga mayuda sakadi sane 
katitahang antuk Ida Sang Hyang Widi Wasa, 
Widin iragane.’ Semeton suang-suang tumuli 
sayaga jaga mayuda tur semeton marasa elah 
jaga ngebug gumi sane mabukit-bukit punika. 

42 Nanging Ida Sang Hyang Widi Wasa raris 
masabda ring tiang kadi asapuniki: “Eda baanga 
ia maperang, sawireh Ulun lakar tusing ngiangin 
ia, tur ia lakar kakalahang baan musuhnyane’ 
43 Tiang sampun ngrauhang sabdan Ida Sang 
Hyang Widi Wasa ring semeton, nanging 
semeton sareng sami nenten nglinguang. 
Semeton sareng sami raris brontak ring Ida 
Sang Hyang Widi Wasa, tur maduluran manah 
sane sumbung semeton raris ngungsi gumine 
sane wenten ring pagunungan punika. “ Wong 
Amorine sane nongos ring pagunungan punika 
raris medal nglawan semeton. Ipun sareng sami 
akeh pisan sakadi nyawane asebun. Ipun raris 
nguber parasemeton ngantos rauh ring Horma, 

tur ngaonang semeton irika ring Pagunungan 
Edom. # Sasampune punika semeton raris 
pagelur nunas ica ring Ida Sang Hyang Widi 
Wasa, nanging Ida nenten kayun mireng wiadin 
nglinguang semeton. 48 Sasampun punika iraga 
raris masandekan ring Kades kantos sue pisan.” 


Duk bangsa Israel ring tegal melakange 


1 “Pamuputipun iraga raris mawali ka tegal 

melakange, nglintangin margi sane ngungsi 
ka Teluk Akaba, anut ring titah Ida Sang Hyang 
Widi Wasa. Sasampune punika kantos sue pisan 
iraga ngumbara ring Pagunungan Edom. 

2 Ida Sang Hyang Widi Wasa tumuli ngandika 
ring tiang, 3 mungguing sampun sue pisan iraga 
ngumbara ring pagunungane punika. “Ida Sang 
Hyang Widi Wasa raris ngandika ring tiang, 
mangda tiang ngaturin semeton pidabdab- 
pidabdabe puniki: “Tusing buin amunapa 
makelonne kita lakar ngentap Pagunungan Edom, 
gumin nyaman kitane katurunan Esaune. la 
lakar pada takut teken kita, ? nanging kita tusing 
dadi ngebug ia, sawireh gumine ento angan 
abedikko tusing lakar paicayang Ulun teken kita 
sawireh gumi Edome suba paicayang Ulun teken 
katurunan Esaune. ? Kita dadi meli pangan kinum 
sig iane’ 

7 Elingang pisan mungguing Ida Sang Hyang 
Widi Wasa sampun ngamertanin semeton ring 
saluiring paindikan sane laksanayang semeton. 
Ida sampun matiningin semeton rikala semeton 
ngumbara nglintangin tegal melakange sane 
jimbar puniki. Ida sampun ngiangin semeton 
sajeroning petang dasa taun punika, tur Ida 
sampun mapaica saananing sane perluang 
semeton. 

8 Iraga tumuli terus mamargi, tur makaon 
saking margine sane saking kota-kota Elat 
miwah Esion-Geber ngungsi ka Segara Mati, raris 
mabelok ngaja kanginang ngungsi ka Moab. 

9 Ida Sang Hyang Widi Wasa masabda ring tiang 
sapuniki: “Eda pesan plegendahanga tur eda 
pesan gebuga wong Moab katurunan Lote ento. 
Kota Ar suba paicayang Ulun teken ia tur tanahe 
ento abedikko tusing lakar paicayang Ulun teken 
kita. ” 

10 (Sane riin wenten jadma sane ageng-ageng 
sane kawastanin wong Emim magenah ring kota 
Ar punika. Tegehnyane pateh ring wong Enak, 
sane taler soroh raksasa. 1! Sakadi wong Enake, 
ipun taler kawastanin wong Repaim, nanging 
wong Moab ngwastanin ipun wong Emim. 12 Sane 
riin wong Hori magenah ring Edom, nanging 
katurunan Esau raris ngaonang tur nyirnayang 
bangsane punika, tumuli ngaug guminnyane, 

pateh sakadi bangsa Israel ring benjang pungkur 
ngaonang meseh-mesehnyane saking tanah sane 
kapaicayang antuk Ida Sang Hyang Widi Wasa 
ring ipun.) 

13 “Sasampune punika iraga raris nglintangin 
Tukad Sered anut ring titah Ida Sang Hyang 
Widi Wasa ring iraga. 1? Indike punika mamargi 
sasampun tigang dasa kutus taun iraga makaon 
saking Kades-Barnea. Prajurit-prajurit ring 
masa punika makasami sampun padem sakadi 
sane sampun kasabdayang antuk Ida Sang 
Hyang Widi Wasa. 1? Ida Sang Hyang Widi 
Wasa terus-tumerus nglawan ipun, kantos ipun 
makasami telas kasirnayang. 

16 sasampune ipun makasami padem, 17 Ida 
Sang Hyang Widi Wasa raris ngandika ring iraga 
sapuniki: 18 ‘Di dinane ene kita lakar ngentasin 
gumi Moabe, ngliwatin jalan kota Are. 19 Dadinne 
kita suba paek teken gumin wong Amone, 
katurunan Lote. Eda pesan kita mlegendahang 
wiadin ngebug ia, sawireh tanahe ane suba 
paicayang Ulun teken ia ento, abedikko tusing 
lakar paicayang Ulun teken kita. ” 

20 (Jagate punika taler mawasta jagat Repaim, 
inggih punika wastan bangsa sane riin pecak 
magenah irika. Wong Amon ngwastanin 
bangsane punika wong Samsumim. 2! Bangsane 
punika taler ageng-ageng jeleganipune sakadi 

wong Enake. Ipun kuat-kuat pisan tur sareng 
akeh. Nanging Ida Sang Hyang Widi Wasa 
sampun nyirnayang ipun kantos wong Amone 
mrasidayang ngrampas guminipune, saha jenek 
irika. 22 Paindikan sane pateh sakadi asapunika 
taler kamargiang antuk Ida Sang Hyang Widi 
Wasa pabuat wong Edome, katurunan Esau sane 
magenah ring Pagunungan Edom. Ida Sang Hyang 
Widi Wasa ngaonang wong Hori, kantos wong 
Edome mrasidayang ngrampas guminnyane, 
raris ngaug gumine punika. Kantos rauh mangkin 
wong Edome kantun magenah irika. 2? Tanahe 
sane wenten ring sapanjang pasisin Segara 
Tengahe kaug antuk jadma sane rauh saking 
pulo Kreta. Ipun sampun nyirnayang wong Awi, 
jadma uedan irika. Anak Kreta punika raris ngaug 
wewidangan tanahe irika, kelodnyane kantos 
rauh ring Gasa.) 

24 “Sasampun iraga nglintangin Moab, Ida 
Sang Hyang Widi Wasa raris ngandika ring iraga 
sapuniki: “Ane jani kemaja kita ngliwatin Tukad 
Arnone. Ulun lakar nyerahang teken kita Sang 
Prabu Sihon, ratun wong Amorine ane mrentah 
di Hesbon, muah guminnyane. Gebugja ia, lantas 
tongosin guminnyane. 2 Ngawit uli di dinane 
ene Ulun lakar ngadakang apanga parabangsane 
dini ditu pada takut teken kita. Sabilang anak 

lakar jejeh ngetor yening ia ningeh adan kitane 
kasambat. ” 


Bangsa Israel ngaonang Sang Prabu Sihon 
(Ca. 21:21-30) 


26 “Tiang raris ngutus makudang-kudang utusan 
saking tegal melakang Kedemot mangda tangkil 
ring Sang Prabu Sihon ring Hesbon, buat nunas 
dame kadi asapuniki: 2 “Ledang palungguh iratu 
nglugrain titiang nglintangin jagat druene. Titiang 
jagi wantah mamargi ring margine kewanten, tur 
nenten pacang simpang saking margine punika. 
28 Titiang jaga naur pangan kinum sane tunas 
titiang. Titiang wantah mamanah nglintang ring 
jagate iriki, 29 kantos titiang nglintangin Tukad 
Yordane tur ngranjing ka jagat sane sampun 
kapaicayang antuk Ida Sang Hyang Widi Wasa, 
Widin titiange ring titiang. Sentanan Dane Esau 
sane malinggih ring Edom, miwah wong Moab 
sane magenah ring Ar taler sampun mebasang 
titiang jagi nglintang ring guminnyane. 

30 Nanging Sang Prabu Sihon nenten nglugrain 
iraga nglintang ring jagat idane. Ida Sang Hyang 
Widi Wasa Widin semetone sampun ngawinang 
ida sang prabu bengkung tur mamayu, mangdane 
ida sida kaonang iraga tur gumin idane raris 
ambil iraga. Gumine punika kantun aug iraga 
kantos rauh mangkin. 

31 Sasampune punika Ida Sang Hyang Widi 
Wasa raris ngandika ring tiang sapuniki: “Iwasinja 
Ulun ngadakang Raja Sihon muah guminnyane 
tusing nyidaang makiba di arepan kitane. 
Sawireh keto kemaja juang laut tongosinja 
guminnyane.” 32 Sang Prabu Sihon kasarengin 
antuk wadua balan idane tumuli rauh ngyudain 
iraga ring kota Yahas, 33 nanging Ida Sang 
Hyang Widi Wasa, Widin iragane nyerahang ida 
ring iraga, raris ida sedayang iraga rauh ring 
putra-putran idane miwah wadua balan idane 
makasami. 3? Daweg punika ugi iraga ngrampas 
tur nyirnayang saananing kota-kotane, tur 
ngamademang penduduknyane luh muani, rauh 
ring pianak-pianaknyane. Nenten wenten sane 
kabanggayang kantun urip. 22 Ingon-ingonnyane 
ambil iraga tur kota-kotannyane rampas iraga. 
36 ida Sang Hyang Widi Wasa sampun nglugrain 
iraga ngrampas kota-kotane punika makasami, 
ngawit saking kota Aroer, sane wenten ring 
tanggun Lebak Arnone miwah kota sane 
wenten ring lebake punika, sapanjang margine 
sane ngungsi ka Gilead. Nenten wenten kota 
mabenteng sane kuat pabuat iraga. 3” Nanging 
iraga nenten nganampekin wong Amone wiadin 
tepin Tukad Yaboke wiadin kota-kotane ring 
pagunungan, kadi asapunika taler genah-genahe 

sane tiosan sane tan kalugrain antuk Ida Sang 
Hyang Widi Wasa.” 


Bangsa Israel ngaonang Sang Prabu Og 
(Ca. 21:31-35) 


1 “Wusan punika iraga raris mamargi 
3 ngalerang tur ngungsi jagat Basan. Irika 
Ida Sang Prabu Og, ratune ring Basan, kairing 
antuk wadua balan idane sami, maranin iraga, 
ayat mayuda nampek ring kota Edrei. 2 Nanging 
Ida Sang Hyang Widi Wasa masabda ring tiang 
sapuniki: “Edaja kita jejeh teken ia, sawireh Ulun 
nyerahang ia muah wadua balannyane, teked 
kayang ka guminnyane teken kita. Laksanayangja 
marep teken ia unduke ane patuh buka ane 
laksanayang kita marep teken Sang Prabu Sihon, 
ratun wong Amorine ane mrentah di Hesbon’ 

3 Tur Ida Sang Hyang Widi Wasa taler nyerahang 
Sang Prabu Og, miwah wadua balan idane 
makasami ring iraga, raris ida miwah kaulan 
idane pademang iraga makasami. * Duk punika 
ugi iraga ngrampas kotannyane makasami, tan 
wenten kota sane luput. Makasami wenten 
nem dasa akehipun, inggih punika sakuub 
wewidangan Argob, sane kaprentah antuk Sang 
Prabu Og, ratune ring Basan. ? Kota-kotane 
punika makasami kiter antuk tembok benteng 
sane tegeh, saha madaging gapura-gapura 

sane mapalang. Sajaba punika akeh pisan 
taler kota sane nenten kiter antuk tembok. 

6 Iraga masmi kota-kotane punika tur wong 
kotane punika makasami sirnayang iraga pateh 
sakadi sane sampun laksanayang iraga, marep 
ring Sang Prabu Sihon, ratune ring Hesbon. 
Iraga nyirnayang sawatek wong kotane sami, 
lanang wadon miwah pianak-pianak ipune. 

7 Sakancan ingon-ingonnyane ambil iraga tur 
kota-kotannyane jarahin iraga. 

8 Dadosipun duk punika saking ratun wong 
Amorine makakalih punika, iraga prasida 
ngrampas jagat sane wenten ring dangin Tukad 
Yordane, miwah Tukad Arnon kantos rauh ka 
Gunung Hermon.” ? (Wong Sidone ngwastanin 
Gunung Hermon punika Siryon, miwah wong 
Amorine ngwastanin Senir.) 1? “Samaliha iraga 
ngambil kota-kotan Sang Prabu Og, ratune 
ring Basan, sakancan kotane sane wenten ring 
pagunungan, sawewidangan kota Gilead miwah 
Basan, tur nganginang kantos rauh ring Salka 
miwah Edrei.” 

11 (Ida Sang Prabu Og punika wong Repaim 
sane panguwus. Petin layon idane kakardi antuk 
batu, panjangnyane 4 meter tur lumbangnyane 
sawatara 2 meter manut ukuran resmi. Kantos 
rauh mangkin petine punika kantun wenten ring 
Raba, kotan wong Amone.) 

Suku-suku sane magenah 
ring dangin Tukad Yordane 


(Ca. 32:1-42) 


12 “Sasampun gumine punika dados paderbean 
iragane, tiang raris nyerahang ring suku Ruben 
miwah Dan, tanahe sane wenten ring baler 
kota Aroere sane nampek ring Tukad Arnon 
miwah abagian Pagunungan Gilead makamiwah 
kota-kotanipune. 13 Atenga saking pantaran 
suku Manasene serahin tiang sisan Pagunungan 
Gileade miwah kota Basane sane pecak 
kaprentah antuk Ida Sang Prabu Og, inggih 
punika sawewidangan kota Argobe.” 

(Sakuub Basan punika kawastanin gumin wong 
Repaime. 14 Sakuub wewidangan Argob punika, 
inggih punika saking Basan rauh ring wates 
Gesur miwah Maaka kambil antuk palingsehan 
Yair saking suku Manase. Dane raris ngwastanin 
kota-kotane punika manut ring parab danene 
ngraga, tur kantos rauh mangkin kotane punika 
kantun mawasta Yair.) 

15 “Tanah Gilead serahang tiang ring 
palingsehan Makir saking suku Manase. 16 Tur 
pabuat suku Ruben miwah Gad serahin tiang 
tanah sane wenten ring pantaran Gilead miwah 
Tukad Arnone. Basan tengah tukade punika 
dados watesnyane, tur balernyane rauh ring 

Tukad Yabok, sane taler dados wates jagat wong 
Amone. Basan tengah tukade punika dados 
wates kelodnyane, sane apahannyane dados 
wates gumin wong Amone. 17 Sisi kauhnyane 
mabates Tukad Yordan, ngawit saking Danu 
Galilea sane baler kantos rauh ring Segara Mati 
sane bedelod, tur kanginnyane rauh ring bongkol 
Gunung Pisgane. 

18 Daweg punika tiang taler ngrauhang 
piteket-piteket kadi asapuniki: “Ida Sang Hyang 
Widi Wasa, Widin iragane sampun mapaica 
gumi ring dangin Tukad Yordane buat dados 
gumin semetone. Sane mangkin rarisang 
sregepang prajurit semetone, tur kengken ipun 
nglintangin Tukad Yordane ngriinin suku-suku 
Israele sane tiosan, buat nulungin ipun ngaug 
jagate irika. 19 Oka-oka, rabi miwah ingon-ingon 
semetone sane akeh punika, mangda kantun 
ring kota-kota sane sampun serahang tiang ring 
semeton. 20 Rarisang tulungin parasemeton- 
semetone kantos ipun ngaug jagat sane sampun 
kapaicayang antuk Ida Sang Hyang Widi Wasa 
ring ipun ring dauh Tukad Yordane, kantos 
Ida Sang Hyang Widi Wasa sampun mapaica 
kauripan sane tentrem, sakadi sane paicayang 
Ida ring semeton ring genahe puniki. Yen sampun 
sakadi asapunika, parasemeton dados mawali 

ka tanahe sane sampun serahang tiang ring 
semeton puniki. 

21 Sasampun punika tiang raris mabaos ring 
Yosua sapuniki: “Cening suba ningalin makejang 
unduk ane suba kalaksanayang baan Ida Sang 
Hyang Widi Wasa, Widin ceninge marep teken 
Raja Sihon muah Og. Buka keto masih ane lakar 
kalaksanayang baan Ida Sang Hyang Widi Wasa 
marep teken asing-asing raja ane guminne lakar 
rampas cening. 22 Edaja cening takut teken 
ia, sawireh Ida Sang Hyang Widi Wasa, Widin 
ceninge lakar maperang pabuat cening. ” 


Dane Musa nenten kalugra 
ngranjing ring Kanaan 


23 “Daweg punika tiang mapinunas ring Ida 
Sang Hyang Widi Wasa sapuniki: 24 “Oduh Ratu 
Sang Hyang Widi Wasa, Sane Maha Luur, titiang 
uning mungguing paindikan sane sinahang 
Palungguh IRatu ring titiang, punika wau 
pangawit saking pakardin Palungguh IRatu sane 
agung tur ngangobin. Nenten wenten Widi ring 
langite miwah ring gumine sane mrasidayang 
ngamargiang paindikan sane luih sakadi sane 
kardi Palungguh IRatu. 25 Oduh Ratu Sang Hyang 
Widi Wasa ledang Palungguh IRatu nglugrain 
titiang nglintangin Tukad Yordane mangda titiang 
prasida ngeton tanah sane gemuh dauh tukad 

punika, jagat sane madaging bibit-bibit sane 
ngulangunin miwah Pagunungan Libanone’ 

26 Nanging parasemeton sane ngawinang Ida 
Sang Hyang Widi Wasa duka ring tiang kantos Ida 
nenten nagingin pinunas tiange. Tungkalikanipun 
Ida Sang Hyang Widi Wasa raris ngandika 
sapuniki: ‘Depang amonto dogen Musa, eda 
kita buin nyambat unduke ento. 2' Kemaja kita 
menek ka Gunung Pisga tur tingalin marep kaja, 
kelod, kangin muah kauh. Melahang nlektekang 
apa ane tingalin kita, sawireh kita tusing lakar 
ngliwatin Tukad Yordane. 28 Melahang mituturin 
Yosua. Orahin ia ngentegang bayunne, sawireh 
ia ane lakar mimpin bangsane ento ngliwatin 
Tukad Yordane buat ngaug tanahe ane tingalin 
kita ibusan’ 

29 Wus punika iraga raris masandekan ring 
lebake sane marep-arepan klawan kota 
Bet-Peore.” 


Dane Musa misekenin bangsa Israel 
mangda ipun pageh astiti bakti 


1 Dane Musa raris ngandika ring bangsa 

Israele sapuniki: “Pada pagehja semeton 
ngagem pidabdab sane sampun urukang tiang 
ring parasemeton, mangda semeton kalugra 
urip tur ngaug tanah sane sampun kapaicayang 
antuk Ida Sang Hyang Widi Wasa, Widin leluur 

semetone ring semeton. ? Saluiring sane sampun 
uduhang tiang, sampunang wuwuhina miwah 
kirangina angan akidik. Pagehangja ngamargiang 
titah-titah Ida Sang Hyang Widi Wasa, Widin 
semetone sane sampun rauhang tiang ring 
semeton. ? Parasemeton ngraga sampun ngeton 
indik sane sampun kamargiang antuk Ida Sang 
Hyang Widi Wasa ring Gunung Peor. Asing-asing 
anak sane nyumbah Dewa Baal, sampun 
kasirnayang ring genahe punika, * nanging anake 
sane pageh bakti ngiring Ida Sang Hyang Widi 
Wasa, Widin semetone, ipun kantun urip rauh 
mangkin. 

> Pidabdab-pidabdabe punika makasami 
sampun urukang tiang ring semeton, sakadi 
sane katitahang antuk Ida Sang Hyang Widi 
Wasa, Widin tiange. Tinutinja pidabdabe punika 
makasami ring gumine sane pacang entap tur 
aug semeton. ? Parasemeton patut saking satia 
tuu ngamargiang pidabdab-pidabdabe punika. 
Yening semeton pageh ngamargiang pidabdabe 
punika, jaga sinah kawicaksanan parasemetone 
ring bangsa-bangsane sane tiosan. Yening ipun 
miragi indik pidabdab-pidabdabe punika, ipun 
jaga mabaos sapuniki: Ambate wicaksana tur 
ririh bangsane ane gede ento’ 

7 Bangsa-bangsa sane tiosan, yadiastu 
amunapija agengipun, nenten wenten sane 

madue Widi, sakadi Ida Sang Hyang Widi Wasa, 
Widin iraga sane tansah nampek ring iraga. Ida 
nagingin pinunas iragane sabilang iraga nunas 
ica. 8 Bangsa-bangsa sane tiosan amunapija 
agengnyane, ipun nenten madue pidabdab- 
pidabdab sane yuakti adil sakadi pidabdabe sane 
urukang tiang ring parasemeton ring rahinane 
puniki. ? Telebang tur elingang pisan, mangdane 
sakantun semeton urip semeton nenten lali 
ring indike sane sampun aksi semeton punika. 
Samaliha tuturangja indike punika ring oka 
miwah paraputun semetone, 10 inggih punika 
indik rahina rikala semeton ngadeg ring ayun 
Ida Sang Hyang Widi Wasa, Widin semetone 
ring Gunung Sinai. Daweg punika Ida ngandika 
ring tiang sapuniki: Punduhangja bangsane 
ento. Ulun mapakayun apanga ia ajaka makejang 
ningehang unduk ane lakar sabdayang Ulun, 
apanga ia mlajah pageh ngiring Ulun sanun iane 
idup, tur apanga ia nguruk pianak-pianakne 
pageh bakti teken Ulun: 

11 Critayangja ring oka-okan semetone indik 
semeton sampun rauh tur ngadeg ring bongkol 
gununge sane kalikub antuk andus peteng dedet, 
sakadi megane sane tebel miwah geni sane 
murub kantos rauh ring langite. 12 Critayangja 
ring ipun indik Ida Sang Hyang Widi Wasa 
masabda ring parasemeton saking tengah 


PANGELING-ELING 4.13-19 746 


genine punika, tur indik semeton miragiang 
sabdan Idane, nanging semeton nenten pisan 
ngantenang Ida. 13 Irika Ida sampun nguduhang 
ring semeton indik sane patut margiang semeton, 
buat ngamanggehang prajanjian sane sampun 
kardi Ida marep ring semeton. Dasa Titah sane 
sampun suratang Ida ring papan batune kekalih 
punika patut manggehang semeton. 12 Ida 
nitahang ring tiang, mangda tiang ngurukang 
ring semeton sakancan pidabdab sane patut 
manggehang semeton ring jagat sane pacang 
entap tur aug semeton.” 


Pakeling ngeniang indik 
nyumbah widi-widi lianan 


15 “Daweg Ida Sang Hyang Widi Wasa masabda 
ring semeton saking genine ring Gunung Sinai, 
semeton nenten ngantenang punapa-punapi. 
Dadosipun pabuat karahayuan semetone 
ngraga semeton patut eling. 18 Tangarin ragan 
semetone, sampunang semeton kantos ngardi 
dosa malantaran ngardi tur nyumbah arca 
marupa punapi jua, sane marupa muani wiadin 
luh.  Marupa sato wiadin paksi, 18 buron sane 
ngrayang wiadin mina. 19 Sampunang semeton 
kantos ngardi dewa malantaran nyumbah 
wiadin mabakti ring napi sane kantenang 
semeton ring langite, luiripun: surya, sasih 

miwah bintang-bintang. Ida Sang Hyang Widi 
Wasa, Widin semetone manggayang bangsa 
sane tiosan nyumbah barang-barange punika. 
20 Nanging parasemeton puniki bangsa sane 
sampun bebasang Ida saking panegara Mesir, 
genah parasemetone kapanjakang banget pisan. 
Parasemeton sampun bakta Ida medal saking 
jagate irika, mangda semeton dados kaulan Ida 
ngraga sakadi kawentenan semetone mangkin. 
21 Parasemeton sane ngawinang Ida Sang Hyang 
Widi Wasa, Widin semetone duka ring tiang, 
tur Ida masumpah mungguing tiang nenten 
pacang nglintangin Tukad Yordane buat ngentap 
jagate sane gemuh, sane jaga paicayang Ida 
ring parasemeton. 22 Nenten malih amunapi 
suenipun semeton jaga nglintangin tukade 
punika, tur ngaug jagate sane gemuh punika, 
sakewanten tiang nenten pacang nyarengin 
semeton santukan tiang pacang padem iriki. 

23 Flingang pisan, sampunang semeton lali ring 
prajanjiane sane sampun kakardi antuk Ida Sang 
Hyang Widi Wasa, Widin semetone marep ring 
semeton. Manggehangja titah Idane, sampunang 
semeton ngardi arca sane pacang sungsung 
semeton, yadiastu marupa punapi kewanten. 

24 Santukan Ida Sang Hyang Widi Wasa, Widin 
semetone, waluya sakadi geni sane ngeseng. Ida 

nenten ledang yening wenten sane nyamenin 
Ida. 

25 Yening semeton sampun sue malinggih 
ring jagate punika, sampun madue oka miwah 
putu, sampunang taler semeton ngardi dosa 
malantaran makarya arca pabuat ragan 
semetone, sane marupa punapija luiripun. 
Pamargine sane kadi asapunika dados kajaatan 
ring ayun Ida Sang Hyang Widi Wasa tur jaga 
ngawinang Ida duka. 28 Dumadak langit miwah 
gumine makadados saksi pabuat semeton ring 
rahinane puniki, mungguing yening semeton 
nenten tuwon ring tiang, semeton digelis pacang 
sirna saking jagate sane jaga aug semeton ring 
dauh Tukad Yordane punika. Semeton nenten 
pacang sue jenek irika, nanging semeton jaga 
kasirnayang makasami. 27 Ida Sang Hyang Widi 
Wasa jaga nyambragang semeton ring pantaran 
bangsa-bangsa tiosan, tur wantah akidik saking 
pantaran semetone sane pacang kantun. 28 Irika 
semeton pacang mabakti ring widi-widi sane 
kakardi antuk manusa, widi-widi sane malakar 
antuk taru miwah batu, sane buta miwah 
bongol sane nenten midep mangan miwah 
ngambu. 29 Irika wau semeton pacang ngrereh 
Ida Sang Hyang Widi Wasa, Widin semetone, 
tur yening semeton ngrereh Ida antuk saguluk 
pakayunan semetone, semeton jaga kapanggih 

ring Ida. 39? Yening semeton wenten sajeroning 
kamewehan tur makasami sengkalane nibenin 
parasemeton, pamuputipun semeton jaga 
mawali ring Ida Sang Hyang Widi Wasa tur pageh 
ngiring Ida. ?1 Ida punika Widi sane kalintang 
kawelas arsan. Ida nenten jaga ngutang wiadin 
nyirnayang semeton, tur Ida nenten jaga lali 
ring prajanjian sane kardi Ida marep ring leluur 
parasemetone. 

32 Indayangja tureksain kawentenan duke 
nguni, sadurung semeton pada embas, ngawit 
saking rahina daweg Ida Sang Hyang Widi Wasa 
ngardi manusa ring jagate puniki. Indayang rereh 
ring satungkabing rat. Naeninke sadurung punika 
wenten paindikan sane agung kadi asapuniki? 
Naeninke wenten jadma miragi indik sane 
kadi asapuniki? 23 Naeninke wenten bangsa 
kantun murip rikala ipun miragi sabdan Widi 
saking genine, sakadi kawentenan semetone? 

34 Naeninke wenten Widi sane purun ngambil 
bangsa saking pantaran bangsa tiosan, raris 
kadadosang kaula druen Idane, sakadi sane 
sampun kalaksanayang antuk Ida Sang Hyang 
Widi Wasa, Widin semetone marep ring semeton 
ring panegara Mesir? Parasemeton ngraga 
sampun pada ngantenang indik Ida Sang 

Hyang Widi Wasa sampun nibakang bencana 
miwah yuda, ngardi katawahan-katawahan 

tur ngamargiang paindikan-paindikan sane 
madurgama malantaran kawisesan Idane. 3? Ida 
Sang Hyang Widi Wasa nyinahang indike punika 
sami ring semeton buat muktiang mungguing 
wantah Ida kewanten sane maraga Widi, tur 
nenten wenten malih Widi sane tiosan. 3? Ida 
masabda saking langite buat nguruk semeton 
ring jagate puniki. Ida sampun nyinahang genin 
Idane sane suci pabuat semeton, tur saking 
genine punika Ida ngandika ring parasemeton. 
37 Duaning Ida asih ring leluur parasemetone, 
parasemeton sampun selik Ida, tur semeton 
sampun bakta Ida makaon saking Mesir 
malantaran kawisesan Idane sane ageng. 33 Ring 
ajeng parasemetone Ida ngaonang bangsa- 
bangsane sane agengan tur kuatan ring semeton, 
buat ngaterang parasemeton ka guminnyane 
sane jaga kapaicayang ring semeton antuk Ida 
Sang Hyang Widi Wasa. Inggih punika gumi 
sane dados paderbean semetone sane mangkin. 
39 Duaning punika ring rahinane puniki, pada 
elingja tur sampunang kantos lali mungguing Ida 
Sang Hyang Widi Wasa punika Widi ring suargan 
miwah ring jagate. Nenten wenten Widi sane 
tiosan. 40 Pada pagehja ngagem pidabdabe sane 
aturang tiang ring semeton ring rahinane puniki. 
Malantaran punika semeton miwah katurunan 
semetone pacang rahayu. Parasemeton jaga 


PANGELING-ELING 4.41-45 751 


dirga yusa ring jagat sane kapaicayang antuk Ida 
Sang Hyang Widi Wasa buat dados paderbean 
semetone salami-laminipun.” 


Kota-kota pasayuban sane wenten 
ring dangin Tukad Yordane 


41 Dane Musa raris netepang kota tetiga ring 
dangin Tukad Yordane, 4? makadados kota 
pasayuban, inggih punika kota genah anake 
ngluputang dewek yening ipun nenten nyelapang 
ngamademang anak lian sane boya mesehipune. 
Ipun dados malaib ka salah tunggal kotane 
punika mangda ipun nenten kadanda pati. 

43 Buat suku Ruben kasediaang kota Beser, sane 
ring pagunungan tegal melakange. Pabuat suku 
Gad, kota Ramot sane ring wewidangan Gilead, 
tur pabuat suku Manase, kota Golan sane ring 
wewidangan Basan. 


Pamahbah buat maicayang pidabdab 
Ida Sang Hyang Widi Wasa 


44 Dane Musa mapaica pidabdab miwah 
paurukan-paurukan Ida Sang Hyang Widi 
Wasa ring bangsa Israel. 45 Dane maicayang 
pidabdab-pidabdabe punika ring bangsa Israel 
sasampun ipun medal saking Mesir tur kantun 
masandekan ring lebake ring dangin Tukad 
Yordane, sane marep-arepan ring kota Bet-Peore. 

Wewidangane punika pecak wewidangan Sang 
Prabu Sihon, ratun wong Amorine sane pecak 
mrentah ring kota Hesbon. Dane Musa miwah 
bangsa Israel sampun ngaonang ida, rikala 
bangsa Israel makaon saking Mesir. 49 (4:45) 

41 Bangsa Israel ngaug jagat Ida Sang Prabu 
Sihon punika, kadi asapunika taler jagat Sang 
Prabu Og sane ring Basan, ratun wong Amorine 
sane tiosan, sane malinggih ring dangin Tukad 
Yordane. 4 Jagate punika nglajur saking kota 
Aroer, sane ring sisin Tukad Arnone, ngraris 
ngalerang kantos rauh ring Gunung Siryon, inggih 
punika Gunung Hermon. 49 Sane maug ring 
wewidangane punika inggih punika tanah sane 
ring dangin Tukad Yordane, kelod ipun rauh ring 
Segara Mati tur kanginipun rauh ring bongkol 
Gunung Pisgane. 


Dasa Titah Ida Sang Hyang Widi Wasa 
(Par. 20:1-17) 


1 Dane Musa raris ngesengin tur munduhang 

bangsa Israel makasami raris dane ngandika 
asapuniki: “Parasemeton bangsa Israel, 
pirengangja pidabdab-pidabdab sane aturang 
tiang ring parasemeton ring rahinane puniki. 
Plajahinja pidabdab-pidabdabe punika tur 
laksanayangja saha tuon. 2 Ida Sang Hyang Widi 
Wasa, Widin iragane sampun ngardi prajanjian 

ring iraga ring Gunung Sinai, ? boya wantah ring 
leluur iragane kewanten, nanging taler ring iraga 
makasami sane kantun urip ring rahinane puniki. 
“Ring gununge punika, Ida Sang Hyang Widi Wasa 
masabda saking tengah genine marep-arepan 
ring semeton. ? Daweg punika tiang majujuk ring 
pantaran parasemetone ring Ida Sang Hyang 
Widi Wasa buat ngrauhang sabdan Idane ring 
parasemeton, duaning parasemeton ajerih ring 
genine tur nenten kayun munggah ka gununge 
punika. Ida Sang Hyang Widi Wasa ngandika 
sapuniki: ? “Ulun ene Ida Sang Hyang Widi Wasa, 
Widin kitane, ane ngajak kita pesu uli Mesir, di 
tongos kitane kapanjakang. 

7 Edaja kita nyungsung widi-widi ane lenan. 
Sungsungja Ulun dogen. 

8 Eda pesan kita ngae arca pabuat dewek kitane 
yadiastu ane marupa apa jua, ane ada di langite 
muah di gumine, wiadin ane ada di yehe di beten 
gumine. ? Edaja kita nyungsung muah nyumbah 
arcane ento, sawireh Ulun Ida Sang Hyang 
Widi Wasa, Widin kitane tusing lila yening ada 
ane nyamenin Ulun. Ulun nyisipang anake ane 
geting teken Ulun, kanti neked katurunan ane 
kaping telu wiadin kaping pat. !? Nanging Ulun 
nyinahang sih pasuecan Ulune teken panyiuan 
katurunan anake ane astiti bakti teken Ulun tur 
nglaksanayang titah Ulune. 

11 Edaja kita ngawag-awag nyambat parab 
Ulune, sawireh Ulun Ida Sang Hyang Widi 
Wasa, Widin kitane lakar nyisipang anake ane 
ngawag-awag nyambat parab Ulune. 

12 Luihangja dina Sabate, tur ajiang dinane 
ento dadi dina ane suci, sawireh Ulun ene 
Ida Sang Hyang Widi Wasa, Widin kitane 
ane nitahang ento teken kita. 18 Kita kalugra 
magarapan sajeroning nem dina. 1? Nanging 
dinane ane kaping pitu ento, dina parerenan ane 
kasuciang pabuat Ulun. Di dinane ento tusing 
ada anak ane dadi magarapan. Yadian kita wiadin 
pianak-pianak kitane, panjak-panjak kitane, 
ingon-ingon kitane, aketo masih wong sunantara 
ane nongos di gumin kitane. Panjak-panjak kitane 
patut mareren patuh buka kita. 1? Ingetangja 
dugas kitane kapanjakang di Mesir, tur Ulun 
Ida Sang Hyang Widi Wasa, Widin kitane suba 
mebasang kita malantaran kawisesan ane 
gede. Ento awanane Ulun nitahang apanga kita 
ngluihang dina Sabate. 

16 Baktija kita teken meme bapan kitane. Ento 
titah Ida Sang Hyang Widi Wasa, Widin kitane 
apanga kita rahayu tur dawa tuuh kitane, di 
gumine ane lakar paicayang Ulun teken kita. 

17 Edaja ngamatiang jlema. 

18 Edaja mamitra. 

19 Edaja mamaling. 

20 Fdaja dadi saksi bobab marep teken anak len. 

21 Fdaja ngedotang kurenan anak len, edaja 
ngedotang umahnyane, tanahne, panjakne, 
ingon-ingonne, keledaenne wiadin barang ane 
lenan ane dadi pagelahannyane.” 

22 Punika pituduh-pituduh sane kapaicayang 
antuk Ida Sang Hyang Widi Wasa pabuat 
parasemeton sareng sami, daweg semeton 
mapunduh ring gununge punika. Wantah 
titah-titahe puniki sane paicayang Ida, rikala 
Ida ngandika antuk suaran kerug-krebek saking 
geni miwah saking megane sane tebel punika. 
Sasampune punika Ida raris nyuratang pituduhe 
punika ring papan batune kekalih, tumuli 
kapaicayang ring parasemeton.” 


Wong Israele jejeh ngetor 
(Par. 20:18-21) 


23 “Rikala sakuub gununge punika ngendih, tur 
semeton mireng wenten sabda saking peteng 
dedete, parapamimpin miwah panglingsir suku 
bangsan semetone raris pada rauh ring tiang. 
24 Dane pada mabaos sapuniki: Ida Sang Hyang 
Widi Wasa, Widin iragane sampun nyinahang 
kagungan miwah kaluihan Idane rikala tiang 
miragi Ida ngandika saking genine punika. Ring 
rahinane puniki tiang sampun ngantenang 
mungguing jadmane kantun mrasidayang urip, 

yadiastu Ida Sang Hyang Widi Wasa sampun 
masabda ring ipun. 2 Nanging napi pikenoh 
tiange ngetohang jiwan tiange malih. Genine 
sane madurgama punika jaga ngeseng tiang 
makasami. Tiang pracaya mungguing tiang 
pacang padem yening Ida Sang Hyang Widi 
Wasa, Widin tiange malih jaga ngandika ring 
tiang sareng sami. 28 Naeninke wenten anak 
kantun urip sasampun ipun miragiang Ida 

Sang Hyang Widi Wasa, Sang Maraga Urip, 
masabda saking genine? 2? Duaning punika, 
inggih semeton Musa, rarisang semeton sane 
lunga buat mirengang sakancan sabdan Ida Sang 
Hyang Widi Wasa, Widin iragane. Sasampune 
punika rarisang malih mawali ring tiang buat 
nartayang napi sane sampun sabdayang Ida ring 
semeton. Tiang sareng sami sadia jaga miragiang 
tur nglaksanayang sabdane punika. 

28 Rikala Ida Sang Hyang Widi Wasa mireng 
indike punika, Ida tumuli ngandika ring tiang 
sapuniki: “Ulun suba mireng apaja ane suba 
orahanga teken bangsane ene, tur mula beneh 
raosne ento. ?? Yen sasajaan ia setata marasa 
buka keto, yen sajaan ia setata ngajiang Ulun 
tur nglaksanayang sakancan titah Ulune, ia 
ajaka makejang muah katurunanne lakar rahayu 
salawas-lawasne. 30 Ane jani kemaja kita majalan 
tur tunden bangsane ento mulih ka kemahe 

suang-suang. 3! Nanging kita, Musa, nongosja 
kita dini ajak Ulun. Kita ane lakar icen Ulun 
sakancan pidabdab muah titah Ulune. Kita patut 
ngurukang unduke ento teken bangsane ento 
apang pada laksanayanga di gumine ane lakar 
paicayang Ulun teken ia. 

32 Parasemeton bangsa Israel, pada pagehja 
nglaksanayang titah Ida Sang Hyang Widi Wasa, 
Widin semetone. Sampunang wenten angan 
asikiko sane purug semeton. 33 Laksanayangja 
makasami, mangda parasemeton rahayu tur 
prasida jenek ring jagate sane pacang aug 
semeton punika.” 


Titah sane mautama 


1 “Ida Sang Hyang Widi Wasa, Widin 
6 semetone ngandikayang mangda tiang 
ngurukang pidabdab-pidabdabe puniki ring 
parasemeton. Laksanayangja pidabdabe puniki 
ring jagate sane digelis jaga aug parasemeton. 
2 Parasemeton miwah katurunan semetone 
patut tansah astiti bakti ring Ida Sang Hyang 
Widi Wasa, Widin semetone sapanjang urip 
semetone, tur ngamanggehang pidabdab Idane 
sane pacang rauhang tiang ring semeton, 
mangda parasemeton dirga yusa ring jagate 
punika. 3 Parasemeton sareng sami, telebangja 
tur laksanayangja pidabdab-pidabdabe punika, 

mangda semeton rahayu tur dados bangsa sane 
ageng ring jagate sane gemuh landuh punika, 
sakadi sane sampun kajanjiang antuk Ida Sang 
Hyang Widi Wasa, Widin leluur iragane. 

4 Parasemeton elingangja, wantah Ida Sang 
Hyang Widi Wasa, tur Ida kewanten sane dados 
Widin iragane. ? Pada astiti baktija ring Ida 
Sang Hyang Widi Wasa, Widin semetone antuk 
panelas bayu miwah idep semetone. ? Sakancan 
titah-titah sane rauhang tiang ring semeton 
ring rahinane puniki, sampunang pisan kantos 
lalianga. 7 Urukangja titah-titahe punika ring 
oka-okan semetone. Semeton patut maosang 
titahe punika ring jumahan wiadin ring jabaan 
umah semetone. Rikala semeton mararian 
wiadin makarya. 8 Pidabdabe punika patut 
anggen semeton gelang, miwah tetekes ring 
gidat semetone, mangda sampunang semeton 
lali. ? Suratangja titahe punika ring obag-obagan 
jelanan miwah ring gapuran kotan semetone.” 


Pakeling buat anake sane mamurug 


10 “Ida Sang Hyang Widi Wasa, Widin semetone 
sampun majanji ring leluur semetone Dane 
Abraham, Ishak miwah Yakub, mungguing Ida 
jaga maicayang ring parasemeton satunggiling 
panegara sane madaging kota-kota sane ageng 
tur gemuh, sane boya wangun semeton. 

11 Sakancan umahe irika bek madaging barang- 
barang sane becik, tur boyaja semeton sane 
nagingin. Parasemeton jaga polih semer-semer, 
tur boyaja semeton sane nyongcong, taler abian 
anggur miwah saitun, nanging boya semeton 
sane nandur. Yening Ida Sang Hyang Widi Wasa 
nuntun parasemeton ka jagate punika, tur 
parasemeton maderbe sakancan kaperluan 
pangan kinum semetone, 12 tangarinja ragan 
semetone, mangda sampunang semeton kantos 
lali ring Ida Sang Hyang Widi Wasa sane sampun 
mebasang semeton saking Mesir, ring genah 
semetone kapanjakang. 13 Parasemeton patut 
ngluihang Ida Sang Hyang Widi Wasa, Widin 
semetone, tur ngaula wantah ring Ida kewanten. 
Kadi asapunika taler yening semeton ngardi 
prajanjian, patut wantah masrana parab Idane 
kewanten. 14 Sampunang semeton nyungsung 
widi-widi sane tiosan, yadiastu widin bangsane 
sane encenja, sane wenten ring sakiwa tengen 
parasemetone. 1? Yening semeton nyungsung 
widi-widi sane tiosan, pidukan Ida Sang Hyang 
Widi Wasa pacang nibenin semeton waluya 
sakadi geni, tur parasemeton makasami jaga 
kasirnayang, duaning Ida Sang Hyang Widi Wasa, 
Widin semetone sane malingga ring pantaran 
semetone, nenten pisan kayun yening wenten 
sane nyamenin Ida. 

16 Sampunang semeton mintonin Ida Sang 
Hyang Widi Wasa, Widin semetone sakadi 
sane sampun laksanayang semeton ring Masa. 
17 Laksanayangja sakancan pidabdab sane 
kapaicayang antuk Ida Sang Hyang Widi Wasa 
ring semeton. 18 Margiangja saananing sane 
kabaos becik lan patut antuk Ida Sang Hyang 
Widi Wasa, malantaran punika parasemeton 
pacang rahayu. Jagate sane gemuh sane 
kajanjiang antuk Ida Sang Hyang Widi Wasa, ring 
paraleluur semetone, pacang dados paderbean 
semetone. 19 Tur parasemeton pacang ngaonang 
meseh-meseh semetone sakadi sane kajanjiang 
antuk Ida Sang Hyang Widi Wasa. 

20 Benjang pungkur oka-okan semetone jaga 
mataken ring parasemeton sapuniki: “Napi 
awinanipun Ida Sang Hyang Widi Wasa, Widin 
iragane nitahang mangda iraga nglaksanayang 
pidabdab-pidabdab Idane makasami puniki?” 
21 Parasemeton patut masaur sapuniki: “Ipidan 
iraga ajak makejang kapanjakang baan raja 
Mesire, nanging Ida Sang Hyang Widi Wasa 
laut mebasang iraga baan kawisesan ane gede. 
22 Ida Sang Hyang Widi Wasa nglaksanayang 
katawahan-katawahan muah unduk-unduk ane 
madurgama marep teken wong Mesire, sang 
prabu kayang paraprakanggonne makejang. 

23 Ida Sang Hyang Widi Wasa mebasang iraga 

uli di Mesir tur nuntun iraga ka tongose ene 
laut maicayang gumine ene teken iraga, buka 
ane suba janjiang Ida teken leluur iragane. ** Ida 
Sang Hyang Widi Wasa, Widin iragane nitahang 
apanga iraga nglaksanayang pidabdab-pidabdabe 
ento, sawireh Ida ngarsayang apanga iraga 
ngluihang Ida. Yening iraga malaksana buka keto, 
ditu Ida lakar tansah matiningin bangsan iragane 
apanga tetep kerta raharja. 2? Yening iraga tuon 
nglaksanayang sakancan titah Ida Sang Hyang 
Widi Wasa ane kapaicayang teken iraga, Ida lakar 
ledang teken iraga. ” 


Kaula seselikan Ida Sang Hyang Widi Wasa 
(Par. 34:11-16) 


1 “da Sang Hyang Widi Wasa, Widin 
7 semetone jaga nantan parasemeton ka 
jagat sane pacang aug semeton, tur Ida pacang 
ngingsirang bangsa-bangsane saking irika. 
Ida jaga ngaonang saking ajeng semetone 
bangsa pepitu sane agengan tur kuatan ring 
semeton luiripun: Bangsa Het, Girgasi, Amori, 
Kanaan, Peris, Hewi miwah Yebus. ? Yening 
Ida Sang Hyang Widi Wasa, Widin semetone 
sampun nyerahang bangsa-bangsane punika 
ring kakuasan semetone tur semeton ngaonang 
ipun makasami, semeton patut ngamademang 
ipun makasami. Sampunang ngardi prajanjian 

ring ipun wiadin madalem ipun. ? Parasemeton 
nenten dados ngambil ipun dados rabin 
semetone, tur sampunang icena oka-okan 
semetone nganten ngajak salah tunggal saking 
pantaran ipune, “mangda sampunang kantos 
ipun ngajak oka-okan semetone doh saking Ida 
Sang Hyang Widi Wasa raris nyungsung widi-widi 
sane tiosan. Ida Sang Hyang Widi Wasa pacang 
duka ring semeton, yening semeton nyungsung 
widi-widi sane tiosan tur digelis semeton pacang 
kasirnayang. ? Duaning punika semeton patut 
nguugang pamorboran aturan bangsa-bangsane 
punika, uugangja tugu-tugu batunnyane, miwah 
genahe sane anggep ipun tenget. Tuludangja 
arca-arcan Dewi Aserane, tur tunjelja arca-arcane 
sane sembah ipun. ? Margiangja indike punika 
duaning semeton puniki druen Ida Sang Hyang 
Widi Wasa, Widin semetone. Semeton sampun 
selik Ida saking pantaran parabangsane ring 
mrecapada, jaga dadosang Ida kaulan Idane sane 
istimewa. 

7 Parasemeton suecanin tur selik Ida, boyaja 
ulihan parasemeton agengan ring bangsa- 
bangsane sane tiosan, malahan semeton puniki 
dados bangsa sane pinih alita ring mrecapada. 
#Nanging Ida Sang Hyang Widi Wasa nyuecanin 
semeton, tur Ida mapakayun jaga negepang 
prajanjian Idane marep ring leluur parasemeton. 

Punika awinanipun Ida sampun ngrahayuang 
semeton malantaran kakuasan sane ageng, tur 
mebasang semeton saking genah semetone 
mamanjak ring sang prabu Mesire. ? Elingangja 
Ida Sang Hyang Widi Wasa, Widin semetone 
punika Widi sane tunggal, tur Ida punika Ida 
Sang Hyang Widi Wasa sane satia. Pabuat anake 
sane astiti bakti tur nglaksanayang titah-titah 
Idane, Ida pacang negepang prajanjian Idane tur 
nyinahang pasuecan Idane sane langgeng kantos 
siu katurunan. 1? Nanging Ida pacang tan urungan 
ngukum anake sane geting ring Ida. 1! Duaning 
punika, parasemeton patut tuon nglaksanayang 
sakancan sane sampun kurukang ring semeton. 
Laksanayangja pidabdab-pidabdabe sane 
sampun aturang tiang ring parasemeton ring 
rahinane puniki.” 


Merta pabuat anake sane tuon 
(Pang. 28:1-14) 


12 “Yening parasemeton ngincepang titah-titahe 
punika tur tuon nglaksanayang, Ida Sang Hyang 
Widi Wasa, Widin semetone pacang satia 
ring prajanjian sane kardi Ida ring semeton. 

Ida pacang nyinahang pasuecan Idane sane 
langgeng ring parasemeton, sakadi sane 
sampun janjiang Ida ring leluur parasemetone. 
13 Parasemeton jaga suecanin miwah mertanin 

Ida, kantos semeton madue oka akeh tur sayan 
mawuwuh-wuwuh. Tegal-tegalan semetone 
jaga mertanin Ida kantos muponin gandum, 
anggur miwah minyak saitun. Parasemeton jaga 
kapaicain banteng miwah biri-biri akeh pisan. 
Mertane punika makasami pacang kapaicayang 
antuk Ida Sang Hyang Widi Wasa ring semeton 
ring jagate sane pacang paicayang Ida ring 
semeton, anut ring janjin Idane ring leluur 
parasemetone. 14 Saking pantaran parabangsane 
ring mrecapada, angan asikiko nenten wenten 
sane polih merta sane maliah-liah sakadi 
semeton. Saking pantaran semetone tan wenten 
sane pacang bekung, miwah ingon-ingon 
semetone angan asikiko nenten wenten sane 
jubeng. 13 Parasemeton pacang kasayubin antuk 
Ida Sang Hyang Widi Wasa saking saananing 
pinakit, tur kadohang saking grubug sane 
ageng sane aksi semeton ring Mesir, nanging 
sakancan bencanane punika jaga tiwakang Ida 
ring meseh-meseh semetone. 18 Asing-asing 
bangsa sane kaserahang antuk Ida Sang Hyang 
Widi Wasa, Widin semetone ring semeton, ipun 
patut sirnayang semeton. Sampunang semeton 
madalem bangsane punika. Sampunang pisan 
semeton nyungsung widin bangsane punika, 
duaning indike punika pacang ngundang pati 
pabuat semeton. 

17 Sampunang semeton mapakayun mungguing 
bangsa-bangsane punika akehan ring semeton 
kantos semeton nenten nyidayang ngaonang 
ipun. 18 Sampunang semeton ajerih ring ipun. 
Elingangja indik sane kamargiang antuk Ida 
Sang Hyang Widi Wasa, Widin semetone marep 
ring sang prabu Mesire miwah rakyat idane. 

19 Flingangja ring bencana-bencana ageng sane 
aksi semeton ngraga, katawahan-katawahan 
sane ngangobin miwah kawisesan sane ageng 
sane kanggen antuk Ida Sang Hyang Widi Wasa, 
Widin semetone buat mebasang parasemeton. 
Bangsa-bangsane makasami sane ajerihin 
semeton pacang kasirnayang antuk Ida Sang 
Hyang Widi Wasa, sakadi Ida sampun nyirnayang 
wong Mesire. 20 Malahan Ida pacang ngawinang 
ipun pada bingung, tur sane malaib buat 
nyingidang deweknyane pacang kasirnayang. 

21 Dadosipun, sampunangja semeton ajerih 

ring bangsa-bangsane punika. Ida Sang Hyang 
Widi Wasa, Widin semetone ngiangin semeton. 
Ida punika Widi sane maha agung. Semeton 
patut ajerih ring Ida. 22 Bangsa-bangsane punika 
pacang sirnayang Ida saka kidik saking ajeng 
parasemetone. Parasemeton nenten pacang 
nyidayang nyirnayang ipun apisan, mangda 
sampunang sato galake raris ngakehang tur dados 
pakewuh pabuat parasemeton. 2 Ida Sang Hyang 

Widi Wasa pacang nyerahang meseh-meseh 
semetone ring semeton. Ida jaga ngardi ipun 
bingung kantos ipun sirna. ** Pararatunnyane 
jaga serahang Ida ring kakuasan parasemetone. 
Pararatune punika makasami jaga sedayang 
semeton tur pungkuran pacang kalaliang. Nenten 
wenten anak angan asiki sane jaga nyidayang 
nawengin semeton, makasami jaga sirnayang 
semeton. 2 Arca-arcane sane sungsung ipun 
patut tunjel semeton. Sampunang semeton 
ngedotang perak wiadin mas sane madeket ring 
arca-arcane punika tur sampunang semeton 
ngambil perak wiadin mas punika pabuat ragan 
semetone. Yening parasemeton mamurug titahe 
punika, parasemeton pacang padem, duaning Ida 
Sang Hyang Widi Wasa duka ring indik nyumbah 
arca. 2? Sampunang parasemeton raris makta 
arcane punika angan asiki kumah semetone, 
mangdane temah sane nibenin ipun sampunang 
nibenin parasemeton. Parasemeton patut geting 
tur nganistayang arca-arcane punika, duaning 
ipun sampun keni temah Ida Sang Hyang Widi 
Wasa.” 


Tanah sane becik sane jaga 
dados paderben bangsa Israel 


g 1 “Pidabdabe makasami sane aturang tiang 
ring parasemeton ring rahinane puniki patut 

laksanayang parasemeton saha tuon, mangda 
parasemeton tetep urip endah-gumendah tur 
malinggih ring jagat sane kajanjiang antuk Ida 
Sang Hyang Widi Wasa ring paraleluur semetone. 
2 Flingangja! Petang dasa taun suenipun Ida 
Sang Hyang Widi Wasa, Widin semetone nantan 
parasemeton nglintangin margi sane doh ring 
tegal melakange. Ida mapaica kakewuhan- 
kakewuhan ring parasemeton buat mintonin 
parasemeton, mangda Ida ngaksi indik sane 
jaga lakonin semeton, punapike parasemeton 
yuakti nglaksanayang titah Idane punapi 
nenten. ? Ida manggayang semeton kaluen, raris 
semeton paicain Ida manna makadados ajengang 
semetone, ajengan sane durung naenin kajeng 
antuk semeton wiadin leluur parasemetone. Ida 
Sang Hyang Widi Wasa ngardi indike punika buat 
nguruk semeton mungguing manusane nentenja 
urip wantah antuk roti kewanten, nanging 
antuk sakancan sabdan Ida Sang Hyang Widi 
Wasa. 4Sajeroning petang dasa warsa puniki 
panganggen semetone nenten buuk-buuk tur 
cokor parasemetone nenten bubul. ? Elingangja, 
mungguing Ida Sang Hyang Widi Wasa, Widin 
semetone nguruk tur nyisipang parasemeton 
sakadi ibapa sane nguruk pianak-pianaknyane. 

6 Duaning punika, lakoninja sakancan titah 

Ida Sang Hyang Widi Wasa. Semeton patut 

malaksana satinut ring pidabdab-pidabdab Idane 
tur parasemeton patut astiti bakti ring Ida. 7 Ida 
Sang Hyang Widi Wasa, Widin semetone jaga 
nantan parasemeton ka jagate sane gemuh, 
jagat sane madaging tukad miwah toya klebutan 
akeh pisan, toya anakan sane membah ring 
beten tanahe sane muncrat ka lebah-lebahe 
miwah ka bukit-bukite, 8 jagat sane mupuang 
gandum miwah jagung nasi, anggur, buah aa, 
buah delima, saitun miwah madu. 2 Parasemeton 
nenten pacang naenin kaluen wiadin kakirangan 
irika. Batu kaang gumine punika madaging besi, 
tur ring bukit-bukitnyane semeton jaga ngeniang 
temaga. 10 Sakancan ajeng-ajengan sane dotang 
semeton, jaga kasediaang pabuat semeton, tur 
parasemeton pacang matur panyuksma ring 

Ida Sang Hyang Widi Wasa, Widin semetone, 
santukan parasemeton kapaicain tanah sane 
gemuh.” 


Pakeling mangda sampunang lali ring 
Ida Sang Hyang Widi Wasa 


11 “pada tangarinja, sampunang parasemeton 
ngantos lali ring Ida Sang Hyang Widi Wasa, 
Widin semetone. Sampunang semeton lumenah 
ring titah-titah Idane sane aturang tiang ring 
semeton ring rahinane puniki. 12 Yening sane jaga 
ajengang parasemeton punika sampun cukup, 

tur parasemeton sampun ngwangun umah sane 
becik pabuat ragan semetone, 13 tur banteng 
miwah biri-biri, perak miwah mas, makamiwah 
arta branan semetone sane tios-tiosan sampun 
mawuwuh, 14 pada tangarinja ragan semetone 
mangda sampunang semeton kantos sumbung 
tur lali ring Ida Sang Hyang Widi Wasa, Widin 
semetone, sane sampun mebasang semeton 
saking panegara Mesir, gumi genah semetone 
kapanjakang. 1? Ida Sang Hyang Widi Wasa 
sampun nantan parasemeton nglintangin tanah 
melakang sane jimbar tur madurgama, genah 
sane bek madaging ula sandi miwah teledu. 
Ring tanahe sane tuh tan patoya punika Ida 
Sang Hyang Widi Wasa nitahang mangda toyane 
membah saking batu kaange sane katos, kantos 
semeton nyidayang nginem toya kantos lega. 

16 Ring tanah melakange punika, Ida mapaica 
manna makadados ajengan parasemetone. 
Sane riin ajengane punika nenten naenin kajeng 
antuk paraleluur semetone. Ida ngrauhang 
pakewuh-pakewuh ring parasemeton buat 
mintonin semeton mangda ring pamuputipun Ida 
prasida ngamertanin parasemeton antuk pangan 
kinum. 17 Duaning punika sampunang pisan 
semeton mapakayun mungguing semeton dados 
sugih malantaran antuk kakuatan semetone 
ngraga. 18 Elingangja mungguing Ida Sang Hyang 


PANGELING-ELING 8.19-9.2 770 


Widi Wasa, Widin semetone kewanten sane 
nadosang semeton sugih. Indike punika margiang 
Ida santukan kantos rauh ring rahinane puniki 
Ida kantun satia ring prajanjian sane sampun 
kardi Ida ring paraleluur semetone. 19 Elingang 
pisan! Sampunang lali ring Ida Sang Hyang 
Widi Wasa, Widin semetone, wiadin nilar Ida 
raris nyungsung tur ngaula ring widi-widi sane 
tiosan. Yening semeton kantos kadi asapunika, 
ring rahinane puniki tiang malih mapakeling 
ring parasemeton mungguing parasemeton 
pasti pacang kasirnayang antuk Ida Sang Hyang 
Widi Wasa. 20 Yening parasemeton nenten 
satia tuu ngiring Ida Sang Hyang Widi Wasa, 
parasemeton taler pacang sirnayang Ida, pateh 
sakadi bangsa-bangsane sane pacang basmi Ida 
ring ajeng parasemetone.” 


Bangsa Israel nenten tuon 


1 “Inggih parasemeton bangsa Israel, 
9 pirengangja mangda becik! Ring rahinane 
puniki parasemeton jaga nglintangin Tukad 
Yordane jaga ngaug wewidangan bangsa- 
bangsa sane agengan miwah sitengan ring 
semeton. Kota-kotannyane ageng-ageng tur 
benteng-bentengnyane tegeh-tegeh nyucuk 
langit. 2 Pangadeg jadmane irika tegeh-tegeh, 
pawakanipune ageng-ageng tur siteng-siteng 

kadi raksasa. Parasemeton sampun pada 
mireng mungguing nenten wenten anak sane 
nyidayang nglawan ipun. 3 Nanging sane mangkin 
parasemeton ngraga jaga ngaksi Ida Sang Hyang 
Widi Wasa, Widin semetone mamargi ring ajeng 
semetone sakadi geni sane ngeseng. Ida jaga 
ngaonang ipun ring ajeng semetone, kantos 
parasemeton digelis nyidayang ngulah tur 
nyirnayang ipun, sakadi sane sampun kajanjiang 
antuk Ida Sang Hyang Widi Wasa. 

4 Sasampune Ida Sang Hyang Widi Wasa, Widin 
semetone ngulah ipun pabuat parasemeton, 
pungkuran sampunang pisan semeton raris 
mabaos ring kayun, mungguing parasemeton 
tuntun Ida mrika buat nerbeang tanahe punika 
santukan semeton becik tur ngamargiang 
pakarsan Ida Sang Hyang Widi Wasa, kantos 
parasemeton patut nampi tanahe punika. Boya 
pisan kadi asapunika. Ida Sang Hyang Widi Wasa 
ngulah bangsane punika pabuat parasemeton, 
duaning bangsane punika jaat. Ida Sang Hyang 
Widi Wasa nglugrain parasemeton ngambil tanah 
ipune, duaning Ida mapakayun jaga negepang 
prajanjian Idane ring leluur parasemetone: 
Dane Abraham, Ishak miwah Yakub. ? (9:4) 

6 Parasemeton patut pracaya mungguing Ida 
Sang Hyang Widi Wasa nglugrain semeton 
tanah sane gemuh punika boyaja malantaran 

semeton pantes nampi tanahe punika. Nentenja 
asapunika. Parasemeton puniki bangsa sane 
bengkung. 

7 Elingangja mungguing parasemeton sampun 
ngawinang Ida Sang Hyang Widi Wasa, Widin 
semetone duka, duk ring tanah melakange. 
Ngawit saking semeton matilar saking Mesir, 
kantos parasemeton rauh iriki ring rahinane 
puniki, parasemeton sampun tungkas pamantuka 
ring Ida Sang Hyang Widi Wasa. 8 Malahan ring 
Gunung Sinai parasemeton ngawinang Ida duka 
pisan, kantos Ida mapakayunan nyirnayang 
semeton. ? Tiang munggah ka gununge punika 
buat nampi papan batune sane madaging tulisan 
prajanjian sane kardi Ida marep ring semeton. 
Petang dasa rahina suenipun tiang nongos ring 
duur gununge punika tur nenten nunas miwah 
nginum. 10 Sasampun punika Ida Sang Hyang Widi 
Wasa raris maicayang papan batune makakalih 
punika ring tiang. Papane punika sampun tulisin 
Ida saluiring sabdan Idane sane nikayang Ida 
ring semeton saking tengah genine, rikala 
semeton mapupul ring bongkol gununge punika. 
11 Dadosipun, sasampune lintang petang dasa 
rahina punika, Ida Sang Hyang Widi Wasa tumuli 
maicayang ring tiang papan batune makakalih 
sane madaging tulisan indik prajanjiane punika. 

12 Ida Sang Hyang Widi Wasa tumuli masabda 
ring tiang sapuniki: 'Kema enggalang tuun 
uli gununge ene, sawireh bangsan kitane ane 
pimpin kita makaad uli Mesir, suba alpaka, 
ia suba malaksana jaat. Ia suba lempas uli 
titah-titah Ulune, laut ngae arca ane dadi 
sasungsungannyane. 

13 Ida taler ngandika sapuniki: “Ulun wikan, 
mungguing bangsane ene bengkung pesan. 

14 Eda kita matetegar buat nombaang Ulun. Ulun 
lakar ngeseng ia kantos tusing ada anak ane inget 
buin teken ia. Nanging kita lakar dadiang Ulun 
leluur satunggaling bangsa ane gedenan muah 
kuatan teken bangsane ene.” 

15 Tiang tumuli tedun saking gununge punika 
sinambi makta papan batune kekalih sane 
madaging sasuratana prajanjiane punika. Rikala 
tiang mamargi tedun saking gununge punika, 
raris metu geni makelep saking muncuk gununge 
punika. 18 Tiang manggihin parasemeton sampun 
mamurug titah Ida Sang Hyang Widi Wasa, 
Widin semetone sane sampun titahang Ida ring 
parasemeton. Parasemeton sampun madosa ring 
Ida Sang Hyang Widi Wasa, duaning semeton 
sampun makarya arca banteng sane malakar 
antuk logam pabuat ragan semetone. 1” Raris 
ring genahe punika ugi, ring ajeng semetone, 
papan batune makakalih punika pantigang tiang 

kantos belah mapilah-pilahan. 18 Sasampune 
punika tiang tangkil malih pisan ring ayun Ida 
Sang Hyang Widi Wasa ring pucak gununge 
petang dasa rahina suenipun, nenten nunas 
wiadin nginem. Tiang ngamargiang indike punika 
duaning semeton sampun madosa ring Ida 

Sang Hyang Widi Wasa tur ngawinang Ida duka. 
19 Tiang ajerih ring pidukan Idane, duaning 

Ida duka pisan, kantos Ida mapakayun jaga 
nyirnayang semeton, nanging daweg punika taler 
Ida nagingin pinunas tiange. 29 Ida Sang Hyang 
Widi Wasa taler duka pisan ring Dane Harun, 
kantos Ida mapakayun jaga nyedayang dane. 
Duaning punika tiang taler ngastawa pabuat 
dane. 21 Arca bantenge sane kardi semeton antuk 
logam punika raris entungang tiang ka genine 
tumuli intuk tur benyahang tiang kantos dekdek 
dados abu. Abunnyane raris entungang tiang ring 
tukade sane membah saking gununge punika. 

22 Parasemeton sampun ngawinang Ida Sang 
Hyang Widi Wasa, Widin semetone duka daweg 
ring Tabera, Masa miwah ring Kibrot-Taawa. 

23 Sapangrarisipun, rikala Ida Sang Hyang Widi 
Wasa nitahang mangda semeton matilar saking 
Kades-Barnea, tur kapangandikayang mangda 
ngebug jagat sane pacang paicayang Ida ring 
semeton, parasemeton raris tungkas pamantuka 
ring Ida, tur semeton nenten pracaya tur nenten 

tuon ngiring Ida. 24 Ngawit saking tiang uning 
ring semeton, semeton setata nglawan Ida Sang 
Hyang Widi Wasa. 

25 Tiang raris sumungkem ring ayun Ida 
Sang Hyang Widi Wasa petang dasa rahina 
suenipun, duaning tiang uning mungguing Ida 
Sang Hyang Widi Wasa sampun nyadia jaga 
nyirnayang parasemeton. 2? Tiang raris ngastawa 
sapuniki: “Oduh Ratu Sang Hyang Widi Wasa 
Sane Maha Luur, sampunang Palungguh IRatu 
ngeseng kaulan Palungguh IRatune ngraga. 
Ipun sampun bebasang miwah tantan IRatu 
makaon saking Mesir antuk kakuatan miwah 
kawisesan Palungguh IRatune, sane ageng. 
27 Ledang Palungguh IRatu eling ring parekan 
Palungguh IRatune: Abraham, Ishak miwah 
Yakub, tur sampunang IRatu nglinguang ambek 
bangsane sane bengkung, jaat miwah madosa 
puniki. 28 Yening Palungguh IRatu jaga nyirnayang 
kaulan Palungguh IRatune puniki, wong Mesire 
jaga mabaos mungguing Palungguh IRatu nenten 
mrasidayang nantan kaulan Palungguh IRatune 
ngungsi jagat sane janjiang Palungguh IRatu ring 
ipun. Wong Mesire jaga mabaos mungguing 
Palungguh IRatu sampun makta bangsane 
puniki ka tanah melakange buat ngamademang 
ipun, duaning Palungguh IRatu bendu ring 
ipun. 29 Nanging elingangja, duh Ratu Sang 

Hyang Widi Wasa, mungguing bangsane puniki 
sampun selik Palungguh IRatu dados kaulan 
Palungguh IRatune, tur Palungguh IRatu sampun 
nantan ipun saking Mesir antuk kakuatan miwah 
kawisesan sane ageng. ” 


Dane Musa nrima Dasa Titah 
(Par. 34:1-10) 


10 1 “Sasampune punika Ida Sang Hyang Widi 
Wasa raris ngandika ring tiang sapuniki: 
'Ngaeja papan batu buin duang tebih, buka ane 
pangawit, buina ngaeja peti abesik ane malakar 
aji kayu anggon wadah papan batune ento, 
suba keto lautang mai menek ka pucak gununge 
tangkil di ajeng Ulune. 2 Ulun lakar nyuratang sig 
papan batune ento, sakancan sabdan Ulune ane 
laad tulis Ulun sig papan batune ane pangawit, 
ane suba belahang kita ento. Suud keto penpenja 
papan batune ka tengah petine ento. 

3 Irika tiang raris makarya peti asiki, malakar 
antuk kayu akasia, tur tiang taler makarya 
papan batu kekalih, sane pateh ring papan batu 
sane pangawit. Sasampune punika tiang raris 
munggah ka gununge makta papan batune 
makakalih punika. 4 Ring papan batune punika 
Ida Sang Hyang Widi Wasa raris nyuratang Dasa 
Titah, pateh sakadi sane kasuratang ring batune 
pangawit, inggih punika sabda sane sampun 


PANGELING-ELING 10.5-9 777 


kasabdayang antuk Ida Sang Hyang Widi Wasa 
ring semeton, duk Ida masabda saking telenging 
genine, rikalaning semeton pada mapunduh ring 
bongkol gununge. Sasampune punika Ida Sang 
Hyang Widi Wasa raris maicayang papan batune 
punika ring tiang. ? Tiang raris mawali tedun 
saking duur gununge, tur papan batune punika 
raris penpen tiang ring petine sane sampun 
kardi tiang, satinut ring titah Ida Sang Hyang 
Widi Wasa, tur ngawit saking dauhe punika rauh 
mangkin batune punika wenten irika.” 

6 (Wong Israele raris kesah saking semer-semer 
wong Yaakane ngungsi ka Mosera. Irika Dane 
Harun seda tur kapendem, raris Dane Eleasar, 
okan danene ngentosin dane madeg dados 
pandita. ' Saking irika wong Israele mamargi ka 
Gudgod tur saking Gudgod ka Yotbata, inggih 
punika satunggiling genah sane akeh toya 
klebutannyane. 8 Ring gununge punika Ida Sang 
Hyang Widi Wasa raris nyelik suku Lewi buat 
ngenterang Peti Prajanjian Ida Sang Hyang Widi 
Wasa, samaliha kapisara ngancangin Ida Sang 
Hyang Widi Wasa makadados pandita-panditan 
Idane, tur nunasang merta masrana nyambat 
parab Ida Sang Hyang Widi Wasa. Punika 
sane dados tetegenannyane kantos rauh 
mangkin. ? Punika awinannya suku Lewi nenten 
polih duman tanah sakadi suku-suku tiosan. 

Dumannyane inggih punika wewenang dados 
panditan Ida Sang Hyang Widi Wasa, sakadi sane 
sampun kajanjiang antuk Ida Sang Hyang Widi 
Wasa.) 

10 “Tiang raris nongos ring duur gununge, 
sakadi daweg duk pangawite petang dasa rahina 
suenipun, tur duk punika taler Ida Sang Hyang 
Widi Wasa nagingin pinunas tiange, inggih punika 
Ida raris ledang ngurungang pakayunan Idane 
buat nyirnayang semeton. !! Ida Sang Hyang 
Widi Wasa raris nitahang tiang mimpin semeton 
mangda semeton nyidayang nerbeang tanah 
sane sampun janjiang Ida ring leluur semetone; 


7 


Indik sane karsayang antuk 
Ida Sang Hyang Widi Wasa 


12 “Parasemeton bangsa Israel, sane mangkin 
pirengangja indik sane karsayang antuk Ida 
Sang Hyang Widi Wasa, Widin semetone saking 
semeton: Sungsungja tur astiti baktija ring 
Ida Sang Hyang Widi Wasa tur laksanayangja 
sakancan titah Idane. Ngaulaja ring Ida antuk 
panelas kayun semetone. 13 Pada pagehja 
ngagem pidabdab Ida Sang Hyang Widi Wasa 
sane uningayang tiang ring rahinane mangkin 
pabuat kabecikan semetone. 14 Sujatinipun 
langit sane pinih tegeh, makamiwah buana 
sadagingipun, makasami punika druen Ida Sang 

Hyang Widi Wasa. 1? Nanging sih pasuecan 
Idane ring leluur semetone, yuakti ageng 
pisan, kantos parasemeton sane sampun selik 
Ida, boyaja bangsa sane tiosan, tur kantos 

rauh mangkin semeton dados kaula seselikan 
Idane. 18 Duaning asapunika, ngawit saking 
mangkin, pada pagehja astiti bakti ring Ida, 

tur sampunang malih semeton bengkung. 

17 Santukan Ida Sang Hyang Widi Wasa, Widin 
semetone punika, Ida maraga Widining Widi 
sane ngungkulin saluiring kakuatan. Ida punika 
Widi sane luur tur mawisesa, tur Ida sane patut 
sungsung semeton. Ida nenten mapilih kasih, 
miwah nenten kayun nrima suap. 13 Ida ledang 
nindihin tegak anake sane ubuh miwah anak 
sane balu, mangda ipun polih kadilan, samaliha 
Ida ledang nyinahang sih pasuecan Idane ring 
wong sunantara, sane wenten ring pantaran 
iragane, malantaran Ida mapaica pangan miwah 
pangangge ring ipun. 19 Duaning punika semeton 
patut nyinahang kapitresnan semetone marep 
ring wong sunantara, santukan sane nguni 
semeton taler dados wong sunantara ring tanah 
Mesir. 20 Luihangja Ida Sang Hyang Widi Wasa, 
Widin semetone, tur ngaulaja wantah ring Ida 
kewanten. Semeton patut satia ngiring bakti ring 
Ida, tur semeton patut masumpah janji wantah 
masrana parab Idane kewanten. 21 Pujija Ida 

duaning Ida punika Widin semetone. Semeton 
ngraga sampun manggihin Ida nglaksanayang 
pakaryan-pakaryan sane agung tur madurgama 
pabuat semeton. 22 Rikala leluur semetone lunga 
ka Mesir, pecak wantah sareng pitung dasa 

diri. Nanging Ida Sang Hyang Widi Wasa, Widin 
semetone sampun ngawinang semeton dados 
akeh pisan tan bina sakadi bintang-bintang ring 
langite.” 


Indik kagungan Ida Sang Hyang Widi Wasa 


1 1 1 “Astiti baktija ring Ida Sang Hyang Widi 
Wasa, Widin semetone tur tinutinja 
setata sakancan pidabdab Idane. 2 Sane mangkin 
elingangja paindikan sane sampun plajahin 
semeton, ngeniang indik Ida Sang Hyang Widi 
Wasa, malantaran pangalaman semetone 
ngiring Ida. Semeton ngraga sane sampun 
madue pangalaman punika boyaja oka-okan 
semetone. Semeton sampun ngaksi kagungan 
Ida Sang Hyang Widi Wasa, kakuasaan miwah 
kakuatan Idane, 3 miwah katawahan-katawahan 
sane sampun margiang Ida. Semeton sampun 
ngaksi paindikan sane sampun laksanayang Ida 
marep ring prabune ring Mesir, makamiwah 
sawewidangan panegaran idane. “Semeton 
sampun ngaksi kadi asapunika indik Ida Sang 
Hyang Widi Wasa nyirnayang wadua balan 

Mesire makasami, makamiwah kuda lan 
kretannyane, malantaran Ida ngelemang ipun 
ring Segara Gelagah, ritatkala ipun ngepung 
semeton. ? Semeton uning indik sane kakardi 
antuk Ida Sang Hyang Widi Wasa pabuat semeton 
ring tegal melakange, sadurunge semeton rauh 
iriki. € Parasemeton janten eling ring paindikan 
sane laksanayang Ida marep ring Dane Datan 
miwah Abiram, oka-okan Dane Eliab, saking 
suku Ruben. Ring ajeng parasemetone sareng 
sami, pretiwine raris engkag raris sang kalih 
kuluh, sasarengan ring kulawargan danene, 
kemah, panjak, makamiwah ingon-ingonnyane 
makasami. 7 Sujatinipun semeton ngraga sane 
sampun nyingak sakancan katawahan, sane 
sampun kalaksanayang antuk Ida Sang Hyang 
Widi Wasa.” 


Merta-merta ring Tanah Prajanjian 


8 “Tinutinja sakancan pidabdab sane rauhang 
tiang ring semeton ring rahinane puniki, 
mangdane semeton mrasidayang nglintangin 
tukade punika, tumuli ngaug jagate sane ungsi 
semeton punika. ? Samaliha semeton jaga 
nutugang tuuh ring jagate sane gemuh landuh, 
sane sampun kajanjiang antuk Ida Sang Hyang 
Widi Wasa, jaga kapaicayang ring paraleluur 
semetone miwah ring parakaturunan danene. 

10 Jagat sane jaga aug semeton punika, nenten 
pisan pateh ring jagat Mesire, genah semetone 
sane ipidan. Ring Mesir, yening semeton 
nyambeh bibit, semeton patut matuyuhin raga 
buat metengin pategalane, 1! nanging tanah sane 
jaga ungsi semeton punika inggih punika tanah 
pagunungan miwah lebak sane nadah sabeh. 

12 ida Sang Hyang Widi Wasa, Widin semetone, 
tansah miara tanahe punika, samaliha Ida setata 
macingak ring tanahe punika. 

13 Duaning punika, tinutinja pituduh-pituduhe 
sane aturang tiang ring semeton ring rahinane 
puniki. Astiti baktija ring Ida Sang Hyang Widi 
Wasa, Widin semetone tur ngaulaja ring Ida 
antuk panelas pakayunan semetone. 14 Yening 
semeton nglaksanayang indike punika rikala 
masanipun Ida pacang nurunang sabeh pabuat 
tanah semetone, inggih punika rikalaning 
kerta masa miwah masan gegedon, mangdane 
semeton prasida mupu gandum, anggur miwah 
minyak saitun, 1? makamiwah padang pabuat 
ingon-ingon semetone. Semeton jaga molih 
saananing pangan kinum sane buatang semeton. 
16 Sampunangja semeton manggayang ragan 
semetone kagoda kantos lempas saking ayun Ida 
Sang Hyang Widi Wasa, sarwi nyungsung miwah 
ngaula ring widi sane lianan. 1” Yening semeton 
mamurug titah Idane, Ida Sang Hyang Widi 

Wasa jaga menggah ring semeton. Ida pacang 
ngandeg sabehe, tur tanah semetone pacang 
tuh latuh, kantos tetanduran semetone nenten 
mupu. Samalihipun semeton pacang gelis seda 
irika, yadiastun tanahe sane paicayang Ida ring 
semeton punika tanah sane gemuh. 

18 Flingang tur luihangja pituduh-pituduhe 
puniki. Tekekang negul ring tangan semetone, 
miwah tulis ring gidat semetone, makadados 
painget. 19 Urukang pituduhe punika ring oka- 
okan semetone. Rembugang pituduhe punika 
rikalaning semeton nuju jumah, miwah rikalaning 
semeton malelungan yadian rikalaning semeton 
nuju mararian miwah rikalaning semeton nuju 
makarya. 20 Suratang pituduhe punika ring 
duur obag-obagan jelanan semetone, miwah 
ring gapuran kotan semetone. 21 Irika semeton 
miwah oka-okan semetone pacang nutugang 
tuuh ring tanah sane sampun kajanjian antuk Ida 
Sang Hyang Widi Wasa, Widin semetone, ring 
paraleluur semetone. Semeton jaga magenah 
ring tanahe punika sakantun wenten akasa 
miwah pretiwi. 

22 Tinutinja saking satia tuu, saananing pituduhe 
sane sampun aturang tiang ring semeton. Astiti 
baktija ring Ida Sang Hyang Widi Wasa, Widin 
semetone, tur laksanayangja sakancan pituduh 
Idane, tur satia tuuja pamantuka ring Ida. 23 Irika 

Ida jaga ngulah sawatek bangsane punika saking 
ajeng parasemeton, tur semeton jaga ngaug 
jagat derben bangsa-bangsane sane agengan 
miwah kuatan ring semeton. 2? Sakancan tanah 
sane entap semeton punika pacang dados druen 
semetone. Sane jaga maug dados wewidangan 
semetone, inggih punika ngawit saking tegal 
melakange bedelod kantos rauh ring Pagunungan 
Libanon sane baler, miwah saking Tukad Eprat 
sane bedangin kantos rauh ring sisin Segara 
Tengahe bedauh. 2? Kijaja semeton lunga ring 
jagate punika, Ida Sang Hyang Widi Wasa, Widin 
semetone, jaga ngawinang jadmane irika ajerih 
ring semeton, miwah tan wenten sane nyidayang 
nawengin semeton, sakadi sane sampun janjiang 
Ida. 

26 Ring rahinane puniki semeton aturin tiang 
milih merta wiadin temah. 27 Parasemeton jaga 
kamertanin yening semeton ninutin pituduh- 
pituduh Ida Sang Hyang Widi Wasa, Widin 
semetone, sane aturang tiang ring semeton 
ring rahinane puniki. 28 Nanging semeton jaga 
keni temah, yening semeton nenten satinut ring 
pituduh-pituduhe puniki, tur lempas saking ayun 
Ida Sang Hyang Widi Wasa, saha nyungsung widi 
sane lianan, sane riin nenten naenin sungsung 
semeton. 2? Yening Ida Sang Hyang Widi Wasa 
sampun nantan semeton ngranjing ka tanah sane 

ungsi tur jaga aug semeton punika, semeton 
patut ngucapang merta saking duur Gunung 
Gerisime, miwah temah saking duur Gunung 
Ebale. 30 (Gununge makakalih punika wenten 
ring dauh Tukad Yordane, ring wewidangan wong 
Kanaane, sane magenah ring Lebak Yordane. 
Gununge makakalih punika marep kauh, nenten 
doh saking taru-taru tarbantine ring More, 

sane nampek ring kota Gilgal.) 3t Tan malih 

asue semeton jaga nglintangin Tukad Yordane, 
saha jaga ngaug jagat sane kapaicayang ring 
semeton antuk Ida Sang Hyang Widi Wasa, Widin 
semetone. Yening semeton sampun ngaug tur 
jenek alungguh irika, 3? semeton patut satia tuu 
ninutin sakancan pidabdabe sane aturang tiang 
ring semeton ring rahinane puniki.” 


Genah pangubakti wantah asiki 


12 1 “Puniki pidabdab sane patut tinutin 
semeton sapanjang umur semetone, 
sasampune semeton jenek alungguh ring jagat 
sane kapaicayang ring semeton antuk Ida Sang 
Hyang Widi Wasa, Widin leluur semetone. 
Agemja pidabdab-pidabdabe punika. 2 Yening 
semeton sampun ngaug jagate punika, semeton 
patut nguugang sakancan genah panyungsungan 
widi-widin jadmane irika, minakadinipun sane 
ring duur gununge, ring duur bukite, miwah 

ring sor tarune sane ageng-ageng. ? Uugang 
pamorboran-pamorboran aturannyane, miwah 
nyagang palinggih-palinggihipune sane anggep 
ipun tenget. Turus lumbung Dewi Aseran ipune 
patut tunjel semeton, miwah arcan dewanipune 
patut cakcak semeton ngantos dekdek remuk, 
mangda sampunang arcane punika malih 
kasumbah ring genahe punika. 

4 Sampunang semeton ngaturang bakti ring 
Ida Sang Hyang Widi Wasa, Widin semetone, 
sakadi caran jadmane punika ngaturang bakti 
ring widinipune. ? Ring pantaran wewidangan 
sakancan suku-suku Israele, Ida Sang Hyang 
Widi Wasa pacang nyelik satunggiling genah 
mabakti, inggih punika genah rakyate patut 
rauh tangkil saha ngaturang bakti ring ayun 
Idane. ê Ring genahe punika semeton patut 
ngaturang aturan semetone sane maborbor 
miwah aturan sane lianan, aturan pahdasan 
miwah sane tios-tiosan, aturan panaur sesangi, 
aturan semetone sane madasar antuk manah 
suka lila, aturan banteng miwah biri-birin 
semetone sane lekad jumun daana. ' Irika ring 
ayun Ida Sang Hyang Widi Wasa, Widin semetone 
sane sampun ngamertanin semeton, semeton 
miwah kulawargan semetone pacang nunas lan 
ngrasayang pikolih pakaryan semetone. 

8 Yen masane punika sampun rauh, sampunang 
semeton malih malaksana sakadi mangkin. 
Rauh mangkin semeton kantun ngaturang bakti 
ninutin sapakitan semetone, ? santukan semeton 
durung ngranjing ring jagat sane kapaicayang 
ring semeton antuk Ida Sang Hyang Widi Wasa, 
Widin semetone, inggih punika genah semetone 
muponin urip saha sutrepti. 10 Yen semeton 
sampun nglintangin Tukad Yordane, Ida Sang 
Hyang Widi Wasa jaga nglugrain semeton ngaug 
jagate punika sarwi jenek alungguh irika. Ida 
pacang nawengin semeton saking saananing 
meseh semetone tur semeton jaga muponin 
urip saha sutrepti. 1! Ida Sang Hyang Widi Wasa 
pacang nyelik satunggaling genah, inggih punika 
genah pabuat nyungsung Ida. Ring genahe 
punika semeton patut ngaturang saananing sane 
sampun uduhang tiang ring semeton, inggih 
punika: aturan sane maborbor miwah aturan 
sane lian-lianan, aturan pahdasan, miwah aturan 
sesangin semetone ring Ida Sang Hyang Widi 
Wasa. 12 Pada masuka renaja irika ring ayun 
Idane, sinarengan ring oka-okan semetone, 
parekan semetone, ping kalih wong Lewi sane 
magenah ring kota-kotan semetone, duaning 
suku Lewi punika nenten polih duman sane 
makadados druennyane. 13 Semeton nenten 
kapatut ngaturang aturan semetone ring genah- 

genahe sane senengin semeton, 14 nanging 
semeton patut ngaturang aturan-aturane 
punika, wantah ring satunggiling genah sane 
jaga kaselik antuk Ida Sang Hyang Widi Wasa, 
ring wewidangan sinalih tunggil suku bangsan 
semetone. Wantah irika kewanten semeton patut 
ngaturang aturan semetone sane maborbor 
miwah nglaksanayang paindikan-paindikan sane 
lian-lianan, sane sampun uduhang tiang ring 
semeton. 

15 Nanging semeton bebas nampah miwah 
ngajengang daging ring salampah genah 
semetone. Semeton dados ngajengang amun 
napija akehipun, manut paican Ida Sang Hyang 
Widi Wasa ring semeton. Semeton sareng 
sami yadian sane suci miwah sane leteh 
manut sopacaraning agama, makasami dados 
ngajengang daginge punika, tan bina sakadi 
semeton ngajengang daging kidang wiadin 
manjangan. 18 Nanging getihipune tan wenang 
kajengang. Semeton patut mriokang getih ipune 
ka tanahe, sakadi mriokang toya. 1” Ring genah 
semetone magumana, semeton tan wenang 
ngajengang aturan sane aturang semeton ring 
Ida Sang Hyang Widi Wasa, minakadinipun: 
aturan pahdasan upon-upon gandum, anggur, 
minyak saitun, aturan banteng miwah biri-birin 
semetone sane lekad jumun daana, aturan 

panaur sesangi, aturan suka lila, miwah 
aturan-aturan sane lian-lianan. 18 Semeton 
miwah oka-okan semetone, sinarengan ring 
paraparekan semetone, miwah suku Lewi sane 
wenten ring kotan semetone, patut nunas aturan 
punika wantah ring ayun Ida Sang Hyang Widi 
Wasa, Widin semetone, inggih punika wantah 
ring genah mabakti sane sampun kaselik antuk 
Ida Sang Hyang Widi Wasa, Widin semetone. Irika 
semeton patut pada masuka rena, ngeniang ring 
saluiring paindikan sane sampun laksanayang 
semeton. 19 Elingang pisan, sampunang semeton 
nglemenahang suku Lewine sakantun semeton 
urip ring tanah semetone. 

20 Yening Ida Sang Hyang Widi Wasa, Widin 
semetone nglinggahang wewidangan semetone 
sakadi sane sampun janjiang Ida, semeton 
dados ngajeng daging, manut seneng pakayunan 
semetone. 21 Yening genah pangubaktine sane 
asiki punika kalintang doh genahnyane, semeton 
dados nampah banteng wiadin biri-biri paican 
Ida Sang Hyang Widi Wasa ring semeton, manut 
pakayunan semetone, samalihipun semeton 
dados nunas dagingnyane ring umah semetone, 
sakadi sane sampun uningayang tiang ring 
semeton. 22 Asing-asing anak yadian ipun suci 
wiadin leteh manut sopacaraning agama, ipun 
dados nunas daginge punika, sakadi nunas 

daging kidang wiadin manjangan. 2 Sakewanten 
sampunang semeton nunas daging sane kantun 
madaging rah, santukan angkihane punika 
wenten ring rahe, tur sampunang semeton 
nunas angkihan sinarengan ring dagingnyane. 
24 Sampunang pisan semeton nunas rah, nanging 
briokangja rahe punika ka tanahe, sakadi 
semeton mriokang toya. 2? Yening semeton 
ninutin pituduhe puniki, Ida Sang Hyang Widi 
Wasa jaga rumasa ledang ring kayun, tur 
semeton miwah katurunan semetone pacang 
rahayu. 2? Sakancan aturan panaur sesangin 
semetone ring Ida Sang Hyang Widi Wasa 
patut aturang semeton ring genahe mabakti 
sane asiki punika. 27 Aturan maborbor miwah 
aturan-aturan sane dagingnyane jaga tunas 
semeton, patut aturang semeton ring duur 
pamorboran aturan Ida Sang Hyang Widi Wasa, 
tur getihnyane patut briokang semeton ring 
duur pamorboran aturane punika. 28 Tinutinja 
saha satia tuu, saluiring paindikan sane sampun 
uduhang tiang ring semeton. Malantaran punika 
semeton mapakardi ayu tur kaledangin antuk Ida 
Sang Hyang Widi Wasa, Widin semetone, kantos 
parasemeton miwah katurunan semetone jaga 
rahayu salami-laminipun.” 

Pakeling mangda sampunang nyumbah arca 


29 “Rikala semeton ngebug jagate punika, 
Ida Sang Hyang Widi Wasa, Widin semetone, 
jaga nyirnayang bangsa-bangsa sane wenten 
irika kantos semeton nyidayang ngaonang tur 
ngaug jagate punika. 20 Sasampune Ida Sang 
Hyang Widi Wasa nyirnayang bangsa-bangsa 
punika, semeton patut waspada. Sampunang 
pisan semeton ngindayang jaga mataken, kadi 
asapunapi caranipune mabakti ring dewa- 
dewanipune, mangda semeton nyidayang taler 
mabakti kadi asapunika. Indike punika pacang 
makta semeton ring patine. 21 Sampunangja 
semeton mabakti ring Ida Sang Hyang Widi 
Wasa nganggen caranipune mabakti ring dewa- 
dewanipune, santukan sajeroning ipun mabakti 
ring dewanipune, ipun pada nglaksanayang 
saananing paindikan sane kadukain miwah 
kagetingin antuk Ida Sang Hyang Widi Wasa. Ring 
asapunapine, ipun ngaturang pianak-pianakipune 
kaborbor ring duur pamorboran aturanipune. 

32 Laksanayangja saananing paindikan 
sane sampun uduhang tiang ring semeton. 
Sampunangja malih wewehina wiadin tunaina. 
13 1 Yening wenten satunggiling nabi wiadin 

tukang ngartiang ipian masanggup 

pacang ngwentenang katawahan wiadin praciri, 

2 mangdane ipun mrasidayang ngedeng semeton 
buat mabakti muah nyungsung widi-widi sane 
nenten naenin baktinin semeton, ? sampunang 
pisan semeton nglinguang ipun. Ida Sang Hyang 
Widi Wasa Widin semetone mrabotang ipun 
buat mintonin semeton, punapike semeton 
wiakti astiti bakti ring Ida Sang Hyang Widi Wasa 
saking nulusing ati. “Iringja Ida Sang Hyang 
Widi Wasa tur ajerihja ring Ida. Tinutinja Ida tur 
agemja pituduh-pituduh Idane. Baktininja Ida tur 
satia tuuja ngiring Ida. ? Nanging pademangja 
sakancan tukang artiang ipiane miwah nabine 
sane ngurukang semeton tungkas pamantuka 
ring Ida Sang Hyang Widi Wasa, sane sampun 
ngluputang semeton saking tanah Mesir, genah 
semetone dados panjak. Jadmane sane kadi 
asapunika sujatinipun jadma durjana, tur ipun 
ngindayang ngedeng semeton mangda semeton 
lempas saking urip sane kapituduhang antuk Ida 
Sang Hyang Widi Wasa. Jadmane punika patut 
kapademang mangdane semeton prasida luput 
saking kadursilan puniki. 

6 Meh-mehan tugelan semetone wiadin okan 
semetone sane lanang wiadin istri, wiadin 
rabin semetone sane tresnain semeton, wiadin 
sawitran semetone sane raket ring semeton, jagi 
saking silib ngajak semeton mabakti ring widi 
sane lianan, widi sane nenten naenin baktinin 

semeton miwah paraleluur semetone. ' Salah 
tunggal saking pantarannyane jaga ngajakin 
semeton mabakti ring widi-widin jadmane sane 
magenah nampek wiadin doh saking semeton. 

8 Nanging sampunang wehina ipun nguluk-uluk 
ragan semetone malahan sampunang piragianga 
baos ipune. Sampunang semeton nyayangang 
wiadin madalem ipun, miwah sampunang 
nyayubin ipun. ? Pademangja ipun. Semeton 
patut dados anak sane pangawit ngencur ipun 
antuk batu, wusan punika wau banggayang 
anake sane lianan taler ngencur ipun antuk batu. 
10 Encurin ipun antuk batu, kantos ipun padem! 
Ipun mamanah ngedeng semeton lempas 
saking ayun Ida Sang Hyang Widi Wasa, Widin 
semetone sane sampun ngluputang semeton 
saking tanah Mesir, genah semetone dados 
panjak. 1! Kenginan sawatek wong Israele pacang 
mireng paindikane punika, tur ipun sareng sami 
jaga ajerih, kantos tan wenten malih anak sane 
nglaksanayang paindikan sane dura cara sakadi 
asapunika. 

12 Yen semeton sampun jenek ring kota-kota 
sane kapaicayang ring semeton, antuk Ida Sang 
Hyang Widi Wasa, Widin semetone, menawi 
semeton jaga mireng gatra, 13 mungguing 
wenten makudang-kudang anak sane jaat saking 
pantaran bangsan semetone sane sampun 

murang lampah, nuntun rakyate ring kotan ipune 
buat mabakti ring widi sane nenten naenin 
baktinin semeton. 14 Yen semeton mireng orti 
sane sakadi asapunika, gelisang selehin, tur 
yening sawiakti wenten paindikan sane dura cara 
punika kalaksanayang, !? rarisang pademang 
sakancan rakyate ring kotane punika rauh ring 
sakancan ingon-ingonipune makasami. Sirnayang 
kotane punika, kantos basmi kerta. 18 Ambil 

tur punduhangja ring alun-alun kotane punika 
sakancan arta branan jadmane sane ring kotane 
punika. Sasampune punika raris tunjel kotane 
punika miwah saluiring sane wenten irika 
makadados aturan ring ayun Ida Sang Hyang Widi 
Wasa, Widin semetone. Banggayang ipun dados 
gegumuk sane uug salami-laminipun, tur nenten 
dados malih kawangun. 1? Sampunang pisan 
semeton malih ngambil barang-barang sane 
sampun katunjel punika, nanging patut sirnayang 
semeton. Malantaran asapunika bendu pidukan 
Ida Sang Hyang Widi Wasa pacang rered, tumuli 
Ida nyinahang sih pasuecan Idane ring semeton. 
Ida pacang kalintang sih sueca ring semeton, 

tur Ida nadosang semeton bangsa sane ageng, 
sakadi sane sampun janjiang Ida ring leluur 
semetone, 18 yening semeton ninutin sakancan 
pituduh-pituduhe sane sampun uningayang 

tiang ring semeton ring rahinane puniki, tur 
nglaksanayang paindikan sane arsayang Ida.” 


Cara ngamargiang kaduhkitan sane nenten patut 


1 “Semeton puniki kaula druen Ida Sang 
14 Hyang Widi Wasa, Widin semetone. 
Duaning punika yening semeton kaduhkitan 
malantaran wenten semeton sane seda, 
sampunang pisan semeton nues-nues ragan 
semetone wiadin ngundul rambut ring pabaan 
semetone, sakadi sane kamargiang antuk 
bangsa-bangsa sane lianan. 2 Semeton dados 
druen Ida Sang Hyang Widi Wasa, Widin 
semetone. Ida sampun nyelik semeton saking 
pantaran sakancan bangsane sane urip ring 
mrecapada buat dados kaulan Idane.” 


Indik sato sane suci miwah sane leteh 
(Up. 11:1-47) 


3 “Sampunangja semeton ngajeng sato sane 
sampun kanikayang leteh antuk Ida Sang Hyang 
Widi Wasa. 4Sato-satone sane dados ajengang 
semeton, inggih punika: banteng, kambing 
miwah biri-biri, ? manjangan, biri-biri miwah 
kambing alasan, wiadin kidang, € miwah sakancan 
satone sane kukunnyane masepak miwah ngilag. 
7 Nanging burone sane kukunnyane tan masepak, 
tur nenten ngilag, nenten dados ajeng semeton. 

Semeton tan dados ngajengang unta, kelinci, 
miwah marmut. Burone punika patut kabaos 
leteh, yadiastu ipun ngilag, nanging kukunipune 
nenten masepak. 8 Sampunang semeton 
ngajengang bawi. Bawine patut kabaos leteh 
yadiastun kukunipune masepak, nanging ipun 
nenten ngilag. Sampunang pisan semeton 
ngajengang burone punika, wiadin ngusud 
bangkenipune. 

9 Saananing ulam sane masisik wiadin makepes, 
punika dados ajengang semeton, !0 nanging 
saananing sane urip ring toyane, sane nenten 
masisik miwah makepes, punika nenten dados 
ajengang. Ipun patut kawastanin leteh. 

11 sakancan paksine sane suci, punika 
dados ajengang semeton. 12 Nanging wenten 
makudang-kudang soroh paksi sane nenten 
dados kajeng, minakadinipun: rajawali, celepuk, 
sikep, bulusan, kukugan, guak, paksi kasuari, 
cangak, kokokan, ngosngosan, meragai miwah 
lelawah. 13 (14:12) 14 (14:12) 15 (14:12) 16 (14:12) 
17 (14:12) 18 (14:12) 

19 soroh balang sane makampid punika 
makasami leteh tur tan dados ajeng semeton. 
20 Soroh balang sane nenten leteh punika dados 
ajengang semeton. 

21 Semeton nenten dados ngajengang 
saananing bangken sato, sane padem tan 

sangkaning katampah, nanging wong sunantara 
sane madunungan ring pantaran semetone, ipun 
dados nunas bangken satone punika wiadin 
semeton dados ngadol bangken satone punika 
ring wong sunantara sane lianan. Nanging 
semeton puniki druen Ida Sang Hyang Widi Wasa, 
Widin semetone, semeton dados kaulan Idane. 
Sampunang semeton nglablab panak biri-biri 
wiadin kambing antuk yeh nyonyon inanipune.” 


Indik aturan apahdasan 


22 “Nyabran taun semeton patut nganehang 
apahdasan saking sakancan pamupon tegalan 
semetone. 2 Sapanglanturipun rarisangja lunga 
ka satunggiling genah sane sampun kaselik antuk 
Ida Sang Hyang Widi Wasa, Widin semetone, 
buat ngaturang bakti ring Ida. Irika ring ayun 
Idane, rarisang ngajengang aturan apahdasan 
semetone, inggih punika apahdasan gandum, 
anggur miwah minyak saitun, makamiwah 
panak banteng lan biri-birin semetone sane 
pangawit. Laksanayangja paindikan punika 
mangdane semeton prasida mlajah setata 
ngluihang Ida Sang Hyang Widi Wasa, Widin 
semetone. 24 Yening genah pangubaktine 
punika kalintang doh saking genah semetone, 
kantos semeton tan mrasidayang makta aturan 
apahdasan upon-upon semetone sane sampun 

kamertanin antuk Ida Sang Hyang Widi Wasa, 
rarisang margiang sapuniki: ?? Adolja upon-upon 
semetone punika, rarisang baktaja jinahnyane 
ka genah pangubaktine punika. 28 Raris jinahe 
punika tumbasang napija sane arsayang semeton 
minakadinipun, banteng, biri-biri, anggur wiadin 
bir, tumuli rarisang semeton miwah kulawargan 
semetone pada ngajengang tur maliang-liang 
irika ring ayun Ida Sang Hyang Widi Wasa, Widin 
semetone. 

27 Sampunang lalianga suku Lewi sane ring 
kotan semetone, santukan suku Lewi punika 
nenten polih duman tanah sakadi semeton. 

28 Nyabran tigang taun ring pamuput taun 
sane kaping tiga, bakta tur punduhangja 
apahdasan pamupon tegalan semetone ring 
kotan semetone. 29 Pangane puniki buat suku 
Lewi, santukan dane nenten polih duman 
tanah, miwah pabuat wong sunantara, pabuat 
anak-anak ubuh, miwah anak balu-balu sane 
wenten ring kotan semetone. Dane ipun sareng 
sami patut pada rauh tur molih sakancan 
kabuatannyane. Yening semeton ngamargiang 
indike puniki, Ida Sang Hyang Widi Wasa, Widin 
semetone jaga ngamertanin semeton ring 
saluiring pakaryan semetone.” 

Taun sane kaping pitu 
(Up. 25:1-7) 


15 1 “Ring pamuput taun sane kaping pitu, 
semeton patut malilayang utang anake 


sane mutang ring semeton, ? sapuniki caranipun 
malilayang utang punika: Asing-asing anak sane 
mutangang ring sesamannyane wong Israel, ipun 
patut malilayang piutangnyane punika. Ipun tan 
patut malih nagih piutangnyane punika, santukan 
Ida Sang Hyang Widi Wasa sampun nitahang 
indik malilayang piutange punika. 3 Semeton 
dados nagih jinah semetone sane kaselang antuk 
wong sunantara, nanging sane kaselang antuk 
bangsan semetone ngraga, sampunang tagiha. 

4 Ida Sang Hyang Widi Wasa pacang 
ngamertanin semeton ring tanah sane pacang 
paicayang Ida ring semeton. Tan pacang wenten 
anak sane tiwas ring pantaran semetone, 
> yening semeton satinut ring Ida tur saking sarat 
nglaksanayang saluiring paindikan sane uduhang 
tiang ring semeton ring rahinane puniki. ? Ida 
Sang Hyang Widi Wasa pacang ngamertanin 
semeton sakadi sane sampun janjiang Ida ring 
semeton. Semeton pacang maselangang jinah 
ring bangsa-bangsane akeh, nanging semeton 
ngraga nenten jaga nyelang punapa-punapi. 
Semeton jaga nguasain bangsa-bangsa sane 


PANGELING-ELING 15.7-12 800 


akeh, nanging nenten wenten bangsa-bangsa 
sane jaga nguasain semeton. 

7 Yening satunggiling kota ring jagat paican Ida 
Sang Hyang Widi Wasa, Widin semetone ring 
semeton, wenten semeton Israel sane katunan, 
sampunang semeton demit miwah tan kayun 
mitulung ring semetone punika. 8 Nanging olasin 
tur icen ipun nyelang manut ring kabuatanipune. 
9 Sampunangja tan durus maselangin ipun, 
malantaran taun palilan utange punika sampun 
nampek. Sampunangja icena pepinehe sane jaat 
ngranjing ring pepineh semetone. Yen semeton 
nenten kayun maselangin ipun, ipun jaga 
masesambatan, nguningayang indik semetone 
ring ayun Ida Sang Hyang Widi Wasa, tur semeton 
pacang kiwangang. 10 Wehinja ipun saking suka 
lila, tur sampunang demit, malantaran puniki 
Ida Sang Hyang Widi Wasa pacang ngamertanin 
semeton ring pakaryan semetone. 1! Ring 
pantaran wong Israele setata jagi wenten anak 
tiwas miwah katunan. Punika awinanipun tiang 
nguduhang ring semeton, mangda semeton 
kapiolasan ring semeton punika.” 


Indik mebasang panjak 
(Par. 21:1-11) 


12 “Yening wenten wong Israel, lanang wiadin 
istri sane kadol wiadin ngadol deweknyane 

makadados panjak ring semeton, semeton 
patut mebasang ipun sasampune nem taun 
ipun ngayahin semeton. Ring taun sane kaping 
pitu semeton patut mebasang ipun. 13 Yening 
semeton mebasang ipun, sampunang semeton 
ngenken ipun makaon saha matalang. 14 Icenja 
ipun saking suka lila arta brana sane sampun 
kapaicayang antuk Ida Sang Hyang Widi Wasa 
ring semeton, minakadinipun: biri-biri, gandum 
miwah anggur. 2? Elingangja mungguing semeton 
sane riin pecak dados panjak ring jagat Mesir, 
tur Ida Sang Hyang Widi Wasa, Widin semetone 
mebasang semeton. Punika awinanipun sane 
mangkin tiang ngaturang pituduhe puniki ring 
semeton. 

16 Nanging yen prade panjak semetone punika 
nenten nyak bebas, sangkaning ipun tresna ring 
semeton miwah kulawargan semetone, tur lila 
jagi ngiring semeton. 1” Yening kadi asapunika, 
rarisang ajak ipun ka obag-obagan jelanan umah 
semetone, tur irika tebek kupingipune, kenginan 
ipun jaga dados panjak semetone saumur 
idupnyane. Kadi asapunika taler patut margiang 
semeton, marep ring panjak semetone sane 
luh. 18 Sampunangja semeton marasa merang 
ring kayun, yening semeton mebasang panjak, 
santukan nem taun suenipun, ipun ngayahin 
semeton, tur pikolihipune wantah atenga yen 

bandingang ring upah buruhe. Laksanayangja 
indike puniki. Malantaran punika Ida Sang Hyang 
Widi Wasa, Widin semetone pacang ngamertanin 
semeton ring saluiring pakaryan semetone.” 


Indik panak biri-biri miwah banteng 
sane lekad jumun daana 


19 Suciangja pabuat Ida Sang Hyang Widi Wasa, 
Widin semetone, sakancan panak banteng 
miwah biri-birin semetone sane muani sane 
lekad jumun daana. Panak bantenge punika 
sampunangja anggena makarya, miwah sakancan 
panak biri-birine punika sampunang guntinga 
bulunipune. 20 Nyabran taun semeton miwah 
kulawargan semetone patut ngajengang panak 
banteng miwah biri-birine punika ring ayun Ida 
Sang Hyang Widi Wasa, ring genah pangubaktine 
sane sampun kaselik antuk Ida Sang Hyang Widi 
Wasa. 21 Nanging yen panak bantenge miwah 
panak biri-birine punika madaging cantula, 
upaminipun rumpuh wiadin buta, wiadin cacad 
sane lianan, sampunang ipun anggena aturan 
pamantuka ring Ida Sang Hyang Widi Wasa, 
Widin semetone. 22 Semeton dados ngajengang 
ulam burone punika jumah semetone inggih 
punika semeton sareng sami yadian sane suci 
wiadin leteh manut sopacaraning agama dados 
ngajengang ulame punika sakadi semeton 


PANGELING-ELING 15.23-16.4 803 


ngajengang ulam manjangan wiadin kidang. 

23 Sakewanten sampunang ajenga getihnyane, 
nanging semeton patut ngutang getihnyane ring 
tanahe, sakadi semeton mriokang toya. 


Indik Rerainan Paskah 
(Par. 12:1-20) 


1 “Luihangja Ida Sang Hyang Widi Wasa, 
16 Widin semetone, malantaran semeton 
Marerainan Paskah di nuju bulan Abibe, santukan 
ring bulan Abib punika, rikalaning wengi, Ida 
sampun mebasang semeton saking tanah 
Mesir. 2 Rarisangja ka genah pangubaktine, tur 
tampahja irika salah tunggal biri-biri wiadin 
banteng semetone anggen ajeng-ajengan 
sajeroning Rerainan Paskahe, buat ngluihang 
Ida Sang Hyang Widi Wasa, Widin semetone. 
3 Rikalaning semeton ngajengang ajeng-ajengane 
punika, sampunang semeton ngajengang roti 
sane maragi. Pitung rahina suenipun semeton 
patut ngajengang roti sane tan paragi, sakadi 
sane sampun margiang semeton ritatkala 
semeton gegison kesah saking jagat Mesir. 
Ajengangja rotine punika sane pacang kawastanin 
roti kasangsaran, mangdane sapanjang umur 
semetone, semeton jaga eling ring rahina rikala 
semeton rarud saking tanah Mesir, jagat genah 
semetone nandang sangsara. “ Sajeroning pitung 

rahina ring sakuub wewidangan panegaran 
semetone sampunangja wenten anak sane 
nyepel ragi ring umahnyane. Samaliha ulam 
wewalungan sane katampah rikalaning sore 
rahinane sane kaping pisan, patut kajengang ring 
wengine punika, tan dados kantun kantos rauh 
benjang semengannyane. 

> Tampahja wewalungan pabuat Rerainan 
Paskahe punika ring genah pangubaktine sane 
asiki punika, tur sampunang ring genahe sane 
lianan, ring wewidangan jagat sane kapaicayang 
ring semeton antuk Ida Sang Hyang Widi Wasa, 
Widin semetone. Tampahja wewalungane 
punika rikala surup suryane, ring dauh wengi, 
sakadi daweg semetone makaon saking Mesir. 
6 (16:5) 7 Lablabja ulame punika raris ajengang 
ring genah pangubaktine sane asiki punika tur 
benjang semengan rarisang semeton budal. 
8 Sajeroning nem rahina ngawit saking rahinane 
punika semeton patut ngajengang roti sane 
nenten madaging ragi, tur ring rahinane sane 
kaping pitu, semeton patut mapunduh mabakti 
ring ayun Ida Sang Hyang Widi Wasa, Widin 
semetone, samaliha sampunang ngambil karya 
ring rahinane punika.” 

Rerainan Unduh-unduh 
(Par. 34:22: Up. 20:15-21) 


9 “Ngawit saking semeton ngampung gandum, 
wilangja pitung uku suenipun. 19 Ring uku sane 
kaping pitu punika, wentenangja Rerainan 
Unduh-unduh, buat ngluihang Ida Sang Hyang 
Widi Wasa, Widin semetone. Ring rerainane 
punika semeton patut saking suka lila, ngaturang 
aturan ring ayun Idane, satinut ring merta sane 
sampun paicayang Ida ring semeton. 1! Pada 
masuka renaja ring ayun Ida Sang Hyang Widi 
Wasa, sinarengan ring oka-okan semetone, 
parekan miwah panyeroan semetone, miwah 
suku Lewi, wong sunantara, soroh anake 
ubuh-ubuh miwah balu-balune sane wenten ring 
kotan semetone. 12 Elingangja mangda semeton 
ninutin pituduh-pituduh puniki, sampunang 
lali mungguing sane riin semeton pecak dados 
panjak ring Mesir.” 


Rerainan Pondok Daun 
(Up. 23:33-43) 


13 “Sasampune semeton puput nyosoh gandum 
miwah meres woh anggur semetone makasami, 
rarisangja ngwentenang Rerainan Pondok 
Daun, pitung rahina suenipun. 14 Ring rerainane 
punika semeton sareng sami patut masuka rena 

sinarengan ring oka-okan semetone, parekan 
miwah panyeroan semetone, miwah suku 
Lewi, wong sunantara, soroh anak ubuh-ubuh, 
miwah anake balu-balu sane wenten ring kotan 
semetone. 1? Luihangja Ida Sang Hyang Widi 
Wasa, Widin semetone, masrana semeton 
ngluihang rerainan punika pitung rahina 
suenipun, ring genah pangubaktine sane asiki 
punika. Pada maliang-liangja semeton santukan 
Ida Sang Hyang Widi Wasa sampun ngamertanin 
pamupon miwah pakaryan semetone. 

16 Sawatek anak lanang bangsa Israel patut rauh 
ngaturang bakti ring ayun Ida Sang Hyang Widi 
Wasa ping tiga ataun, ring genah pangubaktine 
inggih punika ring Rerainan Paskahe, ring 
Rerainan Unduh-unduhe, miwah ring Rerainan 
Pondok Daune. Asing-asing anak patut makta 
aturan, I amunapija ipun nyidayang satinut ring 
merta sane sampun kapaicayang ring ipun antuk 
Ida Sang Hyang Widi Wasa, Widin semetone.” 


Indik ngamargiang kadilan 


18 “Ring sabilang kota sane kapaicayang ring 
semeton antuk Ida Sang Hyang Widi Wasa, 
Widin semetone, semeton patut ngadegang 
hakim miwah pamrentah sane lianan. Anake 
sane kadegang punika patut nepasin rakyate 
saha adil. 2 Sampunangja ipun tan adil wiadin 

pilih kasih sajeroning ipun nibakang tetepasan 
samaliha ipun tan dados nampi tetombokan. 
Santukan tetombokan punika ngawinang anake 
buta, yadian anake punika wicaksana wiadin jujur 
tur ngawinang ipun nibakang tetepasan sane 
iwang. 20 Semeton patut tansah jujur tur adil, 
mangdane semeton mrasidayang ngaug tanah 
sane kapaicayang ring semeton antuk Ida Sang 
Hyang Widi Wasa, Widin semetone, tur semeton 
pacang nutugang tuuh irika. 

21 Yening semeton ngwangun pamorboran 
aturan pabuat Ida Sang Hyang Widi Wasa, Widin 
semetone, sampunang semeton ngenahang 
arca taru Dewi Asera ring samping pamorboran 
aturane punika. 22 Samaliha sampunang semeton 
ngwangun tugu panyungsungan pabuat widi-widi 
sane lianan, santukan Ida Sang Hyang Widi Wasa 
bendu ring paindikane kadi asapunika. 

1 Sampunang semeton ngaturang banteng 
17 wiadin biri-biri sane mala ring ayun 
Ida Sang Hyang Widi Wasa, Widin semetone, 
santukan Ida nenten ledang ring aturan sane kadi 
asapunika. 

2 Menawi semeton mireng, mungguing ring 
sinalih tunggiling kotan semetone wenten anak 
lanang wiadin anak istri sampun malaksana 
iwang pamantuka ring Ida Sang Hyang Widi Wasa, 
tur mamurug prajanjian Idane, 3 malantaran 


PANGELING-ELING 17.4-9 808 


ipun mabakti miwah nyungsung widi sane 
lianan, surya, bulan wiadin bintang-bintang, 
sane tungkas ring pituduh Ida Sang Hyang Widi 
Wasa. “Yening semeton mireng gatra sane 
asapunika, patut becikang nureksain paindikane 
punika. Yening sawiakti mungguing paindikane 
sane iwang punika sampun kalaksanayang ring 
pantaran wong Israele, ? durusang ajak jadmane 
punika medal saking kota, tur encurin ipun 
antuk batu kantos padem. ? Jadmane punika 
keni kapademang, yening wenten saksi kekalih 
wiadin langkungan, sane ngawiaktiang laksanan 
jadmane punika. Nanging yening wantah adiri 
anake sane dados saksi, jadmane punika tan 
patut ngemasin padem. ' Anake sane dados 
saksi punika sane patut pinih riin ngencur 
jadmane punika antuk batu. Wusan punika wau 
rakyate sane lianan. Malantaran punika semeton 
mrasidayang nyirnayang kajaatane punika. 

8 Yening wenten wicara sane sengkil tur nenten 
prasida katepasin antuk parahakime sane wenten 
irika, upaminipun, indik warisan, masepegan, 
wiadin ngamademang anak ulihan nyelapang 
wiadin tan nyelapang, semeton patut lunga 
ka genah pangubaktine sane kaselik antuk Ida 
Sang Hyang Widi Wasa, Widin semetone. ? Irika 
semeton patut ngaturang wicaran semetone 
ring parapandita suku Lewine miwah ring 

parahakime sane polih tugas daweg punika, 
mangda dane nepasin wicarane punika. 10 Dane 
pacang mapaica tetepasan ring semeton, 

tur semeton patut tan simpang ngamargiang 
tetepasan sane kapaica ring semeton punika. 

11 Tampija kaputusan danene punika, tur tinutinja 
pituduh-pituduh danene makasami. 12 Sapasiraja 
sane purun langgana ring hakim miwah pandita 
sane ngamargiang sesanannyane duk punika, 
ipun patut keni danda pati. Malantaran punika 
semeton prasida nyirnayang kajaatane punika, 
saking pantaran wong Israele. 13 Asing-asing 
anak sane miragi indike punika pacang ajerih. 
Dadosipun tan wenten malih jadma sane purun 
nglaksanayang sane kadi asapunika.” 


Pidabdab indik sang prabu 


14 “Yening semeton sampun ngaug jagat sane 
sampun kapaicayang ring semeton antuk Ida 
Sang Hyang Widi Wasa, Widin semetone, tur 
semeton sampun jenek irika, menawi semeton 
pacang marasa buat madue sang prabu, sakadi 
sakancan bangsa-bangsa sane wenten rin kiwa 
tengen semetone. 22 Elingangja mungguing 
wantah anak sane sampun kaselik antuk Ida Sang 
Hyang Widi Wasa kewanten sane patut adegang 
semeton dados prabu. Anake punika patut 
saking pantaran bangsan semetone kawitipun. 

Sampunang wong sunantara adeganga dados 
ratu ring pantaran semetone. 1? Sang prabu 
punika tan patut madue kuda akeh pisan pabuat 
wadua balan idane. Samaliha tan patut ngutus 
anak ka Mesir buat jaga numbas kuda. Santukan 
Ida Sang Hyang Widi Wasa sampun masabda, 
mungguing kaulan Idane nenten pacang naenin 
malih mawali mrika. 17 Ida sang prabu tan 
patut madue rabi akeh, santukan indike punika 
pacang ngawinang ida lempas saking ayun Ida 
Sang Hyang Widi Wasa. Sajaba punika, ida sang 
prabu tan dados nyugihang ragan idane antuk 
perak miwah mas. 18 Yening wenten anak sane 
kamanggehang dados prabu, ida patut katurin 
cakepan, sane madaging pidabdab-pidabdab 
miwah paurukan-paurukan saking Ida Sang 
Hyang Widi Wasa sane katurun saking cakepan 
aslinnyane sane kasimpen antuk parapandita 
suku Lewine. 1? Ida patut setata ngagem 
cakepane punika, tur kawacen sapanjang yusan 
idane, mangdane ida pacang mlajah ngluihang 
Ida Sang Hyang Widi Wasa, tur satia tuu ninutin 
sakancan sane sinurat ring cakepane punika. 

20 Yening ida tuon ngwacen cakepane punika, ida 
nenten pacang rumasa agungan ring bangsan 
idane Israel, tur ngawinang ida nenten pacang 
lempas saking pituduh-pituduh Ida Sang Hyang 
Widi Wasa, ring saluiring paindikan. Kenginan ida 

miwah katurunan idane pacang mrentah bangsa 
Israel turun-temurun.” 


Pikolih parapanditane 


18 1 “Suku Lewi sane kawenangang dados 
pandita nenten patut polih duman tanah 
ring Israel, nanging dane patut polih pangupa 
jiwa saking aturan-aturan sane katur ring Ida 
Sang Hyang Widi Wasa. ? Dane nenten patut 
madue tanah sakadi suku-suku sane lianan. 
Duman danene inggih punika linggih buat dados 
pandita druen Ida Sang Hyang Widi Wasa sakadi 
sane sampun kajanjiang antuk Ida Sang Hyang 
Widi Wasa. 

3 Yening wenten aturan banteng wiadin biri-biri, 
parapanditane patut katurin paannyane sane 
ring arep, cadik miwah basangnyane. “ Dane 
taler patut katurin pamupon gandum, anggur 
miwah minyak saitun semetone sane pangawit. 
Kadi asapunika taler bulun biri-birin semetone 
sane kagunting pinih pangawit. ? Saking pantaran 
sakancan suku bangsan semetone, Ida Sang 
Hyang Widi Wasa nyelik suku Lewi dados pandita, 
buat ngaturang ayah pamantuka ring Ida Sang 
Hyang Widi Wasa salami-laminipun. 

6 Sakancan wong Lewi sane saking salah 
tunggil kota ring Israel, raris rauh ring genah 
pangubaktine sane kaselik antuk Ida Sang Hyang 

Widi Wasa, tur mapakayunan jenek irika, ' dane 
dados ngaturang ayah irika sakadi pandita druen 
Ida Sang Hyang Widi Wasa, Widin danene, sakadi 
wong Lewi sane lianan, sane ngayah irika. 8 Dane 
taler patut polih duman ajengan sane pateh 
sakadi pandita sane lianan, tur dane dados 
ngambil sakancan brana sane kakirimang antuk 
kulawargan danene ring dane.” 


Indik laksanan jadmane sane tan pawidi 


9 “Yening semeton rauh ring jagate sane 
pacang kapaicayang antuk Ida Sang Hyang Widi 
Wasa ring semeton, sampunangja semeton 
nulad laksana sane cemer, sane kalaksanayang 
antuk bangsa-bangsane sane wenten irika. 

10 Sampunangja okan semetone anggena 
aturan sane maborbor ring pamorboran 
aturan semetone, tur sampunang bangsan 
semetone nglaksanayang indik matetenungan, 
matetenger wiadin mabalianan, 1! wiadin 
nganggen gegemet, tur sampunang maluasang 
buat matuunang atman anake sane sampun 
padem. 12 Ida Sang Hyang Widi Wasa, Widin 
semetone kalintang bendu ring jadmane sane 
nglaksanayang paindikan-paindikan sane cemer 
punika, tur indike punika ngawinang Ida nyapuh 
bangsa-bangsane punika saking jagate irika ring 
ajeng parasemetone. 13 Semeton patut saking 

saguluking ati satia tuu ngaula ring Ida Sang 
Hyang Widi Wasa, Widin semetone.” 


Janjin Ida Sang Hyang Widi 
Wasa jaga ngutus nabi 


14 Dane Musa raris ngandika sapuniki: Jadmane 
ring jagat sane pacang aug semeton, ipun 
pada ngidepang tutur anake sane ngadokang 
tenung miwah tetenger-tetenger. Nanging 
Ida Sang Hyang Widi Wasa, Widin semetone 
nenten nglugrain semeton nglaksanayang 
paindikan-paindikan sane kadi asapunika. 

15 Tungkalikanipun, Ida pacang ngutus nabi 
adiri, sane pateh sakadi tiang, pacang ngrauhin 
semeton. Nabine punika kaselik saking pantaran 
bangsan semetone, tur semeton patut satinut 
ring dane. 

16 Ring rahina daweg semeton mapunduh ring 
Gunung Sinai, semeton mapinunas mangda 
semeton sampunang malih miragi Ida Sang 
Hyang Widi Wasa masabda, miwah ngeton 
teja wedanan Idane sajeroning geni sane 
ngendih murub punika, santukan semeton 
ajerih jagi padem. 1” Duaning punika Ida Sang 
Hyang Widi Wasa raris ngandika ring tiang 
sapuniki: Pinunasnyane ento beneh. 18 Ulun 
lakar ngutus nabi adiri ane patuh buka kita buat 
nekain ia. Nabine ento, selik Ulun uli pantaran 

bangsannyane. Ulun lakar ngorahin nabine 
ento, apa ane patut orahanga, ia lakar ngorahin 
rakyate sakancan ane pituduhang Ulun. 1? Ia 
lakar ngraos dadi wakil Ulune, tur Ulun lakar 
nyisipang anake ane tusing nyak satinut teken ia. 
20 Nanging yening ada nabi ane bani ngucapang 
pawarah sajeroning parab Ulune, sakewala Ulun 
tusing ada nitahang ia ngraos keto, ulihan ento 
ia patut mati. Aketo masih sakancan nabine ane 
ngucapang pawarah, pinaka dadi wakil widi-widi 
ane lenan’ 

21 Sapunapi antuk parasemeton mrasidayang 
uning mungguing pawarah nabine punika saking 
Ida Sang Hyang Widi Wasa wiadin boya saking 
Ida? 22 Yening wenten nabi ngucapang pawarah, 
ngaku dados wakil Ida Sang Hyang Widi Wasa, 
nanging saluiring sane kawarahang punika 
nenten sawiakti kasidan, kenginan pawarahe 
punika boya saking pituduh Ida Sang Hyang Widi 
Wasa. Nabine punika sampun mabaos nganggen 
kakuasaanipune niri, tur semeton nenten patut 
ajerih ring ipun.” 


Kota-kota sane dados genah masayuban 
(Ca. 35:9-28: Yos. 20:1-9) 


19 1 “Sasampune Ida Sang Hyang Widi Wasa, 
Widin semetone masmi bangsa-bangsane, 
sane tanahnyane kapaicayang ring semeton, tur 

sasampun semeton ngaug kota-kota, miwah 
umah-umah ipune saha magumana irika, 

2 rarisang pah wewidangane punika dados 
tigang pahan, tur asing-asing wewidangan 
punika madaging kota genah masayuban 

sane dangan antuk ngrauhin. Yening wenten 
anak sane nenten nyelapang ngamademang 
jadma, sane boya mesehnyane, ipun dados 
malaib ngungsi salah tunggil kotane punika, 
mangda ipun polih pasayuban. 3 (19:2) 4 (19:2) 
“Upaminipun sapuniki: Yening wenten anak 
sareng kalih luas ka alase ngebah taru, raris 
risedek sane adiri ngandik taru, tumuli keles 
kandikipune, saha ngenanin timpal ipune kantos 
ipun padem, anake sane ngandik taru punika 
dados malaib ka salah tunggiling kota pasayuban 
sane tetiga punika, mangda ipun luput. £ Yening 
wantah asiki wenten kota pasayuban, tur genah 
kotane punika doh, raris yen wenten anak 

sane patut nindihin sang padem, mamanah 
ngwales padem nyamanipune punika, sinah ipun 
mrasidayang ngejuk sang ngamademang punika 
ring margi, raris sahasa ngamademang anake 
sane tan padosa kabatek antuk brangtinipune. 
Makayuaktinipun, ipun nenten nyelapang 
ngamademang anak, sane boya mesehipune. 

7 Punika awinanipun tiang nunas ring semeton, 
mangda semeton nganehang kota tetiga. 

8 Yening Ida Sang Hyang Widi Wasa sampun 
nglinggahang wewidangan semetone sakadi sane 
sampun janjiang Ida ring paraleluur semetone 
tur maicayang tanahe punika makasami ring 
semeton, ? kenginan semeton patut nyelik 
kota pasayuban malih tetiga. (Ida pacang 
maicayang tanahe punika ring semeton, yening 
semeton nglaksanayang sakancan pituduhe sane 
pituduhang tiang ring semeton ring rahinane 
puniki, tur yening semeton astiti bakti ring 
Ida Sang Hyang Widi Wasa, Widin semetone, 
samaliha malaksana satinut ring paurukan 
Idane.) 190 Laksanayangja paindikane puniki 
mangdane semeton nenten madosa malantaran 
ngukum mati anake sane tan padosa ring tanah 
sane kapaicayang antuk Ida Sang Hyang Widi 
Wasa ring semeton. 

11 Nanging minab wenten anak mula matagenan 
pacang ngamademang mesehipune, raris ipun 
malaib ngungsi ka salah tunggiling kotane 
punika mangda polih pasayuban. 12 Sajeroning 
paindikane punika, parapamimpin kotanipune 
patut ngandikayang ngrereh tur ngambil ipun 
saking irika, tumuli nyerahang ipun ring sang 
sane patut nindihin sang padem, mangda 
ipun kapademang buat ngwalesang sang 
padem. 13 Sampunang semeton madalem ipun. 


PANGELING-ELING 19.14-19 817 


Bebasangja bangsa Israele saking jadma sane 
mamati-mati, mangda semeton prasida rahayu.” 


Indik bates baledan 


14 “Yening semeton sampun rauh ring tanah 
sane kapaicayang ring semeton antuk Ida Sang 
Hyang Widi Wasa, Widin semetone, sampunang 
semeton ngisidang bates baledan tanah sesaman 
semetone, sane sampun katetepang saking 
nguni.” 


Indik saksi 


15 “Buat nalih anak sajeroning kajaatan, nenten 
cukup saksi wantah adiri. Sakirang-kirangipun 
patut wenten saksi kekalih sane ngawiaktiang 
mungguing anake punika iwang. 18 Yening 
wenten anak mamanah nyelekang timpalipune, 
malantaran ipun misunayang ipun, 1 anake 
makakalih punika patut ngungsi ka genah 
pangubaktine tur irika katepasin antuk pandita 
miwah parahakim sane sedek polih tugas irika. 
18 Parahakime patut nureksain wicarane punika 
becik-becik, tur yen kapanggih mungguing anake 
punika mabukti sampun misunayang timpalipune 
paturu bangsa Israel, 19 ipun patut ngemasin 
pasisip sane patut kamasin antuk anake sane 
dalih ipun. Malantaran paindikane punika 
semeton mrasidayang nyirnayang kajaatane 

sane kadi asapunika saking pantaran bangsan 
semeton. 2? Sakancan anake sane lianan pacang 
miragi paindikane punika jagi ajerih, tur nenten 
wenten malih anak sane purun malaksana 

sane kadi asapunika. 2! Sajeroning paindikane 
punika sampunangja semeton madalem ipun. 
Pasisipnyane inggih punika: Angkihan bayah baan 
angkihan, mata bayah baan mata, gigi bayah 
baan gigi, lima bayah baan lima, batis bayah baan 
batis.” 


Indik mayuda 


1 “Yening semeton medal ka payudan 
20 ngarepin meseh semetone, raris cingak 
semeton kreta miwah kuda miwah wadua bala 
akehan ring druen semetone, sampunangja 
ajerih ring ipun. Ida Sang Hyang Widi Wasa, 
Widin semetone, sane sampun mebasang 
semeton saking jagat Mesir, Ida pacang ngiangin 
semeton. 2 Sadurung semeton ngawitin mayuda, 
patut wenten pandita adiri ngadeg ring ajeng 
wadua balane tur ngandika sapuniki: 3 Ih wong 
Israel, padingehangja. Ane jani nyama lakar luas 
masiat. Eda pesan nyama jejeh teken musuh 
nyamane wiadin ilang kawanenan nyamane 
muah bingung. 4Ida Sang Hyang Widi Wasa, 
Widin nyamane lakar ngiangin nyama, tur Ida 
lakar mapaica kamenangan teken nyama; 

5 Sasampune punika parasenapatine patut 
mapidarta ring prajurite, sapuniki: “Punapike 
wenten iriki semeton sane wau ngwangun umah, 
nanging durung mlaspasin umahnyane punika? 
Yening wenten, ipun patut budal. Duaning yening 
ipun padem ring payudan, anak lianan sane jaga 
mlaspas umahipune. £ Punapike wenten iriki 
semeton sane wau nandur wit anggur, nanging 
durung naenin polih ngalapin wohnyane? Yening 
wenten, anake punika patut budal, santukan 
yening ipun padem ring payudan, anak lianan 
sane jaga mupuang angguripune. 7 Punapike 
wenten iriki semeton sane magegelan tur jaga 
mamanah nganten? Yening wenten, ipun patut 
budal santukan yening ipun padem ring payudan, 
anak tios jaga nganten ngajak gegelan ipune’ 

8 Parasenapatine taler patut mabaos ring 
prajurite sapuniki: ‘Punapike iriki wenten 
semeton sane gringgingan tur marasa ajerih? 
Yening wenten ipun patut budal, santukan 
ipun pacang ngusakang semangat kaprawiran 
prajurite sane lianan’ ? Yening parasenapatine 
sampun puput mabaos ring prajurite, irika raris 
patut kapilih komandan-komandan pasukan, 
sane jaga mimpin asing-asing pasukane punika. 

10 Yening semeton jaga anglurug satunggiling 
kota, pinih riin semeton patut nguehin sela ring 
rakyat kotane punika, buat nyerahang dewek ring 

semeton. !! Yening ipun mukak gapurannyane 
tur nyerah ring semeton, ipun sareng sami patut 
kapaksa kadadosang panjak miwah pangayah 
semetone. 12 Nanging yening wong kotane 
punika nenten nyak nyerah, nanging ipun 
mamanah mayuda, kurungja kotane punika 
antuk wadua balan semetone. 13 Samaliha yening 
Ida Sang Hyang Widi Wasa, Widin semetone, 
nglugrain semeton ngaonang kotane punika, 
pademangja sakancan jadmane muani-muani 
sane wenten irika. 14 Semeton wantah kalugrain 
ngambil pabuat ragan semetone ngraga inggih 
punika: paraistri, pararare, ingon-ingon miwah 
sane lian-lianan malih, sane wenten ring kotane 
punika. Semeton dados ngunayang saluiring 
sane dados paderben meseh semetone. Ida 
Sang Hyang Widi Wasa, Widin semetone 
sampun maicayang punika ring semeton. 12 Kadi 
asapunika patutipun semeton malaksana marep 
ring kota-kota sane doh genahipun saking jagat 
sane pacang aug semeton. 

16 Nanging yen semeton ngaonang kota-kota 
ring jagat sane jaga kapaicayang ring semeton 
antuk Ida Sang Hyang Widi Wasa, Widin 
semetone, pademangja sakancan wong kotane 
punika. 17 Jadma-jadmane makasami sane patut 
sirnayang semeton, inggih punika wong Het, 
wong Amori, wong Kanaan, wong Peris, wong 

Hewi, miwah wong Yebus, sakadi pituduh Ida Sang 
Hyang Widi Wasa ring semeton. 18 Pademang 
ipun makasami, mangda sampunang ipun 
ngawinang semeton madosa pamantuka ring 
ayun Ida Sang Hyang Widi Wasa, malantaran 
semeton ninutin paurukan-paurukanipune 
nglaksanayang paindikan-paindikan sane cemer, 
sane laksanayang ipun rikalaning ipun mabakti 
ring widi-widinnyane. 

19 Yening semeton jaga anglurug satunggiling 
kota, sampunangja semeton ngebah wit 
woh-wohannyane, yadiastu semeton ngantos 
sue ngurung kotane punika. Woh-wohanipune 
dados ajengang nanging punyanipun sampunang 
sirnayanga, santukan punyanipune punika boya 
meseh semetone. 20 Wit tarune sane lianan sane 
nenten ngasilang woh, dados bah tur gunayang 
anggen gelar sajeroning semeton ngurung kotane 
punika, kantos kotane punika kaonang semeton.” 


Indik ngamademang jadma sane 
wicarannyane tan sida kapuputang 


2 1 1 “Ring jagat sane jaga kapaicayang ring 
semeton antuk Ida Sang Hyang Widi 
Wasa, Widin semetone, yening pet wenten anak 
padem ring pategalan, tur semeton tan uning 
ring anak sane mademang ipun, ? parapamimpin 
miwah hakim-hakim semetone patut medal 

tur nyikut doh genah sawane punika klawan 
asing-asing kota sane nampek, sane wenten ring 
kiwa tengenipune. ? Parapamimpin kotane sane 
pinih nampek saking genah sawane patut milih 
godel banteng asiki, sane durung naenin kanggen 
makarya. 4 Parapamimpin kotane punika patut 
makta godele punika ka sisin tukade sane nenten 
naenin pegat toyanipune, tur sane tanahipune 
durung naenin katekapin, wiadin katandurin. 
Irika baong godele punika patut kaelungang. 

3 Parapandita suku Lewine taler patut sareng 
lunga mrika, santukan dane sane patut nepasin 
saananing wicara sane ngeniang indik kawirosan. 
Ida Sang Hyang Widi Wasa, Widin semetone 
sampun nyelik dane, buat ngancangin Ida miwah 
buat ngucapang merta masrana parab Idane. 

6 Sasampune punika sakancan pamimpin sane 
saking kotane sane paling nampeka saking genah 
sang padem punika, patut masehin tangannyane 
ring duur godele punika, ” sarwi maucap-ucap 
sapuniki: ‘Titiang sareng sami nenten wenten 
ngamademang jadmane punika tur titiang nenten 
uning sapasira sane ngamademang ipun. 3 Duh 
Ratu Sang Hyang Widi Wasa, ampurayang kaula 
druene bangsa Israel, sane sampun bebasang 
Palungguh IRatu saking Mesir. Ampurayangja 
titiang, tur sampunangja titiang kapitegenin patin 
jadmane sane tan padosa punika.” ? Dadosipun 

malantaran semeton ngamargiang pituduh Ida 
Sang Hyang Widi Wasa, semeton nenten pacang 
kapetegenin patin anake sane padem punika.” 


Indik tawanan sane luh-luh 


10 “Yening Ida Sang Hyang Widi Wasa, Widin 
semetone mapaica kamenangan ring payudan tur 
semeton molih tawanan, 1! saking pantaranipune 
semeton dados milih anak luh sane jegeg sane 
senengin semeton, sane jaga anggen semeton 
rabi. 12 Ajakja ipun ka umah semetone. Tur 
irika ipun patut ngetep bok miwah kukunipune, 
13 miwah ngesehin panganggenipune. Ipun 
patut nongos ring umah semetone. Irika ipun 
mangelingin meme bapanipune sane padem 
asasih suenipun. Sasampune punika, semeton 
dados nganten ngajak ipun. 14 Benjangan yen 
semeton nenten kantun seneng ring ipun, 
semeton patut mebasang ipun. Semeton nenten 
dados nganggep miwah ngadol ipun sakadi 
panjak. Santukan semeton sampun mamaksa 
matemu semara ring ipun.” 


Indik warisan pianak sane pinih kelih 


15 “Menawita wenten anak maderbe somah 
kekalih tur makakalih nglekadang pianak 
muani-muani, nanging pianak sane paling kelih 
nenten lekad saking somah sane sayangang 

ipun. 18 Rikala ipun mamanah ngedumang waris 
ring pianak-pianakipune, ipun tan patut mapilih 
kasih ring somahipune sane sayangang ipun 
malantaran ipun ngwehin pianakipune, duman 
sane patut katampi antuk pianak sane pinih 
keliha. 17 Pianakipune muani sane pinih keliha 
patut wehin ipun duman kalih bagian saking 
pagelahanipune, yadian pianakipune punika 
nenten lekad saking somah sane sayangang 
ipun. Anake punika patut ngamanggehang tegak 
pianakipune sane paling keliha, tur ngwehin ipun 
duman sane patut dados dumanipune.” 


Indik pianak sane langgana 


18 “Menawita wenten anak sane maderbe 
pianak muani sane bengkung tur duraka, 
sane nenten nyak ngidepang munyin meme 
bapanipune, yadiastu ipun sampun kukum. 
19 Meme bapanipune patut ngajak pianakipune 
ka ajeng parapamimpin kota genahipune mumah, 
tur irika pianakipune mangda katepasin. 29 Wong 
tuanipune patut matur ring parapamimpin 
kotane sapuniki: ‘Pianak tiange puniki kalintang 
bengkung, samaliha duraka tur nenten nyak 
ngidepang munyin tiange. Ipun mamotoh, 
mamiut miwah mamunyah” 21 Irika sawatek 
wong kotane punika patut ngencurin pianakipune 
punika antuk batu kantos padem. Malantaran 

punika semeton jaga ngampuhang kajaatane 
punika. Sawatek wong Israele pacang miragi 
indike punika tur pacang pada ajerih.” 


Pidabdab mawarni-warni 


22 “Yening wenten anak sane sampun kukum 
mati malantaran laksananipune sane jaat, tur 
sawanipune magantung ring tiang gantungane, 
23 sawanipune punika sampunang banggayanga 
nginep irika. Sawane punika patut katanem 
ring rahinane punika ugi. Santukan sawa sane 
magantung ring tiang gantungane ngrauhang 
temah Ida Sang Hyang Widi Wasa marep 
ring jagate. Tanemja sawane punika, mangda 
sampunang semeton ngletehin jagat sane 
kapaicayang ring semeton, antuk Ida Sang Hyang 
Widi Wasa, Widin semetone. 

1 Yening semeton manggihin banteng 

22 wiadin biri-birin sesaman semetone 
wong Israel sane paling, sampunangja semeton 
mapi-mapi tan uning, nanging jukja tur waliang 
ring sang madue. 2 Nanging yen sang sane 
nruenang punika doh genahipune wiadin 
semeton tan uning ring sane nerbeang, baktaja 
ingon-ingone punika ka umah semetone. Yening 
sane nerbeang rauh ngrereh wewalungane 
punika, rarisang waliang ring ipun. ? Kadi 
asapunika taler margiangja paindikan sane kadi 

asapunika yening semeton manggihin keledae, 
pangangge wiadin barang sane dados druen 
sesaman semetone sane ical. 

4Yening semeton manggihin keledae wiadin 
banteng druen sesaman semetone bah ring 
margine, sampunangja semeton mapi-mapi tan 
uning nanging tulunginja mangunang keledaene 
punika ngantos ipun mrasidayang malih majujuk. 

> Anake istri sampunang mapangangge sakadi 
anak lanang, tur anak lanang sampunang 
mapangangge sakadi anak istri. Ida Sang Hyang 
Widi Wasa Widin semetone bendu ring anake 
sane malaksana kadi asapunika. 

6 Yen saget semeton manggihin sebun kedis 
madaging ina ngeem taluh wiadin panakipune 
ring tarune wiadin ring tanahe, sampunang juka 
inan kedise punika. 7 Semeton dados ngejuk 
panakipune, nanging inanipune banggayang ipun 
ngeleb mangdane semeton prasida panjang 
umur tur muponin gemuh landuh. 

8 Yening semeton makarya umah anyar (sane 
maraab beton dangsah), semeton patut nagingin 
trali milehan ring sisin raabe punika, kenginan 
semeton nenten jaga kapetegenin danda pati 
yening wenten anak ulung saking raabe punika 
kantos ipun padem. 

9 Sampunangja semeton nandur entik-entikan 
sane tiosan ring abian anggur semetone. Yen 

semeton nglaksanayang indike punika, semeton 
nenten jaga kalugra ngalap upon-upon anggur 
miwah upon-upon bibit sane lianan punika. 

10 Sampunangja semeton ngakitang keledae 
ngajak banteng. 

11 Sampunangja semeton ngangge sane malakar 
antuk wol miwah benang kapas sane katunun 
dados asiki. 

12 Daginginja oncer tanggun panganggen 
semetone makapatpat.” 


Pidabdab indik patemon semara 


13 “Menawita wenten anak lanang ngambil 
anak luh daa, tur sajeroning makudang-kudang 
rahina, ipun raris nenten demen ring anake luh 
punika, 14 duaning punika ipun raris ngadu ada 
nalih anake luh punika, baosang ipun mungguing 
anake luh punika nenten genten dawege ambil 
ipun. 

15 Yening kadi asapunika, wong tuan anake luh 
punika patut ngaturang panganggen panganten 
sane keni kecritan rah, ring pangadilan ring 
ajeng parapamimpin kotane irika, makadados 
bukti kagentenan anake luh punika. 18 Bapan 
anake luh punika patut matur ring parapamimpin 
kotane sapuniki: “Titiang sampun malilayang 
pianak titiange bajang nganten sareng ring 
ipun, nanging sane mangkin ipun tan demen 

ring pianak titiange. 17 Ipun sampun ngadu ada 
nalih pianak titiange, ipun maosang mungguing 
pianak titiange nenten genten dawege ambil 
ipun. Nanging niki buktinipun mungguing pianak 
titiange punika sawiakti genten. Indayang aksi 
panganggen pangantennyane sane keni kecritan 
rah puniki. 18 Parapamimpin kotane punika patut 
ngejuk tur nigtig anake lanang punika. 1° Ipun 
taler patut keni danda satus bidang jinah perak 
tur jinahe punika raris kaserahang ring bapan 
anake luh punika. Santukan anake lanang punika 
sampun ngusakang wastan satunggiling anak 
luh genten ring Israel. Sapanglanturipun anake 
luh punika patut tetep dados somahipune, tur 
ipun nenten dados malasang anake luh punika 
sapanjang umuripune. 

20 Nanging yening dedalihanipune punika 
sawiakti patut tur nenten wenten bukti 
mungguing daane punika kantun genten rikala 
ipun nganten, *! Parapamimpin kotane punika 
patut ngajak daane punika medal saking umah 
bapanipune, tur irika sawatek anake lanang 
ring kotane irika patut ngencur ipun antuk batu 
kantos ipun padem. Anake luh punika sampun 
nglaksanayang paindikan sane ngranayang kimud 
ring pantaran bangsan iragane, malantaran 
ipun sampun naenin matemu semara sadurung 
ipun nganten, sakantun ipun nongos jumah 

bapanipune. Malantaran cara kadi asapunika 
semeton nyirnayang kajaatane punika. 

22 Yening wenten anak lanang katangehan 
matemu semara ngajak anak luh kurenan anak 
lianan, ipun makakalih patut kapademang. 
Malantaran cara sane kadi asapunika semeton 
patut nyirnayang kajaatan punika. 

23 Yening ring kota wenten anak muani 
katangehan matemu semara ngajak anak bajang, 
sane sampun magegelan ngajak anak lianan, 

24 ipun makakalih patut kejuk kajak ka jabaan 
kotane, tur irika ipun kencur antuk batu ngantos 
padem. Daane punika patut ngemasin padem, 
santukan ipun nenten jerit-jerit ngidih tulung, 
yadiastun ipun nuju wenten ring kota, tur wenten 
anak mrasidayang miragiang jeritanipune. Kadi 
asapunika taler anake muani punika patut 
ngemasin padem, santukan ipun sampun 
matemu semara ngajak anak bajang sane 
sampun magegelan. Malantaran cara sane kadi 
asapunika semeton patut nyirnayang kajaatane 
punika. 

25 Yening ring pategalan wenten anak bajang 
sane sampun magegelan ngajak anak lianan, 
kaplegandang antuk anak muani, kenginan 
wantah anake muani punika sane patut 
kapademang. 2? Nanging anake bajang punika 
patut banggayang sakadi asapunika, santukan 

tan wenten iwangipune sane patut masinipun 
padem. Paindikane punika pateh sakadi anake 
ngamuk tur ngamademang anak lianan. ?” Anake 
muani punika mlegandang anak bajang sane 
sampun magegelan ring pategalane, yadiastu 
anake bajang punika jerit-jerit nunas tulung, 
nanging tan wenten anak sane mrasidayang 
nulungin ipun. 

28 Yening wenten anak muani mlegandang anak 
bajang sane durung magegelan, 29 anake muani 
punika patut nyerahang jinah perak seket bidang 
ring bapan anake bajang punika makadados 
basan pupur, tur anake bajang punika patut 
ambil ipun makadados somahipune, santukan 
ipun sampun mlegandang anake luh punika. Ipun 
tan dados malasang somahipune sakantune ipun 
urip. 

30 Sampunangja wenten anak sane nganistayang 
bapanipune, malantaran ipun matemu semara 
ngajak salah tunggil somah bapanipune.” 


Indik anak sane nenten ngranjing dados 
kaulan Ida Sang Hyang Widi Wasa 


23 1 “Anak muani sane materes wiadin 
pranannyane magetep, tan kalugra dados 
kaulan Ida Sang Hyang Widi Wasa. 

2 Panak bebinjat wiadin katurunanipune, 
yadiastu katurunan sane undag ping dasa nenten 
kalugra dados kaulan Ida Sang Hyang Widi Wasa. 

3 Wong Amon wiadin wong Moab, rauh ring 
katurunanipune sane undag ping dasa, nenten 
kalugra dados kaulan Ida Sang Hyang Widi Wasa. 
4 Santukan ipun sampun nenten nyak nyediayang 
pangan kinum pabuat semeton, rikalaning 
semeton mamargi rarud saking Mesir, samaliha 
ipun ngupah Dane Bileam, okan Dane Beor sane 
saking kota Petor ring Mesopotamia, mangda 
nemah semeton. ? Nanging Ida Sang Hyang Widi 
Wasa, Widin semetone nenten kayun mirengang 
pinunas Dane Bileam, malahan Ida malikang 
temahe punika dados merta, santukan Ida asih 
sueca ring semeton. ? Sakantun semeton dados 
satunggiling bangsa, sampunangja semeton 
matulung wiadin ngibehang mangda bangsane 
punika muponin gemuh landuh. 

7 Sampunangja semeton nganistayang wong 
Edom, santukan semeton masemeton ring 
ipun. Sampunang taler nemberang wong Mesir, 
santukan semeton naenin urip ring jagatipune. 

8 Ngawit saking katurunanipune sane undag ping 
tiga, ipun kalugra dados kaulan Ida Sang Hyang 
Widi Wasa.” 

Indik kasucian sajeroning pakemahan prajurite 


9 “Rikalaning semeton wenten ring pakemahan 
ring masa payudan, semeton patut ngedohang 
saluiring paindikan sane ngawinang semeton 
leteh. 10 Yening wenten anak sane leteh, 
malantaran ipun ngipi belus ring wengine punika, 
ipun patut medal saking pakemahane tur nongos 
ring jabaan pakemahane. 1t Sasampune makire 
nyoreang, ipun patut mabresih, tur rikalaning 
surup suryane ipun kalugrain ngranjing ring 
pakemahane. 

12 Semeton patut makarya genah ring jabaan 
pakemahane punika, buat genah semetone 
makoratan. 13 Rikalan semetone makoratan, 
semeton patut makta panyongcongan anggen 
nyongcong tanah, buat nanem bacin semetone. 
14 Pjaraja pakemahan semetone mangda tetep 
suci, santukan Ida Sang Hyang Widi Wasa, Widin 
semetone wenten ring pantaran semetone, ring 
pakemahan semetone, buat nyayubin semeton, 
tur ngicen semeton kamenangan arep ring 
meseh-meseh semetone. Sampunang semeton 
nglaksanayang paindikan sane tan patut, sane 
ngawinang Ida Sang Hyang Widi Wasa tan lingu 
ring semeton.” 

Pidabdab mawarni-warni 


15 “Yening wenten satunggiling panjak sane 
minggat saking pamekelipune, tur rauh nunas 
pasayuban ring semeton, sampunang ipun 
lipetanga ring pamekelipune. 18 Ipun dados 
madunungan ring sinalih tunggil kotan semetone 
sane pilih ipun, tur semeton tan dados ngala-ala 
ipun. 

17 Watek wong Israel, lanang wiadin wadon, 
sampunangja wenten sane dados panayang ring 
pura-puran dewa-dewane. 18 Kadi asapunika taler 
jinah pikolih ulihan nayang punika, sampunangja 
baktana ka Perhyangan Ida Sang Hyang Widi 
Wasa, Widin semetone buat jaga naur sesangi. 
Ida Sang Hyang Widi Wasa bendu ring sawatek 
panayang sane wenten ring pura-purane punika. 

19 Yening semeton maselangang jinah wiadin 
pangan wiadin barang-barang lianan ring 
sesaman semetone Israel, sampunangja semeton 
nagih putranipune. 20 Buat barang-barang sane 
paselangang semeton ring wong sunantara, 
semeton dados nagih putranipun, nanging buat 
barang sane paselangang semeton ring sesaman 
semetone Israel, sampunang semeton nagih 
putranipun. Tinutinja pidabdabe puniki, tur Ida 
Sang Hyang Widi Wasa, Widin semetone jaga 

ngamertanin sakancan pakibeh semetone ring 
jagat sane pacang aug semeton. 

21 Yening semeton masesangi ring ayun Ida Sang 
Hyang Widi Wasa, Widin semetone, sampunang 
semeton masangke jaga naur sesangin semetone. 
Ida Sang Hyang Widi Wasa jaga nagih sesangin 
semetone, tur semeton madosa yening semeton 
nenten naur sesangine punika. 22 Yening semeton 
nenten masesangi ring ayun Ida Sang Hyang Widi 
Wasa, semeton nentenja madosa, 2 nanging yen 
semeton saking suka lila masesangi, semeton 
patut naur sesangi punika. 

24 Yening semeton mamargi nglintangin abian 
anggur anak lian, semeton dados ngajengang 
buah anggur sakita karep semetone, nanging 
sampunang wenten sane penpen semeton 
ring kranjang semetone. ?? Yening semeton 
mamargi nglintangin pategalan gandum anak 
lian sane durung kanyi, semeton dados nunas 
gandum amunapija sane keni kaud antuk tangan 
semetone, nanging sampunang arita gandume 
punika.” 


Indik palas wiadin atep makurenan 


1 “Upaminipun wenten anak muani 
24 ngambil anak luh kanggen somah, 
raris wekasan ipun antuk nenten demen ring 
anake luh punika, santukan anak luh punika 

iwang tur laksanannyane ngawinang kimud. 
Duaning punika ipun raris makarya surat palas 
makurenan, raris kaserahang ring anake luh 
punika, tur anake luh punika raris katundung 
saking umahipune. ? Sapanglanturipun anake luh 
punika raris nganten ngajak anak muani lianan, 
3 tur anake muani punika taler nenten demen 
ring anake luh punika, raris anake muani punika 
taler makarya surat palas, tumuli kaserahang 
ring anake luh punika, tur ipun katundung saking 
umah anake muani punika. Wiadin kurenanipune 
sane kaping kalih punika padem. 4 Sajeroning 
paindikane puniki, kenginan somahipune sane 
pangawit punika nenten dados malih nganten 
ngajak ipun. Anake muani punika patut nganggep 
anake luh punika sampun cemer. Yen anake 
muani punika malih nganten ngajak ipun, indike 
punika nganistayang Ida Sang Hyang Widi Wasa. 
Parasemeton nenten dados ngardi dosa sane 
jaat kadi asapunika ring jagat sane pacang 
kapaicayang antuk Ida Sang Hyang Widi Wasa, 
Widin semetone ring semeton.” 


Pidabdab mawarni-warni 


3 “Yening wenten anak wau makurenan, 
sampunang ipun pategenina tetegenan dados 
prajurit wiadin ayah-ayahan sane lianan. 
Ipun patut kicen luput ayah ataun suenipun, 

mangdane ipun mrasidayang nabdabang 
pumahanipune saha ngawinang liang manah 
somahipune. 

6 Yening semeton maselangang barang wiadin 
jinah ring anak lian, sampunangja semeton 
ngambil batu pangilesan jagungipune anggen 
semeton gegaden. Indike punika mapiteges 
semeton ngrampas prabot sane anggen ipun 
nyediang pakurenanipune pangan mangdane 
ipun prasida kantun urip. 

7 Sapasiraja ngejuk sesamanipune wong Israel 
tur kadadosang panjak wiadin kadol dados 
panjak, anake punika patut kapademang. 
Malantaran punika semeton prasida mrasta 
kajaatane punika. 

8 Yening semeton keni pinakit kulit sane 
mayanin, becikangja nglaksanayang pituduh 
parapandita Lewine ring semeton, tur tinutinja 
saananing pituduh sane sampun rauhang tiang 
ring dane sami. ? Elingangja paindikane sane 
sampun kamargiang antuk Ida Sang Hyang 
Widi Wasa, Widin semetone, marep ring Dane 
Miryam, duke semeton rarud saking Mesir. 

10 Yening semeton maselangang barang wiadin 
jinah ring anak lianan, sampunangja semeton 
ngranjing ka umah metenipune buat jaga ngambil 
pangangge sane jaga kanggen gegaden sane jaga 
kaserahang ring semeton, 11 nanging jantosangja 

ring sisian tur banggayang ipun newek sane 
maktayang semeton. 12 Yening ipun anak lacur, 
sampunangja inepanga gegadene punika jumah 
semetone, 13 nanging ulihangja ring ipun sabilang 
sore, mangdane wenten anggen ipun pules. 
Kenginan ipun pacang marasa suksma ring 
manah, tur Ida Sang Hyang Widi Wasa, Widin 
semetone pacang ledang ring semeton. 

14 Sampunangja semeton melog-melog buruh 
sane tiwas tur kekirangan, yadian ipun wong 
Israel wiadin wong sunantara sane madunungan 
ring salah tunggil kotan semetone. 12 Nyabran 
rahina, sadurung suryane surup, taurja upah 
pakaryanipune ring rahinane punika. Ipun 
merluang jinahe punika tur ngajap-ajap jagi polih 
upah. Yening semeton nenten naur upahipune, 
ipun jagi masesambatan ring ayun Ida Sang 
Hyang Widi Wasa, nguningayang indik semetone, 
tur semeton jaga kawastanin madosa. 

16 Sampunangja semeton ngamademang 
wong tuannyane ulihan pianakipune malaksana 
corah kadi asapunika taler sampunang semeton 
mademang pianaknyane, malantaran wong 
tuanipune sane malaksana corah. Asing-asing 
anak patut kadanda pati wantah malantaran 
kacorahane sane laksanayang ipun newek. 

17 Sampunangja semeton ngrampas hak 
wong sunantara miwah anak ubuh, samaliha 


PANGELING-ELING 24.18-22 838 


sampunang semeton ngambil panganggen 
anak balu makadados gegaden. 18 Elingangja 
mungguing semeton taler naenin dados panjak 
ring Mesir, tur Ida Sang Hyang Widi Wasa, Widin 
semetone sampun mebasang semeton. Punika 
awinanipun tiang ngaturin semeton pidabdabe 
puniki. 

19 Rikalaning semeton ngampung gandum 
semetone, raris wenten makutang apesel ring 
pategalane, sampunangja semeton malipetan 
ka tegale buat ngambil gandum sane makutang 
punika. Banggayangja gandume punika makutang 
pabuat parawong sunantara, anake ubuh-ubuh 
miwah anake balu-balu, mangdane Ida Sang 
Hyang Widi Wasa, Widin semetone ledang 
ngamertanin semeton ring saluiring pakibeh 
semetone. 20 Rikalaning semeton ngalapin woh 
saitun semetone, sampunangja sliksika ngrereh 
woh saitun sane makutang. Banggayang punika 
pabuat parawong sunantara, anake ubuh-ubuh 
miwah anake balu-balu. 21 Rikalaning semeton 
ngalapin anggur semetone, sampunangja malih 
wawanina ngrerehin woh anggur sane makutang. 
Banggayang woh anggur sane makutang punika 
pabuat parawong sunantara, anak ubuh-ubuh 
miwah anak balu-balu. 2? Sampunang semeton 
kantos lali, mungguing semeton naenin dados 

panjak ring Mesir. Punika awinanipun tiang 
ngaturin semeton pidabdabe puniki. 
25 1 Upami wenten wong Israel sareng kalih 
mawicara ring pangadilan, raris sane adiri 
kabaos patut miwah sane lianan kabaos iwang. 
2 Yening anake sane iwang punika keni ukuman 
matigtig, sang hakim patut ngandikayang anake 
punika makakeb, raris ipun katigtig. Akehnya 
katigtig patut sanut ring kacorahan sane sampun 
margiang ipun. ? Ipun dados katigtig paling akeh 
ping petang dasa, nenten dados lintangan. Yening 
lintang ring punika, mapiteges ipun kanistayang 
ring ajeng anake akeh. 
4 Sampunangja semeton nyamok bungut 
banteng sane anggen semeton makarya nglindes 
gandum.” 


Indik nylediinin semeton sane seda 


3 “Yening wenten anak panyamaan sareng kalih 
mumah dados asiki, raris padem adiri, tur nenten 
numbuhang sentana, kenginan somahipune 
nenten dados nganten ngajak anak lianan, 
sajawining ring pakurenanipune, tur nyaman 
sang padem punika sane patut ngambil ipun 
nganggen somah. € Pianakipune muani sane 
pinih keliha patut kaperas dados pianak sang 
padem, mangda sang padem madue katurunan 
ring pantaran bangsa Israele. ' Nanging yening 

nyaman sang padem punika nenten nyak 
ngambil balun sang padem, anake luh punika 
patut tangkil ring ajeng pamimpin kotane, saha 
matur asapuniki: “Nyaman kurenan titiange, 
nenten nyak ngamargiang tetegenanipune. 
Ipun nenten nyak numbuhang sentana pabuat 
nyamanipune ring pantaran bangsa Israele’ 

8 Irika pamimpin kotane punika patut ngesengin 
anake punika sarwi mabaos ring ipun. Yening 
ipun kantun nenten nyak ngambil anake luh 
punika, ? anake luh punika patut ngajak ipun 
nangkil ka ajeng parapamimpin kotane, raris 
ngembusin sandal anake muani punika asiki, tur 
ngecuhin muanipune, sarwi mabaos sapuniki: 
‘Paindikane puniki sane nibenin anake sane 
nenten nyak numbuhang sentana pabuat 
nyamanipune. 10 Ring pantaran wong Israele 
pakurenan anake muani kadi asapunika pacang 
kasambat: “Pakurenan anak sane kembusin 
sandalnyane. ” 


Pidabdab sane lianan 


11 “Yening wenten anak muani sareng kalih 
sedekan magulet, raris rauh kurenan salah 
tunggal anake punika, jaga nulungin somahipune, 
tur ipun ngambil pranan anake muani sane 
lianan, 12 sampunangja padalema anake luh 
punika nanging getepja limanipune. 

13 Sampunangja semeton melog-melog antuk 
panimbangan miwah panakehan. 14 (25:13) 
15 Gunayangja panimbangan miwah panakehan 
sane patut, mangdane semeton prasida 
muponin umur panjang ring tanah sane pacang 
kapaicayang ring semeton antuk Ida Sang Hyang 
Widi Wasa, Widin semetone. 1? Ida Sang Hyang 
Widi Wasa menggah ring anake sane demen 
melog-melog.” 


Pituduh buat mademang wong Amalek 


17 “Elingangja sakancan laksanan wong Amaleke 
marep ring semeton rikala semeton rarud saking 
Mesir. 18 Ipun nenten takut ring Ida Sang Hyang 
Widi Wasa. Ipun ngebug semeton saking ungkur 
rikalaning semeton sampun lesu miwah kuru, 
tur sane nglawan ring ungkur sami pademang 
ipun. 19 Duaning punika, yening Ida Sang Hyang 
Widi Wasa, Widin semetone, sampun maicayang 
tanahe punika ring semeton, tur semeton 
sampun muponin kerta raharja saking sakancan 
meseh-meseh semetone sane wenten ring kiwa 
tengen semetone, semeton patut ngamademang 
sakancan wong Amaleke punika, mangda 
sampunang malih wenten anak sane ngelingang 
ipun. Sampunang pisan semeton lali ring indike 
punika.” 

Aturan upon-upon 


26 1 “Sasampune ngaug jagat sane 
kapaicayang ring semeton antuk Ida 
Sang Hyang Widi Wasa, Widin semetone, tur 
semeton sampun magumana irika, 2 semeton 
suang-suang patut ngambil upon-upon sane 
pangawit, kawadahin kranjang raris katurang ka 
genah pangubaktine sane sampun kapastiang. 
3 Uningayang ring sang pandita sane polih tugas 
duk punika, kadi asapuniki: “Sane mangkin 
titiang ngangken ring ayun Ida Sang Hyang Widi 
Wasa, Widin titiang, mungguing titiang sampun 
ngranjing ring jagate sane sampun janjiang Ida 
ring paraleluur iragane, buat jaga kapaicayang 
ring iraga. 

4 Sang pandita jaga nrima aturan semetone 
punika tumuli kagenahang ring ajeng pamorboran 
aturan pabuat Ida Sang Hyang Widi Wasa, Widin 
semetone. ? Sasampun punika, semeton patut 
matur ring ayun Ida Sang Hyang Widi Wasa sakadi 
asapuniki: “Leluur titiange punika wong Aram 
sane ngumbara, wong pararudan sane nenten 
maderbe genah madunungan. Ipun ngajak 
pakurenanipune ka Mesir tur madunungan 
irika. Daweg ipune mrika, ipun wantah sareng 
akidik nanging ipun raris dados bangsa sane 
ageng tur mawisesa. ? Wong Mesire ngala-ala 

titiang sareng sami, tur mamaksa titiang makarya 
dados panjak. 7 Irika titiang raris masesambatan 
nunas tulung ring Ida Sang Hyang Widi Wasa, 
Widin leluur titiange. Ida mirengang pinunas 
titiange, saha nyingak kasangsaran, kamewehan 
lan kaduhkitan titiange. 3 Masrana kawisesan 
Idane sane maha agung Ida mebasang titiang 
saking Mesir. Ida ngardi katawahan miwah 
praciri, miwah ngadakang paindikan-paindikan 
sane madurgama. 2 Ida makta titiang mriki, tur 
maicayang tanah sane gemuh landuh puniki ring 
titiang. 19 Duaning punika sane mangkin titiang 
ngaturang pamupon sane pangawit, ring Ida Sang 
Hyang Widi Wasa, sane sampun paicayang Ida 
ring titiang. 

Sasampune punika kranjang punika raris 
kagenahang ring ayun Ida Sang Hyang Widi 
Wasa, tumuli ngaturang bakti ring Ida. 11 Matur 
panyuksmaja, malantaran sakancan pangupa 
jiwa sane sampun kapaicayang ring semeton 
miwah pakurenan semetone antuk Ida Sang 
Hyang Widi Wasa. Ajakja suku Lewi miwah wong 
sunantara sane wenten ring pantaran semetone, 
sareng-sareng sajeroning upacara punika. 

12 Nyabran tigang taun semeton patut 
nyerahang aturan apahdasan, inggih punika 
apahdasa saking pamupon semetone, ring wong 
Lewi, wong sunantara, anak ubuh-ubuh, miwah 


PANGELING-ELING 26.13-15 844 


anak balu-balu, mangdane ipun pada molih 
pangupa jiwa ring pantaran semetone. Yen 
semeton sampun nglaksanayang paindikane 
punika, 13 raris matur ring ayun Ida Sang Hyang 
Widi Wasa sapuniki: “Aturan apahdasan sane 
dados druen Palungguh IRatu, punika tan 
wenten sane kantun ring cecanggahan titiange. 
Makasami sampun serahang titiang ring wong 
Lewi, wong sunantara, anak sane ubuh-ubuh, 
anak balu-balu sane pituduhang Palungguh IRatu 
ring titiang. Titiang nenten pisan tempal miwah 
lali ring pituduh Palungguh IRatu ngeniang 
indik aturan apahdasan punika. 14 Rikalaning 
titiang katempuh antuk kaduhkitan, titiang 
nenten nunas aturane punika. Rikalaning titiang 
wenten ring sajeroning leteh, titiang nenten 
pisan ngamedalang aturane punika saking 
cecanggahan titiange, samaliha titiang nenten 
pisan ngunayang aturane punika pabuat aturan 
ring anake padem. Duh Ratu Sang Hyang Widi 
Wasa, titiang sampun sairing ring Palungguh 
IRatu tur titiang sampun nglaksanayang 
sapituduh Palungguh IRatu ngeniang indik aturan 
apahdasan punika. 15 Ledang Palungguh IRatu 
macingak saking singasanan Palungguh IRatu 
sane suci ring suargan, tur mertaninja kaula 
druene Israel. Ledang taler Palungguh IRatu 
ngamertanin tanahe sane gemuh landuh punika, 

sane sampun paicayang Palungguh IRatu ring 
titiang, sakadi janjin Palungguh IRatune ring 
paraleluur titiange. ” 


Kaula seselikan Ida Sang Hyang Widi Wasa 


16 “Ring rahinane puniki Ida Sang Hyang 
Widi Wasa, Widin semetone mapituduh ring 
semeton, mangdane semeton ninutin sakancan 
pidabdab Idane. Duaning punika tinutinja 
pidabdab Idane puniki saking satia tuu tur antuk 
saguluking kayun semetone. 1” Ring rahinane 
puniki semeton sampun ngangkenin Ida Sang 
Hyang Widi Wasa dados Widin semetone. 
Semeton sampun majanji jaga satinut ring Ida, 
ngamanggehang sakancan pidabdab Idane, 
miwah jaga nglaksanayang sakancan pituduh 
Idane. 18 Ring rahinane puniki Ida Sang Hyang 
Widi Wasa sampun nrima semeton dados kaula 
druen Idane sakadi janjin Idane ring semeton, tur 
Ida mapituduh ring semeton mangda semeton 
satinut ring sakancan pidabdab Idane. 19 Ida 
ledang nadosang semeton bangsa sane agengan 
ring bangsa-bangsa sane lianan sane sampun 
kardi Ida, tur semeton jaga kapuji miwah kajinin. 
Semeton jaga dados kaulan Ida Sang Hyang Widi 
Wasa sakadi janjin Idane.” 

Pidabdab Ida Sang Hyang 
Widi Wasa kasuratang ring batune 


! Dane Musa kasarengin antuk panglingsir 
27 bangsa Israele, raris ngandika ring 
bangsane punika, sapuniki: “Tinutinja sakancan 
prentah sane rauhang tiang ring parasemeton 
ring rahinane puniki. 2 Rikala semeton nglintangin 
Tukad Yordane, tur ngranjing ring jagat sane 
kapaicayang ring semeton antuk Ida Sang Hyang 
Widi Wasa, Widin semeton, semeton patut 
nyujukang makudang-kudang batu sane ageng- 
ageng raris plester antuk luluh. 3 Suratangja 
sakancan pidabdab miwah paurukane puniki 
ring batune punika. Rikalaning semeton sampun 
ngranjing ring jagate sane gemuh landuh, sane 
kajanjiang ring semeton antuk Ida Sang Hyang 
Widi Wasa, Widin leluur semetone, 4 samaliha 
semeton sampun magenah ring dauh Tukad 
Yordane, jujukangja batu-batune punika ring 
duur Gunung Ebale tur plester antuk luluh, 
sakadi sane prentahang tiang ring semeton 

ring rahinane puniki. ? Irika semeton patut 
ngwangun pamorboran aturan, sane malakar 
antuk batu-batu sane durung naenin keni tampak 
prabot besi. Santukan sakancan pamorboran 
aturan sane kakardi buat maturan ring Ida 

Sang Hyang Widi Wasa, Widin semetone, patut 

kakardi antuk batu sane sukla. Ring pamorboran 
aturane punika semeton patut ngaturang 
aturan semetone sane maborbor. 7 Irika taler 
semeton patut ngaturang tur ngajengang 
aturan karahayuan semetone saha masuka rena 
ring ayun Ida Sang Hyang Widi Wasa, Widin 
semetone. 8 Ring batune sane maplester punika, 
suratangja saha terang sabilang akecap pidabdab 
Ida Sang Hyang Widi Wasa.” 

9 Dane Musa kasarengin antuk parapandita 
suku Lewine, ngandika ring sakancan bangsa 
Israele, sapuniki: “Pirengangja atur tiange, duh 
bangsa Israel. Ring rahinane puniki semeton 
sampun dados kaula druen Ida Sang Hyang 
Widi Wasa, Widin semetone. 19 Duaning punika 
tinutinja Ida Sang Hyang Widi Wasa tur agemja 
sakancan pidabdab Idane, sane aturang tiang 
ring parasemeton ring rahinane puniki.” 


Temah marep ring anake sane tan astiti bakti 


11 Wus punika Dane Musa raris ngandika 
ring bangsa Israel, sapuniki: 12 “Sasampune 
semeton nglintangin Tukad Yordane punika, 
rikala mertane kuncarang, suku-suku sane patut 
ngadeg ring duur Gunung Gerisime, inggih 
punika suku Simeon, Lewi, Yehuda, Isakar, Yusup 
miwah Benyamin. 13 Samaliha rikalaning temahe 
kuncarang, suku-suku sane jaga ngadeg ring 

Gunung Ebale, inggih punika: Suku Ruben, Gad, 
Aser, Sebulon, Dan miwah Naptali. 18 Raris suku 
Lewine patut ngucapang baose puniki antuk 
suara jangih, asapuniki: 

15 “Ida Sang Hyang Widi Wasa nemah sakancan 
anake sane ngardi arca batu, taru wiadin logam 
tur saking silib nyungsung arcane punika. Ida 
Sang Hyang Widi Wasa menggah piduka marep 
ring indik nyungsung arcane punika. Sawatek 
bangsane punika patut masaur manuk: “Amin.” 

16 “Ida Sang Hyang Widi Wasa nemah sakancan 
anake sane nenten bakti ring meme bapanipune. 
Bangsane punika patut masaur manuk: “Amin: 

17 “Ida Sang Hyang Widi Wasa nemah 
sakancan anake sane ngisidang baledan tanah 
sesamannyane. Bangsane punika makasami 
patut masaur manuk: Amin. 

18 “Ida Sang Hyang Widi Wasa nemah sakancan 
anake sane nandan anak buta ka genahe sane 
iwang. Bangsane punika makasami patut masaur 
manuk: “Amin.” 

19 “Ida Sang Hyang Widi Wasa nemah sakancan 
anake sane ngrampas hak wong sunantara, anak 
ubuh-ubuh miwah anak balu-balu.” Bangsane 
punika makasami patut masaur manuk: Amin.” 

20 Ida Sang Hyang Widi Wasa nemah 
sakancan anake sane nganistayang bapannyane 
malantaran ipun matemu semara ngajak salah 

tunggil somah bapanipune. Bangsane punika 
makasami patut masaur manuk: “Amin.” 

21 da Sang Hyang Widi Wasa nemah sakancan 
anake sane masanggama ngajak sato. Bangsane 
punika makasami patut masaur manuk: “Amin.” 

22 “Ida Sang Hyang Widi Wasa nemah sakancan 
anake sane matemu semara ngajak nyama wiadin 
nyama kualonnyane sane luh. Bangsane punika 
makasami patut masaur manuk: “Amin.” 

23 “Ida Sang Hyang Widi Wasa nemah sakancan 
anake sane matemu semara ngajak matuannyane 
sane luh.” Bangsane punika makasami patut 
masaur manuk: “Amin.” 

24 “Ida Sang Hyang Widi Wasa nemah sakancan 
anake sane ngamademang anak saking silib.” 
Bangsane punika makasami patut masaur 
manuk: “Amin.” 

25 Ida Sang Hyang Widi Wasa nemah sakancan 
anake sane nanggap upah buat ngamademang 
anake sane tan padosa. Bangsane punika 
makasami patut masaur manuk: “Amin.” 

26 “Ida Sang Hyang Widi Wasa nemah sakancan 
anak sane nenten satinut ring sakancan pidabdab 
miwah paurukan Ida Sang Hyang Widi Wasa. 
Bangsane punika makasami patut masaur 
manuk: “Amin.” ” 

Merta pabuat anake sane astiti bakti 
(Up. 26:3-13; Pang. 7:12-24) 


1 “Yening semeton astiti bakti ring Ida 
28 Sang Hyang Widi Wasa, Widin semetone, 
tur satia tuu nglaksanayang sakancan pituduh 
Idane sane rauhang tiang ring semeton ring 
rahinane puniki, Ida pacang nadosang semeton 
bangsa sane agengan ring sakancan bangsa 
sane lianan ring jagate. 2 Astiti baktija ring Ida 
Sang Hyang Widi Wasa, Widin semetone, janten 
semeton jaga muponin sakancan mertane puniki: 

3 Ida Sang Hyang Widi Wasa jaga ngamertanin 
kota-kota miwah pategalan semetone. 

4 Ida Sang Hyang Widi Wasa pacang 
ngamertanin semeton malantaran Ida mapaica 
pianak, asil bumi, biri-biri miwah banteng akeh 
ring semeton. 

> Ida Sang Hyang Widi Wasa pacang 
ngamertanin pamupon gandum semetone 
miwah ajeng-ajengan sane kardi semeton antuk 
pamupone punika. 

6 Ida Sang Hyang Widi Wasa jaga ngamertanin 
sakancan pakardin semetone. 

7 Ida Sang Hyang Widi Wasa jaga ngaonang 
sakancan meseh semetone, rikalaning ipun 
ngebug semeton. Ipun jaga ngebug semeton 

saking margi sane asiki, nanging ipun jagi malaib 
pablesat nyatur arah saking ajeng semetone. 

8 Ida Sang Hyang Widi Wasa jagi ngamertanin 
pakaryan semetone tur ngebekin gudang 
semetone antuk gandum. Ida pacang 
ngamertanin semeton ring jagat sane jaga 
paicayang Ida ring semeton. 

9 Yening semeton astiti bakti ring Ida Sang Hyang 
Widi Wasa, Widin semetone, tur nglaksanayang 
sakancan pituduh Idane, Ida pacang nadosang 
semeton kaulan Idane, sakadi sane sampun 
janjiang Ida. 10 Samaliha sakancan bangsane 
ring mrecapada pacang uning mungguing Ida 
Sang Hyang Widi Wasa sampun nyelik semeton 
dados kaulan Idane, tur ipun sareng sami jaga 
ajerih ring semeton. 1! Ida Sang Hyang Widi 
Wasa jaga akeh mapaica pianak, ingon-ingon 
miwah asil bumi ring semeton, ring jagat sane 
sampun janjiang Ida ring leluur semetone, buat 
jaga kapaicayang ring semeton. 12 Ida pacang 
nedunang sabeh rikala masan ipun saking genah 
panyimpenannyane sane bek maliah ring langite, 
tur ngamertanin sakancan pakaryan semetone, 
mangdane semeton prasida maselangang ring 
bangsa-bangsa sane akeh, nanging semeton 
nenten pacang nyelang ring isapasira jua. 13 Ida 
Sang Hyang Widi Wasa Widin semetone pacang 
nadosang semeton pamimpin ring pantaran 


PANGELING-ELING 28.14-18 852 


bangsa-bangsane, tur semeton nenten jaga 
dados pangiring. Yening semeton saking tuu 
ninutin sakancan pituduh Idane, sane aturang 
tiang ring semeton ring rahinane puniki, semeton 
setata jaga mapikolih tur nenten naenin pocol. 
14 Nanging sampunang pisan semeton tempal 
ring titah Idane malantaran cara sane kadi 
asapunapi jua. Sampunang semeton nyungsung 
miwah ngaula ring widi-widi sane lianan.” 


Pikolih anake sane nenten astiti bakti 
(Up. 26:14-46) 


15 “Nanging yening semeton tempal ring Ida 
Sang Hyang Widi Wasa, Widin semetone, tur 
nenten satia tuu nglaksanayang sakancan pituduh 
miwah pidabdab Idane sane aturang tiang ring 
semeton ring rahinane puniki, kenginan sakancan 
temahe puniki pacang nibenin semeton: 

16 Ida Sang Hyang Widi Wasa pacang nemah 
kota-kota miwah pategalan semetone. 

17 Ida Sang Hyang Widi Wasa pacang nemah 
sakancan pamupon gandum semetone miwah 
ajeng-ajengan sane kardi semeton antuk 
gandume punika. 

18 ida Sang Hyang Widi Wasa pacang nemah 
semeton kantos semeton wantah akidik muponin 
pianak, asil bumi, banteng miwah biri-birin 
semetone. 

19 ida Sang Hyang Widi Wasa pacang nemah 
sakancan pakardin semetone. 

20 Yening semeton malaksana dursila miwah 
tungkas ring Ida Sang Hyang Widi Wasa, Ida 
pacang nedunang bencana, karuetan miwah 
kamewehan ring saluiring paindikan sane 
laksanayang semeton, ngantos semeton digelis 
winasa tur sirna kerta. *! Ida pacang nedunang 
grubug mawanti-wanti ring semeton, ngantos tan 
wenten ring pantaran semetone sane kantun ring 
jagate sane pacang aug semeton punika. 22 Ida 
Sang Hyang Widi Wasa jaga ngukum semeton 
antuk pinakit-pinakit sane nglalahin, antuk 
pinakit beseh miwah panes dingin. Ida pacang 
nedunang panes banteng, miwah angin nglinus 
buat ngusakang upon-upon semetone. Sakancan 
bencana puniki pacang nibenin semeton, ngantos 
semeton padem. 22 Nenten jaga wenten sabeh, 
tur tanah semetone jaga dados katos sakadi 
batu. 24 Makadados silur sabeh punika Ida Sang 
Hyang Widi Wasa pacang nedunang sabeh abu 
miwah sabeh bias kantos semeton sirna. 

25 Ida Sang Hyang Widi Wasa pacang mapaica 
kamenangan ring meseh-meseh semetone 
nglawan semeton. Semeton jaga ngebug ipun 
saking margine asiki, nanging semeton jaga 
malaib pablesat nyatur arah saking arepanipune, 
tur sakancan bangsane ring mrecapada jaga 

tengkejut rikala miragi paindikan sane nibenin 
semeton. ?? Rikalaning semeton padem, paksi 
miwah sato alase jaga rauh buat neda sawan 
semetone, tur nenten wenten anak sane jaga 
ngulah ipun. 27 Ida Sang Hyang Widi Wasa pacang 
ngukum semeton antuk busul, sakadi sane kardi 
Ida ring wong Mesire. Ida pacang ngawinang 
ragan semetone benyah antuk berung. Semeton 
pacang kakaput antuk koreng pabrengkeng sane 
nenten mrasidayang katambanin. 28 Ida Sang 
Hyang Widi Wasa pacang ngawinang semeton 
buduh, buta miwah bingung. 22Semeton 
pacang patigabag sakadi anake buta rikalaning 
tengai tepet, tur semeton nenten mrasidayang 
nyingakin margi. Ring saluiring pakaryan 
semetone, semeton nenten pacang mapikolih. 
Semeton tan mari pacang kaprakosa miwah 
karampas, tur tan wenten anak sane pacang 
nulungin semeton. 

30 Semeton pacang kapagelanang ngajak anak 
bajang, nanging anak lianan sane jaga nganten 
ngajak gegelan semetone punika. Semeton 
pacang nyujukang umah, nanging semeton 
nenten pacang naenin nongosin umahe punika. 
Semeton jaga nandur wit anggur, nanging 
semeton nenten jaga naenin ngajengang 
wohipune. °t Banteng semetone jaga katampah 
ring arepan semetone, nanging semeton nenten 

jaga ngajengang benipune. Keledaen semetone 
jaga kapaid ring arepan semetone, tur nenten 
jaga kawaliang ring semeton. Biri-birin semetone 
jaga kaserahang ring meseh-meseh semetone, 
tur nenten wenten anak sane jaga nulungin 
semeton. 3? Ring arepan semetone oka-okan 
semetone lanang istri jaga kaserahang ring 
wong sunantara buat dados panjak. Nyabran 
rahina panyingakan semetone jaga bengul 
buat ngrereh okan semetone, nanging tan 
wenten pikenohipun, duaning ipun nenten 
jaga mawali. 38 Wong sunantara jaga ngambil 
sakancan pamupon tetanduran semetone, sane 
tandur semeton saking tuyuh. Semeton nenten 
muponin punapa-punapi, nanging semeton tan 
mari kaprakosa miwah kala-ala. 34 Kasangsaran 
semetone punika jaga ngawinang semeton 
buduh. 3? Ida Sang Hyang Widi Wasa pacang 
ngebekin cokor semetone antuk berung sane 
nenten mrasidayang was. Semeton jaga kabekin 
antuk busul ngawit saking sirah rauh ring cokor 
semetone. 

36 Ida Sang Hyang Widi Wasa pacang ngutang 
semeton miwah ratun semetone ka jagat 
sunantara, jagat sane nenten uningin semeton, 
miwah paraleluur semetone. Irika semeton 
jaga nyungsung dewa-dewa sane kakardi antuk 
taru miwah batu. 3” Bangsa sane wenten ring 

jagat genah semetone kasambragang antuk 

Ida Sang Hyang Widi Wasa jagi pada tengkejut 
manggihin indik semetone punika. Irika semeton 
jagi kanistayang miwah kanggen kakedekan. 

38 Semeton akeh pacang nyambehang bibit, 
nanging pamuponipun wantah akidik, santukan 
tetanduran semetone pacang amah balang. 

39 Semeton pacang nandur punyan anggur, 

tur becikang semeton miara nanging semeton 
nenten pacang ngalap buahipune wiadin nginum 
toyanipune, santukan wit tarune punika telas 
kateda antuk uled. 49 Punyan saitune jagi mentik 
milehan ring tanah semetone, nanging semeton 
nenten jaga madue minyak saitun, santukan 
woh saitune punika jaga aas. 41 Semeton jaga 
madue oka lanang wadon, nanging semeton jaga 
kelangan oka-okan semetone punika, santukan 
ipun jaga kajarah dados tawanan perang. 

42 Sakancan taru miwah tetanduran semetone 
jaga telas amah merana. 

43 Wong sunantara sane madunungan ring jagat 
semetone, sayan ngagengang kakuasanipune, 
nanging kakuasan semetone sayan rered. 44 Ipun 
jaga maselangang jinah ring semeton, nanging 
semeton nenten madue punapa-punapi sane 
paselangang semeton ring ipun. Pamuputipun, 
ipun jaga dados pamrentah semetone. 

45 Sakancan bencanane puniki jaga ngrauhin 
tur nibenin semeton, kantos semeton sirna, 
santukan semeton tan astiti bakti ring Ida Sang 
Hyang Widi Wasa, Widin semetone, miwah 
nenten nglaksanayang sakancan pidabdab 
sane paicayang Ida ring semeton. “ Indike 
punika makasami jaga dados bukti ukuman 
Ida Sang Hyang Widi Wasa sane katiba ring 
semeton miwah ring katurunan semetone 
salami-laminipun. 47 Ida Sang Hyang Widi Wasa 
ngamertanin semeton ring sakancan pakibeh 
semetone, nanging semeton nenten nyak 
nyungsung Ida antuk manah liang miwah suka 
rena. 4 Duaning punika semeton jaga ngaula 
ring meseh-meseh sane pacang karauhang 
antuk Ida Sang Hyang Widi Wasa, buat nglawan 
semeton. Semeton pacang nandang bedak layah 
tur malalung, miwah tan madue punapa-punapi. 
Ida Sang Hyang Widi Wasa jaga mrakosa tur 
ngala-ala semeton, kantos semeton sirna. 

49 Ida Sang Hyang Widi Wasa jaga ngrauhang 
bangsa saking tanggun gumine pacang nglawan 
semeton, inggih punika bangsa sane raosipune 
nenten karesep antuk semeton. Bangsane 
punika jaga nyander semeton sakadi paksi 
garuda. ?0 Bangsane punika pacang gemes tur 
nenten pacang madalem sapasira jua, anak 
alit wiadin anak odah. 51 Ipun jagi nelasang 

ingon-ingon semetone miwah pamupon tanah 
semetone. Ipun nenten jaga numanang gandum, 
anggur, minyak saitun, banteng miwah biri-birin 
semetone, mawanan semeton pacang padem 
kaluen. 22 Ipun pacang anglurug sakancan kota 
sane wenten ring jagat sane pacang kapaicayang 
ring semeton antuk Ida Sang Hyang Widi Wasa, 
Widin semetone, samaliha tembok-tembok 
banteng sane tegeh-tegeh sane andelang 
semeton, sami pacang rubuh. 

33 Rikalaning meseh-meseh semetone 
nglurug kota-kotan semetone, semeton nenten 
mrasidayang mapineh ulihan semeton seduk, 
kantos semeton pacang ngajengang oka-okan 
semetone ngraga, sane sampun kapaicayang ring 
semeton antuk Ida Sang Hyang Widi Wasa, Widin 
semetone. ?4 Yadian sang sulinggih sane kalintang 
wicaksana tur darma sadu, taler jaga nenten 
mrasidayang mapikayun rikalaning kotane 
punika kakurung, kantos dane pacang ngajeng 
okan danene, santukan dane nenten madue 
ajeng-ajengan sane lianan. Dane nenten pacang 
kayun maicayang ajeng-ajengan danene punika 
ring semeton miwah rabin danene sane tresnain 
dane, wiadin ring oka-okan danene sane kantun. 
55 (28:54) 56 Yadian anak istri sane kalintang 
wicaksana tur darma sadu, miwah kalintang sugih 
kantos dane nenten naenin medal kija-kija jaga 

malaksana pateh sakadi asapunika. Rikalaning 
imeseh ngurung kotannyane, dane jaga nenten 
mrasidayang mapikayun ulihan nandang kaluen 
kantos saking silib jaga ngajengang okan danene 
sane wau embas rauh ring arin-arinnyane. 
Dane nenten ngedumang ajeng-ajengan danene 
punika ring rabin danene sane tresnain dane 
miwah ring oka-okan danene. ?” (28:56) 

38 Yening semeton nenten saking satia tuu 
ngagem sakancan paurukan Ida Sang Hyang 
Widi Wasa sane sinurat ring cakepane puniki, 
miwah yening semeton nenten ngluihang Ida 
Sang Hyang Widi Wasa, Widin semetone sane 
luih tur ngangobin, ?? Ida pacang ngrauhang 
pinakit sane nenten mrasidayang kasegerang, 
miwah grubug sane raat sane nenten pacang 
wusan-wusan ring semeton miwah katurunan 
semetone. #0 Ida pacang ngrauhang malih apisan 
pinakit sane raat sane pecak nibenin wong Mesir, 
sane sampun uningin semeton. Punika jaga 
tibakang Ida ring semeton, tur semeton nenten 
mrasidayang seger. êt Ida taler pacang nedunang 
sawatek soroh pinakit miwah grubug sane 
nenten kakecap ring cakepan pidabdab miwah 
paurukan Ida Sang Hyang Widi Wasa puniki, 
tur semeton pacang kasirnayang. 82 Yadiastu 
gebogan semetone akeh sakadi bintange ring 
langite, wantah akidik kewanten semeton sane 

pacang kantun, santukan semeton tan astiti 
bakti ring Ida Sang Hyang Widi Wasa, Widin 
semetone. #3 Sakadi Ida ledang mapaica pamupu 
sane maliah-liah ring semeton miwah nadosang 
cacakan semetone sayan maweweh-weweh, 
sakadi asapunika taler Ida pacang ledang jaga 
nyirnayang semeton miwah ngawinang semeton 
uug. Semeton pacang kabancut saking jagat sane 
pacang aug semeton punika. 

64 Ida Sang Hyang Widi Wasa pacang 
nyambragang semeton ring pantaran bangsa- 
bangsa sane saking tanggun gumine asiki ngantos 
ka tanggunnyane sane lianan. Irika semeton 
jaga nyungsung widi-widi sane malakar antuk 
batu miwah taru, widi-widi sane durung naenin 
sungsung semeton miwah leluur semetone. 

65 Ring dija-dija semeton nenten jaga polih 
sutrepti, samaliha nenten jaga wenten sane 
keni kawastanin druen semetone. Ida Sang 
Hyang Widi Wasa jaga nglikub semeton antuk 
katakutan, kabimbangan miwah kabingungan. 
66 Urip semetone setata wenten ring sajeroning 
baya. Rahina wengi semeton pacang kalikub 
antuk manah resres, tur semeton tansah rumasa 
ajerih pacang padem. S7 Manah semetone 
pacang kalikub antuk katakutan ngeniang ring 
saluiring paindikan sane panggihin semeton. 
Nyabran semengan semeton ngajap mangda 


PANGELING-ELING 28.68-29.3 861 


gelis wengi, nyabran wengi semeton ngajap 
mangda gelis semengan. 

68 Ida Sang Hyang Widi Wasa pacang ngwaliang 
semeton malih ka Mesir makapalan, yadiastun 
tiang sampun maosang mungguing semeton 
nenten pacang naenin malih mrika. Irika semeton 
pacang ngindayang ngadol dewek semetone 
dados panjak ring meseh-meseh semetone, 
nanging nenten wenten anak sane nyak numbas.” 


Prajanjian Ida Sang Hyang Widi Wasa 
ring bangsa Israel ring tanah Moab 


29 1 Puniki kecap prajanjian sane 
kapituduhang antuk Ida Sang Hyang Widi 


Wasa ring Dane Musa, mangdane karauhang 
ring bangsa Israel, duk bangsane punika wenten 
ring tanah Moab. Prajanjiane puniki makadados 
wewehan prajanjian sane sampun kakardi antuk 
Ida Sang Hyang Widi Wasa marep ring bangsa 
Israel duke ring Gunung Sinai. 

2 Dane Musa ngandikayang mangda bangsa 
Israele makasami pada mapunduh raris dane 
ngandika ring ipun sapuniki: “Semeton sareng 
sami pada sampun ngaksi paindikan-paindikan 
sane sampun kamargiang antuk Ida Sang 
Hyang Widi Wasa tumiba ring prabu Mesire 
miwah ring parabaudandan idane, samaliha 
tumiba ring sakuubing jagat idane. 3 Semeton 

taler sampun ngaksi bencana sane ageng, 
praciri-praciri miwah katawahan-katawahan 
sane ageng sane sampun kakardi antuk Ida 
Sang Hyang Widi Wasa. * Nanging ngantos rauh 
mangkin Ida nenten ngicen semeton ngresep 
ring paindikan-paindikan sane sampun aksi 
miwah pireng semeton punika. ? Petang dasa 
taun suenipun Ida Sang Hyang Widi Wasa nuntun 
semeton nglintangin tegal melakange, tur 
pangangge miwah sepatu sane anggen semeton 
nenten buuk-buuk. 8 Semeton nenten madue 
roti sane ajeng semeton wiadin anggur miwah 
bir sane inem semeton, nanging Ida Sang Hyang 
Widi Wasa nyediang kaperluan semetone, buat 
ngurukang semeton, mungguing Ida punika 
maraga Widin semetone. 7 Tur ritatkala iraga 
rauh ring genahe puniki Ida Sang Prabu Sihon, 
ratune ring Hesbon, miwah Ida Sang Prabu 
Og, ratune ring Basan, pada rauh nyiatin iraga. 
Nanging iraga ngaonang ida, 3 tur ngambil 
jagat idane raris kadumang ring pantaran suku 
Ruben, Gad, miwah Manase atenga. ? Duaning 
punika tinutinja saananing kecap prajanjiane 
puniki saking satia tuu, mangdane semeton jaga 
mapikolih ring saluiring pakibeh semetone. 

10 Ring rahinane puniki semeton sareng sami 
ngadeg ring ayun Ida Sang Hyang Widi Wasa, 
Widin semetone, inggih punika parapamimpin 

miwah parapamrentah semetone, paralanang- 
lanang, ll istri-istri miwah oka-okan semetone 
makamiwah wong sunantara sane wenten ring 
pantaran semetone, sane dados juru ngandik 
saang miwah nimba toya pabuat semeton. 
12 Sane mangkin semeton mapunduh iriki buat 
ngardi prajanjian, ring Ida Sang Hyang Widi 
Wasa, Widin semetone, saha nampi sane dados 
tetegenan semetone. 13 Malantaran prajanjiane 
punika sane mangkin Ida Sang Hyang Widi Wasa 
ngamanggehang semeton dados kaulan Idane 
tur Ida dados Widin semetone, sakadi sane 
sampun janjiang Ida ring semeton miwah ring 
leluur semetone, inggih punika Dane Abraham, 
Dane Ishak miwah Dane Yakub. 14 Ida Sang Hyang 
Widi Wasa ngardi prajanjian miwah tetegenane 
puniki, boyaja marep ring semeton kewanten. 
15 Ida ngardi prajanjiane puniki ring iraga sareng 
sami, sane ngadeg iriki ring ayun Idane ring 
rahinane puniki, taler ring parakaturunan iragane 
sane durung lekad. 

l6 Semeton kantun eling ring kawentenan 
iragane ring Mesir, miwah indik iragane 
nglintangin panegaran bangsa-bangsane 
sane lianan. 1? Semeton sampun ngaksi 
arca-arcanipune sane cemer sane sumbah ipun, 
sane malakar antuk taru, batu, perak miwah 
mas. 18 Elingangja! Sampunang wenten ring 

pantaran semetone anak lanang, anak istri, 
pakurenan miwah palingsehan sane ngadeg iriki 
ring rahinane puniki, jaga nilar Ida Sang Hyang 
Widi Wasa, Widin iragane, raris nyungsung 
widi-widin bangsa-bangsane sane lianan punika. 
Laksanane sane kadi asapunika tan bina sakadi 
akah sane mentik dados entik-entikan sane pait, 
miwah nglengehin. 19 Ring pantaran anak sane 
ring rahinane puniki miragi pakarsan Ida Sang 
Hyang Widi Wasa punika, sampunangja wenten 
sane cager ring manahnya, mungguing ipun 
pacang setata rahayu, yadiastun ipun bengkung 
buat ngulurin sapakitanipune niri. Indike punika 
jaga nyirnayang semeton sareng sami, inggih 
punika sang sane mapakardi becik miwah kaon. 
20 ida Sang Hyang Widi Wasa nenten ledang 
ngampurayang anake sane sakadi asapunika. 
Nanging pidukan Ida Sang Hyang Widi Wasa sane 
ngendih murub jaga ngeseng ipun. Samaliha 
saananing bencanane sane sinurat ring cakepane 
puniki jaga nibenin ipun, kantos Ida Sang Hyang 
Widi Wasa nyirnayang ipun makasami. 21 Ida 
Sang Hyang Widi Wasa jaga nadosang ipun 
conto ring arepan sakancan suku bangsa Israele 
tur nibakang bencana ring ipun, satinut ring 
sakancan temahe sane manggeh ring prajanjiane 
sane sinurat ring cakepan paurukan Ida Sang 
Hyang Widi Wasa puniki. 

22 Benjang pungkur katurunan semetone, 
miwah wong sunantara sane saking doh-doh, 
jaga ngeton bencana miwah kasangsaran sane 
karauhang ring jagat semetone, antuk Ida 
Sang Hyang Widi Wasa. 2? Tegal semetone jaga 
dadosang Ida tegal melakang, katangkeb antuk 
welirang miwah tasik, tan wenten tanah sane 
jaga sida katandurin, tur tan wenten padang 
sane jaga mentik irika. Tanah semetone jaga 
dados sakadi kota-kotane ring Sodom miwah 
Gomora, sakadi kota-kotane ring Adma miwah 
Seboim sane sampun kasirnayang antuk Ida 
Sang Hyang Widi Wasa, ritatkala Ida kalintang 
duka. 24 Sadaging jagate sami jaga mataken 
sapuniki: “Punapi awinanipun Ida Sang Hyang 
Widi Wasa nibakang indike punika marep ring 
tanahipune! Napi awinanipun Ida kalintang duka 
kadi asapunika?” 2 Raris pasaurnyane jagi sakadi 
asapuniki: “Santukan kaulan Ida Sang Hyang Widi 
Wasa sampun lompang ring prajanjian sane kardi 
ipun pamantuka ring ayun Idane inggih punika 
Widin leluurnyane, ritatkala Ida nuntun ipun 
rarud saking Mesir. 28 Ipun nyungsung widi-widi 
sane lianan, sane durung naenin sungsung 
ipun, yadiastun Ida Sang Hyang Widi Wasa 
sampun tan nglugrain ipun nyungsung widi-widi 
tiosan. 2? Punika awinannya Ida Sang Hyang 
Widi Wasa menggah piduka ring kaulan Idane, 

tur ngrauhang bencana-bencana sane sinurat 
ring cakepane puniki ring panegaranipune. 

28 [da Sang Hyang Widi Wasa kalintang duka tur 
sajeroning pidukan Idane sane ageng punika, Ida 
mancut bangsa Israele saking tanahipune, tur 
kentungang ka jagat sunantara, mawinan sane 
mangkin ipun wenten irika. 

29 Wenten paindikan-paindikan sane 
kapingitang antuk Ida Sang Hyang Widi Wasa, 
nanging Ida sampun nyinahang pidabdab Idane, 
tur iraga miwah katurunan iragane patut ninutin 
pidabdabe punika salami-laminipun.” 


Indik sane patut kamargiang 
mangda prasida molih merta 


1 “Sane mangkin semeton aturin tiang 
30 milih, punapike semeton milih merta, 
punapi temah. Yening sakancan paindikane 
punika sampun nibenin semeton tur semeton 
magenah ring pantaran bangsa-bangsane, ring 
genah-genah semetone sampun kasambragang 
antuk Ida Sang Hyang Widi Wasa, Widin 
semetone, semeton jagi eling ring pepilihan sane 
aturang tiang ring semeton. 2 Yening semeton 
miwah katurunan semetone jaga mawali ka ayun 
Ida Sang Hyang Widi Wasa, tur saguluking kayun 
satinut ring pituduh Idane sane rauhang tiang 
ring semeton ring rahinane puniki, 3 kenginan 

Ida Sang Hyang Widi Wasa, Widin semetone 
pacang asung lugraha ring semeton. Ida pacang 
ngwaliang semeton saking bangsa-bangsane, 
genah semetone kasambragang tur Ida pacang 
malih nadosang semeton kerta raharja. 
4Yadiastun semeton sampun kasambragang 
kantos rauh ka tanggun gumine sane pinih 
doha, Ida Sang Hyang Widi Wasa, Widin 
semetone jaga munduhang semeton sareng 
sami tur ngwaliang semeton, ? mangdane 
semeton malih mrasidayang nruenang tanah 
sane pecak kagenahin antuk leluur semetone. 
Samaliha Ida pacang ngawinang semeton 
kerta raharja tur endah-gumendah langkungan 
ring sane karasayang antuk leluur semetone. 

6 Semeton miwah katurunan semetone jaga 
kicen pakayunan sane satinut mangda semeton 
jaga astiti bakti ring Ida saking saguluking kayun 
semetone, tur semeton prasida tetep magenah 
ring tanahe punika. 7 Ida Sang Hyang Widi 
Wasa jaga malikang sakancan temahe punika 
mangda nibenin meseh semetone sane geting 
ring semeton, miwah sane mrakosa semeton. 

8 Semeton malih pacang satinut ring Ida, tur 
ngagem sakancan pituduh Idane sane rauhang 
tiang ring semeton ring rahinane puniki. ? Ida 
Sang Hyang Widi Wasa pacang ngawinang 
semeton mapikolih ring saluiring pakibeh 

semetone. Semeton pacang katah madue oka 
miwah ingon-ingon, tur pategalan semetone jaga 
mupuang pamupu matikel-tikelan. Ida pacang 
ledang nadosang semeton kerta raharja, sakadi 
Ida ledang rikala nadosang leluur semetone kerta 
raharja. 19 Nanging semeton patut sairing ring 
Ida tur tuon ngagem sakancan pidabdab Idane 
sane sinurat ring cakepan paurukan Idane puniki. 
Semeton patut mawali ring Ida saking saguluking 
kayun semetone. 

11 pituduh sane rauhang tiang ring semeton ring 
rahinane puniki, boyaja abot wiadin tan prasida 
antuk semeton nglaksanayang. 12 Nentenja tegeh 
ring langite genah pituduhe punika, tur semeton 
nentenja kantos mataken: Sapasirake sane jaga 
munggah tur makta pidabdabe punika tedun ring 
iraga mangdane iraga mrasidayang miragiang 
tur ninutin pidabdabe punika? 13 Samaliha 
nentenja magenah ring selat segara. Semeton 
nenten kantos mataken: Sapasirake sane jaga 
malayar nglintangin segarane punika tur makta 
pituduhe punika ring iraga, mangdane iraga 
prasida miragiang tur ninutin pituduhe punika? 
14 Nentenja kadi asapunika. Pituduhe punika 
wenten iriki ring genah semetone. Semeton 
uning ring pituduhe punika. Duaning punika, 
sane mangkin tinutinja pituduhe punika! 

15 Ring rahinane puniki semeton aturin tiang 
milih sane becik wiadin sane kaon, urip wiadin 
padem. 19 Yening semeton astiti bakti ring Ida 
Sang Hyang Widi Wasa, Widin semetone, tur 
ngagem sakancan pidabdab Idane, sane rauhang 
tiang ring semeton ring rahinane puniki, kenginan 
semeton pacang kerta raharja, tur dados bangsa 
sane ageng. Ida Sang Hyang Widi Wasa, Widin 
semetone pacang ngamertanin semeton ring 
tanah sane jaga aug semeton. 1' Nanging yening 
semeton tempal tur nenten nyak miragiang, 
samaliha sampun kadaut buat nyungsung widi 
sane lianan, 18 semeton jagi kasirnayang. Kadi 
asapunika tiang mapakeling semeton mangkin 
iriki. Semeton nenten pacang panjang umur ring 
jagat dauh Tukad Yordane sane jaga aug semeton 
punika. 19 Sane mangkin semeton aturin tiang 
milih punapi urip, punapi padem, punapi mertan 
Ida Sang Hyang Widi Wasa, punapi temah Idane. 
Tiang nunas mangda akasa miwah pretiwine 
nyaksinin papilihan semetone punika. Pilihja 
uripe punika. 20 Astiti baktija ring Ida Sang Hyang 
Widi Wasa, Widin semetone. Sairingja, tur 
satia tuuja ring Ida, kenginan semeton miwah 
katurunan semetone pacang muponin panjang 
umur ring jagat sane sampun janjiang Ida ring 
leluur semetone, Dane Abraham, Dane Ishak 
miwah Dane Yakub.” 

Dane Yosua ngentosin Dane Musa 


3 1 1 Dane Musa nglanturang pangandika 
ring bangsa Israel, 2 sapuniki pangandikan 
danene: “Sane mangkin tiang sampun matuuh 
satus kalih dasa taun, tur nenten malih 
amunapi suenipun tiang mrasidayang dados 
pamimpin semetone. Sajawining punika, Ida 
Sang Hyang Widi Wasa sampun masabda 
ring tiang, mungguing tiang nenten pacang 
nglintangin Tukad Yordane punika. 3 Ida Sang 
Hyang Widi Wasa, Widin semetone ngraga 
pacang mamargi ring ajeng parasemetone, tur 
nyirnayang bangsa-bangsa sane wenten irika, 
mangda semeton mrasidayang ngaug tanah 
ipune. Yosua pacang dados pamimpin semetone, 
sakadi sane sampun kasabdayang antuk Ida 
Sang Hyang Widi Wasa. “Ida Sang Hyang Widi 
Wasa jaga nyirnayang bangsa-bangsane punika, 
sakadi Ida ngaonang Sang Prabu Sihon miwah 
Og, pararatun wong Amorine, tur Ida sampun 
nguugang guminnyane. ? Ida Sang Hyang Widi 
Wasa pacang mapaica kamenangan ring semeton 
marep ring ipun, tur semeton patut nibakang ring 
ipun sakancan paindikan sane sampun rauhang 
tiang ring semeton. ê Semeton patut pracaya tur 
sura dira. Sampunangja ajerih ring ipun. Widin 
semetone Ida Sang Hyang Widi Wasa ngraga 

pacang nyarengin semeton. Ida nenten jaga 
manggayang wiadin ngutang semeton.” 

7 Sasampune punika Dane Musa raris ngesengin 
Dane Yosua, tur ngandika ring dane ring arepan 
bangsa Israele makasami, sapuniki: “Pagehang 
tur entegangja keneh ceninge. Tuah cening ane 
lakar mimpin bangsane ene buat ngaug gumi ane 
kajanjiang baan Ida Sang Hyang Widi Wasa teken 
paraleluurnyane. 3 Ida Sang Hyang Widi Wasa 
ngraga lakar nantan muah ngiangin cening. Ida 
tusing lakar ngendepin wiadin ngutang cening. 
Wireh keto edaja jejeh wiadin jerih.” 


Pidabdab sane patut kawacen 
nyabran pitung taun 


9 Sasampune punika Dane Musa tumuli 
nyuratang Pidabdab Ida Sang Hyang Widi Wasa 
punika, raris kaserahang ring parapandita suku 
Lewine, sane ngetangang Peti Prajanjian Ida Sang 
Hyang Widi Wasa, miwah ring parapamimpin 
bangsa Israele. 19 Dane Musa ngandika ring dane 
sareng sami sapuniki: “Nyabran pitung taun, ring 
pamuput taun sane kaping pitu, ring Rerainan 
Pondok Daune, rikalaning sakancan utang-utang 
anake kapalilayang, wacenja pidabdabe puniki 
antuk suara sane jangih. 1! Wacenja ring arepan 
bangsa Israele rikalaning ipun rauh ngaturang 
bakti ring Ida Sang Hyang Widi Wasa, Widin 

semetone, ring genah pangubaktine sane asiki 
punika. 12 Nikayang sawatek anake muani, luh-luh 
miwah rare-rare, miwah parawong sunantara 
sane magenah ring kotan semetone mangda ipun 
sami pada mapunduh tur miragiang pidabdabe 
puniki, tur mangda ipun mlajah ngluihang 

Ida Sang Hyang Widi Wasa, Widin semetone, 
samaliha mangda ipun saking tuu sairing ring 
paurukan-paurukan Idane. 3 Malantaran kadi 
asapunika katurunan semetone sane nenten 
naenin miragiang Pidabdab Ida Sang Hyang 
Widi Wasa, Widin semetone, jaga mrasidayang 
miragiang pidabdabe punika. Tur malantaran 
punika ipun jaga mlajah sairing ring Ida sakantun 
ipun urip ring jagat sane jaga aug semeton dauh 
Tukad Yordane.” 


Pituduh Ida Sang Hyang Widi Wasa sane 
pamuput ring Dane Musa 


14 Sasampune punika Ida Sang Hyang Widi 
Wasa raris masabda ring Dane Musa sapuniki: 
“Kita tusing enu buin makelo lakar idup. Sawireh 
keto, kaukinja Yosua tur ajak ia sig Kemah Linggih 
Ulune, apanga Ulun maang ia pituduh-pituduh.” 
Dane Musa miwah Dane Yosua tumuli ka Kemah 
Linggih Ida Sang Hyang Widi Wasa, 1? tur irika 
Ida Sang Hyang Widi Wasa makantenang raga 
ring dane sareng kalih, sajeroning sesaka ambun 

sane nyeleg ring gapuran Kemah Linggih Ida Sang 
Hyang Widi Wasa punika. 

16 ida Sang Hyang Widi Wasa masabda ring 
Dane Musa sapuniki: “Kita lakar enggal mati, 
tur sasuban kitane mati, bangsane ene lakar 
tusing satia teken Ulun tur lompang teken janjin 
Ulune teken ia. Ia lakar nilar Ulun tur ia lakar 
nyungsung widi-widin bangsane ane ada di 
gumine ane lakar auga ento. 1? Yen ia suba keto, 
Ulun menggah teken ia. Ulun lakar ngutang ia, tur 
ia lakar kasirnayang. Liu bencana ane gede lakar 
nibenin ia, tur ditu ia lakar nawang, mungguing 
ia katibenin bencana buka keto, sawireh Ulun 
Widinnyane, tusing enu ngiangin ia. 18 Dikalane 
ento Ulun tusing nyak nulungin ia, sawireh ia 
suba nglaksanayang paundukan ane jaat tur 
nyungsung widi ane lenan. 

19 Ane jani suratangja kidunge ene. Urukang 
bangsa Israele kidunge ene, apanga kidunge 
ene dadi upasaksi marep teken ia. 2? Ulun lakar 
ngajak ia ka gumine ane gemuh landuh, buka 
ane janjiang Ulun teken paraleluurnyane. Ditu ia 
lakar muponin sakancan dedaaran ane perluanga 
tur ia lakar liang idupne. Nanging ia lakar murang 
lampah tur nyungsung widi-widi ane lenan. Ia 
lakar nulak Ulun tur lakar lompang teken janjin 
Ulune teken ia, 21 buina liu bencanane ane gede 
lakar nibenin ia. Nanging kidunge ene lakar tetep 

enu kakidungang, tur ento lakar dadi upasaksi 
marep teken ia. Malahan ane jani, satonden Ulun 
ngajak ia ka gumine ane janjiang Ulun ento, ulun 
wikan teken unduk ane kenehanga.” 

22 Ring rahinane punika ugi Dane Musa raris 
nyuratang kidunge punika, tumuli kurukang ring 
bangsa Israele. 

23 Sasampune punika Ida Sang Hyang Widi 
Wasa, raris masabda ring Dane Yosua, okan Dane 
Nun, sapuniki: “Kita patut pracaya tur sura dira. 
Kita ane lakar mimpin bangsa Israele ka gumi 
ane suba janjiang Ulun teken ia, tur Ulun lakar 
ngiangin kita.” 

24 Dane Musa nyuratang Pidabdab Ida Sang 
Hyang Widi Wasa, ring satunggiling cakepan. 
Apikang dane pisan nulis, mangda sampunang 
kantos wenten sane kalaliang. 25 Sasampune 
dane nyurat, dane raris ngandika ring parapandita 
suku Lewine, sane ngetangang Peti Prajanjian 
Ida Sang Hyang Widi Wasa sapuniki: 2? “Ambilja 
cakepan Pidabdab Ida Sang Hyang Widi Wasa 
puniki, tur genahangja ring sisin Peti Prajanjian 
Ida Sang Hyang Widi Wasa, Widin semetone, 
mangdane cakepane punika tetep wenten 
irika, makadados upasaksi, marep ring kaulan 
Idane. 2? Tiang uning mungguing tan kadi-kadi 
bengkung miwah durakannyane. Sakantun tiang 
urip, ipun sampun mambek duraka pamantuka 

ring Ida Sang Hyang Widi Wasa, tur sasampun 
tiange padem, ambek durhakanipune jaga 

sayan ngagengang. 28 Sane mangkin paumangja 
sawatek pamimpin suku miwah paraprakanggene 
ring arepan tiange, mangda tiang mrasidayang 
nguningayang paindikane puniki ring dane 
sareng sami. Tiang jaga nunas mangda akasa 
miwah pretiwine makadados saksin tiange ring 
dane sareng sami. 29 Tiang uning, mungguing 
sasampune tiang padem, bangsane puniki jaga 
dados jaat tur nulak paindikan sane sampun 
urukang tiang ring ipun. Wenten masanipun, ipun 
jaga katibenin bencana, santukan ipun sampun 
ngawinang Ida Sang Hyang Widi Wasa, menggah 
malantaran ipun nglaksanayang paindikan sane 
sampun nenten lugrain Ida.” 


Kakidungan Dane Musa 


30 Sasampune punika Dane Musa tumuli 
ngidungang kidunge puniki makasami, tur 
kapiragiang antuk bangsa Israele makasami. 
32 1 “Akasa miwah pretiwine, pirengangja 

baos tiange, becikang mirengang 
paindikan sane uningayang tiang. 

2 Paurukan tiange jagi ngetel sakadi ketelan 
sabehe, tur marupa sakadi damuh ring 
pretiwine. Baos tiange jaga ngripis sakadi 
sabehe nibenin tetandurane sane wau 


PANGELING-ELING 32.3-7 876 


mentik, tan bina sakadi sabeh grimis 
nibenin padange sane lumlum. 

3 Tiang jaga muji parab Ida Sang Hyang Widi 
Wasa, tur kaulan Idane jaga nuturang 
kagungan Idane. 


4 Ida Sang Hyang Widi Wasa maraga pasayuban 
semetone sane maha kuasa. Ida maraga 
sampurna miwah adil ring saluiring 
pamargin Idane. Widin semetone maraga 
satia tuu tur sujati Ida ngamargiang sane 
patut miwah jujur. 

3 Nanging semeton nenten satia tuu, nenten 
pantes dados kaulan Idane, bangsa sane 
kakaput antuk dosa miwah kalintang 
bobab. 

6 Ih bangsa sane nambet miwah tan maderbe 
pangrasa, kadi asapunikake semeton 
jaga mambek pamantuka ring Ida Sang 
Hyang Widi Wasa? Ida punika maraga 
ajin semetone, Ida sane ngardi semeton. 
Ida sane nadosang semeton satunggiling 
bangsa. 


7 Elingangja ring masane sane sampun lintang, 
masane sane nguni-nguni. Takenangja ring 
ajin semetone, mangda dane nuturang 
ring semeton, paindikan-paindikan sane 

sampun lintang punika. Tunasangja ring 
paralingsire, mangda dane nyritayang 
paindikane sane sampun lintang. 

8 Ida Sane Maha Luur ngedumang tanah pusaka 
ring parabangsane. Ida ngamastiang 
genah bangsane suang-suang tur Ida 
ngedumang ring asing-asing bangsa dewa 
asiki-asiki. 

9 Nanging katurunan Dane Yakub selik Ida 
dados padruen Idane. 


10 [pun keniang Ida ngumbara ring tegal 
melakange, tegal melakang sane suung, 
tur kapuput antuk angin. Ida nyayubin 
ipun tur matiningin ipun sakadi Ida 
matiningin ragan Idane ngraga. 

11 Tan bina sakadi paksi garudane ngurukang 
pianakipune makeber, pianakipune 
katinggahang becik-becik ring 
kampidipune sane kebat. Ida Sang 
Hyang Widi Wasa nyaga Israel mangda 
sampunang kantos labuh. 

12 ida Sang Hyang Widi Wasa ngraga sane 
nantan kaulan Idane, tan wenten dewa 
sunantara sane mitulungin. 


13 Ida nglugrain ipun mrentah tanah 
pagunungan, tur ipun nunas upon-upon 

sane mentik ring pategalane. Ipun molih 
madu alas ring gunung batune, tur punyan 
saitun ipune mentik lanus ring tanahe 
sane mabatu-batu. 

14 Banteng miwah kambingipune ngwedalang 
susu akeh pisan. Ipun maderbe biri-biri, 
kambing miwah banteng sane pinih becik, 
gandum sane pinih becik miwah anggur 
sane pepilihan. 


15 Kaulan Ida Sang Hyang Widi Wasa sayan 
sugih, nanging duraka. Ipun mokoh tur 
uleg-ulegan antuk dedaaran. Ipun nilar Ida 
Sang Hyang Widi Wasa sane ngardi ipun, 
tur nulak Juru Rahayunipune sane maha 
kuasa. 

16 Indik ipune nyungsung dewa-dewa, 
ngawinang Ida Sang Hyang Widi Wasa 
menggah. Indik sane jaat sane laksanayang 
ipun, ngawinang Ida duka. 

17 Ipun maturan ring widi-widi sane boya widi, 
widi sane nenten naenin kuningin antuk 
leluuripune, widi-widi sane nenten naenin 
kasungsung antuk bangsa Israele. 

18 [pun lali ring Widinipune, Juru Rahayunipune 
sane maha kuasa, sane sampun ngicen 
ipun urip. 


PANGELING-ELING 32.19-24 879 


19 Rikala Ida Sang Hyang Widi Wasa ngaksi 
paindikane punika, Ida tumuli menggah 
tur nulak pianak-pianakipune luh miwah 
muani. 

20 Sapuniki sabdan Idane: “Ulun lakar suud 
nulungin ia. Ulun lakar ngaksi kenken lakar 
panadinne, bangsa ane bengkung muah 
tusing satia ento. 

21 la ngaenang Ulun duka malantaran arca-arca 
ane gaena ento, buina iri ati teken ane 
tuara widi adanina widi. Wireh keto, Ulun 
lakar mrabotang bangsa ane tusing pantes 
madan bangsa buat ngaenang ia gedeg. 
Ulun lakar ngaenang ia iri ati, majalaran 
bangsa ane belog. 

22 Pidukan Ulune lakar ngendih murub buka 
apine tur ngeseng saananing ane ada 
di gumine kanti nganteg ka gumine ane 
sibeten, muah masmi dasar gununge. 

23 Ulun lakar nibenin ia baan bencana ane 
tan papegatan, tur Ulun lakar nibakang 
sakancan panah Ulune marep teken ia 
ajaka makejang. 

24 Ia lakar mati ulihan seduk muah gelem panes. 
la lakar mati ulihan grubug ane gede. Ulun 
lakar nglebang sato alas buat nyarap ia, 
muah lelipi ane mupas buat lakar nyotot 
ia. 

2> Siate lakar ngadakang pati di jalan-jalane, 
muah anake ane jumahne lakar tangkeb 
wisia. Bajang-bajange luh muah muani, 
aketo masih rare-rare wiadin anake tua 
cakluk, makejang lakar mati. 

26 Ulun makeneh nyirnayang ia kanti basmi 
kerta, apanga eda kanti ada anak ane lakar 
inget teken ia. 

27 Nanging Ulun tusing nglugrain musuh- 
musuhnyane nyumbungang awak ngaden 
ibanne ane suba ngalahang kaulan Ulune, 
sawireh sujatinne Ulun ane ngenyagang 
kaulan Ulune’ 


28 Bangsa Israel punika bangsa sane nenten 
maderbe pepineh. Ipun nenten pisan 
maderbe kawicaksanan. 

29 Ipun nenten mrasidayang ngrasayang napi 
awinan ipun kaon. Ipun nenten uning 
ngresepang paindikan sane sampun 
mamargi. 

30 Napi awinan ipun sareng siu kakaonang antuk 
anak adiri, miwah anak alaksa kakaonang 
antuk jadma sareng kekalih? Ida Sang 
Hyang Widi Wasa, Widinnyane, sampun 
nilar ipun, Widinnyane sane mawisesa 
sampun nyerahang ipun makasami. 

31 Meseh-mesehipune sami sampun pada 
uning, mungguing dewanipune niri 
sujatinipun tan pabayu, nenten mawisesa 
sakadi Widin Israele. 

32 Meseh-meseh Israele jaat sakadi Sodom 
miwah Gomorane, sakadi wit anggure 
sane ngwetuang woh anggur sane pait tur 
nglengehin. 

33 Sakadi toyan anggure sane kakardi antuk 
upas lelipi. 


34 ida Sang Hyang Widi Wasa eling ring 
paindikan sane sampun kalaksanayang 
antuk meseh-mesehipune. Ida nyantosang 
dauh sane becik buat jaga nyisipang ipun. 

35 Ida Sang Hyang Widi Wasa jaga ngwales 
tur nyisipang ipun. Wenten masannyane 
ipun jagi labuh. Masanipune jagi nemu 
sengkala sampun nampek. 

36 Ida Sang Hyang Widi Wasa jaga mebasang 
kaulan Idane, rikala Ida nyingak mungguing 
ipun sampun tan pabayu. Ida pacang 
kawelas arsa ring jadmane sane astiti bakti 
ring Ida, rikala Ida ngaksi nenten wenten 
anak sane nulungin ipun. 

37 Irika Ida Sang Hyang Widi Wasa jaga mataken 
ring kaulan Idane sapuniki: “Dija ia 

dewa-dewane ane mawisesa ane cagerang 
kita? 

38 Kita suba maang dewa-dewane ento naar 
muluk-muluk aturan kitane, buina kita 
ngaturang anggur apang inuma. Ane jani 
tunden ia mai buat nulungin kita. Tunden 
ia malaib buat ngrahayuang kita. 


39 Ulun ene, tuah Ulun ngraga ane maraga 
Widi. Tusing ada buin Widi ane lenan, 
Ulun ane ngamatiang muah Ulun ane 
nguripang, Ulun ane natunin muah Ulun 
ane ngwasang. Tusing pesan ada anak ane 
nyidayang mapas pakardin Ulune. 

40 Saking sujati tuah Ulun ene maraga Widi ane 
nyeneng. Ulun manjerang tangan Ulune 
sarwi masumpah, 

41 mungguing Ulun lakar nyangih klewang 
Ulune ane ngendih tur Ulun nyingak 
apang kadilane kalaksanayang. Ulun 
lakar ngwales musuh-musuh Ulune muah 
nyisipang anake ane geting teken Ulun. 

42 Panah Ulune lakar liaba baan getihnyane 
muah pedang Ulune lakar ngamatiang 
sakancan anake ane tempal teken Ulun. 
Anake ane masiat nglawan Ulun, aukudko 
tusing ada ane lakar padalem Ulun. Yadian 

ia suba matatu wiadin katawan ia masih 
lakar mati. 


43 Ih parabangsa, ajiangja kaulan Ida Sang 
Hyang Widi Wasa. Ida nyisipang sakancan 
anake sane ngamademang kaulan Idane. 
Ida nibakang pangwales ring musuh- 
musuhnyane tur Ida ngampurayang 
dosa-dosan kaulan Idane.” 


44 Dane Musa miwah Dane Yosua okan Dane 
Nun ngidungang kidunge punika, kantos bangsa 
Israele prasida miragiang kidunge punika. 


Piteket Dane Musa sane pamuput 


45 Sasampune Dane Musa puput ngwarahang 
paurukan Ida Sang Hyang Widi Wasa ring 
bangsa Israel, 45 dane raris ngandika sapuniki: 
“Elingangja, semeton patut nglaksanayang 
saananing pituduhe sane sampun aturang tiang 
ring semeton ring rahinane puniki. Wali-walininja 
malih nuturang ring oka-okan semetone, 
mangda ipun saking satia tuu sairing ring 
sakancan paurukan Ida Sang Hyang Widi Wasa. 
47 Paurukane puniki boyaja baos sane puyung, 
nanging sane dados urip semetone. Tinutinja 
makasami, kenginan semeton jaga muponin 

panjang umur ring jagat sane jaga aug semeton 
ring dauh Tukad Yordane.” 

48 Ring rahinane punika taler Ida Sang Hyang 
Widi Wasa masabda ring Dane Musa sapuniki: 
49 “Kemaja majalan ka Pagunungan Abarime 
di tanah Moab ane marep-arepan klawan kota 
Yerikone. Menekja ka muncuk Gunung Nebone, 
tur iwasinja tanah Kanaane, ane lakar paicayang 
Ulun teken bangsa Israel. ?? Kita lakar mati di 
muncuk gununge ento, buke belin kitane Harun 
suba mati di muncuk Gunung Hore, ?! sawireh 
kita makadadua tusing satia teken Ulun. Kita suba 
tusing ngajiang Ulun di arepan bangsa Israele, 
dugase kita di tongos yeh klebutane di Meriba, 
paek teken kota Kadese, di tegal melakang Sine. 
52 Kita lakar nepukin tanahe ento uli joh, nanging 
kita tusing masuk ka gumine ane paicayang Ulun 
teken bangsa Israele.” 


Dane Musa ngamertanin 
suku-suku bangsa Israele 


33 1 Puniki merta sane kucapang antuk Dane 
Musa, parekan Ida Sang Hyang Widi Wasa, 
tumiba ring bangsa Israel, sadurunge dane seda: 


2 “Ida Sang Hyang Widi Wasa rauh saking 
Gunung Sinai, Ida endag sakadi suryane 
ring duur jagat Edome, tur nyunarin kaulan 

Idane saking Gunung Paran. Ida kasarengin 
antuk malaekat alaksa akehipun miwah 
geni murub wenten ring tangan Idane 
tengen. 

3 Ida Sang Hyang Widi Wasa asih sueca ring 
kaulan Idane, tur Ida nyayubin anake sane 
dados druen Idane. Duaning punika, iraga 
sumuyud ring bukpadan Idane, sarwi 
sairing ring pituduh-pituduh Idane. 

4 Iraga satinut ring pidabdab sane kapaicayang 
ring iraga antuk Dane Musa sane pinaka 
dados arta branan bangsan iragane sane 
luih. 

5 Ida Sang Hyang Widi Wasa jumeneng 
nata pabuat kaulan Idane Israel, rikala 
watek suku bangsannyane miwah 
parapamimpinnyane paum sinarengan.” 


6 Dane Musa raris ngandika ngeniang indik suku 
Ruben sapuniki: 
“Moga-moga suku Ruben nenten pacang 
winasa, yadiastun wargannyane wantah 
akidik.” 


7 Ngeniang indik suku Yehuda, sapuniki 
pangandikan danene: 
“Duh Ratu Sang Hyang Widi Wasa, pirengangja 
sesambatanipune nunas tulung. 

Tunggilangja ipun ring suku-suku sane 
lianan. Duh Ratu Sang Hyang Widi Wasa 
sarenginja ipun mayuda, tur tulunginja 
ipun nglawan meseh-mesehipune.” 


8 Ngeniang indik suku Lewi, sapuniki 

pangandikan danene: 

“Duh Ratu Sang Hyang Widi Wasa, sinahangja 
pakarsan Palungguh IRatu masrana 
Urim miwah Tumim malantaran suku 
Lewi kaulan Palungguh IRatu sane satia. 
Palungguh IRatu sampun mintonin ipun 
ring Masa. Samaliha Palungguh IRatu 
sampun muktiang mungguing ipun patut 
dawege ring toya klebutane ring Meriba. 

9 Ipun sampun nyinahang subakti sane ageng 
ring Palungguh IRatu, agengan ring 
tresnan ipune marep ring wong tua, 
nyama miwah pianak-pianakipune. Ipun 
sairing ring sapituduh Palungguh IRatu, tur 
satia tuu ring prajanjian Palungguh IRatu. 

10 Ipun jaga nguruk parakaulan Palungguh 
IRatu buat ninutin pidabdab Palungguh 
IRatu. Ipun jaga ngaturang aturan ring 
pamorboran aturan Palungguh IRatu. 

11 Duh Ratu Sang Hyang Widi Wasa, tulunginja 
sukune puniki mangda ipun sayan kukuh. 
Ledanginja saananing sane laksanayang 

ipun. Enyagangja sakancan mesehipune, 
kantos nenten mrasidayang bangun 
malih.” 


12 Ngeniang indik suku Benyamin, sapuniki 
pangandikan danene: 
“Puniki suku sane kasayangang miwah 
kasayubin antuk Ida Sang Hyang 
Widi Wasa. Ida nyaga ipun rahina 
wengi. Samaliha Ida malingga ring 
pantaranipune.” 


13 Ngeniang indik suku Yusup, sapuniki 

pangandikan danene: 

“Dumadak Ida Sang Hyang Widi Wasa 
ngamertanin tanahipune antuk sabeh, 
miwah antuk toya sane metu saking 
tanahe. 

14 Dumadak tanahipune kamertanin antuk 
woh-wohan sane nasak ring punya tur 
nyabran masa kabekin antuk woh-wohan 
sane pinih becik. 

15 Dumadak bukit-bukitipune sane wenten 
saking nguni-nguni kabekin antuk 
woh-wohan sane becik-becik. 

16 Dumadak tanahipune kabekin antuk 
sakancan sane becik, kamertanin antuk 
kabecikan Ida Sang Hyang Widi Wasa 

sane masabda saking tengah bete sane 
ngendih murub. Dumadak mertane 
puniki nibenin suku Yusup. Santukan 
ipun dados pamimpin ring pantaran 
nyama-nyamaanipune. 

17 Yusup madue kakuatan sakadi kakuatan 
banteng jagiran, miwah tanduknyane 
sakadi tanduk banteng alase. Sane 
pinaka dados tanduk, inggih punika 
katurunan Manase sane panyiuan 
akehipun, miwah katurunan Epraim sane 
panglaksaan akehnya. Malantaran sang 
kalih punika ipun nyenggot parabangsane, 
tur nyabatang bangsa-bangsane punika 
ngantos rauh ka tanggun jagate.” 


18 Ngeniang indik suku Sebulon, miwah Isakar 

dane ngandika sapuniki: 

“Moga-moga Sebulon gemuh landuh sajeroning 
padedaganganipune ring segara, samaliha 
dumadak Isakar sayan nyugihang ring 
pumahannyane. 

19 [pun ngundang wong sunantara ngrauhin 
gunung-gunungipune, tur ngaturang 
aturan sane patut irika. Ipun molih 
kasugihan saking segara, miwah saking 
biase ring pasisi.” 

20 Ngeniang indik suku Gad, dane ngandika 

sapuniki: 

“Pujija Ida Sang Hyang Widi Wasa, sane sampun 
malinggahin wewidanganipune. Gad 
nyantosang tan bina sakadi singa sane jaga 
nyarap lima wiadin kaun tendas. 

21 [pun ngambil tanah sane pinih becik pabuat 
dewekipune. Duman parapamimpine 
sampun kapastikayang pabuat ipun. 

Ipun sairing ring pituduh miwah 
Pidabdab Ida Sang Hyang Widi Wasa 
rikala parapamimpin Israele pada paum 
sinarengan.” 


22 Ngeniang indik suku Dan, dane ngandika 
sapuniki: 
“Dan punika singa bajang sane makecos medal 
saking Basan.” 


23 Ngeniang indik suku Naptali, dane ngandika 

sapuniki: 

“Naptali punika sugih merta miwah panugrahan 
Ida Sang Hyang Widi Wasa. Tanahipune 
ngawit saking Danu Galilea nglajur 
ngelodang.” 


24 Ngeniang indik suku Aser, dane ngandika 
sapuniki: 

“Aser kamertanin langkungan ring suku-suku 
sane lianan. Dumadak ipun dados 
sesayangan nyama-nyamaanipun. Tur 
tanah ipune dumadak sugih antuk wit 
saitun. 

25 Dumadak kotannyane katabengin antuk 
gapura-gapura besi. Samaliha dumadakja 
ipun setata wenten sajeroning kerta 
raharja. 

26 Semeton bangsa Israel, tan wenten Widi 
sane sakadi Widin semetone, sane 
mamarga sajeroning kaluihang nglintang 
ring langite. Sane mamarga sajeroning 
megane buat rauh mapaica pitulungan 
ring semeton. 

27 ida Sang Hyang Widi Wasa tansah dados 
pasayuban semetone. Tangan Idane sane 
langgeng dados paglantingan semetone. 
Ida ngulah meseh-meseh semetone saking 
ajeng semetone, tur Ida ngandikayang 
semeton, mangda nyirnayang ipun 
makasami. 

28 Kadi asapunika katurunan Dane Yakub jaga 
urip sajeroning kerta raharja. Kerta raharja 
ring jagat sane bek madaging gandum 
miwah anggur, jagat sane kasiam antuk 
damuh saking langite. 

29 Duh Israel, ambate bagian semetone! Tan 
wenten anak sane sakadi semeton, 
semeton dados bangsa sane karahayuang 
antuk Ida Sang Hyang Widi Wasa. Ida Sang 
Hyang Widi Wasa ngraga dados tameng 
miwah pedang semetone buat nawengin 
semeton tur mapaica kamenangan ring 
semeton. Meseh-meseh semetone jaga 
rauh nunas kapiolasan ring semeton, tur 
semeton jaga nyekjek ipun.” 


Indik sedan Dane Musa 


24 1 Saking tanahe dangsah ring Moab Dane 
Musa raris munggah ka Gunung Nebo, 

ka muncuk Gunung Pisga dangin kota Yerikone. 
Irika Ida Sang Hyang Widi Wasa matujuhang 
ring dane sakuub jagate punika, inggih punika 
wewidangan Gilead ngalerang rauh ka kota Dan. 
2 Wewidangan suku Naptali, wewidangan suku 
Epraim miwah Manase, wewidangan Yehuda 
ngauhang ngantos rauh ring Segara Tengah. 

3 Tanggu kelod wewidangan suku Yehuda miwah 
tanahe dangsah sane nglajur saking Soar ngantos 
rauh ka Yeriko, inggih punika kota sane bek 
madaging wit korma. “ Ida Sang Hyang Widi Wasa 
tumuli masabda ring Dane Musa sapuniki: “Ene 
suba gumi ane janjiang Ulun teken Abraham, 
Ishak muah Yakub, ane lakar paicayang Ulun 

teken katurunannyane. Ulun nglugrain kita 
ngiwasin gumine ento nanging Ulun tusing 
nglugrain kita kema.” 

3 Kadi asapunika Dane Musa, parekan Ida Sang 
Hyang Widi Wasa, seda irika ring tanah Moab, 
sakadi sane sampun kasabdayang ring dane 
antuk Ida Sang Hyang Widi Wasa. ? Ida Sang 
Hyang Widi Wasa mendem dane ring satunggiling 
jurang ring tanah Moab, mapapas klawan kota 
Bet-Peor, nanging rauh mangkin nenten wenten 
anak sane uning genah kuburan danene sane 
sawiaktinipun. ' Rikala seda, Dane Musa mayusa 
satus kalih dasa warsa. Dane kantun siteng tur 
pangaksian danene durung slamur. 8 Bangsa 
Israel mangelingin dane ring tanahe dangsah ring 
Moab tigang dasa rahina suenipun. 

9 Dane Yosua okan Dane Nun, sampun kabekin 
antuk kawicaksanan, santukan Dane Musa 
sampun nyelik dane buat ngentosin dane. 
Bangsa Israele satinut ring Dane Yosua, tur 
nglaksanayang pituduh-pituduh sane sampun 
kapaicayang antuk Ida Sang Hyang Widi Wasa, 
malantaran Dane Musa. 

10 Ring Israel tan wenten malih nabi sane 
sakadi Dane Musa. Ida Sang Hyang Widi Wasa 
sampun masabda marep-arepan ring dane. 11 Tan 
wenten nabi sane sampun ngardi katawahan 
miwah praciri sakadi sane sampun kapituduhang 

antuk Ida Sang Hyang Widi Wasa ring Dane 
Musa, mangda kasinahang buat nglawan sang 
prabu ring Mesir, miwah paraprakanggen idane 
makamiwah sakuub jagat Mesire. 12 Tan wenten 
nabi lianan, sane sampun mrasidayang ngardi 
paindikan-paindikan sane ageng tur madurgama 
sakadi sane sampun kakardi antuk Dane Musa 
ring ajeng bangsa Israele makasami. 


YOSUA 


Ida Sang Hyang Widi Wasa nitahang Dane 
Yosua mangda anglurug jagat Kanaan 


1 Sasampune Dane Musa, parekan Ida Sang 

Hyang Widi Wasa seda, Ida Sang Hyang Widi 
Wasa raris ngandika ring Dane Yosua, wakil 
Dane Musa, okan Dane Nun. 2 Sapuniki sabdan 
Idane: “Parekan Ulune Musa suba mati. Ane 
jani kinkinangja iban kitane muah rakyat Israele 
makejang, tur liwatinja Tukad Yordane tur augja 
gumine ane paicayang Ulun teken bangsa Israele. 
3 Ulun suba maicayang teken kita muah teken 
kaulan Ulune makejang, sakancan gumine ane 
lakar aug kita, buka ane suba janjiang Ulun teken 
Musa. “ Wates gumin kitane, nah ento kelodne 
nganteg ka tegal melakange, muah kajanne 
nganteg ka Gunung Libanone, kanginne nganteg 
ka tukade ane linggah, nah ento Tukad Eprat, 
muah kauhne nguub gumin wong Hete kanti 
neked ka Segara Tengah. ? Ih Yosua, saumur idup 
kitane tusing ada anak nyidayang ngalahang kita, 
sawireh Ulun lakar ngiangin kita patuh buka Ulun 
suba ngiangin Musa. Ulun lakar setata ngiangin 
kita tur tusing taen lakar ninggal kita. ê Pracaya 

tur prawiraja, muah entegangja keneh kitane 
sawireh kita lakar dadi pamimpin bangsane 
ene, dikalane ia nongosin gumine ene, ane suba 
janjiang Ulun teken paraleluurnyane. ' Melahang 
entegang muah gedenangja kenehe. Buina 
ingetang pesan ninutin sakancan pidabdab ane 
suba uduhanga teken kita baan Musa parekan 
Ulune. Eda pesan kita lempas angan abedik uli 
pidabdabe ento, tur apanga saparilampah kitane 
kita molihing gae. 3 Ingetang pesan apanga 
cakepan Pidabdabe ento kapaca di kalaning kita 
ngadakang pangubakti. Plajahin cakepane ento 
peteng lemah, tur ingetang pesan apanga kita 
satinut teken sakancan ane sinurat di cakepane 
ento. Yen suba keto, kita lakar sida karya muah 
gemuh landuh. ? Ingetangja mungguing Ulun 
suba nitahang kita, apang kita sasajaan pracaya 
tur prawira. Eda pesan kita jejeh wiadin nguon 
ati, sawireh Ulun Sang Hyang Widi Wasa, Widin 
kitane ngiangin kita saparilampah kitane.” 


Dane Yosua mapaica prentah miwah 
pakeling ring rakyate sami 


10 Dane Yosua raris mrentahang parapamimpin 
bangsa Israele, 11 mangda ngrauhin kemah- 
kemahe makasami, sarwi mapangarah ring 
rakyate, sapuniki: “Sediaangja ragane bekel 
sawireh malih tigang rahina semeton patut 

nglintangin Tukad Yordane, buat ngaug jagate 
sane kapaicayang ring semeton antuk Ida Sang 
Hyang Widi Wasa, Widin semetone.” 

12 Dane Yosua raris ngandika ring suku Ruben 
miwah suku Gad, miwah ring abagian suku 
Manasene, sapuniki: 13 “Elingangja pangandikan 
Dane Musa parekan Ida Sang Hyang Widi Wasa 
ring semeton, mungguing Ida Sang Hyang Widi 
Wasa, Widin semetone sampun maicayang 
tanahe sane dangin Tukad Yordane ring semeton 
makadados gumin semetone. 14 Pararabi, oka 
miwah ingon-ingon semetone, banggayang 
kantun jenek iriki, nanging paraprajurite 
mangda sregep jaga mayuda, tur sareng 
nglintangin tukade puniki, tur mamargi ring 
ajeng parasemetonnyane bangsa Israel buat 
mapitulung ring parasemetonnyane punika, 

15 kantos parasemetonnyane punika prasida 
ngaug jagat sane dauh Tukad Yordane punika, 
sane sampun kapaicayang ring ipun antuk 

Ida Sang Hyang Widi Wasa, Widin semetone. 
Sasampun Ida mapaica kerta raharja ring 
sakancan suku-suku Israele, kala irika semeton 
dados mawali ka gumin semetone ngraga, ring 
dangin Tukad Yordane, sane sampun kapicayang 
ring semeton, antuk Dane Musa, parekan Ida 
Sang Hyang Widi Wasa.” 

16 Irika suku Ruben, Gad miwah abagian saking 
suku Manasene raris matur ring Dane Yosua, 
sapuniki: “Tiang sareng sami jaga nglaksanayang 
sakancan sane nikayang semeton ring tiang, 
samaliha tiang sareng sami jaga mamargi, kija 
tiang uduhang semeton. 1 Tiang sareng sami 
jaga satinut ring semeton, pateh sakadi tiang 
setata satinut ring Dane Musa. Dumadakja 
Ida Sang Hyang Widi Wasa, Widin semetone 
nyarengin semeton, sakadi Ida sampun nyarengin 
Dane Musa. 18 Sapasiraja sane tungkas ring 
pangandikan semetone, ipun patut keni danda 
pati. Entegangja kayun semetone tur prawiraja.” 


Dane Yosua ngutus mata-mata ka Yeriko 


1 Dane Yosua raris ngutus mata-mata kekalih 
2 saking genah-genahe makemah ring Sitim, 
mangda ipun mamargi nyelehin jagat Kanaane 
punika saking silib, minakadinipun pisan kota 
Yerikone. Sasampune sang mata-mata rauh rin 
kotane punika, ipun raris madunungan ring umah 
anak luh sundel sane mawasta Ni Rahab. ? Sang 
prabu ring Yeriko raris polih gatra mungguing 
ring wengine punika wenten makudang-kudang 
wong Israel rauh, praya nyelehin panegarane 
punika. 3 Ida raris ngutus utusan ring Ni Rahab 
saha kadulurin pangandika sapuniki: “Anake ane 
nginep di jumah nyaine, ento mata-mata buat 

nyelehin gumi Yerikone makejang. Sawireh keto 
pesuangja anake totonan.” 

4 Ni Rahab tumuli matur sapuniki: “Sayuakti 
wenten makudang-kudang anak simpang ring 
cecanggahan titiange, nanging titiang nenten 
uning yen saking dijake rauhipune. Rikalaning 
suryane sampun surup, tur sadurung gapuran 
kotane kunebang, ipun sami sampun pada 
makaon. Titiang nenten uning yen kijake 
pakaonipun. Nanging yening ragane digelis 
ngetut pamarginipune, sinah ragane mrasidayang 
ngejuk ipun.” (Duk punika Ni Rahab sampun 
ngengkebang mata-matane makakalih punika 
ring loteng umahipune saha kurugin antuk sumi 
sane simpan ipun irika.) ? (2:4) € (2:4) 7 Utusan 
ida sang prabu tumuli medal saking kota, tur 
gapuran kotane raris kaunebang. Utusane punika 
ngetut pamargin mata-matan Israele ngantos 
rauh ring sisin Tukad Yordane, ring genah anake 
biasa nglintangin tukade punika. 

8 Ring wengine punika sadurung mata-matane 
punika pules, Ni Rahab raris munggah ka loteng, 
9 Sarwi mabaos ring sang kalih, sapuniki: “Tiang 
uning mungguing Ida Sang Hyang Widi Wasa 
sampun maicayang jagate puniki ring ragane. 
Sakancan jadmane ring jagate puniki sami 
ajerih ring ragane. 19 Tiang sareng sami sampun 
miragi indik Ida Sang Hyang Widi Wasa sampun 

ngenyatang toyan Segara Gelagahe ring ajeng 
ragane rikala ragane matilar saking jagat Mesir. 
Tiang sareng sami taler sampun miragi, indik 
ragane nyedayang Sang Prabu Sihon miwah Sang 
Prabu Og, ratun wong Amorine makakalih sane 
wenten ring dangin Tukad Yordane. 1! Riwau tiang 
sareng sami miragi indike punika, tiang sareng 
sami rumasa ajerih pisan. Tiang sareng sami 
ical kawanenan tiange marep ring ragane. Ida 
Sang Hyang Widi Wasa, Widin ragane, Ida Widin 
suarga miwah jagate. 12 Sane mangkin tiang 
nunas mangda ragane masumpah masrana parab 
Ida Sang Hyang Widi Wasa, mungguing ragane 
jaga nyayubin pakurenan tiange, sakadi tiang 
sampun nyayubin ragane. Wehin tiang tanda, 
makadados bukti mungguing ragane keni kagugu. 
13 Majanjija ring tiang mungguing ragane jaga 
ngrahayuang meme bapan tiange, nyaman tiange 
luh miwah muani, miwah sakulawarganipune, 
mangda tiang sareng sami nenten kapademang.” 
14 Mata-matane punika raris mabaos ring ipun: 
“Dumadak Ida Sang Hyang Widi Wasa mancut 
urip tiange, yening tiang nenten nglaksanayang 
sane sampun baosang tiang! Yening ragane 
nenten nuturang paindikan sane sampun 
laksanayang tiang puniki ring isapasira jua, 
tiang majanji ring ragane, mungguing tiang jaga 
nyayubin ragane saha becik, rikala Ida Sang 

Hyang Widi Wasa maicayang jagate puniki ring 
tiang sareng sami.” 

15 Umah Ni Rahabe punika wenten ring tembok 
kotane, punika awinannya ipun ngamedalang 
sang mata-mata punika saking jendelane 
kulur antuk tali. 1? Samaliha ipun mabaos 
ring sang kalih sapuniki: “Rarisangja lunga 
masingidan ring pagunungan mangdane ragane 
nenten kapanggihin antuk utusan ida sang 
prabu. Mengkebja irika tigang rahina, ngantos 
parautusane punika pada budal. Sasampune 
punika ragane dados malih nglanturang pamargin 
ragane.” 

17 Mata-matane punika mabaos ring ipun 
asapuniki: “Tiang jaga ngagem prajanjian sane 
sampun baosang tiang ring ragane. 18 Indike 
puniki sane patut margiang ragane. Rikalane 
tiang ngaug jagat ragane, tegulangja taline 
barak puniki ring jendelane genah ragane ngulur 
tiang budal. Punduhangja meme bapan ragane, 
semeton ragane miwah sakancan kulawargan 
bapan ragane ring umah ragane puniki. 19 Yening 
wenten sane medal saking umahe puniki, 
yen pet ipun padem, indike punika dados 
iwangipune niri, tur tiang nenten nyak negen 
indike punika. Nanging yening wenten sane 
keni kasinangkaonang ring umah ragane, indike 
punika dados tetegenan tiange sareng sami. 

20 Nanging yening ragane nuturang ring sapasira 
jua paindikane sane sampun margiang tiang, 
dadosipun tiang nenten jaga ngagem janji sane 
sampun aturang tiang ring ragane.” 2! Ni Rahab 
saadung ring indike punika, tumuli ngaturin sang 
kalih makaon. Sasampun sang mata-mata punika 
makaon, Ni Rahab raris negulang taline sane 
barak punika ring jendelane. 

22 Mata-matane punika raris malaib ka 
pagunungan tur masingidan irika. Parautusan 
sang prabune nylidik ngrereh ipun ring sakuub 
jagate sami, kantos tigang rahina suenipun, 
nanging ipun nenten kapanggihin. Punika 
awinannya parautusan sang prabune raris pada 
mawali ka kota Yeriko. 23 Sasampune punika 
mata-matane makakalih punika raris tedun 
saking pagunungan tumuli nglintangin Tukad 
Yordane, raris mawali ka genah Dane Yosua. Ipun 
raris nguningayang sapariindik sane sampun 
laksanayang ipun. 2? Sapuniki aturipune: “Tiang 
rumasa cager pisan, mungguing Ida Sang Hyang 
Widi Wasa sampun maicayang ring iraga jagate 
punika makasami. Sawatek jadmane irika sami 
pada ajerih ring iraga.” 


Bangsa Israele nglintangin Tukad Yordan 


1 Benjangne palimunan pisan Dane Yosua 
miwah bangsa Israele sampun pada 

matangi tumuli kesah saking Sitim, ngungsi 
Tukad Yordane. Irika dane miwah bangsa 
Israele makolem, sadurunge dane miwah 
bangsane punika nglintangin Tukad Yordane 
punika. ? Sasampun maletan tigang rahina, 
parapamimpine nyelepin asing-asing kemahe, 

3 saha madedauhan ring bangsane punika sami 
asapuniki: “Yening semeton sampun manggihin 
parapanditane negen Peti Prajanjian Ida Sang 
Hyang Widi Wasa, Widin semetone, rarisang ancit 
kemah semetone tur iringja dane. “Semeton 
durung naenin ngentap margine puniki. Punika 
awinannyane parapanditane pacang mitujuhin 
semeton margi sane patut tuut semeton. 
Nanging sampunang bes nampek ring Peti 
Prajanjiane punika. Karyanang embang sawatara 
akilo dohipun ring ungkur Peti Prajanjiane 
punika.” 

5 Dane Yosua ngandika ring bangsa Israele 
sapuniki: “Suciangja ragan semetone santukan 
sane benjang Ida Sang Hyang Widi Wasa 
jaga nyinahang katawahan-katawahan ring 
pantaran semetone.” “Sasampune punika 
dane raris ngaturin parapanditane negen Peti 
Prajanjian punika tur mamargi ngriinin rakyate. 
Parapanditane sami nglaksanayang sapituduh 
danene. 

7 Ida Sang Hyang Widi Wasa ngandika ring 
Dane Yosua sapuniki: “Apaja ane kardi Ulun di 
dinane jani, ento lakar ngawanang wong Israele 
makejang ngawitin ngajiang kita, buina apanga 
ia nawang, mungguing Ulun ngiangin kita, 
buka Ulun ngiangin Musa. 8 Ane jani orahinja 
parapanditane ane negen Peti Prajanjiane ento, 
apanga dikalane ia neked di tukade nglaut 
menceban di yehe, lantas nongos majujuk di sisin 
yehe.” 

9 Dane Yosua raris ngandika ring rakyate 
sapuniki: “Rarisang parasemeton pada nampek 
mriki, tur pirengangja sabda sane pacang 
kasabdayang antuk Ida Sang Hyang Widi 
Wasa, Widin semetone. 10 Rikalaning semeton 
ngarepang sinah Ida pacang ngaonang wong 
Kanaan, wong Het, wong Hewi, wong Peris, 
wong Girgasi, wong Amori miwah wong Yebus 
punika. Semeton jaga uning mungguing Widi 
sane nyeneng wenten ring pantaran semetone, 
11 rikalaning Peti Prajanjian Widin gumine 
makasami nglintangin Tukad Yordane, ngriinin 
semeton. 12 Sane mangkin rarisangja milih 
anak lanang roras diri. Asing-asing suku bangsa 
Israele, ngwedalang anak lanang adiri. 18 Rikala 
parapanditane sane negen Peti Prajanjian Widin 
jagate sami ngencebang cokor danene ring 
toyane, Tukad Yordane jaga mararian membah 

tur toyane sane membah saking luanan jaga 
mapunduh dados asiki ring satunggaling genah.” 
14 Duk punika nuju masan ngampung, tur 
toyan tukade ageng pisan. Rikala rakyate nilar 
genahnyane makolem, tur jaga nglintangin Tukad 
Yordane, parapanditane mamargi ngriinin ipun, 
saha negen Peti Prajanjiane punika. 12 (3:14) 
16 Riwau parapanditane punika ngencebang 
cokor danene ring tukade, toyane jeg wusan 
membah tur nyeleg sakadi tembok ring 
luanan, nampek ring kota Adam, kotane sane 
nampek ring kota Sartan. Toyane sane membah 
ngatebenang, ka Segara Araba, inggih punika 
Segara Mati, pegat tur nyat pisan, tur rakyate 
mrasidayang nglintangin genah sane nampek 
ring kota Yeriko. 17 Risedek rakyate nglintang ring 
genahe sane tuh, parapanditane sane negen Peti 
Prajanjiane punika ngadeg ring genahe sane tuh 
ring basan tengah Tukad Yordane, kantos rakyate 
makasami prasida telas nglintang. 


Ngwangun tugu pangeling-eling 


1 Sasampun bangsane punika makasami 
4 nglintangin tukade punika, Ida Sang Hyang 
Widi Wasa tumuli masabda ring Dane Yosua, 
sapuniki: 2 “Pilihja uli pantaran bangsane 
ento roras diri liunne, adiri uli pantaran suku 
bangsannyane suang-suang. ? Laut tundenja ia 

nyemak batu roras bungkul uli basan tengah 
Tukad Yordane, sig tongos panditane pada 
majujuk. Tunden ia ngaba batu-batune ento tur 
ngejang di tongos kitane lakar nyujukang kemah 
di petenge nyanan.” 

4 Dane Yosua tumuli ngesengin anake sane 
lanang-lanang sane sampun pilih dane makaroras 
punika, ? saha kapangandikain sapuniki: 
“Rarisangja semeton lunga ka Tukad Yordane, 
ngriinin Peti Prajanjian Ida Sang Hyang Widi 
Wasa, Widin semetone. Semeton suang-suang 
patut ngambil tur negen batu asiki, inggih punika 
asiki pabuat asing-asing suku bangsa Israele. 

6 Batu-batune punika jagi dados pangeling-eling 
pabuat rakyate ngeniang paindikan sane sampun 
kakardi antuk Ida Sang Hyang Widi Wasa. Benjang 
pungkur yen oka-okan semetone mataken, 
punapike piteges batu-batune punika, ' semeton 
patut nuturang ring ipun, mungguing rikala Peti 
Prajanjian Ida Sang Hyang Widi Wasa nglintang 
ring Tukad Yordane, toyan tukade puniki jeg 
pegat tur nenten membah. Batu-batune puniki 
patut setata dados pangeling-eling buat bangsa 
Israel, ngeniang ring paindikan sane sampun 
mamargi iriki.” 

8 Anake lanang-lanang makaroras punika 
raris nglaksanayang sane sampun kasabdayang 
antuk Ida Sang Hyang Widi Wasa ring Dane 

Yosua. Anake makaroras punika raris ngambil 
batu roras bungkul saking basan tengah Tukad 
Yordane saha akehipun anut ring wilangan suku 
bangsa Israele, tumuli kategen ka genahnyane 
jaga makolem miwah nyujukang kemah. ? Dane 
Yosua taler numpukang batu roras bungkul 
ring basan tengah Tukad Yordane, ring genah 
parapanditane sane negen Peti Prajanjiane 
punika ngadeg. (Batune punika kantun irika 
rauh mangkin.) 10 Parapanditane sane negen 
Peti Prajanjiane punika tetep ngadeg ring basan 
tengah Tukad Yordane, kantos saluiring paindikan 
sane kapituduhang antuk Ida Sang Hyang Widi 
Wasa ring Dane Yosua, sane patut karauhang 
ring bangsa Israele, makasami sampun prasida 
kamargiang. Indike punika sami sampun 
kaprentahang antuk Dane Musa. 

Bangsane punika raris digelis nglintangin 
Tukad Yordane. !! Sasampune bangsane punika 
sami rauh ring sisin tukade sane bedauh, 
parapanditane sane negen Peti Prajanjian Ida 
Sang Hyang Widi Wasa punika raris mamargi 
ngriinin rakyate punika. 12 Sawatek anake 
sane saking suku Ruben miwah Gad, miwah 
atenga saking suku Manase, sane siaga jaga 
mayuda, ngriinin bangsane punika mamargi 
sakadi sane kaprentahang ring ipun antuk Dane 
Musa. 13 Sawatara wenten petang dasa tali 

anake lanang-lanang sane siaga jaga mayuda 
nglintangin Tukad Yordane ring ajeng Ida Sang 
Hyang Widi Wasa ngungsi tanahe dangsah 

sane nampek ring kota Yeriko. 14 Paindikan 

sane kakardi antuk Ida Sang Hyang Widi Wasa 
ring rahinane punika, ngawinang bangsa 

Israele nganggep Dane Yosua punika anak sane 
mawisesa. Rakyate sami ngajiang dane sapanjang 
umur danene, sakadi ipun ngajiang Dane Musa. 

15 Sasampune punika Ida Sang Hyang Widi 
Wasa raris ngandika ring Dane Yosua, !? mangda 
dane ngaturin parapanditane sane negen Peti 
Prajanjiane punika, pada munggah saking 
Tukad Yordane. 1” Dane Yosua raris sairing, 

18 tur ritatkala parapanditane punika pada rauh 
ring sisin tukade, tukade punika raris ngawitin 
membah, sarwi ngliahin sisinnyane. 

19 Rakyate punika nglintangin Tukad Yordane 
punika nuju tanggal dasa, sasih kaping pisan, 
sarwi nyujukang kemah ring Gilgal dangin kota 
Yerikone. 29 Irika Dane Yosua numpukang batune 
makaroras, sane kabakta saking Tukad Yordane. 
21 Dane ngandika ring bangsa Israele sapuniki: 
“Benjang pungkur yen oka-okan semetone 
nakenin semeton, punapi piteges batu-batune 
puniki, 22 semeton patut nuturang ring ipun 
indik bangsa Israele sane sampun nglintangin 
Tukad Yordane punika, ring genahe sane tuh tan 

matoya. 23 Tuturang ring ipun, mungguing Ida 
Sang Hyang Widi Wasa sampun ngenyatang toyan 
Tukad Yordane punika pabuat semeton, ngantos 
semeton sareng sami telas nglintang, pateh 
sakadi Ida ngenyatang toyan Segara Gelagahe 
pabuat iraga sareng sami. ** Malantaran punika 
sadaging jagate sami pacang uning amunapi 
ageng kawisesan Ida Sang Hyang Widi Wasa, tur 
semeton taler pacang ngluihang Ida Sang Hyang 
Widi Wasa, Widin semetone salami-laminipun.” 
1 Pararatun wong Amorine, sane wenten 
5 ring dauh Tukad Yordane, miwah pararatun 
wong Kanaane sane wenten ring pasisin Segara 
Tengahe, makasami pada mireng indik Ida Sang 
Hyang Widi Wasa sampun ngenyatang toyan 
Tukad Yordane, kantos rakyat Israele prasida 
nglintangin tukade punika. Ida sareng sami pada 
ajerih miwah sirna kaprawiran idane, uli krana 
bangsa Israele punika. 


Upacara sunat ring Gilgal 


2 Ida Sang Hyang Widi Wasa raris ngandika 
ring Dane Yosua, sapuniki: “Ngaeja tiuk aji batu 
tur sunatja wong Israele.” 3 Dane Yosua sairing 
ring pangandikan Ida Sang Hyang Widi Wasa, 
tumuli dane nyunat wong Israele ring genahe 
sane mawasta Bukit Panyunatan. 4 Ritatkala 
bangsa Israel kesah saking Mesir, sawatek anake 

lanang-lanang sami sampun masunat. Nanging 
sajeroning petang dasa taun ipun ngumbara 
ring tegal melakange tan wenten rare muani 
sane kasunat. Kadi asapunika taler, sakancan 
anake lanang-lanang sane daweg ipune kesah 
saking Mesir, sane sampun pantes medal ka 
payudan ring pamuput masa petang dasa taun 
punika sami sampun padem, santukan nenten 
sairing ring pituduh Ida Sang Hyang Widi Wasa. 
Samaliha sakadi sane sampun kasabdayang 
majalaran sumpah antuk Ida Sang Hyang 

Widi Wasa, mungguing ipun nenten kalugra 
manggihin jagat sane gemuh landuh, sane 
sampun janjiang Ida ring paraleluuripune. ? (5:4) 
6 (5:4) ' Pianak-pianak ipune muani, durung 
wenten sane masunat. Dadosipun parisentanan 
anake punika sane kasunat antuk Dane Yosua. 

8 Sasampune ipun sareng sami puput kasunat, 
bangsane punika sami pada masandekan ring 
kemahnyane, ngantos tatunnyane pada was. 

9 Ida Sang Hyang Widi Wasa ngandika ring Dane 
Yosua sapuniki: “Di dinane ene Ulun ngaadang 
kanistan kitane dadi panjak di Mesir.” Punika 
awinanipun genahe punika kawastanin Gilgal, 
kantos rauh mangkin. 

10 Sadaweg bangsa Israele madunungan 
ring Gilgal, ring pategalan sane nampek ring 
kota Yeriko, ipun pada Marerainan Paskah 

nuju tanggal patbelas nyoreang ring sasihe 
punika. 11 Benjangipun, punika dados rahina 
sane pangawit ipun nunas dedaaran saking 
pamupon jagat Kanaane, inggih punika: gandum 
manyahnyah miwah roti sane tan paragi. 

12 Samalihipun roti mannane nenten malih 
kapaicayang tur bangsa Israele nenten malih 
polih roti manna. Ngawit saking rahina punika 
sapanglanturipun bangsa Israele nunas pamupon 
jagat Kanaane. 


Dane Yosua manggihin anak ngagem pedang 


13 Rikala Dane Yosua nampek ring kota Yeriko, 
jeg tan pararapan dane manggihin anak nganggar 
pedang ring ajeng danene. Dane Yosua maranin 
anake punika, sarwi mataken sapuniki: “Punapike 
ragane puniki prajurit tiange, punapi meseh?” 

14 Pasaur anake punika: “Manira ene tusingja 
musuh muah tusingja timpal. Manira teka mai, 
makadadi senapatin Ida Sang Hyang Widi Wasa.” 

Dane Yosua raris sumungkem, ngantos prarain 
danene nganteg tanah, sarwi matur sapuniki: 
“Titiang puniki parekan Palungguh IRatu. 
Punapike pakarsan Palungguh IRatu sane patut 
margiang titiang?” 

15 Senapatin wadua balan Ida Sang Hyang Widi 
Wasa raris ngandika ring dane: “Embusja sepatun 
kitane. Kita jani sedek majujuk di tanahe ane 

suci.” Irika Dane Yosua sairing ring sapituduh 
idane. 


Kota Yeriko kakaonang 


1 Gapuran kota Yerikone sampun katutup 

tur kagebag, mangda bangsa Israele nenten 
mrasidayang ngranjing. Samaliha nenten wenten 
anak kalugra ngranjing wiadin medal saking 
kota punika. 2Ida Sang Hyang Widi Wasa 
raris ngandika ring Dane Yosua sapuniki: “Ane 
jani Ulun nyerahang kota Yerikone ene teken 
kita kayang ratu muah prajuritne ane prawira 
makejang. ? Kita muah wadua balan kitane patut 
majalan mabaris ngilehin kotane ento awai ping 
cepok, nem dina makelonne. 4 Panditane pitung 
diri suang-suang ngaba trompet, patut majalan 
di arepan Peti Prajanjiane. Di dinane ane kaping 
pitu kita muah prajurit kitane patut ngilehin 
kotane ento ping pitu muah parapanditane 
pada ngupin trompetnyane. ? Sasubane keto 
parapanditane patut ngupin trompetnyane 
ngalad. Mara kita ningeh munyin trompet ngalad, 
anake makejang patut masuryak gargita. Kala 
ditu tembok kotane lakar uug. Sasubane keto 
wadua balane makejang patut nglantas masuk ka 
kotane ento.” 

6 Dane Yosua raris ngaturin parapanditane 

sarwi matur sapuniki: “Rarisangja tegen Peti 

Prajanjiane punika samaliha parapanditane 
sareng pepitu saking pantaran ragane patut 
mamargi ring ajeng Peti Prajanjiane, saha 
ngagem trompet.” ' Sasampune punika dane 
raris mrentahang wadua balan danene mamargi 
ngilehin kotane punika, kasarengin antuk 
prajurit pangawal sane mamargi ring arepan Peti 
Prajanjian Ida Sang Hyang Widi Wasa. 

8 Kenginan sasampune Dane Yosua 
ngamedalang prentah, pasukan pangawale 
raris mamargi ngriinin panditane sane ngupin 
trompet. Ring ungkurnyane raris mamargi 
parapanditane sane negen Peti Prajanjian, kairing 
antuk pasukan pangawal sane ring ungkur. 
Sajeroning pada mamargi, trompete sami terus 
kupin. 3 (6:8) 1? Nanging Dane Yosua sampun 
ngandikain mangda parawadua balane nenten 
masuryak miwah sampunang mabaos angan 
abuku jua, ngantos wenten prentah saking dane. 
11 Kadi asapunika dane ngandikayang pasukane 
punika negen Peti Prajanjian Ida Sang Hyang 
Widi Wasa ngilehin kotane punika apisan. Wusan 
punika dane miwah ipun malih mawali ka genahe 
makolem, tur masandekan irika. 

12 Benjangne palimunan pisan Dane Yosua 
sampun matangi, raris kaping kalihipun 
parapandita miwah paraprajurite mamargi 
ngilehin kotane punika, manut pidabdab sane 

sampun kamargiang sane dibinipun, inggih 
punika: pinih riin pasukan pangawal sane ring 
ajeng, wusan punika parapandita sane ngupin 
trompet, wus punika parapandita sane negen 
Peti Prajanjian Ida Sang Hyang Widi Wasa tur 
pamuputipun pasukan pangawal sane ring 
ungkur. Sajeroning punika trompete terus kupin. 
13 (6:12) 14 Ring rahina sane kaping kalih punika 
dane sareng sami mamargi ngilehin kotane 
punika apisan. Wusan punika dane miwah ipun 
raris mawali ka genahe makolem. Indike punika 
kamargiang kantos nem rahina suenipun. 

15 Ring rahinane sane kaping pitu, riwau 
galang kangin, dane miwah ipun pada matangi 
tumuli mamargi ngilehin kotane punika ping 
pitu, nganggen cara sane pateh sakadi sane 
sampun-sampun. Sakewanten ring rahinane 
punika dane miwah ipun mamargi ngilehin 
kotane punika ping pitu. 18 Ring ilehan sane 
kaping pitu, rikala parapanditane ngupin 
trompete punika, Dane Yosua mrentahang wadua 
balan danene mangda masuryak, sarwi ngandika 
sapuniki: “Ida Sang Hyang Widi Wasa sampun 
maicayang kotane puniki ring semeton. 17 Kota 
miwah sadagingipune patut kasirnayang kantos 
telas sirna, makadados aturan pamantuka ring 
Ida Sang Hyang Widi Wasa. Sakewanten sundele 
Ni Rahab miwah sapakurenanipune, banggayang 

ipun kantun murip, santukan ipun ngengkebang 
mata-matan iragane. 18 Nanging semeton tan 
wenang ngambil saananing barang sane patut 
kasirnayang. Yening semeton ngambil, semeton 
pacang nibakang kamewehan miwah karusakan 
pabuat pakemahan bangsa Israele. 19 Sakancan 
barang-barang sane malakar antuk perak, mas, 
tembaga wiadin besi, patut kasanehang pabuat 
Ida Sang Hyang Widi Wasa. Barang-barange 
punika jaga karanjingang ring genah arta branan 
Ida Sang Hyang Widi Wasa.” 

20 Irika parapanditane raris ngupin trompete 
punika. Wadua balane sami pada masuryak 
tur temboke raris uug. Duk punika prajurite 
raris ngranjing ka kota, tur ngrampas kotane 
punika. 21 Prajurite sami ngaud pedang tur 
ngamademang sakancan anake sane ring kotane 
punika, lanang istri agung alit. Sakancan banteng, 
biri-biri, miwah keledae taler sami kapademang. 

22 Duk punika Dane Yosua ngandikain anake 
sane pecak dados mata-mata makakalih 
asapuniki: “Mrikaja semeton ka umah sundele 
punika. Ajak ipun miwah sakulawarganipune 
sami medal, sakadi janjin semetone ring 
ipun.” Sang kalih raris mamargi tumuli ngajak 
Ni Rahab medal, kasarengin antuk meme 
bapanipune, nyamanipune muani-muani, miwah 
kulawargannyane sane lianan. 23 Sang kalih 

ngajak ipun sareng sami, kulawarga miwah 
panjakipune buat masayuban ring genah sane 
nampek ring kemah wong Israele. 2? Sasampune 
punika wadua balan Israele raris nunjel kotane 
punika miwah sadaging ipune sami, kantos telas 
pisan, sajawining barang-barang sane malakar 
antuk mas, perak, temaga miwah besi sane 
kambil tur kasimpen ring genah arta branan 

Ida Sang Hyang Widi Wasa. 2 Nanging Dane 
Yosua manggayang sundele Ni Rahab miwah 
sakulawarganipune kantun murip, santukan 
ipun sampun ngengkebang mata-matane 
makakalih, sane pecak utus dane ka Yeriko. 
(Parisentananipune kantun murip kantos rauh 
mangkin, ring pantaran bangsa Israele.) 

26 Duk punika Dane Yosua raris ngwedalang 
larangan sane kadi asapuniki: “Sapasira jua sane 
ngindayang ngwangunang malih kota Yerikone 
punika, pacang keni temah Ida Sang Hyang Widi 
Wasa. Sapasiraja sane masang dasar, ipun pacang 
kicalan pianak muani sane pinih kelih. Sapasiraja 
sane ngwangun gapurannyane, anake punika 
jaga kicalan pianak sane pinih alit.” 

27 Kadi asapunika indik Ida Sang Hyang Widi 
Wasa nyarengin Dane Yosua, tur kabinawan 
danene sumebar ring sakuub jagate sami. 

Dosanipun | Akan 


1 Ida Sang Hyang Widi Wasa sampun 

mapituduh ring bangsa Israele, mangda 
saluiring sane wenten ring kota Yeriko 
kasirnayang, sajawining barang-barang sane 
kasanehang pabuat Ida Sang Hyang Widi 
Wasa. Nanging pituduh Idane punika nenten 
kamargiang antuk wong Israele. Wenten anak 
mawasta Akan, sane nenten nglaksanayang 
pituduhe punika. Duaning punika Ida Sang 
Hyang Widi Wasa kalintang duka ring wong 
Israele. (Reraman | Akan mawasta Karmi miwah 
pekakipune mawasta Sabdi saking kulawargan | 
Serah, suku Yehuda.) 

2 Duk punika Dane Yosua ngutus makudang- 
kudang anak saking kota Yeriko ka kota Ai, 
sane dangin kota Betele tur tan doh saking 
kota Bet-Awen, buat nyelidikin kotane punika. 
Sasampune paindikane punika kamargiang, 

3 Sang utusan raris matur ring Dane Yosua, 
sapuniki: “Nenten perlu iraga sareng sami 

jagi ngebug kota Aine punika. Sampun cukup 
yening wenten pasukan kalih wiadin tigang 

tali sane kutus mrika. Sampunang makasami 
pasukane nikayanga ngebug kotane punika 
santukan kotane punika kota alit.” 4Duaning 
punika wantah sawatara tigang tali wong Israele 

kapangandikayang ngebug kotane punika, 
nanging ipun sami jerih kapilayu. > Wong Aine 
punika ngepung wong Israele saking gapuran 
kotanipune ngantos doh pisan, tur wenten 
sawatara tigang dasa nem diri sane kapademang 
ring sampih bukite. Indike punika ngawinang 
wong Israele sami rumasa ajerih pisan. 

6 Dane Yosua miwah parapamimpine sami pada 
sedih kingking tur nyetset panganggennyane, 
tumuli sumungkem ring ajeng Peti Prajanjian 
Ida Sang Hyang Widi Wasa, kantos prarainnyane 
nganteg ka tanahe. Duurnyane kabebehin 
abu, tur sami maguyang irika kantos sore, 
buat nyinahang kasungsutan danene. ' Dane 
Yosua tumuli matur: “Duh Ratu Sang Hyang 
Widi Wasa, Widin titiange, punapi awinannya 
Palungguh IRatu ngandikayang titiang sareng 
sami nglintangin Tukad Yordane punika? 
Punapike Palungguh IRatu mapakayun nyerahang 
titiang ring wong Amorine mangda titiang 
kasirnayang? Becikan yening titiang kantun 
magenah ring dangin Tukad Yordane punika. 

8 Duh Ratu Sang Hyang Widi Wasa, sane mangkin 
punapike sane jaga baosang titiang, santukan 
wong Israele sampun jerih kapilayu saking arepan 
mesehipune. ? Wong Kanaane miwah sawatek 
jadmane ring jagate puniki jagi miragi indike 
punika. Ipun sareng sami jaga nyerung titiang 

tur ngamademang titiang suang-suang. Duaning 
punika punapike sane jaga margiang Palungguh 
IRatu, buat ngamanggehang kaluihan parab 
Palungguh IRatu?” 

10 [da Sang Hyang Widi Wasa raris masabda 
ring Dane Yosua sapuniki: “Bangunja! Ngudiang 
dadi kita maguyang di tanahe buka kene. 

11 Wong Israele suba ngae dosa. Ia suba lompang 
teken janji ane adakang Ulun ngajak ia. Ia suba 
nyuang makudang-kudang barang ane patutne 
kasirnayang. la mamaling barang-barange 

ento, laut engkebanga, tur pejanga sig tongos 
barang-barangne padidi. 12 Ento awanane wong 
Israele tusing nyidayang ngarepin musuhne. Ia 
jerih nglawan musuhne sawireh ia jani kena 
pasisip tur patut kasirnayang. Ulun tusing ledang 
buin ngiangin kita, yening kita tusing nyirnayang 
barang-barange ane suba tombaang Ulun kita 
nyuang ento. 13 Bangunja kita, tundenja rakyate 
makejang masuci, tunden ia apanga sedia 
umedek di ayun Ulun. Tunden ia apanga sedia 
buin mani, sawireh Ulun Sang Hyang Widi Wasa, 
Widin Israele mapakayunan ngorahang kene 
teken ia: ‘Ih wong Israel di pantaran gelah kitane 
ada barang-barang ane suba pituduhang Ulun 
apang kasirnayang. Kita tusing lakar nyidayang 
nglawan musuh-musuh kitane, satonden barange 
ento kaadang kita! 14 Sawireh keto, buin mani 

semengan apanga ia pada nangkil di ajeng Ulune 
slegenti sabilang suku. Suku ane patujuhang 
Ulun, apanga ia tangkil sabilang palingsehan 
slegenti. Palingsehan ane patujuhang Ulun 
apanga ia tangkil sabilang pakurenan slegenti. 
Pakurenan ane patujuhang Ulun apanga ia 
tangkil sabilang ukud slegenti. 1> Anake ane lakar 
patujuhang Ulun tur kadapetan ngengkebang 
barang-barang ane kena pasisip ento, anake ento 
patut katunjel, barengang ngajak pakurenan 
muah saananing pagelahannyane, sawireh ia 
suba ngletehin wong Israele, muah suba lompang 
teken prajanjian Ulune.” 

16 Benjangne pasemengan, Dane Yosua ngajak 
wong Israele nangkil ring ayun Ida Sang Hyang 
Widi Wasa, sabilang suku slegenti, tur suku 
Yehuda sane kapatujuhang. 1? Dane ngajak suku 
Yehuda nangkil sabilang palingsehan slegenti, 
raris palingsehan Serah sane kapatujuhang. 
Sasampune punika dane raris ngajak palingsehan 
Serahe sabilang pakurenan slegenti, tumuli 
pakurenan Sabdi sane kapatujuhang. 18 Dane 
raris ngajak pakurenan Sabdine nangkil slegenti 
seka ukud, raris Akan pianak Karmine cucun 
Sabdine sane kapatujuhang. 19 Dane Yosua 
raris ngandika ring Akan sapuniki: “Cening 
Akan, angken tur uningangja pepolosan dini di 
ayun Ida Sang Hyang Widi Wasa, Widin Israele, 

saluiring ane laksanayang cening. Orahang jani 
teken bapa, eda pesan cening ngengkebang 
paundukane ento.” 

20 Akan tumuli masaur sapuniki: “Sawiakti 
pisan, tiang sampun ngardi dosa pamantuka 
ring Ida Sang Hyang Widi Wasa, Widin Israele, 
tur laksanan tiange kadi asapuniki: 2! Ring 
pantaran barang-barang jejarahane punika, 
wenten panggihin tiang jubah sane becik 
pakaryan wong Babele miwah perak wenten 
sawatara kalih kilogram, miwah mas akatih 
sane mabaat wenten tengah kilo. Tiang edot 
pisan ring barang-barange punika mawinan raris 
ambil tiang. Barang-barange punika engkebang 
tiang ring tanahe ring kemah tiange tur perake 
genahang tiang pinih sor.” 

22 Duaning punika Dane Yosua raris ngutus 
anak digelis ka padunungan | Akane. Irika raris 
kakeniang barang-barange punika makasami 
matanem, tur perake sane magenah pinih sor. 
23 Barang-barange punika raris kabakta medal, 
kabakta ring ajeng Dane Yosua miwah ring ajeng 
wong Israele sami, tur katurang ring ayun Ida 
Sang Hyang Widi Wasa. 24 Dane Yosua kasarengin 
antuk wong Israele sami raris ngejuk | Akan tur 
ngambil perak, jubah, mas sane makatihan, 
miwah pianak-pianaknyane luh muani, banteng, 
keledae miwah biri-birinnyane, kemah miwah 

saananing sane dados paderbean ipune punika 
makasami kabakta ka jurange sane mawasta 
Lebak Kamewehan. 2 Dane Yosua raris ngandika: 
“Apa krana cening ngadakang sengkala buat 
iraga ajak makejang? Ane jani Ida Sang Hyang 
Widi Wasa nibakang sengkala teken cening.” 
Sasampune punika rakyate makasami raris 
ngencurin ipun antuk batu kantos ipun padem. 
Kulawarga miwah sakancan padruennyane taler 
kencurin antuk batu tur katunjel. 28 Sasampune 
punika ring genahe punika raris kakaryanang 
gegumuk antuk batu sane ageng-ageng, sane 
kantun wenten rauh mangkin. Punika awinanipun 
genahe punika kawastanin Lebak Kamewehan. 

Sasampune punika dukan Ida Sang Hyang Widi 
Wasa tumuli rered. 


Kota Ai kakaonang tur kuugang 


1 Ida Sang Hyang Widi Wasa ngandika ring 

Dane Yosua sapuniki: “Kemaja ka Ai, ajak 
prajurite makejang. Edaja takut, muah edaja 
nyeh. Ulun lakar maicayang kamenangan teken 
kita nglawan raja Aine. Panjak kotane muah 
guminne lakar dadi gelah kitane. 2Apa ane 
suba laksanayang kita marep teken kota Yeriko 
muah marep teken rajanne, aketo masih patut 
laksanayang kita marep teken kota Ai muah 
rajannyane. Sakewala ane jani kita dadi nyuang 

barangnyane muah ingon-ingonnyane buat kita 
ajak makejang. Tundenja prajurite makinkin tur 
gebug muah tengkejutangja kotane ento uli duri.” 
3 Dane Yosua tumuli makinkin jaga lunga ka Ai 
kasarengin antuk prajurite sami. Saking pantaran 
pasukan danene sane prawira dane milih prajurit 
tigang dasa tali diri akehnya, kapangandikayang 
mamargi rikala wengi, * saha kapiteketin 
sapuniki: “Engkebang ragan semetone ring sisin 
kotane sane irika, nanging sampunang bes doh 
saking kotane punika. Samaliha sayagaja jaga 
magebug. ? Tiang miwah anake sane nyarengin 
tiang jaga nganampekin kotane punika. Rikala 
wong Aine rauh nyiatin tiang, tiang jaga mabalik 
tur malaib sakadi palaib iragane dumun. € Ipun 
jaga nguber tiang, ngantos ipun medal doh 
saking kotane punika. Ipun jaga ngaden iraga 
jerih nglawan ipun, sakadi dumun. 7 Sasampune 
punika semeton patut medal saking pengkeban 
ngrampas kotane punika. Ida Sang Hyang Widi 
Wasa, Widin semetone jaga maicayang kotane 
punika ring semeton. 3 Sasampun semeton 
ngrampas kotane punika rarisang tunjel sakadi 
sane sampun kapituduhang antuk Ida Sang 
Hyang Widi Wasa. Puniki titah sane patut agem 
semeton.” ? Kadi asapunika Dane Yosua ngutus 
pasukane punika, tur pasukane punika raris 
ngungsi genah pengkebannyane tur nyantosang 

irika ring dauh kota Aine, ring selagan kota Ai 
klawan kota Betele. Nanging Dane Yosua kantun 
makolem ring pakemahane. 

10 Benjangne pasemengan pisan Dane Yosua 
matangi raris munduhang prajurite sami. 
Sasampune punika dane miwah parapamimpin 
Israele raris ngaterang paraprajurite punika 
mamargi ka Ai. 1 Prajurite sane nyarengin 
dane punika raris mamargi ngungsi gapura 
pamedal kotane punika, tumuli ngwangun 
kemah baler kotane, kabelat antuk lebak klawan 
kota Aine punika. 12 Dane tumuli ngesengin 
prajurit sawatara limang tali akehipun, raris 
kapangandikayang mengkeb ring dauh kotane 
punika, inggih punika ring selagan kota Aine 
klawan kota Betele. 13 Prajurite sane sampun 
kasregepang buat mayuda, kagenahang ring baler 
kotane punika, miwah sisannyane kagenahang 
ring dauh kotane. Ring wengi punika Dane Yosua 
makolem ring lebake punika. 14 Rikala sang prabu 
ring Ai ngaksi pasukan Dane Yosua punika, digelis 
ida makinkin. Ida kairing antuk prajurit idane 
raris mamargi ngungsi tepin Tukad Yordane 
jaga ngayudain wong Israele, ring genah idane 
pecak mayuda nglawan bangsane punika. Ida 
nenten mitaenang jaga kagebug saking ungkur. 
15 Dane Yosua kairing antuk prajurit danene 
makasami mapi-mapi jerih tur kapilayu, tumuli 

ngungsi ka tanahe sane melakang. 18 Sawatek 
wong kotane sami kapangandikayang mangda 
ngepung mesehe punika. Ritatkala ipun ngepung 
Dane Yosua, ipun sayan ngedohang saking 

kota. 17 Sawatek jadmane saking Ai makasami 
medal ngepung wong Israel tur gapuran kotane 
kabanggayang mampakan, nenten wenten anak 
sane ngebag angan asiki. 

18 [da Sang Hyang Widi Wasa raris ngandika 
ring Dane Yosua, sapuniki: “Amengangja tumbak 
kitane ka kota Ai. Ane jani Ulun micayang kotane 
ento teken kita.” Dane Yosua raris nglaksanayang 
sane kapituduhang ring dane punika. 1? Riwau 
dane ngangkat tangan danene, prajurite sane 
mengkeb punika digelis bangun, tumuli malaib 
ngranjing ka kota ngrampas kotane punika. Ipun 
digelis nunjel kotane punika. 20 Rikala wong 
Aine punika matolihan ka ungkur, panggihin 
ipun wenten andus malepug ka ambarane. 

Irika raris tan wenten genah ipun jaga makelid, 
santukan wong Israele sane malaib ka tanah 
melakange sane mangkin mabalik ngayudain 
ipun. 21 Ritatkala Dane Yosua miwah prajurit 
danene ngaksi mungguing prajurite sane lianan 
sampun ngrampas tur nunjel kotane punika, 
dane miwah paraprajurite sami raris mabalik 
tur ngamademang wong Aine. 22Sane mangkin 
wong Israel sane wenten ring kota raris rauh 

medal sareng matempuh ring payudan. Punika 
awinan wong Aine rumasa dewekipune sampun 
kakurung lan kakaonang antuk wong Israele, tur 
ipun raris kapademang makasami. 28 Wantah 
rajannyane kewanten sane kantun urip. Ida raris 
kejuk tur kabakta ka ajeng Dane Yosua. 

24 Wong Israele raris nguber sawatek wong Aine 
ka tanah melakange, tur irika ipun makasami 
kapademang. Sasampune punika wong Israele 
raris mawali ka kota, tur ngamademang sawatek 
jadmane sane wenten ring kota. 25 Dane Yosua 
kantun pageh ngamengang tumbak danene ka 
Ai, kantos sawatek jadmane ring Ai sami telas 
kapademang, wenten roras tali akehipun lanang 
wadon. 26 (8:25) 2? Wong Israele raris sami pada 
ngambil ingon-ingon miwah barang sane keni 
jarah ipun ring kota satinut ring pituduh Ida 
Sang Hyang Widi Wasa sane sampun sabdayang 
Ida ring Dane Yosua. 28 Dane Yosua tumuli 
nunjel kotane punika, tur kabanggayang uug 
maglaturan. Kotane punika kantun uug kantos 
rauh mangkin. 2? Ida sang prabu ring Ai tumuli 
kagantung ring satunggiling taru, tur layon idane 
kabanggayang irika kantos rauh sore. Rikala 
suryane sampun surup, Dane Yosua mrentahang 
ngingsirang layone punika, tumuli kentungang 
ring gapura pamedal kotane punika. Layone 
punika kagegumukin tur kurugin antuk batu sane 

ageng-ageng. Gegumuke punika kantun wenten 
rauh mangkin. 


Pidabdab Torate kawacen ring Gunung Ebal 


30 Sasampune punika Dane Yosua raris 
ngwangun pamorboran aturan ring Gunung Ebal, 
pabuat Ida Sang Hyang Widi Wasa, Widin Israele. 
31 Pamorboran aturane punika kawangun satinut 
ring pituduh sane kapaicayang ring bangsa 
Israele antuk Dane Musa, parekan Ida Sang 
Hyang Widi Wasa. Santukan ring cakepan Dane 
Musa wenten sinurat sapuniki: “Pamorborane 
punika pacang kawangun antuk batu sane nenten 
naenin keni tampak prabot sane malakar antuk 
besi.” Ring duur pamorboran aturane punika 
bangsa Israele ngaturang aturannyane sane katur 
ring Ida Sang Hyang Widi Wasa, inggih punika 
aturan maborbor miwah aturan karahayuan. 

32 Irika ring batune punika, Dane Yosua nyuratang 
Pidabdab Ida Sang Hyang Widi Wasa sane 
wenten ring cakepan Dane Musa, kasaksinin 
antuk wong Israele. 33 Wong Israele kasarengin 
antuk parapamimpinnyane sami, paraprawira 
miwah parahakimnyane, kadi asapunika taler 
sawatek wong sunantara sane wenten ring 
pantarannyane, sami pada ngadeg ring sabilang 
samping Peti Prajanjian Ida Sang Hyang Widi 
Wasa, marep-arepan ring parapandita katurunan 

Dane Lewi, sane negen Peti Prajanjiane punika. 
Rakyate punika atenga pada majujuk marep ka 
Gunung Gerisim miwah sane lianan majujuk 
marep ka Gunung Ebal. Dane Musa parekan Ida 
Sang Hyang Widi Wasa sampun ngandikayang 
nglaksanayang paindikane punika, rikalaning 
sampun rauh panemayanipune pada nampi 
merta sane kajanjiang antuk Ida Sang Hyang Widi 
Wasa. 3? Sasampune punika Dane Yosua tumuli 
ngwacen pidabdabe punika nganggen suara sane 
santer, makamiwah merta miwah temah, sakadi 
sane sinurat ring cakepan Pidabdabe punika. 

35 Saananing pituduh Dane Musa makasami 
kawacen antuk Dane Yosua ring arepan rakyate 
sane mapunduh irika, lanang istri, agung alit, 
miwah parawong sunantara sane wenten ring 
pantaran wong Israele. 


Wong Gibeone ngapus Dane Yosua 


1 Indik kamenangan wong Israele punika 
9 raris kapireng antuk sawatek pararatune 
sane wenten ring dauh Tukad Yordane, inggih 
punika sane wenten ring pagunungan, ring 
bongkol gununge, ring pasisin Segara Tengahe 
tur kaleripun kantos rauh ring Libanon. 
Minakadinipun pararatun wong Het, wong 
Amori, wong Kanaan, wong Peris, wong Hewi 
miwah wong Yebus. ? Pararatune punika sareng 

sami saigum jaga matempuh yuda sinarengan 
nglawan Dane Yosua miwah wong Israele. 

3 Nanging jadmane ring Gibeon, inggih 
punika wong Hewi, miragi indik sane sampun 
kalaksanayang antuk Dane Yosua marep ring 
kota Yeriko miwah kota Aine. “ Ipun saigum jaga 
ngapus Dane Yosua. Ipun raris pada nyediang 
pangan kinum, karung miwah klukuh blulang 
sane sampun let, tumuli kapondongang ring 
keledaenipune. ? Ipun raris nyaluk pangangge 
miwah sandal sane buuk tur bek madaging 
tetampelan. Samaliha roti sane bakta ipun 
sampun tuh miwah maong. ? Sasampune punika 
ipun raris mamargi ka Gilgal ring genah wong 
Israele makemah, tumuli matur ring Dane Yosua 
miwah wong Israele, sapuniki: “Titiang sareng 
sami puniki rauh saking jagat sane doh pisan. 
Pangaptin titiange, mangda ragane ledang ngardi 
prajanjian ring titiang sareng sami.” 

7 Nanging wong Israele masaur kadi asapuniki: 
“Napi pikenohipun tiang ngardi prajanjian ring 
ragane? Menawite genah jerone nenten doh 
saking iriki?” 

8 Ipun raris matur ring Dane Yosua: “Titiang 
nyadia nglaksanayang sapatitah pamekele.” Dane 
Yosua raris mataken ring ipun: “Sapasira jerone 
puniki? Saking dija rauh jerone?” 


YOSUA 9.9-13 929 


9 Irika ipun raris nuturang indikipune kadi 
asapuniki: “Inggih pamekele, titiang puniki rauh 
saking genah sane kalintang doh, santukan 
titiang sampun miragi indik Ida Sang Hyang 
Widi Wasa, Widin pamekele. Titiang sampun 
miragi indik sane sampun kardi Ida ring jagat 
Mesir. 10 Samaliha indik sane sampun kardi Ida 
marep ring pararatun wong Amorine makakalih 
ring dangin Tukad Yordane inggih punika Sang 
Prabu Sihon, ratune ring Hesbon miwah Sang 
Prabu Og, ratune ring Basan, sane malinggih ring 
Astarot. 1t Parapamimpin titiange miwah rakyate 
makasami sane wenten ring panegaran titiange, 
ngenken titiang nyawisang bekel buat jaga luas 
tur medek tangkil ring pamekele. Titiang sampun 
kapiteketin mangda titiang ngiringang sapatitah 
pamekele, tur mapinunas ring pamekele, 
mangda ledang pamekele ngardi prajanjian 
ring titiang sareng sami. 12 Indayangja aksi roti 
bekel titiange puniki. Daweg titiang ngawitin 
mamargi matilar saking cecanggahan titiange, 
jaga tangkil ring pamekele, rotine puniki kantun 
panes. Nanging indayangja aksi, sane mangkin 
rotine puniki sampun tuh tur mawong. 13 Daweg 
titiange nagingin klukuh blulange puniki, klukuhe 
puniki kantun anyar. Nanging indayangja aksi 
sane mangkin, klukuhe punika sampun uek. 

Pangangge miwah sandal titiange sami sampun 
buuk, santukan pamargin titiange kalintang doh.” 

14 Wong Israele raris ngambil bekel wong 
Gibeone punika, nanging ipun nenten nunasang 
indike punika ring ayun Ida Sang Hyang Widi 
Wasa. 15 Dane Yosua raris ngwentenang 
prajanjian makanti ring wong Gibeone 
punika, tur ipun sareng sami nenten jaga 
kapademang. Parapamimpin pasamuan Israele 
raris ngwentenang sumpah jaga tuon ring 
prajanjiane punika. 

16 Sasampun maletan tigang rahina prajanjiane 
punika kamanggehang, wong Israele raris uning 
mungguing wong Gibeone punika sujatinipun 
magenah nampek saking irika. 1? Duaning punika 
wong Israele raris mamargi, tur sasampune 
tigang rahina suenipun mamargi, raris rauh 
ring kota-kotan wong Gibeone, inggih punika 
Gibeon, Kepira, Beerot miwah Kiryat-Yearim. 

18 Nanging wong Israele nenten ngamademang 
ipun, santukan parapamimpinnyane sampun 
masumpah ring ipun, sajeroning parab Ida Sang 
Hyang Widi Wasa, Widin Israele. Rakyat Israele 
makasami ngrimikang parapamimpinnyane, 
ngeniang ring paindikane punika. 1? Nanging 
parapamimpine punika masaur sapuniki: “Tiang 
sareng sami sampun masumpah ring ipun, 
sajeroning parab Ida Sang Hyang Widi Wasa, 

Widin Israele, duaning punika sane mangkin iraga 
nenten dados mlegendahang ipun. 20 Iraga patut 
manggayang ipun kantun murip, duaning iraga 
sampun majanji. Yening nenten kadi asapunika, 
Ida Sang Hyang Widi Wasa pacang nyisipang 
iraga. 21 Sampunang ipun pademanga, nanging 
anggen ipun tukang ngandik saang miwah 
ngrereh toya buat iraga.” Indike punika sane 
katetepang antuk parapamimpine punika. 

22 Dane Yosua ngandikayang mangda wong 
Gibeone punika katangkilang ring ajeng danene, 
raris dane mataken ring ipun asapuniki: “Apa 
krana jerone ngapus tiang, tur ngorahang iban 
jerone uli joh, nanging sasajaane jerone nongos 
paek uli dini? 28 Sawireh buka keto laksanan 
jerone, Ida Sang Hyang Widi Wasa suba nyisipang 
jerone. Bangsan jerone lakar setata dadi panjak, 
dadi juru kandik saang muah dadi juru kajang yeh 
pabuat Perhyangan Linggih Widin tiange.” 

24 Ipun sareng sami tumuli matur: “Inggih 
titiang sairing kadi asapunika. Santukan titiang 
miragi, mungguing Ida Sang Hyang Widi Wasa, 
Widin pamekele, sampun mapituduh ring Dane 
Musa, kaulan Idane, mangda dane maicayang 
jagate puniki makasami ring pamekele, tur 
ngamademang jadmane makasami sane 
magenah ring jagate puniki, sane wenten 
ring ajeng pamekele. Titiang nglaksanayang 

paindikane punika, santukan titiang kalintang 
ajerih ring pamekele, tur titiang ajerih pisan 
pacang kapademang. 22 Sane mangkin titiang 
wenten ring sajeroning kakuasaan pamekele. 
Durusang margiang paindikane sane patut ring 
pakayunan pamekele.” 28 Duaning punika Dane 
Yosua raris ngamargiang paindikan sane kadi 
asapuniki: Dane nyayubin wong Gibeone punika 
tur bangsa Israele nenten kalugra ngamademang 
wong Gibeone punika. 2? Nanging duk punika 
ipun sareng sami raris kadadosang panjak buat 
ngandik saang miwah ngajang toya pabuat 
bangsa Israele, miwah pamorboran aturan Ida 
Sang Hyang Widi Wasa. Kantos rauh mangkin 
ipun sareng sami kantun nglanturang pakaryane 
punika ring genah pangubaktine sane sampun 
kaselik antuk Ida Sang Hyang Widi Wasa. 


Wong Amorine kakaonang 


1 Ida Sang Prabu Adoni-Sedek, ratune ring 
10 Yerusalem, mireng mungguing Dane Yosua 
sampun ngaonang tur nyirnayang kota Aine, 
tur nyedayang ratunnyane sakadi sane sampun 
laksanayang dane marep ring kota Yeriko miwah 
ratunnyane. Ida taler mireng indik wong Gibeone 
sampun makanti sraya ring bangsa Israele, tur 
sane mangkin ipun wenten ring pantaran bangsa 
Israele. 2 Duaning punika wong Yerusaleme 

kalintang resres manahipune, santukan kota 
Gibeone punika kota sane ageng. Ageng ipun 
pateh sakadi kota-kota sane kawengku antuk 
satunggiling prabu. Samaliha kotane punika 
agengan ring kota Ai, tur rakyatipune sami 
prawira ring payudan. ? Punika awinannya Sang 
Prabu Adoni-Sedek ngutus utusan mangda 
tangkil ring Ida Sang Prabu Hoham, ratune ring 
Hebron, Sang Prabu Piream, ratune ring Yarmut, 
Sang Prabu Yapia, ratune ring Lakis miwah Sang 
Prabu Debir ratune ring Eglon. Parautusane 
kapangandikayang nguningayang kadi asapuniki: 
4 “Ledang palungguh iratu mapitulung ring 
titiang, buat ngebug kota Gibeon punika 
santukan wong Gibeone punika sampun makanti 
sraya ring Yosua miwah ring wong Israele.” = Irika 
pararatun wong Amorine makalelima, inggih 
punika pararatune ring Yerusalem, Hebron, 
Yarmut, Lakis miwah Eglon raris nunggilang 
wadua balannyane, tumuli ngiter tur ngebug kota 
Gibeone punika. 

6 Wong Gibeone raris ngutus utusan mangda 
matur piuning ring Dane Yosua, ring genah 
danene masandekan ring Gilgal, kadi asapuniki: 
“Inggih pamekele, ledang pamekele digelis rauh 
mapaica pitulungan ring titiang, sampunang 
pisan titiang tilarina. Santukan sawatek pararatun 
wong Amorine sane wenten ring pagunungan, 

sampun nunggilang wadua balannyane tur 
sampun ngebug titiang.” 

7 Duaning punika Dane Yosua miwah wadua 
balan danene sami, kadi asapunika taler prajurite 
sane sampun jayengrana, mamargi kesah saking 
Gilgal. 8 Ida Sang Hyang Widi Wasa masabda 
ring Dane Yosua sapuniki: “Edaja kita takut 
teken ia ajaka makejang. Ulun suba maicayang 
kamenangan teken kita. Uli pantarannyane 
aukudko tusing ada ane nyidayang ngarepin 
kita.” ? Awengi mepek Dane Yosua miwah wadua 
balan danene mamargi saking Gilgal ngungsi 
kota Gibeone punika, tur tan pawangsit dane 
raris ngebug wong Amorine punika. 10 Ida Sang 
Hyang Widi Wasa ngawinang wong Amorine 
bingung tan karwan-karwan ring arepan wadua 
balan Israele. Wong Israele ngamademang wong 
Amorine punika ring Gibeon, tur ngepung sane 
kantun urip tedun ring rejeng gununge ring 
Bet-Horon, tumuli ngaonang ipun kantos rauh 
bedelod ring Aseka miwah Makeda. 11 Ritatkala 
wong Amorine pada kapilayu saking arepan wong 
Israele, Ida Sang Hyang Widi Wasa ngadakang 
sabeh es ageng-ageng nepen ipun sareng sami, 
sapanjang margine sane ngungsi ka Aseka. Sane 
padem tepen es akehan ring sane kapademang 
antuk wong Israele. 

12 Ring rahinane punika, duk Ida Sang Hyang 
Widi Wasa mapaica kamenangan ring wong 
Israele marep ring wong Amorine, Dane Yosua 
raris matur ring Ida Sang Hyang Widi Wasa, 
ring arepan wong Israele kadi asapuniki: “Ih 
matan ai, nongosja ditu di duur kota Gibeone, 
muah iba bulan, nongos di duur Lebak Ayalone.” 
13 Kenginan suryane punika raris mandeg tur 
bulane nenten mamargi ngantos bangsa Israele 
punika mrasidayang ngaonang meseh ipune. 
Indike punika sinurat ring Cakepan Yasare. 
Suryane mandeg ring basan tengah langite tur 
nenten ngarorokang ngantos arahina mepek. 

14 Durung wenten rahina kadi asapunika yadian 
duking nguni wiadin ring masane sane jaga rauh, 
inggih punika Ida Sang Hyang Widi Wasa nagingin 
pinunas manusa kadi asapunika. Ida Sang Hyang 
Widi Wasa ledang mayuda ngroangin wong 
Israele! 

15 Sasampune punika Dane Yosua miwah wadua 
balan danene raris mawali ka Gilgal, genah 
danene masandekan. 


Dane Yosua nawan pararatun 
Amorine makalelima 


16 Nanging pararatun wong Amorine 
makalelima punika kapilayu tur masingidan ring 
guane ring Makeda. 1” Raris wenten anak sane 

manggihin ida, tumuli genah pasingidane punika 
kuningang ring Dane Yosua. 18 Dane Yosua raris 
ngandika sapuniki: “Gulikangja batune sane 
ageng-ageng punika ka bungas guane punika. 
Daginginja genahe punika pajagaan, 19 nanging 
sampunang semeton mararian rauh irika. 
Kepungja mesehe punika tur gebugja ipun saking 
ungkur. Sampunangja ipun kantos icena mawali 
ka kotanipune. Ida Sang Hyang Widi Wasa Widin 
semetone sampun mapaica kamenangan ring 
semeton marep ring ipun.” 20 Dane Yosua miwah 
wong Israele raris ngamademang wong Amorine 
punika, nanging wenten taler makudang-kudang 
diri sane mrasidayang malaib tur mengkeb ring 
kotanipune kantos ipun tan padem. ?! Wusan 
punika prajurit-prajurit Dane Yosua sami pada 
rahajeng mawali ring Dane Yosua, ring genah 
danene ngwangun kemah ring Makeda. 

Ring jagate irika adiriko tan wenten anak sane 
purun nglawan wong Israele, yadiastun jaga 
wantah antuk bebaosan. 

22 Dane Yosua tumuli ngandika: “Sane mangkin 
bukakja bungas guane punika, tur baktaja 
pararatune sane lelima punika mriki ring genah 
tiange.” 23 Irika bungas guane raris kabukak, tur 
pararatune, inggih punika pararatun Yerusalem, 
Hebron, Yarmut, Lakis miwah Eglone, sami 
kabakta medal. 24 Ida makasami punika kabakta 

ka ajeng Dane Yosua. Dane Yosua tumuli 
ngandikain parawong Israele sami mangda rauh 
mapunduh ring ajeng danene, tur paraprawirane 
sane pecak ngiring dane ring payudan raris 
kapangandikayang ngenjekin baong pararatune 
punika. Indike punika raris kamargiang antuk 
paraprawirane punika. 25 Sasampune punika 
Dane Yosua raris ngandika ring paraprawirane 
sapuniki: “Sampunangja semeton jejeh wiadin 
takut, semeton patut pracaya tur sura dira. 
Santukan kadi asapuniki jagi indiknya pakardin 
Ida Sang Hyang Widi Wasa marep ring parameseh 
semetone.” 2? Wusan punika Dane Yosua raris 
nyedayang pararatune lelima punika, tur layon 
idane kagantung ring tarune lelima ngantos 
surup surya. 2 Rikalaning suryane sampun surup 
Dane Yosua raris ngandikayang mangda layon 
pararatune punika kentungang ring gua pecak 
idane masingidan. Bungas guane raris katutup 
antuk batu sane ageng tur batune punika kantun 
ngantos rauh mangkin. 


Dane Yosua sayan nglinggahang 
ngaonang wewidangan wong Amorine 


28 Ring rahinane punika Dane Yosua ngebug 
tur ngaonang kota Makeda miwah ratunnyane. 
Sawatek jadmane sane wenten ring kotane 
punika makasami kapademang, tan wenten 

angan adiri sane kantun murip. Dane Yosua 
ngamargiang indik sane pateh marep ring ratun 
Makedane ring sane sampun margiang dane 
marep ring ratun Yerikone. 

2? Wusan punika, Dane Yosua miwah 
paraprajurit danene raris kesah saking Makeda, 
ngungsi Libna tur ngebug kotane punika. 

30 [da Sang Hyang Widi Wasa taler mapaica 
kamenangan ring wong Israele, nglawan kota 
miwah ratun kotane punika. Tan wenten sane 
kabanggayang kantun murip, nanging sakancan 
sane wenten ring kotane punika makasami 
kapademang. Paindikan sane kalaksanayang 
marep ring ratunnyane pateh sakadi ring 

sane sampun kalaksanayang marep ring ratun 
Yerikone. 

31 Sasampune punika Dane Yosua miwah 
paraprajurit danene raris kesah saking Libna 
ngungsi kota Lakis. Kotane punika raris kakurung 
tur kagebug. 3? Ring rahinane sane kaping kalih 
Ida Sang Hyang Widi Wasa tumuli mapaica 
kamenangan ring wong Israele, marep ring kota 
Lakise punika. Sakadi sane sampun kamargiang 
ring Libna, kadi asapunika taler ring Lakis, tan 
wenten jadma sane kantun murip. Sadaging 
kotane makasami kapademang. 2? Ida Sang 
Prabu Horam saking Geser raris rauh buat 
nulungin ratun Lakise, nanging ida miwah wadua 

balan idane kakaonang antuk Dane Yosua, tur 
makasami kapademang. 

34 Wusan punika Dane Yosua mamargi saking 
Lakis ngungsi kota Eglon. Kotane punika kakurung 
tur kagebug. 3? Ring rahinane punika ugi kotane 
punika kakaonang, tur sakancan jadmane sane 
wenten irika makasami kapademang, pateh 
sakadi sane sampun kalaksanayang marep ring 
kota Lakise. 

36 Sasampune punika Dane Yosua miwah 
prajurit danene raris kesah saking kota Eglon, 
ngungsi ka kota Hebron. Kotane punika raris 
kagebug, 3” tur kakaonang. Sang prabun kotane 
punika kasedayang, kadi asapunika taler 
sawatek jadmane ring kotane punika makasami 
kapademang, sakadi sane margiang dane marep 
ring kota-kotane sane nampek ring kotane 
punika. Dane Yosua nyirnayang kotane punika 
kantos pateh sakadi sane laksanayang dane 
marep ring kota Eglone. Tan wenten jadma sane 
kantun murip ring kotane punika. 

38 Wusan punika Dane Yosua miwah prajurit 
danene mawali tur ngebug kota Debire. 3? Kotane 
punika miwah ratunnyane kakaonang, kadi 
asapunika taler kota-kotane sane nampek irika. 
Jadmane irika makasami kapademang. Marep 
ring kota Debir miwah ratunnyane, Dane Yosua 
ngamargiang paindikan sane pateh sakadi sane 

sampun margiang dane marep ring kota Hebron, 
Libna miwah pararatunnyane. 

40 Kenginan makasami jagate punika kakaonang 
antuk Dane Yosua. Dane ngaonang pararatun 
kotane ring pagunungan, kota-kota sane ring 
sampih kangin bukite miwah kota-kota sane ring 
bongkol gununge kauh, kadi asapunika taler 
kota-kotane sane ring tanahe sane dangsah 
bedelod. Sakancan jadmane irika makasami 
kapademang, tan wenten sane kantun murip. 
Indike punika saadung ring sapatitah Ida Sang 
Hyang Widi Wasa, Widin wong Israele. 41 Dane 
Yosua ngamargiang payudane punika ngawit 
saking Kades-Barnea ngantos rauh ka Gasa, 
kadi asapunika taler sawewidangan Gosen tur 
kaleripun rauh ring Gibeon. 42 Apisanan pararatu 
miwah panegarannyane punika makasami 
kakaonang antuk Dane Yosua. Santukan Ida Sang 
Hyang Widi Wasa, Widin wong Israele, sane 
mayuda ngroangin wong Israele. 43 Sasampune 
punika Dane Yosua miwah paraprajurit danene 
raris mawali ka pakemahannyane ring Gilgal. 


Dane Yosua ngaonang Sang Prabu 
Yabin miwah prakantin idane 


1 1 1 Riwau Ida Sang Prabu Yabin, ratune ring 
Hasor mireng indik kamenangan bangsa 
Israele punika, ida tumuli ngutus prakanggen 

idane nunas kanti ring Ida Sang Prabu Yobab, 
ratune ring Madon, miwah pararatune sane 
ring panegara Simron miwah Aksap. * Kadi 
asapunika taler ring pararatune sane ngratu 

ring pagunungane baler, miwah sane ngratu 
ring Lebak Yordan delod Galileane, miwah sane 
ngratu ring bongkol gununge, miwah sane ngratu 
ring pasisi sane nampek ring kota Dor. 3 Ida 
taler ngutus utusan nunas kanti ring pararatun 
wong Kanaane sane ngratu ring kiwa tengen 
Tukad Yordane, inggih punika pararatun wong 
Amorine, wong Het, wong Peris, wong Yebus, 
sane wenten ring pagunungan, miwah wong 
Hewi sane magenah ring bongkol Gunung 
Hermone, ring tanah Mispa. 4 Pararatune punika 
raris medal ka payudan kairing antuk wadua bala 
miwah prajurit akeh pisan, tan bina sakadi biase 
ring pasisi akehnyane. Pararatune punika taler 
makta tunggangan kreta miwah kuda akeh pisan. 
3 Pararatune punika pada makanti sraya, tur 
misadia ngayudain wong Israele. Ida sareng sami 
tumuli pada nabdabang gelar idane nampek ring 
Pangkung Merome. 

6 Ida Sang Hyang Widi Wasa tumuli masabda 
ring Dane Yosua asapuniki: “Edaja kita takut 
teken ia ajaka makejang. Buin mani sawatara kali 
jani, Ulun lakar ngamatiang ia ajaka makejang 
pabuat wong Israele. Kita patut ngelung batis 

jaranne muah nunjel kretannyane.” ' Dane 
Yosua miwah wadua balan danene sami tan 
pawangsit nempuh pararatune punika nampek 
ring Pangkung Merome. 8 Saking pasuecan Ida 
Sang Hyang Widi Wasa wong Israele prasida 
ngaonang pararatune punika makasami. Wong 
Israele ngepung tur ngebug pararatune punika 
ngalerang ngantos rauh ring Misrepot-Maim 
miwah ring Sidon tur nganginang ngantos rauh 
ring Lebak Mispane. Yudane punika nglantur 
ngantos mesehe punika padem makasami. 

9 Saluiring sane kapituduhang antuk Ida Sang 
Hyang Widi Wasa tumuli kalaksanayang antuk 
Dane Yosua, inggih punika sawatek kudan 
mesehe sami kaelung buntutnyane miwah 
kreta-kretannyane katunjel makasami. 

10 Sasampune punika Dane Yosua tumuli 
mawali ngebug kota Hasor raris kakaonang, tur 
ratunnyane kasedayang. (Duk masane punika 
kota Hasore punika satunggiling kota sane 
pinih kuat ring pantaran kaprabone makasami.) 
11 Jadmane irika makasami kapademang tur 
nenten wenten sane kantun murip, samalihipun 
kotannyane raris katunjel. 

12 Sakancan kotan pararatune punika sami 
kakaonang antuk Dane Yosua, tur pararatunnyane 
makasami kasedayang, sakadi sane sampun 
kaprentahang antuk Dane Musa, parekan Ida 

Sang Hyang Widi Wasa. 13 Nanging kota-kotane 
sane kawangun ring duur tanahe sane tegeh 
nenten katunjel antuk wong Israele. Sajawining 
kota Hasor sane katunjel antuk Dane Yosua 
ngraga. 14 Arta brana miwah wewalungan sane 
wenten ring kota-kota punika makasami kajarah 
antuk wong Israele. Nanging jadmannyane 
makasami kapademang, tan wenten sane kantun 
urip. 1 Ida Sang Hyang Widi Wasa sampun 
ngwecanayang pituduhe punika ring Dane 
Musa parekan Idane, tur Dane Musa ngrauhang 
pituduhe punika ring Dane Yosua, tur dane raris 
nglaksanayang pituduhe punika. Dane Yosua 
nglaksanayang pituduh Ida Sang Hyang Widi 
Wasa sane sampun pituduhang Ida ring Dane 
Musa. 


Wewidangan sane kakaonang antuk Dane Yosua 


16 Dane Yosua ngaonang sakuub jagate punika 
makasami, inggih punika kota-kota sane ring 
pagunungan miwah ring bongkol gununge kaler 
miwah kelod, wewidangan tanah Gosen miwah 
tanah melakange sane delod Gosene, kadi 
asapunika taler Lebak Yordane. 1? Wewidangan 
punika nglajur saking pagunungan Gundul sane 
bedelod, sane nampek ring kota Edom, raris 
ngalerang ngantos rauh ring Baal-Gad, ring Lebak 
Libanone sane bedelod Gunung Hermone. Sue 

pisan Dane Yosua mayuda nglawan pararatune 
sane ring wewidangan punika, nanging dane 
prasida ngaonang pararatune punika tur 
makasami kasedayang. 18 (11:17) 19 Saking 
pantaran kota-kotane punika sami, wantah 
kota Gibeon kotan wong Hewine kewanten, 
sane ngwentenang prajanjian padame ring 
wong Israele. Kota-kota sane lianan makasami 
kakaonang ring payudan. 20 Ida Sang Hyang Widi 
Wasa sane sampun ngawinang manahipune 
kukuh buat ngayudain wong Israele, mangdane 
ipun prasida keni pasisip basmi kerta, tur 
jadmannyane makasami kapademang, tan 
wenten sane kapadalem. Indike punika saadung 
ring pituduh Idane ring Dane Musa. 

21 Duk masane punika Dane Yosua taler 
nyirnayang bangsa Enak, sane jadmannyane 
ageng-ageng inggih punika: ring Hebron, Debir 
miwah Anab, miwah ring sakuub Pagunungan 
Yehuda, miwah sakuub pagunungan Israele. Dane 
Yosua nyirnayang ipun miwah kota-kotannyane 
makasami. 22 Tan wenten malih bangsa Enak 
sane kantun ring jagat Israel sajawining ring kota 
Gasa, Gat miwah Asdod. 

23 Dane Yosua ngaonang sakuub jagate punika 
makasami, saadung ring pituduh Ida Sang Hyang 
Widi Wasa, sane pituduhang Ida ring Dane 
Musa. Dane Yosua raris micayang jagate ring 

bangsa Israele makadados paderbeannyane, tur 
kadum-dum. Sabilang suku polih duman abagian. 

Sasampune punika bangsa Israele raris wusan 
mayuda. 


Pararatu sane kakaonang antuk Dane Musa 


1 Bangsa Israele sampun ngaonang tur 

12 ngaug jagat sane dangin Tukad Yordane 
saking tanahe dangsah sane ring Arnon ngantos 
rauh ring Lebak Yordane tur ngalerang rauh ring 
Gunung Hermon. Wenten pararatu kekalih sane 
kakaonang. 2 Sane asiki maparab Sang Prabu 
Sihon, ratun wong Amorine sane jumeneng ring 
Hesbon. Wewidangan sane dados reh-rehan 
idane, inggih punika tanah Gilead abagian, 
miwah kota sane wenten ring wewidangan sane 
nglajur saking Aroer sane wenten ring sisin 
Tukad Arnone, miwah kota sane wenten ring 
tengah-tengah lebake irika, ngantos rauh ka 
Tukad Yabok ring wates panegaran wong Amone. 
3 Reh-rehan idane taler rauh ring lebake dangin 
Tukad Yordane, ngawit saking Danu Galilea 
ngelodang ngantos rauh ring Bet-Yesimot sane 
wenten ring dangin Segara Mati, ngraris rauh ka 
bongkol Gunung Pisgane. 

4 Ida Sang Prabu Og sisan wong Repaime, 
ratune ring Basan sane jumeneng nata ring 
Astarot miwah ring Edrei taler kakaonang. 

> Sane maug dados wewidangan kaprabon 
idane, inggih punika Gunung Hermon, Salka, 
miwah sakuub wewidangan Basan ngantos 
rauh ring wewidangan Gesur miwah Maaka, 
kadi asapunika taler tanah Gilead abagian, rauh 
ring wewidangan Sang Prabu Sihon ratune ring 
Hesbon. 

6 Pararatune makakalih punika sane kakaonang 
antuk Dane Musa miwah wong Israele. Tanah 
pararatune punika raris kapaicayang antuk 
Dane Musa parekan Ida Sang Hyang Widi 
Wasa punika ring suku Ruben miwah Gad, 
miwah atenga saking suku Manase, makadados 
paderbennyane. 


Pararatu sane kakaonang antuk Dane Yosua 


7 Pararatu sane kakaonang antuk Dane 
Yosua inggih punika sakancan pararatune 
sane wenten ring dauh Tukad Yordane, saking 
Baal-Gad sane wenten ring Lebak Libanone rauh 
ring pagunungan Gundul sane bedelod sane 
nampek ring Edom. Jagate puniki makasami 
kadumang ring parasuku-suku bangsa Israele 
makadados paderbennyane. 3 Tanah-tanahe 
sane kadumang inggih punika: tanah sane ring 
pagunungan, sampih bukite sane bedauh, Lebak 
Yordane, miwah sampih-sampih bukitnyane, 
sampih-sampihe sane bedangin miwah tanah 

melakange sane bedelod. Wewidangane puniki 
pecak dados pagenahan wong Het, wong Amori, 
wong Kanaan, wong Peris, wong Hewi miwah 
wong Yebus. ? Wong Israele ngaonang pararatune 
tigang dasa siki akehipun, sane madeg ratu ring 
kota-kota sane sinurat ring sor puniki, inggih 
punika kota Yeriko, Ai (sane nampek ring Betel), 
Yerusalem, Hebron, Yarmut, Lakis, Eglon, Geser, 
Debir, Geder, Horma, Arad, Libna, Adulam, 
Makeda, Betel, Tapuah, Heper, Apek, Lasaron, 
Madon, Hasor, Simron, Aksap, Taanak, Megido, 
Kades, Yokneam (ring Gunung Karmel), Dor (sane 
ring pasisi), Goyim (sane ring Galilea), miwah 
Tirsa. 10(12:9) 11 (12:9) 12 (12:9) 13 (12:9) 14 (12:9) 
15 (12:9) 10 (12:9) 17 (12:9) 18 (12:9) 12 (12:9) 

20 (12:9) 21 (12:9) 22 (12:9) 23 (12:9) 24 (12:9) 


Jagat sane durung kakaonang 


1 Sane mangkin Dane Yosua sampun 
13 kalintang lingsir. Ida Sang Hyang Widi 
Wasa raris ngandika ring dane sapuniki: “Yosua, 
kita suba tua pesan, nanging enu liu gumine ane 
patut kalahang kita, 2 luire: sawewengkon gumin 
wong Pilistine muah wong Gesure. ? Keto masih 
wewengkon gumin wong Awine ane bedelod 
(gumine ento ngawit uli Tukad Sikore ane di 
wates gumi Mesire, ngajanang kanti teked di 
wates wewengkon gumi Ekrone, ento makejang 

dadi wewengkon wong Kanaan. Muah pararatun 
wong Pilistine ane madeg ratu di kota-kota 
Gasa, Asdod, Askelon, Gat muah Ekron.) 4Aketo 
masih ane patut rebut kita, nah ento gumin 
wong Kanaane makejang, muah Meara (ane 
gelahanga baan wong Sidone), kanti neked ka 
Apek, di bates wewidangan wong Amorine. 

> Sajaba ento kita patut ngrampas gumin wong 
Gebale, sakuub wewidangan Libanone, laut 
beneng kangin uli di Baal-Gad, ane delod Gunung 
Hermone, kanti neked ka jalane ka Hamat. 

6 Aketo masih sakancan wewengkon wong 
Sidone, ane nongos di tanah pagunungan ane 
ada di pantaran pagunungan Libanone klawan 
kota Misrepot-Maime.” Sapangrarisipun Ida 
Sang Hyang Widi Wasa masabda sapuniki: “Ulun 
lakar ngulah bangsa-bangsane ento makejang 
uli arepan wong Israele. Kita patut ngedumang 
tanahe ento teken wong Israele makadadi 
gelahnyane buka ane suba titahang Ulun teken 
kita. 7 Sawireh keto ane jani edumangja tanahe 
ento teken suku-suku bangsa Israele ane enu sia 
suku ento muah teken sisan suku Manasene ane 
buin atenga, makadadi pagelahannyane.” 


Padum tanahe sane dangin Tukad Yordane 


8 Suku Ruben miwah suku Gad, ping kalih 
atenga saking suku Manasene, sampun nampi 

bagian tanah ring dangin Tukad Yordane, sane 
sampun kapaicayang antuk Dane Musa, parekan 
Ida Sang Hyang Widi Wasa. ? Sane maug dados 
wewidangannyane, inggih punika Aroer (sane 
ring tanggun Lebak Arnone), miwah kota sane 
wenten ring basan tengah lebake punika, ping 
kalih tanahe dangsah sane ring pagunungan 
saking Medeba rauh ka Dibon. 19 Kadi asapunika 
taler wewidangan wong Amone, miwah kota- 
kota sane pecak kawengku antuk Sang Prabu 
Sihon, ratun wong Amorine sane jumeneng 
nata ring Hesbon. 11 Sapanglanturipun taler 
wewidangan Gilead, wewidangan wong Gesur 
miwah wong Maakane. Pagunungan Hermone 
miwah tanah Basane makasami, kantos rauh 
ring Salka. Wewidangane punika sami maug 
dados wewidangan suku Ruben, Gad miwah 
abagian saking suku Manase. 12 Kadi asapunika 
taler kaprabon Ida Sang Prabu Og, sisan wong 
Repaime sane pecak jumeneng nata ring Astarot 
miwah Edrei. Dane Musa sampun ngaonang 
miwah ngulah bangsa-bangsane punika sami. 
13 Nanging wong Israele nenten ngulah wong 
Gesur miwah Maakane, punika awinannya ipun 
kantun ring pantaran wong Israele kantos rauh 
mangkin. 

14 Dane Musa nenten mapaica bagian tanah 
ring suku Lewi manut sabdan Ida Sang Hyang 

Widi Wasa ring Dane Musa. Kenginan sane dados 
duman suku Lewine, inggih punika abagian 
saking aturan sane kaborbor ring pamorboran 
aturane, sane katurang ring Ida Sang Hyang Widi 
Wasa, Widin Israele. 


Wewidangan sane kapaicayang ring suku Ruben 


15 Dane Musa sampun mapaica duman 
tanah ring parakulawargan suku Rubene 
makadados paderbennyane. 1? Sane dados 
wewidangannyane, inggih punika Aroer (sane 
ring tanggun Lebak Arnone), miwah kota sane 
wenten ring lebake punika kantos rauh ring 
sakuub pagunungan sane wenten ring kiwa 
tengen Medebane. 1? Kadi asapunika taler kota 
Hesbon miwah kota-kota sane wenten ring 
tanah pagunungane punika, minakadi Dibon, 
Bamot-Baal, Bet-Baal-Meon, 18 Yahas, Kademot, 
Mepaat, !? Kiryataim, Sibma, Seret-Hasahar, sane 
wenten ring duur bukite sane wenten ring lebake 
punika, 20 Bet-Peor, sampih Gunung Pisgane 
miwah Bet-Yesimot. 21 Kadi asapunika taler 
kota-kota sane wenten ring pagunungane punika 
makasami, miwah sakuub kaprabone Ida Sang 
Prabu Sihon, ratun wong Amorine, sane pecak 
jumeneng ring kota Hesbon. Dane Musa sampun 
ngaonang ida, kadi asapunika taler dane sampun 
ngaonang pararatune sane ring Midian, inggih 

punika Sang Prabu Ewi, Rekem, Sur, Hur miwah 
Reba. Pararatune punika pecak kawawa antuk 
Ida Sang Prabu Sihon. 22 Ring pantaran jadmane 
sane kapademang antuk wong Israel, taler 
wenten Dane Bileam, tukang tenunge punika 
okan Dane Beor. 23 Bates kauh wewidangan Dane 
Ruben, inggih punika Tukad Yordane. Kota-kota 
miwah desa-desa sane wenten irika makasami 
kapaicayang dados padruen parakulawargan 
suku Rubene. 


Wewidangan sane kapaicayang ring suku Gad 


24 Dane Musa taler mapaica bagian tanah 
ring parakulawargan suku Gade, makadados 
padruennyane. ?? Sane dados wewidangannyane, 
inggih punika Yaeser, miwah sakancan 
kotane sane ring wewidangan Gilead, miwah 
wewidangan wong Amone atenga sane dangin 
Rabane, kantos rauh ring Aroer. 28 Sane maug 
ring wewidangan punika, ngawit saking Hesbon 
ngantos rauh ring Ramat-Mispa miwah Betonim 
samaliha saking Mahanaim ngantos rauh ring 
wewengkon Lodebar. Punika dados padruen 
suku Gade. 2' Sane ring Lebak Yordane, inggih 
punika Bet-Haram, Bet-Nimra, Sukot miwah 
Sapon, sisan reh-rehan kaprabon Ida Sang Prabu 
Sihon sane jumeneng ring Hesbon. Sane dados 
bates kauhnyane inggih punika Tukad Yordane, 

tur bates kalernyane ngantos rauh ring Danu 
Galileane. 28 Kota-kota miwah desa-desane 
irika makasami kapaicayang dados padruen 
parakulawargan suku Gade. 


Wewidangan sane kapaicayang ring 
suku Manase sane dangin tukad 


29 Dane Musa sampun mapaica duman 
tanah ring atenga saking parakulawargan 
suku Manasene makadados paderbennyane. 

30 Sane dados wewidangannyane inggih 
punika: Mahanaim miwah sakuub tanah 
Basan, wewengkon Ida Sang Prabu Og, ratune 
ring Basan, kadi asapunika taler desa-desa 
Yaire sane ring Basan, nem dasa akehipun. 

31 Sapanglanturipun, taler jagat Gileade atenga 
miwah Astarot lan Edrei, inggih punika kota-kota 
kaprabon Ida Sang Prabu Og ring Basan. 
Makasami punika sampun kapaicayang ring 
abagian saking kulawargan Dane Makir saking 
suku Manase. 

32 Kadi asapunika Dane Musa ngedumang 
tanahe dangin Tukad Yordane miwah dangin 
kota Yerikone, rikala dane magenah ring tanahe 
sane dangsah ring jagat Moab. 33 Nanging Dane 
Musa nenten mapaica duman tanah ring suku 
Lewi. Dane ngandikayang ring suku Lewine, 
mungguing dumannyane, inggih punika abagian 

saking aturan-aturan sane katur ring Ida Sang 
Hyang Widi Wasa, Widin Israele. 


Padum tanah sane dauh Tukad Yordan 


14 1 Paindikane sane ring sor puniki, inggih 
punika ngeniang indik tanah Kanaan 
sane dauh Tukad Yordane kadum-dum ring 
pantaran wong Israele. Sane ngedumang 
tanahe punika ring pantaran rakyate, inggih 
punika Pandita Eleasar, Dane Yosua putran 
Dane Nun miwah parapanglingsir palingsehan 
sajeroning suku-suku Israele. 2 Sakadi sane 
sampun kapituduhang antuk Ida Sang Hyang 
Widi Wasa ring Dane Musa, wewidangan sane 
dauh Tukad Yordane punika dados duman 
suku bangsa Israele sane asia tengah. Tanahe 
punika sampun kadum nganggen undi. 3 Dane 
Musa sampun ngedumang tanahe sane dangin 
Tukad Yordane ring suku bangsa Israele sane 
kekalih miwah atenga punika. (Katurunan 
Dane Yusup kadadosang kalih suku, inggih 
punika Manase miwah Epraim.) Dane Musa 
nenten mapaica duman tanah ring suku Lewi, 
nanging suku Lewi kicen kota miwah tegalan 
buat genah ngangonang ingon-ingon miwah 
wewalungannyane. 4 (14:3) ? Kadi asapunika 
wong Israele ngedumang tanahe punika satinut 

ring pituduh Ida Sang Hyang Widi Wasa ring Dane 
Musa. 


Kota Hebrone kapaicayang ring Dane Kaleb 


6 Sedek rahina anu wenten makudang-kudang 
anak saking pantaran suku Yehuda rauh tangkil 
ring Dane Yosua ring Gilgal. Salah tunggal anake 
punika, Dane Kaleb okan Dane Yepune saking 
palingsehan Kenas, matur ring Dane Yosua 
sapuniki: “Semeton Yosua, semeton uning ring 
sabdan Ida Sang Hyang Widi Wasa ring Dane 
Musa, parekan Ida Sang Hyang Widi Wasa, 
duke ring Kades-Barnea, ngeniang ring indik 
ragan semetone miwah tiang. ' Duk Dane Musa 
parekan Ida Sang Hyang Widi Wasa ngutus 
tiang saking Kades-Barnea nyelehin jagate 
puniki, tiang sampun matuuh petang dasa taun. 
Sapawalin tiange, tiang sampun nguningayang 
sapariindik sane amun sujatinne ring dane. 

8 Nanging anake sane sareng-sareng nyelehin 
ring tiang, ngawinang rakyate sami pada jejeh. 
Yadian kadi asapunika tiang saking satia tuu 
sairing ring Ida Sang Hyang Widi Wasa, Widin 
tiange. ? Malantaran paindikane punika Dane 
Musa majanji ring tiang, mungguing tiang miwah 
pianak-pianak tiange kapastiang pacang polih 
tanah-tanahe sane pecak entap tiang punika, 
makadados bagian tiange. 10 Sane mangkin 

sampun setiman taun suenipun Ida Sang Hyang 
Widi Wasa masabda kadi asapunika ring Dane 
Musa, inggih punika duk wong Israele kantun 
ngumbara ring tegal melakange, tur Ida Sang 
Hyang Widi Wasa sampun miara tiang kantos 
rauh mangkin, satinut ring prajanjian Idane. Sane 
mangkin indayangja cingakin! Tiang sampun 
matuuh wulung dasa lima taun, 1! nanging 
tiang kantun siteng sakadi daweg tiange kutus 
antuk Dane Musa. Tiang kantun siteng buat jaga 
mayuda wiadin ngambil pakaryan sane lianan. 
12 Duaning punika, sane mangkin paicayangja 
ring tiang tanah pagunungane punika, inggih 
punika tanah sane sampun kajanjiang antuk 
Ida Sang Hyang Widi Wasa ring tiang, duke 
tiang sareng timpal-timpal tiange nguningayang 
pamargin tiange dados mata-mata. Tiang sareng 
sami taler sampun nguningayang ring semeton 
mungguing irika wenten jadma sane ageng-ageng 
sakadi raksasa, sane mawasta wong Enak. Ipun 
magenah ring kota-kota sane ageng-ageng tur 
kiter antuk benteng. Menawita Ida Sang Hyang 
Widi Wasa ledang ngiangin tiang, kantos tiang 
jaga ngaonang ipun saking irika, satinut ring 
sabdan Ida Sang Hyang Widi Wasa. 

13 Dane Yosua tumuli ngamertanin Dane Kaleb 
okan Dane Yepune, tur dane kicen kota Hebron 
punika makadados duman danene. 14 Kota 

Hebron punika rauh mangkin dados druen 
katurunan Dane Kaleb okan Dane Yepune, wong 
Kenase punika, santukan dane saking satia tuu 
sairing ring Ida Sang Hyang Widi Wasa, Widin 
Israele. 1? Sadurung punika, kota Hebron punika 
mawasta kota Arba. (Arba punika pecak jadma 
sane pinih ageng ring pantaran wong Enake.) 

Sane mangkin jagate irika sampun tenterem 
kerta raharja. 


Duman tanah pabuat suku Yehuda 


15 1 Parakulawarga sajeroning suku Yehuda, 
polih duman tanah sakadi sane sinurat 
ring sor puniki, inggih punika kelodnyane 
rauh ring tanggun kelod tegal melakang Sine, 
ring wates jagat Edome. 2 Bates kelodnyane 
ngawit saking tanggun kelod Segara Matine, 
3 saking irika ngraris ngelodang, nglintangin 
rejeng-rejeng gunung-gunung Akrabime rauh 
ka Sin. Sapangrarisipun nglintang ring delod 
Kades-Barneane, ngraris ka Hesron miwah 
Adar, tumuli mabelok ka Karka. “Saking irika 
watesnyane ngraris ka Asmon nuluh tukad ring 
wates tanah Mesire. Watese punika bedah rauh 
ka pasisin Segara Tengah. Punika sane dados 
wates kelod tanah bagian suku Yehudane. 

5 Wates kanginnyane inggih punika Segara 
Mati, ngraris ngalerang ngantos rauh ring loloan 

Tukad Yordane. Bates kalernyane, ngawit saking 
loloan Tukad Yordane punika, ? ngraris munggah 
ka Bet-Hogla raris nglintang ring baler Lebak 
Yordane. Saking irika bates kalernyane ngraris 
ngalerang ngantos rauh ring Batu Bohan, (Bohan 
punika okan Dane Ruben), ' ngraris ka Lebak 
Kamewehan, ngantos rauh ka Debir, ngraris 
mabelok ngalerang ka Gilgal, sane marep-arepan 
ring sampih gununge ring Adumim, ring sisi kelod 
lebake punika. Watese punika nglantur malih 
ngantos rauh ring empul toyane ring En-Semes, 
raris ka En-Rogel. 8 Saking irika watese punika 
raris munggah nglintang ring Lebak Hinom, ring 
sisi kelod bukite, ring genah wong Yebuse, inggih 
punika genah kota Yerusaleme. Sasampune 
punika watese punika raris nglintangin muncuk 
bukite sane dauh Lebak Hinome inggih punika 
tanggun baler Lebak Repaime. ? Saking irika raris 
nglintang ring toya klebutane ring Me-Neptoah, 
raris bedah ring kota-kota sane nampek ring 
Gunung Epron. Saking irika raris mabelok ka 
Baala (inggih punika Kiryat-Yearim). 10 Saking irika 
watese punika malih mabelok ngilehin sisi kauh 
Baalane ngungsi pagunungan Edom, raris terus 
ka tepi kaler Gunung Yearime, (inggih punika 
Gunung Kesalon), raris tedun malih ka Bet-Semes 
tur nglantur rauh ka Timna. 1! Saking Timna 
watese punika nglantur rauh ka sisi kaler Ekrone 

raris mabelok ka Sikron nglintangin Gunung 
Baal, tur bedah ring Yabneel, raris bedah ring 
pasisin Segara Tengahe. 12 Punika dados wates 
kauh duman suku Yehudane, tur wewidangane 
punika makadados genah parakulawargan suku 
Yehudane. 


Dane Kaleb ngaonang kota 
Hebron miwah kota Debir 


(Parahak. 1:11-15) 


13 Manut pituduh Ida Sang Hyang Widi Wasa 
ring Dane Yosua, Dane Kaleb okan Dane Yepune, 
suku Yehuda kicen duman tanah abagian saking 
duman suku Yehudane. Dane kicen kota Hebron, 
kota pecak derben Arbane, bapan Enake. 

14 Dane Kaleb sampun ngaonang katurunan 
wong Enake saking kotane punika, inggih 
punika parapalingsehan Sesai, Ahiman miwah 
palingsehan Talmaine. 1? Saking irika dane raris 
ngebug jadmane sane ring kota Debir (kotane 
puniki sane riin mawasta Kiryat-Seper). 1° Dane 
Kaleb masesaudan sapuniki: “Sapasiraja sane 
mrasidayang ngaonang kota Kiryat-Sepere, ipun 
jagi antenang tiang ring pianak tiange Ni Aksa.” 
17 Dane Otniel, okan Dane Kenas semeton Dane 
Kaleb, raris prasida ngaonang kotane punika. 
Duaning punika Dane Kaleb raris ngantenang 
Dane Otniel ring Aksa, okan danene. 18 Ring 


YOSUA 15.19-23 959 


rahina pabuncingannyane Dane Otniel raris 
nglelunyuhin rabin danene mangda dane kayun 
nunas tegal ring ajin danene. Dane Aksa raris 
tedun saking keledaen danene. Irika dane 
katakenin antuk Dane Kaleb ajin danene sapuniki: 
“Apa ane idih cening?” 19 Dane Aksa raris matur 
sapuniki: “Yening aji ledang, tiang jagi nunas 
makudang-kudang toya klebutan. Santukan 
tegale sane sampun picayang aji ring tiang punika 
makasami tegal sane tuh melakang.” Irika Dane 
Kaleb raris micayang toya klebutan sane wenten 
ring luanan miwah sane wenten ring tebenan. 


Kota-kotan suku Yehudane 


20 Pidagingan, puniki tanah sane kapicayang 
ring parakulawargan suku Yehudane, makadados 
paderbennyane. 21 Kota-kotannyane sane 
paling doh ring tanggu kelod, sane nampek 
ring wates jagat Edome, inggih punika Kabseel, 
Eder, Yagur, Kina, Dimona, Adada, Kedes, 

Hasor, Yitnan, Sip, Telem, Bealot, Hasor-Hadata, 
Keriot-Hesron (inggih punika Hasor), Amam, 
Sema, Molada, Hasar-Gada, Hesmon, Bet-Pelet, 
Hasar-Sual, Berseba, Bisiotia, Baala, Iyim, 

Esem, Eltolad, Kesil, Horma, Siklag, Madmana, 
Sansana, Lebaot, Silhim, Ain miwah Rimon. 
Makasami punika rauh ring desa-desannyane 
wenten sangalikur akehipun. 22 (15:21) 28 (15:21) 

24 (15:21) 25 (15:21) 26 (15:21) 27 (15:21) 28 (15:21) 
29 (15:21) 30 (15:21) 31 (15:21) 22 (15:21) 

33 Kota-kota sane ring bukite, inggih punika 
Estaol, Sora, Asna, Sanoah, En-Ganim, Tapuah, 
Enam, Yarmut, Adulam, Soko, Aseka, Saaraim, 
Aditaim, Gedera, miwah Gederotaim. Makasami 
punika rauh ring desa-desannyane wenten 
patbelas akehipun. 24 (15:33) 3? (15:33) 38 (15:33) 

37 Sajaba punika taler kota Senan, Hadasa, 
Migdal-Gad, Dilean, Mispa, Yokteel, Lakis, 
Boskat, Eglon, Kabon, Lahmas, Kitlis, Gederot, 
Bet-Dagon, Naama miwah Makeda, rauh ring 
desa-desannyane makasami wenten nembelas 
akehipun. 28 (15:37) 29 (15:37) 40 (15:37) 

41 (15:37) 

42 Lianan ring punika taler kota-kota Libna, Eter, 
Asan, Yiptah, Asna, Nesib, Kehila, Aksib miwah 
Maresa rauh ring desa-desanipun makasami 
wenten asia akehipun. 48 (15:42) 44 (15:42) 

45 Lianan ring punika taler kota Ekron miwah 
sakancan desa-desannyane, “? ping kalihipun 
sakancan kota-kota miwah desa-desa sane 
nampek ring Asdod ngawit saking Ekron rauh 
ring Segara Tengah. 

47 Samalihipun taler kota Asdod, Gasa miwah 
desa-desannyane sane sumebar ngantos rauh 
ring tukad bates jagat Mesire miwah pasisin 
Segara Tengahe. 

48 Kota-kota sane ring pagunungan inggih 
punika: Samir, Yatir, Soko, Dana, Kiryat-Sana 
(inggih punika Debir), Anab, Estemoa, Anim, 
Gosen, Holon, miwah Giloh rauh ring desa- 
desannyane makasami wenten solas akehipun. 
49 (15:48) 50 (15:48) 51 (15:48) 

52 Kadi asapunika taler kota: Arab, Duma, Esan, 
Yanum, Bet-Tapuah, Apeka, Humta, Kiryat-Arba 
wiadin Hebron miwah Sior makasami wenten 
asia akehipun, makamiwah desa-desannyane 
taler dados padruen suku Yehudane. 22 (15:52) 
54 (15:52) 

55 Samalihipun kota-kota Maon, Karmel, 

Sip, Yuta, Yisreel, Yokdeam, Sanoah, Kain, 
Gibea miwah Timna. Makasami wenten adasa 
akehipun, makamiwah desa-desannyane. 

56 (15:55) 57 (15:55) 

58 Kadi asapunika taler kota Halhul, Bet-Sur, 
Gedor, Maarat, Bet-Anot miwah Eltekon. 
Makasami wenten nemnem akehnyane, 
makamiwah desa-desanipune. 2? (15:58) 

60 Samalihipun: kota Kiryat-Baal (inggih 
punika Kiryat-Yearim) miwah kota Raba 
makasami wenten kekalih akehipun, makamiwah 
desa-desannyane. 

61 Ring tegal melakange inggih punika: 
Bet-Araba, Midin, Sekaka, Nibsan, Kota Uyah 

miwah En-Gedi, makasami wenten nemnem 
makamiwah desa-desannyane. 2? (15:61) 

63 Nanging suku Yehuda nenten mrasidayang 
ngaonang tur ngingsirang wong Yebuse sane 
magenah ring kota Yerusalem. Kenginan wong 
Yebuse punika kantun irika sareng-sareng ring 
suku Yehudane kantos rauh mangkin. 


Duman tanah pabuat suku Epraim 
miwah suku Manase dauh tukad 


16 1 Bates kelod tanah sane dados duman 
katurunan Dane Yusup, ngawit saking 
Tukad Yordane sane nampek ring kota Yeriko, 
inggih punika ring dangin toya klebutane sane 
wenten ring Yeriko, tumuli nglintang ring tegal 
melakange. Saking Yeriko, watesnyane punika 
ngraris munggah ka Betel sane ring pagunungan. 
2 Saking Betel nglantur ka Lus, nglintangin Atarot, 
inggih punika genah wong Arkine. 2 Sasampune 
punika raris ngauhang ka wewidangan bangsa 
Yaplete, rauh ring Bet-Horon-Tebenan, tur 
sapanglanturipun raris ka Geser, raris bedah ring 
Segara Tengah. 

4 Punika wewidangan sane kapaicayang ring 
katurunan Dane Yusup, inggih punika suku 
Epraim miwah Manase dauh tukad makadados 
padruennyane. 

Duman tanah pabuat suku Epraim 


3 Puniki wewidangan parakulawargan suku 
Epraime. Wates-watesnyane ngawit saking 
Atarot-Adar, nganginang rauh ka Bet-Horon- 
Luanan, @ tur saking irika raris ka Segara 
Tengah. Mikmetat makadados wates kaleripun. 
Dangin Mikmetate watese punika mabelok 
ka Taanat-Silo, raris saking irika nglintang ring 
dangin Taanat-Silone ngungsi ka dangin Yanoahe. 
7 Saking Yanoah raris ka Atarot miwah Naharat 
rauh ka Yeriko, tur bedah ring Tukad Yordane. 
8 Bedauh, watese punika ngawit saking Tapuah 
rauh ring Tukad Kana raris bedah ring Segara 
Tengah. Punika tanah sane kapaicayang ring 
parakulawargan suku Epraime, makadados 
duman padruennyane. ? Sajaba punika taler 
wenten makudang-kudang kota miwah desa-desa 
sane magenah ring wewidangan suku Manase, 
tanah sane taler dados duman suku Epraime. 
10 Nanging wong Kanaan sane magenah ring 
Geser nenten kakaonang saking irika. Punika 
awinanipun wong Kanaane punika kantun 
wenten ring Geser sareng-sareng ring suku 
Epraime ngantos rauh mangkin. Sakewanten 
wong Kanaane punika kanggen panjak tur 
kapetegenin pakaryan-pakaryan sane abot. 

Duman tanah pabuat suku Manase dauh tukad 


1 Abagian saking pantaran parakulawargan 
17 suku Manasene, okan Dane Yusup sane 
pinih duur, kicen duman tanah ring dauh Tukad 
Yordane. Dane Makir, okan Dane Manase sane 
pinih duur, ajin Dane Gilead, prajurit sane sura 
dira, kicen duman tanah wewidangan Gilead 
miwah wewidangan Basan, sane dangin Tukad 
Yordane. 2 Tanah sane dauh Tukad Yordane 
kapaicayang ring parakulawarga sane lianan 
saking suku Manase, inggih punika: Abieser, 
Helek, Asriel, Sekem, Heper miwah Semida. Dane 
makasami punika katurunan purusa saking Dane 
Manase, okan Dane Yusup, sane makadados 
panglingsir ring kulawargannyane suang-suang. 
3 Dane Selapehad, okan Dane Heper, putun 
Dane Gilead, kompiang Dane Makir, buyut Dane 
Manase, nenten pisan madue oka lanang, wantah 
madue oka istri-istri kewanten. Okan danene 
sane istri-istri punika mapesengan: Mahla, Noa, 
Hogla, Milka miwah Tirsa. 4Dane sareng sami 
tumuli nangkil ring Pandita Eleasar miwah ring 
Dane Yosua okan Dane Nun, ping kalih ring 
parapanglingsire, saha matur kadi asapuniki: “Ida 
Sang Hyang Widi Wasa sampun mapaica pituduh 
ring Dane Musa, mangda titiang sareng sami taler 
kicen duman tanah pateh sakadi nyaman titiange 

sane muani-muani.” Duaning punika, satinut 
ring pituduh Ida Sang Hyang Widi Wasa punika, 
dane sareng sami raris kicen duman tanah pateh 
sakadi parasemeton danene sane lanang-lanang. 
> Punika awinannya Dane Manase polih duman 
tanah dasa bagian sajaba kota Gilead miwah 
Basan sane wenten ring dangin Tukad Yordane. 

6 Dadosipun boya wantah katurunan Dane 
Manase sane lanang-lanang kewanten sane polih 
duman tanah, nanging taler sane istri-istri. Tanah 
Gilead taler kapaicayang ring katurunan Dane 
Manase sane lianan. 

7 Bates wewidangan tanah suku Manasene 
ngawit saking Aser ngantos rauh ring Mikmetat 
dangin Sikeme. Saking irika watese punika 
tedun, raris ngelodang ngantos rauh ring 
wewengkon En-Tapuahe. 3 Wewengkon Tapuah 
punika ngranjing dados padruen suku Manase. 
Nanging kota Tapuahe sane magenah ring 
wates wewengkone punika, dados druen suku 
Epraim. ? Saking irika batese punika ngraris tedun 
rauh ka Tukad Kanane. Kota-kota sane wenten 
ring delod tukade punika, yadiastu magenah 
ring wewidangan suku Manasene, nanging 
dados druen suku Epraim. Sapanglanturipun 
bates wewidangan tanah suku Manase punika 
nuut margine sane baler tukade punika, tur 
bedah ring Segara Tengah. 10 Dadosipun sane 

ngelodang punika druen suku Epraim, miwah 
sane ngalerang punika druen suku Manase, tur 
ring sisi kauh druen suku Epraim miwah Manase 
punika mabates antuk Segara Tengah. Ring 

sisi kaler kauhnyane mabates ring druen suku 
Aser, tur ring sisi kaler kanginnyane mabates 
ring druen suku Isakare. 1! Tur ring sajeroning 
wewidangan suku Isakar miwah suku Asere, 
wenten taler druen Dane Manase, inggih punika: 
kota Bet-Sean miwah Yibleam makamiwah 
desa-desannyane, kadi asapunika taler kota Dor 
(kota sane ring pasisi), En-Dor, Taanak, Megido 
makamiwah desa-desa sakiwa tengennyane. 

12 Nanging suku Manase nenten mrasidayang 
ngaonang tur ngingsirang jadma Kanaan sane 
magenah ring kota-kotane punika. Punika 
awinannya wong Kanaane kantun magenah irika. 
13 Sapanglanturipun yadian wong Israele punika 
sampun kuat, nanging wong Kanaane punika 
taler nenten kakaonang tur kusir saking irika, 
sakewanten ipun kapaksa kanggen panjak miwah 
pangayah. 


Suku Epraim miwah suku Manase dauh 
tukad nunas imbuh duman tanah 


14 Parakaturunan Dane Yusup raris matur 
ring Dane Yosua sapuniki: “Punapi awinannya 
semeton mapaica duman tanah wantah apahan 

kewanten ring tiang sareng sami. Tiang puniki 
sareng akeh pisan, santukan Ida Sang Hyang Widi 
Wasa sampun ngamertanin tiang.” 

15 Pasaur Dane Yosua, sapuniki: “Yening 
semeton sareng akeh pisan, tur Pagunungan 
Epraime sampun cupek pabuat semeton, 
rarisangja semeton lunga ngabas alas ring gumin 
wong Perise miwah wong Repaime, makadados 
padruen semetone.” 

16 Dane malih matur: “Tanah pagunungane 
punika nenten cukup linggahipun pabuat tiang. 
Samalihipun wong Kanaan sane magenah ring 
tanahe dangsah ipun maderbe kreta besi. Kadi 
asapunika taler jadmane sane magenah ring kota 
Bet-Sean miwah desa-desa sakiwa tengennyane, 
ping kalih sane magenah ring Lebak Yisreele.” 

17 Dane Yosua raris ngandika ring suku Epraim 
miwah suku Manasene, sapuniki: “Sawiakti 
pisan cacakan semetone kalintang akeh. 
Samalihipun semeton kalintang kuat. Semeton 
patut polih langkungan ring aduman. 18 Rarisang 
ambil tanah pagunungane punika makadados 
druen semetone. Yadian sane mangkin tanahe 
punika kantun marupa alas, semeton kuat buat 
ngabas alase punika, tur druenangja saking 
tanggunnyane asiki ngantos ka tanggunnyane 
sane lianan. Nanging semeton patut ngusir tur 
ngaonang wong Kanaane punika, yadiastun ipun 

maderbe kreta besi miwah dados bangsa sane 
siteng-siteng.” 


Indik ngedum sisan tanahe sane lianan 


18 1 Sasampun jagate sane kajanjiang antuk 
Ida Sang Hyang Widi Wasa kakaonang 
antuk bangsa Israel, wong Israele makasami raris 
mapunduh ring Silo, tur Kemah Linggih Ida Sang 
Hyang Widi Wasa raris kadegang irika. * Duk 
punika kantun wenten malih pitung suku bangsa 
Israel sane durung polih duman tanah. 3 Duaning 
punika, Dane Yosua raris ngandika ring wong 
Israele, sapuniki: “Malih makapidanke suenipun 
semeton jaga nyantosang, buat jaga ngaug tur 
ngambil tanah sane sampun kapaicayang ring 
semeton antuk Ida Sang Hyang Widi Wasa, Widin 
leluur semetone? “ Sane mangkin icenja tiang 
anak lanang tigang diri saking pantaran sukun 
semetone suang-suang. Tiang jaga ngenken ipun 
medal nylajah jagate puniki makasami, buat 
nyikut wates-wates wewidangan sane edotang 
ipun jaga dados bagiannyane. Sasampune 
punika mangda ipun mawali malih ring tiang. 

> Tanahe punika jaga kadum pitung duman 

ring pantaranipune. Suku Yehuda jaga tetep 
magenah ring wewidangannyane bedelod. Tur 
suku Yusup ring wewidangannyane sane baler. 

6 Semeton patut nyatet wates-wates tanahe 


YOSUA 18.7-10 969 


sane pitung duman punika, tur catetane punika 
raris paicayang ring tiang. Sasampune punika 
tiang jaga mulang undi, buat nunas pawuwus Ida 
Sang Hyang Widi Wasa, Widin iragane pabuat 
semeton. ' Suku Lewi nenten jaga polih duman 
tanah ring pantaran semetone, santukan duman 
danene inggih punika dados pandita druen Ida 
Sang Hyang Widi Wasa. Sajaba punika, suku Gad, 
suku Ruben, abagian suku Manase dangin tukad 
sampun pada nampi duman tanah dangin Tukad 
Yordane, sane sampun kapaicayang antuk Dane 
Musa, parekan Ida Sang Hyang Widi Wasa.” 

8 Dane Yosua mapaica piteket ring anake sane 
jaga kutus punika, sapuniki: “Rarisangja mamargi 
nylajah tur sikut jagate puniki. Sasampune punika 
rarisang malih mawali ring tiang. Wusan punika 
tiang jaga nunas pawuwus Ida Sang Hyang 
Widi Wasa pabuat semeton, malantaran tiang 
mulang undi iriki ring Silo.” Anake sane kaselik 
punika raris pada mamargi jagi ngilehin jagate 
punika. ? Anake punika raris mamargi nylajah 
jagate punika makasami, tur nyatet tanahe 
punika, kadadosang pitung duman, samaliha 
kota-kotannyane sami pada kacatet. Sasampune 
punika ipun raris mawali ring Dane Yosua ring 
genahe mapunduh ring Silo. 19 Dane Yosua raris 
mulang undi, nunas pawuwus Ida Sang Hyang 
Widi Wasa, pabuat ipun sareng sami. Wusan 

punika Dane Yosua raris ngedumang tanahe 
punika ring suku-suku Israele sane durung polih 
duman. 


Duman tanah pabuat suku Benyamin 


11 Sane pinih riin polih duman inggih punika 
parakulawarga sajeroning suku Benyamin. 
Tanahnyane magenah ring selagan tanah 
suku Yehudane klawan tanah suku Yusupe. 

12 Bates sisi kalernyane ngawitin saking Tukad 
Yordane, ngraris ka sampih gununge sane baler 
kota Yerikone, raris ngauhang nglintang ring 
pagunungan, kantos rauh ring tegal melakang 
Bet-Awene. 13 Batese punika ngraris ka sampih 
gununge sane delod Luse (sane taler mawasta 
Betel), ngraris ka Atarot-Adar ring pagunungan 
sane delod Bet-Horon-Tebenan. 14 Batese 
punika raris mabelok ngelodang saking sampih 
gununge punika, ngraris ka Kiryat-Baal (wiadin 
Kiryat-Yearim) sane dados druen suku Yehudane. 
Punika sane makadados bates kauhnyane. 

15 Bates kelodnyane ngawit saking tanggun 
Kiryat-Yearime, ngraris ka toya klebutane ring 
Me-Neptoah. 18 Batese punika nglantur ka 
bongkol gununge sane marep-arepan ring Lebak 
Hinom ring tanggun baler Lebak Repaime. 
Saking irika raris ngelodang nglintang ring Lebak 
Hinom, delod sampih bukit Yebuse ngraris ka 


YOSUA 18.17-28 971 


En-Rogel. 17 Saking irika raris mabelok ngalerang 
ka En-Semes, raris nglantur ka Gelilot, benengan 
margine ngamunggahang ring Adumim. Batese 
punika raris nglantur ka Batu Bohan (Bohan 
punika okan Dane Ruben), 18 raris nglintang 
ring baler sampih gununge sane marep-arepan 
ring Lebak Yordane. Saking irika raris tedun ka 
lebake, 19 nglintang ring baler sampih gununge 
ring Bet-Hogla, raris bedah ring loloan Tukad 
Yordane ring sisi kaler Segara Matine. Punika 
sane dados batesipun. 2? Tukad Yordane punika 
makadados bates kanginipun. Punika sane dados 
bates tanah duman parakulawarga sajeroning 
suku Benyamin. 

21 Kota-kota sane dados druen kulawarga- 
kulawarga sajeroning suku Benyamine, inggih 
punika: Yeriko, Bet-Hogla, Emek-Kesis, 22 Bet- 
Araba, Semaraim, Betel, 23 Haawim, Para, 

Opra, 24 Kepar-Haamonai, Opni miwah Geba. 
Makasami punika wenten roras akehipun, 
makamiwah desa-desa sakiwa tengennyane. 

25 Sajaba punika taler kota Gibeon, Rama, Beerot, 
26 Mispa, Kepira, Mosa, 2' Rekem, Yirpeel, 
Tarala, 28 Sela, Elep, Yebus (wiadin Yerusalem), 
Gibea miwah Kiryat-Yearim. Makasami wenten 
patbelas akehipun, makamiwah desa-desa 
sakiwa tengenipun. Punika makasami dados 

tanah duman pabuat kulawarga-kulawarga 
sajeroning suku Benyamine. 


Duman tanah buat suku Simeon 


19 1 Sane kaping kalih polih duman tanah, 
inggih punika kulawarga-kulawarga 
sajeroning suku Simeon. Edumannyane punika 
magenah ring pantaran tanah suku Yehudane. 

2 Sane dados dumannyane, inggih punika 
Berseba, Seba, Molada, 3 Hasar-Sual, Bala, Esem, 
4Eltolad, Betul, Horma, ? Siklag, Bet-Hamarkabot, 
Hasar-Susa, S Bet-Lebaot miwah Saruhen. 
Makasami wenten telulas kota akehipun, 
makamiwah desa-desa ring kiwa tengennyane. 

7 Sajaba punika, taler kota Ain, Rimon, Eter 
miwah Asan. Makasami wenten petang kota 
makamiwah desa-desa ring kiwa tengennyane. 

8 Sajeroning punika taler patut ketang sakancan 
kota sane wenten ring kiwa tengennyane, 
minakadi Baalat-Beer (inggih punika Rama) 
sane wenten bedelod. Punika makasami duman 
tanah sane kapaicayang ring parakulawarga 
suku Simeone. ? Santukan tanah duman suku 
Yehudane bes linggah, punika awinannya abagian 
saking dumannyane kapaicayang ring suku 
Simeon. 

Duman tanah pabuat suku Sebulon 


10 Sane kaping tiga polih duman tanah, inggih 
punika kulawarga-kulawarga suku Sebulon. Bates 
wewidangan tanahnyane ngantos rauh ring 
Sarid. 1! Saking irika batese punika ngauhang 
ngungsi ka Marala, ngantos rauh ring Dabeset, 
miwah rauh ring tukad sane dangin Yokneame. 
12 Sapanglanturipun batese punika nganginang 
saking Sarid ngraris ka bates Kislot-Tabore, 
ngraris ka Dobrat tur nglantur munggah rauh 
ka Yapia. 13 Saking irika watesnyane ngraris ka 
Gat-Heper, miwah Et-Kasin, raris mabelok ka Nea, 
tumuli ngungsi ka Rimon. 14 Ring sisi kalernyane 
batese punika mabelok nuju ka Hanaton, bedah 
ring Lebak Yiptah-El. 15 Wates-watesnyane 
punika, nglikub kota-kota: Katat, Nahalal, Simron, 
Yidala miwah Betlehem, makasami wenten roras 
akehipun rauhing desa-desa sane ring kiwa 
tengennyane. 18 Kota-kota miwah desa-desa 
sane ring kiwa tengennyane punika makasami 
magenah ring wewidangan sane dados padruen 
parakulawarga suku Sebulone. 


Duman tanah pabuat suku Isakar 


17 Sane polih duman tanah sane kaping 
pat, inggih punika parakulawarga suku Isakar. 
18 Wewidangannyane, inggih punika: Yisreel, 

Kesulot, Sunem, 1? Haparaim, Sion, Anaharat, 
20 Rabit, Kision, Eber, *! Remet, En-Ganim, 
En-Hada miwah Bet-Pases. 22 Batesnyane 
taler nganteg rauh ring Tabor, Sahasima 
miwah Bet-Semes, bedah ring Tukad Yordane. 
Wewidangannyane punika wenten nembelas 
kota akehipun, rauh ring desa-desa sakiwa 
tengennyane. 2 Punika kota-kota miwah desa- 
desa sane makadados padruen parakulawarga 
suku Isakare. 


Duman tanah pabuat suku Aser 


24 Sane kaping lima polih duman tanah, inggih 
punika parakulawarga sajeroning suku Aser. 
25 Wewidangannyane inggih punika: Helkat, 
Hali, Beten, Aksap, 28 Alamelek, Amad miwah 
Misal. Bates kauhnyane rauh ring Gunung Karmel 
miwah Tukad Libnat. 27 Saking irika watesnyane 
mabelok nganginang rauh ka Bet-Dagon, kantos 
rauh ring bates wewidangan suku Sebulone 
miwah Lebak Yeptah-Ele, raris ngalerang rauh 
ka Bet-Emek miwah Nihiel. Saking irika malih 
ngraris ngalerang rauh ka Kabul, 28 Ebron, Rehob, 
Hamon miwah Kana, kantos rauh ring Sidon. 
29 Saking irika batese punika mabelok ka Rama, 
kantos rauh ring kota Tirus, inggih punika kota 
sane mabenteng. Sapanglanturipun watesnyane 
punika mabelok ka Hosa, tumuli bedah ring 

Segara Tengah. Wewidangannyane nglikub taler 
kota-kota minakadi: Mahalab, Aksib, 3? Uma, 
Apek miwah Rehob. Dados wewidangannyane 
makasami wenten kalih likur kota akehnyane, 
rauhing desa-desa sakiwa tengennyane. 

31 Punika kota-kota miwah desa-desa sane dados 
wewidangan druen parakulawargan suku Asere. 


Duman tanah pabuat suku Naptali 


32 Sane kaping nem polih duman tanah, inggih 
punika parakulawarga sajeroning suku Naptali. 
33 Bates wewidangannyane ngawit saking Helep 
rauhing wit tarune ring Saananim, ngraris ka 
Adami-Nekeb miwah Yabneel, rauh ka Lakum, 
raris bedah ring Tukad Yordane. 22 Saking 
irika watese punika mabelok ngauhang ka 
Asnot-Tabor, tur saking irika ngraris ka Hukok. 
Ring sisi kelodnyane ngaplug wewidangan 
suku Sebulon, ring sisi kauhnyane wewidangan 
suku Aser, miwah sisi kanginnyane Tukad 
Yordan. 3? Kota-kota sane mabenteng inggih 
punika: Sidim, Ser, Hamat, Rakat, Kineret, 

36 Adama, Rama, Hasor, 3” Kedes, Edrei, En-Hasor, 
38 Yiron, Migdal-El, Horem, Bet-Anat miwah 
Bet-Semes. Ring wewidangan punika wenten 
kota siangolas akehipun, rauhing desa-desa 
sakiwa tengennyane. 3? Punika kota-kota miwah 

desa-desa sane dados druen parakulawargan 
suku Naptaline. 


Duman tanah pabuat suku Dan 


40 Sane kaping pitu polih duman tanah, 
inggih punika kulawarga-kulawarga sajeroning 
suku Dan. “1 Sane dados wewidangannyane, 
inggih punika nglikub: Sora, Estaol, Ir-Semes, 
42 Saalabin, Ayalon, Yitla, 48 Elon, Timna, 
Ekron, 4 Elteke, Gibeton, Baalat, 45 Yehud, 
Bene-Berak, Gat-Rimon, 48 Me-Yarkon miwah 
Rakon, rauhing wewengkon sakiwa tengen 
kota Yopene. 47 Ritatkala suku Dan sampun 
kakirangan tanah, dane sareng sami raris lunga 
magegebug ka kota Lesem. Kotane punika raris 
kakaonang, jadmannyane sami kapademang, tur 
kotane punika tumuli kaug. Ipun sareng sami 
tumuli jenek irika, tur wastan kotane punika 
raris kagentosin dados: Dan, manut pesengan 
leluurnyane. 48 Punika makasami kota-kota 
miwah desa-desa sane dados tanah wewidangan 
kulawarga-kulawarga suku Dane, makadados 
paderbeannyane. 


Duman tanah pabuat Dane Yosua 


49 Sasampune wong Israele puput ngedum- 
ngedum tanahe punika, Dane Yosua okan Dane 
Nun, tumuli katurin taler duman tanah. 50 Satinut 

ring pituduh Ida Sang Hyang Widi Wasa, dane 
katurin kota-kota sane arsayang dane, inggih 
punika: Timnat-Serah ring pagunungan Epraim. 
Dane tumuli ngwangun kotane punika, tur dane 
raris jenek malinggih irika. 

51 Kadi asapunika dane Pandita Eleasar, Dane 
Yosua okan Dane Nun miwah parapanglingsir 
kulawarga-kulawarga suku bangsa Israele 
ngedumang tanahe punika malantaran mulang 
undi buat nunas pawuwus Ida Sang Hyang Widi 
Wasa. Indike punika kamargiang ring Silo ring 
ajeng lawang Kemah Linggih Ida Sang Hyang 
Widi Wasa. Kadi asapunika indiknyane dane pada 
ngedum-ngedum tanahe punika ngantos puput. 


Kota-kota pasayuban 


20 1 Sasampune punika Ida Sang Hyang Widi 
Wasa raris ngandikayang Dane Yosua, 

2 mangda dane mabaos ring wong Israele, kadi 
asapuniki: “Pilihja makudang-kudang kota ane 
dadi kota pasayuban, buka ane suba pituduhang 
Ulun teken kita malantaran Musa. ? Anake ane 
ngamatiang anak uli krana tusing nyelepang, 

ia nyidayang malaib kema, buat ngluputang 
dewekne uli anake ane mabudi matandang 
wirang teken ia. 4Ia dadi malaib ka salah tunggal 
kota-kotane ento, tur ditu ia nunas tetepasan, 
malantaran ia nguningayang sapariindiknyane 

teken parapanglingsir kotane ditu, di arepan 
kotane ento. Sasubane keto parapanglingsir 
kotane ento nglugrain ia masuk ka kota, tur 
kicen tongos madunungan, apanga ia nyidayang 
nongos ditu. ? Yen anake ane matandang 
wirang ento ngetut ia kema, wong kotane patut 
nyayubin anake ento, sawireh ia ngamatiang 
anak ulihan tusing nyelapang, buina tusingja 
ulihan gedeg teken ane mati ento. ê Anake ento 
patut nongos di kotane ento, kanti ia nampi 
tetepasan uli paruman pangadilane, muah kanti 
anake ane dadi Pandita Agung dugase ento mati. 
Sasubane keto mara anake ento dadi mulih buin 
ka kotannyane, kota ane laad kalahina malaib.” 

7 Duaning punika, bangsa Israele raris nyelik 
kota-kota sane makadados kota-kota pasayuban. 
Inggih punika Kedes ring Galilea, ring Pagunungan 
Naptali; kota Sikem ring Pagunungan Epraim, 
miwah kota Hebron ring Pagunungan Yehuda. 

8 Ring dangin Tukad Yordane, ring pagunungan 
tanah melakange dangin Yerikone, ipun nyelik 
kota-kota pasayuban minakadi kota-kota Beser 
ring wewidangan suku Ruben, Ramot sane ring 
Gilead ring wewidangan suku Gad, miwah Golan 
ring Basan, ring wewidangan suku Manase. 

9 Punika makasami kota-kota pasayuban, sane 
kapilih pabuat wong Israele makasami, miwah 
pabuat bangsa lianan sane magenah ring 

pantaran wong Israele. Asing-asing anak sane 
ngamademang jadma, ulihan ipun nenten 
nyelapang, ipun prasida polih pasayuban irika, 
luput saking anake sane mamanah matandang 
wirang. Anake punika tan dados kapademang, 
sadurung ipun katangkilang ring ajeng paruman 
pangadilane. 


Kota-kota pabuat suku Lewi 


2 1 1 Sedek rahina anu, parapanglingsir 
kulawarga-kulawarga suku Lewine raris 


nangkil ring Sang Pandita Eleasar, miwah ring 
Dane Yosua, okan Dane Nun, pingkalih ring 
paralingsir-lingsir kulawarga sajeroning suku 
bangsa Israele makasami. ? Irika dane matur 
ring dane sareng sami ring Silo, ring tanah 
Kanaan, sapuniki atur danene: “Malantaran 
Dane Musa, Ida Sang Hyang Widi Wasa sampun 
mapituduh, mangda tiang sareng sami kicen 
kota genah tiange mumah, miwah tegalan ring 
kiwa tengen kotane punika, jaga genah tiange 
ngangonang ingon-ingon tiange.” 3 Duaning 
punika, satinut ring pituduh-pituduh Ida Sang 
Hyang Widi Wasa, bangsa Israele raris ngicen 
suku Lewine makudang-kudang kota, miwah 
pategalan genah ngangonang ingon-ingon, ring 
pantaran wewidangan dumannyane sareng sami. 

4 Sane pinih riin polih duman kota inggih punika 
palingsehan Dane Kehat saking suku Lewi. 
Kulawarga saking katurunan Pandita Harun, polih 
duman kota telulas akehipun, sane magenah 
ring wewidangan suku Yehuda, Simeon miwah 
Benyamin. ? Kulawarga-kulawargan Dane Kehat 
sane lianan, polih duman kota adasa akehipun, 
magenah ring wewidangan suku Epraim, Dan 
miwah Manase sane dauh Tukad Yordane. 

6 Kulawargan Dane Gerson, polih duman kota 
telulas akehipun, magenah ring wewidangan 
suku Isakar, Aser, Naptali miwah Manase sane 
dangin Tukad Yordane. 

7 Kulawarga sajeroning palingsehan Dane 
Merari polih kota roras akehipun, magenah ring 
wewidangan suku Ruben, Gad miwah Sebulon. 

8 Kadi asapunika wong Israele ngedumang 
kota-kota miwah pategalan genah ngangon 
ingon-ingon pabuat suku Lewine malantaran 
mulang undi, sakadi sane sampun kapituduhang 
antuk Ida Sang Hyang Widi Wasa malantaran 
Dane Musa. 


Kota-kota buat palingsehan Dane Kehat 


9 Saking palingsehan Dane Kehat, parapandita 
katurunan Dane Harun sane pinih ngarep katurin 
nampi kota-kota. Dane katurin kota telulas 
rauh ka tegal-tegalnyane. Saking suku Yehuda 

miwah Simeon dane katurin kota-kota sia, inggih 
punika: Libna, Yatir, Estemoa, Holon, Debir, Ain, 
Yuta, Bet-Semes miwah Arba sane kawastanin 
manut wastan bapan suku Enake. Kotane 
punika, sane mangkin mawasta Hebron, punika 
makadados kota pasayuban ring Pagunungan 
Yehuda. Pategalan-pategalan miwah desa-desa 
ring kotane puniki sampun kapaicayang ring 
Dane Kaleb okan Dane Yepune makadados 
padruennyane. Saking suku Benyamin dane 
nampi kota patpat, inggih punika: Gibeon, Geba, 
Anatot miwah Almon. 10 (21:9) 11 (21:9) 12 (21:9) 
13 (21:9) 14 (21:9) 1? (21:9) 10 (21:9) 17 (21:9) 

18 (21:9) 19 (21:9) 

20 Kulawarga-kulawarga sane tiosan sajeroning 
palingsehan Dane Kehat katurin kota adasa rauh 
ka tegal-tegalnyane. Saking suku Epraim dane 
nampi kota patpat, inggih punika: Bet-Horon, 
Kibsaim, Geser miwah Sikem, satunggaling kota 
pasayuban ring Pagunungan Epraim. Saking 
suku Dan, dane polih kota patpat, inggih punika: 
Elteke, Gibeton, Ayalon miwah Gat-Rimon. Saking 
suku Manase dauh tukad, dane nampi kota 
kekalih, inggih punika: Taanak miwah Gat-Rimon. 
21 (21:20)22 (21:20) 23 (21:20) 24 (21:20) 2 (21:20) 
26 (21:20) 

Kota-kota buat palingsehan 
Dane Gerson miwah Merari 


27 Satunggaling palingsehan saking suku Lewi, 
inggih punika palingsehan Dane Gerson, katurin 
kota telulas rauh ka tegal pangonannyane. 
Saking suku Manase dangin tukad, dane nampi 
kota kekalih, inggih punika Beestra miwah 
Golan, satunggaling kota pasayuban ring Basan. 
Saking suku Isakar dane nampi kota patpat, 
inggih punika: Kision, Dobrat, Yarmut miwah 
En-Ganim. Saking suku Aser dane nampi kota 
patpat, inggih punika: Misal, Abdon, Helkat 
miwah Rehob. Saking suku Naptali dane nampi 
kota tetiga, inggih punika Hamat-Dor, Kartan 
miwah Kedes, satunggaling kota pasayuban ring 
Galilea. 28 (21:27) 22 (21:27) 20 (21:27) 31 (21:27) 
32 (21:27) 33 (21:27) 

34 Wong Lewi sane tiosan, sane saking 
palingsehan Dane Merari katurin kota roras 
rauh ka tegal-tegal pangonannyane. Saking suku 
Sebulon dane nampi kota patpat, inggih punika: 
Yokneam, Karta, Dimna miwah Nahalal. Saking 
suku Ruben dane nampi kota patpat, inggih 
punika: Beser, Yahas, Kedemot miwah Mepaat. 
Saking suku Gad dane nampi kota patpat, 
inggih punika: Mahanaim, Hesbon, Yaeser 
miwah Ramot, satunggaling kota pasayuban ring 

Gilead. 25 (21:34) 32 (21:34) 37 (21:34) 38 (21:34) 
39 (21:34) 40 (21:34) 

41 Dadosipun saking tanah-tanah sane dados 
padruen bangsa Israele, wenten petang dasa 
kutus kota sane katurang ring suku Lewi. 
Asing-asing kota punika wenten tegal ring sakiwa 
tengennyane. 42 (21:41) 


Wong Israel ngaug jagat Kanaan 


43 Kadi asapunika Ida Sang Hyang Widi Wasa 
maicayang jagate punika makasami ring bangsa 
Israele, inggih punika jagat sane sampun janjiang 
Ida nganggen sumpah, jaga kapaicayang ring 
leluurnyane. Sasampune ipun ngaug jagate 
punika ipun tumuli magenah irika. 44 Ida Sang 
Hyang Widi Wasa mapaica kerta raharja ring 
ipun, ring sawewengkon jagate punika, sakadi 
sane sampun janjiang Ida ring paraleluurnyane. 
Meseh-mesehnyane sampun tan wenten sane 
nyidayang mapas ipun, santukan Ida Sang Hyang 
Widi Wasa sampun ngicen ipun kamenangan 
marep ring meseh-mesehipune. 45 Ida Sang 
Hyang Widi Wasa ngamanggehang saananing 
prajanjian Idane, sane sampun janjiang Ida 
marep ring wong Israele. 

Suku-suku sane polih duman tanah dangin 
Tukad Yordane, kapangandikayang budal 


1 Sasampune punika Dane Yosua raris 
22 maumang suku-suku Ruben, Gad 
miwah Manase sane dangin Tukad Yordane. 
2 Dane tumuli mabaos ring ipun sareng 
sami, kadi asapuniki: “Semeton sampun 
ngamargiang saluiring paindikan sane sampun 
kapangandikayang antuk Dane Musa, parekan Ida 
Sang Hyang Widi Wasa, ring semeton. Samaliha 
semeton taler sampun ngamargiang saananing 
prentah tiange ring semeton. 3 Ngantos rauh 
mangkin semeton durung naenin tan sareng 
mayuda nyarengin semeton ragane wong Israel. 
Semeton saking teleb nglaksanayang pituduh- 
pituduh Ida Sang Hyang Widi Wasa, Widin 
semetone. 4Sane mangkin satinut ring prajanjian 
Ida Sang Hyang Widi Wasa, Widin semetone, Ida 
sampun mapica kerta raharja ring bangsa Israele, 
semeton druene. Duaning punika sane mangkin 
rarisangja mawali budal ka tanah sane sampun 
tampi semeton makadados duman semetone, 
sane sampun kapaicayang ring semeton dangin 
Tukad Yordane, antuk Dane Musa parekan lda 
Sang Hyang Widi Wasa. ° Tinutinja pidabdab sane 
sampun kapangandikayang antuk Dane Musa 
ring semeton, inggih punika, astiti baktija ring 

Ida Sang Hyang Widi Wasa, Widin semetone. 
Laksanayangja sapakarsan Idane tur iringangja 
sapituduh Idane. Samaliha satia tuuja ngiring Ida, 
miwah aturangja ayah semetone ring Ida saking 
nekeng ati, miwah saguluking bayu sabda idep 
semetone.” ? Dane Yosua raris ngandikayang ipun 
pada budal, saha ngamertanin ipun sareng sami, 
kadulurin baos kadi asapuniki: “Sane mangkin 
semeton pada budal saha akeh makta arta 
brana, luiripun: Ingon-ingon, mas perak, temaga, 
besi miwah pangangge. Pada dumangja barang 
jejarahan sane saking meseh semetone punika 
ring parasemeton sajeroning sukun semetone.” 
Sasampune punika ipun sareng sami raris pada 
mamargi budal. 

Dane Musa sampun maicayang duman tanah 
ring dangin Tukad Yordane pabuat suku Manase 
sane atenga. Nanging pabuat sane malih atenga 
kicen duman tanah ring dauh Tukad Yordane 
antuk Dane Yosua, sinarengan ring suku-suku 
sane lianan. 7 (22:6) 8 (22:6) 

9 Duaning punika suku Ruben, Gad miwah 
Manase dangin tukad, raris pada mamargi 
budal. Ipun sareng sami pada nilar wong Israel 
sane lianan ring Silo, ring jagat Kanaan. Ipun 
pada mamargi ngungsi tanah dumannyane 
suang-suang ring tanah Gilead, sane sampun 
tampi ipun, satinut ring pituduh Ida Sang Hyang 

Widi Wasa, sane sampun kapangandikayang 
antuk Dane Musa. 


Pamorboran aturan sane 
ring sisin Tukad Yordane 


10 Ritatkala suku Ruben, Gad miwah Manase 
dangin tukad rauh ring Gelilot, ring sisi kauh 
Tukad Yordane, ipun sareng sami raris ngwangun 
pamorboran aturan sane ageng pisan ring sisin 
Tukad Yordane. 1! Raris wenten anak ngrauhang 
indike punika ring wong Israel sane lianan, 
sapuniki: “Cingakinja! Suku Ruben, Gad miwah 
Manase dangin tukad, sampun ngwangun 
pamorboran aturan sane ageng pisan ring 
Gelilot, ring sisin Tukad Yordane ring wewidangan 
iragane!” 12 Ritatkala wong Israele miragi indike 
punika, raris sami pada rauh paum ring Silo, 
gumanti praya ngebug suku-suku sane dangin 
tukad punika. 

13 Wong Israele raris ngutus Dane Pinehas, 
okan Pandita Eleasar, ngrauhin suku Ruben, 
Gad miwah Manase dangin tukad punika ring 
tanah Gilead. 18 Wenten anak sareng adasa sane 
nyarengin pamargin Dane Pinehas, inggih punika 
asing-asing suku sane dauh tukad ngamedalang 
wakil adiri sane pinaka dados panglingsir ring 
sukunnyane suang-suang. 1? Sasampun dane 
rauh ring tanah Gilead dane raris matemu ring 

suku Ruben, Gad miwah Manase dangin tukad. 
16 Irika dane makadados wakil pasamuan druen 
Ida Sang Hyang Widi Wasa, raris mabaos ring 
suku sane dangin tukad punika, kadi asapuniki: 
“Punapi awinannya semeton nglaksanayang 
paindikan sane dursila sakadi puniki pamantuka 
ring Ida Sang Hyang Widi Wasa, Widin wong 
Israele? Malantaran semeton sampun ngwangun 
pamorboran aturan pabuat ragan semetone 
puniki, semeton sampun alpaka pamantuka ring 
Ida Sang Hyang Widi Wasa. Kenginan semeton 
nenten kantun astiti bakti ring Ida. 1” Punapike 
semeton lali ring dosan iragane ring Peor? Rikala 
punika Ida Sang Hyang Widi Wasa nyisipang 
kaulan Idane antuk grubug. Rauh mangkin iraga 
kantun ngrasayang paindikane punika. Punapike 
ukumane punika durung cukup? 18 Punapike sane 
mangkin semeton jaga nulak astiti bakti ring Ida. 
Yening ring rahinane mangkin semeton alpaka 
pamantuka ring Ida Sang Hyang Widi Wasa, ring 
rahinane benjang Ida jaga ngamargiang piduka 
ring wong Israele sami. 19 Duaning punika, yening 
tanah semetone nenten pantes anggen genah 
ngaturang bakti, ngiring mangkin magingsir ka 
tanah druen Ida Sang Hyang Widi Wasa, ring 
genah Kemah Linggih Idane kadegang. Rarisangja 
ambil tanahe sane ring pantaran tiange 

sareng sami, nanging sampunang pisan alpaka 

pamantuka ring Ida Sang Hyang Widi Wasa, 
wiadin alpaka ring tiang malantaran semeton 
ngwangun pamorboran aturan sane lianan 
sajawining pamorboran aturan ring Ida Sang 
Hyang Widi Wasa, Widin iragane. 20 Elingangja 
sapunapi indiknyane Akan pianak Serahe, sane 
tan nyak ngiringang pituduh-pituduh Ida Sang 
Hyang Widi Wasa ngeniang indik barang-barang 
sane sampun kapastiang mangda kasirnayang, 
kenginan pasamuan Israele makasami sane keni 
pasisip malantaran indike punika. Malantaran 
dosanipune punika, boya Akan kewanten sane 
padem.” 

21 Parawarga suku Ruben, Gad miwah Manase 
dangin tukad raris matur ring parapanglingsir 
suku-suku sane saking dauh tukad punika, kadi 
asapuniki: 22 “Wantah Ida Sang Hyang Widi Wasa 
sane maraga maha kuasa! Ida sane maraga 
Widi! Ida sane uning ring indik sane kardi tiang 
puniki tur tiang meled mangda semeton taler 
uning ring indike puniki. Menawita tiang sareng 
sami ngwangun pamorboran aturan puniki 
madasar manah alpaka miwah nenten satia 
tuu malih pamantuka ring Ida Sang Hyang Widi 
Wasa, rarisangja pademang tiang sareng sami 
iriki ring dauhe puniki. 28 Yening tiang tempal 
ring Ida Sang Hyang Widi Wasa, tur ngwangun 
pamorboran aturan pabuat dewek tiange niri, 

buat jaga morbor aturan maborbor wiadin 
aturan sesajen miwah aturan karahayuan, ledang 
Ida Sang Hyang Widi Wasa nyisipang tiang 
sareng sami. 28 Nenten pisan wenten manah 
tiange sakadi asapunika. Tiang ngardi indike 
puniki, santukan tiang ajerih benjang pungkur 
katurunan semetone jaga mabaos ring katurunan 
tiange sapuniki: Semeton nenten wenten 
pasangketan ring Ida Sang Hyang Widi Wasa, 
Widin wong Israele. 25 Cingakinja becik-becik 
Tukad Yordane puniki sampun dadosang Ida 
bates ring pantaran tiange miwah parasemeton 
warga suku Ruben miwah Gad. Semeton 
sampun tan wenten pasangketan punapi-punapi 
pamantuka ring Ida Sang Hyang Widi Wasa. 
Raris benjang pungkur katurunan semetone jaga 
tan ngwehin katurunan tiange mabakti ring Ida 
Sang Hyang Widi Wasa. 2? Punika awinannya 
tiang ngwangun pamorboran aturan puniki, 
boya jaga anggen tiang morbor aturan wiadin 
ngaturang aturan. 2? Nanging makadados cihna, 
pabuat tiang miwah semeton, miwah katurunan 
iragane ring benjang pungkur, mungguing 

iraga sareng sami saking sujati mabakti ring 

Ida Sang Hyang Widi Wasa ring ajeng Kemah 
Linggih Idane sane suci, masrana antuk aturan 
sane maborbor, miwah aturan sesajen ping 
kalih aturan karahayuan. Malantaran punika 

katurunan semetone nenten jaga mabaos, 
mungguing katurunan tiange nenten wenten 
pasangketan punapa-punapi pamantuka ring Ida 
Sang Hyang Widi Wasa. 28 Kamanah antuk tiang, 
yen prade benjangan wenten paindikan kadi 
asapunika, katurunan tiange jaga mrasidayang 
mabaos, kadi asapuniki: ‘Indayangja cingakin! 
Leluur tiange sampun ngardi pamorboran aturan 
pateh sakadi pamorboran aturan druen Ida 
Sang Hyang Widi Wasa. Nanging punika boyaja 
kanggen morbor aturan maborbor wiadin aturan 
tiosan, sakewanten wantah kanggen cihna 
pabuat wargan tiange miwah wargan semetone; 
29 Sujatinipun tiang nentenja mamanah alpaka 
pamantuka ring Ida Sang Hyang Widi Wasa, 
wiadin wusan astiti bakti ring Ida malantaran 
ngwangun pamorboran aturan sane siosan 
pabuat morbor aturan maborbor, aturan sesajen 
wiadin aturan tiosan, santukan sampun wenten 
pamorboran aturan Ida Sang Hyang Widi Wasa, 
Widin iragane ring ajeng Kemah Linggih Idane.” 
30 Dane Pinehas miwah parapanglingsir 
pasamuane makadasa sane nyarengin dane, 
inggih punika parapanglingsir suku-suku sane 
dauh tukad, sami pada ledang ring kayun 
mirengang atur suku Ruben, Gad miwah Manase 
sane dangin tukad punika. 3t Dane Pinehas okan 
Sang Pandita Eleasar punika, tumuli mabaos, ring 

ipun sareng sami kadi asapuniki: “Sane mangkin 
tiang uning, mungguing Ida Sang Hyang Widi 
Wasa ngiangin iraga. Semeton boyaja mamanah 
alpaka pamantuka ring Ida. Duaning punika 
semeton sampun ngluputang wong Israele saking 
pasisip Ida Sang Hyang Widi Wasa.” 

32 Sasampune punika Dane Pinehas miwah 
panglingsire punika raris nilar suku Ruben 
miwah Gad ring tanah Gilead, tumuli mawali ka 
Kanaan, saha nguningayang sapariindike punika 
makasami ring wong Israele. 33 Wong Israele 
sami pada liang tur muji Ida Sang Hyang Widi 
Wasa. Ipun nenten malih maosang indik jaga 
magegebug tur ngaug tanah suku Ruben miwah 
suku Gade. 

34 Parasuku Ruben miwah suku Gad, tumuli 
mabaos sapuniki: “Pamorboran aturane 
puniki makadados saksi pabuat iraga sareng 
sami, mungguing Ida Sang Hyang Widi Wasa 
punika maraga Widi.” Punika awinannya, ipun 
ngwastanin pamorboran aturane punika “Saksi”. 


Pitutur Dane Yosua sane ka pamuput 


1 Sue pisan Ida Sang Hyang Widi Wasa 
23 mapaica sutrepti ring wong Israele. 
Ipun nenten malih kusak-asik antuk meseh- 
meseh sane wenten ring kiwa tengennyane. 
Sajeroning punika, Dane Yosua sampun 

kalintang lingsir. * Duaning punika dane raris 
maumang wong Israele makasami, inggih punika 
parapanglingsir, parapamimpin, parahakim 
miwah parasenapatine. Irika dane tumuli 
ngandika sapuniki: “Sane mangkin tiang sampun 
kalintang tua. 3 Semeton sareng sami sampun 
pada nyingak saluiring paindikan sane sampun 
kakardi pabuat semeton antuk Ida Sang Hyang 
Widi Wasa, Widin semetone, marep ring 
bangsa-bangsane punika. Ida Sang Hyang Widi 
Wasa, Widin semetone sampun mayuda pabuat 
semeton. “Tiang sampun ngedumang tanah 
bangsa-bangsane sane kantun iriki makadados 
bagian pabuat suku-suku bangsan semetone, 
kadi asapunika taler tanah bangsa-bangsane 
sane sampun kaonang tiang makasami, ngawit 
saking Tukad Yordane bedangin, kantos rauh 
ring Segara Tengahe bedauh. ? Ida Sang Hyang 
Widi Wasa, Widin semetone pacang ngawinang 
ipun jerih saking ajeng semetone, tur Ida 
pacang ngingsirang ipun saking ajeng semetone. 
Semeton sane jaga nruenang tanahipune, sakadi 
sane sampun kajanjiang ring semeton antuk 

Ida Sang Hyang Widi Wasa, Widin semetone. 

6 Duaning punika pagehangja ninutin sakancan 
sane sinurat ring cakepan Pidabdab Dane 
Musa. Sampunangja semeton tempal saking 
daging cakepan punika. ' Samaliha sampunangja 


YOSUA 23.8-13 993 


semeton masidi kara ngajak bangsa-bangsane 
sane kantun wenten ring pantaran semeton. 
Sampunang nyambat wastan dewa-dewan ipune, 
wiadin masumpah masrana wastan dewane 
punika, wiadin nyumbah miwah nyungsung 
dewa-dewane punika. 8 Nanging semeton patut 
astiti bakti ring Ida Sang Hyang Widi Wasa, 
sakadi sane sampun laksanayang semeton 
rauh mangkin. ? Ida Sang Hyang Widi Wasa 
sampun ngaonang bangsa-bangsa sane ageng 
miwah mawisesa saking ajeng semetone, 

tur tan wenten malih sane purun mapas 
semeton. 1? Semeton suang-suang mrasidayang 
nyerihang jadma panyiuan akehipun, santukan 
Ida Sang Hyang Widi Wasa, Widin semetone 
sane mayuda pabuat semeton, sakadi sane 
sampun janjiang Ida ring semeton. 11 Duaning 
punika, pagehangja astiti baktin semetone ring 
Ida Sang Hyang Widi Wasa, Widin semetone. 

12 Yening semeton nenten satia tuu ring Ida, 
tur semeton masidi kara ring bangsa-bangsa 
sane kantun wenten ring pantaran semetone, 
samaliha semeton juang-kajuang ngajak ipun, 
13 elingangja mungguing Ida Sang Hyang Widi 
Wasa, Widin semetone nenten jaga malih 
ngaonang bangsa-bangsane punika saking 
ajeng semeton. Nanging ipun jaga dados baya 
pabuat semeton, minakadi dados jeet, wiadin 

bangbang pabuat semeton. Ipun taler pacang 
ngawinang semeton nandang sangsara, santukan 
ipun waluya sakadi pecut sane mecutin tundun 
semetone, wiadin dados dui ring penjekan 
semetone. Indike punika nglantur mamargi kadi 
asapunika, kantos semeton telas saking jagate 
sane becik puniki, sane sampun kapaicayang ring 
semeton antuk Ida Sang Hyang Widi Wasa, Widin 
semetone. 

14 Sane mangkin, panemayan tiange padem 
sampun rauh. Semeton suang-suang uning 
ring angen semetone, mungguing Ida Sang 
Hyang Widi Wasa, Widin semetone sampun 
maicayang sakancan paindikan sane becik, sane 
sampun janjiang Ida ring semeton. Saluiring 
paindikan sane janjiang Ida makasami sampun 
kadagingin. Angan asikiko tan wenten sane 
nenten kalaksanayang. 1? Nanging sakadi Ida 
sampun nagingin sakancan janjin Idane ring 
semeton, kadi asapunika taler Ida jaga nibakang 
bebendun Idane ring semeton. 1? Yening 
semeton nenten ngamanggehang prajanjian 
sane sampun kapituduhang ring semeton antuk 
Ida Sang Hyang Widi Wasa, Widin semetone, 
tur yen semeton ngancangin miwah nyungsung 
dewa-dewa sane lianan, kenginan Ida pacang 
menggah tur Ida jaga nyisipang semeton, tur 
semeton digelis pacang telas saking jagate sane 

becik puniki, sane sampun paicayang Ida ring 
semeton.” 


Dane Yosua mapidarta ring Sikem 


1 Dane Yosua tumuli maumang suku-suku 
24 Israele makasami ring Sikem. Irika 
parapanglingsir, parapamimpin, parahakim 
miwah parasenapatin Israele, sareng sami pada 
pedek tangkil ring ayun Ida Sang Hyang Widi 
Wasa. 2 Dane Yosua tumuli ngandika ring wong 
Israele makasami, sapuniki: “Sapuniki sabdan Ida 
Sang Hyang Widi Wasa, Widin Israele: “Imaluan 
leluur kitane nongos dangin Tukad Eprate, tur 
nyungsung dewa ane lenan. Salah tunggal leluur 
kitane ento madan Terah, bapan Abraham muah | 
Nahor. 3 Sasubane keto, Ulun nyemak, | Abraham, 
leluur kitane, uli di gumine dangin Tukad Eprate 
ento, laut Ulun nuntun ia nylajah sakuub gumi 
Kanaane. Ulun maicayang katurunan liu pesan 
teken ia. Ulun maicayang Ishak teken ia, *tur 
Ulun maicayang Yakub muah Esau teken Ishak. 
Ulun maicayang tanah pagunungan Edome teken 
Esau makadadi tanah gelahnyane, nanging leluur 
kitane Yakub muah pianak-pianaknyane pada 
rarud ka Mesir. ? Sasubane keto Ulun lantas 
ngutus Musa muah Harun, tur Ulun ngadakang 
bencana gede di Mesir. Nanging Ulun nuntun kita 
pesu uli ditu. ? Ulun ngajak leluur kitane magedi 

uli di Mesir, tur wong Mesire pada ngepung ia aji 
kreta muah prajurit ane negakin jaran. Nanging 
mara leluur kitane neked di Pasih Gelagahe, 

"ja pada masesambatan nunas ica teken Ulun. 
Ditu Ulun laut ngadakang peteng dedet buat 
melatin ia klawan wong Mesire. Buina gaenang 
Ulun apanga ombak pasihe pada magulungan 
tur nganyudang wong Mesire. Kita suba nawang 
unduke ane suba laksanayang Ulun marep 
teken gumi Mesire. Sasubane keto kita laut 
nongos di tegal melakange makelo pesan. 3 Suud 
keto Ulun lantas ngajak kita ka gumin wong 
Amorine ane nongos dangin Tukad Yordane. 
Wong Amorine pada nyiatin kita, nanging Ulun 
mapaica kamenangan teken kita. Kita ngaug 
guminnyane, tur Ulun nyirnayang ia di arepan 
kitane. ? Sasubane keto, Balak, pianak Sipore, ane 
dadi ratu di Moab, teka nyiatin kita. la ngutus 
anak ngalih Bileam pianak Beore, apanga ia 
teka buat mastu kita. 19 Nanging Ulun tusing 
ngisinin pinunas Bileame ento. Ento awanane ia 
lantas ngamertanin kita. Malantaran ento Ulun 
ngluputang kita uli Balak. 1! Sasubane keto kita 
lantas ngliwatin Tukad Yordane, tur neked di 
Yeriko. Ditu wong Yerikone pada teka nyiatin 
kita. Aketo masih wong Amori, wong Peris, 
wong Kanaan, wong Het, wong Girgasi, wong 
Hewi, wong Yebuse pada nyiatin kita. Nanging 


YOSUA 24.12-15 997 


Ulun mapaica kamenangan teken kita nglawan 
ia ajaka makejang. 12 Dikalane kita ngarepang 
mapag imusuh, Ulun ngadakang apanga ia takut 
tur bingung, mawanan ratun wong Amorine 
makadadua jerih kapilayu. Dadinne dongja 
pedang muah panah kitane ngranayang kita 
menang. 13 Ulun maicayang pategalan ane tusing 
taen pamulain kita, muah kota-kota ane tusing 
taen wangun kita. Ane jani kita nongos ditu 
muponin anggur muah saitun uli abiane ane 
tuara pamula-mulaan kitane. ” 

14 Dane Yosua malih nglanturang pangandika 
sapuniki: “Duaning punika, sane mangkin 
luihangja Ida Sang Hyang Widi Wasa, tur astiti 
baktija ring Ida saking nekeng ati miwah satia 
tuu. Kutangja dewa-dewa sane kasungsung 
antuk leluur semetone ring Mesopotamia miwah 
ring Mesir. Astiti baktija wantah ring Ida Sang 
Hyang Widi Wasa kewanten. 1? Yening semeton 
nenten kayun astiti bakti ring Ida, pastiangja ring 
rahinane mangkin, sapasira sane jaga sungsung 
semeton, punapike dewa sane kasungsung antuk 
leluur semetone ring Mesopotamia, punapike 
dewan wong Amorine, sane tanahnyane 
tongosin semeton mangkin? Pabuat tiang miwah 
kulawargan tiange, tiang wantah jaga astiti bakti 
ring Ida Sang Hyang Widi Wasa kewanten.” 

16 Wong Israele tumuli masaur manuk sapuniki: 
“Tiang sareng sami nenten jaga nilar Ida Sang 
Hyang Widi Wasa tur nenten jaga nyungsung 
dewa-dewa sane lianan. 17 Ida Sang Hyang Widi 
Wasa, Widin iragane sampun nantan leluur 
iragane miwah iraga sareng sami medal saking 
Mesir, genah iragane dados panjak, tur iraga 
sampun ngeton katawahan-katawahan sane 
sampun sinahang Ida. Ida tansah nyayubin 
iraga saparilampah iragane ring pantaran 
bangsa-bangsane sane entap iraga. 18 Rikala 
iraga ngaug jagate puniki, Ida Sang Hyang Widi 
Wasa ngaonang wong Amorine sane magenah 
iriki. Punika awinannya tiang wantah jaga astiti 
bakti ring Ida Sang Hyang Widi Wasa kewanten 
santukan wantah Ida sane dados Widin iragane.” 

19 Dane Yosua malih ngandika ring anake akeh 
punika, sapuniki: “Nanging menawita semeton 
nenten jaga mrasidayang astiti bakti ring Ida Sang 
Hyang Widi Wasa. Ida maraga Widi sane suci, Ida 
nenten ledang yen wenten sane nyamenin Ida. 
Ida nenten kayun jaga ngampurayang dosa-dosan 
semetone. 20 Duaning punika yening semeton 
nilar Ida tur nyungsung dewa-dewa sane lian, 
Ida jaga mapas tur nyisipang semeton. Ida jaga 
nyirnayang semeton, yadiastun sane riin Ida 
ledang ring semeton.” 

21 Rakyate sami pada masaur manuk sapuniki: 
“Nenten pisan kadi asapunika. Tiang jaga tansah 
astiti bakti ring Ida Sang Hyang Widi Wasa.” 

22 Dane Yosua malih ngandika: “Semeton ngraga 
sampun dados saksi mungguing semeton sareng 
sami sampun pada ingkup jaga astiti bakti wantah 
ring Ida Sang Hyang Widi Wasa kewanten.” 

Pasaur pasamuane: “Inggih titiang makasami 
dados saksi.” 

23 Dane Yosua malih ngluedang sapuniki: 
“Yening kadi asapunika, rarisangja kutang 
dewa-dewa sunantara sane wenten ring 
pantaran semetone, tur majanjija mungguing 
semeton wantah nyungsung Ida Sang Hyang Widi 
Wasa, Widin wong Israele kewanten.” 

24 Rakyate raris sumaur, sapuniki: “Tiang jaga 
astiti bakti ring Ida Sang Hyang Widi Wasa, Widin 
iragane. Tiang jaga sairing ring sapatitah Idane.” 

25 Duaning punika, ring rahinane punika Dane 
Yosua ngardi pasubaya ring bangsane punika, tur 
irika ring Sikem dane maicayang pidabdab miwah 
uger-uger sane patut katinutin antuk bangsane 
punika. 28 Dane Yosua nyuratang pidabdab 
miwah uger-ugere punika ring cakepan Pidabdab 
Ida Sang Hyang Widi Wasa. Sasampune punika 
dane raris ngambil batu sane ageng tumuli 
kajujukang ring wit tarune sane ageng, ring 
genahe nyungsung Ida Sang Hyang Widi Wasa. 

27 Dane raris ngandika ring bangsane punika 
sami, sapuniki: “Batune puniki jaga dados saksin 
iragane. Ipun sampun miragiang sabdan Ida Sang 
Hyang Widi Wasa, sane sampun kasabdayang 
ring iraga. Duaning punika ipun jaga dados saksi 
marep ring semeton, mangdane semeton nenten 
alpaka pamantuka ring Ida Sang Hyang Widi 
Wasa, Widin semetone.” 28 Sawusan punika Dane 
Yosua raris ngandikayang rakyate makaon saking 
irika, tur ipun tumuli pada mawali ka tanahipune 
suang-suang. 


Dane Yosua miwah Dane Eleasar seda 


29 Sasampune punika Dane Yosua okan Dane 
Nun parekan Ida Sang Hyang Widi Wasa raris seda 
rikala dane mayusa satus dasa warsa. 3? Layon 
danene raris kaperemang ring tanah duman 
danene ring Timnat-Serah, ring pagunungan 
Epraim, baler Gunung Gaase. 

31 Sapanyeneng Dane Yosua, bangsa 
Israele tansah pada astiti bakti ring Ida 
Sang Hyang Widi Wasa. Kadi asapunika taler 
sapanglanturipun, sasampun dane seda, 
sapanyeneng parapamimpine sane sampun pada 
nyingak saluiring paindikan sane kakardi antuk 
Ida Sang Hyang Widi Wasa pabuat wong Israele, 
ipun taler pada astiti bakti ring Ida Sang Hyang 
Widi Wasa. 

32 Layon Dane Yusup, sane kabuat antuk wong 
Israele saking Mesir, taler kaperemang ring 
Sikem, ring tanah sane pecak katumbas antuk 
Dane Yakub, sane mapangarga satus bidang 
jinah perak saking oka-okan Dane Hemor, ajin 
Dane Sikem. Tanahe punika katamiang antuk 
katurunan Dane Yusup. 

33 Dane Eleasar, putran Dane Harun taler seda 
tur kaperemang ring kota Gibea, kota sane ring 
pagunungan Epraim, sane sampun kapaicayang 
ring okan danene sane mapesengan Pinehas. 


PARAHAKIM 


Suku-suku Yehuda miwah 
Simeon ngaonang Adoni-Besek 


1 Sasampune Dane Yosua seda, bangsa 
Israele raris nunasang ring Ida Sang Hyang 
Widi Wasa, sapuniki: “Saking pantaran suku-suku 
bangsan titiange, sapasirake sane patut pinih riin 

mamargi buat ngebug wong Kanaane punika?” 

2 Ida Sang Hyang Widi Wasa tumuli masabda 
sapuniki: “Suku Yehuda ane patut majalan paling 
maluna. Ulun lakar nyerahang tanahe ento teken 
ia.” 

3 Suku Yehuda raris mabaos ring suku 
Simeone, sapuniki: “Ngiringja sarengin tiang ka 
wewidangan sane kapaicayang ring tiang, tur 
irika sareng-sareng ngayudain wong Kanaane. 
Sasampune punika tiang jaga nyarengin semeton 
ka wewidangan sane kapaicayang ring semeton.” 
Irika suku Simeon, 4miwah suku Yehuda 
sinarengan lunga ka payudan. Ida Sang Hyang 
Widi Wasa mapaica kamenangan ring suku 
Yehuda miwah Simeon, nglawan wong Kanaan 
miwah wong Perise, tur wenten dasa tali diri 
jadmane sane kakaonang ring Besek. ? Ring Besek 

suku Yehuda miwah Simeon kapanggih ring Ida 
Sang Prabu Adoni-Besek, tumuli Ida kayudain. 

6 Ida jerih kapilayu, nanging ida terus kuber, 
tumuli keni kejuk tur kagetep inan jrijin tangan 
miwah inan jrijin cokor idane. 7 Irika Sang Prabu 
Adoni-Besek raris mabaos sapuniki: “Wenten 
pararatu pitung dasa diri akehnya, sane magetep 
inan lima miwah inan batisnya sane tansah 
nuduk plispisan ring sor mejan titiange. Sane 
mangkin Ida Sang Hyang Widi Wasa ngwales ring 
titiang, sakadi sane sampun kardi titiang marep 
ring pararatune punika.” Sasampune punika ida 
raris kabakta ka Yerusalem, tur irika ida seda. 


Suku Yehuda ngaonang kota 
Yerusalem miwah Hebron 


8 Suku Yehuda raris ngebug kota Yerusaleme, 
tur ngaonang kotane punika. Jadmane ring 
kotane punika kapademang tur kotane katunjel. 
9 Sasampune punika suku Yehuda raris mamargi 
ngebug wong Kanaan sane magenah ring 
pagunungan miwah sane ring bongkol gununge, 
miwah sane magenah ring tanah melakange sane 
bedelod. 10 Suku Yehuda taler mamargi ngebug 
wong Kanaane sane wenten ring kota Hebron, 
sane biasa taler kawastanin kota Kiryat-Arba. 
Irika suku Yehuda ngaonang wong Sesai, Ahiman 
miwah Talmai. 

Dane Otniel ngaonang kota Debir 
(Yos. 15:13-19) 


11 Saking irika suku Yehudane mamargi ngebug 
kota Debire. Duk punika kotane punika mawasta 
Kiryat-Seper. 12 Saking pantaran suku Yehudane 
punika, wenten adiri sane mapesengan Kaleb, 
mabaos sapuniki: “Anak sane mrasidayang 
ngaonang kota Kiryat-Seper punika, jaga 
antenang tiang ngajak pianak tiange luh sane 
mawasta Aksa.” 13 Dane Otniel kaponakan Dane 
Kaleb okan arin danene sane mapesengan Kenas, 
raris ngaonang kotane punika. Punika awinan 
Dane Kaleb raris matemuang Dane Otniel ring 
okan danene sane mapesengan Aksa. 14 Ring 
rahina pabuncingannyane, Dane Otniel raris 
nglelunyuhin rabin danene, mangda rabin 
danene kayun nunas tegalan ring ajin danene. 
Rabin Dane Otniel raris tedun saking keledaen 
danene, tur Dane Kaleb raris nakenin okan 
danene, napi sane pacang katunas. 1° Dane Aksa 
tumuli matur sapuniki: “Tiang mamanah nunas 
makudang-kudang toya klebutan, santukan 
tegalan sane sampun paicayang aji ring tiang 
punika magenah ring tanahe sane melakang.” 
Irika Dane Kaleb raris maicayang ring Dane Aksa 
toya klebutan sane ring ulu miwah sane wenten 
ring tebenan. 

Kamenangan suku-suku 
Yehuda miwah Benyamin 


16 Parakaturunan matuan Dane Musa, inggih 
punika wong Kenine, nyarengin suku Yehudane 
saking Yeriko, kota sane bek madaging wit 
korma, ngungsi tegal melakange sane bedelod 
kota Arade ring Yehuda. Irika ipun jenek 
magenah ring pantaran wong Amaleke. 1” Suku 
Yehudane kasarengin antuk suku Simeon 
raris mamargi ngaonang wong Kanaan sane 
magenah ring kota Sepat. Kotane punika raris 
katemah tur kasirnayang tumuli kawastanin 
Horma. 18 Ida Sang Hyang Widi Wasa mapaica 
pitulungan ring suku Yehudane, ngantos ipun 
prasida ngaug tanah pagunungane punika 
dados paderbeannyane. Nanging ipun nenten 
mrasidayang ngaonang kota Gasa, Askelon miwah 
Ekron miwah wewidangan sane wenten ring 
kiwa tengennyane. Bangsane punika magenah 
ring pasisi tur maderbe kreta besi, punika 
awinannya wong Yehudane nenten nyidayang 
ngaonang ipun. 19 (1:18) 20 Sakadi sane sampun 
kapangandikayang antuk Dane Musa, mungguing 
kota Hebron punika sampun kapaicayang ring 
Dane Kaleb, duaning dane sampun ngaonang 
tigang palingsehan katurunan wong Enake saking 
kotane punika. 21 Nanging suku Benyamin nenten 

mrasidayang ngaonang wong Yebuse sane 
magenah ring Yerusalem. Punika awinanipun 
wong Yebuse punika kantun magenah irika 
sareng-sareng ring suku Benyamine. 


Suku Epraim miwah Manase 
ngaonang kota Betel 


22 Suku-suku Epraim miwah Manasene raris 
mamargi ngebug kota Betel. Daweg punika 
kotane punika mawasta Lus. Ida Sang Hyang 
Widi Wasa mapaica pitulungan ring suku Epraim 
miwah Manase punika. Suku Epraim miwah 
Manase punika raris ngutus mata-mata ka 
kotane punika. 28 (1:22) 24 Mata-matane punika 
kacunduk ring anak sane sedekan medal saking 
kota. Irika mata-matane punika raris mabaos 
ring anake punika, sapuniki: “Patujuhinja tiang 
margi buat ngranjing ka kota, tur tiang nenten 
jaga nyakitin ragane.” 25 Irika anake punika raris 
matujuhin mata-matane punika margi. Suku 
Epraim miwah Manasene raris ngamademang 
sakancan jadmane sane ring kotane punika, 
sajawining anake sane iwau punika miwah 
kulawarganipune. 28 Sasampune punika anake 
punika raris makaon ngungsi tanah wong Hete, 
tur irika ipun ngwangun kota, sane kawastanin 
Lus. Wastan kotane punika kantun kantos rauh 
mangkin. 

Parajadmane sane nenten 
kakaonang antuk bangsa Israele 


27 Suku Manase nenten ngaonang jadmane 
sane magenah ring kota-kota: Bet-Sean, Taanak, 
Dor, Yibleam, Megido miwah kota-kotane sane 
nampek irika. Dadosipun wong Kanaane kantun 
magenah irika. 28 Rikala bangsa Israele sampun 
sayan kuat, wong Kanaan punika raris kapaksa 
makarya buat bangsa Israele, nanging ipun 
kantun tetep nenten kakaonang saking irika. 

29 Suku Epraim nenten mrasidayang ngaonang 
wong Kanaane sane magenah ring kota Geser, 
punika awinanipun wong Kanaane punika kantun 
tetep magenah irika sareng-sareng ring suku 
Epraime. 

30 Suku Sebulon nenten ngaonang jadmane 
sane magenah ring kota-kota Kitron miwah 
Nahalol. Punika awinanipun wong Kanaane tetep 
magenah irika sareng-sareng ring suku Sebulone, 
tur wong Kanaane punika kapaksa makarya 
pabuat suku Sebulone. 

31 Suku Aser nenten ngaonang jadmane sane 
magenah ring kota-kota Ako, Sidon, Ahlab, Aksib, 
Helba, Apek miwah Rehob. 22 Suku Aser magenah 
irika sinarengan ring wong Kanaan sane wenten 
irika, santukan suku Asere nenten ngaonang 
ipun. 

33 Suku Naptaline nenten ngaonang jadmane 
sane magenah ring kota-kota Bet-Semes 
miwah Bet-Anat. Suku Naptaline magenah irika 
sareng-sareng ring wong Kanaane sane wenten 
irika, nanging wong Kanaane punika kapaksa 
makarya pabuat wong Naptaline. 

34 Wong Amorine nangsek suku Dane ka 
kota-kota ring pagunungan, tur suku Dane punika 
nenten kawehin tedun ka tanahe dangsah. 

35 Wong Amorine kantun tetep magenah ring 
Ayalon, Saalbim miwah Gunung Heres nanging 
suku Epraim miwah Manasene mrentah ipun, 
tur ipun kapaksa makarya pabuat suku-sukune 
punika. 

36 Baler kota Selane, bates wewidangan wong 
Amorine nglintang ring margine munggah ring 
Akrabim. 


Malaekat Ida Sang Hyang Widi Wasa ring Bokim 


2 1 Malaekat Ida Sang Hyang Widi Wasa 
raris lunga saking Gilgal, ka Bokim, tur 
ngandika ring bangsa Israele sapuniki: “Ulun 
suba nantan kita magedi uli di Mesir, laut 
ngajak kita ka gumi ane janjiang Ulun teken 
leluur kitane. Ulun suba ngandika mungguing 
Ulun tusing lakar muungang janjin Ulune teken 
kita. 2 Kita tusing dadi ngae prajanjian ngajak 
bangsa-bangsa ane nongos di gumine ene. 

Kita patut nguugang pamorboran-pamorboran 
aturannyane. Nanging kita tusing nglaksanayang 
unduk ane sabdayang Ulun ento. Kita suba 
nyalanang paundukan ane matungkalikan teken 
ento. 3 Sawireh keto, ane jani Ulun ngwarahang 
teken kita, mungguing Ulun tusing lakar ngediang 
bangsa-bangsane ento uli di arepan kitane. 

la lakar dadi musuh-musuh kitane. Buina kita 
lakar kena kapus malantaran kita lakar ajaka 
nyungsung dewannyane.” 4Sasampun sang 
malaekat ngandika kadi asapunika, rakyat Israele 
makasami pada ngeling masesambatan. ? Punika 
awinanipun genahe punika kawastanin Bokim. 
Irika ipun sareng sami ngaturang aturan ring Ida 
Sang Hyang Widi Wasa. 


Dane Yosua seda 


6 Dane Yosua ngandikayang bangsa Israele 
mangda pada mamargi ngungsi tanah sane dados 
dumannyane suang-suang. ' Sapanyeneng Dane 
Yosua, bangsa Israele astiti bakti ring Ida Sang 
Hyang Widi Wasa. Kadi asapunika taler sasampun 
danene seda, sakantun nyeneng parapamimpin 
sane sampun ngaksi sakancan paindikan sane 
ageng, sane kakardi antuk Ida Sang Hyang Widi 
Wasa pabuat bangsa Israele. 3 Dane Yosua okan 
Dane Nun, parekan Ida Sang Hyang Widi Wasa, 
seda rikala dane mayusa satus dasa warsa. ? Dane 

kapendem ring tanah danene ring Timnat-Heres 
ring Pagunungan Epraim, baler Gunung Gaase. 
10 Sawatek anak sane maiaban ring dane sami 
sampun seda, tur katurunan sasampun dane 
punika lali ring Ida Sang Hyang Widi Wasa, miwah 
ring sakancan paindikan sane sampun kardi Ida 
pabuat bangsa Israele. 


Bangsa Israel wusan nyungsung 
Ida Sang Hyang Widi Wasa 


11 Sasampune punika bangsa Israele tumuli 
ngardi dosa ring ayun Ida Sang Hyang Widi 
Wasa, tur ipun ngawitin nyungsung Dewa 
Baal. 12 Ipun wusan nyungsung Ida Sang Hyang 
Widi Wasa, Widin leluurnyane, Widi sane 
sampun nantan ipun kesah saking Mesir. Ipun 
ngawitin nyungsung widi sane lianan, widin 
bangsa-bangsane sane wenten ring kiwa 
tengenipune. Ipun pada sumuyud nyumbah 
widi-widine punika, tur ngawinang Ida Sang 
Hyang Widi Wasa duka. 18 Ipun wusan nyungsung 
Ida Sang Hyang Widi Wasa, tur ipun raris mabakti 
ring Dewa-dewa Baal miwah Dewi-dewi Astoret. 
14 Punika awinan Ida Sang Hyang Widi Wasa 
duka ring bangsa Israele, tur manggayang ipun 
kagebug tur karampas antuk parampoke. Ida 
manggayang meseh-meseh sane wenten ring 
kiwa tengenipune ngaonang ipun, tur bangsa 

Israele nenten mrasidayang malih nindihin 
dewek ipune. 1? Sabilang ipun medal ka payudan, 
Ida Sang Hyang Widi Wasa tansah nglawan ipun, 
sakadi sane sampun sabdayang Ida ring ipun. 
Irika ipun katempuh antuk kamewehan sane 
ageng pisan. 

16 sasampune punika Ida Sang Hyang Widi 
Wasa raris mapaica pamimpin-pamimpin ring 
bangsa Israele, sane mebasang ipun saking 
parampok-parampoke punika. 17 Nanging bangsa 
Israele nenten nglinguang pamimpin-pamimpin 
ipune punika. Bangsa Israele sampun nenten 
satia ring Ida Sang Hyang Widi Wasa tur ipun 
nyungsung widi sane lianan. Leluuripune sampun 
satinut ring sapatitah Ida Sang Hyang Widi Wasa, 
nanging katurunan sane anyar puniki digelis 
nenten satia ring titah Idane. 18 Nyabran Ida 
Sang Hyang Widi Wasa mapaica pamimpin ring 
bangsa Israele, Ida mapaica pitulungan ring 
pamimpine punika tur ngrahayuang bangsane 
punika saking meseh-mesehnyane. Sakantun 
pamimpine punika urip, Ida Sang Hyang 
Widi Wasa kawelas arsan ring ipun, santukan 
ipun masesambatan sajeroning kasangsaran 
miwah kamewehanipune. 1? Nanging yening 
pamimpin punika padem, bangsa Israele raris 
malih nglaksanayang laksananipune sane 
sampun-sampun, tur laksanannyane kaonan 

ring paraleluur ipune. Ipun pada nyungsung 
miwah mabakti ring widi sane lianan, tur nenten 
nyak mararian saking laksananipune sane jaat. 
20 Duaning punika Ida Sang Hyang Widi Wasa 
duka ring bangsa Israele, sarwi ngandika sapuniki: 
“Bangsane ene suba nguugang prajanjian ane 
adakang Ulun apanga kamanggehang baan 
leluurnyane. Sawireh ia tusing satinut teken Ulun, 
21 Ulun tusing buin ngediang bangsa-bangsane 
ane enu di gumine ene dugase Yosua mati. 

22 Ulun lakar nganggon bangsa-bangsane ento 
buat mintonin bangsa Israele, apake ia satinut 
teken Ulun buka pajalan leluurnyane, apa tusing.” 
23 Punika awinanipun Ida Sang Hyang Widi Wasa 
nglugrain bangsa-bangsane punika kantun ring 
jagate punika. Ida nenten nglugrain Dane Yosua 
ngaonang ipun, kadi asapunika taler sasampun 
Dane Yosua seda. Ida nenten digelis ngaonang 
ipun saking irika. 


Bangsa-bangsa sane kantun ring jagat Kanaan 


1 Dadosipun, Ida Sang Hyang Widi Wasa 
3 nglugrain makudang-kudang bangsa kantun 
ring jagate punika, buat mintonin bangsa Israel 
sane nenten naenin mayuda ring tanah Kanaan. 
2 Ida ngamargiang paindikane puniki, wantah jaga 
nguruk asing-asing katurunan bangsa Israele, 
ngeniang indik payudan, minakadinipun pisan 

katurunan sane durung naenin mayuda duke 
riin. 3 Bangsa-bangsa sane kantun ring jagate 
punika inggih punika, bangsa sane magenah ring 
kota Pilistine lelima, wong Kanaane makasami, 
wong Sidon miwah wong Hewi sane magenah 
ring pagunungan Libanone, saking Gunung 
Baal-Hermon ngantos rauh ka margine ka Hamat. 
4 Ipun sareng sami punika kanggen mintonin 
wong Israele, punapike wong Israele satinut 
ring pituduh-pituduh Ida Sang Hyang Widi Wasa 
sane sampun kapaicayang ring leluurnyane 
malantaran Dane Musa, punapi nenten. ? Punika 
awinanipun bangsa Israele magenah tur 
magumana ring pantaran wong Kanaan, wong 
Het, wong Amori, wong Peris, wong Hewi miwah 
wong Yebuse. ? Ipun pada saling juang ngajak 
bangsa-bangsane punika, tur ipun nyungsung 
widin bangsa-bangsane punika. 


Dane Otniel 


7 Bangsa Israele lali malih ring Ida Sang Hyang 
Widi Wasa, Widinnyane. Ipun ngardi dosa 
ring ayun Idane, tur nyungsung Dewa-dewa 
Baal miwah Dewi Asera. 8 Duaning punika Ida 
Sang Hyang Widi Wasa duka ring ipun, tur Ida 
nglugrain Sang Prabu Kusan-Risataim saking 
Mesopotamia ngaonang ipun, tur ida mrentah 
ipun ngantos kutus warsa suenipun. ? Sasampune 

punika bangsa Israele raris masesambatan nunas 
ica ring Ida Sang Hyang Widi Wasa tur Ida raris 
ngutus anak adiri buat mebasang ipun. Anake 
punika mapesengan Otniel. Dane Otniel punika 
okan Dane Kenas arin Dane Kaleb. 10 Roh Ida 
Sang Hyang Widi Wasa ngencegin Dane Otniel 
tur dane dados pamimpin bangsa Israele. Dane 
raris medal ka payudan, tur Ida Sang Hyang Widi 
Wasa mapaica kamenangan ring dane nglawan 
sang prabu saking Mesopotamia punika. 11 Irika 
raris wenten sutrepti ring jagate punika ngantos 
petang dasa warsa suenipun, tur sasampune 
punika, Dane Otniel raris seda. 


Dane Ehud 


12 Bangsa Israele malih ngardi dosa ring ayun 
Ida Sang Hyang Widi Wasa. Duaning punika Ida 
Sang Hyang Widi Wasa, ngawinang Sang Prabu 
Eglon saking Moab dados kuatan ring bangsa 
Israele. 18 Sang Prabu Eglon makanti sraya sareng 
wong Amon miwah wong Amaleke. Ida raris 
ngaonang wong Israele tur ngrampas kota Yeriko, 
inggih punika kota wit kormane. 14 Bangsa Israel 
kereh antuk Sang Prabu Eglon kantos plekutus 
warsa suenipun. 

15 Sasampune punika bangsa Israele raris 
masesambatan nunas ica ring Ida Sang Hyang 
Widi Wasa tur Ida raris ngutus Dane Ehud buat 

mebasang ipun. Dane Ehud punika anak sane 
ngebotin. Dane punika okan Dane Gera saking 
suku Benyamin. Bangsa Israele raris ngutus 
Dane Ehud tangkil ring Ida Sang Prabu Eglon 
ring Moab, buat ngaturang upeti. 18 Dane Ehud 
sampun makarya pedang sane marai kekalih, 
sane panjangipun sawatara seket sentimeter. 
Pedange punika selet dane ring kenawan, ring 
tengah kawacan danene. 1 Sasampune punika, 
dane raris ngambil upeti sane pacang katur ring 
Sang Prabu Eglon, sane ragannyane kalintang 
ibuh. 18 Sasampune Dane Ehud ngaturang 
upetine punika ring ida, dane raris ngajak 
anake sane makta upetine punika pada mawali 
budal. 19 Nanging rikala rauh ring batu-batune 
sane mukir sane nampek ring Gilgal, dane raris 
mawali tangkil ring Ida Sang Prabu Eglon sarwi 
matur sapuniki: “Inggih ratu sang prabu, wenten 
paindikan sane pingit jagi aturang titiang ring 
palungguh iratu.” 

Duaning punika ida sang prabu raris ngandika 
ring paraparekan idane sapuniki: “Depang 
icang ajak dadua dogen ngoyong dini.” Irika 
paraparekane sami pada medal. 

20 Daweg punika ida sang prabu malinggih ring 
kamar idane sane dayuh ring loteng purine. Dane 
Ehud raris tangkil ring ida sarwi matur sapuniki: 
“Wenten sabdan Ida Sang Hyang Widi Wasa 

sane patut aturang titiang ring palungguh iratu.” 
Ida sang prabu raris ngadeg. *! Dane Ehud raris 
ngaud pedang sane ring tengen danene punika, 
raris nuek ida sang prabu antuk tangan danene 
sane kiwa. 22 Pedange punika leb makasami, rai 
rauh ka patinnyane tur kakaput antuk muluke. 
Dane Ehud nenten ngabut pedange punika 
saking waduk ida sang prabu, tur pedange 
punika bedah rauh ka ungkur ida sang prabu. 

23 Sasampune punika Dane Ehud raris medal. 
Jelanane raris kubetang tur kakancing, **tur 
dane raris makaon. Rikala parekane pada rauh, 
tur panggihin ipun jelanane makancing, kaden 
ipun ida sang prabu wenten ring jeroan tur 
sedekan mawarih. 2 Sasampun sue nyantosang, 
tur ida sang prabu durung taler ngampakang 
jelanan, ipun raris ngambil kunci tur ngampakang 
jelanane punika. Irika panggihin ipun ratunipune 
sampun seda nylempang ring lantene. 

26 Rikala parekane punika pada nyantosang, 
Dane Ehud digelis makaon. Dane nglintang ring 
batu-batune sane mukir, tur malaib ngungsi 
ka Seira. 27 Rikala dane rauh ring Pagunungan 
Epraim, dane raris ngupin trompet buat nauhin 
wong Israele jaga medal ka payudan. Sasampune 
punika dane raris mimpin bangsa Israele tedun 
saking bukite punika. 28 Dane raris ngandika 
sapuniki: “Tututinja tiang! Ida Sang Hyang 

Widi Wasa sampun mapaica kamenangan ring 
semeton, nglawan meseh-meseh semetone, 
bangsa Moab punika.” Irika bangsa Israele ngiring 
Dane Ehud nganedunang ngrampas genah wong 
Moabe, nglintang ring Tukad Yordane. Bangsa 
Israel nenten ngwehin anak nglintang saha 
rahayu angan asiki. 29 Ring rahinane punika, 
bangsa Israel ngamademang prajurit Moabe sane 
pinih becik sawatara wenten dasa tali akehipun. 
Adiriko nenten wenten sane luput. 3? Ring 
rahinane punika bangsa Israele ngaonang wong 
Moabe, tur raris wenten sutrepti ring jagate 
punika ngantos wulung dasa warsa suenipun. 


Dane Samgar 


31 Pamimpin sane lianan, inggih punika 
Dane Samgar okan Dane Anat. Dane taler 
sampun ngluputang bangsa Israele, malantaran 
dane ngamademang wong Pilistin tigang atak 
akehipun, antuk tungked sane biasa kanggen 
ngetakang banteng. 


Dane Debora miwah Dane Barak 


1 Sasampun Dane Ehud seda, bangsa Israele 

malih ngardi dosa pamantuka ring Ida Sang 
Hyang Widi Wasa. 2 Duaning punika Ida Sang 
Hyang Widi Wasa manggayang ipun kakaonang 
antuk Sang Prabu Yabin ratun wong Kanaan 

sane mrentah ring kota Hasor. Senapatin 

wadua balan idane mapesengan Sisera, sane 
malinggih ring Haroset-Hagoyim. ? Sang Prabu 
Yabin madue kreta perang besi sangang atus 
akehipun, tur ida kalintang gemes tur keras pisan 
mrentah bangsa Israele ngantos kalih dasa taun 
suenipun. Sasampune punika bangsa Israele raris 
masesambatan nunas pitulungan ring Ida Sang 
Hyang Widi Wasa. 

4 Duk punika sane dados pamimpin bangsa 
Israele, inggih punika Nabi Debora rabin Dane 
Lapidot. ? Dane Debora biasanipun malinggih 
ring sor satunggaling wit korma sane wenten ring 
pantaran Rama klawan Betel ring Pagunungan 
Epraim, tur wong Israele pada rauh mrika nunas 
tetepasan ring dane. ? Sedek rahina anu, dane 
ngutus anak ngaturin Dane Barak okan Dane 
Abinoam saking kota Kedes ring wewidangan 
Naptali, saha kadulurin atur sapuniki: “Ida 
Sang Hyang Widi Wasa, Widin Israele, sampun 
mapaica pituduh ring semeton, sapuniki: 
Jemakja jlemane muani-muani dasa tali uli suku 
Naptali muah Sebulon, laut ajak ia ka Gunung 
Tabor. 7 Ulun lakar nunden Sisera, senapatin Sang 
Prabu Yabine, nyiatin kita di Tukad Kisone. la 
lakar ngaba kreta-kreta perang muah prajuritne, 
nanging Ulun lakar mapaica kamenangan teken 
kita nglawan ia. ” 


PARAHAKIM 4.8-13 1019 


8 Dane Barak tumuli nyaurin Dane Debora 
sapuniki: “Tiang jaga mamargi yening semeton 
kayun nyarengin tiang, nanging yening semeton 
nenten kayun lunga nyarengin tiang, tiang nenten 
jaga mamargi.” 

9 Pasaur Dane Debora, sapuniki: “Inggih tiang 
sareng! Tiang jaga mamargi nyarengin semeton. 
Nanging semeton nenten jaga molih kabinawan 
sajeroning kamenangane puniki, santukan Ida 
Sang Hyang Widi Wasa nyerahang Sisera ring 
anak istri.” Irika Dane Debora raris matangi tur 
mamargi ka Kedes sinarengan ring Dane Barak. 
10 Tur Dane Barak mimpin suku Sebulon miwah 
Naptali mamargi ka Kedes. Sane ngiring Dane 
Barak miwah Dane Debora wenten dasa tali diri. 

11 Daweg punika, Heber wong Kenine punika 
sampun ngwangun kemahipun ring Kedes, 
nampek ring wit taru tarbantine ring Saanaim. 
Ipun sampun palas saking wong Kenine sane 
lianan inggih punika katurunan Hobabe. Hobab 
punika ipen Dane Musa. 

12 Rikala Dane Sisera mireng mungguing Dane 
Barak sampun munggah ka Gunung Tabor, 

13 ane raris munduhang kreta perang danene 
sane sangang atus punika makamiwah wadua 
balan danene sami, raris kapangandikayang 
mamargi saking Haroset-Hagoyim ngungsi ka 
Tukad Kison. 

14 Irika Dane Debora mabaos ring Dane Barak, 
sapuniki: “Rarisang mamargi. Ida Sang Hyang 
Widi Wasa sane nuntun semeton. Ring rahinane 
puniki Ida sampun mapaica kamenangan ring 
semeton nglawan Sisera.” Duaning punika 
Dane Barak raris tedun saking Gunung Tabor, 
kasarengin antuk wadua balan danene dasa 
tali diri. 1? Rikala Dane Barak miwah wadua 
balan danene matempuh yuda, Ida Sang Hyang 
Widi Wasa ngawinang Dane Sisera miwah kreta 
lan wadua balan danene sami bingung. Dane 
Sisera tumuli tedun saking kretan danene raris 
jerih kapilayu. 18 Dane Barak nguber kreta-kreta 
miwah wadua balane punika ngantos rauh ka 
Haroset-Hagoyim, tur wadua balan Dane Sisera 
makasami kapademang. Angan adiriko nenten 
wenten sane kantun urip. 

17 Dane Sisera malaib ka kemah Yaele, somah 
Hebere wong Kenine punika, santukan Sang 
Prabu Yabin sane ring Hasor ngardi prajanjian 
padame ngajak kulawargan Hebere. 18 Yael 
raris medal mendakin Dane Sisera, sarwi matur 
sapuniki: “Rarisang mriki gusti, rarisang ngranjing 
ring kemah titiange. Sampunangja gusti ajerih.” 
Irika Dane Sisera raris ngranjing tur dane 
kengkebang ring ungkur kordene. 1? Dane Sisera 
raris mabaos ring Yael sapuniki: “Baangja icang 
ngidih yeh inem, icang bedak pesan.” Yael raris 

ngungkab klukuh blulang wadah susunnyane, 
tumuli ngaturin dane nginum. Sasampune punika 
dane malih kengkebang ring ungkur kordene. 

20 Sasampune punika Dane Sisera raris mabaos 
ring Yael sapuniki: “Majujukja di obag-obagan 
jelanan kemahe. Yen ada anak teka matakon, apa 
ada anak malaib mai, orahang tusing ada.” 

21 Dane Sisera kalintang lesu, duaning punika 
dane digelis sirep aris. Irika Ni Yael raris ngambil 
palu miwah patok kemah, tumuli ipun banban 
maranin Dane Sisera, raris nyedayang dane 
malantaran macek pepelengan danene antuk 
patok kemah, kantos bedah rauh ka tanahe. 

22 Rikala Dane Barak rauh ngrereh Dane Sisera, 
Yael raris medal mendakin dane, sarwi matur 
ring dane sapuniki: “Rarisangja mriki! Tiang 
jaga ngaturang jadmane sane rereh mekele.” 
Dane Barak raris ngranjing sareng ring ipun, tur 
irika kacingak Dane Sisera seda ring kemahe, 
pepelengannyane mapacek antuk patok kemah 
kantos bedah. 

23 Ring rahinane punika Ida Sang Hyang Widi 
Wasa mapaica kamenangan ring bangsa Israele 
nglawan Sang Prabu Yabin, ratun wong Kanaane. 
24 Bangsa Israele sayan mangetang nangsek Ida 
Sang Prabu Yabin. Pamuputipun bangsa Israele 
nyirnayang ida. 

Kidung Dane Debora miwah Dane Barak 


1 Ring rahinane punika Dane Debora miwah 
Dane Barak okan Dane Abinoam makidung 
kadi asapuniki: 


2 Pujija Ida Sang Hyang Widi Wasa. Bangsa 
Israele sampun nyadia jaga mayuda, 
rakyate saking liang pada dados 
sukarelawan. 

3 Inggih pararatu sami, indayangja pirengang. 
Inggih parapamrentah, indayangja 
rengayang. Tiang jaga makidung, tiang 
nyuarayang tetabuhan pabuat Ida Sang 
Hyang Widi Wasa, Widin Israele. 

4 Duh Ratu Sang Hyang Widi Wasa, yen 
Palungguh IRatu kesah saking Pagunungan 
Seire, yen Palungguh IRatu medal saking 
wewidangan Edome, jagate magejeran tur 
sabehe mabriok saking ambarane. Kadi 
asapunika taler toyane masriok saking 
megane. 

> Gunung-gununge pada magejeran ring ayun 
Widin Sinaine, ring ayun Ida Sang Hyang 
Widi Wasa, Widin Israele. 


6 Ring masan Dane Samgar okan Dane Anat, 
ring masannyane Ni Yael, nenten wenten 

malih pangalu marerod mamargi ring 
panegara, tur anake sane maleluasan pada 
mamargi ring margi sesunutane. 

7 Duh Debora, kota-kota Israele pada kakalain 
suung, kota-kotane punika suung kantos 
semeton rauh, semeton rauh waluya 
sakadi biang Israele. 

8 Irika raris wenten yuda ring jagate punika, 
rikala bangsa Israele milih dewa-dewa 
anyar. Ring pantaran wong Israele sane 
petang dasa tali, adiriko nenten wenten 
sane nganggen tumbak wiadin tamiang. 

9 Manah tiange leket ring parasenapatin bangsa 
Israele, ring paraanake sane saking liang 
dados sukarelawan. Pujija Ida Sang Hyang 
Widi Wasa. 

10 Tuturangja indike punika, ih semeton sane 
nunggang keledae putih, sane malinggih 
ring kedapane, miwah sakancan semeton 
sane pada mamargi. 

11 Pirengangja suaran anake akeh mabiayuhan 
ring sisin semere, sane nuturang 
kamenangan Ida Sang Hyang Widi Wasa, 
kamenangan bangsa Israele. 


Sasampune punika, kaulan Ida Sang Hyang 
Widi Wasa raris mamargi medal saking 
kota-kotannyane. 

12 Duh Debora, rarisangja mimpin tur 
suarayangja kidunge. Duh Barak, okan 
Abinoam, rarisang matangi tur atehangja 
sakancan tawanane. 

13 Sasampune punika paraanake sane satia tuu 
pada ngrauhin pamimpinnyane, tur kaulan 
Ida Sang Hyang Widi Wasa pada rauh ring 
dane, nyadia jaga mayuda. 

14 [pun pada mamargi saking Epraim ka 
lebake nututin suku Benyamin miwah 
rakyatnyane. Parasenapatine pada rauh 
saking Makir, miwah paraprawirane pada 
rauh saking Sebulon. 

15 Parapamimpin suku Isakare rauh sareng- 
sareng ring Dane Debora, sawatek suku 
Isakar rauh, kadi asapunika taler Dane 
Barak, tur ipun sareng sami pada ngiring 
dane ka lebake. Nanging suku Ruben 
nenten saguluk. Ipun nenten mrasidayang 
mastiang punapi jaga sareng punapi 
nenten. 

16 Napi awinannya ipun kantun ring ungkur, 
sareng-sareng ring biri-birinnyane? Napike 
buat miragiang suaran pangangone 
nyeritin ingon-ingonnyane? Saking sujati 
suku Ruben sampun tan saguluk, ipun 
nenten mrasidayang mastiang punapi jaga 
sareng punapi nenten. 

17 Suku Gad magenah ring dangin Tukad 
Yordane miwah suku Dan kantun ring 
kapal-kapalnyane. Suku Aser sane 
magenah nampek ka pasisi, ipun kantun 
ring pasisi. 

18 Nanging suku Sebulon miwah Naptali 
ngetohang jiwannyane ring ranang gana. 


19 Ring Taanak nampek ring Tukad Megidone, 
pararatune pada rauh tur mayuda, 
nanging ida pada nenten nyarah perak. 

20 Bintang-bintange mayuda saking akasane. 
Rikala ipun pada nglintang ring akasane, 
ipun pada mayuda nglawan Sisera. 

21 Blabare ring Tukad Kisone pada nganyudang 
ipun, inggih punika Tukad Kison sane suluk 
toyanipune. Tiang jaga mangseh terus 
saha kuat. 

22 Irika raris wenten kuda ngredeg, ngrudug 
suaran buntutipune maketeban ring 
tanahe. 


23 Malaekat Ida Sang Hyang Widi Wasa 
masabda sapuniki: “Temahja kota Merose. 
Temah, tur temahja sawatek jlemane ane 
nongos ditu. Ia tusing nyak teka nulungin 
Ida Sang Hyang Widi Wasa. Ia tusing nyak 
dadi prajurit masiat pabuat Ida.” 

24 Ni Yael kurenan Hebere, wong Kenine, anak 
luh sane pinih ageta. Ipun dados anak 
luh sane pinih ageta sane nongos ring 
kemahe. 

25 Sisera nagih toya, nanging Yael ngwehin ipun 
susu. Yael maktaang ipun susu antuk gelas 
sane becik pisan. 

26 |imanipune sane aneh makta patok kemah, 
miwah limannyane sane anehan ngambel 
palu besi. Ipun manteg Sisera, tur ngencak 
terasnyane. Ipun raris nyibak tenggek 
Siserane punika. 

27 Sisera bah maglebug. Ipun bah nylempang 
ring buntut Yaele. Ipun bah ka tanahe raris 
padem. 


28 Memen Siserane nengok saking jendelane. 
Ipun malengok saking ungkur trali sarwi 
mataken sapuniki: “Ngudiang dadi 
kretannyane kasep pesan tekanne? 
Ngudiang dadi jarannyane tonden teka?” 

29 Panyeroannyane sane pinih duega raris 
nyaurin ipun, tur ipun tan mari nglipur 
dewekipune antuk pepineh sane sapuniki: 

30 “Ja ajaka wadua balannyane pada milih muah 
ngedum-edum jejarahan. Asing-asing 
prajurite maan anak luh bajang adiri 
wiadin duang diri. Panganggone ane 

paling melaha pabuat icening Sisera. 
Selendang ane masulam katur pabuat ida 
sang pramesuari.” 


31 Duh Ratu Sang Hyang Widi Wasa, dumadak 
sakancan meseh Palungguh IRatune 
padem kadi asapunika, nanging 
parasawitran Palungguh IRatune dumadak 
pada masinar sakadi suryane sane wau 
endag. 


Kenginan ring jagate irika raris wenten sutrepti, 
kantos petang dasa taun suenipun. 


Dane Gideon 


1 Bangsa Israele malih ngardi dosa ring ayun 

Ida Sang Hyang Widi Wasa, punika awinannya 
Ida Sang Hyang Widi Wasa manggayang ipun 
kaprentah antuk wong Midiane kantos pitung 
taun suenipun. 2 Bangsa Midiane punika kuatan 
ring bangsa Israele tur bangsa Israele ajerih 
ring ipun. Bangsa Israele tumuli pada mengkeb 
ring gua-guane wiadin ring genah-genahe sane 
aman ring bukit-bukite. 3 Sabilang bangsa Israele 
nandur bibit, wong Midiane raris pada rauh 
ngebug ipun, kasarengin antuk wong Amalek 
miwah suku-suku bangsa sane wenten ring tegal 
melakange. 4 Ipun raris ngwangun kemahipune 

irika, tur nyirnayang sakancan pamupon 
tetandurane, kantos rauh bedelod ring kiwa 
tengen kota Gasane. Ipun ngrampas sakancan 
biri-biri, banteng miwah keledae, tur nenten 
wenten sane tumanang ipun angan akidik buat 
pangupa jiwan wong Israele. ? Ipun pada rauh 
saha makta ingon-ingon miwah kemahipune, tur 
akehipune waluya sakadi balange. Ipun miwah 
unta-untanipune nenten keni antuk ngwilangin 
akehnyane. Ipun rauh tur ngrusak jagate irika, 

6 tur bangsa Israele nenten mrasidayang nglawan 
ipun. 

7 Irika bangsa Israele raris masesambatan 
nunas pitulungan ring Ida Sang Hyang Widi 
Wasa, buat nglawan wong Midiane punika. 

8 Ida Sang Hyang Widi Wasa raris ngutus nabi 
adiri ngrauhin ipun. Nabine punika mamuat 
sabdan Ida Sang Hyang Widi Wasa, Widin Israele 
sane buat karauhang ring ipun, sapuniki: “Ulun 
suba nantan kita uli tongos kitane mamanjak di 
Mesir. ? Ulun suba ngluputang kita uli sig wong 
Mesire, muah uli bangsane ane nyiatin kita di 
gumine ene. Ulun suba ngediang ia uli di arepan 
kitane tur Ulun maicayang guminnyane teken 
kita. 10 Ulun ngorahin kita mungguing Ulun ene 
Sang Hyang Widi Wasa, Widin kitane, tur kita 
tusing dadi nyungsung widin wong Amorine, 

ane guminnyane jani tongosin kita. Nanging kita 
tusing nyak ngidepang sabdan Ulune.” 

11 Sasampune punika malaekat Ida Sang 
Hyang Widi Wasa raris rauh ring desa Opra, tur 
malinggih ring sor wit tarbantine, druen Dane 
Yoas anak saking palingsehan Abieser. Okan 
danene, Dane Gideon sedekan mengkeb nyosoh 
gandum ring genahe meres anggur, mangdane 
dane nenten kapanggihin antuk wong Midiane. 
12 Irika malaekat Ida Sang Hyang Widi Wasa raris 
mapakantenang raga ring dane, sarwi ngandika 
sapuniki: “Ih anak ane prawira muah prakasa, Ida 
Sang Hyang Widi Wasa ngiangin kita.” 

13 Dane Gideon tumuli matur ring Ida sapuniki: 
“Inggih Ratu, yening titiang kalugra nunasang, 
napi awinannya kawentenan titiange sareng sami 
sakadi mangkin, yening wiakti Ida Sang Hyang 
Widi Wasa ngiangin titiang. Sapunapike indik 
katawahan-katawahan sane biasa kakardi antuk 
Ida Sang Hyang Widi Wasa, sane katuturang 
antuk parawong tuan titiange, inggih punika indik 
Idane sane sampun nantan ipun kesah saking 
Mesir? Ida Sang Hyang Widi Wasa sampun nilar 
tur ngentungang titiang sajeroning kakuasaan 
wong Midiane.” 

14 Irika Ida Sang Hyang Widi Wasa, nitahang 
dane, kadi asapuniki: “Kemaja anggon sakancan 
kakuatan kitane ane gede ento, tur bebasang 

bangsa Israele uli wong Midiane. Ulun ane 
ngutus kita.” 

15 Dane Gideon tumuli matur sapuniki: 
“Nanging sapunapiang titiang jaga mebasang 
wong Israele? Palingsehan titiange, palingsehan 
sane pinih alita sajeroning suku Manase, tur 
titiang puniki jadma sane pinih tan paji ring 
kulawargan titiange.” 

16 Ida Sang Hyang Widi Wasa ngandika sapuniki: 
“Kita nyidayang nglaksanayang unduke ento, 
sawireh Ulun ane lakar nulungin kita. Kita lakar 
ngalahang tur ngenyagang wong Midiane patuh 
buka kita nglawan anak aukud.” 

17 Dane Gideon raris matur sapuniki: “Yening 
Palungguh IRatu wiakti ledang ring titiang, icenja 
titiang makudang-kudang tanda, mungguing 
Palungguh IRatu wiakti Ida Sang Hyang Widi 
Wasa. 18 Ledang Palungguh IRatu meneng dumun 
iriki, kantos titiang rauh ngaturin Palungguh IRatu 
aturan rayunan.” 

Ida malih ngandika: “Ulun lakar nongos dini, 
kanti kita teka buin mai.” 

19 Irika Dane Gideon raris ngranjing ka jeroan 
danene ngratengang panak kambing asiki miwah 
ngambil tepung dasa kilogram kanggen roti 
tan paragi. Ulame punika wadahin dane sokasi 
miwah kuahnyane wadahin dane payuk, raris 
kabakta ka ajeng malaekat Ida Sang Hyang Widi 

Wasa ring sor wit tarbantine, tumuli katurang 
ring Ida. 20 Sang Malaekat ngandika ring dane 
sapuniki: “Pejang bene muah rotine ento di 
duur parangane ene, tur sriokang kuahne di 
duur roti muah bene ento.” Dane Gideon raris 
ngamargiang kadi asapunika. *! Sasampune 
punika malaekat Ida Sang Hyang Widi Wasa 
tumuli nyujuh tur ngusud ulam miwah rotine 
punika antuk muncuk teteken sane bakta 

Ida. Irika raris medal geni saking batu kaange 
punika tur ngeseng ulam miwah rotine punika. 
Sasampune punika, sang malaekat raris malecat. 

22 Irika Dane Gideon raris uning mungguing 
dane sampun ngaksi malaekat Ida Sang Hyang 
Widi Wasa, tur sajeroning katakutan dane raris 
mabaos sapuniki: “Duh Ratu Sang Hyang Widi 
Wasa Sane Maha Luih! Titiang sampun ngeton 
malaekat Palungguh IRatu marep-arepan.” 

23 Nanging Ida Sang Hyang Widi Wasa ngandika 
ring dane sapuniki: “Rahayuja kita. Edaja kita 
takut. Kita tusing lakar mati.” 2 Irika Dane 
Gideon tumuli ngwangun pamorboran aturan 
ring genahe punika pabuat Ida Sang Hyang Widi 
Wasa, tur kawastanin: “Ida Sang Hyang Widi 
Wasa maraga dame.” (Pamorboran aturane 
punika kantun ring Opra, dados padruen 
palingsehan Abieser.) 

25 Ring wengine punika Ida Sang Hyang Widi 
Wasa masabda ring Dane Gideon sapuniki: 
“Jemakja sampin bapan kitane, muah sampi 
lenan buin aukud ane matuuh pitung tiban, 
laut uugang pamorboran aturan Dewa Baal 
bapan kitane muah tektek turus lumbung Dewi 
Aserane, ane ada di sampingne. 25 Laut ngaeja 
pamorboran aturan ane melah pabuat Ida 
Sang Hyang Widi Wasa, Widin kitane di duur 
gegumuke ento. Sasubane keto, jemakja sampine 
ane buin aukud ento, laut borbor makaukud 
anggon aturan, tur turus lumbung Dewi Aserane 
ane suba tektek kita ento anggo saangne.” 

27 Irika Dane Gideon raris ngajak parekan danene 
dasa diri, tumuli nglaksanayang sapatitah Ida 
Sang Hyang Widi Wasa. Dane kalintang ajerih 
ring kulawargan danene miwah rakyate ring 
desane punika, buat ngamargiang indike punika 
rikalaning rahina. Duaning punika, indike punika 
margiang dane rikala wengi. 

28 Benjang semengnyane rikala jadmane ring 
desane punika pada bangun, panggihin ipun 
pamorboran aturan Dewa Baal miwah turus 
lumbung Dewi Aserane sampun matektek, 
samaliha bantenge sane tiosan punika sampun 
kaborbor ring pamorboran aturane sane sampun 
kawangun irika. 29 Ipun raris pada saling takenin 
sapuniki: “Nyen ane malaksana buka kene ene?” 

Sasampun selidikin ipun raris uningin ipun 
mungguing Dane Gideon okan Dane Yoas sane 
nglaksanayang indike punika. 3? Irika raris ipun 
mabaos ring Dane Yoas sapuniki: “Medalang 
okan ragane mriki pacang pademang tiang. Ipun 
sampun nguugang pamorboran aturan Dewa 
Baal miwah nektek turus lumbung Dewi Aserane 
sane ring sampingnyane.” 

31 Nanging Dane Yoas raris mabaos ring 
sakancan anake sane ngarepin dane sapuniki: 
“Punapike ragane maruang ring Baal? 

Punapi ragane jaga nindihin Baale punika? 
Asing-asing anak sane maruang ring Baal 
pacang kapademang sadurung semengan. Yen 
Baal punika widi banggayang ipun nindihin 
dewekipune niri. Puniki wantah pamorboran 
aturanipune kewanten sane kuugang.” 3? Sasukat 
punika Dane Gideon raris kapesengin antuk anake 
akeh Yerubaal, santukan Dane Yoas ngandika: 
“Banggayang Baale punika nindihin dewekipune 
niri, santukan pamorboran aturanipune sane 
kuugang.” 

33 Sasampun punika sakancan wong Midian, 
wong Amalek miwah suku-suku bangsa sane 
wenten ring tegal melakange sami pada 
mapunduh, raris nglintangin Tukad Yordane, tur 
ngwangun kemahnyane ring Lebak Yisreel. 34 Roh 
Ida Sang Hyang Widi Wasa tumuli ngencegin 

Dane Gideon. Dane raris ngupin trompet buat 
nauhin anak saking palingsehan Abieser mangda 
ngiring dane. 3? Dane ngutus utusan ka sakancan 
wewidangan suku Manasene sane dangin tukad 
miwah dauh Tukad Yordane, nauhin ipun mangda 
ngiring dane. Dane ngutus anak mangda ngrauhin 
suku-suku Aser, Sebulon miwah Naptaline, tur 
ipun sareng sami taler pada nyarengin dane. 

36 Sasampune punika Dane Gideon raris 
matur ring Ida Sang Hyang Widi Wasa sapuniki: 
“Palungguh IRatu ngandikayang mungguing 
Palungguh IRatu sampun mastiang jaga 
nganggen titiang buat mebasang bangsa Israele. 
37 Inggih sane mangkin titiang jagi ngenahang 
makudang-kudang wol ring tanahe ring genah 
titiange nyosoh gandum. Yening benjang 
semeng wenten damuh wantah ring wole punika 
kewanten, tur nenten wenten ring tanahe, irika 
titiang jagi uning mungguing Palungguh IRatu 
jagi ngangge titiang buat mebasang bangsa 
Israele.” 38 Kenginan raris sawiakti kasidan kadi 
asapunika. Benjangne pasemengan rikala Dane 
Gideon matangi, dane raris meseng wole punika, 
raris medal damuh saking wole punika ngantos 
ajembung bek madaging toya. 22 Irika Dane 
Gideon matur malih ring Ida Sang Hyang Widi 
Wasa sapuniki: “Sampunangja Palungguh IRatu 
duka ring titiang. Icenja titiang matur malih 

apisan. Icenja titiang ngardi pepintonin malih 
apisan masrana wole punika. Sane mangkin 
mangda wole punika kewanten sane tuh, nanging 
tanahe mangda belus.” 40 Ring wengine punika 
Ida Sang Hyang Widi Wasa raris nglaksanayang 
indike punika. Benjang semengane, wole punika 
kantun tuh, nanging tanahe belus antuk damuh. 


Dane Gideon ngaonang wong Midian 


1 Sedek rahina anu Dane Gideon miwah 

wadua balan danene sami pada matangi 
pasemengan, raris ngwangun kemah ring 
sisin toya klebutan Harode. Pakemahan wong 
Midiane wenten ring lebake, baler genah danene 
ngwangun pakemahan nampek ring Bukit More. 

2 Ida Sang Hyang Widi Wasa masabda ring 

Dane Gideon sapuniki: “Waduane ane ajak kita 
ento bes liu buat Ulun, buat lakar micayang 
kamenangan teken ia nglawan wong Midiane 
ento. Yen keto, ia lakar ngaden, mungguing 
kamenangane ento tuah ulihan kasitengannyane 
niri, tur ulihan ento ia lakar tusing ngajiang 
Ulun. 3 Ane jani uar-uarang teken rakyate kene: 
“Asing-asing anak ane jejeh ia patut mulih, tur 
tiang lakar nongos dini di Gunung Gilead. ” 
Duaning punika raris wenten malih kalih likur 
tali anak sane budal, nanging sane kantun irika 
wenten dasa tali. 

4 Sasampune punika Ida Sang Hyang Widi Wasa 
masabda malih ring Dane Gideon, sapuniki: “Kita 
enu bes liu ngajak wadua bala. Ajak ia tuunan 
ka tukade. Ditu Ulun lakar nganehang ia. Yen 
Ulun ngorahin kita mungguing ia patut nututin 
kita, ia lakar nututin kita. Yen Ulun ngorahin kita 
mungguing ia tusing patut nututin kita, ia tusing 
lakar nututin kita.” ? Dane Gideon tumuli ngajak 
wadua balane tedun ka tukade tur Ida Sang Hyang 
Widi Wasa raris ngandika ring dane sapuniki: 
“Anehangja asing-asing anak ane nginem yeh 
aji layahne, buka cicinge nginem yeh, klawan 
anake ane nginum yeh sambilanga matedoh.” 

6 Irika raris wenten tigang atus anak sane nginum 
toya nyalud antuk limanipune raris koyot. Sane 
lianan makasami pada nginum toya sambilang 
ipun matedoh. 7 Ida Sang Hyang Widi Wasa 
raris ngandika ring Dane Gideon sapuniki: “Ulun 
lakar mebasang kita tur mapaica kamenangan 
teken kita nglawan wong Midiane ento aji 

anak telung atus ane nyalud tur ngoyot yeh aji 
limanne ento. Ane lenan ento makejang tunden 
ia mulih.” 8 Irika Dane Gideon raris ngandikayang 
wong Israele sami pada budal, sajawining sane 
tigang atus diri punika. Dane raris ngambil bekel 
miwah trompet-trompetnyane makasami. Wong 
Midiane ngwangun pakemahanipune ring lebake 
ring sor Dane Gideone ngwangun pakemahan. 

9 Ring wengine puniki Ida Sang Hyang Widi 
Wasa, nitahang Dane Gideon, sapuniki: 
“Bangunja tur gebug pakemahane ento. Ulun 
lakar mapaica kamenangan teken kita. 19 Nanging 
yening kita jejeh magebug, kemaja tuunan ka 
pakemahane ento ngajak parekan kitane | Pura. 
11 Kita lakar ningeh unduk ane raosanga teken 
musuhe, tur sasubane ento kita lakar bani 
magegebug.” Irika Dane Gideon miwah parekan 
danene | Pura raris lunga nganedunang ka wates 
pakemahan mesehe. 12 Wong Midian, wong 
Amalek miwah suku-suku sane wenten ring tegal 
melakange sami pada pajlempang ring lebake 
kadi balang akehipune. Untan ipune akeh pisan, 
tan bina sakadi biase ring pasisi akehipun. 

13 Rikala Dane Gideon rauh irika, dane mireng 
anak nuturang ipian ring timpalipune, sapuniki 
baosipune: “Tiang ngipi, ada roti gandum 
abungkul ngluluk ka pakemahan iragane laut 
nepen kemahe lantas uug tur benyah asah 
klawan tanahe.” 

14 Timpalipune tumuli masaur sapuniki: “Ento 
suba pedang Gideone pianak Yoase wong Israele 
ento. Tusingja lenan teken buka keto artin ipiane 
ento. Ida Sang Hyang Widi Wasa suba ngicen 
ia kamenangan nglawan wong Midiane muah 
sawatek wadua balan iragane.” 

15 Rikala Dane Gideon mireng ipian anake 
punika, miwah artin ipiane punika, dane raris 
matedoh tur nyumbah Ida Sang Hyang Widi 
Wasa. Sasampune punika, dane raris mawali ka 
kemah wong Israele tumuli ngandika sapuniki: 
“Bangunja, Ida Sang Hyang Widi Wasa lakar 
ngicen nyama kamenangan nglawan wadua 
balan wong Midiane.” 18 Dane raris ngepah 
waduan danene sane tigang atus punika dados 
tigang pasukan, tur asing-asing prajurite kicen 
trompet asiki, jun asiki miwah obor asiki ring 
tengah june punika. 1” Dane raris ngandika 
ring ipun sapuniki: “Yen tiang suba neked di 
wates pakemahan musuhe, pedasinja tiang, tur 
laksanayangja apa ane laksanayang tiang. 18 Yen 
tiang muah pasukan tiange ngupin trompet, ditu 
nyama patut ngupin trompet nyamane di kiwa 
tengen pakemahane ento tur masuryakja kene: 
“Pabuat Ida Sang Hyang Widi Wasa muah pabuat 
Gideon. ” 

19 Wau makire tengah wengi Dane Gideon 
miwah pasukan danene satus diri raris rauh 
ring wates pakemahan mesehe, duk pajagane 
wau pisan magentos. Irika dane miwah pasukan 
danene ngupin trompet tur june sane kabakta 
tumuli kencak. 2? Pasukane kekalih sane 
lianan, taler nglaksanayang paindikan sane 
kadi asapunika. Dane miwah pasukan danene 

makasami ngagem obor ring tangannyane 
kiwa, trompet ring tangannyane tengen, sarwi 
masuryak: “Pedang pabuat Ida Sang Hyang Widi 
Wasa, muah pabuat Gideon.” *! Dane miwah 
wadua balan danene sami pada majujuk ring 
genahnyane suang-suang ngilehin pakemahane 
punika, tur wadua balan mesehe punika sami 
pada malaib jerit-jerit. 22 Rikala wadua balan 
Dane Gideone ngupin trompetnyane, Ida Sang 
Hyang Widi Wasa ngawinang wadua balan 
mesehe pada saling sempal antuk pedang ngajak 
timpalipune. Ipun sareng sami pada malaib 
ngungsi Serera, kantos rauh ring Bet-Sita miwah 
kota Abel-Mehola sane nampek ring Tabat. 

23 Sasampune punika suku Naptali, Aser 
miwah Manase dangin tukad miwah dauh Tukad 
Yordane raris kadauhin mangda medal, tur ipun 
raris nguber wong Midiane punika. 24 Dane 
Gideon raris ngutus anak ka sawewidangan 
pagunungan Epraime sami, buat madedauhan 
sapuniki: “Rarisangja pada medal, tur gebugja 
wong Midiane punika. Jaga Tukad Yordane 
miwah tukad-tukade sami ngantos rauh ka 
Bet-Bara mangda sampunang wong Midiane 
kantos mrasidayang nglintang.” Wong Epraime 
makasami kadauhin, tur ipun nyaga Tukad 
Yordane miwah tukad-tukade sane alit-alit 
ngantos rauh ka Bet-Bara. 2? Ipun polih ngejuk 

ratun wong Midiane kekalih, Sang Prabu Oreb 
miwah Seeb. Sang Prabu Oreb raris kasedayang 
ring Batu Oreb, miwah Sang Prabu Seeb 
kasedayang ring pameresan anggur Seebe. Wus 
punika ipun sareng sami nglanturang ngepung 
wong Midiane tur punggalan Sang Prabu Oreb 
miwah Seebe kabakta ka ajeng Dane Gideon, 
sane sedekan wenten ring dangin Tukad Yordane. 


Kakalahan wong Midiane sane pamuput 


1 Sasampune punika suku Epraime raris 

mabaos ring Dane Gideon, sapuniki: “Napi 
awinannya semeton nenten nauhin tiang, rikala 
semeton lunga ngebug wong Midiane? Napi 
awinannya semeton matakeh kadi asapunika 
ring tiang?” Ipun sareng sami banget pisan 
makeengan ngeniang paindikane punika. 

2 Nanging Dane Gideon masaur sapuniki: 
“Paindikan sane sampun margiang tiang punika, 
tan wenten ajinipun yen bandingang ring 
paindikan sane sampun laksanayang semeton. 
Yadiastu paindikan sane alit sane sampun 
kalaksanayang antuk suku Epraim, paindikan 
punika agengan pangarganipun ring paindikan 
sane sampun kalaksanayang antuk suku bangsan 
tiange sareng sami. 3 Yadianja kadi asapunika 
kawentenannyane, malantaran kakuatan Ida 
Sang Hyang Widi Wasa, semeton sampun 

nyedayang ratun wong Midiane kekalih, inggih 
punika Oreb miwah Seeb. Punapike sane sampun 
laksanayang tiang sane nyandang kabandingang 
ring paindikan punika?” Rikala dane mabaos kadi 
asapunika, ipun sareng sami nenten malih pedih 
ring dane. 

4 Daweg punika Dane Gideon miwah wadua 
balan danene tigang atus punika sampun rauh 
ring Tukad Yordane, tur sampun nglintang 
ring tukade punika. Dane miwah waduane 
sami kalintang lesu, nanging kantun taler 
nguber mesehe punika. ? Rikala dane rauh ring 
Sukot, dane mabaos ring wong kotane irika 
sapuniki: “Icenja waduan tiange nunas roti 
makudang-kudang bungkul. Ipun sareng sami 
sampun kalintang leleh, tur tiang sareng sami 
ngepung Sebah miwah Salmuna, ratun wong 
Midiane.” 

6 Nanging pamimpin wong Sukote mabaos kadi 
asapuniki: “Napi awinannya tiang patut maang 
wadua balan ragane ajengan? Semeton durung 
nyidayang ngejuk Sebah miwah Salmuna.” 

7 Duaning punika Dane Gideon raris ngandika 
sapuniki: “Inggih! Yening Ida Sang Hyang 
Widi Wasa sampun nyerahang Sebah miwah 
Salmuna ring tiang, tiang jaga nigtig ragane 
antuk dui miwah ketket sane saking tanah 
melakange.” 3 Dane Gideon raris lunga ka Penuel, 

tur mapangidih ring rakyate irika, pateh sakadi 
iwau, nanging pasaur jadmane ring Penuel pateh 
sakadi pasaur jadmane ring Sukot. ? Duaning 
punika Dane Gideon raris ngandika sapuniki: “Yen 
tiang mawali saha rahayu, tiang jaga nguugang 
menaran ragane.” 

10 Sang Prabu Sebah miwah Sang Prabu 
Salmuna wenten ring Karkor kairing antuk wadua 
balan idane. Saking pantaran wadua balan 
suku-suku sane ring tegal melakange punika, 
wantah kantun sawatara 15.000 kewanten. Sane 
sampun kapademang wenten 120.000 akehipun. 
11 Dane Gideon mamargi nuluh margine ring 
sisin tegal melakange, dangin Nobah miwah 
Yogbehane, tur tan pasamodana ngebug wadua 
balane punika. 12 Ratun wong Midiane makakalih, 
inggih punika Sebah miwah Salmuna, jerih 
kapilayu nanging kakepung tur keni kejuk, tur 
indike punika ngawinang sakancan wadua balan 
idane sami pada sambeh pablesat. 

13 Rikala Dane Gideon mawali saking payudan 
nglintang ring margine munggah ka Heres, 

14 dane ngejuk anak truna saking Sukot adiri, tur 
nakenin ipun. Anake truna punika raris nyuratang 
pesengan pamimpin-pamimpin rakyate ring 
Sukot, wenten pitung dasa pitu diri akehipune, 
katurang ring Dane Gideon. 1? Sasampune punika 
Dane Gideon raris lunga maranin jadmane ring 

Sukot, sarwi ngandika sapuniki: “Elingangja 
rikala semeton nenten kayun nulungin tiang, 
semeton maosang mungguing semeton nenten 
mrasidayang micayang dedaaran ring wadua 
balan tiange sane kaleson, santukan tiang dereng 
mrasidayang ngejuk Sebah miwah Salmuna. 
Inggih sane mangkin puniki Sebah miwah 
Salmuna.” 18 rika dane tumuli ngambil dui 
miwah ketket saking tegal melakange kanggen 
ngukum pamimpin-pamimpin wong Sukote. 

17 Dane taler nguugang menarane ring Penuel tur 
ngamademang jadmane ring kotane punika. 

18 Sasampune punika Dane Gideon raris 
mataken ring Sang Prabu Sebah miwah Salmuna, 
sapuniki: “Sapunapike indik jadmane sane 
pademang ragane ring Tabor?” 

Pasaur idane sareng kalih, sapuniki: 
“Pakantenannyane pateh sakadi ragane. 
Asing-asing anake punika waluya sakadi putran 
sang prabu.” 

19 Dane Gideon raris ngandika: “Anake punika 
makasami nyaman tiange, pianak-pianak memen 
tiange. Saking sujati tiang masumpah, yen 
ragane nenten ngamademang ipun, sinah tiang 
jaga nenten nyedayang ragane.” 20 Sasampune 
punika dane raris ngandika ring Dane Yeter, 
okan danene sane pinih duur, sapuniki: “Majuja 
cening, matiang ia makadadua!” Nanging okan 

danene punika nenten ngaud pedang danene. 
Dane mangu-mangu, santukan dane kantun alit. 

21 Sasampune punika Sang Prabu Sebah miwah 
Salmuna mabaos ring Dane Gideon sapuniki: 
“Durusangja ragane ngraga sane ngamademang 
tiang. Indike punika mula dados tetegenan anak 
lanang.” Duaning punika Dane Gideon raris 
nyedayang sang kalih. Sasampune punika dane 
raris ngambil pepayasan sane kagantungang ring 
baong untan sang kalih punika. 

22 Wusan punika, bangsa Israele raris matur ring 
Dane Gideon sapuniki: “Ledang semeton dados 
pamrentah tiange sareng sami, inggih punika 
semeton miwah katurunan semetone. Semeton 
sampun mebasang tiang sareng sami saking 
wong Midiane.” 

23 Dane Gideon raris masaur sapuniki: “Tiang 
nenten nyak dados pamrentah semetone, kadi 
asapunika taler pianak tiange. Wantah Ida 
Sang Hyang Widi Wasa sane dados pamrentah 
semetone.” 2 Nanging sapanglanturipun dane 
raris ngandika sapuniki: “Wenten pinunas tiange 
asiki ring parasemeton. Semeton suang-suang 
mangda ledang micayang anting-anting jejarahan 
semetone ring tiang.” (Sakadi bangsa sane 
lianan, sane wenten ring tegal melakange, wong 
Midiane punika sami pada ngangge anting-anting 
mas.) 

23 Irika rakyate sami pada masaur sapuniki: 
“Saking manah liang, tiang jaga ngaturang 
punika makasami ring semeton.” Ipun sareng 
sami ngebatang wastra, tur rakyate makasami 
ngenahang anting-anting jejarahane punika 
ring wastrane punika. 2? Anting-anting mas 
sane katampi antuk Dane Gideon punika, 
beratipun sawatara wenten kalih dasa kilogram, 
sajawining pangangge mas-masan, kalung 
miwah wastra ungu sane karangsuk antuk 
pararatun wong Midiane, miwah bandong sane 
kanggen antuk unta-untan idane. 2? Dane Gideon 
tumuli makarya arca malakar antuk mas tur 
arcane punika genahang dane ring kota uedan 
danene, inggih punika kota Opra. Bangsa Israele 
makasami raris ngutang Ida Sang Hyang Widi 
Wasa tumuli pada ka Opra buat mabakti ring 
arcane punika. Indike punika dados jeet pabuat 
Dane Gideon miwah kulawargan danene. 

28 Kadi asapunika indik wong Midiane 
kakaonang antuk wong Israele tur nenten malih 
wenten baya pabuat wong Israele. Jagate irika 
raris muponin kerta raharja ngantos petang dasa 
taun suenipun, ngantos Dane Gideon seda. 


Dane Gideon seda 


29 Dane Gideon raris mawali ka jeron danene 
tur jenek malinggih irika. 3? Dane madue oka 

lanang-lanang pitung dasa diri, santukan dane 
akeh madue rabi. 3t Dane taler madue selir adiri 
ring Sikem. Selir danene punika madue oka 
lanang adiri mapesengan Abimelek. 3? Dane 
Gideon okan Dane Yoas seda rikala dane sampun 
lingsir pisan, tur kaperemang ring setran Dane 
Yoas, ajin danene ring Opra, ring kota palingsehan 
Dane Abieser. 

33 Sasampune Dane Gideon seda, bangsa 
Israele malih nenten satia ngiring Ida Sang Hyang 
Widi Wasa tur ipun mabakti ring Dewa Baal. Ipun 
pada ngadegang Dewa Baal-Berit makadados 
widinnyane, 3? tur ipun nenten malih nyungsung 
Ida Sang Hyang Widi Wasa, Widinipune, sane 
sampun ngrahayuang ipun saking sakancan 
meseh-mesehipune sane wenten ring kiwa 
tengenipune. 3? Ipun pada nenten marasa 
suksma ring kulawargan Dane Gideon, pabuat 
sakancan kabecikan sane sampun kardi dane 
buat bangsa Israele punika. 


Dane Abimelek 


1 Dane Abimelek, okan Dane Gideon raris 

lunga ka kota Sikem ring genah kadang 
wargan biang danene, tur mabaos ring kadang 
wargan danene punika, 2 mangda dane mataken 
ring wong Sikeme punika: “Sane encen semeton 
senengan, punapi kaprentah antuk okan Dane 

Gideon sareng pitung dasa punapi wantah antuk 
sane adiri kewanten? Elingangja mungguing 
Abimelek punika mula magetih abungbung 
ngajak semeton.” 3 Palelintihan biang Dane 
Abimelek raris mabaos ring wong Sikeme 
ngeniang paindikan punika, tur wong Sikeme 
raris pada saadung jaga ngiring Dane Abimelek, 
santukan dane punika mula palelintihan ipun. 

4 Ipun sareng sami ngaturang jinah perak pitung 
dasa bidang ring Dane Abimelek, sane kambil 
saking genah panyungsungan Baal-Berite. Dane 
Abimelek raris ngupahin makudang-kudang anak 
sane jaat-jaat, buat dados pangiring danene. 

5 Dane raris lunga ka jeron ajin danene ring 
Opra, tur irika dane nyedayang semeton danene 
makapitung dasa, inggih punika paraputran Dane 
Gideon, ring duur batune sane asiki. Nanging 
Dane Yotam, okan Dane Gideon sane pinih alit, 
polih masingidan tur nenten keni kasedayang. 

6 Sasampun punika sawatek wong Sikem miwah 
Bet-Milone, sami pada mapunduh, raris mamargi 
ka genah wit taru tarbantine sane suci ring Sikem, 
tur irika ipun ngadegang Dane Abimelek dados 
ratu. 

7 Rikala Dane Yotam mireng indike punika, dane 
tumuli lunga tur ngadeg ring pucak Gunung 
Gerisime, sarwi jerit-jerit ring anake punika, 
sapuniki: “Inggih parasemeton wong Sikem, 

pirengangja atur tiange, tur dumadakja Ida 
Sang Hyang Widi Wasa jaga mireng pinunas 
semetone. 8 Sedek rahina anu soroh wit tarune 
pada mapunduh, buat jaga milih ratu ring 
pantaran ipune. Irika ipun sareng sami raris 
mabaos ring wit saitune, sapuniki: ‘Ledang 
semeton dados ratun tiange, sareng sami. ? Irika 
wit saitune masaur kadi asapuniki: “Yening dados 
pamrentah parasemetone, tiang jaga wusan 
ngwedalang minyak, sane kanggen ngluihang 
dewa-dewa miwah manusane. 10 Sasampune 
punika sawatek tarune punika mabaos ring 

wit aane sapuniki: ‘Rarisang semeton dados 
ratun tiange sareng sami. 11 Nanging wit aane 
punika masaur sapuniki: ‘Yening tiang mrentah 
parasemeton, tiang jaga wusan mupuang woh 
tiange sane manis-manis. 1? Duaning punika 
ipun sareng sami raris mabaos ring wit anggure 
sapuniki: “Rarisang semeton dados ratun 

tiange sareng sami. 13 Nanging wit anggure 
punika masaur sapuniki: ‘Yening tiang mrentah 
parasemeton, tiang jaga wusan ngwedalang 
toyan anggur tiange, sane ngawinang paradewa 
miwah manusane pada liang. 14 Duaning punika 
sawatek wit tarune sami mabaos ring bet duine, 
sapuniki: “Rarisangja dados ratun tiange sareng 
sami. 15 Bet duine punika raris masaur sapuniki: 
‘Yening parasemeton saking wiakti mapakayunan 

jaga nadosang tiang ratun semetone, rarisangja 
pada rauh masayuban ring sor carang-carang 
tiange. Yening semeton nenten kayun, jaga 
wenten geni medal saking carang-carang tiange 
sane madui tur ngeseng wit arase ring Libanon. ” 
16 Dane Yotam malih nglanturang pangandikan 
danene, sapuniki: “Sane mangkin punapike 
semeton sawiakti saking jujur miwah nulusing 
kayun ngadegang Dane Abimelek dados ratu? 
Punapike semeton sampun ngajiang pakeling 
Dane Gideon tur malaksana sapatutipun 
marep ring kulawargan danene, sakadi sane 
patut katampi malantaran pamargin danene. 
17 Elingangja mungguing ajin tiange sampun 
mayuda pabuat semeton. Dane ngetohang 
jiwan danene buat ngluputang semeton saking 
wong Midiane. 18 Nanging sane mangkin 
semeton mabalik nglawan kulawargan ajin 
tiange. Semeton nyedayang oka-okan danene 
pitung dasa diri ring duur batune sane asiki, 
ulihan semeton sampun ngadegang Abimelek, 
pianak panyeroan ajin tiange, sane dados 
kadang wargan semetone, makadados ratu 
ring Sikem. 19 Duaning punika, sane mangkin 
yening paindikan sane margiang semeton 
marep ring Dane Gideon miwah kulawargan 
danene, wiakti saking jujur miwah nulusing 
kayun, rarisangja semeton pada liang ngiring 

Dane Abimelek miwah dane taler liang ngajak 
semeton. 2? Nanging yening nenten wiakti kadi 
asapunika, dumadakja geni nilap saking Dane 
Abimelek tur ngeseng jadmane ring Sikem miwah 
Bet-Milo. Dumadak taler wenten geni medal 
saking wong Sikem miwah wong Bet-Milone, tur 
ngeseng Dane Abimelek.” 2! Sasampune punika, 
santukan dane ajerih ring Dane Abimelek, 
semeton danene, Dane Yotam raris malaib lunga 
ka Beer, tur jenek malinggih irika. 

22 Dane Abimelek mrentah wong Israele 
tigang taun suenipun. 2 Sasampune punika 
Ida Sang Hyang Widi Wasa ngawinang Dane 
Abimelek miwah wong Sikeme pada saling 
mameseh-meseh, tur wong Sikeme brontak 
nglawan dane. 24 Paindikan punika dados karma 
palan Dane Abimelek miwah wong Sikeme sane 
ngangsokang dane buat nyedayang okan Dane 
Gideon pitung dasa diri punika. 25 Wong Sikeme 
ngenahang prajurit ring pucak-pucak gununge 
buat ngejuk Dane Abimelek, tur sawatek anake 
sane nglintang iriki, sami rampok ipun. Indike 
punika sampun kuningayang ring Dane Abimelek. 

26 Sasampune punika, Dane Gaal okan Dane 
Ebed, kasarengin antuk parasemeton danene 
raris rauh ring Sikem, tur wong Sikeme pada 
pracaya ring dane. ?” Ipun sareng sami pada 
medal ka abian angguripune tur ngalap 

woh anggur, raris makarya toya anggur, tur 
ngwentenang pesta. Ipun sareng sami raris 
ngranjing ka puran dewanipune, tur irika 
ipun mangan nginum, tur mabaos-baosan 
nganistayang Dane Abimelek. 28 Dane Gaal 
raris mabaos sapuniki: “Anake sane sapunapike 
iraga sane ring Sikem puniki? Punapi awinannya 
iraga manjakin Abimelek? Sapasirake ipun 
punika? Ipun wantah panak Gideon, tur Sebul 
ngamargiang prentahnyane. Nanging napi 
awinannya iraga mamanjak ring ipun? Pada 
satiaja ring leluur semetone, Hemor, sane 
makadados pancer palingsehan semetone. 
29 Tiang meled pisan jaga nuntun rakyate puniki. 
Tiang jaga nyuudang Abimelek, tiang jaga 
mabaos ring ipun sapuniki: 'Sregepangja wadua 
balan ragane, rarisang mriki medal ka payudan. ” 
30 Dane Sebul pamrentah kotane punika 
raris kalintang duka, ritatkala dane mireng 
paindikan sane kapangandikayang antuk Dane 
Gaal punika. 3! Dane raris ngutus anak buat 
tangkil ring Dane Abimelek ring Aruma, saha 
kadulurin atur sapuniki: “Gaal pianak Ebede 
miwah nyama-nyamaanipune rauh ka Sikem, 
turipun masusuin rakyate mangda nglawan 
pamekele. 22Duaning punika, sane mangkin 
rarisang pamekele miwah wadua balan pamekele 
mamargi rikalaning wengi tur masingidanja 

ring pategalane. 33 Benjang semengan rikala 
suryane sampun endag, rarisang matangi, tur tan 
pasumudana gebugja kotane punika. Yening Gaal 
miwah waduanipune medal ngarepin pamekele, 
rarisang gebug ipun sakuat-kuat pamekele.” 

34 Irika Dane Abimelek miwah waduan danene 
makasami raris mamargi rikalaning wengi tur 
masingidan ring jaban kota Sikeme, dados petang 
pasukan. 3? Rikala Dane Abimelek miwah waduan 
danene ngaksi Dane Gaal medal tur ngadeg 
ring gapuran kotane, Dane Abimelek miwah 
wadua balan danene raris medal saking genah 
pasingidane. 3? Dane Gaal ngaksi wadua balane 
punika, tumuli mabaos ring Dane Sebul sapuniki: 
“Cingakinja! Punika wenten jadma tedun saking 
pucak-pucak gununge!” 

Pasaur Dane Sebul: “Punika boya jadma, punika 
wantah lawat ring duur gununge.” 

37 Dane Gaal malih ngandika sapuniki: 
“Cingakinja! Punika wenten jadma tedun saking 
pucak gununge, tur apasukan rauh nuluh margine 
sane saking wit taru tarbantine genah anak 
maluasang.” 

38 Sasampune punika Dane Sebul raris mabaos 
ring Dane Gaal sapuniki: “Sane mangkin dija 
baos ragane sane sesumbar punika? Ragane 
sane mataken, napi awinannya tiang sareng 
sami patut ngaula ring Abimelek punika. Niki 

sampun jadmane sane nistayang ragane punika. 
Sane mangkin rarisangja medal ka payudan, 
siatin dane.” 3? Irika Dane Gaal tumuli mimpin 
wong Sikeme medal ka payudan tur nglawan 
Dane Abimelek. 40 Dane Gaal jerih kapilayu, tur 
kuber antuk Dane Abimelek. Akeh jadmane 
sane kapademang, ngantos rauh ka gapuran 
kotane. 41 Dane Abimelek jenek malinggih ring 
Aruma, tur Sebul ngulah Dane Gaal miwah 
parasemeton danene saking Sikem kantos dane 
nenten mrasidayang malih magenah irika. 

42 Benjangne Dane Abimelek uning mungguing 
wong Sikeme mamanah jaga pada medal ka 
tegale. 2 Punika awinan dane munduhang 
waduan danene, raris kaepah dados tigang 
pasukan, tumuli masingidan ring pategalane, 
buat nyantosang wong Sikeme punika. Rikala 
dane ngaksi wong Sikeme pada medal saking 
kota, dane medal saking pengkeban buat 
ngamademang ipun sinamian. 44 Risedek Dane 
Abimelek miwah pasukan danene malaib buat 
pacang nyaga gapuran kotane, waduan danene 
sane kalih pasukan punika, pada nyiatin wong 
Sikeme ring pategalane tur ngamademang 
ipun makasami. 4 Yudane rames pisan ngantos 
arahina mepek. Dane Abimelek ngaonang kotane 
punika. Jadmannyane kapademang, kotane 

kuugang tur tanahnyane kasambehin tasik kantos 
nekep tanahe makasami. 

46 Rikala sakancan pamimpin sane wenten ring 
bentenge sane ring Sikem miragi indik punika, 
ipun sareng sami raris masayuban ring guane 
sane wenten ring puran Baal-Berite. 2? Dane 
Abimelek mireng mungguing ipun sareng sami 
sampun mapunduh irika. 48 Punika awinannya 
dane raris lunga ka Gunung Salmon kairing antuk 
waduan danene. Irika dane ngambil kapak, 
ngetep carang taru, raris tegen dane. Dane 
ngandikayang waduan danene mangda digelis 
nyarengin dane. 4” Irika sawatek anake raris 
pada ngetep carang taru, tumuli ngiring Dane 
Abimelek tur nugdugang tarune punika ring 
bungas guane punika. Dane raris nunjel tarune 
punika. Rikala punika jadmane sane ring guane 
punika, sawatek jadmane sane wenten ring 
bentenge sami pada padem. Akehipun sawatara 
wenten siu diri lanang wadon. 

50 Sasampune punika Dane Abimelek raris lunga 
ka Tebes, tumuli ngurung kotane punika, tur 
kakaonang. °t Ring kotane punika wenten menara 
sane kukuh bakuh tur sakancan wong kotane 
lanang wadon, miwah parapamimpinnyane sami 
pada ngranjing irika. Ipun sareng sami raris 
ngancing menarane punika saking tengah, tur 
ipun pada munggah ka raabnyane. 22 Rikala Dane 

Abimelek rauh jaga ngebug menarane punika, 
dane munggah ka jelanan menarane mapakayun 
jaga nunjel menarane punika. ?3 Nanging wenten 
anak luh adiri ngentungang batu pangilesan 
ngenain duur danene, kantos duur danene belah. 
34 Irika dane digelis ngesengin parekan sane 
ngambel sanjatan danene, tur kapangandikain 
sapuniki: “Aud pedang caine, laut matiang icang. 
Icang tusing juari korahang mungguing icang 
kamatiang baan anak luh.” Irika parekan danene 
digelis nyedayang dane. ?? Rikala wong Israele 
manggihin mungguing Dane Abimelek sampun 
seda, ipun sareng sami raris pada budal. 

56 Kadi asapunika Ida Sang Hyang Widi 
Wasa ngwales kajaatan Dane Abimelek sane 
laksanayang dane marep ring ajin danene, 
malantaran dane nyedayang semeton danene 
pitung dasa diri punika. ?' Ida Sang Hyang Widi 
Wasa taler nibakang kasangsaran ring wong 
Sikeme malantaran kajaatanipune, manut sakadi 
temah Dane Yotam, okan Dane Gideon, sane 
sampun ucapang dane marep ring ipun sareng 
sami. 


Dane Tola 


10 1 Sasampune Dane Abimelek seda, raris 
rauh Dane Tola, okan Dane Pua, putun 
Dane Dodo, buat mebasang wong Israele. Dane 

punika wit saking suku Isakar, tur dane malinggih 
ring Samir, ring Pagunungan Epraim. 2 Dane 
dados pamimpin bangsa Israele kantos tigalikur 
taun suenipun. Sasampune punika dane raris 
seda tur kaperemang ring Samir. 


Dane Yair 


3 Sasampun Dane Tola, raris rauh Dane Yair 
saking Gilead. Dane mimpin bangsa Israele 
kalih likur taun suenipun. “Dane madue oka 
lanang-lanang tigang dasa diri, tur suang-suang 
pada nglinggihin keledae. Dane madue kota 
tigang dasa ring tanah Gilead, sane kantun rauh 
mangkin tur sami kawastanin desa-desan Dane 
Yair. ? Dane Yair raris seda tur kaperemang ring 
Kamon. 


Dane Yepta 


6 Bangsa Israele malih ngardi dosa pamantuka 
ring Ida Sang Hyang Widi Wasa, malantaran 
ipun nyungsung Dewa Baal miwah Dewi Astoret, 
makamiwah dewan wong Siria, Sidon, Moab, 
Amon miwah wong Pilistin. Ipun ngutang Ida 
Sang Hyang Widi Wasa tur wusan nyungsung Ida. 
7 Punika awinan Ida Sang Hyang Widi Wasa raris 
duka ring bangsa Israele, tur manggayang ipun 
kereh antuk wong Pilistin miwah wong Amon. 

8 Plekutus taun suenipun wong Pilistine miwah 

wong Amone punika nindes miwah nyangsarain 
sakancan wong Israele sane magenah ring 
panegaran wong Amorine sane dangin Tukad 
Yordane inggih punika ring Gilead. ? Malahan 
wong Amone taler nglintangin Tukad Yordan buat 
ngebug suku-suku Yehuda, Benyamin miwah 
Epraim. Dadosipun bangsa Israele katempuh 
antuk kakewehan sane ageng pisan. 

10 Sasampune punika bangsa Israele raris 
masesambatan nunas ica ring Ida Sang Hyang 
Widi Wasa, sapuniki: “Titiang sampun madosa 
pamantuka ring ayun Palungguh IRatu, santukan 
titiang sampun nilar Palungguh IRatu, Widin 
titiange, tur nyungsung Dewa Baal.” 

11 da Sang Hyang Widi Wasa tumuli masabda 
ring ipun sapuniki: “Ane malu wong Mesir, wong 
Amori, wong Amon, wong Pilistin, 12 wong Sidon, 
wong Amalek muah wong Maone suba ngala-ala 
kita, tur kita masesambatan nunas ica teken Ulun. 
Apake Ulun tusing mebasang kita uli reh-rehan 
bangsa-bangsane ento? 13 Nanging kita enu 
masih nilar Ulun laut nyungsung widi-widi ane 
lenan. Sawireh keto, Ulun tusing lakar mebasang 
kita buin. 14 Kemaja masesambatan tur nunas ica 
teken widi-widi ane suba pilih kita ento. Depang 
iaane ngluputang kita, di kalan kitane katempuh 
baan kakewehan.” 

15 Nanging bangsa Israele matur ring Ida 
Sang Hyang Widi Wasa, sapuniki: “Titiang 
sampun madosa, rarisang margiang sapakarsan 
Palungguh IRatu, nanging nawegang, bebasangja 
titiang ring rahinane mangkin.” 18 Duaning punika 
ipun raris ngutang widi-widi sunantara punika, 
tumuli nyungsung Ida Sang Hyang Widi Wasa. 
Irika Ida Sang Hyang Widi Wasa tumuli sungsut 
makayunin indik kakewuhan bangsa Israele 
punika. 

17 Sasampune punika wadua balan wong 
Amone raris makinkin jaga mayuda, tur 
ngwangun pakemahanipune ring Gilead. Wong 
Israele taler rauh mapunduh, tumuli ngwangun 
pakemahannyane ring Mispa sane ring Gilead. 
18 Irika rakyat miwah parapamimpin suku-suku 
bangsa Israele pada saling takenin, sapuniki: 
“Sapasirake sane jaga mamucukin yudane 
nglawan wong Amone punika? Sapasiraja sane 
jaga mimpin iraga ipun jaga dados pamimpin 
sawatek jadmane sane wenten ring Gilead.” 

1 1 1 Dane Yepta prajurit sane sura dira 
saking Gilead. Dane punika pianak sundel, 
nanging ajin danene, Dane Gilead. 2 Dane Gilead 
madue oka lanang-lanang sane lianan saking 
rabin danene sane sah. Rikala oka-okan danene 
punika sampun pada duur, dane raris nundung 
Dane Yepta saking jeron danene. Pangandikan 

danene ring Dane Yepta, sapuniki: “Cai tusing 
dadi ngwarisang apa-apa uli sig ajin icange, 
sawireh cai pianak anak luh len.” 3 Dane Yepta 
raris minggat saking parasemeton danene, raris 
malinggih ring tanah Tob. Irika dane munduhang 
jadma-jadmane sane jaat, tur ipun sareng sami 
pada ngiring dane nglelana. 

4 Sasampune maletan makudang-kudang warsa, 
wong Amone raris medal ka payudan nglawan 
wong Israele. ° Duk punika, parapamimpin 
wong Gileade raris ngaturin Dane Yepta mangda 
mawali saking tanah Tob. ? Sapuniki baos danene: 
“Rarisangja budal, pimpinja tiang sareng sami, 
mangda tiang mrasidayang nglawan wong 
Amone punika.” 

7 Nanging pasaur Dane Yepta, sapuniki: 
“Semeton sampun kalintang geting pisan ring 
tiang, kantos semeton maksa tiang nilar jeroan 
ajin tiange. Sane mangkin napi awinannya 
semeton rauh ring tiang, rikala semeton 
katempuh antuk kakewehan?” 

8 Dane sareng sami raris matur ring Dane Yepta 
sapuniki: “Tiang sareng sami ngaturin semeton 
mawali sane mangkin, santukan tiang meled 
mangda semeton sareng-sareng tiang mamargi 
tur nyiatin wong Amone, tur mimpin rakyat 
Gileade makasami.” 

9 Dane Yepta ngandika ring dane sareng sami, 
sapuniki: “Yening semeton ngajak tiang mawali 
budal buat nglawan wong Amone, tur Ida Sang 
Hyang Widi Wasa ngicen iraga kamenangan, 
tiang jaga dados pamrentah semetone.” 

10 Dane sareng sami raris masaur sapuniki: 
“Inggih tiang sairing. Ida Sang Hyang Widi Wasa 
makadados saksin iragane.” 11 Duaning punika 
Dane Yepta raris ngiringang parapamimpin 
Gileade, tur rakyate ngadegang dane dados 
pamrentah miwah pamimpin. Dane Yepta raris 
nyinahang panagih danene ring wong Gileade 
punika ring ayun Ida Sang Hyang Widi Wasa ring 
Mispa. 

12 Sasampune punika Dane Yepta raris ngutus 
anak tangkil ring sang prabu ring Amon, saha 
kadulurin atur sapuniki: “Napike sane dados 
selang pakayunan iratune ring titiang? Napi 
awinannya iratu sampun nglurug panegaran 
titiange?” 

13 Sang prabu ring Amon nyaurin utusan Dane 
Yepta sapuniki: “Rikala bangsa Israele medal 
saking Mesir, bangsane punika sampun ngambil 
tanah tiange, ngawit saking Tukad Arnon, kantos 
rauh ka Tukad Yabok miwah Tukad Yordane. Sane 
mangkin semeton patut ngwaliang tanah-tanahe 
punika saking rahayu.” 

14 Dane Yepta ngwawanin malih ngutus anak 
tangkil ring sang prabu ring Amon, 12 saha 
kadulurin atur kadi asapuniki: “Nenten pisan 
wiakti mungguing bangsa Israele ngambil tanah 
Moab wiadin tanah Amone. !? Makasujatinipun, 
sapuniki indiknyane: Rikala bangsa Israele kesah 
saking Mesir, ipun mamargi nglintang ring tegal 
melakange ngungsi Teluk Akaba, raris rauh ring 
Kades. 1? Sasampune punika ipun raris ngutus 
anak tangkil ring sang prabu ring Edom, buat 
mapinunas mangda ipun kalugrain nglintang ring 
panegaran idane. Nanging sang prabu ring Edom 
nenten nglugrain ipun. Ipun taler mapinunas 
ring sang prabu ring Moab, nanging ida taler 
nenten nglugrain ipun nglintang ring panegaran 
idane. Duaning punika bangsa Israele raris 
jenek ring Kades. 18 Sasampune punika, ipun 
raris mamargi nuluh tegal melakange, ngilehin 
jagat Edom miwah jagat Moabe, kantos ipun 
rauh ring sisi kangin panegara Moabe, ring sisin 
Tukad Arnone sane irikaan. Ipun ngwangun 
pakemahan ipune irika, nanging ipun nenten 
nglintangin Tukad Arnon punika, santukan tukade 
punika makadados wates panegara Moabe. 

19 sasampune punika bangsa Israele raris ngutus 
anak tangkil ring Ida Sang Prabu Sihon, ratun 
wong Amorine ring Hesbon, tur mapinunas ring 
ida mangda ipun kalugrain mamargi nglintang 

ring panegaran idane, buat ngungsi tanahipune. 
20 Nanging Ida Sang Prabu Sihon nenten nglugrain 
bangsa Israele. Ida raris munduhang wadua balan 
idane, tur ngwangun pakemahan ring Yahas, 
raris ngebug bangsa Israele. 2! Nanging Ida Sang 
Hyang Widi Wasa, Widin Israele, maicayang 
kamenangan ring bangsa Israele marep ring Ida 
Sang Prabu Sihon miwah wadua balan idane. Irika 
bangsa Israele raris ngaug tur ngambil sakancan 
wewidangan wong Amorine sane pecak nongosin 
panegarane punika. 22 Ipun ngaug sakuub 
wewidangan wong Amorine, ngawit saking 
Tukad Arnone sane bedelod, kantos rauh ring 
Yabok sane baler, miwah saking tegal melakange 
sane bedangin kantos rauh ring Tukad Yordane 
bedauh. 28 Dadosipun Ida Sang Hyang Widi Wasa, 
Widin Israele sane ngulah wong Amorine, pabuat 
kaulan idane bangsa Israel. 28 Punapike iratu 
mapakayunan jaga ngindayang malih ngambil 
tanahe punika? Iratu dados ngamanggehang 
saluiring paindikan sane sampun kapaicayang 
ring iratu, antuk Kamos dewan iratune. Nanging 
titiang jaga ngamanggehang saluiring paindikan 
sane sampun kapaicayang ring titiang antuk 

Ida Sang Hyang Widi Wasa, Widin titiange. 

25 Punapike iratu mitaenang ragan iratune luihan 
ring Sang Prabu Balak okan Ida Sipor, ratune 
ring Moab? Ida nenten pisan naenin nangtangin 

bangsa Israele. Naeninke ida medal ka payudan 
nglawan titiang? 2? Tigang atus taun suenipun 
bangsa Israele sampun ngaug tur ngwengku kota 
Hesbon miwah Aroer, miwah kota-kota sakiwa 
tengenipune, pingkalih sakancan kota-kotane 
sane ring sisin Tukad Arnone. Napi awinannya 
iratu nenten ngambil kota-kota punika duk 
masane punika? 2? Dadosipun, titiang nentenja 
iwang pamantuka ring iratu. Sujatinipun, iratu 
sampun iwang malantaran iratu ngayudain 
titiang. Ida Sang Hyang Widi Wasa sane 
makadados hakim. Ida jaga nepasin bangsa 
Israele marep ring wong Amone ring rahinane 
puniki.” 28 Nanging sang prabu ring Amon nenten 
nglinguang atur Dane Yepta punika. 

29 Sasampune punika roh Ida Sang Hyang Widi 
Wasa raris ngencegin Dane Yepta. Dane raris 
lunga ka Gilead miwah Manase, raris mawali 
ka Mispa sane ring Gilead. Wusan punika dane 
raris lunga ka panegara Amon. 3? Dane Yepta 
raris masesangi ring Ida Sang Hyang Widi Wasa, 
sapuniki: “Yening Palungguh IRatu mapaica 
kamenangan ring titiang marep ring wong 
Amone, 3“ titiang jaga morbor makadados 
aturan anake sane pinih pangawit medal saking 
umah titiange buat mapagin titiang, rikalan 
titiange mawali saking rananggana saha molihing 

rana. Titiang jaga ngaturang jadmane punika 
makadados aturan ring ayun Palungguh IRatu.” 

32 Irika Dane Yepta raris nglantur mamargi buat 
ngebug wong Amone, tur Ida Sang Hyang Widi 
Wasa mapaica kamenangan ring dane. 33 Dane 
ngebug ipun saking Aroer, kantos rauh ring 
saileh wewidangan Minite. Kalih dasa akehipun 
kotannyane, ngantos rauh ring Abel-Keramim. 
Irika akeh pisan jadmane kapademang, tur wong 
Amone kakaonang antuk bangsa Israele. 


Okan Dane Yepta sane istri 


34 Rikala Dane Yepta mantuk mawali ka Mispa, 
irika okan danene sane istri medal mendakin 
dane, sinambi masolah miwah nabuh tetabuhan. 
Dane madue oka wantah asiki punika kewanten. 
35 Rikala dane ngaksi okan danene punika, dane 
raris nyetset panganggen danene sajeroning 
kasungsutan, sarwi ngandika sapuniki: “Duh 
cening pianak bapa. Cening ngenyagang keneh 
bapane. Apa kranane dadi cening ane ngaenang 
sakit keneh bapane? Bapa suba masesangi teken 
Ida Sang Hyang Widi Wasa, tur bapa tusing dadi 
muungang sesangine ento.” 

36 Okan danene raris matur ring dane sapuniki: 
“Yening aji sampun masesangi ring ayun Ida Sang 
Hyang Widi Wasa, durusang margiang napija 
sane sampun sesangiang aji ngeniang dewek 

tiange, santukan Ida Sang Hyang Widi Wasa 
sampun mapaica kamenangan ring aji marep 
ring meseh-meseh ajine, wong Amone punika.” 
37 Nanging dane mapinunas ring ajin danene 
sapuniki: “Wenten pinunas tiange asiki. Icenja 
tiang masangke kalih sasih suenipun, mangdane 
tiang mrasidayang ngajak timpal-timpal tiange 
luh ka gunung. Irika tiang jaga mangelingin nasib 
tiang, santukan tiang pacang padem rikalaning 
kantun bajang.” 33 Dane Yepta nglugrain dane 
lunga, tur manggayang dane lunga kalih sasih 
suenipun. Dane sareng sawitran-sawitran danene 
lunga ka gunung tur matetangisan irika, santukan 
dane jaga seda sadurung dane marabian miwah 
maputra. 3? Sasampune kalih sasih, dane raris 
budal ring ajin danene. Ajin danene raris 
ngamargiang sakadi sane sampun sesangiang 
dane ring Ida Sang Hyang Widi Wasa, tur anake 
anom punika seda kantun bajang genten. 

Indike punika makadados kawit adate ring 
Israele, 4? mungguing paradaane nyabran taun 
patut matilar saking umahnyane petang rahina 
suenipun, buat mangelingin okan Dane Yepta 
sane istri saking Gilead punika. 


Dane Yepta miwah suku Epraim 


12 1 Suku Epraime sampun sayaga jaga 
mayuda. Ipun sareng sami sampun 

nglintangin Tukad Yordane ngungsi ka Sapon, 
sarwi mabaos ring Dane Yepta sapuniki: “Napi 
awinannya semeton sampun nglintang ring 
perbatesan buat ngebug wong Amone, nanging 
semeton nenten ngajak tiang sareng sami, buat 
nyarengin semeton? Sane mangkin tiang pacang 
nunjel semeton miwah kulawargan semetone.” 
2 Nanging Dane Yepta masaur ring ipun sareng 
sami, kadi asapuniki: “Rakyat tiange miwah 
tiang newek sampun maiegan banget pisan 
nglawan wong Amone. Tiang sampun ngaturin 
semeton, nanging semeton nenten kayun rauh 
ngluputang tiang saking wong Amone punika. 
3 Rikala panggihin tiang, mungguing semeton 
nenten ledang rauh, irika tiang raris ngetohang 
urip tiange, tur tiang nglintang ring wates 
panegarane, buat ngebug wong Amone punika. 
Irika Ida Sang Hyang Widi Wasa maicayang 
kamenangan ring tiang marep ring ipun. Duaning 
punika, sane mangkin napi awinannya semeton 
rauh buat ngebug tiang?” 4 Irika Dane Yepta raris 
munduhang wong Gileade, tumuli ngebug wong 
Epraime punika, tur wong Epraime kakaonang. 
(Wong Epraime sampun mabaos sapuniki: 
“Semeton wong Gilead sane wenten ring 
pantaran suku Epraim miwah Manase, sujatinne 
sampun nilas suku Epraim.”) ? Mangda suku 
Epraime nenten mrasidayang jerih makelid, wong 

Gileade raris nyaga genah-genahe nglintang ring 
sisin Tukad Yordane. Yening wenten anak Epraim 
sane mamanah malaib, tur nunas mangda kicen 
nglintang, wong Gileade raris nakenin anake 
punika sapuniki: “Punapike ragane punika wong 
Epraim?” Yening ipun maosang: “Boya,” *ipun 
tumuli kakenken ngucapang “Syibolet”. Yening 
ipun ngucapang “Sibolet”, santukan ipun nenten 
mrasidayang ngucapang sapatutipun, irika ipun 
kejuk tur kapademang ring salah tunggal genahe 
nglintang ring sisin Tukad Yordane. Duk punika 
wenten petang dasa kalih tali akehipun wong 
Epraime kapademang. 

7 Dane Yepta mimpin wong Israele kantos nem 
warsa suenipun. Sasampune punika dane raris 
seda, tur kaperemang ring kota uedan danene 
ring Gilead. 


Dane Ebsan, Elon miwah Abdon 


8 Sasampune Dane Yepta, Dane Ebsan saking 
Betlehem sane mimpin wong Israele. ? Dane 
madue putra lanang-lanang tigang dasa diri, 
miwah putri tigang dasa diri. Dane malilayang 
oka-okan dane sane istri marabian ngajak anak 
lanang sane boya palingsehan danene, kadi 
asapunika taler oka-okan danene sane lanang 
ngambil rabi anak sane boya palingsehan danene. 
Dane Ebsan mimpin bangsa Israele pitung taun 

suenipun. 19 Sasampune punika dane raris seda 
tur kaperemang ring Betlehem. 

11 Sasampun Dane Ebsan, Dane Elon saking suku 
Sebulon sane mimpin bangsa Israele ngantos 
dasa taun suenipun. 12 Sasampune punika dane 
raris seda tumuli kaperemang ring Ayalon ring 
wewidangan suku Sebulon. 

13 Sasampun Dane Elon, Dane Abdon, okan 
Dane Hilel sane saking Piraton sane mimpin 
bangsa Israele. 14 Dane madue oka lanang-lanang 
petang dasa diri miwah putu lanang-lanang 
tigang dasa diri. Oka miwah putun danene 
asing-asing pada nglinggihin keledae. Dane 
Abdon mimpin bangsa Israele kutus taun 
suenipun. 1? Sasampune punika dane raris seda 
tur kaperemang ring Piraton ring wewidangan 
suku Epraime, ring Pagunungan Amaleke. 


Indik embas Dane Simson 


13 1 Bangsa Israel malih ngardi dosa 
pamantuka ring Ida Sang Hyang Widi 
Wasa. Duaning punika Ida manggayang ipun 
kereh antuk wong Pilistin petang dasa taun 
suenipun. 

2 Duk punika wenten anak lanang mapesengan 
Manoah saking kota Sora. Dane punika warga 
suku Dan. Rabin danene bekung, nenten 
mrasidayang maputra. ? Malaekat Ida Sang Hyang 

Widi Wasa raris mapakantenang raga ring rabin 
danene, sarwi ngandika sapuniki: “Kita tusing 
taen nyidayang ngelah pianak, nanging ane jani 
kita lakar enggal beling tur ngelah pianak muani. 
4 Sawireh keto jaga dewek kitane eda pesan 
nginum anggur wiadin bir, wiadin naar dedaaran 
ane leteh. ? Sasubane pianak kitane lekad, eda 
pesan getepa bokne, sawireh ngawit uli ia mara 
lekad, ia lakar katurang di ayun Ida Sang Hyang 
Widi Wasa makadadi wong nasir. Ia ane lakar 
ngawitin mebasang bangsa Israele uli kakuasan 
wong Pilistine.” 

6 Sasampune punika anake istri punika 
raris nguningayang ring suaminnyane kadi 
asapuniki: “Utusan Ida Sang Hyang Widi Wasa 
sampun ngrauhin tiang, tur pakantenannyane 
ngresresin pisan, waluya sakadi malaekat Ida 
Sang Hyang Widi Wasa. Tiang nenten nunasang 
ring dane saking dija rauh danene, tur dane 
nenten ngandikayang parab danene ring tiang. 
7 Nanging dane sampun ngandikayang ring tiang, 
mungguing tiang jaga beling, tur jaga madue 
pianak muani. Dane ngandikayang tiang, mangda 
tiang nenten nginum anggur wiadin bir, wiadin 
nunas dedaaran sane leteh, santukan rarene 
punika patut katurang ring Ida Sang Hyang 
Widi Wasa makadados wong nasir, saumur 
idupnyane.” 

8 Sasampune punika, Dane Manoah raris 
ngastawa ring ayun Ida Sang Hyang Widi Wasa 
sapuniki: “Duh Ratu Sang Hyang Widi Wasa, 
ledang Palungguh IRatu ngutus utusan IRatune 
sane sampun utus Palungguh IRatu punika, 
malih mawali ngrauhin titiang sareng kalih, tur 
ngandikain titiang indik sane patut laksanayang 
titiang marep ring sang rare, rikalaning ipun 
sampun lekad.” 

9 Ida Sang Hyang Widi Wasa nagingin pinunas 
Dane Manoah tur malaekat Idane ngrauhin anake 
istri punika rikalaning dane malinggih ring tegale. 
Suamin danene, Dane Manoah kabenengan 
nenten wenten sareng irika. 19 Duaning punika 
digelis dane malaib tur matur ring suamin 
danene sapuniki: “Beli ngiringja cingakin! Anake 
sane ngrauhin tiang ipidan punika sane mangkin 
sampun rauh malih.” 

11 Dane Manoah digelis raris nututin rabin 
danene. Dane nganampekin anake lanang punika 
sarwi matur sapuniki: “Punapike ragane puniki 
anak sane sampun mabaos ring somah tiange?” 

Pasaur anake punika sapuniki: “Saja suba buka 
keto.” 

12 Irika Dane Manoah mataken, sapuniki: 
“Yening pangandikan IRatune punika jaga kasidan 
punapike sane patut kalaksanayang antuk rarene 

punika? Kadi asapunapi jaga parisolah miwah 
urip rarene punika?” 

13 Sang malaekat raris masaur, sapuniki: “Somah 
kitane patut teleb nglaksanayang sakancan ane 
suba orahang manira teken ia. 14 la tusing dadi 
nginem anggur, wiadin naar dedaaran ane leteh. 
la patut nglaksanayang sakancan paundukan ane 
suba orahang manira teken ia.” 

15 Dane Manoah nenten uning, mungguing 
anake punika malaekat Ida Sang Hyang Widi 
Wasa. Duaning punika dane raris matur ring 
dane sapuniki: “Ledang iratu sampunang dumun 
kesah saking iriki. Titiang jaga ngratengang panak 
kambing pabuat iratu.” 

Nanging sang malaekat ngandika sapuniki: 
“Yadiastu manira nongos dini, manira tusing 
masih lakar naar dedaaran kitane ento. Nanging 
yening kita makeneh nyediayang dedaaran, 
borborja dedaarane ento makadadi aturan di 
ayun Ida Sang Hyang Widi Wasa.” 16 (13:15) 

17 Dane Manoah raris matur sapuniki: 
“Nikayangja pesengan iratune ring titiang, 
mangda titiang mrasidayang ngluihang iratu, 
rikala pangandikan iratune punika kasidan.” 

18 Sang malaekat raris ngandika, sapuniki: 
“Ngudiang dadi kita makeneh nawang adan 
manirane? Adan manirane ento adan ane 
tawah.” 

19 Irika Dane Manoah raris ngambil pianak 
kambing aukud miwah gandum akidik, tumuli 
kagenahang ring duur batune tur katurang 
ring ayun Ida Sang Hyang Widi Wasa, sane 
sampun ngardi paindikan-paindikan sane 
tawah. 20 Risedek genine ngendih murub ring 
pamorboran aturane punika, Dane Manoah 
miwah rabin danene ngaksi malaekat Ida Sang 
Hyang Widi Wasa munggah ka langite sajeroning 
endih genine punika. Malantaran punika Dane 
Manoah raris uning, mungguing anake punika 
malaekat Ida Sang Hyang Widi Wasa. Irika Dane 
Manoah miwah rabin danene gelis sumungkem 
ngantos prarain danene nganteg tanah. Sang 
kalih nenten naenin malih ngaksi malaekate 
punika. 21 (13:20) 

22 Dane Manoah raris ngandika ring rabin 
danene, sapuniki: “Sinah iraga lakar mati, sawireh 
iraga suba nepukin Ida Sang Hyang Widi Wasa.” 

23 Nanging rabin danene masaur sapuniki: 
“Yening Ida Sang Hyang Widi Wasa mapakayun 
ngamatiang iraga, sinah ida nenten ledang 
nrima aturan iragane. Samaliha sampun 
janten Ida nenten jaga nyinahang sakancan 
paindikane punika wiadin ngandikain iraga 
paindikan-paindikan sane sampun nikayang Ida 
punika.” 

24 Nenten asue anake istri punika raris 
ngembasang rare lanang, tur kapesengin Simson. 
Anake alit sayan duur tur kamertanin antuk 
Ida Sang Hyang Widi Wasa. ?? Samaliha roh Ida 
Sang Hyang Widi Wasa ngawitin nguatang dane, 
risedek dane wenten ring pakemahan suku Dan 
sane wenten ring pantaran Sora miwah Estaole. 


Dane Simson miwah anak bajang saking Timna 


1 Sedek rahina anu Dane Simson lunga ka 
14 Timna, tur irika dane ngaksi anak bajang 
wong Pilistin adiri. ? Dane tumuli mawali budal, 
tur mabaos ring aji miwah biang danene, kadi 
asapuniki: “Ring Timna wenten anak bajang 
wong Pilistin adiri sane sampun nutdut manah 
tiange. Rarisang padik anake bajang punika, 
santukan tiang meled pisan nganten ngajak 
ipun.” 

3 Nanging aji miwah biang danene raris mataken 
ring dane sapuniki: “Apa kranane cening ngalih 
kurenan wong Pilistin ane tuara nyungsung Widi 
ento? Apake cening tusing maan ngalih kurenan 
sig pantaran palelintihan muah di pantaran 
bangsan iragane?” 

Nanging Dane Simson matur ring ajin danene 
sapuniki: “Wantah ipun kewanten sane tunas 
tiang mangda aji ledangja ngrereh ipun buat 
tiang. Tiang demen ring ipun.” 

4 Aji miwah biang danene nenten uning, 
mungguing Ida Sang Hyang Widi Wasa sane 
nuntun Dane Simson buat ngamargiang 
paindikane punika, santukan Ida Sang Hyang 
Widi Wasa sedekan ngrereh jalaran buat ngebug 
wong Pilistine. Duk masane punika wong Israele 
kaprentah antuk wong Pilistine. 

> Duaning punika Dane Simson raris lunga ka 
Timna kasarengin antuk aji miwah biang danene. 
Rikala sang tiga mamargi nglintangin abian 
anggur, dane raris mireng suaran singa bajang 
angaum-aum. Tan pararapan kawisesan saking 
Ida Sang Hyang Widi Wasa raris ngencegin Dane 
Simson tur ngawinang dane siteng. Irika dane 
raris mukang-mukang singane punika antuk 
tangan danene, sakadi mukang-mukang pianak 
kambing. Nanging dane nenten nguningayang 
indike punika ring aji miwah biang danene. 

7 Sasampune punika dane raris mamargi tur 
mabaos ring anake bajang punika duaning dane 
seneng ring ipun. 8 Maletan makudang-kudang 
rahina Dane Simson malih mawali mrika buat jaga 
nganten ngajak anake bajang punika. Ring margi 
dane raris simpang ring genah singane sane 
sampun pademang dane punika, tur irika dane 
tengkejut nyingakin nyawan asebun ring tengah 
bangken singane punika, tur nyawane punika 
madaging madu. ? Dane tumuli ngambil madune 


PARAHAKIM 14.10-13 1075 


punika raris kajengang sambilang dane mamargi. 
Sasampune punika dane raris nganampekin 

aji miwah biang danene, tur sang kalih taler 
katurin madu akidik. Sang kalih ngajengang 
madune punika, nanging Dane Simson nenten 
nguningayang ring dane mungguing madune 
punika ambil dane saking bangken singane. 

10 Ajin danene tumuli mamadik daane punika, 
tur Dane Simson raris ngwentenang pesta 
irika. Indike punika mula dados kabiasaan 
anake truna-truna irika. 1! Rikala wong Pilistine 
manggihin dane, ipun raris nunden anak 
truna-truna sareng tigang dasa akehipun buat 
nyarengin dane. 12 Dane Simson tumuli ngandika 
ring paratrunane punika sapuniki: “Sane mangkin 
tiang ngaturin semeton cecimpedan asiki. Yening 
sajeroning pitung rahina sakantun pestane puniki 
semeton mrasidayang nyemped cecimpedane 
punika, tiang jaga ngaturin semeton suang-suang 
kain lenen alembar miwah pangangge sane 
becik arangsukan. Nanging yen semeton nenten 
mrasidayang, semeton suang-suang patut 
ngicen tiang kain miwah pangangge sane kadi 
asapunika.” 

Paratrunane punika pada masaur asapuniki: 
“Indayang nikayang cecimpedan semetone 
punika ring tiang sareng sami, mangda piragi 
tiang” 13 (14:12) 

14 Dane Simson tumuli ngandika sapuniki: 
“Saking jeroning sang ngajengang medal ajeng- 
ajengan. Saking sang sane siteng medal barang 
sane manis.” Sasampune lintang tigang rahina 
ipun sareng sami kantun nenten mrasidayang 
nyemped cecimpedane punika. 

15 Ring rahina sane kaping pat ipun raris mabaos 
ring rabin Dane Simson asapuniki: “Lelunyuhinja 
kurenan luhe, apanga ia nyak ngorahang apa 
artin cecimpedane ento. Yen luh tusing nyalanang 
unduke ento tiang ajak makejang lakar nunjel 
umah bapan luhe, muah luh masih lakar bareng 
katunjel ditu. Luh ajak dadua ngundang tiang 
mai, apake luh makeneh ngalih kuntungan uli sig 
tiange?” 

16 Irika rabin Dane Simson raris nganampekin 
dane sarwi matur maduluran tangis kadi 
asapuniki: “Beli nenten sujati tresna ring tiang. 
Beli sujatinne geting ring tiang. Beli ngicen 
timpal-timpal tiange cecimpedan, tur beli nenten 
ngandikayang ring tiang artin cecimpedane 
punika.” 

Dane Simson raris ngandika sapuniki: 
“Padingehangja. Yadian meme bapan belineko 
masih tusing orahin beli. Ngudiang dadi adi 
orahin beli.” 17 Sajeroning pitung rahina, sakantun 
pestane punika, rabin danene nangis ngasih-asih. 
Nanging ring rahina sane kaping pitu, Dane 

Simson raris ngandikain ipun artin cecimpedane 
punika, santukan pinunasipune kalintang banget 
pisan. Ipun raris ngrauhang indike punika ring 
wong Pilistine punika. 18 Duaning punika, ring 
rahinane sane kaping pitu, sadurung Dane 
Simson ngranjing ka pamereman, jadmane sane 
ring kota punika pada matur ring dane sapuniki: 
“Napike sane manisan ring madu, miwah napike 
sane sitengan ring singa?” 

Dane Simson raris masaur sapuniki: “Yening 
semeton nenten mrabotang kurenan tiange, 
semeton nenten jaga uning ring artin 
cecimpedane punika!” 19 Tan dumade kawisesan 
Ida Sang Hyang Widi Wasa tumuli nedunin dane, 
tur ngawinang dane siteng. Dane tumuli lunga 
ka Askelon. Irika dane ngamademang anak 
tigang dasa diri, tur musbusin panganggennyane. 
Panganggennyane sane becik-becik tumuli 
kapaicayang ring anake sane nyidayang nyemped 
cecimpedane punika. Wusan punika, dane raris 
mawali mantuk, kadulurin antuk duka pisan 
ngeniang ring paindikane punika iwau. 29 Matuan 
danene tumuli nyerahang rabin danene ring 
sawitran Dane Simson sane pinih raket ring dane 
sajeroning pestane punika. 

1 Sasampune maletan makudang-kudang 
15 rahina, rikala masan ngampung gandum, 
Dane Simson tumuli lunga nelokin rabin danene, 

sarwi makta pianak kambing asiki. Irika dane 
mabaos ring matuan danene, sapuniki: “Tiang 
mamanah katemu ring somah tiange.” 

Nanging matuan danene punika nenten ngicen 
dane katemu. 2 Matuan danene raris mabaos 
ring Dane Simson, sapuniki: “Kaden bapa cening 
suba pedih pesan teken ia, ento awanane ia suba 
serahang bapa teken sawitran ceninge. Nanging 
adinne buin sanget jegegan teken ia. Cening dadi 
nyuang ia, makasilur embokne.” 

3 Dane Simson tumuli mabaos sapuniki: “Sane 
mangkin tiang nentenja iwang malantaran 
saluiring paindikan sane laksanayang tiang 
marep ring wong Pilistine.” 4 Duaning punika 
dane raris lunga tur ngejuk asu alasan tigang atus 
akehipun. Sabilang kekalih asune punika raris 
sambung dane ikut ipune dados asiki, tur ring 
sambunganipune punika dagingin dane obor. 

3 Sasampune punika obore punika nyitin dane, 
tur asu ajage punika ulah dane ka pategalane 
gandum wong Pilistine. Malantaran punika 
dane nunjel gandum-gandum sane sampun 
kanyi miwah gandum-gandum sane kantun ring 
pategalane makasami, makamiwah abian-abian 
wit saitune. ? Rikala wong Pilistine mataken 
sapasira sane nglaksanayang paindikane punika, 
ipun pada ngorahang, mungguing Dane Simson 
sane sampun nglaksanayang paindikane punika, 

santukan matuan danene, anak saking Timna 
punika, sampun nyerahang rabin Dane Simsone 
ring sawitran Dane Simson. Duaning punika wong 
Pilistine tumuli mamargi mrika tur nunjel anake 
luh punika miwah sakulawargan bapan ipune 
sami, ngantos padem. 

7 Dane Simson raris mabaos ring wong Pilistine 
punika, sapuniki: “Kadi asapunikake laksanan 
jerone? Tiang masumpah, mungguing tiang 
nenten pacang wusan sadurung tiang polih 
ngwales indike punika ring jerone.” 8 Dane tumuli 
ngamuk ipun sareng sami, tur akeh ring pantaran 
ipune sane pademang dane. Sasampune punika 
dane raris lunga, tur malinggih ring guane sane 
ring bukit batune ring Etam. 


Dane Simson ngaonang wong Pilistin 


9 Irika wong Pilistine raris rauh tur ngwangun 
pakemahannyane ring wewidangan Yehudane 
tur ngebug kota Lehi. 10 Jadmane sane ring 
Yehuda tumuli mataken ring ipun sapuniki: “Napi 
awinannya ragane ngebug tiang?” 

Wong Pilistine tumuli masaur sapuniki: “Tiang 
rauh jagi ngejuk tur negul Simson. Sapunapija 
laksanannyane marep ring tiang, ipun taler 
jaga sapunikaang tiang.” 11 Duaning punika, 
wong Yehudane sareng tigang tali raris mamargi 
ngungsi guane ring bukit batune sane ring Etam, 

tur mabaos ring Dane Simson, sapuniki: “Napike 
semeton nenten uning mungguing wong Pilistine 
punika dados pamrentah iragane? Napike sane 
sampun kardi semeton pabuat tiang sareng 
sami?” 

Dane Simson raris masaur sapuniki: “Paindikan 
sane laksanayang tiang marep ring ipun, wantah 
dados pangwales laksananipune ring tiang.” 

12 [pun sareng sami raris mabaos sapuniki: 
“Tiang rauh mriki buat jaga ngejuk tur negul 
semeton, mangdane tiang mrasidayang 
nyerahang semeton ring wong Pilistine.” Dane 
Simson tumuli mabaos sapuniki: “Majanjija 
semeton mungguing semeton ngraga nenten 
jaga ngamademang tiang.” 

13 Ipun sareng sami raris masaur sapuniki: 
“Inggih tiang majanji, tiang jaga wantah ngejuk 
tur negul semeton, wusan punika nyerahang 
semeton ring wong Pilistine. Tiang nenten jaga 
nyedayang semeton.” Irika ipun sareng sami raris 
ngejuk tur negul Dane Simson antuk tali anyar 
kalih katih, tumuli ngajak dane mawali saking 
guane punika. 

14 Rikala dane rauh ring Lehi, wong Pilistine 
pada malaib-laib maranin tur nyuryakin dane. 
Tan dumade, kawisesan Ida Sang Hyang Widi 
Wasa tumuli ngencegin dane tur ngawinang dane 
siteng. Irika dane nastas taline sane negul pala 

miwah tangan danene, waluya nastas benang 
sane sampun puun. 1° Sasampune punika dane 
raris polih tulang panggal keledae sane wau 
pisan padem. Dane tumuli nguntul tur ngambil 
tulange punika, raris ngamademang jadma siu 
diri antuk tulange punika. 18 Sasampune punika 
Dane Simson raris makidung sapuniki: “Antuk 
tulang panggal keledae, tiang ngamademang 
jadma siu diri tur antuk tulang panggal keledae 
tiang nugdugang bangkennyane.” 1” Sasampune 
punika tulang panggal keledaene punika raris 
entungang dane. Punika awinanipun genahe 
punika raris kawastanin Ramat-Lehi. 

18 Sasampune punika Dane Simson raris rumasa 
kasatan pisan. Duaning punika dane raris nunas 
ica ring Ida Sang Hyang Widi Wasa, sarwi 
matur sapuniki: “Duh Ratu Sang Hyang Widi 
Wasa, Palungguh IRatu maicayang ring titiang 
kamenangan sane ageng puniki. Sane mangkin 
punapike titiang jaga padem ulihan nandang 
bedak tur jaga kejuk antuk wong Pilistine sane 
tan pawidi punika?” 19 Irika Ida Sang Hyang Widi 
Wasa raris ngwentenang bulakan ring tanahe 
ring Lehi, tur metu toya saking bulakane punika. 
Dane Simson raris nginum toya tur dane rumasa 
kenak ring kayun. Duaning punika toya klebutane 
punika raris kawastanin Hakor. Toya klebutane 
punika kantun ring Lehi kantos rauh mangkin. 

20 Dane Simson mimpin bangsa Israele kalih 
dasa taun suenipun, rikala wong Pilistine 
mrentah jagate punika. 


Dane Simson ring Gasa 


1 Sedek rahina anu Dane Simson raris 
16 lunga ka kotan wong Pilistine sane 
mawasta Gasa. Irika dane matemu ring anak istri 
panayang adiri, tur dane raris merem ngajak 
ipun. ? Jadmane ring Gasa raris uning, mungguing 
Dane Simson wenten irika. Punika awinannya 
ipun raris ngurung genahe punika, tur nyaga 
dane awengi mepek ring gapuran kotane. Ring 
wengine punika ipun sareng sami pada sayaga 
nyantosang, santukan sapuniki manahipune: 
“Iraga ngantiang ia kanti ngedaslemah, tur 
sasubane keto iraga lakar ngamatiang ia.” 
3 Nanging Dane Simson wantah rauh tengah 
wengi kewanten ring pamereman. Sasampune 
punika dane raris matangi. Dane tumuli ngancit 
gapuran kotane punika, inggih punika jelanan, 
jejeneng miwah palangnyane makasami raris 
tegen dane sinambi mamargi ngungsi ka pucak 
bukite sane marep ka Hebron. 


Dane Simson miwah Delila 


4 Wusan punika, Dane Simson tumuli kasemaran 
ring anak luh sane mawasta Delila, sane saking 

Lebak Sorek. ? Irika pararatun wong Pilistine 
sareng lelima raris ngrauhin anake luh punika, 
sarwi ngandika ring ipun sapuniki: “Lelunyuhinja 
| Simson, apanga ia nyak ngorahang teken nyai 
apa krananne ia siteng pesan, tur kenken caranne 
ngalahang ia. Suba keto gelahe lakar negul ia, 
apanga ia tusing nyidayang makiba. Gelahe ajak 
lelima lakar maang nyai pipis perak pada masiu 
nanggu satus keteng.” 

6 Irika Delila raris mabaos ring Dane Simson 
sapuniki: “Indayangja nikayang ring tiang, napi 
sane ngawinang beli dados siteng pisan? Yening 
wenten anak mamanah negul beli mangda beli 
nenten mrasidayang makiba, sapunapiangipun 
jaga negul?” 

7 Dane Simson raris masaur: “Yening ia negul 
beli aji tali pamentangan panah ane anyar, ane 
tonden tuh pitung katih liunne, ditu beli lakar 
lemet patuh buka anake ane lenan.” 

8 Duaning punika pararatun wong Pilistine raris 
maicayang tali pamentangan panah sane durung 
tuh pitung katih ring Delila, tur ipun raris negul 
Dane Simson. ? Ipun ngenken makudang-kudang 
anak nyantosang ring kamar sane lianan, tur 
ipun raris nyerit sapuniki: “Beli Simson, wong 
Pilistine pada rauh mriki.” Nanging Dane Simson 
megatang tali pamentangan panahe punika, 
waluya sakadi benange pegat katempuh antuk 


PARAHAKIM 16.10-13 1084 


geni. Duaning punika ipun sareng sami kantun 
nenten uning ring rahasia kakuatan danene. 

10 Delila malih matur ring Dane Simson sapuniki: 
“Nah beli sampun melog-melog tiang, tur beli 
nenten ngandikayang sane sapatutipun ring 
tiang. Indayang nikayang ring tiang, sapunapi 
jaga antuka anake mrasidayang negul beli.” 

11 Pasaur danene, sapuniki: “Yening ia negul 
beli aji tali anyar ane tonden taen manggo, ditu 
beli lakar lemet, patuh buka anake ane lenan.” 

12 Irika Delila raris ngrereh tali anyar makudang- 
kudang katih, tumuli negul Dane Simson. 
Sasampune punika ipun raris nyerit sapuniki: 
“Beli Simson, wong Pilistine sampun pada rauh.” 
Wong Pilistine sampun nyantosang ring kamar 
sane lianan. Nanging Dane Simson megatang 
taline punika saking tangan danene, waluya 
sakadi megatang benange. 

13 Delila raris matur ring Dane Simson, sapuniki: 
“Beli kantun kewanten melog-melog tiang tur 
nenten ngandikayang sane amun patutipun ring 
tiang. Indayang nikayang ring tiang, sapunapi 
caranipun mangda anake mrasidayang negul 
beli.” 

Pasaur danene, sapuniki: “Yening luh nunun 
ebok beline ane mapusungan pepitu ene sig 
pandalane, tur tekekang aji lait, ditu beli lakar 
lemet patuh buka anake ane lenan.” 

14 Irika Delila raris nylikuin dane mangda dane 
sirep, tur ipun raris ngambil rambut danene 
sane mapusungan pepitu punika, raris katunun 
ring pandalane. Ipun raris nekekang antuk lait 
sarwi ipun nyerit sapuniki: “Beli Simson wong 
Pilistine sampun rauh.” Nanging dane raris 
matangi tur ngedeng rambut danene punika 
saking pandalane. 

15 Duaning punika Delila raris matur ring 
dane, sapuniki: “Beli maosang mungguing beli 
tresna ring tiang, nanging pakayunan beline 
nenten wiakti kadi asapunika. Beli sampun ping 
tiga melog-melog tiang tur beli kantun taler 
nenten kayun ngandikayang ring tiang, napi sane 
ngawinang beli kalintang siteng.” 18 Nyabran 
rahina ipun nenten wus-wusan nakenang indike 
punika ring dane, kantos dane rumasa osek 
tur meweh ring kayun. 17 Pamuputipun, dane 
ngandikayang ring ipun sane amun sujatinipun, 
sapuniki: “Bok beline tusing taen macukur. Uli 
beli mara lekad beli suba katurang teken Ida Sang 
Hyang Widi Wasa makadadi wong nasir. Yen bok 
beline kacukur, kasitengan beline lakar ilang, tur 
beli lakar lemet patuh buka anake ane lenan.” 

18 Rikala Delila uning mungguing dane sampun 
ngandikayang sane amun sujatinne ring ipun, 
ipun tumuli matur piuning ring pararatun wong 
Pilistine, kadi asapuniki: “Rarisang iratu rauh 

mriki malih apisan. Ipun sampun maosang ring 
titiang sane amun sujatinipun.” Irika pararatun 
wong Pilistine raris pada rauh tur makta jinah. 
19 Delila raris nglelunyuhin Dane Simson mangda 
dane sirep ring pabinan ipune. Sasampune 
punika ipun ngaukin anak adiri buat ngetep 
rambut Dane Simson sane mapusungan pepitu 
punika. Sasampune punika ipun raris ngawitin 
nyakitin dane, santukan kasitengan danene 
sampun ical. 20 Wusan punika, ipun raris nyerit 
sapuniki: “Beli Simson wong Pilistine sampun 
pada rauh.” Dane raris matangi tur mapakayun 
sapuniki: “Idewek lakar luput tur magedi saha 
bebas, buka ane suba-suba.” Dane nenten uning 
mungguing Ida Sang Hyang Widi Wasa sampun 
matilar saking ragan danene. 21 Wong Pilistine 
tumuli ngejuk dane, tur panyingakan danene 
raris kaluntik. Ipun sareng sami raris ngajak dane 
ka Gasa. Irika dane ka tegul antuk ante temaga, 
tur dane kicen pakaryan nglindes gandum ring 
pangkeng. 22Nanging rambut danene raris 
ngawitin mentik malih. 


Dane Simson seda 


23 Pararatun wong Pilistine raris pada paum 
buat jaga ngwentenang piodalan miwah aturan 
sane ageng ring dewan idane inggih punika 
Dewa Dagon. Ida miwah kaulan idane pada 

makidung sapuniki: “Widin iragane suba mapaica 
kamenangan teken iraga marep teken musuh 
iragane | Simson.” 2 Ida sareng sami kalintang 
ledang ring kayun, saha ngandika sapuniki: 

“Alih I Simson, tur jalan plegendahang ia!” 
Rakyate tumuli ngajak Dane Simson medal saking 
pangkeng, tur dane kapangandikayang ngadeg 
ring selagan adegane, raris kaplegendahang. 
Rikala rakyate ngeton dane, ipun pada makidung 
muji widin ipune sapuniki: “Widin iragane suba 
mapaica kamenangan teken iraga, marep teken 
musuh iragane, ane ngusakang gumin iragane, 
tur liu pesan uli pantaran iragane ane matianga.” 
25 (16:24) 26 Dane Simson tumuli ngandika ring 
anake alit sane nandan dane, sapuniki: “Baangja 
tiang ngusud adegan balene ene. Tiang makeneh 
nyleleg di adegane ento.” 27 Balene punika bek 
pisan madaging jadma lanang istri. Pararatun 
wong Pilistine makalelima pada wenten irika, 
tur ring rahab umahe sane dangsah punika, 
wenten jadma lanang wadon sawatara tigang tali 
akehipun, buat mabalih miwah mlegendahang 
Dane Simson. 

28 Irika Dane Simson tumuli ngastawa sapuniki: 
“Duh Ratu Sang Hyang Widi Wasa Sane Maha 
Wisesa, ledang Palungguh IRatu eling ring 
titiang. Duh Ratu Sang Hyang Widi Wasa, 
ledang Palungguh IRatu mapaica kasitengan 

malih apisan kewanten ring titiang, mangdane 
malantaran gegebug titiange sane malih apisan 
puniki, titiang mrasidayang ngwales ring wong 
Pilistine, duaning matan titiange makakalih 
sampun luntik ipun.” 22 Irika Dane Simson raris 
mlekuk adegane ring basan tengah umahe punika 
makakalih. Tangan danene tengen ngambil asiki, 
sane kiwa ngambil asiki, tumuli dane nyogok 
adegane punika makakalih, 3? sarwi nyerit kadi 
asapuniki: “Depang suba idewek mati ajak wong 
Pilistine.” Dane nyogok adegan punika amun 
kereng danene, tur umahe punika raris bah 
nepen pararatun wong Pilistine makalelima 
miwah sakancan jadmane sane wenten irika. 
Dane Simson akehan ngamademang jadma 
rikalaning dane seda, bandingang dawege dane 
kantun nyeneng. 

31 Parasemeton danene miwah kulawargan 
danene raris pada rauh ngambil layon danene. 
Layon danene kabakta mawali budal tur 
kaperemang ring pantaran kota Sora miwah kota 
Estaole, ring kuburan Dane Manoah, ajin danene. 
Dane dados pamimpin bangsa Israele kalih dasa 
taun suenipun. 


Arcan Dane Mika 


17 1 Kacrita wenten anak mapesengan Mika, 
sane magenah ring Pagunungan Epraim. 

2 Sedek rahina anu dane mabaos ring biang 
danene sapuniki: “Daweg wenten anak mamaling 
jinah perak memene sane siu satus bidang, tiang 
miragi meme nemah malinge punika. Cingakja, 
tiang sane makta jinahe punika. Tiang sane 
ngambil jinahe punika.” 

Biang danene raris ngandika sapuniki: 
“Dumadak Ida Sang Hyang Widi Wasa 
ngamertanin cening.” 3 Dane raris ngwaliang 
jinahe punika ring biang danene. Biang danene 
raris ngandika sapuniki: “Buat muungang temahe 
ento, apang eda kanti nibenin pianak memene, 
melahan meme saking nekeng ati ngaturang 
perake ento di ayun Ida Sang Hyang Widi Wasa. 
Perake ento lakar kanggon ngae arca kayu 
ane makaput baan perak. Wireh keto, ane jani 
perake ento serahang meme buin teken cening.” 
4 Sasampune punika, Dane Mika malih ngwaliang 
jinah perake punika ring biang danene. Biang 
danene raris ngambil perake punika satak bidang, 
tur kaserahang ring pande mase. Pandene punika 
raris makarya arca malakar taru, kakaput antuk 
perak. Arcane punika raris kagenahang ring 
jeroan Dane Mika. 

> Dane Mika madue satunggiling genah 
mabakti. Dane makarya makudang-kudang 
arca miwah kawaca epod, tur salah tunggal 
okan danene kadegang dados pandita. ê Duk 

masane punika nenten wenten ratu sane madeg 
ring Israel. Asing-asing anak pada ngamargiang 
sapakitannyane niri. 

7 Daweg masane punika taler wenten anak 
truna suku Lewi, sane magenah ring kota 
Betlehem ring Yehuda. 8 Dane kesah saking 
Betlehem buat ngulati genah madunungan ring 
genahe sane lianan. Rikalaning dane mamargi, 
dane raris rauh ring jeroan Dane Mika ring 
pagunungan Epraim. ? Dane Mika tumuli nakenin 
dane sapuniki: “Semeton rauh saking dija?” 

Pasaur danene, sapuniki: “Tiang wong Lewi 
saking Betlehem ring Yehuda. Tiang ngulati 
genah lianan buat jaga madunungan.” 

10 Dane Mika raris ngandika sapuniki: “Ledang 
semeton meneng iriki sareng-sareng ring 
tiang. Ledang semeton dados panasehat 
miwah panditan tiange. Tiang jaga ngaturin 
semeton nyabran taun, jinah perak dasa bidang, 
pangangge makudang-kudang rangsukan, 
makamiwah pangan lan kinum.” 11 Anak truna 
suku Lewi punika tumuli ledang malinggih irika 
sareng Dane Mika, tur dane dados pinaka oka 
pabuat Dane Mika. 1? Dane Mika raris ngadegang 
anake truna punika dados panditan danene, 
tur sang pandita jenek ring jeroan Dane Mika. 

13 Dane Mika tumuli ngandika sapuniki: “Ane jani 
idewek ngelah anak Lewi dadi panditan ideweke. 

Pedas Ida Sang Hyang Widi Wasa lakar asung 
lugraha teken idewek.” 


Dane Mika miwah suku Dan 


1 Duk masane punika nenten wenten 
18 prabu ring pantaran bangsa Israele. Daweg 
punika suku Dan ngulati tanah wewidangan 
buat genahnyane magumana, santukan suku 
Dan durung polih tanah cecatu ring pantaran 
suku bangsa Israele. 2 Duaning punika suku 
Dan raris nyelik anak sane sura dira limang 
diri saking asing-asing kulawarga sajeroning 
suku Dan, tumuli kutus saking kota Sora miwah 
Estaol, kapangandikayang nylajah jagate punika. 
Rikala utusane punika rauh ring Pagunungan 
Epraime, ipun madunungan ring jeroan Dane 
Mika. 3 Risedek ipun wenten irika, ipun pada 
uning ring tabuh bebaosan anak truna Lewine 
punika, punika awinannya ipun raris ngranjing 
tur mataken ring dane sapuniki: “Napi pakaryan 
semetone iriki? Sapasira sane ngajak semeton 
mriki?” 

4 Dane raris masaur sapuniki: “Tiang maderbe 
prajanjian ring Dane Mika. Dane ngupahin tiang 
dados panditan danene.” 

5 Utusane punika raris mabaos ring wong Lewi 
punika sapuniki: “Indayang tunasang ring Ida 

Sang Hyang Widi Wasa punapike tiang jaga labda 
karya sajeroning pamargin tiange puniki.” 

6 Sang pandita tumuli masaur, sapuniki: 
“Sampunang semeton sumangsaya. Ida Sang 
Hyang Widi Wasa ngiangin semeton sajeroning 
pamargin semetone.” 

7 Sasampune punika utusane lelima punika 
raris kesah tur mamargi ngungsi kota Lais. Irika 
panggihin ipun mungguing rakyate irika pada 
muponin kerta raharja sakadi wong Sidone. 
Ipun rakyat sane sutrepti rahayu, tur kerta 
raharja nenten wenten ieg ring pantarannyane. 
Ipun pada nenten kirang punapa-punapi. Ipun 
magenah doh saking wong Sidone, tur nenten 
pati magubugan ring jagat sane lianan. 8 Rikala 
utusane lelima punika mawali ka Sora miwah 
Estaol, wong kotane punika pada nakenin ipun, 
indik sane sampun panggihin ipun. ? Pasauripune 
sapuniki: “Mrikija! Ngiring gebug kota Laise. 
Jagate punika panggihin tiang kalintang becik. 
Sampunang kliad-kliud, ngiringja gelisang. 
Ngiring iraga mamargi tur kaonang raris augja 
jagate punika. 19 Yening semeton sampun rauh 
irika, semeton jaga manggihin mungguing rakyate 
irika nentenja sumangsaya ring punapa-punapi. 
Jagate punika linggah pisan, tur madaging 
saananing sane kadotang antuk anake, samaliha 

Ida Sang Hyang Widi Wasa sampun maicayang 
jagate punika ring semeton.” 

11 Duaning punika raris wenten anak sareng 
tigang atak saking suku Dan kesah saking kota 
Sora miwah Estaol, sregep jaga mayuda. 12 Ipun 
raris mamargi tur ngwangun pakemahannyane 
ring Kiryat-Yearim ring Yehuda. Punika awinannya 
rauh mangkin genahe punika kawastanin 
Pakemahan Dan. !3 Ipun raris kesah saking irika 
tur rauh ring jeroan Dane Mika ring Pagunungan 
Epraim. 

14 Irika utusane lelima sane sampun nyelehin 
kota-kota sakiwa tengen kota Laise punika, 
raris mabaos ring timpal-timpalnyane sapuniki: 
“Apake nyama nawang mungguing dini di salah 
tunggalumahe ene, ada arca kayu ane makaput 
aji perak? Aketo masih ada arca ane lenan muah 
baju epod. Yen keto, kenken jani baan madaya!” 
15 Irika ipun raris mamargi ka jeroan Dane Mika, 
ring genah wong Lewine madunungan, tur 
mataken ring dane punapike dane rahajeng? 

16 Daweg punika prajurite tigang atak saking 
suku Dan, sane sregep jaga mayuda sami pada 
majujuk ring gapurane. 1? Mata-matane sareng 
lelima punika ngraris ngranjing ka jeroan, tumuli 
ngambil arca tarune sane makaput antuk perak, 
arca-arcane sane lianan, miwah kawaca epode 

rikala sang pandita wenten ring gapurane sareng 
ring prajurite tigang atak punika. 

18 Rikala utusane punika ngranjing ka jeroan 
Dane Mika, tur ngambil barang-barange sane suci 
punika, sang pandita tumuli mataken ring dane 
sapuniki: “Napike sane laksanayang semeton 
punika?” 

19 Pasaur parautusane punika sapuniki: 
“Menengja semeton, sampunangja ngucap 
angan abuku. Mrikija sarengin tiang, tur dados 
panasehat miwah panditan tiange. Punapike 
nenten becikan semeton dados pandita pabuat 
satunggiling suku bangsa Israele, bandingang ring 
dados pandita pabuat anak akuren kewanten?” 
20 Indike punika ngawinang sang pandita liang 
pisan. Punika awinan dane raris ngambil barange 
sane suci punika raris lunga nyarengin anake 
akeh punika. 

21 Wong Dane punika raris nglanturang pamargi 
kasarengin antuk pianak-pianak, ingon-ingon 
miwah sakancan paderbeannyane. 22 Ipun 
sampun mamargi doh saking jeroan Dane Mika. 
Dane Mika raris ngaukin pisaga-pisagan danene 
buat jaga mayuda. Dane ngepung jadmane sane 
saking Dan punika, 23 sinambi jerit-jerit ngaukin 
ipun. Jadma suku Dane punika raris matolihan 
tur mataken ring Dane Mika, sapuniki: “Napi 

minab wenten? Napi awinan ragane rauh sareng 
akeh pisan?” 

24 Dane Mika raris masaur sapuniki: 
“Sampunang semeton mapi-mapi tan uning! 
Semeton ngambil panditan tiange miwah dewa- 
dewa sane kardi tiang, tur ngraris makaon. Sane 
mangkin tiang nenten maderbe punapa-punapi 
malih.” 

25 Jadma suku Dane punika raris mabaos 
sapuniki: “Becikan semeton sampunang 
maosang punapa-punapi mangda sampunang 
jadmane sareng akeh punika ngantos pedih 
tur ngebug semeton, sane ngawinang semeton 
miwah kulawargan semetone sami pacang 
seda.” 2? Sasampune punika ipun raris nglantur 
mamargi. Dane Mika ngaksi mungguing anake 
akeh punika kalintang kuat bandingan ring dane. 
Duaning punika dane raris mawali mantuk. 

27 Sasampun jadmane sane saking suku Dan 
punika ngambil pandita miwah barang-barang 
sane kakardi antuk Dane Mika, ipun raris 
mamargi tur ngebug kota Laise, kota sane 
rakyatnyane sutrepti rahayu, tur tentrem. 
(Kotane punika magenah ring lebake asiki 
sareng-sareng ring kota Bet-Rehob.) Sadaging 
kotane kapademang tur kotane katunjel. 

Tan wenten anak sane nulungin kota punika, 
santukan kota Lais punika doh saking Sidon, 

tur jadmane irika nenten pati magubugan ring 
rakyate sane lianan. Jadmane sane saking suku 
Dan punika raris malih ngwangun kotane punika, 
tumuli magumana irika. 28 (18:27) 22 Wastan 
kotane punika raris kagentosin dados: Dan, 
satinut ring pesengan leluurnyane: Dane Dan, 
okan Dane Yakub. 3? Jadma suku Dan punika raris 
ngadegang arcane punika, buat jaga kasungsung 
tur Dane Yonatan okan Dane Gersom, putun 
Dane Musa, madeg dados pandita buat suku 
Dan punika. Sapanglanturipun katurunan danene 
madeg pandita buat suku Dan, kantos rauh 
masan rakyate irika sami katawan tur kaselong. 
31 Arcan Dane Mika punika kantun tetep wenten 
irika, daweg Kemah Linggih Ida Sang Hyang Widi 
Wasa kantun wenten ring Silo. 


Wong Lewi miwah selirnyane 


19 1 Duk masane punika, sadurung bangsa 
Israele maderbe sang prabu, wenten 
wong Lewi adiri magenah ring desa ring 
pagunungan Epraim. Dane ngambil anak daa 
adiri saking Betlehem ring Yehuda, anggen 
dane selir. ? Nanging anake luh punika raris 
pedih ring dane, tumuli ipun mawali ka umah 
bapanipune ring Betlehem tur irika ipun jenek 
ngantos petang sasih suenipun. 3 Wong Lewine 
punika raris mapikayun jagi ngetut ipun, tur 

jaga ngindayang nglemesin ipun, mangda 

ipun nyak malih mawali ring dane. Dane raris 
ngajak parekan danene miwah keledae kekalih. 
Anake luh punika raris nuntun wong Lewine 
punika ngranjing mulihan, tur rikala bapanipune 
manggihin dane, ipun tumuli nyapa dane saha 
rahayu. * Bapannyane ngidih banget pisan, 
mangda dane ledang makolem irika, duaning 
punika dane raris makolem irika tigang rahina 
suenipun. Sang kalih tumuli ngajengang miwah 
marerepan irika. ? Ring rahina sane kaping pat, 
pasemengan dane matangi tur sampun tragia 
jaga mamargi. Nanging bapan anake luh punika 
mabaos ring wong Lewine punika sapuniki: 
“Lautang cening madaar malu abedik, apanga 
seger bayun ceninge. Suud keto mara cening dadi 
majalan.” 

6 Irika wong Lewi miwah matuannyane tumuli 
sareng-sareng majengan miwah nginum. Wusan 
punika bapan anake luh punika tumuli mabaos 
ring dane sapuniki: “Nginepja cening buin 
apeteng tur lipurangja keneh ceninge.” 

7 Wong Lewine punika raris matangi jaga 
mamargi, nanging matuannyane mamaksa dane 
mangda sampunang dumun mamargi. Punika 
awinan dane makolem malih awengi irika. 8 Ring 
rahina sane kaping lima, pasemengan pisan dane 
ngawit jaga mamargi nanging matuan danene 

raris mabaos sapuniki: “Madaarja malu cening 
abedik. Antiangja apanga kanti lingsir.” Irika sang 
kalih tumuli majengan sinarengan. 

9 Rikala wong Lewi, selirnyane miwah 
parekannyane malih ngawitin jaga mamargi, 
matuannyane raris mabaos sapuniki: “Tingalinja 
jani suba makire peteng, melahan cening 
nginep buin apeteng. Buin akejep suba lakar 
peteng. Nongosja cening dini, tur melahangja 
keneh ceninge. Buin mani cening dadi bangun 
pasemengan pesan buat nglanturang pajalan 
ceninge mulih.” 

10 Nanging wong Lewine punika nenten kayun 
malih ngrerep irika, duaning punika dane miwah 
selir danene raris mamargi, kairing antuk parekan 
danene miwah keledaen danene makakalih sane 
madaging kedapa. Rikala dane rauh nampek 
ring Yebus (inggih punika Yerusalem) rahinane 
sampun makire wengi. Irika iparekan matur ring 
pamekelnyane sapuniki: “Becikan iraga mararian 
tur makolem iriki ring kotan wong Yebuse puniki.” 
11 (19:10) 

12 Nanging pamekelnyane ngandika sapuniki: 
“Iraga tusingja lakar mareren di kota ane 
katongosin baan anak ane tidong wong Israel. 
Iraga lakar nglanturang majalan buin abedik, 
laut nginep di Gibea wiadin di Rama.” 13 (19:12) 
14 Duaning punika dane raris nglintangin kota 

Yebuse tur nglanturang pamargin danene. Rikala 
dane rauh ring Gibea, ring wewidangan suku 
Benyamine, suryane sampun surup. 1? Dane 
tumuli simpang ring kotane punika buat jaga 
marerepan irika. Dane ngranjing ka kotane 
punika tur malinggih ring alun-alun kotane, 
nanging tan wenten anak nyimpangang dane 
buat ngaturin ngrerep. 

16 Risedek dane wenten irika, raris wenten 
anak odah rauh saking pakaryannyane ring 
pategalannyane. Anake odah punika kawitipun 
saking pagunungan Epraim, nanging sane 
mangkin ipun jenek mumah ring Gibea. 
(Jadmane sane lianan irika sami saking suku 
Benyamin.) 17 Anak odah punika manggihin wong 
Lewine punika ring tanah lapang kotane, raris 
ipun mataken ring dane sapuniki: “Ragane rauh 
saking dija, tur jagi lunga kija?” 

18 Wong Lewine punika raris masaur sapuniki: 
“Tiang pecak luas ka Betlehem ring Yehuda, 
tur sane mangkin tiang sedek mamargi budal 
ka Pagunungan Epraim. Tan wenten anak 
sane nyimpangang tiang buat ngajakin nginep. 
19 Yadiastun tiang makta sumi miwah tetedan 
buat keledaen tiange, kadi asapunika taler 
pangan kinum pacang daar tiang ngajak kurenan 
miwah parekan tiange. Tiang sampun makta 
sakancan kaperluan tiange.” 

20 Anake odah punika raris mabaos sapuniki: 
“Rarisangja simpang ka umah tiange. Tiang jaga 
nulungin ragane. Sampunangja ragane makolem 
ring tanah lapang kotane.” 2! Irika anake odah 
punika raris ngajak dane sareng selir miwah 
parekan danene ka umahipune, tur keledaen 
danene kawehin neda. Sasampun punika 
tamiunnyane punika raris masehin cokornyane, 
tumuli majengan. 

22 Risedek dane pada maliang-liang, tan 
dumade raris wenten makudang-kudang jadma 
dursila rauh saking kota. Ipun ngiter umah anake 
odah punika, tur nogdog jelanannyane. Anake 
punika mabaos ring anake odah punika sapuniki: 
“Pesuangja anake muani ane nginep sig bapane! 
Tiang makeneh nyelekang ia!” 

23 Nanging anake odah punika raris medal tur 
mabaos ring ipun sapuniki: “Edaja keto cening. 
Edaja cening nyalanang laksana ane dursila. 
Anake ene tamiun bapane. ** Tingalinja! Ene 
selirnyane muah pianak bapane luh ane enu 
bajang genten. la makadadua jani lakar pesuang 
bapa, tur cening dadi ngajak ia makadadua. 
Lautangja jalanang sapakitan ceninge marep 
teken ia makadadua. Nanging eda pesan cening 
nyalanang paundukan ane tan patut marep teken 
anake ene.” 25 Nanging anake punika nenten 
nyak madingehang munyin anake odah punika. 

Duaning punika wong Lewine punika raris ngajak 
selirnyane medal tur kaserahang ring anake 
punika. Anake punika raris mlegandang miwah 
mlegendahang ipun awengi mepek, tur tan 
mararian ngantos rauh pasemengan. 

26 Rikala galang kangin, anake luh punika 
rauh tur bah ring arepan jelanan anake odah, 
genah kurenannyane madunungan. Ipun kantun 
irika ngantos tatas rahina. 2' Pasemengan 
kurenannyane matangi, tur irika dane 
ngampakang jelanan jaga nglanturang pamargin 
danene. Cingak dane selir danene nylempang 
ring arepan umahe, tur limannyane magisian 
ring jelanane. 28 Dane raris ngandika sapuniki: 
“Bangunjal Jalan jani majalan!” Nanging nenten 
wenten pasaur angan abuku. Irika dane raris 
ngangkat ipun tur kagenahang ngandang ring 
tundun keledaene, tumuli nglanturang pamargin 
danene budal. 29 Sasampune dane rauh ring 
jeroan danene, dane raris ngranjing ngajeroang 
tur ngambil lemat. Sawan selir danene raris 
ambil dane tumuli kapukang-pukang dados 
roras pukang, raris katurang pada mapukang 
ring asing-asing suku-suku Israel makaroras. 
30 Asing-asing anak sane manggihin indike 
punika, sami pada mabaos sapuniki: “Iraga tusing 
taen ningeh paundukan ane buka kene. Ngawit 
uli bangsa Israele rarud uli di Mesir tusing taen 

ada paundukan ane buka kene! Iraga patut 
ngitungang paundukane ene! Kenkenja lakar 
panadinne.” 


Bangsa Israele sedia jaga mayuda 


20 1 Sawatek bangsa Israele, ngawit saking 
Dan sane baler, rauh ka Berseba sane 
bedelod, kadi asapunika taler tanah Gilead sane 
bedangin, makasami nampi arah-arahan punika. 
Ipun sareng sami mapunduh dados asiki ring 
ayun Ida Sang Hyang Widi Wasa ring Mispa. 

2 Parapamimpin sakancan suku-suku Israele 
sami pada rauh ring pepunduhan kaulan Ida 
Sang Hyang Widi Wasa punika, tur irika wenten 
prajurit sane lumampah 400.000 akehipun. ? Duk 
punika wong Benyamine miragi mungguing 
suku-suku Israel sane lianan makasami sampun 
mapunduh ring Mispa. 

Wong Israele raris pada mataken sapuniki: 
“Tuturangja ring tiang sareng sami, sapunapi 
indik kajaatane punika kalaksanayang?” * Wong 
Lewi sane selirnyane kapademang punika raris 
masaur sapuniki: “Selir tiange miwah tiang mrika 
ka Gibea ring wewidangan Benyamine, buat 
jaga nginep irika. 2 Anake irika raris rauh jaga 
ngebug tiang tur ngurung umah genah tiange 
madunungan rikalaning wengi. Ipun mamanah 
ngamademang tiang, nanging makasilurnyane, 

ipun mlegandang selir tiange, kantos selir 
tiange punika padem. ? Sawanipune ambil tiang, 
raris pukang-pukang tiang, tur aturang tiang 
pukang-pukangannyane ring suang-suang suku 
bangsa Israele makaroras. Jadmane ring Gibea 
punika sampun nglaksanayang paindikan sane 
dura cara miwah dursila ring pantaran iragane. 
7Semeton sareng sami puniki bangsa Israel. 
Punapike sane patut margiang iraga ngeniang 
ring paindikane punika?” 

8 Rakyate punika makasami raris bangun 
sinarengan tur mabaos sapuniki: “Iraga sareng 
sami puniki yadian sane magenah ring kemahe 
wiadin sane magenah ring umahe nenten wenten 
sane jaga budal. ? Kadi asapuniki sane jaga 
margiang iraga. Iraga jaga mulang undi tur milih 
makudang-kudang anak buat magagebug ka 
Gibea. 10 Apahdasan saking jadmane ring Israel, 
jaga nyediang pangan kinum buat wadua balane, 
miwah sane lianan jaga mamargi tur ngukum 
wong Gibeane malantaran paindikan sane dursila 
sane sampun laksanayang ipun ring pantaran 
wong Israele.” 11 Irika sawatek jadmane ring 
Israel sami mapunduh saha nunggal pangapti 
inggih punika jaga ngebug kotane punika. 

12 Suku-suku Israele raris ngutus anak ngrauhin 
wewidangan suku Benyamine makasami, 
saha kadulurin antuk piteket kadi asapuniki: 

“Ambate jaat laksanan semetone punika! 13 Sane 
mangkin serahangja sawatek jadmane sane 

jaat ring Gibea, mangdane pademang tiang, tur 
malantaran punika iraga ngusap kajaatane punika 
saking Israel.” Nanging suku Benyamine nenten 
nglinguang piteket suku-suku Israele sane lianan 
punika. 14 Saking sakancan kota Benyamine ipun 
sami pada rauh ring Gibea buat jaga mayuda 
nglawan suku-suku Israel sane lianan. 1? Ring 
rahinane punika ipun munduhang prajurit 26.000 
akehipun saking kota-kotanipune. Sajaba punika, 
jadmane ring Gibea munduhang jadma pepilihan 
sane kidal pitung atus akehipun. Asing-asing 
jadmane punika cepeng pisan mlangsut antuk 
batu, tur nenten naenin mimpas, yadianja amun 
boke akatih. 18 (20:15) 17 Suku-suku Israel sane 
lianan munduhang prajurit sane sampun nyaya 
400.000 akehipun. 


Yuda nglawan suku Benyamin 


18 Bangsa Israele raris mamargi ka genah 
pangubaktine ring Betel, tur irika ipun nunasang 
ring Ida Sang Hyang Widi Wasa, sapuniki: “Saking 
pantaran suku bangsan titiange, suku sane 
encenke sane patut pinih riin ngebug wong 
Benyamine?” Pasaur Ida Sang Hyang Widi Wasa: 
“Suku Yehuda.” 

19 Duaning punika, benjangne pasemengan 
bangsa Israele raris medal tur ngwangun kemah 
nampek ring kota Gibea. 20 Ipun mamargi jaga 
ngebug wadua balan wong Benyamine, tur raris 
ngenahang prajurit-prajurite punika ring genah 
sane marep-arepan ring kota punika. 2! Wadua 
balan wong Benyamine raris medal saking 
kota, tur sadurung surup suryane ipun sampun 
ngamademang prajurit-prajurit Israele 22.000 
akehipun. 22 Sasampune punika wong Israele 
tumuli ngungsi genah pangubaktine, tur irika 
ipun masesambatan ring ayun Ida Sang Hyang 
Widi Wasa ngantos wengi. Ipun pada nunasang 
ring Ida, sapuniki: “Punapike titiang patut malih 
medal ka payudan nglawan nyaman titiange 
wong Benyamin punika?” 

Pangandikan Ida Sang Hyang Widi Wasa 
sapuniki: “Kemaja buin masiat.” 

Duaning punika wadua balan Israele malih wetu 
kawanenannyane, tur ipun malih ngenahang 
prajurit-prajuritnyane ring genahe sane dibi. 

23 (20:22) 24 Ring rahina sane kaping kalihipun, 
prajurit-prajurit Israele medal nempuh wadua 
balan wong Benyamine. ?? Tur ring rahinane 
punika wong Benyamin medal saking kota 
Gibea tur duk punika ipun ngamademang 
prajurit-prajurit Israele sane sampun nyaya 
18.000 akehipun. 2? Sasampune punika, bangsa 

Israele makasami raris munggah ka Betel tur 
masesambatan irika. Ipun negak ring ayun 
Ida Sang Hyang Widi Wasa tur mapuasa 
ngantos ka wengi. Ipun pada ngaturang aturan 
karahayuannyane miwah aturan maborbor ring 
ayun Ida Sang Hyang Widi Wasa. 2' Daweg punika 
Peti Prajanjian Ida Sang Hyang Widi Wasa wenten 
ring Betel, tur Dane Pinehas okan Dane Eleasar, 
putun Dane Harun, madeg dados pandita sane 
ngancangin irika. Rakyate raris nunasang ring 
Ida Sang Hyang Widi Wasa sapuniki: “Punapike 
patut titiang malih medal ka payudan nglawan 
nyaman titiange wong Benyamin, punapike 
titiang patut wusan?” Ida Sang Hyang Widi Wasa 
ngandika, sapuniki: “Siatinja ia. Buin mani Ulun 
lakar mapica kamenangan teken kita.” 28 (20:27) 
29 Duaning punika wong Israele raris ngenahang 
makudang-kudang prajurit mengkeb ring 
saileh kota Gibeane. 3? Sasampune punika 
ring rahina sane kaping tiga, ipun raris maju 
nglawan wadua balan wong Benyamine, tur 
prajurit-prajuritnyane kagenahang marep ka kota 
Gibea sakadi sane sampun-sampun. 3! Wong 
Benyamine raris medal ka payudan kantos doh 
saking kota. Sakadi sane sampun-sampun ipun 
ngawitin ngamademang makudang-kudang wong 
Israel ring genahe sane jimbar, ring margine 
sane ngungsi ka Betel miwah sane ngungsi 


PARAHAKIM 20.32-36 1107 


ka Gibea. Ipun ngamademang wong Israele 
sawatara wenten tigang dasa akehipun. 3? Wong 
Benyamine pada mabaos sapuniki: “Iraga suba 
ngalahang ia buka ane suba-suba.” 

Nanging wong Israele sampun ngrencanayang 
jaga makirig ngawinang wong Benyamine punika 
medal doh saking kota, ka margi-margine 
sane ageng. 33 Duaning punika, rikala pasukan 
induk wong Israele mundur tur mapunduh 
ring Baal-Tamar, prajurite sane mengkeb ring 
saileh kota Gibeane raris medal saking genah 
pengkebannyane ring bukit-bukit kaange 
ring kiwa tengen kotane punika. 34 Wenten 
dasa tali akehipun, prajurit pepilihan saking 
pantaran sakancan suku-suku Israele, ngebug 
kota Gibea punika tur yudane rames pisan. 
Wong Benyamine nenten uning mungguing ipun 
pacang kasirnayang. 3? Ida Sang Hyang Widi 
Wasa mapaica kamenangan ring bangsa Israele 
nglawan wadua balan wong Benyamine. Ring 
rahinane punika bangsa Israele ngamademang 
meseh 25.100 akehipun, 3? tur wong Benyamine 
raris uning mungguing ipun sampun kakaonang. 


Indik sane ngawinang bangsa 
Israele punika menang 


Induk pasukan wadua balan Israele sampun 
mundur saking ajeng wong Benyamine, 

santukan ipun cager ring prajurit-prajurite 

sane mengkeb ring kiwa tengen kota Gibeane. 
37 Prajurit-prajurite punika digelis malaib ngungsi 
kota Gibea. Ipun pada sumebar ring kota, tur 
ngamademang sakancan jadmane sane wenten 
irika. 38 Induk pasukan wadua balan Israele 
miwah prajurit-prajurite sane mengkeb punika 
sampun ngwentenang pasubaya, jaga ngardi 
tanda sapuniki: “Yening wenten kanten andus 
malepuk saking kota, 3? bangsa Israel sane 
mundur saking payudan patut mabalik.” Daweg 
punika wong Benyamine sampun ngamademang 
wong Israel tigang dasa akehipun. Ipun pada 
mabaos sapuniki: “Iraga suba ngalahang ia buka 
ane suba-suba.” 49 Irika raris kanten tandane 
punika, inggih punika wenten andus malepuk 
medal saking kota. Wong Benyamine pada 
matolihan ka ungkur, tur sami pada manggihin 
kotane kalikub antuk endih murub. 4 Irika 
wong Israel sami mabalik, tur wong Benyamine 
raris sami pada bingung, santukan ipun uning 
mungguing tan urungan ipun pacang kaon. 

42 Ipun sami pada mundur saking arepan bangsa 
Israele, raris jerih kapilayu ka tegale, nanging ipun 
nenten mrasidayang ngluputang dewekipune. 
Ipun makurung ring pantaran induk pasukan 
miwah prajurit-prajurite sane medal saking kota, 
tur ipun sami raris kasirnayang. ® Bangsa Israele 

sampun meletin meseh-mesehnyane tur tan 
rarianan ipun ngepung tur ngamademang meseh 
ngantos rauh ring genahe dangin kota Gibeane. 
44 Wenten 18.000 akehipun prajurit-prajurit 
wong Benyamine sane pinih becika kapademang. 
45 Sisannyane sami jerih tur malaib ngungsi ka 
tegale ring bukit batu Rimone. Wenten 5.000 
akehipun kapademang sapanjang margine irika. 
Wong Israele nglanturang ngepung sisannyane 
ngantos rauh ring Gideom, tur ngamademang 
kalih tali akehipun. ^€ Ring rahinane punika 
makasami wenten 25.000 akehipun wong 
Benyamine sane kapademang tur makasami 
prajurit-prajurit sane sura dira. 

47 Nanging wenten tigang atak akehipun sane 
mrasidayang malaib ngluputang deweknyane 
ring tegale ring bukit batu Rimone, tur ipun pada 
jenek irika petang sasih suenipun. 48 Bangsa 
Israel raris mawali ngebug sisan wong Benyamin 
tur ngamademang jadmane makasami lanang 
wadon agung alit, rauh ka ingon-ingonipune. 
Ipun taler nunjel sakancan kota sane wenten ring 
wewidangane punika. 


Somah pabuat suku Benyamine 


2 1 1 Rikala bangsa Israele sampun mapunduh 
ring Mispa, ipun sampun masumpah ring 
ayun Ida Sang Hyang Widi Wasa, sapuniki: “Ring 

pantaran titiange sareng sami, tan wenten sane 
jaga ngwehin pianaknyane luh buat jaga kanggen 
somah antuk wong Benyamine.” 2 Duaning 
asapunika, sane mangkin bangsa Israele raris 
mamargi ka Betel, tur irika ipun pada negak ring 
ayun Ida Sang Hyang Widi Wasa ngantos rauh ka 
wengi. Ipun ngeling masesambatan banget pisan, 
kadi asapuniki: 3 “Ratu Sang Hyang Widi Wasa, 
Widin Israele, punapi awinannya kantos wenten 
paindikan kadi asapuniki? Punapi awinannya 
suku Benyamine tambis-tambis sirna saking 
pantaran bangsa Israele?” 

4 Benjangne pasemengan pisan rakyate 
raris ngwangun pamorboran aturan irika 
tumuli ngaturang aturan maborbor miwah 
aturan karahayuan. ? Ipun sareng sami raris 
pada mataken asapuniki: “Punapike wenten 
saking pantaran bangsa Israele sane nenten 
sareng mapunduh ring ayun Ida Sang Hyang 
Widi Wasa ring Mispa?” (Ipun sareng sami 
sampun masumpah, mungguing sapasiraja sane 
nenten sareng ka Mispa, anake punika patut 
kapademang.) 8 Bangsa Israele raris rumasa 
kangen ring nyamanipune suku Benyamin 
tumuli ipun raris mabaos sapuniki: “Ring rahina 
puniki bangsa Israele sampun kicalan suku 
bangsannyane asiki. Sapunapi mangkin antuk 
nabdab buat nyediang somah pabuat wong 

Benyamine sane kantun urip. Iraga sampun 
masumpah ring ayun Ida Sang Hyang Widi 
Wasa, mungguing iraga nenten jaga ngwehin 
pianak-pianak iragane sane luh-luh, buat jaga 
anggen ipun somah.” 

8 Rikala ipun pada nakenang, punapike 
wenten saking suku-suku Israele sane nenten 
sareng-sareng mapunduh ring Mispa, irika raris 
kapanggih mungguing nenten wenten angan 
adiri anak saking Yabes sane ring Gilead, sane 
sareng-sareng mapunduh irika. ? Rikala wadua 
balane kasambat wastanipune suang-suang, 
nenten wenten angan adiriko anak saking Yabes 
sane masaur. 10 Duaning punika parumane 
punika raris ngutus prajurit-prajurit sane sura 
dira roras tali akehipun, saha kapetegenin kadi 
asapuniki: “Mamargija semeton, tur pademangja 
sawatek jadmane ring Yabes lanang-istri agung 
alit. | Pademangja sawatek sane muani miwah 
jadmane sane luh-luh sane nenten kantun bajang 
genten.” 12 Ring pantaran jadmane sane ring 
Yabes, keniang ipun wenten anak bajang samas 
diri akehipun. Irika anake bajang-bajang punika 
raris kabakta ka pakemahane ring Silo, sane 
wenten ring tanah Kanaan. 

13 Sasampune punika parumane punika raris 
ngutus anak buat ngrauhin wong Benyamine 
sane wenten ring Gunung Batu Rimone, tur 

maosang indik muputang yudane punika. 

14 Wong Benyamine raris pada mawali budal, tur 
suku-suku Israele sane lianan raris ngwehin ipun 
anake bajang-bajang sane nenten kapademang 
saking Yabes punika. Nanging anake bajang- 
bajang punika nenten jangkep pabuat ipun 
sareng sami. 

15 Rakyate sami raris marasa kangen ring wong 
Benyamine, santukan Ida Sang Hyang Widi Wasa 
sampun ngawinang patunggilan suku-suku Israele 
sagsag. 1° Duaning punika pamimpin-pamimpin 
parumane punika tumuli mabaos sapuniki: “Ring 
pantaran suku-suku Benyamine nenten wenten 
malih anak luh. Napike sane patut laksanayang 
iraga buat nyediang somah pabuat jadmane sane 
kantun punika? 17 Bangsa Israele nenten patut 
ngutang salah tunggil saking suku bangsane 
sane roras punika. Iraga patut ngrereh margi 
buat suku Benyamine mangda ipun kantun 
nutugang katurunannyane. 18 Nanging iraga 
nenten ngwehin ipun nyuang pianak iragane 
sane luh-luh santukan iraga sampun nibakang 
temah ring asing-asing anak saking pantaran 
iragane sane malilayang pianak-pianakipune luh 
kajuang antuk wong Benyamine.” 

19 Sasampune punika ipun raris mabaos kadi 
asapuniki: “Rerainan sane anggen iraga ngluihang 
Ida Sang Hyang Widi Wasa nyabran taun ring 

Silo, sane mangkin sampun nampek.” (Silo 
punika magenah ring baler kota Betele, delod 
kota Lebonane, dangin margine sane saking 
Betel ngungsi ka Sikem.) 2? Ipun raris mabaos 
ring wong Benyamine, sapuniki: “Rarisangja 
semeton mrika ka Silo, tur mengkebja ring 
abian-abian anggure 2ltur jantosangja irika. 
Rikala bajang-bajange saking Silo pada medal 
masolah ring rerainane punika, rarisang semeton 
medal saking abian anggure punika. Asing-asing 
semeton dados mamaksa ngambil rabi saking 
pantaran bajang-bajange punika, raris ajak 
ipun mawali ka wewidangan wong Benyamine. 
22 Yen wenten bapa wiadin nyamannyane sane 
ngrauhin tur mlungguh semeton, semeton patut 
masaur sapuniki: “Palilayangja ipun ring tiang, 
santukan tiang ngambil ipun saking semeton buat 
jagi anggen tiang somah, nenten malantaran 
mayuda. Samaliha santukan semeton sampun 
nenten maicayang ipun ring tiang, dadosipun 
semeton nenten lompang ring janjin semetone’ 
23 Wong Benyamine raris nglaksanayang 
paindikane punika. Ipun suang-suang raris 
milih somah saking pantaran bajang-bajange 
sane masolah ring Silo, raris mawali budal 
ka wewidanganipune, tur malih ngwangun 
kota-kotanipune, tumuli ipun jenek irika. 24 Duk 

punika wong Israele sane lianan raris pada 
kesah saking irika, tur pada mawali ring suku 
bangsa miwah kulawarga miwah paderbennyane 
suang-suang. 

25 Duk masane punika nenten wenten prabu 
madeg ring pantaran bangsa Israele. Asing-asing 
anake pada malaksana manut pakitannyane 
suang-suang. 


RUT 


Elimelek miwah kulawargannyane 
mangingsir ka Moab 


1 Sane nguni, rikala panegara Israele durung 

madue ratu, jagate irika katiben sayah ageng 
pisan. Duk punika wenten anak muani saking 
palingsehan Eprata, ring Betlehem, wewidangan 
Yehuda, mangingsir ka tanah Moab kasarengin 
antuk somah miwah pianak-pianak ipune 
muani-muani kekalih. Irika ipun sareng sami 
ngempi dados wong sunantara. Anake muani 
mawasta Elimelek, kurenannyane mawasta 
Naomi, pianakipune mawasta Mahlon miwah 
Kilyon. 2 (1:1) 3 Nenten asue, Elimelek raris 
padem ninggal somah miwah pianakipune 
makakalih.  Pianakipune makakalih ngambil 
anak luh bangsa Moab. Sane kelihan mawasta 
Orpa, tur sane alitan mawasta Rut. Sasampune 
ngempi ring Moab sawatara dasa warsa 
suenipun, ? Mahlon miwah Kilyon taler padem. 
Sane mangkin kantun Naomi katinggal antuk 
kurenan miwah pianakipune makakalih. 

Naomi miwah Rut mawali ka Betlehem 


6 Sedek rahina anu Naomi mamanah jaga 
budal saking panegara Moab kasarengin antuk 
mantunipune makakalih. Santukan ring Moab 
ipun miragi mungguing Ida Sang Hyang Widi Wasa 
sampun nyuryanin kaulan Idane malantaran 
mapaica pamupon sane becik. ' Naomi miwah 
mantunipune makakalih tumuli kesah saking 
irika, jaga mawali ka panegara Yehuda. 8 Ring 
margi Naomi raris mabaos ring mantun ipune 
makakalih sapuniki: “Kemaja cening pada mulih 
ka umah memen ceninge. Dumadak Ida Sang 
Hyang Widi Wasa maicayang sih pasuecan 
Idane teken cening, buka kapitresnan ceninge 
tekening meme muah teken anake ane suba 
mati. ? Dumadakja uli krana panugrahan Ida Sang 
Hyang Widi Wasa, cening suang-suang maan 
kurenan apanga cening buin mapumahan.” 

Mantunnyane tumuli karas, nanging sang kalih 
raris ngeling gerong-gerong, !? sarwi mabaos 
asapuniki: “Tiang nenten sairing. Tiang jaga 
nututin meme budal ngulati bangsan memene.” 

11 Naomi tumuli masaur: “Mulihja cening ajak 
dadua, to ngudiang cening nututin meme? 
Cening suba nawang, meme tuara nyidayang 
buin ngelah pianak muani ane lakar dadi anggon 
cening kurenan. 1? Nah kema cening majalan 

mulih sawireh yen buat makurenan, meme suba 
kaliwat tua. Upama yening di petenge jani meme 
sadia buin ngelah kurenan, lantas meme ngelah 
pianak muani, 13 sinah cening tuara nyidaang 
lakar ngantiang kantos ia kelih. Edaja ulihan 
ento cening lantas ngeret budi tur tusing ngalih 
kurenan. Nah eda keto cening, sawireh cening 
tusing nyidaang buka keto. Ida Sang Hyang Widi 
Wasa suba nyisipang meme, nanging meme 
madalem cening ajak dadua.” 

14 Sang kalih malih ngeling gerong-gerong. Ni 

Orpa raris ngaras matuannyane tumuli mapamit. 
Nanging Rut tetep leket ring matuannyane. 
15 Naomi raris mabaos ring Rut kadi asapuniki: 
“Ipah ceninge suba mulih ngulati bangsa muah 
paradewannyane. Kemaja cening mulih nututin 
ia!” 

16 Nanging Rut masaur asapuniki: “Sampunang 
meme maksa tiang buat budal nilarin meme. 
Banggayang tiang sareng-sareng ring meme. 
Kijaja meme lunga, miwah ring dijaja meme jaga 
madunungan, irika tiang taler jaga ngiring meme. 
Bangsan memene jaga dados bangsan tiange, 
samaliha Widin memene jaga dados Widin 
tiange. 17 Ring dijaja meme seda, irika taler tiang 
pacang padem saha katanem. Dumadak Ida Sang 
Hyang Widi Wasa nyisipang tiang, yening tiang 

nenten tuon ring janji. Tiang nenten jaga nilar 
meme, sajabaning tiang padem.” 

18 Rikala Naomi uning mungguing Rut puguh 
jaga nututin ipun, ipun raris wusan mabaos. 

19 Sang kalih tumuli mamargi kantos rauh ring 
Betlehem. Rikala sang kalih sampun rauh irika, 
amiug ortine ring sakuub kotane maosang ipun. 
Paraistrine pada mataken asapuniki: “Sajake ento 
Naomi.” 

20 Nanging Naomi masaur asapuniki: 
“Sampunangja ngwastanin tiang Naomi. 
Wastaninja tiang Mara! Santukan Ida Sang Hyang 
Widi Wasa sampun manggayang tiang nandang 
duhkita banget pisan. 2! Rikala tiang kesah saking 
iriki, akeh tiang makta arta brana, nanging Ida 
Sang Hyang Widi Wasa sampun ngwaliang tiang 
matalang. Nenten patut semeton ngwastanin 
tiang Naomi, santukan Ida Sang Hyang Widi 
Wasa Sane Maha Wisesa sampun nyisipang tur 
niwakang kakewehan ring tiang.” 

22 Kadi asapunika indiknyane Naomi budal 
saking Moab, kasarengin antuk mantunnyane 
anak luh bangsa Moab punika. Ipun rauh ring 
Betlehem rikala ngawitin masan ngampung 
gandum. 

Rut matemu ring Dane Boas 


1 Naomi maderbe palelintihan ulihan 

kurenannyane Elimelek, sane mawasta Boas. 
Boas punika anak sane sugih pisan tur kajiang 
antuk anake. * Sedek rahina anu, Rut mabaos 
ring Naomi sapuniki: “Banggayang tiang ka tegale 
jaga munuh ring ungkur anake sane ngampung 
gandum. Janten tiang jaga matemu ring anak 
sane pacang ngicen tiang pakaryan.” 

Pasaur Naomine ring ipun: “Nah kemaja cening 
majalan!” 

3 Rut raris mamargi ka tegale tur munuh 
gandum ring ungkur anake ngampung. Daweg 
punika ipun katuju ring tegalan Boase. 

4Tan asue Boas raris rauh saking Betlehem. 
Ipun nyapa paderepe makasami kadi asapuniki: 
“Ida Sang Hyang Widi Wasa ngiangin nyama!” 

Paderepe tumuli masaur: “Ida Sang Hyang Widi 
Wasa ngamertanin mekele.” 

> Boas raris mataken ring rencangnyane sane 
ngenterang paderepe punika, sapuniki: “Nyenke 
anake luh bajang ento?” 

6 Rencangnyane tumuli matur: “Anake luh puniki 
saking Moab. Ipun rauh mriki sareng-sareng 
Naomi sane wau budal saking Moab. ' Iwau ipun 
sampun ngidih ring tiang sapuniki: “Icenja tiang 
munuh gandum ring ungkur paderepe punika. 

Ipun sampun makarya saking semengan pisan, 
tur sane mangkin wau pisan ipun mararian tur 
ngetis ring dayuhe.” 

8 Sasampune punika Boas raris mabaos ring Rut 
sapuniki: “Luh, padingehangja malu! Edaja luh 
munuh gandum di tegalan anak lenan, buina 
eda luh makisid uli dini. Dini dogenja luh munuh 
bareng-bareng teken paderep tiange ane luh-luh. 
9 Tingalinja, dijaja buruhe ane luh-luh ento 
magae, tututinja ia, sawireh tiang suba mabesen 
teken buruhe ane muani-muani apanga eda luh 
kanti plegendahanga. Yening luh bedak, kema 
laku sig wadah yehe ane suba sedianga baan 
buruh-buruhe ento.” 

10 Rut raris matimpuh tur sumungkem, 
muanipune kantos nganteg ring tanahe, sarwi 
matur sapuniki: “Napike awinanipun titiang 
polih sih kawelas arsan saking pamekele, kantos 
pamekele sueca ring titiang wong pendonan 
puniki?” 

11 Pasaur Boase: “Tiang suba ningeh orta 
unduk tresnan luhe teken matuan luhe sasubane 
kurenan luhe mati. Aketo masih unduk luhe 
ngalahin meme bapan luhe muah gumi 
palekadan luhe, lantas nongos dini sig bangsane 
ane tuara tawang luh. 12 Dumadak Ida Sang 
Hyang Widi Wasa ngwales laksanan luhe ento, 
buina dumadak Ida Sang Hyang Widi Wasa, 

Widi tongos luhe masayuban ledang mapaica 
pasayuban teken luh.” 

13 Rut tumuli matur sapuniki: “Saking yuakti 
titiang polih sih kapiolasan saking pamekele, 
duaning pamekele sampun nglipur titiang 
samaliha ngawinang degdeg manah titiange, 
yadiastu makayuaktinipun titiang nenten pateh 
ring rencang pamekele.” 

14 Rikala masan anake mararian tur majengan, 
Boas raris mabaos ring Rut sapuniki: “Luh maija 
dini madaar, ene daarang nasi.” Rut raris negak 
ring pantaran paderepe. Sasampune punika 
Boas raris ngenjuhang ajengan ring ipun. Rut 
tumuli madaar kantos wareg, tur sangunnyane 
kantun masisa. 1? Sasampune ipun bangun 
jaga munuh, Boas mabaos ring buruh-buruhe 
sapuniki: “Baangja ia munuh di selag-selagan 
gandume ento, edaja ia tombanga. 18 Malahan 
patut nyama nyelapang ngedeng tur ngutang 
abedik-abedik uli peselan gandume ento apang 
duduka.” 

17 Kantos sore Rut munuh ring tegale punika. 
Gandumnyane tumuli katapinin, kakeniang 
wenten sawatara dasa kilogram akehipun. 

18 Gandume punika raris kabakta budal ka kota. 
Daweg matuannyane manggihin unuhe punika, 
samaliha rikala Rut ngaturang ajengane sane 

nenten telas antuk ipun nunas, 19 matuannyane 

mataken sapuniki: “Dija cening maan munuh 
gandume ene? Di tegalan nyenne cening 
munuh? Dumadak Ida Sang Hyang Widi Wasa 
ngamertanin anake ane olas teken cening!” 

Rut raris nyritayang ring matuannyane 
mungguing ipun munuh ring tegal anake sane 
mawasta Boas. 

20 Sasampune punika Naomi raris mabaos 
sapuniki: “Dumadak Ida Sang Hyang Widi Wasa 
ngamertanin Boas. Ida setata ngamanggehang 
janjin Idane teken anake ane idup muah teken 
anake ane mati.” Naomi malih nglanturang 
baosnyane sapuniki: “Anake ento salah tunggal 
uli nyaman iragane saling kodag ane pantes 
ngrunguang iraga.” 

21 Rut raris mabaos ring Naomi asapuniki: 
“Anake punika taler mabaos ring tiang 
mangda tiang tetep munuh irika nyarengin 
paraburuhnyane, kantos puput ngampung.” 

22 Naomi raris mabaos ring Rut sapuniki: 
“Cening, melahan cening ditu bareng-bareng 
teken buruhe ane luh-luh ane manyi di tegalan 
Boase. Yening cening munuh di tegalan anake 
lenan, mirib cening lakar plegendahanga 
teken anake.” 28 Kadi asapunika indiknyane 
Rut munuh nyabran rahina sareng-sareng ring 
buruh-buruh Boase sane luh-luh kantos Boas 


RUT 3.1-6 1123 


wusan ngampung. Daweg punika Rut kantun 
sareng ring dunungan matuannyane. 


Rut kapatemuang 


1 Sedek rahina anu, Naomi mabaos ring Rut 

3 sapuniki: “Meme makeneh lakar ngalihang 
cening kurenan, apanga cening mapumahan. 
2 Cening suba nawang Boas ane ngelah tegal 
gandume sig tongos ceninge munuh nututin 
buruhe ane luh-luh. la enu manyama saling 
kodag ngajak iraga. Ane jani padingehangja 
munyin memene. Nyanan sanjane ia lakar nyosoh 
gandumne di tegalane. 3 Sawireh keto kemaja 
cening manjus laut saluk bajune ane paling 
melaha tur kema anggonin ibane miik-miikan. 
Nanging tekan ceninge kema eda kanti tawanga 
teken Boas. Nongos cening ditu kanti ia suud 
madaar, eda kanti ia nawang mungguing cening 
ada ditu satondene ia suud madaar muah 
nginum. 4Melahang pesan medasin tongosne 
masare. Yen ia suba pules, kema kebitang saput 
batisne uli di batisne, lantas pulesang iban 
ceninge di tebenane. Ditu ia lakar ngorahin 
cening apa ane patut laksanayang cening.” 

> Rut tumuli masaur: “Tiang sairing ring 
pangandikan memene.” 

6 Sasampun punika, ipun raris mamargi ka 
genah anake nyosoh gandum, tur nglaksanayang 

sapituduh matuanipun. 7 Sasampune Boas 
wusan madaar, ipun raris masare ring dugdugan 
gandume, maduluran manah sane liang. Irika Rut 
raris patelanan ngebitang saput batis Boase, raris 
ipun masare ring tebenanipune. 3 Rikala tengah 
wengi, Boas enten tur mamanah mabading. 

Duk punika ipun makesiab santukan rasayang 
ipun wenten anak luh pules irika. ? Boas tumuli 
mataken: “Nyenke ene?” 

Pasaurnyane: “Titiang Rut panyeroan pamekele. 
Suecanin lan sayubinja titiang santukan pamekele 
patut anggen titiang sinalih tunggil saking kadang 
warga sane patut nglinguang titiang. Duaning 
punika ledang pamekele manjakang titiang. Sane 
mangkin rarisang ambil titiang.” 

10 Pasaur Boase: “Dumadak luh kamertanin 
baan Ida Sang Hyang Widi Wasa. Ane jani luh 
suba nyinahang tresnan luhe teken kulawargan 
tiange, lebihan tekening luh nresnain matuan 
luhe. Yening luh nyak, sinah luh maan ngalih anak 
truna ane sugih wiadin anak ane lacur, nanging 
luh tusingja buka keto. 11 Sawireh keto, edaja luh 
takut. Apa ane idih luh lakar isinin tiang, sawireh 
makejang anake di desane ene nawang luh anak 
ane bisa ngabetang awak. 12 Mula tuah tiang 
nyaman matuan luhe ane saling kodag ane patut 
ngrunguang. Nanging diastu keto, ada buin anak 
ane pantesan teken tiang. 13 Nah ane jani dini 

malu luh nginap. Buin mani semengan tiang lakar 
ngitungang ajak anake ento apake ia lakar nyak 
ngrunguang luh. Yen ia nyak melahan buka keto. 
Nanging yen ia tusing nyak, tiang masumpah di 
ayun Ida Sang Hyang Widi Wasa ane nyeneng, 
tiang ane lakar ngrunguang luh. Ane jani pules 
malu luh dini nganti semengan!” 

14 Duaning punika Rut raris pules nampek 
ring tebenan Boase. Nanging sadurung galang 
kangin ipun sampun bangun, mangda nenten 
wenten anak sane manggihin ipun, santukan 
Boas mamanah mangda sampunang wenten 
anak uning ring indiknyane Rut rauh mrika. 
15 Boas mabaos ring Rut sapuniki: “Mai 
kebatang slendang luhe dini.” Rut ngebatang 
slendangipune, tur Boas raris nagingin slendange 
punika antuk gandum sawatara wenten kalih 
dasa kilogram akehipun. Sasampune punika Rut 
raris nyuun gandume punika kootin antuk Boas 
tumuli ipun mawali ka desa. !? Sasampune Rut 
rauh ring genah matuannyane, matuannyane 
raris mataken: “Kenken kabare luh?” 

Sapariindikipune kapanggih ring Boas punika 
kacritayang ring matuannyane. 1” Atur ipune: 
“Gandume puniki paicayanga ring tiang sarwi 
ngandika sapuniki: “Edaja luh matalang mulih 
lakar matemu teken matuan luhe.” Rut tumuli 
nglanturang baosipune sapuniki:“Boas sane 

ngwehin tiang gandum puniki, santukan ipun 
nenten ngwehin tiang budal matalang.” 

18 Matuannyane tumuli mabaos: “Nah sabar 
malu luh, antiang dogen kanti luh nawang 
kenkenja dadinne unduke ene. Boas pasti tusing 
lakar suud ngitungang satonden unduke ene 
pragat.” 


Rut makurenan 


1 Boas raris mamargi ka genah anake paum, 
4 ring gapuran kotane tur negak irika. Tan 
dumade nyaman Elimeleke sane patut saling 
kodag, sane pantesan ring Boas raris nglintang 
irika. Boas raris mabaos ring ipun sapuniki: “Beli 
maija malu negak dini.” Anake punika raris negak 
irika. 2 Sasampune punika Boas raris ngaturin 
panglingsir desane sareng dasa diri, mangda 
sareng-sareng malinggih. 3 Boas tumuli mabaos 
ring nyamannyane punika sapuniki: “Ane jani 
Naomi suba mulih uli Moab. la makeneh ngadep 
tanah Elimelek nyaman iragane. “Sinah beli suba 
nawang unduke ento. Yening beli makeneh meli 
orahang jani di arep parapanglingsire ane pada 
malinggih dini. Nanging yening beli tusing nyak, 
orahang masih jani, sawireh beli ane pantesan, 
suud beli mara tiang.” 

Anake punika raris masaur: “Nah, beli ane lakar 
meli tanahe ento.” 

= Boas raris mabaos: “Yening beli meli tanahe 
ento, beli patut masih nyuang Rut anak luh 
bangsa Moabe ento, nah ento kurenan anake 
ane suba ilang, buat lakar ngamanggehang adan 
anake ilang sig duman cecatunnyane.” 

6 Anake punika raris masaur: “Yening keto beli 
tusing nyak meli tanahe ento, sawireh yen beli 
meli tanahe ento, pianak beline tusing dadi lakar 
ngwarisin. Ane jani beli ngidih apanga adija ane 
meli.” 

7 Duk masane punika yen wenten anak ngadol 
wiadin nukarang pagelahannyane, anake punika 
patut ngelus tur nyerahang sandalnyane ring 
sang numbas, makadados cihna sahipun padol 
punika. Kadi asapunika caranipun bangsa Israel 
ngesahang padol tanah. 

8 Duaning punika duk anake punika mabaos 
ring Boas kadi asapuniki: “Adi dogen ane 
suba meli tanahe ento,” ipun raris ngelus tur 
nyerahang sandalipune. ? Boas raris matur ring 
parapanglingsire miwah ring sakancan anake 
sane wenten irika: “Ida dane sareng sami dados 
saksi ring rahinane puniki, mungguing sakancan 
gelah Elimeleke, samaliha gelah Kilyon lan 
Mahlone, tumbas tiang saking Naomi. 10 Kadi 
asapunika taler Rut, anak luh Moabe, kurenan 
Mahlone, tampi tiang dados somah tiange, 
jaga ngamanggehang wastan sang padem ring 

duman cecatunnyane. Kenginan wastan anake 
punika nenten pacang sirna saking wargannyane, 
samaliha saking pantaran desane puniki. Ida 
dane sareng sami sane dados saksi ring rahinane 
puniki.” 

11 Parapanglingsire miwah anake sane wenten 
irika raris masaur: “Inggih tiang sampun dados 
saksi. Dumadak Ida Sang Hyang Widi Wasa 
nadosang rabin semetone punika sakadi Lea 
miwah Rahel sane sampun numbuhang bangsa 
Israel. Dumadak semeton sugih ring Eprata, 
samaliha dumadak wastan semetone kabinawa 
ring Betlehem. 12 Dumadak Ida Sang Hyang 
Widi Wasa jaga mapaica pianak ring semeton 
malantaran anake luh punika, tur nadosang 
kulawargan semetone sakadi kulawargan Dane 
Peres, okan Dane Yehuda miwah Tamar.” 


Boas miwah kurenannyane 


13 Boas raris ngambil Rut kanggen kurenan. 
Antuk pasuecan Ida Sang Hyang Widi Wasa, 
Rut raris beling tur ngembasang rare muani. 
14 Duaning asapunika paraluh-luhe raris pada 
mabaos ring Naomi kadi asapuniki: “Puji Ida Sang 
Hyang Widi Wasa sane ngrauhang pitulungan 
ring embok, santukan ring rahinane puniki 
embok polih cucu muani. Mugi wastan anake alit 
puniki kabinawa ring Israel. 1? Mantun emboke 

tresna pisan tekening embok tur ngayahin 
embok langkungan tekening ayah-ayahan pianak 
muani pepitu. Sane mangkin ipun nglekadang 
cucu muani pabuat embok. Anake alit puniki 
pacang dados pangantungan keneh emboke tur 
pacang miara embok di masan emboke suba 
tua.” 16 Naomi tumuli ngambil anake alit punika 
tur matiningin ipun antuk kapitresnan sakadi 
nresnain pianaknyane niri. 

17 Pisaga-pisaganipune sane luh-luh ngwastanin 
anake alit punika Obed. Duaning asapuniki 
baosnyane: “Naomi sampun maderbe pianak 
muani adiri.” 

Obed punika dados wong tuan Isai, wong tuan 
Daude. 

18 Puniki babad katurunan Daude ngawit 
saking Peres inggih punika: Peres, Hesron, Ram, 
Aminadab, Nahason, Salmon, Boas, Obed, Isai, 
Daud. 19 (4:18) 20 (4:18) 21 (4:18) 22 (4:18) 


1 SAMUEL 


Dane Elkana sareng 
kulawargannyane lunga ka Silo 


1 Wenten satunggaling anak lanang saking 

Rama, sane ring pagunungan Epraim, 
mapesengan Elkana okan Dane Yeroham, putun 
Dane Elihu, pernah kulawargan Dane Tohu, 
palingsehan Dane Sup, saking suku Epraim. 
2 Dane Elkana maderbe rabi kekalih. Sane 
duuran mapesengan Hana lan sane alitan 
mapesengan Penina. Dane Penina dados 
maderbe oka, nanging Dane Hana bekung. 
3 Nyabran warsa dane lunga saking Rama ka 
Silo, buat jaga mabakti miwah maturan ring Ida 
Sang Hyang Widi Wasa Sane Maha Wisesa. Sane 
madeg pandita irika Dane Hopni miwah Dane 
Pinehas, okan Dane Eli. 4Nyabran Dane Elkana 
maturan, rabin Danene Penina miwah oka-okan 
danene makasami kawehin duman daging pada 
matanding. ? Yadiastu Dane Elkana kalintang 
tresna ring Dane Hana, dane mapaica daging 
wantah atanding kewanten ring dane, santukan 
Ida Sang Hyang Widi Wasa nenten mapaica 
oka ring dane. ? Nanging madun danene setata 

ngulati sungkan pakayunan danene, santukan Ida 
Sang Hyang Widi Wasa nyampet garba wasan 
danene. ' Indike kadi asapunika sampun mamargi 
makudang-kudang taun suenipun. Nyabran Dane 
Hana rauh ring Perhyangan Ida Sang Hyang Widi 
Wasa, Dane Penina ngardi sungkan pakayunan 
danene, kantos dane nangis tur nenten kayun 
majengan. 3 Suamin danene, Dane Elkana tumuli 
mataken ring Dane Hana sapuniki: “Adi, to 
ngudiang adi ngeling tur tusing nyak madaar? 
Ngudiang dadi sedih keneh adine? Tusingke 
gedenan ajin beline bandingang teken pianak 
muani-muani adasa?” 


Dane Hana miwah Dane Eli 


9 Sedek rahina anu, sasampune dane pada 
puput mangan nginum ring Perhyangan Ida 
Sang Hyang Widi Wasa ring Silo, Dane Hana 
raris matangi. Duk punika Dane Eli sedek 
malinggih ring kursi sane nampek ring sakan 
kurin Perhyangane. 10 Dane Hana sungsut 
pisan ring kayun tur masesambatan ngastawa 
ring Ida Sang Hyang Widi Wasa, sarwi nangis 
sigsigan. 11 Sapangrarisipun dane raris masesangi 
kadi asapuniki: “Oduh Ratu Sang Hyang Widi 
Wasa, Widi Sane Maha Wisesa, suryaninja 
titiang sajeroning nandang pakewuh, samaliha 
sampunang Palungguh IRatu lali ring titiang. 

Yening Palungguh IRatu mapaica pianak muani 
asiki ring titiang, ipun jaga aturang titiang ring 
Palungguh IRatu mangda ipun dados parekan 
Palungguh IRatu saumur uripnyane, tur bokipune 
nenten jaga naenin kagetep.” 

12 Daweg Dane Hana ngastawa mawanti-wanti 
ring ayun Ida Sang Hyang Widi Wasa, Dane Eli 
nyeeng lamben danene. 13 Duaning Dane Hana 
wantah mabaos ring kayun samaliha wantah 
lamben danene kewanten sane makemikan, 
tur nenten wenten suara sane medal, Dane Eli 
mitaenang mungguing anake istri punika punyah. 
14 Dane Eli tumuli mataken sapuniki: “Buin 
makapidan luh lakar enu mamunyah? Suudja 
suba mamunyah amonto!” 

15 Nanging Dane Hana raris matur sapuniki: 
“Titiang nentenja punyah, titiang puniki jadma 
sane kalintang duhkita. Titiang nenten nginum 
anggur wiadin inum-inuman sane ngawinang 
punyah, sakewanten titiang ngastawa ngaturang 
daging manah titiange ring Ida Sang Hyang Widi 
Wasa. 16 Sampunang pisan mitaenang titiang 
puniki jadma sane tan paji. Mawinan titiang 
ngastawa kadi asapunika suenipun, santukan tan 
kadi-kadi sakit miwah duhkitan manah titiange.” 

17 Dane Eli raris ngandika sapuniki: “Kemaja luh 
mulih saha rahayu, dumadak Ida Sang Hyang 

Widi Wasa, Widin Israele lakar nagingin pinunas 
luhe.” 

18 Sasampune punika anake istri punika raris 
matur sapuniki: “Mugi titiang polih kawelas arsan 
sang pandita.” Wusan punika Dane Hana raris 
medal. Dane raris kayun majengan tur swabawan 
danene nenten kantun ucem. 


Indik embas Dane Samuel 


19 Benjangne palimunan pisan, dane sareng 
sami pada matangi raris mabakti ring ayun Ida 
Sang Hyang Widi Wasa. Sasampune punika 
dane raris mantuk ka Rama. Daweg Dane Elkana 
matemu semara ring Dane Hana rabin danene, 
Ida Sang Hyang Widi Wasa raris eling ring 
pangastawan Dane Hana. 20 Sasampune wenten 
awarsa, Dane Hana raris mobot tur ngembasang 
oka lanang adiri. Anake alit punika kaparabin 
Samuel, santukan baos danene sapuniki: “Tiang 
sampun nunas ipun saking Ida Sang Hyang Widi 
Wasa.” 

21 Rikala rauh masan anake maturan, Dane 
Elkana miwah kulawargan danene raris ka Silo 
buat maturan miwah naur sesangin danene ring 
Ida Sang Hyang Widi Wasa. 22 Nanging Dane Hana 
nenten sareng lunga, santukan baos danene ring 
rabin danene sapuniki: “Pungkuran yening anake 
alit puniki sampun wusan nyusu, jaga ajak tiang 

tangkil ring ajeng Ida Sang Hyang Widi Wasa tur 
jaga aturang tiang irika sapanjang uripipune.” 

23 Dane Elkana, suamin danene tumuli mabaos 
sapuniki: “Nah jalanangja apa ane rasayang 
adi melah. Ngoyong suba jumah kanti icening 
suba mabelas. Dumadak Ida Sang Hyang Widi 
Wasa ngawinang adi tuon teken sesangin adine.” 
Duaning punika Dane Hana nenten sareng lunga 
ka Silo nanging kantun ring jero matiningin okan 
danene. 

24 Sasampune anake istri punika melas okan 
danene, anake alit raris kajak ka Silo. Sajaba 
punika dane taler makta lembu muani sane 
matuuh tigang taun, tepung dasa kilogram 
miwah anggur aklukuh. Punika sami kabakta 
ngranjing ring Perhyangan Ida Sang Hyang Widi 
Wasa. Daweg punika Dane Samuel kantun alit 
pisan. 25 Sasampune puput nampah lembu, 
dane raris ngajak anake alit ka ajeng Dane Eli. 
26 Dane Hana tumuli matur sapuniki: “Inggih sang 
pandita. Menawi sang pandita kantun eling ring 
titiang. Titiang puniki sane riin ngastawa ring Ida 
Sang Hyang Widi Wasa, dawege titiang majujuk 
iriki ring ajeng sang pandita. 2' Titiang ngastawa 
buat nunas anake alit puniki, tur Ida Sang Hyang 
Widi Wasa sampun nagingin pinunas titiange. 
28 Duaning asapunika sane mangkin titiang 
ngaturang ipun ring Ida, sapanjang uripipune.” 

Sasampune punika dane sareng okan danene 
raris sumungkem mabakti ring Ida Sang Hyang 
Widi Wasa. 


Pangastawan Dane Hana 


1 Dane Hana tumuli ngastawa sapuniki: 

2 “Ida Sang Hyang Widi Wasa sampun ngebekin 
manah titiange antuk suka rena. Ambate 
bagian titiange malantaran pakardin 
Idane. Titiang prasida ngedekin musuh 
titiange. Ambate suka rena manah 
titiange, duaning Ida Sang Hyang Widi 
Wasa sampun nulungin titiang. 


2 Nenten wenten sane suci sakadi Ida, duaning 
nenten wenten sane nyamenin Ida. 
Samaliha nenten wenten pasayuban 
sakadi Widin iragane. 

3 Wusan ragane mabaos sumbung, sampunang 
ragane mabaos nemah misuh. Santukan 
Ida Sang Hyang Widi Wasa, Widi sane 
maha wikan, samaliha Ida sane nepasin 
sakancan laksanan manusane. 

4 Panah prajurite sane teguh-teguh sampun 
lung, nanging anake sane lemet sayan 
siteng. 

3 Anake sane riin wareg, sane mangkin nanggap 
upah mangda polih pangan. Nanging 

anake sane riin nandang seduk, sane 
mangkin nenten malih nandang seduk. 
Anake sane bekung sampun maderbe 
pianak pepitu, nanging anake sane 
maderbe pianak akeh, raris kabanggayang 
kantun newek. 

6 Ida Sang Hyang Widi Wasa ngamademang 
wiadin nguripang. Ida sane nedunang 
anake ka lokan anake padem, tur Ida taler 
sane ningtingang saking irika. 

7 Ida ngawinang anake dados tiwas wiadin 
sugih. Ida sane ngasorang miwah Ida taler 
sane nginggilang. 

8 Ida sane ningtingang anake sane nista 
saking buke, tur mangunang anake sane 
kakirangan saking kasangsaranipune. Ida 
nadosang ipun sawitran parapangerane 
tur ngenahang ipun ring genahe sane 
luih. Dasar gumine punika druen Ida Sang 
Hyang Widi Wasa, tur ring duurnyane Ida 
sampun ngwangun jagate puniki. 


3 Ida nyayubin urip kaulan Idane sane satia tuu, 
nanging jadmane sane dursila sirna ring 
petenge. Jadmane nenten prasida molih 
kamenangan malantaran kakuatannyane 
newek. 

10 Meseh-meseh Ida Sang Hyang Widi Wasa 
pacang kasirnayang. Ida jaga nyander 
ipun antuk kilap saking langite. Ida 
pacang nepasin jagate makasami. Ida 
pacang mapaica kawisesan ring sang 
prabu druen Idane, Ida jaga ngawinang 
sang prabu seselikan Idane setata molih 
kamenangan.” 


11 Dane Elkana tumuli mantuk ka Rama nanging 
Dane Samuel okan danene kantun ring Silo 
ngiring Sang Pandita Eli dados pangancang Ida 
Sang Hyang Widi Wasa. 


Oka-okan Dane Eli 


12 Mungguing oka-okan Dane Eli sane 
lanang-lanang punika anak sane dursila, sami 
nenten lingu ring Ida Sang Hyang Widi Wasa. 
13 Samaliha nenten ngamanggehang darmaning 
pandita. Nyabran wenten anak ngaturang 
aturan, rikala daginge sedek karatengang, 
parekan panditane raris rauh makta garpu 
magigi tiga, 14 saha macek daginge sane sedek 
karatengang ring jambangane. Napija sane 
kenianga antuk garpune punika, punika dados 
druen sang pandita. Kadi asapunika laksanan 
parapanditane marep ring sakancan anak Israele 
sane rauh maturan ring Silo. 1? Malah-malah 

ring sapunapine sadereng muluk daginge punika 
kambil tur kaborbor, parekan sang pandita 
sampun rauh saha mabaos ring sang maturan 
punika kadi asapuniki: “Aturang daginge punika 
akidik ring sang pandita, jaga panggang dane. 
Dane nenten kayun nampi daging sane malablab. 
Dane ngarsayang sane kantun matah.” 

16 Yening anake sane maturan punika masaur 
sapuniki: “Ngiringja margiang paindikan sane 
patut tur borbor dumun muluke puniki. Wusan 
punika rarisang ambil sane encen mantuk ring 
kayun.” Parekan panditane jaga masaur sapuniki: 
“Sampunangja sapunika. Aturangja daginge 
punika sane mangkin. Yening nenten kadi 
asapunika, tiang jaga ngambil antuk kawirosan.” 

17 Dosan oka-okan Dane Eli punika kalintang 
abot ring ayun Ida Sang Hyang Widi Wasa, 
duaning dane nganistayang aturan sane katur 
ring Ida Sang Hyang Widi Wasa. 


Dane Samuel ring Silo 


18 Mungguing Dane Samuel ngraris ngaturang 
ayah ring ayun Ida Sang Hyang Widi Wasa, tur 
dane ngangge jubah suci sane malakar kain 
lenen. 19 Nyabran taun ibun danene ngardi jubah 
alit pabuat dane, tur makta jubahe punika ring 
dane, rikala ibun danene sareng-sareng ring ajin 
danene lunga ngaturang aturan taunan. 20 Dane 

Eli tumuli ngamertanin Dane Elkana miwah rabin 
danene, kadi asapuniki pangandikan danene: 
“Mugi Ida Sang Hyang Widi Wasa mapaica 
katurunan pabuat ragane uli sig anake luh ene, 
ngentinin ane suba aturang ragane teken Ida.” 

Sasampune punika dane raris pada mawali 
mantuk. 

21 |da Sang Hyang Widi Wasa ngamertanin Dane 
Hana, mawinan dane raris ngembasang oka 
lanang tetiga miwah oka istri kekalih. Duk punika 
Dane Samuel sane anom punika sampun sayan 
duur ring ayun Ida Sang Hyang Widi Wasa. 


Sang Pandita Eli miwah paraputran danene 


22 Dane Eli sane mangkin sampun lingsir pisan. 
Dane tan mari mireng indik laksanan oka-okan 
danene marep ring wong Israele. Samaliha dane 
sareng kalih sampun merem ngajak paraistrine 
sane ngayah ring gapuran Kemah Linggih Ida 
Sang Hyang Widi Wasa. 28 Duaning punika 
Dane Eli tumuli ngandika ring oka-okan danene 
sapuniki: “To ngudiang dadi cening malaksana 
ane buka keto, makejang anake suba ngorahang 
teken bapa unduk kajelekan laksanan ceninge. 
24 Suudja cening malaksana buka keto. Ene 
paundukan ane abot pesan, ane raosanga baan 
parakaulan Ida Sang Hyang Widi Wasa. 22 Yening 
ada anak pelih tekening timpalnyane, Ida Sang 

Hyang Widi Wasa ane lakar melanin ia. Nanging 
yening lantas ada anak madosa tekening Ida, 
nyen ane lakar melanin ia?” 

Nanging pangandikan ajin danene nenten 
karengayang. Duaning punika Ida Sang Hyang 
Widi Wasa mapakayunan nyedayang dane sareng 
kalih. 

26 Dane Samuel, anake anom punika, sayan 
duur tur sayan kaledangin antuk Ida Sang Hyang 
Widi Wasa miwah kasihin antuk manusa. 


Ramalan indik kulawargan Dane Eli 


27 Wenten nabi adiri ngrauhin Dane Eli tur 
mabaos ring dane sapuniki: “Sapuniki sabdan Ida 
Sang Hyang Widi Wasa: Ulun suba ngedengang 
ragan Ulune teken leluur kitane Harun muah 
kulawargannyane dugase ia enu dadi panjak 
Piraune di Mesir. 28 Buina Ulun suba milih ia 
uli pantaran suku bangsa Israele makejang 
buat dadi panditan ulune, apanga ia ngaturang 
aturan sig pamorboran aturan Ulune, ngenyit 
pasepan muah nganggo baju epod buat nampa 
nyuun sabdan Ulune. Buina Ulun suba maang 
kita nyuang duman uli aturane ane maborbor. 
29 To ngudiang kita ngedotang aturan-aturan 
ane arsayang Ulun uli kaulan Ulune. Buina 
ngudiang dadi kita ngajiang pianak kitane 
lebihan teken Ulun malantaran kita ngulurin 

ia ngempek dewekne aji bagian aturan ane 
paling melaha ane aturanga baan kaulan Ulune 
teken Ulun. 3? Ane malu, Ulun Sang Hyang Widi 
Wasa, Widin Israele suba majanji lakar nadiang 
kulawarga muah suku bangsan kitane pandita 
buat samakelo-kelonne. Nanging ane jani Ulun 
tusing lakar ngamanggehang janjin Ulune. 
Ulun lakar nginggilang anake ane subakti teken 
Ulun, nanging geting teken ane nganistayang 
Ulun. 31 Sasajaane lakar teka masanne, Ulun 
lakar ngamatiang sakancan truna-trunane ane 
ada di kulawarga muah suku bangsan kitane, 
kanti tusing ada ane lakar enu idup kanti tua. 
32 Kita lakar nemu kakewehan tur iri ati nepukin 
sakancan mertane ane lakar paicayang Ulun 
teken wong Israele ane lenan, nanging tusing 
ada anak idup kanti tua di pantaran kulawargan 
kitane. 33 Sakewala ada aukud katurunan kitane 
ane lakar lugrain Ulun idup, tur ia lakar dadi 
pandita ane ngancangin Ulun. Nanging ia lakar 
buta tur tusing ngelah pangajap. Sajaba ia, 
makejang katurunan kitane lakar mati salah pati. 
34 Yening pianak kitane makadadua, nah ento 
Hopni muah Pinehas suba mati sibarengan, ento 
lakar dadi ciri pabuat kita mungguing sakancan 
ane suba sabdayang Ulun ento lakar kasidan. 
35 Ulun lakar nyelik satunggaling pandita ane 
subakti teken Ulun tur sedia nglaksanayang 

sapakarsan Ulune. Ulun lakar mapaica katurunan 
teken ia, ane lakar setata ngancangin sang 
prabu seselikan Ulune. 3? Asing-asing katurunan 
kitane ane nyidaang nutugang tuuh lakar tangkil 
teken panditane ento buat nunas pipis wiadin 
dedaaran. la lakar pada mapinunas apanga 
kalugra nulungin parapanditane apanga ia 
nyidaang maan dedaaran.” 


Ida Sang Hyang Widi Wasa 
mapakantenang raga ring Dane Samuel 


1 Dane Samuel sane kantun anom punika 

dados pangayah Ida Sang Hyang Widi Wasa 
katuntun antuk Dane Eli. Kala punika sabda 
miwah wahyu saking Ida Sang Hyang Widi Wasa 
arang pisan. ? Sedek rahina anu Dane Eli sane 
panyingakane sampun slamur, sedek merem ring 
pamereman danene. 3 Duk punika Dane Samuel 
sampun sirep ring Perhyangan Ida Sang Hyang 
Widi Wasa, ring genah Peti Prajanjian Idane. 
Rikala tengah wengi, sakancan lampu-lampune 
ngendih, * Ida Sang Hyang Widi Wasa raris 
ngesengin Dane Samuel. Dane Samuel tumuli 
matur: “Inggih titiang aji.” ? Raris dane gagelisan 
ka genah Dane Eli sarwi matur: “Inggih aji 
punapike aji sane ngesengin titiang?” 


1 SAMUEL 3.6-9 1143 


Dane Eli tumuli masaur: “Tusing cening, bapa 
tusing ada ngaukin cening. Kemaja cening buin 
pules.” Dane Samuel raris sirep malih. 

6 Nanging Ida Sang Hyang Widi Wasa malih 
ngesengin dane. Dane Samuel matangi tur 
tangkil malih ring Dane Eli sarwi matur: “Inggih 
aji punapike aji sane ngesengin titiang?” 

Nanging Dane Eli malih masaur: “Bapa tusing 
ada ngaukin cening. Kemaja cening buin pules.” 
7 Dane Samuel durung uning mungguing Ida Sang 
Hyang Widi Wasa sane ngesengin dane, duaning 
dane durung naenin mireng sabdan Idane. 

8 Ida Sang Hyang Widi Wasa ngesengin Dane 
Samuel sane kaping tiganipun. Dane tumuli 
matangi tur tangkil malih ring Dane Eli sarwi 
matur: “Inggih aji punapike aji sane ngesengin 
titiang?” 

Irika Dane Eli wau uning, mungguing Ida Sang 
Hyang Widi Wasa sane ngesengin anake anom 
punika. ? Duaning punika dane raris mabaos ring 
Dane Samuel sapuniki: “Nah kema cening pules, 
tur yening Ida Sang Hyang Widi Wasa ngesengin 
cening buka ibusan, kene abete matur: “Inggih 
Ratu, rarisang masabda, duaning titiang kaula 
druene sedia jaga miragiang!” ” Dane Samuel 
raris mawali ka genah danene sirep. 

10 ida Sang Hyang Widi Wasa raris rauh tur 
ngadeg irika sarwi ngesengin dane sakadi iwau: 
“Samuel! Samuel!” 

Dane Samuel tumuli matur: “Inggih Ratu, 
rarisang masabda duaning titiang kaula druene 
sedia jaga miragiang.” 

11 (da Sang Hyang Widi Wasa raris masabda 
ring Dane Samuel sapuniki: “Tusing buin 
amunapa makelonne, Ulun lakar ngadakang 
paundukan ane ngresresin di pantaran bangsa 
Israele. Sakancan anake ane ningeh unduke 
ento lakar makesiab kanti niwang. 12 Kala ditu 
Ulun lakar nglaksanayang ancaman Ulune 
marep teken kulawargan Eline, uli panyumu 
kanti panyuud. 13 Sawireh Ulun suba masabda 
teken ia, mungguing Ulun lakar nyisipang 
kulawargannyane sakayang-kayang, uli krana 
pianak-pianakne suba nganistayang Ulun. Eli 
suba nawang pianakne malaksana buka keto, 
nanging tuara glemekina. 14 Ento krana Ulun 
nyekenang pesan ngwarahang teken kulawargan 
Eline, mungguing upah dosannyane ento tuara 
sida kabrastayang.” 

15 Dane Samuel raris sirep rauh makasemengan. 
Rikala dane sampun matangi, dane ngampakang 
lawang Perhyangan Ida Sang Hyang Widi Wasa. 
Dane rumasa kemad jaga ngrauhang ring Dane 
Eli, indik ciri sipta jatine punika. 18 Nanging 


1 SAMUEL 3.17-21 1145 


Dane Eli raris ngesengin Dane Samuel, sapuniki 
pangandikane: “Cening, Samuel!” 

Atur danene: “Titiang aji.” 

17 Dane Eli tumuli mataken asapuniki: “Apa 
ane kasabdayang baan Ida Sang Hyang Widi 
Wasa teken cening? Eda cening ngengkebang 
unduke ento teken bapa. Ida Sang Hyang Widi 
Wasa lakar sanget pesan nyisipang cening yening 
cening tuara nekedang sabdane ento teken 
bapa.” 18 Irika Dane Samuel raris nguningayang 
ring Dane Eli sakancan sane kasabdayang antuk 
Ida Sang Hyang Widi Wasa. Abuku ko, nenten 
wenten sane kasingidang. Dane Eli raris ngandika 
sapuniki: “Ida ento maraga Widi, depang suba Ida 
ngamargiang ane melah mantuk di pakayunan 
Idane.” 

19 Dane Samuel sayan duur. Ida Sang Hyang 
Widi Wasa ngiangin dane tur sakancan baos 
danene prasida kasidan. 29 Makasami bangsa 
Israele, saking tanah Dan rauh ka Berseba pada 
uning, mungguing Dane Samuel sampun saking 
wiakti dados nabin Ida Sang Hyang Widi Wasa. 
21 ida Sang Hyang Widi Wasa tan papegatan 
mapakantenang raga ring Silo. Irika Ida sampun 
nyinahang raga tur masabda ring Dane Samuel. 
Tur yen Dane Samuel ngandika, bangsa Israele 
sami pada miragiang. 

Peti Prajanjian Ida Sang Hyang Widi kajarah 


1 Kala punika bangsa Pilistine sampun 

mapupul nyadia jaga mayuda nglawan 
bangsa Israel. Duaning asapunika bangsa Israele 
raris pada medal jaga ngarepin bangsa Pilistin 
punika. Bangsa Israel ngwangun kemahnyane 
ring Eben-Haeser tur bangsa Pilistin ring 
Apek. ? Prajurit Pilistine raris ngebug prajurit 
Israele. Sajeroning payudan sane kalangkung 
rames, prajurit Israele kakaonang, kantos 
wenten sawatara petang tali sane padem 
ring rananggana. ? Rikala prajurit Israele 
sane kantun urip mawali ka kemahnyane, 
parapamimpinnyane pada mabaos kadi 
asapuniki: “Ngudiang dadi di dinane jani Ida 
Sang Hyang Widi Wasa nglugrain wong Pilistine 
ngalahang iraga? Jalan jemak Peti Prajanjian 
Idane ka Silo, apanga Ida lunga nyarengin iraga tur 
ngluputang iraga uli musuh iragane. 4 Bangsane 
punika raris ngutus makudang-kudang anak ka 
Silo buat ngambil Peti Prajanjian Ida Sang Hyang 
Widi Wasa, sane makadados cihna kagungan 
singasanan Ida Sang Hyang Widi Wasa Sane 
Maha Wisesa. Putran Dane Eli makakalih, inggih 
punika Dane Hopni miwah Pinehas, taler rauh 
ngiring Peti Prajanjiane punika. 

3 Sasampune Peti Prajanjian Ida Sang Hyang 
Widi Wasa rauh ring pakemahane, bangsa 
Israele raris pada masuryak antuk liang ipune, 
kantos tanahe magejeran. * Bangsa Pilistin sane 
miragi suryake punika tumuli pada mabaos 
sapuniki: “Padingehangja suryake di kemah wong 
Ibranine? Apa tetujon suryake ento?” Daweg 
ipun pada uning mungguing Peti Prajanjian 
Ida Sang Hyang Widi Wasa sampun rauh ring 
pakemahan bangsa Ibranine, ' bangsa Pilistine 
sami pada ajerih, sarwi mabaos kadi asapuniki: 
“Ada Widi ane rauh sig kemah wong Israele. 
Sengkala iraga jani. Uli maluan iraga tonden 
taen nepukin ane buka kene. 3 Nyenke ane lakar 
nyidayang ngluputang iraga uli kakuasan Widine 
ane wisesa ento? Widi ane ngamatiang wong 
Mesire di tegal melakange. ? Ih bangsa Pilistin, 
nah tegtegang kenehe, edengang kaprawirane, 
apang eda kanti iraga dadi panjak wong Ibranine, 
buka ia pidan mamanjak sig iragane. Jalan 
edengang kaprawirane.” 

10 Bangsa Pilistine raris mangseh mayuda, tur 
ngaonang bangsa Israel. Bangsa Israele sami raris 
malaib ka kemahnyane suang-suang. Banget 
pisan kaonipune kala punika, kantos wenten 
tigang dasa tali prajurit Israele sane padem. 

11 Peti Prajanjian Ida Sang Hyang Widi Wasa raris 
kajarah, tur okan Dane Eline makakalih, inggih 

punika Dane Hopni miwah Pinehas taler seda 
rikala punika. 


Sedan Dane Eli 


12 Duk punika wenten anak Benyamin adiri 
sane malaib saking payudan ngungsi ka Silo, tur 
ring rahina punika ugi ipun nyidayang rauh irika. 
Buat nyinahang kaduhkitannyane, ipun nyetset 
panganggenipune, tur sirahipune sambehin ipun 
abu. 13 Dane Eli sedek malinggih ring kursine 
ring sisin margine santukan pakayunan danene 
kalintang osek ngelingang Peti Prajanjian Ida 
Sang Hyang Widi Wasa. Anake punika nyebar 
ortine punika ring sadaging kotane sami kantos 
anake sami pada ngeling pagerong, kabatek 
antuk jejehipune. 14 Rikala Dane Eli mireng 
suaran anake mabiayuhan punika, dane raris 
mataken: “Ngudiang anake pada mabiayuhan?” 
Anake punika raris digelis nguningayang ortine 
punika ring dane. 15 Dane Eli sampun mayusa 
sangang dasa kutus warsa tur panyingakan 
danene sampun slamur kantos nenten nyidayang 
nyingakin malih. 18 Atur anake punika ring Dane 
Eli kadi asapuniki: “Titiang sampun jerih saking 
rananggana, tur malaib mriki ring rahinane 
puniki.” 

Ida Eli raris mataken: “Kenkenke ortane 
cening?” 

17 Anake punika matur malih sapuniki: 
“Paraanak Israele pada jerih kapilayu saking 
arepan wong Pilistine. Kakaonane punika banget 
pisan pabuat iraga. Sajawining punika okan sang 
pandita, Dane Hopni miwah Dane Pinehas, taler 
sampun seda tur Peti Prajanjian Ida Sang Hyang 
Widi Wasa sampun kajarah.” 

18 Rikala anake punika maosang Peti Prajanjiane 
punika, Dane Eli raris runtuh saking kursin 
danene ring sisin gapurane. Dane kalintang 
lingsir tur ibuh, mawinan runtuh danene punika 
ngawinang elung kantan danene tur dane ngraris 
seda. Dane dados pamimpin bangsa Israele 
petang dasa warsa suenipun. 


Indik sedan rabin Dane Pinehas 


19 Mantun Dane Eli sane istri inggih punika rabin 
Dane Pinehas, sedek mobot ageng, samaliha 
sampun makire ngembasang rare. Rikala dane 
mireng orti mungguing Peti Prajanjian Ida 
Sang Hyang Widi Wasa sampun kajarah miwah 
matuan danene sane lanang, ping kalih rabin 
danene sampun seda, dane raris nylempoh tur 
ngembasang anak alit. 20 Daweg dane makire 
seda, anake istri sane nulungin dane raris 
mabaos kadi asapuniki: “Sampunangja ragane 
ajerih santukan ragane sampun ngembasang 
oka lanang.” Nanging dane nenten lingu tur 

nenten masaur. 2! Anake istri punika raris 
marabin rarene punika Ikabod. Baosipune kadi 
asapuniki: “Kamenangan Ida Sang Hyang Widi 
Wasa sampun nilar bangsa Israele santukan 
Peti Prajanjian Idane sampun kajarah tur matua 
miwah rabin danene sampun seda.” 22 Ipun 
malih mabaos asapuniki: “Kamenangan Ida Sang 
Hyang Widi Wasa sampun nilarin bangsa Israele 
santukan Peti Prajanjian Ida Sang Hyang Widi 
Wasa sampun kajarah.” 


Peti Prajanjian Ida Sang Hyang Widi Wasa 
ring gumin wong Pilistine 


1 Sasampune wong Pilistine nyarah Peti 
Prajanjian Ida Sang Hyang Widi Wasa, 
ipun raris makta Peti Prajanjiane punika saking 
Eben-Haeser ka kota Asdod. 2 Peti Prajanjiane 

punika raris kabakta ngranjing ring puran 
Dagone, saha kagenahang ring sisin arca Dewa 
Dagone. 3 Benjang semengane wong Asdode 
manggihin, mungguing arca Dagone sampun 
ulung tur makakeb ring arepan Peti Prajanjian 
Ida Sang Hyang Widi Wasa. Irika ipun raris 
ngambil arcane punika tur ngwaliang ring 
genahnyane. “ Nanging benjang semengane 
malih panggihinipun arcane punika sampun 
ulung makakeb ring arepan Peti Prajanjian Ida 
Sang Hyang Widi Wasa. Daweg punika tenggek 

miwah liman arcane punika makakalih lung, tur 
mlantik rauh ring obag-obagan jelanane. Wantah 
awaknyane kewanten sane kantun tileh. ? (Punika 
awinanipun parapadandan Dewa Dagone 
samaliha iparaanak sane ngranjing ring purane 
punika nenten purun ngenjekin obag-obagan 
jelanan pura Dagone sane ring Asdod punika 
rauh mangkin.) 

6 Ida Sang Hyang Widi Wasa nyisipang wong 
Asdode kalintang banget tur ngresresin pisan. 
Ida nyisipang wong Asdod miwah anake sane 
wenten ring kiwa tengennyane antuk busul. 

7 Rikala wong Asdode pada uning ring paindikane 
punika, ipun raris mabaos kadi asapuniki: “Iraga 
ajak makejang, aketo masih Dewa Dagone suba 
kena pasisip uli Widin wong Israele. Wireh keto, 
edaja buin raksana Peti Prajanjian Widin wong 
Israele ento dini.” 3 Duaning asapunika ipun raris 
ngutus anak ngaturin pararatun wong Pilistine 
makalelima mangda paum saha kadulurin atur 
kadi asapuniki: “Jaga sapunapiang mangkin Peti 
Prajanjian Widin wong Israel puniki?” 

Pararatune punika sami pada mabaos 
asapuniki: “Peti Prajanjian Widin Israele ento 
patut kakisidang ka Gat.” Ipun raris ngisidang Peti 
Prajanjiane punika ka Gat, inggih punika kotan 
wong Pilistine sane lianan. ? Nanging sasampune 
Peti Prajanjiane punika rauh irika, Ida Sang Hyang 

Widi Wasa taler nyisipang kotane punika, tur 
ngawinang sadaging kotane sami pada bingung. 
Ida Sang Hyang Widi Wasa nyisipang anake irika 
antuk busul. 10 Duaning punika Peti Prajanjiane 
punika raris kagingsirang saking irika, tur kabakta 
ka kota Pilistine sane tiosan,inggih punika ka 
Ekron. Nanging sasampune Peti Prajanjiane 
punika rauh irika, anake irika sami mabiayuhan 
tur mabaos sapuniki: “Peti Prajanjian Widin 
wong Israele abana mai buat ngamatiang iraga 
ajak makejang.” 1! Duaning asapunika ipun sami 
nunas mangda pararatun wong Pilistine sami 
pada maparuman malih. Ipun sami mapinunas 
kadi asapuniki: “Waliangja Peti Prajanjian Widin 
anak Israele punika ka genahnyane, mangda 
sampunang titiang miwah kulawargan titiange 
sami kapademang.” Sadaging kotane sami 
mabiayuhan santukan Ida Sang Hyang Widi 
Wasa nyisipang ipun banget pisan. 1? Anake sane 
nenten padem, makasami keni busul, mawinan 
ipun sami raris pada ngeling tur nunas ica ring 
dewa-dewannyane. 


Peti Prajanjiane kawaliang ring bangsa Israel 


1 Sasampun pitung sasih suenipun Peti 

Prajanjian Ida Sang Hyang Widi Wasa wenten 
ring gumin wong Pilistine, * wong Pilistine raris 
maumang parapandita miwah juru tenungnyane, 

sarwi mapinunas sapuniki: “Sapunapiang titiang 

Peti Prajanjian Ida Sang Hyang Widi Wasa puniki? 
Yen petine punika waliang titiang ka genahnyane 
napi sane patut kanggen makta.” 

3 Pasaur parapanditane punika kadi asapuniki: 
“Yening nyama lakar nguliang Peti Prajanjian 
Widin wong Israele ento, eda pesan nyama 
matalang. Nanging nyama patut ngaba aturan 
anggon nebus dosan nyamane. Peti Prajanjiane 
ento tusing dadi mulih matalang. Uli krana ento 
nyama lakar seger tur nawang apa kranane 
Widine ento suba nyisipang nyama.” 

4 Sasampune punika, wong Pilistine raris 
mataken malih sapuniki: “Napike sane patut 
anggen titiang panauran buat jaga nebus 
dosa-dosan titiange?” 

Pasaur parapandita miwah juru tenunge sami 
kadi asapuniki: “Sawireh lelima liyun pararatune 
di Pilistin, ane jani aturangja busul-busulan mas 
lelima, bikul-bikulan mas masih lelima. Sawireh 
ukuman ane suba nibenin nyama patuh buka 
ane nibenin pararatune ento. ? Wireh keto jani 
gaenangja busul-busulan ane suba ngenain 
nyama, aketo masih bikul-bikulan ane ngrusak 
abian nyamane, tur nyama patut ngluihang Widin 
Israele. Dumadakja ulihan keto Widine ento suud 
nyisipang nyama, dewa muah tanah nyamane. 

6 Apa gunanne nyama bengkung patuh buka 

anak Mesir muah rajanne. Tegarangja ingetang 
buka apa Widine ento suba mlegendahang anake 
ento dugas bangsa Israele ninggal gumi Mesire. 
7 Sawireh keto, ane jani sediangja kreta anyar 
abesik muah sampi lua ane manyonyoin tur ane 
tonden taen nyaluk uga aakit. Ugain sampine 
ento makadadua anggon ngedeng kretane, 
nanging panakne ulah aba ka badanne. 3 Suba 
keto pejang Peti Prajanjian Ida Sang Hyang Widi 
Wasa di kretane, aketo masih aturan mas-masan 
panebus dosane, wadahin peti ane lenan lantas 
pejang di sisin Peti Prajanjiane ento. Getakja 
sampine apanga ia majalan, suba keto depang 
ia majalan padidiana. ? Melahang nlektekang. 
Yening Peti Prajanjiane ento ngliwat di kota 
Bet-Semes, marti Widin Israele ane suba ngardi 
bencanane ane gede ane nibenin iraga. Nanging 
yening ia tuara ngliwat ditu, ento marti tidong 
Widin Israele ane ngawanang bencanane ento, 
tuah kabenengan iraga katiben bencana.” 

10 Pangandikan parapandita miwah juru 
tenunge punika makasami kalaksanayang. 
Wong Pilistine raris ngambil banteng sane 
kantun manyonyoin kekalih, raris kakitang ring 
kretane, nanging panak ipune kategul ring 
badannyane. 11 Ipun sareng sami raris ngenahang 
Peti Prajanjiane punika ring duur kretane, kadi 
asapunika taler peti sane madaging bikul-bikulan 

miwah busul-busulan mas punika. 12 Bantenge 
punika raris majalan ring margine sane ngungsi 
ka kota Bet-Semes, nglintang ring margine ageng, 
nenten simpang ka kiwa miwah tengen sinambi 
embek-embek. Pararatun wong Pilistine mamargi 
ring ungkur kretane punika kantos rauh ring tepi 
siring kota Bet-Semese. 

13 Rikala punika iparaanak Bet-Semese sedekan 
ngampung gandum ring lebake. Daweg ipun 
matolihan ka margine, jeg panggihinipun Peti 
Prajanjiane punika. Indike punika ngawinang 
liang pisan manahipune. 14 Kretane punika 
tumuli rauh ring tegalan Dane Yosua sane 
ring Bet-Semes, tur mararian irika ring sisin 
batune sane ageng. Anake sane wenten irika 
raris ngrecah kretane punika tur nampah 
banteng-bantenge raris katurang dados aturan 
maborbor ring Ida Sang Hyang Widi Wasa. 

15 Wong Lewine raris nedunang Peti Prajanjian 
Ida Sang Hyang Widi Wasa miwah peti sane 
siosan sane madaging mas-masan punika, 

tur kagenahang ring duur batune sane ageng 
punika. Sasampune punika wong Bet-Semese 
raris ngaturang aturan maborbor miwah aturan 
sane tios-tiosan ring Ida Sang Hyang Widi Wasa. 
16 Pararatun wong Pilistine makalelima pada 
nonton paindikane punika. Wusan punika ida 

raris pada mawali ka Ekron ring rahinane punika 
ugi. 

17 Wong Pilistine ngaturang busul-busulan mas 
lelima ring Ida Sang Hyang Widi Wasa makadados 
panauran buat nebus dosa-dosanipune, 
asing-asing kota pada masiki inggih punika: 
Asdod, Gasa, Askelon, Gat miwah Ekron. 18 Ipun 
taler ngaturang bikul-bikulan mas anut ring 
wilangan kotan wong Pilistine sane kaprentah 
antuk pararatune makalelima, yadiastu kota 
sane madue benteng yadiastu sane nenten 
matembok. Batu ageng sane ring tegal Dane 
Yosua ring Bet-Semes genah Peti Prajanjian Ida 
Sang Hyang Widi Wasa punika kantun rauh 
mangkin, makadados saksi pabuat paindikane 
punika. 

19 ida Sang Hyang Widi Wasa ngamademang 
wong Bet-Semes pitung dasa akehipun, santukan 
ipun nyeebin daging Peti Prajanjiane punika. 
Rakyate irika raris sedih santukan Ida Sang Hyang 
Widi Wasa sampun ngrauhang grubug sane kadi 
asapunika agengipun ring pantaran ipune. 


Peti Prajanjian Ida Sang Hyang 
Widi Wasa ring Kiryat-Yearim 
20 Duaning punika wong Bet-Semese pada 
mabaos kadi asapuniki: “Sapasirake sane pacang 
nyidayang mapas Ida Sang Hyang Widi Wasa, 

Widi sane suci puniki? Kija Ida lakar aturin 
lunga apanga Ida magingsir uli sig iragane?” 
21 Sasampune punika ipun raris ngutus anak 
mangda ngrauhin wong desane ring Kiryat-Yearim 
kadulurin baos kadi asapuniki: “Wong Pilistine 
sampun ngwaliang Peti Prajanjian Ida Sang Hyang 
Widi Wasa. Sane mangkin rarisangja ambil Peti 
Prajanjiane punika tur bakta mriki.” 
7 1 Duaning punika wong Kiryat-Yearime raris 
rauh ngambil tur makta Peti Prajanjian Ida 
Sang Hyang Widi Wasa ka jeron Dane Abinadab 
sane magenah ring bukite. Dane Eleasar, 
okan danene raris kasuciang buat ngebag Peti 
Prajanjian Ida Sang Hyang Widi Wasa punika. 


Dane Samuel mrentah bangsa Israele 


2 Peti Prajanjian Ida Sang Hyang Widi Wasa sue 
pisan magenah ring Kiryat-Yearim, wenten kalih 
dasa taun suenipun. Daweg punika wong Israele 
makasami pada pajerit nunas ica ring Ida Sang 
Hyang Widi Wasa. 

3 Dane Samuel raris ngandika ring wong 
Israele sapuniki: “Yening semeton kayun mawali 
nyungsung Ida Sang Hyang Widi Wasa saking 
nulusing kayun, kutangja saananing paradewa 
sunantara miwah arca-arcan Astorete. Aturangja 
sikian semetone ring Ida Sang Hyang Widi 
Wasa, tur Ida kewanten sane patut sungsung, 


1 SAMUEL 7.4-9 1158 


irika Ida pacang ngluputang semeton saking 
kakuasan wong Pilistine.” “Irika wong Israele 
raris nyirnayang arca Dewa Baal miwah Dewi 
Astorete tur mabakti wantah ring Ida Sang Hyang 
Widi Wasa kewanten. 

5 Dane Samuel tumuli nauhin bangsa Israel 
makasami mangda pada mapunduh ring Mispa 
kadulurin antuk baos asapuniki: “Tiang jaga 
ngastawayang semeton ring Ida Sang Hyang Widi 
Wasa irika.” 8 Duaning punika wong Israele raris 
mapupul ring Mispa. Irika ipun raris nimba toya 
kanggen aturan ring Ida Sang Hyang Widi Wasa, 
turipun pada mapuasa arahina mepek. Ipun raris 
mabaos asapuniki: “Titiang sareng sami sampun 
madosa ring ayun Ida Sang Hyang Widi Wasa.” 
(Ring Mispa Dane Samuel mapaica tetepasan 
ring wong Israele.) 

7 Ritatkala wong Pilistine miragi mungguing 
wong Israele sampun mapunduh ring Mispa, 
pararatun wong Pilistine makalelima raris 
pada medal kairing antuk wadua balannyane, 
praya ngebug wong Israele. Wau miragi indike 
punika wong Israele sami pada ajerih. 8 Wong 
Israele raris mapinunas ring Dane Samuel kadi 
asapuniki: “Sampunangja rered ngastawa ring 
Ida Sang Hyang Widi Wasa, Widin iragane, 
mangdane Ida ngluputang iraga saking wong 
Pilistine punika.” ? Sasampune punika Dane 

Samuel raris nampah panak biri-biri, raris 
kaborbor makaukud kanggen aturan ring Ida 
Sang Hyang Widi Wasa. Sasampune punika dane 
raris ngastawa ring Ida Sang Hyang Widi Wasa 
buat nunas icayang wong Israele, tur Ida Sang 
Hyang Widi Wasa nagingin pinunas danene. 

10 Rikala Dane Samuel ngaturang aturane punika, 
wong Pilistine pada mangseh jaga ngebug wong 
Israele. Nanging duk punika ugi Ida Sang Hyang 
Widi Wasa nyander ipun antuk kerug krebek 
saking langite. Ipun sareng sami pada bingung, 
tumuli jerih patikaplug. 1! Wong Israele raris 
sami pada medal saking Mispa nguber wong 
Pilistine punika kantos rauh ring tanggun daerah 
Bet-Kare sinambi ngamademang wong Pilistine 
ring margi-margine. 

12 Dane Samuel raris ngambil watu asiki tumuli 
kajujukang ring pantaran Mispa klawan Yesanane 
sarwi mabaos asapuniki: “Ida Sang Hyang Widi 
Wasa sampun nyayubin iraga sapanjang margi.” 
Dane ngwastanin genahe punika Eben-Haeser 
(“Batu Pitulungan”). 13 Kadi asapunika indiknyane 
wong Pilistine sampun kakaonang, tur Ida Sang 
Hyang Widi Wasa nawengin ipun, mangdane 
ipun nenten ngebug wewidangan Israele 
sakantun Dane Samuel nyeneng. 14 Kota-kota 
sane sampun karampas antuk wong Pilistine 
saking wong Israele, inggih punika sane wenten 


1 SAMUEL 7.15-8.5 1160 


ring pantaran kota Ekron miwah kota Gate, 
sami karebut malih antuk bangsa Israel sakadi 
asapunika taler wewidangan sane wenten ring 
kiwa tengennyane. Samaliha ring pantaran wong 
Israele miwah wong Amorine taler wenten 
padame. 

15 Dane Samuel mrentah bangsa Israele 
sapanjang umur danene. !? Nyabran taun dane 
nglelana lunga ka Betel, Gilgal lan Mispa tur irika 
dane mapaica tetepasan. 1? Sasampune punika 
dane mawali malih ka jeron danene ring Rama. 
Ring Rama dane ngwangun pamorboran aturan 
pabuat Ida Sang Hyang Widi Wasa. 


Bangsa Israele mapinunas 
mangda maderbe prabu 


1 Sasampune Dane Samuel lingsir, oka-okan 
danene sane lanang raris kadegang dados 
hakim ring Israel. ? Okan danene sane pinih duur 
mapesengan Yoel miwah sane alitan mapesengan 

Abia, makakalih dados hakim ring Berseba. 
3 Oka-okan Dane Samuel punika nenten ninutin 
pamargin ajin danene, nanging dane kuduan ring 
jinah, seneng nampi tetombokan tur nenten adil 
nepasin wicara. 

4 Duaning punika makasami panglingsir bangsa 
Israele mapauman. Dane sareng sami ngrauhin 
Dane Samuel ring rama 2tur mabaos ring dane 

kadi asapuniki: “Guru sampun lingsir nanging 
oka-okan gurune nenten ninutin pamargin 
gurune. Duaning punika rarisang ngadegang sang 
prabu adiri sane jaga mrentah titiang sareng sami, 
sakadi bangsa-bangsa sane tiosan.” € Wau mireng 
pinunasnyane kadi asapunika, Dane Samuel 
rumasa osek ring kayun, duaning punika dane 
raris ngastawa ring ayun Ida Sang Hyang Widi 
Wasa. ' Ida Sang Hyang Widi Wasa masabda ring 
Dane Samuel kadi asapuniki: “Isininja pangidih 
rakyate ento makejang, sawireh tusingja kita 
ane tusing kanggoanga, nanging Ulun ane tuara 
tampina dadi rajannyane. 3 Ngawit uli ia tuntun 
Ulun pesu uli gumi Mesir, ia setata nungkasin 
Ulun tur mabakti teken dewa-dewa ane lenan, 
ane jani kita ane tungkasina, patuh buka ia 
setata nungkasin Ulun. ? Sawireh keto isininja 
pangidihne, nanging sekenang matinget ia tur 
terangang teken ia, kengken caran rajannyane 
lakar mrentah ia.” 

10 Dane Samuel raris ngrauhang sabdan Ida 
Sang Hyang Widi Wasa ring bangsa Israele, 
sane sampun nunas ring dane mangda dane 
ngadegang ratu asiki. 1! Dane Samuel tumuli 
mabaos sapuniki: “Kadi asapuniki sang prabun 
semetone jaga mrentah semeton: Okan 
semetone sane lanang-lanang jaga anggen ida 
prajurit, wenten sane dados prajurit nunggang 

kreta, wenten sane dados prajurit nunggang 
kuda miwah wenten sane dados pacalang sane 
mamargi ring ajeng kretane. 12 Wenten sane 
pacang kadadosang komandan pasukan siu 

diri, miwah wenten sane dados komandan 
pasukan seket diri. Okan semetone taler jaga 
kapangandikayang matekap miwah ngampung 
ring tegal ida sang prabu, miwah makarya sanjata 
pingkalih prabot kretan idane. 13 Okan semetone 
sane luh-luh pacang kapangandikayang makarya 
wewangen buat ida, miwah makarya ring 
pawaregan idane. 14 Ida pacang ngambil tegal 
semetone sane pinih becik, abian-abian anggur 
semetone, miwah abian saitun semetone 

buat kapaicayang ring prakanggen idane. 

15 Ida pacang ngambil apahdasan saking asil 
gandum miwah asil anggur semetone buat 
kapaicayang ring pangenter purine miwah 
prakangge sane lianan. 1? Ida pacang ngambil 
parekan-parekan semetone miwah banteng lan 
keledaen semetone sane pinih becik buat anggen 
ida makarya. 1 Ida pacang ngambil apahdasan 
kambing miwah biri-birin semetone, tur semeton 
ngraga jaga anggen ida panjak. 18 Kala irika 

wau semeton pacang ngeling masesambatan 
ulih krana sang prabu sane sampun selik 
semeton ngraga. Nanging Ida Sang Hyang Widi 

Wasa nenten pacang nglinguang sesambatan 
semetone punika.” 

19 Nanging bangsane punika nenten nglinguang 
baos Dane Samuel sarwi mabaos sapuniki: 
“Nentenja yakti asapunika, cutet tiang meled 
maderbe sang prabu. 29 Mangdane kawentenan 
tiange pateh ring bangsa-bangsa sane tiosan, 
sang prabun tiange punika jaga mrentah tiang 
miwah ngamucukin tiang ring payudan.” *! Dane 
Samuel mirengang baos bangsane punika 
makasami, raris katurang ring Ida Sang Hyang 
Widi Wasa. ?? Ida Sang Hyang Widi Wasa tumuli 
masabda ring Dane Samuel kadi asapuniki: 
“Isininja pangidih bangsane ento tur adegangja 
raja pabuat ia.” Sasampune punika Dane Samuel 
raris ngandikayang wong Israele mangdane pada 
mawali budal. 


Dane Saul matemu ring Dane Samuel 


1 Wenten anak sugih tur mawibawa saking 

9 suku Benyamin sane mapesengan Kis. Dane 
punika okan Dane Abiel, putun Dane Seror. Dane 
pernah kulawargan Dane Bekorat, palingsehan 
Dane Apiah. ? Dane Kis madue oka lanang adiri 
sane mapesengan Saul. Dane Saul punika anak 
sane bagus pisan rikala dane nedeng truna. 
Nenten wenten anak Israel sane nyamenin 

kabagusan danene, kadi asapunika taler dane 
tegehan malih apala ring anak siosan ring Israel. 

3 Dane Kis kicalan makudang-kudang keledae 
mawinan dane raris ngandika ring Dane Saul 
okan danene, kadi asapuniki: “Kema cening luas 
nyerepang keledaene, tur ajakang ibane parekan 
aukud.” 4 Dane Saul miwah parekane punika raris 
mamargi, pamarginnyane nylajah bukit Epraim 
miwah desa Salisa, nanging keledaen danene 
nenten kapanggihin. Sasampune punika dane 
raris mamargi nylajah desa Sahalim, nanging 
keledaen danene taler nenten kapanggihin irika. 
Sapanglanturipun dane raris mamargi nylajah 
wewidangan Benyamine, nanging nenten taler 
kapanggihin. ? Rikala dane rauh ring desa Sup, 
Dane Saul raris mabaos ring parekan danene kadi 
asapuniki: “Jalanja suba mulih, mirib ajin tiange 
suba lali teken keledaene ane ilang, nanging 
lantas osek pakayunan danene ngayunin pajalan 
iragane.” 

6 Nanging parekan danene raris matur kadi 
asapuniki: “Mangkin dumun pamekele, ring 
kota puniki wenten parekan Ida Sang Hyang 
Widi Wasa sane kajiang antuk anake akeh. 

Napi sane baosang dane pasti kasidan. Sane 

mangkin ngiring mrika dumun, menawi dane 
nyidayang ngandikayang ring mekele ring dija 
genah keledaene punika.” 

7 Dane Saul tumuli masaur: “Yening iraga kema, 
apa ane nyandang aturang iraga teken parekan 
Ida Sang Hyang Widi Wasa ento? Bekel iragane 
suba telah tur iraga tusing ngelah apa-apaan ane 
lakar nyandang aturang iraga teken dane.” 

8 Parekan Dane Saul tumuli matur: “Titiang 
kantun maderbe jinah perak akidik, puniki sane 
jaga aturang titiang ring dane, tur dane jaga 
ngandikayang ring dija genah keledae-keledaene 
punika.” 

9 Sane riin ring pantaran anak Israele, yening 
wenten anak nunasang ring Ida Sang Hyang Widi 
Wasa, anake punika jaga mabaos sapuniki: “Jalan 
iraga matakon teken juru tenunge. Daweg punika 
nabine kawastanin juru tenung. 10 Dane Saul raris 
mabaos ring parekan danene, kadi asapuniki: 
“Beneh pepineh caine ento. Jalan jani iraga 
kema.” Dane raris mamargi ka kota ka genah 
parekan Ida Sang Hyang Widi Wasa punika. 

11 Rikala dane sareng kalih mamargi munggah ka 
kota, dane kapanggih ring paradaa sane medal 
jaga ngambil toya. Dane raris mataken ring daane 
punika sapuniki: “Punapike juru tenunge wenten 
ring kotane puniki?” 

12 Paradaane raris masaur sapuniki: “Wenten, 
wau pisan dane nglintang iriki, gelisangja 
mamargi. Ring rahinane mangkin dane rauh mriki 
santukan wenten pesta aturan pabuat anake 

katah ring bukite. 13 Yening ragane gegelisan 
mamargi, ragane jaga kapanggih ring dane 
sadurung dane munggah ka bukite buat jaga 
marayunan, santukan sadurung dane rauh, 
anake nenten jaga majengan santukan dane 
sane ngastawayang aturane punika. Paratamiune 
jaga majengan sasampune aturane katunasang 
merta. Rarisang mangkin mamargi, mangda 
ragane nyidayang kapanggih ring dane.” 14 Dane 
Saul miwah parekan danene raris mamargi 
munggah ka kota. Rikala dane ngranjing ring 
kota, dane sareng kalih manggihin Dane Samuel 
sedek mamargi medal jaga munggah ka bukite, 
mapapasan ring Dane Saul. 

15 Nanging Ida Sang Hyang Widi Wasa sampun 
masabda ring Dane Samuel, arahina sedereng 
Dane Saul rauh, kadi asapuniki: 18 “Buin mani 
sawatara kalijani Ulun lakar nekaang teken 
kita anak muani uli pantaran suku Benyamin. 
Adegangja ia dadi raja pabuat bangsa Israel 
kaulan Ulune. la ane lakar mebasang kaulan 
Ulune uli kakuasan bangsa Pilistine. Sawireh Ulun 
suba nyingak kasangsaran kaulan Ulune tur suba 
mireng pinunas icannyane.” 

17 Rikala Dane Samuel ngaksi Dane Saul, Ida 
Sang Hyang Widi Wasa raris ngandika ring 
dane kadi asapuniki: “Nah ene suba anake 
ane sabdayang Ulun teken kita. la ane lakar 

mrentah parakaulan Ulune.” 18 Kala punika Dane 
Saul mamargi nganampekin Dane Samuel ring 
gapuran kotane sarwi mataken kadi asapuniki: 
“Nawegang jero, ring dijake jeron juru tenunge 
punika?” 

19 Pasaur Dane Samuel sapuniki: “Tiang sampun 
juru tenunge punika. Rarisang munggah ka genah 
anake mabakti dumunan. Ring rahinane puniki 
ragane jaga majengan sareng-sareng ring tiang. 
Benjang semengan tiang jaga nyaurin makasami 
pitaken ragane, tur wusan punika wau ragane 
dados lunga. 20 Keledaen-keledaen ragane 
sane ical sampun tigang rahina punika, nenten 
perlu malih sumangsayain ragane, santukan 
makasami sampun kapanggihin. Sirake malih 
sane kajap-ajap antuk wong Israele? Tan wenten 
lian sajawining ragane miwah kulawargan ajin 
ragane.” 

21 Dane Saul raris masaur kadi asapuniki: 
“Tiang puniki wong Benyamin, suku bangsa sane 
pinih alit ring pantaran wong Israele, samaliha 
kulawargan tiange pinih alit ring pantaran suku 
Benyamine. Napike awinanipun guru mabaos 
kadi asapunika ring tiang?” 

22 Sasampune punika Dane Samuel raris ngajak 
Dane Saul miwah parekan danene ka wantilane 
tumuli katurin malinggih ring genahe sane utama 
ring ajeng paratamiune sane akehipun wenten 

sawatara tigang dasa diri. 23 Dane Samuel tumuli 
ngandika ring juru masake kadi asapuniki: 

“Aba mai bene ane orahin tiang nganehang 
ibusan!” 24 Juru masake digelis nyodayang ulam 
pepilihane punika makasami ring ajeng Dane 
Saul. Dane Samuel raris mabaos malih ring Dane 
Saul: “Cingakinja napi sane kasodayang ring ajeng 
ragane. Rarisang ajengang, duaning punika mula 
wantah kasediayang pabuat ragane ring upacara 
sane mangkin, rikala tiang ngundang anake akeh 
puniki.” 

Irika Dane Saul majengan sareng-sareng ring 
Dane Samuel ring rahinane punika. 2 Sasampune 
punika dane sareng sami raris tedun saking 
genahe mabakti punika tumuli ngranjing ka kota. 
Dane Saul raris kasediayang genah marerepan 
ring lotenge tur dane raris merem irika. 


Dane Samuel ngamanggehang 
Dane Saul dados sang prabu 


26 Benjang semengane, rikala wau galang 
kangin, Dane Samuel raris ngrereh Dane Saul 
ka lotenge tur mabaos asapuniki: “Rarisangja 
matangi duaning tiang jaga ngaturin ragane 
budal.” Dane Saul raris matangi tur mamargi 
medal kasarengin antuk Dane Samuel. 27 Rikala 
sampun rauh ring tanggun kotane, Dane Samuel 
raris mabaos ring Dane Saul kadi asapuniki: 

“Nikayangja parekan ragane punika mamargi 
dumunan.” Parekane tumuli mamargi riinan. 
Sasampune punika Dane Samuel raris mabaos 
ring Dane Saul sapuniki: “Jantos ajebos iriki, tiang 
pacang ngrauhang sabdan Ida Sang Hyang Widi 
Wasa ring ragane.” 
10 1 Dane Samuel raris ngambil botol 

sane madaging minyak saitun, tumuli 
kasriokang ring duur Dane Saule. Sasampune 
punika Dane Samuel raris ngaras Dane Saul, 
sarwi mabaos sapuniki: “Ida Sang Hyang Widi 
Wasa sampun ngamanggehang ragane dados 
ratu pabuat bangsa Israel, kaulan Idane. Ragane 
jaga mrentah parakaulan Idane tur ragane 
jaga mebasang kaula-kaulan Idane saking 
meseh-mesehnyane. Sane makadados bukti 
mungguing ragane sampun kamanggehang 
dados prabun kaulan idane, inggih punika: 2 Ring 
rahinane puniki, sasampun ragane mamargi 
nilarin tiang, ragane jaga kapanggih ring anak 
lanang sareng kalih nampek ring kuburan Dane 
Rahel ring Selsah, ring wewidangan Benyamine. 
Anake sareng kalih punika jaga mabaos ring 
ragane kadi asapuniki: “Keledae-keledaene 
sane serepang pamekele punika sampun 
kakeniang. Ajin pamekele nenten ngelingang 
malih keledaene punika, nanging osek mikayunin 
indik kawentenan pamekele. Dane mawanti- 

wanti mabaos kadi asapuniki: Kengken baan 
ngalih icening jani?” 3 Saking irika ragane jaga 
nglanturang mamargi rauh ring wit taru suci 
ring Tabor. Irika ragane jaga kapanggih ring anak 
lanang sareng tiga sane sedek mamargi jaga 
maturan ring Ida Sang Hyang Widi Wasa ring 
Betel. Sane adiri makta panak kambing tetiga, 
sane tiosan makta roti tigang bungkul tur sane 
malih adiri makta anggur aklukuh. 4 Anake punika 
jaga nyapatin ragane miwah ngaturin ragane roti 
kalih bungkul. Tur rotine punika tampi ragane. 

3 Sasampune punika ragane jaga rauh ring bukit 
Ida Sang Hyang Widi Wasa ring Gibea. Irika 
wenten kemah anak Pilistin. Rikala ragane jaga 
ngranjing ring kota, ragane jaga kapanggih ring 
makudang-kudang nabi sane sedek mamargi 
saking genahe maturan ring bukite sarwi nabuh 
tetabuhan. Dane pada masolah tur masuryak. 

6 Tan dumade Roh Ida Sang Hyang Widi Wasa 
jaga nedunin ragane, sane ngawinang ragane 
jaga sareng-sareng masolah lan masuryak ring 
upacarane punika. Kala punika ragane jaga dados 
anak sane bina pisan. ' Yening makasami tanda 
buktine puniki sampun kasidan, laksanayangja 
sakancan paindikan sane karsayang antuk Ida 
Sang Hyang Widi Wasa. 8 Sasampune punika 
ragane patut lunga ka Gilgal dumunan ring 
tiang. Irika tiang jaga kapanggih ring ragane tur 

ngaturang aturan sane maborbor miwah aturan 
karahayuan. Jantosang tiang irika pitung rahina, 
duaning tiang jaga ngaturin ragane indik sane 
patut margiang ragane.” 

3 Rikala Dane Saul makipekan jaga nilarin Dane 
Samuel, Ida Sang Hyang Widi Wasa mapaica 
pakayunan sane anyar ring Dane Saul. Saluiring 
pracirine sane kabaosang antuk Dane Samuel 
makasami kasidan ring rahinane punika. !? Rikala 
Dane Saul miwah parekan danene rauh ring 
Gibea, dane kapanggih ring makudang-kudang 
nabi. Tan dumade Roh Ida Sang Hyang Widi Wasa 
nedunin Dane Saul, tur dane raris nyarengin 
paranabine punika masolah miwah masuryak. 
11 Anake sane uning ring dane, sane manggihin 
dane malaksana asapunika sami pada saling 
takenin kadi asapuniki: “Apa ane suba ngencegin 
okan Dane Kis ento? Apake Dane Saul suba dadi 
nabi?” 12 Sinalih tunggil anak sane wenten irika 
mataken sapuniki: “Sapunapike indik paranabine 
sane tiosan puniki? Sapasirake ajin danene?” 
Punika sane ngawinang wenten sesenggak: 
“Napike Dane Saul taler sampun dados nabi?” 
13 Sasampune Dane Saul wusan masolah miwah 
masuryak, dane raris lunga ka genahe maturan 
ring bukite. 

14 Rikala paman danene kapanggih ring Dane 
Saul miwah parekan danene punika, paman 

danene raris mataken sapuniki: “Cening teka uli 
dija?” 

Dane Saul tumuli masaur sapuniki: “Tiang rauh 
saking nyerepang keledae-keledaene punika, 
nanging rikala keledae-keledaene punika nenten 
panggihin tiang, tiang raris rauh tangkil ring Dane 
Samuel.” 

15 Paman Dane Saule raris mabaos malih: 
“Tegarang tuturang teken paman kenken 
pangandikan Dane Samuel teken cening?” 

16 Dane Saul raris matur ring paman danene: 
“Dane maosang mungguing keledaene makasami 
sampun kakeniang.” Nanging indik Dane Samuel 
maosang mungguing dane jaga dados prabu, 
nenten critayang dane ring paman danene. 


Dane Saul kadegang dados prabu 


17 Sasampune punika Dane Samuel nauhin 
bangsa Israele mangda paum buat ngaturang 
bakti ring ayun Ida Sang Hyang Widi Wasa ring 
Mispa. 18 Dane tumuli ngandika ring wong Israele 
kadi asapuniki: “Sapuniki sabdan Ida Sang Hyang 
Widi Wasa, Widin Israele: “Ulun suba nuntun 
kita pesu uli di tanah Mesir, buina Ulun suba 
mebasang kita uli kakuasan bangsa Mesire tur 
uli kakuasan saluiring bangsa ane lenan ane 
nindes kita. 1? Nanging ane jani kita nungkasin 
Ulun Widin kitane, ane suba mebasang kita uli 

saluiring bencana muah kakewehan kitane. Kita 

suba mapinunas apanga kita kicen raja. Sawireh 

keto ane jani apanga kita mapunduh di ayun Ida 

Sang Hyang Widi Wasa manut palingsehan muah 
suku bangsan kitane. ” 

20 Dane Samuel ngandikayang mangda 
asing-asing suku bangsa ring pantaran bangsa 
Israele rauh ka ajeng. Ida Sang Hyang Widi 
Wasa raris nyelik suku Benyamin. 21 Sasampune 
punika suku Benyamin kapangandikayang 
mangda ka ajeng, manut kulawargannyane 
suang-suang, raris kulawargan Dane Matri 
sane kaselik. Pamuputipun kulawargan Dane 
Matri kapangandikayang ka ajeng asiki-asiki, 
raris Dane Saul okan Dane Kis sane kaselik. 
Nanging rikala anake ngrerehin dane, Dane Saul 
nenten kapanggihin. 22 Santukan asapunika raris 
katunasang ring Ida Sang Hyang Widi Wasa, 
punapike wenten malih sane lianan. 

Ida Sang Hyang Widi Wasa tumuli masabda 
asapuniki: “Saul mengkeb ditu di tongos 
barang-barange.” 

23 Anake akeh raris pada malaib mrika ngambil 
dane saking irika raris kajak ka arepan anake 
akeh. Rikala dane ngadeg ring tengah-tengah 
bangsane punika dane kanten tegehan malih 
apala ring anake sane lianan. ** Dane Samuel raris 
ngandika ring bangsane punika kadi asapuniki: 


1 SAMUEL 10.25-11.1 1174 


“Puniki anake sane sampun kaselik antuk Ida 
Sang Hyang Widi Wasa! Ring pantaran iragane, 
tan wenten anak sane nyamenin dane.” 

Bangsane punika sami raris masuryak: “Dirga 
yusa ida sang prabu!” 

25 Sasampune punika Dane Samuel raris 
nartayang ring bangsane punika wewenang 
lan tetegenan ida sang prabu tur makasami 
kasuratang ring cakepane tumuli kasimpen ring 
genahe sane suci. Wus punika Dane Samuel 
mrentahang mangdane bangsane punika pada 
budal. 28 Kadi asapunika taler Dane Saul raris 
mawali ka jeron danene ring Gibea, kairing antuk 
paraanake sane gagah prakasa sane sampun 
kadaut manahnyane antuk Ida Sang Hyang 
Widi Wasa. ?” Nanging paraanake sane dursila 
raris pada mabaos sapuniki: “Dija bisa anake 
tenenan lakar ngaenang iraga melah.” Ipun sami 
nganistayang Dane Saul, tur nenten makta aturan 
ring dane. 


Ida Sang Prabu Saul ngaonang bangsa Amon 


1 1 1 Sawatara maletan asasih, Ida Sang Prabu 
Nahas ratun wong Amone mimpin wadua 
balan idane jaga ngaonang kota Yabes sane 
wenten ring wewidangan Gilead, tur ngurung 
kotane punika. Wong Yabes raris matur ring Ida 
Sang Prabu Nahas kadi asapuniki: “Ngiringja 

ngwentenang prajanjian tur titiang jaga ngaula 
ring palungguh iratu.” 

2 Nanging Ida Sang Prabu Nahas ratun wong 
Amone punika raris ngandika ring wong Yabese 
kadi asapuniki: “Tiang nyak ngae prajanjian teken 
jerone, sakewala sawatek paningalan jerone ane 
kenawan lakar luntik tiang, apanga makejang 
wong Israele nandang kimud.” 

3 Parapanglingsir wong Yabese raris matur malih 
kadi asapuniki: “Icenja titiang masangke pitung 
rahina suenipun, mangdane titiang nyidayang 
ngutus anak maranin wong Israele sami. Yening 
nenten wenten sane jaga nulungin titiang, inggih 
titiang jaga ngaturang dewek ring palungguh 
iratu.” 

4 Rikala utusan-utusane punika rauh ring Gibea 
genah Ida Sang Prabu Saule tur nguningayang 
indike punika, makasami anake pada nangis 
pagerong. ° Daweg punika Ida Sang Prabu Saul 
wau pisan rauh saking tegale ngatehang banteng 
idane. Ida raris mataken: “To ngudiang anake 
ento pada ngeling?” Anake sane wenten irika 
raris nguningayang ring ida atur utusane sane 
saking Yabes punika. ê Rikala Ida Sang Prabu 
Saul mireng indike punika, Roh Ida Sang Hyang 
Widi Wasa nedunin ida, mawinan ida raris 
merang pisan ring kayun. 7 Ida raris ngambil 
banteng aakit, tumuli tampah tur pukang-pukang 

ida. Pukang-pukangane punika raris kabakta 
antuk utusan-utusane ka wewidangan wong 
Israele makasami kadulurin piteket asapuniki: 
“Sapasiraja sane nenten nyarengin Ida Sang 
Prabu Saul miwah Dane Samuel mayuda, 
bantengnyane jaga kapukang-pukang kadi 
asapuniki.” 

Ida Sang Hyang Widi Wasa ngawinang bangsane 
punika ajerih, mawinan makasami ketog 
semprong medal ka payudan. 3 Ida Sang Prabu 
Saul munduhang prajurite ring Besek. Ketang 
wilanganipun wenten tigang atus tali diri wong 
Israel miwah tigang dasa tali wong Yehuda. 

9 Wong Israele mabesen ring utusane sane 
saking Yabes punika sapuniki: “Uningayang 

ring parasemetone sami mungguing benjang 
sadurung kalitepet, parasemeton pacang 
kabebasang.” Rikala wong Yabese sampun nampi 
pabesene punika, ipun sami kalintang liang, 19 tur 
matur ring Ida Sang Prabu Nahas sapuniki: “Sane 
benjang titiang jaga medal ngaturang dewek ring 
iratu, rarisang iratu ngamargiang sapakayunan 
iratune.” 

11 Benjang semengannyane Ida Sang Prabu Saul 
ngepah prajurit idane dados tigang pasukan. 
Palimunan pisan prajurit Israele sampun 
mangseh ngungsi pakemahan mesehnyane tur 
ngebug wong Amone. Sadurung bajeg surya 

ipun sampun ngaonang mesehipune. Sane 
mrasidayang luput, malaib pablesat nyingidang 
deweknyane suang-suang. 

12 Sasampune punika bangsa Israel matur 
ring Dane Samuel kadi asapuniki: “Ring dijake 
jadmane sane mabaos mungguing Ida Sang Prabu 
Saul nenten patut dados prabu? Serahangja 
anake punika ring tiang, jaga pademang tiang.” 

13 Nanging Ida Sang Prabu Saul ngandika 
sapuniki: “Tusing dadi ada anak ane kamatiang 
di dinane jani, sawireh di dinane ene Ida Sang 
Hyang Widi Wasa suba ngrahayuang bangsa 
Israele.” 14 Kadi asapunika taler Dane Samuel 
raris mabaos asapuniki: “Jalan iraga ka Gilgal tur 
jalan jumunin nyarwakang Ida Sang Prabu Saul 
madeg prabu.” 12 Bangsane punika raris mamargi 
ka Gilgal tur ring genahe sane suci punika Ida 
Sang Prabu Saul kajarwakang dados prabu. Irika 
taler bangsane punika raris ngaturang aturan 
pasawitran, tur Ida Saul miwah bangsa Israel 
sami pada masuka rena ngluihang kamenangane 
punika. 


Dane Samuel nunas mapamit ring bangsa Israel 


12 1 Dane Samuel raris mabaos ring bangsa 
Israel kadi asapuniki: “Pangidih semetone 
sampun dagingin tiang. Tiang sampun ngadegang 
sang prabu buat mrentah semeton. 2Sane 

mangkin, ida sane nuntun semeton. Mungguing 
tiang puniki sampun tua tur uban miwah 
pianak-pianak tiange wenten ring pantaran 
semetone. Tiang sampun mimpin semeton 
ngawit tiang kantun muda. 3 Sane mangkin 

yan pet wenten pakardin tiange sane iwang, 
iwangangja tiang mangkin iriki ring ajeng Ida Sang 
Hyang Widi Wasa miwah ring ajeng sang prabu 
seselikan Idane. Naeninke tiang ngambil banteng 
wiadin keledaen semetone? Naeninke tiang 
nguluk-uluk wiadin nindes semeton? Naeninke 
tiang nampi tetombokan saking semeton? Yening 
pet tiang naenin malaksana kadi asapunika tiang 
jaga ngwaliang sane ambil tiang punika.” 

4 Bangsa Israel tumuli matur kadi asapuniki: 
“Singgih guru, guru nenten naenin nguluk-uluk 
wiadin nindes tiang sareng sami. Guru nentenja 
naenin ngambil punapa-punapi saking pantaran 
tiange.” 

5 Dane Samuel malih mabaos sapuniki: “Ida 
Sang Hyang Widi Wasa miwah sang prabu sane 
selik Ida, makadados saksi ring rahinane mangkin, 
mungguing semeton sampun manggihin tiang 
tan paiwang.” 

Bangsa Israel masaur sapuniki: “Inggih, Ida Sang 
Hyang Widi Wasa makadados saksin iragane.” 

6 Dane Samuel mabaos malih kadi asapuniki: 
“Ida Sang Hyang Widi Wasa sane sampun 

nyelik Dane Musa miwah Dane Harun sane 
sampun nuntun leluur semetone medal saking 
Mesir. ' Sane mangkin becikang mirengang, 
tiang jaga nalih semeton ring ajeng Ida Sang 
Hyang Widi Wasa malantaran mapakeling 
semeton ngeniang saananing pamargi sane 
mawisesa, sane kamargiang antuk Ida Sang 
Hyang Widi Wasa buat ngrahayuang semeton 
miwah leluur semetone. 8 Rikala Dane Yakub 
miwah kulawargan danene magingsir ka Mesir, 
tur bangsa Mesire nyangsaren dane, leluur 
semetone masesambatan nunas ica ring Ida 
Sang Hyang Widi Wasa. Irika Ida raris ngutus 
Dane Musa miwah Dane Harun, sane nuntun 
leluur semetone medal saking tanah Mesir tur 
ngenahang dane ring jagate puniki. ? Nanging 
rakyate pada lali ring Ida Sang Hyang Widi Wasa, 
Widinnyane, mawinan Ida raris manggayang 
bangsa Pilistin miwah raja Moab ping kalih Sisera 
komandan wadua balan kota Hasore ngebug 
tur ngaonang leluur semetone. 19 Sasampune 
punika dane raris pada masesambatan nunas ica 
ring Ida Sang Hyang Widi Wasa kadi asapuniki: 
‘Titiang sampun iwang ring Palungguh IRatu, 
titiang sampun nilarin Palungguh IRatu tur 
mabakti ring Paradewa Baal miwah Astoret. Sane 
mangkin bebasangja titiang saking kakuasan 
musuh titiange, tur titiang pacang mabakti ring 

Palungguh IRatu’ 1! Irika Ida Sang Hyang Widi 
Wasa raris ngutus Dane Gideon, Barak, Yepta 
tur ring pamuput tiang. Tiang suang-suang 
mebasang semeton saking meseh-meseh 
semetone, kantos semeton muponin sutrepti 
rahayu. 12 Nanging rikala semeton ngaksi Sang 
Prabu Nahas saking Amon jaga ngebug semeton, 
semeton nulak Ida Sang Hyang Widi Wasa 
makadados ratun semetone, tur mabaos ring 
tiang sapuniki: “Titiang meled madue raja sane 
jaga mrentah titiang?” 

13 Sane mangkin puniki sang prabu sane selik 
tur tunas semeton saking Ida, tur Ida Sang Hyang 
Widi Wasa maicayang sang prabu ring semeton. 
14 Makasami jaga kerta raharja yening semeton 
ngluihang Ida Sang Hyang Widi Wasa Widin 
semetone, tur ngancangin Ida, miragiang sabdan 
Idane saha ngamargiang sapatitah Idane, tur 
yening semeton miwah ratun semetone tansah 
sairing ring Ida. 1? Nanging yening semeton 
nenten miragiang sabdan Idane, miwah nenten 
satinut ring sapatitah Idane, Ida jaga nglawan 
semeton miwah ratun semetone. 18 Duaning 
punika becikang mirengang. Semeton jaga 
manggihin paindikan sane ageng sane pacang 
kakardi antuk Ida Sang Hyang Widi Wasa. 

17 Boyake sane mangkin puniki masan endang? 
Nanging tiang jagi ngastawa, tur Ida Sang Hyang 

Widi jaga ngwentenang kerug krebek miwah 
sabeh. Yen paindikane puniki kasidan, semeton 
jaga uning mungguing semeton sampun ngardi 
dosa sane ageng pamantuka ring Ida Sang Hyang 
Widi Wasa rikala semeton nunas sang prabu ring 
Ida.” 

18 Dane Samuel raris ngastawa ring Ida Sang 
Hyang Widi Wasa. Irika Ida raris ngrauhang kerug 
krebek miwah sabeh, kantos makasami bangsa 
Israele ajerih ring Ida Sang Hyang Widi Wasa 
miwah ring Dane Samuel. 1? Bangsane punika 
raris matur ring Dane Samuel kadi asapuniki: 
“Astawayangja tiang sareng sami ring Ida Sang 
Hyang Widi Wasa, Widin gurune, mangda 
sampunang tiang padem. Santukan tiosan ring 
dosa-dosa sane sampun kardi tiang, tiang taler 
sampun madosa malantaran nunas sang prabu 
puniki.” 

20 Dane Samuel raris mabaos ring bangsane 
punika, kadi asapuniki: “Sampunangja semeton 
ajerih yadiastun semeton sampun malaksana 
corah kadi asapunika. Sampunangja matilar 
saking Ida Sang Hyang Widi Wasa nanging 
ancanginja Ida antuk saguluking pakayunan 
semetone. 21 Sampunang ninutin dewa-dewa 
sane palsu. Ipun nenten pacang mrasidayang 
nulungin wiadin ngrahayuang semeton santukan 
sujatinne ipun nenten wenten. 22 Ida Sang 

Hyang Widi Wasa sampun masumpah tur Ida 
nenten jaga ngutang semeton, santukan Ida 
sampun ngamastiang buat nadosang semeton 
kaulan Idane. 28 Mungguing tiang, tiang jaga 
madosa ring Ida Sang Hyang Widi Wasa yening 
tiang wusan ngastawayang semeton. Nanging 
tiang jaga ngurukang semeton paindikan sane 
becik miwah sane patut laksanayang semeton. 
24 Tinutinja Ida Sang Hyang Widi Wasa, tur 
ancanginja Ida saking satia tuu miwah antuk 
saguluking pakayunan semetone. Elingangja 
paindikan-paindikan sane ageng sane sampun 
kardi Ida pabuat semeton. 2 Nanging yening 
semeton nglantur ngardi dosa, semeton miwah 
ratun semetone pacang kasirnayang.” 


Yuda nglawan bangsa Pilistin 


1 Ida Sang Prabu Saul mayusa makudang- 
13 kudang warsa tatkala ida nyeneng ratu, 
tur rikala ida mrentah bangsa Israel kalih warsa 
suenipun, ? ida nyelik prajurit tigang tali diri 
saking pantaran wong Israele, kalih tali diri 
nyarengin ida ring Mikmas lan ring pagunungan 
Betel, tur sane siu diri nyarengin Ida Yonatan ring 
Gibea wewengkon Benyamin. Wong Israel sane 
siosan, kaprentahang mangda sami pada budal. 

3 Dane Yonatan prasida ngamademang 

komandan prajurit Pilistine sane wenten ring 

Geba, tur paindikane punika kapiragi antuk 
bangsa Pilistine sami. Irika Ida Sang Prabu Saul 
raris ngutus utusan buat nauhin wong Israele, 
mangda pada medal ka payudan, malantaran 
nyuarayang trompet ring sakuubing panegara. 

4 Makasami anak Israel miragi mungguing 

Ida Sang Prabu Saul sampun ngamademang 
komandan prajurit Pilistine, sane ngawinang 
wong Pilistine pada gedeg ring wong Israel. 
Punika awinanipun wong Israele makasami pada 
nampi dedauhane punika tur pada medal ngiring 
Ida Sang Prabu Saul ring Gilgal. 

5 Bangsa Pilistine tumuli mapupul jaga mayuda 
nglawan wong Israel. Wong Pilistine maderbe 
kreta perang tigang dasa tali, prajurit nunggang 
kuda wenten nem tali, miwah prajurit sane 
mamargi, akehipun tan bina sakadi biase ring 
tepin segarane. Ipun raris mamargi tur ngwangun 
kemahnyane ring Mikmas sane wenten ring 
dangin Bet-Awene. Sasampune punika ipun 
raris mangseh sahasa ngebug wong Israele 
kantos ngawinang wong Israele pada sambrag 
pablesat. Wenten sane mengkeb ring gua-guane, 
ring bangbange, ring selagan batune, ring gooke 
miwah ring semere. ' Sane tiosan wenten sane 
malaib megat Tukad Yordane raris rauh ring 
daerah Gad lan Gilead. 

Nanging Ida Sang Prabu Saul kantun ring Gilgal 
kasarengin antuk wadua balane sane pada 
jejeh ngetor kabatek antuk ajerihipune. 8 Ida 
Sang Prabu Saul nyantosang Dane Samuel irika 
kantos pitung rahina suenipun, manut sakadi 
pangandikan danene. Nanging Dane Samuel 
durung taler rauh ring Gilgal. Punika awinan 
wadua balane ngawitin pada nilar Ida Sang Prabu 
Saul. 3 Irika Ida Sang Prabu Saul raris ngandika 
asapuniki: “Aba mai aturan maborbor muah 
aturan karahayuane ento.” Ida tumuli ngaturang 
aturan sane maborbor punika. 19 Wau pisan ida 
wusan ngaturang aturane punika, Dane Samuel 
raris rauh. Ida Sang Prabu Saul raris medal 
mendakin dane tur nyapa dane. 11 Nanging 
Dane Samuel mabaos kadi asapuniki: “Napi sane 
sampun kardi idewa puniki?” 

Pasaur Ida Sang Prabu Saul sapuniki: “Rakyate 
sami sampun pablesat nilarin tiang, samaliha 
guru nenten rauh manut sakadi pangandikan 
gurune. Sajeroning punika wong Pilistine sami 
pada sregep mapunduh ring Mikmas. 12 Kamanah 
antuk tiang nentenja malih amunapi suenipun 
bangsa Pilistine ngebug tiang iriki ring Gilgal tur 
tiang durung matur piuning ring Ida Sang Hyang 
Widi Wasa. Punika awinanipun tiang raris purun 
ngaturang aturane punika.” 


1 SAMUEL 13.13-17 1185 


13 Dane Samuel raris mabaos ring Ida Sang 
Prabu Saul sapuniki: “Nambet pisan laksanan 
idewane. Idewa sampun nenten ngiringang titah 
Ida Sang Hyang Widi Wasa, Widin idewane, sane 
sampun kapituduhang ring idewa. Sujatinipun 
Ida Sang Hyang Widi Wasa jaga ngamanggehang 
idewa miwah parisentanan idewane dados 
ratun wong Israel salawas-lawasnya, yening 
idewa subakti ring Ida. 14 Nanging sane mangkin, 
karaton idewane nenten jaga langgeng. Ida 
Sang Hyang Widi Wasa jaga nyelik satunggaling 
anak sane arsayang Ida, jaga katetepang dados 
pamrentah kaulan Idane, santukan idewa nenten 
ngiringang sapatitah Idane.” 

15 Sasampune punika Dane Samuel raris 
kesah saking Gilgal tur ngrarisang pamargin 
danene. Rakyate sane tiosan ngiringang Ida Sang 
Prabu Saul lunga maranin prajurit idane. Ida 
lunga saking Gilgal ka Gibea ring wewidangan 
Benyamine. Irika ida nureksain pasukan idane, 
wenten sawatara tigang atak diri akehipun. 

16 Ida Sang Prabu Saul miwah Ida Yonatan, 

okan idane, kadi asapunika taler parawadua 
balane sane ngiringang ida raris masandekan 
ring Geba wewengkon Benyamine, tur parawong 
Pilistine ngwangun kemahnyane ring Mikmas. 

17 Parawadua balan wong Pilistine ngepah 
barisannyane dados tigang pasukan. Sane 

apasukan ngungsi ka Opra ring wewidangan 
Sual. 18 Pasukan sane kaping kalih ngungsi ka 
Bet-Horon, tur pasukan sane tiosan ngungsi ka 
tepi siring sane marepan klawan Lebak Seboime 
miwah tegal melakange. 

19 Ring tanah Israel nenten wenten pande besi 
angan asiki, santukan wong Pilistine nenten 
lila yen wong Israele makarya pedang miwah 
tumbak. 20 Yening wenten anak Israel jaga 
nyangih wiadin mentengin besi pangigi, blakas, 
kapak miwah aritnyane, ipun patut masuang ring 
wong Pilistine. 21 Yening wong Israele mentengin 
pangigi miwah blakas, ipun patut naur antuk 
jinah perak abidang, tur yening mentengin 
kapak miwah kejen patut naur kalih bidang jinah 
perak. 22 Punika awinanipun daweg yudane 
punika nenten wenten asiki kewanten pedang 
wiadin tumbak ring pantaran wadua balane 
sane ngiringang Ida Sang Prabu Saul miwah Ida 
Yonatan. Wantah Ida Sang Prabu Saul miwah Ida 
Yonatan, okan idane, sane makta pedang miwah 
tumbak. 

23 Wong Pilistin raris ngutus prajurit apasukan 
buat nyaga margine ring Mikmas. 


Kaprawiran Ida Yonatan 


14 1 Sedek rahina anu Ida Yonatan, ngandika 
ring parekan juru bakta sanjatan idane, 

sapuniki: “Jalanja iraga ngliwat ka kemah anak 
Pilistine.” Nanging ida nenten nguningayang 
indike punika, ring Ida Sang Prabu Saul ajin idane. 
2 Daweg punika Ida Sang Prabu Saul sedekan 
wenten ring tanggun kota Gibeane ring sor wit 
delimane sane wenten ring Migron. Wadua 
balane sane ngiringang ida sawatara wenten 
tigang atak diri akehipun. 3 (Sang pandita sane 
ngrangsuk kawaca epode kala punika, inggih 
punika Dane Ahia, okan Dane Ahitub semeton 
Dane Ikabod, okan Dane Pinehas, putun Dane 
Eli sane dados pandita ring Silo.) Nenten wenten 
anak sane uning ring palungan Ida Yonatane 
punika. 

4 Ring margine ring Mikmas, ring genah Ida 
Yonatan nglintang jaga ngungsi kemah wadua 
balan wong Pilistine wenten bukit-bukit batu 
sane ngapit margine punika, sane asiki mawasta 
Boses tur sane tiosan mawasta Sene. ? Sane asiki 
baler margi marep ka Mikmas tur sane tiosan 
ring sisi kelod marep ka Geba. 

6 |da Yonatan ngandika ring parekan idane sane 
makta sanjatan idane asapuniki: “Jalanja iraga 
ngliwat buat maekin kemah wong Pilistine ane 
tuara masunat ento. Dumadak Ida Sang Hyang 
Widi Wasa lakar mapaica pitulung teken iraga, 
sawireh pabuat Ida tusing ada paundukan sukeh 

buat lakar ngicen iraga kamenangan yadiastu 
amunapaja bedik iragane.” 

7 Parekane punika tumuli matur asapuniki: 
“Rarisang margiang sapakayunan iratune, titiang 
jaga sairing.” 

8 Ida Yonatan ngandika sapuniki: “Nah, 
tagenang ibane, iraga lakar maranin ia apang 
tepukina teken bangsa Pilistine ento. ? Yening ia 
nunden iraga ngoyong ngantiang, jalan ngoyong 
tur antiang ditu. 10 Nanging yen ia nunden iraga 
kema, iraga lakar kema. Sawireh ento marti Ida 
Sang Hyang Widi Wasa suba nyerahang ia teken 
iraga.” 

11 rika Ida Yonatan miwah parekan idane 
manggayang ragan idane kapanggihin antuk 
wong Pilistine. Wong Pilistine tumuli pada 
mabaos asapuniki: “Iwasinja ento ada 
makudang-kudang wong Israele ane pesu uli 
gua-guane tongos iane mengkeb.” 12 Irika wong 
Pilistine ngaukin Ida Yonatan miwah juru makta 
sanjatane punika, asapuniki baosnyane: “Maija, 
maija menekan, ada ane lakar raosang tiang 
teken jerone.” 

Ida Yonatan tumuli ngandika ring parekan idane, 
asapuniki: “Maija tututin gelah sawireh Ida Sang 
Hyang Widi Wasa suba nyerahang anake ento 
teken wong Israele.” 13 Ida Yonatan raris magaang 
ngamunggahang medal saking margine punika 

kairing antuk parekan idane. Ida Yonatan miwah 
parekan idane raris ngebug tur ngaonang wadua 
balan Pilistine punika. 14 Kadi asapunika taler 
sajeroning kamenangan sane pangawit puniki, 
Ida Yonatan ngamademang wong Pilistin kalih 
dasa diri akehipun. Kalangan genah payudane 
punika wenten sawatara slae are linggahipun. 

15 Indike punika ngawinang tengkejut parawadua 
balan wong Pilistine sami, sane wenten ring 
jaban kotane. Parapanunggang kuda miwah 
prajurite sane wenten ring pakemahan sami pada 
jejeh ngetor, tanahe magejeran tur ipun sami 
pada bingung. 


Kakalahan bangsa Pilistine 


16 Pajagan Ida Sang Prabu Saule sane wenten 
ring Gibea wewidangan Benyamin punika 
ngatonang wadua balan wong Pilistine pada 
malaib patikaplug kabingungan. 17 Irika Ida 
Sang Prabu Saul raris ngandika ring parawadua 
balane, sane ngiringang ida, sapuniki: “Tegarang 
petek prajurite, nyen ane tusing ada dini!” 
Barisane tumuli katureksain, kenginan kapanggih 
mungguing Ida Yonatan miwah parekan juru 
makta sanjatan idane sane nenten wenten 
irika. 18 Ida Sang Prabu Saul tumuli mabaos ring 
Pandita Ahia kadi asapuniki: “Indayang bakta 
mriki kawaca epode punika!” (Ring rahinane 

punika Dane Ahia sane makta kawaca epode 
punika ring arepan bangsa Israele.) 19 Nanging 
rikala ida ngandika ring sang pandita punika, iure 
ring pantaran wadua balan wong Pilistine sayan 
mawuwuh-wuwuh. Irika Ida Sang Prabu Saul raris 
mabaos ring sang pandita sapuniki: “Sampun 
nenten wenten sela malih buat nunasang ring Ida 
Sang Hyang Widi Wasa.” 20 Sasampune punika Ida 
Sang Prabu Saul miwah parawadua balan idane, 
mangseh ka payudan nglawan wong Pilistine, 
sane sedek saling tebek ajak timpal ipune ulih 
krana bingungnyane. 21 Makudang-kudang 
wong Israele, sane sampun sue magenah ring 
pantaran wong Pilistine tur sane sareng medal 
ka payudan ngruangin wong Pilistine, ipun 
makasami raris pada mabalik tur matunggilan 
ring wadua balan Ida Sang Prabu Saul miwah Ida 
Yonatan. 22 Kadi asapunika taler, wong Israele 
sane masingidan ring pagunungan Epraim, 

rikala miragi mungguing wong Pilistine sampun 
malaib jerih, ipun raris matunggilan ring wadua 
balan Israele tur sareng mayuda nglawan wong 
Pilistine. 23 Daweg punika yudane kantos rauh 
ring jabaan Bet-Awene. Ring rahinane punika 

Ida Sang Hyang Widi Wasa ngrahayuang bangsa 
Israele. 

Kawentenan sasampune yudane wusan 


24 Ring rahinane punika wong Israele pada 
kaleson dening sedukipune, santukan Ida Sang 
Prabu Saul mapaica prentah maduluran sumpah 
kadi asapuniki: “Madak apang kene temah 
sawatek anake ane naar dedaaran di dinane ene, 
satonden gelah maan ngwales musuh gelahe.” 
Punika awinanipun arahina mepek tan wenten 
anak sane nunas punapa-punapi. 25 Sasampune 
punika wadua balane punika raris rauh ring 
satunggiling alas tur irika ipun manggihin madu 
akeh pisan. 2? Alase punika bek madaging madu 
kantos maliah-liah, nanging wadua balan Ida 
Sang Prabu Saul nenten wenten sane purun 
nunas madune punika, santukan sami pada 
ajerih ring sumpah Ida Sang Prabu Saul punika. 
27 Nanging Ida Yonatan nenten mireng sumpah 
ajin idane sane katibakang ring rakyate punika. 
Punika awinan ida raris nyelebang tungked sane 
gambel ida ring madune. Sasampune punika 
ida raris ngajengang madune punika, mawinan 
pramangkin ida rumasa kenak ring kayun. 

28 Nanging salah tunggil saking wadua balane 
raris matur ring ida, sapuniki: “Iraga sareng 
sami kaleson ulihan seduk. Nanging ajin iratune 
nibakin iraga sumpah asapuniki: “Madak apang 

kena temah asing-asing anak ane naar dedaaran 
di dinane ene. ” 

29 Ida Yonatan raris masaur sapuniki: “Ambate 
geden pakewuhne ane tibakanga baan ajin 
gelahe sig rakyat iragane. Tegarangja tingalin 
gelah. Ambate seger awak gelahe sasubane gelah 
nyicipin madune ento. 3? Ambate melahne yen 
rakyate di dinane jani dadi naar jejarahan ane 
bakat jaraha uli musuhne. Buin kudang monto ya 
wong Pilistine bakal bakat matiang.” 

31 Ring rahinane punika wong Israel ngaonang 
wong Pilistine saking Mikmas rauh ring Ayalon. 
Rikala punika wong Israel sami sampun pada 
kalintang lesu tur kaluen. 3? Punika awinane ipun 
raris pagrudug ngambil barang jarahan saking 
mesehnyane, minakadinipun kambing, domba, 
banteng miwah godel, raris pukang-pukang ipun 
irika tumuli katunas rauhing rahnyane. 23 Indike 
punika raris kuningayang ring Ida Sang Prabu 
Saul, kadi asapuniki: “(Cingakinja rakyate sampun 
madosa ring Ida Sang Hyang Widi Wasa santukan 
sampun nunas ulam rauhing rahnyane.” 

Ida Sang Prabu Saul tumuli masaur: “Cai 
lompang teken janji, enggalang ngalih batu 
ane gede glilikang aba mai.” 34 Ida Sang Prabu 
Saul ngandika malih, kadi asapuniki: “Jani kema 
lautang orahin rakyate makejang, orahin ia ngaba 
mai sampi muah kambingne apang tampaha tur 

daara dini. Nanging eda pesan ngae dosa di ayun 
Ida Sang Hyang Widi Wasa ulihan naar getih bene 
ento.” Ring wengine punika makasami rakyate 
raris makta bantengnyane tur raris katampah 
irika. 3? Ida Sang Prabu Saul raris ngwangun 
pamorboran aturan ring Ida Sang Hyang Widi 
Wasa. Punika pamorboran aturan sane pangawit 
sane wangun ida. 

36 Sasampune punika Ida Sang Prabu Saul 
ngandika malih ring waduan idane kadi asapuniki: 
“Di petenge jani jalan iraga ngebug wong Pilistine 
ento tur jarahin ia kanti semengan, matiang ia 
makejang.” 

Parawadua balane tumuli matur sapuniki: 
“Rarisang margiang napi sane becik mantuk ring 
kayun.” 

Nanging sang pandita masaur sapuniki: “Ngiring 
tunasang dumun ring Ida Sang Hyang Widi 
Wasa.” 

37 Ida Sang Prabu Saul raris nunasang indike 
punika ring Ida Sang Hyang Widi Wasa sapuniki 
atur idane: “Punapike titiang kalugra jaga ngebug 
wong Pilistin punika? Punapike IRatu jaga ngicen 
titiang kamenangan?” Nanging Ida Sang Hyang 
Widi Wasa nenten nyaurin Ida Sang Prabu Saul 
ring rahinane punika. 3 Ida Sang Prabu Saul raris 
ngandika ring parapamimpin rakyate sapuniki: 
“Tegarangja mai tur sliksik apang kanti tawang 

dosa apa ya ane suba bakat laksanayang di dinane 
ene! 3? Gelahe masumpah di ayun Ida Sang 
Hyang Widi Wasa ane suba ngicen kamenangan 
teken wong Israele, mungguing anake ane pelih, 
ia lakar kadanda pati, yadiastu ia putran gelahe 
Yonatan.” Nanging angan asiki ko nenten wenten 
anak sane purun masaur. 49 Sasampune punika 
Ida Sang Prabu Saul ngandika ring ipun sapuniki: 
“Paranyama ajak makejang tegarang majujuk 
ditu, tur gelah ajak icening Yonatan lakar majujuk 
dini.” 

Rakyate sami masaur kadi asapuniki: “Rarisang 
margiang napi sane becik mantuk ring kayun.” 

41 Ida Sang Prabu Saul raris matur ring Ida 
Sang Hyang Widi Wasa Widin Israele sapuniki: 
“Singgih Ratu Sang Hyang Widi Wasa napike 
awinanipun IRatu nenten nyaurin titiang ring 
rahinane puniki? Duh Ratu Sang Hyang Widi 
Wasa Widin Israele, saurinja titiang antuk batune 
sane suci puniki. Yening titiang wiadin pianak 
titiange Yonatan sane maiwang, saurinja titiang 
antuk Urim, nanging yening kiwangan punika 
wenten ring pantaran parakaulan Palungguh 
IRatu bangsa Israele, saurinja antuk Tumim.” 
Raris kakeniang sane maiwang inggih punika Ida 
Yonatan miwah Ida Sang Prabu Saul, tur rakyate 
sami luput. 42 Ida Sang Prabu Saul malih matur: 
“Sane mangkin ledang IRatu mastikayang titiang 

klawan pianak titiange Yonatan, sira sane iwang.” 
Raris Ida Yonatan sane keni. ® Ida Sang Prabu 
Saul tumuli mataken ring Ida Yonatan sapuniki: 
“Tegarang orahang teken aji apa ane suba lakonin 
cening!” 

Pasaur Ida Yonatan: “Yakti titiang sampun 
nunas madu akidik. Sane mangkin titiang nyadia 
ngemasin padem.” 

44 Ida Sang Prabu Saul tumuli ngandika 
sapuniki: “Dumadak Ida Sang Hyang Widi Wasa 
ngamatiang aji, yening cening tusing kamatiang.” 

45 Nanging rakyate raris matur ring Ida Sang 
Prabu Saul kadi asapuniki: “Punapike Ida Yonatan 
jaga kasedayang? Boyake ida sane ngawinang 
kamenangan sane ageng pabuat bangsa Israele. 
Sampunangja kadi asapunika. Titiang masumpah 
sajeroning parab Ida Sang Hyang Widi Wasa sane 
nyeneng, mungguing angan akatih ko nenten 
wenten rambut idane jaga aas saking duur 
idane. Santukan paindikan sane laksanayang 
ida ring rahinane puniki, sampun kalaksanayang 
malantaran pitulungan Ida Sang Hyang Widi 
Wasa.” Kadi asapunika indik rakyate mebasang 
Ida Yonatan, kantos tan durus kasedayang. 

46 Sasampune punika Ida Sang Prabu Saul 
wusan nguber wong Pilistine. Wong Pilistine raris 
pada budal ka wewidanganipune suang-suang. 

Pamrentahan Ida Sang Prabu Saul 
miwah kulawargan idane 


47 Sasampun Ida Sang Prabu Saul madeg ratu 
ring Israel, ida mayuda nglawan meseh-meseh 
idane makasami, minakadinipun bangsa Moab, 
bangsa Amon, bangsa Edom, pararatu ring 
panegara Soba miwah bangsa Pilistin. Kijaja ida 
lunga mayuda, ida tansah molih ring rana. 48 Ida 
sura dira ring rana nglawan tur ngaonang bangsa 
Amalek. Ida mebasang bangsa Israele saking 
meseh-meseh sane rauh ngebug ipun. 

49 Oka-okan Ida Sang Prabu Saul sane lanang 
inggih punika Ida Yonatan, Ida Yiswi miwah 
Ida Malkisua. Okan idane sane istri sane pinih 
duur mapesengan Merab tur sane alitan Mikal. 
30 Rabin idane mapesengan Ahinoam, okan Dane 
Ahimas. Senapatin idane mapesengan Abner 
pernah mingsiki ring ida, okan paman idane sane 
mapesengan Ner. ?! Dane Kis punika ajin Ida Sang 
Prabu Saul miwah Dane Ner punika ajin Dane 
Abner, punika makakalih okan Dane Abiel. 

52 Sapanyeneng Ida Sang Prabu Saul, ida 
sampun mayuda tan papegatan nglawan bangsa 
Pilistin. Tur sakancan anake sane sura dira, sane 
prawira cingak ida, sami punduhang ida dados 
wadua bala. 

Yuda nglawan wong Amalek 


15 1 Dane Samuel raris matur ring Ida Sang 
Prabu Saul kadi asapuniki: “Titiang 
sampun kutus antuk Ida Sang Hyang Widi 
Wasa buat jaga ngamanggehang idewa dados 
prabu, buat bangsa Israel, kaulan Idane. Sane 
mangkin pirengangja sabdan Ida Sang Hyang 
Widi Wasa Sane Maha Wisesa. 2 Ida pacang 
nyisipang wong Amaleke punika, santukan 
leluuripune nulak wong Israel rikala ipun medal 
saking Mesir. 2 Sane mangkin rarisang gebug 
wong Amaleke punika, tur sirnayang makasami 
paderbeanipune. Sampunang wenten sane 
kantun. Pademang sawatek jadmane makasami 
lanang istri, agung alit, banteng, biri-biri, unta 
miwah keledaennyane makasami.” 

4 Ida Sang Prabu Saul raris munduhang wadua 
balan idane, tur nureksain ipun ring Telem. Irika 
wenten wadua bala satak tali saking Israel miwah 
dasa tali saking Yehuda. ? Ida sang prabu miwah 
wadua balan Idane raris lunga ka kotan wong 
Amaleke tumuli nyadang mesehe ring tukade 
sane tuh. ? Sasampune punika Ida Sang Prabu 
Saul ngwentenang utusan buat ngwangsitin 
wong Kenine antuk baos kadi asapuniki: “Pada 
kesah tur dohangja ragane saking pantaran wong 
Amaleke, keni sampunang ragane kasirnayang 

sareng-sareng ring bangsa Amaleke punika. 
Boyake leluur ragane sampun nyinahang 
pasawitran ring wong Israele, rikala wong Israele 
kesah saking Mesir?” Wong Kenine raris makaon 
saking pantaran wong Amaleke. 

7 Ida Sang Prabu Saul raris ngayudain tur 
ngaonang bangsa Amalek, ngawitin saking 
Hawila kantos rauh ring Sur, dangin jagat 
Mesire. 3 Ida Sang Prabu Agag, ratun wong 
Amaleke, keni katawan, nanging rakyat idane 
telas kapademang. ? Nanging Ida Sang Prabu 
Saul miwah parakaulan idane manggayang 
Ida Sang Prabu Agag kantun nyeneng. Kadi 
asapunika taler kambing, biri-biri lan banteng 
sane mokoh-mokoh, makamiwah saluiring sane 
becik-becik sami katumanang. Sane kasirnayang 
wantah sane tan paguna miwah tan paji 
kewanten. 


Ida Sang Prabu Saul kasurudang lungguh 


10 ida Sang Hyang Widi Wasa raris masabda ring 
Dane Samuel, kadi asapuniki: 11 “Ulun nyelsel, 
sawireh Ulun suba nyelik Saul dadi raja, tur ia 
ento tuara lulut teken Ulun, buina tuara tinut 
teken Ulun, muah tuara tinut teken sapatitah 
Ulune.” Dane Samuel duka pisan, tur awengi 
mepek masesambatan ring Ida Sang Hyang Widi 
Wasa. 12 Benjang semengannyane, palimunan 

pisan Dane Samuel sampun matangi misadia jaga 
kapanggih ring Ida Sang Prabu Saul. Dane mireng 
orti mungguing Ida Sang Prabu Saul sampun 
lunga ka Karmel jaga ngwangun satunggiling 
tugu pakeling buat ragan idane. Sawusan punika 
ida raris lunga ka Gilgal. 18 Rikala Dane Samuel 
matemu ring Ida Sang Prabu Saul, Ida Sang 
prabu Saul raris nyapa dane kadi asapuniki: “Ida 
Sang Hyang Widi Wasa ngamertanin guru. Tiang 
sampun nglaksanayang sapatitah Ida Sang Hyang 
Widi Wasa.” 

14 Nanging Dane Samuel masaur sapuniki: 
“Yening yakti kadi asapunika, napike awinanipun 
titiang miragi suaran kambing, biri-biri miwah 
banteng embek-embek?” 

15 |da Sang Prabu Saul tumuli masaur sapuniki: 
“Punika sami kajarah antuk prajurite saking 
bangsa Amaleke. Rakyate manggayang kambing, 
biri-biri miwah bantenge sane pinih becik kantun 
urip, jaga kanggen aturan ring Ida Sang Hyang 
Widi Wasa, Widin gurune. Tiosan ring punika, 
makasami sampun kasirnayang.” 

16 Dane Samuel raris matur malih: “Menengja 
idewa irika! Titiang jaga nguningayang ring idewa 
sabdan Ida Sang Hyang Widi Wasa sane tampi 
titiang dibi sande.” 

Pasaur Ida Sang Prabu Sau 
nikayang ring tiang.” 


|: “ 


Inggih rarisang 

17 Dane Samuel tumuli matur sapuniki: 
“Yadiastu idewa rumasa ring raga tan paguna, 
nanging idewa sampun dados pamimpin ring 
pantaran bangsa Israele. Ida Sang Hyang Widi 
Wasa sampun ngamanggehang idewa dados 
ratun Israele. 18 Ida Sang Hyang Widi Wasa 
sampun ngutus tur mrentahang idewa buat 
nyirnayang wong Amalek sane dursila punika. 
Ida ngandikayang idewa ngayudain kantos idewa 
prasida ngamademang ipun makasami. 1? Napi 
awinanipun idewa tulak ring sabdan idane? 
Napi awinanipun idewa ngambil jejarahan tur 
nglaksanayang paindikan sane kaon ring ayun Ida 
Sang Hyang Widi Wasa?” 

20 Pasaur Ida Sang Prabu Saul sapuniki: “Tiang 
sampun ngamargiang sapatitah Ida Sang Hyang 
Widi Wasa, tur tiang sampun ngejuk Ida Sang 
prabu Agag, miwah bangsa Amaleke sami 
sampun pademang tiang. 2! Nanging prajurit 
tiange nenten ngamademang jejarahan kambing, 
biri-biri miwah banteng sane pinih becik mangda 
wenten jaga anggen ipun aturan ring Ida Sang 
Hyang Widi Wasa, Widin gurune ring Gilgal.” 

22 Dane Samuel raris matur sapuniki: “Sane 
encenke sane kaledangin antuk Ida Sang Hyang 
Widi Wasa. Punapi indik lulut ring sabdan Idane 
punapi aturan? Kantun utamaan ngamargiang 
sabdan Idane bandingang ring aturan biri-biri 

sane becik-becik punika. 28 Santukan tempal ring 
sabdan Idane pateh sakadi dosa matetenungan, 
tur indik masumbung-sumbungan pateh ring 
dosa nyumbah arca. Duaning idewa sampun 
tungkas ring sapatitah Ida Sang Hyang Widi Wasa, 
Ida taler sampun nyurudang lungguh idewane 
dados ratu.” 

24 Ida Sang Prabu Saul tumuli mabaos sapuniki: 
“Tiang sampun madosa ring Ida Sang Hyang 
Widi Wasa, santukan tiang sampun nungkasin 
sapatitah Idane miwah pangandikan gurune. 
Tiang ajerih ring prajurit tiange, mawinan 
pinunasnyane raris dagingin tiang. 25 Sane 
mangkin tiang nunas, ampurayangja dosan 
tiange. Pinunas tiange ledang guru nyarengin 
tiang mawali ka Gilgal, mangdane tiang 
mrasidayang ngaturang bakti ring Ida Sang Hyang 
Widi Wasa.” 

26 Nanging Dane Samuel matur kadi asapuniki: 
“Titiang nenten jaga mawali nyarengin idewa, 
santukan idewa sampun nungkasin titah Ida Sang 
Hyang Widi Wasa, tur Ida sampun nyurudang 
lungguh idewane dados ratun wong Israele.” 

27 Rikala Dane Samuel mabalik jaga kesah 
saking irika, Ida Sang Prabu Saul raris ngambil 
tanggun jubah danene kantos jubahe punika uek. 
28 Dane Samuel raris matur ring ida sapuniki: 
“Ring rahinane puniki Ida Sang Hyang Widi Wasa 

sampun ngambil kaprabon Israele saking idewa, 
tur sampun maicayang kaprabone punika ring 
anak tiosan sane becikan ring idewa. ?? Samaliha 
Hyang Maha Luih Widin Israele nenten naenin 
bobab, tur Ida nenten naenin maselselan. 
Santukan Ida boya pateh ring manusa sane setata 
maselselan.” 

30 Ida Sang Prabu Saul raris mabaos sapuniki: 
“Yuakti tiang sampun iwang, nanging sane 
mangkin ajiangja tiang ring arepan bangsa Israele 
sami. Mawalija guru sareng-sareng ring tiang, 
mangdane tiang prasida ngaturang bakti ring 
Ida Sang Hyang Widi Wasa, Widin gurune.” 

31 Duaning punika Dane Samuel tumuli mawali 
nyarengin Ida Sang Prabu Saul ka Gilgal, tur Ida 
Sang Prabu Saul ngaturang bakti ring Ida Sang 

Hyang Widi Wasa. 

32 Dane Samuel raris matur sapuniki: “Baktaja 
Sang Prabu Agag mriki.” Sang Prabu Agag raris 
rauh ring ajeng danene saha ngetor kabatek 
antuk ajerih idane. Ida mapakayun asapuniki: 
“Ambate sengkalan matin ideweke jani.” 33 Dane 
Samuel raris ngandika sapuniki: “Buka pedang 
jerone suba ngranayang liu luh-luhe kilangan 
pianak, aketo masih ane jani memen jerone 
lakar kilangan pianak.” Sasampune punika Dane 
Samuel raris nyempal tur mukang-mukang Ida 

Sang Prabu Agag, ring arepan pamorboran 
aturane ring Gilgal. 

34 Sawusan punika Dane Samuel raris lunga ka 
Rama, tur Ida Sang Prabu Saul mantuk ka Gibea. 
35 Sakantun Dane Samuel nyeneng, dane nenten 
malih naenin kapanggih ring ida sang prabu, 
nanging dane banget pisan mangenang ida. Ida 
Sang Hyang Widi Wasa rumasa pariselsel ring 
kayun, mungguing Ida sampun ngamanggehang 
Ida Sang Prabu Saul dados ratun wong Israele. 


Dane Daud kadegang dados ratu 


16 1 Ida Sang Hyang Widi Wasa raris masabda 
ring Dane Samuel, kadi asapuniki: 

“Buin amun apake makelonne kita lakar sedih 
mangenang unduk Saule? Tusingke ia suba tulak 
Ulun buat dadi ratun bangsa Israele? Ane jani 
isininja tanduk wadah lengis kitane aji lengis 
saitun tur kemaja kita luas ka Betlehem matemu 
teken anak ane madan Isai, wireh uli di pantaran 
pianak-pianakne Ulun suba nyelik adiri ane lakar 
adegang Ulun dadi prabu.” 

2 Nanging Dane Samuel matur sapuniki: 
“Sapunapiang titiang mamargi mrika? Yening Ida 
Sang Prabu Saul mireng indike puniki, sampun 
janten ida jaga ngamademang titiang.” 

Ida Sang Hyang Widi Wasa tumuli masabda: 
“Abaang iban kitane godel aukud, tur orahang 

mungguing kita lakar ngaturang aturan teken Ida 
Sang Hyang Widi Wasa. 3 Suba keto, undang Isai 
apanga ia teka sig tongose ngaturang aturane 
ento. Ditu Ulun lakar ngorahin kita, apa ane patut 
laksanayang kita. Kita patut ngamanggehang 
anak ane patujuhang Ulun teken kita dadi sang 
prabu.” 

4 Dane Samuel raris ngamargiang sakadi sane 
kasabdayang antuk Ida Sang Hyang Widi Wasa 
tur dane lunga ka Betlehem. Irika parapanglingsir 
kota Betleheme pada rauh mendakin dane 
maduluran jejeh ngetor sarwi matur sapuniki: 
“Punapike rauh gurune puniki makta orti sane 
ngliangin manah?” 

> Dane Samuel tumuli masaur sapuniki: “Inggih 
tiang rauh mriki buat jaga ngaturang aturan 
ring Ida Sang Hyang Widi Wasa. Suciangja ragan 
semetone, tur ngiring sareng-sareng ring tiang 
ring upacara puniki.” Sasampune punika taler 
dane ngandikayang mangda Dane Isai miwah 
oka-okan danene sane lanang-lanang nyuciang 
raga, tur ngundang dane sareng sami, mangda 
rauh ring upacara punika. 

6 Rikala Dane Isai miwah oka-okan danene rauh, 
Dane Samuel ngaksi Dane Eliab, okan Dane Isai, 
dane tumuli mapikayun asapuniki: “Sinah anake 
ane majujuk di ayun Ida Sang Hyang Widi Wasa 
ene ane selik Ida.” 7 Nanging Ida Sang Hyang 

Widi Wasa raris masabda ring Dane Samuel 
sapuniki: “Eda kita ngiwasin goba ane bagus 
muah pangadeg ane ganggas, sawireh Ulun tuara 
ngarsayang ia. Sawireh Ulun nlektekang anak 
tusing patuh buka imanusa. Imanusa ngiwasin 
pangenahne ane di sisi dogen, nanging Ulun 
ngaksi atin manusane.” 

8 Sasampune punika Dane Isai ngandikain okan 
danene sane mapesengan Abinadab tumuli 
kapangandikayang tangkil. Nanging Dane Samuel 
mabaos sapuniki: “Icening puniki nenten kaselik 
antuk Ida Sang Hyang Widi Wasa.” ? Sasampune 
punika Dane Isai ngajak Dane Sama. Nanging 
Dane Samuel mabaos: “Icening puniki taler 
nenten kaselik antuk Ida Sang Hyang Widi Wasa.” 
10 Kadi asapunika Dane Isai ngedengang okan 
danene makapepitu nglintang ring ajeng Dane 
Samuel, nanging Dane Samuel mabaos sapuniki: 
“Ring pantarannyane nenten wenten sane kaselik 
antuk Ida Sang Hyang Widi Wasa.” 11 Dane 
Samuel raris mataken ring Dane Isai sapuniki: 
“Punapike puniki kewanten okan semetone?” 

Dane Isai raris masaur sapuniki: “Kantun malih 
adiri sane pinih alit, nanging sane mangkin ipun 
sedekan ngangonang biri-biri ring tegale.” 

Dane Samuel mabaos malih: “Indayang nikain 
mangda ipun rauh mriki, santukan iraga nenten 
jaga ngaturang aturane sadurung ipun rauh.” 

12 Dane Isai ngutus anak ngaturin okan danene 
sane pinih alit punika. Okan danene punika bagus 
tur siteng, tur swabawannyane macaya. Ida 
Sang Hyang Widi Wasa raris masabda ring Dane 
Samuel sapuniki: “Manggehangja ia tur sriokinja 
ia baan lengis, sawireh ia ane selik Ulun.” 13 Dane 
Samuel tumuli ngambil minyak saitun punika, 
tur kasriokang ring duur Dane Daude, ring 
ajeng parasemeton danene. Ngawitin saking 
dauh punika sapangraripun Roh Ida Sang Hyang 
Widi Wasa ngencegin tur nguasain Dane Daud. 
Sasampune punika Dane Samuel raris mawali ka 
Rama. 


Dane Daud ring purin Ida Sang Prabu Saul 


14 Roh Ida Sang Hyang Widi Wasa sampun 
nilar Ida Sang Prabu Saul. Ida nedunang roh 
jaat buat nyangsaren ida. 1? Paraparekan Ida 
Sang Prabu Saul raris matur ring ida sapuniki: 
“Inggih ratu, sauning titiang mungguing roh jaat 
saking Ida Sang Hyang Widi Wasa ngrangsukin 
tur nyangsaren iratu. 18 Duaning punika, yen 
palungguh iratu ledang, titiang jaga ngrereh anak 
sane uning nyuarayang rebab. Kenginan yening 
roh jaate punika ngrangsukin iratu, anake punika 
jaga nyuarayang rebabipune, tur palungguh iratu 
jaga rumasa kenak.” 

17 Ida Sang Prabu Saul raris ngandika ring 
parekan idane sapuniki: “Nah kema alih anake 
ane dueg ngamunyiang rebab, laut ajak ia mai.” 

18 Salah tunggil parekan idane tumuli matur 
asapuniki: “Titiang sampun manggihin anak sane 
uning nyuarayang rebab, inggih punika okan 
Dane Isai, anak saking Betlehem punika. Okan 
danene punika anak sane prawira tur bagus, 
prajurit sane sura dira, miwah pascad mabaos. 
Samaliha dane punika anak sane kahyangin antuk 
Ida Sang Hyang Widi Wasa.” 

19 ida Sang Prabu Saul raris ngutus utusan 
ngrauhin Dane Isai kadulurin pangandika 
asapuniki: “Ida sang prabu ngarsayang okan 
ragane Daud sane ngangonang biri-biri punika.” 
20 Dane Isai raris ngaturang Dane Daud ring Ida 
Sang Prabu Saul kadulurin antuk panak kambing 
asiki, keledae sane kapondongin roti miwah 
anggur aklukuh. 2! Dane Daud raris tangkil ring 
Ida Sang Prabu Saul tur raris mamarekan irika. 
Ida Sang Prabu Saul kalintang seneng ring Dane 
Daud, tur dane kadadosang juru bakta sanjatan 
idane. 22 Duaning punika Ida Sang Prabu Saul raris 
ngutus parekan ngrauhin Dane Isai maduluran 
pangandika asapuniki: “Depang suba Daud dadi 
parekan gelahe, sawireh gelahe sayang tekening 
ia.” 23 Ngawit saking dauh punika, nyabran roh 
jaat sane saking Ida Sang Hyang Widi Wasa 

punika ngrangsukin Ida Sang Prabu Saul, digelis 
Dane Daud ngambil tur nyuarayang rebab, sane 
ngawinang roh jaate punika nilar Ida Sang Prabu 
Saul, tur ida raris rumasa kenak. 


Goliat nangtangin wadua balan Israele 


1 Wong Pilistine munduhang wadua 

17 balannyane jaga mayuda. Ipun sami 
mapunduh ring Soko wewengkon tanah Yehuda 
tur makemah ring satunggaling genah sane 
mawasta Epes-Damim ring pantaran Soko miwah 
Asekane. 2 Sang Prabu Saul miwah parawong 
Israele taler mapupul tur makemah ring Lebak 
Ela. Irika ida nabdabang gelar jaga nglawan wong 
Pilistine. 3 Wadua balan wong Pilistine wenten 
ring bukit sane drikian, miwah wadua balan 
Israele ring bukite drikaan, kabelat antuk lebak. 

4 Raris wenten anak mawasta Goliat, jadma 
saking kota Gat medal saking pantaran wong 
Pilistine, tumuli nangtangin wong Israele. 
Jadmane punika tegehipun wenten sawatara 
3 meter. ? Ipun ngangge topong miwah baju 
temaga sane bobotipun sawatara seket pitu 
kilogram. £ Buntutipune taler kakaput antuk 
temaga, tur ipun ngagem tumbak temaga. ” Patin 
tumbaknyane wenten amun punyan buahe 
agengipun, tur besin tumbaknyane sawatara 
wenten pitung kilogram beratipun. Ring arepan 

ipune wenten prajurit asiki tukang makta 
tamiangnyane. 3 Goliat tumuli gelur-gelur marep 
ring wadua balan Israele, kadi asapuniki: “To 
ngudiang cai ditu. Apake cai nyadia masiat? Icang 
ene wong Pilistin tur cai panjak Saule! Jani pilih 
uli pantaran caine aukud, buat nglawan icang. 

9 Yening ia nyidaang ngalahang icang, icang ajak 
makejang lakar dadi panjak caine, nanging yening 
ia kalahang icang, cai ajak makejang lakar dadi 
panjak icange. 10 Jani icang nangtangin wadua 
balan Israele, nah pesuang uli ditu aukud buat 
maperang tanding nglawan icang!” 1! Rikala 

Ida Sang Prabu Saul miwah wadua balan idane 
mireng baos wong Pilistine punika, ida miwah 
wadua balane sami rumasa kalintang ajerih. 


Dane Daud rauh ring genah Ida Sang Prabu Saul 


12 Dane Daud punika okan Dane Isai anak 
saking desa Eprata wewengkon Betlehem daerah 
Yehuda. Dane Isai madue oka lanang kutus diri. 
Duk panyeneng Ida Sang Prabu Saul, Dane Isai 
sampun lingsir pisan. 18 Okan Dane Isai tetiga 
sane pinih duur ngiring Ida Sang Prabu Saul ka 
payudan. Pesengan okan danene sane tetiga 
punika, inggih punika Eliab, Abinadab miwah 
Sama. 14 Dane Daud punika okan Dane Isai 
sane pinih alit. Daweg semeton danene sane 
duur-duuran tetiga punika ngiring Ida Sang 

Prabu Saul, 1? Dane Daud nyabran rahina mawali 
ka Betlehem buat ngangonang biri-birin ajin 
danene. 

16 Nyabran semengan miwah nyoreang Goliat 
nangtangin bangsa Israel kantos petang dasa 
rahina suenipun. 

17 Sedek rahina anu, Dane Isai mabaos ring 
Dane Daud, okan danene sapuniki: “Kema 
jemak gandume dasa kilo, rotine dasa bungkul, 
enggalang abaang beli-belin ceninge di pasiatan. 
18 Aba masih kejune ane dasa pabuat komandan 
pasukane. Pedasin pesan apake beli-belin 
ceninge rahayu, tur abaangja bapa tanda ane 
makadadi bukti mungguing belin ceninge pada 
rahayu. 19 Ida Sang Prabu Saul, beli-belin ceninge 
muah wadua balan Israele makejang ada di Lebak 
Ela sedek masiat nglawan wong Pilistine.” 

20 Benjangne palimunan pisan Dane Daud 
sampun matangi. Kambing miwah biri-birin 
danene raris serahang dane ring satunggaling 
anak sane kapangandikayang ngangonang, tur 
dane ngambil sakancan bebaktaan sakadi sane 
sampun kapangandikayang antuk ajin danene, 
tumuli mamargi. Dane rauh ring pakemahan, 
rikala wadua balane sedekan nabdabang gelar, 
tur pada masuryak-suryak. 21 Wong Israel miwah 
wong Pilistine sami pada nabdabang gelar 
buat mayuda, tur sampun pada marep-arepan. 

22 Dane Daud raris nyerahang bebaktaan danene 
ring komandan juru ngetangang bekel wadua 
balane. Sasampune punika dane raris malaib 

ka genah barisan wadua balane. Sarauhe irika 
dane raris mataken ring raka-rakan danene, 
napike dane pada rahayu. 22 Risedek Dane 

Daud mabaos ring rakan danene, Goliat malih 
medal tur nangtangin bangsa Israele sakadi sane 
sampun-sampun. Baosipune punika kapiragi 
antuk Dane Daud. 24 Rikala wadua balan Israele 
ngantenang Goliat, ipun sami raris malaib 
kabatek antuk ajerihipune. 22 Ipun pada mabaos 
ngajak timpalnyane, sapuniki: “Tingalinja jlemane 
ento! Padingehangja patangtangne! Ida Sang 
Prabu Saul suba majanji lakar mapaica upah gede 
teken anak ane nyidayang ngamatiang musuhe 
ento. Ida masih lakar maicayang okan idane ane 
istri buat dadi kurenannyane, tur kulawargan 
bapannyane kicen leluputan pajeg.” 

26 Dane Daud raris mataken ring anake sane 
nampek ring dane sapuniki: “Napike upah anake 
sane mrasidayang ngaonang wong Pilistine 
miwah mebasang wong Israele saking nandang 
kimud? Sirake sujatinne wong Pilistin sane nenten 
masunat punika, sane purun nganistayang wadua 
balan Ida Sang Hyang Widi Wasa sane nyeneng?” 
27 Anake punika tumuli nuturang pikolih anake 
sane mrasidayang ngaonang Goliat. 


1 SAMUEL 17.28-33 1212 


28 Rikala Dane Eliab, rakan danene sane pinih 
duur punika, mireng bebaosan Dane Daud ring 
anake punika, Dane Eliab raris duka ring Dane 
Daud, sarwi mabaos asapuniki: “To ngudiang dadi 
adi teka mai? Nyen ane serahin adi biri-birine 
ane angonang adi di tegale? Beli suba nawang 
perah adine ane nakal tur wanen. Pasti adi teka 
mai apanga maan mabalih anak masiat.” 

29 Nanging Dane Daud masaur sapuniki: “Tiang 
tan wenten ngudiang-ngudiang. Punapike tiang 
tan dados mataken?” 30 Wus punika dane raris 
nilarin rakan danene tur mataken malih ring 
anake tiosan antuk pataken sane pateh. Tur 
sabilang dane mataken, dane polih pasaur sane 
pateh. 

31 Katah anake sane miragi baos Dane Daud 
tur anake punika nguningayang ring Ida Sang 
Prabu Saul. Ida raris ngandikayang Dane Daud 
mangda tangkil. 3? Dane Daud raris matur ring 
Ida Sang Prabu Saul sapuniki: “Duh ratu sang 
prabu, tan wenten anak sane patut ajerih ring 
wong Pilistine punika. Titiang sane jaga ngarepin 
jadmane punika.” 

33 Nanging Ida Sang Prabu Saul raris ngandika 
ring Dane Daud sapuniki: “Kenken lakar baan 
cening nglawan ia, cening enu cerik, nanging ia 
uli cerik suba dadi prajurit.” 

34 Nanging atur Dane Daud ring Ida Sang Prabu 
Saul sapuniki: “Duh ratu sang prabu, titiang 
sampun biasa ngangonang biri-birin bapan 
titiange. Yening wenten singa wiadin beruang 
sane nyarap biri-birine punika asiki saking 
pantaran gompyokannyane, 2? raris uber titiang 
tur lempag titiang buat mebasang biri-birine 
punika saking bungut singane wiadin beruange 
punika. Yan prade satone punika mabalik 
nglawan titiang, baongipune sane dengek titiang 
raris lempag tur pademang titiang. 3? Titiang 
sampun akeh mademang singa wiadin beruang. 
Jadma Pilistine sane nenten masunat punika 
jaga patehang titiang sakadi salah tunggal 
satone punika, santukan ipun sampun purun 
nganistayang wadua balan Ida Sang Hyang Widi 
Wasa sane nyeneng. 3? Ida Sang Hyang Widi 
Wasa sampun ngluputang titiang saking kukun 
singa miwah beruange punika. Ida taler jaga 
ngluputang titiang saking wong Pilistine punika.” 

Ida Sang Prabu Saul raris ngandika ring Dane 
Daud sapuniki: “Nah yening keto, kema cening 
majalan! Ida Sang Hyang Widi Wasa ngraksa 
cening.” 38 Ida Sang Prabu Saul raris maicayang 
busana perang idane ring Dane Daud. Dane 
tumuli kasalukin tetopong temaga miwah kawaca 
temaga. 3? Dane Daud raris ngantungang pedang 
Ida Sang Prabu Saul ring sisin kawaca temaga 

punika, raris ngindayang mamargi, nanging dane 
nenten mrasidayang, santukan dane durung 
naenin ngangge pangangge sane kadi asapunika. 
Dane Daud raris matur ring Ida Sang Prabu Saul 
asapuniki: “Titiang tan mrasidayang mayuda 
nganggen pangangge puniki sami. Titiang durung 
biasa ngangge pangangge kadi asapuniki.” Dane 
Daud tumuli ngelus panganggene punika. 49 Dane 
Daud raris ngambil tungked danene, tur dane 
ngrereh batu sane belig malengis lelima saking 
tukade tur genahang dane ring kantong danene. 
Dane tumuli medal maranin Goliat saha sregep 
makta blangsut. 


Dane Daud ngaonang Goliat 


41 Wong Pilistin punika taler maranin Dane 
Daud, kasarengin antuk anake sane makta 
tamiangnyane sane mamargi ring arepannyane. 
Ipun sayan nganampekang, “2 tur rikala ipun 
sampun pedas ring Dane Daud, ipun raris 
nganistayang dane, santukan dane kantun 
kalangkung wimuda. 8 Wong Pilistin punika raris 
mabaos ring Dane Daud asapuniki: “Kaden cai 
icang ene cicing, mawanan cai maranin icang 
ngaba tungked?” Ipun raris nemah Dane Daud 
masrana paradewa-dewannyane. 4 Sasampune 
punika ipun nangtangin Dane Daud sapuniki: 

“Nah jani maija arepin icang, icang lakar nadiang 
bangken caine maman kedis muah buron.” 

45 Pasaur Dane Daud ring ipun sapuniki: “Cai 
nglawan icang baan pedang, tumbak muah gada. 
Nanging icang nglawan cai aji parab Ida Sang 
Hyang Widi Wasa, Ane Maha Kuasa, Widin wadua 
balan Israele ane nistayang cai ento. 46 Di dinane 
ene Ida Sang Hyang Widi Wasa lakar nyerahang 
cai tekening icang. Icang lakar ngalahang cai 
tur lakar munggal baong caine. Icang lakar 
nadiang wadua balan Pilistine amah-amahan 
kedis muah buron, apanga makagumi anake 
nawang mungguing Israel ngelah Widi. ^ Buina 
makejang anake lakar nawang mungguing Ida 
Sang Hyang Widi Wasa tusing merluang pedang 
wiadin tumbak buat ngrahayuang kaulan Idane. 
Ida mula jayengrana tur Ida lakar nyerahang cai 
teken icang ajak makejang.” 

48 Rikala Goliat maranin Dane Daud, Dane Daud 
digelis nyagjag nganampekin gelar wadua balan 
Pilistine buat jaga nglawan ipun. 2 Dane Daud 
raris ngambil batu asiki saking kantong danene, 
tumuli mlangsutin Goliat. Batune punika ngenain 
gidat Goliate kantos macelep ring polonnyane. 
Irika Goliat raris bah makakeb ring tanahe. 

50 Kadi asapunika Dane Daud ngaonang tur 
ngamademang Goliat boya nganggen pedang, 
nanging antuk blangsut miwah batu. ?1 Dane 

Daud raris malaib maranin Goliat, tur ngadeg ring 
tundunnyane. Dane tumuli ngambil pedangipune 
tur ngaud pedange punika saking saungnyane 
ngraris nyempal baongnyane kantos pegat. 
Rikala wong Pilistine manggihin mungguing 
pamucukipune sampun padem, ipun raris pada 
malaib. ?? Wadua balan Israel miwah Yehudane 
raris pasrangkab pada bangun masuryak tur 
nguber wadua balan Pilistine kantos rauh ring Gat 
miwah gapuran kota Ekrone. Iparawong Pilistin 
sane keni kapademang pajlempang ring margine 
sane ngungsi ka Saaraim, kantos rauh ring Gat 
miwah Ekron. 22 Sasampune wadua balan Israele 
mawali saking nguber wong Pilistine punika, ipun 
majejarahan ring pakemahan wong Pilistine. 
54 Dane Daud ngambil tenggek Goliate raris 
kabakta ka Yerusalem, nanging sanjatannyane 
kabakta ka jeroan danene. 


Dane Daud katangkilang ring 
ajeng Ida Sang Prabu Saul 


55 Rikala Sang Prabu Saul ngaksi Dane Daud 
mayuda nglawan Goliat, ida mataken ring Dane 
Abner, senapatin wadua balan idane, sapuniki: 
“Nyen ngelahang pianake anake truna ento?” 

Dane Abner tumuli matur: “Nawegang ratu 
sang prabu, titiang nenten pisan uning.” 

56 Ida sang prabu ngandika malih: “Tegarang 
takonang, pianak nyene sujatinne anake truna 
ento!” 

57 Duaning punika rikala Dane Daud mawali ka 
kemah, sasampun dane mademang Goliat, Dane 
Abner raris ngajak dane nangkil ring Ida Sang 
Prabu Saul. Daweg punika Dane Daud kantun 
makta tenggek Goliate. 33 Ida Sang Prabu Saul 
tumuli mataken ring Dane Daud: “Ih cening, 
pianak nyenke cening ene?” 

Atur Dane Daud: “Titiang puniki pianak parekan 
iratune, Isai wong Betlehem punika.” 

18 1 Rikala Dane Daud sampun wusan matur 
ring Ida Sang Prabu Saul, Ida Yonatan, 
okan Sang Prabu Saule kalintang kadutdut 
pakayunan idane, mawinan Ida Yonatan kalintang 
tresna ring Dane Daud, sakadi dane tresna ring 
ragan danene ngraga. 2 Ngawit saking rahinane 
punika Ida Sang Prabu Saul nenten nglugrain 
Dane Daud budal, nanging kapangandikayang 
mangda ngiring ida ring puri. 3 Ida Yonatan 
ngwentenang prajanjian pasawitran ring Dane 
Daud, duaning Ida Yonatan kalintang tresna ring 
Dane Daud. 4Ida Yonatan raris ngelus jubah 
idane, raris kawehin Dane Daud, kadi asapunika 
taler baju perang idane, pedang, panah miwah 
pepetet idane. ? Kija jua kaprentahang mayuda 
antuk Ida Sang Prabu Saul, Dane Daud tansah 

molih ring rana, mawinan Ida Sang Prabu 

Saul raris ngamanggehang Dane Daud dados 
senapatin wadua balan idane. Indike punika 
karasayang becik antuk rakyate miwah antuk 
paraprakanggen Ida Sang Prabu Saule makasami. 


Ida Sang Prabu Saul iri ati ring Dane Daud 


6 Ritatkala Dane Daud miwah prajurite mantuk 
saking payudan, sasampun dane ngaonang 
Goliat, paraistri-istrine sami pada medal saking 
sakancan kota-kota Israele mendakin Ida Sang 
Prabu Saul, sarwi makakidungan miwah masolah 
sinambi nyuarayang rebana miwah nyuarayang 
grincing kabatek antuk gargitan manahipune. 

7 Sajeroning kaliangane punika paraistri-istrine 
pada masolah tur makidung saling saurin, kadi 
asapuniki: “Ida Sang Prabu Saul ngaonang meseh 
panyiu-nyiuan, nanging Dane Daud malaksa- 
laksaan.” 8 Kakidungane punika ngawinang Ida 
Sang Prabu Saul sungkan ring kayun, tur duka 
pisan. Ida mabaos ring kayun asapuniki: “Pabuat 
Daud orahanga malaksa-laksaan, nanging pabuat 
idewek panyiu-nyiuan. Sinah manian ia ane lakar 
dadianga raja.” ? Ngawit saking rahinane punika, 
Ida Sang Prabu Saul setata iri ati tur geting ring 
Dane Daud. 

10 Benjangne tan dumade roh jaat sane saking 
Ida Sang Hyang Widi Wasa punika ngrangsukin 

Ida Sang Prabu Saul, kantos ida sakadi anak 
buduh ring tengah purine. Kala punika Dane Daud 
sedekan nyuarayang rebab sakadi biasanipun, tur 
Ida Sang Prabu Saul ngagem tumbak ring tangan 
idane saha mapakayun asapuniki: 1! “Melahan 
tandalang Daud di temboke.” Ida Sang Prabu Saul 
nglongsor Dane Daud antuk tumbak kantos ping 
kalih. Nanging Dane Daud tansah makelid. 

12 ida Sang Prabu Saul sayan rumasa ajerih 
ring Dane Daud, duaning Ida Sang Hyang Widi 
Wasa ngiangin Dane Daud, tur sampun matilar 
saking Ida Sang Prabu Saul. 18 Duaning punika Ida 
Sang Prabu Saul mapakayunan ngedohang Dane 
Daud, tur dane kadadosang komandan siu diri. 
Sabilang Dane Daud mimpin pasukan danene 
medal ka payudan, 1 dane tansah molihing rana, 
santukan Ida Sang Hyang Widi Wasa ngiangin 
dane. P Rikala ida sang prabu ngaksi mungguing 
Dane Daud tansah molihing rana, ida sayan ajerih 
malih ring Dane Daud. 18 Nanging iparawong 
Israel miwah wong Yehudane sayan tresna asih 
ring Dane Daud, santukan dane dados pamimpin 
sane tansah labda karya. 


Dane Daud ngambil okan Ida Sang Prabu Saul 


17 |da Sang Prabu Saul raris ngandika ring Dane 
Daud, asapuniki: “Ni Merab, pianak bapane 
luh ane kelihan, lakar baang bapa cening dadi 

kurenan ceninge, sakewala apanga cening ngayah 
teken bapa dadi prajurit ane satia tur masiat 
nindihin Ida Sang Hyang Widi Wasa.” (Pakayunan 
Ida Sang Prabu Saul sapuniki: “Apang eda liman 
gelahe ane ngamatiang Daud, nanging apanga 
anak Pilistin ane ngamatiang ia.”) 

18 Dane Daud matur asapuniki: “Sapasirake 
titiang puniki, sirake kadang wargan titiange, 
kantos titiang jaga dados mantun sang prabu?” 
19 Nanging sasampune rauh panemayanipun ida 
patut nyerahang Dane Merab, ring Dane Daud, 
Dane Merab raris kaparabiang ring Adriel anak 
saking Mehola. 

20 Dane Mikal, okan Sang Prabu Saule sane istri 
kasemaran ring Dane Daud. Rikala indike punika 
kuningayang ring Ida Sang Prabu Saul, ida rumasa 
ledang ring kayun. 21 Santukan Ida Sang Prabu 
Saul mapakayun asapuniki: “Depang suba baang 
icening Mikal, apanga ia dadi jeet pabuat Daud, 
apang ia matianga baan wong Pilistine.” Duaning 
punika Ida Sang Prabu Saul malih ngandika ring 
Dane Daud sane kaping kalihipun sapuniki: 
“Cening lakar dadi mantun bapane.” 22 Ida Sang 
Prabu Saul raris mrentahang paramantrin idane 
mabaos sesiliban ring Dane Daud kadi asapuniki: 
“Sujatinipun ida sang prabu ledang pisan ring 
ragane, kadi asapunika taler paraprakanggen 
idane sami tresna ring ragane. Duaning punika 

sampunangja makelid buat dados mantun sang 
prabune.” 

23 Paraprakanggene raris ngrauhang indike 
punika ring Dane Daud nanging Dane Daud matur 
asapuniki: “Luih pisan anake sane dados mantun 
ida sang prabu. Indike punika kalintang luih buat 
anake sane tiwas tur nista dama sakadi tiang.” 

24 Paraprakanggene raris ngaturang baos Dane 
Daud punika ring Ida Sang Prabu Saul. 2 Ida Sang 
Prabu Saul malih ngandikayang paraprakanggene 
punika mabaos ring Dane Daud sapuniki: “Basan 
pupur sane karsayang antuk sang prabu, wantah 
kulit muncuk pranan wong Pilistine sane sampun 
kapademang satus akehipun, makadados 
pangwales ring meseh-meseh idane.” (Kadi 
asapunika rencanan lda Sang Prabu Saul buat 
nyedayang Dane Daud malantaran wong Pilistin.) 
26 Rikala paraprakanggen Ida Sang Prabu Saul 
ngrauhang baose punika ring Dane Daud, Dane 
Daud raris sairing jaga dados mantun sang prabu. 
Sadurung rauh rahina pabuncingane, ?” Dane 
Daud miwah prajurit danene sampun lunga tur 
mademang wong Pilistin satak diri. Dane raris 
ngambil tur ngetep kulit muncuk pranan wong 
Pilistine makasami raris katurang ring ida sang 
prabu tur kawilang ring ajeng idane, mangda 
dane prasida dados mantun idane. Irika Sang 

Prabu Saul raris maicayang Ida Mikal, okan idane 
ring Dane Daud makadados rabin danene. 

28 Sane mangkin Sang Prabu Saul tatas uning 
mungguing Ida Sang Hyang Widi Wasa ngiangin 
Dane Daud, samaliha Mikal okan idane taler 
tresna ring Dane Daud. 29 Duaning punika 
sapanyeneng idane, Ida Sang Prabu Saul 
sumingkin ajerih ring Dane Daud, tur dane 
kanggep dados meseh. 

30 Sabilang wadua balan Pilistine medal ka 
payudan, Dane Daud tansah molih ring rana 
langkungan ring parasenapatin Ida Sang Prabu 
Saul sane tiosan. Punika duaning Dane Daud raris 
kabinawa pisan. 


Dane Daud kuber antuk Ida Sang Prabu Saul 


19 1 Ida Sang Prabu Saul ngandikayang ring 
Ida Yonatan, okan idane, miwah ring 
paraprakanggen idane, mungguing ida madue 
rencana jaga nyedayang Dane Daud. Nanging 
Ida Yonatan tresna pisan ring Dane Daud, 

2 mawinan dane raris nguningayang paindikane 
punika ring Dane Daud sapuniki: “Ajin tiange 
ngrencanayang lakar ngamatiang adi. Sawireh 
keto yatnain dewek adine buin mani semengan. 
Mengkebja adi di tongose ane ilid tur nongosja 
adi ditu. ? Tiang lakar kema ngiringang ajin tiange 
paek teken tongos adine mengkeb ento, tur 

ngrembugang unduk adine teken ajin tiange. Yen 
ada ane tawang tiang, tiang lakar ngorahin adi.” 

4 Ida Yonatan ngaturang kabecikan Dane Daud 
ring Ida Sang Prabu Saul ajin idane sapuniki 
atur idane: “Aji, sampunang aji ngardi iwang 
marep ring Daud, parekan druene, santukan 
ipun nenten naenin ngardi iwang mantuk ring 
aji. Tungkalikanipun saananing sane sampun 
laksanayang ipun, punika sampun dados 
pitulungan sane ageng pamantuka ring aji. ? Ipun 
sampun ngetohang urip rikala ipun ngaonang 
Goliat. Samaliha Ida Sang Hyang Widi Wasa 
sampun mapaica kamenangan sane ageng 
pabuat bangsa Israel. Ritatkala aji sampun ngaksi 
indike punika, aji kalintang ledang ring kayun. 
Sane mangkin napike awinanipun aji mapakayun 
ngardi iwang ring anake sane tan padosa, tur 
ngamademang Daud tan pakrana?” 

6 Ida Sang Prabu Saul ngidepang atur Ida 
Yonatan, tumuli masumpah sajeroning parab Ida 
Sang Hyang Widi Wasa, mungguing ida nenten 
pacang nyedayang Dane Daud. 7 Ida Yonatan raris 
ngandikain Dane Daud tur ngrauhang ring dane 
daging bebaosane sami. Sasampune punika Ida 
Yonatan ngajak Dane Daud tangkil ring Ida Sang 
Prabu Saul, tur irika Daud raris ngaturang ayah 
sakadi sane sampun-sampun. 

8 Rikala malih wenten yuda nglawan wong 
Pilistine, Dane Daud ngaonang ipun makasami, 
kantos ipun pada jerih kapilayu. 

9 Sedek rahina anu roh jaat sane saking Ida 
Sang Hyang Widi Wasa raris ngrangsukin Ida 
Sang Prabu Saul. Rikala punika Ida Sang Prabu 
Saul sedekan malinggih ring puri, sarwi ngagem 
tumbak, tur Dane Daud sedekan nyuarayang 
rebab. 10 Tan dumade, Ida Sang Prabu Saul raris 
numbak Dane Daud. Pakayunan idane mangdane 
Dane Daud matandalan ring temboke, nanging 
Dane Daud raris makelid, kantos tumbak Ida Sang 
Prabu Saule mapacekan ring temboke. Dane 
Daud raris malaib ngluputang raga. 

11 Ring wengi punika Ida Sang Prabu Saul raris 
ngutus utusan ka jeron Dane Daud, buat nyelehin 
tur nyedayang Dane Daud benjang semengane. 
Nanging Dane Mikal, rabin Dane Daude makeling 
dane kadi asapuniki: “Yening beli nenten 
makaon ring wengine puniki, benjang janten 
beli jaga seda.” 12 Dane Mikal raris nedunang 
Dane Daud saking jendelane. Dane Daud raris 
malaib ngluputang raga. 13 Sasampune punika 
Dane Mikal raris ngambil bedogol pangijeng 
jeroan danene, kagenahang ring pameremane, 
kagalengin antuk bulun kambing tumuli 
kasaputin. 14 Ritatkala utusan Ida Sang Prabu 
Saul rauh jaga ngejuk Dane Daud, Dane Mikal 

nguningayang mungguing Dane Daud sungkan. 
15 Nanging Ida Sang Prabu Saul malih ngutus 
utusane punika mawali mangda medasin Dane 
Daud, sapuniki pangandikan idane: “Aba Daud 
kayang pasareane mai, gelahe lakar ngamatiang 
ia.” 16 Parautusane punika tumuli ngranjing ka 
jeroan, tur panggihin ipun wenten bedogol 
panunggun jerone ring pamereman danene, 
magaleng bulun kambing. 17 Ida Sang Prabu Saul 
tumuli ngandika ring Dane Mikal, kadi asapuniki: 
“Ngudiang dadi cening ngapus aji cara buka keto, 
tur maang musuh ajine ngluputang dewek.” 

Nanging pasaur Dane Mikal ring Ida Sang Prabu 
Saul asapuniki: “Ipun maosang mungguing ipun 
jaga mademang titiang yening titiang nenten 
nulungin ipun ngluputang dewek.” 

18 Sasampune Dane Daud luput, dane raris 
lunga ka genah Dane Samuel ring Rama tur 
nguningayang sapariindik sane kalaksanayang 
antuk Ida Sang Prabu Saul marep ring ragan 
danene. Sapangrarisipun Dane Daud miwah 
Dane Samuel raris lunga ka Nayot tur jenek 
irika. 19 Ritatkala Ida Sang Prabu Saul uning, 
mungguing Dane Daud wenten ring Nayot sane 
ring Rama, 20 ida raris ngutus makudang-kudang 
anak jaga ngejuk Dane Daud. Parautusan punika 
raris manggihin makudang-kudang nabi sane 
kapimpin antuk Dane Samuel, sedekan masolah 

tur masuryak-suryak. Irika Roh Ida Sang Hyang 
Widi Wasa tumuli nedunin utusane punika sami, 
kantos ipun taler sareng masolah tur masuryak. 
21 Rikala Ida Sang Prabu Saul mireng indike punika 
ida malih ngutus utusan, tur utusane punika 
taler sareng masolah miwah masuryak. Malih ida 
ngutus utusan sane kaping tiganipun, nanging 
utusane punika taler pateh kadi asapunika. 

22 Pamuputipun ida nakenang: “Dijake Dane 
Samuel muah Daud nongos?” Irika ida katurin 
mungguing Dane Samuel miwah Dane Daud 
wenten ring Nayot. 22 Rikala ida lunga mrika, ida 
taler kaencegin antuk Roh Ida Sang Hyang Widi 
Wasa, mawinan ida masolah masuryak sapanjang 
margine ka Nayot. 24 Ida nglukar busanan idane 
tur masolah miwah masuryak ring ajeng Dane 
Samuel, tur bah malugas arahina miwah awengi 
mepek. (Punika awinanipun wenten sesenggakan 
kadi asapuniki: “Punapike Sang Prabu Saul 
sampun dados nabi?”) 


Ida Yonatan nulungin Dane Daud 


1 Dane Daud raris malaib saking Nayot, 
20 sane ring Rama, maranin Ida Yonatan. 
Dane Daud mataken sapuniki: “Apa pelih tiange? 
Kacorahan apa ane suba laksanayang tiang? Apa 
pelih tiange teken ajin beline ane ngawanang ida 
mapakayunan ngamatiang tiang?” 

2 Ida Yonatan raris masaur asapuniki: “Ida Sang 
Hyang Widi Wasa tusing nglugrain adi mati. 

Ajin tiange setata ngandikayang teken tiang 
saluiring ane lakar laksanayang ida yadian ane 
penting wiadin ane tuara penting. Ida tusing lakar 
ngengkebang unduke ento teken tiang. Unduk 
ane orahang adi ento tusing saja buka keto.” 

3 Nanging Dane Daud masaur sapuniki: “Ajin 
beline wikan pesan mungguing beli tresna teken 
tiang. Sawireh keto ida suba ngamastiang di 
kayun, tusing lakar mitauin beli unduk ane lakar 
laksanayang Ida, sawireh beli lakar sakit ati. Tiang 
masumpah teken beli sajeroning parab Ida Sang 
Hyang Widi Wasa ane nyeneng, mungguing tiang 
enu tuah buin atampak uli di patine.” 

4 Ida Yonatan raris mabaos ring Dane Daud 
sapuniki: “Nah yening keto, ane jani kenkenja 
keneh adine, ento ane lakar jalanang tiang.” 

5 Dane Daud raris mabaos ring Ida Yonatan 
sapuniki: “Buin mani Rerainan Bulan Baru. Tiang 
patutne ngiring ida sang prabu marayunan. 
Nanging yening beli adung, tiang lakar mengkeb 
di tegale nganti buin puan petengne. ê Yening 
ajin beline uning mungguing tiang tusing ngiring 
ida marayunan, uningayang teken ida mungguing 
tiang suba mapamit teken beli buat digelis mulih 
ka Betlehem sawireh ada odalan di kulawargan 
tiange. ' Yening ida ngandika: Nah depang, 

marti mungguing tiang rahayu. Nanging yening 
ida duka, ento mapiteges mungguing ida suba 
ngamastiyang jaga nyengkalen tiang. 8 Ingetang 
pesan pangidih tiange. Agemja prajanjian beline 
ane suci teken tiang. Nanging yening tiang 
lompang apang beli ane ngamatiang tiang. 
Ngudiang dadi beli ngajak tiang ka ajeng idane 
buat kamatiang.” 

9 Nanging Ida Yonatan masaur sapuniki: “Edaja 
adi minehin unduk ane buka keto! Yening 
tiang tatas nawang mungguing ajin tiange suba 
ngamastiang buat nyengkalen adi, sinah tiang 
ngorahang teken adi.” 

10 Dane Daud raris mataken ring Ida Yonatan, 
kadi asapuniki: “Nyen ane lakar ngorahin tiang 
yening ajin beline nyaurin beli aji duka?” 

11 Pasaur Ida Yonatan ring Dane Daud: “Jalan 
iraga kema ka tegale.” Dane Sareng kalih raris 
lunga ka tegale. 12 Ida Yonatan tumuli mabaos 
ring Dane Daud kadi asapuniki: “Ida Sang Hyang 
Widi Wasa, Widin anak Israele ane pinaka saksi. 
Buin mani wiadin buin puan sawatara kali jani, 
tiang lakar nyelehin pakayunan ajin tiange. Yening 
melah kayun idane marep teken adi, tiang lakar 
ngantegang raos teken adi. 13 Nanging yening 
ajin tiange saja makayunan nyengkalen adi 
dumadak Ida Sang Hyang Widi Wasa ngamatiang 
tiang yan tiang tusing ngantegang paundukane 

ento teken adi, tur mebasang adi makaad saha 
rahayu. Dumadak Ida Sang Hyang Widi Wasa 
ngiangin adi, buka Ida suba ngiangin ajin tiange. 
14 Yening prade tiang enu idup, tiang ngidih 
apanga adi ngagem janjin adine, tur nyinahang 
kasatian adine tekening tiang! Nanging yening 
tiang mati, 1° sinahangja kasatian adine teken 
kulawargan tiange sakayang-kayang. Tur yening 
Ida Sang Hyang Widi Wasa masmi musuh-musuh 
adine makejang, 18 dumadak prajanjian iragane 
ajak dadua tetep langgeng. Nanging yen ento 
kapurug, Ida Sang Hyang Widi Wasa lakar 
nyisipang adi.” 

17 Sasampune punika Ida Yonatan tumuli ngedih 
mangdane Dane Daud kayun majanji malih 
apisan, buat jaga nyinahang kapitresnan danene 
ring Ida Yonatan, duaning Ida Yonatan tresna 
ring Dane Daud sakadi nresnain ragan idane 
ngraga. 18 Ida Yonatan nglanturang baos idane 
kadi asapuniki: “Sawireh buin mani Rerainan 
Bulan Baru, sinah adi lakar katakonang yening adi 
tusing ngiring marayunan. 19 Nanging buin puan, 
pasti adi lakar kaserepang. Sawireh keto adi patut 
mengkeb di tongos adine mengkeb ipidan, tur 
apanga adi mengkeb di durin tumpukan batune 
ditu. 20 Tiang lakar manahang panah tetelu ka 
samping batune ento, idep-idepan tiang manah 
satunggaling sasaran. 21 Ditu tiang lakar nunden 

parekan tiange kema nyemak besin panahe ento. 
Yening tiang ngorang teken ia kene: Iwasinja, 
panahe ulung sada dinian, kemaja jemak, ento 
mapiteges mungguing adi rahayu tur dadi pesu. 
Tiang masumpah sajeroning parab Ida Sang 
Hyang Widi Wasa ane nyeneng, mungguing adi 
tusing enu sajeroning baya. 22 Nanging yening 
tiang ngomong teken ia kene: Iwasinja, panahe 
ento ulung enu dituan, marti adi apanga makisid, 
sawireh Ida Sang Hyang Widi Wasa nguduhang 
apanga adi magedi. 2 Nah yen buat janjin iragane 
ane adakang iraga ajak dadua, Ida Sang Hyang 
Widi Wasa makadadi saksi mungguing iraga lakar 
ngagem ento sakayang-kayang.” 

24 Sasampune punika, Dane Daud raris 
masingidan ring tegale. Rikala rauh Rerainan 
Bulan Barune, sang prabu raris malinggih jaga 
marayunan. 22 Ida sang prabu malinggih ring 
genah idane sane biasa, nampek ring temboke. 
Ida Yonatan malinggih marep-arepan ring sang 
prabu tur Dane Abner ngabih Ida Sang Prabu 
Saul, nanging genah Dane Daude puyung. 2 Ida 
Sang Prabu Saul nenten maosang punapa-punapi 
ring rahinane punika, duaning ida mapikayun 
asapuniki: “Mirib ada ane nyantulin ia wiadin 
ia kasebelan.” 27 Benjangne sasampun Rerainan 
Bulan Barune punika nglintang, tur genah Dane 
Daude kantun puyung, Ida Sang Prabu Saul raris 

mataken ring Ida Yonatan, kadi asapuniki: “Apa 
krana Daud dadi tusing teka madaar, ane ibi 
muah ane jani?” 

28 Ida Yonatan tumuli matur ring Sang Prabu 
Saul, asapuniki: “Daud sampun ngedih saha 
banget ring titiang, mangdane ipun kalugra budal 
ka Betlehem. 2? Asapuniki baosnyane: “Lugrainja 
tiang mapamit, santukan wenten upacara 
ngaturang aturan ring kulawargan tiange ring 
desa. Paranyaman tiange mapangedih mangdane 
tiang budal. Duaning asapunika, yening semeton 
yakti masawitra ring tiang, icenja tiang sela jaga 
kapanggih ring nyama-nyamaan tiange. Punika 
awinanipun, ipun nenten ngiring aji marayunan.” 

30 Irika Sang Prabu Saul duka pisan ring Ida 
Yonatan, sarwi ngandika asapuniki: “Ih panak 
bebinjat. Ane jani bapa nawang mungguing cai 
ngilonin | Daud. Cai nganistayang dewek caine 
muah memen caine! 3! Apake cai tusing nawang, 
mungguing yen | Daud enu idup, cai tuara lakar 
taen dadi ratu dini? Ane jani kema alih ia, tur ajak 
ia mai, sawireh ia patut mati!” 

32 Nanging Ida Yonatan matur ring Sang 
Prabu Saul kadi asapuniki: “Napike awinanipun 
Daud jaga kapademang? Napike sane sampun 
laksanayang ipun?” 

33 Irika Sang Prabu Saul raris nglongsor Ida 
Yonatan antuk tumbak buat jaga nyedayang 

ida. Malantaran punika Ida Yonatan prasida 
uning, mungguing ajin idane sampun puput 

ring pakayunan jaga nyedayang Dane Daud. 

34 Duaning asapunika Ida Yonatan raris matangi 
tur digelis nilarin pestane tur nenten ngajengang 
punapa-punapi ring rahinane punika, inggih 
punika rahina sane kaping kalih ring Rerainan 
Bulan Barune punika. Ida banget pisan 
mangenang Dane Daud, duaning ajin idane 
sampun nganistayang Dane Daud. 3? Benjangne 
palimunan pisan Ida Yonatan lunga ka tegale, 
jaga kapanggih ring Dane Daud, sakadi janjin 
idane. Ida kairing antuk parekan alit adiri. 3? Ida 
Yonatan raris ngandika ring parekan idane, kadi 
asapuniki: “Kemaja malaib, duduk panahe ane 
bakal panahang icang.” Wau parekane punika 
malaib, Ida Yonatan raris nglepas panah idane. 
37 Rikala parekane rauh ring genah panahe ulung, 
Ida Yonatan raris majeritan ring ipun sapuniki: 
“Panahe ento enu dituan ulungne. 33 Enggalin, 
eda majujuk dogen ditu!” Parekane tumuli nuduk 
panahe punika raris mawali ring gustinnyane. 

39 Nangingke parekane punika nenten uning napi 
tegesne punika sami, sajawining Ida Yonatan 
miwah Dane Daud sane uning. “0 Sasampune 
punika, Ida Yonatan raris maicayang sanjatan 
idane ring parekan idane tur ngandikayang ipun 
makta sanjata punika mawali ka kota. 

41 Sasampun parekane punika budal, Dane 
Daud raris medal saking ungkur tumpukan 
batune, tumuli nylempoh tur sumungkem ping 
tiga kantos prarain danene nganteg tanah. 
Sang kalih raris pada nangis tur saling aras. 
Kasungsutan Dane Daud bangetan ring Ida 
Yonatan. 4? Sasampune punika Ida Yonatan raris 
mabaos ring Dane Daud sapuniki: “Kema adi 
makaad saha rahayu. Dumadak Ida Sang Hyang 
Widi Wasa tansah ngiangin adi. Ida Sang Hyang 
Widi Wasa makadadi saksi mungguing adi muah 
tiang, katurunan adine muah katurunan tiange, 
lakar ngagem prajanjiane ane suci, ane suba gae 
iraga ajak dadua sakayang-kayang.” (20-43) Wus 
punika Dane Daud raris matangi tumuli kesah 
saking irika tur Ida Yonatan raris mantuk ka kota. 


Dane Daud kapilayu saking 
ajeng Ida Sang Prabu Saul 


1 Dane Daud raris lunga ka Nob matemu 
2 1 ring Dane Ahimelek sane dados pandita 
irika. Dane Ahimelek rauh ngejer mendakin Dane 
Daud, sarwi mataken sapuniki: “Napi awinan 
cening rauh mriki praragaan kewanten?” 

2 Dane Daud tumuli matur ring Dane Ahimelek 
asapuniki: “Tiang rauh mriki nampa nyuun titah 
ida sang prabu. Ida ngandikayang tiang mangda 
sampunang wenten anak sane uning ring 

titah sane margiang tiang. Punika awinanipun 
paraprajurit tiange prentahang tiang mangda 
nyantosang tiang ring satunggiling genah. 3 Sane 
mangkin napi sane druenang guru iriki? Icenja 
tiang roti limang bungkul wiadin napi kewantenja 
sane wenten.” 

4 Sang pandita raris masaur sapuniki: “Tiang 
nenten pisan maderbe roti biasa, sajawining roti 
suci kewanten. Cening dados ngambil rotine 
punika, yening prajurit-prajurit ceninge wau-wau 
puniki sampun nenten matemu semara ngajak 
anak luh.” 

5 Dane Daud malih matur ring sang pandita 
sapuniki: “Mula wantah prajurit tiange pada 
ngagem kasucian yadiastun tiang ngamargiang 
titah sane biasa, napi malih tiang ngamargiang 
titah sane pingit sakadi mangkin puniki.” 

6 Sang pandita raris maicayang roti sucine 
punika, rehning irika nenten wenten roti tiosan, 
sajawining roti sane sampun katurang ring Ida 
Sang Hyang Widi Wasa. Rotine punika sampun 
kambil saking genah aturane tur sampun 
kagentosin antuk roti sane anyar. 

7 (Duk punika kepalan pangangon Ida Sang 
Prabu Saul sane mawasta Doeg, jadma Edom, 
kabenengan wenten irika santukan ipun nyadia 
jaga ngaturang aturan ring Ida Sang Hyang Widi 
Wasa.) 


1 SAMUEL 21.8-11 1235 


8 Dane Daud raris mataken ring Dane Ahimelek 
sapuniki: “Punapike guru madue tumbak wiadin 
pedang sane dados tunas tiang. Santukan tiang 
kalintang gegison ngamargiang prentah ida sang 
prabu ngantos tiang nenten polih sela buat 
ngambil sanjatan tiange.” 

9 Sang pandita masaur asapuniki: “Iriki wantah 
wenten pedang Goliate, wong Pilistin sane pecak 
kaonang cening ring Lebak Ela. Pedange punika 
wenten ring ungkur epode makaput antuk kain. 
Yening cening makayunan ngambil pedange 
punika, rarisang ambil. Wantah punika sanjata 
sane wenten iriki.” 

Dane Daud tumuli matur sapuniki: “Paicayangja 
pedange punika ring tiang, santukan nenten 
wenten malih pedang sane becikan ring punika.” 

10 Ring rahinane punika ugi Dane Daud raris 
lunga jaga nyingidang ragan danene saking 
Sang Prabu Saul. Dane raris maranin Ida Sang 
Prabu Akis sane madeg ratu ring kota Gat. 

11 Paraprakanggen Ida Sang Prabu Akis raris 
matur sapuniki: “Boyake puniki Daud sane madeg 
ratu ring panegarannyane? Anake puniki sampun 
sane anggena kakidungan antuk paraistrine 
rikalaning ipun masolah, sapuniki: “Sang Prabu 
Saul sampun ngamademang meseh panyiuan, 
nanging Dane Daud sampun ngamademang 
panglaksaan. ” 


1 SAMUEL 21.12-22.2 1236 


12 Bebaosane punika nuek pakayunan Dane 
Daud tur ngawinang dane rumasa ajerih pisan 
ring Ida Sang Prabu Akis. 18 Duaning asapunika 
rikala anake akeh ngiter tur mamanah ngejuk 
dane, dane raris mapi-mapi buduh tur matingkah 
sakadi anak buduh. Dane raris ngawag nulis 
ring gapuran kotane tur widuh danene maliah 
rauh ka jenggot danene. 14 Sang Prabu Akis raris 
ngandika ring paraprakanggen idane, sapuniki: 
“Iwasinja jlemane ento buduh. Ngudiang dadi 
paman ngajak ia mai? 1° Apake dini kuangan anak 
buduh. Ngudiang paman buin ngaba anak buduh 
lenan buat ngaenang gelah inguh malantaran 
tingkahne ane buduh dini di puri?” 


Parapanditane kasedayang 


1 Dane Daud raris kesah saking Gat tur 
22 ngungsi gua sane nampek ring kota 
Adulam. Rikala parasemeton miwah kadang 
wargan danene sane lianan mireng indike punika, 
dane sareng sami tumuli ngrauhin tur nyarengin 
dane irika. 2 Sakancan anake sane katindes 
wiadin anake sane kuber-uber antuk anake 
sane mutangang, wiadin anake sane sakit ati, 
sami pada rauh ring dane. Dane Daud dados 
pamimpin anake punika sane akehipun sawatara 
wenten samas diri. 

3 Saking irika dane raris lunga ka Mispa 
wewidangan Moabe. Dane matur ring sang prabu 
ring Moab, asapuniki: “Lugrainja bapa miwah 
memen titiange ngiring iratu magenah iriki, 
kantos titiang prasida uning punapi pakarsan 
Ida Sang Hyang Widi Wasa sane jaga tumiba 
ring titiang.” “Aji miwah biang danene raris 
kaserahang ring sang prabu ring Moab, tur sang 
kalih jenek irika sakantun Dane Daud mengkeb 
ring guane. 

> Sasampune punika Nabi Gad raris 
ngrauhin Dane Daud sarwi mabaos sapuniki: 
“Sampunangja cening jenek iriki. Gelisangja 
budal ka tanah Yehuda.” Dane Daud raris lunga 
saking irika tur ngungsi wana Herete. 

6 Sedek rahina anu Ida Sang Prabu Saul rauh 
ring Gibea. Irika Ida malinggih ring batan wit 
tamariskane ring duur bukite, sarwi ngagem 
tumbak tur kiter antuk paraprakanggen idane. 
Ida sampun katurin uning, mungguing Dane 
Daud miwah pangiring danene, sampun kuningin 
genahnyane. 7 Irika ida raris ngandika ring 
paraprakanggen idane, asapuniki: “Nah jani 
padingehangja ih parawong Benyamin! Apake 
Daud lakar maang nyama ajak makejang 
pategalan muah pabianan anggur? Apake ia 
lakar nadiang nyama dadi senapati pabuat 
wadua balannyane? 8 Apake ento ane dadi 

krana nyama lakar nglawan tiang? Uli pantaran 
nyamane aukudko tuara ada ane ngorahin tiang, 
mungguing icening Yonatan suba ngae pasubaya 
ngajak | Daud? Aukudko tusing ada uli pantaran 
nyamane ane madalem tiang, wiadin ngorahin 
tiang, mungguing Daud, salah tunggal jleman 
tiange kanti kayang jani ngalih sela buat ngepet 
patin tiange, tur panak tiange ane suba ngangsok 
ia.” 

9 Doeg wong Edome punika sane taler wenten 
irika sareng-sareng ring paraprakanggene, tumuli 
matur sapuniki: “Rikala titiang nangkil ring 
Pandita Ahimelek, okan Dane Ahitub ring Nob, 
titiang manggihin Dane Daud irika. 10 Pandita 
Ahimelek sampun nunasang ring Ida Sang Hyang 
Widi Wasa indik sane patut kamargiang antuk 
Dane Daud tur sang pandita sampun mapaica 
bekel miwah pedang Goliat wong Pilistine punika 
ring Dane Daud.” 

11 ida Sang Prabu Saul raris mrentahang 
mangda ngaturin Pandita Ahimelek okan Dane 
Ahitub, kadi asapunika taler kulawargan danene 
sane dados pandita ring Nob. Dane sareng sami 
raris pada rauh tangkil ring sang prabu. 12 Sang 
Prabu Saul raris ngandika sapuniki: “Ih Ahimelek 
padingehangja munyin gelahe.” 

Pasaur danene: “Inggih ratu sang prabu.” 

13 Sang Prabu Saul nglanturang pangandika: 
“Ngudiang dadi guru mapiguman ngajak | 
Daud lakar nglawan tiang? Ngudiang dadi guru 
maang ia sangu muah pedang? Buina nunasang 
teken Ida Sang Hyang Widi Wasa ane patut 
kalaksanayang. Ane jani ia suba mabalik nglawan 
tiang tur ngalih sela lakar ngamatiang tiang.” 

14 pandita Ahimelek tumuli matur sapuniki: 
“Dane Daud punika, prakangge druene sane 
pinih satia tuu. Dane dados mantun palungguh 
iratu, miwah dados komandan tabeng dadan 
palungguh iratu. Samaliha kajiang antuk sakancan 
anake sane wenten ring puri. 1? Sawiakti titiang 
nunasang indik pamargin danene ring Ida Sang 
Hyang Widi Wasa, tur indike punika nentenja 
wau apisan margiang titiang. Mungguing 
indik mapiguman nglawan palungguh iratu, 
sampunang pisan palungguh iratu nalih titiang 
wiadin salah tunggal kulawargan titiange. Titiang 
nenten pisan uning ring paindikane punika.” 

16 Nanging pangandikan ida sang prabu 
sapuniki: “Guru Ahimelek, guru muah 
kulawargan gurune patut kamatiang.” 1 Ida 
sang prabu tumuli mrentahang tabeng dadan 
idane sane wenten ring samping idane: “Nah 
kema matiang parapanditan Ida Sang Hyang 
Widi Wasa ento, sawireh ia milon teken Daud. 
Yadiastu ia nawang Daud malaib, nanging ia 

tuara ngaturang unduke ento tekening gelahe.” 
Nanging paratabeng dadan idane nenten wenten 
sane purun jaga nyedayang parapanditan Ida 
Sang Hyang Widi Wasa punika. 18 Ida sang 
prabu raris ngandika ring Doeg: “Kema cai ane 
ngamatiang parapanditane ento.” | Doeg tumuli 
nyedayang parapanditane punika makasami. Ring 
rahinane punika wenten sareng ulung dasa lima 
diri pandita sane wenang ngangge busana epod, 
sane kasedayang antuk I Doeg. 19 Kadi asapunika 
taler Ida Sang Prabu Saul mrentahang mangda 
ngamademang jadmane sane wenten ring desa 
Nobe sane dados desan parapanditane punika, 
sane lanang wiadin istri, anak alit-alit rauhing 
rare sane kantun nyusu, banteng, keledae miwah 
biri-birinipune sami. 

20 Nanging wenten okan Dane Ahimelek adiri 
sane mapesengan Abyatar nyidayang luput, tur 
dane lunga ngrauhin Dane Daud. 21 Dane Abyatar 
nguningayang ring Dane Daud, indik Ida Sang 
Prabu Saul sampun nyedayang parapanditan Ida 
Sang Hyang Widi Wasa. 22 Dane Daud mabaos 
ring Dane Abyatar asapuniki: “Rikala tiang 
manggihin | Doeg irika duk rahinane punika, 
tiang sampun uning mungguing ipun pasti jaga 
nguningayang indike punika ring Ida Sang Prabu 
Saul. Duaning punika tiang sane dados awinan, 
kantos kulawargan semetone sami kasedayang. 

23 Sane mangkin ngiringja sareng-sareng ring 
tiang, sampunang ajerih. Ida Sang Prabu Saul 
mapakayun ngepet patin semeton miwah 
patin tiange, nanging semeton jaga rahayu 
sareng-sareng ring tiang.” 


Dane Daud ngrahayuang kota Kehilane 


23 1 Dane Daud katurin piuning mungguing 
wong Pilistine ngebug kota Kehilane tur 


ngrampas pamupon gandume sane wau kanyi. 
2 Duaning punika dane raris nunasang ring Ida 
Sang Hyang Widi Wasa sapuniki: “Punapike 
titiang kalugra maperang nglawan wong Pilistin 
punika?” 

Pangandikan Ida Sang Hyang Widi Wasa: “Nah 
kema kita maperang nglawan bangsane ento, tur 
bebasangja kota Kehilane ento.” 

3 Nanging parapangiring Dane Daud raris matur 
ring dane kadi asapuniki: “Elingangja, iriki ring 
Yehuda kewanten iraga sampun rumasa ajerih, 
napi malih yening iraga pacang ka Kehila jaga 
nglawan wadua balan wong Pilistine.” 4Duaning 
punika Dane Daud tumuli nunasang malih ring 
Ida Sang Hyang Widi Wasa, tur Ida nyaurin 
dane kadi asapuniki: “Kemaja majalan ka Kehila, 
sawireh Ulun lakar mapaica kamenangan teken 
kita marep teken wong Pilistin ento.” ? Irika 
Dane Daud miwah pangiring-pangiring danene 


1 SAMUEL 23.6-11 1242 


raris lunga ka Kehila tur ngebug wong Pilistine 
punika. Ingon-ingonnyane kajarah tur bangsa 
Pilistine kakaonang. Kadi asapunika Dane Daud 
ngluputang kota Kehilane punika. 

6 Rikala Dane Abyatar putran Dane Ahimeleke 
kapilayu, dane maranin Dane Daud ring Kehila. 
Duk punika dane taler makta kawaca epod. 

7 Ida Sang Prabu Saul katurin piuning mungguing 
Dane Daud sampun lunga ka Kehila. Ida Sang 
Prabu Saul raris ngandika asapuniki: “Ida Sang 
Hyang Widi Wasa suba nyerahang Daud teken 
tiang. la masuk ka kotane ane matembok 
tur kurinne mapalang ento marti ia ngurung 
dewekne padidi.” 3 Ida Sang Prabu Saul tumuli 
ngesengin wadua balan idane sami, jaga mayuda 
ka Kehila tur ngurung Dane Daud miwah 
pangiring-pangiring danene. 

9 Rikala Dane Daud uning mungguing Ida Sang 
Prabu Saul jaga ngebug dane, dane tumuli 
mabaos ring Dane Abyatar sapuniki: “Indayang 
bakta mriki kawaca epode punika.” 10 Sasampune 
punika Dane Daud raris matur ring Ida Sang 
Hyang Widi Wasa sapuniki: “Singgih Ratu, Widin 
bangsa Israele, titiang sampun miragi orti sane 
pasti, mungguing Sang Prabu Saul jaga rauh mriki 
ka Kehila, tur jaga masmi kotane puniki uli krana 
titiang kaula druene. 1! Punapike warga kotane 
puniki jaga nyerahang titiang ka tangan idane? 

Punapike Sang Prabu Saul jaga yuakti rauh sakadi 
sane sampun piragi titiang? Duh Ratu Sang Hyang 
Widi Wasa, Widin wong Israele, nikayangja ring 
titiang.” 

Ida Sang Hyang Widi Wasa tumuli masaur 
sapuniki: “la lakar teka.” 

12 Sasampune punika Dane Daud matur malih 
sapuniki: “Punapike warga kota Kehilane puniki 
jaga nyerahang titiang miwah anake sane 
sareng-sareng ring titiang ka tangan Sang Prabu 
Saul?” 

Pangandikan Ida Sang Hyang Widi Wasa: “Kita 
lakar serahanga.” 

13 Dane Daud miwah parapangiring danene, 
sawatara wenten tigang atak diri akehipun, 
raris medal saking kota Kehila terus lunga ka 
genah-genah pangungsiane. Rikala Ida Sang 
Prabu Saul mireng mungguing Dane Daud 
sampun matilar saking Kehila, ida ngurungang 
rencanan idane. 


Dane Daud ring tanah pagunungan 


14 Dane Daud raris masingidan ring pagunungan 
ring tegal melakange sane nampek ring Sip. 
Sang Prabu Saul tan mari ngrereh Dane Daud 
nanging Ida Sang Hyang Widi Wasa nenten 
nyerahang Dane Daud ring ida. 15 Dane Daud 

uning mungguing Sang Prabu Saul sampun medal 
jaga ngepet patin danene. 

Rikala Dane Daud wenten ring Koresa, ring tegal 
melakange sane nampek ring Sip, !? Ida Yonatan 
rauh maranin dane irika. Dane mituturin buat 
nguatang kapracayan Dane Daud ring Ida Sang 
Hyang Widi Wasa, 17 sarwi mabaos sapuniki: 
“Edaja adi jejeh, sawireh ajin tiange tuara lakar 
nyidayang ngejuk adi. Ajin tiange suba uning 
mungguing adi lakar dadi ratun wong Israele, tur 
tiang lakar molih tegak betenan teken adi buin 
aundag.” 18 Sasampune punika dane sareng kalih 
ngwentenang prajanjian pasawitrayan sane suci. 
Sapangrarisipun Dane Daud jenek ring Koresa, 
nanging Ida Yonatan mantuk ka purin idane. 

19 sedek rahina anu makudang-kudang wong 
Sip rauh tangkil ring Sang Prabu Saul ring 
Gibea sarwi matur sapuniki: “Dane Daud 
wenten masingidan ring wewidangan titiange 
ring Gunung Hahila, delod alas Yehudane. 

20 Sauning titiang, palungguh iratu kalintang 
kedeh mapakayun ngejuk dane. Duaning punika 
rarisangja lunga ka daerah titiange, tur titiang 
purun mastiang mungguing palungguh iratu jaga 
prasida ngejuk dane.” 

21 Pasaur Sang Prabu Saul sapuniki: “Dumadak 
Ida Sang Hyang Widi Wasa ngamertanin nyama 
sawireh nyama suba nyinahang tresna baktin 


1 SAMUEL 23.22-26 1245 


nyamane teken tiang. 22 Ane jani kemaja majalan 
pedasin buin apanga kanti tawang nyama, 
dija ia nongos tur nyen ane suba nepukin ia 
ditu, sawireh tiang ningeh ia anak ane celih 
pesan. 28 Saratang pesan apang nyama nawang 
tongosne ia mengkeb, suba keto enggalang 
uningayang mai. Kala ditu tiang lakar kema 
bareng-bareng ajak nyama. Yening ia ada di 
wewengkone ditu, tiang lakar ngruruh ia yadian 
kanti nganteg ka sawewengkon Yehudane 
makejang.” 

24 Anake punika raris mamargi mawali ka 
Sip ngriinin Sang Prabu Saul. Daweg punika 
Dane Daud, miwah pangiring danene sampun 
magenah ring alas Maone, ring lebake sane 
nyamping ring sisi kelod tegal melakang 
Yehudane. 2 Daweg Sang Prabu Saul miwah 
parawadua balan idane mamargi ngrereh Dane 
Daud, indike punika kapiragi antuk Dane Daud, 
mawinan dane raris magingsir ka gunung batune, 
raris malinggih ring alas Maone. Rikala Sang 
Prabu Saul mireng indike punika, ida raris ngetut 
Dane Daud ka genahe punika. 2 Sang Prabu Saul 
miwah parawadua balan idane mamargi ring 
sisin gununge sane drikian tur Dane Daud miwah 
parapangiring danene ring sisi sane drikaan. 
Dane Daud miwah pangiring-pangiring danene 
digelis makelid saking Sang Prabu Saul miwah 

wadua balan idane. Rikala Sang Prabu Saul 
miwah wadua balan idane sampun nampek tur 
tambis-tambis mrasidayang ngejuk Dane Daud 
miwah parapangiring danene, ?” jeg wenten 
utusan rauh tangkil ring Sang Prabu Saul saha 
matur sapuniki: “Gelisang mantuk, duaning 
bangsa Pilistine sampun ngurung jagat druene.” 
28 Sang Prabu Saul tumuli wusan nguber Dane 
Daud tur lunga mayuda nglawan wong Pilistine. 
Punika duaning anake raris ngwastanin genahe 
punika: “Gunung Batu Pamelat”. 29 Dane Daud 
raris matilar saking irika ngungsi wewengkon 
En-Gedi tur irika dane masingidan. 


Dane Daud nenten kayun 
nyedayang Sang Prabu Saul 


24 1 Daweg Sang Prabu Saul sampun 
mawali mayuda nglawan wong Pilistine, 


ida katurin piuning mungguing Dane Daud 
sampun wenten ring alase tan doh saking 
En-Gedi. 2 Sang Prabu Saul raris munduhang 
wadua bala sane seselikan tigang tali akehipun, 
tumuli lunga jaga ngruruh Dane Daud miwah 
pangiring-pangiring danene ring dangin Gunung 
Batu Kambing Alasane. ? Sang Prabu Saul raris 
rauh ring satunggaling gua sane tan doh saking 
badan-badan biri-birine ring tepin margine. Irika 
Sang Prabu Saul raris ngranjing ka tengah guane 

punika buat jaga makoratan. Dane Daud miwah 
pangiring-pangiring danene sedek wenten 
masingidan ring tengah guane punika nangingke 
doh ring tengah. 4Parapangiring danene raris 
matur ring dane sapuniki: “Sane mangkin 
sampun rauh panemayanipun. Ida Sang Hyang 
Widi Wasa sampun ngandikayang ring semeton, 
mungguing Ida jaga nyerahang meseh semetone 
ring semeton, tur semeton kalugra ngamargiang 
sapakayun semetone marep ring ipun.” Dane 
Daud raris magaang tumuli ngetep jubah Sang 
Prabu Saule tur nenten kuningin antuk ida. 

> Nanging sasampune punika Dane Daud rumasa 
osek ring kayun. ? Dane raris ngandika ring 
parapangiring danene sapuniki: “Dumadak Ida 
Sang Hyang Widi Wasa ngejohang tiang uli ngae 
ala teken gustin tiange, anak ane kaselik dadi ratu 
baan Ida Sang Hyang Widi Wasa! Tiang tusing 
pesan patut mapakardi iwang teken ida, sawireh 
ida ento sang prabu ane kaselik baan Ida Sang 
Hyang Widi Wasa.” ” Dane Daud nenten ngicen 
parapangiring danene mencanen Sang Prabu 
Saul. 

Rikala punika Sang Prabu Saul sampun matangi 
tur nilar guane punika buat nglanturang 
pamargin idane. 3 Sasampune punika Dane 
Daud raris medal ngetut uri saking guane 
punika sarwi jerit-jerit matur ring sang prabu, 

|” 


sapuniki: “Ratu sang prabu!” Sang Prabu Saul 
raris maksian ka ungkur. Dane Daud tumuli 
sumuyud kantos prarain danene nganteg ring 
tanahe. ? Dane raris matur ring Sang Prabu Saul 
kadi asapuniki: “Punapi awinanipun palungguh 
iratu ngega baos jadmane sane nguningayang 
mungguing titiang jaga mencanen palungguh 
iratu? 10 Sane mangkin titiang ngaturang 
piuning ring palungguh iratu, dagingipun, ring 
rahinane puniki Ida Sang Hyang Widi Wasa 
sampun nyerahang iratu ring titiang daweg 
iratu wenten ring tengah guane punika. Wenten 
makudang-kudang rencang titiang ngenken 
titiang nyedayang iratu, nanging titiang rumasa 
sayang ring iratu, tur titiang mabaos ring ipun 
mungguing titiang nenten pisan jaga mencanen 
iratu. Santukan iratu sang sane sampun kaselik 
dados ratu antuk Ida Sang Hyang Widi Wasa. 

11 Duh aji, indayangja cingak tanggun jubah 
ajine sane gambel titiang puniki. Sujatinipun 
titiang nyidayang nyedayang aji, nanging titiang 
wantah ngetep tanggun kawacan ajine kewanten. 
Indike punika makadados bukti mungguing 
titiang nenten pisan mamanah langgana ring 
aji, wiadin jaga mencanen aji. Aji sane tansah 
nguber tur mapakayunan ngamademang titiang, 
yadiastun titiang nenten wenten malaksana 
iwang. 12 Dumadak Ida Sang Hyang Widi Wasa 

mapaica tetepasan, sapasirake saking pantaran 
iragane sane iwang. Dumadak Ida Sang Hyang 
Widi Wasa nyisipang aji malantaran pamargin 
ajine nglawan titiang, santukan titiang nenten 
pisan pacang mencanen aji. 13 Aji sampun wikan 
wenten baos anake lingsir-lingsir sapuniki: 
“Kecorahan tuah kalaksanayang baan anake ane 
corah. Punika duaning titiang nenten pisan jaga 
mencanen iratu. 14 Indayangja aksi sapasirake 
sane jaga kapademang antuk ratun Israele? 
Aksija napi sane buru ida? Wantah asu sane 
sampun padem, wiadin kutu. 15 Ida Sang Hyang 
Widi Wasa jaga nepasin tur Ida jaga mapaica 
kaputusan sapasirake ring pantaran iragane sane 
iwang. Mugi Ida sane ngaksi paindikane puniki, 
tur nyayubin titiang tur ngluputang titiang saking 
aji.” 

16 Sawusan Dane Daud matur kadi asapunika, 
Sang Prabu Saul raris ngandika: “Uduh cening 
Daud pianak bapa!” Wusan punika Sang Prabu 
Saul raris nangis gerong-gerong. 1? Pangandikan 
idane ring Dane Daud sapuniki: “Sasajaane 
cening ane patut, tur bapa ane pelih. Cening suba 
malaksana ayu teken bapa, yadiastun bapa suba 
ngae ala teken cening. 13 Di dinane jani, cening 
suba ngedengang kamelahan ceninge teken 
bapa, sawireh cening suba tusing ngamatiang 
bapa, yadiastun Ida Sang Hyang Widi Wasa suba 

nyerahang bapa teken cening. 1? Dija ada anak 
ane maan ngejuk musuhne, laut buin lebanga 
saha rahayu? Sawireh keto dumadak Ida Sang 
Hyang Widi Wasa lakar ngwales kamelahan 
ceninge ane suba gae cening teken bapa di 
dinane jani. 20 Uli krana ento, uli jani bapa 
pracaya mungguing cening pasti lakar dadi ratun 
wong Israele tur kaprabon ceninge ento lakar 
nglantur kawawa baan cening. 2! Sawireh keto, 
masumpahja cening sajeroning parab Ida Sang 
Hyang Widi Wasa, mungguing cening tuara 
lakar muceh katurunan bapane, apanga adan 
bapane muah kulawargan bapane tusing lakar 
kengsapang.” 22 Dane Daud raris masumpah ring 
Ida Sang Prabu Saul. 

Sasampune punika Sang Prabu Saul raris 
mantuk, tur Dane Daud miwah pangiring- 
pangiring danene raris lunga ka genah pasingidan 
danene. 


Dane Samuel seda 


1 Dane Samuel raris seda, tur wong Israele 
25 makasami pada rauh nangisin dane. Layon 
danene raris kapendem ring jeron danene ring 
Rama. 
Wusan punika Dane Daud tumuli lunga ka tegal 
melakange ring Paran. 

Dane Daud miwah Abigail 


2 Daweg punika wenten anak lanang ring Maon 
sane madue tanah ring Karmel. Anake punika 
kalintang sugih. Dane madue biri-biri tigang 
tali ukud tur kambing siu ukud. Rikala masan 
ngunting biri-biri, anake sugih punika wenten 
ring Karmel. 3 Pesengan Danene Nabal tur 
rabin danene mapesengan Abigail. Anake istri 
punika wicaksana tur ayu nanging sane lanang 
brangsosan tur kaon pisan laksanannyane. Dane 
punika palingsehan Dane Kaleb. # Daweg Dane 
Daud wenten ring tegal melakange, dane mireng 
indik Dane Nabal ngunting bulun biri-birin 
danene. ? Duaning punika Dane Daud raris 
ngandikain pangiring danene sareng dasa diri, 
tumuli kapiteketin asapuniki: “Kemaja ka Karmel 
tur matemuja teken Dane Nabal. Tekedang 
pangayu bagian tiange teken dane.” £ Dane 
ngandikayang mangda utusan danene mabaos 
asapuniki: “Dane Daud ngrauhang pangayu bagia 
ring ragane antuk pangajap mangda ragane 
miwah kulawargan ragane sami pada rahayu. 

7 Dane Daud miragi mungguing ragane sane 
mangkin sedek ngunting bulun biri-birin ragane. 
Dane Daud mapakayun mangda ragane uning 
mungguing parapangangon ragane sareng-sareng 
ring titiang sami, tur ipun nenten plegendahang 

titiang. Samaliha nenten wenten angan asikiko 
padrebenipune sane ical rikala ipun wenten 
ring Karmel. 3 Indayangja takenin ipun, sampun 
janten ipun pacang nyritayang indike punika ring 
ragane. Sane mangkin titiang rauh rikalaning 
wenten pepestan, tur Dane Daud ngarsayang 
mangda ragane nampi tiang sareng sami saha 
rahayu. Icenja tiang napi sane sida antuk ragane, 
tur wehinja taler Dane Daud sawitran ragane.” 

9 Utusan Dane Daud ngaturang pabesene 
punika ring Dane Nabal makadados wakil Dane 
Daud. Wus punika ipun sami nyantosang irika. 

10 Nanging Dane Nabal masaur asapuniki: “Daud? 
Nyenke Daud ento. Tiang tuara taen ningeh adan 
anake ento! Di masane ene, gumine bek misi 
parekan-parekan ane malaib ngalain gustinne. 

11 Tiang tusing lakar nyemak roti, yeh inum muah 
wewalungan ane tampah tiang pabuat tukang 
gunting bulun biri-birin tiange laut nyerahang 
teken anak ane tuara tawang tiang sangkan 
parannyane.” 

12 Utusan Dane Daud raris mawali budal saha 
nguningayang saananing sane sampun piragi ipun 
saking Dane Nabal. 13 Dane Daud raris ngandika: 
“Nah kema jemak pedange!” Ipun sareng sami 
tumuli ngambil pedangipune suang-suang, 
tur Dane Daud taler makta pedang danene. 
Sawatara wenten samas diri sane ngiringang 

Dane Daud, tur sareng satak diri kantun buat 
ngebag barang-barang bebaktane. 

14 Nanging sinalih tunggil parekan Dane 
Nabale nguningayang ring Dane Abigail, 
rabin Dane Nabale, kadi asapuniki: “Punapike 
pamekele sampun uning mungguing Dane 
Daud sampun ngutus pangiring danene 
mangda rauh ring pamekele lanang buat jaga 
ngaturang pangayu bagia, nanging pamekele 
lanang sampun nganistayang parautusane 
punika? 1? Makawiaktinipun anake punika 
kalintang becik ring tiang. Ipun nenten naenin 
mlegendahang tiang tur tiang nenten naenin 
kicalan punapa-punapi sasuen tiang nampek 
ring ipun ring pategalane. 18 Ipun sareng sami 
pada ngebagin tiang, siang miwah latri, tur 
salamin tiange ngangonang biri-biri druene irika 
tiang tansah sareng-sareng ring ipun. 1” Duaning 
punika pamekele makayunin lan nimbangin 
punapi sane patut kamargiang. Indike puniki 
jaga dados bencana pabuat pamekel tiange 
miwah kulawargan danene sami. Dane kalintang 
bengkung, kantos dane nenten kayun mirengang 
baos anak lianan.” 

18 Dane Abigail digelis ngambil roti satak 
bungkul, anggur kalih klukuh, daging biri-biri 
limang ukud sane sampun karatengang, gandum 
menyanyah pitulas kilo, sanganan kismis satus 

bungkul, sanganan sane malakar antuk aa tuh 
satak bungkul, kapondongang ring keledaene. 
19 Dane tumuli mabaos ring paraparekane kadi 
asapuniki: “Kema cai majalan malunan, icang 
lakar nutug cai uli duri.” Nanging Dane Nabal, 
rabin danene nenten katurin piuning. 

20 Rikala Dane Abigail nglinggihin keledaen 
danene mabelok ring sisin bukite, dane jeg 
mapapas ring dane Daud sareng pangiring 
danene sane rauh maranin dane. 2! Inuniane 
Dane Daud sampun mapakayunan asapuniki: 
“Tusing ada pikenohne idewek nyaga gelah 
anake ento di tegal melakange, kantos tuara 
ada pagelahanne ane ilang. Ane jani buka kene 
pangwalesne teken idewek. 22 Dumadak Ida 
Sang Hyang Widi Wasa ngamatiang idewek, yen 
idewek tusing ngamatiang sawatek anake muani 
ditu satonden semengan.” 

23 Rikala Dane Abigail ngantenang Dane Daud, 
digelis dane tedun saking keledaen danene 
tumuli nylempoh ring tanahe. 28 Dane tumuli 
sumuyud ring cokor Dane Daud sarwi matur 
kadi asapuniki: “Inggih dewa pirengangja 
atur titiange, titiang sane negen kiwangane 
punika. 2 Sampunang gusti nglinguang | 
Nabal, jadma sane tan paguna, santukan 
ipun sakadi wastanipune I Nabal jadma sane 
belog punggung. Daweg utusan idewane 

rauh irika titiang ngatujuang nenten drika. 

26 ida Sang Hyang Widi Wasa sane sampun 
nyadelin gusti buat ngamargiang pangwales 
miwah ngamademang meseh-meseh idewane. 
Sane mangkin titiang masumpah ring idewa 
masrana parab Ida Sang Hyang Widi Wasa sane 
nyeneng mungguing sawatek meseh idewane 
tur sakancan anake sane mamanah mencanen 
idewa, mangda kukum sakadi | Nabal. 27 Sane 
mangkin ledang idewa nampi aturan sane 

bakta titiang puniki tur paicayang taler ring 
parapangiring idewane. 28 Ledang ugi idewa 
ngampurayang saananing kiwangan titiange sane 
sampun laksanayang titiang. Ida Sang Hyang 
Widi Wasa jaga ngamanggehang idewa dados 
ratu, kadi asapunika taler parasentanan idewane, 
santukan idewa mayuda sajeroning parab Ida 
Sang Hyang Widi Wasa tur idewa nenten pacang 
ngamargiang paindikan sane corah sapanyeneng 
idewane. 29 Yening pet wenten anak sane nguber 
tur mamanah jaga nyedayang idewa, Ida Sang 
Hyang Widi Wasa, Widin idewane pacang 
nyayubin idewa sakadi anake sane ngebagin arta 
brana sane luih. Buat meseh-meseh idewane, 
ipun jaga kasabatang sakadi anake nyabatang 
batu antuk blangsutan. 3? Yening Ida Sang Hyang 
Widi Wasa sampun ngamargiang saluiring 
kabecikan Idane sakadi sane sampun janjiang 

Ida ring idewa, tur sampun nadosang idewa 

ratu pabuat wong Israele, 3t idewa nenten jaga 
rumasa sungsut ring kayun wiadin maselselan 
ring kayun duaning sampun ngamademang anak 
tan panureksan wiadin ulihan idewa ngamargiang 
pangwales. Samaliha yening Ida Sang Hyang Widi 
Wasa sampun ngamertanin idewa, ledang ugi 
idewa nenten lali ring titiang.” 

32 Dane Daud tumuli mabaos ring Dane Abigail 
asapuniki: “Puji katur teken Ida Sang Hyang 
Widi Wasa, Widin Israele ane ngutus luh buat 
matemu teken tiang di dinane jani. 33 Puji Ida 
Sang Hyang Widi Wasa buat pangresepan luhe 
ane melah ento tur pabuat laksanan luhe ane 
melah jani ene, ane nambakin tiang uli nyalanang 
kawirosan muah uli nyalanang pangwales. 34 Ida 
Sang Hyang Widi Wasa suba ngandeg tiang buat 
mencanen luh. Nanging malantaran Ida Sang 
Hyang Widi Wasa, Widin Israele ane nyeneng, 
tiang masumpah mungguing yening tusing luh 
enggal teka matemu teken tiang, pasti sawatek 
anak muani ane ada bareng teken | Nabal lakar 
mati di mara galang kangine.” 3? Dane Daud 
tumuli nampi babaktan anake istri punika sarwi 
mabaos sapuniki: “Kemaja luh mulih saha rahayu, 
tiang tampi teken munyin luhe buina nampi 
pangidih luhe ento.” 

36 Dane Abigail raris mawali ring Dane Nabal. 
Kala punika Dane Nabal sedek ngwentenang 
pesta sane ageng pisan sakadi pestan pararatune. 
Dane Nabal masuka-sukan tur mapunyah- 
punyahan. Punika duaning Dane Abigail nenten 
nyritayang punapa-punapi ring Dane Nabal 
kantos rauh ring benjang semengane. 3” Nanging 
sasampune semengan, rikala Dane Nabal sampun 
wusan punyah, wau kacritayang antuk Dane 
Abigail paindikane punika makasami. Dane Nabal 
raris maplengek tur niwang. 28 Sawatara malih 
dasa rahinanipun Ida Sang Hyang Widi Wasa 
nyisipang Dane Nabal mawinan dane raris seda. 

39 Rikala Dane Daud mireng mungguing Dane 
Nabal sampun seda, dane tumuli mabaos 
asapuniki: “Atur pamuji ring Ida Sang Hyang Widi 
Wasa ane suba ngamargiang pangwales teken 
| Nabal ane nganistayang tiang, tur ida suba 
nyadelin tiang, kaulan Idane buat malaksana tan 
patut. Ida Sang Hyang Widi Wasa suba ngukum | 
Nabal malantaran kajaatannyane.” 

Sasampune punika Dane Daud raris ngutus 
utusan buat madik Dane Abigail jaga kambil 
dados rabin danene. 40 Parapangiring Dane Daud 
tumuli ngrauhin Dane Abigail ring Karmel sarwi 
mabaos asapuniki: “Dane Daud ngutus tiang 
mriki buat mamadik ragane jaga kanggen rabi.” 

41 Dane Abigail tumuli sumuyud kantos prarain 
danene nganteg ring tanahe, sarwi mabaos 
asapuniki: “Makayuaktinipun titiang puniki 
panyeroan danene, titiang nyadia jaga masehin 
cokor parapangiring danene.” 42 Wus punika 
Dane Abigail digelis makinkin. Dane nglingihin 
keledae kairing antuk panyeroan danene lelima. 
Dane mamargi sareng-sareng ring utusan Dane 
Daud, tur dane dados rabin Dane Daud. 

43 Dane Daud sampun ngambil Dane Ahinoam 
saking Yisreel dados rabi tur sane mangkin taler 
dane ngambil Dane Abigail dados rabin danene. 
44 Nanging Ida Sang Prabu Saul sampun ngambil 
Dane Mikal okan idane sane pecak dados rabin 
Dane Daud, raris kapaicayang ring Dane Palti 
okan Dane Lais sane saking kota Galim. 


Dane Daud malih nenten 
nyedayang Ida Sang Prabu Saul 


26 1 Makudang-kudang jadma saking Sip 
tumuli rauh tangkil ring Ida Sang Prabu 
Saul ring Gibea sarwi nguningayang ring ida 
mungguing Dane Daud wenten masingidan ring 
Gunung Hahilane ring tepin tegal melakang 
Yehudane. 2 Ida Sang Prabu Saul raris digelis 
lunga ka tegal melakang Sipe kairing antuk 
prajurit bangsa Israele sane pepilihan sareng 
tigang tali diri, misadia jaga ngejuk Dane Daud. 


1 SAMUEL 26.3-8 1259 


3 Ida Sang Prabu Saul makemah ring sisin margine 
ring Gunung Hahilane. Daweg punika Dane Daud 
sedekan wenten ring tegal melakange punika. 
Rikala Dane Daud uning mungguing Ida Sang 
Prabu Saul ngetut dane, 4 Dane Daud raris ngutus 
tetelik tur kapanggih mungguing Ida Sang Prabu 
Saul wiakti sampun wenten irika. ? Duk punika 
ugi Dane Daud raris lunga tur panggihin dane 
genah Sang Prabu Saul miwah Dane Abner, 
okan Dane Ner, senapatin wadua balan Ida Sang 
Prabu Saule merem. Ida Sang Prabu Saul merem 
ring tengah kemahe, tur wadua balan idane 
ngwangun kemahnyane ngiter kemah idane. 

6 Dane Daud tumuli mabaos ring Ahimelek, 
wong Hete, miwah ring Dane Abisai semeton 
Dane Yoab okan Dane Seruya, asapuniki: “Nyen 
uli pantaran nyamane ajak dadua ene ane lakar 
nututin tiang ka kemah Sang Prabu Saule?” 

Dane Abisai matur: “Tiang jaga ngiringang 
semeton.” 

7 Ring wengi punika Dane Daud miwah Abisai 
tumuli ngranjing ring kemah Ida Sang Prabu 
Saul tur panggihin dane Ida Sang Prabu Saul 
merem ring basa tengah pakemahane. Tumbak 
idane matanceb ring tanahe nampek ring prabun 
idane. Dane Abner miwah prajurite sami pada 
sirep ngiter ida. 8 Dane Abisai tumuli matur ring 
Dane Daud kadi asapuniki: “Ring wengine puniki 

Ida Sang Hyang Widi Wasa sampun nyerahang 
meseh semetone ring semeton. Duaning punika 
icenja tiang numbak ida antuk tumbak idane 
ngraga kantos ida madeket ring tanahe. Tiang tan 
buat numbak kantos ping kalih.” 

9 Nanging Dane Daud masaur asapuniki: “Eda 
sedaanga ida, sawireh tusing ada anak ane lakar 
sida luput uli ukuman Ida Sang Hyang Widi Wasa 
yening nyedaang sang prabu ane selik Ida.” 

10 Dane Daud nglanturang pangandikan danene: 
“Tiang pracaya, yening suba teka masanne, Ida 
Sang Hyang Widi Wasa ane maraga nyeneng, Ida 
pasti lakar nyedaang Ida Sang Prabu Saul, apake 
sedan idane cara biasa wiadin seda di payudan. 
11 [da Sang Hyang Widi Wasa nombaang tiang 
apang eda tiang kanti mencanen anak ane suba 
manggehang Ida dadi raja. Ane jani jalan jemak 
tumbak idane uli sisin prabun idane aketo masih 
cecepan idane. Suba keto jalan iraga magedi 

uli dini.” 12 Dane Daud tumuli ngambil tumbak 
miwah cecepan sane ring samping prabun Ida 
Sang Prabu Saul, tur dane miwah Dane Abisai 
raris makaon saking irika. Nenten wenten sane 
manggihin, nenten wenten sane uning, nenten 
wenten sane nyidayang matangi, makasami 
sirep leplep santukan Ida Sang Hyang Widi Wasa 
ngardi ida dane ipun sirep leplep. 

13 Sasampune punika Dane Daud raris lunga 
nglintangin lebake punika ngungsi ka muncuk 
bukite, tur ngantos sampun rumasa doh. 14 Dane 
Daud tumuli majeritan ring wadua balan Ida Sang 
Prabu Saul, miwah ring Dane Abner, sapuniki: “Ih 
Abner, apa munyin tiange kadingehan ditu?” 

Dane Abner tumuli masaur: “Nyen ento 
kauk-kauk tur nanginin ida sang prabu?” 

15 Dane majeritan malih ring Dane Abner 
sapuniki: “Tusingke ragane ento anak ane 
kapiandel di Israel? Nanging ragane tusing 
ngebag ida sang prabu, gustin ragane? Sawireh 
mara pesan ada anak macelep lakar nyedayang 
ida sang prabu, gustin ragane. 18 Ih Abner, ragane 
tuara tuon teken kewajiban. Masrana parab Ida 
Sang Hyang Widi Wasa ane nyeneng, ragane ajak 
makejang suba beneh mati sawireh ragane tuara 
ngebag gustin ragane, anak ane kaselik dadi 
prabu baan Ida Sang Hyang Widi Wasa. Tegarang 
tingalin, dija tumbak muah cecepan ida sang 
prabune ane di samping prabun idane ento?” 

17 Ida Sang Prabu Saul uning mungguing punika 
suaran Dane Daud, raris Ida ngandika: “Dadi 
mirib munyin iceninge, cening Daud.” 

Dane Daud tumuli matur: “Inggih yuakti munyin 
titiange ratu sang prabu.” 18 Dane nglanturang 
atur danene: “Napi awinan palungguh iratu 
muru titiang parekan palungguh iratu? Napike 

sane sampun laksanayang titiang? Kacorahan 
napike sane sampun margiang titiang? 19 Sane 
mangkin ledang palungguh iratu miarsa atur 
titiange. Yening wantah Ida Sang Hyang Widi 
Wasa sane ngandikayang iratu nglawan titiang, 
mugi aturan sane katurang pabuat Ida pacang 
ngobah pakayunan Idane. Nanging yening puniki 
wantah pakardin imanusa, dumadak pastun Ida 
Sang Hyang Widi Wasa punika nibenin ipun. 
Samaliha ipun sampun ngaonang titiang saking 
tanah Ida Sang Hyang Widi Wasa ka jagate ring 
genah titiang wantah nyidayang nyungsung 
widi-widi tiosan. 20 Duaning kadi asapunika, 
sampunangja banggayanga titiang padem ring 
tanah wong sunantarane, sane doh saking ayun 
Ida Sang Hyang Widi Wasa. Napi awinane prabun 
wong Israele sampun medal buat ngamademang 
titiang sane satmaka kutu? Napi awinanipun ida 
nguber titiang sakadi anak morosin keker ring 
gunung-gununge?” 

21 ida Sang Prabu Saul raris ngandika, kadi 
asapuniki: “Oduh cening Daud, bapa suba pelih 
pesan. Jani mai cening mulih sawireh bapa tuara 
lakar ngae ala buin teken cening, sawireh di 
petenge ene cening suba tusing ngamatiang 
bapa. Tuah sasajaan bapa belog punggung, buina 
laksanan bapane sigug pesan.” 

22 Dane Daud tumuli matur: “Puniki tumbak 
palungguh iratu, ndikayangja salah tunggil 
parekan iratune ngambil tumbake punika mriki. 
23 Ida Sang Hyang Widi Wasa jaga ngwales 
ring anake sane nglaksanayang kapatutan lan 
kasatian. Ring rahinane puniki Ida Sang Hyang 
Widi Wasa sampun nyerahang jiwan iratune ring 
titiang, nanging titiang nenten purun nyedayang 
anake sane sampun kaselik dados ratu antuk Ida 
Sang Hyang Widi Wasa. 24 Samaliha sakadi titiang 
sampun sayang ring jiwan iratune ring wengine 
puniki, dumadak asapunika taler Ida Sang Hyang 
Widi Wasa ngrahayuang titiang tur mebasang 
titiang saking saananing pakewuh.” 

25 Ida Sang Prabu Saul tumuli ngandika ring 
Dane Daud: “Cening Daud, dumadak Ida Sang 
Hyang Widi Wasa ngamertanin cening. Cening 
lakar mapikolih di saluiring laksanan ceninge.” 

Sasampun punika Dane Daud raris lunga 
nglanturang pamargin danene tur Ida Sang Prabu 
Saul raris mantuk ka purin idane. 


Dane Daud ring pantaran wong Pilistine 


27 1 Dane Daud makayun-kayun kadi 
asapuniki: “Singja buungan Ida Sang 
Prabu Saul lakar ngamatiang idewek. Sawireh 
keto paling melah yening idewek rarud ka 
gumin wong Pilistine. Yening suba keto sinah 

Ida Sang Prabu Saul lakar suud ngalih idewek 

di wewengkon Israele mawanan idewek lakar 
luput. 2 Dane Daud tumuli lunga kasarengin 
antuk parapangiring danene sareng tigang atak 
diri. Dane maranin Ida Sang Prabu Akis putran Ida 
Maok, ratune ring kota Gat. 3 Dane Daud miwah 
parapangiring danene raris jenek malinggih 
ring Gat, kasarengin antuk kulawargannyane 
suang-suang. Dane Daud kasarengin antuk rabin 
danene makakalih inggih punika Dane Ahinoam 
sane saking Yisreel miwah Dane Abigail pecak 
rabin Dane Nabal sane saking Karmel. 4 Rikala 
kapireng antuk Ida Sang Prabu Saul, mungguing 
Dane Daud sampun malaib ka Gat, ida wusan 
ngrereh dane. 

5 Dane Daud matur ring Ida Sang Prabu Akis 
kadi asapuniki: “Yening palungguh iratu wiakti 
masawitra ring titiang, ledang palungguh iratu 
maicain kota alit asiki buat dados genah titiange. 
Santukan titiang rumasa nenten becik yening 
titiang madunungan iriki ring kota kaprabon 
druene.” £ Ida Sang Prabu Akis raris ngicen 
Dane Daud kota Siklag. Duaning punika kota 
Siklage dados padruen pararatu Yehudane rauh 
mangkin. ' Dane Daud jenek ring panegara 
Pilistin nembelas sasih suenipun. 

8 Sajeroning nembelas sasih wenten ring Siklag, 
Dane Daud miwah parapangiring danene mayuda 

nglawan wong Gesur, wong Girsi miwah wong 
Amalek, sane sampun saking sue magenah irika. 
Dane ngambil daerah bangsane punika mawates 
saking Sur rauh ring tanah Mesir. ? Dane Daud 
ngamademang jadmane irika lanang wiadin istri, 
tur ngambil biri-biri, banteng, keledae, unta 
miwah panganggennyane. Sasampun punika 
dane tumuli mawali tur tangkil ring Ida Sang 
Prabu Akis. 10 Ida sang prabu tumuli mataken 
ring dane sapuniki: “Kija dogen ragane luas 
maperang dugase ene?” Dane tumuli nyritayang 
ring ida mungguing dane sampun lunga mayuda 
ring tepi kelod wewidangan tanah Yehudane 
ring wewengkon suku bangsa Yerahmeel wiadin 
ring wewengkon bangsa Kenine. 1! Dane Daud 
ngamademang makasami, lanang wiadin istri 
kantos nenten wenten sane nyidayang mawali 
ka Gat jaga ngaturang piuning indik pakardin 
danene miwah parapangiring danene. Kadi 
asapunika indik Dane Daude mayuda salamin 
danene jenek ring panegara Pilistin. 12 Ida Sang 
Prabu Akis ngega pisan ring Dane Daud mawinan 
ida makayun-kayun kadi asapuniki: “Ulesne Daud 
kagetingin pesan baan wong Israele makejang. 
Sawireh keto pedas ia lakar ngaula teken idewek 
sapanjang umurne.” 
28 1 Sedek rahina anu, bangsa Pilistine 
munduhang paraprajuritnyane jaga 

mayuda nglawan bangsa Israele. Ida Sang Prabu 
Akis ngandika ring Dane Daud asapuniki: “Ragane 
patut nawang mungguing ragane muah pangiring 
ragane patut maroang teken tiang.” 

2 Dane Daud tumuli matur kadi asapuniki: 
“Inggih titiang ngiring. Titiang puniki parekan 
iratune. Palungguh iratu jaga wikan, napi sane 
jaga margiang titiang.” Ida Sang Prabu Akis raris 
ngandika: “Nah! Ane jani ragane lakar angkat 
tiang dadi pangawal tiange ane tetep.” 


Ida Sang Prabu Saul ngrereh juru tenung 


3 Dane Samuel sampun seda, tur bangsa Israele 
makasami sampun nangisin dane saha mendem 
dane ring kotan danene inggih punika ring kota 
Rama. Ida Sang Prabu Saul sampun nundung 
sakancan sadeg miwah sakancan juru tenunge 
saking jagat Israele. 

4 Wong Pilistine sampun mapupul tur ngwangun 
kemahnyane tan doh saking Sunem. Ida Sang 
Prabu Saul munduhang wadua balan Israele tur 
ngwangun kemah ring Gilboa. ? Rikala Ida Sang 
Prabu Saul nyingak wadua balan wong Pilistine, 
ida rumasa kalintang ajerih. ? Ida raris nunasang 
ring Ida Sang Hyang Widi Wasa napi sane 
patut laksanayang ida, nanging Ida Sang Hyang 
Widi Wasa nenten kayun nyaurin ida, yadiastu 
sajeroning panyumpenan, antuk Urim lan Tumim 

wiadin malantaran paranabi. ' Duaning punika 

ida raris ngandikain paraprakanggen idane kadi 
asapuniki: “Kema alihang gelahe anak luh ane 

bisa matuunang. Gelahe lakar kema maranin ia 
buat lakar matakon teken ia.” 

Paraprakanggen idane raris matur asapuniki: 
“Inggih ratu, ring En-Dor wenten anak istri adiri, 
sane uning matuun.” 

8 Ida Sang Prabu Saul raris nyamar tur ngangge 
busana sane tiosan, tumuli lunga rikalaning 
wengi ka genah anake istri punika kairing antuk 
parekan idane sareng kalih. Rikala sang tiga 
sampun rauh ring genah anake istri punika, ida 
raris ngandika asapuniki: “Indayangja tunasang 
ring paraatmane pabuat tiang tur nikayang ring 
tiang napija sane jaga nibenin dewek tiange. 
Tedunangja atman anake sane pacang sambat 
tiang pesengane.” 

9 Anake istri punika tumuli matur kadi asapuniki: 
“Tiang pracaya ragane sampun uning indik 
paindikan sane sampun kamargiang antuk Sang 
Prabu Saul, inggih punika, ida sampun ngaonang 
sawatek balian miwah anak sane uning matuun 
saking panegara Israel. Sane mangkin napi 
awinan ragane masang jeet jaga ngamademang 
tiang?” 

10 Ida Sang Prabu Saul tumuli masumpah 
sapuniki: “Tiang majanji sajeroning parab 

Ida Sang Hyang Widi Wasa sane nyeneng, 
mungguing ragane nenten jaga kukum sajeroning 
ngamargiang paindikan puniki.” 

11 Anake istri punika tumuli matur: “Sapasirake 
sane arsayang ragane mangda tedunang tiang?” 

Pangandikan idane: “Rauhangja Dane Samuel.” 

12 Rikala anake istri punika ngantenang Dane 
Samuel, ipun tumuli nyerit tur matur ring Ida 
Sang Prabu Saul asapuniki: “Napi awinan iratu 
ngapus titiang? Boyake iratu puniki Ida Sang 
Prabu Saul!” 

13 Ida Sang Prabu Saul ngandika malih: “Edaja 
ragane takut! Apa ane tingalin ragane?” 

Atur anake istri punika: “Titiang ngantenang 
wenten satunggiling atma medal saking tanahe.” 
14 Pangandikan idane ring ipun: “Buka kenken 

gobanne?” 

Atur anake istri punika: “Anak lanang sane 
sampun lingsir mapangangge jubah, maranin 
titiang.” 

Ida Sang Prabu Saul uning mungguing punika 
Dane Samuel, mawinan ida raris sumungkem 
ngaturang sembah. 

15 Dane Samuel raris mabaos asapuniki: “Napi 
awinan idewa ngulgul titiang tur ngandikain 
mangda titiang mriki.” 

Ida Sang Prabu Saul tumuli masaur: “Sane 
mangkin tiang katempuh antuk kakewehan. 

Bangsa Pilistine maperang nglawan tiang tur Ida 
Sang Hyang Widi Wasa nilar tiang. Ida nenten 
kayun nyaurin atur tiange, yadiastu malantaran 
paranabi yadiastu sajeroning pangipian. Punika 
awinannya tiang ngaturin guru mangda rauh 
saha ngandikain tiang, napi sane patut margiang 
tiang.” 

16 Dane Samuel malih matur: “Yening Ida 
Sang Hyang Widi Wasa sampun matilar saking 
iratu tur Ida sampun ngamesehin iratu napi 
awinanipun palungguh iratu malih mataken ring 
titiang? 1 Ida Sang Hyang Widi Wasa sampun 
ngamargiang sakadi sane sampun sabdayang 
Ida tur sampun taler aturang titiang ring idewa, 
dagingipun Ida Sang Hyang Widi Wasa sampun 
ngambil kaprabon idewane tur maicayang 
kaprabone punika ring Dane Daud. 18 Duaning 
idewa nenten ninutin titah Ida Sang Hyang Widi 
Wasa tur sampun nenten nyirnayang bangsa 
Amalek rauhing arta branannyane makasami. 
Punika awinanipun Ida Sang Hyang Widi Wasa 
ngardi indike puniki ring idewa ring rahinane 
puniki. 19 dewa miwah parawong Israel sane 
ngiringang idewa jaga kaserahang antuk Ida 
Sang Hyang Widi Wasa ring wong Pilistine. 
Benjang idewa miwah putra-putran idewane jaga 
sareng-sareng ring titiang. Kadi asapunika taler 

wadua balan Israele jaga kaserahang antuk Ida 
Sang Hyang Widi Wasa ring wong Pilistine.” 

20 Wau mireng atur Dane Samuel kadi 
asapunika, Ida Sang Prabu Saul raris bah 
nylempang ring tanahe kabatek antuk ajerih 
idane ring pangandikan Dane Samuel. Napi malih 
ida banget kaluen duaning nenten marayunan 
arahina miwah awengi. 2! Anake istri punika 
tumuli nganampekin ida, tur panggihin ipun 
mungguing ida sayuakti kalangkung ajerih. 

Ipun raris matur kadi asapuniki: “Inggih ratu, 
indayang pikayunin. Titiang sampun ngetohang 
jiwan titiange malantaran tinut ring pangandikan 
palungguh iratune. 22 Sane mangkin ledang 

ugi palungguh iratu mirengang atur titiange. 
Lugrainja titiang jaga nyodayang roti akidik 
pabuat iratu. Sasampun punika rarisang 
palungguh iratu marayunan dumun mangdane 
iratu kenak buat nglanturang pamargin iratune.” 

23 Nanging Ida Sang Prabu Saul nenten kayun 
marayunan. Pangandikan idane: “Gelah tusing 
makita madaar.” Nanging paraparekan idane taler 
banget mapinunas, mawinan ida raris matangi 
saking tanahe tur malinggih. 24 Digelis anake istri 
punika nundenang nampah godel sane sampun 
sue ubuh ipun kantos mokoh. Sasampune punika 
ipun raris ngambil tepung, tumuli kasodayang, 
tur ipun manggang roti sane tan madaging ragi. 

25 Ulam miwah rotine tumuli kasodayang ring 

ajeng Ida Sang Prabu Saul miwah paraparekan 
idane, raris sami pada marayunan. Sasampune 
punika ida dane sami pada matilar saking irika 
ring wengine punika ugi. 


Dane Daud katundung antuk wong Pilistine 


1 Bangsa Pilistine munduhang wadua 
29 balannyane ring Apek, tur bangsa Israel 
ngwangun kemahnyane nampek ring toya 
empul sane ring Lebak Yisreele. 2 Ratun wong 
Pilistine makalelima medal mabaris kairing antuk 
pasukan panyatusan miwah panyiuan. Kadi 
asapunika taler Dane Daud kairing antuk pasukan 
danene mamargi ring ungkur barisan Sang Prabu 
Akise. 3 Parasenapatin wadua balan Pilistine 
raris mabaos asapuniki: “Lakar ngudiang anak 
Ibranine ento bareng dini?” 

Ida Sang Prabu Akis tumuli masaur asapuniki: 
“Ento Daud, salah tunggal prakanggen raja Saule 
ratune di Israel. la suba makelo ajak tiang, tur 
sasukat ia ajak tiang, tusing taen ia malaksana 
ane tan patut.” 

4 Nanging parasenapatine punika raris duka 
pisan ring Sang Prabu Akis tur mabaos asapuniki: 
“Nikainja ipun mangda ipun budal ka kota 
sane paicayang iratu ring ipun. Sampunang 
ipun icena sareng-sareng mayuda ring iraga. 

Santukan ring asapunapine, ipun pacang mabalik 
nglawan iraga, rikala yudane sedang ramesa. 
Boyake puniki paindikan sane kalintang becik 
pabuat ipun buat jaga madame ring gustinnyane, 
malantaran ipun ngamademang wadua balan 
iragane. ? Cutetipun puniki sampun | Daud 
sane sampun kakidungang antuk paraistrine 
sinambi masolah, asapuniki: Ida Sang Prabu Saul 
ngamademang panyiuan, nanging Dane Daud 
ngamademang panglaksaan.” 

6 Sang Prabu Akis raris ngesengin Dane 
Daud tumuli ngandika asapuniki: “Tiang bani 
masumpah di ayun Ida Sang Hyang Widi Wasa 
Widin Israele ane nyeneng, mungguing ragane 
saking satia teken tiang, buina tiang marasa lega 
ngajak ragane bareng maperang ajak tiang di 
payudane ane jani. Tiang tuara taen nepukin 
kapelihan ragane, sasukat ragane ajak tiang. 
Nanging pararatu ane lenan tusing setuju tiang 
ngajak ragane. ' Sawireh keto, ane jani kemaja 
ragane mulih saha rahayu, tur eda malaksana 
ane ngranayang tuara demen pararatune.” 

8 Dane Daud tumuli matur: “Punapike 
sane dados iwang titiange? Inggih ratu sang 
prabu gustin titiange. Yening palungguh iratu 
sampun nenten manggihin kiwangan titiange 
ngawit saking titiang ngaula ring iratu, napike 

awinanipun titiang nenten kalugra sareng 
maperang nglawan meseh palungguh iratu?” 

3 Sang Prabu Akis tumuli ngandika asapuniki: 
“Raos ragane saja beneh buka keto. Tiang 
pracaya mungguing ragane satia buka malaekat 
Ida Sang Hyang Widi Wasa. Nanging pararatu ane 
lenan makejang tuara maang ragane maperang 
bareng-bareng ajak ia. 10 Nah sawireh keto, buin 
mani semengan satonden galang kangin, kemaja 
ragane mulih bareng-bareng ajak rencang ragane 
ane ajak ragane malaib uli sig Raja Saule tur 
ngaula sig tiange.” 

11 Benjangne pasemengan pisan Dane Daud 
miwah pangiring-pangiring danene raris budal 
malih ka tanah Pilistin, nanging wadua balan 
wong Pilistine nglanturang pamarginnyane ka 
Yisreel. 


Perang nglawan bangsa Amalek 


1 Malih kalih rahinanipun Dane Daud 
30 miwah parapangiring danene sampun 
rauh malih ring Siklag. Wong Amaleke sampun 
ngaonang tanah Yehuda bagian kelod tur sampun 
ngebug saha nunjel kota Siklage. 2 Wong Amaleke 
sampun nyarah saha malaibang paraistrine 
ring kota Siklag. Ipun nenten amati-mati, 
nanging ipun ngambil saananing sane wenten 
irika raris kabakta budal. 3 Rikala Dane Daud 

miwah parapangiring danene rauh ring Siklag, 
panggihin dane kotane sampun puun tur pararabi 
miwah oka-okan dane ipun, lanang wiadin istri 
sami sampun kaplaibang. “Irika Dane Daud 
miwah pangiring-pangiring danene pada nangis 
gerong-gerong kantos sami pada leleh pisan 
ulihan nangis. ? Rabin Dane Daud makakalih, 
inggih punika Dane Ahinoam miwah Dane Abigail 
taler sampun kaplaibang. 

6 Daweg punika Dane Daud rumasa kapepet 
pisan, santukan parapangiring danene 
kalangkung sakit ati ngelingang pianak- 
pianakipune sane sampun ical, tur sampun 
mabaos jaga nimpugin Dane Daud antuk batu. 
Nanging Ida Sang Hyang Widi Wasa, Widin 
danene nglipur tur nguatang dane. ' Dane Daud 
raris mabaos ring Pandita Abyatar okan Dane 
Ahimeleke kadi asapuniki: “Indayang bakta 
mriki kawaca epode.” Dane Abyatar tumuli 
ngaturang kawaca epode punika ring Dane Daud. 
8 Dane Daud tumuli matur ring Ida Sang Hyang 
Widi Wasa, sapuniki: “Inggih Ratu, punapike 
titiang patut nguber jadma pangrusak punika? 
Nyidayangke titiang nguber ipun?” 

Pangandika Ida Sang Hyang Widi Wasa sapuniki: 
“Nah uberja pasti ia lakar bakatang kita tur kita 
lakar nyidayang mebasang paratawanane.” 

9 Dane Daud miwah pangiring danene sareng 
tigang atak diri raris mamargi nguber tumuli 
rauh ring Tukad Besor. Apahan saking pangiring 
danene masandekan irika. 1? Saking irika Dane 
Daud nglanturang pamargin danene kasarengin 
antuk pangiring sareng samas diri. Pangiring 
danene sane satak diri masandekan irika, duaning 
ipun kalintang leleh pisan buat nglintangin 
Tukad Besore punika. 1! Ring jabaan desane, 
parapangiring Dane Daud raris manggihin anak 
alit bangsa Mesir, raris kabakta ka ajeng Dane 
Daud. Anake alit punika kawehin roti miwah toya, 
12 taler kawehin sanganan aa manyahnyah miwah 
kismis kekalih. Sasampune wusan madaar, anake 
alit punika malih seger oger. Ipun sampun nenten 
madaar tigang rahina miwah tigang wengi. 

13 Dane Daud tumuli nakenin ipun: “Nyenke 
gustin ceninge, tur dijake umah ceninge?” 

Aturipune: “Titiang puniki jadma Mesir. 
Titiang mamarekan ring wong Amaleke. Gustin 
titiange ngutang titiang iriki tigang rahina sane 
sampun langkung duaning titiang sakit. 14 Titiang 
ngiringang gustin titiange nglurug gumin wong 
Kretine inggih punika bagian kelod tanah 
Yehudane miwah daerah suku bangsa Kalebe, 
makamiwah nunjel kota Siklage.” 

15 Dane Daud malih ngandika ring ipun: 
“Nyakke cening ngatehang tiang ka tongos 
parampok-parampoke ento?” 

Aturipune: “Inggih titiang jaga ngiringang 
yening mekele majanji sajeroning parab Ida Sang 
Hyang Widi Wasa mungguing mekele nenten 
jaga ngamademang titiang wiadin nyerahang 
titiang ring gustin titiange.” 18 Sasampun punika 
ipun raris ngaterang Dane Daud ka genah 
paraparampoke punika. 

Parampoke punika kapanggihin sedekan 
pasrambiah irika-iriki sinambi madedaaran 
miwah mainum-inuman. Ipun ngwentenang 
pesta santukan ipun polih jejarahan akeh pisan 
saking tanah Pilistin miwah Yehuda. 1” Benjangne 
Dane Daud raris ngebug ipun saking ngedas 
lemah kantos wengi. Makasami pademang dane, 
nenten wenten sane luput. Wantah wenten 
sareng samas diri sane anom-anom tur nunggang 
unta sane prasida luput. 18 Dane Daud mebasang 
tawanane makasami, kadi asapunika taler 
saananing barang-barang sane sampun kajarah 
antuk wong Amaleke makamiwah rabin danene 
makakalih, 19 tur nenten wenten sane ical. 

Dane Daud ngeniang makasami pianak-pianak 
pangiring danene, alit-alitnyane lanang miwah 
istri kadi asapunika taler barang-barang sane 
sampun karampas antuk wong Amaleke 

punika. 20 Dane taler ngrampas biri-biri miwah 
ingon-ingon sane tiosan. Parapangiring danene 
sane ngaterang ingon-ingone punika sami pada 
mabaos asapuniki: “Ene duen Dane Daud.” 

21 Sasampune punika, Dane Daud raris mawali 
ka genah parapangiring danene sane sareng 
satak diri sane kaleson tur tilarin dane ring 
Tukad Besore. Ipun sami mapag Dane Daud 
miwah pangiring-pangiring danene. Dane Daud 
taler maranin ipun sami tur nyapa ipun antuk 
pangayu bagia. 22 Nanging makudang-kudang 
pangiring danene sane brangsongan mabaos 
asapuniki: “Ia ajaka amonto tuara bareng 
maperang, sawireh keto iraga tusing patut maang 
ia duman jejarahan. la dadi nyuang somah muah 
pianak-pianakne, suba keto ia lantas dadi mulih.” 

23 Nanging Dane Daud ngandika asapuniki: 
“Paranyama ajak makejang, nyama tusing dadi 
keto marep teken apa ane suba kapaicayang 
baan Ida Sang Hyang Widi Wasa teken iraga! Ida 
suba ngicen iraga karahayuan tur kamenangan 
nglawan parampoke ento. 24 Tusing ada anak ane 
saadung teken raos nyamane ento. Makejang 
patut nampi bagian. Ane nongosin barang-barang 
wiadin ane milu maperang patut nampi bagian 
ane patuh.” 25 Dane Daud netepang indike punika 
makadados uger-uger sane kanggen ring Israel 
rauh mangkin. 

26 Sasampun Dane Daud rauh ring Siklag, 
dane tumuli ngirim arta brana jejarahan punika 
abagian pabuat parasawitran danene, inggih 
punika parapamimpin bangsa Yehudane, 
kadulurin baos asapuniki: “Puniki aturan pabuat 
semeton sane ambil tiang saking jejarahan 
meseh-meseh Ida Sang Hyang Widi Wasa.” 

27 Bagian jejarahane punika kakirim pabuat 
rakyate sane ring Betel, miwah rakyat ring Rama, 
sane ring sisi kelod Yehudane miwah pabuat 
rakyate sane wenten ring kota Yatir, 28 Aroer, 
Sipmot, Estemoa, 29 miwah sane ring Rakal, 
pabuat palingsehan Yerahmeele, pabuat wong 
Kenine. 3? Pabuat rakyate sane wenten ring kota 
Horma, Bor-Asan, Atak, 3t miwah Hebron. Dane 
Daud ngirim aturane punika ka genah-genah 
dane miwah parapangiring danene pecak 
ngumbara. 


Indik sedan Ida Sang Prabu Saul 
miwah putra-putran idane 


(1Bab. 10:1-12) 


3 1 1 Wadua balan wong Pilistine raris mayuda 
nglawan wadua balan wong Israele ring 
Gunung Gilboa. Akeh pisan wadua balan wong 
Israele padem irika. Sisannyane raris malaib 
makirig sasarengan ring Ida Sang Prabu Saul 
miwah putra-putran idane. 2 Nanging wadua 

balan wong Pilistine terus nguber tur nyedayang 
putra-putran Ida Sang Prabu Saule tetiga, inggih 
punika Ida Yonatan, Abinadab miwah Malkisua. 
3 Yudane sayan rames tur sayan mepet Sang 
Prabu Saul. Malah-malahan ida sampun kanin 
raat keni panah imeseh. “Ida tumuli ngandika 
ring parekan juru makta sanjatan idane, kadi 
asapuniki: “Sroengangja pedang caine tur sempal 
gelahe apang eda jlema Pilistine ane tan pawidi 
ento kanti makatang tur ngamatiang gelah.” 
Nanging anake anom punika nenten purun 
kabatek antuk ajerihipune. Duaning punika Ida 
Sang Prabu Saul raris ngambil pedang idane 
ngraga, tumuli nuek ragan idane malantaran 
ngakebin pedang idane punika. ? Rikala iparekan 
uning mungguing Ida Sang Prabu Saul sampun 
seda, ipun taler ngambil pedangipune tumuli 
nuek dewekipune mawanan raris padem ngiring 
Ida Sang Prabu Saul. ? Kadi asapunika Ida Sang 
Prabu Saul, putran idane tetiga, miwah anake 
truna punika, makamiwah wadua balane sane 
siosan sami padem ring rahinane punika. ” Rikala 
wadua balan Israele sane wenten ring Lebak 
Yisreele miwah sane wenten ring dangin Tukad 
Yordane miragi mungguing wadua balan Israele 
sampun kaon tur malaib, pingkalih Ida Sang 
Prabu Saul miwah putran idane sareng tetiga 
sampun seda, ipun raris pada malaib nilarin 

kota-kotannyane. Duaning punika wong Pilistine 
raris rauh jenek irika. 

8 Benjangne rikala wong Pilistine majejarahan 

musbusin mesehipune sane sampun padem ring 
payudan, panggihin ipun layon Ida Sang Prabu 
Saul miwah layon putra-putran idane tetiga 
pajlempang ring Gunung Gilboa. ? Ipun raris 
nyempal tur ngambil prabun Ida Sang Prabu 
Saul miwah sanjata-sanjatan idane. Wus punika 
ortine punika karauhang ring rakyat Pilistine 
sami miwah ring genah dewa-dewannyane. 
10 Sapanglanturipun sanjata-sanjatan Ida Sang 
Prabu Saule raris kagenahang ring puran Dewi 
Astorete, tur layon idane kapacek ring tembok 
kota Bet-Seane. 

11 Rikala wong Yabese sane ring Gilead miragi 
indik laksanan wong Pilistine marep ring Ida 
Sang Prabu Saul, 12 paraanake sane sura dira 
ring kotane punika raris pada medal ring dauh 
wengine punika tumuli ngungsi kota Bet-Sean. 
Ipun sami raris ngambil layon Ida Sang Prabu 
Saul miwah putra-putran idane saking temboke 
punika tumuli kabakta mawali ka Yabes saha 
katunjel irika. 18 Sasampune punika ipun ngambil 
galih idane tumuli kapendem ring sor wit 
tamariskane ring kota Yabes. Sawusan punika 
ipun sami raris mapuasa pitung rahina suenipun. 


2 SAMUEL 


Dane Daud mireng gatra 
indik sedan Ida Sang Prabu Saul 


1 Sasampun Ida Sang Prabu Saul seda, Dane 

Daud mawali saking payudan ngaonang 
bangsa Amaleke. Dane raris jenek ring Siklag 
kalih rahina suenipun. 2 Benjangne wenten anak 
truna rauh saking pakemahan Ida Sang Prabu 
Saule. Buat nyinahang kaduhkitannyane, ipun 
sampun nyetset panganggenipune tur nyiam 
tendasipune antuk abu. Ipun tumuli tangkil ring 
Dane Daud saha sumungkem ring ajeng danene. 
3 Dane tumuli mataken ring ipun asapuniki: 
“Mara teka uli dijake cai ene?” 

Aturipune: “Titiang malaib ngluputang dewek 
saking pakemahan wadua balan Israele.” 

4 Dane Daud mataken malih: “Tegarang 
tuturang makejang teken icang kenken unduke 
ditu?” 

Aturipune: “Wadua balan iragane sami sampun 
pada malaib pablesat saking payudan. Akeh sane 
sampun pejah ring payudan, kadi asapunika taler 
Ida Sang Prabu Saul miwah putran idane Ida 
Yonatan sampun seda.” 

5 Dane Daud nglanturang pitaken danene: “Dadi 
cai nawang Sang Prabu Saul muah Ida Yonatan 
suba seda?” 

6 Aturipune: “Sedeng becika titiang wenten 
ring Gunung Gilboa. Irika panggihin titiang ida 
sang prabu masadah ring tumbak idane tur 
kreta-kreta perang miwah prajurit mesehe 
sane nunggang kuda sampun nampek sayaga 
ngepung. ' Ida raris matolihan tur ida nyingak 
titiang, raris ida ngesengin titiang. Titiang raris 
matur: ‘Inggih titiang ratu. 8 Ida nakenin titiang 
sapasirake titiang puniki. Titiang nguningayang 
ring ida, mungguing titiang puniki jadma Amalek. 
9 Ida raris ngandika sapuniki: “Maija, lautang 
matiang gelah sawireh gelah suba matatu raat 
pesan tur suba makire mati.” 10 Titiang tumuli 
maranin ida tur ngraris nyedayang ida. Duaning 
kamanah antuk titiang, mungguing ida nenten 
jaga nyeneng malih sasampune ida runtuh. 
Sasampune punika gelungan idane raris ambil 
titiang saking prabun idane, kadi asapunika taler 
pinggele sane wenten ring tangan idane, tur 
mangkin aturang titiang ring iratu.” 

11 Dane Daud rumasa kalintang sungsut 
ring kayun tumuli nyetset busanan danene. 
Taler parapangiring danene sami pada nyetset 
panganggennyane. 12 Dane Daud miwah 
parapangiring danene sami pada sedih kingking 

tur mapuasa kantos rauh ka wengi, mangenang 
sedan Ida Sang Prabu Saul miwah Ida Yonatan 
putran idane, kaping kalih rakyat Israele 
parakaulan Ida Sang Hyang Widi Wasa, duaning 
tan kadi-kadi akehipun sane padem ring payudan. 

13 Sasampune punika Dane Daud tumuli 
mataken malih ring anake truna sane makta 
gatrane punika kadi asapuniki: “Cai ene uli dija?” 

Ipun tumuli matur: “Titiang puniki jadma 
Amalek sakewanten titiang magenah ring 
panegaran palungguh iratu.” 

14 Dane Daud malih mataken ring ipun: “Apa 
krananne cai bani nyedayang sang prabu 
seselikan Ida Sang Hyang Widi Wasa.” 15 Dane 
Daud tumuli ngesengin sinalih tunggil pangiring 
danene sarwi ngandika asapuniki: “Matiang 
ia!” Pangiring danene tumuli nyempal jadmane 
punika kantos padem. 18 Dane Daud mabaos 
asapuniki ring jadma Amaleke punika: “Cai padidi 
ane patut negen pelih caine. Cai suba ngukum 
dewek caine sawireh cai ngaku, mungguing cai 
suba nyedayang sang prabu ane kaselik baan Ida 
Sang Hyang Widi Wasa.” 


Panulamen Dane Daud nangisin 
Sang Prabu Saul miwah Ida Yonatan 


17 Dane Daud ngucapang panulamene puniki 
buat mangenang Sang Prabu Saul miwah 

putran idane Ida Yonatan. 18 Sapanglanturipun 
dane mrentahang mangda panulamene puniki 
kurukang ring rakyat suku bangsa Yehudane. 
(Panulamene punika wenten sinurat ring 
Cakepan Yasare). 

19 “Ring bukit-bukit Israele pamimpin- 
pamimpin bangsan titiange sampun seda! 
Paraprajurite sane sura dira sami sampun 
pejah. 

20 Sampunang ortianga indike punika ring 
Gat, wiadin ring margi-margine ring 
Askelon. Sampunang indike punika raris 
ngawinang paraluh-luh Pilistine masuka 
rena. Sampunang banggayanga daa-daan 
jadmane sane nenten masunat punika 
maliang-liang. 


21 Dumadak apang tusing ada damuh wiadin 
ujan ulung di duur bukit-bukit Gilboane. 
Dumadak tegal-tegalnyane tansah tuh 
latuh, sawireh ditu tameng parapahlawane 
pagletak tan paji, buina ditu masih tameng 
Ida Sang Prabu Saule tusing buin moles aji 
lengis. 

22 Panah Ida Yonatane sampun ngamademang. 
Pedang Ida Sang Prabu Saul nenten 
jangkaan ngaonang anak sane sura dira 
miwah mademang isatru. 

23 ida Sang Prabu Saul miwah Ida Yonatan, 
kalangkung kabinawa tur demenin anak. 
Sareng-sareng ida nyeneng, sareng-sareng 
taler ida seda. Sang kalih sebet sakadi 
paksi garuda miwah kuatan ring singa. 


24 Ih paraistri-istrine ring Israel, pada nangisja 
mangenang Ida Sang Prabu Saul, santukan 
ida sampun mayasin ragane antuk 
pangangge sarwa mule, tur ida sampun 
mayasin ragane antuk sesocan miwah 
masmasan. 


25 Parapahlawane pada sampun seda. Ida pada 
seda ring payudan. Ida Yonatan sampun 
seda ring bukit-bukite. 


26 Titiang ngeling sedih, oduh semeton titiange 
Yonatan, semeton kalangkung becik 
marep ring titiang. Tan kadi-kadi agung 
sih kapitresnan semetone ring titiang, 
langkungan ring kapitresnan anak istri. 


27 Oduh, sampun seda parapahlawan bangsane. 
Sanjatannyane kakutang tur tan paguna.” 

Dane Daud kadadosang prabu ring Yehuda 


1 Sasampun punika, Dane Daud raris 
2 nunasang ring Ida Sang Hyang Widi Wasa, 
sapuniki: “Punapike titiang patut mawali 
tur nguasain sinalih tunggil kota-kotane ring 
Yehuda?” 

Pangandikan Ida Sang Hyang Widi Wasa: “Nah 
kemaja kita majalan!” 

Dane tumuli matur malih: “Kota sane encenke 
sane patut ungsi titiang?” 

Pangandikan Idane: “Kema kita ka Hebron.” 

2 Dane Daud tumuli lunga ka Hebron, kairing 
antuk rabin danene makakalih, inggih punika 
Dane Ahinoam sane saking Yisreel, miwah 

Dane Abigail pecak rabin Dane Nabal, sane 
saking Karmel punika. 3 Kadi asapunika taler 
parapangiring danene miwah kulawargannyane 
suang-suang, raris mamargi ka Hebron ngiringang 
dane. Dane ipun sami tumuli jenek ring kota-kota 
sakiwa tengen kota Hebron punika. “Tan asue 
wong Yehudane raris pada rauh ka Hebron tumuli 
ngamanggehang Dane Daud dados prabu pabuat 
suku bangsa Yehudane. 

Rikala Ida Sang Prabu Daud mireng mungguing 
wong Yabese sane ring Gilead mendem layon Ida 
Sang Prabu Saul, ? ida raris ngutus makudang- 
kudang anak mangda rauh mrika, saha kadulurin 

antuk pangandika asapuniki: “Moga-moga Ida 
Sang Hyang Widi Wasa ngamertanin semeton, 
santukan semeton sampun nyinahang satia 
baktin semetone ring sang prabu, malantaran 
semeton sampun mendem layon idane. ? Sane 
mangkin dumadak Ida Sang Hyang Widi Wasa 
asung lugraha miwah satia tuu ring semeton. 
Tiang taler jaga mapakardi ayu ring semeton, uli 
krana pakardin semetone punika. ” Pagehangja 
pakayunan semetone tur mangda semeton 
dados prawira. Sane mangkin Ida Sang Prabu Saul 
sampun seda, tur suku bangsa Yehudane sampun 
ngamanggehang tiang dados prabun ipune.” 


Ida Isboset kadegang dados ratu ring Israel 


8 Dane Abner okan Dane Ner, senapatin Ida 
Sang Prabu Saule ngiring Ida Isboset putran 
Ida Sang Prabu Saul malaib nglintangin Tukad 
Yordane ngungsi ka Mahanaim. 9 Irika Dane 
Abner ngamanggehang Ida Isboset dados prabu 
pabuat daerah Gilead, Aser, Yisreel, Epraim 
miwah Benyamin kadi asapunika taler pabuat 
wewidangan Israele sami. 10 Daweg punika Ida 
Isboset mayusa petang dasa warsa. Ida mrentah 
bangsa Israel kalih warsa suenipun. 

Nanging suku bangsa Yehudane satia bakti ring 
Ida Sang Prabu Daud. 1! Ida Sang Prabu Daud 

mrentah suku bangsa Yehuda ring Hebron pitu 
tengah warsa suenipun. 


Suku Yehuda mayuda nglawan 
suku-suku Israel sane lianan 


12 Dane Abner miwah paraprakanggen Ida 
Sang Prabu Isbosete lunga saking Mahanaim ka 
kota Gibeon. 13 Kadi asapunika taler Dane Yoab, 
okan Dane Seruyane, miwah paraprakanggen 
Ida Sang Prabu Daud sane siosan raris matemu 
ring pasukan Dane Abner ring sisin tlagane. Irika 
pasukane makakalih punika pada mararian. Ipun 
pada marep-arepan sane asiki ring sisi drikian 
tur sane siosan ring sisi drikaan. 14 Dane Abner 
tumuli mabaos ring Dane Yoab asapuniki: “Jalan 
pada milih makudang-kudang prajurit laut adu ia 
dikalangane.” 

Pasaur Dane Yoab: “Nah dadi!” 

15 Raris kambil prajurite sareng roras diri pinaka 
wakil Ida Sang Prabu Isboset miwah suku bangsa 
Benyamin, mayuda nglawan kaulan Ida Sang 
Prabu Daud sareng roras diri. 18 Asing-asing 
prajurite raris pada nakep tendas musuhipune 
tumuli nuekang pedangipun kalambung 
musuhipun suang-suang, mawinan makasami 
prajurite sane sareng patlikur diri punika raris 
padem sinarengan. Punika duaning genahe 

sane ring Gibeon punika raris kawastanin “Tegal 
Pedang”. 

17 Wus punika yudane raris rames pisan 
tur Dane Abner miwah wong Israele punika 
kakaonang antuk parakaulan Ida Sang Prabu 
Daud. 18 Okan Dane Seruya sareng tiga, inggih 
punika Dane Yoab, Abisai miwah Asael taler 
sareng ring payudane punika. Dane Asael sane 
mrasidayang malaib becat sakadi manjangane, 
19 terus mameneng nguber Dane Abner. 20 Dane 
Abner tumuli matolihan ka ungkur sarwi mabaos 
sapuniki: “Yeh, nete cai Asael.” 

Pasaur Dane Asael: “Icang suba Asae 

21 Dane Abner mabaos malih: “Suudja cai 
nguber icang. Kemaja uber salah tunggal prajurit 
icange ento tur rampas aba-abaanne!” Nanging 
Dane Asael terus kewanten nguber Dane Abner. 
22 Malih apisan Dane Abner mabaos ring Dane 
Asael sapuniki: “Suud cai nguber icang. Eda 
ngae jalaran kanti icang laut ngamatiang cai. 
Yan kanti keto, kudiang icang lakar matemu 
ajak Yoab belin caine?” 28 Nanging Dane Asael 
nenten nglinguang baos Dane Abnere, mawinan 
Dane Abner raris ngamengang muncuk tumbak 
danene ka ungkur sarwi numbak Dane Asael 
ring lambung danene kantos bedah rauh ka 
tundunnyane. Dane Asael tumuli rubuh ring 
tanahe tur ngraris seda. Asing-asing prajurite 


|7 

sane rauh ring genahe punika sami mandeg tur 
majujuk irika. 

24 Nanging Dane Yoab miwah Dane Abisai 
ngraris nguber Dane Abner. Rikala suryane surup, 
dane sareng kalih rauh ring Bukit Ama sane 
wenten ring dangin Giahe, ring margine sane 
nuju ka tanah melakang Gibeone. 25 Daweg 
punika suku bangsa Benyamine sami sampun 
pada mapupul malih sareng ring Dane Abner 
tumuli milih genah saha nabdabang dewek tur 
sayaga ring puncak bukite. 28 Dane Abner raris 
majeritan ring Dane Yoab asapuniki: “Apake iraga 
lakar terus maperang? Subake nyama mapineh 
mungguing disubane suud perange tusing lakar 
ada ane lenan sajabaning pariselsel muah sedih? 
Tiang ajak makejang ene nyaman nyamane. Buin 
pidanke nyama lakar ngorahin prajurit nyamane, 
apanga ia suud nguber tiang ajak makejang.” 

27 Dane Yoab tumuli masaur sapuniki: “Tiang 
bani masumpah di ayun Ida Sang Hyang 
Widi Wasa, sang maraga nyeneng, yen saja 
nyama tuara ngomong cara ane ibusan, pasti 
prajurit tiang lakar nguber nyama kanti buin 
mani semengan.” 28 Sasampune punika Dane 
Yoab raris ngupin trompet makacihna pabuat 
paraprajurit danene, mangda wusan nguber 
wong Israele. Irika yudane raris puput. 

29 Ring wengine punika taler Dane Abner 
miwah prajurit danene raris mamargi nglintangin 
Lebak Yordane. Sasampun punika dane raris 
nglintangin Tukad Yordan. Benjang semengane 
dane nglanturang pamarginnyane kantos rauh 
ring Mahanaim. 

30 Rikala sampun wusan nguber, Dane Yoab raris 
munduhang paraprajurit danene. Dane prasida 
uning mungguing wenten sareng siangolas diri 
prajurite sampun padem, sajawaning Dane 
Asael. 31 Ring yudane punika wadua balan Ida 
Sang Prabu Daud sampun ngamademang tigang 
atus nem dasa diri prajurit Dane Abner, sane 
saking suku Benyamin. 3? Dane Yoab miwah 
wadua balan danene raris ngambil layon Dane 
Asael saha kapendem ring pamendeman kadang 
wargan danene ring Betlehem. Sasampune 
punika, ring wengine punika ugi dane miwah 
ipun sareng sami raris mamargi kantos rauh ring 
Hebron. 

1 Payudan ring pantaran wadua bala sane 
3 ngiringang kulawargan Sang Prabu Saul 
nglawan wadua bala sane ngiringang Sang 
Prabu Daud, mamargi kantos sue pisan. Ida 
Sang Prabu Daud sayan sue sayan kuat, nanging 
meseh-meseh idane sayan sue sayan kirang kuat. 

Paraputran Ida Sang Prabu Daud 


2 Paraputran Ida Sang Prabu Daud sane lanang 
sane embas ring Hebron wenten nem diri. Puniki 
paraputran idane ngawit saking sane pinih duur 
inggih punika: Ida Amnon, putran Dane Ahinoam 
anak istri sane saking Yisreel. 3 Sane nomer kalih 
inggih punika Ida Kileab, putran Dane Abigail, 
pecak rabin Dane Nabal sane kawitnyane saking 
Karmel. Sapanglanturipun Ida Absalom okan 
Ida Maaka, putrin Ida Sang Prabu Talmai saking 
Gesur. “ Sane kaping pat inggih punika Ida Adonia 
okan Dane Hagit. Sane kaping lima inggih punika 
Ida Sepaca, okan Dane Abital, ? tur sane kaping 
nem inggih punika Ida Yitram, okan Dane Egla. 
Paraputra sane inucap iwau makasami embas 
ring Hebron. 


Dane Abner ngiring Ida Sang Prabu Daud 


6 Sakantun wenten yuda ring pantaran wadua 
balane sane subakti ngiringang Ida Sang Prabu 
Daud nglawan parawadua bala sane subakti ring 
kulawargan Ida Sang Prabu Saul, kakuasaan Dane 
Abner sayan mawuwuh-wuwuh ring pantaran 
parapangiring Ida Sang Prabu Saul. 

7 Risedek rahina anu Ida Sang Prabu Isboset, 
putran Ida Sang Prabu Saul, nalih Dane Abner, 
mungguing dane merem sareng ring selir Ida 

Sang Prabu Saul, inggih punika Dane Rispa, 
okan Dane Aya. 3 Indike punika ngawinang Dane 
Abner duka pisan sarwi matur ring Ida Sang 
Prabu Isboset asapuniki: “Napike iratu nyengguh 
titiang jaga nilas Ida Sang Prabu Saul? Napike 
iratu nyengguh mungguing titiang jaga nindihin 
wong Yehudane? Saking pangawit titiang satia 
bakti ring Ida Sang Prabu Saul, ajin iratune, kadi 
asapunika taler marep ring parasemeton miwah 
sawitra-sawitran idane. Samaliha titiang sampun 
ngluputang iratu saking tangan Sang Prabu 
Daude. Sane mangkin iratu ngrereh-rerehin 
kiwangan titiange majalaran anak luh. ? Ida Sang 
Hyang Widi Wasa sampun majanji mungguing Ida 
Sang Prabu Daud jaga ngambil kaprabone saking 
Ida Sang Prabu Saul miwah sentanan idane, tur 
jaga ngamanggehang Ida Sang Prabu Daud dados 
prabu pabuat panegara Israel miwah Yehudane, 
saking tanggu sane asiki kantos rauh ring tanggu 
sane lianan. Sane mangkin dumadak Ida Sang 
Hyang Widi Wasa ngamademang titiang, yening 
titiang nenten muktiang indike punika.” 10 (3:9) 
11 Ida Sang Prabu Isboset kalintang ajerih ring 
Dane Abner mawinan ida nenten mabaos angan 
abuku. 

12 Sasampune punika Dane Abner raris ngutus 
utusan danene nangkil ring Ida Sang Prabu 
Daud sane malinggih ring Hebron, sarwi matur 

asapuniki: “Sapasirake sane jaga mrentah jagate 
puniki? Rarisang ngwentenang prajanjian ring 
titiang, tur titiang jaga ngiringang iratu kantos 
iratu mrasidayang nitah sakuub jagat Israele.” 

13 Pasaur Ida Sang Prabu Daud sapuniki: “Nah 
dadi. Tiang lakar ngae prajanjian ajak paman, 
sakewala ada abesik pangidih tiange, nah ento 
apanga paman ngajak Mikal okan Ida Sang 
Prabu Saule mai sig tiange dikalan pamane lakar 
matemu teken tiang.” 14 Kadi asapunika taler Ida 
Sang Prabu Daud ngutus utusan idane nangkil 
ring Ida Sang Prabu Isboset tur kadulurin atur 
asapuniki: “Waliangja ring titiang, somah titiange 
Mikal. Titiang sampun naur ipun antuk kulit 
muncuk pranan wong Pilistine satus, mangda 
ipun dados somah titiange.” 15 Ida Sang Prabu 
Isboset tumuli ngambil Dane Mikal saking suamin 
danene, inggih punika Paltiel okan Dane Lais. 

16 Dane Paltiel ngatehang Dane Mikal sarwi 
matetangisan kantos rauh ring kota Bahurim. 
Nanging rikala Dane Abner ngandika ring dane: 
“Kemaja mulih,” dane raris budal. 

17 Sasampun punika Dane Abner tumuli 
matemu ring parapamimpin wong Israele 
sarwi mabaos sapuniki: “Sampun saking sue 
semeton ngajap-ajap mangda Ida Sang Prabu 
Daud dados prabun semetone. 18 Mangkin 
sampun masanipun. Elingangja sabdan Ida 

Sang Hyang Widi Wasa sane kadi asapuniki: 
“Ulun lakar nganggon parekan Ulune Daud 
buat lakar mebasang kaulan Ulune Israel uli 
kakuasaan wong Pilistin muah uli sakancan 
musuh-musuhne. ” 19 Dane Abner taler mabaos 
ring suku Benyamine. Wusan punika dane raris 
lunga ka Hebron buat nguningayang ring Ida Sang 
Prabu Daud mungguing suku bangsa Benyamin 
miwah wong Israele sami sampun pada sairing 
jaga ngadegang Ida Sang Prabu Daud dados 
prabunipune. 

20 Rikala Dane Abner kairing antuk pangiring 
kalih dasa diri tangkil ring Ida Sang Prabu Daud 
ring Hebron, ida ngwentenang pesta pabuat dane 
sareng sami. 21Dane Abner matur ring Ida Sang 
Prabu Daud asapuniki: “Sane mangkin titiang 
jaga mamargi buat nadosang wong Israele sami 
ngaula ring cokor iratu. Ipun sami jaga sairing 
nampi iratu dados prabunnyane. Masrana punika 
iratu jaga molih indik sane arsayang iratu tur 
jaga nitah sakuub jagat Israele.” Ida Sang Prabu 
Daud majanji jaga nyayubin Dane Abner, tumuli 
mebasang dane buat nglanturang pamargin 
danene. 


Dane Abner kasedayang antuk Dane Yoab 


22 Sasampune punika Dane Yoab miwah 
paraprakanggen Ida Sang Prabu Daud sane 

siosan rauh saking magegebug, tur makta 
jejarahan akeh pisan. Nanging Dane Abner 
sampun nenten kantun ring Hebron, duaning 
sampun kicen mapamit saha rahayu tur Ida Sang 
Prabu Daud sampun majanji pacang nyayubin 
dane. 28 Rikala Dane Yoab miwah parapangiring 
danene rauh, dane miragi mungguing Dane 
Abner sampun rauh tangkil ring Ida Sang Prabu 
Daud, samaliha sampun kalugrain lunga saha 
rahayu tur kajanjiang pasayuban. 24 Duaning 
punika Dane Yoab raris tangkil ring Ida Sang 
Prabu Daud, saha matur asapuniki: “Napike 
sane sampun kardi iratu? Abner sampun rauh 
mriki, napi awinan palungguh iratu nglugrain 
ipun makaon kadi asapunika? 2? Palungguh iratu 
uning, mungguing ipun rauh mriki misadia jaga 
ngapus iratu, mangda ipun uning saananing sane 
karyanin iratu, miwah kija jaga iratu lunga!” 

26 Sasampune mapamit saking ajeng Ida Sang 
Prabu Daud, Dane Yoab ngutus makudang- 
kudang utusan buat ngejuk Dane Abner. | 
parautusan ngeniang tur makta Dane Abner 
mawali saking semere sane ring Sira. Nanging 
Ida Sang Prabu Daud nenten uning ring indike 
punika. 27 Rikala Dane Abner rauh ring Hebron, 
Dane Yoab raris ngambil dane, tumuli kabakta 
ka samping gapuran kotane, sakadi anak sane 
jaga mabebaosan wantah sareng kalih kewanten. 

Nanging irika Dane Abner raris katuek ring 
weteng danene. Irika Dane Abner kasedayang 
duaning dane sampun nyedayang Asael, semeton 
Dane Yoab. 2 Rikala Ida Sang Prabu Daud mireng 
gatrane punika, ida mabaos asapuniki: “Ida 
Sang Hyang Widi Wasa wikan, mungguing tiang 
muah rakyat tiange tusing madosa marep teken 
matin Abnere. 29 Dumadak ukuman dosane 
ento lakar nibenin Yoab muah kulawargannyane 
makejang. Sabilang katurunane apang ada 
makudang-kudang anak ane kena sakit rasa 
wiadin lepra wiadin tuah nyidayang ngarap 
gegaen anak luh-luh, wiadin mati di pasiatan, 
wiadin kuangan pangan.” 3? Kadi asapunika Dane 
Yoab miwah Abisai, arin danene, nyedayang Dane 
Abner, duaning Dane Abner sampun nyedayang 
Dane Asael, rain danene ring payudane ring 
Gibeon. 


Dane Abner kapendem 


31 sasampune punika Ida Sang Prabu 

Daud tumuli mrentahang Dane Yoab miwah 
kaulan danene sami mangdane nyetset 
panganggennyane tur mangda ngangge 
pangangge tanda kasedihan miwah nangisin 
Dane Abner. Rikala upacara pamendemane 
punika kamargiang, Ida Sang Prabu Daud ngraga 
mamargi ring ungkur panegenan layone. 3? Dane 

Abner kapendem ring Hebron, tur Ida Sang 
Prabu Daud nangis gerong-gerong ring sisin 
pusarane, kadi asapunika taler parakaulane 
sami. 33 Ida Sang Prabu Daud mangenang sedan 
Dane Abner malantaran ida makidung kadi 
asapuniki: “Ngudiang dadi Abner mati cara anak 
jugul apunggung? 22 Limanne tusing mategul, 
tur batisne tuara maante. la mati buka anake 
kamatiang baan anak ane durjana!” Anake sami 
pada nangisin dane malih. 

35 Arahina mepek parakaulane mapinunas 
mangda Ida Sang Prabu Daud kayun marayunan, 
nanging ida sampun masumpah kadi asapuniki: 
“Dumadak Ida Sang Hyang Widi Wasa ngamatiang 
tiang yening tiang madaar satonden liwat dinane 
ene.” 36 Parakaulane sami nganggep indike 
punika becik tur ipun sami nampi indike punika 
saha liang. Napi jua sane kakardi antuk ida 
sang prabu ngawinang kaulane sami liang. 

37 Parakaulan Ida Sang Prabu Daud miwah wong 
Israele makasami pada uning mungguing ida 
nenten sareng nyedayang Dane Abner. 28 Ida 
ngandika ring paraprakanggen idane asapuniki: 
“Tusingke nyama ajak makejang ngresep, 
mungguing di dinane ene suba mati salah tunggal 
pamimpin Israele ane agung. 22 Yadiastu tiang 
ene dadi raja ane kaselik baan Ida Sang Hyang 
Widi Wasa tiang marasa lemet di dinane ene. 

Pianak-pianak Seruyane pada wirosa pesan teken 
tiang. Dumadak Ida Sang Hyang Widi Wasa 
ngukum anake ane malaksana durjana manut 
teken laksanannyane.” 


Ida Sang Prabu Isboset kasedayang 


1 Rikala Ida Sang Prabu Isboset mireng 

mungguing Dane Abner sampun kasedayang 
ring Hebron, ida kalangkung ajerih, tur parawong 
Israele sami pada resres. 2 Ida Sang Prabu Isboset 
madue prawira kekalih sane dados pamimpin 
pasukan, inggih punika Dane Baana miwah 
Dane Rekab okan Dane Rimon saking Beerot, 
saking suku Benyamin. (Beerot punika taler 
dados bagian daerah Benyamin. 3 Jadma uedan 
ring Beerot punika sampun magingsir ka Gitaim 
tur irika ipun jenek magumana kantos rauh 
mangkin.) 

4 Katurunan Ida Sang Prabu Saul sane siosan, 
inggih punika putran Ida Yonatan mapesengan 
Mepiboset. Ida Mepiboset mayusa limang warsa 
rikala Ida Sang Prabu Saul miwah Ida Yonatan 
kasedayang. Rikala gatrane rauh saking Yisreel 
ngeniang indik sedan Ida Sang Prabu Saul miwah 
Ida Yonatan, panyeroane gegelisan ngambil 
anake alit jaga kabakta malaib. Duaning kalintang 
gegison, anake alit keni kalabuhang, mawanan 
ida perot. 

> Dane Rekab miwah Baana lunga jaga tangkil 
ring Ida Sang Prabu Isboset ring purin idane. Sang 
kalih irika rikala bajeg surya, rikalaning ida sang 
prabu merem siang. Daweg punika panyeroan 
sane ngebag kurine sedek napinin gandum. Ipun 
kiap raris pules leplep. Duaning punika Dane 
Rekab miwah Dane Baana raris nylibsib ka jeroan. 
7 Sang kalih ngraris nganampekin pamereman 
Ida Sang Prabu Isboset. Kapanggih ida sedekan 
sirep leplep tur ngerok, raris ida kasedayang. 
Sang kalih raris ngetep kantan idane, tur prabun 
idane kabakta makaon saking irika. Dane sareng 
kalih raris mamargi awengi pepek nglintang ring 
Lebak Yordane. 8 Sang kalih ngaturang prabun 
Ida Sang Prabu Isboset ring Ida Sang Prabu Daud 
ring Hebron, sarwi matur sapuniki: “Puniki duur 
Ida Isboset putran Ida Sang Prabu Saul meseh 
iratune, sane mapakayunan jaga nyedayang iratu. 
Ring rahinane puniki Ida Sang Hyang Widi Wasa 
sampun nglugrain iratu buat nibakang pangwales 
ring Ida Sang Prabu Saul miwah katurunan 
idane.” 

3 Ida Sang Prabu Daud tumuli ngandika 
asapuniki: “Tiang masumpah sajeroning Ida 
Sang Hyang Widi Wasa, ane nyeneng, ane suba 
mebasang tiang uli sakancaning baya. 10 Utusane 
ane teka sig tiange di Siklag tur nguningayang 
unduk sedan Ida Sang Prabu Saul ngaden ibanne 

ngaba orta ane ngliangin. Ia laut ejuk tur matiang 
tiang. Buka keto upah ane baang tiang ia baane 
ia ngaba orta ane ngliangin ento. 1! Ambate 
lebih berat anake ane nyedayang anak ane tan 
padosa ane sedekan sirep di pameremanne. Ane 
jani tiang ngwales teken jerone sawireh jerone 
suba nyedayang ida. Tiang lakar masmi jerone 
uli duur tanahe.” 12 Ida Sang Prabu Daud tumuli 
mrentahang prajurit idane tur prajurite punika 
raris nyedayang Dane Rekab miwah Dane Baana. 
Tangan miwah cokor sang kalih kagetep tumuli 
kagantung ring sisin tlagane ring Hebron. Wus 
punika prajurite punika raris mendem duur Ida 
Sang Prabu Isboset ring pamendeman Dane 
Abner ring Hebron. 


Ida Sang Prabu Daud dados prabun 
Israele miwah Yehudane 


(1Bab. 11:1-9: 14:1-7) 


1 Sasampun punika suku-suku bangsa Israele 
5 sami raris pada rauh tangkil ring Ida Sang 
Prabu Daud ring Hebron sarwi matur kadi 
asapuniki: “Titiang sareng sami puniki tunggal 
purusa ring iratu. 2 Sane riin, rikala Ida Sang Prabu 
Saul dados prabun iragane, iratu sane mimpin 
wong Israele ring payudan, tur Ida Sang Hyang 
Widi Wasa sampun majanji ring iratu, mungguing 
iratu sane jaga mimpin tur mrentah kaulan 

Idane.” 3 Kadi asapunika parapamimpin bangsa 
Israele makasami rauh nangkilin Ida Sang Prabu 
Daud ring Hebron. Ida tumuli ngwentenang 
prajanjian sane suci ring dane sareng sami. 
Sasampune punika ida raris kabiseka kadegang 
dados prabun bangsa Israele sami. 4 Rikala ida 
kadegang dados prabu punika, yusan idane 
tigang dasa warsa tur ida jumeneng nata petang 
dasa warsa suenipun. ? Ida mrentah suku bangsa 
Yehuda ring Hebron pitu tengah warsa suenipun, 
tur ring Yerusalem ida mrentah suku Yehuda 
miwah wong Israele sami, tigang dasa tiga warsa 
suenipun. 

6 Rikala sampun rauh masanipun, Ida Sang 
Prabu Daud miwah parakaulan idane tumuli 
medal mayuda ngebug kota Yerusaleme. Wong 
Yebuse sane magenah irika nyengguh mungguing 
Ida Sang Prabu Daud nenten jaga nyidayang 
ngaonang kotane punika, mawinan ipun pada 
mabaos asapuniki: “Jerone tusing lakar nyidaang 
masuk mai, malah-malah anak buta wiadin anak 
rumpuh lakar nambakin jerone kanti jerone 
tusing nyidayang masuk.” / (Nanging Ida Sang 
Prabu Daud nyidayang ngaonang benteng Sione 
punika, tur genahe punika ngraris kawastanin 
Kota Daud.) 

8 Ring rahinane punika Ida Sang Prabu Daud 
ngandika asapuniki ring parakaulan idane: 

“Nyenke ane geting teken wong Yebuse ento 
patuh buka tiang? Jalan jani matiang jlema 
Yebuse ento! Kema macelep ngliwat di aungan 
yehe ento, tur matiang jlemane buta muah 
rumpuh ento.” (Punika awinanipun kabaos rauh 
mangkin: “Anake buta miwah rumpuh nenten 
dados ngranjing ka Perhyangan Agung Ida Sang 
Hyang Widi Wasa.”) 

3 Sasampune ngaonang bentenge punika, 
Ida Sang Prabu Daud raris malinggih irika 
tumuli genahe punika kawastanin Kota 
Daud. Ida ngwangun kota ring saileh genahe 
punika, ngawitin saking tanahe sane sampun 
kadugdugang ring dangin bukite. 10 Ida Sang 
Prabu Daud sayan sue sayan kuat, santukan Ida 
Sang Hyang Widi Wasa, Widi Sane Maha Wisesa 
ngiangin ida. 

11|da Sang Prabu Hiram, prabune ring Tirus 
ngutus utusan sudagar jaga tangkil ring Ida Sang 
Prabu Daud. Ida Sang Prabu Hiram taler ngaturin 
Ida Sang Prabu Daud kayu aras kasarengin antuk 
tukang-tukang kayu miwah tukang-tukang batu 
mangda ipun sami jaga ngwangun puri pabuat 
Ida Sang Prabu Daud. 12 Duaning punika Ida 
Sang Prabu Daud raris uning mungguing Ida 
Sang Hyang Widi Wasa sampun ngamanggehang 
ida dados prabun bangsa Israele tur sampun 

nadosang kaprabon idane gemuh landuh pabuat 
kaulane sami. 

13 Sasampune magingsir saking Hebron ka 
Yerusalem, Ida Sang Prabu Daud malih ngambil 
selir miwah rabi, tur ida malih madue putra 
lanang miwah istri. 14 Putra-putran idane sane 
embas ring Yerusalem inggih punika Ida Samua, 
Sobab, Natan, Salomo, 1° Yibhar, Elisua, Nepeg, 
Yapia, 18 Elisama, Elyada miwah Elipelet. 


Ida Sang Prabu Daud ngaonang wong Pilistin 
(1Bab. 14:8-17) 


17 Rikala wong Pilistine miragi mungguing Ida 
Sang Prabu Daud sampun dados prabun bangsa 
Israele, raris parawadua balannyane mangseh 
jaga ngejuk Ida Sang Prabu Daud. Riwau Ida Sang 
Prabu Daud mireng indike punika, ida tumuli 
tedun ka salah tunggil benteng pertahanane. 

18 Wong Pilistine sampun rauh ring Lebak 
Repaime tur ngaug genahe punika. 19 Ida Sang 
Prabu Daud tumuli nunasang ring Ida Sang Hyang 
Widi Wasa asapuniki: “Punapike titiang kengin 
mayuda nglawan wong Pilistine punika? Punapike 
Palungguh IRatu jaga mapaica kamenangan ring 
titiang?” 

Pangandikan Ida Sang Hyang Widi Wasa ring 
ida: “Nah, kemaja maperang, Ulun lakar mapaica 
kamenangan teken kita!” 

20 Duaning punika Ida Sang Prabu Daud raris 
lunga ka Baal-Perasim. Irika ida ngaonang wong 
Pilistine. Ida raris ngandika asapuniki: “Ida Sang 
Hyang Widi Wasa suba mamuuk musuh tiange 
buka blabare.” Punika awinannya genahe punika 
kawastanin Baal-Perasim. 2! Rikala wong Pilistine 
pada jerih kapilayu, ipun ngutang arca-arcan 
ipune, tur Ida Sang Prabu Daud miwah kaulan 
idane raris nuduk arca-arcane punika. 

22 Sasampune punika, wong Pilistine malih 
mawali ka Lebak Repaime tur malih ngaug 
genahe punika. 28 Malih Ida Sang Prabu Daud 
nunasang ring Ida Sang Hyang Widi Wasa. Pasaur 
Idane asapuniki: “Eda ngebug uli dini, nanging 
majalanja ilehin ia kanti neked di durin iane, paek 
teken punyan besare ento. 24 Yening kita ningeh 
munyi buka anak mabaris di muncuk punyan 
kayu besare, ditu lautang kita ngebug imusuh, 
sawireh Ulun lakar majalan ngamaluin kita tur 
ngalahang wadua balan wong Pilistine ento.” 

25 Ida Sang Prabu Daud ngamargiang sapatitah 
Ida Sang Hyang Widi Wasa, tur ngaonang wong 
Pilistine punika, kantos ipun jerih saking Geba 
rauh ka Geser. 

Peti Prajanjiane kabakta ka Yerusalem 
(1Bab. 13:1-14, 15:25--16:6, 43) 


1 Ida Sang Prabu Daud malih munduhang 
6 prajurit Israele sane sura dira tigang dasa 
tali diri akehipun, 2 tumuli kapimpin ka Baale 
sane ring Yehuda, jaga ngambil Peti Prajanjian 
Ida Sang Hyang Widi Wasa saking irika. Peti 
Prajanjiane punika genah parab Ida Sang 
Hyang Widi Wasa Sane Maha Wiwesa sane 
malingga ring singasanane sane magenah 
ring duur paramalaekate. 3 Ipun ngambil Peti 
Prajanjiane punika saking jeroan Dane Abinadab 
sane genahnyane ring bukite. Petine tumuli 
kagenahang ring kretane sane kantun anyar 
pisan. Dane Usa miwah Dane Ahio, okan Dane 
Abinadab sane ngatehang kretane punika, 4tur 
Dane Ahio mamargi ring ajeng. ? Ida Sang Prabu 
Daud miwah sakancan wong Israele sami pada 
masolah tur makidung sakereng-kerengnyane 
buat ngluihang Ida Sang Hyang Widi Wasa. Ida 
dane ipun nabuh kecapi, gong, suling, rebab 
miwah ceng-ceng. 

6 Rikala barisane rauh ring genah panyosohan 
Dane Nakone, tan dumade bantenge raris 
katanjung, mawinan Dane Usa raris nyujuh tur 
ngambel Peti Prajanjiane punika. 7 Indike punika 
ngawinang Ida Sang Hyang Widi Wasa duka 

pisan ring Dane Usa tur dane raris kasedayang, 
duaning dane sampun langgana. Pramangkin 
dane seda ring sisin Peti Prajanjiane punika. 

8 Punika duaning genahe punika kawastanin 
Peres-Usa rauh mangkin. Ida Sang Prabu Daud 
duka pisan santukan Ida Sang Hyang Widi Wasa 
sampun nyisipang Dane Usa sajeroning pidukan 
Idane. 

9 Sasampune punika Ida Sang Prabu Daud 
ajerih pisan ring Ida Sang Hyang Widi Wasa, 
sarwi ngandika asapuniki: “Kudiang jani ngaba 
Peti Prajanjiane ene?” 10 Ida Sang Prabu Daud 
raris mutusang, mungguing ida nenten jaga 
makta petine punika ka Yerusalem, nanging raris 
kabakta simpang ka jeroan Dane Obed-Edom. 
Dane punika kawitnyane saking kota Gat. 

11 Tigang sasih suenipun Peti Prajanjiane punika 
ring jeron Dane Obed-Edom. Ida Sang Hyang 
Widi Wasa ngamertanin dane miwah kulawargan 
danene. 

12 ida Sang Prabu Daud mireng mungguing uli 
krana Peti Prajanjiane punika Dane Obed-Edom 
sampun kamertanin antuk Ida Sang Hyang Widi 
Wasa, punika awinannya ida raris mamendak 
Peti Prajanjiane punika ka jeron Dane Obede, 
raris kabakta ka Yerusalem nganggen upacara 
sane ageng pisan. 13 Rikala anake sane negen 
Peti Prajanjiane punika sampun mamargi nem 

tindak, Ida Sang Prabu Daud raris ngaturang 
aturan banteng miwah godel sane mokoh asiki 
ring Ida Sang Hyang Widi Wasa. 14 Ida Sang Prabu 
Daud wantah ngangge kain lenen kewanten 
sane kalimbedang ring wangkong idane, tur ida 
ngedipuk masolah ngluihang Ida Sang Hyang Widi 
Wasa. 15 Kadi asapunika Peti Prajanjiane punika 
kabakta ka Yerusalem antuk Ida Sang Prabu Daud 
miwah sakancan wong Israele sami, maduluran 
suryak kaliangan miwah suaran trompet. 

16 Rikala Peti Prajanjiane punika kabakta 
ngranjing ring kota, Ida Mikal, okan Ida Sang 
Prabu Saul sane istri, macingakan saking 
jendelane tur aksi ida mungguing Ida Sang 
Prabu Daud sedekan masolah sarwi kecag-kecog 
sajeroning sesolahan sane suci. Ida Mikal nenten 
seneng ngaksi ida sang prabu kadi asapunika. 

17 Peti Prajanjiane punika tumuli kabakta ka 
kemah sane sampun kacawisang antuk Ida 

Sang Prabu Daud. Sasampune punika ida raris 
ngaturang aturan maborbor miwah aturan 
karahayuan ring ayun Ida Sang Hyang Widi Wasa. 
18 Sasampune ida wusan ngaturang aturane 
punika, ida tumuli ngamertanin parakaulane 
sami sajeroning parab Ida Sang Hyang Widi Wasa 
Sane Maha Wisesa. 19 Parakaulane sami pada 
kicen ajengan, inggih punika lanang-istri sami 
icen ida roti pada mabungkul, ulam mapanggang 

miwah roti kismis. Sasampune punika rakyate 
sami raris pada budal. 

20 Rikala Ida Sang Prabu Daud mantuk ka puri 
jaga ngrauhang pangayu bagia ring kulawargan 
idane, Ida Mikal tumuli medal mendakin Ida Sang 
Prabu Daud sarwi matur sapuniki: “Ring rahinane 
puniki prabun bangsa Israele ngardi kabinawan 
buat ragan idane ngraga. Ida sang prabu 
ngedengang ragan idane malugas sakadi anake 
buduh ring arepan parapanyeroan prakanggen 
idane!” 

21 Ida Sang Prabu Daud tumuli masaur: “Beli 
ngigel buat ngluihang Ida Sang Hyang Widi Wasa 
ane suba nyelik beli buat ngentinin ajin adine 
muah kulawargan idane, tur nganggon beli 
pamimpin pabuat kaulan Idane, bangsa Israel. 
Beli lakar terus ngigel buat ngluihang Ida Sang 
Hyang Widi Wasa, 22 tur beli lakar ngasorang 
dewek beline lebihan teken ene. Yening adi 
nganggep unduke beline ento nista, nanging 
luh-luhe ento nganggep unduk beline ento luih.” 

23 ida Mikal, okan Ida Sang Prabu Saul, nenten 
dados madue putra. 


2 SAMUEL 7.1-7 1310 


Piteket Dane Nabi Natan 
ring Ida Sang Prabu Daud 


(1Bab. 17:1-15) 


7 1 Ida Sang Prabu Daud jenek saha sutrepti 
ring purin idane tur Ida Sang Hyang Widi 
Wasa ngluputang ida saking saananing meseh 
idane. ? Ida sang prabu tumuli mabaos ring Dane 
Nabi Natan asapuniki: “Tiang nongos sig umahe 
ane malakar aji kayu aras, nanging Peti Prajanjian 
Ida Sang Hyang Widi Wasa enu malinggih sig 
kemahe.” 

3 Dane Nabi Natan tumuli matur: “Rarisang 
margiang sapunapija pakayunan iratune, 
santukan Ida Sang Hyang Widi Wasa ngiangin 
iratu.” * Nanging ring wengine punika, Ida Sang 
Hyang Widi Wasa masabda ring Nabi Natan kadi 
asapuniki: ? “Kema orahin kaulan Ulune Daud, 
kene sabdan Ulune teken ia: “Tusingja kita ane 
lakar ngwangun perhyangan pabuat linggih 
Ulune. S Uli sasukat Israel bebasang Ulun uli di 
tanah Mesir kanti kayang jani, Ulun tusing taen 
malingga di perhyangane. Ulun suba majalan 
kema mai, tur kemahe ento makadadi linggih 
Ulune. 7 Sajeroning pangumbaran Ulune ajak 
bangsa Israele, Ulun tusing taen nakonin salah 
tunggal pamimpin ane suba pilih Ulun, apa 

kranane ia tusing ngae perhyangan ane malakar 
aji kayu aras pabuat Ulun.' 

8 Sawireh keto orahin kaulan Ulune Daud, 
mungguing Ulun Ida Sang Hyang Widi Wasa 
Ane Maha Wisesa, masabda teken ia kene: 
“Ulun suba ningtingang kita uli dadi pangangon 
biri-biri di tegale, dadi pamimpin pabuat 
bangsa Israel, kaulan Ulune. ? Ulun setata 
ngiangin kita, kijaja pajalan kitane, tur Ulun 
suba ngalahang sakancan musuh ane arepin 
kita. Ulun lakar ngardi apanga kita kabinawa 
patuh buka parapamimpine ane paling agunga 
di gumine. 10 Ulun suba milih tongos pabuat 
bangsa Israel, kaulan Ulune tur suba ngejang ia 
ditu. Ditu ia nongos tur tusing lakar ngrasayang 
sangsara. Yadiastu uli ngawit ia ngaug tanahe 
ene, ia tansah kasiatin baan anake ane wirosa, 
nanging paundukan ane buka keto tusing lakar 
ada buin. Ulun majanji lakar ngrahayuang 
kita uli sakancan musuh kitane tur Ulun lakar 
mapaica katurunan teken kita. 1! (7:10) 12 Yening 
kita suba mati tur matanem bareng-bareng 
ajak leluur kitane, Ulun lakar ngadegang salah 
tunggal pianak kitane dadi ratu tur Ulun lakar 
ngamanggehang kaprabonnyane apang kukuh 
bakuh. 13 Ia ane lakar ngwangun perhyangan 
pabuat Ulun, tur Ulun lakar ngamanggehang 
kaprabonnyane salawas-lawasne. 14 Ulun ene 

lakar dadi ajinne, tur ia lakar dadi putran Ulune. 
Yening ia malaksana pelih, ia lakar sisipang Ulun, 
buka ibapa ngukum pianakne. 1? Nanging Ulun 
tuara lakar taen ngutang ia buka Ulun suba 
ngutang Saul, kanti kita suba ngentinin ia dadi 
ratu. 18 Kita lakar tansah ngelah katurunan, tur 
Ulun lakar ngamanggehang kaprabon kitane 
salawas-lawasne. Kaprabon katurunan kitane 
tusing lakar taen camput. ” 

17 Kadi asapunika Dane Nabi Natan ngaturin 
Ida Sang Prabu Daud saluiring sabdan Ida Sang 
Hyang Widi Wasa sane sampun sinahang Ida ring 
dane. 


Pangastawan panyuksman Ida Sang Prabu Daud 
(1Bab. 17:16-27) 


18 Sasampune punika Ida Sang Prabu Daud 
tumuli lunga ka Kemah Linggih Ida Sang Hyang 
Widi Wasa, irika ida malinggih tur ngastawa 
kadi asapuniki: “Singgih Ratu Sang Hyang 
Widi Wasa sane ngwengku makasami, titiang 
miwah kulawargan titiange nenten pisan 
pantes jaga nampi sih pasuecan sakadi sane 
sampun kardi Palungguh IRatu pabuat titiang. 
19 Nanging sane mangkin Palungguh IRatu 
sampun ngardi malih indik sane langkungan ring 
sane sampun-sampun. Palungguh IRatu sampun 
majanji pabuat katurunan titiange ring masa 

sane jaga rauh. Oduh Ratu Sang Hyang Widi 
Wasa, sane ngwengku makasami, Palungguh 
IRatu nglugrain jadmane manggihin indike puniki. 
20 Punapike prasida malih antuk titiang matur 
ring Palungguh IRatu? Palungguh IRatu wikan 
pisan ring kawentenan titiange, kaulan Palungguh 
IRatu puniki. 21 Punika wantah saking pakarsan 
Palungguh IRatu, jaga ngardi indike puniki. 
Palungguh IRatu ngardi sakancan paindikan- 
paindikan sane agung puniki buat nguruk titiang. 
22 Ambate agung Palungguh IRatune, oduh Ratu 
Sang Hyang Widi Wasa sane nguasain makasami. 
Nenten wenten sane nyamenin Palungguh IRatu. 
Titiang sareng sami uning mungguing wantah 
Palungguh IRatu kewanten sane maraga Widi. 

23 Nenten wenten bangsa sakadi bangsa Israel, 
bangsa sane sampun bebasang Palungguh IRatu 
saking genahnyane dados panjak tur dadosang 
Palungguh IRatu kaulan Palungguh IRatune. 
Paindikane sane agung tur ngangobin sane 
sampun kardi Palungguh IRatu pabuat ipun, 
sampun ngawinang parab Palungguh IRatu 
kabinawa ring satungkabing rat. Palungguh 
IRatu ngaonang bangsa-bangsa tiosan rauh ring 
dewa-dewannyane saking arepan kaula druene, 
kaula sane bebasang Palungguh IRatu saking 
panegara Mesir tur dadosang Palungguh IRatu 
padruen Palungguh IRatu. 24 Palungguh IRatu 

sampun nadosang bangsa Israel kaula druen 
Palungguh IRatu kantos salami-laminipun, tur 
Palungguh IRatu, Sang Hyang Widi Wasa ledang 
dados Widinnyane. 

25 Sane mangkin oduh Ratu Sang Hyang 
Widi Wasa, Widin titiang, ledang Palungguh 
IRatu negepin janjin Palungguh IRatune buat 
salami-laminnya sane sampun sabdayang 
Palungguh IRatu ring titiang miwah pabuat 
katurunan titiange. Rarisang margiang napi sane 
sampun dados pakarsan Palungguh IRatune. 
26 Parab Palungguh IRatune jaga kaluihang, tur 
jadmane salaminnya jaga maosang mungguing 
Ida Sang Hyang Widi Wasa Sane Maha Wisesa, 
punika Widin Israele. Samaliha Palungguh 
IRatu jaga ngemban katurunan titiange kantos 
salami-laminipun. “ Oduh Ratu Sang Hyang Widi 
Wasa, Sane Maha Kuasa, Widin Israele. Titiang 
rumasa purun ngastawa matur pinunas kadi 
asapuniki ring ayun Palungguh IRatu, santukan 
Palungguh IRatu sampun nyinahang indike 
puniki makasami ring titiang, kaulan Palungguh 
IRatune, tur sampun ngwacanayang ring titiang 
mungguing Palungguh IRatu jaga nadosang 
katurunan titiange pararatu. 

28 Sane mangkin singgih Ratu Sang Hyang Widi 
Wasa sane ngwengku makasami, Palungguh 
IRatu maraga Widi, Palungguh IRatu tansah 

satia ring janji-janjin Palungguh IRatune, tur 
Palungguh IRatu sampun ngardi prajanjian sane 
luih puniki ring titiang. 29 Pinunas titiange, ledang 
Palungguh IRatu ngamertanin katurunan titiange, 
kantos ipun terus-tumerus jaga ngrasayang sih 
pasuecan Palungguh IRatune. Oduh Ratu Sang 
Hyang Widi Wasa, sane ngwengku makasami, 
Palungguh IRatu sampun nyanjiang indike 
puniki, tur mugi-mugi mertan Palungguh IRatu 
jaga ngembahin katurunan titiange kantos 
salami-laminnya.” 


Kamenangan-kamenangan Ida Sang 
Prabu Daud ring payudan 


(1Bab. 18:1-17) 


1 Makudang-kudang masa sasampun punika, 

Ida Sang Prabu Daud malih ngebug wong 
Pilistine tur ngaonang ipun, kantos wong Pilistine 
wusan nyajah jagate irika. 

2 Wus punika ida ngaonang wong Moabe, 
paratawanane kapedemang ring tanahe. Saking 
pantaran tawanane tigang diri, kekalih sane 
kapademang. Punika awinannya bangsa Moabe 
dados bangsa jajahan idane tur patut naur upeti 
ring Ida Sang Prabu Daud. 

3 Wus punika ida ngaonang Ida Sang Prabu 
Hadadeser putran Ida Sang Prabu Rehob, 
ratune ring Soba. Kala punika Ida Sang Prabu 

Hadadeser wenten ring sajeroning pamargi 
buat ngwaliang malih jajahan idane sane ring 
wewidangan Tukad Eprate sane ring luanan. “Ida 
Sang Prabu Daud nawan prajurit sane nunggang 
kuda siu pitung atus diri miwah kalih dasa tali 
diri prajurit sane mamargi. Ida mrentahang 
mangda kudan kretane kabanggayang kantun 
satus ukud, nanging sisannyane mangda kaelung 
buntutipune kantos perot. 

> Rikala wong Siriane saking Damsik ngutus 
wadua balannyane buat nulungin Ida Sang 
Prabu Hadadeser, Ida Sang Prabu Daud raris 
ngebug ipun tur ngamademang kalih likur tali 
diri akehipun. Sasampune punika Ida Sang 
Prabu Daud raris ngenahang wadua balan idane 
ring wewidangane punika tur bangsane punika 
kadadosang jajahan saha patut naur upeti ring 
ida. Ida Sang Hyang Widi Wasa tansah maicayang 
kamenangan ring Ida Sang Prabu Daud ring 
saparilampah idane. ' Ida taler ngrampas tameng 
mas sane kabakta antuk paraprakanggen Ida 
Sang Prabu Hadadeser, tumuli kabakta ka 
Yerusalem. 3 Ida taler ngambil temaga akeh 
pisan saking Betah miwah Berotai, kota-kota ring 
wewengkon kaprabon Ida Sang Prabu Hadadeser. 

9 Ida Sang Prabu Tou, prabune ring Hamat 
mireng indik Ida Sang Prabu Daud sampun 
ngaonang wadua balan Sang Prabu Hadadesere 

sami. 10 Duaning punika Ida Sang Prabu Tou 
raris ngutus Ida Yoram putran idane, buat 
ngaturang pangayu bagia ring Ida Sang Prabu 
Daud duaning kamenangan idane nglawan Sang 
Prabu Hadadeser, sane sampun ping kuda-kuda 
mayuda nglawan Sang Prabu Tou. Ida Yoram 
makta aturan sane marupa mas, perak miwah 
temaga. 1! Ida Sang Prabu Daud raris ngaturang 
barang mas-masane punika pabuat pangubakti, 
kadadosang asiki ring mas perake sane sampun 
karampas saking bangsa-bangsa sane sampun 
kaonang ida, 12 inggih punika saking bangsa 
Edom, Moab, Amon, Pilistin miwah Amalek. Kadi 
asapunika taler mas jarahan saking Sang Prabu 
Hadadeser. 

13 Ida Sang Prabu Daud sayan kabinawa malih 
ritatkala ida mawali saking ngamademang wong 
Edom sareng plekutus tali ring Lebak Pakehe. 

14 ida Sang Prabu Daud ngenahang wadua balan 
idane ring sakuub jagat Edome, tur bangsane 
punika dados bangsa jajahan idane. Ida Sang 
Hyang Widi Wasa sampun mapaica kamenangan 
ring Ida Sang Prabu Daud ring saparilampah 
idane. 

15 Ida Sang Prabu Daud mrentah wong Israele 
sami tur ida ngamanggehang kadilan miwah 
kapatutan pabuat parakaulan idane sami. 18 Dane 
Yoab okan Dane Seruya dados senapati, Dane 

Yosapat okan Dane Ahilud dados bendahara. 

17 Dane Sadok putran Dane Ahitub miwah Dane 
Ahimelek putran Dane Abyatar dados pandita. 
Dane Seraya dados sekretaris negara. 18 Dane 
Benaya okan Dane Yoyada dados komandan 
pasukan pangawal Ida Sang Prabu Daud, tur 
oka-okan sang prabu kamanggehang dados 
pandita. 


Ida Sang Prabu Daud miwah Ida Mepiboset 


1 Sedek rahina anu Ida Sang Prabu Daud 

mataken asapuniki: “Enuke ada kulawargan 
Ida Sang Prabu Saul ane nyeneng? Yening ada, 
tiang makeneh nyalanang kapitresnan ulihan Ida 
Yonatan.” 

2 Wenten parekan kulawargan Ida Sang Prabu 
Saul, sane mawasta Siba. Ipun kapangandikayang 
tangkil ring Ida Sang Prabu Daud. Ida sang prabu 
tumuli ngandika: “Caike ane madan Siba?” 

Atur ipune: “Inggih titiang, ratu.” 

3 Pangandikan ida sang prabu: “Apake ada 
kulawargan Ida Sang Prabu Saul ane enu 
nyeneng? Sawireh gelahe makeneh nyinahang 
kasatian muah kapitresnan gelahe teken ida, 
buka janjin gelahe teken Ida Sang Hyang Widi 
Wasa.” 

Aturipune sapuniki: “Kantun wenten asiki 
putran Ida Yonatan. Sakewanten ida perot.” 

4 Pangandikan idane: “Dija ida jani?” 

Aturipune sapuniki: “Ida wenten ring jeron 
Dane Makir okan Dane Amiel ring Lodebar.” ? Ida 
Sang Prabu Daud tumuli ngutus utusan idane 
jaga mendakin Ida Mepiboset. 

6 Rikala Ida Mepiboset, putran Ida Yonatan, 
putun Ida Sang Prabu Saul rauh ring puri, 
ida tumuli sumungkem ring ajeng Ida Sang 
Prabu Daud. Pangandikan Ida Sang Prabu Daud 
sapuniki: “Cening Mepiboset.” Atur idane: 
“Inggih titiang ratu.” 

7 Ida Sang Prabu Daud ngandika malih: “Edaja 
cening takut, bapa lakar ngedengang kapitresnan 
teken cening, sawireh kamelahan ajin ceninge, 
Ida Yonatan. Bapa lakar ngulihang makejang 
tanah duen kakiang ceninge, Ida Sang Prabu Saul 
teken cening, tur cening setata kalugra ngajeng 
dini ajak bapa.” 

8 Ida Mepiboset tumuli sumungkem, sarwi 
matur asapuniki: “Inggih ratu, titiang puniki 
jadma tan paji, kawentenan titiange pateh sakadi 
asune sane sampun padem. Napi awinannya iratu 
kalintang asung lugraha ring dewek titiange?” 

9 Sasampun punika, Ida Sang Prabu Daud raris 
ngesengin Siba parekan Ida Sang Prabu Saule 
sarwi ngandika asapuniki: “Gelahe lakar maang 
icening Mepiboset, putun gustin caine, duen 
Ida Sang Prabu Saul muah kulawargan idane. 

10 Cai muah pianak caine muani-muani, aketo 
masih anake ane mamarekan teken cai, apanga 
ngarap tanahe ento pabuat kulawargan Ida Sang 
Prabu Saul, gustin caine. Asil tanahe ento anggon 
nyukupin pangan kinum pabuat kulawargan 
idane. Nanging cening Mepiboset lakar setata 
bareng-bareng marayunan ajak gelahe.” (Siba 
madue pianak muani-muani limolas diri miwah 
parekan kalih dasa diri.) 

11 Aturipun I Siba ring ida sang prabu: “Titiang 
jaga ngiringang sapatitah cokor iratu ring titiang.” 

Kadi asapunika Ida Mepiboset raris setata 
marayunan ngiring ida sang prabu, sakadi sinalih 
tunggaling putra-putran idane. 12 Ida Mepiboset 
madue putra lanang asiki sane mapesengan 
Mika. Tur makasami kulawargan Sibane ngaula 
ring Ida Mepiboset. 13 Kadi asapunika Ida 
Mepiboset sane perot cokor idane makakalih 
raris jenek ring Yerusalem. Ida tansah marayunan 
ngiring Ida Sang Prabu Daud. 


Ida Sang Prabu Daud ngaonang bangsa 
Amon miwah wong Siriane 


(1Bab. 19:1-19) 
10 1 Sasampun makudang-kudang masa 
suenipun, Ida Sang Prabu Nahas, prabun 


bangsa Amone seda, ida tumuli kagentosin 
antuk putran idane sane maparab Hanun. 2 Ida 

Sang Prabu Daud ngandika asapuniki: “Idewek 
patut nyinahang kasatian masawitra teken Ida 
Sang Prabu Hanun, buka ajin idane Ida Sang 
Prabu Nahas nyinahang kasatian teken idewek.” 
Duaning punika Ida Sang Prabu Daud raris ngutus 
utusan idane buat nyinahang mungguing Ida 
sareng mabela sungkawa. 

Rikala parautusane punika rauh ring Amon, 

3 parapamimpin bangsa Amone matur ring ida 
sang nata asapuniki: “Punapike iratu mitaenang 
mungguing Ida Sang Prabu Daud ngutus anake 
puniki buat nyinahang rasa pasawitran ring 
iratu, buat ngajiang ajin iratune? Sampun janten 
nenten kadi asapunika! Ida ngutus utusane 
puniki buat dados mata-mata sane jaga nureksain 
kawentenan kotane, mangda sida antuk ida 
ngaonang iraga.” 

4 Ida Sang Prabu Hanun tumuli ngejuk 
parautusan Ida Sang Prabu Daud. Jenggotipune 
kacukur atenga-atenga, panganggennyane 
kagetep rauh ring bangkiangnyane, tumuli 
kapangandikayang makaon. ? Ipun sami kalintang 
kimud jaga budal. Rikala Ida Sang Prabu Daud 
mireng indike punika, ida raris ngandikayang 
mangda utusane punika jenek dumun ring Yeriko 
tur nenten mawali budal sadurung jenggotnyane 
pada tumbuh malih. 

6 Wong Amone uning mungguing malantaran 
punika ipun dados mameseh ring Ida Sang Prabu 
Daud, punika awinan ipun raris nyewa wadua 
balan wong Siriane sane saking Betrehob miwah 
saking Soba, sareng kalih dasa tali akehipun, 
tur saking Tob sareng roras tali, miwah ida sang 
prabu saking Maaka kairing antuk wadua bala 
sareng siu diri akehipun. 7 Ida Sang Prabu Daud 
mireng indike punika, raris ida mrentahang 
mangda Dane Yoab jaga nglawan mesehe punika 
kasarengin antuk wadua balane sami. 3 Wadua 
balan wong Amone raris medal tur ngatur 
gelarnyane ring margine sane jaga ngranjing ka 
kota Raba, kota sane ageng tur dados pusat ring 
Amon. Wadua bala sane siosan inggih punika 
wadua balan wong Siriane miwah sane saking 
Tob miwah Maaka, ngatur gelarnyane ring 
pategalane. 

3 Dane Yoab nyingak mungguing mesehe 
ngebug saking arep miwah saking ungkur, dane 
raris munduhang prajurit-prajurite sane pinih 
sura dira buat jaga ngarepin wadua balan wong 
Siriane. 10 Wadua bala sane siosan kaserahang 
ring Abisai, semeton danene, kaprentahang 
mangda ngarepin wong Amone. 1! Dane Yoab 
mabaos asapuniki ring Dane Abisai: “Yen adi 
nepukin beli kalahanga baan wong Siriane ento, 
enggalang tulungin beli. Aketo masih yening 

bangsa Amone ento ngalahang adi, beli lakar 
teka nulungin adi. 12 Ane jani tegtegang bayune 
tur sediaja maperang. Jalan maperang puputan 
pabuat bangsan iragane tur pabuat kota-kota 
padruen Ida Sang Hyang Widi Wasa, Widin 
iragane. Dumadak pakarsan Ida Sang Hyang Widi 
Wasa lakar mamargi.” 

13 Dane Yoab miwah parawadua balan danene 
mangseh ngebug wong Siriane, tur mesehe raris 
pada jerih kapilayu. 14 Ritatkala wong Amone 
ngeton wadua balan wong Siriane pada jerih, 
ipun taler jerih kapilayu saking ajeng Dane Abisai 
tur makirig ngranjing ka kota. Sasampune punika 
Dane Yoab raris mawali budal ka Yerusalem tur 
wusan ngebug wong Amone punika. 

15 Parawong Siriane uning, mungguing ipun 
sampun kakaonang antuk bangsa Israele, duaning 
punika wadua balane sami raris kapunduhang. 
16 Sang Prabu Hadadeser nauhin wadua balan 
bangsa Siriane sane wenten ring dangin Tukad 
Eprate. Wadua balane punika raris rauh ring 
Helam, kapimpin antuk Dane Sobah, senapatin 
Sang Prabu Hadadeser, prabune ring Soba. 

17 Rikala Ida Sang Prabu Daud mireng indike 
punika, ida raris munduhang wadua bala Israele, 
tumuli kabakta nglintangin Tukad Yordane tur 
mamargi ngungsi ka Helam ka genah wong 
Siriane ngatur gelarnyane ngarepin ida. Yudane 

tumuli kamimitin, 18 tur wadua bala Israele 
prasida ngaonang wadua balan wong Siriane 
punika. Ida Sang Prabu Daud miwah wadua balan 
idane ngamademang kusir kreta perang wong 
Siriane pitung atus diri, prajurit sane nunggang 
kuda petang dasa tali diri, tur nyempal Dane 
Sobah, senapatin wadua balan mesehe kantos 
seda. 19 Rikala pararatune sane kajajah antuk 
Sang Prabu Hadadeser uning mungguing ida sami 
sampun kakaonang antuk bangsa Israele, ida 
raris ngardi padame ring wadua balan Israele tur 
nyadia dados jajahan. Tur wong Siriane tan purun 
malih nulungin wong Amone. 


Ida Sang Prabu Daud miwah Dane Batseba 


1 Rikala masan panene sampun rauh, ring 
1 1 masan pararatune biasanipun mayuda, 
Ida Sang Prabu Daud ngutus Dane Yoab miwah 
paraprawira lan wadua bala Israele medal ka 
payudan. Dane ipun sami ngaonang wong Amon 
tur ngurung kota Rabane. Nanging Ida Sang 
Prabu Daud ngraga meneng ring Yerusalem. 

2 Sedek rahina anu, rikala sampun sore, Ida Sang 
Prabu Daud wau matangi saking pamereman 
idane raris munggah ka raab purine sane 
dangsah. Rikala Ida mameng-ameng mamargi 
irika, raris ida nyingak anak istri sane kalintang 
ayu rupannya sedekan masiram. 3 Duaning 

punika ida raris ngutus utusan idane buat 
nyelehin, sapasirake makayuaktinipun anake 
istri punika. Ida raris uning mungguing anake 
istri punika mapesengan Batseba, okan Dane 
Eliam, rabin Dane Uria wong Hete punika. “Ida 
Sang Prabu Daud tumuli ngutus utusan idane 
buat ngambil anake istri punika. Utusane tumuli 
ngajak anake istri punika ring ajeng idane, tur Ida 
raris merem sareng ring dane. (Kala punika, wau 
pisan dane wusan ngraja.) Sasampune punika 
dane raris mantuk. ? Nenten asue, rasayang dane 
ragan danene mobot. Dane ngutus utusan jaga 
nguningayang indike punika ring Ida Sang Prabu 
Daud. 

6 Ida Sang Prabu Daud tumuli ngwentenang 
utusan ring Dane Yoab kadulurin pangandika 
asapuniki: “Tunden Uria wong Hete ento tangkil 
sig gelahe.” Dane Yoab raris mrentahang mangda 
Dane Uria tangkil ring Ida Sang Prabu Daud. 

7 Rikala Dane Uria sampun rauh ring puri, Ida 
Sang Prabu Daud raris nakenin dane, napike 
Dane Yoab miwah wadua balane sami becik tur 
sapunapi kawentenan yudane. 3 Wus punika 

Ida Sang Prabu Daud ngandika ring Dane Uria 
asapuniki: “Nah kema jani mulih.” Dane Uria 
tumuli mapamit. Ida Sang Prabu Daud raris 
mapaica hadiah pabuat kulawargan Dane Uria. 
3 Nanging Dane Uria nenten budal. Dane merem 

ring kurin purine sinarengan ring pajagan ida 
sang prabu. 10 Rikala ida sang prabu wikan 
mungguing Dane Uria nenten budal, ida raris 
ngandika ring dane, sapuniki: “Mara pesan cai 
teka tur suba makelo tusing nawang umah, 
ngudiang dadi tusing mulih?” 

11 Dane Uria tumuli matur: “Bangsa Israel 
miwah Yehudane sane mangkin sedek ring 
payudan, tur Peti Prajanjiane taler sareng 
irika. Komandan titiange Dane Yoab miwah 
paraprawiran danene makemah ring pategalane. 
Punapike patut yening titiang budal, miwah 
mangan nginum tur pules ngajak somah titiange? 
Masrana sakancan paindikan sane suci punika 
titiang masumpah mungguing titiang nenten jaga 
nglakonin indike sane kadi asapunika!” 

12 Duaning punika, Ida Sang Prabu Daud 
raris ngandika: “Nah yening keto, di dinane 
jani cai nongos dini. Buin mani semengan cai 
malipetan kema.” Dadosipun ring rahinane 
punika Dane Uria masandekan ring Yerusalem 
kantos benjangipun. 13 Ida Sang Prabu Daud raris 
ngundang Dane Uria mangda majengan ring puri. 
Irika dane kicen inum-inuman kantos punyah. 
Nanging yadiastu kadi asapunika, ring wengine 
punika Dane Uria taler nenten mantuk. Dane 
merem maled saput ring bale pajagaan purine. 

14 Benjang semengane, Ida Sang Prabu Daud 
raris makarya surat pabuat Dane Yoab tur 
kabakta antuk Dane Uria. 1? Daging surate 
punika, sapuniki: “Yening perange suba rames, 
pejang Uria di barisan ane paling maluna, sig 
siate ane paling ramesa, suba keto kalahin ia 
makirig tur depang apanga ia mati.” 18 Punika 
duaning rikala Dane Yoab ngurung kotane punika, 
dane ngenahang Dane Uria ring arepan mesehe 
sane kuat. 17 Wadua balan mesehe tumuli 
pada medal saking kotane tur nangsek wadua 
balan Dane Yoabe. Makudang-kudang prawiran 
Ida Sang Prabu Daud seda kala punika, kadi 
asapunika taler Dane Uria. 

18 Wus punika Dane Yoab raris ngutus utusan 
buat nguningayang pamargin yudane ring 
Ida Sang Prabu Daud, 19 tur dane miteketin 
utusane kadi asapuniki: “Sasubane cai ngaturang 
saurah-arih perange, 20 mirib ida sang prabu lakar 
duka tur ngandika teken cai kene: 'Ngudiang 
dadi cai nyiatin musuh bes paek teken kotane? 
21 Tusingke cai inget teken Abimelek pianak 
Gideone ane suba mati di Tebes? Tuah anak luh 
ngulungang batu pangilesan uli duur temboke 
laut nepen tur ngamatiang ia. Apa krana cai 
maperang kanti paek pesan teken temboke?” 
Yening ida sang prabu nakonin cai buka keto, 

kene abete matur: “Parekan iratune | Uria taler 
sampun padem. ” 

22 Utusane punika raris mamargi nangkil ring 
Ida Sang Prabu Daud, saha matur sakadi sane 
kapangandikayang antuk Dane Yoab. 23 Sapuniki 
aturipune: “Mesehe langkungan kuat yan 
bandingang titiang ring wadua bala druene. 
Ipun medal saking kotane nangsek titiang ring 
genahe sane jimbar, nanging titiang mrasidayang 
nangsek ipun kantos rauh ring kurin kotane 
punika. 24 Irika raris ipun mamanah titiang saking 
duur temboke kantos makudang-kudang prawira 
druene seda irika. Kadi asapunika taler Dane Uria 
sampun seda.” 

25 Ida Sang Prabu Daud tumuli ngandika 
ring utusane punika asapuniki: “Nah kema cai 
matur teken Dane Yoab apanga dane tusing 
nyebetang unduke ento. Anak mula tuah keto di 
paperangan, tusing tawang nyen ane lakar mati. 
Aturin dane apanga dane sayan mangseh ngebug 
kotane ento kanti kotane ento kalah.” 

26 Rikala Dane Batseba miragi mungguing 
rabin danene sampun seda, dane raris nangisin 
rabin danene. 2? Sasampun puput masan 
duhkitannyane punika Ida Sang Prabu Daud 
tumuli ngutus utusan idane mangda ngambil 
Dane Batseba saha kajak ka puri. Dane 
raris kanggen rabi antuk ida sang prabu, tur 

ngembasang putra lanang adiri. Nanging Ida Sang 
Hyang Widi Wasa nenten ledang ring pamargin 
Ida Sang Prabu Daud punika. 


Pakeling Dane Nabi Natan miwah 
pariselsel Ida Sang Prabu Daud 


12 1 Ida Sang Hyang Widi Wasa ngutus Nabi 
Natan mangda tangkil ring Ida Sang 
Prabu Daud. Nabi Natan tumuli tangkil saha 
matur kadi asapuniki: “Wenten anak sareng kalih 
sane magenah sareng-sareng ring satunggiling 
desa. Sane asiki sugih tur sane asikian tiwas. 

2 Jadmane sugih punika maderbe banteng 
miwah biri-biri akeh pisan, 3 nanging anake sane 
tiwas punika wantah madue biri-biri asiki sane 
antuk ipun numbas. Biri-birinipune piara ipun 
jumahipune. Sayan sue biri-birine punika sayan 
ageng sasarengan ring pianak-pianakipune. 
Ipun ngwehin biri-birine punika neda saking 
pangan sane biasa tunas ipun, tur kawehin 
nginum antuk cangkiripune, saha tansah kaabin 
ring pabinanipune. Cutetipun biri-birine punika 
waluya sakadi pianakipune luh. 4Sedek rahina 
anu wenten tamiu singgah ring umahipun i 
sugih. | sugih nenten lila jaga ngambil saha 
nampah ingon-ingon ipune buat kasagiang ring 
tamiun ipune. Ipun ngejuk biri-birin itiwas tumuli 
karatengang saha kasagiang ring tamiunnyane.” 

> Ida Sang Prabu Daud kalintang duka ring i 
sugih punika saha ngandika asapuniki: “Tiang 
masumpah ring ajeng Ida Sang Hyang Widi 
Wasa, sang sane nyeneng, mungguing anake ane 
malaksana buka keto patut kamatiang. € Baan 
laksanannyane ane angkara ento patut ia kena 
danda tikel ping pat buat masilihin biri-biri ane 
juanga ento.” 

7 Nabi Natan tumuli matur: “Sujatinipun, 
palungguh iratu anake sugih punika. Sapuniki 
sabdan Ida Sang Hyang Widi Wasa, Widin Israele 
ring iratu: “Ulun suba nadiang kita prabu pabuat 
bangsa Israele, tur mebasang kita uli sig | Saule. 
8 Ulun suba maang kita kaprabon Saule teked 
kayang somah-somahne. Ulun suba ngadegang 
kita dadi prabun Israel muah Yehudane. Yening 
ento masih tonden cukup, pedas Ulun lakar 
ngimbuhin kanti tikel ping pindo. ? Apa awanane 
dadi kita tusing nglaksanayang titah Ulune. 
Ngudiang dadi kita nyalanang kajaatan ane 
buka keto? Kita suba ngepet patin | Uriane di 
paperangan. Kita suba nepang ia matianga baan 
bangsa Amone, tur sasubane ia mati, kurenane 
lantas juang kita. 1? Sawireh keto ane jani 
sabilang undag katurunan kitane lakar ada dogen 
ane mati ulihan kawirosan, sawireh kita tusing 
nglaksanayang prentah Ulune tur suba nyuang 
somah | Uriane. 11 Ulun masumpah teken kita, 

mungguing Ulun lakar ngadakang apanga ada 
salah tunggal uli kulawargan kitane ane nekaang 
pakewuh teken kita. Kita lakar nawang unduke 
ento dikalane Ulun nyuang somah-somah kitane 
tur nyerahang somah-somah kitane ento teken 
anak muani lenan, tur anake ento lakar medem 
ngajak somah-somah kitane dikalaning lemah. 
12 Kita ngae dosa sesingidan, nanging Ulun lakar 
ngedengang unduke ene gegalangan, kanti 
makejang wong Israele pada nepukin. ” 

13 Ida Sang Prabu Daud tumuli mabaos sapuniki: 
“Aduh, tiang suba madosa teken Ida Sang Hyang 
Widi Wasa.” 

Nabi Natan tumuli matur: “Ida Sang Hyang 
Widi Wasa ngampurayang iratu. Iratu nenten 
jaga seda. 19 Nanging santukan iratu sampun 
nganistayang Ida Sang Hyang Widi Wasa antuk 
pamargine puniki, putran palungguh iratune jaga 
seda.” 15 Wus punika Nabi Natan raris budal. 


Putran Ida Sang Prabu Daude seda 


Irika Ida Sang Hyang Widi Wasa ngwentenang 
pinakit sane raat pisan nibenin okan Dane 
Batseba, pecak rabin Dane Uria, inggih punika 
oka sane kembasang pabuat Ida Sang Prabu 
Daud. 16 Ida Sang Prabu Daud ngastawayang 
putran idane punika ring Ida Sang Hyang Widi 
Wasa mangda anake alit punika prasida kenak. 

Ida nenten kayun marayunan tur sabilang 
wengi ida ngranjing ka pamereman idane 
tumuli merem ring lantene awengi mepek. 

17 Paraprakanggene ring puri tumuli tangkil 
ring ida, ngaturin mangda ida kayun matangi, 
nanging ida nenten kayun. Samaliha ida nenten 
kayun marayunan sareng-sareng ring dane 
sami. 18 Maletan pitung rahina anake alit punika 
raris seda, paraprakanggene nenten purun 
jaga nguningayang indike punika ring ida. Dane 
sami pada mabaos asapuniki: “Yening dugase 
anake alit ento enu nyeneng ida suba tan kayun 
nyaurin iraga, kudiang lakar matur jani buat 
nguningayang mungguing putran idane suba 
seda? Mehmehan ida lakar nyungkanang ragan 
idane.” 

19 Rikala Ida Sang Prabu Daud ngaksi dane sami 
pada pakisi, ida raris uning mungguing putran 
idane sampun seda. Irika ida tumuli mataken ring 
dane: “Apake icening suba seda?” 

Atur danene sami: “Inggih ratu, ida sampun 
seda.” 

20 ida Sang Prabu Daud tumuli matangi saking 
lantene, ngraris masiram tur nyisir rambut 
idane tur magentos busana. Wus punika 
ida raris mabakti ring Perhyangan Ida Sang 
Hyang Widi Wasa. Rikala sampun rauh ring 
puri, ida ngarsayang rayunan tur sasampune 

rayunane kasodayang digelis ida marayunan. 

21 Paraprakanggene punika raris matur asapuniki: 
“Titiang nenten midep ring indike puniki. Rikala 
putran iratu kantun nyeneng, palungguh iratu 
nangisin ida tur nenten kayun marayunan. 
Nanging rikala putran iratune sampun seda, 
palungguh iratu raris matangi tur marayunan.” 

22 Pangandikan idane sapuniki: “Saja keto, 
gelahe mapuasa tur ngeling dugase icening idup. 
Pakayunan gelahe, dumadak ulihan ento Ida 
Sang Hyang Widi Wasa kawelas arsan teken 
gelahe, laut nglugrain icening idup. 2 Nanging 
ane jani icening suba seda, apa gunanne gelahe 
buin mapuasa? Nyidaangke gelahe lakar buin 
malikang urip iceninge? Buin pidan gelahe masih 
lakar kema sig tongosne icening. Nanging icening 
tusing lakar buin malipetan sig gelahe.” 


Ida Salomo embas 


24 Sasampune punika Ida Sang Prabu Daud 
raris nglipurang Dane Batseba, rabin idane. Ida 
raris merem sareng dane, mawinan dane raris 
ngembasang putra lanang asiki, sane icen ida 
parab Salomo. Ida Sang Hyang Widi Wasa asung 
lugraha ring anake alit, 22 raris nitahang Nabi 
Natan mangda marabin anake alit punika Yedija, 
duaning Ida Sang Hyang Widi Wasa asung lugraha 
ring anake alit punika. 


2 SAMUEL 12.26-31 1334 


Ida Sang Prabu Daud ngaonang kota Raba 
(1Bab. 20:1-3) 


26 Duk punika Dane Yoab kantun nglanturang 
payudan danene nglawan kota Rabane, ibukotan 
panegaran wong Amone, tur sampun makire 
ngaonang kotane punika. ?” Dane raris ngutus 
utusan buat nguningayang ring Ida Sang Prabu 
Daud kadi asapuniki: “Titiang sampun anglurug 
kota Rabane tur sampun ngrampas pasediaan 
toya inumnyane. 28 Sane mangkin durusang 
palungguh iratu munduhang wadua balane 
sane kantun, tur iratu ngraga sane ngebug tur 
ngaonang kotane punika. Yen sampun kadi 
asapunika, benjangan nenten wenten anak jaga 
maosang, mungguing titiang sane ngaonang 
kotane punika.” 29 Ida Sang Prabu Daud tumuli 
munduhang wadua balan idane, raris lunga ka 
Raba ngebug tur ngaonang kotane punika. 20 Ida 
ngambil gelungan saking duur ratun wong Amone 
tumuli salukang ida ring duur idane ngraga. 
Gelungane punika beratnyane sawatara pasasur 
kilogram tur madaging sesocan sarwa mule. Ida 
taler polih barang-barang jarahan akeh pisan 
saking kotane punika. 3t Wong Amone tumuli 
kaprentah mangda makarya ngangge gergaji, 
tambah miwah kapak sane malakar antuk besi, 
samaliha maksa ipun mangda makarya bata. Kadi 

asapunika taler jadma Amon sane wenten ring 
kota sane siosan kaprentahang mangda makarya 
sakadi asapunika. Sasampune punika Ida Sang 
Prabu Daud raris mantuk ka Yerusalem, kairing 
antuk kaulane sami. 


Ida Amnon miwah Ida Tamar 


1 Ida Absalom, putran Ida Sang Prabu 

13 Daud, madue semeton istri sane kantun 
anom mapesengan Tamar. Ida Amnon putran Ida 
Sang Prabu Daud sane lianan kasemaran ring 
Ida Tamar. 2 Banget pisan Ida Amnon kasemaran 
ring Ida Tamar, kantos ida sungkan santukan 
ida sampun rumasa nenten jaga mrasidayang 
ngambil Ida Tamar. Santukan Ida Tamar kantun 
anom, ida nenten kalugra katemu ring anak 
lanang. ? Ida Amnon madue sawitra sane 
kalintang ririh sane mapesengan Yonadab, okan 
Dane Simea, semeton Ida Sang Prabu Daud. 
4 Dane Yonadab tumuli mabaos ring Ida Amnon 
kadi asapuniki: “Idewa puniki okan ida sang 
prabu, nanging nyabran rahina panggihin titiang 
idewa kaduhkitan. Napi menawi sane ngawinang 
kadi asapunika?” 

Pangandikan idane: “Tiang kasemaran teken 
Tamar, rain Ida Absalome, nyama kualon tiange.” 

5 Atur Dane Yonadab: “Rarisang idewa 
mapi-mapi sakadi anak sungkan tumuli merem 

ring pameremane. Yening ajin idewane rauh 
nyingakin idewa, sapuniki antuk matur ring ida: 
“Aji, ndikayangja Ni Tamar adin titiange mangda 
rauh mriki jaga ngayahin titiang. Pinunas titiange 
mangda ipun sane nyediang pangan pabuat 
titiang kantos titiang mrasidayang manggihin 
ipun, tur sasampune asapunika mangda ipun 
taler sane ngesopin titiang. ” € Irika Ida Amnon 
raris mapi-mapi sungkan tur merem ring 
pamereman idane. 

Rikala Ida Sang Prabu Daud rauh nyingakin 
ida, ida raris matur asapuniki: “Aji ndikayangja 
Ni Tamar rauh mriki makarya roti akedik 
pabuat titiang, mangda titiang ngantenang ipun 
makarya, tur sasampune asapunika mangda ipun 
ngraris ngayahin titiang.” 

7 Irika Ida Sang Prabu Daud raris ngutus 
utusan ka puri, buat ngaturin Ida Tamar. 
Pangandikan idane: “Kemaja cening ka tongos 
belin ceninge Amnon, tur gaenang ia dedaaran!” 
8 Ida Tamar raris lunga ka jeron Ida Amnon, 
tur kacingak Ida Amnon sedekan merem. Ida 
raris ngambil tepung tumuli makarya roti, tur 
Ida Amnon prasida ngaksi Ida Tamar makarya 
roti. ? Sasampune punika rotine tumuli kambil 
saking pancine tur katurang ring Ida Amnon, 
nanging ida nenten kayun majengan. Sapuniki 
pangandikan idane: “Tundenja panyeroane 

makejang magedi.” Panyeroane makasami tumuli 
makaon. 10 Sasampune asapunika Ida Amnon 
raris ngandika ring Ida Tamar asapuniki: “Adi, 
abaja mai rotine ento ka kamar beline tur sopin 
beli dini.” Ida Tamar ngambil rotine punika tur 
nganampekin Ida Amnon. !! Rikala Ida Tamar 
ngaturang rotine punika, Ida Amnon raris mlekuk 
Ida Tamar sarwi mabaos sapuniki: “Adi jalanja 
pules ajak beli.” 

12 Pasaur Ida Tamar: “Ah sampunang beli! 
Sampunang beli maksa tiang malaksana sane 
kaon kadi asapunika. Indike punika baya pisan! 
13 Asapunapi jagi nistan tiange ring arepan anake 
katah, yening yuakti asapunika? Sinah tiang jaga 
nandang kimud. Kadi asapunika taler beli janten 
beli kanistayang ring pantaran anak Israele. 
Becikan beli matur ring ida sang prabu, pasti ida 
pacang maicayang tiang ring beli.” 14 Nanging Ida 
Amnon nenten kayun ngidepang baos Ida Tamar. 
Santukan ida sitengan ring Ida Tamar kenginan 
ida mrasidayang ngaonang tur mlegandang Ida 
Tamar. 

15 Sasampune asapunika Ida Amnon raris 
rumasa geting pisan ring Ida Tamar. Ida Amnon 
mabalik geting pisan ring Ida Tamar, langkungan 
ring kasemaran idane riin. Punika awinanipun ida 
raris mabaos asapuniki: “Kema nyai pesu!” 

16 Pasaur Ida Tamar asapuniki: “Tiang nenten 
sairing. Beli sampun mlegandang tiang, tur 
sane mangkin beli nundung tiang. Indike punika 
kaonan malih yen bandingang ring laksanane 
sane iwau.” 

Nanging Ida Amnon nenten kayun mirengang 
baos Ida Tamare. 1” Ida raris ngesengin parekan 
idane saha ngandika asapuniki: “Kema kaadang 
jlemane luh ene uli dini. Paid ia aba pesu, 
suba keto lautang ubetang tur kunci jelanane.” 
18 Parekane punika raris makta Ida Tamar medal, 
tumuli ngancing jelanane punika. 

Ida Tamar ngangge busana sane lambih, busana 
sane biasa kangge antuk paraputrine sane durung 
marabian daweg punika. 19 Ida nyambehin duur 
idane antuk abu tur nyetset panganggen idane, 
saha nekep prarainne antuk tangan. Ida mamargi 
sinambi nangis banget pisan. 20 Rikala Ida 
Absalom, rakan idane nyingak ida rauh, ida 
tumuli mataken: “Apake | Amnon suba nyelekang 
adi? Nah eda unduke ento sebetanga bes sanget. 
la nyama kualon iragane, eda pesan unduke ene 
tuturanga teken nyen-nyen!” Ida Tamar raris 
jenek ring jeroan Ida Absalom, nandang sungsut 
lan duhkita. 

21 Rikala Ida Sang Prabu Daud mireng indike 
punika, ida duka pisan. 22 Kadi asapunika taler 
Ida Absalom duka pisan ring Ida Amnon duaning 


2 SAMUEL 13.23-27 1339 


sampun mlegandang Ida Tamar semeton idane. 
Ida Absalom nenten naenin kayun mabaos ring 
Ida Amnon. 


Ida Amnon kasedayang 


23 Sasampune langkung kalih warsa, Ida 
Absalom nyukur bulun biri-birin idane ring 
Baal-Hasor, nampek ring kota Epraim. Kala 
punika ida ngundang paraputran ida sang prabu 
mangda rauh mrika. ** Ida tangkil ring Ida Sang 
Prabu Daud sarwi matur asapuniki: “Inggih ratu 
sang prabu, titiang jaga nyukur bulun biri-birin 
titiange. Punapike palungguh iratu miwah 
prakanggene sami ledang rauh ring pestane 
punika.” 

25 Pangandikan Ida Sang Prabu Daud: “Edaja aji 
kema. Sawireh yening aji muah paraprakanggon 
ajine kema, sinah lakar makewehin cening 
dogen.” Ida Absalom terus sereng mapinunas, 
nanging ida sang prabu nenten kayun. Ida 
Absalom kapangandikain mangda budal. 

26 Nanging Ida Absalom matur malih: “Yening 
iratu miwah paraprakangge druene sami nenten 
mrasidayang rauh, sakirang-kirangipun mangda 
Amnon adin titiange rauh.” 

Pangandikan Ida Sang Prabu: “To ngudiang dadi 
cening nyelik ia?” 27 Ida Absalom terus sereng 
mapinunas kantos ring pamuput Ida Sang Prabu 

Daud nglugrain Ida Amnon miwah paraputran 
idane sane siosan lunga sareng-sareng ring Ida 
Absalom. 

(Ida Absalom makarya pesta sane becik pisan.) 
28 ida ngandika ring parekan-parekan idane 
asapuniki: “Melahang medasin, yening Ida 
Amnon suba punyah, tur yening suba gelahe 
maang prentah, sedaang ida, eda cai takut, 
sawireh gelahe ane lakar tanggung jawab teken 
unduke ento. Wanenang ibane tur eda pesan 
angen-angen!” 29 Paraparekane tumuli tinut ring 
prentah Ida Absalom tur nyedayang Ida Amnon. 
Paraputran Ida Sang Prabu Daud sane siosan 
gegelisan ngambil bagal idane suang-suang 
tumuli pada malaib. 

30 Rikala ida sareng sami kantun ring margi, Ida 
Sang Prabu Daud polih gatra mungguing putran 
idane makasami sampun kasedayang antuk Ida 
Absalom tan wenten sane kantun luput. 21 Ida 
Sang Prabu Daud tumuli ngadeg saha nyetset 
busanan idane kabatek antuk kaduhkitan idane. 
Ida raris ngruntuhang ragan idane ring tanahe. 
Kadi asapunika taler paraparekan sane wenten 
irika sami taler pada nyetset panganggennyane. 
32 Nanging Dane Yonadab, okan Dane Simea, 
inggih punika semeton Ida Sang Prabu Daud, 
matur ring ida sang prabu asapuniki: “Singgih 
ratu, nentenja makasami putran palungguh 

iratune seda. Wantah Ida Amnon kewanten sane 
seda. Santukan paindikane punika sampun sinah 
karencanayang antuk Ida Absalom, ngawit saking 
daweg arin idane Ida Tamar kaplegandang antuk 
Ida Amnon. 33 Duaning punika sampunangja 
palungguh iratu ngega ortine mungguing putran 
iratune makasami kasedayang. Wantah Ida 
Amnon kewanten sane kasedayang.” 

34 Daweg punika ugi Ida Absalom sampun 
malaib jaga nyingidang raga. 

Daweg punika prajurite sane sedekan polih 
tugas magebagan ngeton wenten barisan sane 
rauh saking Bukit Horonaim. Ipun raris digelis 
tangkil ring ida sang prabu nguningayang indik 
sane kantenang ipun punika. 3? Dane Yonadab 
tumuli matur ring Ida Sang Prabu Daud: “Punika 
napi paraputran iratune pada rauh sakadi atur 
titiang iwau.” 3? Wau pisan Dane Yonadab wusan 
matur, paraputran Ida Sang Prabu Daud raris 
pada ngranjing ka puri. Ida sareng sami raris 
matetangisan, kadi asapunika taler Ida Sang 
Prabu Daud miwah paraprakanggene sami pada 
nangis nandang duhkita. 

37 |da Absalom raris kapilayu rauh ring Ida 
Sang Prabu Talmai, putran Ida Amihur, prabune 
ring panegara Gesur. Ida jenek irika tigang 
warsa suenipun. Ida Sang Prabu Daud nangisin 
okan idane Amnon kantos sue pisan. 33 (13:37) 

39 Nanging rikala Ida sampun lali ring sedan Ida 
Amnon, ida rumasa meled pisan kapanggih ring 
Ida Absalom putran idane punika. 


Ida Absalom mawali budal 


14 1 Rikala Dane Yoab uning mungguing Ida 
Sang Prabu Daud meled pisan kapanggih 
ring Ida Absalom, ? dane raris ngutus utusan 
danene ngrereh satunggaling anak istri sane 
wicaksana saking Tekoa. Sasampune anake istri 
puniki rauh, dane tumuli mabaos asapuniki: 
“Tingkahangja deweke apanga katon sedih. 
Anggon baju kasedihane tur eda suahina boke. 
Solahangja deweke apanga katon buka anake ane 
kaduhkitan suba uli makelo pesan. 3 Suba keto, 
kema tangkil teken ida sang prabu, uningang ditu 
teken ida buka ane lakar orahin icang.” Dane 
Yoab raris ngandikain ipun, indik sane patut 
uningayang ipun. 

4 Anake istri punika raris tangkil ring ida 
sang prabu, tumuli matur sinambi matimpuh 
sumungkem sapuniki aturipune: “Singgih ratu 
sang prabu, tulungja titiang!” 

5 Pangandikan idane: “Apa ane perluang nyai?” 

Aturipune: “Titiang puniki jadma balu sane 
tiwas. Somah titiange sampun padem. ? Titiang 
maderbe pianak kekalih. Sedek rahina anu ipun 
maiegan sareng nyaman ipune ring tegale, 

nanging tan wenten anak sane melasang 
ipun kantos padem asiki kapademang antuk 
nyamanipune. ' Sane mangkin makasami 
kadang wargan titiange mapangidih mangda 
titiang nyerahang pianak titiang ring ipun buat 
pacang kapademang duaning ipun sampun 
ngamademang nyamanipune. Yening prasida 
kadi asapunika, titiang jaga nglisting pisan 
duaning pianak titiange nenten wenten sane 
kantun. Ipun sareng sami mamanah nyirnayang 
pangajap-ajap titiange tur manggayang somah 
titiange nenten maderbe sentana sane patut 
nerusang katurunannyane.” 

8 Pangandikan idane: “Nah kemaja mulih, 
gelahe lakar ngurus unduke ento.” 

9 Aturipune: “Duh ratu sang prabu, napi 
kewantenja sane jaga margiang iratu, titiang 
miwah kadang wargan titiange sane jaga negen 
kiwangane punika. Nanging palungguh iratu 
miwah kulawarga druene nenten pisan iwang.” 

10 Pangandikan idane: “Yening ada anak ane 
ngancam nyai, ajak ia mai sig gelahe, sinah ia 
lakar tusing mlegendahang nyai buin.” 

11 Aturipune: “Inggih ratu sang prabu, ledang 
iratu ngastawayang titiang ring ayun Ida Sang 
Hyang Widi Wasa, Widin iratune, mangda 
sampunang kadang wargan titiange sane 
mamanah jaga ngwalesang padem pianak 

titiange punika ngamargiang kajaatan sane 
langkungan ring punika, malantaran ipun 
ngamademang pianak titiange sane lianan 
punika.” 

Pangandikan idane: “Nah gelahe majanji di 
ayun Ida Sang Hyang Widi Wasa mungguing 
pianak nyaine tusing lakar plegendahanga.” 

12 [pun tumuli matur malih: “Inggih ratu 
sang prabu, icenja titiang matur malih abuku 
kewanten.” 

Pangandikan idane: “Nah lautang orahang.” 

13 Aturipune: “Napi awinan iratu ngardi 
kiwangan sane asapunika ring kaulan Ida 
Sang Hyang Widi Wasa? Palungguh iratu 
nenten nglugrain putran palungguh iratune 
mawali mantuk saking paselongan. Malantaran 
pangandikan iratune iwau palungguh iratu 
sampun ngiwangang ragan palungguh iratu 
ngraga. 14 Palungguh iratu jaga seda, titiang 
taler pacang padem. Iratu miwah titiang tan 
bina kadi toyane sane ngetel ka tanahe tan jaga 
prasida kapunduhang malih. Ida Sang Hyang 
Widi Wasa nenten pacang malikang jadmane 
sane sampun padem jaga urip malih, nanging 
iratu sakirang-kirangipun mrasidayang molih 
margi buat ngwaliang jadmane adiri saking 
paselongan. 19 Sane mangkin, inggih ratu sang 
prabu, sane ngawinang titiang matur ring iratu, 

duaning wenten anak sane ngancam titiang. 
Punika duaning kamanah antuk titiang, becikan 
titiang tangkil ring palungguh iratu. Pangajap 
titiange, ledang palungguh iratu jaga nagingin 
pinunas titiange. 18 Ledang ugi iratu mireng atur 
titiange tur mebasang titiang saking anake sane 
mamanah ngamademang pianak titiange miwah 
sikian titiange, pingkalih jaga ngaonang titiang 
saking jagat paican Ida Sang Hyang Widi Wasa 
ring parakaulan idane. 1? Kamanah antuk titiang, 
mungguing janjin palungguh iratune yuakti jaga 
mebasang titiang, duaning sang prabu tan bina 
kadi malaekat Ida Sang Hyang Widi Wasa, sane 
mrasidayang minayang paindikan sane becik 
wiadin sane kaon. Mugi Ida Sang Hyang Widi 
Wasa, Widin iratune jaga ngiangin iratu.” 

18 Pangandikan idane: “Gelahe lakar matakon 
teken nyai, tur nyai apanga nerangang teken 
gelahe ane amun sasajaane.” 

Aturipune: “Durusang iratu mawacana ring 
titiang.” 

19 Ida Sang Prabu Daud tumuli mataken: “Apake 
Yoab ane nunden nyai nyalanang unduke ene?” 

Aturipune: “Nawegang pisan ratu sang prabu, 
titiang sampun masumpah mungguing titiang 
jaga nenten makakebangan ngiring iratu. Saking 
yuakti wantah Dane Yoab senapatin iratune, sane 
mrentahang titiang ngeniang indik sane patut 

laksanayang titiang, miwah asapunapi patutipun 
titiang matur. 20 Nanging indik sane margiang 
dane punika mangda paindikane punika puput 
makasami. Kawicaksanaan palungguh iratu yuakti 
tan bina kadi malaekat Ida Sang Hyang Widi 
Wasa tur wikan ring sapariindik sane sampun 
mamargi.” 

21 Sasampun punika ida sang prabu raris 
ngandika ring Dane Yoab: “Gelahe suba sedia 
lakar nglaksanayang isin keneh pamane. Nah 
kema jani alih icening Absalom tur ajak ia mulih.” 

22 Dane Yoab tumuli nylempoh ring ajeng Ida 
Sang Prabu Daud, sarwi matur asapuniki: “Inggih 
ratu sang prabu, Ida Sang Hyang Widi Wasa 
ngamertanin iratu. Sane mangkin titiang uning 
mungguing iratu sawiakti ledang ring titiang, 
duaning iratu sampun nagingin pinunas titiange.” 
23 Sasampune punika Dane Yoab tumuli lunga 
ka Gesur tur ngiringang Ida Absalom mantuk ka 
Yerusalem. 24 Nanging ida sang prabu nenten 
nglugrain Ida Absalom jenek ring puri. Sapuniki 
pangandikan idane: “Gelahe tusing makita 
katemu teken Absalom.” Punika awinan Ida 
Absalom raris jenek ring jeroan idane ngraga tur 
nenten tangkil ring ida sang prabu. 

Ida Absalom kadameang pamantuka 
ring Ida Sang Prabu Daud 


25 Ring Israel nenten wenten anak sane 
nyidayang nyamenin kabagusan Ida Absalom. 
Ida tan madue cacad angan akidik, saking duur 
rauhing ring cokor idane. 28 Rambut idane samah 
pisan tur kacukur awarsa apisan, yening sampun 
panjang pisan tur abot. Yening katimbang 
beratnyane langkungan ring kalih kilogram yan 
katimbang antuk dacin resmi. 2' Ida Absalom 
madue putra lanang tetiga, lan oka istri asiki sane 
mapesengan Tamar. Ida Tamar yuakti kalintang 
ayu pisan. 

28 Kantos kalih warsa suenipun Ida Absalom 
malinggih ring Yerusalem nanging tan naenin 
tangkil ring ida sang prabu. ?? Duaning punika 
ida Absalom raris ngutus anak ngaturin Dane 
Yoab, mangda dane ledang rauh jaga katurin 
nangkil ka puri, nanging dane nenten kayun 
rauh. Malih Ida Absalom ngutus parekan idane, 
nanging Dane Yoab taler nenten kayun rauh. 

30 Ida Absalom raris ngandika ring paraparekan 
idane kadi asapuniki: “Kema cai majalan ka tegal 
Dane Yoabe ane ada di samping tegal icange. 
Tegal Dane Yoabe sedekan misi gandum. Kema 
tunjel abiane ento.” Parekane punika tumuli 
mamargi tur nunjel tegale punika. 

31 Dane Yoab raris rauh ring jeroan Ida Absalom, 
tur mataken asapuniki: “Napi awinan parekan 
idewane nunjel tegal titiange?” 

32 Ida Absalom tumuli ngandika: “Sawireh 
paman tusing nyak teka dugase tiang ngutus 
utusan tiange buat ngaturin paman. Tiang 
makeneh apanga paman tangkil teken ida sang 
prabu buat nunasang indik tiange. Apa gunane 
tiang mulih uli Gesur. Luungan yening tiang enu 
ditu. Ulehang apang tiang prasida tangkil teken 
ida sang prabu. Yening tiang pelih, tiang nyadia 
kadanda pati.” 

33 Dane Yoab tumuli mamargi tur tangkil 
ring Ida Sang Prabu Daud saha ngaturang 
baos Ida Absalome. Ida sang prabu ngesengin 
Ida Absalom, tur Ida Absalom raris rauh tur 
sumungkem ring ajeng ida sang prabu. Ida sang 
prabu raris nampi ida tur ngaras ida. 


Ida Absalom ngrencanayang jaga brontak 


15 1 Sasampune punika Ida Absalom raris 
nyediang kreta asiki miwah makudang- 
kudang kuda, pabuat ida ngraga. Ida taler 
munduhang pangiring sareng seket diri. ? Ida 
matangi palimunan tur ngadeg ring sisin margine 
sane ngungsi gapuran kotane. Nyabran wenten 
anak rauh jaga tangkil ring ida sang prabu buat 
nunas tetepasan indik wicarannyane, ipun 

kasengin antuk Ida Absalom tumuli katakenin, 
saking dija kawitnyane. Sasampune anake 
punika ngaturang indik suku bangsannyane, 3 Ida 
Absalom raris mabaos asapuniki: “Yening keto 
nyama benehne menang maprakara, nanging 
tusing ada prakanggon ida sang prabu ane 

lakar nyak madingehang wicaran nyamane.” 

4 Ida malih nglanturang mabaos sapuniki: “Yen 
tiang ene dadi hakim, sabilang ada anak ane 
maprakara wiadin maiegan ia lakar nyidayang 
teka sig tiange, tur tiang lakar maang ia tetepasan 
ane adil.” > Yening wenten anak sane tangkil 
sumungkem ring Ida Absalom, Ida digelis ningting 
tur ngelut miwah ngaras anake punika. ? Dane 
Absalom ngamargiang asapunika marep ring 
asing-asing wong Israele sane rauh tangkil ring 
ida sang prabu buat nunas tetepasan. Mawinan 
makasami anake punika pada subakti ring ida. 

7 Sasampune maletan petang warsa, Ida 
Absalom raris matur ring Ida Sang Prabu Daud 
asapuniki: “Inggih ratu sang prabu, lugrainja 
titiang mamargi ka Hebron buat jaga naur 
sesangin titiange ring Ida Sang Hyang Widi Wasa. 
8 Rikala titiang madunungan ring Gesur ring 
tanah Siria, titiang sampun masesangi ring Ida 
Sang Hyang Widi Wasa, inggih punika yening 
Ida ledang ngwaliang titiang saha rahayu ka 

Yerusalem, titiang jaga ngaturang bakti ring Ida 
ring Hebron.” 

9 Pangandikan ida sang prabu: “Nah kemaja 
cening majalan saha rahayu.” Ida Absalom tumuli 
lunga ka Hebron. 19 Nanging sadurung punika ida 
sampun ngutus utusan idane ngrauhin suku-suku 
bangsa Israele sami, kadulurin pangandika 
sapuniki: “Yening nyama pada ningeh munyin 
trompet, lautangja nyama pada masuryak: 

“Ida Absalom jumeneng prabu ring Hebron.” 

” 11 Wenten sareng satak diri undangan sane 
ngiringang Ida Absalom saking Yerusalem. Dane 
miwah ipun pada nenten uning ring indik, punika 
awinan nenten wenten sumangsayanipune. 

12 Daweg Ida Absalom ngaturang aturan idane, 
ida taler ngundang Dane Ahitopel, pangabih 
Ida Sang Prabu Daud, sane saking kota Gilo. 
Grombolan sane jaga nglawan ida sang prabu 
sayan kuat, tur pangiring-pangiring Ida Absalom 
sayan mawuwuh-wuwuh. 


Ida Sang Prabu Daud kapilayu saking Yerusalem 


13 Sasampune punika raris wenten utusan rauh 
tangkil ring Ida Sang Prabu Daud, saha matur 
asapuniki: “Bangsa Israele sampun sruron ring 
Ida Absalom.” 

14|da Sang Prabu Daud raris ngandika ring 
paraprakanggen idane sane ngiring ida ring 

Yerusalem, asapuniki: “Jalanja enggalang malaib, 
apanga iraga luput uli Absalom. Yening tusing 
keto, ia lakar enggalan teka mai laut merangin tur 
ngamatiang iraga muah rakyate makejang ane 
ada di kotane ene.” 

15 Atur danene sareng sami: “Inggih ratu 
sang prabu, titiang sareng sami sairing ring 
pangandikan iratune.” 18 Sasampune punika 
ida sang prabu raris mamarga kairing antuk 
kulawargan idane miwah antuk prakanggene 
sami. Wantah selir idane sareng adasa diri sane 
katilar ring puri buat miara purine. 

17 Rikala ida sang prabu miwah parapangiring 
idane jaga nilarin kotane punika, ida tumuli 
mararian ring umahe sane ring tanggun kotane. 
18 Paraprakanggene taler sami ngadeg ring 
kiwa tengen idane rikala barisan pangawale 
nglintang ring ajeng idane. Paraprajurite sareng 
tigang atak diri sane ngiringang ida saking Gat 
taler nglintang irika. 1? Ida sang prabu raris 
ngandika ring Dane Itai komandan prajurite 
punika sapuniki: “Ngudiang dadi paman pada 
nututin gelahe? Kema mulih tur iringja sang 
prabu ane anyar ditu. Paman wong sunantara 
ane suba kaselong uli gumin pamane. 20 Tonden 
makelo paman teka mai, tusing luung asanne 
yening jani gelahe ngajak paman ngumbara tur 
tusing pasti dija kaden gelahe lakar madunungan. 

Kema ajak timpal-timpal pamane mulih ka kota. 
Pangajap-ajap gelahe dumadak Ida Sang Hyang 
Widi Wasa lakar ngiangin paman.” 

21 |tai tumuli matur: “Oduh ratu sang prabu, 
titiang masumpah sajeroning parab Ida Sang 
Hyang Widi Wasa, mungguing titiang jaga 
ngiringang iratu kija jua iratu jaga lunga, yadiastu 
titiang ngemasin padem.” 

22 Pangandikan idane ring dane: “Nah yen 
keto, dadi lautang majalan.” Irika Dane Itai 
miwah timpal-timpalnyane, kadi asapunika taler 
jadmane sane satia ring dane sami raris mamargi. 
23 Rakyate irika sami pada ngeling gerong-gerong, 
rikala Ida Sang Prabu Daud miwah parapangiring 
idane matilar saking irika. Ida raris nglintang ring 
Tukad Kidrone, kairing antuk kaulane sami tumuli 
ngungsi ka tegal melakange. 

24 Sang Pandita Sadok taler sareng ring 
rombongane punika kasarengin antuk wong 
Lewine sane negen Peti Prajanjiane. Dane 
ngenahang Peti Prajanjiane irika kantos 
makasami pangiring Ida Sang Prabu Daud medal 
saking kotane. Siosan ring ida dane sami, ring 
rombongane punika taler sareng Sang Pandita 
Abyatar. ?? Ida sang prabu tumuli mabaos ring 
Sang Pandita Sadok kadi asapuniki: “Baktaja Peti 
Prajanjian punika mantuk ka kota. Yening yuakti 
Ida Sang Hyang Widi Wasa jaga sueca ring tiang, 

nentenja malih asue tiang pacang manggihin 
malih petine punika ring genahnyane. 28 Nanging 
yening Ida nenten ledang ring tiang, banggayang 
Ida pacang ngamargiang pakarsan Idane ring 
tiang.” 2' Ida malih nglanturang pangandika ring 
Dane Sadok: “Ajak taler putran sang panditane 
Dane Ahimas miwah Dane Yonatan putran 
Pandita Abyatare mantuk ka kota saha rahayu. 
28 Sajeroning punika tiang jaga nyantosang gatra 
saking sang pandita ring genahe nglintangin 
tukade ring tegal melakange.” 29 Irika Sang 
Pandita Sadok miwah Sang Pandita Abyatar raris 
mantuk saha makta Peti Prajanjiane tumuli jenek 
malinggih ring kota. 

30 Ida Sang Prabu Daud tumuli munggah ka 
Bukit Saitun saha nangis irika. Ida mamargi tan 
pasandal tur prabune kangkebin makacihna 
kaduhkitan. Kadi asapunika taler parakaulane 
sami pada ngangkebin sirahnyane, saha 
matetangisan. 3! Rikala ida sang prabu mireng 
mungguing Dane Ahitopel taler sareng ring Ida 
Absalom, ida raris ngastawa sapuniki: “Singgih 
Ratu Sang Hyang Widi Wasa, ledang Palungguh 
IRatu nyampahang pitutur Ahitopele.” 

32 Rikala Ida Sang Prabu Daud rauh ring pucak 
bukite, ring genah anake biasa mabakti, ida raris 
katangkilin antuk Dane Husai wong Arki sawitran 
idane. Dane tangkil ngangge pangangge sane 

masetset tur duur danene kabebehin antuk abu. 
33 Ida Sang Prabu Daud raris ngandika ring dane 
kadi asapuniki: “Tusing ada gunanne yening 
paman nututin tiang, sajabaning tuah ngae 
lantud. 3* Paman lakar nyidayang nulungin tiang, 
yening paman mulih ka kota tur tangkil teken 
cening Absalom, tur aturang mungguing paman 
satia bakti teken ida, buka satia baktin pamane 
teken tiang. Lantaran buka keto paman nyidaang 
nglawan pitutur-pitutur Ahitopele teken icening 
Absalom. 3? Sang Pandita Sadok miwah Sang 
Pandita Abyatar masih lakar ada ditu. Aturang 
teken dane apaja ane dingeh paman di puri. 
36 Paraputran danene, nah ento Dane Ahimas 
muah Dane Yonatan masih ada ditu. Paman 
nyidayang ngutus Dane Ahimas muah Dane 
Yonatan buat nekedang teken tiang saananing 
ane dingeh paman.” 

37 Dane Husai raris budal ka kota tur rauh irika 
sinarengan ring Ida Absalom. 


Ida Sang Prabu Daud miwah I Siba 


16 1 Wau pisan Ida Sang Prabu Daud 
nglintangin pucak bukite, tan pararapan 
ida raris katemu ring | Siba, parekan Ida 
Mepibosete. | Siba makta keledae kekalih sane 
kapondongin roti satak bungkul, woh anggur tuh 
satus ijeng, satus gancet woh-wohan, miwah 

toya anggur aklukuh. ? Pangandikan Ida Sang 
Prabu Daud, ring ipun: “Lakar anggon cai apa 
barang-barange ento makejang?” 

Aturipune: “Keledae-keledaene puniki buat 
dados palinggihan kulawargan ratu sang 
prabu, tur roti, woh-wohane buat pangan 
pangiring iratune, tur anggure puniki buat kinum 
yening sampun pada leleh mamargi ring tegal 
melakange.” 

3 Pangandikan ida sang prabu: “Dijake cening 
Mepiboset, putun Ida Sang Prabu Saul gustin 
caine?” 

Aturipun: “Ida kantun malinggih ring Yerusalem, 
santukan ida pracaya mungguing bangsa Israele 
jaga nyerahang ring ida kaprabon Ida Sang Prabu 
Saul kakiang idane.” 

4 Pangandikan ida sang prabu: “Apaja ane dadi 
duen cening Mepibosete ento, jani dadi gelah 
caine.” 

Aturipune: “Titiang puniki parekan palungguh 
iratu. Mugi iratu tan mari ledang ring titiang.” 


Dane Simei miwah Ida Sang Prabu Daud 


5 Rikala Ida Sang Prabu Daud rauh ring Bahurim, 
sinalih tunggil saking palelintihan Ida Sang 
Prabu Saul, inggih punika Dane Simei okan Dane 
Gera, tumuli medal maranin saha nemah ida 
sang prabu. ? Dane Simei tumuli nimpugin Ida 

Sang Prabu Daud miwah prakanggen idane 
antuk batu, yadiastu Ida Sang Prabu Daud 
kaserung antuk parakaula miwah paratabeng 
dadan idane. ' Dane Simei nemah misuh ida, 
sapuniki baosne: “Kema magedi, magedija iba, 
iba tukang ngamatiang anak, jlema dursila. 8 Iba 
suba nyuang kaprabon Ida Sang Prabu Saule tur 
nyedaang makudang-kudang kulawargan idane. 
Jani iba kukum baan Ida Sang Hyang Widi Wasa. 
Ida Sang Hyang Widi Wasa suba nyerahang 
kaprabon ibane teken pianak ibane Absalom, 
tur jani iba kena sangsara sawireh iba suba 
ngamatiang anak.” 

9 Dane Abisai, okan Dane Seruya, raris matur 
ring Ida Sang Prabu Daud asapuniki: “Ratu sang 
prabu, napi awinan iratu manggayang asune 
puniki nemah misuh ragan iratune? Lugrainja 
titiang mrika munggal tendas ipune.” 

10 Pangandikan ida sang prabu ring Dane Abisai 
miwah semeton Danene Yoab: “Unduke ene 
tusingja urusan pamane. Yening Ida Sang Hyang 
Widi Wasa ane nitahang ia, apanga ia malaksana 
buka keto, nyenke wenang lakar matakon, apa 
krana ia mambek buka keto?” 11 Ida Sang Prabu 
Daud raris ngandika ring Dane Abisai miwah 
parapangagenge sami, kadi asapuniki: “Sedeng 
pianak gelahe niri makeneh ngamatiang gelahe, 
apa krana paman angob teken paundukan ane 

gaene baan wong Benyamine ene? Ida Sang 
Hyang Widi Wasa ane nguduhang ia apanga ia 
nemah gelahe, sawireh keto depang suba ia 
keto, eda ento runguanga. 12 Mirib Ida Sang 
Hyang Widi Wasa lakar nyingak kasangsaran 
gelahe ene, tur maicayang merta makadadi 

silur temahnyane.” 13 Ida Sang Prabu Daud 
miwah parapangiring idane tumuli nglanturang 
pamargin idane. Dane Simei terus mamargi 

ring sampih bukite nutug rombongane punika 
sambilang dane nemah misuh lan nimpug antuk 
batu miwah tanah sapanjang pamarginnyane. 

14 Rikala rombongane sampun rauh ring Tukad 
Yordane, Ida Sang Prabu Daud miwah parakaulan 
idane sami pada lesu, tumuli pada mararian irika. 


Ida Absalom ring Yerusalem 


15 Ida Absalom miwah sakancan wong 
Israele sane ngiringang ida raris ngranjing 
ring Yerusalem. Dane Ahitopel taler wenten 
sareng-sareng irika. 18 Rikala Dane Husai, 
sawitran Ida Sang Prabu Daud kapanggih ring 
Ida Absalom, dane tumuli majeritan asapuniki: 
“Dirga yusa, dirga yusa ida sang prabu.” 

17 Ida Absalom tumuli mataken ring dane 
asapuniki: “Ngudiang dadi paman tusing satia 
teken Ida Sang Prabu Daud sawitran pamane. 
Ngudiang dadi paman tusing ngiringang ida?” 

18 Atur Dane Husai: “Sapunapiang titiang jaga 
kadi asapunika? Titiang wantah jaga subakti ring 
sang sane kaselik antuk Ida Sang Hyang Widi 
Wasa, antuk rakyate puniki sami, miwah antuk 
wong Israele makasami. Sane mangkin titiang 
jaga ngiring palungguh iratu. 1? Sirake malih sane 
patut iringang titiang, sajawining palungguh 
iratu? Sakadi titiang sampun ngaula ring ajin 
iratune, kadi asapunika taler titiang jaga ngaula 
ring iratu.” 

20 Sasampune punika Ida Absalom raris 
matolihan ring Dane Ahitopel sarwi ngandika 
asapuniki: “Ane jani iraga suba ada dini, tegarang 
paman mapitutur apa ane patut laksanayang 
gelahe.” 

21 Atur Dane Ahitopel: “Rarisang palungguh 
iratu merem sareng ring paraselir ajin iratune 
sane kapangandikayang ngurus purine antuk ajin 
iratune. Malantaran punika, asing-asing jadma 
Israele jaga uning mungguing ajin iratune sampun 
mariangken mungguing iratu dados meseh 
idane, tur parapangiring iratune jaga sayan 
ngwanenang.” 22 Parapangiring Ida Absalome 
raris nyujukang kemah pabuat Ida Absalom ring 
raab purine sane dangsah, tur ring ajeng anake 
sami ida raris ngranjing ka kemahe punika saha 
merem sareng paraselir ajin idane. 

23 Daweg masane punika, asing-asing pitutur 
saking Dane Ahitopel katampi antuk Ida Sang 
Prabu Daud miwah Ida Absalom tan bina sabdan 
Ida Sang Hyang Widi Wasa. 


Dane Husai ngapus Ida Absalom 


17 1 Tan asue sasampune punika, Dane 
Ahitopel matur ring Ida Absalom sapuniki: 
“Icenja titiang milih prajurit sareng roras tali, tur 
ring dauh wengine puniki titiang pacang nguber 
Ida Sang Prabu Daud. ? Titiang jaga ngebug 

ida sedekan ida kantun lesu tur karesresan. 
Sinah ida jaga tengkejut tur parapangiring idane 
jaga malaib sambrag. Titiang jaga nyedayang 

Ida Sang Prabu Daud kewanten, ° tur jaga 
ngatehang parapangiring idane tangkil ring iratu, 
sakadi panganten istri mawali ring rabinnyane. 
Palungguh iratu cukup nyedayang anak asiki, tur 
jadmane sane siosan pada rahayu.” 4 Pituture 
punika kapakayun becik antuk Ida Absalom 
miwah antuk parapamimpin Israele sami. 

5 Ida Absalom raris ngandika asapuniki: Jani 
kema alih paman Husai, jalan padingehang masih 
pituturne.” 8 Rikala Dane Husai sampun rauh, Ida 
Absalom ngandika ring dane asapuniki: “Paman, 
ene ada pituturne paman Ahitopel teken gelahe. 
Apake pituturne ene patut tuutin gelahe. Yening 

tusing, tegerang paman nuturin gelah, apa ane 
patut laksanayang gelahe.” 

7 Dane Husai tumuli matur: “Pitutur Dane 
Ahitopele punika nenten patut. 8 IRatu wikan 
mungguing ajin iratune, Ida Sang Prabu Daud 
miwah parapangiring idane punika sami pada 
jayengrana. Kawentenan idane sane mangkin 
pateh sakadi beruange sane sakit ati duaning 
kicalan pianak. Samaliha, ajin iratune punika 
sang jayengrana sane akeh madue pangalaman. 
Ida nenten jaga sareng-sareng ring prajurit idane 
rikalaning wengi. ? Sane mangkin menawi ida 
masingidan ring guane wiadin ring genahe siosan. 
Yening Ida Sang Prabu Daud raris ngayudain 
pangiring-pangiring iratune, sakancan anake sane 
miragi indike punika jaga maosang mungguing 
parakaulan iratune sampun kaon. 10 Yening 
sampun kadi asapunika, yadiastu jadmane sane 
paling wanena tur sane galaknyane sakadi singa, 
pasti pacang ajerih. Santukan makasami anake 
ring Israel sampun pada uning mungguing ajin 
iratune punika sang jayengrana sane agung tur 
parapangiring idane taler paraprajurit sane sura 
dira. 11 Pinunas titiange, mangda iratu nauhin 
jadma Israel sami saking tanggun jagate sane 
asiki rauh ring tanggunnyane sane siosan, kantos 
kawentenannyane sakadi biase ring pasisi, tur 
mangda iratu ngraga sane mimpin ipun ring 

payudan. 12 Iratu jaga prasida manggihin Ida 
Sang Prabu Daud, kijaja ida lunga, tur iratu jaga 
prasida ngayudain ida sadurunge ida sayaga. 
Yening sampun kadi asapunika tan wenten sane 
jaga prasida luput, yadiastu Ida Sang Prabu Daud 
wiadin pangiring-pangiring idane. 12 Yening ida 
makirig ka salah tunggaling kota, kaula druene 
makasami jaga makta tali sane kanggen maid 
kotane punika ka jurange. Nenten wenten batu 
angan asiki sane jaga kantun ring pucak bukite 
punika.” 

14 ida Absalom miwah jadma Israele sami 
mabaos mungguing pitutur Dane Husai becikan 
yan bandingang ring pitutur Dane Ahitopel. 

Ida Sang Hyang Widi Wasa sampun mastiang 
mungguing pitutur Dane Ahitopel sane becik 
punika jaga nenten katuut, mangda Ida Absalom 
prasida katiben bencana. 


Ida Sang Prabu Daud katurin piuning 
kantos ida prasida luput 


15 Sasampune punika Dane Husai ngaturin 
Pandita Sadok miwah Pandita Abyatar indik 
pitutur danene ring Ida Absalom miwah 
parapamimpin bangsa Israele tur indik pitutur 
Dane Ahitopel ring Ida Absalom. t° Atur danene: 
“Titiang nunas mangda digelis sang pandita 
ngutus anak matur piuning ring Ida Sang Prabu 

Daud keni sampunang ida marerepan ring 
genahe nglintang ring tegal melakange, nanging 
mangda ngraris nglintangin Tukad Yordane 
kantos ida miwah parapangiring idane nenten 
jaga keni kejuk tur kasedayang.” 

17 Dane Yonatan putran Pandita Abyatar, miwah 
Ahimas putran Pandita Sadoke setata nyantosang 
orti ring toya empule ring En-Rogel, ring tepin 
kotane, duaning sang kalih ajerih pisan jaga 
ngranjing ka kota. Wenten panyeroan asiki 
sane setata ngaturang ring sang kalih ngeniang 
saananing paindikan, wus punika sang kalih raris 
ngaturang indike punika ring Ida Sang Prabu 
Daud. 18 Nanging risedek rahina anu wenten 
anak alit lanang manggihin sang kalih, raris 
kuningang ring Ida Absalom. Duaning punika 
digelis sang kalih masingidan ring satunggiling 
umah anake ring Bahurim. Anake lanang sane 
nuenang umahe punika madue semer tur sang 
kalih raris tedun ka semere punika. 19 Somah 
anake sane nuenang umahe punika tumuli 
nekepin semere punika malantaran ngebatang 
angkeb ring bungut semere punika tur nyemuh 
gandum ring duur angkebe punika, kantos tan 
wenten anak prasida uning ring semere punika. 
20 Paraprakanggen Ida Absalom raris rauh ring 
umahe punika tur mataken ring anake luh punika 
asapuniki: “Dijake | Ahimas ajaka | Yonatan?” 

Pasaur anake luh punika: “Dane sareng kalih 
sampun nglintang ring tukade.” 

Dane sareng sami raris ngrereh-rerehin 
irika, nanging tan prasida kapanggihin, punika 
awinan dane raris pada budal ka Yerusalem. 

21 Sasampune paraprakanggene punika matilar 
saking irika, Dane Ahimas miwah Dane Yonatan 
raris medal saking semere tumuli lunga tangkil 
ring Ida Sang Prabu Daud. Sang kalih tumuli 
ngaturang indik rencanan Dane Ahitopel 
ngeniang ring ragan idane. Atur sang kalih: 
“Gelisang iratu matilar saking iriki, tur nglintangin 
tukade punika.” 22 Ida Sang Prabu Daud miwah 
parakaulan idane raris nglintangin Tukad 
Yordane, tur rikala ngedas lemah makasami pada 
sampun nglintang. 

23 Rikala Dane Ahitopel uning mungguing 
pitutur danene nenten katampi dane raris 
ngambil keledaen danene tumuli kapasangin 
kedapa, tur dane raris budal ka kotan danene. 
Irika dane nabdab kulawargan danene, tur 
sasampune punika, dane raris ngantung raga. 
Dane kapendem ring pamendeman kulawargan 
danene. 

24 Rikala Ida Absalom miwah wong Israele 
nglintang ring Tukad Yordane, Ida Sang Prabu 
Daud sampun rauh ring kota Mahanaim. 22 (Ida 
Absalom sampun ngentos Dane Yoab dados 

senapati. Ida ngangkat Dane Amasa dados 
senapatin wadua balan idane. Dane Amasa 
punika okan Dane Yeter wong Ismael. Ibun 
Dane Amasa punika Abigail, okan Dane Nahas 
tur semeton Dane Seruya, ibun Dane Yoab.) 

26 ida Absalom miwah parapangiring idane raris 
makemah ring Gilead. 

27 Rikala Ida Sang Prabu Daud rauh ring 
Mahanaim, ida katangkilin antuk Dane Sobi, 
okan Dane Nahas, saking kota Raba sane wenten 
ring Amon, miwah antuk Dane Makir okan 
Dane Amiel, saking Lodebar, miwah antuk 
Dane Barsilai saking Rogelim sane wenten ring 
wewidangan Gilead. 28 Dane rauh makta paso, 
payuk, kasur miwah pangan, luiripun: gandum, 
ketan, tepung, gandum manyanyah, kacang 
buncis, kacang barak, madu, keju, susu miwah 
makudang-kudang biri-biri. Punika sami katurang 
ring Ida Sang Prabu Daud, duaning dane sareng 
sami uning mungguing ida miwah parapangiring 
idane janten lue, kasatan miwah pada kaleson 
ring tegal melakange. 22 (17:28) 


Ida Absalom kaon ring payudan tur kasedayang 


18 1 Ida Sang Prabu Daud makta wadua balan 
idane makasami. Wadua balan idane 
punika kaepah kadadosang makudang-kudang 
pasukan, wenten sane sareng siu, miwah wenten 

satus diri, tur asing-asing pasukan punika 
kapimpin antuk komandannyane suang-suang. 

2 Sasampune punika wadua balane punika tumuli 
kaepah dados tigang pahan ageng, asing-asing 
pahane punika kapimpin antuk Dane Yoab, Dane 
Abisai semeton Dane Yoab miwah Dane Itai sane 
saking Gat. Pangandikan Ida Sang Prabu Daud 
ring parapangiring idane: “Gelahe masih lakar 
bareng maperang.” 

3 Atur danene ring ida: “Sampunang iratu 
sareng mayuda. Paindikane punika nenten jaga 
wenten binanipun pabuat imeseh yening sisan 
wadua bala druene makirig wiadin malaib. Taler 
yening wenten atenga saking pantaran titiange 
padem ring payudan. Nanging palungguh iratu 
mapangarga langkungan ring prajurite sareng 
dasa tali. Punika awinan becikan palungguh iratu 
jenek ring kota tur ngicen titiang pitulungan 
yening titiang keciwa.” 

4 Pangandikan idane: “Nah gelahe lakar nuutang 
apaja ane kapineh paling melaha baan paman 
ajak makejang.” Sasampune punika ida raris 
ngadeg ring sisin gapuran kotane, rikala wadua 
balane mabaris medal sareng siu, miwah sareng 
satus diri manut pasukannyane. ? Ida ngandika 
ring Dane Yoab, Abisai miwah Itai kadi asapuniki: 
“Ingetangja, eda pesan plegendahanga icening 

Absalom.” Indike punika kapiragi antuk prajurit 
idane sami. 

6 Wadua balan Ida Sang Prabu Daud raris 
medal ka tegalane, saha ngebug wong Israele 
ring alas Epraime. ' Parawong Israele punika 
kakaonang antuk wadua balan Ida Sang Prabu 
Daude. Kalintang ageng kaonnyane, kantos 
wenten sareng kalih dasa tali diri prajurit Israele 
padem ring rahinane punika. 8 Yudane sayan 
ngramesang ring jabaan kotane tur akehan sane 
padem ring alase yan bandingang ring sane 
padem ring payudan. 

9 Tan pararapan Ida Absalom raris kacunduk 
ring makudang-kudang wadua balan Ida Sang 
Prabu Daud. Ida Absalom nglinggihin bagal. 
Rikala bagale nglintang ring sor taru jatine sane 
rob, prabun idane jeg nyelekak ring selagan 
carang tarune. Bagal idane ngraris malaib tur Ida 
Absalom kantun magantung ring carang tarune. 
10 Salah tunggal prajurit Ida Sang Prabu Daude 
manggihin Ida Absalom kadi asapunika, raris 
ngaturang indike punika ring Dane Yoab sapuniki: 
“Gusti titiang manggihin Ida Absalom magantung 
ring wit jatine.” 

11 Pasaur Dane Yoab: “To suba ya tepukin cai, 
ngudiang dadi tusing matiang cai. Icang lakar 
maang cai upah pipis perak dasa bidang muah 
sabuk abesik.” 

12 Nanging anake punika matur sapuniki: 
“Titiang nenten jaga purun nyolekang jrijin 
titiange ring putran ida sang prabu, yadiastuja 
gusti jaga ngicen titiang jinah perak siu bidang. 
Titiang sampun miragi pangandikan ida sang 
prabu ring gusti, ring Dane Abisai miwah ring 
Dane Itai mangda sampunang igusti kantos 
mencanen Ida Absalom. 13 Nanging yening titiang 
tulak ring pangandikan ida sang prabu, raris 
nyedayang Ida Absalom, ida sang prabu pasti jaga 
mireng indike punika, santukan ida jaga mireng 
makasami. Yening prade sampun kadi asapunika 
igusti nenten jaga melanin titiang.” 

14 Pasaur Dane Yoab kadi asapuniki: “Bah, 
icang tusing lakar malon-alonan buat marebat 
ngajak cai.” Dane raris ngambil tumbak tatiga 
tur katuekang ring lambung Ida Absalom rikala 
ida kantun urip tur magantung ring carang jatine 
punika. 15 Wus punika, prajurit Dane Yoabe 
sareng dasa sane tan doh saking irika rauh 
maranin Ida Absalom, tur sahasa nyedayang ida. 

16 Dane Yoab raris ngandikayang mangda 
ngupin trompete buat ngrarianang yudane, 
mawinan prajurite raris mawali saking nguber 
wong Israele. 17 Paraprajurite raris ngambil layon 
Ida Absalom tur kentungang ring jurange sane 
dalem ring alase punika. Sasampun punika layone 
punika raris kurug antuk batu sane ageng-ageng. 

Parawong Israele sami pada malaib ngungsi 
umahnyane suang-suang. 

18 Rikala Ida Absalom kantun nyeneng, ida 
sampun ngwangun tugu pabuat ragan idane ring 
“Lebak Ida Sang Prabu”. Duaning ida nenten 
madue putra lanang sane jaga nglanturang 
katurunan idane, tugune punika wastanin ida 
sakadi parab idane. Duaning punika rauh mangkin 
tugune punika kawastanin tugu Absalom. 


Ida Sang Prabu Daud mireng 
indik sedan Ida Absalom 


19 Sasampune punika Dane Ahimas putran 
Pandita Sadoke mabaos asapuniki ring Dane 
Yoab: “Banggayangja titiang tangkil ring ida sang 
prabu buat ngaturang orti sane ngliangin puniki, 
mungguing Ida Sang Hyang Widi Wasa sampun 
mebasang ida saking meseh-meseh idane.” 

20 Pasaur Dane Yoab asapuniki: “Edaja di dinane 
ene cening ngaturang orta ane ngliangin. Di 
dinane ane lenan dadi, nanging eda di dinane 
ane jani ene, sawireh putran ida sang prabu 
seda.” 21 Dane Yoab raris ngandika ring parekan 
danene, wong Etiopia sapuniki pangandikan 
danene: “Kema aturang teken ida sang prabu apa 
ane suba tepukin cai!” Parekane punika tumuli 
nunas mapamit raris malaib. 

22 Dane Ahimas raris mabaos malih ring Dane 
Yoab asapuniki: “Banggayangja titiang taler 
ngaturang ortine punika, yadiastu sapunapija 
jaga panadosanipun.” 

Pasaur Dane Yoab: “Apa krana cening jeg ngaat 
pesan nagih ngaturang unduke ento? Cening 
tusing lakar maan apa.” 

23 Dane Ahimas mabaos malih: “Inggih napija 
baosang paman, cutetipun tiang jaga mrika.” 

Pasaur Dane Yoab: “Nah, yening keto, 
kemaja majalan!” Dane Ahimas raris malaib 
nganedunang ring margine sane ring Lebak 
Yordane, tur tan sue dane nglangkungin parekane 
punika. 

24 Daweg punika Ida Sang Prabu Daud sedekan 
malinggih ring pantaran gapura jaba miwah 
gapura dalem kotane. Pajagaane sampun 
munggah ring tembok panyengkere tur majujuk 
ring raab ring duur gapurane punika. Ipun 
miwasan ka jaba tur ngeton wenten anak rauh 
malaib-laiban adiri. 2? Ipun tumuli majeritan 
saking duur ngaturang indike punika ring ida sang 
prabu. Ida sang prabu tumuli ngandika: “Yening 
ia padidiana, marti ngaba orta ane melah.” Anake 
punika sayan nganampekang. 

26 Sasampune punika pajagaane punika 
ngantenang wenten anak rauh malih asiki, 
mawinan ipun raris majeritan ring pajagan 

gapurane asapuniki: “To tingalin ada anak malaib 
teka buin aukud.” 

Ida sang prabu tumuli ngandika malih: “Anake 
ento masih ngaba orta ane melah.” 

27 Atur pajagaane punika: “Kamanah antuk 
titiang, sane riinan punika Dane Ahimas.” 

Pasaur ida sang prabu: “Ia ento anak polos, 
pasti ngaba orta ane melah.” 

28 Dane Ahimas tumuli rauh tangkil nylempoh 
ring ajeng ida sang prabu sarwi matur asapuniki: 
“Puji Ida Sang Hyang Widi Wasa, Widin iratune, 
sane sampun maicayang kamenangan ring iratu 
marep ring anake sane brontak ring iratu.” 

29 Pangandikan ida sang prabu: “Men kenken 
icening Absalom, apake ia rahayu?” 

Atur Dane Ahimas: “Singgih ratu sang prabu 
rikala senapatin iratune Dane Yoab ngutus 
titiang, titiang manggihin wenten kaributan 
ageng, nanging titiang tan uning ring indike 
punika.” 

30 Pangandikan ida sang prabu: “Nah kema ditu 
majujuk.” Dane Ahimas tumuli ngadeg ring genah 
sane kapangandikayang ring dane. 

31 Tan asue, parekan wong Sudane punika raris 
rauh tangkil ring ida sang prabu sarwi matur 
asapuniki: “Titiang rauh buat ngaturang orti sane 
becik ring palungguh iratu. Ring rahinane puniki 
Ida Sang Hyang Widi Wasa sampun maicayang 

ring iratu kamenangan marep ring sakancan 
anake sane brontak nglawan iratu.” 

32 Pangandikan idane: “Apake icening Absalom 
rahayu?” 

Iparekan tumuli matur asapuniki: “Pangajap 
titiange mugi indike sane nibenin ida ianak, taler 
nibenin meseh iratune sami, kadi asapunika taler 
nibenin paraanak sane brontak nglawan iratu.” 

33 Ida sang prabu nenten nyidayang naanang 
sedih kayun idane, ida raris munggah ka kamar 
sane wenten ring duur gapurane tumuli nangis. 
Ida nangis masesambatan kadi asapuniki: 
“Cening Absalom, Absalom pianak bapa. Luungan 
bapa ane mati ngentinin cening. Oduh Absalom 
pianak bapa.” 


Dane Yoab mapekeling Ida Sang Prabu Daud 


19 1 Dane Yoab miragi orti mungguing Ida 
Sang Prabu Daud nangis kaduhkitan 
mangenang Ida Absalom. 2 Duaning punika 
kaliangan uli krana molih ring rana mabalik 
dados sedih pabuat wadua balan sang prabune, 
duaning miragi mungguing ida sang prabu nangis 
kaduhkitan mangenang putran idane punika. 

3 Parawadua balane sami raris pada sesingidan 
mawali ka kota, sakadi prajurite sane kimud, 
duaning ipun jerih saking payudan. “Ida sang 
prabu nekep prarai, tur nangis gerong-gerong 

sarwi masesambatan: “Oduh cening, cening 
Absalom! Cening Absalom!” 

3 Dane Yoab tumuli ngranjing ka purin ida sang 
prabu, sarwi matur asapuniki: “Ring rahinane 
puniki iratu sampun ngardi kimud pabuat 
parakaulan iratune sane sampun ngrahayuang 
iratu, sane tindih kantos paraputra, rabi miwah 
selir iratune kantun nyeneng rauh mangkin. 

6 Palungguh iratu duka ring jadmane sane 
subakti ring iratu, nanging tresna ring jadmane 
sane geting ring iratu. Sane mangkin iratu 
nyinahang mungguing prakanggene miwah 
kaulane sami nenten pisan wenten aji ring ajeng 
iratu. Menawi palungguh iratu jaga gargita 
pisan yening Ida Absalom kantun nyeneng, tur 
titiang parakaulan iratune padem sami. ' Sane 
mangkin rarisang medal tur degdegangja manah 
parakaulan iratune. Yening nenten asapunika, 
titiang masumpah sajeroning parab Ida Sang 
Hyang Widi Wasa, benjang semengan makasami 
kaula druene jaga nilarin iratu. Indike punika 
jaga langkungan kaonipun yen bandingang ring 
saluiring kasangsaran sane naenin tandangin 
iratu.” 8 Sasampune punika ida sang prabu 

raris matangi tur lunga ka gapuran kotane saha 
malinggih irika. Rikala parakaulan idane miragi 
mungguing ida wenten irika, ipun raris pada rauh 

nangkilin ida. Daweg punika wong Israele sami 
pada jerih tur ngungsi umahnyane suang-suang. 


Ida Sang Prabu Daud mawali ka Yerusalem 


3 Rakyate ring sakuub jagat Israele, sami pada 
matembung baos ring nyama-nyamaanipune 
sapuniki baosne: “Ida Sang Prabu Daud suba 
mebasang iraga uli sig musuh-musuh iragane, ida 
suba mebasang iraga uli bangsa Pilistin, nanging 
ane jani ida malaib uli ajeng Ida Absalom tur 
nilar panegarane. 10 Iraga ngamanggehang Ida 
Absalom dadi prabu dini, nanging ane jani ida 
suba seda di payudan. Sasubane keto ngudiang 
dadi tusing ada anak ane ngaturin Ida Sang Prabu 
Daud apanga ida mawali?” 

11 Orti ngeniang bebaosan wong Israele 
punika taler rauh ring Ida Sang Prabu Daud. 
Duaning punika ida raris ngutus Pandita Sadok 
miwah Pandita Abyatar mangda mataken ring 
parapamimpin suku bangsa Yehudane kadi 
asapuniki: “Ngudiang dadi nyama ane paling 
durina buat ngaturin ida sang prabu mantuk ka 
purin idane. 12 Nyama ajak makejang dadi kadang 
wargan gelahe, tunggal purusa. To ngudiang 
dadi nyama ane paling durina ngajak gelahe 
mulih?” 13 Ida Sang Prabu Daud taler ngandikain 
sang kalih, mangda ngrauhang wecanan idane 
ring Dane Amasa, kadi asapuniki: “Paman ene 

palelintihan gelahe. Uli jani gelahe netepang 
paman dadi senapatin gelahe, ngentinin paman 
Yoab. Dumadak Ida Sang Hyang Widi Wasa 
ngamatiang gelahe, yening gelahe tusing tuon 
teken munyi.” 14 Pangandikan Ida Sang Prabu 
Daud punika katampi pisan antuk suku bangsa 
Yehudane sami. Irika suku bangsa Yehudane 
tumuli ngutus utusan ngaturin Ida Sang Prabu 
Daud miwah parapangagenge mantuk. 

15 Rikala mamargi budal, Ida Sang Prabu Daud 
raris kapendakin antuk paraanak Yehudane 
ring Tukad Yordane. Ipun sami pada rauh ring 
Gilgal, misadia jaga ngiringang rikala Ida Sang 
Prabu Daud jaga nglintang ring tukade. 18 Duk 
punika ugi, Dane Simei okan Dane Gera, wong 
Benyamin sane saking Bahurim gegelisan rauh 
ring Tukad Yordane, misadia tangkil ring Ida 
Sang Prabu Daud. 1? Dane Simei kasarengin 
antuk wong Benyamin sareng siu diri. Kadi 
asapunika taler Siba, sane dados parekan 
kulawargan Ida Sang Prabu Saul taler rauh 
kasarengin antuk pianaknyane sareng limolas 
diri miwah rencangnyane sareng kalihdasa diri. 
Ipun sareng sami dumunan ring Ida Sang Prabu 
Daud rauh ring Tukad Yordane. 13 Ipun tumuli 
nglintang ring tukade punika, misadia mapitulung 
nglintangang rombongan ida sang prabu tur jaga 

nglaksanayang napija sane kuduhang antuk ida 
sang prabu. 


Ida sang prabu nyinahang sih 
pasuecan ring Dane Simei 


Rikala ida sang prabu misadia pacang nglintang, 
Dane Simei tumuli nylempoh tangkil ring ida, 
sarwi matur asapuniki: 19 “Oduh ratu sang prabu, 
ledang palungguh iratu nglaliang dosan titiange 
sane kardi titiang rikala iratu matilar saking 
Yerusalem. Sampunang iratu ngwalesang indike 
punika ring titiang, samaliha sampunang malih 
iratu ngelingang indike punika. 20 Titiang rumasa, 
mungguing titiang sampun madosa ring iratu, 
punika awinanipun saking suku bangsane sane 
wenten ring tepi siringe kaler, titiang sane pinih 
dumun nangkilin palungguh iratu ring rahinane 
puniki.” 

21 Dane Abisai okan Dane Seruya raris mabaos 
asapuniki: “Simei patut kadanda pati, santukan 
ipun sampun nemah misuh sang sane kaselik 
jumeneng prabu antuk Ida Sang Hyang Widi 
Wasa.” 

22 Nanging Ida Sang Prabu Daud raris ngandika 
ring Dane Abisai, miwah ring Dane Yoab, 
asapuniki: “Gelahe tusing ngidih tetimbangan 
teken paman. Eda paman ngaenang gelahe 
pakewuh. Ane jani gelahe ane dadi prabun 

bangsa Israele, tur tusing dadi ada anak 
kamatiang di Israel di dinane jani.” 23 Wus punika, 
ida raris ngandika ring Dane Simei asapuniki: 
“Gelahe majanji mungguing paman tuara lakar 
kadanda pati.” 


Ida Sang Prabu Daud nyinahang 
sih pasuecan ring Ida Mepiboset 


24 Sasampune punika Ida Mepiboset putun Ida 
Sang Prabu Saul, raris rauh tangkil ring Ida Sang 
prabu Daud. Ida Mepiboset nenten masehin 
cokor idane, samaliha ida nenten nyukur jenggot 
tur nenten ngumbah busanan idane, sasukat 
Ida Sang Prabu Daud matilar saking Yerusalem, 
kantos ida mawali malih sasampune molih ring 
rana. 25 Rikala Ida Mepiboset sampun nilar 
Yerusalem tur tangkil ring Ida Sang Prabu Daud, 
ida sang prabu tumuli ngandika asapuniki: 
“Cening Mepiboset, ngudiang dadi cening tusing 
bareng rarud ajak bapa?” 

26 Atur Ida Mepiboset: “Singgih ratu sang prabu, 
palungguh iratu wikan mungguing titiang puniki 
jadma perot. Titiang sampun ngenken parekan 
titiange mangda masang kedapa ring keledaen 
titiange mangda titiang prasida ngiringang 
iratu, nanging ipun nilas titiang. 2 Ipun sampun 
misunayang titiang ring ajeng palungguh iratune. 
Nanging palungguh iratu tan bina kadi malaekat 

Ida Sang Hyang Widi Wasa, duaning asapunika, 
rarisang margiang napija sane mantuk ring kayun. 
28 Kadang wargan bapan titiange sami patut 
katibenin danda pati antuk palungguh iratu, 
nanging titiang sampun polih sih sueca, inggih 
punika titiang kalugra ngiring palungguh iratu 
marayunan. Sane mangkin titiang nenten purun 
malih nunas punapa-punapi saking palungguh 
iratu.” 

29 Pangandikan ida sang prabu: “Nah tusing 
nyandang cening ngorahang unduke ento buin. 
Bapa suba mutusang, mungguing cening ajak | 
Seba patut ngedum duen Ida Sang Prabu Saule.” 

30 Atur Ida Mepiboset: “Inggih ratu sang prabu, 
banggayang sampun ipun ngambil makasami. 
Pabuat titiang sampun cukup mungguing 
palungguh iratu sampun mawali mantuk saha 
rahajeng.” 


Ida Sang Prabu Daud nyuecanin Dane Barsilai 


31 Dane Barsilai wong Gilead punika taler 
rauh saking Rogelim, jaga ngiring nglintangang 
kulawargan Ida Sang Prabu Daud ring Tukad 
Yordane. 3? Dane Barsilai punika sampun lingsir 
pisan, yusan danene ulung dasa warsa. Dane 
sugih pisan tur dane sane ngaturin Ida Sang 
Prabu Daud rayunan rikala ida wenten ring 
Mahanaim. 33 Ida Sang Prabu Daud ngandika 

ring dane asapuniki: “Jalan bapa bareng ka 
Yerusalem, tiang lakar miara bapa ditu.” 

34 Nanging atur Dane Barsilai sapuniki: “Singgih 
ratu sang prabu, nenten wenten gunanipun 
titiang ngiringang iratu ka Yerusalem, duaning 
nentenja pacang sue titiang kantun urip. 3? Umur 
titiange sampun ulung dasa warsa, tur nenten 
wenten malih indik sane jaga ngliangin manah 
titiange. Titiang sampun nenten mrasidayang 
ngrasayang pangan kinum sane becik, samaliha 
titiang sampun nenten mrasidayang malih 
miragiang suaran anak makidung. Titiang wantah 
jaga ngawinang abot palungguh iratu kewanten. 
36 Nenten pisan pantes titiang nampi pikolih 
sane kalintang utama punika. Duaning asapunika 
titiang wantah jaga ngiringang iratu nglintangin 
Tukad Yordane puniki kewanten. 3” Sasampune 
punika lugrainja titiang mapamit budal, tur 
pacang padem nampek ring setran paraleluur 
titiange. Puniki Kimham, pianak titiange jaga 
ngaula ring palungguh iratu. Ledang iratu makta 
ipun, tur durusang anggen ipun sapakarsan 
iratune.” 

38 Pangandikan ida sang prabu: “Nah gelahe 
lakar ngajak ia tur lakar nganggo ia buka pangidih 
bapane. Sajaba ento, gelahe masih lakar ngisinin 
apaja ane idih bapa.” 3? Wusan punika Ida Sang 
Prabu Daud miwah parapangiring idane raris 

nglintang ring Tukad Yordane. Ida ngaras Dane 
Barsilai saha ngamertanin dane. Sasampune 
punika Dane Barsilai raris budal. 


Wong Yehuda miwah wong Israel 
masogsag ngeniang indik ida sang prabu 


40 Rikala ida sang prabu sampun nglintangin 
Tukad Yordane, ida kairingang antuk wong 
Yehuda miwah apahan saking wong Israele. 

Ida raris ngungsi ka Gilgal, tur Dane Kimham 
taler sareng ngiringang ida. 4 Irika sawatek 
wong Israele raris matur ring ida sang prabu 
kadi asapuniki: “Singgih ratu sang prabu, napi 
awinannya nyama-nyamaan titiange suku bangsa 
Yehuda, mitaenang mungguing ipun sane patut 
mendakin tur ngiringang kulawargan iratu saha 
pangiring-pangiring iratune nglintangin Tukad 
Yordane?” 

42 Wong Yehudane tumuli masaur asapuniki: 
“Tiang ajak makejang nglaksanayang buka keto, 
sawireh ida sang prabu tunggal purusa ajak 
tiang. Apa krana nyama jeg pedih? Ida sang 
prabu tusing ngupahin tiang baan pangan wiadin 
apa-apaan.” 

43 Pasaur wong Israele: “Yadiastu Ida Sang 
Prabu Daud tunggal purusa ajak nyama, nanging 
tiang makejang ngelah hak tikel ping dasa, yan 
bandingang teken nyama. Apa krana nyama 

nganistayang tiang ajak makejang? Tegarang 
ingetang nyen ane maluan ngitungang apanga 
Ida mantuk!” 

Nanging wong Yehudane, bangetan keras 
baosnyane yan bandingang ring wong Israele 
sami. 


| Seba brontak 


1 Ring Gilgal wenten jadma dursila 
20 mawasta Seba. Ipun punika pianak | Bikri 
saking suku bangsa Benyamin. Ipun ngupin 
trompet sarwi jerit-jerit kadi asapuniki: “Jalan 
mulih, ih bangsa Israel! Eda nututin Daud, 
sawireh iraga tusing makadang teken ia.” 2 Wong 
Israele raris nilar Ida Sang Prabu Daud tumuli 
nututin | Seba, nanging wong Yehudane tetep 
satia ngiringang Ida Sang Prabu Daud saking 
Tukad Yordane kantos rauh ring Yerusalem. 

3 Rikala Ida Sang Prabu Daud rauh ring purin 
idane ring Yerusalem, ida raris ngambil selir 
idane sane dasa diri, sane tilar ida buat miara 
purine. Paraselire punika raris kagenahang ring 
satunggaling jero sane kajaga antuk pangawal 
purine. Ida miara paraselir idane punika tur 
mapaica napija sane buatang dane, nanging ida 
nenten merem sareng ring paraselire punika. 
Paraselire punika kakurung ring puri tan bina 
sakadi anak balu saumur uripnyane. 

4 Ida Sang Prabu Daud raris ngandika ring Dane 
Amasa asapuniki: “Kema alih tur punduhang 
wong Yehudane makejang. Buin puan, paman 
muah wong Yehudane apang suba tangkil dini.” 
> Dane Amasa raris lunga nauhin suku bangsa 
Yehudane, nanging dane nenten mawali ring 
dauh sane sampun kapastiang antuk ida sang 
prabu. ? Duaning punika ida sang prabu raris 
ngandika ring Dane Abisai kadi asapuniki: “I 
Seba lakar ngaenang iraga kakewehan lebihan 
tekening Absalom. Sawireh keto ane jani kema 
ajak wadua balan gelahe nguber I Seba, apanga ia 
tusing kanti neked di kotane ane mabenteng tur 
luput uli sig iragane.” 7 Punika awinan parawadua 
balan Dane Yoab, tabeng dada purine, Dane 
Abisai miwah prajurite sami raris matilar saking 
Yerusalem, misadia jaga nguber | Seba. 3 Rikala 
dane miwah ipun rauh ring batu sane ageng ring 
Gibeon, dane miwah ipun pada katemu ring 
Dane Amasa. Duk punika Dane Yoab ngrangsuk 
panganggen anak mayuda tur nyelet klewang 
ring pepetet sane wenten ring wangkong danene. 
Rikala dane mamargi ngarepang, pedang danene 
raris ulung. ? Dane Yoab tumuli mabaos ring Dane 
Amasa asapuniki: “Yeh adi, kenken kabare?” 
Dane Yoab tumuli ngambel jenggot Dane Amasa 
antuk tangan danene tengen buat jaga ngaras 
dane. 10 Kala punika Dane Amasa kirang waspada 

mungguing tangan kiwan Dane Yoab ngambel 
pedang. Tan pasamudana Dane Yoab raris nuek 
weteng Dane Amasa. Weteng danene medal 
mabrarakan ring tanahe. Dane ngraris seda kala 
punika, kantos Dane Yoab nenten perlu malih 
nuek. 

Sasampune punika Dane Yoab miwah Dane 
Abisai semeton danene, nglanturang pamargine 
jaga nguber | Seba. 1! Salah tunggal prajurit Dane 
Yoabe raris majujuk ring sisin layon Dane Amasa 
sarwi gelur-gelur: “Nyenja ane satia teken Dane 
Yoab muah Ida Sang Prabu Daud, majalanja 
iringang Dane Yoab.” 12 Layon Dane Amasa kaliab 
antuk rah, nylempang ring tengah margine. 
Prajurit Dane Yoabe manggihin mungguing 
sabilang anak raris mararian irika. Duaning 
punika ipun raris maid layone punika saking 
margine tur kagenahang ring tegale kangkebin 
antuk saput alembar. 3 Sasampun layone punika 
kagingsirang saking margine punika, makasami 
wadua balane terus mamargi ngiringang Dane 
Yoab jaga nguber | Seba. 

14 Kacrita | Seba mamargi nglintangin daerah- 
daerah suku bangsa Israele sami tumuli rauh 
ring kota Abel-Bet-Maaka. Makasami warga 
palingsehan Bikrine mapunduh tur nututin ipun 
ngranjing ka kota punika. 1? Parawadua balan 
Dane Yoab miragi mungguing | Seba wenten 

ring kotane punika, mawinan dane miwah ipun 
sami raris ngurung kotane punika. Dane miwah 
ipun raris nugdugang tanah ring sisin tembok 
panyengker kotane tur mongpong tanahe ring 
sor temboke buat ngebahang temboke punika. 
16 Ring kotane punika wenten anak istri sane 
wicaksana. Ipun majeritan saking duur temboke 
kadi asapuniki: “Wih, wih! Aturinja Dane Yoab 
mangda dane rauh mriki. Tiang mamanah matur 
ring dane.” 17 Dane Yoab tumuli lunga ka genah 
anake istri punika. Anake istri punika tumuli 
mataken: “Napike ragane puniki Dane Yoab?” 

Pasaur danene: “Inggih, tiang sampun Yoab.” 

Aturipune: “Inggih gusti indayang pirengang 
atur titiange!” 

Pasaur danene: “Inggih rarisang mabaos.” 

18 Aturipune: “Sane riin biasanipun anake 
mabaos asapuniki: 'Kemaja matakon ka kota 
Abel, tur punika wantah sane kamargiang. 

19 Kotan titiange puniki salah tunggal kota sane 
ageng, kota sane kasub dame miwah satia ring 
Israel. Napi awinanipun gusti mapakayun jaga 
ngrusak ipun? Punapike gusti mapakayun jaga 
ngruntuhang druen Ida Sang Hyang Widi Wasa?” 

20 Pasaur danene: “Nenten pisan wenten 
manah tiange jaga nguug wiadin ngrusak kotan 
ragane. 21 Boyaja kadi asapunika sane dados 
tetujon tiange. Tiang ngrereh I Seba pianak 

Bikrine, sane saking pagunungan Epraim. 
Ipun brontak nglawan Ida Sang Prabu Daud. 
Serahangja jadmane punika kewanten, sinah 
tiang jaga matilar saking kotane puniki.” 

Atur anake istri punika: “Titiang jaga 
ngentungang punggalanipune saking duur 
temboke pabuat gusti.” 22 Sasampune punika 
anake istri punika tumuli ngranjing ka kota 
ngetangang rencananipune punika sareng 
rakyate ring kota. Sasampune punika ipun sami 
raris munggal tenggek I Sebane tur kentungang 
saking duur temboke pabuat Dane Yoab. Dane 
Yoab tumuli ngupin trompet makacihna pabuat 
wadua balane mangda matilar saking kotane 
punika ngraris pada mawali budal. Dane Yoab 
raris mawali ka Yerusalem saha tangkil ring Ida 
Sang Prabu Daud. 


Paraprakanggen Ida Sang Prabu Daud 


23 Dane Yoab dados senapatin wadua bala 
Israele sami. Dane Benaya okan Dane Yoyada 
dados komandan pasukan pangawal Ida Sang 
Prabu Daud. 24 Dane Adoram dados pangenter 
pangayahe. Dane Yosapat okan Dane Ahilud 
dados bendahara. 2? Dane Seya sekretaris negara. 
Dane Sadok miwah Dane Abyatar dados pandita. 
26 Kadi asapunika taler Dane Ira sane saking kota 
Yair taler dados panditan Ida Sang Prabu Daud. 

Katurunan Ida Sang Prabu Saul kasedayang 


2 1 1 Daweg Ida Sang Prabu Daud jumeneng 

prabu, wenten sayah ageng tigang taun 
suenipun. Duaning punika Ida Sang Prabu Daud 
raris nunasang ring Ida Sang Hyang Widi Wasa 
ngeniang indike punika. Ida Sang Hyang Widi 
Wasa tumuli masabda asapuniki: “Saul muah 
kulawargannyane pelih mamati-mati. Ia suba 
ngamatiang wong Gibeone.” 2 (Wong Gibeone 
punika boyaja bangsa Israel, ipun punika apahan 
alit saking bangsa Amori sane sampun kajanjiang 
jaga kasayubin antuk bangsa Israele. Nanging 
Ida Sang Prabu Saul sampun ngusahayang jaga 
nyirnayang ipun buat kaperluan bangsa Israel 
miwah Yehudane.) 3 Duaning sapunika Ida Sang 
Prabu Daud raris maumang wong Gibeone tumuli 
ngandika ring ipun kadi asapuniki: “Apa ane patut 
laksanayang gelahe pabuat cai? Gelahe makeneh 
nebus kapelihan ane suba kalaksanayang marep 
teken cai ajak makejang. Apanga malantaran 
ento cai lakar ngamertanin kaulan Ida Sang 
Hyang Widi Wasa.” 

4 Aturipune asapuniki: “Wicaran titiange ngiring 
Ida Sang Prabu Saul miwah kulawargan idane 
nenten prasida kapuputang antuk mas wiadin 
perak. Samaliha nenten pisan wenten manah 
titiange jaga ngamademang wong Israele.” 

Pangandikan Idane: “Yening keto, men apa ane 
patut laksanayang gelahe pabuat cai?” 

> Aturipune: “Ida Sang Prabu Saul mapakayun 
jaga nyirnayang titiang makasami, nenten 
nglugrain titiang magenah ring jagat Israele. 

6 Duaning punika, oduh ratu sang prabu, 
paicayangja titiang katurunan Ida Sang Prabu 
Saule sane lanang-lanang pitung diri, jaga 
gantung titiang ring ayun Ida Sang Hyang Widi 
Wasa ring Gibea, ring kotan Ida Sang Prabu Saule, 
prabu sane kaselik antuk Ida Sang Hyang Widi 
Wasa.” 

Pasaur ida sang prabu: “Gelahe lakar nyerahang 
anake ento teken cai ajak makejang.” 

7 Nanging malantaran janji sane karyanin ida 
sareng ring Dane Yonatan Ida Sang Prabu Daud 
rumasa sayang ring Ida Mepiboset, okan Ida 
Yonatan, putun Ida Sang Prabu Saul. 8 Ida Sang 
Prabu Daud raris ngambil Ida Armoni miwah 
Mepiboset okan Ida Sang Prabu Saul sane 
lanang-lanang kekalih sane kembasang antuk 
Dane Rispa. Dane Rispa punika oka istri saking 
Dane Aya. Ida taler ngambil paraputran Dane 
Merab, okan Ida Sang Prabu Saul sane istri, 
sane marabian ring Adriel okan Dane Barsilai 
sane saking Mehola, limang diri akehnyane. 

9 Katurunan Ida Sang Prabu Saul sareng pepitu 
punika raris kaserahang antuk Ida Sang Prabu 

Daud ring wong Gibeone. Ida sareng pitu punika 
tumuli kagantung ring bukite ring ayun Ida Sang 
Hyang Widi Wasa. Irika ida sareng pepitu punika 
seda sinarengan. Ida sareng pepitu kadanda pati 
daweg pangawit masan ngampung gandume. 

10 Dane Rispa selir Ida Sang Prabu Saul, okan 
Dane Aya raris makarya kubu sane malakar 
antuk karung kakebatang ring duur batu kangge 
ring genah layon-layone punika. Dane Rispa 
malinggih irika ngawit saking masan ngampunge 
kantos rauh ring masan sabehe. Tetujon danene 
jaga ngebag layone punika mangda sampunang 
kantos teda paksi rikalaning rahina, wiadin teda 
sato galak rikalaning wengi. 

11 Rikala Ida Sang Prabu Daud mireng indik 
Dane Rispa punika, 12 ida raris lunga ngambil 
galih Ida Sang Prabu Saul miwah Ida Yonatan 
saking pantaran wong Yabese ring Gilead. 
(Wong Yabese sampun mandung galih-galihe 
punika saking alun-alun desa Bet-Seane, ring 
genah wong Pilistine ngantung anggan sang 
kalih rikala Ida Sang Prabu Saul kasedayang ring 
Bukit Gilboane.) 13 Ida Sang Prabu Daud raris 
ngambil galih Ida Sang Prabu Saul miwah galih 
Ida Yonatan tur taler munduhang galih ida sareng 
pepitu sane sampun seda magantung punika. 

14 Sasampune punika galih Ida Sang Prabu Saul 
miwah Ida Yonatan miwah galih katurunan idane 

sareng pepitu punika raris kapendem ring setran 
Dane Kis, ajin Ida Sang Prabu Saule. Setrane 
punika magenah ring Sela ring wewidangan wong 
Benyamine. Indike punika kamargiang anut ring 
pangandikan Ida Sang Prabu Daud. Sasampune 
indike punika kamargiang, Ida Sang Hyang Widi 
Wasa nagingin pangastawan bangsane punika 
pabuat guminnyane. 


Yuda nglawan wong Pilistin 
(1Bab. 20:4-8) 


15 Sedek rahina anu, malih wenten perang 
ring pantaran wong Pilistine nglawan bangsa 
Israele. Ida Sang Prabu Daud miwah parakaulan 
idane raris mayuda nglawan wong Pilistine. 
Sajeroning salah tunggal yudane punika, Ida Sang 
Prabu Daud rumasa lesu pisan. 18 Duk punika 
wenten jadma kadi raksasa agengipun, mawasta 
Yisbi-Benob, sane magegaman tumbak prunggu 
wenten minab tigang kilo tengah beratipun, tur 
ipun makta pedang anyar. Yisbi-Benob andel ring 
dewek jaga mrasidayang nyedayang Ida Sang 
Prabu Daud. 1? Nanging Dane Abisai okan Dane 
Seruya digelis rauh nulungin Ida Sang Prabu Daud. 
Dane ngarepin | Yisbi-Benob tur ngamademang 
ipun. Sasampune punika parakaulan Ida Sang 
Prabu Daud banget mapinunas, mangda Ida 
Sang Prabu Daud kayun majanji mungguing ida 

nenten malih pacang sareng-sareng ring kaulan 
idane lunga ka payudan. Sapuniki aturipune: 
“Palungguh iratu punika makadados tungtung 
manah Israele. Nenten pisan lila manah titiange 
jaga kicalan palungguh iratu.” 

18 Sasampune punika raris wenten malih yuda 
nglawan wong Pilistin ring Gob. Ring yudane 
punika Sibkai wong Husa punika ngamademang 
jadma sane ageng sakadi raksasa sane mawasta 
Sap. 

19 Malih wenten yuda ring Gob. Daweg punika 
Elhanan okan Dane Yair sane saking Betlehem, 
ngamademang Goliat jadma saking Gat, sane 
patin tumbaknyane lamun pandalane agengne. 

20 Sasampune punika malih wenten yuda ring 
Gat. Irika wenten jadma ageng kadi raksasa sane 
demen mayuda. Limanipune majriji nemnem, 
tur batisipune taler majriji nemnem. 21 Ipun 
nangtangin bangsa Israele, nanging Dane Yonatan 
okan Dane Simea semeton Ida Sang Prabu Daude 
ngamademang ipun. 

22 Jadma sane sareng patpat punika sami 
katurunan jadma raksasa ring kota Gat. Ipun sami 
kapademang antuk Ida Sang Prabu Daud miwah 
parakaulan idane. 

Kidung kamenangan Ida Sang Prabu Daud 
(Kid. 18) 


22 1 Sasampune Ida Sang Hyang Widi Wasa 
mebasang Ida Sang Prabu Daud saking Ida 
Sang Prabu Saul miwah saking meseh idane sane 
siosan, ida raris ngaturang kidung pamuji ring Ida 
Sang Hyang Widi Wasa kadi asapuniki: 


2 Ida Sang Hyang Widi Wasa punika dados 
pasayuban titiange. Ida dados benteng 
titiange sane kukuh. 

3 Ida Sang Hyang Widi Wasa dados pasayuban 
titiang. Ngiring Ida, titiang rahayu. Ida 
nyayubin titiang kadi tamenge, Ida 
nindihin saha ngrahayuang titiang. 

Ida dados juru rahayun titiange. Ida 
nyayubin tur ngrahayuang titiang saking 
kawirosane. 

4 Titiang nunas tulung ring Ida Sang Hyang Widi 
Wasa tur Ida raris ngrahayuang titiang 
saking meseh titiange. Pujija Ida Sang 
Hyang Widi Wasa. 


3 Ombak patine sampun ngiter titiang, ombake 
sane ngawinang rusak magulungan 
nempuh titiang. 

6 Baya pati sane nakutin sampun ngiter titiang, 
tur bangbang setrane nyebak ring arepan 
titiange. 

7 Sajeroning titiang kamewehan, titiang 
mapinunas ring Ida Sang Hyang Widi 
Wasa. Titiang nunas pitulungan ring Widin 
titiange. Ida mireng atur titiange saking 
Perhyangan Idane. Ida mireng sesambatan 
titiange nunas tulung. 


8 Raris jagate magejeran tur magenjotan. 
Dasar-dasar langite genjong magenjotan, 
santukan Ida Sang Hyang Widi Wasa duka. 

9 Anduse malepug medal saking irung Idane. 
Geni murub lan baa ngendih medal saking 
cangkem Idane. 

10 [da nyibak langite dados kalih tur turun 
saking irika. Cokor Idane maled antuk 
ambun sane peteng dedet. 

11|da makeber masroet nglinggihin kreta 
suargane. lda mamargi ring duur kampid 
angine. 

12 ida ngaput ragan Idane antuk peteng dedet. 
Mega tebel sane ngemu sabeh nglikub Ida. 

13 Baa ngendih murub uli krana kelepan tatite 
ring ajeng Idane. 

14 Sapangrarisipun Ida Sang Hyang Widi Wasa 
makerug saking langite, tur sabdan Ida 
Sang Hyang Widi Wasa Sane Maha Wisesa 
raris kapiragi. 

15 [da niwakang panah Idane tur nyambragang 
meseh-meseh Idane. Meseh-meseh Idane 
kapilayu malantaran cayan tatit Idane. 

16 Dasar-dasar segarane pacang kanten tur 
dasar-dasar gumine pacang kanten sinah 
rikalaning Ida Sang Hyang Widi Wasa 
ngemperag meseh-meseh Idane, tur 
ngerengin ipun sajeroning pidukan Idane. 


17 Ida ngenjuhang tangan Idane saking 
ambarane buat ngambel titiang. Ida 
ningtingang titiang saking toyane sane 
dalem. 

18 ida mebasang titiang saking meseh-meseh 
titiange sane kuat, miwah saking sawatek 
anake sane geting ring titiang. Meseh 
titiange punika kalintang kuat. 

19 Rikala titiang sajeroning kakewuhan, imeseh 
tumuli ngebug titiang. Nanging Ida Sang 
Hyang Widi Wasa nyayubin titiang. 

20 ida mebasang titiang saking baya. Ida 
ngrahayuang titiang, duaning Ida ledang 
ring titiang. 

21 ida nyinahang sih pasuecan ring titiang, 
santukan titiang malaksana patut. Ida 
ngamertanin titiang santukan titiang 
nentenja iwang. 

22 Titiang ninutin pituduh Idane. Titiang tansah 
subakti ring Widin titiange. 

23 Titiang sampun ngincepang sakancan 
pituduh Idane sami. Titiang tan naenin 
tempal ring titah Idane. 

24 Ida wikan mungguing titiang nenten iwang, 
mungguing titiang ngeret budi mangda 
sampunang kantos ngamargiang dosa. 

25 Ida taler nyuecanin titiang duaning titiang 
ngamargiang sane patut, santukan Ida 
wikan mungguing titiang nenten iwang. 

26 Oduh Ratu Sang Hyang Widi Wasa, Palungguh 
IRatu satia ring anake sane satia ring 
Palungguh IRatu, tur yuakti kalangkung 
becik ring anake sane sampurna. 

27 Palungguh IRatu nyinahang kasucian ring 
anake sane suci, nanging Palungguh IRatu 
ngamesehin anake sane mambek dursila. 

28 Palungguh IRatu ngrahayuang jadmane sane 
andap asor. Nanging Palungguh IRatu 
ngasorang jadmane sane nyumbungang 
dewek. 

29 Oduh Ratu Sang Hyang Widi Wasa, Palungguh 
IRatu makadados suluh pabuat titiang. 
Palungguh IRatu nyirnayang kapetengan 
titiange. 

30 Palungguh IRatu mapaica kakuatan 
ring titiang buat nglawan meseh- 
meseh titiange, tur mapaica kakuatan 
kantos titiang nyidayang ngaonang 
bentengnyane. 


31 Mungguing Ida Sang Hyang Widi Wasa yuakti 
sampurna pisan pakaryan Idane, tur 
langkung mawisesa sabdan Idane. Ida 
punika dados tameng buat jadmane sane 
masayuban ring Ida. 

32 Wantah Ida Sang Hyang Widi Wasa, sane 
maraga Widi, tur wantah Ida Sang Hyang 
Widi Wasa makadados benteng titiange. 

33 Ida sane dados genah pangungsian titiange 
sane kuat, tur Ida sane ngawinang margin 
titiang rahajeng. 

34 Ida ngawinang buntut titiange sakadi buntut 
manjangane. Ida ngrahayuang titiang ring 
bukit-bukite. 

35 Ida ngurukang titiang mayuda, mangda 
titiang uning mentangang panahe sane 
pinih kuata. 

36 Oduh Ratu Sang Hyang Widi Wasa, Palungguh 
IRatu nyayubin saha ngrahayuang titiang. 
Pitulungan Palungguh IRatune ngawinang 
titiang ageng. 

37 IRatu tansah ngengkebang titiang kantos 
titiang nenten keni kejuk, tur titiang 
nenten naenin labuh. 

38 Titiang nguber meseh-meseh titiange tur 
ngaonang ipun. Titiang nenten mararian 
sadurung titiang prasida nyirnayang ipun. 

39 Titiang ngebug ipun kantos bah, tur nenten 
nyidayang makitipan malih. Ipun sami bah 
nylempang tur kaon ring arepan titiange. 

40 Palungguh IRatu ngicen titiang kakuatan 
pabuat mayuda tur ngaonang meseh- 
meseh titiange sami. 

41 Palungguh IRatu ngawinang meseh-meseh 
titiange pada malaib saking arepan 
titiange, tur titiang prasida nyirnayang 
jadmane sane geting ring titiang. 

d2 Ipun ngrereh pitulungan, nanging tan wenten 
anak sane ngluputang ipun. Ipun nunas 
pitulungan ring Ida Sang Hyang Widi Wasa 
nanging Ida tan nagingin pinunasipune. 

43 Titiang raris ngenyagang ipun, kantos dados 
sakadi abu. Titiang nyekjek ipun sakadi 
buuge ring margine. 

44 Palungguh IRatu mebasang titiang saking 
bangsan titiange sane demen brontak, tur 
Palungguh IRatu ngamanggehang 
pamrentahan titiange pabuat 
parabangsane. Jadmane sane nenten 
uningin titiang sane mangkin dados panjak 
titiange. 

45 Wong sunantarane pada nungkul ring titiang. 
Ipun tansah satinut, yening ipun miragi 
suaran titiange. 

46 Ipun sami sakadi kicalan semangat, 
tur jejeh ngetor ipun medal saking 
benteng-bentengnyane. 


47 Ida Sang Hyang Widi Wasa maraga nyeneng! 
Pujija patindih titiange. Lumbrahangja 
kagungan kawisesan Ida Sang Hyang Widi 
Wasa sane ngrahayuang titiang. 

48 Ida mapaica kamenangan ring titiang 
sajeroning titiang nglawan meseh- 
meseh titiange. Ida sane ngawinang 
parabangsane pada nungkul ring titiang. 


49 Ida ngrahayuang titiang saking meseh- 
meseh titiange. Oduh Ratu Sang Hyang 
Widi Wasa, Palungguh IRatu mapaica 
kamenangan ring titiang nglawan 


2 SAMUEL 22.50-23.3 1397 


meseh-meseh titiange, tur nyayubin 
titiang saking jadmane sane wirosa. 

20 Punika awinanipun titiang ngluihang 
Palungguh IRatu ring tengah-tengah 
parabangsane. Titiang makidung muji 
Palungguh IRatu. 

51 Ida Sang Hyang Widi Wasa mapaica 
kamenangan ring sang prabu druen Idane. 
Ida nyinahang sih pasuecan sane nenten 
rered-rered ring anake sane sampun 
selik Ida, inggih punika, ring Daud miwah 
katurunannyane kantos salami-laminipun. 


Pangandikan Ida Sang Prabu 
Daud sane ka pamuput 


23 1 Ida Sang Prabu Daud okan Dane Isai 
satunggaling anak sane kagungang antuk 
Ida Sang Hyang Widi Wasa, sane kaselik dados 
prabu antuk Widin Dane Yakube, tur sane ngawi 
makudang-kudang kidung sane becik pabuat 
bangsa Israele. Sapuniki pangandikan idane sane 
ka pamuput: 

2 Roh Ida Sang Hyang Widi Wasa masabda 
malantaran titiang. Pawarah Idane wenten 
ring bibih titiange. 

3 Widin Israele sampun masabda. Pasayuban 
Israele ngandika ring titiang sapuniki: 
“Sang prabu ane mrentah aji kadilan, ane 

mrentah tinut teken titah Ida Sang Hyang 
Widi Wasa, 

4ia satmaka buka matan ai ane masunaran 
dikalane semengan ane kalikub baan 
sayong, matan ai ane ngranayang padange 
pada ngenah ngreneb dikalane suud ujan.” 

3 Kadi asapunika Ida Sang Hyang Widi Wasa 
jaga ngamertanin katurunan titiang, 
duaning Ida sampun ngardi prajanjian 
sane langgeng ring titiang, inggih 
punika prajanjian sane nenten pacang 
kalompangin, satunggaling prajanjian sane 
nenten pacang kaobah. Punika makasami 
sane ajap-ajap titiang, sane pacang dados 
kamenangan titiange, mungguing Ida 
Sang Hyang Widi Wasa pasti jaga nagingin 
pinunas titiange punika. 

6 Nanging jadmane sane nenten nyungsung 
Widi, ipun tan bina sakadi dui sane 
kasambehang. Tan wenten anak sane 
mrasidayang ngusud ipun antuk tangan. 

7 Ragane patut nganggen pakakas besi wiadin 
tumbak. Duine punika pasti pacang puun 
makasami. 

Paraprajurit Ida Sang Prabu Daud sane kabinawa 
(1Bab. 11:10-41) 


8 Puniki pesengan paraprajurit Ida Sang Prabu 
Daud sane kabinawa. Sane kaping pisan inggih 
punika Dane Isbaal saking Hakmoni. Dane dados 
pamimpin Triwira. Dane mayuda nganggen 
tumbak nglawan meseh sareng domas diri tur 
makasami mesehe punika keni kapademang ring 
payudane punika. 

9 Sane kaping kalih ring Triwirane inggih 
punika Dane Eleasar okan Dane Dodo saking 
palingsehan Dane Ahohi. Sedek rahina anu, Dane 
Eleasar ngiringang Ida Sang Prabu Daud mayuda 
nglawan bangsa Pilistin sane sampun tragia 
mayuda. Daweg punika bangsa Israele kaon tur 
makirig. 19 Nanging Dane Eleasar nenten kayun 
makirig, dane terus mayuda nglawan bangsa 
Pilistin punika kantos tangan danene bebiunan, 
kantos dane nenten nyidayang nglebang pedang 
danene. Ring rahina punika Ida Sang Hyang 
Widi Wasa mapaica kamenangan sane ageng 
pisan ring bangsa Israele. Rikala yudane sampun 
wusan, bangsa Israele raris mawali ka genah 
Dane Eleasar jaga ngrampas baju besin mesehe 
sane sampun padem. 

11 Prawira sane kaping tiga saking pantaran 
Triwira punika Dane Sama, okan Dane Age saking 

Harari. Sedek rahina anu bangsa Pilistine sampun 
mapunduh ring Lehi, ring tegale sane madaging 
kacang barak. Kala punika bangsa Israele jerih 
saking arepan bangsa Pilistine. 12 Nanging Dane 
Sama nenten makirig saking tegale punika. Dane 
terus kewanten mayuda tur ngamademang 
bangsa Pilistine. Ida Sang Hyang Widi Wasa 
mapaica kamenangan sane ageng ring bangsa 
Israel ring rahinane punika. 

13 Rikala ngawit masan ngampunge, prawirane 
tetiga punika, sane dados anggota pasukan 
Tridasawirane rauh tangkil ring Ida Sang Prabu 
Daud nampek ring gua Adulam. Duk punika 
ring Lebak Repaime wenten wadua balan wong 
Pilistine sedek makemah. 14 Daweg punika Ida 
Sang Prabu Daud wenten ring benteng ring bukite 
tur wadua balan wong Pilistine sampun ngaug 
kota Betlehem. 15 Rikala punika Ida Sang Prabu 
Daud meled pisan jaga mantuk. Pangandikan 
Idane sapuniki: “Gelahe dot pesan apanga ada 
anak ane ngabaang gelahe yeh inem uli semere 
ane ada di gapuran kota Betleheme.” 18 Sang 
prawira sareng tetiga sane kabinawa punika raris 
nuuk mamargi nglintangin pakemahan wadua 
balan Pilistine. Sang tiga tumuli nimba toya 
saking semere punika, saha makta mawali ring 
ajeng Ida Sang Prabu Daud. Nanging ida nenten 
kayun nginum. Ida tumuli mriokang toyane 

punika dados aturan ring Ida Sang Hyang Widi 
Wasa. 17 Sapuniki atur idane: “Oduh Ratu Sang 
Hyang Widi Wasa, titiang nenten mrasidayang 
nginem toya puniki. Yening titiang nginem toya 
puniki waluya titiang nginum getih jadmane 
puniki sane sampun ngetohang pati buat ngrereh 
toyane puniki.” 

Kadi asapunika kawentenan prawirane sane 
sareng tiga punika. Punika awinanipun ida tan 
kayun nginum toyane punika. 

18 Dane Abisai, semeton Dane Yoab, okan 
Dane Seruya dados pamimpin Tridasawira sane 
kabinawa punika. Dane mayuda nganggen 
tumbak nglawan meseh sareng tigang atus 
diri tur dane ngamademang mesehe punika. 
Punika awinan dane kabinawa ring pantaran 
Tridasawira punika. 19 Dane sane pinih kabinawa 
ring pantaran Tridasawira punika, tur dados 
pamimpinnyane, nangingke nenten pateh 
kabinawannyane ring sang Triwira. 

20 Dane Benaya, okan Dane Yoyada sane saking 
Kabseel taler satunggaling prajurit sane kabinawa 
sane sampun akeh muktiang kawanenannyane. 
Dane mademang senapatin bangsa Moabe 
kekalih. Dane naenin tedun ka guan singane 
tur ngamademang singannyane, yadiastun 
daweg punika kalintang dingin. 21 Dane taler 
ngamademang wong Mesir sane gede ganggas, 

sane masanjata tumbak. Tumbak jadmane 
punika karebut tumuli kanggen ngamademang 
jadmane punika. 22 Kadi asapunika kawanenan 
Dane Benaya. Dane ngranjing ring pantaran 
Tridasawira punika. 2 Dane kabinawa pisan ring 
pantaran Tridasawira punika nanging nenten 
sakadi Triwira punika. Ida Sang Prabu Daud raris 
ngamanggehang dane dados komandan pasukan 
pangawal idane. 
24 Paraanggota Tridasawira sane tiosan inggih 
punika: 
Dane Asael, semeton Dane Yoab, Dane Elhanan 
okan Dane Dodo saking Betlehem, Dane 
Sama miwah Dane Elika, saking Harod, 
Dane Heles, sane saking Palti, Dane 
Ira okan Dane Ikes sane saking Tekoa. 
Dane Abieser, sane saking Anatot, Dane 
Mebunai sane saking Husa, Dane Salmon 
saking Ahohi, Dane Maharai saking 
Netopa, Dane Heleb, okan Dane Baana, 
sane saking Netopa, Dane Itai, okan Dane 
Ribai, wong Benyamin saking Gibea, 
Dane Benaya sane saking Piraton, Dane 
Hidai sane saking lebake ring Gaas, Dane 
Abialbon, sane saking Bet-Araba, Dane 
Asmawet sane saking Bahurim, Dane 
Eliahba, sane saking Saalbon, oka-okan 
Dane Yasen, sane saking Guni, Dane 

Yonatan, Dane Sama saking Harari, Dane 
Ahiam, okan Dane Sarar, sane saking 
Harari, Dane Elipelet, okan Dane Ahasbai, 
sane saking Maaka, Dane Eliam, okan 
Dane Ahitopel, sane saking Gilo, Dane 
Hesrai sane saking Karmel, Dane Paerai, 
sane saking Arbi, Dane Yigal okan Dane 
Natan, sane saking Soba, Dane Bani sane 
saking Gad, Dane Selek sane saking Amon, 
Dane Naharai saking Beerot, sane makta 
sanjatan Dane Yoab, Dane Ira miwah 
Gareb saking Yetri, Dane Uria sane saking 
Het. 
Makasami wenten tigang dasa pitu diri 

akehipun prajurit-prajurit sane kabinawa. 

25 (23:24) 20 (23:24) 27 (23:24) 28 (23:24) 

29 (23:24) 30 (23:24) 31 (23:24) 22 (23:24) 

33 (23:24) 34 (23:24) 25 (23:24) 36 (23:24) 

37 (23:24) 38 (23:24) 39 (23:24) 


Ida Sang Prabu Daud ngwentenang cacah jiwa 
(1Bab. 21:1-27) 


24 1 Malih Ida Sang Hyang Widi Wasa duka 
ring bangsa Israele, punika mawinan 

Ida ngrauhang kakewehan ring bangsa Israele 
lantaran Ida Sang Prabu Daud. Ida Sang Hyang 
Widi Wasa masabda ring Ida Sang Prabu Daud 
kadi asapuniki: “Kemaja itung wong Israele muah 

wong Yehudane.” ? Ida Sang Prabu Daud raris 
ngandikain Dane Yoab, senapatin idane sapuniki: 
“Kemaja ajak paraprawiran pamane, jlajah 
sawatek suku-suku bangsa Israele uli daerahe 
ane abesik ka daerahe ane lenan. Adakang cacah 
jiwa, sawireh gelahe makeneh nawang akuda 
sujatinne liun rakyate makejang.” 

3 Nanging Dane Yoab tumuli matur asapuniki: 
“Singgih ratu sang prabu, dumadak Ida Sang 
Hyang Widi Wasa, Widin ratu sang prabune 
jaga nadosang bangsa Israele puniki tikel ping 
satus saking kawentenanipun sane mangkin, 
tur dumadak iratu prasida kantun nyeneng 
rikala Ida ngardi indike punika. Nanging napi 
awinanipun iratu ngarsayang pakaryane puniki?” 
4 Nanging ida sang prabu maksa Dane Yoab 
miwah paraprawirane sane siosan mangda dane 
sami tinut ring pakarsan idane punika. Dane sami 
nglungsur mapamit saking ida sang prabu, tumuli 
lunga tur nyacah bangsa Israele. 

> Dane sami nglintangin Tukad Yordane tur 
makemah ring delod kota Aroere. Kota Aroer 
punika wenten ring tengah-tengah lebake ring 
daerah Gad. Saking kota Aroer dane sareng 
sami ngalerang ngungsi ka Yaeser. ? Nglantur 
ka Gilead miwah Kades ring gumin wong Hete. 
Sasampune punika dane sareng sami raris lunga 
ka Dan. Saking Dan dane raris ngauhang ngungsi 

ka Sidon. ' Saking irika dane mamargi nglodang 
ka kota Tirus, kota sane mabenteng punika. 
Saking irika pamargine raris ka kota-kotan wong 
Hewi miwah Kanaane. Pamuputipun raris rauh 
ring Berseba, sane wenten ring daerah Yehuda 
bagian kelod. 8 Sasampune wenten sangang sasih 
langkung kalih dasa rahina, dane sareng sami 
raris mawali ka Yerusalem. Amunika suenne dane 
lunga nylajah jagate sami. ? Dane sami tumuli 
ngaturang ring ida sang prabu, etangan jadmane 
sane midep mayuda ring Israel wenten domas 
tali diri, miwah ring Yehuda wenten limang atus 
tali diri. 

10 Nanging sasampune Ida Sang Prabu Daud 
wusan ngwentenang cacah jiwa raris osek pisan 
pakayunan idane. Irika ida raris matur ring 
Ida Sang Hyang Widi Wasa sapuniki: “Oduh 
Ratu, titiang sampun ngardi dosa sane ageng 
malantaran titiang sampun ngamargiang indike 
punika. Ledang Palungguh IRatu ngampurayang 
titiang duaning titiang langgah langgana ring 
Palungguh IRatu.” 

11 [da Sang Hyang Widi Wasa raris masabda 
ring Dane Gad, nabin Ida Sang Prabu Daud 
asapuniki: “Kemaja orahang teken Daud, 
mungguing Ulun maang ia paundukan tetelu 
ane patut piliha abesik uli pantarannyane. Ulun 
lakar nglaksanayang unduk ane piliha ento.” 

Benjang semengane, rikala Ida Sang Prabu 
Daud sampun matangi, 12 (24:11) 18 Dane Gad 
tumuli rauh nangkilin ida, sarwi ngaturang ring 
ida sapangandikan Ida Sang Hyang Widi Wasa 
sapuniki atur danene: “Sane encen sane pilih 
iratu? Tigang warsa jagat druene keni sayah, 
wiadin tigang sasih suenipun iratu kuber antuk 
meseh-meseh iratune wiadin tigang rahina 
wenten grubug ageng ring jagat druene? Sane 
mangkin rarisang kayun-kayunin, sasampune 
asapunika rarisang nikayang ring titiang, mangda 
becik antuk titiang ngaturang ring Ida Sang Hyang 
Widi Wasa.” 

14 Pasaur Ida Sang Prabu Daud: “Aduh sukeh 
pesan baan tiang. Nanging tiang marasa tusing 
melah yening kukum baan imanusa, luungan 
suba unduke ene aturang teken Ida Sang Hyang 
Widi Wasa apanga Ida ane ngukum iraga, sawireh 
Ida maraga welas asih.” 1? Ida Sang Hyang Widi 
Wasa raris ngrauhang grubug nibenin bangsa 
Israele, ngawitin saking semeng punika kantos 
rauh ring rahina sane sampun kapastiang antuk 
Ida. Saking sakuub jagat Israele, wenten sareng 
pitung dasa tali jadmane sane padem. 1? Rikala 
malaekat Ida Sang Hyang Widi Wasa jaga ngrusak 
kota Yerusaleme, Ida Sang Hyang Widi Wasa 
ngobah rencanan Idane buat ngukum jadmane 
irika. Ida tumuli masabda ring malaekat sane 

sampun ngamademang jadmane punika, kadi 
asapuniki: “Ngoyong! Suba cukup amonto!” 
Daweg punika sang malaekat sampun nampek 
ring genah panyosohan gandum | Araunane 
wong Yebuse punika. 

17 ida Sang Prabu Daud nyingak malaekate 
sane ngamademang punika, raris ida matur 
ring Ida Sang Hyang Widi Wasa sapuniki: 
“Titiang newek sane iwang. Titiang sane ngardi 
kiwangan-kiwangan puniki. Indayang pikayunin 
napike kiwangan kaula druene. Makasujatinipun, 
titiang miwah kulawargan titiange sane patut 
sisipang Palungguh IRatu.” 

18 Ring rahinane punika Dane Gad rauh tangkil 
ring Ida Sang Prabu Daud saha matur asapuniki: 
“Sane mangkin rarisang palungguh iratu lunga 
ka genah panyosohan | Araunane tur wangunja 
irika satunggaling pamorboran aturan pabuat 
Ida Sang Hyang Widi Wasa.” 19 Ida Sang Prabu 
Daud raris ngiringang sapatitah Ida Sang Hyang 
Widi Wasa sakadi sane katurang antuk Dane 
Nabi Gad ring ida. 2? Rikala | Arauna matolihan, 
raris panggihin ipun ida sang prabu miwah 
paraprakanggen idane ngamunggahang ngrauhin 
ipun. Ipun tumuli nylempoh nangkil ring ajeng 
Ida Sang Prabu Daud, 21 sarwi matur asapuniki: 
“Singgih ratu sang prabu, napi awinan palungguh 
iratu rauh iriki?” 

Pasaur Ida Sang Prabu Daud: “Gelahe lakar meli 
tongos panyosohan caine, lakar anggon gelahe 
tongos nyujukang pamorboran aturan pabuat 
Ida Sang Hyang Widi Wasa, apanga grubuge 
mareren.” 

22 Aturipune | Arauna: “Rarisang ambil, ratu 
sang prabu! Tur rarisang maturan ring Ida Sang 
Hyang Widi Wasa, napija sane becik menggah 
ring pakayunan iratune. Puniki wenten lembu 
dados anggen aturan maborbor ring pamorboran 
aturane, tur puniki ugan lembune miwah prabot 
panyosohane dados kanggen saangnyane.” 23 | 
Arauna ngaturang makasami punika ring ida sang 
prabu, kadulurin antuk atur sapuniki: “Mugi Ida 
Sang Hyang Widi Wasa, Widin iratune ledang 
nampi aturan iratune.” 

24 Nanging pasaur Ida Sang Prabu Daude 
asapuniki: “Ah eda keto. Lakar beli gelahe 
makejang ene. Gelahe tusingja lakar ngaturang 
teken Ida Sang Hyang Widi Wasa, Widin gelahe, 
barang-barang ane tusing beli gelahe.” Ida 
raris naur panyosohan miwah lembune punika 
antuk jinah perak seket bidang. 25 Sasampune 
punika ida raris ngwangun pamorboran aturan 
pabuat Ida Sang Hyang Widi Wasa. Ida tumuli 
ngaturang aturan maborbor miwah aturan buat 
karahayuan. Ida Sang Hyang Widi Wasa nagingin 

pangastawan idane, tur grubuge ring Israel raris 
wusan. 


1 PARARATU 


Ida Sang Prabu Daud sampun lingsir 


1 Sane mangkin Ida Sang Prabu Daud sampun 

lingsir pisan. Yadiastun ragan idane sampun 
kasaputin antuk makudang-kudang kampuh, 
nanging ragan idane taler nenten anget. 2 Irika 
paraprakanggen idane tumuli matur ring ida 
sapuniki: “Duh ratu sang prabu, lugrainja 
titiang ngrereh anak daa adiri buat ngiring tur 
ngancangin palungguh iratu. Ipun jaga masare 
iriki mangda anget ragan palungguh iratune.” 
3 Irika raris paraprakanggen idane ngrereh anak 
daa sane ayu adiri ring sakuub panegara Israele, 
tur ring Sunem tumuli kakeniang anak daa sane 
mawasta Abisag. Ipun raris katurang ring ida 
sang prabu. “ Anake daa punika kalintang ayu, tur 
ipun kapangandikayang ngiring tur ngancangin 
ida sang prabu. Nanging ida sang prabu nenten 
matemu semara ring ipun. 


Ida Adonia, mamerih singasana kaprabone 


3 Sane mangkin Ida Absalom sampun seda. Ida 
Adonia okan Sang Prabu Daud sane saking rabin 
idane sane mapesengan Hagit, dados okan idane 

lanang sane pinih duur sane kantun nyeneng. Ida 
Adonia kalintang bagus. Ring saluiring paindikan, 
Sang Prabu Daud nenten naen nglemekin 

ida, tur ida meled pisan jaga dados prabu. 
Duaning punika ida raris nyawisang ragan idane 
makudang-kudang kreta, kuda miwah pasukan 
pangiring seket diri. 8 (1:5) 7 Ida raris mabaos 
ring Dane Yoab (sane biangne mapesengan 
Seruya) miwah ring Pandita Abyatar, tur sang 
kalih pada adung jaga nyruronin pamargin idane. 
8 Nanging Pandita Sadok, Dane Benaya okan 
Dane Yoyadane, Nabi Natan, Dane Simei, Dane 
Rei miwah parapangawal Ida Sang Prabu Daude 
nenten maroang ring Ida Adonia. 

9 Sedek rahina anu Ida Adonia ngaturang aturan 
biri-biri, banteng miwah godel mokoh ring batu 
kaang Sohelet, ring sisin toya klebutan En-Rogele. 
Ida ngundang paraputran Ida Sang Prabu Daud 
sane tiosan miwah prakanggen idane sane saking 
Yehuda mangda rauh ring pesta genah idane 
maturan punika. 19 Nanging ida nenten ngundang 
Ida Salomo, semeton kualon idane, miwah Nabi 
Natan, Dane Benaya miwah parapangawal ida 
sang prabune. 


Ida Salomo kadegang dados prabu 


11 rika Nabi Natan raris ngrauhin Dane 
Batseba, biang Ida Salomo tur mataken ring 

dane sapuniki: “Punapike pamekele nenten 
mireng, mungguing okan Dane Hagit, Ida Adonia, 
sampun ngadegang ragan idane dados prabu? 
Samaliha Ida Sang Prabu Daud nenten uning 
punapa-punapi ngeniang paindikane punika. 

12 Yen pamekele mapikayun jaga ngluputang urip 
pamekele miwah Ida Salomo, tiang ngaturin 
pamekele pakeling, 13 mangda pamekele digelis 
tangkil ring Ida Sang Prabu Daud, tur mapinunas 
sapuniki: “Ratu sang prabu, boyake palungguh 
iratu sampun masumpah ring titiang mungguing 
pianak titiange Salomo jaga ngentosin palungguh 
iratu madeg ratu? Sane mangkin punapi 
awinanipun jeg Ida Adonia sampun jumeneng 
nata?” 14 Samaliha risedek pamekele kantun 
mabaos ngiring Ida Sang Prabu Daud, titiang 
jaga ngranjing irika, tur jaga mapisinggih atur 
pamekele punika.” 

15 Irika Dane Batseba raris nangkilin ida sang 
prabu ring pamereman idane. Ida sampun 
kalintang lingsir, tur Abisag, daane sane saking 
Sunem punika ngancangin ida irika. 1? Dane 
Batseba sumungkem ring ajeng ida sang prabu, 
tur sang prabu raris mataken sapuniki: “Apa ane 
buatang adi?” 

17 Dane Batseba tumuli matur, sapuniki: 

“Ratu sang prabu, palungguh iratu sampun 
masumpah ring titiang sajeroning parab Ida Sang 

Hyang Widi Wasa, Widin iratune, mungguing 
pianak titiange jaga jumeneng nata, ngentosin 
palungguh iratu. 18 Nanging sane mangkin Ida 
Adonia sampun madeg ratu, tur palungguh iratu 
nenten uning ring paindikane punika. 1 Ida 
sampun ngaturang aturan banteng, biri-biri 
miwah godel mokoh-mokoh akeh pisan, tur ida 
ngundang paraputran palungguh iratu, Pandita 
Abyatar, miwah Yoab senapatin wadua balan 
palungguh iratune, mangda rauh ring pestan 
idane. Nanging ida nenten ngundang icening 
Salomo putran palungguh iratu. 2? Duh ratu sang 
prabu, kaula druene Israel sami pada nyantosang 
dauh pangandikan palungguh iratu, sapasira 
sane jaga ngentosin palungguh iratu madeg ratu. 
21 Yening palungguh iratu nenten ngandikayang 
indike punika, dadosipun rikala palungguh iratu 
seda, pianak titiange Salomo miwah titiang jaga 
katibenin pasisip waluya sakadi penghianat.” 

22 Daweg dane kantun mabaos, Nabi Natan 
raris rauh ring puri. 23 Ida sang prabu raris katurin 
piuning mungguing Nabi Natan wenten irika, 
tur Nabi Natan ngranjing tumuli sumungkem 
ring ajeng ida sang prabu. 2 Irika Nabi Natan 
raris matur, sapuniki: “Ratu sang prabu, 
punapike palungguh iratu sampun ngwarahang, 
mungguing Ida Adonia jaga ngentosin palungguh 
iratu jumeneng nata? 2 Ring rahinane puniki 

ida sampun ngaturang aturan banteng, biri-biri 
miwah godel mokoh-mokoh akeh pisan. Ida 
ngundang paraputran palungguh iratu makasami, 
Dane Yoab senapatin wadua balan palungguh 
iratune, miwah Pandita Abyatar, samaliha sane 
mangkin ida dane sareng sami sedekan mapesta 
ngiring Ida Adonia tur masuryak-suryak sapuniki: 
“Dirga yusa Sang Prabu Adonia. 28 Nanging ida 
nenten ngundang titiang, miwah Pandita Sadok, 
Dane Benaya miwah Ida Salomo. ?” Punapike 
palungguh iratu saadung ring paindikan punika, 
tur nenten ngwecanayang ring paraprakangge 
druene, indik sapasira sane jaga ngentosin 
palungguh iratu jumeneng ratu?” 

28 ida Sang Prabu Daud tumuli ngandika, 
sapuniki: “Tundenja Batseba mai.” Irika Dane 
Batseba tumuli rauh tur ngadeg ring ajeng idane. 
29 Ida tumuli ngandika ring dane, sapuniki: 

“Beli majanji teken adi masrana ngojah parab 
Ida Sang Hyang Widi Wasa ane nyeneng, ane 
suba ngluputang beli uli sakancan kakewehan 
beline. 3? Mungguing di dinane jani beli lakar 
ngamanggehang janji ane suba gae beli ngajak 
adi sajeroning parab Ida Sang Hyang Widi Wasa, 
Widin Israele, mungguing pianak adine Salomo 
lakar ngantinin beli jumeneng prabu.” 

31 Dane Batseba tumuli sumungkem sarwi 
matur kadi asapuniki: “Dumadakja ratun titiange, 
ida sang prabu nyeneng salami-laminipun!” 

32 Irika Sang Prabu Daud raris ngesengin Dane 
Sadok, Nabi Natan miwah Dane Benaya. Rikala 
sang tiga sampun tangkil, 33 ida tumuli ngandika 
ring dane asapuniki: “Ajakja prakanggon purin 
tiange, laut tegakang icening Salomo di tundun 
bagal tegakan tiange, tumuli peedang ia ngungsi 
yeh klebutan ane di Gihon. 3? Ditu Sang Pandita 
Sadok muah Sang Nabi Natan patut nyriokin ia 
baan lengis suci, buat ngadegang ia dadi prabun 
bangsa Israele. Sasubane keto, munyiangja 
trompete sarwi masuryak kene: “Dirga yusa Ida 
Sang Prabu Salomo. 3? Atehang ia buin malipetan 
mai, apanga ia negak sig singasanan tiange. la 
lakar ngentosin tiang jumeneng ratu, sawireh 
tuah ia ane suba selik tiang dadi pamrentah Israel 
muah Yehudane.” 

36 Dane Benaya tumuli matur sapuniki: 
“Makasami punika jaga kasidan. Dumadakja 
Ida Sang Hyang Widi Wasa, Widin palungguh 
iratune ngamanggehang indike punika. 3” Sakadi 
Ida Sang Hyang Widi Wasa sampun ngiangin 
palungguh iratu, dumadakja Ida taler ngiangin 
Ida Salomo, tur ngawinang pamrentahan idane 
gemuh landuh langkungan ring pamrentahan 
palungguh iratune.” 

38 [rika Dane Sadok, Dane Natan, Dane 
Benaya miwah pangawal ida sang prabu raris 
nglinggihang Ida Salomo ring tundun bagal Ida 
Sang Prabu Daude, tumuli ida kapeedang ngungsi 
toya klebutane ring Gihon. 3? Dane Sadok makta 
botol minyak saitun sane ambil dane saking 
Kemah Linggih Ida Sang Hyang Widi Wasa, tumuli 
kasriokang ring duur Ida Salomone. Dane sareng 
sami raris ngupin trompet, tur rakyate sami 
pada masuryak-suryak sapuniki: “Dirga yusa Ida 
Sang Prabu Salomo!” 40 Sasampune punika dane 
sareng sami raris ngiring Ida Salomo mawali 
sinambi masuryak-suryak, masuka rena miwah 
nyuarayang suling, tur mabiayuhan rame pisan 
ngantos tanahe magejeran. 

41 Rikala Ida Adonia miwah paratamiun idane 
wusan mapesta, ida raris mireng uyute punika. 
Tur rikala Dane Yoab mireng suaran trompete, 
dane raris mataken sapuniki: “Napi piteges uyute 
sane ring kota punika?” 42 Durung puput dane 
mabaos, Dane Yonatan okan Pandita Abyatare 
tumuli rauh. Ida Adonia raris ngesengin dane 
sapuniki: “Maija! Cening mula anak ane melah 
sinah cening ngaba orta ane melah-melah.” 

43 Dane Yonatan raris matur sapuniki: “Titiang 
nenten ajerih. Ida Sang Prabu Daud sampun 
ngadegang Ida Salomo dados ratu. 44 Ida 
ngandikayang Dane Sadok, Dane Natan, Dane 

Benaya miwah parapangawal ida sang prabu 
meedang Ida Salomo. Dane sareng sami 
nglinggihang Ida Salomo ring tundun bagal 
palinggihan ida sang prabune, 2 tur Dane Sadok 
miwah Dane Natan raris nyriokin duur idane 
minyak suci ring toya klebutane ring Gihon, 
buat ngadegang ida dados prabu. Sasampune 
punika dane sareng sami raris mawali ka 
kota, masuryak-suryak saha liang, tur sane 
mangkin rakyate sami pada iur. Punika uyute 
sane pireng palungguh iratu iwau. 4? Sane 
mangkin Ida Salomo sampun jumeneng nata. 
47 Napi malih paraprakanggen Ida Sang Prabu 
Daud sampun nyinahang subaktinnyane ring 
ida, tur matur sapuniki: ‘Dumadakja Widin 
palungguh iratune nadosang kabinawan Ida 
Sang Prabu Salomo langkungan ring palungguh 
iratu. Dumadak pamrentahan idane jaga gemuh 
landuh langkungan ring pamrentahan palungguh 
iratune. Sasampune punika Ida Sang Prabu Daud 
tumuli sumungkem mabakti ring pamereman 
idane, 48 sarwi ngastawa sapuniki: “Pujija Ida 
Sang Hyang Widi Wasa, Widin Israele, sawireh 
di dinane jani Ida suba ngadegang salah tunggal 
katurunan tiange dadi ratu, tur nglugrain tiang 
nepukin paundukane ento.” 

49 Irika paratamiun Ida Adoniane pada ajerih, 
tumuli dane pada matangi tur makaon, ngungsi 

genahnyane suang-suang. ?? Ida Adonia rumasa 
ajerih pisan ring Ida Sang Prabu Salomo, tumuli 
lunga ka Kemah Linggih Ida Sang Hyang Widi 
Wasa. Irika ida ngelut bucun pamorboran 
aturane. 21 Ida Sang Prabu Salomo raris katurin 
piuning mungguing Ida Adonia kalintang ajerih 
ring ida sang prabu, tur sane mangkin ida 
sedekan ngelut bucun pamorboran aturane. 
Samaliha Ida Adonia sampun mabaos sapuniki: 
“Tiang edot pesan apang Ida Sang Prabu Salomo 
ledang masumpah teken tiang, mungguing ida 
tusing lakar ngamatiang tiang.” 

32 Sang Prabu Salomo raris ngandika sapuniki: 
“Yen ia subakti, angan akatih ko bokne ane 
di sirahne tusing lakar kusud. Nanging yen ia 
tusing subakti, ia lakar mati.” 53 Ida Sang Prabu 
Salomo tumuli ngandikayang ngaturin Ida Adonia 
mangda ida tedun saking pamorboran aturane. 
Ida Adonia raris tangkil ring Sang Prabu Salomo, 
tur sumungkem ring ajeng idane. Ida sang prabu 
raris ngandika ring Ida Adonia sapuniki: “Ane jani 
beli dadi suba mulih.” 


Bisaman Ida Sang Prabu Daud sane ka 
pamuput ring Ida Sang Prabu Salomo 


2 1 Rikala Ida Sang Prabu Daud sampun makire 
seda, ida ngandikain putran idane Sang Prabu 
Salomo, tur kicen bisama sane ka pamuput, 

sapuniki: ? “Panemayan ajine mati suba paek. 
Entegang tur kukuhangja keneh ceninge, 3 tur 
laksanayangja sapatitah Ida Sang Hyang Widi 
Wasa, Widin ceninge. Tinutinja sakancan 
pidabdab muah titah Idane, buka ane sinurat di 
cakepan pidabdab Dane Musa, apanga cening 
sida labda karya sajeroning gegaen ceninge 
makejang muah saparilampah ceninge. 4 Yening 
cening satinut teken Ida, Ida Sang Hyang Widi 
Wasa lakar ngamanggehang prajanjian ane suba 
kardi Ida, dugase Ida ngandikain aji, mungguing 
katurunan ajine lakar mrentah bangsa Israel, 
sanun iane teleb satia tuu ninutin titah Idane, aji 
panelah bayu sabda idepnyane. 

5 Ene ada buin abesik. Cening inget unduk 
laksanan | Yoabe marep teken aji, malantaran 
ia ngamatiang senapatin wadua balan Israele 
dadua nah ento Abner pianak Nere muah 
Amasa pianak Yetere. la ngamatiang senapatine 
makadadua ento dikalan masan damene, buat 
ngwales danda pati ane kalaksanayang baan 
senapatine ento dikalane masan perang. la 
ngamatiang anak ane tan padosa, tur ane jani 
aji ane negenang laksanan iane ento, tur aji ane 
ngemasin palannyane. ê Cening nawang apa 
ane patut laksanayang cening. Cening patut 
ngrencanayang apanga ia mati salah pati. 

7 Nanging padalemja pianak-pianak Barsilaine 
ane uli Gilead tur piaraja ia, sawireh ia suba 
madalem aji, dugase aji jerih malaib uli arepan 
belin ceninge Absalom. 

8 Ingetang masih Simei, pianak Gerane ane uli 
kota Bahurim daerah Benyamin. Ia sanget pesan 
nemah aji dugas ajine malaib ka Mahanaim. 
Nanging dugas iane mapag aji di Tukad Yordane, 
aji suba masumpah teken ia sajeroning parab 
Ida Sang Hyang Widi Wasa, mungguing aji tusing 
lakar ngamatiang ia. ? Nanging cening eda pesan 
mebasang ia uli ukuman. Cening nawang apa 
ane patut laksanayang cening. Cening patut 
ngawenang apanga ia kena danda pati.” 


Ida Sang Prabu Daud seda 


10 Ida Sang Prabu Daud raris seda tur kapendem 
ring Kota Daud. 1! Ida jumeneng ratu ring Israel 
petang dasa warsa suenipun. Pitung warsa 
suennya ida mrentah ring Hebron, miwah tigang 
dasa tiga taun ring Yerusalem. 12 Sang Prabu 
Salomo nylediinin ajin idane Sang Prabu Daud 
jumeneng nata, tur kakuasan kaprabon idane 
kukuh bakuh. 


Ida Adonia kasedayang 


13 Sasampune punika Ida Adonia, okan Dane 
Hagit, raris tangkil ring Dane Batseba, biang Ida 

Sang Prabu Salomone. Dane Batseba tumuli 
nakenin Ida Adonia sapuniki: “Apa tekan cening 
ene saking rahayu?” 

Ida Adonia raris matur sapuniki: “Inggih titiang 
rauh saking rahayu.” 18 Sapanglanturipun, ida 
matur sapuniki: “Wenten paindikan akidik sane 
jaga tunasang titiang ring ibu.” 

Dane Batseba raris mataken: “Apa mirib ento?” 

15 Pasaur idane sapuniki: “Ibu uning mungguing 
titiang sane patut ipun jumeneng nata, tur 
sawatek rakyate ring Israel sami pada ngajap-ajap 
indike punika. Nanging pamuputipun nenten kadi 
asapunika, tur adin titiange sane madeg ratu, 
santukan punika mula pakarsan Ida Sang Hyang 
Widi Wasa. 18 Sane mangkin wenten pinunas 
titiange ring ibu asiki, sampunangja tulaka.” 

17 Dane Batseba raris mataken: “Apa mirib 
ento?” 

Pasaur danene, sapuniki: “Titiang uning 
mungguing Ida Sang Prabu Salomo nenten jaga 
nulak pinunas ibune. Rarisang tunasang ring ida, 
mangda ida ledang maicayang Abisag, daane 
sane saking Sunem punika, buat dados kurenan 
titiange.” 

18 Pasaur danene, sapuniki: “Nah, ibu lakar 
nunasang cening teken ida sang prabu.” 

19 Irika Dane Batseba raris tangkil ring ida sang 
prabu, buat ngaturang pinunas Ida Adoniane. 

Sang prabu tumuli ngadeg, nyapa biang idane 
saha sumungkem ring ajeng danene. Wusan 
punika ida raris malinggih ring singasanan idane. 
Sajaba punika ida taler ngandikayang mangda 
kasediaang palinggihan lianan buat biang idane. 
Biang idane tumuli malinggih ring tengen ida 
sang prabu. 2? Dane tumuli matur sapuniki: “Ada 
ane lakar idih meme abedik teken cening, edaja 
tulaka pangidih memene ene.” 

Ida raris mataken: “Napi arsayang ibu, sinah 
nenten jaga tulak titiang.” 

21 Pasaur danene sapuniki: “Palilayangja Abisag 
teken belin ceninge Adonia buat lakar anggona 
kurenan.” 

22 Sang prabu raris mataken, sapuniki: “Napi 
awinan ibu ngandikayang tiang malilayang 
Abisag ring ida. Becikan ibu ngandikayang 
titiang nyerahang singasanane puniki taler ring 
ida. Sujatinipun ida punika belin tiange, tur 
Pandita Abyatar miwah Yoab ngroangin ida.” 

23 Sasampune punika Sang Prabu Salomo raris 
masumpah sajeroning parab Ida Sang Hyang 
Widi Wasa, sapuniki: “Dumadak Ida Sang Hyang 
Widi Wasa ngamademang titiang, yening titiang 
nenten ngepet patin Adoniane, malantaran 
pangidihnyane punika. 24 Ida Sang Hyang Widi 
Wasa sampun ngamanggehang titiang saha 
kukuh bakuh ring singasanan ajin titiange Sang 

Prabu Daud. Ida sampun ngamanggehang janjin 
Idane tur maicayang kaprabone puniki ring 
titiang miwah ring katurunan titiange. Titiang 
masumpah sajeroning parab Ida Sang Hyang 
Widi Wasa sane nyeneng, mungguing Adonia 
jaga padem ring rahinane mangkin!” 

25 Irika Sang Prabu Salomo mapaica prentah ring 
Dane Benaya. Dane raris medal tur nyedayang 
Ida Adonia. 


Pandita Abyatar kaselong 
miwah Dane Yoab kasedayang 


26 Sasampune punika Sang Prabu Salomo 
raris ngandika ring Pandita Abyatar, sapuniki: 
“Mrikaja sang pandita mantuk ka desa uedan 
druene ring Anatot. Sang pandita patut ipun 
kasedayang, nanging sane mangkin tiang nenten 
jaga nyedayang sang pandita, santukan sang 
pandita dados pangancang Peti Prajanjian 
Ida Sang Hyang Widi Wasa duk sang pandita 
ngiring ajin tiange Sang Prabu Daud, samaliha 
sang pandita sareng-sareng nandang sakancan 
kamewehan idane.” ?” Sasampune punika Sang 
Prabu Salomo raris nyurudang linggih kapanditan 
Dane Abyatare, saking linggih dados pandita 
druen Ida Sang Hyang Widi Wasa. Malantaran 
punika ida negepang sabdan Ida Sang Hyang 
Widi Wasa sane sampun sabdayang Ida ring Silo, 

ngeniang indik Pandita Eli miwah katurunan 
danene. 

28 Dane Yoab mireng paindikane punika. 
(Dane sampun sruron ring Ida Adonia, nanging 
nenten sruron ring Ida Absalom.) Duaning 
punika dane malaib ngranjing ka Kemah Linggih 
Ida Sang Hyang Widi Wasa, tumuli mlekuk 
bucun pamorboran aturane. 29 Rikala ortine 
punika kapireng antuk Ida Sang Prabu Salomo, 
mungguing Dane Yoab sampun malaib ngranjing 
ring Kemah Linggih Ida Sang Hyang Widi Wasa, 
tur wenten ring pamorboran aturane, ida sang 
prabu tumuli ngutus anak nakenin dane napi 
awinannya dane malaib ka pamorboran aturane 
punika. Dane Yoab masaur mungguing sane 
dados awinan dane malaib ka ayun Ida Sang 
Hyang Widi Wasa, santukan dane ajerih ring 
Ida Sang Prabu Salomo. Duaning punika, Ida 
Sang Prabu Salomo tumuli ngutus Dane Benaya 
buat nyedayang Dane Yoab. 3? Dane mamargi ka 
Kemah Linggih Ida Sang Hyang Widi Wasa, tur 
mabaos ring Dane Yoab sapuniki: “Ida sang prabu 
ngandikayang mangda semeton medal saking 
iriki.” 

Pasaur Dane Yoabe sapuniki: “Tiang nenten 
sairing. Tiang mamanah padem iriki.” 

Dane Benaya raris mawali tangkil ring ida sang 
prabu nguningayang baos Dane Yoabe punika. 

31 Ida Sang Prabu Salomo raris ngandika, 
sapuniki: “Jalanangja buka raos Yoabe ento. 
Matiangja ia tur lautang tanem. Sasubane keto 
tiang muah katurunan Ida Sang Prabu Daude ane 
lenan tusing enu buin negen kapelihan Yoabe, 
dugase ia ngamatiang anak ane tan padosa. 

32 ida Sang Hyang Widi Wasa lakar nyisipang 

| Yoab, baane ia ngamatiang anake ento, ane 
laksanayanga tur tusing kuningin baan ajin tiange 
Sang Prabu Daud. I Yoab ngamatiang anak ane 
tan padosa duang diri, anak ane melahan teken 
ia, nah ento: Abner, senapatin wadua balan 
Israele muah Amasa, senapatin wadua balan 
Yehudane. 33 Pasisip unduk matin anake dadua 
ento, lakar nibenin I Yoab muah katurunannyane 
kantos salawas-lawasne. Nanging Ida Sang 
Hyang Widi Wasa lakar setata mapaica labda 
karya teken katurunan Ida Sang Prabu Daud ane 
malinggih di singasana kaprabon idane.” 

34 rika Dane Benaya raris ngranjing ka 
Kemah Linggih Ida Sang Hyang Widi Wasa, 
tumuli nyedayang Dane Yoab, tur layon 
danene kapendem ring jeroan danene, ring 
tanah pategalane. 3? Ida sang prabu tumuli 
ngamanggehang Dane Benaya dados senapati 
ngentosin Dane Yoab, miwah ngamanggehang 
Pandita Sadok ngentosin Pandita Abyatar. 

Dane Simei kasedayang 


36 Sasampune punika sang prabu raris ngutus 
anak ngrauhin Dane Simei, saha ngrauhang 
pangandikan idane ring dane, sapuniki: 
“Jujukangja umah bapane dini di Yerusalem, laut 
tongosin, tur eda pesan magedi uli di kota. 3” Yen 
bapa taen kanti magedi ngliwatin Tukad Kidrone, 
sinah bapa lakar mati, tur bapa padidi ane lakar 
pelih.” 

38 Pasaur Dane Simei, sapuniki: “Inggih 
titiang sairing, ratu sang prabu! Titiang jaga 
nglaksanayang sapatitah palungguh iratu.” 
Duaning punika dane raris magenah ring 
Yerusalem sue pisan. 

39 Sasampune maletan tigang taun, yan 
asapunapi jua, wenten parekan Dane Simei 
kekalih malaib ka ajeng Sang Prabu Akis okan 
Ida Maaka, sane jumeneng ratu ring Gat. 

Rikala Dane Simei mireng mungguing parekan 
danene punika wenten ring Gat, “0 dane raris 
nglinggihin keledaen danene, tumuli tangkil ring 
Sang Prabu Akis ring Gat buat ngrereh parekan 
danene. Parekan danene punika keniang dane, 
tur kajak budal. 41 Rikala Sang Prabu Salomo 
mireng pamargin Dane Simei punika, 42 ida 
raris ngesengin Dane Simei, saha ngandika 

kadi asapuniki: “Tiang suba majanji teken bapa 

sajeroning parab Ida Sang Hyang Widi Wasa, 
apang tusing pesu uli kota Yerusalem. Tur tiang 
suba matinget bapa, yening bapa mamurug, 
sinah bapa lakar mati. Tusingke bapa suba 
saadung teken unduke ento, tur bapa ngorahang 
mungguing bapa lakar satinut teken tiang? 

43 Ane jani apa krana bapa mamurug janjin 
bapane, tur tusing satinut teken titah tiange? 

44 Bapa suba nawang sakancan kapelihan ane 
suba laksanayang bapa marep teken ajin tiange 
Sang Prabu Daud. Ida Sang Hyang Widi Wasa 
lakar ngukum bapa malantaran kapelihane ento. 
45 Nanging Ida lakar ngamertanin tiang, tur Ida 
lakar ngawinang kaprabon Ida Sang Prabu Daud 
kukuh bakuh salawas-lawasne.” 

46 Sasampune punika ida sang prabu raris 
mapaica prentah ring Dane Benaya. Dane raris 
medal tur nyedayang Dane Simei. Sane mangkin 
Ida Sang Prabu Salomo raris kukuh bakuh anyakra 
werti. 


Sang Prabu Salomo ngastawa 
nunas kawicaksanaan 


(2Bab. 1:3-12) 
3 1 Ida Sang Prabu Salomo makanti sraya 
ring ida sang prabu ring Mesir, malantaran 


ida ngambil okan sang prabu Mesire kanggen 
rabi. Ida ngajak rabin idane punika ring Kota 

Daud, kantos ida puput ngwangun purin idane, 
Perhyangan miwah tembok panyengker kota 
Yerusaleme. 2 Daweg Perhyangan Linggih Ida 
Sang Hyang Widi Wasa durung puput kawangun, 
rakyate kantun ngaturang aturan ring makudang- 
kudang genah sane matios-tiosan. ? Ida Sang 
Prabu Salomo astiti bakti ring Ida Sang Hyang 
Widi Wasa, tur satinut ring sapatitah ajin idane 
Sang Prabu Daud, nanging ida taler nampah 
wewalungan buat katurang ring pamorboran 
aturan sane matios-tiosan punika. 

4 Sedek rahina anu ida lunga ka Gibeon 
buat ngaturang aturan, santukan irika wenten 
genah maturan sane kalintang kasub. Irika 
ida ngaturang aturan maborbor panyatusan 
akehipun. ? Ring wengi punika Ida Sang Hyang 
Widi Wasa mapakantenang raga ring ida 
sajeroning panyumpenan. Ida Sang Hyang Widi 
Wasa mataken ring ida sapuniki: “Apa ane tunas 
kita teken Ulun?” 

6 Ida Sang Prabu Salomo tumuli matur, sapuniki: 
“Palungguh IRatu tan mari nyinahang sih 
pasuecan sane ageng ring parekan Palungguh 
IRatu bapan titiange Daud, tur ipun tansah 
malaksana ayu, subakti miwah jujur ring 
Palungguh IRatu. Samaliha Palungguh IRatu tan 
rered-rered nyinahang sih pasuecan Palungguh 
IRatu sane ageng punika ring ipun, malantaran 

Palungguh IRatu ngicen ipun pianak muani, 
sane ngentosin ipun mrentah ring rahinane 
puniki. ' Duh Ratu Sang Hyang Widi Wasa, Widin 
titiange, Palungguh IRatu sampun nglugrain 
titiang ngentosin bapan titiange madeg ratu, 
yadiastun titiang kantun kalintang wimuda, 

tur nenten uning ring paindikan mrentah. 

8 Sane mangkin titiang wenten ring pantaran 
bangsa sane sampun selik Palungguh IRatu 

buat dados druen Palungguh IRatu, inggih 
punika bangsa sane kalintang akeh, kantos tan 
keni antuk ngwilang. ? Duaning punika icenja 
titiang kawicaksanaan sane buatang titiang 

buat mrentah kaulan Palungguh IRatu antuk 
kadilan, samaliha mangda titiang mrasidayang 
maminayang paindikan sane becik miwah sane 
kaon. Yen tan kadi asapunika, sapunapi jagi antuk 
titiang mrasidayang mrentah bangsa druene sane 
ageng punika?” 

10 ida Sang Hyang Widi Wasa ledang ring 
kayun santukan Sang Prabu Salomo nunas 
kawicaksanaan punika. 11 Duaning punika Ida 
raris masabda sapuniki: “Sawireh kita nunas 
kawicaksanaan apang kita bisa mrentah saha 
adil, tur tusing nunas umur panjang wiadin 
kasugihan, wiadin apang musuh-musuh kitane 
mati, 1? dadinne Ulun lakar ngisinin pinunas 
kitane. Ulun lakar ngicen kita kawicaksanaan 

muah pangresepan lebihan teken ane taen 
gelahanga baan anake ane maluan wiadin ane 
durian teken kita. 18 Ulun masih lakar maicayang 
teken kita paundukan ane tusing tunas kita, 
nah ento sapanjang umur kitane, kita lakar 
muponin kasugihan muah kamulian lebihan 
teken ane kapuponin baan pararatune ane lenan. 
14 Buina yening kita satinut teken Ulun, tur 
ngamanggehang pidabdab muah titah Ulune, 
buka ane kalaksanayang baan bapan kitane 
Daud, Ulun lakar ngicen kita tuuh ane lantang.” 
15 Ida Sang Prabu Salomo tumuli matangi 
tur ida uning mungguing Ida Sang Hyang Widi 
Wasa sampun masabda ring ida sajeroning 
panyumpenan. Sasampune punika, ida raris 
lunga ka Yerusalem, tumuli ngadeg ring arepan 
Peti Prajanjian Ida Sang Hyang Widi Wasa, 
saha ngaturang aturan maborbor miwah 
aturan karahayuan ring Ida Sang Hyang Widi 
Wasa. Wusan punika ida raris namiu sawatek 
prakanggen idane makasami. 


Ida Sang Prabu Salomo 
nepasin wicara sane sengkil 


16 Sedek rahina anu wenten anak luh panayang 
sareng kalih nangkil ring ajeng Ida Sang Prabu 
Salomo. 1? Sane adiri matur ring ida sapuniki: 
“Duh ratu sang prabu, jadmane luh punika 

sareng-sareng dados aumah ring titiang. 
Risedek ipun sareng-sareng jumah titiang raris 
ngembasang rare muani adiri. 18 Sasampun raren 
titiange matuuh kalih rahina, jadmane punika 
taler ngembasang rare muani adiri. Ring umahe 
punika wantah titiang ring ipun kewanten, nenten 
wenten malih anak sane lianan. 19 Sasampune 
punika sedek rahina anu, rikalaning wengi 
pianakipune keni teteh ipun kantos rarenipune 
punika padem. 20 Rikala wengi, sedekan titiang 
kantun pules, raren titiange raris ambil ipun 
saking pedeman titiange, raris genahang ipun 
ring pedemanipune tur raren ipune sane sampun 
padem punika genahang ipun ring pedeman 
titiange. 2! Benjang semengipun, rikala titiang 
bangun jaga manyonyoin raren titiange, raris 
panggihin titiang raren titiange sampun padem. 
Rarene punika tumuli paekin tur telektekin 
titiang, raris panggihin titiang mungguing rarene 
punika boya pianak titiange.” 

22 Nanging anake luh sane malih adiri punika 
raris mabaos sapuniki: “Sing saja keto. Rarene 
ane idup ene pianak icange, tur ane mati ento 
pianak nyaine.” 

Anake luh sane kapangawit raris masaur 
sapuniki: “Singja keto. Rarene ane mati ento 
raren nyaine, tur ane idup ento raren icange.” 

Kadi asapunika ipun masogsag ring ajeng ida 
sang prabu. 

23 |da Sang Prabu Salomo tumuli ngandika 
sapuniki: “Nyai suang-suang pada ngorahang 
mungguing rarene ane idup ento raren nyaine, 
muah rarene ane mati ento raren timpal nyaine.” 
24 Ida raris ngandikayang ngambil pedang, tur 
sasampune ida katurin pedang, 2 ida ngandika 
sapuniki: “Tugelja rarene ane idup ento dadiang 
dadua laut serahang teken anake luh makadadua 
ento pada matugel.” 

26 Memen rarene sane sujati, manah ipune 
kabekin antuk katresnan ring pianak ipune, 
tumuli matur ring ida sang prabu sapuniki: “Duh 
ratu sang prabu, sampunangja pademanga 
rarene punika! Paicayangja rarene punika ring 
jadmane luh punika!” 

Nanging jadmane luh sane lianan tumuli 
matur sapuniki: “Sampunangja rarene punika 
paicayanga ring titiang salah tunggil. Rarisangja 
getep ipun dados kalih.” 

27 Sasampune punika Ida Sang Prabu Salomo 
raris ngandika sapuniki: “Buungang ngamatiang 
rarene ento. Serahang rarene ento teken anake 
luh ane pangawit, sawireh ia memen rarene ento 
ane sasajaane.” 

28 Rikala bangsa Israele miragi indik kaputusan 
Ida Sang Prabu Salomo punika, ipun sareng sami 

pada banget pisan ngajiang ida, santukan ipun 
uning mungguing Ida Sang Hyang Widi Wasa 
sampun ngicen ida kawicaksanaan buat nepasin 
wicara saha adil. 


Paraprakanggen Ida Sang Prabu Salomo 


1 [da Sang Prabu Salomo ngwengku jagat 
Israele makasami. 2 Sane makadados 

paraprakanggen idane, inggih punika: Sane 
madeg pandita: Dane Asarya, okan Dane Pandita 
Sadok. ? Dados sekretaris negara: Dane Elihorep 
miwah Dane Ahia, paraputran Dane Sisa. Sane 
dados bendahara negara: Dane Yosapat okan 
Dane Ahilud. 4Sane kamanggehang dados 
senapati: Dane Benaya okan Dane Yoyada. Sane 
kamanggehang dados pandita: Dane Sadok 
miwah Dane Abyatar. ? Sane kamanggehang 
dados pangawas paragubernure: Dane Asarya 
okan Dane Natan. Sane dados panasehat ida sang 
prabu inggih punika: Pandita Sabud okan Dane 
Natan. Sane dados pangenter parapangayahe 
ring puri: Dane Ahisar. Sane dados pangenter 
pangayahe ring jabaan purine: Dane Adoniram 
okan Dane Abda. 

7 Ida Sang Prabu Salomo nyelik anak roras 
diri, sami kamanggehang dados gubernur 
ring sawewidangan Israele. Paragubernure 
punika patut munduhang pangan saking 

wewidangannyane, pabuat ida sang prabu miwah 
kadang purine sami. Nyabran taun asing-asing 
gubernure punika patut ngaturang pangan 
acukupan asasih. 3 Paragubernure sane roras 
punika miwah wewidangannyane suang-suang 
inggih punika: Dane Ben-Hur, ngwengku 
pagunungan Epraim. ? Dane Ben-Deker, 
ngwengku kota Makas, Saalbim, Bet-Semes, 
Elon miwah Bet-Hanan. 10 Dane Ben-Hesed, 
ngwengku kota-kota Arubot, Soko miwah 
sawewidangan Hepere. 1! Dane Ben-Abinadab, 
sane marabian sareng okan Ida Sang Prabu 
Salomo sane mapesengan Tapat, ngwengku 
wewidangan Dore makasami. 12 Dane Baana 
okan Dane Ahilud, ngwengku kota-kota Taanak, 
Megido miwah wewidangan sane nampek ring 
Bet-Sean, sane nampek ring kota Sartan, delod 
kota Yisreele, ngantos rauh ka kota Abel-Mehola 
miwah Yokmeam. 13 Dane Ben-Geber mrentah 
kota Ramot sane ring Gilead miwah desa-desane 
ring Gilead sane dados paderbean palingsehan 
Dane Yair, katurunan Dane Manase miwah 
wewidangan Argobe ring Basan, inggih punika 
kota sane ageng-ageng nem dasa akehipun, 
sane mabenteng, tur jelanan gapuran ipune 
madalit antuk temaga. 14 Dane Ahinadab okan 
Dane Ido mrentah wewidangan Mahanaim. 

15 Dane Ahimas, sane marabian ring Dane 

Basmat, okan Sang Prabu Salomo sane lianan, 
mrentah wewidangan Naptali. 18 Dane Baana 
okan Dane Husai, mrentah wewidangan Aser 
miwah kota Alot. 1? Dane Yosapat okan Dane 
Paruah, ngwengku wewidangan Isakar. 18 Dane 
Simei okan Dane Ela, ngwengku wewidangan 
Benyamin. 1? Dane Geber okan Dane Uri, 
ngwengku wewidangan Gilead sane pecak 
kaprentah antuk Sang Prabu Sihon, ratun wong 
Amorine miwah Sang Prabu Og saking Basan. 

Sajawining paragubernure sane roras punika, 
wenten gubernur malih adiri, sane ngwengku 
sakuub jagate punika. 


Pamrentahan Ida Sang Prabu 
Salomo sane gemuh landuh 


20 Wong Yehuda miwah wong Israele, tan bina 
sakadi biase ring pasisi akehipune, tur ipun 
pada mangan nginum saha liang. 2! Sane maug 
dados kaprabon Ida Sang Prabu Salomo inggih 
punika sakancan bangsa-bangsane, ngawit saking 
Tukad Eprat ngantos rauh ka panegaran wong 
Pilistine miwah ring tepi siring jagat Mesire. 
Bangsa-bangsane punika sami pada naur upeti 
tur mateluk ring ida sapanyeneng idane. 

22 Pangan sane kaperluang antuk Ida Sang Prabu 
Salomo nyabran rahina, inggih punika: tepung 
sane pinih becik limang tali liter, miwah dasa 

tali liter tepung biasa. 28 Banteng mokoh-mokoh 
sane mubuh ring bada dasa ukud, banteng sane 
malumbar kalih dasa ukud miwah biri-biri satus 
ukud, sajawining kidang, manjangan, kancil 
miwah ayam lan bebek. 

24 ida Sang Prabu Salomo ngwengku jagat 
sadauh Tukad Eprate sami, ngawit saking Tipsah 
sane ring Eprat ngauhang ngantos rauh ka Gasa. 
Sakancan pararatune sadauh Tukad Eprate 
sami pada mateluk ring ida, tur ida madame 
sareng negara-negara sane wenten ring kiwa 
tengen idane. 2? Sapanyeneng idane rakyate ring 
sakuub jagat Yehuda miwah Israele sami pada 
muponin kerta raharja. Asing-asing kulawarga 
pada maderbe wit anggur miwah wit aa niri-niri. 

26 Ida Sang Prabu Salomo madue kandang 
kuda petang dasa tali akehipun buat genah 
kuda-kudan idane sane ngedeng kreta, miwah 
kudan prajurite sane nunggang kuda roras 
tali. 2? Paragubernur idane sane roras punika, 
kapangandikayang ngaturang pangan magilir 
nyabran sasih sane kaperluang antuk Ida Sang 
Prabu Salomo miwah sakancan anak sane nunas 
lungsuran ring puri. Paragubernure punika tansah 
ngaturang sakancan sane kaperluang punika. 

28 Asing-asing gubernur punika taler ngaturang 
gandum miwah sumi manut bagiannyane 

suang-suang, sane kaperluang buat kuda-kuda 
sane ngedeng kreta miwah kuda tunggangane. 

29 Ida Sang Hyang Widi Wasa ngicen Ida 
Sang Prabu Salomo kawicaksanaan miwah 
pangresepan sane tan kadi-kadi luihipun, miwah 
pangweruhan sane kalintang ageng, kantos tan 
sida antuk nyugjugin. 3? Ida Sang Prabu Salomo 
wicaksanaan ring jadmane sane wicaksana 
sane saking kangin, miwah jadmane sane 
wicaksana ring Mesir. 3! Ida dados anak sane 
pinih wicaksana ring pantaran manusane sami, 
wicaksanaan ring Dane Etan, wong Esrahine 
punika, miwah ring Dane Heman, Kalkol miwah 
Darda, paraputran Dane Mahol, tur kabinawan 
idane sumebar ring sakuub panegara sane 
wenten ring kiwa tengen idane. 3? Ida ngawi 
sloka tigang tali akehipun, miwah kidung 
langkungan ring siu katahipun. 33 Ida nyritayang 
indik taru miwah tetanduran, ngawit saking wit 
aras ring Libanon ngantos rauh ring padang 
sane mentik ring temboke. Ida maosang indik 
sarwa sato, paksi, sato sane ngrayang miwah 
mina. 3 Pararatune ring sakuub jagate mireng 
indik kawicaksanaan idane punika tur ngutus 
rakyatnyane buat miragiang kawicaksanaan 
idane punika. 

Ida Sang Prabu Salomo madabdaban 
jaga ngwangun Perhyangan Agung 


(2Bab. 2:1-18) 


1 Ida Sang Prabu Hiram, ratune ring Tirus, 

tansah dados sawitran Ida Sang Prabu Daud. 
Rikala ida mireng mungguing Ida Sang Prabu 
Salomo sampun ngentosin Ida Sang Prabu Daud 
jumeneng nata, ida raris ngutus utusan tangkil 
ring Ida Sang Prabu Salomo. 2 Ida Sang Prabu 
Salomo raris mawali ngutus utusan ring Sang 
Prabu Hiram, saha kadulurin atur sapuniki: 
3 “dewa wikan, mungguing ajin titiange Sang 
Prabu Daud tan mari mayuda, nglawan panegara 
meseh sane wenten ring kiwa tengen idane. 
Punika awinanipun ida nenten mrasidayang 
ngwangun Perhyangan, buat nyungsung Ida Sang 
Hyang Widi Wasa, Widin idane, kantos Ida Sang 
Hyang Widi Wasa mapaica kamenangan ring 
ida, marep ring meseh-meseh idane makasami. 
4 Nanging sane mangkin Ida Sang Hyang Widi 
Wasa, Widin titiange, sampun mapaica kerta 
raharja ring sawewidangan titiange. Titiang 
nenten maderbe meseh tur nenten wenten 
malih baya perang. ? Ida Sang Hyang Widi Wasa 
majanji ring ajin titiange Sang Prabu Daud, 
sapuniki: “Pianak kitane ane lakar adegang Ulun 
dadi ratu ngentinin kita, ia ane lakar ngwangun 

Perhyangan pabuat Ulun. Sane mangkin titiang 
sampun ngamastiang jaga ngwangun Perhyangan 
punika, buat genah nyungsung Ida Sang Hyang 
Widi Wasa, Widin titiange. ? Duaning punika 
nikayangja kaula druene ka Libanon ngebah taru 
aras pabuat titiang. Kaulan titiange jaga makarya 
nyarengin kaula druene, tur upah kaula druene 
jaga taur titiang, manut sakadi sane pastikayang 
idewa. Idewa sampun wikan, mungguing kaulan 
titiange nenten pisan uning ngebah taru sakadi 
kaula druene.” 

7 Riwau mireng atur Sang Prabu Salomo 
punika, Sang Prabu Hiram kalintang ledang ring 
pakayunan, sarwi ngandika sapuniki: “Di dinane 
jani pujija Ida Sang Hyang Widi Wasa, sawireh 
Ida mapaica putra ane wicaksana pesan teken 
Ida Sang Prabu Daud, buat ngentinin ida dadi 
ratun bangsane ane gede ento.” 8 Sasampune 
punika Ida Sang Prabu Hiram raris ngutus 
utusan nguningayang ring Ida Sang Prabu 
Salomo, sapuniki: “Titiang sampun nrima baos 
sane kabuat antuk utusan druene, tur titiang 
misadia jagi nglaksanayang sapakarsan idewa. 
Titiang jaga nyawisang taru aras miwah cemara. 
9 Kaulan titiange jaga makta tarune sane kantun 
mabungkulan tedun saking Libanon ngantos 
rauh ring segara, samaliha taru-taru punika jaga 
tegul-tegul ipun kadadosang rakit, buat jaga 

kabakta nuluh pasisi kantos rauh ring genah 
sane sampun pastikayang idewa. Irika kaulan 
titiange jaga ngembus malih taru-tarune punika, 
tur kaserahang ring kaulan idewane. Sane tunas 
titiang wantah mangda idewa ledang mapaica 
pangan kinum pabuat kaulan titiange punika.” 

10 Irika Sang Prabu Hiram raris ngaturin Sang 
Prabu Salomo taru aras miwah cemara sane 
arsayang ida, 1 tur Sang Prabu Salomo nyabran 
taun ngaturin Sang Prabu Hiram gandum kalih 
tali ton miwah minyak saitun murni samas tali 
liter buat dados pangan kinum idane. 

12 Ida Sang Hyang Widi Wasa ngamanggehang 
janjin Idane, tur mapaica kawicaksanaan ring Ida 
Sang Prabu Salomo. Ring pantaran Sang Prabu 
Hiram sareng Sang Prabu Salomo tetep wenten 
dame tur sang kalih tumuli ngardi prajanjian. 

13 |da Sang Prabu Salomo mrentahang rakyate 
makarya, wenten tigang dasa tali akehipun, 
saking sakuub jagat Israele. 14 Tur Dane Adoniram 
sane kapisara buat ngenterang rakyate punika. 
Dane ngepah rakyate punika dados tigang 
klompok, asing-asing klompok wenten 10.000 
diri akehipun. Tur asing-asing klompok punika 
makarya ring Libanon asasih suenipun, tur 
kalih sasih suennya ipun kalugra nongos jumah. 
15 Sang Prabu Salomo taler madue kaula sane 
ngandik batu ring pagunungan ulung dasa tali 

akehipun miwah sane ngajang batu punika sareng 
pitung dasa tali. 18 Samaliha ida ngandikayang 
anak sareng tigang tali tigang atus buat jaga 
ngenterang tur ngamong pakaryan kaulane sane 
ngandik miwah ngajang batu punika. 1” Saking 
titah Ida Sang Prabu Salomo, ipun pada ngandik 
batu ageng-ageng sane becik-becik buat dasar 
Perhyangan Agunge punika. 18 Tukang-tukang 
Ida Sang Prabu Salomo miwah Sang Prabu 
Hiram makamiwah jadma saking Gebal pada 
ngarap batu miwah taru punika, buat ngwangun 
Perhyangan Agunge punika. 


Ida Sang Prabu Salomo 
ngwangun Perhyangan Agung 


1 Sasampune samas wulung dasa taun 
bangsa Israele kesah saking tanah Mesir, 
sajeroning taun sane kaping pat panyeneng Ida 

Sang Prabu Salomo ring Israel, ring sasih sane 
kaping kalih, inggih punika sasih Sip, Ida Sang 
Prabu Salomo raris ngawitin makarya ngwangun 
Perhyangan Agung. 2 Sikut Perhyangane punika: 
Panjangnyane ring jero 27 meter, linggahnyane 
9 meter tur tegehnyane telulas meter nanggu 
atenga. 2 Rongan sane pinih ajeng, ka mukak 
linggahipun petang meter nanggu atenga, miwah 
ka samping 9 meter, asah ring linggah genahe 
sane suci punika. 4 Tembok Perhyangan Agunge 

punika madaging jendela sane songnyane 
linggahan ka tengah. ? Ring jabaan tembok 
Perhyangane sane ring samping miwah ring 
ungkur, kadagingin amben sane matingkat tetiga. 
Tegeh asing-asing tingkat punika kalih meter 
nanggu kalih dasa senti. ? Asing-asing kamar 
amben sane ring sor linggahipun kalih meter kalih 
dasa senti, sane ring madia kalih meter pitung 
dasa senti miwah sane pinih duur linggahipun 
tigang meter dasa senti. Asing-asing tembok 
Perhyangan sane madaging amben punika, 

sane ring tingkate baduuran tipisan ring sane 
ring soran, ngantos asing-asing rongan tingkate 
punika prasida kagenahang ring temboke saha 
nenten malih nganggen sesaka. 

7 Batu-batune sane kanggen ngwangun 
Perhyangan Agung punika sampun kasikut tur 
kareka ring genahe ngandik batu, ngantos rikala 
Perhyangan Agunge punika kawangun nenten 
wenten malih kadingehan suaran palu, kapak 
miwah prabot besi sane lianan. 

8 Jelanane sane ngungsi ka rongan amben sane 
pinih sor magenah ring sisi kelod Perhyangan 
Agunge, tur madaging undag sane ngungsi ka 
tingkat sane ring madia miwah ring sane pinih 
duur. ? Kadi asapunika Ida Sang Prabu Salomo 
muputang wewangunan Perhyangan Agunge 
punika. Perhyangan Agung punika kadagingin 

tarib sane kakardi antuk balok miwah papan 
taru aras. 10 Tingkat ambene tetiga punika, sane 
tegehnyane suang-suang punika kalih meter 
kalih dasa senti, kawangun ring jabaan tembok 
Perhyangane, tur katepang ring temboke antuk 
balok taru aras. 

11 ida Sang Hyang Widi Wasa masabda ring 
Ida Sang Prabu Salomo, sapuniki: 12 “Yen kita 
nglaksanayang sakancan pidabdab muah titah 
Ulune, Ulun lakar maicayang teken kita sakancan 
ane suba janjiang Ulun teken bapan kitane Daud. 
13 Ulun lakar malingga di pantaran kaulan Ulune 
Israel, di Perhyangan Agunge ane wangun kita 
ento, tur Ulun tusing lakar taen buin ngutang ia.” 

14 Kadi asapunika Ida Sang Prabu Salomo 
muputang ngwangun Perhyangan Agung punika. 


Prabot sane kacawisang 
ring tengah Perhyangane punika 


(2Bab. 3:8-14) 


15 Temboke sane marep ka tengah katukub 
antuk papan aras, ngawit saking sor ngantos 
rauh ka taribe, tur lantennyane katukub antuk 
taru cemara. 18 Ring bagian ungkur Perhyangan 
Agunge punika kakaryanang rongan sane 
kawastanin Genah Sane Maha Suci. Panjang 
rongane punika sia meter tur kaseleng antuk 
papan aras, ngawit saking sor ngantos rauh 

ka langit-langite. 1” Rongane sane ring ajeng 
Genahe Sane Maha Suci punika plekutus meter 
panjangipun. 18 Papan-papan arase punika 
kapayasin antuk ukir-ukiran woh labu miwah 
sekar. Rongane punika makaileh katukub antuk 
papan-papan aras, kantos batun temboke nenten 
wenten sane kanten. 

19 Ring Rongan Sane Maha Suci, sane ring 
bagian ungkur Perhyangane punika genah Peti 
Prajanjian Ida Sang Hyang Widi Wasa. 20 Rongane 
punika sia meter panjangipun, linggahipun sia 
meter miwah tegehipun sia meter, makasami 
katukub antuk mas murni. Genah pamorboran 
pasepane kakaput antuk papan aras. ?! Jeroan 
Perhyangane punika katukub antuk mas, miwah 
ring pamedal rongan tengah punika kembatang 
ante mas. Rongan tengah punika taler katukub 
antuk mas. 22 Sakancan rongane sane marep ka 
tengah ring Perhyangane punika, sami katukub 
antuk mas kadi asapunika taler pamorboran 
pasepane ring Genahe Sane Maha Suci. 

23 Ring Genahe Sane Maha Suci, kagenahang 
arca malaekat kekalih sane tegehipun suang- 
suang petang meter, nanggu petang dasa senti, 
kakardi antuk taru saitun. ** Arcane makakalih 
punika asah ageng miwah pateh rupanipune. 
Asing-asing arcane punika maderbe kampid 
kekalih, tur asing-asing kampidnyane punika 

panjangipun kalih meter nanggu dasa senti, 
kantos doh tanggun kampidnyane sane asiki 
rauh ring sane asiki wenten petang meter 
nanggu petang dasa senti. 22 (6:24) 28 (6:24) 

27 Arcane makakalih punika kagenahang majejer 
ring Genahe Sane Maha Suci, kantos tanggun 
kampidnyane sane marep ka tengah makeplug 
paturu kampid tur sane marep ka sisi nganteg 
ring temboke. 28 Arcane makakalih punika 
kakaput antuk mas. 

29 Tembok-tembok rongane sane ring ajeng 
miwah rongane sane ring tengah, makasami 
kapayasin antuk ukir-ukiran mapinda malaekat, 
wit korma miwah sekar. 3? Rauh ka lantennyane 
taler katukub antuk mas. 

31 Jelanan madon kekalih sane malakar antuk 
taru saitun kapasang ring genahe ngranjing ka 
Genahe Sane Maha Suci, tur ulap-ulapnyane 
malengkung tur mamuncuk lanying. 3? Daun 
jelanane kapayasin antuk ukir-ukiran mapinda 
malaekat, wit korma miwah sekar. Jelanane, 
pepindaan malaekat miwah wit kormane sami 
katukub antuk mas. 33 Jelanane buat ngranjing 
ngungsi ka rongane sane linggah kadagingin 
jejeneng mrepat, sane malakar antuk taru 
saitun. 3? Jejenenge punika kadagingin daun 
jelanan kekalih sane malakar taru cemara, 3? tur 
kapayasin antuk ukir-ukiran mapinda malaekat, 

wit korma miwah sekar, sane taler katukub antuk 
mas. 

36 Ring ajeng Perhyangane kakaryanin jaba 
tengah sane kiter antuk tembok sane malakar 
antuk taru aras miwah batu. Sabilang batune 
tigang terap kaseleng antuk taru aras aterap. 

37 Dasar Perhyangane punika puput kapasang 
ring sasih Sip, sasih sane kaping kalih ring taun 
sane kaping pat panyeneng Ida Sang Prabu 
Salomo. 33 Ring sasih sane kaping kutus, inggih 
punika ring sasih Bul, ring taun sane kaping solas, 
panyeneng Ida Sang Prabu Salomo, Perhyangan 
Agunge punika puput makasami, tegep sakadi 
sane sampun karencanayang. Pitung taun 
suenipun Ida Sang Prabu Salomo ngwangun 
Perhyangan punika. 


Purin Ida Sang Prabu Salomo 


7 1 ida Sang Prabu Salomo taler ngwangun 
puri pabuat ida ngraga kantos telulas 

taun suenipun, gumanti purine punika puput 
makasami. 2 Ida ngwangun gedong Libanon 
Wanadri, sane panjangnyane 44 meter, 
linggahipun 22 meter miwah tegehnyane 

13,5 meter. Gedonge punika madaging sesaka 
taru aras tigang jajar, sabilang jajar madaging 
sesaka limolas, tur ring duur sesakane punika 
madaging legungan balok taru aras. Langit-langit 

gedonge punika malakar antuk taru aras, sane 
makebat ring duur legungan sane katatakin antuk 
sesakane punika. 3 (7:2) “Ring temboke sane 
bilang samping suang-suang madaging jendela 
tigang jajar. ? Jelanan miwah jendela-jendela 
punika makasami mrepat jejeneng ipune, tur 
jendelane tigang jajar ring asing-asing temboke 
punika, sami pada mapapas nglawan jendelane 
sane ring temboke sane ring arepnyane. 

6 Ida taler ngwangun gedong sane mawasta 
Gedong Sesaka, sane panjangnyane 22 meter, tur 
linggahnyane 13,5 meter. Gedonge punika ring 
arepannyane madaging amben sane masesaka 
tur maraab. 

7 Ida taler ngwangun Gedong Singasana, 
sane taler kawastanin Gedong Pangadilan, 
genah Ida Sang Prabu Salomo nepasin wicara. 
Gedonge punika katukub antuk papan taru aras, 
ngawit saking lantennyane ngantos rauh ka 
langit-langitipune. 

8 Gedung linggih Ida Sang Prabu Salomo, sane 
magenah ring natare sane lianan ring ungkur 
Gedong Pangadilane punika, taler kawangun 
pateh sakadi gedong-gedonge sane lianan. Ida 
taler ngwangun gedong sane pateh sakadi punika 
buat linggih rabin idane, okan ida sang prabu ring 
Mesir. 

9 Sakancan gedonge punika, kadi asapunika 
taler natare sane linggah makasami malakar 
antuk batu sane becik-becik, ngawit saking 
dasar ngantos baduur. Batu-batune punika 
kacawisang tur kasikut ring genahe makandikan, 
tur sisinipune makabungkul kalusang antuk 
gergaji. 19 Dasarnyane malakar batu sane 
ageng-ageng sane kacawisang ring genahe 
makandikan, wenten sane tigang meter atengah 
panjangnyane, wenten taler sane petang meter 
panjangipun. 1! Ring duurnyane wenten batu 
panukub sane lianan, sane agengnyane asah ring 
batu kandikane miwah balok-balok taru arase. 
12 Ring natar purine miwah ring jaba tengah 
Perhyangan Agunge, kadi asapunika taler ring 
rongan sane ring ajeng Perhyangan Agunge 
madaging tembok sane malakar antuk taru 
aras miwah batu. Sabilang batune tigang terap 
kaseleng antuk taru aras aterap. 


Ida Sang Prabu Salomo ngesengin Dane Huram 


13 Ida Sang Prabu Salomo raris ngesengin 
anak sane mapesengan Huram, tukang sane 
magenah ring kota Tirus, sane dueg mamande 
temaga. 14 Ajin danene sane sampun nenten 
kari, kawitnyane saking Tirus, mula taler pande 
temaga. Biang danene kawit saking suku Naptali. 
Dane Huram punika pande sane dueg tur 

akeh madue pangalaman. Dane sedia nampi 
pangandikan Ida Sang Prabu Salomo, buat 
ngaryanin sakancan barang-barang sane malakar 
antuk temaga. 


Pilar temaga sane kekalih 
(2Bab. 3:15-17) 


15 Dane Huram makarya pilar temaga kekalih, 
tur asing-asing pilar punika mategeh 8 meter 
miwah agengnyane 5,3 meter. Pilare punika 
makakalih kagenahang ring pamedal Perhyangan 
Agunge. 18 Dane taler makarya kapu-kapu 
temaga kekalih, tur asing-asing kapu-kapune 
punika 2,2 meter tegehipun, sane jaga kapasang 
ring muncuk pilare punika. 1” Muncuk asing-asing 
pilare punika kapayasin antuk rerenggan ante 
sane makilit, 18 miwah woh delima temaga kalih 
jajar. 

19 Kapu-kapune punika karupayang sakadi 
bungan bakung, sane tegehipun 1,8 meter, 20 tur 
kagenahang ring duur pilare sane kapayasin 
antuk ante makilit punika. Samaliha asing-asing 
kapu-kapune punika kiter antuk buah delima 
kalih jajar, sane akehipun satak bungkul. 

21 Dane Huram nyujukang pilare makakalih 
punika ring ajeng pamedal Perhyangan Agunge. 
Sane magenah tanggu kelod wastanin Dane: 
Yakin miwah sane magenah tanggu kaler 

wastanin Dane: Boas. 22 Kapu-kapu temaga sane 
marupa bungan bakung punika kagenahang ring 
muncuk pilare punika. 

Kadi asapunika dane muputang pilare punika. 


Tlaga temaga 
(2Bab. 4:2-5) 


23 Dane Huram taler makarya tlaga temaga 
sane bunter, dalemipune 2,2 meter, linggahipune 
4,4 meter, tur ilehanipune 13,2 meter. 24 Ring 
tepin tlagane sane marep ka sisi makaileh 
madaging pepindaan woh labu temaga kalih 
jejer, sane kajangka sasarengan dados asiki ring 
tlagane punika. 25 Tlagane punika kagenahang 
ring tundun banteng temagane roras ukud. 
Bantenge punika makasami marep ka sisi, nyatur 
arah, inggih punika tigang ukud sabilang arah. 

26 Bibih tlaga punika 75 melimeter tebelnyane. 
Tepin tlaga punika rupanipun sakadi tepin piala, 
malengkung ka sisi sakadi bungan bakunge 
sane kembang. Daging tlagane punika sawatara 
wenten petang dasa tali liter. 


Kreta temaga 


2! Dane Huram taler makarya kreta temaga 
dasa akehipun. Asing-asing kreta punika 
panjangnyane 1,8 meter, linggahipun 1,8 meter 
miwah tegehnyane 1,3 meter. 28 Kreta-kretane 

punika kakardi antuk papan marepat sane 
masibeh makaileh, 2? sane madaging ukir-ukiran 
mapinda singa, banteng miwah malaekat. 
Samaliha ring sibehe punika, ring duur miwah 
ring sor singa lan bantenge punika, wenten 
ukir-ukiran pepatran. 39 Asing-asing kretane 
punika madaging roda temaga patpat miwah 

as temaga. Ring bucunnyane makapatpat 
madaging tatakan temaga buat natakin bokor 
pawasuhan. Tatakane punika kapayasin antuk 
ukir-ukiran pepatran. 3! Sibeh pawasuhane sane 
baduuran punika bunter. Sibehe punika sada 
ngenjuh munggah, 45 sentimeter saking tekep 
kretane miwah 18 sentimeter ngenjuh ka tengah 
kretane. Pawasuhane punika mukir makaileh. 

32 Roda-rodannyane wenten 66 sentimeter 
tegehipun, ipun magenah ring sor papan-papane 
punika, tur asnyane dados asiki ring kretane. 

33 Roda-rodane punika pateh sakadi rodan 
kretane. As, peleng, roji miwah bongkol genah 
rojinnyane, sami malakar antuk temaga. 3? Ring 
bucu-bucunnyane makapatpat, asing-asing kreta 
punika madaging tatakan, sane neket dados 
asiki ring kretane punika. 3? Ring tekep kretane 
punika wenten lingkaran bunter sane 22 senti 
tegehipun saking tekep kretane. Tatakanipune 
miwah papane punika neket dados asiki ring 
kretane. 3? Tatakan miwah papane kapayasin 

antuk ukir-ukiran malaekat, singa miwah wit 
korma, manut genahnyane suang-suang miwah 
ukir-ukiran pepatran ring ilehanipune. 3” Kadi 
asapunika indik kreta-kretane punika kakardi. 
Kretane punika makasami pateh, ukuran miwah 
rupanipune. 

38 Dane Huram taler makarya jambangan 
pawasuhan adasa, buat kretane punika pada 
masiki. Asing-asing jambangan pawasuhane 
punika linggah bungutnyane wenten 1,8 meter, 
tur nyidayang muat toya sawatara 800 liter. 

39 Kretane punika lelima genahang dane ring 
delod Perhyangan Agunge, miwah sane malih 
lelima ring baler Perhyangan Agunge, tur tlaga 
temagane sane ageng, genahang dane ring bucu 
kelod kangin. 


Daptar prabot Perhyangan Agunge 
(2Bab. 4:11--5:1) 


40 Dane Huram taler makarya pangorengan, 
sekop miwah bokor panyiraman. Dane muputang 
pakaryan sane kapangandikayang antuk Ida Sang 
Prabu Salomo, pabuat Perhyangan Agung Ida 
Sang Hyang Widi Wasa. Pakaryan danene inggih 
punika: 

- Pilar kekalih. 

- Kapu-kapu kekalih sane magenah ring muncuk 

pilare. 

- Pepayasan ante malilit sane ring kapu-kapune 
punika. 

- Woh delima temaga samas bungkul, sane 
kapasang majajar satus milehan ring 
asing-asing kapu-kapune punika. 

- Kreta adasa. 

- Jambangan pawasuhan adasa. 

- Tlaga temaga sane ageng asiki. 

- Banteng temaga roras ukud, sane nyangga 
tlaga temagane sane ageng punika. 

- Pangorengan, sekop miwah bokor panyiraman. 

Sakancan prabot Perhyangan Agung punika, 
sane kakaryanin antuk Dane Huram buat Ida 
Sang Prabu Salomo, makasami malakar antuk 
temaga sane makilap. 41 (7:40) 42 (7:40) 43 (7:40) 
44 (7:40) 25 (7:40) 40 Ida sang prabu nyangka 
prabote punika makasami ring panyangkaan 
tanah legite ring Lebak Yordane, ring selagan kota 
Sukot klawan Sartane. 4 Ida Sang Prabu Salomo 
nenten nimbang temagane sane kanggen prabot 
punika, santukan geboganipune kalintang akeh, 
punika awinan berat prabote punika nenten keni 
antuk ngwilangin. 

48 ida Sang Prabu Salomo taler makarya prabot 
Perhyangan Agung sane malakar antuk mas, 
minakadinipun: pasepan, genah morbor menyan 
kastanggi miwah meja genah aturan roti sane 
katur ring Ida Sang Hyang Widi Wasa, 49 tatakan 

lampu adasa, sane kagenahang ring ajeng 
Genah Sane Maha Suci, ring sisi kelod lelima 
miwah ring sisi kaler lelima, sekar-sekar, lampu 
miwah sepitnyane, 3? piala-piala, prabot buat 
mademang lampu, bokor-bokor, talam wadah 
menyan kastanggi miwah panci anggen wadah 
baa miwah engsel-engsel buat lawang Genah 
Sane Maha Suci miwah buat lawang gapuran 
Perhyangan Agunge. Sakancan prabote punika 
makasami malakar antuk mas. 

51 Rikala Ida Sang Prabu Salomo sampun 
muputang sakancan pakaryane ring Perhyangan 
Agunge, ida raris nyimpen sakancan barang- 
barang sane katurang ring Ida Sang Hyang Widi 
Wasa antuk Ida Sang Prabu Daud, ajin idane 
ring genah panyimpenane ring Perhyangan 
Agung. Minakadinipun: perak, mas miwah 
barang-barang sane lianan. 


Peti Prajanjiane kabakta ka Perhyangan Agung 
(2Bab. 5:2--6:2) 


1 Sasampune punika Ida Sang Prabu Salomo 
8 raris ngandikain sakancan pamimpin suku 
miwah panglingsir palingsehan wong Israele 
mangda mapunduh ring ajeng idane ring 
Yerusalem, buat ngambil Peti Prajanjian Ida Sang 
Hyang Widi Wasa, saking Sion, kotan Ida Sang 
Prabu Daud, jaga kabakta ka Perhyangan Agunge. 

2 Duaning punika, ring Rerainan Pondok Daune, 
nuju sasih sane kaping pitu, inggih punika sasih 
Etanim, wong Israele sami pada mapunduh 
ring ajeng Ida Sang Prabu Salomo. 3 Rikala 
parapamimpine sami sampun mapunduh, 
parapanditane raris negen Peti Prajanjiane 
punika, “tumuli kabakta ka Perhyangan Agung. 
Parawong Lewine miwah parapanditane taler 
ngingsirang Kemah Linggih Ida Sang Hyang 
Widi Wasa, miwah sakancan prabotnyane 
kabakta ka Perhyangan Agung. ? Ida Sang Prabu 
Salomo miwah sakancan wong Israele sami pada 
mapunduh ring ajeng Peti Prajanjiane punika, 
saha ngaturang aturan biri-biri miwah banteng 
akeh pisan, kantos tan keni antuk ngwilangin 
katahipun. ê Sasampune punika parapanditane 
raris negen Peti Prajanjiane punika ngranjing ka 
Perhyangan Agung, tur kagenahang ring Genah 
Sane Maha Suci, ring sor kampid malaekate. 

7 Kampid malaekate sane makebat punika nekep 
petine punika miwah sanan panegenannyane. 
8 Tanggun sanan panegenane punika kanten 
saking ajeng Genah Sane Maha Suci, nanging 
nenten kanten saking jabaan. (Sanane punika 
kantun irika kantos rauh mangkin.) ? Ring 
tengah Peti Prajanjiane punika nenten wenten 
punapa-punapi, sajawining batune kalih tebih, 
sane kagenahang antuk Dane Musa rikala ring 

Gunung Sinai, daweg Ida Sang Hyang Widi Wasa 
ngardi prajanjian ring bangsa Israel, rikala ipun 
rarud saking Mesir. 

10 Rikala parapanditane medal saking 
Perhyangan Agung tan dumade Perhyangane 
tumuli kalikub antuk mega, 1! sane masinar 
galang malantaran teja kaluihan Ida Sang 
Hyang Widi Wasa nglikub genahe punika, 
kantos parapanditane nenten mrasidayang 
malih ngranjing buat ngamargiang darma 
kapanditannyane. 12 Irika Sang Prabu Salomo 
ngastawa sapuniki: “Palungguh IRatu Sang Hyang 
Widi Wasa, sampun ngenahang suryane ring 
akasane, nanging Palungguh IRatu sampun 
nyelik linggih ring megane miwah ring peteng 
dedete. 13 Sane mangkin titiang sampun 
ngwangun Perhyangan Agung sane luih buat 
linggih Palungguh IRatu, genah Palungguh IRatu 
malinggih buat salami-laminipun.” 


Pidartan Ida Sang Prabu Salomo 
katiba ring rakyate sami 


(2Bab. 6:3-11) 


14 Rikala rakyate sami pada majujuk irika, 
Ida Sang Prabu Salomo tumuli ngarepin ipun, 
saha nunasang ipun merta ring ayun Ida Sang 
Hyang Widi Wasa. 1? Sapuniki pangandikan 
idane: “Pujija Ida Sang Hyang Widi Wasa, Widin 

Israele! Ida suba ngamanggehang prajanjian 
Idane, ane kardi Ida teken ajin tiange, Sang Prabu 
Daud dugase Ida masabda kene: 1? “Ngawit uli 
dugase Ulun ngajak kaulan Ulune rarud uli Mesir, 
kantos kayang jani tusing ada kota ane pilih 
Ulun di pantaran tanah Israele, buat nyujukang 
Perhyangan tongos nyungsung Ulun, nanging 
Ulun milih kita Daud buat mrentah kaulan Ulune’ 

17 Sang Prabu Salomo malih nglanturang 
pangandikan idane, sapuniki: “Ajin tiange 
ngrencanayang buat ngwangun Perhyangan 
Agung tongos nyungsung Ida Sang Hyang Widi 
Wasa, Widin Israele, 18 nanging Ida Sang Hyang 
Widi Wasa masabda teken ida, kene: “Beneh 
pesan pepineh kitane ngwangun Perhyangan 
buat linggih Ulune, 19 sakewala kita tusing lakar 
nyidayang nyujukang. Nanging pianak kitane, 
pianak buah basang kitane, ane lakar nyujukang 
Perhyangan Ulune ento. 

20 Ane jani Ida Sang Hyang Widi Wasa suba 
nagingin janjin Idane. Tiang suba ngentinin 
ajin tiange madeg ratu di Israel, tur tiang suba 
nyujukang Perhyangan Agung buat tongos 
nyungsung Ida Sang Hyang Widi Wasa, Widin 
Israele. *! Tiang suba nyawisang tongos di 
Perhyangan Agung, buat tongos Peti Prajanjiane, 
ane misi tebihan batu Prajanjian, ane kakardi 

baan Ida Sang Hyang Widi Wasa ngajak leluur 
iragane, dugase Ida ngajak leluur iragane pesu uli 
Mesir.” 


Pangastawan Ida Sang Prabu Salomo 
(2Bab. 6:12-42) 


22 Sasampune punika, ring arepan rakyate sami, 
Sang Prabu Salomo raris mamargi tur ngadeg ring 
ajeng pamorboran aturane. Irika Ida nyakupang 
tangan, 28 tur ngastawa sapuniki: “Duh Ratu 
Sang Hyang Widi Wasa, Widin Israele nenten 
wenten Widi sane nyamenin Palungguh IRatu, 
yadian ring langite baduur, wiadin ring pretiwine 
ring sor! Palungguh IRatu ngamanggehang 
prajanjian Palungguh IRatu ring kaulan Palungguh 
IRatu, samaliha Palungguh IRatu nyinahang sih 
pasuecan Palungguh IRatu ring kaula druene, 
rikalaning ipun sairing ring Palungguh IRatu 
saking saguluking manah. 28 Palungguh IRatu 
sampun ngamanggehang prajanjian sane kardi 
Palungguh IRatu ring ajin titiange Daud. Ring 
rahinane puniki sakancan sabdan Palungguh 
IRatu sampun kadagingin. 2 Duh Ratu Sang 
Hyang Widi Wasa, Widin Israele, sane mangkin 
titiang ngastawa, dumadak Palungguh IRatu 
ledang taler ngamanggehang prajanjian sane 
lianan sane kardi Palungguh IRatu ring ajin 
titiange, rikala Palungguh IRatu masabda ring 

ida, mungguing katurunan idane pacang setata 
mrentah dados ratun Israele, yening katurunan 
idane punika pageh satinut ring Palungguh IRatu 
sakadi sane sampun laksanayang ida. 28 Duaning 
punika duh Widin Israele, sane mangkin titiang 
nunas, dumadak sakancan paindikan sane 
sampun janjiang Palungguh IRatu ring ajin 
titiange Sang Prabu Daud parekan Palungguh 
IRatu punika jaga kasidan. 

27 Duh Ratu Sang Hyang Widi Wasa, punapike 
Palungguh IRatu wiakti jaga malinggih ring 
jagate? Sujatinipun, sakancan langite nenten 
mrasidayang dados linggih Palungguh IRatu, 
punapi malih Perhyangan sane wangun titiang 
puniki. 28 Duh Ratu Sang Hyang Widi Wasa, 
Widin titiange! Titiang puniki parekan Palungguh 
IRatu. Pirengangja pangastawan titiange, tur 
daginginja pinunas titiange sane aturang titiang 
ring Palungguh IRatu ring rahinane puniki. 

29 Sayubinja Perhyangane puniki siang latri, 
inggih punika sane sampun selik Palungguh 
IRatu buat dados genah nyungsung Palungguh 
IRatu. Pirengangja atur titiange rikalaning titiang 
ngastawa ring Perhyangane puniki. 3? Pirengangja 
pangastawan titiange miwah pangastawan 

kaula druene rikala ipun ngastawa ring genahe 
puniki. Pirengangja pinunas titiange miwah 

ampurayangja titiang saking linggih Palungguh 
IRatune ring suargan. 

31 Yening wenten anak sane maiwang marep 
ring timpalipune, tur kabakta ring genah 
pamorboran aturan druene ring Perhyangan 
puniki, buat jaga masumpah mungguing ipun 
tan paiwang, ?2 duh Ratu Sang Hyang Widi Wasa 
pirengangja saking suargan tur tepasinja parekan 
Palungguh IRatu. Sisipangja jadmane sane iwang 
sakadi patutipun, tur bebasangja jadmane sane 
tan paiwang. 

33 Yening kaula druene Israele kakaonang 
antuk meseh-mesehipune uli krana ipun 
sampun madosa ring ayun Palungguh IRatu, tur 
sasampune punika ipun mawali tangkil ring ayun 
Palungguh IRatu ring Perhyangane puniki, saha 
ngasorang dewek ngastawa nunas pangampura 
ring Palungguh IRatu, 24 pirengja pinunas ipune 
saking suargan. Ampurayangja dosa-dosan 
kaula druene, tur baktaja ipun mawali ka tanah 
sane sampun paicayang Palungguh IRatu ring 
leluuripune. 

35 Yening Palungguh IRatu ngandeg sabeh, uli 
krana kaula druene sampun madosa ring ayun 
Palungguh IRatu, tur sasampune punika, ipun 
kapok tur pedek tangkil ring Perhyangan puniki, 
saha ngasorang dewek ngastawa ring Palungguh 
IRatu, 3? pirengangja pinunas ipune saking 

suargan. Ampurayangja dosa-dosan sang prabu 
miwah bangsa Israele. Urukja ipun nglaksanayang 
paindikan sane patut. Sasampune punika, duh 
Ratu Sang Hyang Widi Wasa, tedunangja sabeh 
ring tanah druene puniki, sane sampun paicayang 
Palungguh IRatu ring kaula druene makadados 
paderbeanipune. 

37 Yening jagate puniki katempuh sayah 
ageng wiadin grubug, wiadin tetanduran 
gandume karusak antuk mrana, balang wiadin 
angin baret wiadin yen kaula druene kagebug 
antuk meseh-mesehipune, wiadin wenten 
sakit-pinakit ring pantaranipune, 33 pirengangja 
pangastawanipune. Yening wenten salah 
tunggil kaula druene Israel, nandang duhkita 
banget pisan, raris nyakupang lima ngastawa 
ring Perhyangane puniki, 3? pirengangja 
pangastawanipune. Pirengangja pinunas ipune 
saking linggih Palungguh IRatu ring suargan. 
Ampurayang ipun, tur icenja ipun pitulungan. 
Palungguh IRatu wikan ring daging pepineh 
manusane. Paicayangja ring jadmane suang- 
suang manut sakadi sane sampun kacawisang 
pabuat ipun, 49 mangda kaulan Palungguh IRatu 
mrasidayang satinut ring Palungguh IRatu, 
sakantun ipun urip ring jagat sane paicayang 
Palungguh IRatu ring leluur titiange. 


1 PARARATU 8.41-45 1462 


41 Yening wenten wong sunantara sane 
magenah ring panegara sane doh miragi indik 
kabinawan miwah paindikan-paindikan sane 
agung sane sampun kardi Palungguh IRatu 
tumiba ring kaula druene, tumuli ipun rauh 
mabakti tur ngastawa ring ayun Palungguh IRatu 
ring Perhyangan puniki, 42 (8:41) 8 pirengangja 
pangastawanipune. Saking suargan genah 
Palungguh IRatune malinggih, pirengangja 
pinunasipune, tur margiangja paindikan sane 
tunas ipun ring Palungguh IRatu, mangdane 
sakancan bangsane ring jagate prasida uning 
ring Palungguh IRatu, tur satinut ring Palungguh 
IRatu, sakadi sane kalaksanayang antuk kaula 
druene Israel. Sasampune punika ipun jaga uning, 
mungguing Perhyangan sane sampun wangun 
titiang puniki mula dados genah panyungsungan 
Palungguh IRatu. 

44 Yening Palungguh IRatu nitahang kaula 
druene medal ka payudan nglawan meseh- 
mesehipune, tur ipun ngastawa ring ayun 
Palungguh IRatu, yadian ring dija jua genahipune, 
tur ipun marep ka kota sane sampun selik 
Palungguh IRatu puniki miwah ka Perhyangan 
sane sampun wangun titiang pabuat Palungguh 
IRatu puniki, 4? pirengangja pangastawanipune. 
Pirengangja pinunas ipune saking suargan, tur 
icenja ipun molihing rana. 

46 Yening kaula druene ngardi dosa pamantuka 
ring ayun Palungguh IRatu, (santukan nenten 
wenten jadma sane nenten madosa) tur 
sajeroning duka Palungguh IRatu manggayang 
ipun kakaonang antuk meseh-mesehipune, 
sarwi makta ipun dados tawanan ka panegara 
sane lianan, yadiastu upami panegarane punika 
doh pisan, 4 pirengangja pangastawan kaula 
druene. Yening ring panegarane punika ipun 
kapok tur ngastawa ring ayun Palungguh IRatu, 
saha ngangkenin ambate ageng dosa miwah 
kacorahan sane sampun laksanayang ipun, 
pirengangja pangastawan ipune, duh Ratu Sang 
Hyang Widi Wasa. 48 Yening ring panegarane 
punika ipun sawiakti tur saking jujur kapok, 
sinambi ngastawa ring ayun Palungguh IRatu 
marep ka jagate puniki, sane sampun paicayang 
Palungguh IRatu ring leluur titiange, miwah 
marep ka kota sane sampun selik Palungguh 
IRatu, pingkalih marep ka Perhyangane puniki, 
sane sampun wangun titiang pabuat Palungguh 
IRatu, 29 rarisang pirengang pangastawanipune. 
Saking linggih Palungguh IRatune ring suargan 
pirengangja pinunasipune, tur suecaninja ipun. 
50 Ampurayangja sakancan dosa-dosanipune, 
miwah pambrontakanipune pamantuka ring 
ayun Palungguh IRatu, tur dadosangja mangda 
ipun padalema antuk meseh-mesehipune. 


1 PARARATU 8.51-56 1464 


51 [pun punika kaula druen Palungguh IRatu, sane 
sampun bakta Palungguh IRatu medal saking 
Mesir, inggih saking grombong panunjelan sane 
ngendih murub. 

52 Duh Ratu Sang Hyang Widi Wasa, Sane 
Maha Luih, dumadak Palungguh IRatu ledang 
setata macingak tur nyuecanin kaula druene 
Israel miwah sang prabunipune, saha mirengang 
pangastawanipune, rikalaning ipun nunas 
pitulungan ring Palungguh IRatu. 22 Palungguh 
IRatu nyelik ipun saking sakancan bangsa- 
bangsane buat dados kaula druen Palungguh 
IRatu, sakadi sane sampun wecanayang 
Palungguh IRatu ring ipun, malantaran parekan 
druene Musa, rikala Palungguh IRatu makta 
leluur titiange medal saking Mesir.” 


Pangastawan sane pamuput 


54 Sasampune Ida Sang Prabu Salomo puput 
ngastawa ring Ida Sang Hyang Widi Wasa, ida 
raris ngadeg ring arepan genah pamorboran 
aturane, genah idane pecak matedoh saha 
nyakupang tangan. ?? Antuk pangandika sane 
jangih ida nunas mertan Ida Sang Hyang Widi 
Wasa pabuat rakyate sane mapunduh irika, 
sapuniki pangandikan idane: ?? “Pujija Ida Sang 
Hyang Widi Wasa ane suba mapaica sutrepti 
teken kaulan idane buka ane suba janjiang Ida. 

Ida suba ngamanggehang sakancan prajanjian 
idane ane kardi ida malantaran parekan Idane 
Musa. 2? Dumadak Ida Sang Hyang Widi Wasa, 
Widin iragane ngiangin iraga, buka Ida ngiangin 
leluur iragane. Dumadak Ida tusing taen nilar 
wiadin ngutang iraga. 73 Dumadak Ida nadiang 
iraga astiti bakti teken Ida apanga iraga prasida 
malaksana satinut teken pakarsan Idane, saha 
ngamanggehang sakancan pidabdab muah 
pituduh ane paicayang Ida teken leluur iragane. 
59 Dumadak Ida Sang Hyang Widi Wasa, Widin 
iragane tansah eling teken pangastawan muah 
pinunas-pinunas ane aturang tiang di ayun 
Idane. Dumadak Ida tansah asung lugraha teken 
bangsa Israel muah teken ratunnyane manut 
kabuatannyane sadina-dina. 80 Buina apanga 
sakancan bangsa-bangsane di gumine nawang, 
mungguing tuah Ida Sang Hyang Widi Wasa 
dogen ane maraga Widi, tusing ada buin ane 
lenan. 81 Dumadak parakaulan Idane, setata satia 
tuu teken Ida Sang Hyang Widi Wasa, Widin 
iragane, tur ninutin sakancan pidabdab muah 
titah Idane, buka ane laksanayang nyama di 
dinane jani.” 


1 PARARATU 8.62-66 1466 


Pamlaspas Perhyangan Agunge 
(2Bab. 7:4-10) 


62 Sasampune punika Ida Sang Prabu Salomo 
miwah rakyate sane mapunduh irika pada 
ngaturang aturan ring ayun Ida Sang Hyang 
Widi Wasa. #3 Ida ngaturang banteng 22.000 
ukud miwah biri-biri 120.000 makadados aturan 
karahayuan. Kadi asapunika Ida Sang Prabu 
Salomo miwah rakyate sami mlaspas Perhyangan 
Agunge punika. 84 Ring rahina punika Ida taler 
nyuciang puser natare, inggih punika natar 
sane magenah ring arepan Perhyangan Agunge, 
tur sasampune punika, ring natare punika ida 
ngaturang aturan maborbor, aturan sesajen 
miwah muluk-muluk wewalungan sane kanggen 
aturan karahayuan. Indike punika margiang ida 
kadi asapunika santukan genah pamorboran 
aturan sane malakar antuk temaga punika 
kalintang alit pabuat sakancan aturane punika. 

65 Irika ring Perhyangan Agunge, Sang Prabu 
Salomo miwah sawatek wong Israele sami, 
marerainan Pondok Daun pitung rahina 
suenipun. Akeh pisan jadma sane marerainan 
irika, ngawit saking margine sane ngranjing ka 
Hamat sane baler, rauh ring tepi siring jagat 
Mesire bedelod, bek madaging jadma. 2? Ring 
rahina sane kaping kutusipun, Ida Sang Prabu 

Salomo ngandikayang rakyate pada budal. Ipun 
sareng sami pada muji ida, tur mamargi budal 
saha liang, malantaran sakancan merta sane 
sampun kapaicayang antuk Ida Sang Hyang Widi 
Wasa ring Ida Sang Prabu Daud parekan Idane 
miwah kaulan Idane Israel. 


Ida Sang Hyang Widi Wasa malih 
mapakantenang raga ring Ida Sang Prabu Salomo 


(2Bab. 7:11-22) 


1 Sasampune Ida Sang Prabu Salomo puput 
9 ngwangun Perhyangan Agung miwah puri 
ping kalih wewangunan sane lianan sane 
arsayang ida, ? Ida Sang Hyang Widi Wasa 
malih mapakantenang raga ring Ida, sakadi 
dawege ring Gibeon. 3 Ida Sang Hyang Widi Wasa 
masabda ring ida, sapuniki: “Ulun suba mireng 
pangastawan kitane. Kita nyuciang Perhyangane 
ene ane suba wangun kita, buat dadi tongos 
nyungsung Ulun salawas-lawasne. Ulun lakar 
macingak muah nyayubin Perhyangane ento 
sakayang-kayang. 4 Yening kita ngayahin Ulun 
saking jujur muah nulusing ati, buka ane 
laksanayanga baan bapan kitane Daud, buina 
yen kita ninutin pidabdab-pidabdab Ulune, tur 
nglaksanayang saluiring ane titahang Ulun teken 
kita, ? Ulun lakar ngamanggehang prajanjian 
ane gae Ulun ngajak bapan kitane Daud, 

dugase Ulun masabda teken ia, mungguing 
bangsa Israele tan mari lakar kaprentah baan 
katurunannyane. ? Nanging yening kita wiadin 
katurunan kitane suud ngiring Ulun, yening 

kita mamurug pidabdab-pidabdab muah titah 
ane suba paicayang Ulun teken kita, muah 
nyungsung widi ane lenan, 7 ditu Ulun lakar 
ngisidang kaulan Ulune Israel uli di tanahe ane 
suba paicayang Ulun teken ia. Ulun masih lakar 
ngutang Perhyangan ane suba suciang Ulun 
dadi tongos nyungsung Ulun. Bangsa-bangsane 
makejang lakar ngedekin wong Israele, buina 
pada marasa seneb. 3 Perhyangane ene lakar 
dadi dugdugan uug-uugan, tur sakancan anake 
ane ngliwat lakar kitak-kituk tur angob, saha lakar 
matakon kene: 'Kenken dadi Ida Sang Hyang Widi 
Wasa nibakang paundukan ane buka kene teken 
gumi muah Perhyangane ene?” ? Ditu anake 
lakar pada masaut kene: 'Sawireh ia ngutang 
Ida Sang Hyang Widi Wasa, Widinnyane ane 
ngajak leluurnyane pesu uli gumi Mesir. Ia pada 
nyinahang kasatiannyane teken widi ane lenan, 
saha nyungsung widine ane lenan ento. Ento 
kranane Ida Sang Hyang Widi Wasa nibakang 
bencanane ene teken ia. ” 


1 PARARATU 9.10-14 1469 


Prajanjian Ida Sang Prabu Salomo 
sareng ring Ida Sang Prabu Hiram 


(2Bab. 8:1-2) 


10 Kalih dasa taun suenipun Ida Sang Prabu 
Salomo ngwangun Perhyangane punika miwah 
purin idane. 1! Ida Sang Prabu Hiram, ratune 
ring Tirus sampun ngaturin ida taru aras miwah 
cemara, ping kalih sakancan mas sane arsayang 
ida pabuat pakaryane punika. Sasampun 
pakaryane punika puput, Ida Sang Prabu Salomo 
raris ngaturin Sang Prabu Hiram kota miwah desa, 
sane magenah ring wewidangan Galilea. 12 Ida 
Sang Prabu Hiram tumuli mamargi nyingakin 
kota-kotane punika, tur ida nenten seneng ring 
kota-kotane punika. 13 Duaning punika, ida raris 
matur ring Sang Prabu Salomo, sapuniki: “Inggih 
dewa sang prabu, kadi asapunikake kota-kotane 
sane paicayang idewa ring titiang?” Punika 
awinannya wewidangane punika kawastanin 
Kabul, kantos rauh mangkin. 14 Ida Sang Prabu 
Hiram sampun ngaturin Ida Sang Prabu Salomo 
mas, langkungan ring petang tali kilogram 
akehipun. 


1 PARARATU 9.15-20 1470 


Ida Sang Prabu Salomo tansah labda karya 
(2Bab. 8:3-18) 


15 Ida Sang Prabu Salomo ngunayang pangayah 
rodi buat ngwangun Perhyangan Agung miwah 
puri Milone, miwah tembok panyengker kota 
Yerusaleme. Ida taler ngunayang pangayah rodine 
punika buat ngwangun malih kota-kota Hasor, 
Megido miwah Geser. 18 (Ratune ring Mesir pecak 
ngebug tur ngaonang kota Geser punika, tur 
ngamademang jadmannyane, samaliha kotane 
punika tumuli katunjel. Sasampune punika 
kotane punika kapaicayang ring okan idane sane 
istri makadados bekel rikala ida kambil kanggen 
rabi antuk Sang Prabu Salomo. 17 Sang Prabu 
Salomo ngwangun malih kotane punika.) Ida 
Sang Prabu Salomo taler ngunayang pangayah 
rodin idane punika ngwangun malih Bet-Horon 
Tebenan, 18 Baalat, Tamar ring tegal melakang 
Yehudane. 1? Kota-kotane punika dados genah 
idane nyimpen bebekelan, kota-kota genah 
kuda kreta perang idane, miwah sakancan 
wewangunan sane lianan sane arsayang ida ring 
Yerusalem, ring Libanon miwah ring sakuub 
kaprabon idane. 2? Buat dados pangayah rodin 
idane, Ida Sang Prabu Salomo migunayang 
parakaturunan wong Kanaane, sane nenten 
kapademang antuk wong Israel, rikala wong 

Israel ngrampas tanahipune. Sajaba punika 
taler wong Amori, wong Het, wong Peris, wong 
Hewi miwah wong Yebus, sane katurunanipune 
nglantur dados panjak ngantos rauh mangkin. 
21 (9:20) 22 Ida Sang Prabu Salomo nenten 
nganggen wong Israele dados pangayah rodi. 
Ipun pada kadadosang prajurit, prakangge, 
senapati, kusir kreta miwah prajurit nunggang 
kuda. 

23 Sane ngenterang pangayah rodine makarya 
buat ngwangun ring wewidangan Ida Sang Prabu 
Salomo sane mawarni-warni punika, wenten 550 
diri akehipun. 

24 Sasampun rabin idane, okan sang prabu 
saking Mesir punika magingsir saking Kota 
Daud ka puri sane kakaryanang buat ida antuk 
Sang Prabu Salomo, Sang Prabu Salomo raris 
ngwangun puri Milo. 

25 Nyabran taun ping tiga Sang Prabu Salomo 
ngaturang aturan maborbor miwah aturan 
karahayuan ring pamorboran aturane sane 
sampun kardi ida pabuat Ida Sang Hyang Widi 
Wasa. Ida taler morbor menyan kastanggi pabuat 
Ida Sang Hyang Widi Wasa. Kadi asapunika 
ida muputang ngwangun Perhyangan Agunge 
punika. 

26 |da Sang Prabu Salomo taler makarya kapal 
ring Esion-Geber, sane nampek ring Elot, ring 


1 PARARATU 9.27-10.5 1472 


tepin Teluk Akabane, ring tanah Edom. ?” Sang 
Prabu Hiram raris ngutus makudang-kudang 
bendegan idane sane sampun biasa malayar 
buat nyarengin kaulan Ida Sang Prabu Salomo. 
28 Parabendegane punika raris malayar ka jagat 
Opir, tur saking irika ipun makta mas langkungan 
ring patbelas tali kilogram akehipun, buat Ida 
Sang Prabu Salomo. 


Ida Sang Raja Putri saking Seba 
ngrauhin Ida Sang Prabu Salomo 


(2Bab. 9:1-12) 


10 1 [da Sang Raja Putri ring Seba mireng 
indik kabinawan Ida Sang Prabu Salomo. 
Ida raris lunga ka Yerusalem buat mintonin 
Sang Prabu Salomo antuk makudang-kudang 
pitaken sane sengkil-sengkil. 2Ida makta iringan 
akeh pisan, kadi asapunika taler ida makta unta 
akeh pisan mamuat wewangen, sesocan miwah 
mas. Rikala ida katemu ring Ida Sang Prabu 
Salomo, raris ida nakenang saluiring pitaken 
sane menggah ring pakayunan idane. 3 Ida 
Sang Prabu Salomo nyaurin pitakene punika 
makasami. Nenten wenten sane sengkil antuk 
ida nerangang. “ Ida Sang Raja Putri saking Seba 
mirengang kawicaksanaan Sang Prabu Salomo, 
tur nyingak purine sane sampun wangun ida. 

> Ida ngaksi rayunan sane kasodayang ring genah 

sang prabune marayunan, genah paraprakanggen 
idane, tata kraman pangenter purine miwah 
pangangge sane anggen ipun, panganggen 
paraparekan sane ngancangin ida sajeroning 
marayunan wiadin mainum-inuman miwah 
aturan sane aturang ida ring Perhyangan Agunge. 
Indike punika ngawinang Sang Raja Putri engsek 
tur angob. ê Ida raris matur ring Ida Sang Prabu 
Salomo, sapuniki: “Saluiring sane piragi titiang 
ring panegaran titiange ngeniang indik idewa 
miwah kawicaksanaan idewane punika sawiakti 
pisan. 7 Nanging sadurung titiang newek rauh tur 
ngeton indike punika makasami titiang nenten 
ngega. Sujatinipun sane piragi titiang punika 
durung wenten atenga. Kawicaksanaan miwah 
kasugihan idewane sawiaktinipun langkungan 
ring sane sampun piragi titiang. 3 Ambate aget 
pararabin idewane, ambate aget paraparekan 
idewane, sane tansah ngancangin idewa saha 
miragiang wacanan idewa sane wicaksana. 

9 Pujija Ida Sang Hyang Widi Wasa, Widin 
idewane. Ida sampun nyinahang kadi asapunapi 
ageng sih pasuecan Idane ring idewa, malantaran 
Ida ngadegang idewa dados ratun wong Israele. 
Santukan sih pasuecan Idane ring bangsa Israele 
langgeng. Ida sampun ngadegang idewa dados 
ratunipune, mangdane idewa mrasidayang 
ngamanggehang pidabdab miwah kadilan.” 

10 Ida raris ngaturang bebaktaan idane ring 
Ida Sang Prabu Salomo, inggih punika mas sane 
akehipun langkungan ring petang tali kilogram 
miwah wewangen lan sesocan akeh pisan. Ida 
Sang Prabu Salomo nenten naen polih wewangen 
sane kadi asapunika akehipun, sakadi sane 
katurang antuk Sang Raja Putri saking Seba 
punika. 

11 (Kapal-kapal Sang Prabu Hiram sane 
mamuat mas Opir, taler makta taru cendana 
miwah sesocan akeh pisan saking irika. 12 Taru 
cendanane punika kanggen jaro antuk Ida Sang 
Prabu Salomo, buat ring Perhyangan Agung 
miwah ring puri, taler kanggen kecapi miwah 
gambus buat parajuru kidunge. Taru punika, taru 
cendana sane pinih becik sane naenin kabakta ka 
Israel. Wusan punika nenten wenten malih taru 
cendana sane kadi asapunika.) 

13 ida Sang Prabu Salomo ngaturin Ida Sang 
Raja Putri saking Seba sakancan sane arsayang 
ida. Sajaba punika, Sang Raja Putri taler katurin 
aturan sane biasa manut sopacaraning sang nata 
ratu. Sasampune punika Sang Raja Putri miwah 
parapangiring idane raris mawali ka panegara 
Seba. 

Kasugihan Ida Sang Prabu Salomo 
(2Bab. 9:13-29) 


14 Nyabran taun Ida Sang Prabu Salomo molih 
mas tigalikur tali kilogram akehipun. 1? Sajaba 
punika, ida taler molih upeti saking parasudagare, 
batin idane madolan, upeti saking pararatune 
ring tanah Arab miwah paragubernur Israele. 

16 Ida Sang Prabu Salomo makarya tameng 
ageng-ageng satak akehipun, tur asing-asing 
tamenge punika malakar antuk mas pitung 
kilogram akehipun. 17 Ida taler makarya tameng 
sane alitan tigang atus akehipun, tur asing-asing 
tamenge punika malakar antuk mas kalih 
kilogram akehipun. Tameng-tamenge punika 
makasami genahang ida ring Gedong Libanon 
Wanadri. 

18 |da taler makarya singasana sane ageng. 
Singasanane punika sane abagian kakaput 
antuk danta tur sane abagian kakaput antuk 
mas sane pinih becik. 1? Singasanane punika 
madaging undag nemnem, sane ngungsi 
palinggihan singasana punika. Sabilang tanggun 
undage punika madaging pepindan singa asiki. 
Dadosipun makasami wenten pepindan singa 
roras akehipun. Ring ungkur singasanane punika 
wenten pepindan tenggek banteng, tur ring 
sabilang sampingnyane, ring sabilang tanggun 

singasanane, wenten pepindan singa asiki. Ring 
kaprabon sane lianan durung naenin wenten 
singasana sane kadi asapunika. 20 (10:19) 

21 Sakancan gelas sane kanggen nginum antuk 
Ida Sang Prabu Salomo, makasami malakar antuk 
mas. Kadi asapunika taler sakancan prabote ring 
Gedong Libanon Wanadrine, makasami malakar 
antuk mas murni. Nenten wenten sane malakar 
antuk perak santukan daweg panyeneng Ida 
Sang Prabu Salomo perake punika kabaos tan 
paji. 22 Ida madue kapal-kapal sane malayar ring 
samudrane, sinarengan ring kapal-kapal Ida Sang 
Prabu Hiram. Nyabran tigang taun kapale rauh 
mawali, saha mamuat mas, perak, danta, bojog 
miwah paksi merak. 

23 |da Sang Prabu Salomo sugihan miwah 
wicaksanaan ring pararatune sane lianan, 

24 tur sakuub jagate mamanah rauh miragiang 
kawicaksanaan sane kapaicayang antuk Ida Sang 
Hyang Widi Wasa ring ida. 25 Asing-asing anake 
sane rauh sami pada maturan ring ida, inggih 
punika: barang-barang sane malakar antuk perak 
miwah mas, pangangge, sanjata, wewangen, 
kuda miwah bagal. Indike punika nglantur 
mamargi nyabran taun. 

26 ida Sang Prabu Salomo ngwangun wadua 
bala sane nunggang kreta siu samas, miwah 
sane nunggang kuda roras tali akehipun. Wadua 

balane punika abagian genahang ida ring 
Yerusalem, miwah sane abagian ring kota-kota 
sane lianan. 2' Sapanyeneng idane akeh perake 
ring Yerusalem pateh sakadi akeh batune, tur 
akeh taru arase pateh sakadi taru aa sane biasa. 
28 Sudagar-sudagar Ida Sang Prabu Salomo, 
numbas kuda saking Mesir miwah saking Kilikia 
pabuat ida sang prabu, 29 miwah numbas kreta 
perang saking Mesir. Sudagar-sudagare punika 
taler ngadol kreta miwah kuda ring wong Het 
miwah pararatun wong Siriane. Kretane asiki 
mapangarga tigang atak bidang jinah perak, tur 
kudane asiki mapangarga karobelah bidang jinah 
perak. 


Ida Sang Prabu Salomo nilar 
Ida Sang Hyang Widi Wasa 


1 1 1 Ida Sang Prabu Salomo akeh pisan 
nresnain anak istri wong sunantara. 
Sajawining okan ratune ring Mesir, ida taler 
ngambil rabi wong Moab, Amon, Edom, Sidon 
miwah Het. 2 Ida ngambil pararabine punika, 
yadiastun Ida Sang Hyang Widi Wasa sampun 
masabda ring wong Israel, mangda ipun 
sampunang saling juang kajuang ngajak bangsa- 
bangsane punika, duaning jaga ngawinang 
bangsa Israele kuduan manahnya nyungsung 
widi-widi sane lianan. 3 Ida Sang Prabu Salomo 

madue rabi prami pitung atus akehipun, 
miwah selir tigang atus diri. Pararabine punika 
ngawinang ida nilar Ida Sang Hyang Widi Wasa. 
4 Santukan sasampune ida lingsir pararabine 
punika ngajak ida nyungsung widi sane lianan, 
kantos ida nenten kantun malih satia tuu ring Ida 
Sang Hyang Widi Wasa, Widin idane, sakadi ajin 
idane Sang Prabu Daud. ? Ida raris nyungsung 
Dewi Astoret, dewin wong Sidone, miwah Molok, 
dewan wong Amone sane ngawinang seneb. * Ida 
madosa pamantuka ring Ida Sang Hyang Widi 
Wasa, tur nenten satia ring Ida sakadi ajin idane 
Sang Prabu Daud. ' Ring gununge dangin kota 
Yerusaleme, ida ngwangun panyungsungan buat 
Dewa Kamos, dewan wong Moabe sane cemer, 
miwah genah panyungsungan Dewa Molok, 
dewan wong Amone sane makasami ngawinang 
seneb. 8 Ida makarya genah panyungsungan, 
buat genah rabin idane sane kawitnyane wong 
sunantara punika pada morbor kastanggi miwah 
ngaturang aturan ring dewannyane suang-suang. 
9 Yadiastun Ida Sang Hyang Widi Wasa, Widin 
Israele, sampun pingkalih mapakantenang raga 
ring Sang Prabu Salomo, tur sampun nitahang 
ida mangda sampunang nyungsung widin wong 
sunantara, nanging Ida Sang Prabu Salomo 
nenten sairing ring Ida Sang Hyang Widi Wasa, 
malahan ida ninggal Ida Sang Hyang Widi Wasa. 

Punika awinanipun Ida Sang Hyang Widi Wasa 
duka ring Ida Sang Prabu Salomo, 10 (11:9) 

11 sarwi masabda ring ida sapuniki: “Sawireh kita 
suba nguug prajanjian kitane ngajak Ulun, buina 
tempal teken titah-titah Ulune, Ulun majanji 
mungguing Ulun lakar mancut kaprabone ene uli 
sig kitane, tur lakar paicayang Ulun teken salah 
tunggal prakanggon kitane. 12 Sakewala ulihan 
bapan kitane | Daud, Ulun tusing nyalanang 
unduke ene sanun kitane idup, nanging di masan 
pamrentahan pianak kitane lakar jalanang Ulun. 
13 Buina tusingja makejang kaprabone ene lakar 
bancut Ulun, nanging lakar sisaang Ulun suku 
bangsa abesik, uli krana parekan Ulune Daud 
muah uli krana kota Yerusaleme ane suba selik 
Ulun.” 


Meseh-meseh Ida Sang Prabu Salomo 


14 Sasampune punika Ida Sang Hyang Widi Wasa 
raris nyelik Ida Hadad, katurunan sang prabu 
ring Edom, mabalik nglawan Ida Sang Prabu 
Salomo. 1? Sane nguni, ritatkala Sang Prabu Daud 
ngaonang jagat Edome, Dane Yoab, senapatin 
wadua balan idane, lunga ka Edom, buat nanem 
sawan jadmane sane padem-padem. Dane 
miwah prajurit danene malinggih ring Edom nem 
sasih suenipun. Tur sajeroning nem sasih punika 
sakancan anake lanang ring Edom, pademang 

dane. 16 (11:15) 17 Nanging Ida Hadad miwah 
makudang-kudang wong Edom parekan ajin 
idane, polih malaib rarud ka Mesir. (Duk punika 
Ida Hadad kantun alit.) 18 Ida Hadad miwah 
pangiring-pangiring idane kesah saking Midian, 
lunga ka Paran. Irika wenten makudang-kudang 
anak malih nyarengin ida. Sasampune punika 
ida raris mamargi ka Mesir, tur tangkil ring sang 
prabu ring Mesir. Ida Hadad raris kicen tanah, 
puri miwah pangan kinum sategepipun antuk 
sang prabu ring Mesir. 1? Ida Hadad kasayangang 
pisan antuk sang prabu Mesire kantos ida kicen 
rabi, inggih punika ipen ida sang prabu, arin ida 
sang pramesuari Tahpenes. 20 Rabin Ida Hadad 
raris ngembasang putra lanang adiri, kaparabin 
Genubat. Anake alit punika tumuli kajak ka puri 
antuk ida sang pramesuari tur kapatiningin irika 
sareng-sareng ring paraputran ida sang prabu. 

21 Ritatkala Ida Hadad mireng gatra ring Mesir, 
mungguing Sang Prabu Daud sampun seda, 
miwah Dane Yoab, senapatin wadua balan idane 
taler sampun seda, ida raris matur ring ida sang 
prabu ring Mesir, sapuniki: “Lugrainja titiang 
mawali ka panegaran titiange.” 

22 Sang prabu ring Mesir mataken sapuniki: 
“Ngudiang dadi keto? Apa adi kuangan? 
Ngudiang dadi adi nagih mulih?” 

Pasaur Ida Hadad, sapuniki: “Titiang nenten 
kakirangan punapa-punapi. Sakewanten lugrainja 
titiang mapamit budal.” 

Ida Hadad tumuli mamargi mantuk ka 
panegaran idane. 

23 Ida Sang Hyang Widi Wasa taler ngawinang 
Dane Reson, okan Dane Elyada mabalik 
nglawan Ida Sang Prabu Salomo. Dane Reson 
pecak malaib saking gustinnyane, Sang Prabu 
Hadadeser ratune ring Soba. 28 Tur dane dados 
pamimpin grombolan pangaco. (Indike punika 
mamargi, sasampun Sang Prabu Daud ngaonang 
Sang Prabu Hadadeser, tur nyedayang kantin 
idane sane saking Siria.) Dane Reson miwah 
pangiring-pangiring danene tumuli lunga ka 
Damsik tur jenek malinggih irika. Irika dane 
kadegang dados sang prabun wong Siriane antuk 
pangiring-pangiring danene. 25 Sapanyeneng Ida 
Sang Prabu Salomo, Dane Reson dados meseh 
wong Israel sane sering ngrauhang bencana, 
pateh sakadi Ida Hadad. 


Janjin Ida Sang Hyang Widi 
Wasa ring Dane Yerobeam 
26 Anak lianan sane mabalik nglawan Ida 
Sang Prabu Salomo, inggih punika salah tunggil 
prakanggen idane, sane mapesengan Yerobeam, 
okan Dane Nebat, suku Epraim saking Sereda. 

Biang danene sampun balu, mapesengan Serua. 
27 Kadi asapuniki katuturan pembrontakane 
punika. 

Ida Sang Prabu Salomo nuju ngwangun Milo, 
miwah ngamecikang tembok panyengker kotan 
Ida Sang Prabu Daud, ajin idane. 28 Dane 
Yerobeam punika anak truna sane dueg makarya. 
Rikala Ida Sang Prabu Salomo nyingak dane 
anteng seleg makarya, ida raris ngamanggehang 
dane dados pangenter pangayah rodi ring 
wewidangan suku Manase miwah Epraim. 

29 Sedek rahina anu rikala Dane Yerobeam 
mamargi saking Yerusalem, ring margi dane 
raris karauhin antuk Nabi Ahia, sane saking Silo. 
30 Nabi Ahia raris ngembus jubah danene sane 
anyar, sane anggen dane tur nyetset jubahe 
punika kadadosang roras kesetan, 3! kadulurin 
baos asapuniki ring Dane Yerobeam: “Juangja 
jubahe ene dasa kesetan, sawireh Ida Sang 
Hyang Widi Wasa, Widin Israele masabda teken 
cening kene: “Ulun lakar mancut kaprabone uli 
sig Salomone, tur lakar paicayang Ulun teken 
kita dasa suku bangsa. 3? Salomo lakar ngisiang 
asuku bangsa dogen, uli krana parekan Ulune 
Daud, muah uli krana Yerusalem, kota ane 
suba selik Ulun uli sakuub tanah Israele, buat 
dadi druen Ulune. 33 Ulun lakar nglaksanayang 
unduke ene, sawireh Salomo suba nulak Ulun, 

tur suba nyungsung dewa-dewa sunantara, 
luire Dewi Astoret, dewan wong Sidone, 
Kamos, dewan wong Moabe, muah Molok 
dewan wong Amone. Salomo suba tusing 
satinut teken Ulun. Ia suba malaksana pelih, 
tur suba tusing ngamanggehang pidabdab 
muah titah-titah Ulune, buka laksanan bapanne 
Daud. 34 Nangingke Ulun tusing lakar mancut 
kaprabone ento makejang uli sig Salomone tur 
Ulun lakar nglugrain ia enu mrentah, sanun 
iane idup. Unduke ene laksanayang Ulun, uli 
krana parekan Ulune Daud, ane suba selik Ulun, 
ane satinut teken pidabdab muah sapatitah 
Ulune. 25 Ulun lakar mancut kaprabone ento 

uli sig pianak Salomone, tur lakar paicayang 
Ulun teken kita dasa suku bangsa. 3? Nanging 
Ulun lakar ngenuang asuku bangsa pabuat 
pianak Salomone, apanga Ulun setata ngelah 
katurunan parekan Ulune Daud buat mrentah 
di Yerusalem, kota ane suba selik Ulun dadi 
tongos panyungsungan Ulune. 3” Kita Yerobeam, 
Ulun lakar nadiang kita ratun wong Israele, tur 
kita lakar mrentah sakancan wewidangan ane 
edotang kita. 28 Yening kita saking sujati satinut 
teken Ulun, idup madasar pidabdab-pidabdab 
Ulune, muah tansah ngae ledang pakayun 
Ulune, malantaran nglaksanayang sapatitah 
Ulune, buka ane laksanayanga baan parekan 

Ulune Daud, Ulun lakar tansah ngiangin kita. 
Ulun lakar ngamanggehang kita dadi ratun 
Israele, tur ngamastiang mungguing katurunan 
kitane lakar mrentah sasuban kitane buka ane 
suba laksanayang Ulun marep teken Daud. 

39 Malantaran dosan Salomone, Ulun lakar 
nyisipang katurunan Daude, nanging tusing kanti 
sakayang-kayang. ” 

40 Duaning punika Ida Sang Prabu Salomo 
tumuli mapakayunan jaga nyedayang Dane 
Yerobeam, nanging dane malaib ka Mesir 
ngluputang raga ring ajeng Ida Sang Prabu Sisak. 
Irika dane jenek malinggih, kantos Ida Sang Prabu 
Salomo seda. 


Ida Sang Prabu Salomo seda 
(2Bab. 9:29-31) 


41 Sapanglanturipun saluiring pakaryan Ida 
Sang Prabu Salomo miwah kawicaksanaan 
idane, makasami kasuratang ring Cakepan 
Babad Ida Sang Prabu Salomo. 42 Ida jumeneng 
nata ring Yerusalem, ngwengku jagat Israele 
petang dasa taun suenipun. # Ida raris seda tur 
kaperemang ring Kota Daud, tur putran idane 
sane mapesengan Ida Rehabeam ngentosin ida 
jumeneng nata. 

Suku bangsa sane baler pada brontak 
(2Bab. 10:1-19) 


1 Ida Sang Prabu Rehabeam tumuli lunga 
12 ka Sikem. Irika sawatek wong Israele 
sane saking kaler sami pada mapunduh, jaga 
ngamanggehang Ida Rehabeam jumeneng nata. 
2 Rikala Dane Yerobeam, okan Dane Nebat sane 
pecak malaib rarud ka Mesir saking ajeng Ida 
Sang Prabu Salomo, mireng indike punika, dane 
tumuli mawali saking Mesir. 3 Rakyat Israele sane 
saking suku-suku bagian kaler raris ngutus anak 
ngaturin Dane Yerobeam, tur dane sinarengan 
ring rakyat Israele sami pada nangkil ring ajeng 
Ida Sang Prabu Rehabeam, saha matur sapuniki: 
4 “Sane riin ajin palungguh iratu gemes pisan 
ring titiang, tur mategenin titiang tetegenan 
sane abot pisan. Yening palungguh iratu ledang 
nginganang tetegenan titiange, tur nenten gemes 
malih ring titiang, titiang sareng sami nyadia 
dados kaulan palungguh iratu sane satia.” 

5 Pasaur Ida Sang Prabu Rehabeam sapuniki: 
“Kemaja nyama mulih malu, buin telun maija 
buin. Ditu tiang lakar maang nyama pasaur.” 
Duaning punika ipun sareng sami raris pada 
budal. 

6 Ida Sang Prabu Rehabeam raris ngarsayang 
tetimbangan paralingsire, sane pecak dados 


1 PARARATU 12.7-11 1486 


pangabih Ida Sang Prabu Salomo, ajin idane, 
sapuniki: “Manut tetimbangan pamane ajak 
makejang, kenken patutne pasaut tiange teken 
rakyate ento?” 

7 Atur paralingsire punika, sapuniki: “Yening 
palungguh iratu mapakayun jaga ngancangin 
rakyate saha becik, saurin pinunas ipune 
antuk baos sane becik, sinah ipun jaga dados 
kaulan palungguh iratu sane satia ngantos 
salami-laminipun.” 

8 Nanging ida nenten nglinguang tetimbangan 
paralingsire punika, tur ida raris ngarsayang 
tetimbangan paraanom-anome sane tuuhnyane 
masaih ring ida, sane dados pangabih idane, 
asapuniki pangandikan idane: ? “Manut 
tetimbangan nyamane ajak makejang kenken 
patut pasaut tiange teken rakyate, ane nagih 
apang tiang nginganang tetegenannyane?” 

10 Pasaur danene sapuniki: “Sapuniki patutipun 
pasaur palungguh iratu ring ipun: “Kacing tiange 
ene gedenan teken wangkong ajin tiange!” 

11 Sapanglanturipun, nikayang ring ipun sapuniki: 
Ajin tiange mategenin nyama tetegenan ane 
baat. Tiang lakar mategenin nyama tetegenan 
ane baatan teken ento. Ajin tiange nigtig nyama 
aji pecut, nanging tiang lakar nigtig nyama aji 
pecut jaran! ” 


1 PARARATU 12.12-16 1487 


12 Malih tigang rahinanipun Dane Yerobeam 
miwah rakyate sami pada rauh tangkil ring 
ajeng Ida Sang Prabu Rehabeam, satinut ring 
pangandikan idane ring ipun sareng sami. 13 Ida 
Sang Prabu nenten nglinguang tetimbangan 
paralingsir-lingsire punika, nanging ida ngandika 
saha bangras ring rakyate punika, 14 sakadi sane 
sampun katurang antuk parapangabih idane sane 
anom-anom punika sapuniki pangandikan idane: 
“Ajin tiange mategenin nyama tetegenan ane 
baat. Tiang lakar mategenin nyama tetegenan 
ane baatan teken ento. Ajin tiange nigtig nyama 
aji pecut, nanging tiang lakar nglambet nyama 
aji pecut jaran!” 15 Puniki mula pakarsan Ida 
Sang Hyang Widi Wasa sane ngawinang Ida 
ngandika ring Dane Yerobeam, okan Dane Nebat 
malantaran Nabi Ahia, sane saking Silo punika. 
Punika awinannyane ida sang prabu nenten 
nglinguang rakyate punika. 

16 Rikala rakyate manggihin, mungguing ida 
sang prabu nenten mirengang pinunasipune, 
ipun raris masuryak sapuniki: “Surudangja 
lungguh Ida Sang Prabu Daud muah kulawargan 
idane! Apake ane suba taen gae ida pabuat iraga? 
Ih wong Israele jalanja pada mulih. Depangja Ida 
Sang Prabu Rehabeam, ngitungang ragan idane 
ngraga.” 

Kadi asapunika indik rakyat Israele brontak, 

17 Saha nilar Ida Sang Prabu Rehabeam, sane 
jumeneng nata wantah pabuat rakyate ring 
wewidangan Yehuda kewanten. 

18 Sasampune punika Ida Sang Prabu Rehabeam 
raris ngutus Dane Adoniram sane dados 
pangenter pangayah rodine maranin wong 
Israele, nanging wong Israele ngencur dane antuk 
batu ngantos dane seda. Kala punika Sang Prabu 
Rehabeam raris digelis munggah ka kretan idane, 
raris malaib ka Yerusalem. 19 Ngawit saking duk 
punika rakyat Israel sane bagian kaler, brontak 
nglawan kulawargan Ida Sang Prabu Daud. 

20 Ritatkala rakyat Israele miragi mungguing 
Dane Yerobeam sampun mawali saking Mesir, 
rakyate raris ngundang dane mangda ngrauhin 
pasangkepan rakyate tur dane kamanggehang 
dados ratun wong Israele. Wantah suku Yehuda 
kewanten sane kantun satia ring katurunan Ida 
Sang Prabu Daud. 


Ramalan dane Nabi Semaya 
(2Bab. 11:1-4) 


21 Rikala Ida Sang Prabu Rehabeam rauh ring 
Yerusalem, ida raris munduhang prajurit-prajurit 
sane pinih becik saking pantaran suku Yehuda 
miwah Benyamine, satus ulung dasa tali 
akehipun. Ida mapakayunan jaga lunga ka 

payudan, buat ngwaliang kakuasaan idane marep 
ring suku-suku bangsa Israel sane bagian kaler. 
22 Nanging Ida Sang Hyang Widi Wasa masabda 
ring Nabi Semaya, 22 mangda dane ngrauhang 
pawuwus Idane ring Ida Sang Prabu Rehabeam 
miwah ring sakancan rakyate sane saking suku 
Yehuda miwah Benyamin, sapuniki: ** “Edaja kita 
masiat nglawan bangsa Israel nyaman kitane. 
Mulihja kita ajak makejang. Unduk ane suba 
liwat ento mula tuah pakarsan Ulun.” Ida dane 
sami pada satinut ring titah Ida Sang Hyang Widi 
Wasa, tur sami raris pada budal. 


Ida Sang Prabu Yerobeam 
nilar Ida Sang Hyang Widi Wasa 


25 |da Sang Prabu Yerobeam ratun Israele, 
raris ngwangun benteng ring kota Sikem ring 
pagunungan Epraim, tumuli ida jenek malinggih 
irika. Sasampune punika ida raris matilar saking 
irika, tumuli ngwangun benteng ring kota Pnuel. 
26 Ida raris makayun-kayun sapuniki: “Ane jani 
yening rakyat gelahe ka Yerusalem tur ngaturang 
aturan teken Ida Sang Hyang Widi Wasa di 
Perhyangan Agunge, sinah kasatiaannyane 
lakar mabalik buin sig Sang Prabu Rehabeame, 
ratune di Yehuda, tur ia ajaka makejang lakar 
ngamatiang idewek.” 27 (12:26) 

28 Sasampune ida makayun-kayunin indike 
punika, ida raris makarya arca banteng jagiran 
kekalih malakar antuk mas, sarwi ngandika ring 
rakyat idane, sapuniki: “Ih rakyat Israel, suba uli 
makelo nyama mabakti ka Yerusalem. Ane jani 
ene widin nyamane, ane ngajak nyama pesu uli 
tanah Mesir.” 29 Banteng mase punika genahang 
ida ring Betel asiki, miwah sane malih asiki 
genahang ida ring Dan. 3? Punika awinanipun 
rakyate pada madosa, malantaran ipun pada 
nyungsung banteng mase punika ring Betel 
miwah ring Dan. °t Ida Sang Prabu Yerobeam 
taler makarya genah-genah panyungsungan ring 
duur bukite, tur ngadegang pandita saking anak 
sane boya suku Lewi. 


Jadmane sane mabakti ring Betel keni pasisip 


32 ida Sang Prabu Yerobeam raris netepang 
rerainan, nuju tanggal limolas ring sasih kaulune, 
sakadi rerainane ring Yehuda. Ring pamorboran 
aturane ring Betel, ida ngaturang aturan ring 
banteng mase sane kardi ida punika, tur ida 
ngangkat parapandita ring Betel, buat ngancangin 
genah panyungsungan sane kardi ida punika. 

33 Tur ring tanggal limolas ring sasih kaulu punika, 
rerainan sane manggehang ida, ida raris lunga 
ka Betel tur ngaturang aturan ring pamorboran 


1 PARARATU 13.1-4 1491 


aturane, buat ngluihang rerainan sane sampun 
manggehang ida pabuat rakyat Israele. 

13 1 Risedek Ida Sang Prabu Yerobeam 

ngadeg ring pamorboran aturane, 

jaga ngaturang aturan, jeg wenten nabi adiri 
rauh saking Yehuda ka Betel, saking pituduh 
Ida Sang Hyang Widi Wasa. 2Satinut ring 
pituduh Ida Sang Hyang Widi Wasa, nabine 
punika raris nganistayang pamorboran aturane 
punika, sapuniki baos danene: “Ih iba tongos 
pamorboran aturan, tongos pamorboran aturan, 
kene sabdan Ida Sang Hyang Widi Wasa. 
Uli kulawargan Daude, lakar ada anak cerik 
lekad, ane lakar madan Yosia. Ia lakar nampah 
parapandita ane ngayahin pamorboran aturan 
pabuat dewa sunantarane ane ngaturang aturan 
sig ibane, tur ia lakar morbor tulang jlema 
sig ibane.” 3 Nabine punika malih nglanturang 
pangandikan danene sapuniki: “Pamorboran 
aturane ene lakar belah, tur abune ane di duurne 
lakar sambeh. Sasubane keto iba lakar nawang, 
mungguing Ida Sang Hyang Widi Wasa suba 
masabda majalaran icang.” 

4Riwau Ida Sang Prabu Yerobeam mireng 
indike punika, ida raris nuding dane, sinambi 
ngwedalang prentah sapuniki: “Jukja jlemane 
ento.” Tan dumade, tangan idane punika 
raris kekeh tur nenten dados waliang malih. 

3 Pamorboran aturane punika jeg masibakan, 
tur abunne mabrarakang ka tanahe sakadi sane 
sampun kawarah-warahang antuk nabine punika 
sajeroning parab Ida Sang Hyang Widi Wasa. ê Ida 
Sang Prabu Yerobeam raris ngandika ring nabine 
punika, sapuniki: “Astawayangja tiang teken Ida 
Sang Hyang Widi, Widin jerone, tur tunasang 
teken Ida, apang Ida nyegerang liman tiange!” 

Nabine punika raris ngastawa ring Ida Sang 
Hyang Widi Wasa, tur tangan ida sang prabu 
tumuli waras. ' Sasampune punika ida sang prabu 
raris ngandika ring nabine punika, sapuniki: 
“Jalanja singgah sig tiange tur jalanja madaar 
abedik. Tiang makeneh maang jerone upah, buat 
paundukan ane suba laksanayang jerone.” 

8 Nabine punika tumuli matur sapuniki: 
“Yadianja iratu maicayang kasugihan iratune 
atenga ring titiang, titiang nenten jaga simpang 
ring genah iratune, wiadin nunas pangan kinum 
ring genah iratune. ? Ida Sang Hyang Widi Wasa 
sampun masabda ring titiang mangda titiang 
sampunang nunas pangan kinum, tur sampunang 
mawali nuut margine sane sampun entap 
titiang.” 10 Duaning punika, dane nenten malih 
mawali mamargi ring margine sane sampun 
entap dane, nanging dane mamargi ring margine 
sane lianan. 

Indik nabi lingsir ring Betel 


11 Duk punika ring Betel wenten satunggiling 
nabi sane sampun lingsir. Oka-okan danene raris 
rauh nguningayang ring dane sapariindik sane 
kalaksanayang ring Betel ring rahinane punika, 
antuk nabine sane saking Yehuda, miwah indik 
sane kuningayang ring Ida Sang Prabu Yerobeam. 
12 Nabine lingsir punika tumuli mataken ring okan 
danene sapuniki: “Dugas danene mawali, jalane 
ane encen ane tuut dane?” Okan danene raris 
matujuhin dane margine punika. 13 Irika nabine 
lingsir punika raris ngandikayang masangin 
keledaen danene kedapa. Indike punika raris 
kalaksanayang antuk okan danene. Nabine lingsir 
punika tumuli nglinggihin keledaene punika, 

14 tur mamargi ngetut pamargin nabine sane 
saking Yehuda punika. Nabine punika raris 
panggihin dane sedekan malinggih ring sor 
tarune ageng. Dane tumuli mataken sapuniki: 
“Punapike ragane puniki nabine sane saking 
Yehuda punika?” 

Pasaur nabine sapuniki: “Inggih patut.” 

15 Dane raris mabaos malih sapuniki: “Ngiringja 
simpang tur majengan sareng-sareng ring umah 
tiange!” 

16 Nanging nabine saking Yehuda punika 
tumuli matur sapuniki: “Tiang nenten dados 

simpang ring genah ragane, miwah nampi 
panyemberaman ragane, tur tiang nenten dados 
mangan miwah nginum sareng-sareng ragane 
irika. 17 Santukan Ida Sang Hyang Widi Wasa 
sampun mapaica pituduh ring tiang, mangda 
tiang sampunang mangan wiadin nginum 
punapa-punapi, miwah rikalaning tiang budal 
mangda sampunang malih nuut margine sane 
sampun entap tiang.” 

18 Irika nabine lingsir sane saking Betel punika 
raris mabaos ring dane sapuniki: “Tiang taler 
dados nabi pateh sakadi ragane. Saking pituduh 
Ida Sang Hyang Widi Wasa, raris wenten 
satunggaling malaekat ngandikain tiang, mangda 
tiang ngajak ragane simpang ka umah tiange, tur 
ngaturin ragane panyembrama.” Nanging nabine 
lingsir punika sujatinipun mobab. 

19 Duaning punika nabine saking Yehuda raris 
simpang ring jeroan nabine sane lingsir tur 
majengan sareng dane irika. 2? Risedek dane 
majengan, raris wenten pawuwus Ida Sang Hyang 
Widi Wasa nedunin nabine sane lingsir punika, 
21 tur dane raris nyerit marep ring nabine sane 
saking Yehuda punika, sapuniki: “Ida Sang Hyang 
Widi Wasa masabda mungguing ragane nenten 
satinut ring Ida, tur nenten nglaksanayang 
sapatitah Idane. 22 Nanging ragane mawali tur 
majengan ring genah sane sampun nenten 

lugrain Ida ragane majengan. Duaning punika, 
ragane pacang seda, tur sawan ragane nenten 
jaga kapendem ring setran kulawargan ragane.” 

23 Sasampun sang kalih puput majengan, 
nabine sane lingsir masang kedapa ring 
keledaene pabuat nabine sane saking Yehuda 
punika. 24 Nabine saking Yehuda punika tumuli 
nglinggihin keledaene punika. Ring margi, 
dane kacadang antuk singane aukud, tur dane 
kasedayang. Sawan danene nylempang ring 
margine, tur singa miwah keledaene majujuk 
ring sampingnyane. 2? Paraanake sane nglintang 
ring margine punika sami pada manggihin sawa 
nylempang ring margine, miwah singa majujuk 
ring sampingnyane. Anake punika mamargi 
ngranjing ka Betel, tur nuturang indik sane 
panggihin ipun punika. 

26 Rikala nabine sane lingsir punika mireng 
indike punika, dane raris ngandika sapuniki: 
“Sinah ento nabi ane tusing satinut teken titah 
Ida Sang Hyang Widi Wasa. Ento awanane Ida 
Sang Hyang Widi Wasa ngutus singa buat nyarap 
tur ngamatiang ia, satinut teken sabdan Ida 
Sang Hyang Widi Wasa ane suba sabdayang 
Ida.” 27 Sasampune punika dane raris ngandika 
ring paraputran danene sapuniki: “Pasanginja 
keledaen bapane kedapa.” Oka-okan danene 
raris nglaksanayang indike punika. 28 Nabine 

sane lingsir punika raris mamargi, tumuli cingak 
dane sawan nabine punika nylempang ring 
margine, miwah keledaene pingkalih singane 
kantun majujuk ring sampingnyane. Singane 
punika nenten neda sawane punika miwah 
nenten nyarap keledaene punika. 29 Nabine sane 
lingsir punika raris ngambil sawane punika tumuli 
kagenahang ring tundun keledaene raris kabakta 
mawali ka Betel. Irika sawane punika katangisin 
miwah kapendem. 3? Dane mendem sawane 
punika ring setran kulawargan danene, tur dane 
lan paraputran danene nangisin sawane punika, 
sarwi masesambatan sapuniki: “Duh nyaman 
tiange, duh nyaman tiange!” 81 Sasampune puput 
mendem sawa punika, nabine punika ngandika 
ring paraputran danene sapuniki: “Yening bapa 
mati, tanemja bangken bapane di semane ene, 
tur deketang bangken bapane ngajak sawan 
nabine ene. 3? Sakancan sabda ane nikayang 
dane manut pawuwus Ida Sang Hyang Widi 
Wasa, nuek teken tongos pamorboran aturan 

di Betel, muah nuek teken sakancan tongos 
panyungsungane di kota Samaria, ento sinah 
lakar kasidan.” 


Dosan Ida Sang Prabu Yerobeam 


33 Ida Sang Prabu Yerobeam, ratun wong Israele, 
kantun nenten kayun ngutang pamargin idane 


1 PARARATU 13.34-14.5 1497 


sane jaat, nanging ida ngraris milih pandita saking 
pantaran rakyate sane biasa, buat ngayahin 
genah-genah pamorboran aturan sane kardi ida. 
Asing-asing anak sane nyak dados pandita, ipun 
raris tetepang ida. 3? Dosa sane kardi ida punika 
ngawinang uug miwah sirna katurunan idane. 


Putran Ida Sang Prabu Yerobeam seda 


14 1 Duk punika putran Ida Sang Prabu 
Yerobeam, sane mapesengan Abia 
sungkan. 2 Ida Sang Prabu Yerobeam tumuli 
ngandika ring rabin idane, sapuniki: “Kemaja 
adi ka Silo, ka tongos Nabi Ahiane, ane ipidan 
ngandika teken beli mungguing beli lakar dadi 
ratun wong Israel. Nanging samarang iban adine 
apang eda ada anak nawang. 3 Aturin dane roti 
dasa bungkul muah jaja abedik makamuah madu 
abotol. Tunusang teken dane, kenken panadin 
pianak iragane, sinah dane lakar ngandikain adi.” 
4 irika rabin idane raris lunga ka jeron Dane Ahia 
ring Silo. Dane Ahia sampun lingsir pisan, tur 
dane sampun buta. ? Ida Sang Hyang Widi Wasa 
sampun ngandika ring dane mungguing rabin Ida 
Sang Prabu Yerobeam jaga nunasang ring dane 
indik putran idane, sane sedekan sungkan. Ida 
Sang Hyang Widi Wasa sampun mawisik ring 
dane, napi sane patut nikayang dane. 

Rikala rabin Ida Sang Prabu Yerobeam rauh irika, 
dane mapi-mapi sakadi anak lianan. ê Nanging 
rikala Dane Ahia mireng klesegan danene ring 
jelanane, Dane Ahia tumuli ngandika, sapuniki: 
“Rarisangja ngranjing. Titiang uning mungguing 
iratu puniki rabin Ida Sang Prabu Yerobeam. 
Punapi awinannya iratu mapi-mapi sakadi anak 
lian? Titiang ngaturang gatra sane nenten becik 
pabuat iratu. 7 Mrikaja rarisang mantuk, tur 
aturang ring Ida Sang Prabu Yerobeam, indik sane 
kasabdayang antuk Ida Sang Hyang Widi Wasa, 
Widin Israele ring ida, sapuniki: “Ulun nyelik kita 
uli pantaran rakyate, tur ngadegang kita dadi 
pamrentah kaulan Ulune Israel. 8 Ulun mancut 
kaprabone ento uli sig katurunan Daude, laut 
paicayang Ulun teken kita. Nanging kita suba 
tuara buka parekan Ulune Daud, ane astiti bakti 
pesan teken Ulun, ninutin sapatitah Ulun muah 
nglaksanayang tuah paundukan ane ledangin 
Ulun dogen. ? Kita suba ngae dosa ane gedenan 
teken dosan anake ane mrentah malunan teken 
kita. Kita suba nulak Ulun muah mangunang 
pidukan Ulune, malantaran kita ngae arca muah 
togog malakar logam, ane sungsung kita. 10 Uli 
krana unduke ento Ulun lakar nibakang bencana 
teken kulawargan kitane, tur lakar ngamatiang 
sakancan katurunan kitane ane muani-muani, 
cerik kelih. Ulun lakar nyirnayang kulawargan 

kitane. Ia lakar kasampatang tur kentungang 
buka taine. 1! Asing-asing kulawargan kitane ane 
mati di kota, bangkenne lakar amah cicing, muah 
asing-asing ane mati di tegale, bangkenne lakar 
amah kedis guak. Ulun Sang Hyang Widi Wasa 
ane suba masabda buka keto. ” 

12 Nabi Ahia nglanturang pangandikan danene 
ring rabin Sang Prabu Yerobeame, sapuniki: 
“Sane mangkin rarisangja iratu mantuk. 
Sapangrauh iratune ring kota, putra druene jaga 
seda. 33 Sawatek wong Israele jaga mangelingin 
tur mendem ida. Wantah ida kewanten, saking 
pantaran kulawargan Ida Sang Prabu Yerobeam, 
sane pacang kapendem sakadi patutipun, 
santukan wantah ida kewanten sane kaledangin 
antuk Ida Sang Hyang Widi Wasa, Widin Israele. 
14 ida Sang Hyang Widi Wasa jaga ngadegang 
sang prabu sane jaga mrentah wong Israele, 
sane jaga mancut tur muputang kulawargan 
Sang Prabu Yerobeame. 1° Ida Sang Hyang 
Widi Wasa jaga nyisipang wong Israele, tur Ida 
ngosok ipun sakadi glagahe ring tukade. Ida 
jaga mancut wong Israele saking tanahe sane 
becik puniki, sane sampun kapaicayang ring 
leluuripune, tur jaga nyambehang ipun kantos 
nglintangin Tukad Eprate, santukan ipun sampun 
ngawinang Ida duka, malantaran ipun makarya 
arca Dewi Aserane. 19 Ida Sang Hyang Widi Wasa 

jaga ngutang wong Israele santukan Ida Sang 
Prabu Yerobeam sampun ngardi dosa tur nuntun 
bangsa Israele ngardi dosa.” 

17 Rabin Ida Sang Prabu Yerobeam tumuli 
mawali ka kota Tirsa. Riwau ida ngranjing ka puri, 
putran idane raris seda. 18 Wong Israele sami 
pada mangelingin tur mendem ida, sakadi sane 
sampun kasabdayang antuk Ida Sang Hyang Widi 
Wasa, malantaran parekan Idane, Nabi Ahia. 


Ida Sang Prabu Yerobeam seda 


19 Sapanglanturipun, sakancan paindikan sane 
kalaksanayang antuk Ida Sang Prabu Yerobeam, 
minakadinipun indik idane mrentah, makasami 
kasuratang ring Cakepan Babad Pararatun 
Israele. 20 Ida Sang Prabu Yerobeam jumeneng 
prabu kalih likur taun suenipun. Ida seda tur 
kapendem. Putran idane, Ida Nadab tumuli 
ngentosin ida jumeneng nata. 


Ida Sang Prabu Rehabeam saking Yehuda 
(2Bab. 11:5--12:15) 


21 Putran Ida Sang Prabu Salomo, Ida Sang 
Prabu Rehabeam sampun mayusa petang dasa 
siki taun, daweg idane jumeneng nata ring 
Yehuda. Pitulas taun suennya ida mrentah ring 
Yerusalem, inggih punika kota sane sampun 
kaselik antuk Ida Sang Hyang Widi Wasa, saking 


1 PARARATU 14.22-26 1501 


wewidangan wong Israele, buat dados genah 
panyungsungan Idane. Biang Ida Sang Prabu 
Rehabeam mapesengan Naama saking Amon. 

22 Wong Yehudane ngardi dosa pamantuka 
ring Ida Sang Hyang Widi Wasa, tur dosanipune 
punika agengan ring dosan leluuripune, sane 
ngawinang Ida Sang Hyang Widi Wasa duka 
ring ipun. 28 Ipun pada makarya genah-genah 
panyungsungan buat widi-widi sane palsu. Ipun 
makarya tugu batu miwah palawatan Dewi Asera 
sane kasungsung ring duur bukite miwah ring 
sor tarune ageng. 24 Paindikan sane pinih kaon, 
inggih punika wentenipun anak lanang miwah 
istri sane ngaturang dewek dados penayang 
ring genah-genah panyungsungane punika. 
Wong Yehudane pada nglaksanayang sakancan 
paindikan sane ngawinang kimud, inggih punika 
paindikan sane biasa kalaksanayang antuk jadma 
sane sampun kakaonang saking jagate punika 
antuk Ida Sang Hyang Widi Wasa, rikala bangsa 
Israele ngaug jagate punika. 

25 Ring taun sane kaping lima, sapanyeneng 
Ida Sang Prabu Rehabeam, Ida Sang Prabu Sisak 
saking Mesir, rauh ngebug kota Yerusaleme. 

26 ida ngrampas sakancan arta branane sane 
wenten ring Perhyangan Agung miwah sane 
ring puri, kadi asapunika taler tameng-tameng 
mas sane kakardi antuk Ida Sang Prabu Salomo. 

2? Makadados silurnyane, Sang Prabu Rehabeam 
raris makarya tameng-tameng temaga, sane 
kapisarayang ring paraprakanggene sane nyaga 
gapuran purine. 28 Nyabran Ida Sang Prabu 
lunga ka Perhyangan Agung, parapajagane 
punika makta tameng-tamenge punika, tur 
sasampune punika raris malih kagenahang ring 
bale pajagaane. 

29 Sapanglanturipun, sakancan paindikan 
sane kalaksanayang antuk Ida Sang Prabu 
Rehabeam, makasami kasuratang ring Cakepan 
Babad Pararatun Yehudane. 3? Sapanyeneng 
idane, Sang Prabu Rehabeam tan mari mayuda 
nglawan Ida Sang Prabu Yerobeam. 3! Ida Sang 
Prabu Rehabeam raris seda, tur kapendem 
ring pamendeman pararatune ring Kota Daud, 
tur putran idane Ida Abia raris ngentosin ida 
jumeneng nata. 


Ida Sang Prabu Abia madeg ratu ring Yehuda 
(2Bab. 13:1--14:1) 


15 1 Ring taun sane kaping plekutus 
sapanyeneng Ida Sang Prabu Yerobeam 
ring Israel, Ida Sang Prabu Abia tumuli kadegang 
dados ratu ring Yehuda, 2 tur tigang taun 
suenipun ida mrentah ring Yerusalem. Biang 
idane mapesengan Maaka, putran Ida Absalom. 
3 Ida taler ngardi dosa sane pateh sakadi dosan 

ajin idane, tur nenten saking saguluking kayun 
astiti bakti ring Ida Sang Hyang Widi Wasa, 
Widin idane, sakadi kakiang idane Ida Sang 
Prabu Daud. 4 Nanging uli krana Ida Sang Prabu 
Daud, Ida Sang Hyang Widi Wasa, Widin idane 
ledang mapaica putra lanang asiki ring ida, 
buat ngentosin ida mrentah ring Yerusalem, 
miwah buat ngamanggehang kota Yerusaleme 
mangda sutrepti. 2 Ida Sang Hyang Widi Wasa 
nglaksanayang paindikan-paindikane punika, 
santukan Ida Sang Prabu Daud, sampun 
nglaksanayang paindikan sane ngawinang 
ledang pakayunan Ida Sang Hyang Widi Wasa, 
tur nenten naenin tempal ring sapatitah Idane 
sajawining ngeniang indik Dane Uria wong 
Hete punika. £ Sapanyeneng Ida Sang Prabu 
Abia, ida tan mari mayuda nglawan Ida Sang 
Prabu Yerobeam. 7 Sapanglanturipun, sakancan 
sane kalaksanayang antuk Ida Sang Prabu Abia, 
makasami sinurat ring Cakepan Babad Pararatun 
Yehudane. 

8 Ida Sang Prabu Abia seda, tur kapendem ring 
Kota Daud, raris putran idane, sane maparab Asa, 
ngentosin ida jumeneng nata. 

Ida Sang Prabu Asa madeg ratu ring Yehuda 
(2Bab. 15:16--16:6) 


3 Ring taun sane kaping kalih dasa sapanyeneng 
Ida Sang Prabu Yerobeam ring Israel, Ida Sang 
Prabu Asa kadegang dados prabu ring Yehuda, 

10 turida mrentah ring Yerusalem petang dasa siki 
taun suenipun. Niang idane mapesengan Maaka, 
putran Ida Absalom. 1! Ida Sang Prabu Asa 
nglaksanayang paindikan sane ngawinang ledang 
kayun Ida Sang Hyang Widi Wasa, pateh sakadi 
sane kalaksanayang antuk leluur idane Sang 
Prabu Daud. 12 Ida nundung sakancan penayange 
sane ngayah ring genah panyungsungan 
dewa-dewa sunantarane miwah ngaonang 
sakancan arca sane kakaryanin antuk sang prabu 
sane riinan ring ida. 13 Ida nyurudang linggih 
niang idane Maaka saking linggih idane dados 
ibu suri, santukan ida sampun makarya arca 
sane cemer, inggih punika arca Dewi Aserane, 
dewi kasuburan punika. Ida Sang Prabu Asa 
ngentungang tur nunjel arcane punika ring Lebak 
Kidrone. 14 Yadiastu Ida Sang Prabu Asa nenten 
nyirnayang sakancan genah panyungsungan 
dewa-dewa sunantarane, sapanyeneng idane, 
ida pageh astiti bakti ring Ida Sang Hyang Widi 
Wasa. 15 Sakancan barang-barang sane sampun 
katurang ring Ida Sang Hyang Widi Wasa antuk 

ajin idane, sami genahang ida ring Perhyangan 
Agung. Kadi asapunika taler barang-barang 
marupa mas miwah perak sane aturang ida 
ngraga. 

16 Sapanyeneng Ida Sang Prabu Asa ring Yehuda, 
ida tan mari mayuda nglawan Ida Sang Prabu 
Baesa ratune ring Israel. 17 Ida Sang Prabu 
Baesa lunga magegebug ka Yehuda, tur ngawitin 
makarya benteng ring kota Rama, buat megat 
sakancan pamargin anake sane ngungsi miwah 
rauh saking Yehuda. 13 Duaning punika Ida Sang 
Prabu Asa raris ngambil sakancan mas miwah 
perak sane kantun ring Perhyangan Agung miwah 
ring puri, tumuli ngutus makudang-kudang 
prakanggen idane ngaturang barang-barange 
punika ring Ida Sang Prabu Benhadad ratun 
wong Siriane, putran Ida Tabrimon miwah 
putun Ida Hesion, sane malinggih ring Damsik, 
saha kadulurin atur sapuniki: 19 “Ngiringja iraga 
makanti sraya, sakadi sane sampun kamargiang 
antuk ajin iragane. Mas perake puniki makadados 
aturan titiange ring idewa. Sane mangkin ledang 
idewa wusan makanti sraya ring Sang Prabu 
Baesa saking Israel, mangda ida mudalang wadua 
balan idane saking wewidangan titiange.” 

20 ida Sang Prabu Benhadad saadung ring atur 
Ida Sang Prabu Asa, tur ida raris mrentahang 
senapati miwah wadua balan Idane ngebug 

kota-kotan Israele. Wadua balan idane punika 
ngaonang kota-kota Iyon, Dan, Abel-Bet-Maaka, 
sakuub tanah Kinerot miwah sakuub wewidangan 
Naptaline. 2! Rikala Ida Sang Prabu Baesa mireng 
indike punika, ida raris wusan makarya benteng 
ring Rama, tumuli ida lunga ka Tirsa. 

22 Sasampune punika, Ida Sang Prabu Asa raris 
mrentahang ring sawatek rakyat Yehudane, 
agung alit, lanang-istri, mangda ngaonang 
saananing taru lan batu sane kanggen ngwangun 
benteng antuk Ida Sang Prabu Baesa ring Rama. 
Taru miwah batune punika anggen ida makarya 
benteng ring kota Mispa miwah Geba, ring 
wewidangan Benyamin. 

23 Sapanglanturipun, sakancan paindikan 
sane kalaksanayang antuk Ida Sang Prabu Asa, 
minakadinipun indik kawanenan idane miwah 
indik makarya benteng ring kota-kota, makasami 
sinurat ring Cakepan Babad Pararatun Yehudane. 
Nanging rikala ida sampun lingsir, cokor idane 
makakalih rumpuh. 24 Ida Sang Prabu Asa 
seda tur kapendem ring genah pamendeman 
pararatune ring Kota Daud, tur okan idane Ida 
Sang Prabu Yosapat ngentosin ida jumeneng 
nata. 

Ida Sang Prabu Nadab madeg ratu ring Israel 


25 Ring taun sane kaping kalih sapanyeneng 
Ida Sang Prabu Asa ring Yehuda, okan Ida Sang 
Prabu Yerobeam sane mapesengan Nadab, 
madeg ratu ring Israel, tur Ida mrentah kalih taun 
suenipun. 2? Pateh sakadi ajin idane, ida taler 
ngardi dosa pamantuka ring Ida Sang Hyang Widi 
Wasa, miwah nuntun wong Israele sajeroning 
nglaksanayang dosa. 

27 Irika Dane Baesa okan Dane Ahia, saking suku 
Isakar raris mapacukan jaga nglawan Ida Sang 
Prabu Nadab, tur nyedayang ida, rikala ida miwah 
wadua balan idane sedek ngurung kota Gibetone 
ring Pilistin. 28 Indike punika kamargiang ring 
taun sane kaping tiga, sapanyeneng Ida Sang 
Prabu Asa ring Yehuda. Irika Dane Baesa raris 
ngentosin Sang Prabu Nadab jumeneng prabu 
ring Israel. 29 Sasampune punika digelis Ida Sang 
Prabu Baesa nyedayang sakancan kulawargan 
Ida Sang Prabu Yerobeame satinut ring sabdan 
Ida Sang Hyang Widi Wasa, sane sabdayang 
Ida malantaran parekan Idane Nabi Ahia sane 
saking Silo. Sawatek kulawargan Ida Sang 
Prabu Yerobeam kasedayang, nenten wenten 
sane kantun urip. 3? Indike punika kamargiang, 
santukan Ida Sang Prabu Yerobeam sampun 
ngawinang Ida Sang Hyang Widi Wasa, Widin 

Israele duka, malantaran ida ngardi dosa miwah 
ngawinang wong Israele taler ngardi dosa. 

31 Sapanglanturipun, sakancan paindikane sane 
kalaksanayang antuk Ida Sang Prabu Nadab, 
sami kasuratang ring Cakepan Babad Pararatun 
Israele. 3* Sapanyeneng Ida Sang Prabu Asa ring 
Yehuda, ida tan mari mayuda nglawan Ida Sang 
Prabu Baesa ratune ring Israel. 


Ida Sang Prabu Baesa ratune ring Israel 


33 Ring taun sane kaping tiga, panyeneng Ida 
Sang Prabu Asa ring Yehuda, Ida Sang Prabu 
Baesa okan Dane Ahia madeg ratu ring Israel, tur 
Ida Sang Prabu Baesa mrentah ring Tirsa patlikur 
taun suenipun. 24 Pateh sakadi Ida Sang Prabu 
Yerobeam, sane ngriinin ida, ida taler ngardi 
dosa pamantuka ring Ida Sang Hyang Widi Wasa 
miwah nuntun wong Israele ngardi dosa. 

16 1 Ida Sang Hyang Widi Wasa tumuli 
masabda ring Nabi Yehu, okan Dane 
Hanani, mangda dane ngrauhang sabdan Idane 
ring Ida Sang Prabu Baesa, kadi asapuniki: 
2 “Sujatinne kita tan paji, nanging Ulun nadiang 
kita pamimpin kaulan Ulune Israel. Nanging ane 
jani kita suba madosa patuh buka Yerobeam, 
buina suba nuntun kaulan Ulune malaksana 
dosa. Dosa-dosannyane suba ngranayang Ulun 
duka. 3 Ento awanane Ulun lakar ngutang 

kita muah kulawargan kitane, buka ane suba 
laksanayang Ulun marep teken Yerobeam. 

4 Asing-asing kulawargan kitane ane mati di kota, 
bangkennyane lakar amah cicing, muah sakancan 
ane mati di tegale, bangkennyane lakar amah 
guak.” 

> Sapanglanturipun, saluiring paindikane sane 
kakardi antuk Ida Sang Prabu Baesa miwah 
sakancan kaprawiran idane, makasami sinurat 
ring Cakepan Babad Pararatun Israele. è Ida Sang 
Prabu Baesa raris seda, tur kapendem ring Tirsa, 
tur putran idane Ida Sang Prabu Ela ngentosin ida 
jumeneng nata. 

7 Sabdan Ida Sang Hyang Widi Wasa sane 
tumiba ring Ida Sang Prabu Baesa miwah 
kulawargan idane, sampun karauhang antuk 
dane Nabi Yehu, santukan ida sang prabu 
sampun ngardi dosa pamantuka ring Ida Sang 
Hyang Widi Wasa. Ida sampun ngawinang Ida 
Sang Hyang Widi Wasa duka, boyaja wantah 
malantaran kajaatan sane laksanayang ida, sane 
pateh sakadi sane sampun kalaksanayang antuk 
Ida Sang Prabu Yerobeam sane riinan ring ida, 
nanging taler malantaran ida sampun nyedayang 
sakancan kulawargan Ida Sang Prabu Yerobeam. 

Ida Sang Prabu Ela madeg ratu ring Israel 


8 Ring taun sane kaping nemlikur sapanyeneng 
Ida Sang Prabu Asa ring Yehuda, Ida Sang Prabu 
Ela putran Ida Sang Prabu Baesa madeg ratu 
ring Israel, tur ida mrentah ring Tirsa kalih taun 
suenipun. ? Dane Simri salah tunggil senapatin 
idane, sane ngamong pasukan kretan idane 
atenga, raris mapacukan jaga nglawan ida. Sedek 
rahina anu, duk Ida Sang Prabu Ela sedekan 
mainum-inuman kantos punyah ring Tirsa, ring 
jeroan Dane Arsa, sane dados pangenter purin 
idane, 10 Dane Simri raris ngranjing ka jeroane 
punika, tumuli nyedayang Ida Sang Prabu Ela, 
raris ngentosin ida jumeneng ratu. Indike punika 
kamargiang ring taun sane kaping pitulikur, 
panyeneng Ida Sang Prabu Asa ring Yehuda. 

11 Sasampun Ida Sang Prabu Simri madeg 
ratu, ida raris nyedayang sawatek kulawargan 
Ida Sang Prabu Baesa. Sawatek kadang warga 
miwah parasawitran idane sane lanang-lanang, 
makasami kasedayang. 12 Kadi asapunika 
indiknya Ida Sang Prabu Simri nyedayang 
sakancan kulawargan Ida Sang Prabu Baesa, 
satinut ring sabdan Ida Sang Hyang Widi Wasa, 
sane sampun kasabdayang tumiba ring Ida 
Sang Prabu Baesa, malantaran dane Nabi 
Yehu. 13 Santukan ida sampun nyungsung 

dewa-dewa miwah ida sampun nuntun wong 
Israele malaksana dosa, Ida Sang Prabu Baesa 
miwah putran idane Sang Prabu Ela, sampun 
ngawinang Ida Sang Hyang Widi Wasa, Widin 
Israele duka. 18 Sapanglanturipun sakancan 
paindikan sane kalaksanayang antuk Ida Sang 
Prabu Ela, makasami sinurat ring Cakepan Babad 
Pararatun Israele. 


Ida Sang Prabu Simri madeg ratu ring Israel 


15 Ring taun sane kaping pitulikur, panyeneng 
Ida Sang Prabu Asa ring Yehuda, Ida Simri madeg 
ratu ring Tirsa, mrentah wong Israele pitung 
rahina suenipun. Duk punika wadua balan Israele 
sedek ngurung kota Gibetone ring wewidangan 
wong Pilistine. 1? Daweg punika wadua balane 
taler miragi, mungguing Ida Simri sampun 
mapiguman buat nglawan Ida Sang Prabu Ela, 
tur sampun nyedayang ida. Duaning punika 
wadua balane sami raris ngadegang Dane Omri, 
senapatin wadua balane dados ratun Israele. 

17 Sang Prabu Omri miwah wadua balan idane 
raris kesah saking Gibeton, tumuli mamargi tur 
ngurung kota Tirsane. 18 Rikala Ida Simri nyingak 
mungguing kotane sampun kakaonang, ida raris 
ngranjing ka benteng purine tumuli nunjel purine 
punika, tur ida ngraga taler seda mageseng 
irika. 19 Indike punika mamargi kadi asapunika, 

malantaran dosa-dosan idane pamantuka ring 
Ida Sang Hyang Widi Wasa. Pateh sakadi Sang 
Prabu Yerobeam sane riinan ring ida, ida taler 
ngardi paindikan sane tan ngledangin Ida Sang 
Hyang Widi Wasa malantaran dosan idane ngraga 
miwah malantaran ida nuntun wong Israele 
malaksana dosa. 20 Sapanglanturipun, saluiring 
paindikan sane kalaksanayang antuk Ida Simri, 
kadi asapunika taler indik pepacukan sane kardi 
ida, makasami kasuratang ring Cakepan Babad 
Pararatun Israele. 


Ida Sang Prabu Omri madeg ratu ring Israel 


21 Duk punika wong Israele pada maruang- 
ruangan, wenten sane mamanah ngadegang 
Dane Tibni, okan Dane Ginat, jaga dados ratu, tur 
sane lianan kantun ngamanggehang Dane Omri. 
22 Pamuputipun, sane maruang ring Dane Omri 
raris menang. Dane Tibni seda, tur Dane Omri 
madeg dados prabu. 23 Duaning punika rikala 
taun sane kaping tigang dasa siki, panyeneng 
Ida Sang Prabu Asa ring Yehuda, Ida Sang Prabu 
Omri madeg ring Israel, tur ida mrentah roras 
taun suenipun. Pangawitipun ida mrentah ring 
Tirsa nem taun suenipun. 2? Sasampune punika 
ida raris numbas pagunungan Samariane saking 
anak sane mawasta Semer, mapangarga aji 
nem tali bidang jinah perak. Ida raris ngwangun 

kota miwah benteng ring pagunungane punika 
tur kotane punika raris kawastanin Samaria, 
manut wastan | Semer, sane pecak nerbeang 
pagunungane punika. 

25 Ida Sang Prabu Omri malaksana dosa ring 
ayun Ida Sang Hyang Widi Wasa langkungan 
ring pararatu sane riinan ring ida. 25 Pateh 
sakadi Sang Prabu Yerobeam sane riinan ring 
ida, ida ngawinang Ida Sang Hyang Widi Wasa, 
Widin Israele duka malantaran dosa-dosan 
idane, miwah malantaran ida nuntun wong 
Israele malaksana dosa miwah nyungsung 
arca-arca. 2' Sapanglanturipun, saluiring sane 
kalaksanayang antuk Sang Prabu Omri miwah 
sakancan pakaryan sane puputang ida makasami 
sinurat ring Cakepan Babad Pararatun Israele. 
28 ida Sang Prabu Omri raris seda, tumuli 
kapendem ring Samaria. Putran idane sane 
maparab Akab, ngentosin ida jumeneng nata. 


Ida Sang Prabu Akab madeg ratu ring Israel 


29 Ring taun sane kaping tigang dasa kutus, 
panyeneng Ida Sang Prabu Asa ring Yehuda, Ida 
Sang Prabu Akab putran Ida Sang Prabu Omri 
madeg ratu ring Israel tur ida mrentah ring 
Samaria kalih likur taun suenipun. 20 Ida ngardi 
dosa pamantuka ring Ida Sang Hyang Widi Wasa, 
langkungan ring sakancan pararatune sane riinan 

ring ida. 3t Ida ngardi dosa langkungan ring Ida 
Sang Prabu Yerobeam. Nanging langkungan 
malih ring punika, ida marabian sareng Ida 
Isebel, okan Ida Sang Prabu Etbaal saking Sidon, 
tur nyungsung Dewa Baal. 3? Ida raris ngwangun 
pura linggih Dewa Baale ring Samaria miwah 
ngwangun pamorboran aturan pabuat Dewa Baal 
sane kagenahang ring purane punika. 33 Ida taler 
makarya arca Dewi Asera. Ida ngardi paindika- 
paindikan sane ngawinang Ida Sang Hyang Widi 
Wasa, Widin Israele, bangetan duka ring ida 
bandingang ring sakancan pararatun Israele 
sane riinan ring ida. 34 Duk panyeneng idane, 
Dane Hiel sane saking Betel raris ngwangun 
kota Yerikone. Rikala Dane Hiel masang dasar, 
dane macaru antuk okan danene sane pinih 
duur sane mapesengan Abiram, tur rikala dane 
ngwangun gapuran kotane, dane macaru antuk 
okan danene sane pinih alit, sane mapesengan 
Segub. Indike punika satinut ring sabdan Ida Sang 
Hyang Widi Wasa sane sabdayang Ida sane riin 
malantaran Dane Yosua okan Dane Nun. 


Dane Elia miwah masan endang 


17 1 Wenten nabi mapesengan Elia, saking 
Tisbe ring Gilead, matur ring Ida Sang 
Prabu Akab, sapuniki: “Sajeroning parab Ida Sang 
Hyang Widi Wasa, Widin Israele sane nyeneng, 

sane sungsung titiang, titiang nguningayang ring 
iratu mungguing nenten jaga wenten damuh 

wiadin sabeh sajeroning kalih miwah tigang taun 
sane pacang rauh, sajawining titiang sane nunas.” 

2 Sasampune punika Ida Sang Hyang Widi 
Wasa raris ngandika ring Dane Elia, sapuniki: 

3 “Kalahinja tongose ene, tur kemaja majalan 
nganginang, laut engkebang iban kitane di sisin 
Tukad Kerite dangin Tukad Yordane. “ Ditu kita 
lakar nyidayang maan nginum yeh uli tukade 
ento, tur Ulun suba nitahang kedis guak buat 
ngabaang kita dedaaran kema.” 

5 Dane Elia sairing ring sapatitah Ida Sang Hyang 
Widi Wasa. Dane tumuli mamargi tur malinggih 
ring sisin Tukad Kerite. ë Dane nginum saking 
tukade punika, tur nyabran semeng miwah sore 
wenten paksi guak rauh maktaang dane roti 
miwah ulam. 7 Sueningsue, toyan tukade punika 
nyat santukan nenten wenten sabeh. 


Dane Elia miwah anak balu luh ring Sarpat 


8 Sasampune punika Ida Sang Hyang Widi Wasa 
tumuli ngandika ring Dane Elia, sapuniki: ? “Ane 
jani kemaja kita majalan ka kota Sarpat ane paek 
teken Sidone, tur nongosja kita ditu. Ulun suba 
nitahang anak balu luh adiri ane nongos ditu, 
buat maang kita daar.” 10 Duaning punika Dane 
Elia raris lunga ka Sarpat. Riwau dane rauh ring 

gapuran kotane, cingak dane wenten anak balu 
adiri, sedekan munduhang saang. Dane tumuli 
ngandika ring anake balu punika, asapuniki: 
“Icenja tiang nunas toya akidik.” 11 Riwau ipun 
mamargi jaga ngambil toya dane malih ngandika 
sapuniki: “Icenja taler tiang nunas roti akidik.” 

12 Anake balu punika tumuli masaur asapuniki: 
“Sajeroning parab Ida Sang Hyang Widi Wasa, 
Widin ragane sane nyeneng, tiang masumpah, 
mungguing tiang nenten pisan maderbe roti. 
Tiang wantah maderbe tepung agemel ring 
pulune, miwah minyak saitun akidik ring gucine. 
Tiang rauh mriki buat ngrereh saang, jaga anggen 
tiang ngratengang tepunge akidik punika, pabuat 
pianak tiange miwah tiang. Rotine punika dados 
dedaaran tiange sane pamuput, tur wusan 
punika tiang sareng kalih jaga padem nandang 
seduk.” 

13 Nabi Elia raris ngandika ring ipun sapuniki: 
“Sampunangja jerone sumangsaya, mrikaja budal 
tur sediaangja ajeng-ajengan jerone. Nanging 
pinih riin karyanangja tiang roti alit abungkul 
antuk tepung jerone punika raris baktaang tiang 
mriki, sasampune punika wau karyanang ragan 
jerone miwah okan jerone roti antuk sisan 
tepunge punika. 14 Santukan sapuniki sabdan Ida 
Sang Hyang Widi Wasa, Widin Israele: “Tepunge 
ane di pulune ento tusing lakar telah, muah 

lengise ane di gucine ento tusing lakar tuna, kanti 
teka panemayan Ulune ngadakang ujan. ” 

15 Anake balu punika raris mamargi tur 
nglaksanayang sapangandikan Dane Elia ring 
ipun, tur ipun, pianakipune, miwah Dane Elia, 
cukup madue ajeng-ajengan kantos makudang- 
kudang rahina suenipun. 1? Satinut ring janjin Ida 
Sang Hyang Widi Wasa, malantaran Dane Elia, 
kenginan tepunge sane ring pulune nenten telas 
tur minyake ring gucine taler nenten tuna. 

17 Sasampune punika pianak anake balu punika 
raris gelem, tur gelem ipune sayan sue sayan 
mangetang, tur pamuputnya ipun padem. 

18 Anake punika raris matur ring Dane Elia, 
sapuniki: “Duh parekan Ida Sang Hyang Widi 
Wasa, napi awinanipun guru ngardi paindikan 
sane kadi asapuniki marep ring tiang? Punapike 
rauh gurune mriki buat nguningayang ring 

Ida Sang Hyang Widi Wasa ngeniang indik 
dosa-dosan tiange sane ngawinang pianak tiange 
padem?” 

19 Dane Elia tumuli ngandika ring ipun, sapuniki: 
“Baktaja anake alit punika mriki.” Dane Elia raris 
ngambil anake alit punika kabakta munggah ka 
loteng ring genah danene makolem. Irika anake 
alit punika kasareang ring pamereman danene. 
20 Sasampune punika, dane raris ngastawa 
gelur-gelur sapuniki: “Duh Ratu Sang Hyang 

Widi Wasa, Widin titiange, punapi awinannya 
Palungguh IRatu nibakang kamewehan sane 
kadi asapuniki ring jadmane balu puniki? 

Ipun sampun olas pisan miara titiang iriki, tur 
sane mangkin Palungguh IRatu ngamademang 
pianakipune.” *! Sasampune punika Dane Elia 
raris ngakebin anake alit punika ping tiga sarwi 
ngastawa, sapuniki: “Duh Ratu Sang Hyang Widi 
Wasa, Widin titiange, uripangja malih anake alit 
puniki.” 22 Ida Sang Hyang Widi Wasa nagingin 
pangastawan Dane Elia. Anake alit punika raris 
ngawitin mangkihan tur urip malih. 

23 Dane Elia tumuli ngajak anake alit punika 
tedun ring memen ipune, tur dane ngandika ring 
memen ipune, sapuniki: “Cingakinja niki okan 
jerone sampun urip malih.” 

24 Anake balu punika raris masaur sapuniki: 
“Sane mangkin titiang uning mungguing guru 
sawiakti parekan Ida Sang Hyang Widi Wasa, tur 
Ida Sang Hyang Widi Wasa sawiakti masabda 
malantaran guru.” 


Dane Elia miwah paranabin Baale 


18 1 Sasampune sue, ring taun sane kaping 
tiga masan endange punika, Ida Sang 
Hyang Widi Wasa raris ngandika ring Dane 
Elia, sapuniki: “Kemaja edengang iban kitane 
teken Sang Prabu Akab, sawireh Ulun lakar 

mapaica ujan.” 2 Irika Dane Elia raris ngedengang 
raga ring sang prabu Akab. Mungguing sayahe 
punika kalintang banget pisan ring Samaria. 

3 Duaning punika Ida Sang Prabu Akab raris 
ngesengin Dane Obaja, sane dados pangenter 
purine. (Dane Obaja punika anak sane kalintang 
astiti bakti ring Ida Sang Hyang Widi Wasa. 
4Daweg sang pramesuari Isebel nyedayang 
paranabin Ida Sang Hyang Widi Wasa, dane 
raris ngambil nabi-nabine punika satus diri 
akehnya, engkebang dane ring guane dados 
kalih gompyokan, pada maseket agompyokan, 
tur dane sane matiningin paranabine punika 
antuk pangan kinum.) ? Ida Sang Prabu Akab 
ngandika ring Dane Obaja, sapuniki: “Jalan 

jani jlajah gumine ene, delokin sakancan yeh 
klebutane muah tukade, sing nyen saget iraga 
nepukin padang, buat anggon ngidupang jaran 
muah bagale, apang eda kanti iraga ngamatiang 
ubuh-ubuhane ento, yadiastunja angan aukud.” 
6 Sang kalih raris saadung jaga nylajah jagate 
punika pada matenga, tur pamarginnyane pada 
ngungsi genah sane malian-lianan. 

7 Sasampune Dane Obaja wenten ring margi, 
tan dumade jeg dane kapanggih ring Dane Elia. 
Dane kantun eling ring Dane Elia, duaning punika 
dane digelis sumungkem ring ajeng Dane Elia, 

sarwi matur pitaken sapuniki: “Punapike guru 
puniki Nabi Elia?” 

8 Dane Elia tumuli matur sapuniki: “Inggih patut 
tiang puniki Elia. Mrikaja aturin gustin ragane, ida 
sang prabu, mungguing tiang wenten iriki.” 

9 Dane Obaja malih matur sapuniki: “Napike 
iwang tiange, kantos guru mapakayun 
ngentungang tiang sajeroning baya pati, 
inggih punika jaga kapademang antuk Ida 
Sang Prabu Akab? 10 Sajeroning parab Ida 
Sang Hyang Widi Wasa, Widin gurune sane 
nyeneng, tiang masumpah, mungguing ida 
sang prabu sampun ngandikayang nyerepang 
guru ring sakuubing negara ring jagate puniki. 
Yening wenten pamrentah panegara sane 
nguningayang, mungguing guru nenten 
wenten ring panegarannyane, Sang Prabu Akab 
ngandikayang pamrentahe punika masumpah, 
mungguing guru sawiakti nenten wenten irika. 
11 Sane mangkin guru ngandikayang tiang 
mamargi nguningayang ring ida, mungguing guru 
iriki. 12 Sapunapi jaga panadosipun yen riwau 
tiang kesah saking iriki guru raris kabakta antuk 
Roh Ida Sang Hyang Widi Wasa ka genahe sane 
nenten uningin tiang? Sasampune punika, yen 
tiang nguningayang ring Ida Sang Prabu Akab, 
mungguing guru wenten iriki, tur guru nenten 
dapetang ida iriki, sinah ida jaga ngamademang 

tiang. Elingangja, mungguing tiang puniki jadma 
sane kalintang astiti bakti ring Ida Sang Hyang 
Widi Wasa, ngawit saking tiang kantun alit. 

13 Punapike guru tan mireng, mungguing ritatkala 
Sang Pramesuari Isebel nyedayang paranabin 
Ida Sang Hyang Widi Wasa, tiang ngengkebang 
nabi satus diri ring guane, dadosang tiang kalih 
gompyokan, pada maseket sane agompyokan, 
tur tiang sane matiningin antuk pangan kinum? 
14 Duaning punika, punapi awinanipun guru 
ngandikayang tiang mamargi tur nguningayang 
ring ida sang prabu, mungguing guru wenten 
iriki? Sinah ida jaga ngamademang tiang.” 

15 Dane Elia tumuli masaur sapuniki: “Sajeroning 
parab Ida Sang Hyang Widi Wasa, Sane Maha 
Kuasa, sane sungsung tiang, tiang majanji 
mungguing ring rahinane puniki tiang jaga tangkil 
ring ajeng ida sang prabu.” 

16 Duaning punika Dane Obaja tumuli 
mamargi nangkil ring Ida Sang Prabu Akab, tur 
nguningayang indike punika ring ida. Sang Prabu 
Akab raris mamargi buat matemu ring Dane Elia. 
17 Rikala ida nyingak Dane Elia, ida raris ngandika 
sapuniki: “Nah, ene apa ia anak ane setata ngae 
pakewuh pabuat wong Israele!” 

18 Pasaur Dane Elia, sapuniki: “Boyaja titiang 
sane ngawinang sengkala. Nanging palungguh 
iratu miwah ajin palungguh iratune. Palungguh 

iratu nenten satinut ring sapatitah Ida Sang Hyang 
Widi Wasa, samaliha nyungsung arca-arcan Dewa 
Baale. 19 Sane mangkin prentahangja sawatek 
rakyat Israele, mangda matemu ring titiang ring 
Gunung Karmel. Samaliha ajak taler paranabin 
Baale samas seket diri, miwah paranabin Dewi 
Aserane samas diri, sane kaledangin antuk Sang 
Pramesuari Isebel.” 

20 Irika Ida Sang Prabu Akab mapaica prentah 
ring sawatek wong Israele miwah ring sakancan 
Nabin Baale, mangda mapunduh ring Gunung 
Karmel. 21 Dane Elia raris munggah nganampekin 
rakyate punika, sarwi ngandika sapuniki: “Buin 
amunapake makelonne jerone pada ngaba 
pepineh ane tuara jujur muah keneh macanggah? 
Yening Ida Sang Hyang Widi Wasa ento maraga 
Widi, sungsungja Ida, nanging yen Baale ento 
Widi, sungsungja ia.” Nanging rakyate nenten 
masaur angan abuku. 22 Wusan puniki Dane 
Elia malih ngandika, sapuniki: “Uli pantaran 
paranabin Ida Sang Hyang Widi Wasa tuah tiang 
dogen ane enu idup, nanging dini ada Nabin 
Baale samas seket diri. 28 Ane jani abaja mai 
sampi jagirane duang ukud, serahang teken Nabin 
Baale aukud laut tampah, tur pukang-pukang, 
laut pejang di duur saange, nangingke eda isinina 
api. Sampine ane lenan, masih lakar patuhang 
tiang buka keto. 24 Sasubane keto, tundenja 

Nabin Baale nunas ica teken widinnyane, tur 
tiang lakar nunas ica teken Ida Sang Hyang Widi 
Wasa. Widine ane encenja ane ngisinin pinunas 
aji api, widine ento ane sujati maraga Widi.” 

Rakyate makasami masuryak pada saadung ring 
indike punika. 

25 Sasampune punika, Dane Elia raris mabaos 
ring paranabin Baale, sapuniki: “Santukan ragane 
sareng akeh, rarisang ragane dumunan ngambil 
tur nyawisang bantenge punika asiki. Rarisang 
ngastawa ring widin ragane, nanging sampunang 
dagingina geni saange punika.” 

26 |pun sareng sami raris ngambil banteng sane 
kaserahang ring ipun raris kacawisang, tumuli 
nunas ica ring Sang Baal ngantos tengai tepet. 
Ipun pada gelur-gelur sapuniki: “Inggih ratu Baal, 
daginginja pinunas titiange!”, saha kadulurin 
antuk masolah ngilehin pamorboran aturan sane 
kardi ipun. Nangingke pinunas ipune nenten 
kadagingin. 

27 Sasampune tengai tepet, Dane Elia ngawitin 
ngewerin ipun, sapuniki: “Sangetangja nunas 
ica, ida punika maraga widi. Menawita ida 
sedekan mayoga, wiadin nuju repot, wiadin 
sedekan malelungayan. Menawita ida sedekan 
sirep, tur ragane patut ngaturin ida matangi.” 

28 Duaning punika, paranabine punika raris 
mangetang gelur-gelur nunas ica, tur nues-nues 

dewekipune antuk pedang miwah tumbak, 
manut sakadi biasanipun, ngantos ngamedalang 
rah. 29 Sasampune lingsir, ipun kantun taler 
gelur-gelur miwah jerit-jerit, nanging nenten 
wenten pasaur sane rauh, tur nenten wenten 
suara sane kapiragi. 

30 Sasampune punika Dane Elia raris ngandika 
ring rakyate, sapuniki: “Maija paekin tiang!” 
Irika rakyate sami pada nganampekin tur ngiter 
dane. Dane raris ngamecikang pamorboran 
aturane pabuat Ida Sang Hyang Widi Wasa, 
sane sampun uug punika. 3t Dane ngambil batu 
roras bungkul satinut ring akeh suku-sukune 
sane dados katurunan Dane Yakub sane pecak 
kicen pesengan Israel, antuk Ida Sang Hyang 
Widi Wasa. 3? Malakar antuk batu-batune 
punika dane malih ngwangun pamorboran 
aturan buat nyungsung Ida Sang Hyang Widi 
Wasa. Dane makarya bangbang sane ngilehin 
pamorboran aturane punika. Bambange punika 
mrasidayang muat toya sawatara patbelas liter. 
33 Sasampune punika saange raris genahang dane 
ring duur pamorboran aturane punika. Bantenge 
raris katampah tur kapukang-pukang, tumuli 
kagenahang ring duur saange punika. Dane raris 
ngandika, asapuniki: “Abaangja yeh buin petang 
jun, laut briokang sig aturane muah sig saange.” 
Indike punika raris kamargiang antuk rakyate. 

34 Dane Elia malih ngandika sapuniki: “Buinja 
briokin yeh buin acepok.” Indike punika raris 
kamargiang. Dane Elia malih ngandika: “Buinja 
briokin yeh buin acepok.” Indike punika taler 
kamargiang. 3? Toyane punika maliah milehan 
ring genah pamorboran aturane, tur ngebekin 
bangbange punika. 

36 Risampun panemayan anake ngaturang 
aturan nyoreang, Nabi Elia raris ngajengin 
genah aturane punika, sarwi ngastawa sapuniki: 
“Duh Ratu Sang Hyang Widi Wasa, Widin Dane 
Abraham, Ishak miwah Yakub. Sane mangkin 
sinahangja mungguing Palungguh IRatu maraga 
Widin Israele, tur titiang puniki dados parekan 
Palungguh IRatu, sane sampun ngamargiang 
sakancan paindikane puniki manut sapatitah 
Palungguh IRatu. 3” Daginginja pinunas titiange, 
duh Ratu Sang Hyang Widi Wasa! Daginginja 
pinunas titiange, mangdane rakyate puniki 
uning mungguing Palungguh IRatu punika Sang 
Panembahan sane maraga Widi, tur Palungguh 
IRatu sane ngawinang manah ipune malih astiti 
bakti ring Palungguh IRatu.” 

38 Irika Ida Sang Hyang Widi Wasa raris 
nedunang geni, ngeseng aturane, saange miwah 
batune, muunang tanahe, miwah ngenyatang 
toyane sane ring bangbange. 3? Riwau rakyate 
manggihin indike punika, ipun raris pada 

sumungkem sarwi ngucap sapuniki: “Ida Sang 
Hyang Widi Wasa punika maraga Widi, wantah 
Ida ngraga sane maraga Widi.” 

40 Dane Elia raris mrentahang rakyate punika 
sapuniki: “Jukja sawatek Nabin Baale ento, eda 
baange kanti ada ane leb!” Irika rakyate raris 
ngejuk ipun sareng sami, tur Dane Elia raris 
ngajak ipun tedun ka Tukad Kisone, tur irika ipun 
kapademang. 


Pamuput masan endange 


41 Sasampune punika Dane Elia raris matur ring 
Ida Sang Prabu Akab, sapuniki: “Sane mangkin 
rarisangja kesah saking iriki, tur durusang 
marayunan, santukan titiang sampun miragi 
suaran kuugan sabeh rauh.” 42 Sedek Sang Prabu 
Akab lunga jaga marayunan, Dane Elia raris 
munggah ka pucak Gunung Karmele. Irika dane 
sumungkem ngantos prarain danene nganteg 
ring tanahe tur duur danene wenten ring selagan 
lulud danene. 48 Sasampune punika dane raris 
ngandika ring parekan danene sapuniki: “Kemaja 
iwasin pasihe.” 

Parekan punika raris mamargi. Sasampune 
mawali, ipun raris matur sapuniki: “Titiang 
nenten manggihin punapa-punapi.” Kantos ping 
pitu Dane Elia ngandikayang ipun mamargi 
ningalin segarane. 44 Rikala ipun mawali sane 

kaping pitu, ipun matur sapuniki: “Titiang 
manggihin gulem akidik munggah saking 
segarane sane agengnyane nenten langkungan 
ring tlapakan tangane. 

Nabi Elia raris mrentahang ring parekan danene, 
sapuniki: “Kemaja nangkil sig Ida Sang Prabu 
Akab, tur aturin ida apang ida munggah ka kretan 
idane, laut mantuk, apanga pamargin idane 
tusing kacadelin baan ujane.” 

45 Nenten sue, langite raris kalikub antuk gulem 
peteng dedet, angine ngawitin mampeh, tur 
sabeh bales ngawitin tedun. Sang Prabu Akab 
munggah ring kretan idane, tumuli mawali ka 
Yisreel. 46 Kawisesan Ida Sang Hyang Widi Wasa 
tumuli ngencegin Dane Elia. Dane nyingsetang 
busanan danene kabebedang ring wangkong 
danene, tumuli ngriinin Ida Sang Prabu Akab, 
kantos rauh ring margine sane ngungsi ka Yisreel. 


Dane Elia ring Gunung Sinai 


19 1 Ida Sang Prabu Akab nyritayang ring 
rabin idane Pramesuari Isebel, sakancan 


paindikan sane sampun kalaksanayang antuk 
Dane Elia, miwah indik Dane Elia ngamademang 
sakancan Nabin Baale. 2 Duaning punika 
Pramesuari Isebel raris ngutus anak adiri, 
mangda ngrauhang wecanan idane ring Dane 
Elia, kadi asapuniki: “Dumadak dewane nyisipang 

gelahe kanti mati, yen buin mani kanti kali jani 
gelahe tusing nglaksanayang paundukan ane 
patuh marep teken cai, buka paundukan ane 
laksanayang cai marep teken paranabine ento.” 
3 Dane Elia raris rumasa ajerih pisan, punika 
duaning dane raris malaib buat nyingidang raga. 
Dane ngajak parekan danene, tumuli lunga ka 
Berseba ring Yehuda. 

Parekan danene raris kabanggayang irika, “tur 
Dane Elia nglanturang pamargi arahina mepek 
ngungsi tegal melakange. Irika dane mararian tur 
malinggih ring sor tarune ageng, tur dane meled 
mapakayun seda. Dane raris ngastawa sapuniki: 
“Duh Ratu Sang Hyang Widi Wasa, sane mangkin 
sampun nenten prasida antuk titiang naanang, 
bancutja urip titiange, becikan sampun titiang 
padem.” 

5 Dane tumuli merem ring sor tarune punika tur 
ngraris sirep. Tan dumade jeg wenten malaekat 
ngusud dane, sarwi ngandika sapuniki: “Bangunja 
tur madaar.” ê Dane tumuli maksian, raris cingak 
dane wenten roti abungkul miwah toya ajun, 
magenah ring samping duur danene. Dane raris 
majengan tur nginum, tur wusan punika dane 
malih sirep. Malaekat Ida Sang Hyang Widi 
Wasa nanginin dane sane kaping kalihipun, 
sarwi ngandika sapuniki: “Bangunja tur madaar, 
sawireh yen tusing keto, pajalan kitane ento 

lakar dadi joh pesan pabuat kita.” 8 Dane Elia 
tumuli matangi, raris majengan miwah nginum, 
tur ajengane punika ngawinang dane molih 
kakuatan, cukup buat mamargi petang dasa 
rahina suenipun kantos rauh ka Gunung Sinai, 
inggih punika gunung sane suci. 2 Irika dane 
ngranjing ring satunggiling gua, gumanti jaga 
marerepan irika. 

Tan dumade Ida Sang Hyang Widi Wasa raris 
masabda ring dane, sapuniki: “Ih Elia, kita 
ngudiang dini?” 

10 Dane tumuli matur, sapuniki: “Duh Ratu 
Sang Hyang Widi Wasa, Widi Sane Maha 
Kuasa, titiang sampun tansah ngancangin 
Palungguh IRatu, inggih wantah Palungguh 
IRatu kewanten. Nanging wong Israele sampun 
nilas janjinipune pamantuka ring Palungguh 
IRatu. Ipun sampun nguug pamorboran aturan 
druene, tur ngamademang sakancan nabi druen 
Palungguh IRatu. Wantah titiang newek sane 
kantun urip, tur ipun taler tan mari ngepet singse 
patin titiange.” 

11 Pangandikan Ida Sang Hyang Widi Wasa 
ring dane sapuniki: “Pesuja kita uli ditu tur 
majujukja di duur bukite.” Ida Sang Hyang Widi 
Wasa raris mamargi tur kariinin antuk angin 
baret sane melahang bukit-bukit tur mrarakang 
batu kaange, nanging Ida Sang Hyang Widi Wasa 

nenten wenten ring angine punika. Angine 
tumuli mararian mampeh, tumuli wenten linuh 
magejeran, nanging Ida Sang Hyang Widi Wasa 
nenten wenten ring gejeran linuhe punika. 

12 Wusan linuhe punika, raris wenten geni 
ngendih murub, nanging Ida Sang Hyang Widi 
Wasa nenten wenten ring genine punika. Tur 
sasampun genine punika, tumuli wenten suaran 
angin ngasirsir. 

13 Riwau Dane Elia mireng angine ngasirsir 
punika, dane raris nekep prarain danene antuk 
jubah danene, tumuli medal tur ngadeg ring 
bungas guane. Irika raris wenten sabda katiba 
ring dane, sapuniki: “Ih Elia, kita ngudiang dini?” 

14 Dane raris matur sapuniki: “Duh Ratu Sang 
Hyang Widi Wasa, Widi Sane Maha Kuasa, titiang 
sampun tansah ngancangin Palungguh IRatu, 
wantah Palungguh IRatu kewanten. Nanging 
wong Israele sampun nilas janji pamantuka ring 
Palungguh IRatu. Ipun nguug pamorboran aturan 
druene, tur ngamademang sakancan nabin 
Palungguh IRatu. Wantah titiang newek sane 
kantun urip, tur ipun taler tan mari ngepet singse 
patin titiange.” 

15 Ida Sang Hyang Widi Wasa raris masabda 
sapuniki: “Kemaja malipetan ka tegal melakange 
ane paek teken kota Damsike. Suba keto laut 
kemaja ka kota, tur bisekaja Hasael dadi ratu 

di Siria, masrana nyriokin ia aji lengis upacara. 
16 Sajaba ento biseka masih Yehu pianak Nimsine 
dadi ratun Israele, masrana nyriokin ia aji lengis 
upacara, muah dui jatiang Elisa, pianak Sapate, 
uli di Abel-Mehola, masrana nyriokin ia aji 
lengis upacara, buat ngentinin kita dadi nabi. 

17 Asing-asing anak ane luput uli pedang Hasaele 
ia lakar kamatiang baan Yehu. Buina yen ada ane 
luput uli sig Yehune, ia lakar kamatiang baan 
Elisa. 18 Nanging Ulun lakar ngenuang jlema 
pitung tali di Israel, jlema ane astiti bakti teken 
Ulun, ane tusing taen nyungsung Baal wiadin 
niman arcannyane.” 


Dane Elisa kasengin 


19 Dane Elia raris kesah saking irika, tur 
kapanggih ring Dane Elisa sane sedekan nenggala 
ngangge banteng roras akit. Bantenge punika 
katehang ring ajeng danene, antuk anak sareng 
solas, tur dane ngatehang sane pinih ungkur. 
Dane Elia tumuli ngelus jubah danene raris 
kasalukang ring Dane Elisa. 2? Dane Elisa raris 
ninggal banteng danene tumuli ngiring Dane Elia 
sarwi matur asapuniki: “Icenja titiang dumun 
mabaos ring meme bapan titiange buat jaga 
mapamit, sasampune punika titiang jaga ngiring 
guru.” 

Dane Elia masaur sapuniki: “Nah, kemaja mulih. 
Bapa tusingja ngandeg cening.” 

21 Sasampune punika Dane Elisa raris maranin 
banteng danene, sane aakit punika tumuli 
katampah. Dagingnyane karatengang tur 
tenggalan danene kanggen saang. Dane 
ngedumang ulame punika ring rencang-rencang 
danene, tur ipun raris pada nunas ulame punika. 
Sawusan punika Dane Elisa raris mamargi tur 
ngiring Dane Elia, makadados pangayah danene. 


Perang nglawan Siria 


20 1 Ida Sang Prabu Benhadad, ratune ring 
Siria, munduhang sakancan wadua balan 
idane, kasarengin antuk parapamrentah sane 
lianan, sareng tigang dasa kalih akehipun, sami 
pada sregep nunggang kuda miwah kretannyane 
suang-suang. Ida raris mangseh ngurung tur 
ngebug kota Samariane. ? Ida ngutus duta 
ngranjing ka kota, nangkil ring Ida Sang Prabu 
Akab ratun Israele, saha kadulurin atur sapuniki: 
“Ida Sang Prabu Benhadad ngarsayang, 3 mangda 
iratu ngaturang ring ida, perak miwah mas 
iratune, paraistrin iratune miwah oka-okan 
iratune sane pinih siteng-siteng.” 

4 Ida Sang Prabu Akab raris masaur, sapuniki: 
“Aturang ring gustin tiange, Ida Sang Prabu 
Benhadad, mungguing tiang sairing ring pakarsan 

idane. Tiang miwah saananing paderbean tiange 
punika dados padruen idane.” 

5 Wusan punika, dutane punika malih tangkil 
ring Ida Sang Prabu Akab saha nguningayang 
pakarsan Ida Sang Prabu Benhadad sane lianan, 
sapuniki: “Tiang sampun ngutus dutan tiange 
nguningayang ring idewa, mangda idewa 
nyerahang perak miwah mas idewane, paraistri 
miwah oka-okan idewane. ? Sane mangkin 
tiang jaga ngutus paraprakanggen tiange 
buat ngrampas purin idewane miwah umah 
paraprakanggen idewane, tur ipun jaga ngambil 
saananing barang-barang sane maji. Ipun jaga 
rauh mriki ring rahinane benjang, sawatara kali 
mangkin.” 

7 Ida Sang Prabu Akab raris ngesengin 
paraprakanggen idane sami, sarwi ngandika 
sapuniki: “Paman ningalin mungguing anake 
ene makeneh nguugang iraga. Ia ngutus utusan 
buat nekain tiang mai, nagih kurenan muah 
pianak-pianak tiange, perak muah mas tiange. 
Unduke ento suba adungin tiang.” 

8 Parapamimpin miwah rakyate raris matur 
asapuniki: “Sampunangja ipun linguanga, 
sampunangja iratu nyerah.” 

9 Duaning punika Ida Sang Prabu Akab raris 
masaur ring utusan Ida Sang Prabu Benhadad, 
sapuniki: “Uningayang ring gustin tiange Ida Sang 

Prabu Benhadad mungguing tiang sairing ring 
pakarsan idane sane kaping pisan, nanging tiang 
nenten mrasidayang ngiringang pakarsan idane 
sane kaping kalih.” 

Utusane punika raris mapamit, tur sasampune 
punika ipun malih mawali, 10 saha ngaturang 
pangandikan Ida Sang Prabu Benhadad sane 
lianan, sapuniki: “Tiang jaga ngajak wadua bala 
sategepipun buat nguugang kotan idewane 
puniki, tur jaga ngaba uug-uugannyane ring 
limanipune suang-suang. Yening tiang nenten 
nglaksanayang indike puniki, dumadak mangda 
widine nyisipang tiang ngantos padem!” 

11 Ida Sang Prabu Akab raris masaur sapuniki: 
“Uningayang ring Ida Sang Prabu Benhadad, 
mungguing prajurit sane sujati biasanipun 
nyumbungang dewek rikalaning yudane sampun 
puput, nanging boya sadurung yudane ngawitin.” 

12 Ida Sang Prabu Benhadad nrima pasaur 
Sang Prabu Akabe punika, risedek ida miwah 
parakantin idane, inggih punika pamrentah sane 
lianan, pada mainum-inuman ring kemahnyane. 
Ida raris mrentahang wadua balan idane mangda 
sregep jaga ngebug kotane punika. Irika ipun 
sareng sami raris pada mangseh makarya gelar. 

13 Daweg punika raris wenten satunggiling nabi 
nangkil ring Ida Sang Prabu Akab, tur matur 
sapuniki: “Ida Sang Hyang Widi Wasa masabda 

sapuniki: “Edaja takut teken wadua balane ane liu 
entol Ulun lakar mapaica kamenangan teken kita 
marep teken wadua balane ento di dinane jani, 
tur kita lakar nawang mungguing Ulun ene Ida 
Sang Hyang Widi Wasa. ” 

14 Ida Sang Prabu Akab raris matur pitaken 
sapuniki: “Sapasirake sane jaga mucukin yudane 
punika?” 

Nabine punika masaur sapuniki: “Ida Sang 
Hyang Widi Wasa ngandikayang, mungguing 
prajurite sane truna-truna, sane kapimpin 
antuk parabupatine ring daerah-daerah jaga 
nglaksanayang indike punika.” 

Ida sang prabu malih matur pitaken sapuniki: 
“Sapasirake sane jaga mimpin induk pasukane 
punika?” 

Nabine punika masaur, sapuniki: “IRatu sane 
mimpin.” 

15 Irika Ida Sang Prabu Akab raris ngesengin 
prajurite sane truna-truna, sane kapimpin antuk 
komandan-komandan daerahe, wenten 232 
akehipun. Sasampune punika Ida raris ngesengin 
wadua balan Israele makasami, wenten pitung 
tali akehipun. 

16 Yudane ngawitin rikala tengai tepet, risedek 
Ida Sang Prabu Benhadad miwah parakantin 
idane sane sareng 32 punika pada mainum- 
inuman ring kemahnyane. 1” Paraprajurite sane 

truna-truna mangseh dumunan. Panyelidik 
sane kutus antuk Ida Sang Prabu Benhadad, 
rauh nguningayang ring ida, mungguing wenten 
pasukan prajurit rauh medal saking Samaria. 

18 [da raris mapaica prentah, sapuniki: “Jukja ia 
idup-idup, yadian tekannyane ento makeneh 
masiat, wiadin nagih madame.” 

19 Paraprajurite truna-truna mucukin yudane, 
kairing antuk wadua balan Israele. 20 Tur 
asing-asing prajurite punika ngamademang 
meseh sane arepin ipun. Wong Siriane sami jerih 
kapilayu, kuber antuk wong Israele, nanging 
Ida Sang Prabu Benhadad polih luput malaib 
nunggang kuda, kairing antuk makudang-kudang 
prajurit sane nunggang kuda. 2! Ida Sang Prabu 
Akab raris ngranjing ka payudan, ngrampas kuda 
miwah kretane sami, tur ngawinang wong Siriane 
nandang kaon sane kalintang ageng. 

22 Sasampune punika, nabine punika raris 
nangkil ring Ida Sang Prabu Akab, sarwi 
matur sapuniki: “Rarisangja iratu mawali, tur 
dabdabangja malih wadua bala druene. Becikang 
makarya rencana, santukan ratun wong Siriane 
malih jaga magegebug ring taun sane pacang 
rauh.” 

Gegebug wong Siriane sane kaping kalih 


23 Paraprakanggen Ida Sang Prabu Benhadad 
matur ring ida sapuniki: “Widin wong Israele 
punika, widin gunung, punika awinannya wong 
Israele mrasidayang ngaonang iraga. Nanging 
iraga sinah jaga mrasidayang ngaonang ipun 
yening iraga nglawan ipun mayuda ring tanahe 
dangsah. 24 Sane mangkin, gentosinja pararatune 
sane tigang dasa kalih punika, antuk senapati. 
25 Sasampune punika punduhangja malih wadua 
bala sane akehipun asah ring sane sampun 
kaon punika, kadi asapunika taler akeh kuda 
miwah kretane mangda asah ring sane dumun. 
Iraga jaga nglawan wong Israele mayuda ring 
tanahe dangsah, tur sane mangkin janten iraga 
mrasidayang ngaonang ipun.” 

Ida Sang Prabu Benhadad saadung ring 
aturipune punika, tumuli kalaksanayang kadi 
asapunika. 28 Ring masan endange, sasampun 
taune punika, ida raris munduhang wadua balan 
idane, tumuli mamargi ka kota Apek misadia jaga 
ngebug wong Israele. 2? Wong Israele taler pada 
mapunduh tur sregep antuk sanjata. Ipun raris 
medal ka payudan, kadadosang kalih pasukan 
buat ngarepin wong Siriane punika. Wong Israel 
pakantenanipun waluya sakadi gompyokan 
kambinge kalih gompyokan yen bandingan ring 

wong Siriane, sane bek maliah nglikub jagate 
punika. 

28 Wenten satunggiling nabi rauh tangkil ring Ida 
Sang Prabu Akab, sarwi matur sapuniki: “Sapuniki 
pangandikan Ida Sang Hyang Widi Wasa, sawireh 
wong Siriane ento ngorahang Ulun ene Widin 
gunung, tur tusing Widin tanahe dangsah, ane 
jani Ulun lakar mapaica kamenangan teken kita 
nglawan wadua balannyane ane liu ento, apanga 
kita muah rakyat kitane nawang mungguing Ulun 
ene Ida Sang Hyang Widi Wasa.” 

29 Pitung rahina suenipun wong Siria miwah 
wong Israele pada majadeng ring kemahipun 
suang-suang, sane genahnyane marep-arepan. 
Ring rahinane sane kaping pitu ipun pada 
ngawitin mayuda, tur wong Israele polih 
ngamademang wong Siria satus tali akehipun. 

30 Meseh-meseh sane kantun urip, sami pada 
ajerih kapilayu ngranjing ka kota Apek, tur 
tembok kotane rubuh nepen ipun sareng 
pitulikur tali diri. 

Sang Prabu Benhadad taler nyingidang raga 
ngranjing ka kota, tur ida masingidan ring kamar 
sane ring ungkur, ring satunggaling umahe irika. 
31 Paraprakanggen idane raris rauh nangkilin 
ida, sarwi matur sapuniki: “Titiang sampun 
miragi mungguing pararatun Israele punika anak 
sane maraga sih kapiolasan. Lugrainja titiang 

nangkil ring ratun wong Israele punika saha 
ngrangsuk pangangge kaduhkitan tur nyeet 
baong titiange antuk tali, menawita ida ledang 
nglugrain iratu kantun nyeneng.” 3? Duaning 
punika ipun raris pada ngrangsuk pangangge 
kaduhkitan, kabedbedang ring bangkiangnyane 
tur nyeet baongipune antuk tali, tumuli tangkil 
ring Ida Sang Prabu Akab, sarwi matur sapuniki: 
“Benhadad parekan palungguh iratune nunas 
urip ring palungguh iratu.” 

Ida Sang Prabu Akab raris masaur sapuniki: 
“Apake ida enu nyeneng? Bagia ida! Ida ento 
satmaka nyaman gelahe!” 

33 Paraprakanggen Sang Prabu Benhadade 
punika mula ngati-ati semita sane becik. Ritatkala 
Ida Sang Prabu Akab ngandikayang ida ento 
satmaka nyaman gelahe, ipun digelis ngagem 
pangandikane punika, sarwi matur sapuniki: 
“Sakadi wacanan palungguh iratune punika. 
Ida Sang Prabu Benhadad punika mula wantah 
semeton palungguh iratu.” 

Ida Sang Prabu Akab raris mrentahang ipun 
sapuniki: “Iringja ida mai.” Riwau Ida Sang 
Prabu Benhadad rauh, Ida Sang Prabu Akab 
raris ngaturin ida sareng-sareng munggah ring 
kretane. 34 Sang Prabu Benhadad tumuli matur 
ring ida sapuniki: “Titiang jaga ngwaliang malih 
ring idewa, kota-kota sane pecak kambil antuk 

ajin titiange saking ajin idewane, samalihipun 
idewa dados taler makarya pasar ring kota 
Damsik, sakadi sane pecak kamargiang antuk ajin 
titiange ring kota Samaria.” 

Ida Sang Prabu Akab raris masaur, sapuniki: 
“Manut sakadi prajanjiane punika idewa jaga 
bebasang titiang.” Irika Ida Sang Prabu Akab raris 
makarya prajanjian ring Sang Prabu Benhadad, 
tur sasampune punika Ida Sang Prabu Benhadad 
raris katurin kesah saking irika. 


Ida Sang Prabu Akab kiwangang antuk nabine 


35 Satinut ring pangandikan Ida Sang Hyang 
Widi Wasa, raris wenten nabi adiri saking 
pantaran rombongan paranabine, ngandikayang 
timpalnyane mangda nigtig dane. Nanging 
timpalnyane punika nenten kayun. 3? Duaning 
punika nabine punika raris mabaos ring 
timpalnyane punika sapuniki: “Santukan 
semeton nenten satinut ring sapatitah Ida Sang 
Hyang Widi Wasa, rikalaning semeton nilarin 
tiang, semeton jaga seda sarap singa.” Riwau 
timpalnyane kesah saking irika, raris wenten 
singa nguber tur nyarap dane kantos seda. 

37 Sasampune punika, nabine iwau raris ngrereh 
anak lianan, sarwi mabaos sapuniki: “Tigtigja 
tiang!” Anake punika raris nigtig dane banget 
pisan, kantos dane matatu. 33 Nabine punika 

raris medbed prarain danene antuk kain buat 
nyaruang ragan danene, tumuli dane ngadeg ring 
sisin margine, nyantosang sang prabun Israele 
jaga nglintang irika. 3? Rikala Ida Sang Prabu 
Akab nglintang irika, nabine punika raris nyerit 
tur matur ring ida, sapuniki: “Duh ratu sang 
prabu, risedek titiang mayuda ring payudan, raris 
wenten prajurit adiri ngajak meseh sane dados 
tawanan, tur mapajar ring titiang sapuniki: Jagaja 
tawanane ene, yen leb angkihan caine lakar dadi 
silurnyane. Yen tusing keto, cai patut masilihin aji 
pipis perak telung tali keteng. “0 Nanging titiang 
repot pisan nglaksanayang makudang-kudang 
paindikan sane lianan tur tawanane punika raris 
leb.” 

Ida sang prabu raris masaur sapuniki: “Cai 
padidi ane suba nyritayang ukuman caine, tur cai 
patut ngemasin ukumane ento.” 

41 Nabine punika raris ngembus pamedbed 
prarain danene, tur digelis dane kelingan antuk 
ida sang prabu, mungguing dane punika salah 
tunggal saking nabine punika. 42 Sasampune 
punika, nabine punika raris matur ring ida sang 
prabu, sapuniki: “Sabdan Ida Sang Hyang Widi 
Wasa sapuniki: “Sawireh kita maang jlemane ane 
tunden Ulun ngamatiang ento luput malaib, kita 
patut ngemasin unduke ento aji angkihan kitane, 

tur wadua balan kitane lakar kasirnayang sawireh 
kita maang wadua balan musuhe ento malaib. ” 

43 Ida sang prabu raris mamargi mantuk ka 
Samaria, kadulurin antuk rasa osek tur sungkan 
ring pakayunan. 


Abian anggur Dane Nabot 


21 1 Ring samping purin Ida Sang Prabu 
Akab ring Yisreel wenten abian anggur 


derben Dane Nabot. 2Sedek rahina anu, Ida 
Sang Prabu Akab ngandika ring Dane Nabot 
sapuniki: “Baangja tiang abian anggur nyamane 
ento, sawireh tongosne paek teken purin tiange, 
lakar anggon tiang abian jukut-jukutan. Tiang 
lakar nyilurin abiane ento aji abian anggur 

ane melahan teken ento. Nanging yen nyama 
demenan nampi pipis, ento lakar bayah tiang aji 
amun patutne.” 

3 Dane Nabot raris matur, sapuniki: “Abiane 
punika tetamian saking leluur titiange. Ida Sang 
Hyang Widi Wasa, nenten nglugrain titiang 
ngaturang abiane punika ring palungguh iratu.” 

4 Ida Sang Prabu Akab raris mantuk, kadulurin 
antuk pakayunan osek tur bendu malantaran 
atur Dane Nabote sane iwau punika. Ida merem 
ring pamereman idane, saha majeng ka temboke, 
miwah nenten kayun marayunan. ? Rabin idane 
Pramesuari Isebel maranin ida, sarwi matur 

pitaken sapuniki: “Napi awinannya beli dados 
sungsut kadi asapunika? Napi awinanipun beli 
nenten kayun marayunan?” 

6 Ida Sang Prabu Akab raris masaur, sapuniki: 
“Uli krana munyin I Nabote teken beli. Beli nagih 
meli abian anggur iane, wiadin yen ia demenan 
masilur, beli nagih nyilurin aji abian anggur ane 
lenan, nanging ia ngorahang mungguing ia tusing 
lakar maang beli abian anggurne ento.” 

7 Sang Pramesuari Isebel raris matur sapuniki: 
“Punapike beli puniki sang prabu punapi nenten? 
Matangija saking pamereman, ledangang 
pakayunan beline, tur rarisang marayunan. Tiang 
jaga nagihang beli abian anggur I Nabote punika.” 

8 Sasampune punika sang pramesuari raris nulis 
surat, katanda tanganin antuk parab Ida Sang 
Prabu Akab, kacap antuk cap ida sang prabu, 
tumuli kakirimang ring paraprakangge miwah 
parapamimpin rakyate ring Yisreel. ? Daging 
surate punika, sapuniki: “Orahinja rakyate 
apanga ia mapuasa, tur paumangja rakyate 
makejang. Di paumane ento gaenangja | Nabot 
tongos ane paling melaha. 19 Buina alihang masih 
jlema dursila ajaka dadua, buat lakar nalih | 
Nabot mapadu arep, mungguing ia suba nemah 
Ida Sang Hyang Widi Wasa muah ida sang prabu. 
Sasubane keto, ajak ia pesu uli kotane tur encurin 
ia aji batu apang kanti mati.” 

11 paraprakangge miwah parapamimpin rakyate 
ring Yisreel tumuli nglaksanayang sapatitah Ida 
Sang Pramesuari Isebel. 12 Dane pada nauhin 
rakyate mapuasa, raris paum saha nyawisang 
genah sane becik pabuat Dane Nabot. 3 Jadmane 
dursila sareng kalih punika raris nalih Dane Nabot 
ring arepan anake akeh punika, mungguing 
dane sampun nemah Ida Sang Hyang Widi Wasa 
miwah ida sang prabu, punika awinannya dane 
raris kajak medal saking kota, tumuli kencurin 
antuk batu, kantos seda. 17 Indike punika raris 
kuningayang ring Sang Pramesuari Isebel, 
sapuniki: “I Nabot sampun kapademang.” 

15 Riwau Sang Pramesuari Isebel mireng indike 
punika, digelis ida matur ring Ida Sang Prabu 
Akab, sapuniki: “I Nabot sampun padem. Sane 
mangkin durusang ambil abian angguripune, 
sane nenten nyak adol ipun ring beli punika 
mangda dados druen beline.” 18 Wau mireng 
indike punika, digelis Ida Sang Prabu Akab lunga 
ka abian anggure punika, tur abiane punika raris 
ambil ida kadadosang druen idane. 

17 Sasampune punika Ida Sang Hyang Widi 
Wasa raris masabda ring Dane Elia, nabine saking 
Tisbe punika, sapuniki: 18 “Kemaja nangkil teken 
Sang Prabu Akab di Samaria. la bakal dapetang 
kita sig abian anggur | Nabote. la makeneh lakar 
nyuang abiane ento dadi gelahne. 19 Orahang 

teken ia, mungguing Ulun Sang Hyang Widi 
Wasa, masabda teken ia kene: “Sasubane kita 
ngamatiang jlemanne, apake kita masih lakar 
ngrampas panggelahannyane.” Orahang teken ia, 
kene sabdan Ulune: “Sig tongos cicinge nyilapin 
getih | Nabote, ditu masih cicinge lakar nyilapin 
getih kitane! ” 

20 Rikala Ida Sang Prabu Akab ngaksi Dane Elia, 
ida tumuli ngandika sapuniki: “Ih musuh tiange, 
apake jerone ngetut pajalan tiange?” 

Dane Elia matur, sapuniki: “Inggih sawiakti pisan 
kadi asapunika. Iratu sampun nyulubang pisan 
ragan iratune buat nglaksanayang paindikan- 
paindikan sane iwang ring ayun Ida Sang Hyang 
Widi Wasa. *! Duaning punika Ida Sang Hyang 
Widi Wasa masabda ring iratu, sapuniki: “Ulun 
lakar nibakang bencana teken kita. Ulun lakar 
ngutang kita muah lakar nyirnayang kulawargan 
kitane ane muani-muani cerik kelih, tua bajang. 
22 Kulawargan kitane lakar dadi patuh buka 
kulawargan Sang Prabu Yerobeam pianak | 
Nebate, muah patuh buka kulawargan Sang 
Prabu Baesane pianak Ahiane, sawireh kita 
mangunang dukan Ulune, malantaran kita ngajak 
bangsa Israele malaksana dosa.” ?3 Samaliha 
ngeniang indik Ida Sang Pramesuari Isebel, 

Ida Sang Hyang Widi Wasa masabda sapuniki: 
“Bangken Isebele lakar amah cicing di kota 

Yisreel. 24 Buina sakancan kulawargan kitane ane 
mati di kota, bangkenne lakar amah cicing muah 
ane mati di tegale, bangkenne lakar amah kedis 
guak. ” 

25 (Nenten wenten malih anak sane nyulubang 
dewekne buat nglaksanayang paindikan sane 
iwang ring ayun Ida Sang Hyang Widi Wasa, 
sakadi Ida Sang Prabu Akab, santukan ida 
sampun kalelunyuhin antuk rabin idane Isebel. 
26 ida nglaksanayang dosa sane kalintang kaon 
malantaran nyungsung arca-arca, sakadi sane 
kalaksanayang antuk wong Amorine, sane 
sampun kulah saking jagate irika antuk Ida Sang 
Hyang Widi Wasa, rikala wong Israele ngaug 
jagate punika.) 

27 Sasampune Nabi Elia puput matur kadi 
asapunika, Ida Sang Prabu Akab tumuli nyetset 
busanan idane, raris kalukar kagentosin 
antuk busana kaduhkita. Ida nenten kayun 
marayunan, tur ida taler merem ngrangsuk 
busana kaduhkitan, samalihipun yen ida mamargi 
swabawan idane ucem, kaliput antuk kaduhkitan. 

28 ida Sang Hyang Widi Wasa raris masabda ring 
Nabi Elia sapuniki: 29 “Apake kita suba nawang 
buat unduk Sang Prabu Akabe suba ngasorang 
dewek di ayun Ulune? Sawireh ia suba malaksana 
buka keto, Ulun tusing lakar nibakang bencanane 
ento sanun iane idup. Di masan pianakne madeg 

ratu, ditu Ulun lakar nibakang bencanane ento 
teken kulawargan Sang Prabu Akabe.” 


Nabi Mika mapakeling Ida Sang Prabu Akab 
(2Bab. 18:2-27) 


22 1 Kalih taun langkung suenipun nenten 
wenten paperangan ring pantaran negara 
Israele miwah Siria. 2 Ring taun sane kaping 

tiga Ida Sang Prabu Yosapat saking Yehuda raris 
ngrauhin Ida Sang Prabu Akab ring Israel. 

3 ida Sang Prabu Akab raris mataken ring 
paraprakanggen idane, sapuniki: “Ngudiang dadi 
iraga tusing mapakibeh buat ngamulihang kota 
Ramot-Gileade, uli ratun gumi Siriane? Kotane 
ento sujatinne gelah iraga!” 4 Sapanglanturipun, 
Sang Prabu Akab raris mataken ring Sang Prabu 
Yosapat, sapuniki: “Punapike idewa ledang 
nyarengin titiang buat ngebug kota Ramote?” 

Ida Sang Prabu Yosapat raris masaur, sapuniki: 
“Inggih titiang misadia jaga nyarengin idewa. Kadi 
asapunika taler wadua balan titiange, miwah 
prajurit-prajurit titiange sane nunggang kuda. 
> Nanging pinih riin ngiringja iraga nunasang ring 
Ida Sang Hyang Widi Wasa.” 

6 Duaning punika, Ida Sang Prabu Akab raris 
maumang paranabine, wenten sawatara samas 
diri akehipun, tur ida mataken ring dane sareng 

sami, sapuniki: “Punapike tiang kalugra ngebug 
kota Ramot-Gileade, punapike nenten?” 

Paranabine punika masaur sapuniki: “Rarisangja 
iratu mamargi, Ida Sang Hyang Widi Wasa jaga 
mapaica kamenangan ring iratu.” 

7 Nanging Sang Prabu Yosapat malih mataken 
sapuniki: “Punapike iriki nenten wenten malih 
nabi lianan, sane nyandang aturin iraga nunasang 
ring Ida Sang Hyang Widi Wasa?” 

8 Pasaur Ida Sang Prabu Akab, sapuniki: 
“Wenten malih adiri, inggih punika Nabi Mika, 
okan Dane Yimla. Nanging titiang geting ring 
dane, santukan dane nenten naen maosang 
paindikan sane becik pabuat titiang, nanging 
setata paindikan sane kaon.” 

Pasaur Ida Sang Prabu Yosapat, sapuniki: 
“Sampunangja idewa mabaos kadi asapunika.” 

9 Irika Sang Prabu Akab raris ngesengin 
pangenter purine, tur ngandikayang dane 
mangda digelis ngaturin Nabi Mika. 

10 Sang prabu makakalih ngrangsuk busana 
kagungan idane raris malinggih ring singasanan 
idane, ring genah panyosohan gandume, ring 
arepan gapuran kota Samariane, tur paranabine 
makasami ngwedalang ramalan ring ajeng idane. 
11 Saking pantaran nabine punika, wenten nabi 
adiri mapesengan Sedekia, okan dane Kenaana. 
Dane makarya tanduk malakar besi, tumuli matur 

ring Ida Sang Prabu Akab, sapuniki: “Sapuniki 
sabdan Ida Sang Hyang Widi Wasa: “Aji tanduke 
ene kita lakar nyenggot wong Siriane kantos kita 
ngalahang ia makejang. ” 12 Sawatek paranabine 
sane lianan, sami pada masaur manuk sapuniki: 
“Rarisangja mamargi ngebug kota Ramote, sinah 
iratu pacang molih ring rana. Ida Sang Hyang 
Widi Wasa jaga mapaica kamenangan ring iratu.” 

13 Daweg punika, prakanggene sane ngaturin 
Nabi Mika punika sedekan matur ring sang nabi 
sapuniki: “Sawatek paranabine lianan sami 
sampun ngramalang mungguing ida sang prabu 
jaga molih ring rana. Sane mangkin guru becikan 
taler ngramalang asapunika.” 

14 Nanging Nabi Mika masaur sapuniki: 
“Sajeroning parab Ida Sang Hyang Widi Wasa 
sane nyeneng, tiang majanji, mungguing tiang 
wantah jaga maosang paindikan sane sabdayang 
Ida ring tiang kewanten!” 

15 Rikala dane rauh ring ajeng Ida Sang Prabu 
Akab, sang prabu raris mataken ring dane, 
sapuniki: “Inggih Nabi Mika, napike Sang Prabu 
Yosapat miwah tiang kalugra ngebug kota 
Ramot-Gileade, punapi nenten?” 

Pasaur Dane Mika sapuniki: “Durusangja 
ngebug, sampun sinah iratu pacang menang. 
Ida Sang Hyang Widi Wasa pacang mapaica 
kamenangan ring iratu.” 

16 Nanging Sang Prabu Akab malih ngandika, 
sapuniki: “Yen guru mabaos ring tiang sajeroning 
parab Ida Sang Hyang Widi Wasa, nikayang 
sane sapatutipun. Sampun ping kuda-kuda tiang 
ngaturin guru mangda mabaos kadi asapunika.” 

17 Nabi Mika tumuli masaur sapuniki: “Titiang 
sampun ngeton wadua balan Israele sambeh 
pablesat ring gunung-gununge, waluya sakadi 
biri-biri sane nenten wenten pangangonnyane. 
Tur Ida Sang Hyang Widi Wasa, ngandika 
sapuniki: Jlemane ene tusing ngelah pamimpin, 
depang suba ia pada mulih saha rahayu. ” 

18 Ida Sang Prabu Akab raris matur ring Sang 
Prabu Yosapat, sapuniki: “Boyake titiang sampun 
nguningayang ring idewa, mungguing dane 
nenten naenin ngramalang paindikan sane 
becik pabuat titiang? Setata dane ngramalang 
paindikan sane kaon.” 

19 Nabi Mika malih nglanturang baos danene 
sapuniki: “Sane mangkin pirengangja sabdan Ida 
Sang Hyang Widi. Titiang ngeton Ida Sang Hyang 
Widi Wasa malingga ring singasanan Idane ring 
suargan, kasarengin antuk paramalaekat Idane, 
sane ngadeg ring tengen Idane. 20 Ida Sang Hyang 
Widi Wasa mataken sapuniki: “Nyenke ane lakar 
nglelunyuhin | Akab, apanga ia nyak pesu ka 
pasiatan apang ia mati di Ramot-Gileade?” Ring 
pantaran paramalaekate punika wenten sane 

mabaos sapuniki miwah wenten sane mabaos 
sapunika. 21 Irika raris wenten satunggaling 

roh tangkil ring ajeng Ida Sang Hyang Widi 
Wasa sarwi matur sapuniki: “Titiang sane jaga 
nglelunyuhin ipun.” 22 Ida Sang Hyang Widi Wasa 
raris mataken sapuniki: “Kenken lakar baan cai?’ 
Rohe punika raris matur sapuniki: ‘Titiang jaga 
tedun tur nyelubin sakancan nabin Sang Prabu 
Akabe, mangda ipun mobab. Ida Sang Hyang 
Widi Wasa raris ngandika sapuniki: “Nah, kemaja 
majalan, lelunyuhin ia, cai bakal sida karya. ” 

23 Irika Nabi Mika, raris muputang atur danene, 
sapuniki: “Sapunika sane kawiaktianipun. Ida 
Sang Hyang Widi Wasa sampun ngawinang 
paranabi druene puniki pada mobab ring iratu. 
Nanging Ida Sang Hyang Widi Wasa sampun 
mastikayang mungguing iratu pacang nemu 
sengkala.” 

24 Irika Nabi Sedekia raris matangi tur namplak 
prarain dane Nabi Mika, sarwi mataken sapuniki: 
“Uli ipidanke roh Ida Sang Hyang Widi Wasa suba 
nilar tiang laut masabda teken jerone?” 

25 Nabi Mika raris masaur, sapuniki: “Kayang 
jerone malaib uli kamare abesik ka kamare ane 
lenan, buat ngluputang dewek jerone, ditu mara 
jerone nawang unduke ene.” 

26 Irika Ida Sang Prabu Akab raris mrentahang 
salah tunggil prakanggen idane, sapuniki: “Jukja 

Nabi Mika, laut ajak sig Dane Amone, gubernur 
kotane, muah sig Pangeran Yoase. 27 Aturin 
sang kalih apanga dane nyelepang Nabi Mika ka 
pangkenge, muah maang dane pangan kinum, 
kanti tiang buin teka saha rahayu.” 

28 Nanging Nabi Mika malih matur sapuniki: 
“Yen iratu mawali saha rahayu, sinah Ida Sang 
Hyang Widi Wasa nenten masabda malantaran 
titiang!” Sapanglanturipun, dane malih mabaos: 
“Ih nyama ajak makejang, padingehangja munyin 
tiange ene.” 


Ida Sang Prabu Akab seda 
(2Bab. 18:28-34) 


29 Sasampune punika Ida Sang Prabu Akab 
ratune ring Israel miwah Ida Sang Prabu Yosapat 
ratune ring Yehuda raris mamargi ngebug kota 
Ramot-Gileade punika. 3? Ida Sang Prabu Akab 
matur ring Sang Prabu Yosapat, sapuniki: “Yen 
iraga sampun matempuh ring payudan, titiang 
jaga nyaruang dewek titiange, nanging idewa 
anggenja busana kagungane.” Irika ratune saking 
Israel raris nyamar medal ka payudan. 

31 |da sang prabu saking Siria, sampun mapaica 
prentah ring komandan kreta perang idane 
sane tigang dasa kalih punika, mangda ipun 
sampunang ngawag nglawan asing-asing anak, 
sajawining nglawan sang prabu saking Israel. 

32 Duaning punika, rikala ipun manggihin Sang 
Prabu Yosapat, pitaenang ipun ida punika sang 
prabu saking Israel, tur ipun raris mabalik buat 
ngrebut ida. Nanging riwau ida nyerit, 33 ipun 
sareng sami raris uning mungguing ida punika 
boya sang prabu saking Israel, tur ipun raris 
wusan ngrebut ida. 3? Nanging duk punika 
wenten satunggaling prajurit Siriane ngawag 
nibakang panahipune, raris jeg ngenain Ida Sang 
Prabu Akab, benengan pangatep kawaca besin 
idane. Ida raris nyerit ring kusir kretan idane, 
sapuniki: “Gelahe matatu, kipekangja kretane 
laut pesu uli kalangan pasiatane.” 

35 Rikala yudane kantun rames, Ida Sang Prabu 
Akab kantun kasundang ring kretan idane, 
nyingakin wong Siriane. Rah kanin idane ngetel 
tur ngaliab dasar kretane, tur rikalaning sore 
ida raris seda. 3? Riwau makire surup suryane 
wenten prentah ring pantaran wadua bala 
Israele, sapuniki: “Ajak makejang patut mulih ka 
gumi muah kotannyane suang-suang.” 

37 Kadi asapunika indik Ida Sang Prabu Akabe 
seda. Layon idane raris kabakta ka Samaria tur 
kapendem irika. 33 Kretan idane kumbah ring 
tlagane ring Samaria. Irika asune pada nyilapin 
rah idane, miwah parapenayange pada manjus 
ring tlagane punika, satinut ring sabda sane 

sampun kasabdayang antuk Ida Sang Hyang Widi 
Wasa. 

39 Sapanglanturipun, saluiring paindikan 
sane kakardi antuk Ida Sang Prabu Akab, 
minakadinipun indik purin idane sane kapayasin 
antuk danta, miwah indik kota-kota sane wangun 
ida, makasami sinurat ring Cakepan Babad 
Pararatun Israele. “0 Sasampune ida seda, putran 
idane Ida Sang Prabu Ahasia ngentosin ida 
jumeneng nata. 


Sang Prabu Yosapat ratune ring Yehuda 
(2Bab. 20:31--21:1) 


41 Ring taun sane kaping pat, panyeneng Ida 
Sang Prabu Akab ring Israel, Ida Sang Prabu 
Yosapat, okan Sang Prabu Asa, madeg ratu 
ring Yehuda. 42 Duk punika ida mayusa pasasur 
taun, tur ida mrentah ring Yerusalem selae taun 
suenipun. Biang idane mapesengan Asuba, 
okan Dane Silhi. 48 Pateh sakadi ajin idane 
Sang Prabu Asa sane riinan ring ida, ida tansah 
nglaksanayang paindikan sane patut ring ayun 
Ida Sang Hyang Widi Wasa. Nanging genah 
panyungsungan arca-arcane nenten sirnayang 
ida, tur rakyate kantun ngaturang aturan miwah 
morbor menyan irika. 24 Ida Sang Prabu Yosapat 
ngwentenang padame sareng ring ida sang prabu 
ring Israel. 

45 Sapanglanturipun sakancan paindikan 
sane kalaksanayang antuk Ida Sang Prabu 
Yosapat, indik sakancan kaprawiran idane miwah 
indik payudan idane, makasami kasuratang 
ring Cakepan Babad Pararatun Yehudane. 

46 Ida nyirnayang sakancan penayange luh 
miwah muani, sane ngaturang ayah ring genah 
panyungsungan dewa-dewane punika, sane 
kantun ngawit saking panyeneng ajin idane, Sang 
Prabu Asa. 

47 Ring panegara Edom nenten wenten sang 
prabu. Jagate punika kaprentah antuk wakil sane 
kaselik antuk ida sang prabu ring Yehuda. 

48 ida Sang Prabu Yosapat makarya kapal-kapal 
sane nyidayang malayar ring samudrane, buat 
jaga malayar ka Opir, gumanti jaga ngrereh 
mas. Nanging kapal-kapale punika bencah 
ring Esion-Geber, tur nenten durus malayar. 

49 Sasampune punika Ida Sang Prabu Ahasia 
saking Israel ngaturang ring ida, mangda 
parakaulan sang prabu Israele jaga nyarengin 
kaulan idane malayar, nanging Ida Sang Prabu 
Yosapat nenten kayun. 

50 |da Sang Prabu Yosapat raris seda tur 
kapendem ring pamendeman pararatune ring 
Kota Daud, tur putran idane Ida Sang Prabu 
Yoram, ngentosin ida jumeneng nata. 

Sang Prabu Ahasia ratune ring Israel 


51 Ring taun sane kaping pitulas, panyeneng Ida 
Sang Prabu Yosapat ring Yehuda, Ida Sang Prabu 
Ahasia okan Sang Prabu Akabe, madeg ratu 
ring Israel. Ida mrentah ring Samaria kalih taun 
suenipun. ?? Ida ngardi dosa pamantuka ring Ida 
Sang Hyang Widi Wasa, ninutin conto ajin idane 
Sang Prabu Akab, biang idane Isebel, miwah 
Sang Prabu Yerobeam, sane sampun nuntun 
wong Israele malaksana dosa. ?3 Ida nyungsung 
miwah ngancangin Dewa Baal, tur pateh sakadi 
ajin idane sane riinan ring ida, ida ngawinang Ida 
Sang Hyang Widi Wasa, Widin Israele duka. 


2 PARARATU 


Nabi Elia miwah Ida Sang Prabu Ahasia 


1 1 Sasampune punika Ida Sang Prabu Akab, 
prabune ring Israel seda, panegara Moabe 
raris brontak nglawan Israel. 

2 Risedek rahina anu, Ida Sang Prabu Ahasia, 
prabune ring Israel runtuh saking loteng purin 
idane ring Samaria, tur ida kanin banget pisan. 
Duaning asapunika ida raris ngutus utusan praya 
mataken ring Dewa Baal-Sebub, dewan bangsa 
Pilistine ring kota Ekron. Pakayunan idane, 
mangda sinah, napike ida jaga nyidayang waras 
punapi nenten. ? Nanging satunggaling malaekat 
Ida Sang Hyang Widi Wasa raris mrentahang 
Dane Elia, nabine ring Tisbe, mangda dane 
matemu ring utusan-utusan Ida Sang Prabu 
Ahasia sarwi mataken asapuniki: “Apa kranane 
jerone matakon teken Dewa Baal-Sebub dewan 
wong Ekrone? Apake tusing ada Widi di tanah 
Israel? “Kema aturang teken ida sang prabu 
mungguing Ida Sang Hyang Widi Wasa ngandika 
kene: “Kita tusing lakar dadi seger uli tatun kitane 
ento. Kita lakar mati. ” 

Dane Elia raris ngamargiang titah Ida Sang 
Hyang Widi Wasa, ? mawinan utusan-utusan 
Ida Sang Prabu Ahasia raris mawali tangkil ring 
ida. Ida sang prabu raris mataken sapuniki: “Apa 
krana cai malipetan?” 

6 Aturipune sapuniki: “Titiang kacunduk 
ring satunggaling anak sane ngenken titiang 
mangda titiang mawali budal. Anake punika 
ngenken titiang ngaturang piuning ring iratu 
mungguing Ida Sang Hyang Widi Wasa ngandika 
ring palungguh iratu sapuniki: “Apa awanane 
kita ngutus utusan buat matakon teken Dewa 
Baal-Sebub, dewan wong Ekrone? Apake kaden 
kita mungguing di tanah Israel tusing ada Widi? 
Kita tusing lakar seger uli tatun kitane ento. Kita 
lakar mati. ” 

7 Pangandikan ida sang prabu sapuniki: “Kenken 
goban anake ento?” 

8 Atur parautusane sapuniki: “Anake punika 
mapangangge sane malakar antuk kulit sato, tur 
sabuknyane taler antuk blulang.” 

Pasaur idane sapuniki: “Beh pasti ia Nabi Elia.” 
3 |da sang prabu raris ngutus sinalih tunggiling 
prakanggen idane, kairing antuk pangiring sareng 

seket diri, mangda kapanggih ring Dane Elia. 
Utusane punika raris kapanggih ring Nabi Elia. 
Rikala punika Dane Elia sedekan malinggih ring 
pucak bukite. Atur sang utusan: “Singgih guru 

parekan Ida Sang Hyang Widi Wasa, puniki 
wenten pangandikan ida sang prabu mangda 
guru tedun saking bukite.” 

10 Pasaur dane Nabi Elia sapuniki: “Yening tiang 
ene kaulan Ida Sang Hyang Widi Wasa, ane 
jani madak apang ada api tuun uli langite tur 
ngeseng jerone muah anake ane ngiring jerone!” 
Tan dumade jeg wenten geni saking ambarane 
ngeseng utusane punika miwah sakancan 
pangiring danene. 

11 Sang prabu raris ngutus prakangge sane 
siosan, kairing antuk pangiring sareng seket diri. 
Dane raris munggah ka bukite saha matur ring 
Nabi Elia sapuniki: “Singgih guru parekan Ida 
Sang Hyang Widi Wasa, guru kapangandikayang 
mangda digelis tedun antuk ida sang prabu!” 

12 Pasaur Nabi Elia: “Yan tuah tiang ene parekan 
Ida Sang Hyang Widi Wasa, madak apang ada 
api tuun uli langite tur ngeseng jerone muah 
pangiring-pangiring jerone.” Tan dumade genin 
Ida Sang Hyang Widi Wasa jeg tedun ngeseng 
utusane punika miwah pangiring danene 
makasami. 

13 Malih ida sang prabu ngutus satunggaling 
prakanggen idane kairing antuk pangiring sareng 
seket diri. Dane raris munggah ka bukite tur 
sumuyud ring ajeng Nabi Elia sarwi matur pinunas 
asapuniki: “Inggih guru parekan Ida Sang Hyang 


2 PARARATU 1.14-17 1560 


Widi Wasa, welasinja titiang miwah jadmane 
sane sareng-sareng ring titiang puniki. Titiang 
nunas urip.  Prakangge kalih sane dumunan 
ring titiang miwah pangiring-pangiringnyane 
sampun kageseng antuk geni sane saking langite. 
Nanging sane mangkin titiang banget mapinunas, 
welasinja titiang!” 

15 Malaekat Ida Sang Hyang Widi Wasa tumuli 
ngandika ring Nabi Elia asapuniki: “Nah kemaja 
tuun bareng-bareng ajak ia, edaja takut.” Dane 
Elia raris lunga nyarengin utusane punika misadia 
jaga tangkil ring ida sang prabu. !? Atur Nabi Elia 
ring ida sang prabu asapuniki: “Sapuniki sabdan 
Ida Sang Hyang Widi Wasa: 'Sawireh kita ngutus 
utusan-utusan kitane buat matenung teken 
Dewa Baal-Sebub, dewa ane di Ekron, mirib buka 
tusing ada Widi ane sedeng tunasin kita di Israel, 
ento awanane kita tusing lakar seger. Kita lakar 
mati! ” 

17 Ida Sang Prabu Ahasia seda sakadi 
pangandikan Ida Sang Hyang Widi Wasa sane 
karauhang antuk Nabi Elia. Ida Sang Prabu Ahasia 
nenten madue putra, duaning punika Ida Yoram 
semeton idane raris ngentosin ida dados sang 
prabu. Ida Yoram dados prabu rikala Ida Sang 
Prabu Yoram putran Ida Sang Prabu Yosapat, 
prabune ring Yehuda, sampun nyeneng ratu kalih 
warsa suenipun. 

18 Saananing pakardin Ida Sang Prabu Ahasia 
sakantune jumeneng prabu wenten kasuratang 
ring Cakepan Babad Pararatun Israele. 


Nabi Elia kunggahang ka suargan 


1 Masanipun sampun rauh mungguing 

Ida Sang Hyang Widi Wasa ngunggahang 
Nabi Elia ka suargan malantaran angin baret. 
Daweg punika Nabi Elia miwah Dane Elisa sedek 
mamargi saking Gilgal. 2 Ring margi, Nabi Elia 
mabaos ring Dane Elisa asapuniki: “Ane jani 
nongosja cening dini, sawireh Ida Sang Hyang 
Widi Wasa nitahang apanga bapa luas ka Betel.” 

Nanging Dane Elisa matur asapuniki: “Titiang 
sampun masumpah ring Ida Sang Hyang Widi 
Wasa sang maraga nyeneng miwah ring guru 
ngraga, mungguing titiang nenten pacang nilar 
kasatiaan titiange tur nenten pisan titiang jaga 
nilar guru.” Duaning asapunika sang kalih raris 
sareng-sareng mamargi ka Betel. 

3 Makudang-kudang nabi sane jenek irika 
tumuli matemu ring Dane Elisa saha mataken 
asapuniki: “Punapike semeton uning mungguing 
ring rahinane puniki Ida Sang Hyang Widi Wasa 
jaga ngambil gurun semetone?” Pasaur Dane 
Elisa: “Inggih tiang uning. Nanging sampunangja 
baosanga indike punika!” 

4 Dane Elia raris mabaos ring Dane Elisa 
sapuniki: “Nah, ane jani nongosja cening dini, 
sawireh Ida Sang Hyang Widi Wasa nitahang 
apanga bapa luas ka Yeriko.” 

Nanging Dane Elisa matur asapuniki: “Titiang 
sampun masumpah ring Ida Sang Hyang Widi 
Wasa sang sane maraga nyeneng miwah ring 
guru, mungguing titiang nenten pacang nilas 
kasatiaan titiange tur nilar guru.” Duaning 
asapunika dane sareng kalih raris mamargi ka 
Yeriko. 

> Makudang-kudang nabi sane wenten irika raris 
mataken ring Dane Elisa asapuniki: “Punapike 
semeton uning mungguing ring rahinane puniki 
Ida Sang Hyang Widi Wasa jaga ngambil gurun 
semetone?” 

Pasaur Dane Elisa: “Inggih tiang uning. Nanging 
sampunangja baosanga indike punika.” 

6 Wus punika Nabi Elia mabaos malih ring Dane 
Elisa asapuniki: “Nah, ane jani nongosja cening 
dini, sawireh Ida Sang Hyang Widi Wasa nitahang 
apanga bapa luas ka Tukad Yordane.” 

Nanging Dane Elisa matur asapuniki: “Titiang 
sampun masumpah ring Ida Sang Hyang Widi 
Wasa sang maraga nyeneng miwah ring guru, 
mungguing titiang nenten pacang nilas kasatiaan 
titiange tur nilar guru.” Punika duaning sang kalih 
raris nglanturang pamargi ka Tukad Yordane, 

7 kairing antuk rombongan paranabi sareng seket 
diri. Dane Elia miwah Dane Elisa raris mararian 
ring tepin tukade, tur paranabine sareng seket 
diri punika pada sada doh saking sang kalih. 

8 Nabi Elia raris ngambil tur ngulung jubah 
danene. Sasampune punika dane raris nglempag 
toyane antuk jubah danene punika. Toyane 
tumuli mapiakan dados kalih tur Nabi Elia miwah 
Elisa raris mamargi ring tanahe tur nglintangin 
tukade punika. ? Irika Dane Elia ngandika ring 
Dane Elisa sapuniki: “Tegarang orahang, apa ane 
lakar idih cening satondenne bapa kambil baan 
Ida Sang Hyang Widi Wasa.” 

Atur Dane Elisa: “Icenja titiang kawisesan 
gurune apahan mangda titiang nyidayang 
ngentosin guru.” 

10 Pasaur Dane Elia: “Sukeh pesan lakar ngisinin 
pangidih ceninge ento. Nanging cening lakar 
nyidayang nampi apa ane idih cening ento, 
yening cening nyidaang ningalin bapa, dikalane 
bapa kambil. Yening cening tusing nyidaang 
ningalin bapa, cening tusing lakar maan buka 
pangidih ceninge.” 

11 Sang kalih mabebaosan sinambi mamargi. 
Tan dumade jeg rauh kreta geni sane kakedeng 
antuk kuda geni mangues ring selagan sang kalih, 
tur Nabi Elia raris kakeberang ka langite antuk 
angin baret. 12 Dane Elisa ngaksi indike punika 

raris makaukan ring Nabi Elia sapuniki: “Guru, 
guru! Pasayuban Israele! Sane mangkin guru nilar 
titiang.” Ngawit saking rahinane punika Dane 
Elisa nenten naenin malih ngaksi Nabi Elia. 

Dane Elisa raris nguek jubah danene dados 
kalih, kabatek antuk kaduhkitan danene. 
13 Sasampune punika dane raris ngambil jubah 
Nabi Elia sane ulung saking Nabi Elia, tumuli 
mawali saha ngadeg ring tepin Tukad Yordane. 
14 Dane nglempag toyane antuk jubah Nabi 
Eliane punika sarwi mabaos asapuniki: “Ring 
dijake Ida Sang Hyang Widi Wasa, Widin Eliane?” 
Sapangrarisipun dane nglempag toyane malih 
mawinan toyane raris mapiakan, tur dane raris 
mamargi nglintang ka tepin tukade sane siosan. 
15 Paranabine sane sareng seket diri saking 
Yeriko pada ngaksi Dane Elisa rauh, tumuli 
mabaos asapuniki: “Kawisesan Nabi Eliane 
ada sig Elisane.” Dane sareng sami raris pada 
mamargi maranin Dane Elisa tumuli sumungkem 
ring ajeng danene, t° sarwi matur asapuniki: 
“Tiang sami wenten sareng seket diri, makasami 
siteng-siteng. Ngiring rerehin gurun semetone, 
menawi roh Ida Sang Panembahan makta dane 
lunga tumuli katilar ring sinalih tunggaling 
gunung wiadin ring lebake.” 

Pasaur Dane Elisa: “Sampunang pisan rereha.” 

17 Nanging dane sareng sami terus kewanten 
mapinunas, kantos Dane Elisa raris ngwehin 
dane sareng sami lunga. Dane sareng seket raris 
nylupsup munggah gunung turun pangkung 
ngrerehin Dane Elia kantos tigang rahina 
suenipun, nanging nenten prasida kapanggih. 
18 Dane sareng sami raris mawali tangkil ring 
Dane Elisa, sane nyantosang ring Yeriko. Baos 
Dane Elisa ring dane sami asapunika: “Boyake 
tiang sampun nombaang semeton lunga?” 


Katawahan sane kakardi antuk Dane Elisa 


19 Makudang-kudang anak saking Yeriko tumuli 
tangkil ring Dane Elisa sarwi matur sapuniki: 
“Singgih guru, guru wikan mungguing kota Yeriko 
punika kasub kabecikannyane, nanging toyane 
irika kaon pisan tur ngawinang anak kruron.” 

20 Dane Elisa raris ngandika asapuniki: “Kemaja 
nyemak uyah abedik wadahin cawan ane anyar 
laut aba mai.” Ipun raris ngaturin dane tasik. 

21 Dane Elisa raris lunga ka toya klebutane saha 
mulang tasike punika irika kadulurin pangandika 
sapuniki: “Kene sabdan Ida Sang Hyang Widi 
Wasa, Ulun ngadakang yehe dadi tabah, tur 

ia tusing buin lakar ngranayang mati wiadin 
kruron.” 22 Ngawit saking daweg punika toyane 
dados becik sakadi pangandikan Dane Elisane. 

23 Dane Elisa tumuli matilar saking Yeriko tur 
lunga ka Betel. Ring margi wenten makudang- 
kudang anak alit lanang-lanang medal saking kota 
tur mlegendahang dane, sapuniki baos ipune: 
“Makaad uli dini, makaad uli dini, ih lengar!” 

24 Dane Elisa tumuli maksian tur mandreng 
alit-alite punika sarwi mastu ipun sami antuk 
parab Ida Sang Hyang Widi Wasa. Tan asue jeg 
wenten beruang kekalih medal saking wanane 
tumuli mokeng-mokeng anake alit sareng petang 
dasa kalih punika. 2? Wus punika Dane Elisa raris 
lunga ka Gunung Karmel, tur saking irika dane 
raris mawali ka Samaria. 


Bangsa Israel mayuda nglawan bangsa Moab 


1 Duk Ida Sang Prabu Yosapat sampun 

mrentah jagat Yehuda plekutus taun, Ida 
Sang Prabu Yoram putran Ida Sang Prabu Akab 
kadegang dados prabu ring Israel tur ida mrentah 
ring Samaria roras warsa suenipun. 2 Ida Sang 
Prabu Yoram ngardi dosa ring ayun Ida Sang 
Hyang Widi Wasa, sakewanten dosan idane 
nenten pateh kaonipun sakadi aji wiadin ibun 
idane, Isebel. Ida nguug arca-arca sane kakardi 
antuk ajin idane buat nyungsung Dewa Baal. 
3 Nanging ida pateh sakadi Ida Sang Prabu 
Yerobeam putran Dane Nebat, sane jumeneng 


2 PARARATU 3.4-10 1567 


prabu riinan ring ida, sane nuntun bangsa Israel 
ngardi dosa. 

4 Ida Sang Prabu Mesa, prabune ring Moab sane 
miara biri-biri, nyabran taun ngaturang upeti 
marupa panak biri-biri satus tali ukud, miwah 
bulun biri-biri muani satus tali ukud ring sang 
prabun Israele. ? Nanging sasampun Ida Sang 
Prabu Akab, prabune ring Israel seda, Ida Sang 
Prabu Mesa raris brontak nglawan bangsa Israel. 
6 Pramangkin Ida Sang Prabu Yoram lunga saking 
Samaria tur munduhang wadua balan idane. ' Ida 
ngutus utusan idane mangda tangkil ring Ida Sang 
Prabu Yosapat ring Yehuda, saha kadulurin atur 
sapuniki: “Ratune ring Moab brontak nglawan 
titiang. Tulunginja titiang nglawan ipun.” 

Pasaur Ida Sang Prabu Yosapat asapuniki: 
“Inggih titiang jaga nyarengin mayuda, kadi 
asapunika taler kaula miwah kudan titiange. 

8 Kadi asapunapike jaga gelar payudan iragane?” 

Pasaur Ida Sang Prabu Yoram asapuniki: 
“Pamargin iragane pacang doh pisan nglintangin 
tegal melakang Edome.” 

9 Duaning punika Ida Sang Prabu Yoram miwah 
ratun Yehudane lan ratun wong Edome raris sami 
medal ka payudan. Sasampune mamargi pitung 
rahina suenipun, bekel toyannyane raris pada 
telas, tan wenten sane kantun pabuat wadua 
bala miwah ingon-ingonnyane. 10 Ida Sang Prabu 

Yoram raris mabaos asapuniki: “Aduh sengkala 
iraga sane mangkin. Ida Sang Hyang Widi Wasa 
nyerahang iraga sareng-sareng ring sang prabu 
Moabe!” 

11 ida Sang Prabu Yosapat raris mataken 
sapuniki: “Punapike iriki nenten wenten nabi 
genah iragane nunasang pawuwus Ida Sang 
Hyang Widi Wasa?” 

Salah tunggal prakanggen Ida Sang Prabu Yoram 
matur sapuniki: “Iriki wenten Nabi Elisa okan 
Dane Sapat. Dane pecak dados sisian Nabi Elia.” 

12 ida Sang Prabu Yosapat mabaos sapuniki: 
“Dane punika nabi sane sujati.” Duaning punika 
prabune sareng tiga raris maranin Dane Elisa. 

13 Dane Elisa matur ring Ida Sang Prabu Yoram 
asapuniki: “Napike pikenohipun titiang nulungin 
iratu. Becikan yening iratu lunga nunasang indike 
puniki ring nabi-nabin aji miwah ibun iratune!” 

Pasaur Ida Sang Prabu Yoram asapuniki: “Ah 
boyaja asapunika. Ida Sang Hyang Widi Wasa 
sampun nyerahang tiang sareng tiga puniki ring 
ratune ring Moab.” 

14 Nabi Elisa raris matur asapuniki: “Sajeroning 
Ida Sang Hyang Widi Wasa sane nyeneng sane 
baktinin titiang, titiang masumpah mungguing 
titiang nenten jaga ngaturang punapa-punapi 
ring iratu yening titiang nenten eling ring Ida Sang 
Prabu Yosapat ratune ring Yehuda kantin iratune. 

15 Sane mangkin rarisang rerehang titiang juru 
rebab.” 

Rikala rebabe kasuarayang, kawisesan Ida Sang 
Hyang Widi Wasa nedunin Dane Elisa, 18 tur 
dane raris matur asapuniki: “Sapuniki sabdan Ida 
Sang Hyang Widi Wasa: Gaenang iban kitane 
tlabah di tukade ane tuh ene. 1' Yadiapin kita 
tusing nepukin ujan wiadin angin, tukade tuh 
ene lakar misi yeh, kantos kita, sampin kitane 
muah sakancan ingon-ingon kitane nyidayang 
ngodag nginem yeh. ” 18 Sapangrarisipun Nabi 
Elisa matur sapuniki: “Indike puniki nentenja 
abot pabuat Ida Sang Hyang Widi Wasa. Ida 
taler jaga maicayang kamenangan pabuat 
iratu marep ring bangsa Moabe. 19 Iratu jaga 
ngaonang kota-kotanipune sane becik tur 
matembok-benteng. Samaliha iratu jaga ngebah 
wit woh-wohannyane, nyampet makasami yeh 
anakannyane, tur ngurug tegal-tegalannyane 
sane gemuh antuk batu.” 

20 Benjang semengipun, rikala masan anake 
pada maturan, jeg wenten toya membah saking 
Edom tur ngebekin genahe irika. 

21 Rikala sang prabu Moab mireng mungguing 
prabune tetiga punika sampun rauh buat 
ngyudain bangsa Moab, makasami anake sane 
nyidayang mayuda, agung alit kadauhin mangda 
mapupul ring panepin kotane. 22 Benjang 

semengne, rikala ipun sami pada bangun, 
suryane sampun masunaran ring toyane, 
ngawinang toyane katon mawarna abang sakadi 
rah. 23 Ipun sami pada mabaos sapuniki: “Getih, 
getih! Mirib musuh iragane ane tetelu ento 
suba masiat saling matiang! Jalan iraga kema 
ngrampas kemah-kemahe.” 

24 Nanging rikala ipun sami pada rauh ring 
pakemahane punika, bangsa Israel raris ngebug 
ipun kantos ipun sami pada makirig. Wadua balan 
Israele terus nguber saha nyempal-nyempal 
ipun, 2 tur ngrusak kota-kotannyane. Rikala 
wadua balan Israele nglintang ring tegal-tegal 
sane gemuh, ipun suang-suang tumuli ngambil 
batu tur kentungang ka tegale punika kantos 
makasami bek madaging batu. Ipun taler 
nyampet toya anakane tur ngebah saluiring 
wit woh-wohane. Pamuputipun, wantah pusat 
kotane sane mawasta Kir-Hareset sane kantun, 
nanging juru blangsute sampun ngiter tur 
nglurug kotane punika. 

26 Rikala sang prabu Moabe uning mungguing 
ida sampun kaon ring payudan, ida raris nauhin 
wadua balan idane sane sebet ngunayang 
pedang sareng pitung atus diri. Pikayunan idane 
jaga nglurug genah sang prabu Edome, nanging 
nenten mrasidayang. ?” Duaning asapunika, ida 
raris ngambil putran idane sane pinih duur, sane 

jaga ngentosin ida dados prabu, tumuli kanggen 
caru pabuat dewan wong Moabe ring duur 
tembok kotane. Wadua balan Israele rumasa 
resres ngatonang indike punika, mawinan ipun 
raris pada budal ka guminnyane suang-suang. 


Nabi Elisa nulungin anak balu sane tiwas 


4 ! Duk rahina anu, salah tunggal saking 
pantaran bebalun paranabine rauh tangkil 
ring Nabi Elisa saha matur sapuniki: “Singgih 
guru, somah titiange sampun padem. Guru wikan 
mungguing ipun jadma sane astiti bakti ring Ida 
Sang Hyang Widi Wasa. Sane mangkin anake 
sane miutangang jinah ring titiang rauh jaga 
ngambil pianak titiange muani-muani kekalih, 
jaga kadadosang panjak, pinaka panaur utang 
somah titiange.” 

2 Pasaur Nabi Elisa: “Kenken men baan tiang 
nulungin luh? Tegarang orahin tiang apa dogen 
gelahang luh jumah!” 

Atur anake luh punika: “Titiang nenten madue 
punapa-punapi, sajawining wantah minyak 
saitun abotol.” 

3 Dane Elisa tumuli mabaos sapuniki: “Nah 
jani kema mulih, silihang ibane botol matalang 
saliun-liunne sig pisaga-pisagan luhe. 4Suba keto, 
luh muah pianak-pianak luhe lantas macelepja ka 
umah meten laut kancingja jelanane. Ketogang 

lengise ento ka botol-botole laut jejerangja 
botole ane suba pada bek misi lengis.” 

3 Anake luh punika tumuli budal saha ngranjing 
kumah meten sareng-sareng ring pianakipune. 
Jelanane tumuli kubetang, botole alit sane 
madaging minyak punika tumuli kambil saha 
kaketogang ring botol-botol sane kenjuhang 
antuk pianakipune. ? Rikala botol-botole sami 
sampun bek, anake eluh punika mataken, 
napike kantun malih wenten botol sane siosan. 
Pianaknyane tumuli masaur sapuniki: “Ento suba 
botole ane paling durina.” Minyak saitune punika 
raris wusan ngecor. ' Anake eluh punika raris 
mawali ring Nabi Elisa. Dane mabaos ring anake 
luh punika sapuniki: “Kemaja adep lengise ento 
tur bayah makejang utang luhe. Sisan pipise lakar 
cukup buat kaperluan luhe muah pianak-pianak 
luhe.” 


Nabi Elisa miwah anak luh sugih ring Sunem 


8 Sedek rahina anu, Nabi Elisa ka Sunem. Irika 
wenten anak luh sane sugih. Ipun ngundang 
Dane Elisa mangda dane kayun marayunan 
jumahipune, tur ngawit saking rahinane punika 
sapangrarisipun Dane Elisa sering majengan 
irika sabilang dane lunga ka Sunem. ? Anake luh 
punika mabaos ring kurenannyane sapuniki: 
“Tiang bani mastiang mungguing anake ane 

sai-sai teka mai ento anak ane suci. 10 Jalanja 
gaenang dane kamar ane cenik abesik ditu 
baduur di loteng, tur isinin dipan abesik, meja 
muah kursi, aketo masih lampu abesik di kamare 
ento, apanga dane nongos ditu dikalane dane 
nelokin iraga mai.” 

11 Sedek rahina anu, Dane Elisa malih rauh ring 
Sunem, dane raris simpang tur masandekan 
ring kamar danene punika. 1? Dane ngandikain 
parekan Danene Gehasi mangda ngaukin anake 
luh punika. Rikala anake luh punika rauh, 13 dane 
raris ngandika ring parekan danene sapuniki: 
“Takonin ia apa miribne iraga nyidayang ngwales 
katuyuhannyane suba nyediang sakancan 
kaperluan iragane dini. Singke mirib ada 
paundukan ane sedeng tunasang bapa teken ida 
sang prabu wiadin senapatin idane pabuat ia.” 

Nanging anake luh punika masaur sapuniki: 
“Titiang tan kirang punapa-punapi iriki ring 
pantaran wadesan titiange.” 

14 Dane Elisa raris mataken ring Gehasi sapuniki: 
“Apa ane lakar sida baan iraga nulungin ia?” 

Atur Gehasi asapuniki: “Guru, anake luh punika 
nenten maderbe pianak, tur kurenanipune 
sampun tua.” 

15 Dane Elisa raris ngandika sapuniki: “Kemaja 
tunden ia mai!” Anake luh punika tumuli 
rauh tur majujuk ring obag-obagan jelanane. 

16 Pangandikan Dane Elisa ring ipun sapuniki: 
“Buin atiban, di masane ane buka jani, luh lakar 
ngelah pianak muani aukud.” 

Anake luh punika tumuli matur sapuniki: “Oduh 
guru, guru puniki parekan Ida Sang Hyang Widi 
Wasa, sampunangja minjulin titiang.” 

17 Nanging malih ataunne, ring masane 
sane kadi asapunika, anake luh punika 
ngembasang rare muani adiri sakadi sane 
sampun kapangandikayang antuk Dane Elisa. 

18 Makudang-kudang taun sasampune punika, 
daweg masan ngampunge, pasemengan anake 
alit punika nyarengin bapanipune ka tegale, 
rikala bapannyane ngatehang paderep. Tan 
dumade anake alit punika tumuli majeritan ring 
bapanipune: “Aduh sirah tiange sakit, sirah tiange 
sakit.” 

Bapannyane raris mabaos ring parekannyane 
sapuniki: “Kema ajak icening sig memenne!” 

20 Parekan punika raris ngandong anake alit 
kajak budal saha kaserahang ring memennyane. 
Memennyane raris ngabin anake alit kantos 
nyoreang, tur ring sorene punika anake alit 

raris padem. 21 Anake luh punika tumuli makta 
pianaknyane munggah tur kagenahang ring 
pamereman Dane Elisa. Sapangrarisipun jelanane 
tumuli kubetang. 22 Ipun raris mabaos ring 
kurenannyane asapuniki: “Beli, kema orahin 

parekane aukud nyediang tiang keledae. Tiang 
lakar tangkil teken Nabi Elisa, tur tiang lakar 
enggal buin malipetan.” 

23 Pasaur kurenanipune sapuniki: “Ngudiang 
dadi adi majalan di dinane ene. Jani tusingja dina 
Sabat wiadin Rerainan Bulan Baru.” 

Pasaur sane luh sapuniki: “Singja kenapa!” 

24 Keledaene tumuli kadagingin kedapa tur anake 
luh punika mabaos sapuniki ring parekannyane: 
“Getakang keledaene sabecat-becatne, eda 
pesan baanga adeng-adeng, sajaba yening icang 
nunden ngadengang.” 2 Ipun raris kesah tur 
ngungsi ka Gunung Karmel ka genah Nabi Elisane. 

Rikala ipun nampek ring genah Dane Elisane, 
Dane Elisa sampun nyingakin ipun, tumuli 
mabaos ring Gehasi parekan danene sapuniki: 
“Tingalinja! Anake luh uli Sunem ento teka! 

26 Kema enggalang jagjagin ia. Tegarang takonin 
apake ia, kurenane muah pianakne pada rahayu.” 

Ipun nerangang ring Gehasi mungguing 
makasami pada rahayu. ?” Nanging rikala ipun 
rauh ring ajeng Dane Elisa, ipun raris nylempoh 
saha meluk cokor danene. Gehasi sedia jaga 
ngedeng ipun saking Dane Elisa, nanging Dane 
Elisa mabaos asapuniki: “Kema kalain ia. Tusingke 
tepukin cening ia nandang sedih sanget pesan, 
nanging Ida Sang Hyang Widi Wasa tusing 
ngandikayang unduke ene teken bapa.” 

28 Anake luh punika tumuli matur ring Nabi 
Elisa, asapuniki: “Guru, punapike titiang sane 
nunas pianak ring palungguh guru? Boyake 
titiang sampun matur mangda sampunang guru 
mangunang pangajap titiange?” 

29 Dane Elisa tumuli maksian ring Gehasi saha 
ngandika sapuniki: “Kema enggalang jemak 
tungked bapane laut aba kumah anake luh ene. 
Eda pesan cening mareren macapatan di jalan, 
buina yen ada anak nyapatin cening eda pesan 
sautina. Suba neked ditu enggalang macelep 
mulihan tur ungkulang tungkede ento duur 
anake cerik ento.” 

30 Atur anake luh punika: “Madasar antuk 
kasatiaan titiange ring Ida Sang Hyang Widi 
Wasa miwah ring guru titiang masumpah 
mungguing titiang nenten jaga ninggal palungguh 
guru.” Duaning asapunika sang kalih raris 
mamargi budal. 3? Gehasi mamargi riinan, tumuli 
ngungkulang teteken Dane Elisa ring duur anake 
alit punika, nanging nenten pisan wenten suara 
wiadin ciri mungguing anake alit punika kantun 
urip. Duaning asapunika ipun raris mawali tangkil 
ring Dane Elisa sarwi matur sapuniki: “Anake alit 
punika nenten nyak bangun.” 

32 Rikala Dane Elisa rauh irika, dane ngraga 
tumuli ngranjing ka kamare punika. Aksi 
dane mungguing anake alit punika yuakti 

padem wenten ring pasareane. 33 Dane tumuli 
ngubetang jelanan raris ngastawa ring Ida Sang 
Hyang Widi Wasa. 24 Sapanglanturipun dane raris 
ngakebin anake alit punika, saha ngenahang 
cangkem, pangaksian miwah tangan danene ring 
bibih, paningalan lan liman anake alit punika. 
Tan asue mamargi kadi asapunika, awak anake 
alit punika raris sayan ngangetang. 3? Dane 

Elisa tumuli matangi saha mamargi milehan 
ring kamare punika. Sasampune punika dane 
mawali malih ngakebin anake alit punika. Anake 
alit punika raris mabangkes ping pitu, saha 
ngedatang paningalannyane. 3? Dane Elisa raris 
ngesengin Gehasi tur kapangandikayang ngaukin 
memen anake alit punika. Rikala memen anake 
alit punika rauh, Dane Elisa tumuli mabaos ring 
ipun sapuniki: “Ene jemak pianak luhe.” 3” Anake 
luh punika raris matedoh tur sumungkem ring 
cokor Dane Elisa kantos muannyane nganteg ring 
tanahe. Sasampune punika, ipun raris ngajak 
pianakipune, makaon saking irika. 


Katawahan malih kekalih 


38 Sedek rahina anu, rikala wenten sayah ring 
jagate irika, Dane Elisa lunga ka Gilgal. Rikala 
dane sedekan nguruk makudang-kudang nabi, 
dane ngandikayang parekan danene mangda 
nungguhang payuk tur ngratengang pabuat 

paranabine punika. 3? Salah tunggil saking nabine 
punika lunga ngrereh jejanganan. Irika dane 
manggihin bun-bunan minakadinipun labu alas 
miwah sane sios-siosan. Labune tumuli kalap 
sasida-sidaan antuk dane makta budal. Labune 
tumuli kairis-iris tur kalablab. Nanging dane 
nenten uning napi sane lablab dane punika. 

40 Rikala sampun rateng, labune punika raris 
kaketogang saha katurang ring paranabine sami. 
Sasampune dane pada nyicipin reratengane 
punika, paranabine tumuli matur ring Dane 
Elisa asapuniki: “Aduh racun!” Dane sami tan 
purun malih ngajengang reratengane punika. 

41 Dane Elisa ngarsayang ajengan akidik raris 
cemplungang dane ka payuke punika sarwi 
ngandika sapuniki: “Jani tegarang sinduk buin 
lelablabane ento laut baang paranabine.” Irika 
lelablabane punika, nenten ngraranin malih. 

42 Ring rahina sane lianan wenten anak saking 
kota Baal-Salisa ngaturin Dane Elisa roti kalih 
dasa bungkul sane malakar antuk gandum 
anyian pangawit ring taune punika, miwah 
makudang-kudang jagung nguda. Dane Elisa 
ngandikayang parekan danene mangda namiu 
paranabine antuk roti miwah jagunge punika. 
43 Nanging iparekan tumuli matur sapuniki: 
“Punapike pitaenang guru mungguing roti miwah 

jagunge puniki cukup pabuat dane sareng satus 
diri?” 

Dane Elisa tumuli masaur asapuniki: “Nah kema 
aturin dane majengan, sawireh ada pangandikan 
Ida Sang Hyang Widi Wasa mungguing dane 
lakar majengan kanti waneh malah-malah nu 
masisa.” 44 Duaning punika, parekane punika 
raris nyodayang ajengane punika ring ajeng 
paranabine punika. Dane sareng sami tumuli 
majengan tur kantun wenten sisannyane, anut 
sakadi sabdan Ida Sang Hyang Widi Wasa. 


Dane Naaman kawarasang 


1 Dane Naaman, senapatine ring panegara 

Siria, yuakti kasayangang tur kajiang pisan 
antuk sang nata ratu ring Siria, santukan 
malantaran dane Ida Sang Hyang Widi Wasa 
mapaica kamenangan ring wadua balan bangsa 
Siriane. Dane Naaman punika kalintang sura dira, 
nanging dane keni pinakit lepra. 2 Bangsa Siriane 
naenin ngebug bangsa Israele, tur rikala punika 
wong Siriane nyarah anak bajang Israel sane 
kantun alit adiri, raris kadadosang panyeroan 
rabin Dane Naaman. 3 Sedek rahina anu, ipun 
matur asapuniki ring pamekelipune: “Tiang 
meled pisan pamekele lanang kayun matemu 
ring nabine sane wenten ring Samaria. Dane pasti 
nyidayang ngwarasang pamekele lanang saking 


2 PARARATU 5.4-8 1580 


pinakit danene.” 4 Rikala Dane Naaman mireng 
indike punika, dane tumuli lunga tangkil ring 
ida sang nata tur nguningayang atur anake alit 
punika. ? Ida sang prabu raris ngandika sapuniki: 
“Kemaja tangkil teken ida sang prabu di Israel, 
tur aturang surate ene teken ida.” 

Dane Naaman raris kesah. Dane makta jinah 
mas nem tali bidang, jinah perak tigang dasa tali 
bidang, tur pangangge pasalinan sane becik-becik 
dasa rangsukan. “Mungguing surate sane bakta 
dane punika dagingipun asapuniki: “Masrana 
surat puniki titiang nguningayang mungguing 
titiang ngutus Naaman, senapatin titiange. 
Titiang nunas mangda idewa kayun ngwarasang 
ipun saking pinakitipune.” 

7 Rikala sang prabu ring Israel ngwacen 
surate punika, ida tengkejut tur ajerih, sarwi 
nyetset busanan idane, sapuniki pangandikan 
idane: “Aduh, ngudiang dadi sang prabu 
Siriane ngarsayang apang gelah nyegerang 
anake ene? Apa kaden ida gelah ene Widi ane 
bisa ngamatiang muah ngidupang? Sinah ida 
ngalih-ngalihin apanga ada jalaran maperang 
nglawan gelahe.” 

8 Rikala Nabi Elisa mireng indike punika, dane 
raris ngutus utusan danene mangda matur 
ring ida sang prabu asapuniki: “Napi awinan 
iratu rumasa sumangsaya. Nikayangja jadmane 

punika mangda rauh ring titiang. Titiang pacang 
ngedengang ring ipun, mungguing ring Israel 
wenten nabi.” 

9 Dane Naaman raris nglinggihin kreta miwah 
kudan danene tumuli kesah saking irika raris 
mararian ring pamedal jeron Nabi Elisane. 

10 Dane Elisa ngandikayang parekan danene 
nangkilin Dane Naaman tur ngaturin mangda 
dane nyilem ping pitu ring Tukad Yordane. 
Malantaran antuk punika dane jaga waras 
sakadi jati mula. 1! Nanging Dane Naaman raris 
duka tur makaon saking irika sarwi mabaos 
sapuniki: “Kaden icang ia lakar pesu nelokin 
icang laut ngastawa teken Ida Sang Hyang Widi 
Wasa, Widinnyane tur ngusapang limanne di 
lepran icange, kanti icang seger. 12 Sajaba ento, 
tusingke Tukad Abanane muah Tukad Parpare 
ane di Damsik melahan, yen bandingang teken 
tukad-tukade ane ada di gumin Israele? Singke 
luungan icang manjus di tukade ane ada di 
Damsik dogen laut icang seger.” 

13 Parekan danene tumuli maranin dane tur 
matur asapuniki: “Inggih mekele, yening upami 
nabine punika ngandikayang mangda mekele 
ngamargiang indike sane abot, sinah mekele 
pacang ledang ngamargiang. Sane mangkin napi 
awinan pamekele tan kayun wantah masiram 
kewanten sakadi pangandikan sang nabi saha 

ngraris waras?” 14 Duaning punika Dane Naaman 
raris tedun ka Tukad Yordane ngraris nyilem 
irika kantos ping pitu, sakadi pangandikan Nabi 
Elisane. Tan dumade dane raris waras sakadi jati 
mula. Ragan danene seger tur alus pateh sakadi 
awak anake alit. 1? Dane raris mawali tangkil ring 
Dane Elisa kairing antuk parapangiring danene 
sami sarwi matur asapuniki: “Sane mangkin 
titiang uning mungguing nenten wenten malih 
Widi sane tiosan sajawining Widin Israele. 
Duaning punika, ledang guru nampi aturan 
titiange puniki.” 

16 Pasaur Dane Elisa sapuniki: “Malantaran Ida 
Sang Hyang Widi Wasa sane nyeneng, Widi sane 
sungsung tiang, tiang masumpah mungguing 
tiang nenten pacang nampi penjuh anak.” 

Dane Naaman nangsek mangda Dane Elisa 
kayun nampi aturane punika, nanging dane taler 
tan kayun. 1? Duaning punika Dane Naaman raris 
matur asapuniki: “Guru, yening guru nenten 
kayun nampi aturan titiange, lugrainja titiang 
ngambil tanah kalih pondongan bagal jaga bakta 
titiang budal, santukan ngawit saking mangkin 
titiang nenten jaga maturan ring Widi siosan, 
sajawining ring Ida Sang Hyang Widi Wasa. 

18 Pangajap titiange mangda Ida Sang Hyang Widi 
Wasa ledang ngampurayang titiang, rikalaning 
titiang ngiringang ratun titiange ngranjing tur 

mabakti ka puran Dewa Rimone, dewan bangsa 
Siriane. Titiang pracaya mungguing Ida Sang 
Hyang Widi Wasa jaga ngampurayang titiang.” 

19 Pasaur Nabi Elisa sapuniki: “Budalja ragane 
saha rahayu.” Dane Naaman tumuli kesah saking 
irika. 

Sadurung doh pamargin danene, 20 Gehasi 
parekan Nabi Elisane mapineh-pineh sapuniki: 
“Ngudiang dadi gustin iragane maang Dane 
Naaman budal tur tusing mayah apa-apaan. 
Patutne dane nampi aturan wong Siriane ento. 
Malantaran Ida Sang Hyang Widi Wasa ane 
nyeneng, luungan idewek nguber ia buat nagih 
aturane ento abedik.” 21 Duaning punika ipun 
raris ngetut pamargin Dane Naaman. Rikala 
Dane Naaman uning wenten anak malaib ngetut 
pamargin danene, dane raris tedun saking kretan 
danene misadia jaga matemu ring ipun. Dane 
raris mataken ring ipun sapuniki: “Apa ada 
perlu?” 

22 Atur Gehasine: “Nentenja wenten punapa- 
punapi. Sakewanten gustin tiange ngandikayang 
tiang ngrauhang ring ragane mungguing wau 
pisan wenten nabi kekalih saking pantaran 
paranabine rauh saking pagunungan Epraim. 
Dane ngarsayang mangda ragane maicayang ring 
dane sareng sami jinah perak tigang tali bidang, 

miwah pangangge pasalinan sane becik kalih 
rangsukan.” 

23 Pasaur Dane Naaman sapuniki: “Nah abaja 
pipis perake nem tali bidang ene.” Sapunika Dane 
Naaman nglemesin Gehasi, sarwi mempen tur 
negul jinah perake punika ring kampile kekalih. 
Jinah miwah pangangge pesalin kalih rangsukan 
punika raris kaserahang ring parekan danene 
kekalih. Sang parekan tumuli kapangandikayang 
mamargi ngriinin Gehasi. 28 Rikala sang kalih rauh 
ring pagunungan genah Nabi Elisane, Gehasi 
digelis ngambil karunge kekalih punika kabakta ka 
jeroan. Sapangrarisipun, parekan Dane Naaman 
makakalih punika kakenken budal. 2? Gehasi raris 
ngranjing ka jeroan, tur Dane Elisa mataken ring 
ipun sapuniki: “Uli dija cening ibusan?” 

Aturipune: “Titiang nenten kija-kija guru.” 

26 Nanging Dane Elisa ngandika sapuniki: 
“Apake cening tusing nawang roh bapane masih 
ada ditu, dugase Naaman tuun uli kretane tur 
matemu teken cening? Ane jani tusing masanne 
anake nampi pipis wiadin panganggo, abian 
saitun wiadin abian anggur, biri-biri muah 
sampi, aketo masih pararencang! ?? Jani sakit 
Naamane lakar makisid sig ceninge. Cening 
wiadin katurunan ceninge, lakar ngraksa sakite 
ento, turun-temurun.” 

Rikala Gehasi kesah saking irika, ipun keni 
pinakit kadi asapunika, kulitnyane mamutih 
sakadi kapase. 


Besin kandik sane ical malih kakeniang 


1 Sedek rahina anu, paranabine sane 
kapimpin antuk Dane Elisa, ngrengkeng 
ring dane, sapuniki baosnyane: “Genahe puniki 

kalintang alit! 2 Lugrainja tiang ngrereh taru 
ring sisin Tukad Yordane, mangda tiang sareng 
sami nyidayang ngwangun umah genah tiange 
masayuban.” 

Pasaur Dane Elisa sapuniki: “Nah kemaja 
majalan.” 

3 Salah tunggal saking pantaran danene nunas 
mangda Dane Elisa nyarengin pamargin danene, 
tur Dane Elisa taler kayun. 4Sapangrarisipun, 
dane sareng sami tumuli mamargi. Sasampune 
dane pada rauh ring Tukad Yordane, dane 
ngawitin makarya. ? Rikala salah tunggal 
paranabine punika sedekan nektek taru, tan 
dumade besin kandiknyane raris keles tur 
macemplung ring toyane. Dane tumuli majeritan 
ring Dane Elisa maduluran atur sapuniki: 
“Sapunapiang tiang sane mangkin, guru? Kandike 
punika antuk tiang nyelang!” 

6 Dane Elisa tumuli mataken: “Dija ia ulung?” 

Dane tumuli matujuhin Dane Elisa genah besin 
kandike macemplung. Dane Elisa tumuli ngetep 
carang taru, tumuli kacemplungang ring toyane 
tur besin kandike punika raris kambang. ' Dane 
Elisa tumuli ngandika sapuniki: “Kemaja jemak 
jani besin kandike.” Anake punika tumuli tedun 
tur ngambil besin kandike punika. 


Wadua balan wong Siriane kakaonang 


8 Sedek rahina anu sang prabu ring Siria 
mayuda nglawan bangsa Israel. Ida maumang 
paraprakanggen idane tur ngwangun kemah 
ring satunggiling genah. ? Nanging Nabi Elisa 
raris ngaturang piuning ring sang prabu Israel, 
mapakeling ida mangda sampunang ida lunga 
nampek ring genah wong Siriane nyujukang 
kemah, duaning bangsa Siriane sampun sedia- 
sedia jaga mayuda irika. 10 Duaning punika ida 
sang prabu raris mapakeling rakyat druene sane 
nampek ring genahe punika mangda sami pada 
yatna. Indike punika sampun ping kuda-kuda 
kamargiang antuk Dane Elisa. 

11 Malantaran indike punika sang prabu ring 
Siria raris duka pisan. Ida tumuli ngesengin 
paraprakanggen idane sarwi mataken sapuniki: 
“Enyen sujatinne uli pantaran caine ajak 
makejang ane maruang teken prabun wong 
Israele?” 

12 Sinalih tunggiling prakanggen idane tumuli 
matur sapuniki: “Inggih ratu sang prabu, nenten 
wenten saking pantaran titiange sane kadi 
asapunika. Nabi Elisa sane ngaturang ring prabun 
bangsa Israele sakancan sane sampun nikayang 
iratu yadiastu indike punika baosang iratu ring 
pamereman iratune.” 

13 Ida sang prabu nitahang sapuniki: “Kemaja 
alih nabine ento, ia lakar juk gelah!” 

Rikala sang prabu mireng mungguing sang nabi 
wenten ring Dotan, 4 ida ngutus wadua balan 
idane sane nunggang kuda miwah nglinggihin 
kreta akeh pisan ka Dotan. Rikala wengi, 
pasukane punika rauh ring Dotan tumuli ngurung 
kotane punika. 1? Benjang semengane parekan 
Dane Elisa bangun tur medal saking jeroan. Ipun 
raris ngantenang wadua balan wong Siriane, 
kuda miwah kretannyane sampun ngiter kotane 
punika. Ipun mawali tur tangkil ring Dane Elisa 
sarwi matur asapuniki: “Singgih guru, iraga keni 
bencana! Sapunapi antuk sane mangkin?” 

16 Dane Elisa tumuli masaur sapuniki: “Iraga 
nu liunan ngelah ruang yan bandingang teken 
ia.” 17 Sapangrarisipun dane raris ngastawa: 
“Singgih Ratu Sang Hyang Widi Wasa, ledang 
Palungguh IRatu ngedatang matanipune mangda 
ipun mrasidayang ngeton. Ida Sang Hyang Widi 
Wasa nagingin pangastawan danene tur parekan 

danene raris matolihan tur ngeton mungguing 
sampih bukite sami bek antuk kuda miwah kreta 
geni sane ngiter genah Dane Elisane. 

18 Rikala wong Siriane sedia jaga ngebug, Dane 
Elisa raris ngastawa kadi asapuniki: “Singgih 
Ratu Sang Hyang Widi Wasa, titiang nglungsur 
mangda jadmane punika buta!” Ida Sang Hyang 
Widi Wasa nagingin pangastawan danene, tur 
pramangkin wadua balan wong Siriane punika 
buta. 19 Sasampune punika dane raris maranin 
ipun saha mabaos sapuniki: “Jerone puniki 
paling. Boyaja puniki kotane sane patut rereh 
jerone. Mrikija tututin tiang, tiang jaga nuntun 
jerone ngulati anake sane rereh jerone.” Dane 
tumuli nuntun ipun sami ka kota Samaria. 

20 Sasampune ipun sami pada ngranjing 
ring kota Samaria, Dane Elisa raris ngastawa 
sapuniki: “Singgih Ratu Sang Hyang Widi Wasa, 
mangkin kedatangja matanipune, mangda ipun 
mrasidayang ngeton.” Ida Sang Hyang Widi 
Wasa tumuli nagingin pangastawan danene, Ida 
ngawinang ipun pada ngedat, tur ipun napetang 
dewekipune wenten ring kota Samaria. 

21 Rikala sang prabu ring Israel ngaksi wong Siria 
punika, ida raris mataken ring Nabi Elisa sapuniki: 
“Guru punapi dados titiang ngamademang 
ipun?” 

22 Atur sang nabi: “Sampunang duh ratu 
sang prabu. Palungguh iratu nenten dados 
ngamademang wadua balan meseh iratune sane 
nenten keni juk iratu ring payudan. Icenja ipun 
pangan kinum, tur lugrain ipun mawali budal ring 
ratunipune.” 28 Duaning punika ida sang prabu 
raris nyawisang pesta sane ageng pabuat ipun. 
Sasampune ipun pada mangan nginum ida sang 
prabu raris ngwaliang ipun ring prabun bangsa 
Siriane. Ngawit saking rahinane punika wong 
Siriane punika wusan ngrampok ka gumin wong 
Israele. 


Kota Samaria kakurung 


24 Sedek rahina anu Ida Sang Prabu Benhadad, 
prabun bangsa Siriane, ngajak wadua balan idane 
mayuda nglawan bangsa Israele tur ngurung 
kota Samariane. 22 Indike punika ngawinang 
kota Samariane banget pisan kakirangan 
pangan kinum, kantos tenggek keledaene asiki 
mapangarga plekutus bidang jinah perak miwah 
tain paksi darane satak gram mapangarga aji 
limang bidang jinah perak. 

26 Sedek rahina anu, ida sang prabu ring Israel 
punika mamargi ring duur tembok kotane, 
tur kapanggih ring anak luh adiri sane matur 
jerit-jerit asapuniki: “Oduh ratu sang prabu, 
suecaninja titiang.” 


2 PARARATU 6.27-32 1590 


27 Pasaur idane sapuniki: “Yening Ida Sang 
Hyang Widi Wasa tusing nulungin luh, kudiang 
gelah lakar nulungin luh? Apa kaden luh gelah 
enu ngelah gandum wiadin anggur? 28 Apa ane 
kewehang luh?” 

Atur anake luh punika sapuniki: “Sedek rahina 
anu, anak luh punika ngajakin titiang mangda 
titiang neda pianak titiange sareng-sareng ring 
ipun, tur sasampune punika raris pianakipune 
jaga teda titiang sareng kalih. 29 Titiang tumuli 
ngratengang pianak titiange raris teda titiang 
sareng kalih. Benjangne titiang ngenken mangda 
ipun ngratengang pianakipune mangda wenten 
teda titiang sareng ipun, nanging pianakipune 
raris engkebang ipun.” 

30 Rikala ida sang prabu mireng indike punika 
ida raris nyetset busanan idane, kabatek antuk 
kaduhkitan idane, tur anake sane tampek 
ring temboke punika manggihin mungguing 
ida ngrangsuk busana kaduhkitan. 3! Ida raris 
masesuak kadi asapuniki: “Dumadak Ida Sang 
Hyang Widi Wasa mademang titiang, yening 
Nabi Elisa nenten mapunggal sadurung surup 
suryane.” 32 Ida tumuli ngutus utusan idane 
mangda maranin Nabi Elisa. 

Daweg punika Dane Elisa sedek wenten ring 
jeroan danene katangkilin antuk makudang- 
kudang panglingsire. Sadurunge utusan ida 


2 PARARATU 6.33-7.2 1591 


sang prabu rauh, Dane Elisa mabaos ring 
parapanglingsire punika sapuniki: “Anake ane 
demen ngamatiang jlema ento jani ngutus anak 
lakar ngamatiang tiang. Yening ia suba neked 
dini, enggalang ubetang jelanane, eda baanga 
ia macelep. Ida sang prabu lakar rauh durian 
teken ia buin abedik.” 33 Wau pisan dane wusan 
mabaos kadi asapunika, ida sang prabu raris 
rauh, tur ngandika asapuniki: “Ida Sang Hyang 
Widi Wasa suba nibakang bencanane ene teken 
iraga. Ane jani apa gunane gelah ngantiang 
pitulungan Idane?” 
7 1 Nabi Elisa tumuli matur sapuniki: “Sapuniki 
sabdan Ida Sang Hyang Widi Wasa: Buin 
mani kali janine, kita lakar maan meli gandum 
ane paling melaha di Samaria telung kilogram 
wiadin jagung nasi nem kilogram aji pipis perak 
abidang.” 

2 Tabeng dadan ida sang prabu mabaos ring 
Nabi Elisa sapuniki: “Tan jaga kasidan kadi 
asapunika, yadiastunko Ida Sang Hyang Widi 
Wasa sane mangkin nedunang sabeh!” 

Pasaur Dane Elisa: “Ragane jaga nyingakin 
mungguing indike punika yuakti kasidan, nanging 
ragane nenten jaga ngrasayang ajeng-ajengane 
punika.” 


2 PARARATU 7.3-7 1592 


Wadua balan wong Siriane makaon 


3 Wenten anak sakit lepra sareng patpat 
magenah ring jabaan gapuran kota Samariane. 
Ipun sareng patpat mabebaosan sapuniki: 
“Ngudiang dadi iraga ngoyong dogen dini 
kanti iraga lakar mati? “Tusing ada gunanne 
iraga ngungsi ka kota, sawireh iraga lakar mati 
nandang seduk ditu, tur yening iraga ngoyong 
dogen dini, iraga masih lakar mati. Sawireh 
keto jalanja iraga kema ka kemah wadua balan 
wong Siriane. Dikenkene iraga lakar matianga, 
nanging dikenkene iraga mirib lakar depanga nu 
idup.” ? Duaning punika rikala sampun sandikala, 
ipun raris ngungsi ka kemah wadua balan wong 
Siriane. Nanging rikala ipun rauh irika, nenten 
wenten jadma angan asiki irika. ? Ida Sang Hyang 
Widi Wasa sampun ngardi suara makuug sakadi 
kuugan wadua bala nunggang kuda miwah 
kreta akeh pisan. Tur wadua balan wong Siriane 
mitaenang mungguing ratun Israele sampun 
ngupah pararatun wong Het miwah wong Mesire 
rauhing wadua balannyane buat ngebug ipun. 

7 Duaning punika ring dauh sorene punika wadua 
balan wong Siriane sampun pada malaib buat 
ngluputang uripnyane, ngutang kemah, kuda 
miwah keledaennyane. 


2 PARARATU 7.8-11 1593 


8 Rikala anake lepra sareng patpat punika 
rauh ring tanggun pakemahane punika, ipun 
tumuli ngranjing ka satunggaling kemah tur 
mangan miwah nginum pangan sane wenten 
irika. Sapangrarisipun, ipun ngambil perak, mas, 
miwah pangangge sane panggihin ipun irika. 
Wus punika ipun raris medal buat ngengkebang 
arta branane punika. Sasampune punika, ipun 
ngranjing malih ring kemahe sane siosan, 
tur malih malaksana pateh sakadi sane iwau. 
9 Pamuputipun, ipun tumuli mabebaosan 
sapuniki: “Tusing beneh pajalan iragane ene. 
Iraga ngelah orta ane melah ane tusing patut 
sekepang iraga. Yening iraga ngantiang nganti 
makasemengan, mara iraga ngortaang ortane 
ento, sinah iraga lakar kasisipang. Jalan jani 
dogen suba ngaturang unduke ento teken 
paraprakanggon ida sang prabu.” 10 Duaning 
punika ipun sami raris kesah saking kemah wong 
Siriane punika, tumuli mawali ka Samaria tur 
jerit-jerit ring parapajagaan gapurane sapuniki: 
“Tiang sampun ka kemah wadua balan wong 
Siriane, nanging tiang nenten manggihin sira-sira 
irika. Kuda miwah keledaennyane sami kantun 
mategulan tur kemah-kemahnyane kantun tileh 
katilar antuk wong Siriane.” 

11 Parapajagaan gapurane raris ngortiang ortine 
punika tur ngaturang ortine punika ka puri. 


2 PARARATU 7.12-16 1594 


12 Daweg punika kantun wengi, nanging ida sang 
prabu raris matangi saking pamereman Idane 
tumuli ngandika ring paraprakanggene sapuniki: 
“Gelahe ngorahin paman rencanan wong Siriane 
ento. Ia suba nawang jani gumine dini sayah 
gede. Ento krana ia ngalahin kemahe laut 
mengkeb di jabaan kotane. Ia makeneh apanga 
iraga pesu uli kota ngalih dedaaran, sasubane 
keto iraga lakar juka idup-idup tur kotan iragane 
laut kajarahin.” 

13 Sinalih tunggil prakanggen idane matur 
asapuniki: “Rakyate ring kotane puniki sami keni 
bencana, sakadi jadmane sane sampun padem. 
Duaning punika ngiringja ngutus anak nunggang 
kuda sane kantun wantah lelima punika, mangda 
iraga prasida uning sapunapi kasujatianipun.” 

14 Prakanggene punika nyelik makudang-kudang 
anak tur sang prabu ngicen ipun kreta kekalih, 
saha ngutus tur ngandikayang ipun nyelehin 
kawentenan wadua balan Siriane. 13 Sang utusan 
tumuli mamargi ngetut kantos rauh ring Tukad 
Yordane. Ring sapanjang margi, panggihin ipun 
pangangge-pangangge miwah barang-barang 
wong Siriane sane siosan sane kutang ipun rikala 
ipun malaib. Sasampune punika sang utusan 
raris mawali tangkil ring ida sang prabu saha 
ngaturang sapariindik sane panggihin ipun. 

16 Jadmane sane wenten ring Samaria raris 

magrudugan pada medal tumuli nyarahin kemah 
wong Siriane. Samaliha sakadi sabdan Ida Sang 
Hyang Widi Wasa, wiakti gandum tigang kilogram 
wiadin jagung nasi nem kilogram mapangarga 
wantah aji jinah perak abidang. 

17 Daweg punika katuju pisan sang prabu ring 
Israel ngandikayang tabeng dadan idane sane 
ngebag gapuran kotane. Prakanggene punika 
raris seda majekjek ring gapuran kotane antuk 
anake sane malaib-laiban medal, anut sakadi 
pangandikan Nabi Elisane rikala ida sang prabu 
kapanggih ring dane. 18 Nabi Elisa sampun matur 
ring sang prabu mungguing ngawit saking dauh 
punika miwah sapanglanturipun, gandum sane 
pinih becika tigang kilogram wiadin jagung nasine 
nem kilogram jaga mapangarga aji jinah perak 
abidang ring Samaria. 19 Duk punika prakanggene 
punika masaur sapuniki: “Nenten jaga kasidan 
kadi asapunika, yadiastunko Ida Sang Hyang Widi 
Wasa sane mangkin nedunang sabeh.” Tur Dane 
Elisa sampun masaur:” Ragane jaga nyingakin 
mungguing indike punika yuakti kasidan, 
nanging ragane nenten pacang ngrasayang 
ajeng-ajengane punika.” 20 Pamuputipun indike 
punika wiakti nibenin prakanggene punika. 
Dane seda majekjek antuk rakyate ring gapuran 
kotane. 

Anake luh saking Sunem 
mawali ka panegara Israel 


1 Dane Elisa sampun ngandika ring anake 

luh sane saking Sunem, sane pianaknyane 
uripang dane, mungguing Ida Sang Hyang Widi 
Wasa jaga nibakang sayah ring jagate irika 
pitung taun suenipun. Anake luh punika miwah 
kulawargannyane kapangandikayang makisid 
madunungan ring genah sane siosan. ? Anake 
luh punika raris ngiringang sapangandikan Dane 
Elisa. Ipun magingsir tur jenek ring panegara 
Pilistin sareng-sareng ring kulawargannyane 
pitung taun suenipun. 

3 Sasampune lintang pitung taun, ipun raris 
mawali ka panegara Israel. Ipun tumuli tangkil 
ring ida sang prabu, mapinunas mangda umah 
miwah tegalnyane kawaliang ring ipun. 4Ipun 
manggihin ida sang prabu sedekan mabebaosan 
kairing antuk Gehasi parekan Dane Elisa. Ida sang 
prabu mapikayun mangda uning ring katawahan 
sane kakardi antuk Dane Elisa. ? Rikala Gehasi 
ngaturang ring ida sang prabu indik Nabi Elisane 
nguripang jadma sane sampun padem, anake 
luh punika raris ngaturang pinunasnyane ring 
ida sang prabu. Gehasi raris matur ring sang 
prabu sapuniki: “Singgih ratu sang prabu, puniki 
sampun anake luh punika tur puniki pianakipune 

sane kuripang antuk Nabi Elisa.” € Anake punika 
matur ring ida sang prabu, ngayuaktiang atur 
Gehasine iwau. Duaning punika sang prabu 
raris ngesengin sinalih tunggil prakanggen idane 
saha kapangandikayang mangda ngwaliang 
padreben anake luh punika rauhing pamupon 
tegalnyane sajeroning pitung taun daweg ipune 
ring pangempian. 


Nabi Elisa miwah Sang Prabu 
Benhadad, prabune ring Siria 


7 Sedek rahina anu Dane Elisa lunga ka kota 
Damsik. Daweg punika Ida Sang Prabu Benhadad 
sedekan sungkan. Rikala sang prabu mireng 
mungguing Nabi Elisa wenten irika, 3 ida raris 
ngandika ring Hasael, sinalih tunggil prakanggen 
idane, sapuniki: “Kemaja ngaba aturan teken 
nabine ento, nunas apanga dane nunasang teken 
Ida Sang Hyang Widi Wasa apake gelah lakar 
dadi seger apa tusing.” ? Duaning punika Hasael 
raris mondongin untannyane petang dasa ukud 
antuk pamupon kota Damsike sane pinih becika 
tumuli mamargi nangkilin Dane Elisa. Rikala 
ipun kapanggih ring dane, ipun tumuli matur 
sapuniki: “Singgih guru, parekan gurune Sang 
Prabu Benhadad ngutus titiang mangda titiang 
nunasang ring guru, napike ida jagi waras saking 
sungkan idane napi nenten?” 


2 PARARATU 8.10-15 1598 


10 Pasaur Nabi Elisa sapuniki: “Ida Sang 
Hyang Widi Wasa sampun nyinahang ring tiang 
mungguing sang prabu jaga seda, nanging 
mrikaja tangkil tur aturang ring ida mungguing 
ida jaga waras.” 11 Nabi Elisa tumuli nyeeng 
Hasael antuk pangaksian sane ngresresin kantos 
Hasael rumasa gelip. Tan dumade Nabi Elisa jeg 
nangis sigsigan. 12 Hasael raris matur sapuniki: 
“Napi awinanipun guru nangis?” 

Pasaur Dane Elisa: “Duaning tiang uning 
mungguing ragane pacang ngardi bencana 
pabuat bangsa Israel. Ragane pacang nunjel 
kota-kotannyane sane mabenteng, munggal 
truna-trunannyane sane sedeng sayanga, 
nglempag pianak-pianaknyane kantos padem tur 
nues belingan anake luh-luh.” 

13 Hasael tumuli matur: “Sapunapike indikipun 
kantos titiang jaga prasida kuasa kadi asapunika. 
Titiang puniki jadma nista pisan.” 

Pasaur Dane Elisane: “Ida Sang Hyang Widi 
Wasa sampun nyinahang ring tiang, mungguing 
ragane pacang dados ratu ring Siria.” 

14 Hasael tumuli mawali saha tangkil ring Ida 
Sang Prabu Benhadad, tur katakenin sapuniki: 
“Kenken pangandikan Nabi Elisane?” 

Atur danene: “Dane ngandikayang ring titiang 
mungguing palungguh iratu pasti jaga waras.” 
15 Nanging benjangnyane, Hasael raris ngambil 


2 PARARATU 8.16-21 1599 


saput asiki, tumuli kacelebang ring toyane, raris 
kanggen nekep prarain ida sang prabu. 

Sapangrarisipun, Dane Hasael ngentosin sang 
prabu Benhadad dados prabu ring Siria. 


Ida Sang Prabu Yoram, prabune ring Yehuda 
(2Bab. 21:1-20) 


16 Ring taun sane kaping lima, panyeneng Ida 
Sang Prabu Yoram putran Ida Sang Prabu Akab 
ring Israel, Ida Sang Prabu Yoram, putran Ida Sang 
Prabu Yosapat madeg ratu ring panegara Yehuda. 
17 Rikala ida jumeneng prabu, yusan idane 
tigang dasa kalih warsa, tur ida mrentah ring 
Yerusalem kutus warsa suenipun. 18 Rabin idane, 
okan Ida Sang Prabu Akab. Ida sang prabu taler 
ninutin pararatun Israele sane jaat, pateh sakadi 
kulawargan Ida Sang Prabu Akab. Ida tansah 
ngardi dosa ring ayun Ida Sang Hyang Widi Wasa. 
19 Nanging Ida Sang Hyang Widi Wasa nenten 
ngarsayang rusakipun panegara Yehudane, 
duaning Ida sampun majanji ring Ida Sang Prabu 
Daud kaulan idane, mungguing katurunan idane 
jaga dados prabu turun-temurun. 

20 Duk panyeneng Ida Sang Prabu Yoram, 
panegara Edom brontak nglawan Yehuda, raris 
dados panegara sane merdeka. 21 Duaning 
punika Ida Sang Prabu Yoram raris lunga ka 
Sair kairing antuk wadua balan idane sane 


2 PARARATU 8.22-27 1600 


nunggang kreta. Irika ida kakurung antuk wadua 
balan wong Edome. Rikala tengah wengi ida 
miwah parakomandan pasukan kretan idane 
ngrencanayang jaga mamuwuk pasukan Edome 
buat ngluputang raga, tur wadua balan idane 
sami pada sambeh pablesat ngungsi umahnyane 
suang-suang. 22 Ngawit saking kala punika 
panegara Edome nenten malih dados jajahan 
Yehudane. Daweg punika kota Libnane taler 
brontak. 

23 Pamargin Ida Sang Prabu Yoram sane 
tios-tiosan kasuratang wenten ring Cakepan 
Babad Pararatun Yehudane. 24 Sasampun Ida 
Sang Prabu Yoram seda, ida kapendem ring 
pemendeman pararatune ring Kota Daud, tur ida 
Ahasia, putran idane ngentosin ida dados prabu. 


Ida Sang Prabu Ahasia, prabune ring Yehuda 
(2Bab. 22:1-6) 


25 Ring taun sane kaping roras, rikala Ida Sang 
Prabu Yoram, putran Ida Sang Prabu Akab 
jumeneng ratu ring Israel, Ida Ahasia putran Ida 
Sang Prabu Yoram jumeneng ratu ring panegara 
Yehuda. 28 Daweg punika ida mayusa kalih likur 
warsa, tur ida mrentah ring Yerusalem, awarsa 
suenipun. Ibun idane mapesengan Atalia, putran 
Ida Sang Prabu Akab wiadin putun Ida Sang 
Prabu Omri, prabune ring Israel. *” Ngawit saking 

Ida Sang Prabu Ahasia dados mantun Sang 
Prabu Akab, ida madosa pamantuka ring Ida 
Sang Hyang Widi Wasa pateh sakadi pamargin 
kulawargan Ida Sang Prabu Akab. 

28 |da Sang Prabu Ahasia nyarengin Ida Sang 
Prabu Yoram, sang jumeneng ratu ring Israel, 
mayuda nglawan Ida Sang Prabu Hasael, prabune 
ring Siria. Rikala wadua balane mayuda ring 
Ramot wewidangan Gileade, Ida Sang Prabu 
Yoram kanin ring payudane punika. 2? Ida raris 
mawali ka kota Yisreel jaga nambanin kanin 
idane, tur Ida Sang Prabu Ahasia lunga ninjoin 
ida mrika. 


Dane Yehu kamanggehang 
dados prabu ring Israel 


1 Rikala punika Nabi Elisa ngesengin sinalih 
tunggiling nabi sane kantun anom sarwi 
ngandika kadi asapuniki: “Tragiang iban ceninge 

tur kemaja luas ka kota Ramot wewidangan 
Gileade. Ene aba botole ane misi lengis saitun. 

2 Yening suba neked ditu alihja Dane Yehu, okan 
Dane Yosapat, putun Dane Nimsi. Ajakja dane 

ka kamare ane singid apanga mapalasan teken 
parasawitran danene. ? Sasubane keto briokang 
lengis saitune ene sig duur danene tur dulurin 
baan raos kene: “Ida Sang Hyang Widi Wasa 
masabda mungguing Ida ngamanggehang ragane 

dados prabun bangsa Israele. Suba lantas keto 
enggalang pesan magedi uli ditu.” 

4 Nabine sane anom punika raris lunga ka 
Ramot. Irika dane manggihin parapangageng 
wadua balane pada maparuman. Dane tumuli 
mabaos sapuniki: “Jero tiang makta orti pabuat 
jerone.” 

Dane Yehu tumuli masaur sapuniki: “Saking 
pantaran tiange puniki ring sirake ragane jaga 
mabaos?” 

Pasaur danene: “Inggih wantah ring jerone.” 
6 Sang nabi miwah Dane Yehu raris ngranjing 
ka jeroan, tur sang nabi anom tumuli mriokang 
minyak saitune ring duur Dane Yehune sarwi 
mabaos sapuniki: “Ida Sang Hyang Widi 
Wasa, Widin Israele masabda sapuniki: “Ulun 
ngamanggehang kita dadi prabun Israele. ” Kita 
patut ngamatiang gustin kitane sang prabu 
pianak Akabe ento, apanga malantaran ento Ulun 
nyisipang Isebel ane suba ngamatiang nabi-nabi 
muah parekan-parekan Ulune ane lenan. 

8 Kulawarga muah katurunan Akabe makejang 
patut mati; Ulun lakar nyirnayang asing-asing 
kulawargannyane ane muani yadian tua wiadin 
muda. ? Ulun lakar nyirnayang kulawargannya 
patuh buka Ulun nyirnayang kulawargan 
Yerobeam muah kulawargan Baesane uli Israel. 
10 Bangken Isebele lakar tusing matanem, 

Fest 


nanging lakar amah cicing di daerah Yisree 
Sasampune puput mabaos kadi asapunika sang 
nabi digelis kesah saking irika. 

11 Dane Yehu tumuli mawali ka genah 
parapangageng wadua balane saha katakenin 
sapuniki: “Kenken kabare. Apa orahanga anake 
buduh ento teken ragane?” 

Pasaur Dane Yehu sapuniki: “Ragane suba pada 
nawang apa ane dadi tetujon anake ento.” 

12 Dane sareng sami masaur sapuniki: “Tiang 
ajak makejang tusing nawang. Orahangja 
teken tiang ajak makejang apa dogen ane suba 
orahanga!” 

Dane Yehu masaur sapuniki: “Ia ngorahang 
teken tiang mungguing Ida Sang Hyang Widi 
Wasa suba masabda buka kene: “Ulun ngadegang 
kita dadi prabu bangsa Israele. ” 

13 Pramangkin paraprakangge timpal Dane Yehu 
punika ngelus kawcan danene tur kagenahang 
ring undage sane pinih duur buat genah dane 
ngadeg. Dane sareng sami raris nyuarayang 
trompet saha masuryak sapuniki: “Yehu dadi 
ratu!” 


Ida Sang Prabu Yoram, prabun 
wong Israele kasedayang 


14 Sasampune punika Dane Yehu ngrencanayang 
jaga nglawan Ida Sang Prabu Yoram. Daweg 

punika ida sang prabu sedek wenten ring Yisreel, 
buat nambanin kanin idane daweg ida mayuda 
nglawan Sang Prabu Hasael, prabune ring Siria. 
Duaning punika Dane Yehu raris mabaos ring 
paraprakanggen danene sapuniki: “Yening 
ragane tresna teken tiang pada yatnainja apang 
eda kanti ada uli pantaran wong Ramote ane 
nyidayang lepas tur mapitau teken anake ane ada 
di Yisreel.” 1> (9:14) 16 Dane Yehu raris nglinggihin 
kreta perang danene tumuli lunga ka Yisreel. 
Daweg punika Sang Prabu Yoram durung waras 
saking kanin idane tur Ida Sang Prabu Ahasia, 
prabune ring Yehuda sedekan matamiu irika. 

17 Sinalih tunggiling pajagaan sane majaga ring 
menara pajagaane ring Yisreel ngeton Dane Yehu 
miwah pangiring danene ngungsi genahe punika. 
Ipun tumuli jerit-jerit sapuniki: “Titiang ngeton 
jadma nunggang kuda!” 

Ida Sang Prabu Yoram tumuli ngandika sapuniki: 
“Kema orahin prajurite ane negakin jaran aukud 
apanga ia nyelehin, apake ia ento ruang wiadin 
musuh.” 

18 Sang utusan tumuli negakin jarannyane 
misadia mapag Dane Yehu saha matur ring dane 
sapuniki: “Ida sang prabu mapakayun wikan 
punapike rauh pamekele minakadi sawitran 
idane.” 

Pasaur Dane Yehu sapuniki: “Unduke ento 
tusingja urusan caine, maija tututin icang.” 
Pajagaane sane majaga ring menarane 
nguningayang ring sang prabu mungguing 
utusane punika sampun rauh ring rombongane 
punika, nanging ipun nenten mawali. 19 Utusane 
sane tiosan raris kutus malih tur mataken kadi 
inunian. Dane Yehu malih masaur sapuniki: 
“Unduke ento tusingja urusan caine, maija 
tututin icang.” 

20 Pajagaane sane majaga ring menarane punika 
malih nguningayang mungguing utusane punika 
sampun rauh ring rombongane punika, nanging 
ipun nenten mawali. Pajagaane punika malih 
matur sapuniki: “Pamimpin rombongane punika 
ngetak kreta perangnyane sakadi anake buduh, 
pateh sakadi caran Dane Yehune.” 

21 ida Sang Prabu Yoram raris ngandika sapuniki: 
“Kema tragiang kreta perang gelahe.” Kretan 
idane tumuli katragiang. Irika Ida miwah Sang 
Prabu Ahasia raris pada nglinggihin kretan idane 
sareng-sareng medal praya kapanggih ring Dane 
Yehu. Ida kapanggih ring Dane Yehu ring tegal 
Dane Nabot. 22 Ida Sang Prabu Yoram raris 
ngandika ring Dane Yehu sapuniki: “Apake pada 
rahayu Yehu?” 

Atur Dane Yehu sapuniki: “Sapunapiang jaga 
prasida rahajeng yening iraga kantun maderbe 

tukang sihir miwah nyungsung arca-arca sane 
kakardi antuk Isebel ibun iratune.” 

23 Ida Sang Prabu Yoram raris nyerit sinambi 
muter kretan idane, sapuniki baos idane: “Beli 
Ahasia, puniki anak brontak!” Ida tumuli kapilayu. 
24 Dane Yehu raris ngambil panah danene tumuli 
manah Ida Sang Prabu Yoram tur keni ungkur 
idane kantos bedah ring pepusuhan. Ida raris 
runtuh tur seda ring kretan idane. 22 Dane 
Yehu raris ngandika ring pangabih danene 
sane mawasta Bidkar sapuniki: “Kema jemak 
bangkenne laut entungang di tegal Nabote. 
Ingetangja dugas iragane negakin kreta ngiring 
Ida Sang Prabu Akab ajin Sang Prabu Yorame. 
Ida Sang Hyang Widi Wasa masabda teken Ida 
Sang Prabu Akab kene: 26 “Ulun suba nyingakin 
Nabot muah pianakne muani-muani kamatiang 
ibi. Ulun masumpah mungguing Ulun masih lakar 
ngukum kita di tegale ene. Sawireh keto kema 
jemak bangken Yorame laut entungang di tegal 
Nabote apanga majalaran ento janjin Ida Sang 
Hyang Widi Wasa kadagingin.” 


Ida Sang Prabu Ahasia, prabun 
Yehudane kasedayang 


27 ida Sang Prabu Ahasia nyingak paindikane 
punika, punika awinan ida raris kapilayu ngetak 
kretan idane ngungsi Bet-Hagan, kuber antuk 

|” 


Dane Yehu. “Matiang masih ia!” sapunika 
prentah Dane Yehu ring parapangiring danene. 
Parapangiring Dane Yehune nyempal Ida Sang 
Prabu Ahasia kantos kanin rikala ida ngetak 
kretan idane ring margine munggah ka kota 
Gur, nampek ring kota Yibleam. Nanging ida 
ngusahang terus malaib, kantos rauh ring kota 
Megido, tur irika ida seda. 28 Paraprakanggen 
idane raris makta layon idane ka Yerusalem 
nganggen kreta. Ida tumuli kapendem ring 
pamendeman pararatune ring Kota Daud. 

29 Ida Sang Prabu Ahasia jumeneng prabu ring 
Yehuda, ring taun sane kaping solas, panyeneng 
Ida Sang Prabu Yoram, putran Ida Sang Prabu 
Akab ring Israel. 


Pramesuari Isebel kasedayang 


30 ida Sang Prabu Yehu raris rauh ring Yisreel. 
Riwau Sang Pramesuari Isebel mireng indike 
punika makasami ida raris digelis nguris lelata, 
nabdabang rambut raris ngadeg ring jendelan 
purine macecingak ka margine. 3! Rikala Ida Yehu 
ngranjing ring gapurane, Isebel tumuli majeritan 
sapuniki: “Ih Simri, tukang ngamatiang jlema! 
Ngudiang dadi cai dini?” 

32 ida Sang Prabu Yehu tumuli nulengek saha 
mabaos sapuniki: “Ih nyen ane maruang teken 
tiang?” Duk punika ugi wenten pangenter purine 

sareng kalih wiadin tiga sane nengok saking 
jendelane nganengneng Ida Sang Prabu Yehu. 

33 ida Sang Prabu Yehu tumuli ngandika ring 
anake punika, sapuniki: “Entungang anake luh 
ento tuun!” Anake punika raris ngentungang 
Isebel tedun, tur getihnyane ngecritin tembok 
miwah kudane. Ida Sang Prabu Yehu raris ngetak 
kuda miwah kretan idane nglilig layon anake istri 
punika. 24 Sapangrarisipun ida raris ngranjing 

ka puri tumuli majengan irika. Sawusan punika 
ida raris ngandika sapuniki: “Kema jemak tur 
tanem bangken anake luh ane kena temah ento. 
Sasajaane ia masih okan sang prabu.” 3? Nanging 
anake sane kapangandikayang mangda nanem 
sawane punika manggihin mungguing sane 
kantun wantah galihnyane kewanten, galih 
sirah, tangan miwah cokornyane. 3? Rikala anake 
punika nguningayang indike punika ring Ida 
Sang Prabu Yehu, ida raris mabaos sapuniki: 
“Unduke ene suba kasabdayang baan Ida Sang 
Hyang Widi Wasa malantaran kaulan Idane 
Nabi Elisa kene: “Bangken Isebele lakar amah 
cicing di wewidangan Yisreele. 3” Sisa-sisannyane 
lakar mabrarakan ditu buka lelemekane, kanti 
tusing ada anak bisa ngadanin, mungguing ento 
bangken Isebele. ” 

Katurunan Ida Sang Prabu Akab kasedayang 


10 1 Wenten pitung dasa diri katurunan Ida 
Sang Prabu Akab sane malinggih ring kota 
Samaria. Ida Sang Prabu Yehu tumuli makarya 
surat raris kakirim ring pamrentah kotane, ring 
pamimpin masyarakate miwah ring parapangabih 
katurunan Ida Sang Prabu Akab. Daging surate 
punika sapuniki: 2“Ih parapangabih katurunan 
Sang Prabu Akabe, ragane pada ngelah kreta 
perang, jaran, tumbak muah kota mabenteng. 
Sawireh keto, sasubane ragane nampi surate 
ene, 3 pilihja adiri katurunan Sang Prabu Akabe 
ane paling melaha adiri laut adegang dadi prabu. 
Sasubane keto lautang maperang nindihin ida.” 

4 Parapangageng kota Samariane sami pada 
ajerih pisan. Dane pada mabaos sapuniki: 
“Kudiang iraga lakar ngarepin Ida Sang Prabu 
Yehu? Suba karuan Ida Sang Prabu Yoram muah 
Sang Prabu Ahasia tusing nyidaang nglawan ida.” 
5 Duaning punika paraprakanggen purine miwah 
parapangageng kotane, kadi asapunika taler 
parapamimpin rakyate miwah parapangabih 
katurunan Sang Prabu Akabe raris ngrauhang 
atur ring Ida Sang Prabu Yehu sapuniki: “Titiang 
sareng sami puniki kaulan iratu tur titiang 
sareng sami nyadia pacang ngiringang sapatitah 
iratune. Titiang nenten pacang ngadegang prabu. 

Sane mangkin rarisang margiang napija sane 
kapikayun becik antuk iratu.” 

6 Ida Sang Prabu Yehu raris makarya surat malih 
pabuat dane sareng sami sapuniki: “Yening 
ragane tuah tinut teken tiang, tur sedia lakar 
nyalanang prentah tiange, buin mani kali jani 
aba punggalan katurunan Sang Prabu Akabe sig 
tiange di Yisreel.” 

Katurunan Ida Sang Prabu Akab sane 
pitung dasa diri punika kapetiningin antuk 
parapamimpin rakyat Samariane. ' Sasampun 
surat Dane Yehu katampi antuk parapamimpin 
kota Samariane, dane sareng sami raris 
nyedayang katurunan Sang Prabu Akabe sane 
pitung dasa punika. Punggalannyane kawadahin 
kranjang, raris katurang ring Ida Sang Prabu Yehu, 
ring Yisreel. 

8 Rikala Ida Sang Prabu Yehu mireng mungguing 
punggalan katurunan Ida Sang Prabu Akabe 
sampun kabakta mrika, Ida mrentahang mangda 
punggalane punika katumpukang dados kalih 
dugdugan tur kagenahang ring gapuran kotane 
kantos rauh benjang semengannyane. ? Rikala 
semengan Ida Sang Prabu Yehu raris lunga ka 
gapurane tur mabaos ring anake sane mapunduh 
irika sapuniki: “Tiang ane brontak teken sang 
prabu tur nyedayang ida, nyama tusingja milu 
kena urusane ento. Nanging nyama nawang nyen 

ane nyedayang katurunan Sang Prabu Akabe 
ene. 10 Ene dadi bukti mungguing saananing ane 
kasabdayang baan Ida Sang Hyang Widi Wasa 
ane nuek kulawargan Sang Prabu Akabe suba 
kadagingan. Ida Sang Hyang Widi Wasa suba 
nglaksanayang janjin Idane ane kasabdayang 
malantaran Nabi Elia.” 11 Sawusan punika Ida 
Sang Prabu Yehu raris nyedayang palingsehan 
Ida Sang Prabu Akab sane wenten ring Yisreel 
makasami. Paraprakangge, parasawitra miwah 
parapanditan Ida Sang Prabu Akabe, makasami 
taler kasedayang nenten wenten sane kantun 
urip. 


Palingsehan Ida Sang Prabu 
Ahasiane kasedayang 


12 Ida Sang Prabu Yehu raris kesah saking Yisreel 
tur ngungsi kota Samaria. Ring margi, ring genah 
sane mawasta: Kemah Parapangangon, 13 irika 
ida kapanggih ring palingsehan Ida Sang Prabu 
Ahasia saking Yehuda. Ida raris mataken sapuniki: 
“Sirake jerone puniki?” 

Sapuniki pasaurnyane: “Tiang puniki 
palingsehan Ida Sang Prabu Ahasia. Tetujon 
tiange jaga ka Yisreel jaga nyinahang kapitresnan 
tiange ring paraputran Ida Sang Pramesuari 
Isebel miwah ring kulawargan sang prabu 
sane kantun.” 14 Ida Sang Prabu Yehu tumuli 

mrentahang parapangiring idane sapuniki: “Juk ia 
ajaka makejang idup-idup.” Parapangiring idane 
tumuli ngejuk anake punika raris kasedayang ring 
bangbange sane wenten irika. Anake punika sami 
wenten sareng petang dasa kalih diri, adiriko 
nenten wenten sane kabanggayang kantun urip. 


Palingsehan Ida Sang Prabu Akab 
sane kantun kasedayang makasami 


15 Sasampune punika Ida Sang Prabu Yehu raris 
nglanturang pamargi. Ring margi ida kapanggih 
ring Dane Yonadab okan Dane Rehab. Ida Sang 
Prabu Yehu raris nyapa Dane Yonadab sapuniki: 
“Pepineh nyamane teken pepineh tiange masaih 
pesan. Apake nyama nyak nulungin tiang?” 

Pasaur Dane Yonadab: “Inggih titiang sairing.” 

Baos Ida Sang Prabu Yehu: “Yening keto jalan 
masalaman malu.” Sang kalih tumuli matemuang 
tangan, tur Ida Sang Prabu Yehu raris ngajak 
Dane Yonadab sareng-sareng munggah ka kretan 
idane, 18 saha kadulurin baos sapuniki: “Tututinja 
tiang tur tingalinja buka kenken satian tiange 
ngayah teken Ida Sang Hyang Widi Wasa.” 

Sang kalih raris nglinggihin kreta ngungsi ka 
Samaria. 17 Rikala sampun rauh ring Samaria, Ida 
Sang Prabu Yehu raris nyedayang palingsehan 
Sang Prabu Akabe makasami, tan wenten sane 
kabanggayang luput. Kadi asapunika sakancan 

sabdan Ida Sang Hyang Widi Wasa ring Nabi Elia, 
sami sampun kadagingan. 


Panyungsung-panyungsung 
Dewa Baale kapademang 


18 Ida Sang Prabu Yehu raris nauhin rakyate 
ring Samaria mangda mapunduh, sapuniki 
pangandikan idane: “Ida Sang Prabu Akab 
mabakti tuah agigis teken Dewa Baal, nanging 
tiang lakar maktinin Dewa Baal ento sangetan 
teken ento. 19 Sawireh keto dauhinja makejang 
Nabi-nabi Baale, parapanditane muah 
parapanyungsungne makejang. Tusing ada ane 
dadi matempo. Tiang lakar ngaturang aturan ane 
gede teken Dewa Baal, tur nyenja ane tusing 
teka lakar kamatiang.” (Puniki pangindrajalan Ida 
Sang Prabu Yehu mangdane dane mrasidayang 
ngamademang panyungsung Dewa Baale 
makasami.) 20 Sasampune punika Ida Sang Prabu 
Yehu raris mrentahang sapuniki: “Umumangja 
dina buat mabakti teken Dewa Baal.” Raris 
kawentenang dedauhan, 21 tur Ida Sang Prabu 
Yehu raris ngutus utusan ka sakuub panegara 
Israele. Irika panyungsung-panyungsung 
Dewa Baale sami pada rauh, tan wenten 
sane mapuangkid. Ipun sareng sami rauh ring 
puran Dewa Baale, kantos purane punika bek 
masegseg. 22 Sasampune punika Ida Sang 

Prabu Yehu raris mrentahang panditane sane 
polih tugas ngraksa jubah-jubah suci mangda 
ngamedalang jubah-jubah punika tur nyacarang 
ring anake sane mabakti. 23 Sapangrarisipun, 
Ida Sang Prabu Yehu miwah Dane Yonadab 
okan Dane Rehabe raris ngranjing ka purane 
sarwi ngandika ring rakyate irika sapuniki: “Pada 
pirengangjal Tuah anake ane nyumbah Dewa 
Baal dogen ane milu macelep, nanging anake 
ane mabakti teken Ida Sang Hyang Widi Wasa 
tusing dadi milu macelep.” 24 Sasampune punika 
Ida Sang Prabu Yehu miwah Dane Yonadab raris 
ngranjing buat ngaturang aturan-aturan miwah 
aturan sane maborbor ring Dewa Baal. Ida 
sampun ngenahang pangiring idane sareng ulung 
dasa diri ring jabaan purane, kadulurin antuk 
prentah sapuniki: “Cai musti ngamatiang jemane 
ene makejang. Yening ada di pantaran caine ane 
maang anake ento luput, ia patut mayah baan 
angkihane.” 

2> Risedek Ida Sang Prabu Yehu ngaturang 
aturan, ida tumuli mrentahang parapajagaan 
miwah paraprakanggen idane sapuniki: “Macelep 
tur matiangja jlemane ene makejang, eda baanga 
ada ane luput angan aukud!” Parapangiring 
idane raris ngranjing makta pedang sane sampun 
membus, tumuli ngamademang parapanyembah 
Dewa Baale makasami, tur bangkennyane raris 

kapaid kabakta medal. Sasampune punika wadua 
balane raris ngranjing ka genah maturane, 

26 tumuli ngambil arca sane wenten irika tur 
katunjel. 2? Kadi asapunika ida dane ipun 
ngenyagang arca miwah purane punika raris 
purane punika kadadosang genah mabacin rauh 
mangkin. 

28 Kadi asapunika caran Ida Sang Prabu 
Yehune nyirnayang Dewa Baale saking jagat 
Israele. 29 Nanging ida ngardi dosa sakadi Sang 
Prabu Yerobeam, malantaran ngajak bangsa 
Israel ngardi dosa nyumbah lembu mas sane 
kagenahang ring Betel miwah ring Dan. 20 Ida 
Sang Hyang Widi Wasa raris ngandika ring Ida 
Yehu sapuniki: “Kita suba nglaksanayang prentah 
Ulune makejang, marep teken katurunan Akabe. 
Sawireh keto Ulun majanji teken kita mungguing 
neked katurunan kitane ane kaping pat lakar 
dadi prabu di Israel.” 21 Nanging Ida Sang Prabu 
Yehu nenten yuakti ngiringang sapatitah Ida Sang 
Hyang Widi Wasa, Widin Israele. Tungkalikanipun 
ida nulad Sang Prabu Yerobeam, ngajak bangsa 
Israele ngardi dosa. 


Indik sedan Ida Sang Prabu Yehu 


32 Daweg punika Ida Sang Hyang Widi 
Wasa ngawitin ngirangin wewidangan 
wong Israele. Sang Prabu Hasael saking 


2 PARARATU 10.33-11.2 1616 


Siria nyajah wewidangan Israele makasami. 

33 Minakadinipun: daerah Yordan kangin kantos 
rauh ring kota Aroer sane ring Tukad Arnone, 
miwah wewidangan sane ring Gilead lan Basan 
ring genah suku bangsa Gad, Ruben miwah 
Manase bagian kangin. 

34 Pamargin Ida Sang Prabu Yehu sane 
sios-siosan miwah pamargin idane sane sura 
dira, kasuratang ring Cakepan Babad Pararatun 
Israele. 3? Ida seda tur kaperemang ring Samaria, 
tur putran idane Ida Yoahas ngentosin ida dados 
prabu. 3? Ida Sang Prabu Yehu mrentah bangsa 
Israel ring Samaria ulu likur taun suenipun. 


Raja Putri Atalia ring Yehuda 
(2Bab. 22:10--23:15) 


1 1 1 Sasampune Ida Atalia, ibun Sang Prabu 
Ahasia mireng indik sedan putran idane, 
digelis ida mrentahang mangda makasami 
palingsehan ida sang prabu kasedayang. 
2 Wantah Ida Yoas, putran Ida Sang Prabu Ahasia 
sane luput. Tambis-tambis ida keni kasedayang 
pateh sakadi kulawarga sane siosan, nanging ida 
kaluputang antuk Yoseba, bibin idane. Ida Yoseba 
punika putran Ida Sang Prabu Yoram wiadin misan 
Ida Sang Prabu Ahasia. Ida Yoseba ngambil Ida 
Yoas miwah pangemban idane tur kagenahang 
ring sinalih tunggaling kamar pamereman ring 

Perhyangan Agunge buat nyingidang ida saking 
Raja Putri Atalia. Punika awinanipun Ida Yoas 
nenten keni kasedayang. 3 Kantos nem taun 
suenipun Ida Yoseba nyingidang tur matiningin 
Ida Yoas ring Perhyangan Agunge punika. Daweg 
punika Ida Atalia jumeneng ratu dados raja putri. 
4 Nanging ring taun sane kaping pitu, 
Pandita Yoyada ngutus utusan buat ngaturin 
paraprakangge sane ngamong pangawal ida sang 
prabu miwah pajagaan purine, mangda dane 
sareng sami rauh ka Perhyangan Agunge. Irika 
Pandita Yoyada raris ngwentenang prajanjian ring 
dane sareng sami, mungguing dane sareng sami 
sairing ring rencanan Dane Yoyada. Sasampune 
punika Dane Yoyada raris ngedengang Ida Yoas, 
putran Ida Sang Prabu Ahasia, ? kadulurin antuk 
pangandika sapuniki: “Rikala semeton polih 
giliran mriki ring rahina Sabate, apahtigan saking 
pantaran semetone mangda nyaga purine. ê Sane 
apahtigan mangda majaga ring Gapura Sure 
tur malih apahtiganipun mangda majaga ring 
ungkur pajagaane sane tiosan. ” Dadosipun 
kalih pasukan sane polih tugas ring Perhyangan 
Agunge ring Rerainan Sabate, mangda nyaga 
ida sang prabu. 3 Semeton patut nyaga Ida Yoas 
antuk pedang membus tur ngabih ida kijaja ida 
lunga. Siraja sane purun nganampekin, ipun 
patut kapademang.” 

9 Paraprakanggene punika sairing ring 
pangandikan Pandita Yoyadane tur ngaturang 
pasukannyane ring Dane Yoyada. Wenten sane 
rauh jaga polih tugas ring rahina Sabate, tur 
wenten sane budal. 10 Pandita Yoyada nyerahang 
ring paraprakanggene punika tumbak-tumbak 
miwah tamiang druen Ida Sang Prabu Daud sane 
kagenahang ring Perhyangan Agung punika, 

11 tur dane ngenahang anake sane makta pedang 
membus punika milehan ring arepan Perhyangan 
Agunge buat nyaga ida sang prabu. 12 Sasampun 
punika Dane Yoyada raris nuntun Ida Yoas medal 
tur kasalukin gelungan ring prabun idane, sarwi 
ngaturin ida cakepan pidabdab anyakrawerti. 
Sapangrarisipun Ida Yoas raris kasriokin minyak 
upacara kadegang dados prabu. Rakyate 
makasami pada masuryak sapuniki: “Dirga yusa 
ida sang prabu.” 

13 Sang Raja Putri Atalia mireng suryak pajagaan 
miwah rakyate makasami, raris digelis lunga 
ka Perhyangan Agung ka genah rakyate pada 
mapunduh. 1 Irika ida nyingak sang prabu 
anyar ngadeg nampek ring pilare ring gapuran 
Perhyangan Agunge ngrangsuk busana kaprabon. 
Ida sang prabu kiter antuk paraprakangge miwah 
parajuru upin trompete, tur parakaulane sami 
pada masuryak duaning gargitannyane sinambi 
ngupin trompetnyane. Ida Atalia tumuli nyetset 

panganggen idane kabatek antuk dukan idane 
sarwi majeritan sapuniki: “Penghianat!” 

15 Pandita Yoyada nenten ngarsayang yening 
Ida Atalia kasedayang ring natar Perhyangan 
Agunge, duaning punika dane mrentahang ring 
pangageng wadua balane sapuniki: “Baktaja 
anake istri punika medal nglintang ring selagan 
pajagaane tur pademangja sawatek anake sane 
mamanah ngluputang ida.” 18 Dane sareng sami 
tumuli ngejuk anake istri punika, raris kabakta ka 
puri, tur kasedayang ring gapura sane mawasta: 
“Gapura Kuda”. 


Pandita Yoyada malih nabdab 
tata cara pangubaktine 


(2Bab. 23:16-21) 


17 Dane Yoyada raris ngarsayang mangda 
Ida Sang Prabu Yoas, miwah parakaulane 
ngwentenang prajanjian ring Ida Sang Hyang 
Widi Wasa, mungguing ida sang prabu miwah 
rakyate sami saking yuakti jagi dados kaulan ring 
Ida Sang Hyang Widi Wasa. Sajaba punika dane 
taler ngwentenang prajanjian ring pantaran ida 
sang prabu sareng ring rakyate sami. 18 Sawusan 
punika rakyate raris ngranjing ka puran Dewa 
Baale tumuli nguugang palinggihnyane. Ipun 
ngrusak genah-genah maturane, arca-arcane 

miwah nyedayang Dane Matan, Panditan Dewa 
Baale ring arepan pamorboran aturane. 
Sapanglanturipun, Dane Yoyada raris 
ngandikayang anake sane majaga ring 
Perhyangan Agunge pada sayaga, 1? tur 
dane miwah paraprakanggene, kaping 
kalih parapangawal ida sang prabu miwah 
parapajagaan purine raris ngiringang Sang Prabu 
Yoas saking Perhyangan Agunge ka puri, kairing 
antuk rakyate makasami. Ida Sang Prabu Yoas 
raris ngranjing ring Gapura Pangawale tumuli 
malinggih ring singasanane. 20 Rakyate sami suka 
rena pisan tur kotane dados tentrem santukan 
Ida Atalia sampun kasedayang ring puri. 
21|da Sang Prabu Yoas nyeneng prabu ring 
Yehuda rikala ida mayusa pitung warsa. 


Ida Sang Prabu Yoas jumeneng ratu ring Yehuda 
(2Bab. 24:1-16) 


12 1 Ring taun sane kaping pitu panyeneng 
Ida Sang Prabu Yehu ring Israel, Ida 


Sang Prabu Yoas madeg ratu ring tanah Yehuda 
tur ida mrentah ring Yerusalem petang dasa 
warsa suenipun. Ibun idane mapesengan Sibia, 
kawitnyane saking kota Berseba. 2 Sapanjang 
umur idane, Ida Sang Prabu Yoas tansah 
ngamargiang paindikan sane ngledangin Ida Sang 
Hyang Widi Wasa, duaning Dane Yoyada tansah 

nguruk ida. 3 Nanging genah-genah maturan 
ring arca-arcane nenten kasirnayang, tur rakyate 
kantun ngaturang aturan miwah morbor menyan 
irika. 

4 Ida Sang Prabu Yoas raris ngesengin 
parapanditane tumuli kapangandikayang 
mangda nyimpen jinah-jinah aturane ring 
Perhyangan Agunge inggih punika jinah panebus 
aturan miwah jinah aturan saking suka lila. 
> Asing-asing pandita patut ngenterang jinah 
sane katurang rikala dane ngancangin. Jinahe 
punika kagunayang buat mecikang Perhyangan 
Agunge manut kaperluannyane. 

6 Nanging kantos tigalikur taun suenipun Ida 
Sang Prabu Yoas jumeneng ratu, panditane 
nenten naenin mecikang Perhyangan Agunge. 

7 Duaning punika ida raris ngesengin Pandita 
Yoyada miwah pandita-pandita sane tios-tiosan 
sarwi mataken sapuniki: “Napi awinan guru 
nenten naenin mecikang Perhyangan Agunge? 
Ngawit saking mangkin sapanglanturipun, guru 
nenten kalugra nyimpen jinahe sane tampi guru 
punika. Jinahe punika patut kaserahang mangda 
Perhyangan Agunge prasida kabecikang.” 

8 Parapanditane pada sairing ring indike punika 
tur pada saadung mungguing dane nenten jaga 
kapategenin buat mecikang Perhyangan Agunge. 

9 Dane Yoyada raris ngambil peti asiki tur 
kadagingin song ring tekepnyane, tur kagenahang 
ring sisin pamorboran aturane. Saking genah 
anake ngranjing ka Perhyangan, petine punika 
kanten ring kenawan. Parapandita sane giliran 
majaga ring gapura punika raris mempen jinah 
anake maturan ring petine punika. 10 Risampune 
jinahe ring peti punika akeh, sekretaris sang 
prabu miwah Pandita Agunge rauh munduhang 
tur nimbang jinah perake punika. 11 Sasampune 
puput ngetang jinahe punika, dane tumuli 
nyerahang jinah perake punika ring anake sane 
madue kaonangan mecikang Perhyangan Agunge. 
Jinahe punika kanggen naur upah tukang-tukang 
kayu miwah undagi, 12 tukang-tukang batu, 
tukang-tukang recah batu, kanggen numbas taru 
miwah batu sane jaga kanggen mecikang, miwah 
buat kaperluan sane lian-lianan. 13 Nanging 
nenten wenten jinah sane kamedalang buat upah 
makarya cangkir perak, bokor, trompet, tungguan 
lampu wiadin barang-barang perak wiadin mas 
sane tiosan. 14 Jinahe punika wantah kanggen 
naur upah tukang-tukang miwah numbas barang 
sane perlu kanggen mecikang Perhyangan 
Agunge. 1? Anake sane kicen wewenang buat 
ngetangang pakaryane punika sawiakti jujur, 
duaning punika ipun nenten perlu katureksain 
sajeroning ipun ngamedalang jinah. 18 Nanging 

jinah aturan panebus salah miwah jinah aturan 
panebus dosa nenten karanjingang ring petine 
punika. Aturane punika dados paderbean 
parapanditane. 

17 Daweg punika Ida Sang Prabu Hasael, 
prabune ring Siria ngebug kota Gat tur 
ngaonang kotane punika. Sasampune punika ida 
ngrencanayang jaga ngebug kota Yerusaleme. 

18 Ida Sang Prabu Yoas ratune ring Yehuda raris 
ngambil aturan sane sampun katur ring Ida Sang 
Hyang Widi Wasa antuk pararatu sane sampun 
ngriinin ida, minakadinipun aturan Ida Sang 
Prabu Yosapat, Ida Sang Prabu Yoram miwah Ida 
Sang Prabu Ahasia, kadadosang asiki ring aturan 
idane ngraga. Kadi asapunika taler mas-masane 
sane wenten ring Perhyangan Agunge miwah 
sane ring puri, makasami katurang ring Sang 
Prabu Hasael. Duaning punika Ida Sang Prabu 
Hasael raris ngajak wadua balan idane ngimpasin 
kota Yerusaleme. 

19 Indik pamargin Ida Sang Prabu Yoas sane 
lian-lianan sinurat ring Cakepan Babad Pararatun 
Yehudane. 

20 Sedek rahina anu, paraprakanggen Ida Sang 
Prabu Yoase, saigum jaga nglawan ida. Saking 
pantarannyane wenten anak kekalih inggih 
punika Dane Yosakar okan Dane Simeat miwah 
Dane Yosabad okan Dane Somer nyedayang ida 

ring sinalih tunggaling umah sane kawangun ring 
Milo, ring margine nganedunang ka Sila. Ida Sang 
Prabu Yoas raris kaperemang ring pamendeman 
pararatune ring Kota Daud, tur Ida Amasia putran 
idane ngentosin ida jumeneng prabu. *! (12:20) 


Ida Sang Prabu Yoahas, prabune ring Israel. 


13 1 Ring taun sane kaping tigalikur duk 

Ida Sang Prabu Yoas putran Ida Sang 
Prabu Ahasia jumeneng prabu ring Yehuda, Ida 
Sang Prabu Yoahas okan Ida Sang Prabu Yehu 
jumeneng prabu ring Israel, tur ida mrentah ring 
Samaria pitulas taun suenipun. ? Ida Sang Prabu 
Yoahas taler ngardi dosa ring Ida Sang Hyang 
Widi Wasa, sakadi pamargin Ida Sang Prabu 
Yerobeam. Ida ngawinang bangsa Israel ngardi 
dosa, tur ida nentenja kayun nilar dosa-dosane 
punika. 3 Duaning punika Ida Sang Hyang Widi 
Wasa raris duka ring bangsa Israel, tur Ida raris 
manggayang Ida Sang Prabu Hasael prabune ring 
Siria miwah Ida Sang Prabu Benhadad putran 
idane mawali-wali ngaonang panegara Israele. 
4 Ida Sang Prabu Yoahas raris ngastawa ring Ida 
Sang Hyang Widi Wasa, tur Ida Sang Hyang Widi 
Wasa ngaksi indik bangsa Siriane nindes bangsa 
Israele, banget pisan. Duaning punika Ida Sang 
Hyang Widi Wasa raris nagingin pangastawan 
Ida Sang Prabu Yoahase. ? Ida Sang Hyang Widi 

Wasa tumuli ngicen bangsa Israele pamimpin 
asiki buat mebasang ipun saking bangsa Siriane. 
Duaning punika bangsa Israele raris muponin 
kerta raharja sakadi sane sampun-sampun. 

6 Nanging bangsa Israele taler nenten nyak 
ngutang dosa-dosannyane, sane kurukang antuk 
Sang Prabu Yerobeam, samaliha ipun kantun 
miara arcan Dewi Aserane ring Samaria. 

7 Ida Sang Prabu Yoahas nenten kantun madue 
wadua bala sajawining prajurit nunggang kuda 
seket diri, kreta perang adasa, miwah prajurit 
dasa tali diri, santukan sisannyane sane tiosan 
sampun kasirnayang antuk sang prabu Siriane 
kajekjek sakadi nyekjek abune. 

8 Saluiring pamargin Ida Sang Prabu Yoahas 
miwah kaprawiran idane sinurat wenten ring 
Cakepan Babad Pararatun Israele. ? Ida seda tur 
kaperemang ring Samaria, tur putran idane Ida 
Yoas raris jumeneng prabu ngentosin ida. 


Ida Sang Prabu Yoas, prabune ring Israel 


10 Ring taun sane kaping tigang dasa pitu 
duk Ida Sang Prabu Yoas jumeneng prabu ring 
Yehuda, Ida Sang Prabu Yoas putran Ida Sang 
Prabu Yoahase jumeneng prabu ring Israel, tur 
mrentah ring Israel nembelas taun suenipun. 
11 (da taler ngardi dosa ring Ida Sang Hyang 
Widi Wasa tur nulad kajaatan Ida Sang Prabu 

Yerobeam sane ngawinang bangsa Israele 
madosa. 12 Saluiring pamargin Sang Prabu 
Yoas, minakadinipun kaprawiran idane mayuda 
nglawan Sang Prabu Amasia, prabune ring 
Yehuda, makasami kunggahang ring Cakepan 
Babad Pararatun Israele. 13 Ida Sang Prabu 
Yoas seda tur kaperemang ring pamendeman 
pararatune ring Samaria, tur putran idane Ida 
Yerobeam raris ngentosin ida dados prabu. 


Indik sedan dane Nabi Elisa 


14 Dane Elisa keni sungkan sane raat pisan. 
Rikala dane makire seda Ida Sang Prabu Yoas, 
prabune ring Israel raris ninjoin dane. Ida 
sang prabu tumuli nangis masesambatan kadi 
asapuniki: “Oduh guru, guru sane dados patindih 
sane kuat pabuat bangsa Israele.” 

15 Dane Elisa tumuli matur sapuniki: “Rarisang 
iratu ngambil panah.” Sang Prabu Yoas tumuli 
ngambil panah. 18 Nabi Elisa matur mangda sang 
prabu tragia jaga mamanah. Ida Sang Prabu 
Yoas ngamargiang indike punika. Dane Elisa 
ngenahang tangan danene ring tangan ida sang 
prabu. 17 Sapangrarisipun malantaran prentah 
sang nabi, ida sang prabu raris mukak jendelane 
sane marep ka panegara Siria. Dane Elisa matur 
sapuniki: “Tiwakangja panahe punika!” Rikala 
ida sang prabu nglepas panah idane, Dane Elisa 

nyerit sapuniki: “Palungguh IRatu dados panah 
Ida Sang Hyang Widi Wasa, tur malantaran iratu 
puniki Ida jaga menang nglawan wong Siriane. 
Iratu jaga ngebug bangsa Siriane ring Apek, tur 
iratu jaga ngaonang ipun.” 

18 Sapangrarisipun Dane Elisa nunas mangda ida 
sang prabu ngambil panah-panahe sane tiosan 
tur manteg-manteg tanahe antuk panahe punika. 
Ida sang prabu manteg tanahe kantos ping tiga 
tumuli mararian. 19 Indike punika ngawinang 
Dane Elisa raris duka sarwi matur ring sang prabu 
sapuniki: “Sapatutipun iratu manteg kantos ping 
lima wiadin ping nem. Malantaran punika iratu 
jaga molih kamenangan sane ageng nglawan 
bangsa Siriane, nanging sane mangkin iratu 
jaga menang wantah ping tiga nglawan bangsa 
Siriane.” 

20 Nenten malih amunapi suenipun, Dane Elisa 
raris seda tur layon danene raris kapendem. 

Nyabran taun parampok wong Moabe biasa 
nglurug ka wewidangan Israele. 21 Sedek rahina 
anu, rikala anake sedek mendem sawa, raris 
wenten kantenang ipun grombolan wong Moab 
rauh. Anake sane sedek mendem sawa raris 
ngentungang sawane ka kuburan Dane Elisane 
tumuli ipun malaib. Rikala sawane punika 
makeplug ring galih Dane Elisa, jadmane punika 
jeg malih idup tumuli bangun. 

Bangsa Israele mayuda nglawan bangsa Siriane 


22 Sapanyeneng Ida Sang Prabu Yoahas, Ida 
Sang Prabu Hasael prabune ring Siria tansah 
nyangsarain bangsa Israele. 28 Nanging Ida Sang 
Hyang Widi Wasa asih sueca miwah welas arsa 
ring bangsa Israele. Ida nenten manggayang 
bangsa Israele pacang kasirnayang, nanging 
Ida mapaica pitulung ring ipun uli krana janjin 
Idane ring Abraham, Ishak miwah Yakub. Kantos 
mangkin Ida nenten naenin lali ring kaulan Ida. 

24 Rikala Ida Sang Prabu Hasael, prabune ring 
Siria seda, putran idane Ida Sang Prabu Benhadad 
raris jumeneng prabu. 25 Raris Ida Sang Prabu 
Yoas, prabun wong Israele ngaonang Ida Sang 
Prabu Benhadad kantos ping tiga, tur ngrampas 
malih kota-kota sane sampun karampas antuk 
Sang Prabu Benhadad rikala Ida Sang Prabu 
Yoahas ajin Ida Sang Prabu Yoase jumeneng 
prabu. 


Ida Sang Prabu Amasia, prabune ring Yehuda 
(2Bab. 25:1-24) 


14 1 Ring taun sane kaping kalih duk Ida Sang 
Prabu Yoas, putran Ida Sang Prabu Yoahas 
jumeneng prabu ring Israel, Ida Sang Prabu 
Amasia putran Ida Sang Prabu Yoas jumeneng 
prabu ring Yehuda. 2 Ida Sang Prabu Amasia 

jumeneng prabu rikala ida mayusa selae taun, 
tur ida mrentah ring Yerusalem sangalikur taun 
suenipun. Ibun idane mapesengan Yoadan, 
kawitnyane saking Yerusalem. ? Pamargin Ida 
Sang Prabu Amasia ngledangin Ida Sang Hyang 
Widi Wasa, nanging ida nenten sakadi leluur 
idane Ida Sang Prabu Daud. Tungkalikanipun ida 
malaksana sakadi ajin idane, Ida Sang Prabu Yoas. 
4 Ida nenten nyirnayang genah-genahe mabakti 
ring widi-widin bangsa lianan, tur rakyate tetep 
mabakti saha ngaturang aturan miwah morbor 
menyan irika. 

> Rikala Ida Sang Prabu Amasia sampun rumasa 
kuat pisan, Ida raris nyedayang prakanggene 
sane nyedayang Sang Prabu Yoas ajin idane. 
6 Nanging ida nenten nyedayang oka-okan 
paraprakanggene punika, santukan ida tinut 
ring pituduh Ida Sang Hyang Widi Wasa sane 
mungguh ring Cakepan Pidabdab Dane Musa kadi 
asapuniki: “Yen wenten pianak malaksana corah, 
wong tuannyane tan wenang kapademang. 
Yen wenten wong tua sane malaksana 
corah, pianakipune tan wenang kapademang 
malantaran kacorahan sane kalaksanayang antuk 
wong tuannyane. Wantah anake sane corah 
punika sane patut kadanda pati.” 

7 Ring sajeroning payudan Ida Sang Prabu 
Amasia ngamademang wadua balan bangsa 

Edome dasa tali akehipun ring Lebak Tasike. Ida 
ngrampas kota Sela ring payudane punika tur 
ngwastanin kotane punika Yokteel. Kantos rauh 
mangkin kotane punika mawasta Yokteel. 

8 Ida Sang Prabu Amasia ngutus utusan idane 
tangkil ring Ida Sang Prabu Yoas, prabune ring 
Israel, buat nangtangin ida mayuda. ? Ida Sang 
Prabu Yoas tumuli ngwales patangtang idane 
sapuniki: “Sedek rahina anu wenten ketket ring 
Gunung Libanon ngutus utusan ngrauhin wit taru 
arase saha kadulurin baos sapuniki: ‘Baang panak 
ibane ane lakar kapakurenang teken panak icange 
muani. Wusan punika jeg wenten sato alas 
nyekjek ketkete punika. 10 Inggih Dewa Amasia, 
idewa sampun ngaonang wong Edome, tur idewa 
kaliput antuk kasumbungan. Purnayangja kayun 
idewane antuk kabinawan idewane punika, tur 
menengja ring puri. Ngudiang idewa ngardi 
pakewuh sane wantah jaga ngrauhang bencana 
ring idewa miwah kaulan idewane?” 

11 Nanging Ida Sang Prabu Amasia nenten kayun 
nglinguang. Duaning punika Ida Sang Prabu Yoas 
raris medal ka payudan kairing antuk wadua 
balan idane buat nglawan Ida Sang Prabu Amasia 
ring Bet-Semes ring Yehuda. 1? Wadua balan 
Ida Sang Prabu Amasiane kaon ring payudan 
punika. Prajurit idane sami pada malaib ngungsi 
umahnyane suang-suang. 13 Ida Sang Prabu 

Yoas raris ngejuk tur nawan Ida Sang Prabu 
Amasia. Sapangrarisipun ida raris mangseh ka 
Yerusalem tur nguug tembok kotane saking 
Gapura Epraim kantos rauh ring Gapura Bucune, 
sawatara wenten satak meter panjangipun. 
14 Ida Sang Prabu Yoas raris ngrampas sakancan 
perak miwah mas sane cingak ida, sakancan 
prabot Perhyangan Agunge miwah arta branan 
purine, raris kabakta ka Samaria. Ida taler nawan 
makudang-kudang jadma kadadosang sandera. 
15 Saluiring pamargin Ida Sang Prabu Yoas, tur 
indik kaprawiran idane mayuda nglawan Ida 
Sang Prabu Amasia, prabune ring Yehuda, sinurat 
wenten ring Cakepan Babad Pararatun Israele. 
16 [da Sang Prabu Yoas raris seda tur kaperemang 
ring pamendeman pararatune ring Samaria, tur 
putran idane Ida Yerobeam raris ngentosin ida 
jumeneng prabu. 


Ida Sang Prabu Amasia 
prabune ring Yehuda seda 


(2Bab. 25:25-28) 


17 Sasampune Ida Sang Prabu Yoas, prabun 
wong Israele seda, Ida Sang Prabu Amasia 
kantun nyeneng malih limolas taun suenipun. 
18 Sakancan pamargin Ida Sang Prabu Amasia 
sane tios-tiosan wenten sinurat ring Cakepan 
Babad Pararatun Yehudane. 

19 Ring Yerusalem wenten komplotan sane 
nyadia nyedayang Ida Sang Prabu Amasia. 
Duaning punika ida raris malaib ka kota Lakis, 
nanging meseh-meseh idane ngetut ida mrika tur 
nyedayang ida irika. 2? Layon idane raris kabakta 
ka Yerusalem antuk kuda tumuli kaperemang 
ring pamendeman pararatune ring Kota Daud. 
21 Rakyate ring Yehuda raris ngadegang Ida Usia 
putran idane sane wau mayusa nembelas taun 
dados prabu. 22 Sasampune ajin idane seda, Ida 
Sang Prabu Usia raris ngrampas tur ngwangun 
malih kota Elate. 


Ida Sang Prabu Yerobeam prabune ring Israel 


23 Ring taun sane kaping limolas duk Ida Sang 
Prabu Amasia putran Ida Sang Prabu Yoas madeg 
ratu ring Yehuda, Ida Sang Prabu Yerobeam, 
putran Ida Sang Prabu Yoas madeg ratu ring 
Israel, tur mrentah ring Samaria petang dasa 
siki taun suenipun. 2? Ida Sang Prabu Yerobeam 
ngardi dosa ring Ida Sang Hyang Widi Wasa, 
ninutin tetuladan Ida Sang Prabu Yerobeam, 
putran Dane Nebat, leluur idane, sane ngawinang 
bangsa Israel ngardi dosa. 2 Ida ngrampas 
sakuub wewidangan panegara Israele ngawit 
saking margine ring Hamat sane baler kantos 
rauh ring Segara Mati sane bedelod. Indike 
punika sampun kajanjiang antuk Ida Sang Hyang 

Widi Wasa, Widin Israele, malantaran Nabi Yunus 
okan Dane Amitai, sane saking Gat-Heper. 

26 ida Sang Hyang Widi Wasa nyingak tan 
kadi-kadi ageng bencana sane nibenin bangsa 
Israel, tur nenten wenten anak sane nyidayang 
nulungin ipun. ?” Nanging Ida Sang Hyang Widi 
Wasa boyaja mapakayunan jaga nyirnayang 
bangsa Israel. Punika awinan Ida Sang Hyang 
Widi Wasa ngunayang Ida Sang Prabu Yerobeam 
buat mebasang ipun. 

28 Saluiring pamargin Ida Sang Prabu Yerobeam, 
indik kaprawiran idane ring payudan, tur indik 
idane ngwaliang malih kota Damsik miwah 
Hamat dados padreben bangsa Israele, makasami 
sinurat wenten ring Cakepan Babad Pararatun 
Israele. 29 Ida Sang Prabu Yerobeam raris 
seda tur kaperemang ring setran pararatune. 
Sapangrarisipun, putran idane Ida Sakaria 
ngentosin ida jumeneng prabu. 


Ida Sang Prabu Usia, prabune ring Yehuda 
(2Bab. 26:1-23) 


15 1 Ringtaun sane kaping pitulikur, rikala Ida 
Sang Prabu Yerobeam sane kaping kalih 
jumeneng ratu ring Israel, Ida Sang Prabu Usia 
putran Ida Sang Prabu Amasia jumeneng prabu 
ring Yehuda. 2 Duk punika Ida Sang Prabu Usia 
mayusa nembelas taun, tur ida mrentah ring 

Yerusalem seket kalih taun suenipun. Biang idane 
maparab Yekolia saking Yerusalem. ? Pamargin 
idane pateh sakadi ajin idane, inggih punika 
ngardi paindikan sane ngawinang Ida Sang Hyang 
Widi Wasa ledang pisan. “ Sakewanten genah 
panyungsungan widi-widi sane lianan, nenten 
kasirnayang, tur rakyate tetep kantun ngaturang 
aturan-aturan miwah morbor menyan irika. 

> Ida Sang Hyang Widi Wasa nibakang pinakit 
kulit sane raat pisan ring Ida Sang Prabu Usia, 
tur pinakite punika tandangin ida sapanyeneng 
idane. Ida meneng kewanten ring puri, tur wusan 
ngamargiang pamrentahan. Rikala punika putran 
idane Ida Yotam sane mrentah jagate. 

6 Saluiring pamargin Ida Sang Prabu Usia sane 
tios-tiosan sinurat wenten ring Cakepan Babad 
Pararatun Yehudane. ' Ida Sang Prabu Usia seda 
tur kapendem ring pamendeman pararatune 
ring Kota Daud, raris Ida Yotam putran idane 
ngentosin ida jumeneng prabu. 


Ida Sang Prabu Sakaria, prabune ring Israel 


8 Ring taun sane kaping tigang dasa kutus 
rikala Ida Sang Prabu Usia jumeneng prabu ring 
Yehuda, Ida Sang Prabu Sakaria putran Ida Sang 
Prabu Yerobeam, jumeneng prabu ring Israel. Ida 
Sang Prabu Sakaria mrentah ring Samaria nem 
sasih suenipun. ? Pamargin Idane pateh sakadi 

paraleluur idane, inggih punika ngardi dosa 
ring ayun Ida Sang Hyang Widi Wasa. Ida nulad 
pamargin Ida Sang Prabu Yerobeam, putran 
Dane Nebat, sane ngawinang bangsa Israele 
ngardi dosa. 19 Dane Salum okan Dane Yabes 
ngwentenang komplotan buat jaga nglawan 
Ida Sang Prabu Sakaria, tur nyedayang ida ring 
Yibleam, tumuli ngentosin ida dados prabu. 

11 Sakancan pamargin Ida Sang Prabu Sakaria 
sane tios-tiosan sinurat wenten ring Cakepan 
Babad Pararatun Israele. 

12 Malantaran punika janjin Ida Sang Hyang Widi 
Wasa ring Sang Prabu Yehu sampun kadagingan, 
sapuniki janjin Idane: “Katurunan kitane kantos 
undag ping pat lakar dadi ratun bangsa Israele.” 


Ida Sang Prabu Salum, prabune ring Israel 


13 Ring taun sane kaping tigang dasa sia rikala 
Ida Sang Prabu Usia jumeneng prabu ring 
Yehuda, Ida Sang Prabu Salum, okan Dane 
Yabes jumeneng prabu ring panegara Israel. Ida 
Sang Prabu Salum mrentah ring Samaria asasih 
suenipun. 

14 Dane Menahem okan Dane Gadi, sane saking 
Tirsa raris lunga ka Samaria tur nyedayang Ida 
Sang Prabu Salum, tumuli ngentosin ida dados 
prabu. 1? Saluiring pamargin Ida Sang Prabu 
Salum sane tios-tiosan, kadi asapunika taler indik 

komplotan sane kardi ida sinurat wenten ring 
Cakepan Babad Pararatun Israele. 18 Rikala Dane 
Menahem sajeroning pamargi saking Tirsa, dane 
nyirnayang kota Tipsah rauhing rakyatnyane 
makasami miwah wewidangan sane wenten ring 
kiwa tengen kotane punika, kantos basmi kerta 
santukan ipun nenten nyak nyerah ring dane. 
Samaliha dane nues sakancan basang anake 
luh-luh sane beling. 


Ida Sang Prabu Menahem 
madeg prabu ring Israel 


17 Ring taun sane kaping tigang dasa sia, rikala 
Sang Prabu Usia jumeneng prabu ring Yehuda, 
Ida Sang Prabu Menahem, okan Dane Gadi, 
jumeneng prabu ring Israel, tur ida jumeneng 
prabu ring Samaria dasa taun suenipun. 18 Ida 
ngardi dosa pamantuka ring Ida Sang Hyang 
Widi Wasa, malantaran ida nulad kajaatan 
Ida Sang Prabu Yerobeam putran Dane Nebat, 
sane ngawinang bangsa Israel ngardi dosa 
sapanyeneng idane. 19 Ida Sang Prabu Pul 
ratune ring Asur tumuli rauh ngebug panegara 
Israele. Punika awinanipun Ida Sang Prabu 
Menahem ngaturang upeti marupa perak tigang 
dasa pat tali kilogram, mangda ida nyidayang 
ngamanggehang kakuasaan idane ring panegara 
Israel. 20 Ida Sang Prabu Menahem, maksa nuduk 


2 PARARATU 15.21-25 1637 


jinah saking anake sane sugih-sugih ring Israel. 
Ipun suang-suang kapaksa ngamedalang jinah 
pada maseket bidang jinah perak. Wusan punika 
Ida Sang Prabu Pul raris mantuk ka panegaran 
idane. 

21 Sakancan pamargin Idane Sang Prabu 
Menahem sane tios-tiosan wenten sinurat ring 
Cakepan Babad Praratun Israele. ** Ida seda 
tumuli kapendem, tur putran idane, Ida Pekahya 
ngentosin ida jumeneng prabu. 


Ida Sang Prabu Pekahya madeg prabu ring Israel 


23 Ring taun sane kaping seket, rikala Ida Sang 
Prabu Usia jumeneng ratu ring Yehuda, Ida 
Sang Prabu Pekahya putran Ida Sang Prabu 
Menahem, jumeneng prabu ring Israel, tur Ida 
Sang Prabu Pekahya mrentah ring Samaria, kalih 
taun suenipun. 2? Ida madosa ring ayun Ida Sang 
Hyang Widi Wasa, malantaran nulad kajaatan 
Ida Sang Prabu Yerobeam putran Dane Nebat, 
sane ngawinang bangsa Israele ngardi dosa. 

25 Wenten salah tunggal saking prawiran idane 
sane mapesengan Pekah okan Dane Remalya, 
ngwentenang komplotan ngajak anak saking 
Gilead sareng seket diri, raris nyedayang Ida 
Sang Prabu Pekahya ring tengahing purine sane 
mabenteng ring Samaria. Dane Pekah tumuli 
ngentosin Sang Prabu Pekahya dados prabu. 

26 Sakancan pamargin Ida Sang Prabu Pekahya 
sane tios-tiosan sinurat wenten ring Cakepan 
Babad Pararatun Israele. 


Ida Sang Prabu Pekah, madeg prabu ring Israel 


27 Ring taun sane kaping seket kalih, rikala Sang 
Prabu Usia jumeneng prabu ring Yehuda, Ida 
Sang Prabu Pekah okan Dane Remalya, dados 
prabu ring Israel. Ida mrentah ring Samaria kalih 
dasa taun suenipun. 28 Ida Sang Prabu Pekah 
ngardi dosa ring ayun Ida Sang Hyang Widi Wasa 
pateh sakadi kajaatan Ida Sang Prabu Yerobeam 
okan Dane Nebat sane ngawinang bangsa Israele 
madosa. 

29 Rikala Sang Prabu Pekah jumeneng prabu, 
Sang Prabu Tiglat-Pileser saking Asur ngrampas 
kota-kota: Iyon, Abel-Bet-Maaka, Yanoah, Kedes 
miwah Hasor, taler wewidangan Gilead, Galilea 
miwah Naptali. Ida raris nawan rakyat panegara 
punika makasami tumuli kabakta ka Asur. 

30 Ring taun sane kaping kalih dasa, rikala Ida 
Sang Prabu Yotam, putran Ida Sang Prabu Usia, 
jumeneng prabu ring Yehuda, Dane Hosea okan 
Dane Ela ngwentenang komplotan nglawan Ida 
Sang Prabu Pekah, raris nyedayang ida, tumuli 
ngentosin ida dados prabu. 3t Sakancan pamargin 
Ida Sang Prabu Pekah sane tios-tiosan sinurat 
wenten ring Cakepan Babad Pararatun Israele. 

Sang Prabu Yotam dados prabu ring Yehuda 
(2Bab. 27:1-9) 


32 Ring taun sane kaping kalih rikala Sang 
Prabu Pekah okan Dane Remalya jumeneng 
prabu ring Israel, Ida Yotam okan Ida Sang Prabu 
Usia jumeneng prabu ring Yehuda. 33 Daweg 
punika ida mayusa seket taun, tur ida mrentah 
ring Yerusalem nembelas taun suenipun. Ibun 
idane mapesengan Yerusa, okan Dane Sadok. 

34 Pamargin idane nulad pamargin Ida Sang 
Prabu Usia, ajin Idane. Ida Sang Prabu Yotam 
taler ngamargiang paindikan sane ngledangin 
Ida Sang Hyang Widi Wasa. 3? Nanging genah 
panyungsungan widi-widi sane lianan nenten 
kasirnayang. Samaliha rakyate terus ngaturang 
aturan miwah morbor menyan irika. Sang Prabu 
Yotam ngwangun Gapura Tegal ring sisi kaler 
Perhyangan Agunge. 

36 Saananing pakardin Sang Prabu Yotam punika 
sinurat wenten ring Cakepan Babad Pararatun 
Yehudane. 3” Daweg idane jumeneng nata, Ida 
Sang Hyang Widi Wasa ngutus Sang Prabu Resin 
saking Siria miwah Sang Prabu Pekah saking 
Israel ngebug wong Yehudane. 33 Ida Sang Prabu 
Yotam seda tur kapendem ring pamendeman 
pararatune ring Kota Daud, tur Ida Ahas, okan 
idane ngentosin ida jumeneng prabu. 

Ida Sang Prabu Ahas, madeg prabu ring Yehuda 
(2Bab. 28:1-27) 


16 1 Ring taun sane kaping pitulas, rikala Ida 
Sang Prabu Pekah, putran Dane Remalya, 
jumeneng prabu ring Israel, Ida Sang Prabu Ahas 
putran Ida Sang Prabu Yotam jumeneng prabu 
ring Yehuda, 2 rikala ida mayusa kalih dasa taun. 
Ida mrentah ring Yerusalem, nembelas taun 
suenipun. Ida nenten ninutin tetuladan leluur 
idane Ida Sang Prabu Daud. Tungkalikanipun, 
pamargin idane ngawinang Ida Sang Hyang Widi 
Wasa, Widin idane nenten ledang, 3 tur ida 
ninutin tetuladan pararatun Israele. Malahan ida 
ngaturang putran idane ngraga dados aturan 
sane maborbor pabuat arca-arcane. Laksanane 
punika sane kalintang leteh sane tulad ida saking 
bangsa-bangsa sane kulah antuk Ida Sang Hyang 
Widi Wasa saking irika rikala bangsa Israele 
ngaug jagate punika. 4Ida Sang Prabu Ahas 
ngaturang aturan miwah morbor menyan ring 
genah panyungsungan widi-widine sane tiosan, 
ring bukit-bukite miwah ring sor tarune sane 
ageng-ageng. 

3 Ida Sang Prabu Resin prabune ring Siria 
miwah Ida Sang Prabu Pekah prabune ring Israel 
magegebug ka Yerusalem tur ngurung kotane 
punika, nanging nenten mrasidayang ngaonang 

Ida Sang Prabu Ahas. ? (Duk punika ugi, prabune 
ring Edom mebasang kota Elat tur ngulah wong 
Yehudane sane magenah irika. Wong Edome 
raris magenah ring Elat tur magumana irika.) 

7 Ida Sang Prabu Ahas tumuli ngutus utusan buat 
tangkil ring Ida Sang Prabu Tiglat-Pileser, ring 
Asur, maduluran atur asapuniki: “Titiang puniki 
parekan iratune sane satia, ledang palungguh 
iratu rauh buat mebasang titiang saking prabu 
Siriane miwah prabu Israele sane ngebug titiang.” 
8 Ida Sang Prabu Ahas ngambil perak miwah mas 
saking Perhyangan Agunge miwah saking arta 
branan purine tumuli katurang ring sang prabu 
ring Asur. ? Ida Sang Prabu Tiglat-Pileser nagingin 
pinunas Ida Sang Prabu Ahas. Ida tumuli lunga 
magegebug ka Damsik saha ngrampas kotane 
punika. Ida Sang Prabu Resin tumuli kasedayang 
tur rakyat idane raris katawan tur kabakta ka kota 
Kir. 

10 Rikala Ida Sang Prabu Ahas lunga ka Damsik 
buat tangkil ring Ida Sang Prabu Tiglat-Pileser, 
irika ida ngaksi pamorboran aturan. Gambar 
miwah ukuran pamorboran aturan punika 
sategepipun raris kakirim ring Sang Pandita 
Uria. 1! Duaning punika Dane Uria raris ngardi 
pamorboran aturan sane pateh sakadi gambar 
miwah ukurane punika, tur kapuputang sadurung 
Ida Sang Prabu Ahas mantuk. 12 Rikala Sang 

Prabu Ahas mantuk saking Damsik, dapetang 
ida pamorboran aturane punika sampun puput. 
13 Duaning punika, ida raris morbor aturan 
wewalungan miwah aturan sesajen tur nyriokang 
anggur miwah rah buat aturan karahayuan ring 
duur pamorboran aturane punika. 1? Pamorboran 
aturan pabuat Ida Sang Hyang Widi Wasa 
sane malakar prunggu sane magenah ring 
selagan Perhyangan Agunge klawan pamorboran 
aturan sane anyar punika, raris kakisidang tur 
kagenahang ring baler pamorboran aturane 
sane anyar punika. 1? Sasampun punika ida 
raris ngandikayang Pandita Uria kadi asapuniki: 
“Gunayangja pamorboran aturan tiange 
sane ageng punika buat ngaturang aturan 
maborbor rikala semengan, buat ngaturang 
aturan sesajen rikala nyoreang, miwah buat 
ngaturang aturan maborbor miwah sesajen 
saking sang prabu miwah saking rakyate, 
makamiwah pabuat ngaturang aturan anggur 
rakyate. Sriokangja ring duur pamorboran 
aturane punika rah wewalungane sane dados 
aturan. Nanging pamorboran aturan prunggune 
punika, banggayang tiang sane ngunayang buat 
matetenger.” 18 Sang Pandita Uria ngamargiang 
sakadi titah ida sang prabu. 

17 Sasampun punika Ida Sang Prabu Ahas 
raris mongkar kreta-kreta prunggu sane 

wenten ring jeroan Perhyangan Agunge tur 
ngingsirang jambangan-jambangane saking 
duur kreta-kretane punika. Ida taler ngambil 
bak prunggune saking duur lembu-lembune 
sane roras punika, tumuli kagenahang ring 

sor katatakin antuk batu. 18 Samaliha buat 
ngledangang kayun ida sang prabu ring Asur, 
Ida Sang Prabu Ahas taler ngingsiran panggung 
genah singasanan sang prabu saking Perhyangan 
Agunge, tur ngubetang kuri genah sang prabune 
ngranjing ka Perhyangan Agunge. 

19 Sakancan pamargin Ida Sang Prabu Ahas 
sane tios-tiosan sinurat wenten ring Cakepan 
Babad Pararatun Yehudane. 20 Ida tumuli seda 
tur kaperemang ring pamendeman pararatune 
ring Kota Daud, tur putran Idane Ida Hiskia raris 
ngentosin ida dados prabu. 


Ida Sang Prabu Hosea, madeg prabu ring Israel 


17 1 Ring taun sane kaping roras, rikala Ida 
Sang Prabu Ahas jumeneng prabu ring 
Yehuda, Ida Sang Prabu Hosea putran Dane Ela, 
jumeneng prabu ring Israel, tur ida mrentah 

ring Samaria sia taun suenipun. 2 Ida Sang Prabu 
Hosea madosa pamantuka ring Ida Sang Hyang 
Widi Wasa, nanging nentenja ageng sakadi dosan 
pararatune sane mrentah panegara Israel sane 
ngriinin ida. 3 Sang Prabu Salmaneser saking Asur 

rauh mayuda nglawan ida. Ida Sang Prabu Hosea 
nyerah ring Sang Prabu Salmaneser, tur nyabran 
taun ida naur upeti ring Sang Prabu Salmaneser. 
4 Sedek rahina anu, Ida Sang Prabu Hosea ngutus 
utusan nangkil ring Sang Prabu So ring Mesir 
misadia nunas tulung ring ida. Sajeroning punika 
Ida Sang Prabu Hosea nenten naur upeti taunan 
ka Asur. Rikala Sang Prabu Salmaneser uning ring 
indike punika, ida raris ngejuk tur mangkeng Ida 
Sang Prabu Hosea. 


Uug kota Samaria 


3 Sapanglanturipun Sang Prabu Salmaneser 
raris ngebug panegara Israel tur ngurung kota 
Samariane tigang taun suenipun. Ring taun sane 
kaping tiga, ? inggih punika ring taun sane kaping 
sia panyeneng Sang Prabu Hosea, sang prabu 
Asure ngrampas kota Samaria tur nawan rakyate 
irika kabakta ka Asur. Saking pantaran rakyate 
punika wenten sane kagenahang ring kota Halah, 
wenten sane kagenahang nampek ring Tukad 
Habor ring wewidangan Gosan, wenten sane 
kagenahang ring kota-kota Midiane. 

7 Kota Samaria kaon santukan bangsa Israel 
madosa ring Ida Sang Hyang Widi Wasa, 
Widinnyane, sane sampun mebasang ipun saking 
sang prabu Mesir tur nantan ipun makaon saking 
panegara Mesir. Ipun nyungsung widi-widi sane 


2 PARARATU 17.8-13 1645 


tiosan, 3 nulad adat jadmane sane kulah antuk 
Ida Sang Hyang Widi Wasa saking arepan kaulan 
Idane, tur ninutin sopacara sane kalaksanayang 
antuk pararatun Israele. ? Bangsa Israel sampun 
ngamargiang paindikan sane nenten karsayang 
antuk Ida Sang Hyang Widi Wasa, Widinnyane. 
Ipun ngwangun genah-genah panyungsungan 
dewa-dewa lianan ring kota-kotannyane 
makasami, ring desa-desa sane pinih alit 
kantos rauh ring kota-kota sane pinih ageng. 

10 Ring duur-duur bukitnyane makasami, tur 
ring sor taru-taru sane ageng-ageng ipun 
nyujukang lingga miwah arca-arcan Dewi Asera, 
11 ipun morbor menyan ring pasepane, ninutin 
sopacaran jadmane sane sampun kulah antuk 
Ida Sang Hyang Widi Wasa saking guminnyane 
punika. Ipun ngawinang Ida Sang Hyang Widi 
Wasa duka malantaran sakancan laksananipun 
sane jaat, 12 tur tempal ring sapatitah Ida Sang 
Hyang Widi Wasa sane nenten nglugrain ipun 
nyungsung arca-arca. 

13 |da Sang Hyang Widi Wasa sampun ngutus 
parautusan miwah paranabin Idane buat 
mapakeling wong Israel miwah wong Yehudane 
sapuniki: “Kutangja makejang laksanan kitane 
ane jaat tur tinutinja titah-titah Ulune ane 
mungguh sig pidabdabe ane suba paicayang Ulun 
teken paraleluur kitane tur ane paicayang Ulun 

teken kita malantaran paranabi parekan Ulune.” 
14 Nanging ipun nenten sairing. Ipun bengkung 
sakadi paraleluuripune, sane nenten pracaya 
ring Ida Sang Hyang Widi Wasa, Widinnyane. 

15 [pun nenten nyak ninutin titah-titah Idane, 
ipun nenten satia ring prajanjian Ida Sang 
Hyang Widi Wasa sane sampun kardi Ida marep 
ring leluuripune, tur ipun nenten nglinguang 
pakeling-pakeling Idane. Ipun nemberang 
dewekipune malantaran nyungsung arca-arca 
sane tan paji tur nenten ngajiang deweknyane. 
Ipun nulad sopacaran bangsa-bangsa sane 
wenten ring kiwa tengennyane. Ipun tempal 

ring titah Ida Sang Hyang Widi Wasa sane tan 
nglugrain ipun nulad laksanan bangsa-bangsane 
punika. 18 Ipun mamurug pidabdab-pidabdab Ida 
Sang Hyang Widi Wasa, Widinipune, tur ipun 
makarya lembu-lembuan saking logam buat jaga 
sungsung ipun. Ipun taler makarya arca Dewi 
Asera, nyungsung bintang-bintang, miwah nyokor 
ring Dewa Baal. 1 Ipun ngaturang pianakipune 
luh miwah muani dados aturan maborbor pabuat 
widi-widi sane tiosan. Ipun maluasang ring anake 
sane midep nedunang pitra miwah ngrereh 
juru-juru tenung, tur nyerahang deweknyane 
makaukud buat nglaksanayang indik sane nenten 
patut ring ayun Ida Sang Hyang Widi Wasa. Indike 
punika ngawinang Ida Sang Hyang Widi Wasa 

duka. 18 Ida Sang Hyang Widi Wasa menggah 
ring wong Israele tur Ida nenten kayun malih 
nyuryanin ipun. Sane kantun wantah kaprabon 
Yehudane kewanten. 

19 Nanging wong Yehudane taler nenten 
ninutin pidabdab-pidabdab Ida Sang Hyang Widi 
Wasa, Widinnyane. Ipun taler nulad sopacara 
sane kalaksanayang antuk wong Israele. 20 Ida 
Sang Hyang Widi Wasa nulak bangsa Israele 
makasami. Ida nyisipang tur nyerahang ipun ring 
meseh-meseh sane angkara, tur pamuputipun 
Ida nenten kayun malih macingak ring ipun. 

21 Sasampun Ida Sang Hyang Widi Wasa 
malasang Israel klawan Yehudane, wong Israele 
ngamanggehang Ida Sang Prabu Yerobeam okan 
Dane Nebat dados prabunipune. Ida Sang Prabu 
Yerobeam ngawinang ipun nilar Ida Sang Hyang 
Widi Wasa tur ngajak ipun ngardi dosa-dosa 
sane ageng. 22 Bangsa Israele ngiringang Ida 
Sang Prabu Yerobeam tur terus-tumerus 
nglaksanayang dosa-dosa sane margiang ida, 

23 kantos ring pamuputipun Ida Sang Hyang Widi 
Wasa nenten nglinguang ipun, sakadi pakeling 
sane sampun nikayang Ida malantaran paranabi 
parekan Idane. Punika awinanipun bangsa Israel 
kaselong ka panegara Asur, ring genahipune sane 
mangkin. 

Wong Asure magenah ring Israel 


24 Sang prabu Asure tumuli makta makudang- 
kudang jadmane saking kota Babel, Kuta, Iwa, 
Hamat miwah Separwaim tur kagenahang ring 
kota-kota Samaria, ngentosin wong Israel sane 
kaselong. Ipun sareng sami raris ngambil arta 
brana sane wenten ring kota-kotane punika 
tumuli magumana irika. 2? Rikala ipun ngamimitin 
magenah ring kota-kotane punika, ipun sareng 
sami nenten mabakti ring Ida Sang Hyang Widi 
Wasa. Duaning punika Ida raris ngrauhang 
makudang-kudang singa sane ngamademang 
makudang-kudang anak saking pantaranipune. 
26 Sang prabu Asure raris mireng mungguing 
anake sane genahang ida ring kota-kota 
Samaria punika nenten uning ring pidabdab 
Widin jagate irika, duaning punika Widin 
jagate punika ngrauhang makudang-kudang 
singa buat ngamademang jadmane punika. 

27 Duaning punika sang prabu raris nitahang 
sakadi asapuniki: “Kema utus pandita ane 

suba tawan iraga aukud, apanga ia mulih tur 
nongos di gumine ditu. Tunden ia ngurukang 
pidabdab-pidabdab Widin gumine ento teken 
rakyate ditu.” 28 Duaning punika raris wenten 
satunggaling pandita sane pecak katawan saking 
Samaria mawali tur magenah ring Betel. Irika 

dane ngurukang rakyate mabakti ring Ida Sang 
Hyang Widi Wasa. 

29 Nanging rakyate sane magenah ring Samaria 
terus ngardi arca-arcannyane suang-suang, tur 
ngenahang arca-arcane punika ring perhyangan- 
perhyangan sane sampun kawangun antuk 
bangsa Israele. Asing-asing klompok ngardi 
arca sane matios-tiosan ring kota genahnyane 
suang-suang. 3? Anake sane saking Babel makarya 
arca-arcan Dewa Sukot-Benot, sane saking Kuta 
makarya arca-arcan Dewa Nergal, sane saking 
Hamat makarya arca-arcan Dewa Asima, 31 sane 
saking Iwa makarya arca-arcan Dewa Nibas 
miwah Dewa Tartak, tur sane saking Separwaim 
ngaturang pianak-pianakipune dados aturan 
maborbor pabuat dewa-dewanipune, inggih 
punika Dewa Adramelek miwah Dewa Anamelek. 
32 Anake punika taler nyungsung Ida Sang Hyang 
Widi Wasa tur nyelik makudang-kudang anak 
saking pantaranipune buat dados pandita sane 
ngaturang ayah miwah ngaturang aturan pabuat 
ipun ring genah panyungsungan dewane sane 
tiosan. 33 Dadosipun, ipun nyungsung Ida Sang 
Hyang Widi Wasa, nanging taler nyungsung 
dewa-dewanipune sane riin, anut sakadi 
sopacara ring jagat uedanipune. 

34 Ipun tetep kantun ngamargiang adatipune 
sane sampun-sampun kantos rauh mangkin. 

Ipun nenten nyungsung Ida Sang Hyang Widi 
Wasa tur nenten satinut ring pidabdab-pidabdab 
sane titahang Ida ring katurunan Dane Yakub, 
sane wastanin Ida Israel. 3? Ida Sang Hyang Widi 
Wasa sampun ngwentenang prajanjian ring 
bangsa Israel tur Ida sampun masabda sapuniki: 
“Edaja kita nyungsung dewa-dewa ane lenan, 
eda sumuyud teken widi-widine ane lenan ento, 
buina eda kita ngaula teken ia wiadin ngaturang 
aturan teken ia. 3? Kita patut satinut ngiring Ulun, 
Ida Sang Hyang Widi Wasa ane ngajak kita pesu 
uli gumi Mesir baan kakuatan muah kawisesan 
ane gede. Kita patut sumuyud teken Ulun tur 
ngaturang aturan teken Ulun. 3” Kita patut tansah 
ninutin pidabdab-pidabdab muah titah-titah ane 
suba suratang Ulun pabuat kita. Kita tusing dadi 
nyungsung dewa-dewa ane lenan, 3 tur kita 
tusing dadi engsap teken prajanjian ane gae Ulun 
ajak kita. 3? Kita patut satinut ngiring Ulun, Ida 
Sang Hyang Widi Wasa, Widin kitane. Ditu Ulun 
lakar mebasang kita uli musuh-musuh kitane.” 
40 Nanging anake punika nenten nyak miragiang, 
tur ipun tetep ngamargiang sopacaranipune sane 
dumun. 

41 Dadosipun, anake punika nyungsung Ida Sang 
Hyang Widi Wasa, nanging ipun taler nyungsung 
arca-arcanipune. Rauh mangkin katurunanipune 

kantun ngamargiang indik sane pateh kadi 
asapunika. 


Indik Sang Prabu Hiskia, 
madeg prabu ring Yehuda 


(2Bab. 29:1-2, 31:1) 


18 1 Ring taun sane kaping tiga, panyeneng 
Ida Sang Prabu Hosea okan Dane 

Ela ring Israel, Ida Sang Prabu Hiskia putran 

Ida Sang Prabu Ahas jumeneng prabu ring 
Yehuda. 2Ida Sang Prabu Hiskia kadegang 
dados prabu rikala ida mayusa slae taun, tur 
ida mrentah ring Yerusalem sangalikur taun 
suenipun. Ibun idane mapesengan Abia okan 
Dane Sakaria. 3 Sang Prabu Hiskia ninutin 
pamargin leluur idane, Ida Sang Prabu Daud. 
Ida ngamargiang paindikan sane ngledangin 
kayun Ida Sang Hyang Widi Wasa. “ Ida nguugang 
genah panyungsungan dewa-dewane, ngrusak 
palinggih-palinggihnyane, tur nektek saha 
mungkatang arca-arcan Dewi Aserane. Ida taler 
ngenyagang arca prunggu sane mapinda ula 
sane kakardi antuk Dane Musa, sane kawastanin 
Nehustan. Sadurung arcane punika kenyagang, 
rakyat Israele biasa morbor menyan buat 
ngluihang arca ulane punika. ? Ida Sang Prabu 
Hiskia astiti bakti ring Ida Sang Hyang Widi Wasa, 
Widin Israele. Sadurung punika jagat Yehudane 

nenten naenin maderbe prabu sane sakadi Ida 
Sang Prabu Hiskia, taler sasampune ida newata 
nenten wenten malih sane sakadi ida. * Ida 
satia tuu ngiring Ida Sang Hyang Widi Wasa, tur 
nenten naenin tempal ring Ida. Ida Sang Prabu 
Hiskia tuon pisan ngamargiang sapatitah Ida 
Sang Hyang Widi Wasa sane sampun paicayang 
Ida ring Dane Musa. ' Duaning punika, Ida Sang 
Hyang Widi Wasa setata ngiangin ida, tur ida 
tansah labda karya ring saluiring pakibeh idane. 
Ida brontak nglawan sang prabu Asure tur 
nenten kayun nyerah ring sang prabu ring Asur. 
8 Ida ngaonang bangsa Pilistin tur nguugang 
desa-desannyane, ngawit saking desa sane 
pinih alit rauh ring kota sane pinih ageng. Kadi 
asapunika taler kota Gasa miwah wewidangan 
sane wenten ring kiwa tengennyane. 

9 Ring taun sane kaping pat, panyeneng Ida 
Sang Prabu Hiskia, wiadin ring taun sane kaping 
pitu Ida Sang Prabu Hosea jumeneng prabu 
ring Israel, Sang Prabu Salmaneser saking Asur 
magegebug ka panegara Israel tur ngurung kota 
Samariane. 1? Sasampune tigang taun suenipun 
kakurung, kota Samaria raris kaon. Kota Samaria 
kaon duk taun sane kaping nem panyeneng Sang 
Prabu Hiskia miwah duk taun sane kaping sia 
panyeneng Ida Sang Prabu Hosea. 1! Sang prabu 
Asure raris nawan wong Israele kabakta ka Asur. 

Apahan kagenahang ring kota Halah, apahan 
nampek ring Tukad Habore ring wewidangan 
Gosan, miwah sane malih apahan kagenahang 
ring kota-kotan wong Midiane. 

12 Kota Samaria kakaonang santukan bangsa 
Israele nenten astiti bakti ring Ida Sang Hyang 
Widi Wasa, Widinnyane. Ipun mamurug 
prajanjian sane sampun kakardi antuk Ida Sang 
Hyang Widi Wasa marep ring ipun, samaliha 
mamurug sakancan pidabdab sane kapaicayang 
antuk Dane Musa, parekan Ida Sang Hyang Widi 
Wasa. Ipun nenten nyak miragiang tur nenten 
nyak satinut. 


Bangsa Asure ngurung kota Yerusalem 
(2Bab. 32:1-19; Yes. 36:1-22) 


13 Ring taun sane kaping patbelas, panyeneng 
Ida Sang Prabu Hiskia, Ida Sang Prabu Sanherib, 
ratune ring Asur ngebug tur ngaonang kota-kota 
Yehudane sane mabenteng. 14 Ida Sang Prabu 
Hiskia tumuli ngutus utusan mangda nangkil 
ring Ida Sang Prabu Sanherib, sane duk punika 
wenten ring Lakis, kadulurin atur asapuniki: 
“Titiang sampun maiwang. Ledang iratu wusan 
magegebug iriki, titiang pacang ngaturang napija 
sane arsayang iratu.” Pasaur sang prabu Asure 
inggih punika mangda Ida Sang Prabu Hiskia 
ngaturang perak dasa tali kilogram miwah 

mas siu kilogram. 1? Ida Sang Prabu Hiskia 

raris ngaturang sakancan perak sane wenten 
ring Perhyangan Agunge miwah sane wenten 
ring puri. 18 Ida taler ngelus mas-masane sane 
wenten ring lawang-lawang Perhyangan Agunge 
kadi asapunika taler mas-masane sane sampun 
anggen ida ngaput jejeneng lawange, tur 
makasami aturang ida ring Sang Prabu Sanherib. 
17 Sang prabu Asure ngutus wadua bala akeh 
pisan saking Lakis buat ngebug Ida Sang Prabu 
Hiskia ring Yerusalem. Wadua balane punika 
kapimpin antuk senapati tetiga. Rikala dane 
sampun rauh ring Yerusalem, dane raris ngaug 
margi genah Tukang Jaite, sane madaging tlabah 
genah toyane membah saking tlagane sane 
baduur. 18 Sasampun punika dane raris ngaturin 
Ida Sang Prabu Hiskia, mangda ngrauhin dane. 
Irika prakanggen Ida Sang Prabu Hiskia sareng tiga 
raris rauh tangkil ring dane, inggih punika Dane 
Elyakim okan Dane Hilkia, sane dados pangenter 
purine, Dane Sebna sane dados sekretaris 
panegarane, miwah Dane Yoah okan Dane 
Asap, sane dados bendahara. 19 Salah tunggal 
saking senapatin sang prabu Asure mabaos 

ring dane mungguing sang prabu Asure meled 
uning napi awinan Ida Sang Prabu Hiskia madue 
kapracayan kadi asapunika. 20 Sang senapati 
ngandika sapuniki: “Napike ragane mitaenang 

mungguing baose punika mrasidayang ngentosin 
karirihan miwah kawisesan prajurite? Sira sane 
jaga andelang ragane buat nulungin ragane 
brontak nglawan panegara Asure? 21 Ragane 
ngajap-ajap pitulungan saking Mesir, nanging 
ragane tan bina sakadi anake matungked tiing 
sane pacang lung tur ngancuk tangan ragane. 
Kadi asapunika kawentenan sang prabu ring 
Mesir yening wenten anak sane makanti sraya 
ring ida.” 

22 Senapatin Asure malih nglanturang 
baosnyane sapuniki: “Menawi ragane jaga 
maosang mungguing ragane andel ring Ida 
Sang Hyang Widi Wasa, Widin ragane? Genah 
panyungsungan, miwah genah maturan buat 
Ida Sang Hyang Widi Wasa sampun karusak 
antuk Sang Prabu Hiskia, rikala ida ngandikayang 
wong Yehuda miwah Yerusaleme patut mabakti 
wantah ring pamorboran aturane ring Yerusalem 
kewanten. 23 Sane mangkin tiang jaga matoh 
ring ragane nganggen parab sang prabu Asure. 
Tiang pacang ngaturin ragane kuda kalih tali, 
yening ragane nyidayang polih jadma buat 
negakin kudane punika! 24 Ragane joh tanding 
yadiastun nglawan prakanggen Asure sane 
pinih sor, yadianja ragane ngajap mangda 
wong Mesire nulungin ragane antuk kreta 
miwah prajurit nunggang kuda. 22 Napike 

ragane mitaenang mungguing tiang ngebug 

tur nguugang panegaran ragane boya antuk 
pitulungan Ida Sang Hyang Widi Wasa? Ida Sang 
Hyang Widi Wasa ngraga sampun ngandikayang 
ring tiang buat ngebug tur ngrusak jagat ragane.” 

26 Dane Elyakim, Sebna miwah Dane Yoah 
tumuli mabaos ring senapatine punika sapuniki: 
“Rarisangja mabaos ring tiang nganggen 
basa Siria. Tiang ngresep ring basane punika. 
Sampunangja mabaos nganggen basa Ibrani 
duaning rakyate sane wenten ring duur temboke 
sami pada miragiang!” 

27 Senapatine punika tumuli masaur asapuniki: 
“Napike pitaenang ragane mungguing sang prabu 
Asure ngutus tiang buat maosang sakancan 
indike puniki wantah ring ragane miwah sang 
prabun ragane kewanten? Boyaja asapunika. 
Tiang taler mabaos ring rakyate sane negak 
ring duur temboke punika, sane pacang naar 
bacinnyane miwah nginem encehnyane pateh 
sakadi ragane.” 

28 Sapanglanturipun senapatine punika tumuli 
ngadeg tur majeritan antuk basa Ibrani asapuniki: 
“Padingehangja pangandikan sang prabu Asure 
teken jerone! 29 Ida matinget jerone apanga 
jerone tusing kabelog-belog baan Sang Prabu 
Hiskia. Sang Prabu Hiskia tusing nyidayang 
ngrahayuang jerone. 3? Buina edaja nyak 

lelunyuhina buat andel teken Ida Sang Hyang 
Widi Wasa. Edaja ngaden mungguing Ida Sang 
Hyang Widi Wasa lakar ngrahayuang jerone 
muah ngaden Ida lakar ngandeg wadua balan 
Asure buat ngalahang kotan jerone. 31 Edaja 
padingehanga Sang Prabu Hiskia. Sang prabun 
Asure ngandikayang apang jerone pesu uli di 
kota tur nyerah. Jerone ajak makejang lakar 
kalugra naar buah anggur pamupon abian anggur 
jerone, muah buah aa pamupon punyan aan 
jerone, muah nginem yeh uli di semer jerone 
padidi. 22 Sasubane keto sang prabu Asure 
lakar ngisidang jerone ka gumi ane patuh buka 
gumin jerone, gumi ane misi abian anggur ane 
mupuang anggur muah gandum lakar kanggon 
roti. Gumine ento masih misi punyan saitun 
ane mupuang lengis saitun muah madu. Yen 
jerone ngiringang sapatitah sang prabu Asure, 
jerone tusing lakar mati nanging lakar idup. 
Edaja jerone nyak belog-beloga baan Sang 
Prabu Hiskia tur ngaden mungguing Ida Sang 
Hyang Widi Wasa lakar ngrahayuang jerone. 

33 Apake ada widin bangsa-bangsa ane lenan 
ane nyidayang ngrahayuang guminnyane uli 

di ajeng sang prabu Asure? 24Ane jani dijake 
dewan kota Hamat muah Arpade? Dijake dewan 
kota Separwaim, Hena muah Iwane. Adake ane 
nyidaang ngluputang kota Samariane? 2? Taenke 

ada salah tunggal dewan gumi-gumine ento 
ngrahayuang guminnyane uli di ajeng sang 
prabun tiange. Sasajaane apa ane ngranayang 
jerone ngaden mungguing Ida Sang Hyang Widi 
Wasa nyidayang ngrahayuang kota Yerusaleme?” 
36 Rakyate wantah meneng, satinut ring 
pangandikan Ida Sang Prabu Hiskia. Ipun nenten 
ngucap angan abuku. 3” Sasampun punika 
Dane Elyakim, Dane Sebna miwah Dane Yoah 
raris nyetset panganggen danene kabatek 
antuk kaduhkitan danene, tumuli mawali saha 
ngaturang ring ida sang prabu sapangandikan 
senapatin Asure punika. 


Ida sang prabu ngarsayang 
pitutur saking Nabi Yesaya 


(Yes. 37:1-7) 


19 1 Riwau Ida Sang Prabu Hiskia mireng 
atur sang tiga, ida tumuli nyetset busanan 
idane kabatek antuk sungsut pakayunan idane. 
Ida tumuli ngrangsuk busana kaduhkitan, raris 
lunga ka Perhyangan Agung Ida Sang Hyang 
Widi Wasa. ? Ida tumuli ngutus Dane Elyakim 
pangenter purine, Dane Sebna sekretaris 
negarane miwah parapandita sane lingsir-lingsir 
buat tangkil ring Nabi Yesaya okan Dane Amos. 
Sang utusan makasami ngrangsuk pangangge 
kaduhkitan. 3 Sapuniki pangandikan ida sang 

prabu sane patut karauhang ring Nabi Yesaya: 
“Rahinane puniki rahina kasangsaran. Iraga 
sedek keni pasisip tur keni temah. Iraga sakadi 
anak luh sane pacang ngembasang rare, nanging 
nenten mrasidayang ngembasang santukan 
kalintang lemet. “Sang prabu Asure sampun 
ngutus senapatinnyane buat nganistayang Ida 
Sang Hyang Widi Wasa sane nyeneng. Dumadak 
Ida Sang Hyang Widi Wasa, Widin gurune mireng 
temahipune punika tur nyisipang jadmane 
punika, duaning punika ngastawaja ring Ida Sang 
Hyang Widi Wasa pabuat rakyate sane kantun 
urip.” 

5 Rikala Nabi Yesaya mireng pangandikan Ida 
Sang Prabu Hiskia, ? dane tumuli matur sapuniki: 
“Ida Sang Hyang Widi Wasa ngandika ring iratu 
mangda sampunang palungguh iratu ajerih ring 
sesumbar wong Asure sane maosang mungguing 
Ida Sang Hyang Widi Wasa nenten nyidayang 
ngluputang palungguh iratu. 7 Ida Sang Hyang 
Widi Wasa pacang ngawinang sang prabu Asure 
mireng gatra sane ngawinang ida pacang budal 
ka panegaran idane, tur Ida Sang Hyang Widi 
Wasa pacang nyedayang ida ring jagat idane.” 

Wong Asure malih ngirim ancaman 
(Yes. 37:8-20) 


8 Parapangageng Asure mireng gatra mungguing 
sang prabu Asure sampun matilar saking Lakis 
buat mayuda nglawan kota sane nampek ring 
Libna. Duaning punika dane raris mrika buat 
nunasang pakayunan idane. ? Wenten gatra 
rauh ring wong Asure mungguing wadua balan 
Mesire sane kapimpin antuk Sang Prabu Tirhaka 
sane saking Sudan rauh jaga ngebug ipun. Rikala 
sang prabu Asure mireng indike punika, ida 
raris ngirim surat ring Ida Sang Prabu Hiskia, 
prabune ring Yehuda. 19 Sapuniki daging ipun: 
“Widi sane pracayain idewa sampun ngandikain 
idewa mungguing idewa nenten pacang 
prasida kaonang tiang, nanging sampunangja 
idewa keni kapus. 1! Idewa sampun mireng 
indik laksanan sang prabun Asure marep ring 
panegara-panegara sane sampun kapastiang 
jaga karusak. Napike idewa ngaden mungguing 
idewa jaga nyidayang luput? 12 Paraleluur tiange 
sampun nguugang kota-kota Gosan, Haran 
miwah Resep, tur ngamademang rakyat Edene 
sane magenah ring Telasar, tur nenten wenten 
dewanipune sane nyidayang ngluputang ipun. 
13 Ring dijake pararatun kota Hamat, Arpad, 
Separwaim, Hena miwah Iwane?” 

14 ida Sang Prabu Hiskia ngambil surate 
punika saking utusan-utusan punika tumuli 
kawacen. Sasampune punika, ida raris lunga 
ka Perhyangan Agunge, tur ngenahang surate 
punika ring ayun Ida Sang Hyang Widi Wasa. 

15 Ida tumuli ngastawa sapuniki: “Oduh Ratu 
Sang Hyang Widi Wasa, Widin bangsa Israele, 
sane malingga ring singasanane ring duur kampid 
malaekat-malaekate. Wantah IRatu kewanten 
sane maraga Widi, sane ngwengku saluiring 
kaprabon sane wenten ring buanane. Palungguh 
IRatu sane ngardi akasa miwah pretiwi. 18 Oduh 
Ratu Sang Hyang Widi Wasa, sane mangkin 
ledang Palungguh IRatu nyuryanin indik sane 
nibenin titiang. Pirengangja saluiring baos 
Sanheribe sane nganistayang Palungguh IRatu, 
oduh Ratu sang maraga nyeneng. 17 Oduh Ratu 
Sang Hyang Widi Wasa, titiang sareng sami 
uning mungguing pararatun Asure sampun 

akeh nyirnayang bangsa-bangsa tur ngawinang 
guminnyane sepi jampi. 18 Samaliha nunjel 
dewa-dewannyane sane makawiaktinipun boyaja 
widi, nanging wantah arca-arca sane malakar 
antuk taru wiadin batu sane kagarap antuk 
manusa. 1? Sane mangkin oduh Ratu Sang Hyang 
Widi Wasa, Widin titiange, luputangja titiang 
saking bangsa Asure, mangda sakancan bangsa 
sane wenten ring satungkabing rat pacang uning 

mungguing wantah IRatu kewanten Sang Hyang 
Widi Wasa sane maraga Widi.” 


Atur Nabi Yesaya ring sang prabu 
(Yes. 37:21-38) 


20 Sasampune punika Nabi Yesaya raris 
ngrauhang sabdan Ida Sang Hyang Widi Wasa 
ring Ida Sang Prabu Hiskia sane makadados 
pasaur pangastawan ida sang prabu. *! Sapuniki 
sabdan Ida Sang Hyang Widi Wasa: “Kota 
Yerusaleme ngedekin tur nganistayang kita 
ih Sanherib. 22 Nyen kaden kita ane suba 
nistayang muah kedekin kita ento? Kita 
tusing pesan ngajiang Ulun, Widin Israele 
ane suci. 23 Kita ngutus utusan kitane buat 
nyumbungang dewekne teken Ulun mungguing 
aji kreta-kreta perang kitane, kita suba ngrampas 
Gunung-gunung Libanone ane paling tegeha. 
Kita nyumbungang awak mungguing kita suba 
ngebah punyan kayu aras ane paling tegeha 
muah kayu cemarane ane paling melaha buina 
kita suba nylupsup ka tengah alase. 24 Kita 
sumbung mungguing kita suba nyongcong semer 
tur nginem yehne di gumin anak lenan, buina 
prajurit-prajurit kitane nyekjek Tukad Nile kanti 
tuh. 

25 Tusingke kita taen ningeh mungguing Ulun 
suba ngrencanayang unduke ene uli imaluan? 

Tur ane jani suba laksanayang Ulun? Ulun 
suba maang kita kakuatan buat madingang 
kota-kotane ane mabenteng dadi dugdugan 
gegumuk. 2? Rakyate di kotane ento tusing 
ngelah kakuatan, ia pada jejeh muah bingung. 
la satmaka padang di tegale wiadin gandum 
ane mentik di raabe ane putput angin panes uli 
kangin. 

27 Nanging Ulun wikan unduk kita makejang, 
unduk laksanan muah saparilampah kitane. Ulun 
wikan unduk kitane geting teken Ulun. 23 Ulun 
suba nampi pisadu unduk kagetingan muah 
kasumbungan kitane, tur ane jani Ulun lakar 
nelusukin cunguh kitane tur madangalin bungut 
kitane, laut nglipetang kita ka jalan ane laad 
entasin kita.” 

29 Sapangrarisipun, Nabi Yesaya tumuli matur 
ring Ida Sang Prabu Hiskia sapuniki: “Sapuniki 
pacang dados cirinipun ngeniang paindikane 
sane jaga rauh. Ring taun puniki miwah ring 
taun sane pacang rauh puniki, palungguh iratu 
wantah muponin gandum sane ngentikang iba 
kewanten, nanging sasampun punika iratu jaga 
mrasidayang nandur miwah mupu gandum, 
nandur anggur miwah muponin wohipune. 

30 Jadmane sane kantun ring Yehuda jaga endah 
sakadi tetandurane sane makah dalem ring 
tanahe tur ngwetuang woh. 3! Ring Yerusalem 

miwah ring Gunung Sione jaga kantun wenten 
rakyat, santukan Ida Sang Hyang Widi Wasa 
sampun mastiang mungguing indike punika 
pacang kasidan. 

32 Sapuniki sabdan Ida Sang Hyang Widi Wasa 
ngeniang indik sang prabu Asure: 'la tusing 
lakar masuk wiadin manahang panahne angan 
abesik ka kotane ento. Tusing ada prajurit ane 
ngaba tamiang ane maekin kotane ento, buina 
tusing ada tembok pertahanan buat ngurung 
kotane ento. 33 la lakar malipetan tur ngentasin 
rurunge ane entasina dugase ia mai, tur ia tusing 
lakar masuk ka kota. Ulun Ida Sang Hyang Widi 
Wasa ane suba ngandika buka keto. 34 Ulun ane 
lakar nindihin tur nyayubin kotane ento, pabuat 
kaluihan Ulune, tur uli krana janjin Ulune teken 
Daud parekan Ulune?’ ” 

35 Ring wengi punika salah tunggal malaekat 
Ida Sang Hyang Widi Wasa ngrauhin kemah 
wadua balan Asure tur ngamademang prajurit 
185.000 akehipun. Benjangne ngedas lemah 
ipun pajlempang padem ring genahe punika. 

36 Sasampun punika Sang Prabu Sanherib ratun 
Asure raris makaon saking irika tumuli mawali 
mantuk ka Niniwe. 37 Sedek rahina anu, rikala 
ida sedekan muspa ring puran Dewa Nisrohe, 
ida kasedayang antuk pedang antuk paraputran 
idane sane mapesengan Adramelek miwah 

Sareser. Sasampune punika, putran idane punika 
tumuli kapilayu ka Ararat. Putran idane sane 
lianan, sane mapesengan Esarhadon raris 
ngentosin ida jumeneng prabu. 


Ida Sang Prabu Hiskia sungkan tur kawarasang 
(Yes. 38:1-8, 21-22; 2Bab. 32:24-26) 


20 1 Duk masane punika Ida Sang Prabu 
Hiskia keni sungkan tur tambis-tambis 
ida seda. Nabi Yesaya okan Dane Amos tumuli 
tangkil ring ida sang prabu sarwi matur sapuniki: 
“Ida Sang Hyang Widi Wasa masabda ring 
iratu mangda palungguh iratu nabdab saluiring 
paindikan mangda becik, santukan palungguh 
iratu nenten jaga kenak. Tragiang ragan iratune 
jaga seda.” 

2 Ida Sang Prabu Hiskia raris ngipekang prarain 
idane ka temboke tumuli ngastawa sapuniki: 

3 “Oduh Ratu Sang Hyang Widi Wasa, ledang 
Palungguh IRatu eling mungguing titiang saking 
satia tuu ngancangin Palungguh IRatu miwah 
tansah mapakibeh jaga ninutin sapakarsan 
IRatune.” Wus punika ida tumuli nangis kabatek 
antuk sungsut kayun idane. 

4 Nabi Yesaya nilar ida sang prabu. Nanging 
sadurung dane nglintang ring natar purine, Ida 
Sang Hyang Widi Wasa masabda ring dane, 

3 mangda dane mawali tangkil ring Ida Sang 

Prabu Hiskia sane nitah kaulan Ida Sang Hyang 
Widi Wasa, tur ngrauhang sabdan Idane sane 
kadi asapuniki: “Ulun ene Ida Sang Hyang Widi 
Wasa, Widin Daud leluur kitane. Ulun suba 
mireng pangastawan kitane tur Ulun suba ngaksi 
kasedihan kitane. Ulun lakar nyegerang kita tur 
buin telun kita lakar ka Perhyangan Agunge. 

6 Ulun lakar nglugrain kita idup buin molas tiban 
makelonne. Ulun lakar ngluputang kita muah 
kota Yerusaleme uli sig ratun wong Asure. Ulun 
lakar nindihin kotane ene pabuat kaluihan Ulune, 
muah ulihan janjin Ulune teken Daud parekan 
Ulune.” 

7 Sasampune punika Nabi Yesaya raris ngandika 
ring parekan ida sang prabu mangda ipun 
nampel busul idane antuk odak sane malakar 
antuk woh aa, janten ida jagi kenak. 8 Ida Sang 
Prabu Hiskia raris mataken sapuniki: “Napi sane 
dados ciri mungguing Ida Sang Hyang Widi Wasa 
ngwarasang, tur malih tigang rahina tiang pacang 
nyidayang ngranjing ka Perhyangan Agunge?” 

9 Atur Nabi Yesaya: “Ida Sang Hyang Widi Wasa 
pacang mapaica bukti ring iratu mungguing Ida 
jaga ngamanggehang janjin Idane. Sane mangkin 
rarisang iratu milih punapi lawate sane wenten 
ring duur undage punika jaga ngarepang dasa 
tampak wiadin nguriang dasa tampak?” 

10 Pasaur Ida Sang Prabu Hiskia sapuniki: 

“Aluh pesan ngae apanga lawate ngarepang 
dasa tampak. Tegarang apanga ia makirig dasa 
tampak.” 

11 Nabi Yesaya ngastawa pamantuka ring Ida 
Sang Hyang Widi Wasa tur Ida ngawinang lawate 
sane ring duur undage sane kakardi antuk Ida 
Sang Prabu Ahas, makirig dasa tampak. 


Parautusan saking Babel 
(Yes. 39:1-8) 


12 Duk punika Ida Sang Prabu Merodak-Baladan 
putran Ida Sang Prabu Baladan, prabune ring 
Babel, mireng mungguing Ida Sang Prabu Hiskia 
pecak polih sungkan. Punika duaning ida raris 
ngirim surat miwah aturan ring Ida Sang Prabu 
Hiskia. 13 Ida Sang Prabu Hiskia raris nampi 
utusan-utusan Ida Sang Prabu Merodak-Baladan 
punika tur ngedengang kasugihan idane 
makasami ring ipun, minakadinipun perak 
miwah mas, wewangen miwah minyak wangi 
tur makasami sanjata-sanjatan wadua balan 
idane. Makasami arta branan idane sane wenten 
ring gudang-gudang panyimpenan karatone 
kedengang ring tamiune punika. 14 Sasampun 
punika Nabi Yesaya raris tangkil ring Ida Sang 
Prabu Hiskia sarwi mataken sapuniki: “Saking 

dijake anake punika tur sapunapi atur ipune ring 
iratu?” 

Ida Sang Prabu Hiskia tumuli masaur sapuniki: 
“Ipun saking panegara sane doh pisan, inggih 
punika saking Babel.” 

15 Atur Nabi Yesaya: “Napi sane ton ipun iriki 
ring puri?” 

Pangandikan idane: “Makasami sane wenten 
ring gudang-gudang purine edengang tiang ring 
ipun. Nenten wenten sane tan tingalin ipun.” 

16 Nabi Yesaya raris matur sapuniki: “Ida 
Sang Hyang Widi Wasa Sane Maha Wisesa 
ngandikayang mungguing, 1? wenten masanipun 
saluiring arta brana sane wenten ring purin 
iratune, sawatek sane sampun kapunduhang 
antuk leluur iratune rauh mangkin, jaga kabakta 
ka Babel. Nenten wenten sane pacang kantun. 
18 Makudang-kudang katurunan iratune jaga 
katawan tur kadadosang parekan wandu buat 
ngancangin ring purin sang prabu Babele.” 

19 Ida Sang Prabu Hiskia uning mungguing 
sakantune ida nyeneng jaga wenten sutrepti 
rahayu. Duaning punika, ida masaur sapuniki: 
“Sabdan Ida Sang Hyang Widi Wasa sane rauhang 
guru ring tiang punika becik.” 


2 PARARATU 20.20-21.3 1669 


Pamuputipun pamrentahan 
Ida Sang Prabu Hiskia 


(2Bab. 32:32-33) 


20 Sakancan pamargin Ida Sang Prabu Hiskia 
sane tiosan, inggih punika indik kasura diran 
idane, indik idane makarya waduk miwah tlabah 
buat ngecokin kotane, makasami sinurat ring 
Cakepan Babad Pararatun Yehudane. 21 Ida Sang 
Prabu Hiskia raris seda, tur putran idane Ida 
Manase ngentosin ida dados prabu. 


Ida Sang Prabu Manase, 
madeg prabu ring Yehuda 


(2Bab. 33:1-20) 


2 1 1 Ida Sang Prabu Manase madeg prabu 
ring Yehuda ritatkala mayusa roras warsa. 
Ida jumeneng prabu ring Yerusalem seket 
lima taun suenipun. Ibun idane mapesengan 
Hepsibah. 2 Ida Sang Prabu Manase madosa ring 
ayun Ida Sang Hyang Widi Wasa, malantaran 
ninutin laksana dursila sane kamargiang antuk 
bangsa-bangsa sane kasirnayang antuk Ida 
Sang Hyang Widi Wasa ritatkala kaulan Idane 
ngaug panegarane punika. 3 Ida ngwangun 
malih genah panyungsungan dewa-dewa sane 
sampun kasirnayang antuk Ida Sang Prabu Hiskia 
ajin idane. Ida ngwangun pamorboran aturan 


2 PARARATU 21.4-8 1670 


buat nyungsung Dewa Baal miwah makarya 
arca Dewi Asera sakadi sane kamargiang antuk 
Ida Sang Prabu Akab, prabun Israele. Tios ring 
punika Ida Sang Prabu Manase taler nyungsung 
bintang-bintang. “Ida ngwangun pamorboran- 
pamorboran aturan pabuat widi-widi tiosan 
ring Perhyangan Agunge, genah sane patut 
kanggen nyungsung Ida Sang Hyang Widi Wasa 
anut ring sabdan Idane. ? Ring natar Perhyangan 
Agunge makakalih, ida ngwangun pamorboran 
aturan buat mabakti ring bintang-bintange. 

6 Ida ngaturang putran idane sane lanang, 
dados aturan maborbor. Ida matetenung miwah 
ngangge pangiwa tur maluasang ring parabaliane 
miwah sadege. Ida ngardi dosa sane ageng 
pisan ring ayun Ida Sang Hyang Widi Wasa tur 
ngawinang Ida Sang Hyang Widi Wasa duka 
pisan. 7 Ida ngenahang arcan Dewi Aserane ring 
Perhyangan Agunge, inggih punika Perhyangan 
Agunge sane kapangandikayang antuk Ida Sang 
Hyang Widi Wasa ring Ida Sang Prabu Daud 
miwah putran idane Sang Prabu Salomo sapuniki: 
“Dini di Yerusalem, di Perhyangane ene tongos 
ane suba selik Ulun uli di sakuub wewidangan 
suku Israele ane roras ento, dadi tongos anake 
mabakti teken Ulun. 8 Buina yen bangsa Israel 
kaulan Ulune satinut teken sapatitah Ulun 

tur ngamanggehang pidabdab-pidabdab ane 

baanga teken Musa parekan Ulune, Ulun tusing 
lakar maang kanti ia kulah pesu uli di gumi ane 
suba paicayang Ulun teken leluurne.” ? Nanging 
rakyat Yehudane nenten nyak ngiringang Ida 
Sang Hyang Widi Wasa, tur Ida Sang Prabu 
Manase raris mimpin ipun buat ngardi dosa, 
sane agengan ring dosa-dosa sane kalaksanayang 
antuk bangsa-bangsa sane sampun kulah antuk 
Ida Sang Hyang Widi Wasa medal saking jagate 
punika rikala bangsa Israel ngaug panegara 
punika. 

10 Malantaran paranabi parekan Idane, Ida 
Sang Hyang Widi Wasa masabda sapuniki: 
11 “Prabu Manase suba nglaksanayang kajaatan 
lebihan teken laksanan bangsa-bangsa Kanaane. 
Malantaran arca-arcannyane ia suba ngranayang 
wong Yehudane madosa. 12 Sawireh keto, Ulun 
Ida Sang Hyang Widi Wasa, Widin Israele lakar 
nibakang bencana teken kota Yerusaleme muah 
panegara Yehuda, kanti anake ane ningeh 
unduke ento lakar pada karesresan. 13 Ulun lakar 
ngukum kota Yerusalem, buka Ulun ngukum kota 
Samaria, buka Ulun ngukum Akab rajan Israele 
muah katurunannyane, Ulun lakar nyampatang 
rakyat kota Yerusaleme kanti kedas, buka piringe 
ane kedas kasilapin laut kalingebang. 14 Ulun 
lakar ngutang jlemane ane nu idup, tur lakar 
nyerahang teken musuh-musuhnyane ane lakar 

ngalahang tur ngrampas guminnyane. 1? Unduke 
ene lakar tibakang Ulun teken kaulan Ulune 
sawireh ia ngae dosa teken Ulun, tur ia suba 
nundunin dukan Ulune uli sukat leluurne pesu uli 
Mesir neked kayang ka jani.” 

16 Ida Sang Prabu Manase ngamademang jadma 
tan padosa akeh pisan, kantos margi-margine 
ring Yerusalem kalancah antuk rah. Sajaba punika 
ida mimpin taler bangsa Yehuda nyungsung 
dewa-dewa sane ngawinang ipun madosa ring 
Ida Sang Hyang Widi Wasa. 

17 Saananing pamargin Ida Sang Prabu Manase 
sane tios-tiosan, kadi asapunika taler dosa-dosa 
sane margiang ida, sinurat wenten ring Cakepan 
Babad Pararatun Yehudane. 18 Ida Sang Prabu 
Manase seda, raris kapendem ring taman purine, 
inggih punika taman Ida Sang Prabu Usa, tur 
putran idane Ida Amon raris ngentosin ida dados 
prabu. 


Ida Sang Prabu Amon madeg prabu ring Yehuda 
(2Bab. 33:21-25) 


19 Ida Sang Prabu Amon mayusa kalih likur 
taun rikala ida madeg ratu ring Yehuda, tur 
ida jumeneng prabu ring Yerusalem kalih taun 
suenipun. Ibun idane mapesengan Mesulemet, 
okan Dane Harus sane saking kota Yotba. 20 Ida 
Sang Prabu Amon taler ngamargiang dosa ring 

ayun Ida Sang Hyang Widi Wasa, sakadi ajin 
idane Sang Prabu Manase. 2! Ida nulad pamargin 
ajin idane. Ida nyungsung arca sane kasungsung 
antuk ajin idane. 22 Ida tulak ring Ida Sang Hyang 
Widi Wasa, Widin leluur idane, tur ida nenten 
sairing ring sapatitah Ida Sang Hyang Widi Wasa. 

23 Paraprakanggen Ida Sang Prabu Amon 
raris ngardi komplotan buat nglawan ida, tur 
nyedayang ida ring puri. 24 Rakyat Yehudane raris 
ngamademang anak sane nyedayang sang prabu, 
tur ngamanggehang Ida Yosia putran idane dados 
prabu. 

25 Sakancan pamargin Ida Sang Prabu Amon 
sane tios-tiosan sinurat wenten ring Cakepan 
Babad Pararatun Yehudane. ?? Ida Sang Prabu 
Amon kapendem ring pamendeman ring taman 
Ida Sang Prabu Usa, tur putran idane Ida Sang 
Prabu Yosia raris ngentosin ida dados prabu. 


Ida Sang Prabu Yosia, madeg prabu ring Yehuda 
(2Bab. 34:1-2) 


22 1 Ida Sang Prabu Yosia mayusa kutus 
taun daweg ida madeg ratu ring Yehuda, 
tur ida mrentah ring Yerusalem tigang dasa 

siki taun. Ibun idane mapesengan Yedida okan 
Dane Adaya saking kota Boskat. ? Ida Sang Prabu 
Yosia nglaksanayang paindikan sane ngledangin 
pakayunan Ida Sang Hyang Widi Wasa. Ida ninutin 

pamargin leluur idane Ida Sang Prabu Daud, tur 
ida teleb pisan ninutin pidabdab-pidabdab Ida 
Sang Hyang Widi Wasa. 


Cakepan Pidabdab Torat kakeniang 
(2Bab. 34:8-28) 


3 Ring taun kaping plekutus panyeneng 
Ida Sang Prabu Yosia, ida ngutus sekretaris 
negaran idane, inggih punika Dane Sapan okan 
Dane Asalya, putun Dane Mesulam mangda 
dane lunga ka Perhyangan Agunge kadulurin 
pangandika sapuniki: “Kemaja tangkil teken 
Sang Pandita Agung Hilkia tur tunasja laporan 
gebogan pipis aturan rakyate ane punduhanga 
baan parapanditane ane majaga di pamedal 
Perhyangan Agunge. ? Aturin dane, apanga dane 
maicayang pipise ento teken paraanake ane 
ngenterang tukange ane menahin Perhyangan 
Agunge. Parapangentere ento patut mayah 
6 tukang-tukang kayune, paraundagine, muah 
tukang-tukang batune, aketo masih buat 
meli kayu muah batu lakar kanggon menahin 
Perhyangan Agunge. ' Anake ane kaserahin buat 
ngenterang gegaene ento anak ane jujur-jujur, 
wireh keto tusing perlu buin nagih laporan unduk 
prabia ane suba katelahang.” 

8 Dane Sapan raris ngrauhang pangandikan ida 
sang prabu ring Sang Pandita Agung Hilkia, tur 

Dane Hilkia nyritayang ring dane mungguing dane 
sampun ngeniang Cakepan Pidabdab Torate, 
ring Perhyangan Agunge. Dane Hilkia tumuli 
maicayang cakepan punika ring Dane Sapan, 
raris wacen dane. ? Sasampun punika dane 

raris mawali tangkil ring ida sang prabu sarwi 
matur sapuniki: “Parekan-parekan palungguh 
iratune sampun ngambil jinahe sane wenten 
ring Perhyangan Agunge tur sampun kaserahang 
ring anake sane kapisara buat ngenterang 
anake sane mecikang Perhyangan Agunge.” 

10 Sapangrarisipun dane matur sapuniki: “Puniki 
titiang makta cakepan sane kapaicayang antuk 
Sang Pandita Agung Hilkia ring titiang.” Dane 
tumuli ngwacen cakepane punika antuk suara 
sane jangih ring ajeng ida sang prabu. 

11 Rikala ida sang prabu mireng cakepan 
punika kawacen, ida raris nyetset busanan idane 
kabatek antuk kagiat pakayunan idane. 12 Ida 
raris mapaica prentah ring Sang Pandita Agung 
Hilkia, ring Dane Ahikam okan Dane Sapan, ring 
Dane Akbor okan Dane Mika, ring Dane Sapan 
sekretaris negarane miwah ring Dane Asaya 
pangiring ida sang prabu, sapuniki: 13 “Kema 
tunasang teken Ida Sang Hyang Widi Wasa unduk 
isin paurukan bukune ene pabuat gelahe muah 
rakyat Yehudane makejang. Ida Sang Hyang Widi 
Wasa duka teken iraga sawireh leluur iragane 

suba tusing nglaksanayang sabda ane mungguh 
di bukune ene.” 

14 Dane Hilkia, Dane Ahikam, Dane Akbor, 
Dane Sapan miwah Dane Asaya raris lunga 
buat nunasang ring satunggiling anak istri 
sane mapesengan Hulda, nabi sane malinggih 
ring genahe sane anyar ring Yerusalem. (Nabi 
istri punika madue suami sane mapesengan 
Salum, okan Dane Tikwa, putun Dane Harhas. 
Dane Salum punika sane ngenterang soroh 
panganggene ring Perhyangan Agunge.) Dane 
sareng sami raris ngrauhang ring sang nabi indike 
punika makasami. 1? Sang nabi raris ngaturin 
dane mangda mawali tangkil ring ida sang prabu 
saha ngaturang !? sabdan Ida Sang Hyang Widi 
Wasa sane kadi asapuniki: “Ulun lakar ngukum 
kota Yerusalem muah sakancan rakyatne buka 
ane mungguh di bukune ane suba kapaca 
baan sang prabu. 1' la ajaka makejang suba 
nulak Ulun tur ia suba ngaturang aturan-aturan 
teken widi-widi ane lenan. Laksanannyane ento 
suba ngranayang maluab dukan Ulune. Dukan 
Ulune teken Yerusalem suba bangun tur dukan 
ulune ento tusing lakar ilang. 18 Pabuat sang 
prabu newek, sabdan Ulun, Ida Sang Hyang 
Widi Wasa, Widin Israele kene: “Kita ningehang 
ane suba kasuratang di bukune ento, 1° tur 
kita suba maselselan muah ngasorang dewek 

kitane di ayun Ulune. Kita suba ngeling tur 
nyetset panganggon kitane di kalane kita ningeh 
mungguing kota Yerusalem muah rakyatnyane 
lakar sisipang Ulun. Yerusaleme lakar dadiang 
Ulun bebalihan ane ngresresin. Adan kotane 
ento lakar anggona matetemahan teken anake. 
Nanging Ulun suba mireng pangastawan kitane, 
20 tur ukuman ane lakar tibakang Ulun teken 
Yerusalem ento tusing lakar kalaksanayang sanun 
kitane idup. Ulun lakar nglugrain kita mati saha 
tentrem rahayu. ” Parautusane tumuli mawali 
tangkil ring Ida Sang Prabu Yosia saha makta 
sabdane punika. 


Ida Sang Prabu Yosia nyirnayang 
genah panyungsungan dewa-dewane 


(2Bab. 34:3-7, 29-33) 


23 1 Ida Sang Prabu Yosia tumuli maumang 
parapamimpin Yehuda miwah Yerusaleme 
makasami, ? tur dane raris sinarengan lunga ka 
Perhyangan Agung kasarengin antuk parapandita 
miwah paranabi, makamiwah rakyate sane 
kantun, yadiastu sane sugih wiadin sane 

tiwas. Ida sang prabu raris ngwacen saha 
santer daging cakepan prajanjian sane sampun 
kakeniang ring Perhyangan Agunge, ring ajeng 
prakangge miwah rakyate punika. 3 Ida sang 
prabu ngadeg ring samping pilare, tur irika ida 

makarya prajanjian ngiring Ida Sang Hyang Widi 
Wasa buat jaga sairing ring Ida, jaga ngagem 
pidabdab-pidabdab miwah sapatitah Idane 
antuk panelas pakayunan miwah jewitan idane, 
samaliha jaga nglaksanayang sakancan paindikan 
sane karsayang antuk prajanjiane punika sakadi 
sane sinurat ring cakepane punika. Rakyate 
makasami pada majanji jaga ngagem prajanjiane 
punika. 

4 Sasampun punika Ida Sang Prabu Yosia raris 
ngaturin Sang Pandita Agung Hilkia miwah 
parapanditane sane ngabih dane, makamiwah 
parapajagaan sane majaga ring pamedal 
Perhyangan Agunge, mangda ngamedalang 
barang-barang sane kanggen nyungsung Dewa 
Baal, Dewi Asera, miwah ring bintang-bintang 
saking Perhyangan Agunge. Ida sang prabu 
tumuli nunjel barang-barange punika ring jabaan 
kotane inggih punika ring Lebak Kidrone, tur 
abunnyane raris kambil kabakta ka kota Betel. 
> Ida nyurudang lungguh parapandita sane 
pecak kangkat antuk pararatun Yehudane buat 
ngaturang aturan ring genah panyungsungan 
dewa-dewane ring kota-kota Yehudane miwah 
genah-genahe sane nampek ring Yerusalem, 
inggih punika sakancan pandita sane ngaturang 
aturan-aturan ring Dewa Baal, ring surya, 
ring bulan, ring planit-planit miwah ring 

bintang-bintange. ê Ida ngingsirang arcan Dewi 
Aserane saking Perhyangan Agunge kamedalang 
saking kota kabakta ka Lebak Kidrone. Irika 
arcane katunjel, kintuk kantos dados abu 
tumuli kasambehang ring setrane. 7 Ida sang 
prabu nyirnayang amben sane dados genah 
parapenayange ring Perhyangan Agung. (Ring 
ambene punika genah parapenayange nunun 
pangangge sane biasa kangge nyungsung Dewi 
Asera.) 8 Ida nauhin parapanditane sane wenten 
ring kota-kota ring panegara Yehuda mangda 
paum ring Yerusalem, tur ida ngletehin sakancan 
pamorboran aturane genah parapanditane 
ngaturang aturan-aturannyane, sane wenten 
ring sakuub panegarane punika. Ida taler nguug 
pamorboran aturan genah maturan ring Sang 
Kala Kambing sane nampek ring gapurane. 
Gapurane punika magenah ring samping kiwa 
gapuran kotane, sane kawangun antuk Dane 
Yosua gubernur kotane. ? Parapanditane punika 
nenten kalugrain ngancangin ring Perhyangan 
Agunge, nanging dane kalugra ngajengang rotine 
sane nenten maragi sane kasediaang pabuat 
parapandita sane tiosan. 

10 Ida Sang Prabu Yosia taler ngletehin Topet, 
inggih punika genah panyungsungan dewa- 
dewane sane wenten ring Lebak Ben-Hinom, 
kantos nenten wenten malih anak sane ngaturang 

pianak ipune luh wiadin muani dados aturan 
maborbor pabuat Dewa Molok. !! Ida sang prabu 
taler ngingsirang kuda sane pecak kanggen antuk 
pararatun Yehudane buat nyungsung surya, 

tur nunjel kreta-kreta sane kanggen sajeroning 
pangubakti punika. (Kuda miwah kreta punika 
pecak kagenahang ring natar Perhyangan Agunge 
nampek ring gapurane tur nenten doh saking 
genah Dane Natan-Melek, prakanggen purine.) 
12 Pamorboran-pamorboran aturan sane pecak 
kawangun antuk pararatun Yehudane ring raab 
puri linggih Sang Prabu Ahas, kuug antuk Sang 
Prabu Yosia, kadi asapunika taler pamorboran- 
pamorboran aturane sane kawangun antuk 

Ida Sang Prabu Manase ring natar Perhyangan 
Agunge makakalih, makasami nyagang ida kantos 
mapilah-pilahan, raris entungang ida ring Lebak 
Kidrone. 13 Ida Sang Prabu Yosia taler ngletehin 
pamorboran-pamorboran aturan sane pecak 
kawangun antuk Ida Sang Prabu Salomo ring 
dangin kota Yerusaleme, delod Bukit Saitune, 
sane kanggen nyungsung arca-arca sane cemer, 
minakadinipun Astarte dewin wong Sidone, 
Kamos dewan wong Moab, miwah Molok dewan 
wong Amone. 14 Ida Sang Prabu Yosia nguug 
pilar-pilar sane malakar antuk batu kantos uug 
maglaturan. Ida mungkatang palawatan Dewi 
Aserane, tur tanah sane pecak dados genah 

palawatane punika kurugin antuk tulang-tulang 
manusa. 

15 Ida Sang Prabu Yosia taler ngrusak genah 
panyungsungane sane ring Betel, sane pecak 
kawangun antuk Sang Prabu Yerobeam okan 
Dane Nebat, sane ngawinang wong Israele 
madosa. Ida Sang Prabu Yosia nguug pamorboran 
aturane punika tur ngenyagang batu-batunnyane 
kantos mapilah-pilahan, raris ngintuk batune 
punika kantos dados abu. Ida taler nunjel 
palawatan Dewi Aserane. 18 Sapangrarisipun 
Ida Sang Prabu Yosia tumuli macecingak ka 
kiwa miwah tengen idane, raris wenten aksi ida 
kuburan-kuburan ring bukite. Tulang-tulang sane 
wenten ring kuburane punika raris ambil tur 
tunjel ida ring duur pamorboran aturane punika. 
Malantaran punika ida ngletehin pamorboran 
aturane punika, anut sakadi sane pecak 
karamalang antuk sang nabi, daweg Ida Sang 
Prabu Yerobeam ngadeg ring sisin pamorboran 
aturane punika rikalaning wenten rerainan irika. 
Ida Sang Prabu Yosia malih matolihan tur aksi 
ida kuburan nabi sane pecak ngramalang indike 
punika. 17 Ida tumuli mataken sapuniki: “Kuburan 
nyenneke ento?” 

Rakyat Betele tumuli matur sapuniki: “Punika 
kuburan nabi sane pecak rauh saking Yehuda tur 
sane sampun ngramalang indike sane margiang 

iratu iwau marep ring pamorboran aturane 
punika.” 

18 [da tumuli ngandika sapuniki: “Depang 
kuburane ento buka keto. Tulang-tulangnyane 
tusing dadi kisidang.” 

Duaning punika galih nabine punika nenten 
kagingsirang, kadi asapunika taler galih nabine 
sane saking Samaria. 

19 Ida Sang Prabu Yosia ngrusak sakancan genah 
panyungsungan dewa-dewane ring sakancan 
kotan Israele sane pecak kawangun antuk 
pararatun Israele, sane sampun ngawinang 
Ida Sang Hyang Widi Wasa duka. Ida Sang 
Prabu Yosia ngrusak sakancan pamorboran 
aturane punika pateh sakadi sane margiang ida 
marep ring pamorboran aturan sane wenten 
ring Betel. 2? Ida ngamademang sakancan 
panditan dewa-dewane ring genah pamorboran 
aturannyane, tur ida nunjel tulang jadma ring 
duur sakancan pamorboran aturane punika. 
Sasampun punika ida raris mantuk ka Yerusalem. 


Ida Sang Prabu Yosia marerainan Paskah 
(2Bab. 35:1-19) 


21 ida Sang Prabu Yosia raris nitahang rakyate 
mangda marerainan Paskah buat ngluihang Ida 
Sang Hyang Widi Wasa, Widinnyane, sakadi sane 
sinurat ring cakepan prajanjiane. 22 Ngawit saking 

pamrentahan parahakime kantos rauh ring 
dauhe punika nenten naenin wenten pararatun 
Israel wiadin Yehuda sane marerainan Paskah 
sakadi punika. ?3 Sane mangkin, ring taun sane 
kaping plekutus panyeneng Ida Sang Prabu Yosia, 
wau Rerainan Paskahe punika kawentenang ring 
Yerusalem. 


Perobahan-perobahan sane siosan sane 
kawentenang antuk Ida Sang Prabu Yosia 


24 Mangda pidabdab-pidabdab sane sinurat 
ring cakepan sane kakeniang antuk Sang Pandita 
Agung Hilkia ring Perhyangan Agunge sida 
mamargi, Ida Sang Prabu Yosia ngingsirang 
sisan parasadeg miwah tukang tenunge miwah 
parapanyungsung dewa-dewa, arca-arca 
miwah sakancan palinggihnyane saking kota 
Yerusalem miwah saking wewidangan Yehudane. 
25 Sadurung panyeneng Ida Sang Prabu Yosia, 
nenten wenten prabu sane nyamenin ida 
buat ngancangin Ida Sang Hyang Widi Wasa 
antuk saguluking bayu, sabda, idep miwah 
ninutin sakancan pidabdab Dane Musa. 
Sapanglanturipun taler nenten wenten prabu 
sane sakadi ida sasampun idane. 

26 Nanging dukan Ida Sang Hyang Widi Wasa 
sane murub marep ring wong Yehudane 
malantaran pamargin Ida Sang Prabu Manase, 


2 PARARATU 23.27-30 1684 


rauh mangkin nenten rered. 2' Ida Sang Hyang 
Widi Wasa masabda sapuniki: “Ulun lakar 
nglaksanayang marep teken Yehuda buka ane 
suba laksanayang Ulun teken Israel. Ulun lakar 
ngentungang wong Yehuda uli di ayun Ulune tur 
Ulun lakar nulak kota Yerusaleme, kota ane pilih 
Ulun, aketo masih Perhyangan Agunge tongos 
ane suba sabdayang Ulun buat dadi tongos 
mabakti teken Ulun.” 


Pamuput pamrentahan Ida Sang Prabu Yosia 
(2Bab. 35:20--36:1) 


28 Saananing pamargin Ida Sang Prabu Yosia 
sane tios-tiosan sinurat wenten ring Cakepan 
Babad Pararatun Yehudane. 29 Duk panyeneng 
Ida Sang Prabu Yosia, Ida Sang Prabu Niko 
prabune ring Mesir mimpin wadua balan idane 
ka Tukad Eprat buat mayuda nglawan sang 
prabun Asure. Ida Sang Prabu Yosia ngindayang 
ngandeg wadua balan Mesire punika ring Megido 
tur ida seda ring payudan. 3? Paraprakanggen 
idane ngenahang layon idane ring kretane 
tumuli kabakta budal ka Yerusalem. Irika ida 
kaperemang ring setran pararatune. 

Rakyat Yehudane raris nyelik Ida Yoahas, putran 
idane, tur ngadegang ida dados prabu. 


2 PARARATU 23.31-35 1685 


Ida Sang Prabu Yoahas madeg prabu ring Yehuda 
(2Bab. 36:2-4) 


31 Ida Sang Prabu Yoahas mayusa tigalikur 
taun rikala ida madeg ratu ring Yehuda, tur ida 
mrentah ring Yerusalem tigang sasih suenipun. 
Ibun idane mapesengan Hamutal okan Dane 
Yeremia sane saking kota Libna. 3? Ida Sang Prabu 
Yoahas nulad pamargin paraleluur idane, tur 
ida ngamargiang dosa ring ayun Ida Sang Hyang 
Widi Wasa. 33 Ida wusan jumeneng prabu rikala 
Ida Sang Prabu Niko, prabu Mesire, ngejuk tur 
mangkeng ida ring kota Ribla ring jagat Hamat, 
tur maksa wong Yehudane naur upeti antuk perak 
tigang tali samas kilogram miwah mas tigang 
dasa patpat kilogram. 34 Ida Sang Prabu Niko 
ngadegang Ida Elyakim, putran Ida Sang Prabu 
Yosia dados prabu ring Yehuda buat ngentosin 
Ida Sang Prabu Yosia, tur parab idane kagentosin 
dados Yoyakim. Ida Sang Prabu Yoahas tumuli 
kabakta ka Mesir antuk Sang Prabu Niko, tur irika 
ida seda. 


Ida Sang Prabu Yoyakim, prabune ring Yehuda 
(2Bab. 36:5-8) 


35 Ida Sang Prabu Yoyakim tumuli nuduk 
pajeg saking rakyate anut ring paderbeanipune 
mangda prasida etanganipun buat naur sakadi 


2 PARARATU 23.36-24.4 1686 


sane karsayang antuk sang prabu Mesire. 
36 Ida Sang Prabu Yoyakim mayusa slae taun 
rikala ida jumeneng prabu ring Yehuda, tur ida 
mrentah ring Yerusalem solas taun suenipun. 
Ibun idane mapesengan Sebuda, okan Dane 
Pedaya sane saking kota Ruma. 3” Ida Sang Prabu 
Yoyakim nulad pamargin paraleluur idane, ida 
ngamargiang dosa ring ayun Ida Sang Hyang Widi 
Wasa. 
24 1 Duk panyeneng Ida Sang Prabu Yoyakim, 
Ida Sang Prabu Nebukadnesar, prabune 
ring Babel ngebug jagat Yehudane, tur sajeroning 
tigang taun Ida Sang Prabu Yoyakim kapaksa 
nungkul ring ida. Sasampune punika Ida Sang 
Prabu Yoyakim raris brontak. 2 Ida Sang Hyang 
Widi Wasa raris ngrauhang grombolan masanjata 
saking Babel, Siria, Moab miwah Amon buat 
nglawan Ida Sang Prabu Yoyakim tur nguugang 
jagat Yehudane, anut sakadi sabdan Ida Sang 
Hyang Widi Wasa sane sampun sabdayang Ida 
malantaran paranabi parekan Idane. 3 Indike 
puniki mamargi satinut ring titah Ida Sang Hyang 
Widi Wasa, mangda wong Yehuda kakutang 
saking ayun Idane malantaran sakancan dosa 
sane sampun kamargiang antuk Sang Prabu 
Manase, 4minakadinipun pisan dosan ida sang 
prabu ngamademang sakancan jadma sane tan 
paiwang. Ida Sang Hyang Widi Wasa nenten 


2 PARARATU 24.5-11 1687 


kayun ngampurayang Sang Prabu Manase 
ngeniang indike punika. 

> Saluiring pamargin Ida Sang Prabu Yoyakim 
sane tiosan sinurat wenten ring Cakepan 
Babad Pararatun Yehudane. * Ida Sang Prabu 
Yoyakim seda, tur putran idane, Ida Yoyakin raris 
ngentosin ida dados prabu. 

7 Sang prabu Mesir miwah wadua balan idane 
nenten naenin malih medal saking Mesir, duaning 
sane mangkin sang prabu Babele sane nguasain 
wewidangan-wewidangan sane pecak dados 
rehrehan Mesire, ngawit saking Tukad Eprat 
kantos rauh ka bates kaler panegara Mesire. 


Ida Sang Prabu Yoyakin dados prabu ring Yehuda 
(2Bab. 36:9-10) 


8 Ida Sang Prabu Yoyakin mayusa plekutus 
taun daweg ida madeg ratu ring Yehuda, tur ida 
mrentah ring Yerusalem tigang sasih suenipun. 
Ibun idane mapesengan Nehusta, okan Dane 
Elnatan, saking Yerusalem. ? Ida Sang Prabu 
Yoyakin nulad pamargin ajin idane, ngardi dosa 
ring ayun Ida Sang Hyang Widi Wasa. 

10 Duk panyeneng idane, wadua balan Babele 
sane kapimpin antuk parasenapatin Ida Sang 
Prabu Nebukadnesar ngebug kota Yerusaleme 
tur ngurung kotane punika. 1! Daweg kota 
Yerusaleme sedek kakurung, Ida Sang Prabu 


2 PARARATU 24.12-16 1688 


Nebukadnesar ngraga rauh ka Yerusalem, 12 tur 
Ida Sang Prabu Yoyakin, kasarengin antuk ibun 
idane, putra-putran idane, paraprakangge miwah 
parapangenter purine raris nyerah ring wong 
Babele. Ring taun sane kaping kutus panyeneng 
Ida Sang Prabu Nebukadnesar, ida nawan Ida 
Sang Prabu Yoyakin, 13 tur ngambil saluiring 
arta branane sane wenten ring puri miwah 
sane ring Perhyangan Agung kabakta ka Babel. 
Ida Sang Prabu Nebukadnesar ngrusak prabot 
sakancan mas-masan sane kakardi antuk Ida Sang 
Prabu Salomo sane kanggen ring Perhyangan 
Agunge, anut sakadi sane sampun kasabdayang 
antuk Ida Sang Hyang Widi Wasa. 14 Ida Sang 
Prabu Nebukadnesar nawan rakyat Yerusalem, 
paraputran sang prabu miwah parapamimpine, 
wenten dasa tali diri akehipun. Ida taler nyelong 
sakancan tukang miwah pande besine. Sane 
kantun ring Yehuda wantah anake sane paling 
tiwasa kewanten. 

15 Ida Sang Prabu Nebukadnesar nawan Sang 
Prabu Yoyakin kabakta ka Babel, sareng ring 
ibun idane, pararabin idane, paraprakangge 
miwah parapamimpin rakyat Yehudane. 16 Ida 
Sang Prabu Nebukadnesar nyelong sakancan 
anak sane penting ka Babel, wenten pitung 
tali diri akehnyane miwah soroh tukang miwah 


2 PARARATU 24.17-25.1 1689 


pande besi siu diri. Anake punika makasami 
siteng-siteng tur midep mayuda. 

17 Ida Sang Prabu Nebukadnesar ngadegang Ida 
Matanya paman Sang Prabu Yoyakin dados prabu 
ring Yehuda tur ngentosin pesengan idane dados 
Sedekia. 


Ida Sang Prabu Sedekia 
madeg prabu ring Yehuda 


(2Bab. 36:11-12: Yer. 52:3a) 


18 ida Sang Prabu Sedekia, mayusa selikur taun 
daweg ida madeg prabu ring Yehuda, tur mrentah 
ring Yerusalem solas taun suenipun. Ibun idane 
mapesengan Hamutal, okan Dane Yeremia sane 
saking kota Libna. 19 Ida Sang Prabu Sedekia 
madosa ring ayun Ida Sang Hyang Widi Wasa, 
pateh sakadi pamargin Ida Sang Prabu Yoyakim. 
20 ida Sang Hyang Widi Wasa kalintang duka 
ring jadmane ring Yerusalem miwah Yehuda, 
mawinan Ida raris ngentungang ida dane ipun 
saking ayun Idane. 


Indik uugipun kota Yerusaleme 
(2Bab. 36:13-21; Yer. 52:3b-11) 


25 1 Ida Sang Prabu Sedekia brontak nglawan 
Ida Sang Prabu Nebukadnesar, prabune 
ring Babel. Duaning punika Ida Sang Prabu 
Nebukadnesar miwah wadua balan idane raris 


2 PARARATU 25.2-7 1690 


ngebug kota Yerusaleme ring tanggal dasa, sasih 
kaping dasa, taun sane kaping sia panyeneng 

Ida Sang Prabu Sedekia. Wadua balan bangsa 
Babele ngwangun kemahnyane ring jabaan kota 
Yerusaleme. Ipun ngwangun tembok pertahanan 
ngiter kota Yerusaleme. ? Kotane punika kakurung 
kantos taun sane kaping solas panyeneng Ida 
Sang Prabu Sedekia. ? Ring tanggal sia, sasih 
sane kaping pat ring taune punika, rikala sayahe 
sampun banget pisan kantos rakyate sampun 
nenten maderbe pangan angan akidik, 4 tembok 
kotane keni katrobos. Yadiastu wong Babele 
ngiter kotane punika, parawadua balan Yehudane 
raris malaib ngluputang raga rikalaning wengi. 
Ipun malaib nglintang ring taman purine tur 
medal nglintang ring kuri sane dados pangatep 
temboke kekalih raris malaib ngungsi Lebak 
Yordane. ? Nanging wadua balan Babele raris 
nguber Ida Sang Prabu Sedekia tur ida kejuk ring 
tegale dangsah nampek ring kota Yeriko, tur 
parawadua balan idane makasami nilarin ida. 

6 Ida Sang Prabu Sedekia raris kabakta ka ajeng 
Ida Sang Prabu Nebukadnesar sane magenah ring 
kota Ribla, tur irika Sang Prabu Nebukadnesar 
raris nibakang ukuman ring Ida Sang Prabu 
Sedekia. 7 Putra-putran idane kasedayang ring 
ajeng idane, sasampune punika Ida Sang Prabu 


2 PARARATU 25.8-14 1691 


Nebukadnesar ngluntik panyingakan idane, tur 
ida raris kante tumuli kabakta ka Babel. 


Perhyangan Agunge karusak 
(Yer. 52:12-33) 


8 Ring tanggal pitu, ring sasih sane kaping lima, 
ring taun sane kaping siangolas panyeneng Ida 
Sang Prabu Nebukadnesar, ring Babel, Dane 
Nebusaradan, pangabih miwah senapatin ida 
sang prabu, ngranjing ka kota Yerusalem. ? Dane 
raris nunjel Perhyangan Agung miwah puri miwah 
jeron paraprakanggene ring Yerusalem, 19 tur 
parawadua balannyane nguug tembok kotane. 
11 Sasampun punika Dane Nebusaradan raris 
nawan sisan rakyat Yerusaleme, sisan tukang- 
tukange miwah sakancan anake sane nyerah ring 
wong Babele kabakta ka Babel. 12 Nanging dane 
manggayang makudang-kudang anak sane pinih 
tiwasa, sane nenten maderbe punapa-punapi 
ring Yehuda tur kapangandikayang makarya ring 
abian-abian anggur miwah ring tegal-tegale. 

13 Wong Babel ngrusak pilar-pilar prunggune 
miwah bak prunggu miwah kreta tatakannyane 
sane wenten ring Perhyangan Agunge, tur 
prunggunnyane makasami kabakta ka Babel. 

14 Ipun taler ngambil sekop-sekop miwah 
wadah abu sane kanggen mresihin pamorboran 
aturane, prabot-prabot sane kanggen miara 


2 PARARATU 25.15-19 1692 


lampu-lampune, bokor sane kanggen wadah 
getih aturane, bokor-bokor sane kanggen morbor 
menyan, makasami sakancan prabot sane 
malakar prunggu sane kanggen ngamargiang 
upacara ring Perhyangan Agunge. !? Ipun 
ngambil sakancan barang sane malakar mas 
wiadin perak, makamiwah bokor-bokor alit Ian 
payuk sane kanggen wadah baa sane ngendih. 
16 Barang-barang prunggu sane kakardi antuk Ida 
Sang Prabu Salomo pabuat Perhyangan Agunge 
minakadinipun, pilar kekalih, kreta miwah 

bak sane ageng sane timbanganipun berat 
pisan. 17 Pilare kekalih punika pateh tegehipun, 
suang-suang wenten kutus meter muncuknyane 
madaging ulu prunggu sane tegehipun ameter 
nanggu tigang dasa senti. Asing-asing ulu punika 
kiter antuk terali temaga, sane kapayasin antuk 
buah delima sane malakar temaga. 


Rakyat Yehuda kabakta ka Babel 
(Yer. 52:24-27) 


18 Sapanglanturipun, Senapati Nebusaradan, 
nawan Sang Pandita Agung Seraya, Dane 
Sepanya wakil Pandita Agunge miwah pangenter 
Perhyangan Agunge sane penting malih tetiga. 
19 Saking kota dane ngambil komandan- 
komandan prajurite sane pecak mimpin prajurit, 
pangabih sang prabu sareng lelima sane kantun 


2 PARARATU 25.20-24 1693 


ring kota, pangabih senapatine sane kapisara 
ngagem daptar wadua balane, miwah anak sane 
penting-penting sane lianan sareng nem dasa 
diri. 20 Dane Nebusaradan makta anake punika 
makasami ring ajeng ida sang prabu Babele, 
sane sedek malinggih ring kota Ribla, 2! ring 
wewidangan Hamat. Irika sang prabu raris nigtig 
tur nyedayang anake punika makasami. 

Kadi asapunika wong Yehudane kamedalang 
saking guminnyane kabakta ka paselongan. 


Dane Gedalya dados gubernur ring Yehuda 
(Yer. 40:7-9, 41:1-3) 


22 ida Sang Prabu Nebukadnesar ratun wong 
Babele ngamanggehang Dane Gedalya, okan 
Dane Ahikam, putun Dane Sapan, dados 
gubernur ring Yehuda buat ngenterang 
sakancan rakyate sane nenten kabakta ka Babel. 
23 Rikala parapamimpin wong Yehudane miwah 
paraprajurite sane nenten nyerah mireng indike 
punika, ipun raris matunggilan ring Dane Gedalya 
ring kota Mispa. Parapamimpine punika, inggih 
punika: Dane Ismael okan Dane Netanya, Dane 
Yohanan okan Dane Kareah, Dane Seraya okan 
Dane Tanhumet, sane saking kota Netopa 
miwah Dane Yaasanya saking Maaka. ?? Dane 
Gedalya tumuli ngandika ring dane makasami 
sapuniki: “Tiang ngorahin nyama, edaja takut 


2 PARARATU 25.25-28 1694 


teken paraprakanggon wong Babele. Nongosja 
di gumine ene tur ngaula teken prabun wong 
Babele. Malantaran ento nyama lakar pada 
rahayu.” 

25 Nanging ring sasih sane kaping pitu ring taun 
punika, Dane Ismael, okan Dane Netanya, putun 
Dane Elisama, sinalih tunggil saking kulawargan 
sang prabu, lunga ka Mispa kairing antuk anak 
sareng dasa ngebug tur nyedayang Dane Gedalya. 
Dane taler ngamademang wong Israele miwah 
wong Babel sane nyarengin Dane Gedalya irika. 
26 Sasampun punika wong Israele makasami, 
sane sugih wiadin sane tiwas, sasarengan ring 
komandan-komandan prajurite raris kesah tur 
lunga ka Mesir, duaning dane miwah ipun sareng 
sami pada ajerih ring bangsa Babele. 


Ida Sang Prabu Yoyakin 
kabebasang saking pangkeng 


(Yer. 52:31-34) 


27 Duk panyeneng Ida Sang Prabu Ewil-Merodak 
ring Babel, ida nyinahang sih pasuecan ring Ida 
Sang Prabu Yoyakin ratun Yehudane malantaran 
mebasang ida saking pangkeng. Indike punika 
kamargiang ring tanggal pitulikur, ring sasih sane 
kaping roras, ring taun sane kaping tigang dasa 
pitu sasampun Ida Sang Prabu Yoyakin katawan 
ka Babel. 28 Ida Sang Prabu Ewil-Merodak 


2 PARARATU 25.29-30 1695 


ngajiang Ida Sang Prabu Yoyakin tur ngwehin 

ida linggih sane agungan ring pararatune sane 
lianan sane sareng-sareng matawan ring Babel. 
29 Duaning punika Ida Sang Prabu Yoyakin kalugra 
nglukar busana tawanan idane, tur kalugra 
sareng-sareng marayunan ngiring Ida Sang 
Prabu Ewil-Merodak sapanjang yusan idane. 

30 Sapanjang umur idane, nyabran rahina ida 
polih pangan-kinum buat kaperluan idane. 


1 BABAD 


Silsilah ngawit saking Adam 
rauh ring Dane Abraham 


(Pur. 5:1-32; 10:1-32; 11:10-26) 


1 Dane Adam punika ajin Dane Set, tur Dane 
Set punika ajin Dane Enos. Dane Enos ajin 
Dane Kenan, 2 Dane Kenan ajin Dane Mahalaleel, 

tur Dane Mahalaleel ajin Dane Yared. ? Dane 
Yared punika ajin Dane Henoh, sane dados ajin 
Dane Metusalah. Dane Metusalah punika ajin 
Dane Lameh, * sane dados ajin Dane Nuh, tur 
Dane Nuh madue oka tetiga, inggih punika Dane 
Sem, Ham miwah Yapet. 

5 Oka-okan Dane Yapet inggih punika Dane 
Gomer, Magog, Madai, Yawan, Tubal, Mesek 
miwah Dane Tiras. Dane sareng sami dados 
leluur bangsa-bangsa sane kawastanin manut 
pesengannyane suang-suang. ? Katurunan Dane 
Gomer inggih punika wong Askenas, Ripat miwah 
wong Togarma. ' Katurunan Dane Yawan inggih 
punika wong Elisa, Spanyol, Siprus miwah wong 
Rodes. 

8 Oka-okan Dane Ham inggih punika Dane Kus, 
Mesir, Libia miwah Kanaan. Dane sareng sami 


1 BABAD 1.9—20 1697 


dados leluur bangsa-bangsa sane kawastanin 
manut pesengannyane suang-suang. ? Katurunan 
Dane Kus inggih punika wong Seba, Hawila, 
Sabta, Raema miwah Sabteka. Raris katurunan 
Dane Raema inggih punika wong Seba miwah 
Dedan. 1? (Dane Kus madue oka lanang adiri 
mapesengan Nimrod anak sane pangawit madue 
kakuasan ring jagate.) 1! Katurunan Dane Mesir 
inggih punika wong Lidia, Ananim, Lehabim, 
Naptuhim, 12 Patrusim, Kasluhim (inggih punika 
sane nurunang bangsa Pilistin miwah Kaptorim). 
13 Oka-okan Dane Kanaan inggih punika Dane 
Sidon, sane pinih duur, miwah Dane Het. Dane 
sareng sami dados leluur bangsa-bangsa sane 
kawastanin manut pesengannyane suang-suang. 
14 Dane Kanaan taler dados leluur wong Yebusi, 
wong Amori, wong Girgasi, 13 wong Hewi, Arki, 
Sini, 18 Arwadi, Semari miwah wong Hamati. 

17 Oka-okan Dane Sem inggih punika Dane 
Elam, Asur, Arpaksad, Lud, Aram, Us, Hul, 
Geter miwah Mesek. Dane sareng sami dados 
leluur bangsa-bangsa sane kawastanin manut 
pesengannyane suang-suang. 18 Dane Arpaksad 
punika ajin Dane Selah, tur Dane Selah punika ajin 
Dane Eber. 1? Dane Eber madue oka kekalih. Sane 
asiki mapesengan Peleg, santukan daweg punika 
jadmane ring jagate mapalas-palasan. Semeton 
danene mapesengan Yoktan. 20 Katurunan Dane 


1 BABAD 1.21-33 1698 


Yoktan inggih punika wong Almodad, Selep, 
Hasar-Mawet, Yerah, 21 Hadoram, Usal, Dikla, 
22 Ebal, Abimael, Seba, 28 Opir, Hawila miwah 
Yobab. 

24 Garis pasemetonan ngawit saking Dane Sem 
rauh ring Dane Abram inggih punika sakadi ring 
sor puniki: Dane Sem, Arpaksad, Selah, 25 Eber, 
Peleg, Rehu, 2? Serug, Nahor, Terah, ?” Abram 
wiadin Abraham. 


Katurunan Dane Ismael 
(Pur. 25:12-16) 


28 Dane Abraham madue oka kekalih, inggih 
punika Dane Ishak miwah Ismael. 29 Oka-okan 
Dane Ismael inggih punika: Nebayot (okan Dane 
Ismael sane pinih duur), Kedar, Adbeel, Mibsam, 
30 Misma, Duma, Masa, Hadad, Tema, 3! Yetur, 
Napis miwah Kedma. 

32 Dane Abraham madue selir sane mapesengan 
Ketura, sane ngembasang oka nemnem, inggih 
punika: Simran, Yoksan, Medan, Midian, Isbak 
miwah Suah. Dane Yoksan madue oka kekalih, 
inggih punika Seba miwah Dedan. 33 Dane Midian 
madue oka lelima, inggih punika Epa, Eper, 
Henoh, Abida miwah Eldaa. 


1 BABAD 1.34-38 1699 


Katurunan Dane Esau 
(Pur. 36:1-19) 


34 Dane Ishak, putran Dane Abraham madue 
oka kekalih, inggih punika: Dane Esau miwah 
Dane Israel. 35 Oka-okan Dane Esau inggih punika: 
Elipas, Rehuel, Yeus, Yaelam miwah Korah. 

36 Dane Elipas punika dados leluur suku-suku 
bangsa sakadi ring sor puniki: Suku Teman, Omar, 
Sepi, Gaetam, Kenas, Timna miwah Amalek. 

37 Tur Dane Rehuel dados leluur suku-suku 
bangsa: Nahat, Serah, Sama miwah Misa. 


Penduduk jagat Edome sane asli 
(Pur. 36:20-30) 


38 Indik penduduk jagat Edome sane asli, inggih 
punika katurunan saking oka-okan Dane Seir, 
minakadinipun: 

Lotan sane dados leluur palingsehan Hori 
miwah Homam. (Dane Lotan madue semeton 
istri mapesengan Timna.) 

Dane Sobal punika leluur palingsehan Alyan, 
Manahat, Ebal, Sepi miwah Onam. 

Dane Sibeon madue oka kekalih inggih punika: 
Aya miwah Ana. Dane Ana punika ajin Dane 
Dison, tur Dane Dison punika leluur palingsehan 
Hamran, Esban, Yitran miwah Keran. 


1 BABAD 1.39-54 1700 


Dane Eser punika leluur palingsehan Dane 
Bilhan, Saawan miwah Yaakan. Dane Disan 
punika leluur palingsehan Us miwah Aran. 
39 (1:38) 40 (1:38) 4 (1:38) #2 (1:38) 


Pararatu ring panegara Edom 
(Pur. 36:31-43) 


43 Pararatu sane mrentah panegara Edom 
sadurunge ring panegara Israel wenten ratu, 
saking pangawit miwah sapangrarisipun inggih 
punika Ida Sang Prabu Bela okan Ida Sang Prabu 
Beor sane saking Dinhaba, Ida Sang Prabu Yobab 
okan Ida Serah saking Bosra. Ida Sang Prabu 
Husam saking wewengkon Teman, Ida Sang Prabu 
Hadad okan Ida Bedad saking Awit (ida ngaonang 
bangsa Midian daweg yudane ring panegara 
Moab), Ida Sang Prabu Samla saking Masreka. 
Ida Sang Prabu Saul saking Rehobot sane ring 
sisin tukade. Ida Sang Prabu Baal-Hanan okan Ida 
Akbor, Ida Sang Prabu Hadad saking Pahi, rabin 
idane inggih punika Mehetabeel, oka istri saking 
Dane Matred miwah putu saking Dane Mesahab. 
44 (1:43) @ (1:43) 46 (1:43) 47 (1:43) 48 (1:43) 

49 (1:43) 50 (1:43) 

51 Bangsa Edome punika kaepah dados 
suku-suku bangsa kadi ring sor inggih punika: 
Timna, Alya, Yetet, 22 Oholibama, Ela, Pinon, 

53 Kenas, Teman, Mibsar, 24 Magdiel miwah Iram. 


1 BABAD 2.1-8 1701 


Katurunan Dane Yehuda 


1 Dane Yakub madue oka roras inggih 
2 punika: Ruben, Simeon, Lewi, Yehuda, Isakar, 
Sebulon, 2 Dan, Yusup, Benyamin, Naptali, Gad 
miwah Aser. 

3 Okan Dane Yehuda makasami wenten lelima. 
Oka saking rabine sane mapesengan Sua wong 
Kanaane punika wenten tetiga, inggih punika: 
Er, Onan miwah Sela. Dane Er, okan danene 
pinih duur kalangkung jaat, mawinan dane raris 
kasedayang antuk Ida Sang Hyang Widi Wasa. 

4 Saking Tamar, pecak mantun danene, dane 
polih oka kekalih, inggih punika Peres miwah 
Serah. 

5 Dane Peres madue oka kekalih, inggih punika: 
Hesron miwah Hamul. ê Dane Serah semeton 
danene madue oka lelima, inggih punika: Simri, 
Etan, Heman, Kalkol miwah Darda. 7 Dane 
Akan okan Dane Karmi, salah tunggal saking 
katurunan Dane Serah sampun ngrauhang 
bencana ageng buat bangsa Israel malantaran 
antuk ngengkebang barang rampasan sane patut 
katurang ring Ida Sang Hyang Widi Wasa. 

8 Dane Etan madue oka asiki, inggih punika 
Asarya. 

Wit kulawargan Ida Sang Prabu Daud 


9 Dane Hesron madue oka tetiga, inggih punika 
Yerahmeel, Ram miwah Kaleb. 

10 silsilah ngawit saking Dane Ram kantos 
rauh ring Dane Isai asapuniki: Ram, Aminadab, 
Nahason, (salah tunggil pamimpin suku 
Yehudane), 1! Salmon, Boas, 12 Obed miwah Isai. 

13 Dane Isai madue oka pepitu, inggih punika 
Dane Eliab, Abinadab, Simea, 14 Netaneel, Radai, 
15 Osem miwah Daud. 18 Dane taler madue oka 
istri kekalih, inggih punika Seruya miwah Abigail. 

Dane Seruya okan Dane Isai sane istri madue 
oka lanang tetiga, inggih punika Abisai, Yoab 
miwah Asael. 1? Dane Abigail marabian ring Dane 
Yeter satunggaling anak katurunan Dane Ismael, 
tur dane madue oka kapesengin Amasa. 


Katurunan Dane Hesron 


18 Dane Kaleb, okan Dane Hesron ngambil 
rabi mapesengan Asuba raris madue oka istri 
mapesengan Yeriot. Dane madue oka lanang 
tetiga inggih punika: Yeser, Sobab miwah Ardon. 
19 Sasampune Dane Asuba seda, Dane Kaleb 
malih ngambil rabi sane mapesengan Eprat, tur 
dane madue oka lanang asiki kapesengin Hur. 
20 Dane Hur maputra Uri, tur Dane Uri maputra 
Besaleel. 

21 Ritatkala Dane Hesron mayusa nem dasa 
warsa, dane malih ngambil rabi semeton Dane 
Gilead oka istri saking Dane Makir. Dane polih 
oka lanang asiki kaparabin Segub. 22 Dane Segub 
maputra lanang asiki kapesengin Yair. Dane Yair 
mrentah kota tigalikur akehipun ring wewengkon 
Gilead. 28 Nanging kaprabon-kaprabon sane 
wenten ring Gesur miwah sane ring Aram 
ngrampas desa-desannyane nem dasa akehipun. 
Samaliha dane taler ngrampas desa-desa druen 
Dane Yair miwah Dane Kenat makamiwah 
desa-desa sailehnyane. Sakancan jadmane sane 
magenah ring desa-desa punika sami katurunan 
Dane Makir, ajin Dane Gilead. 24 Sasampune 
Dane Hesron seda, Dane Kaleb, okan danene raris 
ngambil Dane Eprat, baluan ajin danene kanggen 
rabi. Saking rabine punika Dane Kaleb polih oka 
lanang asiki kaparabin Asur sane ngwangun kota 
Tekoa. 


Katurunan Dane Yerahmeel 


25 Dane Yerahmeel, okan Dane Hesron sane 
pinih duura, madue oka lanang lelima, inggih 
punika: Ram, sane pinih duur, raris Buna, Oren, 
Osem miwah Ahia. 2? Dane Ram madue oka 
lanang tetiga, inggih punika: Maas, Yamin miwah 
Eker. Dane Yerahmeel malih ngambil rabi tiosan, 
sane mapesengan Atara. Saking rabine punika 

dane molih oka lanang adiri, kapesengin Onam. 
27 (2:26) 28 Dane Onam madue oka lanang kekalih 
inggih punika Samai miwah Yada. Dane Samai 
taler madue oka lanang kekalih, kapesengin 
Nadab lan Abisur. 

29 Dane Abisur ngambil rabi, anak istri sane 
mapesengan Abihail. Dane madue oka lanang 
kekalih, inggih punika: Ahban, miwah Molid. 

30 Dane Nadab rakan Dane Abisur madue oka 
lanang kekalih, mapesengan Seled miwah Apaim. 
Nanging Dane Seled seda saha nenten madue 
putra lanang. 3! Dane Apaim punika ajin Dane 
Yisei, tur Dane Yisei punika ajin Dane Sesan, tur 
Dane Sesan punika ajin Dane Ahlai. 

32 Dane Yada, semeton Dane Samai, madue 
oka kekalih, inggih punika Yeter miwah Yonatan. 
Nanging Dane Yeter seda tur nenten madue 
oka lanang. 33 Dane Yonatan madue oka lanang 
kekalih, kapesengin Pelet miwah Sasa. Punika 
makasami katurunan Dane Yerahmeel. 

34 Dane Sesan nenten madue oka lanang, 
wantah madue oka istri-istri kewanten. Dane 
madue parekan bangsa Mesir sane mawasta 
Yarha. 3? Salah tunggal okane istri punika 
kaparabiang ring parekane punika. Okan Dane 
Sesan sane marabian ring parekane punika 
madue oka lanang asiki kapesengin Atai. 3? Garis 
katurunan Dane Atai rauh ring Dane Elisama, 

inggih punika: Atai, Natan, Sabad, 3” Eplal, Obed, 
38 Yehu, Asarya, 22 Heles, Elasa, ^? Sismai, Salum, 
41 Yekamia miwah Elisama. 


Katurunan Dane Kaleb sane tiosan 


42 Okan Dane Kaleb sane lanang sane pinih 
duura, semeton Dane Yerahmeel mapesengan 
Mesa. Dane Mesa punika ajin Dane Sip, tur Dane 
Sip ajin Dane Maresa, Dane Maresa ajin Dane 
Hebron. # Dane Hebron madue oka lanang 
patpat, inggih punika Korah, Tapuah, Rekem 
miwah Sema. 44 Dane Sema punika ajin Dane 
Raham tur kakiang Dane Yorkeam. Dane Rekem 
semeton Dane Sema maputra Samai, 25 tur Dane 
Samai maputra Maon, tur Dane Maon maputra 
Betsur. 

46 Dane Kaleb madue selir mapesengan Epa. 
Saking selir danene puniki dane polih oka lanang 
malih tetiga, inggih punika: Haran, Mosa miwah 
Gases. Nanging Dane Haran taler madue oka 
mapesengan Gases. 

47 (Wenten anak mapesengan Yohdai madue 
oka nemnem inggih punika: Regem, Yotam, 
Gesan, Pelet, Epa miwah Saap.) 

48 Dane Kaleb malih madue selir lianan sane 
mapesengan Maaka. Saking selire puniki dane 
molih oka lanang kekalih, inggih punika Seber 
miwah Tirhana. 49 Sasampune sue dane malih 

polih oka lanang malih kekalih inggih punika 
Saap, sane ngwangun desa Madmana miwah 
Dane Sewa sane ngwangun desa Makbena 
miwah Gibea. 

Dane taler polih oka istri kaparabin Aksa. 

50 Sapanglanturipun, puniki taler katurunan 
Dane Kaleb. 

Dane Hur okan Dane Kaleb sane pinih duur 
saking rabine sane mapesengan Eprat. Dane 
Sobal okan Dane Hur ngwangun Kiryat-Yearim. 
>1 Dane Salma okan danene sane madenan 
ngwangun Betlehem, tur Harep okane sane 
nyomanan ngwangun Bet-Gader. 

52 Dane Sobal sane ngwangun Kiryat-Yearim 
dados leluur bangsa Haroe miwah atenga saking 
rakyat Menuhot. 33 Samaliha palingsehan danene 
sane magenah ring Kiryat-Yearim, inggih punika 
palingsehan Yetri, palingsehan Puti, Sumati 
miwah Misrai. (Jadma sane magenah ring kota 
Sora miwah kota Estaol taler ngranjing ring 
palingsehane punika.) 

54 Dane Salma, anak sane ngwangun Betlehem, 
sane dados leluur wong Netopa, wong Atarot- 
Bet-Yoab miwah wong Sori sinalih tunggil saking 
palingsehan sane magenah ring Manahti. 

>> (Palingsehan-palingsehan sane ring sor 
puniki, palingsehan anak sane pradnyan 
ring sastra magenah ring kota Yabes, inggih 

punika palingsehan Tirati, Simati miwah Sukati. 
Palingsehan-palingsehane punika sujatinipun 
wong Keni sane sampun saling juang kajuang 
sareng wong Rekab.) 


Paraputran Sang Prabu Daud 


1 Puniki paraputran Ida Sang Prabu Daud 
3 sane embas ritatkala ida malinggih ring 
Hebron. Sane pinih duura sane embas saking 
rabin idane sane mapesengan Ahinoam, anak 
istri saking Yisreel kapesengin Amnon. Sane 
kaping kalih embas saking rabin idane sane 
mapesengan Abigail anak istri saking Karmel 
kapesengin Daniel. Sane kaping tiga sane 
embas saking rabin idane sane mapesengan 
Maaka, okan Ida Sang Prabu Talmai, ratune ring 
Gesur, kapesengin Absalom. Sane kaping pat 
kapesengin Adonia, oka sane saking rabin idane 
sane mapesengan Hagit, tur oka sane kaping 
lima kapesengin Sepaca embas saking rabin 
idane sane mapesengan Abital. Oka sane kaping 
nem kapesengin Yitream sane embas saking 
rabin idane sane mapesengan Egla. 2(3:1) 3 (3:1) 
4 Dadosipun sajeroning pitung warsa nanggu 
nem sasih ida madeg prabu ring Hebron, Ida 
Sang Prabu Daud madue oka nemnem. 

Ring Yerusalem ida jumeneng prabu tigang dasa 
tiga warsa suenipun, ? tur irika ida madue oka 
akeh pisan. 

Saking rabin idane sane mapesengan Batseba, 
oka istri saking Dane Amiel, ida polih oka patpat, 
inggih punika: Simea, Sobab, Natan miwah 
Salomo. 

6 Okan idane sane siosan malih asia, inggih 
punika Ida Yibar, Elisua, Elipelet, ' Nogah, Nepeg, 
Yapia, 8 Elisama, Elyada miwah Elipelet. ? Punika 
makasami putran Ida Sang Prabu Daud. Ida taler 
madue oka saking selir-selir idane. Ida taler 
madue oka istri asiki kapesengin Tamar. 


Katurunan Ida Sang Prabu Salomo 


10 Puniki katurunan Ida Sang Prabu Salomo 
ngawit saking ajin idane rauh ring katurunan 
idane sane mapesengan Yosia inggih punika: 
Salomo, Rehabeam, Abia, Asa, Yosapat, 1! Yoram, 
Ahasia, Yoas, 12 Amasia, Asarya, Yotam, 13 Ahas, 
Hiskia, Manase, 14 Amon lan Yosia. 1? Ida Yosia 
madue oka patpat inggih punika Yohanan, 
Yoyakim, Sedekia miwah Yoahas. 1? Ida Yoyakim 
madue oka kekalih, inggih punika Yoyakin miwah 
Sedekia. 

Katurunan Ida Sang Prabu Yoyakin 


17 Puniki katurunan Ida Sang Prabu Yoyakin sane 
katawan antuk bangsa Babele. Ida Sang Prabu 
Yoyakin madue oka pepitu, inggih punika Ida 
Sealtiel, 18 Malkiram, Pedaya, Senasar, Yekamia, 
Hosama miwah Nedabia. 19 Ida Pedaya madue 
oka kekalih, inggih punika Serubabel, miwah 
Simei. Ida Serubabel madue oka kekalih inggih 
punika Mesulam miwah Hananya, tur oka istri 
asiki kapesengin Selomit. 2? Ida taler madue oka 
tiosan malih lelima inggih punika: Hasuba, Ohel, 
Berekia, Hasaja miwah Yusab-Hesed. 

21 ida Hananya madue oka kekalih, inggih 
punika Ida Pelaca miwah Yesaya. Ida Yesaya 
madue oka Repaya, Ida Repaya madue oka 
Arnan, Ida Arnan madue oka Obaja, Ida Obaja 
madue oka Sekanya. 22 Ida Sekanya madue 
oka lanang asiki inggih punika Ida Semaya, tur 
Ida Semaya madue oka lanang lelima, inggih 
punika: Ida Hatus, Yigal, Bariah, Nearya miwah 
Sapat. 231da Nearya madue oka lanang tetiga 
inggih punika: Elyoenai, Hiskia miwah Asrikam. 
24 Ida Elyoenai madue oka lanang pepitu, inggih 
punika: Hodawia, Elyasib, Pelaya, Akub, Yohanan, 
Delaya miwah Anani. 

Katurunan Dane Yehuda 


1 Puniki wenten makudang-kudang katurunan 

Dane Yehuda inggih punika: Peres, Hesron, 
Karmi, Hur miwah Sobal. 2 Dane Sobal maputra 
Reaya, Reaya maputra Yahat, Yahat maputra 
Ahumai miwah Lahad sane dados leluur jadmane 
sane magenah ring Sora. 

3 Dane Hur punika okan Dane Kaleb saking rabin 
danene sane mapesengan Eprat, tur katurunan 
danene sane ngwangun kota Betlehem. Dane 
Hur madue oka lanang tetiga inggih punika: 
Etam, Pnuel miwah Eser. Dane Etam madue oka 
lanang tetiga inggih punika: Yisreel, Isma miwah 
Idbas. Dane madue oka istri asiki kapesengin 
Haselelponi. Dane Pnuel ngwangun kota Gedor, 
tur Dane Eser ngwangun kota Husa. 4 (4:3) 

5 Dane Asur, sane ngwangun kota Tekoa, madue 
rabi kekalih, inggih punika Hela miwah Naara. 

6 Saking Dane Naara Dane Asur polih oka lanang 
patpat, inggih punika Ahusam, Heper, Temeni 
miwah Ahastari. ' Saking Dane Hela Dane Asur 
polih oka lanang tetiga, inggih punika Seret, Yisar 
miwah Etnan. 

8 Dane Kos punika ajin Dane Anub miwah Dane 
Hasobeba, dados leluur katurunan Dane Aharhel 
okan Dane Harum. 

9 Wenten anak mapesengan Yabes. Dane 
kajiang langkungan ring parasemeton danene. 
Biang danene marabin Dane Yabes, santukan 
daweg dane kembasang, biang danene nyakit 
abot pisan. 19 Nanging Dane Yabes raris ngastawa 
ring Widin bangsa Israele, sapuniki: “Duh Ratu 
Sang Hyang Widi Wasa mertaninja titiang tur 
icenja titiang tanah sane linggah. Hianginja 
titiang tur sayubinja titiang saking saananing 
kadursilan sane ngawinang titiang nandang 
pinakit.” Ida Sang Hyang Widi Wasa raris nagingin 
pinunas danene. 


Silsilah sane lianan 


11 Dane Kaleb, semeton Dane Suha, madue oka 
lanang asiki, kaparabin Mehir. Dane Mehir punika 
ajin Dane Eston. 12 Dane Eston madue oka lanang 
tetiga, inggih punika: Bet-Rapa, Paseah miwah 
Tehina. Dane Tehina punika sane ngwangun kota 
Nahas. Katurunan sang tiga magenah ring kota 
Reka. 

13 Dane Kenas madue putra lanang kekalih, 
inggih punika Otniel miwah Seraya. Dane Otniel 
taler madue oka lanang kekalih, inggih punika: 
Hatat miwah Meonotai. 14 Dane Meonotai punika 
ajin Dane Opra. 

Dane Seraya punika ajin Dane Yoab, sane 
ngwangun Lebak Paratukang genah sawatek 
jadmane sane uning nukang. 

15 Dane Kaleb okan Dane Yepune madue oka 
lanang tetiga, inggih punika: Iru, Ela miwah 
Naam. Dane Ela punika ajin Dane Kenas. 

16 Dane Yehaleleel madue oka lanang patpat, 
inggih punika: Sip, Sipa, Tireya miwah Asareel. 

17 Dane Esra madue oka lanang patpat inggih 
punika: Yeter, Mered, Eper miwah Yalon. Dane 
Mered ngambil rabi mapesengan Bica, putrin 
sang prabu ring Mesir. Saking anake istri puniki 
Dane Mered polih oka istri asiki kapesengin 
Miryam, miwah oka lanang kekalih, kapesengin 
Samai miwah Yisba. Dane Yisba punika sane 
ngwangun kota Estemoa. Dane Mered taler 
ngambil anak istri saking suku Yehuda tur saking 
anake istri puniki dane madue oka tetiga, inggih 
punika: Dane Yered, sane ngwangun kota Gedor, 
Dane Heber sane ngwangun kota Soko miwah 
Dane Yekutiel sane ngwangun kota Sanoah. 

18 (4:17) 

19 Dane Hodia ngambil semeton Dane Naham 
sane istri. Katurunan danene sane dados 
palingsehan Garmi sane magenah ring kota 
Kehila, tur palingsehan Maaka, sane magenah 
ring kota Estemoa. 

20 Dane Simon madue oka lanang patpat, inggih 
punika: Amnon, Rina, Benhanan miwah Tilon. 

Dane Yisei madue oka lanang kekalih, inggih 
punika Sohet miwah Ben-Sohet. 


Katurunan Dane Sela 


21 Dane Sela punika salah tunggal saking okan 
Dane Yehuda. Sane maug dados katurunan 
danene inggih punika Dane Er sane ngwangun 
kota Leka, Dane Lada sane ngwangun kota 
Maresa, palingsehan anake sane nunun wastra 
lenen, sane magenah ring desa Bet-Asbea, 

22 Dane Yokim miwah anake sane magenah 

ring desa Koseba miwah Yoas lan Sarap, sane 
ngambil anak istri bangsa Moab raris mawali 
tur malinggih ring Betlehem. (Daptare puniki 
kambil saking catetan sane sampun lawas pisan.) 
23 Pakaryan anake punika sami dados tukang 
payuk druen sang prabu tur magenah ring kota 
Netaim miwah ring kota Gedera. 


Katurunan Dane Simeon 


24 Dane Simeon madue oka lanang lelima, 
inggih punika: Nemuel, Yamin, Yarib, Serah 
miwah Saul. 25 Okan Dane Saul inggih punika: 
Salum, putun danene inggih punika: Mibsam, tur 
kompiang danene inggih punika: Misma. 28 Raris 
katurunan Dane Misma inggih punika: Dane 

Hamuel, Sakur miwah Dane Simei. 2' Dane Simei 
madue oka lanang nembelas miwah oka istri 
nemnem, nanging semeton-semeton danene 
madue oka akidik. Samaliha suku Simeone 
nenten endah sakadi suku Yehudane. 

28 Rauh ring masan Ida Sang Prabu Daud, 
katurunan Dane Simeon magenah ring kota-kota 
sane inucap ring sor puniki: Berseba, Molada, 
Hasar-Sual, 29 Bilha, Esem, Tolad, 3? Betuel, 
Horma, Siklag, 21 Bet-Markabot, Hasar-Susim, 
Bet-Biri miwah Saaraim. 3? Dane taler magenah 
ring limang genah sane tiosan, inggih punika: 
Etam, Ain, Rimon, Token miwah Asan, 33 miwah 
ring desa-desa ring sailehnyane, ngelod kauhang 
rauh ring kota Baal. Kadi asapunika silsilah Dane 
Simeon miwah genah-genah sane genahin dane. 

34 Anake sane sinurat ring sor puniki makadados 
panglingsir palingsehan suku Simeone inggih 
punika: Mesobab, Yamlek, Yosa okan Dane 
Amasia, Yoel, Yehu (okan Dane Yosibia, putun 
Dane Seraya, kompiang Dane Asiel), Elyoenai, 
Yaakoba, Yesohaya, Asaya, Adiel, Yesimiel, 
Benaya, Sisa (okan Dane Sipei, putun Dane Alon, 
katurunan Dane Yedaya, Simri miwah Semaya). 

Duaning pasemetonan danene tansah 
ngakehang, 3? (4:34) 36 (4:34) 37 (4:34) 38 (4:34) 
39 Jane sayan sumebar ngauhang kantos rauh 
ring Gedor tur ngangonang ingon-ingon danene 

ring lebake dangin kotane punika. 49 Dane 
manggihin genah pangonan sane subur tur 
linggah irika. Genahe punika linggah, aman tur 
ngulangunin. Jadmane sane pecak magenah irika 
inggih punika bangsa Ham. 

41 Duk panyeneng Ida Sang Prabu Hiskia ring 
Yehuda anake sane inucap ring ajeng pada 
mamargi ka Gerar tur nyirnayang kemah-kemah 
miwah pondok-pondok jadmane sane magenah 
irika. Anake punika ngulah rakyate irika tur dane 
raris magumana irika santukan irika akeh wenten 
genah pangonan pabuat biri-birin danene. 

42 Suku Simeone sane lianan sareng limang 
atus diri mamargi nganginang ka pagunungan 
Seir. Dane kapimpin antuk oka-okan Dane 

Yisei sane lanang-lanang inggih punika: Dane 
Pelaca, Nearya, Repaya miwah Usiel. 23 Irika 
dane ngamademang sisan bangsa Amaleke sane 
kantun urip, tur dane raris malinggih irika rauh 
mangkin. 


Indik katurunan Dane Ruben 


1 Puniki katurunan Dane Ruben okan Dane 

Yakub sane pinih duura. (Santukan Dane 
Ruben sampun ngamitrain salah tunggal saking 
selir ajin danene, punika awinan linggih danene 
dados oka sane pinih duur kambil tur kaserahang 
ring Dane Yusup. 2 Nanging suku Yehuda sane 


1 BABAD 5.3-10 1716 


dados pinih kuat tur kamanggehang mrentah 
sakancan suku bangsa Israele.) 3 Dane Ruben 
okan Dane Yakub sane pinih duur, madue oka 
lanang patpat inggih punika: Dane Henoh, Palu, 
Hesron miwah Karmi. 

4 Puniki katurunan Dane Yoel turun-temurun, 
inggih punika: Dane Semaya, Gog, Simei, Mika, 
Reaya, Baal miwah Beera. Ida Sang Prabu 
Tiglat-Pileser, ratun wong Asure ngejuk tur 
nyelong Dane Beera sane dados pamimpin suku 
Rubene. ? (5:4) 2 (5:4) 

7 Cacakan kulawarga sane dados pamimpin ring 
pantaran suku Ruben, inggih punika: Dane Yeiel, 
Sakaria, 8 Bela okan Dane Asas, putun Dane Sema 
saking palingsehan Yoel. Palingsehane puniki 
magenah ring kota Aroer miwah sajeroning 
wewidangannyane ngawit saking irika ngalerang 
rauh ring Nebo miwah Baal-Meon. ? Dane 
madue ingon-ingon akeh pisan ring tanah Gilead. 
Dadosipun dane sareng sami magenah ring tegal 
melakange sane bedangin sane nglajur ngantos 
rauh ring Tukad Eprate. 

10 Duk Ida Sang Prabu Saul jumeneng prabu, 
suku Ruben ngebug wong Hagri. Wong 
Hagrine punika kapademang ring payudan, tur 
guminnyane sane wenten ring dangin Gileade 
raris kambil tur kaug. 


1 BABAD 5.11-17 1717 


Indik katurunan Dane Gad 


11 Suku Gad magenah ring sisi kaler genah 
suku Rubene, inggih punika ring tanah Basan 
nganginang rauh ring Salka. 12 Dane Yoel punika 
dados leluur pamimpin palingsehane punika, 
tur Dane Sapam dados leluur pamimpin sane 
nomer kalih ring palingsehan punika. Dane 
Yaenai miwah Dane Sapat dados pamimpin 
palingsehan sane lianan ring tanah Basan. 

13 Palingsehan-palingsehan sane tiosan sane 
dados warga suku Gad, inggih punika: Mikael, 
Mesulam, Seba, Yorai, Yakan, Sia miwah Eber. 
14 Dane sareng sami punika katurunan Dane 
Abihail okan Dane Huri, sane leluurnyane duke 
nguni sapuniki: Abihail, Huri, Yaroah, Gilead, 
Mikael, Yesisai, Yahdo, Bus. 1? Dane Ahi okan 
Dane Abdiel putun Dane Guni, sane dados 
pamimpin palingsehan puniki. 18 Dane magenah 
ring wewidangan tanah Basan miwah Gilead. 
Dane magenah ring kota-kotane irika miwah ring 
tegal pangonane ring tanah Saron. Y (Silsilahe 
puniki kakardi ritatkala Ida Sang Prabu Yotam 
jumeneng nata ring Yehuda miwah Ida Sang 
Prabu Yerobeam madeg ratu ring Israel.) 

Wadua bala saking suku-suku sane 
magenah dangin Tukad Yordane 


18 Ring sajeroning suku Ruben, Gad miwah 
Manase sane dangin tukad, wenten prajurit 
petang dasa patpat tali pitung atus nem 
dasa diri akehipun, sane pascad migunayang 
tameng, pedang miwah panah. 19 Dane pada 
mayuda nglawan bangsa Hagri inggih punika 
suku-suku Yetur, Napis miwah Nodab. 20 Dane 
pada pracaya ring Ida Sang Hyang Widi Wasa 
tur ngastawa nunas pitulungan Idane, tur 
Ida Sang Hyang Widi Wasa nagingin pinunas 
danene, mawinan dane raris menang nglawan 
bangsa Hagri miwah parakantinnyane. 21 Saking 
meseh-meseh danene, dane ngrampas unta 
seket tali, biri-biri satak seket tali, keledae 
kalih tali, tur nawan meseh satus tali akehipun. 
22 Dane ngamademang meseh danene akeh 
pisan, santukan Ida Sang Hyang Widi Wasa sane 
ngarsayang yudane punika. Dane raris magenah 
ring jagate punika kantos rauh ring masan 
danene kaselong. 


Suku Manase sane magenah 
ring dangin Tukad Yordane 


23 Suku Manase sane dangin Tukad Yordane 
magenah ring wewidangan tanah Basan 

nganginang rauh ring Baal-Hermon, Senir miwah 
Gunung Hermon. Cacah jiwannyane maweweh- 
weweh akeh pisan. 24 Sane sinurat ring sor 
puniki dados parapamimpin palingsehannyane 
inggih punika: Dane Eper, Yisei, Eliel, Asriel, 
Yeremia, Hodawia miwah Yahdiel. Dane sareng 
sami punika dados parapamimpin prajurit, sane 
kabinawa ring palingsehan-palingsehannyane. 


Suku-suku sane dangin Tukad Yordane kaselong 


25 Nanging rakyate makasami nenten satia 
ring Widin leluurnyane raris nilar Ida tumuli 
nyungsung widi-widin parabangsa sane sampun 
kulah antuk Ida Sang Hyang Widi Wasa saking 
guminipune. 2? Duaning punika Ida Sang Hyang 
Widi Wasa raris nyelik Ida Sang Prabu Pul 
ratune ring Asur inggih punika Ida Sang Prabu 
Tiglat-Pileser buat ngebug guminnyane. Sang 
nata ratu raris nyelong suku-suku Ruben, Gad 
miwah Manase dangin tukad, tumuli kagenahang 
ring kota Halah, Habor miwah Hara makamiwah 
ring sisin Tukad Gosane. 


Garis katurunan Sang Pandita Agung 


6 1 Dane Lewi madue putra tetiga, inggih 
punika: Dane Gerson, Kehat miwah Merari. 

2 Dane Kehat madue putra patpat, inggih 
punika: Dane Amram, Yisar, Hebron miwah Dane 
Usiel. 

3 Dane Amram madue putra lanang kekalih, 
inggih punika: Dane Harun miwah Dane Musa, 
tur oka istri asiki sane mapesengan Miryam. 

Dane Harun madue putra patpat, inggih punika: 
Dane Nadab, Abihu, Eleasar miwah Dane Itamar. 

4 Katurunan Dane Eleasar turun-temurun inggih 
punika: Pinehas, Abisua, ? Buki, Usi, ê Seraya, 
Merayot, ' Amarya, Ahitub, 8 Sadok, Ahimas, 

9 Asarya, Yohanan, 10 Asarya (sane ngancangin 
ring Perhyangan Agung, sane kawangun antuk 
Sang Prabu Salomo ring Yerusalem), !! Amarya, 
Ahitub, 12 Sadok, Salum, 13 Hilkia, Asarya, 

14 Seraya, Yosadak. 1? Ida Sang Hyang Widi Wasa 
manggayang Dane Yosadak sareng-sareng ring 
wong Yehuda miwah wong Yerusalem sane lianan 
kaselong antuk Ida Sang Prabu Nebukadnesar. 


Katurunan Dane Lewi sane tiosan 


16 Dane Lewi maputra tetiga inggih punika: 
Dane Gerson, Kehat, miwah Dane Merari. 1? Dane 
suang-suang pada madue putra. Dane Gerson 
maputra Libni miwah Simei. 18 Dane Kehat 
maputra Amram, Yisar, Hebron miwah Usiel. 

19 Dane Merari maputra Mahli miwah Musi. 


1 BABAD 6.20-33 1721 


20 Puniki katurunan Dane Gerson turun- 
temurun inggih punika Libni, Yahat, Sima, 21 Yoah, 
Ido, Serah, Yeatrai. 

22 Puniki katurunan Dane Kehat turun-temurun 
inggih punika: Aminadab, Korah, Asir, 28 Elkana, 
Ebyasap, Asir, 24 Tahat, Uriel, Usia, Saul. 

25 Dane Elkana madue putra kekalih inggih 
punika: Dane Amasai miwah Ahimot. 28 Puniki 
katurunan Dane Ahimot turun-temurun inggih 
punika: Elkana, Sopai, Nahat, 27 Eliab, Yeroham, 
Elkana. 

28 Dane Samuel madue putra kekalih inggih 
punika: Dane Yoel sane duuran miwah Dane Abia 
sane alitan. 

29 Puniki katurunan Dane Merari turun-temurun 
inggih punika: Mahli, Libni, Simei, Usa, 3? Simea, 
Hagia miwah Asaya. 


Juru kidung ring Perhyangan Agung 


31 Puniki anak sane kapisarain antuk Ida Sang 
Prabu Daud buat mimpin juru kidunge ring 
Perhyangan Agung ring Yerusalem, sasampun 
Peti Prajanjiane kagenahang irika. 3? Dane 
sareng sami ngamargiang tetegennyane ring 
Kemah Linggih Ida Sang Hyang Widi Wasa manut 
gilirannyane sadurung Ida Sang Prabu Salomo 
ngwangun Perhyangan Agunge. 33 Anake sane 
ngamargiang tetegenane punika, inggih punika: 

saking palingsehan Dane Kehat, Dane Heman, 
putran Dane Yoel dados pamimpin klompok juru 
kidung sane kaping pisan. 

Silsilah danene kantos rauh ring Dane Yakub 
inggih punika: Heman, Yoel, Samuel, 3? Elkana, 
Yeroham, Eliel, Toah, 3? Sup, Elkana, Mahat, 
Amasai, 3? Elkana, Yoel, Asarya, Sepanya, ?' Tahat, 
Asir, Ebyasap, Korah, ?8 Yisar, Kehat, Lewi, Yakub. 

39 Dane Asap dados pamimpin klompok juru 
kidung sane kaping kalih. Silsilah danene ngantos 
rauh ring Dane Lewi inggih punika: Dane Asap, 
Berekya, Simea, 40 Mikael, Baaseya, Malkia, 

41 Etai, Serah, Adaya, #2 Etan, Sima, Simei, 
43 Yahat, Gerson, Lewi. 

44 Dane Etan saking palingsehan Merari punika 
dados pamimpin klompok juru kidung sane 
kaping tiga. Silsilah danene kantos rauh ring Dane 
Lewi inggih punika: Dane Etan, Kisi, Abdi, Maluk, 
45 Hasabya, Amasia, Hilkia, 48 Amsi, Bani, Semer, 
47 Mahli, Musi, Merari, Lewi. 

48 Parasemeton danene, warga suku Lewi sane 
lianan kapisara ngamargiang pakaryan sane 
tiosan ring Perhyangan Agung. 


Katurunan Dane Harun 


49 Dane Harun miwah paraputran danene 
kapisara ngaturang aturan menyan miwah 
ngaturang aturan-aturan maborbor ring 

pamorboran aturane. Dane sane madue 
tetegenan ngeniang indik sakancan upacara 
sane kamargiang ring genahe sane Maha Suci 
miwah indik sakancan aturan ring Ida Sang 
Hyang Widi Wasa sane ngawinang Ida ledang 
ngampurayang dosan bangsa Israele. Dane 
sareng sami ngamargiang sakancan indike punika 
anut ring sane sampun kaprentahang antuk 
Dane Musa, parekan Ida Sang Hyang Widi Wasa. 
20 Puniki silsilah Dane Harun, inggih punika: Dane 
Eleasar, Pinehas, Abisua, ?! Buki, Usi, Seraya, 

52 Merayot, Amarya, Ahitub, 22 Sadok miwah 
Ahimas. 


Genah parasuku Lewine 


54 Puniki wewidangan sane kapaicayang 
buat palingsehan Dane Kehat katurunan Dane 
Harun. Dane polih bagian sane kapingarep 
saking tanah sane kapaicayang buat suku 
Lewi. >> Wewidangannyane rauh ring Hebron 
miwah ring wewidangan suku Yehuda miwah 
tegal pangonan sane ring kiwa tengennyane. 
56 Nanging tegal miwah desa-desa sane ngranjing 
ring wewidangan kotane punika kapaicayang ring 
Dane Kaleb putran Dane Yepune. ?” Kota-kota 
sane kapaicayang ring katurunan Dane Harun 
inggih punika: Kota Hebron sane dados kota 
pasayuban, kota Yatir, miwah kota-kota ring 

Libna, Estemoa, Hilen, Debir, Asan miwah 
Bet-Semes rauh ka tegal pangonannyane 
makasami. 28 (6:57) 29 (6:57) 2? Ring wewidangan 
suku Benyamin dane kapaicain kota-kota rauh ka 
tegal pangonannyane inggih punika: Kota Geba, 
Alemet miwah Anatot. Kota-kotane makatelulas 
punika dados genah danene sareng-sareng 
ring kulawargan danene. 81 Malantaran mulang 
undi, kulawarga-kulawarga palingsehan Dane 
Kehat sane tiosan kapaicain kota adasa ring 
wewidangan suku Manase dauh tukad. 

62 Kulawarga-kulawarga palingsehan Dane 
Gerson polih kota telulas ring wewidangan 
suku Isakar, suku Aser, suku Naptali miwah 
saking suku Manase sane ring Basan, dangin 
Tukad Yordane. €? Taler malantaran mulang undi 
kulawarga-kulawarga palingsehan Dane Merari 
polih kota-kota roras ring wewidangan suku 
Ruben, Gad miwah Sebulon. 2? Kadi asapunika 
indiknyane bangsa Israel maicayang kota-kota 
rauh ring tegal-tegal pangonan sane wenten ring 
kiwa tengennyane pabuat dados genah suku 
Lewine. ® (Kota-kota ring wewidangan suku 
Yehuda, suku Simeon, suku Benyamin sakadi 
inucap ring ajeng, taler kapaicayang malantaran 
mulang undi.) 

66 Makudang-kudang saking palingsehan 
Dane Kehat kapaicain kota-kota rauh ring 

tegal pangonannyane ring wewidangan suku 
Epraim, 87 inggih punika: Sikem sane dados 

kota pasayuban, ring pagunungan Epraim, kota 
Geser, 88 kota Yokmeam, Bet-Horon, 89 Ayalon 
miwah kota Gat-Rimon. 7? Ring wewidangan 
suku Manase dauh tukad, suku Lewi kapaicain 
kota-kota Aner miwah kota Bileam rauh ring tegal 
pangonan sane ring kiwa tengennyane. 

71 Kulawarga-kulawarga saking palingsehan 
Dane Gerson, kapaicain kota-kota rauh ring tegal 
pangonan sane ring kiwa tengennyane inggih 
punika: 

Ring wewidangan suku Manase dangin tukad, 
dane polih kota Golan ring Basan miwah kota 
Astarot. 

72 Ring wewidangan suku Isakar, dane polih kota 
Kedes, kota Daberat, 73 kota Ramot miwah kota 
Anem. 

74 Ring wewidangan suku Aser, dane polih kota 
Masal, kota Abdon, 7? kota Hukok miwah kota 
Rehob. 

76 Ring wewidangan suku Naptali, dane polih 
kota Kedes sane ring Galilea, kota Hamon miwah 
kota Kiryataim. 

77 Kulawarga-kulawarga saking palingsehan 
Dane Merari sane tiosan polih kota rauh ring tegal 
pangonan sane wenten ring kiwa tengennyane, 
inggih punika: 

Ring wewidangan suku Sebulon, dane polih 
kota Rimono miwah kota Tabor. 

78 Ring wewidangan suku Ruben, sane dangin 
Tukad Yordane sane nenten doh saking kota 
Yeriko, dane polih kota Beser sane ring tegal 
melakange, kota Yahas, 7? Kedemot miwah kota 
Mepaat. 

80 Ring wewidangan suku Gad, dane polih kota 
Ramot sane ring Gilead, kota Mahanaim, 81 kota 
Hesbon miwah kota Yaeser. 


Katurunan Dane Isakar 


7 1 Dane Isakar madue putra lanang-lanang 
patpat, inggih punika: Dane Tola, Pua, Yasub 
miwah Dane Simron. 

2 Dane Tola madue putra lanang nemnem 
inggih punika: Dane Usi, Repaya, Yeriel, Yahmai, 
Yibsam miwah Dane Samuel. Dane sareng sami 
makadados pamimpin kulawarga-kulawarga 
sajeroning palingsehan Dane Tola tur dados 
prajurit-prajurit sane kabinawa. Duk panyeneng 
Ida Sang Prabu Daud, katurunan danene wenten 
22.600 katahipun. 

3 Dane Usi madue putra lanang asiki inggih 
punika Dane Yisrahya. Dane Yisrahya miwah 
paraputran danene patpat, inggih punika: Dane 
Mikael, Obaja, Yoel miwah Yisia, sami dados 
pamimpin kulawarga. “Dane sareng lelima pada 

madue istri miwah putra akeh pisan kantos 
katurunan danene mrasidayang nyediayang 
wadua bala 36.000 diri katahipun. 

> Ring daptar cacah jiwane sane resmi sakancan 
kulawarga saking katurunan Dane Isakar 
cacakannyane makasami wenten 87.000 diri sane 
nyandang dados wadua bala seselikan. 


Katurunan Dane Benyamin miwah Dane Dan 


6 Dane Benyamin madue putra lanang-lanang 
tetiga, inggih punika: Dane Bela, Beker miwah 
Dane Yediael. 

7 Dane Bela madue putra lanang-lanang 
lelima inggih punika: Dane Esbon, Usi, Usiel, 
Yerimot miwah Iri. Dane pada dados panglingsir 
kulawarga ring sajeroning palingsehane punika 
tur sami pada dados prajurit-prajurit sane 
kabinawa. Katurunan danene ketang wenten 
22.034 sane nyandang dados wadua bala. 

8 Dane Beker madue putra lanang-lanang 
asia, inggih punika: Dane Semira, Yoas, Elieser, 
Elyoenai, Omri, Yeremot, Abia, Anatot miwah 
Dane Alemet. ? Manut daptar cacah jiwa sane 
resmi, saking sakancan kulawarga sajeroning 
katurunan danene wenten 20.200 diri sane 
sampun pantes dados wadua bala. 

10 Dane Yediael madue putra lanang asiki, 
mapesengan Bilhan. Tur Dane Bilhan madue 

putra lanang pepitu, inggih punika: Dane Yeus, 
Benyamin, Ehud, Kenaana, Setan, Spanyol, 
miwah Dane Ahisahar. 1! Dane sami dados kepala 
kulawarga ring palingsehannyane tur dados 
prajurit sane kabinawa. Sajeroning katurunan 
danene wenten 17.200 diri sane sampun pantes 
dados wadua bala. 12 Dane Supim miwah Hupim 
punika katurunan Dane Ir. 

Dane Husim punika katurunan Dane Dan. 


Katurunan Dane Naptali 


13 Dane Naptali madue putra lanang-lanang 
patpat, inggih punika: Dane Yahsiel, Guni, Yeser 
miwah Dane Salum. (Dane makasami katurunan 
Bilha.) 


Katurunan Dane Manase 


14 Dane Manase polih putra lanang kekalih 
saking selir danene wong Arame punika, inggih 
punika: Dane Asriel miwah Makir. Dane Makir 
punika ajin Dane Gilead. 1? Dane Makir punika 
ngrerehang Dane Hupim lan Supim rabi. Semeton 
danene sane istri mapesengan Maaka. Okan 
Dane Makir sane kaping kalih mapesengan 
Selapead. Dane Selapead wantah madue putra 
istri kewanten. 

16 Dane Maaka, rabin Dane Makir ngembasang 
putra lanang kekalih, sane kaparabin Peres miwah 

Seres. Dane Peres madue putra lanang kekalih 
inggih punika Dane Ulam miwah Rekem. 1' Dane 
Ulam madue putra lanang asiki mapesengan 
Bedan, punika makasami katurunan Dane Gilead 
okan Dane Makir wiadin putun Dane Manase. 

18 Dane Moleket, semeton Dane Gilead sane 
istri madue putra lanang-lanang tetiga inggih 
punika: Dane Ishod, Abieser miwah Dane Mahla. 
19 (Dane Semida madue putra lanang patpat 
inggih punika: Dane Ahyan, Sekem, Liki miwah 
Aniam.) 


Katurunan Dane Epraim 


20 Puniki katurunan Dane Epraim turun- 
temurun inggih punika: Dane Sutelah, Bered, 
Tahat, Elada, 21 Sabad, Sutelah. Dane Epraim 
madue putra lanang kekalih sajawining Dane 
Sutelah, inggih punika Dane Eser miwah Dane 
Elad, sane kasedayang antuk wong Gate rikala 
dane mamandung lembun wong Gate sane 
magenah irika. 22 Ajin danene Dane Epraim 
nandang duhkita makudang-kudang rahina uli 
krana sedan putran danene kekalih punika, 
tur semeton-semeton danene pada rauh buat 
nglipur Dane Epraim. 2? Sasampune punika dane 
raris matemu semara ring rabin danene. Rabin 
danene tumuli mobot tur ngembasang putra 

lanang adiri sane kapesengin Beria, santukan 
kulawargan danene sampun katibanan pakewuh. 

24 Dane Epraim madue oka istri mapesengan 
Seera. Dane Seera punika sane ngwangun kota 
Bet-Horon Luanan miwah Bet-Horon Tebenan 
miwah kota Usen-Seera. 

25 Dane Epraim taler madue oka lanang sane 
mapesengan Repah. Katurunan Dane Repah 
inggih punika: Dane Resep, Telah, Tahan, 

26 | adan, Amihud, Elisama, 2” Nun, Yosua. 

28 Wewidangan miwah linggih danene 
nglikub Betel miwah kota-kota sane ring kiwa 
tengennyane. Kanginnyane rauh ring Naaran 
miwah kauhnyane rauh ring Geser miwah 
kota-kota sane wenten ring kiwa tengennyane. 
Kadi asapunika taler kota-kota Sikem miwah Aya 
miwah kota-kota sane ring kiwa tengennyane. 

29 Katurunan Dane Manase mrentah kota-kota 
Bet-Sean, Taanak, Megido miwah kota Dor rauh 
ka kota-kota sane ring kiwa tengennyane. 

Punika makasami genah katurunan Dane Yusup, 
putran Dane Yakub. 


Katurunan Dane Aser 


30 Puniki katurunan Dane Aser. Dane madue 
putra lanang patpat, inggih punika: Dane Yimna, 
Yiswa, Yiswi miwah Dane Beria lan okan danene 
sane istri mapesengan Serah. 

31 Dane Beria madue putra lanang kekalih, 
inggih punika: Dane Heber miwah Dane Malkiel. 
(Dane Malkiel sane ngwangun kota Birsait.) 

32 Dane Heber madue putra lanang tetiga, 
inggih punika: Dane Yaplet, Somer miwah Dane 
Hotam tur oka istri asiki mapesengan Sua. 

33 Dane Yaplet taler madue putra lanang tetiga, 
inggih punika: Dane Pasak, Bimhab miwah Dane 
Aswat. 

34 Semeton danene, Dane Semer, taler madue 
putra tetiga, inggih punika: Dane Rohga, Yehuba 
miwah Dane Aram. 

35 Semeton danene, Dane Hotam madue putra 
patpat, inggih punika: Dane Sopah, Yimna, Seles 
miwah Dane Amal. 

36 Katurunan Dane Sopah inggih punika: Dane 
Suah, Harneper, Sual, Beri, Yimra, 3” Beser, Hod, 
Sama, Silsa, Yitran miwah Beera. 

38 Katurunan Dane Yeter, inggih punika: Dane 
Yepune, Pispa miwah Ara. 3? Katurunan Dane Ula 
inggih punika: Dane Arah, Haniel miwah Risia. 

40 Punika makasami katurunan Dane Aser. Dane 
sareng sami dados parapamimpin kulawarga, 
prajurit-prajurit sane kasub, pamimpin-pamimpin 
sane kabinawa. Katurunan Dane Aser wenten 
26.000 diri sane dados prajurit seselikan. 

Katurunan Dane Benyamin 


1 Dane Benyamin madue putra lanang-lanang 
lelima. Manut urutan yusannyane, inggih 
punika: Dane Bela, Asbel, Ahrah, 2 Noha, Rapa. 

3 Katurunan Dane Bela inggih punika: Dane 
Adar, Gera, Abihud, 4Abisua, Naaman, Ahoah, 

3 Gera, Sepupan miwah Huram. 

6 Katurunan Dane Ehud, inggih punika: Naaman, 
Ahia miwah Gera. Dane pada dados pamimpin 
kulawarga sane magenah ring Geba. Nanging 
dane kapaksa makaon saking irika, raris dane 
rarud tur malinggih ring Manahat. Dane Gera ajin 
Dane Usa miwah Ahihud sane dados pamimpin 
pararudane punika. ' (8:6) 

8 Dane Saharaim ngutang rabin danene kekalih 
inggih punika: Husim miwah Baara. Sasampune 
punika, rikala dane magenah ring panegara 
Moab, dane ngambil rabi mapesengan Hodes, tur 
dane polih putra lanang pitung diri inggih punika: 
Dane Yobab, Sibya, Mesa, Malkam, ? (8:8) 10 Yeus, 
Sohya miwah Dane Mirma. Makasami putran 
danene punika dados panglingsir kulawarga. 

11 Saking rabin Danene Husim, Dane Saharaim 
polih putra kekalih inggih punika: Dane Abitub 
miwah Elpaal. 

12 Dane Elpaal madue putra lanang tetiga, 
inggih punika: Dane Eber, Misam miwah Dane 

Semed. Dane Semed punika sane ngwangun kota 
Ono miwah kota Lod rauh ring desa sane ring 
kiwa tengennyane. 


Wong Benyamin sane ring 
Gat miwah ring Ayalon 


13 Dane Beria miwah Dane Sema dados 
pamimpin kulawarga sane magenah ring kota 
Ayalon tur ngaonang jadmane sane magenah 
ring kota Gat. 14 Katurunan Dane Beria inggih 
punika: Dane Ahio, Sasak, Yeremot, 1? Sebaja, 
Arad, Eder, 18 Mikael, Yispa, miwah Dane Yoha. 


Wong Benyamin sane ring Yerusalem 


17 Katurunan Dane Elpaal inggih punika: Dane 
Sebaja, Mesulam, Hiski, Heber, 18 Yismerai, Yislia 
miwah Dane Yobab. 

19 Katurunan Dane Simei inggih punika: Dane 
Yakim, Sikri, Sabdi, 20 Elyoenai, Siletai, Eliel, 

21 Adaya, Beraya miwah Simrat. 

22 Katurunan Dane Sasak inggih punika: 
Dane Ispan, Eber, Eliel, 23 Abdon, Sikri, Hanan, 
24 Hananya, Elam, Antotia, 22 Yipdeya miwah 
Dane Pnuel. 

26 Katurunan Dane Yeroham, inggih punika: 
Dane Samserai, Seharya, Atalia, 2' Yaaresa, Elia 
miwah Sikri. 

28 Punika parapamimpin leluur kulawarga sane 
dados pancer katurunan jadmane sane magenah 
ring Yerusalem. 


Wong Benyamin sane ring 
Gibeon miwah ring Yerusalem 


(1Bab. 9:35-38) 


29 Dane Yeiel ngwangun kota Gibeon tur dane 
jenek irika. Rabin danene mapesengan Maaka, 
30 tur putran danene lanang sane pinih duura 
mapesengan Abdon. Putra-putran danene 
sane siosan inggih punika: Dane Sur, Kis, Baal, 
Ner, Nadab, 3! Gedor, Ahio, Seker 3? miwah 
Dane Miklot, ajin Dane Simea. Katurunan 
danene magenah ring Yerusalem nampek 
ring kulawarga-kulawarga sane siosan saking 
palingsehan danene. 


Kulawargan Ida Sang Prabu Saul 
(1Bab. 9:39-44) 


33 Dane Ner punika ajin Dane Kis, tur Dane 
Kis punika ajin Sang Prabu Saul. Ida Sang Prabu 
Saul madue putra lanang patpat inggih punika: 
Ida Yonatan, Malkisua, Abinadab miwah Esbaal. 
34 Ida Yonatan punika ajin Ida Meribaal, tur Ida 
Meribaal punika ajin Ida Mika. 

35 Ida Mika madue putra lanang-lanang patpat 
inggih punika Ida Piton, Melek, Tarea miwah 

Dane Ahas. 3? Ida Ahas punika ajin Ida Yoada. 
Ida Yoada punika madue putra lanang tetiga 
inggih punika: Ida Alemet, Asmawet miwah Ida 
Simri. Ida Simri punika ajin Ida Mosa. 37 Ida Mosa 
punika ajin Ida Binea, Ida Binea ajin Ida Rapa, Ida 
Rapa ajin Ida Elasa tur Ida Elasa punika ajin Ida 
Asel. 

38 |da Asel madue oka lanang nemnem inggih 
punika: Ida Asrikam, Bokru, Ismael, Searya, Obaja 
miwah Ida Hanan. 3? Ida Esek, semeton Ida Asel, 
madue putra lanang tetiga inggih punika: Ida 
Ulam, Yeus miwah Ida Elipelet. 

40 Paraputran Ida Ulam punika dados prajurit 
sane kabinawa tur dados juru panah. Ida 
madue putra miwah putu krobelah akehipun. 
Parab-parab sane inucap ring ajeng punika sami 
katurunan Dane Benyamin. 


Rakyat sane mawali saking paselongan 


1 Bangsa Israele sami pada kadaptar manut 

kulawargannyane suang-suang tur indike 
punika sampun sinurat ring Cakepan Babad 
Pararatun Israele. 

Rakyat Yehudane sampun kaselong ka Babel 
makadados Hukuman dosa-dosannyane. ? Wong 
Israel sane pinih dumun mawali ka tanah 
paderbeannyane sane ring kota-kota, inggih 
punika: Rakyat sane biasa, parapandita soroh 

wong Lewi miwah pararencang sane makarya 
ring Perhyangan Agunge. ? Rakyat sane saking 
suku Yehuda, Benyamin, Epraim, miwah Manase 
raris pada magenah ring Yerusalem. 

4 Irika wenten tigang atak sangang dasa 
kulawarga saking suku Yehuda sane magenah 
ring Yerusalem. 

Katurunan Dane Peres putran Dane Yehuda 
ngadegang Dane Utai, putran Dane Amihud, 
putun Dane Omri makadados pamimpinnyane. 
Leluur danene sane tiosan, inggih punika Dane 
Imri miwah Dane Bani. 

Katurunan Dane Sela, okan Dane Yehuda, 
ngadegang Dane Asaya makadados 
pamimpinnyane. Katurunan Dane Serah, 
putran Dane Yehuda, ngadegang Dane Yeuel 
makadados pamimpinnyane. 2 (9:4) € (9:4) 

7 Ring sor puniki kasuratang warga suku 
Benyamin sane magenah ring Yerusalem, inggih 
punika: Dane Salu putran Dane Mesulam, putun 
Dane Hodawia, kompiang Dane Hasenua, Dane 
Yibnea okan Dane Yeroham, Dane Ela okan Dane 
Usi, putun Dane Mikri, Dane Mesulam putran 
Dane Sepaca, putun Dane Rehuel, kompiang 
Dane Yibnia. 8 (9:7) 

9 Makasami wenten sangang atus seket nem 
kulawarga saking suku punika sane magenah 

irika. Sakancan anak sane inucap ring ajeng 
punika sami dados pamimpin kulawarga. 


Parapandita sane malinggih ring Yerusalem 


10 Parapandita sane malinggih ring Yerusalem, 
inggih punika: Pandita Yedaya, Yoyarib, Yakin, 
Asarya putran Pandita Hilkia pamimpin panditane 
ring Perhyangan Agung sane leluurnyane Pandita 
Mesulam, Sadok, Merayot miwah Ahitub. 
Pandita Adaya putran Dane Yeroham, sane 
leluurnyane Dane Pasur miwah Dane Malkia. 
Dane Masai, putran Dane Adiel sane leluurnyane 
Dane Yahsera, Mesulam, Mesilemit miwah Imer. 
11 (9:10) 12 (9:10) 

13 Parapandita sane dados panglingsir 
kulawarga-kulawarga akehipun wenten siu pitung 
atus nem dasa diri. Dane sareng sami sampun 
pada pascad ring pakaryan sane kamargiang ring 
Perhyangan Agunge. 


Wong Lewi sane magenah ring Yerusalem 


14 Parawong Lewi sane magenah ring Yerusalem, 
inggih punika: Dane Semaya putran Dane Hasub 
sane leluurnyane mapesengan Asrikam miwah 
Hasabya saking palingsehan Dane Merari, 
Bakbakar, Heres miwah Galal, Dane Matanya 
putran Dane Mika, sane leluurnyane Dane Sikri 
miwah Dane Asap, Dane Obaja putran Dane 

Semaya, sane leluurnyane Dane Galal miwah 
Dane Yedutun, Dane Berekia, putran Dane 
Asa, putun Dane Elkana, sane magenah ring 
wewidangan kota Netopa. 12 (9:14) 16 (9:14) 


Pajagaan Perhyangan Agunge sane 
magenah ring Yerusalem 


17 Pajagaan Perhyangan Agunge sane magenah 
ring Yerusalem, inggih punika Dane Salum, Akub, 
Talmon miwah Dane Ahiman. Dane Salum sane 
makadados pamimpinnyane. 18 Rauh mangkin 
palingsehan danene magenah ring dangin gapura 
sane mawasta Gapura Sang Prabu. Sane riin 
dane dados pajagaan pamedal pakemahan wong 
Lewine. 

19 Dane Salum putran Dane Kore, putun Dane 
Ebyasap kasarengin antuk semeton danene 
saking palingsehan Dane Korah, kicen tetegenan 
jaga nyaga gapuran Kemah Linggih Ida Sang 
Hyang Widi Wasa, pateh sakadi paraleluur 
danene sane dumun rikala dane madue 
tetegenan buat nyaga Kemah Linggih Ida Sang 
Hyang Widi Wasa. 2? Sadurung punika, Dane 
Pinehas, putran Dane Eleasar (dumadak Ida 
Sang Panembahan ngiangin dane), naenin dados 
pamimpin danene sareng sami. 

21 Dane Sakaria putran Dane Meselemiane taler 
dados pajagaan ring gapuran Kemah Linggih Ida 
Sang Hyang Widi Wasa. 

22 Wenten sareng satak roras diri jadmane 
sane kapilih dados pajagaan gapura-gapurane 
punika. Dane sami pada kadaptar manut 
desa genahnyane suang-suang. Ida Sang 
Prabu Daud miwah Dane Nabi Samuel sane 
ngamanggehang leluur danene buat negen 
tetegenane punika. 23 Dane miwah katurunan 
danene ngraris kapategenin dados pajagaan 
gapuran Perhyangan Agunge. 24 Pamedal 
Perhyangane punika nyatur arah, wenten sane 
ngalerang, ngelodang, nganginang miwah 
ngauhang, tur ring asing-asing gapurane wenten 
kepala pajagaannyane. 2 Pajagaane punika 
polih bantuan saking pasemetonan danene 
sane magenah ring desa sane taler polih giliran 
majaga pitung rahina suenipun. 28 Kepalan 
pajagaane makapatpat punika makasami wong 
Lewi sane kapisara ngetangang pajagaane 
nyabran rahina. Dane taler kapisara ngetangang 
kamar-kamar sane wenten ring Perhyangan 
Agunge, makamiwah ngetangang barang-barang 
sane masimpen irika. 2? Dane malinggih nampek 
ring Perhyangan Agunge santukan dane polih 
tugas buat nyaga miwah mukak lawang gapurane 
nyabran semengan. 

Wong Lewi sane tiosan 


28 Wong Lewi sane tiosan kapisara ngetangang 
prabot-prabot sane kanggen rikala ngamargiang 
pangubakti. Dane patut ngwilang prabote 
punika rikala prabote punika kamedalang wiadin 
kawaliang ka genahnyane. 29 Sane tiosan kapisara 
ngetangang prabot suci sane tiosan, miwah 
ngetangang tepung, anggur, minyak saitun, 
menyan miwah basan pasepan. 3? Nanging buat 
nyampur basan pasepane punika kapisarayang 
ring parapanditane. 

31 Satunggaling wong Lewi sane mapesengan 
Matica, putran Dane Salum sane pinih duur, 
saking palingsehan Dane Korah, kapisara buat 
nyediayang aturan roti mapanggang. 3? Warga 
palingsehan Dane Kehat, kapisara nyediayang 
roti sane suci ring Perhyangan Agunge nyabran 
rahina Sabat. 

33 Makudang-kudang kulawargan wong 
Lewi kapisarain buat dados juru kidung ring 
Perhyangan Agung. Panglingsir-panglingsir 
kulawargan wong Lewi punika magenah ring 
makudang-kudang kamar sane wenten ring 
Perhyangan Agunge, tur dane kabebasang saking 
tugas-tugas tiosan, santukan dane nyabran 
rahina wiadin wengi ngamargiang pakaryan ring 
Perhyangan Agung. 

34 Anake sane inucap ring ajeng punika sami 
pamimpin kulawarga-kulawargan wong Lewi 
manut silsilah danene suang-suang. Dane 
sareng sami parapamimpin sane magenah ring 
Yerusalem. 


Indik leluur miwah katurunan 
Ida Sang Prabu Saul 


(1Bab. 8:29-38) 


35 Dane Yeiel ngwangun kota Gibeon tur 
malinggih irika. Rabin danene mapesengan 
Maaka. 3? Putran danene sane pinih duur 
mapesengan Abdon. Putran danene sane tiosan 
mapesengan: Sur, Kis, Baal, Ner, Nadab, 3” Gedor, 
Ahio, Sakaria miwah Miklot, 3 ajin Dane Simea. 
Katurunan danene magenah ring Yerusalem 
nampek ring pasemetonan danene sane tiosan 
sane tunggal palingsehan. 

39 Dane Ner punika, ajin Dane Kis, tur Dane 
Kis punika ajin Ida Sang Prabu Saul. Ida Sang 
Prabu Saul madue putra patpat, inggih punika 
Ida Yonatan, Malkisua, Abinadab miwah Dane 
Esbaal. 40 Ida Yonatan madue putra Meribaal, 
inggih punika ajin Ida Mika. 41 Ida Mika madue 
putra patpat inggih punika: Ida Piton, Melek, 
Tarea miwah Ida Ahas. 22 Ida Ahas maputra Yaera, 
Ida Yaera madue putra tetiga inggih punika: 
Alemet, Asmawet miwah Simri. Ida Simri punika 

maputra Mosa. # Ida Mosa maputra Binea, Ida 
Binea maputra Repaya, Ida Repaya maputra 
Elasa, tur Elasa maputra Asel. 

44 Ida Asel madue putra nemnem inggih punika: 
Ida Asrikam, Bokru, Ismael, Searya, Obaja miwah 
Ida Hanan. 


Indik sedan Sang Prabu Saul 
(1Sam. 31:1-13) 


10 1 Wong Pilistin mayuda nglawan wong 
Israele ring Gunung Gilboa. Akeh wong 
Israele sane padem irika. Tur sane kantun urip 
ipun pada malaib, kadi asapunika taler Sang 
Prabu Saul miwah paraputran idane. 2 Nanging 
wong Pilistine nguber ipun saha nyedayang 
putran Ida Sang Prabu Saul tetiga inggih punika 
Ida Yonatan, Abinadab miwah Malkisua. 3 Yudane 
sayan rames nangsek Ida Sang Prabu Saul. 

Ida keni panah imeseh kantos ida kanin raat 
pisan. “Irika Ida Sang Prabu Saul ngandika ring 
anak truna juru makta sanjatan idane sapuniki: 
“Audja pedang caine tur matiangja gelahe apang 
eda wong Pilistine ane tan pawidi ento kanti 
nganistayang gelahe.” Nanging parekan idane 
nenten purun ngamargiang prentah idane, 
kabatek antuk ajerihipune. Punika awinan Ida 
Sang Prabu Saul raris ngaud pedang idane ngraga 
tumuli ida nyuduk raga malantaran ngakebin 

muncuk pedang idane. ? Rikala parekan idane 
punika ngantenang mungguing Ida Sang Prabu 
Saul sampun seda, ipun taler ngakebin muncuk 
pedangipune ngantos ipun padem. ? Kadi 
asapunika Ida Sang Prabu Saul miwah putran 
idane tetiga seda sinarengan tur kaprabon idane 
raris puceh. ” Rikala wong Israel sane magenah 
ring Lebak Yisreele miragi wadua balan Israele 
sampun pada kapilayu, tur Ida Sang Prabu Saul 
miwah putra-putran idane sampun seda, ipun 
raris pada malaib nilar kota-kotannyane. Irika 
wong Pilistine pada rauh tur ngaug kota-kotane 
punika. 

8 Benjangipun wong Pilistine sami pada rauh 
musbusin tur ngrampas panganggen anake 
sane padem ring payudan, tur ipun manggihin 
layon Ida Sang Prabu Saul miwah paraputran 
idane pajlempang ring Gunung Gilboa. ? Ipun 
raris munggal prabun Ida Sang Prabu Saul, 
tur ngembus kawaca besin idane. Sasampune 
punika ipun raris ngutus utusan nylajah panegara 
Pilistine buat ngrauhang orti sane ngliangin 
ring paradewannyane miwah ring rakyatnyane. 
10 Ipun ngenahang sanjatan Ida Sang Prabu Saul 
ring salah tunggal puranipune, tur prabun Ida 
Sang Prabu Saul kagantungang ring puran Dewa 
Dagonnyane. 11 Ritatkala wong Yabese sane ring 
Gilead miragi indik sane kalaksanayang antuk 

wong Pilistine marep ring Ida Sang Prabu Saul, 
12 irika jadmane sane sura dira raris mamargi tur 
ngambil layon Ida Sang Prabu Saul miwah layon 
paraputran idane raris kabakta ka Yabes. Ipun 
mendem layon idane ring sor tarune sane ageng. 
Wusan punika ipun mapuasa pitung rahina 
suenipun. 

13 Ida Sang Prabu Saul seda santukan ida nenten 
pracaya ring Ida Sang Hyang Widi Wasa. Ida 
mamurug titah-titah Ida Sang Hyang Widi Wasa. 
Ida ngindayang ngrereh tuntunan malantaran 
antuk mataken ring roh anak sane sampun 
newata, 14 tur nenten nunasang ring Ida Sang 
Hyang Widi Wasa. Punika awinan Ida Sang 
Hyang Widi Wasa nyedayang ida, tur nyerahang 
kaprabon idane ring Ida Sang Prabu Daud putran 
Dane Isai. 


Ida Sang Prabu Daud madeg ratu ring 
Israel miwah ring Yehuda 


(25am. 5:1-10) 


1 Wong Israele sami pada mamargi ka 
1 1 Hebron maranin Ida Sang Prabu Daud 
sarwi matur ring ida sapuniki: “Titiang sareng 
sami puniki tunggal purusa ring iratu. ? Sane 
dumun, ritatkala Ida Sang Prabu Saul kantun 
jumeneng nata, iratu sane mimpin wong Israele 
sajeroning payudan, tur Ida Sang Hyang Widi 

Wasa, Widin iratune majanji ring iratu mungguing 
iratu pacang nuntun kaulan Idane, tur pacang 
dados pamrentahnyane.” 3 Kadi asapunika 
parapamimpin wong Israele sami pada rauh 
maranin Ida Sang Prabu Daud ring Hebron. Ida 
Sang Prabu Daud tumuli ngwentenang prajanjian 
sareng parapamimpin Israele ring ayun Ida Sang 
Hyang Widi Wasa. Parapamimpine punika raris 
ngamanggehang Ida Sang Prabu Daud dados 
ratun bangsa Israele, anut sakadi janjin Ida Sang 
Hyang Widi Wasa sane kasabdayang malantaran 
Dane Samuel. 

4 Ida Sang Prabu Daud miwah wong Israele sami, 
raris mamargi ngebug kota Yerusaleme. Ritatkala 
punika kotane punika mawasta Yebus, tur wong 
Yebus sane dados jadma uedan irika kantun 
magenah irika. ° Wong Yebuse masesumbar ring 
Ida Sang Prabu Daud, mungguing ida nenten 
jaga mrasidayang ka kotane punika. Nanging 
Ida Sang Prabu Daud raris ngrampas Sion sane 
dados benteng kotane punika, tur kotane punika 
raris kawastanin “Kota Daud”. ? Ida Sang Prabu 
Daud ngandika sapuniki: “Nyenja paling maluna 
maan ngamatiang wong Yebuse, ia lakar dadiang 
gelahe senapatin wadua balane.” Dane Yoab 
putran Dane Seruya raris mamucukin yudane 
punika tur dados senapati. ' Duaning Ida Sang 
Prabu Daud jenek malinggih ring benteng 


1 BABAD 11.8-13 1746 


kotane punika, punika awinanipun kotane punika 
kawastanin “Kota Daud”. 8 Ida Sang Prabu Daud 
malih ngwangun kotane punika ngawit saking 
genahe sane sampun madaging ring sisi kangin 
bukite, tur Dane Yoab mecikang bagian kotane 
sane tiosan. ? Ida Sang Prabu Daud sayan sue 
sayan mawisesa, santukan Ida Sang Hyang Widi 
Wasa Sane Maha Wisesa ngiangin ida. 


Prajurit-prajurit Ida Sang 
Prabu Daud sane kabinawa 


(2Sam. 23:8-39) 


10 Puniki daptar prajurit Ida Sang Prabu Daud 
sane kabinawa sinarengan ring wong Israele sane 
tiosan, ipun ngadegang Ida Sang Prabu Daud 
dados sang prabu, satinut ring janjin Ida Sang 
Hyang Widi Wasa, tur ipun sane ngrajegang 
kaprabon idane kantos kukuh bakuh. 

11 Sane kaping pisan inggih punika: Dane 
Yasobam saking palingsehan Dane Hakmoni 
dados pamimpin “Tri Wira”. Dane mayuda 
nganggen tumbak nglawan meseh tigang atus 
akehipun, tur makasami mesehe kapademang 
sajeroning payudan. 12 Sane lianan ring pantaran 
“Tri Wira” punika inggih punika Dane Eleasar, 
putran Dane Dodo, saking palingsehan Dane 
Ahohi. 13 Dane ngabih Ida Sang Prabu Daud rikala 
mayuda nglawan wong Pilistin ring Pas-Damim. 

Daweg punika Dane Eleasar wenten ring tengah 
pategalan gandume, rikala wong Israel pada 
kapilayu. 14 Irika dane sareng pasukan danene 
nyadang wong Pilistin ring tengah tegale tur 
mayuda irika. Ida Sang Hyang Widi Wasa 
maicayang kamenangan sane ageng ring dane. 

15 sedek rahina anu, saking pantaran pamimpin 
prajurit sane sareng tigang dasa wenten tigang 
diri sane ngungsi ka gunung batu genah Ida Sang 
Prabu Daud malinggih tan doh saking guane sane 
ring Adulam. Rikala punika wadua balan wong 
Pilistine sedek makemah ring Lebak Repaime. 

16 Daweg punika Ida Sang Prabu Daud sedek 
malinggih ring satunggaling benteng ring duur 
bukite, tur pasukan wong Pilistine sampun ngaug 
kota Betlehem. 17 Ida Sang Prabu Daud rumasa 
meled ring kayun sarwi ngandika sapuniki: 
“Gelahe dot pesan apang ada anak ngabaang 
gelah yeh inem uli di semere ane di samping 
gapuran kota Betleheme.” 13 Irika prajurite sane 
sura dira tetiga punika raris nylusup ring genah 
pakemahan wong Pilistine, raris nimba toya 
saking semere punika, tumuli katurang ring Ida 
Sang Prabu Daud. Nanging ida nenten kayun 
nginum toyane punika. Toyane punika kabriokang 
ka tanahe, makadados aturan ring Ida Sang 
Hyang Widi Wasa. 1? Ida raris ngandika sapuniki: 
“Gelahe tusing bakal nginum yehe enel Sawireh 


1 BABAD 11.20-23 1748 


ene waluya buka getih anake ane ngalih ia baan 
ngetohang uripne.” Punika awinannya ida tan 
kayun nginum toyane punika. Kadi asapunika 
laksanan prajurite sane sura dira tetiga punika. 

20 Dane Abisai semeton Dane Yoab, dados 
pamimpin prajurite sane sura dira sane tigang 
dasa. Dane mayuda masanjata tumbak nglawan 
meseh tigang atus akehipun. Meseh danene 
punika sami pademang dane. Indike punika 
ngawinang dane kasub ring pantaran prajurite 
sane tigang dasa punika. 2! Dane sane pinih 
kasub ring pantaran prajurit sane tigang dasa 
punika, tur kaselik kadadosang pamimpinnyane, 
nanging dane nenten kasub sakadi sang “Tri 
Wira”. 

22 Dane Benaya putran Dane Yoyada saking 
Kabseel punika taler satunggaling prajurit 
sane kasub. Dane taler akeh nglaksanayang 
sane sura dira, minakadinipun ngamademang 
prawira kabinawa saking panegara Moab kekalih. 
Sedek rahina anu rikalaning wenten salju, dane 
ngranjing ka guan singane tur ngamademang 
singa irika. 28 Dane taler ngamademang wong 
Mesir sane gede ganggas adiri. Jadmane 
punika tegehipun kalih meter, sane masanjata 
tumbak ageng. Dane Benaya nglawan ipun 
antuk pentong. Dane ngrampas tumbak wong 
Mesire punika, tumuli kanggen numbak ipun 

kantos padem. 2? Punika makasami pamargin 
Dane Benaya sane sura dira. Dane punika salah 
tunggal saking prajurite sura dira sane tigang 
dasa. 25 Dane kabinawa pisan ring pantaran sane 
tigang dasa punika, nanging nenten nyamenin 
kakasuban “Sang Tri Wira”. Ida Sang Prabu Daud 
ngamanggehang dane dados pangawal idane. 
26 Paraprajurite sane kasub sane tiosan inggih 
punika: 
Dane Asael, semeton Dane Yoab. 
Dane Elhanan putran Dane Dodo saking 
Betlehem. 
Dane Samot saking Harod. 
Dane Heles saking Peloni. 
Dane Ira putran Dane Ikes saking Tekoa. 
Dane Abieser saking Anatot. 
Dane Sibkai saking Husa. 
Dane Ilai saking Ahohi. 
Dane Maharai saking Netopa. 
Dane Heled putran Dane Baana saking Netopa. 
Dane Itai putran Dane Ribai saking Gibea ring 
Benyamin. 
Dane Benaya saking Piraton. 
Dane Hurai saking lebake sane nampek ring 
Gaas. 
Dane Abiel saking Araba. 
Dane Asmawet saking Bahurim. 
Dane Eliahba saking Saalbon. 

Dane Hasem saking Gison. 

Dane Yonatan putran Dane Sage sane saking 
Harari. 

Dane Ahiam putran Dane Sakar saking Harari. 

Dane Elipal putran Dane Ur. 

Dane Heper saking Mekerati. 

Dane Ahia saking Peloni. 

Dane Hesro saking Karmel. 

Dane Naarai putran Dane Esbai. 

Dane Yoel semeton Dane Natan. 

Dane Mibhar putran Dane Hagri. 

Dane Selek saking Amon. 

Dane Naharai, juru bakta sanjatan Dane Yoab 
putran Dane Seruya, saking Beerot. 

Dane Ira miwah Dane Gareb saking Yetri. 

Dane Uria wong Heti. 

Dane Sabad putran Dane Ahlai. 

Dane Adina putran Dane Sisa (satunggaling 
anggota pamimpin ring suku Ruben sareng 
ring prajurit tigang dasa). 

Dane Hanan putran Dane Maaka. 

Dane Yosapat saking Mitni. 

Dane Usia saking Astarot. 

Dane Sama miwah Yeiel putran Dane Hotam 
saking Aroer. 

Dane Yediael miwah Dane Yoha putran Dane 
Simri saking Tisi. 

Dane Eliel saking Mahawim. 

Dane Yeribai miwah Yosawia okan Dane 
Elnaam. 

Dane Yitma saking Moab. 

Dane Eliel, Obed miwah Dane Yaasiel saking 
Mesobaya. 

27 (11:26) 28(11:26) 29 (11:26) 30 (11:26) 
31 (11:26) 32(11:26) 33 (11:26) 34 (11:26) 
35 (11:26) 36 (11:26) 37 (11:26) 38 (11:26) 
39 (11:26) 40 (11:26) 1 (11:26) 42 (11:26) 
43 (11:26) 44 (11:26) 2 (11:26) ^€ (11:26) 
47 (11:26) 


Parapangiring Ida Sang Prabu Daud 
sane saking suku Benyamin 


12 1 Duk Ida Sang Prabu Daud malinggih ring 
Siklag, ring genah idane ngluputang raga 
saking Ida Sang Prabu Saul, ida kasarengin antuk 
prajurit-prajurit sane sampun nyayeng rana tur 
kapiandel pisan. 2 Dane punika suku Benyamin 
suku bangsan Ida Sang Prabu Saul. Dane pada 
pascad pisan mapanahan wiadin mlangsut 
batu antuk tangan tengen wiadin kiwa. ? Dane 
Ahieser miwah Yoas putran Dane Samaa, sane 
saking Gibea sane makadados komandannyane. 
Paraprajurite punika minakadinipun: 

Dane Yesiel miwah Dane Pelet, putran Dane 

Asmawet. 
Dane Beraka miwah Dane Yehu saking Anatot. 

Dane Yismaya saking Gibeon. Dane dados 
prajurit sane kasub, salah tunggal 
komandan pasukan sane tigang dasa. 

Dane Yeremia, Dane Yehasiel, Dane Yohanan 
miwah Dane Yosabad sane saking Gedera. 

Dane Elusai, Dane Yerimot, Dane Bealya, Dane 
Semarya miwah Dane Sepaca saking 
Harupi. 

Dane Elkana, Dane Yisia, Dane Asareel, Dane 
Yoeser miwah Dane Yasobam, saking 
palingsehan Dane Korah. 

Dane Yoela miwah Sebaja, putra-putran Dane 
Yeroham saking Gedor. 4(12:3) 2 (12:3) 
6(12:3)7(12:3) 


Parapangiring Ida Sang Prabu 
Daud sane saking suku Gad 


8 Ring sor puniki pesengan paraprajurit sane 
kasub tur nyayeng rana saking suku Gad sane 
ngiring Ida Sang Prabu Daud rikala ida ring 
bentenge ring tegal melakange. Paraprajurite 
punika pascad ngunayang tameng miwah 
tumbak. Sebengnyane galak sakadi singane tur 
palaibnyane becat sakadi kidange ring gunung. 
9 Pesengannyane manut susunan pangkatnyane 
ngawit saking sane tegeh ngantos sane pinih 
andap sapuniki: Dane Eser, Dane Obaja, Dane 
Eliab, Dane Mismana, Dane Yeremia, Dane 

Atai, Dane Eliel, Dane Yohanan, Dane Elsabad, 
Dane Yeremia miwah Dane Makbanai. 10 (12:9) 
11 (12:9) 12 (12:9) 13 (12:9) 

14 Ring pantaran anak sane saking suku Gad 
punika, wenten makudang-kudang prawira sane 
wayah sane dados komandan pasukan siu diri, 
miwah taler prawira sane kantun anom sane 
dados komandan pasukan satus diri. 1? Ring sasih 
sane kaping pisan rikalaning toyan Tukad Yordane 
mebet rauh ka tepi-tepinnyane, paraprajurite 
punika nglintangin tukade punika saha ngulah 
sakancan rakyate sane magenah ring lebake ring 
sisi kangin miwah kauh tukade punika. 


Parapangiring sane saking suku 
Benyamin miwah Yehuda 


16 Sedek rahina anu wenten makudang-kudang 
anak saking suku Benyamin miwah Yehuda 
maranin benteng linggih Ida Sang Prabu Daud. 
17 Ida Sang Prabu Daud raris medal mapag 
anake punika saha ngandika sapuniki: “Yening 
pangrauhan semetone puniki mula wantah 
mapakayunan masawitra tur nyadia nulungin 
tiang, tiang taler jaga nyak masawitra ngiring 
semeton. Nanging yening semeton mapakayun 
jaga nyerahang tiang ring meseh tiange, yadiastu 
tiang nenten pacang ngwales semeton, Widin 

leluur iragane janten wikan ring indike punika tur 
Ida pacang nyisipang semeton.” 

18 Salah tunggal saking pantaran anake punika, 
sane mapesengan Amasai sane wekasan dados 
“Komandan pasukan tigang dasa” punika raris 
kencengin antuk Roh Ida Sang Hyang Widi Wasa 
sarwi mabaos sapuniki: “Duh Ratu Sang Prabu 
Daud putran Dane Isai, titiang sareng sami 
puniki dados druen iratu. Dumadak palungguh 
iratu miwah sakancan anake sane nulungin 
iratu prasida labda karya! Ida Sang Hyang Widi 
Wasa ngiangin iratu.” Ida Sang Prabu Daud 
raris nampi pangrauhan danene, tur dane pada 
kamanggehang dados komandan ring wadua 
balan idane. 


Pangiring sane saking suku Manase 


19 Wenten makudang-kudang prajurit saking 
suku Manase sane nilar induk pasukannyane 
raris ngiring Ida Sang Prabu Daud ritatkala ida 
medal ka payudan sareng wong Pilistine buat 
jaga mayuda nglawan Ida Sang Prabu Saul. 
Sujatinipun ida nentenja ngrowangin wong 
Pilistine, santukan pararatun wong Pilistine pada 
sumangsaya yening ida jaga lompang ring janji 
tumuli mawali ka ajeng Ida Sang Prabu Saul 
ratun idane. Duaning punika pararatun wong 
Pilistine raris ngandikayang mangda Ida Sang 


1 BABAD 12.20-23 1755 


Prabu Daud mawali ka Siklag. 2? Paraprajurit 
sane saking suku Manase sane ngiring Ida Sang 
Prabu Daud rikala ida mawali ka Siklag inggih 
punika: Dane Adnah, Dane Yosabad, Dane 
Yediael, Dane Mikael, Dane Yosabad, Dane Elihu 
miwah Dane Siletai. Ring suku Manase dane 
sareng sami dados parakomandan pasukan siu 
diri. 21 Dane ngaula ring Ida Sang Prabu Daud 
makadados parakomandan pasukan idane, 
santukan dane punika prajurit-prajurit sane 
sura dira, tur wekasan, dane sareng sami dados 
komandan-komandan ring wadua balan Israele. 
22 Satsat nyabran rahina wenten anak rauh 
ngiring Ida Sang Prabu Daud, kantos wadua balan 
idane digelis dados katah pisah. 


Cacakan wadua balan Ida Sang Prabu Daud 


23 Ritatkala Ida Sang Prabu Daud sampun jenek 
ring Hebron, akeh pisan prajurit-prajurit sane 
sampun pascad ngranjing dados wadua balan 
idane buat jaga ngamanggehang ida dados 
prabu, ngentosin Ida Sang Prabu Saul, sakadi 
sane sampun kajanjiang antuk Ida Sang Hyang 
Widi Wasa. Cacakanipun sakadi ring sor puniki: 

Saking suku Yehuda wenten nem tali domas 

sane sregep masanjata tameng miwah 
tumbak. 

Saking suku Simeon wenten prajurit pitung tali 
satus sane sampun pascad. 

Saking suku Lewi wenten petang tali tigang atak 
diri. 

Pangiring-pangiring saking palingsehan Yoyada, 
katurunan Dane Harun wenten sareng 
tigang tali pitung atus diri. 

Saking kulawargan Dane Sadok wenten sareng 
kalih likur anak truna-truna sane sampun 
dueg mayuda. 

Saking suku Benyamin (suku bangsan Ida Sang 
Prabu Saul) wenten tigang tali diri. 

Saking suku Benyamin akehan sane kantun 
salulut ring Ida Sang Prabu Saul. 

Saking suku Epraim wenten kalih dasa tali 
nanggu domas diri anak sane sampun 
kasub ring pantaran palingsehannyane. 

Saking suku Manase dauh tukad wenten sareng 
plekutus tali diri jadma seselikan sane 
ngamanggehang Ida Sang Prabu Daud 
madeg ratu. 

Saking suku Isakar wenten komandan satak diri 
kairing antuk prajuritnyane suang-suang. 
Parakomandan puniki sami pada wikan 
ring indik sane patut kamargiang antuk 
bangsa Israel miwah masa sane pinih 
becik buat ngamargiang indike puniki. 

Saking suku Sebulon wenten sareng seket 
tali diri jadma sane kalintang satia tur 
kapiandel buat mayuda, samaliha pascad 
ngunayang saananing sanjata. 

Saking suku Naptali wenten komandan siu diri 
kairing antuk prajurit tigang dasa pitu 
tali diri, sane masanjata tameng miwah 
tumbak. 

Saking suku Dan wenten prajurit sareng ulu 
likur tali nanggu tigang atak diri sane 
sampun pascad. 

Saking suku Aser wenten prajurit petang dasa 
tali sane sampun sayaga jaga mayuda. 

Saking suku-suku sane magenah dangin Tukad 
Yordane, inggih punika: Suku Ruben, Gad, 
Manase dangin tukad, wenten prajurit 
satus kalih dasa tali diri sane sampun 
pascad ngunayang saananing sanjata. 

24 (12:23) 25 (12:23) 22(12:23) 27 (12:23) 

28 (12:23) 29 (12:23) 30 (12:23) 31 (12:23) 
32 (12:23) 33 (12:23) 34 (12:23) 33 (12:23) 
36 (12:23) 37 (12:23) 

38 Makasami wadua balane puniki sampun 
sayaga buat mayuda. Ipun sareng sami raris 
mamargi ka Hebron, gumanti ngamanggehang 
Ida Sang Prabu Daud jumeneng ratu ngwengku 
bangsa Israele makasami. Wong Israele sane 
tiosan taler sampun pada saigum buat ngadegang 

Ida Sang Prabu Daud. 3? Tigang rahina suenipun, 
ipun sareng sami ngiring Ida Sang Prabu Daud 
ring Hebron saha mapesta mangan nginum antuk 
ajeng-ajengan miwah inum-inuman sane sampun 
kasediaang antuk parasemetonnyane saking 
wewidangannyane suang-suang. ^ Suku-suku 
bangsa sane magenah doh kaler, minakadinne 
suku Isakar, Sebulon miwah Naptali, sami pada 
rauh makta keledae, unta, bagal miwah lembu 
sane sarat mondong ajeng-ajengan, tepung, 
woh aa, kismis, anggur miwah minyak saitun. 
Ipun taler makta banteng miwah biri-biri, sane 
jaga katampah kanggen ajengan. Indike punika 
makasami dados cihna kaliangan sane karasayang 
antuk sakuub jagat Israele. 


Peti Prajanjiane kagingsirang 
saking Kiryat-Yearim 


(2Sam. 6:1-11) 


13 1 Ida Sang Prabu Daud mapiguman 
sareng ring sakancan komandan sane 
ngamong prajurit siu diri miwah sane ngamong 
prajurit satus diri. 2 Sasampune punika ida sang 
prabu ngandika ring wong Israele makasami 
sapuniki: “Yening nyama pada saadung buina 
yen kaledangin baan Ida Sang Hyang Widi Wasa, 
Widin iragane, jalan iraga ngutus utusan buat 
nekain nyama-nyamaan iragane ane lenan, 

parapandita muah wong Lewi di kotannyane 
suang-suang. Arahin ia ajaka makejang apanga 
ia pada teka paum ngajak iraga dini. 2 Sasubane 
keto iraga lakar nyemak Peti Prajanjian Ida Sang 
Hyang Widi Wasa ane tusing kalinguang dugas 
panyeneng Ida Sang Prabu Saul.” 4 Rakyate sami 
pada liang tur saadung ring paindikan sane 
kapangandikayang punika. 

> Ida Sang Prabu Daud raris maumang rakyat 
Israele saking sakancan wewidangannyane 
ngawit saking wates jagat Mesire sane bedelod 
ngantos rauh ring margine ka Hamat sane baler, 
buat jaga ngingsirang Peti Prajanjiane punika 
saking Kiryat-Yearim ka Yerusalem. ? Ida Sang 
Prabu Daud miwah parawong Israele sami lunga 
ka kota Baala, inggih punika Kiryat-Yearim, ring 
wewengkon Yehuda buat ngambil Peti Prajanjian 
Ida Sang Hyang Widi Wasa. Petine punika 
kawastanin “Ida Sang Hyang Widi Wasa sane 
malingga ring duur malaekate”. 7 Peti Prajanjiane 
punika kambil saking jeroan Dane Abinadab 
tumuli kagenahang ring kretane sane anyar. Dane 
Usa miwah Dane Ahio ngabih kretane punika, 
8 tur Ida Sang Prabu Daud miwah rakyate sami 
pada masolah sabecik-becikipun buat ngluihang 
Ida Sang Hyang Widi Wasa. Ida dane ipun pada 
makidung tur nyuarayang tetabuhan luire: Gong, 
rebab, kendang, cengceng miwah suling. 

9 Ritatkala ida dane rauh ring panyosohan 
gandum Dane Kidone, lembune sane ngedeng 
kretane nyauh buntutipun, tur Dane Usa digelis 
ngambel Peti Prajanjiane punika. 19 Duk punika 
ugi Ida Sang Hyang Widi Wasa bendu ring Dane 
Usa tur dane raris kasedayang, santukan dane 
ngusud Peti Prajanjian punika. Irika Dane Usa 
seda ring ayun Ida Sang Hyang Widi Wasa. 

11 punika awinanipun genahe punika kawastanin 
Peres-Usa rauh mangkin. Ida Sang Prabu Daud 
kalintang duka santukan Ida Sang Hyang Widi 
Wasa sampun nyisipang Dane Usa antuk pidukan 
Idane. 

12 ida Sang Prabu Daud rumasa ajerih pisan 
ring Ida Sang Hyang Widi Wasa, tumuli ida 
ngandika sapuniki: “Kudiang tiang jani ngaba Peti 
Prajanjiane ene?” 13 Duaning punika Ida Sang 
Prabu Daud tan durus makta Peti Prajanjiane 
punika ka Yerusalem. Nanging Peti Prajanjiane 
punika genahang ida ring jeron Dane Obed-Edom 
anak uedan kota Gat. 14 Peti Prajanjiane punika 
magenah irika tigang sasih suenipun. Ida Sang 
Hyang Widi Wasa ngamertanin kulawargan Dane 
Obed-Edom miwah sakancan paderbeannyane. 

Pakaryan Ida Sang Prabu Daud ring Yerusalem 
(25am. 5:11-16) 


14 1 Ida Sang Prabu Hiram ratune ring Tirus 
ngutus utusan idane nangkil ring Ida Sang 
Prabu Daud. Ida ngaturang taru aras, tukang kayu 
miwah tukang batu, ring Ida Sang Prabu Daud, 
buat ngwangun puri. 2 Irika Ida Sang Prabu Daud 
uning mungguing Ida Sang Hyang Widi Wasa 
sampun ngamanggehang ida dados ratun bangsa 
Israele tur sampun ngawinang kaprabon idane 
gemuh landuh pabuat rakyat idane. 

3 Ring Yerusalem Ida Sang Prabu Daud 
malih ngambil makudang-kudang rabi tur 
madue makudang-kudang putra lanang istri. 
4 Putra-putran idane sane embas ring Yerusalem, 
inggih punika: Ida Samua, Sobab, Natan, Salomo, 
5 Yibar, Elisua, Elpelet, € Nogah, Nepeg, Yapia, 
7 Elisama, Beelyada miwah Ida Elipelet. 


Wong Pilistine kakaonang 
(2Sam. 5:17-25) 


8 Ritatkala wong Pilistine miragi mungguing 
Ida Sang Prabu Daud sane mangkin madeg ratu 
ring sawewengkon panegara Israele, wadua 
balan Pilistine tumuli medal gumanti ngejuk Ida 
Sang Prabu Daud. Irika Ida Sang Prabu Daud 
medal ka payudan buat ngarepin ipun. ? Wong 

Pilistine tumuli rauh ring Lebak Repaime tur 
ngawitin ngrampok irika. 10 Ida Sang Prabu Daud 
tumuli nunasang ring Ida Sang Hyang Widi Wasa 
kadi asapuniki: “Ratu Sang Hyang Widi Wasa, 
punapike titiang kalugra buat ngebug wong 
Pilistine punika? Punapike Palungguh IRatu jaga 
ngicen titiang kamenangan?” 

Ida Sang Hyang Widi Wasa raris ngandika 
sapuniki: “Nah lautang gebug. Ulun lakar ngicen 
kita kamenangan.” 

11 Irika Ida Sang Prabu Daud raris ngebug wong 
Pilistine tur ngaonang ipun ring Baal-Perasim. Ida 
Sang Prabu Daud raris ngandika sapuniki: “Ida 
Sang Hyang Widi Wasa suba mrabotang tiang 
buat ngenyagang wadua balan musuhe buka 
embahan blabare.” Punika awinannya genahe 
punika kawastanin Baal-Perasim. 12 Ritatkala 
wong Pilistine jerih kapilayu, ipun pada ngutang 
arcanipune, tur Ida Sang Prabu Daud raris 
mrentahang mangda nunjel arcane punika. 

13 Nenten sue maletan, wong Pilistine malih 
mawali ka lebake punika tur malih ngrampok 
irika. 18 Ida Sang Prabu Daud malih nunasang ring 
Ida Sang Hyang Widi Wasa. Pangandikan Ida Sang 
Hyang Widi Wasa sapuniki: “Eda kita ngebug ia 
uli dini. Nanging kemaja ilehin tur gebug ia uli sisi 
dituan, uli samping punyan murbaene. 22 Yen kita 
ningeh munyin anak majalan di muncuk kayune, 

ditu lautang gebug musuhe, sawireh Ulun lakar 
majalan ngamaluin kita buat ngalahang wadua 
balan wong Pilistine ento.” 18 Ida Sang Prabu 
Daud raris ngiringang sapatitah Ida Sang Hyang 
Widi Wasa. Punika awinannya ida ngulah wong 
Pilistine ngawit saking Gibeon rauh ka Geser. 

17 Ida Sang Prabu Daud raris kasub ring sakuubing 
jagat, tur Ida Sang Hyang Widi Wasa ngawinang 
parabangsane pada ajerih ring Ida. 


Pacawisan buat ngingsirang Peti Prajanjiane 


15 1 Ida Sang Prabu Daud ngwangun puri 
pabuat ragan idane ngraga ring Kota 
Daud. Ida taler nyawisang genah buat linggih 
Peti Prajanjian Ida Sang Hyang Widi Wasa, tur 
genahe punika kakereb antuk kemah. ? Ida raris 
ngandika sapuniki: “Tuah wong Lewi dogen ane 
kalugra negen Peti Prajanjiane ento, sawireh 
tuah ia ane kapilih baan Ida Sang Hyang Widi 
Wasa buat negen Peti Prajanjiane ento tur 
ngancangin Ida salawas-lawasne.” 3 Irika Ida 
Sang Prabu Daud raris nauhin rakyat Israele sami 
mangda rauh ka Yerusalem buat jaga ngingsirang 
Peti Prajanjiane punika ka genah sane sampun 
cawisang ida. “ Sapangrarisipun, Ida Sang Prabu 
Daud ngesengin katurunan Dane Harun miwah 
wong Lewine. ? Saking suku Lewi palingsehan 
Dane Kehat, rauh Dane Uriel sane ngamongang 

anak satus kalih dasa diri saking palingsehan 
danene. ê Saking palingsehan Dane Merari, rauh 
Dane Asaya sane ngamong anak satak kalih 
dasa diri. ' Saking palingsehan Gerson, rauh 
Dane Yoel, sane ngamong anak satus tigang 
dasa diri. 3 Saking palingsehan Elsapan, rauh 
Dane Semaya, sane ngamong anak satak diri. 

3 Saking palingsehan Hebron, rauh Dane Eliel, 
sane ngamong anak ulung dasa diri. 10 Tur saking 
palingsehan Dane Usiel, rauh Dane Aminadab 
sane ngamong anak satus roras diri. 

11 (da Sang Prabu Daud nauhin Sang Pandita 
Sadok miwah Pandita Abyatar kasarengin antuk 
wong Lewi nem diri, minakadinipun Dane 
Uriel, Asaya, Yoel, Semaya, Eliel miwah Dane 
Aminadab. 1? Ida Sang Prabu Daud raris mabaos 
ring wong Lewi punika sapuniki: “Nah nyama 
ene dadi pamimpin palingsehan suku Lewine. 
Suciangja dewek nyamane muah wong Lewi 
ane bareng-bareng teken nyama, apanga nyama 
prasida ngaba Peti Prajanjian Ida Sang Hyang 
Widi Wasa, Widin wong Israele ka tongose ane 
suba sediaang tiang. 13 Sawireh nyama tusing 
milu dugase ngaba Peti Prajanjiane ento ipidan, 
Ida Sang Hyang Widi Wasa, Widin iragane suba 
nyisipang iraga uli krana iraga tusing nyungsung 
Ida amun patutne.” 

14 Raris parapandita miwah wong Lewine pada 
nyuciang raga mangda prasida jaga ngingsirang 
Peti Prajanjian Ida Sang Hyang Widi Wasa, Widin 
Israele. 1? Wong Lewi punika raris negen Peti 
Prajanjian Ida Sang Hyang Widi Wasa, Widin 
Israele, kadi pituduh Ida Sang Hyang Widi Wasa 
malantaran Dane Musa. 

16 Ida Sang Prabu raris mrentahang pamimpin- 
pamimpin wong Lewine mangda nyelik 
makudang-kudang wong Lewi buat makidung 
muah nyuarayang tetabuhan sane ngliangin 
minakadinipun, kecapi miwah cengceng. 

17 Saking palingsehan juru kidunge kaselik 
makudang-kudang anak buat nyuarayang 
cengceng prunggu minakadinipun: Dane Heman 
okan Dane Yoel, pasemetonan danene sane 
mapesengan Asap okan Dane Berekia miwah 
Dane Etan okan Dane Kusaya, saking palingsehan 
Dane Merari. Buat nyarengin juru kidunge punika 
nyuarayang rebab sane masuara jangih, kaselik 
makudang-kudang wong Lewi inggih punika: 
Dane Sakaria, Yaasiel, Semiramot, Yehiel, Uni, 
Eliab, Maaseya miwah Dane Benaya. 

Buat nyuarayang rebab sane agung 
suarannyane, kaselik makudang-kudang wong 
Lewi inggih punika: Dane Matica, Elipele, Miknea, 
Asasya miwah pajagaan Perhyangan Agunge 

kekalih inggih punika Dane Obed-Edom miwah 
Yeiel. 18 (15:17) 19 (15:17) 20 (15:17) 21 (15:17) 

22 Dane Kenanya kaselik dados pamimpin seka 
tabuh wong Lewine, santukan dane pascad 
magambel. 23 Dane Berekia miwah Dane Elkana 
kasarengin antuk Dane Obed-Edom miwah Dane 
Yehia, kaselik dados pajagaan Peti Prajanjiane. 
Sang Pandita Sebanya, Pandita Yosapat, Pandita 
Netaneel, Pandita Amasai, Pandita Sakaria, 
Pandita Benaya miwah Pandita Elieser, kaselik 
dados juru ngupin trompet ring ajeng Peti 
Prajanjiane. 24 (15:23) 


Peti Prajanjiane kabakta ka Yerusalem 
(2Sam. 6:12-22) 


25 Irika Ida Sang Prabu Daud kairing antuk 
parapamimpin wong Israele, ping kalih 
parakomandan wadua balane lunga ka jeron 
Dane Obed-Edom buat ngambil Peti Prajanjiane, 
tur ida ngwentenang rerainan sane ageng. 26 Ida 
ngaturang banteng jagiran pepitu, miwah biri-biri 
pepitu ring ayun Ida Sang Hyang Widi Wasa, 
buat majatiang mungguing Ida Sang Hyang Widi 
Wasa jaga ngiangin wong Lewine sane negen 
Peti Prajanjiane punika. 2' Ida Sang Prabu Daud 
mabusana jubah kain lenen sane pinih becik, kadi 
asapunika taler juru tabuhe miwah Dane Kenanya 
pamimpinnyane makamiwah parawong Lewine 

sane negen Peti Prajanjiane. Ida Sang Prabu Daud 
taler nganggen kawaca epod. 28 Wong Israele 
sami ngiringang Peti Prajanjiane ka Yerusalem 
sarwi masuryak maliang-liang kadulurin antuk 
suaran trompet, sungu, cengceng miwah kecapi. 

29 Ritatkala Peti Prajanjiane punika ngranjing 
ring kota, Ida Mikal, okan Ida Sang Prabu Saul 
sane istri, macingakan saking jendelane. Irika 
cingak ida, Ida Sang Prabu Daud sedek masolah 
sinambi kecag-kecog kabatek antuk ledang kayun 
idane. Ida Mikal rumasa seneb nyingak Ida Sang 
Prabu Daud kadi asapunika. 

16 1 Dane tumuli makta tur ngenahang Peti 

Prajanjiane punika ring tengah kemah 
sane sampun kacawisang antuk Ida Sang Prabu 
Daud. Dane raris ngaturang aturan maborbor, 
aturan karahayuan ring ayun Ida Sang Hyang 
Widi Wasa. 2 Sasampune Ida Sang Prabu Daud 
puput ngaturang aturan, ida tumuli ngamertanin 
rakyate sajeroning parab Ida Sang Hyang Widi 
Wasa, 3 tur ngedumang pangan kinum ring 
rakyate sami. Asing-asing wong Israel lanang istri 
icen ida roti abungkul, daging magoreng atebih 
miwah roti kismis. 

4 Ida Sang Prabu Daud taler ngamanggehang 
makudang-kudang wong Lewi buat ngancangin 
pangubakti ring ajeng Ida Sang Hyang Widi 
Wasa, Widin Israele ring ajeng Peti Prajanjiane, 

malantaran makidung tur muji Ida. ? Dane 
asap kamanggehang dados pamimpin, tur 
Dane Sakaria dados wakilnyane. Dane Yeiel, 
Semiramot, Yehiel, Matica, Eliab, Benaya, 
Obed-Edom miwah Dane Yeiel, dados juru 
tabuh kecapi. Dane Asap dados juru tabuh 
cengceng, * tur panditane kekalih inggih punika 
Dane Benaya miwah Yehasiel patut tansah 
ngupin trompet ring arepan Peti Prajanjiane. 

7 Sapanglanturipun ngawit saking rahina punika 
Ida Sang Prabu Daud ngicen Dane Asap miwah 
parawong Lewi semeton danene tetegenan buat 
dados juru kidung muji Ida Sang Hyang Widi 
Wasa. 


Kidung Pujian 
(Kid. 105:1-15; 96:1-13; 106:1, 47-48) 


8 Matur panyuksmaja pamantuka ring Ida Sang 
Hyang Widi Wasa, uar-uarangja kagungan 
Idane. Critayangja ring parabangsane 
paindikan sane sampun kardi Ida. 

9 Makidungja muji Ida Sang Hyang Widi Wasa, 
tuturangja pakardin Idane sane kalintang 
luih. 

10 Pada liangja santukan iraga dados padruen 
Idane. Sawatek anake sane nyumbah Ida 
mangda pada masuka rena. 


1 BABAD 16.11-18 1769 


11 Ruruhja Ida Sang Hyang Widi Wasa buat 
nunas pitulungan, tur tansah baktininja 
Ida. 

12 Ih parakaturunan Yakub, parekan Ida Sang 
Hyang Widi Wasa. Ih katurunan Israel, 
seselikan Ida Sang Hyang Widi Wasa. 
Elingangja katawahan-katawahan sane 
sampun kakardi antuk Ida Sang Hyang 
Widi Wasa, miwah pasisip sane tiwakang 
Ida. 13 (16:12) 

14 [da Sang Hyang Widi Wasa punika, Widin 
iragane. Pituduh Idane punika pabuat 
jagate makasami. 

15 Sampunangja kantos lali ring prajanjian Ida 
Sang Hyang Widi Wasa, sane kardi Ida 
buat salami-laminipun. 

16 Inggih punika prajanjian sane kardi Ida marep 
ring Dane Abraham miwah sane kardi Ida 
ring Dane Ishak. 

17 Ida Sang Hyang Widi Wasa ngardi prajanjian 
ring Dane Yakub, inggih punika: Prajanjian 
sane langgeng. 

18 Kadi asapuniki pangandikan Idane: “Ulun 
lakar maicayang teken kita tanah Kanaan. 
Tanahe ento lakar dadi pagelahan kitane.” 

19 Kaulan Ida Sang Hyang Widi Wasa wantah 
akidik cacakanipun, tur dados wong 
sunantara ring tanah Kanaan. 

20 [pun ngumbara saking genahe sane asiki ka 
genahe sane tiosan, saking kaprabon sane 
asiki ka kaprabone sane lianan. 

21 Nanging Ida Sang Hyang Widi Wasa nenten 
pacang manggayang kaulan Idane 
katindes. Ida jaga melanin ipun samaliha 
Ida jaga miteketin pararatune sapuniki: 

22 “Eda plegendahanga parekan seselikan 
Ulune, tur eda bencanena nabi-nabin 
Ulune.” 


23 Ih jadma saduuring jagat, makidungja muji 
Ida Sang Hyang Widi Wasa. Uar-uarangja 
nyabran rahina orti rahayu indik Ida 
sampun ngrahayuang iraga. 

24 Lumbrahangja kamulian Idane ring 
parabangsane, miwah pakardi-pakardin 
Idane sane mawisesa ring jagate sami. 


25 Ida Sang Hyang Widi Wasa Maha Agung 
tur patut kapuji-puji. Ida patut kaluihang 
langkungan ring sakancan paradewane. 

26 Dewan sakancan bangsane sane tiosan puniki 
wantah arca-arca, nanging Ida Sang Hyang 
Widi Wasa sane ngardi akasane. 

2? Kamulian lan kagungan ngliput Ida, 
kawisesan miwah kabungahan sane 
ngebekin Perhyangan Idane. 


28 Pujija Ida Sang Hyang Widi Wasa ih jadma 
saduuring gumi. Pujija kamulian miwah 
kawisesan Idane. 

29 Pujija Ida Sang Hyang Widi Wasa sane mulia. 
Aturangja aturane tur ngranjingja ka 
Perhyangan Idane. Sumungkemja ring 
ayun Ida Sang Hyang Widi Wasa rikalaning 
Ida nyalantara sajeroning kasucian Idane. 

30 Ih saisin mrecapada, jejeh ngetorja ring 
ayun Idane! Jagate sampun kagenahang 
ring genahnyane tur nenten prasida 
kagingsirang. 

31 Pada liangja ih akasa miwah pretiwi! 
Tuturangja ring parabangsane, mungguing 
Ida Sang Hyang Widi Wasa punika 
jumeneng ratu. 

32 Pada makerugja, ih segara miwah saluiring 
gumatap-gumitip sane wenten irika. Pada 
liangja ih pategalan miwah sadagingnya 
makasami. 

33 Taru-tarune ring alase pacang masuryak 
kabatek antuk liangnyane ring ayun Ida 
Sang Hyang Widi Wasa rikala Ida rauh 
mrentah jagate punika. 

34 Matur panyuksmaja ring ayun Ida Sang 
Hyang Widi Wasa, santukan ida kalintang 
becik. Sih kapitresnan Idane langgeng 
salawas-lawasnya. 

35 Maturja asapuniki ring Ida: “Rahayuangja 
titiang duh Ratu Sang Hyang Widi Wasa, 
juru rahayun titiange. Punduhangja 
titiang sinarengan, tur rahayuangja titiang 
saking bangsa-bangsane, mangda titiang 
mrasidayang ngaturang panyuksma tur 
muji parab Palungguh IRatu sane suci.” 

36 Pujija Ida Sang Hyang Widi Wasa Widin 
Israele! Pujija Ida sane mangkin miwah 
salami-laminipun. 

Raris rakyate makasami masaur manuk “Amin” 

sarwi muji Ida Sang Hyang Widi Wasa. 


Pangubakti ring Yerusalem miwah ring Gibeon 


37 Ida Sang Prabu Daud ngamanggehang 
Dane Asap miwah parasemeton danene wong 
Lewi mangda tetep ngamargiang pangubakti 
sakadi sane sampun kamargiang ring genah 
panyimpenan Peti Prajanjiane. Dane sareng sami 
patut ngamargiang tetegenannyane irika nyabran 
rahina. 33 Dane Obed-Edom okan Dane Yedutun 
kasarengin antuk anak nem dasa kutus diri saking 
palingsehan danene patut ngrombo dane irika. 

Dane Hosa miwah Dane Obed-Edom kapisara 
ngebag gapurane. 

39 Sang Pandita Sadok miwah parapandita 
semeton danene kapisara ngamargiang 
pangubakti ring ayun Ida Sang Hyang Widi Wasa 
ring genah pangubaktine ring Gibeon. “8 Nyabran 
semeng miwah nyoreang dane patut morbor 
aturan maborbor ring pamorboran aturane 
manut sakadi sane kasuratang ring cakepan 
pidabdab sane kapaicayang antuk Ida Sang Hyang 
Widi Wasa ring wong Israele. “1 Dane kasarengin 
antuk Dane Heman miwah Dane Yedutun miwah 
sane tiosan sane kaselik buat makidung muji Ida 
Sang Hyang Widi Wasa, duaning sih pasuecan 
Idane sane langgeng. 4? Dane Heman miwah 
Dane Yedutun taler kapisara buat ngupin trompet 
miwah nabuh cengceng miwah tetabuhan 
sane lianan rikalaning kidung puji-pujiane 
kunggahang. Warga palingsehan Dane Yedutun 
sane kapisara ngebag gapurane. 

43 Wusan punika rakyate suang-suang raris pada 
budal, tur Ida Sang Prabu Daud taler mantuk 
buat matemu ring kulawargan idane ring puri. 


Piteket Nabi Natan ring Ida Sang Prabu Daud 
(2Sam. 7:1-17) 


17 1 Sane mangkin Ida Sang Prabu Daud 
sampun jenek malinggih ring purin idane. 

Risedek rahina anu ida ngutus utusan nangkilin 
Nabi Natan kadulurin pangandika sapuniki: 
“Tiang magenah ring umahe sane malakar antuk 
taru aras, nanging Peti Prajanjian Ida Sang Hyang 
Widi Wasa kantun magenah ring kemahe.” 

2 Atur Dane Nabi Natan sapuniki: “Rarisang 
margiang napi sane mantuk ring kayun iratune 
santukan Ida Sang Hyang Widi Wasa ngiangin 
iratu.” 

3 Nanging ring wengi punika Ida Sang Hyang 
Widi Wasa ngandika ring Dane Natan sapuniki: 

4 “Kema orahin parekan Ulune Daud, kene 
pangandikan Ulune teken ia: “Tidongja kita ane 
patut ngwangun Perhyangan ane lakar dadi 
linggih Ulune. ? Ngawit uli Ulun ngrahayuang 
wong Israele uli Mesir kanti kayang jani, 

Ulun tonden taen malinggih di Perhyangane. 
Ulun setata malinggih di tengah kemahe tur 
makisid-kisid uli tongose abesik ka tongose ane 
lenan. ? Di sajeroning pangumbaran Ulune ngajak 
rakyat Israele, Ulun tusing taen matakon teken 
parapamimpin ane manggehang Ulun unduk apa 
krana ia tusing ngaenang Ulun Perhyangan ane 
malakar aji kayu aras. 

7 Ento krana, kema orahang teken Daud, 
parekan Ulune, mungguing Ulun Sang Hyang 
Widi Wasa Ane Maha Kuasa ngandika teken ia 
kene: “Ulun suba nyemak kita uli sig tongose 

dadi pangangon kambing tur ngamanggehang 
kita dadi pamrentah bangsa Israel kaulan Ulune. 
8 Ulun suba ngiangin kita saparilampah kitane tur 
Ulun suba ngalahang musuh kitane makejang, 
dikalane kita maperang. Ulun lakar nadiang kita 
kabinawa buka pamimpin-pamimpine ane paling 
agunga di gumine. ? Ulun suba nyelik tongos buat 
bangsa Israel kaulan Ulune tur suba ngejang ia 
ditu. Ditu ia lakar nongos ditu tur tusing ada 
buin anak ane nindes ia. Ngawit uli ia ngaug 
tanahe ento, ia suba kagebug baan bangsane 
ane angkara murka, nanging unduke ento tusing 
ada buin. Ulun majanji ngalahang musuh-musuh 
kitane tur mapaica katurunan teken kita. 10 (17:9) 
11 Yening kita mati tur katanem bareng-bareng 
teken leluur kitane, Ulun lakar ngamanggehang 
salah tunggal pianak kitane buat madeg ratu, 
tur lakar ngukuhang kaprabonnyane. 12 Ia ane 
lakar ngwangun Perhyangan buat Ulun, tur 

Ulun lakar ngamanggehang kaprabonnyane 
turun-temurun. 13 Ulun lakar dadi ajinnyane 

tur ia lakar dadi putran Ulune. Ulun tusing 

lakar mancut pitulungan Ulune uli sig iane, 

buka uli sig Saule ane kutang Ulun, apanga kita 
prasida jumeneng ratu. 14 Ulun lakar netepang 

ia dadi pamimpin kaula muah kaprabon Ulune 
salawas-lawasne. Kaprabonnyane lakar langgeng 
salawas-lawasne. ” 

15 Nabi Natan raris ngaturang ring Ida Sang 
Prabu Daud saluiring sane sampun kasabdayang 
antuk Ida Sang Hyang Widi Wasa ring dane. 


Pangastawan miwah atur 
panyuksman Ida Sang Prabu Daud 


(25am. 7:18-29) 


16 Sasampune punika Ida Sang Prabu Daud raris 
ngranjing ka Kemah Linggih Ida Sang Hyang Widi 
Wasa. Irika ida malinggih tur ngastawa sapuniki: 
“Duh Ratu Sang Hyang Widi Wasa, Widin titiange, 
titiang wiadin kulawargan titiange, sayuaktinipun 
nentenja pantes molih paindikan sakadi sane 
sampun kardi Palungguh IRatu ring titiang. 

17 Nanging sane mangkin Palungguh IRatu 
ngardi paindikan sane langkungan ring punika. 
Palungguh IRatu sampun ledang ngwentenang 
prajanjian ngeniang ring katurunan titiange, 
ring masa-masa sane jaga rauh. Samaliha sane 
mangkin Palungguh IRatu sampun ngaksi titiang 
waluya sakadi anak sane agung. 18 Napi malih 
sane patut aturang titiang ring Palungguh IRatu! 
Palungguh IRatu sampun wikan ring sikian 
titiange, tur Palungguh IRatu nginggilang titiang, 
parekan Palungguh IRatu. 19 Punika mula wantah 
pakayunan miwah pakarsan Palungguh IRatu 
buat nibakang paindikan punika ring titiang 

tur Palungguh IRatu ngedengang ring titiang 

indik kaluihan titiange benjang pungkur. 20 Duh 
Ratu Sang Hyang Widi Wasa, nenten wenten 
sane nyamenin Palungguh IRatu. Titiang uning 
mungguing wantah Palungguh IRatu sane maraga 
Widi. 21 Ring jagate nenten wenten bangsa 
tiosan sane sakadi bangsa Israel sane bebasang 
Palungguh IRatu saking genahipune dados panjak 
tur manggehang Palungguh IRatu dados kaulan 
Palungguh IRatu. Palungguh IRatu sampun 
ngardi paindikan sane agung tur ngangobin 
pabuat ipun, tur paindikane punika nyebar 
kabinawan Palungguh IRatu ring sakuubing 
jagate. Palungguh IRatu ngrahayuang kaulan 
Palungguh IRatu saking Mesir, tur ngaonang 
bangsa-bangsa sane tiosan rikala kaulan 
Palungguh IRatune mayuda. 22 Palungguh IRatu 
sampun nadosang bangsa Israel kaula druen 
Palungguh IRatu kantos salami-laminipun, tur 
Palungguh IRatu Sang Hyang Widi Wasa sampun 
dados Widinipune. 

23 Sane mangkin, duh Ratu Sang Hyang Widi 
Wasa, Widin titiange, ledang Palungguh IRatu 
nagingin janjin Palungguh IRatu sane kardi 
Palungguh IRatu ring titiang, miwah katurunan 
titiange. Samaliha ledang Palungguh IRatu 
ngamargiang sakadi sane sampun sabdayang 
Palungguh IRatu. 24 Kabinawan Palungguh IRatu 
sayan ageng, tur rakyate salami-laminipun 

jaga mabaos sapuniki: “Ida Sang Hyang Widi 
Wasa Sane Maha Wisesa, Ida punika Widi sane 
ngwengku Israel. Samaliha Palungguh IRatu 
jaga miara kaprabon titiange salami-laminipun. 
25 Titiang purun ngaturang pangastawan 
titiange puniki ring ayun Palungguh IRatu, 
Widin titiang, duaning Palungguh IRatu sampun 
ledang nyinahang indike punika makasami ring 
titiang, parekan Palungguh IRatu, tur sampun 
ngandikayang ring titiang mungguing Palungguh 
IRatu pacang nadosang katurunan titiange 
pararatu. 2? Palungguh IRatu, Sang Hyang Widi 
Wasa sane maraga Widi, tur Palungguh IRatu 
sampun ngardi prajanjian sane kalintang becik 
puniki ring titiang. 2' Titiang nglungsur ledang 
Palungguh IRatu ngamertanin katurunan titiange, 
mangda ipun prasida nglantur ngrasayang sih 
pasuecan Palungguh IRatu. Palungguh IRatu, 
Sang Hyang Widi Wasa sampun ngamertanin 
ipun, tur mertan Palungguh IRatu pacang 
manggeh ring ipun kantos salami-laminipun.” 


Kamenangan wadua balan Ida Sang Prabu Daud 
(2Sam. 8:1-18) 


18 1 Sasampune punika, Ida Sang Prabu Daud 
malih mayuda nglawan bangsa Pilistin tur 
ipun kaonang ida. Ida ngrampas kota Gat rauh ka 
desa-desa sane wenten ring kiwa tengennyane. 

2 Ida taler ngaonang bangsa Moab, mawinan 
ipun raris kajajah tur naur upeti ring ida. 

3 Sapangrarisipun Ida Sang Prabu Daud ngebug 
Sang Prabu Hadadeser, ratune ring Soba, sane 
nampek ring wewidangan Hamat ring panegara 
Siria, santukan Ida Sang Prabu Hadadeser 
mapakayun nguasain wewidangan Tukad Eprate 
sane ring luanan. 4 Saking Sang Prabu Hadadeser 
Ida Sang Prabu Daud ngrampas kreta perang siu 
akehipun, prajurit sane nunggang kuda pitung 
tali akehipun miwah prajurit sane lumampah 
kalih dasa tali diri. Ida molih kuda buat ngedeng 
kretan idane satus, tur sisannyane kaelung 
buntutnyane. 

3 Rikala wadua balan wong Siriane saking 
Damsik rauh nulungin Ida Sang Prabu Hadadeser, 
Ida Sang Prabu Daud raris ngebug wadua 
balane punika tur ngamademang kalih likur 
tali akehipun. £ Sasampune punika ida raris 
ngenahang wadua balan idane ring wewidangan 
mesehe, tur ipun kajajah saha naur upeti ring 
ida. Ida Sang Hyang Widi Wasa ngawinang Ida 
Sang Prabu Daud molih ring rana milehan. ' Ida 
Sang Prabu Daud ngrampas tameng mas sane 
kabakta antuk prakangge-prakanggen Sang Prabu 
Hadadeser raris kabakta ka Yerusalem. 8 Ida taler 
makta temaga akeh pisan saking kota Tibhat 
miwah kota Kun, inggih punika kota-kota sane 

kaprentah antuk Ida Sang Prabu Hadadeser. 
(Wekasan Ida Sang Prabu Salomo ngunayang 
temagane punika buat makarya bak sane ageng, 
sesaka-sesaka miwah prabot-prabot temaga ring 
Perhyangan Agung.) 

9 Ida Sang Prabu Tou, prabune ring Hamat 
mireng mungguing Ida Sang Prabu Daud 
sampun ngaonang wadua balan Ida Sang Prabu 
Hadadeser makasami. 10 Duaning punika, ida 
raris ngutus Ida Yoram putran idane, nangkil ring 
Ida Sang Prabu Daud, buat ngaturang pangayu 
bagia, duaning ida sampun molih ring rana 
nglawan Ida Sang Prabu Hadadeser sane pecak 
tansah ngyudain Ida Sang Prabu Tou. Ida Yoram 
makta aturan ring Ida Sang Prabu Daud marupa 
barang-barang sane malakar antuk mas, perak 
miwah temaga. 1! Ida Sang Prabu Daud ngaturang 
barang-barang punika buat kanggen sajeroning 
pangubakti sinarengan ring mas miwah perak 
sane rampas ida saking bangsa-bangsa sane 
kaonang ida, inggih punika bangsa Edom, Moab, 
Amon, Pilistin miwah Amalek. 

12 Dane Abisai okan Dane Seruya, ngaonang 
wong Edom ring Lebak Pakehe, tur ngamademang 
wong Edom plekutus tali akehipun. 13 Dane raris 
ngenahang wadua balan danene ring sakuub 
tanah Edom, tur panegarane punika dados 
jajahan Ida Sang Prabu Daud. Ida Sang Hyang 

Widi Wasa ngawinang Ida Sang Prabu Daud 
tansah molih ring rana. 

14 ida Sang Prabu Daud mrentah sakuub wong 
Israele tur ngrajegang kadilan miwah kapatutan 
pabuat kaulan idane. 1° Dane Yoab okan Dane 
Seruya, kadegang dados senapati, tur Dane 
Yosapat okan Dane Ahilud kapisara dados 
bendahara. 18 Dane Sadok okan Dane Ahitub 
miwah Dane Ahimelek okan Dane Abyatar 
kadegang dados pandita. Dane Sausa kadegang 
dados sekretaris negara. 1' Dane Benaya okan 
Dane Yoyada kadegang dados komandan pasukan 
wong Kreti miwah wong Pleti tur paraputran 
Ida Sang Prabu Daud polih linggih sane utama 
sajeroning pamrentahan idane. 


Ida Sang Prabu Daud ngaonang wong 
Amon miwah wong Siria 


(2Sam. 10:1-19) 


19 1 Sasampune punika Ida Sang Prabu 
Nahas, ratun wong Amone raris seda, tur 
Ida Hanun putran Idane kadegang dados ratu. 

2 Ida Sang Prabu Daud raris ngandika asapuniki: 
“Gelahe lakar nyinahang pasawitran ngajak Ida 
Hanun, buka ajin idane masawitra teken gelah.” 
Punika awinan Ida Sang Prabu Daud raris ngutus 
utusan idane buat nyinahang rasa bela sungkawa 
duaning sedan ajin Ida Sang Prabu Hanun. 


1 BABAD 19.3-7 1782 


Nanging rikala utusane punika rauh ring 
panegara Amon tur tangkil ring Ida Sang 
Prabu Hanun, 3 parapamimpin wong Amone 
raris matur ring Sang Prabu Hanun sapuniki: 
“Punapike palungguh iratu mitaenang utusan 
Ida Sang Prabu Daud rauh mriki mula wantah 
buat nyinahang rasa kaduhkitan idane uli krana 
sedan ajin iratune? Sujatinne nenten pisan kadi 
asapunika. Ida ngutus utusane punika mriki 
dados mata-mata buat jaga nyelehin jagate 
puniki mangda sida antuk ida ngaonang.” 

4 Ida Sang Prabu Hanun tumuli ngejuk utusan 
Ida Sang Prabu Daud, tur nyukur jenggotnyane 
saha ngetep panganggennyane rauh ring 
bangkiang, tur ipun raris katundung mangda 
budal. ? Utusane punika rumasa kalintang kimud 
mawali budal. Rikala Ida Sang Prabu Daud mireng 
indike punika, ida ngandikayang mangda ipun 
nyantos ring Yeriko, tur sampunang mawali 
sadurung jenggotnyane sampun tumbuh malih. 

6 Ida Sang Prabu Hanun miwah wong Amone 
sami tumuli pada uning mungguing indike 
punika sampun ngawinang Ida Sang Prabu 
Daud dados mesehnyane. Punika awinannya 
ida-dane raris nyewa kreta perang miwah prajurit 
nunggang kuda saking Siria-Mesopotamia, saking 
Siria-Maaka miwah saking Siria-Soba antuk perak 
tigang dasa tali kilogram. ' Kreta tigang dasa kalih 

tali sane kasewa punika miwah wadua balan sang 
prabu Maakane raris rauh tur ngwangun kemah 
nampek ring Medeba. Wong Amone taler pada 
medal saking sakancan kotannyane tur pada 
sayaga buat mayuda. 

8 Rikala Ida Sang Prabu Daud mireng indike 
punika, ida raris mrentahang Dane Yoab miwah 
wadua balane sami. ? Wong Amone punika raris 
ngarepang tur ngatur gelarnyane ring margine 
sane ngranjing ka Raba, ibukotannyane, miwah 
pararatu kantinnyane pada ngatur gelarnyane 
ring tegale jimbar. 

10 Rikala Dane Yoab uning mungguing mesehe 
jaga ngebug saking ajeng miwah saking ungkur, 
irika dane nyelik prajurit Israele sane becik-becik 
tur kagenahang mapas wong Siriane punika. 

11 Wadua balane sane tiosan serahang dane 
ring reh-rehan Dane Abisai semeton danene, 
tur kagenahang buat ngarepin wong Amone. 

12 Dane Yoab mabaos ring semeton danene 
sapuniki: “Yen adi ningalin beli kelilih nglawan 
wong Siriane, lautang tulungin beli. Yen adi 
kelilih nglawan wong Amone beli lakar nulungin 
adi. 13 Eda lenga tur edaja jejeh. Jalanja sahasa 
maperang buat rakyat iragane muah buat kotan 
Widin iragane. Dumadakja pakarsan Ida Sang 
Hyang Widi Wasa lakar kasidan.” 

14 Dane Yoab miwah prajurit-prajurit danene 
raris mangseh magegebug tur wadua bala Siriane 
pada jerih kapilayu. 15 Rikala wong Amone 
ngeton wong Siriane jerih kapilayu, ipun tumuli 
malaib saking ajeng Dane Abisai tur ngranjing ka 
kota. Sasampune punika Dane Yoab raris mawali 
ka Yerusalem. 

16 Rikala wong Siriane uning mungguing ipun 
sampun kakaonang antuk wong Israele, ipun 
raris ngrauhang prajurit saking wewidangan 
Siriane sane dangin Tukad Eprat, raris kaserahang 
ring Dane Sobak senapatin wadua balan Ida 
Sang Prabu Hadadeser saking Soba. 1' Rikala 
Ida Sang Prabu Daud mireng indike punika, ida 
raris munduhang wadua bala Israele tumuli 
nglintangin Tukad Yordane, tur ngatur gelar 
mapas wong Siriane punika. Yudane raris 
ngawitin, 18 tur wong Israele nangsek wadua 
balan wong Siriane kantos ipun pada makirig. 
Ida Sang Prabu Daud miwah wadua balan idane 
ngamademang panunggang kreta perang wong 
Siriane pitung tali akehipun miwah prajurit 
sane lumampah petang dasa tali diri. Ida 
taler nyedayang Dane Sobak senapatin wadua 
balan wong Siriane. 1? Rikala pararatune sane 
kajajah antuk Ida Sang Prabu Hadadeser uning 
mungguing ida sampun kakaonang antuk wong 
Israele, ida tumuli madame ngiring Ida Sang 

Prabu Daud tur nyadia dados jajahan idane. 
Ngawit saking dauhe punika wong Siriane nenten 
purun malih makanti ring wong Amone. 


Indik Sang Prabu Daud ngaonang kota Raba 
(2Sam. 12:26-31) 


20 1 Rikala rauh masan endange, rikala 
masanipun pararatune biasa medal ka 
payudan, Dane Yoab tumuli mimpin wadua balan 
danene lunga magegebug ka panegara Amon. 
Rikala punika Ida Sang Prabu Daud kantun jenek 
malinggih wenten ring Yerusalem. Dane Yoab 
ngurung tur ngebug kota Rabane kantos kaon tur 
uug. 2 Ratun bangsa Amone ngangge gelungan 
mas sane bobotipun tigang dasa pat kilogram. 
Gelungane punika madaging soca sane mael 
asiki. Socane punika raris kambil antuk Ida Sang 
Prabu Daud raris kagenahang ring gegelungan 
idane ngraga. Ida taler molih jejarahan akeh 
pisan saking kotane punika. 3 Ida taler nawan 
rakyat kotane punika tur ipun nikayang ida 
makarya ngangge prabot gergaji, tambah miwah 
kapak. Sawatek wong Amone sane wenten ring 
kota-kotane sane tiosan taler kapaksa makarya 
pateh kadi asapunika antuk Ida Sang Prabu Daud. 
Sasampune punika ida miwah parakaulan idane 
raris mawali ka Yerusalem. 

Yuda nglawan wong Pilistine 
(2Sam. 21:15-22) 


4 Wusan punika, malih wenten yuda nglawan 
wong Pilistine ring Geser. Daweg punika Dane 
Sibkai, saking Husa, ngamademang raksasa asiki 
sane mawasta Sipai, tur wong Pilistine raris kaon. 

> Malih wenten yuda tiosan nglawan wong 
Pilistin. Duk punika Dane Elhanan okan Dane 
Yair ngamademang Lahmi nyaman Goliate sane 
saking kota Gat. Patin tumbakipune agengnyane 
amun pandalane. 

6 Malih wenten yuda ring kota Gat. Irika 
wenten raksasa sane buntutnyane suang-suang 
majriji nemnem. Raksasa punika katurunan 
raksasa-raksasa sane nguni. ' Raksasa punika 
nangtangin wong Israele. Irika Dane Yonatan, 
okan Dane Simea rakan Sang Prabu Daud raris 
ngamademang ipun. 

8 Raksasane makatetiga sane kapademang 
antuk Sang Prabu Daud miwah parapangiring 
idane, punika katurunan raksasa sane ring Gat. 


Ida Sang Prabu Daud ngwentenang cacah jiwa 
(2Sam. 24:1-25) 


2 1 1| Setan mamanah ngrauhang pakewuh 
marep ring wong Israele. Punika 
awinannya, ipun ngawinang Ida Sang Prabu Daud 

ngardi kaputusan buat ngwentenang cacah jiwa. 
2 Ida Sang Prabu Daud mrentahang Dane Yoab 
miwah prakangge sane lianan sapuniki: “Kema 
jlajah gumi Israele uli di tanggunne ane besik 
nganteg ka tanggunne ane lenan, tur itungja 
rakyate. Gelah mabudi nawang akuda liunne 
makejang.” 

3 Dane Yoab tumuli matur sapuniki: “Dumadak 
Ida Sang Hyang Widi Wasa ngawinang wong 
Israele maweweh-weweh kantos ping satus, 
bandingang ring sane wenten mangkin. Duh 
ratu sang prabu, rakyate punika makasami 
parekan palungguh iratu. Napi awinannya 
palungguh iratu ngarsayang indike punika, tur 
ngawinang bangsane punika makasami iwang.” 
4 Nanging ida sang prabu maksa Dane Yoab 
mangda ngamargiang prentahe punika. Dane 
Yoab raris mamargi nylajah sakuub panegara 
Israele. Sasampune punika, dane raris mawali 
ka Yerusalem. ? Dane nguningayang ring Ida 
Sang Prabu Daud cacakan anake lanang-lanang 
sane sampun pantes medal ka payudan ring 
Israel wenten ajuta nanggu satus tali diri miwah 
ring Yehuda wenten samas pitung dasa tali diri. 
6 Santukan Dane Yoab nenten saadung ring titah 
ida sang prabu, kenginan dane nenten ngetang 
warga suku Lewi miwah suku Benyamine. 

7 Ida Sang Hyang Widi Wasa nenten pisan 
ledang ring paindikan sane sampun kamargiang 
punika. Punika awinan Ida raris nyisipang wong 
Israele. 3 Ida Sang Prabu Daud tumuli matur ring 
Ida Sang Hyang Widi Wasa sapuniki: “Titiang 
sampun ngardi dosa sane ageng malantaran 
paindikan punika! Ledang Palungguh IRatu 
ngampurayang titiang. Titiang sampun ngardi 
paindikan sane kalintang nambet.” 

9 Sasampune punika Ida Sang Hyang Widi Wasa 
ngandika ring Dane Gad, nabin Ida Sang Prabu 
Daud, sapuniki: 10 “Kema orahang teken Daud 
mungguing Ulun lakar nglugrain ia milih abesik 
uli pantaran paundukan ane tetelu ene. Encenja 
ane piliha, ento ane lakar laksanayang Ulun.” 

11 Dane Gad raris tangkil ring Ida Sang Prabu 
Daud, nguningayang pangandikan Ida Sang Hyang 
Widi Wasa punika, sarwi mataken sapuniki: “Sane 
encen sane jaga pilih iratu. 12 Punapike sayah 
ageng tigang taun punapike jerih kapilayu saking 
wadua balan imeseh tigang sasih suenipun, 
punapike Ida Sang Hyang Widi Wasa ngebug 
iratu antuk pedang Idane tigang rahina suenipun, 
tur ngrauhang grubug ring panegara druene 
malantaran Ida ngutus malaekat Idane buat 
jaga mancut urip ring sakuub panegara Israele. 
Sapunapike pasaur iratune sane patut aturang 
titiang ring Ida Sang Hyang Widi Wasa?” 

13 Pasaur Ida Sang Prabu Daud ring Dane 
Gad sapuniki: “Keweh pisan manah tiange! 
Sakewanten tiang tan lila yen kasisipang antuk 
manusane. Banggayang Ida Sang Hyang Widi 
Wasa ngraga sane nyisipang tiang, santukan Ida 
maraga sih sueca.” 

14 Duaning punika Ida Sang Hyang Widi Wasa 
raris ngrauhang grubug ring rakyat Israele, 
mawanan rakyate padem pitung dasa tali 
akehipun. 1? Sapanglanturipun Ida ngutus 
malaekat Idane buat nguugang kota Yerusaleme, 
nanging Ida gelis ngubah pakayunan Idane 
tur ngandika ring malaekate punika sapuniki: 
“Suud! Suba cukup amonto.” Daweg punika 
malaekate punika sedek ngadeg nampek ring 
genah panyosohan gandum Dane Arauna, wong 
Yebuse punika. 

16 |da Sang Prabu Daud raris nyingak sang 
malaekat sedek ngadeg ring ambarane saha 
ngagem pedang sayaga jaga ngenyagang 
kota Yerusaleme. Irika Ida Sang Prabu Daud 
makamiwah parapamimpin wong Israele 
makasami pada ngrangsuk busana kaduhkitan 
raris pada sumungkem kantos prarainnyane 
nganteg tanah. 1” Ida Sang Prabu Daud raris 
ngastawa sapuniki: “Duh Ratu Sang Hyang Widi 
Wasa wantah titiang sane ngardi iwang. Titiang 
sane mrentahang mangda ngamargiang cacah 

jiwa punika. Nanging napike iwang parakaula 
druene sane nista punika? Duh Ratu Sang Hyang 
Widi Wasa, Widin titiange, sisipangja titiang 
miwah kulawargan titiange, nanging luputangja 
kaula druene.” 

18 Malaekat Ida Sang Hyang Widi Wasa tumuli 
ngandikayang Dane Gad mangda ngaturin 
Ida Sang Prabu Daud rauh tur ngwangun 
pamorboran aturan pabuat Ida Sang Hyang Widi 
Wasa ring genah panyosohan gandum Dane 
Arauna. 1° Ida Sang Prabu Daud ngiringang titah 
Ida Sang Hyang Widi Wasa tur ngamargiang 
paindikan sane kuningang antuk Dane Gad ring 
ida. 20 Duk punika Dane Arauna miwah okan 
danene sareng patpat sedek nyosoh gandum 
ring panyosohane punika. Rikala dane nyingak 
malaekate punika, oka-okan danene raris malaib 
tur mengkeb. 21 Riwau Dane Arauna nyingak 
Ida Sang Prabu Daud rauh, dane digelis nilar 
panyosohane, tumuli tangkil saha sumungkem 
kantos prarain danene nganteg tanah. 22 Ida Sang 
Prabu Daud raris ngandika ring Dane Arauna 
sapuniki: “Baangja gelah meli tongos panyosohan 
pamane, apanga gelah mrasidayang ngwangun 
tongos pamorboran aturan pabuat Ida Sang 
Hyang Widi Wasa, apanga suud grubuge. Gelah 
lakar mayah pangajinnyane amun patutne.” 

23 Atur Dane Arauna sapuniki: “Duh ratu 
sang prabu rarisangja ambil samaliha rarisang 
margiang napi sane dados pakarsan palungguh 
iratu. Puniki wenten banteng buat anggen aturan, 
miwah puniki wenten papan-papan panyosohan 
buat anggen saang, tur puniki gandum buat 
anggen aturan. Puniki makasami aturang titiang 
ring palungguh iratu.” 

24 Nanging ida sang prabu ngandika asapuniki: 
“Edaja buka keto, gelah lakar mayah teken 
paman manut amun pangajinne. Gelah tusing 
nyak lakar ngaturang teken Ida Sang Hyang Widi 
Wasa aturan ane enu dadi gelah pamane, wiadin 
aturan ane tuara baan gelah meli.” 25 Ida raris 
naur ring Dane Arauna tigang atak jinah mas 
buat naur genah panyosohane punika. 20 Irika 
ida ngwangun pamorboran aturan buat Ida Sang 
Hyang Widi Wasa tur ngaturang aturan maborbor 
miwah aturan karahayuan. Ida raris ngastawa, tur 
Ida Sang Hyang Widi Wasa nagingin pangastawan 
idane antuk nedunang geni saking ambarane 
buat nunjel aturane sane ring pamorboran 
aturane punika. 

27 ida Sang Hyang Widi Wasa ngandikayang 
mangda sang malaekat ngenahang pedangnyane, 
tur malaekate punika ngiringang pangandikan 
Idane. 28 Ida Sang Prabu Daud wikan mungguing 
malantaran antuk punika Ida Sang Hyang Widi 

Wasa nagingin pangastawan idane. Duaning 
punika ida tumuli ngaturang aturan ring 
pamorboran aturane ring genah panyosohan 
Dane Arauna punika. 2? Duk punika Kemah 
Linggih Ida Sang Hyang Widi Wasa sane kakardi 
antuk Dane Musa ring tegal melakange miwah 
pamorboran aturan genah morbor aturane, 
kantun magenah ring genah pangubaktine ring 
Gibeon. 3? Nanging Ida Sang Prabu Daud tan 
mrasidayang lunga mrika ngaturang bakti ring Ida 
Sang Hyang Widi Wasa, santukan ida ajerih ring 
pedang malaekat Ida Sang Hyang Widi Wasa. 
22 1 Ida Sang Prabu Daud raris ngandika 
sapuniki: “Dini lakar tongos Perhyangan 
Ida Sang Hyang Widi Wasa, Widin iragane. Ene 
suba tongos pamorboran aturane tongos bangsa 
Israele ngaturang aturan-aturan maborbor.” 


Pacawisan jaga ngwangun Perhyangan Agung 


2 Ida Sang Prabu Daud mrentahang mangda 
wong sunantara sane magenah ring tanah Israel 
kapunduhang, tur ipun raris kapangandikayang 
makarya. Saking pantaranipune wenten 
kapangandikayang ngandik batu buat jaga 
kanggen ngwangun Perhyangan Agung. 3 Ida 
Sang Prabu Daud nyawisang besi akeh pisan 
buat kanggen paku miwah panyepitan buat 
macek miwah nyepit lawang gapurane. Samaliha 

ida taler nyawisang temaga akeh pisan kantos 
nenten wenten anak sane mrasidayang nimbang 
beratipun. “Ida ngarsayang wong Tirus miwah 
Sidone mangda ngaturang taru aras katah pisan. 
> Ida mabaos ring kayun asapuniki: “Perhyangan 
Agung ane lakar kawangun baan icening Salomo 
musti apange luung gati tur apanga kasub di 
gumine. Nanging icening enu wimuda, buina 
tonden ngelah pangalaman. Ento kranane idewek 
patut nabdabang pasediaan buat wewangunane 
ento.” Punika awinan Ida Sang Prabu Daud 
sampun nyawisang lakar katah pisan sadurung 
ida seda. 

6 Ida raris ngesengin okan idane, Ida Salomo 
tur kapangandikayang mangda ngwangun 
Perhyangan buat Ida Sang Hyang Widi Wasa, 
Widin Israele. 7 Ida Sang Prabu Daud ngandika 
ring putran idane, sapuniki: “Cening, aji dot 
ngwangun Perhyangan buat ngluihang Ida Sang 
Hyang Widi Wasa, Widin ajine. 3 Nanging Ida 
Sang Hyang Widi Wasa ngandikayang mungguing 
aji suba bes liu pesan ngamatiang anak tur pepes 
pesan masiat. Sawireh bes liu suba ngecorang 
getih anak, Ida tusing nglugrain aji ngwangun 
Perhyangan buat Ida. ? Nanging Ida suba ngardi 
prajanjian teken aji, kene: ‘Kita lakar ngelah 
pianak muani ane lakar mrentah sajeroning kerta 
raharja, sawireh Ulun lakar ngicen ia dame ngajak 

musuh-musuhne makejang. Ia lakar madan 
Salomo, sawireh di masan pamrentahannyane 
Ulun lakar mapaica kerta raharja teken Israel. 
10 la ane lakar ngwangun Perhyangan buat Ulun. 
la lakar dadi putran Ulune, tur Ulun lakar dadi 
ajinne. Katurunannyane lakar mrentah Israel 
salawas-lawasne. ” 

11 ida Sang Prabu Daud malih nglanturang 
ngandika sapuniki: “Ih cening, ane jani 
dumadak Ida Sang Hyang Widi Wasa, Widin 
ceninge ngiangin cening tur dumadakja Ida 
ngamanggehang prajanjian Idane apanga cening 
sida karya sajeroning ngwangun Perhyangan 
Idane. 12 Buina dumadak Ida Sang Hyang Widi 
Wasa, Widin ceninge ngicen cening pangresepan 
muah kawicaksanan apanga cening nyidayang 
mrentah bangsa Israele satinut teken pidabdab 
Idane. 13 Yening cening nyalanang sakancan 
pidabdab ane kapaicayang baan Ida Sang 
Hyang Widi Wasa teken Dane Musa pabuat 
bangsa Israele, sinah cening lakar molihing gae. 
Entegangja keneh ceninge, tur pracayaja. Eda 
kanti ada paundukan ane ngranayang cening 
takut. 14Yan buat Perhyangan Agunge ento, 
ulihan pakibeh ajine, aji suba munduhang mas 
lebihan teken telung tali samas ton, muah perak 
lebihan teken telung dasa pat tali ton, buat 
kagunayang ngwangun Perhyangane ento. Sajaba 

ento, ada buin pasediaan temaga muah besi ane 
tusing kena baan ngitung liunne. Aji masih suba 
sedia kayu muah batu, nanging enu masih patut 
imbuhin cening. 2? Cening liu ngelah tukang. 
Ada tukang kandik batu, ada tukang pasang 
batu muah tukang kayu, aketo masih liu ada 
tukang ukir magenepan, 15 ane bisa ngukir mas, 
perak, temaga muah besi. Ane jani melahan suba 
ngawitin magae. Dumadak Ida Sang Hyang Widi 
Wasa ngiangin cening.” 

17 Ida Sang Prabu Daud mrentahang sawatek 
pamimpin wong Israele mangda pada nulungin 
Ida Salomo. 18 Sapuniki pangandikan idane: “Ida 
Sang Hyang Widi Wasa, Widin pamane suba 
ngiangin paman tur mapaica dame milehan 
teken paman. Ida suba nglugrain tiang ngalahang 
sakancan bangsane ane laad nongos di gumine 
ene, tur ane jani ia suba mateluk teken paman 
muah teken Ida Sang Hyang Widi Wasa. 12 Ane 
jani ancanginja Ida Sang Hyang Widi Wasa, Widin 
pamane aji panelah bayu sabda idep pamane. 
Kawitinja ngwangun Perhyangan Agunge. Apanga 
paman mrasidayang nglinggihang ditu Peti 
Prajanjian Ida Sang Hyang Widi Wasa muah 
sawatek prabot suci ane lenan ane biasa kanggon 
mabakti teken Ida di Perhyangane ento.” 

23 1 Rikala Ida Sang Prabu Daud sampun 
lingsir pisan, Ida raris ngadegang Ida 
Salomo dados ratun wong Israele. 


Pakaryan wong Lewine 


2 Ida Sang Prabu Daud munduhang sawatek 
pamimpin wong Israele, parapandita miwah 
wong Lewine. 3 Ida naptarang sakancan wong 
Lewine sane lanang-lanang sane mayusa 
tigang dasa taun wiadin langkungan. Katahipun 
wenten sareng tigang dasa kutus tali. “Ida Sang 
Prabu netepang anak sareng patlikur tali buat 
ngenterang makarya ring Perhyangan Agung. 
Nem tali diri katetepang dados prakangge miwah 
hakim, ? petang tali diri dados pajagaan tur 
petang tali diri dados juru kidung buat ngluihang 
Ida Sang Hyang Widi Wasa nganggen tetabuhan, 
antuk tetabuhan sane sampun kasediayang antuk 
ida sang prabu. 

6 Ida Sang Prabu Daud ngepah wong Lewi punika 
dados tigang pahan manut palingsehannyane, 
minakadinipun palingsehan Gerson, palingsehan 
Kehat miwah palingsehan Merari. 

7 Dane Gerson madue oka lanang kekalih 
inggih punika: Dane Ladan miwah Dane Simei. 

8 Dane Ladan madue oka lanang tetiga, inggih 
punika: Dane Yehiel, Setam miwah Yoel, ? sane 
makadados panglingsir palingsehan katurunan 

Dane Ladan. (Dane Simei madue oka lanang 
tetiga inggih punika: Dane Selomit, Hasiel miwah 
Dane Haran.) 10 Dane Simei madue oka patpat, 
inggih punika: Dane Yahat, Sisa, Yeus miwah 
Dane Beria. Katurunan Dane Yeus miwah Dane 
Beria wantah akidik. Punika awinan dane ketang 
kadadosang palingsehan asiki. 1! (23:10) 

12 Dane Kehat madue oka patpat, inggih punika: 
Dane Amram, Yisar, Hebron miwah Dane Usiel. 
13 Dane Amram okan Dane Kehat sane pinih 
duur, dane punika ajin Dane Harun miwah Dane 
Musa. (Dane Harun miwah katurunan danene 
kaselik buat ngenterang paindikan sane suci, 
buat morbor menyan sajeroning pangubatti ring 
Ida Sang Hyang Widi Wasa, tur ngancangin Ida, 
ngamertanin rakyate sajeroning parab Idane 
buat salami-laminipun. 14 Nanging oka-okan 
Dane Musa parekan Ida Sang Hyang Widi Wasa, 
karanjingang ring pantaran wong Lewi.) 1? Dane 
Musa madue oka lanang kekalih inggih punika 
Dane Gersom miwah Dane Elieser. 18 Dane 
Sebuel sane makadados pamimpin ring pantaran 
paraputran Dane Gersom. 1? Dane Elieser 
wantah madue oka lanang asiki, inggih punika: 
Dane Rehabya, nanging Dane Rehabya madue 
katurunan akeh pisan. 

18 Dane Yisar okan Dane Kehat sane madenan 
madue oka lanang asiki, mapesengan Selomit. 

Dane dados panglingsir palingsehan. 1? Dane 
Hebron, okan Dane Kehat sane nyomanan, 
madue oka lanang patpat, inggih punika: Dane 
Yeria, Amarya, Yahasiel miwah Dane Yekameam. 
20 Dane Usiel okan Dane Kehat sane paling ketut, 
madue oka lanang kekalih inggih punika: Dane 
Mika miwah Dane Yisia. 

21 Dane Merari madue oka lanang kekalih inggih 
punika: Dane Mahli miwah Dane Musi. Dane 
Mahli taler madue oka lanang kekalih inggih 
punika: Dane Eleasar miwah Dane Kis. 22 Nanging 
Dane Eleasar seda tur nenten madue oka lanang. 
Dane wantah madue oka istri-istri kewanten. 
Oka-okan danene sane istri-istri punika kambil 
antuk misan-misan danene inggih punika okan 
Dane Kis. 28 Dane Musi okan Dane Merari sane 
madenan madue oka lanang-lanang tetiga inggih 
punika: Dane Mahli, Eder miwah Dane Yeremot. 

24 Puniki makasami katurunan Dane Lewi 
manut palingsehan miwah kulawargannyane. 
Dane pada kadaptaran manut pesengan 
danene suang-suang. Asing-asing saking 
katurunannyane, sane sampun mayusa kalih dasa 
taun wiadin langkungan polih duman pakaryan 
ring Perhyangan Agung Ida Sang Hyang Widi 
Wasa. 

25 Pangandikan Ida Sang Prabu Daud, sapuniki: 
“Ida Sang Hyang Widi Wasa, Widin Israele 

suba mapaica sutrepti rahayu teken parakaulan 
Idane, tur Ida ngraga ledang malinggih di 
Yerusalem salawas-lawasne. 20 Sawireh keto 
wong Lewine tusing enu buin negen Kemah 
Linggih Ida Sang Hyang Widi Wasa muah 
saluiring prabot ane kagunayang sajeroning 
pangubaktine.” 2' Malantaran titah ida sang 
prabu sane ka pamuput, sakancan wong Lewine 
patut kadaptarang buat ngaturang ayah rikala 
dane sampun mayusa kalih dasa taun, 8 tur 
katetepang buat ngamargiang pakaryan luire: 
Ngrombo parapandita katurunan Dane Harun 
sajeroning pangubakti ring Perhyangan Agung, 
ngetangang natar miwah kamar-kamarnyane, tur 
ngetangang barang-barang sane suci mangda 
sampunang kaletehin, 29 nyawisang roti aturan 
buat Ida Sang Hyang Widi Wasa, nyawisang 
tepung sane jaga kanggen aturan, nyawisang 
roti tan paragi, aturan sane mapanggang 
miwah tepung sane kulet antuk minyak 

saitun makamiwah nimbang miwah nakeh 
aturan-aturan sane katur ring Perhyangan Agung. 
30 Sajaba punika taler muji miwah ngluihang Ida 
Sang Hyang Widi Wasa nyabran semeng miwah 
sore, 31 miwah rikala aturan pabuat Ida Sang 
Hyang Widi Wasa kaborbor ring rahina Sabate, 
ring Rerainan Bulan Baru miwah ring rerainan 
sane lianan. Buat ngamargiang paindikane 

punika kakaryanang pidabdab sane netepang 
katah miwah giliran wong Lewine punika. 3? Dane 
sareng sami kapisara buat ngetangang Kemah 
Linggih Ida Sang Hyang Widi Wasa miwah 
Perhyangan Agunge, tur ngrombo parasemeton 
danene, inggih punika parapandita katurunan 
Dane Harun sajeroning ngamargiang pangubakti 
ring Perhyangan Agung. 


Pakaryan sane kapategenang 
ring parapanditane 


1 Puniki klompok-klompok sane ngranjing 
24 dados katurunan Dane Harun. Dane Harun 
madue oka patpat inggih punika: Dane Nadab, 
Abihu, Eleasar miwah Itamar. 2 Dane Nadab 
miwah Dane Abihu sampun seda sadurung ajin 
danene seda, tur dane sareng kalih nenten 
madue katurunan. Mawinan semeton danene 
Dane Eleasar miwah Itamar sane madeg dados 
pandita. 3 Ida Sang Prabu Daud ngatur katurunan 
Dane Harun sajeroning klompok-klompok manut 
tetegenannyane suang-suang. Sajeroning punika 
sang prabu kasarengin antuk Dane Sadok, 
katurunan Dane Eleasar miwah antuk Dane 
Ahimelek katurunan Dane Itamar. 4 Katurunan 
Dane Eleasar katur kadadosang nembelas 
klompok, tur katurunan Dane Itamar katur 
kadadosang kutus klompok. Indike punika 

kamargiang santukan ring katurunan Dane 
Eleasar akehan wenten kepala kulawarga. 
3 Santukan wenten anak dados prakangge 
ring Perhyangan Agung miwah parapamimpin 
agama ring pantaran katurunan Dane Eleasar 
miwah Dane Itamar, dane sareng sami raris 
kaepah nganggen undi. ? Katurunan Dane Eleasar 
miwah katurunan Dane Itamar nampi giliran 
malantaran mulang undi. Sapangrarisipun, dane 
raris kadaptar antuk Dane Semaya, okan Dane 
Netaneel, wong Lewi sane dados sekretaris. 
Indike punika kamargiang ring ajeng ida sang 
prabu, paraprakanggen idane, Sang Pandita 
Sadok, Dane Ahimelek okan Dane Abyatar miwah 
kepala-kepala kulawargan parapanditane, ping 
kalih kulawargan wong Lewine. 

7 Giliran pabuat klompok kulawarga sane 
patlikur punika katetepang kadi asapuniki: 

1 Dane Yoyarib. 

2 Dane Yedaya. 

3 Dane Harim. 

4 Dane Seorim. 

5 Dane Malkia. 

6 Dane Miyamin. 

7 Dane Hakos. 

8 Dane Abia. 

9 Dane Yesua. 

10 Dane Sekanya. 

11 Dane Elyasib. 

12 Dane Yakim. 

13 Dane Hupa. 

14 Dane Yesebeab. 

15 Dane Bilga. 

16 Dane Imer. 

17 Dane Hesir. 

18 Dane Hapises. 

19 Dane Petahya. 

20 Dane Yeheskiel. 

21 Dane Yakin. 

22 Dane Gamul. 

23 Dane Delaya. 

24 Dane Maasya. 

8 (24:7) 2 (24:7) 10 (24:7) 11 (24:7) 12 (24:7) 

13 (24:7) 14 (24:7) 19 (24:7) 18 (24:7) 17 (24:7) 
18 (24:7) 

19 Anake punika kadaptar manut sane 
katetepang buat ngamargiang tetegenannyane 
ring Perhyangan Agung, satinut ring pidabdab 
sane sampun kakardi antuk Dane Harun 
leluurnyane, buat ninutin titah Ida Sang Hyang 
Widi Wasa, Widin Israele. 


Daptar wong Lewine 


20 Puniki kepala-kepala kulawargan wong Lewi 
sane tiosan, inggih punika: 

Dane Yehdeya katurunan Dane Subael, 
katurunan Dane Amram. 

21 Dane Yisia katurunan Dane Rehabia. 

22 Dane Yahat katurunan Dane Selomot, 
katurunan Dane Yisar. 

23 Dane Yeria, Dane Amaria, Dane Yahasiel 
miwah Dane Yekameam, oka-okan Dane Hebron 
manut urutan yusannyane. 

24 Dane Samir, katurunan Dane Mika, katurunan 
Dane Usiel. 

25 Dane Sakaria katurunan Dane Yisia, 
katurunan Dane Usiel, semeton Dane Mika. 

26 Dane Mahli, Dane Musi miwah Dane Yaasia 
katurunan Dane Merari. 27 Dane Yaasia madue 
oka lanang-lanang tetiga inggih punika: Dane 
Soham, Sakur miwah Dane Hibri. 28 Dane Mahli 
madue oka lanang-lanang kekalih inggih punika: 
Dane Eleasar miwah Dane Kis. Dane Eleasar 
nenten madue oka lanang, nanging Dane Kis 
madue oka lanang asiki kapesengin Yerahmeel. 
29 (24:28) 30 Dane Musi madue oka lanang tetiga 
inggih punika: Dane Mahli, Eder miwah Dane 
Yerimot. 

Puniki makasami kulawargan wong Lewine. 

31 Asing-asing kepala kulawarga miwah salah 
tunggal saking semetonnyane sane pinih alita, 
mulang undi pabuat gilirannyane, pateh sakadi 
sane kamargiang antuk parasemeton danene 

parapandita katurunan Dane Harun. Ida Sang 
Prabu Daud, Dane Sadok, Dane Ahimelek miwah 
kepala-kepala kulawargan parapanditane, miwah 
parawong Lewine sami pada dados saksi. 


Indik juru kidung ring Perhyangan Agung 


25 1 Sang Prabu Daud miwah parapamimpin 
wong Lewine nyelik palingsehan- 
palingsehan wong Lewine ring sor puniki buat 
ngamargiang pangubakti, inggih punika: Dane 
Asap, Dane Heman miwah Dane Yedutun. 
Dane patut ngwedar sabdan Ida Sang Hyang 
Widi Wasa, kadulurin antuk suaran kecapi 
miwah cengceng. Puniki daptar anake sane 
kaselik buat polih ngamargiang pangubakti 
miwah tetegenannyane suang-suang manut 
sopacaraning pangubakti punika. 

2 Okan Dane Asap sareng patpat, inggih punika: 
Dane Sakur, Dane Yusup, Dane Netanya miwah 
Dane Asarela, kapimpin antuk Dane Asap, polih 
tetegenan buat ngwedar sabdan Ida Sang Hyang 
Widi Wasa sabilang kapangandikayang antuk ida 
sang prabu. 

3 Okan Dane Yedutun sareng nemnem inggih 
punika: Dane Gedalya, Dane Seri, Dane Yesaya, 
Dane Simei, Dane Hasabya miwah Dane Matica, 
kapimpin antuk ajin danene, polih tetegenan 
ngwedar sabdan Ida Sang Hyang Widi Wasa 

kadulurin antuk suaran kecapi miwah kidung 
pamuji lan panyuksma ring Ida Sang Hyang Widi 
Wasa. 

4 Okan Dane Heman sareng patbelas, inggih 
punika: Dane Bukia, Dane Matanya, Dane Usiel, 
Dane Sebuel, Dane Yerimot, Dane Hananya, 
Dane Hanani, Dane Eliata, Dane Gidalti, Dane 
Romanti-Eser, Dane Yosbekasa, Dane Maloti, 
Dane Hotir miwah Dane Mahasiot. ? Ida Sang 
Hyang Widi Wasa ngicen Dane Heman, nabin 
ida sang prabu, putra lanang-lanang patbelas 
punika tur oka istri-istri tetiga, manut sakadi 
janjin Idane, buat mapaica kawisesan ring Dane 
Heman. ĉ Okan danene makasami dados juru 
tabuh cengceng miwah kecapi kapimpin antuk 
ajin danene, buat ngiringang pangubaktine ring 
Perhyangan Agung. Mungguing Dane Asap, 
Yedutun miwah Heman punika wenten ring sor 
prentah ida sang prabu. 

7 Anake sareng patlikur punika makasami anak 
sane sampun pradnyan tur wong Lewi sane 
nyarengin dane makasami juru tabuh sane 
sampun pascad. Dane makasami wenten sareng 
satak ulung dasa kutus diri akehnya. 

8 Buat nabdabang gilirannyane suang-suang, 
yadian sane anom wiadin sane lingsir, yadian 
sane sampun pradnyan wiadin sane wau mlajah, 
dane nganggen undi. 

9 Anake sane sareng satak wulung dasa kutus 
punika, kaepah dados patlikur klompok sane 
anggotannyane roras-roras, tur sabilang klompok 
madue pamimpin asiki. Klompok-klompok 
sane polih tetegenane punika manut urutan 
gilirannyane inggih punika: 

1 Dane Yusup, saking kulawargan Dane Asap. 

2 Dane Gedalya. 

3 Dane Sakur. 

4 Dane Yisri. 

5 Dane Netania. 

6 Dane Bukia. 

7 Dane Yesarela. 

8 Dane Yesaya. 

9 Dane Matanya. 

10 Dane Simei. 

11 Dane Asareel. 

12 Dane Hasabia. 

13 Dane Subael. 

14 Dane Matica. 

15 Dane Yeremot. 

16 Dane Hanania. 

17 Dane Yosbekasa. 

18 Dane Hanani. 

19 Dane Maloti. 

20 Dane Eliata. 

21 Dane Hotir. 

22 Dane Gidalti. 

23 Dane Mahasiot. 

24 Dane Romamti-Eser. 

10 (25:9) 11 (25:9) 12 (25:9) 13 (25:9) 14 (25:9) 
15 (25:9) 16 (25:9) 17 (25:9) 18 (25:9) 19 (25:9) 
20 (25:9) 21 (25:9) 22 (25:9) 23 (25:9) 24 (25:9) 
25 (25:9) 26 (25:9) 27 (25:9) 28 (25:9) 29 (25:9) 
30 (25:9) 31 (25:9) 


Pajagaan Perhyangan Agunge 


1 Puniki duman pakaryan wong Lewi sane 
26 dados pajagaan Perhyangan Agunge. 
Saking palingsehan Dane Korah, inggih punika: 
Dane Meselemia okan Dane Kore, saking 
kulawargan Dane Ebyasap. 2 Dane madue oka 
lanang pepitu manut urutan yusannyane, inggih 
punika: Dane Sakaria, Dane Yediael, Dane Sebaja, 
Dane Yatniel, 3 Dane Elam, Dane Yohanan miwah 
Dane Elyoenai. 

4Taler Dane Obed sane kamertanin antuk Ida 
Sang Hyang Widi Wasa malantaran kicen oka 
kutus diri manut urutan yusannyane inggih 
punika: Dane Semaya, Dane Yosabad, Dane Yoah, 
Dane Sakar, Dane Netaneel, 2 Dane Amiel, Dane 
Isakar miwah Dane Peuletai. 

6 Dane Semaya okan Dane Obed-Edom sane 
pinih duura, madue oka nemnem, inggih punika: 
Dane Otni, Dane Repael, Dane Obed, Dane 
Elsabad, Dane Elihu miwah Dane Semakia. Ring 

palingsehan danene, dane makasami dados 
pamucuk santukan dane sareng sami anak sane 
sura dira, minakadinipun pisan Dane Elihu miwah 
Dane Semakia. ' (26:6) 

8 Kulawargan Dane Obed-Edom ngamedalang 
pajagaan nem dasa kalih diri, anak sane pascad 
ring pakaryane punika. 

3 Kulawargan Dane Meselemia ngamedalang 
anak sura dira plekutus diri akehipun. 

10 Dane Hosa saking palingsehan Dane Merari 
madue oka lanang-lanang patpat, inggih punika: 
Dane Simri, (ajin danene netepang dane dados 
pamimpin, yadiastun dane punika boyaja oka 
sane pinih duur), 1! Dane Hilkia, Dane Tebalia 
miwah Dane Sakaria. Makasami wenten sareng 
telulas, anggota saking kulawargan Dane Hosa 
sane dados pajagaan Perhyangan Agunge. 

12 Parapajagaan Perhyangan Agunge punika 
kaepah dados klompok-klompok manut 
kulawargannyane tur dane polih giliran makarya 
ring Perhyangan Agung sakadi wong Lewi 
sane lianan. 13 Asing-asing kulawarga, ageng 
wiadin alit patut kaundi buat mastiang gapura 
sane encen sane patut jaga dane. 14 Dane 
Selemia polih tugas ring gapura sane bedangin. 
Dane Sakaria okan Dane Selemia, sane dados 
penasehat sane wicaksana, polih tugas ring 
gapura sane baler. 1° Dane Obed-Edom polih 

tugas ring gapura sane bedelod, tur oka-okan 
danene polih tugas nyaga gudang prabot. !? Dane 
Supim miwah Dane Hosa, polih tugas ring gapura 
sane bedauh, miwah Gapura Saleket sane ring 
margine ngamunggahang. Parapajagaane patut 
kagilirang manut gilirannyane suang-suang. 

17 Bedangin, nyabran rahina wenten pajagaan 
sareng nemnem, baler sareng patpat miwah 
bedelod sareng patpat. Ring gudang prabote 
wenten pajagaan sane tetep petang diri, inggih 
punika sabilang gudang kalih diri. 18 Nampek ring 
papiliune sane bedauh, wenten pajagaan sareng 
patpat sane majaga ring sisin margine ageng, tur 
kekalih ring papiliune punika. 19 Punika makasami 
klompok pajagaan sane saking palingsehan Dane 
Korah miwah Dane Merari. 


Pakaryan sane tiosan 


20 Wong Lewi sane lianan kapisara ngenterang 
arta branan Perhyangan Agunge miwah 
gudang-gudang panyimpenan barang-barang 
sane katur ring Ida Sang Hyang Widi Wasa. 

21 Dane Ladan salah tunggal okan Dane Gerson, 
dados leluur makudang-kudang klompok 
kulawarga, minakadinipun kulawargan Dane 
Yehiel okan danene. 22 Okan Dane Ladan sane 
tiosan inggih punika: Dane Setam miwah Dane 

Yoel polih tetegenan ngetangang arta brana 
miwah gudang-gudang Perhyangan Agunge. 

23 Tetegenane punika taler kapisara ring 
katurunan Dane Amram, Dane Yisar, Dane 
Hebron miwah Dane Usiel. 

24 Dane Sebuel, palingsehan Dane Gersom, 
okan Dane Musa dados kepalan prakangge sane 
ngetangang arta branan Perhyangan Agunge. 

25 Ulihan Dane Elieser semeton danene, dane 
kantun masemetonan ring Dane Selomit. Dane 
Elieser punika ajin Dane Rehabya, Dane Rehabya 
ajin Dane Yesaya ajin Dane Yoram, Dane Yoram 
ajin Dane Sikri, Dane Sikri ajin Dane Selomit. 

26 Dane Selomit miwah anggota kulawargan 
danene kapisara ngetangang barang-barang 
aturan ring Ida Sang Hyang Widi Wasa sane 
katurang antuk Ida Sang Prabu Daud, antuk 
kepala-kepala kulawargane, antuk pamimpin- 
pamimpin klompok palingsehane miwah antuk 
komandan-komandan wadua balane. *” Ida sane 
ngambil apahan saking barang jarahan sane 
keniang dane ring payudan, tur punika katurang 
buat kagunayang ring Perhyangan Agung. 

28 Dane Selomit miwah kulawargan danene 
kapisara ngetangang saluiring barang-barang 
sane sampun katurang buat kagunayang ring 
Perhyangan Agung. Minakadinipun aturan sane 
katurang antuk Nabi Samuel, antuk Sang Prabu 

Saul, antuk Dane Abner okan Dane Ner, miwah 
antuk Dane Yoab okan Dane Seruya. 


Pakaryan wong Lewi sane lianan 


29 Saking katurunan Dane Yisar, Dane Kenanya 
miwah oka-okan danene kapisarayang dados 
prakangge miwah hakim buat wong Israele. 

30 Saking katurunan Dane Hebron, Dane 
Hasabya miwah pasemetonan danene sareng 
siu pitung atus diri, sane sami sura dira, 
kapisara ngenterang pamrentahan miwah 
nabdab pailehan agama ring Israel sane dauh 
Tukad Yordane. 3? Dane Yeria dados pamimpin 
katurunan Dane Hebron. Ring taun sane kaping 
petang dasa sapanyeneng lda Sang Prabu 
Daud, kawentenang panureksan ngeniang indik 
silsilah katurunan kulawargan Dane Hebron, tur 
kapanggih wenten prajurit-prajurit sane sura 
dira saking kulawargane puniki magenah ring 
Yaeser ring wewidangan Gilead. 3? Ida Sang Prabu 
Daud nyelik kulawarga sane sura dira kalih tali 
pitung atus diri saking pasemetonan Dane Yeria 
tur kapisara ngenterang pamrentahan miwah 
nabdab paileh agama ring Israel, dangin Tukad 
Yordane, inggih punika ring wewidangan suku 
Ruben, Gad miwah Manase dangin tukad. 

Parakomandan miwah paraprakangge 


27 1 Puniki daptar kepala-kepala kulawarga 
miwah pamimpin palingsehan wong 
Israel miwah prakangge-prakangge sane kapisara 
ngenterang pamrentahan sajeroning kaprabon 
Israele. Sajeroning ataun, nyabran sasih wenten 
klompok sareng patlikur tali diri akehipun polih 
giliran ngamargiang pakaryan kapimpin antuk 
satunggaling komandan. 

2 Parakomandan sane mimpin klompok sabilang 

sasih, inggih punika: 

Ring sasih sane kaping pisan: Dane Yesobam 
okan Dane Sabdiel (dane dados anggota 
palingsehan Dane Peres, saking suku 
Yehuda). 

Ring sasih sane kaping kalih: Dane Dodai 
katurunan Dane Ahohi (Dane Miklot, 
dados wakil danene). 

Ring sasih sane kaping tiga: Dane Benaya okan 
Pandita Yoyada. Dane dados pamimpin 
prawira sane tigang dasa (okan danene 
sane lanang Dane Amisabad sane 
ngentosin dane dados pamimpin prawira 
punika). 

Ring sasih sane kaping pat: Dane Asael semeton 
Dane Yoab (okan danene, Dane Sebaja 
ngentosin dane). 

Ring sasih sane kaping lima: Dane Samhut 
katurunan Dane Yisar. 

Ring sasih sane kaping nemnem: Dane Ira, oka 
Dane Ikes saking Tekoa. 

Ring sasih sane kaping pitu: Dane Heles wong 
Epraim saking Peloni. 

Ring sasih sane kaping kutus: Dane Sibkai 
saking Husa (dane punika anggota saking 
palingsehan Dane Serah, saking suku 
Yehuda). 

Ring sasih sane kaping sia: Dane Abieser saking 
Anatot ring wewidangan suku Benyamin. 

Ring sasih sane kaping dasa: Dane Maharai 
saking Netopa (dane punika palingsehan 
Dane Sera.) 

Ring sasih sane kaping solas: Dane Benaya 
saking Piraton ring wewidangan suku 
Epraim. 

Ring sasih sane kaping roras: Dane Heldai 
saking Netopa (dane punika katurunan 
Dane Otniel.) 

3 (27:2) 4 (27:2) > (27:2) € (27:2) 7 (27:2) 8 (27:2) 

9 (27:2) 10 (27:2) 11 (27:2) 12 (27:2) 3 (27:2) 
14 (27:2) 15 (27:2) 


Parapamrentah suku-suku Israele 


16 Puniki daptar anake sane dados pamrentah 
suku-suku Israele, inggih punika: 

Suku 
Ruben 


Simeon 

Lewi 

Harun 

Yehuda 

Isakar 

Sebulon 

Naptali 

Epraim 

Manase dauh tukad 
Manase dangin tukad 
Benyamin 


Dan 


1814 


Pamrentah 

Dane Elieser okan 
Dane Sikri. 

Dane Sepaca okan 
Dane Maaka. 

Dane Hasabya okan 
Dane Kemuel. 

Dane Sadok. 

Dane Elihu, salah 
tunggal semeton 
Sang Prabu Daud. 

Dane Omri okan 
Dane Mikael. 

Dane Yismaya okan 
Dane Obaja. 

Dane Yerimot okan 
Dane Asriel. 

Dane Hosea okan 
Dane Asasya. 

Dane Yoel okan Dane 
Pedaya. 

Dane Yido okan Dane 
Sakaria. 

Dane Yaasiel okan 
Dane Abner. 

Dane Asareel okan 
Dane Yeroham. 

17 (27:16) 18 (27:16) 19 (27:16) 20 (27:16) 
21 (27:16) 22 (27:16) 

23 Ida Sang Prabu Daud nenten nyacah jiwa 
rakyate sane durung matuuh kalih dasa taun. 
Santukan Ida Sang Hyang Widi Wasa majanji 
pacang nadosang bangsa Israel punika sakadi 
bintang ring langite akehipun. 24 Dane Yoab 
okan Dane Seruya sampun ngamargiang cacah 
jiwa, nanging dane nenten muputang pakaryane 
punika. Ida Sang Hyang Widi Wasa nyisipang 
wong Israel uli krana cacah jiwane punika. 
Duaning punika gebogannyane nenten sinurat 
ring cakepan babad Ida Sang Prabu Daud. 


Parapangenter arta branan ida sang prabu 


25 Puniki daptar anake sane dados pangenter 
arta branan ida sang prabu, inggih punika: 

Dane Asmawet okan Dane Adiel ngenterang 
gudang ida sang prabu. 

Dane Yonatan okan Dane Usia, ngenterang 
gudang sane ring daerah-daerah. 

Dane Esri okan Dane Kelub, ngenterang anak 
sane makarya ring pategalan. 

Dane Simei sane saking Rama, ngenterang 
abian anggur. 

Dane Sabdi sane saking Sipmi ngenterang 
pasediaan anggure. 

Dane Baal-Hanan sane saking Gederi, 
ngenterang wit saitun miwah wit aa (sane 
ring sampih bukite bedauh). 

Dane Yoas ngenterang panyimpenan minyak 
saitune. 

Dane Sitrai sane saking Saron, ngenterang 
banteng sane ring pangonane ring tanah 
Saron. 

Dane Sapat okan Dane Adlai, ngenterang 
banteng sane kangonang ring lebak- 
lebake. 

Dane Obil katurunan Dane Ismael ngenterang 
unta. 

Dane Yehdeya sane saking Meronot, 
ngenterang keledae. 

Dane Yasis, wong Hagri, ngenterang biri-biri 
miwah kambing. 

26 (27:25) 27 (27:25) 28 (27:25) 29 (27:25) 

30 (27:25) 31 (27:25) 


Parapangabih Ida Sang Prabu Daud 


32 Dane Yonatan, paman Ida Sang Prabu Daud, 
dados pangabih sane pradnyan tur weruh ring 
cakepan. Dane miwah Dane Yehiel okan Dane 
Hakmoni kapisara ngurukang paraputran ida 
sang prabu. 33 Dane Ahitopel dados pangabih 
sang prabu, tur Dane Husai wong Arki punika 
dados sawitran sang prabu. 34 Sasampune Dane 

Ahitopel seda, Dane Abyatar miwah Dane Yoyada 
okan Dane Benaya dados pangabih sang prabu. 
Dane Yoab dados senapatin wadua balan ida 
sang prabu. 


Prentah Ida Sang Prabu Daud ngeniang 
indik Perhyangan Agunge 


28 1 Ida Sang Prabu Daud mrentahang 
parapangageng Israele sami mangda 
paum ring Yerusalem. Duaning punika sami 
parapangageng suku, parapangageng sane 
ngamong pamrentahan, parapamimpin 
palingsehan, parapangenter arta brana 
miwah ingon-ingon druen ida sang prabu 
miwah paraputran idane, kadi asapunika taler 
paraprakangge purine, paraprajurit sane sura 
dira miwah parasulinggihe pada paum ring 
Yerusalem. 

2 Ida sang prabu raris ngadeg tur ngandika 
ring dane sareng sami sapuniki: “Paranyama 
bangsan tiange, padingehangja raos tiange. 
Tiang makeneh ngae tongos buat linggih Peti 
Prajanjiane, minakadi tatakan cokor Ida Sang 
Hyang Widi Wasa, Widin iragane. Tiang suba 
nyediang lakar buat ngwangun Perhyangan 
Agung buat ngluihang Ida, * nanging Ida 
tusing nglugrain tiang ngwangun Perhyangane 
ento, sawireh tiang ene prajurit ane suba 

liu ngecorang getih. 4Ida Sang Hyang Widi 
Wasa, Widin Israele, suba nyelik tiang muah 
katurunan tiange buat mrentah bangsa Israel 
salawas-lawasne. Ida nyelik suku Yehuda buat 
nyawisang soroh pamimpin tur uli pantaran suku 
Yehuda, Ida nyelik kulawargan ajin tiange. Uli 
kulawargane ento Ida ledang nganggon tiang 
tur ngamanggehang tiang dadi ratu buat bangsa 
Israele makejang. ? Ida ngicen tiang pianak liu, 
tur uli pantaran pianak tiange ento Ida nyelik 
icening Salomo buat mrentah Israel, kaprabon 
Ida Sang Hyang Widi Wasa. 

6 Ida Sang Hyang Widi Wasa ngandika teken 
tiang, kene: 'Pianak kitane Salomo ane lakar 
ngwangun Perhyangan Ulune. Ulun suba milih ia 
dadi putran Ulune, tur Ulun lakar dadi ajinnyane. 
7 Ulun lakar ngamanggehang kaprabonnyane 
kanti salawas-lawasne yening ia pageh teleb 
nglaksanayang sakancan pidabdab muah pituduh 
Ulune, buka ane jalananga jani. 

8 Ento krana ane jani, ih bangsan tiange, dini 
di ayun Widin iragane muah di arepan pauman 
sawatek wong Israel kaulan Ida Sang Hyang Widi 
Wasa, tiang ngidih nyama apanga nyama pageh 
nglaksanayang sakancan ane kapituduhang teken 
iraga baan Ida Sang Hyang Widi Wasa, Widin 
iragane, apanga nyama kalugra terus ngelahang 
tanahe ane melah ene, tur apanga nyama kalugra 

matamiang tanahe ento teken pianak cucun 
nyamane turun-temurun.” 

9 Samaliha ring Ida Salomo, ida ngandika 
asapuniki: “Ih cening, bapa mapangidih teken 
cening, apang cening nawang Widin bapane tur 
ngancangin Ida aji saguluking ati muah pepineh 
ceninge. Ida wikan teken apa ane pinehin 
iraga muah ane edotang iraga. Yening cening 
ngulati Ida, Ida lakar nrima cening. Nanging 
yening cening ninggal Ida, Ida lakar ngutang 
cening salawas-lawasne. 10 Cening patut nawang 
mungguing Ida Sang Hyang Widi Wasa suba 
nyelik cening buat ngwangun Perhyangan Idane 
ane suci. Ane jani laksanayangja ento aji nekeng 
ati.” 

11 Ida Sang Prabu Daud raris maicayang rencana 
wewangunan Perhyangan Agunge punika ring 
Ida Salomo, luire rencana wewangunan gudang 
miwah kamar-kamar sane lianan, miwah rencana 
wewangunan Genah Sane Maha Suci, genah 
anake sane nunas pangampuraning dosa. 12 Ida 
taler nyerahang ring putran idane rencana 
sane sampun kapikayun ngeniang indik natar 
miwah kamar-kamar sane ngilehin natare punika, 
miwah ngeniang indik gudang-gudang genah 
nyimpen prabot Perhyangane, lan barang-barang 
sane katurang ring Ida Sang Hyang Widi Wasa. 
13 ida Sang Prabu Daud taler maicayang ring 

putran Idane rencana indik nabdab tetegenan 
parapandita miwah wong Lewi buat ngamargiang 
pakaryan ring Perhyangan Agunge miwah 
melihara sakancan prabot Perhyangane. 1“ Ida 
ngicen pituduh ngeniang indik akehipun perak 
miwah mas sane kagunayang buat makarya 
prabot-prabot, 12 luire lampu-lampu miwah 
tatakannyane, 18 buat makarya meja-meja perak 
miwah makarya meja-meja mas sane dados 
genah aturan roti sane katur ring Ida Sang Hyang 
Widi Wasa. 1? Ida taler ngicen pituduh ngeniang 
indik akehipun mas murni sane kagunayang buat 
makarya garpu, bokor, jun miwah mas sane patut 
kagunayang buat makarya piring, 18 samaliha 
akeh mas murni sane patut kagunayang makarya 
pasepan genah morbor menyan miwah sane 
kanggen makarya kreta buat malaekate sane 
ngebatang kampidnyane ring duur Peti Prajanjian 
Ida Sang Hyang Widi Wasa. 1° Ida Sang Prabu 
Daud ngandika asapuniki: “Ene makejang suba 
ada direncanane ane matulis satinut teken 
pituduh Ida Sang Hyang Widi Wasa teken aji ane 
patut kalaksanayang.” 

20 ida Sang Prabu Daud ngandika ring Ida 
Salomo, putran idane, sapuniki: “Pracaya tur 
entegangja keneh ceninge. Kawitinja magae, tur 
eda kanti ada paundukan ane ngandeg cening. 
Ida Sang Hyang Widi Wasa, Widin ajine, ane iring 

aji lakar ngiangin cening. Ida tusing lakar ngutang 
cening, nanging Ida lakar tansah ngiangin cening 
kanti pragat gegaene ngwangun Perhyangan 
Idane. 21 Parapandita muah wong Lewi suba 
kapisara nyalanang pangubakti di Perhyangan 
Agunge. Paratukang magenepan makejang pada 
dot nulungin cening, buina rakyate makejang 
muah pamimpin-pamimpinnyane, ento cening 
ane ngwawa.” 


Aturan pabuat ngwangun Perhyangan Agung 


1 Ida Sang Prabu Daud tumuli ngandika 
29 ring anake sane paum irika sapuniki: 
“Pianak tiange Salomo ane suba kapilih baan 
Ida Sang Hyang Widi Wasa, nanging ia enu 
kaliwat wimuda tur tonden ngelah pengalaman. 
Gegaene ane lakar kagarap ento gede pesan, 
sawireh wewangunane ento tidongja buat 
tongos manusa nanging pabuat Ida Sang Hyang 
Widi Wasa. 2 Tiang suba mapakibeh sasida-sidan 
buat nyediang saluiring lakar wewangunan 
Perhyangane ento, minakadinne: Mas, perak, 
temaga, besi, kayu, batu, sesocan ane luih-luih 
muah sesocan sarwa mule, batu ukiran muah 
marmer. ? Sajaba ento, tiang masih suba 
nyediaang mas muah perak gelah tiange padidi 
ane lakar aturang tiang, baan tresnan tiange 
teken Perhyangan Ida Sang Hyang Widi Wasa. 

4Tiang suba ngaturang mas ane paling melaha 
lebihan teken satus ton, buina meh ada jenenga 
satak petang dasa ton perak murni pabuat 
rerenggan tembok Perhyangan Agunge ento, 

3 muah pabuat sakancan ane lakar kagarap baan 
tukang ukire. Ane jani nyenke buin ane saking 
suka lila lakar nyerahang arta brananne buat 
katurang teken Ida Sang Hyang Widi Wasa?” 

6 Irika parapanglingsir palingsehane, parakepala 
suku, parasenapatin wadua balane miwah 
prakanggene sane ngetangang arta branan 
purine saking suka lila maturan. ' Dane pada 
ngaturang barang-barang pabuat pakaryan 
ring Perhyangan Agung, inggih punika: Mas 
langkungan ring satus pitung dasa ton, 
perak tigang atus petang dasa ton langkung, 
temaga meh wenten tigang atak kalih dasa 
ton, samaliha besi wenten tigang tali samas 
ton langkung. 8 Anake sane madue sesocan, 
ngaturang sesocannyane buat dados arta branan 
Perhyangan Agunge tur kacatet antuk Dane 
Yehiel, wong Lewi saking palingsehan Dane 
Gerson. ? Pasamuane saking suka lila pada 
maturan ring Ida Sang Hyang Widi Wasa tur 
ipun marasa liang pisan, duaning aturannyane 
sampun akeh pisan. Kadi asapunika taler Ida Sang 
Prabu Daud, ida rumasa seneng pisan. 

Ida Sang Prabu Daud muji 
Ida Sang Hyang Widi Wasa 


10 Irika ring arepan anake paum sareng sami, 
Ida Sang Prabu Daud muji Ida Sang Hyang Widi 
Wasa, kadi asapuniki: “Ida Sang Hyang Widi 
Wasa, Widin Yakube leluur iragane dumadak 
kapuji salawas-lawasne. 1! Palungguh IRatu 
maha agung tur kalintang wisesa, luihing luih, 
kalintang mulia miwah maha wisesa. Sawatek 
sane wenten ring suargan miwah ring jagate 
sami padruen Palungguh IRatu. Palungguh 
IRatu sane makadados Ratu sane maha luur, 
sane ngwengku makasami. 12 Kasugihan miwah 
kamulian makasami rauhnya saking Palungguh 
IRatu. Palungguh IRatu ngwengku makasami 
antuk kakuatan miwah kuasan Palungguh IRatu, 
tur wantah Palungguh IRatu sane ngawinang 
jadmane dados agung miwah kukuh bakuh. 

13 Sane mangkin, duh Ratu Widin titiange, titiang 
ngaturang panyuksma ring ajeng Palungguh 
IRatu, tur titiang muji kaluihan parab Palungguh 
IRatu. 

14 Rakyat titiange miwah titiang sujatinipun 
nenten mrasidayang ngaturang punapa-punapi 
ring Palungguh IRatu, santukan saluiring sane 
wenten punika paican Palungguh IRatu ring 
titiang, tur titiang wantah mawali ngaturang 

paican Palungguh IRatu punika. 1? Palungguh 
IRatu wikan, duh Ratu Sang Hyang Widi Wasa, 
mungguing titiang muponin uripe punika waluya 
sakadi jadma maselong wiadin wong sunantara, 
pateh sakadi leluur titiange. Tuuh titiange 
waluya sakadi lawate sane mamargi, nenten 
prasida luput saking sang pati. 18 Duh Ratu Sang 
Hyang Widi Wasa, Widin titiange, titiang sareng 
sami sampun ngaturang brana buat ngwangun 
Perhyangan pabuat ngluihang parab Palungguh 
IRatu sane suci, nanging branane punika sami 
kawitipun saking Palungguh IRatu, samaliha 
punika makasami wantah druen Palungguh 
IRatu. 17 Titiang uning mungguing Palungguh 
IRatu nyugjugin manah sakancan manusane, 
tur Palungguh IRatu ledang ring jadmane sane 
jujur. Titiang ngaturang puniki makasami ring 
ajeng Palungguh IRatu, madasar antuk manah 
sane jujur miwah nulusing ati, samaliha titiang 
sampun ngeton mungguing kaula druene sane 
mapunduh iriki sami pada suka rena ngaturang 
aturannyane ring ajeng Palungguh IRatu. 18 Duh 
Ratu Sang Hyang Widi Wasa, Widin leluur titiange 
Abraham, Ishak miwah Yakub, ledang Palungguh 
IRatu tansah ngamanggehang kasatiaan manah 
kaula druene, samaliha piaraja ipun mangda 
prasida tansah satia ring Palungguh IRatu. 

19 Icenja pianak titiange Salomo manah sane 

jujur buat ninutin sapatitah Palungguh IRatu, 
samaliha buat ngwangun Perhyangan Agung 
sane lakar-lakarnyane sampun sediaang titiang.” 

20 Wusan punika Ida Sang Prabu Daud raris 
mrentahang kaulan idane sapuniki: “Pujija Ida 
Sang Hyang Widi Wasa, Widin nyamane!” Irika 
anake sane paum irika sami muji Ida Sang Hyang 
Widi Wasa Widin leluurnyane, tur ipun pada 
sumungkem saha ngluihang Ida Sang Hyang Widi 
Wasa miwah ida sang prabu. 

21 Benjangnyane, ida dane pada nampah 
wewalungan buat aturan, tumuli katurang ring 
Ida Sang Hyang Widi Wasa. Sapangrarisipun 
ulame punika kapaicayang ring rakyate mangda 
katunas. Samaliha ida dane ngaturang banteng 
siu ukud, biri-biri muani siu ukud, pianak biri-biri 
siu ukud, tur makasami punika kaborbor ring 
pamorboran aturane. Ida dane taler ngaturang 
toya anggur. 22 Duaning punika rahinane punika 
ida dane pada kalintang bagia, rikalaning ida 
dane ipun pada mangan nginum ring ayun Ida 
Sang Hyang Widi Wasa. 

Sasampune punika buat kaping kalihipun, 
ida dane pada nguarang indik Ida Sang Prabu 
Salomo jumeneng nata. Sajeroning parab Ida 
Sang Hyang Widi Wasa, Ida Sang Prabu Salomo 
kabiseka dados pamrentah, miwah Dane Sadok 
kabiseka dados pandita. 23 Kadi asapunika Ida 

Sang Prabu Salomo ngentosin Ida Sang Prabu 
Daud ajin idane ring singasana sane sampun 
kamanggehang antuk Ida Sang Hyang Widi Wasa. 
Ida Sang Prabu Salomo sida karya ring pamargin 
idane, tur sawatek bangsa Israele sami pada 
satinut ngiring ida. 24 Paraprakanggene miwah 
paraprajurite, kadi asapunika taler putran Ida 
Sang Prabu Daud sane tiosan, sami pada subakti 
ring Ida Sang Prabu Salomo. 22 Ida Sang Hyang 
Widi Wasa ngawinang parabangsane sami pada 
angob ring Ida Sang Prabu Salomo, tur Ida taler 
ngawinang sang prabu luihan ring pararatu sane 
tiosan sane naenin mrentah ring Israel. 


Indik pamrentahan Ida Sang Prabu Daud 


26 Ida Sang Prabu Daud okan Dane Isai mrentah 
sakuub bangsa Israele, 27 petang dasa taun 
suenipun. Ida mrentah ring Hebron pitung 
taun tur ring Yerusalem tigang dasa tiga taun 
suenipun. 28 Ida seda sasampune ida lingsir 
pisan. Ida kalintang sugih tur kabinawa, tur 
putran idane Ida Salomo sane ngentosin ida 
madeg ratu. 29 Babad Ida Sang Prabu Daud 
ngawit saking pangawit rauh ka pamuput, punika 
sinurat ring cakepan paranabine tetiga, inggih 
punika: Nabi Samuel, Nabi Natan miwah Nabi 
Gad. 20 Ring cakepan punika sinurat indik idane 
mrentah, indik kakuatan idane miwah saananing 

paindikan sane nibenin ida, nibenin bangsa Israel 
miwah nibenin kaprabon-kaprabon sane wenten 
ring kiwa tengennyane. 


2 BABAD 


Ida Sang Prabu Salomo nunas kawicaksanaan 
(1Pararat. 3:1-15) 


1 Ida Sang Prabu Salomo, putran Ida Sang 

Prabu Daud, ngamanggehang linggih idane 
ring kaprabon Israel, tur Ida Sang Hyang Widi 
Wasa, Widin idane ngamertanin ida, saha 
ngawinang kawisesan idane kalintang ageng. 

2 Ida Sang Prabu Salomo mapaica prentah 
ring sakancan prakanggen idane sane ngamong 
rakyat panyiuan miwah sane ngamong rakyat 
panyatusan, miwah sakancan pamong prajane, 
sakancan pamimpin kulawargane, miwah 
sakancan rakyat sane lianan, 3 mangda ida, 
dane ipun sareng sami pada nyarengin ida ka 
genah panyungsungane ring Gibeon. Ida lunga 
mrika, santukan irika genah Kemah Linggih Ida 
Sang Hyang Widi Wasa sane pecak kakardi ring 
tegal melakange antuk Dane Musa, parekan 
Ida Sang Hyang Widi Wasa. (Peti Prajanjiane, 
sampun wenten ring Yerusalem, kagenahang ring 
satunggiling kemah, sane kawangun antuk Ida 
Sang Prabu Daud, duk ida makta Peti Prajanjiane 
punika saking Kiryat-Yearim.) ? Pamorboran 

aturan sane malakar antuk temaga, sane pecak 
kakardi antuk Dane Besaleel okan Dane Uri, 
putun Dane Hur, taler wenten ring Gibeon, 
ring ajeng Kemah Linggih Ida Sang Hyang Widi 
Wasa. Irika Ida Sang Prabu Salomo, kairing 
antuk rakyate sami ngaturang sembah ring Ida 
Sang Hyang Widi Wasa. ? Ring ajeng Kemahe 
punika, ida sang prabu muspa ring ayun Ida Sang 
Hyang Widi Wasa, masrana ngaturang aturan 
ring duur pamorboran aturane sane malakar 
temaga punika. Ida ngaturang wewalungan siu 
ukud, sane katampah tur kaborbor ring duur 
pamorboran aturane punika. 

7 Ring wengi punika Ida Sang Hyang Widi Wasa 
mapakantenang raga ring Ida Sang Prabu Salomo, 
sarwi mataken sapuniki: “Apa ane lakar tunas 
kita teken Ulun?” 

8 Ida Sang Prabu Salomo matur sapuniki: 
“Palungguh IRatu tansah nyinahang sih pasuecan 
sane ageng ring ajin titiange Daud, tur sane 
mangkin Palungguh IRatu nglugrain titiang 
ngentosin ida madeg ratu. ? Duh Ratu Sang 
Hyang Widi Wasa, tegepangja janjin Palungguh 
IRatu sane sampun kardi Palungguh IRatu 
tumiba ring ajin titiange. Palungguh IRatu 
sampun ngamanggehang titiang dados ratu, 
sane ngreh satunggiling bangsa sane tan keni 
winilang akehipune. 1? Duaning punika, icenja 

titiang kawicaksanaan miwah kawidagdaan 
buat mrentah ipun. Yen nenten kadi asapunika, 
sapunapike jaga antuk titiang mrentah bangsa 
druen Palungguh IRatu sane ageng puniki?” 

11 ida Sang Hyang Widi Wasa nyaurin Ida Sang 
Prabu Salomo, sapuniki: “Kita suba milih ane 
patut. Kita tusing nunas kasugihan, arta brana, 
kabinawan, kapatian musuh-musuh kitane, 
wiadin umur panjang buat dewek kitane, nanging 
kita nunas kawicaksanaan muah pangresepan, 
apanga kita nyidayang mrentah kaulan Ulune, 
ane serahang Ulun teken kita. 12 Ulun lakar 
mapaica kawicaksanaan muah pangresepan 
teken kita. Sajaba ento, Ulun masih lakar ngicen 
kita kasugihan, arta brana, muah kabinawan, 
lebihan teken sakancan pararatu ane suba madeg 
malunan wiadin ane lakar madeg durian teken 
kita.” 


Kawisesan miwah kasugihan 
Ida Sang Prabu Salomo 


(1Pararat. 10:26-29) 


13 Sasampune punika Ida Sang Prabu Salomo 
raris kesah saking genah panyungsungane ring 
Gibeon, inggih punika genah Kemah Linggih 
Ida Sang Hyang Widi Wasa, raris mawali ka 
Yerusalem. Irika ida mrentah wong Israele 
makasami. 14 Ida raris munduhang prajurit sane 

nunggang kreta siu nanggu samas akehipun, 
miwah prajurit nunggang kuda roras tali 
akehipun. Prajurit-prajurite punika, abagian 
genahang ida ring Yerusalem, tur sisanipun 
genahang ida ring kota-kota sane lianan. 

15 Sapanyeneng idane, akeh mas miwah perake 
ring Yerusalem asah ring akeh batune, miwah 
akeh taru arase asah ring taru aane sane biasa. 
16 Parasudagar ida sang prabu ngetangang 
kuda-kuda sane katumbas saking Mesir miwah 
Kewe, 17 miwah kreta-kreta sane katumbas 
saking Mesir. Sudagar-sudagare punika tumuli 
ngadol kuda miwah kreta punika ring pararatune 
ring Het miwah ring Siria. Kretane punika sane 
asiki mapangarga aji tigang atak bidang jinah 
perak, miwah kudane asiki mapangarga aji 
karobelah bidang jinah perak. 


Indik jaga ngwangun Perhyangan Agung 
(1Pararat. 5:1-18) 


2 1 Ida Sang Prabu Salomo mapakayun 

jaga ngwangun Perhyangan Agung genah 
nyungsung Ida Sang Hyang Widi Wasa, miwah 
ngwangun puri pabuat ida ngraga. 2Ida 
ngandikayang pangayah sane ngajang lakar 
sareng pitung dasa tali akehipun, miwah 
pangayah sane ngandik batu ring pagunungan 
wenten ulung dasa tali akehipun. Samalihipun 

wenten pangenter sareng tigang tali tigang atak 
diri sane ngamongang pakaryane punika. 

3 Ida Sang Prabu Salomo tumuli ngutus utusan 
nangkil ring Ida Sang Prabu Hiram, ratune ring 
Tirus, saha kadulurin atur sapuniki: “Ledang 
idewa taler mapakardi ring titiang, pateh sakadi 
pakardin idewane marep ring ajin titiange Sang 
Prabu Daud, rikala idewa ngaturin ida taru aras 
buat anggen ida ngwangun purin idane. “Sane 
mangkin titiang mamanah ngwangun Perhyangan 
buat ngluihang Ida Sang Hyang Widi Wasa, Widin 
titiange. Perhyangane punika jaga dados genah 
sane suci, genah kaulan titiange miwah titiang 
ngaturang sembah ring Ida, masrana morbor 
menyan kastanggi, genah titiange terus-tumerus 
jaga ngaturang roti suci ring Ida, genah titiange 
ngaturang aturan maborbor nyabran semeng 
miwah sore, kadi asapunika taler ring rahina 
Sabate, ring Rerainan Bulan Barune, miwah 
rerainan sane lianan, buat ngluihang Ida Sang 
Hyang Widi Wasa, Widin titiange. Ida sampun 
nitahang wong Israele mangda nglaksanayang 
indike punika salami-laminipun. ? Titiang 
mamanah jaga ngwangun Perhyangan sane 
ageng, santukan Widin titiange agungan ring 
Widi sane lianan. € Sujatinipun, nenten wenten 
anak sane mrasidayang ngwangun Perhyangan 
pabuat Ida Sang Hyang Widi Wasa, santukan 

yadiastun langite punika linggah pisan taler 
nenten jaga mrasidayang mamuat Ida. Duaning 
punika, kadi asapunapike antuk titiang jaga 
ngwangun Perhyangan pabuat Ida, sajawining 
wantah jaga dados genah titiang morbor menyan 
pabuat Ida Sang Hyang Widi Wasa. ' Sane 
mangkin icenja titiang tukang-tukang sane 
uning ngukir, pande mas, perak, temaga miwah 
besi, miwah uning makarya wastra ungu, biru 
miwah barak. Ipun jaga makarya sareng-sareng 
ring tukang-tukang sane saking Yehuda miwah 
Yerusalem, sane kaselik antuk ajin titiange Sang 
Prabu Daud. 8 Titiang uning, kadi asapunapi indik 
kaduegan undagi-undagi druene, duaning punika 
icenja titiang taru aras, cemara miwah cendana 
sane saking Gunung Libanon. Titiang nyadia jaga 
ngutus kaulan titiange buat nyarengin kaula 
druene, ? sajeroning nyawisang taru sane akeh 
punika, santukan Perhyangan sane jaga wangun 
titiang punika patut ageng tur ngangobin. 

10 Pabuat sangun tukang-tukang druene, titiang 
jaga ngaturin idewa trigu kalih tali ton, gandum 
kalih tali ton, toya anggur samas tali liter miwah 
minyak saitun samas tali liter.” 

11 ida Sang Prabu Hiram ngaturin Ida Sang 
Prabu Salomo surat pasaur, sane dagingipun 
kadi asapuniki: “Santukan Ida Sang Hyang Widi 
Wasa asih sueca ring kaulan Idane, Ida sampun 

ngadegang idewa dados ratun kaulan Idane 
punika. 12 Pujija Ida Sang Hyang Widi Wasa, 
Widin Israele, sane ngwentenang akasa miwah 
pretiwine. Ida sampun ngicen Ida Sang Prabu 
Daud putra sane wicaksana, widagda miwah 
weruh ring saluiring paindikan. Sane mangkin 
putran idane punika mapakayun jaga ngwangun 
Perhyangan pabuat Ida Sang Hyang Widi Wasa, 
miwah puri pabuat ida ngraga. 3 Titiang jaga 
ngaturin idewa tukang sane wicaksana tur 
widagda, sane mawasta Huram. 14 Memennyane 
kawit saking suku Dan, miwah bapanipune jadma 
uedan Tirus. Ipun uning makarya barang-barang 
sane malakar antuk mas, perak, temaga, besi, 
batu miwah taru. Ipun uning taler makarya 
wastra biru, ungu, barak miwah lenen. Ipun uning 
makarya ukir-ukiran mawarni-warni, miwah nuut 
saananing gambar sane karsayang. Becik taler 
ipun makarya sinarengan ring tukang-tukang 
idewa tur sinarengan ring anake sane makarya 
ring ajin idewa, Sang Prabu Daud. 1? Duaning 
punika, sane mangkin icenja titiang trigu, 
gandum, toya anggur miwah minyak saitun 

sane sampun janjiang idewa punika. 18 Ring 
Gunung Libanon titiang jaga ngebah sakancan 
taru aras sane arsayang idewa, raris akit-akitang 
titiang sakadi rakite, tumuli anyudang titiang ring 
segarane ngantos rauh ring Yope. Saking irika 

idewa mrasidayang ngambil tur makta taru-taru 
punika ka Yerusalem.” 


Wewangunan Perhyangan Agunge kakawitin 
(1Pararat. 6:1-38) 


17 Ida Sang Prabu Salomo raris nyacah jiwan 
sawatek wong sunantara sane magenah ring 
jagat Israel, pateh sakadi cacah jiwa sane pecak 
kamargiang antuk ajin idane Sang Prabu Daud. 
Irika tumuli kapanggih wenten wong sunantara 
153.600 diri sane magenah ring jagat Israel. 

18 Saking pantaran wong sunantara punika, 
70.000 nikayang ida ngajang reramon, 80.000 
nikayang ida ngandik batu ring pagunungan, 
miwah 3.600 dados pangenter sane ngamongang 
pakaryane punika. 

1 Ida Sang Prabu Daud sampun nyawisang 
3 genah pabuat genah Perhyangan Agung 
punika. Genahe punika wenten ring Yerusalem 
ring Gunung Moria, inggih punika genah sane 
pecak kanggen genah panyosohan gandum antuk 
| Arauna, wong Yebus punika. Ida Sang Prabu 
Salomo ngawitin ngwangun, ? ring sasih sane 
kaping kalih, taun sane kaping pat panyeneng 
idane. 3 Perhyangan Agung sane kawangun 
antuk Ida Sang Prabu Salomo, panjangnyane 
pitulikur meter, miwah linggahnyane sia meter. 
4Rongan sane pinih ajeng linggahnyane asah 

ring linggah Perhyangane, inggih punika sia 
meter, tur tegehnyane seket pat meter. Rongane 
punika, saking tengah kalapisin antuk mas murni. 
> Rongane sane ageng kapasangin papan taru 
aras tur kalapisin antuk mas murni, tur ring 
papane punika kukir pepindan wit korma miwah 
ante. ê Ida sang prabu mayasin Perhyangan 
Agung punika antuk sesocan sane becik-becik 
miwah antuk mas sane karauhang saking jagat 
Parwaim. 7 Ida nglapisin tembok Perhyangane, 
lambang, jejeneng miwah lawangnyane antuk 
mas. Ring temboknyane tukang ukire ngukir 
pepindan malaekat. 8 Rongan sane pinih 
tengah, kawastanin Genah Sane Maha Suci, 
panjangnyane sia meter, miwah linggahnyane 
sia meter, asah ring linggah Perhyangan Agunge. 
Tembok Genah Sane Maha Suci punika kalapisin 
antuk mas, sane bobotnyane wenten kalih dasa 
ton. ? Mas sane kanggen paku bobotipun wenten 
570 gram, miwah rongan sane wenten ring 
loteng taler kalapisin antuk mas. 

10 Ida taler mrentahang tukang-tukang idane, 
mangda makarya arca mapinda malaekat 
kekalih, sane malakar antuk logam, tur kalapisin 
antuk mas, raris kagenahang ring Genah Sane 
Maha Suci. 1! Irika pepindan malaekate punika 
kagenahang majejer tur marep kapamedale. 
Asing-asing pepindan malaekate punika maderbe 

kampid kekalih, asing-asing kampidnyane punika 
panjangnyane 2,2 meter, tur kebat ka samping, 
ngantos sane kebat ka tengah tanggunyane 
matemu ring basan tengah rongane, miwah sane 
kebat ka samping tanggunyane nganteg ring 
temboke bilang samping. Dadosipun panjang 
kampidnyane sane kebat punika wenten sia 
meter. 12 (3:11) 13 (3:11) 14 Korden panyeleng 
Genahe Sane Maha Suci punika kakaryanin antuk 
kain lenen miwah lakar sane tiosan, sane kacelub 
antuk warna biru, tangi miwah barak, saha 
kagambarin pepindan malaekat. 


Pilar temaga kekalih 
(1Pararat. 7:15-22) 


15 Ida Sang Prabu makarya pilar kekalih. 
Asing-asing pilar punika tegehipun limolas 
tengah meter, tumuli kagenahang ring arepan 
Perhyangan Agunge. Asing-asing pilar punika 
madaging kapu-kapu sane tegehipun 2,2 meter. 
16 Muncuk pilare punika kapayasin antuk ante 
malilit miwah woh-wohan delima sane malakar 
antuk temaga satus bungkul. 17 Pilare punika 
kajujukang ring samping kiwa miwah tengen 
pamedal Perhyangane, sane asiki ring sisi kelod 
kawastanin Yakin, miwah sane asiki ring sisi kaler, 
tur kawastanin Boas. 

Prabot-prabot Perhyangan Agunge 
(1Pararat. 7:23-51) 


4 1 Ida Sang Prabu Salomo makarya 
pamorboran aturan, malakar antuk temaga, 
linggahnyane sia meter mrepat, miwah 
tegehnyane petang meter atengah. 2 Ida taler 
makarya jambangan ageng sane bunter, malakar 
antuk temaga, dalem ipun 2,2 meter linggah 
basan tengahipune 4,4 meter miwah ilehanipune 
wenten 13,2 meter. ? Tepin jambangane punika 
makaileh madaging pepayasan kalih jajar, inggih 
punika ajajar baduuran miwah sane malih ajajar 
betenan. Pepayasane punika marupa pepindan 
banteng jagiran, sane kajangka madeket 

dados asiki sareng ring jambangane punika. 

4 Jambangane punika kagenahang ring tundun 
banteng temagane roras ukud, sane majujuk 
marep nyatur arah, inggih punika: marep kaler 
tetiga, kangin tetiga, kelod tetiga, miwah kauh 
tetiga. ? Bibih jambangane punika, tebelnyane 
wenten 75 melimeter. Bibih jambangane punika 
pateh sakadi pialane, tur pakantenanipun sakadi 
bungan bakunge sane kembang. Jambangane 
punika mrasidayang muat toya sawatara nem 
dasa tali liter akehipun. ê Ida taler makarya 
pane temaga adasa. Lelima kagenahang ring sisi 
kelod Perhyangan Agunge miwah sane malih 

lelima kagenahang ring sisi kaler. Pane-panene 
punika kanggen genah masehin wewalungan 
sane jaga kanggen aturan maborbor. Toyane sane 
ring jambangane sane ageng punika kanggen 
pawasuhan antuk parapanditane. 

7 Ida taler makarya tatakan lampu malakar 
antuk mas, adasa akehipun, manut sakadi pola 
sane biasa. Sajaba punika, ida taler makarya meja 
adasa. Tatakan lampu miwah mejane punika 
kagenahang ring rongan sane pinih ageng ring 
Perhyangan Agunge, sabilang samping madaging 
tatakan lampu lelima miwah meja lelima. Lianan 
ring punika ida taler makarya bokor mas satus 
akehipun. 8 (4:7) 

9 Ida taler makarya natar ring jeroan pabuat 
genah parapanditane, miwah natar ring jabaan. 
Lawang korin natare kekalih punika kakaput 
antuk temaga. 10 Jambangane ageng punika 
kagenahang ring bucu kelod kangin Perhyangan 
Agunge. 

11 Dane Huram taler makarya pangorengan- 
pangorengan, sekop miwah bokoran. Dane 
muputang sakancan prabot sane janjiang dane 
ring Ida Sang Prabu Salomo, sane patut karyanin 
dane pabuat Perhyangan Agunge, inggih punika: 

- Pilar kekalih. 

- Kapu-kapu kekalih sane kapasang ring muncuk 

pilare. 

- Ukir-ukiran ante melilit ring asing-asing 
kapu-kapune punika. 

- Buah delima temaga samas bungkul, sane 
kapasang dados kalih jajar ngilehin 
asing-asing kapu-kapu punika. 

- Kreta adasa. 

- Pane temaga adasa. 

- Jambangan ageng. 

- Banteng temaga roras ukud, sane natakin 
jambangane punika. 

- Pangorengan, sekop miwah garpu. 

Dane Huram, kepalan tukange punika, ngaryanin 
sakancan prabot punika antuk temaga sane 
magilap, sakadi sane kapangandikayang antuk 
Ida Sang Prabu Salomo, buat jaga kanggen ring 
Perhyangan Agung Ida Sang Hyang Widi Wasa. 
12 (4:11) 13 (4:11) 14 (4:11) 25 (4:11) 16 (4:11) 

17 Ida sang prabu sampun nyangka prabote 
punika makasami ring panyangkane ring Lebak 
Yordane, ring pantaran desa Sukot miwah 
Seredane. 18 Kadi asapunika akehnya prabot 
sane kakaryanin, kantos nenten wenten anak 
mrasidayang ngetang berat temagane sane 
kagunayang. 

19 Ida Sang Prabu Salomo taler makarya prabot 
malakar mas, buat jaga kanggen ring Perhyangan 
Agung, inggih punika: Pasepan, meja genah 
roti sane katurang ring Ida Sang Hyang Widi 

Wasa, 2? tatakan lampu miwah lampu sane 
malakar antuk mas murni, sane patut kanyit 
ring arepan Genah Sane Maha Suci, satinut ring 
sane karencanayang, 2! pepayasan sekar, lampu 
miwah sepit, 22 prabot buat ngamademang 
lampu, bokoran, pinggan buat wadah menyan 
miwah panci buat makta baa. Sakancan prabote 
punika malakar antuk mas murni. Lawang 
Perhyangan Agung sane ring jabaan, miwah 
lawange sane jaga ngranjing ka Genah Sane 
Maha Suci, makasami kakaput antuk mas. 
5 1 Sasampun Ida Sang Prabu Salomo muputang 
pakaryan idane ring Perhyangan Agunge, 
barang-barang sane pecak katurang antuk ajin 
idane Sang Prabu Daud, minakadinipun perak, 
mas miwah barang-barang sane lianan, sami 
genahang ida ring panyimpenan barang-barang 
Perhyangan Agunge. 


Peti Prajanjiane kabakta ka Perhyangan Agung 
(1Pararat. 8:1-9) 


2 Sasampune punika Ida Sang Prabu Salomo 
raris ngesengin sakancan pamimpin suku 
miwah palingsehan wong Israele, mangda 
rauh mapunduh ring Yerusalem, gumanti jaga 
ngambil Peti Prajanjian Ida Sang Hyang Widi 
Wasa saking Sion, Kotan Ida Sang Prabu Daud 
jaga kabakta ka Perhyangan Agung. 3 Wong 

Israele raris mapunduh, ring Rerainan Pondok 
Daune. “Sasampune parapamimpine sami 

pada mapunduh, irika wong Lewine raris 

negen Peti Prajanjiane punika, ? tumuli kabakta 
ka Perhyangan Agung. Parapandita miwah 
parawong Lewine taler ngingsirang Kemah 
Linggih Ida Sang Hyang Widi Wasa miwah 
sakancan prabotnyane, tumuli kabakta ka 
Perhyangan Agung. * Ida Sang Prabu Salomo 
miwah sakancan bangsa Israele, sami mapunduh 
ring arepan Peti Prajanjiane punika, sarwi 
ngaturang aturan biri-biri miwah banteng 

akeh pisan kantos tan keni antuk ngwilangin. 

7 Sasampune punika parapanditane raris negen 
Peti Prajanjian Ida Sang Hyang Widi Wasa punika 
ngranjing ka Perhyangan Agung, tur kagenahang 
ring Genahe Sane Maha Suci, ring sor kampid 
pepindan malaekate. 8 Kampidnyane sane kebat 
punika nekepin Peti Prajanjiane miwah sanan 
panegenannyane. ?Tanggun sanane punika 
prasida kakantenang antuk asing-asing anak sane 
majujuk beneng ring arepan Genah Sane Maha 
Suci, nanging nenten kanten saking genahe sane 
lianan. (Sanane punika kantun irika kantos rauh 
mangkin.) 19 Ring tengah Peti Prajanjiane punika 
nenten madaging punapa-punapi, sajawining 
batu matulis kalih tebih, sane pecak kagenahang 
antuk Dane Musa, dawege ring Gunung Sinai, duk 

Ida Sang Hyang Widi Wasa makarya prajanjian 
ring bangsa Israele, rikala ipun wau rauh saking 
Mesir. 


Kaluihan Ida Sang Hyang Widi Wasa 


11 Sakancan panditane sane wenten irika, 
bebas saking giliran klompoknyane suang-suang, 
sami sampun pada nyuciang ragannyane. 
Samaliha sakancan juru kidung wong Lewine, 
minakadinipun: Dane Asap, Heman, Yedutun 
miwah kadang wargannyane, sami pada 
ngrangsuk busana malakar kain lenen. 
Parawong Lewine punika ngadeg ring sisi kangin 
pamorboran aturane, saha ngagem cengceng 
miwah kecapi, tur kasarengin antuk parapandita 
sane ngupin trompet sareng satus kalih dasa 
diri. Parajuru kidunge, kadulurin antuk suaran 
trompete, cengceng miwah tetabuhan sane 
lianan, kalintang anut pisan, muji Ida Sang Hyang 
Widi Wasa, saha makidung sapuniki: “Pujija Ida 
Sang Hyang Widi Wasa, santukan Ida punika 
kalintang becik, tur sih pasuecan Idane langgeng 
salami-laminipun.” 

Rikala parapanditane punika medal saking 
Perhyangan Agunge tan dumade Perhyangane 
raris kalikub antuk mega sane masinar 
malantaran galang tejan Ida Sang Hyang 
Widi Wasa sane ngranayang ulap, kantos 

parapanditane punika nenten mrasidayang 
nglanturang ngancangin upacara pangubaktine 
punika. 12 (5:11) 13 (5:11) 14 (5:11) 


Ida Sang Prabu Salomo mapidarta ring rakyate 
(1Pararat. 8:12-21) 


1 Sasampune punika, Ida Sang Prabu Salomo 

6 raris ngastawa, sapuniki: “Duh Ratu Sang 
Hyang Widi Wasa, Palungguh IRatu sampun 
ngarsayang jaga malinggih ring mega miwah 
ring genahe sane peteng dedet. ? Sane mangkin 
titiang sampun ngwangun Perhyangan Agung 
buat linggih Palungguh IRatu salami-laminipun.” 

3 Sawatek wong Israele sami pada majujuk irika. 
Sang prabu tumuli ngarepin ipun, saha nunasang 
ipun merta ring ayun Ida Sang Hyang Widi 
Wasa. 4 Sapuniki pangandikan idane: “Pujija Ida 
Sang Hyang Widi Wasa, Widin Israele! Ida suba 
ngamanggehang prajanjian Idane, ane kardi Ida 
teken ajin tiange, Sang Prabu Daud, dugase Ida 
masabda kene: ? ‘Ngawit uli dugase Ulun ngajak 
kaulan Ulune pesu uli Mesir, kanti kayang jani, 
tusing ada kota ane pilih Ulun di tanah Israele, 
buat dadi tongos nyujukang Perhyangan ane 
dadi linggih Ulune. Buina tusing ada anak ane 
pilih Ulun buat lakar mimpin kaulan Ulune Israel. 
6 Nanging ane jani Ulun suba milih Yerusalem 

dadi tongos nyungsung Ulun, muah kita Daud, 
buat mrentah kaulan Ulune. ” 

7 Ida Sang Prabu Salomo malih nglanturang 
pangandika, sapuniki: “Ajin tiange ngrencanayang 
buat ngwangun Perhyangan, buat nyungsung Ida 
Sang Hyang Widi Wasa, Widin Israele, 8 nanging 
Ida Sang Hyang Widi Wasa masabda teken ida, 
kene: “Beneh pesan kita makeneh nyujukang 
Perhyangan buat linggih Ulune, ? sakewala kita 
tusing lakar nyidayang nyujukang. Nanging 
pianak kitane, pianak buah basang kitane, ane 
lakar nyujukang Perhyangan Ulune; 

10 Ane jani Ida Sang Hyang Widi Wasa suba 
nagingin janjin Idane. Tiang suba ngentinin 
ajin tiange madeg ratu di Israel, tur tiang suba 
nyujukang Perhyangan buat nyungsung Ida 
Sang Hyang Widi Wasa, Widin Israele. 11 Tiang 
suba nglinggihang di Perhyangan Agunge, 

Peti Prajanjian ane misi tebihan batu matulis 
prajanjian, ane kakardi baan Ida Sang Hyang Widi 
Wasa ngajak bangsa Israele.” 


Pangastawan Ida Sang Prabu Salomo 
(1Pararat. 8:22-53) 


12 Sasampune punika, ring arepan rakyate 
sami, Ida Sang Prabu Salomo raris mamargi tur 
ngadeg ring arepan pamorboran aturane, sarwi 
nyakupang tangan ngastawa. 13 Ida Sang Prabu 

Salomo sampun makarya panggung sane malakar 
temaga, sane linggahipun 2,2 meter mrepat, 
miwah tegehipune 1,3 meter, tur kagenahang 
ring basan tengah natare. Ida munggah ring 
panggunge punika, tumuli matedoh, ring arepan 
rakyate sami sarwi nyakupang tangan muspa ka 
langite. 14 Ida ngastawa sapuniki: “Duh Ratu Sang 
Hyang Widi Wasa, Widin Israele, ring sakancan 
langite miwah pretiwine nenten wenten Widi 
sane nyamenin Palungguh IRatu. Palungguh 
IRatu ngamanggehang prajanjian Palungguh 
IRatu, samaliha Palungguh IRatu nyinahang sih 
pasuecan Palungguh IRatu ring kaula druene, 
rikalaning ipun sairing ring Palungguh IRatu 
saking saguluking manah. 1? Palungguh IRatu 
sampun ngamanggehang prajanjian sane kardi 
Palungguh IRatu ring ajin titiange Daud. Ring 
rahina puniki sakancan sabdan Palungguh IRatu 
sampun kadagingan. 18 Duh Ratu Sang Hyang 
Widi Wasa, Widin Israele, sane mangkin ledang 
Palungguh IRatu ngamanggehang taler prajanjian 
sane lianan, sane kardi Palungguh IRatu ring 
ajin titiange, rikala Palungguh IRatu masabda 
ring ida mungguing salah tunggal katurunan 
idane, tansah jaga wenten sane mrentah dados 
ratun wong Israele, yening katurunan idane 
punika pageh satinut ring Palungguh IRatu, 
sakadi sane sampun laksanayang ida. 1? Duaning 

punika, duh Ratu Sang Hyang Widi Wasa, sane 
mangkin dumadakja kadagingan sakancan janjin 
Palungguh IRatune ring parekan druene Daud. 

18 Duh Ratu Sang Hyang Widi Wasa, 
punapike Palungguh IRatu wiakti jaga kayun 
malinggih ring mrecapada ring pantaran 
manusane? Sujatinipun, sakancan langite nenten 
mrasidayang dados linggih Palungguh IRatu 
punapi malih Perhyangan Agung sane wangun 
titiang puniki. 19 Duh Ratu Sang Hyang Widi Wasa, 
Widin titiange! Titiang puniki parekan Palungguh 
IRatu! Pirengangja pangastawan titiange, 
tur daginginja pinunas titiange sane aturang 
titiang ring ayun Palungguh IRatu. 20 Cingakja 
Perhyangan Agung puniki siang miwah latri. 
Palungguh IRatu sampun majanji mungguing 
genahe puniki dados genah nyungsung 
Palungguh IRatu. Duaning punika pirengangja 
pinunas titiange, rikalaning titiang tangkil tur 
ngastawa ring Perhyangane puniki. 21 Pirengangja 
pangastawan titiange miwah pangastawan kaula 
druene Israel, rikala ipun nangkil tur ngastawa 
ring genahe puniki. Pirengangja pinunas titiange, 
miwah ampurayangja titiang saking linggih 
Palungguh IRatune ring suargan. 

22 Yening wenten anak sane kadalih maiwang 
marep ring timpalipune, raris kabakta ring 
pamorboran aturan druene ring Perhyangan 

Agung puniki, buat jaga masumpah mungguing 
ipun tan paiwang, 28 duh Ratu Sang Hyang Widi 
Wasa pirengangja saking suargan, tur tepasinja 
parekan Palungguh IRatu. Sisipangja jadmane 
sane iwang sakadi patutipun, tur bebasangja 
jadmane sane tan paiwang. 

24 Yening kaula druene Israel kakaonang 
antuk meseh-mesehipune, malantaran ipun 
sampun madosa ring ayun Palungguh IRatu, tur 
sasampune punika, yen ipun mawali tangkil ring 
ayun Palungguh IRatu ring Perhyangan Agung 
puniki, saha ngasorang dewek ngastawa nunas 
pangampura ring Palungguh IRatu, ?? pirengangja 
pinunas ipune saking suargan. Ampurayangja 
dosan kaula druene, tur baktaja ipun mawali ka 
tanah sane sampun paicayang Palungguh IRatu 
ring ipun miwah ring paraleluuripune. 

26 Yening Palungguh IRatu muntet sabeh, 
santukan kaula druene sampun madosa ring 
ayun Palungguh IRatu, tur sasampune punika, 
yen ipun kapok tur umedek ring Perhyangan 
Agung puniki, saha ngasorang dewek ngastawa 
ring ayun Palungguh IRatu, 27 duh Ratu Sang 
Hyang Widi Wasa, pirengangja pinunasipune 
saking suargan, tur ampurayangja dosa-dosan 
parekan druene, bangsa Israel, tur urukja ipun 
nglaksanayang paindikan sane patut. Sasampune 
punika, duh Ratu Sang Hyang Widi Wasa, 

tedunangja sabeh ring tanah druene puniki, sane 
sampun paicayang Palungguh IRatu ring kaula 
druene, makadados pusakanipune. 

28 Yening jagate puniki katempuh antuk 
sayah ageng wiadin grubug, wiadin tetanduran 
gandume karusak antuk mrana balang, wiadin 
angin baret wiadin yen kaula druene kagebug 
antuk meseh-mesehipune, wiadin wenten 
sakit pinakit ring pantaranipune, 29 pirengangja 
pinunasipune. Yening wenten salah tunggil 
kaula druene Israel, nandang duhkita banget 
pisan raris ipun nyakupang lima ngastawa 
ring Perhyangan Agung puniki, 3? pirengangja 
pangastawanipune. Pirengangja pinunas ipune 
saking linggih Palungguh IRatu ring suargan tur 
ampurayangja ipun. Palungguh IRatu ngwikanin 
daging pepineh manusane. Paicayangja ring 
jadmane suang-suang, manut sakadi sane 
sampun kacawisang pabuat ipun, °t mangda 
kaula druene prasida ajerih tur satinut ring 
Palungguh IRatu sakantun ipun urip ring jagat 
sane paicayang Palungguh IRatu ring paraleluur 
titiange. 

32 Yening wenten wong sunantara sane 
magenah ring panegara sane doh, miragi 
indik kagungan miwah kawisesan Palungguh 
IRatu miwah indik Palungguh IRatune tansah 
mapakardi ayu, tumuli ipun ngastawa ring 

Perhyangan Agung puniki, 33 pirengangja 
pangastawanipune. Saking suargan genah 
Palungguh IRatune malinggih, pirengangja 
pinunasipune, tur daginginja paindikan sane 
tunas ipun ring Palungguh IRatu, mangda 
sakancan bangsane ring jagate prasida uning 
ring Palungguh IRatu, tur satinut ring Palungguh 
IRatu, sakadi sane kalaksanayang antuk kaula 
druene Israel. Malantaran punika ipun jaga 
uning, mungguing Perhyangan Agung sane 
sampun wangun titiang puniki, mula dados 
genah nyungsung Palungguh IRatu. 

34 Yening Palungguh IRatu nitahang kaula 
druene medal ka payudan nglawan meseh- 
mesehipune, tur ipun ngastawa ring ayun 
Palungguh IRatu yadian ring dija jua genahipune, 
tur ipun marep ka kota seselikan Palungguh 
IRatune miwah marep ka Perhyangan Agung 
sane sampun wangun titiang pabuat Palungguh 
IRatu puniki, 3? pirengangja pangastawan ipune. 
Pirengangja pinunas ipune saking suargan, tur 
icenja ipun molih ring rana. 

36 Yening kaula druene ngardi dosa pamantuka 
ring ayun Palungguh IRatu, (santukan nenten 
wenten jadma sane nenten madosa) tur 
sajeroning duka Palungguh IRatu manggayang 
ipun kakaonang antuk meseh-mesehipune, 
raris ipun katawan tur kabakta ka panegara 

sane lianan, yadiastun upami panegara punika 
doh pisan, 3” pirengangja pangastawan kaula 
druene. Yening ring panegarane punika ipun 
kapok tur ngastawa ring ayun Palungguh IRatu, 
saha ngangkenin ambate ageng dosa miwah 
kacorahan sane sampun laksanayang ipun, 
pirengangja pinunasipune, duh Ratu Sang Hyang 
Widi Wasa. 28 Yening ring panegara punika 

ipun sawiakti tur saking jujur kapok, sinambi 
ngastawa ring ayun Palungguh IRatu marep ka 
jagate puniki, inggih punika jagat sane sampun 
paicayang Palungguh IRatu ring paraleluur 
titiange miwah marep ka kota sane sampun selik 
Palungguh IRatu, ping kalih marep ka Perhyangan 
Agung puniki, sane sampun wangun titiang 
pabuat Palungguh IRatu, 39 rarisang pirengang 
pangastawanipune. Saking linggih Palungguh 
IRatune ring suargan, pirengangja pinunasipune, 
tur suecaninja ipun miwah ampurayangja 
sakancan dosan kaula druene. 

40 Sane mangkin, duh Ratu Widin titiange, 
cingakja titiang tur pirengangja sakancan 
pangastawan sane katurang ring genahe puniki. 
41 Duh Ratu Sang Hyang Widi Wasa, sane 
mangkin rarisangja matangi, tur ngranjing ka 
Perhyangan Agung puniki, kasarengin antuk Peti 
Prajanjiane, sane makadados lawat kawisesan 
Palungguh IRatune, tur malinggihja irika ngantos 

salami-laminipun. Mertaninja parapandita 
druene, ring saluiring laksanannyane, samaliha 
dumadakja sawatek kaula druene sami pada 
bagia, malantaran sih pasuecan Palungguh 
IRatune ring ipun. 42 Duh Ratu Sang Hyang Widi 
Wasa, sampunangja tulaka sang prabu sane 
sampun selik Palungguh IRatu punika. Elingangja 
sih pasuecan Palungguh IRatune sane tumiba 
ring parekan druene Daud.” 


Pamlaspas Perhyangan Agunge 
(1Pararat. 8:62-66) 


7 1 Rikala Ida Sang Prabu Salomo muputang 
pangastawan idane, raris wenten geni 
tumurun saking akasane ngeseng sakancan 
aturan sane sampun katurang punika, miwah 
galang tejan Ida Sang Hyang Widi Wasa sane 
dumilah nglikub Perhyangan Agunge. 2 Santukan 
Perhyangan Agunge sampun kalikub antuk 
galang dumilah, kenginan parapanditane 
nenten mrasidayang ngranjing ka Perhyangan 
Agung. ? Rikala wong Israele ngeton genine 
tumurun saking akasane, miwah galange nglikub 
Perhyangan Agunge, ipun sareng sami raris 
sumungkem kantos muanipune nganteg tanah, 
ngaturang sembah ring Ida Sang Hyang Widi 
Wasa. Makasami pada muji Ida malantaran 
kabecikan miwah sih pasuecan Idane sane 

langgeng. 4Sasampune punika Ida Sang Prabu 
Salomo miwah rakyate pada ngaturang aturan 
ring ayun Ida Sang Hyang Widi Wasa. ? Ida 
ngaturang banteng 22.000 ukud miwah biri-biri 
120.000 ukud, makadados aturan karahayuan. 
Kadi asapunika Ida Sang Prabu Salomo miwah 
rakyate sami mlaspas Perhyangan Agunge 
punika. ? Parapanditane pada ngadeg ring 
genahe sane sampun kacawisang buat dane, 
miwah parawong Lewine pada ngadeg mapapas 
ring parapanditane punika, sarwi muji Ida Sang 
Hyang Widi Wasa antuk tetabuhan sane sampun 
kacawisang antuk Ida Sang Prabu Daud. Dane 
pada ngidungang kidung kapujian sane sampun 
kapangandikayang ring dane antuk Ida Sang 
Prabu Daud, sapuniki: “Sih pasuecan Idane 
punika langgeng salami-laminipun.” Risedek 
rakyate pada kantun majujuk, parapanditane 
raris pada ngupin trompet. 

7 Ida Sang Prabu Salomo raris nyuciang puser 
natare, inggih punika natar sane magenah ring 
arepan Perhyangan Agunge, tur sasampune 
punika, ida raris ngaturang sakancan aturan sane 
maborbor, aturan sesajen miwah muluk-muluk 
wewalungan sane kanggen aturan karahayuan. 
Indike punika margiang ida kadi asapunika, 
santukan pamorboran aturan sane malakar 

temaga sane sampun kardi ida punika, nenten 
mrasidayang muat sakancan aturane punika. 

8 Irika Ida Sang Prabu Salomo miwah wong 
Israele sami pada marerainan Pondok Daun 
pitung rahina suenipun. Akeh pisan jadmane 
sane marerainan punika, inggih punika ngawit 
saking margine sane ngranjing ka Hamat sane 
baler, ngantos rauh ring tepi siring jagat Mesire 
bedelod, bek madaging jadma. ? Ipun marerainan 
buat mlaspas pamorboran aturane punika pitung 
rahina suenipun. Sasampune punika malih 
pitung rahina suennya, ipun pada maayu-ayu 
masuka-sukan. Ring rahinane sane ka pamuput, 
ipun raris ngwentenang upacara panutup. 

10 Wusan punika, benjangipun ring tanggal 
tigalikur sasih sane kaping pitu, Ida Sang Prabu 
Salomo raris ngandikayang rakyate mangda 
pada budal. Ipun sareng sami pada marasa 
bagia, malantaran sakancan merta sane sampun 
kapaicayang antuk Ida Sang Hyang Widi Wasa 
ring kaulan Idane bangsa Israel, ring Ida Sang 
Prabu Daud miwah ring Ida Sang Prabu Salomo. 


Ida Sang Hyang Widi Wasa malih 
mapakantenang raga ring Ida Sang Prabu Salomo 
(1Pararat. 9:1-9) 


11 Sasampun Ida Sang Prabu Salomo muputang 
Perhyangan Agung miwah purine, samaliha 

sida karya muputang sakancan rencanan 

idane, 12 Ida Sang Hyang Widi Wasa raris 
mapakantenang raga ring ida rikalaning wengi. 
Ida Sang Hyang Widi Wasa masabda ring ida, 
sapuniki: “Ulun suba mireng pangastawan 
kitane, tur Ulun nampi Perhyangan Agunge 
ene, makadadi tongos ngaturang aturan teken 
Ulun. 13 Buin pidanja, yen Ulun nyampet ujan 
wiadin nekaang balang ngamah asil panene, 
wiadin nibakang grubug sig kaulan Ulune, 

14 Yen ia ngastawa teken Ulun muah kapok tur 
ngutang laksanannyane ane dursila, Ulun lakar 
mirengang pangastawannyane uli suargan tur 
lakar ngampurayang dosa-dosannyane, muah 
nadiang buin tanahnyane gemuh landuh. 15 Ulun 
lakar macingak teken Perhyangan Agunge ene 
muah sedia mirengang sakancan pangastawan 
ane katurang dini, 18 sawireh Ulun suba nyelik, 
tur nyuciang Perhyangane ene, buat dadi tongos 
nyungsung Ulun sakayang-kayang. Ulun lakar 
nyingak muah nyayubin Perhyangane ene kanti 
salawas-lawasne. 17 Yening kita saking satia 

tuu ngayahin Ulun, buka ane kalaksanayang 
baan bapan kitane Daud, buina satinut teken 
pidabdab Ulune, muah nglaksanayang sapatitah 
Ulune ane suba titahang Ulun teken kita, 

18 Ulun lakar ngamanggehang prajanjian ane gae 
Ulun ngajak bapan kitane Daud, dugase Ulun 

ngorahang teken ia, mungguing bangsa Israele 
tan mari lakar kaprentah baan katurunannyane. 
19 Nanging yening kita muah kaulan kitane 
taen lakar mamurug pidabdab muah sapatitah 
Ulune teken kita, tur nyungsung Widi ane lenan, 
20 ditu Ulun lakar nyisipang kita uli gumi ane 
suba paicayang Ulun teken kita, tur Ulun lakar 
ngutang Perhyangan Agunge ane suba suciang 
Ulun dadi tongos nyungsung Ulun. Sakancan 
bangsane lakar pada ngewerin muah seneb 
nepukin Perhyangane ene. 

21 Ane jani Perhyangan Agunge ene kaluihang 
pesan, nanging buin pidan asing-asing anak 
ane ngliwat dini lakar pada angob tur lakar 
matakon kene: 'Ngudiang dadi kene pakardin 
Ida Sang Hyang Widi Wasa, marep teken gumi 
muah Perhyangan Agunge?” 22 Ditu anake lakar 
pada masaut kene: “Sawireh bangsane ene suba 
ngutang Ida Sang Hyang Widi Wasa, Widinnyane, 
ane suba nantan paraleluurnyane rarud uli Mesir. 
la suba ngaturang ayah teken widi-widi, tur 
nyungsung widine ento. Ento kranane Ida Sang 
Hyang Widi Wasa suba nibakang bencanane ene 
teken ia.” 

Ida Sang Prabu Salomo tansah labda karya 
(1Pararat. 9:10-28) 


1 Kalih dasa taun suenipun Ida Sang 

Prabu Salomo ngwangun Perhyangan 
Agunge punika miwah purin idane. ? Ida 
taler ngamecikang kota-kota sane katurang 
ring ida antuk Ida Sang Prabu Hiram, tur ida 
ngandikayang mangda wong Israele pada 
magenah ring kota-kotane punika. 3 Ida 
ngrampas wewidangan Hamat miwah Soba, 
4miwah makarya benteng ring kota Tadmor 
sane ring tegal melakange. lda ngamecikang 
sakancan kota-kotane ring Hamat, sane dados 
kota panyimpenan bebekelan. ? Ida Sang Prabu 
Salomo taler ngamecikang kota-kota sane inucap 
ring sor puniki, luire: Bet-Horon Luanan miwah 
Bet-Horon Tebenan (kota sane mabenteng miwah 
gapurannyane madaging pangalang-alang), 
kota Baalat, sakancan kota sane anggen ida 
genah panyimpenan bebekelan, miwah kota-kota 
sane anggen ida ngenahang sakancan kuda 
miwah kretan idane. Ida muputang sakancan 
rencanan idane buat ngwangun ring Yerusalem, 
ring Libanon miwah ring sakuub wewidangan 
sane prentah ida. ' Sakancan katurunan wong 
Kanaane, sane nenten kapademang antuk wong 
Israele, daweg ipune ngaug tanahe punika, 

sami kadadosang pangayah rodi antuk Ida 
Sang Prabu Salomo. Bangsa-bangsane punika, 
luiripun wong Het, wong Amori, wong Peris, 
wong Hewi miwah wong Yebus. Katurunan 
bangsa-bangsane punika kantun dados panjak 
ngantos rauh mangkin. 3 (8:7) ? Wong Israele 
nenten wenten sane kadadosang pangayah rodi, 
nanging kadadosang prajurit, prakangge, kusir 
kreta miwah panunggang kuda. 10 Prakangge 
sane ngamongang pangayah rodine buat ngarap 
pakaryan wewangunan sane mawarni-warni 
punika, wenten 250 diri akehipun. 

11 ida Sang Prabu Salomo raris ngingsirang rabin 
idane, okan sang prabu saking Mesir saking Kota 
Daud ka puri sane kardi ida pabuat rabin idane 
punika. Pangandikan idane sapuniki: “Tusing 
beneh ia nongos di purin Ida Sang Prabu Daud, 
ratun wong Israele, sawireh asing-asing tongos 
ane laad dadi tongos Peti Prajanjiane ento suci.” 

12 ida Sang Prabu Salomo raris ngaturang 
aturan ring Ida Sang Hyang Widi Wasa ring duur 
pamorboran aturane sane sampun kardi ida 
ring arepan Perhyangan Agunge. 12 Nyabran 
rerainan ida ngaturang aturan maborbor, 
satinut ring sane kasuratang ring Cakepan 
Pidabdab Dane Musa, minakadinipun ring 
Rerainan Sabat, Rerainan Bulan Baru miwah 
tigang rerainan sane rauh ngataun, inggih 

punika Rerainan Roti Tan Paragi, Rerainan 
Masan Panen miwah Rerainan Pondok Daun. 

14 Satinut ring pidabdab sane sampun kadabdab 
antuk ajin idane Sang Prabu Daud, ida raris 
nabdab pakaryan parapanditane nyabran rahina, 
miwah pakaryan wong Lewine sane nyarengin 
parapanditane, buat ngaturang kidung puji- 
pujian, miwah nglaksanayang pakaryan danene. 
Ida taler nabdab parapajagaan Perhyangane, 
kadadosang klompok-klompok pasukan, sane 
patut ngamargiang tetegenanipune nyabran 
rahina ring asing-asing gapurane, satinut ring 
sapatitah Ida Sang Prabu Daud, parekan Ida 
Sang Hyang Widi Wasa. 1? Sakancan titah sane 
sampun kapaicayang antuk Ida Sang Prabu Daud, 
ring parapandita miwah parawong Lewine, 
ngeniang indik genah panyimpenan arta branane 
miwah pariindik sane lianan, sami kalaksanayang 
sabecik-becikipun. 

16 Sane mangkin sakancan pakaryan Ida Sang 
Prabu Salomo sami sampun puput. Ngawit saking 
masang dasar Perhyangan Agunge ngantos ka 
pamuput pakaryane punika sami labda karya. 

17 Sasampune punika Ida Sang Prabu Salomo 
raris lunga ka Esion-Geber miwah ka Elot, 
pelabuhan sane ring Teluk Akaba, ring tanah 
Edom. 18 Irika Ida Sang Prabu Hiram ngaturin ida 
kapal-kapal, sane kamargiang antuk parajuragan 

miwah wong kapal Ida Sang Prabu Hiram sane 
nyayeng segara. Parajuragan miwah wong kapale 
punika, kasarengin antuk juragan Ida Sang Prabu 
Salomo, raris malayar ka panegara Opir, tur 
rikalan ipune mawali saking irika, ipun makta mas 
langkungan ring limolas tali kilogram akehipun 
pabuat Ida Sang Prabu Salomo. 


Sang Raja Putri saking Seba 
ngrauhin Ida Sang Prabu Salomo 


(1Pararat. 10:1-13) 


1 Ida Sang Raja Putri ring Seba mireng 

kabinawan Ida Sang Prabu Salomo, tur ida 
raris lunga ka Yerusalem misadia mintonin Ida 
Sang Prabu Salomo antuk makudang-kudang 
pitaken sane sengkil-sengkil. Ida kairing antuk 
pangiring idane akeh pisan saha makta unta 
sane mamuat wewangen, sesocan miwah mas 
akeh pisan. Rikala ida katemu ring Ida Sang 
Prabu Salomo, ida raris nakenang saluiring 
pitaken sane menggah ring pakayunan idane. 
2 Ida Sang Prabu Salomo nyaurin pitakene 
punika makasami. Nenten wenten sane sengkil 
antuk ida nerangang. ? Ida Sang Raja Putri 
saking Seba mirengang kawicaksanaan Ida 
Sang Prabu Salomo, miwah ngaksi puri sane 
sampun wangun ida. “Ida ngaksi rayunan 
sane kasodayang ring genah ida sang prabu 

marayunan, genah paraprakanggen idane, tata 
kraman pangenter purine miwah pangangge sane 
anggen ipun, miwah panganggen paraparekane 
sane ngancangin ida sajeroning marayunan 
wiadin mainum-inuman, miwah aturan-aturan 
sane aturang ida ring Perhyangan Agung. Indike 
punika ngawinang Sang Raja Putri engsek tur 
angob. 

> Ida raris matur ring Ida Sang Prabu Salomo, 
sapuniki: “Saluiring sane piragi titiang ring 
panegaran titiange ngeniang indik idewane 
miwah kawicaksanaan idewane punika sawiakti 
pisan! ê Nanging sadurung titiang newek 
rauh tur ngeton indike punika makasami, 
titiang nenten ngega. Sujatinipun, sane piragi 
titiang punika durung wenten angan atenga. 
Kawicaksanaan miwah kasugihan idewane 
sawiaktinipun langkungan ring sane kabaosang 
antuk anake. Ambate aget jadmane sane 
ngancangin idewa, sane setata polih sela ring 
ajeng idewane buat miragiang wacanan idewane 
sane wicaksana! 3 Pujija Ida Sang Hyang Widi 
Wasa, Widin idewanel Ida sampun nyinahang 
kadi asapunapi Ida nyuecanin idewa dados ratun 
wong Israele mangda idewa mrentah sajeroning 
parab Idane. Santukan Ida sih sueca ring kaulan 
Idane Israele, tur Ida mapakayun jaga miara 
ipun salawas-lawasnya, kenginan Ida sampun 

ngadegang idewa dados ratun bangsane punika, 
mangdane idewa mrasidayang ngamanggehang 
pidabdab miwah kadilan.” 

9 Ida raris ngaturang bebaktan idane ring Ida 
Sang Prabu Salomo, inggih punika mas sane 
katahipun langkungan ring petang tali kilogram, 
miwah wewangen lan sesocan akeh pisan. 
Nenten naenin wenten wewangen sane kadi 
asapunika becikipun, sakadi sane katurang antuk 
Sang Raja Putri saking Seba ring Ida Sang Prabu 
Salomo. 

10 (Kaulan Ida Sang Prabu Hiram miwah kaulan 
Ida Sang Prabu Salomo sane makta mas saking 
Opir, taler makta taru cendana miwah sesocan. 
11 Taru cendana punika kanggen undag antuk Ida 
Sang Prabu Salomo, buat ring Perhyangan Agung 
miwah ring purin idane, taler kanggen kecapi 
miwah gambus buat parajuru kidunge. Sadurung 
punika, nenten naenin wenten paindikan sane 
kadi asapunika ring tanah Yehuda.) 

12 ida Sang Prabu Salomo ngaturin Ida Sang 
Raja Putri saking Seba sakancan paindikan 
sane arsayang ida. Sajaba punika, ida taler 
ngaturin Sang Raja Putri aturan sane lianan, sane 
makadados pangwales babaktan Ida Sang Raja 
Putri. Sasampune punika, Sang Raja Putri miwah 
parapangiring idane raris mawali ka panegara 
Seba. 

Kasugihan Ida Sang Prabu Salomo 
(1Pararat. 10:14-25) 


13 Nyabran taun Ida Sang Prabu Salomo molih 
mas tigalikur tali kilogram akehipun, ** sajabaning 
pajeg sane kataur antuk paradagang miwah 
parasudagare. Pararatune ring tanah Arab miwah 
parabupatine ring wewengkon Israele taler pada 
ngaturang perak miwah mas ring ida. 1? Ida Sang 
Prabu Salomo makarya tameng ageng-ageng 
satak katahipun, tur asing-asing tamenge 
punika kakaput antuk mas sane maencak pitung 
kilogram akehipun, 18 miwah tameng-tameng 
sane alitan, tur asing-asing tamenge punika 
kakaput antuk mas maencak tigang kilogram 
akehipun. Tameng-tamenge punika makasami 
genahang ida ring gedong sane mawasta Gedung 
Wanadri Libanon. 

17 ida sang prabu taler sampun makarya 
singasana sane ageng. Singasanane punika 
abagian kakaput antuk danta miwah sane 
malih abagian kakaput antuk mas murni. 

18 Singasanane punika madaging undag nemnem, 
miwah tatakan cokor sane kakaput antuk mas, 
sane katepang ring singasanane punika. Ring 
samping singasanane punika madaging tangan, 
sane ring sabilang sampingnyane madaging arca 
singa majujuk. 19 Sajaba punika wenten malih 

arca singa roras akehipun, sane majujuk ring 
tanggu-tanggun undage sabilang samping. Ring 
kaprabon sane lianan, durung naenin wenten 
singasana sane kadi asapunika. 

20 Sakancan gelas druen Ida Sang Prabu Salomo, 
makasami malakar antuk mas, miwah sakancan 
prabote sane ring Gedong Wanadri Libanon 
sami malakar antuk mas murni. Sapanyeneng 
Ida Sang Prabu Salomo, perake kabaos nenten 
wenten pangarganipun. 21 Ida madue kapal-kapal 
samudra, sane malayar sareng-sareng ring 
kapal-kapal druen Ida Sang Prabu Hiram. Nyabran 
tigang taun kapal-kapal idane punika rauh tur 
makta mas, perak, danta, kedis merak miwah 
bojog. 

22 Ida Sang Prabu Salomo sugihan miwah 
wicaksanaan ring pararatune sane lianan ring 
jagate. 23 Pararatune punika sami pada rauh 
nunas tetimbangan ring ida, misadia mirengang 
kawicaksanaan sane kapaicayang antuk Ida 
Sang Hyang Widi Wasa ring ida. 2? Asing-asing 
pararatune punika sami pada makta aturan 
pabuat Ida Sang Prabu Salomo, minakadinipun: 
Barang-barang sane malakar antuk perak miwah 
mas, pangangge, sanjata, wewangen, kuda 
miwah bagal. Indike punika nglantur nyabran 
taun. 

25 Ida Sang Prabu Salomo taler madue badan 
kreta miwah badan kuda petang tali akehipun 
miwah kuda tunggangan roras tali akehipun. 
Kreta miwah kudane punika abagian genahang 
ida ring Yerusalem miwah sisanipun genahang 
ida ring kota-kota sane lianan. 28 Ida jumeneng 
ratu ngwengku pararatune ring sawewidangan 
irika, ngawit saking Tukad Eprate ngantos rauh 
ring jagat wong Pilistine miwah ngantos rauh ring 
tepi-siring jagat Mesire. 2' Sapanyeneng idane, 
akeh perake ring Yerusalem pateh sakadi akeh 
batune, tur akeh taru arase pateh sakadi akeh 
taru aa sane biasa. 28 Ida Sang Prabu Salomo 
ngrauhang kuda saking Mesir miwah saking 
sakancan negara sane lianan. 


Pamuput pamrentahan Ida Sang Prabu Salomo 
(1Pararat. 11:41-43) 


29 Sapanglanturipun, babad Ida Sang Prabu 
Salomo saking pangawit rauh ka pamuput 
kasuratang ring Cakepan Babad Nabi Natane, 
ring Cakepan Ramalan Dane Ahia sane saking 
Silo, miwah ring Cakepan Wahyun Dane Nabi 
Ido, sane taler mamuat indik panyeneng Ida 
Sang Prabu Yerobeam okan Dane Nebat ring 
Israel. 3? Ida Sang Prabu Salomo mrentah ring 
Yerusalem, ngwengku sakuub wong Israele, 
petang dasa taun suenipun. 3! Ida raris seda tur 

kapendem ring Kota Daud, tur putran idane Ida 
Rehabeam ngentosin ida jumeneng nata. 


Suku bangsa sane baler pada brontak 
(1Pararat. 12:1-20) 


10 1 Ida Sang Prabu Rehabeam tumuli lunga 
ka Sikem. Irika sawatek wong Israele 
sami pada mapunduh, jaga ngamanggehang 
Ida Sang Prabu Rehabeam jumeneng nata. 
2 Rikala Dane Yerobeam okan Dane Nebat mireng 
indike punika, dane tumuli mawali saking Mesir. 
Dane Yerobeam pecak malaib rarud ka Mesir 
saking ajeng Ida Sang Prabu Salomo. 3 Rakyat 
Israele sane saking suku-suku bagian kaler raris 
ngutus anak ngaturin Dane Yerobeam, tur dane 
sinarengan ring rakyat Israele sami pada tangkil 
ring ajeng Ida Sang Prabu Rehabeam, saha matur 
sapuniki: 4 “Ajin palungguh iratu mategenin 
titiang tetegenan sane abot pisan. Yening 
palungguh iratu ledang mainganin tetegenan 
titiange, mangda titiang danganan malih akidik, 
titiang nyadia ngaula ring palungguh iratu.” 

> Ida Sang Prabu Rehabeam masaur, sapuniki: 
“Baangja tiang masangke makatelun, buat 
minehin unduke ento. Buin telun buin jumunin 
mai.” Duaning punika rakyate raris sami kesah 
saking irika. 

6 Ida Sang Prabu Rehabeam raris ngarsayang 
tetimbangan paralingsire sane pecak dados 
pangabih Ida Sang Prabu Salomo, ajin 
idane. Sapuniki pangandikan idane: “Manut 
tetimbangan pamane ajak makejang, kenken 
patutne baan tiang masaut teken rakyate ento?” 

7 Pasaur danene sami, sapuniki: “Yening 
palungguh iratu kawelas arsan ring kaula 
druene puniki, tur mapakayun mangda liang 
manahipune, malantaran mapaica pasaur sane 
wicaksana, sinah ipun jaga tansah satia tuu 
ngaula ring palungguh iratu.” 

8 Nanging ida nenten nglinguang tetimbangan 
paralingsire punika, tur ida raris ngarsayang 
tetimbangan paraanom-anome, sane masaih 
yusannyane ring ida, sane dados pangabih 
idane, ? sapuniki pangandikan idane: “Manut 
tetimbangan nyamane ajak makejang, kenken 
patutne pasaut tiange teken rakyate, ane nagih 
apang tiang mainganin tetegenannyane.” 

10 Pasaur danene sapuniki: “Sapuniki patutipun 
antuk palungguh iratu masaur ring ipun: “Kacing 
tiange ene gedenan teken wangkong ajin tiange’ 
11 Sapanglanturipun, nikayang ring ipun sapuniki: 
Ajin tiange mategenin nyama tetegenan ane 
baat. Tiang lakar mategenin nyama tetegenan 
ane baatan teken ento. Ajin tiange nigtig nyama 


2 BABAD 10.12-16 1868 


aji pecut, nanging tiang lakar nglambet nyama aji 
pecut jaran. ” 

12 Malih tigang rahinanipun, Dane Yerobeam 
miwah rakyate sami pada rauh tangkil ring 
ajeng Ida Sang Prabu Rehabeam satinut ring 
pangandikan idane ring ipun sareng sami. 13 Ida 
sang prabu nenten nglinguang tetimbangan 
paralingsir-lingsire punika, nanging ida ngandika 
saha bangras ring rakyate punika 14 sakadi sane 
sampun katurang antuk parapangabih idane sane 
anom-anom punika. Sapuniki pangandikan idane: 
“Ajin tiange mategenin nyama tetegenan ane 
baat, tiang lakar mategenin nyama tetegenan ane 
baatan teken ento. Ida nigtig nyama aji pecut, 
tiang lakar nglambet nyama aji pecut jaran.” 

15 Saking pakarsan Ida Sang Hyang Widi Wasa 
sane ngawinang ida ngandika kadi asapunika, 
satinut ring indik sane sampun sabdayang Ida 
ring Dane Yerobeam, okan Dane Nebat, sane 
karauhang antuk Nabi Ahia, sane saking Silo 
punika. Punika awinannya ida nenten pisan 
nglinguang rakyate punika. 

16 Rikala rakyate manggihin, mungguing ida 
sang prabu nenten mirengang pinunasipune, 
ipun raris masuryak sapuniki: “Surudang lungguh 
Ida Sang Prabu Daud muah kulawargan idane. 
Apake ane taen gae ida pabuat iraga? Ih wong 

Israel, jalanja pada mulih! Depang Ida Sang Prabu 
Rehabeam ngitungang ragan idane ngraga.” 

Kadi asapunika indik rakyat Israele brontak, 

17 saha nilar Ida Sang Prabu Rehabeam. Ida 
madeg ratu wantah pabuat rakyat sane wenten 
ring wewidangan Yehuda kewanten. 

18 Sasampune punika Ida Sang Prabu Rehabeam 
raris ngutus Dane Adoniram, sane dados 
pangenter pangayah rodine, maranin wong 
Israele, nanging ipun ngencur dane antuk batu 
ngantos seda. Kala punika Sang Prabu Rehabeam 
raris digelis munggah ka kretan idane, raris 
kapilayu lunga ka Yerusalem. 19 Ngawit saking 
duk punika rakyat Israele sane bagian kaler, 
brontak marep ring kulawargan Ida Sang Prabu 
Daud. 


Ramalan dane Nabi Semaya 
(1Pararat. 12:21-24) 


1 1 1 Rikala Ida Sang Prabu Rehabeam rauh 
ring Yerusalem, ida raris munduhang 
prajurit-prajurit sane sura dira saking pantaran 
suku Yehuda miwah Benyamin, satus ulung dasa 

tali akehipun. Ida mapakayunan jaga lunga ka 
payudan, buat ngwaliang kakuasan idane marep 
ring suku-suku bangsa Israel sane bagian kaler. 
2 Nanging Ida Sang Hyang Widi Wasa masabda 
ring Nabi Semaya, 3 mangda dane ngrauhang 

pawuwus Idane ring Ida Sang Prabu Rehabeam 
miwah sawatek suku Yehuda lan suku Benyamine, 
sapuniki: 4 “Edaja kita masiat nglawan nyaman 
kitane paturu bangsa Israel. Mulihja kita ajak 
makejang. Unduk ane suba liwat ento mula tuah 
pakarsan Ulun.” Ida dane ipun sami pada satinut 
ring titah Ida Sang Hyang Widi Wasa punika, tur 
nenten durus ngyudain Dane Yerobeam. 


Ida Sang Prabu Rehabeam 
makarya benteng ring kota-kota 


3 Ida Sang Prabu Rehabeam malinggih ring kota 
Yerusalem, tur ida sampun makarya benteng 
ring kota-kota ring wewidangan Yehuda miwah 
Benyamin, luire: ê kota Betlehem, Etam, Tekoa, 
7 Bet-Sur, Soko, Adulam, 3 Gat, Mares, Sip, 

9 Adoraim, Lakis, Aseka, 10 Sora, Ayalon miwah 
Hebron. 1! Ida makarya benteng sane kukuh ring 
kota-kotane punika, tur ida ngenahang senapati 
adiri ring asing-asing kota punika. Samaliha 
asing-asing kota punika taler kicen bebekelan 
pangan, minyak saitun miwah toya anggur. 

12 Sajaba punika, taler kicen tameng miwah 
tumbak. Kadi asapunika antuk ida ngwengku 
wewidangan Yehuda miwah Benyamine. 

Parapandita miwah wong 
Lewine pada rauh ka Yehuda 


13 Saking sakuub wewidangan Israele, 
parapandita miwah wong Lewine pada rauh 
ngelodang ka Yehuda. 14 Wong Lewine pada 
ngutang pategalannyane miwah tanah-tanah 
sane lianan, raris magingsir ka Yehuda miwah ka 
Yerusalem, santukan Ida Sang Prabu Yerobeam 
ring Israel, miwah pararatu sane ngentosin ida, 
nenten nglugrain dane ngamargiang darma 
kapanditan danene ring ayun Ida Sang Hyang 
Widi Wasa. 12 Ida Sang Prabu Yerobeam ngangkat 
pandita-pandita buat ragan idane ngraga 
buat ngayahin genah-genah panyungsungan 
dewa-dewa, bebutan miwah arca lembu 
sane kardi ida. 18 Saking sakancan suku-suku 
bangsa Israele, anake sane saking nulusing ati 
mamanah nyungsung Ida Sang Hyang Widi Wasa, 
Widin Israele sami pada nututin wong Lewine 
ka Yerusalem, mangdane ipun mrasidayang 
ngaturang aturan ring Ida Sang Hyang Widi 
Wasa, Widin leluurnyane. 1 Indike punika 
ngawinang kukuh kaprabon Yehudane, tur tigang 
taun suennya ipun ngaula ring Ida Sang Prabu 
Rehabeam, okan Ida Sang Prabu Salomo, sakadi 
ipun ngaula ring Ida Sang Prabu Daud miwah Ida 
Sang Prabu Salomo. 

Kulawargan Ida Sang Prabu Rehabeam 


18 [da Sang Prabu Rehabeam marabian ring Ida 
Mahalat, okan Ida Yerimot putun Ida Sang Prabu 
Daud. Biang Ida Mahalat mapesengan Abihail 
okan Dane Eliab, putun Dane Isai. 19 Sareng rabin 
idane puniki, ida maputra lanang-lanang tetiga 
inggih punika: Ida Yeus, Semarya miwah Saham. 
20 Sasampune punika ida raris marabian sareng 
Ida Maaka, okan Ida Absalom tur sareng rabin 
idane puniki, ida maputra lanang-lanang petang 
diri, inggih punika: Ida Abia, Atai, Sisa miwah 
Selomit. 21 Ida Sang Prabu Rehabeam madue 
rabi plekutus diri miwah selir nem dasa, putra 
lanang-lanang ululikur diri miwah oka istri-istri 
nem dasa diri. Ring pantaran sakancan rabi 
miwah selir idane, wantah Ida Maaka sane pinih 
tresnain ida, 22 miwah okan idane Ida Abia sane 
pinih sayangang ida ring pantaran oka-okan idane 
sami. Samaliha Ida Abia punika sane selik ida, 
buat jaga ngentosin ida jumeneng nata. 2 Saking 
wicaksana Ida Sang Prabu Rehabeam mapaica 
tetegenan ring paraputran idane sane lanang- 
lanang, tur ida ngenahang putra-putran idane 
punika ring sakuub wewidangan Yehuda miwah 
Benyamin, ring kota-kota sane mabenteng. Ida 
asung lugraha mapaica pangan kinum miwah 

rabi makudang-kudang diri ring paraputran idane 
punika. 


Wong Mesire ngebug jagat Yehudane 
(1Pararat. 14:25-28) 


12 1 Sasampun Ida Sang Prabu Rehabeam 
mrasidayang ngrajegang kaprabon idane, 
ida miwah sakancan kaulan idane sami pada 
ngutang Pidabdab Ida Sang Hyang Widi Wasa. 

2 Ring taun sane kaping lima panyeneng Ida Sang 
Prabu Rehabeam, indik idane miwah kaulan 
idane nenten astiti bakti ring Ida Sang Hyang 
Widi Wasa raris keni pasisip saking Ida Sang 
Hyang Widi Wasa. Ida Sang Prabu Sisak, ratune 
ring Mesir, raris rauh anglurug kota Yerusaleme. 
3 Ida kairing antuk wadua bala sane nunggang 
kreta sareng nem bangsit, sane nunggang kuda 
sareng nem dasa tali, miwah prajurit sane tan 
keni winilang akehipun, sane kasarengin antuk 
prajurit-prajurit wong Libia, wong Suki miwah 
wong Sudan. “Ida ngaonang kota-kota sane 
madaging benteng ring Yehuda, tur sampun 
nganampekin kota Yerusalem. 

5 Irika Nabi Semaya raris nangkil ring Ida 
Sang Prabu Rehabeam miwah parapamimpin 
Yehudane, sane sedekan paum ring Yerusalem, 
buat jaga ngelidin Ida Sang Prabu Sisak. Dane 
raris matur ring ida dane sareng sami, sapuniki: 

“Sapuniki pawuwus Ida Sang Hyang Widi Wasa 
ring palungguh iratu: “Kita suba ngutang Ulun, 
ento awanane ane jani Ulun ngutang kita sig 
Sisake. ” 

6 Irika ida sang prabu miwah pamimpine 
pada ngangken, mungguing ida dane sampun 
madosa, sarwi mabaos sapuniki: “Paindikan sane 
kamargiang antuk Ida Sang Hyang Widi Wasa 
punika sawiakti adil pisan.” 

7 Rikala Ida Sang Hyang Widi Wasa nyingak 
indike punika, Ida raris malih masabda ring Nabi 
Semaya, sapuniki sabdan Idane: “Sawireh ia 
pada suba ngaku dosannyane, Ulun lakar tusing 
nyirnayang ia. Nanging yen Sisak teka ngebug, 
ia ajaka makejang lakar luput. Kota Yerusaleme 
tusing lakar ngrasayang pidukan Ulune ane 
angarab-arab. 8 Sakewala ia ajaka makejang lakar 
mateluk teken Sisak, tur ditu ia lakar nawang 
kenken binanne ngayah teken Ulun bandingang 
ngayah teken pamrentah di gumine.” 

9 Sang Prabu Sisak tumuli rauh ring Yerusalem 
tur ngambil arta branane sane wenten ring 
Perhyangan Agung miwah sane wenten ring 
puri. Saananing sane wenten irika, sami ambil 
ida, rauh ka tameng-tameng mas sane kakardi 
antuk Ida Sang Prabu Salomo. 19 Makadados 
silurnyane, Sang Prabu Rehabeam raris makarya 
tameng-tameng temaga, sane kapisarayang ring 

paraprakangge sane ngebag gapuran purine. 

11 Sabilang ida sang prabu lunga ka Perhyangan 
Agung, parapajagaane punika makta tameng- 
tamenge punika ka Perhyangan tur sasampune 
punika raris malih mawali kagenahang ring bale 
pajagaane. 12 Santukan ida sang prabu sampun 
ngasorang raga ring ayun Ida Sang Hyang Widi 
Wasa, kenginan pidukan Ida Sang Hyang Widi 
Wasa nenten nyirnayang ida kantos basmi kerta, 
tur kantun wenten paindikan-paindikan sane 
becik ring Yehuda. 


Pamuput pamrentahan Ida 
Sang Prabu Rehabeam 


13 Ida Sang Prabu Rehabeam mrentah ring 
Yerusalem tur ida ngrajegang kakuasan idane 
dados sang prabu. Duk ida wau jumeneng 
nata, yusan idane petang dasa siki warsa, 
tur ida mrentah pitulas taun suenipun ring 
Yerusalem, inggih punika kota sane sampun 
kaselik antuk Ida Sang Hyang Widi Wasa saking 
pantaran wewidangan Israele, makadados genah 
nyungsung Ida. Biang Ida Sang Prabu Rehabeam 
maparab Naama, saking tanah Amon. 14 Ida 
nglaksanayang paindikan sane dursila, santukan 
ida nenten sarat ngulati pakarsan Ida Sang Hyang 
Widi Wasa. 

15 Pangeling-eling indik pamargin Ida Sang 
Prabu Rehabeam miwah kulawargan idane, 
wenten sinurat ring Cakepan Babad Nabi 
Semaya, miwah Cakepan Babad Nabi Ido. 

Ida Sang Prabu Rehabeam tan mari mayuda 
nglawan Ida Sang Prabu Yerobeam. 18 Ida Sang 
Prabu Rehabeam raris seda tur kapendem ring 
pamendeman pararatune ring Kota Daud, tur 
putran idane Ida Abia ngentosin ida jumeneng 
nata. 


Ida Sang Prabu Abia mayuda nglawan 
Ida Sang Prabu Yerobeam 


(1Pararat. 15:1-8) 


13 1 Ring taun sane kaping plekutus, 
panyeneng Ida Sang Prabu Yerobeam 


ring Israel, Ida Sang Prabu Abia madeg ratu ring 
Yehuda. 2 Ida mrentah ring Yerusalem, tigang 
taun suenipun. Biang idane mapesengan Mikaya 
okan Dane Uriel saking kota Gibea. 

Ida tansah mayuda nglawan Ida Sang Prabu 
Yerobeam. 3 Ida Sang Prabu Abia sane ngamimitin 
yudane punika, tur ida ngadokang wadua bala 
400.000 diri akehipun. Ida Sang Prabu Yerobeam 
nglawan ida antuk wadua bala 800.000 diri 
akehipun. 

4 Wadua balane makakalih punika matempuh 
yuda ring pagunungan Epraim. Irika Ida Sang 

Prabu Abia munggah ring pucak Gunung 
Semaraim, sarwi ngandika ring Ida Sang Prabu 
Yerobeam miwah wong Israele sami, sapuniki: 
“Padingehangja munyin tiange! ? Tusingke 
nyama nawang, mungguing Ida Sang Hyang 
Widi Wasa, Widin Israele suba ngardi prajanjian 
ane tusing dadi obah ngajak Ida Sang Prabu 
Daud, masrana Ida maicayang kaprabon Israele 
teken ida muah teken katurunan idane kanti 
kayang salawas-lawasne? ° Nanging Yerobeam, 
pianak | Nebate, suba brontak nglawan Ida Sang 
Prabu Salomo, ratunnyane. ' Sasubane keto laut 
ia munduhang soroh jlemane dursila ane tan 
papuara, laut ia nyapa kadi aku marep teken 

Ida Sang Prabu Rehabeam, okan Ida Sang Prabu 
Salomo. Dugase ento Ida Sang Prabu Rehabeam 
nu wimuda, tur tonden madue pangalaman tur 
ida tusing nyidayang ngarepin ia. 3 Ane jani nyama 
makeneh nglawan kakuasan ida sang prabu, 

ane kapaicayang baan Ida Sang Hyang Widi 
Wasa teken katurunan Ida Sang Prabu Daude. 
Nyama ngelah wadua bala liu pesan muah arca 
sampi mas, ane gaene baan Yerobeam, makadadi 
widin nyamane. ? Nyama nundung parapanditan 
Ida Sang Hyang Widi Wasa, parakaturunan 

Dane Harun, muah nundung masih parawong 
Lewine. Buat nyilurin parapanditane ento, nyama 
milih pandita-pandita ane patuh buka ane 

kalaksanayang baan bangsa-bangsane ane lenan. 
Asing-asing anak ane ngaba sampi aukud wiadin 
biri-biri pitung ukud, wenang kamanggehang 
dadi pandita pabuat arca ane adanin nyama widi 
ento. 

10 Nanging tiang ene nu astiti bakti teken Ida 
Sang Hyang Widi Wasa, Widin tiange, tur tiang 
tusing ngutang Ida. Parapandita katurunan Dane 
Harun pada nyalanang darma kapanditannyane, 
kayahin baan parawong Lewine. 1! Sabilang 
semengan muah sanjane, dane pada ngaturang 
menyan muah aturan wewalungan maborbor 
di ayun Idane. Dane pada ngaturang aturan roti 
di mejane ane suci manut sopacaraning agama, 
muah sabilang sanjane dane pada ngenyit lampu 
ane matatakan aji mas ento. Tiang nyalanang 
sapatitah Ida Sang Hyang Widi Wasa, nanging 
nyama suba pada ngutang Ida. 12 Ida Sang Hyang 
Widi Wasa ngraga ane dadi pamimpin tiange 
muah parapanditan Idane ada dini ngagem 
trompet, tur suba sedia lakar ngupin trompete 
ento, buat ngwangsitin tiang pesu masiat 
nglawan nyama. Ih paranyama wong Israel, edaja 
nyama masiat nglawan Ida Sang Hyang Widi 
Wasa, Widin leluur nyamane! Nyama tusingja 
lakar menang!” 

13 Duk punika Ida Sang Prabu Yerobeam 
sampun ngutus pasukan idane abagian, buat 

ngebug wadua bala Yehudane saking ungkur, 
tur sisannyane sane lianan jaga ngarepin saking 
ajeng. 14 Riwau wong Yehudane matolihan 
raris panggihin ipun, mungguing ipun sampun 
kakurung antuk imeseh. Irika ipun pada nunas 
ica ring Ida Sang Hyang Widi Wasa, miwah 
parapanditane pada ngupin trompetnyane. 
15 Wong Yehudane raris masuryak makuug, sarwi 
mangseh ka payudan kapimpin antuk Ida Sang 
Prabu Abia. Ida Sang Hyang Widi Wasa ngaonang 
Ida Sang Prabu Yerobeam miwah wadua balan 
Israele. 1? Wong Israele pada jerih kapilayu saking 
arepan wong Yehudane, tur Ida Sang Hyang Widi 
Wasa nyerahang ipun ring wong Yehudane. 17 Ida 
Sang Prabu Abia miwah wadua balan idane, 
ngawinang wong Israele nandang kaon banget 
pisan. Prajurit-prajurit Israele sane sura dira 
wenten limang atus tali akehipun sane padem 
ring payudan. 18 Kadi asapunika indiknyane wong 
Yehudane ngaonang wong Israele, santukan ipun 
ngandelang Ida Sang Hyang Widi Wasa, Widin 
leluurnyane. 

19 ida Sang Prabu Abia ngepung wadua 
balan Ida Sang Prabu Yerobeam, sarwi ngaug 
makudang-kudang kotan idane, luire: Betel, 
Yesana, Epron miwah sakancan desa-desa 
sane ring kiwa tengen kota-kotane punika. 
20 Sapanyeneng Ida Sang Prabu Abia, Ida Sang 

Prabu Yerobeam nenten naen malih mrasidayang 
ngwaliang kakuasan idane. Pamuputipun, Ida 
Sang Hyang Widi Wasa raris nibakang bebendu 
ring ida, tumuli ida seda. 

21 |da Sang Prabu Abia tumuli sayan mawuwuh 
kawisesan idane. Ida madue rabi patbelas diri, 
putra lanang-lanang kalihlikur diri miwah oka istri 
nembelas diri. 22 Sapanglanturipun, indik babad 
Ida Sang Prabu Abia, indik pangandika miwah 
laksanan idane, makasami sinurat ring Cakepan 
Babad Nabi Ido. 


Ida Sang Prabu Asa ngaonang wong Sudane 


14 1 Ida Sang Prabu Abia seda, tur kapendem 
ring pamendeman pararatune ring Kota 
Daud. Putran idane, Ida Asa ngentosin ida 
jumeneng nata. Sapanyeneng idane, jagate irika 
muponin kerta raharja dasa taun suenipun. 2 Ida 
Sang Prabu Asa ngawinang ledang pakayunan Ida 
Sang Hyang Widi Wasa, Widin idane, malantaran 
ida nglaksanayang paindikan-paindikan sane 
patut miwah becik. 3 Ida ngingsirang pamorboran 
aturan wong sunantarane miwah genah-genah 
nyungsung soroh dewa-dewane, samaliha 

ida nguug tugu-tugu batune sane suci, saha 
nektek palawatan Dewi Aserane. “Ida mrentah 
wong Yehudane mangda nglaksanayang 
pakarsan Ida Sang Hyang Widi Wasa, Widin 

leluurnyane miwah ninutin paurukan-paurukan 
lan sapatitah Idane. ? Santukan ida nyirnayang 
genah-genahe nyungsung soroh dewa-dewane 
miwah genah-genah morbor menyan saking 
sakancan kotane ring Yehuda, kenginan 
sapanyeneng idane, kaprabon idane muponin 
kerta raharja. ? Sapanyeneng idane, ida makarya 
benteng-benteng ring kota-kota Yehudane 

tur kantos makudang-kudang taun suenipun 
nenten naenin wenten yuda, santukan Ida Sang 
Hyang Widi Wasa mapaica sutrepti ring ida. 

7 Ida ngandika ring wong Yehudane, sapuniki: 
“Jalanja iraga ngae benteng di kota-kotan iragane. 
Ilehin kotane aji tembok muah gaenang masih 
tongos paninjoan, gapura muah jelanan ane 
dadi kancing. Iraga nyidayang ngwengku gumine 
ene, sawireh iraga suba nyalanang pakarsan 

Ida Sang Hyang Widi Wasa, Widin iragane. 

Ida suba nyayubin iraga tur mapaica sutrepti 
teken iraga, di sakiwa tengen iragane.” Irika 
ipun sareng sami raris makarya benteng miwah 
tembok kota, tur pakaryan ipune prasida puput 
saha rahajeng. 8 Ida Sang Prabu Asa madue 
wadua bala 300.000 diri saking pantaran wong 
Yehudane, sane magegaman tameng miwah 
tumbak miwah saking pantaran wong Benyamine 
wenten 280.000, sane magegaman tameng 

miwah panah. Wadua balane punika makasami 
sura dira tur sampun pascad ring payudan. 

9 Satunggaling wong Sudan sane mawasta Serah 
raris rauh nglurug tanah Yehudane antuk wadua 
bala ajuta akehipun, kasarengin antuk prajurit 
nunggang kreta tigang atus diri, tur ipun mangseh 
ngantos rauh ring Maresa. !? Ida Sang Prabu Asa 
tumuli medal ka payudan ngarepin ipun, tur 
wadua balane makakalih raris pada nabdabang 
gelarnyane ring Lebak Sepatane, sane nampek 
ring Maresa. 1! Ida Sang Prabu Asa raris ngastawa 
ring Ida Sang Hyang Widi Wasa, Widin idane, 
sapuniki: “Duh Ratu Sang Hyang Widi Wasa, 
Palungguh IRatu mrasidayang nulungin wadua 
balane sane lemet pateh danganipun sakadi 
Palungguh IRatu nulungin wadua bala sane 
kuat. Sane mangkin tulunginja titiang duh Ratu 
Sang Hyang Widi Wasa, Widin titiange, santukan 
titiang wantah ngandelang Palungguh IRatu 
kewanten, tur sajeroning parab Palungguh IRatu 
titiang sampun medal ka payudan, buat nglawan 
wadua balan mesehe sane kalintang akeh puniki. 
Duh Ratu Sang Hyang Widi Wasa, Palungguh 
IRatu Widin titiange, nenten wenten jadma sane 
jaga mrasidayang ngaonang Palungguh IRatu.” 

12 Rikala Ida Sang Prabu Asa miwah wadua bala 
Yehudane matempuh yuda nglawan wadua bala 
Sudane, Ida Sang Hyang Widi Wasa ngaonang 

wadua bala Sudane punika. Ipun sami jerih 
kapilayu, 18 kuber antuk Ida Sang Prabu Asa 
miwah pasukan idane, ngantos rauh ka Gerar. 
Kalintang akeh wong Sudane sane padem, kantos 
wadua balanipune nenten mrasidayang malih 
mapunduh miwah mayuda. Ipun kakaonang 
antuk Ida Sang Hyang Widi Wasa miwah wadua 
balan Idane, tur wadua bala Yehudane molih 
jejarahan akeh pisan. 18 Sasampune punika, ipun 
raris ngaonang kota-kota ring sakiwa tengen 
kota Gerare, santukan rakyate irika sami pada 
ajerih tur jejeh ngetor ring Ida Sang Hyang Widi 
Wasa. Wadua balane majejarah ring kota-kotane 
punika, tur ipun molih jejarahan akeh pisan. 

15 [pun taler ngebug makudang-kudang kemah 
parapangangone tumuli nyarah biri-biri miwah 
unta akeh pisan. Sasampune punika, ipun raris 
mawali ka Yerusalem. 


Ida Sang Prabu Asa nabdab 
upacara agama ring Yehuda 


15 1 Roh Ida Sang Hyang Widi Wasa 
ngencegin Dane Asarya, okan Dane Oded, 
2 tur dane tumuli tangkil ring Ida Sang Prabu 
Asa. Irika dane matur kadi asapuniki: “Duh 

Ratu Sang Prabu Asa miwah parasemeton suku 
Yehuda miwah Benyamin makasami, pirengangja 
atur titiange! Ida Sang Hyang Widi Wasa 

ngiangin palungguh iratu, yening palungguh 
iratu tansah ngiring Ida. Yening palungguh iratu 
ngulati Ida, palungguh iratu pacang kalugra 
manggihin Ida, nanging yening palungguh iratu 
nilar Ida, Ida taler pacang ngutang palungguh 
iratu. 3 Sampun sue pisan wong Israele nenten 
nyungsung Widi sane sujati, nenten wenten 
pandita sane ngurukang ipun, tur ipun nenten 
maderbe pidabdab. “Nanging yening ipun 
katempuh antuk kakewehan, ipun mawali rauh 
tangkil ring Ida Sang Hyang Widi Wasa, Widin 
Israele. Ipun pada ngulati Ida, tur ipun kalugra 
manggihin Ida. ? Duk masane punika anake 
nenten mrasidayang malalungayan saha rahayu, 
santukan wenten kamewehan miwah karusuhan 
ring jagate makasami. ê Bangsane sane asiki 
anglurug bangsane sane lianan miwah kotane 
sane asiki anglurug kotane sane lianan, santukan 
Ida Sang Hyang Widi Wasa nibakang kamewehan 
miwah bencana ring bangsa-bangsane punika. 

7 Nanging palungguh iratu patut pageh ring 
kayun, tur sampunang rumasa ajerih. Pakaryan 
sane laksanayang palungguh iratu punika pacang 
mapikolih.” 

8 Rikala Ida Sang Prabu Asa mireng pawuwus 
sane katurang antuk Dane Asarya okan Dane 
Oded punika, ida raris rumasa pageh ring 
pakayunan. Ida tumuli ngaonang sakancan 

arcane ring tanah Yehuda miwah Benyamin 
miwah sakancan arcane ring kota-kota sane 
sampun kaonang ida ring pagunungan Epraim. 
Ida taler ngamecikang pamorboran aturan Ida 
Sang Hyang Widi Wasa, sane magenah ring natar 
Perhyangan Agunge. 

9 Akeh jadmane saking pantaran suku-suku 
Epraim, Manase miwah Simeon, pada rauh 
nyadpada ring Ida Sang Prabu Asa, tur pada 
magumana ring kaprabon idane, santukan ipun 
sampun pada manggihin, mungguing Ida Sang 
Hyang Widi Wasa ngiangin Ida Sang Prabu 
Asa. Ida Sang Prabu Asa raris munduhang ipun 
makasami sinarengan ring wong Yehuda miwah 
wong Benyamine. 10 Ring sasih sane kaping 
tiga, taun sane kaping limolas panyeneng Ida 
Sang Prabu Asa, ida miwah rakyate sareng sami 
mapunduh ring Yerusalem. 1! Ring rahinane 
punika ida miwah rakyate sami ngaturang 
aturan ring Ida Sang Hyang Widi Wasa. Aturane 
punika kambil saking jejarahan sane sampun 
keniang ida, luiripun: banteng pitung atus ukud 
miwah biri-biri pitung tali ukud. 12 Ida miwah 
rakyate sami raris pada majanji, mungguing 
ida miwah rakyate sami pada saadung jaga 
nyungsung Ida Sang Hyang Widi Wasa, Widin 
leluurnyane, antuk saguluking kayun miwah 
jiwannyane suang-suang. 13 Asing-asing anak, 

tua bajang, luh muani, sane nenten nyungsung 
Ida Sang Hyang Widi Wasa patut kadanda pati. 
14 Antuk suara sane jangih ida miwah ipun raris 
masumpah sajeroning parab Ida Sang Hyang 
Widi Wasa, mungguing ida miwah rakyate sami 
jaga ngamanggehang prajanjiane punika, tur 
sasampune punika ida miwah rakyate sami 
masuryak saha ngupin trompet. 1? Sawatek 
wong Yehudane sami pada bagia ring manah, 
santukan ipun majanji punika antuk saguluking 
manahipune. Ipun pada rumasa liang ring manah 
nyungsung Ida Sang Hyang Widi Wasa, tur Ida 
Sang Hyang Widi Wasa ledang nrima ipun, 

tur Ida ledang mapaica sutrepti ring ipun ring 
sawewidanganipune. 

16 Ida Sang Prabu Asa nyurudang lungguh ninin 
idane dados ibu suri, santukan ninin idane punika 
sampun makarya arca Dewi Asera sane cemer. 
Ida Sang Prabu Asa nektek arcane punika, raris 
kaintuk ngantos dekdek, sasampune punika 
tumuli katunjel ring Lebak Kidrone. 1” Yadiastun 
Ida Sang Prabu Asa nenten nyirnayang sakancan 
genah nyungsung soroh dewa-dewane ring 
jagate punika, sapanyeneng idane, ida kantun 
taler satia tuu ngiring Ida Sang Hyang Widi Wasa. 
18 Sakancan barang-barang sane pecak katurang 
ring Ida Sang Hyang Widi Wasa antuk ajin 
idane Sang Prabu Abia, miwah barang-barang 

mas perak sane aturang ida ngraga, makasami 
genahang ida ring Perhyangan Agung. 1? Duk 
panyeneng idane, kantos taun sane kaping 
pasasur, irika nenten naenin malih wenten yuda. 


Wong Israele ngebug wong Yehuda 
(1Pararat. 15:17-22) 


16 1 Ring taun sane kaping tigang dasa 
nem panyeneng Ida Sang Prabu Asa ring 
Yehuda, Ida Sang Prabu Baesa saking Israel rauh 
nglurug jagat Yehudane, tur makarya benteng 
ring kota Rama, buat muntet pamargin anake 
sane lunga miwah rauh saking Yehuda. ? Duaning 
punika Ida Sang Prabu Asa tumuli ngambil 
mas miwah perak saking panyimpenane ring 
Perhyangan Agung miwah ring puri, tumuli 
katurang ka Damsik, ka ajeng Ida Sang Prabu 
Benhadad, ratune ring Siria, saha kadulurin atur 
sapuniki: 3 “Ngiringja iraga makanti sraya, sakadi 
sane kamargiang antuk ajin iragane. Mas miwah 
perake puniki makadados aturan ring idewa. 
Sane mangkin, ledang idewa ngusanang pakanti 
srayan idewane ring Sang Prabu Baesa, ratune 
ring Israel, mangda ida ngandikayang pasukan 
idane mundur saking wewidangan titiange.” 

4 Ida Sang Prabu Benhadad, saadung ring 
pinunas Ida Sang Prabu Asa, duaning punika 
ida raris ngutus senapatin idane miwah wadua 

balannyane anglurug kota-kotane ring Israel. 
Senapatine punika tumuli ngaonang kota-kota 
Iyon, Dan, Abel-Maim miwah sakancan kotane 
ring wewidangan Naptaline, sane dados genah 
panyimpenan bebekelane. ? Rikala Ida Sang 
Prabu Baesa mireng indike punika, ida raris 
wusan makarya benteng ring Rama, tur ngutang 
pakaryane punika. ê Sasampune punika Ida Sang 
Prabu Asa raris munduhang jadmane saking 
sakuubing jagat Yehudane, tur prentahang ida 
ngajang batu miwah taru, sane pecak kanggen 
antuk Ida Sang Prabu Baesa ring Rama, tur taru 
miwah batune punika raris anggen ida makarya 
benteng ring kota-kota Geba miwah Mispa. 


Nabi Hanani 


7 Duk punika Nabi Hanani tumuli nangkil ring 
Ida Sang Prabu Asa, sarwi matur sapuniki: 
“Santukan palungguh iratu andel ring ida sang 
prabu ring Siria nanging nenten andel ring Ida 
Sang Hyang Widi Wasa, Widin iratune, punika 
awinannya wadua balan sang prabu Siriane 
sampun luput saking ayun palungguh iratu. 

8 Boyake wadua balan wong Sudan miwah wong 
Libiane kalintang akeh pisan, samaliha kasarengin 
antuk prajurit-prajurit nunggang kreta miwah 
nunggang kuda? Nanging santukan Palungguh 
IRatu andel ring Ida Sang Hyang Widi Wasa, 

Ida mapaica kamenangan ring iratu nglawan 
ipun makasami. ? Ida Sang Hyang Widi Wasa 
macingak ring jagate makasami, buat mapaica 
kakuatan ring anake sane manahnyane satia tuu 
ring Ida. Palungguh iratu sampun malaksana 
sakadi anak nambet, duaning punika ngawit 
saking mangkin palungguh iratu jaga katempuh 
antuk yuda.” 10 Indike punika ngawinang Ida Sang 
Prabu Asa kalintang duka ring nabine punika, 
kantos ida negul nabine punika antuk ante. 
Ring masane punika taler Ida Sang Prabu Asa 
ngawitin ngambekang kawirosan marep ring 
makudang-kudang rakyate. 


Pamuput pamrentahan Ida Sang Prabu Asa 
(1Pararat. 15:23-24) 


11 Sakancan paindikan sane kalaksanayang 
sapanyeneng Ida Sang Prabu Asa, saking 
pangawit rauh ka pamuput makasami sinurat 
ring Cakepan Babad Pararatun Yehuda miwah 
Israele. 12 Ring taun sane kaping tigang dasa sia 
panyeneng Ida Sang Prabu Asa, ida katempuh 
antuk pinakit cokor sane werat pisan, kantos 
cokor idane rumpuh. Nanging yadiastun kadi 
asapunika, ida nenten nunas ica ring Ida Sang 
Hyang Widi Wasa. Tungkalikannyane ida raris 
ngrereh balian. 13 Sasampune maletan kalih 
taun, ida raris seda, 14tumuli kapendem ring 

pamendeman batu kaange, sane sampun 
cawisang ida pabuat ragan idane, ring Kota Daud. 
Sadurunge kapendem, layon idane karingkes 
antuk wewangen miwah minyak wangi, tur 
kakaryanang obor sane ageng buat mangenang 
sedan idane. 


Ida Sang Prabu Yosapat madeg ratu 


17 1 Ida Sang Prabu Yosapat ngentosin 

ajin idane Sang Prabu Asa jumeneng 
nata, tur mapikukuh linggih idane, marep ring 
wong Israele. 2 Ida ngenahang pasukan ring 
kota-kota sane madaging benteng ring Yehuda, 
ring desa-desa wewidangan jagat Yehudane 
miwah ring kota-kota wewidangan Epraime, sane 
sampun karampas antuk Ida Sang Prabu Asa. 2 Ida 
Sang Hyang Widi Wasa ngamertanin Ida Sang 
Prabu Yosapat, santukan ida ninutin tetuladan 
laksanan ajin idane sane pangawit, tur ida nenten 
nyungsung Dewa Baal. “ Ida ngaturang ayah ring 
Widin idane, tur ninutin titah-titah Ida Sang 
Hyang Widi Wasa, samaliha nenten malaksana 
sakadi laksanan pararatun wong Israele. 

3 Ida Sang Hyang Widi Wasa ngamanggehang 
kakuasan Ida Sang Prabu Yosapat ring kaprabon 
Yehudane, tur rakyate makasami pada ngaturang 
upeti ring ida, kantos ida kalintang sugih tur 
linuih. 8 Sajeroning ngaturang ayah ring Ida Sang 

Hyang Widi Wasa, ida rumasa bungah ring kayun, 
tur ida nguug sakancan genahe nyungsung soroh 
dewa-dewane miwah palawatan Dewi Aserane 
ring Yehuda. 

7 Ring taun sane kaping tiga panyeneng 
idane, ida ngutus paraprakanggen idane, 
buat ngurukang ring kota-kotane ring Yehuda. 
Paraprakanggene punika minakadinipun: Dane 
Ben-Hail, Obaja, Sakaria, Netaneel miwah Mika. 
8 Paraprakanggene punika kasarengin antuk 
wong Lewi sia diri miwah pandita kalih diri. 
Parawong Lewine punika luire: Dane Semaya, 
Netanya, Sebaja, Asael, Semiramot, Yonatan, 
Adonia, Tobia miwah Tob-Adonia. Parapanditane 
punika, luire: Elisama miwah Yoram. ? Dane 
sareng sami makta Cakepan Pidabdab Ida Sang 
Hyang Widi Wasa, tur mamargi nylajah sakancan 
kota-kotane ring Yehuda, saha ngurukang daging 
cakepane punika. 


Kagungan Ida Sang Prabu Yosapat 


10 ida Sang Hyang Widi Wasa ngawinang 
sakancan kaprabon sane wenten ring kiwa 
tengen jagat Yehudane, sami pada ajerih tur 
nenten purun matempuh yuda nglawan Ida Sang 
Prabu Yosapat. 1! Wenten makudang-kudang 
wong Pilistin sane ngaturang upeti marupa 
perak akeh pisan, miwah aturan sane lianan 

ring Ida Sang Prabu Yosapat. Sajaba punika, 
wenten taler makudang-kudang wong Arab sane 
ngaturang upeti marupa biri-biri 7.700 ukud 
miwah kambing 7.700 ukud ring ida. 12 Duaning 
punika Ida Sang Prabu Yosapat sayan sue ngraris 
sayan ngagengang kawisesan idane. Ring sakuub 
tanah Yehudane ida ngwangun benteng-benteng 
miwah kota-kota, 13 genah idane nyimpen 
bebekelan sane akeh pisan. 

Ring Yerusalem ida ngenahang senapati- 
senapati sane sura dira, 14 manut 
palingsehannyane suang-suang. Dane 
Adna, dados senapatin pasukane sane saking 
palingsehan-palingsehan Yehudane tur dane 
ngamong prajurit 300.000 diri akehipun. 1? Soran 
ring dane inggih punika Dane Yohanan, ngamong 
prajurit 280.000 diri akehipun, 18 tur soran malih 
ring punika Dane Amasia okan Dane Sikri sane 
ngamong prajurit 200.000 diri akehipun. (Dane 
Amasia saking suka lila ngaturang ayah ring Ida 
Sang Hyang Widi Wasa.) 1? Sane dados senapatin 
pasukane sane saking palingsehan-palingsehan 
Benyamin, inggih punika Dane Elyada. Dane 
punika prajurit sane sura dira, tur dane ngamong 
prajurit 200.000 diri, sane magegaman tameng 
miwah panah. 18 Sane soran ring dane, inggih 
punika Dane Yosabad, ngamong prajurit 180.000 
diri, sane sregep magegaman buat jaga medal 

ka payudan. 19 Paraprajurite sane inucap punika 
sami ngancangin ida sang prabu ring Yerusalem. 
Sajaba punika, wenten malih prajurit-prajurit 
sane lianan, sane genahang ida ring kota-kota 
sane madaging benteng sane lianan ring tanah 
Yehuda. 


Nabi Mika mapakeling Ida Sang Prabu Akab 
(1Pararat. 22:1-28) 


18 1 Rikala Ida Sang Prabu Yosapat, ratune 
ring Yehuda sampun sugih tur kabinawa, 
ida raris mawarang ring Ida Sang Prabu 

Akab, ratune ring Israel. 2Sasampun maletan 
makudang-kudang taun, Ida Sang Prabu Yosapat 
tumuli lunga ka kota Samaria, ngrauhin Ida 
Sang Prabu Akab. Irika Ida Sang Prabu Akab 
nampah biri-biri miwah banteng akeh pisan, 
buat manyembrama Ida Sang Prabu Yosapat ping 
kalih parapangiring idane. Ida Sang Prabu Akab, 
tumuli nglelunyuhin Ida Sang Prabu Yosapat, 
mangda ida ledang nyarengin ida ngebug kota 
Ramot-Gileade. 3 Sapuniki atur idane: “Punapike 
idewa ledang nyarengin titiang buat anglurug 
kota Ramot-Gileade?” 

Ida Sang Prabu Yosapat masaur sapuniki: 
“Titiang nyadia nyarengin idewa ring 
rananggana.” “ Sasampune punika, ida malih 
matur sapuniki: “Nanging pinih riin, ngiringja 


2 BABAD 18.5-9 1894 


iraga nunasang dumun ring Ida Sang Hyang Widi 
Wasa.” 

> Duaning punika, Ida Sang Prabu Akab 
maumang paranabine, wenten sawatara samas 
diri akehipun, tur ida mataken ring dane sareng 
sami, sapuniki: “Punapike tiang kalugra ngebug 
kota Ramot-Gileade punapi nenten?” 

Paranabine punika masaur sapuniki: “Rarisangja 
iratu mamargi, Ida Sang Hyang Widi Wasa jaga 
mapaica kamenangan ring iratu.” 

6 Nanging Ida Sang Prabu Yosapat raris mataken 
sapuniki: “Punapike iriki nenten wenten malih 
nabi lianan, sane nyandang aturin iraga nunasang 
ring Ida Sang Hyang Widi Wasa?” 

7 Pasaur Ida Sang Prabu Akab, sapuniki: 
“Wenten malih adiri, inggih punika Nabi Mika, 
okan Dane Yimla. Sakewanten titiang geting ring 
dane, santukan dane nenten naenin ngramalang 
paindikan sane becik pabuat titiang, nanging 
setata paindikan sane kaon.” 

Pasaur Ida Sang Prabu Yosapat, sapuniki: 
“Sampunangja idewa mabaos kadi asapunika.” 

8 Irika Ida Sang Prabu Akab raris ngesengin 
pangenter purine adiri, tur ngandikayang dane 
mangda digelis ngaturin Nabi Mika. 

9 Sang prabu makakalih ngrangsuk busana 
kagungan idane, raris malinggih ring singasanan 
idane suang-suang, ring genah panyosohan 

gandume, ring arepan gapuran kota Samariane. 
Irika paranabine makasami pada ngwedalang 
ramalan ring ajeng idane. 10 Saking pantaran 
paranabine, wenten nabi adiri mapesengan 
Sedekia okan Dane Kenaana. Dane makarya 
tanduk malakar besi, tumuli matur ring Ida Sang 
Prabu Akab, sapuniki: “Sapuniki sabdan Ida Sang 
Hyang Widi Wasa: Aji tanduke ene kita lakar 
nyenggot wong Siriane, kanti kita ngalahang ia 
makejang. ” 11 Sawatek paranabine sane lianan 
sami pada masaur manuk sapuniki: “Rarisangja 
mamargi ngebug kota Ramot-Gileade, sinah iratu 
pacang molihing rana. Ida Sang Hyang Widi Wasa 
jaga mapaica kamenangan ring iratu.” 

12 Duk punika, prakanggene sane ngaturin Nabi 
Mika punika raris matur ring dane sapuniki: 
“Sawatek paranabine lianan sami sampun 
ngramalang mungguing ida sang prabu jaga 
molihing rana. Sane mangkin guru becikan taler 
ngwakiang kadi asapunika.” 

13 Nanging Nabi Mika masaur sapuniki: 
“Sajeroning parab Ida Sang Hyang Widi Wasa 
sane nyeneng, tiang wantah jaga maosang 
paindikan sane kasabdayang antuk Widin tiange 
ring tiang.” 

14 Rikala dane rauh ring ajeng Ida Sang Prabu 
Akab, sang prabu raris mataken ring dane, 
sapuniki: “Inggih guru Nabi Mika, napike Sang 

Prabu Yosapat miwah tiang kalugra ngebug kota 
Ramot-Gileade, punapi nenten?” 

Pasaur dane Nabi Mika, sapuniki: “Durusangja 
gebug, sampun sinah iratu pacang menang. 

Ida Sang Hyang Widi Wasa, pacang mapaica 
kamenangan ring iratu.” 

15 Nanging Sang Prabu Akab malih ngandika 
sapuniki: “Yen guru mabaos ring tiang sajeroning 
parab Ida Sang Hyang Widi Wasa, nikayangja 
sane sapatutipun. Sampun ping kuda-kuda tiang 
ngaturin guru mangda mabaos kadi asapunika.” 

16 Nabi Mika tumuli matur sapuniki: “Titiang 
sampun ngeton wadua balan Israele sambeh 
pablesat ring gunung-gununge, waluya sakadi 
biri-biri sane nenten wenten pangangonnyane. 
Tur Ida Sang Hyang Widi Wasa ngandika sapuniki: 
Jlemane ene tusing ngelah pamimpin, depang 
suba ia pada mulih saha sutrepti. ” 

17 [da Sang Prabu Akab raris matur ring Ida 
Sang Prabu Yosapat, sapuniki: “Boyake titiang 
sampun nguningayang ring idewa, mungguing 
dane nenten naenin ngramalang paindikan sane 
becik pabuat titiang? Setata dane ngramalang 
paindikan sane kaon.” 

18 Nabi Mika malih nglanturang atur danene, 
sapuniki: “Sane mangkin pirengangja sabdan 
Ida Sang Hyang Widi Wasa. Titiang ngeton Ida 
Sang Hyang Widi Wasa malingga ring singasanan 

Idane ring suargan, kairing antuk paramalaekat 
Idane sane ngadeg ring kiwa tengen Idane. 

19 Ida Sang Hyang Widi Wasa raris mataken 
sapuniki: “Nyenke ane lakar nglelunyuhin Akab, 
apanga ia nyak pesu ka pasiatan, apang ia mati di 
Ramot-Gilead?” Ring pantaran malaekate punika, 
wenten sane matur sapuniki, wenten sane matur 
sapunika. 20 Irika raris wenten satunggiling roh 
rauh tangkil ring ajeng Ida Sang Hyang Widi 
Wasa, sarwi matur sapuniki: “Titiang sane jaga 
nglelunyuhin ipun. Ida Sang Hyang Widi Wasa 
raris mataken sapuniki: “Kenken lakar baan cai?” 
21 Rohe punika raris matur sapuniki: “Titiang 
jaga tedun tur nyelubin sakancan Nabin Akabe, 
mangda ipun pada mobab.” Ida Sang Hyang 
Widi Wasa raris ngandika sapuniki: “Nah kemaja 
lelunyuhin ia. Cai lakar sida karya. ” 

22 Irika Nabi Mika raris muputang atur danene, 
sapuniki: “Sapunika sane kawiaktianipun, Ida 
Sang Hyang Widi Wasa sampun ngawinang 
paranabi druene puniki pada mobab ring iratu. 
Santukan Ida sampun ngamastiang mungguing 
iratu pacang nemu sengkala.” 

23 Irika Nabi Sedekia raris matangi tur namplak 
prarain Dane Mika sarwi mataken sapuniki: “Uli 
pidanke roh Ida Sang Hyang Widi Wasa nilar 
tiang, laut masabda teken jerone?” 


2 BABAD 18.24-29 1898 


24 Nabi Mika raris masaur sapuniki: “Kayang 
jerone malaib uli kamare abesik ka kamare ane 
lenan, buat ngengkebang dewek jerone, ditu 
mara jerone lakar nawang unduke ene.” 

25 Irika Sang Prabu Akab raris mrentahang salah 
tunggil prakanggen idane sapuniki: “Jukja Nabi 
Mika tur ajak sig Dane Amone, wali kotane muah 
sig Pangeran Yoase. 28 Aturin dane sareng kalih 
apanga dane nyelepang Nabi Mika ka pangkenge, 
muah maicayang pangan kinum teken dane, kanti 
kayang gelahe buin teka saha rahayu.” 

27 Nanging Nabi Mika malih matur sapuniki: 
“Yen iratu mawali saha rahayu, sinah Ida Sang 
Hyang Widi Wasa nenten masabda malantaran 
titiang!” Sapanglanturipun, dane malih 
ngandika sapuniki: “Ih nyama ajak makejang 
padingehangja munyin tiange ene.” 


Ida Sang Prabu Akab seda 
(1Pararat. 22:29-35) 


28 Sasampune punika Ida Sang Prabu Akab 
saking Israel miwah Ida Sang Prabu Yosapat 
saking Yehuda mamargi anglurug kota Ramot- 
Gileade punika. 22 Irika Sang Prabu Akab matur 
ring Sang Prabu Yosapat, sapuniki: “Yen iraga 
sampun matempuh ring payudan, titiang jaga 
nyaruang dewek titiange, nanging idewa, 
anggenja busana kagungane.” Irika Ida Sang 


2 BABAD 18.30-34 1899 


Prabu Akab ratune ring Israel raris nyamar medal 
ka payudan. 

30 Ida Sang Prabu saking Siria sampun mapaica 
prentah ring parakomandan pasukan kretan 
idane, mangda ipun sampunang ngawag mayuda 
nglawan asing-asing anak, sajawining nglawan 
Ida Sang Prabu Akab saking Israel kewanten. 

31 Duaning punika, rikala ipun manggihin Sang 
Prabu Yosapat, pitaenang ipun ida punika Sang 
Prabu Akab saking Israel, tur ipun raris mabalik 
buat ngrebut ida. Nanging Ida Sang Prabu 
Yosapat raris nyerit, tur Ida Sang Hyang Widi 
Wasa raris ngluputang ida, saha ngedohang 
pangrebute punika saking ida. 3? Parakomandan 
kretane raris uning, mungguing ida punika boya 
Sang Prabu Akab saking Israel, duaning punika 
ipun raris wusan nguber ida. 3? Nanging wenten 
satunggiling prajurit Siriane ngawag niwakang 
panahipune, raris jeg ngenain Ida Sang Prabu 
Akab, benengan pangatep kawaca besin idane. 
Ida raris nyerit ring kusir kretan idane, sapuniki: 
“Gelahe matatu. Kipekangja kretane, pesuja uli 
kalangan siate!” 34 Rikala yudane kantun rames, 
Ida Sang Prabu Akab kantun kasundang ring 
kretan idane tur ngarepin wong Siriane. Rikala 
suryane surup, ida raris seda. 

Wenten satunggiling nabi mapawungu 
ring Ida Sang Prabu Yosapat 


19 1 Ida Sang Prabu Yosapat, ratune ring 
Yehuda mawali saha rahayu ka purin 
idane ring Yerusalem. 2 Irika Nabi Yehu, putran 
Dane Hanani tumuli nangkil ring ida, sarwi 
matur sapuniki: “Punapike patut palungguh 
iratu mapitulung ring anak sane dursila miwah 
maruang ring anak sane geting ring Ida Sang 
Hyang Widi Wasa? Pamargin palungguh iratune 
punika sampun ngawinang Ida Sang Hyang Widi 
Wasa duka ring palungguh iratu. ? Nanging 
yadiastun kadi asapunika, wenten pamargin 
iratune sane becik. Palungguh iratu sampun 
ngaonang sakancan palawatan Dewi Aserane, 
sane kasungsung antuk rakyate, tur palungguh 
iratu sampun ngusahayang ngiringang pakarsan 
Ida Sang Hyang Widi Wasa.” 


Ida Sang Prabu Yosapat 
nabdab pamrentahan idane 


4 Yadiastun Ida Sang Prabu Yosapat malinggih 
ring kota Yerusalem, ngamasa ida lunga ninjoin 
parakaulan idane, ngawit saking kota Berseba 
sane bedelod ngantos rauh ring tanggun 
pagunungan Epraime baler, buat ngwarah- 
warahin rakyate, mangda ipun mawali nyungsung 

Ida Sang Hyang Widi Wasa, Widin leluurnyane. 
> Ring asing-asing kota sane madaging benteng 
ring Yehuda, ida taler ngadegang parahakim, 
6 sarwi kapiteketin kadi asapuniki: “Paman patut 
tangar sajeroning nibakang tetepasan, sawireh 
paman malaksana tusingja malantaran kakuasan 
manusa, nanging malantaran kakuasan Ida Sang 
Hyang Widi Wasa, tur Ida ane ngiangin paman 
rikalaning paman nibakang ukuman. 7 Takutja 
teken Ida Sang Hyang Widi Wasa tur tangarinja 
malaksana, sawireh Ida Sang Hyang Widi Wasa, 
Widin iragane tusing ledang teken anak ane 
pekel, ane mapilih kasih wiadin ane demen 
nampi tetombokan.” 

8 Ring Yerusalem Ida Sang Prabu Yosapat 
taler ngadegang makudang-kudang wong Lewi, 
parapandita miwah parapamimpin rakyate dados 
hakim, buat nepasin wicara ngeniang indik sane 
tungkas ring pidabdab Ida Sang Hyang Widi 
Wasa, wiadin wicara ring pantaran wong kotane. 
9 Ida mapaica prentah ring parahakime punika 
sapuniki: “Paman patut nyalanang tetegenan 
pamane madasar takut teken Ida Sang Hyang 
Widi Wasa, tur satia tuu ninutin Ida sajeroning 
sakancan laksanan pamane. 10 Dipradene ada 
wong kotane teka ngaba wicara sig pamane, 
luire unduk anak ngamatiang jlema, wiadin 
unduk mamurug pidabdab wiadin titah-titah 

ane lenan, patut melahang pesan ngorahin 

ia, kenken patutne ia matingkah sajeroning 
mawicara, apanga ia tusing pelih tur madosa 
teken Ida Sang Hyang Widi Wasa. Yen paman 
tusing nglaksanayang, paman muah wong 
kotane ento lakar ngrasayang pidukan Ida Sang 
Hyang Widi Wasa. Nanging yening paman 
nyalanang tetegenan pamane, paman tusing 
lakar pelih. 11 Pandita Agung Amarya ane lakar 
ngagem kakuasan ane paling tegehe sajeroning 
wicara-wicara ane ngenain unduk agama, muah 
Sebaja, pianak Ismaele, gubernur Yehudane, 
lakar ngagem kakuasan ane paling tegehe, 
sajeroning wicara-wicara ane biasa di pantaran 
rakyate. Parawong Lewine maan wewenang 
buat nureksain apang kaputusan pangadilane 
ento kalaksanayang amun patutne. Edaja paman 
takut, jalanangja titah-titahe ene, dumadak 

Ida Sang Hyang Widi Wasa ngiangin anake ane 
patut.” 


Payudan nglawan wong Edom 


1 Sasampune punika wadua balan 
20 Moab miwah Amone, kasarengin antuk 
kantinnyane wong Meunim, raris rauh ngebug 
jagat Yehudane. 2 Irika raris wenten anak rauh 
nguningayang ring Ida Sang Prabu Yosapat, 
sapuniki: “Wenten wadua bala akeh pisan 

saking Edom, sane rauh saking selat Segara 
Matine, gumanti jaga ngebug palungguh 

iratu. Sane mangkin ipun sampun ngaug kota 
Haseson-Tamare.” (Kotane puniki taler mawasta 
En-Gedi.) 3 Ida Sang Prabu Yosapat kalintang 
kagiat, tumuli ngastawa ring Ida Sang Hyang 
Widi Wasa nunas tuntunan Idane. Sasampune 
punika ida ngwedalang prentah mapuasa, 
mangda kalaksanayang ring jagat Yehudane. 

4 Saking sakancan kotane ring Yehuda rakyate 
pada gegison rauh ka Yerusalem, buat nunas 
tuntunan Ida Sang Hyang Widi Wasa. ? Anake 
punika, miwah wong kota Yerusaleme sami pada 
mapunduh ring natar Perhyangan Agunge sane 
anyar. Ida Sang Prabu Yosapat tumuli ngadeg ring 
arepan rakyate punika, ? sarwi ngastawa jangih 
sapuniki: “Duh Ratu Sang Hyang Widi Wasa, 
Widin leluur titiange. Palungguh IRatu jumeneng 
mrentah sakancan bangsane ring jagate saking 
suargan. Palungguh IRatu kalintang mawisesa 
miwah maha kuasa, tur nenten wenten anak 
sane mrasidayang mapas Palungguh IRatu. 

7 Palungguh IRatu dados Widin titiange. Rikala 
kaula druene Israel magingsir ka jagate puniki, 
Palungguh IRatu ngulah bangsane sane magenah 
iriki, tur maicayang tanah puniki ring katurunan 
Abrahame, sawitran Palungguh IRatu, buat 
dados paderbeanipune kantos salami-laminipun. 

8 Kaula druene sampun magumana iriki, tur 
sampun ngwangun Perhyangan buat ngluihang 
Palungguh IRatu. Ipun uning, ? mungguing yening 
wenten bencana nibenin ipun buat nyisipang 
ipun, luiripun: paperangan, grubug, sayah, 
irika ipun mrasidayang rauh tur majujuk ring 
arepan Perhyangan Agunge, genah nyungsung 
Palungguh IRatu puniki. Ipun mrasidayang 
ngastawa ring Palungguh IRatu sajeroning 
kamewehan ipune, tur Palungguh IRatu jaga 
mireng pinunas ipune, tur ngluputang ipun. 

10 Sane mangkin bangsa Amon, Moab miwah 
Edome sampun rauh ngebug titiang. Duk leluur 
titiange rarud saking tanah Mesir, Palungguh 
IRatu nenten nglugrain ipun ngranjing ka 
jagate punika, punika awinannya leluur titiange 
mamargi ngilehin jagate punika tur nenten 
nyirnayang ipun. 1! Sane mangkin kadi asapuniki 
pangwales ipune ring titiang. Ipun pada rauh 
jaga ngulah titiang saking jagat paican Palungguh 
IRatu ring titiang. 12 Palungguh IRatu dados Widin 
titiange. Sisipangja ipun, santukan titiang nenten 
maderbe pangajap-ajap sajeroning ngarepin 
wadua bala sane kalintang akeh punika, sane 
jaga ngebug titiang. Titiang nenten uning, punapi 
sane patut laksanayang titiang, sakewanten 
titiang wantah nulengek ring ayun Palungguh 
IRatu nunas pitulungan.” 

13 Sawatek jadmane ring Yehuda kasarengin 
antuk pianak miwah somahipune sami pada 
majujuk irika ring Perhyangan Agunge. 14 Roh 
Ida Sang Hyang Widi Wasa tumuli ngencegin 
satunggiling wong Lewi sane wenten ring 
pantaran anake punika. Wong Lewine punika 
mapesengan Yahasiel, okan Dane Sakaria. Dane 
maug palingsehan Dane Asap. Dane punika 
katurunan Dane Asap, Matanya, Yeiel miwah 
Benaya. 1? Dane Yahasiel matur sapuniki: “Duh 
ratu sang prabu, miwah parasemeton wong 
Yehuda miwah wong Yerusalem makasami. 

Ida Sang Hyang Widi Wasa masabda, mangda 
palungguh iratu miwah semeton sareng sami 
sampunang putus asa wiadin ajerih ngarepin 
wadua balane sane akeh puniki, santukan sane 
jaga mayuda punika boya semeton, nanging Ida 
Sang Hyang Widi Wasa. 18 Gebugja ipun benjang 
semengan, rikala ipun rauh ring margine sane 
ngamunggahang ring Sis. Semeton jaga matemu 
ring ipun ring tanggun lebake sane ngungsi ka 
tegal melakang Yeruele. 1? Semeton nenten jaga 
matempuh yuda ring yudane punika. Semeton 
wantah patut sayaga ring genah semetone tur 
nyantosang. Semeton jaga ngaksi Ida Sang Hyang 
Widi Wasa mapaica kamenangan ring semeton. 
Semeton wong Yehuda miwah wong Yerusalem, 
sampunangja semeton bimbang wiadin ajerih. 

Medalja ka payudan, janten Ida Sang Hyang Widi 
Wasa jaga ngiangin semeton.” 

18 Sasampune punika Ida Sang Prabu Yosapat 
tumuli sumungkem, ngantos prarain idane 
nganteg tanah, kadi asapunika taler rakyate sami 
pada sumungkem ngiring ida tur nyumbah Ida 
Sang Hyang Widi Wasa. 19 Irika wong Israel saking 
palingsehan Dane Kehat miwah Dane Korah sami 
pada ngadeg saha nyuarayang kidung puji-pujian 
saha jangih, muji Ida Sang Hyang Widi Wasa, 
Widin Israele. 

20 Benjangne pasemengan pisan rakyate raris 
medal ka tegal melakang Tekoane. Rikala ipun 
jaga ngawitin mamargi, Ida Sang Prabu Yosapat 
mapidarta ring ipun, kadi asapuniki: “Ih wong 
Yehuda muah wong Yerusalem! Pagehangja 
kapracayan nyamane teken Ida Sang Hyang 
Widi Wasa, Widin nyamane, sinah nyama lakar 
kukuh bakuh. Pracayaja teken pangandikan 
nabin Idane teken nyama, sinah nyama lakar 
sida karya.” 2! Sasampune ida matetimbangan 
ring rakyate, sang prabu raris ngandikayang, 
makudang-kudang juru kidunge mangda 
ngrangsuk panganggennyane, sane biasa anggen 
ipun rikala ngamargiang upacara sane suci, tur 
ipun kapangandikayang mamargi ring arepan 
bala waduane, sarwi makidung sapuniki: “Pujija 

Ida Sang Hyang Widi Wasa. Sih pasuecan Idane 
langgeng salami-laminipun!” 

22 Rikala ipun ngawitin makidung, Ida Sang 
Hyang Widi Wasa raris nedunang kabingungan 
ring wadua bala sane rauh magegebug punika. 
23 Wong Amon miwah wong Moabe tumuli 
ngebug wadua balan wong Edome, kantos 
ipun basmi kerta. Sasampune punika wong 
Amon miwah wong Moabe punika mayuda 
saling gebug, tur yudane punika rames pisan. 
24 Rikala wadua bala Yehudane rauh ring genah 
paninjoane sane wenten ring tegal melakange 
punika, ipun raris ninjo genah mesehe, tur 
panggihin ipun mesehe punika sami padem 
pajlempang ring tanahe. Adiriko nenten wenten 
sane luput. 

25 Ida Sang Prabu Yosapat kairing antuk pasukan 
idane raris mamargi nganampekin genah 
mesehe punika buat majejarah, tur ipun polih 
jejarahan akeh pisan, luire: banteng, bebekelan, 
pangangge miwah barang-barang maji sane 
lianan. Tigang rahina suennya ipun munduhang 
jejarahan, nanging jejarahane punika kalintang 
akeh, kantos ipun nenten mrasidayang ngambil 
makasami. 2? Ring rahina sane kaping pat, ipun 
raris mapunduh ring Lebak Pujian, tur irika ipun 
muji Ida Sang Hyang Widi Wasa, malantaran 
sakancan paindikan sane sampun kardi Ida 

punika. Punika awinanipun lebake punika 
kawastanin: Lebak Pujian. 2' Ida Sang Prabu 
Yosapat raris nuntun wadua balan idane mawali 
ka Yerusalem sajeroning jayengrana, santukan 
Ida Sang Hyang Widi Wasa sampun ngaonang 
meseh-meseh idane. 28 Rikala ida rauh ring kota, 
ida mamargi ngungsi ka Perhyangan Agung saha 
kadulurin antuk suaran tetabuhan kecapi miwah 
trompet. 29 Sakancan bangsa sane miragi indik 
Ida Sang Hyang Widi Wasa sampun ngaonang 
meseh-meseh wong Israele, ipun sami pada 
karesresan. 3? Punika awinannya Ida Sang Prabu 
Yosapat mrentah sajeroning kerta raharja, tur Ida 
Sang Hyang Widi Wasa mapaica sutrepti ring ida, 
miwah ring sawewidangan jagat idane. 


Pamuput pamrentahan Ida Sang Prabu Yosapat 
(1Pararat. 22:41-50) 


31 Ida Sang Prabu Yosapat madeg ratu ring 
Yehuda, ritatkala ida mayusa pasasur taun, ida 
mrentah ring Yerusalem slae taun suenipun. 
Biang idane mapesengan Asuba, okan Dane 
Silhi. 32 Pateh sakadi ajin idane Sang Prabu 
Asa sane riinan ring ida, ida nglaksanayang 
paindikan sane patut ring ayun Ida Sang Hyang 
Widi Wasa. 33 Nanging genah-genahe nyungsung 
soroh dewa-dewane nenten sirnayang ida. 

Rakyate kantun nenten saking saguluking manah 
nyungsung Widin leluurnyane. 

34 Sapanglanturipun, sakancan pamargin Ida 
Sang Prabu Yosapat, saking pangawit ngantos 
ka pamuput pamrentahan idane, makasami 
sinurat ring Cakepan Babad Dane Yehu, Okan 
Dane Hanani, sane dados bagian saking Cakepan 
Babad Pararatun Israele. 

35 Sedek rahina anu, Ida Sang Prabu Yosapat 
ratune ring Yehuda makanti sraya sareng ring 
Ida Sang Prabu Ahasia saking Israel, sane akeh 
pisan nglaksanayang paindikan sane jaat. 3? Ring 
pelabuhan Esion-Geber, sang kalih makarya 
kapal-kapal sane jaga malayar ring samudrane. 
37 Nanging Dane Elieser okan Dane Dodawa, sane 
saking kota Maresa, ngaturang pawungu ring Ida 
Sang Prabu Yosapat, kadi asapuniki: “Santukan 
palungguh iratu sampun makanti sraya ring 
Sang Prabu Ahasia, Ida Sang Hyang Widi Wasa 
jaga nyirnayang indik sane sampun karyanin 
palungguh iratu.” Irika kapal-kapale punika raris 
bencah, tur nenten naenin malayar. 

2 1 1 Ida Sang Prabu Yosapat raris seda 

tur kaperemang ring pamendeman 
pararatune ring Kota Daud, tur putran idane Ida 
Yoram sane ngentosin ida jumeneng nata. 

Ida Sang Prabu Yoram 
jumeneng ratu ring Yehuda 


(2Pararat. 8:17-24) 


2 Ida Yoram, putran Ida Sang Prabu Yosapat 
ring Yehuda madue semeton lanang-lanang 
nem diri, inggih punika: Ida Asarya, Yehiel, 
Sakaria, Asariahu, Mikael miwah Sepaca. 3 Ajin 
idane, ngicen ida sareng sami arta brana 
marupa mas, perak miwah barang-barang 
sane maji lianan akeh pisan. Samaliha ida 
suang-suang kagenahang ring kota-kota sane 
madaging benteng ring Yehuda. Nanging 
santukan Ida Yoram punika sane pinih duur, Ida 
Sang Prabu Yosapat nadosang ida pangentos 
idane jumeneng nata. “ Sasampun Ida Sang 
Prabu Yoram ngamanggehang linggih idane 
dados sang prabu saha kukuh bakuh, ida raris 
nyedayang parasemeton idane punika miwah 
makudang-kudang prakanggen wong Israele. 

> Ida Sang Prabu Yoram jumeneng ratu duk 
idane mayusa tigang dasa kalih taun, tur ida 
mrentah ring Yerusalem kutus taun suenipun. 
6 Ida ninutin tetuladan sane dursila saking Ida 
Sang Prabu Akab miwah pararatune sane lianan 
ring Israel, santukan ida marabian ring salah 
tunggal okan Ida Sang Prabu Akab. Ida madosa 
pamantuka ring Ida Sang Hyang Widi Wasa, 

7 nanging Ida Sang Hyang Widi Wasa nenten 
mapakayunan jaga nyirnayang katurunan Ida 
Sang Prabu Daud, santukan Ida sampun ngardi 
pasubaya ring Ida Sang Prabu Daud, tur majanji 
mungguing katurunan idane tan mari jaga 
mrentah. 

8 Sapanyeneng Ida Sang Prabu Yoram, jagat 
Edome brontak nglawan jagat Yehudane, tur 
dados kaprabon sane merdeka. ? Duaning punika 
Ida Sang Prabu Yoram miwah paraprakanggen 
idane raris medal nunggang kreta lunga 
magegebug ka Edom. Irika wadua bala wong 
Edome ngurung ida miwah wadua balan idane, 
nanging rikalaning wengi ida mrasidayang medal 
saking kurungane punika tur jerih kapilayu. 

10 Ngawit saking daweg punika jagat Edome 
bebas saking reh-rehan Yehudane. Duk masane 
punika, kota Libnane taler brontak, santukan Ida 
Sang Prabu Yoram sampun nilar Ida Sang Hyang 
Widi Wasa, Widin leluur idane. 11 Malahan ida 
ngwangun genah nyungsung soroh dewa-dewa 
ring pagunungan Yehudane, tur nuntun wong 
Yehuda miwah wong Yerusaleme ngardi dosa 
pamantuka ring Ida Sang Hyang Widi Wasa. 

12 Nabi Elia tumuli ngaturin Ida Sang Prabu 
Yoram surat, sane daging ipun kadi asapuniki: 
“Ida Sang Hyang Widi Wasa, Widin leluur iratune 
Sang Prabu Daud, nyisipang iratu, santukan iratu 

nenten ninutin tetuladan ajin iratune Sang Prabu 
Yosapat, wiadin tetuladan kakiang iratune Sang 
Prabu Asa. 13 Nanging iratu sampun ninutin 
tetuladan pararatun Israele, tur sampun nuntun 
wong Yehuda miwah wong Yerusaleme nenten 
satia ring Ida Sang Hyang Widi Wasa, pateh 
sakadi Ida Sang Prabu Akab miwah pararatu 
sane ngentosin ida sampun nuntun wong Israele 
dados anak sane nenten satia tuu. Malahan 
iratu sampun nyedayang parasemeton iratune, 
anak sane becikan ring iratu.  Makadados 
pikolihnyane, Ida Sang Hyang Widi Wasa jaga 
nyisipang kaula, paraputra miwah paranabi 
druene banget pisan, tur nyirnayang padruean 
iratune. 15 Iratu ngraga jaga nandang pinakit 
weteng sane raat pisan, sane sayan sue sayan 
mangetang.” 

16 Makudang-kudang wong Pilistin miwah wong 
Arab sampun magenah nampek ring genah wong 
Sudane ring pasisi. Ida Sang Hyang Widi Wasa 
ngangsok manah wong Pilistin miwah wong 
Arabe punika buat jaga mayuda nglawan Ida 
Sang Prabu Yoram. 1 Ipun raris nglurug jagat 
Yehudane, tumuli majejarah ring purin ida sang 
prabu, tur sakancan pararabi miwah paraputran 
idane sami kejuk tur katawan, sajawining putran 
idane lanang sane pinih alite, sane maparab 
Ahasia. 

18 Sasampun sakancan paindikane punika 
mamargi, Ida Sang Hyang Widi Wasa raris 
nibakang pinakit weteng raat pisan ring sang 
prabu. 19 Sawatara kalih taun suenipun, sungkan 
idane punika sayan sue sayan ngamangetang, 
kantos pamuputipun ida sang prabu seda 
sajeroning nandang pinakit sane raat pisan. 
Parakaulan idane nenten makaryan obor buat 
mangenang sedan idane, sakadi sane sampun 
kamargiang pabuat paraleluur idane. 

20 ida Sang Prabu Yoram madeg ratu duk ida 
mayusa tigang dasa kalih taun tur sampun 
mrentah ring Yerusalem kutus taun suenipun. 
Daweg idane seda nenten wenten anak sane 
kangen ring ida. Ida kapendem ring Kota Daud, 
nanging boya ring pamendeman pararatune. 


Ida Sang Prabu Ahasia madeg ratu ring Yehuda 
(2Pararat. 8:25-29; 9:21-28) 


22 1 Wenten makudang-kudang grombolan 
wong Arab nempuh tur nyedayang 
sakancan putran Ida Sang Prabu Yoram, 
sajawining putran idane sane pinih alit, sane 
maparab Ahasia. Duaning punika, sane mangkin 
wong Yerusaleme raris ngadegang Ida Ahasia 
dados sang prabu, makadados pangentos 

ajin idane. 2Ida Sang Prabu Ahasia jumeneng 
nata duk idane mayusa kalih likur taun, tur 


2 BABAD 22.3-7 1914 


ida mrentah ring Yerusalem ataun suenipun. 
Ida Sang Prabu Ahasia taler ninutin tetuladan 
kulawargan Ida Sang Prabu Akab, santukan 
biang idane, Ida Atalya okan Ida Sang Prabu 
Akab miwah putun Ida Sang Prabu Omri saking 
Israel, tan mari ngaturin ida pitutur sane nantan 
ida ka pamargine sane corah. 3(22:2) “Ida 
madosa pamantuka ring Ida Sang Hyang Widi 
Wasa santukan sasampun ajin Idane seda, 
wenten makudang-kudang kulawargan Ida 
Sang Prabu Akab sane dados pangabih idane, 
tur parapangabihe punika sane ngawinang 

ida nemu sengkala. ? Ida ninutin tetimbangan 
parapangabihe punika tur ida raris nyarengin Ida 
Sang Prabu Yoram ratune ring Israel lunga ka 
payudan nglawan Ida Sang Prabu Hasael ratune 
ring Siria. Wadua balane pada matempuh yuda 
ring Ramot-Gilead, tur Ida Sang Prabu Yoram 
kanin ring payudan. ê Ida raris mawali ka kota 
Yisreel, buat nambanin kanin idane, tur Ida Sang 
Prabu Ahasia raris lunga mrika ninjoin Ida. 

7 Indik lungan Ida Sang Prabu Ahasia ninjoin 
Ida Sang Prabu Yoram punika raris kagunayang 
antuk Ida Sang Hyang Widi Wasa, buat nibakang 
bencana ring ida. Duk Ida Sang Prabu Ahasia 
wenten irika, ida miwah Sang Prabu Yoram 
kapatemuang ring anak lanang sane mapesengan 
Yehu, okan Dane Nimsi, sane sampun kaselik 

antuk Ida Sang Hyang Widi Wasa, buat nyirnayang 
kulawargan Ida Sang Prabu Akab. 8 Rikala Dane 
Yehu nglaksanayang pasisip Ida Sang Hyang 
Widi Wasa tumiba ring kulawargan Ida Sang 
Prabu Akab, dane kapanggih ring parapamimpin 
Yehudane miwah parakaponakan Ida Sang Prabu 
Ahasia sane nyarengin ida mrika. Dane Yehu 
raris nyedayang ida dane sinamian. ? Sasampune 
punika, Ida Sang Prabu Ahasia tumuli karereh 
tur kapanggih mengkeb ring kota Samaria. Ida 
tumuli kejuk tur kabakta ka ajeng Dane Yehu, 
raris ida kasedayang. Layon idane kapendem 
wantah malantaran ngajiang kakiang idane Ida 
Sang Prabu Yosapat, sane sampun nglaksanayang 
saluiring paindikan sane sida antuk ida, buat 
ngaturang ayah ring Ida Sang Hyang Widi Wasa. 

Nenten wenten malih kulawargan Ida Sang 
Prabu Ahasia sane kantun buat mrentah 
kaprabone. 


Ida Sang Raja Putri Atalya ring Yehuda 
(2Pararat. 11:1-3) 


10 Riwau biang Ida Sang Prabu Ahasia mireng 
indik idane kasedayang, digelis ida mapaica 
prentah mangda sakancan kulawargan ida sang 
prabu ring Yehuda sami kasedayang. 11 Ida 
Sang Prabu Ahasia madue semeton kualon istri 
adiri, maparab Yoseba sane sampun marabian 

sareng pandita sane mapesengan Yoyada. Irika 
ida Yoseba saking silib ngluputang salah tunggil 
putran Ida Sang Prabu Ahasia, sane maparab 
Yoas. Anake alit punika kambil saking pantaran 
paraputran ida sang prabu sane jaga kasedayang. 
Anake alit punika kengkebang tur kapatiningin 
ring salah tunggil rongan sane wenten ring 
Perhyangan Agung. Anake alit punika kengkebang 
mangda sampunang kasedayang antuk Ida 
Atalya. 12 Nem taun suenipun anake alit punika 
kengkebang ring Perhyangan Agung tur daweg 
punika Ida Atalya raris madeg dados raja putri. 


Pembrontakan nglawan Ida 
Sang Raja Putri Atalya 


(2Pararat. 11:4-16) 


1 Sasampune nem taun, Sang Pandita 
23 Yoyada raris mapakayun, mungguing 
sane mangkin rauh panemayannya buat 
jaga nyinahang anake alit punika. Dane raris 
mapiguman ring parakomandan wadua balane 
sareng limang diri, inggih punika: Dane Asarya 
okan Dane Yeroham, Dane Ismael okan Dane 
Yohanan, Dane Asarya okan Dane Obed, Dane 
Maaseya okan Dane Adaya miwah Dane Elisapat 
okan Dane Sikri. 2 Dane sareng sami raris lunga 
nylajah sakancan kotane ring Yehuda, tur rikala 

mawali ka Yerusalem dane pada ngajak parawong 
Lewi miwah pamimpin-pamimpin palingsehane. 
3 Dane sareng sami pada mapunduh ring 
Perhyangan Agung, tur irika dane ngardi 
pasubaya sareng Ida Yoas putran ida sang 
prabu. Dane Yoyada raris mabaos ring dane 
sareng sami, sapuniki: “Puniki putran ida sang 
prabu sane sampun newata. Sane mangkin 
ida patut kadegang dados prabu, satinut ring 
janjin Ida Sang Hyang Widi Wasa marep ring 
katurunan Ida Sang Prabu Daud. “ Kadi asapuniki 
sane patut margiang iraga. Rikala parapandita 
miwah wong Lewine jaga ngamargiang darma 
kapanditannyane ring rahina Sabate, apahtiga 
saking pantarannyane patut nyaga gapurane, 
3 apahtiga sane patut nyaga ida sang prabu, 
tur sisannyane mangda magenah ring Gapura 
Dasare. Rakyate makasami patut mapunduh 
ring natar Perhyangan Agunge. ê Tan wenten 
anak sane kalugra ngranjing ka Perhyangan 
Agung, sajawining parapandita miwah wong 
Lewi sane ngamargiang darma kapanditannyane. 
Dane dados ngranjing santukan dane kasuciang, 
nanging rakyate sane lianan patut satinut ring 
sapatitah Ida Sang Hyang Widi Wasa tur mangda 
magenah ring jaba. 7 Parawong Lewine patut 
ngiter ida sang prabu, tur ngagem sanjata 
saha sregep miwah ngiring ida sang prabu 


2 BABAD 23.8-12 1918 


saparilampah idane. Asing-asing anak sane 
mamanah ngranjing ka Perhyangan Agung patut 
kapademang.” 

8 Parawong Lewi miwah wong Yehudane raris 
nglaksanayang sapatitah Dane Yoyada punika. 
Anake sane sampun muputang ayahnyane ring 
rahina Sabate pada nenten kicen bubar. Duaning 
punika parakomandane raris munduhang 
pasukannyane sane patut bubar miwah sane wau 
rauh jaga ngentosin ngayah ring rahina Sabate. 
9 Dane Yoyada raris ngicen parakomandane 
punika tumbak miwah tameng, sane pecak 
druen Ida Sang Prabu Daud, sane kasimpen ring 
Perhyangan Agung. 10 Dane ngenahang rakyate 
sane sregep ngagem sanjata punika ring arepan 
Perhyangan Agunge makaileh buat nyaga ida 
sang prabu. 11 Sasampune punika Dane Yoyada 
raris nuntun Ida Yoas medal, tumuli kasalukin 
gelungan kaprabon miwah katurin cakepan 
pidabdab indik nyakra werti. Masrana punika ida 
kamanggehang jumeneng nata. Dane Pandita 
Yoyada miwah oka-okan danene tumuli nyriokin 
Ida Sang Prabu Yoas antuk minyak upacara, tur 
rakyate sami pada masuryak sapuniki: “Dirga 
yusa ida sang prabu!” 

12 Riwau Sang Raja Putri Atalya mireng 
rakyate masuryak-suryak mendak ida sang 
prabu, ida raris digelis lunga ka Perhyangan 

Agung ring genah rakyate pada mapunduh. 
13 Irika cingak ida sang prabu sane anyar ring 
pamedal Perhyangane, ngadeg ring samping 
pilare sane kacawisang buat pararatune, kiter 
antuk parakomandan wadua balane miwah 
juru trompete. Sakancan rakyate sami pada 
liang masuryak-suryak miwah ngupin trompet 
miwah parajuru tabuh Perhyangane pada nabuh 
tetabuhannyane nuntun upacarane punika. Irika 
Sang Raja Putri Atalya nyetset busanan idane, 
sarwi jerit-jerit, sapuniki: “Dura cara, dura cara!” 

14 Dane Yoyada nenten ngarsayang mangda Ida 
Atalya kasedayang ring palemahan Perhyangan 
Agunge, duaning punika dane raris ngesengin 
parakomandan wadua balane, tur ngandika 
sapuniki: “Ajak ida medal sig selagan barisan 
pasukane, tur matiangja asing-asing anak ane 
makeneh ngluputang ida.” 

15 Ida raris kejuk, tumuli kabakta ka puri, tur 
kasedayang ring Gapura Kudane. 


Sang Pandita Yoyada nabdab rakyat Yehudane 
(2Pararat. 11:17-20) 


16 Sang Pandita Yoyada raris ngiring Ida Sang 
Prabu Yoas miwah rakyate sami makarya 
prajanjian, mungguing ida miwah rakyate 
sami patut dados kaulan Ida Sang Hyang Widi 
Wasa. 17 Sasampune punika ida dane ipun 

sami raris pada lunga ka perhyangan Baale, tur 
nguug perhyangane punika. Ida miwah rakyate 
sami raris nyakcak pamorboran aturan miwah 
arca-arca sane wenten irika, tur nyedayang Dane 
Matan, sane dados panditan Dewa Baale, ring 
arepan pamorboran aturane punika. 18 Dane 
Yoyada raris nabdab parapanditane miwah 
wong Lewine buat ngamong pakaryan ring 
Perhyangan Agung. Dane sareng sami pada 
nglaksanayang darmaning kapanditannyane, 
sakadi sane sampun kadabdab antuk Ida Sang 
Prabu Daud, buat morbor aturan sane katur ring 
Ida Sang Hyang Widi Wasa, satinut ring pidabdab 
dane Nabi Musa. Dane taler pada ngenterang 
tetabuhan miwah upacara-upacarane makasami. 
19 Dane Yoyada taler ngenahang pajagaan ring 
gapuran Perhyangan Agunge, buat ngamedalang 
asing-asing anak sane cemer manut sopacaraning 
agama. 

20 Parakomandan wadua balane, parapamimpin 
rakyate, paraprakanggene miwah rakyate sane 
lianan sami pada nyarengin Dane Yoyada, 
meedang ida sang prabu medal saking 
Perhyangan Agung jaga mantuk ka puri. Rakyate 
sami pada ngranjing ka puri nglintang ring 
gapura sane pinih ageng, tur ida sang prabu raris 
malinggih ring singasanan idane. *! Sakancan 
rakyate sami pada kaliput antuk kaliangan, tur 


2 BABAD 24.1-6 1921 


kotane sutrepti, duaning sane mangkin Ida Atalya 
sampun kasedayang. 


Ida Sang Prabu Yoas madeg ratu ring Yehuda 
(2Pararat. 12:1-16) 


24 1 Ida Sang Prabu Yoas madeg ratu duk ida 
wau mayusa pitung taun tur ida mrentah 
ring Yerusalem petang dasa taun suenipun. Biang 
idane mapesengan Sibya, saking kota Berseba. 

2 Sapanyeneng Dane Pandita Yoyada, Ida Sang 
Prabu Yoas nglaksanayang paindikan-paindikan 
sane ngawinang ledang pakayunan Ida Sang 
Hyang Widi Wasa. ? Pandita Yoyada ngrerehang 
Ida Sang Prabu Yoas rabi kekalih, tur pararabine 
punika ngembasang putra lanang-istri pabuat 
ida. 

4 Sasampune ida madeg ratu, Ida Sang Prabu 
Yoas raris mapakayun jaga ngamecikang 
Perhyangan Agunge. ? Ida raris mrentahang 
parapandita miwah parawong Lewine, mangda 
dane pada nylajah kota-kota Yehudane, buat 
munduhang jinah saking sawatek rakyate sami, 
jaga kanggen ngamecikang Perhyangan Agunge 
nyabran taun. Ida ngandikayang mangda dane 
sareng sami digelis nglaksanayang indike punika. 
Nanging parawong Lewine kasep ngamargiang 
indike punika. ê Punika awinanipun ida raris 
ngesengin Dane Yoyada, sane makadados 

pamimpinnyane, tur nakenang indike punika, 
sapuniki: “Napi awinanipun guru nenten 
nureksain wong Lewine nuduk pajeg ring Yehuda 
miwah ring Yerusalem, inggih punika pajeg sane 
karsayang saking rakyate sami antuk Dane Musa, 
parekan Ida Sang Hyang Widi Wasa, buat meanin 
Kemah Linggih Ida Sang Hyang Widi Wasa?” 

7 (Parapangiring Ida Atalya, paraistri-istri sane 
dursila sampun ngusakang Perhyangan Agunge, 
tur akeh barang sane suci punika kagunayang 
buat nyungsung Dewa Baal.) 

8 Ida Sang Prabu Yoas ngandikayang wong 
Lewine mangda makarya peti dana punia asiki, 
tur kagenahang ring gapuran Perhyangane. 

9 Dane sareng sami raris mapaica arah-arah ka 
sakuub kota Yerusalem miwah tanah Yehudane, 
mangda rakyate suang-suang pada ngaturang 
ring Ida Sang Hyang Widi Wasa, pajeg sane 
pangawitipun sampun kaduduk antuk Dane 
Musa, parekan Ida Sang Hyang Widi Wasa, duke 
ring tegal melakange. 10 Indike punika ngawinang 
liang manah rakyate miwah parapamimpinnyane, 
tur ipun sareng sami raris pada naur pajegipune 
tur ngebekin pati dana punia punika. 1 Nyabran 
rahina wong Lewine patut ngambil petine punika 
kabakta ring ajeng prakanggen ida sang prabu 
sane kapisara ngetangang indike punika. Yening 
petine punika sampun bek, irika sekretaris 


2 BABAD 24.12-16 1923 


negarane miwah utusan Pandita Agunge raris 
ngamedalang jinahe punika, tur petine malih 
kawaliang ring genahnyane. Kadi asapunika 
indiknya dane munduhang jinah kantos akeh 
pisan. 

12 Ida sang prabu miwah Dane Yoyada raris 
nyerahang jinahe punika ring anak sane 
kapisarayang ngenterang pakaryan ngamecikang 
Perhyangan Agunge punika. Anake punika raris 
ngrereh tukang batu, tukang kayu miwah pande, 
buat makarya ngayum Perhyangan Agunge 
punika. 13 Sakancan tukange sami pada sarat 
makarya, tur Perhyangan Agunge sida kabecikang 
pateh sakadi sane jati mula, tur kukuh bakuh. 

14 Sasampun pakaryan ngayum Perhyangan 
Agunge punika puput, mas miwah perak sane 
kantun masisa raris katurang ring ida sang 
prabu miwah Dane Yoyada. Mas miwah perake 
punika raris kanggen makarya cawan miwah 
prabot-prabot sane lianan buat kanggen ring 
Perhyangan Agung. 


Pamargin Dane Yoyada nenten kajiang 


Sapanyeneng Dane Yoyada, aturane tetep 
katurang sakadi biasa ring Perhyangan Agung. 
15 Sasampun dane lingsir pisan, sampun mayusa 
satus tigang dasa taun, dane raris seda. !? Dane 
kapendem ring pamendeman pararatune ring 

Kota Daud, malantaran ayah-ayahan sane 
sampun laksanayang dane pabuat bangsa Israele, 
pamantuka ring Ida Sang Hyang Widi Wasa 
miwah pabuat Perhyangan Agunge. 

17 Nanging sasampun Dane Yoyada seda, 
parapamimpin Yehudane raris nglelunyuhin Ida 
Sang Prabu Yoas, mangda ida ledang mirengang 
aturnyane. 18 Punika awinannya rakyate raris 
wusan mabakti ring Perhyangan Agung Ida Sang 
Hyang Widi Wasa, Widin leluurnyane, tumuli 
ngawitin nyungsung arca miwah palawatan Dewi 
Asera. Kiwanganipune sajeroning dosa-dosane 
punika, ngawinang jagat Yehuda miwah kota 
Yerusaleme katibakin piduka antuk Ida Sang 
Hyang Widi Wasa. 19 Ida Sang Hyang Widi 
Wasa raris ngutus paranabi buat mapakeling 
rakyate, mangda ipun malih mawali nyungsung 
Ida, nanging rakyate nenten nyak ngidepang. 

20 Sasampune punika, Roh Ida Sang Hyang 

Widi Wasa raris ngencegin Dane Sakaria, okan 
Pandita Yoyadane. Dane raris ngadeg ring arepan 
rakyate, tur ngandika ring ipun sapuniki: “Ida 
Sang Hyang Widi Wasa mataken, napi awinannya 
semeton sampun tempal ring sapatitah Idane, 
tur ngrauhang bencana pabuat ragan semetone. 
Semeton nilar Ida, duaning punika Ida sampun 
ngutang semeton.” 21 Ida Sang Prabu Yoas 
saadung ring rerincikan rakyate buat nglawan 

Dane Sakaria, tur saking prentah ida sang prabu 
rakyate raris ngencur Dane Sakaria antuk batu 
ring natar Perhyangane. 22 Ida sang prabu lali 
ring baktin Dane Yoyada, ajin Dane Sakaria, sane 
sampun katurang ring ida, tur ida nyedayang 
Dane Sakaria. Rikala Dane Sakaria makire seda, 
dane ngandika kadi asapuniki: “Dumadak Ida 
Sang Hyang Widi Wasa nyingak paindikan 

sane laksanayang semeton, tur ida nyisipang 
semeton.” 


Pamuput pamrentahan Ida Sang Prabu Yoas 


23 Ring panguus taune punika, wadua balan 
wong Siriane raris rauh anglurug jagat Yehuda 
miwah kota Yerusaleme, tumuli nyedayang 
sakancan pamimpine, tur molih jejarahan akeh 
pisan kabakta mawali ka Damsik. 2? Sujatinipun 
wadua balan wong Siriane punika wantah 
akidik, nanging Ida Sang Hyang Widi Wasa 
nglugrain ipun ngaonang wadua balan Yehudane 
sane banget akehan ring ipun, santukan wong 
Yehudane sampun nilar Ida Sang Hyang Widi 
Wasa, Widin leluurnyane. Masrana indike 
punika Ida Sang Prabu Yoas kasisipang. 22 Ida 
nandang kanin raat pisan, tur ritatkala mesehe 
sampun makaon, wenten prakanggen idane 
sareng kalih mapacukan jaga nglawan ida. 
Irika ida raris kasedayang ring pamereman 

idane, buat ngwalesang sedan okan Pandita 
Yoyadane. Ida kapendem ring Kota Daud, nanging 
boya ring pamendeman pararatune. 28 (Anake 
sane mapiguman nglawan ida punika, inggih 
punika: Dane Sahad, okan Dane Simeat, anak 
istri wong Amon miwah Dane Yosabad okan 
Dane Simrit, anak istri saking Moab.) 27 Indik 
babad paraputran Ida Sang Prabu Yoas miwah 
indik ramalan sane katiwakang ring ida miwah 
catetan indik idane ngamecikang Perhyangan Ida 
Sang Hyang Widi Wasa, makasami sinurat ring 
Cakepan Tapsiran Cakepan Pararatune. Putran 
idane Ida Amasia raris ngentosin ida jumeneng 
nata. 


Ida Sang Prabu Amasia madeg ratu ring Yehuda 
(2Pararat. 14:2-6) 


25 1 Ida Sang Prabu Amasia mayusa slae 
taun, duk idane wau madeg ratu, tur 
ida nyakra werti ring Yerusalem sangalikur 
taun suenipun. Biang idane maparab Yoadan, 
saking Yerusalem. 2 Ida nglaksanayang paindikan 
sane ngawinang ledang pakayunan Ida Sang 
Hyang Widi Wasa, nangingke boya sangkaning 
nulus ring pakayunan. ? Risampun prasida 
ngamanggehang kakuasan idane saha kukuh 
bakuh, ida raris nyedayang prakanggen idane, 
sane pecak nyedayang ajin idane. 4Ida nenten 


2 BABAD 25.5-7 1927 


nyedayang oka-okan prakanggene punika 
nanging ida satinut ring sapatitah Ida Sang Hyang 
Widi Wasa sane sinurat ring Cakepan Pidabdab 
Nabi Musane, sane sapuniki: “Wong tua tusing 
patut kamatiang ulihan ngemasin pelih pianakne, 
aketo masih ipianak tan patut kamatiang ulihan 
ngemasin dosan wong tuannyane. Anake patut 
kamatiang ulihan dosannyane padidi.” 


Yuda nglawan wong Edome 
(2Pararat. 14:7) 


> Ida Sang Prabu Amasia raris nabdab 
sawatek suku Yehuda miwah suku Benyamine, 
kadadosang pasukan-pasukan wadua bala, 
manut palingsehannyane suang-suang. Asing- 
asing pasukan sane maderbe prajurit siu miwah 
satus diri, makasami pada polih komandan 
adiri-adiri. Prajurite punika sami matuuh kalih 
dasa taun miwah langkungan ring punika, 
wenten tigang atus tali diri akehipun. Pasukane 
punika makasami pasukan seselikan, sane sayaga 
jaga mayuda, pradnyan ngangge tumbak miwah 
tameng. ê Sajaba punika ida taler nyewa prajurit 
satus tali diri saking Israel, sane sewanipun tigang 
tali samas kilogram perak. ' Nanging raris wenten 
salah tunggiling nabi rauh nangkil ring ida sang 
prabu, saha matur sapuniki: “Sampunangja 
iratu ngambil prajurit Israele punika. Ida Sang 

Hyang Widi Wasa nenten ngiangin jadmane sane 
saking Israel, inggih punika sakancan katurunan 
Epraime punika. 3 Menawita iratu mitaenang 
mungguing ipun mrasidayang ngawinang iratu 
unggul ring payudan, nanging wantah lda Sang 
Hyang Widi Wasa sane madue kuasa buat 
mapaica kamenangan miwah kakaonan, tur Ida 
jagi nglugrain meseh iratune ngaonang iratu.” 

3 Ida Sang Prabu Amasia raris mataken ring 
nabine punika, sapuniki: “Sapunapiang tiang 
mangkin jinah perak tiange sane sampun taur 
tiang ring ipun?” 

Nabine punika raris matur sapuniki: “Ida Sang 
Hyang Widi Wasa mrasidayang ngicen iratu 
malih langkungan ring punika.” 1? Duaning 
punika Ida Sang Prabu Amasia raris nganehang 
prajurit-prajurit sane sewa ida punika, tur ipun 
raris kapangandikayang budal. Irika ipun raris 
pada mamargi budal, maduluran manah pedih 
pisan marep ring wong Yehudane. 

11 (da Sang Prabu Amasia tumuli metu 
kasuradiran idane, raris ida nuntun wadua 
balan idane ngungsi Lebak Pakehe. Irika wadua 
balane matempuh yuda, tur polih ngamademang 
prajurit Edome dasa tali akehipun, 12 miwah 
nawan prajurit dasa tali diri. Tawanane punika 
raris kabakta ka pucak bukite ring kota Sela, raris 


2 BABAD 25.13-16 1929 


katuludang saking irika, ngantos ipun padem ring 
batu kaange ring sor. 

13 Duk punika paraprajurit Israele sane nenten 
kicen nyarengin ma yuda antuk Ida Sang Prabu 
Amasia, raris ngebug kota-kota Yehudane sane 
magenah ring pantaran kota Samaria klawan kota 
Bet-Horone, tur ngamademang jadma tigang tali 
akehipun miwah nyarah jejarahan akeh pisan. 

14 Rikala Ida Sang Prabu Amasia mawali saking 
ngaonang wong Edome punika ida taler makta 
arca-arcanipune, tumuli kabecikang ngenahang, 
raris kasungsung saha katurin pasepan menyan 
maborbor. 22 Indike punika ngawinang Ida Sang 
Hyang Widi Wasa duka. Duaning punika Ida raris 
ngutus nabi adiri nangkil ring Ida Sang Prabu 
Amasia. Nabine punika raris nunasang ring ida, 
sapuniki: “Napi awinannya iratu nyungsung 
widi sunantara sane nenten mrasidayang 
ngrahayuang kaulannyane saking kakuasan 
iratune?” 

16 Ida Sang Prabu Amasia raris nyelag antuk 
pangandika sapuniki: “Uli pidanke tiang nadiang 
jerone pangabih ida sang prabu? Suud ngraos 
amonto. Yen tusing nyak suud tiang lakar 
ngamatiang jerone.” 

Nabine punika raris meneng, sasampune 
dane mabaos sapuniki: “Sane mangkin titiang 
uning mungguing Ida Sang Hyang Widi Wasa 


2 BABAD 25.17-19 1930 


sampun ngamastikayang jaga nyirnayang 
iratu, malantaran paindikane punika miwah 
malantaran iratu sampun nenten nglinguang 
pawungun titiange.” 


Wong Yehuda mayuda nglawan wong Israel 
(2Pararat. 14:8-20) 


17 Ida Sang Prabu Amasia ratune ring Yehuda, 
kairing antuk parapangabih idane raris 
ngwentenang paiguman buat jaga nglawan 
wong Israel. Duaning punika ida raris ngutus 
utusan nangkil ring Ida Sang Prabu Yoas ratune 
ring Israel, okan Ida Sang Prabu Yoahas miwah 
putun Ida Sang Prabu Yehu, buat nangtangin ida 
mayuda. 18 Ida Sang Prabu Yoas raris ngaturin 
Sang Prabu Amasia pasaur sapuniki: “Sedek 
rahina anu wenten ketket ring Gunung Libanone 
mabaos ring wit taru arase sapuniki: “Baangja 
pianak jerone ane luh lakar antenang tiang 
ngajak pianak tiange muani. Raris wenten sato 
alas nglintang irika tur nyekjek ketkete punika. 
19 Sane mangkin idewa nyumbungang raga, 
santukan idewa sampun ngaonang wong Edome 
punika. Nanging tiang ngaturin idewa pawungu, 
becikan idewa meneng kewanten ring puri. Napi 
awinannya idewa ngulati kamewehan, sane jaga 
ngrauhang bencana ring idewa miwah kaulan 
idewane?” 


2 BABAD 25.20-26 1931 


20 Nanging Ida Sang Prabu Amasia nenten 
kayun nglinguang indike punika. Mula wantah 
pakarsan Ida Sang Hyang Widi Wasa mangda 
Ida Sang Prabu Amasia kaon, santukan ida 
sampun nyungsung arcan wong Edome. 21 Punika 
awinanipun Ida Sang Prabu Yoas ratune ring Israel 
raris medal ka payudan nglawan Ida Sang Prabu 
Amasia ratune ring Yehuda. Sang kalih matempuh 
yuda ring Bet-Semes, ring Yehuda. 22 Wadua 
balan Yehudane kaon tur prajuritnyane pada 
jerih kapilayu ngungsi umahnyane suang-suang. 
23 ida Sang Prabu Yoas ngejuk Ida Sang Prabu 
Amasia tumuli kabakta ka kota Yerusalem. Irika 
ida nguug kotane saking Gapura Epraime ngantos 
rauh ring Gapura Bucune, wenten sawatara 
satak meter panjangipun. 24 Ida taler ngambil 
jejarahan kabakta ka Samaria, luire: sakancan 
mas miwah perak sane ring Perhyangan Agung, 
prabot-prabot Perhyangan Agunge sane kajaga 
antuk katurunan Dane Obed-Edom miwah arta 
branan purine. Ida taler makta makudang-kudang 
anak kanggen sandera. 

25 Sasampun Ida Sang Prabu Yoas saking 
Israel seda, Ida Sang Prabu Amasia saking 
Yehuda kantun nyeneng malih limolas taun 
suenipun. 28 Sakancan paindikan sane lianan sane 
kalaksanayang antuk Ida Sang Prabu Amasia, 
saking pangawit kantos ka pamuput panyeneng 


2 BABAD 25.27-26.5 1932 


idane, sami sinurat ring Cakepan Babad 
Pararatun Yehuda miwah Israele. ?” Sasukat 

Ida Sang Prabu Amasia tempal ring Ida Sang 
Hyang Widi Wasa, rakyate ring Yerusalem pada 
mapiguman jaga nglawan ida. Pamuputipun, ida 
raris jerih kapilayu ngungsi kota Lakis nanging 
meseh-meseh idane ngepung ida tur nyedayang 
ida irika. 28 Layon idane kabakta ka Yerusalem, 
kapondong antuk kuda, tur kapendem ring 
pamendeman pararatune ring Kota Daud. 


Ida Sang Prabu Usia madeg ratu ring Yehuda 
(2Pararat. 14:21-22; 15:1-7) 


1 Sawatek wong Yehudane raris milih 
26 putran Ida Sang Prabu Amasia sane wau 
mayusa nembelas taun, sane maparab Usia buat 
ngentosin ajin idane jumeneng nata. 2 (Sasampun 
Ida Sang Prabu Amasia seda, Ida Sang Prabu 
Usia raris malih ngrampas kota Elate, tur kotane 
punika malih kabecikang.) 

3 Ida Sang Prabu Usia madeg ratu, riwau ida 
mayusa nembelas taun, tur ida nyakra werti ring 
Yerusalem seket kalih taun suenipun. Biang idane 
mapesengan Yekolia, saking Yerusalem. “ Satinut 
ring tetuladan ajin idane, ida nglaksanayang 
paindikan-paindikan sane ngawinang ledang 
pakayunan Ida Sang Hyang Widi Wasa. 

5 Sapanyeneng Dane Sakaria, pangabih idane 


2 BABAD 26.6-10 1933 


ngeniang ring indik agama, ida ngastiti bakti ring 
Ida Sang Hyang Widi Wasa saha satia tuu tur Ida 
Sang Hyang Widi Wasa ngamertanin ida. 

6 Ida Sang Prabu Usia mayuda nglawan wong 
Pilistin. Ida nguugang tembok kota-kota Gat, 
Yabne miwah Asdode, tur ida ngwangun 
kota-kota sane madaging benteng ring kiwa 
tengen kota Asdode miwah ring wewidangan 
wong Pilistine sane lianan. 7 Ida Sang Hyang Widi 
Wasa nulungin ida ngaonang wong Pilistin, wong 
Arab sane magenah ring Gur-Baal miwah wong 
Meunime. 3 Wong Amone pada ngaturang upeti 
ring Ida Sang Prabu Usia, tur ida dados prabu 
sane kalintang mawisesa, kantos kabinawan 
idane sumebar rauh ka Mesir. 

3 |da Sang Prabu Usia mapikukuh benteng- 
benteng kota Yerusaleme, malantaran ida 
makarya menara ring Gapura Bucu, ring Gapura 
Lebak miwah ring bucu-bucun temboke. 17 Ida 
taler makarya menara-menara sane kukuh bakuh 
ring tegal melakange, miwah makarya semer 
akeh pisan, santukan ida madue ingon-ingon 
akueh pisan ring bongkol gununge bedauh 
miwah ring tanahe dangsah. Santukan ida seneng 
mamacul, ida raris ngangsok-ngangsok rakyate 
manda nandur wit anggur ring pagunungan 
miwah ngolah tanah-tanahe sane lemek. 

11 ida madue wadua bala akeh pisan sane 
sregep jaga mayuda. Daptar wadua balane punika 
kagambel antuk sekretaris-sekretaris idane, 
inggih punika Dane Yeiel miwah Dane Maaseya, 
sane kapimpin antuk Dane Hananya salah tunggil 
prakanggen ida sang prabu. 12 Wadua balane 
punika kamong antuk komandan sareng kalih 
tali tigang atak akehipun. 13 Sajeroning rehrehan 
komandan-komandane punika wenten prajurit 
tigang atus pitung tali limang atus diri akehipun, 
sane sura dira ring rananggana, buat nglawan 
meseh-meseh ida sang prabu. 14 Ida Sang 
Prabu Usia mapaica gegaman ring wadua balan 
idane, luire: tameng, tumbak, topi waja, baju 
besi, panah miwah blangsut. 2? Ring Yerusalem 
tukang-tukang idane sane pradnyan makarya 
pakakas buat nibakang panah miwah nyabatang 
batu ageng-ageng saking menara-menara wiadin 
saking bucu-bucun tembok kotane. Kabinawan 
idane sumebar milehan tur ida dados mawisesa 
pisan, malantaran pitulungan sane tampi ida 
saking Ida Sang Hyang Widi Wasa. 


Ida Sang Prabu Usia keni pasisip 
malantaran kasumbungan idane 


16 Nanging sasampun Ida Sang Prabu Usia dados 
kuat pisan, ida sayan sumbung, tur indike punika 
ngawinang ida nemu sengkala. Ida langgana 


2 BABAD 26.17-21 1935 


ring Ida Sang Hyang Widi Wasa malantaran 

ida lunga ka Perhyangan Agung buat morbor 
menyan ring pasepane. 1? Sang Pandita Asarya, 
kasarengin antuk parapandita sareng ulung dasa 
sane siteng tur wanen-wanen ngatut ida sang 
prabu, 18 gumanti jaga nyadelin ida. Dane sareng 
sami matur sapuniki: “Ratu Sang Prabu Usia, 
iratu nenten wenang morbor menyan pabuat 
Ida Sang Hyang Widi Wasa. Wantah parapandita 
katurunan Dane Harun sane sampun kasuciang 
sane kalugra buat nglaksanayang indike punika. 
Makaonja iratu saking genahe suci punika. Iratu 
sampun ngawinang sungkan pakayunan Ida Sang 
Hyang Widi Wasa, tur iratu nenten kantun malih 
muponin mertan Idane.” 

19 Ida Sang Prabu Usia sampun ngadeg irika 
ring Perhyangan Agung ring sisin pasepane, tur 
ngagem menyan sane maborbor. Ida raris duka 
ring parapanditane punika, tur tan dumade raris 
metu pinakit lepra ring lelatan idane. 20 Dane 
Asarya miwah parapanditane sane lianan raris 
nganeng-neng lelatan ida sang prabu saha 
rumasa resres raris mamaksa ida sang prabu 
mangda medal santukan Ida Sang Hyang Widi 
Wasa nyisipang ida. 

21 Sapanglanturipun kantos ida seda, Ida Sang 
Prabu Usia maraga leteh manut sopacaraning 
agama, malantaran pinakit idane punika. Ida 


2 BABAD 26.22-27.2 1936 


nenten kalugra malih ngranjing ka Perhyangan 
Agung. Ida meneng ring purin idane ngraga, 
macutetin sakancan pamargi miwah pakaryan 
idane, tur sajeroning punika putran idane Ida 
Yotam sane mrentah jagate. 

22 Nabi Yesaya okan Dane Amos sane 
nyuratang sakancan paindikan sane lianan, 
sane kalaksanayang antuk Ida Sang Prabu Usia 
sapanyeneng idane. 23 Ida Sang Prabu Usia raris 
seda tur kapendem ring setra genah pamereman 
pararatune. Nanging malantaran pinakit idane 
punika, ida nenten kapendem ring pamendeman 
pararatune nanging ring tegalan ring samping 
pamendeman pararatune punika. Putran idane 
Ida Yotam, ngentosin ida jumeneng nata. 


Ida Sang Prabu Yotam madeg ratu ring Yehuda 
(2Pararat. 15:32-38) 


1 Ida Sang Prabu Yotam madeg ratu, 
21 ritatkala ida wau mayusa slae taun, tur 
ida nyakra werti ring Yerusalem nembelas taun 
suenipun. Biang idane mapesengan Yerusa, 
okan Dane Sadok. 2 Ida nglaksanayang paindikan 
sane ngawinang ledang Ida Sang Hyang Widi 
Wasa, sakadi sane sampun kalaksanayang 
antuk ajin idane, sakewanten ida nenten 
ngardi dosa malantaran morbor menyan ring 
Perhyangan Agung, sakadi sane kalaksanayang 


2 BABAD 27.3-9 1937 


antuk ajin idane. Nanging rakyate kantun taler 
nglaksanayang paindikan sane madosa. 

3 Ida Sang Prabu Yotam sane ngwangun Gapura 
Tegeh ring Perhyangan Agung, tur ida makarya 
wewangunan mawarni-warni ring tembok 
kotane, ring wewidangan kota Yerusalem sane 
mawasta Opel. 4 Ring pagunungan Yehudane ida 
makarya kota-kota, miwah ring alas-alase ida 
makarya benteng miwah menara. ? Ida mayuda 
nglawan ratun wong Amone miwah wadua balan 
idane, tur ngaonang ida. Sasampune punika ida 
raris mamaksa wong Amone ngaturang upeti ring 
ida, sane marupa perak 3.400 kilogram, gandum 
1.000 ton miwah jelai 1.000 ton. ? Ida Sang Prabu 
Yotam sayan sue sayan mawisesa, santukan ida 
saking satia tuu satinut ring Ida Sang Hyang 
Widi Wasa, Widin idane. 7 Indik pamargin Ida 
Sang Prabu Yotam sane tiosan minakadinipun 
ngeniang indik payudan idane, miwah indik idane 
mrentah makasami sinurat ring Cakepan Babad 
Pararatun Israel miwah Yehudane. 8 Ida Sang 
Prabu Yotam mayusa slae taun, daweg idane 
wau madeg ratu, tur ida mrentah ring Yerusalem 
nembelas taun suenipun. ? Ida raris seda tur 
kapendem ring Kota Daud, tur okan idane Ida 
Ahas ngentosin ida jumeneng nata. 


2 BABAD 28.1-4 1938 


Ida Sang Prabu Ahas madeg ratu ring Yehuda 
(2Pararat. 16:1-4) 


1 Ida Sang Prabu Ahas madeg ratu ritatkala 
28 ida wau mayusa kalih dasa taun, tur 
nyakra werti ring Yerusalem nembelas taun 
suenipun. Ida nenten ninutin tetuladan sane 
becik saking leluur idane, Sang Prabu Daud, 
nanging ida nglaksanayang paindikan-paindikan 
sane nenten kaledangin antuk Ida Sang Hyang 
Widi Wasa, 2 tur ida ninutin tetuladan pararatune 
ring Israel. Ida makarya palawatan Dewa Baal 
sane malakar antuk logam. 3 Ida morbor menyan 
ring Lebak Hinome, samaliha ida ngaturang 
paraputran idane lanang-lanang dados aturan 
maborbor pabuat arca-arcane punika. Ida 
nulad pamargin bangsa-bangsane sane cemer, 
sane sampun kulah antuk Ida Sang Hyang Widi 
Wasa, daweg wong Israele ngaug jagate punika. 
4 Ring genah panyungsungan dewa-dewane ring 
bukit-bukite, miwah ring sor taru-tarune sane 
ageng Ida Sang Prabu Ahas ngaturang aturan 
miwah morbor menyan. 


2 BABAD 28.5-8 1939 


Ida Sang Prabu Ahas mayuda nglawan ratune 
ring Siria miwah ratune ring Israel 


(2Pararat. 16:5) 


3 Santukan Ida Sang Prabu Ahas tansah madosa, 
Ida Sang Hyang Widi Wasa, Widin idane nglugrain 
ratune ring Siria ngaonang ida tur nawan wong 
Yehudane akeh pisan, kabakta ka Damsik. Ida 
Sang Hyang Widi Wasa taler nglugrain ratune ring 
Israel, inggih punika Ida Sang Prabu Pekah, okan 
Dane Remalya, ngaonang Ida Sang Prabu Ahas, 
tur ngamademang prajurit-prajurit Yehudane 
sane sura dira satus kalih dasa tali akehipun, 
sajeroning arahina. Ida Sang Hyang Widi Wasa, 
Widin leluurnyane nglugrain indike punika 
santukan wong Yehudane sampun nilar Ida. 

6 (28:5) ' Satunggaling prajurit Israele, sane 
mawasta Sikri nyedayang putran Ida Sang Prabu 
Ahas sane maparab Maaseya, Dane Asrikam 
pangenter purine miwah Dane Elkana pamucuk 
senapatin Ida Sang Prabu Ahas. 3 Yadiastun 
wong Yehuda punika bangsa tunggal purusa ring 
wong Israel, wadua balan wong Israele taler 
nawan anak istri-istri miwah anak alit-alit satak 
tali akehipun, kabakta ka Samaria, tur ngambil 
jejarahan akeh pisan. 


2 BABAD 28.9-12 1940 


Dane Nabi Oded 


9 Wenten anak mapesengan Oded, nabin Ida 
Sang Hyang Widi Wasa, magenah ring kota 
Samaria. Dane nyingak wadua balan Israele sane 
mawali saking payudan, saha makta tawanan 
wong Yehuda, wau ngranjing ka kota. Dane 
tumuli ngandika sapuniki: “Ida Sang Hyang Widi 
Wasa, Widin leluur semetone, sampun duka 
ring wong Yehudane, tur Ida nglugrain semeton 
ngaonang ipun. Nanging sane mangkin Ida 
sampun mireng indik semetone ngamademang 
ipun sakama-kama. 10 Samaliha sane mangkin 
semeton mapakayun jagi nganggen wong 
Yerusaleme miwah wong Yehudane lanang 
wadon dados panjak semetone. Punapike 
semeton nenten uning mungguing semeton taler 
sampun malaksana dosa pamantuka ring Ida 
Sang Hyang Widi Wasa, Widin semetone? 11 Sane 
mangkin pirengangja atur tiange! Tawanane 
puniki, sujatinipun semeton ragane lanang 
miwah istri. Waliangja ipun sareng sami. Yan tan 
kadi asapunika, Ida Sang Hyang Widi Wasa jaga 
nyisipang semeton antuk pidukan Idane.” 

12 Irika raris wenten pamimpin saking suku 
Epraim sareng patpat, sane mapesengan 
Asarya okan Dane Yohanan, Berekya okan Dane 
Mesilemot, Yehiskia okan Dane Salum miwah 

Amasa okan Dane Hadlai nenten saadung ring 
indik sane kamargiang antuk wadua balane 
punika. 13 Dane sareng patpat raris mabaos 
sapuniki: “Sampunang baktana tawanane 
punika mriki! Iraga sareng sami tansah madosa 
pamantuka ring Ida Sang Hyang Widi Wasa 
tur ngawinang pidukan Idane sayan murub 
buat nyisipang iraga. Sane mangkin semeton 
ngardi paindikan sane ngawinang iwang 
iragane mawuwuh-wuwuh.” 14 Duaning punika 
wadua balane punika raris nyerahang tawanan 
miwah jejarahane punika ring rakyate miwah 
parapamimpinnyane, 1? tur parapamimpine 
sareng patpat inuni punika kaserahin ngetangang 
paratawanane punika, mangda paratawanane 
punika kawehin pangangge, saking barang- 
barang jejarahane punika. Irika paratawanane 
raris kawehin pangangge, sandal, pangan kinum 
setegepipun, tur sane matatu katambanin 
antuk minyak saitun. Samaliha sane nenten 
mrasidayang mamargi, kategakang ring tundun 
keledaene tur sawatek tawanane punika raris 
kawaliang ka wewidangan jagat Yehudane 

ring Yeriko, inggih punika kota wit kormane. 
Sasampune punika wong Israele raris pada 
mawali budal ka Samaria. 


2 BABAD 28.16-21 1942 


Ida Sang Prabu Ahas nunas pitulungan ka Asur 
(2Pararat. 16:7-9) 


16 Duk punika wong Edome malih ngawitin 
anglurug jagat Yehudane, tur nawan jadma 
akeh pisan. Duaning punika Sang Prabu Ahas 
raris nunas pitulungan ring Sang Prabu Tiglat 
Pileser, sane jumeneng nata ring Asur. 17 (28:16) 
18 Daweg punika taler wong Pilistine rauh 
anglurug kota-kota sane ring bukite bedauh 
miwah sane ring tanah Negeb Yehuda. Ipun 
prasida ngaonang tur ngaug kota-kota Bet-Semes, 
Ayalon, Gederot, Soko, Timna, Gomso miwah 
desa-desa sakiwa tengennyane, tur ipun raris 
magumana irika. 19 Santukan Ida Sang Prabu 
Ahas ratune ring Yehuda sampun nyapa kadi aku 
marep ring kaulan idane, miwah tungkas ring Ida 
Sang Hyang Widi Wasa, irika Ida Sang Hyang Widi 
Wasa ngrauhang pakewuh ring jagat Yehudane 
punika. 20 Ida sang prabun Asure, boyaja raris 
nulungin Ida Sang Prabu Ahas, nanging nglawan 
ida tur ngawinang ida nemu kamewehan. 

21 Duaning punika Ida Sang Prabu Ahas raris 
ngambil mas saking Perhyangan Agung, saking 
puri miwah saking jeroan parapamimpin rakyate, 
tumuli katurang ring sang prabun Asure, nanging 
indike punika nenten mrasidayang nglemperang 
pakayunan ida sang prabun Asure. 

Dosa-dosan Ida Sang Prabu Ahas 


22 Rikala kamewehan idane kalintang banget 
pisan, Ida Sang Prabu Ahas sayan mangetang 
malih ngardi dosa pamantuka ring Ida Sang Hyang 
Widi Wasa. *3 Ida raris ngaturang aturan ring 
dewan wong Siriane sane sampun ngaonang ida. 
Sapuniki pakayunan idane: “Dewa-dewan Siriane 
nulungin pararatun wong Siriane. Wireh keto yen 
idewek maturan teken dewa-dewane ento, sinah 
ida masih lakar nulungin idewek.” Indike punika 
ngrauhang bencana pabuat ida miwah pabuat 
bangsan idane. 24 Sajaba punika ida raris ngambil 
sakancan prabot Perhyangan Agunge, tumuli 
kenyagang. Ida raris nutup Perhyangan Agunge 
punika tur makarya pamorboran aturan ring 
sabilang bucun kota Yerusaleme. 25 Ring sabilang 
kota miwah desa ring tanah Yehuda ida makarya 
genah-genah nyungsung dewa-dewa miwah 
genah morbor menyan pabuat dewa-dewa 
sunantarane punika. Malantaran paindikane 
punika ida ngrauhang pidukan Ida Sang Hyang 
Widi Wasa, Widin leluur idane, ring ragan idane 
ngraga. 

26 Sakancan paindikan sane laksanayang ida 
sapanyeneng idane, saking pangawit kantos ka 
pamuput, makasami kasuratang ring Cakepan 
Babad Pararatun Yehuda miwah Israele. *' Ida 


2 BABAD 29.1-5 1944 


Sang Prabu Ahas seda, tumuli kapendem ring 
Yerusalem, nanging nenten ring pamendeman 
pararatune. Putran idane Ida Hiskia, ngentosin 
ida jumeneng nata. 


Ida Sang Prabu Hiskia madeg ratu ring Yehuda 
(2Pararat. 18:1-3) 


1 Ida Sang Prabu Hiskia madeg ratu ring 
29 Yehuda, rikala ida mayusa slae taun, tur 
ida mrentah ring Yerusalem sangalikur taun 
suenipun. Biang idane mapesengan Abia, okan 
Dane Sakaria. ? Ida ninutin tetuladan leluur 
idane Sang Prabu Daud, tur ida nglaksanayang 
paindikan sane ngledangin pakayunan Ida Sang 
Hyang Widi Wasa. 


Ida Sang Prabu Hiskia 
nyuciang Perhyangan Agung 


3 Ring sasih sane kaping pisan, ring taun sane 
kaping pisan panyeneng Ida Sang Prabu Hiskia, 
ida mukak malih gapura-gapuran Perhyangan 
Agunge, saha kabecikang malih. 4 Ida munduhang 
parapandita miwah parawong Lewine ring 
natar Perhyangan Agunge sane bedangin. » Irika 
ida ngandika ring dane sareng sami, sapuniki: 
“Paman parawong Lewi, paman patut nyuciang 
ragan pamane, tur suciangja Perhyangan Agung 
Ida Sang Hyang Widi Wasa, Widin leluur pamane. 

Kisidangja uli tengah Perhyangan Agunge 
sakancan barang ane ngletehin Perhyangane 
ento. ° Paraleluur iragane suba tusing satia teken 
Ida Sang Hyang Widi Wasa, Widin iragane, tur 
nglaksanayang paundukan ane tusing ngledangin 
pakayunan Idane. Dane pada ngutang Ida tur 
ngurinin tongos Idane malinggih. ' Dane pada 
ngubetang lawang-lawang Perhyangan Agunge, 
nampeh lampu-lampunne tur tusing morbor 
menyan wiadin ngaturang aturan maborbor 

di Perhyangan Agung Widin wong Israele. 

8 Malantaran unduke ento, Ida Sang Hyang 
Widi Wasa suba duka teken gumi Yehuda muah 
kota Yerusaleme, tur sakancan paundukan 

ane suba tiwakang Ida teken gumi Yehuda 
muah kota Yerusaleme ento suba nengkejutang 
muah ngresresin anake makejang. Paman ajak 
makejang suba tatas nawang teken paundukane 
ento. ? Paraleluur iragane pada pejah di pasiatan 
muah pianak somah iragane kajuang dadi 
tawanan. 

10 Ane jani tiang makeneh ngae prajanjian 
ngiring Ida Sang Hyang Widi Wasa, Widin Israele, 
apanga Ida tusing nu duka teken iraga. 11 Paman 
ajak makejang, eda pesan paman lemenah. Tuah 
paman ane suba kaselik baan Ida Sang Hyang 
Widi Wasa, buat morbor menyan di ayun Idane 
muah nuntun rakyate mabakti di ayun Idane.” 


2 BABAD 29.12-15 1946 


12 Parawong Lewine sane pada mapunduh irika, 
inggih punika: 

Saking palingsehan Kehat: Dane Mahat okan 
Dane Amasai miwah Dane Yoel okan Dane 
Asarya. 

Saking palingsehan Merari: Dane Kis okan 
Dane Abdi miwah Dane Asarya okan Dane 
Yehaleleel. 

Saking palingsehan Gerson: Dane Yoah, okan 
Dane Sima miwah Dane Eden okan Dane 
Yoah. 

Saking palingsehan Elisapan: Dane Simri miwah 
Dane Yeiel. 

Saking palingsehan Asap: Dane Sakaria miwah 
Dane Matanya. 

Saking palingsehan Heman: Dane Yehiel miwah 
Dane Simei. 

Saking palingsehan Yedutun: Dane Semaya 
miwah Dane Usiel. 

13 (29:12) 14 (29:12) 

15 Parawong Lewine punika raris munduhang 
semeton-semetonnyane sami, tur dane sareng 
sami raris pada masuci manut sopacaraning 
agama. Sasampune punika, sairing ring 
pangandikan ida sang prabu ring dane sareng 
sami, dane raris ngawitin nyuciang Perhyangan 
Agunge manut sopacaraning agama, satinut 
ring pidabdab Ida Sang Hyang Widi Wasa. 


2 BABAD 29.16-19 1947 


16 Parapanditane raris ngranjing ka Perhyangan 
Agung, buat nyuciang Perhyangane punika, 

tur sakancan barang sane leteh sane wenten 
ring Perhyangan Agung makasami kabakta 
medal ka natar Perhyangane. Irika wong Lewine 
raris ngambil barang-barang sane leteh punika 
makasami, tumuli kabakta ka jabaan kotane ring 
Lebak Kidrone. 

17 Pakaryane punika kamimitin ring tanggal 
apisan, ring sasih sane kaping pisan. Ring rahina 
sane kaping kutus parapanditane muputang 
pakaryane punika makasami, rauhing rongan 
Perhyangan Agunge sane ring ajeng. Sasampune 
punika malih kutus rahina suennya, dane 
nglanturang makarya, kantos rauh tanggal 
nembelas ring sasihe punika, buat nabdabang 
Perhyangan Agunge jaga kanggen genah mabakti. 


Perhyangan Agunge malih kasuciang 


18 Irika wong Lewine raris nguningayang 
indike punika makasami ring Ida Sang Prabu 
Hiskia, sapuniki: “Titiang sareng sami sampun 
nyuciang Perhyangan Agunge punika makasami, 
rauhing pamorboran aturane, meja genah aturan 
rotine sane suci miwah sakancan prabotnyane. 
19 Titiang taler sampun ngwaliang sakancan 
prabot sane kakaonang antuk Ida Sang Prabu 
Ahas, daweg idane nenten satia ring Ida Sang 


2 BABAD 29.20-24 1948 


Hyang Widi Wasa, tur barang-barange punika 
sampun malih suciang titiang. Sane mangkin 
barang-barange punika makasami genahang 
titiang ring ajeng pamorboran aturan Ida Sang 
Hyang Widi Wasa.” 

20 ida Sang Prabu Hiskia digelis maumang 
parapamimpin kotane, tur sinarengan ida raris 
lunga ka Perhyangan Agung. 21 Ida sareng sami 
raris ngaturang aturan buat panyupat dosa-dosan 
kulawargan ida sang prabu, dosa-dosan wong 
Yehudane miwah buat nyuciang Perhyangan 
Agunge punika. Aturane punika marupa: 
banteng jagiran pitung ukud, biri-biri muani 
pitung ukud, pianak biri-biri pitung ukud miwah 
kambing muani pitung ukud. Ida sang prabu raris 
ngandikayang parapanditane, parakaturunan 
Dane Harun, ngaturang wewalungane punika 
makadados aturan ring pamorboran aturane. 

22 Parapanditane punika raris nampah bantenge 
punika riinan, sasampune punika raris biri-biri 
miwah pianak biri-birine tur getih asing-asing 
aturane punika kaketisang ring pamorboran 
aturane. 28 Pamuputipun dane raris ngambil 
kambinge punika kabakta ka ajeng ida sang prabu 
miwah ring arepan pasamuane sami, mangda ida 
miwah pasamuane ngungkulang tangan ring duur 
kambing-kambinge punika. 2 Sasampune punika 
parapanditane raris nampah kambinge punika, 


2 BABAD 29.25-29 1949 


tur getihnyane kasriokang ring pamorboran 
aturane, makadados aturan panyupat dosan 
rakyate makasami. Santukan ida sang prabu 
sampun ngandikayang ngaturang aturan 
maborbor miwah aturan panyupat dosa punika 
pabuat wong Israele makasami. 

25 Ida sang prabu ngiringang sapatitah Ida Sang 
Hyang Widi Wasa sane sampun kapaicayang 
ring Ida Sang Prabu Daud malantaran Dane Gad, 
nabi druen ida sang prabu miwah malantaran 
Nabi Natan. Ida ngenahang wong Lewine ring 
Perhyangan Agung, saha kadulurin antuk agem- 
ageman tetabuhan, minakadinipun: cengceng, 
rebab miwah rebana, 28 miwah tetabuhan 
sane pecak kanggen antuk Ida Sang Prabu 
Daud. Parapanditane taler ngadeg irika saha 
ngagem trompet. 27 Ida Sang Prabu Hiskia raris 
ngandikayang mangda aturan maborbor punika 
katurang tur ritatkala aturane punika ngawitin 
katurang, rakyate raris pada makidung muji 
Ida Sang Hyang Widi Wasa, miwah juru tabuhe 
pada ngawitin nyuarayang trompet, nabuh 
sakancan tetabuhane sane lianan. 28 Sakancan 
anake sane wenten irika sami pada ngaturang 
sembah, kadulurin antuk kidung miwah suaran 
tetabuhan kantos sakancan aturane punika telas 
maborbor. 22 Sasampune punika, Ida Sang Prabu 
Hiskia miwah rakyate raris pada sumungkem 


2 BABAD 29.30-34 1950 


ring ayun Ida Sang Hyang Widi Wasa. 3? Ida sang 
prabu miwah pamimpin bangsane punika raris 
ngandikayang parawong Lewine makidung muji 
Ida Sang Hyang Widi Wasa nganggen kidung 
pujian sane kakawi antuk Ida Sang Prabu Daud 
miwah Nabi Asap. Irika rakyate makasami raris 
makidung saha suka rena, sarwi sumungkem 
nyumbah Ida Sang Hyang Widi Wasa. 

31 |da Sang Prabu Hiskia raris ngandika ring 
rakyate sami sapuniki: “Ane jani nyama suba pada 
suci. Lautangja ngaturang aturan panyuksma 
teken Ida Sang Hyang Widi Wasa.” Rakyate sami 
pada sairing, tur ring pantarannyane wenten 
taler sane saking suka lila makta wewalungan 
buat jaga katurang makadados aturan maborbor. 
32 Ipun sareng sami makta banteng jagiran pitung 
dasa ukud, biri-biri satus ukud miwah panak 
biri-biri satak ukud makadados aturan maborbor 
ring ayun Ida Sang Hyang Widi Wasa. 3? Ipun taler 
makta banteng jagiran tigang atak ukud miwah 
biri-biri tigang tali ukud makadados aturan 
sane jaga katunas antuk rakyate. 24 Santukan 
parapanditane nenten cukup akeh danene 
buat nampah wewalungane punika makasami, 
irika wong Lewine raris nulungin dane, ngantos 
pakaryane punika puput, tur kantos panditane 
pada puput masuci. (Parawong Lewine pada 
selegan masuci bandingang ring parapanditane.) 


2 BABAD 29.35-30.1 1951 


35 Sajaba ngaturang aturan sane maborbor, 
parapanditane taler polih tetegenan buat morbor 
muluk sane katurang saking aturan-aturan 
sane katunas antuk rakyate miwah mriokang 
anggur sane katurang sasarengan ring aturane 
maborbor. 

Malantaran punika pangubaktine ring 
Perhyangan Agung raris malih kamimitin. 3? Ida 
Sang Prabu Hiskia miwah rakyate sami pada 
masuka rena, santukan Ida Sang Hyang Widi 
Wasa sampun mapaica pitulungan ring ida 
miwah ipun sareng sami, buat nglaksanayang 
paindikane punika saha gelis pisan. 


Ida Sang Prabu Hiskia marerainan Paskah 


1 Rakyate nenten mrasidayang marerainan 
30 Paskah ring rahina sane sampun 
kapastikayang ring sasih sane kaping pisan, 
santukan durung cukup wenten pandita sane 
masuci, samaliha durung akeh rakyate sane 
mapunduh ring Yerusalem. Duaning punika 

Ida Sang Prabu Hiskia, paraprakanggen idane 
miwah wong Yerusaleme pada saadung jaga 
marerainan Paskah ring sasih sane kaping kalih. 
Ida raris ngwarah-warahang indike punika ring 
sakancan wong Israel miwah wong Yehudane. 
Minakadinipun pisan, ida raris ngirim surat ring 
suku-suku Epraim miwah Manase, mangda ipun 


2 BABAD 30.2-8 1952 


pada rauh ka Perhyangan Agung ring Yerusalem 
buat marerainan Paskah, ngluihang Ida Sang 
Hyang Widi Wasa, Widin Israele. 2 (30:1) 3 (30:1) 
4 Ida sang prabu miwah kaulan idane sami 
pada saigum ring rencanane punika. ? Punika 
duaning ida raris ngundang sakancan wong 
Israele sami, ngawit saking Dan sane baler rauh 
ka Berseba sane bedelod, mangda pada rauh 
ka Yerusalem marerainan Paskah, satinut ring 
pidabdab Dane Musa, mangda ramenan ring 
sane sampun-sampun. ? Parautusan sane makta 
surat ida sang prabu miwah prakanggen idane, 
raris pada mamargi medal nylajah sakuub jagat 
Yehuda miwah Israele, saha kadulurin undangan 
sane sapuniki: 

“Ih nyama wong Israel, nyama suba luput 
uli wong Asure ane nyajah gumine. Ane jani 
mabalikja ka ayun Ida Sang Hyang Widi Wasa, 
Widin Abrahame, Ishak muah Yakube sinah Ida 
lakar buin mawali sig nyamane. ' Edaja nyama 
patuh buka leluur muah bangsan nyamane ane 
lenan, ane tuara satia teken Ida Sang Hyang 
Widi Wasa, Widinnyane. Buka ane tingalin 
nyama, Ida nyisipang ia ajaka makejang sanget 
pesan. Edaja nyama bengkung buka iane, 
nanging iringja Ida Sang Hyang Widi Wasa. 
Maija ka Perhyangan Agung di Yerusalem, ane 
suba kasuciang salawas-lawasne baan Ida Sang 


2 BABAD 30.9-14 1953 


Hyang Widi Wasa, Widin nyamane. Lautangja 
nyungsung Ida apanga Ida tusing nu duka teken 
nyama. ? Yening nyama mabalik ka ayun Ida Sang 
Hyang Widi Wasa, dadinne anake ane nyuang 
kadang wargan nyamane kanggon tawanan, ia 
lakar madalem kadang wargan nyamane ento, 
tur lakar maang ia mulih. Ida Sang Hyang Widi 
Wasa, Widin nyamane maraga kawelas arsan 
muah asung lugraha, tur yening nyama mabalik 
ka ayun Idane, Ida lakar ledang nrima nyama.” 

10 Parautusane punika mamargi ngungsi 
asing-asing kota miwah wewidangan suku Epraim 
miwah suku Manasene tur ngalerang ngantos 
rauh ring wewidangan suku Sebulone. Nanging 
rakyate irika pada ngedekin miwah ngewerin 
ipun. 11 Nanging yadian kadi asapunika wenten 
taler makudang-kudang suku Aser, Manase 
miwah Sebulon sane nyak rauh ka Yerusalem. 
12 ida Sang Hyang Widi Wasa taler makarya 
ring Yehuda, tur nunggilang pepineh rakyate 
buat ninutin pakarsan Idane, malantaran ipun 
pada ninutin sapatitah ida sang prabu miwah 
prakanggen idane. 


Rerainan Paskahe kaluihang 


13 Akeh pisan rakyate mapunduh ring Yerusalem 
ring sasih sane kaping kalih buat ngluihang 
Rerainan Roti Tan Paragi. 14 Rakyate sareng sami 


2 BABAD 30.15-18 1954 


raris ngambil sakancan pamorboran aturan 
sane pecak kanggen ngaturang aturan miwah 
morbor menyan ring Yerusalem, raris sami 
kentungang ring Lebak Kidrone. 1? Ring tanggal 
patbelas ring sasihe punika, ipun raris pada 
nampah panak biri-biri buat aturan Rerainan 
Paskahe. Parapandita miwah wong Lewine sane 
nenten masuci pada rumasa kalintang kimud, 
duaning punika dane raris pada nyuciang ragan 
danene ring ayun Ida Sang Hyang Widi Wasa, tur 
sane mangkin dane wenang ngaturang aturan 
maborbor ring Perhyangan Agung. !? Dane 
pada ngrereh genah danene suang-suang ring 
Perhyangan Agung satinut ring pituduh sane 
menggah ring pidabdab Dane Musa, parekan 
Ida Sang Hyang Widi Wasa. Parawong Lewine 
ngaturang getih aturane ring parapanditane, tur 
dane ngetisang getihe punika ring pamorboran 
aturane. 17 Santukan akeh rakyate sane nenten 
suci manut sopacaraning agama, kenginan ipun 
nenten wenang nampah panak biri-biri aturan 
Paskahe punika. Duaning punika wong Lewine 
raris nylediinin ipun ngamargiang indike punika 
ring ayun Ida Sang Hyang Widi Wasa. 18 Sajaba 
punika akeh anak sane rauh saking suku-suku 
Epraim, Manase, Isakar miwah Sebulon pada 
nenten nyuciang dewek, punika duaning ipun 
pada kantun leteh ngluihang Rerainan Paskahe 


2 BABAD 30.19-24 1955 


punika. Duaning punika Ida Sang Prabu Hiskia 
raris ngastawayang ipun, sapuniki: 19 “Duh Ratu 
Sang Hyang Widi Wasa, Widin leluur titiange, 
malantaran kabecikan Palungguh IRatune, ledang 
Palungguh IRatu ngampurayang jadmane sane 
nyungsung IRatu saking saguluking manah, 
yadiastun ipun nenten masuci.” 20 Ida Sang 
Hyang Widi Wasa nagingin pangastawan Ida Sang 
Prabu Hiskia. Ida ledang ngampurayang rakyate 
tur nenten mencanen ipun. 21 Pitung rahina 
suenipun rakyate sane mapunduh ring Yerusalem 
punika ngluihang Rerainan Roti Tan Paragi, saking 
manah sane suka rena. Parawong Lewi miwah 
parapanditane nyabran rahina muji Ida Sang 
Hyang Widi Wasa antuk bayu sabda idepnyane. 
22 Ida Sang Prabu Hiskia muji parawong Lewine 
malantaran kapradnyanannyane sajeroning 
ngamargiang pangubaktine ring ayun Ida Sang 
Hyang Widi Wasa. 


Rerainan sane kaping kalih 


Sasampune pitung rahina suennya ipun 
ngaturang aturan miwah muji Ida Sang Hyang 
Widi Wasa, Widin leluurnyane, 23 ipun raris 
ngrencanayang jaga marerainan malih pitung 
rahina suenipun. Tur indike punika margiang ipun 
saha suka rena. 2 Ida Sang Prabu Hiskia mapaica 
banteng jagiran siu ukud, biri-biri pitung tali ukud 


2 BABAD 30.25-31.1 1956 


buat jaga katampah tur katunas antuk rakyate, 
tur paraprakanggene mapaica banteng jagiran 
malih siu ukud miwah biri-biri dasa tali ukud. 
Akeh pisan panditane sane masuci. 22 Duaning 
punika rakyate makasami pada masuka rena, 
inggih punika: wong Yehudane, parapanditane, 
parawong Lewine, rakyate sane rauh saking kota 
miwah wong sunantara sane sampun magumana 
ring Yehuda miwah ring Israel. 2? Kota Yerusaleme 
kaliput antuk kaliangan, santukan nenten naenin 
wenten paindikan sane kadi asapunika, ngawit 
saking panyeneng Ida Sang Prabu Salomo, putran 
Ida Sang Prabu Daud. 2 Parapandita miwah 
parawong Lewine pada nunas mertan Ida Sang 
Hyang Widi Wasa pabuat rakyate sami. Saking 
linggih Idane ring suargan Ida Sang Hyang Widi 
Wasa mirengang pangastawan danene tur Ida 
ledang nrima dane sareng sami. 


Ida Sang Prabu Hiskia 
nabdab pamargin agamane 


1 Sasampune puput rerainane punika, 
3 1 sawatek wong Israele raris mamargi 
ka sakancan kota-kotane ring Yehuda, tur 
nguugang tugu-tugu batune, nektek arca-arcan 
Dewi Aserane miwah nyirnayang pamorboran- 
pamorboran aturane miwah genah-genah 
nyungsung dewa-dewane. Kadi asapunika taler 


2 BABAD 31.2-5 1957 


laksanayang ipun ring kota-kotan Yehudane 
sane lianan miwah ring wewidangan Benyamin, 
Epraim miwah Manasene. Sasampune punika 
ipun sareng sami raris pada budal. 

2 Ida Sang Prabu Hiskia raris nabdab klompok- 
klompok parapandita miwah parawong 
Lewine. Asing-asing klompok punika polih 
tetegenannyane sane pasti suang-suang. Inggih 
punika tetegenan ngaturang aturan maborbor 
miwah aturan karahayuan, ngaturang ayah 
sajeroning pangubaktine ring Perhyangan miwah 
ngaturang puji-pujian lan panyuksma ring genahe 
sane malian-lianan ring Perhyangan Agung. ? Ida 
Sang Prabu mapaica wewalungan druen idane 
ngraga, buat kanggen aturan maborbor nyabran 
semeng miwah sore miwah buat katurang ring 
rahina Sabat, ring Rerainan Bulan Barune miwah 
ring rerainan sane lianan sane kuduhang antuk 
pidabdab Ida Sang Hyang Widi Wasa. 

4 Sajaba punika ida sang prabu taler 
ngandikayang wong Yerusaleme mangda 
ngaturang aturan sane patut dados pikolih 
parapandita miwah wong Lewine, mangda dane 
sareng sami mrasidayang nguleng nglaksanayang 
sakancan sane kapituduhang antuk pidabdab Ida 
Sang Hyang Widi Wasa. ? Riwau prentah idane 
punika kawedalang, digelis wong Israele pada 
ngaturang aturannyane, sane marupa gandum 


2 BABAD 31.6-12 1958 


sane pinih becik, toya anggur, minyak saitun, 
madu miwah asil bumi sane lianan. Sajaba 
punika, ipun taler ngaturang pahdasan saking 
sakancan paderbean ipune. ? Sakancan rakyate 
sane magenah ring kota-kotan Yehudane, sami 
pada ngaturang pahdasan saking banteng miwah 
biri-birinnyane, tur ipun makta aturan akeh pisan, 
sane aturang ipun ring Ida Sang Hyang Widi 
Wasa, Widinipune. 7 Aturane punika ngawitin 
mapunduh ring sasih sane kaping tiga, tur ngraris 
kapunduhang ngantos rauh ring sasih sane 
kaping pitu. 8 Rikala Ida Sang Prabu Hiskia miwah 
paraprakanggen idane nyingak akeh aturan sane 
katurang punika, ida raris muji Ida Sang Hyang 
Widi Wasa miwah muji kaulan Idane Israel. 2 Ida 
sang prabu raris maosang indik aturane punika 
ring parapandita miwah wong Lewine. 10 Irika 
Sang Pandita Agung Asarya, katurunan Dane 
Sadok raris matur sapuniki: “Sasukat rakyate 
ngawitin ngaturang aturan ring Perhyangan 
Agung, iraga nenten naen kakirangan pangan 
kinum, malahan kantun masisa akeh pisan. Iraga 
muponin indike punika, santukan Ida Sang Hyang 
Widi Wasa sampun ngamertanin kaulan Idane.” 
11 ida Sang Prabu Hiskia raris ngandikayang 
makarya genah panyimpenan ring pakarangan 
Perhyangan Agunge. 12 Irika sakancan aturane 
punika miwah aturan pahdasane sami kasimpen. 


2 BABAD 31.13-16 1959 


Genah panyimpenane punika ketangang tur 
kajaga antuk wong Lewi sane mapesengan 
Konanya, kasarengin antuk semeton danene sane 
mapesengan Simei. 13 Sajaba punika wenten 
malih wong Lewi dasa diri akehnyane, sane 
kapisarayang ring dane sareng kalih makarya 
irika nyarengin sang kalih, inggih punika: 

Dane Yehiel, Asasya, Nahat, Asael, Yerimot, 
Yosabad, Eliel, Yismakya, Mahat miwah Benaya. 
Indike punika makasami kalaksanayang ring 

sor reh-rehan Ida Sang Prabu Hiskia miwah 
Sang Pandita Agung Asarya. 14 Dane Kore, 

okan Dane Yimna, satunggaling wong Lewi 

sane dados komandan pajagaan gapuran 
Perhyangan Agunge sane bedangin, kapisara 
buat nrima miwah ngedumang aturan-aturan 
sane katurang ring ayun Ida Sang Hyang Widi 
Wasa punika. 1? Ring kota-kota sane lianan, ring 
genah parapanditane, dane kasarengin saking 
satia tuu antuk parawong Lewi sane lianan, 
minakadinipun: Dane Eden, Minyamin, Yesua, 
Semaya, Amarya miwah Sekanya. Dane sareng 
sami ngedumang pangane punika asah-asah ring 
parasemeton danene paturu wong Lewi manut 
tetegenannyane suang-suang, ?? tur boya manut 
palingsehannyane. Dane mapaica duman ring 
sakancan anake lanang-lanang sane sampun 
mayusa tigang dasa taun, wiadin langkungan 


2 BABAD 31.17-21 1960 


ring punika, sane nyabran rahina ngaturang ayah 
ring Perhyangan Agung manut linggihnyane 
suang-suang. 1 Parapanditane katetepang 
tetegenannyane manut palingsehannyane 
suang-suang, nanging wong Lewine sane 
mayusa kalih dasa taun wiadin langkungan 

ring punika katetepang tugasnyane manut 
klompoknyane suang-suang. 18 Dane sareng 
sami kadaptarang sinarengan ring pararabi, 

oka miwah kulawargan danene sane lianan, 
santukan dane kaaptiang mangda tansah tragia 
nglaksanayang tugas danene sane suci punika. 
19 Ring pantaran parapandita sane magenah ring 
kota-kota sane kasuksrahang ring parakaturunan 
Dane Harune, wiadin sane magenah ring tegal 
pangangonan sane dados wewidangan kotane 
punika, irika wenten anak sane kapisara buat 
ngedumang pangan ring sakancan anak sane 
wenten ring kulawargan parapanditane miwah 
ring asing-asing anak sane munggah ring daptar 
palingsehan wong Lewine. 

20 Ring sakuub jagat Yehudane, Ida Sang Prabu 
Hiskia nglaksanayang paindikan-paindikan sane 
patut miwah ngawinang ledang pakayunan Ida 
Sang Hyang Widi Wasa, Widin idane. 21 Ida 
prasida labda karya ring saluiring paindikan sane 
laksanayang ida pabuat Perhyangan Agunge, 
wiadin sajeroning nglaksanayang Pidabdab Ida 


2 BABAD 32.1-5 1961 


Sang Hyang Widi Wasa, makasami laksanayang 
ida antuk saguluking pakayunan sane satia tuu 
tur suksrah ring Ida Sang Hyang Widi Wasa, 
Widin idane. 


Kota Yerusalem kakurung antuk 
wadua balan wong Asure 


(2Pararat. 18:13-37; 19:14-19, 35-37; Yes. 36:1-22; 37:8-38) 


32 1 Sasampun paindikan-paindikan sane 
nyinahang kasatian Ida Sang Prabu Hiskia 
ngastiti bakti ring Ida Sang Hyang Widi Wasa 
punika lintang, Ida Sang Prabu Sanherib, sane 
nyakra werti ring Asur, raris rauh anglurug 
jagat Yehudane. Ida ngurung kota-kotane sane 
madaging benteng, tur mrentahang ring wadua 
balan idane, mangda ipun nguug tembok kotane 
punika. 2 Rikala Ida Sang Prabu Hiskia uning, 
mungguing Ida Sang Prabu Sanherib taler 
mapakayun jaga ngebug kota Yerusaleme, 3 irika 
ida miwah paraprakanggen idane raris saigum 
jaga megatang toyane sane ring jabaan kotane, 
mangda wadua balan wong Asure nenten jaga 
polih toya, rikalaning ipun nganampekin kota 
Yerusaleme punika. Paraprakanggene raris 
ngamong rakyate sareng akeh medal buat 
ngenyatang sakancan toyan tukade, mangda 
nenten wenten malih toya membah irika. 

4 (32:3) 5 Ida sang prabu ngamecikang benteng 


2 BABAD 32.6-9 1962 


kotane mangda kukuh bakuh, malantaran ida 
ngamecikang temboknyane tur makarya genah 
paninjoan ring duur temboke miwah makarya 
tembok ring jabaan temboke sane sampun 
wenten. Sajaba punika, ida taler ngamecikang 
benteng pertahanan sane kawangun ring tanahe 
sane ngebekin sisi kangin daerah kota Yerusaleme 
sane lawas. Ida taler sampun makarya tumbak 
miwah tameng akeh pisan. ? Sakancan anake 
lanang-lanang ring kota Yerusalem makasami 
suksrahang ida mangda kamongang antuk 
parasenapatin wadua balane, tur ipun sareng 
sami raris kapangandikayang mapunduh ring 
tanah lapange ring gapuran kotane. Ida raris 
ngandika ring ipun, sapuniki: ' “Pagehang tur 
entegangja keneh nyamane! Edaja takut teken 
sang prabun wong Asure wiadin teken wadua 
bala ane pimpin ida ento. 3 Ida madue kakuatan 
manusa, nanging iraga ngelah Ida Sang Hyang 
Widi Wasa, Widin iragane, ane lakar nulungin 
iraga muah ane lakar mayuda nylediinin iraga.” 
Irika rakyate pada wetu kawanenanipune 
malantaran pangandikan ratunnyane punika. 

9 Sasampune punika, duk Ida Sang Prabu 
Sanherib miwah wadua balan idane kantun 
ring Lakis, ida raris ngutus utusan ngrauhin Ida 
Sang Prabu Hiskia miwah wong Yehudane sane 
ngiring ida ring Yerusalem, kadulurin pangandika 


2 BABAD 32.10-15 1963 


kadi asapuniki: 19 “Ih wong Yerusalem, gelahe 
ene Sanherib, sang prabune di Asur. Apa ane 
buin ati-ati jerone, kanti jerone enu dogen 
nongos di kota Yerusalem ane suba kakurung 
ento? 1! Hiskia ngorahin jerone, mungguing 

Ida Sang Hyang Widi Wasa, Widin jerone, 

lakar ngluputang jerone uli kawisesan gelahe, 
nanging sujatinne Hiskia nguluk-uluk jerone, 
tur jerone lakar depina mati ulihan naanang 
seduk muah bedak. 12 Sujatinne ia ane nguugang 
palinggih-palinggih Ida Sang Hyang Widi Wasa, 
muah pamorboran-pamorboran aturane tur 
sasubane keto ia lantas nunden rakyat Yehuda 
muah Yerusaleme mabakti muah morbor 
menyan sig pamorboran aturane ane tuah abesik 
dogen. 13 Tusingke jerone nawang, unduk ane 
suba kalaksanayang baan leluur gelahe muah 
gelahe jani marep teken bangsa-bangsane ane 
lenan? Apake ada widin bangsane ane lenan 
ento nyidayang ngluputang kaulannyane uli 
sang prabu di Asur? 14 Taenke ada widi-widin 
bangsane ento ane nyidayang ngluputang 
guminnyane uli sig gelahe? Wireh keto, apa ane 
ngranayang jerone ngaden, mungguing Widin 
jerone nyidayang ngluputang jerone? 1? Ane 
jani eda baanga Hiskia nguluk-uluk iban jerone 
wiadin ngapus jerone buka kene. Edaja guguna! 
Tusing ada uli pantaran widin bangsa-bangsane 

ane taen nyidayang ngluputang panjakne uli 
sang prabune di Asur. Aketo masih, Widin jerone 
tusing lakar nyidayang ngluputang jerone!” 

16 Akeh malih paindikan-paindikan sane kaon 
sane kucapang antuk utusan wong Asure 
punika, ngeniang indik Ida Sang Hyang Widi 
Wasa miwah Ida Sang Prabu Hiskia, parekan 
Ida Sang Hyang Widi Wasa punika. 17 Surat 
sane katulis antuk sang prabun wong Asure, 
nguman-uman Ida Sang Hyang Widi Wasa, 
Widin wong Israele. Surate punika masuara, 
kadi asapuniki: “Widin bangsa-bangsane ento 
tusing nyidayang ngluputang panjakne uli 
kawisesan gelahe, aketo masih Widin Hiskiane 
tusing lakar nyidayang ngluputang panjakne uli 
sig gelahe.” 18 Parautusane punika gelur-gelur 
ngucapang indike punika nganggen basa Ibrani, 
buat nengkejutang miwah nakut-nakutin wong 
Yerusaleme sane wenten ring tembok kotane, 
mangdane danganan antuk ipun jaga ngaonang 
kotane punika. 19 Ipun maosang indik Widin 
Yerusaleme, pateh sakadi ipun maosang indik 
widin bangsa-bangsane sane lianan, inggih 
punika arca sane kakardi antuk liman imanusa. 

20 rika Ida Sang Prabu Hiskia miwah Nabi 
Yesaya okan Dane Amos, raris ngastawa ring Ida 
Sang Hyang Widi Wasa, nunas ica ring Ida. 21 Ida 
Sang Hyang Widi Wasa raris ngutus malaekat, 


2 BABAD 32.22-25 1965 


sane ngamademang prajurit-prajurit miwah 
senapati-senapatin wadua balan wong Asure. 
Duaning punika Ida Sang Prabu Sanherib raris 
mawali mantuk ka Asur saha nandang kimud. 
Sedek rahina anu, risedek ida wenten ring 
perhyangan widin idane, makudang-kudang okan 
idane raris nyedayang ida antuk pedang. 

22 Kadi asapunika Ida Sang Hyang Widi Wasa 
ngluputang Ida Sang Prabu Hiskia miwah 
wong Yerusaleme saking kawisesan Ida Sang 
Prabu Sanherib ratune ring Asur miwah saking 
meseh-meseh idane sane lianan. Ida Sang 
Hyang Widi Wasa nglugrain rakyate muponin 
sutrepti marep ring bangsa-bangsa sane ring 
kiwa tengenipune. 23 Akeh anake pada rauh ka 
Yerusalem, makta aturan ring ayun Ida Sang 
Hyang Widi Wasa miwah ring Ida Sang Prabu 
Hiskia. Samaliha ngawit saking punika sakancan 
bangsane pada ngluihang Ida Sang Prabu Hiskia. 


Ida Sang Prabu Hiskia sungkan 
(2Pararat. 20:1-3, 12-19; Yes. 38:1-3; 39:1-8) 


24 Duk masane punika, Ida Sang Prabu Hiskia 
sungkan tur tambis-tambis seda. Ida raris 
ngastawa, tur Ida Sang Hyang Widi Wasa mapaica 
wangsit ring ida, mungguing ida jaga kenak. 

25 Nanging Ida Sang Prabu Hiskia kalintang 
sumbung tur nenten nganyuksmayang indik 


2 BABAD 32.26-31 1966 


sane sampun kakardi antuk Ida Sang Hyang Widi 
Wasa pabuat ida. Punika awinannya jagat Yehuda 
miwah Yerusaleme keni pidukan Ida Sang Hyang 
Widi Wasa. 28 Pamuputipun Ida Sang Prabu 
Hiskia miwah wong Yerusaleme raris ngasorang 
raga, punika awinannya Ida Sang Hyang Widi 
Wasa nenten nyisipang rakyate, sapanyeneng Ida 
Sang Prabu Hiskia. 


Kasugihan miwah kagungan 
Ida Sang Prabu Hiskia 


27 Ida Sang Prabu Hiskia dados anak sane sugih 
pisan, tur sakancan anake pada ngluihang ida. Ida 
madue genah panyimpenan mas, perak, sesocan, 
wewangen, tameng miwah barang-barang idane 
sane maji sane lianan. 28 Sajaba punika ida 
taler makarya genah panyimpenan gandum, 
anggur miwah minyak saitun. Ida taler makarya 
badan banteng miwah biri-biri druen idane. 

29 Sajawaning punika, Ida Sang Hyang Widi 
Wasa ngicen ida biri-biri miwah banteng miwah 
kasugihan sane lianan akeh pisan, kantos 

ida ngwangun kota akeh pisan. 3? Ida Sang 
Prabu Hiskia sane ngempel Tukad Gihone, 

tur ngembahang toyannyane kabakta ka kota 
Yerusalem. Ring sakancan laksanan idane, Sang 
Prabu Hiskia prasida labda karya. 3! Rikala utusan 
sang prabune ring Babel rauh nakenang indik 


2 BABAD 32.32-33.2 1967 


katawahan sane sampun mamargi ring jagate 
punika, Ida Sang Hyang Widi Wasa manggayang 
Ida Sang Prabu Hiskia ninutin pakayunan idane 
ngraga, buat jaga mintonin ida. 


Pamuput panyeneng Ida Sang Prabu Hiskia 
(2Pararat. 20:20-21) 


32 Sapanglanturipun, sakancan paindikan sane 
kalaksanayang antuk Ida Sang Prabu Hiskia 
miwah indik astiti baktin idane ring ayun Ida 
Sang Hyang Widi Wasa, makasami sinurat ring 
Cakepan Wahyun dane Nabi Yesaya, okan Dane 
Amos, miwah ring Cakepan Babad Pararatun 
Yehuda miwah Israele. 33 Ida Sang Prabu Hiskia 
seda tumuli kapendem ring luanan pamendeman 
pararatune. Duk idane seda sakancan rakyat 
Yehuda miwah Yerusaleme sami pada ngluihang 
ida. Okan idane, Ida Manase ngentosin ida 
jumeneng nata. 


Ida Sang Prabu Manase madeg ratu ring Yehuda 
(2Pararat. 21:1-9) 


1 Ida Sang Prabu Manase wau mayusa 
33 roras warsa duk idane madeg ratu ring 
Yehuda, tur ida nyakra werti ring Yerusalem seket 
lima taun suenipun. 2 Ida madosa pamantuka 
ring Ida Sang Hyang Widi Wasa, malantaran ida 
ninutin laksanan bangsa-bangsane sane cemer, 

sane sampun kulah antuk Ida Sang Hyang Widi 
Wasa saking arepan kaulan Idane Israel. 3 Ida 
malih ngwangun genah nyungsung dewa-dewa, 
sane sampun kuugang antuk ajin idane Sang 
Prabu Hiskia. Ida makarya pamorboran aturan 
buat nyungsung Dewa Baal, ida makarya 
palawatan Dewi Asera miwah nyungsung 
bintang-bintang. “Ida makarya pamorboran 
aturan pabuat paradewane ring Perhyangan 
Agung, genah sane sampun kasabdayang antuk 
Ida Sang Hyang Widi Wasa, mungguing irika 
wantah Ida kewanten sane patut kasungsung 
salami-laminipun. ? Ring natar Perhyangan 
Agunge makakalih ida makarya pamorboran 
aturan buat nyungsung bintang-bintang. * Ida 
ngaturang paraputran idane dados aturan 
maborbor ring Lebak Hinome. Ida nglaksanayang 
indik matenung miwah ngadokang pangiwa, 
samaliha makanti ring balian miwah sadeg. Ida 
banget pisan madosa pamantuka ring Ida Sang 
Hyang Widi Wasa samaliha nangiang pidukan 
Idane. 7 Ida ngenahang arca ring Perhyangan 
Agung, genah sane sampun kapangandikayang 
antuk Ida Sang Hyang Widi Wasa ring Ida Sang 
Prabu Daud miwah ring Ida Sang Prabu Salomo, 
putran idane, sapuniki: “Dini di Yerusalem, 
Perhyangan Agunge ene, dadi tongos ane suba 
selik Ulun uli sakancan wewidangan suku bangsa 

Israele ane roras, makadadi tongos Ulune patut 
kasungsung. 8 Buina yen bangsa Israele nyak 
ninutin sapatitah Ulune muah ngamanggehang 
sakancan pidabdabe ane baanga baan | Musa, 
parekan Ulune, ditu Ulun lakar tusing nglugrain 
ia kanti kulah uli gumi ane suba paicayang 
Ulun teken paraleluurnyane.” ? Ida Sang Prabu 
Manase nuntun wong Yehudane nglaksanayang 
dosa-dosa sane agengan ring dosa-dosa sane 
kalaksanayang antuk bangsa-bangsa sane 
sampun kakaonang saking jagate irika antuk Ida 
Sang Hyang Widi Wasa, daweg kaulan Idane 
ngaug jagate punika. 


Ida Sang Prabu Manase kapok 


10 Yadiastun Ida Sang Hyang Widi Wasa 
mapakeling Ida Sang Prabu Manase miwah 
kaulan idane, nanging ida miwah kaulan 
idane nenten kayun nglinguang. 1! Duaning 
punika Ida Sang Hyang Widi Wasa manggayang 
parasenapatin wadua balan wong Asure nglurug 
jagat Yehudane. Parasenapatine punika ngejuk 
Ida Sang Prabu Manase antuk sangket besi, 
tumuli kante tur kabakta ka Babel. 12 Sajeroning 
kasangsaran idane, ida ngasorang raga. Ida 
mabalik ka ayun Ida Sang Hyang Widi Wasa, 
Widin idane, tur nunas pitulungan ring Ida. 18 Ida 
Sang Hyang Widi Wasa nagingin pangastawan 


2 BABAD 33.14-17 1970 


Ida Sang Prabu Manase, malantaran nglugrain 
ida mawali ka Yerusalem tur malih mrentah irika. 
Indike punika ngawinang Ida Sang Prabu Manase 
mariangken, mungguing Ida Sang Hyang Widi 
Wasa punika maraga Widi. 

14 Sasampune punika, Ida Sang Prabu Manase 
raris mategehin temboke ring jabaan, ring 
sisi kangin Kota Daude ngawit saking lebake 
sane nampek ring Tukad Gihone, ngalerang 
ngantos rauh ring Gapura Minane miwah ring 
wewidangan kotane sane mawasta Opel. Ida taler 
ngenahang senapati-senapati sane ngamong 
pasukan ring asing-asing kota Yehuda sane 
madaging benteng. ! Ida ngingsirang dewa-dewa 
sunantarane saking Perhyangan Agung miwah 
arca-arca sane pecak genahang ida irika, miwah 
pamorboran aturan buat dewa-dewane sane 
ring duur bukit genah Perhyangan Agunge 
kawangun miwah ring genah-genah sane lianan 
ring Yerusalem. Barang-barange punika sami 
bakta ida medal saking kota tumuli entungang 
ida. 16 Ida taler ngamecikang pamorboran aturan, 
genah nyungsung Ida Sang Hyang Widi Wasa, 
tumuli ida ngaturang aturan karahayuan miwah 
aturan panyuksma ring pamorboran aturane 
punika. Ida mrentahang mangda wong Yehudane 
makasami nyungsung Ida Sang Hyang Widi Wasa, 
Widin wong Israele. 1? Yadiastun rakyate kantun 


2 BABAD 33.18-20 1971 


ngaturang aturan ring genah-genahe sane lianan, 
nanging ipun wantah maturan ring Ida Sang 
Hyang Widi Wasa kewanten. 


Pamuput pamrentahan Ida Sang Prabu Manase 
(2Pararat. 21:17-18) 


18 Sapanglanturipun, saluiring paindikan 
sane kalaksanayang antuk Ida Sang Prabu 
Manase, indik pangastawan idane ring ayun Ida 
Sang Hyang Widi Wasa miwah indik pawarah 
paranabine sane katurang ring ida, sajeroning 
parab Ida Sang Hyang Widi Wasa, Widin Israele, 
makasami sinurat ring Cakepan Babad Pararatun 
Israele. 19 Pangastawan Ida Sang Prabu Manase 
miwah pasaur Ida Sang Hyang Widi Wasa 
nagingin pangastawane punika miwah gebogan 
dosa-dosane sane laksanayang ida sadurunge ida 
kapok, kacorahan sane laksanayang ida, indik 
genah-genah nyungsung dewa-dewa miwah 
palawatan Dewi Asera sane kardi ida miwah 
indik arca-arca sane sungsung ida makasami 
kasuratang ring Cakepan Babad Paranabine. 
20 [da Sang Prabu Manase seda tur kapendem 
ring puri, tur okan idane, Ida Amon ngentosin ida 
jumeneng nata. 


2 BABAD 33.21-34.2 1972 


Ida Sang Prabu Amon madeg ratu ring Yehuda 
(2Pararat. 21:19-26) 


21 Ida Sang Prabu Amon mayusa kalihlikur 
warsa, duk idane madeg ratu ring Yehuda, tur 
ida mrentah ring Yerusalem kalih taun suenipun. 
22 Pateh sakadi ajin idane Sang Prabu Manase, 
ida madosa pamantuka ring Ida Sang Hyang 
Widi Wasa, tur nyungsung arca-arca sane pecak 
kasungsung antuk ajin idane. 23 Nanging wenten 
binanipun yen imbangang ring ajin idane, ida 
nenten kayun ngasorang raga tur mawali tangkil 
ka ayun Ida Sang Hyang Widi Wasa. Malahan 
langkungan dosan idane yan bandingang ring 
dosan ajin idane. 

24 Paraprakanggen Ida Sang Prabu Amon pada 
mapacukan jaga nglawan ida, tur ida kasedayang 
ring puri. 25 Wong Yehudane ngamademang 
anake sane nyedayang Ida Sang Prabu Amon, 
tur ngadegang okan idane, Ida Yosia, dados sang 
prabu. 


Ida Sang Prabu Yosia madeg ratu ring Yehuda 
(2Pararat. 22:1-2) 


34 1 Ida Sang Prabu Yosia wau mayusa kutus 
warsa duk idane madeg ratu ring Yehuda 
tur ida nyakra werti ring Yerusalem tigang dasa 
siki taun suenipun. 2 Ida nglaksanayang paindikan 


2 BABAD 34.3-6 1973 


sane ngledangin Ida Sang Hyang Widi Wasa. Ida 
ninutin pamargin leluur idane Ida Sang Prabu 
Daud, saha teleb pisan nglaksanayang sakancan 
pidabdab Ida Sang Hyang Widi Wasa. 


Ida Sang Prabu Yosia nyirnayang 
genah nyungsung dewa-dewane 


3 Duk taun sane kaping kutus, panyeneng Ida 
Sang Prabu Yosia, daweg ida kantun anom pisan, 
ida ngawitin nyungsung Widin leluur idane, Ida 
Sang Prabu Daud. Ring taun sane kaping roras, 
panyeneng idane, Ida ngawitin nguug genah- 
genah nyungsung dewa-dewane, palawatan 
Dewi Asera miwah sakancan arca-arca sane 
lianan. * Malantaran titah idane, paraprakanggen 
idane pada nguug palinggih-palinggih genah 
nyungsung Dewa-dewa Baale miwah nguugang 
pasepannyane. Palawatan Dewi Asera miwah 
arca-arca sane lianan, sami kenyagang kantos 
dekdek lidek, tur abunnyane kasambehang 
ring duur kuburan parajadmane sane pecak 
ngaturang aturan-aturan ring palawatan miwah 
arca-arcane punika. ? Tulang-tulang parapanditan 
dewa-dewane punika tunjel ida ring pamorboran 
aturan sane pecak anggen ipun ngaturang 
aturan. Malantaran ngamargiang paindikane 
punika makasami, ida malih nyuciang jagat 
Yehuda miwah kota Yerusaleme. * Ida taler 

nglaksanayang paindikan sane pateh kadi 
asapunika ring kota-kota miwah wewidangan 
suku Manase, Epraim miwah Simeon sane 
sampun uug, tur kaleripun ngantos rauh ka 
wewidangan suku Naptaline. 7 Ring sakuub 
wewidangan kaprabon Israele sane kaler, ida 
nguug sakancan pamorboran aturan miwah 
palawatan Dewi Asera, ida ngenyagang arca- 
arcane kantos dekdek lidek miwah nguugang 
sakancan pasepannyane. Sasampune punika ida 
raris mawali ka Yerusalem. 


Cakepan Pidabdabe malih kakeniang 
(2Pararat. 22:3-20) 


8 Ring taun sane kaping plekutus panyeneng 
idane, sasampun ida puput nyuciang jagat miwah 
Perhyangan Agunge malantaran ida nguugang 
genah-genah nyungsung dewa-dewane, Ida Sang 
Prabu Yosia raris ngandikayang anak sareng tetiga 
ngamecikang Perhyangan Agung Ida Sang Hyang 
Widi Wasa. Anake sareng tiga punika, inggih 
punika: Dane Sapan okan Dane Asalya, Dane 
Maaseya, sane dados gubernur ring Yerusalem 
miwah Dane Yoah okan Dane Yoahas, sane 
dados bendahara negara. ? Jinah sane sampun 
kapunduhang antuk parapajagaan wong Lewine 
ring Perhyangan Agung sampun kaserahang 
ring Sang Pandita Agung Hilkia. (Jinahe punika 

sampun kapunduhang saking wong Epraim 
miwah Manase miwah saking rakyat kaprabon 
Israele sane kaler sane tiosan miwah saking wong 
Yehuda, Benyamin miwah wong Yerusaleme.) 
10 Jinahe punika raris kaserahang ring sang tiga 
sane kapisara buat ngamecikang Perhyangan 
Agunge, tur sang tiga raris nyerahang jinahe 
punika, 1! ring paratukang-tukang kayu miwah 
paratukang-tukang batune, buat numbas batu 
miwah taru sane jaga kanggen ngamecikang 
wewangunane, sane kabanggayang uug antuk 
pararatun Yehudane. 12 Paraanake sane ngarap 
pakaryane punika sami jujur pisan. Ipun 
kamongang antuk wong Lewi sareng patpat, 
inggih punika: Dane Yahat miwah Dane Obaja, 
saking palingsehan Merari miwah Dane Sakaria 
miwah Dane Mesulam saking palingsehan 
Kehat. (Parawong Lewine makasami dueg nabuh 
tetabuhan.) 13 Parawong Lewine sane lianan 
kapisara buat ngenterang indik ngajang lakar 
miwah ngamongang paratukange sane ngarap 
pakaryan mawarni-warni. Wenten malih sane 
kapisara dados juru tulis miwah dados pajagaan. 
14 Risedek jinahe kamedalang saking genah 
panyimpenannyane, irika Dane Hilkia ngeniang 
Cakepan Pidabdab Ida Sang Hyang Widi Wasa, 
inggih punika Cakepan Pidabdab sane pecak 
kapaicayang ring Dane Musa antuk Ida Sang 

Hyang Widi Wasa. 12 Dane raris mabaos ring 
Dane Sapan, sapuniki: “Tiang polih ngeniang 
Cakepan Torat iriki ring Perhyangan Agung.” 
Dane raris nyerahang cakepane punika ring Dane 
Sapan, 1° tur dane raris ngaturang cakepane 
punika ring ida sang prabu. Dane tumuli matur 
kadi asapuniki: “Titiang sampun nglaksanayang 
sapatitah palungguh iratu. 1 Titiang sampun 
ngambil jinah sane kasimpen ring Perhyangan 
Agung, tur sampun serahang titiang ring 
paratukange miwah ring parapangamongnyane.” 
18 Sasampune punika, dane malih nglanturang 
atur kadi asapuniki: “Puniki titiang makta 
cakepan, sane kaserahang ring titiang antuk Dane 
Hilkia.” Irika dane raris ngwacen antuk suara sane 
jangih ring ajeng ida sang prabu. 

19 Riwau ida sang prabu mireng daging cakepan 
sane kawacen punika, ida kalintang tengkejut 
tumuli nyetset busanan idane, 20 sinambi 
mapaica prentah ring Dane Hilkia, ring Dane 
Ahikam, okan Dane Sapan, ring Dane Abdon 
okan Dane Mika, ring Dane Sapan sekretaris 
negarane miwah ring Dane Asaya ajudan ida 
sang prabu, sapuniki: 2! “Kemaja tunasang teken 
Ida Sang Hyang Widi Wasa, unduk tiange muah 
rakyate ane enu nongos di Israel muah Yehuda. 
Tureksainja unduk peplajahan ane di cakepane 
ene. Ida Sang Hyang Widi Wasa duka teken 

iraga, sawireh leluur iragane suba tusing ninutin 
sabdan Idane, muah suba tusing nglaksanayang 
unduk ane patut kalaksanayang nah ento ane 
kasuratang di cakepane ene.” 

22 Malantaran titah ida sang prabu, Dane Hilkia 
miwah sane lianan raris mamargi nunasang 
ring anak istri sane mapesengan Hulda, nabi 
sane malinggih ring bagian kota Yerusaleme 
sane anyar. (Suamin danene mapesengan Dane 
Salum okan Dane Tikwa, putun Dane Harhas, 
sane kapisara ngenterang busana-busanane ring 
Perhyangan Agung.) Dane Hilkia nlehtehang 
paindikane punika makasami ring Dane Hulda. 
23 Nabi Hulda raris ngaturin dane mawali tangkil 
ring ida sang prabu, saha ngwarahang ring dane, 
24 pawuwus Ida Sang Hyang Widi Wasa sane kadi 
asapuniki: “Ulun lakar nyisipang kota Yerusalem 
muah sakancan rakyate, aji temah ane matulis di 
cakepan ane suba kapaca di arepan sang prabune 
ento. 2 Ia suba nulak Ulun tur suba ngaturang 
aturan teken widi-widi ane lenan, buina suba 
mangunang pidukan Ulune, malantaran sakancan 
laksanannyane ento. Pidukan Ulune murub 
marep teken kota Yerusaleme, tur tusing 
lakar empah. 28 Marep teken ida sang prabu 
ngraga, kene pangandikan Ulun Ida Sang Hyang 
Widi Wasa, Widin wong Israele. Kita suba 
madingehang apa ane matulis di cakepane ento, 

27 laut kita kapok tur ngasorang dewek kitane di 
ajeng Ulune. Kita nyetset panganggon kitane tur 
ngeling, dikalan kitane ningeh unduk Ulune lakar 
nyisipang kota Yerusaleme muah rakyatnyane. 
Ulun suba madingehang pangastawan kitane, 

28 tur pasisip ane lakar tibakang ulun teken 

kota Yerusaleme tusing lakar laksanayang Ulun 
kanti sasuban kitane mati. Ulun lakar nglugrain 
kita mati saha sutrepti.” Anake punika raris 
mawali tangkil ring Ida Sang Prabu Yosia, tumuli 
ngaturang pawuwuse punika. 


Ida Sang Prabu Yosia makarya prajanjian jaga 
ninutin Ida Sang Hyang Widi Wasa 


(2Pararat. 23:1-20) 


29 Ida Sang Prabu Yosia raris maumang sakancan 
pamimpin Yehuda miwah Yerusaleme, 3? tumuli 
sinarengan ida lunga ka Perhyangan Agung, 
kairing antuk parapandita miwah wong Lewine 
miwah sakancan rakyate sane lianan, sane sugih 
miwah sane tiwas. Ring arepan dane ipun sareng 
sami, ida sang prabu ngwacen antuk suara 
sane jangih Cakepan Prajanjiane makasami, 
sane pecak kakeniang ring Perhyangan Agung. 

31 Ida ngadeg ring pilar genah pararatune biasa 
ngadeg, tur ngardi prajanjian ring Ida Sang Hyang 
Widi Wasa, buat jaga satinut ring Ida, buat jaga 
ngagem pidabdab-pidabdab miwah sapatitah 

Idane saking saguluking bayu, sabda miwah idep, 
samaliha jaga nglaksanayang daging prajanjiane 
sane sinurat ring cakepane punika. 3? Ida 
ngandikayang wong Benyamine miwah sakancan 
jadmane sane wenten ring Yerusalem duk punika, 
pada majanji jaga ngamanggehang prajanjiane 
punika. Kadi asapunika wong Yerusaleme pada 
ninutin sakancan sane menggah ring prajanjian 
sane kardi ipun ring ajeng Widin leluurnyane 
punika. 33 Ida Sang Prabu Yosia nyirnayang 
sakancan arca-arcane sane cemer, sane wenten 
ring wewidangan druen wong Israele, tur 
sapanyeneng idane, ida ngarsayang mangda 
rakyate nyungsung Ida Sang Hyang Widi Wasa, 
Widin leluurnyane. 


Ida Sang Prabu Yosia marerainan Paskah 
(2Pararat. 23:21-23) 


35 1 Ida Sang Prabu Yosia marerainan Paskah 
ring Yerusalem, buat ngluihang Ida Sang 
Hyang Widi Wasa, tur ring tanggal patbelas sasih 
sane kaping pisan ida miwah rakyate makasami 
pada nampah wewalungan buat rerainane 
punika. 2 Ida maicayang ring parapanditane, 
tetegenan sane patut laksanayang dane ring 
Perhyangan Agung, tur miteketin dane mangda 
nglaksanayang tetegenane punika saha becik. 

3 Ida taler mapaica piteket ring parawong 

Lewine, paraguru Israele sane kasuciang ring 
ayun Ida Sang Hyang Widi Wasa, kadi asapuniki: 
“Linggihangja Peti Prajanjiane ane suci ento di 
Perhyangan Agung ane suba kawangun baan 

Ida Sang Prabu Salomo, putran Ida Sang Prabu 
Daud. Paman tusing buat buin negen Peti 
Prajanjiane ento kema mai, nanging paman patut 
ngancangin Ida Sang Hyang Widi Wasa, Widin 
pamane, muah kaulan Idane Israel. 4Agemja 
tetegenan pamane di Perhyangan Agung, 
manut palingsehan pamane suang-suang satinut 
teken tetegenan ane suba kapaicayang teken 
paman, baan Ida Sang Prabu Daud muah putran 
idane Sang Prabu Salomo. ? Buina dabdabangja 
dewek pamane, apanga paman pada nyidayang 
nulungin asing-asing kulawargan wong Israele. 

6 Paman patut nampah panak biri-biri muah 
kambing Paskahe. Ane jani suciangja dewek 
pamane, laut cawisangja aturane, apanga 
nyaman pamane bangsa Israel nyidayang ninutin 
titah ane kapaicayang baan Ida Sang Hyang Widi 
Wasa, malantaran Dane Musa.” 

7 Buat jaga kanggen ring Rerainan Paskahe, Ida 
Sang Prabu Yosia mapaica biri-biri, panak biri-biri 
lan kambing tigang dasa tali miwah banteng 
jagiran tigang tali ukud ring rakyate sami. 
Ingon-ingone punika makasami ingon-ingon 
druen idane ngraga. 8 Paraprakanggen idane 

taler mapaica sumbangan ring rakyate, ring 
parapanditane miwah ring parawong Lewine. 
Samaliha paraprakanggene sane ngenterang 
Perhyangan Agunge, Sang Pandita Agung 
Hilkia, Dane Sakaria miwah Dane Yehiel, ngicen 
parapanditane panak biri-biri miwah panak 
kambing kalih tali tigang atak miwah banteng 
jagiran tigang atus ukud buat kanggen aturan 
sajeroning rerainane punika. ? Parapamimpin 
wong Lewine, inggih punika: Dane Konanya, 
Dane Semaya miwah semeton danene Dane 
Netaneel, Dane Hasabya, Dane Yeiel, miwah 
Dane Yosabad, mapaica panak biri-biri miwah 
panak kambing limang tali miwah banteng 
jagiran limang atus ukud, ring parawong Lewine, 
buat kanggen aturan. 

10 Sasampun saluiring paindikan pabuat 
Rerainan Paskahe punika puput kadabdab 
irika parapandita miwah wong Lewine pada 
ngagem linggihnyane suang-suang sakadi 
sane kapangandikayang antuk ida sang prabu. 
11 Sasampun panak biri-biri miwah kambinge 
puput katampah, wong Lewine raris mlulangin 
wewalungane punika, tur parapanditane 
ngetisang getihnyane ring pamorboran 
aturane. 12 Sasampune punika, dane raris 
ngedumang ingon-ingon sane jaga kanggen 
aturan maborbor ring rakyate makasami manut 

kulawargannyane suang-suang, mangda ipun 
mrasidayang ngaturang aturan-aturan punika 
satinut ring pituduh sane menggah ring Cakepan 
Pidabdab Dane Musa. 13 Parawong Lewine raris 
manggang aturan Paskahe punika, manut sakadi 
pailehnyane, tur aturan sane suci kalablab antuk 
payuk, jambangan miwah pangedangan, tumuli 
digelis kadumang ring rakyate. 1 Sasampun 
paindikane punika puput kalaksanayang, irika 
wong Lewine raris nyediang ulam pabuat 
ragannyane, pabuat parapandita katurunan 
Dane Harun, santukan parapanditane pada iuh 
ngantos ka wengi morbor wewalungan sane 
patut kaborbor miwah muluk-muluk aturane. 

15 Parajuru kidung wong Lewine sane saking 
palingsehan Dane Asap, pada manggeh ring 
linggihnyane sane sampun kapastikayang antuk 
Ida Sang Prabu Daud, inggih punika: Dane 
Asap, Dane Heman, miwah Dane Yedutun, 
sane dados nabin ida sang prabu. Parapajagaan 
gapuran Perhyangan Agunge, taler nenten 

buat ngalahin genahnyane majaga, santukan 
wong Lewine sane lianan sampun nyawisang 
Rerainan Paskah pabuat dane. 1? Kenginan 
paindikan buat nyungsung Ida Sang Hyang Widi 
Wasa, buat ngluihang Rerainan Paskahe miwah 
aturan-aturan sane maborbor sane katurang 
ring pamorboran aturane makasami sampun 

kacawisang satinut ring sapatitah Ida Sang Prabu 
Yosia. 1 Pitung rahina suenipun sawatek wong 
Israele sane wenten irika, ngluihang Rerainan 
Paskah miwah Rerainan Roti Tan Paragi. 18 Ngawit 
saking panyeneng Dane Samuel nenten naen 
Rerainan Paskahe kaluihang sakadi asapunika. 
Pararatu sane dumunan nenten wenten sane 
naenin ngluihang Rerainan Paskah, sakadi sane 
kaluihang antuk Ida Sang Prabu Yosia miwah 
parapandita, parawong Lewi miwah wong 
Yehuda, Israel lan Yerusaleme, 19 sane kaluihang 
ring taun sane kaping plekutus panyeneng Ida 
Sang Prabu Yosia. 


Pamuput pamrentahan Ida Sang Prabu Yosia 
(2Pararat. 23:28-30) 


20 Sasampun Ida Sang Prabu Yosia puput 
makarya ngamecikang Perhyangan Agung punika, 
raris rauh Ida Sang Prabu Neko, ratune ring 
Mesir jaga mayuda ring Karkemis ring sisin 
Tukad Eprate. Ida Sang Prabu Yosia tumuli 
medal, gumanti makayunan jaga ngandeg Ida 
Sang Prabu Neko. 21 Nanging Ida Sang Prabu 
Neko raris ngutus utusan idane tangkil ring Ida 
Sang Prabu Yosia, saha kadulurin atur sapuniki: 
“Duh dewa, sang prabu ring Yehuda, pamargin 
titiange mayuda puniki nenten wenten sangkut 
paut ipun ring idewa. Titiang nenten jaga 


2 BABAD 35.22-25 1984 


mayuda nglawan idewa, nanging jaga nglawan 
meseh-meseh titiange, tur Ida Sang Hyang 
Widi Wasa ngandikayang titiang mangda digelis 
ngamargiang indike puniki. Ida Sang Hyang 
Widi Wasa sane ngruangin titiang. Duaning 
punika sampunangja idewa nyadelin titiang, 
mangda sampunang Ida jaga nyirnayang idewa.” 
22 Nanging Ida Sang Prabu Yosia sampun puput 
ring kayun jaga mayuda. Ida nenten kayun 
nglinguang sabdan Ida Sang Hyang Widi Wasa 
sane karauhang malantaran Ida Sang Prabu Neko. 
Punika awinannyane ida nyaruang ragan idane 
tur lunga ka rananggana ring tanahe dangsah 
ring Megido. 

23 Sajeroning payudane punika Ida Sang Prabu 
Yosia keni kapanah antuk juru-juru panah 
wong Mesire. Ida raris ngandika ring parekan 
idane, sapuniki: “Ajakja gelahe magedi. Gelahe 
matatu rahat pesan.” 24 Parekan idane tumuli 
digelis ngangkat ida saking kretan idane, tumuli 
kagenahang ring kretane sane lianan, sane katuju 
wenten irika, tumuli kabakta ka Yerusalem. 
Irika ida seda, tur kapendem ring pamendeman 
pararatune. Sakancan jadmane ring Yehuda 
miwah ring Yerusalem sami pada mangenang 
sedan idane punika. 

25 Nabi Yeremia ngawi kidung sesambatan 
pabuat Ida Sang Prabu Yosia. Indike punika dados 

kabiasaan pabuat juru kidunge lanang-istri ring 
Israel, ngidungang kidung sesambatane punika, 
rikalaning ipun mangenang Ida Sang Prabu Yosia. 
Kidunge punika sinurat ring cakepan kidung 
sesambatane. 

26 Saluiring paindikan sane kalaksanayang 
antuk Ida Sang Prabu Yosia minakadinipun indik 
astiti baktin idane ring Ida Sang Hyang Widi 
Wasa, indik idane satinut ring Pidabdab Ida Sang 
Hyang Widi Wasa, 2? miwah babad idane saking 
pangawit ngantos rauh ka pamuput makasami 
sinurat ring Cakepan Babad Pararatun Israele 
miwah Yehudane. 


Ida Sang Prabu Yoahas madeg ratu ring Yehuda 
(2Pararat. 23:30-35) 


1 Rakyat Yehudane milih Ida Yoahas putran 
36 Ida Sang Prabu Yosia, tumuli kadegang 
dados ratu ring Yerusalem. 2 Ida Sang Prabu 
Yoahas wau mayusa tigalikur warsa, duk idane 
madeg ratu ring Yehuda, tur ida mrentah ring 
Yerusalem tigang sasih suenipun. 3 Ida Sang 
Prabu Neko saking Mesir, ngejuk saha nawan 
ida, tur jagat Yehudane kapangandikayang naur 
upeti, marupa perak 3.400 kilogram miwah 
mas 34 kilogram. “Ida Sang Prabu Neko raris 
ngadegang Ida Elyakim, semeton Ida Sang Prabu 
Yoahas dados prabu ring Yehuda, tur parab 

idane kagentosin dados Yoyakim. Ida Sang Prabu 
Yoahas tumuli kabakta ka Mesir, antuk Ida Sang 
Prabu Neko. 


Ida Sang Prabu Yoyakim madeg ratu ring Yehuda 
(2Pararat. 23:36--24:7) 


> Ida Sang Prabu Yoyakim mayusa slae warsa, 
rikala ida madeg ratu ring Yehuda tur ida 
mrentah ring Yerusalem solas taun suenipun. 
Ida ngardi dosa pamantuka ring Ida Sang Hyang 
Widi Wasa, Widin idane. ? Ida Sang Prabu 
Nebukadnesar, ratune ring Babel rauh anglurug 
jagat Yehudane, tumuli ngejuk Ida Sang Prabu 
Yoyakim raris kategul antuk ante tur kabakta ka 
Babel. ' Ida Sang Prabu Nebukadnesar ngambil 
makudang-kudang arta branan Perhyangan 
Agunge tur genahang ida ring purin idane 
ring Babel. 8 Saluiring sane kakardi antuk Ida 
Sang Prabu Yoyakim, kadi asapunika taler 
indik laksanan idane sane cemer miwah indik 
kacorahan sane laksanayang ida, makasami 
sinurat ring Cakepan Babad Pararatun Israele 
miwah Yehudane. Okan idane Ida Yoyakin, 
ngentosin ida jumeneng nata. 

Ida Sang Prabu Yoyakin madeg ratu ring Yehuda 
(2Pararat. 24:8-17) 


9 Ida Sang Prabu Yoyakin mayusa plekutus 
warsa rikala ida madeg ratu ring Yehuda, tur 
ida mrentah ring Yerusalem tigang sasih nanggu 
dasa rahina suenipun. Ida taler ngardi dosa 
pamantuka ring Ida Sang Hyang Widi Wasa, 
Widin idane. 10 Rikala rauh masan endange, Ida 
Sang Prabu Nebukadnesar rauh ngejuk tur nawan 
ida saha kabakta ka Babel, kadi asapunika taler 
ida ngambil arta branan Perhyangan Agunge. 
Sasampune punika Ida Sang Prabu Nebukadnesar 
raris ngadegang paman Ida Sang Prabu Yoyakin, 
sane mapesengan Sedekia jumeneng nata ring 
Yehuda miwah Yerusalem. 


Ida Sang Prabu Sedekia madeg ratu ring Yehuda 
(2Pararat. 24:18-20, Yer. 52:1-3a) 


11 ida Sang Prabu Sedekia mayusa selikur 
warsa, duk idane madeg ratu ring Yehuda, 
tur ida nyakra werti ring Yerusalem solas taun 
suenipun. 12 Ida madosa pamantuka ring Ida 
Sang Hyang Widi Wasa, tur nenten saking alap 
asor nglinguang pawarah dane Nabi Yeremia, 
sane ngwarah-warahang sabdan Ida Sang Hyang 
Widi Wasa. 

Indik uug kota Yerusaleme 
(2Pararat. 25:1-21; Yer. 52:3b-11) 


13 Ida Sang Prabu Sedekia brontak nglawan Ida 
Sang Prabu Nebukadnesar, sane sampun maksa 
ida mangda masumpah sajeroning parab Ida Sang 
Hyang Widi Wasa, mungguing ida jaga subakti. 
Ida kalintang bengkung tur nenten kayun kapok 
miwah mawali umedek ring Ida Sang Hyang Widi 
Wasa, Widin Israele. 14 Samaliha parapamimpin 
Yehudane, parapandita miwah rakyate sami 
pada nulad laksanan bangsa-bangsane sane 
madosa, sane wenten ring kiwa tengennyane, 
malantaran ipun nyungsung arca-arca miwah 
ngletehin Perhyangan Agunge, sane sampun 
kasuciang antuk Ida Sang Hyang Widi Wasa 
ngraga. 1 Ida Sang Hyang Widi Wasa, Widin 
leluurnyane, sampun tan mari ngutus paranabi 
buat mapakeling kaulan Idane, santukan Ida 
mapakayun matiningin ipun miwah Perhyangan 
Agunge punika. 18 Nanging ipun pada ngewerin 
utusan Ida Sang Hyang Widi Wasa, nganistayang 
sabdan Idane miwah ngedekin paranabin Idane, 
kantos pamuputipun Ida Sang Hyang Widi Wasa 
kalintang duka ring kaulan Idane, tur nenten 
jaga wenten genah ipune masangkliban buat 
ngluputang dewek. 

17 Duaning punika Ida Sang Hyang Widi Wasa 
raris ngrauhang ida sang prabu ring Babel 
buat ngebug ipun. Ida sang prabu saking Babel 
ngamademang paratruna-trunan Yehudane, 
kantos rauh ring tengah Perhyangane, tur 
nenten wenten sane padalem ida, agung alit, 
lanang-istri, sane sungkan wiadin sane waras. 
Ida Sang Hyang Widi Wasa nyerahang ipun 
sareng sami ring tangan ida sang prabu saking 
Babel. 18 Ida sang prabu saking Babel nyarahin 
Perhyangan Agunge, genah panyimpenan arta 
branan Perhyangane, arta branan ida sang 
prabu miwah prakanggen idane, tur makasami 
bakta ida ka Babel. 19 Ida nunjel Perhyangan 
Agung miwah kotane, makamiwah sakancan 
purine lan sadagingipun makasami, tur tembok 
kotane kuug. 2? Jadmane sane kantun urip, 
makasami bakta ida ka Babel, tur irika ipun 
mamanjak ring ida miwah katurunan idane, 
ngantos rauh panyeneng ida sang prabu ring 
Persia. 21 Kadi asapunika paindikan sane sampun 
kasabdayang antuk Ida Sang Hyang Widi Wasa, 
malantaran Nabi Yeremia, sami kasidan, inggih 
punika: “Gumine ento lakar suung mangmung 
pitung dasa taun makelonne, apanga ia maan 
mangsegan buat nglaksanayang Rerainan Sabate, 
ane suba tusing taen laksanayanga.” 

Ida Sang Prabu Kores 
nglugrain wong Yehudane mawali 


(Es. 1:1-4) 


22 Ring taun sane kaping pisan panyeneng Ida 
Sang Prabu Kores, ratune ring Persia, Ida Sang 
Hyang Widi Wasa negepin sabdan Idane, sane 
sampun sabdayang Ida malantaran Nabi Yeremia. 
Ida ngangsok pakayunan Ida Sang Prabu Kores, 
mangda ida ngwedalang prentah, tur prentahe 
punika mangda kasuratang, mangda sida 
kawacen saha jangih ring sakuub wewengkon 
kaprabon idane. 

23 Daging prentahe punika, sapuniki: “Ene titah 
Ida Sang Prabu Kores, sang prabune di Persia. 
Ida Sang Hyang Widi Wasa, Widin akasane, suba 
ngawinang manira dadi pamrentah gumine 
tur suba mapaica pituduh teken manira buat 
menahin Perhyangan Idane di Yerusalem, di 
Yehuda. Ane jani, sawatek anak ane dadi kaulan 
Ida Sang Hyang Widi Wasa, kemaja ka Yerusalem, 
tur dumadakja Ida Sang Hyang Widi Wasa, Widin 
jerone ngiangin jerone.” 


EZRA 


Sang Prabu Kores nglugrain bangsa 
Yahudine mawali ka panegarannyane 


1 Ring taun sane kaping pisan panyeneng 

Ida Sang Prabu Kores ring Persia, Ida 
Sang Hyang Widi Wasa negepang indik sane 
sampun sabdayang Ida malantaran dane Nabi 
Yeremia. Ida Sang Hyang Widi Wasa mapaica 
pawisik ring Ida Sang Prabu Kores mangda 
ida ngwedalang titah sakadi sane inucap ring 
sor puniki. Titahe punika mangda katulis tur 
kaedarang saha kawacen ring sakuub kaprabon 
idane. Daging titahe punika, sapuniki: ? “Ene 
titah Ida Sang Prabu Kores, ratune di Persia. Ida 
Sang Hyang Widi Wasa, Widin akasane suba 
maicayang sakuub gumine makejang teken 
gelahe. Ida suba nitahang gelahe buat ngwangun 
Perhyangan pabuat Ida di Yerusalem, di tanah 
Yehuda. 3 Nyenja dadi kaulan Idane, dumadak 
kamertanin baan Ida Sang Hyang Widi Wasa. 
la patut mulih ka Yerusalem tur ngwangun 
Perhyangan Ida Sang Hyang Widi Wasa, Widin 
Israele, Widi ane kasungsung di Yerusalem. 
4Yening ada di pantaran kaulan Idane ane di 

paselongan merluang bantuan buat lakar mulih, 
pisaga-pisagannyane patut maang ia pitulungan. 
Pisaga-pisaganne ento patut maang ia perak, 
mas, barang-barang muah ingon-ingon muah 
aturan ane aturanga di Perhyangan Ida Sang 
Hyang Widi Wasa di Yerusalem.” 

= Irika sakancan anak sane kadaut manahnya 
antuk Ida Sang Hyang Widi Wasa, minakadinipun 
parapanglingsir kulawargan suku Yehuda, 
Benyamin miwah parapandita suku Lewine 
miwah sane lianan, raris pada makinkin jaga 
mawali budal ka Yerusalem buat ngwangun 
Perhyangan Ida Sang Hyang Widi Wasa. 

6 Pisaga-pisagannyane makasami makelinipun 
antuk perak, mas, sangu, ingon-ingon miwah 
barang-barang sarwa endah, makamiwah aturan 
buat Perhyangan Agunge. 

7 Ida Sang Prabu Kores taler ngwaliang ring 
ipun barang-barang druen Perhyangan Agung 
Ida Sang Hyang Widi Wasa sane sampun kambil 
antuk Ida Sang Prabu Nebukadnesar saking 
Yerusalem tur kagenahang ring pura-puran 
dewan idane. 8 Ida Sang Prabu Kores nitahang 
mangda barang-barange punika kamedalang tur 
katureksain miwah ketang antuk Dane Mitredat, 
bendaharan ida sang prabu, tumuli kaserahang 
ring Dane Sesbasar sane dados gubernur ring 
Yehuda. ? Puniki daptar barang-barange punika: 

Bokoran mas tigang dasa, bokoran perak siu, 
lemat sangalikur, cangkir mas tigang dasa, cangkir 
perak samas dasa miwah prabot-prabot sane 
tiosan siu akehipun. 10 (1:9) 

11 Barang mas miwah perake punika makasami 
wenten limang tali samas akehipun. Barang- 
barange punika makasami kabakta antuk Dane 
Sesbasar rikala dane miwah anake sane kaselong 
punika kajak budal saking Babel ka Yerusalem. 


Daptar anake sane mawali saking paselongan 
(Ne. 7:4-73) 


1 Puniki daptar anake sane saking daerah 
Yehuda sane mawali budal saking paselongan, 
sane pecak dados tawanan kabakta ka Babel 
antuk Ida Sang Prabu Nebukadnesar, ratune ring 
Babel. Ipun pada mawali ka Yerusalem miwah 
Yehuda, ka kotannyane suang-suang. 2 Ipun pada 
mawali kapimpin antuk Dane Serubabel, Yesua, 
Nehemia, Seraya, Reelaya, Mordekai, Bilsan, 
Mispar, Bigwai, Rehum miwah Dane Baana. 
Puniki daptar palingsehan wong Israele 
sane mawali punika miwah gebogannyane 
suang-suang: 
3 Palingsehan Dane Paros: 2.172 diri. 
Palingsehan Dane Sepaca: 372 diri. 
Palingsehan Dane Arah: 775 diri. 


EZRA 2.4—21 1994 


Palingsehan Dane Pahat-Moab, inggih punika 
oka-okan Dane Yesua miwah Yoab: 2.812 
diri. 

Palingsehan Dane Elam: 1.254 diri. 

Palingsehan Dane Satu: 945 diri. 

Palingsehan Dane Sakai: 760 diri. 

Palingsehan Dane Bani: 642 diri. 

Palingsehan Dane Bebai: 623 diri. 

Palingsehan Dane Asgad: 1.222 diri. 

Palingsehan Dane Adonikam: 666 diri. 

Palingsehan Dane Bigwai: 2.056 diri. 

Palingsehan Dane Adin: 454 diri. 

Palingsehan Dane Ater, inggih punika katurunan 
Dane Hiskia: 98 diri. 

Palingsehan Besai: 323 diri. 

Palingsehan Dane Yora: 112 diri. 

Palingsehan Dane Hasum: 223 diri. 

Palingsehan Dane Gibar: 95 diri. 

4 (2:3)? (2:3) (2:3) 7 (2:3) 8 (2:3) ? (2:3) 10 (2:3) 

11 (2:3) 12 (2:3) 13 (2:3) 14 (2:3) 15 (2:3) 16 (2:3) 
17 (2:3) 18 (2:3) 19 (2:3) 20 (2:3) 

21 Anake sane leluurnyane magenah ring 
kota-kotane sane sinurat ring sor puniki taler 
mawali saking paselongan, inggih punika: 

Kota Betlehem: 123 diri. 

Kota Netopa: 56 diri. 

Kota Anatot: 128 diri. 

Kota Asmawet: 42 diri. 

Kota Kiryat-Yearim, Kepira, Beerot: 743 diri. 

Kota Rama miwah Gaba: 621 diri. 

Kota Mikmas: 122 diri. 

Kota Betel miwah Ai: 223 diri. 

Kota Nebo: 52 diri. 

Kota Magbis: 156 diri. 

Kota Elam sane tiosan: 1.254 diri. 

Kota Harim: 320 diri. 

Kota Lod, Hadid miwah Ono: 725 diri. 

Kota Yeriko: 345 diri. 

Kota Senaa: 3.630 diri. 

22 (2:21) 23 (2:21) ** (2:21) ** (2:21) ** (2:21) 

27 (2:21) 28 (2:21) ** (2:21) 20 (2:21) 31 (2:21) 

32 (2:21) 33 (2:21) 34 (2:21) 35 (2:21) 

36 Sapanglanturipun puniki daptar palingsehan 

parapandita sane mawali saking paselongan, 

inggih punika: 

Palingsehan Dane Yedaya, inggih punika 
katurunan Dane Yesua: 973 diri. 

Palingsehan Dane Imer: 1.052 diri. 

Palingsehan Dane Pasur: 1.247 diri. 

Palingsehan Dane Harim: 1.017 diri. 

37 (2:36) 38 (2:36) 39 (2:36) 

40 Puniki palingsehan wong Lewine, sane mawali 

saking paselongan inggih punika: 

Palingsehan Dane Yesua miwah Kadmiel, inggih 
punika katurunan Dane Hodawia: 74 diri. 


EZRA 2.41-55 1996 


Parajuru kidunge inggih punika katurunan Dane 
Asap: 128 diri. 

Parajuru gebag Perhyangan Agunge, inggih 
punika katurunan Dane Salum, Ater, 
Talmon, Akub, Hatita, Sobai, makasami 
wenten: 139 diri. 

41(2:40) 22 (2:40) 

43 Puniki parapangayah Perhyangan Agung Ida 
Sang Hyang Widi Wasa sane mawali saking 
paselongan, inggih punika: 

Palingsehan Dane Siha, Hasupa, Tabaot. 

Palingsehan Dane Keros, Siaha, Padon. 

Palingsehan Dane Lebana, Hagaba, Akub. 

Palingsehan Dane Hagab, Samlai, Hanan. 

Palingsehan Dane Gidel, Gahar, Reaya. 

Palingsehan Dane Resin, Nekoda, Gasam. 

Palingsehan Dane Usa, Paseah, Besai. 

Palingsehan Dane Asna, Meunim, Nepusim. 

Palingsehan Dane Bakbuk, Hakupa, Harhur. 

Palingsehan Dane Baslut, Mehida, Harsa. 

Palingsehan Dane Barkos, Sisera, Temah. 

Palingsehan Dane Nesiah, Hatipa. 

44 (2:43) 45 (2:43) 48 (2:43) 47 (2:43) 48 (2:43) 

49 (2:43) 50 (2:43) 51 (2:43) 52 (2:43) 53 (2:43) 

54 (2:43) 

55 Puniki katurunan paraparekan Ida Sang Prabu 
Salomo sane mawali saking paselongan, inggih 
punika: 

Palingsehan Sotai, Soperet, Peruda, Yaala, 
Darkon, Gidel, Sepaca, Hatil, Pokeret- 
Hasebaim miwah Ami. 

56 (2:55) 7 (2:55) 

58 Parapangayah Perhyangan Agung Ida Sang 
Hyang Widi Wasa miwah katurunan paraparekan 
Ida Sang Prabu Salomo makasami wenten 392 
diri akehipun. 

39 Paraanake sane mawali saking Tel-Melah, 
Tel-Harsa, Kerub, Adan miwah Imer, nanging 
ipun nenten mrasidayang muktiang mungguing 
palingsehan miwah kawitipun saking bangsa 
Israel, inggih punika palingsehan Dane Delaya, 
Tobia, Nekoda, makasami sareng: 652 diri. 

60 (2:59) 

61 Wenten taler makudang-kudang kulawargan 
pandita sane nenten mrasidayang manggihin 
catetan ngeniang indik leluurnyane inggih punika: 
Palingsehan Dane Habaya, Hakos miwah Barsilai. 
(Leluur Dane Barsilai punika pecak ngambil anak 
istri okan Dane Barsilai wong Gileade punika, 
tur ngawit saking punika dane kapesengin 
manut pesengan kulawargan anake istri punika.) 
Santukan dane sareng sami nenten mrasidayang 
muktiang sapasira leluur danene, kenginan dane 
nenten kalugra dados pandita. 22 (2:61) 83 Sang 
gubernur sane mrentah jagat Yehudane raris 
mutusang mungguing dane sareng sami nenten 

dados ngajengang ajeng-ajengan sane katurang 
ring Ida Sang Hyang Widi Wasa, kantos wenten 
pandita sane wenang ngunayang Urim miwah 
Tumime punika. 

64 Gebogan anake sane mawali saking 
paselongan makasami wenten 42.360 diri. 
Sajaba punika, pararencangnyane luh miwah 
muani wenten 7.337 diri akehipun. Saking 
pantarannyane wenten juru kidung lanang 
miwah istri 200 diri. Ipun taler pada maderbe 
kuda 736 akehipun, bagal 245 ukud, unta 435 
ukud, keledae 6.720 ukud. 92 (2:64) 56 (2:64) 

67 (2:64) 

68 Rikala rauh ring Perhyangan Agung Ida 
Sang Hyang Widi Wasa ring Yerusalem, 
makudang-kudang pamimpin kulawargane 
punika raris ngaturang aturan suka lilannyane, 
buat ngwangun Perhyangan Ida Sang Hyang Widi 
Wasa ring genahe sane pangawit. 2? Aturannyane 
manut mampuhnyane suang-suang, buat dados 
arta branan Perhyangan Agunge, inggih punika: 
Mas 500 kilogram, perak 2.800 kilogram miwah 
jubah buat parapanditane 100 lembar. 

70 Parapandita, wong Lewi miwah makudang- 
kudang rakyate pada magenah ring Yerusalem 
wiadin ring genahe sane nampek irika. Parajuru 
kidunge, pajagaan Perhyangane miwah pangayah 
Perhyangan Ida Sang Hyang Widi Wasa miwah 


EZRA 3.1-4 1999 


parawong Israele sane tiosan, sami pada jenek 
malinggih ring desa-desa sane pecak dados 
genah leluurnyane. 


Pangubaktine malih kamimitin 


1 Ring sasih sane kaping pitu, sasampun 

wong Israel jenek ring kota-kotannyane, 
ipun sareng sami raris ketog-semprong pada 
mapunduh ring Yerusalem. 2 Pandita Yosua okan 
Dane Yosadak kasarengin antuk parasemeton 
danene parapandita sami, kadi asapunika taler 
Dane Serubabel okan Dane Sealtiel, kasarengin 
antuk parasemeton danene, raris ngwangun 
pamorboran aturan pabuat Ida Sang Hyang Widi 
Wasa, Widin Israele. Ring pamorboran aturane 
punika ipun sareng sami pacang ngaturang aturan 
maborbor, satinut ring sane kakacap ring cakepan 
Torat Dane Musa, parekan Ida Sang Hyang Widi 
Wasa. 3 Yadiastun ipun sareng sami pada ajerih 
ring jadma uedan sane wenten irika, nanging 
ipun taler ngwangun pamorboran aturane punika 
ring genahnyane sane riin. Sasampune punika 
ipun raris malih ngawitin ngaturang aturan 
maborbor pamantuka ring Ida Sang Hyang Widi 
Wasa rikala semeng miwah sore. 4Ipun taler 
marerainan Pondok Daun manut pailehnyane. 
Nyabran rahina, ipun ngaturang aturan maborbor 
manut etangan sane patut katurang ring rahinane 


EZRA 3.5-8 2000 


punika. ? Saking rahinane punika raris tetep 
katurang aturan maborbor, kadi asapunika taler 
ring nuju Rerainan Bulan Baru miwah nyabran 
rerainan sane suci pabuat Ida Sang Hyang Widi 
Wasa. Sajawining punika rikala anake ngaturang 
aturan suka lila pamantuka ring Ida Sang Hyang 
Widi Wasa, ipun sareng sami taler ngaturang 
aturan maborbor. ? Ngawit saking tanggal apisan 
ring sasih sane kaping pitu punika, ipun setata 
ngaturang aturan maborbor pamantuka ring 
Ida Sang Hyang Widi Wasa, yadiastun dasar 
Perhyangan Agunge durung kapasang. 


Perhyangan Agunge ngawitin malih kawangun 


7 Bangsa Israele ngwehin tukang batu miwah 
tukang kayune jinah. Wong Sidon miwah wong 
Tiruse sane ngangkut taru aras saking Libanon 
rauh ring Yope kawehin pangan kinum miwah 
minyak. Indike punika prasida kalaksanayang, 
saking lelugran Ida Sang Prabu Kores, ratune 
ring Persia. 8 Ring sasih sane kaping kalih, ring 
taun sane kaping kalih sasampun bangsa Israele 
rauh ring Perhyangan Ida Sang Hyang Widi Wasa 
ring Yerusalem, Dane Serubabel okan Dane 
Sealtiel miwah Dane Yosua okan Dane Yosadak 
kasarengin antuk parasemeton danene sane 
lianan, inggih punika parapandita miwah wong 
Lewi, makamiwah paraanak sane mawali budal 

ka Yerusalem saking paselongan, raris ngamimitin 
pakaryannyane. Sakancan wong Lewine sane 
mayusa kalih dasa taun miwah langkungan 

ring punika kapangandikayang ngenterang 
pakaryan ngwangun Perhyangan Agunge. ? Dane 
Yosua kasarengin antuk oka miwah kadang 
wargannyane miwah Dane Kadmiel kasarengin 
antuk oka-okannyane wong Hodawia miwah 
parawong Yehuda sinarengan ngenterang 
pakaryan ngwangun Perhyangan Agunge punika. 
Dane katulungin antuk wong Lewi palingsehan 
Dane Henadad. 

10 Rikala dasar Perhyangan Ida Sang Hyang Widi 
Wasa kapasang antuk paraundagine, parapandita 
sane sampun ngrangsuk busana kapanditan raris 
pada rauh sarwi ngagem trompet miwah wong 
Lewi saking palingsehan Dane Asap pada makta 
cengceng buat muji ngluihang Ida Sang Hyang 
Widi Wasa, anut sakadi pituduh Ida Sang Prabu 
Daud, ratun wong Israele. 11 Dane makidung 
saling saurin muji miwah matur panyuksma ring 
Ida Sang Hyang Widi Wasa sapuniki: “Ida Sang 
Hyang Widi Wasa kalintang becik. Mungguing 
sih kasatian Idane tumiba ring bangsa Israele 
langgeng salami-laminipun.” Sapangrarisipun, 
pasamuane punika makasami pada masuryak 
antuk suara jangih muji Ida Sang Hyang Widi 
Wasa, duaning dasar Perhyangan Ida Sang Hyang 

Widi Wasa sampun kapasang. 12 Nanging akeh 
pisan saking pantaran parapandita, wong Lewi 
miwah parapamimpin kulawarga, paraanak 
lingsir sane naenin nyingak Perhyangan Agunge 
sane riin, pada nangis pagerong rikala ngaksi 
dasar Perhyangan Agunge punika kapasang. 
Nanging anake sane lianan sane wenten irika 
sami pada masuryak-suryak antuk suka renan 
manahnyane. 13 Nenten mrasidayang anake 
minayang sane encen suaran anak sane girang 
miwah sane encen suaran anak nangis, duaning 
pasamuane masuryak-suryak antuk suara jangih 
kantos prasida kapiragi saking doh. 


Indik ngwangun Perhyangan Agunge kaalangin 
antuk meseh-meseh wong Israele 


1 Meseh-meseh wong Yehudane miwah 

wong Benyamine miragi mungguing anake 
sane mawali saking paselongan punika sedekan 
ngwangun Perhyangan Ida Sang Hyang Widi 
Wasa, Widin Israele. 2 Duaning punika ipun pada 
rauh ring Dane Serubabel miwah parapanglingsir 
kulawargane, maduluran baos sapuniki: “Ajakja 
tiang sareng ngwangun Perhyangan Agunge 
punika, duaning tiang taler nyungsung Widin 
semetone, pateh sakadi semeton. Sajaba punika, 
tiang mula setata ngaturang aturan ring Ida, 


EZRA 4.3-7 2003 


ngawit saking daweg Ida Sang Prabu Esar-Hadon, 
ratun panegara Asure ngisidang tiang mriki.” 

3 Nanging Dane Serubabel, Dane Yosua miwah 
parapanglingsir kulawargan bangsa Israele 
mabaos ring ipun sapuniki: “Buat ngwangun 
Perhyangan Agung Ida Sang Hyang Widi Wasa, 
Widin tiange, tiang durung muatang pitulungan 
semetone. Puput wantah tiang kewanten sane 
pacang ngwangun satinut ring prentah Ida Sang 
Prabu Kores ratun panegara Persiane ring tiang.” 

4 Irika jadma uedane punika ngusahayang 
mangda wong Yehudane mamanah wusan 
ngwangun tur ajerih makarya. ? Malahan 
sapanyeneng Ida Sang Prabu Kores madeg ratu 
ring Persia kantos rauh masan panyeneng Ida 
Sang Prabu Darius madeg ratu ring panegara 
Persia, ipun pada ngangsok parapajabat 
pamrentah Persiane mangda nglawan wong 
Yehudane tur ngurungang rencanannyane 
punika. 


Indik ngwangun kota Yerusaleme kaalangin 


6 Duk Ida Sang Prabu Ahasweros ngawit 
jumeneng ratu, jadma uedane irika raris nulis 
surat sane dagingipun nalih anake sane sampun 
jenek ring Yehuda miwah ring Yerusalem punika. 

7 Kadi asapunika taler rikala Ida Sang Prabu 
Artahsasta jumeneng ratu, Dane Bislam, 

Mitredat, Tabeel miwah parakantinnyane sane 
tiosan, ngaturang surat ring Ida Sang Prabu 
Artahsasta, ratun panegara Persiane. Surate 
punika nganggen basa Aram, tur patut kasalin 
rikala kawacen. 

8 Kadi asapunika taler Gubernur Rehum 
miwah Dane Simsai sekretaris daerahe sampun 
ngaturang surat ring Ida Sang Prabu Artahsasta, 
ngeniang indik kota Yerusaleme. 

9 Saking Gubernur Rehum miwah Simsai 
sekretaris daerahe miwah saking timpal- 
timpalnyane inggih punika parahakim miwah 
saking sakancan pegawe sane tiosan sane pecak 
kawitipun saking Erek, Babel miwah Susan sane 
ring tanah Elam, !0 kasarengin antuk rakyate 
sane lianan, sane pecak kakisidang saking 
panegarannyane suang-suang antuk Ida Sang 
Prabu Asnapar Sane Agung tur kagenahang 
ring kota Samaria miwah ring wewidangan- 
wewidangan sane tiosan ring dauh Tukad Eprate. 
11 sapuniki daging surate punika: 

“Katur ring ayun Ida Sang Prabu Artahsasta, 
saking paraparekan iratune jadma sane magenah 
ring dauh Tukad Eprate. 

12 Titiang matur piuning ring palungguh iratu 
mungguing wong Yahudi sane sampun kesah 
saking ayun palungguh iratune tur ngungsi 
genah titiange, ipun sami sampun pada rauh ring 

Yerusalem. Sane mangkin ipun sedek ngwangun 
malih kota sane duraka miwah jaat punika. 

Ipun sampun makarya dasar miwah ngwangun 
temboknyane tur digelis pacang muputang 
pakaryane punika. 13 Mangda palungguh iratu 
sauninga, mungguing yening kotane punika 
sampun kawangun tur tembok-temboknyane 
sami sampun puput, ipun nenten pacang nyak 
malih naur pajeg, upeti miwah bea cukai. 
Pamuputipun, indike punika pacang ngawinang 
tuna jinah upeti druene. 14 Sane mangkin 
santukan titiang maderbe tetegenan pamantuka 
ring palungguh iratu, titiang nenten pisan liang 
yening iratu keni bencana. Duaning punika, 
titiang ngutus utusan buat matur piuning ring 
iratu, 1? mangda iratu ledang nureksain ring 
cakepan babad paraleluur iratune. Ring cakepane 
punika iratu pacang manggihin tur wikan, 
mungguing kotane punika kota sane nguni tansah 
dura cara, ngawinang kamewehan ring pararatu 
miwah parapamrentah propinsine. Jadmane ring 
kotane punika setata meweh antuk mrentah. 
Punika awinanipun kotane punika kuugang. 

16 Duaning punika titiang matur piuning ring 
iratu, mungguing yening kotane punika sampun 
prasida puput, iratu nenten jaga mrasidayang 
malih mrentah propinsi-propinsine sane dauh 

Tukad Eprate.” 17 Ida sang prabu raris ngwales 
surate punika sapuniki: 

“Katiba teken Gubernur Rehum muah teken 
Simsai sekretaris daerahe, makamuah teken 
parakantinnyane ane nongos di Samaria muah di 
daerah lenan di dauh Tukad Eprate. 

18 Suastiastu! Surat ane kirim paman teken 
gelahe suba kapaca di arepan gelahe tur 
makejang suba terang. 19 Gelah suba mrentahang 
buat nureksain tur kapangguh mungguing uli 
maluan Yerusaleme ento tansah brontak nglawan 
pamrentah ida sang prabu, tur kotane ento 
bek misi jlema jaat muah jlema ane demen 
ngae iur. 20 Sajaba ento, imaluan raja-rajane 
ane ngwengku di Yerusalem, ane mrentah 
sawewidangan dauh Tukad Eprate, makejang 
pada katurin pajeg, upeti muah bea cukai. 

21 Sawireh keto, prentahangja apanga anake 
ento pada suud ngwangun. Kotane ento tusing 
dadi buin kawangun satondenne ada prentah uli 
gelahe. 22 Ingetangja apang melah, eda pesan 
paman lemenah teken unduke ene, apanga eda 
liunan buin gelahe pocol.” 

23 Sasampune surat Ida Sang Prabu Artahsasta 
kawacen ring ajeng Dane Rehum, Simsai 
sekretaris daerahe miwah ring ajeng parakantin 
danene sami, dane sareng sami digelis lunga 
ka Yerusalem, maranin wong Yahudine tumuli 

mamaksa wong Yahudine mangda ngrarianang 
pakaryane punika. 


Pakaryan ngwangun Perhyangan 
Agunge malih kakawitin 


24 Daweg punika ugi, pakaryan ngwangun 
Perhyangan Agung Ida Sang Hyang Widi Wasa 
ring Yerusalem raris mandeg. Pakaryane punika 
nenten kalanturang kantos rauh ring taun sane 
kaping kalih panyeneng Ida Sang Prabu Darius 
ring Persia. 

1 Duk punika Nabi Hagai miwah Nabi Sakaria 
5 okan Dane Ido, tumuli mawarah-warah 
sajeroning parab Ida Sang Hyang Widi Wasa, 
Widin Israele, marep ring wong Yahudi sane 
wenten ring Yehuda miwah ring Yerusalem. 
2 Rikala Dane Serubabel okan Dane Sealtiel 
miwah Dane Yosua okan Dane Yosadak mireng 
pawarah-warahe punika, dane raris ngamimitin 
ngwangun Perhyangan Ida Sang Hyang Widi Wasa 
ring Yerusalem. Dane sareng kalih kasarengin 
antuk paranabin Ida Sang Hyang Widi Wasa 
makakalih iwau. 

3 Nanging daweg punika raris Dane Tatnai, 
gubernur sane ngwengku jagat dauh Tukad 
Eprate, kasarengin antuk Dane Setar-Bosnai 
miwah kantin danene, rauh ka Yerusalem saha 
mabaos sapuniki: “Nyenke ane mrentahang 

jerone buat ngwangun Perhyangane ene 

tur mragatang temboknyane?” “ Dane taler 
nakenang wastan sakancan anake sane 
nulungin ngwangun Perhyangan Agunge punika. 
> Nanging Ida Sang Hyang Widi Wasa nyuryanin 
parapanglingsir wong Yahudine, kantos dane 
nenten kandeg antuk sang gubernur. Sang 
gubernur tumuli ngirim surat katur ring Ida Sang 
Prabu Darius tur surate punika polih walesan. 

6 Daging surate sane kakirim antuk Dane Tatnai, 
gubernur sane ngwengku dauh Tukad Eprate, 
kasarengin antuk Dane Setar-Bosnai miwah 
parakantinnyane, katur ring Ida Sang Prabu 
Darius, sapuniki: 

7 “Katur ring Ida Sang Prabu Darius. Mugi 
palungguh iratu mrentah saha rahayu. 

8 Mugi palungguh iratu wikan mungguing 
titiang sampun ngrauhin daerah Yehuda, genah 
Perhyangan Agung Ida Sang Hyang Widi Wasa 
Sane Maha Luur. Perhyangan Agung punika 
sedek kawangun antuk batu sane ageng-ageng, 
tur temboknyane kalapisin antuk taru. Pakaryane 
punika kagarap saha teliti pisan tur sane mangkin 
pakaryane punika mamargi saha lancar pisan. 

3 Titiang sampun nakenin pamimpinnyane, 
sapasirake sane mrentahang ipun buat 
ngwangun Perhyangane punika tur muputang 
temboknyane? 10 Sajeroning punika titiang 


EZRA 5.11-14 2009 


taler nakenang ring ipun wastan anake sane 
makarya ring Perhyangane punika, mangda 
prasida antuk titiang ngaturang ring palungguh 
iratu, sapasira wastan jadmane sane mimpin 
ipun. 1! Sapuniki pasauripune ring titiang: 
‘Titiang puniki parakaulan Ida Sang Hyang Widi 
Wasa sane ngwengku akasa miwah pretiwine. 
Titiang malih ngwangun Perhyangan sane 
pecak kawangun makudang-kudang taun sane 
sampun lintang, sane kawangun antuk ratun 
Israele sane luih. 12 Nanging santukan paraleluur 
titiange ngawinang Ida Sang Hyang Widi Wasa 
sane ngwengku langite punika duka, ipun raris 
serahang Ida ring Ida Sang Prabu Nebukadnesar 
ratune ring Babel, wong Kasdime punika tur 
sang prabu raris ngrusak Perhyangane punika. 
Sasampun punika paraleluur titiange raris 
kaselong ka panegara Babel. 13 Nanging ring 
taun sane kaping pisan panyeneng Ida Sang 
Prabu Kores ring Babel, ida mrentahang mangda 
Perhyangan Agung Ida Sang Hyang Widi Wasa 
malih kawangun. 14 Daweg punika prabot mas 
miwah perak Perhyangan Agung Ida Sang Hyang 
Widi Wasa sane kambil antuk Ida Sang Prabu 
Nebukadnesar saking Perhyangan Agunge ring 
Yerusalem tur kagenahang ring purane sane 
wenten ring Babel, taler kawaliang antuk Ida 
Sang Prabu Kores tur kaserahang ring Dane 


EZRA 5.15-6.2 2010 


Sesbasar sane kadegang dados gubernur ring 
Yehuda. 19 Sang prabu ngandikayang dane, 
mangda prabote punika kagenahang malih ring 
Perhyangan Agunge ring Yerusalem, tur mangda 
Perhyangan Agung Ida Sang Hyang Widi Wasa 
punika malih kawangun ring genahnyane sane 
riin. 16 Dane Sesbasar tumuli rauh tur makarya 
dasar Perhyangan Agung Ida Sang Hyang Widi 
Wasa ring Yerusalem, tur ngawit saking dauhe 
punika rauh mangkin pakaryane punika ngraris 
kamargiang, sakewanten durung puput. 

17 Duaning punika yening mantuk ring kayun 
sang prabu, rarisang tureksain ring prasasti 
druene ring Babel, punapike naenin Ida 
Sang Prabu Kores nitahang ngwangun malih 
Perhyangan Agung Ida Sang Hyang Widi Wasa 
ring Yerusalem punika. Sasampune punika, 
ledang palungguh iratu ngandikayang ring titiang 
kaputusan iratune ngeniang indike punika.” 


Prentah Ida Sang Prabu Kores kakeniang 


1 Sasampune punika, Ida Sang Prabu 

Darius raris mrentahang mangda nureksain 
prasastin ida sang prabu sane kasimpen ring 
Babel. 2 Raris kapanggihin wenten prasasti ring 
kota Ahmeta, ring propinsi Media, sane masuara 
kadi asapuniki: 


EZRA 6.3-7 2011 


3 “Ring taun sane kaping pisan duk Ida Sang 
Prabu Kores jumeneng ratu, Ida ngwedalang 
prentah, mangda Perhyangan Agung Ida Sang 
Hyang Widi Wasa sane ring Yerusalem malih 
kawangun, makadados genah ngaturang aturan 
miwah aturan maborbor. Tegeh Perhyangane 
punika patut pitulikur meter tur linggahnyane 
taler pitulikur meter. “Tembok-temboknyane 
malakar batu ageng-ageng tigang lapis, raris 
kalapisin antuk taru. Sakancan prabeanipun 
kataur antuk ida sang prabu. ? Kadi asapunika 
taler prabot mas miwah perak Perhyangan Agung 
Ida Sang Hyang Widi Wasa sane kambil antuk Ida 
Sang Prabu Nebukadnesar saking Perhyangan 
Agunge ring Yerusalem tur bakta ida ka Babel, 
makasami patut kawaliang tur kagenahang ring 
genahnyane sane nguni ring Perhyangan Agung 
Ida Sang Hyang Widi Wasa ring Yerusalem.” 


Ida Sang Prabu Darius mrentahang 
mangda pakaryane punika kalanturang 


6 Sasampune punika Ida Sang Prabu Darius raris 
mapaica pangwales, sapuniki: 

“Katiba teken gubernur dauh Tukad Eprate, 
aketo masih Setar-Bosnai, kayang parakantin 
pamane. Johangja iban pamane uli ditu. 7 Edaja 
gulgula ia magarapan. Depangja gubernur 
Yehudane muah parapamimpin Yehudane 


EZRA 6.8-12 2012 


ngwangun Perhyangan Agung Ida Sang Hyang 
Widi Wasa di tongose ane imaluan. 8 Sajaba 
ento, gelahe mrentahang, apanga paman 
nulungin parapamimpin wong Yahudine buat 
ngwangun Perhyangan Ida Sang Hyang Widi 
Wasane ento. Prabeannyane enggalang bayah 
baan pajeg muah upetine ane duduk paman 
dauh Tukad Eprate, apanga gegaene ento tusing 
kadat. ? Buina tusing dadi sangkenang, nglemah 
paman patut nyerahang teken parapanditane 

di Yerusalem sakancan ane perluanga, luire 
sampi jagiran muda, biri-biri muani muah panak 
biri-biri buat aturan maborbor pabuat Ida Sang 
Hyang Widi Wasa, Widin langite, muah gandum, 
uyah, anggur muah lengis. 10 Unduke ene patut 
laksanayang paman apanga ia setata ngaturang 
aturan ane ngledangin Ida Sang Hyang Widi 
Wasa, Widin langite, tur ngastawayang gelahe 
muah pianak-pianak gelahe. 1! Buina gelahe 
mrentahang paman, apanga asing-asing anak 
ane bani nungkasin kaputusane ene, adegan 
umahne patut kabut abesik tur ia katomplok 
baan adegane ento. Sasubane keto umahne 
patut kuugang. 12 Ida Sang Hyang Widi Wasa, ane 
nyelik kota Yerusaleme dadi tongos nyungsung 
Ida, lakar mungkatang pararatu wiadin bangsa 
ane bani tempal teken prentahe ene tur bani 
nguugang Perhyangan Agung Idane, ane di 


EZRA 6.13-17 2013 


Yerusalem ento. Gelahe Sang Prabu Darius ane 
mesuang prentahe ene. Makejang prentahe ene 
patut kalaksanayang.” 


Perhyangan Agung Ida Sang 
Hyang Widi Wasa kaplaspas 


13 Sasampune punika, Dane Tatnai gubernur 
dauh Tukad Eprate, Dane Setar-Bosnai miwah 
parakantinnyane raris ngamargiang sapatitah 
Ida Sang Prabu Darius. 14 Parapanglingsir wong 
Yahudine nglanturang pakaryane punika saha 
lancar kangsok antuk Nabi Hagai miwah Nabi 
Sakaria okan Dane Ido. Dane sareng sami 
muputang wewangunane punika satinut ring 
titah Ida Sang Hyang Widi Wasa, Widin Israele 
miwah saadung ring prentah Ida Sang Prabu 
Kores, Darius miwah Artahsasta pararatune ring 
Persia. 15 Perhyangan Agunge punika puput 
kawangun ring tanggal tiga, sasih Adar, ring taun 
sane kaping nem panyeneng Ida Sang Prabu 
Darius. 18 Sasampune punika wong Israele, 
parapandita, wong Lewi miwah anake sane 
tiosan sane mawali saking paselongan, raris 
ngwentenang upacara mlaspas Perhyangan 
Agung Ida Sang Hyang Widi Wasa. Dane ipun 
sareng sami pada masuka rena. 1” Buat mlaspas 
Perhyangan Agung Ida Sang Hyang Widi Wasa 
punika, dane ipun ngaturang banteng jagiran 


EZRA 6.18-22 2014 


satus ukud, biri-biri muani satak ukud miwah 
panak biri-biri samas ukud. Dane ipun taler 
ngaturang kambing muani roras ukud, sane 
pinaka dados aturan pamrastaning dosa pabuat 
wong Israel makasami, manut cacakan suku 
bangsa Israele. 18 Dane ipun taler ngadegang 
parapandita manut sorohnyane miwah wong 
Lewi manut golongannyane, buat ngayah ring 
Perhyangan Agung Ida Sang Hyang Widi Wasa 
ring Yerusalem, manut kacap cakepan Dane 
Musa. 


Rerainan Paskah 


19 Ring tanggal patbelas, sasih sane kaping 
pisan, anake sane mawali saking paselongan 
pada marerainan Paskah. 20 Duaning punika 
parapandita miwah wong Lewine raris pada 
nyuciang raga tur dane sareng sami raris suci. 
Irika parawong Lewine raris nampah panak 
biri-biri buat aturan Paskah pabuat anake sane 
mawali saking paselongan, pabuat parapanditane 
miwah pabuat ragan danene ngraga. 21 Wong 
Israele sane mawali saking paselongan miwah 
sakancan anake sane nyuciang dewek saking 
leteh cemer bangsa-bangsa sane wenten ring 
jagat punika miwah anake sane rauh mabakti 
ring ayun Ida Sang Hyang Widi Wasa, Widin 
Israele, sami pada nunas aturan punika. 22 Ipun 


EZRA 7.1-6 2015 


taler marerainan Roti Tan Paragi pitung rahina 
suenipun, maduluran manah suka rena. Ipun 
pada suka rena ring manah duaning Ida Sang 
Hyang Widi Wasa sampun ngawinang pakayunan 
sang prabu Asure ledang ring ipun, kantos sang 
prabu sampun ngicen ipun pitulungan sajeroning 
ipun makarya ngwangun Perhyangan Agung lda 
Sang Hyang Widi Wasa, Widin Israele. 


Dane Esra rauh ring kota Yerusalem 


1 Sasampune punika, rikala Ida Sang Prabu 

Artahsasta jumeneng ratu ring Persia, wenten 
anak mapesengan Esra. Dane punika katurunan 
Dane Harun, Sang Pandita Agung, sakadi ring sor 
puniki. Dane Esra okan Dane Seraya, okan Dane 
Asarya, okan Dane Hilkia, ? okan Dane Salum, 
okan Dane Sadok, okan Dane Ahitub, 3 okan Dane 
Amarya, okan Dane Asarya, okan Dane Merayot, 
4 okan Dane Serahya, okan Dane Usi, okan Dane 
Buki, “okan Dane Abisua, okan Dane Pinehas, 
okan Dane Eleasar, okan Dane Harun. 

6 Dane Esra tumuli kesah saking Babel. Dane 
punika anak sane pradnyan ring daging cakepan 
suci, wikan ring daging cakepan Torat Dane 
Musa sane kapaicayang antuk Ida Sang Hyang 
Widi Wasa, Widin Israele. Sajawining punika 
sang prabu maicayang ring dane sakancan sane 
tunas dane, santukan Ida Sang Hyang Widi 


EZRA 7.7-11 2016 


Wasa, Widin danene setata ngiangin dane. 

7 Ring taun sane kaping pitu panyeneng Ida 
Sang Prabu Artahsasta, dane mamargi budal ka 
Yerusalem kasarengin antuk rombongan sane 
tiosan luiripun, parapandita, wong Lewi, juru 
kidung, parapajagaan miwah parapangayahe 
ring Perhyangan Agung Ida Sang Hyang Widi 
Wasa. 8 Dane Esra tumuli rauh ring Yerusalem 
ring sasih sane kaping lima, inggih punika ring 
taun sane kaping pitu panyeneng Ida Sang 
Prabu Artahsasta. ? Dane kesah saking Babel 
ring tanggal siki sasih sane kaping pisan, tur ring 
tanggal asiki sasih sane kaping lima dane rauh 
ring Yerusalem, santukan Widin danene tansah 
ngiangin dane. 19 Dane Esra sampun nyadia 
pisan buat nureksain saha ngincepang Torat Ida 
Sang Hyang Widi Wasa, tur nglaksanayang saha 
ngurukang sakancan pidabdab miwah tata cara 
punika ring pantaran wong Israele. 


Piagam paican Ida Sang Prabu 
Artahsasta ring Dane Esra 


11 |da Sang Prabu Artahsasta mapaica piagam 
ring Dane Esra, sane dados pandita miwah 
pradnyan ring daging cakepan suci, sane wikan 
ring titah miwah pidabdab Ida Sang Hyang Widi 
Wasa, sane dagingipun asapuniki: 


EZRA 7.12-18 2017 


12 “Pjagam uli Ida Sang Prabu Artahsasta, katiba 
teken Pandita Esra, ane pradnyan teken Pidabdab 
Ida Sang Hyang Widi Wasa, Widin langite. 

13 Gelahe suba mrentahang mungguing asing- 
asing anak Israel di sakuub kaprabon gelahe, 
parapandita wiadin wong Lewi ane makeneh 
mulih ka Yerusalem, dadi bareng-bareng teken 
paman. 14 Gelahe muah pangabih gelahe 
pepitu ento ngutus paman buat nyelehin kota 
Yerusalem muah gumi Yehudane, saha nureksain, 
apake Pidabdab Torat Widin pamane, ane 
kapategenang teken paman suba katinutin, 
apa tusing. 15 Paman patut masih ngaba perak 
muah mas aturan gelahe muah pangabih gelahe, 
ane lakar katurang di ajeng Widin Israele, ane 
malingga di Yerusalem. 18 Aketo masih paman 
patut ngaba perak muah mas ane punduhang 
paman di sawewidangan gumi Babele muah 
aturan rakyat Israele muah parapanditannyane 
ane lakar aturanga buat Perhyangan Agung Ida 
Sang Hyang Widi Wasa di Yerusalem. 

17 Sawireh keto, paman patut tangar nganggon 
pipise ento buat meli sampi muani-muani, 
biri-biri muani, panak biri-biri, gandum muah 
anggur. Aturan-aturan ento makejang patut 
aturang paman di pamorboran aturane di 
Perhyangan Agung Widin pamane di Yerusalem. 
18 Unduk mas wiadin perake ane lenan, dadi 


EZRA 7.19-24 2018 


anggon paman muah nyama-nyamaan pamane 
buat ngitungang ane lenan, ane satinut teken 
pakarsan Widin pamane. 19 Barang-barange ane 
kaserahang teken paman buat pangubaktine di 
Perhyangan Agung Widin pamane, patut aturang 
paman di ayun Ida Sang Hyang Widi Wasa di 
Yerusalem. 20 Buina apaja buin ane perluang 
paman buat Perhyangan Agung Widin pamane, 
paman dadi nunas sig bendahara kaprabon 
gelahe. 

21 Gelahe, Sang Prabu Artahsasta masih suba 
mrentahang parabendaharane ane dauh Tukad 
Eprate, mungguing apaja ane tagiha teken 
Pandita Esra, ane pradnyan teken daging Torat 
Ida Sang Hyang Widi Wasa, Widin langite, patut 
kalaksanayang makejang. 22 Baangja ia perak 
kantos 3.400 kilogram, gandum 10.000 kilogram, 
anggur 2.000 liter, lengis saitun 2.000 liter muah 
uyah amun kaperluannyane. 23 Sakancan ane 
karsayang baan Ida Sang Hyang Widi Wasa, Widin 
langite, buat kaperluan Perhyangan Agung Widin 
langite ento, ento patut kalaksanayang apang 
melah, apang eda kanti Ida bendu teken gelahe 
muah teken ane ngentinin gelah. 24Gelahe 
ngorahin paman ajak makejang, tusing pesan 
dadi nagih pajeg teken parapandita, wong Lewi, 
juru kidung, pajagaan muah parapangayahe 


EZRA 7.25-28 2019 


muah anake lenan ane ngayah di Perhyangan 
Agung Ida Sang Hyang Widi Wasa. 

25 Sawireh keto paman Esra, paman patut 
ngadegang pamimpin-pamimpin muah 
parahakim ane satinut teken sabdan Ida Sang 
Hyang Widi Wasa, Widin pamane ane sungkemin 
paman, apanga ia ngenterang rakyate ane nongos 
dauh Eprate makejang, nah ento anak ane 
suba nawang pidabdab Widin pamane. Anake 
ane tonden nawang, patut ia urukang paman. 

26 Asing-asing anak ane tusing nglaksanayang 
pidabdab Widin pamane muah pidabdab ida 
sang prabu, ia patut kukum baan ukuman 
mati, ukuman maselong, ukuman denda wiadin 
ukuman mapangkeng.” 


Dane Esra muji Ida Sang Hyang Widi Wasa 


27 Dane Esra raris mabaos sapuniki: “Pujija Ida 
Sang Hyang Widi Wasa, Widin leluur iragane. 
Ida sampun nutdut pakayunan ida sang prabu, 
kantos ida ledang ngluihang Perhyangan Agung 
Ida Sang Hyang Widi Wasa ring Yerusalem. 

28 ida sampun ngawinang ida sang prabu miwah 
parapangabih lan prakanggen idane sami asung 
lugraha ring titiang. Ida Sang Hyang Widi Wasa, 
Widin titiange sampun ngukuhang manah 
titiange, kantos titiang mrasidayang munduhang 


EZRA 8.1-2 2020 


makudang-kudang pamimpin wong Israele, buat 
matulak budal sareng-sareng ring titiang.” 


Rakyate sane mawali saking paselongan 


1 Puniki daptar palingsehan sane pecak 

kaselong ring Babel, sane mawali sareng- 
sareng ring Dane Esra, rikala Ida Sang Prabu 
Artahsasta jumeneng nata. * Dane Gersom saking 
palingsehan Dane Pinehas, Dane Daniel saking 
palingsehan Dane Itamar, Dane Hatus okan Dane 
Sekanya saking palingsehan Dane Daud, Dane 
Sakaria saking palingsehan Dane Paros miwah 
wenten anak lanang-lanang malih sareng 150 diri 
sane kacatet ring silsilah leluur danene. Dane 
Elyoenai okan Dane Serahya, saking palingsehan 
Dane Pahat-Moab, tur dane kasarengin antuk 
anak lanang sareng 200 diri. Dane Sekanya 
okan Dane Yahasiel saking palingsehan Dane 
Satu, kasarengin antuk anak lanang-lanang 
300 diri. Dane Ebed okan Dane Yonatan saking 
palingsehan Dane Adin, kasarengin antuk anak 
lanang-lanang 50 diri. Dane Yesaya okan Dane 
Atalya saking palingsehan Dane Elam, kasarengin 
antuk anak lanang-lanang sareng 70 diri. Dane 
Sebaja okan Dane Mikael saking palingsehan 
Dane Sepaca, kasarengin antuk anak lanang- 
lanang sareng 80 diri. Dane Obaja okan Dane 
Yehiel saking palingsehan Dane Yoab, kasarengin 


EZRA 8.3-16 2021 


antuk anak lanang-lanang sareng 218 diri. Dane 
Selomit okan Dane Yosipya saking palingsehan 
Dane Bani, kasarengin antuk anak lanang-lanang 
sareng 160 diri. Dane Sakaria okan Dane Bebai 
saking palingsehan Dane Bebai kasarengin antuk 
anak lanang-lanang 28 diri. Dane Yohanan okan 
Dane Hakatan saking palingsehan Dane Asgad, 
kasarengin antuk anak lanang-lanang sareng 
110 diri. Dane Elipelet, Dane Yehiel miwah Dane 
Semaya saking palingsehan Dane Adonikam 
(sane rauh ungkuran), kasarengin antuk anak 
lanang-lanang sareng 60 diri. Dane Utai miwah 
Dane Sakur saking palingsehan Dane Bigwai 
kasarengin antuk anak lanang-lanang sareng 

70 diri. 3 (8:2) 4 (8:2) 2(8:2) 2(8:2) 7 (8:2) 8 (8:2) 

3 (8:2) 10 (8:2) 11 (8:2) 12 (8:2) 13 (8:2) 14 (8:2) 


Dane Esra ngrereh wong Lewi 


15 Tiang munduhang rombongane sareng sami 
ring sisin tukade sane membah ka kota Ahawa, 
tur irika madunungan tigang rahina suenipun. 
Rikala tiang nureksain rombongane punika, 
irika panggihin tiang mungguing ring pantaran 
rombongane punika wenten parapandita 
nanging nenten wenten wong Lewi. !? Duaning 
punika tiang tumuli ngutus parapanglingsir 
palingsehane, minakadinipun: Dane Elieser, 
Ariel, Semaya, Elnatan, Yarib, Elnatan, Natan, 


EZRA 8.17-20 2022 


Sakaria, Mesulam. Sajaba punika tiang taler 
ngutus guru-guru, minakadinipun: Dane Yoyarib 
miwah Dane Elnatan. 1? Tiang tumuli mesenin 
dane sareng sami mangda mabaos ring Dane 
Ido sane dados pamimpin pasamuane ring 
Kasipia, taler ring semeton-semeton danene 
sane dados pangayah ring Perhyangan Ida 
Sang Hyang Widi Wasa, mangda dane ngutus 
anak sane patut ngancangin Ida Sang Hyang 
Widi Wasa ring Perhyangan Agung. 18 Saking 
panugrahan Ida Sang Hyang Widi Wasa sane 
tansah ngiangin tiang, dane raris ngutus anak 
sane wicaksana saking palingsehan Dane Mahli 
suku Lewi, inggih punika Dane Serebya miwah 
oka-oka lan parasemeton danene sareng 18 diri. 
19 Sajaba punika dane taler kasarengin antuk 
Dane Hasabya miwah Dane Yesaya sane saking 
palingsehan Dane Merari, kasarengin antuk 
parasemeton miwah oka-okan danene sareng 20 
diri. 2? Tiosan ring punika, dane taler kasarengin 
antuk parapangayah ring Perhyangan Agung 
Ida Sang Hyang Widi Wasa sane kamanggehang 
antuk Ida Sang Prabu Daud miwah prakanggen 
idane buat nyarengin pakaryan wong Lewine, 
wenten sareng 220 diri, makasami madaptar 
wastannyane. 


EZRA 8.21-25 2023 


Dane Esra nuntun rakyate 
mapuasa miwah ngastawa 


21 Sasampun punika ring sisin Tukad Ahawa 
punika, tiang raris mawarah-warah ring 
rombongane punika mangda ipun pada mapuasa 
tur ngasorang dewek ring ayun Ida Sang Hyang 
Widi Wasa, sarwi mapinunas mangda Ida ledang 
mapaica margi sane rahayu ring tiang miwah 
pianak-pianak tiange pingkalih sakancan arta 
branan tiange. 22 Tiang kimud buat nunas 
pasukan prajurit nunggang kuda ring sang prabu, 
buat nyarengin tur nyaga tiang ring margi, 
duaning tiang sampun matur ring ida sapuniki: 
“Ida Sang Hyang Widi Wasa, Widin titiange 
nyayubin asing-asing anak sane masayuban ring 
Ida, nanging Ida duka tur ngukum anake sane 
nilarin Ida.” 23 Punika awinanipun tiang sareng 
sami raris mapuasa tur mapinunas ring Ida Sang 
Hyang Widi Wasa, tur Ida nagingin pinunas 
tiange. 


Aturan pabuat Perhyangan Agunge 


24 Tiang raris nyelik parapamimpin panditane 
sareng 12 diri, inggih punika Dane Serebya miwah 
Dane Hasabya kasarengin antuk semeton danene 
sareng 10 diri. 2 Tiang tumuli nimbang mas 
miwah perak, kadi asapunika taler barang-barang 


EZRA 8.26-30 2024 


sane tiosan, inggih punika aturan-aturan pabuat 
Perhyangan Agunge sane sampun kaserahang 
antuk sang prabu miwah parapangabih lan 
paraprakanggen idane makamiwah wong Israele 
sane wenten irika, tumuli serahang tiang ring 
parapanditane punika. ?? Puniki sane serahang 
tiang ring dane inggih punika: perak 22 ton, 
barang-barang perak satus akehipun mabotbot 
70 kilogram, mas 3.400 kilogram, bokor mas 20 
beratipun 8,4 kilogram, bokor temaga kekalih 
sane makenyah sakadi mase. 27 (8:26) 

28 Tiang tumuli mabaos ring dane asapuniki: 
“Semeton puniki suci ring ayun Ida Sang Hyang 
Widi Wasa kadi asapunika taler prabot-prabote 
puniki. Perak miwah mase puniki dados 
aturan ring ajeng Ida Sang Hyang Widi Wasa, 
Widin leluur semetone. 2? Piara tur jagaja 
prabot-prabote punika kantos semeton prasida 
rauh ring Perhyangan Agung. Irika ring kamar 
parapanditane semeton patut nimbang tur 
nyerahang barang-barange punika, ring ajeng 
parapangageng pandita, wong Lewi miwah 
parapamimpin palingsehan wong Israele ring 
Yerusalem.” 30 Parapandita miwah wong Lewine 
raris nampi perak, mas miwah prabot-prabote 
punika jaga kabakta ka Perhyangan Agung ring 
Yerusalem. 


EZRA 8.31-36 2025 


Rauh ring Yerusalem 


31 Ring tanggal roras, sasih sane kaping pisan, 
tiang sareng sami raris kesah saking Tukad 
Ahawa ngungsi ka Yerusalem, tur Ida Sang Hyang 
Widi Wasa Widin tiange tansah nyayubin tiang. 
Ida nglempasang tiang saking imeseh miwah 
begal. 3? Sasampune tiang rauh ring Yerusalem, 
tiang raris mararian tigang rahina suenipun. 

33 Ring rahina sane kaping pat tiang raris ka 
Perhyangan Agung, nimbang perak, mas miwah 
prabot-prabote punika raris serahang tiang 

ring Pandita Meremot, okan Dane Uria. Dane 
kasarengin antuk Pandita Eleasar okan Dane 
Pinehas, miwah antuk wong Lewi kekalih, inggih 
punika Dane Yosabad okan Dane Yesua miwah 
Dane Noaja okan Dane Binui. 3? Makasami tumuli 
ketang tur katimbang miwah kacatet. 

35 Duk punika ugi parawong Israele sane 
mawali saking paselongan raris ngaturang aturan 
maborbor ring ayun Ida Sang Hyang Widi Wasa, 
Widin Israele. Ipun maturan pabuat wong Israele 
makasami luiripun: banteng jagiran roras ukud, 
biri-biri muani sangang dasa nem ukud, panak 
biri-biri pitung dasa pitu ukud, kambing muani 
sane makadados aturan pamrastaning dosa roras 
ukud. Punika makasami dados aturan maborbor 
ring ayun Ida Sang Hyang Widi Wasa. 3? Ipun taler 

ngaturang surat prentah saking ida sang prabu 
ring paragubernur miwah prakanggene sane 
ring dauh Tukad Eprate. Dane sareng sami raris 
mapaica sumbangan ring bangsa Israel miwah 
pabuat Perhyangan Agunge. 


Dane Esra uning mungguing wenten wong Israel 
sane nganten ngajak anak bangsa lianan 


1 Sasampun paindikane punika mamargi, 
9 parapamimpine tumuli pada rauh tur 
maosang ring tiang, mungguing wong Israel, 
parapandita miwah wong Lewine, nenten 
nganehang raga saking jadma uedane irika, 
luiripun wong Kanaan, wong Het, wong Peris, 
wong Yebus, wong Amon, wong Moab, wong 
Mesir miwah wong Amorine. Dane ipun sareng 
sami pada ngamargiang paindikan sane cemer. 
2 Wong Yahudine sampun pada nganten ngajak 
anak istri wong sunantara, duaning punika kaulan 
Ida Sang Hyang Widi Wasa sane suci sampun 
dados leteh. Malahan parapamimpin miwah 
paraprakanggene sane nyontoin malaksana 
sane kadi asapunika. 3 Rikala tiang miragi indike 
punika, tiang raris nyetset pangangge miwah 
jubah tiange, tur mutbut bok miwah jenggot 
tiange, tumuli negak tur engsek. 4Tiang negak 
nandang sedih irika ngantos rauh masan anake 
ngaturang aturan nyoreang, tur rakyate ngawitin 

mapunduh ngiter tiang, inggih punika anake sane 
marasa ajerih, malantaran sabdan Widin Israele 
ngeniang indik dosa-dosan jadmane sane mawali 
saking paselongan. 

5 Rikala rauh masan anake ngaturang aturan 
nyoreang, tiang raris bangun saking pategakan 
tiange nandang sedih punika. Tiang tumuli 
matedoh ngastawa, kari nganggen pangangge 
miwah jubah tiange sane setset punika, sinambi 
nyakupang lima ring ayun Ida Sang Hyang 
Widi Wasa, Widin tiange, ° kadulurin atur 
sapuniki: “Oduh Ratu Widin titiange, titiang 
rumasa kimud pisan, kantos titiang nenten 
purun nulengek buat mandreng Palungguh 
IRatu. Dosan titiange madugdug nglintangin 
tendas titiange, tur tegehipune sampun nyujuh 
langit. 7 Ngawit saking paraleluur titiange 
kantos rauh mangkin, agung pisan kiwangan 
titiange. Malantaran dosan titiange, titiang 
sareng sami, pararatu miwah parapanditan 
titiange sampun serahang Palungguh IRatu ring 
pararatu sunantarane, tur titiang kapunggal, 
kajarah miwah katawan. Titiang kanistayang ring 
arepan jadmane katah sakadi sane mamargi 
sane mangkin. 8 Sane mangkin wau pisan 
titiang ngrasayang sih pasuecan Palungguh 
IRatu, Widin titiange. Palungguh IRatu sampun 
nglugrain wenten makudang-kudang anak saking 

pantaran titiange luput saking katawan tur 
mapaica genah magumana ring genahe sane suci 
puniki. Makadados silur titiange dados tawanan, 
Palungguh IRatu sampun mapaica urip anyar 
ring titiang. ? Yadiastun titiang dados panjak, 
nanging Palungguh IRatu nenten manggayang 
titiang kapanjakang. Palungguh IRatu ngawinang 
titiang kasayangang antuk pararatun panegara 
Persiane, kantos titiang polih sih pasuecan idane 
buat ngwangun Perhyangan Agunge, ngrajegang 
malih sane pecak sampun uug, kadi asapunika 
taler kalugra muponin sutrepti rahayu iriki ring 
Yehuda miwah ring Yerusalem. 

10 Nanging sane mangkin, oduh Ratu Widin 
titiange, sasampun sakancan paindikan puniki 
mamargi, punapike sane sandang aturang 
titiang malih ring Palungguh IRatu? Titiang 
sampun nungkasin malih titah Palungguh 
IRatune sane sampun paicayang Palungguh 
IRatu, 1! malantaran paranabi parekan Palungguh 
IRatune. Dane ngandikayang mungguing jagate 
sane pacang aug titiang punika jagat sane leteh, 
santukan kaletehin antuk jadma uedane irika. 
Jadmane irika sampun nglaksanayang indik 
sane cemer miwah saluiring paindikan sane 
kabaos leteh, saking tanggun jagate sane asiki 
kantos rauh ka tanggunnyane sane lianan. 

12 Dane ngandikayang ring titiang mungguing 


EZRA 9.13-10.1 2029 


titiang nenten dados juang kajuang ring jadma 
uedane punika, kadi asapunika taler tan kalugra 
ngawinang jadmane irika muponin kerta 
raharja, mangda titiang mrasidayang muponin 
pamupon tanahe sane becik, tur matamiang 
tanahe punika ring pianak-pianak titiange 
turun-temurun. 13 Sasampune titiang muponin 
palan dosa miwah kiwangan titiange sane 
ageng punika, Palungguh IRatu, Widin titiange 
nenten nyisipang titiang anut ring dosan titiange, 
nanging kantun nglugrain titiang urip. 14 Duaning 
punika, sapunapiang titiang jaga malih tempal 
ring titah Palungguh IRatune, tur saling juang 
ngajak bangsane sane jaat punika. Yening titiang 
tempal, sampun janten Palungguh IRatu bendu 
ring titiang tur pacang nyirnayang titiang, kantos 
nenten wenten sane kantun urip. 1? Oduh 

Ratu Sang Hyang Widi Wasa, Widin Israele. 
Palungguh IRatu sane maraga adil. Palungguh 
IRatu nglugrain titiang kantun urip sakadi sane 
mangkin. Titiang ngangken kiwangan titiange ring 
ayun Palungguh IRatu. Sujatinipun titiang nenten 
pantes pedek tangkil ring ayun Palungguh IRatu.” 


Dane Esra ngusanang indik 
nyuang wong sunantara 


10 1 Rikala Dane Esra sedek ngastawa 
ngangken dosa sinambi nangis sumuyud 

ring ajeng Perhyangan Agunge, parapasamuan 
Israele sane akeh punika raris pada mapupul 
ngiter dane, lanang-istri miwah alit-alite sami. 
Ipun pada ngeling gerong-gerong. 2 Dane Sekanya 
okan Dane Yehiel, sane saking palingsehan Dane 
Elam raris mabaos ring Dane Esra sapuniki: 
“Tiang sareng sami sampun ngardi paindikan 
sane nenten satia ring Ida Sang Hyang Widi Wasa, 
Widin iragane, santukan tiang sampun pada 
ngambil anak luh sunantara saking pantaran 
jadma uedane iriki. Nanging kantun wenten 
pangajap-ajap pabuat bangsa Israele. 3 Sane 
mangkin ngiringja iraga makarya prajanjian 
ngiring Ida Sang Hyang Widi Wasa, Widin iragane, 
mungguing iraga jaga munduhang anake luh-luh 
punika rauhing pianak-pianak sane sampun 
lekadang ipun, saadung ring pitutur semetone 
miwah anake sane nampa nyuun titah Ida 
Sang Hyang Widi Wasa, Widin iragane. Tiang 
jaga nglaksanayang paindikan sane satinut ring 
pidabdab Torat Ida Sang Hyang Widi Wasa. “ Sane 
mangkin rarisang margiang, duaning paindikane 
punika dados kaonangan semetone. Tiang 
sareng sami jaga ngiring semeton. Pagehangja 
pakayunane tur rarisang margiang.” 

5 Dane Esra tumuli matangi tur ngandikayang 
parapangageng pandita, wong Lewi miwah 
wong Israele makasami mangda masumpah, 

mungguing dane ipun pacang ngamargiang 
baose iwau. ? Dane Esra tumuli makaon saking 
arepan Perhyangan Agunge, tur ngungsi 
kamar Dane Yohanan okan Dane Elyasib. Irika 
dane marerepan tur nenten ngajengang roti 
miwah nginum toya, duaning dane kaduhkitan 
mangenang jadma sane sampun maselong 
punika nenten satia. 

7 Ring wewidangan Yehuda miwah Yerusaleme 
raris kadauhang mangda jadmane sane 
mawali saking paselongan pada mapupul ring 
Yerusalem. 3 Sapasiraja sane tan rauh sajeroning 
tigang rahina, manut kaputusan pamimpin 
miwah parapanglingsire, arta branannyane 
pacang karampas tur ipun kasepekang saking 
pasamuane sane mawali saking paselongan 
punika. ? Sajeroning tigang rahina wong Yehuda 
miwah Benyamin sane lanang-lanang raris pada 
mapupul ring Yerusalem. Ipun sami mapupul ring 
tanggal kalih dasa, sasih sane kaping sia. Rakyate 
makasami pada negak ring natar Perhyangan 
Agunge. Ipun sami pada ngetor malantaran 
indike punika miwah malantaran wenten sabeh 
bales. 

10 Dane Esra tumuli ngadeg saha mabaos ring 
ipun sapuniki: “Semeton sampun malaksana tan 
satia, malantaran semeton ngambil anak luh 
wong sunantara, tur malantaran punika semeton 

nguuhin kiwangan wong Israele. 11 Sane mangkin 
angkeninja kiwangan semetone ring ayun Ida 
Sang Hyang Widi Wasa, Widin leluur semetone 
tur margiangja napi sane arsayang Ida, raris 
palasangja ragan semetone saking jadma uedane 
iriki miwah luh-luh sunantarane punika!” 

12 Pasamuane makasami tumuli masaur antuk 
suara jangih sapuniki: “Saking yuakti wantah 
dados tetegenan tiange buat ngamargiang 
sapangandikan semetone. 13 Nanging jadmane 
puniki sareng akeh tur sane mangkin nuju masan 
sabeh kantos anake nenten mrasidayang majujuk 
ring jabaan. Sajaba punika pakaryane punika 
nenten jaga puput arahina wiadin kalih rahina, 
duaning tiang sampun akeh pisan mamurug. 

14 Banggayang sampun parapamimpin tiange 
ngwakilin pasamuane makasami. Asing-asing 
anak sane maderbe somah wong sunantara, 
ipun patut rauh ring rahina-rahina sane sampun 
kapastikayang kasarengin antuk parapanglingsir 
miwah parahakim sane wenten ring kota- 
kotannyane. Malantaran indike punika, bendun 
Ida Sang Hyang Widi Wasa pacang lempas saking 
tiang sareng sami.” 1? Wantah Dane Yonatan 
okan Dane Asael miwah Dane Yahseya okan Dane 
Tikwa sane tan saadung ring kaputusane punika. 
Dane kasarengin taler antuk Dane Mesulam 
miwah Dane Sabetai, wong Lewine punika. 

16 Tios ring dane punika, makasami anake 
sane mawali saking paselongan ngamargiang 
kaputusane punika. Pandita Esra tumuli 
nyelik makudang-kudang anak, inggih punika 
pamimpin-pamimpin palingsehan saking 
asing-asing palingsehan malantaran nyambat 
pesengannyane makasami. Ring tanggal sane 
kaping pisan, sasih sane kaping dasa, dane 
paum buat nureksain paindikane punika. 1? Dane 
muputang indik anak sane ngambil anak luh 
wong sunantara punika, ring tanggal sane kaping 
pisan ring sasih sane kaping pisan. 


Anake sane maderbe somah wong sunantara 


18 saking pantaran palingsehan parapanditane, 
sane marabian ring anak luh sunantara, inggih 
punika: Palingsehan Dane Yosua okan Dane 
Yosadak, sasarengan ring parasemeton danene, 
minakadinipun: Dane Maaseya, Elieser, Yarib 
miwah Gedalya. 19 Dane pada majanji jaga 
malasang rabin danene, tur dane raris ngaturang 
biri-biri muani makadados aturan pamrastaning 
dosa miwah kiwangan danene. 

20 Saking palingsehan Dane Imer 
minakadinipun: Dane Hanani miwah Dane 
Sebaja. 

21 Palingsehan Dane Harim minakadinipun: 
Dane Maaseya, Elia, Semaya, Yehiel miwah Dane 
Usia. 

22 Palingsehan Dane Pasur minakadinipun: 
Dane Elyoenai, Maaseya, Ismael, Netaneel, 
Yosabad miwah Dane Elasa. 

23 Parawong Lewine minakadinipun: Dane 
Yosabad, Simei, Kelaya (wiadin Kelita), Petahya, 
Yuda miwah Dane Elieser. 

24 Parajuru kidunge: Dane Elyasib. 

Parajuru gebag kurine minakadinipun: Dane 
Salum, Telem miwah Dane Uri. 

25 Wong Israel sane tiosan, minakadinipun 
palingsehan Dane Peros inggih punika: Dane 
Ramya, Yesia, Malkia, Miyamin, Eleasar, Malkia 
miwah Benaya. 

26 Palingsehan Dane Elam, minakadinipun: 
Dane Matanya, Sakaria, Yehiel, Abdi, Yeremot 
miwah Dane Elia. 

27 Palingsehan Dane Satu inggih punika: Dane 
Elyoenai, Elyasib, Matanya, Yeremot, Sabad 
miwah Asisa. 

28 Palingsehan Dane Bebai minakadinipun: 
Dane Yohanan, Hananya, Sabai miwah Atlai. 

29 Palingsehan Dane Bani minakadinipun: Dane 
Mesulam, Maluk, Adaya, Yasub, Seal miwah 
Yeremot. 

30 Palingsehan Dane Pahat-Moab 
minakadinipun: Dane Adna, Kelal, Benaya, 
Maaseya, Matanya, Besaleel, Binui miwah 
Manase. 

31 Palingsehan Dane Harim minakadinipun: 
Dane Elieser, Yesia, Malkia, Semaya miwah Dane 
Simeon, Benyamin, Maluk miwah Dane Semarya. 
32 (10:31) 

33 Palingsehan Dane Hasum minakadinipun: 
Dane Matnai, Matata, Sabad, Elipelet, Yeremai, 
Manase miwah Simei. 

34 palingsehan Dane Bani minakadinipun: 
Dane Maadai, Amram, Uel, Benaya, Bedeya, 
Keluhu, Wanya, Meremot, Elyasib, Matanya, 
Matnai miwah Dane Yaasai. 3? (10:34) 3? (10:34) 
37 (10:34) 

38 Palingsehan Dane Binui minakadinipun: 
Dane Simei, Selemya, Natan, Adaya, Maknadbai, 
Sasai, Sarai, Asareel, Selemnya, Semarya, Salum, 
Amarya miwah Dane Yusup. 3? (10:38) 40 (10:38) 
41 (10:38) 42 (10:38) 

43 Palingsehan Dane Nebo minakadinipun: Dane 
Yeiel, Matica, Sabad, Sebina, Yadai, Yoel miwah 
Benaya. 

44 Dane ipun pada ngambil anak luh wong 
sunantara tur anake luh punika makasami 
sinarengan ring pianak-pianaknyane raris 
kakenken makaon. 


NEHEMIA 


Pangastawan Dane Nehemia pabuat wong Israel 


1 Babad Dane Nehemia okan Dane Hakalya. 

Duk bulan Kislep, taun sane kaping kalih 
dasa, duk panyeneng Ida Sang Prabu Artahsasta 
ring Persia, tiang Nehemia nuju wenten ring 
ibukota Susan. 2 Duk punika Hanani, salah 
tunggal nyaman tiange rauh saking Yehuda 
kasarengin antuk makudang-kudang anak lianan. 
Tiang tumuli nakenin ipun indik kawentenan 
wong Yahudi sane sampun mawali saking 
paselongannyane ring Babel. Sajaba punika tiang 
taler mataken indik kota Yerusaleme. 3 Ipun 
sareng sami nuturang ring tiang, mungguing 
jadmane sane kantun urip tur mawali ka tanah 
palekadannyane, wenten sajeroning kamewehan 
ageng tur kanistayang antuk jadma sunantara 
sane wenten irika. Ipun taler nyritayang, 
mungguing tembok Yerusaleme sampun uug tur 
gapura-gapurannyane durung kabecikang ngawit 
saking daweg gapura punika katunjel. 4 Rikala 
tiang miragi indike punika, tiang raris negak tur 
ngeling saha nandang duhkita makudang-kudang 
rahina suenipun. 

Tiang tumuli mapuasa tur ngastawa ring ayun 
Ida Sang Hyang Widi Wasa, ? kadi asapuniki: 
“Oduh Ratu Sang Hyang Widi Wasa sane nguasain 
suargane, Widi Sane Maha Agung, titiang rumasa 
ajerih ring ayun Palungguh IRatu. Palungguh 
IRatu saking satia tuu ngagem prajanjian 
Palungguh IRatune marep ring anake sane astiti 
bakti tur nglaksanayang titah Palungguh IRatu. 

6 Ledang Palungguh IRatu nyuryanin titiang tur 
mirengang pangastawan titiange sane aturang 
titiang ring ayun IRatune siang miwah latri, 
pabuat bangsa Israel, parakaula druene. Titiang 
ngangkenin mungguing titiang bangsa Israel 
sampun madosa pamantuka ring Palungguh 
IRatu. Titiang miwah leluur titiange maiwang 
pamantuka ring Palungguh IRatu. 7 Titiang 
sampun kalintang maiwang pamantuka ring 
Palungguh IRatu, tur titiang nenten ngamargiang 
sapatitah miwah saluiring pidabdab sane sampun 
titahang IRatu malantaran Dane Musa, parekan 
druene. 8 Elingangja sabdan Palungguh IRatu ring 
Dane Musa parekan druene sane kadi asapuniki: 
‘Yening kita tusing satia, kita lakar sambehang 
Ulun di pantaran parabangsane. ? Nanging yening 
kita buin malipetan sig Ulune tur tinut muah 
nglaksanayang prentah-prentah Ulune, yadiastu 
kita suba sambeh nganteg ka tanggun gumine, 

Ulun lakar ngamulihang kita ka tongos ane suba 
selik Ulun, dadi tongos nyungsung Ulun: 

10 Duh Ratu Sang Hyang Widi Wasa, boyake 
ipun punika parekan-parekan IRatune, pasamuan 
Palungguh IRatu sane sampun luputang IRatu 
antuk kawisesan miwah kakuatan IRatune sane 
ageng. 1 Oduh Ratu Sang Hyang Widi Wasa, 
ledang IRatu mireng pangastawan parekan 
IRatune puniki, kadi asapunika taler pangastawan 
parekan-parekan IRatune sane mamanah 
ngluihang Palungguh IRatu. Ledang IRatu 
nagingin pinunas titiange ring rahina puniki, tur 
ngawinang mangda ida sang prabu ledang asung 
lugraha ring titiang.” 

Daweg punika tiang dados pangenter 
inum-inuman ida sang prabu. 


Dane Nehemia lunga ka Yerusalem 


1 Ring sasih Nisan, ring taun sane kaping kalih 

dasa panyeneng Ida Sang Prabu Artahsasta, 
tiang polih kaonangan buat nyodayang anggure 
punika ring ajeng ida sang prabu. Ida nyingak 
tiang masemu sedih, sane sadurung punika 
tiang nenten naenin kadi asapunika. 2 Duaning 
punika ida sang prabu tumuli mataken ring 
tiang sapuniki: “Ngudiang dadi sedih pesan 
sebeng pamane? Paman tusingja sakit. Yen 
keto pasti paman nandang kaduhkitan.” Tiang 

raris rumasa ajerih pisan. ? Tiang tumuli matur 
ring sang prabu sapuniki: “Mugi ida sang prabu 
dirga yusa. Sapunapiang titiang nenten jaga 
ucem sebeng titiange, yening kota genah leluur 
titiange kapendem sampun uug maglaturan tur 
gapura-gapurannyane sami telas kateda antuk 
geni?” 

4 Ida sang prabu tumuli ngandika ring tiang 
sapuniki: “Yen keto kenken kenah pamane jani?” 
Tiang raris ngastawa ring Ida Sang Hyang Widi 

Wasa, ? tur sasampun punika tiang raris matur 
ring sang prabu sapuniki: “Yen palungguh iratu 
ledang nagingin pinunas titiange, lugrainja titiang 
mamargi ka Yehuda, ka kota genah paraleluur 
titiange kapendem, mangda titiang prasida 
ngwangun malih kotane punika.” 

6 Rikala punika sang pramesuari malinggih 
ring samping idane. Sang prabu tumuli nagingin 
pinunas tiange, sarwi ngandika ring tiang 
sapuniki: “Kudang dina makelonne paman 
majalan kema, tur buin pidanke paman lakar 
malipetan mai?” Irika tiang raris nguningayang 
ring ida indik suen tiange ring margi. 

7 Tiang tumuli matur ring sang prabu sapuniki: 
“Yen palungguh iratu ledang, lugrainja titiang 
surat-surat pabuat paragubernure sane ring dauh 
Tukad Eprate, mangda dane nglugrain titiang 
nglintang kantos titiang prasida rauh ring Yehuda. 

8 Tios ring punika titiang taler nunas surat pabuat 
Dane Asap, sane dados pangenter alas druene, 
mangda dane ngicen titiang taru-taru balok sane 
pacang pasang titiang ring gapuran bentenge 
sane nawengin Perhyangan Agunge, miwah 
pabuat tembok kotane, miwah jaga anggen 
titiang umah padunungan titiange.” Ida sang 
prabu nagingin pinunas tiange, santukan Ida 
Sang Hyang Widi Wasa ngiangin tiang. 

9 Tiang raris ngrauhin paragubernure ring 
dauh Tukad Eprate tur nyerahang surat ida 
sang prabu ring dane. Ida sang prabu ngutus 
parasenapati miwah wadua bala sane nunggang 
kuda buat nyarengin tiang ring margi. 19 Rikala 
Dane Sanbalat wong Bet-Horon miwah Dane 
Tobia sane dados prakangge ring propinsi Amon 
mireng indike punika, dane rumasa tan seneng, 
mungguing wenten jadma rauh ngusahayang 
paindikan sane becik pabuat wong Israele. 

11 Tiang tumuli rauh ring Yerusalem. 

12 Sasampune tigang rahina tiang irika, tiang 
tumuli bangun rikala tengah wengi kasarengin 
antuk makudang-kudang anak sane nyarengin 
tiang. Tiang nenten nyritayang ring sapasira 
jua pawisik Ida Sang Hyang Widi Wasa sane 
wenten ring manah tiange. Samaliha tiang 
nenten makta ingon-ingon sajawining sane 
tegakin tiang kewanten. 33 Rikala wengi, tiang 

medal nglintang ring Gapura Lebak, ka margine 
sane ngungsi ka Toya Klebutan Nagane miwah 
Gapura Lulune. Tiang nlektekang pisan tembok- 
tembok Yerusaleme sane sampun uug miwah 
gapura-gapurannyane telas teda geni. 1 Tiang 
nglanturang mamargi ka Gapura Toya Klebutan 
miwah Tlaga Sang Prabu. Duaning keledae sane 
tegakin tiang nenten mrasidayang nglintang irika, 
15 tiang menek tur nuluh tlabahe punika buat 
nureksain temboke punika. Sasampun punika 
tiang raris mawali, tur ngranjing nglintang ring 
Gapura Lebake, ngraris budal. 

16 Paraprakanggene nenten pada uning kija 
pamargin tiange miwah napi sane laksanayang 
tiang, santukan kantos rauh ring rahinane punika, 
tiang durung mapitau ring wong Yehudane, 
yadiastu parapandita, yadian parapamimpin, 
ring pangageng miwah ring parapetugas sane 
tiosan. 17 Sasampune punika tiang raris mabaos 
ring dane ipun sapuniki: “Parasemeton sampun 
ngaksi indik kamewehan sane tandangin iraga. 
Kota Yerusaleme sampun dados rugrugan 
rerubuhan, tur gapurannyane sampun puun 
katunjel. Ngiring iraga ngwangun malih tembok 
Yerusaleme, mangda sampunang malih iraga 
kanistayang.” 13 Rikala tiang nartayang ring dane 
ipun, indik sih pasuecan Ida Sang Hyang Widi 
Wasa, sane setata ngiangin tiang, kadi asapunika 

taler indik pangandikan ida sang prabu ring tiang, 
dane ipun raris mabaos sapuniki: “Tiang nyadia 
pacang ngwangun!” Dane miwah ipun tumuli 
makarya antuk panelas kakuatannyane buat 
ngarap pakaryan sane luih punika. 

19 Rikala Dane Sanbalat wong Bet-Horone 
miwah Dane Tobia wong Amone, taler Dane 
Gesem wong Arabe, mireng indike punika, dane 
raris nemberang miwah nganistayang tiang 
sareng sami. Sapuniki baosnyane: “Apa ane gae 
jerone? Apake jerone lakar brontak nglawan ida 
sang prabu?” 

20 Tiang raris mabaos ring dane sapuniki: 

“Ida Sang Hyang Widi Wasa, Widin suargane, 
sane pacang ngawinang tiang sida karya. 

Tiang parakaulan Idane sampun nyadia pacang 
ngwangun. Nanging ragane nenten madue hak 
wiadin bagian, tur nenten pacang kalinguang ring 
Yerusalem.” 


Tembok kota Yerusalem malih kawangun 


1 Sang Pandita Agung Elyasib miwah 
3 parapandita semeton-semeton danene raris 
ngwangun malih Gapura Biri-birine, tumuli 
masang lawang-lawangnyane. Dane taler 
mlaspas temboke ngawit saking Menara Mea 
rauh ka Menara Hananeel. 


NEHEMIA 3.2-7 2043 


2 Tan doh saking irika wong Yerikone taler pada 
ngwangun, tur tan doh saking wong Yerikone 
punika, wong Sakur katurunan Dane Imri taler 
ngwangun. 

3 Gapura Ulune kawangun antuk palingsehan 
Dane Senaa. Dane masang kosen miwah 
lawang-lawang saha pangancing-pangancing lan 
palang-palangnyane. 

4Tan doh saking irika, Dane Meremot okan 
Dane Uria putun Dane Hakos sane mecikang, tur 
ring sampingnyane Dane Mesulam okan Dane 
Berekya putun Dane Mesesabeel. Ring samping 
danene, kabecikang antuk Dane Sadok okan 
Dane Baana. 

> Miwah tan doh saking irika kabecikang 
antuk wong Tekoane. Nanging pamimpinnyane 
nenten nyak sareng-sareng negen pakaryan sane 
kapategenang ring dane. 

6 Gapura Lawase kabecikang antuk Dane 
Yoyada okan Dane Paseah kasarengin antuk 
Dane Mesulam okan Dane Besoja. Dane masang 
kosen miwah lawang-lawang saha pangancing 
lan palang-palangnyane. 

7 Tan doh saking irika Dane Melaca wong 
Gibeon miwah Dane Yadon wong Meronot sane 
mecikang, kasarengin antuk wong Gibeon miwah 
Mispa, sane wenten ring wewengkon gubernur 
ring dauh Tukad Eprate. 

8 Sane mecikang nampek irika, inggih punika 
Dane Usiel okan Dane Harhaya, sinalih tunggiling 
tukang mas, tur ring samping danene, Dane 
Hananya sane dados tukang wewangen. Dane 
sareng sami pada ngrajegang tembok Yerusaleme 
kantos rauh ring Tembok Linggahe. 

9 Sane mecikang ring sampingnyane, Dane 
Repaya okan Dane Hur, sane ngwengku apahan 
kota Yerusaleme. 

10 Sane mecikang ring samping danene, Dane 
Yedaya okan Dane Harumap, beneng pisan 
ring arepan jeron danene, tur sane makarya 
ring samping danene Dane Hatus okan Dane 
Hasabneya. 

11 Bagian sane tiosan miwah Menara Prapene 
kabecikang antuk Dane Malkia okan Dane Harim, 
miwah Dane Hasub okan Dane Pahat-Moab. 

12 Tan doh saking genah danene, kabecikang 
antuk Dane Salum okan Dane Halohes sane 
ngwengku apahan kota Yerusaleme. Dane 
makarya kasarengin antuk oka-okan danene sane 
istri. 

13 Gapura Lebake kabecikang antuk Dane 
Hanun miwah wong kota Sanoahe. Dane pada 
ngwangun gapurane saha masang lawang miwah 
pangancing lan palang-palangnyane. Dane taler 
ngamecikang temboknyane kantos rauh ring 
Gapura Lulu sane panjangnyane 440 meter. 

14 Gapura Lulune punika kabecikang antuk 
Dane Malkia okan Dane Rehab sane ngwengku 
wewidangan Bet-Kereme. Dane ngwangun 
gapurane punika malih, tur dane masang lawang, 
pangancing miwah palang-palangnyane. 

15 Gapura Toya Klebutane kawangun antuk 
Dane Salum okan Dane Kolhose sane ngwengku 
wewidangan Mispane. Gapurane punika malih 
kawangun, kadagingin raab, lawang miwah 
pangancing-pangancingnyane. Dane taler 
ngamecikang tembok tlaga panampungan 
toyane, sane nampek ring taman ida sang prabu 
kantos rauh ring undag sane nganedunang saking 
Kota Daud. 

16 Tan doh saking irika, Dane Nehemia okan 
Dane Asbuk sane ngereh wewidangan Bet-Sur, 
ngamecikang kantos rauh ring arepan setran Ida 
Sang Prabu Daud, tur rauh ring tlaga miwah jeron 
paraprawirane. 


Wong Lewine sane makarya tembok 


17 Tan doh saking irika wong Lewine sane 
mecikang, inggih punika Dane Rehum okan 
Dane Bani, tur ring samping danene, kabecikang 
antuk Dane Hasabya sane ngereh apahan saking 
wewidangan Kehilane, inggih punika tembok 
pabuat wewidangan danene. 

18 Sane mecikang ring samping danene, inggih 
punika pasemetonan danene, sane mapesengan 
Binui okan Dane Henadad sane ngereh malih 
apaha, wewidangan Kehilane. 

19 Tan doh saking irika, Dane Eser okan Dane 
Yesua, sane ngereh wewidangan Mispane. 

Dane mecikang tembok ring arepan margine 
ngamunggahang sane ngungsi ka gudang 
sanjatane, nampek ring bucun temboke. 

20 Tembok sapanglanturipun kabecikang antuk 
Dane Baruh okan Dane Sabai, ngawit saking 
bucun temboke iwau kantos rauh ring kurine jaga 
ngranjing ka purin Pandita Agung Elyasibe. 

21 Sane mecikang tembok sapanglanturipun, 
inggih punika Dane Meremot okan Dane Uria 
putun Dane Hakos, ngawit saking kurine jaga 
ngranjing ka purin Pandita Agung Elyasibe kantos 
rauh ka tanggun purine punika. 


Parapandita sane sareng-sareng 
makarya tembok 


22 Tembok sapanglanturipun kabecikang antuk 
parapandita sane magenah ring Lebak Yordane. 
23 Sapanglanturipun wong Benyamin miwah 

Hasub sane mecikang, kantos rauh ring 
arepan umahnyane. Tembok sapanglanturipun 
kabecikang antuk Dane Asarya okan Dane 

Maaseya, putun Dane Ananya kantos rauh ring 
samping jeron danene. 

24 Ngawit saking irika kantos rauh ring bucun 
temboke, kabecikang antuk Dane Binui okan 
Dane Henadad. 

25 Dane Palal okan Dane Usai mecikang ngawit 
saking bucun temboke punika kantos rauh ring 
menarane sane tegeh sane ngenjuh saking purin 
ida sang prabu, nampek ring genah pagebagane. 

Dane Pedaya okan Dane Paros mecikang 
saking irika kantos rauh ring Gapura Toyane 
sane bedangin miwah tembok sane wenten 
ring arepan menara sane ngenjuh punika. 
Parapangayahe sane makarya ring Perhyangan 
Agung sami magenah ring Opel. 26 (3:25) 


Paraanak lianan sane 
sareng-sareng makarya tembok 


27 Wong Tekoane mecikang sane 
sapanglanturipun, saking arepan menarane sane 
ageng kantos rauh ring temboke sane nampek 
ring Opel. 

28 Ngawit saking Gapura Kudane, parapanditane 
sane mecikang kantos rauh ring arepan jeroan 
danene suang-suang. 

29 Sapanglanturipun, Dane Sadok okan Dane 
Imer sane mecikang kantos rauh ring arepan 
jeron danene. Tembok sapanglanturipun 

kabecikang antuk Dane Semaya okan Dane 
Sekanya, juru gebag Gapura Kangine. 

30 Tembok sapanglanturipun kabecikang antuk 
Dane Hananya okan Dane Selemya, kasarengin 
antuk Dane Hanun okan Dane Salap sane kaping 
nem. Tembok sapanglanturipun kabecikang 
antuk Dane Mesulam okan Dane Berekya kantos 
rauh ring arepan jeron danene. 

31 Sane mecikang sapanglanturipun inggih 
punika Dane Malkia, sane dados tukang 
mas. Dane mecikang kantos rauh ring genah 
pangayahe sane makarya ring Perhyangan Agung 
miwah genah parasudagare sane wenten ring 
arepan Gapura Panaptare tur rauh ring kamar 
sane baduur ring bucun temboke. 

32 Saking irika kantos rauh ring Gapura 
Biri-birine, kabecikang antuk paratukang mas 
miwah sudagare. 


Dane Nehemia menang nglawan jadmane 
sane nungkasin pakaryan danene 


1 Rikala Dane Sanbalat mireng mungguing 

tiang wong Yahudi sedek ngwangun malih 
temboke punika, dane kalintang duka tumuli 
nganistayang tiang sareng sami. 2 Ring arepan 
parakantin danene miwah wadua balan wong 
Samariane, dane mabaos sapuniki: “Apaya gaena 
jlema Yahudine ane nista ene? Apake ia makita 

buin ngwangun kotane ento? Apake ia ngaden 
ulihan ngaturang aturan, ia lakar nyidayang 
mragatang gegaene ento sajeroning awai? Apake 
ia nyidayang ngae wewangunan aji batu baan 
rugrugan rerubuhane ento?” 

3 Dane Tobia sane ngadeg ring samping danene 
tumuli nglanturang baose punika kadi asapuniki: 
“Tembok ane kenkenya ane lakar sida baana 
ngae? Miribne yen puuk cicing dogen temboke 
ento lakar pungkat.” 

“Tiang raris ngastawa sapuniki: “Duh Ratu 
Sang Hyang Widi Wasa, ledang IRatu mireng 
baosipune nganistayang titiang. Dumadak IRatu 
malikang baosipune nganistayang titiang punika 
ring ipun. Mugi sakancan paderbeannyane telas 
karampas, tur banggayangja ipun kaselong ka 
dura negara. ? Sampunang IRatu ngampurayang 
laksananipune sane corah, tur elingangja dosa- 
dosanipune, duaning ipun sampun nganistayang 
titiang rikalaning titiang ngwangun.” 

6 Tiang sareng sami tumuli nglanturang 
nyujukang temboke punika tur gelis puput 
apatengaan tegehnyane, santukan rakyate 
santep pisan makarya. 

7 Dane Sanbalat, Tobia miwah wong Arab, wong 
Amon lan wong Asdod mireng mungguing tiang 
mrasidayang gelis malih ngwangun tembok 
Yerusaleme, tur song-song sane wenten ring 

temboke punika makasami sampun matampel, 
dane sareng sami tumuli duka pisan. 8 Duaning 
punika dane sareng sami raris mapacukan 
buat ngrauhin saha ngebug kota Yerusalem 
tur ngwentenang iur. ? Nanging tiang sareng 
sami raris ngastawa ring Widin tiange tur tetep 
ngwentenang pajagaan rahina miwah wengi. 

10 Rakyat Yehudane ngidungang 
kakidunganipune sapuniki: “Tiang sayan 
leleh negen tetegenan, buina liu pesan 
rerubuhan ane patut kakisidang. Kudiang tiang 
lakar nyujukang tembok di dinane jani?” 

11 Meseh tiange mitaenang mungguing tiang 
sareng sami nenten ngeton ipun, wiadin 
nenten uning napi sane sedek rincikang ipun. 
Ipun mitaenang tan pararapan ipun jaga 
mrasidayang ngebug tur ngamademang tiang 
sareng sami miwah ngrarianang pakaryan 
tiange. 12 Nanging nyabran rahina wenten wong 
Yahudi sane magenah ring pantaran imeseh 
punika rauh mapekeling ring tiang indik saluiring 
rencananipune sane jaga katibakang ring tiang. 
13 Duaning punika rakyate raris prentahang tiang 
mangda ngagem pedang, tumbak miwah panah, 
tur tiang ngenahang ipun ring ungkur temboke 
sane durung puput manut palingsehannyane. 

14 Tiang manggihin rakyate kaliput antuk 
rasa ajerih. Duaning punika tiang raris mabaos 

ring ipun miwah ring parapamimpin lan 
prakanggennyane sapuniki: “Sampunang 
semeton ajerih ring meseh iragane. Elingja ring 
Ida Sang Hyang Widi Wasa sane maha luur tur 
maha wisesa. Rarisang mayuda buat nindihin 
parakadang wargan semetone sane wenten 
ring kota, nindihin oka-okan semetone, rabi 
miwah umah semetone.” 15 Meseh tiange miragi 
mungguing tiang uning indik Ida Sang Hyang 
Widi Wasa ngaonang saluiring rencanannyane. 
Sasampun punika tiang sareng sami raris 
nglanturang malih ngwangun temboke punika. 
16 Ngawit saking duk punika sapanglanturipun 
apahan rakyate makarya miwah sane malih 
apahan sayaga ngrangsuk pangangge perang, 
ngagem tumbak, tamiang miwah panah. 
Kadi asapunika taler parapamimpine tansah 
ngangsok manah rakyate, 17 sane sedek 
ngwangun tembok punika. Anake sane ngajang 
barang-barang wewangunane punika, ipun 
makarya nganehin sarwi ngagem sanjata ring 
limannyane sane tiosan. 18 Samaliha asing-asing 
rakyat sane makarya setata nyelet pedang ring 
bangkiangnyane. Anake sane maderbe tetegenan 
buat nyuarayang kulkul bulus makadados tanda 
wenten baya tansah majujuk ring samping tiange. 
19 Tiang mabaos ring rakyate, ring paraprakangge 
miwah pamimpinnyane sapuniki: “Genah iragane 

makarya sambrag tur madoh-dohan. Iraga pada 
mapalas-palasan ring duur temboke. 2? Yen 
semeton mireng suaran kulkul bulus, semeton 
patut mapunduh ring saileh tiange. Ida Sang 
Hyang Widi Wasa pacang mayuda pabuat iraga.” 
21 Kadi asapunika mamargi nyabran rahina, 
saking semeng kantos bintang-bintange sampun 
endag rikalaning wengi, apahan saking pantaran 
tiange makarya ring duur temboke, tur sane 
malih apahan majaga ngagem tumbak. 

22 Ring masa-masa punika tiang mrentahang 
rakyate, parapangenter pakaryane, mangda 
ipun miwah anake sane ngayahin ipun meneng 
ring Yerusalem rikalaning wengi, mangda ipun 
mrasidayang nyaga kotane punika rikala wengi, 
pateh sakadi ipun makarya rikalaning rahina. 

23 Tiang nenten naenin ngelus panganggen tiange 
yadiastu ring dauh wengine, kadi asapunika 
taler anake sane nyarengin tiang, parapangayah 
miwah pangawal tiange. Sajaba punika tiang 
taler setata ngagem sanjata. 


Dane Nehemia nulungin anak sane tiwas 


1 Sasampun maletan makudang-kudang 

masa, akeh pisan saking pantaran rakyate, 
yadiastu luh wiadin muani ngrengkeng marep 
ring nyama-nyamaannyane paturu wong Yahudi. 
2 Wenten sane mabaos sapuniki: “Kulawargan 

tiange akeh pisan. Tiang perlu gandum mangda 
tiang nyidayang kantun urip.” 

3 Sane tiosan mabaos sapuniki: “Tiang sampun 
ngadeang tegalan, abian anggur miwah umah 
tiange mangda tiang polih gandum cukup, 
mangda tiang nenten padem makenta.” 

4 Wenten taler sane mabaos sapuniki: “Tiang 
patut nyelang jinah buat anggen tiang naur 
pajeg tegalan, abian anggur tiange ring ida sang 
prabu.” ? Wenten malih sane mabaos sapuniki: 
“Iraga pateh paturu bangsa Yahudi. Punapike 
pianak-pianak tiange nenten pateh ring oka-okan 
semetone punika? Nanging pianak-pianak 
tiange sampun wenten sane dados panjak. 
Pianak-pianak tiange luh sampun wenten sane 
kadol dados panjak. Tiang nenten mrasidayang 
malih mapiuleh, santukan tegal miwah abian 
anggur tiange sampun kambil antuk anak lianan.” 

6 Rikala tiang miragi pakrengkengnyane, tiang 
raris pedih pisan. 7 Irika tiang raris mamanah 
muputang indike punika. Tiang tumuli nalih 
parapamimpin miwah paraprakanggen rakyate, 
kadulurin baos sapuniki: “Semeton nindes 
kadang wargan semetone.” 

Tiang raris nauhin rakyate mangda pada 
mapunduh buat maosang indike punika. 3 Irika 
tiang mabaos sapuniki: “Sasida-sidaan iraga 
sampun nebus parasemeton wong Yahudi sane 

sampun kadol ring wong sunantara. Nanging sane 
mangkin malah semeton sami pada mamaksa 
parasemeton ragane, mangda ipun ngadol 
deweknyane ring semeton!” Parapamimpine 
punika wantah meneng kewanten tur nenten 
mrasidayang masaur. 

9 Tiang malih mabaos sapuniki: “Pamargin 
semetone punika iwang! Semeton patut ajerih 
ring Ida Sang Hyang Widi Wasa, tur semeton 
patut ngamargiang paindikan sane patut. 
Malantaran punika, semeton nenten jaga dados 
dadalan pabuat meseh-meseh iragane, bangsa 
sane tan pawidi punika jaga nganistayang iraga. 
10 Tiang sampun ngwehin rakyate nyelang jinah 
wiadin gandum, kadi asapunika taler paraanake 
sane nyarengin tiang miwah sane makarya 
pabuat tiang. Sane mangkin wusanja nagih 
utange punika. 1! Palilayangja utang-utangipune 
sane patut taur ipun ring semeton, minakadinne: 
Gandum, anggur wiadin minyak saitun. Tur 
waliangja taler tegal, abian anggur, abian saitun 
miwah umah-umah ipune.” 

12 Parapamimpine tumuli masaur sapuniki: 
“Tiang jaga ngamargiang sapangandikan 
semetone. Tiang jaga ngwaliang paderbean 
ipune makasami, tur tiang nenten jaga nagih 
malih utang-utangnyane.” 

Tiang tumuli ngaturin parapanditane 
mangda dane pada ngranjing tur nunas ring 
parapamimpine punika mangda masumpah ring 
ajeng parapanditane, mangda parapamimpine 
punika satia ring janjinnyane punika. 

13 Sapanglanturipun tiang raris ngelus sabuk 
wadah jinah tiange saha nguyeg sabuke punika, 
sinambi mabaos sapuniki: “Kadi asapuniki 

Ida Sang Hyang Widi Wasa jaga ngambil 

umah sapaderbean semetone tur Ida pacang 
manggayang semeton tiwas nektek.” 

Sakancan anake sane wenten irika pada masaur 
sapuniki: “Saking wiakti wantah kadi asapunika.” 
Dane sami raris ngluihang Ida Sang Hyang Widi 
Wasa. Parapamimpine punika raris pada tuon 
ring janjinnyane. 


Dane Nehemia nenten wantah 
ngetangang raga kewanten 


14 Sajeroning 12 taun tiang dados gubernur ring 
tanah Yehuda, ngawit saking taun sane kaping 
kalih dasa panyeneng Ida Sang Prabu Artahsasta 
kantos rauh ring taun sane kaping tigang dasa 
kalih, tiang wiadin kadang wargan tiange nenten 
naenin nampi pikolih sakadi sane patut katampi 
antuk sang gubernur. 15 Sakancan gubernure 
sane riinan ring tiang, punika dados tetegenan 
sane berat pabuat rakyate. Paragubernur 

punika taler ngarsayang jinah 40 perak arahina 
pabuat pangan miwah anggurnyane. Malahan 
paraparekannyane taler meres rakyate. Nanging 
tiang ngamargiang paindikan sane tios pisan, 
duaning tiang ajerih ring Ida Sang Hyang Widi 
Wasa. 18 Kakuatan tiange makasami anggen 
tiang ngwangun temboke punika, tur nenten 
pisan tiang ngulati kasugihan. Asing-asing anak 
sane makarya pabuat tiang, sareng-sareng 
makarya ngwangun temboke punika. 1? Nyabran 
rahina tiang namiu wong Yahudi 150 diri miwah 
pamimpin-pamimpinnyane. Sajaba punika taler 
rakyate sane rauh saking bangsa-bangsane sane 
ring kiwa tengen. 18 Nyabran rahina tiang patut 
nyediayang banteng aukud, biri-biri sane pinih 
becik 6 ukud, ayam akeh pisan, tur nyabran 
dasa rahina tiang nyediayang anggur sane becik. 
Nanging duaning tiang uning ring tetanggungan 
rakyate berat pisan, tiang nenten naenin nagih 
pikolih sane patut katampi antuk sang gubernur. 

19 Duh Ratu Sang Hyang Widi Wasa, titiang 
ngastawa ring ayun Palungguh IRatu, ledang 
IRatu eling ring saluiring sane sampun kardi 
titiang pabuat rakyate punika. 


Rerincikan buat nglawan Dane Nehemia 


1 Dane Sanbalat, Dane Tobia, Dane Gesem 
miwah meseh-meseh tiange sane tiosan 

miragi mungguing tiang sampun ngwangun 
tembok tur nenten wenten bolong-bolong 
sane kantun ring temboke punika, yadiastun 
tiang durung masang jelanan ring gapura- 
gapurannyane. 2 Duaning punika Dane Sanbalat 
miwah Dane Gesem ngundang tiang, mangda 
tiang nyak matemu ring dane ring salah 
tunggaling desa ring tanahe dangsah ring Ono. 
Puniki pangindrajalannyane buat mencanen 
tiang. * Tiang raris ngutus utusan kadulurin 
atur sapuniki: “Tiang sedek ngarap pakaryan 
sane penting pisan tur tiang tan mrasidayang 
rauh mriki. Tiang nenten jaga ngrarianang 
pakaryan wantah buat jaga kapanggih ring 
ragane kewanten.” 

4 Dane ngundang tiang kantos ping pat, tur 
tiang ngwales antuk pasaur sane pateh sakadi 
inucap. 

> Sasampune punika Dane Sanbalat raris ngutus 
sinalih tunggil parekan danene buat makta 
undangan sane kaping lima, sane marupa surat 
sane nenten madaging cap. ? Daging surate 
punika sapuniki: “Dane Gesem maosang ring 
tiang, kocap sampun iur gatrane ring pantaran 
rakyate ring kiwa tengen wewidangan puniki, 
mungguing ragane miwah wong Yahudine 
ngrencanayang jaga brontak. Punika awinanipun, 
ragane ngwangun temboke punika. Dane 

Gesem taler maosang mungguing ragane ngraga 
mapakayunan jaga dados prabu, ' tur ragane 
sampun nabdabang mangda makudang-kudang 
nabine jaga ngumumang ring Yerusalem, 
mungguing ragane sane dados ratun wong 
Yehudane. Sampun janten ida sang prabu jaga 
mireng indike puniki. Duaning punika tiang nunas 
mangda ragane ledang matemu ring tiang buat 
maosang paindikan punika.” 

8 Tiang raris nyaurin sapuniki: “Sane baosang 
ragane punika makasami nenten wenten sane 
patut. Ragane ngraga sane ngawi-awi indike 
punika.” 

9 Dane ngindayang jaga nakut-nakutin tiang, 
mangda tiang wusan makarya. Tiang raris 
ngastawa sapuniki: “Oduh Ratu Sang Hyang Widi 
Wasa, sane mangkin kuatangja titiang.” 

10 Rikala punika tiang ngrauhin Dane Semaya 
okan Dane Delaya, putun Dane Mehetabeel 
sane tan mrasidayang nilarin jeron danene. 
Dane mabaos ring tiang sapuniki: “Semeton 
miwah tiang patut masingidan ring Genah 
Sucine sane ring Perhyangan Agung tur ngancing 
lawang-lawange irika, duaning ipun jaga rauh 
tur nyedayang semeton. Ring sinalih tunggiling 
wengi ipun jaga rauh tur nyedayang semeton.” 

11 Tiang tumuli masaur sapuniki: “Tiang boyaja 
soroh jadma sane getap. Napi semeton ngaden 

tiang pacang ngindayang ngluputang urip tiange, 
malantaran mengkeb ring Perhyangan Agung? 
Tiang nentenja jaga sapunika.” 

12 Rikala tiang minehin indike punika, tiang raris 
uning mungguing Ida Sang Hyang Widi Wasa 
nenten masabda ring Dane Semaya, nanging 
Dane Tobia miwah Dane Sanbalat sane sampun 
nyuap dane mangda dane miteketin tiang. 18 Sang 
kalih ngupahin dane mangda dane nakut-nakutin 
tiang tur mangda tiang ngamargiang dosa, tur 
malantaran punika dane mrasidayang ngusakang 
wastan tiange tur nganistayang tiang. 

14 Tiang ngastawa sapuniki: “Duh Ratu Sang 
Hyang Widi Wasa, ledang Palungguh IRatu eling 
ring laksanan Tobia miwah Sanbalate, tur rarisang 
IRatu nyisipang ipun. Kadi asapunika taler 
elingangja Ni Noaja miwah sakancan nabi-nabine 
sane nakut-nakutin titiang.” 


Pakaryane puput 


15 Sasampune seket kalih rahina makarya, 
temboke punika raris puput ring tanggal slae 
ring bulan Elul. 18 Rikala meseh-meseh tiange 
parabangsa sane wenten ring kiwa tengen miragi 
indike punika, ipun raris pada kimud, santukan 
sakancan anake pada uning mungguing Ida Sang 
Hyang Widi Wasa nyarengin pakaryane punika. 

17 Daweg punika parapamimpin wong Yahudine 
pada saling kirimin surat ring Dane Tobia. 18 Akeh 
rakyate ring Yehuda maroang ring dane, duaning 
matuan danene anak Yahudi, sane mapesengan 
Sekanya okan Dane Arah. Sajawining punika, 
Dane Yohanan okan danene taler ngambil okan 
Dane Mesulam, putun Dane Berekya. 19 Rakyate 
punika setata maosang ring tiang indik kabecikan 
Dane Tobia, tur ipun taler ngrauhang ring dane 
napi sane baosang tiang. Dane setata ngirim 
surat ring tiang buat nakut-nakutin tiang. 

1 Sane mangkin temboke sampun majujuk 

malih. Gapura-gapurane sampun kapasang 
ring genahnyane suang-suang, tur juru 
gebag Perhyangane, parajuru kidung miwah 
parawong Lewi sane tiosan sampun ngagem 
pakaryannyane. ? Tiang raris ngangkat anak 
kekalih buat mrentah kota Yerusaleme, inggih 
punika: nyaman tiange Hanani miwah Hananya 
sane dados komandan bentenge. Hananya 
punika anak sane kapiandel tur anak sane ajerih 
ring Ida Sang Hyang Widi Wasa saha tan wenten 
sane nyamenin. ? Tiang mrentahang sang kalih 
mangda sampunang mukak gapura-gapuran 
Yerusaleme kantos suryane sampun ngenter, 
tur ngubetang gapura-gapurane punika miwah 
masang palangnyane sadurung parapajagaane 
budal rikalaning surup surya. Tiang taler 

mrentahang sang kalih mangda ipun milih 
pajagaan-pajagaan saking rakyate sane magenah 
ring kota Yerusalem, tur ngenahang makudang- 
kudang saking pantaran ipune ring pos-pos 
pajagaane, tur sane tiosan mangda ngronda 
daerahnyane ring saileh umah-umahipune. 


Daptar anake sane mawali saking paselongan 
(Es. 2:1-70) 


4 Kota Yerusalem punika ageng, nanging 
nentenja akeh jadmane sane magenah ring 
kotane punika, tur durung akeh umah-umah 
sane sampun kawangun. ? Ida Sang Hyang Widi 
Wasa ngwisikang ring manah tiange mangda 
tiang munduhang rakyate miwah parapamimpin 
lan prakanggennyane, tur nureksain daptar 
kulawargannyane. Tiang manggihin daptar 
jadmane sane riinan mawali saking paselongan, 
tur sapuniki catetan sane panggihin tiang. 

6 Akeh jadmane sane maselong ring 
wewidangan panegara Babele mawali ka 
Yerusalem miwah wewidangan Yehudane. 

Ipun pada mawali ka kotannyane suang-suang. 
Kulawarga-kulawargannyane magenah ring 
paselongan ring Babel, ngawit saking daweg Ida 
Sang Prabu Nebukadnesar makta ipun mrika 
dados tawanan. ' Parapamimpinnyane, inggih 
punika: Dane Serubabel, Yosua, Nehemia, Asarya, 

Raamya, Nahamani, Mordekai, Bilsan, Misperet, 
Bigwai, Nehum miwah Dane Baana. 

8 Ring sor puniki daptar palingsehan- 
palingsehan bangsa Israel miwah akeh jadmane 
sane mawali budal saking paselongan manut 
palingsehannyane suang-suang: 

Palingsehan Dane Paros, 2.172 diri. 

Palingsehan Dane Sepaca, 372 diri. 

Palingsehan Dane Arah, 652 diri. 

Palingsehan Dane Pahat-Moab (katurunan 

Dane Yesua miwah Dane Yoab), 2.818 diri. 

Palingsehan Dane Elam, 1.254 diri. 

Palingsehan Dane Satu, 845 diri. 

Palingsehan Dane Sakai, 760 diri. 

Palingsehan Dane Binui, 648 diri. 

Palingsehan Dane Bebai, 628 diri. 

Palingsehan Dane Asgad, 2.322 diri. 

Palingsehan Dane Adonikam, 667 diri. 

Palingsehan Dane Bigwai, 2.067 diri. 

Palingsehan Dane Adin, 655 diri. 

Palingsehan Dane Ater (taler kasambat Dane 

Hiskia), 98 diri. 

Palingsehan Dane Hasum, 328 diri. 

Palingsehan Dane Besai, 324 diri. 

Palingsehan Dane Harip, 112 diri. 

Palingsehan Dane Gibeon, 95 diri. 

9 (7:8) 10 (7:8) 11 (7:8) 12 (7:8) 13 (7:8) 14 (7:8) 

15 (7:8) 16 (7:8) 17 (7:8) 18 (7:8) 19 (7:8) 20 (7:8) 

21 (7:8) 22 (7:8) 23 (7:8) 24 (7:8) 2 (7:8) 

26 Rakyat sane leluurnyane magenah ring 

kota-kota sane ring sor puniki taler pada budal 

saking paselongan: 

Sane ring Betlehem miwah Netopa, 188 diri. 

Sane ring Anatot, 128 diri. 

Sane ring Bet-Asmawet, 42 diri. 

Sane ring Kiryat-Yearim, Kepira miwah Beerot, 
743 diri. 

Sane ring Rama miwah Gaba, 621 diri. 

Sane ring Mikmas, 122 diri. 

Sane ring Betel miwah Ai, 123 diri. 

Sane ring Nebo sane tiosan, 52 diri. 

Sane ring Elam sane tiosan, 1.254 diri. 

Sane ring Harim, 320 diri. 

Sane ring Yeriko, 345 diri. 

Sane ring Lod, Hadid miwah Ono, 721 diri. 

Sane ring Senaa, 3.930 diri. 

27 (7:26) 28 (7:26) 29 (7:26) 20 (7:26) 31 (7:26) 

32 (7:26) 33 (7:26) 34 (7:26) 25 (7:26) 36 (7:26) 

37 (7:26) 28 (7:26) 

39 Puniki palingsehan parapanditane sane mawali 

budal saking paselongan: 

Palingsehan Dane Yedaya (katurunan Dane 
Yesua), 973 diri. 

Palingsehan Dane Imer, 1.052 diri. 

Palingsehan Dane Pasur, 1.247 diri. 

Palingsehan Dane Harim, 1.017 diri. 

40 (7:39) 41 (7:39) 42 (7:39) 

43 Palingsehan wong Lewi sane mawali saking 
paselongan inggih punika: 

Palingsehan Dane Yesua miwah Dane Kadmiel 
(katurunan Dane Hodawia), 74 diri. 

Juru kidung Perhyangan Agunge (inggih punika 
katurunan Dane Asap), 148 diri. 

Parajuru gebag Perhyangan Agunge (inggih 
punika katurunan Dane Salum, Ater, 
Talmon, Akub, Hatita miwah Dane Sobai), 
138 diri. 

44 (7:43) 45 (7:43) 

46 Palingsehan-palingsehan parapangayah 
Perhyangan Agunge sane mawali saking 
paselongan inggih punika: 

Palingsehan Dane Siha, Hasupa, Tabaot, 

palingsehan Dane Keros, Sia, Padon, 

palingsehan Dane Lebana, Hagaba, Salmai, 
palingsehan Dane Hanan, Gidel, Gahar, 
palingsehan Dane Reaya, Resin, Nekoda, 
palingsehan Dane Gasam, Usa, Paseah, 
palingsehan Dane Besai, Meunim, Nepusim, 
palingsehan Dane Bakbuk, Hakupa, Harhur, 
palingsehan Dane Baslit, Mehida, Harsa, 
palingsehan Dane Barkos, Sisera, Temah, 
palingsehan Dane Nesiah miwah Hatipa. 

47 (7:46) 48 (7:46) 29 (7:46) 20 (7:46) 51 (7:46) 
52 (7:46) 23 (7:46) 24 (7:46) 29 (7:46) 56 (7:46) 

57 Palingsehan-palingsehan paraparekan Sang 
Prabu Salomo sane mawali budal saking 
paselongan, inggih punika: palingsehan Sotai, 
Soperet, Perida, Yaala, Darkon, Gidel, Sepaca, 
Hatil, Pokeret-Hasebaim miwah Amon. ?8 (7:57) 
59 (7:57) 

60 Gebogan parakaturunan pangayah 
Perhyangan Agunge miwah katurunan 
paraparekan Sang Prabu Salomo sane mawali 
budal saking paselongan wenten 392 diri. 

61 palingsehan Dane Delaya, Tobia, Nekoda 
sane mawali saking kota Tel-Melah, Tel-Harsa, 
Kerub, Adon miwah Imer, wenten sareng 642 
diri, nanging ipun tan mrasidayang muktiang 
dewekipune mungguing ipun katurunan bangsa 
Israel. 22 (7:61) 

63 Wenten taler makudang-kudang palingsehan 
parapandita sane nenten kapanggih daptar 
leluurnyane inggih punika: palingsehan Dane 
Habaya, Dane Hakos, Dane Barsilai (leluur 
palingsehan Dane Barsilai ngambil rabi saking 
palingsehan matuan danene). Santukan dane 
nenten mrasidayang muktiang sapasira sane 
dados leluur danene, kenginan dane nenten 
kalugra dados pandita. 84 (7:63) ?? Gubernur 
Yehudane ngandikain dane, mungguing sadurung 

wenten pandita sane midep nganggen Urim 
miwah Tumim, dane tan kalugra ngajengang 
aturan sane katur ring Ida Sang Hyang Widi Wasa. 
66 Gebogan anake makasami sane mawali saking 
paselongan, wenten 42.360 diri. 

Parapanjaknyane luh miwah muani, 7.337 diri. 

Juru kidung luh muani, 245 diri. 

Kuda, 736 ukud. 

Bagal, 245 ukud. 

Unta, 435 ukud. 

Keledae, 6.720 ukud. 

67 (7:66) 28 (7:66) 29 (7:66) 

70 Akeh pisan rakyate sane ngamedalang 
sumbangan buat ngwangun malih Perhyangan 
Agunge, luiripun: sang gubernur, mas 8 kilogram, 
bokor buat upacara 50, baju jubah buat 
parapanditane 530 bidang. Parapamimpin 
palingsehane: mas 168 kilogram, perak 1.250 
kilogram. Rakyate sane tiosan: mas 168 
kilogram, perak 140 kilogram, baju jubah buat 
parapanditane 67 bidang. 7t (7:70) '2 (7:70) 

73 Parapandita, parawong Lewi, parapajagaan 
Perhyangan Agunge, parajuru kidung, makudang- 
kudang rakyat biasa, pangayah Perhyangan 
Agung, rakyat Israel makasami pada magenah 
ring desa-desa miwah kota-kota Yehudane. 

Dane Esra ngwacen Pidabdab pabuat rakyate 


1 Ring sasih sane kaping pitu, rakyat Israele 

8 sampun pada magumana ring desannyane 
suang-suang. Ring tanggal sane kaping pisan 
ring sasihe punika pasamuane makasami pada 
mapupul ring Yerusalem, ring alun-alun nampek 
ring Gapura Toyane. Ipun mapinunas ring Dane 
Esra, pandita sane pradnyan ring Pidabdab 
sane kapaicayang antuk Ida Sang Hyang Widi 
Wasa ring bangsa Israel malantaran Dane Musa, 
mangda dane ngambil Cakepan Pidabdab punika. 
2 Duaning punika Dane Esra raris makta cakepan 
punika ka genah pasamuane pada mapupul, 
inggih punika rakyate lanang, istri miwah alit-alite 
sane sampun mrasidayang ngresep. 3 Irika 
dane ngwacen Pidabdabe punika ring alun-alun 
nampek ring gapurane saking semeng kantos 
rauh lingsir, tur pasamuane pada miragi saha 
teleb pisan. 

4 Dane Esra ngadeg ring panggung tarune 
sane kakardi buat upacarane punika. Anak 
sane ngadeg ring tengen danene inggih punika: 
Dane Matica, Sema, Anaya, Uria, Hilkia miwah 
Dane Maaseya, tur sane ngadeg ring kiwan 
danene inggih punika: Dane Pedaya, Misael, 
Malkia, Hasum, Hasbadana, Sakaria miwah Dane 
Mesulam. 

> Rikala Dane Esra ngadeg ring panggung tur 
ngungkulin pasamuane, rakyate makasami pada 
nyeeng dane. Rikala dane mukak cakepane 
punika, pasamuan makasami pada ngadeg. 

6 Dane Esra mabaos sapuniki: “Pujija Ida Sang 
Hyang Widi Wasa, Widi Sane Agung.” 

Rakyate sami pada ngangkat limannyane saha 
masaur sapuniki: “Amin, Amin.” Ipun sareng sami 
pada nyumbah sumungkem, ngantos muannyane 
nganteg tanah. 

7 Sasampun punika ipun raris pada majujuk ring 
genahnyane, tur parawong Lewi sane menggah 
ring sor puniki tumuli nerangang Pidabdabe 
punika ring pasamuane, inggih punika: Dane 
Yesua, Bani, Serebya, Yamin, Akub, Sabetai, 
Hodia, Maaseya, Kelita, Asarya, Yosabad, Hanan 
miwah Dane Pelaya. 8 Dane sareng sami tumuli 
nyalin Pidabdab Ida Sang Hyang Widi Wasa 
tur nerangang pidabdabe punika mangda 
pasamuane makasami pada ngresep. 

3 Rikala pasamuane miragi sane karsayang ring 
Pidabdabe punika, ipun pada marasa kadaut 
tur ngeling pagerong. Duaning punika Dane 
Nehemia sane dados gubernur, Dane Esra sane 
dados pandita tur pradnyan ring Pidabdab miwah 
parawong Lewi sane nerangang Pidabdabe 
punika, raris pada mabaos ring pasamuane 
sapuniki: “Rahinane puniki rahina sane suci 

pabuat Ida Sang Hyang Widi Wasa, Widin 
semetone. Duaning punika semeton tan patut 
sedih wiadin ngeling. 19 Sane mangkin rarisang 
pada budal tur mapestaja. Dum-dumangja 
ajeng-ajengan miwah anggur semetone ring 
semeton sane kakirangan. Rahina puniki rahina 
sane suci pabuat Ida Sang Hyang Widi Wasa, 
duaning punika sampunangja pada sungsut. 
Kaliangan paican Ida Sang Hyang Widi Wasa, 
pacang ngawinang semeton kuat.” 

11 Wong Lewine mamargi mrika-mriki buat 
negdegang manah pasamuane tur mituturin 
pasamuane mangda sampunang pada sedih 
ring rahina sane suci punika. 12 Duaning 
punika, pasamuane raris pada budal tur 
pada mangan nginum saha maliang-liang. 
Ipun pada ngedumang paderbeannyane ring 
nyama-nyamaannyane lianan, duaning ipun 
ngresep ring indik sane sampun kawacen pabuat 
ipun. 


Rerainan Pondok Daun 


13 Benjangnyane, parapanglingsir palingsehane 
sasarengan ring parapandita miwah wong Lewine 
raris matemu ring Dane Esra buat mlajahin indik 
sane kurukang antuk Pidabdabe punika. 14 Irika 
panggihin dane, mungguing Pidabdab sane 
kapaicayang antuk Ida Sang Hyang Widi Wasa 

malantaran Dane Musa, mrentahang mangda 
rakyat Israele mamondok ring pondok-pondok 
dedaunane ring Rerainan Pondok Daune punika. 
15 Duaning punika dane raris ngrauhin rakyate 
ring Yerusalem miwah sane ring kota lan desa 
sane tiosan, kadulurin antuk prentah sapuniki: 
“Pada lungaja ka bukit-bukite tur ngrereh 
carang-carang daun taru cemara, saitun, murad, 
daun korma miwah taru sane lianan buat 
kanggen pondok-pondok dedaunan saadung 
ring titah sane sinurat ring Cakepan Pidabdabe 
punika. 

16 Duaning punika, pasamuane makasami 
raris ngrereh daun-daunan tur makarya 
pondok-pondok ring duur umahnyane, ring 
natahnyane, ring natar Perhyangan Agunge 
miwah ring alun-alun sane nampek ring Gapura 
Toya miwah Gapura Epraim. 17 Sakancan 
rakyate sane sampun mawali saking paselongan 
pada ngwangun pondok-pondok daun, tumuli 
mamondok ring pondok-pondoke punika. Indike 
punika kamargiang wantah wau apisan punika 
kewanten, ngawit saking masan Dane Yosua 
okan Dane Nun, tur sakancan pasamuane pada 
girang tur suka rena. 18 Ngawit saking rahinane 
sane kaping pisan kantos rauh ring rahinane 
sane pamuput nyabran rahina pasamuane 
ngwacen Pidabdab Ida Sang Hyang Widi Wasa 

abagian-abagian. Pasamuane marerainan pitung 
rahina suenipun, tur ring rahinane sane kaping 
kutus kawentenang upacara pamuput sakadi 
sane kaprentahang ring Pidabdabe. 


Rakyate pada ngangkenin dosa-dosannyane 


1 Ring tanggal patlikur ring sasihe punika, 

9 rakyat Israele pada mapupul jaga mapuasa 
buat nyinahang kasedihannyane malantaran 
dosa-dosannyane. Ipun sampun pada malasang 
dewek saking parawong sunantara. Ipun pada 
nganggen pangangge kaduhkitan tur nyambehin 
sirahnyane antuk abu makacihna nandang 
kaduhkitan. Sasampune punika, ipun tumuli pada 
majujuk tur ngangkenin dosa-dosanipune miwah 
dosa-dosan leluurnyane sane sampun kardi ipun. 
2 (9:1) 3 Tigang jam suenipun Pidabdab Ida Sang 
Hyang Widi Wasa, Widin ipune kawacen pabuat 
ipun, miwah tigang jam sapanglanturipun, 
ipun pada ngangkenin dosa-dosanipune saha 
ngaturang bakti ring Ida Sang Hyang Widi Wasa, 
Widinipune. 

4 Irika panggung genah parawong Lewine, 
tur Dane Yesua, Bani, Kadmiel, Sebanya, Buni, 
Serebya, Bani miwah Dane Kenani pada ngadeg 
ring panggunge punika. Dane sareng sami 
ngastawa antuk suara sane keras pamantuka ring 
Ida Sang Hyang Widi Wasa, Widinnyane. 

5 Dane Yesua, Kadmiel, Bani, Hasabneya, 
Serebya, Hodia, Sebanya miwah Dane Petahya, 
nauhin rakyate mangda pada ngaturang bakti. 
Sapuniki baos danene: “Pada ngadegja semeton, 
tur pujija Ida Sang Hyang Widi Wasa, Widin 
semetone! Pujija Ida kantos salami-laminipun! 
Pujija parab Idane sane maha luih, yadiastu 
pujian manusane tan wenten sane sampurna!” 


Pangastawan buat ngangkenin dosa 


6 Sapangrarisipun, pasamuan Israele tumuli 

ngastawa sapuniki: 

“Oduh Ratu Sang Hyang Widi Wasa, wantah 
IRatu ngraga sane maraga Widi. Palungguh 
IRatu sane ngardi akasa miwah bintang- 
bintange ring langite. Palungguh IRatu 
ngardi pretiwi miwah segara rauhing 
sadagingipun. Palungguh IRatu mapaica 
urip ring saluiring sane murip. Wadua 
bala suargane pada sumungkem nyumbah 
IRatu. 

7 Singgih Ratu Sang Hyang Widi Wasa, IRatu 
nyelik Dane Abram tur nantan dane 
medal saking Ur-Kasdim. IRatu ngentosin 
pesengan danene dados Abraham. 

8 Palungguh IRatu ngaksi mungguing dane 
jati pracaya ring IRatu, tur IRatu ngardi 
prajanjian ring dane. Palungguh IRatu 

majanji jaga maicayang ring dane 

gumin wong Kanaane, wong Het miwah 
wong Amorine, jagat wong Peris, Yebus 
miwah wong Girgasine, makadados 
genah magumana pabuat katurunan 
danene. Palungguh IRatu ngamanggehang 
prajanjian IRatune, santukan IRatu maraga 
satia. 


9 Palungguh IRatu ngaksi kasangsaran leluur 
titiange ring Mesir. Palungguh IRatu 
mireng gelurannyane nunas tulung ring 
Segara Teberau. 

10 Palungguh IRatu ngardi katawahan- 
katawahan sane ngangobin nglawan sang 
prabu, nglawan paraprakanggen idane 
miwah rakyate ring jagat idane, duaning 
IRatu wikan ring pangala-alannyane marep 
ring kaulan IRatune. Malantaran punika, 
IRatu ngawinang parab IRatune kabinawa 
rauh mangkin. 

11 Palungguh IRatu ngardi margi ring tengah 
segarane pabuat kaula druene, tur nantan 
ipun mamargi ring tanahe sane tuh. 
Jadmane sane nguber ipun kalebu ring 
toyane sane dalem, sakadi batune nyilem 
ring sawang segarane. 

12 Palungguh IRatu nantan ipun antuk mega 
rikalaning rahina, tur rikalaning wengi 
Palungguh IRatu ngalangin pamarginnyane 
antuk geni. 

13 Ring Gunung Sinai Palungguh IRatu 
tumurun saking langite. Palungguh 
IRatu ngandika ring kaulan IRatune tur 
ngicen ipun pidabdab sane becik miwah 
paurukan-paurukan sane pasti. 

14 Palungguh IRatu nguruk ipun mangda 
nyuciang rahina Sabat druene, tur 
Palungguh IRatu maicayang pidabdab- 
pidabdab IRatune ring parakaulan IRatune 
malantaran Dane Musa. 


15 Rikala ipun seduk, IRatu ngicen ipun roti 
saking langite, tur rikala ipun bedak IRatu 
ngicen ipun toya sane medal saking batu 
kaange. IRatu ngandikain ipun mangda 
miara jagat sane janjiang IRatu ring ipun. 

16 Nanging paraleluur titiange raris sumbung 
tur bengkung, tur tempal ring titah-titah 
IRatune. 

17 Ipun nenten sairing ring titah IRatune tur ipun 
lali ring saluiring pakardin IRatune. Ipun lali 
ring praciri-praciri sane sampun adakang 
IRatu. Sajeroning kasombonganipune, 
ipun milih satunggaling pamimpin buat 

mimpin ipun mawali ka genahipune dados 
panjak ring Mesir. Nanging Palungguh 
IRatu maraga Widi sane ngampurayang, 
darma miwah asih sueca, tur nenten 
gelis duka. Agung pisan sih kawelas arsan 
Palungguh IRatune. Palungguh IRatu 
nenten nilarin ipun. 

18 [pun ngardi arca lembu tur mabaos 
mungguing arca punika dados widinnyane 
sane nantan ipun saking panegara Mesir. 
Oduh Ratu Sang Hyang Widi Wasa, ambate 
bangetipune sampun nganistayang IRatu. 

19 Nanging Palungguh IRatu nenten ngutang 
ipun ring tanah melakange, duaning 
kawelas arsan Palungguh IRatune 
kalintang ageng. Palungguh IRatu nenten 
ngingsirang mega wiadin genine sane 
nyuluhin pamarginipune rahina miwah 
wengi. 

20 Malantaran kabecikan Palungguh IRatune, 
IRatu sampun ngandikain ipun indik sane 
patut laksanayang ipun. Palungguh IRatu 
mapaica manna makadados panganipune, 
tur mapaica toya pabuat kinumnyane. 

21 Sajeroning petang dasa taun ring 
tanah melakange, Palungguh IRatu 
nyediayang saluiring kabuatannyane. 
Panganggennyane nenten naenin uek, tur 

buntutnyane nenten kembung-kembung 
kasakitan. 


22 Palungguh IRatu nglugrain ipun ngaonang 
bangsa-bangsa miwah kaprabon- 
kaprabone, jagat-jagat sane wenten 
ring tepi siring panegarannyane. Ipun 
ngaonang jagat Hesbon sane kaprentah 
antuk Ida Sang Prabu Sihon, tur ngaonang 
jagat Basan sane kaprentah antuk Sang 
Prabu Og. 

23 Palungguh IRatu mapaica pianak akeh pisan 
ring ipun tan bina sakadi bintang-bintang 
ring langite, tur nglugrain ipun ngaonang 
tur magenah ring jagat sane sampun 
janjiang tur jaga paicayang IRatu ring 
paraleluurnyane. 

24 [pun ngaonang jagat Kanaan. IRatu ngaonang 
jadmane sane magenah irika. Palungguh 
IRatu mapaica kakuatan ring kaulan 
IRatune buat ngamargiang napi sane 
demenin ipun marep ring rakyat miwah 
ratu Kanaane. 

2> Parakaulan IRatune sampun ngrampas 
kota-kota sane mabenteng, tanah sane 
gemuh, umah sane bek madaging 
kasugihan, semer sane sampun sedia, 
wit saitun, wit woh-wohan miwah abian 

anggur. Ipun neda napija sane demenin 
ipun, tur ipun sayan mokoh. Ipun muponin 
sakancan sane becik sane paicayang IRatu 
ring ipun. 


26 Nanging kaulan IRatune brontak tur tan 
sairing ring IRatu, ipun tungkas ring 
pidabdab IRatune. Ipun nyedayang 
paranabine sane nglemekin ipun, sane 
mituturin ipun mangda ipun mawali 
ka ayun IRatu. Ipun nganistayang IRatu 
sapanjang masa. 

27 Duaning punika Palungguh IRatu manggayang 
meseh-mesehnyane ngaonang tur 
mrentah ipun. Rikala ipun kamewehan, 
ipun masesambatan nunas tulung ring 
IRatu, tur IRatu nagingin pinunasipune 
saking suargan. Sajeroning sih pasuecan 
IRatune sane ageng, IRatu ngicen 
pamimpin-pamimpin buat mebasang ipun 
saking meseh-mesehipune. 

28 Rikala sampun dame, ipun malih ngardi 
dosa, tur IRatu manggayang malih meseh- 
mesehipune ngaonang ipun. Yadiastun 
asapunika, yening ipun kapok tur nunas 
karahayuan ring IRatu, Palungguh IRatu 
setata mireng saking suargan, tur nyabran 
masa Palungguh IRatu ngluputang ipun 

antuk sih piwelas Palungguh IRatune sane 
ageng. 

29 Palungguh IRatu mapakeling ring ipun 
mangda ipun ninutin paurukan- 
paurukan IRatune, nanging malantaran 
sumbungipune, ipun nulak Pidabdab- 
pidabdab IRatune, yadiastu malantaran 
ipun tinut ring Pidabdab Palungguh IRatu 
punika ipun jaga muponin urip. Antuk 
manah sane bengkung tur punggung ipun 
nenten nyak sairing. 

30 Palungguh IRatu sabar mapakeling ipun 
nyabran taun. Palungguh IRatu ngwisikin 
paranabin IRatune mangda dane pada 
mabaos, nanging parakaulan IRatune pada 
bongol. Duaning punika IRatu manggayang 
ipun kakaonang antuk bangsa-bangsa 
sane tiosan. 

31 Nanging yadiastu kadi asapunika, malantaran 
sih kawelas arsan Palungguh IRatune 
sane kalintang ageng, Palungguh IRatu 
nenten ngutang wiadin nyirnayang ipun. 
Palungguh IRatu maraga Widi sane sih 
sueca miwah sih kapiolas. 


32 Oduh Ratu Sang Hyang Widi Wasa, Widin 
titiange, Palungguh IRatu kalangkung 
agung, maha luih lan maha wisesa. 

Palungguh IRatu satia tuu ngagem 
prajanjian-prajanjian IRatune. Ngawit 
saking duk Sang Prabu Asure nindes 
titiang kantos rauh mangkin kalintang 
ageng kasangsaran titiange. Pararatun 
titiange, parapamimpin, parapandita 
miwah paranabin titiange, paraleluur 
titiange makamiwah rakyate makasami 
sampun nandang sangsara. Ledang 
Palungguh IRatu eling kadi asapunapi 
ageng sangsaran titiange. 

33 Sampun sapatutipun Palungguh IRatu 
nyisipang titiang. Palungguh IRatu satia 
tuu, yadiastu titiang sampun ngardi dosa. 

34 Paraleluur titiange, pararatun titiange, 
parapamimpin miwah parapanditan 
titiange, sampun nenten ngamanggehang 
Pidabdab Palungguh IRatune. Ipun 
sampun nenten nglinguang titah-titah 
miwah panglemek-panglemek IRatune. 

35 Malantaran sih panugrahan IRatune, 
pararatune mrentah kaula druene, rikala 
ida malinggih ring jagat sane linggah tur 
gemuh landuh, sane paicayang IRatu ring 
ida, nanging ida nenten kayun ngutang 
dosan idane tumuli ngancangin Palungguh 
IRatu. 

36 Sane mangkin titiang dados panjak ring 
tanah sane paicayang IRatu ring titiang, 
tanah sane gemuh tur ngwehin titiang 
babuktian. 

37 Sakancan pamupon tanahe puniki dados 
paderbean pararatu sane adegang IRatu 
buat nitah titiang, santukan titiang 
sampun madosa ring Palungguh IRatu. 
Pararatune punika nyapa kadi aku marep 
ring titiang miwah ingon-ingon titiange, 
tur titiang nandang sangsara banget 
pisan.” 


Rakyate ngardi prajanjian 


38 Malantaran sakancan paindikane punika 
makasami, tiang miwah rakyat Israel raris ngardi 
prajanjian sane matulis, tur parapamimpin tiange 
miwah parapanditane tumuli nagingin cap surat 
prajanjiane punika. 

1 Sane pangawit nanda tanganin inggih 
10 punika Dane Nehemia okan Dane 
Hakalya, sane madeg dados gubernur kala 
punika. Sasampun punika wau Dane Sedekia 
nanda tanganin prajanjiane punika. Sane nanda 
tanganin sapanglanturipun inggih punika sane 
sinurat ring sor puniki: 
2 Parapandita, minakadinipun: 

Dane Seraya, 

Dane Asarya, 

Dane Yeremia, 

Dane Pasur, 

Dane Amarya, 

Dane Malkia, 

Dane Hatus, 

Dane Sebanya, 

Dane Maluk, 

Dane Harim, 

Dane Meremot, 

Dane Obaja, 

Dane Daniel, 

Dane Gineton, 

Dane Baruk, 

Dane Mesulam, 

Dane Abia, 

Dane Miyamin, 

Dane Maasya, 

Dane Bilgai miwah 

Dane Semaya. 

3 (10:2) #(10:2) > (10:2) € (10:2) 7 (10:2) 8 (10:2) 
9 Parawong Lewine, minakadinipun: 

Dane Yesua okan Dane Asanya, 

Dane Binui saking palingsehan Henadad, 

Dane Kadmiel, 

Dane Sebanya, 

Dane Hodia, 

Dane Kelita, 

Dane Pelaya, 

Dane Hanan, 

Dane Mika, 

Dane Rehob, 

Dane Hasabya, 

Dane Sakur, 

Dane Serebya, 

Dane Sebanya, 

Dane Hodia, 

Dane Bani miwah 

Dane Beninu. 

10 (10:9) 11 (10:9) 12 (10:9) 3 (10:9) 
14 Parapamimpin rakyate, minakadinipun: 

Dane Paros, 

Dane Pahat-Moab, 

Dane Elam, 

Dane Satu, 

Dane Bani, 

Dane Buni, 

Dane Asgad, 

Dane Bebai, 

Dane Adonia, 

Dane Bigwai, 

Dane Adin, 

Dane Ater, 

Dane Hiskia, 

Dane Asur, 

Dane Hodia, 

Dane Hasum, 
Dane Besai, 
Dane Harip, 
Dane Anatot, 
Dane Nebai, 
Dane Magpias, 
Dane Mesulam, 
Dane Hesir, 
Dane Mesesabeel, 
Dane Sadok, 
Dane Yadua, 
Dane Pelaca, 
Dane Hanan, 
Dane Anaya, 
Dane Hosea, 
Dane Hananya, 
Dane Hasub, 
Dane Halohes, 
Dane Pilha, 
Dane Sobek, 
Dane Rehum, 
Dane Hasabna, 
Dane Maaseya, 
Dane Ahia, 
Dane Hanan, 
Dane Anan, 
Dane Maluk, 
Dane Harim miwah 


2083 

Dane Baana. 

15 (10:14) 16 (10:14) 17 (10:14) 18 (10:14) 
19 (10:14) 20 (10:14) 21 (10:14) 22 (10:14) 
23 (10:14) 24 (10:14) 25 (10:14) 22 (10:14) 
27 (10:14) 


Surat prajanjiane 


28 “Titiang puniki rakyat Israel, parapandita, 
wong Lewi, parapajagaan Perhyangan Agunge, 
juru kidung Perhyangan Agunge, parapangayah 
Perhyangan Agunge miwah sane tiosan-tiosan 
sane ninutin Pidabdab Ida Sang Hyang Widi 
Wasa. Titiang sareng sami sampun malasang 
saking wong sunantara sane magenah ring gumin 
titiange. Titiang sareng sami, somah miwah 
pianak-pianak titiange sane sampun mrasidayang 
uning ring iwang miwah patut, 22 sinarengan ring 
parapamimpin titiange masumpah, mungguing 
titiang nyadia jaga keni temah yening titiang 
lompang ring janjin titiange inggih punika jaga 
urip sajeroning Pidabdab Ida Sang Hyang Widi 
Wasa sane sampun paicayang Ida ring parekan 
Idane. Samaliha titiang jaga ngiringang sapatitah 
Ida Sang Hyang Widi Wasa, Widin titiange, tur 
titiang jaga ngagem pidabdab-pidabdab miwah 
sapakarsan Idane. 

30 Titiang nenten jaga juang kajuang ngajak 
wong sunantara sane magenah ring jagat 
titiange. 

31 Yening wong sunantara punika ngadol 
gandum wiadin barang-barang sane tiosan 
ring titiang ring rahina Sabate wiadin ring 
rerainan-rerainan sane tiosan, titiang nenten 
pacang numbas barang-barange punika. 

Nyabran pitung taun apisan, titiang jaga 
ngenengang tanah titiange, tur titiang jaga 
malilayang sakancan piutang titiange. 

32 Nyabran taun titiange suang-suang pacang 
ngamedalang perak 5 gram buat nanggung 
prebiane ring Perhyangan Agung. 

33 Titiang jaga nyediayang buat pangubakti ring 
Perhyangan Agung minakadinipun: Roti suci, 
aturan gandum nyabran rahina, ingon-ingon 
buat aturan maborbor nyabran rahina, aturan 
suci nyabran rahina Sabat, nyabran rerainan 
tanggal apisan miwah rerainan sane tios-tiosan, 
aturan-aturan suci sane tiosan, aturan buat 
pamrastaning dosa-dosan bangsa Israele miwah 
kabuatan-kabuatan Perhyangan Agunge sane 
tios-tiosan. 

34 Titiang sareng sami, rakyat, parapandita 
miwah wong Lewine, jaga mulang undi nyabran 
taun buat mastiang palingsehan sane patut 
nyawisang buat morbor aturan sane katurang 

ring Ida Sang Hyang Widi Wasa, Widin titiange, 
satinut ring pakarsan Idane sane mungguh ring 
Pidabdab Idane. 

35 Nyabran taun titiang pacang ngaturang ring 
Perhyangan Agunge gandum sane anyi titiang 
pangawit miwah woh-wohan sane pangawit alap 
titiange saking witnyane. 

36 Asing-asing pianak muani sane paling keliha 
pacang bakta titiang ka ajeng parapanditane 
ring Perhyangan Agung tur irika ipun aturang 
titiang ring Ida Sang Hyang Widi Wasa sakadi 
sane karsayang ring Pidabdabe. Titiang taler jaga 
ngaturang panak ingon-ingon titiange sane lekad 
pangawit minakadinipun panak banteng, panak 
biri-biri miwah panak kambing. 

37 Titiang jaga ngaturang ring parapanditane 
ring Perhyangan Agung, tepung sane kakardi 
antuk gandum sane kampung pangawit nyabran 
taun, miwah aturan anggur, minyak saitun miwah 
sakancan soroh woh-wohane. 

Titiang jaga ngaturang aturan pahdasane ring 
wong Lewine sane madue kaonangan buat 
munduhang aturan pahdasane saking pamupon 
tegale miwah saking entik-entikan sane tumbuh 
ring tanah titiange. 28 Parapandita katurunan 
Dane Harun patut nyarengin wong Lewine 
rikala dane nuduk aturan pahdasan punika, 
tur wong Lewine patut nganehang apahdasan 

saking aturan pahdasan punika, tur kagenahang 
ring gudang-gudang Perhyangan Agunge buat 
kagunayang ring Perhyangan Agung. 3? Rakyat 
Israel miwah wong Lewine patut munduhang 
aturan gandum, anggur miwah minyak saitun ring 
gudang-gudang genah nyimpen prabot-prabot 
Perhyangan Agunge. Ring genahe punika taler 
parapandita sane polih giliran, parapajagaan 
Perhyangan Agunge miwah parajuru kidunge, 
pada malinggih. 

Titiang nenten pacang nglemenahang 
Perhyangan Widin titiange.” 


Rakyat sane magenah ring Yerusalem 


1 1 1 Parapamimpin sane magenah ring 
Yerusalem miwah rakyat sane tiosan raris 


ngwentenang undi buat nyelik anak akuren 
saking pantaran dasa kuren, buat magenah 
ring kota suci Yerusalem, tur sane tiosan patut 
magenah ring kota-kota miwah desa-desa 
sane tiosan. 2 Rakyate pada muji anake sane 
saking suka lila magenah ring kota Yerusalem. 
3 Ring kota-kota miwah desa-desa sane tiosan, 
rakyat Israel, parapandita, parawong Lewi, 
parapangayahe ring Perhyangan Agung miwah 
parakaturunan parekan-parekan Sang Prabu 
Salomone, pada magenah ring paderbeannyane 
miwah ring desa-desannyane suang-suang. 

Ring sor puniki kadaptarang parapamimpin 
daerah Yehudane sane magenah ring Yerusalem. 
4 Parawargan suku Yehudane inggih punika: 

Dane Ataya okan Dane Usia, putun Dane 
Sakaria. Paraleluur danene inggih punika: Dane 
Amarya, Sepaca, Mahalaleel, Peres miwah Dane 
Yehuda. 

5 Dane Maaseya okan Dane Baruk, putun 
Dane Kolhose. Leluur danene sane lianan inggih 
punika: Dane Hasaya, Adaya, Yoyarib, Sakaria, 
Sela miwah Dane Yehuda. 

6 Saking katurunan Dane Peres, wenten sareng 
468 diri sane sura dira sane magenah ring 
Yerusalem. 

7 Parawarga suku Benyamin inggih punika: 

Dane Salu, okan Dane Mesulam, putun Dane 
Yoed. Leluur danene sane tiosan inggih punika: 
Dane Pedaya, Kolaya, Maaseya, Itiel miwah 
Yesaya. 

8 Dane Gabai miwah Salai, pasemetonan Dane 
Salu sane nampek. Suku Benyamin sane magenah 
ring Yerusalem makasami wenten sareng 928 
diri. ? Sane dados pamimpinnyane inggih punika 
Dane Yoel okan Dane Sikri, tur sane dados wakil 
pamimpinnyane, inggih punika Dane Yehuda 
okan Dane Hasenua. 

10 Pgrapanditane inggih punika: 

Dane Yedaya okan Dane Yoyarib miwah Dane 
Yakin. 

11 Dane Seraya okan Dane Hilkia, putun Dane 
Mesulam. Paraleluur danene inggih punika: 
Dane Sadok, Merayot miwah Ahitub sane dados 
Pandita Agung. 12 Saking palingsehan puniki 
wenten sareng 822 diri sane ngancangin ring 
Perhyangan Agung. 

Dane Adaya okan Dane Yeroham, putun Dane 
Pelalya. Paraleluur danene inggih punika: Dane 
Amsi, Sakaria, Pasur miwah Malkia. 18 Saking 
palingsehan punika wenten sareng 242 sane 
dados panglingsir kulawargannyane. 

Dane Amasai okan Dane Asareel, putun 
Dane Ahsai. Paraleluur danene inggih punika: 
Dane Mesilemot miwah Dane Imer. 14 Saking 
palingsehan puniki wenten sareng 128 diri 
prajurit sane sura dira. Pamimpinnyane inggih 
punika Dane Sabdiel, okan Dane Gedolim. 

15 Sane saking suku Lewi, inggih punika: 

Dane Semaya okan Dane Hasub, putun Dane 
Asrikam. Paraleluur danene inggih punika: Dane 
Hasabya miwah Dane Buni. 

16 Dane Sabetai miwah Dane Yosabad, 
sane dados pangageng suku Lewine kapisara 
ngenterang pakaryan ring jabaan Perhyangan 
Agunge. 

17 Dane Matanya okan Dane Mika, putun 
Dane Sabdi, katurunan Dane Asap. Dane dados 
pamimpin juru kidung ring Perhyangan Agung, 
rikala ngunggahang pangastawa buat ngaturang 
puji suksma. 

Dane Bakbukya sane dados wakil Dane 
Matanya. 

Dane Abda, okan Dane Samua, putun Dane 
Galal sinalih tunggil katurunan Dane Yedutun. 

18 Wong Lewi sane magenah ring kota suci ring 
Yerusalem makasami wenten 284 diri. 

19 Parapajagaan Perhyangan Agunge, inggih 
punika: 

Dane Akub, Talmon miwah parakadang wargan 
danene sareng kalih, wenten 172 diri. 

20 Rakyat Israele tiosan, asapunika taler 
parapandita miwah wong Lewine sane lianan 
magenah ring paderbeannyane suang-suang 
ring kota-kota miwah desa-desa sane tiosan 
ring wewidangan Yehudane. 2! Parapangayah 
Perhyangan Agunge magenah ring Opel, ring 
wewidangan kota Yerusaleme. Ipun kapimpin 
antuk Dane Siha miwah Dane Gispa. 

22 Sane dados pamimpin wong Lewine sane 
magenah ring Yerusalem inggih punika Dane 
Usi, okan Dane Bani, putun Dane Hasabya. 
Paraleluur danene inggih punika Dane Matanya 
miwah Mika tur sane maug ring palingsehan 

Dane Asap, sane kapisara nabdabang kakidungan 
buat ngantebang pangubakti-pangubaktine ring 
Perhyangan Agung. 2 Wenten pidabdab saking 
ida sang prabu mangda palingsehan punika 
nyabran rahina magilir mimpin kakidungan ring 
Perhyangan Agung. 

24 Dane Petahya okan Dane Mesesabeel, saking 
palingsehan Dane Serah, suku Yehuda sane 
ngwakilin bangsa Israele ring ajeng sang prabu 
Persiane. 


Rakyate sane wenten ring desa-desa 
miwah kota-kota sane tiosan 


25 Akeh rakyate sane magenah ring desa-desa 
sane nampek ring pabianannyane. Sane saking 
suku Yehuda magenah ring kota Kiryat-Arba, 
Dibon miwah Yekabseel makamiwah ring 
desa-desa sane nampek ring kota-kota punika. 
26 Wenten taler sane magenah ring kota Yesua, 
Molada, Bet-Pelet, ?” Hasar-Sual, Berseba miwah 
desa-desa sane wenten ring kiwa tengennyane. 
28 Wenten malih sane magenah ring kota Siklag, 
ring Mehona miwah desa-desa sane wenten 
ring kiwa tengennyane. 29 Ring En-Rimon, 
ring Sora, ring Yarmut, 3? ring Sanoah, ring 
Adulam miwah ring desa-desa sane wenten 
ring kiwa tengennyane. Wenten sane magenah 
ring Lakis miwah ring pategalan sane ring 

kiwa tengennyane miwah ring Aseka miwah 
desa-desa sane wenten ring kiwa tengennyane. 
Kadi asapunika suku Yehuda magenah ring 
wewidangan sane wenten ring selagan kota 
Bersebane sane bedelod, klawan Lebak Hinome 
sane baler. 

31 Rakyat suku Benyamin magenah ring Geba, 
Mikmas, Ai, Betel miwah desa-desa sane wenten 
ring kiwa tengennyane, 3? ring Anatot, Nob, 
Ananya, 33 Hasor, Rama, Gitaim, 3? Hadid, 
Seboim, Nebalat, 3? ring Lod, Ono miwah 
ring Lebak Tukang-tukange. 3? Wenten taler 
makudang-kudang klompok wong Lewi sane 
pecak magenah ring wewidangan Yehuda kalugra 
sareng-sareng magenah ring pantaran wong 
Benyamin. 


Daptar parapandita miwah wong Lewine 


12 1 Ring sor puniki daptar parapandita 
miwah wong Lewi sane mawali budal 
saking paselongan, sasarengan ring Dane 
Serubabel okan Dane Sealtiel miwah Pandita 
Agung Yosua. 
2 Parapanditane, inggih punika: 

Dane Seraya, 

Dane Yeremia, 

Dane Esra, 

Dane Amarya, 

Dane Maluk, 

Dane Hatus, 

Dane Sekanya, 

Dane Rehum, 

Dane Meremot, 

Dane Ido, 

Dane Ginetoi, 

Dane Abia, 

Dane Miyamin, 

Dane Maaja, 

Dane Bilga, 

Dane Semaya, 

Dane Yoyarib, 

Dane Yedaya, 

Dane Salu, 

Dane Amok, 

Dane Hilkia miwah 

Dane Yedaya. 

Dane sareng sami dados pamimpin 
parapanditane duk masan Dane Yosua. 3 (12:2) 
4(12:2) 5 (12:2) 2(12:2) 7 (12:2) 

8 Parawong Lewine, minakadinipun: 

Dane Yesua, 

Dane Binui, 

Dane Kadmiel, 

Dane Serebya, 

Dane Yehuda miwah 

Dane Matanya. 

Dane sareng sami dados pamimpin kidung- 
kidung pamuji suksma. 

9 Sapanglanturipun, Dane Bakbukya, Uni 
miwah parapasemetonan danene madue tugas 
ngidungang pasaur-pasaurnyane mangda dados 
saling saurin. 


Katurunan Pandita Agung Yosua 


10 Dane Yosua maputra Dane Yoyakim, Dane 
Yoyakim maputra Dane Elyasib, Dane Elyasib 
maputra Dane Yoyada, !! tur Dane Yoyada 
maputra Dane Yonatan, tur Dane Yonatan 
maputra Dane Yadua. 


Parapamimpin palingsehan panditane 


12 Duk Dane Yoyakim dados Pandita Agung, 
parapandita sane sinurat ring sor puniki dados 
pamimpin palingsehan parapanditane. 
Dane Meraya dados pamimpin palingsehan 
Dane Seraya. 

Dane Hananya dados pamimpin palingsehan 
Dane Yeremia. 

Dane Mesulam dados pamimpin palingsehan 
Dane Esra. 

Dane Yohanan dados pamimpin palingsehan 
Dane Amarya. 

Dane Yonatan dados pamimpin palingsehan 
Dane Meliku. 

Dane Yusup dados pamimpin palingsehan Dane 
Sebanya. 

Dane Adna dados pamimpin palingsehan Dane 
Harim. 

Dane Helkai dados pamimpin palingsehan Dane 
Merayot. 

Dane Sakaria dados pamimpin palingsehan 
Dane Ido. 

Dane Mesulam dados pamimpin palingsehan 
Dane Gineton. 

Dane Sikri dados pamimpin palingsehan Dane 
Abia. 

Dane ... dados pamimpin palingsehan Dane 
Minyamin. 

Dane Piltai dados pamimpin palingsehan Dane 
Moaja. 

Dane Samua dados pamimpin palingsehan 
Dane Bilga. 

Dane Yonatan dados pamimpin palingsehan 
Dane Semaya. 

Dane Matnai dados pamimpin palingsehan 
Dane Yoyarib. 

Dane Usi dados pamimpin palingsehan Dane 
Yedaya. 

Dane Kalai dados pamimpin palingsehan Dane 
Salai. 

Dane Heber dados pamimpin palingsehan Dane 
Amok. 

Dane Hasabya dados pamimpin palingsehan 
Dane Hilkia. 
Dane Netaneel dados pamimpin palingsehan 
Dane Yedaya. 
13 (12:12) 14 (12:12) 10 (12:12) t6 (12:12) 
17 (12:12) 18 (12:12) 19 (12:12) 20 (12:12) 
21(12:12) 


Indik parapandita miwah wong Lewi 


22 Sapanyeneng Dane Pandita Agung Elyasib, 
Yoyada, Yohanan miwah Yadua, parapamimpin 
kulawargan wong Lewine miwah kulawargan 
parapanditane sami pada kacatet. Catetane 
punika kapuputang kantos rauh masan Ida Sang 
Prabu Darius ratun wong Persiane. 

23 Parapamimpin kulawarga-kulawargan wong 
Lewine kacatet wantah rauh ring panyeneng 
Dane Yohanan, putun Dane Elyasib. 


Tugas-tugas ring Perhyangan Agung 


24 Satinut ring pangandikan Dane Hasabya, 
Seraya, Yesua, Binui miwah Dane Kadmiel, 
parawong Lewine kaepah dados makudang- 
kudang klompok. Nyabran giliran, wenten kalih 
klompok sane makidung saling saurin muji Ida 
Sang Hyang Widi Wasa tur ngaturang panyuksma 
ring Ida satinut ring prentah Ida Sang Prabu 
Daud, parekan Ida Sang Hyang Widi Wasa. 

25 Parapajagaan Perhyangan Agunge sane 
ring sor puniki madue tugas buat nyaga sane 
wenten ring samping gapura Perhyangan Agunge 
inggih punika: Dane Matanya, Bakbukya, Obaja, 
Mesulam, Talmon miwah Dane Akub. 

26 Dane sareng sami punika urip sapanyeneng 
Dane Yoyakim okan Dane Yosua putun Dane 
Yosadak miwah sapanyeneng Sang Gubernur 
Nehemia miwah sapanyeneng Pandita Agung 
Esra sane pradnyan ring Pidabdab punika. 


Dane Nehemia mlaspas 
tembok kota Yerusaleme 


27 Rikala tembok kota Yerusaleme kaplaspas, 
wong Lewine kadauhin mangda ngranjing ka 
kota saking genah-genahnyane magumana, 
kantos dane sareng sami nyidayang marerainan 
buat mlaspas temboke saha ngaturang kidung 
atur panyuksma tur nabuh tetabuhan, luire: 
rebab miwah cengceng. 28 Wong Lewine sane 
dados juru kidung raris mapunduh saking 
genah-genahnyane magumana ring kiwa tengen 
kota Yerusaleme miwah saking desa-desa 
sane wenten ring kiwa tengen kota Netopa, 

29 miwah saking Bet-Gilgal, Geba miwah 
Asmawet. 30 Parapandita miwah wong Lewine 
raris ngwentenang upacara buat nyuciang ragan 

danene, nyuciang rakyate, gapura-gapura miwah 
tembok kotane. 

31 Tiang munduhang parapamimpin wong 
Yehudane ring duur temboke tur ngepah ipun 
dados kalih klompok sane ageng mangda mabaris 
ngilehin kotane sinambi ngaturang panyuksma 
ring Ida Sang Hyang Widi Wasa. 

Klompok sane kaping pisan mamargi ka tengen 
ring duur temboke tumuli ngungsi ka Gapura 
Lulune. 3? Dane Hosaya mabaris ring ungkur juru 
kidunge, kairing antuk parapamimpin Yehudane 
atenga. 33 Ring ungkurnyane parapandita 
minakadinipun: Dane Asarya, Esra, Mesulam, 
Yehuda, Benyamin, Semaya miwah Dane 
Yeremia, mabaris sinambi nyuarayang trompet. 
Sapanglanturipun Dane Sakaria okan Dane 
Yonatan, putun Dane Semaya mamargi ring 
ungkurnyane. (Paraleluur danene inggih punika 
Dane Matanya, Mika miwah Sakur, palingsehan 
Dane Asap.) 34(12:33) 25 (12:33) 3? Dane Sakaria 
kairing antuk parawarga palingsehannyane, 
minakadinipun: Dane Semaya, Asareel, Milalai, 
Gilalai, Maai, Netaneel, Yehuda miwah Dane 
Hanani. Dane sareng sami makta tetabuhan 
sakadi sane kanggen antuk Ida Sang Prabu Daud, 
parekan Ida Sang Hyang Widi Wasa. Rombongane 
puniki mapeed kapimpin antuk Dane Esra sane 
pradnyan ring Pidabdab Ida Sang Hyang Widi 

Wasa punika. 3” Ring Gapura Toya Klebutane, 
peede punika ngamunggahang ring trundag sane 
ngungsi ka Kota Daud. Saking irika nglintang ring 
purin Ida Sang Prabu Daud, tumuli rauh ring 
temboke ring Gapura Toya Klebutane ring sisi 
kangin kotane. 

38 Klompok sane tiosan sane ngaturang puji 
suksma mamargi ka kiwa ring duur temboke 
punika tur tiang miwah rakyate sane malih 
atenga, nyarengin klompoke punika. Tiang sareng 
sami nglintang ring Menara Genine kantos 
rauh ring Tembok Linggahe. 3? Saking irika tiang 
nglintangin Gapura Epraim, Gapura Purwaka, 
Gapura Ulam, Menara Hananeel miwah Menara 
Mea kantos rauh ring Gapura Biri-birine. Tiang 
raris ngrarianang barisane punika ring gapura 
sane ngungsi ka Perhyangan Agung. 

40 Irika rombongan sane ngaturang panyuksma 
makakalih raris pada rauh ring wewidangan 
Perhyangan Agunge. 

Sajaba parapamimpin klompok punika 
taler sareng nyarengin 4t rombongan tiange 
miwah parapandita sane nyuarayang trompet, 
minakadinipun: Dane Elyakim, Maaseya, 
Minyamin, Mika, Elyoenai, Sakaria, Hananya. 

42 Dane sareng sami kasarengin antuk Dane 
Maaseya, Semaya, Eleasar, Usi, Yohanan, Malkia, 
Elam miwah Dane Eser. Juru kidunge sane 

kapimpin antuk Dane Yisrahya pada makidung 
saha ngampet suarannyane. 

43 Ring rerainan punika akeh pisan rakyate 
ngaturang aturan, tur makasami kabekin antuk 
suka rena, duaning Ida Sang Hyang Widi Wasa 
sane ngawinang ipun liang pisan. Paraistri miwah 
alit-alite taler sareng ring upacarane punika, 
kantos suarannyane sane uyut prasida kapiragi 
saking doh. 


Kaperluan buat pangubaktine 
ring Perhyangan Agung 


44 Daweg punika wenten makudang-kudang 
anak sane kapisara buat ngenterang gudang- 
gudang genah nyimpen barang-barang dana 
punika duen Perhyangan Agunge, minakadinipun: 
aturan pahdasan, aturan pamupon gandum 
miwah woh-wohan sane kalap pangawit nyabran 
taun. Anake punika kapisara mangda munduhang 
urunan-urunan saking pabianan-pabianan sane 
wenten ring kiwa tengen kota-kotannyane, 
pabuat parapandita miwah wong Lewine sakadi 
sane kapituduhang ring cakepan Pidabdabe. 
Wong Yehudane makasami tresna ring 
parapandita miwah wong Lewi, 22 duaning dane 
sareng sami ngancangin pangubakti panyuciane 
miwah upacara-upacara sane tiosan sane 
sampun katitahang antuk Ida Sang Hyang Widi 

Wasa. Juru kidung miwah pajagaan Perhyangan 
Agunge taler ngamargiang tugas-tugasnyane 
satinut ring awig-awig sane kakardi antuk Sang 
Prabu Daud miwah Sang Prabu Salomo putran 
idane. “8 Ngawit saking nguni, ngawit panyeneng 
Ida Sang Prabu Daud miwah juru kidung Dane 
Asap, juru-juru kidunge setata mimpin kidung 
miwah atur panyuksmane pamantuka ring 

Ida Sang Hyang Widi Wasa. 4' Sapanyeneng 
Dane Serubabel miwah sapanyeneng Dane 
Nehemia, makasami rakyat Israele nyabran 
rahina ngaturang sumbangan pabuat juru kidung 
miwah pajagaan Perhyangan Agunge. Rakyate 
ngaturang aturan sane suci pabuat wong Lewine, 
tur wong Lewine ngaturang pahan sane patut 
katurang ring parapanditane. 


Indik malasang wong sunantarane 
saking bangsa Israel 


13 1 Rikala Pidabdab Dane Musa kawacen 
saha santer ring arepan rakyate, 
kapanggih wenten sinurat mungguing bangsa 
Amon wiadin bangsa Moab nenten pisan kalugra 
maug dados kaulan Ida Sang Hyang Widi Wasa, 

2 Juaning wong Amon miwah wong Moab punika 
nenten ngwehin bangsa Israele pangan lan 
kinum rikala bangsa Israele mamargi medal 
saking panegara Mesir. Tungkalikanipun wong 

Amon miwah Moab punika sampun ngupahin 
Dane Bileam buat nemah bangsa Israele, 
nanging Ida Sang Hyang Widi Wasa malikang 
temahe punika dados merta. ? Rikala rakyat 
Israele miragi pidabdabe punika kawacen, ipun 
tumuli ngamedalang wong sunantarane saking 
pasamuannyane. 


Dane Nehemia ngwentenang pidabdab anyar 


4 Sang Pandita Elyasib sane kapisara ngenterang 
gudang-gudang Perhyangan Agunge, saking 
sue masawitra becik pisan ring Dane Tobia. 
> Dane Elyasib ngwehin Dane Tobia ngangge 
kamar sane ageng, sane wantah kanggen buat 
ngenahang aturan-aturan pabuat parapanditane 
miwah aturan pahdasan saking gandum, anggur, 
minyak saitun pabuat wong Lewi, pabuat juru 
kidung miwah pabuat pajagaan Perhyangan 
Agunge. ê Duk punika tiang nenten wenten ring 
Yerusalem, santukan ring taun sane kaping 
tigang dasa kalih panyeneng Ida Sang Prabu 
Artahsasta, tiang mawali ka Babel buat tangkil 
ring ajeng ida sang prabu. Sasampune punika, 
nenten malih amunapi suenipun, 7 tiang kalugra 
malih mawali ka Yerusalem. Irika tiang manggihin 
mungguing Dane Elyasib ngwehin Dane Tobia 
nganggen satunggaling kamar ring Perhyangan 
Agung. 8 Tiang pedih pisan, mawinan tiang 

raris ngentungang saluiring barang-barang 
paderbean Dane Tobia. ? Sasampun punika, 
tiang raris mrentahang mangda kamar-kamare 
punika kasuciang nganggen upacara, samaliha 
mangda prabot-prabot Perhyangan Agunge, 
aturan pamupon jagate miwah menyane malih 
kagenahang irika. 

10 Tiang taler uning, mungguing juru kidung 
Perhyangan Agunge miwah wong Lewine 
makasami pada mawali ka abian-abiannyane 
suang-suang, duaning rakyate nenten malih 
maturan buat pangupa jiwan wong Lewine. 

11 Tiang nglemekin parapangentere duaning 
dane manggayang Perhyangan Agunge tan 
kalinguang. Tiang tumuli ngajak wong Lewi 
miwah juru kidunge mawali ka Perhyangan 
Agung tur ngaturin dane malih makarya. 

12 Sasampune punika rakyat Israele malih 
makta aturan pahdasan saking gandum, anggur 
miwah saitun ka Perhyangan Agunge. 13 Tiang 
misarayang anake sane munggah ring sor puniki 
buat ngenterang gudang-gudange, inggih punika: 
Pandita Selemya, Dane Sadok sane pradnyan 
ring Pidabdab miwah Dane Pedaya, wong Lewi. 
Dane Hanan okan Dane Sakur, putun Dane 
Matanya, makadados pangancang sang tiga. 
Tiang pracaya ring anake punika mungguing 

dane jujur ngedumang jatah pabuat anake sane 
makarya sareng-sareng ring dane. 

14 Oduh Ratu, Sang Hyang Widi Wasa, ledang 
IRatu eling mungguing napi sane margiang 
titiang punika wantah pabuat Perhyangan Agung 
Palungguh IRatu miwah pabuat pangubaktine 
irika. 

15 Rikala punika tiang manggihin rakyat Yehuda 
meres anggur ring rahina Sabate. Sane tiosan 
ngajang gandum, toya anggur, woh anggur, 
woh aa miwah barang-barang sane tiosan 
ngangge keledae baktana ka Yerusalem. Tiang 
mapetinget ipun mangda ipun sampunang ngadol 
punapa-punapi ring rahina Sabate. 18 Wenten 
makudang-kudang anak saking Tirus makta 
ulam miwah barang-barang mawarni-warni ka 
Yerusalem buat jaga kadol ring bangsan tiange 
ring rahina Sabate. 1' Tiang mapakeling ring 
pamimpin rakyate sapuniki: “Indayangja cingakin 
kajaatan semetone. Semeton sampun ngletehin 
rahina Sabate. 18 Malantaran indike sane kadi 
asapunika Ida Sang Hyang Widi Wasa sampun 
nyisipang leluur semetone rikala Ida ngrauhang 
bencana ring kotane puniki. Sane mangkin malah 
semeton ngawinang bendun Ida Sang Hyang Widi 
Wasa langkungan malih nibenin wong Israele, 
duaning semeton nganistayang rahina Sabate.” 

19 Duaning punika tiang raris mrentahang 
mangda gapura-gapuran kotane kaunebang 
ngawit saking nyoreang rikala ngamimitin rahina 
Sabate. Yening rahina Sabate sampun lintang, 
wau gapura-gapuran kotane malih kabukak. Tiang 
ngenahang makudang-kudang anak ring gapura- 
gapurane punika mangda sampunang pisan 
wenten barang-barang sane kabakta ngranjing 
ka kota ring rahina Sabate. 20 Apisan wiadin 
ping kalih wenten sudagar sane ngadol barang 
mawarni-warni ring rahina Sukrane nginep 
awengi mepek ring jabaan temboke. *! Tiang 
raris mapakeling ipun sapuniki: “Nenten wenten 
gunanipun ragane nyantosang ring jabaan 
temboke kantos benjang semengan. Yening 
ragane malih sapunika, tiang jaga makerasin 
ragane.” Ngawit saking rahinane punika ipun tan 
naenin malih rauh ring rahina Sabate. 22 Tiang 
mrentahang mangda wong Lewine nyuciang raga 
raris nyaga gapura-gapurane mangda sawiakti 
rahina Sabate punika kasuciang. 

Oduh Ratu Sang Hyang Widi Wasa, ledang IRatu 
eling ring titiang, malantaran indike punika. 
Suecaninja titiang antuk sih pasuecan Palungguh 
IRatu sane ageng. 

23 Rikala punika taler tiang uning mungguing 
akeh wong Yahudi sane ngambil somah wong 
Asdod, wong Amon miwah wong Moab. 

24 Wenten makudang-kudang pianakipune 
nganggen basa Asdod wiadin nganggen basa 
sane tiosan tur nenten midep nganggen basan 
tiange. 2 Tiang nglemekin ipun, nemah ipun, 
nigtig ipun, tur mutbut bokipune. Sasampune 
punika tiang ngenken ipun mangda masumpah 
sajeroning parab Ida Sang Hyang Widi Wasa, 
mungguing ipun wiadin pianak-pianakipune 
nenten jaga juang kajuang ngajak wong 
sunantara. 2? Sapuniki baos tiange ring ipun: 
“Luh-luh wong sunantarane sampun ngawinang 
Ida Sang Prabu Salomo ngardi dosa. Ida punika 
agengan yan bandingang ring pararatu bangsane 
tiosan. Ida Sang Hyang Widi Wasa asih sueca 
ring ida tur Ida ngadegang ida dados ratun wong 
Israele makasami, nanging ida taler sampun 
ngamargiang dosane puniki. 27 Yening asapunika, 
napike tiang sareng sami patut nuutin tetuladan 
ragane tur tempal ring Widin iragane malantaran 
ngambil anak luh wong sunantara?” 

28 Dane Yoyada punika okan Pandita Agung 
Elyasib, nanging wenten sinalih tunggil okan 
Dane Yoyada marabian ngajak okan Dane 
Sanbalat saking Bet-Horon. Duaning punika 
tiang raris nundung Dane Yoyada saking kota 
Yerusalem. 

29 Oduh Ratu Sang Hyang Widi Wasa, ledang 
Palungguh IRatu eling, sapunapi jadmane 

punika ngletehin pandita sesamannyane miwah 
prajanjian sane kardi IRatu ring parapandita 
miwah wong Lewine. 

30 Tiang raris nyuciang ipun saking saluiring 
paindikan sane saking dura negara. Tiang raris 
makarya pidabdab pabuat parapandita miwah 
wong Lewine mangda dane suang-suang uning 
ring tugasnyane. 3! Tiang taler nabdabang indik 
saang buat morbor aturan-aturan sane patut 
kabakta ring rahina sane sampun kapastiang 
miwah woh-wohan sane puponin wiadin alap 
ipun pangawit. 

Oduh Ratu Sang Hyang Widi Wasa, ledang 
IRatu eling ring indike punika, tur ledang IRatu 
nyuecanin titiang malantaran indike punika. 


ESTER 


Sang Pramesuari Wasti nenten ngiringang 
titah Ida Sang Prabu Ahasweros 


1 Ida Sang Prabu Ahasweros mrentah saking 
1 singasana kaprabon idane ring kota Susan, 
ibukotan panegara Persiane. Ida mrentah 127 
propinsi, ngawit saking India kantos rauh ring 
Sudan. 2 (1:1) 

3 Ring taun sane kaping tiga panyeneng Ida Sang 
Prabu Ahasweros, ida ngwentenang pesta pabuat 
parapangageng miwah paraprakanggen idane. 
Wadua bala Persia miwah Midiane, paragubernur 
miwah parasulinggihe saking propinsi-propinsi 
sami pada rauh. 4Sajeroning nem sasih suenipun 
ida mamerang arta branan kaprabon miwah 
kaluihan saha kagungan idane. 

> Sasampun punika, sang prabu raris 
ngwentenang pesta pabuat sakancan anake ring 
kota Susan sane sugih wiadin sane tiwas. Pesta 
punika kawentenang ring taman-taman purine 
kantos pitung rahina suenipun. ? Natar purine 
kapayasin antuk tenda lenen miwah mori sane 
mawarna biru lan putih, sane kategul antuk 
tali-tali lenen ungu sane becik, tumuli kategulang 

ring gelang-gelang perak sane ring pilar-pilar 
marmere. Dipan-dipan sane malakar mas miwah 
perak sampun kagenahang ring natar purine sane 
katukub antuk marmer putih, mirah, mutiara 
pakabyarbyar miwah soca biru. 7 Inum-inuman 
kasodayang nganggen cangkir-cangkir mas 

sane mawarni-warni tur ida sang prabu dana 
pisan maicayang inum-inuman idane kantos 
maliah-liah. 8 Anake pada dados nginum 
sakama-kama duaning wenten pangandikan ida 
sang prabu ring paraparekan druene, mungguing 
anake kalugra nginum sakita karepnyane. 

? Duk punika ugi Sang Pramesuari Wasti taler 
ngwentenang pesta pabuat paraistrine ring 
jeroan purine. 

10 Rikala pestane punika mamargi ngantos 
rauh ring rahina sane kaping pitu, sang prabu 
minum-inuman tur marasa ledang pisan ring 
kayun. Ida tumuli ngesengin paraparekane 
muani sane wandu sareng pepitu, inggih punika: 
Mehuman, Bista, Harbona, Bigta, Abagta, Setar 
miwah Karkas. 1! Ida ngandikayang mangda 
ipun ngaturin Sang Pramesuari Wasti mangda 
rauh tangkil saha ngrangsuk busana kaprabon 
idane. Sang pramesuari mula wantah ayu pisan, 
tur sang prabu mapakayun jaga ngedengang 
kaayuan sang pramesuari ring paraprakangge 
miwah paratamiun idane. 12 Nanging rikala 

paraparekane punika ngaturang ring sang 
pramesuari sapatitah ida sang prabu, sang 
pramesuari nenten kayun rauh tangkil. Indike 
punika ngawinang sang prabu duka pisan. 

13 Sampun dados kabiasaan pabuat ida sang 
prabu nakenang ring paraanake sane pradnyan 
ring pidabdab miwah tatakrama, duaning punika 
ida raris ngesengin parapangabih idane sane tatas 
uning ring indik sane patut kamargiang. 14 Sane 
pinih sering ngaturang ring ida sang prabu, inggih 
punika: Dane Karsena, Setar, Admata, Spanyol, 
Meres, Marsena miwah Memukan. Dane sareng 
pepitu punika dados prakangge ring Persia miwah 
Media, sane madue linggih sane pinih tegeh 
ring sakuub kaprabone. 1? Sapuniki pangandikan 
Ida Sang Prabu Ahasweros ring dane sareng 
pepitu: “Gelahe suba ngutus parekan-parekan 
gelahe buat ngaturang titah gelahe teken Sang 
Pramesuari Wasti, nanging Sang Pramesuari 
Wasti tulak teken titah gelahe ento. Kenken ane 
mungguh di pidabdabe ane patut laksanayang 
gelahe marep teken ida?” 

16 Dane Memukan tumuli matur ring sang prabu 
miwah ring paraprakanggen idane, sapuniki: 
“Sang Pramesuari Wasti nentenja wantah 
nganistayang sang prabu kewanten, nanging 
taler nganistayang paraprakangge miwah 
rakyate ring sakuub kaprabone. 17 Sakancan 

anake luh ring jagat druene pacang nemberang 
kurenannyane, yening ipun miragi laksana 
sang pramesuari punika. Ipun jaga mabaos 
sapuniki: “Ento kaden Sang Prabu Ahasweros 
ngesengin Sang Pramesuari Wasti, nanging ida 
tulak teken pangandikan sang prabune.” 18 Yening 
rabi-rabin paraprakangge Persia miwah Midiane 
mireng indik saparilaksanan sang pramesuari, 
dane jaga nguningayang ring suaminnyane ring 
rahina puniki. Makasami istri-istrine nenten jaga 
ngajiang suaminnyane tur paralanange jaga 
tansah duka ring rabinnyane. 19 Yening palungguh 
iratu ledang, rarisang wedalang pangumuman 
druene mungguing Sang Pramesuari Wasti 
nenten jaga naenin malih tangkil ring ayun sang 
prabu. Durusang prentahang mangda indike 
punika kasuratang ring cakepan undang-undang 
panegara Persia miwah Midiane, mangda indike 
punika nenten prasida kaowah malih. Sasampun 
punika rarisang ngentosin sang pramesuari antuk 
anak istri sane tiosan sane becikan ring punika. 
20 Yening pangumuman palungguh iratu sampun 
sumebar ring sakuub kaprabone, asing-asing 
anake luh jaga ngajiang somahnyane, yadiastu 
ipun sugih wiadin tiwas.” 

21 Sang prabu miwah paraprakanggen idane 
sami pada setuju ring indike punika, tur sang 
prabu raris ngamargiang atur Dane Memukan 


ESTER 1.22-2.4 2112 


punika. 2? Sang prabu tumuli ngirim dedauhan 
ka propinsi-propinsine makasami manut cara lan 
basannyane suang-suang, dagingipun mungguing 
anake lanang dados ulu ring pakurenannyane, 
tur ngagem baose sane ka pamuput. 


Dane Ester kamanggehang dados pramesuari 


2 1 Tan asue, sasampun rered dukan ida sang 
prabu, sang prabu kantun mikayunin indik 
sane kalaksanayang antuk Ida Sang Pramesuari 
Wasti miwah indik pangumuman idane ngeniang 
indik idane. ? Duaning punika makudang-kudang 
pangabih sang prabu sane raket ring ida, 

matur sapuniki: “Napi awinanipun palungguh 
iratu nenten ngandikayang mangda ngrereh 
daa-daa sane ayu. 3 Palungguh iratu wenang 
nyelik prakangge-prakangge ring asing-asing 
propinsi, ring sakuub jagat druene saha kadulurin 
pangandika, mangda ipun ngaturang sakancan 
daane sane ayu-ayu ka genah selir-selir druene 
ring Susan, ibukotan jagat druene. Banggayang 
daa-daane punika ketangang antuk Dane 
Hegai, sane ngetangang paraselir iratune, tur 
banggayang daa-daane punika kapretenin 

tur kapayasin saha becik. * Sapanglanturipun 
rarisang iratu ngambil sane senengin iratu 

tur manggehang ipun dados pramesuari buat 
ngentosin Ida Sang Pramesuari Wasti.” 


ESTER 2.5-9 2113 


Sang prabu mikayunin mungguing 
tetimbangannyane punika becik. Nika 
duaning indike punika raris kamargiang. 

5 Wenten satunggaling wong Yahudi magenah 
ring kota Susan, mapesengan Mordekai okan 
Dane Yair. Dane punika saking suku Benyamin, 
katurunan Dane Kis miwah Dane Simei. ? Rikala 
Sang Prabu Nebukadnesar, ratune ring Babel 
nawan Sang Prabu Yoyakin ratune ring Yehuda 
saking Yerusalem, Dane Mordekai wenten ring 
pantaran rombongan tawanane punika. 7 Dane 
Mordekai madue oka misan sane mapesengan 
Ester, yen ring basa Ibrani Hadasa. Dane Ester 
punika ayu pisan tur pangadeg danene taler 
becik. Sasampun wong tuan Dane Ester seda, 
Dane Mordekai raris ngangkat Dane Ester dados 
okan danene. 

8 Rikala sang prabu ngwedalang dedauhan 
idane, tur akeh daa-daane pada katurang ka 
Susan, Dane Ester taler sareng mrika. Dane 
taler katurang ka puri, tur ketangang antuk 
Dane Hegai, sane kapisara buat ngenterang 
paraistri druen ida sang prabu. ? Dane Hegai 
seneng nyingakin Dane Ester. Dane Ester tumuli 
kicen wewangen miwah odak. Tios ring punika 
taler kicen genah sane pinih becik ring genah 
istri-istrine punika, tur kicen panyeroan saking 
puri pitung diri akehipun buat ngayahin dane. 


ESTER 2.10-15 2114 


10 Dane Mordekai miteketin Dane Ester, 
mangda sampunang pisan maosang mungguing 
dane punika wong Yahudi. 11 Nyabran rahina 
Dane Mordekai mamargi nglintang ring arepan 
natar genah istri-istrine punika, mangda dane 
mrasidayang uning ring kawentenan Dane Ester 
miwah napi sane jaga nibenin ragan danene. 

12 Pepretenan pabuat istri-istrine punika, 
kalaksanayang ataun suenipun. Sajeroning 
nem sasih kaurut antuk minyak mur, tur 
malih nem sasih kaurut antuk minyak balsem. 
Sasampune punika, saka adiri paradaane punika 
magilir katangkilang ka ajeng Ida Sang Prabu 
Ahasweros. 13 Rikala mamargi saking genah 
paraistrine ngranjing ka puri, asing-asing daane 
dados nganggen pangangge sane kasenengin. 
14 Daa-daane punika patut tangkil ka puri 
rikalaning sore, tur benjang semengnyane raris 
kambil tur kagenahang ring genah istri-istrine 
sane tiosan, sane ketangang antuk Dane Saasgas, 
parekan wandu sane kapisara ngenterang 
paraselir ida sang prabu. Daa-daane punika tan 
kalugra malih tangkil ring ajeng ida sang prabu, 
sajaba yening karsayang antuk sang prabu tur 
kasambat pesengannyane. 

15 Sane mangkin rauh masannyane Dane Ester 
jaga tangkil ring ajeng ida sang prabu. Dane 
Ester punika okan Dane Abihail, misan Dane 

Mordekai, nanging sampun kangkat dados okan 
Dane Mordekai. Dane Ester tansah kapuji antuk 
asing-asing anak sane nyingakin dane. Rikala rauh 
giliran danene, Dane Ester wantah nganggen 
pangangge sakadi sane kapangandikain antuk 
Dane Hegai, sane ngetangang genah istri-istrine 
punika. 1? Dadosipun ring taun sane kaping pitu 
panyeneng Ida Sang Prabu Ahasweros, ring sasih 
sane kaping dasa, ring sasih Tebet, Dane Ester 
katangkilang ring Ida Sang Prabu Ahasweros 
ring puri druene. 1? Sang prabu seneng pisan 
ring dane, langkungan ring daa-daane sane 
tiosan, tur dane kasayangang saha kaledangin 
langkungan ring istri-istrine sane tiosan. Sang 
Prabu raris nyalukin dane gelungan kaprabon 
tur ngamanggehang dane dados pramesuari 
ngentosin Sang Pramesuari Wasti. 13 Sasampun 
punika sang prabu raris ngwentenang pesta 
ageng buat Dane Ester, tur ida ngundang 
paraprakangge miwah pegawe-pegawen idane. 
Ida ngwedalang dedauhan buat ngwentenang 
rahina libur ring sakuub jagat druene, tur ida 
maicayang panugrahan-panugrahan sane pantes 
dados paican ida sang prabu. 


Dane Mordekai ngluputang urip ida sang prabu 


19 Rikala punika Dane Mordekai kamanggehang 
antuk sang prabu dados pegawe. 20 Dane Ester 


ESTER 2.21-23 2116 


tetep kantun ngengkebang ragan danene tur 
nenten maosang mungguing dane punika wong 
Yahudi. Dane Mordekai miteketin Dane Ester 
mangda sampunang maosang indike punika 
ring sapasira jua, tur Dane Ester setata tinut, 
sakadi dane tinut rikala dane kantun alit, duke 
kapatiningin antuk Dane Mordekai. 

21 Duk masan Dane Mordekai dados pegawe 
ring puri, Dane Bigtan miwah Teres sane 
dados parekan wandu sane ring puri, sane 
kapisara ngebag lawang pamereman ida sang 
prabu mambek dura cara ring Ida Sang Prabu 
Ahasweros tur ngwentenang rerincikan jaga 
nyedayang ida sang prabu. 22 Dane Mordekai 
uning ring indike punika, raris nguningang ring 
Sang Pramesuari Ester, tur sang pramesuari raris 
ngaturin sang prabu indik sane sampun katurang 
antuk Dane Mordekai punika. 23 Indike punika 
tumuli katureksain, raris kapanggih mungguing 
laporan punika mula yuakti kadi asapunika. 
Duaning punika Dane Bigtan miwah Dane Teres 
raris kagantung ring tiang gantungane. Sang 
prabu mrentahang mangda nyuratang indike 
punika ring cakepan babad kaprabon idane sane 
resmi. 


ESTER 3.1-5 2117 


Dane Haman ngrincikang buat 
nyirnayang wong Yahudi 


1 Maletan makudang-kudang masa 
3 suenipun, Ida Sang Prabu Ahasweros raris 
ngamanggehang Dane Haman okan Dane 
Hamedata, sinalih tunggil katurunan Ida Sang 
Prabu Agag, dados perdana mentri. ? Ida 
sang prabu mrentahang paraprakangge sane 
ngancangin ida mangda pada hormat ring Dane 
Haman malantaran nengkluk tur sumuyud 
ring ajeng danene. Paraprakanggene sami 
nglaksanayang indike punika, sajawining Dane 
Mordekai sane nenten kayun nglaksanayang 
indike punika. 3 Paraprakanggen sang prabu 
sane tiosan tumuli pada mataken ring Dane 
Mordekai, napi awinannyane dane nenten 
ngiringang titah ida sang prabu. 4 Nyabran rahina 
paraprakanggene sane tiosan punika ngaturin 
Dane Mordekai mangda dane kayun ngalah, 
nanging dane nenten sairing. Sapuniki baos 
Dane Mordekai: “Tiang puniki wong Yahudi. 
Tiang nenten wenang nyumbah Dane Haman.” 
Duaning punika paraprakanggene punika 
raris nguningayang indike punika ring Dane 
Haman, punapike laksanan Dane Mordekai jaga 
kabanggayang asapunika. ? Dane Haman duka 
pisan mireng mungguing Dane Mordekai nenten 


ESTER 3.6-9 2118 


kayun nengkluk miwah sumuyud ring ajeng 
danene. ? Napi malih rikala uning mungguing 
Dane Mordekai punika wong Yahudi, dane raris 
mapakayun mungguing boyaja Dane Mordekai 
kewanten sane jaga kukum. Dane ngrencanayang 
jaga ngamademang wong Yahudine makasami 
sane wenten ring sakuub kaprabon Persiane. 

7 Ring taun sane kaping roras panyeneng Ida 
Sang Prabu Ahasweros, ring sasih sane kaping 
pisan, inggih punika sasih Nisan, Dane Haman 
raris ngwentenang undi sane kawastanin “Purim” 
buat ngrereh rahina miwah sasih sane becik 
jaga ngamargiang rerincikan danene punika. 
Raris kapastiang jaga ngamargiang indike punika 
ring tanggal telulas ring sasih sane kaping roras, 
inggih punika sasih Adar. 

8 Dane Haman raris matur ring ida sang prabu 
sapuniki: “Wenten satunggaling suku bangsa 
sumebar ring propinsi-propinsi jagat druene. 
Tata carannyane mabinayan pisan ring tata 
caran rakyate sane tiosan. Tios ring punika, 
ipun nenten sairing ring undang-undang jagat 
druene. Punika awinanipun nenten pisan patut 
yening iratu manggayang ipun kadi asapunika. 

9 Yening menawi mantuk ring pakayunan iratune, 
rarisangja iratu ngwedalang prentah, mangda 
ipun kapademang. Yening palungguh iratu 
ngamargiang indike punika, titiang majanji jaga 

ngaturang perak 340.000 kilogram, mangda 
ngranjing ring arta branan purine, buat jaga 
kanggen ngetangang jagat druene.” 

10 Ida sang prabu tumuli ngelus ali-ali sane 
anggen ida ngecap tur ngesahang pangumuman 
idane, raris kaserahang ring Dane Haman, okan 
Dane Hamedata, katurunan Ida Sang Prabu 
Agag, sane dados meseh wong Yahudine. 1! Ida 
sang prabu ngandika ring Dane Haman sapuniki: 
“Bangsane ento muah sakancan artannyane 
serahang gelah teken paman. Jalanangja kenken 
keneh pamane marep teken bangsane ento.” 

12 Duaning punika, ring tanggal telulas sasih 
sane kaping pisan, Dane Haman raris ngesengin 
parasekretaris ida sang prabu, tumuli nikteang 
prentah sane patut kasalin nganggen basa 
miwah tata krama sane lumrah kanggen ring 
panegara punika, tur kakirim tumiba ring 
parapamrentah, gubernur-gubernur miwah 
sakancan prakanggene. Prentahe punika 
kamedalang sajeroning parab Ida Sang Prabu 
Ahasweros tur kacap nganggen ali-alin idane. 

13 Parapacalange tumuli makta surat prentahe 
punika ka sakancan propinsine sane wenten ring 
panegarane punika. Surate punika madaging 
prentah mangda ring satunggaling rahina, inggih 
punika ring tanggal telulas ring sasih Adar, 
wong Yahudine makasami, agung alit, lanang 


ESTER 3.14-4.3 2120 


istri mangda kapademang. Ipun sareng sami 
patut kapunggal, tur sampunang padaleme, 
tur sakancan pagelahannyane mangda kambil. 
14 Daging surat prentahe punika mangda 
kasebarang ring sakancan propinsine, mangda 
asing-asing anake pada tragia ring dewek 
nyantosang rauh panemayane sane sampun 
kapastiang punika. 

15 Saking prentah ida sang prabu, prentahe 
punika kasebarang ring ibukota Susan, tur 
parapacalange makta surat prentahe punika 
ka propinsi-propinsine makasami. Penduduk 
kota Susane pada bingung malantaran prentahe 
punika. Rikala punika ida sang prabu sedek 
malinggih saha minum-inuman kairing antuk 
Dane Haman. 


Dane Mordekai nunas pitulungan 
ring Sang Pramesuari Ester 


4 1 Rikala Dane Mordekai uning ring paindikane 
punika makasami, dane tumuli nyetset 
panganggen danene kabatek antuk kaduhkitan 
danene. Dane raris nganggen pangangge 
kaduhkitan tur nyambehin duur danene antuk 
abu, tumuli mamargi milehan ring kota, sinambi 
nangis gerong-gerong kasedihan, 2 kantos dane 
rauh ring gapuran purin ida sang prabu. Dane 
nenten ngraris ngranjing ka puri. 3 Ring sakuub 


ESTER 4.4-7 2121 


propinsi-propinsi, ring dijaja surat prentah ida 
sang prabu kumumang, irika wenten tangis 
masesambatan ring pantaran wong Yahudine. 
Ipun sami pada mapuasa, ngeling masesambatan 
tur akehan saking pantaran ipune nganggen 
pangangge kaduhkitan saha maguyang ring 
abune. 

4 Rikala panyeroan miwah parekan wandune 
nguningayang ring Sang Pramesuari Ester 
indik sane kamargiang antuk Dane Mordekai, 
ida rumasa osek pisan ring kayun. Ida tumuli 
ngirimin Dane Mordekai makudang-kudang 
pangangge buat kanggen ngentosin pangangge 
kaduhkitane punika, nanging Dane Mordekai tan 
kayun nampi pangangge-panganggene punika. 
3 Sang pramesuari raris ngesengin Hatah sinalih 
tunggal parekan wandu sane wenten ring puri, 
sane sampun kapaicayang antuk sang prabu 
dados parekan sang pramesuari, mangda ipun 
nakenang ring Dane Mordekai, sapunapi indike 
miwah napi sane ngawinang dane kadi asapunika. 
6 Hatah tumuli ngrauhin Dane Mordekai ring 
alun-alun kotane, nampek ring gapuran purine. 
7 Dane Mordekai raris ngandikayang ring ipun 
sapariindik sane sampun nibenin dane miwah 
amunapi akeh jinah sane kajanjiang antuk Dane 
Haman buat katurang ring arta branan purine, 
yening wong Yahudine sampun kapademang 

makasami. 3 Dane Mordekai taler ngwehin Hatah 
surat prentah sane sampun kamedalang ring 
Susan abidang, sane madaging prentah buat 
nyirnayang wong Yahudine. Dane Mordekai 
ngandikain Hatah mangda ipun ngaturang surat 
prentahe punika ring Sang Pramesuari Ester, tur 
nguningayang sapariindike makasami ring ida. 
Dane taler mabesen ring ipun, mangda ipun 
ngaturin sang pramesuari tangkil tur nunasang 
ring ajeng ida sang prabu, mangda ida ledang 
mapaica kawelas arsan ring bangsan idane. 

9 Hatah tumuli ngamargiang indike punika, 

10 tur sang pramesuari raris ngandikayang ipun 
mangda mawali ngrauhang pangandikan idane 
ring Dane Mordekai kadi asapuniki: 1! “Wenten 
pidabdab mungguing yening wenten anak, luh 
wiadin muani purun tangkil ring ajeng ida sang 
prabu ring jaba tengah, nanging ipun nenten 
kasengin antuk ida sang prabu, anake punika 
patut kadanda pati. Paraprakangge wiadin 
rakyate sane wenten ring propinsi-propinsi 
makasami pada uning ring pidabdab punika. 
Wenten margi wantah asiki mangda luput saking 
pidabdabe punika, inggih punika yening sang 
prabu nudingang teteken mas ring anake punika, 
ipun jaga luput. Nanging sampun asasih suenipun 
tiang nenten kasengin antuk ida sang prabu.” 

12 Rikala Dane Mordekai miragi pangandikan 
sang pramesuari punika, 13 dane raris ngaturang 
pakeling ring Sang Pramesuari Ester sapuniki: 
“Sampunang nyengguh mungguing idewa jaga 
rahayuan imbangang ring wong Yahudi sane 
tiosan, duaning idewa wenten ring puri. 14 Yening 
idewa wantah meneng kewanten ring masa 
sane kadi mangkin puniki, saking suarga jaga 
rauh pitulungan pabuat wong Yahudine, tur 
ipun makasami jaga rahayu, nanging idewa jaga 
seda tur kulawargan ajin idewane pacang sirna. 
Sira uning, menawi puniki gunanipun idewa 
kaselik dados pramesuari ring masa sane kadi 
asapuniki.” 

15 Sang Pramesuari Ester ngrauhang pasaur ring 
Dane Mordekai asapuniki: 16 “Rarisang dauhin 
sakancan wong Yahudine mangda mapunduh 
ring Susan. Mapuasa tur ngastawaja pabuat 
tiang. Sampunang mangan nginum tigang rahina 
suenipun. Tiang miwah parapanyeroan tiange 
taler pacang mapuasa. Sasampun punika tiang 
jaga tangkil ring ajeng ida sang prabu, yadiastu 
indike punika tungkas ring undang-undange. 
Yening tiang patut ngemasin padem malantaran 
ngamargiang indike punika, banggayang sampun 
tiang padem.” 


ESTER 4.17-5.4 2124 


17 Dane Mordekai raris kesah saking irika tur 
ngamargiang sapangandikan Sang Pramesuari 
Ester. 


Sang Pramesuari Ester ngundang sang prabu 
miwah Dane Haman ring pesta sane adakang ida 


1 Ring rahina sane kaping tiganipun, Sang 
Pramesuari Ester raris ngrangsuk busana 
kagungan tumuli ngadeg ring natar purine, ring 
jaba tengah saha tumenga ka genah singasanan 

ida sang prabu. Ida sang prabu wenten ring 
jero sedekan malinggih ring singasanan idane 
tur maksian ka gapurane. ? Rikala sang prabu 
ngaksi sang pramesuari ngadeg ring jaba, sang 
pramesuari katiban sih kawelas arsan sang prabu, 
mawinan ida raris nudingang teteken mas idane 
ring sang pramesuari. Sang pramesuari tumuli 
ngarepang tur ngantug muncuk tetekene punika. 
3 Ida sang prabu tumuli mataken sapuniki: “Apa 
ane dadi tetujon adine, Sang Pramesuari Ester? 
Nah orahang teken beli, sinah lakar baang beli, 
yadiastuja ane idih adi ento kaprabon beline 
atenga.” 

4 Sang Pramesuari Ester raris matur asapuniki: 
“Inggih ratu sang prabu, yening iratu ledang, 
titiang nunas ledang iratu miwah paman Haman 
jaga rauh ring pesta sane kardi titiang pabuat 
palungguh iratu ring wengine puniki.” 


ESTER 5.5— 10 2125 


> Ida Sang Prabu raris ngandikayang mangda 
Dane Haman digelis rauh mangda ida miwah 
dane prasida dados tamiun Sang Pramesuari 
Ester. Irika ida sang prabu miwah Dane Haman 
tumuli rauh ring pestan Sang Pramesuari 
Estere. ê Risedek nginum anggur, sang prabu 
mataken ring sang pramesuari sapuniki: “Ane jani 
orahangja teken beli apa ane idih adi, sinah lakar 
baang beli. Beli lakar ngisinin pangidih adine, 
yadiastuja adi ngidih kaprabon beline atenga.” 

7 Pasaur Sang Pramesuari Ester sapuniki: 
8 “Yening iratu ledang jaga nagingin pinunas 
titiange, ledang iratu miwah paman Haman rauh 
ring pesta sane jaga kardi titiang pabuat iratu 
ring rahinane benjang. Kala punika titiang pacang 
matur ring iratu indik sane jaga tunas titiang.” 


Dane Haman ngrincikang 
buat nyedayang Dane Mordekai 


9 Rikala Dane Haman kesah saking pestane 
punika, kalintang rena tur ledang pisan kayun 
danene. Nanging rikala dane ngaksi Dane 
Mordekai ngadeg ring gapuran purine tur 
Dane Mordekai nenten macapatan wiadin 
nyinahang rasa hormat ring dane rikala dane 
nglintang irika, dane raris duka pisan ring Dane 
Mordekai. 10 Nanging dane naanang dukan 
danene, tur ngraris mantuk. Sasampun punika, 


ESTER 5.11-14 2126 


dane raris ngundang sawitra-sawitran danene 
mangda pada rauh ka jeron danene. Dane 
taler ngajak rabin danene, Dane Seres, mangda 
nyarengin paigumane punika. !! Irika dane raris 
nyumbungang raga ring ajeng sawitra-sawitran 
danene, nyumbungang indik kasugihan danene, 
oka-okan danene akeh, indik sang prabu 
ngamanggehang dane dados prakangge 

agung, tur indik dane dados anak luihan ring 
prakangge-prakanggene sane tiosan. 12 Tios 
ring punika, Sang Pramesuari Ester sampun 
ngundang sang prabu miwah dane kewanten ring 
pestan idane, tur sane benjang dane taler malih 
kaundang. 13 Dane nglanturang baos danene 
sapuniki: “Nanging makejang ento tusing ada 
artinne pabuat tiang, sanun | Mordekai jlema 
Yahudine ento negak ditu di gapuran purine.” 

14 Duaning punika rabi miwah parasawitran 
danene raris mabaos sapuniki: “Nanging dadi 
beli tusing ngae tiang gantungan ane tegehne 
dualikur meter. Buin mani semengan beli 
nyidayang nunas teken sang prabu apanga 
| Mordekai kagantung ditu. Suud keto beli 
nyidaang ka pestane ento maduluran idep liang.” 

Dane Haman mikayunin mungguing 
tetimbanganne punika becik. Punika awinanipun 
dane raris mrentahang mangda makarya tiang 
gantungan. 

Sang prabu nginggilang Dane Mordekai 


1 Ring wengi punika, sang prabu nenten 
mrasidayang sirep. Duaning punika ida 
mrentahang mangda cakepan babad kaprabon 
idane sane resmi kawacen ring ajeng idane. 2 Ring 
bagian sane kawacen punika wenten kapanggih 

indik Dane Mordekai ngaturang mungguing 
wenten komplotan misadia nyedayang sang 
prabu. Komplotane punika kakardi antuk Bigtan 
miwah Teres, parekan wandu sane dados 
pajagaan pamereman ida sang prabu. 3 Ida sang 
prabu tumuli mataken sapuniki: “Kaluihan muah 
panugrahan apake ane kapaica teken Mordekai 
malantaran unduke ento?” 

Paraparekan idane tumuli matur sapuniki: 
“Nenten wenten punapa-punapi sane sampun 
kapaicayang ring dane.” 

4 Ida sang prabu mataken sapuniki: “Tusingke 
ada pegawen gelahe angan aukud dini di puri?” 
Duk punika Dane Haman sedekan ngranjing 
ring jaba tengah. Dane rauh misadia nunas ring 
sang prabu mangda Dane Mordekai kagantung 
ring tiang gantungan sane wau puput punika. 
5 Parekan idane tumuli matur sapuniki: “Dane 
Haman wenten iriki misadia jaga tangkil ring 

iratu.” 

Ida sang prabu ngandika sapuniki: “Tunden ia 
mai.” 

6 Dane Haman tumuli ngranjing, tur sang prabu 
raris ngandika ring dane sapuniki: “Ada anak 
aukud ane patut pesan inggilang gelahe. Apa 
patutne laksanayang gelahe teken ia?” 

Dane Haman makayun-kayunin indike punika: 
“Nyenke ane patut sanget pesan inggilanga teken 
sang prabu? Sinah idewek.” 

7 Duaning punika dane raris matur ring sang 
prabu sapuniki: “Rarisang iratu mrentahang 
mangda anake punika kabaktayang busana 
kaprabon, inggih punika busana sane anggen 
iratu ngraga. Rarisang prentahang mangda kuda 
druene kapayasin antuk rerenggan kaprabone. 

8 (6:7) ? Sasampun punika rarisang nikayang 
mangda sinalih tunggil prakanggen iratune sane 
pinih utama, mangda dane nyalukang busana 
kaprabone ring anake punika, saha ngunggahang 
anake punika ring duur kudane, tumuli nuntun 
kudane punika nglintang ring alun-alun kotane. 
Rikala anake sane nandan kudane punika 
mamargi, mangda dane jerit-jerit sapuniki: 
'Iwasinja buka kene ida sang prabu mapaica 
panugrahan teken anake ane arsayang ida buat 
kainggilang. ” 

10 Ida sang prabu raris ngandika ring Dane 
Haman sapuniki: “Nah, kema enggalang jemak 

busana muah jarane, tur sediaangja kaluihane 
ento buat Mordekai wong Yahudine ento. 
Jalanangja marep teken ia buka ane orahang 
paman ento. Ane jani ia sedekan negak ditu di 
gapuran purine.” 

11 rika Dane Haman raris ngambil busana 
miwah kudane punika, tur Dane Mordekai 
raris kasalukin busana punika. Dane Mordekai 
tumuli munggah ring tundun kudane, tumuli 
katuntun antuk Dane Haman nglintang ring 
alun-alun kotane. Sinambi mamargi, Dane 
Haman raris ngumumang ring rakyate makasami 
kadi asapuniki: “Iwasinja, buka kene ida sang 
prabu mapaica panugrahan teken anake ane 
arsayang ida buat kainggilang.” 

12 Sasampun punika Dane Mordekai raris 
mawali ka gapuran purine, tur Dane Haman 
gegison mantuk, sinambi nekep prarain danene 
kabatek antuk sedih danene. 13 Dane tumuli 
nyritayang ring rabi miwah parasawitran 
danene indik sane nibenin dane. Rabi miwah 
parasawitran danene sane pradnyan punika 
mabaos ring dane sapuniki: “Beli suba ngawitin 
nyerahang kakuasan teken Mordekai. la anak 
Yahudi nanging beli tusing nyidayang ngalahang 
ia. Pasti ia lakar ngalahang beli.” 

Dane Haman kadanda pati 


14 Rikala dane sedek mabaosan, paraparekan 
wandune raris rauh sada gegison ngaturin Dane 
Haman mangda dane rauh ring pestan Sang 
Pramesuari Estere. 

1 rika sang prabu miwah Dane Haman 
7 sinarengan lunga matamiu ring genah Sang 
Pramesuari Estere, 2 buat sane kaping kalihipun. 
Risedek nginum anggur sang prabu malih nakenin 
sang pramesuari sapuniki: “Nah adi Ester, apa 
ane idih adi, orahangja teken beli, sinah lakar 
baang beli. Beli lakar maang adi yadiastuja 
kaprabon beline atenga.” 

3 Sang Pramesuari Ester tumuli matur sapuniki: 
“Oduh ratu sang prabu, yening mantuk ring kayun 
iratune, tur yening iratu sueca ring titiang, titiang 
nunas ledang palungguh iratu nglugrain titiang 
miwah bangsan titiange urip. 4Bangsan titiange 
miwah titiang sampun kadol buat jaga kapunggal. 
Yening titiang wantah kadol buat kapanjakang 
kewanten, janten titiang jaga mendep kewanten 
tur titiang nenten jagi makewuhin iratu. Nanging 
titiang jaga kasirnayang kantos basmi kerta.” 

> Ida Sang Prabu Ahasweros tumuli mataken 
sapuniki: “Yeh, nyen ane bani mapagae buka 
keto? Dijaya jlemane ento jani?” 

6 Sang pramesuari tumuli matur: “Meseh 
titiange, jadmane sane nyangsarin titiang, tanja 
tios, puniki Haman, jadmane sane dursila.” 

Dane Haman raris ngetor bebuyutan ring 
ajeng sang prabu miwah sang pramesuari. 

7 Ida sang prabu tumuli matangi tur duka tan 
sipi. Ida matilar saking genahe punika tur 
ngungsi ka taman purine. Dane Haman uning 
mungguing sang prabu sampun mutusang buat 
nyisipang dane malantaran pakardin danene 
punika, mawinan dane raris kantun meneng irika 
angasih-asih nunas urip ring sang pramesuari. 

8 Risedek dane nyepolang raga nunas kawelas 
arsan ring dipan sang pramesuarine, sang prabu 
rauh mawali saking taman tur ngranjing ka 
genahe punika. Rikala ida ngaksi indike punika, 
sang prabu raris majeritan sapuniki: “Apake 
jlemane ene lakar mlegandang sang pramesuari 
di ajeng gelahe, dini di purin gelahe.” 

Durung puput sang prabu ngandika, 
paraparekan wandune sampun nangkeb duur 
Dane Haman. ? Sasampun punika sinalih tunggil 
parekane punika, inggih punika Harbona, matur 
ring sang prabu sapuniki: “Dane Haman malah 
sampun makarya tiang gantungan ring jeron 
danene. Dane misadia jaga ngantung Dane 
Mordekai sane sampun ngluputang anggan sang 
prabu. Tegeh tiang gantungane punika 22 meter.” 

Ida sang prabu tumuli mrentahang sapuniki: 
“Kema gantung Haman ditu.” 

10 Dane Haman raris kagantung ring tiang 
gantungan sane jaga kanggen ngantung Dane 
Mordekai. Sasampun punika, wau empah dukan 
ida sang prabu. 


Bangsa Yahudine kapangandikayang 
mangda nglawan mesehnyane 


1 Ring rahinane punika ugi, Sang Prabu 

Ahasweros raris maicayang ring Sang 
Pramesuari Ester sakancan paderbean Dane 
Haman, meseh wong Yahudine punika. Sang 
pramesuari raris nguningayang ring sang prabu, 
mungguing Dane Mordekai punika kantun 
makadang ring sang pramesuari. Ngawit saking 
rahinane punika, Dane Mordekai kalugra tangkil 
ring ajeng ida sang prabu. 2 Ida sang prabu tumuli 
ngelus ali-alin idane sane madaging cap (sane 
sampun ambil ida saking Dane Haman), tur 
kapaicayang ring Dane Mordekai. Kadi asapunika 
taler Sang Pramesuari Ester misarayang sakancan 
paderben Dane Haman mangda ketangang antuk 
Dane Mordekai. 

3 Sasampun punika Sang Pramesuari Ester 
malih matur ring ida sang prabu sarwi matedoh 
saha nangis ring cokor ida sang prabu. Sang 
pramesuari mapinunas ring ida sang prabu, 

mangda ida ledang ngandeg rerincikan jaat 
sane kakardi antuk Dane Haman katurunan 
Agage, marep ring wong Yahudine. “ Ida sang 
prabu nudingang teteken mas idane ring sang 
pramesuari, duaning punika sang pramesuari 
raris matangi tur matur sapuniki: 2 “Oduh sang 
prabu, yening mantuk ring kayun iratune, yening 
palungguh iratu ledang ring titiang, tur yening 
indike punika kapikayun becik antuk palungguh 
iratu, rarisangja medalang prentah buat ngandeg 
prentah-prentah Dane Hamane punika, sane 
sampun kaprentahang antuk okan Dane 
Hamedata katurunan Sang Prabu Agage punika, 
sane dagingipun mangda makasami wong Yahudi 
ring sakuub jagat druene kasirnayang. Nenten 
sida antuk titiang naanang yening bencanane 
punika nibenin bangsan titiange, tur kadang 
wargan titiange kapademang.” 

7 Ida Sang Prabu Ahasweros tumuli ngandika 
ring Sang Pramesuari Ester miwah ring Dane 
Mordekai sapuniki: “Gelahe suba ngantung | 
Haman sawireh ia ngae rerincikan jaat marep 
teken wong Yahudine, tur pagelahane suba 
paicayang gelah teken adi Ester. 3 Nanging 
prentah ane kawedalang malantaran parab 
sang prabu tur kacap baan stempel kaprabone, 
tusing dadi buungang. Nanging yadiastu keto, 
tulisja surat pabuat wong Yahudine apaja keneh 

adine ngorahang. Buina adi dadi nulis surate 
ento nganggon adan beline tur kacap nganggon 
stempel kaprabone.” 

9 Daweg punika nuju tanggal 23 ring sasih 
sane kaping tiga, inggih punika sasih Siwan. 
Dane Mordekai tumuli ngesengin parasekretaris 
sang prabune, raris nikteang surat-surat pabuat 
wong Yahudi, pabuat paragubernur, parapegawe 
miwah paraprakangge sane wenten ring 127 
propinsi saking India kantos rauh ring Sudan. 
Surat-surate punika katulis manut basa miwah 
aksaran asing-asing propinsine, tur sane pabuat 
wong Yahudi katulis nganggen basa miwah 
aksarannyane. 10 Dane Mordekai ngandikayang 
mangda surat-surate punika katulis sajeroning 
parab Ida Sang Prabu Ahasweros tur kacap antuk 
stempel kaprabone. Surat-surate punika raris 
kabakta antuk utusan sane nunggang kuda, 
inggih punika kuda druen ida sang prabu sane 
becat-becat. 

11 Surat-surate punika nerangang mungguing 
sang prabu nglugrain wong Yahudine ring 
sakancan kotane nabdabang dewek jaga pada 
sayaga buat melanin dewekipune. Yening 
ipun kagebug antuk anak masanjata saking 
propinsi miwah bangsa punapi jua, ipun dados 
nglawan pasukane punika tur ngamademang 
kantos rauh somah miwah pianak imeseh. 

Ipun dados nyirnayang imeseh kantos telas tur 
nyarah arta branannyane. 12 Prentahe punika 
dados kalaksanayang ring sakuub panegara 
Persiane, ring rahina sane sampun kapastikayang 
buat jaga ngamademang wong Yahudine, 
inggih punika tanggal 13 sasih Adar, sasih 

sane kaping solas. 13 Surate punika mangda 
kawarah-warahang dados undang-undang, 
mangda kuningin antuk asing-asing anak ring 
sakancan propinsi-propinsine, mangda wong 
Yahudine mrasidayang ngwales rikalaning ipun 
katempuh antuk mesehipune. 14 Saking prentah 
ida sang prabu, parapanunggang kuda punika 
nunggang kuda-kuda druen sang prabune, tur 
malaibang kudane punika sabecat-becatipun. 
Prentahe punika taler kawarah-warahang ring 
ibukota Susan. 

15 Dane Mordekai medal saking puri saha 
ngrangsuk busana kagungan sane mawarna 
biru putih, busana sane kakardi antuk lenen 
ungu, tur dane ngangge gelungan mas sane 
becik pisan. Margi-margine ring Susan kalikub 
antuk kabungahan miwah suryak kaliangan. 

16 Santukan wong Yahudine sampun rumasa lega, 
suka rena miwah rumasa polih kamenangan. 

17 Ring sakancan kota miwah propinsi genah 
prentah sang prabu punika kawacen, wong 
Yahudine ngwentenang rerainan kaliangan sarwi 

mapesta miwah masuka-sukan. Akeh rakyate 
irika ngranjing dados anak Yahudi duaning ipun 
ajerih ring bangsa Yahudi. 


Wong Yahudine nyirnayang 
meseh-mesehnyane. 


1 Tanggal telulas sasih Adar, panemaya sane 
9 sampun kapastikayang buat ngamargiang 
prentah ida sang prabu sampun rauh. Rahinane 
punika kajap-ajap antuk meseh-meseh wong 
Yahudine buat jaga ngaonang ipun. Nanging 
tungkalikanipun wong Yahudine sane menang 
nglawan ipun. 2 Ring sabilang banjar wong 
Yahudine ring kota-kota sane wenten ring 
panegarane punika, ipun sampun tragia jaga 
nglawan asing-asing anak sane purun nyakitin 
ipun. Anake ring sakuub jagate punika pada 
ajerih ring ipun, tur tan wenten anak sane 
purun nglawan ipun. 3 Maka yuaktinipun, 
parapegawe wakil-wakil pamrentahe makasami 
milon ring wong Yahudine, duaning dane pada 
ajerih ring Dane Mordekai. “ Sampun pada 
kuningin ring sakuub jagate irika, mungguing 
sane mangkin Dane Mordekai dados anak sane 
kuasa ring puri tur kakuasan danene sayan 
mawuwuh-wuwuh. ? Duaning punika wong 
Yahudine mrasidayang nglaksanayang sakita 
karepipune marep ring meseh-mesehnyane. Ipun 

nyiatin meseh-mesehipune antuk pedang tur 
ngamademang mesehnyane punika. 

6 Ring Susan kewanten, inggih punika ring 
ibukotane punika wenten limang atus diri anak 
sane kapademang. ' Ring pantarannyane, wenten 
oka-okan Dane Haman okan Dane Hamedata 
meseh wong Yahudine, sareng dasa kasedayang, 
minakadinipun: Dane Parsandata, Dalpon, 
Aspata, Porata, Adalya, Aridata, Parmasta, Arisai, 
Aridai miwah Dane Waisata. Nanging wong 
Yahudine nenten wenten sane majejarah. 3 (9:7) 
9 (9:7) 10 (9:7) 

11 Ring rahina punika ugi sakancan anake sane 
kapademang ring Susan katurang ring ida sang 
prabu. 12 Sang prabu tumuli ngandika ring Sang 
Pramesuari Ester sapuniki: “Di Susan dogen wong 
Yahudine ngamatiang anak 500 diri. Di pantaran 
anake ane kamatiang ento ada masih pianakne 
Haman ajaka dasa. Lantas di propinsi-propinsi 
ane lenan, apa kaden ane suba lakonina. Nah 
yening suba keto, ane jani apa ane lakar idih adi 
buin? Pedas adi lakar baang beli. Nah orahang 
dogen teken beli, apa buin ane lakar idih adi 
sinah lakar baang beli.” 

13 Sang Pramesuari Ester tumuli matur sapuniki: 
“Yening mantuk ring kayun palungguh iratu, 
sane benjang lugrainja wong Yahudine iriki ring 
Susan ngamargiang malih indik sane margiang 

ipun ring rahinane puniki. Tur rarisangja 
prentahang mangda bangken pianak-pianak 
Hamane makadasa punika kagantung ring 

tiang gantungane.” 14 Ida sang prabu tumuli 
mrentahang mangda ngamargiang indike punika, 
tur prentahe punika kumumang ring Susan. 
Layon oka-okan Dane Haman sane sareng dasa 
punika raris kanggen tontonan ring arepan anake 
katah. 1? Ring tanggal 14 bulan Adar, wong 
Yahudine ring Susan tumuli mapunduh malih tur 
ngamademang meseh malih 300 diri ring kotane 
punika. Nanging ipun taler nenten majejarah. 

16 Wong Yahudi sane wenten ring propinsi- 
propinsi taler pada sayaga melanin deweknyane. 
Ipun ngluputang uripipune saking meseh- 
mesehipune malantaran ngamademang anak 
sane geting ring ipun, sareng tigang benang 
tali akehnya. Nanging ipun nenten majejarah. 

17 Indike punika kalaksanayang ring tanggal 

13 bulan Adar. Benjangne ring tanggal 14, 
nenten wenten malih sane kapademang, 
nanging rahinane punika kanggen marerainan 
maliang-liang miwah mapesta. 18 Nanging wong 
Yahudi sane wenten ring Susan marerainan ring 
tanggal 15, santukan ring tanggal 13 miwah 14 
ipun kantun ngamademang meseh-mesehipune, 
tur wau wusan ring tanggal 15. 19 Punika 
awinanipun, wong Yahudi sane magenah ring 

kota-kota sane alit ngelingang tanggal 14 bulan 
Adar dados rerainan kaliangan ageng. Rerainan 
punika kanggen buat mapesta miwah saling jotin 
ajeng-ajengan. 


Rerainan Purim 


20 Dane Mordekai mrentahang mangda 
nyuratang indike punika tur ngirim surat katiba 
ring wong Yahudine makasami yadian sane 
doh, sane magenah ring sakuub jagat Persiane, 
21 mangda ipun netepang tanggal 14 miwah 
tanggal 15 bulan Adar punika dados rerainan 
nyabran taun. 22 Ring rahina-rahinane punika 
wong Yahudine sampun ngluputang uripnyane 
saking meseh-meseh ipune. Ring sasih punika 
kasungsutane sampun magentos dados kaliangan 
miwah kabagian. Ipun kaprentah mangda 
ngelingang rahina-rahinane punika malantaran 
ngwentenang pepestan miwah kaliangan, saling 
jotin ajeng-ajengan miwah madana-dana ring 
anake tiwas-tiwas. 23 Irika wong Yahudine pada 
ninutin prentah Dane Mordekai, tur rerainanne 
punika dados adat sane kamargiang nyabran 
taun. 

24 Dane Haman, okan Dane Hamedata, 
katurunan Sang Prabu Agag miwah meseh 
wong Yahudine sampun ngwentenang undi 
(sane wastanin dane “Purim”) buat mastiang 

rahina jaga nyirnayang wong Yahudine. Dane 
ngrencanayang jaga nyirnayang wong Yahudine 
makasami. 22 Nanging Sang Pramesuari Ester 
ngaturang indike punika ring ida sang prabu, 
tur sang prabu ngwedalang surat prentah 
mangda rerincikan Dane Haman marep ring 
wong Yahudine punika kabalikang tur katiwakang 
ring Dane Haman. Dane Haman miwah oka-okan 
danene raris kagantung ring tiang gantungane. 
26 Punika awinanipun, rerainane punika raris 
kawastanin Purim, uli krana surat prentah Dane 
Mordekai miwah malantaran sakancan paindikan 
sane nibenin wong Yahudine punika. 2? Wong 
Yahudine raris ngamanggehang indike punika 
dados awig-awig pabuat dewekipune, buat 
katurunannyane miwah pabuat asing-asing anak 
sane ngranjing dados wong Yahudi, mungguing 
ipun sareng sami jaga ngluihang rahinane 
makakalih punika nyabran taun satinut ring 
prentah Dane Mordekai. 28 Sampun kaputusang 
mungguing asing-asing kulawargan wong 
Yahudine ring asing-asing katurunan sane pacang 
rauh, sane magenah ring asing-asing propinsi 
miwah kota-kota, patut eling ngluihang Rerainan 
Purim punika ring masa-masa sane pacang rauh. 
29 Sasampun punika Sang Pramesuari Ester, 
okan Dane Abihail, kadi asapunika taler Dane 
Mordekai, taler nulis surat buat misekenang indik 

Rerainan Purim sane sampun riinan kasuratang 
an tuk Dane Mordekai. 3? Surate punika kakirim 
tumiba ring bangsa Yahudine makasami, tur 
salinannyane kakirim ka propinsi-propinsi ring 
sakuub jagat Persiane, sane gebogannyane 
wenten satus pitulikur punika. Surate punika 
nganumadakang mangda wong Yahudine pada 
muponin sutrepti rahayu, °t tur matujuhin ipun 
miwah parakaturunanipune buat ngluihang 
Rerainan Purim ring masa-masa sane sampun 
kapastikayang, pateh sakadi ipun sampun 

biasa ngamargiang awig-awig ngeniang indik 
mapuasa miwah rahina kaduhkitan. Indike punika 
kaprentahang antuk Dane Mordekai miwah Sang 
Pramesuari Ester. 3? Prentah Sang Pramesuari 
Ester buat ngamanggehang awig-awig indik 
Purim punika, kasuratang ring satunggaling 
cakepan. 


Kagungan Ida Sang Prabu 
Ahasweros miwah Dane Mordekai 


10 1 Ida Sang Prabu Ahasweros taler 
ngarsayang pajeg ring rakyate sane 
magenah ring pasisi, pateh sakadi sane wenten 
ring pagunungan. 2 Sakancan pakardin idane sane 
agung tur becik, kadi asapunika taler sejarah 
indik idane ngamanggehang Dane Mordekai 
dados prakangge agung, makasami kasuratang 

ring cakepan babad pararatun wong Persiane 
miwah Midiane sane resmi. 3 Dane Mordekai, 
wong Yahudine punika, dados anak nomor kalih 
ring sor Ida Sang Prabu Ahasweros. Dane kajiang 
tur katresnain antuk bangsa Yahudine. Dane 
mapakardi buat kabecikan bangsan danene 
miwah buat karahayuan parakaturunannyane. 


AYUB 


Dane Ayub kapintonin antuk Ratun Setane 


1 Kacrita ring jagat Us, wenten anak lanang 
mapesengan Ayub, sane nyungsung Ida Sang 
Hyang Widi Wasa saha astiti bakti ring Ida. Dane 
kalintang sadu, jujur miwah tan naen malaksana 
dursila. 2 Dane madue oka lanang-lanang pitung 
diri miwah oka istri tigang diri. 3 Dane taler 
madue biri-biri pitung tali, unta tigang tali, 
banteng siu miwah keledae limang atus ukud. 
Dane taler madue parekan akeh pisan. Dane 
punika dados anak sane pinih sugih ring jagate 
kangin. 
4 Okan Dane Ayub sane lanang-lanang madue 
kabiasaan ngwentenang pepestan magilir 
ring genahnyane suang-suang, tur rikala 
punika semeton-semetonnyane sane istri taler 
pada kaundang sareng-sareng mapesta irika. 
> Sabilang wusan pestane punika, benjangne 
pasemengan Dane Ayub sampun matangi, tur 
ngaturang aturan ring ayun Ida Sang Hyang Widi 
Wasa, pabuat okan danene suang-suang, buat 
nyuciang oka-okan danene punika. Dane setata 
ngamargiang indike punika, santukan kapakayun 

antuk dane, menawita wenten salah tunggil 
oka-okan danene sane ngardi dosa, malantaran 
nenten nyelapang nganistayang parab Ida Sang 
Hyang Widi Wasa. 

6 Rikala sampun masanipun parawadua balan 
Ida Sang Hyang Widi Wasa pada umedek 
tangkil ring ayun Idane, Ratun Setane taler 
sareng-sareng pedek tangkil irika. 7 Irika Ida Sang 
Hyang Widi Wasa tumuli mataken ring ipun 
sapuniki: “Kita teka uli dija?” 

Ratun Setane raris masaur sapuniki: “Titiang 
sampun nglelana nylajah mrecapadane 
makasami.” 

8 Ida Sang Hyang Widi Wasa malih mataken 
sapuniki: “Apake kita nepukin parekan Ulune | 
Ayub? Di gumine tusing ada anak ane astiti bakti 
muah sadu buka ia. la astiti bakti teken Ulun tur 
ia tusing taen malaksana dursila.” 

9 Ratun Setane raris matur sapuniki: “Punapike 
| Ayub jaga astiti bakti ring Palungguh IRatu, 
yening ipun nenten molih punapa-punapi 
saking Palungguh IRatu? 10 Palungguh IRatu 
tansah nyayubin ipun, kulawarganipune miwah 
saananing paderbeanipune. Palungguh IRatu 
ngamertanin saparilaksanan ipune, tur Palungguh 
IRatu sampun mapaica ingon-ingon akeh pisan 
ring ipun, kantos ngebekin jagate punika. 

11 Nanging sane mangkin yening Palungguh IRatu 

ngaonang saananing paderbeanipune, menawita 
ipun jaga nemah Palungguh IRatu ring ayun 
Palungguh IRatu.” 

12 Ida Sang Hyang Widi Wasa ngandika 
ring Ratun Setane, sapuniki: “Nah sakancan 
pagelahan | Ayube serahang Ulun teken kita, 
nanging eda pesan kita nyakitin ia.” Sasampune 
punika Ratun Setane raris mapamit saking ayun 
Ida Sang Hyang Widi Wasa. 


Oka-okan Dane Ayub miwah 
kasugihan danene kasirnayang 


13 Sedek rahina anu, ritatkala paraputran 
Dane Ayub sedekan mapesta ring genah rakan 
danene sane pinih duur, 14 jeg wenten utusan 
rauh malaib-laib, matur piuning ring Dane Ayub, 
kadi asapuniki: “Titiang sedekan nenggala ring 
tegale nganggen banteng, tur keledae-keledaene 
pada kangonang ring pategalane sane ring 
samping titiange nenggala. 15 Tan dumade 
jeg wenten wong Seba rauh ngebug tur 
ngrampas keledae-keledaene miwah bantenge 
punika makasami. Parekan druene makasami 
kapademang, sajawining titiang newek. Wantah 
titiang newek sane luput, mawinan titiang 
mrasidayang matur piuning ring pamekele.” 

16 Durung puput ipun matur, saget wenten 
parekan lianan rauh tur matur piuning kadi 

asapuniki: “Biri-biri druene miwah pangangon- 
pangangonnyane sami telas padem sander 
krebek. Wantah titiang newek sane kantun luput, 
mawinan titiang mrasidayang matur piuning ring 
pamekele.” 

17 Durung puput ipun matur, jeg wenten 
malih parekan lianan rauh, tur matur piuning 
sapuniki: “Wenten wong Kasdim sareng tigang 
pasukan rauh ngebug titiang tur ngrampas 
unta-unta druene makasami. Sajawining titiang 
newek, parekan-parekan druene makasami 
pademang ipun. Wantah titiang sane kantun 
urip, mawinan titiang mrasidayang nguningayang 
ring pamekele.” 

18 Durung puput ipun matur, jeg wenten malih 
parekan lianan rauh tur matur piuning, sapuniki: 
“Risedek oka-okan pamekele pada mapesta ring 
okan pamekele sane pinih duura, 19 jeg wenten 
angin ribut mampeh saking tegal melakange. 
Angine punika nempuh jeroan genah oka-okan 
pamekele punika ngantos bah mabriug, tur 
oka-okan pamekele seda makasami. Wantah 
titiang sane luput, mawinan titiang mrasidayang 
nguningayang ring pamekele.” 

20 Riwau mireng indike punika makasami, Dane 
Ayub rumasa kalintang duhkita ring kayun. Dane 
raris ngadeg tur nyeset busanan danene. Dane 
raris ngundul prabun danene, tumuli nylempoh 

ring tanahe saha ngaturang sembah. *! Dane 
maucap-ucap sapuniki: “Tiang lekad malalung, 
tiang masih lakar mati malalung. Ida Sang Hyang 
Widi Wasa ane suba mapaica teken tiang, ane 
jani Ida ane ngambil. Pujija parab Idane!” 

22 Ring sajeroning paindikane punika makasami, 
Dane Ayub nenten pisan ngardi dosa, malantaran 
nyelsel tur nalih Ida Sang Hyang Widi Wasa 
ngamargiang paindikan sane kirang patut marep 
ring ragan danene. 


Dane Ayub malih kapintonin antuk Ratun Setane 


2 1 Rikala sampun rauh masannyane 
parawadua balan Ida Sang Hyang Widi Wasa 
pedek tangkil ring ayun Idane, Ratun Setane taler 
sareng pedek tangkil irika. 2 Ida Sang Hyang Widi 
Wasa tumuli nakenin ipun sapuniki: “Kita teka uli 
dija?” 

Ratun Setane tumuli matur sapuniki: “Titiang 
sampun nglelana nylajah jagate makasami.” 

3 ida Sang Hyang Widi Wasa malih ngandika: 
“Subake tepukin kita | Ayub, parekan Ulune? 
Tusing ada anak di gumine ane astiti bakti 
muah sadu buka iane. Ia astiti bakti teken Ulun, 
tur tusing taen malaksana dursila. Kita suba 
nglelunyuhin Ulun, apanga Ulun nglugrain kita 
jeg tan pakrana nempuh ia. Nanging | Ayub enu 
masih astiti bakti buka ane suba-suba.” 

4 Ratun Setane malih matur sapuniki: “Kulit 
siluripun kulit. Jadmane nyadia nyerahang 
saananing paderbeanipune, mangdane ipun 
kantun urip. ? Nanging sane mangkin yen 
Palungguh IRatu nyakitin dewekipune, menawita 
ipun jaga nemah Palungguh IRatu ring ayun 
Palungguh IRatune!” 

6 Duaning punika, Ida Sang Hyang Widi Wasa 
raris ngandika ring Ratun Setane punika sapuniki: 
“Nah ia jani serahang Ulun teken kita, sakewala 
eda ia matianga.” 

7 Sasampune punika Ratun Setane raris 
mapamit saking ayun Ida Sang Hyang Widi Wasa, 
tumuli ipun nibenin ragan Dane Ayub makaukud 
antuk pinakit busul sane raat pisan, ngawit saking 
duur ngantos rauh ka tlapakan cokor danene. 

8 Dane Ayub tumuli malinggih ring buke, tur 
ngambil clebingkah atebih anggen dane ngasgas 
ragan danene. ? Rabin danene tumuli matur ring 
dane sapuniki: “Beli nu dogen astiti bakti teken 
Ida Sang Hyang Widi Wasa buka ane suba-suba. 
Melahan beli nemah Ida Sang Hyang Widi Wasa, 
suud keto laut mati.” 

10 Pasaur Dane Ayub sapuniki: “Nyai ngawag- 
awag dogen ngraos. Dugase Ida Sang Hyang Widi 
Wasa mapaica ane melah teken iraga, iraga nrima 
paicane ento saking liang. Ngudiang dadi iraga 
ngamigmig, dikalane Ida mapaica kakewehan 

teken iraga?” Ring sajeroning saluiring paindikan 
sane katandangin antuk Dane Ayub, dane nenten 
pisan wenten mabaos sane tan patut pamantuka 
ring Ida Sang Hyang Widi Wasa. 


Dane Ayub karauhin antuk parasawitran danene 


11 Dane Ayub madue sawitra tigang diri, inggih 
punika: Dane Elipas saking kota Teman, Dane 
Bildad saking tanah Suah miwah Dane Sopar 
saking tanah Naamah. Rikala dane sareng tiga 
mireng indik kasangsaran sane katandangin 
antuk Dane Ayub, dane raris pada saigum jaga 
ngrauhin dane, buat jaga nglipur dane. 12 Saking 
doh Dane Ayub sampun kacingak antuk dane 
sareng tiga, nanging nenten kelingan antuk 
dane. Sasampune kelingan antuk dane, dane 
tumuli nangis gerong-gerong. Dane rumasa 
duhkita, sarwi nyetset busanan danene miwah 
nyambehang abu ka langite miwah ring prabun 
danene suang-suang. 13 Sasampune punika dane 
raris malinggih sareng-sareng ring tanahe, kantos 
pitung rahina suenipun, saha nenten mabaos 
angan abuku. Santukan sampun aksi dane, kadi 
asapunapi ageng kasangsaran sane katandangin 
antuk Dane Ayub. 

Dane Ayub nyelsel Ida Sang Hyang Widi Wasa 


1 Pamuputipun Dane Ayub tumuli ngawitin 
mabaos, sarwi nemah rahina piodalan 
danene, sapuniki baos danene: 

2 “Duh Ratu Sang Hyang Widi Wasa, temahja 
rahina palekadan titiange, samaliha 
temahja wengine daweg titiang ngawit 
kabelingang. ? (3:2) 

4 Duh Ratu Sang Hyang Widi Wasa, dadosangja 
rahinane punika peteng dedet, tur 
sampunangja malih elinganga rahinane 
punika. Samaliha sampunangja icena 
galange nyinarin rahinane punika. 

5 Dadosangja rahinane punika remrem tur 
peteng dedet, likubja ipun antuk gulem, 
tur icalangja suryane. 

6 |calangja wengine punika saking cacakan sasih 
miwah taune, tur sampunang malih ipun 
etanga. 

7 Dadosang ipun wengi sane suung mangmung, 
sane nenten madaging kaliangan. 

8 Banggayang rahinane punika katemah antuk 
paratukang sihire miwah antuk anake sane 
mrasidayang mrentah Lewiatane. 

9 Sampunang icena bintang siange masinar, tur 
sampunang icena ipun manggihin galang 
kangin. 

10 Temahja wengine punika, santukan ipun 
sampun manggayang titiang lekad, saha 
nenten dohanga kamewehan miwah 
kaduhkitane saking titiang. 


11 Becikan titiang padem ring garba wasan 
memen titiange, wiadin padem riwau 
titiang lekad. 

12 Napi awinannya memen titiange raris 
ngabin titiang? Napi awinannya ipun raris 
manyonyoin titiang? 

13 Sujatinipun, yen titiang sampun padem, sane 
mangkin titiang mrasidayang mararian 
saha tentrem, 

14 miwah pules sakadi pararatu miwah 
parapamrentah sane ngwangun malih 
puri-purinnyane sane sampun uug duke 
nguni. 

15 Samalihipun titiang jaga pules sakadi 
parapangerane, sane ngebekin 
purinnyane antuk mas miwah perak, 

16 wiadin titiang jaga pules sakadi rarene sane 
lekad kruron tur kengkebang, sane nenten 
naenin ngeton galang. 

17 Ring pati loka, jadmane durjana wusan 
mambek dursila miwah anake sane tuyuh 
makarya prasida mararian. 

18 Kadi asapunika taler paranarapidanane pada 
muponin kaliangan miwah dame, ipun 
nenten malih miragi suara sane keras 
miwah kasar sane mrentah ipun. 

19 Makasami jadmane wenten irika, inggih 
punika jadmane sane kabinawa miwah 
sane nista miwah sakancan panjake 
pamuputipun pada merdeka. 


20 Napi awinannya jadmane sane nandang 
pakewuh kicen kantun urip miwah 
jadmane sane kaduhkitan kicen galang? 

21 [pun pada ngati-ati padem, nanging sang pati 
nenten rauh. Ipun ngedotang pati loka 
bangetan ring ngedotang arta brana. 

22 |pun nenten jaga liang, yen ipun durung 
padem tur katanem. 

23 |da Sang Hyang Widi Wasa ngengkebang 
indik sane pacang rauh ring ipun, tur 
ngurung ipun saking milehan. 

24 Panulamen titiange puniki dados tetedan 
titiange, tur titiang tan papegatan 
masesambatan. 

25 Saananing paindikan sane ajerihin titiang 
punika makasami rauh nibenin titiang. 

26 Titiang nenten prasida molih sutrepti, nenten 
prasida mararian tur kamewehan titiange 
nenten rered-rered.” 

Bebaosan parasawitran Dane Ayub 
sane kaping pisan sareng Dane Ayub 


(4:1--14:22) 


1 Dane Elipas sane saking kota Teman, matur 
4 ring Dane Ayub sapuniki: 

“Inggih semeton Ayub, punapike semeton 
jaga duka, yen tiang matur abuku 
ring semeton? Tiang sampun nenten 
mrasidayang malih mendep kewanten. 

2 (4:1) 

3 Semeton sampun katah pisan ngurukang anak 
miwah nguatang anake sane lemet. 

4Yening wenten anak katanjung, lemet miwah 
lesu, baos semetone ngangsok ipun kantos 
ipun mrasidayang bangun. 

> Sane mangkin semeton sane polih duman 
kamewehan, tur semeton kalintang 
bingung ngarepin indike punika. 

6 Semeton astiti bakti ring Ida Sang Hyang Widi 
Wasa, tur urip semetone tan wenten 
iwangnyane, punika awinannya semeton 
patut maderbe kapracayan miwah 
pangajap-ajap. 

7 Indayang kayun-kayunin. Naeninke wenten 
anak sane patut katempuh antuk 
bencana? 

8 Tiang sampun manggihin jadmane sane 
mapakardi ala miwah nandur kajaatan, 
sane mangkin ipun muponin ala miwah 
kajaatan. 

9 Tan bina sakadi angin ribute, kadi asapunika 
pidukan Ida Sang Hyang Widi Wasa 
nyirnayang ipun. 

10 Jadmane dursila aung-aung miwah gerem- 
gerem sakadi singane, nanging Ida Sang 
Hyang Widi Wasa mungkem ipun tur 
nustus gigin ipune. 

11 [pun tan bina sakadi singa-singane sane 
nenten polih tetadahan, ipun padem, tur 
pianak-pianakipune pada sambeh. 


12 Wenten pawisik sane banban katiba ring 
tiang, nanging yadiastu kadi asapunika, 
pawisike punika kapiragi antuk kuping 
tiange. 

13 Tan bina sakadi ipiane sane kaon ngulgul 
pules tiange. 

14 Tiang ngejer tur ngetor, dewek tiange 
makaukud ngejer ulihan jejeh. 

15 Wenten angin ngasirsir nempuh muan tiange, 
bok tiange jering tengkejut. 

16 Wenten anak majelegan panggihin tiang 
ngadeg irika, jelegane punika nengneng 
tiang, nanging tiang nenten mrasidayang 

maosang, punapike sujatinipun jelegane 
punika. Sasampune punika tiang raris 
miragi suara rauh saking sunia, sapuniki: 

17 Wentenke anak mrasidayang patut ring ayun 
Ida Sang Hyang Widi Wasa wiadin suci ring 
ajeng Ida Sang Hyang Widi Wasa? 

18 [da Sang Hyang Widi Wasa nentenja ngega 
parawadua balan Idane, paramalaekat 
Idane taler wenten sane kacingak iwang. 

19 Punapike semeton mitaenang mungguing Ida 
jaga ngega jadmane sane kakardi antuk 
tanah legit, sane malakar antuk buk, sane 
prasida kenyagang sakadi ngetngete? 

20 Menawita rikala semeng jadmane 
mrasidayang urip, nanging sadurung 
sandikala ipun padem tan karunguang. 

21 Paderbean ipune makasami kambil, ipun 
padem nanging ipun kantun katunan 
kawicaksanaan. 


1 Inggih semeton Ayub, indayang sane 
5 mangkin semeton jerit-jerit nunas tulung. 
Punapike wenten anak sane jagi nyaurin 
semeton? Punapike wenten satunggaling 
malaekat genah semetone nunas tulung? 
2 Jadmane nambet padem malantaran sakit ati 
miwah jadmane jugul apunggung padem 
malantaran iri ati. 

3 Tiang sampun manggihin jadma-jadma sane 
nambet sane pakantenanipun sutrepti, 
nanging tan pasamodana tiang nemah 
pumahanipune. 

4 Pianak-pianakipune nenten naen muponin 
raharja, tan wenten anak sane matindih 
ring ipun ring ajeng pangadilane. 

3 Jadmane sane seduk jaga nunas pamupon 
anake sane nambet punika, kantos kayang 
kapantun sane mentik ring bet duine 
miwah jadmane bedak jaga ngedotang 
kasugihanipune. 

6 Kajaatane punika nentenja mentik ring 
tanahe, wiadin kamewehane punika 
nentenja tumbuh saking pretiwine. 

7 Nenten pisan wenten kadi asapunika. 
Manusane ngardi kamewehan pabuat 
dewekipune niri, tan bina sakadi lelatun 
genine medal saking genine. 


8 Yening tiang sakadi semeton, sampun sinah 
tiang nunas ica ring Ida Sang Hyang Widi 
Wasa, tur ngaturang saluiring kawentenan 
tiange ring Ida. 

9 Iraga nenten mrasidayang ngresep ring 
pakardin Idane sane agung miwah ring 
katawahan-katawahan sane kardi Ida, 
sane tan keneng winilang akehnya. 

10 ida nurunang sabeh ka jagate miwah 
ngecokin pategalane antuk toya. 

11 Inggih sawiakti pisan, Ida Sang Hyang Widi 
Wasa ningtingang jadmane sane nista 
miwah mapaica kaliangan ring sakancan 
anake sane kaduhkitan. 

12 |da nguugang rencanan jadmane sane ririh 
miwah nyeet jadmane wicaksana antuk 
rencananipune niri, ngantos saluiring 
pakaryanipune nenten sida karya, 13 (5:12) 

14 kantos rikalaning kali tepet ipun pada 
patigadab kapetengan. 

15 Nanging Ida Sang Hyang Widi Wasa 
ngluputang anake tiwas saking baya pati. 
Ida ngluputang jadmane kakirangan saking 
anake sane ngereh ipun. 

16 [da mapaica pangajap-ajap ring jadmane 
tiwas tur Ida mungkem jadmane sane 
dursila. 


17 Bagia anake sane kaglemekin antuk Ida Sang 
Hyang Widi Wasa. Sampunangja semeton 
pedih, yening semeton dukain Ida. 

18 ida Sang Hyang Widi Wasa medbed tatu 
sane kardi Ida. Tangan Idane sane natunin 
semeton tur tangan Idane sane nguasang. 

19 Nyabran rahina Ida ledang ngluputang 
semeton saking karusakan. 

20 Rikalaning masan sayah, Ida ledang 
nguripang semeton. Ring sajeroning 
paperangan Ida ngluputang semeton 
saking baya pati. 

21 'ja Sang Hyang Widi Wasa ledang ngluputang 
semeton saking pisuna, tur Ida ledang 
ngluputang semeton rikalaning semeton 
katempuh antuk karusakan. 

22 Semeton jaga ngedekin indik kabramantian 
miwah kasedukan, tur semeton tan jaga 
ajerih ring sato-sato galak. 

23 Pategalan sane tekapin semeton nenten jaga 
madaging batu kaang miwah semeton tan 
jaga naen kasarap antuk sato galak. 

24 Samalihipun semeton jaga muponin sutrepti 
ring kemah semetone. 

Rikala semeton nyingakin biri-birin semetone, 
ipun panggihin semeton pada rahayu. 

25 Semeton jaga madue putra sakadi don 
padange sane ring pategalane akehipun. 

26 Sakadi gandume sane wayah rikalaning 
masan ngampung, kadi asapunika taler 
semeton jaga nutugang tuuh kantos lingsir 
pisan. 

27 Inggih semeton Ayub, indike punika 
sampun saking sue antuk tiang mlajahin. 
Indike punika patut pisan. Duaning 

punika sane mangkin ledang semeton 
makayun-kayunin.” 


1 Dane Ayub tumuli masaur, kadi asapuniki: 
“Yening kamewehan miwah kaduhkitan 
tiange katimbang antuk dacin, 2 (6:1) 

3 ipun jaga abotan yen imbangang ring biase 
ring pasisi. Duaning punika semeton 
sampunang tengkejut mireng baos tiange 
sane ngawag-awag. 

4 Ida Sang Hyang Widi Wasa Sane Maha Kuasa 
nebek tiang antuk panah, tur racun Idane 
ngliab dewek tiange makaukud. Ida Sang 
Hyang Widi Wasa sampun nyejerang 
pidukan Idane marep ring tiang. 

3 Keledaene prasida lega yening ipun neda 
padang, tur bantenge prasida degeng 
rikalaning ipun neda sumi. 

6 Nanging sapasirake mrasidayang nunas 
ajengan sane tan parasa miwah tan 
patasik? Sapunapike rasan putih taluhe? 

7 Tiang nenten maderbe manah nunas ajengan 
sane kadi asapunika, tur saananing sane 
tunas tiang, punika ngawinang tiang 
gelem. 


8 Napi awinannya Ida Sang Hyang Widi 
Wasa nenten nagingin pinunas tiange? 

Napi awinannya Ida nenten nyaurin 
pangastawan tiange? 

? Menawita Ida wantah mapakayun nglanturang 
pamargi tur mademang tiang. 

10 Yening tiang uning ring Ida mapakayun 
kadi asapunika, sinah tiang liang 
jibrag-jibrag, yadiastun amunapija raat 
sakit tiange. Tiang uning, mungguing Ida 
Sang Hyang Widi Wasa punika maraga 
suci. Tiang nenten naenin tempal ring 
pituduh-pituduh Idane. 

11 Amunapike kakuatan tiange, mangda tiang 
prasida kantun urip? Napi gunanipun tiang 
kantun urip yening tiang nenten maderbe 
pangajap-ajap? 

12 Punapike tiang puniki malakar batu? 
Punapike dewek tiange puniki temaga? 

13 Tiang sampun nenten kantun maderbe 
kakuatan buat ngrahayuang dewek tiange, 
tur tan wenten malih genah tiange jaga 
nunas tulung. 


14 Sajeroning kamewehan sane sakadi puniki, 
tiang perlu pisan ring sawitra-sawitra sane 
satia tuon, punapike tiang sampun nilar 
Ida Sang Hyang Widi Wasa, punapi nenten. 

15 Nanging semeton, sawitra-sawitran tiange 
puniki, semeton ngapus tiang tan bina 

sakadi tukade sane tuh rikalaning nenten 
wenten sabeh. 

16 Tukade kempel antuk salju miwah es. 

17 Nanging rikala katempuh antuk panes, salju 
miwah ese punika pada buyar, tur dasar 
tukade punika nyat tur tuh. 

18 Parapangalune pada paling ngrereh toya, 
ipun ngumbara tur padem ring tegal 
melakange. 

19 Parapangalune saking Seba miwah Tema 
taler ngulati toya. 

20 Nanging pangajap-ajap ipune telas ring sisin 
tukade tuh. 

21 Semeton tan bina sakadi tukade punika 
pabuat tiang, rikala semeton ngaksi 
kawentenan tiange, semeton raris ajerih 
tur ngedohang raga. 

22 Punapike tiang sampun naen ngidih ring 
semeton, mangda semeton ngicen tiang 
paica, wiadin tiang nagih suap saking anak 
lian. 

23 Wiadin nunas mangda tiang kaluputang 
saking meseh wiadin saking anak sane 
nyapa kadi aku. 


24 Inggih sane mangkin rarisang urukja tiang. 
Nikayang kiwangan tiange ring tiang, tiang 

jaga mendep tur jaga miragiang baos 
semetone. 

25 Baose sane jujur punika ngentegang 
manah, nanging semeton maosang sane 
tuara-tuara. 

26 Semeton mitaenang baos tiange punika 
waluya angin sane tan paisi. Nanging napi 
awinannya semeton nyaurin baos tiange 
sane nenten maderbe pangajap-ajap 
punika? 

27 Semeton mulang undi pabuat panjak sane 
ubuh, tur semeton nyugihang ragan 
semetone malantaran semeton ngaonang 
sawitran semetone sane pinih raket. 

28 Indayang nengneng muan tiange. Tiang 
nenten pisan mobab. 

29 Semeton sampun doh pisan mamargi. 
Wusanja ngamargiang paindikan sane 
nenten adil. Sampunangja semeton 
nyisipang tiang. Tiang madewek patut. 

30 Nanging semeton mitaenang tiang mobab. 
Semeton mitaenang tiang nenten 
mrasidayang minayang paindikan sane 
patut ring sane iwang. 


7 1 Urip manusane ring jagate punika tan bina 
sakadi wadua balane sane sedek mayuda, 

samaliha tan bina sakadi buruhe sane 
makarya berat. 

2 Sakadi iparekan sane dot ring genah 
masayuban sane teduh, sakadi iburuh 
sane ngati-ati upahipune. 

3 Bulan-bulanan tiang nenten maderbe manah 
jaga urip, nyabran wengi tiang nandang 
duhkita. 

4 Rikala tiang mabahan jaga pules, dauhe 
punika rumasa mandeg. Awengi mepek 
tiang uyang ngati-ati galang kangin. 

5 Dewek tiange bekin uled, tur kakaput antuk 
koreng pabrengkeng, samaliha tatun-tatun 
tiange pada ngamedalang nanah. 

6 Tuuh tiange nglantur saha nenten maderbe 
pangajap-ajap, pamarginnyane becatan 
ring pamargin sekocin mesin jaite. 


7 Duh Ratu Sang Hyang Widi Wasa, elingangja 
urip titiange puniki wantah akeplisan. 
Kaliangan titiange sampun wusan. 

8 Sane mangkin Palungguh IRatu nyingak 
titiang, nanging benjangan Palungguh 
IRatu nenten malih nyingakin titiang. 
Yening Palungguh IRatu ngrereh titiang, 
titiang sampun tan wenten. 

3 Tan bina sakadi ambune sane sayan 
nganipisang tur raris ical, kadi asapunika 

taler jadmane padem tur nenten pacang 
malih mawali. Ipun kalaliang antuk 
sakancan anake sane uning ring ipun. 
10 (7:9) 

11 Duaning punika titiang nenten jaga mendep. 
Titiang pedih miwah sakit ati, titiang patut 
mabaos. 


12 Napi awinannya Palungguh IRatu 
ngandikayang anak mangda nyaga titiang? 
Punapike pitaenang Palungguh IRatu 
titiang puniki naga sane ring segarane? 

13 Titiang mabahan tur mararian. Titiang ngulati 
kawarasan saking pinakit titiange. 

14 Nanging Palungguh IRatu nengkejutang 
titiang antuk ipian. Palungguh IRatu 
ngicen titiang wahyu miwah ipian sane 
kaon-kaon, 

15 kantos titiang marasa becikan titiang padem 
kapecik, imbangang ring titiang urip 
nandang duhkita. 

16 Titiang suksrah, titiang sampun wadih urip. 
Banggayang titiang iriki padewekan. Urip 
titiange sampun tan paguna. 


17 Punapike awinannya manusane punika 
kalintang penting pabuat Palungguh 

IRatu? Punapike awinannya Palungguh 
IRatu nglinguang saluiring pakardinipune? 

18 Nyabran semeng Palungguh IRatu nureksain 
ipun, tur nyabran menit Palungguh IRatu 
nguji ipun. 

19 Punapike Palungguh IRatu nenten wusan 
nglinguang titiang, mangda titiang polih 
sela jaga ngelekang paes titiang? 

20 Duh Ratu Sang Juru Jaga, punapike dosan 
titiange ngulgul Palungguh IRatu? Napi 
awinannya titiang anggen Palungguh IRatu 
sasaran? Punapike titiang puniki dados 
tanggungan sane kalintang berat pabuat 
Palungguh IRatu? 

21 Punapike Palungguh IRatu nenten 
mrasidayang ngampurayang dosan 
titiange? Punapike Palungguh IRatu 
nenten ledang ngampurayang pamargin 
titiange sane iwang? Titiang digelis jaga 
wenten ring bangbang setran titiange, tur 
titiang jaga ical yening Palungguh IRatu 
ngrereh titiang.” 


1 Dane Bildad sane saking tanah Suah punika 

8 raris mabaos sapuniki: 

“Punapike semeton nenten jaga wusan 
ngamedalang baos sane sakadi angin 
mampeh punika? 2 (8:1) 


AYUB 8.3-8 2166 


3 Ida Sang Hyang Widi Wasa tansah 
ngamanggehang kadilan. Ida nenten 
naenin lempas ngamargiang paindikan 
sane patut. 

4 Oka-okan semetone sinah ipun sampun 
malaksana dosa ring ayun Ida Sang 
Hyang Widi Wasa. Punika awinannya Ida 
nyisipang ipun sakadi patutipun. 

3 Nanging sane mangkin, nangkil tur nunas icaja 
ring Ida Sang Hyang Widi Wasa Sane Maha 
Kuasa. 

6 Yening semeton sawiakti jujur tur suci, sinah 
Ida Sang Hyang Widi Wasa jaga rauh tur 
nulungin semeton miwah mecikang malih 
pakurenan semetone, makadados pikolih 
semetone. 

7 Saananing kasugihan semetone sane 
ical punika tan jaga wenten ajinipun, 
yan bandingang ring paica sane jaga 
kapaicayang ring semeton, antuk Ida Sang 
Hyang Widi Wasa. 


8 Indayang sliksik kawicaksanaan anake sane 
nguni-nguni. Indayang pikayun-kayunin 
kapatutan sane kaplajahin antuk leluur 
iragane. 


AYUB 8.9-15 2167 


9 Tuuh iragane cutet pisan. Iraga nenten uning 
ring punapa-punapi. Tuuh iragane tan bina 
sakadi lawate sane nglintang ring jagate. 

10 Nanging banggayangja anake sane wicaksana 
sane nguni ngajahin semeton. Pirengangja 
indik sane jaga kapangandikayang ring 
semeton. 


11 ‘Padange nenten jaga mrasidayang mentik 
ring genahe sane nenten madaging toya. 
Nenten jaga wenten padang sajawining 
ring genahe sane becik. 

12 Yening toyane nyat, ipun sane pinih riin layu, 
yadiastun ipun kantun kalintang alit buat 
jaga karit miwah kagunayang. 

13 Jadmane sane tan pawidi tan bina sakadi 
padang-padange punika. Pangajap-ajap 
ipune sirna, santukan ipun lali ring Ida 
Sang Hyang Widi Wasa. 

14 Ipun andel ring benang umah kekawane. 

15 Yening ipun nyelelegang dewekipune ring 
umah kekawane punika, punapike umah 
kekawane punika mrasidayang nyegjegang 
ipun? Yening ipun ngisiang benang 
kekawane punika, punapike benang 
kekawane punika mrasidayang nyujukang 
ipun?” 

16 Jadmane dursila tan bina sakadi entik 
padange sane mentik tengaine. Ipun 
sakadi padang sane mentik ngebekin 
tetamanane. 

17 Akah-akahipune ngaput batu-batune, tur 
madeket ring sakancan batu kaange. 

18 Nanging yening ipun kabut saking irika, 
nenten wenten anak uning, mungguing 
ipun naenin wenten irika. 

19 Inggih, kadi asapunika kaliangan jadmane 
sane dursila. Sane mangkin raris 
wenten sane lianan rauh tumuli ngambil 
genahipune. 


20 Nanging Ida Sang Hyang Widi Wasa nenten 
naenin ngutang jadmane sane astiti bakti 
wiadin mapaica pitulung ring jadmane 
dursila. 

21 ida jaga malih nglugrain semeton kedek 
miwah masuryak-suryak, 

22 nanging ida pacang ngawinang kimud anake 
sane geting ring semeton, tur umah 
jadmane sane dursila jaga sirna.” 


1 Dane Ayub tumuli masaur, sapuniki: 

9 “Inggih sawiakti kadi asapunika. Indike punika 
makasami sampun piragi tiang ipidan. 
Nanging kadi asapunapi antuka imanusa 


AYUB 9.2-9 2169 


jaga menang mawicara nglawan Ida Sang 
Hyang Widi Wasa? 2 (9:1) 

3 Sapunapike antuka jadmane jaga nglawan 
Ida? Ida mrasidayang mataken panyiuan 
akehipun, nanging adiriko tan wenten 
anak sane mrasidayang nyaurin. 

4 Ida Sang Hyang Widi Wasa kalintang 
wicaksana tur maha kuasa. Tan wenten 
jadma sane mrasidayang mapas Ida. 

5 Tan pawangsit Ida ngisidang gunung-gununge, 
tur Ida ngenyagang ipun malantaran 
pidukan Idane. 

6 Ida Sang Hyang Widi Wasa ngadakang linuh 
tur ngejerang jagate. Ida ngejerang dasar 
jagate. 

7 Ida mrasidayang ngandeg suryane mangda 
sampunang endag, miwah bintange 
mangda nenten endag rikalaning wengi. 

8 Tan wenten anak sane nulungin Ida Sang 
Hyang Widi Wasa ngebatang langite, 
miwah nyekjek tundun ombak segarane 
sane ageng-ageng. 

9 Ida Sang Hyang Widi Wasa ngantungang 
bintang-bintange ring langite, inggih 
punika: bintang Perahu, bintang Tenggala, 
bintang Kartika miwah bintang-bintange 
bedelod. 

10 [raga nenten mrasidayang ngresep ring 
pakardin Idane sane agung-agung punika, 
miwah ring katawahan-tawahan Idane 
sane nenten keni winilang akuehipun. 


11 [da Sang Hyang Widi Wasa mamargi 
nglintang, nanging tiang nenten 
mrasidayang manggihin Ida. 

12 Ida ngambil sakancan sane arsayang Ida, tur 
nenten wenten anak sane mrasidayang 
nyadelin Ida. Tan wenten anak sane purun 
matur pitaken kadi asapuniki: “Punapike 
sane laksanayang Palungguh IRatu?’ 

13 Pidukan Ida Sang Hyang Widi Wasa tetep 
manggeh. Ida ngenyagang meseh-meseh 
Idane sane nulungin Rahab nglawan Ida. 

14 Duaning punika, sapunapike antuk tiang 
nabdabang baos, buat ngaturang pasaur 
ring Ida Sang Hyang Widi Wasa? 

15 Yadiastun tiang tan paiwang, tan dados 
tan tiang patut nunas sih pasuecan Ida 
Sang Hyang Widi Wasa sane dados hakim 
tiange. 

16 Yadiastun ring pradene Ida nglugrain tiang 
matur, tiang nenten mrasidayang ngega, 
mungguing Ida jaga mirengang atur tiange. 

17 Ida nedunang angin ribut buat nigtig tiang 
kantos balan, saha nenten wenten 
dadalanipun punapa-punapi. 

18 Ida nenten ngicen tiang mangkihan, Ida 
sampun ngebekin urip tiange antuk sakit 
ati. 

19 Punapike tiang patut ngindayang maksa, 
inggih punika maksa Ida Sang Hyang 
Widi Wasa? Patutke tiang ngiring Ida 
ka pangadilan? Sapasirake sane jaga 
mrasidayang nalih Ida? 

20 Tiang tan paiwang, samaliha tiang astiti 
bakti ring Ida, nanging baos tiange iwang, 
tur saluiring sane baosang tiang punika 
rupanipun sakadi nyisipang tiang. 

21 Tiang tan paiwang, nanging tiang nenten 
malih nglinguang indike punika. Tiang 
nenten lingu ring urip tiange. Santukan 
makasami pateh tan wenten binanipun. 
Yadiastun iwang, yadian tan paiwang iraga 
jaga kasirnayang antuk Ida Sang Hyang 
Widi Wasa. 22 (9:21) 

23 Ida Sang Hyang Widi Wasa ica, yen anake 
sane tan paiwang punika nadak padem. 

24 ida Sang Hyang Widi Wasa maicayang jagate 
punika ring jadmane dursila. Ida nadosang 
sakancan paningalan hakime pada buta. 
Yen nenten Ida sane ngardi asapunika, 

nenten wenten malih anak lianan sane 
mrasidayang. 


25 Tuuh tiange malaib macuet, tur nenten 
wenten sane becik. 

26 Tuuh tiange malaib sakadi prau sane pinih 
becata, becatipune tan bina sakadi sikepe 
nyander kelinci. 

27 Yening tiang makenyir tur ngindayang 
nglaliang sakit tiange, sakancan 
kasangsaran tiange sami marawat ring 
matan tiange. Tiang uning mungguing Ida 
Sang Hyang Widi Wasa ngamanggehang 
tiang dados anak iwang. 28 (9:27) 

29 Santukan tiang kamanggehang iwang, napi 
gunanipun tiang makewuhin dewek? 

30 Tan wenten sabun sane mrasidayang 
ngumbah dosan tiange. 

31 ida Sang Hyang Widi Wasa ngentungang 
tiang ka bangbang endute sane cemer, 
ngantos panganggen tiange marasa kimud 
ring dewek tiange. 

32 Yening Ida Sang Hyang Widi Wasa punika 
maraga manusa, sinah tiang mrasidayang 
ngaturang pasaur ring Ida. Tiang 
mrasidayang ngiring Ida ka pangadilan 
buat nepasin wicaran tiange. 

33 Nanging nenten wenten hakim ring pantaran 
tiange ngiring Ida, nenten wenten sane 
ngadilin tiang sareng kalih, inggih punika 
tiang ngiring Ida Sang Hyang Widi Wasa. 

34 Duh Ratu Sang Hyang Widi Wasa, ledang 
Palungguh IRatu wusan nyisipang titiang. 
Kaonangja panyangsaran Palungguh 
IRatune punika. 

35 Titiang nenten ajerih. Titiang jaga matur, 
santukan titiang uning ring daging manah 
titiange newek. 


10 1 Titiang sampun wadih urip. Ledang 

Palungguh IRatu mirengang panulemen 
titiange sane wetu saking manah sane 
duhkita. 

2 Duh Ratu Sang Hyang Widi Wasa, 
sampunangja Palungguh IRatu nyisipang 
titiang. Indayang nikayang ring titiang, 
punapike dedalihan sane tibakang 
Palungguh IRatu ring titiang? 

3 Punapike patut yening Palungguh IRatu 
angkara murka, tur mapakayun jaga 
ngenyagang pakardin Palungguh IRatune 
ngraga? Samalihipun Palungguh IRatu raris 
ledang ring paindikan sane karencanayang 
antuk jadmane dursila? 

4 Punapike Palungguh IRatu taler ngaksi pateh 
sakadi titiang? 

3 Punapike yusan Palungguh IRatu taler cutet 
sakadi tuuh titiange? 

6 Sapanglanturipun, punapike awinannya 
Palungguh IRatu nyliksik dosa-dosan 
titiange, miwah ngulati saananing 
kiwangan titiange? 

7 Palungguh IRatu wikan, mungguing titiang 
nenten pisan iwang, samalihipun 
nenten wenten anak sane mrasidayang 
ngluputang titiang saking ayun Palungguh 
IRatu. 


8 Tangan Palungguh IRatu sane sampun mola 
miwah ngrupayang titiang, tur sane 
mangkin tangan Palungguh IRatu taler 
sane ngenyagang titiang. 

9 Elingangja, mungguing Palungguh IRatu 
sampun ngardi titiang antuk tanah legit. 
Punapike Palungguh IRatu mapakayun 
jaga ngenyagang titiang mangda dados 
abu? 

10 Palungguh IRatu sampun mapaica kakuatan 
ring bapan titiange buat numbuhang 
titiang. Palungguh IRatu sane sampun 
ngawinang titiang sayan ageng ring garba 
wasan memen titiange. 

11 Palungguh IRatu ngrupayang sikian titiange 
antuk tulang miwah otot, samaliha ngaput 
tulange punika antuk daging miwah kulit. 

12 Palungguh IRatu sampun mapaica urip miwah 
sih pasuecan sane tan rered-rered ring 
titiang, tur Palungguh IRatu matiningin 
titiang, kantos titiang prasida kantun 
murip. 

13 Nanging sane mangkin titiang uning, 
mungguing sajeroning masane punika 
Palungguh IRatu sampun saking silib 
ngrencanayang buat jaga ngenyagang 
titiang. 

14 Palungguh IRatu nlektek titiang, punapike 
titiang jaga ngardi dosa punapi nenten. 
Yening titiang ngardi dosa mangda 
Palungguh IRatu mrasidayang nenten 
ngampurayang titiang. 

15 Yening titiang ngardi dosa, kenginan titiang 
raris katibenin sengkala. Nanging yening 
titiang malaksana patut, titiang nenten 
polih pujian. Titiang kalintang sangsara tur 
kakaput antuk kimud. 

16 Yening titiang prasida labda karya, Palungguh 
IRatu nguber titiang sakadi singa. 
Palungguh IRatu misadia nyengkalen 
titiang, masrana katawahan-katawahan 
sane kardi Palungguh IRatu. 

17 Palungguh IRatu setata jaga madue saksi 
buat jaga nglawan titiang. Pidukan 
Palungguh IRatu tumiba ring titiang sayan 
ngagengang kewanten. Palungguh IRatu 
tansah ngrencanayang jaga malih ngebug 
titiang. 

18 Duh Ratu Sang Hyang Widi Wasa, punapi 
awinannya Palungguh IRatu nglugrain 
titiang lekad? Becikan titiang padem, 
sadurung wenten anak sane manggihin 
titiang. 

19 Becikan titiang saking garba wasan memen 
titiange ngraris katanem. Becikan titiang 
satmaka nenten wenten. 

20 Boyake tuuh titiange sampun makire telas? 
Banggayangja titiang newek iriki. Lugrainja 
titiang muponin sisan urip titiange puniki. 

21 Titiang jaga gelis mapamit tur nenten jaga 
malih mawali. Titiang jaga ngungsi jagat 
sane peteng dedet, inggih punika: 

22 Jagat sane peteng dedet, remrem tur 
madukan. Ring jagate punika terange 
pateh sakadi petenge.” 


1 Dane Sopar sane saking tanah Naama 
1 1 raris mabaos sapuniki: 
“Punapike nenten wenten anak sane jaga 
nyaurin baose sane puyung punika? 

Punapike malantaran ngwedalang baos 
sane akeh jadmane jaga kapatutang? 
2 (11:1) 

3 Inggih semeton Ayub! Punapike pitaenang 
semeton tiang nenten mrasidayang 
nyaurin baos semetone? Punapike 
panguman-uman semetone punika jaga 
ngranayang tiang bungkem? 

4Semeton maosang, mungguing saananing 
sane nikayang semeton punika patut. 
Semeton maosang mungguing semeton 
punika suci ring ayun Ida Sang Hyang Widi 
Wasa. 

5 Dumadakja Ida Sang Hyang Widi Wasa ledang 
nyaurin baos semetone punika. 

6 Ida jaga ngandikayang ring semeton 
mungguing wenten paindikan-paindikan 
sane dalem, sane tan kapineh antuk 
pepineh imanusa. Ida Sang Hyang Widi 
Wasa nyisipang semeton inganan yen 
bandingang ring kiwangan semetone. 


7 Punapike semeton mrasidayang uning ring 
wewidangan miwah wates kagungan 
miwah kakuasaan Ida Sang Hyang Widi 
Wasa? 

8 Langite punika nentenja dados wates pabuat 
Ida Sang Hyang Widi Wasa. Nanging 


AYUB 11.9-16 2178 


semeton nenten mrasidayang nyujuh 
langite punika. Ida Sang Hyang Widi Wasa 
uning ring pati loka, nanging semeton 
nenten uning. 

9 Kagungan Ida Sang Hyang Widi Wasa punika 
jimbaran ring jagate puniki miwah 
linggahan ring segarane. 

10 Yening Ida Sang Hyang Widi Wasa ngejuk tur 
makta semeton ka pangadilan, sapasirake 
sane jaga nyadelin Ida? 

11 [da Sang Hyang Widi Wasa wikan, sane encen 
jadmane sane tan paji. 

Ida ngaksi sakancan pakardinipune sane dursila. 

12 Jadmane nambet jaga ngawitin dados anak 
wicaksana, yening keledae alasane lekad 
monoh. 


13 Inggih semeton Ayub! Dabdabang tur 
becikangja pakayun semetone! Ulatija Ida 
Sang Hyang Widi Wasa! 

14 Kaonangja kadursilan miwah kiwangane 
saking pumahan semetone! 

15 Sasampune punika arepinja jagate puniki 
antuk pakayun sane manteb tur wanen. 

16 Kenginan sakancan kamewehan semetone 
pacang ical saking pakayunan semetone, 
tan bina sakadi blabare sane sampun 
lintang tur nenten malih kelingang. 

17 Urip semetone pacang galangan ring sinar 
suryane rikalaning kali tepet miwah urip 
semetone sane pinih peteng jaga masinar 
sakadi sinar galang kangine. 

18 Semeton jaga muponin urip sane sutrepti 
miwah kabekin pangajap-ajap. Ida Sang 
Hyang Widi Wasa jaga nyayubin tur ngicen 
semeton pararian. 

19 Semeton nenten jaga ajerih ring meseh- 
meseh semetone, tur akeh jadmane jaga 
nunas tulung ring semeton. 

20 Nanging jadmane sane dursila jaga mrengang 
paliat ipune, santukan ipun nenten 
maderbe pangajap-ajap, tur ipun nenten 
manggihin margi buat ngluputang 
dewekipune. Pangajap-ajapipune wantah 
asiki, inggih punika sang pati jaga rauh.” 


1 Dane Ayub raris masaur, sapuniki: 

12 “Inggih sawiakti pisan kadi asapunika. 
Semeton puniki sane makadados suaran 
jadmane punika. Yening semeton seda, 
kawicaksanaane punika taler jaga padem 
sinarengan ring semeton. 2 (12:1) 

3 Nanging tiang taler maderbe pangresepan 
sane asah ring pangresepan semetone. 
Tiang nentenja marasa kuciwa ring 
semeton. Makasami anake uning ring 

paindikan sane sampun nikayang semeton 
iwau. 

4Sane mangkin sawitra-sawitran tiange 
ngedekin tiang. Ipun pada ngedekin 
tiang, yadiastun tiang patut miwah tan 
paiwang. Nanging jaga wenten masanipun 
Ida Sang Hyang Widi Wasa jaga nagingin 
pangastawan-pangastawan tiange. 

> Semeton nenten nandang kamewehan, tur 
semeton kantun ngedekin tiang. Semeton 
manteg anake sane makire labuh. 

6 Nanging sawatek maling miwah jadmane sane 
tan pawidi muponin sutrepti yadiastu 
widinipune wantah kakuatanipune niri. 


7 Sujatinipun paksi miwah satone mrasidayang 
ngajahin semeton. 

8 Indayangja semeton ngidih pepineh ring 
gumatap-gumitipe sane wenten ring 
jagate miwah sane wenten ring segarane. 

9 Ipun makasami pada uning mungguing ipun 
kakardi antuk tangan Ida Sang Hyang Widi 
Wasa. 

10 ida Sang Hyang Widi Wasa sane nuntun urip 
saananing sane kardi Ida. Sakancan urip 
manusane wenten ring sor kawisesan 
Idane. 

11 Tan bina sakadi lidah semetone seneng 
ngrasayang ajeng-ajengan, kadi asapunika 
taler karnan semetone seneng mirengang 
bebaosan. 


12 Anake lingsir-lingsir madue kawicaksanaan, 
nanging Ida Sang Hyang Widi Wasa 
madue kawicaksanaan miwah kawisesan. 
Anake lingsir-lingsir madue pangresepan, 
Ida Sang Hyang Widi Wasa madue 
pangresepan miwah kawisesan buat 
malaksana. 13 (12:12) 

14 Yening Ida Sang Hyang Widi Wasa nguugang, 
sapasirake sane mrasidayang malih 
mangunang, tur sapasirake mrasidayang 
mebasang anak sane kepangkeng antuk 
Ida Sang Hyang Widi Wasa? 

15 Jagate jaga tuh latuh, yen Ida Sang Hyang 
Widi Wasa ngandeg sabehe. Blabare jaga 
rauh yening Ida nglebang toyane. 


16 Ida Sang Hyang Widi Wasa maraga kuat tur 
setata nyaya. Jadmane sane keni kapus 
wiadin sane ngapus makakalih wenten 
sajeroning kakuasaan Idane. 

17 Ida ngaonang kawicaksanaan saking 
parapamrentahe miwah ngawinang 

parapamimpine malaksana sakadi anak 
nambet. 

18 Ida nyurudang lungguh pararatune, tur 
mangkeng pararatune punika. 

19 Ida ngasorang parapandita miwah anake 
sane mawisesa. 

20 Ida mungkem anake sane kapiandel 
miwah ngaonang kawicaksanaan anake 
lingsir-lingsir. 

21|da ngawinang kimud anake sane 
mawisesa miwah nyurudang kakuatan 
parapamrentahe. 

22 ida nurunang galang buat nyilurin peteng 
patine. 

23 Ida ngawinang bangsa-bangsane kuat miwah 
ageng, nanging sasampune punika Ida 
sane ngaonang miwah nyirnayang ipun. 

24 Ida sane ngawinang parapamimpin ipune 
dados anak nambet, tur manggayang ipun 
pada paling ngumbara ngantos ical. 

25 Ipun pada patigabag ring petenge, tur 
srayang-sruyung sakadi anake punyah. 


1 Saluiring sane baosang semeton, 
13 sami pada naenin piragi tiang. Punika 
makasami sampun karesep antuk tiang, 
amunapija sane uningin semeton, kadi 

asapunika taler tiang uning. Tiang nenten 
pisan kasoran ring semeton. 2 (13:1) 

3 Nanging tiang puniki mawicara ngiring Ida 
Sang Hyang Widi Wasa, boyaja nglawan 
semeton. Tiang misadia maosang wicaran 
tiange ngiring Ida. 

4 Semeton ngangkebin kanambetan semetone 
antuk bobab. Semeton tan bina sakadi 
balian sane nenten mrasidayang 
nyegerang anak. 

5 Becikan semeton meneng kewanten, tur 
banggayang anak lian sane maosang 
semeton wicaksana. 


6 Indayangja pirengang tiang nartayang wicaran 
tiange. 

7 Napi awinane semeton mobab. Punapike 
pitaenang semeton, mungguing bobab 
semetone punika jaga ngawinang aget Ida 
Sang Hyang Widi Wasa? 

8 Punapike semeton mapakayun jaga nindihin 
Ida? Punapike semeton jaga matindihin 
wicaran Idane ring pangadilan? 

9 Yening Ida Sang Hyang Widi Wasa nlektekang 
semeton, punapike wenten sane becik 
cingak Ida ring ragan semetone? Punapike 
pitaenang semeton, mungguing semeton 
mrasidayang nguluk-uluk Ida Sang Hyang 

Widi Wasa, sakadi semeton melog-melog 
manusa? 

10 Yadiastunja pepineh semetone sane 
nenga-nenga punika tan sinah, Ida sinah 
jaga nglemekin semeton, 

11 tur kawisesan Idane jaga nglikub semeton 
antuk katakutan. 

12 Slokan semetone jaga tan paguna sakadi 
abune, tamiang semetone jaga dekdek 
sakadi tanah legite. 

13 Menengja semeton, tur icenja tiang sela buat 
mabaos, tur banggayang napija sane jaga 
nibenin dewek tiange, jaga tolak tiang. 


14 Tiang sampun sedia ngetohang angkihan 
tiange. 

15 Tan wenten malih sane ajap-ajap tiang, tan 
wenten alangannyane yen Ida Sang Hyang 
Widi Wasa mapakayun ngamademang 
tiang. Tiang misadia ngaturang wicaran 
tiange ring Ida. 

16 Menawita kawanenan tiange jaga ngluputang 
tiang, santukan tan wenten jadma dursila 
sane jaga purun mapas Ida Sang Hyang 
Widi Wasa. 

17 Sane mangkin pirengangja baos miwah 
katerangan tiange. 

18 Tiang sampun sedia jaga nletehang wicaran 
tiange, santukan tiang uning mungguing 
tegak tiange ring patute. 


19 Duh Ratu Sang Hyang Widi Wasa, punapike 
Palungguh IRatu rauh jaga nyisipang 
titiang? Yening kadi asapunika, titiang 
misadia pisan jaga mendep tur padem. 

20 | ugrainja titiang nunasang kalih paindikan. 
Daginginja pinunas titiange punika, tur 
titiang nenten jaga mengkeb saking ayun 
Palungguh IRatu. 

21 Wusangja nyisipang titiang, tur sampunangja 
titiang nyaganga antuk katakutan. 


22 Duh Ratu Sang Hyang Widi Wasa, rarisang 
Palungguh IRatu masabda, tur titiang 
nyaurin, wiadin lugrainja titiang matur, tur 
ledang Palungguh IRatu nyaurin. 

23 Punapike dosan titiange? Kiwangan sane kadi 
asapunapike sane sampun laksanayang 
titiang? Kiwangan sane kadi asapunapike 
anggen Palungguh IRatu nalih titiang? 


24 Punapike awinannya Palungguh IRatu ngedoh 
saking titiang? Punapike awinannya titiang 
dadosang Palungguh IRatu meseh? 

25 Punapike Palungguh IRatu mapakayun 
nengkejutang titiang? Titiang puniki tan 
bina sakadi daun kewanten. Palungguh 
IRatu satmaka nglawan sumi sane sampun 
tuh. 


26 Palungguh IRatu nalih titiang nganggen 
paindikan-paindikan sane ngranayang 
duhkita, yadianja paindikane punika 
laksanayang titiang daweg titiange kantun 
wimuda. 

27 Palungguh IRatu negul buntut titiange antuk 
ante. Palungguh IRatu nlektekang sabilang 
tindakan titiange, tur nureksain sakancan 
penjekan titiange. 

28 Pamuputipun, titiang dekdek sakadi taru 
sane berek, tan bina sakadi kawaca sane 
teda ngetnget. 


1 Titiang sareng sami lekad sajeroning 
14 kawentenan sane lemet tur nenten 

maderbe panulung. Tuuh titiange cutet 
tur kaliput antuk kamewehan. 

2 Titiang tumbuh tur gelis layu tan bina sakadi 
sekare, tur titiang sirna sakadi lawate. 

3 Duh Ratu Sang Hyang Widi Wasa, punapike 
Palungguh IRatu ledang macingak ring 

titiang, wiadin Palungguh IRatu jaga makta 
titiang ka pangadilan tur nepasin titiang? 

“Tan wenten jadma sane suci jaga mijil saking 
manusa sane cemer. 

> Sadurung ipun lekad, panjang tuuhnyane 
miwah akeh paindikan sane jaga entap 
ipun sampun kapastikayang. Palungguh 
IRatu sane sampun ngamastikayang indike 
punika, tur indike punika nenten prasida 
malih kubah. 

6 Ledang Palungguh IRatu nenten malih 
nglinguang ipun, tur banggayang ipun 
meweh irika. Yen ipun mrasidayang, 
banggayang ipun muponin uripipune sane 
meweh punika. 


7 Pabuat tarune sane sampun kabah, kantun 
wenten pangajap-ajapipune. Ipun jaga 
mrasidayang malih urip miwah macarang. 

8 Yadiastun akahipune sayan sue sayan wayah, 
miwah bungkilipune padem ring tanahe, 

9 Yening wenten toya, ipun jaga mentik malih 
sakadi taru sane muda. 

10 Nanging yening manusane padem, punika 
dados pamuput uripipune. Sasampune 
ipun padem, ring dijake ipun? 


AYUB 14.11-16 2188 


11 Sakadi tukad sane wusan membah miwah 
sakadi danu sane jaga tuh, 

12 jadmane punika padem tur ipun nenten 
naenin malih jaga urip. Ipun nenten 
naenin bangun malih sakantunne wenten 
langit. Ipun nenten jaga naenin enten 
saking pulesipune. 


13 Pinunas titiang, ledang Palungguh IRatu 
ngengkebang titiang ring pati loka. 
Banggayang titiang mengkeb irika kantos 
pidukan Palungguh IRatune surud. 
Sasampune punika wentenangja sela buat 
ngelingang titiang. 

14 Yening jadmane padem, punapike ipun 
mrasidayang malih murip? Nanging titiang 
jaga nyantosang masa sane becik, titiang 
nyantosang kantos masane sane meweh 
puniki puput. 

15 Irika Palungguh IRatu jaga ngesengin titiang, 
tur titiang jaga masaur tur Palungguh 
IRatu jaga ngledangin titiang, pakardin 
tangan Palungguh IRatune. 

16 Irika Palungguh IRatu jaga nlektek sakancan 
tindakan titiange, nanging Palungguh 
IRatu nenten jaga nureksain dosa-dosan 
titiange. 

17 Palungguh IRatu jaga ngampurayang, 
tur ngedohang dosa-dosan titiange. 
Palungguh IRatu jaga ngusap saananing 
kiwangan sane sampun kardi titiang. 


18 Jaga wenten masanipun gunung-gununge 
jaga rubuh, miwah batu kaang sane kukuh 
bakuh jaga pada magingsir. 

19 Sakadi toyane jaga ngawinang tutud 
ibatu kaang, miwah sabehe bales jaga 
nganyudang tanah, kadi asapunika 
Palungguh IRatu nyirnayang pangajap-ajap 
manusane sane mamanah urip. 

20 Palungguh IRatu mrakosa imanusa tur 
nundung ipun ngantos salami-laminipun. 
Muanipune mrungus sajeroning padem. 

21 Pjanak-pianakipune muponin kamulian, 
nanging ipun nenten naenin uning ring 
indike punika, wiadin punapike ipun 
korahin rikalaning pianak-pianakipune 
muponin kanistan. 

22 [pun wantah ngrasayang sakit dewekipune 
niri, miwah kaduhkitan manahipune 
newek.” 

Bebaosan sane kaping kalih 
(15:1--21:34) 


1 Dane Elipas sane saking kota Teman 
15 tumuli masaur, sapuniki: 

“Semeton Ayub, punika makasami baos tan 
paisi. Makasami punika baos puyung. 
2 (15:1) 

3 Tan wenten anak wicaksana sane jaga mabaos 
sakadi sane baosang semeton iwau, 
wiadin melanin deweknyane antuk baos 
sane tan papuara. 

4Yening semeton ninutin pakayun semetone 
ngraga, tan wenten anak sane jaga takut 
ring Ida Sang Hyang Widi Wasa, tur tan 
wenten anak sane jaga ngastawa ring Ida. 

> Kadursilan semetone sampun sinah uli krana 
baos sane baosang semeton punika. 
Semeton ngindayang mengkeh ring 
ungkur bebaosan sane ririh. 

6 Tiang nenten maderbe kaperluan buat 
nyisipang semeton. Semeton kasisipang 
antuk sakancan baos sane ucapang 
semeton punika. 


7 Punapike semeton mitaenang ragan 
semetone, mungguing semeton dados 
anak sane mijil pinih riina? Punapike 

semeton wenten irika, duk Ida Sang Hyang 
Widi Wasa ngadakang gunung-gunung? 

8 Punapike semeton naenin mirengang 
rencana-rencana sane kakardi antuk 
Ida Sang Hyang Widi Wasa? Punapike 
kawicaksanaan manusane wantah dados 
druen semetone ngraga kewanten? 

9 Tan wenten paindikan sane uningin semeton, 
sane nenten uningin tiang. 

10 Tiang mlajahin kawicaksanaane puniki saking 
anak sane sampun uban, anak sane 
sampun wenten sadurung ajin semetone 
wenten. 


11 [da Sang Hyang Widi Wasa ngenjuhang 
panglipuran ring semeton, punapike 
awinannya semeton tan kayun nrima? 
Tiang sampun ngrauhang indike punika 
ring semeton, ngangge baos sane nyunyur 
manis. 

12 Nanging semeton brangti tur nelik mamedih 
ring tiang. 

13 Semeton pedih pamantuka ring Ida Sang 
Hyang Widi Wasa tur nyacad Ida. 


14 Punapike wenten anak mrasidayang sujati 
suci? Punapike wenten anak mrasidayang 

patut ring ayun Ida Sang Hyang Widi 
Wasa? 

15 Punapike awinannya Ida Sang Hyang Widi 
Wasa nenten ngega ring paramalaekat 
Idane? Santukan malaekat-malaekate 
punika nenten suci ring ayun Idane. 

16 Jadmane sane nginum kacorahan, tan bina 
sakadi ipun nginum toya, inggih punika 
jadma sane pekel, jadma sane tan paguna. 


17 Inggih semeton Ayub, sane mangkin indayang 
pirengang indik sane uningin tiang. 

18 Wenten anak wicaksana sane sampun 
ngajahin tiang indik kasujatian, kasujatian 
sane sampun plajahin ipun saking wong 
tuanipune, samaliha tan wenten sane 
nenten kawerayang. 

19 Ring panegaranipune nenten wenten wong 
sunantara. Punika awinanipun nenten 
wenten anak sane jaga nuntun ipun 
lempas saking Ida Sang Hyang Widi Wasa. 


20 Jadmane dursila sane demen nyakitin anak 
lianan, jaga tansah nandang kasangsaran 
sapanjang umuripune. 

21 [pun setata miragi suara-suara sane 
ngresresin jerit-jerit ring kupingipune, tur 
yening ipun marasa dewekipune sampun 

sutrepti, irika raris wenten parampok sane 
ngrampok ipun. 

22 [pun nenten maderbe pangajap-ajap jaga 
luput saking kawisesan petenge, santukan 
ipun kiter antuk pedang sane jaga 
ngamademang ipun, 

23 samaliha paksi-paksi guake pada nyantosang 
jaga neda sawan ipune. Ipun uning 
mungguing margi sane pacang tempuh 
ipun sajeroning uripipune punika peteng 
dedet. 

24 Baya bencana sane tan bina sakadi pararatu 
sane mawisesa, nyantosang ipun, misadia 
jagi nibenin ipun. 


25 Kadi asapunika kawiaktian kawentenanipun 
imanusa, sane ngenjirang lengenipune 
nglawan Ida Sang Hyang Widi Wasa, 
miwah matangtang nglawan Ida Sane 
Maha Kuasa. 

26 Jadmane punika sumbung tur nyapa kadi aku. 
Ipun mamengkung ngagem tamengipune, 
turipun sahasa jaga mayuda nglawan Ida 
Sang Hyang Widi Wasa. 27 (15:26) 


28 Punika jadma sane ngaonang kota-kota tur 
ngrampas umah-umah sane sampun 
katilar rarud antuk sane nerbeang, 

nanging wenten payudan sane jaga 
nguugang kota-kota miwah umah-umahe 
punika. 

29 Ipun jaga nenten kantun sugih. 
Paderbeanipune nenten jaga kantun, 
rauhing lawatipune jaga kasisipang. 

30 Samaliha ipun nenten jaga luput saking 
kawisesan sang peteng. Ipun waluya 
sakadi wit taru, sane carang-carangnyane 
puun dilap geni, sane bungannyane aas 
ampehang angin. 

31 Yening ipun kalintang nambet, ngantos ipun 
andel ring kadursilan, kenginan kadursilan 
sane jaga dados pikolihipune. 

32 Sadurung masanipun, ipun sampun jaga layu, 
inggih punika layu sakadi carang-carang 
tarune, samaliha nenten mrasidayang 
malih gadang lumlum. 

33 [pun waluya sakadi wit anggur sane 
wohnyane aas sadurung wayah, miwah 
sakadi wit saitune sane aas bunganipune. 

34 Jadmane sane tan pawidi, ipun nenten 
jaga maderbe katurunan samaliha umah 
jadmane sane demen nagih suap jaga 
kageseng antuk geni. 

35 Parajadmane sane ngrincikang kamewehan 
miwah malaksana dursila, manahipune 
setata kabekin antuk pangindrajala.” 

! Dane Ayub tumuli masaur sapuniki: 

16 “Sadurung punika, tiang sampun naenin 
miragiang bebaosan sane kadi asapunika. 
Panglipur sane paicayang semeton punika 
wantah dados kasangsaran pabuat tiang. 
2 (16:1) 

3 Punapike semeton nenten jaga wus-wusan 
mabaos? Punapike jaga nenten telas-telas 
baos semetone? 

4Yening kawentenan semetone sakadi 
kawentenan tiange mangkin miwah tiang 
sakadi kawentenan semetone, tiang taler 
mrasidayang ngwedalang baos sakadi baos 
semetone punika. Tiang taler mrasidayang 
kitak-kituk ring ajeng semetone sarwi 
ngucut semeton antuk bebaosan. 

5 Tiang jaga ngamanggehang pakayun 
semetone antuk pitutur, tur nenten jaga 
wus-wusan mabaos buat nglipur semeton. 

6 Nanging sane baosang tiang punika nenten 
mapikolih, samaliha yening tiang mendep 
rasan sakit tiange taler nenten rered. 

7 Duh Ratu Sang Hyang Widi Wasa, Palungguh 
IRatu sampun ngawinang titiang leleh. 
Palungguh IRatu sampun manggayang 
kulawargan titiange kapademang. 

8 Palungguh IRatu sampun ngejuk titiang. 
Palungguh IRatu mameseh ring titiang. 

Titiang kantun wantah tulang kakaput 
antuk ikulit, tur indike punika kanggen 
bukti antuk anake sami mungguing titiang 
maiwang. 


9 Antuk pidukan Ida, Ida Sang Hyang Widi Wasa 
mesbes tiang kantos tiang dekdek inggel, 
tur Ida nyureng tiang antuk bendu. 

10 Jadmane pada ngewerin tiang, tur ipun pada 
ngiter tiang tur nampel muan tiange. 

11 [da Sang Hyang Widi Wasa sampun 
nyerahang tiang ring jadmane dursila. 

12 Tiang sampun muponin sutrepti, nanging 
Ida Sang Hyang Widi Wasa mecik baong 
tiange, tur nigtig tiang miwah ngenyagang 
tiang. Ida Sang Hyang Widi Wasa nganggen 
tiang dados sasaran. 

13 Samaliha Ida ngujanin tiang antuk panah 
saking kiwa tengen, saking arep miwah 
saking ungkur, inggih punika panah sane 
nyetset miwah natunin tiang. Samaliha Ida 
nenten pisan madalem tiang. 

14 ida nenten mari natunin tiang. Ida ngebug 
tiang waluya sakadi prajurit sane 
karangsukan antuk angkara murka. 

15 Tiang kaduhkitan tur nyaluk pangangge sane 
malakar antuk karung tur tiang kaon saha 
maguyang iriki ring abune. 

16 Tiang sampun ngeling ngarod masesambatan 
ngantos muan tiange barak, matan tiange 
ngantos bengul tur bulun matan tiange 
dempet. 

17 Nanging tiang nenten maiwang lantaran 
nyakitin anak lianan, tur pangastawan 
tiange pamantuka ring Ida Sang Hyang 
Widi Wasa saking nulusing ati. 


18 Duh pretiwi, sampunangja engkebanga 
laksana-laksanane sane iwang sane 
katuekang ring tiang. Sampunangja 
banggayanga panulamen tiange buat 
nunas kadilan kabungkem. 

19 Irika ring suargan sane mangkin nenten 
wenten anak sane ngadeg sane nindihin 
tiang. 

20 Sawitran tiange pada nganistayang tiang. 
Matan tiange mespes yeh mata ring ayun 
Ida Sang Hyang Widi Wasa. 

21 Tiang meled mangda wenten anak sane 
nindihin tiang ring ayun Ida Sang Hyang 
Widi Wasa, sakadi anak sane matindih 
marep ring timpalnyane. 

22 Sane mangkin tuuh tiange nglantur mamargi. 
Tiang nglanturang pamargi tur nenten 
mrasidayang malih mawali. 

1 Wates umur tiange sampun nampek. 

17 Angkihan tiange sampun seksek. 
Wantah kuburan kewanten sane kantun 
nyantosang tiang. 

2 Kaduhkitan tiange tan sipi, ngantos sakancan 
anake sami nganistayang tiang. 

3 Duh Ratu Sang Hyang Widi Wasa, titiang 
matur saking nulusing ati. Pirengangja 
atur titiange. Nenten wenten malih jadma 
sane ngilonin titiang. 

4 Palungguh IRatu sampun nutup pepinehipune, 
mangda ipun nenten maderbe daya. 
Sampunangja ipun icena ngaonang titiang. 

> Wenten sloka sane nguni maosang, 
mungguing jadmane sane nilas 
sawitranipune ulihan ipun kuduan ring 
jinah, kenginan malantaran punika 
pianak-pianakipune jaga nemu sangsara. 

6 Tur sane mangkin anake pada nepekang 
slokane punika ring titiang. Ipun pada rauh 
tur ngecuhin muan titiange. 

7 Kaduhkitan titiange sampun tambis-tambis 
ngawinang titiang buta, tur lima miwah 
buntut titiange waluya sakadi lawat 
kewanten. 

8 Jadmane sane jujur sami pada tengkejut, tur 
ipun sareng sami pada ngukum titiang 
sakadi jadma sane tan pawidi. 

9 Jadmane sane patut, sayan sue sayan andel 
ring dewekipune sawiakti patut. 

10 Nanging yening ipun sareng sami punika pada 
rauh tur majujuk ring arep titiange, adiriko 
nenten jaga wenten jadma pradnyan sane 
panggihin titiang ring pantaranipune. 


11 Tuuh titiange sampun lintang. Rencanan 
titiange nenten sida labda karya, tur 
pangajap-ajap titiange sampun telas. 

12 Nanging parasawitran titiange maosang 
mungguing wengine punika rahina. Ipun 
maosang mungguing galange sampun 
nampek, nanging titiang uning, mungguing 
titiang kantun sajeroning peteng. 

13 Sane ajap-ajap titiang wantah pati loka 
kewanten, irika titiang jaga pules 
sajeroning petenge. 

14 Bangbang setrane punika jaga wastanin 
titiang bapan titiange, miwah uled-ulede 
sane neda dewek titiange punika wastanin 
titiang meme miwah nyaman titiange luh. 

15 Duaning punika, ring dijake pangajap- 
ajap titiange? Sapasirake sane uning, 

mungguing titiang maderbe pangajap- 
ajap? 

16 Yening titiang mamargi ka pati loka, 
pangajap-ajape punika nenten jaga 
nyarengin titiang mrika.” 


1 Dane Bildad raris masaur sapuniki: 

18 “Inggih semeton Ayub, punapike anake 
sakadi semeton nenten mrasidayang 
meneng. Yening semeton wusan mabaos, 
tur sedia mirengang, tiang jaga mabaos 
ring semeton. 2(18:1) 

3 Punapike sane ngawinang semeton mitaenang 
tiang nambet sakadi ubuhan? 

4 Semeton ngraga sane nyakitin ragan 
semetone malantaran kapedihan 
semetone. Punapike jagate punika patut 
dados tegal melakang, ulihan semeton 
mamedih? Punapike Ida Sang Hyang Widi 
Wasa patut ngisidang gunung-gununge, 
buat murnayang pakayunan semetone? 


> Galang jadmane dursila tan pariwangde jaga 
kadampeh tur endihipune nenten jaga 
malih masunaran. 

6 Lampu sane wenten ring kemahipune jaga 
kapademang mangda dados peteng dedet. 

7 Tindakan-tindakanipune manteb, nanging 
sane mangkin ipun katanjung. Ipun 
tumuli labuh keni sengkala malantaran 
pepinehipune niri. 

8 Ipun mamargi maranin jaring, tur buntutipune 
keni jaring. 

9 Wenten jeet sane nyeet entudipune tur negul 
ipun. 

10 Wenten jeet sane kapasang mengkeb ring 
tanahe miwah wenten jeet sane sampun 
kapasang ring margine sane jaga marginin 
ipun. 

11 Wenten wisia sane ngresresin tansah 
ngiter tur nyantosang ipun, tur wisia 
sane ngresresin punika nututin ipun 
saparilampah ipune. 

12 [pun dot mamanah sugih, nanging sane 
mangkin ipun marasa seduk, tur 
bencanane tansah nyantosang ipun ring 
kiwa tengenipune. 

13 Dewekipune kalikub antuk pinakit sane 
ngawinang ipun padem, tur sane 
ngawinang lima miwah buntutipune 
berek. 

14 [pun kapaid saking kemah genahipune 
madunung saha sutrepti, samaliha ipun 
kapaid nangkil ring Sang Pati Raja. 

15 Sane mangkin anak lian sane madunung 
ring kemahipune, sasampun kemahipune 
punika kasambehin werirang buat 
mresihin kemahe punika. 

16 Akah-akah miwah carang-carangipune pada 
layu tur tuh. 

17 Kabinawanipune jumah wiadin ring padesan 
sampun nenten kantun, samaliha nenten 
wenten malih anak sane eling ring ipun. 

18 [pun jaga kentungang saking genah jadmane 
urip, ipun kentungang saking galange ka 
petenge. 

19 [pun nenten maderbe katurunan tur tan 
wenten sane luput rahayu. 

20 Sakancan jadmane sane miragi 
kawentenanipune, saking kangin 
rauh kauh, sami pada tengkejut tur jejeh 
ngetor. 

21 Kadi asapunika kawentenan jadmane dursila, 
inggih punika jadmane sane nenten lingu 
ring Ida Sang Hyang Widi Wasa.” 


19 1 Dane Ayub tumuli nyaurin sapuniki: 
“Napi awinannya semeton kantun 
kewanten nyakitin tiang antuk baos? 
2 (19:1) 


AYUB 19.3-10 2203 


3 Semeton tan mari nganistayang tiang, 
samaliha nenten maderbe kimud nemah 
misuh tiang. 

4 Dipradene upami tiang sampun malaksana 
iwang, punapike punika nyakitin semeton? 

5 Semeton mitaenang ragan semetone becikan 
ring tiang, tur nganggep kamewehan 
tiange punika makadados bukti kiwangan 
tiange. 

6 Punapike nenten kacingak antuk semeton, 
mungguing Ida Sang Hyang Widi Wasa 
sane sampun ngardi puniki? Ida sampun 
masang jeet buat ngejuk tiang. 

7 Tiang ngaturang protes marep ring angkara 
murkan Idane punika, nanging nenten 
wenten anak nglinguang. Nenten wenten 
anak nglinguang jeritan tiange buat nunas 
kadilan. 

8 Ida Sang Hyang Widi Wasa sampun ngempetin 
margine, tur tiang nenten mrasidayang 
nglintang. Ida sampun ngengkebang 
margine sane marginin tiang ring petenge. 

9 Ida sampun ngrampas kasugihan tiange, tur 
nyirnayang kabinawan tiange. 

10 Ida nglempag tiang saking kiwa tengen, 
saking arep miwah ungkur. Ida 
mungkatang pangajap-ajap tiange, tur 
manggayang tiang layu miwah padem. 


AYUB 19.11-19 2204 


11 Ida Sang Hyang Widi Wasa menggah piduka 
ring tiang, tur Ida nadosang tiang meseh 
Idane sane pinih kaon. 

12 [da ngutus wadua balan Idane buat ngebug 
tiang. Ida makarya bangbang tur ngurung 
kemah tiange. 


13 [da Sang Hyang Widi Wasa sampun 
ngawinang nyama-nyamaan tiange 
ngutang tiang. Tiang dados wong 
sunantara pabuat anake sane pecak uning 
ring tiang. 

14 Kadang warga miwah sawitran tiange 
sampun pada makaon. 

15 Anake sane madunungan ring umah tiange 
sampun pada lali ring tiang. Wang jeron 
tiange sampun nganggep tiang dados 
wong sunantara. 

16 Rikalaning tiang ngaukin parekan tiange, ipun 
nenten masaur, yadiastun tiang ngidih 
tulung ring ipun. 

17 Somah tiange nenten mrasidayang ngadek 
engkah tiange, tur nyama tugelan tiange 
nenten nyak nganampekin tiang. 

18 Alit-alite pada nemberang tiang, tur ipun 
pada ngedekin tiang. 

19 parasawitran tiange sane pinih raket pada 
seneb manggihin tiang. Anak sane pinih 


AYUB 19.20-26 2205 


tresnain tiang sampun ngelen ulat ring 
tiang. 

20 Kulit tiange madeket ring tulang-tulang 
tiange, tiang sampun tambis-tambis 
padem. 

21 Semeton puniki parasawitran tiange, olasinja 
tiang. Tangan Ida Sang Hyang Widi Wasa 
sampun manteg tiang. 

22 Napi awinannya semeton nyakitin tiang 
sakadi Ida Sang Hyang Widi Wasa? Punapi 
durung cukup semeton nyakitin tiang? 


23 Sapunapi antuk tiang nunas, mangda wenten 
anak ngelingang baos tiange, miwah 
nyuratang ring cakepane? 

24 Wiadin ngukir baos tiange antuk paet ring 
batune miwah nulis baose punika mangda 
kantun manggeh salami-laminipun. 


25 Nanging tiang uning wenten anak ring 
suargan, sane jaga rauh ring pamuput 
dados patindih tiange. 

26 Yadiastun sasampun kulit tiange kateda 
antuk pinakit, sakantun ipun neket ring 
dewek tiange, tiang jaga ngeton Ida Sang 
Hyang Widi Wasa. 


AYUB 19.27-20.4 2206 


27 Tiang jaga ngeton Ida antuk matan tiange, tur 
Ida nenten dados anak sunantara pabuat 
tiang. 


Manah tiange dekdek renyuh duaning semeton 
mabaos: 

28 ‘Sapunapike jaga antuk iraga nyakitin ipun?’ 
Semeton ngrereh dadalan jaga ngebug 
tiang. 

23 Nanging sane mangkin, ajerihja semeton 
ring pedange, inggih punika pedang sane 
mamuat temah Ida Sang Hyang Widi Wasa 
marep ring dosane, mangdane semeton 
uning, mungguing wenten pangadilan.” 


1 Dane Sopar tumuli masaur sapuniki: 

20 “Inggih semeton Ayub! Semeton 
ngawinang manah tiange bingung. Sane 
mangkin tiang tan dados tan pacang 
masaur. 2 (20:1) 

3 Paindikan sane nikayang semeton punika 
nganistayang tiang, nanging tiang uning 
kadi asapunapi patutipun tiang nyaurin 
baos semetone punika. 

4 Sujatinipun semeton uning, mungguing saking 
purwakala rikala manusane ngawitin 
wenten ring mrecapada, 


AYUB 20.5-15 2207 


3 henten wenten jadma dursila sane prasida 
muponin kaliangan ngantos sue. 

6 Ring pradene ipun mrasidayang dados 
anak agung, tur kagunganipune nyujuh 
langit kantos tenggekipune nganteg ring 
ambune, 

7 nanging ipun jaga kupin waluya sakadi abu. 
Anake sane naenin uning ring ipun jaga 
pada meled uning kijake pakaonipune. 

8 Ipun jaga sirna waluya sakadi ipiane, sakadi 
wahyune rikala wengi. Tur nenten jaga 
kanten malih. 

9 Ipun jaga ical saking genahipune magumana. 

10 Tur pianak-pianakipune jaga mamaling 
paderbean anake tiwas-tiwas, tur indike 
punika jaga anggen ipun kamelahan. 

11 Dewekipune jaga sakadi anak muda tur 
mempeng sitengnyane, nanging indike 
punika jaga digelis mawali dados abu. 


12 Indik kadursilane punika rasayang ipun becik, 
kantos wenten sane sepsep ipun ring 
bungutipune. 13 (20:12) 

14 Nanging ring basangipune, dedaarane punika 
magentos dados pait makilit waluya sakadi 
pait rasan racune. 

15 Jadmane dursila ngutahang arta branane 
sane antuk ipun mamaling, tur Ida Sang 


AYUB 20.16-23 2208 


Hyang Widi Wasa malih ngambil arta 
branane punika yadiastun sampun wenten 
ring tengah basangipune. 

16 Paindikane sane kuluh antuk jadmane dursila 
punika waluya sakadi racun. Indike punika 
tan bina sakadi pangugut ulane sane 
mranen. 

17 Ipun nenten jaga nemuang tukad-tukad 
minyak saitun, wiadin tukad-tukad sane 
toyannyane susu miwah madu. 

18 [pun jaga ngwaliang sakancan sane dados 
pikolihipune. Ipun nenten jaga maderbe 
sela buat ngrasayang kasugihanipune. 

19 Santukan ipun sampun mrentahang miwah 
tan nglinguang anake tiwas, samaliha ipun 
ngrampas umah sane sampun kakardi 
antuk anak sane lianan. 

20 Kaloban ipune nenten jaga naenin ngawinang 
manahipune purna. 

21 Rikalaning ipun neda tan wenten sane 
kantun masisa, nanging sane mangkin 
kawibuhanipune sampun wusan. 

22 Rikala ipun nedeng muponin 
kawibuhanipune, ipun jaga katibenin 
antuk kasangsaran sane ageng pisan. 

23 Banggayang ipun neda napija sane demenin 
ipun! Ida Sang Hyang Widi Wasa jaga 


AYUB 20.24-29 2209 


nyisipang ipun antuk bebendun Idane 
sane angarab-arab. 

24 Rikalaning ipun ngusahang ngluputang 
dewekipune saking pedang besine, iriki 
panah temagane sane jaga nuek tur 
ngamademang ipun. 

25 Muncuk panahe jaga nuek dewekipune 
ngantos bedah. Muncuk panahe sane 
ngendih ngetelang getihipune, tur 
paindikane sane ngresresin ngliput 
manahipune. 

26 Saluiring sane sampun punduhang ipun 
kasirnayang, tur geni sane boya saking 
manusa rauhnya jaga ngeseng ipun miwah 
kadang warganipune makasami. 

27 Akasane jaga nyinahang dosan jadmane 
puniki, tur pretiwine jaga dados saksi sane 
mameseh ring ipun. 

28 Sakancan kasugihanipune pacang sirna, 
sajeroning blabar pidukan Ida Sang Hyang 
Widi Wasa. 

29 Kadi asapunika kawentenanipun jadmane 
sane dursila, inggih punika nasib sane 
kapastikayang pabuat ipun, antuk Ida Sang 
Hyang Widi Wasa.” 


AYUB 21.1-8 2210 


2 1 1 Dane Ayub raris masaur sapuniki: 
“Indayangja pirengang atur tiange. Indike 
punika sujatinipun dados panglipur pabuat 
tiang saking semeton. 2 (21:1) 
3 Icenja tiang sela buat mabaos sapangrarisipun. 
Yening baos tiange nglantur, rarisang 
semeton ngewerin tiang. 


4 Pasogsag tiange boyaja nglawan manusa 
pada. Mawinan tiang nenten sabar, punika 
wenten awinanipun. 

> Indayangja cingakin tiang! Punapike panlektek 
semetone punika nenten cukup jaga 
ngawinang semeton meneng tan 
pasangkan? 

6 Yening tiang ngrasayang paindikan sane 
nibenin tiang, kenginan tiang klenger 
miwah ngetor bebuyutan. 


7 Punapi awinannya Ida Sang Hyang Widi Wasa 
nglugrain jadmane dursila punika urip, 
tur ngicen ipun tuuh kantos tua miwah 
muponin kawibuhan? 

8 [pun maderbe pianak miwah cucu tur ipun 
ngempuang pianak miwah cucunipune 
kantos pada kelih. 


AYUB 21.9-16 2211 


9 Ida Sang Hyang Widi Wasa nenten nibakang 
bencana ring pumahanipune. Ipun nenten 
ngrasayang urip sane ngresresin. 

10 Samaliha ingon-ingonipune pada endah- 
gumendah tur nenten naenin meweh 
nglekadang panak. 

11 Pjanakipune pada malaib-laiban miwah 
macanda sakadi biri-birine, 

12 tur pada ngigel nuutang suaran gegambelan 
rebab miwah sulinge. 

13 [pun nutugang tuuh saha sutrepti ngantos 
padem saha rahayu, tur nenten mataanan. 


14 Jadmane dursila punika mapinunas mangda 
Ida Sang Hyang Widi Wasa ledang nilarin 
ipun, mangdane ipun kantun padewekan 
kewanten. Ipun nenten mamanah uning 
ring pakarsan Ida Sang Hyang Widi Wasa 
sane numplek ring uripipune. 

15 Ipun marasa nenten perlu astiti bakti ring 
Ida Sang Hyang Widi Wasa, tur nenten 
wenten pikolihipun astiti bakti ring Ida. 

16 [pun maosang mungguing ipun prasida 
labda karya antuk kakuatanipune niri, 
nanging tiang nenten mrasidayang nampi 
pepinehipune punika. 


AYUB 21.17-22 2212 


17 Naeninke sundih jadmane dursila ical, 
punapike naenin salah tunggal saking 
pantaranipune manggihin pakewuh? 
Punapike naenin Ida Sang Hyang Widi 
Wasa nyisipang jadmane dursila antuk 
pidukan Idane, 

18 miwah ngampehang ipun sakadi gumpange 
ampehang angin, wiadin sakadi buk sane 
kakeberang antuk angin ribute? 


19 Semeton mapinunas mangda Ida Sang Hyang 
Widi Wasa nyisipang ipianak duaning 
dosa-dosan bapanipune. Boyaja kadi 
asapunika. Banggayang Ida nyinahang 
ring ipun, mungguing Ida nibakang pasisip 
punika uli krana dosa-dosanipune newek. 

20 Banggayang jadmane dursila punika negen 
pasisip ipune niri. Banggayang ipun 
ngrasayang temah Ida Sang Hyang Widi 
Wasa Sane Maha Kuasa. 

21 Yening tuuh manusane sampun puput, 
punapike ipun kantun lingu ring 
kawentenan pianak-pianakipune, 
punapike ipun liang punapi nenten? 

22 Punapike manusane mrasidayang nguruk 
Ida Sang Hyang Widi Wasa sane nepasin 
jadmane, yadianja ipun jadma sulinggih? 


AYUB 21.23-31 2213 


23 Wenten makudang-kudang anak sane padem 
sajeroning ipun kantun siteng. Ipun 
padem saking liang tur nenten mataanan, 
tur sawanipune kapreteka saha becik. 
24(21:23) 

25 Wenten sane lianan, sane nenten pisan 
naenin ngrasayang kaliangan. Ipun urip 
miwah padem maduluran manah sane 
duhkita. 

26 Nanging makasami ipun pateh pada-pada 
padem miwah pada-pada katanem. Ipun 
makasami pada kaliput antuk icacing. 


27 Tiang uning ambate iri atin pakayunan 
semetone. 

28 Semeton mataken, ring dija purin anake 
agung sane mangkin, inggih punika anake 
sane malaksana dursila. 


29 Punapike semeton nenten mabebaosan 
ring anake sane maleluasan? Punapike 
semeton nenten uning ring gatra sane 
bakta ipun? 

30 Ring rahina Ida Sang Hyang Widi Wasa 
nibakang piduka miwah pasisip, kenginan 
jadmane sane dursila setata ipun luput. 

31 Tan wenten anak ngiwangang anake sane 
dursila, wiadin makolihin laksananipune. 


AYUB 21.32-22.4 2214 


32 Rikala ipun kabakta ka bangbang setrane, ka 
kuburipune sane kajaga saha sregep, 

33 panyiuan jadmane marerod nututin 
sawanipune, samaliha pretiwine saha 
dabdab nekepin sawanipune. 


34 Tur semeton puniki, semeton ngindayang 
nglipur tiang antuk paindikan sane tan 
papuara. Sakancan pasaur semetone 
punika makasami bobab.” 


Bebaosan sane kaping tiga 
(22:1--27:23) 


1 Dane Elipas raris nyaurin kadi asapuniki: 

22 “Punapike wenten anak yadiastun ipun 
anak sane pinih wicaksana, sane naenin 
mrasidayang maguna pabuat Ida Sang 
Hyang Widi Wasa? 2 (22:1) 

3 Punapike laksanan semetone sane patut 
punika ngledangin pakayunan Ida Sang 
Hyang Widi Wasa, wiadin punapike 
pakardin semetone sane ayu punika 
mrasidayang nulungin Ida? 

4 Boyaja malantaran semeton ajerih ring 
Ida Sang Hyang Widi Wasa, Ida raris 
nglemekin semeton miwah makta 
semeton sajeroning gegodan. 


AYUB 22.5-11 2215 


> Nenten pisan kadi asapunika. Nanging mula 
wantah malantaran semeton sampun 
ngardi dosa sane kalintang akeh. Punika uli 
krana sakancan laksanan semetone sane 
dursila. 

6 Mangdane semeton ragane naur ring semeton 
antuk sakancan jinah sane derbeang 
ipun, kenginan semeton raris ngambil 
panganggennyane kantos tan wenten sane 
angge ipun. 

7 Semeton mucingin toya anake sane bedak, tur 
semeton mucingin dedaaran anake sane 
seduk. 

8 Semeton migunayang kakuasan miwah linggih 
semetone buat jaga ngambil tanahe 
makasami. 

9 Semeton nenten wantah tan kayun matulung 
ring anake sane balu-balu, nanging 
semeton taler ngrampas miwah nyakitin 
anake sane ubuh-ubuh. 

10 Duaning punika sane mangkin wenten 
bangbang bencana sane ngiter semeton 
tur tan pasangkan semeton kaliput antuk 
katakutan sane banget pisan. 

11 Kenginan tanahe sayan peteng dedet kantos 
semeton nenten mrasidayang manggihin 
punapa-punapi tur blabare rauh ngulung 
semeton. 


AYUB 22.12-18 2216 


12 Boyake Ida Sang Hyang Widi Wasa malinggih 
ring langite sane pinih tegeh, tur 
macingakan tedun ring bintang-bintange, 
yadiastun bintang-bintange punika 
sampun tegeh? 

13 Nanging semeton mabaos sapuniki: “Napi 
sane kuningin antuk Ida Sang Hyang Widi 
Wasa? Ida sampun kilidin antuk ambun, 
sapunapi jaga antuk Ida nepasin iraga?” 

14 pitaenang semeton mungguing ambune sane 
tebel mrasidayang nawengin pangaksian 
Idane, rikala Ida mamargi ring wates 
pretiwi klawan akasane. 


15 Punapike semeton jaga mamargi ring 
pamargine sane sampun katuut antuk 
jadmane sane dursila? 

16 yadiastun durung rauh masanipun, ipun 
kanyudang antuk blabare. 

17 Punika makasami jadma sane tempal ring 
Ida Sang Hyang Widi Wasa, sane pracaya 
mungguing Ida Sang Hyang Widi Wasa 
nenten mrasidayang ngudiang-ngudiang 
marep ring ipun. 

18 [da Sang Hyang Widi Wasa ngawinang 
ipun muponin kawibuhan. Tiang nenten 
nyidayang ngresep ring pepineh jadmane 
dursila. 


AYUB 22.19-25 2217 


19 Jadmane sane becik pada liang, tur jadmane 
sane tan paiwang pada kedek rikala 
manggihin jadmane dursila keni pasisip. 

20 Sakancan paderbean jadmane sane dursila 
makasami jaga kasirnayang, tur genine 
ngeseng saluiring sane kantun masisa. 


21 Inggih semeton Ayub, sane mangkin 
madameja ring Ida Sang Hyang Widi 
Wasa tur wusanja nganggep Ida meseh 
semetone. Yening semeton nglaksanayang 
indike punika janten Ida jaga ngamertanin 
semeton. 

22 Trimaja paurukan sane paicayang Ida, 
tur agemja sabdan Idane ring angen 
semetone. 

23 Dadosipun, semeton patut ngasorang raga 
mawali tangkil ring Ida Sang Hyang Widi 
Wasa, samaliha kutang tur wusanja 
malaksana sane dursila, sakadi sane 
kalaksanayang ring pumahan semetone. 

24 Kutangja mas semetone. Entungangja mas 
semetone sane pinih becika ring dasar 
tukade sane tuh. 

25 Banggayang Ida Sang Hyang Widi Wasa Sane 
Maha Kuasa dados mas semetone, tur 
banggayang Ida dados perak semetone, 
sane madugdug-dugdug pabuat semeton. 


AYUB 22.26-23.3 2218 


26 Kenginan semeton jaga setata andel ring Ida 
Sang Hyang Widi Wasa, tur semeton jaga 
uning mungguing Ida punika dados wit 
kaliangan semetone. 

27 Yening semeton ngastawa, Ida jaga nagingin 
pinunas semetone, tur semeton jaga naur 
sesangi sane aturang semeton. 

28 Semeton jaga labda karya saparilaksanan 
semetone, tur pamargin semetone jaga 
kasinarin antuk galang. 

29 Ida Sang Hyang Widi Wasa ngasorang 
jadmane sane sumbung, tur ngrahayuang 
sane ngalap asor. 

30 Ida jaga ngluputang semeton, yening 
semeton nenten maderbe kiwangan, 
yening sakancan laksanan semetone mula 
patut.” 


23 1 Dane Ayub tumuli malih masaur, 
sapuniki: 

“Tiang kantun brontak miwah makeengan 
pamantuka ring Ida Sang Hyang Widi 
Wasa. Tiang nenten mrasidayang naanang 
sakit tiange. 2 (23:1) 

3 Tiang meled pisan uning ring dijake tiang 
mrasidayang kapanggih ring Ida miwah 
sapunapi jaga antuk tiang ngulati genah 
Idane malinggih. 


AYUB 23.4-11 2219 


“Tiang jaga nlehtehang wicaran tiange ring 
ajeng Idane miwah ngaturang sakancan 
kanda sane patut anggen tiang nindihin 
dewek tiange. 

> Tiang meled uning napi sane jaga nikayang Ida 
miwah sapunapi jaga antuk Ida nyaurin 
tiang. 

6 Punapike Ida jaga ngunayang sakancan 
kawisesan Idane marep ring tiang? 
Nenten, Ida nenten pisan kadi asapunika! 

7 Ida jaga ledang mirengang, yening tiang matur 
ring Ida buat nyinahang mungguing tiang 
tan paiwang ring saananing paindikan. 


8 Tiang sampun ngulati Ida bedangin, nanging 
Ida Sang Hyang Widi Wasa tan wenten 
irika. Tiang taler nenten manggihin Ida 
rikalaning tiang ngulati bedauh. 

9 Ida sedekan makarya baler miwah bedelod, 
nanging tiang tetep tan manggihin Ida. 

10 Sawiaktinipun Ida Sang Hyang Widi Wasa 
wikan ring saananing tindakan tiange. 
Yening Ida mintonin tiang, Ida jaga nyingak 
tiang nirmala tan pateleteh. 

11 Tiang saking satia tuu nuut margi sane 
pilih Ida, tur nenten naenin simpang ka 
samping. 


AYUB 23.12-24.1 2220 


12 Tiang setata nglaksanayang sakancan sane 
kapituduhang antuk Ida Sang Hyang Widi 
Wasa. Tiang sairing ring sapakarsan Idane, 
tur nenten nuutin sapakitan tiange niri. 


13 |da nenten naenin obah, tan wenten anak 
sane mrasidayang nandingin Ida, wiadin 
nyadelin Ida sajeroning nglaksanayang 
pakarsan Idane. 

14 Ida jaga muputang paindikan sane sampun 
pastikayang Ida pabuat tiang. Paindikan 
punika makadados sinalih tunggal 
saking sakancan paindikan sane sampun 
pastikayang Ida. 

15 Tiang jejeh ngetor ring ayun Idane. 

16 Ida Sang Hyang Widi Wasa Sane Maha Kuasa 
sampun nyirnayang kawanenan tiange. 
Ida punika Widi, boyaja peteng, sane 
ngawinang tiang ajerih, yadiastun peteng 
dedete punika sampun ngawinang tiang 
buta. 17 (23:16) 


24 1 Punapi awinannya Ida Sang Hyang Widi 

Wasa nenten ngwentenang sela buat 
nibakang tetepasan, inggih punika rahina 
buat nibakang kadilan ring anake sane 
astiti bakti ring Ida? 


AYUB 24.2-7 2221 


2 Wenten jadma sane ngisidang patok 
tanahnyane, mangda tanahipune 
nglinggahang. Ipun mamaling biri-biri tur 
kadukang ring ingon-ingonipune niri. 

3 Ipun pada ngambil keledae sane dados 
paderbean anake sane ubuh-ubuh miwah 
ipun ngadol banteng anake sane balu-balu 
kantos anake balu punika nebus banteng 
paderbeannyane. 

4 Ipun ngalang-alangin anake tiwas-tiwas 
molih sane dados hakipune, tur anake 
sane kakirangan pada kulah mangda 
masingidan. 


> Duaning punika anake tiwas tan bina sakadi 
keledae alasane, sane ngulati tetedan ring 
tegal melakange sane tuh, kantos dija jua 
ipun ngrereh tetedan, ipun nenten polih 
tetedan pabuat panak-panakipune. 

6 Ipun pada ngampung ring pategalan sane 
nenten padruenipune, tur ngalap buah 
anggur ring pabianan anggur anake 
dursila. 

7 Rikalaning wengi ipun pules tan pasaput, tur 
nenten wenten anggen ipun nawengin 
dingin. 


AYUB 24.8-14 2222 


8 Ipun belus lepegan antuk sabehe sane tedun 
ring pagunungan, tur ipun pada majeljel 
masayuban ring batu kaange. 


9 Jadmane dursila manjakang rarene ubuh tan 
pabapa, tur pianak anake tiwas kambil 
kanggen gegaden. 

10 Nanging anake sane tiwas patut medal saha 
tan ngangge pangangge angan akesetan 
sane ngangkebin dewekipune. Ipun patut 
nandang seduk ring masan anake pada 
ngampung gandum. 

11 [pun pada nepes woh saitun kanggen minyak 
miwah meres buah anggur kanggen 
anggur, nanging ipun newek nandang 
bedak. 

12 Ring kota-kota jadmane sane matatu 
jaga padem pajerit, nanging Ida Sang 
Hyang Widi Wasa nenten nglinguang 
pangastawanipune. 


13 Wenten jadma sane nulak sang galang. Ipun 
nenten ngresep ring galange punika, tur 
nenten uning kija jaga ipun katuntun 
antuk galange punika. 

14 Rikalaning galang kangin jadmane sane 
demen ngamademang anak raris bangun, 


AYUB 24.15-20 2223 


tur ipun raris ngamademang anake tiwas, 
tur rikalaning wengi ipun mamaling. 

15 Jadmane sane seneng mamitra nyantosang 
mangda rahinane gelis sore. Ipun nekep 
muanipune mangda nenten wenten anak 
sane ngantenang ipun. 

16 Rikalaning wengi dustane pada mongpong 
umah, nanging rikalaning rahina ipun pada 
mengkeb miwah ngelidin galang. 

17 Ipun pada ajerih ring galang rahinane, 
nanging peteng dedete nenten ngawinang 
ipun rumasa resres.” 


Pasaur Dane Sopar 


18 Jadmane dursila anyud kasampatang antuk 
blabare, tur tanahipune wenten ring sor 
kakuasan Ida Sang Hyang Widi Wasa. 
Ipun nenten malih makarya ring pabianan 
angguripune. 

19 sakadi saljune nyag ring masan panese, kadi 
asapunika taler jadmane madosa sirna 
saking pantaran jadmane sane urip. 

20 Sane mangkin, yadian memenipune taler 
nenten eling ring ipun. Ipun sampun 
kabaksa antuk cacing-cacinge tur 
kasirnayang sakadi tarune sane pungkat. 


AYUB 24.21-25.2 2224 


21 Paindikane punika mamargi kadi asapunika 
santukan ipun nyangsaren anak balu, tur 
nyapa kadi aku ring anake luh sane tan 
maderbe pianak. 

22 ida Sang Hyang Widi Wasa, sajeroning 
kakuatan Idane ngaonang saananing 
kakuasan. Rikala Ida Sang Hyang Widi 
Wasa nglaksanayang pakarsan Idane, 
anake sane jaat tumuli padem. 

23 Ida Sang Hyang Widi Wasa nglugrain ipun 
urip muponin sutrepti, nanging Ida tansah 
nureksain ipun salami-laminipun. 

24 Jadmane dursila kengin muponin kawibuhan 
ajebos, nanging wusan punika ipun raris 
kasampatang sakadi padange, sakadi katik 
gandume sane sampun kagetep. 

25 Wentenke anak sane mrasidayang moyanin 
indike punika? Wentenke anak sane 
mrasidayang muktiang, mungguing baos 
tiange puniki nenten patut?” 


25 1 Dane Bildad raris masaur sapuniki: 

“Ida Sang Hyang Widi Wasa punika 
maraga maha kuasa. Makasami patut 
tangkil maduluran ajerih ring Ida. Ida 
ngrajegang karaton Idane kerta raharja 
ring suargan. 2 (25:1) 


AYUB 25.3-26.4 2225 


3 Wentenke anak sane mrasidayang ngetang 
malaekat-malaekate sane ngancangin Ida? 
Wentenke genah sane nenten kasunarin 
antuk galang Ida Sang Hyang Widi Wasa? 

4 Wentenke anak mrasidayang patut wiadin 
nirmala ring ayun Ida Sang Hyang Widi 
Wasa? 

> Ring ajeng pangaksian Idane, bulane taler 
tan pacaya miwah bintang-bintange pada 
remrem. 

6 Duaning punika napi malih imanusa, sane 
waluya kadi cacing wiadin soroh ulede 
sane tan paguna. Napike pikenoh 


manusane ring ayun Ida Sang Hyang Widi 
Wasa?” 


! Dane Ayub tumuli masaur sapuniki: 
26 “Ambate becik pitulungan semetone ring 

tiang, jadma sane lacur miwah lemet. 

2 (26:1) 

3 Semeton sampun mapaica pitulungan sane 
becik miwah ngadumang kaweruh 
semetone sareng ring jadma sane nambet 
puniki. 

4 Sapasirake sane pitaenang semeton jaga 
miragiang sakancan baos semetone? 
Sapasirake ngwisikin semeton, buat 
mabaos kadi asapunika?” 


AYUB 26.5-13 2226 


Pasaur Dane Bildad 


3 “Roh-roh jadmane sane padem pada 
ngejer ring toyane sane wenten ring sor 
pretiwine. 

6 Pati lokane makebat ring ayun Ida Sang Hyang 
Widi Wasa, tan wenten sane tan kacingak 
antuk pangaksian Idane. 

7 Ida Sang Hyang Widi Wasa ngebatang langite 
sane baler, tur ngantungang jagate ring 
embange. 

8 Ida Sang Hyang Widi Wasa ngebekin guleme 
antuk toya, samaliha yadiastun guleme 
punika sarat ngemu toya, nanging ipun 
nenten makeplag. 

9 Ida ngilidin bulan purnamane antuk ambun. 

10 da malasang galange klawan petenge 
antuk bates sane guetang Ida duur toyan 
segarane. 

11 Yening Ida duka, sakancan sesaka sane 
nunjang langite sami pada mogahan tur 
ngejer ulihan takut. 

12 Masrana kawisesan Idane, Ida nitah 
segarane antuk kapradnyanan Idane. Ida 
ngamademang sato ageng sane wenten 
ring segarane sane mawasta Rahab. 

13 Masrana angsengan Idane, langite prasida 
galang miwah antuk tangan Idane Ida 


AYUB 26.14-27.6 2227 


ngamademang satone sane ageng ring 
segarane sane pada malaib pablesat. 

14 Nanging punika sami wau marupa cihna 
saking kawisesan Idane miwah marupa 
pawisik sane sampun piragi tiang. 
Sapasirake sane mrasidayang uning, 
amunapi sujatinne agung Ida Sang Hyang 
Widi Wasa?” 


27 1 Dane Ayub malih mabaos sapuniki: 

“Tiang masumpah masrana antuk parab 
Ida Sang Hyang Widi Wasa, Sane Maha 
Kuasa sane nyeneng, sane nenten mapaica 
kadilan ring tiang miwah sane ngawinang 
tiang nandang duhkita. 2 (27:1) 

3 Sakantun tiang kicen mangkihan antuk Ida 
Sang Hyang Widi Wasa, 

4 bungut tiange nenten pacang naenin maosang 
paindikan sane dursila, tur layah tiange 
nenten pacang naenin maosang sane 
bobab. 

5 Tiang nenten pacang naenin maosang 
mungguing semeton puniki patut. Tiang 
jaga makukuhin paindikan tiange sane 
patut kantos tiang padem. 

6 Tiang nenten jaga wusan nuntut, mungguing 
tiang puniki madewek patut. Kletegan 
manah tiange sampun galang pisan. 


AYUB 27.7-12 2228 


7 Dumadak sakancan anake sane ngamesehin 
miwah nglawan tiang, jaga kasisipang 
sakadi jadmane sane dursila sane nenten 
patut. 

8 Napike sane jaga kajap-ajap antuk jadmane 
sane tan pawidi rikalaning rauh dauhnya 
Ida Sang Hyang Widi Wasa ngarsayang 
uripipune? 

9 Rikalaning ipun katempuh antuk kamewehan, 
punapike Ida Sang Hyang Widi Wasa kayun 
mirengang pinunasipune? 

10 [pun patut dot ring kaliangan sane paicayang 
Ida. Ipun patut tan rered-rered ngastawa 
ring Ida. 


11 Tiang pacang ngurukang semeton indik 
amunapi ageng kawisesan Ida Sang Hyang 
Widi Wasa miwah amunapi sane sampun 
karencanayang antuk Ida Sang Hyang Widi 
Wasa Sane Maha Kuasa. 

12 Nanging sujatinipun semeton ngraga sampun 
pada ngaksi paindikan punika, napi 
awinannya semeton maosang paindikane 
sane tan papuara punika?” 


AYUB 27.13-20 2229 


Pasaur Dane Sopar 


13 “Kadi asapunika Ida Sang Hyang Widi Wasa 
nyisipang jadmane sane dursila tur 
angkara murka. 

14 [pun kengin akeh madue pianak, nanging 
makasami pianakipune punika jaga padem 
ring payudan. Pianak-pianakipune tansah 
jaga kakirangan pangan kinum. 

15 Sane kantun urip jaga padem keni pinakit 
tur baluanipune nenten jaga mangelingin 
pademipune punika. 

16 Jadmane dursila kengin maderbe perak tan 
keni wilangin akehipun miwah maderbe 
pangangge kantos maliah-liah. 

17 Nanging makudang-kudang jadma sane 
susila jaga nyaluk panganggen ipune 
punika tur makudang-kudang jadma sane 
jujur pacang muponin perak ipune punika. 

18 Jadmane dursila ngwangun umah sakadi 
umah kekawane, wiadin sakadi kubun 
parekane sane mondokin abian. 

19 Pamuputipun, ipun jaga pules tur sugih, 
nanging rikalaning ipun bangun, dapetang 
ipun arta brananipune sampun ical. 

20 Karesresan jaga nempuh ipun sane rauhnya 
sakadi blabar sane tan pararapan. Angine 
rikala wengi jaga ngampehang ipun. 


AYUB 27.21-28.5 2230 


21 Angine sane rauh saking kangin jaga 
nyampatang ipun saking umahipune. 

22 Rikala ipun ngibehang dewekipune mangda 
ipun luput, angine punika jaga tan 
jangkaan nempuh ipun. 

23 Rikala ipun malaib, angine punika makuug 
nempuh ipun, nengkejutang ipun antuk 
kakuatan sane tan sida antuk mapas.” 


Indik kaluihan kawicaksanane 


1 Wenten genah anak ngrereh perak, tur 
28 wenten genah anak nyepuh mas. 

2 Jadmane ngrereh besi, malantaran nyongcong 
tanah miwah temaga kalebur saking 
tengah batune. 

3 Jadmane pada nureksain petenge sane 
pinih dalem. Ipun ngruruh dalem jagate, 
tur nyongcong batu sajeroning peteng 
dedete. 

4 Ring genah sane doh saking pumahan 
wiadin genahe sane nenten naenin entap 
ipun, irika jadmane nyongcong aungan 
tambang. Irika ipun makarya sajeroning 
kasepian, tekek magisian ring taline sane 
wenten ring aungane. 

5 Pretiwine sane ngwetuang pangan, nanging 
ring sor tanahe punika sami katumbeg tur 
kenyagang. 


AYUB 28.6-13 2231 


6 Batu-batune ring tanahe madaging sesocan 
miwah abunnyane madaging mas. 

7 Tan wenten paksi sikep sane manggihin 
margine sane ngungsi ka aungan 
tambange punika miwah tan wenten paksi 
sane naenin makeber nglintang irika. 

8 Nenten wenten singa wiadin sato galak sane 
naenin mamargi ring margine sane suung 
punika. 


9 Jadmane nyongcong batune sane pinih katos. 
Ipun nyongcong bongkol gunung rauh ka 
dasaripune. 

10 Rikala aunganipune mrasidayang nembus 
batune, irika ipun ngeniang batu-batu 
sane mule-mule. 

11 [pun nyongcong toya klebutan ring luanan 
tukade, tur saananing sane mengkeb 
bakta ipun ka galange. 

12 Nanging ring dijake anake molih 
kawicaksanan? Ring dijake iraga patut 
mlajah mangda mrasidayang ngresep? 


13 Kawicaksanane punika nenten pacang 
kakeniang ring pantaran manusane. 
Nenten wenten anak uning amunapi 
sujatinipun pangargan kawicaksanane 
punika. 


AYUB 28.14-22 2232 


14 Kawicaksanane punika nenten wenten ring 
sawang samudra wiadin ring segarane. 

15 Kawicaksanane punika tan dados katumbas 
antuk perak wiadin mas. 

16 Mas miwah sesocan sane pinih becik 
nenten mrasidayang nyamenin pangargan 
kawicaksanane punika. 

17 Kawicaksanane punika maelan ring mase, 
maelan ring wadah sekare sane malakar 
antuk mas miwah ring gelase sane pinih 
becika. 

18 Pangargan kawicaksanne punika maelan ring 
inten miwah sesocan sane mule-mule. 

19 Berlian sane pinih becik miwah mas sane 
pinih murni nenten prasida kabandingang 
ring pangargan kawicaksanane punika. 


20 Yening kadi asapunika ring dijake kawit 
kawicaksanane punika? Ring dijake iraga 
patut mlajah, mangda mrasidayang 
ngresep? 

21 Saananing sane murip nenten wenten sane 
mrasidayang manggihin indike punika, 
kadi asapunika taler paksine sane makeber 
nenten mrasidayang uning. 

22 Sang Pati miwah Sang Kala Geseng maosang, 
ipun wantah miragi gatra ngeniang indik 
kawicaksanane punika. 


AYUB 28.23-29.1 2233 


23 Wantah Ida Sang Hyang Widi Wasa ngraga 
sane uning ring margine miwah uning ring 
genah kawicaksanane punika. 

24 Santukan Ida nyingak tanggun gumine miwah 
saluiring sane wenten ring sasoring akasa. 

25 Rikala Ida Sang Hyang Widi Wasa maicayang 
kakuatan ring angine miwah mastikayang 
akeh toyan segarane, 

26 rikala Ida Sang Hyang Widi Wasa mastikayang 
ring dija patutipun sabehe tedun miwah 
netepang margin guleme sane madaging 
kerug krebek, 

27 kenginan duk punika Ida nyingak 
kawicaksanane punika tur nguji 
kaluihanipune. Ida nyinahang 
kaledangan pakayunan Idane marep ring 
kawicaksanane punika. 

28 Ida Sang Hyang Widi Wasa ngandika ring 
manusane, sapuniki: “Yen kita makeneh 
dadi anak wicaksana, kita patut astiti bakti 
teken Ida Sang Hyang Widi Wasa. Yen 
kita makeneh ngresep patut kita ngutang 
laksanane ane dursila.” 


Katerangan Dane Ayub sane pamuput 
ngeniang indik wicaran danene 


29 1 Dane Ayub malih ngawitin mabaos, 
sapuniki: 


AYUB 29.2-10 2234 


2 “Dumadakja tiang malih nyidayang muponin 
urip, sakadi daweg Ida Sang Hyang Widi 
Wasa kantun ngiangin tiang. 

3 Ida Sang Hyang Widi Wasa setata ngiangin 
tiang tur mapaica galang ring tiang 
rikalaning tiang mamargi ring petenge. 

4 Masane punika dados masan tiange muponin 
kawibuhan miwah sih Ida Sang Hyang Widi 
Wasa nyayubin pumahan tiange. 

> Ida Sang Hyang Widi Wasa Sane Maha Wisesa 
ngiangin tiang, samaliha tiang kiter antuk 
pianak-pianak tiange makasami. 

6 Banteng miwah kambing tiange ngwedalang 
susu kantos maliah-liah miwah wit saitun 
tiange pada mentik ring tanahe sane 
mabatu-batu. 

7 Rikala panglingsir kotane ngwentenang 
pauman, tiang taler sareng paum irika. 

8 Paratrunane pada nyamping rikalaning ipun 
pada manggihin tiang miwah paraanake 
lingsir-lingsir pada ngadeg ngormatin 
tiang. 

9 Parapamimpin rakyate pada wusan 
mabebaosan, 

10 kadi asapunika taler parasulinggihe pada 
meneng mapepan. 


AYUB 29.11-17 2235 


11 Sakancan anake sane manggihin tiang wiadin 
anake sane miragi indik tiange, ipun pada 
maosang becik ngeniang ring paindikan 
sane sampun kardi tiang. 

12 Rikala anake tiwas-tiwas pada ngeling 
nunas tulung, tiang nulungin ipun. Tiang 
nulungin anake sane ubuh-ubuh sane 
nenten wenten anak sane ngetangang 
ipun. 

13 Jadmane sane katempuh antuk kasangsaran 
sane ageng, pada muji tiang, tur tiang 
nulungin anake sane balu-balu mangda 
ipun sutrepti. 

14 Tiang setata malaksana adil miwah jujur. 

15 Tiang makadados paningalan anake sane 
buta miwah buntut buat anake sane 
rumpuh. 

16 Tiang waluya sakadi bapa buat anake sane 
tiwas-tiwas, tur dados panampih buat 
wong sunantarane sane katempuh antuk 
kamewehan. 

17 Tiang nyirnayang kawisesan jadmane sane 
nyapa kadi aku, tur ngluputang anake sane 
kala-ala antuk jadmane sane nyapa kadi 
aku punika. 


AYUB 29.18-25 2236 


18 Tiang setata ngajap-ajap mangda tiang 
nutugang tuuh tur padem jumah 
sajeroning kabingaran. 

19 Tiang tan bina sakadi wit taru sane 
akahnyane tansah ngemu toya miwah 
carang-carangnyane kabelusin antuk 
damuh. 

20 Sakancan anake setata pada myji tiang, tur 
kakuatan tiange nenten naenin ngadoang 
tiang. 

21 Rikala tiang ngamedalang tetimbangan, 
anake sami pada meneng tur teleb 
miragiang baos tiange. 

22 Yening tiang sampun puput mabaos, tan 
wenten malih anak sane ngwuwuhin baos 
tiange punika. Raos tiange katelebang 
waluya sakadi pretiwine ngisep toyan 
sabehe. 

23 Sakancan anake pada nampi baose punika 
waluya sakadi petanine nampi sabeh 
rikalaning masan endang. 

24 Tiang masemu kenyem ring ipun, rikala ipun 
pada tan maderbe pangajap-ajap malih. 
Sebeng tiange sane bingar ngawinang ipun 
pada semangat. 

25 Tiang tumuli nadosang dewek tiange 
pamimpin, tur ngardi kaputusan. Tiang 
raris nuntun ipun sakadi sang prabu 


AYUB 30.1-6 2237 


nuntun wadua balan idane, tur nglipurang 
ipun rikalaning ipun nenten maderbe 
pangajap-ajap malih. 


1 Nanging sane mangkin jadmane sane 

30 alitan ring tiang pada ngedekin tiang. 
Sane riin bapa-bapanipune sampun tan 
paji, kadi rasa jagi ngatehang asun tiange 
sane nyaga biri-birin tiange, tiang nenten 
lila nganggen ipun. 

2 Ipun sareng sami grombolan jadma sane tan 
paguna, ipun kalintang lemet buat jaga 
ngarap gegaen tiange. 

3 Ipun kalintang tiwas miwah katunan tetedan, 
kantos rikala wengi, ring alase, ring genahe 
sane suung, ipun pada ngutgut akah sane 
tuh. 

4 Ipun pada mutbut entik-entikan ring tegal 
melakange raris kateda yadiastun akah 
taru sane tawah-tawah, sane nenten 
wenten rasanipun. 

5 Sawatek anake pada ngulah ipun saha 
jerit-jerit, sakadi anake sane ngendehang 
maling. 

6 Ipun magenah ring guane, ring aungane sane 
kacongcong ring sisin gunung batune. 


AYUB 30.7-15 2238 


7 Ring alase ipun aung-aung sakadi sato, tur 
mapunduh magompyok-gompyok ring 
bete. 

8 Ipun punika papunduhan jadma sane tan 
paguna miwah tan pawasta. Ipun kulah 
saking guminnyane. 

9 Sane mangkin ipun rauh tur ngedekin tiang. 
Tiang anggen ipun kakedekan. 

10 [pun seneb manggihin tiang. Pitaenang ipun 
dewekipune kantun becikan bandingang 
ring tiang, raris ipun rauh ngecuhin muan 
tiange. 

11 Santukan Ida Sang Hyang Widi Wasa sampun 
nadosang tiang lemet, tur tan maderbe 
pitulungan, ipun nglawan tiang antuk 
pedih sane tan jangkayan. 

12 Grombolan jadmane punika mapas tur 
ngebug tiang. Ipun ngulah tiang mangda 
tiang malaib, tur ipun nabdabang 
gegebugipune sane pamuput. 

13 [pun megat pajalan tiange buat ngluputang 
dewek, tur ipun mapakibeh jaga 
nyirnayang tiang, samaliha nenten wenten 
anak sane nyadelin ipun. 

14 Ipun nglantur ngebug pertahanan tiange tur 
ipun rauh mamuuk tiang. 

15 Tiang maplengek rehning rumasa karesresan. 
Kaluihan tiange sirna waluya sakadi 


AYUB 30.16-22 2239 


kesiran angine miwah kasugihan tiange 
ical sakadi pamargin ambune. 

16 Sane mangkin tiang jaga padem. Tan wenten 
pitulungan pabuat kasangsaran tiange. 

17 Rikala wengi tulang-tulang tiange makasami 
rumasa sakit. Rasa sakite ngutgut tiang 
nenten rered-rered. 

18 [da Sang Hyang Widi Wasa nyekuk baong 
tiange miwah nyetset panganggen tiange 
ngantos uek pasranting. 

19 Ida ngentungang tiang ring endute, tur tiang 
waluya sakadi bacin. 


20 Duh Ratu Sang Hyang Widi Wasa, titiang 
masesambatan nunas ica ring Palungguh 
IRatu, nanging Palungguh IRatu nenten 
naenin kayun masaur. Rikalaning titiang 
ngastawa, Palungguh IRatu nenten kayun 
nglinguang. 

21 Palungguh IRatu ngambekang kawirosan ring 
titiang. Palungguh IRatu nyangsaren titiang 
antuk sakancan kakuatan Palungguh 
IRatune. 

22 Palungguh IRatu manggayang titiang 
ampehang angin. Palungguh IRatu 
nyambehang titiang ring angin ribute sane 
ngrubeda. 


AYUB 30.23-29 2240 


23 Titiang uning mungguing Palungguh IRatu 
makta titiang ring genah patine, ka genah 
sane kapastikayang pabuat sakancan 
manusane. 

24 Punapi awinanipun Palungguh IRatu nglawan 
jadmane sane sampun benyah, inggih 
punika jadma sane nenten mrasidayang 
ngudiang-ngudiang, sajawining nunas sih 
kapiolasan. 

25 Boyake titiang sareng-sareng ngeling 
ring jadmane sane katempuh antuk 
kamewehan miwah marasa kangen ring 
jadmane sane kakirangan? 

26 Titiang ngajap-ajap kaliangan miwah galang, 
nanging tungkalikanipun titiang molih 
kamewehan miwah kapetengan. 

27 Titiang kalara-lara antuk kakewehan lan 
pinakit, nyabran rahina setata sayan 
ngagengang sangsaran titiange. 

28 Titiang ngumbara sajeroning peteng sane 
remrem, saha nenten wenten sinar surya. 
Titiang majujuk ring arepan anake akeh 
tur nunas pitulungan. 

29 Suaran titiange sedih kingking tur ngasih-asih 
sakadi suaran asu ajage ngulun-ulun, 
wiadin suaran paksi kasuarine. 


AYUB 30.30-31.6 2241 


30 Kulit titiange sampun masalin dados selem 
denges, tur titiang puun malantaran panes 
bara. 

31 Ring genahe sane riin titiang miragi suaran 
tetabuhan sane ngulangunin, nanging 
sane mangkin wantah panulame miwah 
ling sane piragi titiang. 


3 1 1 Tiang sampun majanji, mungguing tiang 
nenten jaga naenin nganengneng anak 
luh antuk manah kasemaran. 

2 Punapike sane kakardi antuk Ida Sang Hyang 
Widi Wasa Sane Maha Kuasa ring iraga? 
Sapunapike antuk Ida ngwales laksanan 
manusane? 

3 Ida nibakang bencana miwah karusakan ring 
jadmane sane malaksana iwang. 

4 Ida Sang Hyang Widi Wasa wikan ring saluiring 
paindikan sane kardi tiang. Ida ngaksi 
saananing tindakan tiange. 


5 Tiang masumpah mungguing tiang nenten 
malaksana dursila miwah mamanah 
nguluk-nguluk anak lianan. 

6 Ledang Ida Sang Hyang Widi Wasa nimbang 
tiang antuk timbangan sane jujur, irika Ida 
jaga ngaksi mungguing tiang tan paiwang. 

7 Yening tiang lempas saking margine sane 
patut, wiadin manggayang dewek tiange 
kadaut antuk paindikan sane jaat, yening 
liman tiange kaletehin antuk dosa, 

8 kenginan banggayang pamupon tiange 
mangda karusak wiadin palawija sane 
tandur tiang mangda kateda antuk anak 
lianan. 


9 Yening tiang sampun ngedotang somah 
pisagan tiange, tur mengkeb ngantiang 
ipun ring obag-obagan jelananipune, 

10 dumadak mangda somah tiange nyakanang 
anak muani sane lianan miwah medem 
ring pedeman anak muani sane tiosan. 

11 Kajaatan sane kadi asapunika patut katiben 
danda pati. 

12 Indike punika tan bina sakadi genin kawah 
nrakane sane ngeseng, sane masmi 
saananing paderbean tiange. 


13 Rikalaning wenten panjak tiange maselselan 
ring tiang, tiang madingehang baosipune 
tur nepasin ipun saha adil. 

14 Yening tiang nenten nglaksanayang sakadi 
asapunika, sapunapi antuk tiang tangkil 
ring Ida Sang Hyang Widi Wasa? Napi sane 


AYUB 31.15-21 2243 


jaga uningayang tiang yening Ida Sang 
Hyang Widi Wasa rauh nepasin tiang? 

15 [da Sang Hyang Widi Wasa sane ngardi tiang, 
Ida taler ngardi panjak tiange. 


16 Tiang nenten naenin tulak pacang nulungin 
anake sane tiwas-tiwas. Tiang nenten 
naenin manggayang parabebalune urip 
tan maderbe pangajap-ajap, 

17 wiadin manggayang anake ubuh-ubuh 
pada mamargi naanang basang seduk, 
rikalaning tiang madaar. 

18 sapanjang umur tiange, tiang sampun 
matiningin ipun. 


19 Rikalaning tiang manggihin anak sajeroning 
kakirangan, kalintang tiwas kantos nenten 
mrasidayang numbas pangangge, 

20 tiang ngwehin ipun pangangge sane 
malakar antuk wol sane kawitipun saking 
gompyokan biri-birin tiange. Kenginan 
ipun raris muji tiang saking saguluking 
manahipune. 


21 Yening tiang naenin nguluk-nguluk anak 
ubuh, ulihan tiang uning mungguing tiang 
jaga menang ring pangadilan, 


AYUB 31.22-30 2244 


22 madak mangda liman tiange lung, tur madak 
ipun keles saking palan tiange. 

23 Santukan tiang ajerih ring pasisip Ida Sang 
Hyang Widi Wasa, kenginan tiang nenten 
jaga nglaksanayang paindikan sane kadi 
asapunika. 


24 Tiang sampun nenten naenin andel ring 
kasugihan, 

25 wiadin nyumbungang dewek antuk kasugihan 
tiange. 

26 Tiang sampun nenten naenin nyumbah 
matan ai ulihan galangipune, wiadin 
nyumbah bulan ulihan kaasriannyane. 

27 Tiang nenten naenin paling raris nyumbah 
bulan miwah surya malantaran nyakupang 
lima jaga mabakti ring ipun. 

28 Dosa sane asapunika patut katibakin danda 
pati. Indike punika dura cara pamantuka 
ring Ida Sang Hyang Widi Wasa Sane Maha 
Kuasa. 


23 Tiang nenten naenin marasa liang yening 
meseh tiange nandang sangsara wiadin 
liang ring manah yening ipun katempuh 
antuk bencana. 

30 Tiang nenten naenin ngardi dosa malantaran 
ngastawayang mangda ipun padem. 


AYUB 31.31-35 2245 


31 Sawatek jadmane sane makarya ring tiang 
pada uning mungguing tiang setata liang 
nampi wong sunantara. 

32 Tiang setata nyimpangang anake sane 
maleluasan ring umah tiange, tur nenten 
naenin manggayang ipun nginep ring 
margine. 

33 Anak lian ngindayang ngengkebang 
dosanipune, nanging tiang nenten naenin 
ngengkebang dosan tiange. 

34 Tiang nenten ajerih ring paindikan sane 
baosanga antuk anake akeh. Tiang nenten 
naenin mapuik-puikan wiadin mengkeb 
jumah meten, ulihan takut ring temah 
pisuhipune. 


35 Punapike wenten anak sane jaga miragiang 
baos tiange? Tiang masumpah mungguing 
sabilang abuku baos tiange punika patut. 
Banggayang Ida Sang Hyang Widi Wasa 
Sane Maha Wisesa nyaurin tiang. 


Yening wenten dedalihan sane sampun 
katulis buat kanggen nalih tiang antuk 
meseh tiange mangda tiang mrasidayang 
ngwacen, 


AYUB 31.36-32.2 2246 


36 surate punika jaga saluk tiang anggen tiang 
baju, tur jaga genahang tiang ring tendas 
tiange makadados gelungan. 

37 Tiang jaga nguningayang sakancan indik 
sane sampun laksanayang tiang ring Ida 
Sang Hyang Widi Wasa, tur nenten jaga 
nguntulang tenggek tiange ring ajeng 
Idane. 


38 Yening tiang sampun mamaling tanah 
gegarapan tiange tur ngambil tanahe 
punika saking anake sane patut nerbeang, 

39 Yening tiang sampun nunas pamupon sane 
mentik irika, nanging manggayang petani 
sane nandur punika padem makenta, 

40 madakja irika tumbuh lalang miwah putri 
malu makadados silur gandum miwah 
pantune sane mentik irika.” 


Kadi asapunika Dane Ayub muputang baos 
danene. 


Pitutur Dane Elihu 
(32:1--37:24) 


1 Santukan Dane Ayub sampun cager ring 
32 ragan danene tan paiwang, kenginan 
sang tiga raris wusan mabaos ring dane. 
2 Nanging wenten anak lian sareng-sareng irika, 


AYUB 32.3-8 2247 


mapesengan Elihu. Dane nenten mrasidayang 
malih nanggehang bendun danene, santukan 
Dane Ayub matutang ragan danene tur 
ngiwangang Ida Sang Hyang Widi Wasa. (Dane 
Elihu punika okan Dane Barakeel katurunan 
Dane Bus, maug sajeroning palingsehan Dane 
Ram.) 3 Dane taler duka ring sawitran Dane Ayub 
makatetiga. Sang tiga nenten polih margi jaga 
nyaurin Dane Ayub, tur paindikane punika sane 
ngawinang pakantenanipun Ida Sang Hyang 
Widi Wasa sane iwang. “Santukan Dane Elihu 
rumasa dane punika anak sane pinih muda ring 
pantarannyane, punika awinan dane nyantosang 
mangda sang tiga sami pada wusan mabaos. 

3 Rikala dane ngaksi mungguing sang tiga nenten 
mrasidayang nyaurin Dane Ayub, dane duka 
pisan, “tumuli ngawitin mabaos, sapuniki: 

“Tiang puniki kantun wimuda, tur semeton 
sampun lingsir-lingsir. Punika awinanipun 
tiang ajerih nguningayang ring 
parasemeton, napi sane dados daging 
manah tiange. 

7 Kamanah antuk tiang, mungguing semeton 
sane patut mabaos, santukan semeton 
maraga kelihan, semeton patut 
ngadumang kawicaksanan semetone. 

#Nanging sawiaktinipun sane rauh tur 
maicayang kawicaksanan ring imanusa 


AYUB 32.9-14 2248 


punika Roh Ida Sang Hyang Widi Wasa 
Sane Maha Wisesa. 

9 Boya malantaran sampun lingsir raris jadmane 
dados wicaksana, wiadin ngawinang ipun 
uning ring sane patut. 

10 Duaning punika sane mangkin tiang nunas 
ring semeton, mangda ledang mirengang 
atur tiange. Icenja tiang nguningayang 
sane dados daging manah tiange. 


11 Tiang saking sabar miragiang rikalaning 
semeton sedek mabaos, tur nyantosang 
rikalaning semeton ngulati lengkara- 
lengkara sane wicaksana. 

12 Tiang nelebang pisan baos semetone, 
mawinan piragi tiang mungguing semeton 
tan sida karya. Semeton sampun nenten 
tungkas ring paindikan sane sampun 
kabaosang antuk Dane Ayub. 

13 Sapunapi antuk semeton jaga mabaos, 
mungguing semeton sane sampun molih 
kawicaksanane punika? Wantah Ida Sang 
Hyang Widi Wasa sane patut nyaurin Dane 
Ayub, santukan semeton sampun tan sida 
karya. 

14 Dane Ayub sampun mabaos ring semeton 
boyaja tiang. Duaning punika sane 


AYUB 32.15-22 2249 


mangkin tiang pacang matur ring dane, 
nanging bina ring pasaur semetone. 


15 Inggih semeton Ayub, sang tiga sampun 
kaon. Dane nenten mrasidayang malih 
nyaurin semeton. 

16 Punapike patut tiang terus nyantosang, 
yening sang tiga sampun pada meneng? 
Dane pada ngadeg iriki tur nenten wenten 
malih sane mrasidayang nikayang dane. 

17 Tiang nenten jaga terus mendep. Sane 
mangkin tiang jaga ngaturang pasaur 
tiange newek, tur jaga nguningayang ring 
semeton daging manah tiange. 

18 Tiang rumasa nenten mrasidayang malih 
nyantosang buat jaga mabaos. Tiang 
nenten mrasidayang ngandeg baos tiange. 

19 Yening tiang nenten polih sela mabaos, tiang 
jaga makeplug sakadi klukuh blulang 
wadah anggure, sane madaging toya 
anggur sane anyar. 

20 Tiang nenten mrasidayang mendep. Tiang 
jaga mabaos. 

21 Tiang nentenja jaga ngilonin sapasira jua ring 
sajeroning paiegane puniki. Tiang nenten 
jaga ngajumang sapasira jua. 

22 Tiang nenten uning sapunapi caranipun 
ngajum-ngajum, tur Ida Sang Hyang Widi 


AYUB 33.1-8 2250 


Wasa pacang digelis nyisipang tiang, 
yening tiang malaksana kadi asapunika. 


1 Inggih semeton Ayub, sane mangkin 
33 becikang miragiang saananing sane jaga 

aturang tiang. 

2 Tiang sampun sedia jaga nguningayang daging 
manah tiange. 

3 Sakancan baos tiange punika saking jujur, tur 
tiang maosang indik kapatutan. 

4 Roh Ida Sang Hyang Widi Wasa sane ngardi 
tiang, tur mapaica urip ring tiang. 


3 Yening semeton mrasidayang, indayang 
saurin baos tiange. Rarisang dabdabang 
pakayunan semetone, buat nindihin ragan 
semetone. 

6 Semeton miwah tiang pateh ring ayun Ida 
Sang Hyang Widi Wasa. Iraga sareng kalih 
pateh kakardi antuk tanah legit. 

7 Punika awinannya semeton nenten patut 
ajerih ring tiang, tiang nenten jaga nyapa 
kadi aku ring semeton. 


8 Sane mangkin tiang sampun miragi baos 
semetone kadi asapuniki: 


AYUB 33.9-16 2251 


9 Tiang nenten iwang. Tiang nenten wenten 
makardi paindikan sane iwang. Tiang tan 
paiwang tur bebas saking dosa. 

10 Nanging Ida Sang Hyang Widi Wasa polih 
dadalan nglawan tiang, tur nadosang tiang 
meseh Idane. 

11 (da negul buntut tiange antuk ante, tur 
nlektekang sakancan pajalan tiange. 


12 Inggih semeton Ayub, nanging tiang 
nguningayang ring semeton, 
sayuaktinipun, semeton iwang. Ida 
Sang Hyang Widi Wasa maraga agungan 
ring sakancan manusane. 

13 Napi awinannya semeton ngiwangang Ida 
Sang Hyang Widi Wasa, rehning Ida 
nenten nyaurin atur piuning manusane? 

14 Yadiastun Ida Sang Hyang Widi Wasa 
mawali-wali ngandika, nenten wenten 
anak sane nglinguang paindikan sane 
nikayang Ida. 

15 Rikalaning wengi, risedek jadmane pada 
pules, Ida Sang Hyang Widi Wasa ngandika 
masrana ipian miwah antuk kamewehan. 

16 Ida ngawinang ipun pada miragiang sabdan 
Idane tur nengkejutang ipun antuk 
panglemek Idane. 


AYUB 33.17-24 2252 


17 Ida Sang Hyang Widi Wasa ngandika 
mangda anake wusan ngardi dosa miwah 
ngluputang ipun mangda sampunang ipun 
sombong. 

18 ida nenten ledang manggayang ipun 
kasirnayang. Ida ngrahayuang ipun saking 
pati. 

19 ida Sang Hyang Widi Wasa nglemekin 
manusane masrana nurunang pinakit, tur 
ngebekin awak ipune antuk rasa sakit. 

20 Jadmane sane sakit, ipun nenten maderbe 
manah jaga madaar, samaliha yadiastun 
dedaaran sane pinih becik, taler 
ngawinang ipun seneb. 

21 Awakipune sayan ngameragang, kantos 
semeton mrasidayang ngaksi sakancan 
tulang-tulangipune. 

22 Ipun sampun makire ngungsi jagat anake 
padem. 


23 Sajawining menawi wenten malaekat adiri 
sane rauh mapaica pitulungan ring ipun, 
inggih punika adiri saking pantaran 
panyiuan malaekat Ida Sang Hyang Widi 
Wasa, malaekat sane matinget imanusa, 
ngeniang indik tetegenanipune. 

24 Maduluran antuk sih kapiolasan malaekate 
punika jaga mabaos sapuniki: 'Bebasangja 


AYUB 33.25-30 2253 


ipun! Ipun durung patut ngungsi jagat 
jadmane sane padem. Puniki jinah 
panebusipune, mangdane ipun prasida 
bebas. 

25 Awakipune jaga malih kukuh bakuh tur 
muda. 

26 Yening ipun ngastawa, Ida Sang Hyang 
Widi Wasa jaga ledang nagingin 
pangastawanipune. Ipun jaga astiti 
bakti ring Ida Sang Hyang Widi Wasa 
maduluran manah liang. Ida Sang Hyang 
Widi Wasa pacang ngamanggehang malih 
kapatutanipune. 

27 Ipun jaga mabaos ring ajeng pasamuane, kadi 
asapuniki: “Tiang sampun madosa. Tiang 
sampun nenten nglaksanayang paindikan 
sane patut, nanging Ida Sang Hyang Widi 
Wasa ngrahayuang tiang. 

28 ida ngambil tiang, mangda nenten ngungsi 
genah anake sane padem, mawinan tiang 
kantun urip. 

29 Ida Sang Hyang Widi Wasa mawali-wali 
nglaksanayang sakancan paindikan. 

30 Ida ngrahayuang urip anake tur Ida mapaica 
urip sane bungah ring ipun. 


AYUB 33.31-34.5 2254 


31 nggih semeton Ayub, sane mangkin 
pirengangja atur tiange. Menengja tiang 
jaga matur. 

32 Nanging yening wenten paindikan sane 
sandang baosang semeton, becikan tiang 
jaga miragiang baos semetone. Tiang 
saking liang ngwastanin semeton anak 
sane patut. 

33 Nanging yening nenten wenten, rarisang 
meneng tur pirengangja atur tiange, tur 
tiang jaga ngaturin semeton, sapunapi 
caranipun mangda prasida dados 
wicaksana. 


24 1 Semeton anak sane kalintang wicaksana, 
tur kalintang pradnyan. Sane mangkin 
pirengangja atur tiange. ? (34:1) 

3 Semeton uning ring ajeng-ajengan sane becik 
rikala semeton sampun nyicipin ajengane 
punika, nanging semeton nenten uning 
ring baos sane wicaksana, yening wantah 
miragiang kewanten. 

4 Sane mangkin iraga sane kapisara buat 
mastikayang paindikane punika. 

> Dane Ayub mriangken, mungguing dane tan 
paiwang, nanging Ida Sang Hyang Widi 
Wasa nenten kayun ngicen dane kadilan. 


AYUB 34.6-12 2255 


6 Dane mataken sapuniki: “Sapunapiang tiang 
jagi mobab, tur mabaos mungguing tiang 
puniki iwang? Tiang sampun katatunin 
raat pisan, nanging tiang nenten madosa’ 


7 Inggih semeton Ayub, punapike semeton 
naenin ngaksi jadma sane kadi asapunika? 
Ipun nenten naenin madue rasa bakti ring 
Ida Sang Hyang Widi Wasa. 

8 Ipun sakadi rombongan jadmane dursila, tur 
ngumbara sareng-sareng ring jadmane 
sane dosa. 

9 [pun mabaos mungguing tan wenten 
gunanipun jaga ngiringang pakarsan Ida 
Sang Hyang Widi Wasa. 


10 Duaning punika, semeton sane madue 
pangresepan pada pirengangja atur 
tiange! Punapike Ida Sang Hyang Widi 
Wasa ledang nglaksanayang paindikan 
sane iwang? 

11 Ida mapaica ganjaran ring anake manut ring 
laksanan ipun, tur ngajiang ipun sakadi 
amun patutipun. 

12 ida Sang Hyang Widi Wasa Sane Maha 
Wisesa nenten nglaksanayang paindikan 
sane jaat. Ida nenten naenin tan adil ring 
sapasira jua. 


AYUB 34.13-21 2256 


13 Punapike Ida Sang Hyang Widi Wasa molih 
kakuasaan saking anak lian? Punapike 
wenten anak sane misarayang jagate 
puniki ring Ida? 

14 Yening Ida Sang Hyang Widi Wasa ngambil 
angkihane punika, 

15 kenginan sawatek sane murip jaga padem tur 
jaga mawali malih dados abu. 


16 Sane mangkin, yening wiakti semeton 
wicaksana, pirengangja atur tiange. 

17 Punapike semeton mapikayun nyisipang 
Ida Sang Hyang Widi Wasa sane patut? 
Punapike pitaenang semeton, mungguing 
Ida geting ring kadilan? 

18 ida Sang Hyang Widi Wasa nyisipang pararatu 
miwah parapamrentah, yening ida dane 
pada tan maguna wiadin dursila. 

19 Ida nentenja ngilonin pamrentahe wiadin 
ngroangin anake sugih marep ring anake 
tiwas, santukan Ida sane ngardi dane 
miwah ipun sareng sami. 

20 Jadmane nyidayang nadak padem rikalaning 
wengi. Ida Sang Hyang Widi Wasa manteg 
manusane tur ipun raris padem. Tan 
pasrana Ida mademang manusane. 

21 |da ngaksi sakancan tindakan manusane. 


AYUB 34.22-29 2257 


22 Tan wenten peteng dedet, amunapija 
petengipune jaga mrasidayang ngilidang 
jadmane madosa ring ayun Ida Sang Hyang 
Widi Wasa. 

23 Ida Sang Hyang Widi Wasa nenten buat 
mastikayang dauh sane pasti pabuat 
imanusa jaga tangkil buat nunas tetepasan 
ring Ida. 

24 ida nenten buat ngwentenang panureksan, 
buat jaga ngingsirang parapamimpine tur 
ngentosin antuk anak lianan. 

25 Santukan Ida wikan ring laksanan ipune. Ida 
nyabatang tur ngenyagang ipun rikala 
wengi. 

26 ida nyisipang jadmane madosa ring genah 
sane kapanggihin antuk jadmane akueh. 

27 Santukan ipun pada wusan ngiring Ida tur 
nenten nglinguang pituduh-pituduh idane, 

28 ipun pada ngawinang anake sane tiwas-tiwas 
pada jerit-jerit nunas ica ring Ida Sang 
Hyang Widi Wasa, tur Ida mirengang 
pinunas icanipune. 


29 Yening Ida Sang Hyang Widi Wasa 
mastikayang nenten nglaksanayang 
punapa-punapi, sirake sane mrasidayang 
ngiwangang Ida. Yening Ida ngengkebang 


AYUB 34.30-33 2258 


wedanan Idane, jadmane nenten jaga 
maderbe pitulungan. 

30 Nenten wenten paindikan sane nyidayang 
kalaksanayang antuk bangsa-bangsane, 
buat jaga ngandeg penjajahe sane tan 
pawidi sane mamanah mrentah ipun. 


31 Inggih semeton Ayub, punapike semeton 
sampun ngangkenin dosa-dosan semetone 
ring ayun Ida Sang Hyang Widi Wasa tur 
majanji jaga nenten malih ngardi dosa? 

32 Punapike semeton sampun mapinunas ring 
Ida Sang Hyang Widi Wasa, mangda Ida 
ledang nyinahang kiwangan-kiwangan 
semetone? Samaliha punapike semeton 
sampun adung jaga wusan malaksana 
dursila? 

33 Santukan semeton tulak ring indik sane 
kamargiang antuk Ida Sang Hyang 
Widi Wasa, sapunapiang semeton jaga 
mrasidayang nyantos Ida buat jaga 
nglaksanayang paindikan sane edotang 
semeton? Kaputusan puniki wantah ring 
ragan semetone, boya ring dewek tiange. 
Sane mangkin nikayang ring tiang sareng 
sami, sapunapi pakayunan semetone? 


AYUB 34.34-35.4 2259 


34 Sakancan anake sane pradnyan sinah jaga 
adung. Saananing anake sane wicaksana 
sane mireng atur tiange jaga maosang, 

35 mungguing semeton Ayub jaga mabaos 
ulihan nenten uning ring punapa-punapi, 
tur saananing baos danene tan wenten 
pikenohipun. 

36 Indayangja telebang mikayunin, saananing 
sane kabaosang antuk Dane Ayub. 
Semeton jaga uning mungguing dane 
mabaos punika tan bina sakadi jadmane 
dursila. 

37 Dosan danene wewehin dane malih antuk 
pembrontakan. Ring arep iraga sareng 
sami dane nganistayang Ida Sang Hyang 
Widi Wasa. 


1 Inggih semeton Ayub, nenten patut 

35 semeton maosang mungguing semeton 
tan paiwang ring ayun Ida Sang Hyang 
Widi Wasa. 2 (35:1) 

3 Wiadin matur pitaken ring Ida Sang Hyang 
Widi Wasa kadi asapuniki: “Sapunapike 
antuka dosan titiange ngrubeda 
Palungguh IRatu? Punapike pikolih titiange 
malantaran titiang nenten ngardi dosa. 

“Tiang jaga ngaturin semeton pasaur, kadi 
asapunika taler parasawitran semetone. 


AYUB 35.5-10 2260 


> Indayangja aksi akasane! Amunapike tegeh 
ambune punika? 

6 Yening semeton madosa, indike punika 
nentenja ngawinang Ida Sang Hyang Widi 
Wasa pocol. Yening semeton mawali-wali 
ngardi iwang punapike indike punika 
ngrubeda Ida? 

7 Malantaran semeton malaksana sane patut, 
punapike indike punika mrasidayang 
ngaturang pitulungan ring Ida Sang Hyang 
Widi Wasa? Ida Sang Hyang Widi Wasa 
nenten merluang punapa-punapi saking 
semeton. 

8 Wantah parasawitran semetone pada manusa 
sane nandang sangsara malantaran dosan 
semetone. Semeton makardi ayu, ipun 
sane polih pitulungan. 


9 Yening anake katindes, ipun raris jerit-jerit, 
ipun nyeritin anak lian mangda rauh 
nulungin ipun. 

10 Nanging ipun nenten tangkil ring Ida Sang 
Hyang Widi Wasa, sane ngardi ipun, sane 
ledang mapaica pangajap-ajap ring ipun, 
rikalaning ipun katempuh antuk masa 
sane pinih peteng dedet. 


AYUB 35.11-36.1 2261 


11 [pun nenten tangkil ring Ida Sang Hyang Widi 
Wasa, sane ngawinang iraga wicaksanaan 
ring saananing sato wiadin paksine. 

12 Ipun jerit-jerit nunas tulung, nanging Ida 
Sang Hyang Widi Wasa nenten nyaurin 
pinunasipune santukan ipun kalintang 
sumbung tur jaat. 

13 Nenten wenten pikenoh pabuat ipun 
jerit-jerit. Ida Sang Hyang Widi Wasa Sane 
Maha Kuasa nenten ledang ngaksi wiadin 
mirengang aturipune. 


14 Semeton Ayub, semeton maosang 
mungguing semeton tan mrasidayang 
manggihin Ida Sang Hyang Widi Wasa. 
Nanging jantosangja saha sabar, wicaran 
semetone wenten ring ayun Idane. 

15 Semeton mitaenang mungguing Ida Sang 
Hyang Widi Wasa nenten nyisipang miwah 
Ida nenten pati lingu ring dosa. 

16 Nenten wenten pikenohipun pabuat 
semeton, yen semeton ngraris mabaos 
kadi asapunika. Santukan sampun sinah, 
mungguing semeton nenten uning ring 
paindikan sane baosang semeton. 

1 Sabarja semeton, tur pirengang malih 

36 akidik, indik sane jaga aturang tiang ring 


AYUB 36.2-9 2262 


semeton, sajeroning parab Ida Sang Hyang 
Widi Wasa. 2 (36:1) 

3 Pangweruhan tiange dalem pisan. Tiang jaga 
nguningayang paindikan sane uningin 
tiang, buat nyinahang mungguing Ida Sang 
Hyang Widi Wasa punika sane ngardi tiang 
punika adil. 

4Saananing sane uningayang tiang ring 
semeton puniki tan wenten sane bobab. 
Semeton nyingak ring ajeng semetone 
anak sane wiakti wicaksana. 


> Ambate kukuh bakuhne Ida Sang Hyang Widi 
Wasa. Ida nenten nganistayang sapasira 
jua. Tan wenten paindikan sane tan 
karesep antuk Ida. 

6 Ida nenten nglugrain jadmane madosa 
muponin urip, tur Ida setata adil ring 
jadmane tiwas-tiwas. 

7 Ida nyayubin jadmane sane patut. Ida 
nglugrain ipun mrentah waluya sakadi 
sang prabu tur manggayang ipun kaluihang 
ngantos salami-laminipun. 

8 Nanging yening anake kategul antuk ante 
tur nandang sangsara punika malantaran 
indik sane sampun laksanayang ipun, 

9 Ida Sang Hyang Widi Wasa nyinahang dosa- 
dosanipune miwah kasumbunganipune. 


AYUB 36.10-17 2263 


10 [da ngawinang ipun nyak miragiang 
pakeling Idane buat mawali saking 
paindikan-paindikan sane dursila. 

11 Yening ipun satinut ring Ida Sang Hyang Widi 
Wasa, tur astiti bakti ring Ida, ipun prasida 
nutugang tuuh tur prasida muponin 
sutrepti miwah kawibuhan. 

12 Nanging yening ipun nenten sairing, ipun 
jaga padem sajeroning kanambetanipune, 
tur jaga nglintangin tukad ngungsi ka jagat 
anake sane padem. 


13 Jadmane sane tan pawidi ipun tan mari 
ngadut pedih, samaliha yening ipun 
kasisipang, ipun nenten jaga nunas tulung. 

14 Ipun jaga padem sakantun ipun bajang, tur 
ipun tan mari pacang nandang kimud. 

15 Nanging Ida Sang Hyang Widi Wasa nguruk 
manusane majalaran kasangsaran, tur 
kamewehan punika anggen Ida ngedatang 
matanipune. 

16 |da Sang Hyang Widi Wasa makta semeton 
medal saking kamewehan, tur nglugrain 
semeton muponin kerta raharja. 

Mejan semetone kadugdugin antuk 
ajeng-ajengan kantos tegeh. 

17 Nanging mangkin semeton kasisipang kadi 
patutipun. Waspadaja semeton. 


AYUB 36.18-24 2264 


18 Sampunangja icena tukang suape jaga 
nguluk-uluk semeton wiadin jadmane 
sane sugih-sugih jaga nuntun semeton 
kantos paling. 

19 Indike punika ngawinang semeton nenten 
wenten gunanipun jaga jerit-jerit nunas 
tulung. Sane mangkin saananing kakuatan 
semetone jaga nenten mrasidayang 
nulungin semeton. 

20 Sampunangja semeton ngedotang mangda 
wengine rauh, inggih punika rikala masan 
bangsane jaga pada padem. 

21 Waspadaja, sampunang semeton mawali 
ring paindikane sane dursila. Kasangsaran 
semetone sampun ngawinang semeton 
medal saking irika. 


22 Flingangja, ambate agung kawisesan Ida Sang 
Hyang Widi Wasa. Ida punika maraga guru 
sane pinih agung. 

23 Tan wenten anak sane mrasidayang 
nguningayang ring Ida Sang Hyang Widi 
Wasa, punapi sane patut laksanayang Ida, 
wiadin nalih Ida ngamargiang paindikan 
sane dursila. 

24 Ida tansah kapuji malantaran paindikan sane 
sampun kardi Ida. Semeton taler patut 
muji Ida. 


AYUB 36.25-32 2265 


25 Sakancan anake sane sampun padem 
manggihin paindikan sane sampun kardi 
Ida, nanging tan wenten anak sane 
ngresep ring paindikane punika. 

26 raga nenten mrasidayang uning ring 
kagungan Idane makasami, wiadin ngitung 
akeh yusan Idane. 


27 Ida Sang Hyang Widi Wasa sane ngambil 
toyane saking jagate saha ngwaliang toya 
punika ulung dados sabeh. 

28 ida nglugrain sabehe punika masriok saking 
guleme, buat nyiram sakancan manusane. 

29 Tan wenten anak sane uning sapunapi 
guleme punika mamargi, wiadin kadi 
sapunapi kerug krebeke ring akasane 
ring genah Ida Sang Hyang Widi Wasa 
malinggih. 

30 Ida nurunang kilap ring akasane makaileh, 
nanging dasar segarane kantun taler 
peteng. 

31 Kadi asapunika Ida mapaica pangan kinum 
ring manusane, saha nyawisang pangan 
kinum kantos maliah-liah. 

32 ida ngambil kilape punika antuk tangan 
Idane, tur mrentahang ipun nyander 
segarane. 


AYUB 36.33-37.8 2266 


33 Kerug krebeke ngwarah-warahang indik 
angin ribut sane jaga gelis rauh, tur 
bantenge pada uning ring indik rauh angin 
ribute punika. 

27 1 Angin ribute punika ngawinang manah 
tiange nrugtug banget pisan. 

2 Semeton sareng sami, pirengangja sabdan 
Ida Sang Hyang Widi Wasa. Pirengangja 
kerug krebeke sane medal saking cangkem 
Idane. 

3 Ida nurunang kilap saking akasane, 
makelep saking tanggun jagate rauh ka 
tanggunnyane sane lianan. 

4 Kerugan sabdan Idane banget pisan. Suaran 
Idane makuug kadulurin antuk kilap sane 
makebiar. 

> Rikala Ida Sang Hyang Widi Wasa mapaica 
pituduh, paindikan-paindikan sane 
ngangobin prasida kasidan, inggih punika 
paindikan-paindikan sane tawah sane 
nenten karesep antuk iraga. 

6 Ida ngandikayang mangda saljune ulung ka 
jagate. Ida nurunang sabeh sane tan 
kadi-kadi balesnyane. 

7 Ida ngawinang anake pada wusan makarya. 
Ida nyinahang ring ipun mungguing Ida 
sedek makarya. 

8 Sato alase ngungsi guannyane suang-suang. 


AYUB 37.9-16 2267 


9 Angin ribute rauh saking kelod tur dingine 
sane tan sipi rauh saking kaler. 

10 Angsengan Ida Sang Hyang Widi Wasa 
ngawinang toyane dados dingin tur kentel, 
tumuli kadadosang es sane katos. 

11 Kilape makebiar saking ambune, 

12 rikala ipun nyander mrika-mriki satinut ring 
pakarsan Ida Sang Hyang Widi Wasa. Ipun 
nglaksanayang sakancan titah Ida Sang 
Hyang Widi Wasa ka sakuub jagate. 

13 Ida Sang Hyang Widi Wasa nurunang sabeh 
rauh melusin pretiwine. Ida taler prasida 
nurunang sabeh punika buat nyisipang 
manusane, wiadin buat nyinahang 
pasuecan Idane. 

14 Rarisang mararian dumun ajebos, semeton 
Ayub! Sasampun punika rarisang 
malih pirengang! Indayang pakayunin 
paindikane sane kalintang becik sane 
kalaksanayang antuk Ida Sang Hyang Widi 
Wasa. 

15 Punapike semeton uning, sapunapi antuka 
Ida Sang Hyang Widi Wasa mapaica 
pituduh tur ngawinang kilape makelep 
saking megane? 

16 Punapike semeton uning, sapunapi antuka 
guleme punika mamargi kambang ring 


AYUB 37.17-21 2268 


akasane, inggih punika pakaryan Ida Sang 
Hyang Widi Wasa sane ngangobin? 

17 Sampun janten semeton nenten uning. 
Semeton wantah uning naanang panes 
rikala jagate katempuh antuk angin sane 
rauh saking kelod. 

18 Punapike semeton mrasidayang nulungin Ida 
Sang Hyang Widi Wasa ngebatang langite, 
tur ngarap langite punika kantos dados 
sakadi waja sane mlenyig? 

19 Indayang ajahin tiang, napi sane patut 
uningayang tiang ring Ida Sang Hyang Widi 
Wasa. Pepineh tiange puyung, tur tiang 
nenten maderbe baos sane nyandang 
aturang tiang. 

20 Tiang nenten nyak nguningayang mungguing 
tiang jaga matur ring Ida Sang Hyang 
Widi Wasa. Napi gunanipun tiang jaga 
ngaturang sela ring Ida buat nyirnayang 
tiang. 


21 Sane mangking galange ring akasane 
dumilah, kantos iraga tan mrasidayang 
jaga nganengneng galange punika. 
Akasane sampun kedas kasampatang 
antuk angine. 


AYUB 37.22-38.4 2269 


22 Sinar mas kanten baler tur kaluihan Ida Sang 
Hyang Widi Wasa nglikub iraga antuk rasa 
angob. 

23 Kawisesan Ida Sang Hyang Widi Wasa 
kalintang agung kantos iraga nenten 
mrasidayang nganampekin Ida. Ida maraga 
patut miwah adil marep ring imanusa. 

24 Duaning punika nentenja tawah yening 
sakancan jadmane angob ring Ida tur 
Ida nenten lingu ring jadmane sane 
ngaku-ngaku wicaksana.” 


Ida Sang Hyang Widi Wasa nyaurin Dane Ayub 


38 1 Ida Sang Hyang Widi Wasa tumuli 
masabda ring Dane Ayub saking tengah 
angin ribute. Sabdan Ida Sang Hyang Widi Wasa, 


sapuniki: 


2 “Nyenke kita ene, ane nakonang 
kawicaksanan Ulune aji raos kitane ane 
belog tur puyung ento? 

3 Ane jani dabdabang iban kitane, buka anake 
muani, laut sautinja patakon ane lakar 
takonang Ulun teken kita. 

4 Dugas Ulune ngadakang gumi apake kita ada 
ditu? Yening kita saja nawang tegarang 
tuturang unduke ento teken Ulun. 


AYUB 38.5-12 2270 


3 Enyenke mastiang amunapa lakar linggahne? 
Nyenke ane ngembatang tali pangukurne? 
Apake kita bisa nyautin ento makejang? 

6 Apa ane ngisiang sesaka ane nyangga gumine 
ento? Nyenke ane masang batu dasar di 
bucun gumine. 

7 Dikalaning galang kangin, bintang-bintange 
pada makidung sibarengan muah kaulan 
Ida Sang Hyang Widi Wasa ane ada di 
suargan pada masuryak-suryak masuka 
rena. 


8 Nyenke ane ngubetang gapura-gapurane buat 
ngempel pasihe dikalan yehe makeplug 
pesu uli garba wasan pretiwine? 

3 Tuah Ulun ane ngangkebin pasihe aji gulem 
muah nyaputin ia aji peteng dedet. 

10 Ulun ene netepang wates pasihe tur ngempel 
ia kanti tuara ngliwatin gapura-gapurane 
ento. 

11 Ulun ngandika teken pasihe ento kene: “Tuah 
neked dini dogen, eda buin iba ngliwat! 
Neked dini dogen dadi ombak ibane” 

12 Ih Ayub, sasukat kitane dadi jlema, taenke 
kita mrentah dinane, apang teka galang 
kangine? 


AYUB 38.13-20 2271 


13 Apake kita mrentah galang kangine ento buat 
ngejuk gumine, tur nengkejutang jlemane 
ane dursila uli tongosne mengkeb? 

14 |emahe ngranayang gunung-gunung muah 
tegalane pada ngenah buka tetampihan 
panganggone, cedang buka tampak 
stempele sig tanah legite. 

15 Galang lemahe bes galang pabuat jlemane 
dursila, tur ngandeg ia nyalanang 
kabramantian. 


16 Apake kita suba taen ka klebutan yehe di 
sawang samudrane? Subake kita taen 
majalan di samudrane? 

17 Suba taenke ada anak matujuhin kita 
gapurane ane ngungsi ka pati lokane ane 
peteng dedet? 

18 Bakatke baan kita minehin amun apake 
geden gumine? Yening kita nawang 
tegarang sautin! 


19 Apake kita nawang, uli dijake tekan galange 
muah dija kawit petenge? 

20 Nyidayangke kita matujuhin ia amunapa 
benehne ia majalan, wiadin nunden ia 
buin malipetan? 


AYUB 38.21-31 2272 


21 Ulun pracaya sinah kita nawang, sawireh kita 
suba tua pesan tur suba ada dugas gumine 
kaadakang. 


22 Subake kita taen nengokin gudang tongos 
Ulune nyepel salju muah ujan? 

23 Salju muah ujane ento sepel Ulun pabuat 
masa pakewuh muah dinujune ada ieg 
muah siat. 

24 Subake kita taen ka tongos matan aine 
endag, wiadin ka tongos tekan angin 
kangine mampeh? 


25 Nyenke ane ngae tlabah buat mriokang 
ujane muah nyediaang jalan buat kerug 
krebeke? 

26 Nyenke ane ngranayang ujan sig tongose ane 
tusing ada anak nongosin? 

27 Nyenke ane melusin tanahe ane tuh tur 
bedak teken yeh, apanga padange mentik? 

28 Apake ujan muah damuhe ento ngelah bapa? 

29 Nyenke memen es muah saljune, 

30 ane ngubah yehe dadi batu muah ngubah 
yehe dadi es? 


31 Nyidayangke kita negul bintang Kartikane? 
Wiadin ngembus panegulan bintang 
Blantike? 


AYUB 38.32-40 2273 


32 Nyidayangke kita nuntun bintang-bintange 
ento ngamasa, muah nuntun bintang 
Praune, muah bintang-bintange ane 
marengin bintange ento? 

33 Apake kita nawang pidabdab ane mrentah 
langite muah nyidayangke kita nepekang 
pidabdabe ento di gumine? 


34 Nyidayangke kita jerit-jerit ngaukin guleme, 
apang kita sriokina baan ujan? 

35 Yening kita nunden kilape makebiar apake 
ia lantas teka sig kitane tur ngraos kene: 
‘Inggih titiang sairing. 

36 Nyenke ane ngorahin kedis blibise yen Tukad 
Nile lakar blabar, wiadin ngorahin manuke, 
mungguing ujane lakar ulung? 

37 Nyenke ane wicaksana pesan kanti 
ia nyidaang metek guleme, muah 
ngesengang ia buat mriokang ujane, 

38 hah ento ujan ane ngranayang buke kantos 
dadi endut? 


33 Maanke kita ngalihang singane amah- 
amahan, muah metekang basang 
singa-singane muda ane seduk, 

40 dikalane ia pada mengkeb di goanne wiadin 
medem-medeman sambilanga ngantiang 
di sebunne. 


AYUB 38.41-39.7 2274 


41 Nyenke maang ngamah kedis goake, 
dikalane ia pada pasliwer baan layahne, 
dikalane panak-panakne ngeling nagih 
amah-amahan? 

1 Apake kita nawang ipidanke kambing 
39 alasane ento lekad? Apake kita taen 
nlektekang manjangane ngelah panak? 

2 Apake kita nawang makapidan makelonne ia 
ngadut panakne ento? Apake kita nawang 
masanne ia lekad? 

3 Apake kita nawang, buin pidanke masanne ia 
lakar nengkulang awakne, tur nglekadang 
panakne? 

4 Di alase panakne ento sayan ngedenang tur 
nyitengang, laut magedi tur tusing buin 
malipetan. 


5 Nyenke ane nglumbar keledae alasane ento? 
Nyenke ane nglusin talinne tur maang ia 
ngumbara? 

6 Ulun maicayang tegal melakange makadadi 
tongosne, muah nglugrain ia idup di 
tegalane ane tanahne uyahan. 

7 Ia joh uli kota-kotane ane rame tur tusing 
ada anak ngebohang ia tur nganggon ia 
magarapan. 


AYUB 39.8-15 2275 


8 Gunung-gununge dadi pategalan tongosne 
ngalih amah, tongosne ngalih sawatek ane 
magoba gadang ane lakar amaha. 


9 Apake sampi alasane dadi anggon kita 
magarapan? Apake ia nyak nginep di 
kandang kitane? 

10 Nyidayangke kita negul ia aji tali laut 
nganggon ia nenggala, wiadin nganggon ia 
ngedeng lampit di tegalan kitane? 

11 Banike kita nyagerang kasitengannyane tur 
nunden ia apanga ngarap gegaen kitane 
ane berat? 

12 Apake kita cager, mungguing ia lakar ngaba 
mulih pamupon kitane, tur munduhang 
gandum uli tongos kitane nigtig gandum. 


13 Amunapake becatne kampid kedis kasuarine 
kepat-kepat? Nanging tusing ada kedis 
kasuari ane nyidayang makeber buka kedis 
cangake. 

14 Kedis kasuarine ngejang taluhne di tanahe, 
sawireh panese ane uli tanahe lakar 
ngranayang taluhne ento anget. 

15 Ja tusing nawang mungguing ada batis ane 
lakar ngenyagang taluhne di tanahe ento, 
wiadin sato alas ane lakar melahang 
taluhne ento. 


AYUB 39.16-25 2276 


16 la mapi-mapi mungguing taluhne ento mirib 
tusing ia ane ngelah, tur ia tusing lingu 
mungguing pakibehne ento tan papuara. 

17 Ulun ene ane ngawanang ia belog tur tusing 
mapaica kawicaksanan teken ia. 

18 Nanging ia ngawitin malaib, ia nyidayang 
ngedekin sawatek jarane muah anake ane 
negakin. 


19 fh Ayub, kitake ane ngawanang jarane buka 
keto sitengne muah maang ia gembal ane 
tebel? 

20 Kitake ane ngranayang ia bisa makecog buka 
balange tur matakut anak aji gregehane? 

21 la demen pesan ngekeh tanah di tegalane. 
la macuet malaib ngonyang bayunne ka 
pasiatan. 

22 Ia tusing nawang takut tur tusing ada pedang 
ane nyidayang nglipetang ia. 

23 Sanjata ane abana baan anake ane negakin 
ngrincing tur kelem-kelem kena sinar 
matan ai. 

24 Ia ngejer ulihan girangne, tur jarane pada 
malomba malaib ngarepang. Dikalan 
trompete kupin ia tusing nyidayang buin 
ngoyong. 

25 Sabilang trompete mamunyi ia ngregeh. la 
nyidayang ngendus bon siate, satondene 


AYUB 39.26-40.4 2277 


ia teked di pasiatan, tur ia ningeh jeritan 
munyin komandane. 

26 Apake kedis sikepe mlajah sig kitane kenken 
caranne makeber, dikalane ia ngebatang 
kampidne makeber ngelodang? 

2? Apake kedis garudane ngantiang pituduh 
kitane buat ngae sebun di gununge tegeh? 

28 la ngae sebun di gunung batune ane paling 
tegeha, tur muncuk gununge ane lanying 
anggona bentengne. 

29 Uli ditu ia medasang tongos ane paek muah 
joh buat ngalih ane dadi matiang muah 
amaha. 

30 Bangke-bangkene itera baan kedis garudane, 
tur ditu panak garudane nyorot getih. 


40 1 Ayub, kita nangtangin Ida Sang Hyang 
Widi Wasa Ane Maha Kuasa. Anejani apa 
kita lakar suud, wiadin lakar masaut?” 
2 (40:1) 


Pasaur Dane Ayub 
3 “Duh Ratu Sang Hyang Widi Wasa, titiang 
kalintang jugul apunggung, sapunapiang 
titiang jaga ngaturang pasaur? Titiang 
nenten malih nyidayang nguningayang 
punapa-punapi. 4 (40:3) 


AYUB 40.5-14 2278 


> Sane sampun aturang titiang punika sampun 
langkungan ring sapatutipun.” 

6 Irika Ida Sang Hyang Widi Wasa malih ngandika 

ring Dane Ayub saking tengah megane, sapuniki: 

7 “Ane jani majujukja kita buka anake muani, 
tur sautinja patakon Ulune. 

8 Apake kita makeneh muktiang, mungguing 
Ulun ene tusing adil, muah melihang Ulun 
tur menehang dewek kitane? 

9 Apake patuh siteng kitane teken Ulun? 
Nyidayangke munyin kitane buka kerug 
krebeke, patuh jangihne buka munyin 
Ulune. 

10 Yening keto majujukja kita, sajeroning 
kaluihan muah kasombongan kitane. 
Payasinja awak kitane aji kagungan muah 
kamulian. 

11 |wasinja anake ane sombong. Ketogang 
gedeg basang kitane tur nistaangja ia. 

12 Nah iwasinja ia tur ajakja ia tuun. Enyagangja 
jlemane dursila, dija jua ia nongos. 

13 Tanemja ia ajaka makejang di tanahe tur 
tegulja ia di gumin anake mati. 

14 Dadinne Ulun ane paling maluna muji kita 
muah ngangkenin mungguing kita menang 
ulihan dewek kitane padidi. 


AYUB 40.15-24 2279 


15 Iwasinja jaran Tukad Nile. Ulun ane ngardi 
ia tur Ulun ane ngardi kita. la ngamah 
padang patuh buka sampine. 

16 Nanging ambate siteng awakne buina 
ambate geden bayunne. 

17 Ikutne majujuk buka punyan arase muah 
Uat-uat batisne siteng pesan. 

18 Tulang-tulangne siteng buka temagane, tur 
batisne buka sesaka besine. 


19 Di pantaran ane kardi Ulun ia ane paling 
ngangobin. Sajawining sang ane ngardi ia, 
tusing ada ane nyidayang ngalahang ia. 

20 Padang ane dadi amah-amahan iane 
ngranayang ia sayan ngedenang, nah ento 
padang ane mentik di gunung-gununge di 
tongos sarwa sato alase pada macanda. 

21 Ig medem di beten bet duine, tur mengkeb 
sig glagahe ane mentik di rawa-rawane. 

22 Lawat bet dui muah punyan gandarusane 
ane di sisin tukade nyayubin ia. 

23 la tusing jejeh teken luaban tukade, ia tama 
pesan, yadiastun Tukad Yordane nomplok 
ngliab muanne. 

24 Nyenke ane nyidayang nekep muanne tur 
ngejuk ia? Wiadin nyenke ane nyidayang 
ngisiang bungutne aji jeet? 


AYUB 41.1-11 2280 


41 1 Nyidayangke kita ngejuk buaya Lewiatan 
aji pancing? Wiadin negul layahne aji tali? 
2 Nyidayangke kita ngejang tali di bungutne? 
Wiadin ngejang pancing di cadikne? 

3 Apake ia lakar morahan teken kita apang 
baang ia magedi? Apake ia nunas 
suastiastu teken kita? 

4 Apake ia ngae prajanjian teken kita, tur majanji 
lakar ngayahin kita salawas-lawasne? 

> Apake kita lakar negul ia buka kedis-kedise ane 
sayangang kita, makadadi satunggaling 
bebanyolan pabuat wang jeron kitane? 

6 Nyakke parabendegane matawahang ia? 
Nyakke dagange nampah tur ngadep ia? 

7 Nyidayangke kita nebek kulitne aji tumbak, 
wiadin nusuk tenggekne aji linggis? 

8 Tegarang usud acepok, sinah kita tusing buin 
makeneh negarang, tur kita lakar tusing 
taen engsap teken siate ento. 


9 Asing-asing anak ane nepukin Lewiatan, ilang 
kawanenannyane tur bah ka tanahe. 

10 Mara ia bangun, ia galak pesan tur tusing ada 
anak bani majujuk di arepnyane. 

11 Nyenke ane nyidayang nglawan ia, tur enu 
rahayu? Di sakuub gumine tusing ada ane 
nyidayang nglawan ia. 


AYUB 41.12-22 2281 


12 Jani Ulun nuturang teken kita unduk batis 
buaya Lewiatane ento, muah ngambarang 
amunapa siteng muah geden batisne ento. 

13 Tusing ada anak nyidayang nguek bajunne 
ane paling di sisina, muah nusuk baju besi 
ane anggona. 

14 Nyenke ane nyidayang mukak cadikne, ane 
kiter baan giginne ane ngresresin? 

15 Tundunne malakar aji tameng dada ane 
mejejer, kategul tekek dadi abesik kantos 
buka batune. 

16 Tamenge ento atep tur dempet dadi besik, 
kanti angine tusing nyidaang macelep di 
selagane. 

17 Tamenge ento madeket tekek pesan, kanti 
tusing dadi baan malasang. 

18 Yen buaya Lewiatane ento mabangkes 
laut pesu endih makebiar, tur matanne 
masunaran buka matan aine mara endag. 

19 Uli bungutne pesu api ngendih, muah lelatun 
apine membah makebiar. 

20 Uli cunguhne pesu andus malepuk, buka 
andus padange ane puun, ane anggona 
munpunin payuk. 

21 Angkihane ngranayang apine ngendih, tur 
apine nilap uli bungutne. 

22 Baongne kekeh pesan, kanti anake ane 
katemu teken ia pada karesresan. 


AYUB 41.23-31 2282 


23 Kulitne tusing ada ane mes angan abedik. Ia 
katos tur kekeh buka besine. 

24 Kenehne katos buka batune tur tusing ngelah 
jejeh angan abedik, katos muah kekeh 
buka tugu batune. 

25 Yening ia bangun, yadian anak ane paling 
sitenga sinah pada tengkejut. Anake 
ento pada jejeh tur tusing ada anak ane 
nyidayang nulungin. 

26 Tusing ada pedang ane nyidayang natunin ia. 
Tusing ada tumbak wiadin panah muah 
lembing nyidayang mencanen ia. 

27 Sawireh pabuat ia, besine lemet buka 
sumine, muah temagane ento embuk 
buka kayune ane berek. 

28 Tusing ada panah nyidayang ngulah ia. Batu 
kaange ane kasabatang sig iane, rasaanga 
buka kalambet aji sumi. 

29 Pabuat ia tungkede ento satmaka sumi 
akatih, tur ia kedek yan anak nibakang 
tumbak teken ia. 

30 Klupasan basangne buka clebingkahe ane 
magigi, ia nyeluh tanahe ane buug buka 
tenggalane. 

31 Ja ngubek pasihe kanti yehne maluab 
tur kanti madidih buka lengise ane di 
pangorengane. 


AYUB 41.32-42.4 2283 


32 Rurunge ane entapa dadi galang maglanaran, 
muah pasihe dadianga didih ane putih. 

33 Di gumine tusing ada ane nyandang 
bandingang teken ia. la sato ane tuara 
ngelah jejeh. 

34 la nemberang sakancan buron ane paling 
sombonga. Ia dadi ratun sakancan satone 
ane galak-galak.” 


42 1 Irika Dane Ayub raris matur ring Ida Sang 
Hyang Widi Wasa, sapuniki: 

2 “Duh Ratu Sang Hyang Widi Wasa, titiang 
uning mungguing Palungguh IRatu 
kalangkung wisesa. Palungguh IRatu 
mrasidayang ngardi saananing sane 
arsayang Palungguh IRatu. 

3 Palungguh IRatu nakenang napi awinan 
titiange purun nunasang kawicaksanan 
Palungguh IRatune. Sujatinipun titiang 
jadma sane kalintang nambet. Titiang 
maosang paindikan sane nenten karesep 
antuk titiang, indik katawahan sane 
kalintang agung pabuat pangresepan 
titiange. 

4 Palungguh IRatu ngarsayang mangda titiang 
miragiang sakantun Palungguh IRatu 
masabda, tur ngandikayang mangda 


AYUB 42.5-8 2284 


titiang nyaurin pitaken-pitaken Palungguh 
IRatune. 

> Sujatinipun sane uningin titiang wantah sane 
sampun katuturang antuk anak lian ring 
titiang, nanging sane mangkin titiang 
sampun ngeton Palungguh IRatu antuk 
matan titiange newek. 

6 Duaning punika titiang rumasa kimud 
ngeniang ring saluiring paindikan sane 
sampun baosang titiang, tur sane mangkin 
titiang kapok tur maguyang iriki ring buk 
miwah abune.” 


Pamuput 


7 Sasampune Ida Sang Hyang Widi Wasa puput 
masabda ring Dane Ayub, Ida raris ngandika 
ring Dane Elipas, sapuniki: “Ulun duka pesan 
teken kita muah teken timpal kitane makadadua, 
wireh kita tusing ngraos ane beneh unduk Ulune, 
buka ane raosanga baan | Ayub parekan Ulune. 
8 Ane jani kema ngalih sampi muani pitung ukud 
muah biri-biri muani pitung ukud, laut ajak | 
Ayub ngaturang makadadi aturan kitane. | Ayub 
lakar ngastawayang kita tur Ulun lakar nagingin 
pinunasne, tur tusing lakar ngaenang kita kimud 
buka ane patut tampi kita. Kita tusing nuturang 
ane beneh unduk Ulune buka ane katuturang 
baan | Ayub.” 


AYUB 42.9-15 2285 


9 Dane Elipas, Bildad miwah Sopar sairing ring 
pituduh Ida Sang Hyang Widi Wasa, tur Ida raris 
nagingin pinunas Dane Ayube. 

10 Sapanglanturipun, sasampun Dane Ayub 
ngastawayang sawitran danene tetiga punika, 
Ida Sang Hyang Widi Wasa raris nglugrain Dane 
Ayub malih muponin kasugihan. Tur Ida mapaica 
arta brana nikel ping kalih bandingang ring 
druen danene sane sampun-sampun. 11 Semeton 
danene lanang istri, miwah parasawitran danene 
sane lianan makasami pada rauh masuka-suka 
ngiring dane ring jeroan danene. Dane sareng 
sami pada nyinahang kapitresnan danene miwah 
nglipur Dane Ayub ngeniang indik kamewehan 
sane sampun katibakang antuk Ida Sang Hyang 
Widi Wasa ring dane. Dane suang-suang pada 
mapaica jinah miwah ali-ali mas ring Dane Ayub. 

12 Sapanglanturipun, sapanyeneng Dane Ayub, 
dane kamertanin antuk Ida Sang Hyang Widi 
Wasa langkungan ring sane sampun-sampun. 
Dane madue biri-biri patbelas tali, unta nem 
tali, banteng kalih tali miwah keledae siu ukud. 
13 Dane madue oka lanang pepitu miwah oka istri 
tetiga. 14 Okan danene sane istri sane pinih duur 
kapesengin Yemima sane madia kapesengin Kesia 
miwah sane pinih alit kapesengin Kerenhapuh. 
15 Ring sakuub jagate sami, tan wenten anak istri 
sane nyamenin kaayuan okan Dane Ayub punika. 


AYUB 42.16-17 2286 


Dane Ayub taler mapaica waris ring oka-okan 
danene sane istri-istri punika pateh sakadi okan 
danene sane lanang-lanang. 

16 Sasampune punika, Dane Ayub nyeneng 
malih satus petang dasa taun suenipun, kantos 
dane napetang putu miwah kompiang danene. 
17 Kenginan Dane Ayub seda, sasampun yusan 
danene panjang pisan. 


KIDUNG 


CAKEPAN SANE KAPING PISAN 
(Kidung 1--41) 


Indik bagia sane sujati 


1 1 Bagia anake sane nenten ngidepang pitutur 
jadmane dursila, sane nenten nulad 
laksanan jadmane madosa, wiadin sruron 
ring jadmane sane tan paguna ring ayun 
Ida Sang Hyang Widi Wasa, 

2 hanging ipun molih kaliangan sajeroning 
nglaksanayang pidabdab Ida Sang Hyang 
Widi Wasa, saha ipun mlajahin pidabdabe 
punika rahina wengi. 

3 Anake punika waluya sakadi taru sane mentik 
ring sisin tukade sane mawoh ngamasa, 
sane daun-daunnyane nenten layu. Ipun 
labda karya ring saluiring laksananipune. 


4 Nanging jadmane sane dursila nenten kadi 
asapunika. Ipun tan bina sakadi gumpang 
sane kampehang antuk angin. 


KIDUNG 1.5-2.4 2288 


“Jadmane madosa jaga kasisipang antuk Ida 
Sang Hyang Widi Wasa, tur ipun pacang 
kanehang saking kaula druen Idane. 

6 Jadmane sane patut tansah katantan miwah 
kasayubin antuk Ida Sang Hyang Widi 
Wasa, nanging pamargin jadmane dursila 
ngungsi ka pati loka. 


Sang prabu seselikan Ida Sang Hyang Widi Wasa 


2 1 Punapi awinanipun bangsa-bangsane 
punika ngrincikang pembrontakan? 
Punapi awinannya rakyate pada ngardi 
komplotan sane tan paguna? 

2 Pararatunnyane pada brontak, 
parapamrentahnyane pada makanti 
sraya nglawan Ida Sang Hyang Widi Wasa 
miwah nglawan sang prabu seselikan 
Idane. 

3 Sapuniki baosipune: “Jalanja bebasang 
deweke uli reh-rehannyane. Jalanja 
tungkasin prentahne!” 


4 Ida Sang Hyang Widi Wasa ica saking 
singasanan Idane sane ring suargan, tur 
ngewerin rerincikanipune sane nambet 
punika. 


KIDUNG 2.5-12 2289 


3 Sasampune punika Ida nglemekin ipun antuk 
piduka tur nengkejutang ipun antuk 
bebendun Idane. 

6 Ida ngandika sapuniki: “Di Sion, di gunung 
Ulune ane suci, Ulun suba ngamanggehang 
sang prabu druen Ulune.” 


7 Ida sang prabu ngandika sapuniki: “Gelahe 
lakar nuturang paundukan ane suba 
kawarah-warahang baan Ida Sang Hyang 
Widi Wasa. Ida ngandika teken gelahe 
kene: “Kita ene putran Ulun, didinane jani 
Ulun dadi ajin kitane. 

8 Tunasja pedas Ulun lakar maicayang teken 
kita bangsa-bangsane makejang. Gumine 
makejang dadi gelah kitane. 

9 Kita lakar ngenyagang bangsa-bangsane ento 
aji gada besi. Kita lakar ngenyagang ia 
buka payuk tanahe. ” 


10 Ih sawatek pararatu, jani padingehangja 
picekete ene! Ih parapamrentah di 
gumine, incepangja paplajahane ene. 

11 Astiti baktija teken Ida Sang Hyang Widi Wasa 
aji keneh ane jejeh ngetor. 

12 Jejeh tur nungkulja teken Ida. Yen tusing keto 
pidukan Idane lakar enggal matangi, tur 


KIDUNG 3.1-6 2290 


jerone lakar mati tan pasangkan. Bagia 
anake ane ngulati pasayuban sig Idane. 


Pangastawan ritatkala semeng 
buat nunas pitulungan 


1 Duh Ratu Sang Hyang Widi Wasa. Titiang 
3 akeh pisan maderbe meseh. Kalintang 
akeh jadmane sane nglawan titiang. 
2 Ipun pada maosang titiang kadi asapuniki: 
“Ida Sang Hyang Widi Wasa tusing lakar 
mapaica pitulungan teken ia.” 


3 Nanging Palungguh IRatu, duh Ratu Sang 
Hyang Widi Wasa, setata dados tamiang 
titiange sajeroning baya. Palungguh IRatu 
mapaica kamenangan ring titiang, tur 
Palungguh IRatu ngawinang titiang malih 
wanen. 

4 Titiang masesambatan nunas tulung ring Ida 
Sang Hyang Widi Wasa, tur Ida nagingin 
pinunas titiange saking bukit Idane sane 
suci. 


“Titiang mabahan raris pules, tur Ida Sang 
Hyang Widi Wasa nyayubin awengi mepek. 

6 Titiang nenten ajerih ring meseh sane 
panyiuan akehipun, sane ngiter titiang 
saking sabilang samping. 


KIDUNG 3.7-4.3 2291 


7 Duh Ratu Sang Hyang Widi Wasa, Widin 
titiang, ledang Palungguh IRatu rauh 
ngrahayuang titiang! Palungguh IRatu 
nyisipang meseh-meseh titiange 
makasami, tur manggayang ipun tan 
padaya buat mlegendahang titiang. 

8 Kamenangane punika, saking Ida Sang 
Hyang Widi Wasa rauhnya. Dumadak Ida 
ngamertanin kaulan Idane. 


Pangastawan rikala wengi, 
buat nunas pitulungan 


1 Duh Ratu Sang Hyang Widi Wasa, sane 
4 dados patindih titiange, saurinja titiang 
rikala titiang ngastawa. Rikala titiang 
katempuh antuk kamewehan, Palungguh 
IRatu mapaica pitulungan ring titiang. 
Sane mangkin suecaninja titiang tur 
pirengangja pangastawan titiange. 


2 Ih jero, buin makapidan makelonne jerone 
nganistayang tiang? Buin amunapa 
makelonne jerone leket teken paundukan 
ane tan paguna, muah ninutin paundukan 
ane palsu? 


3 Ingetangja mungguing Ida Sang Hyang Widi 
Wasa suba nyelik anake patut makadadi 


KIDUNG 4.4-8 2292 


druen Idane, tur Ida mirengang pinunas 
tiange, dikalane tiang nunas ica teken Ida. 


4Pada jejeh ngetorja jerone tur suudja ngae 
dosa. Melahangja minehin paundukane 
ene, dikalan jerone masare di pasarean 
jerone. 

5 Aturangja aturan ane patut di ayun Ida Sang 
Hyang Widi Wasa, tur suksrahja jerone 
teken Ida. 


6 Akeh anake sane ngastawa asapuniki: “Duh 
Ratu Sang Hyang Widi Wasa, icenja titiang 
merta langkungan ring puniki. Cingak tur 
suecaninja titiang!” 

7 Nanging kaliangan sane sampun paicayang 
Palungguh IRatu ring titiang, punika 
langkungan ring sane naenin puponin ipun 
rikala ipun mupu gandum miwah anggur. 


8 Rikala titiang masare, titiang pules saha 
sutrepti. Duh Ratu Sang Hyang Widi 
Wasa, wantah Palungguh IRatu sane 
ngrahayuang titiang saha sampurna. 


KIDUNG 5.1-6 2293 


Pangastawan buat nunas pasayuban 


1 Duh Ratu Sang Hyang Widi Wasa, pirengja 
5 atur titiange, tur pirengangja sesambatan 
titiange. 
2 Duh Ratu, Widi miwah ratun titiange, 
pirengja pinunas ican titiange, buat nunas 
pitulungan. 


Duh Ratu Sang Hyang Widi Wasa, titiang 
ngastawa ring ayun Palungguh IRatu. 

3 Palungguh IRatu mireng atur titiange 
rikalaning semeng. Rikala endag suryane 
titiang ngunggahang pangastawan 
titiange, tur titiang nyantosang pawuwus 
Palungguh IRatu. 


4 Palungguh IRatu boyaja Widi sane seneng ring 
laksana sane tan patut. Palungguh IRatu 
nenten nglugrain wenten kadursilan ring 
ayun Palungguh IRatu. 

5 Palungguh IRatu nenten ledang ring paliat 
jadmane sane sumbung. Palungguh IRatu 
bendu ring sakancan jadmane sane jaat. 

6 Palungguh IRatu nyirnayang sakancan 
jadmane sane bobab, tur mrastayang 
jadmane sane angkara miwah pekel. 


KIDUNG 5.7-11 2294 


7 Nanging malantaran sih pasuecan Palungguh 
IRatu sane kalintang ageng, titiang kalugra 
ngranjing ring Perhyangan Palungguh 
IRatune. Titiang kalugra mabakti ring 
Perhyangan Agung Palungguh IRatu sane 
suci, tur saking subakti sumungkem ring 
ayun Palungguh IRatu. 

8 Duh Ratu Sang Hyang Widi Wasa, akeh pisan 
titiang maderbe meseh. Tuntunja titiang 
nglaksanayang pakarsan Palungguh IRatu. 
Dadosangja mangda gantar antuk titiang 
nuut margin Palungguh IRatune. 


9 Baos meseh titiange nenten wenten sane 
nyandang gega. Ipun wantah mamanah 
ngrusak kewanten. Baosipune wiakti 
lengut tur manis, nanging bek madaging 
pangindrajala sane ngawinang padem. 

10 Duh Ratu Sang Hyang Widi Wasa, sisipangja 
ipun. Dumadak rerincikanipune punika 
ngawinang ipun uug. Entungangja ipun 
saking ayun Palungguh IRatu, riantuk 
dosanipune pamantuka ring ayun 
Palungguh IRatu. 


11 Nanging sakancan jadmane sane muponin 
rahayu ring ayun Palungguh IRatu, sami 
jaga liang. Ipun setata pacang makidung 


KIDUNG 5.12-6.4 2295 


riantuk liangipune. Sayubinja jadmane 
sane astiti bakti ring ayun Palungguh 
IRatu. Santukan malantaran Palungguh 
IRatu ipun pada molih bagia. 

12 Duh Ratu Sang Hyang Widi Wasa, Palungguh 
IRatu ngamertanin jadmane sane satinut 
ring Palungguh IRatu. Sih pasuecan 
Palungguh IRatu nyayubin ipun waluya 
sakadi tamenge. 


Pangastawan buat nunas pitulungan 
rikalaning katempuh antuk kamewehan 


1 Duh Ratu Sang Hyang Widi Wasa, 

6 sampunangja Palungguh IRatu duka tur 
nukain titiang. Sampunangja Palungguh 
IRatu nyisipang titiang sajeroning pidukan 
Palungguh IRatu. 

2 Duh Ratu Sang Hyang Widi Wasa, titiang 
kalintang leleh, welasinja titiang. Icenja 
titiang kakuatan, bayun titiange sampun 
telas pisan, 

3 tur sikian titiange sampun kalintang meweh. 
Duh Ratu Sang Hyang Widi Wasa malih 
makapidanke suenipun Palungguh IRatu 
ngandeg pitulungan Palungguh IRatune 
ring titiang? 

4 Duh Ratu Sang Hyang Widi Wasa, ledang 
Palungguh IRatu rauh ngrahayuang 


KIDUNG 6.5-10 2296 


titiang. Luputangja titiang saking sang 
pati malantaran sih pasuecan Palungguh 
IRatune. 

> Ring pati loka nenten wenten anak sane eling 
ring Palungguh IRatu, samaliha tan wenten 
anak sane mrasidayang muji Palungguh 
IRatu irika. 


6 Titiang kalintang leleh malantaran kaduhkitan. 
Nyabran wengi pedeman titiange beseg 
antuk ling titiange, tur galeng titiange 
belus antuk yeh mata. 

7 Titiang nenten mrasidayang ngeton, matan 
titiange beseh ulihan ngeling, ulihan 
meseh-meseh titiange. 


8 Ih Jadma ane dursila, johangja iban jerone 
uli sig tiange. Ida Sang Hyang Widi Wasa 
mireng ling tiange. 

9 Ida mirengang sesambatan tiange buat 
nunas pitulungan, tur Ida jaga nagingin 
pangastawan tiange. 

10 Meseh-meseh titiange jaga ngrasayang 
kimud tan sipi ulihan ipun kaon. Ipun 
bingung tan pasangkan, mawinan ipun 
raris ajerih kapilayu. 


KIDUNG 7.1-6 2297 


Pangastawan buat nunas kadilan 


7 1 Duh Ratu Sang Hyang Widi Wasa, Widin 
titiange, titiang tangkil ring ayun 
Palungguh IRatu buat nunas pasayuban. 
Luputang tur rahayuangja titiang saking 
sakancan jadmane sane nguber titiang. 

2 Yen nenten kadi asapunika, ipun waluya sakadi 
singane malaibang titiang, tur nenten 
wenten anak sane ngluputang titiang. Irika 
ipun jaga mokeng-mokeng titiang. 


3 Duh Ratu Sang Hyang Widi Wasa, Widin 
titiange, yening titiang sampun malaksana 
iwang ring anak lianan, tur yening titiang 
sampun nilas sawitran titiange, wiadin 
titiang sampun madalem anake sane tan 
pakrana ngiwangang titiang, yening titiang 
sampun nglaksanayang sinalih tunggal 
paindikane puniki, 4(7:3) 

> banggayangja meseh-meseh titiange nguber 
tur ngejuk titiang, banggayang titiang tan 
mangkihan ring tanahe. 


6 Duh Ratu Sang Hyang Widi Wasa, durusang 
margiang pidukan Palungguh IRatu! 
Rarisang mapas brangtin meseh titiange. 


KIDUNG 7.7-13 2298 


Matangi tur icenja titiang pitulungan. 
Palungguh IRatu ngarsayang kadilan. 

7 Duaning punika punduhangja bangsa- 
bangsane sami ring ayun Palungguh IRatu, 
tur titahja ipun makasami saking luur. 

8 Palungguh IRatu maraga hakim pabuat 
bangsa-bangsane makasami. Duh Ratu 
Sang Hyang Widi Wasa, tepasin tur iloninja 
titiang. Palungguh IRatu wikan mungguing 
titiang nenten iwang. 

9 Palungguh IRatu maraga Widi sane adil, tur 
sane nepasin pepineh miwah pakitan 
titiange. Puputangja kajaatan jadmane 
dursila, tur pikolihinja jadmane sane becik. 


10 ida Sang Hyang Widi Wasa dados pasayuban 
titiange. Ida ngrahayuang anake sane astiti 
bakti ring Ida. 

11 [da Sang Hyang Widi Wasa maraga hakim 
sane adil tur setata nyisipang jadmane 
sane jaat. 

12 Yening ipun nenten nyak ngesehin 
solahipune, Ida Sang Hyang Widi Wasa 
jaga nyangih pedang Idane. Ida mentang 
panah Idane, tur sedia jaga katiwakang. 

13 Ida ngambil sanjatan Idane sane ngawinang 
padem, tur matitisang panah Idane sane 
ngendih murub. 


KIDUNG 7.14-8.2 2299 


14 Indayangja cingakin, kadi asapunapi 
jadmane dursila ngrincikang kajaatan. 
Ipun ngrincikang kamewehan tur 
nglaksanayang panglingga caya, 

15 nanging ipun newek sane keni jeet sane 
pasang ipun pabuat anak tios. 

16 Kadi asapunika ipun kukum antuk 
kajaatanipune niri, tur kasengkalen antuk 
kaangkara murkanipune newek. 


17 Titiang matur panyuksma ring Ida Sang 
Hyang Widi Wasa, malantaran kadilan 
Idane. Titiang makidung muji Ida Sang 
Hyang Widi Wasa, Sane Maha Luur. 


Kaluihan Ida Sang Hyang Widi Wasa 
miwah kawentenan manusane 


1 Duh Ratu Sang Hyang Widi Wasa, Widin 
8 titiange. Kagungan Palungguh IRatu 
kanten ring jagate makasami. Pujian buat 
Palungguh IRatu kantos rauh ka langite. 

2 Pujian punika kakidungang antuk alit-alit 
miwah rare-rarene. Palungguh IRatu 
rahajeng tur luput saking sakancan 
meseh-meseh IRatune. Palungguh IRatu 
muputang sakancan jadmane sane 
nglawan Palungguh IRatu. 


KIDUNG 8.3-9 2300 


3 Yen titiang nulengek ka akasane sane sampun 
kardi Palungguh IRatu miwah nlektekang 
bulan miwah bintang-bintang sane 
sampun genahang Palungguh IRatu ring 
genahnyane suang-suang, 

4 sapasirake manusa punika, kantos Palungguh 
IRatu makayunin ipun? Boyake ipun 
wantah manusa pada sane patiningin 
Palungguh IRatu? 


> Yadiastu Palungguh IRatu ngardi ipun soran 
akidik ring kawentenan Palungguh IRatu, 
Palungguh IRatu mayasin ipun antuk 
kaluihan miwah kamulian. 

6 Palungguh IRatu ngamanggehang ipun buat 
ngereh sawatek sane sampun kardi 
Palungguh IRatu. Saluiring sane kardi 
Palungguh IRatu punika sampun augang 
Palungguh IRatu ring reh-rehan ipune, 
minakadinipun: 

7 Biri-biri miwah banteng, kadi asapunika taler 
satone sane galak-galak, 

8 sarwa paksi miwah mina, makamiwah 
sakancan sane urip ring segarane. 


9 Duh Ratu Sang Hyang Widi Wasa, Widin 
titiange, kagungan Palungguh IRatune 
kanten ring jagate makasami. 


KIDUNG 9.1-6 2301 


Atur panyuksma ring Ida Sang Hyang 
Widi Wasa santukan kadilan Idane 


1 Duh Ratu Sang Hyang Widi Wasa, titiang jaga 
9 muji Palungguh IRatu antuk saguluking 
manah titiange. Titiang jaga nyritayang 
sakancan paindikan sane luih-luih sane 
sampun kardi Palungguh IRatu. 

2 Duaning sih pasuecan Palungguh IRatu, titiang 
jaga makidung saha suka rena. Titiang jaga 
makidung muji Palungguh IRatu, duh Widi 
Sane Maha Wisesa. 


3 Wau Palungguh IRatu kanten, meseh-meseh 
titiange sampun pada ajerih tur kapilayu. 
Ipun pada bah tur padem. 

4 Palungguh IRatu adil miwah jujur sajeroning 
tetepasan Palungguh IRatune, tur 
Palungguh IRatu sampun ngilonin titiang. 


5 Palungguh IRatu sampun nyisipang jadmane 
sane tan pawidi, tur nyirnayang jadmane 
dursila. Ipun jaga nenten kelingang malih. 

6 Meseh-meseh titiange sirna buat salami- 
laminipun. Palungguh IRatu sampun 
nyirnayang kota-kotanipune, tur 
ipun sampun nenten kelingang buat 
salami-laminipun. 


KIDUNG 9.7-12 2302 


7 Nanging Ida Sang Hyang Widi Wasa madeg 
ratu ngantos salami-laminipun. Ida 
sampun ngadegang singasanan Idane buat 
mapaica tetepasan. 

8 Ida mrentah jagate antuk kadilan. Ida nepasin 
bangsa-bangsane saha adil. 


9 Ida Sang Hyang Widi Wasa dados pasayuban 
pabuat jadmane sane kala-ala, tur dados 
genah sutrepti rikalaning katempuh antuk 
kamewehan. 

10 Duh Ratu Sang Hyang Widi Wasa, jadmane 
sane uning ring Palungguh IRatu, ipun 
jaga pracaya ring Palungguh IRatu. 
Palungguh IRatu nentenja jaga ngutang 
sawatek anake sane rauh tangkil ring ayun 
Palungguh IRatu. 


11 Makidung tur pujija Ida Sang Hyang Widi 
Wasa, sane mrentah ring Sion. Critayangja 
ring sawatek bangsane sakancan paindikan 
sane sampun kardi Ida. 

12 ida Sang Hyang Widi Wasa eling ring 
paraanake sane nandang sangsara. Ida 
nenten lali ring sesambatanipune, tur Ida 
nyisipang anake sane ngiwangang ipun. 


KIDUNG 9.13-18 2303 


13 Duh Ratu Sang Hyang Widi Wasa, suecaninja 
titiang. Cingakja sangsaran titiange sane 
kakardi antuk meseh-meseh titiange. Duh 
Ratu Sang Hyang Widi Wasa, luputangja 
titiang saking pati, 

14 mangda titiang mrasidayang majujuk ring 
arepan rakyat Yerusaleme, tur nyritayang 
ring ipun sakancan paindikan sane 
ngawinang titiang muji Palungguh IRatu. 
Titiang jaga masuka rena, santukan 
Palungguh IRatu sampun ngrahayuang 
titiang. 

15 Jadmane sane tan pawidi sampun nyongcong 
bangbang tur ipun ulung ka bangbange 
punika. Ipun kajeet antuk jeetipune niri. 

16 Ida Sang Hyang Widi Wasa sampun nyinahang 
ragan Idane malantaran tetepasan Idane 
sane adil, tur jadmane dursila sampun 
kajeet antuk laksananipune niri. 


17 Patine punika makadados pikolih sakancan 
jadmane dursila miwah buat sakancan 
jadmane sane nulak Ida Sang Hyang Widi 
Wasa. 

18 Jadmane sane kakirangan nentenja jaga 
setata kalemenahang. Pangajap-ajap 
jadmane sane tiwas nenten jaga kapuceh 
salami-laminipun. 


KIDUNG 9.19-10.4 2304 


19 Duh Ratu Sang Hyang Widi Wasa, ledang 
Palungguh IRatu rauh. Sampunangja 
banggayanga jadmane nglawan Palungguh 
IRatu. Baktaja jadmane sane tan pawidi 
ka ajeng Palungguh IRatu, tur tibakangja 
tetepasan ring ipun. 

20 Duh Ratu Sang Hyang Widi Wasa, dadosangja 
mangda ipun ajerih, dadosangja mangda 
ipun uning, mungguing ipun wantah 
manusa pada. 


Pangastawan buat nunas kadilan 


10 1 Duh Ratu Sang Hyang Widi Wasa, 

punapike awinannya Palungguh IRatu 
kalintang doh? Punapike awinannya 
Palungguh IRatu nyingidang raga, 
rikalaning titiang katempuh antuk 
kamewehan? 

2 Jadmane dursila punika kalintang sumbung 

tur ngala-ala anake tiwas-tiwas. Jukja ipun 
antuk jeet sane sampun kardi ipun punika. 


3 Jadmane dursila punika nyumbungang 
pepinehipune sane jaat. Jadmane sane 
momo nemah tur nulak Ida Sang Hyang 
Widi Wasa. 

4 Jadmane dursila nenten lingu ring Ida 
Sang Hyang Widi Wasa, sajeroning 


KIDUNG 10.5-10 2305 


kasumbunganipune, ipun ngaden 
mungguing Ida Sang Hyang Widi Wasa 
nenten wenten. 


3 Jadmane dursila sida karya ring saluiring 
paindikan. Ipun nenten mrasidayang 
ngresep ring tetepasan Ida Sang 
Hyang Widi Wasa. Ipun nganistayang 
meseh-mesehipune. 

6 Ipun mabaos ring padewekanipune sapuniki: 
“Idewek tusing lakar taen pocol. Idewek 
lakar tusing taen kena kakewehan.” 

7 Baosipune ngemu temah, bobab miwah 
pangala-ala. Ipun lancang ngucapang baos 
sane brangti miwah jaat. 


8 Ipun mengkeb ring desa-desa, buat nyadang 
tur ngamademang jadmane sane tan 
padosa. Ipun ngintip anake sane tan 
padaya. 

9 Ipun nyadang ring pengkebanipune waluya 
sakadi singane. Ipun nyadang jadmane 
sane tiwas. Ipun ngejuk anake tiwas-tiwas 
punika antuk jeet, raris paid ipun. 


10 Anake sane tan padaya punika bah tur 
kacakcak. Ipun kakaonang antuk kawirosan 
jadmane sane nyapa kadi aku. 


KIDUNG 10.11-15 2306 


11 Jadmane dursila mabaos ring manahipune 
sapuniki: “Ida Sang Hyang Widi Wasa 
tusing lingu. Ida suba sirep tur tusing lakar 
nyingak idewek.” 


12 Duh Ratu Sang Hyang Widi Wasa, sisipangja 
jadmane dursila punika. Elingangja 
jadmane sane nandang sangsara. 

13 Napi awinannya jadmane dursila 
nganistayang Ida Sang Hyang Widi Wasa, 
tur mabaos sapuniki: “Ida lakar tusing 
nyisipang idewek.” 


14 Nanging Palungguh IRatu ngaksi. Palungguh 
IRatu uning ring kamewehan miwah 
kasangsaran, tur setata sedia mapaica 
pitulungan. Jadmane sane tan padaya 
ngaturang sikiannyane ring ayun 
Palungguh IRatu. Palungguh IRatu sampun 
setata mapaica pitulungan ring anake sane 
kakirangan. 


15 Sirnayangja kakuatan jadmane sane dursila 
miwah jaat punika, sisipangja ipun 
malantaran kiwangan sane sampun 
laksanayang ipun ngantos ipun nenten 
malih nglaksanayang paindikan sane kadi 
sapunika. 


KIDUNG 10.16-11.3 2307 


16 [da Sang Hyang Widi Wasa jumeneng Ratu 
salami-laminipun. Anake sane nyungsung 
Widi lianan jaga sirna saking tanahipune. 


17 Duh Ratu Sang Hyang Widi Wasa, Palungguh 
IRatu jaga mirengang pangastawan 
jadmane sane nista. Palungguh IRatu jaga 
mapaica kaprawiran ring ipun. 

18 Palungguh IRatu jaga mirengang sesambatan 
jadmane sane kala-ala miwah anake 
ubuh-ubuh. Palungguh IRatu jaga 
nepasin tur ngilonin ipun sajeroning 
kabecikanipune, mangda manusane 
nenten malih ngaduk-aduk. 


Suksrah ring Ida Sang Hyang Widi Wasa 


1 1 1 Titiang pracaya ring Ida Sang Hyang 
Widi Wasa mangda titiang rahayu. 
Ambate nambet ragane sane mabaos 
ring tiang sapuniki: “Kemaja makeber ka 
gunung-gununge buka kedise. 

2 Sawireh jlemane dursila suba mentang tur 
matitisang panah, buat lakar manah anake 
ane patut di tongose ane peteng dedet. 

3 Anake ane patut tusing lakar nyidayang 
ngudiang-ngudiang, yen saluiring 
paundukane suba nyag ajur.” 


KIDUNG 11.4-12.2 2308 


4 Ida Sang Hyang Widi Wasa malingga ring 
Perhyangan Idane sane suci. Singasanan 
Idane wenten ring suargan. Ida macingak 
ring jadmane sami yadian ring dijaja 
genahipune, tur Ida wikan ring sakancan 
laksananipune. 

> Ida mintonin jadmane sane patut miwah sane 
corah. Ida bendu pisan ring jadmane sane 
tungkas ring pidabdab. 


6 Ida nedunang baa ngendih miwah werirang 
sane ngendih murub ring anake corah. Ida 
nyisipang ipun antuk angin sane panes 
baeng. 

7 Ida Sang Hyang Widi Wasa maraga adil tur asih 
sueca ring laksanane sane patut. Anake 
sane malaksana patut jaga muponin urip 
ring ayun Idane. 


Pangastawan buat nunas pitulungan 


1 Duh Ratu Sang Hyang Widi Wasa, icenja 

12 titiang pitulungan. Nenten wenten kantun 
jadma sane patut, tur nenten wenten 
malih kakeniang jadma sane jujur. 

2 Ipun sareng sami sampun pada saling bobabin 
sareng timpalnyane. Ipun pada saling apus 
sareng timpalnyane antuk baos nyunyur 
manis. 


KIDUNG 12.3-8 2309 


3 Duh Ratu Sang Hyang Widi Wasa, 
bungkemangja bungut anake sane demen 
nglelunyuh punika! Ngepangja bungut 
anake sane sumbung, sane mabaos kadi 
asapuniki: 

4 “Aji raos iraga nyidayang maan apaja ane 
kenehang iraga. Iraga lakar ngorahang 
apaja ane dotang iraga, tur tusing ada 
anak ane nombahang iraga.” 

> Ida Sang Hyang Widi Wasa masabda kadi 
asapuniki: “Nanging ane jani Ulun 
lakar tumurun sawireh anake ane tiwas 
pada kala-ala muah anake kasangsaran 
pada masesambatan. Ulun maicayang 
karahayuan ane edotanga teken ia.” 


6 Janjin Ida Sang Hyang Widi Wasa patut pisan 
andelang. Janjine punika waluya sakadi 
perak sane murni sane kasepuh kantos 
ping pitu ring prapene. 


7 Ring dija-dija kewanten wenten jadma corah, 
tur ipun pada muji paindikan sane jaat. 
Duh Ratu Sang Hyang Widi Wasa, raksaja 
titiang mangda titiang setata rahajeng, tur 
sayubinja titiang saking jadmane sane kadi 
asapunika. 3 (12:7) 


KIDUNG 13.1-4 2310 


Pangastawan buat nunas pitulungan 


13 1 Duh Ratu Sang Hyang Widi Wasa, 

malih makapidanke suenipun Palungguh 
IRatu pacang lali ring titiang? Punapike 
salami-laminipun? Malih makapidanke 
suenipun Palungguh IRatu pacang 
nyingidang ragan Palungguh IRatu ring 
titiang? 

2 Malih makapidanke suenipun titiang 

patut nandang kamewehan? Malih 
makapidanke suenipun manah titiange 
kaliput antuk kaduhkitan siang latri? Malih 
makapidanke suenipun meseh-meseh 
titiange pacang unggul ring titiang? 


3 Duh Ratu Sang Hyang Widi Wasa, Widin 
titiange, cingakja titiang, tur daginginja 
pinunas titiange. Waliangja malih 
kakuatan titiange. Sampunangja titiang 
banggayanga padem. 

4 Sampunangja lugraina meseh-meseh titiange 
mabaos mungguing ipun sampun 
ngaonang titiang. Sampunangja icena ipun 
marasa bingar ngeton kasinangkaonan 
titiange. 


KIDUNG 13.5-14.3 2311 


5 Titiang andel pisan ring suecan Palungguh 
IRatu sane tan papegatan. Titiang jaga 
bungah ring manah santukan Palungguh 
IRatu pacang ngrahayuang titiang. 

6 Duh Ratu Sang Hyang Widi Wasa, titiang jaga 
ngaturang kidung ring ayun Palungguh 
IRatu, santukan Palungguh IRatu sampun 
kalintang sueca ring titiang. 


Kadursilanipun imanusa 
(Kid. 53) 


14 1 Jadmane sane nambet pada mabaos 

kadi asapuniki: “Tusingja ada Widi!” Ipun 
makasami jadma dursila, ipun sampun 
nglaksanayang paindikan-paindikan sane 
kalintang kaon. 


2 Ida Sang Hyang Widi Wasa nyingak 
sakancan manusane saking suargan. Ida 
mapakayunan ngaksi punapike wenten 
jadma sane wicaksana, sane astiti bakti 
ring Ida. 

3 Nanging ipun sareng sami sampun malaksana 
iwang, ipun makasami pada mambek jaat. 
Ring pantaranipune nenten wenten sane 
malaksana patut, yadian angan adiriko 
nenten wenten. 


KIDUNG 14.4-15.1 2312 


4 Ida Sang Hyang Widi Wasa mataken kadi 
asapuniki: “Tusingke ia pada nawang? 
Apake sakancan jlemane ane corah tusing 
ngelah pepineh? la pada muponin idup 
ulihan ngrampok kaulan Ulune, buina ia 
tusing ngastawa teken Ulun.” 


3 Nanging benjangan ipun jaga rumasa resres, 
santukan Ida Sang Hyang Widi Wasa 
ngiangin jadmane sane astiti bakti ring Ida. 

6 Jadmane dursila ngusakang jadmane sane 
alap asor, nanging Ida Sang Hyang Widi 
Wasa dados pasayubannyane. 


7 Titiang ngajap-ajap dumadak kamenangan 
wong Israele punika pacang rauh saking 
Sion. Ambate jaga liangipun bangsa 
Israele, rikala Ida Sang Hyang Widi Wasa 
ngawinang ipun pada muponin gemuh 
landuh malih. 


Paindikan sane karsayang antuk 
Ida Sang Hyang Widi Wasa 


15 1 Duh Ratu Sang Hyang Widi Wasa, 
sapasirake sane kalugra ngranjing 
ka Perhyangan Palungguh IRatune? 
Sapasirake sane kalugra mabatti ring Sion, 


KIDUNG 15.2-5 2313 


ring gunung Palungguh IRatu sane suci 
punika? 


2 Inggih punika jadmane sane tansah 
sairing ring Ida Sang Hyang Widi Wasa 
ring saluiring paindikan miwah setata 
nglaksanayang paindikan sane patut, tur 
baosnyane setata patut miwah nekeng ati. 

3 Ipun nenten misunayang anak, tur nenten 
malaksana iwang ring sawitrannyane, 
samaliha nenten ngadu-ada ngeniang 
indik pisaga-pisaganipune. 

4 Ipun nganistayang jadmane sane katulak 
antuk Ida Sang Hyang Widi Wasa, nanging 
muji anake sane astiti bakti ring Ida Sang 
Hyang Widi Wasa. Ipun setata tuon ring 
janjinipune, yadian malantaran punika 
ipun ngemasin pocol. 

3 Ipun maselangang jinah tur nenten mamerih 
putran jinahe punika, samaliha nenten 
nyak nrima tetombokan buat ngamesehin 
anake sane tan padosa. 


Sapasiraja sane nglaksanayang paindikan- 
paindikan sane kadi asapunika, ipun jaga 
setata sutrepti rahayu. 


KIDUNG 16.1-5 2314 


Pangastawan buat nyuksrahang raga 


16 1 Duh Ratu Sang Hyang Widi Wasa, 

sayubinja titiang. Wantah Palungguh IRatu 
sane andelang titiang buat ngrahayuang 
titiang. 

2 Titiang matur ring Ida Sang Hyang Widi 
Wasa sapuniki: “Palungguh IRatu Widin 
titiange. Saluiring paindikan sane becik 
sane derbeang titiang, punika makasami 
paican Palungguh IRatu.” 


3 Ambate beciknya kaulan Ida Sang Hyang Widi 
Wasa sane satia tuu. Mugi-mugi ipun 
muponin kaliangan sane kalintang ageng. 


4 Jadmane sane gegison ngulati widi-widi sane 
lianan, ipun ngrauhang pakewuh pabuat 
dewekipune niri. Titiang nenten jaga 
sareng-sareng masidikara ngajak ipun. 
Titiang nenten nyungsung widinipune. 


5 Duh Ratu Sang Hyang Widi Wasa, wantah 
Palungguh IRatu dados kawitan titiange, 
tur Palungguh IRatu mapaica ring titiang 
sakancan sane buatang titiang. Urip 
titiange ring benjang pungkur wenten ring 
tangan Palungguh IRatu. 


KIDUNG 16.6-11 2315 


6 Ambate luih paican Palungguh IRatu ring 
titiang. Ambate becik paican Palungguh 
IRatune punika. 


7 Titiang muji Ida Sang Hyang Widi Wasa, 
santukan Ida nuntun titiang, tur rikalaning 
wengi, tungtung atin titiange matinget 
titiang. 

8 Titiang tansah rumasa mungguing Ida Sang 
Hyang Widi Wasa tan lad ngiangin 
titiang. Ida setata nampek, tur nenten 
wenten paindikan sane ngawinang titiang 
tengkejut. 


9 Duaning punika manah titiange kalintang 
suksma tur liang, tur titiang rumasa 
kalintang sutrepti rahayu. 

10 Santukan Palungguh IRatu nyayubin titiang 
saking kakuasan sang patine, samaliha 
jadmane sane suecanin Palungguh IRatu, 
nenten jaga kutang Palungguh IRatu ring 
pati lokane. 


11 Palungguh IRatu matujuhin titiang margi 
sane ngungsi urip. Ring ajeng Palungguh 
IRatu titiang kabekin antuk kaliangan, tur 
ngawinang liang salami-laminipun. 


KIDUNG 17.1-5 2316 


Pangastawan buat jadmane tan padosa 


17 1 Duh Ratu Sang Hyang Widi Wasa, 

pirengangja pinunas titiange buat nunas 
kadilan. Rengayangja pinunas ican titiange 
buat nunas pitulungan. Pirengangja 
pangastawan titiange sane saking nulusing 
ati. 

2 Palungguh IRatu jaga mapaica tetepasan tur 

nyuecanin titiang, santukan Palungguh 
IRatu wikan ring paindikan sane patut. 


3 Palungguh IRatu wikan ring manah titiange. 
Palungguh IRatu sampun ngrauhin titiang 
rikala wengi. Palungguh IRatu sampun 
mintonin sikian titiange. Tur Palungguh 
IRatu nenten manggihin pepineh sane 
corah ring sikian titiange. 

4 Titiang nenten maosang paindikan-paindikan 
sane corah, sakadi sane kalaksanayang 
antuk jadmane tiosan. Titiang sampun 
ninutin sapatitah Palungguh IRatu miwah 
nenten ninutin pamargin jadmane sane 
ngambekang kawirosan. 

> Titiang setata sampun mamargi ring margin 
Palungguh IRatune miwah nenten 
simpang saking margine punika. 


KIDUNG 17.6-12 2317 


6 Duh Ratu Sang Hyang Widi Wasa, titiang 
ngastawa ring ayun Palungguh IRatu 
santukan Palungguh IRatu ledang nyaurin 
titiang. Duaning punika cingakja titiang tur 
pirengangja atur titiange. 

7 Sinahangja sih pasuecan Palungguh IRatune 
sane luih punika ring titiang, tur 
rahayuangja titiang. Ring sisin Palungguh 
IRatune titiang rumasa aman saking 
meseh-meseh titiange. 


8 Sayubinja titiang, sakadi Palungguh IRatu 
nyayubin pangaksian Palungguh IRatune. 
Engkebangja titiang ring sor kampid 
Palungguh IRatune, 

9 saking gegebug jadmane sane dursila. 
Meseh-meseh sane amati-mati ngiter 
titiang. 

10 [pun pada nenten rumasa kangen, tur 
baosipune kalintang sumbung. 

11 Sane mangkin ipun sampun pada ngiter 
titiang, yadian kijaja titiang matolihan. 
Ipun ngrereh sela jaga nuludang titiang 
mangda labuh. 

12 [pun pada nyadang titiang tan bina 
sakadi singane sane mamanah jaga 
mokeng-mokeng titiang. 


KIDUNG 17.13-18.1 2318 


13 Duh Ratu Sang Hyang Widi Wasa, gelisangja 
Palungguh IRatu rauh. Lawanja meseh- 
meseh titiange tur kaonangja ipun. 
Rahayuangja titiang saking jadmane 
dursila, antuk pedang Palungguh IRatune. 

14 | uputangja titiang saking jadmane sane 
pada muponin sapakitanipun ring 
masane mangkin. Sisipangja ipun antuk 
kasangsaran sane sampun cawisang 
Palungguh IRatu pabuat ipun. Dumadakja 
indike punika jangkep pabuat pianak- 
pianakipune miwah sisannyane pabuat 
cucu-cucunipune. 


15 Nanging titiang jaga kapanggih ring 
Palungguh IRatu, santukan titiang sampun 
nenten malaksana iwang, tur rikala titiang 
enten, teja wedanan Palungguh IRatu 
ngebekin titiang antuk kaliangan. 


Kidung kamenangan Ida Sang Prabu Daud 
(2Sam. 22:1-51) 


18 1 Duh Ratu Sang Hyang Widi Wasa, ambate 

astiti baktin titiange ring Palungguh IRatu. 
Palungguh IRatu makadados patindih 
titiange. 


KIDUNG 18.2-8 2319 


2 Ida Sang Hyang Widi Wasa dados 
pasayuban titiange. Ida dados benteng 
titiange sane kukuh bakuh. Widin titiange 
dados pasayuban titiange, tur ngiring Ida 
titiang raharja. Ida nyayubin titiang waluya 
sakadi tameng. Ida nindihin titiang tur 
ngrahayuang titiang. 

3 Titiang nunas ica ring Ida tur Ida ngluputang 
titiang saking meseh-meseh titiange. 
Pujija Ida Sang Hyang Widi Wasa! 


4Wisian patine sampun ngiter titiang. Ombak 
kali sengarane nglikub titiang. 

5 Wisian patine sampun ngiter titiang, tur 
setrane sampun masang jeet pabuat 
titiang. 

6 Sajeroning kamewehan titiange, titiang nunas 
ica ring Ida Sang Hyang Widi Wasa. Titiang 
nunas tulung ring Ida Sang Hyang Widi 
Wasa. Saking Perhyangan Idane Ida mireng 
atur titiange. Ida mirengang atur titiange 
buat nunas pitulungan. 


7 Pretiwine ngetor tur magejeran. Dasar 
gununge pada genjong magejeran, 
santukan Ida Sang Hyang Widi Wasa duka. 

8 Anduse malepuk medal saking irung 
Idane, geni ngendih murub miwah baa 


KIDUNG 18.9-15 2320 


angarab-arab medal saking cangkem 
Idane. 

9 Ida nyibak langite tumuli Ida tumurun 
kadulurin antuk mega sane peteng dedet 
ring sor cokor Idane. 

10 ida makeber ngindang nglinggihin malaekat. 
Ida nglelana ring ambarane, anglayang 
ring duur kampid angine. 

11 Ida ngaput ragan Idane antuk peteng dedet. 
Guleme sane tebel sane bek ngemu toya 
ngliput Ida. 

12 Sabeh es miwah kelepan genine medal saking 
kilape sane ring ajeng Idane, tur nyibak 
guleme sane peteng dedet. 


13 Irika Ida Sang Hyang Widi Wasa makuug 
saking langite, tur sabdan Ida Sane Maha 
Luur raris kapiragi. 

14 Ida niwakang panah idane tur ngawinang 
meseh-meseh Idane pada sambeh. Ida 
ngulah meseh-meseh Idane antuk kelepan 
kilape. 

15 Dasar segarane makebat tur dasar jagate 
mabukak rikala Palungguh IRatu nukain 
meseh-meseh druene, miwah ngelur 
ring ipun sajeroning pidukan Palungguh 
IRatune. 


KIDUNG 18.16-23 2321 


16 [da Sang Hyang Widi Wasa nyujuh saking 
luur, tur ngambil saha ningtingang titiang 
saking toyane sane dalem. 

17 Ida ngluputang titiang saking meseh titiange 
sane mawisesa miwah saking sakancan 
jadmane sane geting ring titiang. Meseh 
titiange kalintang kuat yan bandingang 
ring titiang. 

18 Rikala titiang sajeroning kamewehan, ipun 
pada ngebug titiang, nanging Ida Sang 
Hyang Widi Wasa nyayubin titiang. 

19 [da nulungin titiang medal saking bayane, 
Ida ngrahayuang titiang santukan Ida sih 
sueca ring titiang. 


20 Ida Sang Hyang Widi Wasa mikolihin titiang, 
santukan titiang nglaksanayang paindikan 
sane patut. Ida ngamertanin titiang, 
santukan titiang tan paiwang. 

21 Titiang sampun ninutin pidabdab Ida Sang 
Hyang Widi Wasa. Titiang sampun nenten 
nilas Widin titiange. 

22 Titiang sampun nelebang sakancan pidabdab 
Idane. Titiang sampun satinut ring 
sapatitah Idane. 

23 |da wikan mungguing titiang tan paiwang, tur 
titiang sampun ngedohang dewek titiange 
saking laksanane sane iwang. 


KIDUNG 18.24-30 2322 


24 Ida mikolihin titiang santukan titiang 
nglaksanayang paindikan sane patut, tur 
Ida wikan, mungguing titiang tan paiwang. 


25 Duh Ratu Sang Hyang Widi Wasa, Palungguh 
IRatu satia tuu ring jadmane sane astiti 
bakti ring Palungguh IRatu, samaliha asung 
lugraha ring jadmane sane tan paceda. 

26 Palungguh IRatu suci marep ring jadmane 
sane suci, nanging mameseh ring jadmane 
sane dursila. 

27 Palungguh IRatu ngrahayuang jadmane 
sane alap asor, nanging Palungguh IRatu 
ngasorang jadmane sane sumbung. 


28 Duh Ratu Sang Hyang Widi Wasa, Palungguh 
IRatu mapaica galang ring titiang. 
Palungguh IRatu ngicalang kapetengan 
titiange. 

29 Palungguh IRatu mapaica kakuatan ring 
titiang buat ngebug meseh-meseh 
titiange miwah kawisesan buat ngaonang 
bentengipune. 


30 Ambate sampurna pakardin Ida Sang Hyang 
Widi Wasa! Ambate tuon sabdan Idane! 
Ida punika waluya sakadi tameng pabuat 


KIDUNG 18.31-38 2323 


sakancan anake sane ngulati pasayuban 
ring Ida. 

31 'da Sang Hyang Widi Wasa maraga Widi. Ida 
kewanten sane dados benteng iragane. 

32 Ida punika Widi sane ngawinang titiang kuat. 
Ida sane ngawinang pamargin titiange 
rahayu. 

33 Ida ngawinang buntut titiange gancang 
waluya sakadi kidang, tur Ida ngrahayuang 
titiang ring gunung-gununge. 

34 Ida ngurukang titiang mayuda, mangda 
titiang mrasidayang migunayang panah 
sane pinih kuat. 


39 Duh Ratu Sang Hyang Widi Wasa, sayubin tur 
rahayuangja titiang. Pamiaran Palungguh 
IRatune ngawinang titiang dados ageng, 
tur kawisesan Palungguh IRatune sampun 
ngrahayuang titiang. 

36 Palungguh IRatu sampun ngluputang titiang 
saking tawanan, samaliha titiang nenten 
naenin labuh. 

37 Titiang nguber meseh-meseh titiange tumuli 
ngejuk ipun, tur titiang nenten mararian 
sadurung ipun sirnayang titiang. 

38 Titiang nglempag ipun kantos bah, tur ipun 
nenten mrasidayang bangun malih. Ipun 
bah kaon ring arepan titiange. 


KIDUNG 18.39-45 2324 


39 Palungguh IRatu mapaica kakuatan ring 
titiang buat mayuda, tur mapaica 
kamenangan nglawan meseh-meseh 
titiange. 

40 Palungguh IRatu ngawinang meseh-meseh 
titiange jerih kapilayu saking arepan 
titiange. Titiang nyirnayang jadmane sane 
geting ring titiang. 

41 Ipun pada jerit-jerit katulung-tulung, nanging 
nenten wenten anak sane nulungin ipun. 
Ipun pada nunas ica ring Ida Sang Hyang 
Widi Wasa, nanging Ida nenten masaur. 

42 Titiang nekdekang ipun kantos ipun sakadi 
abu, sane kampehang antuk angin. Titiang 
nyekjek ipun waluya sakadi endute ring 
margine. 


43 Palungguh IRatu ngrahayuang titiang saking 
jadmane sane dura cara, tur nadosang 
titiang pamrentah bangsa-bangsa. Jadma 
sane nenten uningin titiang, sane mangkin 
dados panjak titiange. 

44 Wong sunantarane pada sumuyud ring 
arepan titiange. Rikalaning ipun miragi 
baos titiange, ipun raris satinut. 

45 Kawanenanipune ical, tur ipun pada rauh 
saking benteng-bentengipune sinambi 
jejeh ngetor. 


KIDUNG 18.46 —50 2325 


46 Ida Sang Hyang Widi Wasa punika nyeneng, 
pujija patindih titiange. Jarwakangja 
kagungan Ida Sang Hyang Widi Wasa sane 
ngrahayuang titiang. 

47 Ida mapaica kamenangan ring titiang marep 
ring meseh-meseh titiange. Ida nyerahang 
bangsa-bangsane ring reh-rehan titiange, 

48 tur ngluputang titiang saking meseh-meseh 
titiange. 


Duh Ratu Sang Hyang Widi Wasa, Palungguh 
IRatu mapaica kamenangan ring titiang 
marep ring meseh-meseh titiange, tur 
nyayubin titiang saking jadmane sane 
mambek wirosa. 

49 Punika awinannya titiang muji Palungguh 
IRatu ring pantaran bangsa-bangsane. 
Titiang makidung muji Palungguh IRatu. 


>0 Ida Sang Hyang Widi Wasa mapaica 
kamenangan ageng ring ida sang prabu 
druen Idane. Ida nyinahang sih pasuecan 
Idane sane tan rered-rered ring anake 
sane sampun selik Ida, ring Ida Sang Prabu 
Daud miwah katurunan idane kantos 
salami-laminipun. 


KIDUNG 19.1-6 2326 


Kaluihan Ida Sang Hyang Widi Wasa 
sajeroning pakardin Idane 


19 1 Ambate galang langite nyinahang 
kaluihan Ida Sang Hyang Widi Wasa! 


Ambate terangnya ipun nyinahang 
pakardin Idane. 

2 Nyabran rahina, rahinane nyritayang indike 
punika ring rahina sane sapanglanturipun. 
Nyabran wengi indike punika kawawanin 
nyritayang ring wengi sane pacang rauh. 

3 Nenten wenten baos wiadin kruna sane 
kagunayang, tur nenten wenten suara 
sane kapiragi. 

4 Nanging suarannyane sumebar ka sakuub 
jagate, tur kapiragi kantos rauh ring 
tanggun gumine. Ida Sang Hyang Widi 
Wasa makarya genah pabuat sang surya 
ring langite. 

> Ipun endag pasemengan waluya sakadi 
panganten sane bagia, wiadin sakadi 
olahragawan sane bintak jaga malomba. 

6 Suryane mamargi ngawit saking tanggun 
langite sane asiki, tumuli nglintang 
ngungsi tanggunnyane sane lianan. 
Nenten wenten sane kasaruan saking 
panesipune. 


KIDUNG 19.7-11 2327 


Pidabdab Ida Sang Hyang Widi Wasa 


7 Pidabdab Ida Sang Hyang Widi Wasa punika 
sampurna. Pidabdabe punika maicayang 
kakuatan sane anyar. Titah-titah Ida 
Sang Hyang Widi Wasa punika patut 
pisan kagega. Titahe punika maicayang 
kawicaksanaan ring jadmane sane 
nambet. 

8 Pidabdab Ida Sang Hyang Widi Wasa punika 
patut, tur anake sane satinut ring 
pidabdabe punika muponin bagia. Titah 
Ida Sang Hyang Widi Wasa punika adil, tur 
Ida maicayang pangresepan ring pepineh 
manusane. 

9 Mabakti ring Ida Sang Hyang Widi Wasa 
punika becik. Indike punika jaga nglantur 
kantos salami-laminipun. Tetepasan Ida 
Sang Hyang Widi Wasa punika adil, tur 
tetepasane punika setata jujur. 

10 Indike punika bangetan kadotang bandingang 
ring mas sane pinih becik. Indike punika 
manisan ring madune sane murni. 

11 Pidabdab-pidabdabe ngawinang titiang 
kaula druene molih pangresepan. Titiang 
molih pikolih malantaran titiang satinut 
ring pidabdabe punika. Duh Ratu Sang 


KIDUNG 19.12—20.3 2328 


Hyang Widi Wasa, dohangja titiang saking 
kiwangan-kiwangan sane tan kanten. 


12 Nenten wenten anak sane mrasidayang 
manggihin kiwanganipune newek. 

13 Kadi asapunika taler rahayuangja titiang 
saking dosa-dosa sane nyelapang. 
Sampunangja icena dosane punika ngereh 
titiang, mangda titiang prasida sampurna 
tur bebas saking kajaatan dosane. 


14 Dumadak baos miwah pepineh titiange 
mantuk ring pakayunan Palungguh 
IRatu. Duh Ratu Sang Hyang Widi Wasa, 
pasayuban miwah juru panebus titiange. 


Pangastawan buat nunas kamenangan 


1 Dumadak Ida Sang Hyang Widi Wasa 

20 nyaurin semeton, rikalaning semeton 
katempuh antuk kamewehan. Dumadak 
Widin Yakube nyayubin semeton. 

2 Dumadak Ida mapaica pitulungan ring 
semeton saking Perhyangan Agung Idane, 
tur mapaica pitulungan ring semeton 
saking Gunung Sion. 

3 Dumadak Ida ledang nrima sakancan banten 
semetone, tur ledang ring kayun marep 
ring sakancan aturan semetone. 


KIDUNG 20.4-8 2329 


4 Dumadak Ida mapaica ring semeton, napija 
sane dotang semeton tur ngawinang 
sakancan rencanan semetone sida karya. 

> Sasampune punika iraga jaga masuryak-suryak 
masuka rena riantuk kamenangan 
semetone, tur ngluihang kamenangan 
semetone malantaran muji Widin iragane. 
Dumadak Ida Sang Hyang Widi Wasa 
nagingin sakancan pinunas semetone. 


6 Sane mangkin titiang uning mungguing 
Ida Sang Hyang Widi Wasa mapaica 
kamenangan ring ida sang prabu seselikan 
Idane. Ida nyaurin ida sang prabu 
saking suargan Idane sane suci, tur 
malantaran kawisesan Idane, Ida mapaica 
kamenangan sane ageng ring ida sang 
prabu. 

7 Wenten anak sane andel ring kreta 
perangnyane miwah sane lianan andel 
ring kuda-kudanipune, nanging iraga andel 
ring kawisesan Ida Sang Hyang Widi Wasa, 
Widin iragane. 

8 Jadmane sane kadi asapunika jaga katanjung 
tur labuh, nanging iraga jaga bangun tur 
majujuk saha kukuh bakuh. 


KIDUNG 20.9-21.5 2330 


9 Duh Ratu Sang Hyang Widi Wasa, icenja ida 
sang prabu kamenangan, tur saurinja 
titiang rikalaning titiang mapinunas ring 
Palungguh IRatu. 


Kapujian santukan sampun molih kamenangan 


2 1 1 Duh Ratu Sang Hyang Widi Wasa, 
sang prabu rumasa gargita ring kayun, 
santukan Palungguh IRatu sampun 

mapaica kakuatan ring ida. Ida kalintang 
masuka rena, santukan Palungguh IRatu 
ngawinang ida molih ring rana. 

2 Palungguh IRatu sampun maicayang ring ida 
paindikan sane apti ida, Palungguh IRatu 
sampun nagingin pinunas idane. 


3 Palungguh IRatu ngrauhin ida, saha kadulurin 
antuk merta sane ageng ring ida, saha 
nyalukin prabun idane gelungan mas. 

4 Ida nunas yusa panjang, tur Palungguh IRatu 
nagingin pinunas idane saha mapaica urip 
langgeng ring ida. 


5 Kaluihan idane kalintang ageng malantaran 
pitulungan Palungguh IRatu. Palungguh 
IRatu sampun mapaica kabinawan miwah 
kagungan ring ida. 


KIDUNG 21.6-12 2331 


6 Mertan Palungguh IRatune tan mari rauh ring 
ida ngantos salami-laminipun miwah teja 
wedanan Palungguh IRatu ngebekin ida 
antuk kaliangan. 

7 Ida sang prabu wantah andel ring Ida Sang 
Hyang Widi Wasa Sane Maha Wisesa 
samaliha malantaran sih suecan Ida Sang 
Hyang Widi Wasa sane nenten rered-rered 
ida jaga setata muponin sutrepti. 

8 Ida sang prabu jaga nawan meseh-meseh 
idane sami. Ida jaga nawan asing-asing 
anak sane geting ring ida. 

9 Rikala ida medal, ida jaga nyirnayang 
meseh-meseh idane, waluya sakadi geni 
sane ngendih murub. 


Ida Sang Hyang Widi Wasa jaga nyirnayang 
ipun antuk pidukan Idane, tur genine jaga 
ngeseng ipun. 

10 Katurunannyane tan wenten sane jaga 
kantun urip. Ida sang prabu jaga 
ngamademang ipun makasami. 


11 (pun pada makarya rencana, tur mapiguman 
jaga nglawan ida, nanging ipun nenten 
jaga sida karya. 

12 Ida jaga nibakang panah idane ring ipun tur 
ngawinang ipun jerih kapilayu. 


KIDUNG 21.13-22.5 2332 


13 Duh Ratu Sang Hyang Widi Wasa, titiang muji 
Palungguh IRatu malantaran kawisesan 
Palungguh IRatu sane kalintang ageng! 
Titiang jaga makidung tur muji kawisesan 
Palungguh IRatu. 


Sesambatan miwah kidung puji-pujian 


1 Duh Ratu Widin titiange, punapike 

22 awinanipun Palungguh IRatu nilar titiang? 
Titiang sampun jerit-jerit masesambatan 
nunas pitulungan, nanging pitulungane 
punika taler nenten naenin rauh. 

2 Duh Ratu Widin titiang, rikalaning rahina 
titiang nunas ica ring Palungguh IRatu, 
nanging Palungguh IRatu nenten masaur. 
Rikala wengi titiang nunas ica, nanging 
taler nenten rumasa degdeg ring manah. 

3 Nanging wantah Palungguh IRatu sane maraga 
Sane Maha Suci, sane kapuji antuk wong 
Israele. 

4 Leluur titiange pada andel pisan ring 
Palungguh IRatu. Ipun pada pracaya ring 
Palungguh IRatu, tur Palungguh IRatu 
ngrahayuang ipun. 

3 Ipun pada nunas ica ring Palungguh IRatu, tur 
ipun nenten pocol. 


KIDUNG 22.6-12 2333 


6 Nanging titiang puniki sampun boya manusa. 
Titiang sakadi asu sane katemberang 
miwah kanistayang antuk anake sami. 

7 Sakancan jadmane sane manggihin titiang 
sami pada minjulin titiang. Ipun pada 
nyelepang layah tur pada kitak-kituk. 

8 Sapuniki baosipune: “Jerone suksrah ring Ida 
Sang Hyang Widi Wasa, napi awinannya 
Ida nenten ngrahayuang jerone? Yening 
Ida Sang Hyang Widi Wasa ledang ring 
jerone, napi awinannya Ida nenten 
nulungin jerone?” 


9 Palungguh IRatu sane sampun ngawinang 
titiang lekad saha rahayu, tur rikala 
titiang kantun rare, Palungguh IRatu sane 
matiningin titiang saha rahayu. 

10 Titiang sampun suksrah ring Palungguh 
IRatu ngawit saking titiang wau lekad, 
tur wantah Palungguh IRatu sane setata 
dados Widin titiange. 

11 Sampunangja Palungguh IRatu doh malinggih 
saking titiang! Kamewehan punika 
sampun nampek, tur nenten wenten anak 
sane nulungin titiang. 


12 Akeh pisan meseh-mesehe sane ngiter 
titiang, waluya sakadi banteng jagiran. 


KIDUNG 22.13-18 2334 


Ipun sami pada ngilehin titiang, waluya 
sakadi banteng-banteng jagiran sane galak 
sane saking jagat Basan. 

13 [pun pada nyebakang bungutipune waluya 
sakadi singane, tur gerem-gerem jaga 
nyarap titiang. 


14 Kakuatan titiange sampun ical, sirna sakadi 
toyane tingkeb ring tanahe. Tulang-tulang 
titiange sami pada aas. Atin titiange nyag 
waluya sakadi liline sane maleleh. 

15 Kekolongan titiange tuh sakadi abune, tur 
layah titiange madeket ring langit-langit 
bungut titiange. Palungguh IRatu 
manggayang titiang padem ring buke. 


16 Grombolan jadmane corah pada ngiter 
titiang, waluya sakadi grombolan asune, 
ipun pada maranin titiang tur mesbes lima 
batis titiange. 

17 Sakancan tulang titiange sami pada ngenah, 
meseh-meseh titiange sami pada 
nganengneng tur mabalih titiang. 

18 [pun pada ngundi panganggen titiange, 
tur ngadum pangangge punika ring 
pantaranipune. 


KIDUNG 22.19-25 2335 


19 Duh Ratu Sang Hyang Widi Wasa, 
sampunangja doh malinggih saking titiang. 
Gelisangja rauh ngluputang titiang! 

20 Luputangja titiang saking pedange. 
Luputangja urip titiange saking asu-asune 
punika. 

21 Luputangja titiang saking singa-singane 
punika. Titiang nenten maderbe 
pitulungan ring arepan banteng-banteng 
jagirane punika. 


22 Titiang jaga nuturang sakancan pakardin 
Palungguh IRatu ring rakyat titiange. 
Titiang jaga muji Palungguh IRatu ring 
pasangkepanipune, kadi asapuniki: 

23 “Pujija Ida, ih parakaulan Ida Sang Hyang 
Widi Wasa! Pujija Ida, ih parakaturunan 
Yakube! Baktininja Ida, ih parabangsa 
Israele! 

24 Ida nenten nglemenahang anake tiwas-tiwas, 
tur Ida nglinguang kasangsaranipune. Ida 
nentenja ngedohang raga saking ipun, 
nanging Ida jaga masaur rikalaning ipun 
nunas pitulungan.” 


25 Ring pasangkepan sane ageng, titiang 
jaga muji Palungguh IRatu, malantaran 
sakancan pakardin Palungguh IRatune. 


KIDUNG 22.26-31 2336 


Tur titiang jaga naur sesangin titiange 
ring arepan jadmane sane mabakti ring 
Palungguh IRatu. 

26 Jadmane tiwas-tiwas jaga mangan nginum 
sakita karepipune. Jadmane sane nangkil 
ring Ida Sang Hyang Widi Wasa jaga 
muji Ida. Dumadak mangda ipun wibuh 
salami-laminipun! 


27 Sakancan bangsane jaga eling ring Ida 
Sang Hyang Widi Wasa. Saking sakancan 
tanggun gumine ipun jaga pada rauh 
tangkil ring Ida. Sakancan suku bangsane 
jaga mabakti ring Ida. 

28 ida Sang Hyang Widi Wasa punika jumeneng 
nata, tur Ida mrentah bangsa-bangsane. 


29 Sakancan jadmane sumbung sami jaga 
sumuyud ring Ida. Sakancan sane 
mangkihan sami jaga sumuyud ring ajeng 
Idane. 

30 Katurunan jadmane sane jaga rauh, sami jaga 
ngancanin Ida. Jadmane jaga maosang 
indik Ida Sang Hyang Widi Wasa ring 
katurunan jadmane sane jaga rauh. 

31 Rakyate sane durung lekad korahin kadi 
asapuniki: “Ida Sang Hyang Widi Wasa 
ngrahayuang kaulan Idane.” 


KIDUNG 23.1-6 2337 


Ida Sang Hyang Widi Wasa 
dados pangangon iragane 


1 Ida Sang Hyang Widi Wasa dados 
23 pangangon titiange. Titiang nenten jaga 
naenin kakirangan. 

2 Ida ngicen titiang mararian ring tegale sane 
padangne lumlum miwah nuntun titiang 
ngungsi ka kalebutan toyane sane tis tur 
ening. 

3 Ida mapaica kakuatan anyar ring titiang. Ida 
nuntun titiang ring margine sane patut, 
sakadi sane sampun janjiang Ida. 

4 Duh Ratu Sang Hyang Widi Wasa, yadiastu 
titiang mamargi nglintangin genah 
sane peteng dedet, titiang nenten 
pacang ajerih, santukan Palungguh IRatu 
ngiangin titiang. Teteken miwah gegaman 
Palungguh IRatu nyayubin titiang. 


3 Palungguh IRatu nyawisang pangan kinum 
pabuat titiang, ring genah sane prasida 
kakantenang antuk meseh-meseh titiange 
sami. Palungguh IRatu nyapa titiang 
waluya sakadi tamiu sane agung, tur 
ngebekin gelas titiange ngantos maliah. 

6 Titiang uning, mungguing kabecikan miwah 
sih pasuecan Palungguh IRatu jaga 


KIDUNG 24.1—5 2338 


ngiangin titiang sapanjang urip titiange, 
tur wisman Palungguh IRatune jaga dados 
padunungan titiange sakantun titiange 
urip. 


Sang Prabu Sane Linuih 


1 Buana miwah sadagingipun makasami 
24 punika druen Ida Sang Hyang Widi Wasa. 
Mrecapada miwah saananing sane urip 
irika taler druen Idane. 
2 Ida ngardi buana punika ring duur toyane 
sane ring sor pretiwine, tur dasarnyane 
kapasang ring sawang samudrane. 


3 Sapasirake sane wenang mamargi ngungsi 
Gunung Ida Sang Hyang Widi Wasa? 
Sapasirake sane kalugra ngranjing ring 
Perhyangan Agung Idane sane suci? 

4 Wantah jadmane sane suci laksana miwah 
pepinehipune, sane nenten nyumbah 
arca-arca, wiadin nenten lompang ring 
pasubaya. 

> Ida Sang Hyang Widi Wasa jaga ngamertanin 
ipun tur ngrahayuang ipun. Ida Sang Hyang 
Widi Wasa jaga nyinahang mungguing 
ipun tan paiwang. 


KIDUNG 24.6-25.1 2339 


6 Kadi asapunika indik jadmane sane rauh 
tangkil ring Ida Sang Hyang Widi Wasa, 
sane tangkil ring ajeng Widin Dane Yakube. 


7 Linggahangja ngampakang gapurane, 
ampakangja lawang-lawange sane 
purwaka santukan Ida Sang Prabu Sane 
Linuih jaga ngranjing. 

8 Sapasirake Sang Prabu Sane Linuih punika? 
Ida punika Sang Hyang Widi Wasa, sane 
kuat tur wisesa, Sang Hyang Widi sane 
jaya ring rana. 


9 Linggahangja ngampakang gapurane, 
ampakangja lawang-lawange sane 
purwaka santukan Ida Sang Prabu Sane 
Linuih jaga ngranjing. 

10 Sapasirake Sang Prabu Sane Linuih punika? 
Ida punika Sang Hyang Widi Wasa sane 
menang. Ida punika Sang Prabu Sane 
Agung. 


Pangastawan buat nunas 
tuntunan miwah pasayuban 


25 1 Duh Ratu Sang Hyang Widi Wasa, 
wantah ring ayun Palungguh IRatu titiang 
ngaturang pangastawan titiang. 


KIDUNG 25.2-6 2340 


2 Duh Ratu, Widin titiange, wantah ring 
Palungguh IRatu titiang suksrah. 
Luputangja titiang saking nandang 
kimud malantaran kaon ring payudan. 
Sampunangja lugraina meseh-meseh 
titiange gargita ngatonang titiang. 

3 Jadmane sane pracaya ring Palungguh IRatu 
nenten wenten jaga kaon ring payudan 
nanging indike punika jaga nibenin 
jadmane sane digelis brontak nglawan 
Palungguh IRatu. 


4 Duh Ratu Sang Hyang Widi Wasa, urukja 
titiang indik margin Palungguh IRatune. 
Icenja titiang uning ring margi-margine 
punika. 

5 Urukja titiang malaksana satinut ring 
kapatutan Palungguh IRatu, santukan 
Palungguh IRatu sane dados Widin 
titiange, sane ngrahayuang titiang. Titiang 
tansah pracaya ring Palungguh IRatu. 


6 Duh Ratu Sang Hyang Widi Wasa ledang 
Palungguh IRatu eling ring kabecikan 
miwah ring sih pasuecan Palungguh 
IRatune sane tan rered-rered, sane 
sampun sinahang Palungguh IRatu saking 
nguni. 


KIDUNG 25.7-12 2341 


7 Ampurayangja dosa miwah kiwangan titiange 
duk titiang kantun wimuda. Duh Ratu 
Sang Hyang Widi Wasa elingangja 
titiang sajeroning kabecikan miwah sih 
pasuecan Palungguh IRatune sane nenten 
rered-rered. 


8 Santukan Ida Sang Hyang Widi Wasa punika 
maraga patut miwah becik, Ida nguruk 
jadmane dosa indik margi sane patut tuut 
ipun. 

3 Ida nuntun jadmane sane alap asor ring 
margine sane patut, tur lda ngurukang 
ipun sane dados pakarsan Idane. 

10 Saking satia tuu miwah sih pasuecan 
Ida nuntun sakancan jadmane sane 
masayuban ring Ida miwah satinut ring 
sapatitah Idane. 


11 Duh Ratu Sang Hyang Widi Wasa, 
manggehangja prajanjian Palungguh 
IRatune, tur ampurayangja dosa-dosan 
titiange, santukan dosa-dosan titiange 
kalintang akeh. 

12 Jadmane sane satinut ring Ida Sang Hyang 
Widi Wasa, pacang mlajah saking Ida, 
indik margi sane patut tuut ipun. 


KIDUNG 25.13-20 2342 


13 [pun tansah jaga muponin gemuh landuh, 
tur pianak-pianakipune jaga nerbeang 
gumine. 

14 ida Sang Hyang Widi Wasa punika dados 
sawitran anake sane satinut ring Ida, tur 
Ida ngamanggehang pasubayan Idane ring 
ipun. 


15 Titiang tan mari nulengek nunas tulung 
ring Ida Sang Hyang Widi Wasa, tur Ida 
ngluputang titiang saking baya. 

16 Duh Ratu Sang Hyang Widi Wasa, cingakja 
titiang, tur suecaninja titiang santukan 
titiang nglisting tur lemet. 

17 Tulungja titiang sajeroning kaberekan 
titiange, tur luputangja titiang saking 
sakancan kamewehan titiange. 

18 Pakayuninja kamewehan miwah kasangsaran 
titiange, tur ampurayangja sakancan 
dosa-dosan titiange. 


19 Indayangja aksi, ambate akehnya titiang 
maderbe meseh. Indayangja aksi, ambate 
bangetnya ipun geting ring titiang. 

20 Sayubin tur luputangja titiang, mangda 
sampunang titiang kaon. Titiang tangkil 
praya nunas karahayuan ring Palungguh 
IRatu. 


KIDUNG 25.21-26.5 2343 


21 Dumadakja kabecikan miwah kajujuran 
titiange matiningin titiang, santukan 
titiang pracaya ring Palungguh IRatu. 


22 Duh Ratu Sang Hyang Widi Wasa, luputangja 
Israel kaula druene saking sakancan 
kamewehannyane? 


Pangastawan anake sane malaksana ayu 


1 Duh Ratu Sang Hyang Widi Wasa, 
26 sinahangja mungguing titiang tan paiwang 
santukan titiang nglaksanayang paindikan 
sane patut, tur saking saguluking manah 
titiang pracaya ring Palungguh IRatu. 

2 Duh Ratu Sang Hyang Widi Wasa, pintonin 
tur ujija titiang. Tepasinja manah miwah 
pepineh titiange. 

3 Sih pasuecan Palungguh IRatu sane tan 
rered-rered punika dados panuntun 
titiange, tur kasatia tuonan Palungguh 
IRatune tansah nuntun titiang. 


4 Titiang nentenja sruron ring jadmane sane tan 
paguna. Titiang nenten magubugan ngajak 
anak sane mapi-mapi. 

5 Titiang geting ring sakancan jadmane sane 
corah tur titiang ngedohang dewek saking 
jadmane dursila. 


KIDUNG 26.6-11 2344 


6 Duh Ratu Sang Hyang Widi Wasa, titiang 
masehin liman titiange, buat muktiang 
mungguing titiang tan paiwang, tur titiang 
mapeed ngilehin pamorboran aturan 
Palungguh IRatune. 

7 Titiang ngaturang kidung atur panyuksma, tur 
nyritayang sakancan pakardin Palungguh 
IRatune sane becik-becik. 


8 Duh Ratu Sang Hyang Widi Wasa, titiang 
tresna bakti ring wisma linggih Palungguh 
IRatune, inggih punika wisma linggih 
kaluihan Palungguh IRatune. 

9 Sampunangja titiang sirnayanga sinarengan 
ring jadmane madosa. Dohangja titiang 
saking pala karman jadmane sane 
amati-mati, 

10 inggih punika jadmane sane tan mari 
malaksana corah tur sane setata sedia 
nampi tetombokan. 


11 Mungguing titiang puniki, titiang tan mari 
nglaksanayang paindikan sane patut. 
Ledang Palungguh IRatu asung sueca ring 
titiang tur rahayuangja titiang. 


KIDUNG 26.12-27.4 2345 


12 Titiang luput saking saananing baya. Titiang 
muji Ida Sang Hyang Widi Wasa ring 
arepan pauman kaulan Idane. 


Pangastawan puji-pujian 


27 1 Ida Sang Hyang Widi Wasa punika dados 

galang miwah karahayuan titiange. Titiang 
nenten ajerih ring sapasira jua. Ida Sang 
Hyang Widi Wasa nyayubin titiang saking 
sakancaning baya, tur titiang nenten jaga 
naenin ajerih. 


2 Yening jadmane dursila ngebug tur 
mamanah ngamademang titiang, ipun 
katanjung tur labuh. 

3 Yadianja upami sawatek wadua balane ngiter 
titiang, titiang nenten pacang ajerih. 
Yadianja upami meseh-mesehe punika 
ngebug titiang, titiang jaga pageh pracaya 
ring Ida Sang Hyang Widi Wasa. 


4 Wenten pinunas titiange asiki ring Ida Sang 
Hyang Widi Wasa. Wantah asiki kewanten 
sane dotang titiang, inggih punika pageh 
magenah ring purin Ida Sang Hyang Widi 
Wasa sakantun titiang urip, buat muponin 
sakancan kabecikan Idane miwah nunas 
tantanan Idane. 


KIDUNG 27.5-9 2346 


3 Ring sajeroning kamewehan, Ida jaga 
nawengin titiang. Ida jaga miara titiang 
saha rahayu ring Perhyangan Agung 
Idane, tur Ida ngluputang titiang ring duur 
gunung batune sane tegeh. 

6 Punika awinannyane titiang jaga molih 
kamenangan marep ring meseh-meseh 
titiange sane ngiter titiang. Maduluran 
suryak kaliangan titiang jaga ngaturang 
aturan titiange ring Perhyangan Agung 
Idane. Titiang jaga makidung, tur muji Ida 
Sang Hyang Widi Wasa. 


7 Duh Ratu Sang Hyang Widi Wasa, pirengja 
atur titiange, rikala titiang matur ring 
Palungguh IRatu. Suecanin tur saurinja 
titiang! 

8 Rikala Palungguh IRatu ngandika: “Maija 
sumbah Ulun,” titiang masaur sapuniki: 
“Inggih Ratu Sang Hyang Widi Wasa, 
titiang nyadia tangkil. 

9 Sampunangja Palungguh IRatu nyingidang 
raga ring titiang!” 


Sampunangja Palungguh IRatu duka ring titiang, 
tur sampunangja Palungguh IRatu nilar 
kaula druene. Palungguh IRatu sampun 
dados panulung titiange. Sampunangja 


KIDUNG 27.10-28.1 2347 


nilar miwah ngutang titiang. Duh Ratu 
Sang Widi Wasa, juru rahayun titiange. 

10 Yadianja meme bapan titiange ngutang 
titiang, nanging Ida Sang Hyang Widi Wasa 
jaga matiningin titiang. 


11 Duh Ratu Sang Hyang Widi Wasa, urukja 
titiang ngamargiang paindikan sane 
arsayang Palungguh IRatu, tur tuntunja 
titiang sapanjang margi sane rahayu, 
santukan titiang akeh maderbe meseh. 

12 Sampunang IRatu ngentungang titiang ring 
meseh-meseh titiange sane ngebug titiang 
antuk bobab miwah kawirosan. 


13 Titiang uning mungguing titiang jaga ngeton 
kabecikan Ida Sang Hyang Widi Wasa 
santukan titiange urip ring mrecapada. 

14 Pracayaja ring Ida Sang Hyang Widi Wasa. 
Pracayaja, tur sampunangja nenten 
maderbe pangajap-ajap. Pracayaja ring Ida 
Sang Hyang Widi Wasa! 


Pangastawan buat nunas pitulungan 


28 1 Duh Ratu Sang Hyang Widi Wasa sane 

dados patindih titiange, titiang nunas ica 
ring Palungguh IRatu. Pirengja pinunas 
titiange! Yening Palungguh IRatu nenten 


KIDUNG 28.2-6 2348 


nyaurin titiang, janten titiang jaga wenten 
ring pantaran jadmane sane mamargi 
ngungsi ka pati loka. 

2 Pirengangja pinunas titiange, rikala titiang 
masesambatan nunas tulung nyakupang 
liman titiange marep ring Perhyangan 
Agung Palungguh IRatu. 

3 Sampunangja titiang sisipanga sinarengan ring 
jadmane sane dursila miwah ring jadmane 
sane malaksana corah, jadmane sane 
baosnyane nyunyur manis nanging ipun 
ngadut angkara murka ring manahipune. 

4 Sisipangja ipun malantaran paindikan 
sane sampun laksanayang ipun, miwah 
malantaran kacorahan sane sampun 
sruronin ipun. Sisipangja ipun malantaran 
sakancan laksananipune, tur paicayangja 
ring ipun paindikan sane sampun 
kacawisang buat ipun. 

“Ipun sampun nenten nglinguang paindikan 
sane sampun kamargiang miwah kakardi 
antuk Ida Sang Hyang Widi Wasa. 

Punika awinannya Ida jaga nyisipang, tur 
nyirnayang ipun salami-laminnya. 


6 Pujija Ida Sang Hyang Widi Wasa, santukan 
Ida sampun mireng sesambatan titiange 
buat nunas pitulungan. 


KIDUNG 28.7-29.3 2349 


7 Ida Sang Hyang Widi Wasa nyayubin miwah 
nindihin titiang, mawinan titiang pracaya 
ring Ida. Ida mapaica pitulungan ring 
titiang, tur ngawinang titiang liang. Titiang 
makidung muji Ida saha bungah. 

8 Ida Sang Hyang Widi Wasa nyayubin kaulan 
Idane. Ida nindihin tur ngrahayuang sang 
prabu seselikan Idane. 

9 Duh Ratu Sang Hyang Widi Wasa, luputangja 
kaula druene, tur mertaninja jadma 
padruen Palungguh IRatune. Ledang 
Palungguh IRatu ngangonang, tur 
matiningin ipun salami-laminnya. 


Ida Sang Hyang Widi Wasa 
masabda sajeroning angin ribut 


29 1 Pujija Ida Sang Hyang Widi Wasa, ih 
sakancan wadua balan suargane. Pujija 
kaluihan miwah kawisesan Idane. 
2 Pujija parab Ida Sang Hyang Widi Wasa Sane 
Luih, tur sumungkemja ring ajeng Ida Sane 
Maha Suci, rikalaning Ida nyinahang raga. 


3 Sabdan Ida Sang Hyang Widi Wasa kapiragi 
ring segarane. Ida Sang Hyang Widi Wasa 
Sane Luih masabda makuug, tur sabdan 
Idane matangguran ring samudrane. 


KIDUNG 29.4-11 2350 


4 Sabdan Ida Sang Hyang Widi Wasa punika 
kalintang luih tur mawisesa. 


3 Sabdan Idane mungkatang wit aras sane 
wenten ring Libanon. 

6 Ida ngawinang gunung-gunung Libanone 
punika makecog sakadi godel, tur 
ngawinang Gunung Siryon kecas-kecos 
sakadi panak bantenge. 


7 Sabdan Ida Sang Hyang Widi Wasa ngawinang 
kilape makelepan. 

8 Sabdan Idane ngawinang tegal melakange 
magejeran. Ida ngejerang tegal melakange 
sane ring Kades. 

9 Sabdan Ida Sang Hyang Widi Wasa ngejerang 
wit aane, tur ngaasang daunnyane 
rikalaning sakancan anake sane ring 
Perhyangan Agung Idane pada masuryak 
asapuniki: “Luihangja Ida Sang Hyang Widi 
Wasa.” 


10 [da Sang Hyang Widi Wasa mrentah toyane 
sane dalem, tur jumeneng nata buat 
salami-laminipun. 

11 ida Sang Hyang Widi Wasa mapaica kakuatan 
ring kaulan Idane, tur ngamertanin ipun 
antuk sutrepti. 


KIDUNG 30.1-5 2351 


Pangastawan buat ngaturang panyuksma 


1 Duh Ratu Sang Hyang Widi Wasa, 
30 titiang muji Palungguh IRatu, santukan 
Palungguh IRatu sampun ngrahayuang 
titiang, tur nenten nglugrain meseh-meseh 
titiange liang ngeton kakaonan titiange. 

2 Duh Ratu Sang Hyang Widi Wasa, Widin 
titiange, titiang masesambatan nunas 
tulung ring Palungguh IRatu, tur Palungguh 
IRatu ngwarasang titiang. 

3 Palungguh IRatu ngluputang titiang saking 
pati. Rikala titiang mamargi ngungsi pati 
loka, Palungguh IRatu nguripang titiang. 


4 Makidungja ngluihang Ida Sang Hyang Widi 
Wasa, ih sakancan kaulan Idane sane satia 
tuu! Elingangja sakancan sane sampun 
kalaksanayang antuk Ida Sane Maha Suci, 
tur aturangja panyuksma ring Ida! 

3 Pidukan Idane mamargi wantah ajebos, 
nanging kabecikan idane sapanjang umur. 
Rikalaning wengi toyan panyingakane 
membah, nanging rikala semeng 
kagentosin antuk kaliangan. 


KIDUNG 30.6-11 2352 


6 Titiang rumasa sutrepti tur mabaos ring 
manah kadi asapuniki: “Idewek tusingja 
lakar kalah.” 

7 Duh Ratu Sang Hyang Widi Wasa, Palungguh 
IRatu kalintang becik ring titiang. 
Palungguh IRatu nyayubin titiang waluya 
sakadi benteng sane ring gunung. Nanging 
yen Palungguh IRatu nyingidang raga, 
kenginan titiang raris ajerih tan sipi. 


8 Duh Ratu Sang Hyang Widi Wasa, titiang 
masesambatan nunas tulung ring ayun 
Palungguh IRatu. 

9 Duh Ratu Sang Hyang Widi Wasa, 
napike pikenohipun pabuat IRatu yen 
titiang padem tur ngungsi pati loka? 
Punapike jadmane sane sampun padem 
mrasidayang muji Palungguh IRatu? 
Mrasidayangke ipun nglumbrahang 
kabecikan pasuecan Palungguh IRatune 
sane nenten uah-uah punika? 

10 Duh Ratu Sang Hyang Widi Wasa, pirengangja 
atur titiange, tur suecaninja titiang! Duh 
Ratu Sang Hyang Widi Wasa, tulungja 
titiang! 


11 Palungguh IRatu sampun ngentosin 
kasedihan titiange antuk solah sane 


KIDUNG 30.12-31.3 2353 


ngliangin. Palungguh IRatu sampun 
ngaonang kaduhkitan titiange, tur ngiter 
titiang antuk kaliangan. 

12 Duaning punika titiang nenten jaga mendep. 
Titiang jaga makidung muji Palungguh 
IRatu. Duh Ratu Sang Hyang Widi Wasa, 
Palungguh IRatu dados Widin titiange. 
Titiang jaga ngaturang panyuksma ring 
Palungguh IRatu salami-laminipun. 


Pangastawan indik suksrah ring 
Ida Sang Hyang Widi Wasa 


3 1 1 Duh Ratu Sang Hyang Widi Wasa, titiang 
pedek tangkil ring ayun Palungguh IRatu 
buat nunas pasayuban. Sampunang pisan 
titiang banggayanga kakaonang antuk 
imeseh. Palungguh IRatu maraga Widi 
sane adil. Titiang ngastawa, luputangja 
titiang! 

2 Pirengangja pinunas titiange! Sane mangkin 
ledang Palungguh IRatu ngrahayuang 
titiang. Ledang Palungguh IRatu 
makadados genah pasayuban miwah 
benteng titiange, buat ngluputang titiang. 


3 Palungguh IRatu makadados genah pasayuban 
miwah benteng titiange. Duaning punika 


KIDUNG 31.4-9 2354 


tuntun tur aterangja titiang sakadi sane 
sampun janjiang Palungguh IRatu. 

4 Luputangja titiang saking jeet sane sampun 
kapasang pabuat titiang. Samaliha 
lempasangja titiang saking bebaya. 

> Titiang nyuksrahang dewek ring Palungguh 
IRatu. Palungguh IRatu jaga ngrahayuang 
titiang. Duh Ratu Sang Hyang Widi Wasa, 
Palungguh IRatu maraga Widi sane satia 
tuu. 


6 Palungguh IRatu bendu ring jadmane sane 
nyungsung widi sane palsu, nanging titiang 
suksrah ring Palungguh IRatu. 

7 Titiang jaga marasa liang tur bungah ring 
manah, malantaran sih pasuecan 
Palungguh IRatu sane nenten rered-rered. 
Palungguh IRatu nyingak kasangsaran 
titiange, tur wikan ring kamewehan 
titiange. 

8 Palungguh IRatu nenten nglugrain meseh- 
meseh titiange ngejuk titiang. Palungguh 
IRatu sampun mapaica kabebasan ring 
titiang buat mamargi kijaja sapakitan 
titiange. 


9 Duh Ratu Sang Hyang Widi Wasa, suecaninja 
titiang, santukan titiang sajeroning 


KIDUNG 31.10-14 2355 


kamewehan. Matan titiange kuyu pisan, 
malantaran bes sue titiang ngeling, tur 
titiang sampun kalintang lesu. 


10 Titiang kalintang lesu duaning nandang 


kaduhkitan, tur ling titiange nyutetang 
tuuh titiange. Titiang kalintang lemet 
malantaran sakancan kamewehan 
titiange, kantos tulang-tulang titiange 
ngrigis. 


11 Sakancan meseh-meseh miwah pisaga- 


pisagan titiange, sami pada nganistayang 
titiang. Jadmane sane uning ring titiang 
sami pada ajerih ring titiang. Yening ipun 
manggihin titiang ring margine, ipun sami 
pada malaib ninggal titiang. 


12 Sakancan jadmane sampun pada lali ring 


titiang, waluya titiang sampun padem. 
Titiang tan bina sakadi barang sane 
sampun kakutang. 


13 Titiang miragi meseh-meseh titiange pada 


makisi-kisi, tur takut miwah resres nglikub 
titiang. Ipun pada ngrincikang daya marep 
ring titiang, tur sruron jaga ngamademang 
titiang. 


14 Duh Ratu Sang Hyang Widi Wasa, titiang 


suksrah wantah ring ayun Palungguh IRatu 


KIDUNG 31.15-19 2356 


kewanten. Palungguh IRatu makadados 
Widin titiange. 

15 Titiang tansah wenten sajeroning pamiaran 
Palungguh IRatu. Luputangja titiang saking 
meseh-meseh titiange miwah saking 
jadmane sane nyangsaren titiang. 

16 Cingakja kaulan Palungguh IRatu antuk sih 
kapiolasan. Luputangja titiang sajeroning 
sih pasuecan Palungguh IRatu sane nenten 
rered-rered. 

17 Duh Ratu Sang Hyang Widi Wasa, titiang 
masesambatan ring ayun Palungguh 
IRatu. Sampunangja banggayanga titiang 
nandang kimud. Dumadak jadmane 
dursila nandang kimud tur tedun ka pati 
loka bungkem tan pasuara. 

18 Dadosangja jadmane sane bobab, sane 
sumbung tur ngagu miwah sane mabaos 
nganistayang anake sane patut, mangda 
ipun kolok. 


19 Ambate luihnya paindikan-paindikan 
sane becik sane cawisang Palungguh 
IRatu pabuat jadmane sane ngluihang 
Palungguh IRatu! Jadmane sami sampun 
pada uning indik kabecikan Palungguh 
IRatune, tur tan kadi-kadi antuk Palungguh 


KIDUNG 31.20-24 2357 


IRatu nyayubin jadmane sane suksrah ring 
Palungguh IRatu. 

20 Palungguh IRatu nyingidang tur ngrahayuang 
ipun ring ayun Palungguh IRatu, saking 
rerincikan manusane. Palungguh IRatu 
nyingidang ipun ring genah pasayuban 
sane sutrepti saking meseh-meseh sane 
minjulin ipun. 


21 Pujija Ida Sang Hyang Widi Wasa! Ambate 
luih sih pasuecan Idane sane kasinahang 
ring titiang, rikalaning titiang kakurung tur 
kagebug antuk satru. 

22 Titiang sampun kalintang ajerih, tur 
nyengguh dewek titiange sampun 
kasabatang saking ayun Idane. Nanging 
Ida mirengang sesambatan titiange rikala 
titiang ngastawa nunas tulung ring Ida. 


23 Ih sakancan anak sane satia tuu, tresna 
baktija ring Ida Sang Hyang Widi Wasa. Ida 
Sang Hyang Widi Wasa nyayubin jadmane 
sane satia tuu, nanging Ida nyisipang 
jadmane sane sumbung sakadi patutipun. 

24 Pada kukuh tur pagehja ragane sareng sami, 
ih sawatek anake sane ngajap-ajap Ida 
Sang Hyang Widi Wasa. 


KIDUNG 32.1-6 2358 


Pangangken dosa miwah pangampura 


32 1 Bagia anake sane dosa-dosannyane 
kampurayang, sane kiwangannyane 
kaksamayang. 

2 Bagia jadmane sane nenten kadalih mapakardi 
iwang antuk Ida Sang Hyang Widi Wasa 
miwah sane nenten nglaksanayang 
sakancan paindikan sane bobab. 


3 Yening titiang nenten ngangkenin dosa-dosan 
titiange, titiang lesu malantaran ngeling 
arahina mepek. 

4Duh Ratu Sang Hyang Widi Wasa, siang 
latri Palungguh IRatu nyisipang titiang. 
Kakuatan titiange sampun telas pisan 
sakadi damuhe sirna malantaran kebus 
ring masan panese. 


= Irika titiang ngangkenin dosa-dosan titiange 
ring Palungguh IRatu, tur titiang nyadia 
jaga ngangkenin dosa-dosan titiange 
punika ring ayun Palungguh IRatu, 
tur Palungguh IRatu ngampurayang 
dosa-dosan titiange. 


6 Duaning punika sakancan kaulan Palungguh 
IRatu sane subakti, patut ngastawa 


KIDUNG 32.7-11 2359 


ring Palungguh IRatu sakantun ipun 
mrasidayang tangkil ring Palungguh IRatu 
mangda rikala wenten blabar kamewehan 
ageng rauh nempuh, kamewehan punika 
nenten jaga nibenin ipun. 

7 Palungguh IRatu dados genah pasingidan 
titiange. Palungguh IRatu jaga 
ngrahayuang titiang saking kamewehan. 
Titiang makidung gelur-gelur ngeniang 
ring karahayuan paican Palungguh IRatu, 
santukan Palungguh IRatu nyayubin 
titiang. 


8 Ida Sang Hyang Widi Wasa masabda kadi 
asapuniki: “Ulun lakar matujuhin kita 
margane ane patut tuut kita. Ulun lakar 
mrentah tur matuturin kita. 

9 Edaja kita belog buka jarane wiadin buka 
bagale ane kaprentah aji camok muah 
padangal, apanga ia nyak nuutang.” 


10 Jadmane sane dursila patut nandang 
sangsara, nanging anake sane pracaya 
ring Ida Sang Hyang Widi Wasa pacang 
kasayubin antuk sih pasuecan Idane sane 
nenten rered-rered. 

11 Parasemeton sane patut, pada girang tur 
masuka renaja, malantaran paindikan sane 


KIDUNG 33.1-5 2360 


sampun kakardi antuk Ida Sang Hyang 
Widi Wasa. Semeton sane astiti bakti ring 
Ida, pada masuryakja, masuka rena! 


Kidung puji-pujian 
1 Sawatek semeton sane patut, pada 
33 masuryakja masuka rena malantaran 
paindikan sane sampun kakardi antuk 
Ida Sang Hyang Widi Wasa. Pujija Ida, ih 
parasemeton sane astiti bakti ring Ida. 

2 Aturangja panyuksma ring Ida Sang Hyang 
Widi Wasa antuk rebab, tur makidungja 
pabuat Ida kadulurin antuk suaran 
gambus. 

3 Kidungangja kidung sane anyar pabuat Ida, 
tur suarayangja rebabe mangda becik tur 
masuryakja saha liang. 


4 Sabdan Ida Sang Hyang Widi Wasa sujati 
patut, tur sakancan pakaryan Idane 
nyandang kandelang. 

5 Ida Sang Hyang Widi Wasa asih sueca ring 
paindikan sane patut miwah adil. Sih 
pasuecan Idane sane tan rered-rered 
ngebekin jagate. 


KIDUNG 33.6-12 2361 


6 Ida Sang Hyang Widi Wasa ngardi akasane 
antuk titah Idane, tur surya, candra miwah 
bintang-bintang antuk sabdan Idane. 

7 Ida munduhang toyan segarane ring genahe 
asiki, tur Ida ngancing sawang samudrane 
ring genah panyimpenannya. 


8 Ih sawatek sane wenten ring jagate, pada 
ajerihja ring Ida Sang Hyang Widi Wasa! 
Luihangja Ida, ih parajadma ring jagate 
sami! 

9 Rikala Ida masabda, jagate raris wenten, 
tur malantaran titah Idane raris metu 
saananing sane wenten. 


10 ida Sang Hyang Widi Wasa ngurungang 
tetujon bangsa-bangsane, tur Ida ngandeg 
ipun mangda nenten mrasidayang 
nglaksanayang rencananipune. 

11 Nanging rencanan Idane mamargi salami- 
laminipun, tur tetujon Idane kasidan 
sakayang-kayang. 

12 Bagia bangsane sane Widinnyane punika 
Ida Sang Hyang Widi Wasa miwah bagia 
rakyate sane sampun kaselik dados druen 
Idane. 


KIDUNG 33.13-20 2362 


13 [da Sang Hyang Widi Wasa macingak saking 
suargan tur ngaksi sakancan manusane. 

14 Saking singasanan Idane Ida macingak ring 
sakancan sane urip ring mrecapada. 

15 [da nabdab sakancan pepinehipune, tur 
wikan ring sakancan laksananipune. 


16 Ida sang prabu nenten molih kamenangan 
malantaran kawisesan wadua balan 
idane sane wisesa miwah prajurite 
nentenja molih ring rana malantaran 
kasitenganipune. 

17 Kuda perange punika tan paguna buat ngulati 
kamenangan miwah kasitenganipune sane 
ageng nenten mrasidayang ngrahayuang. 


18 [da Sang Hyang Widi Wasa nyaga jadmane 
sane astiti bakti ring Ida, inggih punika 
sakancan jadmane sane suksrah ring sih 
pasuecan Idane sane nenten rered-rered. 

19 Ida ngluputang ipun saking baya pati miwah 
matiningin uripipune rikalaning masan 
sayah. 


20 Iraga ngajap-ajap Ida Sang Hyang Widi Wasa, 
santukan Ida punika pasayuban miwah 
pitulungan iragane. 

21 Iraga marasa bungah ring manah malantaran 
Ida, tur iraga suksrah ring parab Idane 
sane suci. 


22 Duh Ratu Sang Hyang Widi Wasa, dumadakja 
sih pasuecan Palungguh IRatu sane 
nenten rered-rered punika wenten ring 
titiang, sakadi pangajap-ajap titiange ring 
Palungguh IRatu. 


Muji kabecikan Ida Sang Hyang Widi Wasa 


34 1 Titiang tan mari jaga matur panyuksma 
ring Ida Sang Hyang Widi Wasa, tur titiang 
nenten jaga wus-wusan muji Ida. 

2 Titiang jaga muji Ida, malantaran paindikan 
sane sampun kardi Ida. Dumadak sakancan 
jadmane sane katindes miragiang tur pada 
girang ring manah. 

3 Ngiringja sareng-sareng ring titiang 
nglumbrahang kagungan Ida Sang Hyang 
Widi Wasa. Ngiringja iraga sareng-sareng 
muji parab Idane. 


4 Titiang ngastawa ring Ida Sang Hyang Widi 
Wasa, tur Ida nyaurin pangastawan 
titiange, Ida mebasang titiang saking 
sakancan katakutan titiange. 

3 Jadmane sane katindes pada nulengek ring 
Ida, tur ipun pada liang. Ipun nenten jaga 
naenin kakadoang. 

6 Anake sane nenten maderbe patulungan 
pada nunas ica ring Ida, tur Ida nagingin 
pinunasnyane. Ida ngluputang ipun saking 
sakancan kamewehanipune. 

7 Malaekat Idane ngebag anake sane astiti bakti 
ring Ida, tur ngluputang ipun saking baya. 


8 Indayangja resepang tur telebang, ambate 
becikne Ida Sang Hyang Widi Wasa. Bagia 
anake sane muponin sutrepti ngiring Ida. 

3 Ih sakancan kaulan Idane, tinutinja Ida Sang 
Hyang Widi Wasa. Anake sane satinut ring 
Ida jaga muponin sakancan sane buatang 
ipun. 

10 Yadiastun singa-singane pada nglelana 
santukan ipun layah katunan teda, 
nanging anake sane astiti bakti ring Ida 
Sang Hyang Widi Wasa nenten pacang 
kakirangan punapa-punapi. 


11 Duh paratruna-trunan tiange, mrikija 
piragiang baos tiange. Tiang jaga ngajahin 
semeton ngluihang Ida Sang Hyang Widi 
Wasa. 


KIDUNG 34.12-19 2365 


12 Punapike semeton meled panjang umur saha 
muponin bagia? 

13 Duaning punika sampunang pisan semeton 
maosang paindikan sane corah miwah 
sane bobab. 

14 Kutangja paindikan sane corah tur 
laksanayangja paindikan sane becik. 
Usahayangja ngulati dame saking 
saguluking kayun semetone. 


15 [da Sang Hyang Widi Wasa jaga ngebag 
jadmane sane patut tur mirengang 
sesambatannyane. 

16 Nanging Ida jaga nglawan anake sane 
malaksana corah, mangda yen ipun 
padem, digelis ipun kalaliang. 

17 Jadmane sane patut mapinunas ring Ida 
Sang Hyang Widi Wasa, tur Ida nagingin 
pinunasipune. Ida ngluputang ipun saking 
sakancan kamewehanipune. 

18 [da Sang Hyang Widi Wasa tansah nampek 
ring anake sane sampun tan padaya, tur 
Ida ngrahayuang anake sane sampun telas 
pangajap-ajapipune. 


19 Jadmane sane becik akeh nandang 
kamewehan, nanging Ida Sang Hyang Widi 

Wasa ngluputang ipun saking kamewehan 
punika. 

20 ida Sang Hyang Widi Wasa matiningin ipun 
saha sampurna, punika awinan nenten 
wenten tulangipune lung angan asiki. 

21 Kacorahane punika jaga ngamademang 
jadmane sane dursila, tur jadmane sane 
geting ring anake sane patut, ipun pacang 
kasisipang. 


22 ida Sang Hyang Widi Wasa jaga ngrahayuang 
kaulan Idane. Anake sane tangkil 
nunas pasayuban ring Ida, ipun jaga 
karahayuang. 


Pangastawan buat nunas pitulungan 


35 1 Duh Ratu Sang Hyang Widi Wasa lawanja 
jadmane sane nglawan titiang, tur 
yudainja jadmane sane nyiatin titiang. 

2 Ambilja tameng miwah kawaca besi druene, 
tur rarisangja rauh ngluputang titiang. 

3 Amengangja tumbak miwah kapak druene 
nglawan jadmane sane nguber titiang. 
Nikayangja ring titiang mungguing 
Palungguh IRatu jaga ngrahayuang titiang. 


4Dumadakja jadmane sane mamanah 
ngamademang titiang kaon, tur nandang 

kimud. Dumadakja jadmane sane 
mapiguman jaga nglawan titiang pada 
mabalik tur paling. 

5 Dumadakja ipun sakadi gumpang sane 
ampehang angin, rikala malaekat Ida Sang 
Hyang Widi Wasa nguber ipun. 

6 Dumadak marginipune peteng dedet tur belig, 
rikala malaekat Ida Sang Hyang Widi Wasa 
nglempag ipun. 


7 Tan pakrana ipun masang jeet pabuat titiang, 
tur makarya bangbang dalem buat ngejuk 
titiang. 

#Nanging kasinangkaonan jaga nibenin ipun, 
sadurung ipun tangeh ring indike punika. 
Ipun jaga kajeet antuk jeetipune niri, tur 
labuh ring kasinangkaonanipunel 


9 Irika titiang jaga rumasa liang malantaran 
Ida Sang Hyang Widi Wasa, titiang jaga 
rumasa bagia santukan Ida ngrahayuang 
titiang. 

10 Saking saguluking manah titiang jaga matur 
ring Ida Sang Hyang Widi Wasa sapuniki: 
“Tan wenten sane nyamenin Palungguh 
IRatu. Palungguh IRatu nyayubin jadmane 
sane tiwas saking sane nindes.” 

11 Jadmane sane corah pada dados saksi 
nglawan titiang, tur nalih titiang 
nglaksanayang kajaatan sane nenten 
uningin titiang. 

12 [pun ngwales kabecikan titiange antuk 
kacorahan, tur titiang kaliput antuk manah 
sane putus asa. 

13 Nanging rikala ipun katempuh antuk pinakit, 
titiang ngrangsuk pangangge kaduhkitan 
titiange, tur ngenta dewek titiange. Titiang 
sumungkem ngastawa, 

14 tan bina sakadi titiang ngastawa buat 
salah tunggal timpal wiadin nyaman 
titiange muani. Titiang mamargi milehan 
sajeroning nandang duhkita sakadi anak 
nandang duhkita malantaran katinggal 
padem antuk memenipune. 


15 Nanging yening titiang katempuh antuk 
kamewehan, ipun sareng sami pada 
liang, sarwi mapunduh ngiter tur minjulin 
titiang. Wong sunantara pada nglempag 
titiang tur tan mari ngebug titiang. 

16 Sakadi anake sane minjulin anak perot, ipun 
nelik ring titiang duaning rumasa geting. 


17 Duh Ratu Sang Hyang Widi Wasa, malih 
amunapike suenipun Palungguh IRatu jaga 

wantah macingak kewanten. Luputangja 
titiang saking gegebugipune. Luputangja 
urip titiang saking singa-singane punika! 

18 Irika titiang jaga matur panyuksma ring ayun 
Palungguh IRatu sajeroning paruman 
kaulan Palungguh IRatune. Titiang jaga 
muji Palungguh IRatu ring arepanipune 
sareng sami. 


19 Sampunangja lugraina meseh-meseh 
titiange inggih punika jadmane sane 
bobab-bobab punika rumasa liang 
ring manah ngeton kakaonan titiange. 
Sampunangja banggayanga jadmane sane 
tan pakrana geting ring titiang punika, 
kenyir-kenyir sajeroning kaliangan ngeton 
kasedihan titiange. 


20 [pun nenten mabaos nganggen rasa 
pasawitran, nanging ipun munduhang 
sakancan paindikan sane bobab ngeniang 
indik jadmane sane demen ngulati dame. 

21 pun nalih titiang, sarwi masuryak sapuniki: 
“Tiang suba nepukin unduk ane 
laksanayang jerone.” 

22 Nanging Palungguh IRatu sampun ngaksi 
paindikane puniki duh Ratu Sang Hyang 
Widi Wasa. Sampunangja Palungguh 


KIDUNG 35.23-27 2370 


IRatu meneng, duh Ratu Panembahan. 
Sampunangja Palungguh IRatu kantun 
ngedoh saking titiang. 

23 Duh Ratu Sang Hyang Widi Wasa, rarisangja 
matangi tur tindihinja titiang. Rarisang 
matangi duh Ratu Widin titiange, tur 
belaninja wicaran titiange. 

24 Duh Ratu Sang Hyang Widi Wasa, Palungguh 
IRatu maraga adil. Duaning punika 
sinahangja mungguing titiang tan 
paiwang. Sampunang banggayanga 
meseh-meseh titiang rumasa liang 
manggihin titiang. 

25 Sampunangja banggayanga ipun mabaos ring 
pantaranipune kadi asapuniki: “Iraga suba 
masmi ia! Tuah ento ane edotang iraga!” 


26 Dumadakja jadmane sane rumasa liang 
ngeton kasangsaran titiange, mangda ipun 
kaon pisan tur pada bingung. Dumadak 
jadmane sane mamanah dados becikan 
ring titiang mangda kaliput antuk kimud 
miwah kacemeran. 


27 Dumadak jadmane sane mamanah 
manggihin titiang kapatutang, pada 
masuryak kagirangan tur mawali-wali 
mabaos kadi asapuniki: “Ambate agungne 


KIDUNG 35.28-36.5 2371 


Ida Sang Hyang Widi Wasa! Ida ledang 
nyingak kaulan Idane sane labda karya.” 
28 Irika titiang jaga nglumbrahang kadilan 
Palungguh IRatune, tur titiang jaga muji 
Palungguh IRatu sapanjang rahina. 


Indik kadursilan manusane 


1 Dosane mabaos ring jadmane dursila 

36 sajeroning tungtung manahipune. Ipun 
nulak Ida Sang Hyang Widi Wasa, tur 
nenten subakti ring Ida. 

2 Santukan bes tegeh antuk ipun mitaenang 
dewekipune, pitaenang ipun Ida Sang 
Hyang Widi Wasa jaga nenten nyingak 
miwah nyisipang dosanipune. 

3 Baosipune dursila tur bek madaging bobab. 
Ipun nenten kantun nglaksanayang 
paindikan sane wicaksana miwah becik, 
tur ipun nenten nulak paindikan-paindikan 
sane corah. 

4 Ipun ngrencanayang kajaatan ring 
pedemanipune. Ipun nenten naenin 
malaksana ayu, tur ipun nenten naenin 
nulak paindikan-paindikan sane corah. 


Indik kabecikan Ida Sang Hyang Widi Wasa 


5 Duh Ratu Sang Hyang Widi Wasa, sih pasuecan 
Palungguh IRatu sane nenten rered-rered 

punika nganteg ka suargan. Kasatiaan 
Palungguh IRatune maliah-liah ngantos 
rauh ring akasane. 

6 Kapatutan Palungguh IRatune nyeleg waluya 
sakadi gununge. Kadilan Palungguh 
IRatune waluya sakadi sawang segarane. 
Manusane miwah sarwa satone wenten 
sajeroning pamiaran Palungguh IRatu. 


7 Duh Ratu Sang Hyang Widi Wasa, ambate 
luih sih pasuecan Palungguh IRatu sane 
nenten rered-rered punika! Titiang 
molih pasayuban ring sor lawat kampid 
Palungguh IRatune. 

8 Titiang mapesta antuk pangan kinum sane 
cawisang Palungguh IRatu ngantos 
maliah-liah. Palungguh IRatu nglugrain 
titiang nginum saking tukad kabecikan 
Palungguh IRatune. 

9 Palungguh IRatu makadados empul sarwa 
sane urip, tur malantaran galang 
Palungguh IRatune titiang prasida ngeton 


galang. 


10 | anturangja nyuecanin jadmane sane uning 
ring Palungguh IRatu, samaliha ledangang 
mapakardi ayu marep ring jadmane sane 
patut. 

11 Sampunangja banggayanga jadmane sane 
sumbung nyengkalen titiang, wiadin 
jadmane sane dursila ngawinang titiang 
jerih kapilayu. 


12 Cingakinja genah jadmane sane mapakardi 
corah punika labuh. Irika ipun bah tur 
nenten mrasidayang bangun. 


Karma palan jadmane sane dursila 
miwah jadmane sane becik 


27 1 Sampunangja rumasa meweh ring 
jadmane sane dursila. Sampunangja iri ati 
ring jadmane sane malaksana iwang. 
2 Ipun digelis pacang sirna waluya sakadi 
padange sane tuh. Ipun jaga padem sakadi 
tetanduran sane layu. 


3 Pracayaja ring Ida Sang Hyang Widi Wasa tur 
rarisang malaksana ayu. Uripja ring jagate 
saha muponin sutrepti. 

4 Ulatija bagian semeton sajeroning Ida Sang 
Hyang Widi Wasa, janten Ida pacang 
maicayang ring semeton paindikan sane 
edotang semeton. 

5 Aturangja ragan semetone ring Ida Sang 
Hyang Widi Wasa. Pracayaja ring Ida 
janten Ida jaga nulungin semeton. 

6 Ida jaga ngawinang kapatutan semetone 
masinar sakadi suryane rikalaning tengai 
tepet. 


7 Sabar tur jantosja Ida Sang Hyang Widi Wasa. 
Sampunangja meweh mikayunin anake 
sane gemuh, wiadin mikayunin anake sane 
sida karya sajeroning rencananipune sane 
corah. 


8 Sampunangja meweh ring kayun wiadin duka, 
santukan indike punika wantah nuntun 
ngungsi kamewehan. 

9 Anake sane pracaya ring Ida Sang Hyang Widi 
Wasa, ipun jaga nerbeang jagate nanging 
jadmane sane dursila jaga katundung 
saking irika. 


10 Jadmane sane dursila digelis pacang sirna. 
Semeton dados ngrereh ipun, nanging 
ipun nenten jaga keniang semeton. 

11 Jadmane sane alap asor ipun jaga nerbeang 
jagat, tur muponin kawiryan miwah 
sutrepti. 

12 Jadmane dursila sampun pada igum 
jaga nglawan jadmane sane becik, tur 
mandreng ipun maduluran antuk manah 
geting. 

13 Nanging Ida Sang Hyang Widi Wasa ica ngaksi 
jadmane dursila, santukan Ida wikan 
mungguing ipun digelis jaga kasirnayang. 


14 Jadmane dursila pada ngaud pedang 
miwah mentang panahipune buat jaga 
mademang anake sane tiwas miwah 
kakirangan miwah buat munggal anake 
sane malaksana patut. 

15 Nanging ipun jaga kapademang antuk 
pedangipune niri, tur panahipune jaga 
lung. 


16 Paindikan sane alit sane kaderbeang antuk 
jadmane sane becik, punika langkungan 
ajinipun ring kasugihan sakancan jadmane 
dursila, 

17 santukan Ida Sang Hyang Widi Wasa jaga 
mancut kasitengan jadmane dursila, 
nanging nyayubin anake sane patut. 


18 ida Sang Hyang Widi Wasa matiningin anake 
sane satinut ring Ida, tur jagate jaga dados 
paderbeanipune kantos salami-laminipun. 

19 [pun nenten jaga katibenin sangsara rikala 
wenten masa sane kaon. Rikalaning masan 
sayah ipun tansah cukup pangan kinum. 

20 Nanging jadmane dursila jaga padem. 
Meseh-meseh Ida Sang Hyang Widi Wasa 
jaga sirna waluya sakadi sekare. Ipun 
pacang sirna sakadi anduse. 


21 Jadmane dursila demen nyilih tur nenten 
naenin ngwaliang, nanging anake sane 
becik ipun demen makidihang. 

22 Anake sane kamertanin antuk Ida Sang Hyang 
Widi Wasa, ipun jaga nerbeang jagate, 
nanging jadmane sane katemah antuk Ida 
jaga katundung saking irika. 


23 Ida Sang Hyang Widi Wasa nuntun jadmane 
ring margi sane patut tuut ipun, tur Ida 
nyayubin anake sane ledangin Ida. 

24 Yening ipun labuh, ipun nenten jaga kantos 
bah, santukan Ida Sang Hyang Widi Wasa 
jaga nyaga ipun. 


25 Sane mangkin titiang sampun tua, titiang 
sampun urip sue pisan nanging titiang 
durung naenin manggihin anak sane 
patut kakutang antuk Ida Sang Hyang 

Widi Wasa, wiadin pianak-pianakipune 
ngagendong ngidih daar. 

26 Sapanjang masa ipun lila makidihang 
miwah maselangang ring anak lian tur 
pianak-pianakipune sami dados merta. 


27 Mabalikja saking paindikan sane corah tur 
laksanayangja paindikan sane ayu, janten 
katurunan semetone jaga tan mari urip 
ring jagate. 

28 Santukan Ida Sang Hyang Widi Wasa asih 
sueca ring paindikan sane patut tur Ida 
nenten ngutang kaulan Idane sane satia 
tuu. Ida nyayubin ipun salami-laminipun, 
nanging sentanan jadmane sane dursila 
jaga tundung Ida. 

29 Anake sane patut jaga nerbeang jagate 
tur muponin urip irika kantos salami- 
laminipun. 


30 Baos jadmane sane patut punika wicaksana, 
tur ipun setata jujur. 

31 [pun ngagem pidabdab Widinipune ring 
manahipune, tur nenten naenin matilar 
saking irika. 


32 Jadmane sane dursila nyadang anake sane 
patut tur mamanah ngamademang ipun. 

33 Nanging Ida Sang Hyang Widi Wasa, 
nenten jaga ngutang ipun ring kakuasan 
meseh-mesehipune, wiadin manggayang 
ipun kasisipang rikalaning ipun ring ajeng 
pangadilane. 


34 Gantungangja pangajap-ajap semetone ring 
Ida Sang Hyang Widi Wasa, tur tinutinja 
titah-titah Idane. Ida pacang ngajiang 
semeton malantaran mapaica tanah 
ring semeton, tur semeton jaga ngeton 
jadmane dursila katundung saking irika. 


35 Titiang naenin manggihin jadmane dursila 
sane nyapa kadi aku. Ipun nyeleg ring 
pantaran sakancan jadmane lianan waluya 
sakadi wit taru arase ring Libanon. 

36 Nanging pungkuran rikala titiang nglintang 
irika, ipun nenten kantun irika. Titiang 
ngrereh ipun, nanging ipun nenten 
keniang titiang. 


37 Tlektekangja jadmane sane polos, tur 
tureksainja jadmane sane patut. Anake 
sane sutrepti rahayu pada maderbe 
katurunan, 

38 hanging jadmane sane madosa kabasmi 
kerta makasami tur katurunanipune sami 
kakaonang. 


39 Ida Sang Hyang Widi Wasa ngrahayuang 
jadmane sane patut, tur nyayubin ipun 
rikalaning masa kamewehan. 

40 ida nulungin tur ngluputang ipun. Ida 
ngrahayuang ipun saking jadmane dursila 
santukan ipun rauh maranin Ida buat 
nunas pasayuban. 


Pangastawan anake sane nandang sangsara 


1 Duh Ratu Sang Hyang Widi Wasa, 
38 sampunangja titiang sisipanga sajeroning 
pidukan Palungguh IRatune. 
2 Palungguh IRatu sampun natunin titiang 
antuk panah druene, tur Palungguh IRatu 
sampun nglempag titiang kantos bah. 


3 Santukan malantaran pidukan Palungguh 
IRatune, titiang nandang pinakit raat 
pisan. Dewek titiange makaukud nandang 
pinakit malantaran dosa-dosan titiange. 

4Titiang kalebu sajeroning blabar dosa-dosan 
titiange. Dosa-dosane punika waluya 
sakadi tetegenan sane kalintang abot 
pabuat titiang. 

3 Santukan kanambetan titiange, tatu-tatun 
titiange mambu tur berek. 

6 Titiang ngantos bungkut tur titiang kanyagang. 
Titiang nandang sedih sapanjang rahina. 

7 Titiang kaborbor antuk panes bara, tur titiang 
tambis-tambis padem. 

8 Titiang kalintang leleh tur dekdek remuk. 
Manah titiange meweh pisan, tur titiang 
daah-duuh nandang sakit. 


9 Duh Ratu Sang Hyang Widi Wasa, Palungguh 
IRatu wikan ring paindikan sane edotang 
titiang. Palungguh IRatu mireng sakancan 
duuhan titiange. 

10 Ulun atin titiange nrutug, bayun titiange 
sampun telas, tur matan titiange sampun 
tan pacaya. 


11 Timpal-timpal miwah pisaga-pisagan 
titiange nenten nyak malih nganampekin 
titiang ulihan tatu-tatun titiange. Yadian 
kulawargan titiange taler ngedoh saking 
titiang. 

12 Jadmane sane mamanah ngamademang 
titiang masang jeet pabuat titiang, 
tur anake sane mamanah nyelekang 
titiang, ipun ngancam jaga nglabuhang 

titiang. Samaliha ipun nenten wus-wusan 
mapiguman nglawan titiang. 


13 Titiang waluya sakadi anak bongol, nenten 
mrasidayang miragi, tur sakadi anak kolok, 
nenten mrasidayang mabaos. 

14 Titiang waluya sakadi anak sane nenten 
mrasidayang masaur, santukan ipun 
nenten mrasidayang miragi. 


15 Nanging titiang pracaya ring Palungguh 
IRatu duh Ratu Sang Hyang Widi Wasa, 
Ratu Panembahan miwah Widin titiange, 
Palungguh IRatu sane jaga nyaurin titiang. 

16 sampunangja banggayanga meseh-meseh 
titiange rumasa liang ngeton kamewehan 
titiange. Sampunangja banggayanga ipun 
nyumbungang dewek malantaran labuh 
titiange. 

17 Titiang tambis-tambis labuh tur titiang tan 
mari nandang pinakit. 


18 Titiang ngangkenin dosa-dosan titiange. 
Dosa-dosane punika nglikub titiang antuk 
kasumangsayan. 

19 Meseh-meseh titiange pada seger-seger tur 
siteng-siteng. Akeh pisan wenten anak 
sane pada geting tan pakrana ring titiang. 

20 Jadmane sane ngwales pakardi sane 
ayu antuk kacorahan pada nglawan 
titiang, santukan titiang mapakibeh jaga 
malaksana sane patut. 


21 Duh Ratu Sang Hyang Widi Wasa, 
sampunangja titiang kutanga. Duh Ratu 
Widin titiang, sampunangja Palungguh 
IRatu ngedoh saking titiang! 

22 Duh Ratu Sang Hyang Widi Wasa, juru 
rahayun titiange, sane mangkin tulunginja 
titiang. 

Pangangken anake sane nandang sangsara 
1 Titiang mabaos sapuniki: “Titiang jaga 
39 tangar ring paindikan sane laksanayang 
titiang, tur titiang nenten manggayang 
bungut titiange ngardi dosa. Titiang 
nenten jaga mabaos punapa-punapi rikala 
jadmane corah nampek ring titiang.” 

2 Titiang jaga mendep tur nenten mabaos angan 
abuku yadiastun ngeniang paindikane 
sane becik! Nanging kasangsaran titiange 
sumingkin mangetang, 

3 tur titiang sampun kakaonang antuk 
kasumangsayane. Sumingkin titiang 
mapineh, titiang dados sayan meweh, 
kantos wetu pitaken kadi asapuniki: 


KIDUNG 39.4-9 2383 


4 “Duh Ratu Sang Hyang Widi Wasa, malih 
amunapi suenipun titiang jaga urip? Malih 
pidanke titiang jaga padem? Nikayangja 
ring titiang malih pidanke urip titiange 
pacang puput.” 


> Ambate cutetne Palungguh IRatu ngardi urip 
titiange. Ring ayun Palungguh IRatu, 
tuuh titiange nenten wenten pituasipun. 
Sujatinipun sakancan manusane sane urip 
tan bina sakadi ampehan angine, 

6 tur tan bina sakadi lawate. Saluiring sane 
laksanayang ipun nenten wenten 
pikenohipun. Ipun munduhang kasugihan, 
nanging ipun nenten uning sapasirake 
sane jaga namiang punika. 


7 Duh Ratu Sang Hyang Widi Wasa, duaning 
punika punapike sane nyandang ajap-ajap 
titiang? Titiang ngaturang pangajap-ajap 
titiange ring ayun Palungguh IRatu. 

8 Rahayuangja titiang saking sakancan 
dosa-dosan titiange, tur sampunangja 
banggayanga jadmane nambet ngedekin 
titiang. 

9 Titiang jaga mendep. Titiang nenten jaga 
mabaos angan abuku, santukan Palungguh 


KIDUNG 39.10-40.1 2384 


IRatu ngraga sane ngawinang titiang 
nandang sangsara sakadi sapuniki. 

10 Sampunangja titiang malih sisipanga! Titiang 
tambis-tambis padem malantaran lempag 
Palungguh IRatu. 

11 Palungguh IRatu nyisipang dosan manusane 
antuk pidukan Palungguh IRatune, tur 
waluya sakadi ngetnget Palungguh IRatu 
nyirnayang sakancan paindikan sane 
tresnain ipun. Sujatinipun, manusane 
punika tan bina sakadi angine. 


12 Duh Ratu Sang Hyang Widi Wasa, pirengangja 
pangastawan titiange, tur pirengangja 
sesambatan titiange. Rarisangja rauh 
nulungin titiang rikalaning titiang ngeling. 
Sakadi leluur titiange, titiang dados tamiun 
Palungguh IRatu wantah ajebos pisan. 

13 Banggayangja titiang iriki newek mangda 
titiang prasida muponin bagia akidik, 
sadurunge titiang makaon tur titiang 
nenten kantun malih. 


Kidung pujian 


40 1 Titiang saking sabar nyantosang 
pitulungan Ida Sang Hyang Widi Wasa. 


Ida tumuli mirengang pinunas titiange tur 
mirengang sesambatan titiange. 


KIDUNG 40.2-6 2385 


2 Ida ningtingang titiang saking bangbang 
bayane tur titiang medal saking kawahe 
sane ngawinang padem. Ida ngenahang 
titiang saha rahayu ring duur batu kaange 
tur ngawinang titiang luput. 

3 Ida nguruk titiang makidung sane anyar, 
kidung puji-pujian buat Widin iragane. 
Akeh jadmane sane manggihin paindikane 
puniki polih pakeling tur pracaya ring Ida 
Sang Hyang Widi Wasa. 


4 Bagia anake sane pracaya ring Ida Sang Hyang 
Widi Wasa, sane nenten mabalik nyumbah 
arca, wiadin nenten sruron ring anake 
sane nyungsung widi sane palsu. 

3 Duh Ratu Sang Hyang Widi Wasa, Widin 
titiange, Palungguh IRatu sampun akeh 
pisan mapakardi pabuat titiang. Nenten 
wenten anak nyamenin Palungguh IRatu! 
Palungguh IRatu sampun ngardi rencana 
sane becik-becik pabuat titiang. Titiang 
nenten mrasidayang ngetang punika 
makasami, santukan geboganipune 
kalangkung akeh. 


6 Palungguh IRatu nenten ngarsayang aturan 
wewalungan miwah aturan sane tios. 
Palungguh IRatu nenten ngarsayang 


KIDUNG 40.7-10 2386 


aturan wewalungan sane maborbor ring 
pamorboran aturane, wiadin aturan 
pabuat panyupat dosa. Nanging Palungguh 
IRatu sampun mapaica kuping ring titiang 
buat miragiang sabdan Palungguh IRatu. 

7 Duaning punika titiang raris matur kadi 
asapuniki: “Inggih titiang kaula druene. 
Titah-titah Palungguh IRatu ring titiang 
wenten sinurat ring Cakepan Pidabdab 
Torate. 

8 Duh Ratu Widin titiange, ambate sarat titiange 
jaga nglaksanayang pakarsan Palungguh 
IRatune! Titiang ngincepang paurukan 
Palungguh IRatu ring manah titiange.” 


9 Duh Ratu Sang Hyang Widi Wasa, sajeroning 
paruman sakancan kaulan Palungguh 
IRatu, titiang nuturang orti rahayu, 
mungguing Palungguh IRatu ngrahayuang 
titiang sareng sami. Palungguh IRatu 
wikan mungguing titiang nenten jaga 
wusan nuturang indike punika. 

10 Titiang nenten nyepel orti karahayuane 
punika pabuat titiang newek. Titiang 
tansah maosang indik kasatiaan miwah 
pitulungan Palungguh IRatune. Sajeroning 
paruman sakancan kaulan Palungguh 
IRatune titiang tansah nuturang ngeniang 


KIDUNG 40.11-14 2387 


indik kasatiaan miwah pasuecan 
Palungguh IRatu sane nenten rered-rered 
punika. 


11 Duh Ratu Sang Hyang Widi Wasa, titiang 
uning mungguing Palungguh IRatu tan 
mari jaga nyinahang sih pasuecan ring 
titiang. Sih pasuecan miwah kasatiaan 
Palungguh IRatu tansah jaga ngawinang 
titiang muponin sutrepti rahayu. 


Pangastawan buat nunas pitulungan 
(Kid. 70) 


12 Titiang kiter antuk kamewehan akeh pisan, 
kalintang akeh kantos nenten sida 
ketang. Dosa-dosan titiange sampun 
nguber titiang, tur titiang sampun nenten 
mrasidayang malih ngeton. Dosa-dosane 
punika akehan ring bok titiange sane ring 
tendas titiange, tur kawanenan titiange 
sampun sirna. 

13 Duh Ratu Sang Hyang Widi Wasa, luputangja 
titiang! Tulunginja titiang sane mangkin! 

14 Dumadakja jadmane sane mamanah 
ngamademang titiang mangda kaon tur 
bingung. Dumadakja jadmane sane liang 
ngeton kamewehan titiange, mangda 
pada mabalik tur nandang kimud. 


KIDUNG 40.15-41.2 2388 


15 Dumadakja jadmane sane minjulin 
titiang pada katengkejutang antuk 
kakaonanipune. 


16 Dumadakja sakancan jadmane sane 
nangkil ring ayun Palungguh IRatu pada 
liang tur masuka rena. Dumadakja 
sakancan jadmane sane nganyuksmayang 
karahayuan paican Palungguh IRatu 
punika setata jagi mabaos sapuniki: 
“Ambate agungne Ida Sang Hyang Widi 
Wasa.” 


17 Duh Ratu Sang Hyang Widi Wasa, titiang 
puniki lemet tur tiwas, nanging Palungguh 
IRatu sampun nenten nglaliang titiang. 
Palungguh IRatu maraga juru rahayu 
miwah Widin titiange. Gelisangja nulungin 
titiang! 


Pangastawan anake sane sakit 


41 1 Bagia anake sane prihatin ring anake 
sane tiwas. Ida Sang Hyang Widi Wasa jaga 
nulungin ipun rikalaning ipun katempuh 
antuk kamewehan. 
2 Ida Sang Hyang Widi Wasa jaga nyayubin 
ipun tur matiningin uripipune. Ida jaga 
ngawinang ipun nemu bagia ring jagate. 


KIDUNG 41.3-8 2389 


Ida nenten jaga nilar ipun sajeroning 
kakuasan meseh-mesehipune. 

3 [da Sang Hyang Widi Wasa jaga nulungin ipun 
rikalaning ipun gelem, tur Ida pacang 
ngwarasang ipun. 


4 Titiang mabaos sapuniki: “Duh Ratu Sang 
Hyang Widi Wasa, titiang sampun 
madosa pamantuka ring Palungguh IRatu. 
Suecaninja titiang tur segerangja titiang!” 

5 Meseh-meseh titiange pada maosang 
paindikan sane kaon marep ring titiang. 
Ipun pada ngedotang mangda titiang 
padem tur nenten kelingang malih. 

6 Jadmane sane rauh nelokin titiang punika sami 
nenten nyandang gugu. Ipun munduhang 
orti-orti sane ngeniang indik titiange, tur 
sasampune punika ipun raris makaon saha 
merberang indike punika milehan. 

7 Sakancan jadmane sane geting ring titiang 
pada makisi-kisi ngajak timpalipune 
ngeniang indik titiange. Ipun pada 
ngrencanayang paindikan sane jaat marep 
ring titiang. 

8 Ipun pada mabaos sapuniki: “la gelem sanget 
pesan. la tusing lakar nyidayang buin 
bangun uli pedemannyane.” 


KIDUNG 41.9-13 2390 


9 Yadian sawitran titiange sane pinih raket, sane 
paling pracayain titiang, sane ajak titiang 
madaar dados apiring, ipun taler sampun 
mabalik nglawan titiang. 


10 Duh Ratu Sang Hyang Widi Wasa, suecaninja 
titiang tur segerangja titiang. Titiang jaga 
ngwales meseh-meseh titiange. 

11 [pun nenten jaga menang nglawan titiang, tur 
titiang jaga uning, mungguing Palungguh 
IRatu ledang ring titiang. 

12 Palungguh IRatu jaga nulungin titiang 
santukan titiang nglaksanayang 
paindikan sane patut. Palungguh 
IRatu jaga ngamanggehang titiang 
ring ayun Palungguh IRatu ngantos 
salami-laminipun. 


13 Pujija Ida Sang Hyang Widi Wasa, Widin 
wong Israele! Pujija Ida sane mangkin 
ngantos salami-laminipun! Amin! Amin! 


KIDUNG 42.1-4 2391 


CAKEPAN SANE KAPING KALIH 
(Kidung 42-72) 


Pangastawan anak sane ring paselongan 


42 1 Sakadi manjangan sane ngedotang tukad 

sane toyannyane membah, kadi asapunika 
meled titiange ring Palungguh IRatu, duh 
Ratu Sang Hyang Widi Wasa. 

2 Titiang bedak ngetel ring Palungguh IRatu, 
duh Ratu Sang Hyang Widi Wasa sane 
jumeneng langgeng. Malih pidanke titiang 
mrasidayang tangkil miwah ngaturang 
bakti ring ayun Palungguh IRatu? 

3 Siang latri titiang ngeling, tur wantah yeh 
mata sane dados tetedan titiange. 
Nyabran rahina meseh-meseh titiange 
mataken ring titiang sapuniki: “Dijake 
Widin jerone?” 


4 Manah titiange dekdek renyuh, yening titiang 
eling ring masa sane sampun langkung, 
rikala titiang sinarengan ring anake akeh 
mamargi ngungsi Perhyangan Ida Sang 
Hyang Widi Wasa, sinambi nuntun ipun 
rikalaning ipun pada marerod. Irika anake 
akeh pada rumasa bagia, makidung miwah 


KIDUNG 42.5-8 2392 


masuryak-suryak muji Ida Sang Hyang 
Widi Wasa. 

> Napi awinannya titiang kalintang sedih? Napi 
awinannya titiang kalangkung meweh? 
Titiang jaga ngajap-ajap ring Ida Sang 
Hyang Widi Wasa juru rahayu miwah 
Widin titiange, tur titiang mamanah jaga 
muji Ida malih apisan. 


6 Manah titiange dekdek renyuh iriki ring 
paselongan. Punika awinannya titiang 
malikang manah titiange ka ayun Idane. 
Ida sampun ngwentenang ombak 
kaduhkitan nglancah jiwan titiange. 
Kaributane ngrudug nibenin titiang 
tan bina sakadi blabare, sakadi toyan 
grojogane tedun ka Tukad Yordane saking 
Gunung Hermon miwah Gunung Misar. 
7 (42:6) 

8 Dumadak Ida Sang Hyang Widi Wasa 
nyinahang sih pasuecan Idane sane 
nenten rered-rered punika sakantunne 
rahina, mangda rikalaning wengi titiang 
mrasidayang makidung, ngunggahang 
pangastawan ring Ida Sang Hyang Widi 
Wasa, Widin urip titiange. 


KIDUNG 42.9-43.2 2393 


9 Titiang matur sapuniki ring Ida Sang Hyang 
Widi Wasa patindih titiange: “Napi 
awinannya Palungguh IRatu sampun 
nglaliang titiang? Napi awinannya titiang 
tan rered-rered nandang sangsara 
malantaran kawirosan meseh-meseh 
titiange?” 

10 Manah titiange dekdek renyuh santukan ipun 
tansah nganistayang titiang malantaran 
ipun tansah mataken ring titiang sapuniki: 
“Dija Widin jerone?” 


11 Punapi gunanipun titiang kalintang duhkita? 
Punapi gunanipun titiang kalangkung 
meweh? Titiang jaga tansah ngajap-ajap 
Ida Sang Hyang Widi Wasa juru rahayu 
miwah Widin titiange tur titiang malih jaga 
muji Ida. 


Pangastawan anake sane ring paselongan 
(Lanturan Kid. 42) 


1 Duh Ratu Sang Hyang Widi Wasa, 
43 sinahangja mungguing titiang puniki tan 
paiwang, tur belaninja wicaran titiange 
marep ring jadmane sane tan pawidi. 
2 Palungguh IRatu sane dados pasayuban 
titiange. Punapi awinannya Palungguh 
IRatu nilar titiang? Punapi awinannya 


KIDUNG 43.3—5 2394 


titiang tan rered-rered nandang sangsara 
malantaran kawirosan meseh-meseh 
titiange? 


3 Paicayangja galang miwah kapatutan 
Palungguh IRatune, mangda galang miwah 
kapatutane punika nuntun titiang tur 
ngajak titiang mawali ka Sion, bukit 
Palungguh IRatu sane suci, miwah ka 
Perhyangan Agung Palungguh IRatune, 
genah Palungguh IRatu malinggih. 

4 Duh Ratu Sang Hyang Widi Wasa, irika titiang 
jaga ngungsi pamorboran aturan druen 
Palungguh IRatune. Palungguh IRatu sane 
dados wit kaliangan titiange. Titiang jaga 
nabuh rebab titiange tur makidung muji 
Palungguh IRatu, duh Ratu Sang Hyang 
Widi Wasa, Widin titiange. 


5 Punapi gunanipun titiang kalintang sedih? 
Punapi gunanipun titiang kalangkung 
meweh? Titiang jaga tansah ngajap-ajap 
Ida Sang Hyang Widi Wasa juru rahayu 
miwah Widin titiange tur titiang malih jaga 
muji Ida. 


KIDUNG 44.1-3 2395 


Pangastawan buat nunas pasayuban 


1 Duh Ratu Sang Hyang Widi Wasa, titiang 

44 sampun miragi antuk kuping titiange 
newek. Leluur-leluur titiange sampun 
nuturang ring titiang ngeniang paindikan 
sane ageng sane sampun kardi Palungguh 
IRatu, rikala ipun kantun pada urip duke 
nguni. 

2 Palungguh IRatu sampun ngulah 
bangsa-bangsa sane tan pawidi, tur 
ngamanggehang kaulan Palungguh IRatu 
ring panegaranipune. Palungguh IRatu 
sampun nyisipang bangsa-bangsa sane 
lianan tur ngawinang kaula druene 
muponin gemuh landuh. 

3 Kaulan Palungguh IRatu nentenja ngaonang 
tur ngaug jagate puniki malantaran 
pedang ipune. Ipun nentenja molih 
kamenangan malantaran kawisesanipune. 
Punika makasami malantaran kawisesan 
miwah kaluihan Palungguh IRatu santukan 
Palungguh IRatu ngiangin ipun. Indike 
punika makadados cihna mungguing 
Palungguh IRatu asih sueca ring ipun. 


KIDUNG 44.4-11 2396 


4 Palungguh IRatu makadados Ratu miwah 
Widin titiange. Palungguh IRatu mapaica 
kamenangan ring kaulan Palungguh IRatu, 

3 tur malantaran kawisesan Palungguh IRatu 
titiang ngaonang meseh-meseh titiange. 

6 Titiang nenten andel ring panah titiange, 
wiadin ring pedang titiange buat 
ngrahayuang titiang. 

7 Nanging Palungguh IRatu sampun ngluputang 
titiang saking meseh-meseh titiange, 
tur ngaonang jadmane sane geting ring 
titiang. 

8 Titiang setata jaga muji Palungguh IRatu, tur 
ngaturang panyuksma ring ayun Palungguh 
IRatu ngantos salami-laminipun. 


9 Nanging sane mangkin Palungguh IRatu 
sampun nulak titiang tur manggayang 
titiang kakaonang. Palungguh IRatu 
nenten kantun mamargi nyarengin wadua 
balan titiange. 

10 Palungguh IRatu ngawinang titiang jerih 
kapilayu saking arepan meseh-meseh 
titiange, tur ipun pada nyarah paderben 
titiange. 

11 Palungguh IRatu manggayang titiang 
katampah waluya sakadi biri-birine. 


KIDUNG 44.12-17 2397 


Palungguh IRatu nyambragang titiang ring 
jagat sunantarane. 

12 Palungguh IRatu ngadol kaulan Palungguh 
IRatune antuk pangarga sane murah, tur 
Palungguh IRatu mikayunin mungguing 
ipun tan paji. 


13 Pisaga-pisagan titiange ngeton paindikan 
sane sampun kardi Palungguh IRatu ring 
titiang, tur ipun pada ngewerin saha 
ngedekin titiang. 

14 Palungguh IRatu sampun nadosang titiang 
dados paindikan sane ngawinang anake 
pada seneb ring pantaran parabangsane 
sami, tur ipun pada kitak-kituk saha 
nemah misuh titiang. 

15 Titiang setata kanistayang. Titiang kakaput 
antuk kimud, 

16 malantaran miragi bebinjulan miwah 
pangewer meseh-meseh miwah jadmane 
sane geting ring titiang. 


17 Sakancan paindikan punika sampun nibenin 
titiang, yadiastun titiang sampun nenten 
lali ring Palungguh IRatu, wiadin lompang 
ring pasubaya sane sampun kardi 
Palungguh IRatu ring titiang. 


KIDUNG 44.18-24 2398 


18 Subaktin titiange ring Palungguh IRatu 
nenten naenin rered, tur titiang nenten 
naenin tempal ring sapatitah Palungguh 
IRatu, 

19 yadiastuko Palungguh IRatu sampun 
manggayang titiang tan padaya ring 
pantaran sato-satone galak. Palungguh 
IRatu nilar titiang ring genah sane 
kalintang peteng dedet. 


20 Yening titiang wusan nyungsung Widin 
titiange, raris ngastawa ring widi sane 
tiosan, 

21 Palungguh IRatu sampun janten nyingak 
indike punika, santukan Palungguh IRatu 
wikan ring manah titiange sane singid. 

22 Nanging malantaran pakarsan Palungguh 
IRatu, nyabran rahina titiang rumasa 
kapademang waluya sakadi biri-birine 
sane jaga katampah. 


23 Duh Ratu Sang Hyang Widi Wasa, rarisangja 
matangi! Punapi awinannya Palungguh 
IRatu sirep? Rarisangja matangi! 
Sampunangja Palungguh IRatu nulak 
titiang ngantos salami-laminipun. 

24 Punapi awinannya Palungguh IRatu 
nyingidang raga marep ring titiang? 


KIDUNG 44.25-45.4 2399 


Sampunangja lali ring kasangsaran miwah 
kamewehan titiange! 


25 Titiang bah kakaonang ring buke tur titiang 
nyag maguyang ring tanahe. 

26 Rarisangja rauh nulungin titiang malantaran 
sih pasuecan Palungguh IRatune sane 
nenten rered-rered. 


Kidung pabuncingan agung 


45 1 Manah titiange kabekin antuk kruna- 

kruna sane becik, rikala titiang ngawi 
kidunge puniki pabuat ida sang prabu. 
Bungut titiange bek antuk sloka waluya 
sakadi sang pangawi sane pradnyan. 


2 Palungguh iratu anak sane pinih bagus 
ring pantaran manusane, palungguh iratu 
anak sane pascad mabaos. Ida Sang Hyang 
Widi Wasa tan mari ngamertanin iratu. 

3 Duh ratu sang prabu sane maha wisesa, 
rarisang sunglit pedang druene. Palungguh 
iratu maraga agung tur luih. 


4 Rarisang lumampah sajeroning kaluihan buat 
molih kamenangan, nindihin kapatutan 
miwah kadilan. Kakuatan palungguh iratu 


KIDUNG 45.5-9 2400 


jaga ngawinang iratu molih kamenangan 
sane ageng. 

> Muncuk panah iratune lanying pisan. 
Muncuk panahe punika nuek ulun atin 
meseh-meseh iratune. Parabangsane pada 
bah malingeb ring buk padan palungguh 
iratu. 


6 Kaprabon sane kapaicayang antuk Ida Sang 
Hyang Widi Wasa ring iratu jaga langgeng 
ngantos salami-laminipun. Palungguh 
iratu jaga mrentah kaulan iratune saha 
adil. 

7 Palungguh iratu ledang ring paindikan sane 
patut tur bendu ring paindikan sane corah. 
Punika awinannya Ida Sang Hyang Widi 
Wasa, Widin iratune, sampun nyelik iratu, 
tur sampun mriokang kaliangan sane 
maweweh-weweh ring iratu, bandingang 
ring sang prabu sane lianan. 

8 Ambun wewangen mur miwah cendana 
nglikub busanan palungguh iratu. Suaran 
tetabuhane ngawinang kayun iratune 
gargita ring puri sane kapayasin antuk 
danta. 

9 Ring pantaran istri-istrine sane ring purin 
iratune, wenten putri-putrin sang prabu, 
tur ring tengen singasanan iratune ngadeg 


KIDUNG 45.10-16 2401 


sang pramesuari, sane ngrangsuk busana 
mas-masan sarwa mule. 


10 Duh ratu sang pramesuari, pirengangja 
atur titiange, tur laliangja kaula miwah 
parasemeton iratune. 

11 Kaayuan iratune jaga ngawinang sang prabu 
kasemaran ring iratu. Ida makadados 
gustin iratune, duaning punika iratu patut 
sairing ring ida. 

12 Rakyate ring Tirus jaga ngaturang aturan ring 
iratu, tur jadmane sane sugih-sugih jaga 
mamanah ngalap pakayunan iratune. 


13 Ida sang pramesuari wenten ring puri. Ida 
kalintang ayu apekik. Busanan idane 
kakardi antuk benang mas. 

14 Sajeroning ngrangsuk busana manca warna, 
ida katuntun ka ajeng ida sang prabu, 
kairing antuk parapanyeroan idane. 
Parapanyeroane punika taler katurang ring 
ida sang prabu. 

15 Antuk pakayunan sane bingar tur bungah 
sang pramesuari miwah parapanyeroan 
idane raris ngranjing ka purin ida sang 
prabu. 

16 Duh ratu, ratun titiange, dumadak iratu 
akeh madue putra lanang buat ngentosin 


KIDUNG 45.17-46.5 2402 


paraleluur iratune madeg ratu, tur iratu 
jaga nadosang ida mrentah sakuub jagate 
sami. 

17 Kidung titiange jaga ngluihang palungguh 
iratu turun-temurun, tur jadmane 
makasami jaga ngluihang palungguh iratu 
salami-laminipun. 


Ida Sang Hyang Widi Wasa nyarengin iraga 


16 1 Ida Sang Hyang Widi Wasa dados 

pasayuban miwah kakuatan iragane. Ida 
setata nulungin iraga sajeroning iraga 
nemu kakewehan. 

2 Duaning punika iraga nenten jaga ajerih, 
yadiastun jagate puniki magejeran miwah 
gunung-gununge pada maclempung ka 
sawang samudrane, 

3 yadiastun segarane jaga makuug tur ngrubeda 
miwah bukit-bukite pada magejeran antuk 
kawirosannyane. 


4 Wenten tukad membah sane mamuat 
kaliangan ngungsi kotan Ida Sang Hyang 
Widi Wasa, ka purin Ida Sane Maha Luur 
Sane Suci. 

> Ida Sang Hyang Widi Wasa wenten ring kotane 
punika, tur kotane punika nenten naenin 


KIDUNG 46.6-11 2403 


pacang sirna. Pasemengan pisan Ida jaga 
rauh mapaica pitulungan. 

6 Parabangsane pada jejeh ngetor, tur sakancan 
kaprabone pada magejeran. Ida Sang 
Hyang Widi Wasa makuug tur pretiwine 
jaga nyag ajur. 


7 Ida Sang Hyang Widi Wasa Sane Maha Wisesa 
nyarengin. Widin Dane Yakub dados 
pasayuban iragane. 


8 Mrikija cingakin paindikan sane sampun 
kakardi antuk Ida Sang Hyang Widi Wasa. 
Cingakinja paindikan sane kalintang 
ngangobin sane sampun kardi Ida ring 
mrecapada. 

9 Ida ngrarianang sakancan yudane ring sakuub 
jagate sami. Ida ngelung sakancan panahe 
miwah nyirnayang sakancan tumbake, 
saha nunjel tamenge sami. 

10 Ida ngandika sapuniki: “Suudja masiat, 
iba pada nawang mungguing Ulun ene 
Widi, ane ngwengku parabangsane muah 
murbeng rat.” 


11 (da Sang Hyang Widi Wasa Sane Maha Kuasa 
nyarengin iraga. Widin Dane Yakube dados 
pasayuban iragane. 


KIDUNG 47.1-7 2404 


Pamrentah sane agung 


47 1 Duh parabangsa, pada andup- 
andupangja tangane saha masuka rena! 


Pujija Ida Sang Hyang Widi Wasa antuk 
kidung sane jangih! 

2 Ida Sang Hyang Widi Wasa Sane Maha Luur 
patut kajerihin. Ida maraga sang ratu 
agung, sane mrentah sakuub jagate sami. 

3 Ida mapaica kamenangan ring iraga marep 
ring bangsa-bangsane sami. Ida sane 
ngawinang iraga mrentah parabangsane 
sami. 

41da nyelik genah pabuat iragane magumana. 
Iraga puniki kaulan idane sane 
kasumbungang miwah sane tresnain Ida. 


> Ida Sang Hyang Widi Wasa munggah ka 
singasanan Idane. Rikala Ida Sang Hyang 
Widi Wasa munggah, irika wenten suryak 
anak mabungah-bungah miwah suaran 
trompet. 

6 Rarisangja makidung muji Ida Sang Hyang 
Widi Wasa. Makidungja muji ratun 
iragane. 

7 Ida Sang Hyang Widi Wasa, maraga ratu sane 
ngwengku jagate makasami. Pujija Ida 
antuk kidung! 


KIDUNG 47.8-48.5 2405 


8 Ida Sang Hyang Widi Wasa malinggih ring 
singasanan Idane sane suci. Ida nitah 
bangsa-bangsane sami. 

9 Parapamrentah bangsa-bangsane pada 
paum sareng kaulan Widin Abrahame. 
Kawisesan Idane maweweh-weweh, 
langkungan ring sakancan wadua balane. 
Ida nitah maduluran kagungan. 


Sion, kotan Ida Sang Hyang Widi Wasa 


48 1 [da Sang Hyang Widi Wasa punika maha 
agung, tur patut kapuji saha kaluihang 
ring kotan Widin iragane, ring bukit Idane 
sane suci. 
2 Sion, Gunung Ida Sang Hyang Widi Wasa 
punika tegeh tur becik pisan. Kotan Sang 
Prabu Sane Agung, sane makta kaliangan 
pabuat sakuub jagate sami. 
3 Ida Sang Hyang Widi Wasa sampun nyinahang 
mungguing wenten sutrepti ring ayun 
Idane ring tengahing kotane punika. 


4 Pararatune pada paum tur rauh ngebug 
Gunung Sione. 

> Nanging rikala ida sareng sami pada nyingak 
gununge punika, ida pada rumasa angob. 
Ida pada rumasa ajerih raris kapilayu. 


KIDUNG 48.6-11 2406 


6 Irika ida sareng sami pada kaliput antuk rasa 
ajerih miwah karesresan, waluya sakadi 
anak istri sane jaga ngembasang rare, 

7 tan bina sakadi kapal sane kapungsang- 
pangsing antuk angin ribut sane 
ageng. 


8 Iraga sampun miragi paindikan sane sampun 
kakardi antuk Ida Sang Hyang Widi 
Wasa, tur sane mangkin iraga sampun 
ngeton paindikane punika ring kotan 
Ida Sang Hyang Widi Wasa, Widin 
iragane Sane Maha Wisesa. Ida pacang 
ngamanggehang kotane punika sutrepti 
kantos salami-laminipun. 


9 Duh Ratu Sang Hyang Widi Wasa, ring tengah 
Perhyangan Agung Palungguh IRatune 
titiang minehin sih pasuecan Palungguh 
IRatu sane nenten rered-rered punika. 

10 Palungguh IRatu kapuji antuk parabangsane 
sami, tur kabinawan Palungguh IRatu 
nglikub mrecapadane sami. Palungguh 
IRatu nitah antuk kadilan. 

11 Banggayangja rakyat Sione pada masuka 
rena! Palungguh IRatu mapaica tetepasan 
sane adil. Banggayangja mangda wenten 
kabungahan ring kota-kotan Yehudane! 


KIDUNG 48.12-49.5 2407 


12 Ih parakaulan Ida Sang Hyang Widi Wasa, 
pada mamargija ngilehin Sione tur 
wilangja menara-menarannyane. 

13 Pada tlektekangja tembok-temboknyane 
miwah pintoninja benteng-bentengnyane, 
mangda semeton mrasidayang nuturang 
ring katurunan sane jaga rauh, kadi 
asapuniki: 

14 “Ida Sang Hyang Widi Wasa punika 
dados Widin iragane sane langgeng 
salami-laminipun. Ida jaga nuntun iraga 
sapanjang masa sane jaga rauh.” 


Kenambetan jadmane sane 
ngandelang kasugihanipune 


49 1 Inggih ida dane sareng sami, rarisangja 
pirengang. Parabangsa makasami, ring 


dija jua magenah rarisangja pirengang, 

2 agung alit sareng sami, yadian sugih wiadin 
tiwas. 

3 Titiang teleb minehin indik sane dalem, tur 
titiang jaga maosang indik sane wicaksana. 

4 Titiang jaga minehin sloka-slokane, tur 
nartayang pitegesipun rikalaning titiang 
nyuarayang rebab. 


> Titiang nenten ajerih sajeroning masa sane 
baya, rikalaning titiang kiter antuk satru, 


KIDUNG 49.6-12 2408 


6 miwah kiter antuk jadmane corah-corah 
sane ngandelang kasugihanipune, miwah 
nyumbungang arta branan ipune sane 
akeh. 

7 Nenten wenten anak sane mrasidayang 
ngrahayuang dewekipune niri. Ipun 
nenten mrasidayang naur pangargan 
uripipune ring Ida Sang Hyang Widi Wasa, 

8 santukan pangargan uripipune kalintang 
ageng. Yadian amunapija akehnya ipun 
mrasidayang naur, punika nenten jaga 
cukup, 

3 buat ngedohang ipun saking pati, wiadin 
manggayang ipun urip salami-laminnya. 


10 Asing-asing anak mrasidayang manggihin 
mungguing jadmane sane wicaksana 
taler jaga padem, pateh sakadi jadmane 
sane nambet miwah jugul apunggung. 
Ipun makasami pada matamiang 
kasugihanipune ring katurunannyane. 

11 Kuburanipune makadados umahipune kantos 
salami-laminipun, tur irika ipun magenah 
sakayang-kayang, yadiastu ipun pecak 
maderbe tanah niri. 

1? Kagungan manusane nenten mrasidayang 
ngluputang ipun saking pati. Ipun pasti 
jaga padem sakadi satone. 


KIDUNG 49.13-19 2409 


13 Indayangja aksi, kadi asapunika panadosipun 
jadmane sane ngandelang dewekipune 
niri, miwah pamuput jadmane sane 
rumasa andel ring arta brananipune. 

14 [pun pada kapastiang jaga padem waluya 
sakadi biri-birine, tur sang pati dados 
pangangonipune. Jadmane sane patut jaga 
menang nglawan ipun, tur bangkenipune 
digelis berek ring pati loka, doh saking 
umahipune suang-suang. 

15 Nanging Ida Sang Hyang Widi Wasa jaga 
ngluputang titiang. Ida jaga ngrahayuang 
titiang saking kawisesan patine. 


16 sampunangja bingung yening wenten anak 
sane dados sugih, yadian kasugihanipune 
sayan mawuwuh-wuwuh. 

17 Rikala ipun padem, ipun nenten jaga 
mrasidayang makta kasugihane punika. 
Kasugihanipune nenten jaga nyarengin 
ipun ka bangbange. 

18 Yadiastunja jadmane rumasa lega sajeroning 
uripnyane puniki, tur muponin kapujian 
malantaran ipun labda karya, 

19 ipun pada padem sareng-sareng ring 
paraleluuripune ring genahe sane peteng 
dedet kantos salami-laminipun. 


KIDUNG 49.20--50.6 2410 


20 Kagungan manusane nenten mrasidayang 
ngluputang ipun saking patine. Ipun jaga 
tetep padem sakadi satone. 


Pangubakti sane patut 


50 1 Ida Sang Hyang Widi Wasa, Sane Maha 
Wisesa, masabda. Ida ngesengin sakuub 
jagate makasami saking tanggu kangin 
rauh tanggu kauh. 
2 Ida Sang Hyang Widi Wasa masinar saking 
Sion, kota sane wiakti asri pisan. 


3 Widin iragane rauh tur Ida nentenja meneng 
kewanten. Ida kariinin antuk geni ngendih 
murub miwah kiter antuk angin ribut. 

4 Ida ngesengin akasa miwah pretiwine 
makadados saksi, buat nyaksinin Ida 
nepasin kaulan Idane. 

> Ida ngandika sapuniki: “Punduhangja kaulan 
Ulune ane satia tuu di ayun Ulune, nah 
ento anak ane ngae prajanjian ngajak Ulun 
malantaran ngaturang aturan.” 

6 Akasane nglumbrahang mungguing Ida Sang 
Hyang Widi Wasa punika maraga adil, tur 
Ida maraga hakim. 


KIDUNG 50.7-15 2411 


7 “Ih kaulan Ulun, padingehangja Ulun lakar 
masabda. Ulun lakar nyaksiang teken kita. 
Ih Israel Ulun ene Widi, Widin kitane. 

8 Ulun tusing nglemekin kita uli krana aturan 
kitane muah aturan maborbor ane setata 
aturang kita teken Ulun. 

9 Ulun tusing merluang sampi uli umah kitane, 
wiadin kambing uli ingon-ingon kitane. 

10 Sawatek burone ane di alase muah panyiuan 
ingon-ingon ane di bukit-bukite, ento 
duen Ulune. 

11 Sakancan kedise ane di alase muah sawatek 
ane idup di pategalane ento makejang 
duen Ulune. 


12 Yening Ulun marasa lue, Ulun tusingja 
ngorahang teken kita sawireh gumi muah 
saisinne makejang ento duen Ulune. 

13 Apake Ulun ngrayunang be sampi wiadin 
nginum getih kambing? 

14 Aturangja aturan panyuksman kitane teken 
Ida Sang Hyang Widi Wasa, muah bayahja 
sakancan sesangin kitane teken Ida Sang 
Maha Wisesa. 

15 Nunas icaja teken Ulun dikalan teka 
kakewehane. Ulun lakar ngluputang kita, 
tur kita lakar muji Ulun.” 


KIDUNG 50.16-22 2412 


16 Nanging Ida Sang Hyang Widi Wasa masabda 
ring jadmane dursila, kadi asapuniki: “Apa 
kranane kita ngrambang pituduh-pituduh 
Ulune? Apa kranane kita ngraosang 
Prajanjian Ulune? 

17 Kita tusing nyak nampi panglemek Ulune, tur 
kita tulak teken pituduh-pituduh Ulune. 

18 Kita dadi sawitran sakancan malinge ane 
tepukin kita muah kita sruron teken 
sakancan anake ane mamitra. 


19 Kita setata ngraosang paundukan ane 
corah, tur tusing suud-suud ngraosang 
paundukan ane bobab. 

20 Kita nalih nyaman kitane padidi muah 
ngalih-alihin kapelihannyane. 

21 Ulun meneng dogen yadiastu kita suba 
nglaksanayang sakancan paundukane 
ento. Ento awanane kita ngaden Ulun 
patuh buka kita. Nanging ane jani Ulun 
nglemekin kita muah nyinahang unduke 
ento teken kita. 


22 Ih anak ane tuara lingu teken Ulun, 
resepangja ene. Yen tusing keto Ulun lakar 
nyirnayang kita, tur tusing ada anak lakar 
ngluputang kita. 


KIDUNG 50.23-51.4 2413 


23 Aturan panyuksmane ento makadadi aturan 
ane ngluihang Ulun, tur Ulun pedas lakar 
ngrahayuang sakancan anake ane astiti 
bakti teken Ulun.” 


Pangastawan buat nunas pangampura 


1 Duh Ratu Sang Hyang Widi Wasa, 

5 1 suecaninja titiang, malantaran sih 
pasuecan Palungguh IRatu sane nenten 
rered-rered. Masrana sih pasuecan 
Palungguh IRatu sane ageng, ampuhangja 
dosa-dosan titiange! 

2 Anyudangja sakancan kacorahan titiange, 
tur dadosangja titiang suci saking dosan 
titiange! 


3 Titiang marasa ring kiwangan-kiwangan 
titiange, tur titiang setata rumasa ring 
dosa-dosan titiange. 

4 Titiang sampun madosa pamantuka ring 
Palungguh IRatu, inggih wantah ring 
Palungguh IRatu kewanten, tur titiang 
sampun nglaksanayang paindikan sane 
kabaos corah antuk Palungguh IRatu. 
Duaning punika Palungguh IRatu nepasin 
titiang, tur Palungguh IRatu adil sajeroning 
nyisipang titiang. 


KIDUNG 51.5-12 2414 


> Titiang sampun madewek corah ngawit saking 
wau lekad. Ngawit saking wau lekad titiang 
sampun kabekin antuk dosa. 


6 Palungguh IRatu ngarsayang kajujuran miwah 
kapatutan. Bekinja manah titiange antuk 
kawicaksanaan Palungguh IRatune. 

7 Kaonangja dosan titiange, sinah titiang jaga 
suci. Umbahja titiang sinah titiang jaga 
putihan bandingang ring saljune. 

8 Lugrainja titiang miragi suara kaliangan miwah 
kabungahan, yadiastu Palungguh IRatu 
sampun ngelung tur ngenyagang titiang, 
titiang jaga malih rumasa bagia. 

9 Peremangja pangaksian Palungguh IRatune 
marep ring dosa-dosan titiange, tur 
ampuhangja sakancan kacorahan titiange. 


10 Duh Ratu Sang Hyang Widi Wasa, rarisangja 
makarya manah sane anyar ring dewek 
titiange, tur daginginja roh sane anyar 
sane tansah astiti bakti. 

11 Sampunangja titiang entunganga saking ayun 
Palungguh IRatu. Sampunangja ambila 
Roh Palungguh IRatu sane suci saking 
padewekan titiange. 

12 Icenja titiang malih kaliangan sane rauh 
saking karahayuan paican Palungguh 


KIDUNG 51.13-18 2415 


IRatu, tur dadosangja mangda titiang 
demen astiti bakti ring Palungguh IRatu. 
13 Sasampune punika titiang jaga ngurukang 
pituduh-pituduh Palungguh IRatu ring 
parajadmane sane madosa, tur ipun jaga 
mabalik tangkil ka ayun Palungguh IRatu. 


14 Duh Ratu Sang Hyang Widi Wasa, agemja 
urip titiang, tur rahayuangja titiang, sinah 
titiang saking liang jagi nglumbrahang 
kadilan Palungguh IRatu. 

15 Duh Ratu Sang Panembahan, tulunginja 
titiang mabaos, sinah titiang jaga muji 
Palungguh IRatu. 


16 Palungguh IRatu nenten ngarsayang aturan. 
Yadianja titiang ngaturang aturan, 
Palungguh IRatu nenten ledang ring 
aturan sane maborbor. 

17 Duh Ratu Sang Hyang Widi Wasa, aturan 
titiange punika wantah manah sane alap 
asor. Palungguh IRatu nenten jaga nulak 
manah sane alap asor miwah sane rumasa 
pariselsel. 


18 Duh Ratu Sang Hyang Widi Wasa, suecaninja 
Gunung Sione tur tulunginja ipun, 


KIDUNG 51.19-52.4 2416 


wangunja malih tembok-tembok kota 
Yerusaleme. 

19 Irika Palungguh IRatu jagi rumasa ledang 
ring kayun malantaran aturan sane 
patut miwah antuk aturan titiange sane 
maborbor. Samaliha makudang-kudang 
banteng jaga katurang ring pamorboran 
aturan Palungguh IRatune. 


Tetepasan miwah pasuecan 
Ida Sang Hyang Widi Wasa 


52 1 Duh anak sane mawisesa, napi 

awinannya ragane nyumbungang raga 
malantaran kacorahan ragane? Sih 
pasuecan Ida Sang Hyang Widi Wasa 
punika langgeng. 

2 Ragane makarya rerincikan buat nguugang 
anak akeh, tur ragane waluya sakadi lemat 
pangurisan sane mangan. Ragane setata 
ngardi paindikan sane bobab. 

3 Ragane bangetan tresna ring kacorahan 
imbangang ring paindikan sane becik 
miwah bangetan leket ring paindikan sane 
palsu bandingang ring paindikan sane 
sujati. 

4 Ragane seneng nyakitin antuk bebaosan, ih 
anak sane bobab. 


KIDUNG 52.5-9 2417 


> Punika awinannya Ida Sang Hyang Widi Wasa 
mapakayun jaga nguugang ragane kantos 
salami-laminipun. Ida jaga mancut ragane 
tur nyabatang ragane saking purin ragane. 
Ida jaga ngingsirang ragane saking jagat 
anake urip. 

6 Jadmane sane patut jaga ngeton indike punika 
tur pada ajerih. Sapangrarisipun, ipun jaga 
ngedekin ragane, sarwi mabaos sapuniki: 

7 “Cingakinja, puniki jadmane sane nenten 
ngandelang Ida Sang Hyang Widi Wasa 
buat karahayuannyane. Ipun wantah 
andel ring kasugihanipune sane akeh, tur 
ngulati karahayuan malantaran malaksana 
dursila.” 

8 Nanging titiang waluya sakadi wit saitun sane 
mentik ring purin Ida Sang Hyang Widi 
Wasa tur titiang pracaya ring sih pasuecan 
Idane sane nenten rered-rered ngantos 
salami-laminipun. 

9 Duh Ratu Sang Hyang Widi Wasa, titiang 
setata jaga matur panyuksma ring ayun 
Palungguh IRatu, malantaran paindikan 
sane sampun kardi Palungguh IRatu. 

Ring arepan parakaulan Palungguh IRatu, 
titiang jaga nglumbrahang, mungguing 
Palungguh IRatu maraga becik. 


KIDUNG 53.1-5 2418 


Kadursilan manusane 
(Kid. 14) 


1 Jadmane nambet pada mabaos sapuniki: 

53 “Tusingja ada Widi.” Ipun makasami 
corah, tur ipun pada nglaksanayang 
paindikan-paindikan sane kaon. Angan 
adiriko nenten wenten sane malaksana 
patut. 


2 Ida Sang Hyang Widi Wasa macingak ring 
imanusa saking suargan. Ida mapakayunan 
ngaksi punapike wenten anak sane 
wicaksana, sane nyungsung Ida. 

3 Nanging ipun makasami sampun mabalik. 
Ipun makasami pateh pada kaon. Ring 
pantaranipune adiriko nenten wenten 
sane malaksana patut. 


4 Ida Sang Hyang Widi Wasa mataken, sapuniki: 
“Tusingke ia nawang? Apake jadmane 
ane malaksana corah ento tusing nawang 
apa-apaan? Ia pada idup ulihan ngrampok 
kaulan Ulune tur ia pada tusing taen 
ngastawa teken Ulun.” 


> Nanging ipun jaga rumasa karesresan, inggih 
punika karesresan sane durung naenin 


KIDUNG 53.6-54.3 2419 


rasayang ipun, santukan Ida Sang Hyang 
Widi Wasa jaga nyambehang tulang-tulang 
meseh-meseh kaulan Idane. Ida Sang 
Hyang Widi Wasa nulak ipun makasami. 
Malantaran kadi asapunika, wong Israele 
jaga ngaonang ipun saha basmi kerta. 


6 Sapunapike jaga antuk titiang ngastawa, 


54 


mangda kamenangane punika ngrauhin 
wong Israele saking Sion. Ambate liangnya 
bangsa Israele, rikala Ida Sang Hyang 
Widi Wasa malih nglugrain ipun muponin 
gemuh landuh. 


Pangastawan buat nunas 
pasayuban marep ring imeseh 


1 Duh Ratu Sang Hyang Widi Wasa, 
rahayuangja titiang antuk kakuasan 
Palungguh IRatu. Bebasangja titiang antuk 
kawisesan Palungguh IRatu! 


2 Duh Ratu Sang Hyang Widi Wasa, pirengangja 


pangastawan titiange. Pirengangja atur 
titiange! 


3 Parajadmane sane sumbung pada rauh 


nglurug titiang. Jadmane sane angkara 
murka miwah sane nenten lingu ring Ida 
Sang Hyang Widi Wasa pada mamanah 
ngamademang titiang. 


KIDUNG 54.4-55.2 2420 


4 Nanging Ida Sang Hyang Widi Wasa punika 
dados panulung titiange. Ida Sang 
Panembahan dados patindih titiange. 

5 Dumadak Ida Sang Hyang Widi Wasa 
nyisipang meseh-meseh titiange antuk 
kacorahanipune newek. Ida jaga 
nyirnayang ipun, santukan Ida maraga 
satia tuu. 


6 Duh Ratu Sang Hyang Widi Wasa, titiang 
saking liang jaga ngaturang aturan 
ring ayun Palungguh IRatu. Titiang 
jaga ngaturang panyuksma ring ayun 
Palungguh IRatu, santukan Palungguh 
IRatu maraga becik. 

7 Palungguh IRatu sampun ngluputang titiang 
saking sakancan kamewehan titiange, 
tur titiang sampun ngeton meseh-meseh 
titiange pada kaon. 


Pangastawan anake sane 
katilas antuk sawitrannyane 


1 Duh Ratu Sang Hyang Widi Wasa, 
55 pirengangja pangastawan-pangastawan 
titiange. Sampunangja Palungguh IRatu 
nenten lingu ring pinunas titiange. 
2 Pirengangja atur titiange tur saurinja titiang, 
santukan titiang sampun kalintang kuru 


KIDUNG 55.3-9 2421 


malantaran kamewehan-kamewehan 
titiange. 

3 Titiang rumasa karesresan malantaran solah 
meseh-meseh titiange marep ring titiang, 
tur titiang kanyagang antuk jadmane 
dursila sane nindes titiang. Ipun makasami 
ngawinang titiang nemu kamewehan, 
tur ipun pada brangti miwah geting ring 
titiang. 


4 Titiang rumasa karesresan pisan, tur 
kadurgaman sang patine neteh titiang. 

5 Titiang kaliput antuk rasa ajerih tur jejeh 
ngetor miwah titiang katangkeb antuk 
katakutan. 

6 Titiang meled maderbe kampid sakadi paksi 
darane, tur titiang mamanah makeber 
ngulati genah masandekan. 

7 Titiang mamanah makeber doh pisan, tur 
ngwangun pondok ring tegal melakange. 

8 Titiang meled mangda digelis titiang molih 
pasayuban saking angin baret miwah 
angin ribute. 

9 Duh Ratu Sang Hyang Widi Wasa, adukangja 
bebaosan meseh-meseh titiange! 


Titiang ngeton wenten kawirosan miwah 
kaributan ring kota, 


KIDUNG 55.10-16 2422 


10 sane ngiter kota punika siang latri, saha 
ngebekin kotane punika antuk kajaatan 
miwah kamewehan. 

11 Ring sakuub kotane punika wenten 
karusakan. Margi-margine bek antuk 
kawirosan miwah panglingga caya. 

12 Yening wenten meseh sane nganistayang 
titiang, titiang mrasidayang naanang 
indike punika. Yening wenten satru sane 
nyumbungang dewek marep ring titiang, 
titiang mrasidayang nyingidang dewek 
saking arepanipune. 

13 Nanging ragane puniki, timpal miwah 
sawitran titiange sane raket. 

14 Iraga sampun pada paras-paros sajeroning 
bebaosan miwah sareng-sareng mabakti 
ring Perhyangan Agung. 

15 Dumadakja meseh-meseh titiange pada 
padem sadurung panemayannyane. 
Dumadak mangda ipun idup-idup tedun 
ka pati lokal Ring pumahanipune wenten 
kajaatan miwah ring manahipune wenten 
kacorahan. 


16 Nanging titiang nunas pitulungan ring Ida 
Sang Hyang Widi Wasa, tur Ida jaga 
ngrahayuang titiang. 


KIDUNG 55.17-22 2423 


17 Rikala semeng, tengai miwah wengine 
pinunas miwah sesambatan titiange 
munggah ring ayun Idane, tur Ida jaga 
ledang mireng atur titiange. 

18 Ida jaga makta titiang mawali saha rahayu 
saking payudan titiange nglawan 
meseh-meseh sane kalintang akeh. 

19 Ida Sang Hyang Widi Wasa sane nitah saking 
genahe sane langgeng jaga mirengang atur 
titiange tur jaga ngaonang ipun, santukan 
ipun nenten nyak ngesehin pepinehipune, 
samaliha ipun nenten ajerih ring Ida. 


20 Kantin titiange sane riin, ipun nyengkalen 
sawitrannyane, tur lompang ring 
janjinipune. 

21 Baosipune manisan ring madu, nanging 
manah ipune tansah sengit tur masatru. 
Baosipune nyunyur sakadi gula drawa, 
nangingke nuek sakadi pedang sane 
mangan. 


22 Aturangja kamewehan semetone ring 
Ida Sang Hyang Widi Wasa, sinah Ida 
jaga nindihin semeton. Ida nenten jaga 
naenin manggayang jadmane sane jujur 
kakaonang. 


KIDUNG 55.23-56.4 2424 


23 Nanging Palungguh IRatu, duh Ratu Sang 
Hyang Widi Wasa, Palungguh IRatu jaga 
makta jadmane sane amati-mati miwah 
bobab ngungsi kuburipune, sadurung ipun 
polih muponin uripipune angan atenga. 
Nanging titiang puniki, titiang jaga suksrah 
ring Palungguh IRatu. 


Pangastawan buat suksrah ring 
Ida Sang Hyang Widi Wasa 


1 Duh Ratu Sang Hyang Widi Wasa, 

56 suecaninja titiang, santukan titiang 
kagebug tur tansah kasangsaren antuk 
meseh-meseh titiange. 

2 Arahina mepek meseh-meseh titiange nglurug 
titiang. Akeh pisan jadmane sane mayuda 
nglawan titiang. 

3Duh Ratu Sang Hyang Widi Wasa Sane Maha 
Wisesa, yening titiang rumasa ajerih, 
titiang suksrah ring Palungguh IRatu. 

4 Titiang suksrah ring Ida Sang Hyang Widi 
Wasa tur titiang nenten rumasa ajerih. 
Titiang muji Ida malantaran janji sane 
sampun janjiang Ida. Punapike sane 
prasida kalaksanayang antuk manusane 
marep ring titiang? 


KIDUNG 56.5-11 2425 


3 Sapanjang rahina meseh-meseh titiange 
ngardi kamewehan pabuat titiang. Ipun 
tan mari ngrincikang asapunapi jagi 
antukipun nyakitin titiang. 

6 [pun pada mapunduh ring genahe sane 
singid, tur nlektekang saananing 
laksanan titiange, saha ngajap-ajap jaga 
ngamademang titiang. 

7 Duh Ratu Sang Hyang Widi Wasa, sisipangja 
ipun, malantaran kacorahanipune. 
Kaonangja jadmane punika antuk pidukan 
Palungguh IRatu. 


8 Palungguh IRatu wikan kadi asapunapi meweh 
titiange. Palungguh IRatu eling ring yeh 
matan titiange. Boyake punika sampun 
sinurat ring cakepan druene? 

9 Rikala titiang nunas ica ring Palungguh IRatu, 
meseh-meseh titiange pacang pada 
makirig. Titiang uning mungguing Ida 
Sang Hyang Widi Wasa makadados kantin 
titiange. 

10 Inggih punika Ida Sang Hyang Widi Wasa, 
sane janjin Idane puji-puji titiang. 

11 Titiang suksrah ring Ida, tur titiang nenten 
pacang ajerih. Napike sane prasida 
kalaksanayang antuk manusane marep 
ring titiang? 


KIDUNG 56.12-57.3 2426 


12 Duh Ratu Sang Hyang Widi Wasa, titiang 
jaga naur sesangin titiange ring Palungguh 
IRatu. Titiang jaga ngaturang aturan 
panyuksman titiange ring Palungguh 
IRatu. 

13 Santukan Palungguh IRatu sampun 
ngluputang titiang saking pati, tur miara 
titiang mangda titiang nenten kaon. 
Duaning punika titiang mamargi ring ayun 
Ida Sang Hyang Widi Wasa, sajeroning 
sinar kauripane. 


Pangastawan buat nunas pitulungan 


1 Duh Ratu Sang Hyang Widi Wasa, 

57 suecaninja titiang. Suecaninja titiang, 
santukan titiang tangkil misadia nunas 
karahayuan ring Palungguh IRatu. 
Titiang molih pasayuban ring sor kampid 
Palungguh IRatune kantos angin ribute 
sane ageng punika nglintang. 


2 Titiang nunas ica ring Ida Sang Hyang 
Widi Wasa, Sane Maha Luur, Widi sane 
maicayang saluiring kabuatan titiange. 

3 Ida jaga nyaurin titiang saking suargan saha 
ngrahayuang titiang. Ida jaga ngaonang 
sakancan anake sane nindes titiang. Ida 
Sang Hyang Widi Wasa jaga nyinahang 


KIDUNG 57.4-8 2427 


pasuecan Idane sane nenten rered-rered 
miwah kasatiaan Idane ring titiang. 


4 Titiang kiter antuk meseh, sane sakadi 
singa-singa sane nyarap jadma. Giginipune 
waluya sakadi tumbak miwah panah, tur 


layah ipune waluya sakadi pedang sane 
mangan. 


> Duh Ratu Sang Hyang Widi Wasa, sinahangja 
kagungan Palungguh IRatune ring akasane 


miwah kaluihan Palungguh IRatune ring 
sakuubing jagate. 


6 Meseh-meseh titiange sampun masang jaring 
jaga ngejuk titiang, tur titiang kaliput 
antuk kamewehan. Ipun pada makarya 
bangbang ring mambahan titiange, 
nanging ipun newek sane ulung ring 
bangbange punika. 


7 Duh Ratu Sang Hyang Widi Wasa, titiang 
sayuakti pracaya, tur titiang jaga makidung 
miwah muji Palungguh IRatu. 

8 Ih jiwan titiange, bangunja! Ih rebab miwah 
kendang pada bangunja! Santukan titiang 
jaga nundun matan aine. 

3 Duh Ratu Sang Hyang Widi Wasa, titiang jaga 
ngaturang panyuksma ring Palungguh 
IRatu ring pantaran bangsa-bangsane. 
Titiang jaga muji Palungguh IRatu ring 
pantaran rakyate. 

10 Sih pasuecan Palungguh IRatu sane nenten 
rered-rered punika kantos rauh ka 
suargan, tur kasatiaan Palungguh IRatune 
kantos rauh ring akasane. 

11 Duh Ratu Sang Hyang Widi Wasa, sinahangja 
kagungan Palungguh IRatune ring 
ambarane miwah kaluihan Palungguh 
IRatune ring sakuubing jagate. 


Pangastawan mangda Ida Sang Hyang Widi 
Wasa nyisipang jadmane dursila 


58 1 Duh parapamrentah, punapike ragane 
naenin mapaica tetepasan sane adil? 


Punapike ragane wiakti adil nepasin 
jadmane sami? 

2 Nenten pisan kadi asapunika! Ragane wantah 
mikayunin paindikan sane corah, sane 
prasida laksanayang ragane, tur ragane 
ngamargiang kawiryan ring jagate. 


3 Jadmane corah malaksana iwang sapanjang 
uripipune. Ipun tansah mabaos bobab 
ngawit saking ipun wau lekad. 

4 Ipun bek ngemu upas waluya sakadi ula, 
tur ipun nekep kupingipune sakadi ula 
kobrane sane bongol, 

> sane nenten nyak miragiang suaran pawang 
ulane, wiadin kidung tukang sulape sane 
dueg. 


6 Duh Ratu Sang Hyang Widi Wasa, lungja gigin 
singane sane galak punika. 

7 Dumadak mangda ipun sirna sakadi toyane 
sane membah raris nyat. Dumadak 
mangda ipun nyag sakadi padange sane 
ring lubukane. 

#Dumadak mangda ipun sakadi kakule sane 
nyilem ring endute, dumadak mangda 
ipun sakadi rare sane padem wau lekad, 
kantos ipun nenten naenin manggihin 
galang. 

9 Sadurung ipun uning ring indike punika, 
ipun karit sakadi padang tur sajeroning 
pidukan Idane sane angarab-arab, Ida 
Sang Hyang Widi Wasa jaga ngampuhang 
ipun rikalaning ipun pada kantun urip. 


10 Jadmane sane patut jaga pada marasa 
liang rikalaning ipun manggihin jadmane 
sane madosa kasisipang. Ipun pada jaga 

masehin buntutipune antuk getih jadmane 
dursila. 

11 Rakyate jaga mabaos sapuniki: “Jadmane 
patut wiakti molih upah. Sawiakti pisan 
wenten Widi sane nepasin jagate.” 


Pangastawan buat nunas kaluputan 


59 1 Duh Ratu Widin titiange, luputangja 
titiang saking meseh-meseh titiange. 
Sayubinja titiang saking jadmane sane 
nglawan titiang! 
2 Rahayuangja titiang saking jadmane sane 
corah, tur luputangja titiang saking 
jadmane sane amati-mati! 


3 Indayangja suryanin, ipun pada ngantosang 
jaga ngamademang titiang. Jadmane 
angkara murka pada mapunduh jaga 
nglawan titiang. Indike punika boyaja 
malantaran dosa wiadin kiwangan sane 
sampun laksanayang titiang. 

4 Oduh Ratu Sang Hyang Widi Wasa, boyaja 
malantaran kiwangan titiange ngantos 
ipun pada gegison ngungsi genahipune 
nyadang titiang. 


> Duh Ratu Sang Hyang Widi Wasa, Widi Sane 
Maha Wisesa, rarisangja matangi, tur 

tulunginja titiang. Palungguh IRatu ngraga 
makadados Widin Israele. Rarisangja 
matangi tur sisipangja jadmane sane tan 
pawidi punika. Sampunangja Palungguh 
IRatu nyinahang sih pasuecan ring 
jadmane sane dura cara. 


6 Ipun pada mawali rikalaning wengi, tur ipun 
pada aung-aung sakadi asune rikala ipun 
milehan ring kota. 

7 Pirengangja baosnyane sane nganistayang 
tur ngancam. Layahipune sakadi pedang 
ring bungutipune, yadiastu ipun uning 
mungguing nenten wenten anak sane 
miragiang suaranipune. 


8 Nanging Palungguh IRatu ica nyingak ipun, duh 
Ratu Sang Hyang Widi Wasa! Palungguh 
IRatu nganistayang sakancan jadmane 
sane tan pawidi punika. 

9 Duh Ratu Sang Hyang Widi Wasa, titiang 
andel pisan ring kakuatan Palungguh 
IRatu. Palungguh IRatu dados pasayuban 
titiange. 

10 Widin titiange sueca ring titiang tur Ida 
ledang ngrauhin titiang. Ida jaga nglugrain 
titiang ngeton meseh-meseh titiange 
kakaonang. 

11 Duh Ratu Sang Hyang Widi Wasa, sampunang 
Palungguh IRatu ngamademang ipun 
mangda sampunang bangsan titiange 
lali. Duh Ratu Panembahan pasayuban 
titiange, sambehangja ipun antuk 
kawisesan Palungguh IRatune, tur 
kaonangja ipun. 

12 Bibihipune bek ngemu dosa tur baos 
ipune makasami bek madaging dosa. 
Dumadak mangda ipun kejuk malantaran 
kasumbungan ipune! Santukan ipun 
demen nemah misuh miwah mobab, 

13 sirnayangja ipun antuk pidukan Palungguh 
IRatune. Sirnayangja ipun kantos basmi 
kerta. Sasampune punika sakancan anake 
jaga uning, mungguing Ida Sang Hyang 
Widi Wasa sane mrentah ring Israel, 
tur pamrentahan Idane nguub jagate 
makasami. 


14 Meseh-meseh titiange pada mawali 
rikalaning wengi, tur ipun aung-aung 
sakadi asune rikala ipun milehan ring kota. 

15 Ipun waluya sakadi asune sane nglelana 
milehan ngrereh teda, tur ipun gereng- 
gereng yening ipun nenten jangkep polih 
tetedan. 


KIDUNG 59.16-60.3 2433 


16 Nanging titiang jaga makidung ngeniang 
indik kakuatan Palungguh IRatu. Nyabran 
semeng titiang jaga makidung gelar-gelur 
ngeniang indik sih pasuecan Palungguh 
IRatune sane nenten rered-rered 
punika. Palungguh IRatu sampun dados 
pasayuban titiange rikalaning titiang nemu 
kamewehan. 

17 Titiang jaga muji Palungguh IRatu, duh 
Ratu patindih titiange. Genah pasayuban 
titiange punika Ida Sang Hyang Widi Wasa, 
Widi sane asih sueca ring titiang. 


Pangastawan buat nunas kabebasan 


1 Duh Ratu Sang Hyang Widi Wasa, 

60 Palungguh IRatu sampun nulak tur 
ngaonang titiang. Palungguh IRatu 
sampun duka ring titiang. Nanging sane 
mangkin ledang Palungguh IRatu mawali 
ring titiang. 

2 Palungguh IRatu sampun ngawinang jagate 
magejeran, tur Palungguh IRatu nyibak 
jagate punika. Sane mangkin warasangja 
tatun ipune, santukan ipun sampun 
sagsag. 

3 Palungguh IRatu sampun ngawinang kaulan 
Palungguh IRatu nandang sangsara banget 

pisan. Titiang mamargi srayang-sruyung 
milehan sakadi rikala titiang punyah. 

4 Palungguh IRatu sampun mapakeling ring 
jadmane sane ajerih ring Palungguh IRatu, 
mangda ipun prasida luput saking pasisip. 

5 Luputangja titiang antuk kawisesan Palungguh 
IRatune. Daginginja pinunas titiange, 
mangda kaula sasayangan Palungguh 
IRatune prasida rahayu. 


6 Saking genah Idane sane suci, Ida Sang Hyang 
Widi Wasa sampun masabda sapuniki: 
“Sajeroning kamenangan, Ulun lakar 
ngadum kota Sikeme, tur ngadumang 
Lebak Sukote teken kaulan Ulune. 

7 Gilead ento gelah Ulun aketo masih 
Manasene. Epraim dadi tetopong Ulune 
tur Yehuda dadi tungked kagungan Ulune. 

8 Nanging Moab lakar anggon Ulun dadi 
pabasehan Ulune, tur Edom lakar dadi 
tongos ngentungang sandal Ulune, 
makadadi tanda mungguing ia dadi 
duen Ulune. Apake wong Pilistine 
ngaden ibanne nyidayang menang tur 
masuryak-suryak nglawan Ulun?” 


9 Duh Ratu Sang Hyang Widi Wasa, sapasirake 
jaga ngajak titiang ka kota sane maserung 


KIDUNG 60.10-61.3 2435 


antuk benteng? Sapasirake sane jaga 
nuntun titiang ka Edom? 

10 Punapike sawiakti Palungguh IRatu nulak 
titiang? Punapike Palungguh IRatu nenten 
jaga sareng-sareng mamargi medal 
nyarengin wadua balan titiange? 

11 Tulunginja titiang nglawan mesehe punika. 
Pitulungan manusane nenten wenten 
pikenohipun. 

12 Yening Ida Sang Hyang Widi Wasa ngabih 
titiang, titiang jaga menang. Ida sane jaga 
ngaonang meseh-meseh titiange. 


Pangastawan buat nunas pasayuban 


61 1 Duh Ratu Sang Hyang Widi Wasa, 
pirengja sesambatan miwah pangastawan 
titiange! 
2 Sajeroning titiang rumasa putus asa miwah 
doh saking cecanggahan titiange, titiang 
nunas ica ring Palungguh IRatu. 


Baktaja titiang ka genah pasayuban sane 
sutrepti, 

3 santukan Palungguh IRatu sane dados 
pasayuban miwah kakuatan titiange buat 
ngarepin meseh-meseh titiange. 


KIDUNG 61.4-8 2436 


4 Lugrainja titiang masayuban ring linggih 
Palungguh IRatune sane suci salamin 
urip titiange. Lugrainja titiang muponin 
rahajeng ring kampid Palungguh IRatune. 

5 Duh Ratu Sang Hyang Widi Wasa, Palungguh 
IRatu sampun mireng janjin titiange 
samaliha Palungguh IRatu sampun 
maicayang ring titiang punapi sane patut 
dados pikolih jadmane sane ngluihang 
Palungguh IRatu. 


6 Wewehinja yusan ida sang prabu malih 
makudang-kudang warsa, tur lugrainja ida 
ngraris nyeneng. 

7 Duh Ratu Sang Hyang Widi Wasa, dumadak 
mangda ida langgeng mrentah ring ayun 
Palungguh IRatu. Sayubinja ida antuk 
sih pasuecan miwah kasatian Palungguh 
IRatune sane nenten rered-rered. 


8 Duaning punika titiang tansah jaga makidung 
muji Palungguh IRatu, makadados aturan 
titiange nyabran rahina sakadi sane 
sampun janjiang titiang. 


KIDUNG 62.1-6 2437 


Rumasa sutrepti sajeroning pasayuban 
Ida Sang Hyang Widi Wasa 


62 1 Saking sabar titiang nyantosang Ida 

Sang Hyang Widi Wasa buat ngrahayuang 
titiang. Titiang wantah nyleleg ring Ida 
ngraga. 

2 Ida ngraga sane nyayubin miwah ngrahayuang 
titiang. Ida sane makadados patindih 
titiange, tur titiang nenten jaga naenin 
kaon. 


3 Malih amunapike suenipun jerone sareng sami 
jaga nglawan anake sane kakuatanipune 
nenten lebihan bandingang ring pagehane 
sane uug? 

4 Jerone wantah mamanah jaga nyurudang 
ipun saking genahipune sane luih. Jerone 
seneng ring paindikan sane bobab. Jerone 
maucap-ucap nunasang merta, nanging 
ring tengah pakayunan jerone, jerone 
nemah anake punika. 


5 Titiang nyleleg wantah ring Ida Sang Hyang 
Widi Wasa ngraga. Titiang wantah 
ngajap-ajap ring Ida kewanten. 

6 Ida ngraga sane nyayubin miwah ngrahayuang 
titiang. Ida sane makadados patindih 

titiange, tur titiang nenten pacang naenin 
kaon. 

7 Karahayuan miwah kaluihan titiange 
gumantung ring Ida Sang Hyang Widi 
Wasa. Ida makadados pasayuban titiange 
sane kukuh. Ida dados genah titiange 
masayuban. 

8 Ih bangsan titiange, suksrahja ring Ida Sang 
Hyang Widi Wasa salami-laminipun. 
Aturangja sakancan kamewehan 
semetone ring Ida, santukan Ida dados 
pasayuban iragane. 


3 Manusane makasami waluya sakadi angkihane 
akeplisan. Agung miwah alit sami pateh 
tan paguna. Indayangja genahang ipun 
ring panimbangane, sinah nenten wenten 
bobotipun. Ipun inganan bandingang ring 
angine. 

10 Sampunangja semeton ngandelang 
kawirosan, tur sampunangja ngajap- 
ajap molihing gae ulihan ngrampok. 
Yadiastun kasugihan semetone sayan 
maweweh-weweh, sampunangja semeton 
gumantung ring kasugihane punika. 


11 |angkungan ring apisan titiang sampun 
miragi Ida Sang Hyang Widi Wasa 

masabda, mungguing kawisesane punika 
druen Idane. 

12 Samaliha sih pasuecan Idane nenten 
rered-rered. Duh Ratu Sang Hyang Widi 
Wasa, ledang Palungguh IRatu ngraga 
mapaica pikolih ring jadmane sami, manut 
laksananipune suang-suang. 


Ngape-ape Ida Sang Hyang Widi Wasa 
1 Duh Ratu Sang Hyang Widi Wasa, 
63 Palungguh IRatu dados Widin titiange 
tur titiang tansah ngape-ape Palungguh 
IRatu. Dewek titiange makaukud tansah 
ngape-ape Palungguh IRatu, tur jiwan 
titiange bedak ngetel ring Palungguh 
IRatu, waluya sakadi tanahe sane tuh 
mempugan miwah kirangan toya. 

2 Lugrainja titiang ngeton Palungguh IRatu 
ring linggih Palungguh IRatune sane suci. 
Icenja titiang ngeton kawisesan miwah 
kaluihan Palungguh IRatune sane agung. 

3 Sih pasuecan Palungguh IRatu sane nenten 
rered-rered punika becikan tinimbang ring 
uripe puniki, duaning punika titiang jaga 
muji Palungguh IRatu. 

4 Sakantun titiange urip, titiang jaga tansah 
ngaturang panyuksma ring Palungguh 

IRatu. Titiang jaga nyakupang lima 
ngastawa ring Palungguh IRatu. 

> Jiwan titiange jaga masuka-sukan tur 
kapurnayang miwah titiang jaga 
ngidungang kidung kaliangan muji 
Palungguh IRatu. 


6 Rikalaning titiang masare ring pedeman 
titiange, titiang eling ring Palungguh IRatu. 
Awengi mepek titiang minehin Palungguh 
IRatu. 

7 Santukan Palungguh IRatu setata dados 
panulung titiange. Ring sor kampid 
Palungguh IRatune titiang makidung 
maliang-liang. 

8 Titiang nglanting ring Palungguh IRatu, tur 
tangan Palungguh IRatune ngambel titiang 
saha rahayu. 


9 Jadmane sane mamanah ngamademang 
titiang jaga tedun ka lokan anake padem. 
10 Ipun jaga kapademang ring payudan, tur 
bangkenipune jaga kateda antuk asu alase. 
11 ida sang prabu masuka rena, santukan 
Ida Sang Hyang Widi Wasa mapaica 
kamenangan ring ida. Anake sane majanji 
sajeroning parab Ida Sang Hyang Widi 

Wasa jaga muji Ida, nanging bungut 
jadmane bobab jaga bungkem. 


Pangastawan buat nunas pasayuban 


64 1 Duh Ratu Sang Hyang Widi Wasa, 

pirengja pangastawan titiange, santukan 
titiang sajeroning kamewehan. Luputangja 
urip titiange, santukan titiang ajerih ring 
meseh-meseh titiange. 

2 Sayubinja titiang saking komplotan jadmane 
dursila miwah saking kaributan jadmane 
sane corah. 

3 Ipun pada nyangih layahipune waluya sakadi 
pedang miwah matitisang baos sane 
angkara murka waluya sakadi panah. 

4 Ipun digelis pada nyebar kabobabanipune 
saha nenten rumasa kimud. Ipun 
nyirnayang anake sane patut antuk pisuna 
sane silib. 

> Ipun pada saling angsok ngajak timpalipune 
sajeroning rerincikanipune sane corah. 
Ipun ngrencanayang genah ipune jaga 
masang jeet. Sapuniki baosipune: 
“Tusingja ada anak nyidayang nepukin 
jeete ento.” 

6 Ipun pada makarya rencana sane corah, 
sarwi mabaos sapuniki: “Iraga suba 
ngrencanayang kajaatan ane sampurna.” 

Ati miwah pepineh manusane punika 
nenten keni antuk nyugjugin. 


7 Nanging Ida Sang Hyang Widi Wasa niwakang 
panah Idane ring ipun sareng sami, tur tan 
dumade ipun raris pada matatu. 

8 Ida jaga nyirnayang ipun malantaran 
baosipune punika. Sakancan jadmane 
sane manggihin ipun sami pada kitak-kituk. 

9 Ipun makasami pada ajerih, tur ipun pada 
mineh-minehin paindikan sane sampun 
kakardi antuk Ida Sang Hyang Widi Wasa, 
tumuli nglumbrahang sakancan pakardin 
Idane. 

10 Sakancan jadmane sane patut sami pacang 
masuka rena, malantaran paindikan sane 
sampun kakardi antuk Ida Sang Hyang 
Widi Wasa. Ipun jaga molih sutrepti ring 
ayun Idane. Sakancan jadmane sane patut 
sami jaga muji Ida. 


Pujian miwah panyuksma 


65 1 Duh Ratu Sang Hyang Widi Wasa, patut 
pisan pabuat titiang muji Palungguh IRatu 
ring Sion, saha naur sesangin titiange ring 
Palungguh IRatu. 
2 Santukan Palungguh IRatu ledang nagingin 
sakancan pangastawane. Saking milehan 

parabangsane jaga rauh tangkil ring ayun 
Palungguh IRatu, 

3 ulihan dosa-dosanipune. Kiwangan titiange 
sane ngawinang titiang kaon, nanging 
Palungguh IRatu ledang ngampurayang 
kiwangan-kiwangane punika. 

4 Bagia pisan jadmane sane selik Palungguh 
IRatu, sane bakta Palungguh IRatu ka 
genah Palungguh IRatune sane suci buat 
muponin urip. Titiang jaga kapurnayang 
antuk saluiring paindikan sane becik sane 
wenten ring purin Palungguh IRatu, inggih 
punika merta saking Perhyangan Agung 
Palungguh IRatune sane suci. 


3 Palungguh IRatu nagingin pinunas titiange 
malantaran Palungguh IRatu mapaica 
kamenangan ring titiang, samaliha 
Palungguh IRatu ngardi paindikan- 
paindikan sane ngangobin buat 
ngrahayuang titiang. Jadmane ring sakuub 
jagate miwah sane ring pulo-pulone sane 
doh, sami pada pracaya ring Palungguh 
IRatu. 

6 Palungguh IRatu ngenahang gunung-gununge 
ring genahnyane malantaran kakuatan 
Palungguh IRatu, saha nyinahang kakuatan 
Palungguh IRatu sane maha wisesa. 

7 Palungguh IRatu negdegang kuugan-kuugan 
segara miwah grudugan ombake. 
Palungguh IRatu negdegang kaributan 
parabangsane. 

8 Sakancan jadmane ring jagate sami pada 
angob tur karesresan ngantenang 
paindikan-paindikan sane ageng 
sane kardi Palungguh IRatu. Pakardin 
Palungguh IRatune ngawinang wenten 
suryak kabungahan saking tanggun jagate 
asiki ngantos rauh ka tanggunipune sane 
lianan. 


9 Palungguh IRatu nyinahang sih pasuecan 
Palungguh IRatune ring jagate malantaran 
Palungguh IRatu nedunang sabeh. 
Palungguh IRatu ngawinang tanahe punika 
gemuh landuh. Palungguh IRatu ngebekin 
tukad-tukade antuk toya, tur Palungguh 
IRatu maicayang gandum ring jagate. Kadi 
asapunika Palungguh IRatu mapakardi ring 
jagate, inggih punika: 

10 Palungguh IRatu mapaica sabeh sane 
cukup ring pategalane sane sampun 
katenggala, saha ngemem ipun antuk 
toya. Palungguh IRatu ngenyagang 
tanahe punika antuk tristisan toya saha 

ngawinang entik-entikan sane muda pada 
mentik. 

11 Ambate becik pamupon sane kadakang antuk 
kabecikan Palungguh IRatune punika. 
Kijaja Palungguh IRatu lunga, irika sami 
pada gemuh landuh. 

12 Tegal pangonane bek madaging ingon-ingon 
tur sampih bukite bek kalikub antuk 
kaliangan. 

13 Pategalane sami bek antuk biri-biri miwah 
lebake bek madaging gandum. Saananing 
sane wenten sami pada masuryak miwah 
makidung maliang-liang. 


Kidung puji-pujian miwah panyuksma 


1 Ih parabangsa makasami, pujija Ida 
66 Sang Hyang Widi Wasa antuk suryak 

maliang-liang! 

2 Makidungja muji kaluihan parab Idane tur 
aturangja puji-pujian sane luih ring Ida! 

3 Maturja ring Ida Sang Hyang Widi Wasa, 
sapuniki: “Ambate becikipun paindikan- 
paindikan sane kardi Palungguh IRatu! 
Kawisesan Palungguh IRatune kalintang 
ageng, kantos meseh-meseh Palungguh 
IRatune sumungkem saha ajerih ring ayun 
Palungguh IRatu. 

4 Saananing mrecapadane pada sumuyud 
nyumbah Palungguh IRatu, tur ipun pada 
makidung muji Palungguh IRatu. Ipun 
pada makidung muji parab Palungguh 
IRatu.” 


3 Mrikija cingak sane sampun kakardi antuk 
Ida Sang Hyang Widi Wasa, inggih punika 
pakardin Idane sane becik ring pantaran 
manusane. 

6 Ida ngubah segarane dados daatan sane tuh, 
tur paraleluur iragane pada mamargi 
nglintang ring tukade. Malantaran 
paindikane sane sampun kardi ida punika 
iraga masuka rena. 

7 Ida mrentah salami-laminipun malantaran 
antuk kawisesan Idane miwah tansah 
macingak ring bangsa-bangsane sami. Ida 
nenten nglugrain wenten pembrontakan 
sane nglawan Ida. 

8 Ih parabangsa sami. Pujija Widin titiange tur 
pada aturangja puji-pujian ragane ring Ida! 

9 Ida sampun matiningin iraga ngantos iraga 
urip tur Ida nenten manggayang iraga 
labuh. 


10 Duh Ratu Sang Hyang Widi Wasa, Palungguh 
IRatu sampun nguji titiang. Sakadi perake 

kauji antuk geni, kadi asapunika taler 
Palungguh IRatu sampun nguji titiang. 

11 Palungguh IRatu sampun manggayang titiang 
keni jeet, tur ngenahang tetegenan sane 
abot ring baong titiange. 

12 Palungguh IRatu manggayang meseh-meseh 
titiange pada nyekjek titiang, tur titiang 
mamargi nglintangin geni miwah blabar, 
nanging sane mangkin Palungguh IRatu 
sampun makta titiang ring genahe sane 
rahayu. 


13 Titiang jaga ngaturang aturan maborbor ring 
Perhyangan Palungguh IRatu tur titiang 
jaga naur sesangin titiange ring Palungguh 
IRatu. 

14 Titiang jaga ngaturang ring Palungguh IRatu 
paindikan sane sampun sesangiang titiang 
rikalaning titiang sajeroning nandang 
kamewehan. 

15 Titiang jaga ngaturang biri-biri buat kaborbor 
ring pamorboran aturane. Titiang jaga 
ngaturang aturan banteng miwah 
kambing, tur andusnyane jaga malepuk 
munggah ka akasane. 


16 fh sakancan anake sane ngluihang Ida Sang 
Hyang Widi Wasa, mrikija pirengang, 

titiang jaga nartayang ring ragane 
paindikan-paindikan sane sampun kardi 
Ida buat titiang! 

17 Titiang masesambatan nunas pitulungan ring 
Ida, tur titiang muji Ida antuk kidung. 

18 Yening titiang nenten lingu ring dosa-dosan 
titiange, Ida Sang Hyang Widi Wasa janten 
nenten mirengang pinunas titiange. 

19 Nanging sawiaktinipun Ida Sang Hyang Widi 
Wasa sampun mirengang pangastawan 
titiange, tur Ida sampun nagingin pinunas 
titiange. 

20 Titiang muji Ida Sang Hyang Widi Wasa, 
santukan Ida nenten nulak pangastawan 
titiange, wiadin ngedohang sih pasuecan 
Idane sane nenten rered-rered punika 
saking titiang. 


Kidung panyuksma 


67 1 Duh Ratu Sang Hyang Widi Wasa, 

suecanin tur mertaninja titiang. 
Suryaninja titiang antuk sih pasuecan 
Palungguh IRatu, 

2 mangda jagate makasami prasida uning 
ring pakarsan Palungguh IRatune, tur 
bangsa-bangsane pada uning ring 
karahayuan paican Palungguh IRatune. 

3 Duh Ratu Sang Hyang Widi Wasa, dumadak 
bangsa-bangsane pada muji Palungguh 
IRatu! Dumadak sakancan bangsane muji 
Palungguh IRatu. 


4 Dumadak bangsa-bangsane pada masuka 
rena tur makidung saha liang, santukan 
Palungguh IRatu nepasin bangsa-bangsane 
punika antuk kadilan, tur nuntun ipun ring 
mrecapada. 


5 Duh Ratu Sang Hyang Widi Wasa, dumadak 
bangsa-bangsane pada muji Palungguh 
IRatu. Dumadak bangsa-bangsane 
makasami muji Palungguh IRatu! 


6 Tanahe sampun ngwetuang pamuponnyane. 
Ida Sang Hyang Widi Wasa, Widin iragane 
sampun ngamertanin iraga. 

7 Ida Sang Hyang Widi Wasa sampun 
ngamertanin iraga. Dumadak bangsa- 
bangsa ring jagate makasami pada 
ngluihang Ida. 


Kidung kamenangan nasional 


68 1 Ida Sang Hyang Widi Wasa matangi 
tur nyambehang meseh-meseh Idane. 

Jadmane sane geting ring Ida sami pada 
kaon tur jerih kapilayu. 

2 Sakadi anduse malepuk raris sirna, kadi 
asapuniki Ida ngampehang ipun. Sakadi 
liline nyag ring arepan genine, kadi 
asapunika taler jadmane dursila winasa 
ring ajeng Ida Sang Hyang Widi Wasa. 

3 Nanging jadmane sane patut pada liang 
miwah masuka rena ring ayun Idane. 
Ipun pada bagia miwah masuryak-suryak 
kabatek antuk liangipune. 


4 Makidungja buat Ida Sang Hyang Widi Wasa, 
makidungja muji parab Idane. Cawisangja 
margine pabuat Ida mamargi ring duur 
ambune. Parab Idane punika Ida Sang 
Hyang Widi Wasa. Pada liangja ring ayun 
Idane! 


> Ida Sang Hyang Widi Wasa sane jumeneng ring 
Perhyangan Agung Idane. Ida matiningin 
anake ubuh miwah nyayubin anake 
balu-balu. 

6 Ida mapaica umah ring anake sane nglisting 
buat dados genahipune, tur mebasang 
anake mapangkeng buat muponin 
kaliangan sajeroning kabebasan. Nanging 

soroh pembrontake jaga kagenahang ring 
tanahe sane suung. 


7 Duh Ratu Sang Hyang Widi Wasa, rikala 
Palungguh IRatu nuntun kaula druene, 
tur rikala Palungguh IRatu mamargi 
nglintangin tegal melakange, 

8 jagate magejeran tur akasane nedunang 
sabeh, santukan Ida Sang Hyang Widi 
Wasa, Widin Gunung Sinaine miwah Widin 
Israele rauh. 

9 Palungguh IRatu nedunang sabeh bales pisan 
miwah mecikang malih tanah druene sane 
sampun berag. 

10 Irika kaulan Palungguh IRatune pada 
ngwangun cecanggahanipune. Malantaran 
kabecikan Palungguh IRatu, Palungguh 
IRatu nyawisang kabuatan jadmane sane 
tiwas-tiwas. 


11 [da Sang Hyang Widi Wasa mapaica pituduh, 
mawinan akeh paraistri pada mamuat orti 
kadi asapuniki: 

12 “Pararatu miwah wadua balan idane pada 
jerih kapilayu.” Paraistri sane jumah pada 
ngedum jejarahan, inggih punika: 

13 pepindan paksi darane sane malapis antuk 
perak miwah kampid-kampidnyane 

kakaput antuk mas sane ngreneb. (Napi 
awinannya makudang-kudang diri saking 
pantaran ragane kantun pada ngoyong 
ring badan biri-birine daweg rahina 
payudane punika!) 

14 Rikala Ida Sang Hyang Widi Wasa Sane Maha 
Wisesa nyambehang pararatune ring 
Gunung Salmon, Ida nedunang salju irika. 


15 Ambate wisesan Gunung Basane, gunung 
sane mamuncuk akeh. 

16 Napi awinannyane saking muncuk-muncuk 
ragane sane mawisesa punika ragane 
nganistayang gunung sane kaselik 
antuk Ida Sang Hyang Widi Wasa buat 
dados linggih Idane? Ida Sang Hyang 
Widi Wasa jaga malinggih irika ngantos 
salami-laminipune. 


17 Ida Sang Hyang Widi Wasa rauh saking Sinai 
ngranjing ka genah Idane sane suci, kairing 
antuk panyiu-nyiuan kretan Idane sane 
mawisesa. 

18 Ida munggah ka genah sane luur, saha makta 
tawanan akeh pisan. Ida nrima aturan 
saking jadmane sane brontak. Ida Sang 
Hyang Widi Wasa jaga malinggih irika. 

19 Pujija Ida Sang Hyang Widi Wasa, sane negen 
tetegenan iragane nyabran rahina. Ida 
punika Widi sane ngrahayuang iraga. 

20 Widin iragane punika Widi sane ngrahayuang. 
Ida punika Ida Sang Hyang Widi Wasa. 
Widin iragane sane ngluputang iraga 
saking sang pati. 


21 |da Sang Hyang Widi Wasa janten pacang 
ngencak tenggek meseh-meseh Idane, 
inggih punika tenggek jadmane sane 
kukuh malaksana dosa. 

22 ida Sang Hyang Widi Wasa sampun masabda 
sapuniki: “Ulun lakar ngaba musuh-musuh 
kitane malipetan uli Basan. Ulun lakar 
ngaba ia malipetan uli di sawang pasihe, 

23 apanga kita nyidayang maceleban sig 
getihnyane muah cicing-cicing kitane 
nyidayang nginem getihnyane sakita 
karepnyane.” 


24 Duh Ratu Sang Hyang Widi Wasa, 
kamenangan Palungguh IRatu sampun 
kapanggihin antuk jadmane sami, inggih 
punika peedan Ida Sang Hyang Widi Wasa 
ratun titiange ka genah Idane sane suci. 

25 Juru kidunge mamargi ring ajeng, tur 
juru tabuhe magenah ring ungkur, ring 

tengah-tengahnyane paradaane sane 
nabuh rebab. 

26 “Pujija Ida Sang Hyang Widi Wasa sajeroning 
pauman kaulan Idane. Ih parakaturunan 
Dane Yakub, pujija Ida Sang Hyang Widi 
Wasa!” 

27 Suku Benyamin suku sane pinih alita 
mamargi pinih riin, wusan punika raris 
parapamimpin Yehudane kasarengin antuk 
rombongan danene, raris kairing antuk 
parapamimpin Sebulon miwah Naptaline. 


28 Duh Ratu Sang Hyang Widi Wasa, sinahangja 
kawisesan Palungguh IRatune, inggih 
punika kawisesan sane sampun gunayang 
Palungguh IRatu pabuat titiang, 

29 Saking Perhyangan Agung Palungguh IRatune 
ring Yerusalem, ring genah pararatune 
ngaturang aturan ring ayun Palungguh 
IRatu. 

30 Dukainja jagat Mesire, inggih punika sato alas 
sane ring ambengane punika. Dukainja 
bangsa-bangsane, sane ngangonang 
banteng miwah godel-godelnyane, 
ngantos ipun sareng sami pada 
sumungkem tur ngaturang perak ipune 
ring ayun Palungguh IRatu. Sambehangja 

bangsa-bangsane sane demen ngardi 
yuda. 

31 Parautusane pacang rauh saking Mesir, tur 
wong Sudane pacang nyakupang liman 
ipune ngastawa ring Ida Sang Hyang Widi 
Wasa. 


32 Duh parakaprabon jagate sami, makidungja 
muji Ida Sang Hyang Widi Wasa. Pujija Ida 
Sang Panembahan. 

33 Pujija Ida sane mamargi ring ambarane, ring 
langite sane nguni. Piragiangja sabdan 
Idane, Ida masabda antuk kerug sane 
mawisesa. 

34 Lumbrahangja kawisesan Ida Sang Hyang 
Widi Wasa, duaning kagungan Idane 
nguub wong Israele, tur kawisesan Idane 
nguub langit. 

35 Ambate luih Ida Sang Hyang Widi Wasa, 
Widin Israele, rikala Ida rauh saking linggih 
Idane sane suci. Ida mapaica kakuatan 
miwah kawisesan ring kaulan Idane. Pujija 
Ida Sang Hyang Widi Wasa! 


Sesambatan buat nunas pitulungan 


69 1 Duh Ratu Sang Hyang Widi Wasa, 
rahayuangja titiang. Toyane sampun 
nglancah baong titiange. 

2 Titiang kalebu ring endute sane dalem, tur 
nenten wenten genah titiang menjekan. 
Titiang kelem ring toyane sane dalem, tur 
ombake ageng nganyudang titiang. 

3 Titiang ngantos lesu masesambatan 
nunas tulung, tur kekolongan titiange 
ngantos tuh. Titiang sampun mengbeng 
matan titiange, ngajap-ajap pitulungan 
Palungguh IRatu. 


4Jadmane sane tan pakrana geting ring 
titiang akehan geboganipune ring bok 
sane wenten ring tendas titiange. 
Meseh-meseh titiange misunayang titiang. 
Ipun sami pada siteng tur mamanah 
ngamademang titiang. Ipun maksa titiang 
ngwaliang barang-barang sane nenten 
paling titiang. 

3 Duh Ratu Sang Hyang Widi Wasa, dosa-dosan 
titiange nenten kasaruan ring ayun 
Palungguh IRatu. Palungguh IRatu wikan 
ring kanambetan titiange. 

6 Sampunangja titiang banggayanga ngawinang 
kimud anake sane pracaya ring Palungguh 
IRatu, duh Ratu Sang Hyang Widi Wasa 
Sane Maha Wisesa. Sampunangja titiang 
banggayanga ngawinang kimud anake 

sane nyungsung Palungguh IRatu, duh 
Ratu Widin Israele! 

7 Titiang sampun kanistayang malantaran 
Palungguh IRatu, samaliha titiang kaliput 
antuk kimud. 

8 Titiang satmaka dados wong pendonan 
ring pantaran nyama-nyamaan titiange, 
waluya sakadi wong sunantara marep ring 
kulawargan titiange. 


9 Subaktin titiange pamantuka ring Perhyangan 
Agung Palungguh IRatu morbor titiang 
waluya sakadi geni. Kanistan sane 
katuekang ring Palungguh IRatu punika 
sami nibenin titiang. 

10 Titiang ngasorang dewek malantaran 
mapuasa, tur rakyate pada nganistayang 
titiang. 

11 Titiang nyaluk pangangge sane muktiang 
mungguing titiang nandang duhkita, 
nanging ipun pada ngedekin titiang. 

12 Ipun pada maosang titiang ring margi- 
margine, tur jadmane sane demen 
mamunyah pada makidung ngeniang indik 
titiange. 


13 Nanging titiang puniki, titiang jaga ngastawa 
ring Palungguh IRatu, duh Ratu Sang 

Hyang Widi Wasa. Duh Ratu Sang Hyang 
Widi Wasa, saurinja titiang ring masa 
sane sampun selik Palungguh IRatu. 
Saurinja titiang malantaran sih pasuecan 
Palungguh IRatune sane ageng, santukan 
Palungguh IRatu ngamanggehang janjin 
Palungguh IRatu buat ngrahayuang titiang. 


14 Rahayuangja titiang saking endut genah 


titiang kalebu. Luputangja titiang saking 
meseh-meseh titiange, tur rahayuangja 
titiang saking toyane sane dalem. 


15 Sampunangja icena blabare nglancah titiang. 


Sampunangja titiang banggayanga anyud 
ring genahe sane dalem, wiadin kalebu 
ring bangbang patine. 


16 Duh Ratu Sang Hyang Widi Wasa, saurinja 


titiang malantaran kabecikan sih 
pasuecan Palungguh IRatune sane nenten 
rered-rered. Malantaran sih kapiolasan 
Palungguh IRatune sane ageng, ledangja 
mawali ring titiang. 


17 Sampunangja Palungguh IRatu nyingidang 


raga saking kaula druene. Saurinja titiang 
sane mangkin, duaning titiang sajeroning 
kamewehan sane ageng. 

18 Rauhinja titiang tur rahayuangja titiang. 
Luputangja titiang saking meseh-meseh 
titiange. 


19 Palungguh IRatu wikan ring indik titiange 
kabinjulin miwah kanistayang tur 
nenten kajiang. Palungguh IRatu nyingak 
meseh-meseh titiange makasami. 

20 Bebinjulane punika sampun ngenyagang 
manah titiange, tur titiang rumasa 
putus asa. Titiang sampun ngajap-ajap 
pitulungan nanging nenten wenten 
punapa-punapi. Titiang ngajap-ajap 
panglipur nanging nenten molih 
punapa-punapi. 

21 Rikalaning titiang seduk, ipun nguehin titiang 
racun. Rikalaning titiang rumasa bedak, 
ipun nguehin titiang cuka. 


22 Dumadakja panamiun ipune ngawinang ipun 
nyag. Dumadak papestanipune sane suci 
ngawinang ipun uug. 

23 Lempagja ipun mangda ipun buta. 
Dadosangja mangda tundun ipune tansah 
gemba. 

24 Briokangja pidukan Palungguh IRatune ring 
ipun, tur banggayangja pidukan Palungguh 
IRatune nibenin ipun. 

25 Banggayangja kemah ipune suung. 
Dumadakja nenten wenten anak angan 
adiri sane nongos ring kemahipune. 

26 [pun pada nyangsaren jadmane sane sampun 
sisipang Palungguh IRatu. Ipun pada 
maosang indik kasangsaran jadmane sane 
sampun sakitin Palungguh IRatu. 

2? Suratangja sakancan dosa-dosanipune. 
Sampunangja ipun icena bagian sajeroning 
karahayuan paican Palungguh IRatune 
punika. 

28 Dumadak mangda wastan ipune kusap saking 
cakepan uripe. Dumadak mangda ipun 
nenten sareng munggah ring cacakan 
kaulan Palungguh IRatune. 


29 Nanging titiang sajeroning nandang pinakit 
miwah putus asa. Ratu Sang Hyang Widi 
Wasa, tingtingang tur rahayuangja titiang. 


30 Titiang jaga muji Ida Sang Hyang Widi Wasa 
antuk kidung. Titiang jaga nglumbrahang 
kagungan Idane malantaran ngaturang 
panyuksma ring Ida. 

31 Indike punika jagi ngawinang ledang 
pakayunan Ida Sang Hyang Widi Wasa, 
langkungan ring aturan banteng ring ayun 


KIDUNG 69.32-70.1 2461 


Idane miwah langkungan ring aturan 
banteng sane mokoh. 

32 Rikala jadmane sane katindes ngeton 
indike punika, ipun jaga pada rumasa 
liang. Jadmane sane astiti bakti ring Ida 
Sang Hyang Widi Wasa jaga pada molih 
pikukuhing manah. 

33 Ida Sang Hyang Widi Wasa mireng pinunas 
jadmane sane kakirangan tur Ida nenten 
lali ring kaulan Idane sane wenten ring 
pangkeng. 


34 Ih akasa miwah pretiwi, segara miwah 
sakancan gumatap-gumitipe sane wenten 
irika, pujija Ida Sang Hyang Widi Wasa. 

35 Ida jaga ngrahayuang kota Yerusaleme 
miwah jaga ngwangun malih kota-kotan 
Yehudane. 

36 Katurunan parekan-parekan Idane jaga 
ngwarisin tanahe punika, tur jadmane 
sane astiti bakti ring Ida jaga jenek 
magenah irika. 


Pangastawan buat nunas pitulungan 
(Kid. 40:13-17) 


0 1 Duh Ratu Sang Hyang Widi Wasa, 
7 rahayuangja titiang! Duh Ratu Sang 

Hyang Widi Wasa, tulunginja titiang sane 
mangkin! 

2 Dumadakja jadmane sane mamanah 
ngamademang titiang pada kakaonang 
tur bingung. Dumadakja jadmane sane 
rumasa bagia ulihan titiang nandang 
kamewehan, mabalik dados rumasa 
kimud. 

3 Dumadakja jadmane sane ngewerin titiang 
pada katengkejutang antuk kakaonan 
ipune. 


4 Dumadakja sakancan jadmane sane rauh 
tangkil ring ayun Palungguh IRatu pada 
liang masuka rena. Dumadak sakancan 
anake sane nganyuksmayang paican 
Palungguh IRatu punika, tansah mabaos 
asapuniki: “Ambate agungne Ida Sang 
Hyang Widi Wasa.” 


5 Duh Ratu Sang Hyang Widi Wasa, tulungja 
titiang digelis. Duh Ratu Sang Hyang Widi 
Wasa, gelisinja ngrauhin titiang, duaning 
titiang puniki lemet tur nenten maderbe 
panulung. 

Pangastawan anak lingsir 


7 1 1 Duh Ratu Sang Hyang Widi Wasa, 
titiang rauh nunas pasayuban ring 
ayun Palungguh IRatu. Sampunangja 
banggayanga titiang kantos kakaonang! 

2 Santukan Palungguh IRatu maraga adil, 
tulungin tur luputangja titiang. 
Pirengangja atur titiange, tur rahayuangja 
titiang! 

3 Dadosja genah pasayuban titiange sane kukuh 
miwah benteng sane kukuh bakuh buat 
nyayubin titiang. Palungguh IRatu dados 
pasayuban miwah benteng titiange. 


4 Duh Ratu Widin titiange, luputangja titiang 
saking jadmane dursila miwah saking 
kawisesan jadmane sane wirosa miwah 
corah. 

5 Duh Ratu Sang Hyang Widi Wasa, titiang 
wantah ngajap-ajap Palungguh IRatu. 
Titiang sampun suksrah ring Palungguh 
IRatu ngawit saking titiang kantun 
wimuda. 

6 Titiang sampun nyuksrahang urip titiange ring 
ayun Palungguh IRatu. Palungguh IRatu 
sampun nyayubin titiang ngawit saking 

titiang wau lekad. Titiang setata jaga muji 
Palungguh IRatu. 


7 Urip titiange sampun dados conto pabuat 
anake akeh, santukan Palungguh IRatu 
sampun dados patindih titiange sane 
kukuh bakuh. 

8 Arahina mepek titiang muji Palungguh IRatu 
tur nglumbrahang kaluihan Palungguh 
IRatune. 

9 Sane mangkin sasampune titiang tua, 
sampunangja titiang tulaka. Sampunangja 
Palungguh IRatu nilar titiang sasampune 
titiang tan pabayu. 

10 Meseh-meseh titiange mamanah jaga 
ngamademang titiang. Ipun pada 
mabebaosan miwah mapiguman jaga 
nglawan titiang. 

11 [pun pada mabaos sapuniki: “Ida Sang Hyang 
Widi Wasa suba ngutang ia. Jalan jani 
kepung tur juk ia, sinah tusing ada anak 
ane lakar ngluputang ia.” 


12 Duh Ratu Sang Hyang Widi Wasa, 
sampunangja Palungguh IRatu ngedoh 
saking titiang. Duh Widin titiange, 
tulunginja titiang digelis! 

13 Dumadakja jadmane sane nyengkalen 
titiang pada kakaonang tur kasirnayang. 
Dumadakja jadmane sane mamanah 
nyakitin titiang pada nandang kimud 
miwah kanistan. 

14 Titiang jaga tansah ngajap-ajap Palungguh 
IRatu, titiang jaga muji Palungguh IRatu 
mawanti-wanti. 

15 Titiang jaga nuturang kabecikan Palungguh 
IRatune tur arahina mepek titiang jaga 
maosang karahayuan paican Palungguh 
IRatune, yadiastun indike punika 
nglangkungin pangresepan titiange. 

16 Duh Ratu Sang Hyang Widi Wasa, Widi 
Sang Murbengrat, titiang jaga muji 
kawisesan Palungguh IRatune. Titiang 
jaga nglumbrahang kabecikan Palungguh 
IRatune kewanten. 


17 Palungguh IRatu sampun nguruk titiang 
ngawit saking titiang kantun muda, tur 
titiang tetep nuturang indik pamargin 
Palungguh IRatune sane ngangobin. 

18 Sane mangkin sasampun titiange tua tur 
bok titiange sampun uban, duh Ratu 
Sang Hyang Widi Wasa, sampunangja 
Palungguh IRatu nilar titiang. Sarenginja 
titiang risedek titiang nglumbrahang 

kakuatan miwah kawisesan Palungguh 
IRatu, ring katurunan jadmane sane 
pacang rauh. 

19 Duh Ratu Sang Hyang Widi Wasa, kadilan 
Palungguh IRatune rauh ka langite. 
Palungguh IRatu sampun ngardi 
paindikan-paindikan sane ageng. Nenten 
wenten anak sane nyamenin Palungguh 
IRatu. 

20 Palungguh IRatu sampun niwakang 
kamewehan miwah kasangsaran ring 
titiang, nanging Palungguh IRatu jaga 
ngwaliang kakuatan titiange. Palungguh 
IRatu jaga ngraksa titiang mangda titiang 
nenten labuh ka bangbang patine. 

21 Palungguh IRatu jaga nadosang titiang 
agungan ring sane sampun-sampun. 
Palungguh IRatu jaga malih nglipurang 
titiang. 


22 Saking wiakti titiang jaga muji Palungguh 
IRatu antuk suaran rebab. Duh Ratu 
Sane Maha Sucin Israele, titiang jaga 
nyuarayang kidung antuk rebab pabuat 
Palungguh IRatu. 

23 Titiang jaga masuryak-suryak malantaran 
bungah ring manah rikalaning titiang 
matetabuhan muji Palungguh IRatu. Antuk 

bayu sabda idep titiange, titiang jaga 
makidung, santukan Palungguh IRatu 
sampun ngrahayuang titiang. 

24 Arahina mepek titiang jaga maosang indik 
kadilan Palungguh IRatune, santukan 
jadmane sane mamanah nyengkalen 
titiang sampun kakaonang tur kanistayang. 


Pangastawan pabuat ida sang prabu 


72 1 Duh Ratu Sang Hyang Widi Wasa, urukja 

ida sang prabu ngamargiang tetepasan 
manut pidabdab Palungguh IRatu. 
Paicayangja ring ida kadilan Palungguh 
IRatune ngraga, 

2 mangda Ida nitah kaulan Palungguh IRatune 
miwah jadmane sane katindes antuk 
kadilan. 

3 Dumadak jagate muponin gemuh landuh 
miwah kerta raharja. 

4 Dumadak ida sang prabu saking jujur nepasin 
anake sane tiwas. Dumadak ida nulungin 
anake sane katunan, tur ngaonang anake 
sane nindes ipun. 

> Dumadak ida tansah dirga yusa sakantun 
surya miwah candrane masunaran 
turun-temurun. 

6 Dumadak ida sang prabu waluya sakadi 
sabehe sane tumiba ring tegal pangonane 
wiadin sakadi sabehe bales nibenin 
pretiwine. 

7 Dumadakja sapanyeneng idane kadilane sayan 
sumebar, tur dumadakja kerta raharja 
nglantur sakantun candrane masunaran. 


8 Dumadak pamrentahan idane ngawit saking 
segarane sane asiki rauh ring tepin 
segarane sane lianan, saking Tukad Eprate 
rauh ka tanggun jagate. 

9 Bangsa-bangsane sane saking tegal melakange 
jaga pada rauh sumungkem ring ayun 
idane, tur meseh-meseh idane pada ngeb 
malingeb. 

10 pararatune saking jagat Spanyol miwah 
saking pulo-pulone jaga pada rauh makta 
aturan ring ida, tur pararatune saking 
tanah Arab miwah Etiopia jaga pada rauh 
ngaturang upeti ring ida. 

11 Sakancan pararatune jaga sumungkem ring 
ajeng idane, tur sakancan bangsane jaga 
ngancangin ida. 


12 Ida ngluputang jadmane sane tiwas sane 
nunas ica ring ida miwah jadmane sane 

kakirangan miwah anake sane nenten 
kalinguang. 

13 Ida sih kapiolas ring jadmane sane lemet tur 
tiwas. Ida ngrahayuang urip jadmane sane 
kakirangan. 

14 Ida ngluputang ipun saking panindesan 
miwah kawirosan. Uripnyane kalintang 
maji ring ajeng idane. 


15 Dumadak ida sang prabu dirga yusa. 
Dumadak Ida katurin mas saking Arab. 
Dumadakja pangastawane tansah jaga 
kunggahang pabuat ida. Dumadak mertan 
Ida Sang Hyang Widi Wasa tumiba ring ida 
nyabran rahina. 

16 Dumadakja cukup wenten gandum ring 
jagate. Dumadakja bukit-bukite kabekin 
antuk tetanduran gandum, sane nedeng 
mawoh sakadi gandume ring Libanon. 
Dumadakja kotane bek madaging jadma, 
sakadi tegale bek madaging padang. 

17 Dumadakja parab ida sang prabu langgeng 
salami-laminipun. Dumadak kabinawan 
Idane tan rered-rered sakantun wenten 
surya. Dumadak sakancan bangsane pada 
angayu bagia sajeroning parab idane, tur 
ipun pada muji ida. 

18 Pujija Ida Sang Hyang Widi Wasa, 

Widin Israele! Ida ngraga sane ngardi 
paindikan-paindikan sane ngangobin 
puniki. 

19 Pujija parab Idane sane luih ngantos 
salami-laminipun! Dumadak kaluihan 
Idane ngebekin jagate sami. Amin! Amin! 

20 Punika pamuput pangastawan-pangastawan 
Ida Sang Prabu Daud, okan Dane Isai. 


CAKEPAN SANE KAPING TIGA 
(Kidung 73--89) 


Kadilan Ida Sang Hyang Widi Wasa 


73 1 Sujatinipun Ida Sang Hyang Widi 

Wasa kalintang becik marep ring anake 
sane polos miwah ring anake sane ning 
manahnyane. 

2 Nanging kapracayan titiange sampun 
dasdasan sirna miwah pangegan titiange 
sampun tambis-tambis ical. 

3 Santukan titiang sampun iri ati ring jadmane 
sane sumbung, rikala titiang manggihin 
jadmane sane dursila sami pada sida 
karya. 

4 Ipun pada nenten ngrasayang sakit, tur ipun 
pada siteng saha seger oger. 

> Ipun pada nenten nandang sangsara sakadi 
jadmane sane lianan. Ipun nenten 
nandang kamewehan sakadi sane 
katandangin antuk anake lianan. 

6 Duaning punika ipun pada makalung 
kasumbungan miwah majubah kawirosan. 

7 Manahipune ngwetuang kacorahan miwah 
pepinehipune bek antuk rencana-rencana 
sane jaat. 

8 Ipun pada ngewerin tur nemah misuh anak 
lianan. Ipun pada sumbung tur makarya 
rencana buat jaga nindes anak lianan. 

9 Ipun pada nemah-misuh Ida Sang Hyang Widi 
Wasa sane ring suargan, tur ngwedalang 
prentah sane nyapa kadi aku marep ring 
jadmane ring mrecapada, 

10 mangda parakaulan Ida Sang Hyang Widi 
Wasa mabalik ring ipun, tur saking sarat 
ngugu saananing sane baosang ipun. 

11 [pun pada mabaos sapuniki: “Ida Sang Hyang 
Widi Wasa tusing lakar uning, tur Sane 
Maha Luur tusingja lakar nyingak.” 

12 Kadi asapunika kawentenanipun jadmane 
dursila. Ipun sampun maderbe tur setata 
malih dot mangda polih akehan ring 
punika. 

13 Dadosipun tan paguna yening titiang 
ngamanggehang kasucian miwah nenten 
sruron ring paindikan sane madosa. 

14 Duh Ratu Sang Hyang Widi Wasa, Palungguh 
IRatu sampun nyangsaren titiang arahina 
mepek. Nyabran semeng Palungguh IRatu 
sampun nyisipang titiang. 


15 Yening titiang sampun mabaos kadi 
asapunika, dadosipun titiang sampun 
nenten malaksana sakadi salah tunggal 
kaulan Palungguh IRatu. 

16 Titiang ngindayang mineh-minehin paindikan 
punika makasami, nanging paindikan 
punika kalintang sengkil pabuat titiang, 

17 kantos titiang ngranjing ka Perhyangan Agung 
Palungguh IRatu. Irika raris titiang prasida 
ngresep ring paindikan sane jaga nibenin 
jadmane dursila. 


18 Palungguh IRatu jaga ngenahang ipun ring 
genahe sane belig, saha ngawinang ipun 
labuh tur benyah. 

19 [pun digelis pacang sirna, tur ulung ring 
genahe sane madurgama. 

20 Ipun waluya sakadi ipiane sane rikalaning 
semeng. Ipun sirna rikalaning Palungguh 

IRatu matangi, duh Ratu Sang 
Panembahan. 


21 Rikala manah titiange rumasa nyag miwah 
pepineh titiange dekdek renyuh, 

22 kenginan titiang dados nambet waluya sakadi 
sato, tur nenten uning ring Palungguh 
IRatu. 

23 Nanging titiang setata nampek ring 
Palungguh IRatu tur Palungguh IRatu 
ngambil liman titiange. 

24 Palungguh IRatu nuntun titiang antuk titah 
Palungguh IRatu, tur ring pamuputipun 
Palungguh IRatu ledang nrima titiang 
sajeroning kaluihan. 

25 Sajawining Palungguh IRatu, tan wenten 
malih sane derbeang titiang ring suargan. 
Sasukat titiange nyungsung Palungguh 
IRatu, tan wenten malih sane edotang 
titiang ring mrecapada. 

26 Yadiastun manah miwah dewek titiange 
sayan lemet, nanging Ida Sang Hyang Widi 
Wasa makadados kakuatan titiange. Ida 
ngraga sane setata perluang titiang. 


27 Jadmane sane nilar Palungguh IRatu sinah 
ipun pacang winasa. Palungguh IRatu jaga 

nyirnayang jadmane sane nenten satia tuu 
ring Palungguh IRatu. 

28 Nanging pabuat titiang puniki, titiang jaga 
tansah nampek ring Ida Sang Hyang Widi 
Wasa, buat ngulati pasayuban ring Ida 
Sang Hyang Widi Wasa sane murbengrat, 
tur nglumbrahang sakancan sane sampun 
kardi Ida. 


Pangastawan nunas karahayuan buat panegara 


74 1 Duh Ratu Sang Hyang Widi Wasa, 

punapi awinannya Palungguh IRatu 
nilar titiang kadi asapuniki? Punapike 
salami-laminipun Palungguh IRatu jaga 
duka ring kaula druene? 

2 Elingangja kaulan Palungguh IRatune, sane 
sampun selik Palungguh IRatu saking 
nguni, sane sampun medalang Palungguh 
IRatu saking genah ipune dados panjak, 
buat dados bangsa druen Palungguh IRatu 
ngraga. Elingangja Gunung Sione, sane 
pecak dados linggih Palungguh IRatune. 

3 Rarisangja mamargi ring genahe sane basmi 
kerta punika. Meseh-meseh titiange 
sampun nyirnayang sakancan sane wenten 
ring Perhyangan Agunge. 

4 Meseh-meseh Palungguh IRatu sampun 
masuryak-suryak sajeroning kamenangan 
ring Perhyangan Agung Palungguh 
IRatune. Ipun sampun nancebang 
benderanipune irika makadados cihna 
kamenangannyane. 

5 Pakantenane ipun sakadi tukang ponggole 
sane ngebah taru antuk kandik, 

6 ipun pada ngrusak ukir-ukirane antuk kandik 
miwah palu. 

7 Ipun nguugang tur nunjel Perhyangan Agung 
Palungguh IRatune. Ipun pada ngletehin 
genah panyungsungan Palungguh IRatune. 

8 Ipun mamanah ngenyagang titiang, tur ipun 
nunjel sakancan genahe sane suci ring 
panegara punika. 


9 Pralambang-pralambang titiange sane suci 
makasami ical. Nenten wenten nabi sane 
kantun irika miwah nenten wenten anak 
sane uning amunapike jaga suenipun 
indike kadi asapunika. 

10 Duh Ratu Sang Hyang Widi Wasa, malih 
amunapike suenipun meseh-meseh 
titiange jaga ngedekin Palungguh IRatu? 
Punapike salami-laminnya ipun jaga 
nganistayang parab Palungguh IRatune? 

11 Punapike awinannya Palungguh IRatu 
nenten kayun nulungin titiang? Punapike 
awinannya Palungguh IRatu meneng tur 
masidakep kewanten? 


12 Duh Ratu Sang Hyang Widi Wasa, Palungguh 
IRatu sane dados ratun titiange saking 
pangawit, tur Palungguh IRatu sampun 
pingkuda-kuda ngrahayuang titiang. 

13 Antuk kakuatan Palungguh IRatune sane 
mawisesa, Palungguh IRatu nyibak 
segarane tur ngenyagang tenggek sato 
segarane sane ageng-ageng. 

14 Palungguh IRatu ngenyagang tenggek 
sato segarane sane mawasta Lewiatan 
tur maicayang bangkenipune dados 
tetedan sato-sato sane wenten ring tegal 
melakange. 

15 Palungguh IRatu sane ngawinang kalebutan 
miwah toyan tukade membah. Palungguh 
IRatu sane ngenyatang tukade sane 
linggah-linggah. 

16 Palungguh IRatu ngardi rahina miwah 
wengi, tur Palungguh IRatu ngenahang 
surya miwah candrane ring genahipune 
suang-suang. 

17 Palungguh IRatu netepang tanggun jagate, 
tur Palungguh IRatu makarya masan 
endang miwah masan sabeh. 


18 Nanging elingangja duh Ratu Sang Hyang 
Widi Wasa, mungguing meseh-meseh 
druene ngedekin Palungguh IRatu, 
tur jadmane sane tan pawidi punika 
nganistayang Palungguh IRatu. 

19 Sampunangja Palungguh IRatu ngentungang 
kaula druene sane tan padaya punika ring 
meseh-meseh ipune sane angkara murka. 
Sampunangja Palungguh IRatu lali ring 
kaula druene sane kasangsaran! 

20 Flingangja prajanjian sane sampun kardi 
Palungguh IRatu ring titiang. Ring sabilang 
bucun jagate sane peteng dedet bek 
wenten kawirosan. 

21 Sampunangja banggayanga jadmane 
sane katindes ngantos nandang kimud. 
Banggayangja jadmane sane tiwas-tiwas 
miwah sane kakirangan pada muji 
Palungguh IRatu. 


22 Duh Ratu Sang Hyang Widi Wasa, rarisangja 
matangi, tur tindihinja wicara druene! 
Elingangja mungguing jadmane sane tan 

pawidi punika ngedekin Palungguh IRatu 
arahina mepek. 

23 Sampunangja Palungguh IRatu lali ring suryak 
kabramantian meseh-meseh druene 
miwah kaributan sane tan papegatan sane 
kardi ipun. 


Ida Sang Hyang Widi Wasa maraga hakim 


75 1 Titiang ngaturang panyuksma ring ayun 

Palungguh IRatu, duh Ratu Sang Hyang 
Widi Wasa. Titiang ngaturang panyuksma 
ring ayun Palungguh IRatu! Titiang 
nglumbrahang indik kagungan Palungguh 
IRatune, tur nuturang paindikan-paindikan 
sane luih sane sampun kardi Palungguh 
IRatu. 


2 Ida Sang Hyang Widi Wasa masabda 
sapuniki: “Ulun suba ngamastiang dina 
tetepasane tur Ulun lakar nepasin saha 
adil. 

3 Yadiastunja sawatek ane mangkihan pada 
jejeh ngetor tur gumine magejeran, Ulun 
lakar ngukuhang dasarnyane. 

4 Ulun ngorahin jadmane dursila apang eda ia 
mrekak. 

3 Ulun ngorahin ia, apanga ia suud sumbung.” 

6 Tetepasane punika rauhnya boya saking 
kangin wiadin kauh, taler boya saking 
kaler miwah kelod. 

7 Wantah Ida Sang Hyang Widi Wasa sane 
maraga hakim, sane ngukum makudang- 
kudang anak miwah mebasang sane 
lianan. 

8 Ida Sang Hyang Widi Wasa ngambel gelas 
ring tangan Idane, tur gelase punika bek 
madaging anggur pidukan Idane sane 
tan sipi. Ida mriokang anggure punika 
tur kinum antuk sakancan jadmane sane 
dursila. Ipun pada nginum anggure punika 
kantos tan magantulan angan aketelan. 


9 Nanging titiang nenten jaga wusan maosang 
indik Widin Dane Yakub, wiadin makidung 
ngluihang Ida. 

10 Ida jaga ngenyagang kawisesan jadmane 
dursila, nanging kawisesan jadmane sane 
patut jaga tansah maweweh-weweh. 


Ida Sang Hyang Widi Wasa Sang Pamenang 


76 1 Ida Sang Hyang Widi Wasa sampun 
kabinawa ring Yehuda, tur parab Idane 
kaluihang ring Israel. 
2 Ida madue Perhyangan ring Yerusalem, tur Ida 
malinggih ring Gunung Sion. 

3 Irika Ida ngelung panah, tameng miwah 
pedang mesehe makamiwah sanjatan 
ipune makasami. 


4 Duh Ratu Sang Hyang Widi Wasa, ambate 
luih Palungguh IRatu, tur ambate agung 
Palungguh IRatu, rikala Palungguh 
IRatu mawali saking gunung-gunung 
genah Palungguh IRatune ngaonang 
meseh-meseh Palungguh IRatune. 

5 Prajurit-prajuritipune sane sura dira sami 
sampun kajarah, tur sane mangkin 
ipun pada pules tur padem. Sakancan 
kakuatan miwah karirihanipune sampun 
tan paguna. 

6 Duh Ratu Widin Yakube, rikala Palungguh 
IRatu nukain ipun, sawatek kuda miwah 
sane nunggang sami pada padem. 


7 Nanging Palungguh Ratu Sang Hyang Widi 
Wasa, IRatu kajerihin antuk jadmane 
makasami. Rikalaning Palungguh IRatu 
duka, nenten wenten jadmane sane 
mrasidayang majujuk ring ayun Palungguh 
IRatu. 

8 Palungguh IRatu ngwarah-warahang 
tetepasan Palungguh IRatune saking 

suargan. Jagate sami pada ajerih tur pada 
tan purun masuara, 

9 rikalaning Palungguh IRatu matangi jaga 
ngwarah-warahang tetepasan, buat 
ngrahayuang jadmane sane katindes ring 
mrecapada. 


10 Pedih manusane wantah ngawinang 
Palungguh IRatu sayan kaluihang. 
Jadmane sane kantun urip saking payudan 
jaga ngamanggehang rerainan Palungguh 
IRatune. 


11 Taurja ring Ida Sang Hyang Widi Wasa, 
Widin semetone, sakancan sane 
sampun sesangiang semeton ring Ida. Ih 
parabangsa-bangsa sane nampek, pada 
maturanja ring Ida. Ida Sang Hyang Widi 
Wasa ngawinang jadmane pada ajerih ring 
Ida. 

12 Ida ngasorang pararatune sane sumbung- 
sumbung tur ngawinang pararatune sane 
agung-agung rumasa karesresan. 


Kaliangan sajeroning masa kamewehan 


77 1 Titiang masesambatan gelur-gelur 
pamantuka ring Ida Sang Hyang Widi 

Wasa. Titiang masesambatan gelur-gelur 
tur Ida mirengang sesambatan titiange. 

2 Sajeroning masa kamewehan, titiang 
ngastawa ring Ida Sang Hyang Widi 
Wasa. Awengi mepek titiang nyakupang 
lima ngastawa, nanging titiang nenten 
mrasidayang molih panglipur. 

3 Yening titiang eling ring Ida Sang Hyang 
Widi Wasa, titiang rumasa engsek ring 
manah. Rikala titiang nunggalang idep 
tur ngranasika, titiang rumasa resres ring 
manah. 

4 Ida manggayang titiang magadang awengi 
mepek. Titiang rumasa kalintang sebet 
ring manah, santukan titiang nenten 
mrasidayang mabaos. 

> Titiang mineh-minehin rahina-rahina sane 
sampun langkung tur eling ring taun-taun 
sane nguni-nguni. 

6 Ring wengi punika titiang mapineh-pineh 
saha teleb, tur titiang nunggalang idep tur 
ngranasika, raris wetu pitaken ring manah 
titiange sapuniki: 

7 “Punapike Ida Sang Hyang Widi Wasa setata 
jagi nulak titiang? Punapike Ida nenten 
naen malih jaga nyuecanin titiang? 

8 Punapike Ida sampun wusan asih sueca ring 
titiang? Punapike janjin Idane nenten 
kantun manggeh? 

9 Punapike Ida Sang Hyang Widi Wasa sampun 
lali ring sih pasuecan Idane? Punapike sih 
kapiolas Idane sampun kagentosin antuk 
piduka?” 

10 Irika tumuli titiang mabaos sapuniki: 
“Puniki paindikan sane banget nuek 
manah titiange, inggih punika yening Ida 
Sang Hyang Widi Wasa nenten kantun 
mawisesa.” 


11 Duh Ratu Sang Hyang Widi Wasa, titiang 
jaga ngelingang pakaryan-pakaryan 
Palungguh IRatune sane ageng-ageng, 
tur titiang malih jaga ngeling-elingang 
katawahan-katawahan sane sampun kardi 
Palungguh IRatu duke nguni. 

12 Titiang jaga minehin sakancan sane sampun 
kardi Palungguh IRatu. Titiang jaga 
nelebang pisan minehin sakancan 
pakardin Palungguh IRatune sane 
mawisesa. 


13 Duh Ratu Sang Hyang Widi Wasa, sakancan 
sane kardi Palungguh IRatu punika suci. 

Nenten wenten Widi sane agung sakadi 
Palungguh IRatu. 

14 palungguh IRatu punika Widi sane ngardi 
katawahan-katawahan. Palungguh IRatu 
nyinahang kawisesan Palungguh IRatune 
ring pantaran parabangsane. 

15 Antuk kakuatan Palungguh IRatune, 
Palungguh IRatu ngrahayuang kaula 
druene, inggih punika katurunan Dane 
Yakub miwah katurunan Dane Yusup. 


16 Duh Ratu Sang Hyang Widi Wasa, yen toyane 
ngeton Palungguh IRatu, ipun sami pada 
ajerih, tur sawang segarane taler jejeh 
ngetor. 

17 Guleme pada nyriokang sabeh, tur kerug 
krebeke makerug saking langite miwah 
tatite makelep nyatur arah. 

18 Kerugan krebek Palungguh IRatune makerug 
tur makuug, tur kelepan tatite ngalangin 
jagate miwah pretiwine ngetor magejeran. 

19 Palungguh IRatu mamargi nglintang ring duur 
ombake. Palungguh IRatu nglintang ring 
segarane sane dalem, nanging tampak 
cokor Palungguh IRatune nenten kanten. 

20 Malantaran Dane Musa miwah Dane Harun, 
Palungguh IRatu nuntun kaula druene 
sakadi pangangon. 

Ida Sang Hyang Widi Wasa miwah kaulan Idane 


78 1 Duh bangsan tiange, pirengangja 
paurukan tiange, tur linguangja baos 
tiange. 

2 Tiang jaga ngunayang baos sane wicaksana, 
miwah jaga nerangang pepingitan sane 
saking nguni-nguni. 

3 Paindikan sane sampun piragi miwah uningin 
iraga, inggih punika paindikan sane 
sampun katuturang antuk wong tuan 
iragane ring iraga. 

4 Iraga nenten jaga ngengkebang indike punika 
ring pianak-pianak iragane. Iraga taler jaga 
nuturang ring katurunan sane jaga rauh, 
indik kawisesan Ida Sang Hyang Widi Wasa 
miwah pakaryan-pakaryan Idane sane 
ageng, saha paindikan-paindikan sane luih 
sane sampun kardi Ida. 


> Ida sampun mapaica pidabdab ring bangsa 
Israel miwah pituduh-pituduh ring 
katurunan Dane Yakub. Ida nitahang leluur 
iragane mangda ngurukang pidabdab- 
pidabdab Idane ring pianak-pianaknyane, 

6 mangda katurunan sane jaga rauh 
mrasidayang mlajahin pidabdab- 
pidabdabe punika, tur sapanglanturnyane, 

ipun patut nuturang ring pianak- 
pianaknyane. 

7 Mangda malantaran sakadi asapunika ipun 
taler suksrah ring Ida Sang Hyang Widi 
Wasa, tur nenten lali ring paindikan sane 
sampun kardi Ida, nanging tansah sairing 
ring pituduh-pituduh Idane. 

8 Mangda sampunang ipun sakadi leluurnyane, 
inggih punika bangsa sane sampun 
brontak miwah tungkas, tur nenten naenin 
seken suksrah ring Ida Sang Hyang Widi 
Wasa miwah nenten satia tuu ring Ida. 


9 Suku Epraim, sane masanjata panah, sami 
pada ajerih kapilayu ring payudan. 

10 [pun nenten ngamanggehang prajanjianipune 
ring Ida Sang Hyang Widi Wasa, tur ipun 
nenten nyak ninutin pidabdab Idane. 

11 (pun lali ring paindikan sane sampun kardi 
Ida, inggih punika katawahan sane sampun 
panggihin ipun. 

12 Ring ajeng paraleluurnyane, Ida Sang Hyang 
Widi Wasa ngardi katawahan-katawahan, 
ring tegal Soane ring tanah Mesir. 

13 Ida nyibak segarane tur ngajak ipun 
nglintangin segarane punika. Ida 
ngawinang toyan segarane nyeleg sakadi 
tembok. 

14 Rikalaning rahina Ida nuntun ipun antuk 
ambun, tur rikalaning wengi antuk 
cayaning geni. 

15 Ring tegal melakange Ida nyibak bukit 
batu, tur mapaica toya maliah-liah ring 
ipun sareng sami sakadi toyan sawang 
segarane. 

16 Ida ngawinang wenten tlabah medal saking 
gunung batune, tur ngawinang wenten 
toya membah sakadi tukad. 


17 Nangingke ipun ngraris ngardi dosa 
pamantuka ring Ida Sang Hyang Widi 
Wasa, tur ring tegal melakange ipun 
brontak nglawan Ida Sane Maha Luur. 

18 [pun nyelapang mintonin Ida Sang Hyang 
Widi Wasa, malantaran ipun nunas pangan 
kinum sane dotang ipun. 

19 [pun mabaos marep ring Ida Sang Hyang Widi 
Wasa asapuniki: “Apake Ida Sang Hyang 
Widi Wasa nyidayang mapaica pangan 
kinum di tegal melakange? 

20 Saja tuah Ida manteg bukit batu, laut pesu 
yeh membah suluk pesan, nanging apake 
Ida nyidayang masih ngicen iraga roti 
muah be?” 

21 Duaning punika Ida Sang Hyang Widi Wasa 
tumuli duka pisan duk Ida mirengang 
baosnyane kadi asapunika. Ida ngeseng 
kaulan Idane antuk geni, tur pidukan Idane 
ring ipun sayan ngagengang, 

22 santukan ipun nenten pracaya ring Ida, 
tur nenten pracaya mungguing Ida jaga 
ngrahayuang ipun. 

23 Nanging Ida raris ngandika ring langite 
baduur, tur mrentahang mangda ipun 
ngampakang jelananipune. 

24 Ida mapaica ring ipun sareng sami gandum 
saking suargan, malantaran Ida nedunang 
manna buat dados panganipune. 

25 Duaning punika ipun nunas ajeng-ajengan 
malaekat, tur Ida Sang Hyang Widi Wasa 
ngicen ipun sakancan sane dotang ipun. 

26 Ida taler sane ngawinang angine bedangin 
mampeh tur antuk kawisesan Idane Ida 
ngawinang angine sane bedelod taler 
pada mampeh. 

27 Ida mapaica paksi ring kaulan Idane, sane 
akehipun sakadi biase ring segarane. 

28 Paksi-paksine punika ulung ring 
pakemahannyane, ring kiwa tengen 
kemah-kemahipune. 

29 Irika rakyate tumuli pada nunas tur wareg. 
Ida Sang Hyang Widi Wasa maicayang ring 
ipun napija sane dotang ipun. 

30 Nanging ipun durung taler lega ring sane 
dotang ipun. Yadiastun ipun sedek madaar, 

31 |da Sang Hyang Widi Wasa raris duka ring 
ipun, tur ngamademang jadmanipune 
sane pinih siteng-siteng miwah 
truna-truna sane pinih becik ring Israel. 


32 Yadiastunja kadi asapunika, rakyate kantun 
taler ngardi dosa. Yadian ipun sampun 
ngeton katawahan-katawahan Idane, ipun 
taler nenten pracaya ring Ida. 

33 Punika awinanipun Ida raris muputang 
tuuhipune waluya sakadi angkihan 
akeplisan miwah uripipune kapuputang 
antuk bencana sane tan pasangkan. 

34 Rikala Ida ngamademang makudang-kudang 
diri saking pantaran ipune, sane lianan 
raris mawali tangkil ring Ida, tur ipun raris 
kapok saha ngastawa saking nekeng ati 
ring Ida. 

35 Ipun raris eling mungguing Ida Sang Hyang 
Widi Wasa dados pasayubanipune miwah 
Sane Maha Wisesa dados panulung ipune. 

36 Nanging baos ipune makasami bobab. Sane 
baosang ipun nenten wenten sane jujur. 

37 Ipun nenten subakti ring Ida, tur ipun nenten 
satia ring janjin ipune ring Ida. 


38 Nanging Ida Sang Hyang Widi Wasa sih sueca 
ring kaulan Idane. Ida ngampurayang 
dosanipune tur nenten nyirnayang ipun. 
Sering pisan Ida ngandeg pidukan Idane 
tur nanggehang bendun Idane. 

39 Ida eling mungguing ipun wantah manusa 
pada, waluya sakadi angin sane mampeh 
raris ical. 


40 Sering pisan ipun brontak nglawan Ida ring 
tegal melakange, tur sering pisan ipun 
ngawinang Ida sungsut. 

41 Mawali-wali ipun mintonin Ida Sang Hyang 
Widi Wasa, tur ngawinang sungkan 
pakayunan Widin Israele sane suci. 

42 Ipun lali ring kawisesan Idane sane 
agung miwah ring rahina daweg ipune 
kaluputang saking meseh-mesehipune, 

43 miwah daweg Idane nyinahang pakardin 
Idane sane mawisesa miwah katawahan- 
katawahan sane kardi Ida ring tegal Soane 
ring jagat Mesire. 

44 Ida ngubah toyan tukade dados rah, ngantos 
wong Mesire nenten maderbe toya buat 
kinum. 

45 Ida nedunang buyung ring pantaranipune, 
sane nyakitin ipun miwah godogan sane 
ngusakang tanahipune. 

46 Ida nedunang balang buat neda upon- 
upon tanahipune miwah ngrusak 
pategalanipune. 

47 Ida ngamademang punyan angguripune 
antuk sabeh batu miwah wit aanipune 
antuk damuh es. 

48 Ida ngamademang bantengipune antuk 
sabeh batu miwah ingon-ingonipune 
antuk kilap. 

49 Ida ngawinang ipun katiben kakewehan sane 
ageng malantaran Ida mriokang bebendu 
miwah piduka sane tan kadi-kadi, sane 
rauhnya tan bina sakadi utusan sang 
patine. 

50 |da nenten nanggehang bebendun Idane, 
wiadin madalem uripipune, nanging Ida 
ngamademang ipun antuk grubug. 

51 Ida ngamademang pianakipune muani sane 
pinih kelih, ring sawatek kulawargan wong 
Mesire. 


52 Sasampune punika Ida raris nuntun kaulan 
Idane medal, waluya sakadi pangangon, 
tur nuntun ipun nglintangin tegal 
melakange. 

53 Ida nuntun ipun saha rahayu, tur ipun 
pada nenten ajerih. Nanging segarane 
rauh nglancah tur ngelemang meseh- 
mesehipune. 

34 Ida ngajak ipun ka tanah Idane sane suci, ka 
gunung-gununge sane sampun kaonang 
Ida. 

55 Ida ngulah jadma uedan ring arepan kaulan 
Idane, tur Ida ngadum tanahipun ring 
pantaran suku-suku bangsa Israele, saha 
maicayang pumahan ring kaulan Idane. 


56 Nanging ipun brontak nglawan Ida Sang 
Hyang Widi Wasa Sane Maha Wisesa, tur 
mintonin Ida. Ipun nenten satinut ring 
pituduh-pituduh Idane. 

57 Nanging ipun brontak miwah nenten 
subakti pateh sakadi leluuripune, nenten 
nyandang gega sakadi panah sane 
bengkok. 

38 Ipun ngawinang Ida duka malantaran 
genah pangubaktinipune sane cemer, 
tur malantaran arca-arcanipune, ipun 
ngawinang Ida bendu. 

59 Ida Sang Hyang Widi Wasa duka pisan, 
rikala Ida nyingak indike punika. Punika 
awinannya Ida nulak kaulan Idane 
makasami. 

60 Ida nilar kemah Idane ring Silo, pecak genah 
Idane malinggih ring pantaran iragane. 

61 Ida nglugrain meseh-meseh iragane nyarah 
Peti Prajanjiane, sane makadados 
pralambang kawisesan miwah kaluihan 
Idane. 

62 Ida duka pisan ring kaulan Idane, tur 
manggayang ipun kapademang antuk 
meseh-mesehipune. 

63 Truna-trunane pada kapademang ring 
payudan, kantos truni-truninnyane angan 
adiriko nenten wenten sane nganten. 

64 Parapanditane seda antuk kawirosan tur 
balu-baluan danene nenten kalugrain 
mapangenan. 


65 Pamuputipun, Ida Sang Hyang Widi Wasa 
raris matangi sakadi anak sane wau 
matangi saking sirep. Ida waluya anak 
sane siteng sane wau punyah malantaran 
nginem anggur. 

66 Ida ngebug meseh-meseh Idane, tur 
ngaonang ipun kantos nandang kimud 
salami-laminnya. 

67 Nanging Ida nulak katurunan Dane Yusup, tur 
Ida nenten milih suku Epraim. 

68 Ida tumuli nyelik suku Yehuda miwah Gunung 
Sion, sane sayangang Ida pisan. 

69 Irika Ida ngwangun Perhyangan Agung Idane 
waluya sakadi purin Idane ring suargan. 
Ida ngrajegang Perhyangan Agung Idane 
waluya sakadi mrecapadane, kukuh bakuh 
salami-laminipun. 


70 ida nyelik parekan Idane Daud, tur Ida 
ngambil dane saking tegal pangonane, 

71 ring genah danene ngangonang ingon-ingon 
danene, tur Ida nadosang dane ratun 
wong Israele, pangangon kaulan Ida Sang 
Hyang Widi Wasa. 

72 Dane Daud matiningin ipun antuk pakayunan 
sane nulus, tur nuntun ipun antuk 
kawidagdan. 


Pangastawan buat karahayuan bangsa 


79 1 Duh Ratu Sang Hyang Widi Wasa, 

bangsa-bangsane sane lianan sampun 
anglurug jagat druene. Ipun sampun 
ngletehin Perhyangan IRatune sane suci 
tur manggayang kota Yerusaleme uug 
maglaturan. 

2 Ipun manggayang sawan kaula druene dados 
tetedan paksi guak miwah paraparekan 
druene dados tetedan sato galak. 

3 [pun ngecorang rah kaulan Palungguh IRatu 
waluya sakadi ngecorang toya, rahe 

punika membah sakadi toya nglancah kota 
Yerusalem, tur nenten wenten jadma sane 
kantun urip buat mendem sawane punika. 
4 Bangsa-bangsane ring kiwa tengen titiange 
pada minjulin titiang, tur ipun pada 
ngedekin miwah ngewerin titiang. 


> Duh Ratu Sang Hyang Widi Wasa, punapike 
Palungguh IRatu jaga duka ring titiang 
ngantos salami-laminipun? Punapike 
pidukan Palungguh IRatune jaga nglantur 
ngeseng sakadi geni? 

6 Tiwakangja pidukan Palungguh IRatune 
ring bangsa-bangsa sane nenten 
nyungsung Palungguh IRatu miwah ring 
bangsa-bangsa sane nenten ngastawa ring 
Palungguh IRatu, 

7 santukan ipun sampun ngamademang 
kaulan Palungguh IRatu, tur ipun sampun 
nguugang panegara druene. 


8 Sampunangja titiang sisipanga malantaran 
dosa-dosan leluur titiange. Sane mangkin 
suecaninja titiang, santukan pangajap-ajap 
titiange sami sampun telas. 

9 Duh Ratu Sang Hyang Widi Wasa, tulunginja 
titiang, tur rahayuangja titiang. Luputangja 
titiang tur ampurayangja dosa-dosan 


KIDUNG 79.10-13 2496 


titiange, malantaran kaluihan Palungguh 
IRatune ngraga. 

10 punapi awinannya bangsa-bangsane 
punika mataken ring titiang, sapuniki: 
“Dijake Widin jerone?” Lugrainja titiang 
ngeton Palungguh IRatu nyisipang 
bangsa-bangsane punika, santukan ipun 
sampun ngecorang getih paraparekan 
Palungguh IRatune. 


11 Pirengangja geluran jadmane sane 
mapangkeng, tur malantaran kawisesan 
Palungguh IRatu sane ageng, bebasangja 
jadmane sane kadanda pati. 

12 Duh Ratu Sang Panembahan, walesangja ring 
bangsa-bangsane punika kantos tikel ping 
pitu, malantaran panyacad sane sampun 
ucapang ipun pamantuka ring Palungguh 
IRatu. 

13 Sasampun punika, titiang kaulan Palungguh 
IRatu, inggih punika biri-biri ingon-ingon 
druene, jaga ngaturang panyuksma ring 
ayun Palungguh IRatu salami-laminipun, 
tur muji Palungguh IRatu sapanjang masa 
sane jaga rauh. 

Pangastawan buat nunas 
karahajengan bangsa Israele 


1 Duh Ratu Sang Pangangon wong Israele, 
80 pirengangja atur titiange! Duh Ratu 

Sang Pamimpin ingon-ingon druene, 

pirengangja pinunas titiange! Malinggihja 

Palungguh IRatu ring singasana druene 

sane ring duur kampid malaekate. 

2 Sinahangja ragan Palungguh IRatune ring 
suku-suku Epraime, Benyamin miwah 
Manase! Sinahangja kakuatan Palungguh 
IRatune ring titiang tur gelisangja rauh 
ngrahayuang titiang. 


3 Duh Ratu Sang Hyang Widi Wasa, waliangja 
titiang! Sinahangja sih pasuecan 
Palungguh IRatu ring titiang, sinah titiang 
jaga rahayu. 


4 Duh Ratu Sang Hyang Widi Wasa Sane 
Maha Wisesa, malih amunapike 
suenipun Palungguh IRatu jaga duka 
ring pangastawan parakaulan Palungguh 
IRatu? 

5 Palungguh IRatu sampun mapaica kaduhkitan 
makadados tetedan titiange, miwah 


KIDUNG 80.6-11 2498 


yeh mata agelas ageng makadados 
inum-inuman titiange. 

6 Palungguh IRatu manggayang bangsa- 
bangsane sane ring kiwa tengen titiange 
pada nglurug panegaran titiange, tur 
meseh-meseh titiange pada minjulin 
titiang. 


7 Duh Ratu Sang Hyang Widi Wasa Sane Maha 
Wisesa, waliangja titiang! Sinahangja sih 
pasuecan Palungguh IRatune ring titiang, 
sinah titiang jaga rahayu! 


8 Palungguh IRatu sampun makta wit anggur 
medal saking Mesir. Palungguh IRatu 
sampun ngaonang bangsa-bangsa sane 
lianan tur Palungguh IRatu nandur wit 
anggure punika ring tanahipune. 

9 Palungguh IRatu mresihin genah wit anggure 
punika mentik. Akah-akahipun tumbuh 
dalem, tur witipun ngrempayak kantos 
nglikub tanahe makasami. 

10 Wit anggure punika ngrembun naonin bukit- 
bukite punika, tur carang-carangnyane 
naonin wit aras sane ageng-ageng. 

11 Carang-carangipune malipah ngantos rauh 
ring Segara Tengah miwah ngantos rauh 
ring Tukad Eprate. 

12 Punapi awinannya Palungguh IRatu nguug 
pagehan sane nyerung ipun? Sane 
mangkin asing-asing anak sane nglintang 
irika mrasidayang mamaling wohipune. 

13 Bawi-bawi alase pada nyekjek ipun, tur 
sato-sato alase pada neda ipun. 


14 Duh Ratu Sang Hyang Widi Wasa Sane Maha 
Wisesa, mawalija ring titiang! Cingakja 
titiang saking suargan, tur gelisangja rauh 
ngrahayuang kaula druene! 

15 Rauh tur rahayuangja wit anggur sane tandur 
Palungguh IRatu punika, wit sane muda 
sane sampun tumbuhang Palungguh IRatu 
ngantos ageng tur kuat. 


16 Meseh-meseh titiange sampun nunjel wit 
anggure punika tur nyepeg ipun. Cingak 
miwah dukainja meseh-meseh titiange 
punika tur sirnayangja ipun. 

17 Patiningin miwah sayubinja kaula seselikan 
Palungguh IRatu, bangsa sane sampun 
dadosang Palungguh IRatu kukuh bakuh. 

18 Titiang nenten jaga naenin malih nilar 
Palungguh IRatu. Banggayangja titiang 
urip, janten titiang jaga muji Palungguh 
IRatu. 

19 Duh Ratu Sang Hyang Widi Wasa Sane Maha 
Wisesa, waliangja titiang. Sinahangja sih 
pasuecan Palungguh IRatune ring titiang, 
sinah titiang jaga rahayu. 


Kidung buat marerainan 


81 1 Masuryakja saha muji Ida Sang 
Hyang Widi Wasa patindih iragane, tur 
makidungja ngluihang Widin Dane Yakube. 

2 Tabuhja tetabuhan miwah tepakja rebanane, 
tur tembangangja tembang sane becik 
antuk rebab miwah suling. 

3 Suarayangja trompet buat marerainan, 
rikalaning sasih tanggal apisan miwah 
rikalaning sasih purnama. 

4 Puniki pidabdab sane manggeh ring Israel, 
inggih punika pituduh saking Widin Dane 
Yakube. 

> Ida maicayang pidabdab punika ring bangsa 
Israel, rikalaning Ida nglurug jagat Mesire. 


Tiang miragi wenten satunggaling suara sane 
tan uningin tiang masuara sapuniki: 

6 “Ulun nyuangin tetegenan kitane uli baong 
kitane. Ulun nglugrain kita nuunang batu 
ane tegen kita. 

7 Dikalan kita nandang kewuh, kita 
masesambatan teken Ulun, tur Ulun 

ngrahayuang kita. Uli tongos Ulune ane 
ilid di tengah angin ribute, Ulun nyautin 
kita. Ulun mintonin kita sig yeh kalebutane 
di Meriba. 

8 Ih kaulan Ulune, padingehangja piteket Ulune. 
Ih Israel, Ulun dot pesan apang kita nyak 
madingehang sabdan Ulune. 

9 Kita tusing pesan dadi nyungsung Widi ane 
lenan. 


10 Ulun ene Sang Hyang Widi Wasa, Widin 
kitane ane nantan kita pesu uli tanah 
Mesir. Enggangangja bibih kitane. Ulun 
lakar madaarin kita. 


11 Nanging kaulan Ulune tuara nyak 
madingehang sabdan Ulune tur Israel 
tusing nyak satinut teken Ulun. 

12 Ento awanane Ulun nepinin ia nyalanang 
kenehne ane bengkung, muah 
nglaksanayang sapakitannyane. 

13 Ulun dot pesan apanga kaulan Ulune nyak 
madingehang Ulun. Ulun dot pesan 
apanga ia nyak astiti bakti teken Ulun. 

14 Ulun dienggal lakar ngalahang musuh- 
musuhnyane muah nyirnayang sakancan 
satrunnyane. 

15 Anake ane gedeg teken Ulun, lakar pada 
sumungkem tur jejeh di ajeng Ulune. 
Ukumannyane lakar kajalanang kanti 
salawas-lawasne. 

16 Nanging Ulun lakar madaarin kita aji gandum 
ane paling melaha muah lakar ngwaregang 
kita aji madu alas.” 


Ida Sang Hyang Widi Wasa dados 
pamrentah sane pinih agung 
1 Ida Sang Hyang Widi Wasa mimpin 
82 paruman ring suargan, tur Ida maicayang 
kaputusan Idane sajeroning paruman 
paradewatane kadi asapuniki: 

2 “Kita patut suud nibakang tetepasan ane 
tuara adil. Kita patut suud ngilonin anake 
ane dursila. 

3 Tindihinja hak anake ane tiwas muah anake 
ubuh-ubuh. Adilja kita marep teken 
anake ane katunan muah teken anak ane 
nglisting. 

4 Luputangja ia uli kawisesan anake ane corah. 


5 Kita tusing pesan nawang apa, tur kita belog 
pesan! Kita jaat pesan, tur kadilane suba 
ilang uli di gumine. 

6 Ulun masabda kene: ‘Kita ene paradewata, 
kita ajak makejang paraputran Ida Sane 
Maha Luur’ 

7 Nanging kita lakar mati patuh buka manusane. 
Umur kitane tuara langgeng patuh buka 
umur asing-asing sang pangeran ane 
lenan.” 


8 Duh Ratu Sang Hyang Widi Wasa, rarisangja 
rauh, tur prentahja jagate. Sawatek 
bangsa-bangsane punika druen Palungguh 
IRatu. 


Pangastawan buat ngaonang 
meseh-meseh Israele 


1 Duh Ratu Sang Hyang Widi Wasa, 

83 sampunangja Palungguh IRatu meneng 
kewanten. Sampunangja Palungguh IRatu 
meneng, tur sampunangja Palungguh 
IRatu nenten lingu. 

2 Indayangja aksi! Meseh-meseh Palungguh 
IRatune sami pada iur miwah jadmane 
sane geting ring Palungguh IRatu sami 
pada brontak. 

3 [pun pada ngrencanayang pangindrajala 
marep ring kaulan Palungguh IRatune. 
Ipun pada mapacukan nglawan anak sane 
sayubin Palungguh IRatu. 


KIDUNG 83.4-11 2504 


4 Sapuniki baosipune: “Maija! Jalanja iraga 
nguugang bangsannyane, apanga Israel 
kengsapin kanti salawas-lawasne.” 


> [pun sareng sami pada sararem ring 
rencananipune saha makanti sraya 
nglawan Palungguh IRatu, inggih punika: 

6 Wong Edom miwah wong Ismael, wong Moab 
miwah wong Hagar, 

7 wong Gebal, Amon miwah Amalek, wong 
Pilistin miwah jadmane sane ring Tirus. 

8 Kadi asapunika taler wong Asure sampun 
pada makanti sraya ring ipun, tur dados 
kanti sraya sane kukuh bakuh nyarengin 
parakaturunan Dane Lot. 


9 Margiangja marep ring ipun sakadi sane 
sampun margiang Palungguh IRatu marep 
ring wong Midiane miwah Sang Senapati 
Sisera lan ring Sang Prabu Yabin daweg 
ring Tukad Kisone. 

10 Palungguh IRatu ngaonang ida dane ring 
Endor tur sawan ida danene dados 
lelemekan ring tanahe. 

11 Margiangja ring parapamimpinipune sakadi 
sane sampun margiang Palungguh IRatu 
marep ring Sang Prabu Oreb miwah Seeb. 
Kaonangja sakancan pamrentahipune, 

sakadi sane sampun margiang Palungguh 
IRatu marep ring Sang Prabu Sebah miwah 
Sang Prabu Salmuna, 

12 sane mabaos sapuniki: “Iraga lakar ngrampas 
tanah duen Ida Sang Hyang Widi Wasa 
pabuat dadi gelah iragane.” 


13 Duh Ratu Sang Hyang Widi Wasa, 
sambehangja ipun sakadi abune 
miwah sakadi gumpange sane makeber 
ampehang angin. 

14 Sakadi genine ngeseng alase, sakadi genine 
ngarab-arab muunang bukite, 

15 yberja ipun antuk angin ribut druene, 
tur tengkejutangja ipun antuk angin 
Palungguh IRatu sane baret. 

16 Duh Ratu Sang Hyang Widi Wasa, tampelja 
muan ipune antuk kimud, tur kardija 
mangda ipun ngresep ring kawisesan 
Palungguh IRatu. 

17 Dumadakja ipun kakaonang tur 
katengkejutang ngantos salami- 
laminipun. Dumadakja ipun padem saha 
nandang kimud tan kadi-kadi. 

18 Dumadak ipun uning mungguing wantah 
Palungguh IRatu ngraga sane maraga 
Widi miwah pamrentah sane agung sane 
ngwengku mrecapadane sami. 

Ngape-ape purin Ida Sang Hyang Widi Wasa 


24 1 Duh Ratu Sang Hyang Widi Wasa Sane 

Maha Wisesa, ambate meled manah 
titiange ring Perhyangan Agung Palungguh 
IRatune. 

2 Titiang meled pisan mangda titiang prasida 
irika! Titiang meled mangda titiang 
wenten ring Perhyangan Agung Ida Sang 
Hyang Widi Wasa. Antuk bayu sabda idep 
titiange, titiang makidung saha bungah 
muji Ida Sang Hyang Widi Wasa sane 
jumeneng langgeng. 

3 Duh Ratu Sang Hyang Widi Wasa Sane 
Maha Wisesa, Ratun titiange miwah 
Widin titiange! Yadiastuja paksi perite 
sampun makarya sebun miwah paksi 
sesapine sampun makarya umahipune, 
nanging ipun taler pada matiningin 
panak-panakipune ring sisin genah 
pamorboran aturan druene. 

4 Ambate bagian anake sane magenah ring 
Perhyangan Agung Palungguh IRatune, tur 
tan mari makidung muji Palungguh IRatu. 


5 Ambate bagian jadmane sane kakuatanipune 
saking Palungguh IRatu rauhnya, sane 

tansah meled mapeed ngaturang bakti ka 
Gunung Sion. 

6 Rikalaning ipun nglintang ring Lebak Bakane, 
lebake punika dados genah toya empul, 
tur sabehe sane pangawit ring masan 
sabehe, ngebekin lebake punika antuk 
tlaga. 

7 Rikalaning ipun mamargi, ipun dados sayan 
siteng, tur ipun jaga pada ngeton Widin 
paradewatane ring Sion. 


8 Duh Ratu Sang Hyang Widi Wasa Sane Maha 
Wisesa, pirengangja pangastawan titiange. 
Duh Ratu Widin Yakube, pirengangja! 

9 Duh Ratu Sang Hyang Widi Wasa, mertaninja 
ratun titiange, sang prabu sane sampun 
selik Palungguh IRatu. 


10 Arahina magenah ring Perhyangan Agung 
Palungguh IRatune, punika becikan yen 
imbangang ring siu rahina magenah 
ring genahe sane lianan. Becikan titiang 
majujuk ring gapuran purin Widin titiange, 
imbangang titiang magenah ring umah 
jadmane sane dursila. 

11 (da Sang Hyang Widi Wasa punika dados 
pasayuban miwah ratun iragane sane 
luih. Ida ngamertanin iraga antuk sih 

kapiolasan miwah kaluihan. Ida nenten 
nulak sakancan paindikan sane becik 
marep ring anake sane malaksana patut. 

12 Duh Ratu Sang Hyang Widi Wasa Sane Maha 
Wisesa, ambate bagianipun jadmane sane 
pracaya ring Palungguh IRatu! 


Pangastawan pabuat karahajengan bangsane 


1 Duh Ratu Sang Hyang Widi Wasa, 

85 Palungguh IRatu sampun sih sueca ring 
jagat druene, tur Palungguh IRatu sampun 
ngawinang wong Israele malih gemuh 
landuh. 

2 Palungguh IRatu sampun ngampurayang 
dosa-dosan kaulan Palungguh IRatune, 
tur ngaksamayang sakatahing kiwangan 
ipune. 

3 Palungguh IRatu sampun wusan duka ring 
ipun, tur sampun ngurungang pidukan 
Palungguh IRatune sane ngendih murub. 


4 Duh Ratu Sang Hyang Widi Wasa, juru rahayun 
titiange, waliangja kawentenan titiange 
sakadi jati mula tur wusanja Palungguh 
IRatu duka ring titiang! 

5 Punapike Palungguh IRatu jaga duka ngantos 
salami-laminipun ring titiang? Punapike 

pidukan Palungguh IRatune nenten jaga 
rered? 

6 Dadosangja mangda titiang malih siteng, 
tur titiang parakaula druene jaga muji 
Palungguh IRatu. 

7 Duh Ratu Sang Hyang Widi Wasa, sinahangja 
ring titiang sih pasuecan Palungguh 
IRatune sane nenten rered-rered, tur 
paicayangja ring titiang pitulungan sane 
ngawinang titiang rahayu. 


8 Titiang jaga miragiang paindikan sane 
kapangandikayang antuk Ida Sang Hyang 
Widi Wasa. Ida nyanjiang dame ring 
titiang kaulan Idane, yening titiang nenten 
mawali nglaksanayang paindikan sane 
nambet. 

9 Sujatinipun Ida sampun sayaga jaga 
ngrahayuang jadmane sane ngluihang Ida, 
tur teja wedanan Idane sane ngawinang 
rahayu punika jaga manggeh wenten ring 
panegaran iragane. 

10 Sih kapitresnane miwah kasatiane jaga 
matemu, tur kadilan miwah damene jaga 
saling gelut. 

11 Subaktine jaga tumbuh ring jagate, tur 
kadilan Ida Sang Hyang Widi Wasa jaga 
macingak saking suargan. 

12 |da Sang Hyang Widi Wasa jaga ngawinang 
iraga gemuh landuh, tur tanah iragane 
jaga muponin pamupon sane katah. 

13 Kadilane jaga mamargi ring ajeng Ida Sang 
Hyang Widi Wasa, tur nyawisang margi 
pabuat Ida. 


Pangastawan buat nunas pitulungan 


1 Duh Ratu Sang Hyang Widi Wasa, 

86 pirengangja pinunas titiange, tur saurinja 
titiang, santukan nenten wenten anak 
sane nulungin titiang, samaliha titiang 
lemet. 

2 Luputangja titiang saking sang pati, santukan 
titiang subakti ring Palungguh IRatu. 
Luputangja titiang, santukan titiang puniki 
parekan Palungguh IRatu, tur titiang andel 
ring Palungguh IRatu. 


3 Palungguh IRatu sane dados Widin titiange, 
duaning punika suecaninja titiang, titiang 
ngastawa ring Palungguh IRatu arahina 
mepek. 

4 Duh Ratu Sang Hyang Widi Wasa, lugrainja 
parekan druene kaliangan, santukan 
pangastawan titiange munggah ka ayun 
Palungguh IRatu. 

5 Palungguh IRatu sueca ring titiang tur 
ngampurayang titiang, tur bek antuk 
pasuecan sane nenten rered-rered pabuat 
sakancan anake sane ngastawa ring 
Palungguh IRatu. 


6 Duh Ratu Sang Hyang Widi Wasa, pirengangja 
pangastawan titiange. Pirengangja 
sesambatan titiange nunas pitulungan. 

7 Titiang mapinunas ring Palungguh IRatu 
rikalaning masa kamewehan, santukan 
Palungguh IRatu nagingin pangastawan 
titiange. 


8 Duh Ratu Sang Hyang Widi Wasa, tan wenten 
Widi sane nyamenin Palungguh IRatu. 
Nenten wenten Widi sane mrasidayang 
ngardi paindikan sakadi sane sampun 
kardi Palungguh IRatu. 

9 Sakancan bangsane sane sampun kardi 
Palungguh IRatu, jaga pada rauh 
sumungkem ring ayun Palungguh IRatune. 
Ipun jaga muji kagungan Palungguh 
IRatune. 

10 Palungguh IRatu mawisesa tur ngardi 
paindikan-paindikan sane ngangobin, tur 
wantah Palungguh IRatu kewanten sane 
maraga Widi. 

11 Duh Ratu Sang Hyang Widi Wasa nikayangja 
ring titiang napi sane patut laksanayang 
titiang, tur titiang jaga satinut ring 
Palungguh IRatu saking satia tuu. Urukja 
titiang ngancangin Palungguh IRatu saking 
manah nguleng astiti bakti. 

12 Titiang jaga muji Palungguh IRatu antuk 
saguluking manah titiange, duh Ratu Sang 
Hyang Widi Wasa, Widin titiange. Titiang 
jaga nglumbrahang kagungan Palungguh 
IRatune ngantos salami-laminipun. 

13 Ambate ageng sih pasuecan Palungguh 
IRatune sane nenten rered-rered punika 
tumiba ring titiang! Palungguh IRatu 
sampun ngrahayuang titiang saking 
bangbang patine. 


14 Duh Ratu Sang Hyang Widi Wasa, jadmane 
sane ngagu mamanah nglawan titiang tur 
grombolan jadmane sane angkara sampun 
ngindayang ngamademang titiang, inggih 
punika jadmane sane nenten lingu ring 
Palungguh IRatu. 

15 Nanging duh Ratu Sang Hyang Widi Wasa, 
Palungguh IRatu maraga Widi sane asung 
lugraha miwah sih sueca, sane tansah 
sabar, tur tansah kapiolasan miwah satia 
tuu. 


16c 

ingakja titiang tur suecaninja titiang. 
Kuatangja titiang tur luputangja titiang, 
santukan titiang ngancangin Palungguh 
IRatu sakadi sane sampun kalaksanayang 
antuk memen titiange. 


17 Duh Ratu Sang Hyang Widi Wasa, lugrainja 


87 


2 ida 


titiang bukti ngeniang indik-indik 
kabecikan Palungguh IRatu. Jadmane 
sane geting ring titiang jaga nandang 
kimud, rikalaning ipun ngeton mungguing 
Palungguh IRatu sampun mapaica 
kaliangan miwah pitulungan ring titiang. 


Puji-pujian pabuat kota Yerusaleme 


1 [da Sang Hyang Widi Wasa ngwangun 
kotan Idane ring duur bukite sane suci. 
asih sueca ring kota Yerusalem langkungan 
tinimbang ring genah-genahe sane lianan 
ring Israel. 


3 Ih kotan Ida Sang Hyang Widi Wasa, 


4 “Di 


padingehangja sakancan paundukan ibane 
ane melah, ane nikayang Ida kene: 

kalane Ulun naptarang bangsa-bangsa ane 
satinut teken Ulun, Ulun lakar nyuratang 
masih didaptare ento gumi Mesir muah 
gumi Babele. Di pantaran jlemane ane 
nongos di kota Yerusalem, Ulun masih 

lakar metek bangsa Pilistin, Tirus muah 
Sudan.” 


> Indik Sione jaga kabaosang mungguing 
sakancan bangsane jaga maug irika, tur 
Ida Sane Maha Wisesa jaga ngawinang 
ipun kukuh bakuh. 

6 Ida Sang Hyang Widi Wasa jaga nyuratang 
daptar bangsa-bangsane, tur ngaugang 
ipun makasami dados penduduk kota 
Yerusalem. 

7 Ipun sareng sami pada masolah tur makidung, 
sapuniki: “Ring Sion genah wit sakancan 
mertan iragane.” 


Sesambatan buat nunas pitulungan 


1 Duh Ratu Sang Hyang Widi Wasa, Widi 

88 miwah juru rahayun titiange, arahina 
titiang masesambatan, tur rikalaning 
wengi titiang tangkil ring ayun Palungguh 
IRatu. 

2 Pirengangja pangastawan titiange, tur 

pirengangja sesambatan titiange nunas 
pitulungan! 


3 Kalintang akeh kamewehan sane nempuh 
dewek titiange, kantos titiang tambis- 
tambis padem. 

4 Titiang tan bina sakadi jadmane sane lianan 
sane makire padem, tur kakuatan titiange 
sami sampun ical. 

> Titiang kentungang ring pantaran jadmane 
padem. Titiang waluya sakadi sawa sane 
ring bangbang setrane, inggih punika 
jadma sane sampun laliang Palungguh 
IRatu, sane tan patut molih pitulungan 
saking Palungguh IRatu. 

6 Palungguh IRatu sampun nyabatang titiang 
ka tengah bangbang setrane sane dalem, 
ring bangbang sane pinih peteng dedet 
tur pinih dalem. 

7 Pidukan Palungguh IRatune berat pisan neteh 
titiang, tur titiang kanyagang ring sor 
ombak pidukane punika. 


8 Palungguh IRatu sampun ngawinang timpal- 
timpal titiange pada ngutang titiang, tur 
ngawinang ipun marasa seneb ring titiang. 
Titiang kakurung tur nenten mrasidayang 
ngluputang dewek, 

9 tur matan titiange kuyu nandang sangsara. 
Duh Ratu Sang Hyang Widi Wasa, nyabran 
rahina titiang nunas ica, tur nyakupang 
lima ngastawa ring Palungguh IRatu. 

10 Punapike Palungguh IRatu nyinahang 
katawahan pabuat jadmane sane padem? 
Punapike ipun jaga urip tur muji Palungguh 
IRatu? 

11 Punapike sih pasuecan Palungguh IRatu sane 
nenten rered-rered punika kabaosang 
ring bangbang setrane, wiadin punapike 
kasatian Palungguh IRatune kabaosang 
ring genah karusakane? 

12 Punapike katawahan Palungguh IRatune 
kanten ring genahe sane peteng dedet, 
wiadin punapike kabecikan Palungguh 
IRatune kanten ring jagate sane sampun 
kalaliang? 


13 Duh Ratu Sang Hyang Widi Wasa, titiang 
masesambatan nunas tulung ring 
Palungguh IRatu, tur nyabran semeng 
titiang ngastawa ring Palungguh IRatu. 

14 Duh Ratu Sang Hyang Widi Wasa, punapi 
awinannya Palungguh IRatu nulak titiang? 
Punapike awinannya Palungguh IRatu 
ngedoh saking titiang? 

15 Ngawit saking titiang kantun wimuda, 
titiang sampun nandang sangsara tur 
tambis-tambis padem. Titiang leleh 
tan pabayu malantaran antuk pidukan 
Palungguh IRatune. 

16 Pidukan Palungguh IRatu sane banget 
punika ngenyagang titiang, tur panglurug 
Palungguh IRatune sane tan sipi punika 
nguugang titiang. 

17 Sapanjang rahina pidukane punika ngiter 
titiang sakadi blabar, tur pidukane punika 
ngiter titiang saking milehan. 

18 Palungguh IRatu sampun ngawinang sawitran 
titiange sane pinih raket ring titiang 
ngutang titiang, tur wantah peteng dedete 
kewanten sane dados timpal titiange. 


Kidung rikalaning bangsane 
katempuh antuk kamewehan 


1 Duh Ratu Sang Hyang Widi Wasa, titiang 

89 jaga tan mari ngidungang sih pasuecan 
Palungguh IRatu sane tan rered-rered, tur 
jaga nglumbrahang kasatian Palungguh 
IRatune kantos salami-laminipun. 

2 Titiang uning mungguing sih pasuecan 
Palungguh IRatu punika jaga nglantur 
ngantos salami-laminipun miwah kasatian 
Palungguh IRatu kukuh bakuh waluya 
sakadi langite. 

3 Palungguh IRatu masabda asapuniki: “Ulun 
suba ngae prajanjian ngajak manusane 
ane selik Ulun, tur Ulun suba majanji 
teken Daud parekan Ulune kene: 

4 “Katurunan kitane lakar setata madeg ratu. 
Ulun lakar matiningin katurunan kitane 
kanti salawas-lawasne. ” 


> Duh Ratu Sang Hyang Widi Wasa, akasane 
ngidungang paindikan-paindikan sane 
becik sane sampun kardi Palungguh IRatu, 
tur ipun ngidungang kasatian Palungguh 
IRatune. 

6 Duh Ratu Sang Hyang Widi Wasa, tan wenten 
anak sane nyamenin Palungguh IRatu 
ring suargan. Sawatek sane murip ring 
suargan nenten wenten sane pateh sakadi 
Palungguh IRatu. 

7 Palungguh IRatu kaluihang ring paruman 
parasucine, tur ipun makasami pada 
kagaok ring Palungguh IRatu. 


8 Duh Ratu Sang Hyang Widi Wasa, Widi Sane 
Maha Wisesa, nenten wenten anak sane 
mawisesa sakadi Palungguh IRatu. Duh 
Ratu Sang Hyang Widi Wasa, ring saluiring 
paindikan Palungguh IRatu satia tuu. 

9 Palungguh IRatu nitah segarane sane 
mawisesa, samaliha Palungguh IRatu 
nedunang ombakipune sane ngrubeda. 

10 Palungguh IRatu nyakcak sato segarane 
sane ageng sane mawasta Rahab tur 

ngamademang ipun, samaliha antuk 
kakuatan IRatune sane mawisesa 
Palungguh IRatu ngaonang meseh-meseh 
druene. 

11 Akasane punika druen Palungguh IRatu, kadi 
asapunika taler pretiwine. Palungguh 
IRatu ngardi jagate miwah sadagingipun 
sami. 

12 Palungguh IRatu sane ngwentenang kaler 
miwah kelod. Gunung Tabor miwah 
Gunung Hermone makidung saha bungah 
muji Palungguh IRatu. 

13 Ambate ageng kawisesan Palungguh IRatune! 
Ambate ageng kakuatan Palungguh 
IRatune! 

14 Kaprabon Palungguh IRatune kadasarin antuk 
kapatutan, kadilan tur sih pasuecan miwah 
kasatian tansah sinah ring sakancan 
pakardin Palungguh IRatu. 


15 Ambate bagian rakyate sane ngaturang bakti 
ring Palungguh IRatu masrana kidung, 
inggih punika anake sane urip sajeroning 
galang sih pasuecan Palungguh IRatune. 

16 Malantaran Palungguh IRatu, ipun pada 
masuka rena arahina mepek, tur ipun 
pada muji Palungguh IRatu malantaran 
kabecikan Palungguh IRatune. 

17 Palungguh IRatu mapaica kamenangan sane 
ageng ring titiang, tur sajeroning sih 
pasuecan Palungguh IRatune, Palungguh 
IRatu ngawinang titiang menang. 

18 Duh Ratu Sang Hyang Widi Wasa, Palungguh 
IRatu sane nyelik sesuunan titiange. 
Palungguh IRatu Widin Israele sane suci, 
sane mapaica sang prabu ring titiang. 


Janjin Ida Sang Hyang Widi Wasa 
ring Ida Sang Prabu Daud 


19 Sane dumun masrana wahyu Palungguh 
IRatu masabda ring parekan druene sane 
satia tuu, sapuniki: “Ulun suba mapaica 
pitulungan teken prajurite ane kabinawa, 
tur Ulun suba mapaica singasana teken 
anak ane selik Ulun uli pantaran rakyate. 

20 Ulun suba ngamanggehang parekan Ulune 
Daud dadi raja malantaran nyriokin ia aji 
lengis ane suci. 

21 Kakuatan Ulune lakar setata marengin ia, tur 
kawisesan Ulune lakar ngawanang ia kuat. 

22 Musuh-musuhne tusing lakar taen menang 
nglawan ia, tur anake dursila tusing lakar 
nyidayang ngalahang ia. 

23 Ulun lakar ngenyagang musuh-musuhne, tur 
ngamatiang sakancan anake ane geting 
teken ia. 

24 Ulun lakar asih sueca tur satia teken ia. Ulun 
lakar ngawanang apang ia setata menang. 

25 Ulun lakar ngamanggehang 
pamrentahannyane uli di Segara 
Tengahe nganti neked di Tukad Eprate. 

26 Ja lakar matur teken Ulun kene: “Palungguh 
IRatu makadados Aji miwah Widin 
titiange, samaliha Palungguh IRatu dados 
pasayuban miwah juru rahayun titiange. 

27 Ulun lakar nadiang ia putran Ulune ane 
paling keliha, ane paling agung di pantaran 
sawatek pararatune. 

28 Ulun lakar setata ngamanggehang janjin 
Ulune teken ia, tur prajanjian Ulune teken 
ia lakar nglantur nganti salawas-lawasne. 

29 Katurunannyane lakar kukuh bakuh buka 
langite, tur katurunannyane lakar setata 
madeg ratu. 


30 Nanging yening katurunannyane tungkas 
teken pidabdab Ulune, buina tusing 
malaksana satinut teken titah-titah Ulune, 

31 Yening ia tusing lingu teken pituduh-pituduh 
Ulune, buina tusing nyak ngagem 
titah-titah Ulune, 

32 ditu Ulun lakar nyisipang ia uli krana dosa- 
dosannyane, tur Ulun lakar ngranayang ia 
nandang sangsara ulihan kapelihannyane. 

33 Nanging Ulun lakar tusing suud asih sueca 
teken Daud, wiadin lompang teken janjin 
Ulune ngajak ia. 

34 Ulun tusing lakar muungang prajanjian Ulune 
teken ia, wiadin muungang salah tunggal 
prajanjian ane suba gae Ulun ngajak ia. 


35 Yen Ulun suba majanji masrana parab Ulune 
ane suci, Ulun tusing lakar linyok teken 
Daud. 

36 la lakar setata ngelah katurunan, tur Ulun 
lakar nyayubin pamrentahannyane sanun 
matan aine masinar. 

37 Pamrentahannyane lakar langgeng waluya 
buka bulane, ane dadi saksi ane satia tuu 
di langite.” 


Sesambatan malantaran 
kakaonan ida sang prabu 


38 Nanging Palungguh IRatu duka ring sang 
prabu seselikan Palungguh IRatune tur 
Palungguh IRatu sampun ngutang saha 
nulak ida. 

39 Palungguh IRatu sampun ngurungang 
prajanjian Palungguh IRatu ring parekan 
druene, tur ngentungang gelungan idane 
ring endute. 

40 Palungguh IRatu sampun nguugang tembok- 
tembok kotan idane, tur manggayang 
benteng idane sajeroning karusakan. 

41 Sakancan anake sane nglintang irika 
sami pada mandung druen idane, tur 
pisaga-pisagan idane makasami pada 
ngedekin ida. 

42 Palungguh IRatu sampun mapaica 
kamenangan ring meseh-meseh idane, tur 
Palungguh IRatu sampun ngawinang ipun 
pada liang. 

43 Palungguh IRatu sampun ngawinang sanjatan 
idane tan paguna, tur manggayang ida 
kakaonang ring payudan. 

44 Palungguh IRatu sampun ngentungang 
teteken kaprabon idane, tur nyabatang 
singasanan idane ka tanahe. 

45 Palungguh IRatu sampun ngawinang ida 
lingsir sadurung masannyane, tur ngliput 
ida antuk kimud. 


Pangastawan buat nunas kabebasan 


46 Duh Ratu Sang Hyang Widi Wasa, punapike 
ngantos salaminipun Palungguh IRatu 
jaga nyingidang raga? Malih amunapike 
suenipun pidukan Palungguh IRatune jaga 
murub sakadi geni? 

47 Elingangja, ambate cutet tuuh titiange. 
Elingangja mungguing Palungguh IRatu 
ngardi titiang sareng sami puniki dados 
manusa pada. 

48 Sapasirake sane mrasidayang urip tur 
nenten jaga padem? Sapunapike antuka 
manusane nyaga sikianipune, mangda 
sampunang padem? 


49 Duh Ratu Sang Hyang Widi Wasa, ring dijake 
buktin sih pasuecan Palungguh IRatune 
sane nguni? Ring dijake janji sane kardi 
Palungguh IRatu sareng ring Sang Prabu 
Daud? 

50 Sampunangja lali, indik titiange parekan 
Palungguh IRatune kabinjulin miwah indik 
titiange negen sakancan temah jadmane 
sane tan pawidi. 

51 Duh Ratu Sang Hyang Widi Wasa, meseh- 
meseh druene minjulin sang prabu 
seselikan Palungguh IRatune! Ipun pada 
minjulin ida, ring saparilampah Idane. 

52 Pujija Ida Sang Hyang Widi Wasa, 
salami-laminipun! Amin! Amin! 

CAKEPAN SANE KAPING PAT 
(Kidung 90--106) 


Indik Ida Sang Hyang Widi Wasa miwah manusa 


1 Duh Ratu Sang Hyang Widi Wasa, 
90 Palungguh IRatu tansah dados genah 
pasayuban titiange. 

2 Sadurung Palungguh IRatu ngardi bukit- 
bukit, wiadin ngrupayang jagate, 
Palungguh IRatu mula maraga Widi sane 
langgeng, tur jaga jumeneng Widi kantos 
salami-laminipun. 


3 Palungguh IRatu ngandikayang manusane 
mawali ring kawitipune. Palungguh IRatu 
ngwaliang ipun dados buk. 

4 Siu taun pabuat Palungguh IRatu pateh sakadi 
arahina, wiadin sakadi rahinane dibi sane 
wau pisan lintang, tur waluya sakadi 
asirepan rikalaning wengi. 

5 Palungguh IRatu nganyudang titiang waluya 
sakadi blabar. Pamargin urip titiange 
waluya sakadi ipian. Titiang waluya sakadi 
padang sane mentik rikalaning semeng, 

6 miwah sane makepikan tur masekar, nanging 
raris tuh miwah padem rikalaning sore. 

7 Titiang kasirnayang antuk pidukan Palungguh 
IRatune, tur titiang katengkejutang antuk 
bebendun Palungguh IRatune. 

8 Palungguh IRatu ngenahang dosa-dosan 
titiange ring ajeng Palungguh IRatune, tur 
dosa-dosan titiange sane silib taler tan 
kasaruan ring ajeng Palungguh IRatune. 


9 Urip titiange kacutetang antuk pidukan 
Palungguh IRatune. Ipun sirna sakadi baos 
anake sane makisi-kisi. 

10 Tuuh titiange wantah pitung dasa warsa 
kewanten. Yening titiang siteng ngantos 
matuuh wulung dasa warsa, tuuh titiange 
punika wantah numbuhang kamewehan 
miwah kaduhkitan. Samaliha uripe punika 
gelis pisan nglintang, tur titiang raris sirna. 


11 sapasirake sane sampun ngrasayang 
kawisesan pidukan Palungguh IRatune? 
Sapasirake sane uning ring indik 
karesresan sane karauhang antuk pidukan 
Palungguh IRatune punika? 

12 Urukangja titiang ngeniang indik cutet urip 
titiange, mangda titiang prasida dados 
wicaksana. 

13 Malih amunapike suenipun pidukan 
Palungguh IRatune jaga mamargi? Duh 
Ratu Sang Hyang Widi Wasa, paicayangja 
sih kapiolasan ring parekan-parekan 
druene. 

14 Bekinja titiang nyabran semeng antuk sih 
pasuecan Palungguh IRatune sane nenten 
rered-rered, mangda titiang mrasidayang 
makidung tur liang sapanjang urip titiange. 


15 Sane mangkin icenja titiang kaliangan, sane 
akehipun pateh sakadi kasedihan sane 
sampun paicayang Palungguh Ratu ring 
titiang rikala masan titiange nandang 
sangsara. 

16 |ugrainja titiang parekan Palungguh IRatune 
ngeton pakaryan Palungguh IRatune sane 
mawisesa, tur lugrainja katurunan titiange 
ngeton kawisesan Palungguh IRatu sane 
luih punika. 

17 Duh Ratu Sang Hyang Widi Wasa, Widin 
titiange, dumadakja mertan Palungguh 
IRatu wenten ring titiang. Lugrainja 
mangda titiang prasida labda karya ring 
sakancan pakaryan titiange. 

Ida Sang Hyang Widi Wasa pasayuban iragane 


9 1 1 Sapasiraja sane tangkil nunas karahayuan 

ring Ida Sang Hyang Widi Wasa, sapasiraja 

kantun ring sor pasayuban Ida Sang Maha 
Wisesa, 

2 ipun jaga matur ring Ida sapuniki: “Palungguh 
IRatu makadados patindih miwah 
pasayuban titiange. Palungguh IRatu 
dados Widin titiange, tur titiang suksrah 
ring ayun Palungguh IRatu.” 

3 Ida jaga ngrahayuang semeton saking 
sakancan bayane sane singid miwah 
saking sakancan pinakite sane ngawinang 
padem. 

4 Ida jaga nangkeb semeton antuk kampid 
Idane, tur semeton jaga rahajeng 
sajeroning pamiaran Idane. Kasatian Idane 
jaga nyayubin miwah nindihin semeton. 

5 Semeton nenten nyandang ajerih ring baya 
rikalaning wengi, wiadin ring gegebug 
mesehe sane tan pararapan rikalaning 
rahina. 

6 Semeton nenten nyandang ajerih ring grubug 
sane nibenin rikalaning wengi wiadin 
ring jadma dursila sane ngamademang 
rikalaning rahina. 

7 Yadiastun siu jadmane bah padem ring 
samping semetone, alaksa ring kiwa 
tengen semetone, nanging semeton tan 
jaga katibenin baya. 

8 Semeton jaga ngeton miwah nyingak indik 
jadmane dursila kasisipang. 


9 Semeton sampun ngadegang Ida Sang Hyang 
Widi Wasa dados patindih semetone, 
tur Sane Maha Luur dados pasayuban 
semetone. 

10 punika awinannya nenten wenten bencana 
sane nibenin semeton, tur nenten wenten 
kawirosan sane jaga rauh nempuh 
pumahan semetone. 

11 Ida Sang Hyang Widi Wasa jaga ngandikayang 
malaekat-malaekat Idane nyaga semeton, 
buat nyayubin semeton saparilampah 
semetone. 

12 Paramalaekate punika jaga nuntun semeton 
antuk tangannyane mangda cokor 
semetone nenten katanjung ring batune. 

13 semeton jaga nyekjek singa miwah ula inggih 
punika singa sane galak-galak miwah ula 
sane sandi. 


14 Ida Sang Hyang Widi Wasa masabda sapuniki: 
“Ulun lakar ngrahayuang anake ane astiti 

bakti teken Ulun muah lakar nyayubin 
anake ane nawang mungguing Ulun 
maraga Sang Hyang Widi Wasa. 

15 Yen ia matur teken Ulun, Ulun lakar nyautin 
ia. Yening ia katempuh baan kakewehan, 
Ulun lakar ngiangin ia, tur Ulun lakar 
ngluputang muah ngajiang ia. 

16 Ulun lakar maicain ia umur panjang, tur Ulun 
lakar ngrahayuang ia.” 


Kidung puji-pujian 


92 1 Duh Ratu Sang Hyang Widi Wasa, 

ambate beciknya ngaturang panyuksma 
tur makidung ngluihang Palungguh IRatu, 
duh Ratu Sang Hyang Widi Wasa Sane 
Maha Luur. 

2 Ambate beciknya nyabran semeng 
nglumbrahang sih pasuecan Palungguh 
IRatune sane nenten rered-rered miwah 
nyabran wengi nglumbrahang kasatian 
Palungguh IRatune, 

3 masrana antuk tetabuhan miwah rebab 
miwah antuk gegambelan miwah kecapi. 

4 Duh Ratu Sang Hyang Widi Wasa, pakaryan 
Palungguh IRatu sane mawisesa 
ngawinang titiang suka rena. Titiang 
makidung saha bungah malantaran 

paindikan sane sampun kardi Palungguh 
IRatu. 


> Duh Ratu Sang Hyang Widi Wasa, ambate 
ageng pakaryan Palungguh IRatune 
punika, tur ambate dalem pakayunan 
Palungguh IRatune! 

6 Paindikan-paindikan punika nenten prasida 
kuningin antuk jadmane nambet, tur 
nenten prasida karesepang antuk jadmane 
belog. 

7 Menawita jadmane dursila jaga mentik sakadi 
padang, tur jadmane sane malaksana 
iwang jaga muponin gemuh landuh, 
nanging ipun jaga kasirnayang kantos 
basmi kerta. 

8 Santukan Palungguh IRatu, duh Ratu Sang 
Hyang Widi Wasa, IRatu maraga maha luur 
salami-laminipun. 


9 Titiang uning mungguing meseh-meseh 
Palungguh IRatune pacang padem, tur 
sakancan jadmane dursila pacang kaon. 

10 Palungguh IRatu sampun nadosang titiang 
siteng waluya sakadi banteng alasane. 
Palungguh IRatu sampun ngamertanin 
titiang antuk kaliangan. 

11 Titiang sampun ngeton kakaonan meseh- 
meseh titiange, tur miragi sesambatan 
jadmane dursila. 


12 Jadmane sane patut jaga tumbuh lanus 
waluya sakadi wit korma, tur ipun jaga 
tumbuh sakadi wit arase ring Libanon. 

13 [pun waluya sakadi taru sane katandur ring 
Perhyangan Linggih Ida Sang Hyang Widi 
Wasa, sane tumbuh lanus ring Perhyangan 
Agung Widin iragane. 

14 [pun tansah kantun mawoh, taler rikalaning 
ipun sampun tua, tur setata kantun 
gadang lumlum tur kuat. 

15 Indike punika nyinahang, mungguing Ida 
Sang Hyang Widi Wasa punika adil tur 
pasayuban titiange nenten naenin iwang. 


Ida Sang Hyang Widi Wasa maraga Sang Prabu 


1 Ida Sang Hyang Widi Wasa punika 

93 maraga Sang Prabu. Ida mabusana 
kaluihan miwah kakuatan. Jagate sampun 
kagenahang saha kukuh bakuh ring 
genahnyane, tur nenten mrasidayang 
makisid. 

2 Duh Ratu Sang Hyang Widi Wasa, 

singasanan Palungguh IRatune sampun 
kamanggehang saking pangawit, tur 

Palungguh IRatu sampun wenten 
sadurung kala masane ngawitin. 


3 Duh Ratu Sang Hyang Widi Wasa, sawang 
samudrane ngunggahang suarannyane. 
Ipun makuug ngamedalang suarannyane. 

“Ida Sang Hyang Widi Wasa mrentah ring 
suarga sane maha luur agengan ring 
kuugan segarane, tur kawisesan Idane 
agengan ring ombak segarane. 


5 Duh Ratu Sang Hyang Widi Wasa, 
pidabdab Palungguh IRatune langgeng, 
tur Perhyangan Agung Palungguh 
IRatune sawiakti suci pisan kantos 
salami-laminipun. 


Ida Sang Hyang Widi Wasa maraga 
Hakim pabuat jadmane sami 


94 1 Duh Ratu Sang Hyang Widi Wasa, 

Palungguh IRatu maraga Widi sane 
nyisipang. Sinahangja pidukan Palungguh 
IRatune! 

2 Palungguh IRatu dados Hakim pabuat 
manusane makasami. Rarisangja matangi, 
tur paicayangja ring jadmane sane 
sumbung punika paindikan sane sampun 
kacawisang pabuat ipun! 

3 Malih amunapike suennya jadmane dursila 
jaga masuka rena? Duh Ratu Sang 
Panembahan, malih amunapike suenipun? 

4 Malih amunapike suennya jadmane corah 
jaga sumbung tur nyumbungang indik 
kacorahanipune? 


5 Duh Ratu Sang Hyang Widi Wasa, ipun 
ngenyagang kaulan Palungguh IRatu, tur 
ipun nindes jadmane sane dados druen 
Palungguh IRatune. 

6 [pun ngamademang parabebalu miwah anak 
sane ubuh-ubuh, tur ipun ngamademang 
wong sunantara sane magenah ring 
panegaran titiange. 

7 Ipun pada mabaos sapuniki: “Ida Sang Hyang 
Widi Wasa tusingja lakar nyingakin iraga, 
tur Widin Israele tusingja lakar nawang.” 


8 Duh bangsan tiange, punapi awinannya 
semeton dados nambet kadi asapunika? 
Malih pidanke semeton jaga mlajah? 

9 Yening Ida Sang Hyang Widi Wasa sane ngardi 
kuping iragane, nentenke Ida mrasidayang 
mireng? Yening Ida sane ngardi matan 
iragane, nentenke Ida mrasidayang 
nyingak? 

10 Yening Ida sane nguasain bangsa-bangsane 
punika, punapike Ida nenten jaga 
nyisipang ipun? Yening Ida sane dados 
gurun manusane makasami, punapike Ida 
nenten kantun madue pangweruhan? 

11 (da Sang Hyang Widi Wasa uning ring napi 
sane pinehin ipun. Ida uning indik tan 
pagunan tetimbanganipune. 


12 Duh Ratu Sang Hyang Widi Wasa ambate 
bagian anake sane titah Palungguh IRatu, 
inggih punika sane uruk Palungguh IRatu 
ngeniang indik pidabdab druene! 

13 Palungguh IRatu ngicen ipun mararian 
saking masa kamewehan, kantos wenten 
bangbang sane jaga mencanen jadmane 
dursila punika. 

14 ida Sang Hyang Widi Wasa nenten jaga 
ngutang kaulan Idane, Ida nenten jaga 
nulak anake sane dados druen Idane. 

15 Kadilan jaga malih kapanggih ring pangadilan, 
tur sakancan jadmane sane adil jaga 
nyruronin paindikane punika. 


16 Sapasirake sane ngruangin titiang nglawan 
jadmane dursila? Sapasirake jaga nindihin 
titiang nglawan jadmane sane malaksana 
corah? 

17 Yening Ida Sang Hyang Widi Wasa nenten 
nulungin titiang, janten titiang digelis 
mamargi ka pati loka. 

18 Titiang mabaos sapuniki: “Titiang labuh!” 
Nanging sih pasuecan Palungguh IRatune 
sane nenten rered-rered punika ningting 
titiang, duh Ratu Sang Hyang Widi Wasa. 

19 Rikalaning titiang marasa sumangsaya miwah 
meweh, Palungguh IRatu nglipur titiang 
tur nadosang titiang liang. 


20 Palungguh IRatu nenten ngiangin hakim- 
hakim sane pekel, sane matutang 
paindikan sane tan adil, 

21 sane saigum nglawan anake sane patut, tur 
niwakang danda pati ring jadmane sane 
tan paiwang. 

22 Nanging Ida Sang Hyang Widi Wasa nindihin 
titiang, tur Widin titiange nyayubin titiang. 

23 Ida jaga nyisipang ipun malantaran 
kadursilanipune, tur nyirnayang ipun 
malantaran dosa-dosanipune. Ida Sang 
Hyang Widi Wasa, Widin iragane jaga 
nyirnayang ipun. 


Kidung puji-pujian 


9 1 Ngiringja muji Ida Sang Hyang Widi 
5 Wasa. Ngiringja iraga makidung saha 

bungah pabuat Ida Sang Hyang Widi Wasa, 
sane nyayubin iraga! 

2 Ngiringja iraga tangkil ring ajeng Idane 
maduluran ngaturang panyuksma, tur 
masuka renaja ngidungang kidung 
puji-pujian. 

3 Santukan Ida Sang Hyang Widi Wasa maraga 
Widi sane maha wisesa, Sang Prabu sane 
mawisesa sane ngereh paradewane sami. 

4 Ida mrentah sakuub jagate sami, saking guane 
sane pinih dalem ngantos rauh ka bukite 
sane pinih tegeh. 

> Ida nitah segarane sane kardi Ida, kadi 
asapunika taler pretiwine sane wangun 
Ida punika. 


6 Ngiringja iraga sumungkem tur nyumbah Ida. 
Ngiringja nengkluk ring ajeng Ida Sang 
Hyang Widi Wasa, sane ngardi iraga! 

7 Ida punika Widin iragane, tur iraga puniki 
kaula sane patiningin Ida, ingon-ingon 
sane piara Ida. 


8 Ring rahinane mangkin pirengangja indik 
sane nikayang Ida, sapuniki: “Edaja kita 
bengkung buka leluur kitane dugase di 
Meriba, tur buka dugase ia enu di tegal 
melakange di Masa. 

3 Ditu ia mintonin tur nyoba Ulun, yadiastu ia 
suba nepukin paundukan ane suba kardi 
Ulun pabuat ia. 

10 petang dasa tiban makelonne Ulun seneb 
teken bangsane ene. Ulun masabda kene: 
“Ambate tuara subaktin bangsane ene! la 
tempal teken titah-titah Ulune.” 

11 Ulun duka tur masumpah kene: “Kita tusing 
taen ngaug gumi ane lakar paicayang Ulun 
buat dadi tongos parerenan kitane’ ” 


Ida Sang Hyang Widi Wasa maraga 
Sang Prabu sane maha luur 


(1Bab. 16:23-33) 


96 1 Kidungangja kidung sane anyar 
pamantuka ring Ida Sang Hyang Widi 


Wasa. Ih jagate sami pada makidungja 
muji Ida Sang Hyang Widi Wasa. 

2 Makidungja pamantuka ring Ida Sang Hyang 
Widi Wasa, tur pujija Ida. Nyabran rahina 
lumbrahangja orti rahayune, mungguing 
Ida sampun ngrahayuang iraga. 

3 Lumbrahangja kaluihan Idane ring bangsa- 
bangsane sami miwah pakaryan Idane 
sane mawisesa ring jagate makasami. 


4 Ida Sang Hyang Widi Wasa maraga agung tur 
patut puji saha luurang pisan. Ida patut 

kaluihang langkungan ring paradewane 
sami. 

3 Paradewan bangsa-bangsane sane lianan 
punika wantah arca kewanten. Nanging 
Ida Sang Hyang Widi Wasa sane ngardi 
akasane. 

6 Kagungan miwah kaluihane ngiter Ida, tur 
kawisesan miwah kabecikane ngebekin 
Perhyangan Agung Idane. 


7 Ih sakancan bangsane ring mrecapada, pujija 
Ida Sang Hyang Widi Wasa, tur pujija 
kaluihan miwah kawisesan Idane. 

8 Pujija Ida Sang Hyang Widi Wasa sane luih. 
Aturangja aturane tur ngranjingja ring 
Perhyangan Agung Idane. 

9 Sumungkemja ring ayun Sane Maha Suci, 
rikalaning Ida makantenang raga. Ih 
sakuub mrecapadane, pada ngetorja ring 
ajeng Idane. 


10 Baosangja ring sakancan bangsane, sapuniki: 
“Ida Sang Hyang Widi Wasa punika maraga 
Sang Prabu. Jagate sampun kagenahang 
saha kukuh bakuh ring genahnyane tur 
nenten mrasidayang makisid. Ida jaga 
nepasin bangsa-bangsane antuk kadilan.” 

11 Pada girangja ih pretiwi miwah akasane. Pada 
pagelurja, segara miwah sadagingnya 
sami. 

12 Pada girangja, ih tegal miwah sadagingnyane 
sami. Pada masuryakja ih taru-tarune ring 
alase tur masuryak mabungah-bungahja, 

13 rikala Ida Sang Hyang Widi Wasa rauh 
jaga nitah mrecapada. Ida jaga mrentah 
jadmane ring jagate antuk kadilan miwah 


kajujuran. 


Ida Sang Hyang Widi Wasa punika 
Pamrentah sane maha luur 
97 1 Ida Sang Hyang Widi Wasa punika 

maraga Sang Prabu! Pada girangja ih 
mrecapada! Ih sakancan pulo sane ring 
segarane, pada masuka renaja! 

2 Mega miwah peteng dedete ngiter Ida, tur Ida 
mrentah antuk kapatutan miwah kadilan. 

3 Geni mamargi ring ajeng Idane, tur ngeseng 
meseh-meseh sane wenten ring kiwa 
tengen Idane. 

4 Kilap Idane ngalangin jagate, tur pretiwine 
pada magejeran ngeton kilape punika. 

5 Bukit-bukite pada enceh sakadi liline ring 
ajeng Ida Sang Hyang Widi Wasa, di ajeng 
Widin jagate sami. 

6 Akasane nglumbrahang kadilan Idane, tur 
bangsa-bangsane sami ngeton kaluihan 
Idane. 

7 Asing-asing anak sane nyumbah arca 
pada nandang kimud, tur sakancan 
dewa-dewane pada sumungkem ring 
ajeng Ida Sang Hyang Widi Wasa. 

8 Duh Ratu Sang Hyang Widi Wasa, rakyate 
ring Sion pada masuka rena, tur kota- 
kotane ring Yehuda pada maliang-liang, 
malantaran tetepasan Palungguh IRatune. 

9 Duh Ratu Sang Hyang Widi Wasa Sane Maha 
Wisesa, Palungguh IRatu sane nitah 
jagate makasami. Palungguh IRatu banget 
agungan ring sakancan dewane sami. 


10 [da Sang Hyang Widi Wasa asih sueca ring 
jadmane sane geting ring kacorahan. 
Ida nyayubin urip kaulan Idane, tur 
Ida ngluputang ipun saking kawisesan 
jadmane dursila. 

11 Galange masinar ring duur jadmane sane 
adil, tur kaliangan wenten ring jadmane 
sane becik. 

12 fh semeton sareng sami sane masolah adil. 
Semeton patut masuka rena, malantaran 
paindikan sane sampun kakardi antuk 
Ida Sang Hyang Widi Wasa. Elingangja 

paindikan sane sampun kakardi antuk 
Ida Sang Hyang Widi Wasa Sane Suci, tur 
aturangja panyuksma ring Ida. 


Ida Sang Hyang Widi Wasa Pamrentah jagate 


1 Kidungangja kidung sane anyar 

98 pamantuka ring Ida Sang Hyang Widi 
Wasa. Ida sampun ngardi paindikan sane 
ngangobin! Malantaran kawisesan Idane 
miwah kakuatan Idane sane suci Ida 
sampun molih kamenangan. 

2 Ida Sang Hyang Widi Wasa, ngwarah- 
warahang kamenangan Idane. Ida 
ngawinang kawisesan Idane sane 
ngrahayuang punika kuningin antuk 
parabangsane. 

3 [da ngamanggehang prajanjian Idane ring 
bangsa Israel masrana kasatian miwah 
sih sueca sane tan rered-rered ring 
ipun. Sakancan bangsane, ring dijaja 
genahipune, sampun ngeton kamenangan 
Widin iragane. 


41h jagate makasami makidungja saha liang 
pamantuka ring Ida Sang Hyang Widi 
Wasa, pujija Ida antuk kidung miwah 
suryak kabungahan. 


KIDUNG 98.5-99.2 2543 


5 Makidungja puji-pujian pamantuka ring Ida 
Sang Hyang Widi Wasa. Suarayangja 
kecapine. 

6 Upinja trompet miwah sungune, tur 
masuryakja saha liang katur ring Ida Sang 
Hyang Widi Wasa, ratun iragane. 


7 Pada makuugja, ih segara miwah sadagingnya 
sami. Pada makidungja ih buana miwah 
sawatek sane urip irika! 

8 Pada masuryakja, ih sakancan tukade. Ih 
sawatek bukite pada makidungja saha 
liang sinarengan ring ayun Ida Sang Hyang 
Widi Wasa. 

9 Santukan Ida rauh buat nitah buanane, tur 
Ida jaga nitah jadmane ring jagate antuk 
kadilan miwah kajujuran. 


Ida Sang Hyang Widi Wasa punika 
Sang Prabu sane maha luur 


1 Ida Sang Hyang Widi Wasa punika 

99 maraga Sang Prabu. Bangsa-bangsane 
pada jejeh ngetor. Ida malinggih ring 
singasanan Idane ring duur kampid 
malaekate tur jagate magejeran. 

2 Ida Sang Hyang Widi Wasa maraga maha 

wisesa ring Sion, tur Ida ngwengku 
sakancan bangsa-bangsane sami. 


KIDUNG 99.3-8 2544 


3 Sakancan jadmane jaga muji parab Idane sane 
agung tur luih. Duaning Ida maraga suci. 


4 Duh Ratu Sang Prabu Sane Maha Wisesa. 
Palungguh IRatu seneng ring paindikan 
sane patut. Palungguh IRatu ngadegang 
kadilan ring Israel, tur Palungguh IRatu 
sampun makta kadilan miwah kajujuran. 

> Pujija Ida Sang Hyang Widi Wasa, Widin 
iragane. Nyumbahja ring ajeng singasanan 
Idane! 


6 Dane Musa miwah Harun dados pandita druen 
Idane, tur Dane Samuel satunggaling 
anak sane ngastawa ring Ida. Dane pada 
mapinunas ring Ida Sang Hyang Widi 
Wasa, tur Ida nagingin pinunas danene. 

7 Ida ngandika ring dane saking sesaka ambune, 
tur dane pada satinut ring pidabdab 
miwah pituduh-pituduh sane paicayang 
Ida ring dane. 


8 Duh Ratu Sang Hyang Widi Wasa, Widin 
titiange, Palungguh IRatu nagingin 
pinunas kaulan Palungguh IRatune. 
Palungguh IRatu nyinahang ring dane 
mungguing Palungguh IRatu punika 
Widi sane ledang mapaica pangampura, 


KIDUNG 99.9-- 100.4 2545 


yadiastu Palungguh IRatu nyisipang ipun 
malantaran dosa-dosanipune. 

3 Pujija Ida Sang Hyang Widi Wasa, Widin 
iragane, tur mabaktija ring bukit Idane 
sane suci! Ida Sang Hyang Widi Wasa, 
Widin iragane maraga suci. 


Kidung puji-pujian 


100 1 Pada makidungja katur ring Ida Sang 
Hyang Widi Wasa! Ih jagate makasami! 
2 Baktininja Ida Sang Hyang Widi Wasa 
maduluran manah liang. Mrikija tangkil 
ring ayun Idane antuk kidung kaliangan. 


3 Sampunangja lali mungguing Ida Sang Hyang 
Widi Wasa punika maraga Widi. Ida 
sane ngardi iraga tur iraga druen Idane. 
Iraga dados kaulan Idane. Iraga dados 
ingon-ingon Idane. 


4 Ngranjingja ring gapuran Perhyangan Agunge 
kaduluran antuk atur panyuksma. 
Ngranjingja ka natar Perhyangan Agunge 
maduluran puji-pujian. Aturangja 
panyuksma ring Ida tur pujija Ida. 


KIDUNG 100.5-101.5 2546 


> Ida Sang Hyang Widi Wasa maraga patut. Sih 
pasuecan Idane langgeng tur kasatian 
Idane ngantos salami-laminipun. 


Sesangin ida sang prabu 


10 1 1 Duh Ratu Sang Hyang Widi Wasa, 
titiang makidung ngeniang indik 
kasatian miwah kadilan, tur titiang 
ngidungang paindikane punika pabuat 
Palungguh IRatu. 
2 Tingkah solah titiange nenten pacang wenten 

cedanipun. Malih pidanke Palungguh 
IRatu ngrauhin titiang? 


Titiangjaga uriptan pateleteh ring cecanggahan 
titiange, 

3 tur nenten jaga sruron ring kadursilan. 
Titiang geting ring solah jadmane sane 
lempas saking ayun Ida Sang Hyang Widi 
Wasa. Nenten wenten sane nyandang 
laksanayang titiang sareng-sareng ring 
ipun. 

4 Titiang nenten pacang ngambekang manah 
sane nenten jujur, tur nenten pacang 
masidikara ngajak kadursilan. 

5 Titiang jaga ngaonang jadmane sane 
makisi-kisi maosang paindikan sane dura 
cara marep ring timpalnyane. Titiang 


KIDUNG 101.6-102.2 2547 


nenten jaga sruron ring jadmane sane 
sumbung miwah ngagu. 


6 Titiang jaga makanti ring jadmane sane satia 
tuu ring Ida Sang Hyang Widi Wasa, tur 
jaga manggayang ipun madunungan 
ring cecanggahan titiange. Inggih punika 
jadmane sane sawiakti jujur. Ipun jaga 
kenken titiang ngayahin dewek titiange. 


7 Nenten jaga wenten jadma bobab sane 
madunungan ring cecanggahan titiange, 
tur nenten wenten jadma mapi-mapi sane 
jaga kantun ring arepan titiange. 

8 Nyabran rahina titiang jaga nyirnayang jadma 
sane dursila saking jagat titiange. Titiang 
jaga nundung sawatek jadmane sane 
dursila, saking kota druen Ida Sang Hyang 
Widi Wasa. 


Pangastawan anak truna sane nandang pakewuh 


102 1 Duh Ratu Sang Hyang Widi Wasa, 
pirengangja pangastawan titiange, tur 
pirengangja panulamen titiange. 

2 Yening titiang katempuh antuk kakewuhan, 
sampunangja Palungguh IRatu nilar 
titiang! Pirengangja atur titiange tur 
daginginja digelis pinunas titiange. 


KIDUNG 102.3-11 2548 


3 Urip titiange sirna waluya sakadi andus, 
tur dewek titiange ngendih waluya geni 
murub. 

4 Titiang kakaonang waluya sakadi padange 
sane tuh, tur titiang nenten wenten 
manah jagi nunas pangan kinum. 

5 Titiang gelur-gelur daah-duuh. Titiang tan 
bina sakadi kulit lan tulang kewanten. 

6 Titiang tan bina sakadi paksine sane rengas 
ring tegal melakange, sakadi paksi clepuk 
ring genahe sane uug. 

7 Titiang mabahan nanging nenten dados 
pules. Titiang waluya sakadi paksine ngesil 
padewekan ring neb umahe. 

8 Arahina mepek meseh-meseh titiange 
nganistayang titiang. Jadmane sane 
nganistayang titiang ipun nemah misuh 
nganggen wastan titiange. 


9 Malantaran piduka miwah bebendun 
Palungguh IRatune, kenginan buk sane 
dados tetedan titiange, tur toya sane 
inem titiang madukan sareng yeh matan 
titiange. Palungguh IRatu ngambil titiang, 
tur ngentungang titiang malih. 19 (102:9) 

11 Tuuh titiange waluya sakadi lawate rikalaning 
sore. Titiang tan bina sakadi padang sane 
tuh. 


KIDUNG 102.12-18 2549 


12 Nanging Palungguh IRatu, duh Ratu Sang 
Hyang Widi Wasa, Palungguh IRatu 
maraga Sang Nata Ratu salami-laminipun. 
Sakancan katurunan manusane jaga 
ngelingang Palungguh IRatu. 

13 Palungguh IRatu jaga matangi tur mapaica sih 
sueca ring Sion. Sampun rauh panemayan 
Palungguh IRatu kawelas arsan ring ipun. 
Puniki dauh sane becik. 

14 Parakaulan Palungguh IRatu pada tresna 
ring ipun, yadiastun ipun sampun rusak. 
Kaulan Palungguh IRatu pada madalem 
ipun yadiastu ipun sampun uug. 


15 Parabangsane jaga ajerih ring Ida Sang Hyang 
Widi Wasa. Sawatek pararatune ring 
jagate taler jaga ajerih ring kawisesan 
Idane. 

16 Rikala Ida Sang Hyang Widi Wasa malih 
ngwangun Sion punika, Ida jaga nyinahang 
kagungan Idane. 

17 Ida jaga mirengang kaulan Idane sane 
tan lingu ring Ida, tur jaga mirengang 
pangastawan ipune. 

18 Suratangja pabuat katurunan sane jaga rauh, 
saluiring paindikan sane sampun kakardi 
antuk Ida Sang Hyang Widi Wasa, mangda 


KIDUNG 102.19-24 2550 


jadmane sane durung embas jaga myji 
Ida. 

19 Ida Sang Hyang Widi Wasa macingak saking 
genah sane suci sane wenten ring luur. Ida 
macingak saking suargan ka mrecapada. 

20 [da mirengang panulamen jadmane sane 
mapangkeng, tur mebasang jadmane sane 
katibenin danda pati. 

21 Duaning punika parab Idane jaga kacritayang 
ring Sion, tur Ida jaga kaluihang ring 
Yerusalem, 

22 rikala parabangsane miwah parakaprabone 
pada rauh mapunduh tur mabatti ring Ida 
Sang Hyang Widi Wasa. 


23 Ida Sang Hyang Widi Wasa sampun nadosang 
titiang tan pabayu rikala titiang kantun 
wimuda. Ida sampun nyutetang tuuh 
titiange. 

24 Duh Ratu Sang Hyang Widi Wasa, 
sampunangja ngambil titiang, sadurunge 
titiang tua. 


Duh Ratu Sang Hyang Widi Wasa, Palungguh 
IRatu sane nyeneng kantos salami- 
laminipun. 


KIDUNG 102.25-103.3 2551 


25 Sane nguni Palungguh IRatu ngardi pretiwi, 
tur antuk tangan Palungguh IRatune, 
Palungguh IRatu ngardi akasa. 

26 Akasa miwah pretiwine jaga sirna, nanging 
Palungguh IRatu jaga kantun. Ipun 
makasami jaga buuk sakadi panganggene. 
Palungguh IRatu jaga ngentungang ipun 
sakadi ngutang pangangge tur ipun jaga 
sirna. 

27 Nanging Palungguh IRatu kantun tetep 
manggeh nenten uah-uah, tur yusan 
Palungguh IRatune nenten wenten 
watesipun. 

28 Pianak-pianak titiange urip kerta raharja, tur 
sajeroning pasayuban Palungguh IRatune 
katurunanipune jaga pada sutrepti. 


Sih pasuecan Ida Sang Hyang Widi Wasa 


103 1 Ih jiwan tiange, pujija Ida Sang Hyang 

Widi Wasa! Pujija parab Idane sane 
suci, ih sawatek sane wenten ring dewek 
titiange! 

2 Ih jiwan tiange, pujija Ida Sang Hyang Widi 
Wasa tur sampunangja lali ring kabecikan 
Idane! 

3 Ida ngampurayang sakancan dosan titiange 
tur ngwarasang saananing pinakit titiange. 


KIDUNG 103.4-11 2552 


4 Ida nenten nglugrain titiang ngranjing ka 
bangbang setrane, tur Ida ngamertanin 
titiang antuk kapiolasan miwah sih sueca. 

> Ida ngebekin dewek titiange antuk paindikan 
sane becik, kantos titiang tetep kantun 
truna tur siteng sakadi paksi garudane. 


6 Ida Sang Hyang Widi Wasa nibakang 
tetepasan sane adil marep ring jadmane 
sane katangges tur Ida ngenahang ipun 
ring tegaknyane. 

7 Ida nyinahang rencanan Idane ring Dane 
Musa, tur nglugrain bangsa Israel ngeton 
pakardin Idane Sane Maha Wisesa. 

8 Ida Sang Hyang Widi Wasa kalintang sueca 
miwah asih, Ida nenten gelis duka tur Ida 
bek antuk kapiolasan. 

9 Ida nenten tetep duka wiadin bendu 
salami-laminipun. 

10 ida nenten nyisipang iraga manut ring 
laksanan iragane, wiadin ngwalesang 
ring iraga manut ring dosa-dosan miwah 
kiwangan iragane. 

11 sakadi tegeh akasane saking pretiwine, kadi 
asapunika ageng sih pasuecan Idane ring 
anake sane ngluihang Ida. 


KIDUNG 103.12-19 2553 


12 Sakadi doh kangine ring kauhe, kadi 
asapunika dohipun ida ngaonang 
dosa-dosan iragane saking iraga. 

13 Sakadi sayangipun irerama marep ring 
pianaknyane, kadi asapunika sayang 
Ida Sang Hyang Widi Wasa marep ring 
jadmane sane ngluihang Ida. 

14 Ida wikan sira sujatinne iraga puniki. Ida eling 
mungguing iraga puniki buk. 


15 Sujatinipun, tuuh iragane waluya sakadi 
padang. Iraga mentik tur makedapan 
sakadi entikan sekar ring alase, 

16 tumuli wenten angin ngampehang ipun, raris 
ipun ical, tur nenten wenten malih anak 
sane manggihin ipun. 

17 Mungguing pabuat jadmane sane ngluihang 
Ida Sang Hyang Widi Wasa, sih pasuecan 
Idane manggeh salami-laminipun, 
samaliha kabecikan idane tan papegatan 
turun-temurun 

18 pabuat jadmane sane ngamanggehang 
prajanjian Idane tur sane satia tuu ninutin 
sapituduh Idane. 


19 ida Sang Hyang Widi Wasa ngwangun 
singasanan Idane ring suargan. Ida 
ngwengku saananing sane wenten. 


KIDUNG 103.20-104.3 2554 


20 Pujija Ida Sang Hyang Widi Wasa ih 
paramalaekat sane kuat tur mawisesa 
sane mirengang saha nglaksanayang titah 
Idane. 

21 Pujija Ida Sang Hyang Widi Wasa, ih 
sawatek sane wisesa ring suargan miwah 
parakaulan Idane sane nglaksanayang 
sapakarsan Idane. 

22 ih sawatek gumatap-gumitipe ring saluiring 
genah sane kereh antuk Ida, pujija Ida 
Sang Hyang Widi Wasa. Ih jiwan titiange, 
pujija Ida Sang Panembahan. 


Pujija Ida Sang Hyang Widi Wasa 


104 1 Pujija Ida Sang Hyang Widi Wasa, ih 

jiwan titiange. Duh Ratu Sang Hyang 
Widi Wasa, Widin titiange, Palungguh 
IRatu sawiakti kalintang agung. Palungguh 
IRatu kabusanain antuk kagungan miwah 
kaluihan. 

2 Palungguh IRatu kalikub antuk galang. 
Palungguh IRatu ngebatang langite sakadi 
anake ngebatang tenda. 

3 Palungguh IRatu ngwangun puri ring toyane 
sane ring langite. Megane anggen 
Palungguh IRatu kreta palinggihan, tur 
kampid angine anggen Palungguh IRatu 
mamargi. 


KIDUNG 104.4-10 2555 


4 Angine anggen Palungguh IRatu utusan, 
miwah kelepan tatite anggen Palungguh 
IRatu parekan. 


> Jagate sampun genahang Palungguh IRatu 
saha kukuh bakuh ring duur dasaripune, 
tur ipun nenten jaga naenin magingsir. 

6 Segarane genahang Palungguh IRatu ring duur 
jagate, waluya sakadi sapatutnyane tur 
toyane nglancah gunung-gunung. 

7 Yening toyane punika dukain Palungguh IRatu, 
ipun raris kapilayu. Rikala ipun miragi 
geluran sabdan Palungguh IRatune, ipun 
pada masriut makaon. 

8 Ipun tumuli nglancah gunung-gunung, raris 
ngliab lebahe, ka genah sane sampun 
kardi Palungguh IRatu pabuat ipun. 

9 Palungguh IRatu mastikayang watesipune, 
mangda ipun nenten mrasidayang 
nglintang, tur mangda ipun nenten 
mrasidayang malih nglancah daatane. 


10 Palungguh IRatu sane ngwentenang 
toya kalebutan ring lebah-lebahe 
miwah tukad-tukade milir ring selagan 
bukit-bukite. 


KIDUNG 104.11-18 2556 


11 [pun nyediang toya pabuat sato-sato alase, 
tur irika keledae alasane pada ngicalang 
bedakipune. 

12 Ring taru-taru sane mentik ring tukade 
punika, sawatek paksine pada masebun 
miwah masuara. 


13 Palungguh IRatu nedunang sabeh saking 
ambarane, tumiba ring bukit-bukite, 
tur pretiwine kabekin antuk mertan 
Palungguh IRatune. 

14 Palungguh IRatu numbuhang padang pabuat 
ingon-ingone miwah palawija buat 
kagunayang antuk imanusa, mangda ipun 
mrasidayang mupuang gandum, 

15 mupuang anggur, sane ngawinang ipun liang 
miwah minyak saitun sane ngawinang ipun 
bungah, ping kalih roti sane ngawinang 
ipun polih kakuatan. 


16 Wit taru arase sane ring Libanon, taru druen 
Ida Sang Hyang Widi Wasa sane tandur Ida 
ngraga pepek polih sabeh. 

17 Irika paksine pada masebun. Paksi cangake 
masebun ring taru sanobare. 

18 Kambing alasane magenah ring gunung- 
gununge sane tegeh miwah lubake pada 
mengkeb ring bukit-bukit batu kaange. 


KIDUNG 104.19-26 2557 


19 Palungguh IRatu ngardi candra, buat 
nyinahang sasihe miwah suryane uning 
ring masanipune jaga surup. 

20 Palungguh IRatu ngardi wengi, tur sajeroning 
peteng dedet punika sawatek sato alase 
pada medal. 

21 Singane sane kantun muda pada gerem- 
gerem ngulati tetedan sane sampun 
kacawisang antuk Ida Sang Hyang Widi 
Wasa. 

22 Yening suryane sampun endag, ipun pada 
mawali tur medem ring guanipune 
suang-suang. 

23 Irika jadmane pada medal buat ngarap 
pakaryanipune, tur ipun nglantur makarya 
kantos sore. 


24 Duh Ratu Sang Hyang Widi Wasa! Akeh pisan 
pakardin Palungguh IRatune. Palungguh 
IRatu kalintang-lintang wicaksana 
sajeroning ngardi punika makasami. Jagate 
bek antuk pakardin Palungguh IRatune. 

25 Irika wenten segara sane linggah tur jimbar 
genah gumatap-gumitipe sane tan keni 
wilangin akehipune, wenten sane ageng 
wenten sane alit. 

26 Ring segarane punika kapale pada malayar 
miwah ring sawang segarane pada 


KIDUNG 104.27-31 2558 


pasliwer Lewiatan, inggih punika sato 
ageng sane sampun kardi Palungguh 
IRatu. 


2? Makasami punika wantah ngandelang 
Palungguh IRatu mangda ipun polih merta 
rikalaning ipun mamuatang tetedan. 

28 Palungguh IRatu ngicen ipun tetedan, tur 
ipun raris pada nunas. Palungguh IRatu 
nyawisang tetedan pabuat ipun, tur ipun 
pada betek. 

29 Yening Palungguh IRatu nenten lingu ring 
ipun, ipun sami pada ajerih. Yening 
Palungguh IRatu mancut angkihanipune, 
ipun raris padem, tur mawali dados buk, 
santukan kawitipune saking buk. 

30 Nanging yening Palungguh IRatu mapaica 
angkihan ring ipun, kenginan ipun 
prasida urip malih. Palungguh IRatu sane 
nganyarang pretiwine. 


31 Dumadak kaluihan Ida Sang Hyang Widi 
Wasa langgeng kantos salami-laminipun. 
Dumadak Ida Sang Hyang Widi Wasa 
ledang ring kayun, malantaran saluiring 
sane sampun kardi Ida. 


KIDUNG 104.32-105.1 2559 


32 ida mandreng pretiwine, tur ipun raris 
magejeran. Ida ngusud gunung-gununge 
tur ipun raris ngamedalang andus. 


33 Titiang jaga makidung ngluihang Ida 
Sang Hyang Widi Wasa, salamin urip 
titiange. Salamin urip titiange, titiang jaga 
makidung muji Widin titiange. 

34 Dumadak Ida ledang ring kayun, malantaran 
kakidungan titiange, santukan kaliangan 
titiange wantah saking Ida rauhnya. 

35 Dumadak jadmane madosa kasirnayang 
saking mrecapada. Dumadak nenten 
wenten malih jadma dursila. 


Pujija Ida Sang Hyang Widi Wasa, ih jiwan 
titiange! Pujija Ida Sang Hyang Widi Wasa! 


Ida Sang Hyang Widi Wasa 
miwah parakaulan Idane 


(1Bab. 16:8-22) 


10 1 Pada ngaturang panyuksmaja ring 
5 Ida Sang Hyang Widi Wasa. Critayangja 


kagungan Idane, tur tuturangja ring 
parabangsane sami saluiring paindikan 
sane sampun kardi Ida. 


KIDUNG 105.2-9 2560 


2 Pada makidungja muji Ida Sang Hyang Widi 
Wasa, dartayangja saluiring pakardin 
Idane sane tawah-tawah. 

3 Pada liangja, santukan iraga puniki dados 
druen Idane. Sakancan jadmane sane 
ngastiti bakti ring Ida patut pada masuka 
rena. 

4 Nangkil tur nunas tulungja ring Ida Sang 
Hyang Widi Wasa, tur ngastitija ring Ida 
tan papegatan. 

3 Semeton katurunan Dane Abraham, parekan 
Idane. Semeton katurunan Dane 
Yakub, anak seselikan Idane. Elingangja 
katawahan-katawahan sane sampun 
kasinahang antuk Ida Sang Hyang Widi 
Wasa miwah tetepasan sane sampun 
tibakang Ida. ? (105:5) 


7 Ida Sang Hyang Widi Wasa punika, Widin 
iragane. Titah Idane punika pabuat 
sadaging jagate makasami. 

8 Ida jaga ngamanggehang prajanjian Idane 
ngantos salami-laminipun. Prajanjian Ida 
punika pabuat panyiuan turunan. 

9 Ida jaga ngamanggehang pasubaya sane 
sampun kardi Ida sareng Dane Abraham 
miwah prajanjian Idane ring Dane Ishak. 


KIDUNG 105.10-17 2561 


10 [da Sang Hyang Widi Wasa ngardi prajanjian 
sareng Dane Yakub, prajanjian sane pacang 
manggeh ngantos salami-laminipun. 

11 (da ngandika sapuniki: “Ulun lakar maicayang 
tanah Kanaane teken kita. Tanahe ento 
lakar dadi gelah kitane.” 


12 Kaulan Ida Sang Hyang Widi Wasa punika 
wantah akidik cacakanipune, samaliha 
dados wong pendonan ring tanah Kanaan. 

13 [pun ngumbara saking gumine sane asiki ka 
gumine sane lianan, saking kaprabon sane 
asiki ka kaprabon sane lianan. 

14 Nanging Ida Sang Hyang Widi Wasa nenten 
nglugrain anake jaga nyangsaren kaulan 
Idane, tur buat nyayubin kaulan Idane Ida 
miteketin pararatune sami, kadi asapuniki: 

15 “Eda pesan mlegendahang parekan seselikan 
Ulune, tur eda pesan nundik paranabin 
Ulune.” 


16 Ida Sang Hyang Widi Wasa ngadakang sayah 
ageng ring jagat kaulan Idane punika tur 
ngambil bekelnyane makasami. 

17 Nanging Ida ngutus anak adiri ngriinin ipun, 
inggih punika dane Yusup, anak sane 
sampun kadol dados panjak. 


KIDUNG 105.18--25 2562 


18 Cokor danene kategul antuk ante miwah 
kantan danene kante antuk ante besi, 

19 kantos saluiring sane sampun ramalang 
dane sawiakti prasida kasidan. Sabdan Ida 
Sang Hyang Widi Wasa sane muktiang 
mungguing dane patut. 

20 Sapanglanturipun, sang prabu ring Mesir 
sampun mebasang dane. Pamrentah 
bangsane punika sane mebasang dane. 

21 |da maicayang pamrentahan idane ring Dane 
Yusup, tur ngamanggehang dane dados 
pamrentah buat jagat idane makasami. 

22 Ida maicayang wewenang ngamong 
paraprakanggen idane, tur kakuasan buat 
mrentahang parabaudandan idane. 


23 Sasampune punika Dane Yakub raris lunga ka 
Mesir, tur jenek irika. 

24 ida Sang Hyang Widi Wasa mapaica oka akeh 
pisan ring parakaulan idane, tur nadosang 
ipun sitengan ring meseh-mesehipune. 

25 Ida Sang Hyang Widi Wasa ngawinang wong 
Mesire pada geting ring kaulan Idane, tur 
ngawinang ipun nibakang pangindrajala 
ring kaulan Idane. 


KIDUNG 105.26--35 2563 


26 Sasampune punika Ida raris ngutus Dane 
Musa, parekan Idane miwah Dane Harun 
sane sampun selik Ida. 

27 Sang kalih nyinahang pakardin Ida Sang 
Hyang Widi Wasa Sane Maha Wisesa, tur 
ngardi katawahan-katawahan ring tanah 
Mesir. 

28 ida Sang Hyang Widi Wasa nedunang peteng 
dedet ring jagate irika, nanging wong 
Mesire nenten ngiringang pituduh Idane. 

29 Tukad-tukade ring Mesir ubah Ida toyanipune 
kadadosan rah, tur Ida ngamademang 
sawatek ulame sane wenten irika. 

30 Jagat Mesire sami kabekin antuk katak. 
Kantos rauh ka purin ida sang prabu sami 
bek antuk katak. 

31 Ida Sang Hyang Widi Wasa tumuli mapituduh, 
raris wenten buyung miwah legu ngriung 
nglikub jagatnyane makasami. 

32 Makadados gentos sabehe sane biasa, 

Ida nedunang ujan es miwah kilap ring 
tegalnyane. 

33 Ida ngrusak wit anggur miwah wit aanipun, 
tur mungkatang sawatek wit tarune. 

34 ida masabda, raris wenten balang rauh, 
nenten keni wilangin katahipun. 

35 Sawatek sane ring tegale sami teda ipun, tur 
sakancan pamuponnyane sami teda ipun. 


KIDUNG 105.36-43 2564 


36 Ida ngamademang sakancan pianak 
muani sane pinih kelih saking sawatek 
kulawargan wong Mesire. 


37 Sasampune punika Ida raris nuntun bangsa 
Israele rarud saking irika. Bangsane punika 
pada makta mas miwah perak, tur ipun 
sareng sami pada seger tur siteng-siteng. 

38 Wong Mesire pada ajerih ring ipun, tur pada 
liang rikala ipun makaon saking irika. 

39 Ida Sang Hyang Widi Wasa nyayubin kaulan 
Idane antuk mega, tur mapaica geni rikala 
wengi, buat nyuluhin ipun. 

40 Ipun sareng sami pada mapinunas, tur Ida 
mapaica paksi puuh. Ida mapaica ajengan 
saking suarga mangda ipun sareng sami 
prasida wareg. 

41 Ida mungkah gunung batu, tumuli wenten 
toya muncrat tur membah ring tegal 
melakange, waluya sakadi tukad. 

42 Ida eling ring prajanjian Idane sane suci ring 
Dane Abraham, parekan Idane. 


43 Duaning punika Ida nuntun kaulan Idane 
rarud saking Mesir, mawinan ipun 
sareng sami pada makidung miwah 
masuryak-suryak saha liang. 


KIDUNG 105.44-106.3 2565 


44 Ida mapaica tanah druen bangsane lian ring 
ipun, tur nglugrain ipun pada ngambil 
pategalanipune dados druenipune 
suang-suang, 

45 mangda kaulan Idane pada satinut ring 
pidabdab Idane, tur ngamanggehang 
pituduh-pituduh Idane makasami. 


Pujija Ida Sang Hyang Widi Wasa! 


Sih pasuecan Ida Sang Hyang 
Widi Wasa ring kaulan Idane 


106 1 Pujija Ida Sang Hyang Widi Wasa! 


Pada ngaturang panyuksmaja ring 
Ida Sang Hyang Widi Wasa santukan 
Ida kalintang becik. Sih pasuecan Idane 
langgeng salami-laminipun. 

2 Sapasirake sane mrasidayang nyritayang 
sakancan paindikan sane ageng-ageng 
sane sampun kardi Ida? Sapasirake sane 
mrasidayang tegep muji Ida? 

3 Bagia sakancan anake sane satinut ring 
pituduh-pituduh Idane, sane setata 
nglaksanayang paindikan-paindikan sane 
patut. 


KIDUNG 106.4-9 2566 


4 Duh Ratu Sang Hyang Widi Wasa elingangja 
taler titiang, rikalaning Palungguh IRatu 
mapaica pitulungan ring kaula druene. 
Etangja taler titiang rikalaning Palungguh 
IRatu ngrahayuang ipun. 

5 Lugrainja titiang ngeton gemuh landuh 
sane kapuponin antuk kaulan Palungguh 
IRatune, tur sareng muponin kaliangan 
bangsa druene, ring sakancan kabungahan 
kaula druen Palungguh IRatu. 


6 Titiang sareng sami sampun madosa, sakadi 
sane sampun kalaksanayang antuk leluur 
titiange. Titiang sampun malaksana dursila 
tur corah. 

7 Leluur titiange ring Mesir nenten ngresep 
ring pakardin Ida Sang Hyang Widi Wasa 
sane tawah-tawah. Ipun lali mungguing 
sampun ping kuda-kuda Ida nyinahang sih 
pasuecan Idane ring ipun, tur ipun pada 
brontak ring Segara Teberau pamantuka 
ring Ida Sang Maha Kuasa. 

8 Nanging Ida ngrahayuang ipun sakadi sane 
sampun janjiang Ida, mangda sinah 
kawisesan Idane sane agung. 

9 Ida ngrauhang prentah ring Segara Teberau 
punika, tur segarane tumuli nyat. Ida 


KIDUNG 106.10-16 2567 


nuntun kaulan Idane nglintang ring dasar 
segarane sane tuh. 

10 ida ngluputang ipun saking sakancan anak 
sane geting ring ipun. Ida ngrahayuang 
ipun saking sakancan meseh-mesehipune. 

11 Nanging meseh-mesehipune sami kalancah 
antuk toya, tur angan adiriko nenten 
wenten sane kantun urip. 

12 Duaning punika kaulan Idane raris ngega 
ring prajanjian-prajanjian Idane tur pada 
makidung muji-muji Ida. 


13 Nanging ipun digelis lali ring paindikan 
sane sampun kardi Ida tur nenten nyak 
nyantosang pituduh Idane. 

14 Ring tegal melakange ipun pada kaliput antuk 
indriannyane, sarwi mintonin Ida Sang 
Hyang Widi Wasa. 

15 Irika Ida nagingin pinunasipune, nanging 
Ida taler ngrauhang grubug ageng ring 
pantaranipune. 


16 Ring tegal melakange puniki ipun pada iri ati 
ring Dane Musa miwah ring Dane Harun, 
parekan Ida Sang Hyang Widi Wasa sane 
suci. 


KIDUNG 106.17-24 2568 


17 Duaning punika, pretiwine raris engkag 
tur nguluh Datan miwah Abiram tumuli 
kapendem sakulawargannyane. 

18 Geni tedun nilap paraanake sane nyarengin 
ipun, tur ngeseng sakancan jadmane sane 
dursila. 


19 Ipun pada ngardi arca banteng mas ring Sinai, 
tumuli pada nyumbah arcane punika. 

20 Ipun nyilurin kaluihan Ida Sang Hyang Widi 
Wasa antuk arca banteng, buron sane 
neda padang. 

21 [pun lali ring Ida Sang Hyang Widi Wasa sane 
sampun ngrahayuang ipun antuk pakardin 
Idane sane mawisesa ring Mesir. 

22 Ambate luih paindikan sane kardi Ida irika! 
Kalintang ngangobin pisan pakardin Idane 
ring Segara Teberau. 

23 Rikala Ida Sang Hyang Widi Wasa 
ngandikayang jaga nyirnayang kaulan 
Idane, irika Dane Musa, parekan seselikan 
Idane, raris nangkil ring ajeng Ida Sang 
Hyang Widi Wasa, buat nambakin pidukan 
Idane mangda sampunang Ida kantos 
nyirnayang kaulan Idane. 


24 Sapanglanturipun, ipun raris nulak tanah 
sane ngliangin punika, santukan ipun 


KIDUNG 106.25-30 2569 


nenten ngega ring janjin Ida Sang Hyang 
Widi Wasa. 

25 Ipun pada negak ring kemahipune sarwi 
ngrengkeng, tur nenten nyak miragiang 
sabdan Ida Sang Hyang Widi Wasa. 

26 Punika awinannya Ida duka ring ipun, 
mungguing Ida jaga ngamademang ipun 
ring tegal melakange, 

27 tur jaga nyambehang katurunanipune ring 
pantaran bangsa-bangsane sane nenten 
nyungsung Widi, saha manggayang ipun 
padem ring gumin anak tios. 


28 Sapanglanturipun ring Peor parakaulan 
Ida Sang Hyang Widi Wasa pada sruron 
nyumbah Dewa Baal, tur nunas surudan 
sane pecak katur ring dewa sane nenten 
mangkihan. 

29 [pun pada nanginin pidukan Ida Sang Hyang 
Widi Wasa, malantaran laksananipune 
punika, mawanan grubuge ageng nibenin 
ipun. 

30 Nanging Dane Pinehas raris ngadeg tur 
ngukum jadmane sane iwang, duaning 
punika pidukan Ida Sang Hyang Widi Wasa 
raris purna. 


KIDUNG 106.31-38 2570 


31 Pakardin danene sane becik punika kelingang 
rauh mangkin tur jaga kelingang ring 
masa-masa sane jaga rauh. 


32 Ring toya kalebutane ring Meriba kaulan 
Idane ngawinang Ida duka, tur Dane Musa 
keni pakewuh ulihan ipun sareng sami. 

33 [pun sareng sami ngawinang Dane Musa 
kalintang duka, ngantos dane tan 
jangkayan ngwedalang pangandika. 


34 Ipun sareng sami, nenten ngamademang 
jadmane sane nenten nyungsung Widi, 
sakadi pituduh Ida Sang Hyang Widi Wasa 
ring ipun. 

35 Nanging ipun pada saling juang ngajak 
jadmane punika, tur ninutin tata 
kramanipune. 

36 Kaulan Ida Sang Hyang Widi Wasa pada 
nyungsung arca, tur paindikane punika 
ngawinang kakaonanipun. 

37 Ipun pada ngaturang pianak-pianakipune 
muani miwah luh, makadados aturan ring 
arcane ring Kanaan. 

38 [pun pada ngamademang rarene sane tan 
paiwang punika, tur tanahe irika kaletehin 
antuk sawannyane. 


KIDUNG 106.39-46 2571 


39 Ipun sareng sami ngawinang deweknyane 
cemer, malantaran laksanannyane punika 
tur sampun nenten satia tuu ring Ida Sang 
Hyang Widi Wasa. 


40 Punika awinan Ida Sang Hyang Widi Wasa 
menggah piduka ring kaulan Idane, tur 
nenten seneng malih ring ipun. 

41 Ipun kaserahang ring kakuasan bangsa 
sane nenten nyungsung Widi, tur 
meseh-mesehipune pada mrentah ipun. 

42 Ipun pada kajajah antuk meseh-mesehipune, 
tur ipun pada nungkul ring meseh- 
mesehipune. 

43 Ping kuda-kuda Ida Sang Hyang Widi Wasa 
mebasang kaulan Idane, nanging ipun 
adenan mambek dura cara nglawan Ida, 
tur sayan dalem kalebu ring dosane. 

44 Nanging, Ida Sang Hyang Widi Wasa tansah 
mirengang pinunasnyane, rikalaning ipun 
masesambatan, tur Ida nglinguang ipun. 

45 Pabuat kabecikanipune, Ida eling ring janjin 
Idane, tur malantaran sih pasuecan Idane 
sane kalangkung ageng Ida kawelas arsan. 

46 Ida ngawinang sakancan bangsane sane 
nindes ipun marasa kangen ring ipun. 


KIDUNG 106.47-107.2 2572 


47 Duh Ratu Sang Hyang Widi Wasa, Widin 
titiange, luputangja titiang tur baktaja 
titiang mawali saking pantaran bangsa- 
bangsane punika, mangda titiang 
mrasidayang ngaturang panyuksma tur 
muji parab Palungguh IRatu sane suci. 


48 pujija Ida Sang Hyang Widi Wasa, Widin 
Israele! Pujija Ida sane mangkin ngantos 
salawas-lawasipun! Ngiringja iraga sareng 
sami pada mabaos Amin! 


Pujija Ida Sang Hyang Widi Wasa! 


CAKEPAN SANE KAPING LIMA 
(Kidung 107--150) 


Puji-pujian pabuat Ida Sang Hyang 
Widi Wasa duaning kabecikan Idane 


107 1 Pujija Ida Sang Hyang Widi 
Wasa, santukan Ida kalintang 
becik. Sih pasuecan Idane langgeng 
salami-laminipun. 
2 Duh parasemeton sane sampun karahayuang, 


wali-walininja atur pamujin semetone 
pamantuka ring Ida Sang Hyang Widi 


KIDUNG 107.3-9 2573 


Wasa. Ida sampun ngluputang semeton 
saking arepan meseh semetone. 

3 [da sampun makta semeton mawali saking 
jagat sunantara, saking kangin miwah 
kauh, saking kaler miwah kelod. 


4 Wenten sane ngumbara ring tegal melakange, 
tur ipun nenten mrasidayang manggihin 
margi jagi ka kota, buat genah ipune 
magumana. 

3 Ipun sami pada bedak layah, tur ipun sampun 
tan maderbe pangajap-ajap malih. 

6 Rikalaning ipun katempuh antuk kakewehan, 
ipun pada masesambatan ring Ida 
Sang Hyang Widi Wasa, tur Ida 
ledang ngrahayuang ipun saking 
kamewehanipune. 

7 Ida nantan ipun ring margine sane beneng, 
sane ngungsi kota genahipune jaga 
magumana. 

8 Ipun patut pada ngaturang panyuksma ring 
Ida Sang Hyang Widi Wasa, santukan sih 
suecan Idane sane langgeng, tur duaning 
paindikan sane luih-luih sane sampun 
kardi Ida pabuat ipun. 

9 Anake sane bedak sampun icen Ida 
nginum kantos waneh, tur anake sane 


KIDUNG 107.10-15 2574 


seduk sampun kicen tetedan antuk 
paindikan-paindikan sane becik. 


10 Wenten anak sane magenah ring genahe 
sane remrem miwah peteng dedet. 
Wenten katawan, kasangsarain, kategul 
antuk ante, 

11 santukan ipun sampun nglawan pituduh Ida 
Sang Hyang Widi Wasa Sane Maha Wisesa 
miwah nulak sapatitah Idane. 

12 [pun pada rumasa leleh, santukan pakaryan 
sane kalintang abot. Ipun nylempoh, tur 
nenten wenten sane mamanah nulungin 
ipun. 

13 Raris sajeroning nandang pakewuh, ipun 
tumuli nunas ica ring Ida Sang Hyang Widi 
Wasa, tur Ida ledang ngluputang ipun 
saking kamewehanipune. 

14 ida nantan ipun medal saking genahipune 
sane remrem miwah peteng dedet, saha 
nastas antenipune ngantos pegat-pegat. 

15 Ipun patut pada ngaturang panyuksma ring 
Ida Sang Hyang Widi Wasa santukan sih 
pasuecan Idane sane langgeng, samaliha 
pabuat paindikan-paindikan sane luih-luih 
sane sampun kardi Ida pabuat ipun. 


KIDUNG 107.16-22 2575 


16 Ida nyibak jelanan gapurane sane 
malakar antuk temaga tur ngenyagang 
palang-palang sane malakar antuk besi. 


17 Wenten anak sane kalintang nambet. Ipun 
nandang pakewuh malantaran dosanipune 
miwah malantaran laksanan ipune sane 
dursila. 

18 [pun sampun nenten mrasidayang ngeled 
pangan kinum, tur ipun sampun 
tambis-tambis padem. 

19 Kenginan sajeroning ipun nandang 
pakewuh, ipun pada masesambatan 
nunas ica ring Ida Sang Hyang Widi 
Wasa, tur Ida ngrahayuang ipun saking 
kamewehanipune. 

20 Ida nyegerang ipun malantaran sabdan Idane, 
tur ngluputang ipun saking bangbang 
setrane. 

21 Ipun patut ngaturang panyuksma ring 
Ida Sang Hyang Widi Wasa, sawetning 
pasuecan Idane sane langgeng miwah 
duaning paindikan-paindikan sane luih 
sane sampun kardi Ida pabuat ipun. 

22 Ipun patut matur panyuksma malantaran 
ngaturang aturan miwah masrana 
makidung kaliangan, ipun patut nyritayang 
saananing sane sampun kardi Ida. 


KIDUNG 107.23-30 2576 


23 Wenten anak sane malayar nganggen kapal 
buat ngulati pangupa jiwanipune ring 
segarane. 

24 Ipun pada ngeton pakardin Ida Sang 
Hyang Widi Wasa, pakardin Idane sane 
ngangobin ring segarane. 

25 Ida masabda, mawinan angin barete ngawitin 
mampeh, sane ngawinang toyan segarane 
maombakan. 

26 Kapal-kapale tumuli kasabatang ka 
ambarane, wusan punika raris 
kacemplungang ka toyane sane dalem. 
Sajeroning bencana sane kadi asapunika, 
manusane nenten madue pangajap-ajap 
malih. 

27 Ipun pada katanjung tur srayang-sruyung 
sakadi jadmane punyah. Sakancan 
karirihanipune sampun tan paguna. 

28 Kenginan sajeroning ipun katempuh 
kamewehan punika ipun masesambatan 
nunas ica ring Ida Sang Hyang Widi Wasa, 
tur Ida ledang ngrahayuang ipun saking 
saananing kamewehanipune. 

29 Ida raris ngandika mangda angin barete 
punika endek miwah ombak segarane 
mangda degdeg. 

30 Ipun sami pada liang, santukan ombak 
segarane sampun degdeg, tur Ida makta 


KIDUNG 107.31-37 2577 


ipun saha rahayu ngungsi palabuhan sane 
ulati ipun. 

31 pun patut ngaturang panyuksma ring Ida 
Sang Hyang Widi Wasa, santukan sih 
pasuecan Idane sane langgeng, duaning 
paindikan sane luih sane sampun kardi Ida 
pabuat ipun. 

32 Ipun patut nglumbrahang kagungan Idane 
ring arepan pasangkepan rakyate miwah 
ngluihang Ida ring ajeng paruman 
parapamimpin rakyate. 


33 |da Sang Hyang Widi Wasa ngawinang 
tukad-tukade pada tuh latuh, tur nyampet 
toya kalebutane. 

34 Ida ngawinang tanahe sane gemuh landuh 
dados tegal melakang, malantaran 
kadursilan jadmane sane magenah irika! 

35 Ida ngubah tegal melakange dados tlaga 
miwah tanahe sane tuh dados toya 
kalebutan sane nglebus. 

36 Ida nglugrain jadmane sane nandang seduk 
magenah irika, tur ipun ngwangun kota 
makadados genahipune magumana. 

37 Ipun nyambeh bibit ring tegale miwah 
nandur wit anggur, tumuli molih pamupu 
sane maliah-liah. 


KIDUNG 107.38-43 2578 


38 Ida ngamertanin kaulan Idane, tur ipun pada 
maderbe pianak akeh. Ida matiningin 
ingon-ingonipune, mangda nenten tuna. 


39 Rikala kaulan Idane kakaonang tur 
kanistayang antuk penjajah sane nyapa 
kadi aku miwah antuk kasangsaran, 

40 Ida tumuli nganistayang jadmane sane 
nyajah ipun punika, tur ngawinang ipun 
ngumbara ring tegal melakange sane 
durung naenin entap ipun. 

41 Nanging Ida ngluputang jadmane sane tiwas 
saking kasangsaran ipune tur ngawinang 
kulawarganipune sayan ngakehang sakadi 
papunduhan biri-birine. 

42 Jadmane sane patut sami pada liang rikala 
ngeton indike punika, nanging jadmane 
sane dursila sami pada bungkem. 


43 Dumadak jadmane sane wicaksana pada 
minehin paindikane punika. Dumadak 
ipun pada ngangkenin sih pasuecan Ida 
Sang Hyang Widi Wasa sane langgeng 
punika. 


KIDUNG 108.1-6 2579 


Pangastawan buat nunas 
pitulungan nglawan musuh 


(Kid. 57:7-11; 60:5-12) 


108 1 Duh Ratu Sang Hyang Widi Wasa, 
manah titiange telas pisan. Titiang 


mamanah makidung tur ngluihang 
Palungguh IRatu! Ih jiwan tiange, 
bangunja! 

2 Ih suling muah rebab tiange pada bangunja! 
Tiang lakar nundun matan ai. 

3 Duh Ratu Sang Hyang Widi Wasa, titiang 
praya ngaturang panyuksma ring 
ayun Palungguh IRatu, ring pantaran 
parabangsane. Titiang praya muji 
Palungguh IRatu ring pantaran rakyate 
sami. 

4 Sih pasuecan Palungguh IRatu sane nenten 
rered-rered punika tegehipun rauh ka 
suargan, tur kasatian Palungguh IRatu 
rauh ka akasane. 

5 Duh Ratu Sang Hyang Widi Wasa, sinahangja 
kagungan Palungguh IRatu ring akasane 
miwah kaluihan Palungguh IRatu ring 
sakuub jagate sami. 

6 Luputangja titiang antuk kawisesan Palungguh 
IRatune, tur daginginja pinunas titiange, 


KIDUNG 108.7-12 2580 


mangdane kaula sane sayangang 
Palungguh IRatu punika prasida luput. 


7 Saking linggih Idane sane suci, Ida Sang Hyang 
Widi Wasa sampun masabda sapuniki: 
“Ulun lakar ngadumang kota Sikem muah 
Lebak Sukote teken kaulan Ulune. 

8 Kota Gilead muah Manase dadi duen Ulune. 
Epraim dadi tetopong Ulune muah Yehuda 
dadi teteken muah ciri kaprabon Ulune. 

9 Nanging Moab lakar anggon Ulun wadah 
pabasehan, tur Ulun lakar ngentungang 
sandal Ulune sig Edome makaciri ia dadi 
gelah Ulune. Ulun lakar masuryak-suryak, 
sawireh Ulun menang nglawan Pilistin.” 


10 Duh Ratu Sang Hyang Widi Wasa, sapasirake 
jaga ngajak titiang ngranjing ka kota sane 
kiter antuk benteng? Sapasirake jaga 
nandan titiang ngranjing ka Edom? 

11 Punapike sawiakti Palungguh IRatu sampun 
nilar titiang? Boyake Palungguh IRatu jaga 
nyarengin wadua balan titiange mamargi 
ka payudan? 

12 Tulungja titiang nglawan meseh titiange, 
santukan pitulungan manusane nenten 
wenten pikenohipun. 


KIDUNG 108.13-109.6 2581 


13 Yening Ida Sang Hyang Widi Wasa nyarengin 
titiang, titiang jaga menang. Ida pacang 
ngaonang meseh-meseh titiange. 


Sesambatan anake sane 
katempuh antuk kakewehan 


109 1 Duh Ratu Sang Hyang Widi Wasa, 
titiang muji Palungguh IRatu. 


Sampunangja Palungguh IRatu meneng 
kewanten. 

2 Jadmane dursila miwah jadmane bobab 
sampun nyiatin titiang. Ipun sampun 
misunayang titiang. 

3Samaliha ipun maosang indik-indik sane tan 
patut ngeniang indik titiange, tur tan 
pakrana ipun nyiatin titiang. 

4 ipun nglawan titiang yadiastun titiang 
nresnain ipun tur sampun ngastawayang 
ipun. 

> Ipun ngwales kabecikan titiange antuk 
kadursilan miwah tresnan titiange kawales 
antuk angkara murka. 


6 Ledang Palungguh IRatu ngamanggehang 
hakim sane tan adil jaga nepasin meseh 
titiange, tur banggayang mesehipune 
nalih ipun. 


KIDUNG 109.7-14 2582 


7 Dumadak ipun katepasin, tur kabaos iwang 
samaliha dumadak pangastawannyane 
dados kiwangannyane. 

#Dumadak ipun gelis padem, tur dumadak 
pakaryanipune kambil antuk anak lianan. 

9 Dumadak pianak-pianakipune dados anak 
ubuh miwah somahipune dados anak 
balu. 

10 Dumadak pianakipune ngumbara 
dados gegendong saparan-paran. 
Dumadak ipun katundung saking genah 
padunungannyane sane sampun uug. 

11 Dumadak anake sane mutangang 
ring ipun pada ngambil sakancan 
paderbeanipune samaliha dumadak 
sakancan pamuponipune kajarah antuk 
anak tiosan. 

12 Dumadak mangda nenten wenten anak 
sane madalem ipun, wiadin matiningin 
pianakipune sane ubuh, sane tinggalin 
ipun. 

13 Dumadak mangda katurunanipune 
padem makasami samaliha dumadak 
wastanipune nenten pacang kasambat 
ring katurunan sane jaga rauh. 

14 Dumadak Ida Sang Hyang Widi Wasa eling 
ring kadursilan leluuripune, tur nenten 

naenin ngampurayang dosa-dosan 
memenipune. 

15 Dumadak Ida Sang Hyang Widi Wasa tansah 
eling ring dosa-dosanipune samaliha 
dumadak ipun newek nenten kelingang 
malih. 


16 Jadmane punika nenten naenin mamanah 
nresnain anak tios. Ipun tansah 
nyangsarain miwah ngamademang anak 
tiwas, anak sane kakirangan miwah anak 
sane nenten maderbe pitulungan. 

17 [pun demen nemah anak. Duaning punika 
dumadak ipun keni temah! Ipun tan 
demen ngamertanin anak, duaning punika 
dumadak nenten wenten anak sane 
ngamertanin ipun. 

18 [pun sampun biasa nemah misuh sakadi ipun 
nyaluk panganggenyane. Duaning punika 
dumadak temahnyane nyrekcek kadi toya 
nyusup sikiannyane, tur sakadi minyak 
nyusup tulang-tulangipune. 

19 Dumadak temahnyane ngaput ipun sakadi 
kawaca, tur setata nglilit ipun sakadi 
sabuk! 


20 Duh Ratu Sang Hyang Widi Wasa, ukumja 
meseh-meseh titiange kadi asapunika, 

inggih punika anake sane mamanah 
dursila ring titiang. 

21 Nanging duh Ratu Sang Hyang Widi Wasa, 
Widin titiang, tulungja titiang anut 
ring janjin Palungguh IRatune samaliha 
luputangja titiang malantaran kabecikan 
sih pasuecan Palungguh IRatu. 

22 Titiang sangsara tur nista. Atin titiange 
matatu raat pisan. 

23 Titiang tan bina sakadi lawate rikala sore, 
sane gelis ical. Titiang kampehang angin 
sakadi balange. 

24 |ulud titiange lemet duaning kakirangan 
teda, tur sikian titiange berag tegreg, 
kantun ikulit ngaput itulang. 

2> Ritatkala titiang kapanggih ring anak 
tios, ipun ngedekin titiang. Ipun pada 
ngadesem ring titiang. 


26 Duh Ratu Sang Hyang Widi Wasa, Widin 
titiange, tulunginja titiang malantaran sih 
pasuecan Palungguh IRatu sane nenten 
rered-rered, tur rahayuangja titiang. 

27 Banggayang mangda meseh-meseh titiange 
uning, mungguing wantah Palungguh 
IRatu sane ngrahayuang titiang. 

28 Banggayang ipun nemah titiang, nanging 
Palungguh IRatu sane jaga ngamertanin 

titiang. Dumadak sangsaran titiange 
ngawinang ipun kaon, nanging dumadak 
titiang parekan Palungguh IRatune jaga 
masuka rena. 

29 Dumadak meseh-meseh titiange jaga kakaput 
antuk kimud, tur dumadak kimudipune 
punika sakadi panganggenipune. 


30 Titiang jaga masuryak ngaturang panyuksma 
ring Ida Sang Hyang Widi Wasa. Titiang 
jaga muji Ida ring pasangkepan rakyate. 

31 Santukan Ida nindihin jadmane sane tiwas, 
tur ngluputang ipun saking jadmane sane 
jaga ngepet patinipune. 


Ida Sang Hyang Widi Wasa miwah 
sang prabu seselikan Idane 


1 10 1 Ida Sang Hyang Widi Wasa ngandika 
ring ratun titiange, sapuniki: “Maija 
cening negak dini di tengawan Ajine, 
kanti musuh-musuh ceninge dadiang Aji 
pajekjekan batis ceninge.” 

2 Ida Sang Hyang Widi Wasa jaga maicayang 
kakuasan kaprabon iratune saking Sion. 
Ida masabda kadi asapuniki: “Prentahja 
musuh-musuh ceninge makejang!” 

3 Rikala iratu ngebug meseh-meseh iratune, 
kaula druene jaga pada ngiring saking 

suka lila. Sakadi damuhe rikalaning ngedas 
lemah, kadi asapunika paratruna-trunane 
jaga pada rauh tangkil ring iratu ring 
bukit-bukite sane suci. 


4 Ida Sang Hyang Widi Wasa sampun ngardi 
prajanjian sane suci, tur Ida nenten jaga 
ngurungang prajanjian Idane punika. 
Janjin Idane sapuniki: “Cening lakar madeg 
pandita salawas-lawase manut sorohan 
Malkisedeke.” 


> Ida Sang Hyang Widi Wasa wenten ring tengen 
iratune. Yening Ida menggah, Ida jaga 
ngaonang pararatune sami. 

6 Ida jaga nibakang tetepasan ring bangsa- 
bangsane sami, tur jaga ngebekin 
ranangganane antuk sawa. Ida pacang 
ngaonang pararatune sane ring jagate 
sami. 

7 Ida sang prabu jaga nginum toya saking 
tukade sane wenten ring sisin margine, tur 
ida jaga molih kakuatan malih, saha jaga 
molih ring rana. 


Pujian pamantuka ring Ida 
Sang Hyang Widi Wasa 


1 1 1 1 Pujija Ida Sang Hyang Widi Wasa! 

Titiang jaga ngaturang panyuksma 
ring Ida Sang Hyang Widi Wasa, saking 
saguluking manah titiange ring pauman 
parakaulan Idane. 

2 Ambate luih paindikane sane kakardi antuk 
Ida Sang Hyang Widi Wasa. Sakancan 
anake sane marasa liang ring paindikane 
punika sami pada mamanah ngresepang 
paindikane punika. 

3 Sakancan sane kardi Ida punika luih 
agung pisan. Kadilan Idane langgeng 
salami-laminipun. 


4 Ida Sang Hyang Widi Wasa nenten 
manggayang iraga lali ring pakardi- 
pakardin Idane sane ngangobin. Ida 
kalintang sih sueca miwah asung lugraha. 

> Ida mapaica pangan kinum ring anake sane 
ngluihang Ida, tur Ida nenten naenin lali 
ring prajanjian Idane. 

6 Ida sampun nyinahang kawisesan Idane ring 
kaulan Idane, malantaran Ida maicayang 
jagat wong sunantarane ring ipun. 


7 Ring saluiring pakardin Idane, Ida maraga satia 
tuu turing adil. Sakancan pituduh Idane 
nyandang kapiandel. 

8 Pituduh-pituduhe punika langgeng 
salami-laminipun, tur pituduhe punika 
kapaicayang sajeroning kapatutan miwah 
kadilan. 

9 Ida mebasang kaulan Idane, tur Ida ngardi 
prajanjian sane langgeng ring ipun. Ida 
maraga suci tur maha wisesa. 

10 Margi buat ngulati kawicaksanane, punika 
ngluihang Ida Sang Hyang Widi Wasa. 
Ida mapaica tetepasan sane patut 
ring sakancan anake sane sairing ring 
pituduh-pituduh Idane. Ida patut kapuji 
salami-laminipun. 


Bagia anake sane patut 
1 1 2 1 Pujija Ida Sang Hyang Widi Wasa! 


Bagia anake sane ngluihang Ida Sang 
Hyang Widi Wasa, sane saking liang 
ngamargiang sapatitah Idane. 

2 Pianak-pianak jadmane sane patut jaga 
mawisesa ring jagate, tur katurunannyane 
pacang molih merta. 

3 Kulawargannyane wibuh, tur ipun jaga gemuh 
landuh salami-laminipun. 

4 Ring sajeroning peteng dedet, jaga wenten 
galang masinar pabuat anake sane patut, 
sane kapiolasan, panyayang miwah adil. 

> Bagia anake sane mutangang, sane saking 
jujur ngamargiang pakaryannyane. 

6 Anake sane patut jaga tansah sida karya, tur 
ipun setata jaga kelingang. 


7 Ipun nenten jaga ajerih nrima orti sane kaon. 
Pangegan ipune kukuh bakuh tur ipun 
pracaya ring Ida Sang Hyang Widi Wasa. 

8 Ipun nenten sangsaya wiadin ajerih. Ipun 
pracaya jaga manggihin meseh-meseh 
ipune kaon. 

9 Ipun mapadana ring anake sane kakirangan, 
tur kapiolasan ipune nenten rered-rered. 
Ipun jaga mawisesa tur kajiang. 

10 Rikala jadmane sane dursila ngeton 
paindikane puniki, ipun sami pada 
pedih. Ipun pedih angarab-arab, raris 
sirna. Pangajap-ajap ipune sirna kantos 
salami-laminipun. 


Puji-pujian buat kabecikan 
Ida Sang Hyang Widi Wasa 


1 1 3 1 Pujija Ida Sang Hyang Widi Wasa! 

Ih paraparekan Ida Sang Hyang Widi 

Wasa, pujija parab Idane! 

2 Parab Idane pacang kapuji, sane mangkin 
kantos salami-laminipun. 

3 Pujija parab Ida Sang Hyang Widi Wasa, saking 
kangin rauh kauh! 

4 Ida Sang Hyang Widi Wasa nitah sakancan 
bangsa-bangsane makasami, tur kaluihan 
Idane ngungkulin akasane makasami. 


> Tan wenten anak sane nyamenin Ida Sang 
Hyang Widi Wasa, Widin iragane. Ida 
malinggih ring genahe sane pinih tegeh. 

6 Nanging Ida ledang macingakan tedun buat 
ngaksi akasa miwah pretiwine. 

7 Ida mangunang anake tiwas-tiwas saking 
buke, tur Ida ningtingang anake sane 
kakirangan saking kasangsaranipune. 

8 Ida nadosang ipun kantin pararatune, inggih 
punika pararatun kaulan Idane. 

9 Ida ngajiang paraistrine sane bengkung ring 
pumahannyane, tur Ida ngawinang ipun 
bagia malantaran Ida mapaica pianak ring 
ipun. 


Pujija Ida Sang Hyang Widi Wasa! 

Kidung Rerainan Paskah 


1 14 1 Rikala rakyat Israele nilar Mesir, rikala 
katurunan Dane Yakub nilar jagat 
sunantarane punika, 

2 Yehuda dados kaula sane suci pabuat Ida Sang 
Hyang Widi Wasa, tur Israel dados druen 
Idane ngraga. 


3 Rikala Segara Gelagah ngeton, ipun tumuli 
malaib, tur Tukad Yordane nyat. 

4 Gunung-gununge pada kecag-kecog waluya 
sakadi kambing, tur bukit-bukite 
cebar-cebur waluya sakadi godel 
biri-birine. 


5 Ih pasih, apa ane ngranayang iba malaib? 
Muah iba Tukad Yordan ngudiang dadi iba 
nyat? 

6 Iba gunung-gunung, ngudiang iba dadi 
kecag-kecog buka kambinge, tur iba 
bukit-bukit, ngudiang iba cebar-cebur 
buka godel biri-birine? 


7 Ih pretiwi, jejeh ngetorja dikala Ida Sang 
Hyang Widi Wasa rauh, tur jejeh ngetorja 
di ayun Widin Yakube. 

8 Ida ane ngubah bukit batune dadi tlaga muah 
ngubah batu kaange ane katos dadi yeh 
kalebutan ane membah. 


Wantah asiki Widi sane sujati 


1 15 1 Duh Ratu Sang Hyang Widi Wasa, 
wantah pabuat Palungguh IRatu 


kewanten pujiane patut katurang, boyaja 
pabuat titiang, santukan sih pasuecan 
miwah kasatian Palungguh IRatune nenten 
naenin rered. 


2 Punapi awinanipun bangsa-bangsa 
pada mataken ring titiang, sapuniki: 
“Dijake Widin jerone?” 

3 Widin tiange ring suargan. Ida ngamargiang 
napija sane arsayang Ida. 

4 Dewa-dewanipune kakardi antuk perak miwah 
mas, karupayang antuk liman manusane. 

5 [pun maderbe bungut, nanging nenten 
mrasidayang mabaos. Ipun maderbe mata, 
nanging nenten mrasidayang ngeton. 

6 Ipun maderbe kuping nanging nenten 
mrasidayang ningeh, tur maderbe cunguh 
nanging nenten mrasidayang ngadek. 

7 Ipun maderbe lima, nanging nenten 
mrasidayang ngusud miwah maderbe 
buntut nanging nenten mrasidayang 

majalan. Samaliha ipun nenten 
mrasidayang masuara. 

8 Dumadak sawatek anake sane ngardi miwah 
pracaya ring arcane punika jaga pateh 
sakadi arca sane sampun kardi ipun 
punika. 


9 Ih semeton rakyat Israel, pracayaja ring Ida 
Sang Hyang Widi Wasa. Ida mapaica 
pitulungan miwah nyayubin semeton. 

10 Duh parapanditan Ida Sang Hyang Widi 
Wasa, pracayaja ring Ida Sang Hyang Widi 
Wasa. Ida mapaica pitulungan miwah 
nyayubin semeton. 

11 jh sawatek anake sane astiti bakti ring Ida, 
pracayaja ring Ida Sang Hyang Widi Wasa. 
Ida mapaica pitulungan miwah nyayubin 
semeton. 


12 |da Sang Hyang Widi Wasa eling ring 
iraga, tur jaga ngamertanin iraga. Ida 
jaga ngamertanin rakyat Israele miwah 
sakancan panditan Ida Sang Hyang Widi 
Wasa. 

13 Ida jaga ngamertanin sakancan anake sane 
nglinguang Ida. Agung alit sami pada 
kamertanin. 

14 Dumadak Ida Sang Hyang Widi Wasa mapaica 
pianak ring semeton, inggih punika 
semeton miwah katurunan semetone. 

15 Dumadak semeton kamertanin antuk Ida 
Sang Hyang Widi Wasa, sane ngardi akasa 
miwah pretiwi. 


16 Akasane punika druen Ida Sang Hyang Widi 
Wasa ngraga, nanging Ida maicayang 
pretiwi ring imanusa. 

17 Ida Sang Hyang Widi Wasa nenten kaluihang 
antuk jadmane sane padem miwah antuk 
jadmane sane ngungsi ka sunia loka. 

18 Nanging iraga, sane kantun urip, jaga 
ngaturang panyuksma ring Ida, sane 
mangkin kantos rauh salami-laminipun. 


Pujija Ida Sang Hyang Widi Wasa! 


Anake sane kaluputang saking pati, 
muji Ida Sang Hyang Widi Wasa 
1 16 1 Titiang astiti bakti ring Ida Sang 
Hyang Widi Wasa, santukan Ida 
mirengang atur titiange, tur Ida mirengang 
pinunas-pinunas titiange. 
2 Ida mirengang atur titiange sabilang titiang 

mapinunas ring Ida. 

3 Baya patine ngiter titiang, tur kadurgaman 
bangbang setrane nganampekin titiang. 
Titiang kaliput antuk katakutan miwah 
manah inguh. 

4 Irika titiang raris mapinunas ring Ida Sang 
Hyang Widi Wasa, sapuniki: “Duh Ratu 
Sang Hyang Widi Wasa, titiang mapinunas 
ring Palungguh IRatu, ledang Palungguh 
IRatu ngrahayuang titiang.” 


> Ida Sang Hyang Widi Wasa kalintang sih 
sueca tur adil, Widin iragane kalintang sih 
kapiolasan. 

6 Ida Sang Hyang Widi Wasa nyayubin anake 
sane nglisting. Rikala titiang katempuh 
bencana, Ida ngrahayuang titiang. 

7 Entegangja kenehe, ih jiwan tiange, sawireh 
Ida Sang Hyang Widi Wasa suba kalintang 
sueca teken tiang. 


8 Ida Sang Hyang Widi Wasa ngluputang titiang 
saking patine. Ida nyadsadin yeh matan 
titiange tur ngluputang titiang saking 
kakaonan titiange. 

9 Duaning punika titiang mamargi ring ayun Ida 
Sang Hyang Widi Wasa, ring jagat jadmane 
sane urip. 

10 Titiang tetep kantun pracaya, yadiastun 
titiang rikalaning mabaos kadi asapuniki: 
“Titiang kanyagang pisan.” 

11 Taler rikalaning titiang sajeroning katakutan 
tur mabaos sapuniki: “Tan wenten anak 
sane nyandang gugu.” 


12 Napi sane patut aturang titiang pamantuka 
ring Ida Sang Hyang Widi Wasa pabuat 
saluiring kabecikan Idane ring titiang? 

13 Titiang jaga ngaturang anggur ring Ida 
Sang Hyang Widi Wasa, buat matur 
panyuksma ring Ida, santukan Ida sampun 
ngrahayuang titiang. 

14 Ring pantaran pauman kaulan Idane, titiang 
jaga naur sesangin titiange ring Ida. 


15 Ambate sungkan pakayunan Ida Sang Hyang 
Widi Wasa, yening wenten salah tunggil 
kaulan Idane padem. 

16 Duh Ratu Sang Hyang Widi Wasa, titiang 
puniki parekan Palungguh IRatu. Titiang 
nyadia ngancangin Palungguh IRatu, 
sakadi sane sampun kalaksanayang antuk 
memen titiange. Palungguh IRatu sampun 
ngluputang titiang saking sang pati. 

17 Titiang jaga ngaturang panyuksma ring 
Palungguh IRatu miwah ngunggahang 

pangastawan titiange ring ayun Palungguh 
IRatu. 

18 Sajeroning paruman sawatek kaulan 
Palungguh IRatune, ring genahe sane suci 
ring Perhyangan Agung Palungguh IRatune 
ring Yerusalem, titiang jaga naur sesangin 
titiange ring ayun Palungguh IRatune. 

19 (116:18) 


Pujija Ida Sang Hyang Widi Wasa! 


Puji-pujian pabuat Ida Sang Hyang Widi Wasa 


1 17 1 Ih sakancan bangsa-bangsane sami, 
pujija Ida Sang Hyang Widi Wasa! Ih 
sawatek rakyate sami, pujija Ida! 

2 Sih pasuecan Idane ring iraga kalintang 
kukuh bakuh, tur kasatian Idane langgeng 
salami-laminipun. 


Pujija Ida Sang Hyang Widi Wasa! 


Atur panyuksma, santukan 
Ida mapaica kamenangan 


1 18 1 Aturangja panyuksma ring Ida Sang 
Hyang Widi Wasa, santukan Ida 


kalintang sueca, tur sih pasuecan Idane 
langgeng salami-laminipun. 

2 Ngiringja rakyat Israele makasami pada 
mabaos kadi asapuniki: “Sih pasuecan 
Idane langgeng salami-laminipun.” 

3 Ngiringja parapanditan Ida Sang Hyang 
Widi Wasa makasami pada mabaos kadi 
asapuniki: “Sih pasuecan Idane langgeng 
salami-laminipun.” 

4 Ngiringja sawatek anake sane astiti bakti 
ring Ida, makasami pada mabaos kadi 
asapuniki: “Sih pasuecan Idane langgeng 
salami-laminipun.” 


3 Ring sajeroning titiang katempuh antuk 
kamewehan, titiang mapinunas ring Ida 
Sang Hyang Widi Wasa, tur Ida nagingin 
pinunas titiange saha mebasang titiang. 

6 Ida Sang Hyang Widi Wasa ngiangin titiang, 
titiang nenten pacang ajerih. Napike sane 
jaga sida kalaksanayang antuk anake 
marep ring titiang? 

7 Ida Sang Hyang Widi Wasa mapaica pitulung 
ring titiang, tur titiang jaga ngeton 
meseh-meseh titiange kaon. 

8 Becikan suksrah ring Ida Sang Hyang Widi 
Wasa, bandingang ring jaga ngandelang 
manusane. 

9 Becikan suksrah ring Ida Sang Hyang Widi 
Wasa, bandingang ring jaga ngandelang 
parapamimpin manusane. 


10 Katah meseh-meseh sane ngiter titiang, 
nanging ipun sirnayang titiang antuk 
kawisesan Ida Sang Hyang Widi Wasa. 

11 (pun ngiter titiang, nanging ipun sirnayang 
titiang antuk kawisesan Ida Sang Hyang 
Widi Wasa. 

12 [pun pagriung ngrebut titiang sakadi nyawan, 
nanging titiang nyirnayang ipun. Ipun 
gelis puun sakadi genine nilap punyan 
ketket. Titiang nyirnayang ipun masrana 
kawisesan Ida Sang Hyang Widi Wasa. 

13 Titiang kasiatin banget pisan kantos 
tambis-tambis kaon, nanging Ida Sang 
Hyang Widi Wasa mapaica pitulungan ring 
titiang. 

14 Ida Sang Hyang Widi Wasa mapaica 
kawisesan miwah kasitengan ring titiang, 
tur Ida sampun ngluputang titiang. 


15 Piragiangja suryak kamenangan ring 
kemah-kemah kaulan Ida Sang Hyang Widi 
Wasa, kadi asapuniki: “Kawisesan Ida Sang 
Hyang Widi Wasa sane sampun ngawinang 
punika makasami. 

16 Kawisesan Idane sane sampun ngawinang 
iraga menang, inggih punika kawisesan 
Idane sane luih ring rananggana.” 


17 Titiang nenten jaga padem, nanging titiang 
jaga urip, tur jaga nglumbrahang paindikan 
sane sampun kakardi antuk Ida Sang 
Hyang Widi Wasa. 

18 [da sampun nyisipang titiang banget pisan, 
nanging Ida nenten manggayang titiang 
padem. 


19 Ampakinja titiang korin Perhyangan Agunge. 
Titiang jaga ngranjing tur ngaturang 
panyuksma ring Ida Sang Hyang Widi 
Wasa. 


20 Puniki kori agung Ida Sang Panembahan, tur 
wantah jadmane sane patut kewanten 
sane kalugra ngranjing. 


21 Duh Ratu Sang Hyang Widi Wasa, titiang muji 
Palungguh IRatu, santukan Palungguh 
IRatu nagingin pinunas titiange, tur 
Palungguh IRatu sampun mapaica 
kamenangan ring titiang. 

22 Batune sane kakutang antuk tukang batune, 
sane kanggep tan paguna, sane mangkin 
mabalik dados batu sane maha utama. 

23 Paindikane punika sampun kakardi antuk 
Ida Sang Hyang Widi Wasa. Punika yuakti 
ngangobin pabuat iraga. 

24 Rahinane puniki, rahina kamenangan 
Ida Sang Hyang Widi Wasa. Ngiringja 
maliang-liang, tur ngluihang rahinane 
puniki. 

25 Duh Ratu Sang Hyang Widi Wasa, luputangja 
titiang. Duh Ratu Sang Hyang Widi Wasa, 
lugrainja titiang mangda titiang prasida 
labda karya. 


26 Dumadak Ida Sang Hyang Widi Wasa 
ngamertanin anake sane rauh sajeroning 
parab Idane. Titiang jaga ngamertanin 
semeton saking Perhyangan Agung Ida 
Sang Hyang Widi Wasa. 

27 ida Sang Hyang Widi Wasa punika maraga 
Widi, tur Ida sampun kalintang sueca 
ring titiang. Pada agemja carang tarune, 
ngiringja kawitin upacarane samaliha 
ngiringja iraga mamargi ngilehin 
pamorboran aturane. 

28 Palungguh IRatu Widin titiange, tur titiang 
ngaturang panyuksma ring Palungguh 

IRatu. Titiang jaga nglumbrahang 
kagungan Palungguh IRatune. 


29 Matur panyuksmaja ring Ida Sang Hyang 
Widi Wasa, santukan Ida maraga sih 
sueca. Sih pasuecan Idane langgeng 
salawas-lawasnya. 


Pidabdab Ida Sang Hyang Widi Wasa 


1 19 1 Bagia sakancan anake sane urip 
nirmala sane laksanannyane satinut 
ring pidabdab Ida Sang Hyang Widi Wasa. 

2 Bagia sakancan anake sane sairing ring 
pituduh-pituduh Idane, sane ngiring Ida 
saking saguluking ati. 

3 Ipun nenten naenin malaksana iwang, tur 
ipun mamargi ring margin Ida Sang Hyang 
Widi Wasa. 

4 Duh Ratu Sang Hyang Widi Wasa, Palungguh 
IRatu sampun maicayang pidabdab 
Palungguh IRatu ring titiang, tur 
ngandikayang mangda titiang saking satia 
tuu ninutin pidabdabe punika. 

5 Sasida-sidan antuk titiang mapakibeh, 
mangda titiang prasida satia tuu, 
sajeroning pituduh-pituduh Palungguh 
IRatune punika. 

6 Yening titiang nglinguang pituduh-pituduh 
Palungguh IRatune makasami, kenginan 
titiang nenten jaga nemu kimud. 

7 Yening titiang minehin tetepasan Palungguh 
IRatu sane adil, titiang jaga muji Palungguh 
IRatu antuk manah sane nirmala. 

8 Titiang jaga sairing ring pidabdab Palungguh 
IRatune, duaning punika sampunangja 
Palungguh IRatu nilar titiang. 


Indik ninutin pidabdab Ida 
Sang Hyang Widi Wasa 


9 Sapunapike antuka anake truna mangda 
uripipune tetep kantun suci nirmala? 
Wantah malantaran ninutin pituduh- 
pituduh Palungguh IRatu. 

10 Titiang nyadia ngancangin Palungguh 
IRatu antuk saguluking manah titiange. 
Gambelja titiang mangda sampunang 
titiang kantos tempal ring pituduh-pituduh 
Palungguh IRatune. 

11 Titiang nampa nyuun pidabdab Palungguh 
IRatune, mangda titiang nenten ngardi 
dosa pamantuka ring Palungguh IRatu. 

12 Duh Ratu Sang Hyang Widi Wasa, titiang 
muji Palungguh IRatu. Patujuhinja titiang 
margin Palungguh IRatune. 

13 Antuk suara sane santer titiang ngwali- 
walinin sakancan pidabdabe sane sampun 
paicayang Palungguh IRatu. 

14 Titiang demen ninutin pituduh-pituduh 
Palungguh IRatune langkungan ring 
maderbe kasugihan sane akeh. 

15 Titiang mlajahin pituduh-pituduh Palungguh 
IRatune, tur titiang ngamargiang paurukan 
Palungguh IRatune. 

16 Titiang suka rena ring pidabdab Palungguh 
IRatu, tur pituduh-pituduh Palungguh 
IRatune nenten jaga laliang titiang. 


Kaliangan sajeroning pidabdab 
Ida Sang Hyang Widi Wasa 


17 Suecaninja titiang, parekan Palungguh IRatu, 
mangda titiang prasida urip tur ninutin 
paurukan Palungguh IRatune. 

18 Kedatangja matan titiange, mangda titiang 
mrasidayang ngeton kasujatian kaluihan 
pidabdab Palungguh IRatune. 

19 Titiang iriki ring mrecapada wantah abosbos 
kewanten. Sampunangja singidanga 
pituduh-pituduh Palungguh IRatune ring 
titiang. 

20 Manah titiange yuakti kalintang meled, 
mangda titiang tansah uning ring 
tetepasan-tetepasan Palungguh IRatune. 

21 Palungguh IRatu nglemekin jadmane sane 
sumbung. Sengkala jadmane sane tempal 
ring pituduh-pituduh Palungguh IRatune. 

22 | uputangja titiang saking panyacad miwah 
temah pisuhipune, santukan titiang 
ngamanggehang pidabdab Palungguh 
IRatune. 

23 Parapamrentahe paum mapiguman, tur 
saigum jaga nglawan titiang. Nanging 
titiang jaga nelebang paurukan Palungguh 
IRatune. 

24 pituduh-pituduh Palungguh IRatune 
ngawinang titiang bungah ring manah, tur 
pituduh-pituduhe punika minakadi dados 
juru pitutur titiange. 


Kaputusan buat jaga ninutin pidabdab 
Ida Sang Hyang Widi Wasa 


2> Titiang kakaonang kantos maguyang ring 
buke. Bangunangja titiang manut sakadi 
janjin Palungguh IRatune. 

26 Titiang ngangkenin saananing paindikan 
sane sampun laksanayang titiang, 
tur Palungguh IRatu nyaurin titiang. 
Patujuhinja titiang margin Palungguh 
IRatune. 

27 Tulunginja titiang mangda titiang 
mrasidayang ngresep ring pidabdab 

Palungguh IRatune. Titiang jaga minehin 
saha teleb paurukan-paurukan Palungguh 
IRatune sane luih. 

28 Titiang kaliput antuk kaduhkitan. Kuatangja 
titiang, manut sakadi janjin Palungguh 
IRatune. 

29 Pjaraja titiang mangda sampunang titiang 
ngungsi margine sane iwang tur urukja 
titiang indik pidabdab Palungguh IRatune 
sajeroning pasuecan Palungguh IRatune. 

30 Titiang sampun sedia jaga ngiringang 
Palungguh IRatu, tur titiang sampun 
ngamanahin saha teleb tetepasan 
Palungguh IRatune. 

31 Duh Ratu Sang Hyang Widi Wasa, titiang 
sampun ngiringang pituduh-pituduh 
Palungguh IRatune. Sampunangja titiang 
icena manggihin kimud. 

32 Titiang meled pisan jaga nuutin pituduh- 
pituduh Palungguh IRatune punika, 
santukan Palungguh IRatu jaga ngwewehin 
pangresepan titiange. 


Pangastawan mangda prasida ngresep 


33 Duh Ratu Sang Hyang Widi Wasa, urukja 
titiang piteges pidabdab Palungguh 
IRatune tur titiang pacang ninutin 
pidabdabe punika nyabran rahina. 

34 Terangangja pidabdab Palungguh IRatune 
punika ring titiang, tur titiang jaga ninutin 
pidabdabe punika. Titiang jaga ngagem 
pidabdabe punika antuk saguluking 
manah titiange. 

35 Dadosangja titiang satinut ring pituduh- 
pituduh Palungguh IRatune, santukan 
sajeroning pituduh-pituduhe punika 
titiang molih kaliangan. 

36 Icenja titiang manah sane meled buat ninutin 
pidabdab Palungguh IRatune, langkungan 
ring meled molih kasugihan. 

37 Gambelja titiang, mangda sampunang titiang 
nglinguang paindikan sane tan paguna. 
Suecaninja titiang, manut sakadi janjin 
Palungguh IRatune. 

38 Pagehangja ngagem prajanjian Palungguh 
IRatune ring titiang, parekan Palungguh 
IRatune, inggih punika prajanjian sane 
kardi Palungguh IRatu ring jadmane sane 
satinut ring Palungguh IRatu. 

39 Luputangja titiang saking panyacad sane 
ajerihin titiang. Ambate luih tetepasan 
Palungguh IRatune. 

40 Titiang mamanah ninutin pituduh-pituduh 
Palungguh IRatune. Icenja titiang urip 
sane anyar, santukan Palungguh IRatu 
maraga adil. 

Andel ring pidabdab Ida Sang Hyang Widi Wasa 


41 Duh Ratu Sang Hyang Widi Wasa, sinahangja 
ring titiang agenging sih pasuecan 
Palungguh IRatu. Rahayuangja titiang 
satinut ring prajanjian Palungguh IRatune. 

42 Malantaran punika titiang mrasidayang 
nyaurin jadmane sane nyacad titiang, 
santukan titiang andel ring sabdan 
Palungguh IRatune. 

43 Lugrainja titiang mangda titiang setata 
maosang kasujatian, santukan pangajap- 
ajap titiange wenten sajeroning tetepasan 
Palungguh IRatune. 

44 Titiang jaga setata ninutin pidabdab 
Palungguh IRatune kantos salami- 
laminipun. 

45 Titiang mamanah urip sajeroning kabebasan 
sane sampurna, santukan titiang misadia 
ninutin paurukan-paurukan Palungguh 
IRatune. 

46 Titiang jaga nguningayang pituduh-pituduh 
Palungguh IRatune ring pararatune, tur 
titiang nenten jaga kimud. 

47 Titiang marasa liang sajeroning ninutin 
pituduh-pituduh Palungguh IRatune, 
santukan titiang tresna ring pituduh- 
pituduhe punika. 

48 Titiang ngajiang tur tresna ring pituduh- 
pituduh Palungguh IRatune, tur titiang 
jaga minehin saha teleb pituduh-pituduh 
Palungguh IRatune punika. 


Indik pracaya ring pidabdab 
Ida Sang Hyang Widi Wasa 


49 Elingangja prajanjian Palungguh IRatune 
ring titiang, parekan Palungguh IRatune. 
Indike punika ngawinang titiang maderbe 
pangajap-ajap. 

50 Yadiastu sajeroning kamewehan, titiang 
rumasa bungah, santukan prajanjian 
Palungguh IRatune ngawinang titiang urip. 

51 Jadmane sane sumbung tan mari nemah 
misuh titiang, nanging titiang nenten 
matilar saking pidabdab Palungguh 
IRatune. 

52 Duh Ratu Sang Hyang Widi Wasa, titiang 
eling ring tetepasan-tetepasan Palungguh 
IRatune sane riin, tur punika sane 
ngawinang titiang rumasa bungah. 

53 Rikala titiang ngeton jadmane dursila 
mamurug pidabdab Palungguh IRatune, 
titiang gedeg pisan. 

54 Sakantun titiange urip ajebos iriki ring jagate, 
titiang jaga ngawi kidung ngeniang indik 
pidabdab Palungguh IRatune. 

>> Duh Ratu Sang Hyang Widi Wasa, rikala 
wengi titiang eling ring Palungguh IRatu 
raris titiang mineh-minehin pidabdab 
Palungguh IRatune. 

56 Titiang rumasa kalintang bagia sajeroning 
ninutin pituduh-pituduh Palungguh 
IRatune. 


Kasatian marep ring pidabdab 
Ida Sang Hyang Widi Wasa 


57 Duh Ratu Sang Hyang Widi Wasa, wantah 
Palungguh IRatu sane dados daging 
pangaptin titiange. Titiang majanji jaga 
nglaksanayang pidabdab-pidabdab 
Palungguh IRatune. 

58 Titiang mapinunas ring Palungguh IRatu 
antuk saguluking manah, mangda 
Palungguh IRatu kawelas arsan ring titiang 
sakadi sane sampun janjiang Palungguh 
IRatu. 

39 Titiang sampun minehin pamargin 
titiange, tur titiang majanji jaga ninutin 
pituduh-pituduh Palungguh IRatune. 

60 Pramangkin titiang jaga nglaksanayang 
pituduh-pituduh Palungguh IRatune 
punika. 

61 Jadmane dursila sampun masang jeet pabuat 
titiang, nanging titiang nenten lali ring 
pidabdab Palungguh IRatune. 

62 Rikalaning tengah wengi titiang bangun, tur 
titiang muji Palungguh IRatu, duaning 
tetepasan Palungguh IRatune sane adil. 

63 Titiang dados sawitran sakancan anake 
sane ngancangin Palungguh IRatu, tur 
dados sawitran sakancan anake sane 
nglaksanayang pidabdab Palungguh 
IRatune. 

64 Duh Ratu Sang Hyang Widi Wasa, 
mrecapadane kabekin antuk sih pasuecan 
Palungguh IRatune sane nenten rered- 
rered. Urukja titiang pituduh-pituduh 
Palungguh IRatune punika. 


Pidabdab Ida Sang Hyang Widi Wasa 


65 Duh Ratu Sang Hyang Widi Wasa, Palungguh 
IRatu sampun ngamanggehang janjin 
Palungguh IRatune. Palungguh IRatu 
kalintang sueca ring titiang parekan 
Palungguh IRatune. 

66 Icenja titiang kawicaksanan miwah 
pangweruhan, santukan titiang pracaya 
ring pituduh-pituduh Palungguh IRatune. 

67 Sadurung Palungguh IRatu nyisipang titiang, 
titiang biasa malaksana iwang, nanging 

sane mangkin titiang ninutin sabdan 
Palungguh IRatune. 

68 Ambate ageng sueca lan panugrahan 
Palungguh IRatune. Urukja titiang 
pituduh-pituduh Palungguh IRatune. 

69 Jadmane sane sumbung sampun maosang 
paindikan sane bobab ngeniang indik 
titiange, nanging titiang ninutin titah-titah 
Palungguh IRatune antuk saguluking 
manah titiange. 

70 Jadmane punika nenten ngresep nanging 
titiang muponin kaliangan sajeroning 
pidabdab Palungguh IRatune. 

71 Ukuman titiange punika dados paindikan 
sane becik pabuat titiang, santukan 
paindikane punika ngawinang titiang 
mlajahin pituduh-pituduh Palungguh 
IRatune. 

72 Pidabdab sane paicayang Palungguh IRatu 
punika pabuat titiang, pikenohipun 
langkungan ring sakancan jinahe sane 
wenten ring jagate. 


Kadilan pidabdab Ida Sang Hyang Widi Wasa 


73 Palungguh IRatu ngardi titiang, tur Palungguh 
IRatu sampun ngrahayuang titiang. Icenja 
titiang pangresepan, mangda titiang 

prasida mlajahin pidabdab-pidabdab 
Palungguh IRatune. 

74 Jadmane sane ngluihang Palungguh IRatu 
jaga rumasa liang, rikalaning ipun ngeton 
titiang, santukan titiang pracaya ring janjin 
Palungguh IRatune. 

75 Duh Ratu Sang Hyang Widi Wasa, tetepasan 
Palungguh IRatune sawiakti adil. Samaliha 
yening Palungguh IRatu nyisipang titiang, 
punika malantaran Palungguh IRatu satia 
tuu. 

76 Icenja mangda sih pasuecan Palungguh 
IRatune sane nenten rered-rered punika 
nglipurang titiang, sakadi sane sampun 
janjiang Palungguh IRatu ring titiang, 
parekan Palungguh IRatune. 

77 Suecaninja titiang mangda titiang urip, 
santukan titiang manggih kaliangan 
sajeroning pidabdab Palungguh IRatune. 

78 Dumadak jadmane sane sumbung jaga 
molih kimud, santukan ipun sampun 
nglingga caya jaga nalih titiang. Nanging 
pabuat titiang, titiang jaga teleb minehin 
titah-titah Palungguh IRatune. 

79 Dumadak jadmane sane ngluihang Palungguh 
IRatu pada rauh ring titiang, inggih punika 
jadma sane uning ring pituduh-pituduh 
Palungguh IRatune. 

80 Dumadak titiang mrasidayang ngamargiang 
pituduh-pituduh Palungguh IRatune saha 
sampurna, mangda sampunang titiang 
nandang kimud. 


Pangastawan mangda molih kabebasan 


81 Duh Ratu Sang Hyang Widi Wasa, titiang 
sampun kaleson nyantosang Palungguh 
IRatu buat jaga ngrahayuang titiang. 
Titiang kapiandel ring sabdan Palungguh 
IRatune. 

82 Matan titiange sampun kuyu nyantosang 
paindikan sane janjiang Palungguh IRatu. 
Titiang raris mataken, malih pidanke 
Palungguh IRatu jaga mapaica pitulungan 
ring titiang? 

83 Titiang sampun tan paguna sakadi klukuh 
wadah anggure sane sampun kakutang. 
Nangingke titiang nenten naenin lali ring 
pituduh-pituduh Palungguh IRatune. 

84 Malih amunapike suenipun titiang patut 
nyantosang? Malih pidanke Palungguh 
IRatu jaga nyisipang jadmane sane 
nyangsaren titiang? 

85 Jadmane sumbung sane nenten ninutin 
pidabdab Palungguh IRatune, ipun 
sampun ngardi bangbang buat jaga 
mencanen titiang. 

86 pituduh-pituduh Palungguh IRatune 
punika makasami patut pisan kagega. 
Jadmane pada nyangsaren titiang antuk 
pangindrajala, duaning punika icenja 
titiang pitulungan. 

87 Ipun tambis-tambis sida karya jaga 
ngamademang titiang, nanging titiang 
nenten nglemenahang pituduh-pituduh 
Palungguh IRatune. 

88 Malantaran sih pasuecan Palungguh IRatune 
sane nenten rered-rered, tur Palungguh 
IRatu nyuecanin titiang, kantos titiang 
prasida ninutin pidabdab-pidabdab 
Palungguh IRatune. 


Pracaya ring pidabdab Ida Sang Hyang Widi Wasa 


89 Duh Ratu Sang Hyang Widi Wasa, sabdan 
Palungguh IRatune punika pageh salami- 
laminipun. Sabdane punika langgeng 
wenten ring suargan. 

90 Kasatian Palungguh IRatune langgeng 
salami-laminipun. Palungguh IRatu 
sampun ngenahang jagate puniki ring 
genahnyane, tur ipun kantun tetep rauh 
mangkin. 

91 Makasami kantun kantos rauh mangkin 
malantaran pituduh Palungguh IRatune, 

santukan ipun makasami punika dados 
parekan Palungguh IRatune. 

92 Yening pidabdab Palungguh IRatu punika 
sampun nenten dados pukuh kaliangan 
titiange, meh titiang sampun padem 
malantaran kasangsaran titiange. 

93 Titiang nenten jaga naenin nglemenahang 
titah-titah Palungguh IRatune, santukan 
malantaran punika Palungguh IRatu 
sampun miara urip titiange. 

94 Titiang puniki druen Palungguh IRatune. 
Luputangja titiang! Titiang sampun 
mapakibeh jaga ninutin pituduh-pituduh 
Palungguh IRatu. 

95 Jadmane dursila sampun nyantosang nyadia 
jaga ngamademang titiang, nanging titiang 
jaga teleb minehin pidabdab-pidabdab 
Palungguh IRatune. 

96 Titiang sampun mlajahin mungguing saluiring 
paindikan punika wenten watesipun. 
Nanging pituduh Palungguh IRatune 
punika sampurna. 


Tresna ring pidabdab Ida Sang Hyang Widi Wasa 


97 Ambate tresnan titiange ring pidabdab 
Palungguh IRatu punika. Arahina mepek 
titiang mineh-minehin pidabdabe punika. 

98 Pituduh Palungguh IRatu punika setata 
nyarengin titiang. Indike punika 
ngawinang titiang wicaksana imbangang 
ring meseh-meseh titiange. 

99 Titiang ngresep langkungan ring sakancan 
gurun titiange, santukan titiang teleb 
minehin titah-titah Palungguh IRatune. 

100 Kawicaksanan titiange langkungan ring 
anake lingsir-lingsir, santukan titiang 
ninutin pituduh-pituduh Palungguh 
IRatune. 

101 Titiang sampun ngedohang sakancan 
laksanane dursila, santukan titiang 
mamanah ninutin sabdan Palungguh 
IRatune. 

102 Titiang sampun nenten nglemenahang 
titah-titah Palungguh IRatune, santukan 
Palungguh IRatu ngraga sane dados gurun 
titiange. 

103 Ambate manis rasan titah-titah Palungguh 
IRatu punika. Indike punika manisan ring 
madune. 

104 Titiang molih kawicaksanan saking pidabdab 
Palungguh IRatu punika, duaning punika 
titiang geting ring sakancan laksanane 
sane corah. 

Galang saking pidabdab Ida 
Sang Hyang Widi Wasa 


105 Sabdan Palungguh IRatune minakadi suluh 
buat nuntun titiang, samaliha makadados 
galang pabuat margin titiange. 

106 Titiang jaga ngagem sumpah titiange, buat 
ninutin titah-titah Palungguh IRatune sane 
adil. 

107 Duh Ratu Sang Hyang Widi Wasa, 
kasangsaran titiange sawiakti kalintang 
abot. Lugrainja titiang kantun urip, sakadi 
janjin Palungguh IRatune. 

108 Duh Ratu Sang Hyang Widi Wasa, ledang 
Palungguh IRatu nrima atur panyuksman 
titiange, tur urukja titiang pituduh-pituduh 
Palungguh IRatune. 

109 Titiang setata nyadia nyerahang urip 
titiange, tur titiang nenten lali ring 
pidabdab Palungguh IRatune. 

110 Jadmane dursila masang jeet pabuat 
titiang, nanging titiang tan tempal ring 
pituduh-pituduh Palungguh IRatune. 

111 pituduh-pituduh Palungguh IRatune punika 
dados paderbean titiange sane langgeng. 
Pituduh-pituduhe punika dados kaliangan 
manah titiange. 

112 Titiang sampun ngamastiang jaga ninutin 
pidabdab-pidabdab Palungguh IRatune, 
kantos rauh panemayan titiange pacang 
padem. 


Karahajengan sajeroning pidabdab 
Ida Sang Hyang Widi Wasa 


113 Titiang geting ring jadmane sane nenten 
saking saguluking manah astiti bakti ring 
Palungguh IRatu. Nanging titiang tresna 
ring pidabdab Palungguh IRatune. 

114 Palungguh IRatu makadados patindih 
miwah pasayuban titiange. Titiang wantah 
ngajap-ajap prajanjian Palungguh IRatune. 

115 Ih jadmane ane kakaput baan dosa, johangja 
ibane uli sig icange. Icang lakar ninutin 
pituduh Widin icange. 

116 Icenja titiang kakuatan, sakadi janjin 
Palungguh IRatune, mangda titiang tetep 
urip. Sampunangja titiang kadoanga 
sajeroning pangajap-ajap titiange. 

117 Gambelja titiang mangda titiang rahajeng, 
tur titiang pacang setata nglinguang 
pituduh-pituduh Palungguh IRatune. 

118 palungguh IRatu nulak sawatek jadmane 
sane tempal ring pidabdab Palungguh 
IRatune. Rencananipun sane bobab punika 
tan paguna. 

119 Sakancan jadmane sane dursila kaonang 
Palungguh IRatu tan bina sakadi lulune, 
duaning punika titiang tresna ring 
pituduh-pituduh Palungguh IRatune. 

120 Titiang rumasa ajerih ring Palungguh IRatu. 
Titiang kalintang ajerih ring tetepasan 
Palungguh IRatune. 


Satinut ring pidabdab Ida Sang Hyang Widi Wasa 


121 Titiang sampun nglaksanayang napi sane 
patut miwah sane becik. Sampunangja 
titiang serahanga ring meseh-meseh 
titiange. 

122 Ledang Palungguh IRatu majanji, mungguing 
Palungguh IRatu jaga mapaica pitulungan 
ring parekan Palungguh IRatune. 
Sampunangja icena jadmane sane 
sumbung jaga ngereh titiang. 

123 Matan titiange kantos kuyu ngajap-ajap 
pitulungan saking Palungguh IRatu, inggih 
punika indik kabebasan sane sampun 
janjiang Palungguh IRatu. 

124 Titahja titiang manut sih pasuecan 
Palungguh IRatune sane nenten rered- 
rered, tur urukja titiang pituduh-pituduh 
Palungguh IRatune. 

125 Titiang puniki parekan Palungguh IRatu. 
Icenja titiang pangresepan, mangda titiang 

uning ring paurukan-paurukan Palungguh 
IRatune. 

126 Duh Ratu Sang Hyang Widi Wasa, puniki 
sampun panemayan Palungguh IRatune 
jaga ngamargiang pakarsan Palungguh 
IRatune, santukan jadmane sampun pada 
tempal ring pidabdab Palungguh IRatune. 

127 Titiang tresna ring pidabdab Palungguh 
IRatune langkungan ring tresnan titiange 
ring mas, langkungan ring mase sane pinih 
becika. 

128 Duaning punika titiang sairing ring sakancan 
titah Palungguh IRatu, tur titiang geting 
ring sawatek pamargine sane iwang. 


Meled ninutin pidabdab 
Ida Sang Hyang Widi Wasa 


129 Paurukan Palungguh IRatune kalintang luih. 
Titiang satinut ring paurukane punika 
saking saguluking manah titiange. 

130 Katerangan ngeniang indik paurukan- 
paurukan Palungguh IRatu punika 
ngawinang jadmane sane nambet dados 
wicaksana. 

131 Bungut titiange sebakang titiang santukan 
kameledan titiange ring pituduh-pituduh 
Palungguh IRatune. 

132 Cingakja titiang tur suecaninja titiang, sakadi 
sane sampun margiang Palungguh IRatu 
marep ring sakancan jadmane sane astiti 
bakti ring Palungguh IRatu. 

133 Sampunangja titiang icena labuh, sakadi 
sane sampun janjiang Palungguh IRatu 
tur sampunangja icena titiang kakaonang 
antuk kadursilane. 

134 |uputangja titiang saking jadmane 
sane nindes titiang, mangda titiang 
prasida nglaksanayang pituduh-pituduh 
Palungguh IRatune. 

135 Mertaninja titiang malantaran Palungguh 
IRatu nyinahang teja wedanan Palungguh 
IRatune, tur urukja titiang pidabdab 
Palungguh IRatune. 

136 Yeh matan titiange membah sakadi tukad, 
santukan rakyate nenten nglaksanayang 
pidabdab Palungguh IRatune. 


Kadilan pidabdab Ida Sang Hyang Widi Wasa 


137 Duh Ratu Sang Hyang Widi Wasa, Palungguh 
IRatu maraga wicaksana, tur pidabdab 
Palungguh IRatu punika adil. 

138 pidabdab sane sampun margiang Palungguh 
IRatu punika sawiakti adil tur patut. 

139 Tangkah titiange kebus santukan pedih 
basang titiange duaning meseh- 

meseh titiange nenten nglinguang 
pituduh-pituduh Palungguh IRatune. 

140 Ambate pasti janjin Palungguh IRatune. 
Ambate tresnan titiange ring janjine 
punika. 

141 Titiang puniki tan paguna miwah nista, 
nanging titiang nenten nglemenahang 
paurukan Palungguh IRatune. 

142 Kadilan Palungguh IRatune jaga manggeh 
salami-laminipun, tur pidabdab Palungguh 
IRatune setata patut. 

143 Titiang kalikub antuk kamewehan miwah 
karesresan, nanging pituduh-pituduh 
Palungguh IRatune ngawinang titiang suka 
rena. 

144 Titah Palungguh IRatune setata adil. Icenja 
titiang pangresepan, mangda titiang tetep 
urip. 


Pangastawan mangda polih kabebasan 


145 Titiang nunas ica ring Palungguh IRatu saking 
saguluking manah titiange. Duh Ratu Sang 
Hyang Widi Wasa saurinja titiang janten 
titiang jaga ninutin pituduh-pituduh 
Palungguh IRatune. 

146 Titiang nunas ica ring Palungguh IRatu. 
Luputangja titiang, malantaran punika 

titiang jaga ngamanggehang pidabdab 
Palungguh IRatune. 

147 Sadurung suryane endag, titiang 
masesambatan nunas tulung ring 
Palungguh IRatu. Pangajap-ajap titiange 
wantah ring janjin Palungguh IRatune. 

148 Awengi mepek titiang nenten dados pules 
buat minehin tur nelebang titah-titah 
Palungguh IRatune. 

149 Duh Ratu Sang Hyang Widi Wasa, 
malantaran sih pasuecan Palungguh 
IRatune sane nenten rered-rered punika, 
pirengangja pinunas titiange. Sinahangja 
pasuecan Palungguh IRatune, sayubinja 
urip titiange. 

150 Jadmane sane nyapa kadi aku, sane 
nyangsaren titiang sampun sayan 
nganampekin titiang, inggih punika jadma 
sane nenten naenin ngamanggehang 
pidabdab Palungguh IRatune. 

151 Nanging, duh Ratu Sang Hyang Widi Wasa, 
Palungguh IRatu nampek ring titiang tur 
sakancan pituduh-pituduh Palungguh 
IRatune punika kukuh bakuh. 

152 Sane nguni titiang sampun uning ring 
titah-titah Palungguh IRatune. Palungguh 
IRatu ngamanggehang titah-titahe punika 
kantos salami-laminipun. 

Pinunas mangda kicen pitulungan 


153 Cingakja kasangsaran titiange, tur 
rahayuangja titiang santukan titiang 
tan nglemenahang pidabdab Palungguh 
IRatune. 

154 Tindihinja wicaran titiange, tur bebasangja 
titiang. Rahayuangja titiang sakadi sane 
sampun janjiang Palungguh IRatu. 

155 Jadmane sane dursila nenten karahayuang, 
santukan ipun nenten nglaksanayang 
pidabdab Palungguh IRatu. 

156 Nanging, duh Ratu Sang Hyang Widi Wasa, 
sih kawelas arsan Palungguh IRatune 
kalintang ageng. Sinahangja kawelas 
arsan Palungguh IRatune, tur rahayuangja 
titiang. 

157 Titiang katah pisan maderbe meseh miwah 
jadmane sane nindes titiang, nanging 
titiang nenten lenga nglaksanayang 
pidabdab Palungguh IRatune. 

158 Rikala titiang ngeton jadmane sane dura 
cara, titiang rumasa kalintang seneb 
ring manah, santukan ipun nenten 
ngamanggehang pituduh-pituduh 
Palungguh IRatune. 

159 Duh Ratu Sang Hyang Widi Wasa, indayangja 
aksi tresnan titiange ring titah-titah 

Palungguh IRatune punika. Sih pasuecan 
Palungguh IRatune nenten naenin 
masalin. Duaning punika rahayuangja 
titiang. 

160 Unteng pidabdab Palungguh IRatu punika, 
inggih punika kasujatian, tur sakancan 
tetepasan Palungguh IRatune sane adil 
punika langgeng salami-laminipun. 


Indike astiti bakti ring pidabdab 
Ida Sang Hyang Widi Wasa 


161 Jadmane sane makuasa tan pakrana jaga 
ngebug titiang, nanging titiang ngluihang 
pidabdab Palungguh IRatune. 

162 Ambate liang manah titiange, santukan 
janjin Palungguh IRatune, sakadi liang 
jadmane sane muponin arta brana sane 
katah. 

163 Titiang kalintang geting ring paindikan sane 
kalintang bobab, nanging titiang tresna 
ring pidabdab Palungguh IRatune. 

164 Arahina ping pitu titiang ngaturang 
panyuksma, pabuat tetepasan Palungguh 
IRatune sane adil. 

165 Jadmane ane tresna ring pidabdab 
Palungguh IRatune, ipun muponin sutrepti 
sane sampurna, tur tan wenten indik sane 
ngawinang ipun sengkala. 

166 Duh Ratu Sang Hyang Widi Wasa, 
titiang nyantosang Palungguh IRatu, 
buat ngrahayuang titiang, tur titiang 
nglaksanayang sapituduh Palungguh 
IRatune. 

167 Titiang ninutin paurukan-paurukan 
Palungguh IRatune, tur titiang tresna 
ring paindikan punika saking saguluking 
manah. 

168 Titiang ninutin titah-titah miwah pituduh 
Palungguh IRatune. Palungguh IRatu 
ngaksi saluiring sane laksanayang titiang. 


Pangastawan buat nunas pitulungan 


169 Duh Ratu Sang Hyang Widi Wasa, 
dumadak sesambatan titiange buat nunas 
pitulungan rauh ring ayun Palungguh 
IRatune. Icenja titiang pangresepan sakadi 
sane sampun janjiang Palungguh IRatu. 

170 Pirengangja pangastawan titiange, tur 
rahayuangja titiang manut ring janjin 
Palungguh IRatune. 

171 Titiang jaga setata muji Palungguh IRatu, 
santukan Palungguh IRatu ngurukang 
titiang pidabdab Palungguh IRatune. 

172 Titiang jaga makidung ngeniang indik 
pidabdab Palungguh IRatune, santukan 

pituduh-pituduh Palungguh IRatu punika 
adil. 

173 palungguh IRatu tansah sedia mapaica 
pitulungan ring titiang, santukan titiang 
ngiringang pituduh-pituduh Palungguh 
IRatune. 

174 Duh Ratu Sang Hyang Widi Wasa, ambate 
meled titiange ring pitulungan Palungguh 
IRatu sane pacang ngrahayuang titiang. 
Titiang molih kaliangan sajeroning 
pidabdab-pidabdab Palungguh IRatu 
punika. 

175 Icenja titiang urip mangdane titiang 
prasida muji Palungguh IRatu. Dumadakja 
titah-titah Palungguh Iratune nulungin 
titiang. 

176 Titiang ngumbara milehan waluya sakadi 
biri-biri sane ical. Duaning punika ledang 
Palungguh IRatu rauh ngruruh titiang, 
parekan Palungguh IRatune, santukan 
titiang nenten nglemenahang pidabdab 
Palungguh IRatune. 


Pangastawan buat nunas pitulungan 


120 1 Rikala titiang sajeroning kakewehan, 
titiang nunas ica ring Ida Sang Hyang 
Widi Wasa, tur Ida nagingin pinunas 
titiange. 

2 Duh Ratu Sang Hyang Widi Wasa, luputangja 
titiang saking jadmane sane bobab-bobab 
miwah jadmane sane demen nguluk-uluk. 


3 Ih cai jlema ane bobab apake ane lakar 
katibakang teken cai baan Ida Sang Hyang 
Widi Wasa? Kenkenke abetne Ida lakar 
nyisipang cai? 

4 Aji panah prajurite ane lanying-lanying, tur aji 
baa ane ngendih murub. 

> Nongos di pantaran caine patuh jelekne teken 
nongos di kota Mesek, wiadin di pantaran 
wong Kedare. 

6 Titiang sampun sue pisan magubugan ring 
jadmane sane geting ring dame. 

7 Rikalaning titiang maosang indik dame, ipun 
maosang indik perang. 


Ida Sang Hyang Widi Wasa pasayuban iragane 


12 1 1 Titiang nganengneng gunung- 
gununge, saking dijake jaga rauh 
pitulungan titiang? 
2 Pitulungan titiange jaga rauh saking Ida Sang 
Hyang Widi Wasa, sane ngardi akasa 
miwah pretiwi. 


3 [da nenten manggayang semeton labuh. 
Panyayub semetone nenten naenin arip. 

4 Panyayub Israele nenten naenin arip wiadin 
sirep. 

> Ida Sang Hyang Widi Wasa jaga ngebag 
semeton. Ida wenten ring samping 
semeton buat jaga nyayubin semeton. 

6 Rikalaning rahina, panes suryane nenten 
ngawinang semeton kebus, kadi asapunika 
taler sinar bulane rikalaning wengi. 


7 Ida Sang Hyang Widi Wasa jaga nyayubin 
semeton saking saananing bencana. 
Ida jaga miara semeton mangda setata 
rahajeng. 

8 Ida jaga nyayubin semeton rikalaning semeton 
lunga wiadin budal, sane mangkin ngantos 
salami-laminipun. 


Puji-pujian pabuat kota Yerusaleme 


122 1 Titiang rumasa liang ring manah, 

rikalaning anake pada mabaos ring 
titiang sapuniki: “Ngiringja iraga lunga ka 
Perhyangan Ida Sang Hyang Widi Wasa.” 


2 Tur sane mangkin titiang wenten iriki, majujuk 
ring jeroan gapuran kota Yerusaleme. 


3 Yerusalem punika kota sane kawangun saha 
becik tur asri. 

4 Sakancan suku bangsane pada rauh mriki, 
inggih punika suku bangsa Israele, jaga 
ngaturang panyuksma ring Ida Sang Hyang 
Widi Wasa, satinut ring pituduh Idane. 

= Irika pararatun Israele pada malinggih ring 
singasanan idane, buat mapaica tetepasan 
ring kaulan idane. 


6 Astawayangja mangda kota Yerusaleme 
muponin dame: “Dumadakja paraanake 
sane tresna ring kota Yerusaleme punika 
muponin gemuh landuh. 

7 Dumadakja wenten dame ring tengah kotane 
miwah karahajengan ring purin pararatune 
sane wenten ring Yerusaleme.” 

8 Pabuat kadang warga miwah sawitran 
titiange, titiang jaga mabaos ring kota 
Yerusaleme kadi asapuniki: “Dumadakja 
ragane muponin dame.” 

9 Pabuat Perhyangan Ida Sang Hyang Widi 
Wasa, Widin iragane, titiang ngastawa 
dumadakja ragane muponin gemuh 
landuh. 


Pangastawan buat nunas sih pasuecan 


123 1 Duh Ratu Sang Hyang Widi Wasa, 
titiang nulengek ka ayun Palungguh 

IRatune, titiang nulengek ka suargan, ka 
genah Palungguh IRatune jumeneng nata. 
2 Sakadi iparekan nyagerang gustinnyane 
miwah sakadi ipanyeroan nyagerang 
pamekelnyane, kadi asapunika titiang 
tansah nulengek ka ayun Palungguh IRatu, 
duh Ratu Sang Hyang Widi Wasa, Widin 
titiange, ngantos Palungguh IRatu ledang 
ngetelang sih kapiolas ring titiang. 


3 Duh Ratu Sang Hyang Widi Wasa, suecaninja 
titiang, suecaninja titiang. Titiang sampun 
kalintang banget pisan kanistayang. 

4 Titiang sampun sue pisan kabinjulin antuk 
jadmane sane sugih miwah katemah pisuh 
antuk jadmane sane demen nindes tur 
sumbung. 


Ida Sang Hyang Widi Wasa dados 
pasayuban parakaulan Idane 
124 1 Sapunapike panados ipun, yening Ida 

Sang Hyang Widi Wasa nenten wenten 
ring samping iragane? Inggih semeton 
wong Israel indayang saurin. 


2 “Yening Ida Sang Hyang Widi Wasa 
sampun nenten wenten ring samping 

iragane, rikalaning meseh-meseh iragane 
ngebug iraga, 

3 Pedas ipun sampun nguluh iraga idup-idup 
sajeroning kabramantian ipune sane 
angarab-arab, 

4 kenginan blabare sampun nganyudang irga, 
tur toyane jaga nglikub iraga. 

3 Samaliha embahan toyane sane suluk sampun 
ngawinang iraga kalebu.” 

6 Ngiringja iraga ngaturang panyuksma ring 
Ida Sang Hyang Widi Wasa, sane nenten 
nglugrain meseh-meseh irgane nyirnayang 
iraga. 

7 Iraga sampun luput sakadi paksine sane luput 
saking jeet juru borose, tur jeete punika 
tastas, mawinan iraga prasida bebas. 

8 Pitulungan iragane punika rauhnya saking Ida 
Sang Hyang Widi Wasa, sane ngardi akasa 
miwah pretiwi. 


Sutrepti pabuat parakaulan 
Ida Sang Hyang Widi Wasa 


125 1 Anake sane pracaya ring Ida Sang 
Hyang Widi Wasa, waluya sakadi 


Gunung Sione, sane nenten naenin 

magejeran, tur nenten naenin magingsir. 
2 Sakadi gunung-gununge ngiter kota 

Yerusaleme, inggih kadi asapunika taler 

Ida Sang Hyang Widi Wasa nyerungin 
kaulan Idane sane mangkin miwah 
salami-laminipun. 


3 Jadmane sane dursila nentenja setata 
nguasain tanah anake patut. Pradene 
kadi asapunika, menawi anake sane patut 
punika malaksana dursila. 

4 Duh Ratu Sang Hyang Widi Wasa, tibakangja 
paindikan sane becik ring jadmane 
sane malaksana ayu, inggih punika ring 
jadmane sane ninutin pituduh-pituduh 
Palungguh IRatune. 

> Nanging rikalaning Palungguh IRatu nyisipang 
jadmane sane dursila, sisipangja jadmane 
sane nilar margin Palungguh IRatune. 


Dumadakja wenten dame ring Israel. 


Pangastawan pabuat nunas kabebasan 


126 1 Rikala Ida Sang Hyang Widi Wasa 
nantan iraga mawali ka Yerusalem, 


indike punika waluya sakadi ipiane. 

2 Sapunapi jaga kedek lan kidung iragane 
masuka rena, yening bangsa-bangsane 
sane tiosan pacang maosang indik iragane, 
sapuniki: “Ida Sang Hyang Widi Wasa 
ngardi paindikan sane ageng pabuat ipun.” 


KIDUNG 126.3-127.2 2635 


3 Sujatinipun Ida sampun ngardi paindikan- 
paindikan sane ageng pabuat iraga. 
Ambate liang manah iragane. 


4 Duh Ratu Sang Hyang Widi Wasa, baktaja 
titiang mawali ka panegaran titiange, 
sakadi sabehe ngembahin tukad sane tuh. 

3 Lugrainja jadmane sane ngeling rikalaning 
ipun nyambehang bibit, jaga munduhang 
pamupu antuk manah sane liang. 


6 Jadmane sane ngeling rikalaning ipun medal 
makta bibit, jaga mawali saha makidung 
kabatek antuk liang manahipune, 
rikalaning ipun makta pamupon ipune. 


Muji kabecikan Ida Sang Hyang Widi Wasa 


127 1 Yening boya Ida Sang Hyang Widi 

Wasa sane ngwangun umah, sinah 
pakaryan undagine punika tan paguna. 
Yening boya Ida Sang Hyang Widi Wasa 
sane nyayubin kotane punika, sinah tan 
paguna prajurite magebagan. 

2 Sujatinipun tan paguna iraga tuyuh makarya 
ngulati pangupa jiwa, malantaran bangun 
palimunan tur pules rikalaning sampun 
kaliwat wengi, santukan Ida Sang Hyang 

Widi Wasa mapaica ring anake sane 
suecanin Ida, yadiastun ipun kantun pules. 


3 Rare-rare punika paican Ida Sang Hyang Widi 
Wasa. Ipun punika merta sane nyekala. 

4 Oka-okane sane lanang, sane kaderbe antuk 
anake, rikalaning sampun pada truna, 
waluya sakadi panah sane kagambel antuk 
prajurite. 

> Bagia pisan anake sane maderbe panah-panah 
sane kadi asapunika. Ipun nenten jaga 
naenin kakaonang rikala kacunduk 
ring meseh-mesehipune ring ajeng 
pangadilane. 


Pikolih anake sane sairing ring 
Ida Sang Hyang Widi Wasa 


128 1 Bagia pisan anake sane sairing ring 
Ida Sang Hyang Widi Wasa, sane urip 
malantaran pituduh-pituduh Idane. 

2 Pakaryan semetone jaga mapikolih pabuat 


kaperluan-kaperluan semetone; semeton 
jaga bagia miwah gemuh landuh. 


3 Rabin semetone waluya sakadi punyan 
anggure sane mabuah nged ring jeroan 
semetone, tur paraokan semetone tan 

bina sakadi wit saitun sane muda-muda 
ngilehan mejan semetone. 

4 Anake muani sane sairing ring Ida Sang Hyang 
Widi Wasa, sujatinipun jaga kamertanin 
kadi asapunika. 


5 Dumadak Ida Sang Hyang Widi Wasa 
ngamertanin semeton saking Sion. 
Dumadak semeton jaga manggihin kota 
Yerusalem gemuh landuh sapanjang umur 
semetone. 

6 Dumadak semeton dirga yusa, kantos prasida 
ngaksi putu-putun semetone! 


Dumadakja wenten dame ring Israel. 


Pangastawan, buat nglawan 
meseh-meseh Israele 


129 1 Duh Israel, tuturangja ring tiang 
sareng sami kadi asapunapi meseh- 
meseh semetone sampun nyangsaren 


semeton, ngawit saking semeton kantun 
wimuda. 


2 “Ngawit saking titiang kantun truna, 
meseh-meseh titiange sampun nyapa 
kadi aku nyangsarain titiang, nanging ipun 
nenten prasida ngreh titiang. 

3 [pun sampun nues tur natunin tundun titiange 
dalem pisan, samaliha tatune punika 
waluya sakadi tampak tenggalane ring 
pategalane. 

4 Nanging Ida Sang Hyang Widi Wasa sane 
maraga adil, sampun mebasang titiang 
kantos titiang nenten prasida dados 
panjak.” 


> Dumadak sakancan jadmane sane geting ring 
Sion, jaga kakaonang tur jerih kapilayu. 

6 Dumadak ipun makasami sakadi padange 
sane mentik ring duur neb umahe sane 
tuh sadurung ipun mrasidayang tumbuh. 

7 Tan wenten anak sane jaga munduhang ipun 
wiadin jaga mesel-mesel tur ngambil ipun. 

8 Jadmane sane nglintang irika tan wenten sane 
jaga mabaos ring ipun sapuniki: “Dumadak 
Ida Sang Hyang Widi Wasa ngamertanin 
semeton! Tiang ngamertanin semeton 
sajeroning parab Ida Sang Hyang Widi 
Wasa.” 


Pangastawan buat nunas pitulungan 


130 1 Duh Ratu Sang Hyang Widi Wasa, 
saking tungtung manah titiange sane 


dekdek renyuh, titiang nunas ica ring 
Palungguh IRatu. 

2 Duh Ratu Sang Hyang Widi Wasa, pirengangja 
pinunas titiange. Pirengangja pinunas 
titiange buat nunas pitulungan! 

3 Yening Palungguh IRatu jaga ngelingang 
dosa-dosan titiange, sapasirake sane 
mrasidayang luput saking pasisip? 

4 Nanging Palungguh IRatu ngampurayang 
titiang, mangda titiang wiakti angob ring 
Palungguh IRatu. 


> Titiang sarat pisan nyantosang pitulungan Ida 
Sang Hyang Widi Wasa, duaning titiang 
ngega ring sabdan Idane. 

6 Titiang nyantosang Ida Sang Hyang Widi Wasa, 
saratan ring pajagaane sane nyantosang 
galang kangine. 


7 Ih Israel, pracayaja ring Ida Sang Hyang Widi 
Wasa! Santukan sih pasuecan Idane 
nenten rered-rered, tur Ida setata ledang 
ngrahayuang. 

8 Ida jaga ngrahayuang Israel kaulan Idane 
saking sakancan dosa-dosannyane. 


Pangastawan indik suksrah ring 
Ida Sang Hyang Widi Wasa 


13 1 1 Duh Ratu Sang Hyang Widi Wasa, 
titiang sampun ngutang kasumbungan 

titiange, tur titiang sampun nilar 
kagungan titiange. Titiang nenten ngulati 
paindikan-paindikan sane ageng-ageng 
wiadin paindikan-paindikan sane kalintang 
meweh pabuat titiang. 

2 Nanging titiang rumasa rena tur sutrepti. 
Sakadi rare lelep masare ring pabinan 
memenipune, kadi asapunika taler manah 
titiange degdeg ring dewek titiange. 

3 Duh semeton bangsa Israel, pracayaja ring 
Ida Sang Hyang Widi Wasa, sane mangkin 
miwah salami-laminipun. 


Puji-pujian pabuat Perhyangan Agunge 


132 1 Duh Ratu Sang Hyang Widi Wasa, 
sampunangja Palungguh IRatu lali ring 


Sang Prabu Daud miwah ring sakancan 
kamewehan sane sampun rasayang ida. 

2 Duh Ratu Sang Hyang Widi Wasa, elingangja 
paindikan sane sampun janjiang ida, 
inggih punika sesangi sane katurang ring 
ayun Palungguh IRatu, Widin Dane Yakub 
Sane Maha Wisesa, kadi asapuniki: 

3 “Titiang nenten jaga budal wiadin masare. 

4 Titiang nenten jaga mararian wiadin pules. 

> Sadurung titiang nyawisang palinggih pabuat 
Ida Sang Hyang Widi Wasa, inggih punika 

Perhyangan Widin Dane Yakube Sane 
Maha Wisesa.” 


6 Ring Betlehem titiang miragi indik Peti 
Prajanjiane punika, tur petine punika 
keniang titiang ring pategalan Yearime. 

7 Titiang raris mabaos sapuniki: “Ngiringja iraga 
ngungsi Perhyangan Ida Sang Hyang Widi 
Wasa. Ngiringja iraga mabakti ring ajeng 
singasanan Idane.” 


8 Duh Ratu Sang Hyang Widi Wasa, ledang 
Palungguh IRatu rauh ring Perhyangan 
Agunge kadi asapunika taler Peti 
Prajanjiane punika, sane pinaka dados 
cihna kawisesan Palungguh IRatune. 
Ledang Palungguh IRatu malinggih irika 
ngantos salami-laminipun. 

9 Mangda parapandita druene setata 
nglaksanayang paindikan sane patut, tur 
kaula druene masuryak-suryak masuka 
rena. 


10 Palungguh IRatu ngardi prajanjian ring 
parekan druene Sang Prabu Daud. Duh 
Ratu Sang Hyang Widi Wasa, sampunangja 
tulaka sang prabu seselikan Palungguh 
IRatune. 

11 Palungguh IRatu sampun ngardi prajanjian 
sane suci ring Sang Prabu Daud, inggih 
punika prajanjian sane nenten jaga 
urungang Palungguh IRatu, sane kadi 
asapuniki: “Ulun lakar ngadegang pianak 
kitane adiri dadi ratu, tur ia lakar mrentah 
nylediinin kita. 

12 Yening pianak-pianak kitane ngamanggehang 
prajanjian ulune muah pituduh ane 
paicayang Ulun teken ia, pianak- 
pianaknyane masih lakar dadi ratu kanti 
salawas-lawasne.” 


13 Ida Sang Hyang Widi Wasa sampun nyelik 
Gunung Sion tur Ida mapakayun jaga 
nadosang ipun genah Perhyangan Idane. 
Sapuniki pangandikan Idane: 

14 “Ditu tongos Ulune lakar malinggih salawas- 
lawasne, tur ditu masih tongos Ulune lakar 
mrentah. 

15 Ulun mapakayun nyujukang sakancan ane 
perluanga baan Sion. Ditu Ulun lakar 
murnayang idep rakyate ane lacur aji 
dedaaran. 

16 Sakancan ane kalaksanayang baan 
parapanditannyane, lakar mertanin 
Ulun muah rakyate lakar makidung tur 
masuryak-suryak masuka rena. 

17 Ditu Ulun lakar ngadegang katurunan Daude 
adiri dadi ratu ane agung. Ditu Ulun lakar 
ngamanggehang pamrentahan sang prabu 
seselikan Ulune. 

18 Musuh-musuhnyane lakar tangkeb Ulun 
baan kimud, nanging kaprabonnyane lakar 
gemuh landuh muah tumbuh subur.” 


Puji-pujian indik kapitresnan 
ring pantaran parasemeton 


133 1 Ambate becik tur liangipun, 
parakaulan Ida Sang Hyang Widi Wasa 
sane saguluk sajeroning pasemetonan. 
2 Indike punika waluya sakadi minyak wangi 
sane utama, sane kasriokang ring prabun 
Dane Harun, tumuli maliah ka jenggot 
danene, ngraris ngetel ka kantan jubah 
danene. 
3 Indike punika tan bina sakadi damuhe 
ring Gunung Hermon, sane ngetel ring 
bukit-bukit Sione. Ring genahe punika Ida 
Sang Hyang Widi Wasa sampun nyanjiang 
mertan Idane, inggih punika urip langgeng 
salami-laminipun. 


Arah-arah buat muji Ida Sang Hyang Widi Wasa 


134 1 Mrikija, pujija Ida Sang Hyang 
Widi Wasa, ih sakancan parekan 

Idane, sakancan anak sane ngancangin 
Perhyangan Agung Idane rikalaning wengi. 

2 Cakupangja tangan semetone sajeroning 
ngastawa ring Perhyangan Agunge tur 
pujija Ida Sang Hyang Widi Wasa. 

3 Dumadak Ida Sang Hyang Widi Wasa sane 
ngardi akasa miwah pretiwi, ngamertanin 
semeton saking Gunung Sion. 


Kidung pamuji 


135 1 Pujija Ida Sang Hyang Widi Wasa! 
Pujija parab Idane, ih paraparekan Ida 
Sang Hyang Widi Wasa, 

2 Sane wenten ring Perhyangan Idane inggih 
punika ring Perhyangan Agung Widin 
iragane. 

3 Pujija Ida Sang Hyang Widi Wasa, santukan 
Ida kalintang sih kapiolasan. Pujija parab 
Idane santukan Ida maraga sih sueca. 

4 Ida nyelik Dane Yakub wiadin bangsa Israel 
buat dados druen Idane. 


> Titiang uning mungguing Widin iragane punika 
kalintang luih, agungan ring sakancan 
paradewane. 

6 Ida ngardi napija sane arsayang Ida, ring 
suargan miwah ring mrecapada, ring 
segarane miwah ring sawang samudrane. 


KIDUNG 135.7-14 2645 


7 Ida ngrauhang gulem tebel maduluran 
angin baret saking tanggun jagate. Ida 
ngwentenang kilap sane ngawinang 
sabehe bales, tur Ida ngwedalang angin 
saking genah panyimpenan angin Idane. 


8 Ring Mesir Ida ngamademang sakancan 
pianak sane pinih kelih, inggih punika 
pianak manusa miwah panak burone. 

9 Irika Ida nyinahang praciri miwah katawahan- 
katawahan, buat nyisipang sang prabu 
miwah prakanggen Idane. 

l0|da nyirnayang bangsa-bangsa akeh miwah 
nyedayang pararatu sane mawisesa, 
luiripun: 

11 Sihon, prabun bangsa Amorine, Og, prabune 
ring Basan miwah pararatune ring Kanaan. 

12 Jagat pararatune punika paicayang Ida ring 
bangsa Israel kaulan Idane. 


13 Duh Ratu Sang Hyang Widi Wasa, Palungguh 
IRatu setata kalumbrahang mungguing 
Palungguh IRatu Widi, tur sawatek 
katurunan jadmane jaga eling ring 
Palungguh IRatu. 

14 Ida Sang Hyang Widi Wasa jaga nindihin 
kaulan Idane, tur Ida jaga nyayangang 
paraparekan Idane. 

15 Dewa-dewan parabangsane malakar antuk 
perak miwah mas tur ipun karupayang 
antuk tangan manusa. 

16 [pun maderbe bungut, nanging nenten 
mrasidayang mabaos, tur maderbe mata, 
nanging nenten mrasidayang ngeton. 

17 Ipun maderbe kuping, nanging nenten 
mrasidayang ningeh, tur ipun taler nenten 
mrasidayang mangkihan. 

18 Dumadakja sakancan jadmane sane ngardi 
ipun tur pracaya ring ipun dados pateh 
sakadi arca sane sampun kardi ipun 
punika. 


19 pujija Ida Sang Hyang Widi Wasa, ih rakyat 
Israel! Pujija Ida, ih parapanditan Ida Sang 
Hyang Widi Wasa! 

20 Pujija Ida Sang Hyang Widi Wasa, ih wong 
Lewi! Pujija Ida, ih sawatek anake sane 
astiti bakti ring Ida! 

21 Pujija Ida Sang Hyang Widi Wasa ring 
Perhyangan Idane ring Sion, ring kota 
Yerusalem. 


Pujija Ida Sang Hyang Widi Wasa! 

Kidung buat ngaturang panyuksma 


136 1 Aturangja panyuksma ring Ida Sang 
Hyang Widi Wasa, santukan Ida 


kalintang becik, tur sih pasuecan Idane 
langgeng salami-laminipun. 

2 Aturangja panyuksma ring Sane Maha 
Agung ring pantaran paradewane, 
duaning sih pasuecan Idane langgeng 
salami-laminipun. 

3 Aturangja panyuksma ring Ida Sane 
Maha Wisesa ring pantaran sakancan 
panembahane, duaning sih pasuecan 
Idane langgeng salami-laminipun. 


4 Ida ngraga sane ngardi katawahan-katawahan 
sane ageng, tur sih pasuecan Idane 
langgeng salami-laminipun. 

> Malantaran kawicaksanan Idane, Ida ngardi 
akasa, tur sih pasuecan Idane langgeng 
salami-laminipun. 

6 Ida ngardi pretiwi tur kagenahang ring duur 
toyane sane dalem, duaning sih pasuecan 
Idane langgeng salami-laminipun. 

7 Ida ngardi surya miwah candra, duaning 
sih pasuecan Idane langgeng salami- 
laminipun. 

8 Suryane punika buat nitah rahinane, 
duaning sih pasuecan Idane langgeng 
salami-laminipun. 

9 Candra miwah bintang-bintange punika nitah 
wengine, duaning sih pasuecan Idane 
langgeng salami-laminipun. 


10 [da ngamademang pianak muani wong 
Mesire sane pinih kelih, duaning sih 
pasuecan Idane langgeng salami- 
laminipun. 

11 da nantan wong Israele rarud saking Mesir, 
duaning sih pasuecan Idane langgeng 
salami-laminipun. 

12 ida nuntu antuk tangan Idane sane kukuh 
bakuh tur mawisesa, duaning sih pasuecan 
Idane langgeng salami-laminipun. 

13 ida nyibak Segara Gelagahe, duaning 
sih pasuecan Idane langgeng salami- 
laminipun. 

14 ida nantan kaulan Idane nglintangin Segara 
Gelagahe punika, duaning sih pasuecan 
Idane langgeng salami-laminipun. 

15 Nanging ratun Mesire miwah wadua 
balannyane makasami anyudang Ida ring 
segarane punika, duaning sih pasuecan 
Idane langgeng salami-laminipun. 

16 Ida nantan kaulan Idane nglintangin tegal 
melakange, duaning sih pasuecan Idane 
langgeng salami-laminipun. 

17 Ida nyedayang pararatu sane mawisesa, 
duaning sih pasuecan Idane langgeng 
salami-laminipun. 

18 [da nyedayang pararatu sane kabinawa, 
duaning sih pasuecan Idane langgeng 
salami-laminipun. 

19 Ida nyedayang Sang Prabu Sihon, ratun wong 
Amorine, duaning sih pasuecan Idane 
langgeng salami-laminipun. 

20 ida nyedayang Sang Prabu Og, ratune ring 
Basan, duaning sih pasuecan Idane 
langgeng salami-laminipun. 

21 Panegara-panegaran pararatune punika 
paicayang Ida ring parakaulan Idane, 
duaning sih pasuecan Idane langgeng 
salami-laminipun. 

22 Tanah-tanahe punika paicayang Ida 
ring wong Israele parekan Idane, 
duaning sih pasuecan Idane langgeng 
salami-laminipun. 

23 (da nenten lali ring iraga rikalaning iraga 
kakaonang antuk meseh, duaning 
sih pasuecan Idane langgeng salami- 
laminipun. 

24 Ida mebasang iraga saking meseh-meseh 
iragane, duaning sih pasuecan Idane 
langgeng salami-laminipun. 

25 Ida mapaica teda ring sawatek sane murip, 
duaning sih pasuecan Idane langgeng 
salami-laminipun. 


26 Aturangja panyuksma ring Ida Sang Hyang 
Widi Wasa sane malingga ring suargan, 
duaning sih pasuecan Idane langgeng 
salami-laminipun. 


Sesambatan wong Israele ring paselongan 


137 1 Titiang negak ring sisin-sisin tukade 
ring Babel. Irika titiang ngeling 
rikalaning titiang eling ring Sion. 

2 Titiang ngantungang rebab-rebab titiange ring 
carang-carang tarune sane wenten irika. 

3 Jadmane sane nawan titiang ngenken titiang 
makidung, ipun ngenken titiang nglipur 
ipun, sapuniki baosipune: “Kidungangja 
buat idewek kidung unduk Sione.” 


4 Sapunapi antuk titiang ngidungang kidung 
pabuat Ida Sang Hyang Widi Wasa ring 
jagat sunantarane. 

> Oduh Yerusalem dumadak mangda titiang 
nenten naenin malih mrasidayang 

nyuarayang rebab, yening titiang engsap 
ring ragane. 

6 Dumadak mangda titiang nenten naenin 
mrasidayang makidung, yening titiang 
nenten eling ring ragane, yening ragane 
nenten dadosang titiang kabungahan 
titiange sane pinih ageng! 


7 Duh Ratu Sang Hyang Widi Wasa, elingangja 
paindikan sane kalaksanayang antuk 
wong Edome, rikalaning kota Yerusaleme 
kakaonang. Elingangja baosipune sane 
kadi asapuniki: “Uugangja apang kanti 
asah teken tanahe.” 


8 Ih Babel, iba bakal kuugang. Bagia anake ane 
ngwales teken iba paundukan ane suba 
laksanayang iba teken kai, 

9 ane nyuang rare-raren ibane tur mantigang 
rare-rarene ento di batu kaange. 


Pangastawan buat ngaturang panyuksma 


138 1 Duh Ratu Sang Hyang Widi Wasa, 

titiang ngaturang panyuksma ring 
ayun Palungguh IRatune antuk saguluking 
manah titiange. Titiang makidung muji 
Palungguh IRatu ring ajeng dewane. 

2 Titiang sumungkem marep ring Perhyangan 
Agung druen Palungguh IRatune, tur muji 
parab Palungguh IRatune, santukan sih 
pasuecan lan kasatian Palungguh IRatune 
sane nenten rered-rered, tur Palungguh 
IRatu sampun nyinahang mungguing 
parab miwah pituduh-pituduh Palungguh 
IRatune sujati maha luur. 

3 Palungguh IRatu nagingin pinunas titiange, 
rikalaning titiang nunas ica ring Palungguh 
IRatu, tur masrana kakuatan Palungguh 
IRatune, Palungguh IRatu nguatang titiang. 


4 Sawatek pararatune ring jagate jaga muji 
Palungguh IRatu, duh Ratu Sang Hyang 
Widi Wasa, santukan ida sampun pada 
mireng janjin Palungguh IRatune. 

> Ida jaga makidung ngeniang indik sane 
sampun kardi Palungguh IRatu miwah 
indik kaluihan Palungguh IRatune sane 
ageng. 

6 Yadiastu Palungguh IRatu malingga kalintang 
tegeh ring luur, nanging Palungguh 
IRatu nglinguang jadmane sane nista, 
tur jadmane sane sumbung nenten 
mrasidayang makelid saking ayun 
Palungguh IRatune. 

7 Rikalaning titiang kiter antuk kamewehan, 
Palungguh IRatu ledang ngrahayuang 
titiang. Palungguh IRatu nglawan 
meseh-meseh titiange sane mamedih, 
tur ngrahayuang titiang antuk kawisesan 
Palungguh IRatune. 

8 Palungguh IRatu nglaksanayang saluiring 
sane sampun janjiang Palungguh IRatu. 
Duh Ratu Sang Hyang Widi Wasa, sih 
pasuecan Palungguh IRatune langgeng 
salami-laminipun. Puputangja pakaryan 
sane sampun kawitin Palungguh IRatu. 


Ida Sang Hyang Widi Wasa maha wikan 


139 1 Duh Ratu Sang Hyang Widi Wasa, 
Palungguh IRatu sampun nureksain 


titiang, tur Palungguh IRatu wikan ring 
titiang. 

2 Palungguh IRatu wikan ring saluiring laksanan 
titiange, saking doh Palungguh IRatu 
sampun wikan ring sakancan daging 
manah titiange. 

3 Palungguh IRatu nyingak titiang, rikalaning 
titiang makarya wiadin mararian, tur 
Palungguh IRatu wikan ring sakancan 
pamargin titiange. 

4 Sadurung titiang mabaos, Palungguh IRatu 
sampun wikan ring paindikan sane jaga 
baosang titiang. 

5 Palungguh IRatu ngiter titiang sabilang 
samping, tur Palungguh IRatu nyayubin 
titiang antuk kawisesan Palungguh 
IRatune. 

6 Kaweruhan Palungguh IRatu ngeniang 
indik titiange kalintang dalem pisan. 
Indike punika nglangkungin pangresepan 
titiange. 

7 Kijake titiang malaib, buat jaga makelid saking 
ayun Palungguh IRatu? Kijake jaga lakun 
titiang ngedohang dewek titiang saking 
ayun Palungguh IRatune? 

8 Yening titiang munggah ka langite, Palungguh 
IRatu wenten irika. Yening titiang tedun ka 
pati loka, Palungguh IRatu taler wenten 
irika. 

9 Yening titiang makeber nglintang ring wates 
kangine, wiadin magenah ring genahe 
sane pinih doh bedauh, 

10 Palungguh IRatu wenten irika jaga nantan 
titiang, tur mapaica pitulungan ring 
titiang. 

11 Titiang jaga ngedih ring peteng dedete 
mangda ipun ngengkebang titiang, wiadin 

ring sang galang sane ngiter titiang 
mangda magentos dados peteng, 

12 nanging yadiastu peteng dedet, indike punika 
nentenja peteng pabuat Palungguh IRatu 
miwah wengine dados galang pateh sakadi 
rahinane Peteng dedet miwah galange 
pateh pabuat Palungguh IRatu. 


13 palungguh IRatu ngreka titiang, tur 
Palungguh IRatu ngenahang titiang ring 
garba wasan memen titiange. 

14 Titiang muji Palungguh IRatu, santukan 
Palungguh IRatu sane patut kajerihin. 
Sakancan pakardin Palungguh IRatu 
punika tawah tur kalintang luih. Titiang 
uning ring indike punika antuk saguluking 
manah titiange. 

15 Rikala tulang-tulang titiange karupayang tur 
kadabdab saha becik ring garba wasan 
memen titiange miwah rikalaning titiang 
sayan ngagengang ring genahe sane pingit 
punika, Palungguh IRatu wikan mungguing 
titiang wenten irika. 

16 Palungguh IRatu nyingak titiang sadurung 
titiang lekad. Tuuh titiange sampun 
kasuratang ring cakepan druene, 
sadurunge titiang kareka. 

17 Duh Ratu Sang Hyang Widi Wasa, ambate 
mewehnya rasayang titiang pikayunan 
Palungguh IRatune. Ambate akehnya 
pakayunan Palungguh IRatune punika! 

18 Yening titiang ngetang pakayunan Palungguh 
IRatune punika, sinah katahnya 
langkungan ring akeh biase. Rikala titiang 
eling ring dewek, taler titiang kantun 
ngiring Palungguh IRatu. 

19 Duh Ratu Sang Hyang Widi Wasa, pangajap- 
ajap titiange mangda Palungguh IRatu 
ledang ngamademang jadmane sane 
dursila. Titiang ngajap-ajap mangda 
jadmane sane nyapa kadi aku nilarin 
titiang. 

20 pun maosang paindikan sane tan patut 
ngeniang indik Palungguh IRatune. Ipun 
maosang paindikan-paindikan jaat marep 
ring parab Palungguh IRatune. 

21 Duh Ratu Sang Hyang Widi Wasa, titiang 
kalintang geting ring sakancan jadmane 
sane geting ring Palungguh IRatu. Ambate 
antuk titiang nganistayang parajadmane 
sane nglawan Palungguh IRatu . 

22 Titiang kalintang geting pisan ring ipun. Ipun 
dadosang tiitang meseh-meseh titiange. 

23 Duh Ratu Sang Hyang Widi Wasa, tureksainja 
titiang tur wikaninja manah titiange. 
Pintoninja titiang, tur cingakja pepineh 
titiange. 

24 Indayangja tureksain, punapike wenten 
paindikan sane dura cara ring dewek 
titiange, tur tantanja titiang ring margine 
sane langgeng. 


Pangastawan buat nunas pasayuban 


140 1 Duh Ratu Sang Hyang Widi Wasa, 
luputangja titiang saking jadmane sane 


dursila. Luputangja titiang saking jadmane 
nyapa kadi aku. 

2 [pun setata ngrincikang paindikan-paindikan 
sane dursila, tur setata ipun ngardi ieg. 

3 Layahipune waluya sakadi ula sndi tur baos 
ipune tan bina sakadi upas ula polenge. 


4Duh Ratu Sang Hyang Widi Wasa, sayubinja 
titiang saking kakuasaan jadmane dursila. 
Luputangja titiang saking jadmane sane 
nyapa kadi aku, sane sigum jaga nyelekang 
titiang. 

“Jadmane sane sumbung masang jeet pabuat 
titiang. Ipun sampun masang santeb, tur 
sapanjang margi ipun sampun masang 
jeet buat ngejuk titiang. 

6 Titiang matur ring Ida Sang Hyang Widi Wasa 
sapuniki: “Palungguh IRatu punika Widin 
titiange.” Duh Ratu Sang Hyang Widi 
Wasa, pirengangja pinunas ican titiange, 
buat nunas pitulungan. 

7 Duh Ratu Sang Hyang Widi Wasa, Widin 
titiange, patindih titiange sane kukuh 
bakuh. Palungguh IRatu sampun nyayubin 
titiang ring payudan. 

8 Duh Ratu Sang Hyang Widi Wasa sampunangja 
dagingina paindikane sane kadotang 
antuk jadmane sane dursila. Sampunangja 
lugraina paiguman ipune sida karya. 


3 Sampunangja icena meseh-meseh titiange 
menang. Dadosangja sakancan 
rencananipune marep ring titiang mangda 
mawali nibenin ipun. 

10 Dumadak mangda ipun katepen antuk 
baa sane ngendih murub, tur dumadak 
mangda ipun kentungang ka bangbange 
tur nenten mrasidayang malih medal 
saking irika. 

11 Dumadak sakancan anake sane saking bobab 
nalih timpalnyane nenten jaga sida karya. 
Dumadak mangda jadmane sane nyapa 
kadi aku kuber tur kasirnayang antuk 
kajaatannyane. 

12 Duh Ratu Sang Hyang Widi Wasa, titiang 
uning mungguing Palungguh IRatu 
matindih ring wicaran jadmane sane 
tiwas-tiwas miwah mapaica kadilan ring 
jadmane sane kakirangan. 

13 Sujatinipun jadmane sane patut jaga muji 
Palungguh IRatu, tur ipun jaga urip ring 
ayun palungguh IRatu. 


Pangastawan rikalaning sore 


141 1 Duh Ratu Sang Hyang Widi Wasa, 
titiang nunas ica ring ayun Palungguh 


IRatu. Sane mangkin icenja titiang 
pitulungan! Pirengangja pinunas titiange, 
rikalaning titiang nunas ica ring Palungguh 
IRatu. 

2 Trimaja pangastawan titiange minakadi 
dados asep menyan miwah liman titiange 
sane cakupang titiang minakadi aturan 
rikalaning sore. 


3 Duh Ratu Sang Hyang Widi Wasa, ledang 
Palungguh IRatu mapaica pajagaan ring 
bungut titiange miwah pajagaan ring 
obag-obagan bibih titiange. 

4 Raksaja titiang, mangda sampunang titiang 
dot ngamargiang paindikan sane iwang 
miwah mangda sampunang titiang 

sruron ring jadmane sane mambek corah 
sajeroning kadursilannyane. Dumadak 
mangda titiang nenten naenin nyarengin 
ipun mapesta. 


3 Banggayang jadmane sane patut nyisipang tur 
nulak titiang sajeroning sih kapiolasan, 
nanging titiang nenten jaga naenin nampi 
upah saking jadmane dursila santukan 
titiang tan mari ngastawa nglawan 
laksana-laksananipune sane dursila. 

6 Rikalaning parapamrentahipune kentungang 
saking abing batu kaange, irika rakyate 
jaga ngawiaktiang mungguing baos 
titiange punika sujati patut. 

7 Sakadi tarune sane kasibak miwah karecah 
dados alit-alit, kadi asapunika taler 
tulang-tulangipune mabrarakan ring sisin 
bangbange. 


8 Nanging titiang pageh pracaya ring Palungguh 
IRatu, duh Ratu Sang Hyang Widi Wasa, 
Widin titiange. Titiang ngulati pasayuban 
ring ayun Palungguh IRatu; sampunangja 
titiang banggayanga padem. 

9 Sayubinja titiang saking jeete sane sampun 
pasang ipun pabuat titiang, saking santeb 
jadmane sane malaksana dursila. 

10 Dumadak jadmane dursila punika keni 
jeetipune niri, nanging titiang prasida 
mamargi saha rahayu tan kapialang 
punapa-punapi. 


Pangastawan buat nunas pitulungan 


142 1 Titiang nunas ica ring Ida Sang Hyang 
Widi Wasa, buat nunas pitulungan. 


Titiang nguningayang paindikan titiange 
ring Ida. 

2 Titiang ngaturang sakancan kaberatan titiange 
ring Ida, tur titiang nguningayang sakancan 
kamewehan titiange ring Ida. 

3 Rikala titiang sedia jaga suksrah, Ida wikan 
punapi sane pacang laksanayang titiang. 
Ring margine sane marginin titiang, 
meseh-meseh titiange sampun masang 

jeet pabuat titiang. 

4 Rikala titiang matolihan ka samping, nenten 
wenten panggihin titiang jadma sane 
jaga nulungin titiang, tur nenten wenten 
anak sane jaga nyayubin titiang samaliha 
nenten wenten anak sane lingu ring 
titiang. 


5 Duh Ratu Sang Hyang Widi Wasa, titiang 
masesambatan nunas pitulungan ring 
Palungguh IRatu. Duh Ratu Sang Hyang 

Widi Wasa, Palungguh IRatu punika 
pasayuban titiange. Wantah Palungguh 
IRatu ngraga sane andelang titiang 
sajeroning urip titiange puniki. 

6 Pirengangja sesambatan titiange nunas 
pitulungan, santukan titiang sampun 
nenten madue pangajap-ajap malih. 
Luputangja titiang saking meseh-meseh 
titiange, duaning ipun kalintang kuat 
bandingang ring titiang. 

7 Bebasangja titiang saking kamewehan 
titiange, kenginan titiang jaga muji 
Palungguh IRatu ring pauman parakaulan 
Palungguh IRatune, malantaran sih 
pasuecan Palungguh IRatune ring titiang. 


Pangastawan buat nunas pitulungan 


143 1 Duh Ratu Sang Hyang Widi Wasa, 

pirengangja pangastawan titiange! 
Sajeroning kadilan Palungguh IRatune, 
pirengangja pinunas titiange. Daginginja 
pinunas titiange malantaran kasatian 
Palungguh IRatune. 

2 Sampunangja titiang, parekan Palungguh 
IRatu puniki, kajak mawicara, santukan 
nenten wenten jadma tan paceda ring 
ayun Palungguh IRatune. 

3 Meseh titiange sampun nguber titiang, tur 
sawiakti ipun sampun ngaonang titiang. 
Ipun sampun ngenahang titiang ring 
pangkenge sane peteng dedet, tur titiang 
sampun waluya sakadi jadmane sane 
sampun padem duke nguni. 

4 Duaning punika titiang sampun lesu pisan. 
Manah titiange sampun telas pisan. 


> Titiang eling ring rahina-rahina sane sampun 
lintang, samaliha ngeling-ngelingang 
sakancan pakaryan Palungguh IRatune. 

6 Titiang nyakupang liman titiange buat 
ngastawa ring ayun Palungguh IRatu. 
Sakadi tanahe tuh, kadi asapunika bedak 
titiange ring Palungguh IRatu. 


7 Duh Ratu Sang Hyang Widi Wasa, sane 
mangkin daginginja pinunas titiange! 
Pangajap-ajap titiange sampun telas 
makasami. Sampunangja Palungguh IRatu 
nyingidang raga saking titiang, kantos 
titiang jaga sareng-sareng ring pantaran 
jadmane sane ngungsi ka pati loka. 

8 Sabilang semengan, pakelingja titiang 
indik sih pasuecan Palungguh IRatu 
sane tan rered-rered punika, santukan 
titiang pracaya ring Palungguh IRatu. 

Pangastawan titiange munggah ka ayun 
Palungguh IRatune. Pitujuhinja titiang 
margi sane patut marginin titiang. 


9 Duh Ratu Sang Hyang Widi Wasa, titiang nunas 
pasayuban ring ayun Palungguh IRatu; 
luputangja titiang saking meseh-meseh 
titiange. 

10 palungguh IRatu punika Widin titiange, 
duaning punika urukja titiang 
nglaksanayang pakarsan Palungguh 
IRatune. Suecaninja titiang, tur tantanja 
titiang ring margine sane rahayu. 


11 Duh Ratu Sang Hyang Widi Wasa, luputangja 
titiang, sakadi sane sampun janjiang 
Palungguh IRatu. Malantaran sih pasuecan 
Palungguh IRatu, rahayuangja titiang 
saking kamewehan-kamewehan titiange. 

12 Riantuk sih pasuecan Palungguh IRatu 
ring titiang, pademangja meseh-meseh 
titiange, tur sirnayangja sakancan jadmane 
sane ngereh titiang, santukan titiang 
puniki parekan Palungguh IRatune. 


Indik atur panyuksman ida sang prabu 


144 1 Pujija Ida Sang Hyang Widi Wasa, 
pasayuban titiange! Ida ngurukang 

titiang mayuda, tur Ida nyawisang titiang 
buat magegebug. 

2 Ida punika pasayuban miwah patindih titiange. 
Ida dados genah titiange mateduh miwah 
dados juru rahayun titiange. Ring Ida 
titiang suksrah buat karaharjan titiange. 
Ida ngawinang parabangsane pada 
nungkul ring titiang. 


3 Duh Ratu Sang Hyang Widi Wasa, sapasirake 
sujatinipun imanusa punika, kantos 
Palungguh IRatu ledang macingak ring 
ipun. Ipun wantah manusa pada, punapi 
awinannya Palungguh IRatu nglinguang 
ipun? 

4 Ipun waluya sakadi ampehan angine. 
Tuuhipune tan bina sakadi lawate sane 
jaga ical. 


5 Duh Ratu Sang Hyang Widi Wasa, sibakja 
langite, tur rarisangja tumurun. Tundikja 
gunung-gununge, pedas ipun jaga 
ngwedalang andus malepuk. 

6 Ledangja Palungguh IRatu nurunang kilap 
miwah nyambragang meseh-meseh 
druene. Tiwakangja panah-panah druene, 
kantos meseh-meseh druene pada 
kapilayu. 

7 Jujuhja titiang saking baduur. Tingtingja titiang 
medal saking toyane sane dalem, tur 
luputangja titiang. Rahayuangja titiang 
saking kakuasaan wong sunantarane, 

8 sane nenten naenin maosang indik sane 
patut, tur setata bobab yadianja ipun 
kantos masumpah. 


9 Duh Ratu Sang Hyang Widi Wasa, titiang jaga 
ngidungang satunggiling kidung anyar 
pamantuka ring Palungguh IRatu. Titiang 
jaga nyuarayang rebab tur makidung muji 
Palungguh IRatu. 

10 Palungguh IRatu mapaica kamenangan ring 
pararatune, tur ngluputang Ida Sang Prabu 
Daud, parekan druene. 

11 | uputangja titiang saking meseh-meseh 
titiange sane nyapa kadi aku. Luputangja 
titiang saking kakuasaan wong 
sunantarane, sane nenten naenin 
maosang indik sane patut, tur sane setata 
mobab yadianja ipun kantos masumpah. 


12 Dumadak pianak-pianak iragane muani, 
rikalaning ipun pada truna jaga tumbuh 
lanus waluya sakadi tetandurane. 
Dumadak pianak-pianak iragane sane 
luh-luh waluya sakadi sesakane sane 

kukuh bakuh, sane mayasin bucu-bucun 
purine. 

13 Dumadakja jineng iragane kabekin antuk 
asil panen mawarni-warni. Dumadak 
biri-birine sane ring pategalan iragane 
pada nglekadang panak malaksa-laksaan. 

14 Dumadak sampi-sampin iragane endah- 
gumendah dados akeh pisan, tur 
nenten wenten sane kruron miwah ical. 
Dumadakja mangda nenten wenten tangis 
miwah kaduhkitan ring rurung-rurung 
iragane. 


15 Bagia bangsane sane kadi asapunika 
kawentenannyane. Bagia bangsa sane 
nyungsung Ida Sang Hyang Widi Wasa 
dados Panembahannyane. 


Kidung pamuji 


145 1 Titiang jaga nglumbrahang kagungan 

Palungguh IRatune, duh Widi miwah 
Ratun titiange. Titiang jaga ngaturang 
panyuksma ring Palungguh IRatu 
salami-laminipun. 

2 Nyabran rahina titiang jaga ngaturang 

panyuksma, tur titiang jaga muji 
Palungguh IRatu salami-laminipun. 

3 [da Sang Hyang Widi Wasa punika agung tur 
patut sungsung puji-puji, tur kagungan 
Idane nglangkungin pangresepan. 


4 Napija sane sampun kardi Palungguh IRatu, 
jaga tansah kapuji-puji antuk sakancan 
katurunane turun-temurun. Ipun jaga 
nglumbrahang pamargin Palungguh 
IRatune sane mawisesa. 

> Ipun jaga maosang indik kaluihan miwah 
kagungan Palungguh IRatune, tur titiang 
jaga mineh-minehin pakardin Palungguh 
IRatune sane kalintang luih. 

6 Rakyate jaga maosang indik pakardin 
Palungguh IRatune sane maha wisesa, 
samaliha titiang jaga nglumbrahang 
kagungan Palungguh IRatune. 

7 Ipun jaga nuturang indik sakancan kabecikan 
Palungguh IRatune, tur makidung 
ngeniang indik sih kawelas arsan 
Palungguh IRatune. 

8 Ida Sang Hyang Widi Wasa kalintang sih sueca 
miwah asung lugraha. Ida nenten gelis 
duka tur pasuecan Idane kalintang ageng 
saha nenten rered-rered. 

9 Ida kalintang becik ring anake suang-suang, 
tur kalintang sih kawelas arsan ring 
sakancan pakardin Idane. 

10 Duh Ratu Sang Hyang Widi Wasa, sakancan 
pakardin Palungguh IRatune jaga muji 
Palungguh IRatu samaliha sakancan kaula 
druene jaga ngaturang panyuksma ring 
Palungguh IRatu. 

11 [pun jaga maosang indik kaluihan kaprabon 
Palungguh IRatune, tur nuturang indik 
kawisesan Palungguh IRatune. 

12 Mangda sakancan anake jaga uning ring 
kawisesan pakaryan Palungguh IRatune 
miwah kagungan kaprabon Palungguh 
IRatune sane luih. 

13 Pamrentahan Palungguh IRatune punika 
langgeng, tur Palungguh IRatu madeg Ratu 
salami-laminipun. 


Ida Sang Hyang Widi Wasa satia tuu ring 
prajanjian Idane, tur saananing sane kardi 
Ida punika becik. 

14 Ida ledang mapaica pitulungan ring anake 
sane keni kamewehan, tur Ida ledang 
ningtingang jadmane sane sampun labuh. 


15 Sawatek sane mangkihan makasami 
nulengek ngajap-ajap Palungguh IRatu, tur 
Palungguh IRatu ledang mapaica pangan 
kinum rikalaning ipun mamuatang. 

16 Palungguh IRatu mapaica ring ipun 
setegepnya, tur nyukupang kabuatanipune 
makasami. 


17 Ida Sang Hyang Widi Wasa punika adil ring 
saluiring pakaryan Idane. Ida kapiolasan 
ring sakancan pamargin Idane. 

18 Ida tansah nampek ring anake sane nunas 
Ica ring Ida, inggih punika ring anake sane 
mapinunas saking nekeng ati. 

19 Ida mapaica sategepipun ring anake sane 
ngluihang Ida. Ida mireng pinunasipune 
tur ngrahayuang ipun. 

20 ida nyayubin sakancan anake sane astiti bakti 
ring Ida, nanging jaga nyirnayang jadmane 
sane dursila. 


21 Titiang jaga setata muji Ida Sang Hyang 
Widi Wasa. Ngiringja sakancan pakardin 
Idane muji parab Idane sane suci 
salami-laminipun. 


Puji-pujian pabuat Ida Sang Hyang 
Widi Wasa Sang Juru Rahayu 
146 1 Pujija Ida Sang Hyang Widi Wasal 
Pujija Ida Sang Hyang Widi Wasa, ih 
jiwan tiangel 

2 Titiang jaga muji Ida sapanjang urip titiange. 
Titiang jaga makidung muji Widin titiange 
sapanjang urip titiange. 


3 Sampunangja semeton pracaya ring 
pamimpin-pamimpin manusa. Nenten 
wenten manusa sane mrasidayang 
ngrahayuang semeton. 

4 Rikalaning ipun padem, ipun mawali dados 
buk, tur ring rahina punika sakancan 
rencananipune puput rauh irika. 


> Bagia anake sane maderbe Widin Dane 
Yakub dados pitulungan ipune, tur sane 
gumantung ring Ida Sang Hyang Widi 
Wasa makadados Widinnyane. 

6 Ida sane ngardi akasa, pretiwi miwah segarane 
miwah saananing sane wenten ring 
tengahnyane. 


Ida setata ngamanggehang prajanjian Idane. 

7 Ida mapaica tetepasan sane adil ring anake 
sane katindes, tur mapaica pangan kinum 
ring jadmane sane nandang seduk. 


Ida Sang Hyang Widi Wasa mebasang jadmane 
sane mapangkeng, 

8 tur Ida nyedangang paningalan anake sane 
buta. Ida ningtingang jadmane sane 
sampun labuh, tur asih sueca ring kaulan 
Idane sane patut. 

9 Ida nyayubin wong sunantara sane 
madunungan ring gumin iragane. Ida 
mapaica pitulungan ring paraanake balu 
miwah anake ubuh, nanging Ida nguugang 
rencanan jadmane sane dursila. 


10 [da Sang Hyang Widi Wasa madeg Ratu 
salami-laminipun. Ih Sion, Widin iragane 
jaga mrentah salami-laminipun. 


Pujija Ida Sang Hyang Widi Wasa! 


Puji-pujian pabuat Ida Sang Hyang Widi 
Wasa Sane Maha Wisesa 


147 1 Pujija Ida Sang Hyang Widi Wasa! 


Becik pisan iraga makidung muji Widin 
iragane. Becik tur patut pisan iraga muji 
Ida. 
2 Ida Sang Hyang Widi Wasa sampun ngwangun 
malih kota Yerusaleme, tur Ida sampun 
ngwaliang malih jadmane sane maselong. 

3 Ida ngwarasang jadmane sane dekdek 
renyuh manahnyane, tur medbed 
tatu-tatunipune. 


4 Ida sampun ngamastiang gebogan bintang- 
bintange, tur Ida ngesengin ipun 
suang-suang manut wastanipune. 

> Panembahan iragane punika agung tur 
mawisesa. Kawicaksanan Idane nenten 
sida antuk nyugjugin. 

6 Ida ningting anake sane nista, nanging Ida 
nyekjek anake dursila ring tanahe. 


7 Kidungangja kidung pamuji katur ring Ida Sang 
Hyang Widi Wasa. Suarayangja rebabe 
katur ring Widin iragane. 

8 Ida mrarakang gulem ring akasane, tur Ida 
nyawisang sabeh pabuat pretiwine, 
mawinan padange mentik ring 
bukit-bukite. 

9 Ida maicain buron-burone tetedan tur ngicen 
neda panak-panak guake, rikalaning ipun 
jerit-jerit. 


10 Sane arsayang Ida boyaja kuda sane 
siteng-siteng, wiadin prajurit-prajurit sane 
sura dira, 

11 nanging Ida ledang ring anake sane ngluihang 
Ida, inggih punika ring anake sane pracaya 
ring sih pasuecan Idane sane nenten 
rered-rered. 


12 Ih Yerusalem, pujija Ida Sang Panembahan! 
Ih Sion, pujija Widin ragane! 

13 Ida nekekang kancing jelanan gapuran 
ragane, tur Ida ngamertanin rakyat ragane. 

14 ida ngamanggehang wates wewidangan 
ragane mangda sutrepti, tur murnayang 
idep ragane antuk gandum sane pinih 
becik. 


15 [da mapaica pituduh ring pretiwine, tur 
sakancan sane sabdayang Ida punika 
digelis kasidan. 

16 Ida ngeberang salju waluya sakadi ngeberang 
saput miwah nyambehang damuh es 
waluya sakadi nyambehang abu. 

17 Ida ngrauhang sabeh es, sakadi anake 
nyambehang krikil. Nenten wenten anak 
sane mrasidayang naanang dingin sane 
tedunang Ida punika. 

18 Sasampune punika Ida tumuli masabda, 
mawinan ese punika raris enceh. Ida 
raris nedunang angin, tur toyane tumuli 
membah. 

19 Ida maicayang sabdan Idane ring kaulan 
Idane. Ida maicayang titah miwah 
pidabdab Idane ring wong Israele. 

20 [da nenten maicayang sabdane punika ring 
bangsa-bangsa sane lianan. Ipun nenten 
uning ring pidabdab Idane. 


Pujija Ida Sang Hyang Widi Wasa! 


Arah-arah mangda buanane sami 
muji Ida Sang Hyang Widi Wasa 


148 1 Pujija Ida Sang Hyang Widi Wasa! 


Pujija Ida Sang Hyang Widi Wasa saking 
akasa, ih sawatek sane urip ring genahe 
sane tegeh baduur. 

2 Pujija Ida, ih sawatek malaekat, sawatek 
wadua balan Idane sane ring suargan. 


3 Ih surya miwah candra, pujija Ida. Pujija Ida, 
ih bintang-bintang sane masinar. 

4 Pujija Ida, ih akasa sane pinih tegeh miwah 
toyane sane wenten ring baduur 
ambarane. 


> Ngiringja makasami muji parab Ida Sang 
Hyang Widi Wasa! Ida mapituduh, 

kenginan ipun makasami punika raris 
wenten. 

6 Malantaran pituduh Idane, ipun raris 
kagenahang ring genahipune suang-suang 
salami-laminipun, tur ipun pada nenten 
mrasidayang tempal. 


7 Pujija Ida Sang Hyang Widi Wasa, saking 
mrecapada, ih buron sane ageng ring 
segara miwah sakancan sawang segarane. 

8 Pujija Ida Sang Hyang Widi Wasa, ih kilap 
miwah sabeh es, salju miwah gulem, angin 
ribut sane sairing ring pituduh Idane. 


9 Pujija Ida, ih bukit-bukit miwah gunung- 
gunung, wit woh-wohan miwah alas 
wayahe. 

10 Pujija Ida Sang Hyang Widi Wasa, ih sawatek 
sato sane boh miwah rengas, sato sane 
ngrayang miwah soroh paksine. 


11 Pujija Ida, ih pararatu miwah rakyate sami, 
parapangeran miwah parapamrentah sane 
lianan, 

12 soroh bajang-bajang miwah truna-trunane, 
kadi asapunika taler sane odah miwah 
pararare-rarene. 

13 Banggayangja ipun sareng sami pada muji 
parab Ida Sang Hyang Widi Wasa. Parab 
Idane agungan ring sawatek sane tiosan, 
tur kaluihan Idane ngungkulin akasa lan 
pretiwi. 

14 ida ngawinang bangsa druen Idane kukuh 
bakuh, mangda sakancan kaulan Idane 
muji Ida, inggih punika wong Israele sane 
kalintang raket ring Ida. 


Pujija Ida Sang Hyang Widi Wasa! 


Kidung pamuji 
149 1 Pujija Ida Sang Hyang Widi Wasa! 


Kidungangja kidung anyar katur ring 
Ida Sang Hyang Widi Wasa, tur pujija Ida 
ring ajeng pasamuan Idane sane satia tuu! 
2 Ih Israel, pada liangja malantaran Ida 
sane ngardi semeton! Ih rakyat Sion, 
pada masuka renaja malantaran Ratun 
semetone! 
3 Pujija parab Idane antuk masesolahan. 
Suarayangja kendang miwah rebabe buat 
muji Ida. 

4 Ida Sang Hyang Widi Wasa ledang ring kaulan 
Idane, tur Ida mapaica kamenangan ring 
jadmane sane nista. 

> Banggayangja parakaulan Ida Sang Hyang 
Widi Wasa pada masuka rena sajeroning 
kamenanganipune, tur makidung saking 
lianging manah awengi mepek. 

6 Banggayang ipun suryak-suryak rikalaning 
ipun muji Ida Sang Hyang Widi Wasa, 
sinambi makta pedang sane mangan ring 
limanipune, 

7 buat jaga ngaonang bangsa-bangsa miwah 
nyisipang rakyate, 

8 tur buat jaga negul pararatunipune antuk ante 
miwah parapamimpinipune antuk ante 
besi, 

9 buat jaga nyisipang bangsa-bangsane, sakadi 
sane sampun kapituduhang antuk Ida 
Sang Hyang Widi Wasa. 


Pujija Ida Sang Hyang Widi Wasa! 
Pujija Ida Sang Hyang Widi Wasa! 
1 50 1 Pujija Ida Sang Hyang Widi Wasa! 


Pujija Ida Sang Hyang Widi Wasa ring 
Perhyangan Agung Idane! Pujija kakuatan 
Idane ring suargan! 

2 Pujija Ida malantaran paindikan-paindikan 
sane mawisesa sane sampun kardi Ida. 
Pujija kagungan Idane sane nglangkungin 
saluiring paindikan. 


3 Pujija Ida antuk trompet. Pujija Ida antuk 
rebab miwah rebana. 

4 Pujija Ida antuk suaran kendang kadulurin 
antuk masesolahan. Pujija Ida antuk 
suaran rebab miwah suling. 

> Pujija Ida antuk suaran trompong. Pujija Ida 
antuk suaran trompong sane jangih. 

6 Pujija Ida Sang Hyang Widi Wasa, ih saananing 
sane mangkihan! 


Pujija Ida Sang Hyang Widi Wasa! 


PITUTUR 


Gunan pituture 


1 Pitutur Ida Sang Prabu Salomo, ratun 
bangsa Israele, putran Ida Sang Prabu Daud, 
sapuniki: 

2 Pituture ene ngranayang cening ngresep 
teken kawicaksanan muah pitutur ane melah, 
buina ngranayang ngresep teken tuture ane 
dalem-dalem. 3 Buina tuture ene masih nguruk 
cening apanga cening ririh, patut, adil muah 
jujur. 4Pituture ene masih ngranayang anake 
ane tunan pepineh dadi dueg muah ngurukang 
bajang-bajange apanga dadi ririh. ? Pabuat 
anake wicaksana, pituture ene makadadi 
imbuh kabisannyane muah pabuat anake 
widagda makadadi panuntunnyane, ? apanga 
ia pada ngresep teken artin pituture ane enu 
makulit muah teken paundukan-paundukan ane 
edenganga teken anake wicaksana. 


Pitutur buat anake truna-truna 


7 Apanga cening ngelah karirihan, paling maluna 
pesan cening patut astiti bakti teken Ida Sang 

Hyang Widi Wasa. Jlemane ane belog tusing bisa 
ngajiang kawicaksanan muah tusing nyak mlajah. 
8 Ih cening, padingehangja raos meme bapan 

ceninge. ? Pangajahnyane lakar menahin solah 
ceninge waluya buka gelungane ane melah muah 
buka kalunge ane ngranayang bagus goban 
ceninge. 

10 ih cening, yen ada jlema dursila ngoda 
cening, eda cening nyerah. 11 Yening ia ngorahin 
kene: “Maija tututin tiang! Jalan iraga ngalih 
anak ane lakar matiang. Jalan iraga ngebug anak 
ane tan padosa, anggon nyalanang demen ati. 

12 Disagete ia enu idup muah seger dikalane 
iraga matemu teken ia, ia lakar mati dikalane 
iraga nglawan ia. 13 Iraga lakar maan arta brana 
mawarna-warna tur umah iragane lakar bek misi 
jejarahan. 1 Maija bareng ajak tiang, ditu iraga 
lakar ngedum barang-barang malingan iragane.” 

15 Ih cening, eda pesan cening nututin anake 
ane buka keto. Johangja iban ceninge uli sig anake 
ento. 1° la tusing dadi andegang buat malaksana 
corah. la setata sregep buat lakar mamati-mati. 
17 Tusing ada gunane cening masang jaring yen 
suba tepukina tekening kedise ane lakar juk 
cening ento. 18 Nanging anake ane buka keto, 
ia makena jeet pabuat dewekne padidi. Jeete 
ento lakar ngamatiang ia. 19 Unduk nyalanang 
kadursilan, setata ngepet patin jadmane dursila. 

Unduke ene lakar nibenin asing-asing anak ane 
nyalanang kawirosan. 


Pitutur ane melah 


20 Padingehangja! Kawicaksanane ento jerit-jerit 
di rurunge muah di pekene. 21 Kawicaksanane 
jerit-jerit di gapuran kotane, buina di tongos 
rakyate mapauman, kene munyinne: 

22 “Ia jlema belog! Buin makapidanke 
makelonne iba belog? Buin makapidanke 
makelonne iba enu demen nganistayang 
karirihane ento? Singke iba lakar taen mlajah? 
23 Padingehangja yen manira nglemekin iba. 
Manira lakar maang iba pitutur ane melah 
muah ngedumang kabisan manirane teken iba. 
24 Manira suba ngaukin iba, ngundang iba apang 
teka, nanging iba tusing nyak madingehang. 

Iba tusing rungu teken manira. 2 Iba suba 
nglemenahang sakancan pitutur manirane, 
buina suba tusing nyak madingehang panglemek 
manirane. 28 Sawireh keto, yening iba katempuh 
baan kakewehan, manira lakar ngedekin iba. 
Manira lakar minjulin iba yen iba katibenin ala. 
27 Rikalan kakewehane ento buka angin ribute 
nempuh iba, ngranayang keneh takut muah 
keweh, ditu iba nandang sangsara muah sakit 
ati. 28 Ditu mara iba lakar ngalih manira kema 
mai, nanging tusing lakar bakatang iba. Ditu iba 

lakar ngalih karirihan, nanging manira tusing 
lakar masaut. 29 Iba suba tusing maguna buat 
karirihane, buina iba suba setata tempal teken 
Ida Sang Hyang Widi Wasa. 3? Iba suba tusing 
nyak madingehang pitutur manirane muah suba 
tusing nyak ngrunguang panglemek manirane 
teken iba. 3! Sawireh keto, iba lakar muponin 
apaja ane pula iba tur laksanan ibane padidi 
lakar ngranayang iba sengkala. 3? Jlemane ane 
tusing ngelah pepineh lakar mati sawireh ia nulak 
kawicaksanan. Jlemane belog lakar kasirnayang 
baan perahne ane nglewa. 33 Nanging nyenja 
ane madingehang manira, ia lakar nemu rahayu. 
la lakar rahayu sawireh tusing ada ane patut 
takutina.” 


Pikenoh kawicaksanane 


2 1 Ih cening, idepangja pangajah bapane, tur 
eda pesan engsap teken unduk ane suba 
tunden bapa nglaksanayang. ? Padingehangja 
paundukan ane wicaksana muah tegarangja 
resepang. ? Alihja karirihane muah ulatija 
pepinehe ane dalem. “ Saratangja ngalih unduke 
ento buka sarat ceninge ngalih perak wiadin arta 
brana ane makebang. ? Yening cening nyalanang 
unduke ento, cening lakar nawang apa artinne 
takut teken Ida Sang Hyang Widi Wasa, tur cening 
lakar nyidayang mlajahin unduk Ida Sang Hyang 

Widi Wasa. ? Tuah Ida Sang Hyang Widi Wasa ane 
mapaica kawicaksanan, tur uli sig Idane tekan 
karirihane muah pangresepane. ' Ida nyawisang 
pitulungan muah pasayuban pabuat anake ane 
patut muah jujur. 8 Ida nyayubin anake ane 
malaksana adil teken anak lenan, tur Ida ngraksa 
anake ane astiti bakti teken Ida. 

9 Yening cening madingehang pitutur bapane, 
cening lakar nawang unduk ane patut, adil 
muah jujur. Cening lakar nawang unduk ane 
patut laksanayang cening. 19 Cening lakar dadi 
wicaksana tur karirihan ceninge lakar ngranayang 
cening liang. 1! Pangresepan muah karirihan 
ceninge lakar nyayubin cening, 12 muah ngandeg 
cening uli nglaksanayang paundukan ane 
pelih. Pangresepan muah karirihane ento lakar 
ngejohang cening uli anake ane ngae pakewuh aji 
unduk ane raosanga, nah ento: 13 anak ane suba 
nilar laksana ane patut, tur nongos sajeroning 
dosa ane peteng dedet, 14 anak ane marasa liang 
nyalanang unduk ane tan patut muah demen 
teken paundukan ane jaat, 12 ane tuara nyandang 
gugu tur tuara nyandang cagerang. 

16 Cening lakar nyidayang nglawan sakancan 
anake luh-luh ane nglemesin cening aji raos 
nyunyur manis, 17 ane ngapus somahne padidi 
tur engsap teken janjinnyane ane suci. 18 Yening 
cening nututin ia ka umahne, sujatinne cening 

majalan sig margane ane ngungsi pati. Yening 
cening kema, mapiteges cening ngungsi ka pati 
loka. 19 Sawatek anake ane ka umah anake luh 
ento, ia tusing taen buin malipetan ka margane 
ane ngungsi idup. 2? Sawireh keto, cening patut 
nuutang tetuladan anake ane patut muah 
malaksana ane melah. 2! Anake ane patut, 
anake ane jujur, lakar idup di gumin iragane 
ene. 22 Nanging Ida Sang Hyang Widi Wasa lakar 
mancut urip anake dursila uli gumine, tur mancut 
anake madosa, buka ngabut entik-entikane uli di 
tanahe. 


Pitutur pabuat anake truna-truna 


1 th cening, eda cening engsap teken pangajah 

bapane, tur tansah ingetja teken unduk 
ane tunden bapa nglaksanayang. 2 Pangajah 
bapane lakar ngawinang cening muponin umur 
panjang muah gemuh landuh. 3 Eda pesan cening 
ngutang kapitresnan muah kasatian. Kalungangja 
kapitresnan muah kasatiane ento di baong 
ceninge, muah suratang di atin cening. 4 Yening 
cening nglaksanayang paundukane ento, cening 
lakar kasuecanin baan Ida Sang Hyang Widi Wasa 
muah katresnain baan manusa. 

> Suksrahja cening teken Ida Sang Hyang Widi 

Wasa aji saguluking keneh ceninge. Eda pesan 
cening ngandelang kabisan ceninge. ? Ingetangja 

Ida Sang Hyang Widi Wasa di saparilaksanan 
ceninge. Ida lakar matujuhin cening mambahan 
ane patut. ' Eda pesan cening ngaden awak 

bisa nanging iringangja pakarsan Ida Sang 
Hyang Widi Wasa, tur kelidinja laksanane ane 
tan patut. 8 Yening cening malaksana buka 

keto, ento dadi pinaka ubad ane melah buat 
nguasang tatun ceninge, tur ngilangang rasa sakit 
ceninge. ? Luihangja Ida Sang Hyang Widi Wasa 
malantaran ngaturang pamupon tanah ceninge 
ane paling melaha teken Ida. 19 Yening cening 
nyalanang unduke ento, jineng ceninge lakar bek 
misi gandum buina cening lakar ngelah anggur 
liu pesan kanti maliah-liah. 

11 ih cening, yen Ida Sang Hyang Widi Wasa 
nglemekin cening, melahang pesan madingehang 
tur agemja anggon painget. 12 Ida Sang Hyang 
Widi Wasa nglemekin anake ane sayangang Ida, 
buka ibapa nglemekin pianakne ane sayanganga. 
13 Bagia anake ane dadi wicaksana, anake ane 
molih pangresepan. 14 Sawireh ditu ia liunan 
maan bati, bandingang teken batin perake. 
Pabuat cening kawicaksanane ento maelan 
teken mase. 1? Kawicaksanane ento majian 
teken sesocan. Tusing ada barang ane nyamenin 
kawicaksanane ento. 18 Kawicaksanane ento 
ngranayang cening panjang umur, tur cening 
lakar muponin kasugihan muah kaluihan. 


PITUTUR 3.17-28 2687 


17 Kawicaksanane ento lakar ngranayang 
cening suka bagia tur muponin idup saha 
rahayu. 18 Bagia anake ane dadi wicaksana. 
Kawicaksanane ento lakar ngranayang ia 

idup. 19 Ida Sang Hyang Widi Wasa ngadakang 
pretiwine ento baan kawicaksanan Idane muah 
baan kaweruh Idane, Ida ngebatang langite di 
tongosne. 29 Kawicaksanan Idane ngranayang 
tukad-tukade pada membah muah guleme 
ngulungang ujan ka gumine. 

21 ih cening, agemja kawicaksanan muah 
kabinawan ceninge. Eda baanga ia kanti ilang uli 
dewek ceninge. 22 Kawicaksanane muah kabisane 
ento lakar nyediang cening idup ane liang muah 
bagia. 23 Cening nyidayang mentas saha rahayu 
di mambahan ceninge, tur cening tusing lakar 
taen katanjung. 24 Dikalane cening lakar masare, 
cening tusing lakar jejeh, tur cening lakar pules 
aris dipetenge ento. 2? Cening tusing lakar keweh 
yen cening tan pararapan tempuh bencana, buka 
bencanane ane nempuh anake jaat, ane tekanne 
buka angin ribute. 2? Ida Sang Hyang Widi Wasa 
lakar ngrahayuang cening. Ida tusing lakar ngicen 
cening kena jeet. 

27 Sasida-sidayan baan cening, tulunginja 
anak ane merluang pitulungan. 28 Eda pesan 
tundena pisagan ceninge ngantiang kanti buin 
mani, yening cening nyidayang nulungin ia ane 

jani. 29 Edaja cening ngrincikang paundukan 

ane ngranayang pisagan ceninge sakit ati. Ia 
magubugan bareng-bareng ajak cening tur 
pracaya teken cening. 3? Eda cening ngawag-awag 
majaljal ngajak anak ane tusing taen ngae ala 
teken cening. 3! Edaja cening iri ati teken anak 
ane nyapa kadi aku muah edaja cening makeneh 
nyalanang ane buka keto. 3? Sawireh Ida Sang 
Hyang Widi Wasa duka pesan teken anake ane 
malaksana corah, nanging anake ane patut 
suecanin Ida. 33 Ida Sang Hyang Widi Wasa 
nemah pumahan anake ane dursila, nanging 
umah anake ane patut mertanin Ida. 3? Ida tusing 
nglinguang anake ane sombong, nanging Ida 
nyinahang sih sueca teken anake ane alap asor. 
35 Anake wicaksana lakar muponin kaluihan, 
nanging anake belog sayan mawuwuh maan 
kimud. 


Pikenoh kawicaksanane 


4 1 Ih cening, padingehangja pangajah bapan 
ceninge, telebangja, pedas cening lakar maan 
pangresepan. ? Sakancan ane urukang bapa ento 
makejang melah, sawireh keto ingetangja ento 
makejang. ? Dugas bapane enu cenik, wong tuan 
bapane ngelah pianak muani tuah bapa dogen. 
4 Kene bapan bapane ngajahin bapa: “Ingetang 
pesan pitutur bapane tur eda pesan engsapanga. 

Jalanang buka ane orahang bapa teken cening, 
pedas cening lakar muponin idup. ? Alihja 
kawicaksanan muah pangresepane ento! Eda 
pesan engsapanga muah lemenahanga pitutur 
bapane. *Eda pesan ngutang kawicaksanan, 
sawireh kawicaksanane ento lakar nyayubin 
cening. Tresnainja kawicaksanane ento, sawireh 
kawicaksanane ento lakar ngrahayuang cening. 

7 Kawicaksanane ento patut dadi paundukan 
ane paling utamane ane patut laksanayang 
cening. Apaja ane alih cening, ulatija malu 
kawicaksanane. 3 Tresnainja kawicaksanane ento, 
pedas ia lakar ngranayang cening dadi luih. Gisija 
tekekang, sawireh kawicaksanane ento lakar 
ngranayang cening maji. ? Kawicaksanane ento 
lakar dadi gelungan kamenangan ceninge.” 

10 Ih cening, padingehangja munyin bapane! 
Telebangja tutur ane tuturang bapa teken cening, 
pedas cening lakar nutugang tuuh. 1! Bapa 
suba ngurukang cening kawicaksanan muah 
laksana ane patut. 12 Yening cening majalan saha 
malaksana, tusing ada ane lakar nyadelin pajalan 
ceninge. Buina yen cening malaib, cening tusing 
lakar katanjung. 13 Ingetangja sai-sai apaja ane 
suba plajahin cening. Peplajahane ento makadadi 
idup ceninge, melahangja ngagem. 14 Edaja 
nuutang pajalan jlemane ane dursila, edaja 
nulad tetuladan jlemane ane jaat. 1° Eda pesan 

nyalanang ane buka keto. Johang iban ceninge 
uli paundukan ane corah. Kutangja unduke ane 
buka keto, tur lautangja majalan. 18 Jlemane ane 
jaat tusing lakar nyidayang pules, satondene ia 
maan malaksana ane tan patut. Ia lakar tusing 
dadi pules satondene ia maan nyakitin anak. 

17 Kacorahan muah kabramantian mula dadi 
dedaaran muah inem-inemannyane. 

18 Rurung ane entasina baan anake ane patut 
waluya buka suryane ane mara endag, sayan 
nglangang, kanti dadi kalitepet. 19 Nanging 
mambahan anake ane corah ento peteng dedet 
waluya buka petenge. Ditu ia labuh, nanging 
tusing tawanga apa ane bakat tanjunga. 

20 Ih cening, padingehangja apa ane orahang 
bapa. Padingehangja raos bapane. 21 Eda baanga 
joh uli dewek ceninge. Ingetang tur simpen di 
tungtung atin ceninge. 22 Pituture ento lakar 
ngwetuang idup muah seger pabuat anake 
ane ngresepang. 2 Yatnainja dikalan ceninge 
mapineh. Idup ceninge kapastiang baan pepineh 
ceninge. 24 Edaja cening ngadu ada. Edaja cening 
mobab muah ngapus anak. 22 Eda tolah-tolih 
majalan ulihan keneh ceninge bimbang. Edaja 
cening nguntul ulihan kimud. 28 Rencanayang 
apang melah apa ane lakar laksanayang cening, 
tur apaja ane laksanayang cening pedas molih 
ane patut. 27 Impasinja kacorahane, tur eda 

tolah-tolih majalan. Eda pesan mimpas angan 
atapak uli rurunge ane beneh. 


Patinget ngenanin unduk mamitra 


1 Ih cening, padingehang tur telebangja 

kawicaksanan muah pangresepan bapane, 
2 apanga cening nawang kengken patutne 
malaksana ane patut, tur raos ceninge lakar 
nyinahang mungguing cening ngelah karirihan. 
3 Bibih kurenan anake lenan waluya buka madune 
manisne, tur yen ia ngaras, pangarasne alus, 
waluya buka lengis saitune. 4Nanging yen suud 
keto, ia lakar ngalahin cening, tur cening enu 
nandang kaduhkitan muah sakit. ? la lakar ngajak 
cening ka pati loka. Jalan ane entasina jalan ane 
ngungsi pati. ê la tusing majalan di rurunge ane 
ngungsi idup, nanging ia ngumbara, tur tusing 
tawanga kenken lakar panadinne. 

7 Ih cening, ane jani padingehangja munyin 
bapane, tur eda pesan engsapina tutur ane 
tuturang bapa. 8Johang iban ceninge uli umah 
anake eluh ento. Eda pesan cening kanti maekin 
jelanan umahne. ? Yening cening kema, anak 
lenan lakar nyuang kaluihan ane suba taen 
gelahang cening, tur cening lakar mati truna, 
kamatiang baan jlema ane durjana. 10 Sasajaane 
wong sunantara lakar nyuang kasugihan ceninge 
makejang muah pikolih katuyuhan ceninge lakar 

dadi gelah anak lenan. 1! Cening lakar aduh-aduh 
kamati-ati di pedeman ceninge. Cening lakar 
berag-arig engkak-engkak. 12 Tur kala ditu mara 
cening lakar ngucap kene: “Ngudiang dadi tiang 
tusing nyak mlajah? Ngudiang dadi tiang tusing 
nyak kaglemekin baan anak len? 12 Tiang tusing 
madingehang munyin guru-gurun tiange, tiang 
tusing nyak ngrunguang dane. 14 Jani mara tiang 
marasa nemu kimud di arep anake liu.” 

15 Satiaja cening teken somah ceninge padidi, 
tur tresnainja ia dogen. 1° Pianak-pianak ane 
tumbuhang cening ngajak anak lenan, tusing 
lakar mapakardi ayu teken cening. 1” Pianak 
ceninge lakar ngelihang tur lakar nulungin 
cening, dongja wong sunantarane. 18 Sawireh 
keto masuka renaja cening ngajak somah ceninge 
tur purnayangja keneh ceninge ngajak anake 
luh ane ajak cening nganten dugase enu pada 
daa truna. 19 Nah ento anak luh ane jegeg 
tur bintak waluya buka kidange. Depangja 
kajegegannyane ngranayang cening liang. 
Depangja kapitresnannyane nglikub cening. 29 Ih 
cening, apa pikenohne cening tresna teken anak 
luh ane lenan? Apa pikenohne cening dot teken 
kajegegan kurenan anak len? 21 Ida Sang Hyang 
Widi Wasa ngaksi saparilaksanan ceninge. Kijaja 
pajalan ceninge, Ida tansah nyingak cening. 

22 Dosan anake dursila ento satmaka jeet. Ia 

kejuk baan dosannyane padidi. ** la mati sawireh 
ia tuara bisa ngaba awak, kabelogannyane ane 
bes ngliwat, lakar ngranayang ia enggal mati. 


Patinget lanturan 


1 Ih cening, apake cening majanji dadi pagugu 

buat utang anak lenan? ? Apake cening suba 
kategul baan raos ceninge padidi, kajeet baan 
janjin ceninge padidi? 3 Ih cening, yen suba keto, 
cening suba dadi kakuasan anake ento, nanging 
kene caranne keles uli kakuasannyane ento. 
Enggalang kema sig anake ento, mapangedihja 
teken ia, apanga cening lebanga. 4 Eda cening 
pules wiadin mareren mangsegan. ? Enggalang 
kelesang iban ceninge uli jeete ento, buka 
kedise wiadin kidange ane malaib uli arepan juru 
borose. 

6 Anake mayus patut mlajah uli caran semute 
idup. 7 Semute ento tusing ngelah pamimpin, 
pamucuk wiadin pamrentah, 3 nanging ia 
munduhang amah-amahane dikalaning masan 
endang, tur dimasan ujane ia suba ngelah 
bekel. ? Buin amun apake makelonne anake 
glebag-glebug di pesareane? Buin pidanke ia 
lakar bangun? 10 Kene raosne: “Tiang lakar 
masare buin akejep! Tiang lakar nyidakepang 
liman tiange, tur mangsegan buin ajahan.” 

11 Nanging dikalane ia pules, tiwase lakar 

nibenin ia buka anake kabegal baan begale ane 
masanjata. 

12 Jlemane ane tan paguna tur jaat, kema mai 
ngaba raos bobab. 13 la ngwangsitin aji kijapan 
lakar ngapus cening. 14 Buina dikalane ento ia 
masih ngrincikang kacorahan di tengah kenehne 
ane paling, muah dini ditu ngae kakewehan. 

15 Malantaran ento, tan pararapan ia lakar 
katempuh bencana, tur ia lakar dekdek lidek. 

16 Ada pitung paundukan ane tuara kaledangin 
baan Ida Sang Hyang Widi Wasa, buina tusing 
pesan dadi tawah, nah ento: 

Sebeng ngagu. 

Bungut ane bobab. 

Lima ane ngamatiang anak ane tan padosa. 

Pepineh ane ngrincikang rerincikan ane jaat. 

Batis ane gangsaran tindak buat malaksana 

corah. 

Saksi palsu ane ngadu ada. 

Muah anak ane ngae kakewehan di pantaran 

timpal-timpalnyane. 

17 (6:16) 18 (6:16) 19 (6:16) 


Patinget ngenanin unduk mamitra 


20 Ih cening, laksanayangja pitutur bapan 
ceninge muah edaja engsapina pangajah 
memen ceninge. 21 Agemja raosnyane, tur 
buntilja di keneh ceninge. 22 Pangajahnyane 

ento lakar nuntun cening di jalan, nyayubin 
cening dikalaning peteng, muah mituturin cening 
dikalaning lemah. 23 Prentah-prentahnyane dadi 
galang ane masinar, panglemeknyane ngajahin 
cening kenken patutne cening malaksana. 

24 Pituturnyane ento lakar ngejohang cening uli 
anake luh ane jaat, uli panglelunyuh kurenan 
anake ane lenan. 25 Eda cening kagoda baan 
kajegegannyane, eda cening kena jeet ulihan 
sledetan matannyane. 28 Anake muani nyidayang 
nyewa sundel aji roti abungkul, nanging mamitra 
ngajak kurenan anak lenan ento lakar nelahang 
pagelahannyane. 

27 Nyidayangke cening ngejang api di tangkah 
ceninge, tur panganggon ceninge tusing puun? 
28 Nyidayangke cening mentas duur baane, 
tur batis ceninge tusing kebus? ?? Aketo masih 
bayanne yen medem ngajak kurenan anak 
lenan. Nyenja ane malaksana buka keto, ia lakar 
nampi palanne. 20 Anake tusing nganistayang 
malinge ane mamaling dedaaran ulihan ia 
seduk. 31 Nanging yen ia bakat juka, ia patut 
masilihin tikel ping pitu, ia patut nyerahang 
sakancan pagelahannyane. 3? Nanging anake ane 
mamitra ia tusing ngelah pepineh. Sujatinne ia 
ngrusak awakne padidi. 33 la lakar tusing maji tur 
kaala-ala. la lakar kanistayang salawas-lawasne. 
34 Tusing ada buin sangetan gedeg basang anake 

muani, sajawining dikalan iane sangsaya teken 
somahne, tur tusing suud-suud ia makeneh 
ngwales. 3? la tusing lakar nyak nampi panebus. 
Yadian amun apaja liun panebusne, ento tusing 
lakar nyidayang nglemperang gedegnyane. 

1 Ih cening, ingetangja pitutur bapane, 

tur eda pesan engsap teken unduk ane 
orahin bapa nglaksanayang. 2 Laksanayangja 
pitutur bapane, pedas cening lakar muponin 
idup. Melahang pesan nuutang pangajah 
bapane, patuh buka cening ngemit paningalan 
ceninge. 3 Tekekang ngagem pangajah bapane 
sai-sai, tur suratang pangajahe ento di keneh 
ceninge. “ Kenkenja cening matakeh marep 
teken nyaman ceninge luh, aketo masih patut 
takeh ceninge marep teken kawicaksanane ento. 
Buina kenkenja cening matakeh marep teken 
sawitran ceninge ane paling raketa, aketo masih 
patut takeh ceninge marep teken pangresepane. 
3 Kawicaksanan muah pangresepane ento lakar 
ngejohang cening uli sig kurenan anake ane 
demen nglelunyuhin. 


Anak luh ane tuna susila 


6 Sedek dina anu bapa nengok uli jendelan 
umah bapane, 7 ditu bapa liu nepukin anak 
truna ane tunaan pepineh, tur ada aukud ane 
belog pesan. 8 la sedekan majalan paek teken 

pengkolane sig tongos anake luh ane buka keto. 
la ngliwat di samping umah anake luh ento, 

9 nyanjaang sasubane saru mua. 1° Ditu laut 
anake luh ento teka nyagjagin ia. Anake luh 
ento mapayas buka sundele tur suba ngeka 
daya. !! Ia anak luh ane wanen tur tusing ngelah 
kimud. Ia sai-sai majalan kema mai, 12 wiadin 
majujuk ngantiang di pengkolane. Dikenkene 

di jalane, dikenkene di pekene. 13 Ia laut 

ngelut tur niman anake truna ento, sambilanga 
nganengneng ia ngucap kene: 14 “Didinane jani 
tiang maturan, tur tiang liu ngelah be surudan. 
15 Ento awanane tiang pesu ngantiang beli. Tiang 
dot katemu teken beli, tur ane jani suba kasidan. 
16 Tiang suba ngebatang seprai uli Mesir ane 
mawarna-warna di pedeman tiange. 1” Buina 
suba isinin tiang wewangen luire: mur, gaharu 
muah kayu manis. 18 Jalanja beli singgah! Jalanja 
iraga matemu semara ngantos makalemah. Iraga 
lakar liang sajeroning saling gelut. 1? Kurenan 
tiange nuju tusing jumah. Ia luas joh tur makelo 
pesan. 20 la ngaba pipis liu pesan, tur ia tusing 
lakar mulih sajeroning patbelas dina.” 21 Aketo 
ia ngoda anake truna ento aji kajegegannyane, 
tur anake truna ento bakat kalelunyuhin baan 
raos manis. 22 Tan dumade anake truna ento 
laut nututin ia, waluya buka sampine kadandan 
ngungsi ka tongos jagale, tan bina buka kidange 

krejang-krejing majalan ka jeete, ?3 ka tongos 
panahe ane lakar nebek lambungne. la waluya 
buka kedise ane ngungsi jaring, ia tusing nawang, 
mungguing idupne kabencanan. 

24 Ih cening, sawireh keto ane jani 
padingehangja munyin bapane, telebangja apa 
ane orahang bapa. 22 Eda pesan baanga anak 
luh ane buka keto ngalahang keneh ceninge, 
edaja kema mai nututin ia. 2? Ia suba liu pesan 
ngusakang anak muani, buina anake mati ulihan 
ia tusing kena baan metek liunne. ? Yen cening 
kema ka umah anake luh ento, cening majalan 
ngungsi ka pati loka. Ento rurung patine ane 
paling bawaka. 


Pujian buat kawicaksanane 


1 Padingehangja! Kawicaksanane ento 
8 jerit-jerit, pepinehe ane melah kauk-kauk 
nagih apang padingehang. 

2 Kawicaksanane ento majujuk di pucak- 
pucak bukite, di sisin rurunge muah di 
pempatane. 

3 la jerit-jerit di mambahane ane lakar ka kota, 
di sisin gapurane, kene munyinne: 

4 “Ih manusa, manira ngidih teken iba, 
manira ngaukin sakancan anake ane di 
mrecapada. 

5 Apake iba tonden kelih? Mlajahja apang dadi 
kelih. Apake iba belog? Mlajahja apanga 
iba ngelah pangresepan. 

6 Padingehangja raos manirane ane melah- 
melah, saluiring ane orahang manira ento 
patut. 

7 Apaja ane orahang manira ento kasujatian. 
Manira geting pesan teken ane bobab. 

8 Sakancan ane orahang manira ento patut, 
tusing ada ane bobab wiadin ngapus. 

9 Pabuat anak ane ngelah pangresepan, 
makejang ento suba terang. Pabuat anake 
ane suba nawang, makejang ento suba 
sinah. 

10 Pilihja pangajah manirane anggo nyilurin 
perake. Pilihja pangresepane lebihan 
teken mase ane paling melaha. 


11 Manira ene kawicaksanan, manira luihan 
tekening sesocane. Uli sakancan ane 
dotang iba, tusing ada ane nyamenin 
manira. 

12 Manira ene kawicaksanan, tur manira ngelah 
pangresepan, manira ngelah kaweruhan 
muah raos adil. 

13 Buat ngluihang Ida Sang Hyang Widi Wasa, 
anake patut geting teken kajaatan. 
Manira geting teken kasombongan muah 


PITUTUR 8.14-22 2700 


kangaguan, pajalan ane jaat muah raos 
ane bobab. 

14 Manira ngrencanayang tur nglaksanayang 
ento. Manira ngelah pangresepan tur 
manira kuat. 

15 Manira nulungin pararatune mrentah muah 
parapamrentahe ngae pidabdab ane 
melah. 

16 Sakancan pamrentahe di mrecapada mrentah 
ulihan pitulungan manira, aketo masih 
paraprakanggone muah parasulinggihe. 

17 Manira tresna teken anake ane tresna teken 
manira. Nyenja ngalih manira ia lakar 
matemu teken manira. 

18 Manira ngelah kasugihan, kaluihan muah 
sidakarya ane lakar pakidihang manira. 

19 Apaja ane bakatang iba sig manirane, ento 
melahan teken mase ane paling melaha, 
melahan teken perake ane paling murnina. 

20 Manira mentas di jalane ane adil, tur manira 
nuut jalan kadilane. 

21 Manira makidihang kasugihan manira teken 
anake ane tresna teken manira, tur 
ngebekin umahne aji arta brana. 


22 ida Sang Hyang Widi Wasa ngardi manira 
malunan teken sakancan ane ada tur 


PITUTUR 8.23-30 2701 


manira dadi pangawit pakaryan Idane 
duke nguni. 

23 Manira kakardi paling maluna pesan, 
pangawit pesan, satonden gumine 
kakawitin. 

24 Manira lekad malunan teken samudrane, 
satondene ada yeh klebutan. 

25 Manira malunan lekad teken gunung- 
gununge, satondene bukit-bukite 
kapejang di tongosne, 

26 satonden Ida Sang Hyang Widi Wasa ngardi 
pretiwi muah tegal-tegalannyane, wiadin 
satonden Ida ngardi tanah angan agemel. 

27 Manira ada ditu dugas Idane mejang langite 
di tongosne, dugas Idane nyepat yeh 
pasihe nganteg ka tanggun gumine. 

28 Dugas Idane ngenahang ambune di langite, 
dugas Idane mukak yeh klebutane di 
pasihe, 

29 muah mrentahang yeh pasihe, apang 
di mebetne eda ngliwatin wates ane 
nikayang Ida. Manira ada ditu, dugas Idane 
masang dasar gumine. 

30 Manira ada di samping Idane waluya buka 
undagine. Manira tansah ngranayang Ida 
ledang nyabran rahina. Manira setata liang 
di ayun Idane. 

31 Manira liang ulihan gumine muah demen 
malantaran manusane. 


32 Ih paraanak truna, ane jani padingehangja 
munyin manirane. Laksanayangja buka 
ane orahang manira, pedas iba lakar bagia. 

33 Resepangja ane suba plajahin iba. 
Wicaksanaja, edaja lemenahanga unduke 
ento. 

34 Anake ane madingehang munyin manirane 
ia lakar bagia, nah ento anak ane nongos 
di jelanan manirane nyabran dina, ane 
ngantiang manira di kurin umah manirane. 

35 Anake ane makatang manira, ia maan idup, 
tur Ida Sang Hyang Widi Wasa ledang 
teken ia. 

36 Anake ane tuara makatang manira, ia nyakitin 
dewekne padidi. Asing-asing anak ane 
geting teken manira, ia tresna teken pati.” 


Kawicaksanan miwah kabelogan 


1 Kawicaksanane ento mangunang umahne, 
tur nyujukang adegane pepitu. 2 la suba 
nampah wewalungan aukud buat mapesta. 
la suba nyampur anggurne aji basan anggur 
muah nabdabang mejannyane. 3 Ia suba ngutus 
panyeroannyane apang kauk-kauk uli tongose 
ane paling tegeha di kota, kene: 2 “Maija ih 

anak ane tan patastra.” Muah teken anake 
ane belog, kene munyinne: ? “Maija, daarja 
dedaaran manirane muah inumja anggure ane 
suba basain manira. ? Kalahinja seka-sekan 
anake belog-belog, pedas iba lakar idup. Tuutja 
mambahan pangresepane.” 

7 Yening iba nglemekin anake sumbung, sinah 
iba lakar kanistayang. Yening iba nglemekin 
anak ane jaat, sinah iba maan sakit. 8 Eda 
pesan nglemekin anake ane sumbung. Ulihan 
ento ia lakar gedeg teken iba. Nanging yen iba 
nglemekin anak ane wicaksana, ia lakar ngajiang 
iba. ? Sakancan ane orahang iba teken anake ane 
dueg, ento lakar ngimbuhin kaduegannyane. 
Sakancan ane orahang iba teken anake ane patut, 
ento lakar ngimbuhin pangweruhannyane. 

10 Apanga iba dadi wicaksana, pangawit pesan 
iba patut sairing teken Ida Sang Hyang Widi 
Wasa. Yen iba nawang Ida Hyang Maha Suci, 
iba lakar ngelah pangresepan. 1t Kawicaksanane 
ento lakar nyambungin tuuh ibane. 1? Yening iba 
ngelah kawicaksanan, iba lakar dadi anak aget, 
nanging yening iba nulak kawicaksanane ento, 
iba lakar dadi anak ane nandang sangsara. 

13 Kabelogane ento waluya buka anake luh ane 
belog punggung ane tusing ngelah kimud. 14 la 
negak di jelanan umahne, wiadin di tongose ane 
paling tegeha di kota, 1° tur nyeritin anake ane 

ngliwat ditu, ane geleng ngitungang gegaennyane 
padidi, kene raosne: 18 “Ih anak ane tan patastra, 
maija singgah.” Teken anake ane belog, kene 
raosne: 17 “Yehe ane baan mamaling ento 
manis rasanne. Roti ane baan mamaling, jeenan 
rasanne.” 18 Anake ane kabencanen baan anake 
luh ento tusing nawang mungguing anake mati 
ane ka umah anake luh ento, anak ane suba 
macelep di tongose ane paling daleme di pati 
loka. 


Pitutur Ida Sang Prabu Salomo 


10 1 Pitutur Ida Sang Prabu Salomo kadi 
asapuniki: 

Pianak muani ane wicaksana ngranayang liang 
keneh bapannyane, nanging pianak muani ane 
belog ngranayang sakit keneh memenne. 

2 Kasugihan ane bakatang cening aji laksana 
ane tuara jujur, ngranayang cening tuara melah, 
nanging kajujurane ento ngranayang rahayu idup 
ceninge. 

3 Ida Sang Hyang Widi Wasa tusing ngendepin 
anake ane patut ento nandang seduk, nanging 
Ida tusing lakar ngamertanin sakancan ane 
kadotang baan anake ane dursila. 

4 Mayuse ento ngranayang cening tiwas, 
nanging antenge magarapan ngranayang cening 
sugih. 

> Anake ane dueg munduhang gandum di 
masan manyine. Nanging anake ane mamules 
dogen di masan manyine, ento ngranayang ia 
kimud. 

6 Anake ane patut, ia lakar nampi merta. 
Munyin anake ane dursila ngemu kawirosan. 

7 Anake ane patut lakar kaingetang buka 
mertane, nanging anake ane dursila lakar enggal 
kaengsapin. 

8 Anake ane dueg, nyak nampi pitutur ane 
melah. Anake ane tusing bisa ngraos lakar 
kasirnayang. 

9 Anake ane jujur ento rahayu tur sutrepti, 
nanging anake ane tusing jujur ia lakar 
katangehan. 

10 Anake ane ngengkebang kapatutan ia lakar 
ngranayang kakewehan, nanging anake ane 
nglemekin gegalangan, ia ngae dame. 

11 Raos anake patut satmaka yeh klebutan 
ane idup, nanging raos anake dursila ngemu 
kawirosan. 

12 Getinge ento ngwetuang kakewehan, nanging 
kapitresnane ento murnayang kenehe ane sakit. 

13 Anake ane dueg ngraos madasar aji 
pangresepan, nanging anake belog patut 
kasisipang. 

14 Anake ane wicaksana, muponin sakancan 
pangweruhan, nanging yen anake belog ento 
ngraos, pedas lakar nekaang kakewehan. 

15 Kasugihane ento nyayubin anake sugih, 
tiwase ento nyirnayang anake tiwas. 

16 Pikolih anake ane malaksana ayu ento idup, 
nanging dosane ento ngranayang anake sayan 
ngae dosa. 

17 Anake ane nyak madingehang panglemek 
lakar idup, nanging anake ane tusing nyak ngaku 
kapelihane ia baya pesan. 

18 Anake ane muntil gedeg basangne, ia jlema 
bobab. Anake ane ngae pisuna, ia jlema belog. 

19 Sayan ngliunang cening ngraos, ngliunang 
lakar pelihne. Yen cening wicaksana, cening lakar 
mendep. 

20 Raos anake patut waluya buka perake murni. 
Pepineh anake ane dursila ento tan paguna. 

21 Raos anake patut ento lakar mapikenoh 
pabuat anake liu, nanging cening lakar 
ngamatiang iba ulihan kabelogan ceninge. 

22 Tuah mertan Ida Sang Hyang Widi Wasa 
dogen ane ngranayang cening sugih. Cening 
tusing lakar sugih aji katuyuhan ceninge. 

23 Malaksana ane pelih ento dadi dedemenan 
anake ane belog. Anake ane wicaksana ngulati 
kaliangannyane sajeroning kawicaksanan. 

24 Anake ane patut lakar nampi apaja ane 
dotanga, nanging anake ane jaat lakar nampi 
paundukan ane paling takutina. 

25 Dikalane ada angin ribut, jlemane ane jaat 
ento kampehang, nanging anake jujur setata 
rahayu. 

26 Edaja baanga anake ane mayus ngarap 
apa-apaan pabuat cening, ia lakar dadi buka 
cukane ane ngranayang ngilu gigin ceninge, 
wiadin buka anduse ane ngranayang ngaap 
paningalan ceninge. 

27 Sairingja teken Ida Sang Hyang Widi 
Wasa, malantaran ento cening lakar panjang 
umur. Jlemane ane jaat lakar mati satonden 
masannyane. 

28 Pangajap-ajap anake ane patut nuntun ia 
ngulati kaliangan, nanging jlemane ane jaat 
tusing ngelah pangajap-ajap. 

29 Ida Sang Hyang Widi Wasa nyayubin anake 
ane jujur, nanging Ida nyirnayang jlemane ane 
malaksana tan patut. 

30 Anake ane patut lakar setata nemu rahayu, 
nanging jlemane ane jaat lakar tusing nyidayang 
makitipan di gumine. 

31 Anake ane patut ngraosang kawicaksanan, 
nanging bungut ane ngucap jaat lakar bungkem. 

32 Anake ane patut nawang paundukan ane 
melah ane patut orahanga, nanging anake ane 

jaat, setata ngucapang paundukan ane nyakitin 
keneh. 


1 1 1 Ida Sang Hyang Widi Wasa duka teken 
anake ane nganggo dacin ane palsu, Ida 
ledang teken timbangan ane jujur. 

2 Anake ane sombong lakar enggal kanistayang. 
Melahan cening matilesang dewek. 

3 Yening cening patut, cening kadandan baan 
kajujurane. Anake ane tuara nyandang gugu, ia 
kusakang baan perahne ane tuara jujur. 

4 Kasugihane ento tusing nyidayang 
ngrahayuang cening dikalane cening makire mati, 
nanging kajujurane ento nyidayang ngrahayuang 
idup ceninge. 

5 Kajujurane ento ngranayang danganan idup 
anake patut, nanging anake ane dursila lakar 
ngranayang dewekne padidi labuh. 

6 Kapatutane ento ngrahayuang anake ane jujur, 
nanging anake ane tuara nyandang gugu ia kajeet 
baan lobannyane niri. 

7 Dikalan anake dursila mati, pangajap-ajapne 
masih barang mati. Kasugihane ane cageranga 
tusing nyidayang nulungin ia. 

8 Anake ane patut kasayubin uli kakewehane. 
Tungkalikane kakewehane ento lakar nibenin 
jlemane ane dursila. 

9 Cening sida kusakang baan raos jlemane ane 
tan pawidi, nanging kawicaksanan anake ane 
patut ento ngrahayuang cening. 

10 Saisin kotane pada liang yen anake jujur 
nemu aget, tur lakar ada suryak masuka rena yen 
anake ane dursila mati. 

11 Kotane dadi gede, yen anake patut ento 
ngamertanin kotane ento, nanging kotane lakar 
dadi uug ulihan raos jlemane ane jaat. 

12 Anake ane belog demen nganistayang anak. 
Yening cening dueg, cening lakar mendep. 

13 Anake ane ngae pisuna tusing nyandang gugu 
buat ngagem raos ane pingit, nanging cening 
dadi nyagerang anake ane satia tuu. 

14 Bangsane lakar labuh yen ia tusing ngelah 
pamimpin. Yen liu ngelah juru pitutur, ento marti 
sutrepti. 

15 Yening cening majanji lakar mayahin utang 
wong sunantara, cening lakar maselselan. 
Melahan cening magedi, yening cening tusing 
milu-milu ditu. 

16 Anak luh ane ajer ento kajiang, nanging anak 
luh ane tuara melah solahne ia anak luh nista. 

17 Yening cening maperah melah, cening 
ngaenang dewek ceninge apang kasayangang. 
Yening cening nyapa kadi aku, cening nyakitin 
dewek ceninge padidi. 

18 Jlemane ane dursila tusing saja maan 
apa-apaan, nanging yening cening malaksana 
patut, suba sinah cening nampi pikolih. 

19 Asing-asing anak ane pageh malaksana patut, 
ia lakar idup. Nanging asing-asing anake ane 
bengkung nglaksanayang ane tan patut, ia lakar 
mati. 

20 Ida Sang Hyang Widi Wasa duka teken anake 
ane malaksana corah, nanging Ida sueca teken 
anake ane malaksana patut. 

21 Cening patut pracaya, mungguing anake ane 
dursila lakar kasisipang, nanging anake ane patut 
lakar rahayu. 

22 Kajegegan anake luh yen tuara kadulurin baan 
tingkah solah ane melah waluya buka bungkung 
mase ane katelusukang di cunguh celenge. 

23 Apaja ane kenehanga teken anake ane patut, 
setata melah panadinne. Yen anake ane dursila 
makatang apa ane kenehanga, makejang anake 
pada pedih. 

24 Ada anak ane ngutang-ngutang pipisne, 
nangingke ia sayan nyugihang. Nanging anak 
lenan ane tet pesan nganggon pipisne, ia sayan 
niwasang. 

25 Danaja, pedas cening lakar gemuh landuh. 
Tulunginja anake lenan, pedas cening lakar 
katulungin. 

26 Anake ane nyimpen gandum buat ngalih 
aji maelan, ia temaha baan anake liu, nanging 
anake ane nabdabang buat ngadep gandumne, 
ia pujina baan anake liu. 

27 Yen tetujon ceninge melah, cening lakar 
ajianga teken anake, nanging yening cening 
ngati-ati kakewehan, kakewehan ane lakar 
temuang cening. 

28 Anake ane ngandelang kasugihane, ia lakar 
ulung buka don kayune dimasan ujane. 

29 Anake ane ngawinang nyamannyane keweh, 
pamragatne ia lakar tusing ngelah apa-apaan. 
Anak ane belog lakar setata dadi panjak anake 
ane wicaksana. 

30 Kapatutane ento ngranayang idup, nanging 
kabremantiane ento ngranayang mati. 

31 Anake ane patut ia mapikolih dini di gumine. 
Ulihan ento cening lakar pracaya mungguing 
jlemane ane dursila muah dosa lakar kasisipang. 
12 1 Anake ane tresna teken kaweruhan, 

ia demen korahin yen ia pelih. Nanging 
anake ane belog ia pedih yening ia kaglemekin. 

2 Ida Sang Hyang Widi Wasa ledang teken anake 
ane patut, nanging Ida nyisipang anake ane 
ngrincikang jaat. 

3 Kajaatane ento tusing ngranayang sutrepti, 
nanging anake ane patut ia tetep kukuh bakuh. 

4 Anake luh ane melah ia dadi kaliangan muah 
sesumbungan somahnyane, nanging anake luh 
ane ngranayang somahne kimud, waluya buka 
berunge di tengah tulangne. 

3 Anake ane jujur lakar malaksana melah teken 
cening. Anake ane dursila tuah makeneh ngapus 
cening. 

6 Raos anake dursila mamati-mati, nanging 
raos anake ane patut ngrahayuang anake ane 
kabencanan. 

7 Anake ane dursila nemu sangsara tur tusing 
ngelah katurunan, nanging kulawargan anake 
ane patut lakar idup lanus. 

8 Yening cening dueg, cening lakar kapuji. Yening 
cening belog, anake lakar nganistayang cening. 

9 Melahan dadi anak biasa ane magarapan 
buat ngalih pangupa jiwa, bandingang teken 
mapi-mapi dadi anak agung, nanging makenta. 

10 Anake ane patut miara ubuh-ubuhannyane, 
nanging anake ane dursila gemes pesan teken 
ubuh-ubuhane. 

11 Petani ane anteng magarapan, ia cukup 
ngelah dedaaran, nanging ambate belogne ane 
ngutang-ngutang gae buat ngarap gegaen ane 
tan paguna. 

12 Sakancan ane dotanga baan jlemane ane 
dursila singja ada lenan teken nglaksanayang 

paundukan ane jaat, nanging anake ane patut nu 
tetep kukuh bakuh. 

13 Jadmane ane dursila kena jeet ulihan raosne 
padidi, nanging anake ane jujur nyidayang luput 
uli kakewehan. 

14 Apaja ane raosang muah laksanayang cening, 
aketo lakar dadi pikolih ceninge. Cening lakar 
nampi apa ane patut tampi cening. 

15 Anake ane belog setata ngaden dewekne 
beneh. Anake ane wicaksana demen ningehang 
pitutur. 

16 Yening anake belog kapelihang, ia enggal 
pesan nuturang dewekne kema mai. Anake ane 
midep tusing lakar ngrunguang bebinjulan anake. 

17 Yening cening nuturang kapatutan, cening 
nglaksanayang kadilan, nanging bobabe 
ngranayang ane tuara adil. 

18 Raose ane tuara kapinehin nyidayang 
natunin, patuh buka pedange, nanging raos ane 
wicaksana baan ngucapang, ento nyidayang 
nyegerang. 

19 Bobabe ento bawak tuuhne, nanging 
kapatutane ento enu samakelo-kelonne. 

20 Anake ane ngrincikang kajaatan ia lakar 
tengkejut pesan, nanging anake ane mapakardi 
ayu lakar muponin kaliangan. 

21 Tusing ada paundukan ane jele ane lakar 
nibenin anake ane patut, nanging anake ane 
dursila, lakar setata nemu kakewehan. 

22 |da Sang Hyang Widi Wasa duka teken anake 
bobab, nanging Ida ledang teken anake ane tuon 
teken munyinnyane. 

23 Anake ane midep, teleb ngagem paundukan 
ane tawanga, nanging anake ane belog 
ngedengang kabelogannyane. 

24 Unduk anteng magarapan lakar ngranayang 
cening sugih, nanging yening mayus lakar 
ngranayang cening dadi panjak. 

25 Katakutane ento nyidayang nyuang kaliangan 
ceninge, nanging raos ane melah lakar 
ngranayang cening suka rena. 

26 Anake ane patut dadi panuntun timpalnyane, 
nanging mambahan anake ane jaat ngawinang ia 
pada kasasar. 

27 Yening cening mayus, cening tusing lakar 
makatang ane kepung cening, nanging yening 
cening magarapan, cening lakar maan kasugihan. 

28 Kapatutane ento dadi mambahan ane 
ngungsi idup. Kadursilane ento mambahan ane 
ngungsi pati. 

13 1 Ipianak ane wicaksana nyak 

madingehang panglemek bapannyane, 
nanging anake ane sombong tusing nyak ngaku 
kapelihannyane. 


PITUTUR 13.2-10 2715 


2 Anake ane patut lakar kamertanin sakancan 
ane orahanga, nanging anake ane demen ngapus, 
tusing betek-betek ngambekang kawirosan. 

3 Tangarinja apa ane orahang cening tur 
yatnainja idup ceninge. Anake ane ngraos 
ngawag-awag ento ngusakang dewekne padidi. 

4 Anake ane mayus, tusing taen lakar maan 
sawatek ane dotanga. Anake ane anteng lakar 
mapikolih apaja ane kenehanga. 

> Anake ane jujur tusing demen teken bobab, 
nanging raos anake ane jaat ngranayang kimud 
muah nista. 

6 Kapatutane ento nyayubin anake ane tan 
padosa. Kadursilane ngranayang labuh anake 
madosa. 

7 Ada anak ane matakeh buka anak sugih, 
nanging ia tusing ngelah apa-apa. Anake ane 
lenan matakeh buka anak lacur, nanging ia ngelah 
kasugihan. 

8 Anake ane sugih patut migunayang pipisnyane 
buat ngrahayuang idupnyane, nanging tusing ada 
anak mencanen anak tiwas. 

9 Anake ane patut waluya buka galange ane 
masinar terang. Anake ane dursila waluya buka 
lampune ane kelap-kelip ane nagih mati. 

10 Gunan kasombongane ento tusing ada lenan 
sajabaning ngae kakewehan. Melahan cening 
ngidih pitutur. 


PITUTUR 13.11-19 2716 


11 Kasugihan ceninge ane bakatang cening 
aji aluh, ento lakar enggal ilang, nanging ane 
bakatang cening aji tuyuh makelo tuuhne. 

12 Yen pangajap-ajape ento nyag, kenehe masih 
nyag. Nanging yen ane dotang ento kasidan, 
ngranayang cening bek baan liang. 

13 Yening cening nulak pitutur ane melah, 
cening lakar nemu pakeweh. Tuutangja pituture 
ento pedas cening lakar rahayu. 

14 Pangajah anake ane wicaksana ento dadi yeh 
klebutan idup. Pangajahe ento lakar nulungin 
ngrahayuang cening, dikalane cening nemu baya. 

15 Kaduegane ento ngranayang anake kajiang, 
nanging anake ane tusing nyandang gugu, ia 
waluya mentas di mambahane ane ngulati 
karusakan. 

16 Anake ane midep setata mapineh malu 
satondene ia malaksana, nanging jlemane ane 
belog ngedengang kabelogannyane. 

17 Utusan ane tuara nyandang gugu ngranayang 
kakewehan, nanging anake ane nyandang 
cagerang, ngranayang dame. 

18 Anake ane tusing nyak mlajah, ia lakar tiwas 
tur kimud. Asing-asing anak ane nyak ningehang 
panglemek, ia lakar kajiang. 

19 Ambate melahne yen cening muponin apa 
ane kenehang cening! Anake ane belog tusing 
nyak suud nyalanang ane jaat. 


PITUTUR 13.20-14.2 2717 


20 Melahan matimpal ngajak anak ane 
wicaksana, tur cening lakar dadi wicaksana. 
Yening cening masawitra ngajak anak ane belog, 
cening lakar nemu sengkala. 

21 Kakewehane ento nututin anake ane madosa 
saparilampahnyane, nanging anake ane patut 
lakar kapikolihin aji paundukan ane melah. 

22 Anake ane patut lakar ngelah kasugihan ane 
warisanga teken cucunnyane, nanging kasugihan 
anake ane madosa, lakar makisid ka tongos 
anake ane patut. 

23 Tegalane ane tusing magarap mupuang 
pangan liu pesan pabuat anake lacur, nanging 
anake ane tuara adil tusing maang ngarap 
tegalane ento. 

24 Yening cening tusing nglemekin pianak 
ceninge, cening tusing tresna teken ia. Yening 
cening tresna teken ia, cening patut nglemekin 
ia. 

25 Anake ane patut ngelah dedaaran, nanging 
anake ane dursila setata nandang seduk. 

1 Pumahane ento karajegang baan 
14 anake luh ane wicaksana, nanging 
kabelogannyane ngranayang pumahane uug. 

2 Jujurja cening, ento nyinahang mungguing 
cening astiti bakti teken Ida Sang Hyang Widi 
Wasa. Yen cening tusing jujur, ento nyinahang 
mungguing cening tusing astiti bakti. 


PITUTUR 14.3-10 2718 


3 Kasumbungan anake belog ngranayang ia liu 
pesan mamunyi. Anake ane wicaksana kasayubin 
baan raosne. 

4 Yening tusing ada sampi ane lakar ngedeng 
tenggala, jineng ceninge lakar puyung. Nanging 
ulihan sampine ento jinenge ento lakar bek misi 
padi. 

> Saksi-saksi ane satia tuu setata nuturang 
paundukan ane sasajaan, nanging saksi ane palsu 
tusing nyidayang nuturang apa-apaan, sajawining 
paundukan ane bobab. 

6 Anake ane mrekak tusing lakar nyidayang 
dadi wicaksana, nanging anak ane dueg aluh ia 
mlajah. 

7 Johang iban ceninge uli anake ane belog, 
tusing ada ane nyandang plajahin cening uli 
anake ento. 

8 Apa kranane anake ane dueg ento wicaksana? 
Sawireh ia nawang apa ane patut laksanayanga. 
Apa kranane anake ane belog ento belog pesan? 
Sawireh ia setata ngaden awakne bisa. 

? Anake ane belog tusing nawang teken dewek 
madosa, nanging anake ane patut setata ngulati 
pangampura. 

10 Kaliangan ceninge ento dadi gelah ceninge 
padidi, tur kakewehan ceninge masih dadi gelah 
ceninge padidi. Tusing ada anak ane lakar ajak 
cening bareng-bareng negen. 


PITUTUR 14.11-20 2719 


11 Umah anake ane patut lakar nu majujuk 
kukuh bakuh, yadian umah anake dursila uug. 

12 Jalane ane kaden cening jalan ane beneh, 
dikenkenne nuntun cening ngungsi pati. 

13 Kedeke nyidayang ngengkebang kasedihan. 
Yen kaliangane ento ilang ditu setata ada 
kasedihan. 

14 Anake ane jaat lakar muponin pala 
karmannyane. Anake ane patut lakar kapikolihin 
manut laksanannyane. 

15 Anake ane belog ia lakar pati gugu, nanging 
anake ane midep ia minehin tindakannyane. 

16 Anake ane wicaksana tangar tur ngejohang 
dewek uli kakewehane, nanging anake ane belog 
tusing pati rungu tur gangsaran tindak. 

17 Anake ane brangsongan nglaksanayang 
paundukan ane tan papuara, nanging anake ane 
wicaksana ia madedayan. 

18 Anake ane tan patastra lakar muponin 
kabelogannyane, nanging anake ane dueg lakar 
kapikolihin baan kaduegannyane. 

19 Anake ane dursila lakar nyumbah nunas ica 
teken anake ane patut. 

20 Tusing ada anak demen teken anak tiwas, 
yadiapinja pisagannyane padidi, nanging anake 
ane sugih liu ngelah timpal. 


PITUTUR 14.21-28 2720 


21Yen cening makeneh nemu bagia, olasinja 
anake ane tiwas. Yen cening nganistayang anak 
len, ento dosa. 

22 Cening lakar kagugu muah kajiang baan anak 
lenan, yening cening malaksana ayu. Yening 
cening malaksana tan patut, sasajaane cening 
ngae pelih. 

23 Magarapangja, pedas cening lakar molih 
pangupa jiwa. Yen cening ngraos kema mai, 
cening lakar tiwas. 

24 Anake ane wicaksana kapikolihin aji 
kasugihan, nanging anake belog kasub baan 
kabelogannyane. 

25 Satunggaling saksi nyidayang ngrahayuang 
anak yen ia nuturang ane patut, nanging yen ia 
nuturang paundukan ane bobab, ia mencanen 
anak. 

26 Astiti bakti teken Ida Sang Hyang Widi Wasa 
ngranayang anake muah kulawargannyane pada 
degdeg tur rahayu. 

27 Apake cening makeneh ngelidin sang pati? 
Astiti bakti teken Ida Sang Hyang Widi Wasa, 
ento ane dadi empul kauripane. 

28 Kagungan ida sang prabu, gumantung teken 
liun panjak idane. Yen tusing ada panjak, sang 
prabu tusing ada ajinne. 


PITUTUR 14.29-15.2 2721 


29 Yen cening madedayan, cening wicaksana. 
Nanging yening cening brangsongan, sujatinne 
cening ngedengang kabelogan ceninge. 

30 Kenehe ane demen ngranayang awake seger, 
nanging iri atine waluya buka berunge ane tusing 
dadi was. 

31 Yening cening ngala-ala anak lacur, cening 
nganistayang Ida Sang Hyang Widi Wasa ane 
ngardi anake ento. Nanging ambek piolas teken 
anake tiwas, ento makadadi astiti baktin ceninge 
teken Ida. 

32 Anake dursila tan urungan lakar labuh ulihan 
kacorahannyane, nanging anake ane patut 
kasayubin baan kapolosannyane. 

33 Sakancan pepineh anake ane dueg ento 
ngemu kawicaksanan. Anake ane belog tusing 
pesan nawang kawicaksanan. 

34 Kadilane ento ngranayang bangsane ento 
agung, nanging dosane ento ngranayang 
bangsa-bangsane ento nista. 

35 Pararatune ledang teken prayogia ane ririh, 
nanging ida nyisipang anake ane ngawinang ida 
kimud. 

1 Pasaut ane banban ngranayang rered 
15 gedeg basange, nanging pasaut ane 
bangras mangunang gedeg basang. 

2 Yen anake wicaksana ngraos, uli raosne ento 
sinah, mungguing kabisane ento dadi paundukan 


PITUTUR 15.3-11 2722 


ane nutdut keneh, nanging anake ane belog 
mesuang munyi puyung. 

3 Ida Sang Hyang Widi Wasa ngaksi saananing 
paundukan, yadian dijaja tongosne. Ida nyingak 
iraga apake iraga malaksana ayu wiadin corah. 

4 Raos ane alap asor ngranayang idup, nanging 
raos ane bangras ngenyagang keneh. 

3 Belog pesan yen cening nglemenahang 
pangajah bapan ceninge. Wicaksana pesan 
cening, yen cening nampi panglemeknyane. 

6 Anake ane patut nyimpen kasugihannyane, 
nanging jadmane dursila kelangan kasugihane 
rikalaning ia katempuh kakewehan. 

7 Karirihane ento kalumbrahang baan anake 
wicaksana, tusingja baan anake ane belog. 

8 Ida Sang Hyang Widi Wasa ledang yen anake 
ane patut ngastawa, nanging Ida duka teken 
aturan anak ane dursila. 

9 Ida Sang Hyang Widi Wasa duka teken pajalan 
jlemane ane dursila, nanging asih sueca teken 
anake ane nglaksanayang paundukan ane patut. 

10 Yen cening nglaksanayang paundukan ane 
pelih, cening lakar kasisipang sanget pesan. 
Cening lakar mati yen cening tusing dadi 
glemekin. 

11 Yadianja pati lokane masih tusing nyidayang 
ngengkebang paundukan ane ada ditu uli di 
ayun Ida Sang Hyang Widi Wasa. Yen keto apake 


PITUTUR 15.12—20 2723 


manusane nyidayang ngengkebang pepinehne 
uli di ayun Ida Sang Hyang Widi Wasa? 

12 Anake ane suba tusing demen kaglemekin, 
ia tusing taen ngidih pepineh teken anake ane 
wicaksanaan teken ia. 

13 Dikalan anake liang ia pada makenyiran, 
nanging dikalannyane sedih, ia pada mrungus. 

14 Anake ane ririh ia demen mlajah, nanging 
anake ane belog suba lega baan kabeloganne. 

15 Idup anake ane tiwas tan mari mapiuleh, 
nanging anake ane bagia setata muponin idup 
liang. 

16 Melahan dadi anak tiwas ane astiti bakti 
teken Ida Sang Hyang Widi Wasa, bandingang 
teken anak sugih ane nemu kakewehan. 

17 Melahan madaar jukut dogen ngajak anak 
ane tresnain cening, bandingang teken madaar 
be ane paling jeena maduluran basang gedeg. 

18 Basange ane brangsongan ngranayang ieg, 
nanging pepinehe ane banban ngranayang dame. 

19 Yen cening mayus, cening lakar nemu 
kakewehan saparilampah ceninge, nanging 
yening cening jujur, cening lakar tusing keweh. 

20 Pianak muani ane wicaksana ngranayang 
bapannyane bagia, tuah anake ane belog dogen 
ane tusing ngajiang memennyane. 


PITUTUR 15.21-28 2724 


21 Jlemane belog marasa bagia baan 
kabelogannyane, nanging anake ane wicaksana 
lakar nglaksanayang paundukan ane patut. 

22 Tampija sakancan pituture ane katiba teken 
cening, pedas cening lakar labda karya. Yen 
tusing buka keto cening lakar tusing sida karya. 

23 Ambate melahne yening iraga madingehang 
raose ane beneh ane kapesuang di 
panemayannyane. 

24 Anake ane wicaksana mentas di mambahane 
ane ngungsi idup, tusing sig mambahane ane 
ngungsi pati. 

25 Ida Sang Hyang Widi Wasa lakar nguugang 
umah anake ane mrekak, nanging Ida nyayubin 
pagelahan anake ane balu. 

26 ida Sang Hyang Widi Wasa duka teken 
pepineh ane corah, nanging Ida ledang teken 
raos ane alap asor. 

27 Yening cening makeneh ngalih bati aji pekel, 
cening lakar ngawanang kulawargan ceninge 
nemu kakewehan. Edaja cening nampi suap 
apanga dawanan tuuh ceninge. 

28 Anake ane patut ia mapineh malu satonden 
ia masaut. Anake ane dursila gangsar pesan 
masaut, nanging unduke ento ngranayang 
keweh. 


PITUTUR 15.29-16.3 2725 


2? Yen anake ane patut ento ngastawa, Ida Sang 
Hyang Widi Wasa ledang mirengang, nanging Ida 
tan nglinguang anake ane jaat. 

30 Sebenge ane makenyir ngranayang bagia, tur 
ortane ane melah ngranayang keneh ceninge 
liang. 

31 Yen cening nyak madingehang dikalan 
ceninge kaglemekin, cening dadi anak wicaksana. 

32 Yen cening tusing nyak mlajah, cening 
nyakitin dewek ceninge padidi. Yen cening nyak 
nampi panglemek, cening lakar dadi sayan 
wicaksana. 

33 Astiti bakti teken Ida Sang Hyang Widi Wasa 
ento pinaka peplajahan. Cening patut ngasorang 
dewek ceninge satondene cening kajiang baan 
anake. 


16 1 Iraga dadi ngrencanayang, nanging 
Ida Sang Hyang Widi Wasa ane wenang 
mutusang. 

2 Cening ngaden sakancan laksanan ceninge 
ento patut, nanging Ida Sang Hyang Widi Wasa 
ane nepasin pepineh ceninge. 

3 Tunasja apang Ida Sang Hyang Widi Wasa 
ngamertanin rencanan ceninge, pedas cening 
lakar sida karya dikalan ceninge nglaksanayang 
rencanane ento. 


PITUTUR 16.4-12 2726 


4Sakancan ane kakardi baan Ida Sang 
Hyang Widi Wasa suba ngelah dumannyane 
suang-suang, tur duman jlemane dursila ento 
karusakan. 

> Ida Sang Hyang Widi Wasa duka teken 
asing-asing anak ane mrekak, Ida tusing lakar 
ngluputang ia uli pasisip. 

6 Subakti muah satia tuuja, pedas Ida Sang 
Hyang Widi Wasa lakar ngampurayang dosan 
ceninge. Sairingja teken Ida Sang Hyang Widi 
Wasa, malantaran ento tusing ada paundukan 
jaat ane lakar nempuh cening. 

7 Yening cening ngledangin pakayun Ida Sang 
Hyang Widi Wasa, cening nyidayang nadiang 
musuh-musuh ceninge sawitra. 

8 Melahan ngelah abedik pikolih aji jujur, 
bandingang ngelah liu pikolih aji pekel. 

9 Cening dadi ngae rencana-rencana, nanging 
Ida Sang Hyang Widi Wasa nuntun laksanan 
ceninge. 

10 Sang prabu ngandika majalaran kakuasan uli 
luur. Kaputusan idane ento setata patut. 

11 [da Sang Hyang Widi Wasa ngarsayang 
timbangan muah dacin ane beneh muah 
sakancan dedagangan ane jujur. 

12 Pararatune tan wenang ngangkebin kajaatan, 
sawireh kadilane ngranayang pamrentahe ento 
kukuh bakuh. 


PITUTUR 16.13-20 2727 


13 Ida sang prabu ledang mireng paundukan 
ane patut, tur ida sueca teken anake ane 
nguningayang ane patut. 

14 Anake ane wicaksana lakar mapakibeh 
apanga ida sang prabu rumasa bagia. Yen ida 
duka, sinah ada sinalih tunggal anak ane lakar 
mati. 

15 Kaledangan ida sang prabu waluya buka 
guleme ane ngemu ujan dimasan panese, tur 
ditu ada idup. 

16 Melahan, sasajaan tuah melahan ngelah 
kawicaksanan muah karirihan, bandingang teken 
ngelah mas muah perak. 

17 Anake ane patut, mentas di mambahane 
ane joh teken kacorahane. Wireh keto tangarin 
kijaja cening lakar majalan, unduke ento lakar 
ngrahayuang cening. 

18 Ngagune ento ngranayang karusakan, tur 
mrekake ngranayang labuh. 

19 Melahan dadi anak ngasorang dewek tur 
nista, bandingang teken dadi anak mrekak tur 
maan duman jejarahan. 

20 Resepangja peplajahan ane suba plajahin 
cening, pedas cening lakar labda karya. Suksrahja 
teken Ida Sang Hyang Widi Wasa pedas cening 
lakar bagia. 


PITUTUR 16.21-31 2728 


21 Anake ane wicaksana muah seleb, kabinawa 
baan pangresepannyane. Sayan manis raosne, 
sayan kagugu baan anake. 

22 Kawicaksanane ento dadi empul idup anake 
ane wicaksana, nanging negarang ngurukang 
anak ane belog ento tuah ngutang-ngutang gae 
dogen. 

23 Anake ane dueg mapineh malu satonden 
ia mesuang raos, dadinne apaja ane orahanga 
patut kagugu. 

24 Raose ane alap asor ento waluya buka 
madune, manis rasanne muah ngranayang seger. 

25 Jalan ane kaden cening beneh, dikenkene 
ngungsi pati. 

26 Rasan basangne ane seduk, ngranayang 
buruhe pada sarat magarapan, sawireh ia 
makeneh ngilangang sedukne. 

27 Jlemane dursila ngalih jalan lakar nyelekang 
anak lenan, tur munyinnyane bek misi kajaatan. 

28 Pisunane ento kasebarang baan jlemane 
dursila. la ngranayang kakewehan muah 
ngusakang pasawitran. 

29 Anake ane ngambekang kawirosan, ngapus 
timpalnyane tur nuntun ia ngungsi bencana. 

30 Tangarinja anake ane makenyir muah ngijepin 
cening. la ngadut pepineh ane corah di kenehne. 
31 Umur panjang makadadi pikolih anake ane 

patut, ubannyane makadadi gelungannyane. 


PITUTUR 16.32-17.6 2729 


32 Melahan dadi anak sabar, bandingang teken 
dadi anak mawisesa. Melahan mrentah dewek 
ceninge padidi, bandingang teken mrentah 
kotane makejang. 

33 Anake mulang undi buat makeneh nawang 
pakarsan Ida Sang Hyang Widi Wasa, nanging Ida 
Sang Hyang Widi Wasa ngraga ane ngamastiang 
kaputusan Idane. 

17 1 Melahan madaar roti ane tuh 

akebis kadulurin baan keneh sutrepti, 
bandingang teken ngelah dedaaran ane jaen-jaen 
abale kadulurin baan kakewehan. 

2 Parekan ane ririh lakar mrentah okan 
pamekelne ane tan paguna, tur ia lakar maan 
duman waris. 

3 Mas muah perake kauji aji api, nanging keneh 
manusane kauji baan Ida Sang Hyang Widi Wasa. 

4 Jlemane dursila madingehang pepineh ane 
corah muah anake ane bobab madingehang 
pepineh ane bobab. 

> Yening cening ngedekin anak ane tiwas, cening 
nganistayang Ida Sang Hyang Widi Wasa ane 
ngardi anake ento. Cening lakar kasisipang yen 
cening marasa liang ningalin anak ane kena 
sengkala. 

6 Anake odah marasa bangga kenehne ningalin 
cucunne, patuh buka anake cerik bangga 
kenehne ningalin bapanne. 


PITUTUR 17.7-14 2730 


7 Anake ane kajiang tusingja ia mobab, tur 
anake ane belog tusing ngelah paundukan ane 
maguna ane nyandang orahanga. 

8 Ada anak ane ngaden suape ento satmaka 
kasaktian. la pracaya kasaktiane ento nyidayang 
nyalanang sapakenehnyane. 

3 Yen cening makeneh apang anake demen 
teken cening, ampurayangja ia yen ia pelih 
marep teken cening. Ngadut kapelihan anak ento 
ngusakang pasawitran. 

10 Anake ane dueg liunan ia mlajah uli 
panglemek anake, bandingang teken anake ane 
belog maan peplajahan ulihan katigtig kanti ping 
satus. 

11 Sang pati lakar nekain anake dursila ane 
setata ngae kakewehan, buka tekan utusane ane 
bangras. 

12 Melahan nepukin inan beruang ane kelangan 
panakne, bandingang teken nepukin anak belog 
ane iuh ngitungang gegaen ane tidong-tidong. 

13 Yening cening nglawan kapatutan aji 
kacorahan, kacorahane ento tusing lakar taen 
makisid uli umah ceninge. 

14 Kawit iege ento waluya buka kawit uug 
empelane. Melahan suudang satondene ia 
ngedenang. 


PITUTUR 17.15-23 2731 


15 Ngukum anak ane tan padosa wiadin 
mebasang jlemane ane dursila, makadadua ento 
kadukain baan Ida Sang Hyang Widi Wasa. 

16 Tusing ada gunanne anak ane belog mesuang 
pipis buat meli peplajahan, sawireh ia tusing 
ngelah pepineh. 

17 parasawitrane setata ia ngedengang 
kapitresnannyane. Apa gunanne ngelah nyama 
yen ia tusing nyak bareng-bareng negen 
kakewehan. 

18 Tuah jlemane ane tusing ngelah pepineh 
dogen ane majanji lakar negen utang anak lenan. 
19 Demen teken dosa patuh teken demen ngae 
kakewehan. Yen cening sai-sai nyumbungang 

dewek, waluya cening ngalih kakewehan. 

20 Asing-asing anak ane mapineh muah ngraos 
corah, tusing ada paundukan ane melah lakar 
nibenin ia sajawining bencana. 

21 Tusing ada lenan, sajawining kasedihan 
muah kaduhkitan pabuat ibapa ane pianakne 
nglaksanayang paundukan ane jaat. 

22 Kaliangane ento ngranayang cening seger. 
Sebenge ane setata mrungus, ngranayang mati 
ngreres. 

23 Hakim ane pekel nampi suap aji silib, sawireh 
keto kadilane lantas tusing kalaksanayang. 


PITUTUR 17.24-18.3 2732 


24 Anake ane dueg ngulati paundukan 
ane wicaksana, nanging jlemane ane belog 
magarapan tan parencana. 

25 Ipianak ane belog ngawinang bapannyane 
sedih muah ngranayang memennyane 
maselselan sangat pesan. 

26 Tusing beneh anake ane tan padosa kenain 
denda. Kadilane lakar usak yen anake ane patut 
ento kukum. 

27 Anake ane andel teken dewekne padidi 
tusingja sai-sai ngraos dogen. Anak ane 
madedayan ngelah pangresepan ane beneh. 

28 Pamragatne pesan, yadianja ia belog, ia lakar 
kadena wicaksana muah dueg, yen ia nongos tur 
mendep. 

18 1 Anak ane tusing nyak bareng-bareng 

teken anak lenan, ia tuah demen teken 
dewekne padidi dogen. Anake ento lakar tusing 
adung teken paundukan ane adanina patut baan 
anake lenan. 

2 Anake ane belog tusing pati rungu, apake 
ia ngresep teken salah tunggil paundukan apa 
tusing. Ane dadi pangaptinnyane tuah lakar 
ngedengang kabisannyane. 

3 Dosa muah kimude ento majalan bareng- 
bareng. Yen cening ngutang kaluihane, ditu 
cening lakar kanistayang. 


PITUTUR 18.4-14 2733 


4 Raos anake bisa dadi empul kawicaksanan, 
dalem buka pasihe, tis buka tukade. 

3 Tusing patut ngelonin anak ane pelih, tur 
nyadelin anake ane tan padosa buat nampi 
kadilan. 

6 Yen ada anak belog ngawitin maiegan, ento 
mapiteges ia nagih tigtig. 

7 Yening anake belog ngraos, ia nyelekang 
dewekne padidi. la kena jeet uli krana raosne 
padidi. 

8 Pisunane ento melah pesan rasanne, kantos 
dot atine makeneh nelebang. 

9 Anake ane mayus patuh jaatne buka anake 
ane demen ngrusak. 

10 Ida Sang Hyang Widi Wasa waluya buka 
menarane ane kukuh bakuh, ane kaungsi baan 
anake ane patut, apanga ia rahayu. 

11 Anake ane sugih, ngaden mungguing 
kasugihannyane ane nyayubin ia, waluya buka 
tembok ane tegeh tur kukuh bakuh ane ngiter 
kotane. 

12 Tusing ada anak ane kajiang, sajawining yen ia 
ngalap asor. Anake mrekak ia ngungsi karusakan. 
13 Satondene cening masaut, melahang malu 
madingehang. Yening tusing buka keto, cening 

lakar adanina belog muah nista. 

14 Dot ceninge makeneh idup ento mabayunin 
cening rikalaning cening sakit, nanging yen cening 


PITUTUR 18.15-22 2734 


tusing nu ngelah keneh idup, pangajap-ajap 
ceninge ane panyuudko masih ilang. 

15 Anake ane dueg setata dot tur sedia lakar 
mlajah. 

16 Apake cening makeneh tangkil teken anak 
ane kajiang? Abang iban ceninge aturan pedas 
aluh lakar baan cening tangkil. 

17 Anake ane ngucap simalu sajeroning 
maprakara, setata ia magoba beneh, satunden 
musuhne masaut nimpalin raosne. 

18 Yening ada anak ajaka dadua ane pada 
mawisesa saling dalih di pangadilan, melahan 
mulang undi anggon mragatang wicarannyane 
ento. 

19 Tulunginja nyaman ceninge, sinah ia lakar 
nyayubin cening waluya buka tembok kotane ane 
kukuh bakuh. Nanging yening cening maiegan 
ngajak ia, ia lakar ngunebin cening jelanan. 

20 Sanun ceninge idup, tan urungan cening lakar 
negen karma palan raos ceninge. 

21 Apaja ane raosang cening, ento nyidayang 
nglantangang wiadin mawakang tuuh ceninge. 
Sawireh keto cening patut nampi karma palan 
raos ceninge. 

22 Yen cening maan kurenan, cening maan 
barang ane melah. Ento nyinahang mungguing 
Ida Sang Hyang Widi Wasa sueca teken cening. 


PITUTUR 18.23-19.7 2735 


23 Yen anake tiwas ngraos, ia musti ngasor 
nunas lugra, nanging yen anake sugih masaut, ia 
ngucap bangras. 

24 Ada pasawitran ane tuara langgeng, nanging 
ada sawitra ane lebihan kapitresnannyane, 
bandingang teken nyama tugelan. 

1 Melahan dadi anak lacur nanging jujur, 
19 bandingang teken dadi anak belog turing 
bobab. 

2 Kasantepan ane tusing kadulurin baan kabisan 
ento tuara melah. Gangsaran tindak lakar 
ngranayang cening nemu kakewehan. 

3 Ada makudang-kudang anak ane ngusakang 
dewekne padidi malantaran laksanannyane ane 
belog tur sasubane keto ia melihang Ida Sang 
Hyang Widi Wasa. 

4 Anake sugih setata maan sawitra anyar, 
nanging anake tiwas tusing nyidaang miara 
pasawitrannyane teken sawitrannyane ane tuah 
abedik. 

3 Yening cening bobab di pangadilan, cening 
lakar kukum. Ditu cening tusing nyidaang luput. 
6 Makejang anake dot kaledangin baan anake 
ane kajiang, makejang anake dot masawitra 

ngajak anake ane dana. 

7 Yadian nyama tugelanko masih tuara demen 
teken nyamanne ane tiwas, wireh keto singja 
nyalahang, yen ia tuara ngelah sawitra. Yadian 


PITUTUR 19.8-15 2736 


amun apaja saratne ia ngalih sawitra, ia tusing 
maan angan adiri. 

8 Dadija cening anak ane dana tur plajahinja apa 
ane sida baan cening mlajahin tur ingetangja ane 
suba plajahin cening, pedas cening lakar nemu 
gemuh landuh. 

9 Anak ane bobab di pangadilan, tusing lakar 
nyidayang luput uli ukuman, ia suba kukum. 

10 Anake ane belog tusingja lakar idup masuka- 
sukan, tur ipanjak tusingja patut mrentah anak 
agung. 

11 Yening cening midep, pedas cening 
nanggehang gedeg basang ceninge. Yen ada anak 
ane pelih marep teken cening, melah pesan yen 
cening tusing muntil pelih anake ento. 

12 pidukan ida sang prabu waluya buka geluran 
singane, nanging kaledangan idane tan bina buka 
ujane ane kajap-ajap baan anake. 

13 Pianak ane belog ngranayang bapannyane 
usak, tur kurenan ane demen ngamigmig waluya 
buka yehe ane paketeltel tan papegatan. 

14 Anake muani nyidayang nampi warisan umah 
muah pipis uli wong tuannyane, nanging tuah 
Ida Sang Hyang Widi Wasa dogen ane nyidayang 
ngicen ia somah ane midep. 

15 Mayusangja iban ceninge, yen cening mula 
makeneh mayus. Lautang suba mamules, 
sakewala cening lakar nandang seduk. 


PITUTUR 19.16-24 2737 


16 Agemja pidabdab Ida Sang Hyang Widi Wasa, 
ento lakar nawanang tuuh ceninge. Yen cening 
nglemenahang pidabdabe ento, cening lakar 
mati. 

17 Yen cening makidihang teken anak tiwas, 
waluya cening masilihang teken Ida Sang Hyang 
Widi Wasa, tur Ida ane lakar ngulihang teken 
cening. 

18 Urukja pianak ceninge ngidepang munyi 
sanun iane cerik. Yen tusing keto cening ane 
nulungin ia ngusakang awakne padidi. 

19 Yen ada anak ane brangsongan, depang ia 
nampi pala karmannyane. Yen cening ngluputang 
ia uli kakewehan, tan urungan cening lakar buin 
nulungin ia. 

20 Yen cening nyak madingehang pitutur 
tur demen mlajah, manian cening lakar dadi 
wicaksana. 

21 Anake dadi ngrencanayang paundukan 
magenepan, nanging pakarsan Ida Sang Hyang 
Widi Wasa ane lakar mamargi. 

22 Nista pesan yen dadi anak loba. Melahan dadi 
anak tiwas bandingang teken anak ane bobab. 

23 Sairingja teken Ida Sang Hyang Widi Wasa, 
pedas cening lakar panjang umur, bagia muah 
luput uli kasengkalan. 

24 Ada makudang-kudang anak ane mayus 
pesan buat ngesopin bungutne padidi dedaaran. 


PITUTUR 19.25-20.4 2738 


25 Mrekake ento patut kukum, apanga anake 
ane tusing nawang paundukan ane melah, 
nyidayang maan peplajahan. Yening cening 
wicaksana, cening lakar mlajah dikalane cening 
kaglemekin. 

26 Tuah anake ane tusing ngelah kimud tur nista 
dogen ane nyakitin bapanne, wiadin nundung 
memenne uli jumahne. 

27 Ih cening, yen cening suud mlajah, cening 
lakar enggal nglemenahang paundukan ane suba 
tawang cening. 

28 Tusing ada kadilan, yen saksine ento suba 
sedia buat nyakitin anak. Jlemane dursila tresna 
teken kajaatan. 

29 Anake ane mrekak, pasti lakar katigtig. 

1 Bes liu nginum anggur ngranayang 
20 cening belog tur liunan munyi. Dadinne 
belog pesan yen cening mamunyah. 

2 Takutja teken sang prabu ane duka, patuh 
buka takut teken singane ane aung-aung. Nundun 
pidukan idane satmaka nebek iba. 

3 Anake ane belog enggal pesan ngawitin 
maiegan. Kaluihane ento joh uli sig iane. 

4 Petani ane kaliwat mayus ngarap carikne 
dikerta masane, dimasan manyine ia tusing lakar 
maan pamupu. 


PITUTUR 20.5-13 2739 


3 Pepineh anake waluya buka yehe ane di 
semere dalem, nanging anake ane midep 
nyidayang nimba yehe ento. 

6 Asing-asing anak ngorahang dewekne ane 
paling tresnana wiadin paling satiana, nanging 
tegarangja alih apa saja ada anak ane buka keto. 

7 Aget ipianak ane ngelah bapa jujur muah 
nyalanang ane patut. 

8 Sang prabu malinggih di kursi pangadilane, 
wikan teken kacorahan rikala ida ngaksi 
kacorahane ento. 

9 Adake anak ane saja bani ngorahang, 
mungguing tungtung atinne ning tur ia suba 
ngutang dosannyane? 

10 [da Sang Hyang Widi Wasa duka teken anak 
ane nganggo timbangan muah panakehan ane 
tuara jujur. 

11 Malantaran laksanannyane, anake cerikko 
nyidayang nyinahang, kenken sasajaane ia. 
Cening nyidayang nyinahang, apake ia sujati jujur 
wiadin patut. 

12 ida Sang Hyang Widi Wasa suba mapaica 
paningalan teken iraga buat anggon ningalin 
muah kuping buat anggon madingehang. 

13 Yen waktun ceninge anggon cening pules 
dogen, cening lakar dadi anak tiwas. Santepangja 
magarapan, pasti cening lakar liu ngelah 
dedaaran. 


PITUTUR 20.14-21 2740 


14 Langganane setata ngorahang ajin barange 
ento mael pesan, nanging disubane ia makaad, ia 
laut ngajumang dewekne uli krana barangne ane 
bakatanga ento. 

15 Yen cening nawang unduk ane raosang 
cening, waluya cening ngelah barang ane majian 
teken ajin mas wiadin sesocane. 

16 Anak ane belog, ia majanji lakar mayahin 
utang wong sunantara, tur nyerahang 
pagelahannyane dadi wala. 

17 Apaja ane bakatang cening aji mamekel, 

di kenkene bisa ngliangin cening waluya buka 
dedaaran ane paling jaena, nanging manian 
unduke ento waluya buka biase ane mantet bibih 
ceninge. 

18 Alihja pituture ane melah, pedas cening lakar 
sida karya. Edaja cening luas ka pasiatan tan 
parencana. 

19 Pisunane tusing nyidayang ngagem 
paundukan ane pingit. Johang iban ceninge uli 
anak ane liunan munyi. 

20 Yen cening nemah wong tuan ceninge, idup 
ceninge lakar pragat, waluya buka endih lampune 
ane ilang di petenge. 

21 Kasugihan ceninge ane bakatang cening 
ulihan aluh, ento tan paguna pabuat cening. 


PITUTUR 20.22-21.1 2741 


22 Eda cening padidi ane ngwales kapelihan 
anake. Suksrahja teken Ida Sang Hyang Widi 
Wasa, pedas Ida lakar matutang cening. 

23 Ida Sang Hyang Widi Wasa duka teken anake 
ane nganggon timbangan muah dacin ane palsu. 

24 Ida Sang Hyang Widi Wasa ngamastiang 
mambahan iragane. Yening keto kenkenangake 
anake lakar ngresep unduk pajalan idupnyane? 

25 Melahang pesan minehin, satonden ceninge 
masesangi ngaturang aturan teken Ida Sang 
Hyang Widi Wasa, apang eda cening maselselan 
dimani wekas. 

26 Sang prabu ane wicaksana, lakar wikan nyen 
sujatinne ane pelih, tur ida tusing lakar sayang 
nyisipang anake ento. 

27 ida Sang Hyang Widi Wasa maicayang 
pepineh muah tungtung ati teken iraga. Iraga 
tusing nyidayang ngengkebang ento uli dewek 
iragane. 

28 Sang prabu lakar kukuh kakuasan idane, 
sanun pamrentahan idane jujur, adil muah satia. 

29 Iraga angob teken kasitengan anake truna tur 
ngajiang uban anake odah. 

30 Di kenkene sakite nyidayang ngesehin 
laksanan iragane. 

2 1 1 Ida Sang Hyang Widi Wasa aluh pesan 
nitah pakayunan ida sang prabu patuh 
buka Ida nitah embahan tukade. 


PITUTUR 21.2-10 2742 


2 Cening ngaden, mungguing sakancan 
laksanan ceninge ento patut, nanging ingetangja 
mungguing Ida Sang Hyang Widi Wasa nepasin 
keneh ceninge. 

3 Laksanayangja paundukan ane patut muah 
jujur, ane ngranayang ledang pakayunan Ida Sang 
Hyang Widi Wasa, lebihan teken aturane ane 
katur teken Ida. 

4 Jadmane dursila kereh baan kasumbungan 
muah kangaguannyane, tur unduke ento kadanin 
dosa. 

> Melahang pesan ngrencanayang, pedas cening 
lakar liu mapikolih. Yen cening gangsaran tindak, 
cening tuara lakar taen maan pikolih ane cukup. 

6 Kasugihan ane bakatang cening ulihan pekel, 
ento lakar ilang, sasuban ceninge mati. 

7 Jadmane dursila suba kukum baan 
kabremantiannyane niri. la tusing nyak 
nglaksanayang paundukan ane patut. 

8 Anake pekel ngentasin mambahan ane lekak- 
lekok. Anake ane tan padosa nglaksanayang 
paundukan ane patut. 

9 Melahan nongos di raab umahe, bandingang 
teken nongos bareng-bareng di umahe abesik 
ngajak somah ane crewet. 

10 Jlemane dursila setata dot malaksana corah. 
la tusing bisa madalem anak lenan. 


PITUTUR 21.11-19 2743 


11 Yen anake mrekak nampi ukuman, kayang 
anake ane tuara ngelah pepineh maan 
peplajahan. Anake ane wicaksana lakar mlajah 
uli paundukan ane plajahina. 

12 'da Sang Hyang Widi Wasa ane maraga patut, 
wikan teken paundukan ane kalaksanayang di 
pumahan jlemane dursila, tur Ida lakar ngateh 
jlemane dursila ento ngungsi karusakan. 

13 Yening cening tusing nyak madingehang 
jeritan anake lacur, jeritan ceninge katulung- 
tulung masih tusing lakar kapadingehang. 

14 Yening ada anak pedih teken cening, pabaang 
ceninge ane serahang cening teken ia saking silib 
lakar nyidayang ngreredang gedegne. 

15 Yen kadilane kalaksanayang, anake ane patut 
pada marasa bagia, nanging jlemane dursila pada 
keweh kenehne. 

16 Sang pati ngantiang sawatek anak ane 
ngutang pepinehne ane patut. 

17 Ngulurin keneh masuka-sukaan, mainum- 
inuman muah madedaaran, tusing lakar 
ngranayang cening sugih. 

18 Jlemane dursila nibakin dewekne aji 
kasangsaran, ane ukuh tibakanga teken anake 
ane patut. 

19 Melahan nongos di tegal melakange, 
bandingang teken bareng-bareng ngajak somah 
ane crewet muah demen ngamigmig. 


PITUTUR 21.20-28 2744 


20 Anake ane wicaksana idup muponin 
kasugihan muah kawibuhan, nanging anak ane 
belog ngutang-utang pipisne, enggalne patuh 
buka dugase ia maan pipise ento. 

21 Alap asor tur jujurja cening, pasti cening lakar 
muponin dirga yusa. Anake lenan lakar ngajiang 
cening, tur ia pada malaksana jujur marep teken 
cening. 

22 Senapati ane widagda nyidayang ngalahang 
kota ane katindihin baan anak ane siteng-siteng, 
tur nguugang tembok ane andelanga baan anake 
ento. 

23 Yen cening makeneh lepas uli kakewehane, 
tangarin iban ceninge ngraos. 

24 Edengin bapa anak ane ngagu adiri, tur bapa 
lakar ngedengin cening anak ane sumbung, 
mrekak muah nganggoang keneh. 

25 Anake ane mayus ane tusing nyak magarapan, 
ia ngamatiang awakne padidi. 28 Geginannyane 
tuah ngeneh-ngenehang apa ane dotanga. Anake 
ane patut nyidayang makidihang, tur tan mari 
makidihang. 

27 Ida Sang Hyang Widi Wasa duka, yening 
anake dursila ngaturang aturan, apa buin yen ia 
maturan maduluran pepineh ane corah. 

28 Kasaksian anake bobab tusing kagugu, 
nanging anake ane minehin paundukane ento 
makejang, raosnyane kagugu. 


PITUTUR 21.29-22.6 2745 


29 Anake ane patut ia andel teken dewekne 
nanging anake ane dursila mapi-mapi dueg. 

30 Kawicaksanan, kaduegan muah pangresepan 
manusane, ento makejang tan paguna, yen Ida 
Sang Hyang Widi Wasa mapas cening. 

31 Cening nyidayang maan jaran ane suba tragia 
lakar ka pasiatan, nanging tuah Ida Sang Hyang 
Widi Wasa ane mapaica kamenangan. 

22 1 Yening cening patut milih kabinawan 
teken kasugihan ane maliah-liah melahan 
pilih kabinawane. 

2 Yadian anak sugih, yadian anak lacur, ada 
patuhne kene: makadadua ento pakardin Ida 
Sang Hyang Widi Wasa. 

3 Anake ane dueg, yen ningalin ada bencana 
teka, ia laut makelid, nanging anake ane 
belog terus majalan mamuuk bencanane ento, 
pamragatne ia mara maselselan. 

4 Astiti baktija teken Ida Sang Hyang Widi Wasa, 
tur suksrahja teken Ida, pedas cening lakar 
muponin kasugihan, kaluihan muah dirga yusa. 

> Yening cening madalem angkihan ceninge, 
johangja ibane uli di jeet ane ngejuk anake ane 
dursila di saparilampahnyane. 

6 Ajahinja pianake kenken patutne ia malaksana, 
pedas ia lakar inget saumur idupne. 


PITUTUR 22.7-15 2746 


7 Anake ane tiwas dadi panjak anake ane sugih. 
Yening cening nyilih pipis, cening lakar dadi 
panjak anake ane masilihang pipis ento. 

8 Yening cening nyambeh bibit pekel, bencana 
ane lakar mentik, tur cening lakar suud mrentah 
anak lenan. 

? Mapedanaja tur dumang dedaaran ceninge 
teken anake tiwas. Ulihan ento cening lakar 
kamertanin. 

10 Kaadangja jlemane ane ngagu, ditu laut 
tusing lakar buin ada ieg, pasogsag muah 
panyacad. 

11 Yening cening tresna teken pepineh ane ning 
muah raos ane nyunyur manis, ida sang prabu 
lakar dadi sawitran ceninge. 

12 ida Sang Hyang Widi Wasa ngaksi mungguing 
kapatutane ento tetep karajegang, malantaran 
Ida moyanin raos anake ane bobab. 

13 Anake ane mayus tansah nongos jumah. Ia 
ngorahang mungguing, yen ia pesu, ia lakar sarap 
singa. 

14 Unduk mamitra ento jeet, ane nyeet anake 
ane kadukain baan Ida Sang Hyang Widi Wasa. 

15 Anake cerik mula uli pangabaane ia tusing 
bisa malaksana muah tusing pati rungu teken 
apa, nanging yen ia melahang ngaplakin, ento 
lakar dadi pangajah teken ia, kenken patutne ia 
malaksana. 


PITUTUR 22.16-22 2747 


16 Yening cening makidihang teken anak ane 
sugih wiadin nindes anak ane tiwas buat ngalih 
kasugihan, cening lakar ngawanang dewek 
ceninge tiwas. 


Pitutur-pitutur kawicaksanan, 
tigang dasa akehipun 


17 Padingehangja, bapa lakar ngajahin cening 
pitutur ane suba katuturang baan anake ane 
wicaksana. Telebangja pangajahnyane ento, 

18 pedas cening lakar liang yen cening ngingetang 
muah ngetus peplajahane ento. 1? Bapa makeneh 
apanga cening suksrah teken Ida Sang Hyang Widi 
Wasa, ento krananne ane jani bapa ngorahin 
cening peplajahane ento. 

20 Bapa suba nyuratang pabuat cening 
peplajahane ento telung dasa liunne. 
Peplajahane ento misi pangweruhan muah 
pitutur ane melah, 2! ane lakar ngajahin cening 
kenken sujatinne kapatutane ento. Sasubane 
keto, yen cening kantos ngulati peplajahane 
ento, cening lakar nyidayang ngaturang pasaur 
ane beneh. 


z1- 


22 Eda cening ngalih bati uli sig anake tiwas, 
baane cening nyidaang. Eda cening ngalih bati 


PITUTUR 22.23-28 2748 


uli sig anake ane suba kaselek di pangadilan. 
23 ida Sang Hyang Widi Wasa lakar nindihin 
wicarannyane tur Ida lakar ngepet patin 
asing-asing anak ane ngepet patin anake ento. 


D 

24 Edaja masawitra ngajak anak ane 
brangsongan muah demen ngambekang 
kawirosan. 22 Dikenkene, cening bisa nulad 
perahne, tur tusing lakar nyidayang ngutang 
perahe ento. 


Tea 
26 Edaja majanji lakar negen utang anak lenan. 
27 Yening cening tusing nyidayang mayah, ia lakar 

nyuang kayang pedeman ceninge. 


-4- 
28 Eda cening ngisidang patok tanah ane 
pasanga baan leluur ceninge duke nguni. 


PITUTUR 22.29-23.6 2749 


Liga 
29 Edengin bapa anak ane dueg magae adiri, tur 


bapa lakar ngedengin cening anak ane duegan 
teken kantin ida sang prabu ane paling duege. 


-6- 
1 Yening bareng-bareng negak madaar 

23 ngiring anak sulinggih, melahang pesan 
medasin, nyen sujatinne anake ento. ? Yen 
sanget kitan ceninge madaar, tanggehangja 
kitan ceninge ento. 3 Eda cening kadrupon naar 
dedaaran ane jaen-jaen ane sagianga, sing nyen 
saget anake ento mapikayun nyoba cening. 


-7- 
4 Pinehinja apang melah, edaja cening 
matuyuhin awak buat ngalih kasugihan. ? Pipis 
ceninge ento bisa telah sajeroning akijapan, 
satmaka ia ngelah kampid laut makeber 
ngejohang buka kedis garudane. 


-8- 
6 Edaja cening matamiu sig anake demit, wiadin 
kadrupon naar dedaaran ane jaen-jaen ane 


PITUTUR 23.7-12 2750 


sagianga. ' la ngraos kene: “Lautang madaar, 
ento buin imbuhin.” Nanging sujatinne kenehne 
tusingja buka keto. Apaja ane pinehina, sujatinne 
ia buka keto. 8 Apa ane suba gelekang cening 
ento lakar buin utahang cening, tur sakancan 
pangajum ceninge ane nyunyur manis ento lakar 
tuara mapituas. 


-9- 
9 Edaja ngraos ane misi ngajak anak belog, 
sawireh ia tusing bisa ngajiang raose ento. 


-10- 
10 Edaja cening ngisidang patok bates tanah 
ane suba ada uli maluan wiadin nyuang tegalan 
gelah anak. 1! Ida Sang Hyang Widi Wasa ane 
dadi patindihnyane ane mawisesa, tur Ida ane 
lakar maosang wicarannyane nglawan cening. 


-11- 


12 Padingehangja pangajah gurun ceninge, tur 
sasida-sidaan plajahinja ento makejang. 


PITUTUR 23.13-20 2751 


-12- 

13 Edaja cening bimbang ngajahin pianak 
ceninge. Yen ia kaplakin cening saking rahayu, ia 
tusing lakar mati ulihan ento. 14 Sujatinne ulihan 
ento cening ngrahayuang idupnyane. 


-13- 

15 Ih cening, yen cening dadi anak wicaksana, 
bapa lakar bagia pesan. 18 Bapa lakar marasa 
bangga pesan, yen bapa ningeh cening ngraosang 
raos ane misi kawicaksanan. 


-14- 


17 Edaja cening iri ati teken anak madosa. 
Suksrahja teken Ida Sang Hyang Widi Wasa sanun 
ceninge idup. 18 Yen suba keto, lakar galang 
mambahan ane lakar entasin cening dimani 
wekas. 


-15- 
19 ih cening, padingehangja! Dadija anak 
wicaksana tur telebang minehin mambahan 
ane entasin cening. 20 Edaja cening magubugan 
ngajak anak ane demen mamunyah nginum 


PITUTUR 23.21-28 2752 


anggur, wiadin budag madedaaran. *! Unduk 
mamunyah muah budag ngamah ento lakar 
ngranayang tiwas. Yen geginan ceninge tuah 
madaar muah pules dogen, cening lakar enggal 
mapanganggo setset pasranting. 


316: 


22 Padingehangja munyin bapan ceninge. Yen 
tusing ada ia, cening masih tusing lakar ada. Yen 
memen ceninge suba tua, edengang tresnan 
ceninge teken ia. 

23 Kapatutan, kawicaksanan, anteng mlajah 
muah pepineh ane melah, ento makejang mael 
ajinne, nanging maji pesan yen ento adep cening. 

24 Bapan anake ane patut, ia ngelah jalaran 
ane melah pesan buat marasa bagia. Cening 
nyidayang bangga ngelah pianak ane wicaksana. 

25 Ulatija apanga meme bapan ceninge marasa 
bangga ngelah pianak cening, gawenangja apang 
keneh memen ceninge bagia. 


-17- 

26 Ih cening, melahang pesan madingehang, 
tur anggonja idup bapane tetuladan. 27 Sundel 
muah anak luh ane tuna susila ento satmaka jeet 
ane ngamatiang. 2 Ia nyambangin cening buka 


PITUTUR 23.29-35 2753 


parampoke, tur ngranayang liu anake pada tusing 
satia. 


-18- 

29 Edenginja bapa anak ane demen mamunyah 
ane setata nagih inum-inuman ane anyar, bapa 
lakar ngedengin cening anak ane tusing demen 
teken dewekne padidi, tur nyelsel awak, ane 
setata ngae kakewehan muah setata ngamigmig. 
Matannyane barak tur ia suba babak belur ane 
tuara dadi was. 30 (23:29) 

31 Fdaja cening kanti kacoba baan anggur 
yadianja anggure ento barak pesan gobanne 
muah ngredep di gelase muah gasir rasanne yen 
gelekang. 3? Buin mani semengane cening lakar 
marasa buka anake ane suud gutgut lelipi ane 
mranen. 33 Paningalan ceninge lakar ningalin 
paundukan ane tawah-tawah, tur cening lakar 
tusing nyidayang mapineh muah ngraos ane 
mupuh. 24 Cening lakar marasa buka anake di 
tengah pasihe, lengeh di kapale ane uyaka baan 
ombake. 3? Cening lakar ngorahang kene: “Tiang 
mirib suba katigtig, tiang mirib suba tigtiga 
nanging tiang tusing inget. Apa krana tiang tusing 
nyidayang bangun? Tiang dot buin inum-inuman 
ane lenan.” 


PITUTUR 24.1-7 2754 


-19- 

24 1 Edaja cening iri ati teken jlemane 
dursila, buina eda masawitra ngajak ia. 

2 Pepinehnyane tan mari lakar ngae kakewehan. 

Sabilang ia ngraos ia nyakitin anak lenan. 


-20- 

3 Umahe ento kawangun di duur dasar 
kawicaksanan muah pangresepane. 4 Dijaja ada 
pangweruhan, ditu kamare kisinin prabot ane 
melah-melah tur maji. 


-21- 

> Dadi anak wicaksana melahan teken dadi anak 
siteng, aketo masih pangweruhane ento melahan 
teken kasitengane. ? Pamragatne pesan satonden 
ceninge pesu ka pasiatan buat lakar masiat, 
melahan pesan malu ngrencanayang, sawireh 
sayan melah pituture ane bakatang cening, sayan 
cager cening bakal menang. 


-22- 


7 Raos ane wicaksana sukeh pesan baana 
ngresepang teken jlemane ane belog. la 


PITUTUR 24.8-12 2755 


tusing nyidayang mesuang pepineh tur ngraos 
angan abuku, dikalane ia kajak ngrembugang 
paundukan ane penting. 


-23- 

8 Yening cening setata ngrincikang paundukan 
ane jaat, cening lakar kadanin tukang ngae 
kakewehan. ? Ane kapinehin baan anake jaat nah 
ento dosa. Anake tiwas ane demen nganistayang 
anak, ento getingina baan anake. 


-24- 


10 Yening cening lemet dikalan ceninge kapelek, 
cening tuah sujati lemet. 


-25- 

11 Edaja cening bimbang buat mebasang anak 
ane sedek katibakin ukuman ane tuara adil. 
12 Cening dadi ngorahang, mungguing anake ento 
tusingja cening ane ngelah urusane, nanging 
Ida Sang Hyang Widi Wasa wikan tur nepasin 
pepineh ceninge. Ida setata nyuryanin cening tur 
Ida wikan teken unduke ento. Ida lakar ngwales 
cening, manut laksanan ceninge. 


PITUTUR 24.13-18 2756 


-26- 
13 Ih cening, naarja madu, sawireh ento melah 
buat cening. Buka manis madune di layah 
ceninge, 1 aketo masih cening lakar pracaya, 
mungguing kawicaksanane ento melah buat 
jiwan ceninge. Ulatija kawicaksanane ento tur 
mani puan sinah cening muponin idup lanus. 


299: 
15 Edaja cening buka anake ane dursila, ane 
ngrincikang lakar ngrampok anak ane jujur 
wiadin lakar nyuang umahne. 16 Yadian ping 
kuda-kudaja anake ane jujur ento labuh, setata 
ia lakar buin bangun, nanging anake ane dursila 
lakar kasirnayang baan bencanane. 


-28- 

17 Edaja cening liang, yen musuh ceninge kena 
bencana, buina eda kendel yen ia katanjung. 
18 [da Sang Hyang Widi Wasa lakar wikan yen 
cening marasa liang di keneh ceninge, tur Ida 

tusing ledang teken unduke ento, tur sasubane 

keto meh Ida tusing payu nyisipang anake ento. 


PITUTUR 24.19-26 2757 


-29- 

19 Edaja baanga anake jaat ngranayang cening 
takut. Edaja iri ati teken anake ento. 20 Anake ane 
jaat mani puan tusing lakar muponin idup ane 
rahayu, tur tusing ada ane ajap-ajapa. 


-30- 

21 Ih cening, astiti baktija teken Ida Sang Hyang 
Widi Wasa, tur luihangja ida sang prabu. Edaja 
cening sruron teken anake ane malaksana dura 
cara nglawan Ida Sang Hyang Widi Wasa muah 
ida sang prabu. 22 Anake ane buka keto bisa 
uug sajeroning akijapan. Apake cening nawang 
bencanane ane lakar katibakang baan Ida Sang 
Hyang Widi Wasa muah ida sang prabu? 


Pitutur wewehan 


23 Anake ane wicaksana masih suba ngorahang 
kene: “Pelih pesan hakime ane makaden- 
kadenan. 24 Yen ia ngorahang anake ane pelih 
ento tan padosa, ia lakar temaha muah gedegina 
baan anake makejang. ?? Hakime ane ngukum 
anak ane pelih, sinah ia lakar gemuh landuh 
muah kasambat melah baan anake.” 

26 Pasaute jujur ento makacihna pasawitran ane 
sujati. 


PITUTUR 24.27-25.2 2758 


27 Edaja cening nyujukang umah muah 
ngwangun pumahan, satondene tegal ceninge 
mupuang, tur cager mungguing cening nyidayang 
ngamertanin idup ceninge. 

28 Efaja cening tan pakrana dadi saksi nglawan 
anak lenan, wiadin ngadu ada ngorahang kene: 
29 “Apaja ane suba kalaksanayang marep teken 
tiang, aketo masih ane lakar laksanayang tiang 
marep teken ia. Tiang lakar ngwales teken ia.” 

30 Bapa mentas di tegal muah pabianan anggur 
anake ane mayus turing belog. 3? Tegalan muah 
abian anggurne bek misi bet ketket tur kalikub 
baan padange. Pagehane masih suba uug. 3? Bapa 
nganengneng unduke ento, laut mapineh-pineh, 
tur ngetus peplajahan uli paundukane ento. 

33 Yening cening makeneh buka anake mayus tur 
belog ento, sareang tur pulesangja iban ceninge. 
Sidakepang limane tur oyongang iban ceninge. 
34 Dikalan ceninge pules, tiwase lakar nibenin 
cening waluya buka parampoke ane masanjata. 


Lanturan pitutur Ida Sang Prabu Salomo 


25 1 Puniki malih lanturan pitutur Ida Sang 
Prabu Salomo, sane kasuratang antuk 
prakanggen Ida Sang Prabu Hiskia ratune ring 
Yehuda, sapuniki: 

2 Iraga ngluihang Ida Sang Hyang Widi Wasa 
malantaran paundukan ane pingitang Ida. Iraga 


PITUTUR 25.3-10 2759 


ngluihang pararatune malantaran paundukan 
ane terangang ida. 

3 Cening tusing nyidayang nawang ane 
kapakayunin baan ida sang prabu. Pakayunan 
idane nglangkungin pepineh iragane, waluya 
buka tegeh akasane wiadin buka dalem 
samudrane. 

4 Pesuangja loyange uli sig perake, ditu pandene 
lakar nyidayang ngae barang ane melah. 

5 Gediangja parapanasehat ane jaat uli sig ida 
sang prabune, sinah pamrentahan idane lakar 
kabinawa baan kapatutan. 

6 Yening tangkil di ajeng ida sang prabu, 
edaja cening nagih maduegin ida muah 
mapi-mapi dadi anak ane penting. ' Melahan 
cening kapangandikayang negak di tongose 
ane baduuran, bandingang teken cening 
kapangandikayang nyerahang tegak ceninge 
teken anak ane luihan teken cening. 

8 Edaja cening gangsaran tindak ka pangadilan, 
buat nguningayang paundukan ane tingalin 
cening. Yen sasubane ento laut ada saksi 
ane muktiang pelih ceninge, apake ane lakar 
laksanayang cening? 

9 Yen cening ngajak pisagan ceninge pada 
melenan pepineh, simpenja paundukane 
ento di pantaran ceninge ajak dadua, tur eda 
ngedengang paundukan ane pingit. 10 Yening 


PITUTUR 25.11-17 2760 


tusing keto, makejang anake lakar nawang 
mungguing cening tusing bisa ngisi raos, tur 
cening tusing lakar nyidayang ngilidang kimud. 

11 Pepinehe ane melah baan mesuang, waluya 
buka ukir-ukiran mase ane kadeketang sig 
perake. 

12 Panglemek anake ane suba mapangalaman 
marep teken anak ane nyak madingehang, ento 
majian bandingang teken bungkung mas wiadin 
sesocan sarwa mule ane malakar aji mas ane 
paling melaha. 

13 Utusan ane satia ngranayang dayuh pepineh 
anake ane ngutus ia, waluya buka yehe ane 
dingin dikalaning panes masan manyine. 

14 Anak ane majanji makidihang barang, 
nanging tusing taen ngisinin janjinnyane, waluya 
buka gulem muah angine ane tuara misi ujan. 

15 Panglemes ane sabar nyidayang ngalahang 
musuh ane paling sitenge, muah nyidayang 
nglemperang pakayun pamrentahe. 

16 Edaja cening naar madu lebihan teken 
ane perluang cening, yen bes lebihan bisa 
ngranayang cening ngutah. 17 Edaja bes pepes 
nelokin pisagan ceninge, bisa masih cening 
ngranayang ia uon, lantas ia dadi gedeg teken 
cening. 


PITUTUR 25.18-26 2761 


18 Dedalihan ane palsu waluya buka pedang, 
pentong wiadin panah ane lanying ane 
ngamatiang. 

19 Nyagerang anak ane tusing nyandang gugu 
dimasane kapelek waluya buka ngutgut aji gigi 
ane pawah wiadin majalan aji batis rumpuh. 

20 Makidung pabuat anake ane kaduhkitan 
waluya buka nyuang panganggonnyane dimasan 
dingine, wiadin buka mebehang uyah sig 
tatunnyane. 

21 Yening musuh ceninge seduk, baang ia 
madaar, yen ia bedak baang ia yeh inem. 

22 Cening lakar ngranayang ia buka borbor baan 
kimud tur Ida Sang Hyang Widi Wasa lakar 
mikolihin cening. 

23 Pisunane ento sinah ngranayang pedih buka 
angine ane teka uli kaja pasti ngaba ujan. 

24 Melahan nongos di raab umahe, bandingang 
teken nongos di umahe abesik ngajak somah ane 
crewet. 

23 Isinne pesan, ningeh orta ane melah uli gumi 
ane joh, waluya buka yeh ineme ane dingin 
dikalane cening kapanesan muah bedak. 

26 Anak ane patut ane nyerahang dewekne 
teken anak ane jaat, mapatinget cening unduk 
yeh klebutan ane putek wiadin semere ane 
nglengehin. 


PITUTUR 25.27-26.6 2762 


27 Madaar madu bes liu ento tuara melah 
pabuat cening, keto masih yen cening loba teken 
pujian. 

28 Yening cening tusing nyidayang nangges 
gedeg basang ceninge, cening tusing ngelah 
pepineh, waluya buka kotane ane tusing 
matembok panyengker, aluh baan ngebug. 
26 1 Tusing pantes anake belog maan pujian, 

waluya buka saljune dimasan panese 
wiadin ujane dimasan manyine. 

2 Temahe ento tusing nyidayang nyakitin cening, 
sajawining cening mula beneh kena temah. 
Temahe ento lakar ngliwat buka kedise makeber 
tur tusing taen mencegan. 

3 Cening patut mecutin jarane, cening patut 
madangalin keledaene, tur cening patut nigtig 
anake ane belog. 

4 Yening cening nyautin patakon anake buduh, 
patuh buduh ceninge buka anake ane matakon 
ento. 

> Patakon ane buduh sautinja aji pasaut ane 
buduh, pedas anake ane matakon ento lakar 
ngresep mungguing ia tusingja dueg buka 
panyengguh dewekne. 

6 Yening cening nunden anak belog nekedang 
pabesen, satmaka cening ngetep batis ceninge 
padidi, tur cening lakar ngati-ati kakewehan. 


PITUTUR 26.7-16 2763 


7 Anake ane belog ngadokang pitutur, waluya 
buka anake rumpuh ngadokang batisne. 

8 Muji anak ane belog, patuh buka negul batu di 
blangsutane. 

9 Anake belog ane makeneh ngetus raos ane 
wicaksana, matinget cening teken unduk anak 
ane punyah ane makeneh ngabut dui uli di 
limanne. 

10 Anak ane ngupahin sakancan anak belog ane 
teka sig iane, ia tuah ngranayang anake makejang 
pada sakit ati. 

11 Laksana ane belog ane laksanaanga kanti 
pangpindo baan anake belog, waluya buka 
cicinge ane mabalik ngamah utahne. 

12 Anake ane paling beloga, enu melahan teken 
anak ane ngaden awakne wicaksana, nanging 
sujatinne tusing. 

13 Apa kranane anake ane mayus tusing nyak 
pesu uli jumah? Apake ane takutina? Singake ane 
nyehina? 

14 Anake ane mayus glalang-gliling di 
pedemane, ia tusing lebihan teken jelanane ane 
mapiteh di engselne. 

15 Ada anak ane kaliwat mayus buat ngesopin 
bibihne dedaaran. 

16 Anake ane mayus lakar ngaden ibanne 
duegan teken anake ajaka pepitu, ane nyidayang 


PITUTUR 26.17-26 2764 


mesuang pepineh ane melah sajeroning 
tetimbangannyane. 

17 Ngamiluin paiegan anak lenan, ane tusing 
dadi urusan ceninge, waluya buka cening mentas 
di jalane laut ngejuk cicing tur nakep kupingne. 

18 Anak ane ngapus anak lenan, laut ngorahang 
ibanne mageguyuan waluya buka anake buduh 
ane maplalian nganggon sanjata ane ngamatiang. 
19 (26:18) 

20 Yen tusing ada saang, apine lakar mati. Yen 
tusing ada pisuna, tusing lakar ada paiegan. 

21 Adenge ngranayang baane murub, saange 
ngranayang apine enu ngendih tur anake ane 
demen ngae kakewehan, ngranayang tansah ada 
paiegan. 

22 Pisunane ento jaen pesan rasanne. Ambate 
dot atine makeneh ngelekang pisunane ento. 

23 Raos ane tuara jujur, ane ngilidang isin keneh 
ceninge ane sasajaan, ento waluya buka payuk 
tanahe masepuh. 

24 Anak ane mapi-mapi, ngengkebang gedeg 
basangne aji raos nyunyur manis. 2 Dikenkenne 
munyinne ento melah rasanne dingeh cening, 
nanging eda pesan pracaya teken ia, sawireh 
kenehne bek maliah misi geting. 28 Dikenkenne 
ia nyidayang ngengkebang gedeg basangne, 
nanging sakancan anake lakar ningalin 
laksanannyane ane corah. 


PITUTUR 26.27-27.6 2765 


27 Anak ane makena jeet pabuat anak lenan, ia 
ane lakar kena jeetne ento. Anak ane nyongcong 
abing, ia lakar nyag. 

28 Cening patut geting teken anak ane makeneh 
nyakitin anak baan bobab. Raose ane tuara 
jujur, tusing nekaang pikenoh, sajabaning ngae 
karusakan. 

27 1 Edaja cening nyumbungang unduk 

ceninge ane buin mani. Sawireh cening 
tusing nawang kenken lakar panadinne ane jani 
muah ane buin mani. 

2 Depangja anak lenan ane muji cening, yadianja 
anak sunantara, nanging edaja cening padidi ane 
muji dewek ceninge. 

3 Baat batu muah biase tusingja amunapa yen 
bandingang teken kakewehan ane adakanga 
baan kabelogane. 

4 Pedihe ento gemes tur ngranayang usak, 
nanging unduke ento tusingja amunapa yen 
bandingang teken iri atine. 

> Melahan nglemekin anak aji gegalangan, 
bandingang teken ia ngaden cening tusing pati 
rungu teken dewekne. 

6 Sawitrane ento mapineh ane melah, yadianja 
dikenkene ia nyakitin cening. Nanging yen musuh 
ceninge ngelut baong ceninge, cening patut 
waspada. 


PITUTUR 27.7-13 2766 


7 Yen cening suba wareg, cening tusing nyak 
buin teken madu, nanging yening cening seduk, 
yadian dedaaran ane paitko masih manis 
rasanne. 

8 Anak ane magedi ninggal umahne tan bina 
buka kedise ane magedi ngalahin sebunne. 

9 Wewangen muah lengis-lengis ane miik 
ngranayang cening marasa liang, nanging 
kakewehane ento ngenyagang keneh ceninge. 

10 Edaja cening engsap teken parasawitran 
ceninge wiadin parasawitran bapan ceninge. 
Yening cening katempuh kakewehan, edaja 
ngidih tulung teken nyaman ceninge. Pisagan 
ceninge ane paek nyidayang lebihan nulungin 
cening, bandingang teken nyaman ceninge joh. 

11 Ih cening, dadija anak wicaksana, tur bapa 
lakar marasa bagia. Bapa lakar nyidayang masaut 
marep teken sakancan anake ane nyacad bapa. 

12 Anake ane dueg, nyidayang ningalin baya 
ane lakar teka, tur ia bisa ngelidang dewekne, 
nanging anake ane tunan pepineh lakar nglaut 
majalan mapas bayane ento, tur sasubane keto 
ia lantas maselselan. 

13 Asing-asing anak belog, ane majanji 
nanggung utang anak lenan, patut kajuang 
sakancan pagelahane buat kanggon wala. 


PITUTUR 27.14-25 2767 


14 Yening cening nundun timpal ceninge 
pasemengan pesan aji munyi ane keras ento 
satmaka cening nemah ia. 

15 Somah ane crewet waluya buka yehe 
ane paketeltel tan papegatan dimasan ujane. 

16 Kenkenang ceningke lakar nunden ia mendep? 
Taenke cening negarang ngandeg angin, wiadin 
ngemel lengis? 

17 Anake ane mlajah uli timpalne ane lenan, 
patuh buka besine saling sangih paturu besi. 

18 Pjaraja punyan aane, ditu cening lakar naar 
buahne. Parekan ane ngancangin gustinnyane 
ento lakar kajiang. 

19 Tuah muan ceninge ane tingalin cening 
lawatne di yehe, tur tuah unduk ceninge padidi 
ane tawang cening di keneh ceninge. 

20 Indrian manusane waluya buka pati lokane, 
setata nu dogen ada tongos. 

21 Mas muah perake pada kauji baan api. 
Kabinawan anake masih nyidayang kauji. 

22 Yadianja cening nyidayang nigtig anake belog 
kanti dasdasan mati, cening masih buin tusing 
nyidayang nigtig kabelogannyane apanga magedi 
uli sig iane. 

23 Sasida-sidaan melahang pesan miara biri-biri 
muah sampin ceninge, 24 sawireh kasugihane 
ento tusing langgeng. Yadian bangsaneko masih 
tusing langgeng. 22 Cening ngarit sumi muah 


PITUTUR 27.26-28.6 2768 


ngarit padang di samping bukite, nanging dugase 
ento embong sumine ane lenan masih pada 
tumbuh. 28 Cening nyidayang ngae panganggo 
aji bulun biri-birin ceninge muah meli tanah aji 
pipis ane bakatang cening ulihan cening ngadep 
kambing ceninge makudang-kudang ukud. 
27 Sisan kambing ceninge lakar mesuang susu 
pabuat cening muah kulawargan ceninge muah 
buat panyeroan ceninge. 
28 1 Jlemane dursila malaib, yadianja tusing 
ada anak ane nguber ia, nanging anake 
ane jujur pada wanen pesan buka singane. 

2 Yen bangsane madosa, pamrentahane lakar 
masalin sai-sai. Nanging bangsane lakar kukuh 
bakuh tur langgeng, yen bangsane ento ngelah 
pamimpin-pamimpin ane widagda tur midep. 

3 Anake ane ngisi pamrentahan laut nyakitin 
anak ane tiwas, waluya buka ujane ane bales ane 
ngusakang pamupon gandume. 

4 Yening cening tusing ngajiang pidabdab, 
cening maruang teken jlemane dursila, nanging 
yening cening satinut teken pidabdabe ento, 
cening nglawan jlemane dursila. 

> Jlemane jaat tusing nawang kadilan, nanging 
anake ane astiti bakti teken Ida Sang Hyang Widi 
Wasa ngresep pesan teken kadilan. 

6 Melahan dadi anak tiwas tur jujur bandingang 
teken dadi anak sugih tur pekel. 

7 Anak truna ane satinut teken pidabdab ento 
dueg, anak ane masawitra ngajak anak ane tan 
paguna, ia ngranayang bapanne kimud. 

8 Yening cening maan kasugihan ulihan panak 
pipis muah ngalih bati uli anak lenan, kasugihan 
ceninge ento lakar makisid sig anake ane 
kapiolasan teken anake tiwas. 

9 Yening cening tusing tinut teken pidabdab, Ida 
Sang Hyang Widi Wasa lakar tusing pesan ledang 
mirengang pangastawan ceninge. 

10 Yening cening ngapus anak ane jujur apanga 
ia malaksana jaat, cening padidi lakar labuh 
sig jeet ceninge ento. Anake tan padosa lakar 
kapikolihin. 

11 Anake sugih setata ngaden ibanne dueg, 
nanging anake tiwas ane ngelah pangresepan 
unduk perah anak, duegan teken anake sugih 
ento. 

12 Yen anake ane patut ngagem kakuasan, 
makejang anake pada ngucapang pangayu bagia, 
nanging yen jlemane jaat mrentah, rakyate 
makejang pada mengkeb. 

13 Cening tusing lakar nyidayang labda karya 
diidup ceninge, yening cening ngengkebang 
dosan ceninge. Angkeninja tur suud ngae dosa. 
Ditu Ida Sang Hyang Widi Wasa lakar nyinahang 
sih pasuecan teken cening. 

14 Setata astiti baktija teken Ida Sang Hyang 
Widi Wasa, pedas cening lakar bagia. Yening 
cening bengkung, cening lakar kasirnayang. 

15 Anake ane tiwas tusing nyidayang ngudiang- 
ngudiang marep teken pamrentah ane dursila. 
Pamrentahe ento patuh bayanne teken singa 
wiadin beruange ane aung-aung. 

16 Pamrentah ane tusing ngelah pangresepan 
lakar dadi pamrentah ane nyapa kadi aku. Anake 
ane tusing demen mamekel lakar mrentah 
salawas-lawasne. 

17 Anake ane pelih ngamatiang jlema, ia 
satmaka enggal ngae bangbang buat dewekne 
padidi. Eda pesan ia tundena suud mangbang. 

18 Jujurja cening, pedas cening lakar rahayu. 
Yening cening tusing jujur, tan pararapan cening 
lakar labuh. 

19 Petani-petani ane sarat magarapan, liu 
ngelah dedaaran. Anak ane ngutang-ngutang gae 
ia lakar setata tiwas. 

20 Anak ane jujur lakar muponin idup ane bagia. 
Nanging yening cening gegison nagih sugih, 
cening lakar setata tiwas. 

21 Ngaden-ngaden anak, ento pelih. Nanging 
sang hakim lakar pelih yen ia nampi suap, yadian 
amun apaja bedikne. 

22 Anake ane momo gegison nagih sugih tur ia 
tusing nawang mungguing kasugihane ento lakar 
mencanen ia. 

23 Anak ane nglemekin anak, manian ia lakar 
sangetan kajiang bandingang teken anak ane 
ngajum-ajum aji raos manis. 

24 Anak ane ngaden dewekne tusing pelih 
yan mamaling gelah wong tuannyane, ia tusing 
melahan teken malinge ane lenan. 

25 Kamomoane ento tuah ngranayang 
kakewehan. Paling melah yen cening suksrah 
teken Ida Sang Hyang Widi Wasa. 

26 Belog pesan yen cening nuutang pepineh 
ceninge padidi. Rahayuangja iban ceninge, tur 
tuutangja pangajah anake ane wicaksana. 

27 Baangja anake tiwas ngidih, pedas cening 
lakar tusing taen kuangan. Yening cening 
ngidemang paningalan ceninge marep teken 
anak tiwas, liu anake lakar nemah cening. 

28 Rakyate lakar pada mengkeb, yen jlemane 
jaat ngisi kakuasan. Nanging yen ia kasurudang 
lungguh, anake ane patut lakar buin mrentah. 
29 1 Yening cening sayan bengkung sabilang 

cening kaglemekin, pamragatne ada 
kalane cening lakar kanyagang tur tusing dadi 
buin balikang. 

2 Edenginja bapa pamrentah ane patut, tur 
bapa lakar ngedengin cening anak ane bagia. 

Edenginja bapa pamrentah ane dursila, tur bapa 
lakar ngedengin cening anak ane sangsara. 

3 Yening cening ngajiang kawicaksanan, bapan 
ceninge lakar marasa bangga ulihan cening. Anak 
ane belog ngura-ura pipisne anggona ngalih 
sundel. 

4 Yening ida sang prabu ngrajegang kadilan, 
bangsane lakar kukuh bakuh, nanging yen ida 
tuah kuduan teken pipis ida lakar nguugang 
gumin idane. 

3 Yening cening ngajum-ajum sawitran ceninge, 
cening masang jeet buat dewek ceninge padidi. 

6 Jlemane jaat kena jeet ulihan dosannyane 
padidi, nanging anake ane jujur bagia muah 
bebas. 

7 Anake ane patut ento nawang apa ane dadi 
hak anake lacur, nanging anake ane dursila tusing 
ngresep teken unduk-unduke ento. 

8 Anake ane tusing bisa ngajiang anak lenan, 
bisa ngranayang kotane dadi iur. Anake ane 
wicaksana ngranayang anake pada trepti. 

9 Yening anake ane dueg maprakara nglawan 
anak belog, anake belog ento tuah kedek dogen, 
mesuang munyi kasar tur ngacuh. 

10 Anake ane demen mamati-mati, gedeg teken 
anake ane jujur, nanging anake ane patut lakar 
nyayubin idup anake ane jujur ento. 

11 Anake ane belog gegalangan ia ngedengang 
gedeg basangne, nanging anake ane dueg, ia 
sabar bisa naanang gedeg basangne. 

12 Yen pamrentahe nglinguang laporan ane 
palsu, makejang prakanggennyane dadi anak 
bobab. 

13 Anak ane tiwas muah anak ane nindes ia, ada 
patuhne kene: Ida Sang Hyang Widi Wasa ane 
mapaica mata teken ia ajaka dadua. 

14 Yening ida sang prabu matindih teken hak 
anake tiwas, ida lakar mrentah salawas-lawasne. 

15 Panglemek muah pidabdabe ento melah 
pabuat ipianak. Yen ipianak nuutang kenehne 
padidi, ia lakar ngranayang memennyane kimud. 

16 Yen anake jaat ngisi kakuasan, kajaatane 
sayan ngliunang. Nanging anake patut lakar idup 
tur mabalih uug anake jaat ento. 

17 Dabdabja pianak ceninge, pedas cening 
setata lakar marasa bangga ulihan ia. Ia tusing 
taen lakar ngaenang cening dadalan buat 
nandang kimud. 

18 Bangsa ane tuara katantan baan Ida Sang 
Hyang Widi Wasa, ento bangsa ane tuara nawang 
tata krama. Bagia anake ane ngagem pidabdab 
Ida Sang Hyang Widi Wasa. 

19 Cening tusing nyidayang nglemekin parekan 
ceninge aji raos dogen. Ia mirib nyidayang 

ngresep raos ceninge, nanging ia lakar tusing 
ngrunguang. 

20 Rasane cageran anake ane belog bandingang 
teken anake ane mesuang munyi tan pepineh. 

21 Yening uli cerik cening ngulurin sapakitan 
parekan ceninge, manian ia lakar nyuang 
sakancan pagelahan ceninge. 

22 Anake ane enggal pedih, liu pesan ngranayang 
ieg muah kakewehan. 

23 Kasumbungane ento ngranayang cening 
labuh, nanging yening cening ngalap asor, cening 
lakar kajiang. 

24 Ruang malinge ento dadi musuhne ane paling 
keweha. Yen ia nguningayang amun sasajaane 
di pangadilan, ia lakar kukum. Nanging yen ia 
tusing nguningayang ane amun benehne, Ida 
Sang Hyang Widi Wasa ane lakar nemah ia. 

25 Baya pesan ngrunguang panarkan anak ane 
nuek teken dewek ceninge, nanging yen cening 
suksrah teken Ida Sang Hyang Widi Wasa, cening 
lakar nemu rahayu. 

26 Makejang anake pada ngulati apang 
kaledangin baan sang pamrentah, nanging tuah 
uli Ida Sang Hyang Widi Wasa dogen cening 
nyidayang maan kadilan. 

27 Anake ane patut geting teken anake ane 
dursila, tur anake ane dursila geting teken anake 
ane patut. 

Pitutur Dane Agur 


1 Pitutur Dane Agur okan Dane Yake sane 
30 saking Masa sapuniki: 

“Ida Sang Hyang Widi Wasa tusing ngiangin 
tiang. Ida Sang Hyang Widi Wasa tusing 
ngiangin tiang, tur tusing ada anak ane 
nulungin tiang. 

2 Tingkah tiange lebihan cara buron bandingang 
teken cara manusa. Tiang tusing ngelah 
pangresepan buka ane patut gelahanga 
baan manusane. 

3 Tiang tusing taen mlajahin kawicaksanan, tur 
tiang tusing pesan nawang unduk Ida Sang 
Hyang Widi Wasa. 

4 Nyenke ane nitah kaweruhan ane di langite? 
Nyenke ane nyidayang nakep angin? 
Wiadin ane nyidayang ngaput yeh aji 
kamben akebis? Wiadin ane netepang 
wates gumine? Yen cening nawang, 
nyenke anake ento? Nyenke pianakne? 

5 Ida Sang Hyang Widi Wasa ngamanggehang 
sakancan prajanjian ane kardi Ida. Ida satmaka 
dadi tongos masayuban pabuat sakancan anake 
ane ngulati pasayuban Idane. ê Yening cening 
ngorahang mungguing Ida ngandikayang unduk 
ane tusing taen nikayang Ida, Ida lakar nglemekin 

cening tur nyinahang mungguing cening anak 
ane bobab.” 


Pitutur wewehan 


7 Duh Ratu Sang Hyang Widi Wasa, titiang 
mapinunas ring Palungguh IRatu, lugrainja titiang 
kalih paindikan sadurung titiang padem, inggih 
punika: 8 Dohangja titiang saking paindikan sane 
bobab, tur sampunangja titiang icena dados anak 
sugih wiadin dados anak tiwas. Paicayangja ring 
titiang bebuktian wantah amun sane perluang 
titiang. ? Yening titiang akeh maderbe, menawita 
titiang jaga mabaos, mungguing titiang nenten 
perlu ring Palungguh IRatu. Nanging yening 
titiang tiwas, menawita titiang mamaling tur 
nganistayang parab Widin titiange. 

10 Edaja cening nyacad parekan di ajeng 
gustinnyane. Cening lakar kena temah tur 
nandang sangsara ulihan ento. 

11 Ada anakane nemah bapannyane tur tusing 
pati rungu teken memennyane. 

12 Ada anak ane ngaden ibanne suci nirmala, 
nanging sujatinne ia enu leteh. 

13 Ada anak ane ngaden ibanne patut pesan, 
beh ambate patutne kadena ibanne. 

14 Ada anak ane saking kawirosan nyuang 
gelah-gelah anake tiwas muah anak ane katunan, 
aketo carannyane ngalih pangupa jiwa. 

15 Lelintahe ngelah pianak lua-lua dadua, tur 
makadadua adanina: “Baangja tiang.” Ada petang 
paundukan ane tusing taen marasa cukup, nah 
ento: 

16 Pati lokane, 

anak luh ane tusing ngelah pianak, 

tanahe tuh ane merluang ujan, 

muah api ane suba kadung nilap. 

17 Anak ane minjulin bapanne wiadin 
nganistayang memennyane dikalane ia suba tua, 
ia patut amah kedis garuda wiadin matanne 
patut kacotot baan guake. 

18 Ada petang paundukan ane sukeh pesan 
baan bapa ngresepang, nah ento kene: 

19 Kedis garudane makeber di langite, 

lelipine nglegos di batu kaange, 

kapale nyidayang malayar di pasihe, 

anake luh muah muani pada kasemaran. 

20 Kene pajalan anake luh ane tusing satia: Ia 
mamitra, laut ia manjus, suud keto lantas ia 
ngraos kene: “Tiang tusing ada malaksana ane 
pelih.” 

21 Ada petang paundukan ane tuara sida 
katampi di gumine, nah ento: 

22 panjak ane dadi ratu, 

anak belog ane tusing taen kuangan daar, 

23 anak luh ane gedegang anak laut nganten, 

panyeroan ane nyilurin linggih pamekelnyane 
ane istri. 

24 Ada buron cenik patpat di gumine, nanging 

burone ento dueg pesan nah ento: 

25 Semut: ia lemet, nanging ia nyimpen 
amah-amahane dimasan panase. 

26 Kancil: ia tusing siteng, nanging ia mumah di 
selagan batu kaange. 

27 Balang: ia tusing ngelah ratu, nanging ia 
makeber sibarengan tur mabarisan. 

28 Cekcek: cening nyidayang ngejuk aukud, 
nanging cening masih lakar ningalin 
cekcek di purin ida sang prabu. 

29 Ada petang paundukan ane nglangunin 

baana ningalin, dinujune ia majalan, nah ento: 

30 Singa: buron ane paling sitenga di pantaran 
sakancan burone, tur ane tuara takut 
teken nyen jua. 

31 Domba, manuk ane ngebet, muah sang 
prabu ane mamargi di arep kaulan Idane. 

32 Yen cening suba belog pesan laut 
nyumbungang dewek muah ngrincikang 

ane corah, melahan suud malaksana buka keto, 
tur pinehinja dewek ceninge. 33 Yening susune 
ento aduk cening, ia lakar dadi mentega. Yen 
cening manteg cunguh anak, ia lakar pesu getih. 
Yening cening mangunang gedeg basang, cening 
lakar nemu kakewehan. 

Pawungu pabuat ida sang prabu 


1 [bun Ida Sang Prabu Lemuel, mapitutur 
3 1 ring ida sapuniki pangandikan idane: 

2 “Cening pianak meme ane sayang, cening 
ane suba tunas meme sajeroning pangastawan. 
Ane patut orahang meme jani nah ento: 3 Eda 
pesan cening ngutang-ngutang kasitengan 
ceninge buat ngulurin semara muah ngura-ura 
pipis ceninge makejang buat nuukin anak luh, 
sawireh semara muah anake luh ento ngusakang 
pararatune. 4 Cening Lemuel, padingehangja 
munyin memene. Pararatune tusing pantes 
nginum anggur, wiadin katagihan teken 
anggur wiadin inum-inuman ane ngranayang 
punyah. ? Yening ida mainum-inuman, ida lipia 
teken pidabdab muah tusing lingu teken hak 
anake tiwas. ? Inum-inuman ane ngranayang 
punyah ento pabuat anake ane lakar mati, 
muah pabuat anake sajeroning kasangsaran. 

7 Depang ia mainum-inuman tur engsap teken 
kalacurannyane muah teken kakewehannyane. 

8 Ngraosja cening pabuat anake ane tusing 
nyidayang ngraos pabuat dewekne padidi. 
Sayubinja apa ane patut dadi gelah anake ane 
tusing ada ane nulungin. ? Ngraosja cening 
pabuat anake ento, tur dadija cening hakim ane 

adil. Tindihinja apa ane patut dadi gelah anak 
ane tiwas muah anake ane katunan.” 


Somah ane dueg 


10 Sukeh pesan ngalih somah ane dueg. Ia 
majian bandingang teken sesocane. 

11 Kurenannyane misarayang isin kenehne teken 
ane luh, tur ane muani tusing lakar taen tiwas. 

12 Sanun ane luh idup, ia lakar setata malaksana 
ayu marep teken ane muani, tur tusing taen ngae 
ala marep teken ane muani. 

13 la matuyuhin deweknyane malantaran ia 
nunun panganggo ane malakar aji benang wol 
muah benang kapas. 

14 la ngaba dedaaran mulih uli maleluasan, buka 
kapal-kapal sudagare. 

15 Ja bangun ngadaslemahe buat nyediang 
kulawargannyane dedaaran, tur matujuhin 
panyeroannyane apa ane patut gaena. 

16 Ja ningalin tegal, laut meli tegale aji pipis 
celengane. Tegale ento laut pulaina anggur. 

17 la santep pesan magarapan, siteng tur anteng 
pesan. 

18 Sakancan ane garapa ento makejang tawanga 
ajinne tur ia magarapan kanti makapeteng pesan. 

19 la ngantih benang padidi, tur nunun 
kambenne padidi. 

20 la dana teken anak ane tiwas muah teken 
anak ane katunan. 

21 la tusing marasa keweh yen ada salju, sawireh 
kulawargannyane suba ngelah panganggo anget. 

22 la ngae seprai muah nganggo panganggo ane 
malakar aji kapas ungu ane melah. 

23 Ane muani, anak ane kabinawa, dadi salah 
tunggal pamimpin kotane. 

24 Anake luh ngae panganggo muah sabuk, laut 
adepa teken sudagare. 

25 Ia siteng tur kajiang baan anake, buina tusing 
jejeh ngarepin paundukan ane lakar teka. 

26 la ngraos dabdab tur wicaksana. 

27|a setata repot tur ngitungang 
kulawargannyane. 

28 Pianak-pianaknyane pada ngajiang ia tur anak 
muaninnyane masih muji ia. 

29 Ane muani ngucap kene: “Liu ada anak luh 
ane dadi somah ane melah, nanging luh ene ane 
paling melaha di pantaran anake luh-luh ento 
makejang.” 

30 Kaayuane ento ngapus muah kajegegane 
ento lakar ilang, nanging anake luh ane ngluihang 
Ida Sang Hyang Widi Wasa, ia patut kapuji. 

31 Baang ia pikolih pabuat sakancan ane 
laksanaanga, ia patut kajiang baan sakancan 
anake makejang. 


GURU PANGAJIAN 


Makasami nenten wenten gunanipun 


1 Puniki pangandikan Sang Guru Pangajian, 
1 okan Ida Sang Prabu Daud, sane jumeneng 
nata ring Yerusalem. 

2 Sang Guru Pangajian ngandika sapuniki: Tan 
paguna. Uripe niki tan paguna, makasami nenten 
wenten gunanipun. ? Manusane rahina wengi 
tan mari makarya nuyuhang dewek, nanging 
napike pikolih katuyuhanipune punika? 4 Wenten 
katurunan sane tumbuh, tur wenten taler sane 
ical, nanging jagate tetep pateh kewanten. 
> Suryane setata endag, raris ieb tur digelis 
ngrereh genahipune endag malih. ? Angine 
mampeh ngelodang wiadin mabalik ngalerang, 
kadi asapunika terus-tumerus mawali. ' Sakancan 
tukade membah ka segara, nanging segarane 
tan naenin bek. Toyane mawali malih ka luanan 
tukade, tur mawali membah malih. 8 Makasami 
ngawinang manusane wadih, wadih pisan kantos 
tan prasida kabaosang. Panyingakane nenten 
naenin waneh nyingakin, tur karnane nenten 
naenin waneh mirengang. ? Napija sane naenin 
wenten, jaga wenten malih, tur napija sane 

naenin kakardi antuk anake punika jaga kakardi 
malih. Tan wenten sane anyar ring jagate puniki. 
10 Wenten anak mabaos sapuniki: “Indayangja 
cingakin, puniki paindikan sane anyar.” Nanging 
sujatinipun nenten anyar. Indike punika sampun 
wenten duke nguni sadereng iraga lekad. 11 Tan 
wenten anak sane eling ring indike sane sampun 
wenten duke nguni, tur pungkuran tan wenten 
anak sane pacang eling ring paindikan sane 
wenten ngawit saking mangkin ngantos rauh ring 
masane sane jaga rauh. 


Pangalaman Sang Guru Pangajian 


12 Tiang, Sang Guru Pangajian, naenin dados 
ratun wong Israele ring Yerusalem. 3 Tiang 
sampun mutusang mungguing tiang pacang 
nureksain tur mlajahin saluiring paindikan sane 
kakardi ring jagate puniki. Ida Sang Hyang Widi 
Wasa sampun mapaica indik sane makewehin 
iraga. 1” Tiang sampun manggihin sakancan 
paindikan sane kakardi ring jagate puniki. 
Sane mangkin tiang nyritayang ring ragane, 
makasami punika tan wenten gunanipun, pateh 
sakadi nakep angine. 1? Ragane nenten pacang 
mrasidayang ngleserang sane bengkok, tur 
nenten pacang mrasidayang ngetang sane tan 
wenten. 

16 Tiang mabaos ring manah kadi sapuniki: 
“Idewek suba dadi anak agung ane lebih 
wicaksana yan bandingang teken ane len-lenan, 
ane taen mrentah di Yerusalem malunan 
teken idewek. Idewek nawang apa ane madan 
kawicaksanan muah kaweruhan.” 17 Tiang 
sampun mutusang buat mlajahin indik napi binan 
kaweruhan miwah kanambetane, tur napi binan 
kawicaksanan ring jugul apunggunge. Nanging 
pamuputipun, tiang rumasa tan bina sakadi 
anake sane nakep angin. 18 Yening ragane sayan 
wicaksana, ragane pacang sayan meweh. Sayan 
akeh ragane uning, ragane pacang sayan sungsut. 

1 Tiang mamanah maliang-liang, tur 
2 ngulati napi sane kabaos bagia. Nanging 
pamuputipun tiang taler manggihin, mungguing 
indike punika tan wenten gunanipun. ? Tiang 
manggihin mungguing anake sane kedek 
punika nambet, tur kaliangane punika nenten 
ngawinang becik. 3 Pepineh tiange nglelana 
mrika-mriki ngrereh kawicaksanan. Tiang 
mamanah ngliangang idep tiange malantaran 
nginum anggur miwah masuka-sukan. Manahang 
tiang puniki indik sane pinih becik sane prasida 
kamargiang antuk imanusa sajeroning uripnyane 
sane cutet iriki ring mrecapada. 

4Tiang ngamargiang pakaryan sane ageng- 
ageng. Tiang ngwangun umah miwah mabian 


GURU PANGAJIAN 2.5-12 2785 


anggur pabuat dewek tiange. ? Tiang makarya 
abian miwah taman tur tandurin tiang soroh 
woh-wohan mawarni-warni, ? tur tiang makarya 
tlabah buat ngecokin abian miwah tamane 
punika antuk toya. ' Tiang sampun numbas 
panjak akeh pisan, tur akeh taler sane lekad ring 
umah tiange. Tiang maderbe ingon-ingon akeh 
pisan langkungan ring anak tios sane naenin 
wenten ring Yerusalem. 8 Tiang taler munduhang 
mas miwah perak saking arta branan karatone, 
saking jagat sane prentah tiang. Tiang ngrereh 
juru kidung lanang istri buat nglipur manah 
tiange, tur tiang maderbe sawatek anak luh-luh 
sane kadotang antuk anake muani. 

9 Sawiakti wantah tiang luih, luihan ring 
sakancan anak sane naenin magenah ring 
Yerusalem, tur kawicaksanan tiange setata 
mikolihin tiang. 1? Tiang mrasidayang molih 
napija sane dotang tiang. Tiang tan naenin 
nanggehang napija sane demenin tiang. Tiang 
pacang rumasa sumbung ring sakancan pakaryan 
tiange, tur punika makasami dados pikolih 
katuyuhan tiange. 1! Sasampun punika tiang 
raris minehin paindikan sane sampun margiang 
tiang, tur tiang uning mungguing paindikane 
punika makasami nenten wenten artinipun. 
Indike punika sakadi nakep angin sane nenten 
wenten pikenohipun. 12 Cutetipun, satunggiling 

ratu wantah mrasidayang ngamargiang paindikan 
sane sampun kamargiang antuk sang prabu sane 
dumunan. Punika awinanipun tiang raris minehin 
indik gunanipun kawicaksanan wiadin kabelogan 
wiadin jugul apunggung punika. 33 Tiang raris 
uning mungguing kawicaksanane punika becikan 
ring kabelogane, pateh sakadi galange becikan 
ring petenge. 14 Anake sane wicaksana uning 
ring tetujon pamarginnyane, nanging anake 
sane belog nenten uning ring tetujonipune. 
Nanging taler uning, mungguing nasib sane 
pateh jaga nibenin iraga makasami. 1° Tiang 
raris mapineh-pineh sapuniki: “Apa ane nibenin 
anake ane belog, ento masih lakar nibenin 
idewek. Yening keto, apa untungne dadi anak 
wicaksana?” Tiang raris nyaurin sapuniki:“Tusing 
pesan ada.” 1? Tan wenten anak sane pacang eling 
ring anak wicaksana, kadi asapunika taler tan 
wenten anak sane pacang eling ring anak belog. 
Pungkuran iraga makasami jaga kalaliang. Iraga 
sareng sami pacang padem, yadiastun wicaksana 
wiadin belog. 17 Punika awinanipun uripe nenten 
pisan wenten artinipun pabuat tiang, duaning 
ring saluiring paindikane punika tiang wantah 
manggihin sangsara. Punika makasami nenten 
wenten gunanipun. Tiang sampun sakadi nakep 
angin. 

18 Paindikan sane sampun kardi miwah 
punduhang tiang, punika nenten wenten 
artinipun pabuat tiang, duaning tiang ngwarisang 
paindikane punika pabuat anake sane pacang 
ngentosin tiang, 19 tur iraga tan uning napike 
ipun wicaksana, napike belog. Nanging ipun 
pacang ngwarisin sane sampun kardi tiang, inggih 
punika sakancan sane punduhang tiang pabuat 
dewek tiange ring jagate puniki malantaran 
kawicaksanan tiange. Paindikane punika 
makasami nenten wenten gunanipun. 20 Punika 
awinanipun tiang nyelsel dewek, santukan tiang 
sampun makarya tuyuh pisan. 21 Ragane sarat 
makarya buat ngulati tetujon ragane, saking 
saguluking kawicaksanan, kaweruhan miwah 
kapradnyanan ragane, tur sasampune punika 
ragane patut ngwarisang indike punika ring 
anake sane nenten patut. 22 Ragane makarya 
tur makewuhin margin urip ragane. Napike sane 
pacang pikolihin ragane malantaran punika? 

23 Sapanjang urip ragane, saluiring sane karyanin 
ragane wantah ngawinang meweh miwah sakit 
ati. Malahan rikalaning wengi pepineh ragane 
nenten mrasidayang degdeg. Punika makasami 
nenten pisan wenten gunanipun. 

24 Sane pinih becik sane prasida kamargiang 
antuk manusane inggih punika mangan-nginum 
tur ngrasayang paindikan sane sampun puponin 

ipun. Sajeroning punika tiang uning mungguing 
punika makasami rauhnya saking Ida Sang Hyang 
Widi Wasa. 2 Sapunapiang ragane jaga muponin 
pangan wiadin sutrepti yening tan kamertanin 
antuk Ida? 2? Ida Sang Hyang Widi Wasa mapaica 
kawicaksanan, kaweruhan miwah kaliangan ring 
anake sane ngawinang Ida ledang, nanging Ida 
ngandikayang anake madosa punika makarya, 
mupu lan nyimpen asilnyane, sasampune punika 
raris paicayang Ida ring anake sane ngawinang Ida 
ledang. Makasami punika tan wenten gunanipun, 
tan bina sakadi nakep angine. 


Saluiring paindikan wenten masanipun 


1 Sakancan paindikan sane mamargi ring 
3 jagate puniki kamargiang ring masa sane 
sampun kapastikayang antuk Ida Sang 
Hyang Widi Wasa. 

2 Ida mastikayang masa pabuat embas wiadin 
masa jaga padem, masa nandur miwah 
masa ngabut. 

3 Masa buat ngamademang miwah masa 
ngwarasang, masa buat nguugang miwah 
masa ngwangun. 

4 Ida mapaica masa kaduhkitan miwah masa 
masuka rena, masa buat matetangisan 
miwah masa buat masolah, 

3 masa buat semara miwah masa ngeret 
semara, masa buat maras-arasan miwah 
masa tan maras-arasan. 

6 Ida mapaica masa buat mapikolih miwah 
masa kicalan, masa buat nyimpen miwah 
masa ngutang-utang, 

7 masa buat nyetset miwah masa buat nampel, 
masa bungkem miwah masa mabaos. 

8 Ida mapaica masa buat nresnain miwah masa 
ngetingin, masa perang miwah masa 
dame. 

9 Napike pikolih iragane malantaran sakancan 
pakaryan iragane? 10 Tiang uning mungguing 
pakaryan paican Ida Sang Hyang Widi Wasa 
punika ngawinang iraga leleh. 1t Ida sampun 
mapaica masa-masa sane patut buat saluiring 
paindikan. Ida sampun mapaica idep ring iraga 
buat uning ring masa sane pacang rauh, nanging 
Ida nenten pacang mapaica pangresepan 
sane cukup pabuat iraga kantos iraga ngresep 
ring saluiring pakardin Idane. 12 Malantaran 
punika tiang uning mungguing sane prasida 
margiang iraga, inggih punika iraga patut liang 
tur sasida-sidaan makarya sabecik-becikipun 
sakantun iraga urip. 18 Iraga sareng sami patut 
mangan nginum tur muponin indik sane sampun 
karyanin iraga. Punika paican Ida Sang Hyang 
Widi Wasa. 

14 Tiang uning mungguing saluiring pakaryan 
Ida Sang Hyang Widi Wasa jaga nglantur kantos 
salami-laminipun. Ragane nenten pacang 
mrasidayang ngwuwuhin wiadin ngirangin indike 
punika. Ida mapakardi kadi asapunika mangda 
iraga ajerih ring Ida. 1? Saluiring sane wenten tur 
sane jaga wenten, makasami sampun wenten 
duke nguni. Ida Sang Hyang Widi Wasa ngardi 
mangda paindikan sane pateh kamargiang 
mawali-wali. 


Indik sane adil ring jagate 


16 Sajaba punika, tiang taler manggihin ring 
jagate puniki wenten kajaatan ring genah sane 
kapatut wenten kadilan miwah kapatutan. 

17 Tiang mabaos ring dewek tiange sapuniki: 
“Ida Sang Hyang Widi Wasa lakar nepasin anake 
ane patut patuh buka Ida nepasin anake ane 
jaat, sawireh sakancan paundukan, saluiring 
laksanane lakar kajalanang dikala masa ane 
suba pastiang Ida.” 18 Tiang uning mungguing 
Ida Sang Hyang Widi Wasa mintonin iraga, buat 
nyinahang mungguing iraga puniki nentenja 
becikan ring sakancan satone. 19 Pamuputipun 
manusa miwah satone pateh panadosipun. Sane 
asiki jaga padem pateh sakadi sane tiosan. Ipun 
patuh paturu pakardin Ida Sang Hyang Widi 
Wasa. Manusane nentenja becikan ring satone, 

santukan uripe punika nenten wenten gunanipun 
buat ipun makakalih. 20 Manusa wiadin satone 
ngungsi ka genahe sane pateh, inggih punika 
dados abu. Kawitipune pateh saking buk tur ipun 
taler pateh-pateh mawali ka buke. ?! Sirake sane 
uning mungguing jiwan manusane munggah 
tur angkihan satone raris tedun ka tanahe? 
22 Malantaran punika tiang uning mungguing 
paindikan sane pinih becik sane patut margiang 
iraga inggih punika muponin asil pakaryan 
iragane. Tan wenten sane tiosan sane prasida 
lakonin iraga. Iraga nenten mrasidayang uning 
napi sane jaga wenten sasampun iraga padem. 

1 Sasampun punika tiang malih nlektekin 
4 sakancan paindikan sane nenten adil sane 
mamargi ring jagate puniki. Jadmane sane 
katindes pada ngeling tur nenten wenten anak 
sane nyak nulungin ipun. Nenten wenten anak 
sane nulungin ipun, santukan anake sane nindes 
ipun madue kakuasan. 

2 Tiang rumasa iri ring anake sane sampun 
padem tur sirna. Ipun becikan sampun tan 
kantun tinimbang ring anake sane kantun urip. 

3 Nanging kantun becikan ring anak sane padem 
miwah urip, inggih punika anake sane nenten 
naenin embas ring jagate, sane durung naenin 
manggihin paindikan sane tan adil sane mamargi 
ring jagate puniki. 

4 Tiang taler sampun mlajahin indik anake sane 
tuyuh pisan makarya mangda mrasidayang sida 
karya. Punika tanja tios santukan ipun iri ring 
pisaganipune. Nanging indike punika nenten 
pisan wenten gunanipun. Indike punika tan 
bina sakadi angine. ? Ipun maosang mungguing 
anake sane setata masidakep punika belog, 
tur manggayang dewekipune padem ulihan 
seduk. Menawi yuakti kadi asapunika, nanging 
becikan yening madue wantah akidik, tur rumasa 
tentrem ring manah, tinimbang setata repot 
antuk tangane makakalih buat ngindayang jaga 
nakep angin. 

7 Tiang taler uning mungguing wenten malih 
indik sane tiosan, sane tan paguna. 8 Wenten 
anak muani padidian ipun kewanten. Ipun tan 
maderbe pianak tur tan maderbe nyama, nanging 
ipun setata makarya, tur nenten naenin lega 
ring kasugihan sane derbeang ipun. Buat sirake 
ipun makarya berat pisan, saha ngeret kaliangan 
manahipune? Indike puniki taler nenten wenten 
gunanipun, sajabaning ngawinang uripe puniki 
meweh. 

9 Becikan makarya sareng kalih tinimbang ring 
anak wantah asiki, santukan yening sasarengan 
makarya, ngawinang akehan prasida kagarap. 

10 Yening sane adiri labuh, sane malih adiri 
prasida mangunang ipun. Nanging yening wantah 

newek raris labuh, yuakti kaon pisan, santukan 
nenten wenten anak sane pacang nulungin 
ipun. 11 Yening rauh masan dingine, anake sane 
sareng kalih nyidayang pules mapunduh kantos 
ipun prasida anget. Nanging sapunapianga 
jaga mrasidayang anget yening ipun wantah 
newek? 12 Anake sane padewekan prasida 
aluh kakaonang, nanging anake sareng kalih 
kantun nyidayang nglawan. Taline sane sampun 
madepuk tiga, punika meweh antuk megat. 

13 Menawi wenten anak mrasidayang 
matingtingan saking kamlaratannyane raris 
dados ratu ring guminnyane, wiadin bebas saking 
pangkeng raris nyeneng prabu, nanging yening 
rikala ipun sampun tua ipun nenten nyak nampi 
pitutur, ipun kantun kaonan ring anak wimuda 
sane tiwas nangingke pradnyan. 14 (4:13) 15 Tiang 
sampun minehin sakancan jadmane sane urip 
ring jagate tur tiang uning mungguing saking 
pantaran jadmane punika wenten anak truna 
sane jaga ngentosin sang prabu. 18 Menawi 
wenten ratu sane mrentah rakyat katah pisan 
kantos tan keni antuk ngwilangin. Rikala ida 
sampun tan kantun, nenten wenten anak sane 
ngajiang pakaryan idane. Indike punika nenten 
wenten gunanipun, pateh sakadi nakep angine. 

Sampunang gegison masesangi 


1 Pada yatnainja ragane rikala mamargi 
5 ngungsi ka Perhyangan Agung. Becikan 
ragane rauh ka Perhyangan Agung buat mlajah, 
tinimbang ring ngaturang aturan-aturan sakadi 
sane kamargiang antuk anake belog, inggih 
punika anake sane tan uning ring iwang lan patut. 
2 Pinehin dumun sadurung ragane mabaos, tur 
sampunangja gegison masesangi ring Ida Sang 
Hyang Widi Wasa. Ida wenten ring suargan 
tur ragane ring mrecapada. Duaning punika, 
sampunangja mabaos langkungan ring sane 
sapatutipun. 3 Sayan ragane sangsaya, sumingkin 
ragane nyumpena sane kaon-kaon, tur sayan 
akeh ragane mabaos, sayan akeh ragane jaga 
maosang paindikan sane nambet. 4 Duaning 
punika, yening ragane masesangi ring Ida Sang 
Hyang Widi Wasa, digelis ragane sasida-sidaan 
patut naur sesangine punika. Ida tan seneng 
ring anak sane belog. Taurja indik sane sampun 
sesangiang ragane. ? Becikan ragane nenten 
masesangi, tinimbang ring ragane masesangi 
nanging nenten taur ragane. 6 Sampunang 
banggayanga baos ragane nuntun ragane buat 
ngamargiang dosa, kantos ragane patut matur 
ring panditan Ida Sang Hyang Widi Wasa, 
mungguing boyaja punika teges baos ragane. 

Napi awinanipun ragane ngawinang Ida Sang 
Hyang Widi Wasa duka? Napi awinanipun ragane 
manggayang Ida nyirnayang pakaryan ragane? 

7 Yadiastu ping kudaja ragane nyumpena, wiadin 
ping kudaja ragane nglaksanayang pakaryan 
sane tan paguna wiadin amunapija baos ragane, 
ragane patut ajerih ring Ida Sang Hyang Widi 
Wasa. 


Uripe puniki tan wenten gunanipun 


8 Sampunangja ragane tengkejut yening ragane 
manggihin sang pamrentah nindes anak tiwas 
tur tan ngangkenin hak miwah kapatutanipune. 
Asing-asing pegawe kasayubin antuk sang 
sane ngereh ipun, tur makakalih punika taler 
kaprentah antuk sane tegehan pangkatnyane. 

9 Yadiastu sang prabu taler gumantung ring 
masan ngampung. 

10 Yening ragane kuduan ring jinah, ragane 
nenten pacang naenin kacukupan. Yening ragane 
meled mangda dados sugih, ragane nenten 
pacang naenin molih indik sane dotang ragane. 
Indike punika nenten wenten pikenohipun. 

11 Sayan ragane nyugihang, sayan akeh cangkem 
sane patut sopin ragane. Nenten wenten 
untungipun pabuat ragane sane maderbe, 
sajawining wantah ragane uning mungguing 
ragane sampun sugih. 12 Anake sane makarya 

yadian ipun cukup wiadin tan cukup polih 
pangan, nanging sakirang-kirangipun, ipun 
mrasidayang pules aris rikalaning wengi. Anake 
sugih ipun tansah sangsaya, sane ngawinang ipun 
nenten nyidayang pules. 

13 Punika paindikan sane ngresresin sane 
panggihin tiang ring jagate puniki. Jadmane 
wenten sane nyimpen jinahnyane pabuat masa 
rikala ipun jaga merluang jinahe punika. 14 Rikala 
masan lacuripune, jinahnyane ical tan pasisa 
kantos tan wenten sane prasida enjuhang ipun 
ring pianakipune. 2? Iraga nilarin jagate puniki 
pateh sakadi iraga rauh mriki, iraga tan makta 
punapa-punapi. Sajaba pakaryan iragane, tan 
wenten malih sane tiosan sane prasida pacang 
bakta iraga. 16 Nentenja yuakti kadi asapunika. 
Iraga pacang matilar sakadi iraga rauh mriki. 
Iraga tuyuh makarya tur iraga ngindayang nakep 
angin, nanging tan ngeniang punapa-punapi. 

17 Iraga patut urip sajeroning peteng dedet, saha 
nandang sedih, sumangsaya, gedeg miwah sakit. 

18 Wenten malih sane panggihin tiang. Indik 
sane pinih becik sane patut kamargiang antuk 
asing-asing anake, inggih punika mangan nginum 
miwah muponin indik sane sampun karyanin 
ipun sajeroning uripnyane sane cutet, sane 
sampun kapaicayang antuk Ida Sang Hyang 
Widi Wasa ring ipun. Kadi asapunika wantah 

nasib manusane. 19 Yening Ida Sang Hyang 
Widi Wasa mapaica kasugihan miwah arta 
brana saha nglugrain muponin indike punika, 
ipun patut matur panyuksma tur muponin asil 
pakaryannyane. Punika mula paican Ida Sang 
Hyang Widi Wasa. 20 Sakantune Ida Sang Hyang 
Widi Wasa mapaica kaliangan ring ipun, ipun 
nenten pacang sering sangsaya ngeniang indik 
uripnyane sane cutet punika. 

1 Tiang uning mungguing wenten paindikan 
6 sane nenten adil mamargi ring jagate puniki. 
2 Ida Sang Hyang Widi Wasa pacang ngicen 
satunggiling anak kasugihan, kaluihan, arta 
brana, inggih punika saluiring sane dotang ipun, 
nanging Ida nenten nglugrain ipun ngrasayang 
indike punika. Tungkalikanipun, wong sunantara 
pacang ngrasayang indike punika. Indike punika 
nenten wenten gunanipun, samaliha nentenja 
patut. 3 Menawi wenten anak madue pianak 
satus diri, tur ipun panjang umur. Nanging 
yadiastu amunapija panjang tuuhnyane, yening 
ipun nenten naenin ngrasayang bagia tur nenten 
katanem ring kuburan kulawargannyane, buat 
tiang kantun becikan rarene sane wau embas 
raris padem tinimbang ring anake punika. 
4 Nenten wenten gunanipun rarene punika 
embas, duaning ipun raris sirna ring peteng 
dedete tumuli kalaliang. ? Ipun nenten naenin 

manggihin galang rikala rahina wiadin uning 
sane kawastanin urip, nanging yadiastu kadi 
asapunika sakirang-kirangipun, ipun kantun 
polih katentreman, ? langkungan ring anake sane 
nenten pisan naenin ngrasayang kaliangan anake 
urip, yadiastu menawi ipun urip kalih tali taun 
suenipun. Cutetipun, sang kalih punika pacang 
ngungsi genahe sane pateh. 

7 Anake ngaryanin sakancan pakaryannyane 
wantah mangda polih pangan nanging ipun 
nenten naenin cukup. 8 Napike lebihipun 
anake wicaksana ring anake sane belog? Napi 
gunanipun anak tiwas uning caran anake 
muponin urip? ? Indike punika tan wenten 
gunanipun, pateh sakadi nakep angin. Becikan 
sampun ragane cukup antuk paderben ragane, 
tinimbang ragane tansah ngedotang indik-indik 
sane tiosan. 

10 Sakancan indik sane wenten sampun 
kapastikayang duke nguni, tur iraga sareng sami 
pada uning mungguing nenten wenten anak sane 
mrasidayang nglawan anak sane sitengan ring 
ipun. 11 Sayan sue ragane matungkasan, punika 
sayan tan paguna, tur ragane nenten pacang 
sayan becik. 12 Sapunapianga anake pacang uning 
indik sane becikan pabuat imanusa sajeroning 
urip sane cutet tur tan paguna, inggih punika urip 
sane wantah nglintang sakadi lawate kewanten? 

Sapunapianga anake pacang uning indik sane 
pacang wenten ring jagate sasampune ipun 
padem? 


Minehin indik urip 
1 Kabinawane punika becikan ring minyak 
wangine sane mael, tur rahina rikala ragane 
seda becikan ring rahina rikala ragane embas. 

2 Becikan lunga ka umah anake sane nandang 
kaduhkitan tinimbang ka genah anake sane 
mapesta, santukan uripe punika patut tansah 
mapakeling mungguing sang pati setata 
nyantosang iraga makasami. 

3 Kasedihane masebeng sedih, nangingke indike 
punika ngawinang pangresepan ragane sayan 
dalem. 

4 Anake sane setata minehin kaliangan, 
punika anak sane belog. Anake sane wicaksana 
maminehin indik pademe. 

5 Becikan ragane madue anak sane pradnyan 
sane setata mapakeling ring ragane, tinimbang 
ring madue anak sane belog sane setata 
makidung muji ragane. 

6 Yening anake belog kedek, tan bina sakadi 
suaran duine sane kapuunang antuk geni. Punika 
nenten wenten gunanipun. 

7 Yening anak wicaksana melog-melog anak 
lian, ipun malaksana sakadi anak belog. Yening 

ragane nampi suap, ragane ngrusak tingkah solah 
ragane. 

8 Pamuput saluiring paindikan, becikan ring 
pangawitipun. Sabare punika becikan ring 
sumbunge. 

9 Tanggesja kabremantian ragane. Anake sane 
muntil kapelihan anak punika nambet pisan. 

10 sampunangja mataken sapuniki: “Napi 
awinannyane becikan indike sane nguni ring 
paindikan sane mangkin?” Pitakene punika 
boyaja pitaken anak pradnyan. 

11 Asing-asing anak sane urip, ipun patut 
wicaksana. Indike punika waluya kadi nampi 
warisan, 12 tur ngawinang ragane rumasa tentrem 
pateh sakadi madue jinahe. Kawicaksanane 
ngawinang ragane rahayu, tur dados pangawit 
kaweruhane. 

13 Pikayuninja indik sane sampun kakardi antuk 
Ida Sang Hyang Widi Wasa. Nyidayangke anake 
ngleserang sane kalengkongang antuk Ida Sang 
Hyang Widi Wasa? 14 Pada liangja yening ragane 
sedek ngrasayang indik sane becik, tur yening 
ragane katempuh antuk kamewehan, elingja, 
mungguing Ida Sang Hyang Widi Wasa mapaica 
kaliangan miwah kamewehan, tur ragane nenten 
uning ring indike sane pacang wenten sawusan 
punika. 

15 Urip tiange sampun tan wenten gunanipun, 
nanging ring uripe punika tiang manggihin 
sakancan paindikan. Menawi anake becik sane 
padem dumunan, tur anake sane jaat kantun 
urip. 16 Duaning punika sampunangja bes 
becik wiadin bes wicaksana, santukan indike 
punika pacang nyedayang ragane. 1' Nanging 
sampunang taler bes jaat wiadin bes belog, 
santukan indike punika pacang ngawinang ragane 
seda sadurung panemayanipun. 18 Sampunang 
ragane bes becik wiadin bes kaon. Yening ragane 
astiti bakti ring Ida Sang Hyang Widi Wasa, ragane 
pacang labda karya ring saluiring pamargin 
ragane. 

19 Kawicaksanane lebih maguna pabuat 
anake, tinimbang ring pamrentah sareng dasa 
ngenterang kota siki. 

20 Tan wenten jadma ring jagate puniki sane 
mrasidayang wantah mapakardi becik tur nenten 
naenin ngardi iwang. 

21 Sampunang nglinguang baos sakancan 
jadmane. Menawita ragane pacang mireng 
mungguing rencang ragane nyelekang ragane, 

22 tur ragane raris eling ring raga mungguing 
ragane sering pisan nyelekang anak tios. 

23 Tiang sampun ngunayang kawicaksanan 
tiange buat natasin indike punika makasami. 
Tiang sampun kapastikayang dados wicaksana, 


GURU PANGAJIAN 7.24-29 2802 


nanging tiang tan mrasidayang. ** Sirake anake 
sane pacang uning indik teges uripe puniki? 
Indike punika kalintang dalem pabuat iraga, tur 
meweh pisan antuk ngresepang. 2 Nanging tiang 
sampun nyerahang dewek tiange ring kaweruhan 
tur tiang tansah mlajah. Tiang sampun mastiang 
buat ngrereh kawicaksanan tur ngrereh pasaur 
buat sakancan pitaken sane wenten ring dewek 
tiange. Tiang meled mlajahin kajaatan miwah 
jugul apunggung punika. 

26 Tiang manggihin mungguing anake luh 
kaonan ring indik pademe. Tresnanipune sane 
edengang ipun ring ragane punika pacang 
ngejuk ragane, tan bina sakadi jeet wiadin 
jaringe. Limanipune sane ngelut ragane tan bina 
sakadi antene sane negul ragane. Anake sane 
kaledangin antuk Ida Sang Hyang Widi Wasa 
jaga mrasidayang luput, nanging jadmane sane 
madosa juk ipun. 2' Sang Guru Pangajian mabaos 
sapuniki: Tiang manggihin indike punika sakakidik 
sajeroning tiang ngrereh pasaur pabuat pitaken 
manah tiange. 28 Tiang ngrereh pasaur-pasaur 
sane tiosan nanging tiang tan polih punapa- 
punapi. Tiang manggihin anak lanang adiri sane 
nyandang ajiang ring pantaran anak sane siu diri, 
nanging tiang nenten manggihin anak istri sane 
kadi asapunika. 22 Puniki makasami sane uningin 
tiang, inggih punika: Ida Sang Hyang Widi Wasa 

sampun ngardi iraga jujur tur polos, nanging 
iraga sane ngawinang dewek iragane meweh. 

1 Wantah anake sane wicaksana sane 
8 uning ring teges sakancan paindikane. 
Kawicaksanane ngawinang ipun makenyung tur 
semunnyane nenten mrungus. 


Sairing ring ida sang prabu 


2 Margiangja sapangandikan ida sang prabu, 
tur sampunang gegison masesangi ring Ida Sang 
Hyang Widi Wasa. 3 Ida sang prabu nyidayang 
ngamargiang sapakayunan idane. Duaning 
punika dohangja ragane saking ajeng idane, 
sampunangja malinggih ring genahe sane baya 
kadi asapunika. 4Ida sang prabu malaksana 
madasar antuk kakuasan, tur tan wenten anak 
sane mrasidayang nglawan pakardin idane. 

5 Sakantun ragane ngiringang titah-titah idane, 
ragane pacang rahayu. Anake sane wicaksana 
uning masa miwah carannyane ngamargiang 
titahe punika. ? Asing-asing paindikan wenten 
masa miwah carannyane ngamargiang, nanging 
wantah akidik sane uningin iraga. ' Tan wenten 
saking pantaran iragane sane uning ring indik 
sane pacang kasidan benjang-pungkur, tur tan 
wenten anak sane nuturang ring iraga. 8 Nenten 
wenten anak sane mrasidayang ngluputang 
dewek saking patine, wiadin ngurungang 

panemayannyane pacang padem. Ring payudane 
punika iraga nenten pacang nyidayang luput, 
iraga nenten mrasidayang makelid saking 
margine punika. 


Indik kajaatan miwah kapatutan 


9 Puniki makasami ton tiang rikala tiang minehin 
paindikan-paindikan sane wenten ring jagate 
puniki, inggih punika jagat sane kagenahin 
antuk makudang-kudang jadma sane maderbe 
kakuasan tur jadmane sane tiosan raris tindes 
ipun. 10 Saking wiakti tiang sampun manggihin 
jadmane jaat katanem ring kuburannyane, 
nanging rikala tiang mawali saking setrane, 
anake pada muji ipun ring kota-kota genahipune 
ngamargiang kajaatan. Indike punika nirgawe 
pisan. 

11 Napike awinanipun jadmane tansah 
nyadia jaga ngamargiang indik sane dursila? 
Duaning kadursilane punika nenten digelis polih 
pasisip. 12 Menawi jadmane sane jaat sampun 
ngamargiang kacorahan kantos ping satus tur 
ipun kantun urip. Tiang uning sapuniki baosipune: 
“Yening ragane astiti bakti ring Ida Sang Hyang 
Widi Wasa, saluiring paindikan pacang mamargi 
saha becik, 13 nanging indike punika nenten 
pacang karasayang antuk anake jaat. Uripnyane 
jaga sakadi lawate tur ipun jaga padem sakantun 

ipun bajang, duaning ipun nenten astiti bakti ring 
Ida Sang Hyang Widi Wasa.” 14 Nanging nentenja 
wiakti kadi asapunika. Indayangja cingakin indike 
sane wenten ring jagate. Ring sapunapine, anake 
sane patut sane keni pasisip sane patut katampi 
antuk anake jaat, tur anake sane jaat nampi 
pikolih anake patut. Punika sane baosang tiang 
indik sane tan paguna. 

1> Punika awinanipun tiang purun ngaturang 
ring ragane mungguing patut anake muponin 
kaliangannyane niri, santukan kaliangannyane 
sane prasida rasayang ipun ring uripnyane 
inggih punika mangan nginum tur ngliangan 
idepnyane. Sakirang-kirangipun, imanusa 
nyidayang ngamargiang indike puniki pinaka 
upah katuyuhannyane sajeroning urip sane 
kapaicayang antuk Ida Sang Hyang Widi Wasa 
ring jagate puniki. 

16 Rikala tiang mapakibeh mangda dados 
anak sane wicaksana tur mlajahin indik sane 
mamargi ring jagate, tiang raris uning mungguing 
ragane pacang magadang rahina wiadin wengi, 
17 tur nenten pacang mrasidayang uning ring 
indik sane kamargiang antuk Ida Sang Hyang 
Widi Wasa. Yadiastu kadi asapunapija ragane 
mapakibeh, ragane nenten pacang mrasidayang 
ngresep. Menawi anake sane wicaksana maosang 

mungguing ipun uning, nanging makayuaktinne 
ipun nentenja uning. 

1 Tiang banget tur sue pisan minehin 
9 ngeniang sakancan indike puniki, panggihin 
tiang mungguing Ida Sang Hyang Widi Wasa 
nureksain laksanan anake sane wicaksana 
miwah anake sane patut, rauhing kapitresnan 
miwah gedegipune. Nenten wenten anak 
sane uning ring indik sane jaga nibenin ipun. 
2 Paindikan sane nibenin jadmane makasami 
mabina-binayan. Anake sane patut miwah sane 
jaat katibenin nasib sane pateh, yadiastu anak 
becik wiadin kaon, sane ngagem agama wiadin 
sane nenten, sane ngaturang aturan wiadin sane 
nenten. Anake sane becik nentenja becikan ring 
anak sane madosa, tur anake sane masumpah 
nentenja becikan ring anake sane tan masumpah. 
3 Nasib sane pateh jaga nibenin jadmane 
makasami, tur indike punika pateh kewanten ring 
paindikan sane iwang sane mamargi ring jagate 
puniki. Sakantun jadmane urip pepinehnyane 
bek madaging kajaatan miwah kanambetan, tur 
tan dumade ipun raris padem. 4 Nanging anake 
sane urip ring jagat jadmane sane urip, ipun 
kantun maderbe pangajap-ajap. Asune sane 
kantun urip, becikan ring singane sane sampun 
padem. 

> Mula wantah anak sane urip uning mungguing 
ipun pacang padem, nanging anake sane padem 
nenten uning ring punapa-punapi. Ipun nenten 
pacang polih upah malih, tur ipun kalaliang pisan. 
6 Kapitresnannyane, gedeg miwah indriannyane 
sami pada sareng-sareng ring ipun. Ipun nenten 
pacang malih sareng ngrasayang indik-indik sane 
mamargi ring jagate puniki. 

7 Rarisangja ajengang ajeng-ajengan ragane 
tur pada bagiaja. Lanturang inem anggur ragane 
tur masuka renaja. Indike punika makasami 
patut ring ayun Ida Sang Hyang Widi Wasa. 

8 Edengangja mungguing ragane setata bagia 
tur liang. ? Puponinja uripe puniki sareng-sareng 
ring anak luh sane tresnain ragane sakantun 
muponin urip tan paguna, inggih punika urip sane 
kapaicayang antuk Ida Sang Hyang Widi Wasa 
ring ragane puniki. Puponinja rahina-rahinane 
sane tan paguna punika, santukan punika 

sane pacang tampi ragane pabuat kamewehan 
ragane. 10 Garapja saha santep pakaryan ragane, 
duaning ring pati loka genah sane ungsi ragane 
punika nenten pacang wenten laksana, pepineh, 
kaweruhan miwah kawicaksanan. 

11 Wenten malih indik sane tiosan sane uningin 
tiang, inggih punika mungguing anake sane 
palaibnyane becat, nenten setata pacang 
menang malomba, tur sane wanen nenten setata 

menang ring payudan. Anake sane wicaksana 
nentenja setata maderbe pangan. Anake sane 
dueg nentenja setata dados sugih, tur anake 
sane pradnyan nentenja setata polih linggih sane 
tegeh. Nasib sane tan becik taler nibenin anake 
suang-suang. 12 Ragane nenten pacang naenan 
uning indik panemayan ragane. Sakadi paksine 
tan pararapan jeg ipun keni jeet, sakadi ulame 
keni jaring, kadi asapunika giliran lacure tan 
pasamodana pacang nibenin iraga. 


Minehin indik kawicaksanan miwah kabelogan 


13 Wenten malih paindikan sane tiosan 
panggihin tiang, inggih punika conto indik 
kadi asapunapi kawicaksanane kaperluang 
ring jagate puniki. 14 Wenten kota alit sane 
penduduknyane wantah akidik. Raris wenten 
satunggaling ratu sane mawisesa ngebug kotane 
punika. Ida ngiter kotane punika tur nyadia 
pacang nguugang temboknyane. 15 Wenten anak 
tiwas sane magenah irika, sakewanten ipun 
dueg tur nyidayang ngrahayuang kotane punika. 
Nanging tan wenten anak sane ngrunguang ipun. 
16 Tiang sampun sering maosang, mungguing 
kawicaksanane becikan ring kasitengane. 
Nanging tan wenten anak nyak minehin wiadin 
ngrunguang baos anak tiwas yadiastu ipun 
wicaksana. 17 Becikan miragiang baos dabdab 

anake sane wicaksana, tinimbang miragiang 
baos pamrentah ring paruman parajadmane 
sane jugul apunggung. 18 Kawicaksanane ngardi 
kabecikan langkungan ring sanjatane, nanging 
anake sane dursila mrasidayang ngrusakang sane 
katah. 
10 1 Bangken buyunge nyidayang ngawinang 
minyak wangine abotol dados mangkug, 
tur kabelogan sane akidik nyidayang ngawinang 
usak kawicaksanane sane pinih ageng. 

2 Sampun ketah yening anake wicaksana ngardi 
indik sane patut, tur anak sane belog malaksana 
iwang. ? Kabelogannyane jaga kuningin antuk 
wong sunantara sane manggihin ipun ring 
margi. Ipun manggayang anake makasami uning 
mungguing ipun jadma belog. 

4 Yening pamrentah ragane duka ring ragane, 
sampunang jeg nilar linggih ragane, santukan 
kiwangan sane ageng jaga prasida kampurayang 
yening ragane sabar. 

5 Puniki wenten satunggaling indik sane tan adil 
sane sampun panggihin tiang ring jagate, inggih 
punika indik sane tan adil sane kakardi antuk 
pamrentah-pamrentahe. ? Anake sane belog 
kicen tegak dados panguasa, tur anake sane 
sugih-sugih tan kajiang. ' Tiang naenin manggihin 
iparekan negakin kuda tur parasulinggihe 
mamargi sakadi iparekan. 

8 Yening ragane nyongcong bangbang, ragane 
pacang ulung ring bangbange punika. Yening 
ragane nguugang tembok, ragane pacang cotot 
lelipi. ? Yening ragane ngandik batu, ragane 
pacang matatu keni batu. Yening ragane ngandik 
saang, ragane pacang keni tampalan. 10 Yening 
kapak ragane puntul tur nenten sangih ragane, 
janten ragane pacang tuyuh ngandikang kapake 
punika. Becikan rencanayang dumun sadurung 
makarya. 1! Tan wenten gunanipun ragane midep 
ngebohang ula, yening ragane manggayang 
ipun riinan nyotot ragane. 12 Baos anake sane 
wicaksana ngawinang ipun kajiang, nanging 
anake sane belog kusakang antuk baosipun niri. 
13 [pun ngamimitin baosnyane antuk baos sane 
ngacuh tur muputang baosnyane antuk baos 
sane cuah-cauh. 14 Anake sane belog nenten 
wus-wusan mabaos. Tan wenten anak sane uning 
ring indik sane wenten ring benjang pungkur tur 
tan wenten anak sane nyidayang nyritayang ring 
iraga indik sane pacang wenten sasampune iraga 
padem. 

15 Wantah anake sane kalintang nambet buat 
manggihin marginipune budal sane setata 
matuyuhin deweknyane makarya. 

16 Satunggaling panegara pacang katempuh 
antuk kamewehan yening ratunnyane kantun 
wimuda tur parapamimpinnyane mapesta 

awengi mepek. 1? Nanging satunggaling panegara 
pacang aget yening madue ratu sane midep 
mutusang ngraga, tur parapamimpinnyane 
majengan manut masan anak majengan, 

sane setata yatna ring raga saha nenten 
mapunyah-punyahan. 

18 Yen anake kalintang mayus ngengsubin raab 
umahnyane, umahe punika pacang tuduhan tur 
digelis pacang macepol. 

19 pestane ngawinang ragane rumasa bagia tur 
anggure ngawinang ragane liang, nanging ragane 
nenten pacang mrasidayang rumasa bagia miwah 
liang, yening tan wenten jinah. 

20 Sampunang nyacad sang prabu yadiastu 
cara sesingidan, tur sampunang nyacad anak 
sugih yadiastu ragane praragan ring taban 
genahe sirep. Menawi wenten paksi sane pacang 
ngaturang indike punika, tur maosang sane 
sampun baosang ragane. 


Indik sane kakardi antuk 
jadmane sane wicaksana 


1 1 1 Gunayangja jinah ragane sajeroning 
madedagangan ring dura negara, janten 


pungkuran ragane pacang polih kuntungan. 
2Simpenja jinah ragane ring makudang-kudang 
genah, santukan ragane nenten uning ring 

kalacuran sane pacang nibenin ragane ring 
jagate. 

3 Kijaja lakuna bah wit tarune, ipun pacang 
nylempang ring genahnyane pungkat. Yening 
guleme sampun padet, sabehe jaga ulung. 
4Yening ragane nyantosang kantos angin miwah 
masane becik, ragane nenten pacang nandur 
punapa-punapi tur nenten pacang naenin mupu 
punapa-punapi. ? Ida Sang Hyang Widi Wasa 
ngardi sakancan sane wenten, tur ragane nenten 
mrasidayang ngresep langkungan ring punika. 
Ragane taler nenten uning indik mimitan ipun 
wenten urip ring garba wasan anake istri sane 
mobot. ? Napike ragane matetanduran rikala 
semeng miwah nyoreang? Ragane nenten naenin 
uning punapike tetandurane punika tumbuh 
becik wiadin entikannyane sane asiki becikan 
ring sane tiosan. 

7 Becik pisan yening ragane polih ngrasayang 
galang rahinane sane ngulangunin. 8 Matur 
panyuksmaja nyabran taun sajeroning ragane 
urip. Elingangja mungguing amunapija 
suennyane ragane urip, masan pademe punika 
suean ring punika. Nenten wenten indik sane 
patut jantosang ragane. 

Pitutur pabuat anake truna 


3 Ih anak truna, gunayangja saha becik masa 
trunan ragane. Masuka renaja rikalaning ragane 
kantun wimuda. Laksanayangja indik sane dotang 
ragane tur ulurinja indrian ragane. Nanging 
elingangja mungguing Ida Sang Hyang Widi Wasa 
pacang nyisipang ragane malantaran saluiring 
paindikan sane margiang ragane. 

10 Sampunang banggayanga wenten paindikan 
sane makewehin wiadin ngawinang ragane 
nandang sakit. Ragane nentenja sue pacang 
kantun bajang. 

1 Duaning punika, elingja ring Sang Sane 
12 Ngardi ragane, rikala ragane kantun 
wimuda, sadurung rahina miwah taun kasedihane 
rauh, rikala ragane mabaos mungguing tan 
wenten kaliangan ring uripe puniki. 2 Rikala 
masan kasedihane punika, sunaran surya, sasih 
miwah bintang-bintange jaga remrem pabuat 
ragane, tur guleme sane ngemu sabeh jaga 
tansah nglikub ragane. 3 Sapangrarisipun anake 
sane setata nindihin ragane pacang ngetor, tur 
cokor ragane sane mangkin kantun siteng jaga 
sayan lemet. Untun ragane sane anggen ragane 
makpak ajeng-ajengan pacang dados langah 
pisan, tur panyingakan ragane pacang slamur, 
tur nenten mrasidayang ngeton saha terang. 

4 Karnan ragane pacang bongol, tur nenten 
mrasidayang mireng suara uyut ring margine. 
Akidik pisan ragane mrasidayang mireng suaran 
pangilesan rikala ipun ngiles, wiadin suaran 
tetabuhane rikalaning katabuh, kadi asapunika 
taler suaran paksine sane nundun ragane saking 
sirep ragane. ? Ragane pacang ajerih ring genahe 
sane tegeh-tegeh, tur baya pisan rikala mamargi. 
Rambut ragane jaga magentos dados putih. 
Meweh pisan ragane pacang makta sikian 
ragane, tur kadotan ragane sami pacang ical. 
Iraga pacang ngungsi ka genahe mararian sane 
pamuput, tur sasampun punika jaga wenten 
suaran anak ngeling ring margine. ê Rante perake 
pacang pegat, tur lampu mase pacang ulung tur 
belah. Talin semere pacang pegat, tur jun-june 
pacang mabrarakan. ' Awak iragane pacang 
mawali ka buk tanahe, tur angkihan uripe pacang 
mawali ring Ida Sang Hyang Widi Wasa, sane 
sampun maicayang punika ring iraga. 

8 Saking yuakti wantah tan paguna. Kadi 
asapunika baos Sang Guru Pangajian. Indike 
punika makasami tan wenten pikenohipun. 


Cutetipun 


9 Nanging santukan Sang Guru Pangajian punika 
anak sane wicaksana, dane tetep ngurukang 
rakyate indik sane uningin dane. Dane mlajahin 

sloka tur saha jujur ngulati kawiaktianipun. 

10 Sang Guru Pangajian mapakibeh polih 
kruna-kruna panglipur, nanging kruna-kruna sane 
suratang dane punika makasami jujur. 1! Baos 
anak sane wicaksana tan bina kadi tungked 
pangangone sane tajep pisan sane kanggen 
ngetakang biri-biri, tur sloka-slokannyane pateh 
sakadi muncuk pacek pakune sane macelep 
rikalaning kagebug. Punika makasami sampun 
kapaicayang antuk Ida Sang Hyang Widi Wasa, 
Sang Pangangon iragane sane tunggal. 

12 Duh cening, wenten malih indik sane tiosan 
sane patut pedasin cening. Sesuratan ring 
buku-bukune nenten wenten puputipun, tur 
yen bes akeh mlajah, punika pacang ngawinang 
cening lesu. 

13 Pamuputipun, wenten wantah asiki patut 
baosang, inggih punika: “Ajerihja ring Ida Sang 
Hyang Widi Wasa, tur laksanayangja titah-titah 
Idane, santukan jadmane makasami kakardi buat 
ngamargiang indike punika. 14 Ida Sang Hyang 
Widi Wasa pacang nepasin sakancan laksanan 
iragane, yadiastu becik wiadin kaon, yadiastu 
sane margiang iraga sesingidan.” 


KIDUNG GEGURITAN 


1 1 Kidung geguritan Ida Sang Prabu Salomo 
sane pinih becik. 


Kidung geguritan sane kapisan 


Saking sang istri 


2 Rarisangja beli nyepsep tur ngaras tiang. 
Tresnan beline luihan ring rasan anggure. 

3 Ambun minyak beline miik ngalub, tur 
kabinawan parab beline miik sakadi 
minyake punika. Sakancan bajang-bajange 
pada tresna ring beli. 


4 Ajakja tiang, tur ngiring iraga digelis malaib. 
Beli makadados ratun tiange, rarisang 
ajak tiang ka pamereman beline. Iraga 
jaga rumasa bagia sinarengan. Rarisangja 
nginum kantos waneh, tur banggayangja 
dewek iragane kaliput antuk kapitresnan. 
Sampun pantes yening sakancan luh-luhe 
pada tresna ring beli. 


5 Duh paraistri-istrine ring Yerusalem, tiang 
puniki selem, nangingke tiang jegeg. Tiang 

selem sakadi kemah-kemah wong Kedare 
ring tegal melakange, nangingke asri 
sakadi korden-korden sane ring purin Ida 
Sang Prabu Salomo. 

6 Sampunangja beli nganistayang tiang, uli 
krana warnan kulit tiange, santukan 
panes suryane sampun morbor tiang. 
Beli-belin tiange pada gedeg ring tiang, 
tur ipun ngenken tiang makarya ring 
abian anggure. Tiang tan polih sela buat 
mretenin dewek tiange. 

7 Oduh beli mas juitan tiange, nikainja tiang, 
ring dijake beli pacang ngangonang ingon- 
ingon beline? Dijake ingon-ingon beline 
pacang mateduh rikala bajeg suryane? 
Napi gunanipun tiang ngrereh beli ring 
pantaran ingon-ingon parapangangone 
tiosan? 


Saking sang lanang 


8 Punapike adi tan uning ring genahe punika, 
duh dewa sang sane pinih ayu ring 
pantaran paraluh-luhe? Rarisang 
adi nututin ingon-ingone punika tur 
angonangja kambing adine nampek ring 
kemah pangangon-pangangone punika. 

9 Oduh adi juitan beline, yen bandingang beli, 
adi waluya sakadi kuda sane ngedeng 
kretan sang prabu Mesire. 

10 Rambut adine becik pisan nangkeb pipin 
adine, tur mleped tuun ring baong adine 
waluya sakadi sesocane. 

11 Beli pacang makarya rante mas pabuat adi, 
tur kadagingin rerenggan perak. 


Saking sang istri 


12 Ratun tiange merem ring pamereman idane, 
tur minyak wangin tiange ngabyer nglikub 
irika. 

13 Ambun mas juitan tiange miik ngalub sakadi 
mure, rikala ida merem ring duur tangkah 
tiange. 

14 Mas juitan tiange tan bina sakadi sekar ring 
bete, sane sedek kembang ring abian 
anggure ring En-Gedi. 


Saking sang lanang 


15 Oduh adi mas juitan beline, ambate jegeg 
adine. Penyingakan adine nyinarang 
kapitresnan. 


KIDUNG GEGURITAN 1.16-2.3 2819 


Saking sang istri 


16 Oduh beli sane sayang, ambate bagus beline. 
Banget pisan beli ngulangunin manah 
tiange. Padang sane gadang lumlum 
pacang dados pasarean iragane. 

17 Umah iragane pacang malambang antuk taru 
aras, tur taribnyane malakar antuk taru 
cemara. 

1 Tiang puniki waluya sakadi sekare ring 
Saron, sekar leli sane wenten ring bongkol 
gununge. 


Saking sang lanang 


2 Tan bina sakadi sekar leli ring tengah bet 
duine, kadi asapunika taler mas juitan 
tiange ring pantaran paraluh-luhe. 


Saking sang istri 


3 Waluya sakadi wit apel ring pantaran taru-taru 
alase, kadi asapunika pepacangan tiange 
ring pantaran lanang-lanange sane 
tiosan. Tiang demen masayuban ring 
bongkolnyane, tur wohnyane manis 
rasanipun. 

4 Ibeli makta tiang ka genah pestan idane, tur 
ida raris nyinahang cihnan tresnan idane 
ring tiang. 

> Ida nguatang tiang malih antuk kismis, tur 
nyegerang antuk woh apel. Tiang rumasa 
lemet malantaran kasemaran. 

6 Tangan idane sane kiwa dados galeng tiange, 
tur tangan idane tengen ngusap-ngusapin 
tiang. 

7 Majanjija ring tiang, ih luh-luh Yerusaleme. 
Masumpahja malantaran kidang-kidange 
miwah manjangane, mungguing ragane 
tan pacang ngaduk tresnan tiange. 


Kidung geguritan sane kaping kalih 


Saking sang istri 


8 Tiang miragi suaran pepacangan tiange. 

Ida rauh malaib-laiban nglintangin 
pagunungan, tur ida malomba nglintangin 
bukit-bukite buat maranin tiang. 

9 Pepacangan tiange waluya sakadi kidang 
miwah sakadi panak manjangane. Ida 
ngadeg irika ring ungkur temboke. Ida 
ngintip saking jendelane tur macingak 
asliaban saking jaronnyane. 

10 Pepacangan tiange tumuli mabaos ring tiang. 

Saking sang lanang 


Mrikija adi, mas juitan beline, mrikija sig beline. 

11 Masan dingine sampun lintang, tur sampun 
tan wenten sabeh malih. 

12 Ring pategalane wit sekare sampun 
pada masekar. Punika masan anake 
makakidungan. Suaran paksi darane 
sampun kapiragi ring tegal-tegale. 

13 Woh aane sampun pada tasak, tur ambun 
bungan anggure miik nglikub. Duaning 
punika, gelisangja idewa rauh, mrikija ajak 
beli. 

14 dewa tan bina kadi paksi darane sane 
mengkeb ring selag-selagan batu kaange. 
Icenja beli ngeton prarain adine sane ayu, 
tur miragiang suaran adine sane manis 
nyunyur. 

15 Ngiringja juk asu alase, rauhing sane kantun 
alit, mangda sampunang ipun kantos 


ngrusak abian anggur iragane sane sedek 
mabunga. 


Saking sang istri 


16 Pepacangan tiange punika dados dreben 
tiange, tur tiang dados druen pepacangan 

tiange. Ida ngangonang ingon-ingon idane 
ring pantaran sekar leline, 

17 ngantos angin semengane ngasirsir miwah 
galang tanah. Oduh beli, mawalija beli 
digelis sakadi kidange miwah sakadi panak 
manjangane ring Pagunungan Betere. 

1 Nyabran wengi tiang pules ring pedeman 
3 tiange, tiang ngipiang anake sane tresnain 
tiang. Tiang tumuli ngrereh-rerehin ida, 
nanging nenten panggihin tiang. 

2 Tiang nglelana ring kota miwah ring 
margi-marginnyane saha ring rurung- 
rurungnyane. Tiang ngrereh pepacangan 
tiange, nanging ida nenten panggihin 
tiang. 

3 Pajagaane sane maronda ring kota manggihin 
tiang. Tiang mataken sapuniki: “Punapike 
ragane wenten manggihin pepacangan 
tiange?” 

4 Riwau tiang nilarin parapajagaane punika, 
tiang tumuli matemu ring pepacangan 
tiange. Tiang ngisiang ida tur tan jaga 
wehin tiang makaon, sadurung ida 
ajak tiang ka umah memen tiange, 
inggih punika ring kamar genah tiange 
kalekadang. 

> Majanjija ring tiang, ih luh-luh Yerusaleme. 
Masumpahja malantaran kidang miwah 
manjangane, mungguing ragane nenten 
pacang ngaduk tresnan tiange sareng 
kalih. 


Kidung geguritan sane kaping tiga 


Saking sang istri 

6 Napike punika sane saking tegal melakange, 
ulatan ipun sakadi lepukan anduse, 
gandanipun miik sakadi menyan miwah 
mure, inggih punika menyan sane kadol 
antuk parasudagare? 

7 Sang Prabu Salomo sane rauh, ida kategen 
ring singasanan idane saha kairing antuk 
tabeng wijang idane sareng nem dasa 
diri, inggih punika prajurit-prajurit sane 
papilihan ring Israel. 

8 Makasami prajurit punika pascad ngadokang 
pedang. Ipun sampun pada nyayeng 
rana. Ipun suang-suang pada magegaman 
pedang, buat nyagain pangebog mesehe 
rikalaning wengi. 

9 Sang Prabu Salomo kategen ring singasanane 
sane malakar antuk taru sane pinih becik. 

10 Adegan singasanane punika kakaput 
antuk perak, tur kapayasin antuk kain 


KIDUNG GEGURITAN 3.11-4.3 2824 


sane kasulam antuk mas. Pepedek- 
pepedeknyane kakaput antuk kain 
mawarna tangi sane katunun saha becik 
pisan antuk luh-luh Yerusaleme. 

11 Ih luh-luh Sione, mrikija cingakin Sang 
Prabu Salomo, ida nyaluk gelungan sane 
kapasang ring prabun idane antuk ibun 
idane daweg rahina pabuncingan idane, 
inggih punika ring rahina daweg idane 
rena miwah maica-icaan. 


Saking sang lanang 


4 1 Oduh adi, ambate jegeg adine! Panyingakan 
adine nyunarang kapitresnan saking 
ungkur kudung adine. Rambut adine 
magelohan sakadi punduhan kambinge 
sane pakecogcog nganedunang ring 
bukit-bukit Gileade. 

2 Untun adine putih sakadi bulun biri-birine 
sane wau kagunting tur kumbah. Tan 
wenten sane kecag angan asiki, tur majejer 
saha jangkep pisan. 

3 Lamben adine tan bina sakadi pitane barak, 
ambate becikipun rikala adi makenyung 
mabaos. Pipin adine ngendih ring beten 
kudung adine. 

4 Kantan adine jegjeg sakadi menaran Ida Sang 
Prabu Daude, gilik tur alus, saha madaging 
kalung, sakadi tamiang prajurite panyiuan 
sane magantung ngiter kantan adine. 

3 Susun adine waluya sakadi panak kidange 
kembar, sane sedek ngrereh tetedan ring 
pantaran sekar leline. 

6 Beli pacang masandekan ring bukit mur miwah 
menyane, ngantos angin semengane 
ngasirsir, tur galang tanah. 

7 Oduh adi, ambate jegeg adine, tur ambate 
sampurnan adine. 

8 Oduh pepacangan beline, mrikija sareng- 
sareng ajak beli saking Pagunungan 
Libanone. Mrikija ajak beli saking 
Libanon. Mrikija tedun saking Gunung 
Amana, saking Gunung Senir miwah 
saking Gunung Hermon, saking genah 
singa-singane miwah macan tutule. 

9 Oduh adi sesayangan beline, sledetan adine 
miwah kalung sane anggen adi naut keneh 
beline. 

10 Oduh adi pangantungan keneh beline 
miwah kurenan beline, tresnan adine 
ngulangunin keneh beline. Tresnan adine 
luihan ring anggure, tur minyak wangin 
adine miikan ring sakancan wewangene. 


KIDUNG GEGURITAN 4.11-16 2826 


11 Oduh gegelan tiange, rasan lamben adine 
tan bina kadi madune, lidah adine rumasa 
susu miwah madu pabuat beli. Busanan 
adine kalikub antuk ambun miik-miikane 
sane saking Libanon. 


12 Oduh adi pangantungan keneh beline, 
gegelan beline, adi pinaka tetamanan sane 
pingit tur masengker miwah toya klebutan 
beline niri, 

13 genah entik-entikane tumbuh pasrambiah. 
Ipun tumbuh sakadi wit delimane sane 
sarat antuk woh sane becik-becik. Irika tan 
kirang sekar pacar miwah narwastu, 

14 kunyit, tebu miwah kayu manis miwah 
menyan mawarni-warni. Irika tumbuh 
wit mur, gaharu miwah sakancan basan 
minyak wangi sane pinih wangi. 

15 Toya klebutane membah melusin tamane 
punika, antuk toya maliah-liah. Tukad- 
tukade pada membah tedun saking 
Pagunungan Libanon. 


Saking sang istri 


16 Ih angin sane saking kaler miwah kelod pada 
mampehja ka taman tiange, tur likubja 
akasane antuk ambu miik. Banggayangja 

tunangan tiange rauh ring taman idane tur 
ngajengang woh-wohan sane pinih becik 
ring tamane punika. 


Saking sang lanang 


1 Adi pangantungan keneh beline, gegelan 
5 beline, beli sampun wenten ring taman. 
Beli sedek munduhang wewangen miwah 
mur. Beli sedek naar madu miwah talan 
madune, tur sedek nginum anggur miwah 
SUSU. 


Saking sang istri 


Rarisang beli, rarisang ngajeng miwah nginum 
kantos beli punyah antuk kapitresnan. 


Kidung geguritan sane kaping pat 


Saking sang istri 
2 Rikala tiang pules, manah tiange nenten nyak 
pules. Tiang ngipiang pepacangang tiange 
nogdog jelanan. 

Saking sang lanang 


Oduh adi pangantungan keneh beline miwah 
gegelan beline, pingkalih kedis daran 
beline, icenja beli ngranjing. Tendas beline 
belus antuk damuh, tur bok beline belus 
malantaran sayonge. 


Saking sang istri 


3 Tiang sampun ngelus panganggen tiange, buat 
napi tiang malih meseh. Tiang sampun 
masehin buntut tiange, buat napi tiang 
ngamenyiang malih buntut tiange. 


4 Pepacangan tiange sampun ngabag jelanan, 
tur tangkah tiange rumasa nrugtug 
santukan ida sampun nampek. 

2 Tiang sampun sedia pacang ngaturin ida 
ngranjing. Liman tiange sampun uap tiang 
antuk mur, tur jrijin liman tiange taler 
sampun Uap tiang antuk minyak mur, 
rikala tiang nyujuh kancing jelanan. 

6 Tiang tumuli ngampakin pepacangan tiange 
jelanan, nanging ida sampun makaon. 
Meled pisan manah tiange pacang 
miragiang suaran idane. Tiang tumuli 
ngrereh ida, nanging ida tan wenten 

panggihin tiang. Tiang ngaukin ida, 
nanging tan wenten sane masaur. 


7 Parapajagaan sane sedek maronda ring kota 
manggihin tiang. Ipun tumuli nigtig tiang 
kantos babak belur, tur parapajagaan 
tembok kotane nyetset slendang tiange. 

8 Majanjija ring tiang ih luh-luh Yerusaleme, 
mungguing yening ragane manggihin 
pepacangan tiange, ragane jaga 
nguningayang ring ida, mungguing tiang 
leleh nandang kasemaran. 


Saking paraistrine 


3 Ih luh sang ayu, punapike pepacangan luhe 
bina ring anake sane tiosan? Punapike ida 
punika kalintang bagus, kantos tiang patut 
majanji ring idewa? 


Saking sang istri 


10 Pepacangan tiange punika bagus tur siteng, 
ida bagusan ring anake sareng dasa tali. 

11 Prarain idane alus sakadi prunggu, rambut 
idane gelgel tur selem sakadi bulun goake. 

12 Panyingakane becik tan bina kadi matan 
paksi darane sane ring tukade, paksi dara 

sane manjus ring susune tur mencegan 
ring sisin toyane sane membah. 

13 Pipin idane becik sakadi tamane sane bek 
madaging daun-daun wewangen. Lamben 
idane sakadi leline sane belus antuk 
minyak mur. 

14 Tangan idane becik, tur ida nganggen ali-ali 
mamata soca. Anggan idane sakadi danta 
sane alus sane kapayasin antuk sesocan. 

15 Pypun idane sakadi sesaka marmer sane 
masendi antuk mas. Kagungan idane 
sakadi Gunung Libanone sane wit arasnya 
tegeh-tegeh pisan. 

16 lamben idane manis yening karas, cutetipun 
saluiring paindikan idane punika nutdut 
manah tiange. Kadi asapunika kawentenan 
pepacangan tiange, ih parasemeton 
paraluh-luh Yerusaleme. 


Saking paraistrine 


1 Ih luh sang ayu, kijake palungan gegelan 
6 luhe? Nikayangja ring tiang. Margine sane 
encenke sane kaduluh antuk gegelan luhe, 
mangda tiang sareng sami mrasidayang 
nulungin luh buat ngrereh ida. 

Saking sane istri 


2 Gegelan tiange sampun lunga ka 
tamannyane, inggih punika ring genah 
wit wewangene pada tumbuh. Ida sedek 
ngangonang ingon-ingon idane ring 
taman, tur sedek munduhang sekar leli. 

3 Gegelan tiange punika paderben tiange, tur 
tiang dados paderben gegelan tiange. 
Ida ngangonang ingon-ingon idane ring 
pantaran sekar-sekar leline. 


Kidung geguritan sane kaping lima 


Saking sang lanang 


4 Oduh adi, adi ayu sakadi kota Yerusalem. 
Kabecikan adine pateh sakadi kota Tirsane, 
tur adi ngulangunin pisan sakadi kotane 
sane ageng kekalih punika. 

“Sampunangja adi tansah nganengneng beli 
santukan indike punika pacang ngawinang 
beli kabibil. Rambut adine magelohan 
sakadi gompyokan kambinge sane 
pakecogcog ngrudug ring bukit-bukite ring 
Gilead. 

6 Untun adine putih sakadi gompyokan 
biri-birine sane wau wusan kapandusang. 

Nenten wenten sane kecag, tur ipun sami 
majejer saha sampurna. 

7 Pipin adine ngendih ring sor kudung adine. 

8 Banggayang sampun sang prabu maderbe 
rabi dasa diri, tur selir ulung dasa miwah 
istri-istri sane tiosan akeh pisan kantos tan 
keni antuk ngwilangin. 

9 Nanging sane tresnain tiang wantah asiki, 
tur ida jegeg pisan sakadi paksi darane. 
Ida punika putri tunggal biang idane, tur 
biang idane banget pisan nresnain ida. 
Paraistrine sane ngeton ida makasami muji 
ida. Parapramesuari miwah paraselire 
sami pada muji ngluihang ida. 


10 Sapasirake punika sane ngenter sakadi galang 
kangine? Ida ayu pisan tur masinar, tan 
bina kadi sinar surya wiadin sinar bulane. 

11 Tiang mamargi nganedunang ring selag- 
selagan wit kenarine misadia jaga ningalin 
entik-entikan sane kantun nguda ring 
lebake, tur ningalin daun anggure sane 
nguda-nguda miwah wit delimane sane 
sedek masekar. 

12 Tiang rumasa ngetor. Adi ngawinang beli 
kasemaran banget pisan, waluya sakadi 
kusir kreta perange rikala jaga mayuda. 

Saking paraistrine 


13 fh daa sane saking Sulam, pada masolahja. 
Banggayangja tiang mabalih ragane rikala 
ragane masolah. 


Saking sang istri 


Napi awinannya semeton meled mabalih 
tiang rikalaning tiang ngigel ring tengah 
parapanontone sane uyut mabiayuhan? 


Saking sang lanang 


7 1 Ambate ayun adine. Ambate becik cokor 
adine nganggen sandale punika. Lekukan 
pupun adine waluya sakadi pakaryan 

undagine. 

2 Puser adine waluya sakadi cawan sane becik 
sane setata madaging toya anggur sane 
mabasa. Weteng adine waluya kadi 
dugdugan gandume sane kiter antuk sekar 
leli. 

3 Susun adine waluya sakadi manjangan 
kembar, tan bina sakadi kidange kekalih. 

4 Kantan adine jegjeg sakadi menara dantane. 
Panyingakan adine waluya sakadi tlagane 
ring kota Hesbon, inggih punika tlaga 

sane nampek ring gapuran kotane sane 
ageng punika. Irung adine waluya kadi 
menarane ring Libanon, sane ajeg nyaga 
kota Damsike. 

> Duur adine tegeh sakadi Gunung Karmel. 
Rambut adine sane mapusungan makilap 
sakadi sutrane sane pinih becik, tur 
kabecikannyane ngawinang kadaut 
pakayunan ida sang prabu. 


6 Saking yuakti wantah adi punika ayu, tur becik 
pisan. Ambate sampurna rasa kapitresnan 
adine. 

7 Pangadeg adine gangsiuh sakadi wit kormane, 
tur susun adine waluya sakadi ijengan woh 
kormane. 

8 Beli dot pacang menek ring wit kormane 
punika, tur ngalap wohnyane. Pabuat beli, 
susun adine waluya kadi woh anggure. 
Angkihan adine miik waluya kadi miik woh 
apele, 

9 tur cangkem adine tan bina kadi anggure sane 
pinih becik. 

Saking sang istri 


Yening kadi asapunika, banggayang sampun 
anggure ngliahin pepacangan tiange, tur 
ngliahin lambe lan untun idane. 

10 Tiang puniki dados druen gegelan tiange, tur 
ida tansah ngajap-ajap tiang. 

11 Oduh beli, mrikija! Ngiringja medal ka 
padusunan tur ngiringja nginep ring 
pategalane. 

12 palimunan iraga pacang bangun tur nelokin 
abian anggure, punapike ipun sampun 
pada tumbuh. Punapike ipun sampun 
ngawitin masekar tur pada kembang? 
Tur napike wit delimane taler sampun 
masekar. Irika tiang pacang ngaturang 
tresnan tiange ring beli. 

13 Irika beli pacang mrasidayang ngambu 
wewangen sane miik miwah sakancan 
woh-wohan sane becik nampek ring 
obag-obagan jelanan iragane. Oduh 
beli gegelan tiange, irika tiang sampun 
nyediaang beli kasukan miwah kawiryan 
sane lawas miwah sane anyar. 


8 1 Yening upami, beli pinaka dados nyaman 
tiange, sane kapatiningin tur kasusuin 
antuk memen tiange, kenginan yening 

tiang katemu ring beli ring margine, tiang 
mrasidayang ngaras beli, tur tan wenten 
anak sane pacang nglinguang. 

2 Tiang pacang ngajak beli ka umah memen 
tiange, tur irika beli prasida ngurukang 
tiang indik kapitresnan. Irika tiang pacang 
ngaturin beli nginum anggur sane mabasa 
miwah nginum toyan delima. 


3 Tangan beline sane kiwa pacang dados galeng 
tiange, tur tangan beline sane tengen 
ngusap-usap tiang. 


4 Pada majanjija ring tiang, ih luh-luh 
Yerusaleme, mungguing ragane nenten 


pacang ngaduk kapitresnan tiange sareng 
kalih. 


Kidung geguritan sane kaping nem 


Saking paraistrine 


> Sirake puniki sane rauh saking tegal 
melakange, saha madandan tangan sareng 
gegelannyane? 

Saking sang istri 


Tiang nundun beli ring sor wit apele, ring genah 
beline sampun kembasang. 

6 Sampunangja beli nresnain sapasira jua 
sajawining tiang, tur sampunangja 
madandan ring sapasira jua, sajabaning 
ring tiang. Kapitresnane punika kuat 
sakadi sang patine. Kasemarane taler kuat 
sakadi sang pati. Ipun ngendih murub tur 
muunang sakadi genine angarab-arab. 

7 Toyane tan mrasidayang ngamademang 
ipun, tur blabare tan mrasidayang 
nganyudang ipun. Nanging yen wenten 
anak ngindayang numbas kapitresnan 
antuk kasugihannyane ipun jaga wantah 
molih kanistan. 


Saking parasemeton sang istri sane lanang 


8 Tiang maderbe nyama luh asiki, tur 
nyonyonnyane kantun alit. Napike sane 
patut margiang tiang yening wenten anak 
truna jaga rauh saha ngidih ipun? 

9 Yen upami adin tiange punika tembok, tiang 
pacang ngwangun menara perak pabuat 
ipun. Nanging yening ipun punika gapura, 

tiang pacang malangin ipun antuk palang 
taru aras. 


Saking sang istri 


10 Tiang puniki pinaka tembok, tur nyonyon 
tiange dados menara-menarannyane. 
Gegelan tiange uning mungguing tiang 
molih kaliangan tur dame yening tiang 
sareng-sareng ring ida. 


Saking sang lanang 


11 Ida Sang Prabu Salomo madue abian anggur 
ring satunggiling genah sane mawasta 
Baal-Hamon. Irika wenten makudang- 
kudang panyakap sane nyakap abian 
anggure punika. Asing-asing panyakape 
naur jinah perak siu bidang. 

12 ida Sang Prabu Salomo nampi jinah perake 
sane panyiuan punika tur parapanyakape 
pada nampi dumannyane pada masatak. 
Tiang niri taler maderbe abian anggur. 


13 Oduh adi, gegelan beline, banggayangja 
beli miragi suaran adine saking tamane. 


Parasawitran beline jaga mirengang baos 
adine. 

Saking sang istri 
14 Oduh beli gegelan tiange, gelisangja rauh 
sakadi kidange, sakadi panak manjangane 
ring pagunungan, ring genah wit 
wewangene pada tumbuh. 


NABI YESAYA 


1 1 Cakepane puniki mamuat orti indik 
panegara Yehuda miwah kota Yerusalem sane 
kapakantenang antuk Ida Sang Hyang Widi Wasa 
ring Dane Yesaya okan Dane Amos. Indike puniki 
kapakantenang ring dane, daweg Ida Sang Prabu 
Usia, Yotam, Ahas miwah Hiskia jumeneng nata 
ring Yehuda. 


Ida Sang Hyang Widi Wasa 
nglemekin kaulan Idane 


2 ida Sang Hyang Widi Wasa ngandika 
asapuniki: “Ih gumi muah langit, padingehangja 
pangandikan Ulun. Cerik-cerike ane suba kelihang 
Ulun ia brontak nglawan Ulun. 3 Sampine nawang 
pamekelne, keledaene nawang tongos mamahan 
ane sedianga baan pamekelne, nanging Israel 
kaulan Ulune, ia tusing pesan ngelah pangrasa 
muah pepineh.” 

4 Sengkala semeton ih bangsa sane madosa, 
semeton puniki rakyat sane jaat pisan, tur 
nyapa kadi aku. Semeton sampun kateteh antuk 
dosan semetone. Semeton sampun nulak Ida 
Sang Hyang Widi Wasa, Widin Israele sane 
suci. Semeton sampun nilar Ida. ? Napi awinan 

semeton terus brontak? Punapike semeton 
ngedotang ukuman sane langkungan ring puniki? 
Ih wong Israel, sirah semetone bek madaging 
tatu, samaliha manah miwah pepineh semetone 
sampun sakit. ? Ragan semetone saking sirah 
rauh ka cokor semetone nenten wenten sane 
tileh. Ragan semetone makaukud kakaput antuk 
berung, koreng miwah tatu. Tatun semetone 
nenten naenin kabresihin wiadin kabedbed, tur 
nenten naenin kolesin minyak. 

7 Panegaran semetone sampun katunjel, 
tur kota-kotan semetone sampun kuugang 
kantos dangsah. Semeton pacang nyingakin 
wong sunantara jaga ngambil pamupon tanah 
semetone tur ngrusak saananing sane wenten. 
8 Kota Yerusaleme sampun katilar, kotane 
sampun kiter kantos tan mrasidayang makibeh, 
tan bina sakadi kubu genah mamondok ring 
pabianan anggure, wiadin kubu ring pabianan 
ketimune sane sampun tan karunguang. ? Yening 
boya Ida Sang Hyang Widi Wasa Sane Maha 
Kuasa numanang jadma irika akedik, sinah kota 
Yerusaleme sampun basmi kerta tan bina sakadi 
kota Sodom lan Gomorane. 

10 Ih Yerusalem, parapamrentah ragane miwah 
rakyat ragane tan bina sakadi wong Sodom 
lan Gomorane. Sane mangkin pirengangja 
pangandikan Ida Sang Hyang Widi Wasa sane 

katiba ring ragane. Telebangja paurukan Widin 
iragane. 11 Ida ngandika sapuniki: “Apake kita 
ngaden mungguing Ulun ledang teken sawatek 
aturane ane aturang kita teken Ulun? Ulun 
suba wadih teken aturan biri-biri ane maborbor 
muah muluk wewalungan kitane ane paling 
melaha. Ulun wadih teken getih sampi jagiran, 
getih biri-biri muah getih kambing. 12 Nyenke 
ane nunden kita ngaturang ento makejang 
teken Ulun dikalan kitane mabakti teken Ulun? 
Nyenke ane nunden kita nyalanang unduke ento 
makejang tur nyekjek natar Perhyangan Agung 
Ulune? 13 Aturan kitane ento tan paguna. Ulun 
seneb ngadek bon menyan ane borbor kita. Ulun 
tusing ledang teken Rerainan Bulan Baru, muah 
Rerainan Sabate, wiadin pauman kitane buat 
ngaturang bakti. Ento makejang suba kaletehin 
baan dosa-dosan kitane. 14 Ulun geting teken 
rerainan ane lenan. Unduke ento makejang dadi 
pabaat ane ngranayang Ulun kenyel. 12 Yen kita 
nyakupang lima buat ngastawa, Ulun tusing 
ledang macingak teken kita. Yadiastu ping 
kuda-kudaja kita ngastawa, Ulun tusing lakar 
ngisinin pinunas kitane, sawireh liman kitane bek 
misi getih. 18 Bresihinja dewek kitane, suudja 
nglaksanayang sawatek kajaatan ane suba aksi 
Ulun. Apang sasajaan tuah kita suud malaksana 
jaat, 17 tur mlajahja malaksana ane patut. 

Jalanangja unduk ane adil, tulunginja anake 
ane katindes, ulihang hak anake ubuh-ubuh tur 
belaninja anake ane balu-balu!” 

18 [da Sang Hyang Widi Wasa ngandika sapuniki: 
“Ane jani jalanja sulurang unduke. Yadianja 
kita kantos barak ulihan dosa, nanging Ulun 
lakar ngedasin kita apanga kita kanti putih buka 
saljune. Yadiastu dosan kita barak wayah, kita 
lakar dadiang Ulun putih buka bulun biri-birine. 
19 Yen kita satinut teken Ulun, kita lakar naar 
pamupon ane melah uli tanahe ene. 2? Nanging 
yen kita tungkas teken Ulun, kita lakar mati. Ulun 
Ida Sang Hyang Widi Wasa ane ngandika buka 
keto.” 


Kota sane kalikub antuk dosa 


21 Kotane sane riin kalintang satia, sane 
mangkin sampun waluya sakadi sundel. Sane 
dumun bek antuk anak sane sadu, nanging sane 
mangkin kantun soroh anak sane amati-mati. 

22 Ih Yerusalem, ipidan ragane waluya sakadi 
perak, nanging mangkin ragane sampun tan paji. 
Sane dumun ragane waluya sakadi toya anggure 
sane becik, nanging sane mangkin wantah 
sakadi toya kewanten. 22 Parapamimpin ragane 
dados pembrontak tur dados ruang maling. 
Dane tansah pada seneng nampi upah miwah 
tetombokan. Dane nenten naenin melanin 

anak ubuh-ubuh ring ajeng pangadilane, wiadin 
nglinguang wicaran anake balu rikalane ipun 
nunas kadilan. 

24 Duaning punika sane mangkin pirengangja 
pangandikan Ida Sang Hyang Widi Wasa Sane 
Maha Kuasa, Widin Israele sane mawisesa 
sapuniki: “Ulun lakar ngwales sakit atin Ulune 
teken kita, ih musuh-musuh Ulune, kanti kita 
lakar suud ngawenang Ulun pakewuh. ?? Ulun 
lakar nglawan kita, Ulun lakar mresihin kita 
buka kekuningane ane masepuh, tur Ulun lakar 
ngaadang sawatek dakin kitane. 28 Ulun lakar 
ngicen kita pamrentah muah pangabih buka ane 
gelahang kita imaluan. Ditu Yerusaleme lakar 
kasambat kota ane adil tur satia.” 

27 Rehning Ida Sang Hyang Widi Wasa punika 
maraga adil, Ida pacang ngrahayuang Yerusalem 
miwah sakancan anake sane kapok tur ngutang 
dosa-dosannyane. 28 Nanging Ida pacang 
ngenyagang sawatek anake sane madosa miwah 
brontak nglawan Ida. Ida pacang ngamademang 
sawatek anake sane nilar Ida. 

29 Ragane jaga maselselan santukan ragane 
naenin nyungsung wit taru miwah entik-entikan 
sane tenget ring taman. 3? Ragane pacang layu 
sakadi daun tarune, sakadi tamane sane nenten 
polih toya. 3! Sakadi sumine sane kancungin geni, 
kadi asapunika jadmane sane siteng pacang 

kasirnayang antuk pakardinnyane sane jaat, tur 
tan wenten anak sane mrasidayang ngandeg 
karusakannyane punika. 


Padame sane langgeng 
(Mi. 4:1-3) 


1 Wenten pawuwus Ida Sang Hyang Widi 
Wasa katiba ring Dane Yesaya, okan Dane 
Amos ngeniang indik Yehuda miwah Yerusaleme, 

sane dagingipun sapuniki: 

2 Pacang rauh masanipun gunung genah 
Perhyangan Agunge kawangun pacang 
dados gunung sane pinih tegeh, 
ngungkulin bukit-bukite sami. Akeh 
bangsa-bangsane pada rauh mabeled ka 
gununge punika, 

3 tur rakyatnyane pacang pada mabaos 
sapuniki: “Jalan iraga menek ka bukit Ida 
Sang Hyang Widi Wasa, ka Perhyangan 
Agung Widin Israele. Ida lakar ngurukang 
iraga unduk ane patut laksanayang 
iraga. Iraga lakar majalan di rurunge ane 
patujuhang Ida. Sawireh paurukan Ida 
Sang Hyang Widi Wasa ento kawitne uli 
Yerusalem. Uli Sion Ida masabda teken 
kaulan Idane.” 

4 Ida pacang nepasin pasogsag parabangsane 
sane ageng. Parabangsane pacang 

mentengin pedangnyane kadadosang 
pangigi, tur tumbak-tumbaknyane 
kadadosang arit. Bangsa-bangsane nenten 
malih pacang lunga ka payudan, tur tan 
naenin malih nabdabang dewek jaga 
mayuda. 

3 Sane mangkin ih katurunan Yakub, ngiringja 
iraga mamargi ring galange sane 
kapaicayang antuk Ida Sang Hyang Widi 
Wasa ring iraga. 


Kamrekakane pacang kasirnayang 


6 Oduh Ratu Sang Hyang Widi Wasa, kaula 
druene katurunan Yakube, sampun tilarin 
Palungguh IRatu. Panegara druene sampun 
bek antuk jadma sane ngadokang pangiwa 
sane saking kangin miwah sane saking 
wong Pilistin. Kaulane sami pada nuut adat 
bangsa sunantarane. ' Panegarannyane bek 
madaging mas, perak, tur arta branannyane 
maliah-liah. Guminnyane bek antuk kuda, tur 
kreta perangnyane tan keni antuk ngwilangin. 

8 Guminipune bek antuk arca-arca, samaliha ipun 
pada nyungsung arca sane sampun kardi ipun 
niri. 

9 Ipun suang-suang pacang kanistayang tur 
nandang kimud. Duh Ratu Sang Hyang Widi Wasa, 

sampunang Palungguh IRatu ngampurayang 
ipun. 

10 Ipun pacang mengkeb ring gua-guane sane 
ring bukit kaange wiadin makarya bangbang 
ring tanahe, ngindayang jaga makelid saking 
pidukan Ida Sang Hyang Widi Wasa, tur mengkeb 
saking kakuatan miwah kaluihan Idane. 1! Jaga 
wenten masanipun kasumbungan jadmane 
pacang kapuputang miwah kamrekakan jadmane 
pacang kasirnayang. Sasampune punika Ida Sang 
Hyang Widi Wasa pacang kaluihang. 12 Ring 
rahinane punika Ida Sang Hyang Widi Wasa 
Sane Maha Kuasa pacang ngasorang sawatek 
anake sane siteng, sawatek anake sane sumbung 
miwah mrekak. 33 Ida pacang nyirnayang wit 
arase sane tegeh-tegeh ring Libanon miwah 
sawatek wit cemara sane ring tanah Basan. 

14 Ida pacang ngasahang gunung-gunung miwah 
bukite sane tegeh. 1? Sawatek menarane sane 
tegeh-tegeh miwah sawatek tembok-tembok 
bentenge pacang uugang Ida. 18 Ida pacang 
ngelemang kapal-kapale sane ageng tur becik. 
17 Kasumbungan manusane pacang kapuputang 
tur kamrekakannyane pacang kasirnayang. 
Arca-arcane sami pacang ical. Ring rahinane 
punika wantah Ida Sang Hyang Widi Wasa 
kewanten sane pacang kaluihang. 18 (2:17) 

19 Jadmane pacang mengkeb ring gua-guane 
sane ring bukit kaange wiadin makarya bangbang 
ring tanahe, ngindayang jaga ngelidang dewek 
saking pidukan Ida Sang Hyang Widi Wasa 
tur mengkeb saking kakuatan miwah kaluihan 
Idane, rikalaning Ida rauh buat ngejerang jagate. 
20 Rikala rauh panemayan rahinane punika ipun 
pacang ngentun gang arca perak miwah mas 
sane sampun kardi ipun, tur kakutang ring genah 
bikul miwah lelawahe. 2! Rikala Ida Sang Hyang 
Widi Wasa rauh buat ngejerang jagate, jadmane 
pacang masingidan ring bangbange wiadin 
gua-guane ring bukit kaange, ngindayang jaga 
ngluputang dewek saking pidukan Idane wiadin 
saking kakuatan miwah kaluihan Idane. 

22 Sampunangja malih ngandelang manusa 
pada, santukan sujatinipun imanusa tan paji. 


Kaliyuga ring Yerusalem 


1 Sane mangkin Ida Sang Hyang Widi 

Wasa Sane Maha Kuasa pacang ngaonang 
saananing paindikan wiadin manusa sane 
kandelang antuk rakyate saking Yerusalem miwah 
Yehuda. Ida pacang ngambil pangan kinumnyane, 
2 parapahlawan miwah prajuritnyane, parahakim 
miwah paranabinnyane, juru tenung miwah 
parapamong prajannyane, ? parapamimpin 
wadua bala miwah pamimpin rakyatnyane, 

parabaudanda miwah sawatek anake sane 
ngadokang kasaktian buat ngereh saluiring 
paindikan. 4Ida Sang Hyang Widi Wasa pacang 
manggayang rakyate kaprentah antuk anak 
sane kantun wimuda pisan. ? Asing-asing anak 
mamanah molih kuntungan saking sane tiosan. 
Jadmane sane kantun muda tan pacang ngajiang 
anak sane kelihan ring ipun, tur anake sane tan 
paji tan pacang ngajiang anake sane ngamong 
ipun. 

6 Jaga wenten masanipun rikala satunggaling 
palingsehan pacang milih salah tunggil 
nyamannyane dados pamimpin, sarwi mabaos 
sapuniki: “Beli dogen ane nu ngelah panganggo, 
wireh keto beli dogen suba dadi pamimpin 
iragane di masane ane keweh ene.” 

7 Nanging nyaman ipune pacang masaur 
sapuniki: “Edaja beli tundena. Beli tusing 
nyidayang nulungin adi. Beli tusing nu ngelah 
dedaaran muah panganggo. Edaja beli anggona 
pamimpin.” 

8 Saking yuakti kota Yerusaleme sampun uug, 
tur panegara Yehudane taler sampun nyag! 
Saananing sane baosang miwah kardi ipun 
sami nglawan Ida Sang Hyang Widi Wasa. Ipun 
terang-terangan nganistayang Widinnyane. 

9 Pepinehnyane sane duleg pacang katiwakang 
ring ipun. Dosannyane terang-terangan sakadi 


NABI YESAYA 3.10-15 2850 


laksanan wong Sodome. Ipun sampun sengkala, 
tur indike punika sampun tandangin ipun niri. 

10 Jadmane sane patut, ipun pacang nemu 
bagia, tur ipun pacang muponin saananing sane 
becik. Ipun pacang muponin saananing sane 
karyanin ipun. 1! Nanging jadmane sane jaat 
pacang sengkala. Sakancan sane sampun kardi 
ipun marep ring anak lian, sane mangkin pacang 
nibenin ipun. 

12 Jadmane sane mutranang jinah, nindes 
bangsan tiange tur paraanak sane maselangang 
punika pada ngapus ipun. Ih bangsan tiange, 
pamimpin semetone sampun ngawinang 
semeton paling, kantos semeton tan uning ring 
margine sane encen pacang tuut semeton. 


Ida Sang Hyang Widi Wasa nepasin kaulan Idane 


13 Ida Sang Hyang Widi Wasa sampun sedia jaga 
merberang wicaran Idane. Ida sampun sedia jaga 
nepasin kaulan Idane. 14 Ida Sang Hyang Widi 
Wasa sampun ngajak parapanglingsir miwah 
parapamimpin kaulan Idane buat nepasin. Ida 
ngwentenang dedalihan sapuniki: “Kita suba 
ngrampas abian anggur. Umah kitane bek misi 
barang-barang ane jemak kita uli sig anake tiwas. 
15 Kita tusing wenang ngenyagang kaulan Ulune 
tur ngalih kuntungan sig anake tiwas. Ulun ene 

Ida Sang Hyang Widi Wasa Ane Maha Luur muah 
Ane Maha Kuasa suba ngandika.” 


Pakeling pabuat parawanitane ring Yerusalem 


16 ida Sang Hyang Widi Wasa ngandika 
asapuniki: “Tegarangja tlektekang ambate 
mrekak paraluh-luh Yerusaleme. Ia majalan 
sambilanga nulengek. Ia tansah monyer. 
Tindakane bawak-bawak, tur gelang batisne 
krincing-krincing. 1? Nanging Ulun lakar ngukum 
ia. Ulun lakar ngundul tendasne tur nepang ia 
gundulan.” 

18 Pacang wenten masanipun Ida Sang Hyang 
Widi Wasa pacang ngambil saking paraluh-luh 
Yerusaleme saananing sane ngawinang ipun 
sumbung. Minakadinipun pepayasan sane 
anggen ipun ring buntutipune, ring sirahipune, 
ring baongipune, 19 miwah gelang limanipune. 
Ida pacang ngambil kudung ipune, 20 miwah 
topinnyane, jimat-jimat sane ring lima miwah 
ring bangkiangipune. 21 Samaliha Ida pacang 
ngambil bungkung sane ring jrijinnyane miwah 
sane ring cunguhnyane, 22 jubahnyane sane 
becik-becik, roknyane, baju mantelnyane miwah 
dompetnyane. 22 Pakean dalem, saputangan 
lenen, slendang miwah kudung sane panjang 
makasami pacang kambil. 

24 Makadados silur miik-miikannyane, 
ipun pacang mabo bengu, makadados silur 
sabuknyane sane becik, ipun pacang masabuk 
tali sane kasar. Makadados silur boknyane sane 
ngulangunin, ipun pacang magundul. Makadados 
silur panganggennyane sane becik, ipun pacang 
mapangangge sane kasar. Kajegegannyane 
pacang masalin dados kakimudan. 

25 Anake sane ring kota, yadian sane siteng- 
siteng, pacang kapademang ring paperangan. 
26 Gapuran kotane pacang masesambatan tur 
ngeling, tur kotane punika pacang sakadi anak 
luh sane maguyang tur malalung ring tanahe. 
4 1 Yening panemayannyane sampun rauh, 

anak istri pitung diri pacang ngejuk anak 
lanang adiri sarwi mabaos sapuniki: “Tiang 
nyidayang ngamertanin muah nganggoin dewek 
tiange, nanging apang beli nyak ngakuin tiang 
ajak pepitu ene dadi somah beline, mangdane 
tiang tusing nemu kimud ulihan tusing ngelah 
kurenan.” 


Kota Yerusaleme pacang kabecikang malih 


2 Pacang rauh masanipun Ida Sang Hyang Widi 
Wasa jaga ngawinang sawatek tetanduran miwah 
wit-witane ring tegale pacang tumbuh mokoh 
tur becik. Sawatek wong Israel sane kantun 
pacang girang tur ngajumang woh-wohane sane 

kapupuang antuk tanahe irika. 3 Sawatek anake 
sane kantun ring Yerusalem, sane kaselik tur 
karahayuang antuk Ida Sang Hyang Widi Wasa 
pacang kawastanin suci. “Ida Sang Hyang Widi 
Wasa pacang nepasin tur nyuciang bangsane 
punika malantaran kakuatan Idane, tur Ida 
pacang mresihin kiwangan Yerusaleme miwah 
rahe sane pecak kakecorang irika. ? Raris ring 
duur Gunung Sione miwah ring duur saluiring 
sane wenten ring muncuk gununge punika Ida 
Sang Hyang Widi Wasa pacang ngwentenang 
mega rikalaning rahina, tur andus lan geni 

sane ngendih rikalaning wengi. Kaluihan Ida 
Sang Hyang Widi Wasa pacang nyayubin miwah 
ngliput kotane punika makasami. ? Kaluihan 

Ida Sang Hyang Widi Wasa pacang nyayubin 
kotane punika saking panase rikala rahina, tur Ida 
pacang ngawinang kotane punika dados genah 
sane sutrepti, katawengan saking ujan lan angin. 


Kidung indik pabianan anggur 


5 1 Pirengangja! Tiang pacang ngidungang 
satunggaling kidung pabuat semeton, 
kidung ngeniang indik sawitran tiange 
miwah ngeniang indik pabianan 
anggurnyane: Sawitran tiange madue 
satunggaling pabianan anggur ring genahe 
sane mokoh ring bukite. 

2 Ipun numbeg tanahnyane tur batu- 
batunnyane sami kakaonang raris 
katandurin wit anggur sane pinih becik 
pisan. Ipun ngwangun genahipune 
mondokin abiane punika. Ipun makarya 
bangbang buat kanggen genah meres 
woh anggurnyane. Ipun nyantosang 
woh anggurnyane wayah-wayah nanging 
sakancan wohnyane sami masem. 

3 Duaning punika, sane mangkin sawitran tiange 
tumuli mabaos sapuniki: “Parasemeton rakyat 
sane magenah ring Yerusalem miwah Yehuda, 
indayangja tepasin tiang klawan pabianan anggur 
tiange punika. 4Punapike wenten paindikan 
sane tan patut sane kardi tiang marep ring ipun? 
Punapi awinannya ipun ngamedalang woh sane 
masem tur boya woh sane becik, sakadi sane 
ajap-ajap tiang? 

3 Sapuniki indik sane pacang laksanayang tiang 
marep ring pabianan anggur tiange punika. 
Tiang pacang mutbut pagehannyane makaileh, 
tur nguugang temboke sane nyerungin abiane 
punika, saha manggayang sato alase pacang 
neda lan nyekjek wit anggure punika. ê Pacang 
banggayang tiang ipun kalikub tumbuhin padang. 
Tiang tan pacang ngentebin miwah ngebuhang 
pabianan anggur tiange punika. Malahan tiang 
pacang manggayang ipun kakaput antuk bet 

miwah dui. Tiang pacang nombahang guleme 
nedunang sabeh ring ipun.” 
7 Wong Israele punika makadados pabianan 

anggur Ida Sang Hyang Widi Wasa 
Sane Maha Kuasa. Wong Yehudane 
punika minakadi wit anggur sane tandur 
Ida. Ida ngajap-ajap mangdane ipun 
nglaksanayang paindikan sane becik 
nanging ipun nglaksanayang paindikan 
sane amati-mati. Ida ngajap-ajap mangda 
ipun ngamargiang paindikan sane patut, 
nanging jadmane sane sengkalen ipun 
pada jerit-jerit nunas kadilan. 


Kajaatan sane kakardi antuk imanusa 


8 Sengkala semeton, santukan semeton sampun 
akeh numbas umah miwah tegal buat ngwewehin 
paderben semetone. Tan malih asue pacang 
nenten wenten anak sane magenah irika, tur 
wantah semeton ngraga sane pacang magenah 
ring tanahe punika. ? Tiang sampun miragi 
pangandikan Ida Sang Hyang Widi Wasa Sane 
Maha Kuasa, sapuniki: “Sakancan umah ane 
gede tur melah-melah ento lakar suung tur uug. 
10 Punyan anggure ane mentik di tanahe dasa 
etar lakar mupuang yeh anggur tuah kutus liter 
dogen. Bibite ane satus ulung dasa liter mupuang 
asil gandum tuah plekutus liter dogen.” 

11 Sengkala pesan semeton! Pasemengan 
pisan semeton sampun matangi tumuli 
ngawitin masajengan. Semeton raris punyah 
gledag-gledug kantos ring pasarean semetone. 
12 Ring papestaan semetone irika wenten kecapi, 
rebana, suling miwah toya anggur. Nanging 
semeton nenten ngresep ring indik sane pacang 
kalaksanayang antuk Ida Sang Hyang Widi Wasa. 
13 Punika awinannya semeton pacang kejuk 
dados tawanan. Parapamimpin semetone pacang 
seda ulihan kaluen, tur rakyate pacang padem 
ulihan bedak. 14 Pati lokane sampun seduk 
mamanah neda ipun, tur ipun sampun nyebakang 
bungutipune kantos linggah. Pati lokane pacang 
nguluh parasulinggihe ring Yerusalem sasarengan 
ring rakyate sane uyut punika. 

15 Asing-asing anak pacang rumasa kimud, 
samaliha anake sane mambek sumbung 
makasami pacang kasorang. 18 Nanging Ida 
Sang Hyang Widi Wasa Sane Maha Kuasa 
pacang nyinahang kagungan Idane malantaran 
Ida ngardi paindikan sane patut, samaliha Ida 
pacang nyinahang kasucian Idane malantaran 
Ida nepasin kaulan Idane. 17 Ring uug-uugan 
kotane panak biri-birine pacang neda padang, 
tur kambinge sane kantun bajang-bajang polih 
genah pangonan irika. 

18 Sengkala pisan semeton! Semeton nenten 
pacang mrasidayang mebasang raga saking 
dosa-dosan semetone. 19 Semeton mabaos 
sapuniki: “Depangja Ida Sang Hyang Widi 
Wasa dienggal nglaksanayang unduk ane suba 
sabdayang muah karsayang Ida, apanga iraga 
mrasidayang nepukin. Depangja Widin Israele 
ane suci lakar nglaksanayang rencanan Idane. 
Jalanja iwasin apa ane arsayang Ida.” 

20 Sengkala pisan semeton ngaranin sane 
jaat punika becik, tur sane becik punika kaon. 
Semeton ngubah peteng dedete dados galang tur 
galange dados peteng dedet. Semeton nadosang 
sane pait punika manis, tur sane manis punika 
dadosang semeton pait. 

21 Sengkala pisan semeton! Semeton mitaenang 
ragan semetone wicaksana, tur kalintang wikan. 

22 Sengkala pisan semeton! Ih pahlawan botol 
anggur! Semeton kalintang wanen tur tan ajerih 
ring punapa-punapi rikalaning semeton nyampur 
inum-inuman. 2 Nanging malantaran jinah 
tetombokan semeton manggayang sane iwang 
punika bebas, tur nyadelin anake sane nenten 
iwang buat molih kadilan. 24 Punika awinannya 
sane mangkin sakadi sumine miwah padange 
tuh tur katunjel ring genine, akah semetone 
pacang berek, tur sekar semetone pacang tuh 
tur makeber, santukan semeton sampun nulak 

paindikan sane kurukang antuk Ida Sang Hyang 
Widi Wasa Sane Maha Kuasa, Widin Israele 
sane suci ring iraga. 2 Ida Sang Hyang Widi 
Wasa duka ring kaulan Idane tur Ida sampun 
ngamengang tangan Idane buat nyisipang ipun. 
Gunung-gununge pacang genjong, tur sawan 
anake sane padem pacang mabrarakan ring 
margine sakadi lulu. Yadiastun kadi asapunika, 
pidukan Ida Sang Hyang Widi Wasa nenten 
pacang rered, nanging tangan Idane tansah 
kamengang buat nyisipang. 

26 ida Sang Hyang Widi Wasa mapaica wangsit 
buat ngandikain satunggaling bangsa sane doh. 
Ida ngwisikin ipun mangda ipun rauh saking 
tanggun jagate. Samaliha ipun sampun rauh 
saha gelis pisan! 27 Saking pantaran bangsane 
punika tan wenten sane rumasa kenyel, tur tan 
wenten sane katanjung. Ipun nenten naenin 
kiap wiadin pules. Sabukipune tan wenten sane 
keles, tur talin sapa tunnyane tan wenten sane 
pegat. 28 Panah-panahnyane pada lanying, tur 
pamentangan panahnyane tansah kapentangang. 
Kukun kudannyane pada tan bina sakadi batu 
api katos ipun, tur rodan kreta perangnyane 
lenged malincer, sakadi angin nglinus. 29 Wadua 
balane punika gelar-gelur waluya sakadi singa 
sane nyarap sato, tur malaibang tetadahannyane 

punika kantos nenten wenten anak sane 
mrasidayang ngebutin ipun. 

30 Yen masane punika sampun rauh, 
suarannyane jaga makuug nglikub jagat Israele 
sakadi kuugan ombak segarane. Cingakinja 
panegarane puniki! Peteng dedet tur ngresresin. 
Cayan galange sampun kaliput antuk peteng 
dedete. 


Dane Yesaya kaselik dados nabi 
antuk Ida Sang Hyang Widi Wasa 


1 Ring taun sedan Ida Sang Prabu Usia, 

tiang ngeton Ida Sang Hyang Widi Wasa. Ida 
malinggih ring singasanan Idane sane luur lan 
agung, tur busanan Idane ngebekin Perhyangan 
Agunge. 2 Malaekat Idane pada ngadeg ngiter 
Ida, suang-suang pada makampid nemnem. 
Kampidnyane sane kekalih kanggen nekepin 
prarainnyane tur sane kekalih kanggen nekepin 
ragannyane, tur sane malih kekalih anggen dane 
makeber. 3 Dane pada saling saurin sapuniki: 
“Suci, suci, suci. Ida Sang Hyang Widi Wasa Sane 
Maha Kuasa punika maraga suci. Kaluihan Idane 
ngebekin jagat.” 

4 Suaran paramalaekate punika ngawinang 

dasar Perhyangan Agunge magejeran tur 
Perhyangan Agunge punika kalikub antuk andus. 

= Irika tiang mabaos sapuniki: “Beh sengkala 
gede jani. Pedas idewek lakar mati, sawireh 
sawatek raos ane pesu uli bungut ideweke ento 
makejang madosa, buina idewek nongos di 
pantaran anake ane raosne madosa. Tur jani 
idewek ngeton Ida Sang Prabu, nah ento Ida Sang 
Hyang Widi Wasa Ane Maha Kuasa!” 

6 Irika raris salah tunggal saking malaekate 
punika makeber maranin tiang. Dane makta 
baa sane kambil antuk sepit saking genah 
pamorboran aturane. ' Dane raris nyuled bibih 
tiange antuk baane punika saha kadulurin antuk 
pangandika sapuniki: “Bibih kitane suba kasuled 
aji baane ene. Ane jani pelih kitane suba ilang tur 
dosan kitane suba kampurayang.” 

8 Irika raris piragi tiang Ida Sang Hyang Widi 
Wasa ngandika kadi asapuniki: “Nyenke ane 
lakar utus Ulun? Nyenke ane lakar dadi utusan 
Ulune?” Irika tiang raris matur sapuniki: “Inggih 
titiang sairing. Utusja titiang!” 

9 Ida raris ngandikayang tiang mamargi buat 
ngrauhang pawarahe puniki ring rakyate 
kadi asapuniki: “Yadian ping kuda-kuda kita 
madingehang, nanging kita tuara ngresep, yadian 
kita sai-sai medasin, nanging kita tusing nawang 
unduk ane kasidan.” 10 Sasampune punika Ida 
raris ngandika ring tiang sapuniki: “Dadiangja 
pepineh rakyate ento belog, tur kupingne bongol 

muah matanne buta, apanga ia eda kanti nepukin 
wiadin ngresep. Sawireh yen ia nepukin, ningeh 
wiadin ngresep, pedas ia lakar pada kase gerang.” 
11 Tiang raris matur sapuniki: “Duh Ratu 
Sang Hyang Widi Wasa, amunapike suenipun 
paindikane punika pacang mamargi?” 
Pangandikan Idane sapuniki: “Kanti kota-kotane 
pada uug tur suung, kanti umah-umahe pada 
tusing ada ane nongosin tur tanahe dadi tegal 
melakang ane suung mangmung. 12 Ulun lakar 
ngaadang rakyate ento joh pesan tur nadiang 
tanahe ento makejang tegal melakang ane suung 
mangmung. 33 Dipradene ada jlema aukud uli 
di pantaran jlemane adasa ane nu nongos di 
tanahe ento, ia masih lakar kasirnayang.” (Tued 
wit tarune nglawatang indik pangawit sane anyar 
pabuat kaulan Ida Sang Hyang Widi Wasa.) 


Sabda pabuat Ida Sang Prabu Ahas 


7 1 Duk Ida Sang Prabu Ahas, putran Ida Yotam, 
putun Ida Usia jumeneng ratu ring Yehuda, 
irika raris wenten perang. Ida Sang Prabu Resin 
ratun wong Siriane miwah Ida Sang Prabu Pekah, 
putran Ida Remalya, sane jumeneng prabu ring 
Israel, rauh ngebug kota Yerusaleme, nanging ida 
nenten mrasidayang ngaonang kotane puni ka. 
2 Rikala gatrane rauh ring sang prabu ring 
Yehuda mungguing wadua balan wong Siriane 

sampun sayaga ring wewidangan Israele, sang 
prabu lan rakyat idane sami pada rumasa 
karesresan ngetor, waluya sakadi wit taru sane 
kogar antuk angin. 

3 Ida Sang Hyang Widi Wasa raris ngandika ring 
Dane Yesaya sapuniki: “Kemaja kita tangkil ka 
ajeng Sang Prabu Ahas tur ajak pianak kitane | 
Sear Yasub. Kita lakar katemu teken ia di rurunge 
di tongos tukang jaite, di tanggun tlabahe ane 
ngembahang yeh uli tlaga baduuran. 4 Orahinja 
ia apanga ia tansah sayaga tur enteg ngaba 
pepineh. Buina eda takut wiadin bingung. Gedeg 
Raja Resin muah wong Siriane, makamuah 
gedeg Raja Pekahe, tusingja lebihan bayanne 
yan bandingang teken andus ane malepuk uli 
saange ane ngendih duang katih. ? Wong Siria 
ngajak wong Israele muah pararatunnyane suba 
pada ngae pangindrajala. ê la suba makeneh 
ngebug Yehuda muah ngemprag rakyate apang 
nyak maruang teken ia, laut ngadegang panak | 
Tabeele dadi ratu ditu. 

7 Nanging Ulun, Ida Sang Hyang Widi Wasa 
ngawanang mungguing paundukan ane buka 
keto tusing lakar kasidan. 3 Apa krana keto? 
Sawireh Siria tusingja sitengan teken Damsike, 
nah ento ibukotannyane. Buina Damsike tusingja 
sitengan teken Raja Resine. Pabuat Israel, 
sajeroning nem dasa lima taun ia lakar nyag tur 

tusing lakar nu dadi satunggaling bangsa. ? Israel 
tusing sitengan teken Samaria, ibukotannyane, 
tur Samaria tusing sitengan teken Raja Pekah. 
Yening pangugun kitane tuara pageh, kita tusing 
lakar kuat nandakin.” 


Cihna indik Imanuel 


10 ida Sang Hyang Widi Wasa ngrauhang 
sabda tiosan ring Ida Sang Prabu Ahas sapuniki: 
11 “Mapinunasja teken Ida Sang Hyang Widi 
Wasa, Widin kitane, apanga Ida mapaica tanda 
teken kita. Tandane ento lakar tekaang Ida uli pati 
loka ane sibeten wiadin uli suarga ane baduur.” 

12 ida Sang Prabu Ahas tumuli matur sapuniki: 
“Titiang nenten jaga nunas tanda. Titiang nenten 
jaga nunas cihna. Titiang nenten jaga mintonin 
Ida Sang Hyang Widi Wasa.” 

13 Dane Yesaya tumuli matur sapuniki: “Sane 
mangkin pirengangja duh ratu katurunan 
Sang Prabu Daud. Palungguh iratu sampun 
ngawinang manusane pada kicalan kasabaran. 
Punapike sane mangkin palungguh iratu taler 
jaga ngicalang kasabaran Ida Sang Hyang Widi 
Wasa? 14 Sujatinipun, Ida Sang Hyang Widi Wasa 
ngraga pacang mapaica cihna ring palungguh 
iratu, inggih punika wenten anak daa genten jaga 
mobot tur pacang ngembasang putra lanang, tur 
rarene punika jaga kaparabin Imanuel. 13 Yening 

anake alit punika sampun duur saha uning 
ngetangang raga, ida pacang nginum susu miwah 
madu. !? Malahan sadereng masane punika rauh, 
panegaran rajane kekalih sane pecak ngemprag 
palungguh iratu pacang dados tanah melakang. 

17 |da Sang Hyang Widi Wasa jaga ngrauhang 
ring palungguh iratu, ring rakyat miwah 
kulawarga druene, masa-masa sane kewuh. 
Masane punika kewuhan ring masane sane 
sampun naenin wenten, ngawit saking kaprabon 
Israele mapalasan saking Yehuda. Ida pacang 
ngrauhang sang prabu saking Asur. 

18 Yen masane punika sampun rauh, Ida Sang 
Hyang Widi Wasa pacang ngwisikin wong 
Mesire mangda ipun pada rauh sakadi buyunge 
saking Tukad Nile sane paling doha miwah 
wong Asure pacang rauh sakadi nyawan saking 
panegarannyane. 19 Ipun pacang ngliab nangkeb 
grembengane miwah gua-guane sane ring 
bukit-bukit batune, tur ipun pacang nglikub 
sawatek bet ketkete miwah sawatek tegal 
pangonane. 

20 Yen masane punika sampun rauh, Ida Sang 
Hyang Widi Wasa pacang nyewa tukang cukur 
saking selat Tukad Eprate, inggih punika ratun 
wong Asure, sane pacang nyukur jenggot, rambut 
miwah bulu sane ring ragan iratune. 

21 Yen masane punika sampun rauh, yadiastun 
parapetanine wantah nyidayang ngluputang 
banteng lua asiki miwah biri-biri lua kekalih, 

22 iyun pacang molih susu saking banteng 
wiadin biri-birine punika akeh pisan, manut 
kabuatanipune. Sawatek anake sane kantun 
luput ring panegara punika pacang polih pangan 
kinum susu miwah madu. 

23 Yen masane punika sampun rauh, pabianan 
anggur sane becik, sane madaging panyiuan 
wit anggur tur sane mapangarga panyiuan 
jinah perak, pacang kalikub antuk ketket miwah 
bet dui. 2? Anake pacang mrika maburu antuk 
panah, santukan panegarane punika sampun 
kalikub antuk ketket miwah bet dui. 2 Sakancan 
bukit-bukite sane biasanipun ngamedalang 
pamuponnyane, pacang kalikub antuk ketket, tur 
nenten wenten anak sane pacang mrika. Genahe 
punika pacang dados genah banteng miwah 
biri-birine ngrereh teda.” 


Okan Dane Yesaya minakadi 
cihna pabuat rakyate 


1 Ida Sang Hyang Widi Wasa ngandika ring 

tiang sapuniki: “Ngalihja kertas tulis ane 
lumbang, tur tulisin aji tulisan ane gede-gede 
kene: “Gangsarang ngrampok, becatang 
majejarahan.” * Ngalihja anak ane dadi andelang 

dadua, nah ento Pandita Uria muah Sakaria 
pianak Yeberekiane makadadi saksi.” 

3 Sasampune punika kurenan tiange raris beling. 
Rikala pianak tiange lekad Ida Sang Hyang Widi 
Wasa ngandika ring tiang sapuniki: “Adaninja ia 
Gangsar Ngrampok Becat Majejarah. 4 Satonden 
anake cerik ento bisa ngorahang meme wiadin 
bapa, kasugihan Damsike muah jejarahan 
Samariane makejang lakar rampasa baan raja 
Asure.” 


Sang prabu saking Asur rauh 


3 Ida Sang Hyang Widi Wasa malih ngandika ring 
tiang. ê Sapuniki pangandikan Idane: “Sawireh 
rakyate ene suba nulak yehe ane membah 
degdeg uli di Siloah, tur jejeh ngetor di arepan 
Raja Resine muah Raja Pekahe, 7 Ulun Sang 
Hyang Widi Wasa lakar nekaang raja Asure 
muah wadua balanne makejang buat ngebug 
gumi Yehudane. la lakar mangseh waluya buka 
blabar Tukad Eprate, nglancah tepi-tepinnyane 
makejang. 8 Ia lakar nglambuk gumi Yehudane 
buka blabare ane yehne maluab, nglancah nganti 
teked ka baong, tur nglancah saluiring ane ada.” 
Ida Sang Hyang Widi Wasa ngiangin iraga! Ida 
ngebatang kampid Idane buat nyayubin panegara 
druen Idane. 

9 Ih parabangsa pada mapunduhja tur ajerihja! 
Ih paraanak sane magenah ring jagate sane 
doh-doh, pada piragiangja! Pada sayagaja buat 
mayuda, nanging pada ajerihja! Inggih pada 
sayagaja, nanging pada ajerihja! 10 Karyanangja 
ragane rencana. Nanging rencanane punika 
makasami tan paguna, santukan Ida Sang Hyang 
Widi Wasa ngiangin tiang. 


Ida Sang Hyang Widi Wasa mapakeling sang nabi 


11 Antuk kakuatan sane ageng Ida Sang Hyang 
Widi Wasa mapakeling tiang mangda tiang 
nenten nuut margi sane katuut antuk bangsane 
punika. Sapuniki pangandikan Idane: 12 “Edaja 
kita nyruronin rencanan jlemane ento tur 
edaja takut teken paundukan ane takutina. 

13 Ingetangja mungguing Ulun Sang Hyang 

Widi Wasa Ane Maha Kuasa, maraga suci. Tuah 
Ulun dogen ane patut takutin kita. 1 Uli krana 
kasucian Ulune ane ngangobin, Ulun waluya buka 
batune ane ngranayang bangsane ento katanjung 
muah satmaka jeet ane ngejuk rakyat Yehuda, 
Israel muah rakyat Yerusaleme. 1» Liu anake ane 
lakar katanjung ditu. Ia lakar labuh tur benyah. Ia 
lakar kategul baan jeet.” 

Pakeling marep ring anak 
sane matuun ring sang pitra 


16 Ih paramurid gurune, cening patut ngebag 
muah miara sabda ane kapaicayang baan Ida 
Sang Hyang Widi Wasa teken guru. 1' Ida Sang 
Hyang Widi Wasa suba nyingidang ragan Idane 
marep teken kaulan Idane, nanging guru pracaya 
teken Ida tur tuah ngajap-ajap teken Ida dogen. 

18 Guru dini ngajak pianak-pianak paican Ida 
Sang Hyang Widi Wasa teken guru. Ida Sang 
Hyang Widi Wasa Ane Maha Kuasa ane malingga 
di Gunung Sion suba ngutus iraga ajak makejang 
makadadi utusan ane idup pabuat rakyat Israele. 

19 Nanging bangsane ento lakar ngongkon 
cening nakonang pawisik teken balian sadege 
ane kurak-karik muah kemak-kemik. Ia lakar 
ngomong kene: “Cutetipun rakyate nunasang 
sabda saking roh-roh tur mataken ring anak sane 
sampun padem, pabuat anak sane kantun urip.” 

20 Cening patut masaut kene: “Pirengangja 
paindikan sane kurukang ring semeton antuk Ida 
Sang Hyang Widi Wasa. Sampunangja nglinguang 
baos tukang tenunge, santukan paindikan sane 
baosang ipun ring semeton pacang ngawinang 
semeton sengkala.” 

Masa pakewuh 


21 Bangsane punika pacang ngumbara ring 
panegara punika, mlarat tur seduk. Sajeroning 
ipun nandang seduk lan pedih, ipun pacang 
nemah raja miwah Widinnyane. Ipun pacang 
nulengek ka langite. 22 Wiadin nguntul ka tanahe, 
nanging ipun nenten jaga ngeton punapa-punapi 
sajawining pakewuh miwah peteng dedet, inggih 
punika peteng sane ngresresin ring genahipune 
kentungang. 


Indik sang prabu sane pacang rauh 


1 Ipun nenten maderbe margi buat 
9 ngluputang dewekipune saking pakewuhe 
punika. Tanah suku Sebulon miwah tanah suku 
Naptaline sampun nandang kimud, nangingke 
benjang pungkur ipun pacang ngrauhang 
kamulian pabuat wewengkone punika, ngawit 
saking Segara Tengah ngungsi nganginang 
kantos rauh ring tepin Tukad Yordane, tur 
ngraris ka wewengkon Galilea, ring genah wong 
sunantarane magumana. 

2 Bangsane sane mamargi ring petenge sampun 
ngeton galang sane ageng. Anake ane 
magenah ring genahe sane ngremeng, 
sane mangkin wenten galang nyunarin 
ipun. 

3 Duh Ratu Sang Hyang Widi Wasa, Palungguh 
IRatu sampun maicayang kaliangan sane 
ageng ring ipun. Palungguh IRatu sampun 
ngawinang ipun nemu bagia. Ipun girang 
ring sajeroning paindikan sane sampun 
kardi Palungguh IRatu. Girangipune tan 
bina sakadi girangipune rikala ngampung 
gandum wiadin sakadi rikala ipun ngedum 
arta jejarahan, 

4 duaning Palungguh IRatu sampun ngelung 
uga sane neteh ipun, miwah bantang 
sane nangges baongnyane. Palungguh 
IRatu sampun ngaonang bangsane sane 
nindes tur meres kaula druene, sakadi 
Palungguh IRatu ngaonang wadua balan 
wong Midiane duke nguni. 

5 Sakancan sepatun wadua balane sane rauh 
magegebug miwah jubah-jubahnyane 
sane uyak getih pacang kasirnayang antuk 
geni. 

6 Wenten satunggaling rare sampun embas 
pabuat iraga, satunggaling rare lanang 
sampun kapaicayang ring iraga! Ida pacang 
dados pamrentah iragane. Ida pacang 
kaparabin: “Juru Pitutur Wicaksana”, 

“Ida Sang Hyang Widi Wasa Sane Maha 
Kuasa”, “Sang Aji Sane Langgeng”, “Ratun 
Damene”. 

7 Kakuasan kaprabon idane sayan mawuwuh- 
wuwuh tur nglantur. Kaprabon idane 
pacang tansah kerta raharja. Ida pacang 
dados prabu ngentosin Ida Sang Prabu 
Daud, santukan ida ngrajegang kakuasan 
idane sajeroning kapatutan lan kadilan, 
ngawit saking mangkin kantos rauh ka 
wekasan. Ida Sang Hyang Widi Wasa Sane 
Maha Kuasa sampun mastiang pacang 
ngamargiang sakancan paindikane puniki. 


Ida Sang Hyang Widi Wasa pacang 
nyisipang kaprabon Israele 


8 Ida Sang Hyang Widi Wasa sampun 
ngumumang kaputusan Idane pabuat kaprabon 
Israele miwah pabuat parakaturunan Dane 
Yakub. ? Wong Israele sami, sane magenah 
ring kota Samaria, suang-suang pacang uning, 
mungguing Ida sampun ngamargiang paindikane 
puniki. Sane mangkin ipun sumbung tur mrekak. 
Ipun mabaos sapuniki: 10 “Batane suba pada 
ulung uli wewangunane, nanging ane jani iraga 
lakar ngwangun buin aji batu. Sesaka ane aji kayu 
aa, lakar silurin iraga aji kayu aras ane paling 
melaha.” 

11 ida Sang Hyang Widi Wasa sampun ngatabin 
musuh-musuhipune mangda ngebug ipun. 

12 Wong Siriane saking kangin tur wong Pilistine 


NABI YESAYA 9.13-18 2872 


saking kauh sampun ngenggangang bungutnyane 
nyadia nguluh wong Israele, nanging yadiastu 
kadi asapunika, dukan Ida Sang Hyang Widi 
Wasa durung taler rered. Tangan Idane kantun 
kamengang nyadia jaga nibakang pasisip. 

13 Wong Israele nenten kapok, yadianja Ida 
Sang Hyang Widi Wasa Sane Maha Kuasa 
sampun nyisipang ipun. Ipun nenten nyak 
mawali ring Ida. 14 Ida Sang Hyang Widi Wasa 
nyisipang parapamimpin miwah rakyat Israele 
sajeroning arahina. Ida pacang ngetep tenggek 
miwah ikuhipune. 1° Parapanglingsir miwah sang 
sulinggih sane makadados tenggek, tur paranabi 
sane ngicen paurukan sane bobab, punika 
makadados ikuh. 18 Sang sane mamimpin rakyate 
sampun ngawinang ipun kasasar, mawinan 
rakyate sami pada bingung. 1” Duaning punika 
Ida Sang Hyang Widi Wasa tan jaga manggayang 
satunggaling anak truna pacang luput, tur Ida 
tan pacang rumasa welas asih ring parabebalu 
wiadin anake ubuh-ubuh, santukan rakyate 
sami sampun pada tan pawidi tur dursila saha 
bebaosanipun sami pada jaat. Yadiastu kadi 
asapunika, pidukan Ida Sang Hyang Widi Wasa 
nenten rered. Ida pacang ngamengang tangan 
Idane buat nibakang pasisip. 

18 Kajaatan rakyate murub waluya geni sane 
muunang ketkete miwah bete sane madui. 

Ipun ngendih waluya kadi genine ring bete 
sane ngamedalang andus nyeleg ka langite. 
19 Santukan Ida Sang Hyang Widi Wasa Sane 
Maha Kuasa sampun duka, ukuman Idane 
muunang sakuub jagate tur nyirnayang rakyate 
sami. Rakyate wantah pada ngetangang 
dewekipune suang-suang kewanten. 20 Ring 
panegarane punika rakyate pada ngrampas 
tur neda tetedan akidik sane kantun keniang 
ipun, nanging sedukipune nenten ical. Yadiastu 
ipun neda pianakipune niri, ipun taler nenten 
wareg. 21 Wong Manase miwah wong Epraime 
pada saling siatin, tur sareng-sareng ipun taler 
nyiatin wong Yehudane. Yadian kadi asapunika, 
pidukan Ida Sang Hyang Widi Wasa taler nenten 
rered. Tangan Idane kantun kamengang buat jaga 
nibakang pasisip. 
10 1 Sengkala ragane, santukan ragane 
makarya undang-undang sane nenten adil 
buat nindes kaulan Ida Sang Hyang Widi Wasa. 
2 Malantaran punika ragane ngalang-alangin 
anake tiwas buat molih haknyane miwah 
molih kadilan. Malantaran punika ragane 
ngambil pagelahan anake balu-balu miwah 
anake ubuh-ubuh. ? Napike sane laksanayang 
ragane yening Ida Sang Hyang Widi Wasa 
nyisipang ragane? Napike sane pacang karyanin 
ragane yening Ida ngrauhang bencana saking 

panegarane sane doh? Kijake pacang ragane 
malaib ngrereh pitulungan? Kijake ragane pacang 
ngengkebang kasugihan ragane? 4 Ragane jaga 
kasedayang ring payudan wiadin pacang kapaid 
dados tawanan. Yadiastu kadi asapunika, pidukan 
Ida Sang Hyang Widi Wasa nenten jaga rered. 
Tangan Idane kantun kamengang buat nibakang 
pasisip. 


Sang Prabu saking Asur makadados 
prabot Ida Sang Hyang Widi Wasa 


3 Ida Sang Hyang Widi Wasa ngandika asapuniki: 
“Ih Asur, Ulun ngunayang wong Asure makadadi 
pentong buat ngukum anake ane ngranayang 
Ulun duka. ? Ulun ngutus wong Asure buat 
ngebug bangsane ane tan pawidi, bangsa ane 
suba ngranayang Ulun duka. Ulun ngutus ia buat 
ngrampas, mamaling tur nyekjek rakyate ento 
buka nyekjek abune di rurunge.” 

7 Nanging sang prabu ring Asur madue rencana 
kawirosan ring kayun idane. Ida sampun madue 
kapastian pacang nyirnayang makudang-kudang 
bangsa. 8 Ida masesumbar asapuniki: “Sawatek 
komandan gelahe ento pararatu. ? Gelahe lakar 
ngalahang kota-kota Kalno muah Karkemise, 
kota-kota Hamat muah Arpade. Gelahe lakar 
ngalahang wong Samaria muah wong Damsike. 
10 Gelahe lakar ngamengang lengen gelahe 

buat ngukum kaprabon-kaprabon ane nyumbah 
arca-arca ane arca-arcannyane lebihan teken ane 
ada di Yerusalem muah di Samaria. 1t Gelahe 
suba ngenyagang kota Samariane teked kayang 
ka arca-arcannyane. Keto masih gelahe lakar 
nyalanang paundukan ane patuh teken kota 
Yerusaleme muah teken saluiring arca-arca ane 
sumbaha ditu.” 

12 Nanging pangandikan Ida Sang Hyang 
Widi Wasa sapuniki: “Yen Ulun suba pragat 
nglaksanayang unduk ane dadi rencanan Ulune 
marep teken Gunung Sion muah di Yerusalem, 
Ulun lakar ngukum ratun wong Asure ento uli 
krana sesumbar muah kasumbungannyane.” 

13 Sang Prabu ring Asur masesumbar asapuniki: 
“Gelahe ane suba nglaksanayang ento makejang. 
Gelahe siteng, wicaksana tur ririh. Gelahe lakar 
nyapuh wates-wates di pantaran parabangsane 
tur nyuang pasedian dedaaran ane suba simpena. 
Waluya buka sampi jagirane, gelahe lakar nyekjek 
rakyate ane nongos ditu. 14 Bangsa-bangsane di 
gumine tan bina buka sebun kedise, tur gelahe 
lakar nambunang kasugihannyane patuh aluhne 
buka nambunang taluhe. Tuara ada kampid 
ane kebat ane matakutin gelahe, tur tusing ada 
bungut ane enggang mamunyi coat-coet marep 
teken gelahe.” 


NABI YESAYA 10.15-20 2876 


15 Nanging pangandikan Ida Sang Hyang Widi 
Wasa sapuniki: “Bisake kapake nyumbungang 
dewek marep teken sang ane mrabotang ia? 
Apake gergajine ento majian teken anake ane 
nganggon gergajine ento? Dongja pentonge ane 
nigtigang jlemane, nanging jlemane ane nigtigang 
pentonge.” 

16 Ida Sang Hyang Widi Wasa Sane Maha Kuasa 
sampun ngrauhang grubug buat nyisipang anake 
sane mokoh-mokoh. Ring awaknyane pacang 
wenten geni sane ngendih tur muunang. 17 Ida 
Sang Hyang Widi Wasa dados galang Israele. 
Ida pacang dados geni. Widin Israele sane suci 
pacang dados geni, sane pacang muunang 
sawatek sane wenten, yadian ketket wiadin bet 
dui sajeroning arahina. 18 Kagemuhan alasnyane 
miwah tanah pabianannyane makasami pacang 
kanyagang, tur pateh sakadi pinakit sane raat 
jaga nyirna yang manusane. 19 Irika jaga wenten 
taru wantah akidik sane kantun kantos anak alit 
mrasidayang ngetang akehipun. 


Wantah akidik sane pacang mawali 


20 Jaga wenten masanipun wong Israele sane 
sampun luput tan pacang malih ngandelang 
bangsane sane tambis-tambis nyirnayang ipun. 
Ipun pacang yakti-yakti wantah andel ring Ida 
Sang Hyang Widi Wasa, Widin Israele sane suci. 

21 Apahan alit saking bangsa Israele pacang 
mawali ring Widinnyane Sane Maha Kuasa. 

22 Yadiastu sane mangkin akehipun wong Israele 
sakadi biase ring pasisi, nanging wantah akidik 
sane pacang mawali. Bencana sane ageng 
sampun sayaga pabuat rakyate punika, tur ipun 
mula patut nampi indike punika. 2 Ida Sang 
Hyang Widi Wasa Sane Maha Luur miwah Sane 
Maha Kuasa sane pacang ngrauhang bencana 
ring sakuubing negara, sakadi sane sampun 
nikayang Ida. 


Ida Sang Hyang Widi Wasa 
pacang nyisipang wong Asure 


24 Ida Sang Hyang Widi Wasa Sane Maha Luur 
miwah Sane Maha Kuasa ngandika ring kaulan 
Idane sane ring Sion sapuniki: “Edaja kita takut 
teken wong Asure ento, yadiastu ia nindes 
kita buka ane laksanaanga baan wong Mesire. 
25 Tusingja buin makelo Ulun nu nyisipang kita. 
Ulun lakar nyirnayang wong Asure ento. 22 Ulun 
Sang Hyang Widi Wasa Ane Maha Kuasa lakar 
mecutin ia aji pecut Ulune, buka Ulun mecutin 
wong Midiane di bukit batu Orebe. Ulun lakar 
nyisipang wong Asure buka Ulun nyisipang wong 
Mesire. ?” Yen masane ento suba teka, Ulun lakar 
mebasang kita uli kakuasan wong Asure. Ditu 
tetegenannyane lakar suud neteh baong kitane.” 

Wong Asure magegebug 


28 Wadua balan imeseh sampun ngaonang 
kota Aine. Ipun sampun nglintangin Migron. 
Ipun ngenahang bekelnyane ring Mikmas. 

29 [pun sampun nglintangin margine sane alit 
tur nginep ring Geba. Rakyate sane ring Rama 
sami pada ajerih, tur rakyate sane ring kotan 
Sang Prabu Saule ring Gibea sampun pada 
kapilayu. 30 Jerit-jeritja ih rakyat sane ring Galim! 
Pirengangja ih rakyat sane ring Laisa! Rarisang 
masaur ih rakyat sane ring Anatot! 3! Rakyate 
sane ring Madmena miwah sane ring Gebim 
sampun pada malaib buat ngelidang uripnyane. 
32 Ring rahinane mangkin mesehe sampun 
wenten ring kota Nob, tur irika ipun ngamengang 
limanipune marep ring Gunung Sion sane ring 
kota Yerusalem. 

33 Ida Sang Hyang Widi Wasa Sane Maha 
Kuasa pacang yakti-yakti ngulungang ipun sakadi 
carang tarune sane kagetep saking punyannyane. 
Jadmane sane pinih sumbung miwah sane 
pinih ageng ring pantaranipune punika pacang 
kapunggal tur kanistayang. 3? Ida Sang Hyang 
Widi Wasa pacang ngebah ipun sakadi tarune 
ring tengah alase kabah antuk kandik, pateh 
sakadi tarune sane pinih becik ring Libanon bah. 


11 

Kaprabon sane kerta raharja 


1 Silsilah Ida Sang Prabu Daud tan bina 
sakadi wit taru sane sampun kaponggol. 


Nanging sakadi tunggak wareng anyar sane 

mentik saking tuedipune, kadi asapunika taler 

jaga wenten ratu anyar sane jaga metu saking 

pantaran katurunan Ida Sang Prabu Daud punika. 
2 Roh Ida Sang Hyang Widi Wasa pacang 


3 tur 


4 Ida 


5 Ida 


maicain ida kawicaksanan, kaweruhan 
miwah kawidagdan buat mrentah kaulan 
idane. Ida pacang uning ring pakarsan 

Ida Sang Hyang Widi Wasa tur pacang 
ngluihang Ida, 

ida jaga muponin suka wirya sajeroning 
astiti bakti ring Ida Sang Hyang Widi Wasa. 
Ida tan pacang nepasin anak malantaran 
nyingak sebeng anake punika, wiadin 
malantaran pasadokipune kewanten. 
pacang nepasin anake sane tiwas saha adil 
tur ngamanggehang hak-hak anake sane 
tan madue pitulungan. Antuk prentah 
idane jadmane pacang kasisipang tur 
jadmane sane jaat pacang padem. 

jaga mrentah kaulan idane antuk kadilan 
lan kajujuran. 


6 Asu alase pacang mapunduh sareng-sareng 


ring biri-birine, tur macan tultule pacang 

medem-medeman sareng-sareng ring 
kambinge. Godel bantenge pacang 
sareng-sareng ngrereh teda ring panak 
singane, tur anak alit sane pacang 
ngangonang ipun. 

7 Banteng lan bruange pacang neda sareng- 
sareng, tur godel lan panak-panak bruange 
pada sareng-sareng saha dame. Singane 
pacang neda sumi pateh sakadi bantenge. 

8 Rare-rarene alit tan pacang keni sengkala, 
yadiastun ipun maplalianan ring samping 
ulane sane sandi. 

9 Ring Sion, Bukit Ida Sang Hyang Widi Wasa 
Sane Suci pacang nenten wenten baya 
wiadin kajaatan. Jagate pacang bek antuk 
kaweruh ngeniang indik Ida Sang Hyang 
Widi Wasa, waluya sakadi segarane bek 
antuk toya. 


Rakyate sane maselong pacang mawali 


10 Masanipun pacang rauh, mungguing 

sang prabu sane anyar saking kulawargan 

Ida Sang Prabu Daud pacang dados simbul 
buat parabangsane. Parabangsane pacang 
pada mapunduh ring kota kaprabon idane tur 
pacang ngluihang ida. 1! Yen masane punika 
sampun rauh, irika Ida Sang Hyang Widi Wasa 
malih pacang migunayang kawisesan Idane tur 

ngwaliang kaulan Idane sane kantun ring Asur 
miwah ring Mesir, ring panegara Patros, Sudan, 
Elam, Babel, Hamat miwah ring jagate sane ring 
pasisi miwah saking pulo-pulone sane wenten 
ring segarane. 12 Ida Sang Hyang Widi Wasa 
pacang nyujukang bendera buat nyinahang 

ring parabangsane, mungguing Ida munduhang 
rakyat Israel miwah Yehudane sane sumebar 
mabrarakan tur pacang ngwaliang ipun saking 
tanggu-tanggun jagate. 13 Kaprabon Israele tan 
pacang iri ati ring kaprabon Yehuda, tur kaprabon 
Yehudane tan pacang malih dados meseh 
kaprabon Israele. 14 Kaprabone makakalih punika 
pacang sareng-sareng ngebug wong Pilistin sane 
bedauh miwah nyarahin bangsane sane magenah 
bedan gin. Sang kalih pacang ngaonang wong 
Edom miwah wong Moab miwah wong Amone 
pacang satinut ring sang kalih. 1? Ida Sang Hyang 
Widi Wasa pacang ngenyatang Teluk Mesire 

tur Ida pacang ngrauhang angin sane panes 
buat ngetuhang Tukad Eprate, tur sane kantun 
wantah tlabah alit-alit pepitu, kantos sakancan 
anake jaga mrasidayang mamargi nglintang irika. 
16 Pacang wenten margi ageng medal saking 
Asur pabuat kaulan Idane Israel sane kantun urip 
irika, pateh sakadi pabuat leluurnyane rikala ipun 
makaon saking Mesir. 

Kakidungan buat matur panyuksma 


12 1 Pacang wenten masanipun rakyate 
pacang makidung sapuniki: “Titiang 
muji Palungguh IRatu, Sang Hyang Widi Wasa! 
Palungguh IRatu duka ring titiang, nanging sane 
mangkin Palungguh IRatu nglipur titiang tur tan 
malih duka. 2 Ida Sang Hyang Widi Wasa punika 
juru rahayun titiange. Titiang pacang pracaya 
ring Ida tur titiang nenten pacang ajerih. Ida 
Sang Hyang Widi Wasa ngicen titiang kakuasan 
miwah kakuatan. Ida makadados juru rahayun 
titiange. 3 Sakadi toyane sane tis ngawinang jaga 
lega anake sane bedak, kadi asapunika kaulan 
Ida Sang Hyang Widi Wasa rumasa bungah ring 
manah rikala Ida ngluputang ipun.” 

4 Pacang wenten masanipun rakyate pacang 
makidung sapuniki: “Aturangja panyuksma ring 
Ida Sang Hyang Widi Wasa. Nunas icaja ring 
Ida mangda Ida nulungin semeton. Critayangja 
ring parabangsane saananing paindikan sane 
sampun kardi Ida! Critayang ring parabangsane 
ngeniang indik kagungan Idane. ? Makidungja 
pabuat Ida Sang Hyang Widi Wasa santukan 
paindikan sane ageng-ageng sane sampun kardi 
Ida. Banggayang sadaging jagate makasami pada 
miragi ortine puniki. ? Banggayang sakancan 
anake sane magenah ring Sion, pada gelur-gelur 

tur makidung. Widin Israele sane suci punika 
agung, tur Ida malingga ring pantaran kaulan 
Idane.” 


Ida Sang Hyang Widi Wasa pacang 
nyisipang panegara Babele 


13 1 Puniki sabda saking Ida Sang Hyang 
Widi Wasa sane katampi antuk Dane 
Yesaya okan Dane Amos ngeniang indik panegara 
Babele. 

2 Jujukangja benderane ring muncuk bukite 
sane gundul! Arahinja wadua balane tur 
amengang tangane makadados tanda buat ipun 
mangda ngebug gapuran kotane sane sumbung 
punika. 3 Ida Sang Hyang Widi Wasa sampun 
ngesengin wadua balan Idane sane kandelang tur 
kasumbungang, buat ngamargiang perang suci 
tur ngukum anake sane dukain Ida. 

4 Pirengangja uyute sane ring gunung-gununge, 
suaran papunduhan rakyate sareng akeh, 
suaran bangsa-bangsa miwah kaprabon sane 
mapunduh. Ida Sang Hyang Widi Wasa, Widin 
wadua balane, nabdabang wadua balan Idane 
buat maperang. ? Ipun pada rauh saking panegara 
sane doh-doh, saking tanggun jagate. Sajeroning 
pidukan Idane, Ida Sang Hyang Widi Wasa rauh 
buat ngrusak panegarane sami. 

6 Pada nangisja gerong-gerong. Panemayan 
Ida Sang Hyang Widi Wasa sampun nampek, 
inggih punika panemayan Sang Sane Maha 
Kuasa pacang ngrauhang bencana. ' Liman 
anake makasami pacang lemet, tur sawatek 
kawanenan anake pacang tan paguna. 8 Ipun 
sareng sami pacang ajerih tur kaliput antuk 
sakit, waluya sakadi sakit anake istri nyakit 
ngembasang rare. Ipun pacang pada saling 
nengneng sajeroning katakutan, tur gobannyane 
badeng ulihan kimud. ? Panemayan Ida Sang 
Hyang Widi Wasa sampun rauh, inggih punika 
sane madurgama uli krana pidukan Idane sane 
ngendih murub. Jagate pacang dados tegal 
melakang samaliha sawatek anake sane madosa 
pacang kasirnayang. 10 Sawatek bintange miwah 
papunduhan bintange pacang wusan masunaran. 
Suryane pacang peteng rikala ipun endag, tur 
bulane pacang nenten masunaran. 

11 |da Sang Hyang Widi Wasa ngandika sapuniki: 
“Ulun lakar nekaang bencana ka gumine ene, 
tur ngukum anake ane jaat makejang uli krana 
dosannyane. Ulun lakar ngasorang sawatek anake 
ane sumbung tur ngukum sawatek anake ane 
mrekak tur gemes. 12 Anake ane nu idup lakar 
langahan teken mase. 13 Ulun lakar ngejerang 
langite tur gumine lakar magenjotan uli di 

tongosne, rikalane Ulun Sang Hyang Widi Wasa 
Ane Maha Kuasa, nyinahang pidukan Ulune. 

14 Wong sunantara ane nongos di Babel bakal 
pada malaib ka guminnyane tan bina buka 
kidange pablesat ngelidang dewek uli juru 
borose muah buka biri-birine ane tuara ngelah 
pangangon. !? Asing-asing anak ane bakat 
kejuk lakar katektek kanti mati. 18 Dikalane ia 
nepukin mungguing tusing ada ane sedeng 
buin andelang, rare-rarennyane lakar katoktok 
kanti mati, umahnyane lakar karampas tur 
somah-somahnyane lakar kaplegandang.” 

17 [da Sang Hyang Widi Wasa ngandika sapuniki: 
“Ulun mangunang semangat wong Madaene 
buat ngebug wong Babele. Ia tuara ngrunguang 
perak wiadin mas. 18 Aji gandewa muah panahne 
ia lakar ngamatiang anak truna-truna. Ia tuara 
ngelah kapiolasan teken rare-rare muah tusing 
madalem anake cerik-cerik. 1? Babele ento 
kaprabon ane paling luung. Unduke ento tansah 
dadi kasumbungan rakyatnyane. Nanging Ulun 
Sang Hyang Widi Wasa lakar nguugang kotane 
ento buka ane suba laksanayang Ulun marep 
teken kota Sodom muah Gomorane. 20 Tuara 
ada anak ane lakar buin nongos ditu. Tusing 
ada wong Arab ane ngumbara lakar njujukang 
kemahe ditu, tur tuara ada pangangon biri-biri 
ane lakar ngangonang biri-biri ditu. 21 Tongose 

ento lakar dadi tongos sato alas tur kedis clepuke 
lakar pada masebun ditu. Kedis kasuarine lakar 
nongos ditu, tur kambing alasane lakar pasliwer 
macanda di uug-uugane ento. 22 Menara muah 
purine lakar bek baan kongkongan munyin cicing 
alasan muah serigala. Panemayan Babele suba 
teka. Tuuhne tusingja enu buin makelo.” 


Mawali saking paselongan 


14 1 Ida Sang Hyang Widi Wasa malih 
pacang asung lugraha ring Israel kaulan 
Idane tur nyelik ipun dados padruen Idane. 

Ida pacang ngicen ipun malih magenah ring 
panegaranipune, tur wong sunantarane pacang 
pada rauh nongos irika sareng-sareng ring 
ipun. 2Akeh bangsa-bangsane pacang nulungin 
wong Israele mawali ka guminnyane, gumi sane 
kapaicayang antuk Ida Sang Hyang Widi Wasa 
ring ipun tur irika bangsa-bangsane punika 
pacang dados pangayah sane ngayahin wong 
Israele. Anake sane pecak nawan wong Israele 
sane mangkin pacang katawan antuk wong 
Israele, tur wong Israele pacang mrentah anake 
sane pecak nindes ipun. 


Ratun wong Babele ring pati loka 


3 Ida Sang Hyang Widi Wasa pacang ngwarasang 
wong Israele saking pinakit sangsarannyane 

miwah saking katuyuhannyane kapaksa makarya 
berat. 4 Rikala Ida nglaksanayang indike puniki, 
wong Israele pacang nganistayang ratun wong 
Babele punika sapuniki baosipune: “Ratune 
sane angkara murka sampun kasurudang 
lungguh. Ida nenten malih jaga nindes anak. 
3 Ida Sang Hyang Widi Wasa sampun ngicalang 
kakuatan pamrentahe sane jaat, ? sane saking 
wirosa nindes rakyat tur nenten naenin wusan 
nyangsaren bangsa-bangsa sane sampun 
kaonang ida. ' Sane mangkin jagate makasami 
sampun pada muponin sutrepti rahayu, tur pada 
makidung maliang-liang. 8 Wit cemara miwah 
wit arase ring Libanon pada masuka rena marep 
ring ratune sane sampun surud punika, santukan 
nenten wenten malih anak sane jaga ngebah 
ipun. Sane mangkin ratune punika sampun ical. 
9 Pati lokane sampun sedia jaga nampi sang 
prabu sane saking Babel punika. Roh-roh anake 
sane pecak siteng-siteng ring jagate sami pada 
kadundun. Roh pararatune pada katangiang 
saking singasanannyane suang-suang. 19 Ida 
dane sami pada mabaos ring ida sapuniki: 
‘Sane mangkin idewa taler pateh lemet sakadi 
titiang. Idewa pateh sakadi sinalih tunggal saking 
pantaran titiange sareng sami. 1! Idewa biasa 
kaluihang antuk tetabuhan lan rebab, nanging 
sane mangkin idewa iriki ring pati loka. Idewa 

merem matikeh uled tur cacing sane dados saput 
idewane. 

12 Ih ratun wong Babele, sang bintang siang sane 
masunaran, idewa sampun ulung saking langite. 
Sane riin idewa ngaonang bangsa-bangsa, 
nanging sane mangkin idewa sampun runtuh 
ka tanahe. 13 Pecak idewa sampun mutusang 
buat munggah ka suargan tur pacang ngenahang 
singasanan idewane ring duur bintange sane 
pinih tegeha. Idewa makayunan pacang 
malinggih dados prabu ring gununge sane baler, 
ring genah paradewane paum. 14 Idewa mabaos 
mungguing idewa pacang munggah ka muncuk 
guleme tur pacang dados sakadi Sang Sane Maha 
Kuasa. 1? Nanging tungkalikanipun idewa baktana 
tedun ka genahe sane pinih dalem ring pati loka. 

16 Jadmane sane padem-padem pacang 
nganengneng saha bengong marep ring idewa. 
Ipun sami pacang pada mataken sapuniki: 
‘Boyake anake puniki sane ngejerang gumine 
tur ngawinang kaprabon-kaprabone pada 
ngetor? 17 Boyake anake puniki sane ngenyagang 
kota-kotane, tur ngawinang jagate dados tanah 
melakang? Boyake anake puniki sane nenten 
naenin mebasang paratawanannyane wiadin 
manggayang ipun budal? 18 Pararatune ring 
jagate sami pada merem ring kuburan sane 
becik pisan. 19 Nanging idewa nenten madue 

kuburan, tur layon idewane kentungang tur 
berek. Layon idewane kurugin antuk bangken 
wadua balane sane padem ring payudan. Layon 
idewane kentungang ka selagan batune tur 
dados pajekjekan. 2? Santukan idewa sampun 
nguugang panegaran idewane tur mademang 
kaula druene. Idewa nenten pacang kapendem 
sakadi pararatune sane tiosan. Nenten wenten 
saking pantaran kulawargan idewane sane 
jaat punika pacang kantun urip. 2! Rarisangja 
mangkin pademang. Paraputran ratu-ratune 
puniki pacang seda uli krana dosan leluurnyane. 
Saking pantarannyane tan wenten sane pacang 
mrentah jagat wiadin ngebekin jagate antuk 
kota-kota.” 


Ida Sang Hyang Widi Wasa jaga 
nyirnayang wong Babele 


22 ida Sang Hyang Widi Wasa Sane Maha Kuasa 
ngandika kadi asapuniki: “Ulun lakar ngebug tur 
lakar nguugang wong Babele. Tusing ada ane 
lakar tumanang Ulun. Yadianja ane cerik-cerik, 
makejang tusing ada ane lakar nu idup. Ulun, 
Sang Hyang Widi Wasa suba masabda buka keto. 
23 Ulun lakar ngubah gumi Babele ento dadi 
rawa-rawa. Kedis clepuke lakar nongos ditu. Ulun 
lakar nyampatang gumi Babele ento aji sampat 
tur lakar nyampatang saananing ane ada ditu. 

Ulun Sang Hyang Widi Wasa Ane Maha Kuasa 
suba masabda buka keto.” 


Ida Sang Hyang Widi Wasa 
jaga nyirnayang wong Asure 


24 Ida Sang Hyang Widi Wasa Sane Maha Kuasa 
sampun ngwedar sumpah sapuniki: “Apa ane 
suba rencanayang Ulun ento lakar kasidan. 

Apa ane lakar laksanayang Ulun ento lakar 
dadi. 25 Ulun lakar nyirnayang wong Asure di 
panegaran Ulune di Israel, tur nyekjek ia di 
gunung-gunung Ulune. Ulun lakar mebasang 
kaulan Ulune uli tetegenan wong Asure muah 
uli tetegenan-tetegenan ane kapetegenang 
teken ia. 28 Keto rencanan Ulune buat gumine, 
tur liman Ulune suba kamengang buat ngukum 
bangsa-bangsane.” 2? Ida Sang Hyang Widi Wasa 
Sane Maha Kuasa sampun ngamastiang pacang 
ngamargiang paindikan puniki. Ida sampun 
ngamengang tangan Idane buat nyisipang, tur 
nenten wenten anak sane mrasidayang nyadelin 
Ida. 


Ida Sang Hyang Widi Wasa pacang 
nyirnayang wong Pilistine 


28 Puniki sabda sane sampun kawarahang ring 
taun sedan Ida Sang Prabu Ahas. 

29 Ih rakyat Pilistin, pentonge sane kanggen 
nglempag ragane sampun elung, nanging durung 
patut ragane masuka rena. Yening wenten ula 
padem, wenten ula sane sandian pacang rauh 
ngentosin ulane punika. Taluh ulane pacang 
nglekadang naga sane uning makeber. 3? Ida 
Sang Hyang Widi Wasa pacang dados pangangon 
parakaulan Idane sane tiwas-tiwas tur pacang 
nglugrain ipun muponin urip saha sutrepti. 
Nanging Ida pacang ngrauhang sayah ageng 
marep ring ragane, ih wong Pilistin, tur sayahe 
punika nenten pacang manggayang ragane 
kantun urip. 

31 Gelur-gelur miwah jerit-jeritja nunas tulung, 
ih sakancan kota-kota Pilistine! Pada ajerihja 
sareng sami! Lepukan abune sampun malepuk 
rauh saking kaler. Punika pasukan wadua bala 
sane nenten naenin ajerih. 

32 Sapunapike jaga antuk tiang masaur ring 
parautusane sane ngrauhin tiang saking Pilistin? 
Tiang jaga nuturang ring ipun mungguing Ida 
Sang Hyang Widi Wasa sampun ngwangun 
Sion, samaliha parakaulan Idane sane nandang 
sangsara pacang molih sutrepti irika. 

Ida Sang Hyang Widi Wasa pacang 
nyirnayang jagat Moabe 


15 1 Puniki sabda ngeniang indik jagat 
Moabe. Kota Ar miwah kota Kire 
kasirnayang sajeroning awengi, tur panegara 
Moabe dados suung mangmung. ? Rakyate 

ring Dibon pada munggah ka bukite nangis 

ring palinggihe sane suci. Rakyate ring Moab 
pada masesambatan sajeroning kaduhkitan 
mangenang kota-kotane ring Nebo miwah ring 
Medeba. Ipun sampun pada ngundul sirah miwah 
jenggotnyane makacihna kaduhkitannyane. 

3 Rakyate sane ring margi-margine sami pada 
nganggen pangangge kaduhkitan, tur ring 
alun-alun miwah ring neb-neb umahe ngeling 
masesambatan. 4 Anake sane ring Hesbon miwah 
ring Eleale pada ngeling gerong-gerong, tur 
lingnyane kapiragi ngantos rauh ring Yahas. 
Parawadua balane taler pada jejeh ngetor, tur 
kawanenanipune sampun ical. ? Manah tiange 
sakit mangelingin jagat Moabe. Rakyate sampun 
pada kapilayu ngungsi ka kota Soar miwah ka 
Eglat-Selisia. Apahan wenten sane munggah ring 
margine ka Luhit, ipun mamargi sambilang ipun 
ngeling. Apahan kapilayu ngluputang dewek ka 
Horonaim sambilang ipun ngeling gerong-gerong. 
6 Tlabah-tlabahe sane ring Nimrim sampun 

tuh, padange sane ring sisin tlabahe punika 
sampun layu, tur tan wenten sane kantun 
gadang. ' Rakyate sami pada nglintang ring 
Tukad Haarabim. Ipun mamanah jaga ngluputang 
dewek miwah arta branannyane. 8 Ring sakancan 
wates panegara Moabe kapiragi suaran ling. 
Suaran lingnyane kapiragi ngantos rauh ka kota 
Eglaim miwah rauh ka Beer-Elim. ? Toyan tukade 
ring kota Dibon sampun barak antuk getih, 

tur Ida Sang Hyang Widi Wasa kantun madue 
satunggaling pakewuh sane abotan malih pabuat 
anake irika. Inggih punika pacang wenten jagal 
sane pacang ngamademang sakancan anake sane 
kantun ring Moab. 


Indik panegara Moab sane tan 
prasida malih katulungan 


1 Saking kota Sela sane ring tegal 
16 melakange, wong Moabe ngirim godel 
biri-biri asiki makadados aturan pabuat sang sane 
mrentah ring Yerusalem. 2 Ipun nyantosang ring 
tepin Tukad Arnone, tur mamargi mrika-mriki tan 
wenten tetujonipun, sakadi paksine sane kulah 
saking sebunnyane. 

3 [pun mabaos ring rakyate ring Yehuda, 
sapuniki: “Icenja tiang tetimbangan tur nikainja 
tiang napi sane patut laksanayang tiang. 
Sayubinja tiang sakadi wit tarune sane naonin 

rikala panes bajeg suryane, tur banggayangja 
tiang mateduh ring sor ragane. Tiang puniki 
pangungsi. Singidangja tiang mangda nenten 
wenten anak mrasidayang manggihin tiang. 

4 Icenja tiang masayuban ring panegaran ragane. 
Sayubinja tiang saking anake sane mamanah 
nyirnayang tiang.” 

(Sang nabi ngandika sapuniki: “Panindesan 
miwah bencanane pacang wusan, tur anake sane 
nguugang jagate jaga makaon. ? Raris sinalih 
tunggal saking katurunan Ida Sang Prabu Daud 
pacang jumeneng ratu, tur ida pacang nitah 
rakyate antuk kasatiaan miwah tresna asih. Ida 
gelis-gelis jaga ngamargiang paindikan sane 
patut, tur ida ngaksi mungguing kadilan tansah 
kamargiang.”) 

6 Rakyat Yehudane raris mabaos sapuniki: 
“Tiang sampun miragi indik kasumbungan 
wong Moabe. Tiang taler miragi mungguing 
ipun punika mrekak tur sumbung, nanging 
sesumbarnyane punika puyung.” 

7Wong Moabe pacang ngeling ulihan ipun 
nandang kakewuhan. Ipun sami pacang ngeling 
rikala ipun eling ring dedaarannyane sane 
becik-becik sane biasa tunasipun ring kota 
Kir-Heres. Irika ipun pacang putus asa. 3 Pabianan 
sane nampek ring Hesbon miwah pabianan 
anggur sane ring Sibma sampun kasirnayang, 

inggih punika abian anggur sane wohnyane 
kaperes buat ngawinang pamrentah bangsane 
pada mapunyah-punyahan. Wit anggur punika 
naenin malipah kantos rauh ring kota Yaeser tur 
malipah nganginang rauh ka tegal melakange, 
malipah ngauhang rauh ka tepin Segara Matine. 
9 Sane mangkin tiang mangelingin abian anggur 
Sibmane sakadi tiang mangelingin Yaeser. 

Yeh matan tiange ngetel mangenang Hesbon 
miwah Eleale, duaning irika nenten wenten 
masan ngampung sane ngawinang rakyate irika 
pada liang. 19 Sane mangkin nenten wenten 
anak marasa liang ring tanahe sane subur. 

Tan wenten anak sane makuukan wiadin 
makidung ring pabianan anggure. Nenten 
wenten malih anak sane meres anggur. Suaran 
anake maliang-liang sampun wusan. 1! Tiang 
sedih masesambatan pabuat Moab, tur sebet 
mangenang Kir-Heres. 12 Wong Moabe punika 
pada luas ka gunungnyane sane suci miwah 

ka purannyane buat ngastawa, nanging indike 
punika pacang tan maguna pabuat ipun. 

13 Kadi asapunika pangandikan Ida Sang Hyang 
Widi Wasa ngeniang indik Moab ring masa sane 
sampun langkung. 14 Tur sane mangkin Ida Sang 
Hyang Widi Wasa ngandika sapuniki: “Buin telung 
tiban kaluihan Moabe lakar sirna. Yadiastu ditu 

liu ada rakyat nanging tuah abedik ane lakar nu 
idup, tur ia lakar tan padaya.” 


Ida Sang Hyang Widi Wasa pacang 
nyisipang jagat Siria miwah jagat Israele 


17 1 Ida Sang Hyang Widi Wasa ngandika 
sapuniki: “Damsike tusingja nu lakar 
dadi kota. Ia lakar dadi dugdugan uug-uugan. 
2 Kota-kota Siriane suung salawas-lawasne. 
Kota-kotane ento lakar dadi tegal pangonan 
biri-biri muah sampi, tur tuara ada ane lakar 
ngulah ia uli ditu. 3 Wong Israele lakar tan padaya, 
tur Damsike lakar kelangan kamerdekaannyane. 
Wong Siriane ane nu idup lakar rumasa kimud 
patuh buka wong Israele. Ulun Sang Hyang Widi 
Wasa Ane Maha Kuasa suba masabda buka keto.” 
4 Ida Sang Hyang Widi Wasa ngandika sapuniki: 
“Suba teka masanne kagungan Israele lakar 
surud, tur kasugihannyane lakar kasilurin baan 
kamlaratan. ? Israel lakar buka tegale ane 
gandumnyane suba kanyi, tur ia kaenengang 
buka tegale ane di Lebak Repaime dikalane ia 
suba katelahang pamuponnyane. ? Tuah abedik 
gati rakyate ane lakar nu idup, tur Israel lakar 
buka punyan saitune ane buahne suba kalap, 
nu tuah abesik dadua ane di muncukne, wiadin 
ada langah-langah di carangne ane sibeten. Ulun 

Sang Hyang Widi Wasa, Widin Israele ane suba 
ngandika buka keto.” 

7 Yening panemayane punika rauh, rakyate 
pacang mawali nunas ica ring Ida Sang Sane 
Ngardi ipun, inggih punika Widin Israele sane 
suci. 3 Ipun tan pacang malih ngandelang 
pamorboran aturan sane karyanin ipun 
antuk limanipune newek, wiadin pracaya ring 
arcannyane sane dados palawatan Dewi Asera 
miwah ring genahipune ngaturang pasepan 
menyan. 

9 Yening panemayane punika rauh, kota-kota 
sane pertahanannyane kukuh pacang sepi 
tur uug maglaturan kakalahin malaib sakadi 
kota-kotan wong Hewi lan kotan wong Amorine 
kakalahin rikala ipun malaib saking arepan wong 
Israele. 

10 Ih Israel, semeton sampun lali ring Ida Sang 
Hyang Widi Wasa sane ngrahayuang semeton 
miwah sane dados pasayuban semetone sane 
kukuh bakuh. Semeton sampun ngentosin 
Ida, tur semeton makarya taman sane suci 
buat mabakti ring dewa-dewa sunantarane. 

11 Yadianja ipun tumbuh tur masekar rikala 
semeton nandur ipun pasemengan, nanging 
tetep semeton nenten pacang ngalap wohnyane. 
Irika wantah pacang wenten kakewuhan miwah 
pinakit sane tan prasida kasegerang. 

Meseh parabangsane kakaonang 


12 Bangsane sane kuat sami pada uyut waluya 
sakadi kerugan segarane, tan bina sakadi suaran 
ombak-ombake sane ageng pisan. 13 Bangsa- 
bangsane pada mangseh tan bina sakadi ombak, 
nanging Ida Sang Hyang Widi Wasa nglemekin 
ipun tur ipun pada makirig kapilayu, sakadi 
buk ring sampih bukite, sakadi gumpange ring 
masan angine sane nglinus. 14 Rikala sore ipun 
ngawinang bencana, nanging yen semengan ipun 
ical. Kadi asapunika kawentenanipun anake sane 
ngrampas gumin iragane. 


Ida Sang Hyang Widi Wasa jaga 
ngukum panegara Sudane 


18 1 Ring selat tukad-tukade ring panegara 
Sudan wenten satunggiling panegara. 
Ring panegarane punika wenten suaran kampid- 
kampid sane ngrebet. 2Saking panegarane 
punika paradutane pada malayar ring Tukad Nile 
nganggen perahu-perahu sane kakardi antuk 
tiing. Ih parautusan-utusan sane sura dira pada 
mawalija. Rauhangja gatrane ring panegaran 
ragane sane kabelatin antuk tukad-tukad, ring 
bangsan ragane sane siteng tur kuat, ring 
bangsan ragane sane jejelegnyane tegeh-tegeh 

tur kulitnyane alus-alus, sane kajerihin antuk 
sadaging jagate makasami. 

3 Pirengangja ih sawatek sane urip ring jagate. 
Tlektekangja benderane sane makadados tanda 
sane kajujukang ring muncuk-muncuk gununge! 
Pirengangja suaran trompete. “Ida Sang Hyang 
Widi Wasa masabda ring tiang sapuniki: “Ulun 
lakar nredes pesan macingak uli suargan, waluya 
buka ulungan damuhe di masan manyine muah 
makebiar buka cayan suryane di masan tengai 
tepete. ? Satonden masanne ngalap buah 
anggur, dimasan bungane makejang aas, tur 
buah anggure suba wayah, ditu musuhe lakar 
ngenyagang bangsa Sudane aji aluh pesan, 
satmaka buka tiuke ngetep carang anggure. 

6 Bangken wadua balannyane lakar makutang 
buat kedis-kedis muah buron-buron alasane. Di 
masan panese soroh kedise ane lakar ngamah 
ia, tur dimasan dingine soroh buron alasane ane 
ngamah ia.” 

7 Jaga rauh masanipun rikala Ida Sang Hyang 
Widi Wasa Sane Maha Kuasa jaga ledang nampi 
aturan saking panegarane sane kabelatin antuk 
tukade punika, saking bangsane sane siteng tur 
kuat, sane jejelegnyane ganggas tur kulitnyane 
alus-alus, sane kajerihin antuk sadaging jagate 
makasami. Ipun pacang rauh ka Gunung Sion, 

ring genah anake nyungsung Ida Sang Hyang Widi 
Wasa Sane Maha Kuasa. 


Ida Sang Hyang Widi Wasa 
pacang ngukum jagat Mesire 


19 1 Puniki sabda sane katumplekang 
pabuat bangsa Mesire. Ida Sang Hyang 
Widi Wasa pacang rauh ka Mesir nglinggihin 
mega-mega gancang pisan. Arca-arcan wong 
Mesire sami pada ngetor ring ajeng Idane, 
samaliha kawanenan wong Mesire sampun ical. 
2 Ida Sang Hyang Widi Wasa ngandika sapuniki: 
“Ulun lakar ngadukang wong Mesire apang ia 
maperang ngajak nyamanne kanti nyamanne 
mabalik nglawan nyamanne, tur pisaga nglawan 
pisagannyane, kotane ane abesik lakar nglawan 
kota ane lenan, tur pararatunne lakar saling siatin 
buat ngrebut kakuasan. 3 Ulun lakar ngadukang 
rencanan wong Mesire tur ngusakang tingkah 
solahnyane. Ia lakar mapinunas teken balian 
tenunge muah teken roh-roh anake ane suba 
mati. 4 Ulun lakar nyerahang wong Mesire ento 
sig anake ane mambek wirosa, nah ento teken 
rajane ane nyapa kadi aku buat lakar mrentah ia. 
Ulun Sang Hyang Widi Wasa Ane Maha Kuasa, 
ane suba ngandika buka keto.” 

> Toyan Tukad Nile pacang nyat, tur tukade 
punika jaga dados daken tur tuh. ? Rikala 

tukade punika sayan tuh, tlabah-tlabahnyane 
pacang mabo bengu, tur wit glagah lan padange 
pacang pada layu. ' Tur saluiring tetanduran ring 
sapanjang tepin Tukad Nile punika pacang tuh tur 
ampehang angin. 8 Sawatek anake sane pangupa 
jiwannyane malantaran ngrereh ulam ring Tukad 
Nile pacang ngeling masesambatan. Pancing lan 
jaringnyane pacang nenten maguna. ? Anake 
sane makarya pangangge antuk kain lenen 
pacang nandang kimud. 10 Tukang tunun miwah 
tukang-tukange pacang pada sedih kaduhkitan. 
11 Parapamimpin kota Soane sami pada 
nambet-nambet! Parawicaksanane ring Mesir 
pada ngicen pitutur sane belog! Sapunapike jaga 
antuk ipun matur ring sang prabu, mungguing 
sane riin ipun punika katurunan parawiku miwah 
pararatu? 12 Ih ratun wong Mesire, ring dijake 
juru pitutur idewane sane pradnyan punika? 
Menawi dane mrasidayang ngaturang ring 
idewa indik rencanan Ida Sang Hyang Widi Wasa 
Sane Maha Kuasa marep ring jagat Mesire. 
13 Parapamimpin wong Soane lan wong Mempise 
sami pada nambet, ipun maosang dewekipune 
dados pamimpin bangsane punika, nanging 
ipun ngawinang bangsane punika kasasar. 14 Ida 
Sang Hyang Widi Wasa sampun ngawinang ipun 
ngwedalang tutur sane ngawinang bingung. 
Pamuputipun wong Mesire raris ngardi saluiring 

paindikan sane iwang tur srayang-sruyung 
sakadi anake punyah sane medemin utahnyane 
niri. 1? Ring Mesir nenten wenten anak sane 
mrasidayang mapitulung yadiastu sugih wiadin 
tiwas, anak kabinawa wiadin tan kabinawa. 


Wong Mesire pacang nyungsung 
Ida Sang Hyang Widi Wasa 


16 Pacang rauh panemayannyane, wong Mesire 
pacang gelip sakadi anake istri. Ipun pacang 
ngetor santukan ajerih rikalaning ipun ngeton 
Ida Sang Hyang Widi Wasa Sane Maha Kuasa 
ngamengang tangan Idane buat nyisipang ipun. 
17 Wong Mesire pacang ajerih ring wong Yehuda 
nyabran ipun eling ring nasib sane sampun 
kacawisang antuk Ida Sang Hyang Widi Wasa 
Sane Maha Kuasa pabuat ipun. 

18 Yening panemayannyane punika sampun 
rauh, pacang wenten kota lelima ring Mesir sane 
mabaos nganggen basa Ibrani. Jadmane irika 
pacang masumpah masrana nyambat parab 
Ida Sang Hyang Widi Wasa Sane Maha Kuasa. 
Salah tunggal kotane punika pacang kawastanin 
Ir-Heres. 

19 Yening panemayannyane sampun rauh, ring 
panegara Mesir pacang wenten satunggaling 
pamorboran aturan pabuat Ida Sang Hyang Widi 
Wasa miwah satunggaling tugu sane katurang 

ring Ida buat dados pangeling-eling ring wates 
panegara Mesire. 20 Pamorboran aturan lan 
tugune punika makadados cihnan Ida Sang Hyang 
Widi Wasa Sane Maha Kuasa wenten malingga 
ring Mesir rikalaning rakyate irika katindes 

tur masesambatan nunas ica ring Ida Sang 
Hyang Widi Wasa buat nunas pitulungan. Ida 
pacang ngutus satunggaling anak sane pacang 
ngluputang ipun. 2! Ida Sang Hyang Widi Wasa 
pacang makantenang ragan Idane ring wong 
Mesire tur sapangrarisipun wong Mesire pacang 
ngangkenin tur nyungsung Ida. Ipun pacang 
ngaturang aturan-aturan miwah bantennyane 
ring Ida. Ipun sareng sami masumpah saking 
nekeng ati ring Ida, tur nglaksanayang sane 
sampun sumpahang ipun punika. 22 Ida Sang 
Hyang Widi Wasa pacang nyisipang wong 
Mesire, nanging sasampune punika Ida pacang 
ngwarasang ipun malih. Ipun pacang mawali 
ring ayun Idane tur Ida pacang mirengang 
pangastawannyane saha nyegerang ipun. 

23 Yening panemayannyane punika sampun 
rauh, irika jaga wenten margi ageng saking Mesir 
rauh ka Asur. Rakyat panegarane kekalih punika, 
pacang mamargi bolak-balik saking panegarane 
sane asiki ka panegarane sane tiosan, tur 
bangsane kekalih punika pacang mabakti 
sareng-sareng. 24 Yening panemayane punika 


NABI YESAYA 19.25-20.4 2904 


rauh, wong Israele pacang madue linggih pateh 
ring wong Mesir miwah Asure tur bangsane 
tetiga punika pacang dados merta pabuat 
bangsa-bangsane sami ring mrecapada. 22 Ida 
Sang Hyang Widi Wasa Sane Maha Kuasa pacang 
ngamertanin ipun, sarwi ngandika asapuniki: 
“Ulun lakar ngamertanin kita, ih Mesir kaulan 
Ulune muah kita Asur ane kardi Ulun muah kita 
Israel kaula seselikan Ulune.” 


Nabi Yesaya malugas makadados ciri sipta jati 


1 Malantaran titah Ida Sang Prabu Sargon, 
20 ratune ring Asur, senapatin wadua bala 
Asure ngebug kota Asdod kotan wong Pilistine. 
2 Tigang taun sadereng punika, Ida Sang Hyang 
Widi Wasa sampun masabda ring Dane Yesaya 
okan Dane Amos, mangda dane ngelus sandal 
miwah pangangge kaduhkitan danene sane 
daweg punika sedek anggen dane. Dane raris 
sairing tur mamargi milehan malugas saha 
nenten ngangge sandal. ? Sasampun kota Asdode 
kakaonang, Ida Sang Hyang Widi Wasa masabda 
sapuniki: “Yesaya parekan Ulune, ia majalan 
milehan malalung tur tuara nganggon sandal, 
telung taun makelonne. Ene makadadi ciri sipta 
jati unduk ane lakar nibenin gumi Mesir muah 
Sudane. “ Sang Prabu Asure lakar ngejuk tawanan 
ane suba tawana uli gumine makadadua ento 

saha malalung. Tua bajang lakar pada majalan 
tan pasandal tur malalung kantos jitnyane pada 
ngenah tur ngawinang kimud buat wong Mesire. 
3 Anake ane kapiandel teken wong Sudan muah 
ane nyumbungang wong Mesire lakar telah 
pepinehne tur pangajap-ajapnyane lakar buyar. 
6 Yening panemayane ento suba teka, rakyate 
ane nongos di pasisin gumi Pilistine lakar ngucap 
kene: “Ih tingalinja apa ane nibenin bangsane ane 
andelang iraga buat nyayubin iraga marep teken 
raja Asure. Kenkenang jani baan ngluputang 
deweke? ” 


Wahyu indik kaonipun panegara Babele 


2 1 1 Puniki sabda ngeniang indik panegara 
Babele. Sakadi angin nglinus sane 

mampeh ring tegal melakange, kadi asapunika 
bencanane jaga rauh saking satunggaling 
panegara sane kalintang angkara murka. ? Tiang 
sampun ngeton wahyu indik kawirosan, inggih 
punika wahyu indik penghianatan miwah indik 
karusakan. Wadua balan bangsa Elame rauh 
magegebug. Wadua balan wong Madaene 
sampun ngiter kota-kotane. Ida Sang Hyang Widi 
Wasa pacang muputang sangsara sane kawinang 
antuk wong Babele. 

3 Paindikan sane ton miwah piragi tiang 
sajeroning wahyu punika sampun ngawinang 

tiang karesresan tur nandang pinakit, inggih 
punika sakit sakadi anak istri sane jaga 
ngembasang rare. “ Tendas tiange uyeng- 
uyengan, tur tiang jejeh ngetor kabatek antuk 
ajerih tan kadi-kadi. Tiang ngajap-ajap pisan 
mangda wengine gelis rauh, nanging wengine 
punika wantah makta kakewehan kewanten. 

3 Sajeroning wahyune punika wenten papestan 
sane sampun cumawis. Permadanine sampun 
makebat buat genah tamiune malinggih. 
Paratamiune sampun pada majengan miwah 
mainum-inuman. Tan pararapan raris wenten 
prentah masuara sapuniki: “Ih parasenapati, 
sayagaangja tamiang ragane!” 

6 Irika Ida Sang Hyang Widi Wasa raris ngandika 
ring tiang sapuniki: “Kemaja adaang pajagaan, 
tur tunden ia nglapurang unduk ane tepukina. 

7 Yening ia nepukin anak teka mai negakin jaran 
makembar-kembaran, tur anak muani pada 
negakin keledae muah unta, pajagaane patut 
nlektekang pesan anake ane teka ento.” 

8 Pajagaane punika tumuli matur sapuniki: “Duh 
pamekele, tiang sampun majaga ring genah 
pajagaan tiange rahina miwah wengi.” 

9 Tan dumade jeg rauh jadma nunggang kuda, 
makembar-kembaran sareng kalih sareng kalih. 
Ipajagaan tumuli makta orti asapuniki: “Panegara 
Babele sampun kaon! Sawatek arca-arcannyane 

sane sungsung ipun sami sampun mabrarakan 
ring tanahe.” 

10 ih Israel bangsan tiange, semeton sampun 
katigtig sakadi padi, nanging sane mangkin tiang 
ngrauhang ring semeton, orti sane ngliangin sane 
sampun piragi tiang saking Ida Sang Hyang Widi 
Wasa Sane Maha Kuasa, Widin Israele. 


Sabda ngeniang indik bangsa Edome 


11 Puniki sabda ngeniang indik bangsa Edome. 
Wenten satunggaling anak saking Edom 
majeritan ring tiang sapuniki baosnyane: “Ih jero 
sang magebagan, malih makapidanke suenipun 
petenge puniki jaga ical? Nikayangja ring tiang, 
malih pidanke paindikan puniki jaga wusan?” 

12 Tiang tumuli masaur sapuniki: “Semengane 
sampun rauh, nanging wengine pacang rauh 
malih. Yening ragane makayunan mataken malih, 
rarisangja rauh mataken malih.” 


Sabda ngeniang indik bangsa Arabe 


13 Puniki sabda ngeniang indik bangsa Arabe. Ih 
jero, rakyat Dedan, parapangalu sane nyujukang 
kemah ring tegal melakange ring Arab, **icenja 
toya anake sane rauh ring ragane. Ih jero rakyat 
sane magenah ring panegara Tema, icenja anake 
sane rarud punika ajengan, 1? santukan ipun 
pada malaib buat ngluputang dewek saking 

pedang sane sampun sayaga jaga ngamademang 
ipun miwah saking panahe sane sampun sayaga 
katiwakang miwah saking sawateking bebaya 
perange. 

16 ida Sang Hyang Widi Wasa raris masabda ring 
tiang sapuniki: “Sajeroning atiban ene kaluihan 
bangsa Kedare lakar kasurudang. 1” Juru panahe 
ento anak ane paling wanena di Kedar, nanging 
tuah abedik pesan ane lakar enu idup. Ulun 
Sang Hyang Widi Wasa, Widin Israele ane suba 
ngandika buka keto.” 


Sabda ngeniang indik kota Yerusaleme 


22 1 Puniki sabda ngeniang indik Lebak 
Wahyune. Napike sane sampun 

kasidan? Napi awinannya rakyat kotane 

punika ngwentenang upacara ring raab-raab 
umahipune? 2 Kotane makasami iur tur uyut 
mabiayuhan. Semeton-semeton ragane sane 
padem ring payudan punika boyaja padem 
malantaran ipun mayuda. 2 Parapamimpin ragane 
pada jerih kapilayu tur sampun kejuk sedereng 
ipun niwakang panah angan asiki. 4 Sane 
mangkin banggayangja tiang ngeling kaduhkitan 
padewekan buat mangenang bangsan tiange 
sane padem punika. Sampunangja ngindayang 
nglipur tiang. ? Puniki masan inguh, kaon miwah 
bingung ring Lebak Wahyune, tur Ida Sang Hyang 

Widi Wasa Sane Maha Luur miwah Sane Maha 
Kuasa sampun ngardi indike punika ring iraga. 
Tembok kotan iragane sampun kuugang, tur 
jeritan anake katulung-tulung matangguran ring 
selag-selagan bukite. 

6 Prajurite saking panegara Elam rauh 
nunggang kuda, ngagem sanjata panah lan 
gandewa. Paraprajurite saking panegara Kir pada 
sayaga ngagem tamengnyane. ' Lebak-lebak 
Yehudane sane gemuh sami bek antuk kreta 
perang. Prajurite sane nunggang kuda sami 
pada ngambiar ring ajeng gapuran kota 
Yerusaleme. 3 Pertahanan Yehudane sami 
nyag. Yen paindikane punika sampun kasidan, 
ragane pacang nyagerang sanjata saking 
gudang sanjatane sane mawasta: “Gedong 
Wanadri”. ? Ragane manggihin genah-genah 
tembok-tembok kota Yerusaleme sane perlu 
kabecikang. Ragane nureksain umah-umahe ring 
Yerusalem sami, tur nguug makudang-kudang 
umah mangda polih batu buat ngamecikang 
tembok-tembok kotane. Mangdane wenten 
genah panyimpenan toya, 10 (22:9) 11 ragane jaga 
ngwangun satunggaling tlaga ring tengah kotane 
buat ngembahang toya saking tlagane sane tua. 
Nanging ragane nenten lingu ring Ida Sang Hyang 
Widi Wasa sane ngrencanayang indike punika 

saking nguni tur sane ngawinang indike punika 
dados kadi asapuniki. 

12 'da Sang Hyang Widi Wasa Sane Maha Luur 
miwah Sane Maha Kuasa sampun ngandikayang 
ragane mangda nangis tur masesambatan 
miwah ngundul sirah ragane tur ngangge 
pangangge kaduhkitan. 13 Nanging ragane 
ica tur marerainan. Ragane nampah biri-biri 
miwah sampi buat kajengang, tur nginum 
anggur. Ragane mabaos sapuniki: “Jalanja iraga 
mangan-nginum, buin mani iraga lakar mati.” 

14 ida Sang Hyang Widi Wasa Sane Maha Luur 
miwah Sane Maha Kuasa ngraga sane ngandika 
ring tiang sapuniki: “Kajaatannyane tusing taen 
lakar kampurayang sanunne ia idup. Ulun Ida 
Sang Hyang Widi Wasa Ane Maha Luur muah 
Ane Maha Kuasa ane suba ngandika buka keto.” 


Pakeling pabuat Dane Sebna 


15 Ida Sang Hyang Widi Wasa Sane Maha 
Luur miwah Sane Maha Kuasa ngandikayang 
tiang ngrauhin Dane Sebna, sane ngenterang 
kulawargan purine, tur matur ring dane 
asapuniki: 1? “Sapasirake sengguh semeton 
ragan semetone? Napike wewenang semetone 
makarya gua buat mendem sawan semetone 
ring sampih bukit kaange? 17 Menawita semeton 
rumasa dados anak penting. Nanging Ida Sang 

Hyang Widi Wasa pacang ngambil tur nyabatang 
semeton. 18 Ida pacang ngambil semeton sakadi 
bola tur nyabatang semeton ring tegale sane 
linggah. Irika semeton pacang seda ring samping 
kretane sane sumbungang semeton. Semeton 
kimud ring kulawargan pamekel semetone. 

19 Ida Sang Hyang Widi Wasa pacang ngisidang 
semeton saking kantor semetone, tur nyurudang 
semeton saking pangkat semetone sane mulya.” 

20 ida Sang Hyang Widi Wasa ngandika ring 
Dane Sebna sapuniki: “Yen paundukane ento 
kasidan, Ulun lakar ngutus Elyakim parekan 
Ulune pianak Hilkiane. 21 Ulun lakar nyalukang 
jubah jabatan kitane sig iane tur nyerahang 
teken ia saluiring kakuasan kitane. Ia lakar dadi 
satmaka bapa buat rakyat Yerusalem muah 
Yehudane. 22 Ulun lakar ngicen ia kakuasan ane 
cukup di sor ida sang prabu katurunan Daude. la 
ane ngawiwenangang ditu. Yen ia mukak, nyen 
ko tuara nyidayang ngubetang, tur yen ia ane 
ngubetang, tuara ada anak ane nyidayang mukak. 
23 Ulun lakar ngamanggehang tegaknyane buka 
laite, tur ia lakar makadadi sumber kamulian 
buat kulawargannyane makejang. 

24 Nanging panyamaan muah tetanggungane 
lakar dadi tetegenannyane. Ia ajaka makejang 
ento lakar gumantung teken ia buka panci muah 
payuke magantung di pangantungane. 22 Yen 

unduke ento kasidan, pangantungan ane suba 
tekek kapasang ento lakar keles tur ulung, tur 
ento makadadi pamragat saananing ane suba 
magantung ditu.” Ida Sang Hyang Widi Wasa 
sampun ngandika kadi asapunika. 


Sabda ngeniang indik kota Tirus miwah Sidone 


1 Puniki sabda sane ngeniang indik 
23 kota Tiruse. Ih parabendega sane 
medal ka segarane nangisja malantaran 
kaduhkitan. Palabuhane sane ring Tirus 
sampun uug maglaturan. Umah-umah miwah 
palabuhannyane sampun pada uug. Rikala 
kapal-kapal ragane mawali saking Siprus ragane 
mireng gatra. * Pada nangisja ih sudagar-sudagare 
ring Sidon. Ragane ngutus anak, 3 nglintangin 
segara buat numbas wiadin ngadol gandum sane 
tumbuh ring Mesir, tur madedagangan marep 
ring bangsa-bangsane sami. 

4 Kota Sidon, ragane sampun keni kimud! Segara 
miwah samudrane sane ageng tur dalem nenten 
nyak ngangkenin ragane, tur mabaos asapuniki: 
“Tiang tuara taen ngelah pianak. Tiang tusing 
taen ngedenang pianak muani wiadin luh.” 

5 Wong Mesire taler pacang tengkejut tur 
ngetor rikalane ipun miragi indik kota Tiruse 
sampun kasirnayang. 

6 Nangisja malantaran kaduhkitan ih wong 
Tirus. Indayangja ngluputang dewek ka Sepanyol. 
7 Nyidayangke kota Tiruse puniki masuka 
rena, sakadi sane sampun-sampun? Punapike 
puniki kota sane ngutus anak nglintangin 
segara buat ngrereh genah magumana irika? 

8 Sapasirake sane sampun ngawinang indike 
puniki nibenin kota Tiruse, kota kaprabon sane 
sudagar-sudagarnyane soroh pangeran sane 
pinih luih-luih ring jagate? ? Ida Sang Hyang Widi 
Wasa Sane Maha Kuasa sane ngrencanayang 
indike punika. Ida ngrencanayang indike punika 
buat muputang kasumbungan sane sampun kardi 
ipun tur ngawinang kimud jadmane sane ajiang 
ipun. 

10 Garapja tegale ih anak sane magumana ring 
Sepanyol, santukan ragane nenten kari maderbe 
palabuhan. !! Ida Sang Hyang Widi Wasa sampun 
ngamengang tangan Idane ring duur segarane 
tur nguugang kaprabon-kaprabone. Ida sampun 
mrentahang mangda pusat perdagangan kota 
Punisiane kuugang. 12 Ih kota Sidon, kasukan 
ragane sampun puput, tur rakyat ragane 
katindes. Yadiastun ipun ngluputang dewek ka 
Siprus, nanging ipun taler pacang nenten nemu 
rahayu. 

13 (Punika wong Babel boyaja Asur, sane 
nglebang sato alasane sane nyerbu kota 

Tiruse. Wong Babele punika sane ngwangun 
menara-menara buat ngurung kotane. Ipun 
nguug benteng-benteng kota Tiruse, tur nilar 
kotane punika uug maglaturan.) 

14 Nangisja malantaran kaduhkitan, ih 
parabendega sane ring segarane! Kotane sane 
andelang ragane sampun uug. 

15 Jaga wenten masanipun kota Tiruse pacang 
kalaliang sajeroning pitung dasa taun, asah 
ring yusan ida sang prabu. Yening taun-taun 
punika sampun lintang, kota Tiruse pacang 
sakadi sundele ring kakidungane kadi asapuniki: 
16 “Jemakja kecapine tur ilehinja kotane, ragane 
sundel sane sampun tan kalinguang. Nabuh tur 
kidungangja kakidungan malih, mangda anake 
lanang-lanang malih pada rauh.” 

17 Yening pitung dasa taun punika sampun 
lintang, Ida Sang Hyang Widi Wasa pacang 
nglugrain kota Tiruse mawali ka geginannyane 
sane sampun-sampun tur ipun pacang 
masewaang deweknyane ring parakaprabon 
ring jagate. 18 Jinah pikolihnyane punika pacang 
dados aturan ring Ida Sang Hyang Widi Wasa. 
Ipun nenten pacang nyimpen jinahe punika, 
nanging anake sane mabakti ring Ida Sang 
Hyang Widi Wasa punika pacang ngunayang 
jinahipune anggena numbas ajeng-ajengan 
wiadin pangangge sane perluang ipun. 

Ida Sang Hyang Widi Wasa 
pacang ngukum jagate 


24 1 Ida Sang Hyang Widi Wasa pacang 
ngrusak jagate tur manggayang 
pretiwine punika suung mangmung. Ida 

pacang ngengsogang pretiwine punika tur 
mrarakang rakyatnyane. 2 Asing-asing anak 
pacang manggihin nasib sane pateh, inggih 
punika parapandita miwah rakyat biasa, parekan 
wiadin pamekel, sane numbas miwah sane 
ngadol, sane maselangang wiadin sane nyelang, 
sane sugih miwah sane tiwas. ? Pretiwine pacang 
uug maglaturan. Ida Sang Hyang Widi Wasa sane 
ngandika kadi asapunika, tur punika sinah pacang 
kalaksanayang. 

4 Pretiwine pacang tuh tur layu, jagate 
makasami sayan tan pabayu. Pretiwine miwah 
akasane pacang berek. ? Jadmane sampun 
ngrusak pretiwine malantaran antuk mamurug 
pidabdab Ida Sang Hyang Widi Wasa miwah 
lompang ring prajanjian sane kardi Ida buat 
salami-laminipun. ? Punika awinannya Ida Sang 
Hyang Widi Wasa sampun ngwarahang sumpah 
ring pretiwine. Jadmane patut ngemasin indik 
sane sampun kardi ipun. Wantah sayan akidik 
pisan sane prasida kantun urip. ' Tetanduran 
anggure layu, tur toyan anggure sayan kirang. 

Asing-asing anak sane sampun naenin masuka 
rena, sane mangkin ipun sedih. 8 Samaliha 
kaliangan suaran tetabuhane, inggih punika 
suaran rebab miwah suaran kendangnyane 
sampun sepi. ? Irika sampun nenten malih 
wenten kaliangan indik toyan anggur, tur tan 
wenten anak mrasidayang malih ngrasayang 
anggur. 10 Saananing sane wenten ring kota sami 
iur tur rakyate sami pada ngubetang jelanan 
umahnyane buat ngrahayuang deweknyane. 

11 Anake pada pakuuk ring margine, duaning 
irika nenten wenten anggur malih. Kaliangane 
sampun kaon buat salami-laminipun. Kaliangane 
punika sampun ical saking panegarane punika. 
12 Kotane sampun uug, tur gapurannyane taler 
sampun nyag ajur. 13 Paindikane sane kadi 
asapuniki sane pacang nibenin sawatek bangsane 
ring jagate sami. Paindikan sane kadi asapunika 
tan bina sakadi wusan masan ngampunge, rikala 
woh saitune sampun telas, tur masan ngalap 
woh anggur sampun wusan. 

14 Wenten anak sane makidung kabatek antuk 
liangnyane. Anake sane magenah bedauh, ipun 
pacang nyritayang indik kagungan Ida Sang Hyang 
Widi Wasa. 1° Tur anake sane magenah bedangin 
pacang muji ida. Anake sane magenah ring pasisi 
pacang muji Ida Sang Hyang Widi Wasa, Widin 
Israele. 1? Saking tepin jagate sane doh-doh tiang 

pacang miragi pujian sane muji Israel, makadados 
bangsa sane patut. Nanging pabuat tiang nenten 
wenten pangajap-ajap! Tiang jadma sane sampun 
kakutang. Penghianate terus menghianat, tur 
penghianatannyane sayan mangetang. 1” Ih jero 
sareng sami, pirengangja atur tiange. Jaga wenten 
paindikan sane ngresresin, bangbang miwah 
jeet sane nyantosang jerone. 18 Asing-asing anak 
sane nyidayang luput saking paindikan sane 
ngresresin, ipun pacang labuh ka bangbange, tur 
sane luput saking bangbange ipun pacang keni 
jeet. Sabeh sane bales pisan pacang tedun sakadi 
briokang saking langite, tur dasar-dasar pretiwine 
pacang magenjongan. 19 Pretiwine pacang 
engkag tur belah miwah belah masibakan. 

20 Pretiwine pacang srayang-sruyung sakadi 
anak punyah tur pacang ayag-oyog sakadi 
pondoke tempuh angin baret. Jagate pacang abot 
malantaran dosa-dosannyane. Ipun pacang bah 
nyeleati tur nenten pacang naenin eling malih. 

21 Pacang rauh masanipun Ida Sang Hyang Widi 
Wasa pacang nyisipang panguasa-panguasa 
sane baduur miwah sane ngwengku pretiwine. 
22 Ida Sang Hyang Widi Wasa pacang munduhang 
pararatune sareng sami sakadi narapidana 
ring tengah bangbange. Ida pacang ngancing 
pararatune punika ring pangkenge kantos 
rauh masannyane kasisipang. 28 Bulane pacang 

dados peteng, suryane pacang nenten malih 
masunaran, santukan Ida Sang Hyang Widi Wasa 
Sane Maha Kuasa pacang jumeneng nata. Ida 
pacang mrentah ring Yerusalem ring Gunung 
Sion, tur parapamimpin rakyate pacang ngeton 
kamulian Idane. 


Kidung puji-pujian 


1 Duh Ratu Sang Hyang Widi Wasa, 
25 Palungguh IRatu sane dados Widin 
titiange. Titiang pacang ngluihang Palungguh 
IRatu tur muji parab Palungguh IRatune. 
Palungguh IRatu sampun ngardi paindikan 
sane ngangobin. Palungguh IRatu sampun 
ngamargiang saha satia rencanan Palungguh 
IRatune sane sampun karencanayang duke nguni. 

2 Palungguh IRatu sampun ngubah kota-kotane 
dados uug-uugan, tur ngrusak benteng 
pertahanannyane. Puri-purine sane 
kawangun antuk meseh-meseh titiange 
sampun sirna salami-laminipun. 

3 Rakyat bangsane sane kuat pacang muji 
Palungguh IRatu. Palungguh IRatu pacang 
kajerihin ring kota-kotan bangsane sane 
angkara murka. 

4 Jadmane sane tiwas-tiwas miwah sane 
tan maderbe panulung sampun malaib 
ngungsi Palungguh IRatu, tur ipun sampun 

molih rahajeng rikalaning katempuh 
kakewehan. Palungguh IRatu sampun 
maicayang ring ipun pasayuban marep ring 
angin ribut tur nedunin ipun rikalaning 
panase mangentak-entak. Jadmane sane 
angkara murka magegebug waluya kadi 
angin ribut masan dingine, 

> waluya sakadi masan endange ring tanahe 
sane tuh. Nanging Palungguh IRatu, 
duh Ratu Sang Hyang Widi Wasa, IRatu 
sampun ngawinang meseh-meseh titiange 
bungkem. Palungguh IRatu sampun 
mungkem geluran jadmane sane wirosa 
punika waluya sakadi guleme nayuhin 
rahinane sane panes. 


Ida Sang Hyang Widi Wasa nyawisang pepestan 


6 Irika ring Gunung Sion, Ida Sang Hyang Widi 
Wasa Sane Maha Kuasa pacang nyawisang pesta 
pabuat bangsa-bangsane ring jagate sami, inggih 
punika pesta sane wibuh antuk ajeng-ajengan 
sane mawarni-warni miwah anggur sane pinih 
becik. 7 Irika tan pasamadona Ida pacang 
ngaonang gulem kasedihan sane sampun 
nekepin parabangsane. 8 Ida Sang Hyang Widi 
Wasa Sane Maha Luur pacang ngaonang sang 
pati buat salawas-lawasnya. Ida pacang ngusap 
yeh paningalane saking sawatek paningalan 

anake, tur ngaonang kanistan kaulan Idane sane 
taanang ipun ring sakuub jagate puniki. Ida Sang 
Hyang Widi Wasa ngraga sane sampun masabda 
kadi asapunika. 

9 Yen paindikane punika sampun kasidan, 
asing-asing jadmane pacang mabaos sapuniki: 
“Ida ane dadi Widin iragane! Iraga pracaya teken 
Ida, tur Ida suba ngrahayuang iraga. Ida ento Ida 
Sang Hyang Widi Wasa. Iraga andel teken Ida, 
tur ane jani iraga bagia muah girang sawireh Ida 
suba ngrahayuang iraga.” 


Ida Sang Hyang Widi Wasa 
jaga ngukum bangsa Moabe 


10 ida Sang Hyang Widi Wasa nyayubin Gunung 
Sione. Nanging rakyat bangsa Moabe pacang 
kajekjek, sakadi sumine kajekjek ring lulune. 

11 [pun pacang pada ngenjuhang limannyane 
sakadi ipun pacang ngalangi, nanging Ida Sang 
Hyang Widi Wasa pacang nganistayang ipun, tur 
limanipune pacang nyilem tan pabayu. 12 Ida 
pacang ngarusak tembok benteng bangsa Moabe 
sane tegeh-tegeh tur pacang kabrarakang ring 
abune. 

Ida Sang Hyang Widi Wasa pacang 
mapaica kamenangan ring kaulan Idane 


26 1 Jaga rauh masanipun rakyate pacang 
ngidungang kidunge puniki ring panegara 
Yehuda. 

Kotan iragane suba kuat. Ida Sang Hyang Widi 
Wasa ngraga ane melanin tembok-tembok 
kotane. 

2 Ampakangja gapuran kotane, tur depangja 
bangsane ane satia macelep, nah ento 
bangsane ane tansah mapakardi ayu. 

3 Duh Ratu Sang Hyang Widi Wasa, paicayangja 
dame sane sampurna ring anake sane 
teleb manahnyane saha kukuh tur pracaya 
ring Palungguh IRatu. 

4 Pracayaja ring Ida Sang Hyang Widi Wasa 
buat salami-laminipun, duaning Ida setata 
pacang nyayubin iraga. 

5 Ida sampun ngasorang anake sane sumbung. 
Ida nguugang kotannyane sane kuat, 
genahipune magumana, tur Ida nuludang 
temboknyane ka tanahe dados abu. 

6 Sane mangkin kotane punika kentasin antuk 
anake sane katindes tur kajekjek antuk 
buntutnyane. 

7 Duh Ratu Sang Hyang Widi Wasa, Palungguh 
IRatu ngardi margi sane gantar pabuat 

jadmane sane becik. Margine sane entasin 
ipun punika dangsah. 

8 Titiang ngiringang pakarsan Palungguh IRatu, 
samaliha sane ajap-ajap titiang wantah 
Palungguh IRatu. Sane edotang titiang 
wantah Palungguh IRatu ngraga. 

9 Rikala wengi titiang ngedotang Palungguh 
IRatu saking saguluking manah titiange. 
Taler rikala semeng titiang ngulati 
Palungguh IRatu antuk panelas bayu sabda 
idep titiange. Santukan rikala Palungguh 
IRatu nepasin mrecapada miwah jadmane 
punika, irika ipun pacang mlajah paindikan 
sane adil. 

10 Yadiastu Palungguh IRatu asih sueca ring 
jadmane sane jaat, nanging ipun nenten 
naenin mlajah nglaksanayang sane patut. 
Yadiastu iriki ring panegaran anake sane 
patut, ipun taler kantun ngardi iwang. Ipun 
tan nyak ngangkenin kagungan Palungguh 
IRatu. 

11 Meseh-meseh Palungguh IRatu nenten uning 
yening Palungguh IRatu pacang nyisipang 
ipun. Duh Ratu Sang Hyang Widi Wasa, 
banggayangja ipun nandang kimud tur 
nandang sangsara. Banggayang ipun keni 
pasisip sane sampun tiwakang Palungguh 
IRatu. Sinahangja ring ipun mungguing 

Palungguh IRatu kalintang asih sueca ring 
kaula druene. 

12 Duh Ratu Sang Hyang Widi Wasa, Palungguh 
IRatu pacang mapaica pamupon gemuh 
landuh ring titiang. Sakancan pikolih 
titiange punika wantah pakardin 
Palungguh IRatu. 

13 Duh Ratu Sang Hyang Widi Wasa, Widin 
titiange, titiang kaprentah antuk anak 
tiosan, nanging wantah Palungguh IRatu 
sane dados Widin titiange. 

14 Sane mangkin ipun sampun padem tur tan 
pacang urip malih, santukan Palungguh 
IRatu sampun nyisipang tur nyirnayang 
ipun, mawinan nenten wenten anak sane 
eling malih ring ipun. 

15 Duh Ratu Sang Hyang Widi Wasa, 
Palungguh IRatu sampun numbuhang 
bangsan titiange, tur malinggahin 
wewidanganipune sabilang tepi 
siringnyane, tur indike punika ngawinang 
Palungguh IRatu kaluihang. 

16 Duh Ratu Sang Hyang Widi Wasa, Palungguh 
IRatu nyisipang kaula druene, tur 
sajeroning kaduhkitannyane ipun 
ngastawa ring ayun Palungguh IRatu. 

17 Duh Ratu Sang Hyang Widi Wasa, Palungguh 
IRatu sampun ngawinang titiang ngeling 

gerong-gerong sakadi anake luh sane 
nyakit ngembasang rare. 

18 Titiang rumasa sakit tan kadi-kadi, nanging 
titiang nenten nglekadang punapa-punapi. 
Titiang sampun tan polih kamenangan 
pabuat panegaran titiange. Titiang nenten 
muputang karya punapa-punapi. 

19 Bangsan titiange sane sampun padem punika 
pacang urip malih. Bangkenipune pacang 
urip malih. Sane padem ring bangbange 
pacang bangun tur masuka rena. Sakadi 
damuhe sane macaya ngawinang 
mrecapadane seger, kadi asapunika Ida 
Sang Hyang Widi Wasa pacang malih 
nguripang anake sane sampun sue padem. 


Indik pangadilan miwah indik malih kabecikang 


20 ih bangsan tiange, kemaja pada mulih, tur 
ubetang jelanane. Engkebangja deweke ditu 
ajahan, kanti pidukan Ida Sang Hyang Widi 
Wasa purna. 2! Ida Sang Hyang Widi Wasa 
lakar tumurun uli linggih Idane di suargan 
buat nyisipang anake di gumine uli krana 
dosa-dosannyane. Laksanane amati-mati 
ane kalaksanayang aji singid di gumine, ento 
lakar kasinahang, tur tanahe tusing buin 
lakar ngengkebang bangken anake ane suba 
kamatiang. 

27 1 Ring rahinane punika Ida Sang Hyang 
Widi Wasa pacang ngunayang kawisesan 
Idane tur pedang Idane sane mawisesa buat 
ngukum Lewiatan, naga sane nglegos tur 
malingkeh, tur ngamademang naga ageng sane 
ring segarane. 

2 Ring rahinane punika Ida Sang Hyang Widi 
Wasa pacang ngandika ring abian anggur Idane 
sane ngledangin Ida asapuniki: 3 “Ulun nyaga 
abian anggure ento tur nyiamin ia terus-tumerus. 
Ulun nyaga ia peteng lemah kanti tuara ada 
anak ane lakar ngendahang ia. 4Ulun suba suud 
pedih teken abian anggure ento. Yen upama ditu 
ada punyan ketket wiadin dui tumbuh nglikadin, 
Ulun lakar mutbut tur nunjel duine ento kanti 
telah. > Nanging yen musuh-musuh kaulan Ulune 
mamuatang pasayuban teken Ulun, depang ia 
ngae dame ngajak Ulun. Nah depang ia madame 
ngajak Ulun.” 

6 Ring masane sane jaga rauh, rakyat Israele 
inggih punika katurunan Dane Yakub pacang 
tumbuh akah sakadi taru, tur ipun pacang 
mabunga lan makedapan. Jagate pacang bek 
antuk woh sane medalang ipun. 

7 Ida Sang Hyang Widi Wasa nenten pacang 
ngukum bangsa Israele sakadi abot ukuman 
mesehnyane. Ipun tan pacang akeh kicalan 
jadma. 8 Ida Sang Hyang Widi Wasa ngukum 

kaulan Idane malantaran nyelong ipun. Ida 
sampun ngampehang ipun antuk angin sane 
baret sane rauh saking kangin. ? Nanging 
dosa-dosan wong Israele pacang kampurayang, 
yening batu-batu pamorboran aturan wong 
sunantarane punika sampun kanyagang sakadi 
pamor bubuke, samaliha nenten wenten pasepan 
wiadin arca-arcan Dewi Aserane sane kantun. 

10 Kota sane mabenteng bah tur uug 
maglaturan. Kotane punika kakutang sakadi tegal 
melakange sane suung. Ipun sampun dados tegal 
pangonan banteng, genah banteng-bantenge 
punika medem miwah neda. !! Carang-carang 
tarune pada layu, tuh tur empak, tur anake 
istri-istri pada nambunang ipun kangge saang. 
Santukan rakyate nenten ngresep punapa- 
punapi, punika awinan Ida Sang Hyang Widi 
Wasa sane ngardi ipun nenten sayang ring ipun 
wiadin nyinahang sih pasueca ring ipun. 

12 Ring rahinane punika saking Tukad Eprate 
rauh ka wates panegara Mesire Ida Sang Hyang 
Widi Wasa pacang munduhang kaulan Idane 
sakasiki, sakadi anake malasang gandum saking 
gumpange. 

13 Yen rahinane punika rauh, trompete pacang 
kasuarayang buat ngandikain mangda bangsa 
Israele sane wenten ring paselongan sami mawali 
saking Asur miwah Mesir. Ipun pacang rauh 

tur nyungsung Ida Sang Hyang Widi Wasa ring 
Yerusalem, ring bukit Idane sane suci. 


Pakeling pabuat kaprabon sane baler 


28 1 Kaprabon Israele, kasinengkaonan. 
Kamuliannyane sampun layu sakadi 
gegelungan sekare ring duur parapamimpine 
sane mamunyah. Sirahnyane sane sumbung 
kaminyakin antuk minyak wangi sane miik, 
nanging ipun sampun pules padem ulihan 
punyah. 2 Ida Sang Hyang Widi Wasa madue 
satunggaling anak sane kuat tur siteng sane 
sayaga pacang ngebug ipun. Anake punika 
pacang rauh sakadi angin ribut, sakadi ujan angin 
es sane bales pisan, sakadi embahan blabare 
sane suluk, nglangkungin ring kakuatan blabar 
agunge, tur pacang nglancah panegarane punika. 
3 Parapamimpin sane sumbung tur seneng 
mapunyah-punyahan pacang kajekjek ring sor 
tlapakan batisnyane. “ Kauceman swabawan 
parapamimpin sane mrekak pacang ical sakadi 
woh sane wayah pinih dumuna, kaalap tur 
kajengang rikala ipun wau nasak. 

5 Jaga rauh masanipun rikala Ida Sang Hyang 
Widi Wasa Sane Maha Kuasa pacang dados 
gegelungan sekar sane mulya pabuat kaulan 
Idane sane kantun urip. 8 Ida pacang ngicen rasa 
kadilan ring anake sane ngamargiang tetepasan 

tur Ida maicayang kawanenan ring anake sane 
nindihin gapuran kotane saking imeseh sane jaga 
ngebug. 


Dane Yesaya miwah paranabine 
sane demen mamunyah ring Yehuda 


7 Paranabi miwah parapanditane sami taler 
pada punyah kantos dane pada srayang-sruyung. 
Dane nginum anggur miwah arak kalintang akeh 
kantos dane katanjung sajeroning kabingungan. 
Paranabine pada punyah buat nampi wahyu 
sane karauhang antuk Ida Sang Hyang Widi 
Wasa samaliha parapanditane taler pada punyah 
sajeroning nepasin wicara sane katangkilang ring 
ajeng danene. 3 Meja genah danene niwakang 
tetepasan bek madaging utah, tur tan kantun 
wenten genah sane kedas. 

9 Dane pada ngrimikang indik tiange tur 
sapuniki baosnyane: “Nyen ia kadena urukanga 
teken jlemane ento? Nyenke ane muatang 
kasaksiannyane? Pituturne ento tuah cocok 
anggon buat pararare ane mara mabelas. 10 la 
makeneh ngajahin iraga sakabuku, sakacarik 
muah sakapaosan.” 

11 Yening semeton tan kayun mirengang 
baos tiange, Ida Sang Hyang Widi Wasa 
pacang nganggen basa asing buat ngurukang 
satunggaling paurukan ring semeton. 12 Ida 

maicayang genah pararianan miwah kaliangan 
pabuat semeton sareng sami, nanging semeton 
tan kayun nglinguang pangandikan Idane. 

13 Punika awinanipun Ida Sang Hyang Widi Wasa 
ngurukang semeton sakabuku, sakacarik miwah 
sakapaosan. Sabilang atindakan semeton pacang 
katanjung. Semeton pacang matatu, keni jeet, 
tur raris katawan. 


Batu sendi pabuat Sion 


14 Sane mangkin ih jadma sane mrekak sane 
mrentah rakyate iriki ring Yerusalem, piragiangja 
pangandikan Ida Sang Hyang Widi Wasa. 

15 Ragane bes mrekak mabaos, mungguing 
ragane sampun makarya prajanjian ring sang 
pati, tur sampun ngardi persetujuan ring pati 
lokane. Yen bencanane punika rauh, ragane 
sampun cager mungguing ragane pacang luput 
santukan ragane pracaya mungguing bobab 
miwah mokake pacang ngrahayuang ragane. 

16 Sane mangkin piragiangja pangandikan Ida 
Sang Hyang Widi Wasa Sane Maha Luur sapuniki: 
“Ulun masang dasar ane kuat tur kukuh bakuh 
di Sion. Ditu Ulun masang sendi ane kukuh 
bakuh ane misi tulisan kene: “Pracayane ento 
dasar ane kuat buina sabar. 17 Kadilan lakar 
dadi sepat siku-siku pabuat sendine ento tur 
kajujuran lakar dadi sepat gantungnyane.” Angin 

ribute pacang ngampehang saananing sane 
bobab sane andelang ragane, tur blabare pacang 
ngenyagang pasayuban ragane. 18 Prajanjian 
sane sampun karyanin ragane sareng ring sang 
pati pacang kasirnayang, tur pepacukan baos 
ragane ring pati lokane pacang kurungang. Yening 
bencanane rauh ngrubeda, ragane pacang keni 
katangkeb. 1? Bencanane punika pacang nempuh 
ragane mawanti-wanti selid sore. Ragane pacang 
nandang bencanane punika rahina wengi. 
Sabilang wenten sabda anyar saking Ida Sang 
Hyang Widi Wasa, pacang wenten bencana sane 
anyar. 20 Ragane pacang dados sakadi sesonggan 
anake sirep ring pasareane sane kalintang bawak, 
tur masaput cenik buat nyaputin awaknyane. 
21 ida Sang Hyang Widi Wasa pacang nglurug 
sakadi sane sampun kardi Ida marep ring 
Gunung Perasim miwah ring Lebak Gibeone, 
mangdane mamargi napi sane arsayang Ida, tur 
sawiakti tawah pisan pakardin Idane punika. Ida 
mapakayunan nyampurnayang pakardin Idane, 
inggih punika pakardin Idane sane tawah punika. 
22 Sampunangja ica ring pakeling sane aturang 
tiang ring ragane! Yen ragane ica, punika pacang 
ngawinang keweh ragane ngluputang raga. 
Tiang sampun miragi kaputusan Ida Sang Hyang 
Widi Wasa Sane Maha Kuasa buat ngenyagang 
panegarane punika. 

Kawicaksanan Ida Sang Hyang Widi Wasa 


23 Pirengangja atur tiange, tur incepang indik 
sane tuturang tiang ring ragane. 24 Nenten 
wenten petani sane nenggala tanahnyane terus- 
terusan buat nyediang mangda sida katandurin. 
25 Pangawit ipun patut nyediang tanahe punika 
raris ipun nyambeh bibit, minakadinipun jinten 
selem miwah jinten putih. Ipun nyambeh 
gandum miwah jelae maririg-ririgan tur ring 
sisinnyane ipun nyambeh wiji-wijian sane tiosan. 
26 [pun uning sapunapi patutipun ngamargiang 
pakaryannyane, santukan Ida Sang Hyang Widi 
Wasa sampun ngurukang ipun. 2 Ipun nenten 
naenin nigtig jinten selem wiadin jinten putih 
antuk tungked sane baat, nanging ipun nganggen 
tungked sane ingan tur amun pantesipun. 28 Ipun 
tan pacang ngenyagang gandumnyane ulihan 
nigtig terus-terusan, tur ipun uning sapunapi 
antuk nigtig gandume punika antuk nyalanang 
roda, nglilig gandume tur nenten pacang ngrusak 
jijihnyane. 29 Kawicaksanane puniki sami rauhnya 
saking Ida Sang Hyang Widi Wasa Sane Maha 
Kuasa. Rencanan Ida Sang Hyang Widi Wasa 
punika wicaksana, tur sakancan rencanane 
punika tansah sida karya. 

Nasib kota Yerusaleme 


1 Pamorboran aturan pabuat Ida Sang 
29 Hyang Widi Wasa, lan kota Yerusaleme 
sampun keni sengkala. Kota genah Ida Daud 
ngwangun kemah keni sengkala! Banggayangja 
taune kagentosin antuk sane lianan saha 
kadulurin pesta miwah rerainan. 2 Tur sasampune 
punika Ida Sang Hyang Widi Wasa raris 
ngrauhang bencana ring kota sane kawastanin: 
“Genah pamorboran aturan pabuat Ida Sang 
Hyang Widi Wasa.” Irika pacang wenten tangis 
sesambatan tur kotane pacang waluya sakadi 
genah pamorboran aturan sane bek madaging 
rah. 3 Ida Sang Hyang Widi Wasa pacang nglurug 
kotane punika. Ida pacang ngurung tur ngebug 
kotane punika. 4 Yerusaleme sakadi satunggaling 
mamedi sane madekesan mabaos saking beten 
tanahe, antuk suara sane ngremeng sane medal 
saking buke. 

5 Ih Yerusalem, sawatek wong sunantarane 
sane nglurug ragane pacang kampehang sakadi 
buke, tur wadua balannyane sane ngresresin 
jaga kampehang waluya sakadi gumpange. Tan 
pasamodana, ? Ida Sang Hyang Widi Wasa Sane 
Maha Kuasa jaga ngluputang ragane antuk ujan 
angin kerug kerebek sane ageng miwah antuk 
linuh sane magejeran. Ida jaga ngutus angin 

nglinus miwah geni angarab-arab. ' Sasampune 
punika wadua balan bangsa-bangsane jaga 
ngebug kota genah pamorboran aturan pabuat 
Ida Sang Hyang Widi Wasa. Sanjata miwah 
gegamannyane inggih punika saluiring sane 
wenten jaga sirna sakadi ipiane wiadin sakadi 
rerambangane rikalaning wengi. 8 Sakancan 
bangsa-bangsane sane sampun pacuk buat 
ngebug kota Yerusaleme pacang sakadi jadmane 
sane kasedukan, sane ngipi madaar nanging 
rikala ipun enten ipun seduk, wiadin sakadi anake 
sane banget nandang bedak, ipun ngipi nginum 
toya nanging rika laning ipun enten ipun rumasa 
kekolonganipune tuh kabatek antuk bedaknyane. 


Pakeling buat sane tan lingu 


3 Ngrarisja dados anak sane nambet! 
Lanturangja dados anak sane buta! Pada 
punyahja ulihan tan nginem anggur, tur 
srayang-sruyungja ulihan tan nginum anggur 
angan aketelan! 10 Ida Sang Hyang Widi Wasa 
sampun ngawinang ragane arip tur sirep leplep. 
Paranabine sane makadados paningalan rakyate, 
nanging Ida Sang Hyang Widi Wasa sampun 
nekepin paningalannyane punika. 1! Piteges 
sabilang wahyune pacang nenten panggihin 
ragane. Punika jaga sakadi kitabe sane macakep, 
tur masegel. Yening ragane makta kitabe punika 

ring satunggaling anak sane uning ngwacen tur 
nunas mangda ipun nyak mamaosin pabuat 
ragane, ipun pacang mabaos mungguing ipun 
tan mrasidayang ngwacen, duaning kitabe 
punika macakep tur masegel. 12 Yening ragane 
makta kitabe punika ring satunggaling anak 
sane tan uning ngwacen tur nunas mangda ipun 
mamaosin pabuat ragane, ipun pacang masaur 
mungguing ipun nenten uning ngwacen. 

13 Pangandikan Ida Sang Hyang Widi Wasa 
sapuniki: “Rakyate ne ngorahang ibanne 
nyungsung Ulun, nanging raosne tuara ada ar 
tinne, tur atinne joh teken Ulun. Agamannyane 
puyung, tuah pren tah-prentah manusa pada 
muah adat kabiasaan, ane suba apalanga. 14 Ento 
krana ulun lakar nengkejutang ia aji satunggaling 
paundukan ane nadak teka nruntun. Ditu ane 
dueg lakar mabalik dadi belog, tur ane ririh lakar 
tan paguna.” 


Pangajap-ajap buat benjang pungkur 


15 Anake sane ngindayang ngengkebang 
rencanannyane saking Ida Sang Hyang Widi 
Wasa, ipun pacang keni sengkala. Ipun makta 
rencana-rencanannyane saha sesingidan tur 
mapineh mungguing nenten wenten anak sane 
uning wiadin tau ring indik sane kardi ipun. 

16 [pun malikang saananing sane wenten. Sane 

encenke sane utamaan, tukang payuke wiadin 
tanah legite? Nyidayangke barang sane kakardi 
antuk imanusa mabaos ring sang ngardi sapuniki: 
“Sampunang ragane ngardi tiang!” Wiadin 
mrasidayangke ipun mabaos ring sang ngardi 
sapuniki: “Ragane tan uning napi sane karyanin 
ragane.” 

17 Sakadi wenten inucap, tan malih asue bete 
pacang dados tegal pabianan tur tegal pabianane 
pacang dados bet. 

18 Yen masane punika sampun rauh, anake sane 
bongol pacang miragi suaran anak ngwacen 
cakepan saha terang, tur anake sane buta, sane 
magenah ring genahe sane peteng, pacang 
ngedat paningalannyane tur ningalin. 19 Anake 
tiwas-tiwas tur nista pacang malih manggihin 
kasukan paican Ida Sang Hyang Widi Wasa, Widin 
Israele sane suci. 20 Indike punika makadados 
pamuput anake sane nindes anak tiosan miwah 
jadmane sane cemer ring ayun Ida Sang Hyang 
Widi Wasa. Sawatek anake madosa pacang 
kasirnayang. 2! Ida Sang Hyang Widi Wasa pacang 
nyirnayang anake sane demen ngae pisuna. 
Anake sane demen misunayang anak, inggih 
punika anak sane nambakin pasisip pabuat anake 
sane jaat miwah anake sane mabaos bobab 
marep ring anake sane patut sane ngulati kadilan. 

22 Raris sane mangkin Ida Sang Hyang Widi 
Wasa, Widin Israele sane nulungin Abraham 
saking kamewehan, ngandika asapuniki: “Ih 
kaulan Ulune, kita tusing buin makelo enu 
nandang kimud, tur muan kitane tusing buin 
kembang ulihan nandang wirang. 23 Dikalane 
kita nepukin anake cerik-cerik ane lakar 
paicayang Ulun teken kita, ditu kita lakar nawang 
mungguing Ulun Widin Israele ane suci. Kita lakar 
ngluihang Ulun tur angob teken Ulun. 24Anake 
ane belog lakar mlajah ngresepang, tur anake 
ane tansah ngamigmig lakar demen mlajah.” 


Prajanjian sane tan paguna 
marep ring wong Mesire 


1 Ida Sang Hyang Widi Wasa ngandika 
30 sapuniki: “Ane mrentah gumi Yehudane 
ento lakar sengkala sawireh ia brontak marep 
teken Ulun. la nuut rencana ane tuara gae 
Ulun, tur nanda tanganin prajanjian ane 
nglawan pakayunan Ulune, tur setata ngimbuhin 
dosannyane. 2 la luas ka Mesir buat ngalih 
pitulungan, tur ia tusing nunasang teken Ulun. 
la makeneh apanga ratun Mesire ane nyayubin 
ia, ento krana ia andel teken ratun Mesire. 
3 Nanging ratun Mesire ento lakar tusing 
nyidayang nulungin ia, tur pitulungan ratun 
Mesire ento lakar pragat sajeroning bencana. 

4Yadiastu parautusan Yerusaleme suba nganteg 
di kota-kotan wong Mesire, luire di Soan muah 
di Hanes, ? nanging rakyat Yehudane lakar 
maselselan sawireh ia taen andel teken bangsa 
ane tuara nyandang gugu, nah ento bangsa ane 
ngalahin ia dikalane ia muatang pitulungan.” 

6 Ida Sang Hyang Widi Wasa masabda ngeniang 
indik sato-satone sane ring tegal melakange sane 
bedelod, sapuniki: “Parautusane ento majalan 
ngliwat di gumi ane madurgama, di tongose liu 
ada singa muah lelipi mranen-mranen tur naga 
ane makeber. Ia pada mondongin keledaenne 
muah untannyane baan upeti ane mael pabuat 
bangsane ane tuara nyidayang nulungin ia. 

7 Pitulungan ane baanga baan ratun Mesire ento 
tan paguna. Ento krana Ulun ngadanin ratun 
Mesire ento Naga ane tuara mawisia.” 


Rakyat sane duraka 


8 Ida Sang Hyang Widi Wasa ngandikayang 
mangda tiang nyuratang ring satunggaling 
cakepan, ngeniang indik kawentenan bangsane 
puniki, mangdane irika pacang dados pangeling- 
eling sane nenten obah ngeniang indik 
dosanipune. ? Ipun setata brontak nglawan Ida 
Sang Hyang Widi Wasa, tansah bobab, tur tan 
nyak miragiang paurukan Ida Sang Hyang Widi 
Wasa. 10 Ipun ngaturin paranabine mangda 

meneng. Baosipune sapuniki: “Sampunangja 
mabaos ring tiang ngeniang indik sane patut. 
Bao sangja ring tiang indik sane demen tiang 
madingehang. Banggayang ja tiang ngrambang 
rerambangan tiange. !! Magingsirja saking 
margin tiange tur wusanja nambakin rurung 
tiange. Tiang tan demen miragiang indik Widin 
Israele sane suci.” 

12 Nanging Widin Israele sane suci ngandika 
sapuniki: “Kita tuara tampi teken pangandikan 
Ulune tur kita ngandelang kawirosan muah daya 
ane corah. 13 Kita mambek duracara. Kita waluya 
buka temboke tegeh ane engkag tur nagih bah. 
Tan pararapan kita lakar nyeleati. 14 Kita lakar 
nyag buka payuk tanahe ane nyag kanti tusing 
ada belahane ane dadi anggon nyemak baa, 
wiadin anggon nyendok yeh uli di belonge.” 

15 Ida Sang Hyang Widi Wasa Sane Maha Luur, 
Widin Israele sane suci ngandika ring rakyate 
sapuniki: “Mabalikja tur pracayaja teken Ulun. 
Ditu kita lakar dadi siteng tur rahayu.” Nanging 
semeton tan kayun nuut pangandika. 18 Nanging 
tungkalikanipun, semeton ngrencanayang 
pacang ngluputang raga saking meseh-meseh 
semetone antuk nunggang kuda sane palaibne 
becat. Pakayunan semetone punika patut. 
Semeton patut ngluputang raga. Semeton 
ngaden mungguing palaib jaran semetone 

sampun becat pisan. Nanging anake sane nguber 
semeton pacang becatan malih. 17 Sareng 

siu semeton malaib rikala manggihin prajurit 
mesehe adiri, tur wadua balan mesehe lelima 
sampun cukup buat ngawinang semeton sareng 
sami pada malaib. Sajeroning wadua balan 
semetone nenten wenten sane pacang kantun, 
sajawining tiang bendera sane mapacekan ring 
muncuk bukite. 18 Nanging Ida Sang Hyang Widi 
Wasa kantun taler nyantosang buat nyinahang 
kawelas arsan Idane ring semeton. Ida setata 
sayang ring semeton santukan Ida punika tansah 
mapakardi sane becik. Bagia pisan anake sane 
andel ring Ida Sang Hyang Widi Wasa. 


Ida Sang Hyang Widi Wasa pacang 
ngamertanin kaulan Idane 


19 Ih rakyat sane magenah ring Yerusalem, 
ragane tan pacang malih nangis. Ida Sang Hyang 
Widi Wasa kalintang kawelas arsan ring semeton, 
tur yen semeton nunas ica ring Ida, Ida pacang 
nyuecanin semeton. 20 Ida Sang Hyang Widi Wasa 
pacang ngawinang semeton prasida nglintangin 
masa meweh, nanging Ida jaga wenten irika 
buat ngurukang semeton, tur semeton nenten 
pacang tuyuh malih ngrereh Ida. 21 Yen semeton 
mamargi ngumbara ka kenawan wiadin ka kebot, 
semeton pacang mireng suaran Idane ring ungkur 

semetone sapuniki: “Ene apa rurunge, tuutja 
ene.” 22 Semeton pacang ngambil arca-arcan 
semetone sane makaput antuk perak miwah 
mas, tur ngentungang ipun sakadi ngutang 

lulu kadulurin baos sapuniki: “Kema makaadja 
iba uli arepan kaine.” 23 Dikalane semeton 
nyambehang bibit semetone, Ida Sang Hyang 
Widi Wasa pacang nedunang sabeh mangda 
bibite tumbuh tur pacang ngwetuang pamupu 
sane akeh pabuat semeton, samaliha ingon-ingon 
semetone pacang polih tegal pangonan sane 
linggah. 24 Banteng-banteng jagiran miwah 
keledaene sane nenggala tanah semetone 
pacang neda tetedan sane becik-becik. 25 Rikala 
benteng meseh semetone pacang kakaonang tur 
rakyatnyane kapademang, saking bukit-bukite 
miwah saking muncuk gununge pacang membah 
klebutan toya. 2? Bulane pacang masunaran 
sakadi surya tur suryane pacang masunaran tikel 
pitu ring sane sampun-sampun, sakadi terang 
sane pitung rahina kadadosang asiki. Indike 
punika pacang kasidan rikala Ida Sang Hyang Widi 
Wasa medbed tur nyegerang tatu sane sampun 
paicayang Ida ring parakaulan Idane. 

Ida Sang Hyang Widi Wasa pacang 
nyisipang panegara Asure 


27 Kakuasan miwah kaluihan Ida Sang Hyang 
Widi Wasa prasida kanten saking doh. Pidukan 
Idane kanten sakadi geni murub lan sakadi 
andus malepuk. Ida masabda tur sabdan Idane 
sakadi geni. 28 Ida ngawinang angine mampeh 
ring ajeng Idane tan bina sakadi blabar sane 
nganyudang saluiring sane wenten. Pidukan 
Idane punika nyirnayang parabangsane tur 
ngusanang rencanannyane sane jaat. 2? Nanging 
semeton, ih parakaulan Ida Sang Hyang Widi 
Wasa, semeton pacang bagia tur makidung 
sakadi sane laksanayang semeton rikala semeton 
makidung ring dauh wengine ring nuju rerainane 
sane suci. Semeton pacang nemu bagia tan 
bina sakadi anake sane mamargi munggah ka 
Perhyangan Agung Ida Sang Hyang Widi Wasa, 
patindih Israele, kadulurin antuk suaran gong lan 
suling. 

30 ida Sang Hyang Widi Wasa pacang nglugrain 
asing-asing anak miragiang kagungan sabdan 
Idane miwah ngrasayang kakuatan pidukan 
Idane. Irika pacang wenten geni murub, sabeh 
bales, sabeh es miwah sabeh sane sakadi 
briokang. 3! Wong Asure pacang karesresan rikala 
ipun miragi sabdan Ida Sang Hyang Widi Wasa 


NABI YESAYA 30.32 -31.3 2942 


miwah ngrasayang kakuatan ukuman Idane. 

32 Rikala Ida Sang Hyang Widi Wasa nglempag 
ipun mawanti-wanti, kaulan Idane pacang tetep 
kantun nyuarayang gong lan rebab. Ida Sang 
Hyang Widi Wasa ngraga sane jaga mayuda 
nglawan wong Asure. 33 Saking nguni sampun 
kasediaang geni sane ageng buat dados genah 
ngeseng ratun wong Asure. Genahe punika dalem 
tur linggah, tur dugdugan saangnyane tegeh. 

Ida Sang Hyang Widi Wasa pacang ngamedalang 
angsengan sane marupa tukad geni buat ngeseng 
ipun. 


Ida Sang Hyang Widi Wasa pacang 
nyayubin kota Yerusaleme 


3 1 1 Anake sane ngulati pitulungan ka Mesir 
pacang nemu sengkala. Anake punika 
andel ring wadua balan Mesire sane akeh 
tur kuat, ring kudannyane, ring kreta miwah 
paraprajuritnyane. Nanging ipun nenten andel 
wiadin nunas pitulungan ring Ida Sang Hyang 
Widi Wasa, Widin wong Israele sane suci. 2Ida 
wikan ring indik sane kardi Ida. Ida ngrauhang 
bencana. Ida mangseh pacang ngukum anake 
sane jaat miwah anake sane nindihin ipun. 
3 Wong Mesire punika boya Widi, ipun wantah 
manusa pada. Kuda-kudanipune punika nentenja 
langkungan ring kuda sane biasa. Yen Ida Sang 

Hyang Widi Wasa mamargi, bangsane sane kuat 
pacang remuk, tur bangsane sane nenten kuat 
sane nindihin ipun taler pacang labuh. Makakalih 
sareng-sareng pacang sirna. 

4 Ida Sang Hyang Widi Wasa ngandika ring 
tiang sapuniki: “Yadian buka kenkenja abetne 
parapangangon kambinge masuryak tur 
jerit-jerit, nanging ia tuara nyidayang matakutin 
singane apanga ia malaib ngalahin burone ane 
suba sarapa. Nah keto masih tusing ada anak 
ane nyidayang nambakin Ulun, Sang Hyang Widi 
Wasa Ane Maha Kuasa buat nindihin Gunung 
Sione. ? Buka kedise ngindang duur sebunne 
buat nyayubin panak-panakne, buka keto Ulun 
Sang Hyang Widi Wasa Ane Maha Kuasa lakar 
nyayubin kota Yerusaleme tur nindihin ia.” 

6 Ida Sang Hyang Widi Wasa ngandika asapuniki: 
“Ih kita wong Israel, kita suba madosa marep 
teken Ulun tur nglawan Ulun. Nanging ane jani 
maija mabalik sig Ulune! ' Suba teka masanne 
buat kita ajak makejang ngutang arca-arca ane 
leteh ane gae kita aji perak muah mas. 3 Wong 
Asure lakar sirna di pasiatan nangingke tusing 
uli krana kakuatan manusa. Wong Asure lakar 
malaib uli pasiatan, tur paratruna-trunanne lakar 
dadi panjak. ? Rajannyane lakar malaib ulihan 
takut, tur parasenapatinnyane lakar jejeh ngetor 
kanti ia pada ngutang panji-panji perangnyane.” 

Ida Sang Hyang Widi Wasa sane kasembah ring 
Yerusalem tur sane madue geni buat morbor 
aturane sampun ngandika kadi asapunika. 


Sang prabu sane adil 


32 1 Ring masa sane pacang rauh, pacang 
wenten prabu sane mrentah antuk 


kajujuran, tur parapamimpin bangsane pacang 
mrentah antuk kadilan. ? Ida dane suang-suang 
satmaka dados genah pasayuban marep ring 
angine tur dados genah pasingidan marep ring 
angin ribute. Ida dane satmaka dados toya sane 
membah ring tegal melakange miwah satmaka 
lawat batu kaange ageng ring tanahe sane 
melakang. ? Pangaksian miwah karnannyane 
tansah sengeh nglinguang kaperluan pinunas- 
pinunas rakyate sane kakirangan. “Ida dane 
nenten jaga sabar malih, nanging ida dane pacang 
makarya antuk kawicaksanan tur maosang sane 
dados tetujon ida danene. ? Nenten wenten anak 
sane pacang maosang mungguing sane belog 
punika wicaksana wiadin maosang mungguing 
anake sane jaat punika jujur. € Anake sane 
belog pacang maosang indik sane belog, tur 
ngrencanayang pakardi sane kaon. Pakardi 
miwah baosnyane punika nganistayang Ida 
Sang Hyang Widi Wasa tur ipun nenten naenin 
ngwehin anake sane seduk dedaaran wiadin 

ngwehin nginum anake sane bedak. ” Jadmane 
sane belog punika jaat tur mapakardi ala. Ipun 
mapiguman buat nyengkalen anake sane tiwas 
antuk pangindrajala tur ngalang-alangin ipun 
polih haknyane. 8 Nanging anake sane wicaksana 
jujur tur tansah ngukuhang sane patut. 


Pakeling pabuat paraistrine ring Yerusalem 


9 Ih paraistri sane sedek muponin urip sane 
sutrepti tur nenten naenin sumangsaya, 
pirengangja atur tiange. 10 Menawita sane 
mangkin ragane kacukupan, nanging malih ataun 
ring sasihe puniki ragane pacang kaduhkitan, 
santukan ring masane punika ragane nenten 
pacang mupu anggur. 1! Ragane sampun 
muponin urip sane sutrepti, tur nenten naenin 
sumangsaya. Nanging sane mangkin ragane 
pacang ngetor ulihan takut. Lusja panganggen 
ragane tur bedbedja wangkong ragane antuk 
karung. 12 Tigtigja tangkah ragane uli krana sedih, 
santukan tegal ragane sane subur miwah abian 
anggur ragane sampun uug. 13 Samaliha bet dui 
lan ketket sane tumbuh ring tegal bangsan tiange. 
Nangisja pabuat umahe sane pecak dados genah 
rakyate maliang-liang miwah pabuat kotane sane 
pecak bek madaging kasukan. 14 Rauhing purine 
taler pacang katilar tur ibukotane makasami 
pacang suung mangmung. Umah-umah lan 

benteng-benteng sane nyaga umahe punika 
makasami pacang kuugang. Keledae alasane 
pacang pasliwer irika, tur biri-birine pacang polih 
genah pangonan irika. 

15 Nanging malih apisan Ida Sang Hyang Widi 
Wasa ngutus roh Idane ring iraga. Tanahe 
sane berag pacang dados tanah mokoh tur 
tegale pacang ngwetuang pamupu sane katah. 
16 Ring sawewidangan panegarane sami pacang 
kamargiang paindikan sane patut tur adil. 
17 Santukan jadmane suang-suang pacang 
mapakardi sane patut, tur irika pacang wenten 
dame lan sutrepti rahayu salawas-lawasnya. 
18 Kaulan Ida Sang Hyang Widi Wasa nenten 
pacang sumangsaya, tur pumahannyane pacang 
kerta raharja. 19 (Nanging ujan es pacang ulung 
ring alase, tur kotane pacang rubuh.) 29 Ambate 
bagianipun asing-asing anake sane maderbe 
toya sane maliah-liah pabuat abian miwah 
tegal pangonan sane aman pabuat keledae lan 
bantengnyane. 


Pangastawan buat nunas pitulungan 


1 Musuh iragane sampun sengkala. Ipun 
33 sampun ngrampok tur mambek duracara 
yadiastu nenten wenten anak sane ngrampokin 
miwah mambek duracara marep ring ipun. 
Nanging masannyane ngrampok miwah mambek 

duracara pacang wusan, tur ipun newek pacang 
dados korban parampokan miwah ambek sane 
duracara. 

2 Duh Ratu Sang Hyang Widi Wasa suecaninja 
titiang. Titiang ngajap-ajap ring Palungguh 
IRatu kewanten. Sayubinja titiang nyabran 
rahina, tur luputangja titiang saking pakewuh. 

3 Yen Palungguh IRatu mayuda nindihin titiang, 
bangsa-bangsane pacang kapilayu saking suaran 
iur yudane punika. 4 Arta branannyane kambil tur 
karampas makadados jejarahan. 

5 Ambate agung Ida Sang Hyang Widi Wasa. Ida 
ngwengku saananing sane wenten. Ida pacang 
nglikub kota Yerusaleme antuk kadilan miwah 
kajujuran, ê tur Ida pacang ngrajegang bangsane 
punika. Ida tansah nyayubin kaulan Idane tur 
ngicen ipun kawicaksanan lan pangweruhan. 
Kasugihanipune sane pinih ageng inggih punika 
astiti baktinnyane ring Ida Sang Hyang Widi 
Wasa. 

7 Jadmane sane wanen kauk-kauk nunas tulung. 
Parautusane sane ngindayang ngwentenang 
dame pada nangis kabatek antuk sedihnyane. 

8 Margine ageng dados margi sane madurgama 
kantos nenten wenten anak sane nglintang 
irika. Prajanjiane sampun kalinyokin. Nenten 
wenten malih anak sane kajiang. ? Panegarane 
kabanggayang suung mangmung. Alase sane ring 

Libanon sampun layu, Lebak Sarone sane mokoh 
sampun sakadi tegal melakang tur daun tarune 
sane ring Basan miwah sane ring Gunung Karmel 
sami pada aas. 


Ida Sang Hyang Widi Wasa 
makeling meseh-meseh Idane 


10 [da Sang Hyang Widi Wasa ngandika ring 
parabangsane punika sapuniki: “Ane jani 
Ulun lakar malaksana. Ulun lakar ngedengang 
kakuasan Ulune. 1! Kita ngae rencana unduk 
ane tan paji tur saluiring ane gae kita ento tan 
paguna. Roh Ulune waluya buka apine ane lakar 
ngeseng kita. 12 Kita lakar remuk buka batu 
kaange maborbor dadi pamor, buka duine puun 
dadi abu. 13 Depang sawatek anake ane joh 
wiadin paek ningeh unduk ane suba laksanayang 
Ulun tur apanga ia pada nawang kakuatan 
Ulune.” 

14 Rakyat Sione sane madosa sami pada ngejer 
kabatek antuk ajerihipune. Ipun pada mabaos 
sapuniki: “Tetepasan Ida Sang Hyang Widi Wasa 
waluya buka apine ane ngeseng salawas-lawasne. 
Apake nyidayang salah tunggal uli pantaran 
iragane lakar luput uli apine ane buka keto ento?” 
15 Ragane mrasidayang luput yening ragane 
mabaos tur malaksana sane patut. Sampunang 
kasitengan ragane anggena buat melog-melog 

anak tiwas tur sampunangja ragane nampi 
tetombokan. Sampunang sruron ring anake sane 
ngrencanayang pacang ngamademang anak, 
wiadin sane nglaksanayang kajaatan sane tiosan. 
16 Yen sampun kadi asapunika, ragane jaga 
rahayu. Ragane pacang aman sakadi yen ragane 
magenah ring bentenge sane kuat. Ragane 
pacang madue ajeng-ajengan buat kajengang 
miwah toya buat kinum. 


Indik kagungan ring benjang pungkur 


17 Malih apisan ragane pacang ngeton 
satunggaling ratu sane pamrentahannyane 
luih nglajur nyatur arah. 18 Indik ragane sane 
nguni naenin ajerih ring juru duduk pajeg wong 
sunantarane miwah ring mata-matane, punika 
wantah jaga dados pangeling-eling kewanten. 
19 Ragane nenten malih pacang manggihin 
tingkah sumbung wong sunantarane sane 
mabaos antuk basa sane tan uningin ragane. 
20 Cingakja ka Sion, ka kota genah ragane 
ngluihang rerainan agaman iragane. Cingakja ka 
Yerusalem! Ambate aman genahe magumana 
irika! Kotane punika waluya sakadi kemahe 
sane nenten naenin makisid, sane patoknyane 
nenten naenin kabut, tur tali-talinnyane nenten 
naenin pegat. 21 Ida Sang Hyang Widi Wasa 
pacang nyinahang ring iraga indik kaluihan Idane. 


NABI YESAYA 33.22-34.3 2950 


Iraga pacang magenah ring sisin tukade sane 
linggah tur toyannyane setata membah, nanging 
kapal-kapale sane mameseh nenten pacang 
malayar ring tukad punika. 22 Tali-temaline 
sane ring kapale punika sampun tan paguna, 
bidaknyane tan dados makebatan. Iraga pacang 
ngrampas sawatek kasugihan wadua balan 
mesehe, tur brananne punika akeh pisan kantos 
anake perot taler prasida polih duman. Ida Sang 
Hyang Widi Wasa ngraga sane pacang dados 
ratun iragane. Ida pacang nitah tur nyayubin 
iraga. 23 (33:22) 24 Adiriko nenten wenten anak 
sane nongos ring panegaran iragane pacang 
naenin masesambatan ulihan nandang sakit, tur 
dosa-dosannyane pacang kampurayang. 


Ida Sang Hyang Widi Wasa pacang 
ngukum meseh-meseh Idane 


34 1 Mrikija ih rakyat saking bangsa-bangsane 
makasami! Pada mapunduhja iriki tur 
pirengangja. Banggayangja jagate makasami 
miwah sadagingipun pada rauh mriki tur 
miragiang. ? Ida Sang Hyang Widi Wasa duka ring 
bangsa-bangsane miwah ring wadua balannyane 
makasami. Ida sampun ngukum ipun buat jaga 
kasirnayang. 3 Bangken-bangkenipune nenten 
katanem, nanging pacang berek tur nyag irika, 
tur gunung-gununge pacang barak ulihan getih. 

4 Surya, candra miwah bintange pacang remuk 
dados abu. Langite pacang ical waluya sakadi 
cakepane sane kagulung, tur bintange pacang 
ulung sakadi daun anggur wiadin aa sane aas 
saking punyannyane. 

> Ida Sang Hyang Widi Wasa sampun nyediang 
pedang Idane ring suargan tur sane mangkin 
pedange punika pacang nyempal wong Edome, 
inggih punika bangsane sane sampun ukum Ida 
buat kasirnayang. ? Pedang Idane pacang bek uap 
getih miwah muluknyane, sakadi getih lan muluk 
biri-biri lan kambing sane kanggen aturan. Ida 
Sang Hyang Widi Wasa pacang ngaturang aturane 
puniki ring kota Bosra, tur Ida jaga nadosang 
paindikane puniki pajagalan sane ageng ring 
panegara Edom. ' Bangsane puniki pacang bah 
sakadi banteng alasane miwah sakadi godel 
lembune, tur pretiwine pacang barak ulihan getih 
tur kalikub antuk muluk. 8 Punika makadados 
panemayan Ida Sang Hyang Widi Wasa buat 
ngrahayuang Sione tur Ida nibakang pangwales 
ring meseh-mesehnyane. 

9 Tukade ring Edom pacang magentos dados 
aspal, tur tanahe pacang magentos dados 
welirang. Panegarane sami pacang puun sakadi 
aspal. 10 Aspale punika pacang ngendih rahina 
wengi, tur andusnyane pacang nyeleg irika 
salami-laminipun. Panegarane punika pacang 

kakutang makudang-kudang abad suenipun, tur 
nenten wenten malih anak sane mamargi irika. 
11 Paksi clepuk miwah guake pacang magenah 
ring tanahe punika. Ida Sang Hyang Widi Wasa 
pacang nadosang tanahe punika tanah sane 
melakang, sakadi sadereng ipun kawentenang. 
12 Irika nenten pacang wenten malih ratu sane 
mrentah panegara punika, tur parapamimpine 
pacang makaon sami. 13 Ketket miwah dui 
pacang tumbuh ring puri-puri miwah ring 
tembok-tembok kotane, tur cicing alasane miwah 
paksi clepuke pacang nongos irika. 14 Buron 
alasane pacang ngumbara irika tur setan-setane 
pacang pada saling kaukin irika. Tonyan petenge 
pacang rauh irika buat ngrereh genah mararian. 
15 Paksi clepuke pacang makarya sebun tur raris 
nglekadang panak tur miara panakipune irika. 
Paksi guake sakasiki pacang rauh tur mapunduh 
irika. 

16 Rerehinja ring cakepan Ida Sang Hyang 
Widi Wasa indik saananing sane murip, tur 
wacenja indik sane kasuratang irika. Asikiko 
nenten wenten saking saananing sane murip 
punika pacang ical, tur asing-asing pada wenten 
timpalnyane. Ida Sang Hyang Widi Wasa sane 
sampun ngarsayang kadi asapunika, tur Ida 
ngraga sane pacang munduhang ipun. *” Ida Sang 
Hyang Widi Wasa ngraga sane ngepah tanahe 

punika ring pantaranipune, tur Ida maicayang 
bagian ring ipun suang-suang. Ipun pacang 
nongos ring tanahe punika saking masa ka masa, 
tur tanahe punika pacang dados paderben ipune 
salami-laminnya. 


Margi sane suci 


35 1 Tegal melakange pacang masuka rena, 
tur sekare pacang masekar ring alase 
wayah. 

2 Tegal melakange pacang makidung tur 
masuryak ulihan girangnyane. Tegale 
pacang ngulangunin sakadi Gunung 
Libanone, tur mokoh sakadi tegale ring 
Karmel miwah Saron. Asing-asing anak 
pacang ngeton kaluihan Ida Sang Hyang 
Widi Wasa, tur ngeton kagungan lan 
kawisesan Idane. 

3 Kuatangja tangane sane kenyel miwah entude 
sane ngetor ulihan lemet. 

4 Critayangja ring anake sane putus asa 
sapuniki: “Gedenangja kenehe tur edaja 
takut. Ida Sang Hyang Widi Wasa rauh 
buat ngrahayuang ragane tur nyisipang 
musuh-musuh ragane.” 

3 Jadmane sane buta pacang nyidayang 
ningalin, tur anake sane bongol pacang 
nyidayang miragi. 

6 Anake sane rumpuh pacang makecog tur 
ngigel, tur anake sane kolok pacang 
masuryak kabatek antuk liangnyane. 
Tukad-tukade pacang membah ring tegal 
melakange. 

7 Biase sane tuh latuh pacang bek madaging 
toya klebutan. Ring genah asu alasane, 
pacang tumbuh glagah miwah tiing buluh. 

8 Irika pacang wenten margi ageng sane 
mawasta: “Margi sane suci.” Tan wenten 
anak madosa jaga mentas ring margine 
punika, tur tan wenten jadma sane buduh 
sane pacang ngasasarang anake sane 
mamargi ring margine punika. 

9 Irika pacang nenten wenten singa. Nenten 
pacang wenten sato galak sane mentas 
ring margine punika. Anake sane sampun 
kaluputang antuk Ida Sang Hyang Widi 
Wasa pacang mamargi budal nuut margine 
punika. 

10 Ipun pacang rauh ring Yerusalem maduluran 
liang ring manah, tur makidung masuryak- 
suryak kabatek antuk liang manah ipune. 
Ipun pacang bagia salawas-lawasnya. Ipun 

pacang bebas saking pakewuh miwah 
kasedihan salawas-lawasnya. 


Wong Asure ngebug kota Yerusaleme 
(2Pararat. 18:12-27: 2Bab. 32:1-19) 


36 1 Ring taun sane kaping patbelas, 
panyeneng Ida Sang Prabu Hiskia ring 


Yehuda, Ida Sang Prabu Sanherib ratune ring Asur 
rauh ngebug kota-kotane sane mabenteng ring 
Yehuda tur ngaonang kotane punika. ? Sang Prabu 
Sanherib raris mrentahang prakangge agung 
idane mangda kesah saking Lakis ka Yerusalem 
kasarengin antuk wadua bala katah tur kuat buat 
maksa mangda Ida Sang Prabu Hiskia nyerahang 
raga. Prakangge agung punika raris nguasain 
margine ageng sane ring genah tukang jaite 
makarya, nampek ring tlabahe sane toyannyane 
membah saking tlagane sane baduur. 3 Irika 
wenten anak Yehuda sareng tetiga ngrauhin 
dane, inggih punika: Dane Elyakim okan Dane 
Hilkia sane dados pangenter purine, Dane Sebna, 
sekretaris negarane miwah Dane Yoah okan 
Dane Asap bendahara negarane. 4 Prakangge 
agunge punika tumuli mabaos ring sang tiga 
mungguing Sang Prabu Sanherib mapakayunan 
uning ring indik sane ngawinang Ida Sang Prabu 
Hiskia kalintang andel ring raga. ? Ida Sang 
Prabu Sanherib ngandika sapuniki: “Punapike 

idewa mitaenang mungguing kruna-krunane 
mrasidayang ngentosin kakuatan lan kasebetan 
paraprajurite? Sapasirake sane andelang idewa 
buat nulungin idewa brontak nglawan Asur. 

6 [dewa ngandelang ratun wong Mesire pacang 
nulungin idewa. Nanging indike punika waluya 
sakadi idewa matungked antuk tiing buluh. 
Tungkede punika jaga lung tur nusuk tangan 
idewane. Kadi asapunika waluyanipun sang 
prabu Mesire pabuat asing-asing anak sane andel 
ring ida.” 

7 Prakangge agung Asure punika nglanturang 
malih mabaos sapuniki: “Wiadin, punapike 
idewa pacang mabaos ring tiang, mungguing 
idewa andel ring Ida Sang Hyang Widi Wasa, 
Widin idewane? Boyake linggih lan genah 
pamorboran aturan Ida Sang Hyang Widi Wasa 
punika sane kuug antuk Sang Prabu Hiskia, 
rikala ida ngandikayang rakyate ring Yehuda 
miwah Yerusalem mangda mabakti wantah 
ring pamorboran aturane sane asiki kewanten? 
8 Sajeroning parab ida sang prabu, tiang jaga 
ngaturin idewa kuda kalih tali akehipun. Napike 
idewa mrasidayang ngrereh anak amunika buat 
nunggang kudane punika? ? Idewa tan sumaih, 
yadiastu marep ring prakanggen wong Asure 
sane pinih sor, yadiastun idewa ngajap mangda 
panegara Mesire ngirimang kreta perang miwah 

wadua bala sane nunggang kuda. 19 Punapike 
idewa mitaenang mungguing tiang nglurug 
panegaran idewane tur ngenyagang panegarane 
puniki boya malantaran pitulungan Ida Sang 
Hyang Widi Wasa? Ida Sang Hyang Widi Wasa 
ngraga sane ngandikayang tiang ngebug tur 
ngrusak panegarane puniki.” 

11 Dane Elyakim, Sebna miwah Dane Yoah 
raris matur ring prakangge agunge punika 
sapuniki: “Rarisang idewa mabaos ngangge basa 
Aram, tiang ngerti basane punika. Sampunangja 
mabaos nganggen basa Ibrani, santukan jadmane 
sane ring duur temboke punika sami pada 
miragiang.” 

12 Prakanggene punika masaur sapuniki: 
“Punapike ragane mitaenang mungguing ida sang 
nata ratu ngutus tiang buat maosang paindikan 
puniki wantah ring sang prabu miwah ring ragane 
kewanten? Boya pisan kadi asapunika. Tiang taler 
maosang paindikane punika ring rakyate sane 
wenten ring duur temboke punika, sane pacang 
nunas bacinnyane miwah nginem encehnyane 
pateh sakadi sane pacang ajeng lan inum ragane.” 

13 Irika prakangge agunge punika raris 
ngadeg tur mabaos gelur-gelur ngangge basa 
Ibrani sapuniki: “Pirengangja pangandikan 
ida sang prabu ring Asur sane katiba ring 
ragane. 14 Ida mapakeling ring ragane mangda 

ragane tan manggayang Sang Prabu Hiskia 
melog-melog ragane. Sang Prabu Hiskia tan 
pacang mrasidayang ngrahayuang ragane. 

15 Tur sampunang banggayanga ida misusuin 
ragane mangda andel ring Ida Sang Hyang Widi 
Wasa. Sampunangja pitaenanga mungguing Ida 
Sang Hyang Widi Wasa pacang ngrahayuang 
ragane tur pacang ngandeg wadua balan Asure 
buat ngrampas kotan ragane. 18 Sampunangja 
pirenganga baos Sang Prabu Hiskiane! Ida 

sang prabu ring Asur ngandikayang ragane 
mangda medal saking kota tur nyerahang raga. 
Ragane sareng sami tansah pacang kalugra 
ngajengang woh anggur ragane miwah woh 

aa saking pamupon wit aa druen ragane, tur 
nginum toya saking semer ragane, 17 kantos rauh 
masannya ida sang prabu jaga ngicen ragane 
genah magumana sane anyar ring panegara 
sane pateh sakadi panegaran ragane, inggih 
punika panegara sane madaging abian anggur 
sane mupuang anggur pabuat ragane miwah 
gandum buat makarya roti. 18 Sampunangja 
banggayanga ragan ragane kantos kabelog-belog 
antuk Sang Prabu Hiskia, mangda ragane 
mapakayun mungguing Ida Sang Hyang Widi 
Wasa pacang ngluputang ragane. Wentenke 
Widin bangsa-bangsane sane mrasidayang 
ngluputang panegarannyane saking sang prabun 

wong Asure? 1? Ring dijake sane mangkin Widin 
wong Hamate miwah Widin wong Arpade? Ring 
dijake Widin wong Separwaime? Wentenke 
sane mrasidayang ngluputang kota Samariane? 
20 Sane ipidanke Widi-widin panegarane punika 
naenin mrasidayang ngluputang panegarannyane 
saking ida sang prabu. Duaning punika napi 
awinanipun ragane mitaenang mungguing Ida 
Sang Hyang Widi Wasa mrasidayang ngluputang 
kota Yerusaleme?” 

21 Rakyate sami pada mendep anut sakadi 
pangandikan Ida Sang Prabu Hiskia ring ipun. 
Ipun nenten kalugra mabaos angan akecap. 

22 Dane Elyakim, Sebna miwah Dane Yoah nyetset 
panganggennyane kabatek antuk sungsut kayun 
danene, raris mamargi tur ngaturang ring ida 
sang prabu indik baos prakanggen wong Asure 
punika. 


Sang prabu nunas tetimbangan ring Nabi Yesaya 
(2Pararat. 19:1-7) 


27 1 Riwau Ida Sang Prabu Hiskia mireng 
atur sang tiga punika, ida raris nyetset 
busanan idane riantuk kaduhkitan kayun 
idane. Ida ngrangsuk busana kaduhkitan 
raris mamargi ngungsi Perhyangan Agung Ida 
Sang Hyang Widi Wasa. 2 Ida ngutus Dane 
Elyakim pangenter purine miwah Dane Sebna 

sekretaris negarane miwah parapanditane sane 
lingsir-lingsir mangda ngrauhin Nabi Yesaya okan 
Dane Amos. Dane sareng sami taler ngangge 
pangangge kaduhkitan. 3 Sapuniki pangandikan 
ida sang prabu sane patut karauhang ring Nabi 
Yesaya: “Rahinane puniki rahina sangsara. Iraga 
sedek katibenin ukuman tur nandang kimud. 
Iraga waluya sakadi anak luh sane nyakit jaga 
ngembasang rare nanging nenten maderbe bayu 
angan akidik. 4 Sang prabun wong Asure sampun 
ngutus pamimpin paraprakanggennyane buat 
nganistayang Ida Sang Hyang Widi Wasa sane 
nyeneng. Dumadak Ida Sang Hyang Widi Wasa, 
Widin gurune mireng baos sane nganistayang Ida 
punika tur arsa ngukum anake sane ngucapang 
baose punika. Duaning punika ledang guru 
ngastawa ring Ida Sang Hyang Widi Wasa buat 
bangsan iragane sane kantun urip.” 

> Rikala Dane Yesaya mireng pangandikan Ida 
Sang Prabu Hiskia punika, ê dane raris matur 
malantaran utusane punika asapuniki: “Ida 
Sang Hyang Widi Wasa ngandika ring iratu, 
mangda sampunang iratu manggayang wong 
Asure punika matakut-takutin iratu antuk baos, 
mungguing Ida Sang Hyang Widi Wasa nenten 
jaga mrasidayang ngluputang iratu. ' Ida Sang 
Hyang Widi Wasa pacang ngawinang sang prabun 
Asure mireng gatra sane ngawinang ida pacang 


NABI YESAYA 37.8-12 2961 


mawali ka panegaran idane, tur Ida Sang Hyang 
Widi Wasa pacang ngawinang ida seda irika.” 


Wong Asure ngrauhang ancaman sane tiosan 
(2Pararat. 19:8-19) 


8 Prakangge agung wong Asure mireng 
mungguing sang prabunnyane sampun nilar kota 
Lakis tur mayuda nglawan kota sane nampek 
saking Libna. Punika duaning dane raris lunga 
mrika buat ngwentenang bebaosan ring ida. 

9 Wenten gatra sane rauh ring ratun wong Asure 
mungguing wadua balan wong Mesire sane 
kapimpin antuk Ida Sang Prabu Tirhaka saking 
Sudan, sampun rauh buat ngebug wong Asure. 
Rikala sang prabu mireng indike punika, ida raris 
ngirim surat ring Ida Sang Prabu Hiskia, 10 ratune 
ring Yehuda kadi asapuniki: “Widi sane andelang 
idewa punika sampun ngandika ring idewa, 
mungguing idewa nenten pacang kaonang tiang. 
Nanging sampunangja banggayanga kapracayan 
idewane punika ngapus ragan idewane. 1! Idewa 
sampun mireng indik pakardin ratun wong Asure 
marep ring panegara-panegara sane sampun 
pastiang ida jaga kasirnayang. Punapike idewa 
mitaenang pacang mrasidayang luput? 12 Leluur 
tiange sampun ngenyagang kota-kota Gosan, 
Haran miwah Resep miwah ngamademang 
rakyat Edene sane magenah ring Telasar, tur 

nenten wenten dewa-dewannyane mrasidayang 
ngluputang ipun. 13 Ring dijake ratun kota 
Hamate, kota Arpad, kota Separwaim, kota Hena 
lan kota Iwane punika?” 

14 Ida Sang Prabu Hiskia nampi surate punika 
saking utusane punika tumuli kawacen. Wusan 
punika ida tumuli lunga ka Perhyangan Agung, 
tur ngenahang surate punika ring ayun Ida Sang 
Hyang Widi Wasa, 12 raris ngastawa sapuniki: 

16 “Duh Ratu Sang Hyang Widi Wasa Sane Maha 
Kuasa, Widin wong Israele, sane malingga 

ring singasana druene sane ring duur kampid 
malaekate. Wantah Palungguh IRatu kewanten 
sane maraga Widi, sane ngwengku sawatek 
kaprabone ring jagate. Palungguh IRatu sane 
ngardi pretiwi lan akasane. 17 Sane mangkin, 
duh Ratu Sang Hyang Widi Wasa, pirengangja 
pinunas titiange tur cingakja paindikan sane 
sampun nibenin titiang. Pirengangja saluiring 
baos Sanheribe sane nganistayang Palungguh 
IRatu, Widi sane nyeneng. 18 Titiang sareng 

sami sampun pada uning, duh Ratu Sang Hyang 
Widi Wasa, mungguing pararatun Asure punika 
sampun ngaonang bangsa-bangsa akeh, tur 
ngawinang panegaran bangsa-bangsane punika 
suung, 19 tur nunjel dewa-dewannyane sane 
sujatinipun boyaja Widi, nanging wantah rerupan 
sane malakar antuk taru wiadin batu sane kakardi 

antuk liman manusane. 2? Sane mangkin, duh 
Ratu Sang Hyang Widi Wasa, Widin titiange, 
luputangja titiang saking wong Asure punika, 
mangda bangsa-bangsane ring jagate makasami 
pada uning mungguing wantah Palungguh IRatu 
kewanten sane maraga Widi.” 


Atur Nabi Yesaya ring ida sang prabu 
(2Pararat. 19:20-37) 


21 Dane Yesaya tumuli ngaturang pawuwus 
ring Ida Sang Prabu Hiskia sane makadados 
pasaur pangastawan ida sang prabu. ?? Sapuniki 
pawuwus Ida Sang Hyang Widi Wasa: “Ih 
Sanherib, kota Yerusaleme ngedekin kita tur 
nganistayang kita. 28 Nyen kaden kita ane 
nistaang tur kedekin kita ento? Kita suba kaliwat 
langgah teken Ulun, Widin Israele ane suci. 22 Kita 
ngutus parekan kitane buat nyumbungang dewek 
teken Ulun, mungguing aji kreta perang kitane 
makejang kita nyidayang ngalahang Gunung 
Libanone ane paling tegeha. Kita nyumbungang 
dewek mungguing ditu kita ngebah kayu 
aras ane tegeh-tegeh tur kayu cemarane ane 
paling melaha, tur kita nyidayang macelep tur 
nganteg di basan tengah alase ento. 2 Kita suba 
nyumbungang dewek mungguing kita ngae 
semer tur nginum yeh di gumin anake lenan, tur 

batis wadua balan kitane lakar nyekjek Tukad 
Nile kanti tuh. 

26 Apake kita tusing taen ningeh, mungguing 
Ulun ane suba ngrencanayang ento makejang 
uli imaluan? Tur ane jani Ulun nglaksanayang 
rencanane ento. Ulun ane suba ngicen kita 
kawisesan buat ngubah kotane ane mabenteng 
apang dadi dugdugan uug-uugan. ?” Rakyate 
ane nongos ditu tusing ngelah kakuatan. la dadi 
takut tur klenger. la waluya buka padange di 
tegale wiadin buka padange ane tumbuh di 
raabe dikalan angine kebus mampeh uli kangin 
nempuh ia. 

28 Nanging Ulun nawang unduk kitane 
makejang. Apa ane laksanayang kita muah 
kijaja pajalan kitane. Ulun nawang unduk kitane 
brangti teken Ulun. 29 Ulun suba nampi laporan 
unduk brangti muah kasumbungan kitane, tur 
ane jani Ulun lakar ngenang sangket di cunguh 
kitane tur masang camok di bungut kitane, laut 
nandan kita malipetan nuluh rurunge ane laad 
tuut kita mai.” 

30 Dane Yesaya raris matur ring Ida Sang Prabu 
Hiskia sapuniki: “Puniki ciri ngeniang indik sane 
jaga kasidan. Ring taune punika miwah ring 
taune jaga rauh idewa wantah ngajengang 
gandum sane ngentikang iba. Nanging ring 
taun-taun sasampune punika idewa pacang 

nyambeh bibit gandum tur muponin woh 
ipune, tur idewa pacang nandur wit anggur tur 
ngajengang wohnyane. 3? Jadmane sane kantun 
urip ring Yehuda pacang gemuh landuh waluya 
sakadi tetanduran sane akahnyane pasrambiah 
dalem ring tanahe tur ngwetuang woh. 3? Ring 
Yerusalem miwah ring Gunung Sion pacang 
wenten anak sane kantun urip santukan Ida Sang 
Hyang Widi Wasa Sane Maha Kuasa sampun 
mastiang mungguing paindikane kadi asapuniki 
jaga kasidan. 

33 Pangandikan Ida Sang Hyang Widi Wasa 
ngeniang indik sang prabu saking Asur sapuniki: 
a tusing lakar macelep ka kota wiadin niwakang 
panahne angan akatih ka kota. Tusing lakar ada 
prajurit ane ngaba tamiang maekin kotane ento, 
tur tusing ada tembok ane gaena buat ngurung 
kotane. 34 la lakar malipetan nuut rurunge ane 
tuuta mai, tur ia tusing lakar macelep ka kota. 
Ulun Sang Hyang Widi Wasa ane ngandika buka 
keto. 3? Ulun lakar nindihin tur nyaga kotane ene, 
pabuat kaluihan Ulune muah uli krana janji ane 
suba adakang Ulun teken Daud parekan Ulune’ ” 

36 Irika wenten malaekat Ida Sang Hyang Widi 
Wasa raris lunga maranin kemah wong Asure 
tur ngamademang prajuritnyane 185.000 diri 
akehipun. Benjang semengane kapanggih wantah 
bangke kewanten pajlempang. 3” Irika Sang Prabu 


NABI YESAYA 37.38-38.3 2966 


Sanherib ratun wong Asure mrentahang mangda 
wadua balannyane mawali ka Niniwe. 33 Sedek 
rahina anu rikala ida sedek ngaturang sembah 
ring pura linggih Dewa Nisrohe, okan idane 
kekalih, inggih punika Ida Adramelek miwah 

Ida Sareser nyedayang ida antuk pedangnyane 
suang-suang tur sasampune punika sang kalih 
raris ngluputang raga ka panegara Ararat. Ida 
Esarhadon okan idane sane lianan ngentosin ida 
jumeneng nata. 


Ida Sang Prabu Hiskia sungkan tur kawarasang 
(2Pararat. 20:1-11: 2Bab. 32:24-26) 


1 Duk punika Ida Sang Prabu Hiskia 
38 sungkan raat tambis-tambis seda. Nabi 
Yesaya okan Dane Amos lunga nangkilin ida tur 
matur ring ida sapuniki: “Ida Sang Hyang Widi 
Wasa ngandikayang mangda idewa nabdabang 
sakancan paindikan marep ring kulawargan 
idewane, santukan idewa nenten jaga kenak 
malih, nanging idewa pacang seda.” 

2 Ida Sang Prabu Hiskia raris mabalik marep ka 
temboke, sarwi ngastawa asapuniki: 3 “Duh Ratu 
Sang Hyang Widi Wasa, elingangja mungguing 
titiang sampun ngancangin Palungguh IRatu 
saking satia tuu tur antuk saguluking manah 
titiange. Samaliha titiang tansah mapakibeh buat 
ngamargiang saananing sane arsayang Palungguh 

IRatu ring titiang.” Wusan punika ida raris nangis 
gerong-gerong. 

4 irika Ida Sang Hyang Widi Wasa raris 
ngandikayang Dane Yesaya, ? mangda mawali 
nangkilin Ida Sang Prabu Hiskia tur mangda 
matur ring ida asapuniki: “Ulun Sang Hyang Widi 
Wasa, Widin leluur kitane Daud suba mireng 
pangastawan kitane tur nyingak yeh matan 
kitane. Ulun lakar ngimbuhin tuuh kitane buin 
limolas tiban. ? Ulun lakar ngluputang kita muah 
kota Yerusaleme ene uli kakuasan raja Asure, tur 
Ulun tan mari lakar nyayubin kotane ene.” 

7 Dane Yesaya tumuli matur sapuniki: “Inggih, 
Ida Sang Hyang Widi Wasa pacang ngicen idewa 
praciri buat muktiang mungguing Ida pacang 
negepang prajanjian Idane. 8 Ring undage sane 
kawangun antuk Ida Sang Prabu Ahas, Ida Sang 
Hyang Widi Wasa pacang ngawinang lawate 
makirig dasa tampak.” Irika lawate punika makirig 
dasa tampak. 

9 Risampun Ida Sang Prabu Hiskia kenak saking 
sungkan idane, ida raris nyuratang kidung pujiane 
puniki: 

10 “Titiang mitaenang mungguing sakantun 
titiange sedeng sitenga, titiang sampun 
patut padem. Titiang tan naenin nutugang 
tuuh. 

11 Titiang mitaenang mungguing ring jagate iriki 
titiang nenten pacang malih ngeton Ida 
Sang Hyang Widi Wasa, wiadin jadmane 
urip sane tiosan. 

12 Urip titiange sampun pegat tur kapuputang, 
waluya sakadi kemahe sane kabancut, 
waluya sakadi wastrane sane kagetep 
saking pandalane. Titiang mitaenang 
mungguing Ida Sang Hyang Widi Wasa 
sampun mancut urip titiange. 

13 Awengi mepek titiang jerit-jerit nandang 
sakit, tan bina sakadi wenten singa sane 
makpak tur ngelungang tulang-tulang 
titiange. Titiang mitaenang mungguing Ida 
Sang Hyang Widi Wasa sampun muputang 
urip titiange. 

14 Munyin titiange sampun ngangsan nyenikang 
tur serak, tur titiang ngruguh sakadi 
suaran paksi darane. Matan titiange 
kenyel mandreng ka langite. Duh Ratu 
Sang Hyang Widi Wasa, luputangja titiang 
saking pakewuhe puniki. 

15 Napike malih sane patut baosang titiang? 
Ida Sang Hyang Widi Wasa sane sampun 
ngardi paindikane puniki. Manah titiange 
rumasa sakit, mawinan titiang tan 
mrasidayang pules. 

16 Duh Ratu Sang Hyang Widi Wasa, titiang 
mamanah urip wantah pabuat Palungguh 
IRatu, inggih wantah pabuat Palungguh 
IRatu kewanten. Warasangja titiang tur 
lugrainja titiang kantun urip. 

17 Kaduhkitan titiange pacang magentos 
dados sutrepti. Palungguh IRatu sampun 
ngluputang jiwan titiange saking sakancan 
bencanane. Palungguh IRatu sampun 
ngampurayang dosa-dosan titiange sami. 

18 Ring pati loka nenten wenten anak sane 
pacang mrasidayang muji Palungguh 
IRatu. Jadmane sane sampun padem 
nenten mrasidayang malih pracaya ring 
kasatian Palungguh IRatune. 

19 Wantah jadmane sane urip sane muji 
Palungguh IRatu, pateh sakadi titiang muji 
Palungguh IRatu sane mangkin. Parawong 
tuane nyritayang indik kasatian Palungguh 
IRatu ring pianak-pianaknyane. 

20 Duh Ratu Sang Hyang Widi Wasa, Palungguh 
IRatu sampun ngwarasang titiang. Titiang 
pacang nyuarayang rebab tur makidung 
muji Palungguh IRatu. Titiang pacang 

makidung puji-pujian ring Perhyangan 
Agung Palungguh IRatune sapanjang urip 
titiange.” 

21 Dane Yesaya ngaturin sang prabu mangda 
makarya tamba malakar antuk woh aa mulig 
raris kapopolang ring busul idane, mangda ida 
kenak. ?? Sadurung punika Ida Sang Prabu Hiskia 
sampun ngandika asapuniki: “Napi pracirinipun 
buat muktiang mungguing tiang jaga kalugra ka 
Perhyangan Agung?” 


Utusan saking Babel 
(2Pararat. 20:12-19) 


1 Duk punika Ida Sang Prabu Merodak 
39 Baladan ratune ring Babel, okan Ida 
Baladan, mireng mungguing Ida Sang Prabu 
Hiskia sungkan tur sampun kenak malih. Duaning 
punika ida raris ngirimang surat miwah aturan. 
2 Ida Sang Prabu Hiskia nampi pangrauh utusane 
punika saha ledang pisan, tur ngedengang 
ring sang utusan saluiring arta branan idane, 
luiripun perak miwah mas-masan, wewangen lan 
miik-miikan idane miwah sanjatan wadua balan 
idane sami. Nenten wenten daging gudang idane 
miwah duen idane sane tiosan sane nenten 
kedengang ring parautusane punika. ? Dane Nabi 
Yesaya tumuli lunga nangkilin Ida Sang Prabu 
Hiskia tur matur pitaken sapuniki: “Saking dijake 
jadmane punika tur napike sane aturang ipun ring 
idewa?” Ida Sang Prabu Hiskia tumuli ngandika 

sapuniki: “Jadmane puniki saking panegara sane 
kalintang doh, inggih punika saking Babel.” 

4 Sang nabi mataken malih sapuniki: “Napike 
sane sampun ton ipun iriki ring puri?” Ida tumuli 
masaur sapuniki: “Ipun sampun ngeton saluiring 
sane wenten iriki. Nenten wenten isin purine 
sane tan edengang tiang ring ipun.” 

> Nabi Yesaya raris matur ring ida sang prabu 
sapuniki: “Ida Sang Hyang Widi Wasa Sane 
Maha Kuasa ngandika, “mungguing pacang 
rauh masanipun, mungguing saananing sane 
wenten ring purin idewane, saluiring sane 
sampun kapunduhang antuk leluur idewane 
rauh ring rahinane puniki, pacang kabakta ka 
Babel. Nenten wenten sane pacang kantun. 

7 Paraputran idewane pacang kabakta tur 
kadadosang parekan wandu buat ngancangin 
ring purin sang prabune ring Babel.” 

8 Ida Sang Prabu Hiskia wikan mungguing indike 
punika mapiteges, sakantun idane nyeneng, irika 
pacang wenten sutrepti rahayu, duaning punika 
ida raris ngandika sapuniki: “Sabdan Ida Sang 
Hyang Widi Wasa sane rauhang guru ring tiang 
wiakti becik.” 


Sabda panglipur 


40 1 Widin iragane masabda sapuniki: 
“Lipurangja kaulan Ulune. Lipurangja ia! 

2 Gedenangja keneh rakyate di Yerusalem. 
Orahang teken ia mungguing ia suba 
nandang sangsara makelo pesan, 
tur ane jani dosan-dosannyane suba 
kampurayang. Ulun suba genep ngukum ia 
malantaran dosa-dosannyane.” 


3 Wenten suara majeritan, asapuniki: 
“Sediaangja margi ring tegal melakange 
pabuat Ida Sang Hyang Widi Wasa! 
Benengangja jalane di tegal melakange 
buat Widin iragane. 

4 Urugja sawatek sane lebah, tur dangsahangja 
bukit-bukite. Bukit-bukite pacang dados 
tanah dangsah, tur genahe sane brintugan 
pacang dados alus. 

3 Sasampune punika kamulian Ida Sang Hyang 
Widi Wasa pacang kasinahang, tur 
sawatek manusane pacang ngeton indike 
punika. Ida Sang Hyang Widi Wasa ngraga 
sane nyanjiang indike punika.” 


6 Wenten sabda makuug sapuniki: “Paindikan 
punapike sane patut ortiang titiang?” 
Sang sabda ngandika sapuniki: “Tuturangja 
mungguing manusane ento tan bina 
buka padange. Tuuhne patuh buka tuuh 
bunga-bungane di alase. 


NABI YESAYA 40.7-11 2973 


7 Padange ento layu tur bungane aas, dikalane 
Ida Sang Hyang Widi Wasa ngrauhang 
angin ngampehang padange ento. Rakyate 
tuaraja lebihan teken padange ento. 

8 Padange ento layu tur bungane aas nanging 
sabdan Widin iragane ento langgeng 
salawas-lawasne.” 


9 Ih Yerusalem, menekja ka duur gununge ane 
tegeh tur ortaangja orta rahayune ditu. 
Ih Sion, ortaangja baan suara ane jangih, 
ortaangja orta rahayune. Raosangja tur 
edaja takut. Tuturangja di desa-desa 
Yehudane mungguing Widinnyane suba 
rauh. 


10 [da Sang Hyang Widi Wasa Sane Maha Luur 
rauh buat mrentah aji kakuasan tur rakyate 
ane suba luputang Ida bareng-bareng 
ngiringang Ida. 

11 da lakar buka pangangone miara ingon- 
ingonnyane. Ida lakar munduhang panak 
biri-birine, tur gamel Ida di tangan 
Idane. Ida ngaterang inan biri-birine saha 
alon-alon. 

Widin Israele tan wenten sane nyamenin 


12 Wentenke anak sane mrasidayang ngukur 
segara, wiadin langite antuk limannyane? 
Wentenke anak sane mrasidayang nakeh 
tanahe sajagat antuk cangkir, wiadin 
nimbang gunung-gunung lan bukit-bukite 
antuk dacin? 

13 Wentenke anak sane mrasidayang ngaturin 
Ida Sang Hyang Widi Wasa indik 
sane patut kardi Ida? Sapasirake sane 
mrasidayang ngajahin Ida wiadin ngaturin 
Ida pawungu? 

14 Ring isapasirake Ida Sang Hyang Widi Wasa 
patut ngarsayang tetimbangan mangdane 
Ida uning tur ngresep miwah mlajahin 
cara-carannyane buat nglaksanayang 
sakancan paindikan? 


15 Pabuat Ida Sang Hyang Widi Wasa, sakancan 
bangsa-bangsane punika nenten wenten 
pikenohipun. Ipun tan lintangan ring 
toyane aketelan. Samaliha pulo-pulone 
sane doh-doh pateh ingannyane ring 
abune. 

16 Sawatek sato-satone ring alas Libanone 
sami nenten cukup buat kanggen aturan 
pamantuka ring Widin iragane, tur 

taru-tarunnyane tan cukup buat kanggen 
saang morbor aturane punika. 

17 Bangsa-bangsane punika nenten pisan 
wenten artinipun ring ajeng Idane. 


18 Ring isapasirake Ida Sang Hyang Widi Wasa 
pacang prasida kabandingang? Sapunapi 
antuk ragane jaga ngambarang indik 
Idane? 

19 Ida nenten sakadi arca sane kakaryanin antuk 
tukange, sane kakaput antuk mas antuk 
pande mase, tur katatakin antuk perak. 

20 Jadmane sane nenten madue mas wiadin 
perak, ipun milih taru sane nenten 
muhmuh. Ipun ngrereh tukang sane dueg 
mangda ngardi arca sane tan nyidayang 
bah. 


21 Punapike ragane nenten uning? Punapike 
ragane nenten korahin duke nguni? 
Punapike ragane nenten mireng sapunapi 
jagate ngawit kakardi duke nguni? 

22 Jagate punika kakardi antuk Ida sane 
malinggih ring singasanan Idane ring 
duur pretiwine tur ngungkulin jagate. 
Jadmane sane ring sor pakantenannyane 
waluya sakadi semut sane alit pisan. 

Ida ngebatang langite waluya sakadi 

ngebatang korden, sakadi kemah genahe 
madunungan. 

23 ida ngasorang sang sane mrentah tur 
nadosang ipun tan paguna. 

24 [pun waluya sakadi tetanduran sane nguda, 
sane wau katandur, tur wau tumbuh 
akah. Rikalaning Ida Sang Hyang Widi 
Wasa ngrauhang angin, ipun raris tuh tur 
kampehang sakadi gumpange. 


2> Ring sapasirake Ida Sang Hyang Widi Wasa 
Sane Suci pacang kasaihang? Punapike 
wenten anak sane sakadi Ida? 

26 Indayangja nulengek ka akasane? Sapasirake 
sane ngardi bintang-bintang sane 
katonang ragane? Sang sane nuntun ipun 
medal sakadi wadua balane, Ida wikan 
ring akehipun tur ngandikain ipun manut 
wastannyane suang-suang. Kakuasan 
Idane kalintang ageng, nenten wenten 
saking pantaran bintange punika sane 
pacang ical. 


27 Ih wong Israel, napi awinannya ragane 
ngamigmig, mungguing Ida Sang Hyang 
Widi Wasa nenten wikan ring kakewuhan 
ragane, wiadin nenten nglinguang ragane 

rikalaning ragane nandang paindikan sane 
tan adil? 

28 Nentenke ragane uning, tur nentenke ragane 
mireng? Ida Sang Hyang Widi Wasa punika 
Widi sane langgeng. Ida sane ngardi jagate 
makasami. Ida nenten naenin kenyel 
wiadin kaleson. Nenten wenten anak sane 
mrasidayang ngresep ring pakayunan 
Idane. 

29 Ida ngicen kakuatan anake sane lemet miwah 
sane kaleson. 

30 Yadiastu anake sane kantun anom taler jaga 
kaleson. Anake truna taler mrasidayang 
katelasan bayu. 

31 Nanging anake sane andel ring Ida 
Sang Hyang Widi Wasa makadados 
panulungnyane, ipun setata pacang 
molih kakuatan sane anyar. Ipun pacang 
makeber sakadi paksi garudane. Ipun 
pacang malaib tur tan naenin kaleson. 
Ipun pacang mamargi tur nenten naenin 
kenyel. 


Jaminan Ida Sang Hyang Widi Wasa pabuat Israel 


41 1 Ida Sang Hyang Widi Wasa ngandika 
asapuniki: 
“Pada mendep tur padingehangja sabdan 
Ulune, ih pulo-pulone ane joh-joh. Pada 

sediaja ngaturang prakaran kitane di 
pangadilan. Kita lakar maan sela buat 
ngraos. Jalanja iraga ka pangadilan buat 
mastiang, nyenke ane beneh. 


2 Nyenke ane nekaang sang jayengrana uli 
kangin, tur ngawinang ia menang milehan? 
Nyenke ane maang ia kamenangan marep 
teken pararatu muah bangsa-bangsane? 
Pedangnyane nyempal musuhne kanti 
bah, satmaka musuhne ento abu. Panah- 
panahnyane nyambehang musuhne buka 
angine ngamepehang gumpang. 

3 la nututin tur nguber musuhne tur setata 
rahayu di pajalannyane. la majalan becat 
pesan satmaka ia tusing ngenjekin tanah. 

4 Nyenke ane ngadakang unduke ento 
makejang? Nyenke ane mastiang jalan 
sejarahne? Ulun Sang Hyang Widi Wasa 
suba ada dugas pangawite, tur Ulun lakar 
ada dipanyuudne. 

> Bangsane ane di gumine ane joh-joh suba 
pada nepukin unduk ane kardi Ulun. la 
suba pada takut tur ngetor kabatek baan 
jejehne. Sawireh keto ia lantas pada 
mapunduh ajaka makejang tur pada teka 
mai. 

6 Tukang-tukange pada saling tulungin muah 
saling lipurang ajaka timpalne. 

7 Tukang kayune ngraos teken tukang mase 
kene: “Melah pesan pagaene ene!' Anake 
ane ngukir arcane kanti alus nglipurang 
anake ane macek arcane ento. Kene 
raosne: “Pepatriane suba melah. Sasubane 
keto ia lantas ngejang arcane ento di 
tongosne tur kapacek baan paku. 


8 Nanging kita ih Israel, parekan Ulune, kita ene 
kaulan Ulune ane suba pilih Ulun. Kita ene 
katurunan Abraham, sawitran Ulune. 

3 Ulun suba ngaba kita uli tanggun gumine. 
Ulun ngaukin kita uli bucu-bucun gumine 
ane paling joh, tur ngandika teken kita 
kene: “Kita ene parekan Ulune, Ulun 
tusingja nulak kita, nanging milih kita.” 

10 Edaja jejeh! Ulun ngiangin kita. Ulun ene 
Widin kitane. Edaja ada unduk ane 
majejehin kita. Ulun lakar nadiang kita 
siteng, tur lakar nulungin kita. Ulun lakar 
nyayubin kita tur ngrahayuang kita. 

11 Anake ane gedeg teken kita lakar nandang 
kimud ulihan kakalahannyane. Anake ane 
maperang nglawan kita lakar mati, 

12 tur lakar sirna uli di gumine ene. 

13 Ulun Sang Hyang Widi Wasa, Widin kitane. 
Ulun nguatang kita maduluran pangandika 
kene: “Edaja takut. Ulun ane lakar nulungin 
kita: ” 

14 ida Sang Hyang Widi Wasa ngandika sapuniki: 

“Ih Israel, yadiastu kita cenik tur lemet, edaja 
kita takut. Ulun lakar nulungin kita. Ulun 
Widin Israele ane suci. Ulun ngraga ane 
ngrahayuang kita. 

15 Ulun lakar nadiang kita buka panyosohane 
ane magigi anyar tur mangan. Kita lakar 
nyosoh gunung-gunung tur ngenyagang ia. 
Bukit-bukite lakar remuk dadi abu. 

16 Kita lakar ngentungang ia ka ambarane. 
Angine lakar ngampehang ia tur ia lakar 
kabrarakang baan angin barete. Sasubane 
keto kita lakar muponin rahayu sawireh 
Ulun ane dadi Widin kitane. Kita lakar muji 
Ulun, Widin Israele ane suci. 


17 Dikalan kaulan Ulune bedak merluang yeh, 
dikalan kekolonganne tuh ulihan bedak, 
ditu Ulun Sang Hyang Widi Wasa lakar 
ngisinin pangastawannyane. Ulun Widin 
Israele tusing taen lakar ngutang ia. 

18 Ulun lakar ngae tukad ane membah di 
selagan bukite ane melakang, tur klebutan 
yehe membah di lebak-lebake. Ulun 

lakar ngubah tegal melakange dadi tlaga, 
tur tanahe ane tuh lakar dadiang Ulun 
klebutan yeh. 

19 Ulun lakar numbuhang kayu aras, akasia, 
cemara muah punyan saitun di tegal 
melakange. Tanahe ane tuh lakar 
katumbuhin alas, nah ento alas cemara, 
jinten muah sipres. 

20 Rakyate lakar pada nepukin unduke ene 
tur pada nawang mungguing Ulun Sang 
Hyang Widi Wasa ane suba ngadakang 
ento makejang. la lakar pada teka tur pada 
nawang mungguing Widin Israele ane suci 
ane suba ngadakang ento makejang.” 


Ida Sang Hyang Widi Wasa nantang paradewane 


21 da Sang Hyang Widi Wasa, ratun wong 
Israele sampun ngandika sapuniki: 

“Ih paradewan parabangsane, edengang jani 
prakaran kitane. Edengang kanda-kandan 
kitane ane paling beneha. 

22 Maija tur tegarang ramalang apa ane lakar 
teka, apanga iraga nawang buin pidan 
unduke ento lakar kasidan. Terangangja 
teken pangadilane paundukan- 
paundukane ane suba liwat, tur tuturang 
teken Ulun apa artinne ento makejang. 

23 Tuturang teken Ulun paundukan-paundukan 
ane lakar teka, apanga Ulun nawang 
mungguing kita ento saja dewa! 
Tegarangja ngae paundukan ane melah 
wiadin tekaangja makudang-kudang 
bencana. Dadiangja Ulun ajak makejang 
takut tur angob. 

24 Kita ajak makejang muah pagaen kitane 
makejang ento tan paguna. Anake ane 
nyumbah kita ento nyenebin ati. 


25 Ulun suba milih anak adiri ane nongos di 
gumine kangin. Ia lakar tekaang Ulun 
buat ngebug uli kaja. Ia lakar nyekjek 
parapamrentahe tan bina buka nyekjek 
endute, tan bina buka tukang payuke 
nyekjek luluh. 

26 Nyenke uli pantaran kita, ane lakar 
ngramalang mungguing unduke ento 
lakar kasidan? Apanga iraga nyidayang 
muktiang mungguing kita saja beneh. 
Tusing ada uli pantaran kitane ane ngraos 
angan abuku ngenain unduke ento. Tusing 
ada anak ningeh kita ngraos angan abuku. 

27 Ulun Sang Hyang Widi Wasa, ane pangawit 
suba nuturang ortane ento teken Sion. 
Ulun suba ngutus utusan ka Yerusalem 

maduluran pangandika kene: “Bangsan 
kitane lakar teka. Ia lakar pada mulih.' 

28 Dikalane Ulun nlektekang paradewane ento 
di pantarannyane tusing ada ngelah unduk 
ane nyandang orahanga. Tusing ada ane 
nyidayang nyautin patakon Ulune. 

2? Dewa-dewane ento makejang tan paguna. 
la ajaka makejang tuara bisa ngudiang- 
ngudiang. Sakancan arcane ento lemet tur 
tuara ngelah kakuatan.” 


Parekan Ida Sang Hyang Widi Wasa 


42 1 Ida Sang Hyang Widi Wasa ngandika 
asapuniki: 

“Ene parekan Ulun ane paicain Ulun kakuatan, 
anak ane pilih Ulun, tur ane ledangin Ulun. 
Ulun suba ngebekin ia aji roh Ulune tur 
ia lakar nyalanang kadilan marep teken 
sawatek bangsane. 

2 Ia tusing lakar majeritan wiadin makuukan 
wiadin ngraos gelur-gelur di rurung- 
rurunge. 

3 Ja tusing lakar ngelung tiinge ane suba empak 
wiadin nampeh damare ane endihne 
remrem. la lakar satia nyalanang kadilan 
buat anake makejang. 

4 la tusing lakar kelangan pangajap-ajap wiadin 
kawanenan. la lakar ngamanggehang 

kadilan di gumine. Gumine ane joh-joh 
lakar pada ngedotang paurukannyane.” 


> Ida Sang Hyang Widi Wasa ngardi langite tur 
ngebatang langite punika. Ida ngwangun 
pretiwine lan saluiring sane urip irika. 

Ida nguripang tur mapaica angkihan ring 
sawatek manusane. Tur sane mangkin Ida 
Sang Hyang Widi Wasa sane maraga Widi, 
ngandika ring parekan Idane sapuniki: 

6 “Ulun Sang Hyang Widi Wasa suba ngesengin 
kita tur ngicen kita kakuasan buat 
nlektekang apang kadilane kajalanang di 
gumine. Malantaran kita Ulun lakar ngae 
prajanjian marep teken parabangsane 
makejang. Malantaran kita Ulun nekaang 
galang buat bangsa-bangsane makejang. 

7 Kita lakar ngedatang matan anake buta tur 
mebasang anake ane dipangkeng. 


8 Tuah Ulun ngraga Sang Hyang Widi Wasa, 
Widin kitane. Tusing ada Widi lenan ane 
lakar nyaihin kamulian Ulune. Ulun tuara 
lakar nglugrain arca-arcane ento lakar 
ngedum kaluihan Ulune. 

9 Paundukan ane suba ramalang Ulun ane jani 
suba kasidan. Ane jani Ulun lakar ngorahin 

kita paundukan ane anyar, yadiastun 
paundukane ento tonden kasidan.” 


Kidung puji-pujian 


10 Makidungja kidung sane anyar pabuat Ida 
Sang Hyang Widi Wasa, tur kidungangja 
puji-pujian Idane ih gumine makejang! 
Pujija Ida ih anak sane malayar ring 
segarane! Pujija Ida, ih sawatek sane urip 
ring segarane! Ih jagate sane doh-doh 
miwah sadagingipun, pada makidungja! 

11 Banggayangja tegal melakange miwah 
kota-kotannyane pada muji Ida Sang 
Hyang Widi Wasa, tur banggayangja 
wong Kedare muji Ida! Banggayang anake 
sane magenah ring kota Sela masuryak 
maliang-liang saking muncuk gunungel 

12 Banggayangja anake sane magenah ring 
jagate sane doh-doh punika ngaturang 
puji miwah kamulian ring Ida Sang Hyang 
Widi Wasal 

13 Ida Sang Hyang Widi Wasa medal ka payudan 
sakadi pahlawane. Ida sampun sayaga tur 
ngaat pisan mayuda. Ida masuryak-suryak, 
inggih punika suryak patempuh yuda. Ida 
nyinahang kawisesan Idane marep ring 
meseh-meseh Idane. 

Ida Sang Hyang Widi Wasa 
majanji nulungin kaulan Idane 


14 Ida Sang Hyang Widi Wasa ngandika 

asapuniki: 

“Suba makelo Ulun meneng dogen. Ulun tusing 
nyautin pinunas kaulan Ulune. Nanging 
ane jani masanne buat malaksana suba 
teka. Ulun nyerit buka anake luh nyakit 
nglekadang rare. 

15 Ulun lakar nguugang bukit-bukit muah 
gunung-gununge tur ngetuhang padang- 
padange muah punyan kayune. Ulun 
lakar ngubah tukade ane di lebake apang 
dadi tegal melakang, tur ngetuhang 
tlaga-tlagane. 


16 Ulun lakar nuntun kaulan Ulune ane buta di 
rurunge ane tonden taen entasina. Ulun 
lakar ngubah petengnyane dadi galang, 
tur tanah ane brintugan dadiang Ulun 
dangsah di arepannyane. Ene janjin Ulune 
tur Ulun lakar ngamanggehang prajanjiane 
ento tur tusing lakar cedok. 

17 Sawatek anake ane pracaya teken arca- 
arca, ane nunas ica teken palawatan 
widinnyane, lakar kanistayang tur nandang 
kimud.” 

Bangsa Israele nenten mrasidayang mlajah 


18 [da Sang Hyang Widi Wasa ngandika 

asapuniki: 

“Padingehangja ih bangsa ane bongol! Paekin 
tur pedasinja, ih jlema ane buta! 

19 Anake ane butaan teken parekan-parekan 
Ulune, tur bongolan teken utusan ane 
utus Ulun. 

20 Ih Israel, kita suba nepukin liu pesan, nanging 
apa pikenohne ento makejang pabuat 
kita. Kita ngelah kuping anggon kita 
madingehang nanging apake ane suba 
dingeh kita?” 


21 ida Sang Hyang Widi Wasa punika Widi sane 
mapakayunan buat ngrahayuang, duaning 
punika Ida ngamanggehang pidabdab 
miwah paurukan-paurukan Idane, tur 
Ida ngarsayang mangda kaulan Idane 
ngluihang pidabdab-pidabdabe punika. 

22 Nanging sane mangkin kaulan Idane 
sampun karampok. Ipun katekepin ring 
beten tanahe, tur kengkebang doh ring 
pangkenge. Ipun sampun kajarah tur 
karampok, tur nenten wenten anak angan 
adiriko sane rauh buat ngluputang ipun. 

23 Saking pantaran ragane punapi wenten sane 


kayun mirengang paindikane punika? 
Ngawit saking mangkin kayunke ragane 
pacang nglinguang? 


24 Sapasirake sane nyerahang Israel dados 


rampasan? Punika wantah Ida Sang Hyang 
Widi Wasa ngraga, malantaran dosan 
iragane ring Ida! Iraga sampun nenten 
sairing ring pakarsan Idane, wiadin nenten 
ninutin paurukan sane sampun paicayang 
Ida ring iraga. 


25 Punika awinannya Ida ngicen iraga 


ngrasayang kakuatan pidukan Idane 
miwah nandang sangsaran perange. 
Pidukan Idane waluya sakadi geni sane 
ngeseng Israel makasami, nanging iraga 
tan naenin lingu ring indik sane sampun 
mamargi. Iraga nenten pisan-pisan mlajah 
saking paindikane punika. 


Ida Sang Hyang Widi Wasa majanji jaga 


43 


ngrahayuang kaulan Idane 


1 Ih Israel, Ida Sang Hyang Widi Wasa 
sane ngardi semeton ngandika asapuniki: 
“Edaja takut, Ulun lakar ngrahayuang kita. 
Ulun suba ngesengin kita manut adan 
kitane, sawireh kita druen Ulun. 

2 Yen kita majalan ngentasin tukad ane 
dalem-dalem, Ulun lakar ngiangin kita, 
tur pakewuh kitane tusing lakar ngliput 
kita. Yen kita majalan nuluh api, kita tusing 
lakar puun, tur gegodan ane abot tusing 
lakar kanti nyakitin kita. 

3 Sawireh Ulun ene Sang Hyang Widi Wasa, 
Widin kitane, Widin Israele ane suci ane 
ngrahayuang kita. Ulun lakar mragatang 
Mesire buat mebasang kita, tur Ulun 
masih lakar mragatang Sudan muah 
Sebane. 

4 Ulun lakar mragatang bangsa-bangsane 
makejang buat ngrahayuang kita. Sawireh 
kita maji pesan buat Ulun, tur sawireh 
Ulun asih teken kita tur ngajiang kita. 

3 Edaja kita takut, Ulun ngiangin kita. 


Uli tanggu kangin muah uli kauh ane joh pesan 
Ulun lakar nantan bangsan kitane mulih. 

6 Ulun lakar ngorahin kajane apang baanga 
ia majalan tur teken kelode apang eda 
nombahang ia mulih. Depangja kaulan 
Ulune mulih uli gumi-gumine ane joh, uli 
di tepi siring gumine makejang. 

7 Ia ento kaulan Ulun tur Ulun suba ngadakang 
ia apanga ia ngluihang Ulun.” 

Wong Israele dados saksin 
Ida Sang Hyang Widi Wasa 


8 Ida Sang Hyang Widi Wasa ngandika asapuniki: 

“Tundenja kaulan ulune ka pangadilan. Ia 
ngelah mata nanging ia tusing ngenot. Ia 
makuping nanging ia bongol. 

3 Tundenja bangsa-bangsane ento ka 
pangadilan. Ane encenke dewannyane 
ane nyidayang ngramalang paundukan- 
paundukan ane lakar teka? Ane encenke 
ane suba ngramalang unduk ane sedek 
majalan jani? Depangja dewa-dewane 
ento ngajak saksi-saksinnyane buat 
muktiang ia patut, tur buat muktiang 
kabenehan raosne. 


10 Ih wong Israel, kita makadadi saksin Ulune. 
Ulun milih kita buat dadi parekan Ulune 
apanga kita nawang Ulun tur pracaya 
teken Ulun, muah apang ngresep 
mungguing tuah Ulun dogen maraga Widi. 
Lenan teken Ulun tusing ada buin Widi. 
Tusing taen ada tur tusing lakar ada. 

11 Tuah Ulun dogen ane maraga Widi, ane 
nyidayang ngrahayuang kita. 

12 Ulun suba ngramalang unduk ane lakar 
teka, sasubane keto Ulun teka buat 

nulungin kita. Tusing taen ada dewan 
wong sunantarane nyidayang ngadakang 
unduk ane buka kene. Kita ane makadadi 
saksin Ulune. 

13 Ulun ene Ida Sang Hyang Widi Wasa, 
buat salawas-lawasne. Tusing ada anak 
nyidayang luput uli kakuasan Ulune. Tur 
tusing ada anak ane nyidayang ngubah 
ane suba kardi Ulun.” 


Medal saking jagat Babel 


14 Widin Israele sane suci, Ida Sang Hyang Widi 
Wasa sane ngrahayuang semeton, ngandika 
sapuniki: 

“Ulun lakar ngutus wadua bala buat nglawan 
wong Babele buat ngluputang kita. Ulun 
lakar nguug gapuran kotannyane. Suryak 
rakyatnyane lakar masalin dadi ling. 

15 Ulun Sang Hyang Widi Wasa, Widin kita ane 
suci. Ulun ane ngardi kita, tur Ulun ene 
ratun kitane.” 


16 Sane nguni Ida Sang Hyang Widi Wasa ngardi 
margi megat segara, inggih punika margi 
sane nglintang ring toyane sane museran. 

17 Ida nantan wadua bala sane kuat buat jaga 
kasirnayang, inggih punika wadua bala 
sane nunggang kreta lan kuda. Ipun kalebu 

ring segarane tur nenten naenin bangun 
malih. Ipun kapademang sakadi nampeh 
endih lampune. 


18 Nanging Ida Sang Hyang Widi Wasa ngandika 

sapuniki: 

“Edaja ngingetang paundukan ane suba liwat, 
wiadin eda ngingetang unduk ane suba 
kasidan imaluan. 

19 Tlektekangja paundukan ane anyar ane lakar 
laksanayang Ulun. Unduke ento suba 
ngawitin kalaksanayang tur ane jani kita 
nyidayang nepukin. Ulun lakar ngae rurung 
gede di tegal melakange, tur ngicen kita 
yeh klebutan ditu. 

20 Buron alasane masih lakar pada ngluihang 
Ulun, cicing alasan muah kedis kasuarine 
lakar muji Ulun dikalane Ulun ngadakang 
tukad membah di tegal melakange buat 
ngicen kaula seselikan Ulune yeh. 

21 |a ento bangsa ane adakang Ulun buat ragan 
Ulune, tur ia lakar makidung ngluihang 
Ulun.” 


Dosan bangsa Israele 


22 ida Sang Hyang Widi Wasa ngandika 
asapuniki: 

“Nanging kita suba rumasa kenyel marep teken 
Ulun, ih Israel. Kita suba tusing nyungsung 
Ulun. 

23 Kita tusing ngaturang teken Ulun aturan 
biri-biri maborbor. Kita tusing ngluihang 
Ulun aji aturan kitane. Ulun tusingja 
makewehin kita aji aturan-aturan ane liu 
wiadin nagihin kita menyan. 

24 Kita tusing meli menyan pabuat Ulun 
wiadin ngliangang Ulun aji muluk-muluk 
wewalungan kitane. Tungkalikane 
kita makewehin Ulun aji dosa-dosan 
kitane. Kita makewehin Ulun aji 
kapelihan-kapelihan ane suba laksanayang 
kita. 

25 Nanging yadian buka keto, Ulun ene Widi 
ane ngampurayang dosan kitane. Buina 
Ulun malaksana buka keto sawireh mula 
buka keto pakayunan Ulune. Ulun tusingja 
mategenang dosan kitane ento teken kita. 

26 Jalanja iraga ka pangadilan tur aturangja ditu 
dedalihan kitane. Berberangja prakarane 
ditu buat muktiang mungguing kita ene 
beneh. 

27 Leluur kitane ane pangawit suba madosa 
teken Ulun, keto masih pamimpin- 
pamimpin kitane suba madosa nglawan 
Ulun. 

28 Buina pamrentah kitane suba ngletehin 
linggih Ulune ane suci. Ento krana Ulun 
nekaang bencana pabuat Israel, tur Ulun 
nepang kaulan Ulune kanistayang.” 


Wantah Ida Sang Hyang Widi 
Wasa sane maraga Widi 


44 1 Ida Sang Hyang Widi Wasa ngandika 
sapuniki: 

“Ih Israel parekan Ulune, kaula seselikan Ulune, 
katurunan Yakube dingehangja! 

2 Ulun Sang Hyang Widi Wasa ane ngardi kita. 
Uli ngawit kita mara lekad, Ulun suba 
nulungin kita. Eda kita takut. Kita parekan 
Ulun, kaula seselikan Ulun ane suecanin 
Ulun. 


3 Ulun lakar maicayang yeh teken tanahe 
ane tuh, tur ngadakang yeh klebutan 
ane membah di tanahe ane tuh latuh. 
Ulun lakar mriokang kakuatan Ulune 
sig pianak-pianak kitane, tur maicayang 
mertan Ulune teken katurunan kitane. 

4 la lakar tumbuh lanus buka padange ane 
tumbuh di tanahe beseg, buka punyan 
kayune ane tansah cokin yeh uli klebutan 
yehe. 

5 Sakaukud rakyate lakar pada ngraos kene: 
“Tiang druen Ida Sang Widi Wasa. Anake 
pada lakar teka tur dadi abesik teken 
bangsa Israele. la suang-suang lakar 
nulisang parab Ida Sang Hyang Widi Wasa 
di limanne, tur ngadanin dewekne kaulan 
Ida Sang Hyang Widi Wasa.” 


6 Ida Sang Hyang Widi Wasa sane mrentah tur 
nyayubin bangsa Israele, inggih punika 
Ida Sang Hyang Widi Wasa Sane Maha 
Kuasa ngandika asapuniki: “Ulun ene ane 
pangawit muah ane panyuud, tuah Ulun 
ane maraga Widi. Tusing ada Widi ane 
lenan sajabaning Ulun. 

7 Adake anak ane nyidayang nglaksanayang 
buka ane laksanayang Ulun? Nyenke ane 
suba nyidayang ngramalang unduk ane 
lakar kasidan, ngawit uli ane pangawit 
pesan kanti di masan wekasane? 

8 Edaja takut ih kaulan Ulune! Sawireh kita suba 
nawang mungguing Ulun suba ngramalang 
uli imaluan kanti jani, sakancan unduk 
ane lakar kasidan tur kita ane dadi saksin 
Ulune. Adake buin Widi ane lenan? Adake 
Widi ane mawisesa ane tonden taen 
dingeh Ulun?” 

Indik nyungsung arca-arca 
punika dados kakedekan 


9 Sawatek anake sane ngardi arca-arca punika 
nista pisan, tur dewa-dewa sane ajiang ipun 
pisan punika tan paguna. Anake sane nyungsung 
dewa-dewane punika sujatinipun buta tur 
nambet mawinan ipun pacang nandang kimud. 
10 Makarya palawatan mas perak buat kasumbah 
makadados Widi, punika nenten pisan patut. 

11 Sawatek anake sane nyumbah dewa-dewa 
sane kadi asapunika pacang kanistayang. 
Jadmane sane ngaryanin arca-arcane punika 
wantah manusa pada tur tan langkungan 

ring punika. Banggayang ipun pada rauh tur 
kapintonin. Ipun pacang ajerih tan sipi tur pacang 
nandang kimud. 

12 Pandene ngambil perak atugel tur ngaryanin 
punika ring prapene. Limannyane sane siteng 
ningtingang palu tur noktok perake punika tumuli 
karupayang. Sajeroning ipun makarya ipun 
nandang seduk, bedak miwah kenyel. 

13 Tukang tarune ngukur taru. Ipun ngambarin 
tarune punika antuk kapur, tur ngukir taru 
punika antuk paet pangukir, raris ngrupayang 
taru punika sakadi manusa, manusa sane bagus 
genjing, tumuli kagenahang ring umahnyane. 

14 Menawita ipun ngebah wit taru aras sane 

pacang anggena arca punika, wiadin ipun milih 
wit jati wiadin kipres saking alase, wiadin ipun 
menawi nandur wit salam tur ngajap sabeh 
tedun mangda numbuhang tarune punika. 

15 Jadmane ngambil taru atugel buat anggen 
ipun saang, tur sane malih atugel anggen ipun 
arca. Sane abagian anggen ipun pangumpan buat 
ngidu miwah manggang roti, sane malih abagian 
anggen ipun dewa raris sumbah ipun. 15 Abagian 
tarune punika anggen ipun ngendihang geni. 
Irika ipun manggang ulam raris naar ulame 
punika tur ipun wareg. Ipun ngangetang dewek 
ipune tur mabaos sapuniki: “Ambate anget tur 
jaene! Ambate luung apine!” 17 Sisan tarune 
anggen ipun arca, wusan punika ipun matedoh 
tur nyumbah arcane punika. Ipun ngastawa ring 
arca punika tur mabaos asapuniki: “Palungguh 
iratu widin titiang, rahayuangja titiang.” 

18 Jadmane sane kadi asapunika kalintang 
nambet. Ipun tan uning ring sane kardi ipun. 
Ipun nekep paningalan miwah pepinehnyane 
marep ring sane patut. 19 Sang makarya arca-arca 
nenten madue akal miwah pangresepan sane 
ngawinang ipun mabaos: “Abagian kayune ento 
tunjel tiang. Ditu tiang manggang roti di duur 
baane tur ditu tiang manggang be laut daar tiang. 
Sisan kayune lantas anggon tiang arca. Dini tiang 
sumungkem nyumbah kayu atugel.” 

20 Indike kadi asapunika ngawinang ipun 
sakadi naar abu kewanten. Pepinehipune sane 
nambet punika ngawinang ipun kasasar ngrereh 
pitulungan. Ipun nenten muatang ngangkenin 
ring deweknyane, mungguing arca sane gamel 
ipun punika boya pisan widi. 


Ida Sang Hyang Widi Wasa maraga Sang Hyang 
Prama Kawi miwah Sang Juru Rahayu 


21|da Sang Hyang Widi Wasa ngandika 

asapuniki: 

“Ih Israel, ingetangja ene. Ingetangja 
mungguing kita parekan Ulun. Ulun 
ngadakang kita buat dadi parekan Ulune, 
tur Ulun tusing taen lakar ngengsepang 
kita. 

22 Ulun suba nyampatang dosan kitane buka 
nyampatang guleme. Ane jani maija 
mabalik sig Ulune. Tuah Ulun dogen ane 
ngrahayuang kita.” 


23 Masuryakja maliang-liang, ih langit! 
Masuryakja ih tongos ane paling dalem 
di gumine! Masuryakja maliang-liang, ih 
gunung-gunung muah sawatek kayune ane 
di alase! Ida Sang Hyang Widi Wasa suba 
nyinahang kagungan Idane malantaran 
ngrahayuang Israel kaulan Idane. 

24 “Ulun Ida Sang Hyang Widi Wasa, juru 
rahayun kitane. Ulun ngraga ane 
ngadakang kita. Ulun Sang Hyang Widi 
Wasa, ane ngardi saananing ane ada. Ulun 
ngraga ane ngeberang langite tur dugase 
Ulun ngadakang gumine tusing ada anak 
ane nulungin Ulun. 

25 Ulun ane ngawanang tukang tenunge belog, 
tur nyliwegang ramalan paratukang 
ramale. Raos anake wicaksana tungkasin 
Ulun, tur Ulun muktiang mungguing 
kawicaksanannyane ento paundukan ane 
belog. 

26 Nanging yen kaulan Ulune ngadakang 
ramalan, yen Ulun ngutus utusan buat 
ngedengang rencanan Ulune, Ulun 
ngawanang sakancan rencana muah 
ramalane ento kasidan. Ulun ngorahang 
teken kota Yerusaleme, mungguing rakyate 
lakar buin nongos ditu. Kota-kotane di 
Yehuda lakar kawangun. Kota-kotane ento 
lakar kawangun uli uug-uugannyane. 

27 Aji raos abuku Ulun ngetuhang yeh pasihe. 

28 Ulun ngandika teken | Kores kene: “Kita ane 
lakar madeg ratu pabuat Ulun. Kita lakar 
nglaksanayang unduke ane arsayang Ulun, 
ane patut laksanayang kita. Kita lakar 
mrentahang apanga kota Yerusaleme buin 

kawangun tur dasar Perhyangan Agunge 
apang kapasang’ ” 


Ida Sang Hyang Widi Wasa 
nyelik Ida Sang Prabu Kores 


45 1 Ida Sang Hyang Widi Wasa sampun 
nyelik Ida Sang Prabu Kores buat kadegang 

dados ratu. Ida sampun nyelik ida buat 
ngaonang parabangsane. Ida ngutus 
Ida Sang Prabu Kores buat nyurudang 
lungguh pararatune. Ida Sang Hyang Widi 
Wasa pacang mukak gapura-gapuran 
kotane pabuat ida. Ida Sang Hyang Widi 
Wasa ngandika ring Ida Sang Prabu Kores 
asapuniki: 

2 “Ulun ane lakar nyediang jalan pabuat 
kita. Ulun ngrapah gunung-gunung 
muah bukit-bukite. Ulun lakar nguugang 
gapura-gapura temagane muah nglurug 
palang-palang besine. 

3 Ulun lakar ngicen kita arta brana uli di 
tongos-tongos ane singid tur mengkeb. 
Ditu kita lakar nawang mungguing Ulun 
ene Sang Hyang Widi Wasa muah Widin 
Israele ane suba ngandikain kita manut 
adan kitane. 

4 Ulun ngesengin kita buat nulungin Israel 
parekan Ulune, nah ento bangsane ane 

suba pilih Ulun. Ulun suba ngicen kita 
kaluihan ane gede, yadiapin kita tusing 
nawang Ulun. 


> Ulun Ida Sang Hyang Widi Wasa. Tusing ada 
buin Widi ane lenan. Ulun lakar ngicen 
kita kakuatan ane perluang kita, yadianja 
kita tusing nawang Ulun. 

6 Ulun nyalanang unduk ane buka kene apanga 
asing-asing anak, uli tanggun gumine 
ane abesik kanti teked ka tanggunne ane 
besikan pada nawang, mungguing Ulun 
Sang Hyang Widi Wasa tur tusing ada buin 
Widi ane lenan. 

7 Ulun ane ngadakang galange muah petenge. 
Ulun ane nekaang merta muah bencana. 
Ulun Sang Hyang Widi Wasa ane 
ngadakang ento makejang. 

8 Ulun lakar ngicen kita kamenangan buka ujane 
uli di langite. Gumine lakar nampi unduke 
ento, mawanan ditu lakar ada mentik 
kamerdekaan muah kadilan. Ulun Sang 
Hyang Widi Wasa ane lakar ngadakang 
ene makejang.” 

Ida Sang Hyang Widi Wasa punika 
Widin jagat miwah sejarahe 


9 Punapike wenten payuk sane nglawan tukang 
payuke, inggih punika payuk sane pateh 
ring payuk-payuk sane tiosan? Punapike 
wenten tanah legit sane mataken ring 
tukang payuke punapike sane karyanin 
ipun? Punapike wenten payuk tanah 
sane ngamigmig mungguing tukang 
payuknyane punika belog? 

10 Wentenke anak sane purun mabaos ring 
wong tuannyane sapuniki: “Apa awananne 
bapa ngardi tiang buka kene?” 

11 [da Sang Hyang Widi Wasa, Widin Israele 
sane suci, sane mastiang indik sane 
pacang rauh, ngandika asapuniki: “Tuara 
patut kita matakon teken Ulun unduk 
pianak-pianak Ulune, wiadin nuturin Ulun 
apa ane sapatutne laksanayang Ulun. 

12 Tuah Ulun ane ngardi gumi muah ane 
ngadakang manusane buat nongos 
ditu. Ulun ane ngebatang langite baan 
kawisesan Ulune. Ulun ane nitah matan ai, 
bulan muah bintang-bintange. 

13 Ulun ane suba ngorahin Kores buat 
nglaksanayang pakarsan Ulune, tur 
menehang sakancan paundukane. Ulun 

lakar menengang sakancan rurunge ane 
entasina. Ia lakar ngwangun buin kota 
Yerusalem, kotan Ulune, tur mebasang 
parakaulan Ulune ane matawan. Tusing 
ada anak ane nyewa wiadin nombok ia 
buat nglaksanayang unduke ento.” Ida 
Sang Hyang Widi Wasa Sane Maha Kuasa 
sampun ngandika kadi asapunika. 


14 Ida Sang Hyang Widi Wasa ngandika ring 
wong Israele asapuniki: “Kasugihan wong 
Mesir muah wong Sudane lakar dadi gelah 
kitane, tur jlema Sebane ane tegeh-tegeh 
lakar dadi panjak kitane. Anake ento lakar 
mategul aji ante nututin kita. Anake ento 
lakar nengkluk di arepan kitane tur ngaku 
kene: “Ida Sang Hyang Widi Wasa ngiangin 
idewa, wantah Ida ngraga sane maraga 
Widi. 

15 Widin Israele sane ngluputang kaulan Idane, 
punika Widi sane nyinahang ragan Idane. 

16 Sakancan anake sane makarya arca-arca 
pacang nandang kimud. Ipun sareng sami 
pacang kanistayang. 

17 Nanging wong Israele karahayuang 
antuk Ida Sang Hyang Widi Wasa, 
tur kamenangannyane buat salawas- 


NABI YESAYA 45.18-20 3004 


lawasnya. Rakyatnyane nenten pacang 
naenin nandang kimud’ ” 


18 [da Sang Hyang Widi Wasa sane ngardi langit, 
wantah Ida ngraga sane maraga Widi. 
Ida sane ngadakang miwah ngwangun 
mrecapadane. Ida ngardi mrecapadane 
punika kukuh tur langgeng. Ida boyaja 
ngardi mrecapadane punika mangda 
suung mangmung, nanging buat dados 
genah jadmane magumana. Punika 
awinannya Ida ngandika sapuniki: “Ulun 
ene Sang Hyang Widi Wasa, tusing ada 
buin Widi ane lenan. 

19 Ulun tusing ngandika masesingidan wiadin 
ngengkebang ane arsayang Ulun. Ulun 
tusing taen nguduhang rakyat Israele 
ngalih Ulun di tongose ane suung 
mangmung. Ulun Sang Hyang Widi Wasa, 
tur Ulun ngandika amun sujatinne. Ulun 
nyinahang unduk ane madan patut.” 


Widin jagate miwah arca-arcan wong Babele 


20 Pangandikan Ida Sang Hyang Widi Wasa 
asapuniki: 
“Maija mapunduh ih rakyat bangsa-bangsane 
makejang, nah ento sawatek ane nu idup 
uli kaprabone ane uug. Maija tekaang 

deweke buat nunas kadilan. Anake ane 
mapeed ngiringang arca-arcannyane ane 
aji kayu tur ngastawa teken dewa-dewa 
ane tusing nyidaang ngrahayuang ia, anake 
ento mula tuah anak belog punggung. 

21 Mai tur aturangja prakaran kitane di 
pangadilan. Depangja parapembelane 
mapitungan bareng-bareng. Nyenke ane 
imaluan ngramalang paundukan ane 
lakar kasidan? Singke Ulun Sang Hyang 
Widi Wasa, Widi ane ngrahayuang kaulan 
Ulune? Tusing ada Widi ane lenan. 


22 Ih jlema sajagat, maija mabalik sig Ulune 
apang kita rahayu. Tuah Ulun ane maraga 
Widi. 

23 Janjin Ulune tuah sasajaan, tur tusing lakar 
mubah. Saking sujati tuah Ulun masumpah 
masrana ragan Ulune. Asing-asing anak 
lakar pada teka sumungkem di ajeng 
Ulune, tur pada masumpah astiti bakti 
teken Ulun. 

24 Anake ento lakar pada ngorahang mungguing 
tuah majalaran Ulun dogen ada 
kamenangan muah kakuatan. Nanging 
sawatek anake ane geting teken Ulun lakar 
nandang kanistan. 

25 Ulun Sang Hyang Widi wasa lakar 
ngrahayuang katurunan Yakube makejang, 
tur ia lakar ngaturang puji-pujian teken 
Ulun. 


46 1 Puniki pamuput paradewan wong 
Babele! Dewa Bel miwah Nebo punika 


sane pecak kasungsung, nanging sane 
mangkin arca-arcannyane punika 
kapondong antuk keledaene tur dados 
pondongan ring tundun burone sane tan 
pabayu. 

2 Arca-arca punika tan nyidayang ngluputang 
dewekipune. Ipun kejuk tur kabakta 
makaon. Punika sane dados pamuput 
dewa-dewan wong Babele! 


3 “Ih katurunan Yakub muah sawatek kaulan 
Ulune ane enu dini, pada padingehangja! 
Ulun suba miara kita ngawit uli kita mara 
lekad. 

4 Ulun Widin kitane ane lakar miara kita kanti 
kita tua tur putih bok kitane. Ulun ane 
ngadakang kita tur lakar miara kita. 
Ulun lakar ngicen kita pitulungan tur 
ngrahayuang kita.” 

5 Pangandikan Ida Sang Hyang Widi Wasa 
sapuniki: Teken nyenke kita lakar 
mandingang Ulun? Apake ada anak ane 
masaih teken Ulun? 

6 Anake pada mukak dompetnyane tur 
mesuang masne. la nimbang perak aji 
dacin. la ngupahin tukang mas buat ngae 
palawatan dewa. Sasubane keto ia laut 
nyumbah di arepan arcane ento buat 
ngaturang bakti. 

7 la negen dewannyane ento laut abana, suba 
keto dewane ento lantas pejanga di 
satunggaling tongos, tur ditu dewane ento 
kajujukang. Dewane ento tusing nyidayang 
makisid uli tongose ento. Yen ada anak 
ngastawa teken dewane ento, ia tusing 
nyidayang masaut tur ngrahayuang anake 
ento uli sangsarannyane. 


3 Ih anak ane madosa ingetangja paundukane 
ene. Pinehinja unduk ane suba adakang 
Ulun. 

3 Ingetang paundukan-paundukan ane suba 
kasidan imaluan. Angkeninja mungguing 
tuah Ulun ngraga ane maraga Widi. Buina 
tusing ada Widi ane masaih teken Ulun. 

10 Uli pangawit Ulun ngramalang panadinne. 
Buina uli imaluan Ulun suba ngramalang 

unduk ane lakar kasidan. Ulun suba 
ngorahang mungguing rencanan Ulune 
tusing taen gagal. Buina Ulun lakar 
ngadakang sawatek ane arsayang Ulun 
buat kalaksanayang. 

11 Ulun ngesengin anak aukud uli kangin, tur ia 
lakar teka masriut buka kedis garudane tur 
ia lakar nglaksanayang sakancan rencanan 
Ulune. Ulun suba ngandikayang buka keto, 
tur ento lakar kasidan. 


12 fh anak ane bengkung, ane mapineh 
mungguing joh para lakar menang, 
padingehangja sabdan Ulune. 

13 Ulun ngadakang dina kamenangane ento 
suba paek, tur tusingja buin makelo 
kamenangan Ulune suba tusing lakar 
kasep. Ulun lakar ngrahayuang kota 
Yerusaleme tur Ulun lakar mapaica 
kaluihan teken wong Israele.” 


Ukuman pabuat panegara Babele 


47 1 Ida Sang Hyang Widi Wasa ngandika 
asapuniki: 
“Ih Babel tuunja uli singasanan kitane, tur 
tegakangja iban kitane di buke di tanahe. 
Kita suba taen dadi buka anake daa, 
buka kota ane tusing prasida kakalahang. 


NABI YESAYA 47.2-6 3009 


Nanging kita tusing buin makelo lakar nu 
lemuh magelohan. Jani kita suba dadi 
panjak. 

2 Pitehangja pangilesane tur ngaeja tepung. 
Bukakja krudunge, tur cingcingangja 
kambene, buina cingcingangja roke buat 
megat tukad. 

3 Anake lakar pada nepukin kita malalung. 
la lakar nepukin kita nista tur nandang 
kimud. Ulun lakar nibakang pangwales, tur 
tusing ada anak ane nyidayang nambakin 
Ulun.” 


4 Widin Israele sane suci mebasang iraga. Parab 
Idane Ida Sang Hyang Widi Wasa Sane 
Maha Kuasa. 


> Ida Sang Hyang Widi Wasa ngandika ring 
panegara Babele, sapuniki: “Tegakangja 
iban kitane di tongose ane peteng tur sepi. 
Anake tusing lakar nu buin ngadanin kita 
pramesuarin parabangsane. 

6 Ulun suba duka teken kaulan Ulune. Ulun suba 
tusing ngangkenin ia dadi kaulan Ulun. 
Ulun nyerahang ia sig kakuasan kitane, 
tur kita tusing pesan kapiolasan teken ia. 
Yadian teken anak ane tua-tua kita masih 
matingkah kasar teken ia. 

7 Kita ngaden mungguing kita lakar terus dadi 
pramesuari, tur tusing ngrasayang unduke 
ento di ati wiadin minehin unduke ento 
lakar ada panyuudne. 


8 Wireh keto padingehangja jani ih anak 
ane demen masuka-sukaan. Kita ane 
ngaden dewek kitane lakar setata aman 
tur rahayu. Kita ngorahang iban kitane 
agung patuh teken Ida Sang Hyang Widi 
Wasa. Kita ngaden mungguing tusing ada 
anak ane patuh buka kita. Kita ngaden 
mungguing kita tusing taen lakar dadi balu 
wiadin sedih sawireh pianak-pianak kitane 
ilang. 

9 Nanging buin akejep, disajeroning adina, 
unduke ento makejang lakar kasidan. 
Yadian sawatek kasaktiane adokang kita, 
nanging kita masih lakar kelangan somah 
muah pianak. 


10 Kita suba marasa aman sajeroning kajaatan 
kitane. Kita ngaden mungguing tusing ada 
anak ane lakar nawang. Karirihan muah 
kaduegan kitane ngawanang kita kasasar, 
kanti kita ngelah keneh: ‘Idewek ene Widi, 
tusing ada anakane masaih teken idewek. 

11 Bencanane lakar nibanin kita, tur tusing ada 
kasaktian kitane ane nyidayang nambakin 
bencanane ento. Kita lakar nadak benyah, 
tur kita tusing taen ngipiang unduke ento. 

12 Anggon kasaktian mantran kitane makejang, 
ane suba anggon kita ngawit uli kita nu 
cerik. Mirib ia lakar nyidayang nulungin 
kita. Miribne kita lakar nyidayang 
ngawanang musuh kitane takut. 

13 Kita suba tan pabayu ulihan lebihan maan 
pitutur. Jani depangja paraahli nujum 
kitane nah ento anake ane mlajahin 
unduk bintang-bintang, ane ngambar 
wilayah-wilayah langite, laut mituturin kita 
ngabulan unduk ane lakar nibenin kita. 


14 Ja tan bina buka gumpange abedik, tur 
apine lakar muunang ia. Ia tusing lakar 
nyidayang ngluputang dewekne padidi, 
sawireh dilapan apine lakar kaliwat kebus 
buat ia. Apine ento dongja api ane melah 
anggon ngidu. 

15 Ento makejang kamelahan ane lakar gaena 
pabuat kita. Paraahli nujume ento ane 
idihin kita pitutur sapanjang umur 
kitane. la lakar ngalahin kita laut nuut 
pajalanannyane padidi. Adiriko tusing ada 
ane nyidaang ngrahayuang kita.” 

Ida Sang Hyang Widi Wasa punika 
maraga Widin masa sane jaga rauh 


48 1 Ih bangsa Israel, parakaturunan Dane 

Yehuda, pirengangja puniki. Ragane 
masumpah nyambat parab Ida Sang Hyang 
Widi Wasa tur ngaranin raga nyungsung 
Widin wong Israele. Nanging ragane 
nenten ngresep ring baos sane baosang 
ragane. 

2 Samaliha ragane ngucap sada sumbung, 

mungguing ragane punika rakyat kota sane 
SUCi, samaliha ragane andel ring Widin 
Israele, sane maparab Ida Sang Hyang 
Widi Wasa Sane Maha Kuasa. 


3 [da Sang Hyang Widi Wasa ngandika ring 
wong Israele sapuniki: “Imaluan Ulun suba 
ngramalang unduk ane lakar kasidan. 
Sasubane keto nadak Ulun ngadakang 
unduke ento. 

4 Ulun nawang mungguing kita lakar mabukti 
bengkung, kekeh buka besine tur 
bengkung buka prunggune. 

5 Ento krana, imaluan Ulun suba ngramalang 
unduk kitane dimani wekas, tur 
ngwarahang sakancan unduke ento 
satondene kasidan, buat nambakin kita 

apang eda kita ngorahang mungguing 
arca-arca muah palawatan kitane ane 
ngawanang unduke ento kasidan. 


6 Makejang unduke ane suba nikayang Ulun 


ento, ane jani suba kasidan. Kita patut 
ngangkenin mungguing ramalan Ulune 
ento kapitui saja. Ane jani Ulun lakar 
ngorahin kita paundukan anyar ane lakar 
teka, nah ento paundukan ane tonden 
taen edengang Ulun. 


7 Tuah mara jani sakancan unduke ento 


sinahang Ulun. Ane imaluan tusing taen 
ada unduk ane buka keto. Yen unduke 
ento suba taen ada, kita lakar ngorahang 
mungguing kita suba taen nawang unduke 
ento makejang. 


8 Ulun nawang mungguing kita tusing sedeng 


gugu, mungguing kita ene setata brontak. 
Ento awanane kita tusing taen ningeh 
unduke ene makejang, tur tusing ada 
angan abedikko macelep di kuping kitane. 


9 Apang bangsane ento muji parab Ulune, Ulun 


ngandeg pidukan Ulune. Ulun muungang 
unduke ento, tur tusing payu nyirnayang 
kita. 

10 Ulun suba mintonin kita aji kasangsaran ane 
panes buka perake kasepuh di prapene. 
Nanging cingak Ulun kita tusing pesan 
maji. 

11 Unduk ane laksanayang Ulun ento makejang 
pabuat Ulun. Ulun tusing lila parab Ulune 
kanistayang, wiadin ada anak lenan ane 
ngedum kaluihan ane patutne dadi duen 
Ulune ngraga.” 


Ida Sang Prabu Kores pamimpin sane kaselik 
antuk Ida Sang Hyang Widi Wasa 


12 Ida Sang Hyang Widi Wasa ngandika 

asapuniki: 

“Ih Israel, bangsa ane suba nikain Ulun, 
padingehangja apang melah, Ulun ene 
Widi ane pangawit muah ane panyuud. 
Tuah Ulun ngraga ane maraga Widi. 

13 Tangan Ulune ane masang dasar gumine 
muah ngebatang langite. Dikalan Ulune 
ngaukin gumi muah langite, tan pasangke 
ia pada teka. 


14 Pada mapunduh tur dingehangja, ih kita ajak 
makejang. Tusing ada widi-widi ane bisa 
ngramalang, mungguing anak ane suba 
pilih Ulun lakar ngebug panegara Babele. 

la lakar nglaksanayang saananing ane 
tunden Ulun nglaksanayang. 

15 Tuah Ulun ane suba ngandika tur ngaukin 
ia. Ulun ane nuntun ia tur ngawanang ia 
molihing gawe. 


16 Ane jani maija paekin Ulun tur padingehang 
pangandikan Ulune. Uli pangawit Ulun 
suba ngandika gegalangan, tur setata 
ngawanang pangandikan Ulune ene saja 
kasidan.” (Sane mangkin Ida Sang Hyang 
Widi Wasa Sane Maha Luur sampun 
ngicen tiang kakuasan Idane tur Ida ngutus 
tiang.) 


Rencanan Ida Sang Hyang 
Widi Wasa pabuat kaulan Idane 


17 Widin Israele sane suci, Sang Hyang Widi 
Wasa sane ngrahayuang semeton, 
ngandika sapuniki: “Ulun ene Sang Hyang 
Widi Wasa, Widin kitane. Ulun ane 
mapakayun ngurukang kita buat dadi 
kamelahan kitane tur ane nuntun kita di 
rurunge ane patut entasin kita. 


18 Yen kita tuah madingehang pituduh-pituduh 
Ulune dogen, pedas mertane tansah 
ngliab kita, waluya buka tukade ane tusing 


NABI YESAYA 48.19-22 3016 


taen tuh. Kamenangane pasti teka sig 
kitane, waluya buka ombake magulungan 
di pasisi. 

19 Katurunan kitane lakar dadi liu buka biase, 
tur Ulun lakar ngawanang apang ia 
pracaya mungguing ia tusing buin lakar 
kasirnayang.” 


20 Medalja saking jagat Babele, tur mamargija 
saha bebas, uar-uarangja ortine punika 
antuk manah liang tur ortiangja ka sakuub 
jagate sapuniki: “Ida Sang Hyang Widi 
Wasa suba ngrahayuang Israel, parekan 
Idane.” 

21 Rikala Ida Sang Hyang Widi Wasa nuntun 
kaulan Ida nglintangin tegal melakang 
sane tuh tur kebus, ipun nenten pisan 
nandang bedak. Ida ngwentenang toya 
medal saking batu kaange pabuat ipun. 
Ida nyibak batu kaange tur toyane raris 
membah. 

22 “Anake ane madosa tusing lakar maan 
rahayu.” Asapunika pangandikan Ida Sang 
Hyang Widi Wasa. 


NABI YESAYA 49.1-4 3017 


Bangsa Israele dados galang 
pabuat parabangsane 


49 1 Ih parabangsa sane doh miwah rakyat 

sane magenah doh pisan, pirengangja 
baos tiange. Saderenge tiang lekad, Ida 
Sang Hyang Widi Wasa sampun nyelik 
tiang tur ngamanggehang tiang dados 
parekan Idane. 

2 Ida sane ngawinang baos tiange mangan 
sakadi pedange. Ida nyayubin tiang antuk 
tangan Idane. Ida nadosang tiang waluya 
sakadi panah sane lanying tur sregep buat 
kagunayang. 

3 Ida ngandika ring tiang sapuniki: “Ih Israel, 
kita ene parekan Ulune. Malantaran kita 
anake lakar pada muji Ulun.” 

4 Atur tiange sapuniki: “Titiang sampun 
makarya nanging nenten wenten 
pikenohipun. Titiang sampun nganggen 
kakuatan titiange, nanging sami tan 
wenten pikenohipun.” Nanging tiang 
pracaya Ida Sang Hyang Widi Wasa pacang 
nindihin wicaran tiange. Ida pacang 
ngupahin tiang pabuat indik sane sampun 
laksanayang tiang. 

3 Sadurunge tiang lekad, Ida Sang Hyang Widi 
Wasa sampun ngamanggehang tiang. Ida 
sampun nadosang tiang parekan Idane 
buat ngwaliang parakaulan Idane, inggih 
punika ngwaliang wong Israele sane 
sambeh pablesat genahipun. Ida Sang 
Hyang Widi Wasa ngajiang tiang, tur Ida 
dados wit kakuatan tiange. 


6 Ida Sang Hyang Widi Wasa ngandika ring tiang 
sapuniki: “Ih parekan Ulune, Ulun ngelah 
gegaen ane gede pabuat kita. Tusingja 
tuah buat ngrajegang buin kagungan wong 
Israele ane enu dogen, nanging Ulun 
masih lakar nadiang kita galang pabuat 
parabangsane, apanga gumine makejang 
dadi rahayu.” 

7 Widin Israele Sane Maha Suci miwah 
Sang Juru Rahayu, ngandika ring anake 
sane kanistayang, ring anake sane 
kagetingin antuk parabangsane, ring sane 
dados panjak parapanguasane, sapuniki: 
“Pararatune lakar nepukin kita kabebasang 
saha rahayu, laut lakar bangun buat 
ngormatin kita. Parapangerane masih 
lakar nepukin unduke ento, tur ia lakar 
pada nengkluk nyumbah kita.” 

Paindikan sane kadi asapunika pacang kasidan, 
santukan Ida Sang Hyang Widi Wasa 
sampun nyelik parekan Idane. Widin 
wong Israele sane suci ngamanggehang 
sakancan janjin Idane. 


Kota Yerusaleme kabecikang malih 


8 Ida Sang Hyang Widi Wasa ngandika ring 

kaulan Idane sapuniki: 

“Dikalan teka masanne kita karahayuang, 
Ulun lakar nyinahang sih pasuecan Ulune 
teken kita, tur nyuecanin kita dikalane 
kita ngeling nunas ica. Ulun lakar nyaga 
tur nyayubin kita, buina malantaran kita, 
Ulun ngae prajanjian teken parabangsane 
makejang. Ulun lakar nglugrain kita buin 
nongosin tanah kitane ane jani makutang 
ento. 

9 Ulun lakar ngandika teken paratawanane 
kene: “Kemaja bebasang ibane!”, muah 
teken anake ane nongos di petenge, Ulun 
ngandika kene: “Maija pesu ka galange!” 
Anake ento lakar buka biri-birine ane 
kangonang di bukit-bukite. 

10 ja tuara lakar taen seduk wiadin bedak. 
Panes matan ai muah tegal melakange 
tusing lakar ngebusin ia, sawireh ia lakar 
katuntun baan anak ane tresna teken 

ia. Anake ento lakar nuntun ia ka yeh 
klebutane. 


11 Ulun lakar ngae rurung gede ngliwatin 
gunung-gununge, tur nabdabang rurung 
buat pajalan kaulan Ulune. 

12 Kaulan Ulune lakar teka uli joh, uli kaja muah 
uli kauh, muah uli Aswan ane bedelod.” 


13 Ih langit makidungja, masuryakja saha liang 
ih gumi! Depangja gunung-gununge 
masuryak makidung! Ida Sang Hyang Widi 
Wasa mapakayun nglipur kaulan Idane. 
Ida rumasa sih kapiolasan ring kaulan 
Idane sane nandang sangsara. 


14 Nanging wong Yerusaleme mabaos asapuniki: 

“Ida Sang Hyang Widi Wasa suba ngutang iraga! 
Ida suba lali teken iraga!” 

15 Irika Ida Sang Hyang Widi Wasa ngandika ring 

ipun sapuniki: 

“Nyidayangke anake luh engsap teken pianak 
gelahnyane, tur tuara tresna teken pianak 
ane lekadanga? Yadiastu ada meme ane 
engsap teken pianakne, nanging Ulun 
tusing taen engsap teken kita. 

16 Ih Yerusalem, Ulun tusing taen engsap teken 
kita! Ulun suba nyuratang adan kitane di 
tlapakan liman Ulune. 


17 Anake ane lakar ngwangun kita enggal lakar 
teka, tur anake ane nguugang kita lakar 
makaad. 

18 jwasinja milehan tur pedasinja apa ane ada. 
Rakyat kitane pada mapunduh, ia suba 
pada malipetan mulih. Sasajaane Ulun 
ene Widi ane nyeneng. Kita lakar rumasa 
bangga marep teken rakyat kitane. Rasa 
banggan kitane patuh buka pangantene 
luh marep teken sasocannyane. 


19 Gumin kitane suba uug tur suung, nanging 
ane jani ia lakar dadi kaliwat cupit pabuat 
rakyate ane teka muah nongos ditu. Buina 
anake ane nepin kita uug, ia lakar makaad 
joh pesan uli sig kitane. 

20 Rakyat kitane ane lekad di paselongan, 
manian lakar ngraos kene: “Gumine ene 
cupit pesan. Iraga merluang tongos ane 
linggahan buat magumana.” 

21 Ditu kita lakar ngraos teken dewek kitane 
padidi kene: “Nyenke ane suba nglekadang 
cerik-cerike ene? Iraga suba kelangan 
pianak tur tusing lakar ngelah pianak buin. 

Iraga suba kaselong tur abana joh pesan. 
Nyenke ane suba ngedenang cerik-cerike 
ene? Iraga suba kalahina padewekan, uli 
dijake tekan cerik-cerike ene?” ” 


22 ida Sang Hyang Widi Wasa Sane Maha Luur 

ngandika ring kaulan Idane sapuniki: 

“Ulun lakar mapaica wangsit teken bangsa- 
bangsane, tur ia lakar ngamulihang 
pianak-pianak kitane. 

23 Pararatune lakar satmaka dadi bapa pabuat 
kita, tur parapramesuarine lakar satmaka 
dadi memen kitane. Ia lakar pada ngeed 
di arepan kitane tur ngajiang kita. la 
ngasorang dewek buat ngedengang rasa 
hormatnyane teken kita. Ditu kita lakar 
nawang, mungguing Ulun ene Sang 
Hyang Widi Wasa. Anake ane ngantosang 
pitulungan Ulune tusing lakar taen kado.” 

24 Nyidayangke kita ngrebut jejarahan uli liman 
prajurite? Nyidayangke kita mebasang 
tawanane uli anake ane wirosa? 


25 Ida Sang Hyang Widi Wasa malih ngandika 
asapuniki: 
“Unduke ene ane lakar kasidan. Tawanan- 
tawanan prajurite lakar kajuang tur 
jejarahan anake wirosa lakar karampas. 

Ulun lakar nyiatin sawatek anake ane 
nyiatin kita tur Ulun lakar ngrahayuang 
pianak-pianak kitane. 

26 Ulun lakar ngawanang parapanindes kitane 
saling matiang ajaka timpalne. Ia lakar 
katagihan ngamatiang muah setata 
brangti. Ditu sawatek manusane lakar 
pada nawang mungguing Ulun ene Sang 
Hyang Widi Wasa, ane ngrahayuang 
tur mebasang kita. Ia lakar nawang 
mungguing Ulun ene Widin Israele Ane 
Maha Kuasa.” 

50 1 Ida Sang Hyang Widi Wasa ngandika 
sapuniki: 

“Apake kita ngaden Ulun ane nunden kaulan 
Ulune magedi, buka anake muani ngutang 
kurenane? Yen keto, encenke surat palase? 
Apake kita ngaden Ulun ngadep kita buat 
dadi tawanan buka anake muani ngadep 
pianak-pianakne buat dadi panjak? 
Tusingja buka keto! Kita dadi tawanan uli 
krana dosan kitane padidi. Kita katawan 
ulihan kajaatan kitane padidi. 


2 Apa awanane kaulan Ulune tusing lingu 
dugase Ulun nelokin ia buat ngrahayuang 
ia? Apa krana ia tusing masaut dugase 
Ulun ngandikain ia? Apake Ulun kaliwat 

lemet buat ngrahayuang ia? Ulun 
nyidayang ngetuhang pasih aji prentah 
Ulune, tur ngubah tukad-tukade dadi 
tegal melakang, kanti bene ditu pada mati 
ulihan kuangan yeh. 

3 Ulun nyidayang nadiang langite peteng dedet 
patuh buka kasedihane buat mangenang 
anake mati.” 


Indik satinutipun parekan 
Ida Sang Hyang Widi Wasa 


4 Ida Sang Hyang Widi Wasa Sane Maha Luur 
sampun ngurukang tiang indik sane patut 
baosang tiang, mangda tiang nyidayang 
nguatang anake sane lesu. Nyabran 
semengan Ida ngawinang tiang meled 
miragiang indik sane pacang urukang Ida 
ring tiang. 

> Ida sampun ngicen tiang pangresepan tur 
tiang sampun nenten brontak wiadin 
nilarin Ida. 

6 Tiang nyerahang tundun tiange ring anake 
sane nigtig tiang. Tiang nenten nglawan 
rikala anake nganistayang tiang, rikala 
ipun mutbut jenggot tiange, tur ngecuhin 
muan tiange. 

7 Nanging baosipune sane nganistayang tiang 


punika nenten mrasidayang nyakitin tiang, 
santukan Ida Sang Hyang Widi Wasa Sane 
Maha Luur mapaica pitulungan ring tiang. 
Tiang nabdabang manah tiange buat sabar 
ring ipun. Tiang uning mungguing tiang 
tan pacang nandang kimud, 


8 santukan Ida Sang Hyang Widi Wasa ngiangin 


9 Ida 


10 Ih 


tiang, tur Ida wikan mungguing tiang 
nenten iwang. Wentenke anak sane purun 
ngwentenang dedalihan marep ring tiang? 
Ngiringja sareng-sareng ka pangadilan. 
Banggayang ipun makta dedalihanipune. 
Sang Hyang Widi Wasa Sane Maha 

Luur ngraga sane pacang nindihin tiang. 
Sapasirake sane pacang mrasidayang 
muktiang mungguing tiang iwang? 
Sawatek anake sane nalih tiang pacang 
sirna. Ipun pacang sirna sakadi wastrane 
amah ngenget. 


ragane sareng sami, sane ngluihang Ida 
Sang Hyang Widi Wasa tur satinut ring 
baos parekan Idane, menawita margine 
sane duluh ragane punika peteng dedet, 
nanging pracayaja ring Ida Sang Hyang 
Widi Wasa, suksrahja ring Ida. 

11 th jero sareng sami sane saigum buat 
nyirnayang anak tios, jerone pacang 
kasirnayang antuk paiguman jerone niri. 
Ida Sang Hyang Widi Wasa sane pacang 
ngardi indike punika. Jerone pacang 
katiban nasib sane tan becik. 


Sabda panglipur pabuat kota Yerusaleme 


5 1 1 Ida Sang Hyang Widi Wasa ngandika 
asapuniki: 

“Padingehangja Ulun ih anak ane mabudi 
rahayu, ane teka nunas ica teken Ulun. 
Ingetangja batu kaange ane laad dadi 
tongos kitane, tur ingetangja bangbange 
ane dadi laad tongos kitane kaconcong. 

2 Ingetangja Abraham muah Sara leluur 
kitane ane nurunang kita. Dugase Ulun 
ngesengin Abraham ia tonden ngelah 
pianak. Nanging Ulun ngamertanin ia tur 
ngicen ia pianak. Ulun ane ngadakang 
katurunannyane dadi liu pesan. 


3 Ulun lakar nyinahang sih kapiolasan Ulune 
teken kota Yerusaleme, nah ento anake 
makejang ane nongos di uug-uugannyane. 
Yadianja tanahnyane suba magoba tegal 
melakang, Ulun lakar ngubah ento apang 
dadi taman, buka tamane ane adakang 

Ulun di Eden. Ditu lakar ada kasukan muah 
kaliangan tur kidung puji-pujian muah atur 
panyuksma lakar katur teken Ulun. 


4 Ih kaulan Ulun padingehangja pangandikan 
Ulune. Ulun lakar nguruk parabangsane 
tur pidabdab Ulune lakar nyuluhin ia. 

> Ulun lakar enggal rauh buat ngrahayuang ia. 
Masa kamenangan Ulune suba paek. Ulun 
ngraga lakar nitah parabangsane. Gumine 
ane joh-joh pada ngantiang rauh Ulune. 
la ngantiang tur ngajap-ajap Ulun, buat 
ngrahayuang ia. 

6 Pada nulengekja ka langite, tur pedasinja 
gumine! Langite lakar ilang buka anduse 
tur gumine lakar sayan nyag buka 
kambene ane suba buuk. Jlemane ane 
nongos ditu lakar mati buka buyunge. 
Sakewala kaluputan ane adakang Ulun 
lakar langgeng, tur kamenangan Ulune 
lakar langgeng salawas-lawasne. 


7 Ih anak ane nawang unduk ane patut, anak 
ane nyak ngincepang paurukan Ulune di 
atinnyane, edaja kita takut yen kita cacada 
muah nistaanga baan anake. 

8 Anake ento lakar sirna buka panganggone 
amah ngenget. Nanging kaluputan 

ane adakang Ulun lakar langgeng, tur 
kamenangan Ulune lakar langgeng 
salawas-lawasne.” 


3 Matangija duh Ratu Sang Hyang Widi Wasa, 


tur tulungja titiang! Gunayangja kakuasan 
Palungguh IRatune tur rahayuangja titiang. 
Gunayangja kawisesan Palungguh IRatune 
punika sakadi duke nguni. Inggih punika 
rikala Palungguh IRatu mukang-mukang 
ulam agunge sane mawasta Rahab ring 
segarane. 


10 palungguh IRatu taler sane ngetuhang segara 


miwah makarya margi ring selagan toyane, 
kantos anake sane rahayuang Palungguh 
IRatu mrasidayang nglintang saha rahayu. 


11 Anake sane luputang Palungguh IRatu 


prasida rauh ring Yerusalem saha 

liang, makidung tur masuryak, duaning 
gargitannyane. Ipun pacang muponin 
bagia salawas-lawasnya tur luput saking 
pakewuh lan kaduhkitan. 


12 |da Sang Hyang Widi Wasa ngandika 


asapuniki: 


“Tuah Ulun ane ngranayang kita siteng. Apa 


awanane kita takut teken manusa pada 
ane tuara lebihan tekening padange? 

13 Suba engsapke kita teken Ida Sang Hyang 
Widi Wasa ane ngadakang kita, Ida Sang 
Hyang Widi Wasa ane ngebatang langit 
muah masang dasar gumine? Apa kranane 
kita tetep takut teken anake nindes 
kita muah teken anake ane suba sedia 
nyirnayang kita? Brangtinnyane tusingja 
buin makelo nu nempuh kita. 

14 Anake ane mapangkeng lakar enggal 
kabebasang. Ia lakar muponin tuuh dawa 
tur lakar tansah maan pangupa jiwa ane 
buatanga. 


15 Ulun ene Ida Sang Hyang Widi Wasa Widin 
kitane. Ulun ane ngaduk pasihe tur ane 
ngawinang ombake makuug. Parab Ulune, 
nah ento Ida Sang Hyang Widi Wasa Ane 
Maha Kuasa! 

16 Ulun ngebatang langit tur masang dasar 
gumine. Ulun ane ngandika teken kota 
Yerusaleme kene: “Kita kaulan Ulun! 

Ulun suba maang kita purukan tur Ulun 
nyayubin kita aji tangan Ulune. ” 


Indik pamuput kasangsaran kota Yerusaleme 


17 Ih Yerusalem matangija! Tangiangja ragane 
tur ngadegja! Ragane sampun nginum 
ukuman sane kapaicayang antuk Ida Sang 

Hyang Widi Wasa sajeroning pidukan 
Idane. Ragane sampun nginum ukumane 
punika, tur punika ngawinang ragane 
srayang-sruyung. 


18 Nenten wenten anak sane nandanin ragane 


tur nenten wenten saking pantaran rakyat 
ragane sane ngisiang ragane. 


19 Bencana sane nikel ping kalih sampun 


nibenin ragane. Gumin ragane sampun 
karusakang malantaran perang, samaliha 
rakyat ragane sampun padem kasayahan. 
Nenten wenten anak sane olas ring 
ragane. 


20 Rakyat ragane pada nyeleati ring tanggu- 


tanggun margine uli krana kaleson. Ipun 
waluya sakadi kidange sane keni jaring 
ijuru borose. Ipun sampun keni kawirosan 
bebendun Ida Sang Hyang Widi Wasa. 


21 ih rakyat Yerusalem, sane nandang sangsara, 


ragane sane srayang-sruyung sakadi duk 
ragane punyah. 


22 ida Sang Hyang Widi Wasa, Widin ragane 


nindihin ragane tur ngandika sapuniki: 
“Ulun lakar ngejohang cawan pidukan 
Ulune ane laad paicayang Ulun teken 

kita. Kita tusing lakar buin nginum ane 
ngranayang kita srayang-sruyung. 

23 Ulun lakar maicayang anggure ento teken 
anake ane nindes kita, teken anake ane 
ngranayang kita nylempang di rurunge, tur 
nyekjek kita waluya buka nyekjek endut.” 


Ida Sang Hyang Widi Wasa pacang 
ngluputang kota Yerusaleme 


1 Ih Yerusalem, dadosja kota sane ageng 
52 tur kuat malih! Ih kota sucin Ida Sang 
Hyang Widi Wasa, rangsukinja ragane 
antuk kamulian! Jadmane sane nenten 
masunat nenten naenin malih pacang 
ngranjing ring gapuran ragane. 

2 Ih Yerusalem, kibehangja ragane mangda 
bebas! Matangija saking buke tur 
malinggihja ring singasanan ragane, 
kelesangja antene sane negul ragane ih 
tawanan sane saking Sion! 


3 Ida Sang Hyang Widi Wasa Sane Maha Luur 
ngandika ring kaulan Idane sapuniki: “Dugas 
kitane dadi panjak, tusing taen ada anak mayah 
kita. Keto masih buat mebasang kita, kita 
tusing perlu lakar kabayah baan pipis. 4Dugase 
kita luas ka Mesir tur nongos ditu dadi wong 
sunantara, kita luas kema ulihan nganggoang 

keneh kitane. Bangsa Asure ane ngaba kita 
magedi aji kawirosan, tuara mayah kita aji 
apa-apaan. ° Tur ane jani dini di Babel masih ada 
paundukan ane patuh buka keto. Kita katawan, 
tur kita tuara kabayah baan apa-apaan. Anake 
ane mrentah kita nyumbungang dewek buina tan 
mari ngedengang kasumbungan di ajeng Ulune. 
6 Lakar ada masanne kita nawang, mungguing 
Ulun ene Widi, tur Ulun suba ngandika teken 
kita.” 


7 Ambate luih pakantenannyane utusane 
sane rauh nglintangin bukit-bukite sane 
makta orti sane becik, inggih punika orti 
dame. Ipun ngumumang kamenangan 
tur mabaos ring Gunung Sione sapuniki: 
“Widin ragane punika jumeneng ratu.” 

8 Anake sane nyaga kotane sami pada masuryak- 
suryak kagirangan. Ipun mrasidayang 
ngeton antuk paningalannyane niri indik 
Ida Sang Hyang Widi Wasa mawali ka Sion. 


9 Pada masuryakja masuka rena, ih uug-uugan 
kota Yerusaleme. Ida Sang Hyang Widi 
Wasa pacang ngluputang kotan Idane tur 
nglipur kaulan Idane. 

10 [da Sang Hyang Widi Wasa pacang ngunayang 
kawisesan Idane sane suci. Ida pacang 

ngrahayuang kaulan Idane, tur jagate 
makasami pacang ngantenang indike 
punika. 

11 Pracayaja mungguing ragane pacang nilar 
jagat Babele, inggih punika ragane sareng 
sami sane makta prabot Perhyangan 
Agunge. Sampunangja ngusud barang 
sane leteh. Suciangja ragane tur makaonja 
saking irika. 

12 Sane mangkin ragane nentenja perlu 
makaon saha gegison. Ragane tan pacang 
nyidayang ngluputang raga. Ida Sang 
Hyang Widi Wasa, Widin ragane sane 
pacang nantan ragane tur nyayubin ragane 
saking milehan. 


Indik parekan sane nandang sangsara 


13 |da Sang Hyang Widi Wasa ngandika 
asapuniki: 

“Parekan Ulune lakar sida karya nglaksanayang 
tetegenannyane. Ia lakar kaluihang pesan. 

14 Liu anake lakar pada angob dikalane 
ngatonang ia. la bocok pesan buka 
tidongja manusa pakatonane. 

15 Nanging ane jani liu bangsa-bangsane pada 
angob ngatonang ia, tur pararatune lakar 
ngeb malingeb kabatek baan tengkejutne. 

la lakar pada ngeton tur ngresep teken 
paundukan ane tonden taen tawanga.” 
1 Rakyate raris matur asapuniki: 

53 “Sapasirake sane pacang pracaya ring 
orti sane ortiang tiang sane mangkin? 
Sapasirake sane sampun ngantenang 
tangan Ida Sang Hyang Widi Wasa 
sajeroning paindikan punika? 

2 Mula wantah dados pakarsan Ida Sang Hyang 
Widi Wasa mangda parekan Idane jaga 
mentik sakadi tetanduran sane ring tanahe 
tuh. Ipun tan maderbe jejeleg wiadin 
kawibawan sane ngawinang iraga lingu 
ring ipun. Taler ipun tan magoba bagus 
sane ngawinang iraga mamanah uning 
ring ipun. 

3 Iraga nyepekang tur nulak ipun. Ipun nandang 
sangsara tur sakit. Nenten wenten anak 
sane mamanah ngatonang ipun. Iraga 
taler lali ring ipun, satmaka ipun sakadi 
anak sane tan paguna. 


4 Nanging ipun nandang sangsara sane patut 
tandangin iraga, tur ipun keni pinakit, sane 
patut nibenin iraga. Punika sami pitaenang 
iraga, mungguing ipun keni ukuman Ida 
Sang Hyang Widi Wasa. 

5 Nanging uli krana dosa-dosan iragane ipun 


sampun katatunin, tur ipun katigtig uli 
krana kajaatan sane kardi iraga. Uli krana 
ukuman sane tandangin ipun iraga molih 
seger, tur malantaran ipun katigtig iraga 
seger oger. 


6 Iraga puniki sareng sami waluya sakadi 


biri-birine ngeleb, iraga pada nuut 
rurung iragane suang-suang. Nanging 
ukuman sane patut nibenin iraga, sampun 
katibakang antuk Ida Sang Hyang Widi 
Wasa ring ipun. 


7 Ipun kakasarin nanging indike punika tampi 


ipun antuk manah sane alap asor. Ipun 
nenten mabaos angan abuku. Sakadi 
biri-biri sane kabakta ka pajagalan, 
wiadin sakadi biri-birine sane kagunting 
bulunnyane, ipun tan mabaos angan 
abuku. 


8 Ipun kejuk tur kukum saha kadanda buat 


kapademang, tur nenten wenten anak 
sane ngetangang nasibnyane. Ipun 
kapademang uli krana dosa-dosan 
bangsan iragane. 


9 Ipun sampun kagenahang sareng-sareng ring 


kuburan anake sane jaat, tur ipun katanem 
antuk anake sugih-sugih, yadiastu ipun 

nenten naenin nglaksanayang kajaatan 
wiadin mabaos bobab.” 


10 [da Sang Hyang Widi Wasa ngandika 
asapuniki: 

“Mula tuah pakarsan Ulun ia nemu sangsara. 
Matinne dadi aturan panebus dosa. Ia 
lakar nepukin katurunannyane, tur ia 
lakar dawa tuuhne, buina malantaran ia, 
tetujon Ulune lakar kasidan. 

11 Sasubane ia nandang sangsara, ia lakar 
molih kaliangan. la nawang mungguing 
tusingja nirgawe ia nandang sangsara. 
Parekan Ulun ane subakti, ane ngledangin 
Ulun, lakar negen ukuman anake liu tur 
malantaran ia ulun lakar ngampurayang 
anake liu ento. 

12 Ento awanane Ulun lakar ngicen ia tongos 
ane luih, nah ento tongos di pantaran 
parapangede muah parapanguasane. 
la saking suka lila nyerahang uripnyane 
tur nyalukin nasib anake ane madosa. 
la negen dosan anake liu, tur ngastawa 
apanga anake ento maan pangampura.” 


54 

Sih pasuecan Ida Sang Hyang 
Widi Wasa ring wong Israele 


1 Ih Yerusalem, ragane tan bina sakadi 
anak istri sane bekung, nanging sane 
mangkin ragane pacang makidung tur 
masuryak uli krana liang. Sane mangkin 
ragane pacang madue putra langkungan 
ring anake luh sane tansah katongosin 
antuk somahnyane. 


2 Palinggahinja ngebatang kemahe tur 


palantanginja talinne samaliha pakuatinja 
patok-patokne. 


3 Ragane pacang malinggahin wates-wates 


wewidangan ragane makaileh. Rakyat 
ragane pacang mawali malih ka genah- 
genahnyane sane mangkin kagenahin 
antuk bangsa-bangsa tios. Kota-kotane 
sane mangkin puyung pacang bek 
madaging rakyat. 


4 Sampunangja ajerih. Ragane tan pacang 


nandang kimud malih. Ragane tan pacang 
kanistayang. Ragane tan pacang eling 
ring indik ragane tan satia, daweg ragane 
dados somah sane kantun bajang, tur 
indik kasedihan ragane sane tan sipi 
daweg ragane dados anak balu. 

> Sang Sane Ngardi ragane pacang dados 
minakadi suami pabuat ragane. Parab 
Idane, Ida Sang Hyang Widi Wasa Sane 
Maha Kuasa. Widin Israele sane suci 
pacang ngrahayuang ragane. Ida sane 
ngwengku jagate makasami. 


6 Ih Israel, ragane waluya sakadi anak istri sane 
bajang, sane katilar antuk kurenannyane 
tur nandang pakewuh banget pisan. 
Nanging Ida Sang Hyang Widi Wasa 
ngesengin ragane mangda mawali malih 
ring Ida, kadulurin pangandika sapuniki: 

7 “Ulun nilar kita akejep, nanging Ulun lakar 
malipetan ngalih kita maduluran sih 
pasuecan ane gede. 

8 Ulun duka teken kita kejep pesan, nanging 
Ulun lakar nyinahang sih pasuecan 
Ulune salawas-lawasne.” Asapunika 
pangandikan Ida Sang Hyang Widi Wasa 
sane ngrahayuang ragane. 


9 “Dimasan Nuhe nu idup, Ulun majanji 
mungguing tusing lakar taen buin ada 
blabar agung ngelemang gumine. Keto 
masih ane jani Ulun majanji, mungguing 
Ulun tusing lakar buin duka teken kita. 

Ulun tusing lakar nglemekin wiadin 
ngukum kita. 

10 Gunung-gunung muah bukit-bukite bisa 
benyah, nanging sih pasuecan Ulune 
teken kita tusing bisa pegat. Ulun lakar 
ngamanggehang janji dame Ulune 
salawas-lawasne.” Kadi asapunika 
pangandikan Ida Sang Hyang Widi Wasa 
sane nyuecanin ragane. 


Indik kota Yerusaleme ring benjang pungkur 


11 ida Sang Hyang Widi Wasa ngandika 

asapuniki: 

“Ih Yerusalem, kita kasangsaran. Kota ane 
tusing ngelah pitulungan. Adiriko tusing 
ada anak ane nglipur kita. Ulun lakar 
buin ngwangun dasar kitane aji batu ane 
mael-mael. 

12 Ulun lakar ngwangun menara-menaran 
kitane aji batu mirah delima, gapuran 
kitane aji batu ane masunaran luir api, tur 
tembok kitane makaileh aji sesocan. 


13 Ulun ngraga ane lakar ngurukang rakyat 
kitane tur ngicen ia gemuh landuh muah 
sutrepti. 

14 Kadilan muah kapatutan lakar ngawanang 
kita kukuh bakuh. Kita lakar luput uli 
kawirosan muah katakutan. 

15 Yen ada anak ngebug kita, ia malaksana buka 
keto tusingja ia ulihan baang Ulun, nyenja 
ane nyiatin kita, ia tusing lakar menang. 


16 Ulun ane ngadakang pande besine, ane 
nglambusin tur mamande ngae sanjata. 
Ulun masih ane ngadakang prajurite ane 
nganggon sanjatane ento buat ngamatiang 
anak. 

17 Nanging tusing ada sanjata ane lakar 
nyidayang natunin kita. Kita lakar ngelah 
pasaut nglawan sawatek anake ane nalih 
kita. Ulun lakar nindihin parekan Ulune tur 
ngicen ia kamenangan.” Ida Sang Hyang 
Widi Wasa sane sampun ngandika kadi 
asapunika. 


Indik kawelas arsan Ida Sang Hyang Widi Wasa 


55 1 Ida Sang Hyang Widi Wasa ngandika 
asapuniki: 

“Ih anak ane bedak maija, ene yeh! Buina ih kita 
ane tuara ngelah pipis, maija meli baas tur 
madaarja! Keto masih maija meli anggur 
muah susu, kita tusing perlu mayah. 

2 Apa krananne kita mlanjaang pipis buat dadi 


barang ane tuara maguna? Apa krananne 
kita mlanjaang upah tuyuh kitane, nanging 
kita tetep nu seduk? Padingehangja tur 
laksanayangja ane titahang Ulun, pedas 
kita lakar ngrasaang dedaaran ane paling 
melaha. 


3 fh kaulan Ulune, ane jani padingehangja tur 


maija pada tangkil teken Ulun. Maija 
pada tangkil teken Ulun, ditu kita lakar 
muponin urip. Ulun lakar ngae prajanjian 
ane langgeng teken kita tur ngicen kita 
merta ane janjiang Ulun teken Daud. 


4 Ulun suba netepang ia dadi pamimpin muah 


komandan parabangsane, tur malantaran 
ia Ulun ngedengang kawisesan Ulune 
teken parabangsane. 


> Ane jani kita lakar ngundang bangsa-bangsa 


ane tonden tawang kita, tur ia masih 
tonden taen nawang kita. la lakar pada 
malaib maranin kita tur mabesikan ajak 
kita. Ulun Sang Hyang Widi Wasa, Widin 
kitane, Widin Israele ane suci, lakar 
ngadakang unduke ento makejang. Ulun 
lakar ngicen kita kaluihan muah kamulian.” 


NABI YESAYA 55.6-11 3042 


6 Mawalija ring Ida Sang Hyang Widi Wasa tur 
ngastawaja ring Ida. Sane mangkin Ida 
nampek. 

7 Banggayangja jadmane sane jaat nilar 
pamarginnyane sane kaon, tur ngubah 
pepinehnyane. Banggayang ipun mawali 
ring Ida Sang Hyang Widi Wasa, Widin 
iragane. Santukan Ida maraga sih sueca 
tur gelis ngampurayang. 

8 Ida Sang Hyang Widi Wasa ngandika sapuniki: 
“Pepineh Ulune tusing patuh buka 
pepineh kitane, tur pajalan Ulune tusing 
patuh teken pajalan kitane. 

9 Buka tegeh langite uli di gumine, nah buka 
keto tegehne pajalan muah pepineh Ulune 
yan bandingang teken pajalan muah 
pepineh kitane. 


10 sabdan Ulune waluya buka salju muah ujane 
ane ulung uli langite melusin gumine. la 
ngranayang tumbuh-tumbuhane mentik 
tur mesuang bibit ane lakar kasambeh 
muah mupuang dedaaran buat kadaar. 

11 Nah aketo masih sabda ane sabdayang Ulun. 
la lakar sida karya nglaksanayang sawatek 
ane rencanayang Ulun. 

12 Kita lakar makaad uli Babel maduluran keneh 
liang. Kita lakar pesu uli kotane ento 
sajeroning sutrepti. Gunung-gunung muah 
bukit-bukite lakar masuryak makidung, tur 
punya-punyaan kayune lakar masuryak 
kagirangan. 

13 Punyan sanobare lakar tumbuh di tongos 
ketkete, tur punyan mure lakar tumbuh 
nyilurin bet duine. Ene lakar makadadi ciri 
buat salawas-lawasne, muah dadi pinget 
unduk ane suba adakang Ulun, Sang 
Hyang Widi Wasa.” 


Parabangsane sami pacang ketang dados 
kaulan Ida Sang Hyang Widi Wasa 


1 Ida Sang Hyang Widi Wasa ngandika ring 
56 kaulan Idane sapuniki: “Laksanayangja 
unduk ane adil lan patut, sawireh Ulun dienggal 
lakar ngrahayuang kita. 2 Ulun lakar ngamertanin 
anake ane ngamanggehang dina Sabate tur 
tusing nyalah-gunayang dinane ento. Ulun lakar 
ngamertanin anake ane tuara malaksana jaat.” 

3 Wong sunantarane sane sampun matunggilan 
ring kaulan Ida Sang Hyang Widi Wasa, tan patut 
mabaos sapuniki: “Ida Sang Hyang Widi Wasa 
tusing lakar nglugrain iraga mabakti bareng- 
bareng teken kaulan Idane.” Anake sane sampun 
materes patut ipun nenten naenin pacang 

mapineh mungguing duaning ipun sampun tan 
mrasidayang maderbe pianak, ipun nenten 
pacang maug dados pahan kaulan Ida Sang 
Hyang Widi Wasa. “Ida Sang Hyang Widi Wasa 
ngandika ring anake punika sapuniki: “Yening kita 
ngluihang Ulun malantaran ngamanggehang dina 
Sabate, tur kita nglaksanayang ane ngledangin 
Ulun, muah satia ngamanggehang prajanjian 
Ulune, ? adan kitane lakar tansah kaingetang 

di Perhyangan Agung Ulune muah di pantaran 
kaulan Ulune lebihan tekening yening kita 
ngelah pianak luh muani. Kita tusing taen lakar 
kengsapang.” 

6 Ida Sang Hyang Widi Wasa raris ngandika 
ring wong sunantarane sane sampun dados 
pahan kaulan Idane, sane astiti bakti ring Ida tur 
ngancangin Ida, sane ngamanggehang rahina 
Sabat tur satia ngamanggehang prajanjian Idane, 
sapuniki: 7 “Ulun lakar ngajak kita ka Sion, bukit 
Ulune ane suci, tur ngicen kita kaliangan di 
Perhyangan Ulune ane dadi tongos ngastawa 
tur Ulun lakar nampi aturan ane aturang kita di 
tongos pamorboran aturan Ulune. Perhyangan 
Agung Ulune lakar kadanin perhyangan 
tongos ngastawa buat rakyat bangsa-bangsane 
makejang.” 

8 Ida Sang Hyang Widi Wasa Sane Maha Luur, 
sane sampun nuntun Israel kaulan Idane mawali 

saking paselongan, sampun majanji mungguing 
Ida pacang nuntun taler rakyate tiosan buat 
sareng-sareng nunggil ring ipun. 


Pamimpin-pamimpin wong Israele kukum 


3 Ida Sang Hyang Widi Wasa sampun ngandika 
ring bangsa-bangsa sunantarane mangda ipun 
pada rauh sakadi sato alasane tur nguluh 
kaulan Idane. 19 Ida ngandika asapuniki: 
“Parapamimpine makejang ane ngaden dewekne 
suba mituturin kaulan Ulune, sujatinne ia buta. 
la tusing nawang apa. la ento waluya buka 
cicing pagebagane ane tusing bisa ngongkong. 
Gegaenne tuah nylempang tur ngipi dogen. 
Ambate demennyane mamules. 1! Ia waluya 
buka cicinge ane loba ane setata kuangan 
amah. Pamimpine ane buka keto tusing ngelah 
pangresepan. la suang-suang pada nyalanang 
keneh, tur ngalih kuntungan buat dewekne 
dogen. 12 Tukang mapunyah-punyahane ento 
ngomong teken timpalne kene: Jalanja nyemak 
anggur tur inem ento makejang! Buin mani 
malah-malah lakar melahan teken dinane jani. ” 


Wong Israele kasisipang duaning 
ipun nyungsung arca-arca 


57 1 Rakyate ane melah-melah pada mati, 
tur tusing ada anak ane nawang wiadin 

ngrunguang. Nanging yen anake ento mati, 
tusing ada bencana ane nyakitin ia. ? Anake ane 
idup melah, nongos di tongose ane sutrepti tur ia 
maan mareren di pati loka. 

3 Ih anak madosa, maija buat katepasin. Kita 
tusing melahan teken tukang sihire, teken anake 
ane demen mamitra muah teken sundel-sundele. 
4 Nyenke ane dadiang kita bebaudan? Buina 
nyenke ane binjulin kita? ? Kita nyungsung 
dewi-dewi kasuburan malantaran masanggama 
ditu di beten punyan kayun kitane ane tenget. 
Kita ngaturang pianak kitane makadadi aturan di 
gua-guan bukit kaange ane paek teken tukade. 

6 Kita nuduk batu ane alus-alus uli tukade laut 
baktinin kita makadadi dewan kitane. Kita 
mriokang yeh anggur makadadi aturan kitane 
teken ia, tur ngabaang ia gandum makadadi 
aturan kitane. Apake kaden kita Ulun demen 
teken paundukane ento makejang? ' Kita luas 
ka gunung-gununge ane tegeh buat ngaturang 
aturan muah masanggama. 8 Kita nyujukang 
arca-arcan kitane ane cabul di arepan jelanan 
kitane. Kita nglemenahang Ulun. Kita ngelus 
panganggon kitane laut menek ka pasarean 
kitane ane linggah ajak pamitran kitane ane sewa 
kita buat ajak kita pules, tur ditu kita nuukin 
semaran kitane. ? Kita nganggon miik-miikan 
muah salep, laut ngaturang bakti teken Dewa 

Molok. Kita ngutus utusan luas joh pesan kanti 
teked ka pati loka, buat ngalih dewa-dewa ane 
baktinin kita. 1? Kita nyaluk panganggo laut ngalih 
dewa-dewa ane lenan, nanging kita tusing taen 
mareren ngalih. Manut pepineh kitane kaden 
kita arca-arca ane cabul lakar maang kasitengan 
teken kita, kanti kita tusing taen marasa kenyel. 
11 Pangandikan Ida Sang Hyang Widi Wasa 
sapuniki: “Nyenke dewane ento ane ngranayang 
kita takut, kanti kita matur bobab teken Ulun, 
tur engsap pesan teken Ulun? Apake ulihan 
Ulun meneng dogen ane ngawanang kita suud 
ngluihang Ulun? 12 Kaden kita mungguing unduk 
ane laksanayang kita ento beneh, nanging 
Ulun lakar merberang tingkah solah kitane tur 
arca-arcan kitane tusing lakar nyidayang nulungin 
kita. 13 Yen kita majeritan nunas tulung, depang 
arca-arcan kitane ngluputang kita. Ampehan 
angine lakar ngampehang arca-arcane ento. 
Nanging anake ane pracaya teken Ulun lakar 
nongos di gumine ene tur ia lakar mabakti teken 
Ulun di Perhyangan Agung Ulune.” 


Janjin Ida Sang Hyang Widi Wasa buat jaga 
ngrauhang pitulung miwah kawarasan 


14 Ida Sang Hyang Widi Wasa ngandika 
sapuniki: “Depangja kaulan Ulune mabalik 
sig Ulune. Kaadangja sawatek alangane uli di 


NABI YESAYA 57.15-21 3048 


mambahannyane, tur ngaeja rurung muah 
pragatangja! 

15 Ulun ene Widi ane suci tur maha luur, ane 
nyeneng salawas-lawasne. Ulun malinggih di 
tongose ane tegeh tur suci, nanging Ulun masih 
malingga di pantaran rakyate ane nista muah 
ane kapok, apanga Ulun nyidayang ngwangun 
kapracayan muah pangajap-ajapnyane. 18 Ulun 
ngicen kaulan Ulune urip, tur Ulun tusing 
lakar nerusang nalih wiadin duka teken ia 
salawas-lawasne. 17 Ulun suba duka teken ia uli 
krana dosa muah lobannyane, buina Ulun suba 
ngukum ia tur ngutang ia. Nanging ia tansah 
bengkung tur tansah majalan nuut rurungne 
padidi. 

18 Ulun suba nyingak unduk ane laksanaina, 
nanging Ulun lakar nyegerang ia. Ulun lakar 
nuntun ia tur nulungin ia, tur Ulun lakar nglipur 
ane sedih. 19 Ulun lakar maicayang sutrepti teken 
anake makejang, buat anake ane joh wiadin 
anake ane paek. Ulun lakar nyegerang kaulan 
Ulune. 20 Nanging anake ane jaat ia waluya buka 
pasihe ane tusing taen aad, ane ombakne tansah 
magulungan, tur ngaba lulu muah kotoran. 

21 Anake ane madosa tusing lakar rahayu.” 
Asapunika pangandikan Ida Sang Hyang Widi 
Wasa. 

Indik mapuasa sane patut 


58 1 Ida Sang Hyang Widi Wasa ngandika 
asapuniki: “Gelur-gelurja sangetang 
pesan! Orahinja kaulan Ulune Israel unduk 
dosa-dosannyane! 2 Sabilang lemah ia mabakti 
teken Ulun, tur ngorahang ibanne mabudi pesan 
nawang pajalan Ulune, tur ninutin pidabdab 
Ulune. Raos iane, ia mabudi pesan apang Ulun 
ngicen ia pidabdab, apanga ia demen mabakti 
teken Ulun.” 

3 Rakyate mabaos sapuniki: “Napi gunanipun 
titiang mapuasa yening Ida Sang Hyang Widi 
Wasa nenten naenin lingu ring titiang? Napi 
pikenohipun titiang nenten neda yening Ida 
nenten nglinguang titiang?” Ida Sang Hyang Widi 
Wasa ngandika ring ipun sapuniki: “Sujatinne 
dugas kitane mapuasa, kita ngulati unduk ane 
dadi kapentingan kitane tur nindes buruh-buruh 
kitane. 4Puasan kitane ento ngawanang kita dadi 
brangasan, tur kita magerengan muah masiat. 
Apake kita ngaden puasane ane buka keto 
ngawanang Ulun lakar mirengang pangastawan 
kitane? ? Yen kita mapuasa kita makewuhin 
dewek kitane padidi. Kita nguntulang tendas 
kitane buka padange akatih, kita ngebatang 
karung tur mebehang abu laut maguyang ditu. 

Apake ento ane adanin kita mapuasa? Apake kita 
ngaden Ulun lakar ledang teken ane buka keto? 

6 Puasa ane arsayang Ulun ento kene: Elusja 
ante-ante panindesane muah tetegenan ane 
tuara adil, tur bebasangja anake ane katindes. 

7 Edumangja dedaaran kitane teken anake ane 
kasedukan, tur baangja anake ane tiwas tur 
tuara ngelah umah madunungan di umah kitane. 
Baangja ngidih panganggo anake ane tusing 
ngelah panganggo, tur edaja nulak buat nulungin 
nyama-nyamaan kitane. 

8 Ditu sih pasuecan Ulune lakar macaya sig 
kitane buka sinar aine semengan tur tatun kitane 
lakar enggal was. Ulun lakar tansah ngiangin kita 
buat ngrahayuang kita. Ulun lakar nyayubin kita 
uli di ilehan kitane. ? Dikalane kita ngastawa, 
Ulun lakar ngisinin pinunas kitane. Yen kita 
ngaturin Ulun, Ulun lakar nyautin kita. Yen kita 
suud nindes anak, ngaadang sawatek tingkah ane 
nyenebin, sawatek raose ane jaat, 19 buina yen 
kita maang anake seduk ngidih nasi tur ngisinin 
ane dadi pangidih anake ane katunan, ditu 
peteng dedete ane nglikub kita lakar dadi galang 
buka galang tengai tepete. 1! Ulun lakar setata 
ngiangin kita tur nglegaang kita aji paundukan 
ane melah. Ulun lakar nadiang kita siteng tur 
seger oger. Kita lakar dadi waluya buka tamane 
ane bek misi yeh, wiadin buka klebutan yehe 

ane tusing taen nyat. 12 Rakyat kitane lakar buin 
ngwangun ane suba makelo uug tur ngwangun 
ento di duur dasare ane suba-suba. Kita lakar 
kasambat rakyat ane buin ngwangun tembok 
muah ane buin menahin umah ane uug.” 


Pikolih buat anake sane 
ngamanggehang rahina Sabat 


13 Ida Sang Hyang Widi Wasa ngandika 
asapuniki: “Yen kita ngamanggehang dina Sabate 
makadadi dina ane suci, tur tusing ngulati 
kapentingan kitane niri didinane ento, buina yen 
kita ngajiang dinan Ulune ane suci tur ngluihang 
dinane ento, malantaran kita tusing maleluasan, 
magae wiadin nutur ane tan paguna, 14 kita 
lakar molih kaliangan ane lakar teka uli sig 
Ulune. Ulun lakar ngawanang kita kaluihang di 
sakuub gumine, tur kita lakar muponin gumi ane 
paicayang Ulun teken leluur kitane Yakub. Ulun 
Sang Hyang Widi Wasa ane suba ngandika buka 
keto.” 


Sang nabi ngukum dosan rakyate 


59 1 Sampunangja ngaden, mungguing Ida 
Sang Hyang Widi Wasa punika kirang kuat 
buat ngrahayuang semeton, wiadin kalintang 
bongol buat mirengang pinunas ican semetone. 
2 Sane ngawinang Ida tan kayun nulungin 

semeton punika wantah dosan semetone. 
Dosa-dosan semetone sane ngedohang semeton 
saking Ida Sang Hyang Widi Wasa rikalaning 
semeton ngindayang ngaturang bakti ring Ida. 
3 Semeton iwang sajeroning semeton mobab, 
wirosa miwah amati-mati. 

4 Semeton lunga ka pangadilan, nanging 
semeton nenten madue kapatutan. 
Semeton ngandelang indik sane bobab 
buat ngamenangang wicaran semetone. 
Semeton ngwentenang rencana buat nyengkalen 
anak tios. ? Paiguman sane jaat sane kardi 
semeton punika waluya sakadi taluh ulane 
sane mranen. Yen taluhe punika belah, pacang 
medal ula. Nanging paiguman semetone 
ngawinang semeton tan becik. Ipun tan paguna 
sakadi wastrane sane kakardi antuk kabang 
kekawa. 2 (59:5) 7 Semeton tan mari makarya 
rencana sane jaat, tur semeton akeh manggihin 
pakewuh sajeroning ngamargiang indike punika. 
Semeton nenten naenin bingbang ngamademang 
rakyate sane tan padosa. Kijaja semeton lunga 
irika semeton nguugang lan ngrusak, wusan 
punika raris semeton matilar. 3 Yen semeton 
ngamargiang sane kadi asapunika, adiriko nenten 
wenten anak sane luput. Saluiring sane kardi 
semeton nenten wenten sane adil. Semeton 

nuluh margine sane bengkok, tur adiriko nenten 
wenten anak sane mamargi irika jaga rahayu. 


Rakyate ngangkenin dosannyane 


9 Rakyate raris mabaos sapuniki: “Sane mangkin 
tiang uning napi sane ngawinang Ida Sang Hyang 
Widi Wasa nenten ngluputang tiang saking anake 
sane nindes tiang sareng sami. Tiang ngajap-ajap 
galang buat nyuluhin pamargin tiange, nanging 
sane wenten wantah peteng dedet kewanten, 

10 samaliha tiang marerod waluya sakadi anake 
buta-buta. Ring tengai tepete tiang katanjung 
sakadi anake mamargi rikala wengi, waluya 
sakadi wenten ring gumin anake padem sane 
peteng dedet. 1! Tiang tengkejut tur sajeroning 
bencana tiang ngajap mangda Ida Sang Hyang 
Widi Wasa ngluputang tiang saking panindesane 
miwah kiwangane, nanging tan kadagingin. 

12 Duh Ratu Sang Hyang Widi Wasa, kiwangan 
titiange ring ajeng Palungguh IRatu kalintang 
ageng. Dosan titiange nalih titiang. Sane 
mangkin saking sujati titiang uning ring indike 
punika makasami. 13 Titiang sampun brontak 
nglawan Palungguh IRatu. Titiang sampun 
nulak Palungguh IRatu, tur tan nyak ngiringang 
Palungguh IRatu. Titiang sampun nindes anak tios 
tur nilar Palungguh IRatu. Pepineh titiange palsu, 
tur baos titiange bobab. 14 Kadilane sampun 

ical, tur kapatutane nenten naenin tampek. 
Kapatutane katanjung ring genah anake akeh, 
samaliha kajujurane nenten polih genah irika. 
15 Irika wantah wenten kajujuran akidik pisan, 
mawinan sapasiraja sane mararian mapakardi 
jaat, dapetang ipun dewekipune dados korban 
kajaatan.” 


Ida Sang Hyang Widi Wasa nyadia jaga 
ngrahayuang kaulan Idane 


Ida Sang Hyang Widi Wasa sampun wikan ring 
indike punika. Ida nenten ledang irika nenten 
wenten kadilan. 18 Ida angob pisan nyingak 
mungguing nenten wenten anak angan adiriko 
sane nulungin anake sane katindes. Duaning 
punika Ida mapakayunan ngunayang kawisesan 
Idane buat ngrahayuang ipun tur Ida pacang 
molih kamenangan. 1 Ida jaga ngrangsuk kadilan 
sakadi baju besi, tur kamenangan Idane minakadi 
tetopong. Ida pacang ngrangsuk busana sane 
marupa pakayunan sane kukuh buat ngadegang 
paindikan sane patut, tur jaga ngukum lan 
ngwales kadursilan sane katandangin antuk 
rakyate. 18 Ida jaga nyisipang meseh-meseh 
Idane malantaran saananing sane sampun kardi 
ipun, yadiastuja ipun magenah ring panegarane 
sane doh. 1? Saking kangin rauh kauh, asing-asing 
anake jaga ajerih ring Ida miwah kagungan 

kawisesan Idane. Ida pacang rauh waluya sakadi 
toyane sane suluk, sakadi angine baret. 

20 ida Sang Hyang Widi Wasa ngandika ring 
kaulan Idane sapuniki: “Ulun rauh ka Yerusalem 
buat nyayubin kita tur buat ngluputang kita 
ajak makejang ane ngutang dosa-dosannyane. 
21 Buina Ulun lakar ngadakang prajanjian 
ngajak kita. Ulun suba ngicen kita kakuatan 
muah purukan Ulune, apang dadi gelah kitane 
salawas-lawasne. Ngawit uli jani kita lakar pada 
satinut teken Ulun, tur lakar ngurukang pianak 
muah katurunan kitane buat satinut teken Ulun 
salawas-lawasne.” 


Kaluihan kota Yerusaleme sane jaga rauh 


1 Ih Yerusalem, matangija. Samaliha 

60 masinarja sakadi surya. Kaluihan Ida Sang 
Hyang Widi Wasa sampun masinar ring 
ragane. 

2 Bangsa-bangsane sane tiosan pacang kalikub 
antuk peteng dedet, nanging cayan Idane 
Sang Hyang Widi Wasa pacang masinar 
ring ragane. Tejan Idane pacang ngiangin 
ragane. 

3 Parabangsane pacang pada rauh maranin 
galang ragane, tur pararatune pacang rauh 
maranin galang kangin rahinan ragane 
sane anyar. 

4 Macingakanja milehan ring kiwa tengen 
ragane, tur cingakinja indike sane wenten. 
Rakyat ragane pada rauh mapunduh ring 
ragane. Okan ragane sane lanang-lanang 
pacang rauh saking doh. Okan ragane sane 
istri-istri pacang kagandong sakadi anak 
alit. 

> Ragane pacang ngantenang indike punika 
tur ragane pacang girang. Ragane 
pacang ngetor kabatek antuk liang 
ragane. Kasugihan parabangsane pacang 
kaserahang ring ragane. Anake sane 
sugih-sugih saking duranegara sami taler 
pada rauh. 


6 Saking Midian miwah Epa jaga rauh unta 
marerod akeh pisan. Wenten taler sane 
rauh saking Seba makta mas miwah 
menyan. Rakyate pacang nyritayang orti 
sane becik sane sampun kakardi antuk Ida 
Sang Hyang Widi Wasa. 

7 Biri-birine saking Kedar miwah saking Nebayot 
pacang katurang ring ragane makadados 
aturan, tur katurang ring pamorboran 
aturane buat ngledangang pakayunan 
Ida Sang Hyang Widi Wasa. Samaliha Ida 
Sang Hyang Widi Wasa pacang ngluihang 

Perhyangan Agung Idane luihan ring sane 
sampun-sampun. 


8 Kapal sapasirake punika sane rauh sakadi 


gulem, sakadi paksi darane mawali ka 
sebunnyane? 


9 Punika kapal saking jagat sane doh muat 


kaulan Ida Sang Hyang Widi Wasa mawali 
budal. Ipun pada makta perak miwah 
mas buat ngluihang parab Ida Sang Hyang 
Widi Wasa, Widin Israele sane suci, sane 
ngawinang parabangsane pada ngajiang 
kaulan Idane. 


10 [da Sang Hyang Widi Wasa ngandika ring kota 


Yerusaleme sapuniki: “Wong sunantarane 
lakar buin ngwangun tembok kitane tur 
pararatunnyane lakar ngancangin kita. 
Dikalane Ulun duka, Ulun ngukum kita, 
nanging ane jani Ulun lakar nyinahang sih 
pasuecan muah kapiolasan Ulune. 


11 Gapuran kitane lakar tansah mampakan 


peteng lemah, apanga pararatun bangsane 
nyidayang ngaturang kasugihannyane 
teken kita. 


12 Nanging bangsa-bangsane ane tusing nyak 


ngayahin kita lakar kabasmi kantos basmi 
kerta. 

13 fh Yerusalem, punyan cemara, punyan 
sanobar muah punyan kiprese, kayu- 
kayune ane luung-luung uli alas Libanone, 
lakar abana mai buat ngwangun kita buin, 
apanga kotan Ulune buin dadi luih muah 
ngamelahang Perhyangan Agung Ulune. 

14 Parapianak anake ane nindes kita lakar teka 
mai tur lakar pada ngeed buat muktiang 
hormatnyane teken kita, buina sawatek 
anake ane taen nganistayang kita lakar 
pada nyumbah-nyumbah di tlapakan batis 
kitane. Anake ento lakar ngadanin kita 
kotan Ida Sang Hyang Widi Wasa, kota 
Sion, kotan Widin Israele ane suci. 


15 Kita tusing lakar enu dadi kota ane kagetingin 
muah makutang suung mangmung. Ulun 
lakar nadiang kita kota ane gede tur luih, 
tongos masuka-sukaan salawas-lawasne. 

16 Bangsa-bangsa muah pararatune ane 
lakar miara kita waluya buka anake luh 
matiningin pianakne. Ditu kita lakar 
nawang mungguing Ulun Sang Hyang Widi 
Wasa ane suba ngrahayuang kita, tur 
Widin Israele ane kuasa suba mebasang 
kita. 

17 Ulun lakar ngabaang kita mas makadadi silur 


temaga, perak muah temaga makadadi 
silur besi muah kayu makamuah besi 
makadadi silur batu. Pamrentah kitane 
tusing buin lakar nindes kita. Ulun lakar 
ngawanang ia mrentah madasar kadilan 
muah dame. 


18 Suara-suara kakerasan tusing lakar enu 


buin kadingehan. Bencanane tusing 
lakar buin ngrusak gumin kitane. Ulun 
lakar nyayubin muah nindihin kita buka 
temboke. Kita lakar muji Ulun sawireh 
Ulun suba ngrahayuang kita. 


19 Pabuat kita, matan aine tusing lakar perlu 


buin nyuluhin kita dikalane lemah, wiadin 
bulane dikala peteng. Ulun Sang Hyang 
Widi Wasa ane lakar dadi galang kitane 
ane langgeng. Cayan kaluihan Ulune ane 
lakar masinar sig kitane. 


20 Masa kasedihan kitane suba suud. Ulun Sang 


Hyang Widi Wasa ane lakar dadi galang 
kitane ane langgeng, lebihan teken matan 
ai muah bulane. 


21 Rakyat kitane makejang lakar nyalanang ane 


beneh, tur lakar ngwarisin gumine ene 
salawas-lawasne. Ulun ane ngadakang 

muah numbuhang ia buat nyinahang 
kagungan Ulune teken anake makejang. 


22 Yadiapin panyamaan kitane ane paling cenik 


tur nistana, ia lakar dadi gede patuh 

buka bangsane ane paling kuata. Dikala 
masane ane melah ento teka, ditu Ulun 
lakar dienggal ngawanang unduke ento 
kadagingan. Ulun ene Ida Sang Hyang Widi 
Wasa.” 


Orti rahayu ngeniang indik kabebasan 


61 


2 Ida 


1 Ida Sang Hyang Widi Wasa Sane Maha 
Luur sampun ngebekin tiang antuk Roh 
Idane. Ida sane sampun nyelik tiang tur 
ngutus tiang buat mamuat orti sane becik 
pabuat anake sane tiwas, nyegerang 
anake sane dekdek renyuh manahnyane, 
ngortiang kabebasan pabuat anake sane 
matawan miwah kabebasan pabuat anake 
sane ring pangkeng. 

sampun ngutus tiang buat ngwarahang 
mungguing masane sampun rauh, buat 
Ida Sang Hyang Widi Wasa pacang 
ngrahayuang kaulan Idane, tur ngaonang 
meseh-mesehnyane. Ida sampun ngutus 
tiang buat nglipur jadmane sane nandang 
sedih. 

3 Ring anake sane sedih ring Sion punika 
tiang kutus buat ngrauhang kaliangan 
lan suka rena miwah kidung puji-pujian 
makadados silur kaduhkitannyane. Ipun 
pacang waluya sakadi taru sane katandur 
antuk Ida Sang Hyang Widi Wasa ngraga. 
Ipun sareng sami pacang ngamargiang 
paindikan sane patut tur Ida Sang Hyang 
Widi Wasa pacang kapuji-puji malantaran 
paindikan sane sampun kardi Ida punika. 

4 Ipun pacang ngwangun malih kota sane 
sampun sue uug. 


5 Ih bangsan tiange, wong sunantara pacang 
ngayahin semeton. Ipun pacang 
ngangonang ingon-ingon semetone tur 
ngarap tanah semetone lan miara abian 
anggur semetone. 

6 Semeton pacang kaparabin panditan Ida 
Sang Hyang Widi Wasa, parekan Widin 
iragane. Semeton pacang girang uli krana 
kasugihan parabangsane tur sumbung 
santukan punika dados druen semetone. 

7 Kimud miwah kaduhkitan semetone sampun 
wusan. Semeton pacang malinggih malih 
ring panegaran semetone tur kasugihan 
semetone pacang nikel tur kaliangan 
semetone pacang langgeng. 

8 Ida Sang Hyang Widi Wasa ngandika asapuniki: 

“Ulun ledang teken kadilan, nanging geting 
teken panindesan muah kajaatan. Ulun 
lakar tuon ngupahin kaulan Ulune, tur 
ngadakang prajanjian ane langgeng teken 
ia. 

9 Ia lakar kabinawa di pantaran parabangsane. 
Asing-asing anak ane nepukin ia lakar 
ngadanin ia anakane mertanin Ulun.” 


10 Kota Yerusaleme masuka rena duaning 
paindikan sane sampun kakardi antuk Ida 
Sang Hyang Widi Wasa. Ipun waluya sakadi 
panganten luh sane sampun ngrangsuk 
busana buat upacara ngantennyane. 

Ida Sang Hyang Widi Wasa sampun 
nganggoin ipun antuk karahayuan miwah 
kamenangan. 

11 sakadi bibite sane kasambehang tur tumbuh, 
Ida Sang Hyang Widi Wasa Sane Maha 
Luur pacang ngrahayuang kaulan Idane, 
tur sakancan bangsane pacang muji Ida. 

62 1 Tiang pacang mabaos buat mangunang 
semangat kota Yerusaleme. Tiang nenten 
pacang mendep kantos ipun molih rahayu, 
tur kamenangannyane sakadi lampune 
rikala wengi. 

2 Ih Yerusalem, parabangsane sami pacang 
ngeton kaluihan ragane tur pararatun 
bangsane sami jaga ngantenang kaluihan 
ragane. Ragane pacang kawastanin antuk 
wasta sane anyar, inggih punika wasta 
sane kicen antuk Ida Sang Hyang Widi 
Wasa ngraga. 

3 Ragane pacang dados waluya sakadi gelungan 
sane luih pabuat Ida Sang Hyang Widi 
Wasa. 

4 Ragane nenten malih pacang kawastanin: 
“Katilar”, wiadin panegaran ragane punika 
kawastanin: “Somah sane kakutang”. 
Pesengan ragane sane anyar jaga dados: 
“Ida Sang Hyang Widi Wasa ledang 
ring ipun”. Panegaran ragane pacang 
kawastanin:“Pakurenan Sane Bagia”. 
Santukan Ida Sang Hyang Widi Wasa 
ledang ring ragane tur ledang makadados 
rabi buat panegaran ragane. 

> Sakadi anake truna ngambil anak istri bajang 
genten buat dados rabinnyane, kadi 
asapunika taler Ida Sang Sane Ngardi 
ragane pacang ngambil ragane makadados 
rabin Idane. Sakadi pangantene lanang 
seneng ring sang panganten istri, kadi 
asapunika taler Widin ragane pacang 
ledang ring ragane. 

6 Ih Yerusalem, tiang pacang ngenahang 
pangawal-pangawal ring duur-duur 
tembok ragane. Pangawal-pangawale 
punika nenten pacang naenin mendep. 
Ipun patut mapakeling Ida Sang Hyang 
Widi Wasa ngeniang indik prajanjian 
Idane, tur nenten manggayang Ida lali ring 
ipun. 

7 Parapangawale punika patut nenten ngaturin 
Ida mararian, kantos Ida puput mecikang 
kota Yerusaleme, tur nadosang kotane 
punika kota sane kasub ring sajagat rat. 


8 Ida Sang Hyang Widi Wasa sampun ngardi 
prajanjian sane kukuh bakuh, samaliha 
Ida pacang ngamanggehang prajanjian 
Idane punika antuk kakuasan Idane: 
“Gandum kitane tusing lakar buin dadi 
dedaaran musuh-musuh kitane, muah 
wong sunantarane tusing lakar buin 
nginem yeh anggur kitane. 

9 Nanging kita ane nyambeh muah manyi 
gandum, kita masih ane lakar naar roti 
muah muji Ida Sang Hyang Widi Wasa. Kita 
ane miara muah nambunang woh anggur, 
lakar nginem anggur di natar Perhyangan 
Agunge.” 

10 Ih rakyat Yerusalem, pada medalja saking 


kota tur karyanangja margi ageng buat 
bangsan ragane sane mawali budal. 
Sediaangja margi ageng, kaonangja 
batu-batunnyane. Karyanangja tanda 
mangdane bangsa-bangsane prasida 
uning. 


11 Mungguing Ida Sang Hyang Widi Wasa 


sampun ngwarahang ring jagate 
makasami, sapuniki: “Warahangja teken 
rakyat Yerusaleme makejang, mungguing 
Ida Sang Hyang Widi Wasa suba rauh buat 
ngrahayuang kita. Ida makta kaulan Idane 
ane suba rahayuang Ida.” 


12 Ragane pacang kawastanin: “Kaulan Ida Sang 

Hyang Widi Wasa Sane Suci”, “Rakyat 
sane sampun karahayuang antuk Ida Sang 
Hyang Widi Wasa”. Yerusaleme pacang 
kawastanin: “Kota sane kasuecanin antuk 
Ida Sang Hyang Widi Wasa”, “Kota sane 
nenten pacang katilar antuk Ida Sang 
Hyang Widi Wasa”. 


Kamenangan Ida Sang Hyang Widi 
Wasa marep ring parabangsane 


1 “Sapasirake punika sane rauh saking 
kota Bosra sane ring panegara Edom? 

Sapasirake punika sane mapangangge barak 
becik pisan, mamargi sajeroning kakuasan miwah 
kawisesan?” 

Punika Ida Sang Hyang Widi Wasa, sane 
kalintang mawisesa buat ngrahayuang, rauh buat 
nglumbrahang kamenangan Idane. 

2 “Napi awinanipun busanan Idane barak kadi 
asapunika, waluya sakadi anake sane nyekjek 
woh anggur mangda dados toya anggur?” 

3 Ida Sang Hyang Widi Wasa masaur sapuniki: 
“Ulun suba nyekjek parabangsane buka nyekjek 
buah anggure, tur tuara ada anak ane teka 
nulungin Ulun. Ulun nyekjek ia sajeroning 
pidukan Ulune, tur getihnyane suba ngecritin 
busanan Ulune makaukud. 4Ulun suba netepang 
mungguing masa buat ngrahayuang kaulan 
Ulune suba teka. Nah ento masa buat ngukum 
musuh-musuhnyane. ? Ulun dadi angob dikalane 
Ulun nlektekang, ditu cingak Ulun tusing ada 
anak ane nulungin Ulun. Nanging pidukan 
Ulune ngawanang Ulun dadi siteng tur Ulun 
lantas menang. ? Sajeroning pidukan Ulune, 
Ulun nyekjek bangsa-bangsane makejang tur 
ngenyagang ia. Ulun mriokang getihnyane ane 
idup ka tanahe.” 

Kabecikan Ida Sang Hyang Widi Wasa 
tumiba ring wong Israele 


7 Tiang jaga nuturang indik sih pasuecan Ida 
Sang Hyang Widi Wasa sane nenten 
naenin rered. Tiang muji Ida malantaran 
sakancan pakardin Idane marep ring tiang 
sareng sami. Ida sampun ngamertanin 
rakyat Israele antuk merta sane ageng, 
duaning sih kapiolasan lan pasuecan Idane 
sane nenten rered-rered. 

8 Ida Sang Hyang Widi Wasa ngandika asapuniki: 
“la ento kaulan Ulun. la tusing lakar ngapus 
Ulun.” Punika awinanipun Ida ngluputang ipun 
9 saking kasangsarannyane. Boyaja malaekat, 
nanging Ida Sang Hyang Widi Wasa ngraga sane 
ngrahayuang ipun. Ring sajeroning sih pasuecan 
lan kapiolasan Idane, Ida ngluputang ipun. Ida 
sane tansah miara ipun duke nguni. 10 Nanging 
ipun brontak nglawan Ida tur ngawinang Ida 
kalintang sungsut ring kayun. Punika awinannya 
Ida Sang Hyang Widi Wasa dados mesehipune, 
tur Ida maperang nglawan ipun. 

11 Nanging sapangrarisipun, ipun eling ring 
paindikan-paindikan sane sampun langkung, 
ring masa panyeneng Dane Musa parekan Ida 
Sang Hyang Widi Wasa. Irika ipun mataken 
asapuniki: “Ring dijake mangkin Ida Sang Hyang 

Widi Wasa sane sampun maicayang roh Idane 
ring Dane Musa. 12 Ring dijake Ida Sang Hyang 
Widi Wasa sane malantaran kawisesan Idane 
sampun ngardi paindikan sane ageng malantaran 
Dane Musa. Ida sampun miakang toyan segarane 
tur nuntun kaulan Idane nglintangin toya sane 
dalem, buat molih kabinawan sane langgeng 
pabuat ragan Idane.” Ida Sang Hyang Widi Wasa 
sane nuntun ipun, pamarginipune sakadi pajalan 
kuda alasane, tur ipun nenten naenin katanjung. 
13 (63:12) 14 Sakadi ingon-ingone sane kadandan 
ka lebake sane gemuh, kadi asapunika Ida Sang 
Hyang Widi Wasa mapaica pararian ring kaulan 
Idane. Ida nuntun kaulan Idane sane ngawinang 
kagungan parab Idane. 


Pangastawan buat nunas 
sih kapiolasan miwah pitulungan 


15 Duh Ratu Sang Hyang Widi Wasa cingakja 
titiang saking suargan, saking linggih Palungguh 
IRatune sane suci lan luih. Napi awinan Palungguh 
IRatu nenten lingu malih ring titiang? Ring dijake 
kawisesan Palungguh IRatu? Ring dijake sih 
pasuecan lan sih kapiolasan Palungguh IRatune? 
Sampunangja Palungguh IRatu lali ring titiang! 

16 Palungguh IRatu sane dados ajin titiange. 
Leluur titiange Abraham miwah Yakub nenten 
uning ring titiang, nanging Palungguh IRatu, 

duh Ratu Sang Hyang Widi Wasa, Palungguh 
IRatu makadados ajin titiange, sane tan mari 
ngrahayuang titiang. 1? Napi awinan Palungguh 
IRatu manggayang titiang kasasar saking margin 
Palungguh IRatune? Napi awinan Palungguh 
IRatu nadosang titiang bengkung pisan kantos 
titiang nilarin Palungguh IRatu? Mawalija pabuat 
anake sane ngancangin Palungguh IRatu, pabuat 
rakyate sane tansah dados padruen Palungguh 
IRatune. 

18 Titiang kaulan Palungguh IRatu sane suci, 
sane kakaonang antuk meseh-meseh titiange 
buat amasa. Ipun nyekjek linggih Palungguh 
IRatune sane suci. 1? Palungguh IRatu malaksana 
ring titiang sakadi anake sane nenten naenin 
dados pamrentah titiange, tur sakadi titiang tan 
naenin dados kaulan Palungguh IRatune. 

1 Napi awinan Palungguh IRatu nenten 
64 nyibak akasane raris tedun? Gunung- 
gununge pacang pada magejeran riantuk 
ajerihipune ngeton Palungguh IRatu. 2? Ipun 
pacang ngetor sakadi toyane maluab kapumpunin 
antuk geni. Duaning punika sinahangja kawisesan 
Palungguh IRatune ring parameseh druene, 
tur dadosangja parabangsane ngetor ring 
ajeng Palungguh IRatune. 3 Sampun dauhipun 
Palungguh IRatu rauh ngardi paindikan sane 
kalintang ngresresin sane nenten ajap-ajap 

titiang. Gunung-gununge jaga magejeran riantuk 
ipun ngeton Palungguh IRatu. 4 Nenten wenten 
anak sane naenin ngeton wiadin miragi Widi 
sane sakadi Palungguh IRatu, sane ledang ngardi 
paindikan kadi asapunika pabuat anake sane 
ngajap-ajap ring Ida. ? Palungguh IRatu ledang 
nampi anake sane saking liang ngardi paindikan 
sane patut, inggih punika anake sane eling 
ngamargiang paindikan sane arsayang Palungguh 
IRatu. Palungguh IRatu sampun duka ring titiang, 
nanging titiang tan mari ngardi dosa. Yadiastu 
Palungguh IRatu kalintang duka ring titiang, 
titiang sampun tansah ngardi iwang ngawit 
saking riin. ? Yadiastu pakardin titiange sane pinih 
becik punika taler sampun keni weci. Riantuk 
dosan titiange, titiang waluya kadi daune sane 
layu sane kampehang antuk angin. ' Nenten 
wenten anak sane mabalik ka ajeng Palungguh 
IRatu ring pangastawannyane, tur nenten wenten 
anak sane rauh tangkil ring ajeng Palungguh 
IRatu buat nunas pitulungan. Palungguh IRatu 
sampun nyingidang ragan Palungguh IRatune 
saking titiang, tur sampun ngutang titiang riantuk 
dosan titiange. 

8 Nanging Palungguh IRatu dados Ajin titiange, 
duh Ratu Sang Hyang Widi Wasa. Titiang puniki 
waluya tanah legit, tur Palungguh IRatu satmaka 
dados tukang payuk. Palungguh IRatu sane ngardi 

titiang. ? Duaning punika, sampunangja kalintang 
duka ring titiang, wiadin ngetang dosan titiange 
salawas-lawasnya. Titiang kaulan Palungguh 
IRatune, suecaninja titiang. 10 Kota-kotan 
Palungguh IRatune sane suci sampun sakadi 
tegal melakang, kota Yerusaleme sampun 
kabanggayang uug, 11 tur Perhyangan Agung 
titiange, genah sane suci tur luih sane dados 
genah leluur titiange muji-muji Palungguh IRatu, 
sampun kasirnayang antuk geni. Genah-genahe 
sane tresnain titiang makasami uug. 12 Duh Ratu 
Sang Hyang Widi Wasa, punapike Palungguh 
IRatu jaga meneng kewanten ngeniang indike 
punika makasami? Punapike Palungguh IRatu 
pacang manggayang titiang nandang kasangsaran 
langkungan ring sane prasida antuk titiang 
naanang? 


Ukuman Ida Sang Hyang Widi Wasa 
marep ring parapembrontake 


1 Pangandikan Ida Sang Hyang Widi 

65 Wasa sapuniki: “Ulun suba sedia nyaurin 
pangastawan kaulan Ulune, nanging ia tusing 
ngastawa. Ulun suba sedia matemu teken anake 
ane ngalih Ulun, nanging ia tusing taen negarang 
ngalih Ulun. Bangsane ene tusing taen ngastawa 
teken Ulun yadiastu Ulun suba tansah sedia lakar 
masaut: “Ulun dini, Ulun lakar nulungin kita. 

2 Ulun suba setata sedia buat nampi tekan kaulan 
Ulune ane tansah bengkung nglakonin ane pelih 
tur nuut kenehne niri. 2 Takehne ane tusing 
nawang kimud ento ngawanang Ulun duka. la 
maturan teken dewa sunantara di tamane ane 
pingit, tur morbor menyan di pamorboran aturan 
wong sunantarane. 4 Dikalane peteng, ia luas 

ka gua-guane muah ka semane buat nunasang 
teken roh anake ane suba mati. la naar be celeng 
muah nginem kuah ane gaene aji be aturan wong 
sunantarane. ? Disubane keto ia laut pada ngraos 
teken timpalne kene: “Ejohinja tiang sawireh 
tiang kaliwat suci. Eda ngusud tiang. Ulun tusing 
demen teken anak ane buka keto. Pidukan Ulune 
teken ia waluya buka apine ane tusing taen mati. 

6 Ulun suba netepang ukuman pabuat ia, buina 
unduke ento suba kasuratang. Ulun tusing lakar 
ngengsapang apa ane lakonina, nanging Ulun 
lakar ngwales ia, ' ngwales dosa-dosannyane 
muah dosa-dosan leluurnyane. la suba morbor 
menyan di bukit-bukit panyungsungan arca- 
arcane, tur suba ngraos jaat marep teken Ulun. 
Ento awanane Ulun lakar ngukum ia manut teken 
laksananne ane suba.” 

8 Pangandikan Ida Sang Hyang Widi Wasa 
sapuniki: “Tusing ada anak ngutang buah anggur 
aneenu melah. Tungkalikane ia lakar ngae anggur 
uli buah anggure ento. Keto masih Ulun tusing 

lakar nyirnayang kaulan Ulune makejang. Ulun 
lakar ngrahayuang ane ngancangin Ulun. ? Ulun 
lakar ngamertanin wong Israel ane maug di suku 
Yehuda, muah katurunannyane lakar ngelahang 
tanah-tanah pagunungan Ulune. Kaula seselikan 
Ulune ane ngayahin Ulun lakar nongos ditu. 1° la 
lakar mabakti teken Ulun tur ia lakar ngangonang 
biri-biri muah sampinne di tegale ane dangsah 
di Saron ane bedauh muah di Lebak Akore ane 
bedangin. 

11 Nanging bina pesan teken kita ane nilas Ulun, 
ane tusing nyak ngangkenin Sion, bukit Ulune ane 
suci, tur nyungsung Dewa Gad muah Dewa Meni, 
dewan kuntungan muah dewan nasibe. 12 Ento 
lakar ngawanang kita mati ulihan kawirosan, 
sawireh kita tusing masaut dikalane Ulun ngaukin 
kita, wiadin tusing nyak madingehang dikalane 
Ulun ngandika teken kita. Kita suba milih laksana 
ane tuara satinut teken Ulun tur nglakonin 
unduk ane jaat. 13 Ento awanane Ulun nuturin 
kita, mungguing anake ane mabakti tur tinut 
teken Ulun, ia lakar muponin pangan kinum 
kanti maliah-liah. Nanging kita lakar bedak 
layah. la lakar muponin bagia, nanging kita lakar 
nandang kimud. 14 la lakar makidung kabatek 
baan liangne, nanging kita lakar ngeling uli krana 
sakit ati. 1? Kaula seselikan Ulune lakar nganggon 
adan kitane nemah-misuh. Ulun Sang Hyang 

Widi Wasa Sang Maha Luur lakar ngamatiang 
kita. Nanging Ulun lakar mapaica adan ane 
anyar teken anake ane satinut teken Ulun. 

16 Asing-asing anak di gumine ento, ane nunas 
merta lakar nunas merta teken Ida Sang Hyang 
Widi Wasa ane satia. Nyenja masumpah, ia lakar 
ngucapang sumpahne masrana parab Ida Sang 
Hyang Widi Wasa ane satia. Kakewehane ane 
suba liwat lakar sirna tur engsapina.” 


Indik akasa miwah pretiwi sane anyar 


17 ida Sang Hyang Widi Wasa ngandika 
asapuniki: “Ulun lakar ngardi pretiwi ane anyar 
muah langit ane anyar. Saluiring paundukane 
ane suba liwat ento makejang lakar kengsapang. 
18 Pada girang muah maliang-liangja salawas- 
lawasne malantaran unduk ane adakang Ulun. 
Yerusalem anyar ane gae Ulun lakar bek baan 
kasukan tur rakyatne lakar nemu bagia. 19 Ulun 
ngraga masih lakar bek baan kasukan uli krana 
Yerusalem muah rakyate ento. Ditu lakar tusing 
ada eling muah jeritan buat ngidih tulung. 

20 Tusing ada anak mati enu rare, tur anake 
makejang lakar idup kanti nutugang tuuh. Anake 
ane idup satus taun lakar enu kadanin muda. Tur 
yen mati satondene satus taun, ento makadadi 
tanda mungguing Ulun suba ngukum ia. 21 Anake 
lakar pada ngwangun umah tur nongosin 

umahne ento. Umahne ento tusing lakar 
katongosin baan anak len. Ia lakar pada mabian 
anggur tur nginum yeh anggure ento, tur tusing 
lakar kinum baan anak lenan. Patuh buka punyan 
kayune, kaulan Ulune lakar dawa pesan tuuhne. 
la lakar muponin pikolih gegaennyane. 22 (65:21) 
23 Apa ane gaenina ento lakar labda karya tur 
pianaknyane tusing lakar nemu pakewuh. Ulun 
lakar ngamertanin ia turun-temurun. 2? Yadian 
tonden pragat ia ngastawa teken Ulun, Ulun lakar 
ngisinin pangastawannyane. 2 Cicing alasan 
muah biri-birine lakar ngamah bareng-bareng. 
Singane lakar ngamah sumi buka sampine, tur 
lelipine tusing buin mupas. Di Sion, di bukit 
Ulune ane suci, lakar tusing ada bebaya wiadin 
kajaatan.” 


Ida Sang Hyang Widi Wasa 
nepasin parabangsane 


1 Ida Sang Hyang Widi Wasa ngandika 
66 sapuniki: “Langite ento singasanan Ulun, 
tur gumine ento tatakan batis Ulune. Umah ane 
buka kenkenke lakar wangun kita pabuat Ulun, 
tur tongos ane buka kenken ane lakar gae kita 
buat tongos Ulune malinggih? 2 Ulun ngraga ane 
ngardi buanane makejang. Ulun ledang teken 
anake ane ngasorang dewek muah kapok, ane 
takut muah satinut teken Ulun. 

3 Rakyate nglaksanayang unduk ane demenina. 
Buat ia patuh dogen yadian ngamatiang buron 
wiadin jlema anggona aturan. Yadian maturan 
panak biri-biri wiadin ngelung baong cicing, 
yadian maturan sesajen wiadin ngaturang getih 
celeng, yadian ia maturan menyan wiadin 
ngastawa marep teken arca, patuh dogen buat ia. 
la demen ngaturang barang ane nyenebin. 4 Ento 
awanane Ulun lakar nibakang bencana teken ia, 
nah ento paundukan ane takutina pesan, sawireh 
tusing ada anak ane nyak masaut dikalane Ulun 
makaukan wiadin madingehang dikalan Ulune 
ngandika. la suba tusing tinut teken Ulun tur 
nglaksanayang dosa.” 

> Piragiangja pangandikan Ida Sang Hyang 
Widi Wasa, ih anak sane ajerih lan satinut ring 
Ida, sapuniki: “Sawireh kita satia teken Ulun, 
makudang-kudang nyaman kitane lakar geting 
teken kita tur tusing nyak magubugan teken kita. 
la lakar minjulin kita sambilanga ngraos kene: 
‘Depangja Ida Sang Hyang Widi Wasa nyinahang 
kagungan Idane tur ngrahayuang nyama, apanga 
ajak makejang ningalin nyama pada masuka 
rena. Nanging ia padidi lakar nandang kimud. 

6 Piragiangja! Suarane sane jangih ring kota, 
suarane sane saking Perhyangan Agung, inggih 
punika sabdan Ida Sang Hyang Widi Wasa sane 
sedek ngukum meseh-meseh Idane! 

7 Kotan Ulune ane suci waluya buka anake 
luh ane tan pararapan jeg nglekadang rare, tur 
tusing marasa nyakit. 8 Taenke ada anak ningalin 
wiadin ningeh paundukan ane buka keto? Taenke 
ada satunggaling bangsa lekad sajeroning awai? 
Sion tusing lakar makelo mataanan, satonden 
bangsane ento lekad. ? Eda ngaden mungguing 
Ulun nyampet kaulan Ulune ane lakar nglekadang 
pianak.” Kadi asapunika pangandikan Ida Sang 
Hyang Widi Wasa. 

10 Pada masuka renaja di Yerusalem, pada 
girangja uli krana ia, ih kita ajak makejang 
ane tresna teken kotane ento. Masuka 
renaja ajak ia didinane jani, kita ajak 
makejang ane suba taen sedih uli krana 
mangelingin ia. 

11 Kita lakar muponin gemuh landuhnyane 
waluya rare di nyonyon memenne. 

12 Ida Sang Hyang Widi Wasa ngandika 
asapuniki: “Ulun lakar maicayang gemuh landuh 
ane langgeng teken kita. Kasugihan parabangsane 
lakar membah sig kitane buka embahan tukade 
ane tusing taen nyat. Kita lakar buka rarene 
ane kapanyonyoin baan memennyane, sangkola 
di limanne, tur patiningina baan kapitresnan. 

13 Ulun lakar nglipur kita di Yerusalem, buka 
meme ane nglipur pianaknyane. 1 Dikalane kita 
ningalin paundukane ento kasidan, ditu kita 

lakar liang. Unduke ento lakar ngawanang kita 
siteng muah seger oger. Ditu kita lakar nawang 
mungguing Ulun Sang Hyang Widi Wasa nulungin 
anake ane satinut teken Ulun, buina Ulun lakar 
nibakang pidukan Ulune teken musuh-musuh 
Ulune.” 

15 Ida Sang Hyang Widi Wasa pacang rauh 
maduluran geni. Ida pacang nglinggihin angin 
baret buat ngukum anake sane dukain Ida. 

16 Antuk geni lan pedang Ida pacang ngukum 
sawatek anake sane cingak Ida iwang iriki ring 
jagate, tur katah sane jaga kapademang. 

17 Ida Sang Hyang Widi Wasa ngandika 
asapuniki: “Pamragat anake ane nyungsung arca, 
nah ento anake ane mapeed di taman-tamane 
ane tenget, ane naar be celeng, be bikul muah 
dedaaran ane nyenebin ane lenan, suba paek. 
18 Ulun nawang pepineh muah laksanannyane. 
Ulun teka bareng-bareng ngajak rakyat 
parabangsane makejang. Yen ia suba mapunduh, 
ia lakar nepukin unduk ane adakanga baan 
kawisesan Ulune. 19 Tur ia lakar pada nawang 
mungguing Ulun ngraga ane ngukum ia. Nanging 
Ulun lakar ngenuang abagian uli pantarannyane 
tur ngutus ia ka bangsa-bangsane ane di gumine 
ane joh, sig gumine ane tonden taen ningeh 
kabinawan Ulune, wiadin tonden taen nepukin 
kagungan muah kakuasan Ulune. Nah ento ka 

Sepanyol ka Libia muah ka Lidia, sig anake ane 
dueg niwakang panah, tur ka Tubal muah ka gumi 
Yawa. Ia lakar nglumbrahang kagungan Ulune 
di pantaran bangsa-bangsane ento. * la lakar 
ngamulihang nyama-nyamaan kitane makejang 
uli sig parabangsane, makadadi aturan pabuat 
Ulun. Ia lakar ngaba nyama-nyamaan kitane ento 
ka bukit Ulune ane suci di Yerusalem negakin 
jaran, bagal muah unta, kreta muah cikar, tan 
bina buka wong Israele ngaba aturan gandum ka 
Perhyangan Agung mawadah aji wadah ane suci. 
21 Uli pantarannyane, abagian lakar dadiang Ulun 
pandita tur abagian dadi wong Lewi. 

22 Patuh buka gumi muah langite ane anyar 
lakar kamanggehang baan kakuasan Ulune, 
keto masih katurunan muah adan kitane 
lakar kamanggehang. 2 Disabilang Rerainan 
Bulan Baru muah disabilang dina Sabat rakyat 
parabangsane lakar pada teka buat mabakti 
teken Ulun dini di Yerusalem.” Asapunika 
pangandikan Ida Sang Hyang Widi Wasa. 
24 “Dikalane ia makaad ia lakar nepukin bangken 
anake ane brontak nglawan Ulun. Ulede ane 
ngamah bangkene ento tusing lakar mati-mati, 
tur apine ane morbor masih tusing lakar 
mati-mati. Paundukane ento lakar ngranayang 
sawatek manusane pada seneb.” 


NABI YEREMIA 


1 Cakepan puniki madaging pangandikan 

Dane Yeremia okan Dane Hilkia. Dane Hilkia 
punika pandita sane malinggih ring Anatot ring 
wewidangan jagat Benyamine. 2 Ida Sang Hyang 
Widi Wasa masabda ring Dane Yeremia, rikala 
Ida Sang Prabu Yosia putran Ida Sang Prabu 
Amon jumeneng prabu telulas taun suenipun 
ring Yehuda. 3 Pungkuran Ida malih masabda ring 
Dane Yeremia ritatkala Ida Sang Prabu Yoyakim, 
putran Ida Sang Prabu Yosia jumeneng prabu 
ring Yehuda. Sasampun punika Ida Sang Hyang 
Widi Wasa sering pisan masabda ring Dane 
Yeremia kantos rauh ring taun sane kaping solas 
ritatkala Ida Sang Prabu Sedekia putran Ida Sang 
Prabu Yosia jumeneng prabu ring Yehuda. Ring 
sasih sane kaping lima ring taun punika, rakyat 
Yerusaleme kaselong ka dura negara. 


Dane Yeremia kadauhin tur kutus 


4 Ida Sang Hyang Widi Wasa ngandika ring tiang 
sapuniki: ? “Ulun suba nyelik kita, satondene 
Ulun ngreka kita, tur satondene kita lekad, kita 
suba tetepang Ulun dadi nabin parabangsane.” 

6 Atur tiange ring Ida, sapuniki: “Oduh Ratu 
Sang Hyang Widi Wasa Sane Maha Luur, titiang 
nenten pisan uning mabaos, pingkalih titiang 
kantun wimuda.” 

7 Nanging Ida Sang Hyang Widi Wasa masabda 
ring tiang sapuniki: “Edaja ngorahang dewek 
kitane enu nguda, nanging kemaja majalan ka 
bangsane ane lakar patujuhin Ulun, tur orahin 
ia sakancan ane suba titahang Ulun teken kita. 
8 Edaja takut teken anake ento, sawireh Ulun 
tansah ngiangin tur melanin kita. Ulun ene Ida 
Sang Hyang Widi Wasa ane suba masabda teken 
kita!” 

9 Ida Sang Hyang Widi Wasa tumuli ngenjuhang 
tangan Idane tur ngusud bibih tiange, sarwi 
ngandika asapuniki: “Padingehangja, Ulun maang 
kita raos ane patut orahang kita. 10 Didinane 
jani Ulun maang kita kuasa buat nguasain 
bangsa-bangsa muah kaprabon-kaprabone. Kita 
kuasa ngabut muah nguugang, ngrusak muah 
ngutang, ngwangun muah mamula.” 


Pakantenan kekalih 


11 Wusan punika, pangandikan Ida Sang Hyang 
Widi Wasa sapuniki: “Ih Yeremia, apa ane suba 
tepukin kita.” Atur tiange: “Titiang ngantenang 
carang wit badam.” 

12 Raris pangandikan Ida Sang Hyang Widi Wasa 
ring tiang sapuniki: “Saja beneh ento ane tepukin 
kita, sawireh Ulun suba sedia nglaksanayang 
sabdan Ulune.” 

13 [da Sang Hyang Widi Wasa malih ngandika 
ring tiang sapuniki: “Jani apa ane tepukin kita?” 
Atur tiange ring Ida: “Titiang ngeton payuk sane 
maluab baler. Pakantenanipun, payuke punika 
mabalik mriki.” 

14 Ida tumuli ngandika ring tiang sapuniki: 
“Baya panyengkalane ane lakar nepen sawatek 
rakyat gumine ene lakar teka uli kaja. 1? Sawireh 
Ulun nunden bangsa-bangsane bedaja, apanga 
ia pada teka. Pararatunnyane patut ngwangun 
singasanannyane suang-suang dini di gapuran 
kota Yerusaleme, wiadin di saileh tembok kotane, 
wiadin di saileh kota-kotan Yehudane. 18 Ulun 
lakar nyisipang kaulan Ulune sawireh ia suba 
ngae dosa. Ia suba ngutang Ulun tur ia suba 
nyungsung dewa-dewa lenan, buina ia suba ngae 
bedogol lantas sumbaha. *” Nah kita Yeremia, 
sediaangja iban kitane. Kema orahin ia sakancan 
titah ane suba titahang Ulun teken kita. Eda 
pesan kita jejeh teken ia. Ulun lakar ngae apanga 
kita jejeh ngetor yening kita maroang teken ia. 
18 Ih Yeremia, padingehangja! Asing-asing jlema 
ane ada di gumine ene, pararatun Yehudane, 
paraprakanggonnyane, parapanditannyane muah 

rakyate makejang lakar nglawan kita. Nanging 
didinane jani, Ulun maang kita kakuatan buat 
nglawan ia. Kita lakar dadi buka benteng kotane, 
buka adegan besine, buka tembok prunggune. Ia 
tusing lakar nyidaang nglawan kita, sawireh Ulun 
lakar ngiangin kita muah nyayubin kita. Ulun ene 
Ida Sang Hyang Widi Wasa suba ngandika buka 
keto.” 19 (1:18) 


Ida Sang Hyang Widi Wasa matiningin Israel 


1 [da Sang Hyang Widi Wasa ngandikayang 
mangda tiang, ? ngwarahang sabdan Idane 
ring sawatek jadmane ring Yerusalem, sapuniki: 

“Ulun inget teken geden tresnan kitane 
dugase kita enu bajang. Ambate geden 
tresnan kitane dugase iraga mara 
pangantenan. Kita nututin Ulun di tegal 
melakange ngliwatin gumi ane tusing misi 
pamula-mulaan. 

3 Ih Israel dugase ento kita dadi druen Ulune 
ngraga, kita dadi druen Ulune ane suci. 
Ulun nibakang sangsara muah bencana 
marep teken sakancan anake ane nyakitin 
kita. Ulun Sang Hyang Widi Wasa ane suba 
ngandika keto.” 

Indik dosan leluur wong Israele 


4 Ih semeton katurunan Yakub, suku-suku 
bangsa Israele, pirengangja sabdan Ida Sang 
Hyang Widi Wasa. 

3 Pangandikan Ida Sang Hyang Widi Wasa 
sapuniki: 

“Dedalihan apake ane dalihanga baan leluur 
kitane marep teken Ulun? Apa ane 
ngranayang ia ngalahin Ulun? Ia suba 
nyungsung paradewa ane tan paji, ane 
ngranayang dewekne tan paji. 

6 Ja suba tusing lingu teken Ulun, yadian Ulun 
suba ngluputang ia uli Mesir tur nandan 
ia ngentasin tegal melakange, tanah ane 
melakang muah bukit bias, tanah ane 
tuh tur madurgama, ane tusing ada anak 
nongosin, buina tusing ada anak ane nyak 
ngliwat ditu. 

7 Ulun ngajak ia ka tanahe ane gemuh landuh 
buat muponin pamuponnyane muah 
unduk ane melah ane lenan. Nanging 
malah ia ngrusak tanah Ulune, ia ngletehin 
gumi ane suba paicayang Ulun teken ia. 

8 Parapanditane tusing taen matakon: 

“Dijake Ida Sang Hyang Widi Wasa?” 
Panditan Ulune tusing nawang Ulun. 
Parapamrentahe pada brontak nglawan 

Ulun. Paranabine pada ngraos ngojah 
adan Dewa Baale, tur nyungsung arca-arca 
ane tan paguna.” 


Ida Sang Hyang Widi Wasa 
mawicara nglawan kaulan Idane 


9 “Sawireh keto Ulun Sang Hyang Widi Wasa 
lakar buin merberang prakaran Ulune 
marep teken kaulan Ulune. Ulun lakar 
ngadakang dedalihan marep teken 
katurunannyane. 

10 Kemaja ngauhang ka gumin wong Sipruse 
muah ka gumin wong Kedare. Ditu kita 
lakar nepukin mungguing satondene ene, 
tonden taen ada ane buka kene. 

11 Tonden taen ada bangsa ane nyilurin 
dewannyane yadian ento tidongja dewa 
ane sujati. Nanging kaulan Ulune suba 
nyilurin Ulun, Widi ane suba maicain 
ia kamulian, aji widi-widi ane tusing 
nyidayang ngadakang apa-apa buat ia. 

12 Ento kranane Ulun mrentahang langite 
apanga magenjongan uli krana takut, 
angob lan bengong. 

13 Sawireh kaulan Ulune suba nglaksanayang 
dosa duang soroh. Ia suba ngalahin 
Ulun klebutan yehe ening, tur ia suba 

nyongcong bulakan, nah ento bulakan ane 
uus ane tusing nyidayang misi yeh.” 


Pikolih wong Israele sane nenten satia 


14 “Wong Israel ento tidongja panjak. Ia lekad 
tidongja buat dadi panjak. Apa awanane 
musuh-musuhne nguber ia? 

15 Musuh-musuhne pada gerem-gerem buka 
singane. Musuh-musuhnyane suba 
nadiang gumi Israele tegal melakang, tur 
desa-desannyane uug maglaturan muah 
suung mangmung. 

16 Buina wong Mempis muah wong Tahpanhes 
suba ngundul tendasnyane. 

17 Ih Israel kita padidi ane ngranayang unduke 
ene nibenin dewek kitane. Kita ngalahin 
Ulun, Sang Hyang Widi Wasa, Widin 
kitane, dugase Ulun nuntun kita di jalan. 

18 Manut pepineh kitane, apake ane lakar 
bakatang kita yening kita ka Mesir nginem 
yeh Tukad Nile? Manut pepineh kitane 
apake ane lakar bakatang kita yening kita 
ka Asur nginem yeh Tukad Eprate? 

19 Kajaatan kitane padidi ane lakar nyisipang 
kita, tur unduk kitane ngalahin Ulun lakar 
ngukum kita. Kita lakar ngrasain ambate 
pait muah pelihne ngutang Ulun Sang 
Hyang Widi Wasa, Widin kitane, tur tusing 

enu pracaya teken Ulun. Ulun Ida Sang 
Hyang Widi Wasa Ane Maha Luur muah 
Ane Maha Kuasa suba ngandika buka 
keto.” 


Wong Israele nenten nyak nyungsung 
Ida Sang Hyang Widi Wasa 


20 Ida Sang Hyang Widi Wasa Sane Maha Luur 

ngandika asapuniki: 

“Ih Israel, ane imalu kita nulak kakuasan Ulune. 
Kita tusing nyak satinut muah nyungsung 
Ulun. Di bukit-bukite ane tegeh muah 
di beten punyan-punyan kayune ane 
ngrembun kita ngaturang bakti teken 
dewan subure. 

21 Ulun mamula kita buka punyan anggure 
ane mapilih uli bibite ane paling melaha. 
Nanging tegarangja pedasin kenken dadin 
kitane! Kita waluya buka punyan anggure 
ane berek tur tan paji. 

22 Yadiastun kita ngumbah dewek kitane aji 
sabun ane paling katosa, Ulun masih enu 
nyingak laad kapelihan kitane. 

23 Kenken dadi kita nyidayang ngorahang 
mungguing kita tusing ngletehin dewek 
kitane, mungguing kita tusing taen 
nyungsung Dewa Baal? Pedasinja kenken 
dosan kitane, ane gae kita di lebake, muah 

tlektekangja apa ane suba laksanayang 
kita ditu? Kita tan bina buka unta alasane 
ane buang, tur bebas malumbar malaib 
milehan, 

24 laut ngeleb ka tegal melakange. Dikalane ia 
buang, nyenke ane nyidayang ngrunguang 
ia? Kaung ane makeneh teken ia, tusingja 
perlu makewehin dewek. la tansah sedia 
lakar masanggama. 

25 Ih Israel, edaja kita tuara masepatu, wiadin 
edaja depinina kekolongan kitane tuh 
ulihan nguber dewa-dewa ane lenan. 
Nanging raos kitane kene: “Tan wenten. 
Titiang nenten pacang mawali, titiang 
sampun tresna ring dewa-dewan wong 
sunantarane, tur titiang pacang ngiringang 
dewa-dewane punika. ” 


Wong Israel patut kukum 


26 Ida Sang Hyang Widi Wasa ngandika 
asapuniki: “Buka malinge kimud dikalane ia 
ketara, nah buka keto masih kita rakyat Israele 
makejang lakar nemu kimud, nah ento pararatu 
muah paraprakanggon kitane, parapandita 
muah paranabin kitane. 27 Kita ajak makejang 
lakar nemu kimud nah ento kita ane ngraos 
mungguing punyan kayune ento dadi bapan 
kitane muah batu kaange ento dadi memen 

kitane. Paundukane ene lakar kalaksanayang 
sawireh kita ngalahin Ulun, tur tusing nyak 
mabalik sig Ulune. Nanging yen kita nemu 
kakewehan, kita ngaturin Ulun apanga Ulun teka 
tur ngrahayuang kita. 

28 Dijake dewa-dewa ane gae kita buat dewek 
kitane? Dikalane kita nemu pakewuh depang 
dewa-dewan kitane ento mebasang kita yen ia 
nyidayang! Ih Yehuda, kita ngelah dewa-dewa 
asah liunne teken liun kotan kitane. 29 Apa ane 
krimikang kita marep teken Ulun? Apa krana 
kita brontak nglawan Ulun? 20 Ulun ngukum 
kita nanging ukumane ento tusingja jelek. Kita 
tusing lila yen Ulun nglemekin kita. Buka singane 
ngamuk kita suba ngamatiang paranabin kitane. 
31 Ih rakyat Israel, padingehangja pangandikan 
Ulune. Apake Ulun suba buka tegal melakange 
buat kita wiadin buka tanahe ane peteng dedet 
tur madurgama? Apa kranane kita ngorahang 
mungguing kita lakar nyalanang keneh kitane, 
tur kita tusing lakar taen buin malipetan sig 
Ulune? 22 Nyidayangke daane engsap teken 
mas-masannyane, wiadin pangantene luh 
engsap teken panganggonne dugase ia nganten? 
Nanging kaulan Ulune suba ngengsapang Ulun, 
tur suba tuara bakat baan ngitung makelonne. 
33 Kita pedas nawang kenken carane ngalih 
gegelan. Kayang anake luh ane paling jeleka 

nyidayang mlajah teken kita. 34 Panganggon 
kitane misi laad getih anak tiwas muah anak 
tan padosa, tidongja laad getih maling. Nanging 
sajawining ento kita ngraos kene: 3? ‘Titiang 
tan paiwang, janten Ida Sang Hyang Widi Wasa 
nenten kantun duka ring titiang. Nanging Ulun 
Sang Hyang Widi Wasa lakar ngukum kita sawireh 
kita tusing nyak ngaku mungguing kita suba 
madosa. 3? Kita suba nemberang dewek kitane 
malantaran mabalik sig dewa-dewan bangsa 
lenan. Kita lakar gaenanga sakit ati baan wong 
Mesire, patuh buka baan wong Asure. 37 Kita 
lakar magedi uli Mesir sambilang kita nguntul 
nandang kimud. Ulun Sang Hyang Widi Wasa 
suba nulak anak ane andelang kita. Kita tusing 
lakar maan apa uli anake ento.” 


Bangsa Israel nenten satia 


1 Pangandikan Ida Sang Hyang Widi Wasa 
3 sapuniki: “Yen ada anak muani ngutang 
somahnyane, laut anake luh ento makaad uli sig 
ane muani tur nganten ngajak anak muani lenan, 
somahne ane malunan tusing dadi buin nyuang 
ia. Paundukane ento ngranayang gumine leteh 
pesan. Nanging ih Israel, kita liu pesan ngelah 
pamitra, tur ane jani kita mabudi malipetan sig 
Ulune. 2 Matolihanja ka muncuk-muncuk bukite. 
Adake ditu tongos ane tusing taen anggon kita 

tongos mamitra? Kita ngantiang pamitran kitane 
di sisin rurunge buka wong Arabe nyadang anak 
ane lakar begala di tegal melakange. Kita suba 
ngletehin tanahe ene aji laksana mamitra. ? Ento 
kranane dimasannyane tusing ada ujan muah 
dimasan endange tusing ada blabur. Goban 
kitane suba buka goban sundele, buina kita suba 
tusing ngelah kimud. 

4 Ane jani kita matur teken Ulun kene: “Ratu 
makadados ajin titiange, samaliha Palungguh 
IRatu sampun nyuecanin titiang ngawit titiang 
kantun alit. ? Palungguh IRatu tan pacang 
ngraris duka. Palungguh IRatu nentenja pacang 
salaminnya mapas titiang. Ih Israel, buka keto 
raos kitane, nanging kita suba ngae dosa amun 
kereng kitane.” 


Israel miwah Yehuda patut kapok 


6 Duk panyeneng Ida Sang Prabu Yosia, Ida Sang 
Hyang Widi Wasa masabda ring tiang sapuniki: 
“Subake kita nepukin laksanan Israele, jlemane 
lua ane tusing satia ento? la suba ngalahin Ulun, 
tur ia suba nyundel di bukit-bukite ane tegeh 
muah di beten-beten kayune ane ngrembun. 

7 Ulun ngaden mungguing sasubane ia suud 
nglaksanayang sakancan unduke ane buka keto, 
ia lakar malipetan buin sig Ulune. Nanging ia 
tusingja malipetan, buina unduke ento makejang 

tepukina teken Yehuda nyamannyane ane luh. 

8 Yehuda masih suba nepukin Ulun, ngutang 
Israel tur nunden ia magedi sawireh ia suba 
ngalahin Sang Hyang Widi Wasa tur suba dadi 
sundel. Nanging Yehuda nyaman Israele ane 

luh ane tusing satia ento tusing marasa jejeh. 

la masih dadi sundel, ? tur tusing pesan marasa 
kimud. la ngletehin gumi. la mamitra malantaran 
nyungsung batu muah kayu. 10 Tur sasubane ento 
makejang, Yehuda nyaman Israele ane luh ane 
tusing satia ento mapi-mapi mabalik sig Ulune. la 
tusing pesan jujur. Ulun Sang Hyang Widi Wasa 
ane suba ngandika buka keto.” 

11 ida Sang Hyang Widi Wasa raris ngandika 
ring tiang mungguing yadiastu Israel sampun 
nilar Ida, ipun sampun muktiang dewekipune 
becikan ring Yehuda sane nenten satia punika. 

12 Ida ngandikayang tiang mangda mamargi tur 
mabaos ring wong Israel sapuniki: “Ih Israel ane 
tusing satia, maija malipetan sig Ulune. Ulun 

sih kawelas arsan tur tusing lakar duka. Ulun 
tusing lakar duka teken kita salawas-lawasne. 

13 Sakewala angkeninja mungguing kita suba 
pelih muah suba brontak nglawan Ida Sang Hyang 
Widi Wasa, Widin kitane. Angkeninja mungguing 
kita suba mamitra ngajak dewa-dewan wong 
sunantarane di beten-beten kayune, buina kita 
suba tusing ninutin sapatitah Ulune. Ulun Sang 

Hyang Widi Wasa ane suba ngandika buka keto. 
14 ih bangsa ane tusing satia, maija malipetan. 
Kita dadi duen Ulune. Uli asing-asing desa kita 
lakar jemak Ulun aukud, muah uli asing-asing 
palingsehan lakar jemak Ulun dadua, laut kita 
lakar ajak Ulun mulih ka Gunung Sion. 1? Ulun 
lakar ngicen kita pamrentah ane satinut teken 
Ulun tur ia lakar mrentah kita aji kawicaksanan 
muah pangresepan. 1? Sasubane keto, yen kita 
suba endah-gumendah di gumine ento, anake 
tusing lakar enu buin ngraosang unduk Peti 
Prajanjian Ulune. la tusing lakar enu buin inget 
wiadin minehin unduke ento. la tusing lakar buin 
merluang Peti Prajanjiane ento muah tusing 
lakar buin ngae ane lenan. 1' Yen masanne ento 
suba teka, Yerusalem lakar kadanin singasanan 
Ida Sang Hyang Widi Wasa, tur bangsa-bangsane 
makejang lakar mapunduh ditu buat nyungsung 
Ulun. Bangsa-bangsane ento tusing lakar enu 
buin nyalanang pepinehne ane bengkung muah 
jaat. 18 Wong Israele lakar buin dadi abesik ajaka 
wong Yehudane, tur ia lakar bareng-bareng 
malipetan uli tongosne maselong di gumine kaja, 
tur lakar mulih ka gumi ane suba paicayang Ulun 
teken leluurne makadadi warisnyane.” 

Kaulan Ida Sang Hyang Widi 
Wasa nyungsung arca 


19 Pangandikan Ida Sang Hyang Widi Wasa 
sapuniki: 

“Ih Israel, Ulun mapakayun nadiang kita putran 
Ulune, saha ngicen kita tanah ane melah, 
tanah ane paling melaha di gumine. Ulun 
mapakayun apanga kita nyambat Ulun Aji, 
tur tusing lakar buin ngalahin Ulun. 

20 Nanging buka anake luh ane tusing satia 
teken somahne, kita suba tusing satia 
teken Ulun. Ulun Sang Hyang Widi Wasa 
suba ngandika buka keto.” 


21 Ring pucak-pucak bukite kapiragi wenten 
suara uyut. Punika suaran wong Israele 
sane ngeling masesambatan, santukan 
ipun sampun nglaksanayang dosa, tur 
lali ring Ida Sang Hyang Widi Wasa, 
Widinnyane. 

22 Ih parasemeton sane sampun nilar Ida 
Sang Hyang Widi Wasa, mrikija mawali. 
Ida pacang ngwarasang semeton tur 
nadosang semeton satia. 


Pasaur semetone sapuniki: “Inggih, tiang 
jaga tangkil ring Ida Sang Hyang Widi Wasa 

santukan Ida punika Widin iragane. 23 Malantaran 
nyungsung dewan wong sunantarane ring pucak- 
pucak bukite, iraga nenten polih pitulungan 
punapa-punapi. Pitulungan Israele punika 
rauhnya wantah saking Ida Sang Hyang Widi 
Wasa, Widin iragane. 24 Nanging malantaran 
nyungsung Dewa Baal, dewan kimude sampun 
ngawinang iraga kicalan ingon-ingon, pianak 

luh muani miwah saluiring padrebean leluur 
iragane sane sampun tuyuhanga ngawit saking 
nguni. 22 Iraga pacang maguyang nandang kimud 
tur kaliput antuk kanistan. Iraga miwah leluur 
iragane sampun tansah madosa pamantuka ring 
Ida Sang Hyang Widi Wasa, Widin iragane. Iraga 
sampun nenten naenin ninutin sapatitah Idane.” 


Ida Sang Hyang Widi Wasa ngarsayang 
mangda bangsa Israel pada kapok 


4 1 Ida Sang Hyang Widi Wasa ngandika 
asapuniki: “Ih rakyat Israel, yen kita mabudi 
mabalik, maija mabalik sig Ulune. Yening kita 
ngisidang dewa-dewa ane getingin Ulun tur kita 
satia teken Ulun, 2 ditu mara kita masumpah 
nganggon parab Ulune. Sawatek bangsane lakar 
mapinunas apanga Ulun ngamertanin ia, tur ia 
lakar muji Ulun.” 

3 Pangandikan Ida Sang Hyang Widi Wasa ring 
rakyat Yehuda miwah Yerusalem asapuniki: 

“Tekapinja tanah kitane ane tonden mabakal. 
Eda kita nyambeh bibit kitane di dui-duine. 41h 
rakyat Yehuda muah Yerusalem, manggehangja 
prajanjian kitane teken Ulun, Widin kitane, tur 
aturangja dewek kitane teken Ulun. Yen tusing 
keto pidukan Ulune lakar ngeseng kita buka 
apine, uli krana kajaatan ane suba laksanayang 
kita. Pidukan Ulune lakar ngeseng kita tur tusing 
ada anak ane nyidayang ngluputang kita.” 


Yehuda pacang kagebug 


> Suarayangja trompete ring sakuubing 
panegara. Jerit-jeritja bangetang 
pisan. Nikayangja wong Yehuda miwah 
Yerusaleme mangda ipun pada malaib ka 
kota-kotane sane mabenteng. 

6 Patujuhangja margine sane ngungsi ka 
Sion! Lumayuja buat molih rahayu. Tur 
sampunangja malon-alonan. Ida Sang 
Hyang Widi Wasa sampun ngrauhang 
bencana miwah karusakan sane ageng 
saking kaler. 

7 Sang pangrusak parabangsa punika sampun 
rauh waluya sakadi singane sane medal 
saking pengkebannyane. Ipun sampun 
rauh buat ngrusak panegara Yehudane. 
Kota-kotannyane pacang kabanggayang 

uug, samaliha nenten wenten anak sane 
pacang nongos irika. 

8 Punika awinan rangsukja wastra karunge tur 
nangis lan masesambatanja santukan 
pidukan Ida Sang Hyang Widi Wasa sane 
tan kadi-kadi nenten pacang matilar saking 
Yehuda. 


9 Ida Sang Hyang Widi Wasa ngandika 
asapuniki: “Didinane ento pararatu lan 
paraprakanggone lakar pada takut tur ngeb- 
malingeb. Parapanditane lakar pada ngetor tur 
paranabine lakar angob.” 

10 Irika tiang matur asapuniki: “Duh Ratu Sang 
Hyang Widi Wasa Sane Maha Luur, Palungguh 
IRatu sampun ngapus rakyat Yerusaleme. 
Palungguh IRatu sampun ngandika mungguing 
irika jaga wenten dame, nanging sane mangkin 
baongipune katatakin pedang.” 

11 Sampun rauh masanipune rakyat Yerusaleme 
pacang kapitauin mungguing wenten angin sane 
kebus pisan mampeh saking tegal melakange 
jaga nempuh ipun. Angine punika boyaja 
wantah mrasidayang ngampehang gumpang 
kewanten, 12 nanging malantaran pituduh Ida 
Sang Hyang Widi Wasa pacang baretan ring 
angine punika. Ida Sang Hyang Widi Wasa 

ngraga sane ngandikayang ukumane sane pacang 
nibenin kaulan Idane. 


Panegara Yehudane kiter 
antuk meseh-mesehnyane 


13 Cingakinja, mesehe sampun rauh sakadi 
gulem. Kreta perangnyane waluya sakadi angin 
silaung, samaliha kuda-kudannyane gancangan 
ring paksi garuda. Iraga sampun kaon. Iraga 
sampun sengkala. 

14 Ih Yerusalem, kedasangja kajaatan ragane 
saking pakayunan ragane, mangda ragane 
rahayu. Malih makapidanke suennya ragane 
pacang nerusang pakayunan ragane sane dosa 
punika? 

15 Utusane sane saking kota Dan miwah saking 
bukit-bukit Epraim ngortiang orti sane kaon. 

16 Ipun sampun rauh makeling bangsa-bangsane 
miwah mapitau ring Yerusalem mungguing 
meseh-mesehnyane sampun rauh saking 
panegara sane doh. Mesehe punika pacang 
masuryak nglawan kota-kotan Yehudane, 1 tur 
pacang ngiter Yerusalem sakadi anak sane nyaga 
pabianan, santukan rakyatipune sampun brontak 
nglawan Ida Sang Hyang Widi Wasa. Asapunika 
pangandikan Ida Sang Hyang Widi Wasa. 

18 Ih wong Yehuda, semeton sane ngrauhang 
paindikane punika pabuat ragan semetone, 

malantaran tingkah solah semetone. Dosan 
semetone sane dados awinan pakewuhe punika. 
Paindikane punika sampun nuek pakayunan 
semetone. 


Nabi Yeremia sedih mangenang bangsan danene 


19 Oduh sakit, sakit! Tiang tan mrasidayang 
naanang sakite. Atin tiange dekdek 
renyuh rasane. Tiang nenten mrasidayang 
mendep. Tiang miragi suaran trompet 
miwah suryak anak masiat. 

20 Nruntun bencanane rauh, tur sakuubing 
panegarane sampun rusak. Kemah tiange 
nadak uug tur langsennyane setset 
pasranting. 

21 Malih makapidanke suenipun tiang pacang 
patut ngeton amuk anake masiat miwah 
miragi suaran trompet? 

22 ida Sang Hyang Widi Wasa ngandika 
asapuniki: “Kaulan Ulune belog pesan. 
la tusing pesan nawang Ulun. Ia buka 
anak cerik belog, ia tusing pesan ngelah 
pangresepan. Ia dueg nglaksanayang 
ane jaat, nanging tusing mampuh 
nglaksanayang ane melah.” 

Nabi Yeremia polih wahyu indik 
bencana sane pacang rauh 


23 Tiang mandreng jagate, ton tiang jagate 
berag tuh. Tiang mandreng ka langite, ton 
tiang peteng dedet. 

24 Tiang matolihan ka gunung-gununge, 
katonang tiang ipun magejeran, tur 
bukit-bukite pada angkab-angkab. 

25 Kantenang tiang irika nenten wenten jadma. 
Taler paksi-paksine sami sampun pada 
makeber ngedoh. 

26 Tanahe sane mokoh sampun dados tegal 
melakang, kota-kotannyane sampun uug 
maglaturan, riantuk pidukan Ida Sang 
Hyang Widi Wasa. 

27 (Ida Sang Hyang Widi Wasa sampun 
ngandika mungguing jagate makasami jaga 
kadadosang tegal melakang nanging Ida tan 
pacang nyirnayang pisan-pisan.) 

28 Jagate makasami jaga sedih, akasane pacang 

sayan peteng. Ida Sang Hyang Widi 
Wasa sampun ngandika kadi asapunika, 
tur nenten jaga ubah Ida. Ida sampun 
mutusang kadi asapunika, tur tan pacang 
kawawanin malih. 

29 Riantuk ramen suaran panunggang kudane 
miwah juru panahe, anake makasami 

pacang jerih kapilayu. Apahan pada 
lumayu ka tengahing wana, sane tiosan 
mamanah munggah ring pantaran 
bukit-bukit kaange. Kota-kotane sami 
pacang katilar suung tur nenten wenten 
sane purun malih magenah irika. 


30 Ih Yerusalem, ragane sampun keni sengkala. 


Napi awinan ragane ngrangsuk pangangge 
barak ngreneb? Nabi awinannya 

ragane nganggen sesocan tur makuris 
alis? Nirguna ragane mayasin raga. 
Parapamitran ragane sampun nulak 
ragane tur mamanah jaga ngamademang 
ragane. 


31 Tiang miragi anak nyerit sakadi jeritan 


5 


anake luh nyakit, sane ngelah pianak 
jumun daana. Punika jeritan Yerusaleme 
sane megat angkihan. Ipun kejet-kejet 
maduluran baos sapuniki: “Tiang suba 
sengkala. Ia suba teka lakar ngamatiang 
tiang.” 


Dosan Yerusaleme 


1 Ih parasemeton wong Yerusalem! Duluhja 


sawatek margine ring Yerusaleme! 
Cingakinja milehan! Cingakinja ring 
pantaran semetone! Rereh-rerehja 
ring pasar-pasare! Punapike semeton 

nyidayang manggihin anak sane malaksana 
patut, tur satia ring Ida Sang Hyang Widi 
Wasa? Yen semeton manggihin, Ida Sang 
Hyang Widi Wasa pacang ngampurayang 
wong Yerusaleme. 

2 Yadiastu semeton maosang raga mabakti 
ring Ida Sang Hyang Widi Wasa, nanging 
semeton nenten resep ring daging baos 
semetone. 

3 Sujatinipun Ida Sang Hyang Widi Wasa 
ngulati anak sane satia tuu. Ida nigtig 
semeton, nanging semeton nenten kayun 
nglinguang. Ida ngenyagang semeton 
nanging semeton tan kayun mlajah. 
Semeton kalintang bengkung tur tan 
kayun nilar dosa-dosan semetone. 

4 Raris tiang mamanah sapuniki: “Puniki 
jadma tiwas-tiwas tur nambet. Tingkah 
solahnyane jugul apunggung. Ipun tan 
uning sane karsayang antuk Ida Sang 
Hyang Widi Wasa, inggih punika indik 
pakarsan Idane sane patut laksanayang 
ipun. 

5 Tiang jaga ngrauhin anake sane ngambel 
kakuasan tur jaga mabaos ring dane. 
Sujatinipun dane uning ring pakarsan 
Widin danene, inggih punika pakarsan 
Ida Sang Hyang Widi Wasa sane patut 

laksanayang dane.” Nanging dane sami 
sampun nulak kakuasan Ida Sang Hyang 
Widi Wasa, tur tan sairing ring Ida. 

6 Punika awinanipun singane saking alase 
pacang nyedayang dane. Asu ajag 
saking tegal melakange pacang mokeng- 
mokeng dane, tur macan tutule pacang 
gerem-gerem ngilehin kotan danene. 
Yening rakyatnyane medal, ipun pacang 
kapokeng-pokeng, santukan ageng pisan 
dosannyane tur mawali-wali ipun nilar Ida 
Sang Hyang Widi Wasa. 

7 Ida Sang Hyang Widi Wasa ngandika asapuniki: 
“Kenken lakar baan Ulun ngampurayang 
dosan kaulan Ulune? Ia suba ngutang Ulun 
tur suba mangubakti teken dewa-dewa 
ane tuara saja. Ulun madaarin kaulan 
Ulune kanti pada wareg, nanging ia laut 
mamitra tur nelahang waktunnyane 
anggona nyundel. 

8 Ia waluya buka jaran kurungan ane buang, ane 
pada ngregeh ngedotang somah timpalne. 

3 Tusingke patut Ulun ngukum ia uli krana 
paundukane ento tur nibakang pangwales 
teken bangsane ane buka kene? 

10 Ulun lakar nekaang musuh-musuh buat 
ngabas abian anggur kaulan Ulune, 
nanging tusing ngusakang ia kanti 

telah pesan. Ulun lakar ngorahin ia 
nektek carang-carangne, sawireh 
carang-carangne ento tidongja gelah 
Ulune. 

11 Rakyat Israele muah rakyat Yehudane suba 
nilas Ulun. Ulun Sang Hyang Widi Wasa 
suba ngandika buka keto.” 


Ida Sang Hyang Widi Wasa nulak wong Israele 


12 Kaulan Ida Sang Hyang Widi Wasa sampun 
nilas Ida sarwi mabaos sapuniki: “Ida tusing saja 
lakar ngadakang apa-apa. Iraga tusing saja lakar 
nemu masa pakewuh, tur iraga tusing lakar nemu 
perang wiadin sayah.” 33 Ipun sampun maosang 
mungguing nabine punika bobab, tur nenten 
mamuat sabdan Ida Sang Hyang Widi Wasa. 

Ida Sang Hyang Widi Wasa, Widi Sane Maha 
Kuasa ngandika ring tiang sapuniki: “Ih Yeremia, 
sawireh rakyate ene ngraos keto, sabdan Ulune 
lakar dadiang Ulun api di bibih kitane. Rakyate 
ento lakar dadi buka saange, muah apine ento 
lakar ngeseng ia kanti telah.” 14 (5:13) 

15 Ih rakyat Israel, Ida Sang Hyang Widi 
Wasa pacang makta bangsa saking doh buat 
ngebug semeton. Bangsane punika kuat tur 
sampun wenten saking nguni. Baos bangsane 
punika nenten karesep antuk semeton. 18 Juru 
panahne punika wadua bala sane kabinawa, 

sane ngamademang anak tan madue kapiolasan. 
17 [pun pacang nelasang saluiring pamupun 
semetone miwah ajeng-ajengan semetone. Ipun 
pacang ngamademang okan semetone lanang lan 
istri. Ipun pacang nampah ingon-ingon semetone 
saha ngusakang abian anggur lan punyan aan 
semetone. Kota-kota sane mabenteng sane 
andelang semeton, pacang kuugang antuk wadua 
balanipune. 

18 ida Sang Hyang Widi Wasa ngandika sapuniki: 
“Didinane entoko Ulun tusing lakar ngenyagang 
kaulan Ulune kanti telah. 19 Ih Yeremia yen ia 
matakon apa kranane Ulun ngadakang unduke 
ene makejang, orahinja ia mungguing buka 
ia suba ngutang Ulun tur suba nyungsung 
dewa-dewan wong sunantara di guminnyane 
padidi, buka keto ia lakar ngayahin wong 
sunantara di gumi ane tuara dadi gelahne.” 


Ida Sang Hyang Widi Wasa 
mapakeling kaulan Idane 


20 Ida Sang Hyang Widi Wasa ngandika sapuniki: 
“Orahinja katurunan Yakube, tur orahinja rakyat 
Yehudane kene: 21 “Ih jlema ane belog punggung, 
padingehangja! Kita ane ngelah mata nanging 
tusing ngenot, kita ngelah kuping, nanging tusing 
ningeh. 22 Ulun ene Sang Hyang Widi Wasa. 

Apa kranane kita tusing takut teken Ulun? Apa 

krana kita tusing jejeh di ajeng Ulune? Ulun 
ane ngejang biase di pasisi makadadi wates 
pasihe, nah ento wates ane tetep ane tusing 
dadi liwatina. Pasihe dadi mombakan, nanging ia 
tusing dadi ngliwatin watese ento. Ombake dadi 
makuug nanging ia tusing dadi mamuuk ngliwatin 
batese ento. ** Nanging kita, kita jlema bengkung 
tur brontak. Kita suba makaad ngutang Ulun. 
24 Kita tusing taen mapineh buat ngluihang Ulun, 
yadian Ulun suba ngadakang blabur dimasan 
endange muah ujan dimasan ujane, tur ngatiban 
ngicen kita masa manyi. 2 Nanging sakancan 
unduke ento kacadelin baan dosan kitane. 

26 Ada jlema jaat di pantaran kaulan Ulune. 
la ngintip buka anake masang jeet buat ngejuk 
kedis, buka keto masih ia masang jeet buat 
ngejuk jlema. 2 Buka juru borose ngebekin 
kranjangne aji kedis, buka keto ia ngebekin 
umahne aji barang jejarahan. Ento awanane ia 
kuat tur sugih, 28 ane ngawanang ia mokoh tur 
tusing kuangan dedaaran. la tusing suud-suud 
ngae dosa. la ngrampas hak anake ubuh muah 
tusing adil marep teken anake ane tiwas. 

29 Nanging Ulun Sang Hyang Widi Wasa lakar 
ngukum ia uli krana paundukan ene. Ulun 
lakar nibakang pangwales teken bangsane ene. 
30 Unduk ane makewehin muah ane nengkejutang 
suba nibenin gumine ene. 3! Paranabine setata 

mobab dogen, parapanditane mrentah buka 
prentah paranabine, tur kaulan Ulune jeg 
nuutang dogen. Nanging apa ane lakar gaenina 
yening masa pamragate suba teka? ” 


Kota Yerusaleme kiter antuk imeseh 


1 Ih semeton wong Benyamin, pada malaibja 

luputang ragane! Medalangja ragane saking 
Yerusalem! Suarayangja trompete ring Tekoa, 
endihangja genine makadados tanda ring 
Bet-Kerem! Santukan bencanane sane jaga 
nguugang sampun rauh saking kaler. 2 Kota 
Sione punika kalintang luih, nanging ipun pacang 
kuugang. 2 Pararatune pacang makemah irika 
kairing antuk parawadua balannyane. Ipun 
pacang ngwangun kemahnyane ngiter kota, tur 
suang-suang pacang ngwangun kemahnyane ring 
genah sane demenin ipun. 4Ipun pacang mabaos 
sapuniki: “Pada sayagaja buat ngebug kota 
Yerusaleme! Sayagaangja! Iraga lakar ngebug 
kotane tengaine!” Nanging wusan asapunika, 
ipun pacang mabaos malih sapuniki: “Ento bes 
tengai, nyanan enggalan sanja, lawat sanjane 
suba ngancan dawa. ? Iraga lakar ngebug ia 
petengne, iraga lakar nguugang benteng kotane.” 

6 Ida Sang Hyang Widi Wasa Sane Maha Kuasa 

sampun mrentahang pararatune punika buat 
ngebah taru tur ngwangun gelar ngiter kota 

Yerusaleme. Ida sampun ngandika asapuniki: 
“Ulun lakar ngukum kotane ene sawireh kotane 
ento bek misi jlema ane nyapa kadi aku. ' Buka 
semere terus mesuang yeh ening, buka keto 
masih Yerusalem tansah mesuang kajaatane. 
Ulun mireng kawirosan muah panyangsaran di 
kotane ento. Ulun tansah ngatonang anak sakit 
muah anak matatu ditu. 3 Ih rakyat Yerusaleme, 
depangja pakewuhe ento dadi patinget buat kita. 
Yan tusing keto Ulun lakar ngutang kita. Ulun 
lakar ngobah kotan kitane dadi tegal melakang, 
dadi tanah ane tusing ada anak nongosin.” 


Wong Israele sane demen brontak 


9 Ida Sang Hyang Widi Wasa Sane Maha Kuasa 
ngandika ring tiang sapuniki: “Wong Israele lakar 
kalalungin tan bina buka punyan anggure ane 
buahne suba telah malap. Sawireh keto, sanune 
ada sela, kita patut ngrahayuang sakancan anak 
ane nyidayang karahayuang.” 

10 Tiang raris matur asapuniki: “Sapasirake 
sane pacang madingehang titiang yening titiang 
mabaos ring ipun wiadin mituturin ipun? Ipun 
jadma bengkung tur tan nyak madingehang 
pangandikan Palungguh IRatune. Ipun ngedekin 
sabdan Palungguh IRatune sane baosang titiang 
punika. 11 Duh Ratu Sang Hyang Widi Wasa, 
pidukan Palungguh IRatune sane nibenin ipun 

taler morbor tangkah titiange. Titiang tan 
mrasidayang malih negen indike punika.” 

Irika Ida Sang Hyang Widi Wasa ngandika ring 
tiang sapuniki: “Pesuangja dukan Ulune ento 
sig cerik-cerike ane di rurung-rurunge muah 
sig papunduhan paratrunane. Somahne luh 
muah muani lakar katawan. Buina yadian ane 
suba tua ngodngod masih tusing lakar kenuang. 
12 Umah-umahnyane lakar serahanga teken anak 
len, keto masih tegal-tegal muah somahne. Ulun 
ane ngukum rakyate di gumine ene. 13 la ajaka 
makejang cerik kelih ngulahang ngalih pipis aji 
mamekel, yadian ia ento nabi wiadin pandita 
patuh melog-melog rakyat. 14 la ngubadin tatun 
kaulan Ulune cara anake ngubadin bered dogen. 
la ngorahang 'suba uas' nanging sujatinne 
tonden. 1? Apake ia marasa kimud sawireh ia 
nglaksanayang paundukan ane cemer tenenan? 
la tusing pesan marasa kimud, tur tusing taen 
ngrasayang muane barak. Ento awanane ia lakar 
labuh, buka labuh anake ane lenan. Dikalane 
Ulun ngukum ia, ditu ia lakar pragat. Ulun Sang 
Hyang Widi Wasa suba ngandika buka keto.” 


Wong Israel nulak margin 
Ida Sang Hyang Widi Wasa 


16 Ida Sang Hyang Widi Wasa ngandika ring 
kaulan Idane sapuniki: “Majujukja di pempatane 

tur iwasinja! Takonang rurunge ane nguni muah 
dija rurunge ane paling melaha. Majalanja ditu, 
pedas kita lakar idup tur sutrepti.” 

Nanging aturnyane: “Tan wenten, titiang tan 
ngiring.” 17 Irika Ida Sang Hyang Widi Wasa raris 
ngadegang pajagaan buat madingehang suaran 
wangsit trompete. Nanging pajagaane punika 
matur sapuniki: “Titiang nenten sairing.” 

18 [da Sang Hyang Widi Wasa raris masabda 
sapuniki: “Ih parabangsa padingehangja! Buina 
mlajahja uli paundukan ane suba nibenin kaulan 
Ulune. 19 Ih gumi makejang, padingehangja! 
Makadadi ukuman buat rencanannyane ajaka 
makejang, Ulun lakar nekaang bencana buat 
rakyate ento, sawireh ia suba nulak purukan 
Ulune tur tusing nyak ninutin sabdan Ulune. 

20 Kudiang Ulun menyane ane abana uli Seba ane 
aturanga teken Ulun, wiadin wewangene ane 
abana uli di gumine ane joh? Ulun tusing demen 
tur tusing nyak nampi aturannyane. 21 Sawireh 
keto Ulun lakar ngawanang rakyate ene katanjung 
tur labuh. Rerama lan pianakne muani-muani 
lakar mati, keto masih sawitra-sawitra muah 
pisaga-pisagannyane.” 


Panglurug saking kaler 


22 Pangandikan Ida Sang Hyang Widi Wasa 
sapuniki: “Ada bangsa ane teka uli di gumine 

kaja, nah ento bangsa ane kuat uli joh nyadia 
lakar masiat. 2 la suba munduhang panah 
lan pedangnyane. la wirosa tur tusing ngelah 
kapiolasan. Dikalane ia teka negakin jaran, 
suarannyane waluya kuugan ombake di pasihe. Ia 
suba sayaga buat masiat nglawan Yerusaleme.” 
24 Rakyat Yerusaleme pada mabaos sapuniki: 
“Iraga suba ningeh orta nanging liman iragane 
lemet. Iraga suba kaliput baan sedih tur sakit 
buka anake luh nyakit ngelah pianak. 2 Iraga 
tusing pesan bani pesu ka tegale wiadin majalan 
di rurunge, sawireh musuh-musuh iragane pada 
ngaba sanjata tur bencanane suba ngiter iraga.” 
26 Ida Sang Hyang Widi Wasa ngandika ring 
kaulan Idane sapuniki: “Panganggoinja iban 
kitane aji karung tur maguyangja di abune. 
Sedihja kita buka nyedihang pianak kitane ane 
tuah abesik, sawireh anake ane teka nguugang 
kita lakar nadak ngebug kita. 27 Ih Yeremia, 
pintoninja kaulan Ulune, patuh buka kita nguji 
besi, apanga kanti tawang buka apa ia. 28 Ia ajaka 
makejang pembrontak ane bengkung, kekeh 
buka prunggu muah besine. la ajaka makejang 
jaat, tur kema mai ngaba pisuna. 29 Apin prapene 
suba kebus bara, nanging besine tusing nyak 
enceh tur maliah pesu. Tusing ada gunanne 
nutugang nglebur kaulan Ulune, sawireh ane jaat 
tusing nyak ilang. 20 la lakar kadanin barang ane 

tuara maji, sawireh Ulun Sang Hyang Widi Wasa 
suba nulak ia.” 


Dane Yeremia ngwarahang sabdan Ida Sang 
Hyang Widi Wasa ring Perhyangan Agung 


1 Ida Sang Hyang Widi Wasa ngutus tiang 

mangda tiang ka kori agung Perhyangan 
Agunge ring genah wong Yehudane ngranjing 
buat mabakti. Ida ngandikayang mangda tiang 
majujuk irika buat ngrauhang ring anake irika 
sabdan Ida Sang Hyang Widi Wasa Sane Maha 
Kuasa, Widin Israele, sapuniki: “Sehinja tingkah 
solah muah laksanan kitane, ditu Ulun lakar 
nglugrain kita tetep nongos dini. 2(7:1) 3 (7:1) 
4 Suudja ngugu raos ane bobab, ane ngorahang: 
“raga suba rahayu. Ene Perhyangan Agung Ida 
Sang Hyang Widi Wasa, ene Perhyangan Agung 
Ida Sang Hyang Widi Wasa, ene Perhyangan 
Agung Ida Sang Hyang Widi Wasa. 

5 Sehinja tingkah solah kitane, tur suudja 
nglaksanayang paundukan ane suba lakonin 
kita. Kita patut matingkah jujur marep teken 
anak lenan. ê Suudja ngalih kuntungan uli 
wong sunantara, uli anake ubuh muah uli 
parabebalune. Suudja ngamatiang anak ane 
tan padosa di gumine ene. Suudja nyungsung 
dewa-dewa lenan, sawireh ento lakar ngrusak 
kita. 7 Yen kita nyak meseh, Ulun lakar nglugrain 

kita tetep nongos dini di gumi ane paicayang 
Ulune teken leluur kitane makadadi waris kitane. 
8 Sasajaane, kita pracaya teken raos bobab. 
9 Kita mamaling, ngamatiang jlema, mamitra, 
masumpah palsu, ngaturang aturan teken Baal 
muah nyungsung Widi ane tusing taen tawang 
kita. 10 Kita nglaksanayang sakancan paundukan 
ane getingin Ulun ene, sasubane keto kita tangkil 
di ajeng Ulune, di Perhyangan Agung Ulune, 
sarwi ngraos kene: “Iraga suba rahayu! 11 Apake 
kita ngaden Perhyangan Agung Ulune ento 
tongos pengkeban parampok? Ulun suba nyingak 
laksanan kitane. 12 Kemaja ka Silo, ka tongos 
ane pangawit pilih Ulun dadi tongos pangubakti, 
tur pedasinja unduk ane adakang Ulun marep 
teken tongose ento, uli krana dosan kaulan Ulune 
Israel. 13 Kita suba nglaksanayang sakancan 
dosane ene, yadiastu Ulun suba mawali-wali 
ngandika teken kita, nanging kita tusing nyak 
madingehang. Kita tusing nyak masaut dikalane 
Ulun ngandikain kita. 14 Sawireh keto, unduk 
ane suba laksanayang Ulun marep teken Silo, 
keto masih lakar laksanayang Ulun marep teken 
Perhyangan Agung Ulune ane pracayain kita. 
Dini di tongose ane paicayang Ulun teken leluur 
kitane muah teken kita, Ulun lakar ngadakang 
paundukan ane patuh buka ane adakang Ulun 
di Silo. 15 Ulun lakar ngaadang kita uli di ajeng 

Ulune buka Ulun ngaadang wong Israel nyaman 
kitane. Ulun Sang Hyang Widi Wasa ane suba 
ngandika buka keto.” 


Rakyate nenten sairing 


16 ida Sang Hyang Widi Wasa ngandika 
asapuniki: “Ih Yeremia eda pesan ngastawayang 
rakyate ene. Edaja masesambatan wiadin 
ngastawa nunas icayang ia. Eda nindihin ia 
di ajeng Ulune, sawireh Ulun lakar tusing 
nyak madingehang pangastawan kitane. 

17 Tusingke kita nawang unduk ane laksanayanga 
di kota-kotan Yehudane muah di rurung- 

rurung Yerusaleme? 18 Pianak-pianakne pada 
munduhang saang, bapa-bapanne ngendihang 
api, tur ane luh-luh pada ngulet tepung ngae 
jaja, lakar aturanga teken dewi ane adanina 
Pramesuari Langit. la masih ngaturang yeh 
anggur teken dewa-dewa lenan buat nyakitin 
kayun Ulune. 19 Nanging sajake kayun Ulune ane 
sakitina? Tusingja saja buka keto. Ia nyakitin 
kenehne padidi tur ngaenang dewekne kimud. 
20 Sawireh keto Ulun Sang Hyang Widi Wasa Sang 
Maha Luur lakar nibakang pidukan Ulune ane tan 
kadi-kadi teken Perhyangan Agunge ene. Ulun 
lakar nibakang pidukane ento teken jlema muah 
burone, keto masih teken punyan kayu muah 

pamupon gumine. Pidukan Ulune lakar buka 
apine ane tusing sida baan ngamatiang. 

21 Ih kaulan Ulune, abagian aturan kitane borbor 
kita di pamorboran aturane kanti telah, tur ane 
abagian kita kalugra naar. Nanging sabdan Ulune 
Sang Hyang Widi Wasa mungguing kita dadi naar 
aturane ento makejang. 22 Ulun tusingja nunden 
leluur kitane ngaturang aturan maborbor wiadin 
aturan-aturan ane lenan, dugase Ulun nuntun 
ia rarud uli Mesir. 22 Nanging ane prentahang 
Ulun apang ia satinut teken Ulun, apanga Ulun 
dadi Widinnyane tur ia dadi kaulan Ulune. Ulun 
mrentahang ia apanga ia idup anut teken ane 
prentahang Ulun teken ia, apanga ia muponin 
rahayu. ?4 Nanging ia tusing nyak satinut wiadin 
ngidepang. Malahan ia nglanturang nyalanang 
bengkungne tur nyalanang kenehne ane jaat, 
tur ia malah dadi sayan nyelekang. 22 Ngawit uli 
leluur kitane rarud uli Mesir kanti kayang jani, 
Ulun terus enu ngutus paranabi parekan Ulune 
nekain kita. 28 Yadian buka keto, kita tusing masih 
nyak madingehang wiadin ngidepang. Malahan 
kita sayan bengkung tur brontak lebihan teken 
leluur kitane. 

27 Wireh keto Yeremia, kita lakar ngantegang 
raose ene makejang teken kaulan Ulune, nanging 
ia lakar tusing nyak madingehang munyin 
kitane. Kita lakar ngaukin ia nanging ia lakar 

tusing nyak masaut. 28 Kita lakar ngorahin ia 
mungguing bangsannyane tusing nyak sairing 
teken Ulun Sang Hyang Widi Wasa, Widinnyane 
wiadin tusing nyak mlajah uli ukumannyane. 
Kapracayannyane ilang. Unduke ento tusing buin 
nyandang raosang.” 


Bangsa Israel ngardi dosa 
ring Lebak Ben-Hinome 


29 “Ih rakyat Yerusaleme, pada sedihja. Getepja 
boke tur entungangja. Makidungja kidung 
kaduhkitan di pucak bukite, sawireh Ulun Sang 
Hyang Widi Wasa duka, tur suba nulak kaulan 
Ulune. 

30 Rakyat Yehudane suba nglakonin paundukan 
ane jaat. la suba ngejang dewa-dewannyane 
ane getingin Ulun di Perhyangan Agung Ulune 
buat ngletehin Perhyangan Ulune. 3! Di Lebak 
Ben-Hinome ia ngwangun pamorboran aturan 
ane adanina Topet, apanga ia nyidayang morbor 
tur ngaturang pianaknyane luh muah muani 
ditu. Ulun tusing nunden ia nglaksanayang ane 
buka keto. Unduk ane buka keto tusing taen 
marawat di kayun Ulune. 22 Ento awanane lakar 
ada masanne tongose ento tusing enu kadanin 
Topet wiadin Lebak Ben-Hinom, nanging lakar 
kadanin Lebak “Tongos Nampah”. Ditu ia lakar 
nanem bangken jlema, sawireh tusing enu 

ada tongos lenan ane dadi tanemin bangken 
jlema. 33 Bangkene lakar dadi amah-amahan 
kedis wiadin buron alasan, tur tusing ada ane 
lakar ngulah ia. 3 Tanahe ento lakar dadi tegal 
melakang. Di kota-kotan Yehudane muah di 
rurung-rurung Yerusaleme Ulun lakar ngilangang 
saluiring suaran kasukan muah kagirangane tur 
suaran kabungahan pestan anake nganten. 

1 Dikalane ento tulang-tulang pararatu 

muah parapamimpin Yehudane, keto masih 
tulang-tulang parapanditane muah paranabine 
muah anake lenan ane nongos di Yerusalem lakar 
pesuanga uli di bangbangne. 2 Tulang-tulange 
ento tusing kapunduhang tur katanem, nanging 
tulang-tulange ento mabrarakan dadi rabuk di 
tanahe. Tulang-tulange ento lakar mabrarakan 
kena sinar matan ai, bulan muah bintang, ane 
laad tresnaina muah ayahina teken rakyate muah 
ane laad tunas icaina tur sungsunga. 3 Buina 
jlemane ane jaat ane enu idup ane nongos di 
tongos Ulune nyambehang ia, ia lakar adenan 
mati bandingang teken enu idup. Ulun Sang 
Hyang Widi Wasa Ane Maha Kuasa suba ngandika 
buka keto.” 


Dosa muah ukuman 


4 Ida Sang Hyang Widi Wasa ngandikayang tiang 
mabaos ring kaulan Idane sapuniki: “Yen ada 

anak labuh, singke ia buin bangun? Yen ada anak 
kasasar majalan, tusingke ia lakar malipetan? 

3 Yen keto, kita kaulan Ulune, ngudiang dadi kita 
makaad uli ayun Ulune, laut tusing taen nyak 
malipetan. Kita salulut teken arca-arcan kitane 
tur tusing nyak malipetan sig Ulune. ? Ulun sarat 
pesan madingehang, nanging kita tusing nyak 
ngraos beneh. Uli pantaran kitane adiriko tusing 
ada ane nyelsel teken kajaatannyane. Adiriko 
tusing ada ane matakon kene: “Napike iwang 
titiange?” Kita makejang enu nerusang pajalan 
kitane niri buka jarane mamuuk ka pasiatan. 

7 Kedis cangake nawang masanne ia malipetan. 
Kedis dara, sesapi muah kedis sangsiahe nawang 
buin pidan masanne ia makisid. Nanging kita 
kaulan Ulune tusing nawang pituduh-pituduh 
ane anggon Ulun mrentah kita. 8 Kenken dadi 
kita biasa ngraos mungguing kita anak ane 
wicaksana, tur ngaku nawang pituduh-pituduh 
Ulune? Pedasinja mungguing pidabdab Ulune 
suba ubaha baan juru tulise ane tusing jujur. 

9 Jleman kitane ane wicaksana lakar kimud. la 
lakar pada bingung laut kejuk. la suba nulak 
sabdan Ulune. Ane jani kawicaksanan apa ane 
enu gelahanga. 10 Ento awanane Ulun lakar 
nyerahang tegal-tegalnyane teken anak len muah 
somah-somahnyane teken anak muani lenan. 
Ajaka makejang, cenik kelih pada ngusahayang 

ngalih pipis nganggon cara ane tuara jujur. Keto 
masih nabi-nabi muah parapanditane pada 
melog-melog rakyat. 1! la ngubadin tatun kaulan 
Ulune cara ngubadin anak bered dogen. Ia 
ngorahang suba uas, nanging sujatinne tonden. 
12 Ih kaulan Ulune, apake kita marasa kimud 
sawireh kita nglaksanayang paundukan ane 
cemer ene?” Kita tusing pesan marasa kimud, tur 
kita tusing taen ngrasayang muan kitane barak. 
Ento awanane kita lakar labuh patuh buka anake 
lenan labuh. Dikalane Ulun ngukum kita ditu kita 
lakar pragat. Ulun Sang Hyang Widi Wasa ane 
suba ngandika buke keto. 

13 Ulun mapakayun munduhang kaulan Ulune 
buka anak munduhang upon-uponnyane. 
Nanging kaulan Ulune patuh buka punyan 
anggure ane tusing mabuah, patuh buka punyan 
aane ane tusing mabuah, malahan kayang 
donne masih suba layu. Sawireh keto, Ulun suba 
nglugrain anak len nyuang tanahe ento.” 

14 Parakaulan Ida Sang Hyang Widi Wasa pada 
mabaos sapuniki: “Ngudiang dadi iraga enu 
negak dogen? Jalanja malaib ka kotane ane 
mabenteng, laut mati ditu. Ida Sang Hyang Widi 
Wasa Widin iragane suba ngukum iraga apanga 
iraga mati. Ida suba ngicen iraga nginem racun 
sawireh iraga suba madosa nglawan Ida. 12 Iraga 
ngajap-ajap dame muah masan seger, nanging 

ento tan paguna. Malahan bencanane ane teka. 
16 Musuh-musuh iragane suba sedia di kota 
Dan. Iraga suba ningeh ngregehan jarannyane. 
Dikalan jarane ngregeh, makagumi jejeh ngetor. 
Musuh-musuh iragane suba teka ngrusak tanah 
iragane muah sawatek ane ada ditu, kota kayang 
rakyatne makejang.” 

17 Pangandikan Ida Sang Hyang Widi Wasa 
sapuniki: “Iwasinja. Ulun lakar nglebang lelipi di 
pantaran kitane, nah ento lelipi ane mranen ane 
tusing sida baan nyampi, tur lelipine ento lakar 
nyotot kita.” 


Nabi Yeremia sedih mangenang bangsan danene 


18 Sedih tiange nenten prasida kalipurang. 
Keneh tiange sakit. 

19 Pirengangja! Ring sakuub jagate tiang miragi 
bangsan tiange ngeling masesambatan: 
“Punapike Ida Sang Hyang Widi Wasa tan 
kantun ring Sion? Punapike ratun Sione 
nenten kantun irika?” Ida Sang Hyang 
Widi Wasa, ratunnyane masaur sapuniki: 
“Apa krana kita mangunang dukan Ulune 
malantaran kita nyungsung arca-arcan 
kitane muah sumungkem teken dewa 
sunantaran kitane ane tan paguna?” 

20 Rakyate malih masesambatan, sapuniki: 
“Masan panese suba liwat, masan 

manyine suba suud, nanging iraga tonden 
masih muponin rahayu.” 


21 Manah tiange dekdek renyuh santukan 
bangsan tiange nyag. Tiang sedih kingking. 
Tiang kalintang karesresan. 

22 Punapike ring Gilead nenten wenten tamba? 
Punapike irika nenten wenten dokter? 
Napi awinanne bangsan tiange durung 
seger? 


1 Yen tendas tiange waluya semer sane 
9 bek madaging toya, tur matan tiange 
dados pancorannyane, rahina wengi tiang 
pacang ngeling mangelingin bangsan 
tiange sane kapademang. 

2 Yen tiang maderbe umah ring tegal 
melakange, tiang meled pisan makaon 
saking pantaran bangsan tiange, tumuli 
magenah irika, santukan bangsan 
tiange bangsa sane nenten satia wiadin 
grombolan penghianat. 

3 Ipun setata sedia ngraos bogbog, kantos 
makagumi sampun kaliput antuk laksana 
sane tan jujur. 

Pangandikan Ida Sang Hyang Widi Wasa 

sapuniki: 

“Kaulan Ulune suba nglaksanayang paundukan 


ane kaliwat jaat. la suba tusing pesan inget 
teken Ulun, makadadi Widinnyane.” 


4Yatnainja ragane suang-suang marep 


ring semeton-semeton ragane, tur 
sampunang ngugu ring anak tiosan, 
santukan pakardinnyane suang-suang 
pekel marep ring nyamannyane, sakadi 
Dane Yakub pekel ring semeton danene. 
Samaliha suang-suang pacang misunayang 
timpalnyane. 


3 [pun sami pada ngapus timpalnyane, tur 


asikiko tan wenten sane mabaos jujur. Ipun 
sampun biasa mogbog, tur ipun tan nyak 
ngutang dosannyane. Ipun suang-suang 
mambek wirosa ring timpalnyane, tur 
matingkah pekel sane asiki klawan sane 
lianan. 


Ida Sang Hyang Widi Wasa ngandika mungguing 


parakaulan Idane sami pada nglawan Ida. 
6 (9:5) 


7 Duaning punika Ida Sang Hyang Widi Wasa 


Sane Maha Kuasa ngandika sapuniki: 
“Ulun lakar nglebur kaulan Ulune buka 
pandene nglebur besi tur lakar nguji ia. 

Kaulan Ulune suba ngae dosa. Paundukan 
apa ane gaenin Ulun marep teken ia? 

8 Layahne tan bina buka panahe ane 
ngamatiang, raosne tansah bobab. Suang- 
suang ngraos manis teken pisaganne, 
nanging sujatinne ia masang jeet buat 
timpal-timpalne. 

9 Yening keto, tusingke patut Ulun nyisipang 
anake ane buka keto? Tusingke patut Ulun 
ngwales bangsane ane buka keto? Ulun 
Sang Hyang Widi Wasa ane suba masabda 
buka keto.” 


10 Tiang tumuli mabaos sapuniki: “Tiang mrasa 
sedih uli krana gunung-gununge ento, 
tur ngeling uli krana tegal pangonane. 
Sawireh tusing ada buin anak ngliwat ditu, 
tur munyin ingon-ingone masih tusing 
kadingehan. Kedis-kedise ane makeber 
di ambarane muah buron alasane suba 
makaad uli ditu.” 


11 Pangandikan Ida Sang Hyang Widi Wasa 
sapuniki: “Yerusalem lakar dadiang Ulun 
bejugan uugan tembok, dadi tongos cicing 
alasan masebun. Kota-kotan Yehudane 
lakar dadi tegal melakang ane suung 
mangmung tusing ada anak nongos ditu.” 

12 Irika tiang raris matur: “Ratu Sang Hyang Widi 
Wasa, napi awinan jagat druene uug tur tuh latuh 
sakadi tanah melakang, kantos nenten wenten 
jadma angan adiri sane purun nglintang irika? 
Sang wiku sane encen sane mrasidayang ngresep 
paindikane punika? Ring sapasirake Palungguh 
IRatu jaga nyinahang paindikane punika kantos 
ipun mrasidayang nuturang paindikan punika 
ring anake tiosan?” 

13 Pangandikan Ida Sang Hyang Widi Wasa 
sapuniki: “Paundukane ene dadi buka kene, 
sawireh kaulan Ulune suba ngutang paurukan 
ane urukang Ulun teken ia. Ia tusing bakti teken 
Ulun tur tusing nyak nglaksanayang apa ane 
sabdayang Ulun. 14 Buina ia kaliwat bengkung tur 
ia mabakti teken arca-arcan Dewa Baal buka ane 
urukanga teken leluurnyane. 12 Ento kranane ane 
jani padingehangja apa ane lakar laksanayang 
Ulun, Widi Ane Maha Kuasa, Widin Israele. Ulun 
lakar maang ia naar dedaaran ane pait makilit 
muah racun ane dadi inum-inumane. 18 Ulun 
lakar mrarakang ia di pantaran parabangsane ane 
tusing tawanga tur tusing taen dingeha teken 
paraleluurne. Buina Ulun lakar nekaang musuh 
buat nglawan ia kanti ia nyag maglaturan.” 

Rakyat Yerusaleme sami pada 
pajerit nunas pitulungan 


17 [da Sang Hyang Widi Wasa Sane Maha Kuasa 

masabda sapuniki: 

“Pada pedasinja ane sedek kalaksanan. 
Kaukinja sawatek luh-luhe ane dadi tukang 
masesambatan. Tunden ia teka mai! 
Tunden mai luh-luhe ane bisa ngidungang 
kidung buat anak mati.” 


18 Pasaur pasamuane sapuniki: 

“Orahin ia apang enggal-enggal teka tur 
ngidungang kakidungan anak mati buat 
iraga, kanti matan iragane bek baan yeh 
mata, tur paningalan iragane bengul 
ulihan ngeling masesambatan.” 


19 Padingehangja munyin anake jerit-jerit di 
Sion: 

“Aduh uug suba iraga jani! Iraga jani kanistayang 
tur kapaksa buat ngalahin gumin iraga, 
sawireh umah iragane suba uuganga teken 
anake.” 


20 Atur tiange: 
“Ih paraistrine pirengangja pangandikan Ida 
Sang Hyang Widi Wasa, tur telebangja 

sabdan Idane. Urukangja okan semetone 
sane istri-istri masesambatan, urukangja 
semeton-semeton ragane makidung 
kakidungan anak mati. 

21 Sang pati sampun nyusup nglintangin jendela 
tur ngranjing terus ka puri-puri. Sang 
pati sampun ngamademang alit-alite ring 
margi-margine miwah paratrunane ring 
tengah pasare. 

22 Layone mabrarakan drika-driki, sakadi rabuk 
ring tegale sakadi peselan gandume ring 
ungkur anake ngampung tur tan wenten 
anak nugdugang. Asapunika sabdan 
Ida Sang Hyang Widi Wasa sane patut 
dartayang tiang.” 


23 Pangandikan Ida Sang Hyang Widi Wasa 

sapuniki: 

“Sang wicaksana eda nyumbungang 
kawicaksanannyane, anake ane siteng eda 
sumbung ulihan kasitengannyane, tur sang 
sugih eda sumbung ulihan kasugihanne. 

24 Yen ada anak mabudi masesumbungan, 
apanga ia masesumbungan ulihan ia 
nawang tur ngresep Ulun. Sawireh 
kapitresnan Ulune langgeng tur Ulun 
nyalanang kadilan muah kapatutan. Aketo 
tuah ane dadi leledangan Ulune. Ulun Ida 

Sang Hyang Widi Wasa ane suba masabda 
buka keto.” 


25 Pangandikan Ida Sang Hyang Widi Wasa 
sapuniki: “Bakal teka masanne Ulun lakar nepasin 
rakyat Mesire, rakyat Yehudane, rakyat Edome, 
rakyat Amone, rakyat Moabe muah anake ane 
di tegal melakange ane bokne macukur bawak. 
Rakyate ento suba masunat, sakewala ia tusing 
nyak miara tanda-tanda prajanjian Ulune. 
Bangsane ento makejang, aketo masih rakyat 
Israele tusing nyak magehang prajanjian Ulune.” 
26 (9:25) 


Pangubakti sane iwang miwah 
pangubakti sane patut 


10 1 Ih bangsa Israel, pirengangja 
pangandikan Ida Sang Hyang Widi Wasa. 


2 Ida masabda asapuniki: 

“Edaja kita nuut pajalan bangsa-bangsane 
ane lenan. Edaja jejeh teken tanda-tanda 
ane tawah di langite, yadianja bangsa- 
bangsane ane lenan pada takut teken 
tanda-tandane ento. 

3 Sawireh ane agema teken anake ento 
sujatinne nirguna. Sesembahannyane 
ento gaene aji kayu. Ia ngalih kayu ka alase 

laut anggona arca, tur ukira aji paet baan 
tukang ukire. 

4 Sasubane keto lantas payasina aji mas muah 
perak. Arcane ento paceka baan paku 
apanga ia tusing bah. 

5 Dadinne arcane ento tan bina buka patakute 
di abian sumangkane. la tusing bisa 
ngraos, ia patut kategen sawireh ia tusing 
bisa majalan. Ento awanane edaja takut 
teken arcane ento, sawireh ia tusing bisa 
mapegawe ala wiadin ayu marep teken 
kita.” 


6 Duh Ratu Sang Hyang Widi Wasa, asikiko 
nenten wenten sane pateh sakadi 
Palungguh IRatu. Palungguh IRatu maraga 
maha kuasa, samaliha parab Palungguh 
IRatune kalintang agung tur mawisesa. 

7 Sapasirake sane jaga tan subakti ring 
Palungguh IRatu, duh ratuning 
parabangsa? Wantah Palungguh IRatu 
sane wenang kasungsung sunggi, 
santukan saking pantaran parawicaksana 
ring pantaran bangsa-bangsa iriki ring 
mrecapada makamiwah saking pantaran 
pararatunnyane, nenten wenten sane 
sakadi Palungguh IRatu. 

8 Ipun sami kalintang nambet. Peplajahan 
napike sane pikolihin ipun saking arca 
sane malakar antuk taru? 

9 Arca-arcannyane kakaput antuk perak saking 
jagat Sepanyol miwah antuk mas saking 
jagat Upas. Makasami punika kakaryanin 
antuk tukang mase. Arca-arcane punika 
kapanganggenin antuk wastra tangi nguda 
miwah tangi wayah, sane katunun antuk 
tukang tunune. 

10 Nanging Palungguh IRatu, duh Ratu Sang 
Hyang Widi Wasa, mula maraga Widi sane 
sujati. Palungguh IRatu maraga Widi sane 
urip miwah Sang Prabu sane langgeng. 
Yening Palungguh IRatu bendu, jagate 
tan mrasidayang nandakin bebendun 
Palungguh IRatune. 

11 (Parasemeton patut mabaos ring ipun sami 

mungguing widi-widine sane tan wikan ngardi 
akasa miwah jagat, jaga sirna saking jagate iriki.) 


Kidung buat ngluihang Ida 
Sang Hyang Widi Wasa 
12 ida Sang Hyang Widi Wasa ngardi pretiwi 
antuk kawisesan Idane. Tur antuk 
kawicaksanan Idane, Ida ngrajegang jagat 
rat miwah ngebatang langit. 

13 Malantaran titah Idane, toyane ring langite 
makuug. Ida ngrauhang gulem saking 
tanggun gumine. Ida ngardi kilat rikalaning 
sabeh tur ngamedalang angin saking gua 
genah panyimpenanne. 

14 Yan manusane kasuluhin antuk paindikan 
puniki, ipun sujati belog pisan. Anake 
sane ngardi arca buat kadadosang 
sesembahannyane, ipun jaga nandang 
kimud santukan widinnyane punika palsu 
tur tan madue angkihan. 

15 Widinipune punika tan paguna samaliha 
pacang kanistayang. Widinipune punika 
kabrastayang ritatkala Ida Sang Hyang 
Widi Wasa rauh buat nepasin ipun. 

16 Nanging Widin Dane Yakub nenten sakadi 
widin anake punika. Ida punika sane 
ngardi saananing sane wenten, tur Ida 
sane nyelik bangsa Israel kadadosang 
kaula druen Idane ngraga. Ida Sang Hyang 
Widi Wasa Sane Maha Kuasa parab Idane. 


Rakyate jaga kaselong 


17 Ih rakyat Yerusalem, semeton sampun 
kitera antuk mesehe. Duaning punika angkutja 
barang-barang semetone saking panegarane 
puniki. 18 Ida Sang Hyang Widi Wasa jaga nyelong 
semeton saking panegarane puniki. Ida sampun 

sayaga jaga mrastayang semeton, kantos tan 
wenten sane kantun. Asapunika pangandikan Ida 
Sang Hyang Widi Wasa. 

19 Rakyat Yerusaleme sami pada pajerit: 

“Ambate geden sakite sane tandangin iraga. 
Tatun iragane tusing lakar sida baan 
nyegerang. Yen pinehin tiang, miribne 
mula tuah iraga patut negen sangsarane 
ene. 

20 Kemah-kemah iragane uuganga, tur tali-tali 
panegulane makejang suba pegatanga. 
Pianak-pianak iragane suba pada ngalahin 
iraga. Adiriko tusing ada ane enu dini ane 
lakar buin nyujukang kemah iragane muah 
lakar ngebatang tenda-tendan iragane.” 


21 Irika tiang masaur sapuniki: “Parapamimpin 
iragane sane nambet. Dane nenten nunas 
tuntunan Ida Sang Hyang Widi Wasa. 
Punika awinanipun dane kaon tur rakyat 
iragane sambeh pablesat. 

22 Pirengangja, sampun wenten gatra rauh. 
Kocap sampun rauh pakewuh ageng saking 
kaler. Kota-kotan Yehudane jaga karusak 
kadadosang tegal melakang antuk wadua 
balan imeseh, tur kadadosang genah asu 
ajag.” 


NABI YEREMIA 10.23-11.3 3132 


23 Duh Ratu Sang Hyang Widi Wasa, titiang 
uning mungguing nenten wenten jadma 
sane mrasidayang mastiang nasibnyane. 
Samaliha nenten wenten anak kuasa 
nuntun uripnyane niri. 

24 Duh Ratu Sang Hyang Widi Wasa glemekinja 
titiang, nanging sampunang antuk 
paindikan sane kalintang abot, samaliha 
menawita Palungguh IRatu duka, rarisang 
sisipang titiang, nanging sampunang 
titiang kantos sirna saking duur pretiwine 
puniki. 

25 Tiwakangja pidukan Palungguh IRatune 
punika ring bangsa-bangsane sane 
nenten nyungsung IRatu miwah ring 
bangsa-bangsane sane tan nyak nampi 
Palungguh IRatu dados Widinnyane. Ipun 
sampun mademang kaula druene. Ipun 
sampun nyirnayang titiang, tur nilar gumin 
titiange uug sakadi mangkin. 


Dane Yeremia miwah prajanjian 
Ida Sang Hyang Widi Wasa 


1 1 1 Ida Sang Hyang Widi Wasa masabda 
ring tiang, sapuniki: 2 “Padingehangja 
isin prajanjiane ento. Orahinja rakyat Yehudane 
muah rakyat Yerusaleme, ? mungguing Ulun 
ene Sang Hyang Widi Wasa, Widin Israele. 

Ulun nemah sawatek anake ane tuara nyak 
ngagem isin prajanjiane ene. “Ene prajanjian ane 
adakang Ulun teken leluur-leluur kitane dugas 
Ulune nuntun ia rarud uli gumi Mesir, gumi ane 
tan bina buka kawah apine ane endih murub 
pabuat ia. Ulun suba masabda teken ia apanga ia 
nglaksanayang saananing ane pituduhang Ulun. 
Ulun masabda teken ia mungguing yening ia 
nyak pageh bakti teken Ulun, ditu Ulun lakar dadi 
Widinnyane tur ia dadi kaulan Ulune. ? Buina 
Ulun lakar tansah ngenepang janjin Ulun ane 
suba warahang Ulun teken leluurnyane. Ulun 
lakar maicayang teken ia tanah ane gemuh 
landuh buka ane suba tongosina jani.” Irika raris 
tiang matur sapuniki: “Inggih madaging pisan 
pangandikan Palungguh IRatune.” 

6 Ida Sang Hyang Widi Wasa masabda 
ring tiang sapuniki: “Jani kema kita luas ka 
kota-kotan Yehudane muah ka rurung-rurunge 
di Yerusalem. Uar-uarangja ditu sabdan Ulune 
teken rakyate ditu makejang, apanga ia nelebang 
tur nglaksanayang sarat-sarat prajanjiane ento. 
7 Dugas Ulune nuntun leluurne pesu uli di 
Mesir, Ulun suba matinget tur masekenin ia, 
apanga ia tan mari dreda bakti teken Ulun. Buina 
kanti kayang jani Ulun enu tansah matinget ia. 
8 Nanging ia tusing pesan nyak madingehang 
muah nglaksanayang. Tungkalikane, ia suang- 

suang tansah ngulurin pepinehne ane bengkung 
tur jaat. Ulun suba matinget ia apanga ia 
ngamanggehang prajanjian Ulune, nanging 
tusing pesan padingehanga. Ento awanane Ulun 
nekaang ukumane ene makejang teken ia, buka 
ane mungguh di prajanjiane ento.” 

3 Ida Sang Hyang Widi Wasa malih ngandika 
ring tiang sapuniki: “Rakyat Yehuda muah 
rakyat Yerusaleme suba pada saigum nglawan 
Ulun. 10 Ia suba pada ngae dosa patuh buka 
ane laksanaanga teken paraleluurnyane, nah 
ento nulak sabdan Ulune tur ia suba ngaturang 
bakti teken Widi lenan. Israel muah Yehuda 
makadadua suba ngrusak prajanjian ane gae 
Ulun ngajak leluurnyane. 11 Ane jani, Ulun Sang 
Hyang Widi Wasa matinget ia mungguing Ulun 
lakar nekaang bencana gede ane ngranayang 
ia nyag ajur. Buina ia lakar tusing nyidayang 
makelid uli bencanane ento. Dikalane ento yen 
ia masesambatan nunas tulung teken Ulun, 
Ulun tusing lakar ngisinin pinunasne. 12 Dikalane 
ento rakyat Yehudane muah Yerusaleme lakar 
pada kema ka dewa-dewannyane ane sai-sai 
abaanga banten. Ditu ia lakar nyumbah-nyumbah 
mapinunas, apanga dewa-dewane ento nulungin 
ia, sakewala dewa-dewane ento tusing lakar 
nyidayang mebasang ia dikalan bencanane 
ento teka nepen ia. 13 Rakyat Yehudane ngelah 

dewa liunne patuh teken liun kota-kotane di 
Yehuda. Buka keto masih rakyat Yerusaleme suba 
nyujukang pamorboran aturan tongos ngaturang 
aturan teken Dewa Baal ane liunne patuh buka 
liun rurunge di kotane ento. 1“Ih Yeremia, eda 
pesan kita ngastawayang ia di ayun Ulune wiadin 
mapinunas teken Ulun buat kaperluannyane. Yen 
ia di sajeroning pakewuh laut nunas pitulungan 
teken Ulun, Ulun tusing lakar nyak madingehang 
pinunasne.” 

15 Pangandikan Ida Sang Hyang Widi Wasa 
sapuniki: “Kaula ane suba tresnain Ulun suba 
malaksana jaat. Paundukan apake ane lakar 
lakonina di Perhyangan Ulune? Apake ia 
ngaden mungguing ia lakar nyidayang nawengin 
bencanane ento malantaran ia liu ngaturang 
sesangi wiadin aji aturan wewalungan? Apake 
nyidayang paundukane ento ngranayang ia 
marasa lega? 1? Imaluan taen ia adanin Ulun 
don punyan saitun ane nged misi buah ane 
luung-luung, sakewala ane jani, Ulun lakar 
ngaasang donne aji kuugan suara ane buka 
suaran krebeke. Ulun lakar ngentungang donne 
ento di apine tur ngempak carang-carangne. 

17 Ulun Sang Hyang Widi Wasa Ane Maha Kuasa 
suba mamula Israel muah Yehuda, nanging ane 
jani Ulun ngancam ia baan bencana. la ane suba 
ngundang bencanane ento buat nepen dewekne 

sawireh ia suba malaksana corah. la ane suba 
ngawanang Ulun bendu sawireh ia maturan 
teken Dewa Baal.” 


Dane Yeremia kapet singse patin danene 


18 Ida Sang Hyang Widi Wasa ledang mitauin 
tiang indik rerincikan meseh tiange sane sampun 
sedia jaga nyengkalen tiang. 19 Tiang sampun 
sakadi domba sane boh, sane kadandan jaga 
katampah. Tiang tan pisan madaya yen ipun 
sampun ngamusuhin tiang tur sampun madue 
rencana pacang ngepet patin tiange. Ipun sami 
sampun mabaos sapuniki: “Jalanja bah kayune 
ene sanunne ia idup ngrembun. Jalanja matiang 
apang kanti tusing ada anak ane ngingetang 
adanne dini di gumine.” 

20 Irika tiang raris ngastawa asapuniki: “Duh 
Ratu Sang Hyang Widi Wasa Sane Maha Kuasa, 
Palungguh IRatu sane maraga hakim sane 
adil. Palungguh IRatu sane nguji pepineh lan 
pangrasan manusane. Titiang nyuksrahang 
paindikan titiange ring tangan Palungguh 
IRatune. Duaning punika titiang nglungsur ledang 
Palungguh IRatu jaga ngamargiang pangwales 
marep ring jadmane punika.” *! Anake sane ring 
Anatot sami meled mangda titiang padem. Ipun 
sami mabaos ring titiang mungguing ipun pacang 
mademang titiang yening titiang nglanturang 

nartayang sabdan Palungguh IRatune. 22 Irika 
Ida Sang Hyang Widi Wasa Sane Maha Kuasa 
masabda ring tiang sapuniki: “Ulun lakar 
nyisipang ia! Pianak-pianakne ane truna-truna 
lakar mati di pasiatan. Pianak-pianakne ane 
cerik-cerik lakar mati ulihan sayah gede. 2 Ulun 
suba netepang dina buat nibakang bencanane 
ento marep teken jlemane di Anatot. Yen 
panemayane ento teka, di Anatot tusing lakar 
ada jlema enu idup angan aukud.” 


Sesambatan Nabi Yeremia ring 
Ida Sang Hyang Widi Wasa 


12 1 “Duh Ratu Sang Hyang Widi Wasa, 

yen titiang matembung baos ngiring 
Palungguh IRatu, jaga sinah mungguing 
Palungguh IRatu sane patut. Irika titiang 
praya nunasang kadilan ring Palungguh 
IRatu, napi awinanipun jadmane sane 
tansah mambek dura cara kalintang bagia? 
Samaliha napi awinanipun anake tan jujur 
punika tansah sida karya? 

2 Palungguh IRatu sane nandur ipun, tur ipun 
sampun makah, ipun tumbuh ageng tur 
mawoh. Palungguh IRatu tansah kabaos 
becik antuk ipun, nanging sujatinipun, 
ipun nenten sujati lulut ring Palungguh 
IRatu. 

3 Nanging duh Ratu Sang Hyang Widi Wasa, 
Palungguh IRatu wikan pisan ring 
padewekan titiange. Palungguh IRatu 
wikan ring pakardin titiange, samaliha 
wikan ring indik titiange tresna bakti ring 
Palungguh IRatu. Paidja jadmane jaat 
punika medal sakadi biri-biri sane jaga 
katampah, tur cangcang ipun rauh ring 
masanipune jaga katampah. 

4 Malih makapidanke suenipun gumin titiange 
jaga tuh latuh, tur padang-padangnyane 
layu makasami? Buron-buron miwah paksi 
sami sampun pada padem ulihan kajaatan 
bangsan titiange, inggih punika bangsa 
sane tansah mabaos sapuniki: “Ida Sang 
Hyang Widi Wasa tusingja uning teken 
tingkah solah iragane. ” 


> Ida Sang Hyang Widi Wasa raris ngandika 
sapuniki: “Ih Yeremia, yen kita malomba 
nglawan anak dogen kita suba kenyel, 
kenkenang kita lakar malomba nglawan 
jaran? Yen di gumine ane kerta raharja 
kita tusing marasa tentrem, kenken lakar 
baan kita matingkah di alase wayah di sisin 
Tukad Yordane? 

6 Nyama-nyama muah tugelan kitane makejang 
pada nglawan kita. la suba sahasa 

nyekaang kita. Eda pesan ia guguna, 
yadianja raosne manis-manis teken kita.” 


Ida Sang Hyang Widi Wasa 
duhkita uli krana kaulan Idane 


7 Pangandikan Ida Sang Hyang Widi Wasa, 
sapuniki: “Ulun suba nyerahang Israel. 
Ulun suba nulak bangsa pilihan Ulune. 
Ulun suba nyerahang rakyate ane tresnain 
Ulun teken musuhne ane kuat. 

8 Rakyat pilihan Ulune suba mabalik nglawan 
Ulun. Ia tan bina buka singane di alase. Ia 
ngraung galak teken Ulun. Ento awanane 
Ulun geting teken ia. 

9 Kaula pilihan Ulune tan bina buka kedise ane 
rebuta baan kedis raja waline. Kemaja 
undang sawatek burone di alase apanga 
teka mai pada milu mapesta. 

10 Liu pamrentah manca negara pada teka 
ngusakang abian anggur Ulune tur ia 
suba nyekjek pabianan Ulune. Tanah ane 
sayangang Ulun suba ubaha dadianga 
tegal melakang. 

11 Tanah kasayangan Ulune ento suba dadianga 
tegal melakang. Tanahe ento suba 
ngranayang Ulun sebet. Tanahe ane 
mokoh suba dadi tegal melakang tur 
tusing ada anak ane ngrunguang. 

12 Anake pada teka ngrampok ngliwatin bukit 
gundul di tegal melakang. Ulun suba 
nekaang musuh buat ngusakang tanahe 
makejang, kanti tusing ada ane marasa 
tentrem idupne. 

13 Kaulan Ulune nyambeh gandum nanging 
ia nganyi padang. Ia suba tuyuh magae 
nanging tusing maan pamupu. Uli krana 
pidukan Ulune, gandume makejang tusing 
mupu.” 


Prajanjian Ida Sang Hyang Widi Wasa ring 
parabangsa sane masanding ring bangsa Israel 


14 Ida Sang Hyang Widi Wasa masabda sapuniki: 
“Ada satunggaling paundukan ane perlu orahang 
Ulun teken bangsa-bangsane ane masanding 
teken bangsa Israel, ane suba ngrusak tanah 
ane paicayang Ulun teken Israel kaulan Ulune. 
Ulun lakar ngaadang bangsane ane jaat ento 
uli di gumine, buka ngabut tetanemane uli 
di tanahe, tur Ulun lakar mebasang Yehuda 
uli bangsane ento. 1? Nanging sasubane Ulun 
ngaadang bangsane ento, Ulun lakar nyayangang 
bangsane ento buin. Ulun lakar nglipetang 
bangsa-bangsane ento, ka gumi muah ka 
desannyane suang-suang. 1? Buina yen ia ulihan 
nekeng ati nyak nuut paurukan kaulan Ulune, tur 
nyak masumpah majalaran parab Ulune buka 

ia suba ngurukang kaulan Ulune masumpah 
majalaran nyambat adan Baal, ia lakar dadi 
bagian kaulan Ulune, tur lakar milu nemokang 
kasukan. 1” Sakewala yen ada di pantarannyane 
tusing nyak nuutang, Ulun lakar ngabut kayang 
akahne tur ngeseng ia. Ulun Sang Hyang Widi 
Wasa suba masabda buka keto.” 


Indik sabuk lenen 


13 1 Ida Sang Hyang Widi Wasa ngandikayang 
mangda tiang numbas makudang-kudang 
sabuk lenen tur mangda sabuke punika anggen 
tiang. Sakewanten tiang tan kalugra nyelebang 
sabuke punika ring toyane. 2 Irika tiang numbas 
sabuk tur raris anggen tiang. 3 Wusan punika 
Ida Sang Hyang Widi Wasa malih ngandika, 
sapuniki: 4 Jani kema kita ka Tukad Eprate, 

ditu engkebang sabuk-sabuke di gooke di 

batu kaange.” ? Irika tiang raris mamargi tur 
ngengkebang sabuk-sabuke punika, ring sisin 
Tukad Eprate. 

6 Sedek rahina anu Ida Sang Hyang Widi Wasa 
ngandikayang tiang mangda mawali ka Tukad 
Eprate tur ngambil sabuk-sabuke punika. 7 Tiang 
raris mamargi ka Tukad Eprate. Sasampune 
panggihin tiang genah tiange ngengkebang 
sabuke punika, irika panggihin tiang sabuke 
punika sampun rusak tan dados angge malih. 

8 Ida Sang Hyang Widi Wasa tumuli ngandika 
ring tiang sapuniki: ? “Buka keto Ulun lakar 
nyirnayang kasombongan bangsa Yehuda muah 
kasombongan isin kota Yerusaleme. 10 Bangsane 
ane jaat ene suba tusing nyak nuut pakarsan 
Ulune. la mula tuah bangsa ane bengkung tur 
jaat, ia suba nyumbah tur ngaula teken widi-widi 
ane lenan. Ento awanane ia lakar patuh buka 
sabuk-sabuke ento ane tusing dadi anggon buin. 
11 Buka sabuk-sabuke ento malilit di bangkiange, 
buka keto masih Ulun mapakayun nglilitang 
Israel muah Yehuda sig Ulune. Ulun mapakayun 
ngaenin ia buka keto apanga ia dadi kaulan 
Ulune, tur apanga ia muji muah ngluihang parab 
Ulune. Sakewala ia tusing nyak nuutang Ulun.” 


Indik guci wadah anggur 


12 ida Sang Hyang Widi Wasa ngandika ring 
tiang sapuniki: “Ih Yeremia, orahangja teken 
rakyat Israele makejang, apang sawatek guci 
wadah anggure bekina baan anggur. Ditu ia 
lakar masaut mungguing ia suba nawang yen 
guci wadah anggure ento patut bek misi anggur. 
13 Yen suba keto, ditu laut orahin ia mungguing 
Ulun, Sang Hyang Widi Wasa lakar ngebekin 
rakyate dini baan anggur, ngawit uli pararaja 
katurunan Daude, parapandita muah paranabi, 
kanti sawatek rakyat Yerusaleme makejang 

lakar pada punyah. 14 Yen suba keto, ditu Ulun 
lakar ngantep-antepang ia buka gucine ngajak 
timpalne. Ane tua klawan ane truna lakar 
antepang Ulun apang kanti dekdek lidek buka 
ngantepang gucin anggure. Tusing ada rasa 
sayang, rasa madalem, wiadin kapiolasan, ane 
lakar nyidayang nambakin Ulun buat ngeseng ia.” 


Nabi Yeremia mapakeling rakyat Israel 


15 Ih rakyat Israel, Ida Sang Hyang Widi 
Wasa sampun masabda. Sorangja ragan 
semetone tur pirengangja Ida! 

16 Luihangja Ida Sang Hyang Widi Wasa, Widin 
semetone, sadurung Ida ngrauhang 
peteng dedet, tur buntut semetone 
katanjung ring bukit-bukite, tur sadurunge 
sane ajap-ajap semeton kadadosang 
peteng dedet. 

17 Yening semeton tan kayun mirengang 
pangandikan Idane, tiang pacang ngeling 
ring pengkeban duaning kamrekakan 
semetone. Tiang pacang ngeling duaning 
jengah, tur yeh matan tiange pacang 
membah santukan kaulan Ida Sang Hyang 
Widi Wasa sampun kaselong kadadosang 
tawanan. 

18 [da Sang Hyang Widi Wasa ngandika 
ring tiang, sapuniki: “Aturangja teken sang 
prabu muah teken ibun idane apanga tuun uli 
singasanan idane, sawireh gelungan idane ane 
luih ento suba keles uli duur idane. 19 Kota-kotan 
Yehudane ane bedelod suba kiter baan imusuh, 
mawanan tusing ada anak ane nyidayang 
macelep kema. Sawatek rakyat Yehudane suba 
katawan.” 

20 Ih Yerusalem cingakinja! Musuh ragane 
sampun rauh saking kaler! Ring dijake anake 
sane jaga melanin ragane? Ring dijake anake 
sane sumbungang ragane? 21 Sapunapi minab 
pakayunan ragane yening anake sane kayunin 
ragane dados roang, ring pamuputipun ipun 
sane nyekjek ragane. Ragane pasti rumasa 
sungkan sakadi anak luh sane jaga ngembasang 
rare. 22 Yen ragane jaga mabaos, napi awinane 
paindikane kadi puniki nibenin ragane, napi 
awinan wastran ragane kalugas tur ragane 
kaplegandang, punika tan tios wantah dosan 
ragane sane kalintang ageng. ?3 Punapike 
mrasidayang jadmane sane makulit selem jaga 
ngentosin kulitnyane? Wiadin macan tultule jaga 
ngentosin tultulnyane? Yening ipun mrasidayang, 
ragane sane sampun biasa malaksana jaat, taler 
mrasidayang mlajah malaksana sane patut. 24 Ida 
Sang Hyang Widi Wasa pacang nyambehang 

ragane sakadi angin baret ngampehang oot 
pesake. ?? Ida ngandikayang mungguing indike 
puniki mula sampun dados eduman ragane. 
Punika sampun dados kaputusan Idane sane 
kamargiang ring ragane duaning ragane sampun 
lali ring Ida raris pracaya ring widi-widi sane 
palsu. 2? Ida Sang Hyang Widi Wasa taler 

jaga nglalungin ragane kantos ragane rumasa 
kimud. 2 Ida sampun nyingak pakardin ragane, 
inggih punika paindikan sane tan ledangin 

Ida. Ida sampun wikan ring ragane lunga ka 
duur-duur bukite miwah ka tegal-tegale ngrereh 
dewa-dewan bangsa kapire, sakadi anak lanang 
sane kasemaran ring somah pisagannyane wiadin 
sakadi kuda muani buang nguberin kuda sane 
lua. Ih rakyat Yerusaleme, mula wantah semeton 
ganti lacur! Malih pidanke semeton jaga mawali 
ngiringang Ida Sang Hyang Widi Wasa? 


Indik pakewuh ring masan panase 


14 1 Ida Sang Hyang Widi Wasa ngandika 
ring tiang ngeniang indik masan tuhe, 
sapuniki: 

2 “Yehuda nandang duhkita, sawireh kota- 
kotannyane suba pada mati. Rakyatnyane 
pada pagliling sedih di tanahe, tur 
Yerusalem jerit-jerit ngidih tulung. 

3 Jlemane ane sugih-sugih pada ngutus 
roangnyane buat ngalih yeh. Ditu ia pada 
luas ka semer-semere, nanging ia tusing 
maan yeh. la laut malipetan ngaba jun ane 
puyung. la nekepin muannyane kabatek 
baan kimud muah bingungne. 

4 Sawireh ditu tusing ada ujan, tur tanahe suba 
kaliwat tuh. Parapetanine pada nyakit ati, 
tur ia pada ngengkebang muannyane. 

3 Sawireh tusing ada padang, inan manjangane 
ngutang panakne ane mara lekad di 
tegale. 

6 Keledae alasane majujuk di muncuk-muncuk 
bukite, angkihannyane ngangsur ngepah 
buka cicing alasane. Matannyane kuyu 
sawireh tusing maan amah. 

7 Kaulan Ulune jerit-jerit masesambatan buka 
kene: “Duh Ratu Sang Hyang Widi Wasa 
yadian dosan titiange sampun kalintang 
ageng, nanging tulungja titiang manut 
sakadi prajanjian Palungguh IRatune. 
Titiang mariangken pisan mungguing 
titiang sampun madosa pamantuka ring 
Palungguh IRatu. 

8 Wantah Palungguh IRatu sane dados 
pangajap-ajap Israele. Wantah Palungguh 
IRatu ngraga sane mrasidayang ngluputang 
titiang saking bebayane punika. Napi 


NABI YEREMIA 14.9-13 3147 


awinanipun Palungguh IRatu sakadi tamiu 
ring gumin titiange? Sakadi pangumbara 
sane nginep wantah awengi? 

3 Napi awinane Palungguh IRatu sakadi anak 
sane kabingungan, sakadi wadua bala sane 
sampun kaon? Sujatinipun Palungguh 
IRatu tan mari ngiangin titiang. Titiang 
kaula druen Palungguh IRatu. Duaning 
punika sampunang IRatu nilar titiang. ” 


l0|da Sang Hyang Widi Wasa ngandika indik 
rakyate punika sapuniki: “la demen makaad 
ngalahin Ulun, tur tusing pesan ia demen 
ngrunguang dewekne. Ento kranane Ulun duka 
pesan teken ia. Ulun lakar inget teken laksanane 
anejelek muah ngukum ia uli krana dosannyane.” 

11 da Sang Hyang Widi Wasa ngandika ring 
tiang sapuniki: “Edaja kita mapinunas teken Ulun 
apang Ulun nulungin rakyate ento. 12 Yadiapin 
ia mapuasa, Ulun masih tusing lakar nyak 
madingehang pinunasne nunas tulung teken 
Ulun. Buina yadiapin ia ngaturang aturan 
maborbor muah aturan wewijian, Ulun tusing 
lakar suud bendu teken ia. Tungkalikane Ulun 
lakar ngamatiang ia di pasiatan muah aji sayah 
gede tur aji panyakit.” 

13 Irika tiang matur sapuniki: “Duh Ratu Sang 
Hyang Widi Wasa Sane Maha Luur, Palungguh 

IRatu wikan mungguing paranabine sampun 
mabaos ring rakyate mungguing iriki nenten jaga 
wenten perang wiadin sayah ageng, duaning 
Palungguh IRatu sane sampun majanji. Ipun 
maosang mungguing ring panegaran titiange 
wantah jaga wenten dame.” 

14 Nanging pangandikan Ida Sang Hyang 
Widi Wasa sapuniki: “Paranabine ane ngraos 
malantaran parab Ulune, ento palsu. Ulun tusing 
taen ngutus ia, tur tusing taen nunden ia apanga 
ngwarahang sabda angan akecap teken rakyate 
ento. Wahyu ane orahanga teken paranabine 
ento, tekane dongja uli sig Ulune. Ramalan 
paranabine ento paundukan ane tuara saja. 
Ento tuah reragragannyane padidi. 1? Ulun ene 
Ida Sang Hyang Widi Wasa. Ulun ngandikayang 
teken kita apa ane lakar laksanayang Ulun marep 
teken paranabine ane tuara utus Ulun ento, 
nanging ane suba ngraos malantaran parab 
Ulune tur ngorahang mungguing perang muah 
sayah gede tusing lakar nepen gumine ene. Ulun 
lakar ngamatiang ia di pasiatan muah aji sayah 
gede. 18 Keto masih rakyate ane madingehang 
raos nabine ento, ia masih lakar kamatiang aji 
cara ane patuh buka keto. Awaknyane lakar 
kabrarakang di rurunge di Yerusalem, buina 
tuara ada anak ane lakar nanem bangkennyane. 
Paundukane ento lakar nepen ia ajaka makejang, 

nganti nganteg ka somahnyane muah pianakne 
luh wiadin muani. Buka keto Ulun lakar nganggon 
ia nebus kajaatannyane.” 

17 Ida Sang Hyang Widi Wasa ngandikayang 
tiang mangda tiang nuturang ring rakyate indik 
kaduhkitan manah tiange, sapuniki: 

“Yeh matan tiange membah peteng lemah. 
Tan papegatan tiang ngeling, mangelingin 
rakyat tiange ane matatu dalem, tur 
tatunne tusing dadi uas. 

18 Dikalane tiang pesu ka tegale, ditu tingalin 
tiang bangken anak mati ulihan masiat. 
Dikalan tiange ka kota tingalin tiang 
anake nagih mati ulihan nandang seduk. 
Paranabi muah parapanditane pada 
ngindayang makarya, nanging dane tan 
uning napi sane patut karyanin dane.” 


Rakyate matur ring Ida Sang Hyang Widi Wasa 


19 “Duh Ratu Sang Hyang Widi Wasa, punapike 
Palungguh IRatu sampun saking sujati 
pisan nulak wong Yehudane? Punapike 
Palungguh IRatu nglintangin rakyat Sione? 
Napi awinane Palungguh IRatu natunin 
titiang kantos titiang nenten mrasidayang 
uas? Titiang ngrereh dame nanging nenten 
wenten sane kasidan. Titiang ngajap-ajap 

mangda seger, nanging rasa ajerih sane 
tansah nibenin titiang. 

20 Duh Ratu Sang Hyang Widi Wasa, titiang 
sampun kalintang madosa pamantuka 
ring Palungguh IRatu. Titiang ngangkenin 
dosa-dosan titiange suang-suang taler 
dosa-dosan leluur titiange. 

21 Flingja ring prajanjian Palungguh IRatune, 
tur sampunang nistayanga titiang. 
Sampunang Palungguh IRatu ngawinang 
Yerusalem genah singasanan druene 
sane luih nandang kimud. Manggehangja 
prajanjian sane sampun kardi Palungguh 
IRatu ring titiang. 

22 Dewa-dewan bangsane punika nenten 
mrasidayang ngardi sabeh, samaliha 
langite nenten pacang mrasidayang sabeh 
ulihan ipun. Duh Ratu Widin titiang, 
wantah Palungguh IRatu sane dados wit 
pangajap-ajap titiange, santukan wantah 
IRatu ngraga sane ngardi saluiring sane 
wenten.” 


Bencana sane nibenin rakyat Yehudane 


15 1 Ida Sang Hyang Widi Wasa raris ngandika 
ring tiang sapuniki: “Yadianja Musa 
wiadin Samuel ane mapinunas teken Ulun, Ulun 
masih tusing lakar ngolasin bangsane ento. 

Tundenja bangsane ento magedi, tur tunden ia 
makaad uli arepan Ulune. ? Yen ia matakon teken 
kita kija lakun tiang magedi, orahang teken ia 
sabdan Ulune kene: “Ane patut mati uli krana 
grubug depang ia mati grubugan. Ane patut mati 
ulihan masiat, depang ia mati di pasiatan. Ane 
patut mati ulihan sayah gede, apang ia kena 
sayah gede, tur ane patut katawan, depang ia 
katawan.” 3 Ulun Sang Hyang Widi Wasa suba 
mutusang lakar nibakang bencana petang soroh 
marep teken ia luire lakar mati di pasiatan, tur 
bangkenne lakar paid cicing. Buina bangkene 
ento lakar amah kedis muah sisanne lakar amah 
buron alasan. Ulun lakar ngawanang sawatek 
bangsane di gumine pada resres nepukin unduke 
ento uli krana solah Manase pianak Hiskiane di 
Yerusalem dugase ia madeg ratu di Yehuda.” 

5 Pangandikan Ida Sang Hyang Widi Wasa 
sapuniki: “Nyenke ane lakar marasa kapiolasan 
teken kita ih Yerusalem, buina nyenke ane 
lakar mangenang kita? Nyenke ane lakar kober 
matakon nakonang unduk kitane? 

6 Kita bangsa ane suba nulak Ulun. Kita suba 
ngutang Ulun, ento krana Ulun nyaup tur 
nyekjek kita kanti dekdek, sawireh Ulun 
suba med madalem kita. 

7 Ulun lakar nyambehang kita uli di sakancan 
kotane di gumine ene buka nyambehang 

gumpange. Ulun lakar ngeseng kita ih 
kaulan Ulune, Ulun lakar nyirnayang kita 
tur ngawanang kita putung tan pasentana, 
sawireh kita tusing suud-suud malaksana 
dursila. 

8 Bebalune di gumin kitane lakar lebihan teken 
biase di pasihe. Ulun lakar ngamatiang 
pianak-pianak kitane muani di nedeng 
trunane, tur ulihan keto Ulun ngawanang 
memenne nandang sangsara. Ulun lakar 
nibakang bencana ane ngawanang ia 
prajani sedih tur takut. 

9 Anake luh ane suba nglekadang pianak 
pepitu lakar bah nyele ati, tur angkihane 
sengal-sengal. Buat ia lemahe suba 
masalin dadi peteng, tur ia lakar nandang 
kimud muah sakit ati. Ulun lakar nepang 
musuh kitane ngamatiang ane enu idup di 
pantaran kitane. Ulun Sang Hyang Widi 
Wasa ane suba ngandika buka keto.” 


Nabi Yeremia masesambatan ring 
Ida Sang Hyang Widi Wasa 


10 Ambate lacur tiange. Apa krana memen 
tiange nglekadang tiang? Tiang suba matembung 
raos tur matetungkasan nglawan sawatek 
anake di gumine ene. Tiang tusing mutang 
wiadin masilihang, nanging makejang anake 

suba nemah tiang. !! Ratu Sang Hyang Widi 
Wasa, dumadak sakancan temahipune nibenin 
titiang yening titiang nenten saking sujati 
ngayahin Palungguh IRatu, tur yening titiang 
nenten melanin meseh-meseh titiange ring ayun 
Palungguh IRatune rikalaning ipun keni pakewuh 
wiadin kaduhkitan. 12 (Nenten wenten anak 
mrasidayang ngelung besi, napi malih besi tulen 
sane saking kaler sane macampur antuk temaga.) 

13 Pangandikan Ida Sang Hyang Widi Wasa 
ring titiang sapuniki: “Ulun lakar ngutus musuh 
buat nyuang arta brana kasugihan kaulan Ulune, 
buat ngukum ia ulihan dosa-dosannyane ane 
suba laksanaanga di gumine ene. 14 Ulun lakar 
ngranayang ia mamanjak teken musuhne di 
gumine ane tonden tawanga, uli krana dukan 
Ulune suba buka apine, tur apine ento lakar 
ngeseng ia salawas-lawasne.” 

15 Irika tiang raris matur asapuniki: “Duh 
Ratu Sang Hyang Widi Wasa, Palungguh IRatu 
sampun wikan. Elingangja tur tulungja titiang. 
Lugrainja titiang ngwales jadmane sane tansah 
nguber-uber. Sampunangja kalintang sabar ring 
anake sane ngepet patin titiange. Elingangja 
mungguing titiang kanistayang duaning titiang 
ngiring Palungguh IRatu. 18 Palungguh IRatu 
sampun ngandika ring titiang, tur titiang sampun 
ngincepang pangandikan Palungguh IRatune. 

Titiang sampun ngiring sapakarsan Palungguh 
IRatune, duh Ratu Sang Hyang Widi Wasa 

Sane Maha Kuasa. Sabdan Palungguh IRatune 
sampun ngebekin manah titiange antuk suka 
wirya. 17 Titiang nenten naenin magubugan, 
makekedekan, maliang-liang sareng anak tiosan. 
Malantaran astiti baktin titiange ring Palungguh 
IRatu, titiang sampun nganehang padewekan 
titiange tur titiang kaliput antuk gedeg basang 
titiange. 18 Napi awinan titiang terus nandang 
sangsara? Napi awinan tatun titiange nenten 
prasida uas? Napi awinannya ipun tan nyak uas? 
Punapike Palungguh IRatu mapakayunan jaga 
ngenyagang titiang sakadi toyan tukade tuh ring 
masan panese?” 

19 Malantaran atur titiange puniki, Ida Sang 
Hyang Widi Wasa masaur asapuniki: “Yen kita 
nyak mabalik, Ulun lakar buin nampi kita tur 
kita lakar buin dadi parekan Ulune. Buina buat 
ngesehin raose ane tan paguna, kita lakar 
nuturang paundukan ane maguna, tur kita lakar 
buin dadi nabin Ulune. Rakyate lakar pada 
mabalik sig kitane, tur kita tusing perlu ngalih 
ia. 20 Kita lakar dadiang Ulun buka tembok 
prunggune ane kuat sanun anake ento tungkas 
teken kita. Ia lakar nglawan kita, nanging ia tusing 
nyidayang ngalahang kita. Ulun lakar ngiangin 
kita tur ngilonin kita apanga kita tansah rahayu. 

21 Ulun lakar ngrahayuang kita uli kawisesan 
anake ane jaat muah wirosa. Ulun ene Sang 
Hyang Widi Wasa, suba ngandika buka keto.” 


Indik urip dane Nabi Yeremia 


16 1 Ida Sang Hyang Widi Wasa malih 
ngandika ring tiang sapuniki: 2 “Eda 
pesan kita ngalih kurenan wiadin ngelah pianak 
luh muah muani di tongose ene. 3 Ulun lakar 
ngorahin kita paundukan ane lakar nibenin 
cenik-cenike ane lekad dini, muah ane nibenin 
wong tuannyane. “la ajaka makejang lakar mati 
kena grubug, buina tusing ada anak mangelingin 
muah nanem bangkennyane. Bangkenne lakar 
pajlempang buka dugdugan lulune di tegale. la 
lakar pada mati uli krana perang wiadin mati 
kena sayah gede. Bangkenne lakar dadi maman 
kedis muah buron alasan. 

5 Eda kita ka umah anake ane kaduhkitan, 
buina eda nyedihang anak. Ulun tusing lakar 
buin ngamertanin kaulan Ulune aji dame. Buina 
Ulun tusing lakar nresnain wiadin madalem ia. 

6 Ane sugih muah ane tiwas pada mati di gumine 
ene, sakewala tusing ada anak ane lakar nanem 
wiadin mangelingin ia. Buina tusing ada anak ane 
nues-nues awak wiadin tendas makatanda ia 
kaduhkitan. ' Tusing ada anak ane lakar nimpalin 
madaar wiadin nginum buat nglipur sang ane 

kakalahin mati. Buina tusing ada anak ane ngaku 
tresna teken anake ane kakalahin mati teken 
meme wiadin bapanne. 

8 Eda pesan kita kema ka umah anake ane sedek 
mapesta. Buina eda kita milu madaar wiadin 
nginum ajak anake ento. ? Melahang ngincepang 
ane suba sabdayang Ulun. Ulun ene Sang Hyang 
Widi Wasa Ane Maha Kuasa, Widin Israele. Ulun 
lakar mungkem sawatek suryak kagirangan, 
kasukan muah kaliangan pestan anake nganten. 
Unduke ene lakar tepukina baan rakyate dini. 

10 Yen kita ngorahang paundukane ento 
makejang teken ia, ia pedas lakar matakon 
teken kita, apa krana Ulun mutusang ukuman 
buka kene gemesne teken ia. Ia lakar matakon 
unduk kajaatan apa muah dosa apa ane suba 
laksanaanga, ane tungkas teken Sang Hyang 
Widi Wasa, Widinnyane. 1! Ditu pituturin ia 
mungguing Ida Sang Hyang Widi Wasa suba 
ngandika kene: 'Leluur kitane suba ngutang 
Ulun tur suba nyungsung dewa lenan. Ia suba 
ngalahin Ulun tur tusing tinut teken paurukan 
Ulune. 12 Nanging kita suba mapagae ane jelekan 
teken leluur kitane. Kita ajak makejang ene 
kaliwat bengkung tur jaat, buina kita tusing nyak 
tinut teken Ulun. 3 Ento awanane Ulun lakar 
ngentungang kita uli di gumine ene ka gumi 
ane tusing tawang kita muah tusing tawanga 

teken leluur kitane. Ditu kita peteng lemah lakar 
nyungsung dewa-dewa tur Ulun tusing lakar 
madalem kita. ” 


Indik mawali saking paselongan 


14 ida Sang Hyang Widi Wasa ngandika, 
sapuniki: “Lakar ada masanne anake tusing buin 
masumpah malantaran parab Ulune, Widi ane 
nyeneng ane suba nuntun bangsa Israel pesu 
uli gumi Mesir. 1? Nanging anake ento lakar 
masumpah malantaran Ulun, Widi ane nyeneng 
ane nuntun Israel pesu uli gumine bedaja muah 
pesu uli sawatek gumine ane lenan, uli tongos 
Ulune mrarakang ia. Ulun nuntun ia malipetan ka 
gumine ane paicayang Ulun teken leluurnyane. 
Ulun Ida Sang Hyang Widi Wasa ane suba 
ngandika keto.” 


Rauhipun ukuman 


16 Ida Sang Hyang Widi Wasa ngandika sapuniki: 
“Ulun ngutus bendega liu pesan buat ngejuk 
rakyate ene. Suba keto Ulun lakar liu ngutus juru 
boros buat morosin ia di gunung-gununge muah 
di bukite, di gua-guane di selagan batu kaange. 
17 Ulun ngaksi sawatek pagaennyane tusing ada 
ane ilid di ajeng Ulune. Tusing ada ane luput uli 
pangaksian Ulune. 18 Ulun lakar ngwales dosa 
muah kajaatannyane, tikel ping pindo, sawireh ia 

suba ngletehin gumin Ulune aji dewa-dewa ane 
buka bangkene, ane tusing mangkihan tur suba 
ngebekin gumin Ulune aji widinnyane ane palsu.” 


Pangastawan Nabi Yeremia 


19 Duh Ratu Sang Hyang Widi Wasa, Palungguh 
IRatu sane dados pasayuban titiange tur 
sane ngicen titiang kakuatan. Palungguh 
IRatu nulungin titiang rikalaning titiang keni 
kamewehan. Parabangsane sane saking tanggun 
jagate pacang rauh ka ayun Palungguh IRatune 
tur matur sapuniki: “Leluur titiange wantah 
madue dewa-dewa sane palsu miwah arca-arca 
sane tan paguna. 20 Mrasidayangke manusa 
punika ngardi widinnyane niri? Ipun nenten 
mrasidayang. Yening ipun pacang ngardi 
widi-widinnyane punika boyaja widi.” 

21 Ida Sang Hyang Widi Wasa tumuli ngandika 
sapuniki: “Wireh keto Ulun lakar nyinahang teken 
bangsa-bangsane, kakuasan muah kawidagdan 
Ulune buat salawas-lawasne. Ditu ia lakar pada 
nawang mungguing Ulun ene Ida Sang Hyang 
Widi Wasa.” 


Dosa miwah ukuman pabuat wong Yehudane 


17 1 Pangandikan Ida Sang Hyang Widi Wasa, 
sapuniki: “Ih bangsa Yehuda, dosan 
kitane kasuratang aji pen besi. Tulisane ento 

kukir di atin kitane, baan pen ane muncukne 
misi inten tur kukir di bucu-bucun pamorboran 
aturan kitane. 2 Rakyat kitane suba ngaturang 
bakti di pamorboran aturan muah arca Dewi 
Aserane di punyan kayune ane gadang lumlum di 
pucak-pucak bukite, 3? muah di gunung-gununge 
di tegal-tegale. Musuh kitane lakar tekaang Ulun 
buat ngrampas arta brana muah kasugihan kitane 
uli krana dosa-dosa ane suba laksanayang kita 

di gumin kitane. 4 Kita kapaksa lakar nyerahang 
gumi paican Ulune, tur kita lakar dadiang Ulun 
panjak musuh-musuh kitane di gumi ane tonden 
tawang kita sawireh dukan Ulune suba ngapi, tur 
lakar endih murub salawas-lawasne.” 


Sabda ngeniang indik mawarni-warni 


> Pangandikan Ida Sang Hyang Widi Wasa 
sapuniki: “Ulun lakar ngukum anake ane 
ngutang Ulun laut ngandelang kakuatan 
manusane ane tuara langgeng. 

6 a tan bina buka bete di tegal melakange, 
ane tumbuh di tegal melakange ane 
tuh latuh, di tanahe ane ngemu uyah 
ane ngranayang entik-entikane tusing 
nyidayang tumbuh. Tusing lakar ada unduk 
ane melah ane lakar tepukina teken ia. 

7 Nanging Ulun lakar ngamertanin anake ane 
pracaya teken Ulun. 


NABI YEREMIA 17.8-13 3160 


8 Anake ento tan bina buka punyan kayune ane 
tumbuh di sisin tukade, ane akahnyane 
malipah ka yehe. Ia tusing perlu takut 
teken masan panes, sawireh donne lakar 
tansah gadang. Ia tusing perlu keweh yen 
tusing ada ujan, tur ia lakar tetep mabuah. 

3 Nyen ane nyidayang ngerti teken atin 
manusane? Di atin manusane ento tansah 
bek misi daya pekel. Atinne suba kaliwat 
sakit tur sukeh baan nyegerang. 

10 Ulun, Sang Hyang Widi Wasa nylidik pepineh 
muah nguji keneh manusane. Ulun lakar 
ngwales ia suang-suang manut tingkah 
muah manut laksanannyane.” 

11 Anake sane molih jinah antuk mamekel, 
ipun tan bina sakadi paksine ngaem taluh 
sane boya taluhipune. Rikalane ipun 
nedeng tuuh, irika ipun pacang kicalan 
kasugihanipune tur sasampune ipun 
tua irika jaga sinah kanambetannyane. 

12 Perhyangan Agung iragane tan bina 
sakadi singasanane, sane luih sane saking 
pangawit kawangun ring pucak gununge 
sane tegeh. 

13 Duh Ratu Sang Hyang Widi Wasa, Palungguh 
IRatu sane dados witing pangajap-ajap 
Israele. Sakancan anake sane nilar 
Palungguh IRatu ipun pacang nandang 

kimud. Ipun pacang sirna sakadi wastan 
anake sane katulis ring buke, duaning 
ipun sampun nilar Palungguh IRatu, sane 
makadados toya empulnyane sane ning. 


Nabi Yeremia nglungsur pitulungan ring 
Ida Sang Hyang Widi Wasa 


14 Duh Ratu Sang Hyang Widi Wasa, segerangja 
titiang, santukan malantaran kadi asapunika 
titiang pacang dados seger oger. Luputangja 
titiang santukan malantaran kadi asapunika 
titiang pacang molih karahayuan sane sampurna. 
Santukan wantah Palungguh IRatu sane patut 
luihang titiang. 

15 Rakyate mabaos ring titiang sapuniki: 
“Encenke sabdan Ida Sang Hyang Widi Wasa 
sane ngancam tiang, banggayang sampun Ida 
ngrauhang ring tiang sane mangkin.” 

16 Nanging Duh Ratu Sang Hyang Widi Wasa, 
titiang nenten naenin nglungsur mangda 
Palungguh IRatu ngrauhang bencana ring 
ipun. Titiang nentenja ngajap mangda ipun 
keni kamewehan. Palungguh IRatu wikan ring 
indike punika, tur Palungguh IRatu wikan napi 
sane sampun baosang titiang. 1' Sampunang 
Palungguh IRatu ngeseng titiang. Wantah 
Palungguh IRatu sane dados genah titiange 
masayuban rikalane titiang keni pakewuh. 

18 Banggayangja anake sane nguber-uber titiang 
pacang kimud, nanging sayubinja titiang, duh 
Ratu Sang Hyang Widi Wasa. Liputja ipun antuk 
jejeh ngetor, nanging sampunang Palungguh 
IRatu nengkejutang titiang. Banggayangja 
bencana ageng jaga nibenin tur ngenyagang ipun. 


Indik ngluihang rahina Sabat 


19 Pangandikan Ida Sang Hyang Widi Wasa 
ring tiang sapuniki: “Yeremia, kema warahang 
sabdan Ulune ditu di gapuran kotane ane 
madan Gapura Rakyat, ane biasa entasina baan 
pararatun Yehudane dikalane ia pesu mulih 
ka kota. Sasubane keto kema masih warahang 
sabdan Ulune di gapuran Yerusaleme ane 
lenan. 20 Ditu warahang teken sang prabu muah 
teken rakyat Yehudane makejang, aketo masih 
teken sawatek anake ane nongos di Yerusalem 
ane pesu mulih di gapurane ento, apanga 
padingehanga pangandikan Ulune. 21 Orahang 
teken ia ajaka makejang yening ia makeneh 
idup, ia tusing dadi maaba-abaan didina Sabate. 
la tusing dadi maaba-abaan mulih di gapura- 
gapuran Yerusaleme, 22 wiadin maaba-abaan 
pesu uli umahe didina Sabate. la tusing dadi 
magae didina Sabate. la patut ngluihang dina 
Sabate ento makadadi rerainan ane suci, buka 
ane suba titahang Ulun teken leluurnyane. 

23 Leluurne tusing nyak madingehang tur ia 
tusing ngrunguang Ulun. Nanging ia tansah 
bengkung. Ia tusing nyak nuutang pituduh Ulune 
wiadin mlajah teken Ulun. 

24 Orahinja bangsane ento mungguing ia 
patut ninutin sapatitah Ulune. Ia tusing dadi 
maaba-abaan pesu mulih di gapuran kotane 
didina Sabate. Ia patut ngluihang dina Sabate 
ento makadadi rerainan ane suci, tur tusing 
pesan dadi nyemak gae. 22 Yen suba keto, 
pararatu muah pangerannyane lakar mentas 
di gapuran kota Yerusaleme tur lakar nampi 
kakuasan ane patuh buka kakuasan Daude. la 
lakar negakin kreta muah jaran, kairing baan 
rakyat Yehuda muah rakyat Yerusaleme, tur kota 
Yerusaleme tansah bek baan rakyat. 28 Rakyate 
lakar pada teka uli kota-kotan Yehuda muah 
uli desa-desa di kiwa tengen Yerusaleme. la 
lakar teka uli wewengkon Benyamin muah uli 
di bongkol-bongkol bukite, uli gunung-gunung, 
uli Yehuda bagian kelod. la lakar pada teka di 
Perhyangan Ulune ngaba aturan maborbor muah 
wewalungan, aturan palawija muah menyan, 
makamuah aturan panyuksmannyane. ?” Nanging 
ia ajaka makejang patut tinut teken Ulun, tur 
ngluihang dina Sabate makadadi dina ane suci. 
la tusing dadi maaba-abaan liwat di gapuran 
kota Yerusaleme didina Sabate ento, sawireh 

yen ia mamurug, Ulun lakar nunjel gapuran kota 
Yerusaleme ento. Apine ento lakar muunang 
puri-purine di Yerusalem, tur tusing ada anak ane 
bakal nyidayang ngamatiang apine ento.” 


Nabi Yeremia ring umah tukang payuke 


18 1 Ida Sang Hyang Widi Wasa ngandika ring 
tiang sapuniki: 2 “Kemaja ka umah tukang 
payuke. Ditu Ulun lakar ngwarahang pituduh 
Ulune teken kita.” 3 Raris tiang mamargi ka umah 
tukang payuke punika. Ipun panggihin tiang 
sedeng itehe makarya ring jantrannyane. “ Rikala 
satunggaling payuk sane sedeng kakaryanin 
punika rusak, raris ipun ngambil tanah legite 
iwau tumuli kawangun malih kadadosang barang 
sane tiosan. 

> Irika Ida Sang Hyang Widi Wasa ngandika ring 
tiang sapuniki: ? “Apake Ulun tusing wenang 
ngarap bangsa Israel buka tukang payuke 
ngarap tanah legite ento? Kita tansah ada di 
liman Ulune buka tanah legite di liman tukang 
payuke. 7 Yen nuju Ulun ngandika mungguing 
Ulun lakar ngabut, nguug wiadin lakar ngeseng 
satunggaling bangsa wiadin kaprabon, 3 nanging 
yen bangsane ento suud matingkah dursila, 
Ulun tusing payu nyalanang apa ane suba 
sabdayang Ulun. ? Tungkalikane, yadian Ulun 
suba ngandika mungguing Ulun lakar numbuhang 

wiadin ngwangun satunggaling bangsa wiadin 
kaprabon, 1? sakewala bangsane ento tusing 
nyak pageh nuut sapatitah Ulune, tur ia tansah 
malaksana dursila, Ulun masih lakar tusing 
nglaksanayang apa ane suba janjiang Ulun. 

11 Ane jani, kema orahin rakyat Yehuda muah 
Yerusaleme mungguing Ulun ane jani sedek 
ngrencanayang buat nglawan tur ngukum ia. 
Orahinja ia apanga suud ngae dosa, tur apang 
ia ngesehin tingkahne ane suba-suba. 12 Ia lakar 
masaut kene: “Napi awinanipun kadi asapunika? 
Tiang jaga pageh mamengkung tur ngambekang 
kadursilan manut sapakitan tiange. ” 


Rakyate nulak Ida Sang Hyang Widi Wasa 


13 Pangandikan Ida Sang Hyang Widi Wasa, 
asapuniki: “Tegarangja takonin bangsa- 
bangsane makejang, apake taen ada ane 
kene. Bangsa Israele suba ngae paundukan 
ane jele pesan! 

14 Apa taen muncuk gunung batu kaange di 
Libanon tusing kakaput baan salju? Apake 
yeh tukad pagunungane ane dingin ento 
bisa nyat? 

15 Nanging kaulan Ulune jeg bisa engsap 
teken Ulun. la morbor pasepan buat 
paradewane. la suba katanjung di 
mambahannyane suang-suang. la tusing 

enu majalan di margane ane tua. Ia suba 
majalan di rurunge ane salah. 

16 la suba nadiang tanahe ene tanah ane 
ngresresin, ane kanistayang salawas- 
lawasne. Sawatek anake liwat lakar 
tengkejut nepukin unduke ento. Buina 
ia pada ngep enggang kabatek baan 
angobne. 

17 Ulun lakar mrarakang kaulan Ulune di arepan 
musuhne buka abune ampehang angin 
uli kangin. Ulun lakar ngutang ia, tur 
Ulun tusing lakar nulungin ia dikalaning 
bencanane ento teka.” 


Pangindrajala marep ring Nabi Yeremia 


18 rika rakyate pada mabaos sapuniki: “Jani 
jalanja iraga ngae pangindrajala marep teken 
Nabi Yeremia, sawireh tusingja kuangan pandita 
ane lakar ngurukang iraga, anak wicaksana ane 
lakar mituturin iraga muah ane lakar ngwarahang 
sabdan Ida Sang Hyang Widi Wasa. Jani jalan 
alih-alihin pelihne tur suud madingehang 
munyinne.” 

19 Irika tiang ngastawa sapuniki: “Duh Ratu 
Sang Hyang Widi Wasa, pirengangja atur titiange, 
tur pirengangja napi sane sampun baosanga 
antuk meseh titiange ngeniang indik titiange. 

20 Punapi wenten anak ngwales kabecikan 

antuk kajaatan? Nanging ipun sampun makarya 
bangbang buat jaga nuludang titiang mrika. 
Ledang Palungguh IRatu eling mungguing titiang 
sampun mapinunas ring Palungguh IRatu, 
mangda sampunang Palungguh IRatu jaga 
ngrauhang piduka ring ipun. 21 Nanging sane 
mangkin duh Ratu, banggayang pianakipune 
padem kasayahan, banggayang sampun ipun 
padem ring payudan. Banggayang somahipune 
balu miwah kicalan pianak, banggayang sampun 
mangda jadmane sane muani-muani padem 
antuk sakit tur truna-trunannyane padem 

ring payudan. 22 Ledang Palungguh IRatu tan 
pawangsit ngrauhang prampok buat ngrampas 
umahipune sane ngawinang ipun jerit-jerit 
nandang takut. Ipun sampun ngardi bangbang 
pabuat titiang mangda titiang labuh irika, tur 
ipun sampun masang jeet jaga ngejuk titiang. 

23 Nanging Palungguh IRatu wikan ring sakancan 
pangindrajalannyane buat ngamademang titiang. 
Sampunangja ampurayanga kajaatan wiadin 
dosanipune. Banggayang ipun kaon ring payudan, 
tur tepasinja ipun rikalaning IRatu bendu.” 


Indik guci tanah sane belah 


19 1 Ida Sang Hyang Widi Wasa ngandikayang 
tiang mangda tiang numbas guci tanah. 
Ida taler ngandikayang mangda tiang ngajak 

makudang-kudang panglingsir bangsa Yehuda 
miwah makudang-kudang pandita sane sampun 
lingsir. ? Tur tiang mangda nglintang ring gapura 
sane mawasta Belahan Payuk buat ngungsi ka 
Lebak Hinome. Irika tiang patut ngwarahang 
sabda sane pacang paicayang Ida ring tiang. 

3 Ida Sang Hyang Widi Wasa ngandikayang tiang 
mangda mabaos, sapuniki: “Pararatun Yehudane 
muah rakyat Yerusaleme, padingehangja sabdan 
Ulun, Sang Hyang Widi Wasa Ane Maha Kuasa, 
Widin Israele. Ulun lakar rauh ngaba bencana 
ka tongose ene kanti sawatek ane pada ningeh 
bebayane ento, lakar pada nyele ati. 4Ulun 
ngadakang paundukan ane buka keto sawireh 
bangsane ene suba ngutang Ulun tur ngletehin 
tongose ene baan aturan-aturan ane baanga 
dewa-dewa len, dewa ane tusing tawanga, 

tur ane tusing tawanga teken leluurne, wiadin 
tusing tawanga teken pararatun Yehudane. 

la suba ngebekin tongose ene aji getih anak 
ane tan padosa. ? Buina ia suba ngwangun 
pamorboran aturan buat Dewa Baal tur morbor 
pianak-pianakne makadadi aturan ditu. Ulun 
tusing taen nitahang unduk ane buka keto. 
Paundukane ane buka keto tonden taen marawat 
di angen Ulune. £ Ento awanane, lakar teka 
masanne tongose ene tusing buin kasambat 
Topet wiadin Lebak Hinom, nanging tongose ene 

lakar kasambat Lebak Pajagalan. 7 Di tongose ene 
Ulun lakar muungang sawatek rencanan rakyat 
Yehuda muah Yerusaleme. Ulun lakar nepang 
musuhne ngalahang ia, tur ngamatiang ia di 
pasiatan. Ulun lakar nyerahang bangkennyane 
dadi amah-amahan kedis muah buron alase 
ane galak. 3 Ulun lakar ngadakang bencana 
ane ngresresin di kotane ene kanti sakancan 
anake ane liwat dini pada tengkejut tur angob. 
3 Musuhe lakar ngiter kotane ento tur lakar 
ngamatiang rakyatnyane. Kotane kiter rapet 
pesan, kanti rakyate ane di tengah kotane ento 
nampah timpalne muah pianakne tur daara 
benne.” 

10 Wusan punika Ida Sang Hyang Widi Wasa 
ngandikayang tiang mangda tiang ngencak gucine 
ring arepan anake sane sampun nyarengin tiang. 
11 Samaliha Ida ngandikayang tiang mangda 
ngorahang ring ipun mungguing Ida Sang Hyang 
Widi Wasa Sane Maha Kuasa sampun ngandika 
sapuniki: “Ulun lakar ngenyagang kota muah 
bangsane ene apang kanti buka guci tanahe 
ene belahanne tur tusing buin dadi tuptupang. 
Rakyate kanti lakar nanem bangken timpalne 
di Topet sawireh tusing ada buin tongos ane 
lenan buat nanem timpalne. 12 Ulun majanji lakar 
nadiang kota muah isin kotane ento buka Topete. 
13 Sawatek umahe di Yerusalem, umah-umah 

pararatun Yehudane, muah sawatek umahe ane 
di duur raabe dadi tongos morbor menyan buat 
dewa-dewa di langite muah tongos mriokang 
anggur makaaturan teken dewa-dewane ane 
lenan. Ento makejang lakar leteh patuh buka 
Topete ento.” 

14 Sasampune punika tiang raris nilar Topete 
inggih punika genah Ida Sang Hyang Widi Wasa 
ngutus tiang buat ngrauhang dauh pangandikan 
Idane. Tiang raris budal tur majujuk ring natar 
Perhyangan Agunge tur ngrauhang ring sakancan 
anake irika, 1? mungguing Ida Sang Hyang Widi 
Wasa Sane Maha Kuasa, Widin bangsa Israele 
sampun masabda sapuniki: “Ulun lakar ngukum 
kotane ene muah kota-kota ane paek teken 
kotane ene buka ane suba sabdayang Ulun, 
sawireh kita kaliwat bengkung tur tusing pesan 
nyak madingehang titah Ulune.” 


Pasogsagan Nabi Yeremia nglawan Pandita Pasur 


1 Rikala Pandita Pasur putran Dane Imer 
20 sane daweg punika dados pamimpin ring 
Perhyangan Agunge mireng tiang ngumumang 
dauh pangandikane punika, 2 dane raris 
mrentahang mangda tiang katigtig tur kategul 
antuk ante ring duur gapuran Perhyangan 
Agunge sane mawasta Gapura Benyamin. 
3 Benjangne pasemengan, sasampun Pandita 

Pasur ngelusin anten tiange, irika tiang matur 
ring dane sapuniki: “Ida Sang Hyang Widi 

Wasa nentenja malih pacang marabin ragane 
Pasur. Parab sane paicayang Ida ring ragane 
inggih punika: Jejeh ngetor saking nyatur arah. 
4 Santukan Ida Sang Hyang Widi Wasa ngraga 
sampun masabda sapuniki: “Ulun lakar nadiang 
kita anak ane ngresresin buat dewek kitane 
padidi muah buat timpal-timpal kitane, buina 
kita lakar nepukin ia ajaka makejang kamatiang 
aji pedang baan musuh-musuhne, tur Ulun 
lakar nyerahang sakancan bangsa Yehuda sig 
kakuasan rajan bangsa Babele. la lakar nawan 
kita abana ka guminne muah ada masih ane 
matianga. ? Ulun masih lakar nepang musuhne 
nyarahin sakancan arta branan kotane ene muah 
ngrampas pagelahanne muah kasugihanne 
makejang, aketo masih arta branan pararatun 
Yehudane, makejang lakar brarute ka Babel. ? Tur 
kita ih Pasur, kita muah sapanyamaan kitane 
masih lakar juka tur abana ka Babel. Ditu kita 
lakar mati tur katanem, keto masih parasawitran 
kitane makejang ane suba sai-sai bobabin kita. ” 


Nabi Yeremia masesambatan ring 
Ida Sang Hyang Widi Wasa 


7 Duh Ratu Sang Hyang Widi Wasa, Palungguh 
IRatu sampun melog-melog titiang tur 

titiang sampun kabelog-belog. Palungguh 
IRatu banget sitengan ring titiang, 
samaliha Palungguh IRatu ngungkulin 
titiang. Sami jadmane nganistayang 
titiang, ipun ngewerin titiang araina 
mepek. 


8 Nyabran titiang mabaos, titiang musti ngelur 
sapuniki: “Kawirosan! Bencana gede.” 
Duh Ratu Sang Hyang Widi Wasa, titiang 
tansah kacacad kanistayang duaning 
titiang ngwarahang dauh pangandikan 
Palungguh IRatune. 

9 Nanging yen titiang mamanah jaga nglaliang 
Ida Sang Hyang Widi Wasa tur wusan 
mabaos sajeroning parab Idane, irika 
sabdan Palungguh IRatune kebus waluya 
sakadi geni morbor tangkah titiange. 
Titiang ngindayang ngempet, nanging 
nenten mrasidayang. 

10 Titiang sampun miragi anake akeh 
mabaos sapuniki: “Dini ditu suba 
ada bencana gede. Jalanja aturang ia 
teken pamrentahe.” Kadi asapunika 
taler sawitran titiange sane pinih raket 
nganumadakang mangda titiang keni 
sengkala. Ipun mabaos sapuniki: “Miribne 

iraga nyidayang ngapus ia tur ngwales 
sakit atin iragane.” 

11 Nanging duh Ratu Sang Hyang Widi, 
Palungguh IRatu sane ngiangin titiang, 
kalintang kuat tur kuasa. Anake sane 
nguber-uber titiang jaga pocol. Ipun 
kanistayang salawasnya santukan ipun 
nenten sida karya. Samaliha kanistanipune 
nenten naenin kalaliang antuk anake. 

12 Duh Ratu Sang Hyang Widi Wasa Sane Maha 
Kuasa, Palungguh IRatu mintonin jadma 
secara adil. Palungguh IRatu wikan napi 
sane wenten ring ati miwah pepinehipune. 
Duaning punika icenja titiang ngeton 
pangwales Palungguh IRatune marep ring 
meseh titiange, santukan titiang sampun 
ngaturang wicaran titiange ring tangan 
Palungguh IRatune. 

13 Makidungja pabuat Ida Sang Hyang Widi 
Wasa! Luihangja Ida Sang Hyang Widi 
Wasa! Ida mebasang anake sane katindes 
saking kakuasan jadmane sane dursila. 


14 Temahja rahina paweton titiange. Laliangja 
rahina daweg memen titiange nglekadang 
titiang. 

15 Temahja jadmane sane ngawinang bapan 
titiange liang, rikala ipun ngrauhang orti 

sapuniki: “Rarene ane mara lekad muani. 
Beli jani ngelah pianak muani.” 

16 Dumadak anake punika kageseng sakadi 
Ida Sang Hyang Widi Wasa ngeseng 
kota-kotane punika. Dumadak rikala 
semeng ipun ningeh jeritan-jeritan anak 
sakit tur rikala sore ipun miragi kulkul 
bulus, wangsit mungguing wenten baya. 

17 Santukan ipun nenten ngamademang tiang 
sadurung tiang kalekadang mangda tiang 
matanem ring garba wasan memen tiange. 

18 Napi gunanipun titiang kalekadang? Tiang 
lekad wantah buat nandang sangsara 
miwah kaduhkitan, tur sapanjang tuuh 
tiange, titiang nandang kimud? 


Kota Yerusalem jaga kakaonang 


2 1 1 Ida Sang Prabu Sedekia, ratun Yehudane 
ngutus Dane Pasur okan Dane Malkia 
miwah Pandita Sepanya okan Dane Maaseya 
ngrauhin tiang tur kadulurin pangandika 
asapuniki: ? “Rarisangja guru matur ring Ida 
Sang Hyang Widi Wasa ngeniang indik tiange. 
Santukan Sang Prabu Nebukadnesar saking Babel 
kairing antuk wadua balan idane sampun ngiter 
kota puniki. Dumadak Ida Sang Hyang Widi Wasa 
ledang ngwentenang katawahan pabuat tiang tur 
maksa Sang Prabu Nebukadnesar mawali.” 

3 Irika Ida Sang Hyang Widi Wasa raris ngandika 
ring tiang, tur tiang raris mabaos ring utusane 
sane ngrauhin tiang punika * mangda dane 
nguningayang ring Ida Sang Prabu Sedekia 
mungguing Widin Israele sampun masabda 
sapuniki: “Ih Sedekia, Ulun ane lakar ngalahang 
wadua balan kitane ane lakar masiat nglawan 
raja Babele muah wadua balannyane. Ulun lakar 
nambunang sanjatan wadua balan kitane di 
basan tengah kotane ene. ? Ulun lakar masiat 
nglawan kita aji kakuatan Ulune makejang, aji 
pidukan Ulune ane tan kadi-kadi. Ulun lakar 
ngamatiang sawatek isin kotane ene, manusa 
wiadin buron lakar pada mati ulihan gering 
grubug. ' Nanging kita muah paraprakanggon 
kitane, tur sawatek anake ane luput uli pasiatan 
muah sayahe gede ento, tur uli gering grubuge 
ento, lakar serahang Ulun teken Nebukadnesar 
muah teken musuh kitane ane mabudi 
ngamatiang. Nebukadnesar lakar ngamatiang 
kita. Ia tusing lakar ngelah rasa kapiolasan muah 
madalem kita ajak makejang. Ulun Sang Hyang 
Widi Wasa ane suba masabda buka keto.” 

8 Ida Sang Hyang Widi Wasa raris ngandikayang 
tiang mangda tiang mabaos ring anake punika 
sapuniki: “Padingehangja! Ulun Sang Hyang 
Widi Wasa. Ulun ngedengin kita mambahan 
ane patut pilih kita. Mambahane ane abesik 

ngranayang kita idup muah mambahane ane 
buin abesik ngranayang kita mati. ? Nyenja ane 
pageh ngoyong dini di kota, ia lakar mati di 
pasiatan, mati ulihan kasedukan, wiadin mati 
ulihan gering grubug. Nanging nyenja nyak pesu 
uli kotane ene tur nyerahang dewek teken wong 
Babele ane sedeng ngebug kotane ene, ia tusing 
lakar kamatiang. Paling lacur ia luput uli baya 
pati. 10 Ulun tusing buin mapakayun ngenuang 
kotane ene, nanging tungkalikane Ulun lakar 
ngenyagang kotane ene. Ulun lakar nyerahang 
kotane ene teken raja Babele tur ia lakar nunjel 
kotane kanti ka dasar-dasarne. Ulun Sang Hyang 
Widi Wasa ane suba ngandika buka keto.” 


Ukuman sane nibenin purin 
sang prabu Yehudane 


11 ida Sang Hyang Widi Wasa ngandikayang 
tiang mangda ngrauhang sabda puniki ring 
purin sang prabu Yehudane, katurunan Ida 
Sang Prabu Daude, sapuniki: “Padingehangja 
pangandikan Ulun Sang Hyang Widi Wasa. 
Pedasinja mungguing kadilan suba kalaksanayang 
nyabran dina. Tindihinja anake ane kabelog-belog 
marep teken anake ane melog-melog ia. Yen kita 
tusing nglaksanayang buka keto, dosan kitane 
ngranayang pidukan Ulune lakar ngendih murub 
buka apine ane tusing nyidayang kamatiang. 

12 (21:11) 31h iba Yerusalem, ane kawangun 
tegeh di duur jurange, ane buka bukit kaange 
nyeleg di tanahe ane dangsah. Nanging Ulun 
lakar maperang nglawan iba. Iba ngorahang 
tusing ada anak ane nyidayang ngebug iba wiadin 
nguugang benteng ibane. 14 Nanging Ulun lakar 
ngukum iba manut pagaen ibane. Ulun lakar 
nunjel purin ibane, tur apine ento lakar muunang 
saluiring ane ada di kiwa tengennyane. Ulun Sang 
Hyang Widi Wasa ane suba ngandika buka keto.” 


Kasaksian Nabi Yeremia marep ring 
purin sang prabu Yehudane 


22 1 Ida Sang Hyang Widi Wasa ngandikayang 
mangda tiang tangkil ka purin sang prabun 
wong Yehudane, katurunan Sang Prabu Daude 
tur irika tiang mangda matur ring ida sang prabu, 
ring paraprakanggen idane miwah ring rakyat 
kota Yerusaleme, mangda ida dane ipun pada 
sedia mirengang dauh pangandikan Ida Sang 
Hyang Widi Wasa sane kadi asapuniki: 2 (22:1) 

3 “Ulun Sang Hyang Widi Wasa, nitahang kita 
apanga kita malaksana adil tur patut. Tindihinja 
anake ane kabelog-belog marep teken sang 

ane melog-melog ia. Edaja nyangsarain wiadin 
ngala-ala wong sunantara, anak ubuh muah 
bebalu. Buina eda pesan ngamatiang anak ane 
tan padosa dini di tongose ane suci ene. 4 Yening 


NABI YEREMIA 22.5-9 3178 


kita kapitui nyalanang ane suba prentahang 
Ulun, ditu katurunan Daude lakar tetep dadi raja. 
Buina ia ajaka prakanggonne muah rakyatne, 
lakar tetep mulih di gapuran purine ene negakin 
kreta wiadin jaran. ? Nanging yening kita tusing 
nyak magehang prentah Ulune, Ulun masumpah 
tekening kita mungguing purine ene lakar uug. 
Ulun Sang Hyang Widi Wasa ane suba masabda 
buka keto. 

6 Buat Ulun, purin Yehudane ento luih tan bina 
buka tanah Gilead tur asri buka pagunungan 
Libanone. Nanging Ulun lakar nadiang ia tongos 
ane sepi, tusing ada anak ane nongos ditu. 7” Ulun 
lakar ngutus anak buat nguugang purine ento. 
Anake ento makejang pada ngaba kandik tur ia 
lakar ngandik sawatek adegan kayu arase ane 
melah-melah tur ngentungang kayune ento ka 
apine. 

8 Sasubane keto liu wong sunantara ane liwat 
ditu lakar pada saling takonin, apa awanane Ulun 
Sang Hyang Widi Wasa dadi mapakardi ane buka 
keto marep teken kotane ane gede ene? ? Ditu ia 
lakar masaut mungguing unduke ene dadi buka 
kene sawireh kita suba tungkas teken prajanjian 
kitane teken Ulun, Widin kitane, tur kita suba 
mabakti muah ngaula teken widi-widi ane lenan.” 

Pawarah Nabi Yeremia ngeniang 
indik Ida Sang Prabu Yoahas 


10 ih rakyat Yehuda, sampunangja ragane 
nangisin Ida Sang Prabu Yosia, sampunang 
sungsut malantaran sedan idane. Nanging pada 
sungsutja buat Ida Sang Prabu Yoahas putran 
idane, santukan ida sampun katawan antuk 
anake, tur ida nenten pacang naenin mawali 
malih. Ida nenten pacang naenin malih nyingak 
jagat genah idane embas. 

11 |da Sang Hyang Widi Wasa ngandika ngeniang 
indik Ida Yoahas okan Ida Sang Prabu Yosiane, 
sane ngentosin ajin idane jumeneng nata ring 
Yehuda sapuniki: “Ia suba makaad uli dini, tur 
tusing lakar taen buin malipetan. 12 Ia lakar mati 
di gumine di tongos iane katawan, ia tusing lakar 
buin taen nepukin gumine ene.” 


Pawarah Nabi Yeremia ngeniang 
indik Ida Sang Prabu Yoyakim 


13 Sengkala jadmane sane ngwangun 
umahnyane antuk cara sane tan adil 
miwah malinggahin umahnyane punika 
antuk cara sane nenten jujur, sane nunden 
sesamannyane makarya tan mapikolih tur 
upahnyane tan kataur. 

14 Sengkala jadmane sane mabaos sapuniki: 
“Iraga lakar ngae gedung gede ane 
kamar-kamarne gede tur misi loteng.” 
Umahnyane tumuli kadagingin jendela, 
tur kadingdingin antuk papan taru aras, 
raris kacet antuk cet barak. 

15 Punapike punika ngawinang idewa dados 
ratu sane becik yening idewa ngwangun 
puri antuk taru aras sane becikan 
ring umah-umahe sane lianan? Ajin 
idewane muponin dirga yusa. Ida tansah 
ngamargiang indik sane patut tur adil, 
tur ida tansah sida karya ring sapamargin 
idane. 

16 [da nepasin wicara saha adil buat anake 
sane tiwas, tur sami mamargi saha becik 
malantaran ida. Sapunika pitegesipun 
uning ring Ida Sang Hyang Widi Wasa. 

17 Nanging idewa wantah mrasidayang 
nyingakin sane dados kabuatan idewane 
ngraga. Idewa ngamademang anake sane 
tan padosa, tur antuk kakerasan idewa 
nindes rakyat idewane. Ida Sang Hyang 
Widi Wasa sane sampun masabda kadi 
asapunika. 


18 Duaning punika Ida Sang Hyang Widi Wasa 
raris ngandika ngeniang indik Ida Sang Prabu 

Yoyakim putran Ida Sang Prabu Yosia, prabune 
ring Yehuda sapuniki: 
“Tusing ada anak ane lakar mangenang 


matinne, wiadin anak ngraos: Ambate 
geden sangsaranne, aduh sawitran tiange, 
ambate geden sangsaranne. Tusing ada 
anak ane lakar mangelingin ia wiadin 
masesambatan: “Duh dewa, duh ratu sang 
prabu. 


19 la lakar katanem cara nanem bangken 


20 ih 


keledaene. Ia lakar paida tur entunganga 
di jabaan gapuran Yerusaleme.” 


Pawarah Nabi Yeremia ngeniang 
indik kota Yerusaleme 


rakyat Yerusalem, mrikaja lunga ka 
Libanon. Mageluranja irika, tur mrikaja 
ka tanah Basan tur majeritanja irika. 
Majeritanja saking pagunungan Moab, 
santukan sakancan kantin ragane sampun 
kaon. 


21 |da Sang Hyang Widi Wasa sampun ngandika 


ring ragane rikala ragane kantun gemuh 
landuh, nanging ragane tan pisan kayun 
miragiang. Kadi asapunika wantah 
laksanan ragane sapanjang umur, tur 
ragane nenten naenin mamanah ninutin 
pakarsan Ida Sang Hyang Widi Wasa. 

22 Pamimpin-pamimpin ragane sami pacang 
ampehang angin, parakantin ragane 
pacang dados tawanan perang. Kotan 
ragane pacang kanistayang tur nandang 
kimud malantaran sakancan kajaatan sane 
sampun kardi ragane. 

23 Ragane liang malinggih ring sor arase sane 
bakta ragane saking Libanon. Nanging 
ambate piselsel ragane sareng sami 
rikala rauh sangsara sane pacang nibenin 
ragane. Sakitne jaga sakadi anake istri 
ngembasang rare. 


Ukuman Ida Sang Hyang Widi Wasa 
marep ring Ida Sang Prabu Yoyakim 


24 ida Sang Hyang Widi Wasa masabda ring Ida 
Sang Prabu Yoyakin okan Sang Prabu Yoyakime 
ratun Yehudane sapuniki: “Sasaja-sajaane Ulun 
ene Widi ane nyeneng. Yadianja kita buka 
bungkung stempel di liman Ulune di kenawan, 
Ulun lakar ngelus kita, 22 tur nyerahang kita teken 
anake ane takutin kita, nah ento anak ane lakar 
ngamatiang kita. Ulun lakar nyerahang kita teken 
Raja Nebukadnesar, raja Babele muah teken 
wadua balannyane. 2? Ulun lakar maksa kita 
muah memen kitane ka tongos paselongane. Kita 
lakar luas ka gumine ane tidong gumin kitane, 
ditu kita muah memen kitane lakar mati. 27 Kita 


NABI YEREMIA 22.28-23.2 3183 


lakar dot buin nepukin gumine ene, nanging kita 
tusing taen lakar malipetan mai.” 

28 Tiang raris matur: “Punapike Ida Yoyakin 

sakadi gucine sane belah, sane kakutang 

sane nenten wenten anak sane mangenang 
malih? Punapike punika mapiteges ida miwah 
paraputran idane pacang taler kabakta maselong 
ring negarane sane durung uningin ida?” 

29 Aduh, gumi, gumi, pirengangja napi sane 
sampun kapangandikayang antuk Ida Sang 
Hyang Widi Wasa, sapuniki: 

30 “Jlemane ane kena kukum kelangan 
pianak-pianaknyane. Ia lakar dadi anak 
ane tusing taen mapikolih. Ia lakar tusing 
ngelah katurunan ane lakar mrentah 
Yehuda buka Daud leluurnyane. Ulun Sang 
Hyang Widi Wasa suba ngandika buka 
keto.” 


Pangajap-ajap buat masa sane jaga rauh 


23 1 Ambate madurgama tetepasan Ida 

Sang Hyang Widi Wasa sane jaga nibenin 
pamrentah sane nyirnayang miwah nyambragang 
kaulan Idane. 2 Sapuniki pangandikan Ida Sang 
Hyang Widi Wasa, Widin Israele sane katuekang 
pabuat pamrentah-pamrentahe sane ngaden 
ragane sampun miara kaulan Idane: “Kita 

suba tusing miara kaulan Ulune, kita suba 

nyambehang ia muah nundung ia. Ane jani Ulun 
lakar ngukum kita uli krana kajaatan ane suba 
lakonin kita. 3 Ulun lakar nambunang sisan kaulan 
Ulune uli di gumine di tongosne kita nyambehang 
ia, tur Ulun lakar ngaba ia malipetan ka tanah 
palekadannyane. la lakar ngelah pianak liu 

tur lakar sayan ngliunang. “ Ulun lakar nyelik 
pamrentah buat miara ia. Kaulan Ulune buin 
takut muah jejeh, tur Ulun tusing lakar buin 
ngukum ia. Ulun Sang Hyang Widi Wasa suba 
masabda buka keto.” 

5 Pangandikan Ida Sang Hyang Widi Wasa 
sapuniki: “Lakar ada masanne Ulun lakar nyelik 
uli katurunan Daude ane adil buat dadi raja. 
Rajane ento lakar mrentah saha wicaksana tur 
nglaksanayang paundukan ane patut muah adil 
di sakuub gumine ene. ? Yen ia suba dadi raja, 
rakyat Yehudane lakar kerta raharja muah rakyat 
Israele lakar idup dame. la lakar kasambat: Ida 
Sang Hyang Widi Wasa Juru Rahayun Iragane.” 

7 Ida Sang Hyang Widi Wasa ngandika sapuniki: 
“Lakar ada masanne anake tusing buin bani lakar 
masumpah malantaran nyambat Ulun, Widi 
ane nyeneng, ane nuntun bangsa Israele pesu 
uli gumi Mesir. 3 Nanging ia lakar masumpah 
malantaran nyambat Ulun, Widi ane nyeneng, 
ane nuntun bangsa Israel pesu uli gumi kaja, 
muah pesu uli gumine ane len-lenan, uli 

tongosne suba sambehang Ulun. Sasubane keto 
ia lakar nongos di gumi palekadane dini.” 


Pawarah Nabi Yeremia 
ngeniang indik paranabine 


3 Atin tiange dekdek renyuh, tur tiang ngetor. 
Malantaran Ida Sang Hyang Widi Wasa, 
samaliha malantaran sabdan Idane sane 
suci, tiang waluya sakadi anake sane 
punyah, sane sampun lebihan nginum 
anggur. 

10 Jagate sampun bek madaging jadma sane 
nenten pracaya ring Ida Sang Hyang Widi 
Wasa. Ipun malaksana jaat tur iwang 
antuk ipun ngunayang kakuatanipune. 
Malantaran temah Ida Sang Hyang Widi 
Wasa, gumine sedih, samaliha tegal 
pangonane tuh latuh. 

11 Ida Sang Hyang Widi Wasa ngandika sapuniki: 
“Paranabi muah parapanditane tusing 
ngelah Widi. Ulun suba napetang ia 
sedekan malaksana jaat di Perhyangan 
Agunge. 

12 Mambahan ane entasina lakar belig 
tur peteng. Ulun lakar ngawanang ia 
katanjung tur labuh. Ulun ngabaang ia 
bencana. Masan ukumannyane suba 

teka. Ulun Sang Hyang Widi Wasa suba 
masabda buka keto. 

13 Ulun suba ngaksi dosan nabi-nabi Samariane. 

la suba ngraos masrana adan Dewa 
Baal, tur suba nuntun kaulan Ulune ka 
mambahan ane kasasar. 

14 Nanging Ulun suba nyingak nabi-nabine 

di Yerusalem, laksananne buin jelekan 
teken ento. la mamitra tur mobab. la 
ngangsokang rakyate apanga ngae ane 
pelih, kanti tusing ada ane nyak suud 
nglaksanayang paundukan ane jaat. Buat 
Ulun, ia ajaka makejang patuh jaatne buka 
rakyat Sodom muah Gomorane. 

15 Sawireh keto, kene pangandikan Ulun, Ida 
Sang Hyang Widi Wasa Ane Maha Kuasa buat 
paranabine ane di Yerusalem: “Ulun lakar maang 
ia entik-entikan ane pait dadi dedaaranne muah 
racun dadi inum-inumane, sawireh ia suba 
nyebar paurukan tusing pracaya teken Widi di 
sakuub gumine ene. ” 

16 Ida Sang Hyang Widi Wasa Sane Maha Kuasa 
ngandika ring rakyat Yerusaleme, sapuniki: 

“Eda pesan madingehang apa ane orahanga 
teken paranabine ento. Ia nyegseg kita aji 
pangajap-ajap ane palsu. Ia ngorahang teken kita 
apa ane tumbuh di angenne, tur tusingja ane 
sabdayang Ulun. 1” Buat anake ane tusing nyak 

madingehang apa ane nikayang Ulun, ia setata 
ngorahang mungguing makejang lakar majalan 
saha rahayu. Tur ia masusuin sawatek anake ane 
bengkung mungguing bencanane ento tusing 
lakar nepen ia.” 

18 Tiang tumuli matur sapuniki: “Adiriko nenten 
wenten saking paranabine punika naenin 
uning ring rahasia pakayunan Ida Sang Hyang 
Widi Wasa. Adiriko nenten wenten saking 
pantarannyane sane naenin mireng wiadin 
ngincepang sane nikayang Ida. 19 Dukan Idane 
sakadi angin nglinus sane kebus, sane pacang 
muuk sirah anake sane jaat. 20 Pidukan Idane 
punika nenten pacang mararian ngantos Ida 
jangkep ngamargiang saluiring sane sampun 
rencanayang Ida. Ring wekasanipun kaulan Idane 
pacang ngresep sabecik-becikipun.” 

21 Pangandikan Ida Sang Hyang Widi Wasa, 
sapuniki: “Ulun tusing ngutus nabi-nabine ento, 
nanging yadian buka keto ia majalan. Ulun tusing 
maang ia sabda, nanging ia tan mari ngraos 
malantaran parab Ulune. 22 Yening ia nawang 
teken pakayunan Ulune ane pingit, pedas ia 
nyidayang ngwarahang pawarah Ulune teken 
kaulan Ulune tur nyidayang ia nyuudang kaulan 
Ulune nglaksanayang ane jaat muah paundukan 
ane dursila. 

23 Ulun ene Widi ane ada dini ditu, tur tusing 
malingga di tongose ane abesik dogen. ** Tusing 
ada anak ane nyidayang ngengkebin Ulun di 
tongose ane ilid kanti Ulun tusing nyidayang 
nyingak ia. Apake kita tuara nawang mungguing 
Ulun ene ada dini ditu, di suargan muah di 
gumine? 25 Ulun nawang paranabine ento suba 
mobab masrana parab Ulune, tur ngorahang 
ibanne suba nampi sabdan Ulune di pangipian. 
26 Buin amunapa makelonne nabi-nabine 
ento lakar ngasasarang kaulan Ulune aji raos 
bobab ane rincikanga? ?” Ia ngaden mungguing 
ipian-ipian ane tuturanga ento lakar nyidayang 
ngranayang kaulan Ulune engsap teken Ulun, 
patuh buka leluurnyane engsap teken Ulun 
tumuli mabalik nyumbah Dewa Baal. 28 Nabine 
ane maan ipian, ia lakar nuturang mungguing 
ento tuah ipian dogen, nanging nabine ane suba 
ningeh pituduh Ulune ia patut ngwarahang 
pituduh Ulune amun benehne. Apake artin 
sumine ento yen bandingang teken gandume. 
29 Pituduh Ulune patuh buka apine muah buka 
palune ane nyidayang ngenyagang batu kaang. 
30 Ulun dadi musuh paranabine ane saling 
palingin raos ajaka timpalne laut ngorahang 
raose ento sabdan Ulune. 3! Ulun masih lakar 
dadi musuh paranabine ane ngucapang raosne 
niri, nanging ento orahanga pituduh Ulune. 

32 Padingehangja sabdan Ulune Sang Hyang 
Widi Wasa. Ulun lakar nglawan paranabine ane 
ngorahang ipian, nanging ipiane ento bogbog. 
la nuturang ipian-ipiane ento tur ngranayang 
kaulan Ulune kasasar ulihan kabobaban muah 
kasumbunganne. Ulun tusing pesan nunden ia 
wiadin ngutus ia, tur ia tusing pesan nulungin 
rakyat. Ulun Ida Sang Hyang Widi Wasa suba 
masabda buka keto.” 


Tetegenan Ida Sang Hyang Widi Wasa 


33 Ida Sang Hyang Widi Wasa ngandika ring 
tiang kadi asapuniki: “Yeremia, yen ada uli 
pantaran kaulan Ulune wiadin uli nabi muah 
parapanditane matakon teken kita kene: “Kenken 
pangandikan Ida Sang Hyang Widi Wasa?' 
Orahang kene teken ia: 'Ragane dados tetegenan 
Ida Sang Hyang Widi Wasa, tur Ida sampun 
sedia jaga ngutang ragane. 34 Yening ada uli 
pantaran kaulan ulune wiadin paranabi muah 
parapandita nganggon kruna tetegenan Ida 
Sang Hyang Widi Wasa, Ulun lakar ngukum 
ia muah kulawargannyane. 3? Tungkalikane 
suang-suang patut matakon teken timpal muah 
kulawarganne, kenken pasaur Ida Sang Hyang 
Widi Wasa ane suba katiba teken beli, wiadin 
kenken pangandikan Ida Sang Hyang Widi Wasa. 
36 Dadinne ia tusing patut enu nganggon kruna 

tetegenan Ida Sang Hyang Widi Wasa, sawireh 
yening ada ane bani nganggon, Ulun lakar 
nadiang dauh pangandikan Ulune tetegenan 
ane sasajaan buat anake ento. Bangsane ento 
suba ngasasarang sabdan Widinnyane, Widi 
ane nyeneng, Ida Sang Hyang Widi Wasa Ane 
Maha Kuasa. 37 Yeremia, kemaja matakon teken 
paranabine, kenken pasaur Ida Sang Hyang Widi 
Wasa ane katiba teken ragane? Kenken dauh 
pangandikan Ida Sang Hyang Widi Wasa? 3 Ditu 
yening ia tusing ngamanggehang titah Ulune, 
nanging enu nganggon kruna tetegenan Ida Sang 
Hyang Widi Wasa, ditu orahang sabdan Ulune 
teken ia, 22 mungguing Ulun pasti lakar nyemak 
tur ngentungang ia joh uli di arepan Ulune, 

nah ento ia muah kota ane suba paicayang 
Ulun teken ia muah teken leluurnyane. “0 Ulun 
lakar ngawinang ia kimud salawas-lawasne tur 
kanistan ane tusing taen kengsapang.” 


Woh aa kalih kranjang 


24 1 Ida Sang Hyang Widi Wasa ngedengang 
ring tiang woh aa kalih kranjang ring 
ajeng Perhyangan Agunge. (Paindikane punika 
kamargiang sasampun Sang Prabu Nebukadnesar 
nawan Ida Sang Prabu Yoyakin putran Ida Sang 
Prabu Yoyakim ratune ring jagat Yehuda, saking 
Yerusalem kabakta ka Babel sinarengan ring 


NABI YEREMIA 24.2-8 3191 


parapamimpin sane saking Yehuda, paratukang 
kayu miwah paratukang sane siosan.) ? Kranjang 
sane asiki madaging woh aa sane becik, sakadi 
woh sane nasak ring punya. Nanging kranjang 
sane malih asiki madaging woh aa sane kaon 
kantos tan sida antuk ngajengang. 3 Irika Ida Sang 
Hyang Widi Wasa ngandika ring tiang sapuniki: 
“Yeremia, apa ane tepukin kita?” Atur tiange: 
“Titiang ngeton woh aa, woh aa sane becik 
punika kalintang becik, tur woh aane sane kaon 
punika kalintang kaon kantos tan sida antuk 
neda.” 

4 irika Ida Sang Hyang Widi Wasa ngandika 
ring tiang, sapuniki: > “Ulun ene Sang Hyang 
Widi Wasa, Widin bangsa Israele. Yan pabuat 
Ulun mungguing rakyate ane kaselong ka Babel 
ento patuh buka buah aane ane melah, tur 
Ulun lakar nyuecanin ia. ? Ulun lakar macingak 
teken ia tur nuntun ia mulih ka gumine ene. 
Ulun lakar ngwangun ia, tusingja nguugang. 
Ulun lakar mamula ia tur tusing lakar ngabut 
ia buin. 7 Ulun lakar nutdut kenehne apang ia 
dot nawang mungguing Ulun Sang Hyang Widi 
Wasa. Sasubane keto ia lakar dadi kaulan Ulune, 
tur Ulun lakar dadi Widinnyane, sawireh ia lakar 
mabalik sig Ulune saking nekeng ati. 

8 Nanging buat Sedekia, raja Yehudane, 
paraprakanggonnyane muah sisa-sisan rakyat 

Yerusaleme ane enu nongos dini wiadin ane 
makisid ka Mesir, lakar patuhang Ulun buka buah 
aane ane tusing dadi daar. ? Ulun lakar niwakang 
bencane teken ia kanti sawatek parabangsa 

di gumine lakar pada karesresan. Anake lakar 
pada minjulin ia, nganggon ia kakedekan, 
ngewerin ia, tur adannyane lakar anggona 
nemah misuh di sakancan tongose ia sambehang 
Ulun. 10 Ulun lakar nekaang perang, sayah gede 
muah grubug di pantaran iane kanti tusing ada 
angan aukud uli pantarannyane ane lakar enu 

di tanahe ane paicayang Ulun teken ia muah 
leluur-leluurnyane.” 


Indik meseh saking kaler 


25 1 Ringtaun sane kaping pat, rikala Ida Sang 
Prabu Yoyakim putran Ida Sang Prabu Yosia 
jumeneng nata ring Yehuda, tiang polih pituduh 
saking Ida Sang Hyang Widi Wasa, ngeniang indik 
rakyat Yehudane. (Paindikane puniki mamargi 
ring taun sane kaping pisan panyeneng Ida 

Sang Prabu Nebukadnesar ring Babel.) 2 Tiang 
mabaos ring rakyat Yehuda miwah Yerusaleme 
sapuniki: 3 “Sampun tigalikur taun suennya, 
ngawit taun sane kaping telulas panyeneng Ida 
Sang Prabu Yosia putun Ida Sang Prabu Amon 
ring Yehuda, ngantos rauh ring rahinane puniki 
Ida Sang Hyang Widi Wasa sampun masabda 

ring tiang, tur tiang sampun nenten naenin 
tempal ngrauhang sabdan Idane punika ring 
semeton. Nanging parasemeton nenten pisan 
kayun nglinguang. * Parasemeton nenten kayun 
mirengang wiadin nglinguang yadiastun Ida 
Sang Hyang Widi Wasa tan papegatan ngutus 
paranabin Idane ring parasemeton. ? Dane 

sami sampun mabaos ring semeton mangda 
semeton mawali saking pamargin semetone 
sane iwang miwah saking laksanan semetone 
sane jaat, mangda semeton prasida nglantur 
urip ring tanah paican Ida Sang Hyang Widi 
Wasa ring semeton miwah leluur semetone sane 
makadados cecatun semetone. ? Dane mituturin 
semeton mangda sampunang semeton nyumbah 
miwah nyungsung dewa-dewa sane tiosan, 
samaliha sampunang ngawinang Ida Sang Hyang 
Widi Wasa duka malantaran semeton nyumbah 
arca-arca sane sampun kardi semeton. Yen 
semeton pageh tinut ring Ida Sang Hyang Widi 
Wasa, Ida taler tan pacang ngukum semeton. 

7 Nanging Ida Sang Hyang Widi Wasa ngraga 
sampun ngandikayang, mungguing semeton 
sampun tan kayun mirengang pangandikan 
Idane. Tungkalikanipun malantaran arca-arcan 
semetone punika semeton sampun ngawinang 
Ida Sang Hyang Widi Wasa duka tur ngrauhang 
ukuman Idane ring semeton. 

8 Duaning punika, santukan semeton sampun 
nenten miragiang sabdan Idane, Ida Sang Hyang 
Widi Wasa Sane Maha Kuasa raris ngandika 
sapuniki: 9 Ulun lakar ngundang bangsa- 
bangsane uli kaja makejang muah Nebukadnesar 
parekan Ulune, rajane ane di Babel. Ulun lakar 
ngajak ia mai buat nyiatin gumi Yehuda muah 
rakyate makejang muah nyiatin bangsa-bangsane 
di kiwa tengennyane. Ulun lakar ngenyagang 
bangsane ene muah bangsa-bangsa ane di sakiwa 
tengennyane, tur lakar depang Ulun ia uug 
maglaturan salawas-lawasne, dadi balih-balihan 
ane nengkejutang muah ngresresin. Ulun Sang 
Hyang Widi Wasa ane suba ngandika buka 
keto. 19 Ulun lakar mungkem suryak kaliangan, 
kagirangannyane muah unduk kabungahan 
pestan pangantenanne. la tusing lakar ngelah 
lengis buat ngisinin lampunne, muah tusing 
enu buin ada gandum. 1! Sakuubing tanahe 
ento lakar kadepang uug maglaturan tur lakar 
ngawanang anake ane nepukin pada tengkejut. 
Buina bangsa-bangsa ane di kiwa tengenne lakar 
dadi panjak Babele pitung dasa tiban makelonne. 
12 Sasubane keto Ulun lakar ngukum gumi Babele 
muah ratunnyane uli krana dosannyane. Ulun 
lakar ngenyagang gumine ento tur nepang ia 
uug maglaturan salawas-lawasne. 13 Ulun lakar 
ngukum gumi Babele aji sawatek bencana ane 

ngagen tiwakang Ulun teken bangsa-bangsane 
ane lenan buka ane suba sabdayang Ulun 
malantaran Yeremia. Sakancan bencanane ento 
matulis di bukune ene. 14 Ulun lakar ngwales 
teken gumi Babele manut laksanannyane, tur liu 
bangsa-bangsane muah pararatune ane luih-luih 
lakar manjakang ia. ” 


Ukuman Ida Sang Hyang Widi 
Wasa buat parabangsane 


15 Ida Sang Hyang Widi Wasa, Widin Israele 
ngandika ring tiang kadi asapuniki: “Ene gelas 
anggur ane bek misi pidukan Ulune. Jemakja 
gelase ene tur aba kema sig bangsa-bangsane 
ane tunden Ulun kita nekain, tur baang ia nginum 
isin gelase ento. 18 Yen ia nginem isin gelase ento, 
ia lakar srayang-sruyung tur bingung malantaran 
siate ane tekaang Ulun marep teken ia.” 

17 Irika tiang raris ngambil gelase punika 
saking tangan Ida Sang Hyang Widi Wasa, 
raris serahang tiang ring sakancan bangsane 
sane kapangandikayang antuk Ida Sang Hyang 
Widi Wasa, tur ngwehin ipun nginum daging 
gelase punika. 18 Yerusalem miwah sawatek 
kota-kotane ring Yehuda miwah pararatu lan 
parapamimpinnyane sami sampun pada nginum 
daging gelase punika kantos ipun sami pacang 
dados tegal melakang, dados tetontonan sane 

ngresresin miwah nengkejutang, tur wastanipune 
kanggen nemah misuh antuk anake ngantos rauh 
mangkin. 

19 Puniki cacakan sakancan anake tiosan sane 
patut nginum daging gelase punika, inggih 
punika: ida sang prabu Mesire, paraprakangge 
miwah parapamimpin idane, sakancan rakyat 
Mesir miwah sakancan wong sunantara sane 
wenten ring Mesir, sakancan pararatune ring 
tanah Us, sakancan pararatun kotan wong 
Pilistine minakadi kota Askelon, Gasa, Ekron 
miwah anake sane kantun ring Asdod, sakancan 
wong Edom, Moab miwah Amon, sakancan 
pararatune ring Tirus miwah Sidon, sakancan 
pararatune sane magenah ring pasisin Segara 
Tengahe, kota-kota Dedan, Tema miwah Bus, 
sakancan bangsane sane macukur bawak, 
sakancan pararatune ring Arab, sakancan 
pararatun suku bangsane sane ring tegal 
melakange, sakancan pararatune ring Simri, 
Elam miwah Media, sakancan pararatune saking 
kaler, sane doh miwah sane nampek makasami. 
Sakancan bangsane ring saduuring pretiwi patut 
nginum daging gelase punika. Pamuputipun 
pisan Sang Prabu Sesak taler jaga nginum daging 
gelase punika. 20 (25:19) 21 (25:19) 22 (25:19) 

23 (25:19) 24 (25:19) 25 (25:19) 26 (25:19) 

27 ida Sang Hyang Widi Wasa raris ngandika 
ring tiang, sapuniki: “Orahang teken rakyate 
mungguing Ulun Sang Hyang Widi Wasa Ane 
Maha Kuasa, Widin Israele, ane mrentahang 
apanga ia nginum kanti punyah muah ngutah- 
Utah, kanti ia bah tur tusing nyidayang bangun uli 
krana perang ane tekaang Ulun buat nglawan ia. 
28 Yen ia tusing nyak nampi gelase ento uli liman 
kitane muah nginum isinne, ditu orahang teken 
ia mungguing Ida Sang Hyang Widi Wasa Ane 
Maha Kuasa ane suba ngandikayang mungguing 
ia patut nginem isin gelase ento. 29 Ulun lakar 
nyumunin gegaen Ulune buat ngrusak kotan 
Ulune. Apake ia ngaden lakar nyidayang lepas 
uli ukuman? Tusingja buka keto. la lakar kukum 
sawireh Ulun lakar nekaang paperangan teken 
sakancan bangsane di gumine. Ulun Sang Hyang 
Widi Wasa Ane Maha Kuasa ngandika buka keto. 

30 Yeremia, kita patut ngwarahang sakancan 
ane suba sabdayang Ulun. Kita patut ngwarahang 
teken bangsane ento kene: “Ida Sang Hyang Widi 
Wasa lakar ngelur uli di langite muah ngrauhang 
kerug krebek uli di langite ane tegeh pesan. 

Ida lakar ngelur marep teken kaulan Idane. Ida 
lakar mageluran buka geluran anake ane nepes 
anggur. Sakancan anake ane di gumine lakar 
pada ningeh geluran Idane. 3! Tur suaran Idane 
lakar matangguran nganteg ka tanggun gumine. 

Ida Sang Hyang Widi Wasa mawicara nglawan 
parabangsane. Ida lakar ngajak sakancan 
bangsane ka pangadilan tur ane jaat lakar kukum 
mati. Ida Sang Hyang Widi Wasa suba ngandika 
buka keto. ” 

32 ida Sang Hyang Widi Wasa Sane Maha 
Kuasa ngandika mungguing bencana punika jaga 
nibenin bangsane punika sakasiki, tur angin 
barete pacang mapunduh ring tanggun gumine. 
33 Ring rahinane punika sawa-sawan anake sane 
kapademang antuk Ida Sang Hyang Widi Wasa 
pacang pajlempang makacakan saking tanggun 
gumine rauh ka tanggun gumine sane tiosan. 
Nenten wenten anak sane jaga mangelingin 
ipun, tur nenten wenten anak sane jaga nanem 
sawanipune. Ipun pacang pajlempang ring 
tanahe sakadi dugdugan lulune. 

34 Pada pajeritja ih parapamimpin miwah 
parapangangon bangsan tiange! Sangetangja 
jerit-jerit! Pada sedih tur glalang-glilingja ring 
abune. Sampun rauh masannya semeton 
jaga katampah, tur semeton pacang kajagal 
sakadi dombane. 3? Nenten wenten margi buat 
semeton pacang ngluputang raga. 3? Semeton 
pacang masesambatan tur nyerit nandang sedih 
santukan sajeroning pidukan Idane, Ida Sang 
Hyang Widi Wasa sampun nyirnayang bangsan 
semetone tur manggayang jagat semetone sane 

kerta raharja punika uug maglaturan. 3” (25:36) 
38 Ida Sang Hyang Widi Wasa sampun nilar kaulan 
Idane waluya sakadi singane sane nilar guanne. 
Perange sane rames miwah pidukan Ida Sang 
Hyang Widi Wasa sane angarab-arab sampun 
ngawinang jagate punika dados tanah melakang. 


Nabi Yeremia katangkilang ka pangadilan 


26 1 Nentenja malih asue sasampun Ida 
Sang Prabu Yoyakim putran Ida Sang 
Prabu Yosia jumeneng nata ring Yehuda, 2 Ida 
Sang Hyang Widi Wasa ngandika ring tiang, 
sapuniki: “Majujukja kita di natar Perhyangan 
Agunge laut warah-warahangja sakancan titah 
Ulune ane patut tekedang kita teken rakyate 
ane teka buat mabakti uli kota-kotan Yehudane. 
Eda pesan tunaina. 3 Mirib rakyate lakar nyak 
madingehang tur suud malaksana ane jele. Yen ia 
buka keto, Ulun lakar ngubah kaputusan Ulune 
buat nekaang bencana ane suba rencanayang 
Ulun uli krana laksanannyane ane jaat.” 

4 Ida Sang Hyang Widi Wasa ngandikayang 
mangda tiang mabaos ring rakyate sapuniki: 
“Ulun ene Sang Hyang Widi Wasa, ane suba 
masabda mungguing kita patut subakti teken 
Ulun malantaran nglaksanayang paurukan ane 
suba urukang Ulun teken kita, ? muah nelebang 
raos parekan Ulune paranabine ento, ane suba 

utus Ulun nekain kita. Sakewala kita tusing 
taen nuutang raosne. * Yen kita terus tusing 
nyak nuutang, Ulun lakar nadiang Perhyangan 
Agunge patuh buka Silone tur sawatek bangsane 
di gumine lakar nemah misuh nganggon adan 
kotane ene.” 

7 Parapandita, paranabi miwah rakyate sane 
pada mireng tiang maosang paindikane punika 
ring Perhyangan Agunge. 8 Sasampune tiang 
puput mabaos sakadi pituduh Ida Sang Hyang 
Widi Wasa punika, digelis anake punika raris 
ngejuk tiang tur nyerit sapuniki: “Ragane patut 
ngemasin padem uli krana baos ragane puniki! 

3 Napi awinannya ragane mabaos sajeroning 
parab Ida Sang Hyang Widi Wasa, mungguing 
Perhyangan Agung punika pacang sakadi Silo, 
samaliha kotane puniki pacang uug tur nenten 
wenten anak sane pacang magenah irika.” Irika 
tumuli rakyate pagrunyung ngiter tiang. 

10 Rikala parapamimpin Yehudane mireng 
paindikane punika, dane raris gegison saking puri 
lunga ka Perhyangan Agung tumuli malinggih ring 
gapuran Perhyangan Agunge sane anyar. 11 Irika 
parapandita miwah paranabine mabaos ring 
parapamimpin miwah rakyate, sapuniki: “Anake 
puniki patut katiwakin danda pati santukan 
ipun sampun mabaos nglawan kotan iragane. 

Semeton sareng sami sampun pada mireng 
baosipune.” 

12 Irika raris tiang mabaos sapuniki: “Ida 
Sang Hyang Widi Wasa sane ngutus tiang buat 
nartayang saananing paindikane sane sampun 
pireng ragane ngeniang indik Perhyangan Agung 
miwah kotane puniki. 13 Ragane patut ngentosin 
pamargi miwah laksanan ragane, tur patut 
subakti ring Ida Sang Hyang Widi Wasa, Widin 
ragane. Yening ragane kayun nglakonin kadi 
asapunika, Ida jaga ngurungang pakayunan Idane 
ngeniang indik bencana sane pacang rauhang Ida 
ring ragane. 14 Nanging indik tiange, tiang puniki 
wenten sajeroning kakuasan ragane. Rarisang 
margiang ring tiang napija sane rasayang ragane 
adil miwah patut. 15 Nanging elingang pisan 
paindikane puniki. Yen ragane ngamademang 
tiang, ragane sareng-sareng ring rakyat kotane 
puniki pacang iwang ngamademang anak sane 
tan padosa, santukan Ida Sang Hyang Widi Wasa 
sane ngutus tiang buat mapakeling ragane.” 

16 Irika parapamimpine miwah rakyate matur 
ring parapandita miwah paranabine sapuniki: 
“Jadmane puniki mabaos ring tiang sajeroning 
parab Ida Sang Hyang Widi Wasa, Widin iragane. 
Ipun tan patut kadanda pati.” 

17 Wusan punika makudang-kudang 
panglingsire irika ngadeg tur mabaos ring rakyate 

sane mapunduh irika sapuniki: 18 “Ritatkala Ida 
Sang Prabu Hiskia jumeneng nata ring Yehuda, 
Nabi Mika saking Moreset mabaos ring rakyate 
mungguing Ida Sang Hyang Widi Wasa Sane 
Maha Kuasa sampun ngandika asapuniki: 'Sion 
lakar katekapin cara tegale, Yerusalem lakar dadi 
dugdugan uug-uugan tur Perhyangan Agunge 
lakar dadi alas.” 19 Ida Sang Prabu Hiskia miwah 
rakyat Yehudane nenten nyedayang Dane Mika. 
Nanging Ida Sang Prabu Hiskia ajerih ring Ida 
Sang Hyang Widi Wasa, tur ida nyaratang ngulati 
ledang pakayunan Ida Sang Hyang Widi Wasa. 
Ida Sang Hyang Widi Wasa raris ngurungang 
pakayunan Idane ngeniang indik bencana sane 
pacang rauhang Ida punika. Raris sane mangkin 
iraga ngrauhang bencana ageng buat dewek 
iragane.” 

20 (Wenten malih anak siosan inggih punika 
Dane Uria okan Dane Semaya saking Kiryat- 
Yearim, sane mabaos sajeroning parab Ida Sang 
Hyang Widi Wasa nglawan kota miwah bangsane 
puniki pateh sakadi sane kabaosang antuk Dane 
Yeremia. 21 Rikala Ida Sang Prabu Yoyakim, 
parawadua balan idane miwah paraprakanggen 
idane mireng indik sane kabaosang antuk Dane 
Uria, ida sang prabu mapakayun jaga nyedayang 
dane. Rikala Dane Uria mireng indike punika, 
dane raris ajerih kapilayu tur masingidan ring 

Mesir. 22 Sang Prabu Yoyakim raris ngutus Dane 
Elnatan okan Dane Akbor kasarengin antuk 
makudang-kudang anak lunga ka Mesir buat 
ngrereh Dane Uria. 2 Dane ngajak Dane Uria 
mawali ka ajeng Ida Sang Prabu Yoyakim. Irika 
Ida Sang Prabu Yoyakim nyedayang dane tur 
sawannyane kentungang ring setrane.) 

24 Nanging santukan tiang polih pasayuban 
saking Dane Ahikam okan Dane Sapan, mawinan 
tiang nenten kaserahang ring anake akeh buat 
kapademang. 


Nabi Yeremia negen uga 


27 1 Tan amunapi suenne sasampun Ida Sang 
Prabu Sedekia putran Ida Sang Prabu 
Yosia jumeneng ratu ring Yehuda, Ida Sang Hyang 
Widi Wasa ngandikayang tiang, 2 mangda tiang 
makarya uga buat dewek tiange sane malakar 
antuk kulit miwah antuk taru macanggah mangda 
pasang tiang ring baong tiange. 3 Ida Sang Hyang 
Widi Wasa ngandika ring tiang mangda tiang 
ngrauhang atur ring pararatune ring Edom, ring 
Moab, ring Amon, ring Tirus miwah ring Sidon 
malantaran utusan-utusan idane sane rauh ka 
Yerusalem tangkil ring Ida Sang Prabu Sedekia. 

4 Ida Sang Hyang Widi Wasa Sane Maha Kuasa, 
Widin Israele, ngandikayang tiang mangda tiang 
mrentah parautusane punika suang-suang buat 

matur ring ratunnyane, mungguing Ida Sang 
Hyang Widi Wasa sampun ngandika sapuniki: 
5 “Malantaran kakuasan lan kakuatan Ulune, 
Ulun ngadakang gumi, manusa muah sawatek 
burone ane ada di gumine, tur Ulun nyerahang 
ia teken anake ane selik Ulun. 8 Ulun ane suba 
nyerahang bangsa-bangsane ento sig kakuasan 
parekan Ulune Sang Prabu Nebukadnesar 
ratune di Babel, tur Ulun suba ngadakang 
apanga sawatek burone pada nungkul teken ia. 
7 Sawatek bangsa-bangsane lakar ngaula teken 
ia, teken pianak muah teken cucunne, kanti teka 
panemayan kaprabon Nebukadnesare kalah. 
Sasubane ento bangsan Nebukadnesare lakar 
ngaula teken bangsa-bangsane ane kaliwat kuat 
muah teken pararatune ane kabinawa. 
#Nanging yening ada bangsa muah raja 
ane tusing nyak nyerah teken kakuasan 
Nebukadnesare, Ulun lakar ngukum bangsane 
ento aji perang, sayah gede muah grubug. 
Ulun lakar nepang Nebukadnesar nyirnayang 
ia. ? Edaja kita ngrunguang nabi-nabin kitane 
wiadin anak lenan ane ngaku-ngaku mungguing 
ia nyidayang ngramalang paundukan ane bakal 
teka, yadian ulihan ngipi, wiadin ulihan nuunang 
roh anake mati wiadin nganggon sihir. Ia ajaka 
makejang lakar nuturin apanga kita tusing 
nyak nyerah teken sang prabu Babele ento. 

10 Anake ento lakar melog-melog kita, tur lakar 
ngranayang kita kentungang joh kaselong uli di 
gumin kitane. Ulun lakar nundung kita, tur kita 
lakar dadi nyag ajur. 1! Sakewala yen ada bangsa 
ane nyak nyerah teken raja Babele tur nyak 
ngaula teken ia, Ulun lakar nepang bangsane 
ento enu di guminne, buat ngarap tanahne tur 
nongos ditu. Ulun Sang Hyang Widi Wasa ane 
suba ngandika buka keto.” 

12 Tiang nguningayang paindikan sane pateh 
ring Sang Prabu Sedekia, ratune ring Yehuda 
kadi asapuniki: “Nyerahja ring raja Babele tur 
ngaulaja ring ida miwah ring bangsan idane. 
Malantaran punika iratu pacang urip. 13 Napi 
pikenohipun yening iratu seda miwah kaula 
druene jaga padem ring payudan, wiadin antuk 
sayah ageng wiadin antuk grubug? Paindikane 
punika sami sampun kasabdayang antuk Ida 
Sang Hyang Widi Wasa tur sinah pacang kasidan 
marep ring bangsane sane nenten nyak nyerah 
ring raja Babele. 14 Sampunangja nglinguang 
paranabine sane ngaturin iratu mangda nenten 
nyerah ring ida. Ipun sami melog-melog iratu. 
15 Ida Sang Hyang Widi Wasa sampun ngandika 
mungguing Ida nenten ngutus paranabine 
punika, tur paranabine punika pada mobabin 
palungguh iratu sajeroning parab Ida Sang Hyang 
Widi Wasa. Duaning punika Ida pacang nundung 

iratu, tur iratu pacang kasedayang sareng-sareng 
ring paranabine sane mobabin iratu punika.” 

16 Tiang taler matur ring parapandita miwah 
ring bangsane punika mungguing Ida Sang 
Hyang Widi Wasa sampun masabda sapuniki: 
“Edaja runguanga nabi-nabine ane ngorahang 
mungguing arta branan Perhyangan Agunge 
lakar enggal abana malipetan mai uli di Babel. 
Nabi-nabine ento mogbogin kita. 17 Edaja 
padingehanga ia? Nyerahja teken raja Babele 
matemahan kita lakar idup. Apa gunane kotane 
ene lakar dadi dugdugan uug-uugan? 18 Yen ia 
saja tuah nabi-nabi, tur yen saja ia tuah maan 
pituduh uli sig Ulune, tunden ia mapinunas teken 
Ulun, Widi Ane Maha Kuasa, apanga Ulun tusing 
nglugrain arta branane ane enu di Perhyangan 
Agunge muah ane enu di puri abana ka Babel.” 

19 (Daweg Sang Prabu Nebukadnesar nawan 
Ida Sang Prabu Yoyakin putran Ida Sang Prabu 
Yoyakim prabune ring Yehuda miwah pamimpin 
Yehuda miwah Yerusaleme kajak ka Babel, ida 
manggayang sesaka miwah bak prunggu miwah 
kreta-kreta saha makudang-kudang arta branan 
Perhyangan Agunge sane lian-lianan kantun 
irika.) 20 (27:19) 

21 “Padingehangja sabdan Ulun Ida Sang Hyang 
Widi Wasa Ane Maha Kuasa, Widin Israele unduk 
arta brana ane enu makutang di Perhyangan 

Agunge muah ane enu di puri di Yerusalem kene: 
22 Nebukadnesar lakar ngaba barang-barange 
ento makejang ka Babel tur lakar depanga ditu 
kanti Ulun ngarsayang barang-barange ento. Ditu 
Ulun lakar ngamulihang barang-barange ento tur 
ngejang ia buin di tongose ene. Ulun Sang Hyang 
Widi Wasa ane suba ngandika buka keto.” 


Nabi Yeremia miwah Nabi Hananya 


23 1 Ring taun punika ugi, ring sasih sane 
kaping lima, ring taun sane kaping pat 
panyeneng Ida Sang Prabu Sedekia, Nabi Hananya 
okan Dane Asur, saking kota Gibeon, rauh tur 
mabaos ring tiang ring Perhyangan Agung. 

Ring ajeng parapandita miwah rakyate sami, 
Nabi Hananya mabaos ring tiang, ? mungguing 
Ida Sang Hyang Widi Wasa Sane Maha Kuasa, 
Widin Israele sampun ngandika kadi asapuniki: 
“Ulun suba munahang kakuatan raja Babele. 

3 Sajeroning duang tiban, Ulun lakar ngamulihang 
mai saluiring barang-barang Perhyangan Agunge 
ane abana ka Babel teken Nebukadnesar. 4Ulun 
masih lakar ngamulihang raja Yehudane, nah 
ento Yoyakin pianak Yoyakime, bareng-bareng 
teken rakyat Yehudane ane maselong ka Babel 
ento. Sasajaane Ulun lakar munahang kakuatan 
raja Babele ento. Ulun Sang Hyang Widi Wasa 
suba masabda buka keto.” 

> Raris ring ajeng parapandita miwah rakyate 
sami sane pada ngadeg ring Perhyangan Agunge 
punika, tiang mabaos ring Nabi Hananya 
sapuniki: 8 “Indike punika kalintang becik. 
Tiang ngajap-ajap pisan dumadak Ida negepin 
baos ragane, tur pacang ngwaliang sakancan 
barang-barang Perhyangan Agunge miwah 
rakyate sami sane sampun kabakta miwah 
katawan ka Babel. ' Sakewanten pirengangja 
baos tiange ring ragane miwah ring rakyate sami. 
8 Paranabine sane nguni sane riinan ring tiang 
miwah ragane sampun ngramalang mungguing 
pacang wenten perang, sayah ageng miwah 
grubug sane nibenin makudang-kudang bangsa 
miwah kaprabon-kaprabone sane kuat. ? Nanging 
nabine sane ngramalang indik sutrepti rahayu 
wantah prasida kangkenin dados nabi sane sujati 
kutus antuk Ida Sang Hyang Widi Wasa, yening 
ramalan nabine punika wiakti kasidan.” 

10 Wusan punika Dane Hananya tumuli ngambil 
ugane punika saking baong tiange tumuli 
lung dane, 1! kadulurin antuk baos ring ajeng 
pararakyate sami, sapuniki: “Ida Sang Hyang 
Widi Wasa sampun ngandika mungguing Ida 
pacang ngelungang uga sane kapetegenang 
antuk Sang Prabu Nebukadnesar ring baong 
bangsa-bangsane makasami. Ida pacang 
nglaksanayang paindikane puniki sajeroning kalih 

taun puniki.” Sasampune punika tiang tumuli 
makaon saking irika. 

12 Sasampun paindikane punika, sedek rahina 
anu, Ida Sang Hyang Widi Wasa ngandikayang 
tiang, 8 mangda tiang ngrauhin tur mabaos 
ring Dane Hananya sapuniki: “Ida Sang Hyang 
Widi Wasa sampun ngandikayang mungguing 
ragane nyidayang ngelung ugane sane malakar 
antuk taru, nanging Ida pacang ngentosin 
antuk uga besi. 14 Ida Sang Hyang Widi Wasa 
Sane Maha Kuasa, Widin Israele ngandikayang 
mungguing Ida pacang mategenang uga 
besi ring bangsa-bangsane punika sami tur 
bangsa-bangsane punika pacang ngaula ring 
Sang Prabu Nebukadnesar ratune ring Babel. Ida 
Sang Hyang Widi Wasa ngandikayang mungguing 
Ida pacang ngawinang sawatek buron alase taler 
pacang ngaula ring Sang Prabu Nebukadnesar.” 

15 Irika tiang mabaos ring Dane Hananya, 
sapuniki: “Semeton Hananya pirengangja baos 
tiange! Ida Sang Hyang Widi Wasa nentenja 
ngutus semeton, tur semeton sampun ngawinang 
bangsane puniki pracaya ring baos sane bobab. 
16 Duaning punika Ida Sang Hyang Widi Wasa 
ngraga sampun ngandikayang mungguing Ida 
pacang nundung semeton. Sadurunge lintang 
taune puniki semeton pacang seda, duaning 

semeton sampun nunden bangsane punika 
brontak nglawan Ida Sang Hyang Widi Wasa.” 

17 Dane Hananya wiakti seda ring sasih sane 
kaping pitu ring taun punika. 


Surat Nabi Yeremia buat 
bangsa Yehuda sane ring Babel 


29 1 Tiang sampun nulis surat buat 
parapandita, paranabi, parapamimpin 
rakyate miwah ring sawatek anake sane 
katawan antuk Sang Prabu Nebukadnesar saking 
Yerusalem tur kabakta ka Babel. 2 Tiang nulis 
surate punika sasampune Ida Sang Prabu Yoyakin 
miwah ibun idane, paraprakanggene miwah 
parapamimpin rakyat Yehuda miwah Yerusaleme, 
tukang-tukang miwah parapandene kabakta ka 
genahe maselong. ? Tiang nitipang surate punika 
ring Dane Elasa okan Dane Sapan miwah ring 
Dane Gemarya okan Dane Hilkia, sane kutus 
antuk Ida Sang Prabu Sedekia ratune ring Yehuda 
buat tangkil ring Ida Sang Prabu Nebukadnesar 
ring Babel. Daging surate punika sapuniki: 

4 “Ida Sang Hyang Widi Wasa Sane Maha 

Kuasa, Widin Israele ngandika ring rakyate 

makasami sane katawan antuk Sang 

Prabu Nebukadnesar saking Yerusalem 

kabakta ka Babel sapuniki: ? “Gaenangja 

iban kitane umah tur nongosja magumana 

ditu. Gaenang iban kitane abian muah 
daarja pamupone. ? Ngalihja somah tur 
endah-gumendahja. Buina depangja pianak 
kitane ngalih somah, apanga ia pada ngelah 
pianak. Kita patut endah-gumendah, tur 
edaja nguredang. ' Magaeja buat ngulati 
kamelahan kota-kota tongos kitane dadi 
tawanan. Astawayangja kota-kotane ento 
teken Ulun, sawireh yen kota-kotane ento 
gemuh landuh, kita masih lakar gemuh 
landuh. 8 Ulun Sang Hyang Widi Wasa, 
Widin Israele matinget kita. Eda pesan 
baanga iban kitane apusa baan paranabine 
ane nongos di pantaran kitane wiadin 
baan anak lenan ane ngorahang ibane bisa 
ngramalang paundukan ane lakar teka. 
Edaja runguanga ipian anake ento. “la 
mobab teken kita, sajeroning parab Ulun. 
Ulun tusing pesan ngutus ia. Ulun Sang 
Hyang Widi Wasa Sane Maha Kuasa ane 
suba masabda buka keto.” 

10 Pangandikan Ida Sang Hyang Widi Wasa 
sapuniki: “Yen masan Babele suba liwat 
pitung dasa tiban, ditu mara Ulun lakar 
macingak teken kita, tur lakar negepang 
prajanjian Ulune buat ngamulihang kita. 

11 Ulun nawang rencana-rencanan Ulune 
marep teken kita, nah ento rencana- 

rencana lakar mapaica gemuh landuh 
teken kita tur tusingja bencana muah 
rencana-rencana ane ajap kita dimani 
wekas. 12 Ditu kita lakar mapinunas teken 
Ulun. Kita lakar teka tur ngastawa teken 
Ulun, tur Ulun lakar ngisinin pangastawan 
kitane. 18 Kita lakar ngruruh Ulun, tur Ulun 
lakar bakatang kita, sawireh kita ngalih Ulun 
saking saguluking ati. 14 Sasaja-sajaane 
kita lakar prasida katemu teken Ulun, tur 
Ulun lakar ngamulihang kita ka gumin 
kitane. Ulun lakar nambunang kita uli di 
gumi-gumine muah uli sakancan tongos 
Ulune laad mrarakang kita. Ulun lakar 
ngamulihang kita ka gumi tongos kitane 
laad jemak Ulun dadi tawanan. Ulun ene 
Sang Hyang Widi Wasa ane suba ngandika 
buka keto.” 

15 Semeton maosang mungguing Ida Sang 
Hyang Widi Wasa sampun mapaica nabi 
ring semeton ring Babel. 16 Sane mangkin 
pirengangja sabdan Ida Sang Hyang Widi 
Wasa ngeniang indik sang prabu sane 
mrentah kaprabon sane pecak kaprentah 
antuk Sang Prabu Daud, miwah ngeniang 
indik rakyate ring kotane puniki, inggih 
punika parakadang wargan semetone 
sane nenten sareng-sareng katawan ring 

semeton. 1' Ida Sang Hyang Widi Wasa Sane 
Maha Kuasa ngandika sapuniki: “Ulun lakar 
nekaang perang, sayah gede muah grubug 
buat ia. Ulun lakar nadiang ia buka buah 
aane ane berek ane tusing dadi baan naar. 
18 Ulun lakar nguber ia aji perang, sayah 
gede, grubug tur sawatek bangsa-bangsane 
ane ada di gumine lakar tengkejut nepukin 
unduke ento. Sig tongos-tongose Ulun 
mrarakang ia, anake pada tengkejut muah 
karesresan nepukin unduke ane nibenin 

ia. Anake lakar minjulin ia, tur adannyane 
lakar anggona nemah misuh. 19 Unduke ene 
lakar nibenin ia, tur sawireh ia tusing pesan 
nyak nuut pawarah ane tan mari tekedang 
Ulun teken ia malantaran paranabi parekan 
Ulune. la tusing nyak madingehang. 20 Kita 
ajak makejang ane selong Ulun di Babel 
padingehangja sabdan Ulune, Sang Hyang 
Widi Wasa. 

21 |da Sang Hyang Widi Wasa Sane Maha 
Kuasa, Widin Israele, sampun masabda 
ngeniang indik Ida Sang Prabu Akab okan 
Ida Kolaya miwah ring Ida Sang Prabu 
Sedekia okan Ida Maaseya, sane ngapus 
semeton sajeroning parab Idane. Ida 
sampun ngandika mungguing Ida pacang 
nyerahang sang prabu makakalih ring 

Sang Prabu Nebukadnesar ratune ring 
Babel, sane pacang nyedayang sang kalih 
ring ajeng semetone. 22 Yen rakyate sane 
maselong saking Yerusalem ka Babel punika 
jaga nemah timpalnyane, ipun pacang 
mabaos sapuniki: “Dumadak Ida Sang 
Hyang Widi Wasa lakar nadiang iba patuh 
buka Sedekia muah Akab ane pangganga 
idup-idup teken raja Babele.” 28 Puniki 
pacang dados pikolih idane sareng kalih 
santukan dosan idane kalintang ageng. 

Ida sampun mamitra miwah ngapus 
nganggen parab Ida Sang Hyang Widi Wasa. 
Paindikane sane kadi asapunika tungkas 
ring pakarsan Ida Sang Hyang Widi Wasa. 
Ida wikan napi sane sampun kalaksanayang 
antuk ida sang prabu, tur Ida ngraga sane 
dados saksi nglawan sang prabu. Ida Sang 
Hyang Widi Wasa sane sampun ngandika 
sakadi asapunika.” 


Surat Dane Semaya 


24 Ida Sang Hyang Widi Wasa Sane Maha Kuasa, 
Widin Israele ngrauhang dauh pangandika ring 
tiang buat Dane Semaya sane saking Nehelam. 
Dane ngraga sampun ngirim surat pabuat 
rakyate ring Yerusalem miwah pabuat Pandita 
Sepanya putran Dane Maaseya miwah pabuat 

pandita-pandita sane tiosan. Ring surate punika 
Dane Semaya nyurat katiba ring Dane Sepanya 
sapuniki: 2 (29:24) 2? “Ida Sang Hyang Widi 
Wasa sampun netepang ragane dados pandita 
ngentosin Sang Pandita Yoyada. Sane mangkin 
ragane sane dados pamimpin ring Perhyangan 
Agung. Semeton madue tugas buat nureksain 
sakancan anake sane buduh sane nganggep 
deweknyane dados nabi, tur negul baongipune 
antuk ante. ?” Napi awinan ragane nenten 
ngante Yeremia sane saking Anatot sane sampun 
mabaos sakadi nabi ring rakyate? 28 Ipun patut 
kandeg, santukan ipun sampun mabaos ring 
rakyate sane ring Babel mungguing rakyate 
pacang sue dados tawanan irika, tur patut pada 
ngardi umah magumana irika, makarya abian 
saha nunas pamupunnyane.” 

29 Dane Sepanya ngwacen surate punika ring 
arepan tiange. 3? Irika Ida Sang Hyang Widi Wasa 
ngandikayang tiang, 3t mangda tiang ngrauhang 
indik Dane Semaya punika ring sakancan anake 
sane matawan ring Babel kadi sapuniki: “Ulun 
Sang Hyang Widi Wasa lakar ngukum Semaya 
muah sakancan katurunannyane. Ulun tuara 
ngutus ia, nanging ia ngraos teken kita cara ia dadi 
nabi tur ngawanang kita pracaya teken unduk 
ane bobab. la tusing lakar ngelah katurunan di 
pantaran kitane. la lakar tusing nemuang unduk 

ane melah ane lakar laksanayang Ulun marep 
teken kaulan Ulune, sawireh ia nunden rakyate 
brontak nglawan Ulun. Ulun Ida Sang Hyang Widi 
Wasa ane suba ngandika buka keto.” 32 (29:31) 


Prajanjian Ida Sang Hyang Widi Wasa 
marep ring kaulan Idane 


1 Ida Sang Hyang Widi Wasa, Widin 
30 Israele, 2 ngandika ring tiang sapuniki: 
“Tulisangja di bukune sawatek ane suba dauhang 
Ulun teken kita. 3 Sawireh lakar ada masanne 
Ulun ngamulihang kaulan Ulune, Israele muah 
Yehuda. Ulun lakar ngamulihang ia ka tanahe 
ane suba paicayang Ulun teken leluurnyane, tur 
tanahe ento lakar buin dadi gelahne. Ulun Sang 
Hyang Widi Wasa ane suba ngandika buka keto.” 

4 Ida Sang Hyang Widi Wasa ngandika ring 

rakyat Israel miwah Yehudane sapuniki: 

5 “Ulun suba mireng jeritan anak jejeh. Jeritan 
anak takut tur tusing ada dame. 

6 Jani marerenja malu tur pinehinja, apake 
ada anak muani nglekadang pianak? Apa 
awanan Ulun nyingak sawatek anake 
muani ngisi basangne buka anake luh ane 
nglekadang pianak? Apa kranane ia ajaka 
makejang pada kembang lemlem? 

7 Dinane ane ngresresin lakar teka. Tusing ada 
dina ane nyandang saihang teken dinane 

ento nah ento masan sangsara buat kaulan 
Ulune, nanging ia lakar pada enu idup.” 


8 Ida Sang Hyang Widi Wasa Sane Maha Kuasa 
ngandika sapuniki: “Dinane ento teka, Ulun lakar 
ngelung ugane ane di baongne muah ngelusin 
antenne, tur ia tusing enu buin dadi panjak wong 
sunantara. ? Nanging ia lakar nyungsung Ulun, 
Sang Hyang Widi Wasa, Widinnyane muah ngaula 
teken sentanan Prabu Daude ane lakar adegang 
Ulun dadi raja. 

10 fh parakaulan Ulune, edaja takut. Ih rakyat 
Israele edaja jejeh! Ulun lakar ngluputang 
kita uli di gumine ane joh uli gumi tongos 
kitane maselong. Kita lakar buin mulih tur 
idup saha rahayu. Kita lakar aman, tur 
tusing ada anak ane matakut-takutin kita. 

11 Ulun lakar rauh tur ngluputang kita. Ulun 
lakar nguugang sawatek bangsane sig 
tongos-tongos kitane brarakang Ulun. 
Nanging kita tusing lakar sirnayang Ulun. 
Ulun tusingja mebasang kita uli ukuman. 
Nanging yen Ulun ngukum kita, Ulun lakar 
nyinahang kadilan. Ulun Sang Hyang Widi 
Wasa suba ngandika buka keto.” 


12 Ida Sang Hyang Widi Wasa ngandika ring 
kaulan idane, sapuniki: 

“Tatun kitane tusing dadi segerang buin. 
Berung kitane ento tusing dadi uas. 

13 Tusing ada anak ane miara kita. Tusing ada 
ubad buat ngubadin tatun kitane, tur 
tusing ada ajap-ajapan buat kita lakar 
seger. 

14 Sawatek anake ane tresna teken kita suba 
engsap teken kita, anake ento tusing enu 
ngrunguang kita. Ulun suba ngebug kita 
buka ngebug musuh. Ukuman kitane mula 
tuah baat sawireh dosan kitane liu tur 
kajaatan kitane gede pesan. 

15 Kita tusing perlu buin masesambatan uli 
krana tatun kitane. Kita mula tusing 
dadi seger. Ulun ngukum kita buka 
kene sawireh dosan kitane liu pesan tur 
kajaatan kitane kaliwat gede. 

16 Nanging ane jani, sawatek ane nguugang kita 
ia lakar kuugang. Sawatek musuh kitane 
lakar dadi tawanan, tur sawatek anake 
ane nindes kita lakar kasangsaren, muah 
sawatek anake ane ngrampok kita lakar 
karampok. 

17 Ulun lakar buin nyegerang kita, Ulun 
lakar nguasang tatun kitane. Yadiastun 
musuh kitane ngraos kene: “Sion suba 
kasepekang, tusing ada anak ane 

ngrunguang ia. Ulun Sang Hyang Widi 
Wasa ane suba ngandika buka keto.” 


18 [da Sang Hyang Widi Wasa ngandika 
asapuniki: “Ulun lakar ngamulihang kaulan 
Ulune ka guminnyane, tur lakar nyuecanin 
asing-asing kulawarga. Kota Yerusaleme 
lakar buin kawangun, tur purinnyane lakar 
kabenahin. 

19 Rakyate ane nongos ditu lakar makidung 
muji-muji. Ia lakar masuryak kabatek baan 
liangne. Uli krana mertan Ulune ia lakar 
endah-gumendah dadi liu. Mertan Ulune 
lakar ngranayang ia kajiang. 

20 Ulun lakar ngamulihang kakuatan bangsane 
ento buka ane nguni, tur sasajaan buin 
ngrajegang ia. Ulun lakar ngukum sawatek 
anake ane nyangsaren ia. 

21 Pamrentahnyane lakar metu uli 
bangsannyane niri. Pangerannyane 
metu uli rakyatnyane padidi. Ia lakar 
nangkilin Ulun dikalane Ulun ngundang ia, 
sawireh nyenke ane bani teka yen tuara 
kundang? Ia lakar dadi kaulan Ulune tur 
Ulun lakar dadi Widinnyane. Ulun Ida Sang 
Hyang Widi Wasa ane suba ngandika buka 
keto.” 22 (30:21) 

23 Pidukan Ida Sang Hyang Widi Wasa sakadi 
angin ribute, inggih punika angin ribut sane 
pacang ngamuk tendas jadmane sane jaat. Indike 
punika nenten pacang rered, sadurung sakancan 
pakarsan idane mamargi. Pungkuran kaulan 
Idane pacang ngresep ring indike punika saha 
sinah. 24 (30:23) 


Bangsa Israele budal ka panegarannyane 


1 Ida Sang Hyang Widi Wasa ngandika 
3 1 kadi asapuniki: “Lakar ada masanne 
Ulun lakar dadi Widin suku-suku bangsa Israele 
makejang, tur ia lakar dadi kaulan Ulune. ? Di 
tegal melakange Ulun nyinahang sih pasuecan 
teken bangsane ane suba luput uli pati. Dikalan 
bangsa Israele edot mareren, 3 Ulun nyinahang 
raga teken ia uli di tongose ane joh. Ih bangsa 
Israel, Ulun tansah tresna teken kita. Ento 
kranane Ulun terus nyinahang sih pasuecan 
Ulune ane tan papegatan teken kita. 4 Ulun lakar 
buin ngrajegang kita. Kita lakar buin nyemak 
rebanan kitane tur kita lakar ngigel masuka rena. 
3 Kita lakar buin mamula anggur di bukit-bukit 
Samariane, tur anake ane mamula anggure ento, 
ia lakar naar pamupon anggure ento. ? Lakar ada 
masa teka, pajagaane lakar mageluran uli duur 
bukit Epraime kene: Jalanja luas ka Sion, tangkil 

teken Ida Sang Hyang Widi Wasa, Widin iragane; 

7 Ida Sang Hyang Widi Wasa ngandika sapuniki: 
“Makidungja saha girang buat bangsa 
Israel, bangsa ane paling gedena uli 
pantaran parabangsane. Kidungangja 
kidung pamujine, Ida Sang Hyang Widi 
Wasa sampun ngrahayuang kaulan Idane. 
Ida sampun ngrahayuang sakancan sisan 
Israele. 

8 Ulun lakar ngaba ia uli kaja tur lakar 
munduhang ia uli tanggu-tanggun gumine. 
Anak buta muah anak lumpuh lakar teka 
bareng teken ia, ane beling muah ane 
makire ngelah pianak. Ia lakar buin dadi 
bangsa ane gede. 

9 Kaulan Ulune lakar mulih sambilanga 
ngeling. Ia lakar ngastawa dikalane Ulun 
nantan ia mulih. Ulun lakar nantan ia ka 
tukad-tukade ane misi yeh, di rurunge 
ane alus, di tongose ane tusing lakar 
ngranayang ia katanjung. Ulun lakar dadi 
makabapa pabuat Israel, tur Epraim lakar 
dadi makapianak Ulun ane paling keliha.” 

10 [da Sang Hyang Widi Wasa ngandika sapuniki: 
“Ih parabangsa, padingehangja sabdan 
Ulune, tur lumbrahangja pangandikan 
Ulune di pasisi-pasisine ane joh. Ulun 

mrarakang kaulan Ulune, nanging Ulun 
lakar buin munduhang ia, tur nyaga ia buka 
pangangone nyaga ingon-ingonnyane. 

11 Ulun suba mebasang rakyat Israele tur suba 
ngrahayuang ia uli bangsane ane kuat. 

12 la lakar teka ka Bukit Sion saha makidung 
masuka-sukaan, tur uli krana paican 
Ulune ia lakar maliang-liang, nah ento 
paica jagung, anggur muah lengis saitun, 
paica biri-biri muah sampi. Ia lakar buka 
tetamanane ane pepek baan yeh. Ia lakar 
molih saluiring ane perluanga. 

13 Buina bajang-bajange lakar ngigel masuka 
rena muah ane muani-muani, tua bajang 
lakar pada girang. Ulun lakar nglipur ia tur 
nimbalin kasedihane aji kaliangan muah 
kaduhkitannyane aji kabungahan. 

14 Ulun lakar ngamertanin parapanditane 
apanga kanti sugih baan dedaaran, 
tur ngicen kaulan Ulune sawatek ane 
perluanga. Ulun Ida Sang Hyang Widi 
Wasa ane suba ngandika buka keto.” 


Sih pasuecan Ida Sang Hyang Widi 
Wasa ring bangsa Israele 


15 Ida Sang Hyang Widi Wasa ngandika sapuniki: 
“Ada munyi kadingehan di Rama. Munyin anak 
ngeling nandang sedih. Rahel mangelingin 

pianak-pianaknyane, pianak-pianaknyane 
ane suba ilang, tur ia tusing nyak 
kalipurang. 

16 Suudja ngeling tur sutsutinja yeh 
paningalane. Sakancan pakardin kitane 
marep teken pianak kitane makejang lakar 
mapikolih. la lakar pada mulih uli di gumin 
musuhe. 

17 Enu ada ajap-ajapan buat kita dimani wekas. 
Pianak kitane lakar pada mulih. Ulun Ida 
Sang Hyang Widi Wasa ane suba ngandika 
buka keto. 


18 Ulun mireng bangsa Israel masesambatan 
sajeroning sangsarannyane: “Duh Ratu 
Sang Hyang Widi Wasa, titiang tan bina 
sakadi sato sane rengas, sakewanten 
Palungguh IRatu ngurukang titiang 
mangda titiang tansah tinut. Ajakja titiang 
budal. Titiang misadia mawali ring ayun 
Palungguh IRatu, Sang Hyang Widi Wasa, 
Widin titiange. 

19 Titiang sampun matilar saking ayun 
Palungguh IRatune, nanging titiang 
mamanah gelis mawali. Sasampune 
Palungguh IRatu ngukum titiang, titiang 
tansah nguntul sajeroning nandang sedih. 
Titiang marasa kimud tur kanistayang, 

malantaran dosan titiange sane kardi 
titiang rikala kantun wimuda’ 


20 ih Israel, kita putran Ulun ane paling 
sayang, rare ane paling tresnain Ulun. 
Dikalan Ulune nyambat adan kitane, 
Ulun ngingetang kita aji kapitresnan. 
Perhyangan Ulune tansah leket teken kita. 
Ulun asung lugraha teken kita. 

21 Gaenangja tanda muah painget di rurunge. 
Alihja buin mambahane ane laad entasin 
kita. Mulihja ih bangsa Israel, mulihja ka 
kota-kota ane suba kalahin kita. 

22 Buin makapidanke kita lakar enu ngaba 
keneh macanggah, dadi anak ane tuara 
satia? Ulun suba ngadakang satunggaling 
paundukan ane anyar tur tawah, tawahne 
patuh buka anake luh nyayubin anak 
muani.” 


Indik kagemuhan kaulan Ida Sang 
Hyang Widi Wasa ring benjang wekas 

23 Ida Sang Hyang Widi Wasa Sane Maha Kuasa, 
Widin Israele ngandika asapuniki: “Di kalan Ulune 
suba ngajak bangsane ento mulih ka guminnyane, 
ia lakar buin ngraos di tanah Yehuda muah ane di 
kota-kotannyane buka kene: “Dumadak Ida Sang 
Hyang Widi Wasa ngamertanin bukit Yerusaleme 

sane suci, inggih punika genah Idane sane suci. 
24 Bangsane ento lakar nongos di Yehuda muah 
kota-kotan Yehudane makejang, tur ditu ia lakar 
dadi petani muah pangangon ingon-ingonnyane. 
25 Ulun lakar nyegerang ane kenyel, tur ane 
lemet ulihan seduk lakar waregang Ulun baan 
dedaaran. 2? Wireh keto rakyate lakar pada 
ngraos kene: “Tiang lakar pules muah bangun tur 
rumasa seger. 

27 Ulun Sang Hyang Widi Wasa ngandika 
mungguing lakar ada masanne, Ulun lakar 
ngebekin gumi Israel muah Yehudane aji jlema 
muah ingon-ingon. 28 Patuh buka dugase Ulun 
ngabut, nguugang, nuludang, nyekjekin muah 
ngenyagang, keto masih Ulun lakar numbuhang 
muah ngrajegang ia. 22 Yen suba teka masanne 
rakyate tusing lakar enu buin ngraos kene: 
“Reramane ane naar anggur ane masem nanging 
pianakne ane marasa ngilu. 3? Nanging nyenja 
ane naar anggur masem, ia ane lakar ngilu 
giginne, tur asing-asing anak mati uli krana 
dosannyane niri.” 

31 |da Sang Hyang Widi Wasa ngandika sapuniki: 
“Lakar ada masanne Ulun ngae prajanjian anyar 
teken rakyat Israele muah teken rakyat Yehudane. 
32 Prajanjiane ento tusing buka prajanjiane ane 
lawas, buka ane gae Ulun ngajak leluurnyane 
dugas Ulune nandan ia rarud uli Mesir. Yadianja 

Ulun dugase ento tan bina buka kurenannyane, 
nanging ia tusing satia teken prajanjiane ento. 

33 Prajanjiane ane anyar, ane lakar gae Ulun ajak 
rakyat Israele ento kene: Ulun lakar ngejang 
pidabdab Ulune di tengah kenehnyane tur 
nulisang pidabdabe ento di atinnyane. Ulun 
lakar dadi Widinnyane tur ia lakar dadi kaulan 
Ulune. 24Tusing ada uli pantarannyane, ane 
patut ngurukang timpalne buat mabakti teken 
Ida Sang Hyang Widi Wasa, sawireh makejang 
anake lakar nawang Ulun, uli ane paling cenik 
kanti ane paling tua. Ulun lakar ngampurayang 
dosannyane tur Ulun tusing lakar enu ngingetang 
pelihnyane. Ulun Ida Sang Hyang Widi Wasa suba 
ngandika buka keto.” 


35 Ida Sang Hyang Widi Wasa mapaica surya 
buat nyunarin rikala rahina, bulan miwah 
bintang-bintang buat masinar rikalaning 
wengi. Ida sane ngubek segarane, 
mawinan segarane makuung. Parab Idane 
inggih punika Ida Sang Hyang Widi Wasa 
Sane Maha Kuasa. 

36 Ida majanji mungguing sakantune wenten 
buana, amunika suennya bangsa Israele 
dados bangsa. 

37 Yen benjang pungkur langite mrasidayang 
kukur miwah dasar gumine mrasidayang 

kaselehin, irika wau Ida pacang nulak 
bangsa Israel malantaran sakancan 
laksanannyane. Kadi asapunika 
pangandikan Ida Sang Hyang Widi Wasa. 


38 Pangandikan Ida Sang Hyang Widi Wasa 
sapuniki: “Lakar ada masanne, mungguing kota 
Yerusaleme lakar buin kawangun dadi kotan 
Ulune, ngawit uli menara ane di Hananeel terus 
kanti neked di gapurane ane madan Gapura 
Bucu. 3? Tur watesne ento lakar terus ngauhang 
kanti neked di bukit Gareb, suba keto malekok 
ka Goa. 49 Sawewidangan lebak sig tongos 
anake nanem bangke muah ngutang lulu muah 
sakancan tegale ane di sisin Tukad Kidrone laut 
nganginang teked ka gapura ane madan Gapura 
Jaran, ento makejang lakar kasuciang pabuat 
Ulun. Kotane ento tusing lakar taen buin uug 
wiadin sirna.” 


Nabi Yeremia numbas tegal 


32 1 Ring taun sane kaping dasa panyeneng 
Ida Sang Prabu Sedekia ring Yehuda 


miwah taun sane kaping plekutus panyeneng Ida 
Sang Prabu Nebukadnesar ring Babel, Ida Sang 
Hyang Widi Wasa masabda ring tiang. * Daweg 
punika wadua balan ida sang prabu saking Babel 
sedek ngebug kota Yerusaleme, tur rikala punika 

tiang katawan ring natar purine. 3 Ida Sang Prabu 
Sedekia sampun mangkeng tiang irika tur nalih 
tiang sampun nartayang mungguing Ida Sang 
Hyang Widi Wasa sampun ngandika asapuniki: 
“Ulun lakar nepang raja Babele ngalahang kotane 
ene, “tur Prabu Sedekia tusing lakar luput. la 
lakar kaserahang teken raja Babele, tur ia lakar 
matemu ngraos mapadu arep. ? Sang Prabu 
Sedekia lakar abana ka Babel, tur ia lakar nongos 
ditu kanti Ulun buin ngingetang ia. Yadian ia 
maperang nglawan bangsa Babele ento, ia masih 
tusing lakar menang. Ulun Ida Sang Hyang Widi 
Wasa suba masabda buka keto.” 

6 Ida Sang Hyang Widi Wasa ngandikayang 
ring tiang, ' mungguing Hanameel pianak 
uan tiange Salum pacang rauh ring tiang tur 
mapangedih mangda tiang numbas tanahipune 
sane ring Anatot ring wewengkon Benyamine, 
santukan tiang nyamanipune sane pinih nampek 
sane patut numbas tanahe punika buat dados 
paderbean tiange. 8 Anut ring sabdan Ida Sang 
Hyang Widi Wasa, Hanameel raris ngrauhin tiang, 
ring natare tur ngedih mangda tiang numbas 
tanahipune. Punika ngawinang tiang raris uning 
mungguing Ida Sang Hyang Widi Wasa sawiakti 
sampun ngandika ring tiang. ? Tiang raris numbas 
tanahe punika saking Hanameel tur nimbangang 
ipun jinah. Tanahe punika mapangarga pitulas 

bidang jinah perak. 1? Tiang tumuli makarya 
surat padol sane madaging meterae, raris tanda 
tanganin tiang. Samaliha taler rerehang tiang 
saksi-saksi. Sasampune punika tiang tumuli 
nimbang jinahe punika antuk dacin. 1! Tiang 
raris ngambil surat padole sane madaging 
sarat-sarat prajanjian punika. Aslinnyane sane 
madaging meterae miwah salinanipun sane 
tan madaging meterae. 12 Surat-surate punika 
raris serahang tiang ring Dane Baruk okan Dane 
Neria, putun Dane Mahseya. Tiang nyerahang 
surate punika ring arepan Hanameel miwah ring 
arepan parasaksi sane sampun nanda tanganin 
surat padole punika miwah ring arepan anake 
sane wenten ring natare punika. 18 Ring arepan 
sakancan anake punika tiang mabaos ring 
Dane Baruk asapuniki: 14 “Ida Sang Hyang Widi 
Wasa Sane Maha Kuasa, Widin Israele sampun 
ngandikayang mangda ragane ngambil surat 
padole puniki, inggih punika sane madaging 
meterae miwah salinannyane sane nenten 
madaging meterae, mangda kagenahang ring 
payuk tanahe, mangda surat-surate punika tan 
rusak ngantos makudang-kudang taun sane 
pacang rauh. 1° Ida Sang Hyang Widi Wasa Sane 
Maha Kuasa, Widin Israele, sampun ngandika 
mungguing umah-umah, tegalan miwah abian 
anggur, pacang malih katumbas ring jagate iriki.” 

Pangastawan dane Nabi Yeremia 


16 Sasampune surat padol tanahe punika 
serahang tiang ring Dane Baruk, tiang tumuli 
ngunggahang pangastawa sapuniki: 17 “Duh 
Ratu Sang Hyang Widi Wasa Sane Maha Luur, 
Palungguh IRatu sampun ngardi jagat lan 
akasa antuk kakuatan miwah antuk kawisesan 
Palungguh IRatune. Nenten wenten sane sengkil 
pabuat Palungguh IRatu. 18 Palungguh IRatu 
sampun nyinahang sih kapiolasan sane nenten 
rered-rered ring jadma panyiuan katahipun, 
nanging Palungguh IRatu taler nyisipang jadma 
malantaran dosa-dosan wong tuan ipune. 
Palungguh IRatu maraga Widi sane luih miwah 
maha wisesa; parab Palungguh IRatu Widi 
Sane Maha Kuasa. 19 Palungguh IRatu ngardi 
rencana sane wicaksana tur ngamargiang 
paindikan sane mawisesa. Palungguh IRatu 
wikan ring sapakardin manusane tur Palungguh 
IRatu mapaica pangwales manut ring solah 
tingkahnyane suang-suang. ?? Sane riin 
Palungguh IRatu ngwentenang katawahan- 
katawahan miwah paindikan sane ngangobin 
ring Mesir, tur Palungguh IRatu sampun 
nglantur nyinahang katawahan punika ngantos 
rauh mangkin, ring pantaran bangsa Israel 
miwah bangsa-bangsane tiosan, kantos sane 

mangkin nenten wenten bangsa sasoring 
akasa sane nenten uning ring Palungguh IRatu. 
21 Malantaran katawahan miwah paindikan 
sane ngangobin, sane ngawinang meseh-meseh 
titiange karesresan, Palungguh IRatu sampun 
ngunayang kakuatan miwah kawisesan 
Palungguh IRatu buat nantan parakaula druene 
Israel medal saking Mesir. 22 Palungguh IRatu 
sampun ngicen ipun tanah sane gemuh landuh 
puniki anut janjin Palungguh IRatu marep ring 
leluurnyane. 2 Nanging rikalaning ipun sampun 
rauh ring tanahe puniki, tur tanahe puniki 
sampun dados paderbeanipune, ipun nenten 
ninutin pituduh-pituduh Palungguh IRatune tur 
nenten nyak nglaksanayang sapatitah Palungguh 
IRatune. Ipun nenten pisan ngamargiang 
paindikan-paindikan sane pituduhang Palungguh 
IRatu. Punika awinan Palungguh IRatu sampun 
ngrauhang sakancan bencanane puniki ring ipun. 
24 Bangsa Israele sampun ngwangun gelar ngiter 
kota buat jaga ngaonang kotane punika, tur ipun 
raris magegebug. Perang, sayah ageng miwah 
grubug jaga ngawinang kotane punika prasida 
kaonang ipun. Palungguh IRatu sampun ngaksi 
mungguing sane sampun sabdayang Palungguh 
IRatu sami sampun kasidan. 25 Duh Ratu Sang 
Hyang Widi Wasa Sane Maha Luur, Palungguh 
IRatu ngraga sane sampun ngandikayang titiang 

numbas tegal ring arepan parasaksi yadiastu 
kotane punika makire kakaonang antuk bangsa 
Babele punika.” 

26 ida Sang Hyang Widi Wasa raris ngandika 
ring tiang sapuniki: 2 “Ulun ene Widin sawatek 
bangsane. Buat Ulun tusing ada paundukan 
ane keweh. 28 Ulun lakar nyerahang kotane ene 
teken Raja Nebukadnesar raja Babele muah 
teken wadua balannyane, tur ia lakar ngalahang 
kotane ene. 29 Kotane ene lakar tunjele. Ia 
lakar nunjel kotane ene kayang ka umah-umah 
tongos rakyate ane suba ngranayang Ulun duka 
baana ia morbor menyan di neb umahne buat 
Dewa Baal muah nyriokang aturan anggur buat 
widi-widine ane lenan. 3? Ngawit uli pangawit 
sejarah wong Israele muah wong Yehudane, 
ia tusing taen ngawanang Ulun ledang, tur ia 
tansah mangunang pidukan Ulune baan tingkah 
solahne. 3! Ngawit uli kotane ene kawangun, 
rakyat kotane ene suba ngranayang Ulun 
duka tan sipi. Jani Ulun suba netepang buat 
ngeseng ia. 3? Ulihan sakancan kajaatan ane 
suba laksanaanga baan rakyat Yehuda muah 
Yerusaleme muah teken rajanne, parapamimpin, 
parapandita muah paranabinne. 33 la ajaka 
makejang suba ngutang Ulun. Buina yadiapinja 
Ulun enu terus ngurukang ia, ia suba tusing nyak 
madingehang wiadin mlajah. 34 Malahan ia suba 

ngejang dewa-dewane ane cemer di Perhyangan 
Agunge ane kawangun buat nyungsung Ulun, 
tur ia suba ngletehin Perhyangane ento. 3? Ia 
suba ngwangun pamorboran aturan buat Dewa 
Baale di Lebak Hinome, buat ngaturang pianakne 
muani wiadin luh teken Dewa Molok. Ulun tusing 
pesan taen mituduhang ane buka keto, tur tusing 
pesan taen marawat di angen Ulune mungguing 
ia lakar nglakonin unduk ane buka keto ane 
ngranayang rakyat Yehudane madosa.” 


Indik janji miwah pangajap-ajap 


36 Ida Sang Hyang Widi Wasa, Widin Israele 
ngandika ring tiang sapuniki: “Yeremia, rakyate 
ngorahang mungguing ulihan perang, sayah 
gede muah grubug lakar ngranayang kotane ene 
kakalahang baan raja Babele. Sakewala ane jani 
padingehangja apa ane nikayang Ulun. 37 Ulun 
lakar munduhang rakyate ento uli di gumi tongos 
Ulune suba nyambehang ia uli krana dukan Ulune 
ane tan kadi-kadi. Ulun lakar ngamulihang ia ka 
tongose ene tur nglugrain ia nongos dini saha 
rahayu. 33 Ditu ia lakar dadi kaulan Ulune muah 
Ulun lakar dadi Widinnyane. 3? Ulun lakar ngicen 
ia keneh ane nguleng buat ngluihang Ulun selid 
sanja, apanga ia muah katurunannyane muponin 
rahayu. 29 Ulun lakar ngadakang prajanjian ane 
langgeng teken ia. Ulun tan mari lakar ngae ane 

melah teken ia tur Ulun lakar ngaenin ia apanga 
ia tansah dreda bakti teken Ulun aji panelah bayu 
sabda idepnyane, apanga ia tusing buin ngutang 
Ulun. 41 Ulun lakar saking ledang kayun ngae 
paundukan ane melah pabuat ia, tur Ulun lakar 
numbuhang muah ngamanggehang ia di gumine 
ene. 

42 Patuh buka Ulune nibakang bencana buat 
bangsane ene, keto masih Ulun lakar ngicen 
ia sakancan paundukan ane melah buka ane 
suba janjiang Ulun teken ia. 48 Bangsane ene 
ngorahang mungguing tanahe lakar dadi tegal 
melakang, tusing ada jlema wiadin buron 
nongos ditu, tur tanahe ento lakar kaserahang 
teken bangsa Babele. Nanging lakar ada 
masanne anake lakar pada buin meli tegal 
dini. 44 Rakyate lakar pada meli tegal, surat 
padole lakar katandatanganin, tur lakar kisinin 
meterae muah kasaksinin baan saksi-saksi. 
Unduke ene lakar kajalanang di wewidangan 
suku Benyamin, di desa-desa sakiwa tengen 
Yerusaleme, di desa-desa Yehudane muah di 
desa-desane di pagunungan, di bongkol-bongkol 
gununge muah di Yehuda tanggun delodne. 
Ulun lakar ngamulihang rakyate ka tanahnyane 
suang-suang. Ulun Ida Sang Hyang Widi Wasa 
ane suba ngandika buka keto.” 

Indik janji sane tiosan 


33 1 Sadaweg tiang kantun ring pangkenge 
ring natar purine, malih wenten 


pangandikan Ida Sang Hyang Widi Wasa ring 
tiang. 2 Ida Sang Hyang Widi Wasa sane ngardi 
jagat, sane ngwangun jagate miwah sane 
ngenahang ring genahnyane, ngandika ring 
tiang. Ida sane maparab Sang Hyang Widi Wasa 
ngandika sapuniki: 3 “Tunasja teken Ulun, Ulun 
lakar ngisinin pinunas kitane. Ulun lakar nuturin 
kita paundukan ane luih tur melah, ane tonden 
taen tawang kita. 4Ulun Ida Sang Hyang Widi 
Wasa, Widin Israele masabda mungguing umah- 
umahe di Yerusalem muah purin pararatune di 
Yehuda lakar kuugang. Tusing ada gunane pesu 
masiat nglawan gelar ane kapasang baan bangsa 
ane suba ngiter kotane ene. Unduke ento tuah 
lakar ngebekin kotane baan bangke-bangken 
jlema ane matiang Ulun uli krana bendu pidukan 
Ulune ane tan kadi-kadi. Ulun suba matilar uli 
kotane ene uli krana kajaatan ane suba lakonina 
baan wong kotane ene. ? (33:4) * Nanging Ulun 
lakar ngrajegang kotane ene muah mapaica 
kasegeran teken rakyate. Ulun lakar maicayang 
kerta raharja teken ia. 7 Ulun lakar nadiang 
Yehuda muah Israel bangsa ane gemuh landuh, 
tur Ulun lakar ngwangun ia buka ane suba-suba. 

8 Buina Ulun lakar nyuciang ia uli dosa-dosa 
ane suba laksanaanga marep teken Ulun, tur 
Ulun lakar ngampurayang dosa-dosa muah 
pembrontakannyane. ? Yerusalem lakar dadiang 
Ulun kaluihan muah kabanggaan Ulune, buina 
sawatek bangsane di gumine lakar pada takut 
tur ngetor dikalane ia ningeh unduk ane melah 
ane kardi Ulun buat rakyat Yerusaleme muah 
kagemuhan ane paicayang Ulun di kotane ento.” 
10 Pangandikan Ida Sang Hyang Widi Wasa 
sapuniki: “Rakyate ngorahang mungguing 
tongose ene buka tegal melakang, tusing ada 
jlema muah buron ane nongos ditu. Beneh 
pesan raosne keto. Desa-desa Yehudane muah 
rurung-rurunge di Yerusalem pada sepi, tusing 
ada jlema, muah buron ane nongos ditu. 
Sakewala di tongose ene kita lakar buin ningeh, 
11 suryak anak girang maliang-liang muah suaran 
anak masuka-sukaan sajeroning pesta nganten. 
Kita lakar ningeh anak makidung, dikalan rakyate 
ngaturang aturan panyuksma ka Perhyangan 
Agung Ulune. Ia lakar pada makidung kene: 
“Aturangja puji panyuksma ring Ida Sang Hyang 
Widi Wasa Sane Maha Kuasa, santukan Ida 
kalintang becik, tur sih kapiolasan Idane nenten 
rered-rered.” Ulun lakar nadiang tanahe ene 
gemuh landuh buka ane suba-suba. Ulun ene Ida 

Sang Hyang Widi Wasa ane suba ngandika buka 
keto.” 

12 Ida Sang Hyang Widi Wasa Sane Maha 
Kuasa ngandika sapuniki: “Di tanahe ane buka 
tegal melakange ene, ane tusing ada jlema 
muah buron nongosin, ditu lakar buin ada 
tumbuh padang tongos pangangone ngangonang 
biri-birinnyane. 13 Di desa-desa di pagunungan, 
di bongkol bukite muah di Yehuda bagian kelod, 
di wewengkon tanah Benyamine, di desa-desa 
di kiwa tengen Yerusaleme, tur di desa-desa 
Yehudane parapangangone lakar buin pada 
ngitung biri-birinnyane. Ulun Ida Sang Hyang 
Widi Wasa ane suba ngandika buka keto.” 

14 Pangandikan Ida Sang Hyang Widi Wasa 
sapuniki: “Lakar ada masanne Ulun lakar ngisinin 
janji ane suba adakang Ulun teken wong Israel 
muah Yehudane. 1? Dikalane ento Ulun lakar 
milih katurunan Daude ane adil, lakar dadi raja. 
la lakar nyalanang paundukan ane adil tur patut 
di sawewengkon kaprabonnyane. 18 Rakyat 
Yehuda muah rakyat Yerusaleme lakar rahayu 
tur sutrepti. Kotane ento lakar kadanin: Ida Sang 
Hyang Widi Wasa Juru Rahayun Iragane. 17 Ulun 
Sang Hyang Widi Wasa majanji mungguing 
tansah lakar ada katurunan Daude dadi raja di 
Israel, 18 tur tansah lakar ada pandita-pandita uli 
katurunan Lewine buat ngancangin Ulun muah 

buat ngaturang aturan ane maborbor, aturan 
pala wija muah aturan ane len-lenan.” 

19 Ida Sang Hyang Widi Wasa ngandika ring tiang 
sapuniki: 20 “Ulun suba ngadakang prajanjian 
teken lemah muah petenge, apanga tekan lemah 
muah petenge ento tusing taen simpang. Buina 
prajanjian Ulune ento manggeh salawas-lawasne. 
21 Keto masih Ulun suba ngae prajanjian teken 
parekan Ulune Daud, mungguing ia lakar tansah 
ngelah katurunan ane dadi raja, tur Ulun suba 
masih ngae prajanjian teken parapanditane 
ane uli suku Lewi, mungguing ia lakar tansah 
ngancangin Ulun, prajanjian ento tusing taen 
cedok. 22 Ulun lakar ngendahang katurunan 
parekan Ulune Daud, aketo masih katurunan 
parapandita katurunan Lewine kanti tusing 
nyidayang ngitung kabatek baan liunne buka 
bintange muah biase di pasisi.” 

23 |da Sang Hyang Widi Wasa ngandika ring 
tiang sapuniki: 24 “Apake kita nawang kenken 
raos rakyate, mungguing Ulun suba nulak Israel 
muah Yehuda duang kulawarga ane suba pilih 
Ulun ento? Ia pada nganistayang kaulan Ulune 
tur kaulan Ulune suba anggepa tidong bangsa 
buin. 25 Nanging Ulun Sang Hyang Widi Wasa 
ane suba ngadakang prajanjian teken lemah 
muah petenge muah Ulun suba ngae pidabdab 
ane ngatur langit muah gumine. 28 Sawireh 

Ulun saking sasajaan nglaksanayang unduke 
ene, keto masih Ulun lakar ngamanggehang 
prajanjian Ulune teken katurunan Yakube muah 
teken Daud parekan Ulune. Ulun lakar nyelik 
salah tunggal uli katurunan Daude buat mrentah 
katurunane Abraham, Ishak muah Yakube. Ulun 
lakar asung lugraha marep teken kaulan Ulune, 
tur ngawanang ia buin gemuh landuh.” 


Pawarah Ida Sang Hyang Widi Wasa 
buat Ida Sang Prabu Sedekia 


34 1 Ida Sang Hyang Widi Wasa ngandika ring 
tiang rikala Ida Sang Prabu Nebukadnesar 
saking Babel miwah wadua balan idane, 
kasarengin antuk wadua bala saking sakancan 
bangsa-bangsa miwah suku-suku bangsa sane 
makanti ring ida, sedek ngebug kota Yerusalem 
miwah kota-kota sane nampek irika. 2 Ida Sang 
Hyang Widi Wasa, Widin Israele ngandikayang 
mangda tiang nangkil tur matur ring Sang Prabu 
Sedekia ring Yehuda, sapuniki: “Ulun Ida Sang 
Hyang Widi Wasa lakar nyerahang kotane ene 
teken raja Babele, tur ia lakar nunjel kotane 
ene. 3 Kita tusing lakar nyidayang makelid, kita 
lakar kejuk tur kaserahang teken Sang Prabu 
Nebukadnesar. Kita lakar matemu tur lakar 
mapadu arep ngraos ajak ia. Suba keto kita lakar 
abana ka Babel. 4Ih Sedekia, jani padingehangja 

pangandikan Ulune teken kita. Kita tusing 
lakar mati di pasiatan. ? Kita lakar mati saha 
rahayu. Buka rakyate pada morbor menyan 
buat nguburang leluur kitane ane jumeneng 
nata maluan teken kita, keto masih rakyate 
lakar morbor menyan pabuat kita. Ia lakar pada 
mangelingin kita tur masesambatan kene: “Ratun 
iragane seda'. Ulun Sang Hyang Widi Wasa 
ngandika buka keto.” 

6 Irika raris tiang ngaturang pangandika punika 
ring Ida Sang Prabu Sedekia ring Yerusalem. 
7 Daweg punika wadua balan Babele sedekan 
ngebug kotane. Wadua balane punika taler 
ngebug kota Lakis miwah Aseka, kota sane 
mabenteng sane lianan ring Yehuda. 


Lompang janji marep ring panjak 


8 Sang Prabu Sedekia miwah rakyat Yerusaleme 
sampun ngwentenang paiguman buat mebasang 
9 panjak-panjaknyane sane kawit bangsa Ibrani, 
luh muani mangda sampunang kantos wenten 
anak Israel sane dados panjak timpalnyane 
paturu wong Israel. 10 Sami rakyate miwah 
parapamimpine saadung jaga mebasang 
parapanjaknyane, tur nenten jaga malih 
manjakang ipun. Ida dane raris pada mebasang 
panjaknyane. 1! Nanging nenten malih amunapi 
suenipun, raris meseh manahipune. Panjak- 

panjaknyane punika malih kambil tur kapaksa 
malih dados panjak. 

12 Irika raris Ida Sang Hyang Widi Wasa, 13 Widin 
Israele ngutus tiang mangda tiang mabaos ring 
rakyate sapuniki: “Ulun suba ngae prajanjian 
teken leluur-leluur kitane dugas Ulun mebasang 
ia uli di Mesir tur mebasang ia uli dadi panjak. 
Ulun ngandika teken ia mungguing 14 sabilang 
pitung tiban ia patut mebasang panjak bangsa 
Ibrani ane suba ngayah teken ia nem tiban 
makelonne. Nanging paraleluur kitane tusing 
nyak ngrunguang Ulun wiadin madingehang dauh 
pangandikan Ulune. 1? Mara-mara ene wetu 
pepineh kitane ane melah tur nglaksanayang 
unduk ane ledangin Ulun. Kita ajak makejang 
sararem lakar mebasang rencang-rencang kitane 
ane kawitne wong Ibrani, tur kita suba ngae 
prajanjian di ajeng Ulune nah ento di Perhyangan 
Agunge, di tongos Ulune kasungsung. !? Nanging 
pepineh kitane lantas buin meseh, kita tusing 
pesan ngluihang Ulun. Kita ajak makejang buin 
ngamulihang panjak-panjak kitane ane suba 
bebasang kita buka pangajap-ajapnyane, tur 
kita maksa ia buin dadi panjak. 17 Ane jani, Ulun 
Sang Hyang Widi Wasa masabda mungguing 
kita suba tempal teken Ulun. Kita suba tusing 
malilayang panjak kitane ane uli bangsan kitane 
ento bebas. Nah depang suba keto. Ane jani 

Ulun lakar nglugrain kita kabebasan. Kabebasan 
buat mati ulihan perang, ulihan sakit wiadin 
sayah gede. Ulun lakar ngawanang sawatek 
bangsa-bangsane di gumine tengkejut ulihan 
paundukan ane tibakang Ulun marep teken kita. 
18 Parapamrentah Yehuda muah Yerusaleme, 
bareng-bareng ajaka prakanggonne di puri, 
parapandita muah parapamimpin makejang 
suba ngae prajanjian ngajak Ulun malantaran 

ia pada majalan di selagan be sampine ane 
katampah tur kasibak kadadiang dadua. Nanging 
ia suba mamurug prajanjiane ento tur tusing 
ngamanggehang isinnyane. Ento awanane 

Ulun lakar nyalanang marep teken jlemane 
ento, patuh buka pagaennyane marep teken 
sampine ento. 19 (34:18) 20 Ulun lakar nyerahang 
ia teken musuhne ane nyadia ngamatiang ia. 
Bangkennyane lakar amaha teken kedis-kedise 
muah teken buron-buron alasane. 21 Ulun masih 
lakar nyerahang Sedekia raja Yehudane muah 
paraprakanggonnyane teken anake ane nyadia 
ngamatiang ia. Ulun lakar nyerahang ia teken 
wadua balan Babele ane suba ngrerenang 
gegebugne marep teken kita. 22 Ulun lakar 
mrentahang ia apanga ia teka buin malipetan 
ka kotane ene. Ia lakar ngebug kotane ene, tur 
lakar ngalahang saha nunjel kotane ento. Ulun 
lakar nadiang desa-desa Yehudane buka tegal 

melakange, ane tusing ada ane nongosin. Ulun 
Sang Hyang Widi Wasa ane suba ngandika buka 
keto.” 


Dane Yeremia miwah palingsehan Rehab 


35 1 Ritatkala Ida Sang Prabu Yoyakim putran 
Ida Sang Prabu Yosia madeg prabu ring 
Yehuda, Ida Sang Hyang Widi Wasa ngandika 
ring tiang sapuniki: 2 “Kemaja alih palingsehan 
Rehabe tur ngraosja teken ia. Suba keto ajakja ia 
ka salah tunggaling kamar Perhyangan Agunge 
tur baangja ia nginum anggur.” 3 Irika raris 

tiang ngajak sawatek palingsehan Dane Rehab, 
inggih punika Dane Yaasanya (okan anak sane 
mapesengan Yeremia, putun Dane Habasinya) 
miwah semeton-semeton lan paraputran danene 
sami. “Dane sareng sami tumuli ajak tiang ka 
Perhyangan Agung. Irika dane ajak tiang ka 
kamar murid-murid dane Nabi Hanan okan 
Dane Yigdalya. Kamare punika genah ipun ring 
duur kamar Dane Maaseya okan Dane Salum, 
prakangge sane penting ring Perhyangan Agunge, 
tur kamare punika nampek ring kamar-kamar 
paraprakangge sane tiosan. ° Tiang raris ngaturin 
palingsehan Rehabe gelas miwah botol sane 
bek madaging anggur ring ajeng danene sarwi 
mabaos asapuniki: “Rarisang nginum anggur!” 

6 Nanging dane masaur sapuniki: “Tiang 
sareng sami nenten nginem anggur. Leluur 
tiange Yonadab okan Dane Rehab wenten 
pangandika ring tiang mungguing tiang miwah 
katurunan tiange tan kalugra nginem anggur. 

7 Dane taler ngandikain tiang mangda tiang 
sampunang ngwangun cecanggahan miwah 
makarya ka tegale, tur sampunang pisan nandur 
wit anggur wiadin numbas abian anggur. Dane 
ngandikayang mangda tiang tansah magenah 
ring kemahe, mangda tiang prasida kari tetep 
ring tanahe puniki, genah tiange dados wong 
sunantara. 8 Tiang sareng sami nampa nyuun 
pangandikan Dane Yonadab sane katiba ring 
tiang. Tiang sareng sami, somah-somah tiange 
miwah pianak-pianak tiange luh miwah muani 
nenten naenin nginem anggur. ? Tiang nenten 
ngwangun umah buat mumah. Tiang mumah ring 
kemah-kemahe, samaliha tiang nenten maderbe 
abian anggur, tegal miwah bibit. Tiang nampa 
nyuun pangandikan leluur tiange Dane Yonadab 
sategepipun. 10 (35:9) 11 Nanging ritatkala Ida 
Sang Prabu Nebukadnesar ngebug jagate iriki, 
tiang sareng sami ngungsi ka Yerusalem, buat 
ngelidin wadua balan Babele miwah wadua balan 
Siriane. Punika awinannya tiang magenah ring 
Yerusalem.” 

12 |da Sang Hyang Widi Wasa Sane Maha Kuasa, 
Widin Israele raris ngandikayang tiang mamargi 
tur mabaos ring rakyat Yehuda miwah rakyat 
Yerusaleme sapuniki: “Ulun Ida Sang Hyang Widi 
Wasa, matakon teken kita apa awanane kita 
tuara nyak madingehang Ulun tur nuut sapatitah 
Ulune. 13 (35:12) 14 Katurunan Yonadabe pada 
ninutin prentah leluurnyane apang tuara nginem 
anggur tur kayang jani uli pantarannyane tusing 
ada angan adiriko ane nginem anggur. Nanging 
Ulun suba ngandika mawanti-wanti teken kita 
sakewala kita tusing nyak ngidepang pituduh 
Ulune. 15 Ulun mawali-wali ngutus nabi-nabi 
kaulan Ulune teken kita. Paranabine ento masih 
pada ngorahin kita apanga suud malaksana 
jaat tur apanga kita malaksana ane patut. la 
matinget kita apanga kita eda mabakti muah 
ngayahin Widi lenan, apang kita rahayu nongos 
di tanahe ane paicayang Ulun teken leluur kitane. 
Nanging kita tusing pesan nyak madingehang 
tur ngidepang pituduh Ulune. 18 Katurunan 
Yonadabe suba ninutin pituduh ane baanga teken 
leluurne, nanging kita tusing nyak tinut teken 
Ulun. 17 Ento krana ane jani Ulun, Sang Hyang 
Widi Wasa Ane Maha Kuasa, Widin Israele lakar 
nibakang teken wong Yehuda muah Yerusaleme 
sakancan bencana ane suba janjiang Ulun. Ulun 
lakar nglaksanayang unduke ento sawireh kita 

tusing pesan nyak madingehang dikalane Ulun 
ngandika teken kita, muah kita tusing nyak 
masaut dikalane Ulun ngesengin kita.” 

18 Ida Sang Hyang Widi Wasa Ane Maha 
Kuasa, Widin Israele, ngandika malantaran 
tiang teken golongan Rehabe kene: “Kita suba 
magehang prentah ane uduhanga teken Yonadab 
leluur kitane, tur kita suba ninutin saananing 
prentahnyane, buina kita suba nglaksanayang 
sakancan ane uduhanga teken kita. 19 Sawireh 
keto, Ulun Sang Hyang Widi Wasa Ane Maha 
Kuasa, Widin Israele, majanji mungguing Yonadab 
pianak Rehabe, lakar tansah ngelah katurunan 
muani ane lakar ngancangin Ulun.” 


Dane Baruk ngwacen 
cakepan ring Perhyangan Agung 


36 1 Ring taun sane kaping pat panyeneng Ida 
Sang Prabu Yoyakim putran Prabu Yosia 


ring Yehuda, Ida Sang Hyang Widi Wasa ngandika 
ring tiang sapuniki: 2 “Jemakja cakepane tur 
tulisang ditu saluiring sabda ane suba nikayang 
Ulun teken kita unduk Israel muah Yehudane 
muah unduk parabangsane makejang. Tulisang 
saluiring ane suba dauhang Ulun teken kita 
ngawit uli panyumun Ulune ngandika teken 

kita dugas Yosiane dadi raja, kanti kayang jani. 

3 Sing saget rakyat Yehudane nyak madingehang 

unduk sakancan bencana ane lakar tibakang Ulun 
teken ia, sinah ia lakar mabalik uli laksanane ane 
dursila. Ditu Ulun lakar ngampurayang kadursilan 
muah dosa-dosannyane.” 

4 Irika tiang ngaukin | Baruk pianak Neriane tur 
nikte ipun saananing sane kapangandikayang 
antuk Ida Sang Hyang Widi Wasa ring tiang. Baruk 
raris nyuratang sabda punika sami ring cakepane. 
> Tiang tumuli misekenin | Baruk sapuniki: 
“Guru tusing kalugra buin ka Perhyangan Agung. 
6 Ento krana guru ngidih apang cening kema ka 
Perhyangan Agung dimasan rakyate mapuasa, 
ane lakar teka ene. Cening patut mamaca 
cakepane ditu, apanga anake ditu pada ningeh 
saananing ane kapangandikayang baan Ida Sang 
Hyang Widi Wasa teken guru, ane suba dikteang 
guru teken cening. Bacaja cakepane ene di 
tongos ane sida kadingeh baan anake makejang, 
makamuah baan rakyat Yehudane ane teka uli 
desannyane. ' Sing saget ia lakar ngaturang 
pangastawa teken Ida Sang Hyang Widi Wasa tur 
ngutang pajalane ane dursila, sawireh Ida Sang 
Hyang Widi Wasa suba ngancam rakyate ene aji 
pidukan Idane ane tan kadi-kadi.” 8 Irika I Baruk 
raris ngwacen pangandikan Ida Sang Hyang Widi 
Wasa ring Perhyangan Agunge anut sakadi sane 
uduhang tiang ring ipun. 


NABI YEREMIA 36.9-12 3248 


9 Ring sasih sane kaping sia ring taun sane 
kaping lima panyeneng Ida Sang Prabu Yoyakim 
ring Yehuda, rakyate pada mapuasa ngajap-ajap 
mangda polih sih pasuecan Ida Sang Hyang 
Widi Wasa. Puasane punika kamargiang antuk 
sawatek anake sane wenten ring Yerusalem 
miwah sawatek anake sane rauh mrika saking 
desa-desa Yehudane. 10 Rikala rakyate sami 
sampun sayaga jaga miragi, | Baruk tumuli 
ngwacen saking cakepane punika saananing 
sane sampun baosang tiang. Ipun ngamargiang 
paindikane punika ring Perhyangan Agung, 
saking kamar Dane Gemarya okan Dane Sapane, 
sekretaris pangadilane. Kamar danene punika 
magenah ring natar sane ring duur nampek ring 
margine ngranjing ring gapuran Perhyangan 
Agunge sane mawasta Gapura Anyar. 


Cakepane punika kawacen 
ring ajeng paraprakanggene 


11 Dane Mikaya okan Dane Gemarya putun 
Dane Sapane, mireng I Baruk ngwacen saking 
cakepane punika sakancan paindikan sane 
sampun kapangandikayang antuk Ida Sang 
Hyang Widi Wasa. 12 Dane tumuli lunga ka 
puri, ka kamar sekretaris pangadilane, ring 
genah paraprakanggene sami masangkepan. 
Dane Elisama, sekretaris pangadilan punika, 

Dane Delaya okan Dane Semaya, Dane Elnatan 
okan Dane Akbor, Dane Gemarya okan Dane 
Sapan, Dane Sedekia okan Dane Hananya 
miwah sakancan prakanggene lianan sami 
wenten irika. 18 Dane Mikaya nyritayang ring 
dane sareng sami saananing indik sane sampun 
pireng dane, sane kawacen antuk | Baruk ring 
arepan rakyate sami. 14 Irika paraprakanggene 
punika raris ngutus Dane Yehudi (okan Dane 
Netanya, putun Dane Selemya, kompiang 
Dane Kusi) mangda ngandikain Baruk makta 
cakepane sane wacen ipun ring arepan rakyate. 
Baruk tumuli ngaturang cakepane punika ring 
dane sareng sami. 12 Paraprakanggene raris 
ngandika sapuniki: “Lautangja negak, tur bacaja 
cakepane ento di arepan tiange ajak makejang.” 
Irika Baruk raris ngwacen cakepane punika. 
16 Sasampune ipun ngwacen cakepane punika, 
paraprakanggene sami pada saling tolih saha 
rumasa ajerih, raris mabaos ring Baruk sapuniki: 
“Tiang patut ngaturang unduke ene ka ajeng ida 
sang prabu.” 17 Sapangrarisipun dane mataken 
ring Baruk sapuniki: “Jani orahang teken tiang, 
kenken carane ragane nulisene makejang? Apake 
Dane Yeremia ane nikte ragane?” 

18 Atur Baruk sapuniki: “Inggih Dane Yeremia 
sane nikte sakancan baose puniki ring tiang, tur 

tiang nyuratang punika antuk tinta ring cakepane 
puniki.” 

19 Dane raris mabaos ring Baruk sapuniki: 
“Ragane muah Dane Yeremia patut enggalang 
magedi tur mengkeb eda kanti ada anak nawang 
dija tongos ragane?” 


Sang prabu nunjel cakepane punika 


20 Paraprakanggene raris nyimpen cakepane 
punika ring kamar Dane Elisama sekretaris 
pangadilane, raris lunga ka purin sang prabu. 
Irika dane ngaturang indike punika makasami 
ka ajeng ida sang prabu. 2! Ida sang prabu 
raris ngutus Dane Yehudi ngambil cakepane 
punika. Dane tumuli ngambil cakepane punika 
saking kamar Dane Elisamane tur ngwacen 
cakepane punika ring ajeng ida sang prabu 
miwah ring ajeng paraprakanggene sane ngiring 
ida irika. 22 Daweg punika nuju masan dingin 
tur sang prabu malinggih ring puri masan 
dingine sambilang ida ngidu. 28 Sasampune 
Dane Yehudi puput ngwacen tigang baris wiadin 
petang baris sang prabu tumuli ngetep cakepane 
punika antuk lemat alit raris kentungang ring 
genine. Ida ngamargiang kadi asapunika kantos 
cakepane punika telas sami puun. 2? Nanging 
yadian ida sang prabu wiadin paraprakanggen 
idane sane sampun mireng sakancan indike 

punika, tan wenten sane rumasa ajerih wiadin 
kaduhkitan. 22 Yadiastu Dane Elnatan, Delaya 
miwah Gemarya nglungsur ring ida sang prabu 
mangda sampunang nunjel cakepane punika, 
nanging ida sang prabu nenten nglinguang dane. 
26 Sapangrarisipun sang prabu mrentahang 
Pangeran Yerahmeel sareng-sareng ring Dane 
Seraya okan Dane Asriele miwah Selemya okan 
Dane Abdile mangda ngejuk tiang miwah juru 
tulis tiange Baruk. Nanging Ida Sang Hyang Widi 
Wasa sampun ngengkebang tiang sareng kalih. 


Dane Yeremia nulis cakepane sane tiosan 


27 Sasampune Ida Sang Prabu Yoyakim nunjel 
cakepane sane dikte tiang ring Baruk punika, 
Ida Sang Hyang Widi Wasa malih ngandikayang, 
28 mangda tiang ngambil cakepane sane tiosan 
tur mangda nyuratang irika saananing sabda sane 
sampun sinurat ring cakepane sane pangawit. 
29 Ida Sang Hyang Widi Wasa ngandikayang 
mangda tiang matur ring sang prabu sapuniki: 
“Kita suba nunjel cakepane, tur kita suba 
matakon teken Yeremia apa awanane ia nulis 
mungguing raja Babele lakar teka tur lakar 
ngrusak tanahe ene, buina lakar ngamatiang 
rakyate muah ingon-ingonnyane. 3? Sawireh keto 
ane jani, Ulun Sang Hyang Widi Wasa ngandika 
teken kita, ih Prabu Yoyakim, mungguing 

tusing lakar ada uli katurunan kitane ane lakar 
mrentahang kaprabon Daude. Bangken kitane 
lakar kentungang. Ditu bangken kitane lemahne 
lakar dengdeng ai, tur petenge lakar damuhan. 
31 Ulun lakar nyisipang kita, nyisipang katurunan 
kitane muah paraprakanggon kitane uli krana 
dosa-dosa ane suba laksanayang kita. Kita muah 
rakyat Yerusaleme muah rakyat Yehudane tusing 
pesan nyak ngrunguang patinget-patinget Ulune. 
Ento awanane Ulun lakar nekaang bencana buat 
kita ajak makejang buka ane suba nikaang Ulun 
teken kita ajak makejang.” 

32 Wusan punika raris tiang ngambil cakepan 
sane tiosan tur serahang tiang ring Baruk juru 
tulis tiange. Ipun raris nyuratang sakancan sabda 
sane dikteang tiang ring ipun. Ipun nyuratang 
ring cakepane punika saananing sabda sane 
sampun katulis ring cakepane sane kaping pisan, 
tur sabda sane kunggahang irika pateh sakadi 
sane sampun dikteang tiang ring ipun. 


Ida Sang Prabu Sedekia ngarsayang 
pitutur saking Nabi Yeremia 


37 1 Sang Prabu Nebukadnesar saking 
Babel ngadegang Ida Sedekia putran 
Ida Sang Prabu Yosia dados prabu ring Yehuda 
ngentosin Ida Sang Prabu Yoyakin putran Ida 
Sang Prabu Yoyakim. ? Nanging Ida Sedekia 

miwah paraprakanggen idane makamiwah rakyat 
idane nenten pisan wenten sane ninutin sabda 
sane kapaicayang antuk Ida Sang Hyang Widi 
Wasa ring tiang. 

3 Ida Sang Prabu Sedekia raris ngutus Dane Yukal 
okan Dane Selemya miwah Pandita Sepanya okan 
Dane Maaseya buat ngidih ring tiang mangda 
tiang ngastawa ring Ida Sang Hyang Widi Wasa 
Widin iragane buat kaperluan bangsan iragane. 
4 Daweg punika tiang durung kapangkeng. Tiang 
kantun bebas mrika-mriki ring pantaran rakyate. 
5 Wadua balan bangsa Babele sampun ngiter 
kota Yerusaleme. Nanging ritatkala ipun pada 
miragi mungguing wadua balan Mesire sampun 
nglintangin tepi siring jagat Mesire, ipun raris 
pada makirig. 

6 Irika Ida Sang Hyang Widi Wasa, Widin Israele 
masabda ring tiang, ' mangda tiang matur ring 
Sang Prabu Sedekia, sapuniki: “Wadua balan 
Mesire suba majalan lakar nulungin kita, nanging 
ia lakar malipetan mulihne. 8 Sasubane keto 
wong Babele lakar buin malipetan mai, ngebug, 
ngalahang tur nunjel kotane ene. ? Ulun Sang 
Hyang Widi Wasa, matinget kita apanga eda 
kita ngapus dewek ulihan mapineh mungguing 
bangsa Babele ento tusing malipetan buin, 
sawireh ia pasti malipetan mai. 10 Dipradene 
kita nyidayang ngalahang bangsa Babele ento 

makejang kanti tuah ane matatu-matatu sanget 
dogen ane enu malingkuh di kemahe, nanging 
ia lakar bangun tur nunjel kotane ene kanti dadi 
tanah.” 


Nabi Yeremia kejuk tur kapangkeng 


11 Wadua balan bangsa Babele mundur saking 
Yerusalem duaning wadua balan Mesire sampun 
rauh mangseh. 12 Tiang tumuli kesah saking 
Yerusalem ngungsi ka wewengkon Benyamine, 
praya ngambil tanah cecatu saking kulawargan 
tiange. 13 Nanging ritatkala tiang rauh ring 
Gapura Benyamine, komandan pasukane sane 
majaga irika, sane mapesengan Yeria okan Dane 
Selemya, putun Dane Hananya, ngandeg tiang 
tur mabaos sapuniki: “Ragane mapakayunan 
malaib ka genah bangsa Babele.” 

14 Tiang raris mabaos sapuniki: “Tan wenten 
kadi asapunika. Tiang nentenja malaib praya 
ngungsi bangsa Babele.” Nanging Dane Yeria 
sampun tan kayun mireng baos tiange. Dane raris 
ngejuk tur ngajak tiang ka ajeng prakanggene. 
15 Paraprakanggene punika kalintang duka 
ring tiang, raris mrentahang mangda tiang 
katigtig tur kakancing ring jeron Dane Yonatane 
juru tulis pangadilane. Daweg punika jeron 
danene sampun kadadosang penjara. !? Tiang 

kagenahang ring kamar penjarane sane ring 
beten tanahe tur tiang sue kapangkeng irika. 

17 Nuju rahina anu, Sang Prabu Sedekia 
ngandikayang ngrereh tiang, tur ring puri sada 
singid sang prabu mataken ring tiang sapuniki: 
“Apake ada pangandikan Ida Sang Hyang Widi 
Wasa?” 

Tiang tumuli matur sapuniki: “Inggih wenten 
sapuniki: “Palungguh iratu pacang kaserahang 
ring sang prabu ring Babel. ” 18 Tiang raris 
nunasang ring ida sapuniki: “Punapike kiwangan 
sane sampun kardi titiang ring ajeng palungguh 
iratu, miwah ring ajeng paraprakanggen 
palungguh iratune, makamiwah ring rakyat 
druene, sane ngawinang palungguh iratu 
mangkeng titiang? 19 Sapunapike kawentenan 
paranabi druene sane sampun nguningayang 
ring palungguh iratu, mungguing raja Babele 
nenten jaga ngebug sang prabu miwah panegara 
druene? 20 Sane mangkin duh sane maha 
agung, titiang nglungsur ledang palungguh iratu 
mirengang atur titiange tur nagingin pinunas 
titiange. Inggih punika, sampunangja palungguh 
iratu ngwaliang titiang ka pangkenge ring jeron 
Dane Yonatan. Santukan yen palungguh iratu 
ngwaliang titiang malih mrika, janten titiang jaga 
padem.” 

21 Irika Sang Prabu Sedekia mrentahang mangda 
tiang kakancing ring natar purine. Tiang raris 
magenah irika, tur nyabran rahina tiang kicen roti 
abungkul antuk tukang rotine kantos rotine ring 
kotane punika telas. 


Nabi Yeremia ring semere sane tuh 


1 Dane Sepaca okan Dane Matan, Dane 
38 Gedalya okan Dane Pasur, Dane Yukal okan 
Dane Selemya miwah Dane Pasur okan Dane 
Malkia, pada mireng mungguing tiang sampun 
mabaos ring rakyate indik 2 Ida Sang Hyang Widi 
Wasa sampun masabda sapuniki: “Nyenja ane 
ngoyong di kotane ene, ia lakar mati uli krana 
paperangan wiadin uli krana makenta wiadin uli 
krana grubug. Nanging nyenja ane nyerahang 
dewek teken bangsa Babele, ia tusing kamatiang. 
Paling lacur ia enu nyidayang ngluputang uripne.” 
3 Tiang taler sampun nguningayang ring dane 
mungguing Ida Sang Hyang Widi Wasa sampun 
taler masabda sapuniki: “Ulun lakar nyerahang 
kotane ene teken wadua balan wong Babele tur 
ia lakar ngalahang kotane ene.” 

4 Paraprakanggene tumuli nangkilin ida sang 
prabu maduluran atur sapuniki: Jadmane 
puniki patut kapademang. Santukan malantaran 
ipun mabaos kadi asapunika ipun ngawinang 
paraprajurite sane ring kota puniki ajerih tan sipi. 

Kadi asapunika taler ipun ngawinang sakancan 
anake sane kantun ring kota sami pada jejeh. 
Ipun nentenja mamanah nulungin, nanging ipun 
mamanah makewuhin kaula druene.” 

> Ida Sang Prabu Sedekia tumuli ngandika 
sapuniki: “Saja tuah beneh keto. Jalanangja 
kenkenja keneh pamane. Tiang maserah 
teken paman.” £ Irika dane ngambil tiang tur 
nyemplungang tiang ring semer Pangeran 
Malkiane kulur antuk tali. Genah semere 
punika ring natar purine. Semere punika nenten 
madaging toya, wantah madaging nyanyad 
kewanten, tur tiang kalebu irika. 

7 Nanging Ebed-Melek wong Sudan sane 
makarya ring natar purine miragi mungguing 
tiang sampun kaclempungang ring semere. 
Daweg punika sang prabu sedekan mapaica 
tetepasan ring Gapura Benyamine. 8 Ebed-Melek 
raris tangkil tur matur ring sang prabu, sapuniki: 
9 “Duh ratu sang prabu, paraprakangge druene 
sampun malaksana iwang. Dane sareng sami 
sampun nylempungang Dane Yeremia ka semere. 
Pasti dane pacang seda kaluen irika santukan 
ring kota sampun nenten wenten ajeng-ajengan 
malih.” 10 Ida sang prabu ngandikayang 
Ebed-Melek mangda ngrereh timpal tetiga buat 
ngangkidang tiang saking semere sadurung tiang 
padem. 11 Irika Ebed-Melek sareng timpalnyane 

raris ngranjing ka gudang purine. Ipun tumuli 
ngambil pangangge-pangangge sane sampun 
buuk, raris kulur tedun ring tiang antuk tali. 

12 [pun ngenken tiang mangda tiang ngenahang 
kamben buuk punika ring sipah tiange mangda 
taline sampunang kantos natunin tiang. Tiang 
nuutang baosipune. 13 Irika ipun ngunggahang 
tiang saking semere punika. Wusan punika tiang 
raris kagenahang ring natar purine. 


Ida Sang Prabu Sedekia ngarsayang 
tetimbangan Dane Yeremia 


14 Sedek rahina anu Ida Sang Prabu Sedekia 
ngarsayang mangda tiang katangkilang ka ajeng 
idane ring kori sane kaping tiga ring Perhyangan 
Agunge. Irika ida ngandika ring tiang sapuniki: 
“Gelah makeneh matakon teken guru. Gelah 
ngidih apanga guru ngorahang amun sasajaane.” 

15 Tiang matur ring ida sapuniki: “Yening titiang 
ngaturang sapatutipun janten palungguh iratu 
ngamademang titiang. Yening titiang ngaturang 
pawungu ring palungguh iratu, palungguh iratu 
nenten pacang kayun nglinguang.” 

16 Ida Sang Prabu Sedekia raris majanji ring tiang 
sada sesingidan sapuniki: “Gelah masumpah 
masrana parab Ida Sang Hyang Widi Wasa ane 
nyeneng, Widi ane mapaica urip teken iraga, 
mungguing gelah tusing lakar ngamatiang guru 

wiadin nyerahang guru teken anake ane mabudi 
ngamatiang guru.” 

17 Raris tiang matur ring Ida Sang Prabu Sedekia 
mungguing Ida Sang Hyang Widi Wasa Sane 
Maha Kuasa, Widin Israele sampun masabda 
sapuniki: “Yening kita nyak nyerahang dewek 
teken paraprakanggon Babele, kita tusing lakar 
mati, tur kotane ene tusing lakar katunjel. 
Dadinne kita muah kulawargan kitane lakar luput. 
18 Nanging yening kita tusing nyak nyerahang 
dewek, kotane ene lakar kaserahang teken 
bangsa Babele tur ia lakar nunjel kotane ene tur 
kita tusing lakar nyidayang luput.” 

19 Nanging sang prabu raris ngandika sapuniki: 
“Gelah takut teken kaulan-kaulane ane suba 
malunan nyerahang awak kema teken bangsa 
Babele. Sing saget gelah serahanga teken ia, tur 
ia lakar nyangsaren gelah.” 

20 Tiang raris matur sapuniki: “Palungguh iratu 
nenten pacang serahanga ring ipun. Titiang 
saha banget nglungsur, ledang palungguh iratu 
ngiringang sabdan Ida Sang Hyang Widi Wasa. 
Sapanglanturipun makasami pacang mamargi 
saha becik tur palungguh iratu pacang kantun 
nyeneng. 21 Nanging Ida Sang Hyang Widi Wasa 
sampun ngwangsitin titiang sajeroning sipta jati 
ngeniang paindikan sane pacang kamargiang 
yening palungguh iratu nenten kayun nyerahang 

raga. 22 Sajeroning sipta jati punika titiang ngeton 
sawatek istri-istrine sane ring puri Yehuda 
kamedalang saha kajak ka ajeng paraprakanggen 
sang prabu Babele, sarwi pada mabaos sapuniki: 
'Sawitran sang prabu sane pinih raket ring ida 
sane mangkin ngapus ida. Ipun pada nulak ida. 
Samaliha sane mangkin cokor idane sampun 
kalebu ring nyanyade tur sawitra-sawitran idane 
nilarin ida. ” 

23 Tiang malih matur sapuniki: “Istri-istri miwah 
oka-okan palungguh iratune pacang kajak ka 
arepan bangsa Babele, tur palungguh iratu 
ngraga nenten pacang luput. Palungguh iratu 
pacang katawan antuk sang prabu Babele tur 
kotane puniki pacang katunjel kantos dados abu.” 

24 Sang Prabu Sedekia raris ngandika sapuniki: 
“Eda pesan baanga ada anak nawang reraosan 
iragane ene, apanga guru tusing kena bencana. 
25 Yen paraprakanggone kanti nawang mungguing 
gelah ngraos ngajak guru, pedas ia lakar pada 
teka tur matakon teken guru unduk ane raosang 
iraga. la lakar majanji tusing ngamatiang 
guru yening guru nyak nuturang unduke 
ento makejang teken ia. 28 Orahang teken ia, 
mungguing guru mapinunas teken gelah apanga 
eda gelah buin nglipetang guru ka pangkenge tur 
lakar mati ditu.” 2 Paraprakanggene makasami 
raris pada rauh tur mataken ring tiang tur 

tiang ngaturang ring dane pada, pateh sakadi 
sane kapangandikayang antuk sang prabu 

ring tiang. Dane nenten mrasidayang mabaos 
punapa-punapi duaning nenten wenten sane 
uning ring daging bebaosan tiange ngiring sang 
prabu. 28 Tiang katahan ring natar purine kantos 
rauh ring masan kota Yerusaleme kakaonang. 


Kota Yerusaleme kakaonang 


1 Ring sasih sane kaping dasa, ring taun 
39 sane kaping sia panyeneng Sang Prabu 
Sedekia ring Yehuda, Sang Prabu Nebukadnesar 
saking Babel rauh kairing antuk wadua balan 
idane sami, raris ngebug kota Yerusaleme. ? Ring 
rahina sane kaping sia, ring sasih sane kaping pat, 
ring taun sane kaping solas panyeneng Ida Sang 
Prabu Sedekia, tembok-tembok kota Yerusaleme 
prasida kuugang. 

3 (Sasampune kota Yerusalem prasida 
kakaonang, sakancan prakangge agung Babele, 
inggih punika: Nergal Sareser, Samgar Nebo, 
Sarsehim miwah Nergal Sareser sane tiosan sami 
pada rauh tur malinggih ring gapura sane ring 
tengah.) 

4 Ritatkala Sang Prabu Sedekia miwah 
parawadua balan idane wikan ring indike punika, 
ida kairing antuk wadua balan idane ngindayang 
pacang ngluputang raga, medal saking kota rikala 

wengi. Ida medal nglintangin taman purine, 
ngraris nglintang ring kori sane dados pangatep 
temboke kekalih, raris ngungsi Lebak Tukad 
Yordane. ? Nanging wadua balan bangsa Babele 
nguber ida dane sami, tur Ida Sang Prabu Sedekia 
raris keni ketut tur kejuk ring tegale dangsah tan 
doh saking Yeriko. Wadua balane punika raris 
makta Sang Prabu Sedekia ka ajeng Sang Prabu 
Nebukadnesar sane daweg punika malinggih ring 
kota Ribla ring wewengkon Hamate, tur irika 
Sang Prabu Nebukadnesar nibakang ukuman 
ring Sang Prabu Sedekia. ê Ring Ribla Sang 
Prabu Nebukadnesar nyedayang paraputran 
Sang Prabu Sedekia ring ajeng idane. Taler 
paraprakanggen idane kasedayang irika antuk 
Sang Prabu Nebukadnesar. ' Sasampune punika 
Sang Prabu Nebukadnesar ngluntik pangaksian 
Sang Prabu Sedekiane tur ida raris kante saha 
kabakta ka Babel. 3 Daweg punika bangsa Babele 
nunjel purine miwah umah-umah rakyate tur 
nguugang tembok-tembok kota Yerusaleme. 

9 Ring pamuputipun Senapati Nebusaradan raris 
nawan rakyate sane kantun ring kota miwah 
sane sampun nyerahang dewek ring dane tur 
sami kabakta ka Babel. 1? Dane manggayang 
makudang-kudang jadma bangsa Yahudi 

sane tiwas-tiwas nektek sane tan maderbe 

punapa-punapi ring tanah Yehuda, tur anake 
punika kawehin pabianan anggur miwah tegalan. 


Nabi Yeremia kabebasang 


11 Nanging Sang Prabu Nebukadnesar 
mrentahang Senapati Nebusaradan mangda 
dane ngwedalang prentah kadi asapuniki: 

12 “Kemaja alih Nabi Yeremia tur piara ia apang 
melah. Isininja pangidihne makejang, eda ia 
plegendahanga.” 13 Irika Dane Nebusaradan 
kasarengin antuk paraprakangge agung 
Nebusasban miwah Nergal Sareser miwah 
sakancan prakanggen sang prabu Babele sane 
lianan, 14 raris ngambil tiang saking natar purine. 
Dane nyerahang tiang ring Dane Gedalya, okan 
Dane Ahikam putun Dane Sapane mangda dane 
nyaga tiang kantos tiang budal saha rahayu. Irika 
tiang nongos ring pantaran rakyate. 


Dane Ebed-Melek pacang kabebasang 


15 Ritatkala tiang kantun ring bui ring natar 
purine, Ida Sang Hyang Widi Wasa ngandika ring 
tiang, !? mangda tiang mabaos ring Ebed-Melek 
wong Sudan punika mungguing Ida Sang Hyang 
Widi Wasa Sane Maha Kuasa, Widin Israele, 
sampun ngandika sapuniki: “Kenkenja sabdan 
Ulune, keto masih pakarsan Ulune. Ulun lakar 
nibakang bencana gede teken kotane ene, 

dongja ngadakang apang ia gemuh. Buina yening 
masane ento teka, kita lakar ada ditu tur nepukin 
unduke ento makejang. 1? Nanging dikalane ento 
Ulun Sang Hyang Widi Wasa lakar nyayubin kita, 
tur kita tusing lakar kaserahang teken anake ane 
takutin kita. 18 Ulun lakar ngrahayuang kita, tur 
kita tusing lakar kamatiang. Kita lakar rahayu 
sawireh kita pracaya teken Ulun. Ulun Sang 
Hyang Widi Wasa ane suba ngandika buka keto.” 


Dane Yeremia madunungan 
ring jeroan Dane Gedalya 


40 1 Sasampune tiang kabebasang antuk 
Senapati Nebusaradan ring Rama, Ida 
Sang Hyang Widi Wasa malih ngandika ring 
tiang. Tiang sampun kabakta mrika tur kante 
sareng-sareng ring anake tiosan sane saking 
Yerusalem miwah Yehuda sane katawan tur 
kabakta ka Babel. 

2 Sang senapati raris nganehang tiang saking 
tawanan sane lianan sarwi ngandika sapuniki: 
“Ida Sang Hyang Widi Wasa, Widin ragane 
ngancam panegarane puniki antuk bencana. 

3 Tur sane mangkin Ida sampun ngamargiang 
paindikan sane sampun sabdayang Ida punika. 
Sakancan paindikane punika kamargiang 
santukan bangsan ragane madosa pamantuka 
ring Ida Sang Hyang Widi Wasa tur nenten astiti 


NABI YEREMIA 40.4-7 3265 


bakti ring Ida. 4Sane mangkin tiang ngembusin 
antene puniki tur mebasang ragane. Menawita 
ragane ngraga makayunan lunga ka Babel sareng 
ring tiang, ngiring sareng-sareng. Tiang pacang 
ngajak ragane. Nanging yen ragane nenten 
makayunan lunga mrika dados taler. Duaning 
punika ragane dados milih genah malinggih ring 
dijananja ring jagate puniki, tur ragane dados 
lunga kijaja kayun ragane.” 

5 Ritatkala tiang nenten masaur, Dane 
Nebusaradan ngandika sapuniki: “Rarisang 
ragane mawali ring Dane Gedalya, okan Dane 
Ahikame, putun Dane Sapane sane sampun 
kamanggehang dados gubernur kota-kotan 
Yehudane antuk sang prabu Babele. Ragane 
dados malinggih sareng-sareng ring dane miwah 
magubugan ring pantaran rakyate wiadin ragane 
dados lunga kijaja kayun ragane.” Wusan punika 
dane raris ngicen tiang presen miwah bekel 
akidik sane dados bakta tiang, tur nglugrain tiang 
mapamit. ? Tiang raris magenah sareng-sareng 
ring Dane Gedalya ring Mispa miwah magubugan 
ring anake sane kantun ring jagate punika. 


Dane Gedalya dados gubernur ring Yehuda 
(2Pararat. 25:22-24) 


7 Wenten makudang-kudang prawira miwah 
wadua balan Yehudane sane nenten nyerahang 

raga. Ipun pada miragi mungguing sang prabu 
Babel sampun ngadegang Dane Gedalya dados 
gubernur ring panegara punika tur sampun 
kicen wewenang buat mrentah sakancan anake 
sane nenten kabakta ka Babel, inggih punika 
jadma-jadmane sane tiwas nektek ring panegara 
Yehuda punika. 8 Punika awinan Dane Ismael 
okan Dane Netanya, Dane Yohanan okan Dane 
Kareah, Dane Seraya okan Dane Tanhumet, 
paraputran Dane Epai wong Netopa punika 
miwah Dane Yesanya wong Maaka sareng wadua 
balannyane raris maranin Dane Gedalya ring 
Mispa. ? Dane Gedalya raris mabaos ring dane 
sareng sami sapuniki: “Tiang mapakeling ring 
semeton, sujatinipun nenten buat semeton ajerih 
jaga nyerahang raga ring sang prabu ring Babel. 
Matelukja ring ida sang prabu Babele tur jenekja 
malinggih ring panegarane puniki, sinah semeton 
sareng sami jaga molih rahajeng. 10 Tiang newek 
pacang tetep magenah ring Mispa tur pacang 
dados wakil semetone sareng sami rikalaning 
bangsa Babele rauh mriki. Sakewanten buat 
semeton, rarisangja munduhang miwah nyimpen 
anggur, woh-wohan miwah minyak saitun, tur 
malinggihja ring desa-desa sane mantuk ring 
kayun semetone.” 11 Duk punika sakancan wong 
Israele sane magenah ring Moab, Amon, Edom 
miwah sane ring panegara-panegarane sane 

lianan miragi mungguing sang prabu ring Babel 
sampun nglugrain makudang-kudang wong 
Israel magenah ring Yehuda. Samaliha ipun 
taler sampun miragi mungguing Dane Gedalya 
sampun kadegang dados gubernurnyane. 12 Ipun 
tumuli pada nilar genah-genahipune pecak 
pasrambiah, raris mawali ka Yehuda. Ipun tumuli 
tangkil ring Dane Gedalya ring Mispa. Irika ipun 
pada munduhang anggur miwah woh-wohan 
akeh pisan. 


Dane Gedalya kasedayang 
(2Pararat. 25:25-26) 


13 Sasampune punika, Dane Yohanan miwah 
parapamimpin wadua balan Israele sane nenten 
nyerah rauh tangkil ring Dane Gedalya ring 
Mispa. 14 Dane matur ring sang gubernur, 
sapuniki: “Punapike ragane nenten uning 
mungguing Sang Prabu Baalis saking Amon 
sampun ngutus Dane Ismael buat nyedayang 
ragane?” Nanging Dane Gedalya nenten ngega 
ring paindikane punika. 15 Sasampune punika 
Dane Yohanan raris matur sesingidan ring Dane 
Gedalya, sapuniki: “Lugrainja tiang ngrereh tur 
ngamademang Ismael. Nenten wenten anak sane 
pacang uning sapasira sane ngamademang ipun. 
Napi awinannya jeg banggayang ipun nyedayang 
ragane. Santukan yen ragane kasedayang, bangsa 

Israel sane sampun mapunduh ring pangayoman 
ragane pacang malih pablesat. Indike punika 
pacang ngawinang sakancan jadmane sane 
kantun ring Yehuda pacang keni bencana.” 

16 Nanging Dane Gedalya ngandika sapuniki: 
“Sampunang margianga rencanane punika. Indik 
sane baosang ragane ngeniang ring Dane Ismael 
punika nenten yakti kadi asapunika!” 

41 1 Ring sasih sane kaping pitu ring taune 
punika Dane Ismael, okan Dane Netanya 
putun Dane Elisama, salah tunggal kulawargan 
ida sang prabu miwah salah tunggal prawira 
agung ida sang prabu, kairing antuk anak sareng 
dasa diri raris nangkil ring Dane Gedalya ring 
Mispa. Risedek dane sareng sami pada majengan 
sareng-sareng ring Dane Gedalya, * Dane 
Ismael miwah pangiring danene adasa punika 
raris ngaud pedangnyane tur nyedayang Dane 
Gedalya. ? Dane Ismael taler mademang sawatek 
anak Israel sane wenten ring jeron Dane Gedalya 
ring Mispa, kadi asapunika taler paraprajurit 
Babele sane wenten irika. 

4 Benjangipun, sadurunge wenten anak sane 
uning mungguing Dane Gedalya sampun seda, 
> wenten anak sareng ulung dasa rauh saking 
Sikem, saking Silo miwah saking Samaria. Anake 
punika sami nyukur jenggotnyane, nyetset 
bajunnyane saha nues-nues awaknyane. Ipun 

sami pada rauh ka Perhyangan Agunge makta 
aturan gandum miwah menyan jaga katurang 
irika. ? Irika Dane Ismael raris medal saking kota 
Mispa sinambi nangis maranin anake punika. 
Rikalane sampun matemu dane tumuli mabaos 
sapuniki: “Rarisangja cingakin Dane Gedalya.” 

7 Riwau anake punika rauh ring kota, Dane Ismael 
miwah pangiring danene raris ngamademang 
anake punika tur sawannyane kaclempungang 
ring semere. 

8 Nanging saking pantaran anake punika, 
wenten anak sareng adasa matur ring Dane 
Ismael sapuniki: “Sampunangja titiang 
pademanga! Titiang kantun maderbe jelae, 
minyak saitun miwah madu sane engkebang 
titiang ring tegale.” Punika awinan anake punika 
nenten kapademang. ? Semer genah Dane Ismael 
ngentungang sawan anake sane kapademang 
punika, punika semer sane kalintang ageng. 
Semere punika kakardi antuk Sang Prabu Asa 
daweg ida maperang nglawan Raja Baesa saking 
Israel. Dane Ismael ngebekin semere punika 
antuk bangke. 10 Sasampune punika Dane Ismael 
raris nawan paraputrin sang prabu miwah 
sakancan anake sane kantun ring Mispa sane 
kaserahang antuk Senapati Nebusaradan ring 
Dane Gedalya. Dane Ismael raris makta tawanane 
punika ka wewengkon bangsa Amone. 

11 Dane Yohanan miwah parapamimpin 
wadua balane sane sareng-sareng ring dane 
raris pada mireng indik kajaatan sane sampun 
kalaksanayang antuk Dane Ismael punika. 
12 Duaning punika dane miwah pangiring danene 
tumuli ngetut pamargin Dane Ismael tur keni 
ketut tan doh saking tlagane sane linggah 
ring Gibeon. 18 Ritatkala tawanan-tawanan 
Dane Ismael ngatonang Dane Yohanan miwah 
parapamimpin wadua balane rauh, anake punika 
sami pada girang, 14 tumuli ipun pada mabalik 
malaib maranin Dane Yohanan. 1° Nanging Dane 
Ismael miwah pangiring danene sareng akutus 
luput tur malaib saking ajeng Dane Yohanan 
ngungsi panegara Amon. 

16 Dane Yohanan miwah parapamimpin 
wadua balane sane nyarengin dane tumuli 
munduhang jadmane sane saking Mispa sane 
pecak katawan antuk Dane Ismael daweg Dane 
Gedalya kasedayang. Tawanane punika luire 
prajurit, paraistri, alit-alite miwah parapangenter 
purine. 17 Dane sareng sami pada ajerih ring 
bangsa Babele santukan Dane Ismael sampun 
nyedayang Dane Gedalya sane kadegang dados 
gubernur ring panegarane irika antuk sang prabu 
ring Babel. Punika awinan dane raris malaib 
ngungsi ka Mesir mangda prasida luput saking 
bangsa Babele. Ring sajeroning pamargi, dane 

marerepan ring Kimham nampek ring Betlehem. 
18 (41:17) 


Rakyate mapinunas mangda Dane 
Yeremia arsa ngastawayang ipun 


1 Sasampune punika, parapamimpin 

42 wadua balane sami minakadinne Dane 
Yohanan okan Dane Kareah miwah Dane Asarya 
okan Dane Hosaya, kasarengin antuk rakyate 
ngawit saking sane lingsir-lingsir kantos sane 
pinih alit sami rauh ring tiang saha mabaos 
sapuniki: ? “Tiang sareng sami nglungsur, ledang 
guru nagingin pinunas tiange! Inggih punika 
astawayangja tiang ring Ida Sang Hyang Widi 
Wasa, Widin iragane. Astawayangja tiang sareng 
sami sane kantun urip. Sane dumun tiang 
sareng akeh, nanging sane mangkin tiang kantun 
wantah sareng akidik, sakadi sane aksi guru. 
3 Astawayangja dumadak Ida Sang Hyang Widi 
Wasa, Widin iragane ledang mitujuhin tiang 
margi sane patut tuut tiang miwah sane patut 
laksanain tiang.” 

4Raris tiang mabaos sapuniki: “Pakayunan 
semetone punika kalintang becik. Tiang pacang 
ngastawa ring Ida Sang Hyang Widi Wasa, Widin 
iragane, sakadi pangedih semetone sareng sami, 
tur sapunapija dauh pangandikan Ida Sang Hyang 
Widi Wasa, punika pacang aturang tiang ring 

semeton. Tiang tan pacang ngirangin wiadin 
ngimbuhin sabdan Idane punika.” 

> Irika ipun sareng sami briuk panggul mabaos 
ring tiang sapuniki: “Ida Sang Hyang Widi Wasa 
sane maraga patut tur satia makadados saksin 
tiange sareng sami yen tiang nenten ninutin 
sapatitah Ida Sang Hyang Widi Wasa, Widin 
iragane sane katiba ring tiang. Yadiastu sabdane 
punika ngawinang tiang liang wiadin tan liang, 
tiang pacang astiti bakti ring Ida Sang Hyang Widi 
Wasa Widin iragane. Tiang nunas mangda guru 
ngastawa ring Ida. Tiang sareng sami pacang 
molih rahayu yen tiang sareng sami nyungkemin 
Ida.” 


Pangandikan Ida Sang Hyang 
Widi Wasa ring Nabi Yeremia 


7 Sasampune maletan dasa rahina, Ida Sang 
Hyang Widi Wasa raris ngandika ring tiang. 
8 Tiang tumuli ngaturin Dane Yohanan miwah 
parapamimpin wadua balane sane sareng-sareng 
ring dane, makamiwah anake sane tiosan, 
mangda sami pada mapunduh. ? Tiang matur 
ring dane sareng sami sapuniki: “Ida Sang Hyang 
Widi Wasa, Widin Israele sane tangkilin tiang 
buat ngaturang pinunas ragane, Ida ngandika 
asapuniki: 10 ‘Yening kita makeneh nongos di 
gumine ene, Ulun lakar ngwangun kita tur tusing 

lakar nguugang. Ulun lakar numbuhang kita tur 
tusing lakar ngabut. Ulun marasa mapangenan 
pesan sawireh suba nekaang bencanane ene 
teken kita. 1t Edaja takut teken raja Babele ento. 
Ulun lakar tansah ngiangin kita tur Ulun lakar 
ngluputang kita uli kakuasan raja Babele ento. 
12 Sawireh Ulun maraga sih kapiolasan, Ulun lakar 
ngranayang ia madalem kita, tur ngamulihang 
kita. Ulun Sang Hyang Widi Wasa ane ngandika 
buka keto. 

13 Nanging semeton rakyat sane kantun ring 
Yehuda sampunang pisan tempal ring Ida 
Sang Hyang Widi Wasa, Widin semetone, tur 
sampunang makaon saking panegarane puniki. 
Sampunang pisan semeton mabaos sapuniki: 
“Tiang pacang makaon saking iriki tur pacang 
ngungsi ka Mesir, ring panegarane sane nenten 
wenten perang tur nenten wenten dedauhan 
buat maperang wiadin makenta. Yening kantos 
semeton mabaos kadi asapunika, Ida Sang Hyang 
Widi Wasa Sane Maha Kuasa, Widin Israele 
ngandika sapuniki: “Yen kita suba mastiang lakar 
ngungsi ka Mesir tur nongos ditu, 14(42:13) 
15 (42:13) 19 perange ane takutin kita lakar nekain 
kita kema, tur sayahe ane takutin kita ento lakar 
nututin kita, mawanan kita lakar mati di Mesir. 
17 Sakancan anake ane suba mastiang dewek 
lakar ngungsi tur nongos di Mesir, ia lakar pada 

mati ditu, mati uli krana perang, sayah gede 
muah grubug. Adiriko tusing ada ane lakar enu 
idup. Adiriko tusing ada ane lakar luput uli 
bencana ane tibakang Ulun teken ia.” 

18 [da Sang Hyang Widi Wasa, Widin Israele 
ngandika sapuniki: 'Patuh buka brangti muah 
pidukan Ulune ane tibakang Ulun teken rakyate 
di Yerusalem, keto masih pidukan Ulune ane lakar 
tibakang Ulun teken kita yen kita malaib ka Mesir. 
Kita lakar dadi bebalih-balihan ane ngresresin. 
Anake lakar ngomongang tur nganistayang kita 
tur adan kitane lakar anggona nemah misuh. Kita 
tusing lakar taen buin malipetan ka gumine ene.” 

19 Tiang raris nyambungin atur sapuniki: “Ida 
Sang Hyang Widi Wasa sampun ngandika ring 
semeton, rakyat sane kantun ring Yehuda mangda 
sampunang ngungsi ka Mesir. Sane mangkin tiang 
mapakeling semeton. 29 Mungguing semeton 
sampun nglaksanayang paindikan sane iwang 
pisan. Semeton ngenken tiang mangda tiang 
ngastawayang ring Ida Sang Hyang Widi Wasa, 
Widin iragane. Samaliha semeton majanji pacang 
kayun ngamargiang sapatitah Idane. 21 Sane 
mangkin tiang sampun ngaturang sabdane 
punika ring semeton, nanging semeton nenten 
pisan kayun ngiringang saananing pituduh Ida 
Sang Hyang Widi Wasa sane rauhang tiang 

ring semeton. 22 Duaning punika elingangja 
atur tiange puniki: “Semeton pacang seda ring 
payudan, wiadin ulihan sayah ageng wiadin 
grubug ring jagate sane pacang ungsi semeton 
dados genah semetone madunungan. ” 


Nabi Yeremia kajak ka Mesir 


43 1 Tiang raris muputang saananing 
bebaosan sane kapangandikayang 


ngrauhang ring rakyate antuk Ida Sang Hyang 
Widi Wasa, Widinipune. 2 Irika Dane Asarya okan 
Dane Hosaya miwah Dane Yohanan okan Dane 
Kareah, makamiwah anake sane mrekak-mrekak 
tiosan raris mabaos ring tiang sapuniki: “Baos 
gurune bogbog. Ida Sang Hyang Widi Wasa, 
Widin iragane tanja ngutus mangda ngrauhang 
ring tiang, mangda tiang sampunang ka Mesir tur 
jenek irika. 31 Baruk pianak Neriane punika sane 
sampun misusuin guru marep ring tiang, mangda 
bangsa Babele pacang rauh tur ngejuk tiang raris 
ngamademang wiadin nyelong tiang ka Babel.” 

4 Sapangrarisipun Dane Yohanan, parapamimpin 
wadua balane miwah rakyate sami nenten 
wenten sane kayun ngiringang sapatitah Ida 
Sang Hyang Widi Wasa buat jenek ring panegara 
Yehuda. ? Dane Yohanan miwah parapamimpin 
wadua balane sami miwah sakancan anake sane 
kantun ring Yehuda mamargi ka Mesir kasarengin 

antuk sakancan rakyate sane sampun rauh 
saking panegara-panegara genahnyane pecak 
pasrambiah. ê Anak lanang, anak istri, alit-alit 
miwah paraputrin sang prabune makasami, 
sakancan jadmane sane kaserahang antuk 
Senapati Nebusaradan ring Dane Gedalya, rauh 
ring | Baruk miwah tiang taler kajak ka Mesir. 

7 Dane sareng sami nenten kayun ninutin pituduh 
Ida Sang Hyang Widi Wasa. Dane mamargi ka 
Mesir raris rauh ring kota Tahpanhes. 

8 Irika Ida Sang Hyang Widi Wasa ngandika ring 
tiang sapuniki: ? “Alihangja iban kitane batu ane 
gede-gede, aba tur tanemja batune ento aji luluh 
di arepan gapuran gedong pamrentahe di kotane 
ento, tur depangja makudang-kudang wong 
Israele nepukin kita nglaksanayang unduke ento. 
10 suba keto orahang teken ia pada, mungguing 
Ulun Sang Hyang Widi Wasa Ane Maha Kuasa, 
Widin Israele lakar ngundang parekan Ulune 
Nebukadnesar ratun Babele apanga ia teka 
mai. la lakar ngwangun singasananne di duur 
batune ane tanem kita ene tur ia lakar nyujukang 
kemah kaprabonnyane ditu. 1! Nebukadnesar 
lakar teka tur lakar ngalahang gumi Mesire. 
Anake ane patut mati ulihan grubug ia lakar 
mati ulihan grubug, ane patut matawan ia lakar 
katawan, ane patut mati sajeroning perang, ia 
lakar mati di pasiatan. 12 Ulun lakar ngendihang 

api di pura-puran dewan bangsa Mesire, tur raja 
Babele lakar nunjel dewa-dewannyane wiadin 
lakar grinduta abana ka Babel. Buka pangangone 
nyliksik ngalih tuma di bajunne, buka keto masih 
raja Babele lakar nyliksik gumi Mesire. Suba keto 
ia lakar mulih ka guminne ngaba pamenang. 

13 la lakar nguugang tugu-tugune ane tenget di 
Heliopolis di Mesir, tur lakar nunjel pura-pura 
tongos dewan wong Mesire.” 


Pangandikan Ida Sang Hyang Widi Wasa buat 
bangsa Israel sane wenten ring Mesir 


1 Ida Sang Hyang Widi Wasa ngandika 
44 ring tiang ngeniang indik sakancan wong 
Israel sane magenah ring Mesir, ring kota Migdol, 
Tahpanhes miwah Mempis, makamiwah sane 
magenah ring gumi Patros. 2 Ida Sang Hyang Widi 
Wasa Sane Maha Kuasa, Widin Israele ngandika 
asapuniki: “Kita suba nepukin bencanane ane 
tibakang Ulun di Yerusalem muah di kota-kotane 
ane lenan di Yehuda. Kayang jani kota-kotane 
ento enu uug tur tuara ada ane nongos ditu, 3 uli 
krana rakyatnyane suba malaksana dursila, ane 
suba ngranayang Ulun duka. Ia suba ngaturang 
aturan marep teken widi lenan tur ngayahin 
widi ane tusing taen sungsung kita wiadin ane 
tusing taen sungsunga baan leluur kitane. “Ulun 
terus ngutus paranabi parekan Ulune, buat 

mituturin kita apang eda ngae kajaatan ane 
ngetingin Ulun ene. ? Sakewala kita tusing nyak 
madingehang wiadin ngrunguang pituturne. 
Kita tusing nyak suud nyalanang laksanan kitane 
ane jaat, nah ento maturan teken widi-widi ane 
lenan. *Ento kranane Ulun mriokang pidukan 
Ulune teken kota-kotane di Yehuda muah teken 
rurung-rurunge di Yerusalem, tur Ulun nunjel ia. 
Kota-kotane ento uug tur dadi bebalih-balihan 
ane ngresresin kanti kayang jani. 

7 Ane jani Ulun Sang Hyang Widi Wasa Ane 
Maha Kuasa, Widin Israele matakon, apa 
kranane kita nglaksanayang paundukan ane 
jele buka keto buat dewek kitane niri? Apake 
kita mabudi ngundang bencana buat nibenin 
anake luh muani, cerik-cerike muah rare-rarene, 
kanti tusing ada bangsan kitane ane luput? 

8 Apa krana kita nundunin pidukan Ulune 
malantaran kita maturan muah nyumbah arca 
muah widi ane len dini di Mesir di tongos kitane 
madunungan? Apake kita malaksana buka keto 
tuah nyadia lakar nguugang dewek kitane niri 
kanti parabangsane di gumine nganistayang kita 
tur adan kitane anggona nemah misuh? ? Apake 
kita suba engsap teken sakancan kadursilan ane 
suba kalaksanayang di kota-kotan Yehudane 
muah di rurung-rurunge di Yerusalem baan 
paraleluur kitane, baan pararatun Yehuda muah 

kurenannyane muah baan kita ngajak kurenan 
kitane di Yerusalem? 10 Nanging kanti didinane 
ene kita tusing nyak ngasorang dewek. Kita 
tusing nyak ngluihang Ulun wiadin malaksana 
satinut teken pituduh-pituduhe ane paicayang 
Ulun teken kita muah teken leluur kitane. 

11 Ento kranane Ulun Sang Hyang Widi 
Wasa Ane Maha Kuasa, Widin Israele, lakar 
mabalik nglawan kita tur ngenyagang Yehudane 
makejang. 12 Buat rakyate ane enu di Yehuda ane 
mabudi makisid nongos ka Mesir, ia makejang 
lakar nyag. Ia ajaka makejang cenik kelih lakar 
mati di Mesir, mati ulihan masiat wiadin ulihan 
sayah gede. Ia lakar dadi bebalih-balihan ane 
ngresresin. Anake lakar nganistayang ia tur 
adannyane lakar anggona nemah misuh. 33 Ulun 
lakar ngukum wong Israele ane nongos di 
Mesir patuh buka Ulun ngukum Yerusaleme, 
aji perang, aji sayah gede muah aji grubug. 
14 Rakyat Yehudane ane suba makisid nongos 
ka Mesir tusing ada ane lakar luput wiadin enu 
idup uli pantarannyane, tusing ada ane lakar 
malipetan ka Yehuda, gumi ane edotanga buat 
lakar buin tongosina. Tuara ada anak ane lakar 
buin malipetan sajabaning makudang-kudang 
pangungsi.” 

15 Sawatek anake lanang sane uning mungguing 
kurenannyane ngaturang banten ring widi-widi 

sane tiosan miwah taler istri-istrine sane wenten 
irika, makamiwah bangsa Israel sane magenah 
ring Mesir miwah ring Patros, sareng akeh 
pisan raris pada mabaos ring tiang sapuniki: 

16 “Tiang sareng sami tan nyak madingehang 
baos gurune sane rauhang guru ring tiang 
sajeroning parab Ida Sang Hyang Widi Wasa. 

17 Tiang pacang nglaksanayang saananing 

sane kitaang tiang. Tiang pacang maturan ring 
paradewan tiange Dewi Langit. Tur tiang pacang 
ngaturang anggur ring ida, pateh sakadi sane 
sampun biasa margiang tiang miwah leluur 
tiange, pararatun tiange miwah parapamimpin 
tiange ring kota-kotan Yehudane miwah ring 
margi-margine ring Yerusalem. Punika ngawinang 
tiang tan kirang pangan daweg punika. Tiang 
sareng sami pada gemuh landuh, tur nenten 
naenin keni pakewuh. 18 Nanging sasukat tiang 
mararian maturan ring Dewi Langite tur wusan 
ngaturang anggur ring ajeng idane, tiang sareng 
sami dados tiwas nektek, tur bangsan tiange 
pada padem sajeroning payudan miwah sayah 
ageng.” 

19 samaliha anake istri-istri punika ngwewehin 
mabaos sapuniki: “Ritatkala tiang makarya 
sanganan mapinda Dewi Langit, raris aturang 
tiang ring ida, tur ngaturang anggur ring ajeng 

idane, somah tiange sami setuju ring pakardin 
tiange.” 

20 Tiang raris mabaos ring anake lanang istri 
sami sane sampun nyaurin tiang kadi asapuniki: 
21 “Ngeniang indik aturan sane katurang antuk 
pararatun semetone miwah parapamimpin 
semetone miwah rakyate irika ring kota-kota 
Yehudane miwah ring margi-margine ring 
Yerusalem, antuk semeton miwah leluur 
semetone, punapike pitaenang semeton 
mungguing Ida Sang Hyang Widi Wasa nenten 
uning wiadin lali ring indike punika? 22 Sane 
mangkin panegaran semetone sampun uug 
tur nenten wenten anak sane purun magenah 
irika. Uugane punika sampun dados tetontonan 
sane ngresresin, tur anake pada nganggen adan 
kotane punika buat matetemahan, santukan Ida 
Sang Hyang Widi Wasa sampun tan mrasidayang 
nyingak kadursilan miwah pamargi-pamargin 
semetone sane jaat. 22 Bencanane puniki nibenin 
semeton, santukan semeton maturan ring 
widi-widi sane lianan, samaliha madosa ring Ida 
Sang Hyang Widi Wasa malantaran semeton 
nenten ninutin sapatitah Idane.” 

24 Tiang raris ngrauhang ring anake punika sami, 
kapingarap ring paraistri-istrine, pangandikan 
Ida Sang Hyang Widi Wasa Sane Maha Kuasa, 
Widin Israele sane katiba ring anak Yehudane 

sane magenah ring Mesir, kadi asapuniki: “Kita 
muah somah kitane suba masesaudan teken 
Dewi Langite. Kita majanji lakar ngaturang 
aturan-aturan teken ia, aketo masih ngaturang 
anggur, tur kita tuon teken janjin kitane ento. 
Nah melahangja ngisi prajanjiane ento. Aketo 
masih tuonja teken sumpah kitane ento. 

25 (44:24) 20 Nanging ane jani padingehangja 
sumpah Ulune Sang Hyang Widi Wasa ane 
ucapang Ulun masrana parab Ulun ane maha 
kuasa katiba teken kita wong Israele makejang 
ane ada di Mesir kene: “Ulun tusing buin lakar 
nglugrain parab Ulune anggon kita masumpah, 
upamane: Tiang masumpah masrana parab Ida 
Sang Hyang Widi Wasa Sane Maha Luur ane 
nyeneng!” 27 Ulun lakar tansah sayaga apanga 
kita tusing muponin gemuh landuh, nanging 
kita lakar kasirnayang. Kita ajak makejang lakar 
mati. Ada mati sajeroning perang, ada ane 
mati ulihan grubug kanti tusing ada ane enu 
idup angan aukud. 28 Nanging ada abedik uli 
pantaran kitane ane lakar luput uli sang pati 
tur lakar malipetan uli Mesir ka Yehuda. Ditu 
anake ane enu idup ento lakar pada nawang 
raos nyenne ane sasajaan. Raos iane apa 
pangandikan Ulune. 22 Ulun Sang Hyang Widi 
Wasa lakar maang kita bukti mungguing Ulun 
lakar ngukum kita di tongose ene, tur janjin 

Ulune lakar nibakang bencana teken kita ento 
masih lakar mabukti. 30 Ulun lakar nyerahang 
Hopra rajan Mesire, teken musuhne ane nyadia 
lakar ngepet patinnyane, buka Ulun nyerahang 
Sedekia rajan Yehudane teken Nebukadnesar 
raja Babele musuhnyane ane nyadia lakar ngepet 
patinnyane.” 


Janjin Ida Sang Hyang Widi Wasa ring I Baruk 


45 1 Ring taun sane kaping pat panyeneng 
Sang Prabu Yoyakim putran Ida Sang 


Prabu Yosia ring Yehuda, | Baruk nyuratang 
saananing sabda sane sampun dikteang tiang 
ring ipun. 2 Tiang ngorahang ring ipun mungguing 
Ida Sang Hyang Widi Wasa, Widin bangsa Israele 
sampun masabda sapuniki: “Baruk, 3 kita suba 
ngorahang kene: “Titiang kapok! Ida Sang Hyang 
Widi Wasa sampun ngwewehin kamewehan 
titiange antuk kaduhkitan. Titiang kalintang lesu 
uli krana masesambatan tur titiang nenten polih 
mararian. 

4 Nanging Ulun Sang Hyang Widi Wasa, Ulun 
nguug apa ane suba wangun Ulun tur mutbut 
apa ane suba pula Ulun. Paundukane buka 
keto lakar laksanayang Ulun di sakuub gumine. 
> Apake kita mabudi ngalih kaliangan kitane niri? 
Edaja buka keto! Ulun nibakang bencana teken 
manusane makejang. Nanging kita paling lacur 

lakar nyidayang ngluputang idup kitane saparan 
lampah kitane. Ulun Sang Hyang Widi Wasa ane 
suba ngandika buka keto.” 


Bangsa Mesire kakaonang ring Karkemis 


16 1 Ida Sang Hyang Widi Wasa raris ngandika 
ring tiang ngeniang indik parabangsane 
makasami. ? Sane kapingarep, ngeniang indik 
bangsa Mesire. Puniki pangandikan Idane 
ngeniang ring wadua balan Ida Sang Prabu Neko 
ratun Mesire, sane kakaonang ring Karkemis 
nampek ring Tukad Eprate antuk Sang Prabu 
Nebukadnesar ratun Babele, ring taun sane 
kaping pat panyeneng Ida Sang Prabu Yoyakim 
ring Yehuda. 

3 “Paraprawiran bangsa Mesire pada masuryak 
sapuniki: Jemakja tamenge tur pada 
sayagaja, laut mangsehja ka pasiatan. 

4 Panganggoinja jarane tur tegakinja! Pada 
mabaris tur pada salukja toponge! 
Tajepinja tumbake. Salukja baju besine!” 


3 Ida Sang Hyang Widi Wasa mataken sapuniki: 
Nanging apake ane aksi Ulun? Ia pada 
malipetan kabatek baan takutne. Wadua 
balannyane kalah kagebug, ia pada malaib 
sakuat-sakuatne, tur tusing ada ane bani 
matolihan, kaliput baan takutne. 

6 Anake ane becat malaib tusing nyidayang 
ngliwat, tur wadua balane tusing 
nyidayang luput. Ditu bedaja di sisin Tukad 
Eprate, ia katanjung tur labuh. 

7 Nyenke ento ane malaib buka yeh Tukad Nile, 
buka blabare di tukade nglancah nganteg 
ka abingne? 

8 Ento bangsa Mesir, maluab buka Tukad 
Nile, buka blabar di tukade nglancah 
nganteg ka abinge. Bangsa Mesire ngraos 
kene: “Iraga lakar maliah tur ngebekin 
gumine makejang. Iraga lakar ngenyagang 
kota-kotane muah rakyate ane ada ditu. 

9 Pecutin jarane apang malaib, tur kreta-kreta 
perange apanga nyririt. Pesuangja 
prajurite, wong Sudan muah wong Libiane, 
apang pada ngaba tameng, aketo masih 
wong Lidiane ane pada dueg mapanahan.” 


n 


10 Puniki rahinan Ida Sang Hyang Widi Wasa 
Sane Maha Luur miwah Sane Maha 
Kuasa, sane mangkin Ida pacang ngwales. 
Ring rahinane puniki Ida pacang ngukum 
meseh-meseh Idane. Pedang Idane pacang 
neda ipun kantos waneh, tur nginum 
getihipune kantos lega. Ring rahinane 


NABI YEREMIA 46.11-16 3286 


puniki Ida Sane Maha Kuasa nyamleh 
carun Idane, irika baler ring Tukad Eprate. 

11 th bangsa Mesir, mrikaja ka Gilead ngrereh 
tamba! Tamban jerone sampun mabukti 
nenten mintulin, tur nenten mrasidayang 
nyegerang jerone. 

12 Bangsa-bangsane sampun pada miragi indik 
kimud jerone. Sawatek anake sampun 
pada miragi jerone ngeling. Prajurite pada 
saling lambuk tur makakalih pada bah ring 
tanahe. 


Indik rauh Ida Sang Prabu Nebukadnesar 


13 Ritatkala Ida Sang Prabu Nebukadnesar 
saking Babel rauh ngebug jagat Mesire, Ida Sang 
Hyang Widi Wasa ngandika ring tiang sapuniki: 

14 “Warah-warahangja di kota-kotane di Mesir, 
di Migdol, di Mempis muah di Tahpanhes 
kene: “Pada yatnaja nyaga dewek kitane! 
Kita ajak makejang lakar benyah di 
pasiatan! 

15 Apa krana Apis widin kitane ane mawisesa 
ento kalah? Ida Sang Hyang Widi Wasa 
ane nglempag ia!” 

16 Paraprajurit kitane makejang katanjung tur 
labuh. la pada ngraos ajaka timpalne kene: 
“Enggalin! Jalan mulih ka bangsan iragane, 
tur luputang deweke uli pedang musuhe. 

17 Baang sang prabu Mesire pungkusan ane 
anyar: tukang uyut ane tusing nyidayang 
makiba.” 

18 Ulun Sang Hyang Widi Wasa Ane Maha 
Kuasa, Ulun ene Ratu, Ulun Widi ane 
nyeneng. Buka menara Gunung Tabore 
tegehan teken bukit-bukite ane lenan, tur 
Gunung Karmele ane joh tegehan teken 
pasihe, buka keto kasitengan anake ane 
lakar ngebug kita. 

19 Pada sediaangja deweke buat katawan, ih 
kita bangsa Mesir. Kota Mempise lakar 
dadi tegal melakang, uug-uugan ane 
tusing ada anak nongosin. 

20 Gumi Mesire waluya buka sampine ane 
melah gacele teken tabuane aukud ane uli 
kaja. 

21 Keto masih prajurit-prajurite ane baan 
ngupah tan padaya buka godel sampine. 
la tusing nyidayang majujuk tur tusing 
nyidayang mapalu. Ia ajaka makejang pada 
mabalik laut malaib. Dina ukumannyane 
suba teka, nah ento masan iane lakar 
kanyagang. 

22 Bangsa Mesire malaib, ngaos-ngaos buka 
lelipine, dikalane wadua balan musuhe 
mangseh. Musuhne nektek ia aji kapak 
buka anake nyepeg punyan kayune, 

23 muah ngenyagang alas wayah. Wadua balan 
musuhne liu pesan tusing kena baan 
ngitung, paraprajuritne liunan teken 
balange. 

24 Bangsa Mesire pada nandang kimud, ia 
kalahanga baan bangsane ane uli kaja. 
Ulun Sang Hyang Widi Wasa ane suba 
ngandika buka keto.” 

25 Ida Sang Hyang Widi Wasa Sane Maha Kuasa, 
Widin Israele, ngandika kadi asapuniki: “Ulun 
lakar ngukum Amon, dewan Tebese, bareng- 
bareng ajaka bangsa Mesire muah dewa-dewa 
muah pararatunnyane. Ulun lakar nyemak raja 
Mesir muah sawatek anake ane andel teken ia, 
26 laut nyerahang ia teken anake ane mabudi 
ngamatiang ia, nah ento teken Nebukadnesar 
raja Babele muah wadua balannyane. Nanging 
sasubane keto, bangsane ento lakar buin nongos 
di Mesir buka ane suba-suba. Ulun Sang Hyang 
Widi Wasa ane suba ngandika buka keto.” 


Ida Sang Hyang Widi Wasa mapakayunan 
ngrahayuang kaulan Idane 


27 “Ih parakaulan Ulune, edaja pada takut! Ih 
rakyat Israel, edaja pada tengkejut! Ulun 
lakar ngrahayuang kita uli gumine ane joh, 
uli gumine di tongos kitane katawan. Kita 
lakar malipetan mulih tur lakar nongos 

ditu saha sutrepti. Kita lakar muponin 
kerta raharja tur tusing ada anak ane lakar 
ngranayang kita takut. 

28 Ulun lakar teka nelokin kita, tur ngrahayuang 
kita. Ulun lakar ngenyagang sawatek 
bangsane di tongos Ulune laad mrarakang 
kita, nanging Ulun tusing lakar ngenyagang 
kita. Ulun masih lakar ngukum kita, 
nanging yen Ulun ngukum kita, Ulun lakar 
nibakang ukuman ane adil. Ulun Sang 
Hyang Widi Wasa ane suba ngandika buka 
keto.” 


Dauh pangandikan Ida Sang Hyang Widi 
Wasa ngeniang indik bangsa Pilistine 


47 1 Sadurung sang prabu Mesire ngebug 
jagat Gasane, Ida Sang Hyang Widi Wasa 
ngandika ring tiang ngeniang indik bangsa 
Pilistine. * Sapuniki pangandikan Idane: 
“Iwasinja yehe maluab uli kaja, tur lakar 
nomplok buka blabare di tukade. Ia lakar 
nglancah tanahe muah sawatek ane 
ada ditu, kota-kota muah bangsane ane 
nongos ditu. Rakyate lakar pada jerit-jerit 
ngidih tulung, tur sawatek isin gumine ditu 
lakar pada ngeling masesambatan. 
3 Ja lakar pada ningeh grudugan batis jaran 
muah kriutan kreta perange muah 

grudugan roda-rodan kretane. Ipara 
wong tua tusing lakar malipetan ngalih 
pianak-pianakne tur limannyane suba 
pada lemet tan pabayu. 

4 Suba teka masanne buat nyirnayang bangsa 
Pilistine tur Tirus muah Sidone, kapalasang 
uli sakancan bangsa ane enu makeneh 
nulungin ia. Ulun Sang Hyang Widi Wasa 
lakar nyirnayang bangsa Pilistine, nah ento 
sakancan jlemane ane teka uli pasisin pulo 
Kretane. 

> Gede pesan kaduhkitan ane nibenin rakyat 
Gasane, tur rakyat Askelone pada ngeb 
malingeb. Buin amunapake makelonne 
sisan bangsa Pilistine lakar nandang sedih? 

6 Iba pada jerit-jerit kene: “Duh ratu, pedang 
pajenengan Ida Sang Hyang Widi Wasa, 
malih makapidanke suenne iratu ngamuk? 
Rarisang mawali ngranjing ka urangka 
druene, tur sampunang malih medal!” 

7 Sakewala kenkenanga ia lakar nyidayang 
ngoyong, yen Ulun maang ia gae ane 
patut garapa? Ulun suba ngutus ia ngebug 
Askelon muah anake ane nongos di pasisi.” 


Indik uug jagat Moabe 


48 1 Puniki pangandikan Ida Sang Hyang 
Widi Wasa Sane Maha Kuasa ngeniang 

indik panegara Moabe: “Sengkala pesan 
rakyat Nebone, sawireh kotannyane 
suba kuugang! Kiryataim suba kajarah, 
bentengne ane kuat suba uug, tur 
rakyatne suba gaenanga kimud. 

2 Kabinawan Moabe suba ilang. Musuhne suba 
ngalahang kota Hesbone, tur saigum 
buat ngenyagang bangsa Moabe. Kota 
Madmene lakar ngeb malingeb, tur wadua 
balane lakar nempuh kotane ento. 

3 Rakyate ane di Horonaim pada pajerit kene: 
‘Bencana! Uug maglaturan!” 


4 Moab suba nyag. Padingehangja ling 
cerik-cerike. 

3 Padingehangja munyin lingne sigsigan di 
rurunge ngamenekang ka Luhit muah 
ling anak nandang sangsara, di rurunge 
ngenuunang ka Horonaim. ? la pada 
ngraos kene: “Enggalang malaib, luputang 
deweke. Plaibang ibane patuh buka 
keledae alasane ane rengas. 


7 Ih Moab, iba nyagerang kasitengan muah 
kasugihan ibane, sakewala ane jani iba 
masih kakalahang. Kamos, dewan ibane 
lakar kaselong, bareng-bareng teken 
pandita muah parapangeran ibane. 

8 Tusing ada kota angan abesik ane nyidayang 
luput uli bencanane ento. Tanahe lebah 
muah ane dangsah patuh lakar kuugang. 
Ulun Sang Hyang Widi Wasa suba ngandika 
buka keto. 

3 Gaenangja | Moab kuburan sawireh ia lakar 
enggal kuugang. Kota-kotannyane lakar 
depina, tur tusing ada anak ane lakar buin 
nongos ditu.” 

10 (Dumadak apang kena pastu sawatek anake 
ane tusing nyak nglaksanayang pakaryan Ida 
Sang Hyang Widi Wasa maduluran saking nekeng 
ati! Dumadak apang kena pastu anake ane tusing 
nyempal muah ngamatiang jlema!) 


Kota-kotane ring Moab kasirnayang 


11 Pangandikan Ida Sang Hyang Widi Wasa, 
sapuniki: “Moab tansah muponin sutrepti tur 
tusing taen maselong. Ia tan bina buka yeh 
anggure ane tusing taen mubek, tur tusing taen 
kabriokang ka gucine ane lenan. Bonne tusing 
taen usak tur rasanne patuh buka jati mula. 

12 Nanging ane jani, suba teka masanne Ulun 
ngutus anak mriokang ia buka anake mriokang 
anggur. Anake ento lakar mriokang ia kanti gucin 
anggure puyung tur mantigang gucine ento kanti 
belah. 18 Ditu bangsa Moabe lakar gaenanga 
kimud teken Kamos dewannyane, patuh buka 

bangsa Israel suba gaenanga kimud teken Betel 
dewa ane andelanga. 

14 Ih wong Moab, apa krana kita dadi bisa ngaku 
dadi pahlawan, prajurit ane kaliwat wanen 
ane suba biasa masiat? 

15 Moab muah kota-kotannyane kasirnayang. 
Paratrunanne ane paling cagera suba pada 
katampah. Ulun ene Sang Ratu, Widi Ane 
Maha Kuasa suba ngandika buka keto. 

16 Pamragat Moabe suba paek. la enggal lakar 
uug maglaturan. 


17 Ih anak ane pada paek ditu, ane suba nawang 
kakasubannyane, ngelingja mangenang 
bangsane ento. Orahangja mungguing 
pamrentahnyane ane mawisesa suba 
suud, kaluihan muah kawisesannyane 
suba tusing enu. 

18 fh anak ane nongos di Dibon, tuunangja 
ibane uli tongose ane mulia ento tur 
negak tur maguyangja di abune. Anak 
ane nguugang Moabe suba teka, tur 
benteng-bentengnyane kadepinin uug 
maglaturan. 

19 fh anak ane nongos di Aroer, majujukja di 
sisin rurunge tur antiangja ditu. Takoninja 
anake ane malaib ento, unduk ane suba 
nibenin ia. 

20 la lakar masaut kene: ‘Moabe suba kalah, 
pangelinginja ia. Unduke ento ngranayang 
ia kimud. Orahangja di Tukad Arnone 
unduk Moabe suba kuugang!” 

21 Ukumane suba nibenin kota-kotane ane 

di pagunungan, luire: Holon, Yahas, Mepaat, 

22 Dibon, Nebo, Bet-Diblataim, 23 Kiryataim, 
Bet-Gamul, Bet-Meon, 24 Keriot muah Bosra. 
Ukumane suba nibenin sakancan kota-kotan 
Moabe ane joh muah ane paek. 22 Kawisesan 
Moabe suba nyag tur kakuasannyane suba sirna. 
Ulun Sang Hyang Widi Wasa suba ngandika buka 
keto.” 


Moab pacang kanistayang 


26 Ida Sang Hyang Widi Wasa ngandika 
asapuniki: “Gaenangja apanga | Moab punyah, 
sawireh ia suba brontak nglawan Ulun. la lakar 
maguyang sig utahne, tur anake lakar pada 
ngedekin ia. 27 Ih Moab, ingetangja buka kenken 
iba suba minjulin bangsa Israele. Iba suba 
ngadanin ia satmaka ia suba sruron teken sekan 
begale. 

28 Ih kita bangsa ane nongos di Moab, kalahinja 
kota-kotan kitane! Kemaja nongos di batu 
kaange. Patuhinja kedis-kedis darane ane 
ngae sebun di jurang-jurange. 291 Moab bes 
kaliwat sumbung! Ulun suba mireng unduk 

sumbung, mrekak muah kacekahan bangsane 
ento muah unduk iane ngitungang dewekne 
dogen. 30 Ulun Sang Hyang Widi Wasa nawang 
kamrekakannyane. Raosne tusing sedeng gugu, 
tur tingkahne setata usak. 3t Ento kranane Ulun 
makeneh mangelingin sakancan ane ada di Moab 
muah anake ane di Kir-Heres. 3? Ulun makita 
mangelingin anake ane di Sibma, sangetan teken 
mangelingin anake ane di Yaeser. Ih kota Sibma, 
iba buka punyan anggur ane carang-carangne 
malipah kanti neked di Segara Mati tur malipah 
kanti neked ka Yaeser. Nanging ane jani, buah 
ibane di masan panese muah buah anggur 
ibane suba sirna. 33 Kasukan muah kagirangane 
suba ilang di gumi Moabe ane gemuh landuh. 
Ulun suba ngempetin embahan anggure uli 
pameresan anggure, tur tusing ada anak ane 
meres anggur muah masuryak maliang-liang. 

34 Anake ane di Hesbon muah anake ane di 
Eleale pada ngeling jerit-jerit, tur lingnyane 
kanti kadingehan teked ka Yahas, tur lingnyane 
ento dingeha baan anake di Soar muah linge 
ento kadingehan nganteg ka Horonaim muah 
neked ka Eglat-Selisia. Kayang tukade ane di 
Nimrim masih suba nyat. 3? Ulun lakar nyuudang 
bangsa Moabe maturan aturan ane maborbor 
di tongosnyane mabakti muah ngaturang aturan 

teken widi-widinnyane. Ulun Sang Hyang Widi 
Wasa suba ngandika buka keto. 

36 Ulun rumasa sedih ngatonang Moab 
muah anake ane di Kir-Heres, buka anake 
ngidungang kidung kaduhkitan, sawireh sakancan 
pagelahanne suba ilang. 3” Makejang suba pada 
ngundul tendasne tur ngetep jenggotne. la suba 
pada nues-nues limanne tur pada makamben 
karung. 33 Umah-umah bangsa Moabe muah 
lapangan kotane kalikub baan kaduhkitan, 
sawireh Ulun suba ngenyagang Moabe buka 
gucine ane tusing kademenin. 3? Pada ngelingja, 
sawireh kota Moabe suba kanistayang. Kotane 
ento suba uug tur sakancan bangsa-bangsane 
ane di kiwa tengennyane pada minjulin ia. Ulun 
Sang Hyang Widi Wasa suba ngandika buka keto.” 


Moab nenten mrasidayang luput 


40 ida Sang Hyang Widi Wasa sampun majanji 
mungguing pacang wenten satunggaling bangsa 
rauh nyander kota Moabe sakadi paksi garuda. 
41 Kota-kota miwah benteng-bentengnyane 
pacang kakaonang. Ring rahinane punika 
paraprajuritnyane pacang tengkejut sakadi anake 
luh nyakit ngelah pianak. 4? Moab pacang sirna 
tur nenten kantun dados satunggaling bangsa 
santukan ipun brontak nglawan Ida Sang Hyang 
Widi Wasa. ® Rasa ajerih, bangbang miwah jeet 

pada nyantosang rakyat Moabe. Ida Sang Hyang 
Widi Wasa sampun ngandika kadi asapunika. 

44 Sapasiraja sane mamanah luput saking 
katakutan ipun pacang labuh ka bangbange. 
Sapasira sane medal saking bangbange punika 
ipun pacang keni jeet, santukan Ida Sang Hyang 
Widi Wasa sampun mastiang rahina uugipun 
bangsa Moabe. 4 Pangungsine sane sampun 
pada leleh, ngindayang polih pasayuban ring 
Hesbon, kota sane pecak kaprentah antuk 
Sang Prabu Sihon, nanging kota punika sedek 
puun. Genine sampun nilap tepi-tepi siring 
miwah muncuk-muncuk gunung wong Moabe 
sane demen mayuda. 48 Sengkala pisan bangsa 
Moabe! Bangsa sane nyungsung Kamos sampun 
sirna, tur pianaknyane luh muah muani sampun 
katawan. 

47 Nanging ring rahina-rahina sane pacang rauh 
Ida Sang Hyang Widi Wasa pacang ngwangun 
negara Moabe mangda malih gemuh landuh. 
Puniki makasami paindikan sane sampun 
kasabdayang antuk Ida Sang Hyang Widi Wasa 
sane pacang nibenin panegara Moabe. 


Ukuman Ida Sang Hyang Widi Wasa 
sane nibenin bangsa Amon 


19 1 Pangandikan Ida Sang Hyang Widi Wasa 
ngeniang indik bangsa Amon, sapuniki: 

“Dijake jlema Israele ento? Apake di Israel tusing 
ada anak ane nindihin guminnyane? Apa krana 
ia nepang bangsane ane nyungsung Milkom 
nyuang tanah wewidangan suku Gade laut 
tongosina. 2 Nanging lakar ada masanne Ulun 
lakar ngranayang bangsa ane di ibukota Raba 
pada ningeh kuugan anak masiat. Kotane ento 
lakar uug tur desa-desannyane lakar katunjel 
kanti asah teken tanah. Ditu bangsa Israele 
lakar nyuang buin tanahne uli anake ane laad 
ngrampas tanahe ento. 3 Ih wong Hesbon, pada 
ngelingja, sawireh kota Aine uug! Ih paraluh-luhe 
ane di Raba pada masesambatanja! Salukja 
kamben karunge tur masesambatanja! Malaibja 
kema mai patikaplug. Milkom dewan kitane lakar 
selonga bareng-bareng ngajak pandita muah 
parapangeran kitane. “Apa krana kita tusing 
satia ih bangsa ane mrekak? Kakuatan kitane 
suba tan paguna. Apa krana kita ngandelang 
pesan kasitengan kitane tur masesumbar 
mungguing tusing ada anak lakar bani nglawan 
kita? ? Dini ditu Ulun nekaang kakewehan ane 
lakar nepen kita. Kita ajak makejang lakar 
pada malaib. Suang-suang lakar pada malaib 
ngelidang uripnyane, tur tusing ada anak ane 
lakar munduhang wadua balan kitane buin. 

6 Nanging mani wekas Ulun lakar nadiang 
bangsa Amone ento buin gemuh landuh. Ulun 

Ida Sang Hyang Widi Wasa ane suba ngandika 
buka keto.” 


Ukuman Ida Sang Hyang Widi Wasa 
sane nibenin bangsa Edom 


7 Pangandikan Ida Sang Hyang Widi Wasa 
Sane Maha Kuasa ngeniang indik bangsa 
Edome, sapuniki: “Apake wong Edome tusing 
enu ngelah pepineh ane beneh? Apake 
parapangabihne tusing bisa ngorahin unduk ane 
patut kalaksanayang? Apake ditu suba tusing ada 
anak wicaksana? 8 Ih anak ane nongos di Dedan, 
pada malaibja enggalang, tur mengkebja! Ulun 
lakar teka buat ngenyagang katurunan Esaune, 
sawireh suba teka masanne Ulun ngukum ia. 
9 Yen anake ngalap anggur ada masih enu abesik 
dadua di punyanne. Tur yan petengne ada 
maling teka ia tuah nyemak barang ane kitaanga. 
10 Nanging Ulun suba nglalungin katurunan 
Esaune tur ngilangang tongos pengkebanne, 
kanti ia tuara nyidayang enu mengkeb. Bangsa 
Edome makejang dekdek lidek, adiriko tusing ada 
ane enu. 11 Depangja pianak-pianak kitane ane 
ubuh ento ngajak Ulun. Ulun ane lakar miara 
ia, tur parabebalune lakar pada masayuban sig 
Ulune. 

12 Yan anake ane tusing patut nampi ukuman 
suba kukum, apake kita ngaden mungguing kita 

tusing lakar kukum? Eda mapineh buka keto. Kita 
tan pariwangde lakar kukum! 13 Sawireh Ulun 
suba masumpah mungguing kota Bosrane lakar 
dadi tegal melakang tur lakar dadi bebalihan ane 
ngresresin. Anake lakar nganistaang kotane ento, 
tur adan kotane lakar anggona nemah-misuh. 
Desa-desane ane paek ka kotane ento makejang 
lakar uug salawas-lawasne. Ulun Sang Hyang 
Widi Wasa ane suba ngandika buka keto.” 

14 Tiang tumuli mabaos ring bangsa Edome 
sapuniki: “Ih bangsa Edom, tiang sampun polih 
pawarah saking Ida Sang Hyang Widi Wasa. 

Ida sampun ngutus utusan buat ngrauhang 

ring parabangsane mangda munduhang wadua 
balannyane tur mangda pada sayaga jaga ngebug 
ragane. 15 Ida Sang Hyang Widi Wasa pacang 
ngawinang mangda ragane tan pabayu, tur 
nenten wenten anak sane pacang ngajiang 
ragane. 18 Kasumbungan ragane sampun ngapus 
ragane. Adiriko nenten wenten anak sane ajerih 
ring ragane sakadi panyengguh ragane. Ragane 
magenah ring batu kaange, tegeh ngalik ring 
pucak bukite. Nanging yadian ragane magenah 
tegeh sakadi paksi garudane, Ida Sang Hyang Widi 
Wasa pacang nedunang ragane. Ida Sang Hyang 
Widi Wasa sampun ngandika kadi asapunika.” 

17 Pangandikan Ida Sang Hyang Widi Wasa 
kadi asapuniki: “Bencana ane lakar nepen 

Edom ento kaliwat madurgama, kanti sawatek 
anake ane liwat ditu lakar makesiab jejeh 
ngetor. 18 Paundukane ane patuh buka ane 
nibenin Sodom muah Gomorane, lakar nibenin 
Edom, dikalan ia muah desa-desa ane di sakiwa 
tengennyane kasirnayang. Tusing ada anak angan 
adiriko ane lakar buin nongos ditu. Ulun Sang 
Hyang Widi Wasa ane suba ngandika buka keto. 
19 Buka singane ane pesu uli alase wayah di sisin 
Tukad Yordane ka tegal pangonane, buka keto 
masih Ulun lakar rauh tur nengkejutang bangsa 
Edome kanti nadak ia malaib uli guminnyane. 
Sasubane keto pamimpin ane pilih Ulun ane lakar 
mrentah bangsane ento. Nyenke ane ada masaih 
teken Ulun? Nyenke lakar bani matangtang 
nglawan Ulun? Pamrentah ane encenke ane lakar 
bani nglawan Ulun? 20 Ento krana padingehangja 
rencanan Ulune marep teken bangsa Edome, 
muah apa ane karsayang Ulun marep teken anake 
ane di kota Teman. Kayang pianak-pianakne 
lakar kapaid muah ia ajaka makejang lakar pada 
takut. 2! Dikalane Edom kalah, ditu lakar ada 
ribut gede kanti gumine makejang magejeran 
tur jeritannyane lakar kadingehan nganteg ka 
Pasih Glagah. 22 Musuhe lakar ngebug Bosrane 
buka kedis garudane nyander. Dikalane ento 
prajurit-prajurit Edome lakar takut patuh buka 
anake luh nyakit lakar ngelah pianak.” 

Ukuman Ida Sang Hyang Widi Wasa 
sane nibenin kota Damsike 


23 Pangandikan Ida Sang Hyang Widi Wasa 
ngeniang indik Damsike, sapuniki: “Rakyate 
ane di kota Hamat muah Arpad pada jejeh 
ngetor sawireh ia suba pada ningeh orta jelek. 
la ajaka makejang suba kalikub baan takut, 
buka kalikub baan yeh pasih tur ia tusing 
nyidayang tentrem. ** Rakyate di Damsik suba 
pada leleh tur suba pada malaib uli krana 
jejeh. la suba nandang sakit tur sangsara buka 
anake luh nyakit ngelah pianak. 2? Kotane ane 
kasub, ane biasa maliang-liang suba suung 
mangmung. 28 Didinane ento truna-trunanne 
lakar matianga di rurung-rurung kotane muah 
sakancan prajuritnyane kasirnayang. 2 Ulun lakar 
nunjel tembok kota Damsike muah purin Raja 
Benhadade kanti telah. Ulun Ida Sang Hyang Widi 
Wasa Ane Maha Kuasa ane suba ngandika buka 
keto.” 


Ukuman sane nibenin suku bangsa 
Kedar miwah kota Hasore 


28 Pangandikan Ida Sang Hyang Widi Wasa 
ngeniang indik bangsa Kedar miwah daerah- 
daerah sane kawengku antuk Hasor sane 
sampun kakalahang antuk Raja Nebukadnesar 

ratun Babele sapuniki: “Gebugja bangsa 
Kedare tur nyagangja suku-suku bangsane ane 
bedangin. 2? Rampasja sawatek kemahnyane 
makejang muah ingon-ingonnyane. Keto masih 
kemah-kemahnyane muah saananing ane ada 
di kemah-kemahe ento. Juang unta-untannyane 
tur orahin rakyate kene: Iba ajak makejang suba 
kalikub baan bencana. 

30 Ih rakyat Hasor, Ulun Ida Sang Hyang Widi 
Wasa matinget kita apang kita malaib ngejoh 
tur mengkeb. Raja Nebukadnesar ratun Babele 
suba ngrencanayang lakar ngebug kita tur 
kene raosne: 3! Jalanja iraga ngebug bangsane 
ane tansah marasa aman muah rahayu ento. 
Kotannyane tusing makori wiadin makancing tur 
tusing ada anak ane ngebagin. 

32 Lautang juang unta-untannyane muah 
sakancan ingon-ingonnyane. Ulun lakar 
nyambehang kema mai sawatek anake ane 
magetep bokne, tur Ulun lakar nekaang bencana 
marep teken ia uli dini ditu. 33 Hasor lakar dadi 
tegal melakang salawas-lawasne, tur ia lakar dadi 
tongos cicing alasan. Tusing ada anak ane lakar 
buin nongos ditu. Ulun Sang Hyang Widi Wasa 
ane suba ngandika buka keto.” 

Ukuman Ida Sang Hyang Widi 
Wasa sane nibenin Elam 


34 Tan sue maletan sasampune Ida Sang Prabu 
Sedekia jumeneng nata ring Yehuda, Ida Sang 
Hyang Widi Wasa Sane Maha Kuasa ngandika ring 
tiang indik jagat Elame. 3? Sapuniki pangandikan 
Idane: “Ulun lakar ngamatiang sawatek juru 
panahe ane suba ngranayang Elam dadi kuat. 

36 Ulun lakar nekaang angin uli dini ditu nempuh 
Elame tur Ulun lakar nyambehang rakyatne 
kema mai kanti tusing ada gumi ane tusing misi 
pangungsi uli Elam. 3” Ulun lakar ngranayang 
bangsa Elame ento takut teken musuh-musuhne 
ane mabudi ngamatiang ia. Uli krana kaliwat 
dukan Ulune, Ulun lakar nyirnayang bangsa 
Elame ento tur ngutus wadua bala buat nglawan 
ia kanti tusing ada enu magantulan. 33 Ulun 
lakar nyirnayang raja muah pamimpinnyane, tur 
ngadegang singasanan Ulune ditu. 3? Nanging 
mani wekas Ulun lakar nadiang bangsa Elame 
ento buin muponin gemuh landuh. Ulun Ida Sang 
Hyang Widi Wasa ane suba ngandika buka keto.” 


Indik kota Babele kakaonang 


50 1 Pangandikan Ida Sang Hyang Widi Wasa 
sane karauhang ring tiang ngeniang 
indik kota Babele miwah rakyatipune sapuniki: 

2 “Ortaangja teken bangsa-bangsane ento! 
Buina umumangja! Baangja ia wangsit tur 
orahinja ia ortane ento. Eda pesan sekepanga 
ortane ento. Mungguing kota Babele suba 
kalah! Marduk, dewannyane suba dekdek lidek! 
Dewa-dewan bangsa Babele suba pada kimud, 
tur arca-arcannyane ane nyenebin ento suba 
nyag. 

3 Satunggaling bangsa uli kaja ngebug gumi 
Babele. Ia lakar dadianga tegal melakang. 
Manusa muah ingon-ingone lakar pada malaib. 
Aukudko tusing ada ane lakar nongos ditu.” 


Indik mawalinipun bangsa Israel 


4 Pangandikan Ida Sang Hyang Widi Wasa 
sapuniki: “Yan masanne suba teka wong Israel 
muah Yehudane lakar pada teka ngalih Ulun, 
Widinnyane, sambilanga ngeling. Ia lakar 
nakonang rurunge ane ngungsi ka Sion, tur ditu 
laut ia majalan ngungsi kema. la lakar ngae 
prajanjian ane langgeng ngajak Ulun, tur ia tusing 
lakar mamurug prajanjiane ento. 

6 Kaulan Ulune suba cara biri-birine ane 
depanga malumbar baan pangangonnyane di 
gunung-gununge. la ngumbara uli bukite abesik 
ka bukite ane lenan, tur ia suba engsap dija kaden 
umahnyane. 7 la lakar tampaha teken sawatek 
anake ane nepukin ia. Musuh-musuhnyane pada 

ngraos kene: “Ila suba madosa teken Ida Sang 
Hyang Widi Wasa, ento krana iraga tusing pelih 
matingkah buka keto teken ia. Leluurnyane 
pracaya teken Ida Sang Hyang Widi Wasa, tur ia 
masih patut tansah pracaya teken Ida. 

8 Ih wong Israel malaibja uli Babel! Enggalin 
kalahin gumine ento! Makaadja paling maluna 
uli ditu. ? Ulun lakar nekaang rombongan 
bangsa-bangsa ane kuat uli kaja ane tunden 
Ulun ngebug bangsa Babele. Ia lakar nabdabang 
barisan buat ngebug tur nguasain gumine ento. 
Wadua balane ento makejang pada dueg masiat 
tur panahne tusing taen nglepasin. 19 Babel lakar 
dadi rerampasan tur ane ngrampas ento lakar 
nyuang sawatek ane kitaanga. Ulun Ida Sang 
Hyang Widi Wasa ane suba ngandika buka keto.” 


Panegara Babele kakaonang 


11 Pangandikan Ida Sang Hyang Widi Wasa 
sapuniki: “Ih bangsa Babel, kita suba ngrampas 
bangsan Ulune. Kita suba bagia muah liang, 
kita majalan kema mai buka sampine nyosoh 
gandum, wiadin buka jarane ngregeh, 12 nanging 
kotan kitane ane gede ento lakar kanistayang tur 
nandang kimud. Bangsa Babele lakar dadi bangsa 
ane tusing pesan maguna. Guminne lakar dadi 
tuh wiadin tegal melakang ane tusing misi yeh. 
13 Uli krana bebendun Ulune, adiriko tusing lakar 

ada jlema ane lakar nongos di Babel. Ia lakar 
depina uug, tur sawatek anake ane ngliwat ditu 
lakar tengkejut muah angob. 

14 Ih juru panah, mabarisja maperang nglawan 
Babel, buina kiterja ia. Panahangja panahe 
makejang ka Babel sawireh ia suba madosa teken 
Ulun Sang Hyang Widi Wasa. 1? Kawitinja siate 
tur pada masuryakja ilehin kotane ento! Jani kota 
Babele suba kalah. Temboknyane suba pungkat 
tur uug. Ulun ngadakang pangwales marep teken 
bangsa Babele. Sawireh keto walesangja teken 
ia, manut buka laksanannyane teken bangsa ane 
lenan. 18 Eda baanga kanti ada anak nyambeh 
bibit di gumine ditu muah eda baanga kanti ada 
anak manyi. Sawatek wong sunantarane ane 
nongos ditu lakar pada jejeh teken musuhne ane 
lakar teka ngebug, ento krana ia lakar malipetan 
ka umahne.” 


Wong Israele mawali budal 


17 Ida Sang Hyang Widi Wasa ngandika sapuniki: 
“Wong Israele ento tan bina buka biri-birine, ane 
kuber baan singane kanti sambeh pablesat. Ane 
pangawit ia gebuga teken ratune uli di Asur, tur 
sasubane ento Sang Prabu Nebukadnesar uli 
Babel ngrepet tulang-tulangne. 18 Ento awanane 
Ulun Sang Hyang Widi Wasa Ane Maha Kuasa, 
Widin Israel, lakar ngukum Nebukadnesar muah 

guminnyane patuh buka Ulun ngukum ratun 
Asure ento. 19 Ulun lakar nglipetang wong Israele 
ka guminnyane. Ia lakar naar pamupon Gunung 
Karmel muah pamupon daerah Basane. Ia masih 
lakar muponin sakancan gandum ane tumbuh 
di daerah Epraim muah Gilead. 20 Dikalane ento 
tusing lakar ada dosa di Israel muah tusing 

ada kajaatan di Yehuda. Sawireh Ulun lakar 
ngampurayang sisan rakyate ane enu idup. Ulun 
Sang Hyang Widi Wasa ane suba ngandika buka 
keto.” 


Ukuman Ida Sang Hyang Widi Wasa 
sane nibenin panegara Babel 


21 |da Sang Hyang Widi Wasa ngandika sapuniki: 
“Gebugja wong Merataime muah wong Pekode. 
Matiang tur dekdek lidekang ia. Laksanayangja 
sakancan ane prentahang Ulun teken kita. Ulun 
Ida Sang Hyang Widi Wasa ane suba ngandika 
buka keto. 22 Grudugan siate kadingehan di 
gumine ento tur ditu suba dadi uug maglaturan. 
23 Bangsa Babele ane ngebug gumine makejang 
kantos benyah. Nanging ane jani ane ngebug 
ento ane remuk. Bangsa-bangsane di gumine 
makejang pada tengkejut ngatonang paundukan 
ane nibenin gumi Babele. 24 Ih Babel, iba suba 
maperang nglawan Ulun. Iba suba kejuk di 
jeete ane suba pasang Ulun, nanging iba tusing 


NABI YEREMIA 50.25-30 3309 


nawang unduke ento. 2 Ulun suba mukak tongos 
sanjatan Ulune, tur uli krana pidukan Ulune, 
Ulun suba nyemak sanjatane ento, sawireh 
Ulun Ida Sang Hyang Widi Wasa Ane Maha Luur 
muah Ane Maha Kuasa sedek ngelah gae ane 
garap Ulun di Babel. 28 Gebugja gumi Babele 
ento uli milehan, buina bukakja sawatek tongos 
panyimpenan gandumne. Tumpukangja barang 
jejarahane buka numpukang gandume, tur 
uugangja gumine ento! Eda baanga kanti ada 
enu masisa, ?” matiang sawatek prajuritnyane! 
Tampah ia! Sawatek wong Babele suba kukum. 
Dina pukumannyane suba teka.” 

28 (Parapangungsine sane luput saking Babel 
tur prasida rauh ring Yerusalem, ipun pada 
nyritayang indik Ida Sang Hyang Widi Wasa, 
Widin iragane ngwentenang pangwales ring 
bangsa Babele ngeniang indik pakardinnyane 
marep ring Perhyangan Agunge.) 

29 “Prentahangja juru panahe apanga ia ngebug 
Babel. Utusja sawatek anake ane bisa manah. 
Kurungja kotane tur eda pesan kanti baanga 
ada ane lepas. Bayah teken ia manut buka 
pegawennyane, tur walesang teken ia buka 
laksanannyane marep teken anak lenan, sawireh 
ia mrekak marep teken Ulun, Hyang Maha Sucin 
Israele. 3? Ento awanane truna-trunannyane 
lakar kamatiang di rurung-rurung kotane, tur 

prajuritne makejang lakar kasirnayang didinane 
ento. Ulun Ida Sang Hyang Widi Wasa ane suba 
ngandika buka keto. 

31 Ih Babel, iba kaliwat mrekak, ento krana 
Ulun Ida Sang Hyang Widi Wasa Ane Maha Luur 
muah Ane Maha Kuasa nglawan iba! Suba teka 
masanne Ulun ngukum iba. ?2 Bangsan ibane ane 
mrekak, lakar katanjung tur labuh, buina tusing 
ada anak ane nulungin iba. Ulun lakar nunjel 
kotan ibane, tur sawatek ane ada di sakiwa 
tengen ibane, makejang lakar kasirnayang.” 

33 |da Sang Hyang Widi Wasa Sane Maha 
Kuasa masabda sapuniki: “Wong Israel muah 
wong Yehuda pada katindes. Sakancan anake 
ane nawang ia, nyaga ia seken pesan tur tusing 
baanga ngeleb. 34 Nanging anak ane lakar 
nulungin ia siteng pesan. Parab Idane Ida Sang 
Hyang Widi Wasa Ane Maha Kuasa. Ida ane lakar 
nyalukin prakarannyane tur lakar ngrauhang 
kerta raharja di gumine, nanging Ida nibakang 
pakewuh teken wong Babele.” 

35 Ida Sang Hyang Widi Wasa ngandika sapuniki: 
“Sang pati lakar nibenin Babele! Sang pati lakar 
nepen rakyatnyane, pamimpinnyane muah 
sawatek anake ane wicaksana ditu. 

36 Sang pati lakar nibenin paranabi palsunnyane. 

Ambate belog paranabine ento. Sang 

pati lakar nibenin paraprajuritne. Ambate 
makesiabne paraprajurite ento. 

37 Nyagang jaran muah kreta-kretannyane. Sang 
pati lakar nibenin prajurit sasewannyane. 
Prajurit-prajurite ento tusing pesan 
mabayu. Nyagang arta branannyane, 
jarahinja tur rampas. 

38 Masan endange lakar nibenin guminnyane 
tur tukad-tukadnyane lakar pada tuh. 
Gumi Babele ento gumin arca-arcane ane 
ngresresin, ane suba ngranayang rakyate 
belog. 

39 Ento kranane Babel lakar tongosina baan 

setan-setan muah roh jaate muah kedis-kedis 

ane ngamah bangke. Tusing lakar ada anak 

ane buin nongos ditu kanti salawas-lawasne. 

40 Paundukan ane lakar nibenin Babele muah 

kota-kotane ane di sakiwa tengennyane dikalan 

Ulune ngenyagang kota-kotane ento patuh buka 

ane nibenin Sodom muah Gomorane. Tusing 

ada anak ane lakar buin nongos ditu. Ulun Sang 

Hyang Widi Wasa ane suba ngandika keto. 

41 Ada satunggaling bangsa ane teka uli gumine 
kaja, nah ento bangsa ane kuat tur uli joh. 
Liu pararatune pada sedia lakar masiat. 

42 la suba pada nyemak panah muah pedang, 
ia nyapa kadi aku tur tusing ngelah 
kapiolasan. Ia makuug buka grudugan 

pasihe, dikalane ia pada negakin 
jarannyane. Ia suba sregep lakar masiat 
nglawan Babel. 

43 Sang prabu Babele ningeh ortane ento, tur 
limanne lemet tan pabayu. Ia kaliput baan 
kaduhkitan muah sakit buka anake luh ane 
lakar nglekadang rare. 


44 Buka singane ane pesu uli alase wayah ane 
di sisin Tukad Yordane ngungsi tegal tongos 
pangonane, keto masih Ulun Sang Hyang Widi 
Wasa lakar teka tur ngawanang bangsa Babele 
nadak malaib uli kotannyane. Sasubane keto, 
pamimpin ane selik Ulun lakar mrentah bangsane 
ento. Nyenke ane nyidayang kasaihang teken 
Ulun? Nyen ane bani nglawan Ulun? Pamrentahe 
encenke ane bani tungkas teken Ulun? & Ane 
jani padingehangja rencana ane suba gae Ulun 
marep teken kota Babele muah padingehangja 
unduk ane lakar laksanayang Ulun marep teken 
rakyatne. Kayang pianak-pianakne masih lakar 
kapaid, tur anake makejang lakar pada marasa 
takut. 46 Dikalan Babele kalah, ditu lakar ada 
iur gede kanti gumine makejang genjong, tur 
jeritannyane katulung-tulung lakar dingeha baan 
bangsane ane lenan.” 

Indik ukuman sane nibenin panegara Babele 


1 Pangandikan Ida Sang Hyang Widi Wasa 
5 1 sapuniki: “Ulun lakar nekaang angin ane 
lakar nguugang Babele muah rakyatnyane. 2 Ulun 
lakar ngutus bangsa sunantara buat ngenyagang 
Babele, buka angine ane ngampehang 
gumpange. Dikalane dina karusakane ento teka, 
ia lakar ngebug uli milehan tur lakar ngutang 
gumine ento kedas buka sampatang. 2 Eda 
baanga prajuritne kanti mentangang panah 
wiadin nyaluk baju perangne. Eda pedalema 
truna-trunannel Enyagang wadua balanne 
makejang. “Ia lakar katatunin muah kamatiang 
di rurung-rurung kotannyane. ? Ulun Ida Sang 
Hyang Widi Wasa Ane Maha Kuasa, tusing 
ngutang Israel muah Yehuda, yadiapin ia madosa 
marep teken Ulun, Hyang Maha Sucin Israele. 
6 Malaibja uli Babel. Luputangja urip kitane, 
apang eda kita mati ulihan dosan bangsa Babele. 
Sawireh jani Ulun lakar ngwales tur ngukum ia, 
makadadi upahne. 7 Imaluan Babele ento buka 
cangkir mase di tangan Ulune ane ngranayang 
gumine makejang punyah. Bangsa-bangsane 
pada nginem anggurnyane, mawanan ia pada 
engsap teken ibanne. 8 Babele nadak kalah tur 
dekdek lidek. Pangelinginja ia! Alihang ia ubad 
lakar anggona ngubadin tatunne, sing saget ia 

nyidayang seger. ? Wong sunantarane ane nongos 
ditu ngraos kene: ‘Iraga suba negarang nulungin 
Babel, nanging suba kasepan. Ane jani jalanja ia 
kalahin mulih. Ida Sang Hyang Widi Wasa suba 
ngukum ia aji sakancan kakuasan Idane, tur Ida 
suba ngranayang ia uug maglaturan. ” 

10 [da Sang Hyang Widi Wasa ngandika sapuniki: 
“Kaulan Ulune masuryak kene: 'Ida Sang Hyang 
Widi Wasa suba nyinahang mungguing iraga ane 
beneh. Jani jalan luas ka Yerusalem tur tuturang 
teken rakyate ditu unduk ane suba kakardi baan 
Ida Sang Hyang Widi Wasa, Widin iragane. ” 

11 ida Sang Hyang Widi Wasa ngangsok 
pararatune ring Media, santukan Ida mapakayun 
jaga nguugang Babele. Kadi asapunika indik 
Idane pacang ngwalesang karusakan Perhyangan 
Agung Idane. 

Parasenapatin perange pada mrentahang 
asapuniki: “Sangihja muncuk panahe tur gisija 
tamiange! 12 Baang ia wangsit buat ngebug 
tembok Babele. Imbuhin pajagaane, tur 
sayagaang prajurite buat ngebug imusuh.” 

Ida Sang Hyang Widi Wasa sampun ngamargiang 
indik sane sampun sabdayang Ida marep ring 
bangsa Babele. 13 Jagate puniki akeh madue 
tukad tur arta branannyane maliah-liah, nanging 
sane mangkin masanipun sampun lintang, tur 
wates uripnyane sampun puput. 14 Ida Sang 

Hyang Widi Wasa Sane Maha Kuasa sampun 
masumpah masrana ragan Idane ngraga, 
mungguing Ida pacang ngrauhang jadma akeh 
sakadi gebiugan balange buat ngebug Babele. 
Ipun pacang masuryak duaning ipun sampun 
menang. 


Kidung pujian pabuat Ida Sang Hyang Widi Wasa 


15 [da Sang Hyang Widi Wasa sane ngardi 
pretiwine puniki antuk kakuatan Idane. 
Tur antuk kawicaksanan Idane Ida ngardi 
jagat miwah ngebatang langite. 

16 Malantaran prentah Idane, toyane 
sane duur langite sami ngrudug. Ida 
ngrauhang gulem saking tanggun 
gumine. Ida ngrauhang kilap rikalaning 
ujan tur ngrauhang angin saking 
panyimpenannyane. 

17 Yan suluhin antuk paindikane punika, 
manusane rumasa nambet tur tan paguna. 
Anake sane makarya arca marasa ical 
manahnyane santukan dewa-dewannyane 
sane kardi ipun punika sami palsu tur 
padem. 

18 Arca-arcane punika tan paji tur nista. Ipun 
pacang dekdek lidek rikalaning Ida Sang 
Hyang Widi Wasa rauh nepasin ipun. 

19 Widin Dane Yakub nentenja sakadi arca- 
arcane punika. Ida sane ngardi saluiring 
sane wenten tur Ida sane sampun nyelik 
Israel buat dados kaulan Idane. Ida Sang 
Hyang Widi Wasa Sane Maha Kuasa 
makadados parab Idane. 


Indik gadan Ida Sang Hyang Widi Wasa 

20 Pangandikan Ida Sang Hyang Widi Wasa 

sapuniki: 

“Ih Babel, kita makadadi gada druen 
Ulune muah sanjatan Ulune. Kita 
anggon Ulun ngenyagang parabangsa, 
kaprabon-kaprabone, 

21 hekdek lidekang jaran-jaran muah 
ane negakin, kreta perangne muah 
kusir-kusirne, 

22 ngamatiang jlema luh muani, nyempal jlema 
cerik kelih, ngamatiang jlema daa muah 
truna, 

23 nampah parapangangon muah ingon- 
ingonnyane, nampah anake matekap 
muah sampinnyane muah ngenyagang 
parapamrentah muah prakanggonnyane.” 


Ukuman sane nibenin panegara Babele 


24 Pangandikan Ida Sang Hyang Widi Wasa 
sapuniki: “Kita lakar nepukin mungguing Ulun 


NABI YEREMIA 51.25-29 3317 


lakar ngwalesang teken Babele muah rakyatne 
sakancan kajaatan ane laksanaanga marep teken 
kota Yerusaleme. 25 Ih Babel, iba tan bina buka 
gununge ane ngenyagang gumine makejang. 
Nanging ane jani Ulun Sang Hyang Widi Wasa 
dadi musuh ibane. Ulun lakar nyekuk iba tur 
nadiang iba asah teken tanahe tur iba depang 
Ulun dadi abu. 28 Batu uug-uugan ibane ento 
tusing lakar taen buin kanggon wewangunan. Iba 
lakar dadi tegal melakang salawas-lawasne. Ulun 
Sang Hyang Widi Wasa ane suba ngandika buka 
keto.” 

27 “Baang ia wangsit buat maperang! 
Munyiangja trompete apang kanti dingeha teken 
parabangsane! Sayagaangja bangsa-bangsane 
buat maperang nglawan gumi Babele. Arahin 
kaprabon Ararat, kaprabon Mini muah kaprabon 
Askenase buat magegebug. Pilihja senapatine 
aukud buat mucukin siate. Barisangja jarane 
apanga kanti buka gompiokan balange. 

28 Sayagaangja parabangsane buat maperang 
nglawan Babele. Utusja utusane pabuat nekain 
pararatune di Media, parapamimpinne muah 
paraprakanggonnyane muah parawadua 

bala sawewidangannyane. 29 Gumine linuh 
magenjongan, sawireh Ida Sang Hyang Widi 
Wasa ngamargiang rencanan Idane buat 
nadiang kota Babele ento tegal melakang 

ane tusing ada anak nongosin. 3? Paraprajurit 
Babele suba suud masiat tur pada ngoyong di 
benteng-bentengnyane. Kawanenanne suba 
ilang, ia tan bina buka anake luh. Gapuran 
kotannyane suba uug tur umah-umahnyane 
suba katunjel. 3! Sakabesik utusane malaib buat 
ngaturang teken sang prabu Babele mungguing 
kotannyane suba uug makaileh. 3? Musuhne suba 
nguasain tongos-tongose megat tukad tur nunjel 
benteng-bentenge. Prajurit Babele suba pada 
bingung. 33 Musuhne dienggal lakar nyempal tur 
nyekjek ia buka gandume di panyosohane. Ulun 
Sang Hyang Widi Wasa Ane Maha Kuasa, Widin 
Israele suba ngandika buka keto.” 

34 Sang Prabu Babele suba ngetep-ngetep 
Yerusalem tur naar ia. la suba mesuang 
isin kotane buka ngingsah gucine. Buka 
nagane ia nguluh kota Yerusaleme, ia 
nyuang apa ane kitaanga, tur sisanne 
entunganga. 

35 Depangja rakyat Sione pada ngraos kene: 
“Dumadak apang Babele negen palan 
kawirosannyane marep teken iraga.” 
Depangja rakyat Yerusaleme pada ngraos 
kene: “Dumadak Babele negen saananing 
paundukan ane suba tandangin iraga.” 

Ida Sang Hyang Widi Wasa 
pacang nulungin bangsa Israele 


36 Sapanglanturipun Ida Sang Hyang Widi 
Wasa ngandika ring rakyate ring Yerusalem 
sapuniki: “Ulun lakar nyaluk prakaran kitane tur 
ngwales musuh kitane anut teken pagaennyane 
marep teken kita. Ulun lakar ngetuhang yeh-yeh 
klebutan muah tukad-tukad Babele. 3” Gumine 
ento lakar dadi dugdugan uug-uugan tur dadi 
tongos sato alasan. Gumine ento lakar dadi 
tongos ane kaliwat ngresresin, tur tusing ada 
anak ane lakar nongos ditu, buina sawatek anake 
ane ningalin gumine ento lakar pada jejeh ngetor. 
38 Bangsa Babele lakar ngelur buka singane, tur 
ia gerem-gerem buka panak singane. 3? Apake ia 
loba? Ulun lakar moga ia apang ia kanti punyah 
tur liang. Ia lakar pules tur tusing lakar buin 
bangun. 49 Ulun lakar ngaba ia ka pajagalan buka 
biri-biri, kambing muah dombane. Ulun Ida Sang 
Hyang Widi Wasa ane suba ngandika buka keto.” 


Indik nasib bangsa Babele 


41 Ida Sang Hyang Widi Wasa ngandika 
ngeniang indik Babele sapuniki: “Kota ane 
kasumbungang baan gumine suba kalah. Babele 
suba dadi bebalih-balihan ane ngresresin 
buat parabangsane! 42 Pasihe suba nglancah 

tur ombakne ngrudug nglikub gumi Babele. 

43 Desa-desannyane suba dadi balih-balihan ane 
ngresresin tan bina buka tegal melakange ane tuh 
latuh kanti tusing ada anak ane nongos wiadin 
mentas ditu. 44 Ulun lakar ngukum Dewa Bel, 
dewan Babele muah nelahang barang-barang 
ane baana mamaling. Bangsa-bangsane tusing 
lakar buin nyungsung ia. 

Tembok kota Babele suba bah. Ih wong 
Israel, malaibja kita uli ditu! Malaibja kita buat 
ngrahayuang dewek kitane uli pidukan Ulune ane 
ngarab-arab. 48 Eda kita takut wiadin jejeh ulihan 
orta-orta ane dingeh kita. Ngatiban ada orta ane 
mabina-binaan. Ada kawirosan di gumine muah 
orta raja ane maperang nglawan raja ane lenan. 
47 Sasubane keto lakar teka masane Ulun lakar 
nyisipang arca-arcan bangsa Babele. Gumine 
ento lakar nandang kimud tur rakyatnyane 
makejang lakar kamatiang. # Saananing ane 
ada di gumine muah ane ada di langite lakar 
pada masuryak baan girangnyane dikalan bangsa 
Babele kalahanga teken anake ane teka uli 
kaja, ane ngenyagang bangsane ento. 4? Babel 
ane ngranayang mati di sakuub jagate, tur ane 
jani Babele masih lakar mati uli krana ia suba 
ngamatiang bangsa Israele liu pesan. Ulun Ida 
Sang Hyang Widi Wasa ane suba ngandika buka 
keto.” 

Pangandikan Ida Sang Hyang Widi Wasa buat 
bangsa Israel sane wenten ring Babel 


20 Ida Sang Hyang Widi Wasa ngandika ring 
kaulan Idane ring Babel sapuniki: “Kita ane 
luput uli sang pati, jani kemaja malaib, eda 
pesan masangke! Yadiastu kita joh pesan teken 
umah kitane, sakewala eda engsap teken Ulun, 
Widin kitane tur ingetangja kota Yerusaleme. 

51 Kita ngraos kene: “Iraga suba nistayanga 
muah gaenanga kimud. Iraga suba tusing ngelah 
panulung sawireh wong sunantarane suba ngaug 
tongos-tongose ane suci di Perhyangan Agung. 
52 Ento krana Ulun masabda mungguing masanne 
lakar teka, dikalane Ulun ngukum arca-arcan 
bangsa Babele. Di sakuub gumine ento anake 
matatu lakar pada duuh-duuh. ?3 Yadiastu bangsa 
Babele ento nyidaang makeber menek ka langite 
tur ngae benteng ane kuat ditu, Ulun masih lakar 
ngutus bangsa ane lakar ngrusak bentenge ento. 
Ulun Sang Hyang Widi Wasa ane suba ngandika 
buka keto.” 


Indik uugipun jagat Babele 


34 Ida Sang Hyang Widi Wasa ngandika sapuniki: 
“Padingehangja munyin linge di Babel ane 
mangenang unduk uug di gumine ento. 

55 Ulun nguugang Babele tur nadiang gumine 
ento sepi jampi. Musuhnyane macelep 
ka kota buina buka grudugan ombake ia 
ngamuk sambilanga masuryak. 

56 Musuhne ento teka nyadia nguugang gumi 
Babele. Prajurit-prajuritnyane kejuk, 
panahnyane kaelung. Ulun Ida Sang Hyang 
Widi Wasa ane ngukum kajaatan. Ulun 
lakar ngwales teken bangsa Babele ento 
anut teken pratingkahnyane. 

57 Ulun lakar munyahang parapamrentahnyane, 
parawicaksanannyane, 
parapamimpinnyane muah paraprajuritne. 
la ajaka makejang lakar pules tur tusing 
lakar buin bangun. Ulun ene Sang Ratu. 
Ulun Sang Hyang Widi Wasa Wasa Ane 
Maha Kuasa suba ngandika buka keto. 

58 Tembok-tembok Babele ane kuat lakar 
bah ka tanahe tur gapurannyane ane 
misi menara lakar puun. Katuyuhan 
bangsa-bangsane tuara ada gunannyane. 
Pakibeh-pakibehnyane telah amah api. 
Ulun Ida Sang Hyang Widi Wasa Ane Maha 
Kuasa ngandika buka keto.” 


Pabesen Dane Yeremia karauhang ka Babel 


59 Pangiring Ida Sang Prabu Sedekia sane satia, 
mapesengan Seraya okan Dane Neria, putun 

Dane Mahseya. Ring taun sane kaping pat 
panyeneng Sang Prabu Sedekia ring Yehuda, 
Dane Seraya sareng ka Babel ngiring sang prabu. 
Tiang mapetang makudang-kudang pabesen 
ring dane. S0 Tiang nyuratang ring satunggaling 
cakepan indik sakancan sane pacang nibenin 
gumi Babel miwah paindikan sane tiosan sane 
ngeniang gumi Babele. 6t Tiang mabaos ring 
Dane Seraya sapuniki: “Yen semeton rauh 
ring Babel, kibehang pisan mangda semeton 
polih sela jaga ngwacen keras-keras saananing 
sane matulis iriki ring ajeng bangsa Israel. 
62 Wusan punika rarisang ngastawa sapuniki: 
‘Duh Ratu Sang Hyang Widi Wasa, Palungguh 
IRatu sampun masabda mungguing Palungguh 
IRatu jaga ngrusak genahe puniki, kantos iriki 
nenten wenten jadma wiadin ingon-ingon tur 
genahe puniki pacang dados tegal melakang 
kantos salawas-lawasnya.” 23 Semeton Seraya, 
yen semeton sampun puput ngwacen cakepane 
puniki ring ajeng bangsa Israele, rarisang tegul 
cakepane punika ring batune, tur entungang ka 
Tukad Eprate, 84 saha kadulurin baos sapuniki: 
“Kadi asapuniki pacang dadosipun bangsa Babele. 
Ipun pacang kelem tur nenten pacang kambang 
malih, santukan Ida Sang Hyang Widi Wasa sane 
ngrauhang bencanane punika. ” 

Pangandikan Dane Yeremia puput rauh iriki. 

Indik kaonipun kota Yerusaleme 
(2Pararat. 24:18--25:7) 


52 1 Ritatkala Ida Sang Prabu Sedekia 
kadegang dados ratu ring Yehuda, ida 
mayusa slikur warsa. Ida mrentah ring Yerusalem 
solas warsa suenipun. Ibun idane mapesengan 
Hamutal okan Dane Yeremia sane saking kota 
Libna. ? Ida Sang Prabu Sedekia ngardi dosa ring 
ayun Ida Sang Hyang Widi Wasa pateh sakadi 
sane kamargiang antuk Ida Sang Prabu Yoyakim. 
3 Dadosipun Ida Sang Hyang Widi Wasa sampun 
kalintang duka marep ring wong Yerusalem 
miwah wong Yehudane, kantos Ida ngentungang 
ipun saking ajeng Idane. 

Ida Sang Prabu Sedekia sampun brontak 
marep ring Sang Prabu Nebukadnesar saking 
Babel. 4 Punika awinanipun Ida Sang Prabu 
Nebukadnesar raris rauh kairing antuk wadua 
balan idane tur ngebug Yerusalem ring tanggal 
dasa, sasih sane kaping dasa ring taune sane 
kaping sia panyeneng Sang Prabu Sedekia. Ida 
Sang Prabu Nebukadnesar ngwangun kemah ring 
jabaan kota Yerusaleme. Irika Ida ngwangun gelar 
ngilehin kotane punika. ? Ida ngurung kotane 
kantos taun sane kaping solas panyeneng Ida 
Sang Prabu Sedekia. ? Ring tanggal sia, sasih 
sane kaping pat ring taun punika, rikala sayahe 

sampun kalintang ageng kantos rakyate sampun 
nenten maderbe punapa-punapi sane jaga tunas 
ipun, ' tembok Yerusaleme bah tur uug. Yadiastu 
wong Babele sampun ngiter kotane punika, 
nanging sakancan prajurit Israele nyidayang 
malaib rikalaning wengi. Ipun malaib nglintangin 
taman purine. Raris nglintang ring pamedale sane 
dados pangatep temboke ngraris malaib ngungsi 
ka Lebak Yordane. 8 Nanging wadua balan Babele 
nguber Ida Sang Prabu Sedekia, tur kakeniang 
ring tanahe dangsah sane nampek ring kota 
Yeriko, tur wadua balan idane sami pada nilar ida. 
9 Ida Sang Prabu Sedekia raris katangkilang ring 
Ida Sang Prabu Nebukadnesar sane daweg punika 
magenah ring Ribla wewengkon Hamate. Irika 
Ida Sang Prabu Nebukadnesar niwakang ukuman 
ring Ida Sang Prabu Sedekia. 10 Ring Ribla punika 
Ida Sang Prabu Nebukadnesar mrentahang 
mangda putran Ida Sang Prabu Sedekiane 
kasedayang ring ajeng idane. Kadi asapunika 
taler paraprakanggen idane kasedayang irika ring 
ajeng idane. 1! Wusan punika pangaksian Ida 
Sang Prabu Sedekia raris kaluntik tur Ida raris 
kante tumuli kabakta ka Babel. Ida Sang Prabu 
Sedekia katawan ring Babel kantos ida seda. 

Indik rusak Perhyangan Agunge 
(2Pararat. 25:8-17) 


12 Ring tanggal dasa sasih sane kaping lima 
ring taun sane kaping siangolas panyeneng Ida 
Sang Prabu Nebukadnesar ring Babel, Dane 
Nebusaradan pangabih miwah senapatin ida 
sang prabu ngranjing ka Yerusalem. 13 Dane 
nunjel Perhyangan Agunge, puri miwah jeron 
parasulinggihe ring Yerusalem. 14 Samaliha 
paraprajurit danene nguug tembok-tembok 
kotane. 13 Dane Nebusaradan raris ngajak ka 
Babel sawatek anake sane kantun wenten 
ring kota, paraundagi miwah anake sane 
sampun nyerah ring wong Babele. 18 Nanging 
makudang-kudang anak sane tiwas-tiwas, sane 
tan madue punapa-punapi, punika kabanggayang 
kantun ring Yehuda tur kicen pakaryan ring 
pabianan anggur miwah ring tegal-tegale. 

17 Bangsa Babele taler nguug sesaka-sesaka 
temaga miwah kreta-kreta sane wenten ring 
Perhyangan Agung, kadi asapunika taler bak 
temagane, tur temaga-temagannyane sami 
kabakta ka Babel. 18 Samaliha sekop-sekop 
miwah wadah abu sane kanggen ngedasin 
pamorboran aturane, prabot sane kanggen ring 
lampu-lampune, bokor-bokor sane kanggen 
genah aturane, bokor-bokor sane kanggen 

morbor menyan miwah sakancan barang-barang 
sane malakar temaga sane kanggen sajeroning 
upacara ring perhyangan. 19 Ipun taler ngambil 
barang-barang sane malakar antuk mas 

wiadin slaka, luiripun: bokor-bokor alit miwah 
genah baa, bokor-bokor wadah rah aturane, 
wadah abu, tungguan-tungguan lampu, bokor 
wadah pasepane miwah bokor wadah aturan 
toya anggure. 20 Barang-barang temaga ring 
Perhyangan Agunge sane sampun kakardi 

antuk Sang Prabu Salomo luire: sesaka kekalih, 
kreta-kreta, bak sane ageng miwah arca lembune 
sane roras sane dados tatakan bake punika, 
sami kalintang abot, tan keni antuk ngetang 
beratipun. 2! Sakane makakalih punika pateh, 
tegehnyane kutus meter tur agengnyane limang 
meter nanggu tigang dasa senti. Sesakane 
punika bolong tur tebelnyane tigang benang 
melimeter. Ring muncuknyane kasambungin 
temaga tulen, kalih meter nanggu kalih dasa senti 
tegehipun, tur kagantungin antuk rerenggan 
marupa buah delima sane taler malakar antuk 
temaga. 22 (52:21) 23 Asing-asing sesakane punika 
madaging buah delima satus akehipun, nanging 
sane katon saking sor wantah sangang dasa nem. 

Wong Yehudane katawan ka Babel 
(2Pararat. 25:18-21, 27-30) 


24 Sapangrarisipun Dane Nebusaradan, sang 
senapati taler ngejuk Dane Seraya pangageng 
panditane miwah Dane Sepanya wakil danene 
miwah pegawe-pegawe penting sane lianan ring 
Perhyangan Agung sareng tiga. ?? Saking kotane 
punika dane taler ngejuk komandan-komandan 
wadua balane, parapangabih sang prabu sane 
kantun ring kota sareng pepitu, parawakil 
komandan sane madue kaonangan buat 
naptarang paraprajurite miwah jadma sane 
penting-penting lianan nem dasa diri akehipun. 
26 Dane Nebusaradan makta anake punika ka 
ajeng sang prabu Babele sane malinggih ring 
kota Ribla, 27 ring wewengkon Hamate. Irika sang 
prabu nyangsaren dane tur nyedayang dane. 

Sapangrarisipun wong Yehuda kabakta ka 
genahnyane kaselong. 28 Puniki cacah jiwanipun 
anake sane katawan antuk Ida Sang Prabu 
Nebukadnesar: Ring taun sane kaping pitu 
sapanyeneng idane, wenten tigang tali nanggu 
tigalikur. 29 Ring taun sane kaping plekutus Ida 
makta domas nanggu tigang dasa kalih diri saking 
Yerusalem. 30 Tur ring taun sane kaping tigalikur, 
pitung atus nanggu setiman diri sane kabakta 

antuk Dane Nebusaradan. Dados gebogannyane 
wenten petang tali tigang atak diri sane kaselong. 

31 Ritatkala Ida Sang Prabu Ewil-Merodak 
jumeneng prabu ring Babel, ida kalintang becik 
kayunne ring Ida Sang Prabu Yoyakin ratun 
Yehudane, saha mebasang ida saking tawanan. 
Indike punika kalaksanayang ring tanggal slae 
sasih sane kaping roras, taun sane kaping tigang 
dasa pitu sasampun Sang Prabu Yoyakin katawan. 
32 Ida Sang Prabu Ewil-Merodak becik pisan 
kayune ring Ida Sang Prabu Yoyakin, tur nglugrain 
ida linggih sane luihan bandingang ring linggih 
sane kapaica ring pararatu sane sareng-sareng 
katawan ring Babel. 33 Ida Sang Prabu Yoyakin 
kalugrain magentos pangangge, nenten malih 
ngangge pangangge tawanan, tur kalugrain 
majengan sareng-sareng ring sang prabu Babele 
sapanjang umur idane. 34 Sasuen idane kantun 
nyeneng, ida polih panugraan saking sang prabu 
nyabran rahina manut kabuatan idane. 


1 


SESAMBATAN 


Kasedihan kota Yerusaleme 


1 Ambate sepin kota Yerusaleme, kota sane 


riin rame tur katah penduduknyane. Sane 
riin kotane punika kajiang antuk jagate, 
nanging sane mangkin dados sakadi 
anak luh balu. Sane ngratu ring pantaran 
kota-kotane, sane mangkin sampun surud 
tur dados panjak. 


2 Awengi mepek ipun ngeling, tur yeh 


paningalannyane nyrekcek ring 
pipinnyane. Parasawitrannyane sane akeh 
tan wenten sane kantun buat nglipur ipun. 
Kantinnyane makasami sampun nglinyokin 
ipun, tur mabalik ngamesehin ipun. 


3 Wong Yehudane sampun nenten maderbe 


panulung. Ipun sampun kapanjakang tur 
kulah saking umah-umahnyane. Ipun urip 
ring panegara sane tiosan, tur irika nenten 
wenten genah sane dados derbenipune. 
Ipun kiter antuk meseh-mesehipune, tur 
tan wenten margi buat ngluputang dewek. 

4 Sane mangkin nenten wenten anak sane rauh 
ka Perhyangan Agung buat mabakti ring 
rerainane. Paratrunine sane makidung 
irika pada nandang sangsara, tur 
parapanditane wantah mrasidayang 
daah-duuh maselselan. Gapuran kotane 
kantun majujuk saha suung, tur Sion 
wenten ring sajeroning kaduhkitan. 


> Meseh-mesehnyane pada labda karya, tur 
nguasain ipun sajeroning kakuasannyane. 
Ida Sang Hyang Widi Wasa sampun 
ngawinang ipun nandang sangsara 
malantaran dosa-dosannyane sane katah. 
Pianak-pianakipune sampun kejuk tur 
kaselong. 


6 Kaluihan kota Yerusaleme sampun lintang. 
Parapamimpinnyane sampun pada sakadi 
manjangan leleh malantaran kasedukan. 
Kakuatannyane sampun telas anggen ipun 
malaib rehning kuber antuk juru borose. 


7 Sane mangkin kota Yerusaleme nyag ajur tur 
suung mangmung. Ipun mapangenan 
ngelingang indik kaluihannyane duke 
nguni. Rikala ipun kakaonang antuk 
meseh-mesehnyane tan wenten anak 

sane nulungin ipun. Meseh-mesehnyane 
ngedekin uugipune. 


8 Kamuliannyane sampun ical, ipun malalung 
tur kanistayang. Ipun masesambatan 
pariselsel tur ngilidang muannyane 
kabatek antuk kimudnyane. Yerusaleme 
sampun ngawinang deweknyane jelek 
malantaran dosa-dosannyane sane 
kalintang abot. 


9 Kaletehannyane kanten saha sinah pisan, 
nanging ipun nenten pisan lingu ring 
nasibipune. Kakaonane sampun banget 
pisan, tur tan wenten anak sane 
mrasidayang nglipur ipun. Meseh- 
mesehnyane sampun menang, tur ipun 
masesambatan nunas ica ring Ida Sang 
Hyang Widi Wasa. 


10 Meseh-mesehipune ngrampokin arta 
branannyane makasami. Ipun ngeton 
meseh-mesehnyane ngranjing ka 
Perhyangan Agung genah sane nenten 
kalugrain antuk Ida Sang Hyang Widi 
Wasa, buat wong kapire jaga ngranjing. 

11 Penduduknyane mapangenan rikala ipun 


ngrereh pangan. Ipun pada nukarang arta 
branannyane antuk pangan, mangda ipun 
prasida kantun urip. Sapuniki sesambatan 
kota Yerusaleme: “Oduh Ratu Sang Hyang 
Widi Wasa aksija titiang, duaning titiang 
sajeroning kasangsaran.” 


12 [pun ngeling masesambatan ring sakancan 


anake sane nglintang irika sapuniki: 
“Cingakinja tiang! Tan wenten anak naenin 
ngrasayang sakit sakadi tiang puniki. 
Sakite puniki sampun katiwakang antuk 
Ida Sang Hyang Widi Wasa ring tiang rikala 
Ida duka. 


13 Ida nedunang geni saking ambarane, inggih 


punika geni sane muunang tiang ring 
tengah. Ida masang jeet pabuat tiang 
kantos tiang maglebug ring tanahe. 
Sasampune punika Ida raris ngentungang 
saha ngutang tiang ring sakite sane tan 
rered-rered. 


14 ida nyuratang dosa-dosan tiange makasami, 


tur Ida munduhang dosane punika 
makasami. Ida raris ngantungang 
dosa-dosane punika ring baong tiange, 

mawinan tiang raris sayan leleh katangges 
antuk abot dosa-dosane punika. Ida 

Sang Hyang Widi Wasa nyerahang tiang 
ring meseh-meseh tiange, tur tiang tan 
mrasidayang nglawan meseh-meseh 
punika. 


15 [da Sang Hyang Widi Wasa ica ring prajurit 
tiange sane pinih kuat-kuat, tur Ida 
ngrauhang wadua bala buat nyirnayang 
truna-trunan tiange. Ida ngenyagang 
rakyat tiange sakadi woh anggure kaperes 
ring pameresane. 


16 Punika awinanipun matan tiange macehceh 
antuk yeh mata. Tan wenten anak sane 
mrasidayang nglipur tiang, tur tan wenten 
sane mrasidayang mangunang semangat 
tiange. Meseh-meseh tiange sampun 
ngaonang tiang, tur rakyat tiange sampun 
telas. 


17 Tiang ngenjuhang liman tiange, nanging tan 
wenten anak sane pacang nulungin tiang. 
Saking milehan Ida Sang Hyang Widi Wasa 
sampun ngrauhang meseh buat ngebug 
tiang. Imeseh sampun malaksana ring 

tiang waluya tiang puniki anak sane tan 
paji. 


18 Nanging Ida Sang Hyang Widi Wasa maraga 
adil, Ida ngardi indike punika duaning tiang 
sampun tan satinut ring Ida. Pirengangja 
tiang, ih jadmane makasami, cingakinja 
sakit tiange. Paratruna trunin tiange 
makasami sampun kabakta maselong. 


19 Tiang ngaukin parakantin tiange, nanging 
ipun tan nyak nulungin tiang. Parapandita 
miwah parapamimpine makasami seda 
ring margi-margine ring kota, rikala 
dane ngrereh pangan mangda dane 
mrasidayang kantun urip. 


20 Oduh Ratu Sang Hyang Widi Wasa, ledang 
Palungguh IRatu ngaksi kasangsaran 
titiange. Ledang Palungguh IRatu 
nyingak indik ajerih manah titiange. 
Manah titiange dekdek renyuh antuk 
kasedihan malantaran dosa-dosan 
titiange. Ring margi-margine wenten 
tukang ngamademang jadma, tur ring 
obag-obagan jelanane sang pati sampun 
nyantosang. 

21 Ledang Palungguh IRatu mirengang 


sesambatan titiange. Tan wenten anak 
sane nglipur titiang. Meseh-meseh 
titiange pada masuka rena duaning 
Palungguh IRatu ngrauhang bencana ring 
titiang. Rauhangja rahina sane sampun 
janjiang Palungguh IRatu, tur kardija 
mangda meseh-meseh titiange nandang 
sangsara sakadi sane sampun rasayang 
titiang. 


22 Sisipangja ipun malantaran kajaatannyane 


2 


makasami. Sisipangja ipun sakadi 
Palungguh IRatu sampun nyisipang titiang 
malantaran dosa-dosan titiange. Titiang 
mapangenan ring sajeroning kasangsaran, 
tur titiang sakit ati pisan.” 


Pasisip Ida Sang Hyang Widi Wasa 
katiba ring kota Yerusaleme 


1 Ida Sang Hyang Widi Wasa ngaput kota 


Sione antuk peteng dedet sajeroning 
pidukan Idane. Kaluihannyane sane rauh 
ka langite sampun gentosin Ida antuk nyag 
ajur. Ring rahina pangrauh pidukan Idane, 
Ida ngentungang rauhing Perhyangan 
Agung Idane. 

2 Ida Sang Hyang Widi Wasa nenten kantun 
kawelas arsan rikala Ida ngenyagang 
kota-kotane ring Yehuda, tur Ida nguugang 
benteng-benteng sane nawengin jagate 
punika. Ida ngawinang kaprabon miwah 
pamrentah-pamrentahnyane nandang 
kanistan. 


3 Sajeroning dukan Idane, Ida ngenyagang 
kakuatan Israele, tur Ida tan kayun 
nulungin tiang sareng sami rikala imeseh 
ngrauhin tiang. Ida ngamuk nglawan 
tiang sakadi geni sane angarab-arab, tur 
Ida nyirnayang saluiring sane wenten 
makasami. 


4 Ida matitisang panah Idane sakadi isatru 
marep ring tiang, tur Ida ngamademang 
sakancan anake sane sumbungang tur 
sayangang tiang. Irika ring Yerusalem tiang 
ngrasayang pidukan Idane sane ngendih 
murub. 


5 Sakadi imeseh, Ida Sang Hyang Widi Wasa 
sampun nyirnayang bangsa Israele. Ida 
sampun manggayang benteng-benteng 
miwah puri-purine uug maglaturan. Ida 


6 ida 


7 ida 


8 Ida 

sampun ngrauhang kasedihan sane tan 
rered-rered ring wong Yehudane. 


sampun ngrusak kantos nyag Perhyangan 
Agung genah tiange nyungsung Ida. Ida 
muputang rerainan-rerainan miwah rahina 
Sabate. Sang prabu miwah panditane sami 
pada ngrasayang pidukan Idane. 


Sang Hyang Widi Wasa sampun nulak 
pamorboran aturan Idane, tur Ida 

nilar Perhyangan Agung Idane miwah 
manggayang mesehe ngenyagang tembok- 
temboknyane. Ring genah tiange pecak 
mabakti saha suka rena, imeseh masuryak 
rehning ipun molih kamenangan. 


Sang Hyang Widi Wasa sampun 
mastikayang mungguing tembok-tembok 
kota Sione pacang uug. Ida sampun ngukur 
temboke punika tur mastikayang indik 
nyag ajurnyane. Menara-menara miwah 
tembok-temboke punika sane mangkin 
sami uug maglaturan. 


9 Gapura-gapurannyane bah dados dugdugan 


uug-uugan tur palang-palangnyane 
sami lung. Sane mangkin sang prabu 

miwah parasulinggihe makasami sampun 
maselong. Rakyate nenten polih paurukan 
indik Pidabdab, tur paranabine nenten 
malih polih wahyu saking Ida Sang Hyang 
Widi Wasa. 


10 Paralingsire ring Yerusalem sami pada 


malinggih saha mapangenan. Dane sareng 
sami nyambehin duur danene antuk abu 
tur dane ngangge pangangge kaduhkitan. 
Paradaane pada nguntul ka tanahe. 


11 Matan tiange bengul rehning ngeling, jiwan 


tiange rumasa karesresan. Tiang katiben 
kasedihan banget pisan malantaran 
karusakan bangsan tiange. Cerik-cerik 
miwah rare-rare pada niwang ring 
margi-margine ring kota. 


12 Ipun pada ngeling ring memennyane 


rehning ipun seduk tur bedak. Ipun labuh 
pacepolpol ring margine, sakadi anake 
matatu, tur ipun ngraris padem ring liman 
memennyane. 


13 Oduh Yerusalem, Yerusalem sane katresnain, 


napike sane prasida pacang baosang tiang? 
Sapunapiang tiang pacang nglipur ragane? 

Tan wenten anak sane naenin nandang 
sangsara kadi asapunika. Kasangsaran 
ragane tan wenten batesipun, waluya 
sakadi segarane, tur nenten wenten sane 
pacang kajap-ajap malih. 


14 Paranabin ragane tan pacang mabaos tiosan 
ring indik sane bobab. Pidartannyane 
ngapus ragane tur dane tan naenin 
ngedengang dosa-dosan ragane. Dane 
ngawinang ragane mapineh mungguing 
ragane nenten perlu kapok. 


15 Anake sane nglintang ring kota pada nolih 
tur nganistayang ragane. Ipun pada 
kitak-kituk tur ngedekin kota Yerusaleme 
sane sampun uug saha mabaos sapuniki: 
“Eneke kotane ane melah ento? Eneke 
kotane ane kajumang baan gumine?” 


16 Meseh-meseh ragane makasami pada 
ngewerin tur nyureng ragane maduluran 
brangti. Ipun pada ngadesem tur ngewerin 
ragane maduluran baos sapuniki: “Iraga 
suba ngenyagang ia. Ene suba dina ane 
anti-antiang iraga.” 

17 Ida Sang Hyang Widi Wasa sampun puput 
ngamargiang indik sane rencanayang Ida. 
Ida sampun ngenyagang iraga tan pawelas 
asih, sakadi Ida sampun matinget iraga 
duke nguni. Ida mapaica kamenangan 
ring musuh-musuh iraga tur Ida mapaica 
kaliangan ring ipun rikala iraga nandang 
kakaonan. 


18 Oduh Yerusalem banggayangja yeh 
paningalan ragane membah sakadi tukade 
rahina wiadin wengi. Medalja tur kaputja 
ragane antuk tetangisan lan kaduhkitan. 


19 Sering-seringja bangun rikala wengi, tur 
masesambatanja ring Ida Sang Hyang Widi 
Wasa. Aturangja sadaging pakahyunane 
ring Ida, tur nunasja sih kapiolasan Idane 
pabuat oka-okan ragane, inggih punika 
alit-alite sane tambis-tambis padem 
nandang seduk ring tanggu-tanggun 
margine. 


20 Oduh Ratu Sang Hyang Widi Wasa, rarisang 
cingak anake sane sakitin IRatu. Paraluh- 
luhe neda pianak sane sayangang ipun. 
Parapanditane miwah nabine kasedayang 
ring Perhyangan Agung. 

21 Anake tua bajang pajlempang padem ring 
margi-margine. Truna trunine padem 
antuk pedangipun imeseh. Palungguh 
IRatu ngamademang ipun, tur nenten 
kapiolasan ring ipun rikala Palungguh 
IRatu bendu ring ipun. 


22 Palungguh IRatu ngundang meseh-meseh 
titiange mangda ipun ngwentenang 
peed bencana sane ngiter titiang, tur 
tan wenten anak sane prasida luput ring 
rahina rauh bebendun Palungguh IRatune 
punika. Ipun ngamademang pianak-pianak 
titiange sane tresnain tur kelihang titiang. 


Indik pasisip, kapok miwah pangajap-ajap 


1 Titiang puniki sinalih tunggil anak sane 
3 uning ring indik sane jaga katibakin pasisip 
antuk Ida Sang Hyang Widi Wasa. 
2 Ida ngentungang tiang sayan doh ka tengah 
peteng dedete. 
3 Tur Ida nigtig tiang mawali-wali saha nenten 
pisan madalem tiang angan akidik. 


4 Ida manggayang isin tiange ngenah tur kakah, 
tur Ida ngelung tulang-tulang tiange. 

> Ida sampun nutup tiang ring pangkeng 
kasangsaran lan katakutane. 

6 Ida maksa tiang mangda tiang magenah ring 
pati lokane sane peteng dedet. 


7 Ida negul tiang antuk ante, tur tiang dados 
tawanan sane tan maderbe pangajap-ajap 
jaga luput. 

8 Tiang jerit-jerit nunas tulung, nanging Ida 
Sang Hyang Widi Wasa nenten kayun 
mirengang. 

9 Tiang srayang-sruyung yening tiang mamargi, 
tur batu-batun temboke ngempetin tiang 
kija jua tiang makipekan. 


10 ida nyaga tiang sakadi beruange, tur Ida 
nyagrep tiang waluya kadi singane. 

11 ida muru tiang ring margine, tur mukang- 
mukang tiang. Sasampun punika Ida raris 
nilar tiang. 

12 [da mentangang panah tur matitisang 
panah-panah Idane ring tiang. 


13 Ida niwakang panah-panah Idane kantos 
macelep ring awak tiange. 

14 Sapanjang rahina anake pada ngedekin tiang, 
tur tiang dados kakedekanipune sareng 
sami. 

15 Ida ngeju tiang antuk loloh sane pait, tur 
ngwaregang tiang antuk pangan kinum 
sane pait makilit. 


16 Ida ngebegang muan tiange ring tanahe tur 
ida ngelung gigin tiange malantaran tiang 
kapangandikayang makpak jlijih. 

17 Tiang kantos lali ring sane mawasta seger, 
dame miwah bagia. 

18 Urip tiange nentenja pacang sue, tur 
pangajap-ajap tiange ring Ida Sang Hyang 
Widi Wasa sampun telas. 


19 Minehin indik kasakitan tiange miwah indik 
nenten madue umah, punika tan bina 
sakadi racun sane pait makilit. 

20 Tan pegat-pegat tiang minehin indike punika, 
tur jiwan tiange rumasa katindes. 

21 Nanging pangajap-ajap tiange malih tumbuh 
yening tiang eling ring satunggaling 
paindikan, inggih punika: 


22 Sih pasuecan miwah sih kapiolasan Ida Sang 
Hyang Widi Wasa sane nenten rered-rered 
punika kantun nglantur, 

23 seger sakadi angin rikala semengan, tur pasti 
sakadi endag suryane. 

24 Wantah Ida Sang Hyang Widi Wasa sane 
dados paderben tiange, tur wantah ring 
Ida kewanten tiang ngajap-ajap. 


25 Ida Sang Hyang Widi Wasa asih sueca ring 
asing-asing anak sane andel ring Ida. 

26 Duaning punika, sane pinih becik pabuat 
iraga inggih punika nyantosang rauh 
panemayan Idane pacang ngrahayuang 
iraga. 

27 Kalintang becik yening iraga mlajah sabar 
rikala iraga kantun wimuda. 


28 Yening iraga katempuh antuk kasangsaran, 
iraga patut negak padidian saha tenang 
tur sabar. 

29 Iraga patut nengkluk sumungkem, duaning 
menawita wenten sane patut ajap-ajap 
iraga. 

30 Yadiastu iraga patut katigtig miwah 
kanistayang, iraga patut nampi indike 
punika makasami. 


31 Ida Sang Hyang Widi Wasa maraga sih 
kapiolas, tur Ida nenten pacang nulak 
iraga salami-laminipun. 

32 Menawita Ida ngrauhang kaduhkitan ring 
iraga, nanging asih suecan Idane pabuat 
iraga punika pasti tur kuat. 

33 Ida tan seneng ngawinang iraga sedih wiadin 
sakit. 


34 ida Sang Hyang Widi Wasa wikan rikala jiwan 
iragane dekdek renyuh ring pangkeng. 

35 Ida wikan yening iraga tungkas ring 
kapatutan-kapatutan paican Idane. 

36 Ida wikan yening ring pangadilan kapatutane 
kagentosin antuk paindikan sane tan 
patut. 


37 Pakarsan Ida Sang Hyang Widi Wasa tansah 
tetep mamargi. 

38 Indik sane becik wiadin kaon sami pada 
wenten sajeroning titah Idane. 

39 Napi awinanipun iraga ngamigmig yening 
iraga keni pasisip malantaran dosan 
iragane? 


40 Ngiringja iraga nguji pamargin iragane, raris 
mawali ka ayun Ida Sang Hyang Widi 
Wasa. 

41 Ngiringja iraga mukak manah iraga ring ayun 
Ida Sang Hyang Widi Wasa sane wenten 
ring suargan tur ngastawa sapuniki: 

42 “Oduh Ratu Sang Hyang Widi Wasa, 
titiang sampun madosa tur tempal ring 
Palungguh IRatu, samaliha Palungguh 
IRatu nenten ngampurayang titiang. 


43 Palungguh IRatu nguber tur ngamademang 
titiang. Sih kapiolasan Palungguh IRatu 
kasingidang antuk pidukan Palungguh 
IRatune. 

44 Malantaran bendun Palungguh IRatune sane 
sakadi megane, ngawinang pangastawan 
titiange tan prasida rauh ring ayun 
Palungguh IRatune. 

45 Palungguh IRatu sampun nadosang titiang 
genah nugdugang lulu iriki ring jagate. 


46 Titiang kanistayang tur kewerin antuk 
meseh-meseh titiange makasami. 

41 Titiang sampun kentungang ring kasangsaran 
miwah nyag ajur, tur titiang urip sajeroning 
baya lan katakutan. 

48 Yeh matan titiange membah sakadi tukade 
malantaran karusakan bangsan titiange. 


49 Yeh matan titiange pacang membah tan 
papegatan. 


SESAMBATAN 3.50-57 3348 


50 Kantos Ida Sang Hyang Widi Wasa macingak 
saking suargan saha ngaksi titiang sareng 
sami. 

51 Manah titiange dekdek renyuh rikala titiang 
ngeton indik sane nibenin paraluh-luhe 
sane ring kota. 


22 Titiang keni jeet sakadi paksine, inggih punika 
jeet sane kapasang antuk meseh-meseh 
titiange sane tan padadalan geting ring 
titiang. 

33 [pun nanem titiang idup-idupan ring 
bangbange, tur nutup bungut bangbange 
punika antuk batu. 

54 Toyane sampun sayan ngliput titiang, tur 
kamanah antuk titiang patine sampun 
nampek. 


>> Qduh Ratu Sang Hyang Widi Wasa, saking 
dasar bangbange titiang masesambatan 
ring Palungguh IRatu, 

56 tur rikala titiang mapinunas mangda 
Palungguh IRatu mirengang pinunas 
titiange, Palungguh IRatu ledang 
mirengang. 

57 Palungguh IRatu nyaurin titiang, tur masabda 
ring titiang mangda sampunang titiang 
ajerih. 

58 Oduh Ratu Sang Hyang Widi Wasa, 
Palungguh IRatu rauh buat mebasang saha 
ngrahayuang urip titiange. 

39 Ledang Palungguh IRatu melanin wicaran 
titiange, duaning Palungguh IRatu wikan 
ring indik sane iwang sane sampun nibenin 
titiang. 

60 Palungguh IRatu wikan mungguing meseh- 
meseh titiange geting ring titiang, tur ipun 
saigum jaga nglawan titiang. 


61 Oduh Ratu Sang Hyang Widi Wasa, Palungguh 
IRatu wikan indikipune nganistayang 
titiang, tur wikan ring paigumanipune. 

e2 Sapanjang rahina ipun maosang titiang tur 
ngardi rencana-rencananipune. 

63 Saking semeng rauh wengi ipun minjulin 
titiang. 


64 Oduh Ratu Sang Hyang Widi Wasa, sisipangja 
ipun manut sakadi laksananipune. 

65 Temahja ipun tur bekin ipun antuk putus asa. 

66 Borosinja ipun tur sirnayangja ipun saking 
jagate.” 


Kota Yerusaleme rikala sampun kakaonang 


4 1 Mas tiange sane pecak ngendih sane 
mangkin sampun dados mueg tur batu- 

batun Perhyangan Agunge mabrarakan 
ring margi-margine. 


2 Paratruna-trunan Sione maji sakadi mas, 
nanging sane mangkin ipun kapatehang 
sakadi tanah legite. 


3 [nan asu alase miara panak-panakipune, 
nanging bangsan tiange sakadi paksi 
kasuari sane galak ring panak-panaknyane. 


4 Ipun manggayang panaknyane padem 
nandang seduk lan bedak. Alit-alite pada 
nunas pangan nanging tan wenten anak 
sane ngwehin ipun. 


> Rakyate sane pecak naar dedaaran sane 
becik-becik, sane mangkin padem 
nandang kasedukan ring margi-margine. 
Sane pecak urip wibuh sane mangkin 
ngehkeh lulu ngrereh teda. 


6 Bangsan tiange sampun keni pasisip 
langkungan ring penduduk kota Sodome, 
sane tan pararapan karusak antuk tangan 
Ida Sang Hyang Widi Wasa. 

7 Parapangeran tiange sane suci tan pataleteh 
sakadi saljune, sane semangat tur kuat, 
prarainne bingar rehning pada seger. 


8 Sane mangkin ida pada pajlempang ring 
margi-margine tan keni antuk ngelingang. 
Prarainnyane badeng rehning sampun 
seda. Kulitnyane kisut sakadi kulit tarune, 
tur maprurutan ring galihnyane. 


9 Anake sane padem ring payudan, kantun 
becik yan bandingang ring sane padem 
pungkuran, sane padem ngreres rehning 
kasedukan malantaran tan wenten pangan 
sane mrasidayang nguripang ipun. 


10 Bencana sane nibenin bangsan tiange, 
ngawinang manah resres. Paraibune 
ngratengang okannyane niri buat 
kajengang. 


11 ida Sang Hyang Widi Wasa sampun 
numplekang pidukan Idane, tur Ida 
nunjel kota Sione kantos puun rauh ring 
tanahnyane. 


12 Tan wenten jadma yadian ring dija 
jua magenah, kadi asapunika taler 

pamrentah-pamrentah bangsane sane 
jaga pracaya mungguing wenten meseh 
sane jaga mrasidayang ngranjing ring 
gapuran kota Yerusaleme. 


13 Nanging indike punika raris kasidan kadi 
asapunika, rehning paranabinnyane 
sampun ngamargiang dosa tur 
parapanditannyane sami pada iwang, 
santukan dane sampun ngamademang 
anak sane tan padosa. 


14 Parapamimpinnyane nglelana ring margi- 
margine sakadi anake buta, tur kaletehin 
antuk getih anak, kantos tan wenten anak 
sane purun nganampekan dane. 


15 Rakyate pada pajerit kadi asapuniki: “Kema 
makaad ih jlema jaat. Eda ngusud tiang.” 
Parapamimpine punika raris ngumbara 
ring pantaran parabangsane tiosan tur tan 
wenten anak sane nyak nampi dane. 


16 |da Sang Hyang Widi Wasa sampun tan lingu 
ring dane, tur dane sampun ngawinang 
ragan danene kasambragang. Ida Sang 
Hyang Widi Wasa tan malih lingu ring 
parapandita miwah parapamimpin tiange. 

17 Tiang terus ngrereh pitulungan sane tan 
pacang rauh, tur tiang terus nyantosang 
pitulungan saking bangsane sane nenten 
pacang nyak nulungin. 


18 Imeseh sampun ngintip tiang, tur tiang 
tan purun malih medal ka margine. 
Rahina-rahina urip tiange sampun lintang, 
tur sampun rauh pamuputipun. 


19 Imeseh nyander tiang becatan ring sikepe 
nyander saking ambarane. Ipun muru 
tiang nganedunang ring bukit-bukite, tur 
ipun nyadang tiang ring tegal melakange. 


20 Ipun ngejuk empul angkihan tiange, inggih 
punika sang prabu sane sampun kaselik 
antuk Ida Sang Hyang Widi Wasa. Wantah 
ida sane andelang tiang buat melanin 
rakyate saking meseh sane rauh ngebug. 


21 Pada kedekja ih wong Edom miwah wong 
Us. Pada masuka renaja mumpung ragane 
kantun polih sela. Bencanan ragane taler 
sampun rauh, tur ragane taler pacang 
srayang-sruyung malalung nandang 
kimud. 

22 Kota Sione sampun naur dosannyane, tur 
Ida Sang Hyang Widi Wasa tan pacang 
malih nyelong tiang. Nanging ih Edom, Ida 
Sang Hyang Widi Wasa pacang nyisipang 
ragane, tur Ida pacang merberang 
dosa-dosan ragane. 


Pangastawan nunas sih kapiolasan 


1 Oduh Ratu Sang Hyang Widi Wasa, ledang 
5 Palungguh IRatu eling ring indik sane 
nibenin titiang. Aksija titiang tur cingakja 
kanistan titiange. 


2 Arta branan titiange sampun kambil antuk 
wong sunantarane, tur wong sunantarane 
sampun nongosin umah-umah titiange. 


3 Bapa-bapan titiange sampun kapademang 
antuk imeseh, tur sane mangkin memen 
titiange dados balu. 


4 Titiang patut naur toya sane inem titiang, tur 
titiang patut numbas saang. 


> Titiang kulah sakadi keledae wiadin untane. 
Titiang leleh pisan, nanging tan kawehin 
mararian. 

6 Titiang ngidih-idih ka Mesir miwah ka Asur, 
mangda titiang nyidayang miara urip 
titiange. 


7 Paraleluur titiange sampun madosa, nanging 
sane mangkin ipun sampun tan kantun, tur 
titiang sane nandang sangsara malantaran 
dosa-dosanipune. 


8 Titiang kaprentah antuk jadma sane tan bina 
sakadi parekan, tur tan wenten anak sane 
mrasidayang mebasang titiang saking 
kakuasanipune. 


9 Paraparampoke pasliwer ring sisin kotane, tur 
titiang patut ngetohang angkihan titiange 
buat ngrereh teda. 


10 Seduk basang titiange ngawinang titiang 
ngilgil sakadi ngebus dingin kantos kulit 
titiange panes sakadi paone. 


11 Kurenan titiange sampun kaplegandang 
ring Gunung Sion, tur pianak titiange 
sane bajang-bajang ring desa-desane ring 
Yehuda kapaksa mangda ipun nyerah. 

12 Parapamimpin titiange sampun kambil tur 
kagantung tur paralingsir titiange sampun 
tan kajiang. 


13 Paratruna-trunan titiange kapaksa ngiles 
jagung sakadi parekan-parekan, tur 
alit-alite srayang-sruyung kapetegenin 
saang abot pisan. 


14 Anake lingsir-lingsir nenten wenten malih 
sane malinggih ring gapuran kotane, tur 
paratrunane nenten malih matetabuhan. 


15 Bagiane sampun makaon saking urip titiange, 
tur kaduhkitane sampun ngentosin igel 
titiange. 


16 Tan wenten malih indik sane sedeng 
sumbungang ring pantaran titiange. 
Titiang sampun madosa, tur sane mangkin 
titiang keni pasisip. 


17 Titiang sakit ati banget pisan, tur matan 
titiange tan mrasidayang ngeton rehning 
yeh matan titiange membah. 

18 Santukan Gunung Sione dados puyung, tur 
suung mangmung. Irika ring dugdugan 
uug-uugane, asu alase malaib mrika-mriki. 


19 Nanging Palungguh IRatu, duh Ratu Sang 
Hyang Widi Wasa, Palungguh IRatu 
jumeneng ratu kantos salami-laminipun, 
tur Palungguh IRatu pacang mrentah 
kantos rauh ka pamuput masane. 


20 Napike awinanipun kantos sue pisan 
Palungguh IRatu nilar titiang? Naeninke 
Palungguh IRatu pacang eling malih ring 
titiang? 


21 Oduh Ratu Sang Hyang Widi Wasa, waliangja 
titiang ring ayun Palungguh IRatune, 
waliangja titiang. Ledang Palungguh IRatu 
ngwaliang malih kaluihan titiange sane 
nguni. 


22 Napike Palungguh IRatu jaga nulak titiang 
salami-laminipun? Nenten wentenke 
watesnyane bendun Palungguh IRatu? 


NABI YEHESKIEL 


WAHYUN IDA SANG HYANG WIDI 
WASA SANE KAPING PISAN 
RING NABI YEHESKIEL 


(1:1--7:27) 


Nabi Yeheskiel nyingak kaluihan 
Ida Sang Hyang Widi Wasa 


1 Nuju tanggal lima, sasih sane kaping pat, 

taun sane kaping tigang dasa, tiang Pandita 
Yeheskiel, okan Dane Busi, wenten sinarengan 
ring parawong Yehudane sane maselong ring 
sisin Tukad Kebare, ring Babel. Irika tiang ngeton 
langite mampakan tur tiang ngeton wahyun Ida 
Sang Hyang Widi Wasa. 2 (Duk punika sampun 
limang taun suenipun Ida Sang Prabu Yoyakin 
kaselong.) 3 Irika ring Babel, ring sisin Tukad 
Kebare, tiang miragi Ida Sang Hyang Widi Wasa 
masabda ring tiang, tur tiang rumasa kalikub 
antuk kawisesan Idane. 

4 Riwau tiang tumenga, raris panggihin tiang 

wenten angin baret rauh saking kaler. Samaliha 
wenten kilap makebiar saking guleme sane tebel, 

tur langite ring kiwa tengen guleme punika 
masinar galang. Ring genah kilape makebiar, irika 
wenten makelepan sakadi prunggu sane makilap. 
> Ring tengah angin ribute punika wenten 
panggihin tiang rerupan sakadi manusa petang 
diri, è nanging ipun suang-suang pada maderbe 
mua patpat miwah kampid patpat. ' Buntutipune 
sami leser, tur madaging kuku sakadi kukun 
bantenge. Buntutnyane punika sami makilap 
sakadi prunggu sane makosot. 8 Sajawining 

mua miwah kampid, ipun suang-suang taler 
maderbe lima patpat sakadi liman manusa, 

tur asing-asing lima punika magenah ring 

sor kampidnyane suang-suang. ? Asing-asing 
rerupane punika ngebatang kampidipune kekalih, 
kantos tanggu-tanggunnyane makaplug, tur 
ipun ngwangun genah sane mrepat. Yening ipun 
mamargi ipun mamargi sinarengan, tur ipun 
nenten buat malih makipekan. 

10 Muannyane makapatpat punika mabina- 
binayan, inggih punika sane ring arep mamua 
manusa, sane ring tengen mamua singa, sane 
ring kiwa mamua banteng miwah sane ring 
ungkur mamua garuda. 1! Kampid-kampidipune 
kekalih pada kebatang ipun munggah, kantos 
makaplug ring tanggun kampid timpalipune, 
tur kampidipune sane malih kekalih anggen 
ipun nekep dewekipune. 12 Muanipun patpat 


NABI YEHESKIEL 1.13-21 3360 


marep nyatur arah, punika awinan rikala ipun 
mamargi sinarengan ipun nyidayang mamargi 
sakita karepipune, tur ipun nenten buat malih 
malipetan. 

13 Ring basan tengah rerupane punika wenten 
rerupan sakadi obor, sane geninnyane ngendih 
murub, tur saking genine punika metu kelepan 
kilap. 14 Sato-satone punika malaib-laiban 
mrika-mriki becat pisan, waluya sakadi kilape. 

15 Rikala tiang nganengneng satone patpat 
punika, raris wenten panggihin tiang roda patpat 
nganteg ring tanahe ring samping asing-asing 
satone punika. 18 Rupan rodane makapatpat 
punika pateh, sami pada ngendih makilap sakadi 
sesocan, tur wangunipune satmaka sakadi 
wenten roda ring tengah roda-rodane punika. 
17 Punika awinannya ipun mrasidayang mamargi 
ngungsi nyatur arah, saha nenten buat malih 
malipetan. 18 Sibeh roda-rodane punika bek 
madaging mata. 1? Yening sato-satone punika 
mamargi, roda-rodane punika taler mamargi 
nyarengin ipun, tur yening sato-satone punika 
matingtingan saking tanahe, roda-rodane punika 
taler sareng matingtingan. 20 Sato-satone punika 
mamargi, manut kitannyane, tur roda-rodane 
punika taler sareng mamargi mrika, santukan 
sato-satone punika sane ngwawa roda-rodane 
punika. 21 Duaning punika, sabilang sato-satone 

punika mamargi wiadin mararian, wiadin 
matingtingan saking tanahe, roda-rodane punika 
taler mamargi kadi asapunika. 

22 Ring duur tenggek sato-satone punika 
wenten sakadi langit-langit malengkung, sane 
malakar antuk kristal sane dumilah. *3 Irika 
ring sor langit-langite punika, sato-satone pada 
majujuk tur pada ngebatang kampidnyane 
kekalih ring timpalnyane sane ring sampingipune, 
miwah kampidnyane sane kekalih kanggen 
ngangkebin dewekipune. 24 Rikala ipun makeber, 
tiang miragi suaran kampidipune, waluya sakadi 
kerugan segarane, sakadi kuugan suaran bala 
waduane, tan bina sakadi kuugan sabdan Ida 
Sang Hyang Widi Wasa Sane Maha Kuasa. Rikala 
ipun wusan makeber, kampidipune banggayang 
ipun nglenteng, 2 nangingke kantun wenten 
suara rauh saking duur langit-langite sane ring 
duur tenggekipune. 

26 Ring duur langit-langite punika wenten 
kanten sakadi singasana malakar antuk sesocan 
samrud, tur ring singasanane punika wenten 
anak malinggih sane pakantenannyane sakadi 
manusa. 27 Anake punika rupannyane sakadi 
prunggu sane dumilah ring tengah genine. Anake 
punika masinar milehan maduluran sinar sane 
galang dumilah, 28 sane nglawatang warnan 
bianglalahe. Kadi asapunika galang dumilah sane 

nyinahang teja wedanan Ida Sang Hyang Widi 
Wasa. 


Ida Sang Hyang Widi Wasa ngesengin 
Dane Yeheskiel dados nabi 


Rikala tiang ngeton indike punika, tiang raris 
nyumbah sumungkem. Sasampune punika tiang 
raris miragi sabda, 

1 sane kadi asapuniki: “Ih manusa, bangun tur 

majujukja! Ulun lakar masabda teken kita.” 
2 Risedek sang sabda ngandika ring tiang, irika 
Roh Ida Sang Hyang Widi Wasa ngencegin tiang, 
tumuli mangunang tiang ngantos tiang majujuk. 
Tiang tumuli miragi sang sabda nglanturang 
pangandika kadi asapuniki: 3 “Ih manusa, Ulun 
ngutus kita buat maranin wong Israele. Ia suba 
pada brontak tur nungkasin Ulun kanti kayang 
jani, patuh buka laksanan leluurnyane. “la ajaka 
makejang bengkung pesan tur tusing ngajiang 
Ulun, ento awanane Ulun ngutus kita, buat 
ngorahin ia, mungguing Ulun Sang Hyang Widi 
Wasa Sang Maha Luur masabda teken ia. ? Yadian 
jlemane ane brontak ento nyak madingehang 
munyin kitane yadian tusing, ditu ia lakar pada 
nawang, mungguing di pantarannyane suba ada 
nabi. 

6 Nanging kita, ih manusa, eda pesan kita takut 
teken ia, wiadin teken sakancan paundukan ane 

orahanga. Ia lakar nglawan tur nganistayang 

kita satmaka kita nongos di pantaran cledune. 
Nanging entegangja kenehe, edaja takut teken 
jlemane ane brontak ento muah teken sakancan 
paundukan ane orahanga. ' Kita patut ngorahang 
teken ia, unduk ane lakar sabdayang Ulun teken 
kita, yadian ia nyak madingehang yadian tusing. 
Ingetangja mungguing ia ento jlema ane brontak. 

8 Ih manusa, padingehangja sabdan Ulune 
teken kita. Edaja kita brontak buka iane. 
Enggangangja bibih kitane, laut daarja, barang 
ane lakar paicayang Ulun teken kita.” ? Irika 
tiang raris manggihin wenten tangan menjuh 
ring tiang, tur tangane punika ngambel cakepan. 
10 Tangane punika raris mukak cakepan punika. 
Irika panggihin tiang mungguing, cakepan punika 
bek matulis. Ring cakepan punika sinurat kidung 
pandulame, sesambatan miwah pangasih-asih. 

1 Ida Sang Hyang Widi Wasa masabda 
3 sapuniki: “Ih manusa, ledja cakepane ene. 
Sasubane keto kemaja ngraos teken wong 
Israele.” 

2 Irika tiang raris ngenggangang bungut tiange, 
tur Ida raris maicayang cakepane punika buat 
jaga led tiang. 3 Ida ngandika sapuniki: “Ih 
manusa, ledja cakepan ane paicayang Ulun teken 
kita ene! Waregang basang kitane aji cakepane 

ene.” Tiang tumuli ngeled cakepan punika, tur 
rasannyane manis waluya sakadi madune. 

4 Sasampune punika Ida Sang Hyang Widi 
Wasa raris ngandika sapuniki: “Ih manusa, 
kemaja tekain wong Israele tur orahang teken 
ia, apaja ane suba sabdayang Ulun teken kita. 

3 Ulun tusingja ngutus kita maranin bangsa ane 
nganggon basa asing ane sukeh, nanging Ulun 
ngutus kita maranin bangsa Israel. ? Yening Ulun 
ngutus kita maranin bangsa-bangsane ane gede, 
ane ngraos nganggo basa ane sukeh-sukeh ane 
tuara tawang kita, sinah ia lakar madingehang 
raos kitane. 7 Nanging tusing ada wong Israele 
ane lakar nyak madingehang munyin kitane, 
malahan ia tusing nyak madingehang sabdan 
Ulune. la ajaka makejang pada bengkung. 8 Ane 
jani Ulun lakar nadiang kita bengkung muah 
kenyat patuh buka iane. ? Ulun lakar nadiang kita 
kukuh bakuh buka batu kaange tur katos buka 
berliane, edaja kita takut teken jlemane ane 
brontak ento.” 

10 |da Sang Hyang Widi Wasa malih ngandika 
kadi asapuniki: “Ih manusa, melahang pesan 
madingehang tur ingetangja sakancan ane 
sabdayang Ulun teken kita. 11 Sasubane keto 
kemaja alih nyaman kitane ane tunggal bangsa, 
ane di paselongan. Ditu orahang teken ia, 
mungguing Ulun Sang Hyang Widi Wasa Sang 

Maha Luur masabda teken ia, yadian ia nyak 
madingehang munyin kitane, yadian tusing.” 

12 Sasampune punika Roh Ida Sang Hyang Widi 
Wasa raris ningtingang tiang, tur tiang miragi 
suara makuug jangih pisan ring ungkur tiange, 
sapuniki: “Pujija kaluihan Ida Sang Hyang Widi 
Wasa ring suargan sane ring luur.” 3 Tiang 
miragi suaran kampid-kampid satone punika 
makaplug ring ambarane, miwah gredegan 
suaran roda-rodane punika jangih pisan, waluya 
sakadi linuh. 14 Kawisesan Ida Sang Hyang Widi 
Wasa raris nedunin tiang maduluran kakuatan 
sane ageng, tur rikala Roh Idane makta tiang 
makaon, manah tiange rumasa sebet miwah 
sedih. 15 Irika tiang raris rauh ring Tel-Abib, ring 
sisin Tukad Kebare, genah anake maselong. Irika 
tiang magenah pitung rahina suenipun, kaliput 
antuk paindikan sane sampun panggihin miwah 
piragi tiang. 


Ida Sang Hyang Widi Wasa ngamanggehang 
Nabi Yeheskiel dados pajagaan 


(Yeh. 33:1-9) 


16 Sasampun lintang pitung rahina, Ida Sang 
Hyang Widi Wasa raris ngandika ring tiang, 
sapuniki: 4 “Ih manusa, Ulun nadiang kita 
pajagaan buat bangsa Israele. Kita patut 
nekedang teken ia, sakancan pawuwus ane 

paicayang Ulun teken kita. 18 Yening Ulun 
ngwarah-warahang mungguing ada anak corah 
makire mati, nanging kita tusing nyak matinget 
ia, apanga ia ngesehin bikasne, apanga ia prasida 
ngrahayuang uripne, ditu ia lakar mati sajeroning 
dosannyane, tur Ulun lakar mategenin kita 

buat matinnyane ento. 19 Nanging yen kita 
matinget anake ane corah ento, tur ia tusing nyak 
suud ngae dosa, ia masih lakar mati sajeroning 
dosannyane, sakewala urip kitane lakar luput. 

20 Yening ada anak patut ngawitin buin 
malaksana corah, tur Ulun ngaba ia sig tongose 
ane baya, ditu ia lakar mati yening kita tusing 
matinget anake ento. Ia lakar mati malantaran 
dosannyane. Ulun tusing lakar ngingetang 
laksanannyane ane ayu, tur Ulun lakar mategenin 
kita buat matinnyane ento. 2! Yening kita 
matinget anak ane patut apanga ia tusing ngae 
dosa, tur ia madingehang munyin kitane laut ia 
tusing ngae dosa, ditu ia lakar tetep enu idup, tur 
urip kitane masih lakar kaluputang.” 


Nabi Yeheskiel jaga nenten mrasidayang mabaos 


22 Tiang ngrasayang kawisesan teja wedanan 
Ida Sang Hyang Widi Wasa, tur tiang miragi Ida 
ngandika ring tiang, sapuniki: “Bangunja, laut 
kemaja pesu ka lebake. Ulun lakar ngandika teken 
kita ditu.” 

23 Sasampune punika tiang raris mamargi medal 
ka lebake, tur irika tiang ngeton kaluihan Ida 
Sang Hyang Widi Wasa, sakadi sane sampun 
panggihin tiang ring sisin Tukad Kebare. Tiang 
raris sumuyud sumungkem, ** nanging Roh Ida 
Sang Hyang Widi Wasa raris ngencegin tiang, 
tumuli mangunang tur nyujukang tiang. Ida Sang 
Hyang Widi Wasa, masabda ring tiang sapuniki: 
“Kemaja mulih, tur kurungja iban kitane jumah 
meten. 2? Ih manusa, kita lakar kategul aji tali 
tur kita lakar tusing nyidayang pesu magubugan. 
26 Ulun lakar ngawanang kita kolok, apanga kita 
tusing nyidayang matinget bangsane ane brontak 
ene. ?” Sasubane keto Ulun lakar buin masabda 
teken kita muah ngilangang kolok kitane tur kita 
patut ngorahang teken ia, mungguing Ulun Sang 
Hyang Widi Wasa Sang Maha Luur ane masabda. 
Makudang-kudang anak uli pantarannyane lakar 
madingehang munyin kitane, nanging ada masih 
ane tusing lakar ngrunguang kita, sawireh ia ento 
bangsa ane brontak.” 


Nabi Yeheskiel nglawatang indik kota 
Yerusaleme jaga kakurung 


4 1 Ida Sang Hyang Widi Wasa ngandika 
sapuniki: “Ih manusa, nyemakja bata 
atebih, laut pejang di arepan kitane. Sasubane 
keto lantas ukirja batane ento rupayang kota 

Yerusaleme. 2 Sasubane keto gaenang apanga 
ngenah kotane kakurung. Gaenang diilehan 
kotane got, gunung-gunungan, pakemahan 
muah pakakas ane kanggon nomplok gapura 
muah tembok kotane. ? Laut jemakang besi 
atebih jujukang satmaka dadi tembok di selagan 
kitane kalawan kotane ento. Sasubane keto 
marepanja ka kotane. Ditu lakar sinah kotane 
ento sajeroning kakurung, tur kita padidi ane 
ngurung kotane ento. Unduke ento lakar dadi 
lawat pabuat bangsa Israele. 

4 Sasubane keto medemja kita nyingkrung ka 
kebot, ditu Ulun lakar mategenang teken kita 
kapelihan bangsa Israele. Telung atus sia dasa 
lemeng kita patut masare buka keto buat negen 
kapelihan bangsane ento. Ulun lakar ngukum 
kita awai buat nyilurin ukuman bangsane ento 
ataun. Dadinne kudang taunja makelon bangsane 
ento kukum, amonto dina makelonne kita 
kukum. ? (4:4) 8 Yen kita suba suud keto, laut 
badingang iban kitane nyingkrung ka tengawan, 
buat negen kapelihan Yehudane petang dasa 
dina makelonne, nah ento awai buat dadi silur 
ukuman iane ataun. 

7 Nengnengja kota Yerusaleme ane kakurung 
ento. Amengangja gemelan kitane ka kotane 
ento, laut ramalangja unduk kotane ento. 8 Ulun 
lakar negul kita apanga kita tusing nyidayang 

mabading nyingkrung, kanti kotane ento suud 
kakurung. 

9 Ane jani kemaja nyemak gandum, jelae, 
kacang barak ane gede, kacang barak ane cenik, 
baas muah bulgur. Adukangja gandum muah 
ane lenan ento dadi abesik laut anggon roti. 
Rotine ento patut daar kita sanun kitane medem 
nyingkrung ka kebot telung atus sia dasa dina 
makelonne. 10 Kita dadi naar roti tuah 230 gram 
awai, aketo patutne kanti ka pamragat. 11 Kita 
masih patut majangka nginum yeh, nah ento tuah 
duang cangkir awai. 12 Kita patut ngendihang api 
aji tain jlemane ane tuh, laut panggangja rotine 
sig apine ento, tur lautang daar, apang tepukina 
baan anake makejang.” 

13 |da Sang Hyang Widi Wasa ngandika 
sapuniki: “Unduke ene nglawatang mungguing 
bangsa Israele lakar naar dedaaran ane tusing 
kawenangang baan pidabdabe, dikalan Ulune 
nyambehang ia di gumin wong sunantarane.” 

14 Nanging tiang matur sapuniki: “Duh Ratu 
Sang Hyang Widi Wasa Sane Maha Luur, 
sampunangja kadi asapunika. Titiang nenten 
naenin ngletehin dewek titiange. Ngawit saking 
kantun rare ngantos mangkin titiang nenten 
naenin nunas bangken wewalungan wiadin 
wewalungan sane pecak sarap sato galak. Titiang 

nenten naenin nunas dedaaran sane kabaos 
leteh.” 

15 Duaning punika Ida Sang Hyang Widi Wasa 
raris ngandika sapuniki: “Nah yen keto Ulun 
nglugrain kita nyilurin tain jlemane ento aji tain 
sampi, tur lautang panggang rotin kitane ditu.” 

16 ida malih nglanturang sapuniki: “Ih 
manusa, Ulun lakar megatin bekel pabuat kota 
Yerusaleme. Jlemane ditu lakar pada keweh 
muah bingung dikalane ia nyangka dedaaran ane 
daara, muah yeh ane lakar inema. 17 Ia lakar pada 
malaib pesu buat ngalih roti muah yeh. Ia lakar 
pada telah pepinehne, tur ia lakar kagela-gela 
ulihan dosa-dosannyane.” 


Nabi Yeheskiel nyukur rambut danene 


5 1 Ida Sang Hyang Widi Wasa masabda 
sapuniki: “Ih manusa, kemaja nyemak 
pedang ane mangan, laut cukurja jenggot muah 
bok kitane makejang aji pedange ento. Sasubane 
keto laut timbang bok kitane ento aji dacin 
dadiang telung tanding. 2 Sasubane kotane suud 
kakurung, tunjelja bok kitane ento apahteluan 
di kota. Dikalane kita majalan pesu ka jabaan 
kotane tektekja bok kitane buin apahteluan. 
Ane buin apahteluan, sambehang sig angine, 
tur Ulun lakar ngepung boke ento aji pedang 
Ulune. 3 Jemak bok kitane ento abedik, laut 

kaput di keliman jubah kitane. 4Sasubane keto, 
laut buin pesuang buin abedik, tumuli entungang 
sig apine, tur depang ia puun. Uli ditu apine lakar 
sambeh nilap bangsa Israele.” 

> Ida Sang Hyang Widi Wasa Sane Maha Luur 
ngandika sapuniki: “Iwasinja kota Yerusaleme! 
Ulun ngejang ia di basan tengah gumine, tur 
panegara ane len-lenan pada ngiter ia. ? Nanging 
kota Yerusaleme ento brontak nglawan sapatitah 
Ulune muah ngedengang ibanne mungguing 
ia jaatan teken bangsa-bangsane ane lenan, 
tur sangetan ia nglawan bandingang teken 
panegara-panegarane ane ngiter ia. Kota 
Yerusaleme tungkas teken sapatitah Ulune 
muah tusing nyak ngamanggehang pidabdab 
Ulune. 7 Ane jani padingehangja ih Yerusalem, 
sakancan ane sabdayang Ulun, Sang Hyang 
Widi Wasa Sang Maha Luur. Sawireh iba tusing 
nyalanang pidabdab-pidabdab Ulune muah 
tusing ngamanggehang sapatitah Ulune, iba suba 
ngedenang kakewehan ibane, bandingang teken 
bangsa-bangsane ane di kiwa tengen ibane. Iba 
suba nuutang adat-istiadat bangsa-bangsane 
ane lenan. Sawireh keto Ulun Sang Hyang 
Widi Wasa Sang Maha Luur, jani masabda teken 
iba mungguing Ulun dadi musuh ibane. Ulun 
lakar nibakang tetepasan teken iba, apang 
tepukina teken sakancan bangsane. ? Malantaran 

sakancan laksanan ibane ane getingin Ulun, 
Ulun lakar ngukum Yerusalem, aji ukuman ane 
tonden taen tibakang Ulun, muah tusing taen 
buin lakar tibakang Ulun ukuman ane buka keto. 
10 Pamragatne, parawong tua di Yerusalem lakar 
pada ngamah pianakne, muah pianak-pianakne 
lakar pada ngamah wong tuannyane. Sisanne 
ane enu idup, lakar sambehang Ulun milehan.” 

11 ida Sang Hyang Widi Wasa Sane Maha Luur, 
ngandika sapuniki: “Sawireh Ulun ene Sang 
Hyang Widi Wasa ane nyeneng, tur iba suba 
ngletehin Perhyangan Agung Ulune aji sakancan 
laksana ane corah muah cemer, Ulun lakar tusing 
kangen buat nguugang iba. 12 Rakyat ibane 
apahteluan lakar mati di kota ulihan nandang 
sakit muah sayah. Ane buin apahteluan lakar 
kasempal aji pedang di jabaan kotane. Sisanne 
ane buin apahteluan lakar sambehang Ulun sig 
angine, tur lakar uber Ulun aji pedang. 

13 Iba lakar ngrasayang bebendun Ulune, 
kanti pakayunan Ulune rumasa purna. Yen suba 
sakancan paundukane ento kasidan, ditu iba 
lakar nawang, mungguing Ulun Sang Hyang Widi 
Wasa ane suba masabda teken iba, sawireh Ulun 
sakit ati teken kalinyokan ibane. 14 Asing-asing 
anak uli di pantaran bangsa-bangsane ane di kiwa 
tengen ibane, ane ngliwat dini, lakar ngedesemin 
iba tur ngejohang deweknyane. 

15 Yening Ulun duka muah bendu teken iba tur 
nyisipang iba, sakancan bangsa-bangsane ane 
ngiter iba lakar pada karesresan. Ia lakar pada 
seneb ngiwasin iba tur ia ngewerin iba. 18 Ulun 
lakar ngaenang apanga iba kapegatan bekel tur 
nepang iba nandang seduk. Iba lakar naanang 
basang layah, satmaka buka panahe ane lanying 
ane katiwakang buat nyirnayang iba. 1” Ulun 
lakar nekaang sayah muah sato galak buat 
ngamatiang pianak-pianak ibane. Buina Ulun 
lakar nekaang grubug, kawirosan muah perang 
lakar ngamatiang iba. Ulun Ida Sang Hyang Widi 
Wasa ane suba masabda buka keto.” 


Ida Sang Hyang Widi Wasa nyisipang anak 
sane nyungsung arca-arca 


1 Ida Sang Hyang Widi Wasa ngandika ring 

tiang, sapuniki: ? “Ih manusa, iwasinja 
gunung-gunung Israele tur tekedangja pawuwus 
Ulune teken ia. 3 Tundenja gunung-gunung 
Israele madingehang sabdan Ida Sang Hyang 
Widi Wasa Sang Maha Luur ane katiba teken 
gunung-gununge, bukit-bukite, jurang-jurange 
muah teken lebak-lebake, mungguing Ulun 
lakar nekaang pedang buat nguugang tongos- 
tongos rakyate nyungsung arca-arcane. 
4 Palinggih-palinggihnyane lakar kuugang muah 
tongos-tongos pasepane lakar kabenyahang. 

Sakancan jlemane ane ditu lakar kamatiang 
di arepan arca-arcannyane. ? Ulun lakar 
nyambehang bangken-bangken wong Israele. 
Ulun lakar nyambehang tulang-tulangnyane 
milehan di palinggih-palinggihe ento. ? Sakancan 
kota-kota Israele lakar kuugang apanga sakancan 
palinggih muah arcannyane dekdek inggel, 
tongos-tongos pasepane lakar kabenyahang 
muah sakancan ane gaene lakar sirna. ” Milehan 
jlema-jlemane lakar kamatiang, tur ane enu idup 
lakar nawang, mungguing Ulun ene Sang Hyang 
Widi Wasa. 

8 Ada masih ane lugrain Ulun malaib luput 
uli anake ane lakar ngamatiang, tur ia lakar 
sambehang Ulun di pantaran bangsa-bangsane 
9 di tongosnyane maselong. Ditu ia lakar inget 
teken Ulun tur nawang mungguing Ulun ene 
suba nyisipang muah ngaenang ia kimud, sawireh 
ia suba ngutang Ulun, baana ia tusing pracaya 
teken Ulun, buina ia demenan teken arca-arcane 
bandingang teken Ulun. Ia lakar seneb teken 
dewekne padidi malantaran laksanannyane ane 
corah muah nista. 10 la lakar nawang mungguing 
Ulun ene Ida Sang Hyang Widi Wasa, tur patinget 
Ulune ento tusingja puyung.” 

11 ida Sang Hyang Widi Wasa Sane Maha Luur 
ngandika, sapuniki: “Andupangja liman kitane! 
Ketebangja batis kitane. Ngelingja kasedih-sedih, 

malantaran sakancan paundukan ane corah 
muah cermer, ane suba kalaksanayang baan 
wong Israele. Ia lakar pada mati di pasiatan, 
ulihan sayah gede muah ulihan grubug. 12 Anake 
ane joh-joh lakar bah tur mati muah ane paek 
lakar mati di pasiatan. Ane enu idup lakar mati 
kasedukan. la lakar pada ngrasayang kakuasan 
pidukan Ulune. 13 Bangke-bangkene lakar 

mura di pantaran arca-arcane muah diilehan 
palinggih-palinggihnyane, lakar mura di bukite 
ane tegeh, di sakancan pucak gununge, di 
beten sakancan kayune ane gadang lumlum 
muah di sakancan punyan kayune ane rob, di 
sakancan tongosnyane morbor aturan pabuat 
arca-arcannyane. Sasubane keto sakancan anake 
lakar nawang mungguing Ulun ene Ida Sang 
Hyang Widi Wasa. 14 Nah Ulun lakar ngamengang 
tangan Ulune tur nguugang guminnyane. Ulun 
lakar nguugang guminnyane uli tegal melakange 
bedelod nganti neked ka kota Ribla ane bedaja. 
Kota-kota tongos wong Israele tusing ada ane 
lakar tumanang Ulun. Sasubane keto makejang 
anake lakar nawang mungguing Ulun ene Ida 
Sang Hyang Widi Wasa.” 


Pamuput jagat Israele sampun nampek 


1 [da Sang Hyang Widi Wasa ngandika ring 
tiang, sapuniki: ? “Ih manusa, ene makejang 

unduk ane sabdayang Ulun, Sang Hyang Widi 
Wasa Sang Maha Luur, teken gumi Israele: “Ene 
suba pamragat sakuub gumine ento! ” 

3 “Ih Israel, pamragate suba teka. Iba lakar 
ngrasayang pidukan Ulune sawireh Ulun lakar 
nepasin iba majalaran sakancan laksanan ibane. 
Ulun lakar ngwales teken iba, buat sakancan 
laksanan ibane ane cemer. 4Ulun tusing lakar 
ngenuang muah tusing madalem iba. Ulun lakar 
nyisipang iba majalaran laksanan ibane ane 
cemer, apanga iba nawang mungguing Ulun ene 
Ida Sang Hyang Widi Wasa.” 

3 Sapuniki sabdan Ida Sang Hyang Widi 
Wasa Sane Maha Luur: “Lakar ada bencana 
matulu-tuluan ane nibenin iba. € Makejang 
suba telah. Ene suba pamragatne. Iba jani suba 
pragat. ' Pamragate lakar teka pabuat kita anak 
ane nongos di gumine. Suba paek masanne, 
mungguing tusing enu buin ada odalan di 
perhyangan-perhyangane di gunung. Nanging 
ane ada tuah iur dogen. 

8 Ane jani enggal pesan iba lakar ngrasayang 
sakancan kuasan dukan Ulune. Ulun lakar nepasin 
iba majalaran sakancan laksanan ibane, tur Ulun 
lakar ngwales teken iba buat sakancan laksanan 
ibane ane cemer. ? Ulun tusing lakar ngenuang 
muah madalem iba. Ulun lakar nyisipang iba 
majalaran laksanan ibane ane cemer, apanga iba 

nawang mungguing Ulun ene Ida Sang Hyang 
Widi Wasa. Buina tuah Ulun dogen ane nyisipang 
iba.” 

10 Dauh bencana punika sampun rauh 
pabuat Israel. Kawirosane sayan ngagengang. 
Kasumbungane sampun ngunggul. 1! Kawirosane 
ngwetuang kajaatan sayan akeh. Nenten 
wenten drebennyane sane kantun magantulan, 
yadian arta brana, yadian kawiryan wiadin 
kaluihanipune. 

12 Panemayane sampun rauh. Sampun nampek 
masanipune mungguing indik matumbasan 
wiadin madolan sampun nenten wenten 
pikenohipune, santukan pasisip Ida Sang 
Hyang Widi Wasa jaga nibenin sakancan 
jadmane makasami. 13 Nenten wenten sudagar 
sane mumur panjang, buat jaga ngwaliang 
kapocolanipune, santukan pidukan Ida Sang 
Hyang Widi Wasa nibenin jadmane makasami. 
Jadmane sane dursila tan mrasidayang kantun 
urip. 14 Trompete masuara tur sakancan anake 
sami pada sedia. Nanging nenten wenten anak 
sane medal ka payudan, santukan pidukan Ida 
Sang Hyang Widi Wasa pateh nibenin jadmane 
makasami. 

Pasisip pabuat dosan bangsa Israele 


15 Wenten siat ring margi-margine miwah 
grubug miwah sayah ring pumahan. Asing-asing 
anak sane medal ka jabaan kotane, ipun padem 
ring pasiatan miwah sakancan anak sane kantun 
ring kota ipun jaga padem keni pinakit wiadin 
nandang seduk. 18 Wenten makudang-kudang 
diri jaga ka gunung-gunung, waluya sakadi paksi 
darane sane katengkejutang saking lebake. 
Ipun sareng sami jaga duuh-duuh naanang 
dosanipune. 1 Liman anake jaga sami lemet, 
tur entudipune pacang ngejer. 18 Ipun jaga pada 
nyaluk pangangge kaduhkitan tur ipun kaliput 
antuk jejeh ngetor. Tendasipune sami jaga 
kagundul, tur ipun jaga pada nandang kimud. 
19 [pun jaga ngentungang mas miwah perakipune 
ring margi-margine satmaka lulu, santukan 
mas wiadin perake punika nenten mrasidayang 
ngrahayuang ipun, rikala Ida Sang Hyang Widi 
Wasa mriokang pidukan Idane. Ipun nenten 
mrasidayang ngunayang mas miwah perake 
punika buat ngulurin pakitanipune, wiadin 
ngwaregang basangipune. Mas miwah perake 
punika nuntun ipun buat nglaksanayang dosa. 
20 Ipun pecak nyumbungang sesocanipune sane 
becik-becik nanging ipun ngunayang sesocane 
punika buat makarya arca-arca sane cemer. 

Punika awinannya Ida Sang Hyang Widi Wasa 
sampun ngawinang arta brananipune dados 
paindikan sane ngawinang ipun seneb. 

21 |da Sang Hyang Widi Wasa, ngandika 
sapuniki: “Ulun lakar nglugrain wong 
sunantarane ngrampok ia muah anake ane 
lempas teken pidabdab lakar nyarah tur 
ngusakang kasugihannyane. 22 Ulun tusing lakar 
ngrunguang dikalan arta branan Perhyangan 
Agung Ulune kaletehin, dikalan paraparampoke 
pada mamuuk macelep ka Perhyangan Agung tur 
ngletehin Perhyangan Agunge ento. 

23 Makejang pada bingung. Gumine bek misi 
jlema amati-mati, muah kota-kotane kalikub 
baan kawirosan. 24 Ulun lakar nekaang bangsa 
ane paling jaata mai, tur lakar nglugrain ia 
nyuang umah-umah kitane. Jleman kitane ane 
paling sitenga lakar ilang kawanenanne, dikala 
Ulun nglugrain bangsa-bangsane ento ngletehin 
tongos-tongos kitane mabakti. 2 Kita lakar putus 
asa. Kita lakar ngulati dame, nanging tusing lakar 
bakatang kita. 28 Kasangsaran muah orta ane 
jelek-jelek tusing suud-suud lakar kamiugang. 
Kita nunas teken paranabine apanga nyinahang 
pangwakiannyane. Parapanditane tusing enu 
ngelah ane nyandang tuturanga. 2' Sang prabu 
lakar nandang duhkita, sang pangeran telah 
pangajap-ajapnyane muah rakyate lakar ngetor 

kabatek baan jejehne. Ulun lakar nyisipang 
kita majalaran sakancan laksanan kitane tur 
nepasin kita patuh buka kita suba nepasin anak 
lenan. Unduke ene lakar nyinahang teken kita 
mungguing Ulun Ida Sang Hyang Widi Wasa.” 


WAHYUN IDA SANG HYANG WIDI 
WASA SANE KAPING KALIH 
RING NABI YEHESKIEL 


(8:1--10:22) 


Indik nyungsung arca-arca ring Yerusalem 


1 Nuju tanggal lima, sasih sane kaping 
8 nem, sasampun nem taun suenipun tiang 
maselong, parapamimpin wong Yehudane sane 
ring paselongan pada malinggih sareng-sareng 
tiang ring umah tiange. Tan dumade, kawisesan 
Ida Sang Hyang Widi Wasa Sane Maha Luur 
raris ngencegin tiang. 2 Tiang tumuli tumenga 
tur manggihin wahyu sane marupa sakadi 
manusa sane ngendih murub. Saking wangkong 
nganedunang ragannyane kanten sakadi geni, tur 
saking wangkong ngamunggahang ragannyane 
masinar sakadi prunggu sane makilap. ? Anake 
punika ngenjuhang sane marupa sakadi tangan, 
tumuli nyambak bok tiange. Sasampune punika, 
sajeroning wahyune punika, Roh Ida Sang Hyang 

Widi Wasa tumuli ngangkat tiang tegeh pisan 
ring ambarane, raris kabakta ka Yerusalem. Ida 
makta tiang ka natar sane ring jero, ring gapuran 
Perhyangan Agunge sane sisi kaler. Irika wenten 
arca sane ngawinang Ida Sang Hyang Widi Wasa 
duka. 

4 Irika tiang ngeton galang dumilah, sane 
nyinahang teja wedanan Widin Israele, pateh 
sakadi sane sampun panggihin tiang daweg 
ring sisin Tukad Kebare. ? Ida Sang Hyang Widi 
Wasa masabda ring tiang, sapuniki: “Ih manusa 
iwasinja marep kaja.” Tiang raris marep kaler, tur 
irika nampek ring genah pamorboran aturane 
sane ring genahe ngranjing ka gapurane, wenten 
panggihin tiang arca sane ngawinang Ida Sang 
Hyang Widi Wasa duka pisan. 

6 Ida Sang Hyang Widi Wasa ngandika ring 
tiang, sapuniki: “Ih manusa, apake kita nepukin 
unduke ane ditu? Iwasinja unduk ane cemer ane 
laksanayanga baan wong Israele dini, nah keto ia 
ngentungang Ulun sayan ngejohang uli sig tongos 
Ulune ane suci. Kita lakar nepukin paundukan 
ane cemeran buin teken unduke ene.” 

7 Ida makta tiang ka genah ngranjing ka natare 
sane ring jabaan, tumuli Ida matujuhang ring 
tiang bolong sane wenten ring temboke. 3 Ida 
ngandika sapuniki: “Ih manusa, palinggahinja 
bolong temboke ento.” Tiang tumuli malinggahin, 

tur irika palinggahin tiang wenten jelanan. ? Ida 
ngandika ring tiang sapuniki: “Kemaja macelep, 
laut iwasinja unduk ane corah muah cemer ane 
laksanayanga ditu.” 10 Irika tiang raris ngranjing 
tur nlektekang. Temboke punika kabekin antuk 
gambar-gambar ula miwah sato-sato sane cemer 
lianan miwah barang-barang sane lianan sane 
kasungsung antuk wong Israele. 11 Parapamimpin 
wong Israele sareng pitung dasa wenten irika, 
minakadinipun Dane Yaasanya okan Dane 
Sapan. Dane suang-suang pada ngagem pasepan 
menyan, tur andus menyannyane sami malepuk. 
12 'da Sang Hyang Widi Wasa raris mataken ring 
tiang, sapuniki: “Ih manusa, apake tepukin kita 
unduk ane gaena baan pamimpin wong Israele 
di tongos ane pingit ene? la pada mabakti di 
kamare ane bek misi gambar. la pada mapineh 
kene: “Ida Sang Hyang Widi Wasa tusing nyingak 
iraga. Ida suba nilar gumine ene.” ” 

13 Sasampune punika Ida Sang Hyang Widi Wasa 
ngandika ring tiang sapuniki: “Kita lakar nepukin 
ia nglaksanayang paundukan ane cemeran teken 
ento.” 14 Sasampune punika Ida raris makta tiang 
ka gapuran Perhyangan Agunge sane baler, tur 
Ida ngedengang ring tiang, wenten anak luh-luh 
sane mangelingin Dewa Tamus sane padem. 

15 Ida mataken sapuniki: “Ih manusa, apake kita 
nepukin unduke ento? Kita lakar nepukin unduk 


NABI YEHESKIEL 8.16-18 3383 


ane cemeran teken totonan.” 18 Sasampune 
punika Ida raris makta tiang ka natar Perhyangan 
Agunge sane ring jero. Irika nampek ring margine 
sane jaga ngranjing ka genahe sane suci, ring 
selagan pamorboran aturane kalawan margine 
buat ngranjing, wenten anak muani-muani 
sawatara sareng slae diri. Ipun pada ngurinin 
genahe sane suci, sarwi sumungkem marep 
kangin, nyumbah surya sane wau endag. 

17 ida Sang Hyang Widi Wasa raris ngandika 
ring tiang, sapuniki: “Ih manusa apake kita 
nepukin unduke ento? Wong Yehudane ene 
tonden lega, yen tuah nglaksanayang sakancan 
unduke ane cemer, ane suba tepukin kita 
dini muah ngambekang kawirosan milehan 
di sakuub gumine. Nanging ia pasti mai ka 
Perhyangan Agung nglaksanayang unduke ento, 
tur ngawanang Ulun sayan nyangetang duka. 
Iwasinja, kenken ia nganistayang Ulun, sajeroning 
ia ngawanang sakit kayun Ulune. 18 Ia lakar pada 
ngrasayang kawisesan pidukan Ulune. Ulun 
tusing ngenuang muah madalem ia. Ia lakar 
pada gelur-gelur sasida-sidayan ngastawa teken 
Ulun. Nanging Ulun tusing lakar madingehang 
pangastawannyane.” 

Kota Yerusaleme kasisipang 


1 Sasampune punika tiang miragi Ida 

Sang Hyang Widi Wasa ngandika saha 
jangih sapuniki: “Ih watek ane lakar ngukum 
kotane ento, maija! Abaja sanjatan kitane.” 
2 Tan pararapan jeg raris wenten anak sareng 
nemnem rauh saking gapuran Perhyangan 
Agunge sane ring jaba kaler, tur suang-suang 
pada ngagem sanjata. Anake sareng nemnem 
punika kasarengin antuk anak lanang adiri sane 
mapangangge kain lenen saha makta prabot 
kanggen nulis. Anake punika sareng sami pada 
rauh tur ngadeg ring sisin genah pamorboran 
aturane sane malakar prunggu. 

3 Sasampune punika galang dumilah teja 
wedanan Widin Israele, raris munggah saking 
satone sane makampid sane ipidan punika, 
tumuli ngranjing ka Perhyangan Agung. Ida 
Sang Hyang Widi Wasa ngandikain anake sane 
mapangangge kain lenen punika, sapuniki: 

4 “Kemaja majalan milehan di kota Yerusalem. 
Pingetinja gidat sakancan anake ane nandang 
sedih muah keweh, majalaran sakancan 
paundukan ane cemer ane kalaksanayang di 
kotane ento.” 

> Irika tiang raris miragi Ida Sang Hyang 
Widi Wasa ngandika ring anake sane lianan, 

sapuniki: “Tututinja ia milehan, tur matiangja. 
Eda pesan ada ane enuanga muah padalema. 
6 Matiangja anake ane tua, bajang, luh muah 
muani, meme muah pianak-pianakne. Nanging 
eda pesan plegendahanga sakancan anake ane 
misi pinget di gidatne. Kawitinja uli Perhyangan 
Agung Ulune.” Irika raris anake punika ngawitin 
ngamademang ngawitin saking parapamimpin 
sane wenten ring Perhyangan Agunge irika. 

7 Ida Sang Hyang Widi Wasa ngandika ring anake 
punika sapuniki: “Letehinja Perhyangan Agunge. 
Bekinja natare aji bangke. Jalanangja buka keto.” 
Irika ipun raris ngawitin ngamademang jadmane 
sane wenten ring kota. 

8 Risedek amati-mati punika kalaksanayang, 
tiang kantun padewekan kewanten irika. Tiang 
ngentungang dewek saha makakeb ring tanahe 
sarwi jerit-jerit sapuniki: “Duh Ratu Sang Hyang 
Widi Wasa Sane Maha Luur, punapike Palungguh 
IRatu kalintang duka ring kota Yerusaleme, kantos 
Palungguh IRatu jaga ngamademang sakancan 
wong Israele sane kantun irika?” 

9 Ida Sang Hyang Widi Wasa masaur sapuniki: 
“Wong Israel muah wong Yehudane suba ngae 
dosa ane berat pesan. la ajaka makejang sruron 
teken unduk amati-mati di sakuub gumine ene, 
tur suba ngebekin kota Yerusaleme aji kajaatan. 
la suba ngorahang mungguing Ulun, Sang Hyang 

Widi Wasa suba nilar guminnyane, muah tusing 
macingak teken ia. 10 Nanging Ulun lakar tusing 
madalem ia. Ulun lakar nibakang teken ia, 
paundukan ane patuh buka ane laksanayanga 
marep teken anak lenan.” 

11 Sasampune punika anake sane mapangangge 
kain lenen punika, raris mawali saha 
nguningayang ring Ida Sang Hyang Widi Wasa, 
sapuniki: “Titiang sampun nglaksanayang 
sapatitah druene.” 


Kaluihan Ida Sang Hyang Widi Wasa 
matilar saking Perhyangan Agung 


1 Ring langit-langit sane ring duur tenggek 
10 sato-satone sane makampid punika 
wenten panggihin tiang sane marupa sakadi 
singasana sane malakar antuk sesocan lasuardi. 
2 Ida Sang Hyang Widi Wasa raris ngandika 
ring anake sane mapangangge kain lenen 
punika, sapuniki: “Kemaja macelep di selagan 
roda-rodane ane di beten sato-satone ento, 
laut bekinja liman kitane aji baa ane ngendih. 
Sasubane keto laut sambehang baane ento sig 
kotane.” 

Irika raris panggihin tiang anake punika 
mamargi. ? Rikala anake punika ngranjing, 
sato-satone sane makampid punika sedek 
majujuk bedelod Perhyangan Agunge, tur raris 

wenten mega nglikub natar Perhyangane sane 
ring jero. “Galang dumilah teja wedanan Ida 
Sang Hyang Widi Wasa tumuli metu saking 
sato-satone punika, raris mamargi ngungsi 
lawang Perhyangan Agunge. Sasampune punika 
megane tumuli nglikub Perhyangan Agunge, tur 
natar Perhyangane kalikub antuk galang dumilah. 
3 Suaran kampid sato-satone punika kapiragi 
ngantos rauh ring natar Perhyangane sane ring 
jaba. Suaranne waluya sakadi suaran Ida Sang 
Hyang Widi Wasa Sane Maha Kuasa. 

6 Rikala Ida Sang Hyang Widi Wasa ngandikayang 
anake sane mapangangge kain lenen punika 
ngambil geni akidik saking selagan rodane sane 
wenten ring sor satone punika, anake punika raris 
mamargi, tumuli majujuk ring sisin salah tunggal 
roda-rodane punika. 7 Salah tunggal sato-satone 
punika ngenjuhang limannyane ngambil baa 
akidik, tumuli kagenahang ring liman anake sane 
mapangangge kain lenen punika. Anake punika 
raris ngambil baane punika tumuli makaon. 

8 Asing-asing satone punika panggihin tiang 
maderbe sane marupa sakadi lima ring sor 
kampidnyane suang-suang. ?Tiang taler 
manggihin wenten roda-roda patpat, sane rupan 
ipun pateh, sane magenah ring sabilang samping 
sato-satone punika. Roda-rodane punika masinar 
sakadi sesocan, pakantenanipun waluya rodane 

sane asiki wenten ring tengah rodane sane lianan. 
10 (10:9) 1! Yening sato-satone punika mamargi 
ipun mrasidayang mamargi nyatur arah tur ipun 
nenten buat malih makipekan. Ipun sareng sami 
mamargi sinarengan ngungsi genah sane tuju 
ipun, tur ipun nenten malih mabading. 12 Awak, 
tundun, lima, kampid miwah roda-rodannyane 
sami bek madaging mata. 13 Roda-rodane puniki 
pateh sakadi roda-roda sane pecak panggihin 
tiang, dawege tiang manggihin wahyu sane 
pangawit. 

14 Asing-asing satone punika maderbe mua 
patpat. Muanipune sane kaping pisan marupa 
banteng, sane kaping kalih marupa manusa, sane 
kaping tiga marupa singa miwah muanipune 
sane kaping pat marupa garuda. 1? (Sato-satone 
punika pateh sakadi sane pecak panggihin 
tiang ring sisin Tukad Kebare.) Yening satone 
punika munggah ka ambarane 1° tur mamargi, 
roda-rodane punika tetep kantun nyarengin 
ipun. Rikala ipun ngebatang kampidipune 
jaga makeber, roda-rodane punika kantun 
manggeh nyarengin ipun. 1? Yening satone punika 
mararian, rodane punika taler mararian. Yening 
satone punika makeber, rodane punika taler 
mamargi nyarengin ipun, santukan roda-rodane 
punika kawawa antuk sato-satone punika. 

18 Sasampune punika galang dumilah teja 
wedanan Ida Sang Hyang Widi Wasa tumuli 
matilar saking lawang Perhyangan Agunge, raris 
mamargi ngungsi genahe ring duur sato-satone 
punika. 19 Irika panggihin tiang sato-satone 
punika ngebatang kampid-nyane raris makeber 
munggah saking tanahe, tur roda-rodane punika 
taler nyarengin ipun. Ipun mararian ring gapuran 
Perhyangan Agunge sane bedangin, tur galang 
dumilah nyunarin ipun. 20 Irika tiang uning, 
mungguing sato-satone punika pateh sakadi 
sato-satone sane pecak panggihin tiang ring sor 
Widin Israele ring Tukad Kebare. 

21 Asing-asing satone punika maderbe mua 
patpat, kampid patpat miwah sane marupa 
sakadi lima wenten ring sor kampidipune 
suang-suang. 22 Muanipune, pakantenannyane 
pateh pisan sakadi sane pecak panggihin tiang 
ring sisin Tukad Kebare. Asing-asing satone 
punika mamargi ngarepang tur mameneng. 


Kota Yerusaleme kasisipang 


1 1 1 Roh Ida Sang Hyang Widi Wasa tumuli 
ngangkat tur makta tiang ka gapuran 

Perhyangan Agunge sane bedangin. Irika nampek 

ring gapurane wenten panggihin tiang anak 

lanang-lanang sareng slae, minakadinipun 

Dane Yaasanya okan Dane Asur miwah Dane 

Pelaca okan Dane Benaya sane pinaka dados 
parapamimpin bangsane. 

2 Ida Sang Hyang Widi Wasa ngandika ring tiang 
sapuniki: “Ih manusa, jlemane ene pada ngae 
rerincikan dursila tur nuturin kotane ene aji 
pitutur ane jele. 3 la ngraos kene: “Iraga enggal 
buin nyujukang umah. Kotane ene buka payuke, 
tur iraga buka bene ane malablab di payuke. 
Nanging payuke ento nyayubin iraga uli sig apine. 
4 Ih manusa, wireh keto, ane jani cacadja ia.” 

3 Roh Ida Sang Hyang Widi Wasa, tumuli 
ngwawa tiang, tur Ida Sang Hyang Widi Wasa 
ngandikayang tiang mangda ngrauhang pawuwus 
punika ring rakyate, sapuniki: “Ih wong Israel, 
Ulun nawang apa ane orahang kita muah apa ane 
rencanayang kita. 8 Kita suba ngamatiang jlema 
liu pesan dini di kotane kanti jalan-jalane bek 
misi bangke. 

7 Sawireh keto, kene sabdan Ulun Sang Hyang 

Widi Wasa Sang Maha Luur, teken kita. Kotane 
ene saja dadi payuk, nanging encenke benne? 
Singja lenan, nah ento sakancan bangken jlemane 
ane suba matiang kita. Kita tusing lakar enu dini. 
Ulun lakar ngentungang kita pesu uli di kota. 
8 Kita tusing bani teken pedang, nanging Ulun 
lakar nekaang anak ngaba pedang buat nyiatin 
kita. ? Ulun lakar ngaadang kita uli di kota, laut 
nyerahang kita teken wong sunantara. Ulun 

suba nibakang danda pati teken kita, 1° tur kita 
bakal mati di pasiatan di gumin kitane padidi. 
Sasubane keto anake makejang lakar nawang, 
mungguing Ulun ene Ida Sang Hyang Widi Wasa. 
11 Kotane ene tusing lakar nyayubin kita, buka 
payuke nyayubin bene ane malablab. Ulun 
lakar nyisipang kita dijaja kita nongos di gumi 
Israele. 12 Kita lakar nawang, mungguing Ulun 
ene Ida Sang Hyang Widi Wasa. Sanun kitane 
ngamanggehang pidabdab bangsa-bangsane 
ane di kiwa tengen kitane, kita lempas teken 
pidabdab Ulune muah tusing satinut teken 
sapatitah Ulune.” 

13 Risedek tiang kantun ngwedar pangwakia, 
Dane Pelaca raris jeg seda. Tiang raris 
sumungkem sarwi nyerit sapuniki: “Duh Ratu 
Sang Hyang Widi Wasa Sane Maha Luur, punapike 
Palungguh IRatu jaga ngamademang sakancan 
jadmane sane kantun ring Israel?” 


Janjin Ida Sang Hyang Widi Wasa ring 
jadmane sane maselong 


14 ida Sang Hyang Widi Wasa raris ngandika 
ring tiang sapuniki: 1? “Ih manusa, jlemane ane 
nongos di Yerusalem pada ngraosang kita muah 
nyaman kitane wong Israel ane di paselongan. Ia 
pada ngraos kene: 'Nyamane ane di paselongan, 
joh pesan baana mabakti ka ayun Ida Sang Hyang 

Widi Wasa. Ia suba pada nyerahang warisan 
tanahe ene teken iraga. 

16 Ane jani orahangja teken nyaman kitane 
ane maselong, sabdan Ulune ene. Mula 
tuah Ulun ane ngutus ia nongos di pantaran 
bangsa-bangsane ane joh tur nyambehang ia di 
gumine ane lenan. Nanging lakar ada masanne 
Ulun lakar marengin ia di gumine ane ungsina 
ento. 

17 Sawireh keto, orahangja teken ia sabdan 
Ulune, Sang Hyang Widi Wasa Sang Maha Luur 
ene. Ulun lakar munduhang ia uli di gumi tongos 
Ulune nyambehang ia, tur Ulun lakar ngulihang 
tanah Israele teken ia. 18 Yen ia suba mabalik 
kema, ditu ia patut ngaadang sakancan arca ane 
leteh muah cemer ane ada ditu. 19 Ulun lakar 
maicayang keneh muah pepineh ane anyar teken 
ia. Ulun lakar ngaadang kenehne ane bengkung 
buka batune, tur lakar maicayang teken ia 
keneh ane astiti bakti. 20 Sasubane keto ia lakar 
ngamanggehang pidabdab Ulune muah saking 
satia tuu ninutin sapatitah Ulune. la lakar dadi 
kaulan Ulun muah Ulun lakar dadi Widinnyane. 
21 Nanging Ulun lakar nyisipang jlemane ane 
demen nyungsung arca-arca ane leteh muah 
cemer ento. Ulun lakar ngukum ia majalaran 
laksanannyane.” Kadi asapunika pangandikan Ida 
Sang Hyang Widi Wasa Sane Maha Luur. 

Kaluihan Ida Sang Hyang Widi Wasa 
matilar saking kota Yerusalem 


22 Sato-satone punika ngawitin makeber 
tur roda-rodane punika taler nyarengin ipun. 
Galang dumilah teja wedanan Widin Israele 
wenten ring duuripune. 22 Sasampune punika 
galang dumilahe punika raris nilar kotane, raris 
mamargi ngungsi gunung sane dangin kotane 
punika. 24Sajeroning wahyu punika, Roh Ida 
Sang Hyang Widi Wasa raris ngangkat tiang, 
tumuli makta tiang mawali ring genah anake 
sane maselong ring panegara Babel. Sasampune 
punika, wahyune punika raris sirna. 22 Tiang 
tumuli nuturang ring anake sane maselong irika 
sakancan paindikan sane sampun kapakantenang 
antuk Ida Sang Hyang Widi Wasa ring tiang. 


Sang nabi dados pangungsi 


12 1 Ida Sang Hyang Widi Wasa ngandika ring 
tiang, sapuniki: 2 “Ih manusa, kita nongos 
di pantaran jlemane ane brontak. la pada ngelah 
mata, nanging ia tusing ngenot. la pada ngelah 
kuping nanging ia tusing ningeh, sawireh ia ento 
jlema brontak. 

3 Ane jani, ih manusa, kemaja gaenang iban 
kitane buntelan abesik, patuh buka buntelan 
pangungsine, laut majalanja sanune lemah. 

Depang sakancan anake nepukin kita makaad 
ngungsi ka tongose ane lenan. Sing saget jlemane 
ane brontak ento lakar nepukin kita. 4 Sanune 
lemah, kaputja buntelan kitane satmaka buka 
anake ane maselong, apanga ia pada nepukin 
kita. Sasubane keto depang ia mabalih kita 
majalan makaad buka anake ane lakar maselong. 
3 Dikalan iane ngiwasin kita, pongpongja tembok 
umah kitane, laut pesuangja buntelan kitane uli 
bolong temboke ento. “Depang ia ngiwasin kita 
dikalane kita negen buntelan kitane buat majalan 
ka petenge, tur tekepja matan kitane, apanga kita 
tusing nyidayang nepukin, kija lakar pangungsin 
kitane. Unduke ane jalanang kita ento lakar dadi 
patinget buat wong Israele.” 

7 Irika tiang raris nglaksanayang saluiring sane 
kapituduhang antuk Ida Sang Hyang Widi Wasa 
ring tiang. Ring rahinane punika tiang ngaput 
buntelan asiki, sakadi sane biasa kabakta antuk 
pangungsine, tur ring sore punika, rikalaning 
sampun ngawitin wengi tiang raris mongpong 
tembok antuk liman tiange, tumuli tiang medal. 
Rikala tiang kapabalih antuk jadmane sareng 
sami, tiang raris negen buntelan tiange tumuli 
mamargi makaon. 

8 Benjangne Ida Sang Hyang Widi Wasa 
ngandika ring tiang sapuniki: ? “Ih manusa, ane 
jani wong Israele ane brontak ento lakar matakon 

teken kita, unduk ane laksanayang kita ento. 

10 Orahang teken ia unduk ane sabdayang Ulun 
Sang Hyang Widi Wasa Sang Maha Luur, teken 
ia. Pawuwuse ene katiba teken sang pangeran 
ane mrentah di Yerusalem muah teken sakancan 
jlemane ane nongos ditu. 11 Orahang teken ia, 
mungguing unduk ane laksanayang kita ento, 
makadadi lawat paundukan ane lakar nibanin 

ia ajaka makejang. Ia lakar dadi pangungsi tur 
katawan. 12 Sang pangeran ane mrentah ia lakar 
negen buntelannyane dipetenge, laut malaib 
ngentasin bolongan temboke ane gaena baan 
rakyate. Ia lakar nekepin matannyane, tur tusing 
tepukina kija lakar pangungsinnyane. 13 Nanging 
Ulun lakar ngebatang jaring Ulune tur nyaring ia 
aji jaringe ento. Sasubane keto Ulun lakar ngaba 
ia ka kota Babel, tur ditu ia lakar mati, nanging 
ia tusing nepukin gumine ento. 14 Sakancan 
paraprakanggo, pangabih muah pangawalnyane 
lakar sambehang Ulun milehan nyatur arah, 

tur rakyate lakar pada ngruruh ia buat lakar 
matianga. 

15 Dikalan Ulune nyambehang ia di pantaran 
bangsa-bangsane muah di gumi sunantarane, 
ditu ia lakar nawang mungguing Ulun ene Ida 
Sang Hyang Widi Wasa. 1? Ulun lakar ngenuang ia 
abedik, luput uli pasiatan, uli sayah muah grubug, 
apanga ditu di pantaran bangsa-bangsane ia 

lakar marasa kenken cemer laksanannyane, laut 
ia ngresep, mungguing Ulun ene Ida Sang Hyang 
Widi Wasa.” 


Ciri malantaran nabi sane ngejer 


17 Ida Sang Hyang Widi Wasa ngandika ring 
tiang sapuniki: 18 “Ih manusa, yen kita madaar, 
ngejerja, tur ngetorja dikalan kitane nginum 
yeh. 19 Orahang teken bangsane makejang, 
kene pawuwus Ida Sang Hyang Widi Wasa Sang 
Maha Luur, ane katiba teken wong Yerusaleme 
ane enu nongos di guminnyane, mungguing ia 
lakar ngejer dikalannyane madaar muah jejeh 
ngetor dikalannyane nginem yeh. Guminnyane 
lakar suung mangmung, sawireh sakancan 
jlemane ane nongos ditu tusing ngelah pidabdab. 
20 Kota-kotane ane jani bek misi jlema, ento lakar 
kasirnayang tur gumine ento lakar kadadiang 
tegal melakang. Sasubane keto ia lakar nawang 
mungguing Ulun ene Ida Sang Hyang Widi Wasa.” 


Sesonggan sane lumbrah miwah 
pawuwus sane nenten lumbrah 


21 |da Sang Hyang Widi Wasa raris ngandika 
ring tiang, sapuniki: 22 “Ih manusa, apa kranane 
wong Israele setata ngorahang sesonggane ene: 
'Suba makelo pesan rasanne, nanging ramalane 
tusing masih kasidan'? 23 Ane jani orahang teken 

ia unduk ane lakar nikayang Ulun, Sang Hyang 
Widi Wasa Sang Maha Luur, numplek teken 
unduke ento. Ulun lakar mragatang sesonggane 
ento. Ulun tusing ledang yen sesonggane ento 
buin korahang di Israel. Nanging orahang teken 
ia kene: Panemayannyane suba teka muah 
ramalane ento lakar kasidan. 

24 Di pantaran wong Israele tusing enu lakar 
ada wahyu-wahyu ane palsu muah ramalan 
ane mimpas. 25 Ulun, Sang Hyang Widi Wasa 
Sang Maha Luur, lakar ngandika teken ia, tur 
unduk ane nikayang Ulun ento lakar kasidan, tur 
tusing buin kasangkeang. Sanun kitane idup, ih 
kita parapembrontak, Ulun lakar nglaksanayang 
unduk ane suba sabdayang Ulun teken kita. Ulun 
suba masabda buka keto.” Sapunika sabdan Ida 
Sang Hyang Widi Wasa Sane Maha Luur. 

26 |da Sang Hyang Widi Wasa raris ngandika 
ring tiang sapuniki: 2 “Ih manusa, wong Israele 
ngaden, mungguing wahyu ane warah-warahang 
kita ento, numplek teken paundukan ane enu joh. 
28 Wireh keto, orahang teken ia, mungguing Ulun 
Sang Hyang Widi Wasa Sang Maha Luur, ngandika 
buka kene: Tusingja buin masangke, unduk ane 
suba nikayang Ulun ento lakar kasidan. Ulun 
Sang Hyang Widi Wasa Sang Maha Luur ane suba 
masabda buka keto.” 

Ramalan ngeniang indik nabi lanang sane palsu 


13 1 Ida Sang Hyang Widi Wasa ngandika 
ring tiang, sapuniki: 2“Ih manusa, 
cacadja nabi-nabi Israele ane mesuang ramalan 
nganggoang kenehne padidi. Tunden ia 
madingehang sabdan Ida Sang Hyang Widi 
Wasa.” 

3 Sapuniki sabdan Ida Sang Hyang Widi Wasa 
Sane Maha Luur: “Sengkala paranabine ane belog 
ento! Ia pada ngreka pawarah-pawarahnyane 
tur wahyunnyane padidi. 4Ih wong Israel, 
paranabin kitane ento tan paguna, tan bina buka 
cicing alase ane nongos di uug-uugan kotane. 
> Ia tusing nyaga tongos-tongos temboke ane 
uug, wiadin menahin temboke ento. Sawireh 
keto, dadinne gumi Israele tusing nyidayang 
kabelanin dikala teka siate, dipanemayan 
rauh Ida Sang Hyang Widi Wasa. ? Wahyu ane 
tepukina ento palsu muah pangwakiannyane 
pada bobab. la ngorahang dewekne, mungguing 
ia ngwarah-warahang pawuwus Ulune, nanging 
Ulun tusing ada ngutus ia. Yadian keto ia masih 
ngantosang munyinnyane apang kasidan. 7 Ulun 
ngorahang ia kene: “Wahyu ane tepukin kita 
ento palsu, muah ramalan ane warah-warahang 
kita ento bobab. Kita ngorahang mungguing 

pawarah-warahe ento sabdan Ulun, nanging 
Ulun tusing taen masabda teken kita.” 

8 Irika Ida Sang Hyang Widi Wasa Sane Maha 
Luur masabda ring ipun sapuniki: “Raos kitane 
ento palsu muah wahyu ane tepukin kita ento 
bobab. Ulun ane nglawan kita. ? Ulun lakar 
nyisipang kita ih paranabi ane nepukin wahyu 
ane palsu muah ane mesuang ramalan ane 
bobab. Dikalan kaulan Ulune mapiguman, kita 
lakar tusing bareng ada ditu, buina adan kitane 
tusing lakar bareng matulis di daptar penduduk 
Israele. Kita tusing lakar malipetan buin ka 
gumin kitane. Sasubane keto, kita lakar nawang, 
mungguing Ulun ene Ida Sang Hyang Widi Wasa 
Sang Maha Luur.” 

10 Paranabine ento ngapus kaulan Ulune 
majalaran ngorahang mungguing makejang 
suba pada melah. Sujatinne makejang ento 
tusing melah. Kaulan Ulune ngae tembok aji 
batu ane ngeleb tusing mengket, tur sasubane 
keto paranabine ento laut nglabur temboke 
ento. 1t Orahang teken nabi-nabine ento, 
mungguing temboknyane ento lakar uug. Ulun 
lakar mriokang ujan bales pesan. Ujan es lakar 
nepen muah angin baret lakar nempuh temboke 
ento. 12 Temboke ento lakar bah, tur anake 
makejang lakar nakonin kita amunapa kamelahan 
lelaburane ento.” 

13 Sane mangkin, sapuniki sabdan Ida Sang 
Hyang Widi Wasa Sane Maha Luur: “Sajeroning 
pidukan Ulune, Ulun lakar nedunang angin baret, 
ujan bales muah ujan es buat nguugang temboke 
ento. 14 Ulun mapakayun nguugang temboke ane 
suba labura ento, laut nyambehang batunnyane, 
tur nepinin batu dasarnyane kanti ngenah. 
Temboke ento lakar bah tur ngamatiang kita ajak 
makejang. Sasubane keto, anake makejang lakar 
nawang, mungguing Ulun ene Ida Sang Hyang 
Widi Wasa. 

15 Temboke muah anake ane nglabur ia lakar 
kaliput baan kawisesan pidukan Ulune. Sasubane 
keto Ulun lakar ngorahin kita mungguing 
temboke ento suba sirna, aketo masih anake 
ane nglabur temboke ento, 18 nah ento paranabi 
ane ngorahang Yerusaleme ento melah, nanging 
sujatinne tusingja melah.” Kadi asapunika sabdan 
Ida Sang Hyang Widi Wasa Sane Maha Luur. 


Ramalan ngeniang indik paranabi istri sane palsu 


17 Ida Sang Hyang Widi Wasa ngandika, 
sapuniki: “Ih manusa, ane jani iwasinja luh-luhe 
di pantaran rakyat kitane, ane mesuang ramalan. 
Cacadja ia, 18 tur orahang teken ia sabdan 
Ida Sang Hyang Widi Wasa Sang Maha Luur 
ane katiba teken ia, kene: Sengkala kita, ih 
paraluh-luhe makejang. Kita ngaenang anake 

makejang gelang muah udeng gegemet, apanga 
ia pada nyidayang nangkeb anak lenan. Kita 
makeneh ngwawa idup muah matin kaulan 
Ulune buat anggon kita ngulurin keneh kitane. 
19 Kita nganistayang Ulun di arep kaulan Ulune, 
apanga kita maan gandum makudang-kudang 
gemel muah roti makudang-kudang tebih. Kita 
ngamatiang anake ane pantes enu idup, tur 
nepang idup anake ane pantes mati. Aketo kita 
mobab teken kaulan Ulune, tur kaulan Ulune 
pada ngugu kita.” 

20 Sane mangkin sapuniki sabdan Ida Sang 
Hyang Widi Wasa Sane Maha Luur: “Ulun geting 
teken gelang gegemet ane anggon kita ngwawa 
idup muah matin anake ane lenan. Ulun lakar 
ngampegang gelange ento uli liman kitane, tur 
lakar mebasang anake ane kawawa baan kita. 
21 Ulun lakar nguek udeng kitane, tur Ulun lakar 
nglugrain kaulan Ulune luput uli kawisesan kitane 
nganti salawas-lawasne. Sasubane keto kita lakar 
nawang mungguing Ulun ene Ida Sang Hyang 
Widi Wasa. 

22 Majalaran bobab kitane, ngawinang anake 
ane patut, ane pedalem Ulun ento, pada dadi 
jejeh. Kita tusing nombahang jlemane corah 
buat ngae corah, tur ngrahayuang idupnyane. 
23 Wireh keto ane jani wahyun kitane ane palsu 
muah ramalan kitane ane bobab suba pragat. 


NABI YEHESKIEL 14.1-—5 3402 


Ulun ngluputang kaulan Ulune uli sig kakuasan 
kitane, apanga kita nawang mungguing Ulun ene 
Ida Sang Hyang Widi Wasa.” 


Ida Sang Hyang Widi Wasa nyisipang 
indik nyungsung arca-arca 


1 Makudang-kudang pamimpin wong 
14 Israele pada rauh nakenang ring tiang, 
indik pakarsan Ida Sang Hyang Widi Wasa. 
2 Irika Ida Sang Hyang Widi Wasa raris ngandika 
ring tiang, sapuniki: 3 “Ih manusa, anake 
ene suba pada nyerahang kenehne teken 
arca-arcane muah maang dewekne dandana 
baan arca-arcane ento buat ngae dosa. Apake ia 
ngaden Ulun lakar nyaurin ia? 

4 Ane jani ngraosja teken ia, tur orahang teken 
ia, sabdan Ida Sang Hyang Widi Wasa Sang 
Maha Luur ane katiba teken ia, kene: Sakancan 
wong Israele ane suba nyerahang keneh teken 
arca-arcane, tur baanga dewekne dandana 
baan arcane ento buat ngae dosa, laut teka 
matakon teken nabine, ia lakar maan pasaut 
uli Ulun, nah ento pasaut ane suba kapastiang 
buat arca-arcannyane ane liu ento. ? Sakancan 
arca-arcane ento suba ngranayang wong Israele 
pada tungkas teken Ulun, nanging majalaran uli 
pasaut Ulune ene, Ulun ngajap-ajap ia apang ia 
buin mabalik astiti bakti teken Ulun. 

6 Wireh keto ane jani orahang teken wong 
Israele, sabdan Ulune Sang Hyang Widi Wasa 
Sang Maha Luur kene: Mabalikja tur kutangja 
arca-arcan kitane ane cemer ento. 

7 Yening ada satunggaling wong Israel wiadin 
satunggaling wong sunantara ane nongos di 
tengah pasamuan wong Israele, ane tungkas 
teken Ulun tur nyungsung arca, laut teka 
matakon teken nabine, Ulun Sang Hyang Widi 
Wasa, ane lakar ngicen ia pasaut. 8 Ulun lakar 
nglawan ia. Ulun lakar nadiang ia conto. Ulun 
lakar mesuang ia uli pasamuan kaulan Ulune, 
apanga kita nawang, mungguing Ulun ene Ida 
Sang Hyang Widi Wasa. 

9 Yening ada nabi ane ngapus maang ia pasaut 
ane palsu, maka sujatinne Ulun, Sang Hyang Widi 
Wasa, ane suba ngapus. Ulun lakar ngaadang 
ia uli di pantaran wong Israele. 19 Nabi muah 
anake ane matakon ento, makadadua lakar 
nampi pasisip ane patuh. 1! Ulun nyalanang 
unduke ene, buat nyaga wong Israele apanga 
eda ia ngutang Ulun muah ngletehin dewekne 
majalaran dosa-dosannyane. Ia lakar dadi kaulan 
Ulune muah Ulun lakar dadi Widinnyane.” Kadi 
asapunika sabdan Ida Sang Hyang Widi Wasa 
Sane Maha Luur. 

Nuh, Daniel miwah Ayub 


12 Ida Sang Hyang Widi Wasa ngandika 
ring tiang, sapuniki: 13 “Ih manusa, yening 
ada panegara ane ngae dosa di ayun Ulune 
muah tusing satia tuu teken Ulun, Ulun lakar 
ngamengang tangan Ulune, tur nyirnayang 
pasediaan bebekelannyane. Ulun lakar 
nedunang sayah gede, tur ngamatiang manusa 
muah burone makejang. 14 Dipradene anake 
makatetelu ento: Nuh, Daniel muah Ayub ada 
nongos ditu, kamelahannyane tuah nyidayang 
ngrahayuang deweknyane dogen.” Kadi 
asapunika sabdan Ida Sang Hyang Widi Wasa 
Sane Maha Luur. 

15 “Wiadin Ulun lakar nekaang buron galak-galak 
buat ngamatiang rakyate tur nadiang gumine 
ento madurgama, kanti tusing ada anak ane bani 
ngliwat ditu. 18 Tur yadianja jlemane ane tetelu 
ento bareng nongos ditu, sasajaane Ulun Ida 
Sang Hyang Widi Wasa Sang Maha Luur, Widi ane 
nyeneng mastiang mungguing anake tetelu ento 
tusing lakar nyidaang ngrahayuang nyen-nyen, 
diapinja pianakne padidi. la tuah nyidayang 
ngrahayuang idupne padidi dogen, tur gumine 
ento lakar dadi tegal melakang. 

17 Wiadin Ulun lakar ngadakang siat di gumine 
ento, tur nekaang sanjata ane mawisesa 

buat nyapuh rakyat muah burone makejang, 

18 yadianja anake tetelu ento ada ditu. Sasajaane 
Ulun, Ida Sang Hyang Widi Wasa Sang Maha Luur, 
Widi ane nyeneng mastiang mungguing anake 
ento tusing nyidayang ngrahayuang pianakne, 
sajabaning uripne padidi. 

19 Yening Ulun niwakang grubug teken gumine 
ento, tur sajeroning pidukan Ulune, Ulun liu 
mancut angkihan, ngamatiang jlema muah 
buron, 20 yadianja Nuh, Daniel muah Ayub 
nongos ditu, sasajaane Ulun Ida Sang Hyang 
Widi Wasa Sang Maha Luur, Widi ane nyeneng, 
mastiang mungguing ia tusing nyidayang 
ngrahayuang pianakne. Kapatutannyane tuah 
nyidayang ngrahayuang dewekne padidi dogen.” 

21 Sapuniki sabdan Ida Sang Hyang Widi Wasa 
Sane Maha Luur: “Ulun lakar nibakang ukuman 
ane paling berat teken kota Yerusalem, patpat 
liunne, nah ento: Siat, sayah gede, buron 
galak-galak muah grubug, buat nyirnayang 
jlema muah burone makejang. 22 Yening ada 
anak ane nyidayang enu idup tur ngluputang 
pianakne, iwasinja ia, yen ia teka maranin kita. 
Iwasinja ambate corahnyane, tur pracayaja 
mungguing ukuman ane tibakang Ulun teken 
kota Yerusaleme ento adil. 23 Sasubane ento 
kita lakar nawang mungguing sakancan ane 
laksanayang Ulun ento ada dadalane ane beneh.” 

Kadi asapunika sabdan Ida Sang Hyang Widi 
Wasa Sane Maha Luur. 


Pangande indik wit anggur 


15 1 Ida Sang Hyang Widi Wasa masabda 
ring tiang sapuniki: 2“Ih manusa, 
kengkenang mandingang punyan anggure 

teken punyan kayune ane lenan? Kengken 
kamelahan carang-carang punyan anggure yen 
bandingang teken punyan kayune ane di alase? 
3 Nyidayangke kita ngunayang punyannyane dadi 
lakar? Nyidayangke kita ngae pangantungan, 
buat ngantungang prabot, aji punyannyane ento? 
4 Sasajaane ia tuah melah anggon ngendihang 
api, buina yen tanggu-tanggunne suba puun tur 
untengne sedeng ngendiha nyidayangke kita 
nganggon lakar? ? Sujatinne kayune ento tan 
paguna, yadianko satondennyane puun. Ane 
jani apine morbor tur muunang kayune ento, 
dadinne nyangetang buin tan pagunannyane.” 

6 Sane mangkin sapuniki sabdan Ida Sang Hyang 
Widi Wasa Sane Maha Luur: “Patuh buka punyan 
anggure ane bakatang di alase tur katunjel, aketo 
masih Ulun lakar nyemak anake ane nongos di 
Yerusalem, ? laut lakar ngukum ia. la suba malaib 
nglidin apine ane abesik, nanging ane jani api 
masih ane lakar muunang ia. Yen Ulun ngukum 
ia, kita lakar nawang, Ulun ene Ida Sang Hyang 

Widi Wasa. 3 la suba tusing satia tuu teken Ulun, 
ento awanane Ulun lakar nadiang gumine ento 
dadi tegal melakang.” Kadi asapunika sabdan Ida 
Sang Hyang Widi Wasa Sane Maha Luur. 


Kota Yerusalem sane nenten satia tuu 


16 1 Ida Sang Hyang Widi Wasa malih 
ngandika ring tiang, sapuniki: 2“Ih 
manusa, edengangja teken kota Yerusaleme, 
laksanannyane ane cemer ento. 3 Orahang teken 
ia, sabdan Ida Sang Hyang Widi Wasa Sang Maha 
Luur ane katiba teken ia, kene: 

Iba lekad di tanah Kanaan. Bapan ibane wong 
Amori muah memen ibane wong Het. 4Dugas 
ibane mara lekad, tusing ada anak ane ngetep 
pungsed ibane, wiadin manjusin iba, wiadin 
ngosot iba aji uyah, wiadin ngangkebin iba aji 
pangaput. ? Tusing ada anak ane madalem iba, 
buat nglaksanayang unduke ento pabuat iba. 
Dugase iba mara lekad, tusing ada anak ane 
tresna teken iba. Iba kentungang di tegale. 

6 Sasubane keto Ulun lantas ngliwat di tongose 
ento, ditu cingak Ulun iba glalang-gliling nguyak 
getih ibane. Iba kakaput baan getih, nanging Ulun 
tusing nglugrain iba mati. ' Ulun numbuhang 
iba buka entik-entikan ane mokoh. Iba tumbuh 
siteng tur landung dadi anak luh bajang. Nyonyon 

ibane nyangkih tur bok ibane suba mentik dawa 
nanging iba malalung. 

8 Dugas Ulune buin ngliwat ditu, cingak Ulun 
iba suba pantes kasemaran. Ulun ngangkebin 
awak ibane ane malalung ento aji bajun Ulune, 
tur majanji lakar nresnain iba. Nah ditu Ulun 
masubaya lakar nganten ngajak iba, tur iba dadi 
gelah Ulune.” Kadi asapunika sabdan Ida Sang 
Hyang Widi Wasa Sane Maha Luur. 

9 “Sasubane keto ulun lantas nyemak yeh, tur 
masehin getih ibane. Ulun ngapunin awak ibane 
aji lengis saitun. 10 Ulun nyalukin iba panganggo 
ane masulam, tur maang sepatu ane malakar aji 
kulit ane paling melaha, kamben cerik aji kain 
lenen muah slendang sutra. 1! Ulun nganggoin 
iba aji gelang muah kalung sesocan. 12 Ulun 
maang iba anting-anting ane mapasang di kuping 
muah di cunguhe muah nyalukin iba gelungan 
ane melah. 13 Iba nganggo pepayasan aji mas 
muah perak, tur iba setata nganggo panganggo 
kain lenen muah sutra ane masulam. Iba ngamah 
roti ane malakar aji tepung ane paling melaha 
muah ngelah madu muah lengis saitun ane 
lakar amah iba. Kajegegan ibane dumilah tur iba 
dadi pramesuari. 14 Iba sayan kasub di pantaran 
sakancan bangsane, baan kajegegan ibane ane 
tan paceda, sawireh tuah Ulun ane ngae iba dadi 


NABI YEHESKIEL 16.15-22 3409 


jegeg buka keto.” Kadi asapunika sabdan Ida Sang 
Hyang Widi Wasa Sane Maha Luur. 

15 “Nanging kajegegan muah kakasuban ibane 
ento anggon iba melah buat medem ngajak 
sakancan anake ane nekain iba. 1? Makudang- 
kudang panganggon ibane, anggon iba mayasin 
tongos-tongos ibane mabakti, tur patuh buka 
sundele, iba nyerahang awak ibane teken 
sakancan anake. 1? Perak muah mas ane baang 
Ulun iba, jemak tur anggon iba ngae pepindan 
anak muani, laut iba mamitra ngajak togoge 
ento. 18 Panganggo ane masulam ane baang 
Ulun, ento jemak iba laut anggoin iba bedogole 
ento, tur sasubane keto iba laut ngaturang lengis 
saitun muah menyan paican Ulune teken togoge 
ento. 19 Ulun ngicen iba pangan kinum luire: 
tepung ane paling melaha, lengis saitun muah 
madu, nanging ento aturang iba dadi aturan 
buat ngalih pasuecan arca-arcane ento.” Kadi 
asapunika sabdan Ida Sang Hyang Widi Wasa 
Sane Maha Luur. 

20 “Sasubane keto, pianak-pianak ibane luh 
muah muani, ane lekadang iba ngajak Ulun, 
jemak iba anggon iba aturan pabuat arca-arcane 
ento. Tusingke unduk tusing satia tuu teken 
Ulun ento suba jele pesan? 21 Apa buin yen iba 
nyemak putran Ulun, anggon iba aturan teken 
arca-arcane ento. 22Sanun ibane nyalanang 

laksana ane cemer dadi sundel, iba tusing pesan 
taen inget teken unduk ibane dugase iba enu 
cerik, dugas ibane malalung glalang-gliling 
nguyak getih ibane.” 


Laksanan Yerusaleme sakadi sundel 


23 Ida Sang Hyang Widi Wasa Sane Maha Luur 
ngandika, sapuniki: “Sengkala iba! Sengkala! 
Iba nglaksanayang sakancan kacorahane ento, 
24 buina disabilang sisin margane iba ngae tongos 
nyungsung arca muah tongos nyundel. 2 Iba 
maid kajegegan ibane ka endute. Iba nyerahang 
awak ibane teken sakancan anake ane kema, 
tur nglemah iba lebihan teken sundele. 2 Iba 
ngajak pisagan ibane wong Mesire ane buang 
ento medem, tur unduk ibane ento anggon iba 
mangunang pidukan Ulune. 

27 Ane jani Ulun suba ngamengang liman Ulune 
buat ngukum iba, tur ngaadang duman mertan 
Ulune uli sig ibane. Ulun suba nyerahang iba 
teken wong Pilistine, ane geting teken iba muah 
seneb teken laksanan ibane ane dursila. 

28 Sawireh iba tusing marasa lega teken ane 
lenan, dadinne iba malaib nututin wong Asure. 
Iba dadi mitrannyane, nanging ia masih tusing 
ngranayang lega keneh ibane. 29 Iba masih 
mamitra ngajak wong Babele, bangsa sudagare 

ento, nanging ia masih tusing ngranayang keneh 
ibane lega.” 

30 Sapuniki sabdan Ida Sang Hyang Widi Wasa 
Sane Maha Luur: “Iba suba nglaksanayang 
sakancan unduke ento, buka sundele ane 
tusing ngelah kimud. 3! Sig sabilang margane 
iba ngae tongos nyungsung arca muah tongos 
nyundel. Nanging iba tusing ngalih pipis buka 
sundele ane biasa. 3? Iba tan bina buka anake 
luh ane mamitra ngajak wong sunantara buat 
nyilurin tresnannyane teken somahne. 3? Sundele 
biasanne maan upah, nanging iba maang upah 
sakancan anake ane nresnain iba muah ngupahin 
sakancan anake ane teka medem ngajak iba uli 
milehan. 3“ Iba dadi sundel ane tawah pesan. 
Tusing ada anak ane maksa ngajak iba medem. 
Iba tusing nagih upah, nanging iba ane ngupahin 
anake. Sasajaane iba ene bina pesan.” 


Tetepasan Ida Sang Hyang Widi Wasa 
marep ring kota Yerusaleme 


35 Duaning punika, sane mangkin ih anak istri 
panayang kota Yerusalem, piragiangja sabdan Ida 
Sang Hyang Widi Wasa. 

36 Sapuniki sabdan Ida Sang Hyang Widi Wasa 
Sane Maha Luur: “Iba ngelus panganggon ibane 
tur buka sundele iba nyerahang awak ibane 
teken mitran ibane muah teken arca-arcan ibane 

ane cemer, buina iba ngamatiang pianak-pianak 
ibane anggon iba aturan teken arca-arcane 
ento. 3” Sawireh keto, Ulun lakar munduhang 
sakancan anake ane dadi mitran ibane yadian 
ane demenin iba, yadian ane getingin iba. Ulun 
lakar ngajak ia ajaka makejang ngiter iba, tur 
sasubane keto, Ulun lakar ngelus panganggon 
ibane, apang tepukina iba malalung. 33 Ulun lakar 
ngukum iba, majalaran pajalan ibane mamitra 
muah amati-mati, tur sajeroning pidukan muah 
bebendun Ulune, Ulun lakar nibakang danda pati 
teken iba. 3? Ulun lakar nyerahang iba teken ia 
ajaka makejang, tur ia lakar nguug tongos-tongos 
ibane nyundel muah nyungsung arca. Ia lakar 
nyuang panganggo muah sesocan ibane, tur 
ngutang iba enu malalung. 

40 Ia lakar ngangsok anake liu apanga ngencur 
iba aji batu, tur ia lakar mokeng-mokeng iba 
aji pedangne. H la lakar nunjel umah ibane tur 
lakar ngukum iba di arepan anake luh-luh liu 
pesan. Ulun lakar nyuudang iba dadi sundel, tur 
ngae apang iba suud ngupahin mitran ibane. 
42 Sasubane keto pidukan Ulune lakar suud, tur 
Ulun lakar lemper. Ulun lakar suud duka muah 
iri ati. 48 Iba suba engsap teken laksanan Ulune 
marep teken iba dugas ibane enu bajang, tur iba 
suba ngawanang Ulun duka majalaran sakancan 
laksanan ibane. Ento kranane Ulun ngwales 

sakancan unduke ento teken iba. Ngudiang dadi 
iba buin ngimbuhin sakancan laksanan ibane 
ane cemer ento aji laksana nyolong semara ane 
dursila ento?” Kadi asapunika sabdan Ida Sang 
Hyang Widi Wasa Sane Maha Luur. 


Sakadi ibu miwah sakadi semeton istri 


44 Ida Sang Hyang Widi Wasa ngandika sapuniki: 
“Ih Yerusalem, anake lakar nganggon sesonggane 
ene katiba teken iba, kene: “Buka imeme 
muah buka nyamane luh.” 2 Iba sasajaane 
dadi pianak luh memen ibane. la gedeg teken 
somah muah pianak-pianakne. Iba patuh buka 
nyaman ibane luh, ane geting teken somah muah 
pianak-pianakne. Iba muah kota nyaman ibane 
ngelah meme wong Het muah bapa wong Amori. 

46 Embok ibane ento Samaria ane bedaja 
makamuah desa-desannyane. Adin ibane luh 
makamuah desa-desannyane ento Sodom, ane 
bedelod. 7” Apake iba lega nuut tindakannyane 
muah nempa laksanannyane ane cemer ento? 
Tusing! Malahan singja buin amunapa makelonne 
iba jeg mabikas jelekan teken ia, di saluiring 
laksanan ibane.” 

48 |da Sang Hyang Widi Wasa Sane Maha 
Luur ngandika sapuniki: “Sasajaane Ulun ene 
Widi ane nyeneng. Adin ibane Sodom muah 
desa-desannyane, tusing taen nglaksanayang 

paundukan ane corah, buka ane laksanayang iba 
makamuah desa-desan ibane. 4? la muah nyama- 
nyamaannyane ane luh pada nyumbungang 
dewek baana ia cukup ngelah pangan kinum 
muah muponin sutrepti raharja, nanging ia 
tusing rungu teken anake ane tiwas-tiwas muah 
ane sangsara. ”0 la sumbung muah bengkung tur 
nglaksanayang paundukan ane getingin Ulun. 
Ento awanane Ulun nyirnayang ia, buka ane suba 
tawang iba. 

51 Dosan Samariane tusing ada atenga yen 
bandingang teken dosan ibane. Iba suba 
nglaksanayang paundukan ane cemeran 
teken paundukan ane taen laksanayanga. Yen 
bandingang, kajaatan ibane ngranayang nyaman 
ibane ngenah buka anake tan padosa. ?? Ane 
jani iba patut negen kimud ibane. Dosa-dosan 
ibane bes sanget gedenan teken dosa-dosan 
nyama-nyamaan ibane kanti pangenahne ia 
tan padosa yan saihang teken iba. Ane jani 
taanang muah tegen kimud ibane, sawireh iba 
ngranayang nyama-nyamaan ibane ngenah tan 
padosa.” 


Kota Sodom miwah Samariane 
jaga malih kabecikang 


33 Ida Sang Hyang Widi Wasa ngandika ring kota 
Yerusaleme, sapuniki: “Ulun lakar ngadakang 

apanga ia buin gemuh landuh, nah ento kota 
Sodom muah desa-desannyane, keto masih kota 
Samaria muah desa-desannyane. Nah Ulun masih 
lakar ngadakang apanga iba gemuh landuh. 24 Iba 
lakar kimud teken awak ibane padidi, tur kanistan 
ibane lakar nyinahang teken nyama-nyamaan 
ibane, mungguing ia aget pesan. ?? Ia lakar 
gemuh landuh, tur iba muah desa-desan 

ibane masih lakar kabenahin. ?? Dugas ibane 
sumbung muah satonden kacorahan ibane 
kasinahang, tusingke kota Sodome anggon iba 
embal-embalan? Ane jani iba patuh buka ia, iba 
dadi embal-embalan di pantaran wong Edom, 
wong Pilistin muah pisaga-pisagan ibane ane 
lenan, ane geting teken iba. ? (16:56) »8 Iba patut 
negen pikolih laksanan ibane ane cabul muah 
cemer ento.” Kadi asapunika sabdan Ida Sang 
Hyang Widi Wasa. 


Pasubaya sane langgeng 


39 Ida Sang Hyang Widi Wasa Sane Maha Luur 
masabda sapuniki: “Ulun lakar nibakang teken 
iba, unduk ane suba kapastiang buat iba, sawireh 
iba tusing inget teken prajanjian ibane muah 
lompang teken pasubayan ibane. 80 Nanging Ulun 
lakar ngamanggehang prajanjian ane gae Ulun 
ngajak iba dugase iba enu bajang, buina Ulun 
lakar ngae prajanjian ane langgeng ngajak iba. 

61 Iba lakar inget teken laksanan ibane, tur iba 
lakar nandang kimud ulihan ento, dikalan ibane 
buin matemu teken embok muah adin ibane. 
Ulun lakar nglugrain ia dadi embok muah adin 
ibane, yadiapin unduke ento tusing mungguh 
sig pasubayan Ulune ngajak iba. 82 Ulun lakar 
nganyarang pasubayan Ulune ngajak iba, tur iba 
lakar nawang, mungguing Ulun ene Ida Sang 
Hyang Widi Wasa. ?? Ulun lakar ngampurayang 
sakancan laksanan ibane ane pelih nanging iba 
lakar inget teken laksana-laksanan ibane ane 
pelih ento tur iba lakar kimud pesan ngemelang 
bungut ibane.” Kadi asapunika sabdan Ida Sang 
Hyang Widi Wasa Sane Maha Luur. 


Pangande indik paksi garuda miwah wit anggur 


17 1 Ida Sang Hyang Widi Wasa ngandika ring 
tiang sapuniki: 2 “Ih manusa, orahangja 
teken wong Israele pangandene ene, 3 apang 
tawanga sabdan Ulun Sang Hyang Widi Wasa 
Sang Maha Luur, ane katiba teken ia, kene: Ada 
kedis garuda gede pesan, bulunne melah pesan 
muah kampidne makebat lumbang pesan. Kedise 
ento makeber ngungsi Gunung Libanone laut 
munggel muncuk kayu arase. “ Punggelane ento 
abana ka gumin soroh dagange, tur pejanga di 
kotan soroh sudagare. ? Sasubane keto, ia laut 
ngalih entik-entikan ane muda di gumin Israele, 

tumuli pulana di tegale ane mokoh ane tansah 
cokin yeh, ane ngranayang ia enggal mentik. 

6 Entik-entikane ento laut mentik dadi punyan 
anggur ane ipak tur endep. Carang-carangnyane 
tumbuh nyujuh kedis garudane ento, tur akahne 
tumbuh ngancan dalem. Punyan anggure ento 
kakaput baan carang muah donnyane. 

7 Laut ada buin kedis garuda ane lenan, 
kampidne lumbang muah bulunne tebel pesan. 
Ane jani punyan anggure ento mesuang akahne 
nyujuh kedis garudane ento, aketo masih 
donnyane nyujuh kedis garudane ento, tur 
ngati-ati apang ia maan yeh uli kedis garudane 
ento, lebihan teken yehe ane ada sig abiane 
tongosnyane mentik ento. 8 Nanging punyan 
anggure ento suba kapula sig tanahe ane lemek, 
tegalan ane cukup yehnyane, kanti ia nyidayang 
numbuhang don tur mesuang buah, dadi punyan 
anggur ane melah. 

9 Sawireh keto, Ulun Sang Hyang Widi Wasa 
Sang Maha Luur matakon kene: Apake punyan 
anggure ene lakar idup tur tumbuh ngedenang? 
Singke kedis garudane ane simalu ento lakar 
ngabut ia kayang ka akahne, ngaasang buah tur 
ngelung carang-carangne, laut depinina kanti 
layu? Buat ngabut punyan anggure ento tusingja 
merluang bangsa ane kuat wiadin mawisesa. 

10 Nah, saja ia mula kapula, nanging apake ia 

lakar idup muah tumbuh ngedenang? Tusingke 
ia lakar layu dikalane ada angin uli kangin ane 
nempuh ia? Tusingke ia lakar layu sig tongosne 
mentik ento?” 


Pangandene punika kaartiang 


11 'da Sang Hyang Widi Wasa ngandika ring 
tiang, sapuniki: 12 “Takonang teken pembrontake 
ento, apake ia nawang artin pangandene ento? 
Orahang teken ia mungguing sang prabu uli 
Babel lakar teka ka Yerusalem, laut ngejuk 
sang prabu muah prakanggonnyane kajak ka 
Babel. 13 Sang prabu uli Babel lakar nyemak 
kulawargan sang prabune adiri tumuli kajak 
ngae prajanjian tur tundene masumpah apanga 
satia teken ia. Ida ngejuk anak ane sulinggih 
kanggon sandera, 14 apanga bangsane ento 
tusing nyidayang buin rajeg, tur apang sinah 
mungguing prajanjiane ento saja kamanggehang. 
15 Nanging sang prabune di Yehuda laut brontak 
tur ngutus utusan ka Mesir buat ngalih jaran 
muah wadua bala liu pesan. Apake ia lakar sida 
karya? Apake ia lakar nyidayang luput? Ia tusing 
nyidayang muungang prajanjiane ento laut bebas 
uli ukuman.” 

16 Ida Sang Hyang Widi Wasa Sane Maha Luur 
ngandika sapuniki: “Sasajaane Ulun ene Ida Sang 
Hyang Widi Wasa ane nyeneng. Sang prabune 

ento lakar mati di Babel, sawireh ia lompang 
teken sumpah muah prajanjian ane gaena ngajak 
sang prabu uli Babel, ane ngadegang ia jumeneng 
nata. 1? Yadiastu wadua balan sang prabu Mesire 
ane mawisesako, tusing lakar nyidayang nulungin 
ia masiat, dikalan wong Babele ngwangun 
tembok-tembok buat ngurung kotane muah 
ngae bangbang anggona benteng, buat lakar 
ngamatiang jlema liu pesan. 18 Ia lompang 
teken sumpah muah prajanjian ane gaena ia. la 
nglaksanayang unduke ento makejang tur ane 
jani ia tusing lakar nyidaang luput.” 

19 ida Sang Hyang Widi Wasa Sane Maha Luur 
ngandika, sapuniki: “Sasajaane Ulun ene Widi 
ane nyeneng. Ulun lakar nyisipang ia, sawireh 
ia lompang teken prajanjian muah sumpah ane 
sumpahanga sajeroning parab Ulune. 28 Ulun 
lakar masang jaring juru borose tur ngejuk ia 
aji jaringe ento. Ulun lakar ngajak ia ka Babel 
laut nyisipang ia ditu, sawireh ia tusing satia tuu 
teken Ulun. 2! Prajurit-prajuritnyane ane paling 
sura dirana lakar kamatiang di pasiatan tur ane 
enu lakar sambeh pablesat milehan. Sasubane 
keto, kita lakar nawang, mungguing Ulun Sang 
Hyang Widi Wasa ane masabda buka keto.” 

Janjin Ida Sang Hyang Widi 
Wasa sane patut kajap-ajap 


22 Sapuniki sabdan Ida Sang Hyang Widi Wasa 
Sane Maha Luur: 

“Ulun lakar munggel muncuk punyan arase 
ane tegeh, tur ngempak carangne ane 
muda. Ulun lakar mamula carange ento di 
gununge ane tegeh, 

23 di gunung Israele ane paling tegehe. 
Punyan arase ento lakar numbuhang 
carang-carang muah buah, tur lakar dadi 
punyan aras melah. Soroh kedise lakar 
pada nongos ditu tur maan pasayuban sig 
punyannyane ane rob. 

24 Sakancan kayune ane di gumine ento lakar 
nawang, mungguing Ulun ene Ida Sang 
Hyang Widi Wasa. Ulun ngetep kayune 
ane tegeh muah ngadakang kayune ane 
endep apang dadi tegeh. Ulun ngadakang 
kayune ane gadang lumlum dadi layu 
muah ngadakang kayune ane tuh apang 
dadi gadang lumlum. 

Ulun Sang Hyang Widi Wasa ane masabda buka 
keto. Ulun lakar nglaksanayang sakancan ane 
suba nikayang Ulun ento.” 

1 Ida Sang Hyang Widi Wasa ngandika ring 
18 tiang, sapuniki: 2 “Apa kranane rakyate 
setata ngucapang slokane ene di tanah Israel? 

'Bapanne ane naar woh-wohan ane matah, 

nanging pianakne ane ngrasayang 
masemne. ” 

3 Ida Sang Hyang Widi Wasa Sane Maha Luur 
ngandika sapuniki: “Ulun ene Widi ane nyeneng. 
Kita tusing lakar buin ngucapang slokane ento 
di Israel. “Idup sakancan anake ento duen 
Ulun, nah ento idup parawong tua muah idup 
pianak-pianakne. Tuah jlemane ane madosa ane 
patut mati. 

> Yen pet ada jlema ane saja melah, patut muah 
jujur, S sinah ia tusing nyungsung arca-arcan 
wong Israele wiadin naar surudan uli sig sanggah 
ane tan kawenangang. Buina ia tusing nemenin 
kurenan anak len wiadin matemu semara 
ngajak anak luh ane nujuang sebel di awak. 

7 la tusing nguluk-uluk muah ngrampok anak 
lenan. la nguliang barang-barang ane gadena. la 
nulungin anake seduk aji dedaaran muah anake 
malalung aji panganggo. 8 Ia tusing mutranang 
pipis. la tusing nyak malaksana corah tur setata 
ngedengang kapatutan ane jujur dikala ada 
paiegan. ? Anake ane buka keto ninutin pituduh 
Ulune muah ngamanggehang pidabdab Ulune. 
Anake ento patut tur ia lakar muponin idup.” 

Sapunika sabdan Ida Sang Hyang Widi Wasa Sane 
Maha Luur. 

10 “Sasubane keto, yen pet anake ento ngelah 
pianak muani, ane ngrampok muah amati-mati, 
ane nglaksanayang sakancan paundukan, lane 
tusing taen laksanayanga baan bapanne. Buina ia 
naar surudan uli sanggah ane tan kawenangang 
muah nemenin somah timpal, 12 ia melog-melog 
anak lacur, ia ngrampok, ia nyuang barang anak 
ane gadeanga teken ia, ia singgah sig tongos 
panyungsungan arca-arcane tur nyungsung 
arca-arca ane cemer, 13 muah mutranang pipis. 
Apake ia lakar idup? Tusing! Ia tusing lakar idup. 
la suba nglaksanayang sakancan paundukan 
ane cemer. Ento awanane ia lakar mati. Ia lakar 
ngemasin patinnyane niri. 

14 Ane jani yen pet anake ane kaping pindo 
ento ngelah pianak muani. Ia nepukin sakancan 
dosa ane laksanayanga baan bapanne, nangingke 
ia tusing nuutang laksanan bapanne ento, Pia 
tusing nyungsung arca-arcan wong Israele, wiadin 
naar surudan uli sanggahe ane tan kawenangang, 
ia tusing nemenin somah timpal, 18 wiadin 
nindes muah ngrampok anak lenan. la ngulihang 
barang-barang anak ane gadeanga teken ia, 
ia nulungin anake seduk aji dedaaran muah 
anake malalung aji panganggo. 1” la tusing nyak 
malaksana corah muah tusing mutranang pipis. 

la ngamanggehang pidabdab Ulune muah ninutin 
sapatitah Ulune. Ia tusingja lakar mati ulihan 
dosa-dosan bapanne, nanging pasti ia lakar idup. 
18 Nanging bapanne ane setata melog-melog 
muah ngrampok muah malaksana corah teken 
sakancan anake. Ento awanane ia mati majalaran 
dosa-dosa ane suba laksanayanga. 

19 Nanging kita matakon kene: Napi awinanipun 
ipianak nenten ngemasin dosan bapannyane? 
Kene pasautne! Sawireh pianakne ento 
malaksana patut tur melah. Ia ngamanggehang 
muah teleb ninutin pidabdab Ulune, ento 
awanane ia pasti idup. 20 Nyenja ane ngae 
dosa, ia ane lakar mati. Ipianak tusing patut 
ngemasin dosan bapannyane, wiadin ibapa 
tusing ngemasin dosan pianakne. Anake ane 
melah lakar nampi pikolih laksanannyane ane 
melah muah anake ane corah lakar ngemasin 
laksananne ane corah. 

21 Yening anake ane corah suud ngae dosa 
laut ngamanggehang pidabdab Ulune, tur ia 
nglaksanayang paundukan ane patut muah 
melah, ia tusing lakar mati, nanging sinah ia idup. 
22 Sakancan dosannyane lakar kampurayang tur 
ia lakar muponin idup, sawireh ia nglaksanayang 
paundukan ane patut.” 23 Ida Sang Hyang 
Widi Wasa Sane Maha Luur mataken sapuniki: 
“Apake kaden kita Ulun ledang nyingak jlemane 

corah ento mati? Tusing pesan buka keto. Ulun 
demenan nyingak ia kapok tur muponin idup. 

24 Nanging yen anake ane patut suud malaksana 
ayu, laut ngawitin nglaksanayang paundukan 
ane corah muah cemer, buka ane laksanayanga 
baan anake corah, apake ia lakar terus enu idup? 
Tusing! Sakancan laksanannyane ane melah ento 
tusing ada ane lakar kingetang. la lakar mati 
ulihan kalinyokan muah dosa-dosannyane. 

25 Nanging kita ngorahang kene: “Unduk ane 
laksanayanga baan Ida Sang Hyang Widi Wasa 
ento tusing beneh. Ih wong Israel, padingehangja 
sabdan Ulune. Kita ngaden mungguing unduk ane 
gae Ulun ento tusing beneh. Sujatinne laksanan 
kitane ane tusing beneh. 2? Yen anak ane patut 
suud malaksana ayu, tur ngawitin malaksana 
corah laut ia mati, ia mati ento majalaran 
laksanannyane ane corah. 27 Yen ada anak jaat 
suud ngae dosa laut nglaksanayang paundukan 
ane beneh muah melah, ia ngrahayuang 
idupnyane. 28 Ia inget teken laksanannyane, laut 
suud ngae dosa. Ento awanane sinah ia tusing 
lakar mati, nanging nglantur ia enu idup. 29 Ih kita 
wong Israel, kita buin ngraos kene: Paundukan 
ane kalaksanayang baan Ida Sang Hyang Widi 
Wasa ento tusing beneh. Apake kita ngaden 
laksanan Ulune ento tusing beneh? Sujatinne, 
laksanan kitane ane tusing beneh. 

30 Ane jani, Ulun Sang Hyang Widi Wasa Sang 
Maha Luur masabda teken kita wong Israel, 
mungguing Ulun lakar nepasin kita suang-suang, 
anut teken laksanan kitane. Kutangja sakancan 
laksanan kitane ane corah, tur edaja baanga 
dosan kitane nyirnayang kita. 3! Suudangja 
sakancan laksanan kitane ane corah, tur sehinja 
pepineh kitane aji pepineh muah keneh ane 
anyar. Ih wong Israel, apa awanane kita makeneh 
mati?” 22 Ida Sang Hyang Widi Wasa ngandika 
sapuniki: “Angan aukudko Ulun tusing ngarsayang 
apang anake mati. Kutangja dosa-dosan kitane 
tur idupja!” Sapunika sabdan Ida Sang Hyang 
Widi Wasa Sane Maha Luur. 


Kidung kaduhkitan 


19 1 Ida Sang Hyang Widi Wasa ngandikayang 
tiang ngidungang kidung kaduhkitan 
pabuat pararatun Israele makakalih, kadi 
asapuniki: 

2 “Memen kitane tan bina buka singane luh. Ia 
miara panakne di pantaran singa-singane 
muani ane galak. 

3 la miara panakne tur urukanga maboros. 
Panakne ento laut bisa nyarap manusa. 

4 Bangsa-bangsane pada ningeh unduknyane 
totonan, laut pada masangin jeet di 

bangbange. Ditu laut ia paida aji sangket, 
tumuli abana ka Mesir. 

3 Memenne ngantiang kanti tusing ada ane 
buin nyandang ajap-ajapa. Sasubane keto 
ia laut miara panakne ane lenan. Panakne 
ento laut dadi singa ane galak. 

6 Sasubane panakne ento gede ia nglalana ajaka 
singa-singane ane lenan. la masih mlajah 
maboros tur bisa nyarap jlema. 

7 la nguugang benteng-benteng muah 
kota-kota. Sabilang ia aung-aung, rakyate 
ane di gumine pada karesresan. 

8 Bangsa-bangsane pada mapunduh buat lakar 
nglawan ia. Rakyate pada teka uli milehan. 
la pada ngebatang jaring ane anggona 
maboros, laut ngejuk ia aji jeetne. 

9 Singane ento lantas wadahina krangkeng laut 
abana ka ajeng ida sang prabu di Babel. 
Ditu ia pangkenge, apanga munyinne 
tusing buin kadingehan di bukit-bukit 
Israele. 

10 Memen kitane waluya buka punyan anggure, 
ane mentik di sisin tukade. Sawireh ditu 
ada yeh, dadinne punyan anggure kakaput 
baan don muah buah. 

11 Carang-carangne pada siteng, tur sayan 
ngedenang kanti dadi tungked kaprabon 
sang prabu. Punyan anggure ento dadi 

tegeh pesan kanti nganteg sig ambune. 
Makejang anake nepukin ambate rob 
donne muah tegeh punyanne. 

12 Nanging ada anak pedih ane ngabut kanti 
kayang akahne, laut entunganga di tanahe. 
Angine ane uli kangin laut ngampehang 
kanti tuh. Carang-carangne makejang 
pada lung tur laut katunjel. 

13 Ane jani ia kapula di tegal melakanga, di 
gumine ane tuh ane tusing misi yeh. 

14 Bungkil punyan anggure ento dilap api, tur 
apine ento laut ngeseng carang-carang 
muah buahne. Carang-carangne tusing 
enu buin siteng, tur tusing buin dadi 
tungked kaprabon ida sang prabu.” 

Sapunika kidung kaduhkitan, sane patut 
kakidungang mawali-wali. 


Pakarsan Ida Sang Hyang Widi Wasa miwah 
pepineh manusane sane tungkas 


20 1 Nuju tanggal adasa sasih sane kaping 
lima, sasampune tiang maselong pitung 


taun suenipun, raris wenten parapamimpin 
pasamuan Israele makudang-kudang diri 
ngrauhin tiang, tur malinggih ring arepan tiange, 
buat maosang pakarsan Ida Sang Hyang Widi 
Wasa. 2 Irika Ida Sang Hyang Widi Wasa raris 
masabda ring tiang, sapuniki: 3 “Ih manusa, 

ngraosja teken jlemane ento. Orahang teken 

ia, mungguing Ida Sang Hyang Widi Wasa Sang 
Maha Luur ngandika, buka kene: “Apake kita teka 
mai buat nunasang pakarsan Ulune? Sasajaane, 
Ulun ene Widi ane nyeneng. Ulun tusing ledang 
yen kita nunasang pakarsan Ulune. Ulun Ida Sang 
Hyang Widi Wasa Sang Maha Luur ane masabda 
buka keto. 

4 Ih manusa, apake kita nyadia nepasin ia? 
Lautangja jalanang buka keto. Patingetja ia unduk 
laksanan leluurnyane ane cemer. ? Orahinja ia 
unduk ane nikayang Ulun. Dugase Ulun nyelik 
Israel, Ulun ngardi prajanjian teken ia. Ulun 
nyinahang ragan Ulune teken ia di tanah Mesir, 
tur ngandika teken ia kene: “Ulun ene Sang Hyang 
Widi Wasa, Widin kitane. ê Dugase ento Ulun 
majanji lakar ngajak ia pesu uli tanah Mesir, tur 
Ulun nantan ia ngungsi gumi ane suba selik Ulun 
pabuat ia, nah ento gumi ane gemuh landuh, 
tur gumi ane paling melaha. 7 Ulun ngandikain 
ia apanga ia ngentungang arca-arca ane cemer 
ane tresnaina, buina apanga eda ia ngletehin 
dewekne aji dewa-dewan wong Mesire ane 
palsu, sawireh Ulun ene Sang Hyang Widi Wasa, 
Widinnyane. 8 Nanging ia pada nglawan Ulun tur 
tusing nyak madingehang pangandikan Ulune. 
la tusing nyak ngentungang arca-arcannyane 
ane cemer wiadin ngutang dewa-dewan wong 

Mesire. Ulun suba matagenan lakar nibakang 
pidukan Ulune ane tan sipi teken ia, ditu di 
tanah Mesir. ? Nanging unduke ento buungang 
Ulun, sawireh unduke ento lakar ngranayang 
parab Ulune kanistayang, rehning Ulun suba 
ngwarah-warahang teken wong Israele, di arepan 
bangsa sig tongosne magumana, mungguing 
Ulun lakar nuntun ia pesu uli tanah Mesir. 

10 Sasubane keto Ulun laut nuntun ia pesu uli 
tanah Mesir, tur nganteg di tegal melakange. 
11 Ulun maicayang titah-titah Ulune muah 
ngurukang ia pidabdab-pidabdab Ulune, ane 
ngranayang idup sakancan anake ane satinut 
teken pidabdabe ento. 12 Unduk ngamanggehang 
Rerainan Sabate, dadiang Ulun tanda prajanjian 
di pantaran Ulune ngajak ia buat matinget 
ia, mungguing Ulun Sang Hyang Widi Wasa, 
ane ngawanang ia suci. 13 Nanging yadianja 
di tegal melakange, ia masih nglawan Ulun. 
la mamurug pidabdab-pidabdab Ulune, tur ia 
tulak teken titah-titah Ulune. Pidabdab muah 
titah Ulune ngrahayuang sakancan anake ane 
satinut pada idup. Tan kadi-kadi baana ngletehin 
dina Sabate ento. Ulun suba matagenan lakar 
nibakang pidukan Ulune ane ngendih murub 
ditu di tegal melakange, buat nyirnayang ia. 
14 Nanging ento buungang Ulun sawireh unduke 
ento lakar ngranayang parab Ulune kanistayang 

di pantaran bangsa-bangsane, ane suba nepukin 
Ulun nuntun wong Israele pesu uli tanah Mesir. 
15 Ento awanane Ulun ngardi prajanjian di tegal 
melakange, mungguing Ulun tusing lakar ngajak 
ia ka gumi ane suba paicayang Ulun teken ia, 
nah ento gumi ane gemuh landuh muah gumi 
ane paling melaha. 18 Ulun ngardi prajanjiane 
ento, sawireh ia suba nulak titah-titah Ulun, 
tur mamurug pidabdab-pidabdab Ulune muah 
ngletehin Rerainan Sabate, tur ia enu demenan 
nyungsung arca-arcannyane. 

17 Nanging sasubane ento, Ulun laut madalem 
ia. Ulun laut mutusang mungguing Ulun tusing 
lakar ngamatiang ia ditu di tegal melakange. 

18 Tungkalikane Ulun laut matinget paratruna- 
trunane ane ada di pantarannyane, buka 

kene: “Edaja jalananga pidabdab-pidabdab 

ane gaena baan paraleluur kitane. Edaja tuuta 
kabiasaannyane wiadin ngletehin awak kitane 
aji arca-arcannyane. 19 Ulun ene Sang Hyang 
Widi Wasa, Widin kitane. Tinutinja pidabdab 
muah titah-titah Ulune. 20 Dadiangja dina Sabate 
ento rerainan apanga ento dadi tanda prajanjian 
ane gae iraga, buina apanga matinget kita, 
mungguing Ulun ene Ida Sang Hyang Widi Wasa, 
Widin kitane. 

21 Nanging katurunane ento masih nglawan 
Ulun. la mamurug pidabdab-pidabdab muah 

tusing ngamanggehang sapatitah Ulune, 

ane ngawanang sakancan anake ane ninutin 
pidabdabe ento idup. Ia ngletehin dina 

Sabate. Ulun suba matagenan lakar nibakang 
pidukan Ulune ane murub teken ia ditu di 
tegal melakange, buat ngamatiang ia ajaka 
makejang. 22 Nanging Ulun tusing tulus 
nyalanang unduke ento, sawireh unduke ento 
lakar ngranayang parab Ulune kanistayang 

di pantaran bangsa-bangsane ane nepukin 
Ulun nantan wong Israele pesu uli tanah 

Mesir. 23 Ento awanane Ulun nyumunin ngae 
prajanjian di tegal melakange. Ulun masumpah 
mungguing Ulun lakar nyambehang ia di sakuub 
gumine makejang. 24 Ulun nyalanang unduke 
ene, sawireh ia suba nulak sapatitah Ulun. Ia 
mamurug pidabdab Ulune muah ngletehin dina 
Sabate, tur nyungsung arca-arca ane patuh buka 
ane sungsunga baan leluurnyane. 

25 Sasubane keto, Ulun laut ngicen ia pidabdab 
ane tuara melah muah titah-titah ane tuara 
ngranayang idup. 2? Ulun nepinin ia ngletehin 
dewekne aji aturanne padidi muah Ulun nepinin 
ia ngaturang pianak-pianake ane paling keliha 
kanggon caru. Unduke ento makadadi ukuman 
pabuat ia, tur apanga sinah pabuat ia, mungguing 
Ulun ene Sang Hyang Widi Wasa. 

27 Sawireh keto ih manusa, ane jani tekedangja 
sabdan Ulune, Sang Hyang Widi Wasa Sang 
Maha Luur, teken wong Israele. Ada buin cara 
ane lenan ane anggona baan leluurnyane buat 
nganistayang Ulun, malantaran tingkahnyane 
ane tuara satia tuu. 28 Ulun ngajak ia ka gumi ane 
suba janjiang Ulun lakar paicayang Ulun teken 
ia. Mara ia nepukin bukit ane tegeh-tegeh muah 
punyan kayu ane rob, ditu ia laut ngaturang 
aturannyane makejang. la pada ngae Ulun duka 
malantaran morbor aturan muah ngaturang 
anggur. 29 Ulun matakon teken ia kene: Apake 
sujatinne tongos ane tegeh-tegeh, ane ungsi 
kita ento. Ento awanane tongose ento kadanin: 
Tongos-tongos ane tegeh kanti kayang jani. 

30 Ane jani tekedangja sabdan Ulun Sang Hyang 
Widi Wasa Sang Maha Luur teken wong Israele, 
kene: Apa awanane kita dadi ngae dosa ane 
patuh buka ane gaena baan leluur kitane muah 
ninutin arca-arcannyane? 31 Buina ane jani kita 
ngaturang aturan ane patuh muah ngletehin 
awak kitane aji arca-arca ane patuh, majalaran 
kita ngaturang pianak-pianak kitane dadi aturan 
maborbor teken arca-arcane ento. Sasubane keto 
ih kita wong Israel, enu masih kita teka nunasang 
pakarsan Ulune. Sujatinne Ulun Sang Hyang Widi 
Wasa Sang Maha Luur, Widi ane nyeneng, tusing 
lakar buin nglugrain kita nunasang apa-apa teken 

Ulun. 22 Kita suba mutusang di keneh kitane, 
mungguing kita edot dadi buka bangsa-bangsane 
ane lenan, buka jlemane ane nongos di gumine 
ane lenan, laut nyungsung punyan kayu muah 
batu-batu kaang. Nanging unduke ento tusing 
lakar kasidan. ” 


Ida Sang Hyang Widi Wasa 
nyisipang miwah ngampurayang 


33 “Sujatinne, Ulun Sang Hyang Widi Wasa Sang 
Maha Luur, Widi ane nyeneng, Ulun matinget 
kita mungguing sajeroning Ulun duka, Ulun lakar 
mrentah kita aji kakerasan muah aji sakancan 
kawisesan Ulune. 24 Ulun lakar ngedengang teken 
kita kawisesan muah bebendun Ulune, dikalan 
Ulune munduhang muah ngamulihang kita uli 
sakancan gumi tongos kitane laad kasambehang. 
35 Ulun lakar ngajak kita ka “Tegal melakang 
bangsa-bangsane' Tur ditu Ulun maprakara 
ngajak kita mapadu arep. 3? Ulun lakar ngukum 
kita patuh buka Ulun ngukum leluur kitane di 
tegal melakang Sinaine.” Kadi asapunika sabdan 
Ida Sang Hyang Widi Wasa Sane Maha Luur. 

37 “Lakar sekenang Ulun pesan nyaga kita, 
apanga kita nyak satinut teken pasubayan Ulune. 
38 Ulun lakar ngaadang uli pantaran kitane 
jlemane ane brontak muah madosa. Ulun lakar 
ngaadang ia uli gumine ane dadi tongos iane jani, 

nanging Ulun tusing nglugrain ia mulih ka tanah 
Israel. Ditu kita lakar nawang mungguing Ulun 
ene Sang Hyang Widi Wasa.” 

39 ida Sang Hyang Widi Wasa Sane Maha 
Luur ngandika sapuniki: “Ane jani ih kita wong 
Israel, ulurinja keneh kitane! Lautangja ngayahin 
arca-arcan kitane! Nanging Ulun matinget kita, 
mungguing sasubane ento, kita patut sairing 
teken Ulun tur suud nganistayang parab Ulune 
ane suci, majalaran ngaturang aturan teken 
arca-arcan kitane. ^ Di gumine ento, sig gunung 
Ulune ane suci, gunung ane tegeh di Israel, kita 
bangsa Israel makejang patut nyungsung Ulun. 
Ditu Ulun lakar ledang teken kita tur ngarsayang 
apanga kita ngaturang aturan teken Ulun nah 
ento aturan kitane ane paling melaha muah 
ane suci. 41 Sasubane Ulun mesuang kita uli 
gumi-gumi tongos kitane laad kasambehang, 
tur munduhang kita ajak makejang, Ulun nampi 
aturan ane borbor kita, tur bangsa-bangsane 
lakar pada nepukin mungguing Ulun ene suci. 
42 Dikalan Ulun ngamulihang kita ka tanah Israel, 
gumi ane janjiang Ulun lakar paicayang Ulun 
teken paraleluur kitane, ditu kita lakar nawang, 
mungguing Ulun ene Ida Sang Hyang Widi Wasa. 
43 Ditu kita lakar inget teken sakancan laksanan 
kitane ane cemer muah teken unduk kita 
ngletehin awak kitane padidi. Kita lakar seneb 

teken awak kitane padidi, malantaran sakancan 
laksanan kitane ane corah. 44 Dikalan Ulune 
nyaga kaluihan Ulune, ih kita wong Israel, kita 
lakar nawang mungguing Ulun ene Sang Hyang 
Widi Wasa, sawireh Ulun tusing nibakang teken 
kita pikolih ane patut tampi kita baan laksanan 
kitane ane jaat muah corah ento.” Kadi asapunika 
sabdan Ida Sang Hyang Widi Wasa Sane Maha 
Luur. 


Wenten geni bedelod 


45 Ida Sang Hyang Widi Wasa ngandika ring 
tiang, sapuniki: 46 “Ih manusa, iwasinja marep 
kelod. Ngraosja marep teken kelode, tur warah- 
warahangja ramalane marep teken alase ane 
bedelod. ^ Orahinja alase bedelod madingehang 
sabdan Ida Sang Hyang Widi Wasa Sang Maha 
Luur, ane kene: “Iwasinja, Ulun ngendihang api, 
tur apine ento lakar ngeseng sakancan punyan 
kayune ane ada sig ibane, yadian punyan kayune 
ane lumlum wiadin ane tuh. Tusing ada ane lakar 
nyidayang ngamatiang apine ento. Apine ento 
lakar nilap uli kelod ngajanang, tur sakancan 
anake lakar ngrasayang panes apine ento. “Ia 
ajaka makejang lakar pada nawang tusing ada 
anak ane nyidaang ngamatiang. ” 

49 Nanging tiang raris ngaturang pawungu 
sapuniki: “Duh Ratu Sang Hyang Widi Wasa 

Sane Maha Luur, sampunangja titiang nikayanga 
nglaksanayang paindikane punika. Sakancan 
jadmane sampun pada makeengan, mungguing 
titiang tan mari mabaos klingkang-klingkung.” 


Pedang Ida Sang Hyang Widi Wasa 


2 1 1 Ida Sang Hyang Widi Wasa ngandika ring 

tiang, sapuniki: 2 “Ih manusa, marepanja 
ka kota Yerusalem, tur mucap-ucapja marep 
teken tongos-tongos rakyate mabakti. Patingetja 
gumi Israele, 3 mungguing Ulun Sang Hyang 
Widi Wasa masabda kene: 'Ulun ene musuh 
kitane. Ulun lakar ngaud pedang Ulune laut 
ngamatiang kita ajak makejang, yadian ane 
melah wiadin ane corah. “ Ulun lakar ngadokang 
pedang Ulune nglawan sakancan jlemane, uli 
kaja kanti teked kelod. ? Sakancan manusane 
lakar nawang mungguing Ulun Sang Hyang Widi 
Wasa suba ngaud pedang Ulune, tur Ulun tusing 
buin nyaungin pedange ento; 

6 Ih manusa, gerong-gerongja buka anake ane 
nyag kenehne ulihan putus asa. Gerong-gerongja 
nandang kasedihan di tongose ane tepukina 
baan sakancan anake. 7 Yen ia pada matakon, 
ngudiang dadi kita gerong-gerong, orahang teken 
ia, ulihan kita ningeh orta. Yen ortane ento suba 
neked dini, keneh anake lakar pada kaliput baan 
jejeh, limannyane lakar pada kepek tan pabayu, 


NABI YEHESKIEL 21.8-12 3437 


kawanenannyane lakar sirna, tur entudnyane 
lakar pada ngejer. Panemayannyane pasti lakar 
teka, tur lakar kasidan buka keto.” Sapunika 
sabdan Ida Sang Hyang Widi Wasa Sane Maha 
Luur. 

8 Ida Sang Hyang Widi Wasa ngandika ring 
tiang, sapuniki: ? “Ih manusa warah-warahangja 
ramalane ene. Tekedang teken rakyate, sabdan 
Ulune, Sang Hyang Widi Wasa, ane buka kene: 

'Ada pedang ane suba masangih muah 
makosot. 

10 Pedange ento kasangih buat kanggon 
ngamatiang, tur kakosot apanga kelem- 
kelem buka kilape. Tusing lakar ada 
kaliangan, sawireh kaulan Ulune suba 
tusing ngrunguang sakancan piteket muah 
pasisipe. 

11 Pedange suba kakosot, apanga sida 
kaprabotang. Pedange ento kasangih 
muah kakosot, buat kapagemelin liman 
anake ane amati-mati. 

12 Ih manusa, ngelingja gerong-gerong nandang 
duhkita. Pedange ene katibakang teken 
kaulan Ulune marep teken sakancan 
pamimpin Israele. Ia ajaka makejang lakar 
kamatiang bareng-bareng teken sisan 
kaulan Ulune. Pantegja tangkah kitane 
ulihan putus asa. 

13 Ulun mintonin kaulan Ulun tur yen ia 

tusing kapok, sakancan unduke ene lakar 
katibakang teken ia. 

14 Ih manusa, ane jani warah-warahangja 
ramalane. Andupangja liman kitane, ditu 
pedange lakar nyempal mawali-wali. Pedange 
ento pedang ane ngamatiang, pedang ane 
ngresresin muah munggal. 1? Pedange ento 
ngranayang kaulan Ulune pada telah kawanenane 
tur ia pada bah. Ulun ngancam kotannyane aji 
pedang ane kelem-kelem buka kilape tur nyadia 
lakar ngamatiang. 18 Ih iba pedang ane mangan, 
sempalja ane di kenawan muah ane di kebot. 
Sempalja milehan marep kijaja iba. 1? Ulun masih 
lakar ngandupang liman Ulune tur pidukan Ulune 
lakar lemper. Ulun Ida Sang Hyang Widi Wasa, 
suba ngandika buka keto.” 


Pedang sang prabu saking Babel 


18 Ida Sang Hyang Widi Wasa ngandika ring 
tiang, sapuniki: 19 “Ih manusa, ngaeja gambar 
jalan dadua, ane lakar entasina baan raja Babele, 
ane nganggar pedang. Jalane ento makadadua 
ngawitin uli di gumine abesik. Isininja panunjuk 
jalan di pateluan jalane ento. 20 Panunjuk jalane 
ane abesik lakar matujuhin sang prabune ento 
jalan ane ngungsi kotan wong Amone ane madan 
Raba muah ane lenan lakar matujuhang jalane 

ka Yehuda, ka kota Yerusalem ane mabenteng. 
21 Sang prabu Babele majujuk di sisin panunjuk 
jalane ane di pateluan jalane ento. Buat lakar 
milih jalan ane lakar tuuta, ia ngocok panahne, 
tur ia nunasang teken arcannyane, nureksain 
atin aturan wewalungane. 22 Nah ane jani 
limanne tengawan laut ngisi panah ane mapinget 
Yerusalem. Unduke ento ngorahin ia apanga ia 
majalan tur masang alat panggempur tembok, 
tur nyuryakang suryak perang, masang alat 
panggempur di arep gapuran kotane, ngae 
pertahanan muah ngae bangbang perlindungan. 
23 Wong Yerusaleme tusing ngugu unduke ene, 
sawireh ia andel teken prajanjian ane suba 
gaena ento. Nanging ramalane ene matinget ia 
unduk dosa-dosannyane muah ngwangsitin ia, 
mungguing ia lakar katawan. 24 Sawireh keto, 
sabdan Ulun Sang Hyang Widi Wasa Sang Maha 
Luur kene: “Dosa-dosan kitane kaberberang. 
Sakancan anake pada nawang kapelihan kitane. 
Kita ngedengang dosa-dosan kitane aji sakancan 
laksanan kitane. Kita kena pasisip, tur Ulun lakar 
nyerahang kita teken musuh-musuh kitane. 

2> Ih kita pamrentah Israel ane corah muah ane 
leteh, panemayan kitane nah ento dina pasisip 
kitane ane pamragat jani suba teka. 28 Ulun Sang 
Hyang Widi Wasa Sang Maha Luur suba masabda. 
Embusja gelungan muah sorban kitane. Tusing 


NABI YEHESKIEL 21.27-31 3440 


ada ane enu buka ane suba-suba. Anake ane 
tiwas-tiwas pada bangunja. Surudangja tegak 
anake ane mrentah. 2' Uug, uug! Sasajaane Ulun 
lakar nguugang kotane ento. Nanging unduke ene 
tusing lakar kasidan, satonden anake ane selik 
Ulun buat nyisipang kotane ento teka. Sasubane 
keto Ulun lakar maicayang unduke ento teken 
anake ento.” 


Pedang miwah wong Amone 


28 “ih manusa, warah-warahangja ramalane 
ene. Tekedangja sabdan Ulune Sang Hyang Widi 
Wasa Sang Maha Luur teken wong Amone, 
ane nganistayang wong Israele. Orahang teken 
ia kene: “Pedange suba sedia lakar nguugang. 
Pedange ento makosot buat lakar kanggon 
ngamatiang, tur kelem-kelem buka kilape. 

29 Wahyune ane tepukin kita ento palsu muah 
ramalan ane orahang kita ento bobab. Kita corah 
tur dursila tur panemayan kitane suba teka, nah 
ento dina pamragat kitane. Pedange ento lakar 
ulung di baong kitane; 

30 Saunginja pedange ento. Ulun lakar nepasin 
kita di tongos kitane kadakang, nah ento di 
gumi palekadan kitane. 3! Kita lakar ngrasayang 
pidukan Ulune, dikalan Ulune niwakang pidukane 
ento teken kita, buka apine ane ngendih murub. 
Ulun lakar nyerahang kita teken jlemane ane 

angkara ane suba biasa angrusak. 32 Kita lakar 
kageseng aji api. Getih kitane lakar kakecorang 
di gumin kitane, tur tusing ada buin anak ane 
ngingetang kita.” Sapunika sabdan Ida Sang 
Hyang Widi Wasa. 


Dosa-dosan kota Yerusaleme 


1 Ida Sang Hyang Widi Wasa ngandika ring 
22 tiang, sapuniki: 2“Ih manusa, apake kita 
suba sedia nepasin kota ane bek misi jlema ane 
amati-mati? Tlehtehangja teken ia, sakancan 
laksanannyane ane cemer. 3 Tekedang teken 
kotane ento, sabdan Ulun Sang Hyang Widi 
Wasa Sang Maha Luur, kene: Sawireh iba suba 
liu pesan ngamatiang rakyat ibane muah suba 
ngletehin dewek ibane majalaran nyungsung 
arca, dadinne panemayan ibane suba teka. “Iba 
pelih sawireh iba amati-mati tur iba cemer 
majalaran arca-arca ane gae iba, ento awanane 
panemayan ibane suba teka muah tuuh ibane 
suba pragat. Ento kranane Ulun suba nglugrain 
parabangsane pada minjulin iba muah gumine 
makejang pada ngadesem teken iba. ? Gumi-gumi 
ane paek muah ane joh ngadesem teken iba, 
sawireh iba tusing ngelah pidabdab. ? Sakancan 
pamimpin Israele pada andel teken kakuatan 
dewekne tur pada amati-mati. ' Di kota tusing 
ada anak ane bakti teken wong tuannyane. Iba 

nguluk-nguluk wong sunantara muah meres 
anake balu-balu muah anake ubuh-ubuh. 

8 Iba tusing ngajiang tongose ane suci, tur 

iba tusing ngamanggehang dina Sabate. ? Ada 
makudang-kudang rakyat ibane misunayang 
timpalne, apanga timpalne ento kena danda 
pati. Ada masih makudang-kudang diri di 
pantarannyane ane naar surudan arca-arcane. 
Ada makudang-kudang ane tusing suud-suud 
ngulurin indriannyane. 19 Ada makudang-kudang 
ane medem ngajak somah bapanne. Ada masih 
anak maksa ngajak anak luh masanggama 
dikalane ia nuju sebel diawak. 11 Ada ane 
mamitra muah ada masih ane mlegandang 
mantunne wiadin nyama kualonne. 12 Ada 
makudang-kudang di pantaran rakyat ibane 
nanggap upah amati-mati. Ada ane mutranang 
pipis marep teken sesamannyane wong Israel 
muah nyugihang dewek malantaran ngae pocol 
marep teken anake ento. Ia suba pada engsap 
teken Ulun.” Sapunika sabdan Ida Sang Hyang 
Widi Wasa Sane Maha Luur. 

13 “Ulun lakar ngwales teken iba sawireh iba 
suba ngrampok muah amati-mati. 14 Apake iba 
ngaden iban ibane lakar enu ngelah kawanenan 
muah enu cukup ngelah kakuatan buat ningting 
liman ibane, dikalan Ulune mangseh marep 
teken iba? Ulun ene Sang Hyang Widi Wasa ane 

masabda tur Ulun lakar nglaksanayang sabdan 
Ulune ento. 1° Ulun lakar nyambehang rakyat 
ibane sig sakancan gumi muah bangsa tur lakar 
nyuudang laksanan ibane ane corah. 16 Ditu 
bangsa-bangsane ane lenan lakar nganistayang 
iba nanging iba lakar nawang, mungguing Ulun 
ene Sang Hyang Widi Wasa.” 


Prapen panyepuhan Ida Sang Hyang Widi Wasa 


17 Ida Sang Hyang Widi Wasa ngandika ring 
tiang, sapuniki: 18 “Ih manusa, wong Israele 
suba tan paguna buat Ulun. la waluya buka 
sisan logame, satmaka temaga, timah, besi 
muah timah selem, ane enu masisa di prapene, 
sasubane perake kasepuh. 19 Sawireh keto, ane 
jani, Ulun Sang Hyang Widi Wasa Sang Maha 
Luur, ngandika teken ia mungguing ia patuh tan 
paguna buka logame ento. Ulun lakar ngaba ia 
ajaka makejang ka Yerusalem, 20 patuh buka 
perak, temaga, besi, timah selem muah timah 
putih ane kacelepang ka prapen panyepuhane. 
Pidukan muah bebendun Ulune lakar nglebur ia 
buka apine nglebur logame ento. 2! Sasajaane, 
Ulun lakar munduhang ia di Yerusalem, laut ia 
borbor tur lebur Ulun aji pidukan Ulune. 2 Ia 
lakar kalebur di Yerusalem, buka perake kalebur 
di prapene, tur sasubane keto ia lakar nawang, 

mungguing ia sedekan ngrasayang pidukan Ida 
Sang Hyang Widi Wasa.” 


Dosa-dosan parapamimpin Israele 


23 Ida Sang Hyang Widi Wasa masabda ring 
tiang, sapuniki: 28 “Ih manusa, tekedang teken 
wong Israele, mungguing guminnyane ento tusing 
suci. Ento awanane Ulun lakar nyisipang gumine 
ento aji pidukan Ulune. 25 Parapamimpinnyane 
waluya buka singane ane gerem-gerem sig 
burone ane sarapa. la pada ngamatiang anak, 
laut nyuang pipis muah kasugihan ane bakatanga 
tur malantaran solahne amati-mati ento liu ada 
anak balu. 2? Parapanditane mamurug pidabdab 
Ulune, muah suba tusing ngajiang paundukan 
ane suci. la tusing maminayang paundukan ane 
suci muah ane tan suci. la tusing ngurukang 
apa binan barang-barang ane suci muah ane 
cemer, tur ia tusing rungu teken Rerainan Sabate. 
Pamragatne bangsa Israele laut tusing ngajiang 
Ulun. 2 Paraprakanggon pamrentahe waluya 
buka cicing alasane ane mesbes buron ane 
suba matianga. Ia pada amati-mati buat ngulati 
kasugihan. 23 Paranabine suba ngangkebin dosa- 
dosanne ento, buka anake nekepin temboke aji 
lelaburan putih. la maan wahyu palsu muah 
ngucapang ramalan ane bobab. Ia ngaku-aku 
ngwarahang sabdan Ida Sang Hyang Widi Wasa 

Sang Maha Luur, nanging Ulun Sang Hyang Widi 
Wasa tusing ada masabda teken ia. 22 Anake 
sugih-sugih pada mamekel muah ngrampok. la 
nyakitin anake tiwas-tiwas muah meres wong 
sunantarane. 30 Ulun ngalih-alihin anake ane 
nyidayang ngae tembok, ane nyidayang majujuk 
sig tongos-tongos ane laad kuugang. Ulun ngalih 
anak ane nyidayang nindihin gumine, dikalan 
pidukan Ulune lakar nguugang temboke ento. 
Nanging Ulun tusing maan angan aukud. 3! Ento 
awanane Ulun lakar nibakang pidukan Ulune sig 
iane, waluya buka apine. Ulun lakar nguugang 
ia malantaran laksanannyane.” Kadi asapunika 
sabdan Ida Sang Hyang Widi Wasa Sane Maha 
Luur. 


Anak istri pasemetonan 
sareng kalih sane madosa 


23 1 Ida Sang Hyang Widi Wasa masabda 
ring tiang, sapuniki: ? “Ih manusa, ada 
anak luh panyamaan ajaka dadua. 3 Dugase 

ia bajang, ia nongos di Mesir tur ditu ia dadi 
sundel, tur ia tusing enu bajang genten. 4 Ane 
kelihan madan Ohola (ia makadadi lawat kota 
Samariane) muah ane cerikan madan Oholiba (ia 
makadadi lawat kota Yerusalem). Ia makadadua 
anggon Ulun somah tur pada nglekadang pianak 
pabuat Ulun. ? Yadian ia dadi gelah Ulune, Ni 

Ohola enu masih mamitra tur sanget pesan 

ia kasemaran teken dedemenannyane ane uli 
Asur. ? Mitrannyane ento soroh prajurit ane 
nganggo panganggo mawarna tangi, soroh 
bupati muah prakanggo-prakanggo, makejang 
soroh prawira muda ane bagus-bagus gobanne. 
7 Ia dadi sundel pabuat sakancan prawira wong 
Asure muah baan kasemaranne, ia ngletehin 
dewekne malantaran nyumbah arca-arcan wong 
Asure. 8 Ia nutugang laksanannyane dadi sundel, 
ane suba jalananga di Mesir, sig tongos iane 
kelangan kabajangannyane. Ngawit uli dugas 
bajang, anake muani-muani suba medem ngajak 
ia tur ia anggepa cara sundel. ? Wireh keto, Ulun 
nyerahang ia teken mitranne wong Asure ento, 
ane edotanga pesan. 19 Paramitrannyane ento 
pada nglalungin ia, pianakne luh muani pada 
kejuk tur ia laut matianga aji pedang. Dini ditu 
anake luh-luh lakar pada ngraosang unduknyane 
ento. 

11 Yadianja adinne Ni Oholiba nepukin unduke 
ento, nanging ia jaruhan muah sangetan ia 
nyundel bandingang teken embokne Ohola. 12 Ia 
masih sanget pesan kasemaran teken parabupati 
muah prawira wong Asure, soroh prajurit ane 
mapanganggo ngranyab muah teken prawirane 
ane negakin jaran, sawireh anake truna-truna 
ento bagus-bagus. 13 Ulun nyingak ia suba leteh 

pesan, tur laksanannyane makadadua ento patuh 
pesan jaatne. 

14 Sayan makelo, sayan nyangetang ia kalebu 
sig kaletehannyane. Ia kadaut baan gambar 
prakanggon wong Babele ane mukir di temboke 
tur mapulas aji warna barak ngendih, nganggo 
sabuk di bangkiangne muah nganggo sorban 
ane maoncer di terasne. 12 (23:14) 18 Mara ia 
nepukin paraprakanggone ento ia lantas sanget 
pesan kasemaran, laut ngutus anak ka Babel buat 
ngalih paraprakanggone ento. 17 Wong Babele 
ento laut pada teka tur matemu semara ngajak 
ia. Paraprakanggone ento nemenin tur ngletehin 
ia sanget pesan. Kanti pamragatne ia seneb 
teken parawong Babele ento. 18 la ngedengang 
ibanne di arep anake liu tur anake makejang 
pada nawang mungguing ia dadi sundel. Ulun 
geting pesan teken ia, patuh buka Ulun geting 
teken embokne. 19 Ia buin nyangetang nyundel 
lebihan teken ane laksanayanga dugase ia enu 
bajang, dugase ia nyundel di Mesir. 2? Ia sanget 
pesan kasemaran teken anake muani-muani 
ane buang-buang, ane pranannyane gede-gede, 
ane buangne buka jarane muani.” 21 (Oholiba, 
nyai dot buin nyalanang ane suba jalanang nyai 
dugas nyaine bajang di Mesir, sig tongos anake 
muani-muani pada mecil nyonyon nyaine tur 
nyuang kabajangan nyaine.) 

Pasisip Ida Sang Hyang Widi Wasa 
tumiba ring anake istri sane alitan 


22 “Sawireh keto, ane jani Ulun Sang Hyang 
Widi Wasa Sang Maha Luur masabda teken nyai 
Oholiba kene: Nyai suba wadih teken mitra- 
mitran nyaine. Nanging Ulun lakar ngawanang ia 
pada pedih teken nyai, tur Ulun lakar nekaang 
ia buat ngiter nyai. 28 Ulun lakar nekaang 
sakancan wong Babele muah wong Kasdime, 
wong Pekod, wong Soa muah wong Koa muah 
wong Asure makejang. Ulun lakar munduhang 
sakancan parabupati muah prawirane ane 
bagus-bagus, sakancan paraprakanggo muah 
paraprawirane ane negakin jaran. ?4 la lakar 
pada nyiatin nyai uli kaja ngajak wadua bala liu 
pesan, kadulurin baan kreta perang muah kreta 
ane muat bebekelan. Ia pada nganggo tameng 
muah nyaluk topi waja tur lakar ngiter nyai. 
Ulun lakar nyerahang nyai teken ia, tur ia lakar 
nepasin nyai aji undang-undangnyane padidi. 
25 Sawireh Ulun duka teken nyai, dadinne Ulun 
lakar nglugrain ia nyalanang gedegne teken nyai. 
la lakar ngetep cunguh muah kuping nyaine 
muah ngamatiang pianak nyaine. Sasajaane ia 
lakar nyuang pianak-pianak nyaine luh muah 
muani uli sig nyaine, laut tunjela idup-idup. 2? Ia 
lakar nguek panganggon nyaine, tur nyuang 

sesocan nyaine. Ulun lakar nyuudang buang 
muah kajaruhan ane suba jalanang nyai ngawit 
uli dugas nyaine di Mesir. Nyai lakar tusing taen 
buin ngiwasin arca-arca wiadin inget teken gumi 
Mesire.” 

28 Sapuniki sabdan Ida Sang Hyang Widi Wasa 
Sane Maha Luur: “Ulun lakar nyerahang nyali 
teken anak ane gedegin muah senebin nyai. 

29 Dadinne ia lakar nyuang sakancan sekayan 
nyaine tur lakar nepinin nyai malalung muah 
ngedengang nyai buka sundele. Buang muah 
unduk nyaine dadi sundel, 3? ane ngawanang 
nyai dadi buka keto. Nyai nyundel marep teken 
parabangsane, tur ngletehin dewek nyaine aji 
arca-arcannyane. 21 Nyai nuut pajalan nyaman 
nyaine. Ento awanane Ulun lakar nyisipang nyai 
patuh buka ane rasaanga teken embok nyaine.” 

32 ida Sang Hyang Widi Wasa Sane Maha Luur 
ngandika sapuniki: 

“Nyai lakar nginem uli gelas nyaman nyaine, 
ane gede tur dalem. Sakancan anake 
luh nganistayang muah ngewerin nyai. 
Gelasne ento bek pesan. 

33 Isin gelase ento lakar ngawanang nyai 
sebet muah punyah, gelas ane bek misi 
katakutan muah karusakan, nah ento gelas 
nyaman nyaine Samaria. 

34 Nyai lakar nginem tur nelahang isinne kanti 
tuh, tur kepehan bebelahane nebek 
tangkah nyaine. 

Ulun Ida Sang Hyang Widi Wasa Sang Maha Luur 
ane suba masabda buka keto.” 

35 Sane mangkin, sapuniki sabdan Ida Sang 
Hyang Widi Wasa Sane Maha Luur: “Sawireh 
nyai engsap teken Ulun muah ngutang Ulun, nyai 
lakar nandang sangsara malantaran buang muah 
unduk nyaine dadi sundel.” 


Pasisip Ida Sang Hyang Widi Wasa tumiba 
ring anake istri makakalih punika 


36 ida Sang Hyang Widi Wasa masabda ring 
tiang sapuniki: “Ih manusa, apake kita suba 
sedia buat nepasin Ni Ohola muah Ni Oholiba? 
Tlektekangja sakancan laksanannyane ane cemer. 
37 Ia suba mamitra muah mamati-mati. la suba 
mamitra ngajak arca-arca muah ngamatiang 
pianak-pianakne ane lekadanga pabuat Ulun. Ia 
ngaturang pianak-pianak Ulune muani-muani 
teken arca-arcannyane. 28 Tusingja amonto 
dogen ane laksanaanga. Ia masih nemberang 
Perhyangan Agung Ulune muah ngletehin dina 
Sabate, ane suba adakang muah manggehang 
Ulun. 3? Dugas iane ngamatiang pianak-pianak 
Ulune buat kanggon aturan teken arca-arcane ia 

masuk ka Perhyangan Agung Ulune tur ngletehin 
Perhyangane ento. 

40 Mawali-wali ia ngutus anak buat ngundang 
anak ane uli joh-joh, tur anake ento pada teka. 
Anake luh makadadua ento laut manjus tur 
ngurisin alisne muah nganggo sesocan. 4! la pada 
negak sig dipane ane melah, tur di arepannyane 
ia nyediang meja ane bek misi barang ane 
melah-melah, luire wewangian muah lengis 
saitun ane paicayang Ulun teken ia. 22 Ditu laut 
kadingehan munyin anak liu pada maliang-liang, 
tur ada anak ajaka liu teka uli tegal melakange. 
Anake liu ento nyalukang gelang sig liman anake 
luh-luh ento muah gelungan ane melah sig 
tendasne. 48 Ditu Ulun mapakayunan, mungguing 
anake liu ento mamitra ngajak anak luh ane 
suba usak ulihan nyundel. 4 Anake liu ento 
mawali-wali teka mamitra. Anake ento nekain 
Ohola muah Oholiba anake luh ane dursila 
ento. 45 Anake ane patut lakar nepasin ia ajaka 
makejang, baane ia mamitra muah mamati-mati, 
sawireh ia pada mamitra muah limannyane suba 
kaliab baan getih.” 

46 Sapuniki sabdan Ida Sang Hyang Widi Wasa 
Sane Maha Luur: “Tekaangja grombolane 
buat ngaduk muah ngrampok ia. ^“ Depangja 
grombolane ento ngencur ia aji batu muah nyiatin 
ia aji pedang, ngamatiang pianak-pianaknyane 

muah nunjel umahne. 48 Di sakuub gumine ento 
Ulun nyuudang paundukane ene. Paundukan ane 
cemer ento makadadi patinget buat sakancan 
luh-luhe, apanga ia tusing nyalanang mamitra 
buka keto. 49 Nah nyai anak luh panyamaan ajak 
dadua, Ulun lakar nyisipang nyai malantaran 
kacemeran nyaine muah dosa-dosan nyaine 
nyungsung arca-arca. Sasubane keto nyai lakar 
nawang, mungguing Ulun ene Ida Sang Hyang 
Widi Wasa Sang Maha Luur.” 


Payuk sane amah barak 


24 1 Tanggal dasa sasih sane kaping dasa ring 
taun sane kaping sia, sajeroning tiang 
wenten ring paselongan, Ida Sang Hyang Widi 
Wasa raris masabda ring tiang sapuniki: 2 “Ih 
manusa, catetja tanggale jani, sawireh didinane 
jani ratun wong Babele ngawitin ngurung kota 
Yerusaleme. ? Orahangja teken kaulan Ulune ane 
brontak ento, pangandene ene, ane paicayang 
Ulun Sang Hyang Widi Wasa Sang Maha Luur 
teken ia, kene: 

Tungguhangja payuke sig apine, tur bekinja 
isinin yeh. 

4 Pulangja ka payuke ento daging ane paling 
melaha makudang tebih, nah ento bagian 
pala muah batisne. Laut bekin masih aji 
tulang-tulang ane pepilihan. 

> Pilihinja daging biri-birine ane paling melaha, 
tur tumpukang saange di batan payuke. 
Depangja yehe kanti maluab, tur luabangja 
tulang-tulang muah daginge ento.” 

6 Sapuniki sabdan Ida Sang Hyang Widi Wasa 
Sane Maha Luur: “Sengkala kotan jlemane ane 
demen mamati-mati. Kotane ento tan bina 
buka payuke ane amah barak ane tusing taen 
masutsut. Sakatebih daginge ento lakar kajemak, 
tur tusing ada enu magantulan. 7 Di kota ada 
anak ngamatiang jlema, nanging getihne tusing 
ngecor di tanahe, tur tusing urugina baan abu. 
Nanging getihne ento kecoranga sig batu kaange 
ane gundul. 8 Ulun suba numanang getihne 
ditu sig tongose ane tusing sida kilidang, buat 
mangunang keneh ngwales ane angarab-arab.” 

9 Sapuniki pangandikan Ida Sang Hyang 
Widi Wasa Sane Maha Luur: “Sengkala kotan 
jlemane ane amati-mati ento! Ulun ngraga 
ane nugdugang saang. 10 Abaangja buin saang. 
Endihangja apine. Lablabja daginge. Entungangja 
kuahne. Tunjelja tulang-tulange. 1! Ane jani 
pejangja payuk temagane ane puyung ento di 
duur baane, tur depang ia kanti barak makerab. 
Sasubane keto payuke ento lakar buin dadi suci, 
sasubane baraknyane telah puun, 12 yadiastunja 
sakancan baraknyane ento tusing sirna sig apine. 
13 Ih Yerusalem, laksanan ibane ane cemer ane 

suba ngletehin iba. Yadiastun Ulun ngibehang 
buat nyuciang iba, nanging iba enu masih leteh. 
Iba tusing lakar nyidayang buin suci kanti iba 
suba ngrasayang kawisesan pidukan Ulune ane 
murub. 14 Ulun Ida Sang Hyang Widi Wasa ane 
ngandika buka keto. Panemayannyane suba 
teka, buat Ulun lakar malaksana. Ulun tusing 
lakar ngengsapang dosa-dosan ibane wiadin 
nyinahang sih kapiolasan teken iba wiadin 
madalem iba. Iba lakar kasisipang malantaran 
paundukan ane suba laksanayang iba.” Sapunika 
sabdan Ida Sang Hyang Widi Wasa Sane Maha 
Luur. 


Indik sedan rabin nabine 


15 Ida Sang Hyang Widi Wasa ngandika ring 
tiang sapuniki: 18 “Ih manusa, aji angkihan 
akeplisan Ulun lakar ngaadang anake ane paling 
tresnain kita. Kita tusing dadi makeengan wiadin 
ngeling wiadin mesuang yeh mata. 1? Eda baanga 
paselsel kitane kanti dingeh anak. Eda kita 
magundul wiadin tusing nyaluk sandal makadadi 
cirin kitane nandang kasedihan. Eda kita nekep 
muan kitane muah naar dedaaran ane biasa 
daara baan anake ane nandang duhkita.” 

18 Ring rahinane punika pasemengan tiang 
mabaos ring rakyate. Ring wenginnyane 
somah tiange padem, tur benjangipun tiang 

nglaksanayang paindikan sane sampun 
kapituduhang ring tiang. 1° Irika rakyate raris 
mataken ring tiang sapuniki: “Napi awinannya 
guru dados malaksana kadi asapunika?” 

20 Irika tiang raris mabaos ring anake akeh 
punika: “Ida Sang Hyang Widi Wasa ngandikayang 
tiang, *! mangda ngrauhang pawarahe puniki 
ring semeton wong Israel, sapuniki: Semeton 
nyumbungang kakuatan Perhyangan Agunge. 
Semeton seneng nyingakin tur ngrauhin 
Perhyangane punika, nanging Ida Sang Hyang 
Widi Wasa jaga nemberang Perhyangan punika. 
Tur kulawargan semetone sane truna-truna 
sane kantun ring Yerusalem jaga pejah ring 
payudan. 22 Sasampune punika semeton 
jaga nglaksanayang paindikan sakadi sane 
laksanayang tiang puniki. Semeton nenten jaga 
ngangkebin prarain semetone, miwah semeton 
nenten pacang ngajengang ajeng-ajengan anake 
sane nandang duhkita. 23 Semeton nenten jaga 
magundul, wiadin jaga nenten nganggen sepatu, 
wiadin kasedihan wiadin nangis. Semeton 
jaga nyag malantaran dosa-dosan semetone, 
tur semeton saling paduuhin ngajak timpal 
semetone. 2 Irika tiang jaga dados ciri pabuat 
semeton. Semeton jaga nglaksanayang sakancan 
sane laksanayang tiang. Ida Sang Hyang Widi 
Wasa ngandikayang mungguing yen paindikan 

punika sampun kasidan, irika semeton jaga 
uning, mungguing Ida punika Ida Sang Hyang 
Widi Wasa Sane Maha Luur.” 

25 Ida Sang Hyang Widi Wasa ngandika sapuniki: 
“Ih manusa, Ulun lakar ngaadang Perhyangan 
Agung sane kukuh bakuh uli sig iane, ane dadi 
kasumbungan muah kaliangannyane, ane demen 
ia ngiwasin muah nelokin. Buina Ulun lakar 
ngaadang pianakne muani-muani muah luh-luh. 
26 Dikalane Ulun nglaksanayang unduke ento, 
ditu lakar ada anak ane luput uli bencanane 
ento, teka ngabarang unduke ento teken kita. 

27 Didinane ento kita lakar buin nampi kakuasan 
kitane ngraos ane suba taen ilang. Tur kita lakar 
ngraos teken anake ento. Malantaran unduke 
ene kita lakar dadi tanda pabuat rakyate, tur ia 
pada lakar nawang, mungguing Ulun ene Sang 
Hyang Widi Wasa.” 


Ramalan ngeniang indik wong Amone 


25 1 Ida Sang Hyang Widi Wasa ngandika 
ring tiang sapuniki: 2“Ih manusa, 
uman-umanja gumi Amone ento. 3 Tundenja 
madingehang sabdan Ulun Sang Hyang Widi 
Wasa Sang Maha Luur, ane buka kene: Iba 
liang pesan nepukin Perhyangan Agung Ulune 
katemberang. Iba liang pesan nepukin gumi 
Israele suung mangmung muah nepukin rakyat 

Yehudane kaselong. 4 Sawireh iba marasa liang, 
dadinne Ulun lakar nglugrain bangsa ane uli tegal 
melakange bedangin ngalahang iba. la lakar 
nyujukang kemahe di gumin ibane laut nongos 
ditu. la lakar pada naar woh-wohan muah 
nginem susu ane dadi gelah ibane. ? Ulun lakar 
nadiang kota Rabane dadi tongos pangonan unta 
muah sakuub gumi Amone lakar dadiang Ulun 
tongos pangonan biri-biri, apanga iba nawang, 
mungguing Ulun ene Ida Sang Hyang Widi Wasa.” 

6 Sapuniki sabdan Ida Sang Hyang Widi Wasa 
Sang Maha Luur: “Iba andup-andup muah kecag- 
kecog baan liang idep ibane. Iba nganistayang 
gumi Israele. ' Sawireh iba nglaksanayang unduk 
ane buka keto, dadinne Ulun lakar nyerahang 
iba teken bangsa ane lenan, ane lakar ngrampok 
muah nyarah iba. Ulun lakar nguugang iba kanti 
uug maglaturan, apanga iba tusing enu buin dadi 
bangsa wiadin enu ngelah gumi padidi. Sasubane 
keto iba lakar nawang mungguing Ulun ene Ida 
Sang Hyang Widi Wasa.” 


Ramalan ngeniang indik wong Moabe 


8 Ida Sang Hyang Widi Wasa Sane Maha Luur 
ngandika sapuniki: “Sawireh wong Moabe suba 
ngorahang mungguing Yehudane ento patuh 
teken sakancan bangsa-bangsane ane lenan, 

9 Ulun lakar nglugrain apang kota-kota ane 

mentengin tepi siring gumi Moabe lakar kagebug, 
kanti neked ka kota-kota ane paling melaha, luire 
kota Bet-Yesimot, Baal-Meon muah Kiryataim. 

10 Ulun lakar nglugrain suku-suku bangsa ane 

uli tegal melakange bedangin ngalahang gumi 
Moabe, bareng-bareng ngajak gumi Amone 
apanga Moabe ento tusing enu buin dadi 
satunggaling bangsa. 1! Ulun lakar nyisipang 
wong Moabe, tur ia lakar nawang mungguing 
Ulun ene Ida Sang Hyang Widi Wasa.” 


Ramalan indik wong Edome 


12 Ida Sang Hyang Widi Wasa Sane Maha 
Luur ngandika sapuniki: “Wong Edome ento 
ngadakang pangwales ane sengit pesan marep 
teken wong Yehudane, tur pangwalesne ento 
ngawinang wong Edome ento dadi pelih gede. 
13 Ane jani Ulun ngwarah-warahang mungguing 
Ulun lakar nyisipang gumi Edome, tur ngamatiang 
sakancan manusa muah buron ane ada ditu. Ulun 
lakar nadiang gumine ento suung mangmung 
uli di kota Teman nganteg ka kota Dedan, 
tur jlemannyane lakar pada mati di pasiatan. 
14 Kaulan Ulune Israel lakar nyalanang pangwales 
Ulune marep teken wong Edome, tur ia lakar 
ngawanang wong Edome ngrasayang pidukan 
Ulune ane ngendih murub. Ditu wong Edome 
lakar nawang, kenken rasanne dadi sasaran 

pangwales Ulune.” Sapunika sabdan Ida Sang 
Hyang Widi Wasa Sane Maha Luur. 


Ramalan ngeniang indik wong Pilistine 


15 Ida Sang Hyang Widi Wasa Sane Maha 
Luur ngandika sapuniki: “Wong Pilistine suba 
ngadakang pangwales marep teken musuhne 
ane uli nguni-nguni, tur nyirnayang musuhne 
ento sajeroning brangtinnyane. 18 Sawireh keto, 
Ulun ngwarah-warahang mungguing Ulun lakar 
ngebug wong Pilistine tur nyampatang ia pesu. 
Ulun lakar nyirnayang asing-asing anak ane 
nongos di tanah dangsahe ane di Pilistin. 17 Ulun 
lakar nyisipang ia sanget pesan tur ngadakang 
pangwales ane gede marep teken ia. la lakar 
ngrasayang pidukan Ulune. Sasubane keto ia 
lakar nawang, mungguing Ulun ene Ida Sang 
Hyang Widi Wasa.” 


Ramalan ngeniang indik wong Tiruse 


26 1 Sedek sasih anu, tanggal apisan ring 
taun sane kaping solas, sajeroning tiang 


maselong, Ida Sang Hyang Widi Wasa ngandika 
ring tiang sapuniki: ? “Ih manusa, ene unduk 
ane suryakina baan wong Tiruse. la pada 
masuryak kene: “Kota Yerusaleme suba uug. 
Kabinawannyane madedagangan suba sirna! la 
tusing enu buin dadi saingan ideweke!” 

3 Sawireh keto ane aji, kene sabdan Ulun 
Sang Hyang Widi Wasa Sang Maha Luur: Ih 
kota Tirus, Ulun ene musuh ibane. Ulun lakar 
nekaang bangsa, liu pesan buat ngebug iba, 
tur bangsa-bangsane ento lakar teka tan 
bina buka ombak ane di pasihe. “la lakar 
nguugang tembok-tembok kotan ibane, muah 
mungkatang menara-menaran ibane. Sasubane 
keto Ulun lakar nyampatang sakancan abune 
kanti batu kaange ane gundul dogen ane enu. 
3 Parabendegane lakar nyemuh jaringne di duur 
batu kaange ento ane nyeleg di tengah pasihe. 
Keto sabdan Ulun Sang Hyang Widi Wasa Sang 
Maha Luur. Bangsa-bangsane lakar nyarah 
gumi Tiruse, ? tur bangsa-bangsane ento lakar 
ngamatiang anake ane enu nongos di kota-kota 
di gumine ento aji pedang. Sasubane keto wong 
Tiruse lakar nawang, mungguing Ulun ene Ida 
Sang Hyang Widi Wasa.” 

7 Ida Sang Hyang Widi Wasa Sane Maha Luur 
ngandika sapuniki: “Ulun lakar nekaang ratu 
ane paling agunga di pantaran pararatune, 
nah ento Sang Prabu Nebukadnesar ratune di 
Babel, buat ngebug kota Tiruse. Ia lakar teka uli 
kaja, kairing baan wadua bala liu pesan, saha 
kadulurin baan jaran muah kreta perang muah 
prajurit ane negakin jaran. 3 Anake ane nongos 
di kota-kota di gumine ditu lakar pada mati di 

pasiatan. Musuhe ento lakar ngae bangbang 
perlindungan, nugdugang tanah muah nyujukang 
tembok makadadi benteng-benteng marep teken 
iba. ? la lakar nomplok tembok-tembok ibane 

aji panomplokan muah mungkatang menara- 
menaran ibane aji linggis besi. 10 Abune ane 
malepuk ulihan palaib jarannyane, lakar nglikub 
iba. Munyin gredegan jarannyane ngedeng 
grobag muah kreta perange lakar ngejerang 
tembok-tembok ibane dikalane ia pada ngliwat 
di gapuran kotane ane uug. 1! Prajurit-prajurit 
ane negakin jaran lakar makuug ngliwat di 
rurung-rurung ibane, tur ngamatiang rakyat 
ibane aji pedangnyane. Tugu-tugun ibane ane 
andelang iba lakar kapungkatang ka tanahe. 

12 Musuh-musuh ibane lakar nyarah kasugihan 
muah dedagangan ibane. la lakar nguugang 
tembok-tembok ibane muah umah-umah ibane 
ane melah-melah. la lakar nyemak batu-batu 
muah kayu-kayu muah sakancan uug-uugane, 
laut entunganga ka pasih. 18 Ulun lakar nyuudang 
sakancan kidung ibane, muah lakar nyiepang 
sakancan munyin tetabuhan rebab ibane. 

14 Ane lakar tumanang Ulun, tuah batu kaang 
ane gundul, tongos bendegane pada nyemuh 
jaringnyane. Kotane ento tusing taen lakar buin 
kawangun. Keto sabdan Ulun Sang Hyang Widi 
Wasa Sang Maha Luur.” 

15 Sapuniki sabdan Ida Sang Hyang Widi 
Wasa Sane Maha Luur tumiba ring kota Tiruse: 
“Dikalan ibane kakalahang, anake ane nongos 
di pasisi lakar pada karesresan ningeh jeritan 
jlemane ane kamatiang. 18 Sakancan pararatun 
bangsa-bangsane ane di pasisi lakar pada tuun 
uli singasanannyane. Ia lakar pada ngelus jubah 
muah panganggonnyane ane sarwa endah tur 
negak di tanahe. Ia lakar pada tengkejut pesan 
nepukin unduk ibane kanti ia tusing suud-suud 
ngetor. 17 la lakar pada ngidungang kidung 
kaduhkitan pabuat iba, kene: 

“Kotane ane kasub suba benyah. Kapal- 
kapalnyane suba telah ilang di pasihe. 
Rakyat kotane ene nitah pasihe, tur 
sakancan anake ane nongos di pasisi pada 
karesresan. 

18 Ane jani didinan iane kuugang, sakancan 
pulone pada ngetor muah rakyatnyane 
pada tengkejut ningeh uugnyane ento. ” 

19 Ida Sang Hyang Widi Wasa Sane Maha Luur 
ngandika sapuniki: “Ulun lakar nadiang iba kota 
ane uug tur suung mangmung, ane tusing ada 
anak nongosin. Ulun lakar nglancah iba aji yeh 
sawang samudrane. 2? Ulun lakar ngentungang 
iba ka pati loka, apanga iba mapunduh ngajak 
anake ane uli nguni-nguni. Ulun lakar nepinin iba 
nongos di gumine ane sibeten ento, di pantaran 

uug-uugane ane langgeng, matimpal ngajak sang 
pati. Pamragatne iba tusing lakar buin tongosin 
jlema tur tusing enu nongos di gumin anake 
ane idup. 2! Ulun lakar nadiang iba conto ane 
ngresresin, tur unduke ento lakar dadi pamragat 
ibane. Rakyate lakar pada ngalih iba, nanging iba 
tusing lakar bakatanga.” Sapunika sabdan Ida 
Sang Hyang Widi Wasa Sane Maha Luur. 


Kidung kaduhkitan pabuat kota Tiruse 


27 1 Ida Sang Hyang Widi Wasa ngandika ring 
tiang, sapuniki: 2 “Ih manusa, kidungangja 
kidung kaduhkitan pabuat kota Tiruse, 3 nah 
ento kota ane nongos di tanggun pasihe, tur 
madedagangan ngajak sakancan jlemane ane di 
pasisi. Orahang teken ia sabdan Ida Sang Hyang 
Widi Wasa Sang Maha Luur ane buka kene: 

Ih Tirus, iba sumbung teken kajegegan ibane 
ane tan paceda. 

4 Umah ibane di pasihe. Tukange ane ngwangun 
iba, ngae iba dadi buka kapale ane melah. 

5 Awak ibane malakar aji kayu sanobar uli 
Gunung Hermon. Muah tiang ibane 
malakar aji kayu aras uli di Libanon. 

6 Dayung-dayung ibane malakar aji kayu 
tarbantin uli Basan. Geladag ibane gaena 
aji kayu cemara uli Siprus, tur mukir aji 
danta. 

7 Layar ibane malakar aji kain lenen, nah ento 
kain lenen ane mawarna-warni uli Mesir. 
Aluh baan ngingetin uli joh. Tendan 
ibane malakar aji kain ane paling melaha, 
malakar aji kain tangi uli Siprus. 

8 Tukang-tukang dayung ibane jlema uli 
kota-kota Sidon muah Arwad. Tukang 
ibane ento makejang pelaut. 

9 Tukang-tukang kapal ibane makejang jlema 
ane suba pascad uli Gebal. Paraanak 
buah kapale ane biasa malayar di pasih, 
madedagangan sig toko-tokon ibane. 

10 Paraprajurit uli Persia, Lidia muah Libia pada 
dadi wadua balan ibane. Ia pada ngantungang 
tamiang muah topi wajannyane di tembok- 
tembok kotan ibane. Ia pada dadi anak ane 
jayengrana pabuat iba. 1! Prajurit-prajurit ane uli 
Arwad pada ngebag tembok-tembok ibane muah 
ane uli Gamad pada nyaga menara-menaran 
ibane. la pada ngantungang tamengne sig 
tembok-tembok ibane. Ia ajaka makejang pada 
nadiang iba jegeg pesan. 

12 iba madedagangan ngajak gumi Spanyole. 
Iba nyilurin perak, besi, timah putih muah 
timah selem aji barang-barang ibane. 13 Iba 
madedagangan ngajak gumi Yawan, Tubal muah 
Mesek. Iba nyilurin barang-barang ibane aji 
panjak paketokan muah aji barang-barang ane 

malakar temaga. 17 Iba nyilurin barang-barang 
ibane aji jaran pangedengan kreta muah jaran 
tunggangan muah keledae uli Bet-Togarma. 

15 Wong Roduse masih madedagangan ngajak 
iba. Jlemane uli makudang-kudang gumi ane 

di pasisi pada nyilurin barang-barang ibane aji 
danta muah kayu eben. 18 Wong Edome pada 
meli dagangan muah asil ibane ane liu ento. la 
nyilurin barang-barang ibane aji soca jamrud, 
kain tangi, kain lenen alus ane mawarna-warni, 
batu kaang muah soca mirah delima. 17 Gumi 
Yehuda muah Israele nyilurin barang-barang 
ibane aji gandum, madu, lengis saitun muah 
wewangen. 18 Wong Damsike meli dedagangan 
muah asil ibane, tur bayaha aji anggur uli Helbon 
muah aji wol uli Sakar. Ia nyilurin barang-barang 
ibane aji besi ane suba magarap muah aji 
wewangen. 19 (27:18) 20 Wong Dedane nyilurin 
barang-barang ibane aji kulit lakar kedapa. 

21 Wong Arab muah pamrentah gumi Kedare 
nyilurin dedagangan ibane aji panak biri-biri, 
biri-biri muah kambing. 22 Parasudagare uli 
Seba muah Raema pada nyilurin barang-barang 
ibane aji sesocan, mas muah wewangen ane 
paling melaha. 23 Kota ane di Haran, Kane, Eden, 
sudagar-sudagare ane uli di kota Seba, kota-kota 
Asur muah Kilmad pada madedagangan ngajak 
iba. 24 la pada ngadepin iba panganggo ane sarwa 

endah, kain tangi, sulaman muah permadani ane 
ngranyab muah benang lan tali ane siteng-siteng. 
25 Barang-barang dagangan ibane abana aji kapal 
layar ane gede-gede. 

Iba waluya buka kapale di pasihe, ane muat 
barang-barang sarat pesan. 

26 Di kalan tukang-tukang dayung ibane 
mesuang iba ka pasihe, ditu angin ane uli 
kangin ngenyagang iba joh uli daatan. 

27 Sakancan arta branan dedagangan ibane, 
sakancan pelaut anak buah kapal ibane, 
tukang-tukang kayun kapal muah sudagar 
ibane, sakancan prajurit ane di kapale, 
makejang pada ilang di pasihe, dikalan 
kapal ibane bencah. 

28 Jeritan parapelaut ibane ane nyilem 
matangguran kanti neked ka pasisi. 


29 Ane jani sakancan kapale suba kakalahin, tur 
sakancan pelautne suba pada menek ka 
pasisi. 

30 la pada sedih kingking mangenang iba, tur 
tendasne pada sambehina abu sambilanga 
maguyang di buke. 

31 la pada magundul pabuat iba saha nganggoin 
dewekne aji karung. Kenehne pada sedih 
kingking, dikala ia ngeling. 


NABI YEHESKIEL 27.32-28.2 3467 


32 la pada ngidungang kidung kaduhkitan 
pabuat iba, kene: “Nyenke ane nyandang 
bandingang teken kota Tiruse, teken kota 
Tiruse ane jani suba kelem di pasihe. 

33 Dikalan dedagangan ibane malayar ngliwat 
pasih, iba nyukupang kaperluan sakancan 
bangsane. Pararatune pada dadi sugih 
ulihan liun barang-barang ibane. 

34 Ane jani iba bencah di pasihe. Iba suba nyilem 
di sawang samudrane. Barang-barang 
muah anak buah kapal ibane suba kelem 
bareng teken iba di pasihe.” 

35 Sakancan anake ane nongos di pasisi 

makejang tengkejut nepukin unduk ibane 

ento. Kanti kayang pararatunnyane pada 
karesresan, tur kajejehane ento pada marawat 
di muannyane. 3? Iba suba sirna, sirna buat 
salawas-lawasne. Sakancan sudagare di gumine 
pada karesresan, tur pada jejeh nemu paundukan 
ane patuh teken unduk ibane.” 


Ramalan ngeniang indik ida sang prabu ring Tirus 


23 1 Ida Sang Hyang Widi Wasa ngandika ring 
tiang sapuniki: ? “Ih manusa, tekedangja 
teken pamrentahe di Tirus sabdan Ulun Sang 
Hyang Widi Wasa Sang Maha Luur ane katiba 
teken ia, kene: Bes sanget sumbung kitane, 
kanti kita ngadanin dewek kitane dewata. Kita 

ngorahang dewek kitane buka widine ane 
negak di singasananne tur kiter baan pasihe. 
Kita dadi ngorahang dewek kitane dewata, 
nanging sujatinne tusing. Kita tuah manusa 
pada, tusingja soroh dewata. 3 Kita ngaden 
dewek kitane wicaksanaan teken | Daniel, kanti 
tusing ada paundukan pingit ane kasaruan buat 
kita. 4Kawicaksanan muah karirihan kitane 
ngawanang kita sugih aji kasugihan mas muah 
perak. ? Kita dadi sudagar ane dueg ngalih bati. 
Ambate sumbung kitane baan kasugihan kitane. 
6 Sawireh keto ane jani kene sabdan Ulun Sang 
Hyang Widi Wasa Sang Maha Luur ane katiba 
teken kita. Sawireh kita ngaden dewek kitane 
wicaksana buka Widine, 7 Ulun lakar nekaang 
musuh ane angkara murka buat ngebug kita. 
la lakar ngenyagang sakancan paundukan ane 
melah-melah ane suba puponin kita aji karirihan 
muah kawicaksanan kitane. 3 la lakar ngamatiang 
kita laut taneme di bangbang ane bek misi 
yeh. ? Dikalan iane teka lakar ngamatiang 
kita, apake kita enu ngorahang dewek kitane 
dewata? Dikalan kitane ngarepin anake ane lakar 
ngamatiang kita, kita lakar dadi manusa pada, 
tusingja dewata. 10 Kita lakar mati buka cicinge 
ane matianga baan wong sunantarane ane tan 
pawidi. Ulun Sang Hyang Widi Wasa Sang Maha 
Luur ane suba mapaica pituduhe ene.” 

Sang Prabu ring Tirus kasurudang lungguh 


11 'ja Sang Hyang Widi Wasa malih ngandika 
ring tiang, sapuniki: 12 “Ih manusa, sedihja 
mangenang paundukan ane lakar nibenin raja 
Tiruse. Orahang teken ia sabdan Ulun Sang Hyang 
Widi Wasa Sang Maha Luur ane katiba teken 
ia, kene: Kita taen dadi conto ane sampurna. 
Ambate wicaksanane muah bagus kitane. 13 Kita 
nongos di taman Eden, taman Ida Sang Hyang 
Widi Wasa, nganggo sesocan mawarni-warni, 
luire: mirah delima, berlian, mirah cempaka, 
pirus, krisopras muah neprit, lasurit, mirah 
getih muah malakit. Sesocane ento makejang 
matatakan mas. Buina sesocane ento makejang 
kakit dugas kitane mara kadakang. 14 Ditu 
Ulun ngejang malaekat ane ngresresin aukud 
buat nyaga kita. Kita nongos di gunung Ulune 
ane suci tur majalan di pantaran sesocan ane 
dumilah. 15 Ngawit uli dinan kitane kadakang, 
kita nglaksanayang paundukan ane sampurna, 
kanti kita ngawitin malaksana dursila. 18 Kita 
iteh mablanja muah madepan tur unduke ento 
ngranayang kita angkara murka muah madosa. 
Ento awanane Ulun nundung kita uli gunung 
Ulune ane suci tur malaekate ane nyaga kita 
ngulah kita uli sig sesocan ane dumilah. 27 Kita 
sumbung baane kita bagus, tur kabinawan 

kitane ngawanang kita matingkah buka anake 
belog. Majalaran unduke ento Ulun nyabatang 
kita ka tanahe, tur numanang kita dadi pinget 
buat pararatune ane lenan. 18 Kita nyalanang 
paundukan ane kaliwat corah sajeroning kita 
madedagangan, kanti tongos pangubaktin kitane 
uug. Ento awanane Ulun ngentungang api ka 
kota, tur nunjel kotane ento kanti dadi tanah. 
Sakancan anake ane mabalih kita, ane jani 
nepukin kita dadi abu. 19 Kita suba sirna, sirna 
kanti salawas-lawasne, tur sakancan bangsa ane 
suba nawang kita lakar pada tengkejut, tur pada 
jejeh nampi duman ane patuh buka kita.” 


Ramalan ngeniang indik jagat Sidone 


20 ida Sang Hyang Widi Wasa ngandika ring 
tiang sapuniki: 2! “Ih manusa, cacadja kota 
Sidone. 22 Orahang teken rakyate ditu, sabdan 
Ulun Sang Hyang Widi Wasa Sang Maha Luur 
ane tumiba teken ia kene: Ih Sidon, Ulun ene 
musuh ibane. Rakyate lakar muji Ulun majalaran 
pagaen Ulune marep teken iba. Dikalan Ulune 
nyinahang kasucian Ulune malantaran Ulun 
nyisipang sakancan anake ane nongos sig ibane, 
ditu rakyate lakar nawang mungguing Ulun 
ene Ida Sang Hyang Widi Wasa. 23 Ulun lakar 
nekaang grubug sig ibane tur ngawanang getihe 
lakar membah sig rurung-rurung ibane. Iba 

lakar kagebug uli milehan tur rakyat ibane lakar 
kamatiang. Sasubane keto iba lakar nawang, 
mungguing Ulun ene Ida Sang Hyang Widi Wasa.” 


Wong Israel jaga kamertanin 


24 Ida Sang Hyang Widi Wasa ngandika sapuniki: 
“Parabangsane ane ngiter nganistayang bangsa 
Israele, tusing ada ane enu makadadi dui muah 
ketket buat nyakitin bangsa Israel. Tur ia lakar 
pada nawang, mungguing Ulun ene Ida Sang 
Hyang Widi Wasa Sang Maha Luur.” 

25 Ida Sang Hyang Widi Wasa Sang Maha Luur 
ngandika sapuniki: “Ulun lakar ngamulihang 
wong Israele uli pantaran bangsa-bangsane 
tongos Ulune laad nyambehang ia, tur sakancan 
bangsane ento lakar nawang, mungguing Ulun 
ene suci. Wong Israele lakar pada nongos sig 
tanahne padidi, tanah ane laad paicayang Ulun 
teken parekan Ulune | Yakub. 28 la lakar pada 
nongos ditu saha rahayu. la lakar pada nyujukang 
umah tur mamula punyan anggur. Ulun lakar 
nyisipang sakancan bangsane ane ngiter ia, tur 
wong Israele lakar karahayuang. Ditu ia lakar 
nawang, mungguing Ulun ene Sang Hyang Widi 
Wasa, Widinnyane.” 

Ramalan ngeniang indik jagat Mesire 


29 1 Ring tanggal roras, sasih sane kaping 
dasa miwah taun sane kaping dasa 
sajeroning tiang maselong, Ida Sang Hyang Widi 
Wasa tumuli masabda ring tiang, sapuniki: 2 “Ih 
manusa, uman-umanja ratune di Mesir. Orahang 
teken ia, unduk iane muah sakuub gumi Mesire 
lakar kasisipang. ? Orahang sabdan Ulun Sang 
Hyang Widi Wasa Sang Maha Luur, ane tumiba 
teken ratune di Mesir kene: Ulun ene musuh 
kitane, ih kita buaya gede ane medem di tukade. 
Kita ngorahang mungguing Tukad Nile ento gelah 
kitane muah kita ane ngae tukade ento. 4Ulun 
lakar nyangket cadik kitane, tur ngawanang bene 
ane di tukad kitane pada neket sig awak kitane. 
Sasubane keto Ulun lakar nengteng kita pesu uli 
Tukad Nile, ngajak sakancan bene ane neket sig 
awak kitane. ? Ulun lakar ngentungang kita muah 
sakancan bene ento ka tegal melakange. Awak 
kitane lakar ulung di tanahe tur lakar kadepin 
ditu tusing murugan. Ulun lakar maicayang awak 
kitane dadi amah-amahan kedis muah sato. 
6 Sasubane keto sakancan wong Mesire lakar 
nawang mungguing Ulun ene Ida Sang Hyang 
Widi Wasa.” 

Ida Sang Hyang Widi Wasa ngandika, sapuniki: 
“Wong Israele nylelegang ibanne buat ngidih 

bantuan sig kitane wong Mesir, nanging kita 
tan bina buka tungkede ane lemet. ” Dikalan 
iane nyleleg sig kitane, kita laut lung tur natunin 
palannyane, tur ngawanang tundunnyane lih. 

8 Sawireh keto, ane jani Ulun Sang Hyang Widi 
Wasa Sang Maha Luur ngandika teken kita, 
mungguing Ulun lakar nekaang jlema buat nyiatin 
kita aji pedang, tur anake ento lakar ngamatiang 
jlema muah buron kitane. ? Gumi Mesire lakar 
dadi uug-uugan ane suung mangmung. Ditu kita 
lakar nawang mungguing Ulun ene Ida Sang 
Hyang Widi Wasa. 

Sawireh kita ngorahang, mungguing Tukad Nile 
ento gelah kitane tur kita ane ngae, 10 dadinne 
Ulun ane dadi musuh kitane muah musuh 
Tukad Nil kitane. Ulun lakar nadiang sakuub 
gumi Mesire ento dadi uug-uugan ane suung 
mangmung, ngawit uli kota Migdole bedaja 
nganti teked ka kota Aswan ane bedelod, muah 
sakancan rurunge ane ngungsi ka tepi siring gumi 
Sudane. !! Tusing ada jlema wiadin buron ane 
lakar mentas ditu. Petang dasa taun makelonne 
tusing ada anak ane lakar nongos ditu. 12 Ulun 
lakar nadiang gumi Mesire gumi ane paling 
suung mangmunga di gumine. Petang dasa taun 
makelonne kota-kota di gumi Mesire lakar enu 
suung, uugan teken kota-kotane ane lenan. 
Wong Mesire lakar dadiang Ulun pangungsi. la 

lakar pada jerih ngungsi di sakancan gumine tur 
nongos di pantaran bangsa-bangsane ane lenan.” 

13 Ida Sang Hyang Widi Wasa Sane Maha Luur 
ngandika sapuniki: “Sasubane petang dasa 
taun, Ulun lakar ngamulihan wong Mesire uli di 
pantaran bangsa-bangsane tongos Ulune laad 
nyambehang ia, 14 tur Ulun lakar nglugrain ia 
nongos di Mesir sisi kelodne, sig umahnyane ane 
jati mula. Ditu ia lakar dadi kaprabon ane lemet, 
15 kaprabon ane paling lemeta, tur ia tusing taen 
buin lakar mrentah bangsa-bangsa ane lenan. 
Ulun lakar nadiang ia tan paji, kanti ia tusing 
lakar nyidayang mrentah bangsa-bangsane ane 
lenan buat nuutang pepinehne. 18 Wong Israele 
tusing enu buin nyagerang pitulungannyane. 
Unduk gumi Mesire ento lakar dadi painget buat 
wong Israele, kenken pelihne ia nyleleg sig wong 
Mesire ento. Ditu wong Israele lakar nawang 
mungguing Ulun ene Ida Sang Hyang Widi Wasa 
Sang Maha Luur.” 


Ida Sang Prabu Nebukadnesar 
jaga ngaonang jagat Mesire 


17 Ring tanggal apisan, sasih sane kaping pisan, 
taun sane kaping pitulikur sajeroning tiang 
maselong, Ida Sang Hyang Widi Wasa ngandika 
ring tiang sapuniki: 18 “Ih manusa, Sang Prabu 
Nebukadnesar, ratune di Babel magegebug ka 


NABI YEHESKIEL 29.19—30.2 3475 


Tirus. la mrentahang prajurite negen barang 
ane baat pesan kanti tendasne pada lengar tur 
palannyane pada koplar. Nanging katuyuhan 
sang prabu muah wadua balannyane ento 
tusing mapikolih apa-apaan. 19 Sawireh keto 
ane jani kene sabdan Ulun Sang Hyang Widi 
Wasa Sang Maha Luur: Ulun lakar maicayang 
gumi Mesire teken Sang Prabu Nebukadnesar. Ia 
lakar nyarah tur ngrampas gumine ento, tur ia 
lakar nyuang sakancan kasugihan gumi Mesire, 
buat anggona upah wadua balannyane. 20 Ulun 
maicayang gumi Mesire teken ia, makadadi upah 
ayah-ayahannyane sawireh wadua balannyane 
suba ngayah teken Ulun. Ulun Ida Sang Hyang 
Widi Wasa Sang Maha Luur, suba ngandika buka 
keto. 

21 Yen paundukane ento suba kasidan, Ulun 
lakar ngawanang wong Israele dadi kukuh bakuh, 
tur lakar nglugrain kita Yeheskiel ngraos, tur 
sakancan anake lakar madingehang raos kitane 
apanga ia nawang mungguing Ulun ene Ida Sang 
Hyang Widi Wasa.” 


Ida Sang Hyang Widi Wasa 
jaga nyisipang jagat Mesire 
30 1 ida Sang Hyang Widi Wasa malih 
ngandika sapuniki: 2 “Ih manusa, ngramal 
muah warah-warahangja sabdan Ulun Sang 

Hyang Widi Wasa Sang Maha Luur. Kita patut 
ngwarah-warahang sabdane ene: 

Dina ane ngresresin suba teka. 

3 Dinane ento suba paek, nah ento panemayan 
Ida Sang Hyang Widi Wasa lakar 
malaksana. Dina ane peteng dedet muah 
keweh pabuat bangsa-bangsane. 

4 Lakar ada perang di Mesir muah kakewehan 
ane gede di Sudan. Di Mesir liu anak lakar 
kamatiang. Gumine lakar karampas tur 
lakar kadepinin uug. 

3 Perange ento masih lakar ngamatiang 
prajurit-prajurit ane sewana uli Sudan, Lidia, 
Libia, Arab, Kub muah uli pantaran kaulan Ulune.” 

6 Ida Sang Hyang Widi Wasa ngandika sapuniki: 
“Ngawit uli Migdol ane bedaja kanti neked di 
Aswan ane bedelod, sakancan ane nindihin 
gumi Mesire lakar mati di pasiatan. Wadua 
balan Mesire ane sumbung lakar kasirnayang. 
Keto sabdan Ulun Sang Hyang Widi Wasa Sang 
Maha Luur. ' Gumine ento lakar dadi gumi 
ane paling suung mangmung di gumine, tur 
kota-kotannyane lakar kadepinin uug maglaturan. 
8 Dikalan Ulune nedunang api ka gumi Mesire 
muah sakancan ane nindihin ia pada mati, ditu 
ia lakar nawang mungguing Ulun ene Ida Sang 
Hyang Widi Wasa. 

9 Dikalan teka panemayannyane ento, tur 
Mesire kasirnayang, Ulun lakar ngutus utusan 
malayar buat nundung wong Sudane ane tusing 
sumangsaya, tur ia lakar pada tengkejut. Dinane 
ento lakar teka.” 

10 [da Sang Hyang Widi Wasa Sane Maha 
Luur ngandika sapuniki: “Ulun lakar mrabotang 
Sang Prabu Nebukadnesar ratune di Babel buat 
nelahang kasugihan gumi Mesire. 11 Ia muah 
wadua balannyane ane angkara murka lakar teka 
tur ngusakang gumine ento. Ia lakar pada ngebug 
gumi Mesire aji pedang tur gumine ento lakar 
bek aji bangken jlema. 12 Ulun lakar ngenyatang 
Tukad Nile, tur nyerahang gumi Mesire sig 
kakuasan jlemane ane jaat. Wong sunantarane 
lakar ngusakang sakuub gumi Mesire. Ulun Sang 
Hyang Widi Wasa suba masabda buka keto.” 

13 |da Sang Hyang Widi Wasa Sane Maha Luur 
ngandika sapuniki: “Ulun lakar nyirnayang arca- 
arcane muah widi-widine ane palsu di Mempis. 
Tusing ada anak ane enu mrentah gumi Mesire, 
tur Ulun lakar nengkejutang rakyate makejang. 
14 Gumi Mesir sisi kelod lakar dadiang Ulun 
suung mangmung, tur Ulun lakar nedunang api 
sig kota Soane ane bedaja. Ulun lakar nyisipang 
ibukota Tebese. 12 Ulun lakar nglugrain kota 
Pelusiume benteng Mesire ane gede ngrasayang 
pidukan Ulune. Ulun lakar nyirnayang kasugihan 

kota Tebese. 1? Ulun lakar nedunang api sig 
gumi Mesire, tur kota Pelusiume lakar nandang 
sangsara. Tembok-tembok kota Tebese lakar bah, 
tur kotane ento lakar katempuh baan blabar. 

17 Paratrunane di kota Heliopolis muah Bubastis 
lakar mati di pasiatan muah rakyate ane lenan 
lakar kejuk kanggon tawanan. 18 Peteng dedet 
lakar nibenin Tahpanhes dikalan Ulune ngalahang 
kakuasan Mesire muah nelahang kakuasan 

ane sumbunganga. Guleme lakar nglikub gumi 
Mesire, tur rakyat sakancan kotannyane lakar 
katawan. 1? Dikalan Ulune nyisipang gumi Mesire 
buka kene, ditu ia lakar nawang mungguing Ulun 
ene Sang Hyang Widi Wasa.” 


Kawisesan sang prabu Mesire sane kakaonang 


20 Ring tanggal pitu sasih sane kaping pisan, 
taun sane kaping solas, sajeroning tiang 
maselong, Ida Sang Hyang Widi Wasa ngandika 
ring tiang sapuniki: 21 “Ih manusa, Ulun suba 
ngelung liman prabu Mesire. Tusing ada anak 
ane medbed wiadin nabehin apanga ia sida seger 
tur kereng buin buat ngisi pedang. 22 Sawireh 
keto, ane jani kene sabdan Ulun Sang Hyang Widi 
Wasa Sang Maha Luur: Ulun ene musuh raja 
Mesire. Ulun lakar ngelung limannyane dadua, 
nah ento limanne ane enu seger ane buin aneh. 
Ditu pedangne lakar ulung uli di limanne. 2 Ulun 


NABI YEHESKIEL 30.24-31.3 3479 


lakar nyambehang wong Mesire di sakuub 
gumine. 24 Sasubane keto Ulun lakar nguatang 
liman raja Babele tur nyerahang pedang Ulune 
sig limannyane. Nanging Ulun lakar ngelung 
liman raja Mesire, tur ia lakar duuh-duuh tur mati 
di arepan musuhne. 22 Ulun lakar ngawanang ia 
lemet nanging nguatang raja Babele. Dikalan 
Ulune maicayang pedang Ulune teken ia, tur 

ia ngamengang pedange ento marep ka Mesir, 
makejang anake pada nawang, mungguing 
Ulun ene Sang Hyang Widi Wasa. 2? Ulun lakar 
nyambehang wong Mesire ka sakuub gumine. 
Ditu ia lakar nawang, mungguing Ulun ene Sang 
Hyang Widi Wasa.” 


Jagat Mesir kaimbayang sakadi wit aras 


3 1 1 Ring tanggal sane kaping pisan, sasih 
sane kaping tiga, taun sane kaping solas, 


sajeroning tiang ring paselongan, Ida Sang Hyang 
Widi Wasa ngandika ring tiang sapuniki: 2 “Ih 
manusa, orahang teken ratune di Mesir muah 
teken rakyate makejang kene: 

Ambate wisesan kitane. Apake ane nyandang 
anggon Ulun ngimbayang kita? 

3 Kita waluya buka punyan kayu arase ane di 
Libanon, ane carang-carangne ipak tur 
asri. Punyan kayune ento kaliwat tegeh tur 
nyujuh ambun. 

4 Ada yeh ane ngranayang ia tumbuh lanus. 
Buina ada tukad-tukad beten tanahe ane 
nglemekin ia. Tukad-tukade ento ngecokin 
tanah tongos kayune mentik. Buina ia 
ngliahang yehne ngulati sakancan kayune 
ane di alase. 

3 Sawireh kayune ento cukup maan yeh, 
dadinne ia tumbuh tegehan teken 
kayu-kayune ane lenan. Carang-carangne 
tumbuh gede-gede tur dawa-dawa. 

6 Sakancan kedise pada masebun di 
carang-carangne. Sato-sato alase pada 
nglekadang panakne di batan kayune 
ento. Bangsa-bangsane di gumine pada 
masayuban di beten kayune ento. 

7 Ambate asrinne kayune ento. Tegeh pesan tur 
carangne dawa-dawa. Akahne nglumbih 
tuun nganteg ka tukade ane dalem-dalem. 

8 Tusing ada kayu aras di taman Ida Sang Hyang 
Widi Wasa, ane nyandang bandingang 
teken kayune ento. Tusing ada punyan 
sanobar ane taen ngelah carang-carang 
buka keto. Buina tusing ada punyan kayu 
berangan ane ngelah carang-carang buka 
keto. Tusing ada kayu di taman druen Ida 
Sang Hyang Widi Wasa ane buka keto 
asrinnyane. 

9 Ulun ngae ia asri aji carang-carang ane ipak. 
Unduke ento ngranayang iri ati sakancan 
kayune di Eden, di taman druen Ida Sang 
Hyang Widi Wasa. 

10 Sawireh keto ane jani Ulun Sang Hyang 

Widi Wasa Sang Maha Luur lakar ngorahin 

kita unduk ane lakar nibenin kayune ane 
tumbuh nganti nyujuh ambun ento. Dikalan iane 
tumbuh nganegehang, ia ngancan sumbung. 

11 Ento awanane Ulun suba nulak ia tur 

lakar maicayang ia teken pamrentah wong 
sunantarane. Pamrentahe ento lakar nibakang 
paundukan ane suba kapastikayang malantaran 
kajaatannyane. 12 Wong sunantara ane murka 
lakar ngebah kayune ento laut depina buka 
keto. Carang-carangne ane lung-lung ulung 

sig sakancan gunung muah lebake di gumine. 
Sakancan bangsane ane laad nongos di beten 
kayune ento makejang lakar magedi. 3 Sarwa 
kedise lakar pada teka tur matinggah di punyan 
kayune ane bah ento, muah sato alase lakar pada 
nuut carang-carangne. 14 Sawireh keto ngawit 
uli jani kanti sakayang-kayang tusing ada buin 
punyan kayu ane lakar tumbuh tegeh buka keto 
kanti muncukne nyujuh ambun yadianja buka 
kenken ia cukup kalemekin baan yeh. Makejang 
ia suba kapastiang lakar mati buka manusane di 

gumine, suba kapastiang lakar mapunduh ngajak 
anake ane ngungsi ka pati loka.” 

15 Sapuniki sabdan Ida Sang Hyang Widi Wasa 
Sane Maha Luur: “Dipanemayan kayune ento 
ngungsi ka pati loka, Ulun lakar ngawanang 
apanga yehe ane di beten tanahe ngliab kayune 
ento, makadadi kaduhkitan. Ulun lakar mincatin 
yeh tukade tur tusing nglugrain tukade ane 
liu ento membah. Sawireh kayune ento suba 
mati, Ulun lakar nedunang peteng dedet ngliput 
Gunung Libanone, tur ngawanang sakancan 
kayune di alase pada layu. 18 Dikalan Ulune 
ngentungang kayune ento ka pati loka, munyin 
grudugan ulungne lakar ngejerang parabangsane. 
Sakancan punyan kayune ane di Eden muah 
sakancan kayu pepilihan ane kalemekin baan 
yehe di Libanon ane suba ngungsi gumine ane 
beten, lakar pada liang teken unduk ulung 
kayune ento. 17 Sakancan punyan kayune lakar 
bareng teken kayune ngungsi ka pati loka tur 
mapunduh ngajak punyan kayune ane suba ulung 
ditu, tur sakancan anake ane nongos di batan 
kayune ento lakar sambeh pablesat di pantaran 
bangsa-bangsane. 

18 Punyan kayune ento, sang prabu di Mesir 
muah sakancan rakyatnyane. Yadianja punyan 
kayu ane di Eden, tusing ada ane tegeh muah 
asrinne buka keto. Nanging ane jani patuh buka 


NABI YEHESKIEL 32.1-7 3483 


punyan kayune di Eden, punyan kayune ento 
lakar ngungsi ka pati loka, tur mapunduh ngajak 
anake ane tan pawidi muah anake ane mati di 
pasiatan. Ulun ane suba masabda.” Sapunika 
sabdan Ida Sang Hyang Widi Wasa Sane Maha 
Luur. 


Ratun Mesire kaimbayang sakadi buaya 


32 1 Ring tanggal apisan, sasih sane kaping 
roras, taun sane kaping roras sajeroning 
tiang maselong, Ida Sang Hyang Widi Wasa 
ngandika ring tiang, sapuniki: 2“Ih manusa, 
baangja raja Mesire patinget ane seken. 
Tekedang pawarah-warah Ulune ene teken ia, 
kene: Kita matingkah buka singane di pantaran 
bangsa-bangsane, nanging kita waluya buka 
buaya ane cebar-cebur di tengah tukade. Kita 
ngubek yehe aji batis kitane tur mutekang yeh 
tukade kanti cara endut. 3 Dikalan parabangsane 
mapunduh ajaka liu, Ulun lakar ngejuk kita aji 
jaring Ulune, tur nglugrain parabangsane ento 
maid jaringe ento ka sisi. 4Ulun lakar mantigang 
kita di tanahe laut nekaang sakancan kedis muah 
satone di gumine buat ngamah kita. ? Ulun 

lakar ngebekin gunung-gunung muah lebake aji 
bangken kitane ane berek. ? Ulun lakar ngecorang 
getih kitane kanti maliah-liah di gunung-gununge 
muah ngebekin tukad-tukade. ” Dikalane Ulun 

nyirnayang kita, Ulun lakar nukub langite muah 
ngilangang bintang-bintange. Suryane lakar 
mengkeb di duur guleme tur bulane tusing 
masinar. 8 Ulun lakar ngaadang sakancan galang 
langite tur nyabatang gumin kitane sig peteng 
dedete. Ulun Sang Hyang Widi Wasa Sang Maha 
Luur ane suba masabda buka keto. 

9 Liu bangsa-bangsane lakar pada marasa 
keweh, dikalan Ulune nyebar orta unduk 
karusakan kitane di sakuub gumine ane tonden 
tawang kita. 19 Unduk ane tibakang Ulun teken 
kita ento lakar ngawanang liu bangsa-bangsane 
pada tengkejut baan jejehne. Dipanemayan uug 
kitane, sakancan ratu muah bangsane ento pada 
jejeh ngetor ngingetang idupne suang-suang.” 

11 ida Sang Hyang Widi Wasa Sane Maha Luur 
ngandika ring raja Mesire, sapuniki: “Iba bakal 
ngarepin pedang raja Babele. 12 Ulun lakar 
nglugrain paraprajurit, uli bangsa-bangsa ane 
angkara murka ngaud pedangne tur ngamatiang 
rakyat kitane makejang. Sakancan rakyat 
kitane muah saananing ane sumbungang kita 
makejang lakar kasirnayang. 13 Ubuhan kitane 
lakar matiang Ulun di tongosne nginem yeh 
di tibuane. Tusing enu buin ada jlema wiadin 
ubuh-ubuhan ane mutekang yeh. 14 Ulun lakar 
nepinin yeh kitane degdeg tur ening, tur nepinin 
tukad-tukad kitane membah saha banban. Ulun 


NABI YEHESKIEL 32.15-20 3485 


Sang Hyang Widi Wasa Sang Maha Luur ane suba 
masabda. !? Dikalan Ulune nadiang gumi Mesire 
tongos pangutangan ane suung mangmung, tur 
nyirnayang sakancan ane nongos ditu, ditu ia 
pada lakar nawang mungguing Ulun ene Ida 
Sang Hyang Widi Wasa. 1° Patingete ane seken 
ene lakar dadi kidung kaduhkitan. Paraluh-luh 
bangsa-bangsane lakar pada ngidungang kidunge 
ento, buat mangenang gumi Mesire muah 
rakyate makejang. Ulun Ida Sang Hyang Widi 
Wasa Sang Maha Luur ane suba masabda buka 
keto.” 


Pati loka 


17 Ring tanggal limolas, sasih sane kaping 
pisan taun sane kaping roras sajeroning 
tiang maselong, Ida Sang Hyang Widi Wasa, 
ngandika ring tiang, sapuniki: 18 “Ih manusa, 
mapangenanja buat rakyat Mesire ane liu ento. 
Entungangja ia ka pati loka bareng-bareng 
ngajak bangsa-bangsa ane mawisesa ane lenan. 
19 Orahang teken ia kene: 

'Apake kita ngaden dewek kitane melahan 
teken anake ane lenan? Kita lakar pada 
ngungsi ka pati loka, tur medem ditu di 
pantaran jlemane ane tan pawidi. 

20 Rakyat Mesire lakar bah ngajak anake ane 

mati di pasiatan. Pedange suba sedia lakar 

ngamatiang ia ajaka makejang. *! Parapahlawan 
ane kabinawa muah paraanake ane masiat 
maruang teken wong Mesire lakar pada mapag 
tekan wong Mesire di pati loka. Ia ajaka makejang 
pada masuryak kene: “Paraanake ane tan pawidi 
ane mati di pasiatan suba pada teka mai, tur dini 
pada pajlempang. 

22 Gumi Asure suba ditu, kiter baan kuburan 
paraprajuritnyane. Prajurit-prajurite ento 
makejang mati di pasiatan, 23 tur kuburannyane 
sig tongos ane paling daleme di pati loka. 
Paraprajuritne makejang mati di pasiatan, 
tur kuburannyane ngiter kubur gumi Asure, 
yadiastun ia taen nengkejutang gumin anake 
idup. 

24 Gumi Elame masih ada ditu, kilehin baan 
kuburan paraprajuritnyane. Prajurit-prajurite 
ento makejang mati di pasiatan, tur ia tan 
pasunat pada ngungsi ka pati loka. Dugase 
enu idup ia pada nyebar katakutan, nanging 
ane jani ia pada bah mati tur nandang kimud. 

25 Gumi Elame bah di pantaran anake ane mati di 
pasiatan tur kuburan paraprajurite pada ngiter 
ia. la ajaka makejang tan pasunat, makejang 
mati di pasiatan. Dugase enu idup ia nyebar 
katakutan, nanging ane jani ia pada bah mati tur 
nandang kimud muah nampi paundukan ane 
patut tampine teken anake ane mati di pasiatan. 

26 Gumi Mesek muah Tubale masih ada ditu, 
kiter baan kuburan paraprajuritne. Ia ajaka 
makejang tusing masunat tur makejang mati 
di pasiatan, yadiastun ia taen nengkejutang 
anake ane idup. *” Sawannyane pada kaupakara 
luih buka sawan paraprawirane ane nguni, ane 
ngungsi pati loka saha sregep magegaman. 
Pedangne kapejang beten sirahne muah 
tamengne di duur awakne. Paraprawirane ento 
taen mawisesa pesan buat nengkejutang anake 
ane idup. 

28 Keto undukne wong Mesire lakar bah 
nylempang di pantaran anake ane tusing 
masunat ane mati di pasiatan. 

29 Gumi Edome masih ditu ajaka 
parapamrentahnyane. Ia ajaka makejang 
prajurit ane mawisesa, nanging ane jani ia bah di 
pati loka ngajak anak ane tusing masunat, ane 
mati di pasiatan. 

30 Parapangerane ane uli kaja makejang 
pada ada ditu, tur keto masih wong Sidone. 
Kawisesannyane taen nyebar katakutan, nanging 
jani ia pada ngungsi pati loka saha nandang 
kimud ngajak anake ane mati di pasiatan, tur 
bah mati tan pasunat. Ia pada bareng-bareng 
nandang kimud ngajak anake ane ngungsi ka pati 
loka.” 

31 Pangandikan Ida Sang Hyang Widi Wasa 
Sane Maha Luur, sapuniki: “Dikalan raja Mesire 
nepukin unduk anake ane mati di pasiatan, ento 
lakar nglipurang ia muah wadua balannyane. 

32 Ulun nadiang raja Mesire buat nengkejutang 
anake ane idup, nanging ia muah wadua 
balannyane lakar kamatiang tur bah mati ngajak 
sakancan anake ane tan pasunat ane mati di 
pasiatan.” Sapunika sabdan Ida Sang Hyang Widi 
Wasa Sane Maha Luur. 


Ida Sang Hyang Widi Wasa nyelik Nabi 
Yeheskiel dados pajagaan 


(Yeh. 3:16-21) 


1 [da Sang Hyang Widi Wasa ngandika 
33 ring tiang sapuniki: 2 “Ih manusa, orahang 
teken rakyat kitane kenken panadinne, yen 
Ulun nibakang perang teken satunggaling 
gumi. Rakyat gumine ento milih salah tunggal 
wargannyane buat dadi pajagaan. ? Dikalan 
pajagaane ento nepukin ada musuh teka, ia 
laut nepak kulkul bulus, buat ngwangsitin anake 
makejang. “Yen ada anak ningeh munyin kulkule 
ento nanging ia tusing rungu, laut musuhe ento 
teka tur ngamatiang anake ento, dadinne ia 
padidi ane negen kapelihan unduk matinnyane 
ento. ? Matinnyane ento ulihan pelihne padidi, 
sawireh ia tusing rungu teken wangsit kulkule 

ento. Yen ia nyak rungu teken wangsite ento 
sinah ia nyidayang ngluputang awak. ê Yening 
pajagaane ento nepukin musuh teka tur tusing 
nepak kulkul bulus, musuhe ento lakar teka 
tur ngamatiang anake madosa ento, nanging 
Ulun lakar mategenang matin anake ento teken 
pajagaane ento. 

7 Ane jani ih manusa, Ulun nadiang kita 
pajagaan buat bangsa Israele. Kita patut 
nekedang teken ia wangsit ane paicayang Ulun 
teken kita. 8 Yen Ulun ngwarahang, mungguing 
anake ane dursila lakar mati, nanging kita 
tusing ngwangsitin anake ento buat ngesehin 
tingkahne, apanga ia nyidayang ngrahayuang 
idupne, laut ia mati sajeroning enu madosa, ditu 
Ulun lakar mategenang matin anake ento teken 
kita. ? Yening kita ngwangsitin anake dursila ento, 
tur ia tusing nyak suud ngae dosa, ia lakar mati 
sajeroning enu madosa, nanging idup kitane 
lakar karahayuang.” 


Tetegenan anake suang-suang 


10 [da Sang Hyang Widi Wasa ngandika ring 
tiang sapuniki: “Ih manusa, jumuninja ngorahang 
teken wong Israele unduk ane suba orahanga 
kene: ‘Iraga suba kateteh baan dosa-dosa muah 
kapelihan-kapelihan ane suba laksanayang iraga. 
Iraga suba kasangsaran, kengkenang iraga buin 

idup?” 11 Orahang teken ia mungguing sasajaane 
Ulun Ida Sang Hyang Widi Wasa Sang Maha 
Luur, Widi ane jumeneng langgeng. Ulun tusingja 
ledang nyingak anake dosa ento mati. Ulun 
demenan nyingak ia suud ngae dosa tur muponin 
idup. Ih Israel suudangja nyalanang dosane ento. 
Ngudiang dadi kita makeneh mati? 

12 Ane jani, ih manusa, orahangja teken 
wong Israele, mungguing yen anake ane patut 
ento ngae dosa, kapatutan ane gelahanga 
ento tusing lakar ngrahayuang ia. Yen anake 
dursila suud malaksana dursila, ia tusing lakar 
kasisipang muah yen anake ane patut ngawitin 
madosa, uripnyane tusing lakar karahayuang. 
13 Dipradene Ulun nyanjiang idup teken anake 
ane patut, nanging yening ia ngawitin mapineh 
mungguing kapatutannyane ane suba liwat 
ento suba cukup, laut ia ngawitin ngae dosa, 
Ulun tusing lakar ngingetang buin kamelahan 
ane suba laksanayanga ento. Ia lakar mati 
malantaran dosa-dosannyane. 14 Dipradene 
Ulun ngwangsitin satunggaling jlema dursila, 
mungguing ia lakar mati, nanging yen ia suud 
ngae dosa, laut nglaksanayang paundukan ane 
patut muah melah, 1? upama yen ia ngulihang 
barang gegadennyane wiadin ngulihang barang 
ane palinga, yan ia suud ngae dosa laut ninutin 
pidabdabe ane ngranayang idup, ia sinah 

tusing lakar mati nanging lakar muponin idup. 
16 Ulun lakar ngampurayang dosa-dosa ane suba 
laksanaanga, tur ia lakar idup sawireh ia suba 
nglaksanayang paundukan ane patut muah 
melah. 

17 Buina bangsan kitane ngorahang, mungguing 
paundukan ane laksanayang Ulun ento tusing 
beneh. Singja buka keto. Tuah caran iane ane 
tusing beneh. 18 Dikalan anake ane patut suud 
magae ayu, tur ngawitin malaksana corah, anake 
ento lakar mati malantaran laksanannyane ento. 
19 Yening anake dursila suud ngae dosa, laut 
nglaksanayang paundukan ane patut muah 
melah, anake ento suba ngrahayuang idupnyane. 
20 Nanging kita Israel, kita ngorahang mungguing 
paundukan ane laksanaang Ulun ento tusing 
beneh. Ane jani Ulun lakar nepasin kita aji 
laksanan kitane.” 


Gatra indik uug kota Yerusaleme 


21 Ring tanggal lima, sasih sane kaping dasa, 
ring taun sane kaping roras sajeroning tiang 
maselong, wenten anak muani adiri sane sampun 
luput saking Yerusalem, rauh tur maosang ring 
tiang, mungguing kota Yerusaleme sampun uug. 
22 Wengine, sadurung ipun rauh, tiang sampun 
ngrasayang kawisesan teja wedanan Ida Sang 
Hyang Widi Wasa. Benjangipun rikala anake 

punika rauh pasemengan, Ida Sang Hyang Widi 
Wasa malih ngicen tiang kawisesan buat mabaos. 


Dosa-dosan rakyate 


23 Ida Sang Hyang Widi Wasa ngandika ring 
tiang, sapuniki: 24 “Ih manusa, rakyate ane 
nongos di kotane ane uug di tanah Israel 
pada ngraos kene: Dane Abraham ento tuah 
paragayan dane dogen, tur dane suba kicen 
tanahe ene makejang. Ane jani iraga ajak liu, ento 
awanane jani tanahe ento dadi gelah iragane ajak 
makejang. 

25 Orahang teken ia, sabdan Ulun Sang Hyang 
Widi Wasa Sang Maha Luur, ane buka kene: 

Kita ngamah be isi ane enu misi getih. Kita 
nyumbah arca-arca, tur kita mamati-mati. Apa 
ane ngranayang kita ngelah pepineh, mungguing 
tanahe ento dadi gelah kitane. 28 Kita ngandelang 
pedang kitane dogen. Tingkah kitane ngawanang 
Ulun seneb. Kita suang-suang pada mamitra. Apa 
ane ngawanang kita mapineh mungguing tanahe 
ento gelah kitane? 

27 Orahang teken ia, mungguing Ulun Sang 
Hyang Widi Wasa Sang Maha Luur, Widi 
ane jumeneng langgeng, matinget teken ia, 
mungguing rakyate ane nongos di kota-kotane 
ane uug ento lakar kamatiang. Anake ane nongos 
di desa lakar amaha baan satone ane galak-galak. 

Anake ane mengkeb di gunung-gununge 
muah di gua-guane lakar mati amah grubug. 
28 Ulun lakar nadiang gumine ento tongos ane 
suung mangmung, tur kawisesan ane laad 
sumbunganga pesan lakar sirna. Pagunungan 
Israele lakar dadi madurgama pesan, kanti 
tusing ada anak ane nyidayang mentas ngliwat 
ditu. 2? Yen Ulun nyisipang rakyate malantaran 
dosa-dosannyane tur ngawanang gumine suung, 
ditu ia lakar pada nawang mungguing Ulun ene 
Sang Hyang Widi Wasa.” 


Pamuput pawarah-warah nabine 


30 Ida Sang Hyang Widi Wasa ngandika sapuniki: 
“Ih manusa, bangsan kitane pada ngraosang 
kita, dikalannyane pada matemu di sisin 
tembok kotane wiadin di patemuan umahne 
suang-suang, tur ia pada ngraos kene: Jalan jani 
iraga madingehang sabda ane rauh uli Ida Sang 
Hyang Widi Wasa. 3? Ditu kaulan Ulune pada 
pagrunyung buat madingehang sabda ane patut 
warahang kita, nangingke ia tusing nglaksanayang 
unduk ane tunden kita ia nyalanang. Ia nampi 
munyin kitane satmaka buka gendinge ane aluh, 
tur ia nglanturang tingkahne ane loba angkara. 
32 Pabuat ia, kita tan bina buka pangibure 
ane ngidungang kidung kasemaran wiadin 
ngamunyiang kecapi. la pada madingehang raos 

kitane makejang, nanging angan abesikko tusing 
ada ane tuutina. 33 Nanging dikalan sakancan 
raos kitane ento kasidan, sawireh raose ento 
pasti lakar kasidan, ditu ia lakar pada nawang, 
mungguing ada nabi di pantarannyane.” 


Pangangon bangsa Israele 


34 1 Ida Sang Hyang Widi Wasa ngandika 
ring tiang sapuniki: 2 “Ih manusa, uman- 
umanja parapamrentah Israele. Ramalangja ia, 
tur orahang teken ia sabdan Ulun Sang Hyang 
Widi Wasa Sang Maha Luur ane katiba teken 

ia kene: Ih kita parapangangon bangsa Israele, 
sengkala kita. Kita tuah ngitungang dewek 
kitane dogen, nanging tusing taen ngitungang 
biri-birine. 3 Kita nginum susunnyane, ngae 
panganggo aji bulunnyane, tur nampah laut 
ngamah ben biri-birine ane paling melaha. 
Nanging kita tusing taen ngrunguang biri-birine 
ento. “Kita suba tusing rungu teken ane lemet, 
tusing ngubadin ane gelem, tusing medbed tatun 
biri-birine ane matatu, tusing ngalih tur ngajak 
mulih biri-biri ane paling tur kasasar wiadin 
nyerepang ane ilang. Nanging tungkalikannyane 
kita makeneh nyapa kadi aku marep teken 
biri-birine ento. ? Sawireh biri-birine ento tusing 
ngelah pangangon, dadinne ia pada sambrag 
tur kasarap baan satone galak. ê Aketo biri-birin 

Ulune ngumbara di bukit-bukite ane tegeh 
muah di gunung-gununge. Ia pada sambeh di 
sakuub mrecapadane, tur tusing ada anak ane 
ngrunguang wiadin ngalih ia. 

7 Ane jani, ih kita parapangangon, 
padingehangja sabdan Ulun Sang Hyang 
Widi Wasa, ane katiba teken kita. 8 Sawireh 
Ulun ene Widi ane jumeneng langgeng, kita 
patut madingehang sabdan Ulune apang melah. 
Biri-birin Ulune ubera baan sato-satone galak 
laut matianga tur amaha, sawireh tusing ada 
pangangonnyane. Pangangon Ulune tusing nyak 
ngalih biri-birine ento. Ia tuah pada ngrunguang 
dewekne padidi dogen, tur tusing rungu teken 
biri-birine ento. ? Sawireh keto ih parapangangon 
biri-birine, padingehangja sabdan Ulune. 19 Ulun 
ene Sang Hyang Widi Wasa Sang Maha Luur, jani 
Ulun ngandika teken kita mungguing Ulun ene 
musuh kitane. Ulun lakar mancut biri-birin Ulune 
uli sig kitane, tur tusing lakar buin nglugrain kita 
dadi pangangonnyane. Ulun tusing lakar buin 
nglugrain kita tuah ngitungang dewek kitane 
dogen. Ulun lakar ngrahayuang biri-birin Ulune 
uli sig kitane, tur tusing nglugrain kita ngamah 
biri-birine ento.” 


NABI YEHESKIEL 34.11-16 3496 


Pangangon sane sujati 


11 “Ulun Ida Sang Hyang Widi Wasa Sang 
Maha Luur, ngorahin kita, mungguing Ulun 
ngraga ane lakar ngrunguang tur miara 
biri-birine ento. 12 Patuh buka pangangone 
miara biri-birinnyane ane sambeh pablesat, 
laut buin punduhanga. Ulun lakar ngamulihang 
biri-birine ento uli di sakancan tongosnyane 
sambeh pablesat dugas dinane ane peteng 
dedet ento. 13 Ulun lakar mesuang ia uli gumi 
sunantarane, tur munduhang ia, tur ngamulihang 
ia ka guminnyane suang-suang. Ulun lakar 
nuntun ia mulih ka gunung-gunung muah 
tukad-tukad Israele, tur lakar ngangonang ia 
di tegal pangonane ane lumlum. 14 Ulun lakar 
nglugrain ia ngamah padang saha rahayu di tegal 
pangonane di gunung muah di pangonane ane 
padangne lumlum di tanah Israel. 1? Ulun ngraga 
ane lakar dadi pangangon biri-birin Ulune, tur 
Ulun lakar ngalihang ia tongos masayuban. Ulun 
Sang Hyang Widi Wasa Sang Maha Luur ane suba 
masabda buka keto. 

16 Ulun lakar nyerepang biri-birine ane ilang, tur 
ngamulihang ane paling kasasar, medbed tatunne 
ane matatu muah ngubadin ane gelem. Nanging 
ane mokoh siteng ento lakar sirnayang Ulun, 

sawireh Ulun ene pangangon ane nyalanang 
paundukan ane patut. 

17 Sawireh keto ane jani, ih biri-biri ingon-ingon 
Ulune! Ulun Sang Hyang Widi Wasa Sang Maha 
Luur, ngorahin kita, mungguing Ulun lakar 
nepasin kita suang-suang tur nganehang ane 
melah uli ane jele, nganehang biri-biri klawan 
kambinge. 18 Ada makudang-kudang di pantaran 
kitane ane tusing lega kenehne ngamah padang 
ane paling melaha. Malahan kita nyekjek padang 
ane tusing amah kita. Kita nginem yeh ening tur 
ngubek yehe ane tusing inem kita. 19 Dadinne 
biri-birin Ulune ane lenan laut ngamah padang 
ane jekjek kita muah nginem yeh ane ubek kita 
ento. 

20 Sawireh keto ane jani Ulun Sang Hyang 
Widi Wasa Sang Maha Luur ngorahin kita, 
mungguing Ulun lakar nepasin biri-birine ane 
siteng klawan biri-birine ane lemet. 21 Kita nyeeg 
biri-biri ane sakit ka sisi laut senggot kita pesu 
uli pepunduhannyane. 22 Nanging Ulun lakar 
ngrahayuang biri-birin Ulune, tur tusing nglugrain 
ia buin kasangsarain. Ulun lakar nepasin 
asing-asing biri-birin Ulune, tur nganehang ane 
melah klawan ane jele. 28 Ulun lakar ngicen 
ia ratu adiri ane buka parekan Ulune Daud, 
buat dadi pangangonnyane, tur pangangone 
ento lakar matiningin biri-birine ento. 24 Ulun 

Sang Hyang Widi Wasa lakar dadi Widinnyane 
muah sang ratu ane buka parekan Ulune Daud 
lakar dadi pamrentahnyane. Keto sabdan 

Ulune. 22 Ulun lakar ngardi pasubaya ngajak 

ia, nah ento prajanjian ane ngamanggehang 
karahayuannyane. Ulun lakar ngaadang sakancan 
satone ane galak-galak uli digumine ento, apanga 
biri-birin Ulune prasida nongos saha rahayu di 
pategalan muah medem di alas-alase. 

26 Ulun lakar ngamertanin ia tur nglugrain ia 
nongos di ilehan bukit Ulune ane suci. Ditu Ulun 
lakar ngamertanin ia aji ujan bales, dikalane ia 
merluang ujan. 2? Punyan kayune lakar pada 
mabuah. Pategalane lakar pada mupu gandum, 
tur asing-asing anak lakar pada nongos saha 
rahayu di tanahnyane suang-suang. Dikalan 
Ulune megat anten kaulan Ulune, tur mebasang 
ia uli sig anake ane nganggon ia panjak, ditu ia 
lakar pada nawang mungguing Ulun ene Sang 
Hyang Widi Wasa. 28 Bangsa-bangsa kapire 
tusing buin lakar ngrampas ia muah satone 
galak-galak tusing buin lakar ngamatiang tur 
nyarap ia. la lakar pada idup saha muponin 
rahayu, tur tusing ada anak ane lakar matakutin 
ia. 29 Ulun lakar ngicen ia pategalan ane mokoh, 
tur Ulun nyuudang sayahe di gumine ento. 
Bangsa-bangsane ane lenan tusing enu buin 
ngadesemin ia. 20 Asing-asing anake lakar 

nawang, mungguing Ulun nyayubin Israel, tur ia 
dadi kaulan Ulune. Ulun Sang Hyang Widi Wasa 
Sang Maha Luur ane masabda buka keto. 

31 Ih biri-birin Ulune, ingon-ingon ane angonang 
Ulun, kita dadi kaulan Ulune muah Ulun dadi 
Widin kitane.” Sapunika sabdan Ida Sang Hyang 
Widi Wasa Sane Maha Luur. 


Pasisip Ida Sang Hyang Widi Wasa 
tumiba ring jagat Edome 


1 [da Sang Hyang Widi Wasa ngandika 
35 ring tiang, sapuniki: 2“Ih manusa, 
uman-umanja gumi Edome. 3 Orahang teken 
rakyate ditu, sabdan Ulun Ida Sang Hyang Widi 
Wasa Sang Maha Luur ane buka kene: 

‘Ih gunung-gunung Edome, Ulun ene musuh 
ibane! Ulun lakar nadiang iba tanah 
makutang ane suung mangmung. 

4 Ulun lakar nepinin kota-kotan ibane uug muah 
gumin ibane suung mangmung. Ditu iba 
lakar nawang mungguing Ulun ene Ida 
Sang Hyang Widi Wasa. 

3 Iba mula musuh kaliliran wong Israele. 

Iba nepinin wong Israele kamatiang dimasan 
iane katempuh bencana, nah ento di masan 
iane nampi pasisip ane pamragat buat dosa- 
dosannyane. “Sawireh keto mula tuah kapitui 
Ulun ene Sang Hyang Widi Wasa Sang Maha Luur, 

Widi ane jumeneng langgeng, dadinne sang pati 
ane dadi duman ibane, tur iba tusing nyidayang 
ngelidin unduke ento. Iba pelih mamati-mati tur 
unduk mamati-matine masih ane lakar nguber 
iba. ' Ulun lakar nadiang desa pagunungan 
Edome tegal melakang, tur sakancan anake 

ane ngliwat ditu lakar matiang Ulun. 8 Ulun 
lakar ngabekin gunung-gununge aji bangke, 

tur bangken anake ane mati di pasiatan lakar 
ngabekin bukit-bukit muah lebake. ? Ulun lakar 
nadiang iba suung mangmung sakayang-kayang, 
tur tusing lakar ada anak ane buin nongosin 
kota-kotan ibane. Sasubane keto iba lakar 
nawang, mungguing Ulun ene Ida Sang Hyang 
Widi Wasa. 

10 Iba ngorahang mungguing bangsa Yehuda 
muah Israel makamuah guminnyane padidi gelah 
ibane, tur iba lakar ngelahang ia, yadianja Ulun 
Sang Hyang Widi Wasa, ane dadi Widinnyane. 
11 Sawireh keto, mula tuah sasajaane Ulun ene 
Sang Hyang Widi Wasa Sang Maha Luur, Widi ane 
jumeneng langgeng, Ulun lakar ngwales teken 
iba sakancan pedih, iri ati muah geting ibane 
marep teken kaulan Ulune. Kaulan Ulune lakar 
pada nawang, mungguing Ulun lakar nyisipang 
iba, majalaran laksanan ibane marep teken ia. 
12 Ditu iba lakar nawang mungguing Ulun Sang 
Hyang Widi Wasa, mireng raos panyacad ibane, 

mungguing gunung-gunung Israele suba suung 
mangmung tur dadi gelah muah tetadahan 
ibane. 13 Ulun suba mireng munyin ibane ane bes 
ngliwat sumbungne marep teken Ulun.” 

14 ida Sang Hyang Widi Wasa Sane Maha Luur 
ngandika sapuniki: “Ulun lakar nadiang iba suung 
mangmung tan sipi, kanti sakuub gumine lakar 
pada masuka rena majalaran uug ibane, 1 patuh 
buka ibane masuka rena dikalan wong Israel 
druen Ulune nemu karusakan. Gunung-gunung 
Seire muah sakuub gumi Edome lakar suung 
mangmung, sasubane ento, makejang anake 
lakar nawang mungguing Ulun ene Ida Sang 
Hyang Widi Wasa.” 


Ida Sang Hyang Widi Wasa 
ngamertanin bangsa Israel 


1 Ida Sang Hyang Widi Wasa ngandika 

36 sapuniki: “Ih manusa, ngraosja kita 
teken gunung-gunung Israele. Tunden ia 
madingehang pawarah Ulun, 2 Ida Sang Hyang 
Widi Wasa Sang Maha Luur ane katiba teken 
ia, kene: Musuh-musuh Israele pada demen 
atinne, sambilanga pada ngucap kene: “Ane jani 
bukit-bukite ane lawas ento suba dadi gelah 
iragane. 

3 Sawireh keto ramalangja, tur warah- 
warahangja sabdan Ulun Sang Hyang Widi Wasa 

Sang Maha Luur kene: Dikalan bangsa-bangsane 
ane di kiwa tengennyane ngalahang tur ngrampas 
gunung-gunung Israele, ia ajaka makejang pada 
nganistayang bangsa Israel. 4Sawireh keto, ane 
jani padingehangja sabdan Ulun Sang Hyang 
Widi Wasa Sang Maha Luur ane katiba teken 
iba, ih soroh gunung-gunung muah bukit-bukit, 
soroh tukad muah lebake, soroh tongos-tongose 
ane enu uug, sakancan kota-kota ane karampas 
muah kewerin baan bangsa-bangsa ane di kiwa 
tengennyane. 

5 Ulun Sang Hyang Widi Wasa Sang Maha 
Luur, sajeroning Ulun duka angarab-arab, 

Ulun ngandika teken bangsane ane di kiwa 
tengennyane, pamekasne pesan teken bangsa 
Edome. Saking liang ia nganistayang tur 
ngalahang gumin Ulune laut nyuang tegal 
pangonane dadi gelahne. 

6 Sawireh keto ramalangja gumi Israele. 
Orahang teken gunung-gununge, bukit-bukite, 
tukad-tukade muah lebake makejang, mungguing 
Ulun Sang Hyang Widi Wasa Sang Maha Luur ane 
masabda sajeroning duka kamerang-merang, 
sawireh parabangsane suba pada nganistayang 
muah nemberang bangsa Israele. 7 Ulun Sang 
Hyang Widi Wasa Sang Maha Luur masumpah 
mungguing bangsa-bangsane ane di kiwa 
tengennyane ento lakar kanistayang. 8 Nanging 

di gunung-gunung Israele punyan kayune lakar 
pada buin tumbuh don tur mabuah buat kita, 
kaulan Ulune Israel. Kita lakar dienggal majalan 
mulih. ? Ulun ane ngiangin kita, mungguing 
sasajaane tanah kitane lakar buin katenggala 
muah kasambehin bibit. 19 Ulun lakar ngawanang 
kita sayan endah-gumendah. Kita lakar pada 
nongos di kota-kota, tur buin ngwangun 
sakancan ane laad kadepinin uug. 11 Ulun lakar 
ngawanang manusa muah ingon-ingone sayan 
endah-gumendah. Gebogan kitane lakar liunan 
teken dugase imaluan, tur kita lakar liu ngelah 
pianak. Ulun lakar nglugrain kita magumana ditu, 
tur Ulun lakar ngawanang kita muponin gemuh 
landuh lebihan teken ane suba-suba. Ditu kita 
lakar nawang, mungguing Ulun ene Ida Sang 
Hyang Widi Wasa. 12 Ih kaulan Ulun Israel, Ulun 
lakar ngamulihang kita, buat nongos buin di 
gumine ene. Gumine ene lakar dadi gumi gelah 
kitane, tur pianak-pianak kitane tusing taen buin 
nemu sayah gede.” 

13 |da Sang Hyang Widi Wasa Sane Maha Luur 
ngandika sapuniki: “Saja pesan munyin anake 
ane ngorahang gumine ene kereng ngamah 
jlema muah ngrampas pianak-pianak bangsane 
ene. 14 Nanging ngawit uli jani di gumine ene 
tusing enu buin ada anak ngamah jlema, ane 
ngrampas pianak-pianak kitane. Ulun Sang 

Hyang Widi Wasa Sang Maha Luur ane ngandika 
buka keto. 1? Gumine ene tusing buin lakar 
madingehang panyacad parabangsane ane katiba 
teken ia muah tusing buin nepukin anake ane 
ngadesemin ia. Gumine ene tusing enu buin 
ngrampas pianak-pianak bangsane ene. Ulun 
Sang Hyang Widi Wasa Sang Maha Luur ane suba 
ngandika buka keto.” 


Wong Israele muponin urip anyar 


16 Ida Sang Hyang Widi Wasa ngandika ring 
tiang sapuniki: 17 “Ih manusa, dugas wong Israele 
nongos di guminnyane, ia pada ngletehin gumine 
ento malantaran bikas muah laksanannyane. 
Ulun nganggep solahnyane ento patuh buka 
cemer anake luh ane nuju sebel di awak. 18 Ulun 
nepang ia ngrasayang kawisesan pidukan Ulune, 
uli krana ia suba nyalanang unduk mamati-mati di 
gumine ento muah malantaran arca-arcane ento 
muah malantaran arca-arca ane suba anggona 
ngletehin gumine ento. 19 Ulun nyisipang ia 
malantaran parisolah muah laksanannyane, 
tur Ulun nyambehang ia di sawewengkon 
gumi sunantarane. 20 Saparan-parannyane ia 
ngawanang cemer parab Ulune ane suci, sawireh 
anake lakar pada ngucap kene: Bangsane ene 
katundung uli tanahnyane ane kapaicayang baan 
Widinnyane. 2! Unduke ento ngawanang Ulun 

sakit ati ulihan parab Ulune ane suci, sawireh 
bangsa Israele ngawanang cemer parab Ulune 
ento saparan-parannyane. 

22 Wireh keto ane jani tekedangja teken wong 
Israele pawarah-warah Ulune Sang Hyang Widi 
Wasa Sang Maha Luur ane katiba teken ia kene: 
Unduk ane lakar laksanayang Ulun ene, tusingja 
ulihan kita bangsa Israel, nanging ulihan parab 
Ulune ane suci, ane suba letehin kita di sakancan 
gumine ane suba entap kita. 23 Dikalan Ulune 
ngedengang kasucian parab Ulune ane luih 
teken parabangsane, nah ento parab Ulune ane 
cemerang kita di pantaran bangsa-bangsane 
ento, ditu bangsa-bangsane ento lakar nawang, 
mungguing Ulun ene Sang Hyang Widi Wasa. 
Ulun Sang Hyang Widi Wasa Sang Maha Luur ane 
suba ngandika buka keto. Ulun lakar mrabotang 
kita buat ngedengang teken bangsa-bangsane 
ento, mungguing Ulun ene suci. 2 Ulun lakar 
mancut kita uli pantaran sakancan bangsa muah 
gumine, laut ngajak kita mulih ka gumin kitane. 
25 Ulun lakar nyriokin kita baan yeh ening ane 
nyuciang kita uli sakancan arca muah saluiring 
paundukan ane lenan ane suba ngletehin 
kita. 28 Ulun lakar ngicen kita keneh muah ati 
ane anyar. Ulun lakar ngentungang pepineh 
kitane ane bengkung buka batune, laut ngicen 
kita pepineh ane tansah satinut. 27 Ulun lakar 

nglinggihang roh Ulune di keneh kitane tur 
Ulun lakar macingak teken rohe ento, apanga 
kita ninutin pidabdab-pidabdab Ulune muah 
ngamanggehang sapatitah ane suba titahang 
Ulun teken kita. 28 Ditu kita lakar nongos di 
gumi ane paicayang Ulun teken leluur kitane. 
Kita lakar dadi kaulan Ulune, tur Ulun lakar 
dadi Widin kitane. 29 Ulun lakar mebasang 
kita uli sakancan paundukan ane ngletehin 
kita. Ulun lakar nguduhang gandume apanga 
mupu melah, apanga kita tusing buin nandang 
sayah gede. 30 Ulun lakar ngimbuhin pamupon 
buah punyan woh-wohan muah pamupon 
tegalan kitane apanga tusing enu ada sayah 
ane lakar ngawanang kita nista di pantaran 
bangsa-bangsane. 3! Kita lakar inget teken 
solah kitane ane jaat muah laksanan kitane ane 
pelih, tur kita lakar geting teken dewek kitane 
padidi malantaran dosa-dosa muah kadursilan 
kitane. 22 Ih wong Israel, Ulun mapakayun apang 
kita nawang, mungguing Ulun nglaksanayang 
sakancan unduke ene, tusingja ulihan kita. Ulun 
mapakayun apang kita ngrasayang kimud muah 
kanistan ane gae kita. Ulun Sang Hyang Widi 
Wasa Sang Maha Luur ane suba masabda buka 
keto.” 

33 |da Sang Hyang Widi Wasa Sane Maha Luur 
ngandika, sapuniki: “Dikalan Ulune mresihin 

kita uli sakancan dosa-dosan kitane, Ulun lakar 
nglugrain kita buin nongos di kota-kotan kitane 
tur buin ngwangun ane suba uug. 3? Sakancan 
anake ane biasa mentas di tegalan kitane lakar 
nepukin ambate bet muah melakang tegale 
totonan, nanging Ulun lakar nglugrain kita buin 
ngarap tegale ento. 3? Sakancan anake lakar 
pada ngucap kene: 'Kenkenke unduk tanahe 
ene, ane suba laad dadi tegal melakang, ane jani 
dadi buka Taman Edene. Buina kenkenke unduk 
kota-kotane ene, ane suba laad uug maglaturan, 
laad kajarahin tur kadepinin uug, ane jani 

buin ka tongosin tur kabentengin?” 3? Ditu 
bangsa-bangsane ane di kiwa tengennyane, ane 
enu idup lakar nawang, Ulun ene Sang Hyang 
Widi Wasa, ane buin ngwangun kota-kotane ane 
uug muah nanemin buin tegale ane nengan. Ulun 
Sang Hyang Widi Wasa ane suba majanji tur Ulun 
lakar nglaksanayang unduke ento, sawireh Ulun 
mapakayun buka keto.” 

37 Ida Sang Hyang Widi Wasa Sane Maha Luur 
ngandika sapuniki: “Buina Ulun lakar nglugrain 
wong Israele nunas pitulungan teken Ulun, tur 
Ulun lakar nglugrain ia endah-gumendah buka 
biri-birine abada. 38 Kota-kotane ane jani uug 
lakar buin bek misi jlema, buka kota Yerusaleme 
tansah bek misi biri-biri ane lakar anggona aturan 


NABI YEHESKIEL 37.1-6 3508 


di nujune ada rerainan. Ditu ia lakar nawang, 
mungguing Ulun ene Sang Hyang Widi Wasa.” 


Lebak genah tulang-tulang sane tuh 


3 7 1 Tiang ngrasayang kakuasan teja wedanan 
Ida Sang Hyang Widi Wasa ngliab dewek 
tiange, tur roh Idane raris ngajak tiang medal 
ka satunggaling lebak tur lebake punika bek 
madaging tulang. 2 Ida nuntun tiang milehan ring 
lebake punika, tur irika panggihin tiang tulang 
akeh pisan ring lebake punika tur tulang-tulange 
punika sami tuh latuh. 3 Ida raris ngandika ring 
tiang, sapuniki: “Ih manusa, apake tulang-tulange 
ene nyidayang buin idup?” 

Pasaur tiange, sapuniki: “Duh Ratu Sang Hyang 
Widi Wasa Sane Maha Luur wantah Palungguh 
IRatu sane ngwikanin.” 

4 Ida raris ngandika sapuniki: “Ramalangja 
tulang-tulange ene. Tunden tulang-tulange ane 
tuh ento madingehang sabdan Ida Sang Hyang 
Widi Wasa. ? Orahang teken ia, mungguing 
Ulun Sang Hyang Widi Wasa Sang Maha Luur, 
masabda teken ia kene: Ulun lakar mapaica 
angkihan teken iba tur buin ngidupang iba. ? Ulun 
lakar mapaica uat, isi, tur ngaput iba aji kulit. 
Ulun lakar mapaica angkihan teken iba tur buin 
ngidupang iba. Ditu iba lakar nawang, mungguing 
Ulun ene Sang Hyang Widi Wasa.” 

7 Duaning punika tiang raris ngramal sakadi 
sane sampun kapituduhang ring tiang. Sedekan 
tiang mabaos, raris wenten suara pakrotok piragi 
tiang, tur tulang-tulange punika raris matepan 
dados asiki. 8 Risedek tiang nureksain indike 
punika, tulang-tulange punika raris kakaput 
antuk uat miwah isi, tur sapanglanturipun antuk 
kulit. Nanging ipun durung madaging angkihan. 

9 Ida Sang Hyang Widi Wasa raris ngandika 
ring tiang, sapuniki: “Ih manusa, ramalangja 
angine. Orahang teken angine, mungguing 
Ida Sang Hyang Widi Wasa Sang Maha Luur 
nitahang ia, apanga ia mampeh uli nyatur arah, 
buat mabayonin jlema-jlemane ane tonden 
mangkihan ene, apanga ia pada idup buin.” 

10 Duaning punika tiang raris ngramal sakadi 
sane sampun kapituduhang ring tiang. Irika 
angkihane raris ngrangsukin jadma-jadmane 
sane durung mangkihan punika, tur ipun raris 
pada murip tur raris bangun. Geboganipune akeh 
pisan, cukup buat ngwangun pasukan wadua 
bala. 

11 'da Sang Hyang Widi Wasa ngandika ring 
tiang sapuniki: “Ih manusa, bangsa Israele 
waluya tulang-tulange ene. Ia pada ngorahang 
ibanne tuh latuh, tusing ngelah pangajap-ajap 
muah tusing ada ane nyandang cagerang dimani 
wekas. 12 Sawireh keto, ramalangja kaulan Ulune 

Israel, tur orahang teken ia, mungguing Ulun 
Sang Hyang Widi Wasa Sang Maha Luur lakar 
ngagah kuburannyane. Ulun lakar mesuang tur 
ngamulihang ia ka tanah Israel. 22 Dikalan Ulune 
ngagah kuburan tongos kaulan Ulune matanem 
tur mesuang ia, ditu ia lakar nawang mungguing 
Ulun ene Sang Hyang Widi Wasa. 14 Ulun lakar 
mapaica angkihan teken ia, buin ngidupang ia, 
laut nglugrain ia nongos di guminnyane padidi. 
Ditu ia lakar pada nawang mungguing Ulun 

ene Sang Hyang Widi Wasa. Ulun suba majanji 
mungguing Ulun lakar nglaksanayang unduke 
ene, tur Ulun ngarsayang unduke ento. Ulun Sang 
Hyang Widi Wasa ane suba masabda buka keto.” 


Yehuda miwah Israel dados kaprabon asiki 


15 Ida Sang Hyang Widi Wasa malih ngandika 
ring tiang, sapuniki: 18 “Ih manusa, nyemakja 
tungked kayu abesik, laut tulisin tungkede 
ento kruna kene: “Kaprabon Yehuda’. Suba 
keto buin jemak tungked ane lenan, tur tulisin 
kruna “Kaprabon Israel'. 17 Sasubane keto gisija 
tungkede makadadua ento, atepang tanggunne 
apanga ia ngenah buka tungkede abesik. 18 Yen 
bangsan kitane matakon teken kita apa artin 
unduke ento, 1? orahang teken ia mungguing 
Ulun Sang Hyang Widi Wasa Sang Maha Luur 
lakar ngambil tungkede ane nglawatang Israel, 

laut ngejang ia dadi abesik ngajak tungkede ane 
nglawatang Yehuda. Aji tungkede makadadua 
ento, Ulun lakar ngardi tungked abesik, tur 
tungkede ento lakar gambel Ulun. 

20 Gisija tungkede ento makadadua apanga 
tepukina baan rakyate. *! Sasubane keto, 
orahang teken ia, mungguing Ulun Sang Hyang 
Widi Wasa Sang Maha Luur lakar ngajak ia 
pesu uli pantaran bangsa-bangsa tongos iane 
ngumbara, laut munduhang ia dadi abesik 
tumuli ngamulihang ia ka guminnyane padidi. 
22 Ulun lakar munduhang ia dadi bangsa abesik 
di guminnyane, di pagunungan Israel. Ia lakar 
ngelah raja tuah aukud buat mrentah ia, tur ia 
tusing buin kaepah dadi duang bangsa wiadin 
kasibak dadi duang kaprabon. 2 Ia tusing enu 
buin ngletehin dewekne aji arca-arca ane cemer, 
wiadin ngusakang dewekne aji dosa. Ulun lakar 
mebasang ia uli sakancan solah ane ngawanang 
ia madosa muah alpaka teken Ulun. Ulun lakar 
nyuciang ia. Ia lakar dadi kaulan Ulune tur 
Ulun lakar dadi Widinnyane. 2 Satunggaling 
ratu ane buka parekan Ulune Daud ane lakar 
dadi ratunnyane. Ia lakar kaprentah baan 
pamrentah abesik, tur ia lakar satia ninutin 
pidabdab Ulune. ?? la lakar nongos di gumi ane 
paicayang Ulun teken parekan Ulune Yakub, nah 
ento di tanah sig tongos paraleluurnyane. la 

lakar nongos ditu sakayang-kayang, keto masih 
pianak-pianak muah sakancan katurunannyane. 
Satunggaling ratu ane buka parekan Ulune Daud 
lakar mrentah ia kanti salawas-lawasne. 28 Ulun 
lakar ngardi pasubaya ngajak ia ane makadadi 
pikukuh karahayuannyane salawas-lawasne. 
Ulun lakar ngrajegang ia tur ngawanang ia 
endah-gumendah. Buina Ulun lakar ngadegang 
Perhyangan Agung Ulune di guminnyane buat 
salawas-lawasne. ?” Ulun lakar malingga ditu 
marengin ia. Ulun lakar dadi Widinnyane, tur 
ia lakar dadi kaulan Ulune. 28 Dikalan Ulune 
ngadegang Perhyangan Agung Ulune ditu di 
pantarannyane ngantos salawas-lawasne, ditu 
parabangsane lakar pada nawang, mungguing 
Ulun Sang Hyang Widi Wasa suba nyelik bangsa 
Israele dadi kaulan Ulun ngraga.” 


Sang Prabu Gog makadados prabot 
Ida Sang Hyang Widi Wasa 


1 Ida Sang Hyang Widi Wasa ngandika 
38 ring tiang sapuniki: 2“Ih manusa, uman- 
umanja Gog kepalan pamrentah bangsa Mesek 
muah Tubale di tanah Magog. Uman-umanja ia, 
3 tur orahang teken ia, mungguing Ulun Sang 
Hyang Widi Wasa Sang Maha Luur ane dadi 
musuhne. 4 Ulun lakar malikang ia, tur masang 
sangket di cadikne, laut maid ia pesu ngajak 

sakancan pasukannyane. Wadua balannyane 
ento, luire pasukan ane negakin jaran ane 
mapanganggo seragam, ajaka liu pesan, tur 
asing-asing prajuritnyane pada ngaba tameng 
muah sanjata pedang. ? Anak uli Persia, Sudan 
muah Libia pada marengin ia, tur makejang 
pada ngaba tameng muah nganggo topi waja. 
6 Sawatek jlemane sura dira uli gumin Gomer 
miwah Bet-Togarmane ane bedaja makejang 
pada marengin ia, aketo masih anake ane uli 
makudang-kudang bangsa ane lenan. ' Orahinja 
ia apanga ia sayaga tur sawatek pasukane masih 
apanga tundena sayaga buat nuut prentahne. 
8 Sasubane maletan makudang-kudang taun, 
Ulun lakar nguduhang ia ngebug gumi ane 
rakyatne kamulihang uli pantaran makudang- 
kudang bangsane, tur ia suba pada nongos ditu 
saha tuara takut teken paperangan. Ia lakar 
ngebug pagunungan Israele, ane suba laad 
suung mangmung makelo pesan, nanging ane 
jani tongosina baan rakyate sajeroning kerta 
raharja. ? la muah wadua balannyane muah 
makudang-kudang bangsa ane marengin ia lakar 
magegebug buka angin ribute, laut nglikub 
gumine ento buka ambune.” 

10 Sapuniki sabdan Ida Sang Hyang Widi Wasa 
Sane Maha Luur ring Sang Prabu Gog: “Yen 
suba teka panemayannyane, ditu lakar metu 

pepineh kitane ane jaat. 1! Kita lakar makeneh 
ngebug gumi ane tan padaya, ane rakyatne idup 
muponin kerta raharja, sajeroning kota-kota 
ane tusing matembok panyengker muah ane 
tusing ngelah benteng. 12 Kita lakar ngrampas 
muah nyarahin rakyate ane nongos di kota-kota 
ane laad taen uug. la suba kapunduhang uli 
pantaran bangsa-bangsane, tur ane jani ia 
suba ngelah ubuh-ubuhan muah arta brana, 
buina ia nongos di pempatan gumine. 13 Rakyat 
Seba muah Dedane muah sudagar ane uli 
kota-kota Spanyol lakar matakon teken kita, 
kene: Apake jerone munduhang wadua balan 
jerone laut magegebug, buat lakar ngrampas 
muah majejarah? Apake jerone makeneh maan 
perak muah mas, ubuh-ubuhan muah arta brana 
laut magedi ngaba jejarahane ento?” ” 

14 Duaning punika Ida Sang Hyang Widi 
Wasa Sane Maha Luur raris ngutus tiang buat 
ngrauhang sabdan Idane ring Sang Prabu Gog 
sapuniki: “Ane jani, sedekan kaulan Ulune 
Israel muponin idup saha kerta raharja, kita 
lakar pesu P uli tongos kitane ane joh bedaja 
mimpin wadua bala ane kuat tur liu pesan, nah 
ento prajurit-prajurit ane uli makudang-kudang 
bangsa, tur makejang pada negakin jaran. 
16 Kita lakar ngebug kaulan Ulune Israel buka 
angin ribute nempuh gumine ento. Yen suba 

teka panemayannyane, Ulun lakar ngutus kita 
ngebug gumin Ulune, buat ngedengang teken 
bangsa-bangsane, nyen sasajaane Ulun ene 
muah buat ngedengang kasucian Ulune, masrane 
pakardin Ulune malantaran kita. 17 Kita ene ane 
suba sabdayang Ulun imaluan, dugase Ulun 
mawarah-warah majalaran paraparekan Ulune, 
paranabin Israele, mungguing didinane ane lakar 
teka, Ulun lakar ngajak anak adiri buat ngebug 
gumi Israele.” Ida Sang Hyang Widi Wasa Sane 
Maha Luur sampun ngandika kadi asapunika. 


Ukuman Ida Sang Hyang Widi Wasa katiba 
ring Ida Sang Prabu Gog 


18 Ida Sang Hyang Widi Wasa Sane Maha Luur 
ngandika kadi asapuniki: “Dikalan Goge ngebug 
gumi Israel, Ulun lakar duka pesan. 1? Sajeroning 
pidukan Ulune ane murub, Ulun ngwarahang 
mungguing didinane ento lakar ada linuh gede 
pesan di gumin Israele. 20 Sakancan be muah 
kedise, sakancan burone gede cenik muah 
sakancan manusane di mrecapada lakar pada 
jejeh ngetor teken Ulun. Gunung-gununge lakar 
rubuh, abing-abinge lakar apih muah sakancan 
temboke lakar bah tur uug. 2! Ulun lakar 
nengkejutang Gog aji bencana ane mlegendah. 
Ulun Sang Hyang Widi Wasa Sang Maha Luur ane 
suba masabda buka keto. Wadua balannyane 

lakar pada mabalik saling sempal aji pedang 
nglawan timpalne. 22 Ulun lakar nyisipang ia aji 
grubug muah aji saling kecorang getih. Ulun 
lakar nyriokang ujan bales pesan muah ujan es, 
api muah welirang teken ia muah teken wadua 
balannyane makamuah teken makudang-kudang 
bangsane ane maruang teken ia. 28 Keto caran 
Ulune lakar ngedengang teken sakancan 
bangsane, mungguing Ulun ene maraga luih 
muah suci. Ditu ia lakar pada nawang, mungguing 
Ulun ene maraga luih muah suci, tur ia pada lakar 
nawang, mungguing Ulun ene Sang Hyang Widi 
Wasa.” 


Indik kaonnyane Ida Sang Prabu Gog 


1 Ida Sang Hyang Widi Wasa Sane Maha 
39 Luur ngandika sapuniki: “Ih manusa, 
uman-umanja Gog, kepalan pamrentah bangsa 
Mesek muah Tubale, tur orahang teken ia, 
mungguing Ulun ene dadi musuhne. 2 Ulun lakar 
malikang ia ngungsi tongos ane anyar tur nuntun 
ia pesu uli tongos ane joh bedaja, kantos ia neked 
di pagunungan Israele. 3 Sasubane keto, Ulun 
lakar manteg bantang panahe uli limanne kebot 
muah besin panahne uli limanne kenawan. “Gog 
muah wadua balannyane muah parakantinnyane 
lakar pada bah mati di pagunungan Israele, 
tur Ulun lakar nepang bangkennyane dadi 

amah-amahan sakancan kedis muah sato alase. 
> Ja lakar pada bah mati di tegale ane jimbar. Ulun 
Sang Hyang Widi Wasa Sang Maha Luur ane suba 
masabda buka keto. ? Ulun lakar ngancungang 
api sig Magoge muah di pasisi ane tongosina 
baan anake saha sutrepti, tur sakancan anake 
lakar pada nawang, mungguing Ulun ene Sang 
Hyang Widi Wasa. 7 Ulun lakar masekenang 
pesan, apanga kaulan Ulune Israel nawang parab 
Ulun ane suci, buina Ulun tusing nglugrain buin 
parab Ulune kanistayang. Ditu parabangsane 
lakar nawang, mungguing Ulun ene Sang Hyang 
Widi Wasa Widin Israele ane suci.” 

8 Ida Sang Hyang Widi Wasa Sane Maha 
Luur ngandika sapuniki: “Dina ane sabdayang 
Ulun ento suba pasti lakar teka. ? Jlemane ane 
nongos di kota-kotan Israele lakar pada pesu tur 
munduhang sanjata ane tan kadi-kadi liunne lakar 
anggona saang. Ia pada lakar ngendihang api 
aji tameng, bantang panah muah besin panah, 
tumbak muah pentong. Saangne ento lakar 
cukup anggone kanti pitung taun makelonne. 
10 fa tusing perlu buin munduhang saang di alase 
sawireh ia lakar ngelah sanjata liu pesan ane lakar 
anggona saang. la lakar ngrampas muah nyarahin 
anake ane laad ngrampas muah nyarahin ia.” Ida 
Sang Hyang Widi Wasa Sane Maha Luur sampun 
ngandika kadi asapunika. 

Ida Sang Prabu Gog kapendem 


11 'ja Sang Hyang Widi Wasa ngandika sapuniki: 
“Yen sakancan paundukane ene suba kasidan, 
Ulun lakar mapaica tanah sema teken Gog, ditu 
di tanah Israel, di lebak ane madan Pangumbara, 
dangin Segara Matine. Ditu Gog muah sakancan 
wadua balannyane lakar katanem, tur lebake 
ento lakar kadanin 'Lebak Wadua Balan Gog'. 

12 Pitu bulan makelonne wong Israele lakar 
nanem sakancan bangkene ento muah mresihin 
gumine buin. 3 Sakancan anake ane di gumine 
ditu pada nulungin nanem bangkene ento, tur 
baan laksananne ento paraanake ento lakar 
kaluihang didina kamenangan Ulune. Ulun Sang 
Hyang Widi Wasa Sang Maha Luur ane suba 
masabda buka keto. 14 Sasubane liwat pitu bulan, 
ada makudang-kudang anak muani lakar kapilih, 
buat nylajah gumine ento, buat ngalih-alihin 

tur laut nanem bangke-bangkene ane enu 
makutang duur tanahe, apanga ia nyidaang 
mresihin gumine. 1? Dikalan anake ento pada 
majalan kema mai di gumine ento, sabilang 
nepukin tulang jlema, ia lakar ngejang pinget di 
sisin tulange ento, apanga juru taneme nyidaang 
teka tur nanem tulange ento di Lebak Wadua 
Balan Goge. 1? (Ditu lakar ada kota ane paek 
teken tongose ento kadanin manut adan wadua 

balane ento.) Aketo unduk gumine ento buin 
kabresihin.” 

17 ida Sang Hyang Widi Wasa Sane Maha 
Luur ngandika ring tiang sapuniki: “Ih manusa, 
kaukinja sakancan kedise muah burone apanga 
ia pada teka uli milehan buat ngamah banten 
ane sediang Ulun pabuat ia ajaka makejang. 
Lakar ada pesta ane gede pesan di pagunungan 
Israele. Ditu ia pada maan ngamah daging 
muah nginum getih. 18 la pada lakar ngamah 
bangken paraprajurit muah nginem getih 
parapamrentahe di gumine, nah ento sakancan 
anake ane lakar kamatiang buka biri-birine 
muani wiadin buka panak biri-birine, wiadin 
buka kambinge wiadin buka sampine mokoh. 
19 Dikalan Ulune ngamatiang jlemane ento buka 
carune, kedis-kedise muah burone lakar ngamah 
sakancan muluk ane dadi baana ngamah muah 
nginem getih kanti ia pada punyah. 2? Di mejan 
Ulune ia pada lakar ngamah sawatek ane dadi 
baana ngamah nah ento soroh jaran muah anake 
ane negakin, paraprajurit muah soroh anake sura 
dira. Ulun Sang Hyang Widi Wasa Sang Maha 
Luur ane suba masabda buka keto.” 


Bangsa Israele malih karajegang 


21 da Sang Hyang Widi Wasa ngandika, sapuniki: 
“Ulun nglugrain parabangsane nepukin kaluihan 

Ulune, tur Ulun ngedengang kakuatan Ulune buat 
nyalanang kaputusan Ulune ane adil. 22 Ngawit 
uli ento kanti saterusne, wong Israele lakar pada 
nawang, mungguing Ulun ene Sang Hyang Widi 
Wasa, Widinnyane. 28 Buina parabangsane lakar 
pada nawang mungguing bangsa Israele suba 
maselong, ento tuah ulihan dosa-dosannyane 
ane gaena marep teken Ulun. Ulun suba nilar 
ia, tur nglugrain musuh-musuhnyane ngalahang 
tur ngamatiang ia di pasiatan. 24 Ulun ngicen ia 
pikolih ane suba kasediaang pabuat kacemeran 
muah kadursilannyane, tur Ulun suba matilar uli 
sig iane.” 

25 Ida Sang Hyang Widi Wasa Sane Maha Luur 
ngandika sapuniki: “Nanging ane jani, Ulun 
rumasa sih kapiolasan teken katurunan Yakube, 
bangsa Israele, tur nadiang ia buin gemuh 
landuh. Ulun lakar nyayubin parab Ulune ane 
suci. 2? Yen ia suba buin nongos saha rahayu 
di guminne padidi tur tusing ada buin anak 
nyangsaren ia, ia lakar nyidayang ngengsapang 
unduk iane kanistayang, baane ia suba nilar Ulun. 
27 Buat lakar ngedengang teken parabangsane 
makejang, mungguing Ulun ene suci, Ulun lakar 
ngamulihang kaulan Ulune uli sakancan gumi 
tongos musuh-musuhne. 28 Ditu kaulan Ulune 
lakar nawang mungguing Ulun ene Sang Hyang 
Widi Wasa, Widinnyane. Ia lakar pada nawang 

unduke ene, sawireh Ulun suba ngentungang 

ia dadi tawanan, tur ane jani buin munduhang 
tur ngajak ia mulih ka guminnyane padidi, buina 
angan aukudko tusing ada ane makutang. 2? Ulun 
lakar mriokang roh Ulune sig bangsa Israele tur 
Ulun tusing lakar buin nilar ia. Ulun Sang Hyang 
Widi Wasa Sang Maha Luur ane suba masabda 
buka keto.” 


WAHYU NGENIANG INDIK PERHYANGAN 
AGUNGE RING BENJANG WEKAS 


(40:1--48:35) 


Nabi Yeheskiel kajak ka Yerusalem 


40 1 Duk punika nuju tanggal dasa, ring 
taun sane anyar, inggih punika taun sane 
kaping slae sasampune tiang kaselong miwah 
ring taun sane kaping patbelas, sasampun kota 
Yerusaleme kakaonang. Duk rahinane punika 
tiang ngrasayang kawisesan teja wedanan 

Ida Sang Hyang Widi Wasa, tur Ida ngajak 
tiang makaon. 2 Sajeroning ngrasayang wahyu, 
Ida Sang Hyang Widi Wasa ngajak tiang ka 
tanah Israel tur irika tiang kagenahang ring 
gununge sane tegeh. Ring arepan tiange wenten 
panggihin tiang umah-umah akeh mapunduh 
sane pakantenanipun sakadi kota. ? Ida ngajak 

tiang nganampekin kotane punika, tur irika 
panggihin tiang wenten anak lanang adiri sane 
masinar dumilah sakadi temagane. Anake punika 
makta tali sepat miwah taru sikut tur ngadeg ring 
sinalih tunggil kuri pamedale. 

4 Anake punika raris mabaos ring tiang sapuniki: 
“Ih manusa, iwasinja. Melahang madingehang 
tur tlektekang apang melah sakancan ane 
edengang manira teken kita. Sawireh ento 
ane dadi awanane kita kajak mai, kita patut 
ngorahang teken bangsa Israele, saluiring ane 
tepukin kita.” 


Kuri sane bedangin 


3 Sane panggihin tiang, inggih punika 
Perhyangan Agunge miwah tembok panyengker 
sane ngiter Perhyangane punika. Anake punika 
raris ngambil taru sikutnyane, sane tigang meter 
panjangnyane, raris nyikut temboke punika. 
Temboke punika tigang meter tegehipun miwah 
tigang meter tebelipune. € Sasampune punika 
anake punika raris ngungsi kuri pamedale sane 
marep kangin. Dane munggah ring undage 
tumuli nyikut pamedale. Pamedale punika tigang 
meter lantangnyane. ' Ring jabaan kuri punika 
wenten margi sane ring kiwa tengennyane 
madaging kamar pajagaan tetiga. Asing-asing 
kamare punika mrepat, tigang meter panjang 

miwah linggahipun, tur tembok panyelengnyane 
kalih tengah meter tebelnyane. Ring jabaan 
kamar pajagaane punika wenten margi tigang 
meter panjangipun, sane ngungsi ka kamar 
sane marep ka Perhyangan Agunge. 8 Anake 
punika raris nyikut kamare punika, kakeniang 
petang meter panjangnyane. Tanggun kamare 
punika makadados tanggun margi pamedale 
sane pinih nampek ring Perhyangan Agunge, tur 
tanggun temboknyane punika ameter tebelipun. 
9 (40:8) 10 (Kamar pajagaane sane ring kiwa 
tengen margine punika sami pateh sikutipune, 
sapunika taler tembok panyelengnyane sami 
pateh tebelipune.) 

11 Sasampune punika, anake punika raris 
nyikut linggah margine ring gapurane punika. 
Linggahnyane ring jero wenten nem meter 
tengah tur ring jabaan gapurane linggahipun 
limang meter. 12 Ring arepan asing-asing kamar 
pajagaane punika wenten tembok andap, sane 
tegehipun seket sentimeter miwah tebelipun 
taler seket sentimeter. (Kamar-kamare punika 
linggahipun tigang meter mrepat.) 3 Sasampune 
punika anake punika raris nyikut dohipun ngawit 
saking durin tembok kamare sane asiki rauh ring 
durin tembok kamare sane asikian, nglintang 
ring margine punika tur kakeniang dohipun 
wenten roras meter atengah. 14 Kamar sane 

paling sitanggu punika pamedalnyane marep 

ka natare. Kamare punika raris kukur wenten 
dasa meter linggahipun. 1? Gebogan panjang 
margin pamedale makasami, ngawit saking 
temboke sane ring jabaan gapurane rauh ring 
tanggun kamar sane sitanggu, wenten slae meter. 
16 Ring bagian jabaan tembok sakancan kamare 
punika wenten jendela, kadi asapunika taler ring 
tembok-tembok panyelenge punika. Ring tembok 
bagian tengah sane marep ka margine punika 
mukir antuk gambar wit korma. 


Natar sane ring jaba 


17 Anake punika raris ngajak tiang nglintang 
ring pamedale ngungsi natare ring jaba. Irika 
wenten kamar tigang dasa akehipun sane marep 
ka tembok sane ring jaba, tur ring arepannyane 
wenten palemahan sane matukub antuk batu. 
18 Kamar-kamare punika sami kawangun ngilehin 
natare punika. Natare sane ring jaba puniki 
endepan ring natare sane wenten ring jeroan. 

19 Ring genahe sane tegehan, wenten gapura 
sane ngungsi ka natare sane ring jeroan. Anake 
punika nyikut doh kuri sane makakalih punika, 
kakeniang wenten seket meter. 

Kuri sane baler 


20 Sasampune punika anake lanang punika 
tumuli nyikut kurine sane sisi kaler sane ngungsi 
ka natare sane ring jaba. *! Kamar pajagaane 
tetiga sane wenten ring sabilang sisin margine, 
tembok-tembok panyelengnyane miwah kamar 
sane ageng makasami asah sikutipune ring 
sane wenten ring kuri sane bedangin. Panjang 
pamedale punika wenten slae meter miwah 
linggahipune wenten roras atengah meter. 

22 Kamar sane ageng, jendela-jendela miwah 
ukir-ukiran wit kormane sami pateh sakadi sane 
wenten ring kurine bedangin. Irika wenten 
undag pepitu sane nuju kurine punika, tur 
tanggun kamare sane ageng marep ka natare. 

23 Ring arepan kurine punika selat natare punika, 
bedelod wenten kuri sane ngungsi ka natare sane 
ring jeroan, sane pateh sakadi kurine sane sisi 
kangin. Anake punika tumuli nyikut doh kurine 
sane ring sisi kaler klawan sane bedelod punika, 
kakeniang seket meter dohipun. 


Kuri sane bedelod 


24 Wusan punika, anake punika tumuli ngajak 
tiang ka sisi bedelod, tur irika tiang manggihin 
kuri sane lianan. Dane nyikut kurine punika, tur 
sikutnyane pateh ring kuri-kurine sane lianan. 

25 Ring kamar-kamar kurine punika taler wenten 
jendela-jendela sakadi ring kamare sane lianan. 
Panjang pamedalnyane wenten slae meter tur 
linggahnyane wenten roras atengah meter. 

26 Wenten undag pepitu sane nuju ka kurine 
punika miwah kamar agengnyane taler magenah 
ring tanggun pamedale punika, saha marep ka 
natare. Tembok-tembok sane ring tengahne, 
sane marep ka margine makasami madaging 
ukir-ukiran wit korma. 27 Iriki, taler wenten 

kuri sane ngungsi ka natare sane ring jeroan. 
Anake punika nyikut doh kurine punika klawan 
kurine sane ngungsi ka natare ring jeroan punika, 
wenten seket meter dohipun. 


Natare sane ring jeroan kuri sane bedelod 


28 Anake punika ngajak tiang nglintang ring 
kurine sane bedelod raris ngranjing ka natare 
sane ring jeroan. Dane nyikut pamedale 
punika tur sikutnyane sakadi pamedale sane 
wenten ring temboke sane ring jaba. *? Kamar- 
kamar pajagaannyane, kamar agengnyane, 
tembok-temboknyane sane ring tengahan, 
makasami pateh rupa miwah sikutnyane ring 
sane wenten ring kuri-kurine sane lianan. 
Kamar-kamar kurine punika taler pateh madaging 
jendela. Panjangnyane wenten slae meter, tur 
linggahnyane wenten roras atengah meter. 


NABI YEHESKIEL 40.30-35 3527 


30 (40:29) 31 Kamar agengnyane marep ring 
natare sane lianan miwah temboknyane sane 
nuluh margine punika madaging ukir-ukiran wit 
korma. Samaliha wenten undag akutus ngungsi 
kurine punika. 


Natare sane ring jeroan, kurine sane bedangin 


32 Anake punika ngajak tiang nglintang ring 
kurine bedangin raris ngranjing ka natare sane 
ring jeroan. Dane nyikut kurine punika, tur 
sikutnyane pateh ring sikut kurine sane lianan. 
33 Sikut kamar-kamar pajagaannyane, kamar 
agengnyane miwah tembok-temboknyane sane 
ring tengahan, pateh sakadi sane wenten ring 
kurine sane lianan. Samaliha madaging jendela 
sapunika taler kamarnyane sane ageng. Panjang 
margin pamedale makasami wenten slae meter, 
tur linggahipun wenten roras atengah meter. 

34 Kamarnyane sane ageng punika marep ka 

natare sane ring jaba. Tembok-temboke sane 
nuluh margine punika sami mukir antuk wit 

korma. Samaliha wenten undag akutus sane 

ngungsi kurine punika. 


Natare sane ring jeroan kurine sane baler 


35 Sasampune punika, anake punika raris ngajak 
tiang ka pamedal kurine sane baler. Dane nyikut 
pamedale punika, tur sikutnyane pateh ring 

pamedale sane lianan. 3? Pateh sakadi tembok 
pamedale sane lianan, tembok pamedale punika 
taler madaging kamar-kamar pajagaan, temboke 
ring tengah sane mukir, kamar ageng miwah 
jendela milehan. Panjangnyane wenten slae 
meter miwah linggahnyane roras tengah meter. 
37 Kamarnyane sane ageng punika marep ka 
natare sane ring jaba. Temboke sane nuluh 
margine punika mukir antuk wit korma. Samaliha 
wenten undag akutus sane ngungsi ka kurine 
punika. 


Wewangunan sane nampek 
ring kurine sane baler 


38 Ring natare sane ring jaba wenten amben 
sane katepang ring kurine sane ring jeroan, 
ring sisi balernyane. Ambene punika mabukak 
marep ka kamare ageng sane marep ka natare, 
tur irika anake pada ngumbah wewalungan 
sane pacang kangge aturan maborbor. 3? Ring 
kamare ageng punika wenten meja patpat 
sane magenah kekalih-kekalih ring bilang sisin 
kamare punika. Ring mejane punika anake pada 
nampah wewalungan sane pacang kanggen 
aturan, yadian aturan maborbor, yadian aturan 
panebus dosa, wiadin aturan panaur pasilih. 
40 Ring jabaan kamare ageng punika taler wenten 
meja patpat sane pateh sakadi punika, magenah 

kekalih-kekalih ring bilang samping margine 
ngranjing ring kurine sane baler. *! Makasami 
wenten meja kutus akehipun, buat genah 
anake nampah wewalungan sane jaga kanggen 
aturan, inggih punika patpat ring kamare ageng 
miwah patpat ring jaba ring natare. ** Mejane 
patpat sane ring ambene punika, sane kanggen 
nyawisang aturane sane jaga maborbor malakar 
antuk batu tebihan. Tegehnyane wenten seket 
sentimeter miwah lumbang daunnyane wenten 
tigang benang sentimeter mrepat. Sakancan 
prabote sane kanggen nampah wewalungan 
aturane punika kagenahang ring meja-mejane 
punika. 43 Ring tepin mejane punika makaileh 
kadagingin tepi sane lumbangipun pitu atengah 
sentimeter. Sakancan ulame sane jaga kanggen 
aturan makasami kagenahang ring mejane 
punika. 

44 Sasampune punika, dane raris ngajak tiang 
ngranjing ka natare sane ring jeroan. Irika 
wenten kamar mabukak kekalih sane asiki marep 
kelod ring sisin pamedale sane baler miwah 
sane lianan marep kaler ring sisin pamedale 
sane bedelod. 4? Anake punika maosang ring 
tiang, mungguing kamare sane marep kelod 
punika pabuat parapanditane sane ngayah ring 
Perhyangan Agunge, “? tur kamar sane marep 
kaler punika pabuat parapanditane sane ngayah 

ring genah pamorboran aturane. Sakancan 
panditane, makasami katurunan Dane Sadok. 
Wantah dane kewanten saking katurunan suku 
Lewi sane kalugra tangkil ring ayun Ida Sang 
Hyang Widi Wasa, buat ngaturang ayah ring Ida. 


Natare sane ring jeroan miwah 
wewangunan Perhyangan Agunge 


47 Anake punika raris nyikut natare sane ring 
jeroan, linggahnyane wenten seket meter 
mrepat. Perhyangan Agunge magenah ring sisi 
kauh tur ring arepan Perhyangane wenten genah 
pamorboran aturan. 48 Sasampune punika, 
dane raris ngajak tiang ngranjing ka rongan 
Perhyangan Agunge. Dane raris nyikut margine 
ngranjing punika dohnyane wenten kalih atengah 
meter miwah linggahnyane wenten pitung 
meter, tur madaging tembok sabilang samping, 
sane tebelnyane ameter tengah. 49 Wenten 
undag-undag sane ngungsi ka rongane punika. 
Linggah rongane punika wenten dasa meter tur 
dohnyane wenten nem meter. Irika wenten pilar 
kekalih ring bilang samping rongane punika. 

1 Sasampune punika anake punika raris 
41 ngajak tiang ka rongane sane ring tengah 
ka Genahe Sane Suci. Dane nyikut margine 
ngungsi genahe punika, panjangnyane wenten 
tigang meter, ? tur linggahnyane wenten limang 

meter, kapit antuk tembok sane matebel 

kalih meter. Dane nyikut rongane punika, 
panjangnyane wenten kalih dasa meter miwah 
linggahnyane wenten dasa meter. 

3 Sasampune punika dane raris lunga ka rongane 
sane pinih tengah, dane nyikut margine sane 
ngungsi ka rongane punika, dohnyane wenten 
ameter miwah linggahnyane wenten tigang 
meter, kapit antuk tembok sane matebel tiga 
atengah meter. “ Dane nyikut rongane punika, 
linggahnyane wenten dasa meter mrepat. 
Sasampune punika dane ngandika ring tiang 
sapuniki: “Ene Tongos Ane Maha Suci.” 


Kamar-kamar sane kawangun marep ka 
tembok Perhyangan Agunge 


3 Anake punika raris nyikut tebel tembok 
Perhyangane sane ring jeroan, wenten tigang 
meter tebelipun. Mapapas ring temboke punika 
ngilehin Perhyangan punika wenten kamar 
alit majejer, sane linggahnyane kalih meter. 

6 Kamare punika masusun tiga, tur sabilang 
susun madaging tigang dasa kamar. Tembok 
Perhyangan sane ring jabaan, ring sabilang 
jejer kamar-kamare punika, tebelipune nenten 
pateh. Temboke sane ring kamare sane susun 
siduur, tipisan ring sane ring susun sane ring 
soran, sapunika sapanglanturipun, mangda 

malantaran punika kamar-kamare punika 
prasida nganteg ring temboke saha nenten buat 
malih kapasangin angker. ' Duaning punika, 

yen tembok Perhyangan punika kaksi saking 
jaba, pakantenanipun asah saking sor rauh ka 
muncuk. Marepan ring tembok Perhyangane 
sane ring jabaan kamar-kamare punika, wenten 
kakaryanang undag sane linggah kekalih, mangda 
anake mrasidayang lunga saking susun sane 
pinih sor, ka susun sane sitengah miwah sane 
pinih duur. 3 Tembok kamar-kamare puniki sane 
ring jabaan tebelipun wenten kalih atengah 
meter. Wenten lawang asiki buat ngranjing 

ka kamare punika, ring sisi kaler Perhyangane 
miwah sane malih asiki magenah ring sisi sane 
bedelod. Tiang manggihin irika wenten teras 
sane linggahipun kalih atengah meter sane 
ngiter Perhyangane punika. Tegeh terase punika 
wenten tigang meter saking tanahe, asah ring 
tegeh dasar kamar-kamare sane ring tembok 
Perhyangane punika. Ring selagan teras klawan 
wewangunan sane biasa kagunayang antuk 
parapanditane, wenten embang dasa meter 
linggahipun, sapanjang sisin Perhyangan Agunge. 
9 (41:8) 10 (41:8) 11 (41:8) 

Wewangunan sane wenten bedauh 


12 Ring tanggun lapangane sane dauh 
Perhyangan Agunge wenten bale sane 
panjangipun setiman meter miwah linggahipun 
pesasur meter. Balene punika matembok 
makaileh sane tebelipun kalih atengah meter. 


Gebogan sikut Perhyangan Agunge makasami 


13 Anake punika raris nyikut Perhyangan Agunge 
ring jabaan, wenten seket meter panjangipun. 
Saking ungkur Perhyangane nglintang ring 
lapangane rauh ka tanggun balene bedauh, 
dohipun taler seket meter. 14 Ring arepan 
Perhyangane nglintang ring lapangane rauh ring 
sisi sane lianan, taler dohipun wenten seket 
meter. 12 Dane nyikut panjang balene punika 
ngauhang rauh ka ambennyane sabilang samping 
taler wenten seket meter panjangipun. 


Bagian-bagian Perhyangane 


Rongan Perhyangan Agunge inggih punika 
Genah Sane Suci miwah Genah Sane Maha Suci, 
16 makasami katukub antuk papan ngawit saking 
lantennyane rauh ka jendelannyane. Tur jendela- 
jendelane punika ilid. 1? Tembok Perhyangan 
sane ring jeroan ngantos rauh duur lawange 
makasami katukub antuk ukir-ukiran pepindan 

wit korma miwah malaekat. 18 Pepindan wit 
korma miwah malaekate punika selang-seling, 
sapanjang temboke punika makaileh. Asing-asing 
malaekate punika maderbe mua kekalih inggih 
punika: 19 mua manusa sane marep ring wit 
kormane sane asiki miwah mua singa sane marep 
ring wit kormane sane lianan. Kadi asapunika 
sami pateh makaileh ring temboke punika 

20 ngawit saking lantene rauh ring temboke 
baduur lawange. 21 Sesakan lawang Genahe Sane 
Suci punika mrepat. 


Genah pamorboran aturan sane malakar taru 


Ring arepan genahe ngranjing ka Genahe Sane 
Maha Suci, wenten barang sane pakantenanipun 
sakadi 22 pamorboran aturan sane malakar antuk 
taru. Tegehnyane wenten ameter nanggu atenga 
miwah lumbangnyane ameter. Adegannyane, 
dasar miwah sisinnyane makasami malakar antuk 
taru. Anake punika raris ngandika ring tiang 
sapuniki: “Ene meja ane ada di ayun Ida Sang 
Hyang Widi Wasa.” 


Lawang-lawang 


23 Ring tanggun margine sane ngungsi ka 
Genahe Sane Suci wenten lawang asiki, sapunika 
taler ring tanggun margine sane ngungsi Genahe 
Sane Maha Suci, taler wenten lawang asiki. 

24 Lawang-lawang punika pada madaging 

daun jelanan kekalih sane mabukak ring basa 
tengahnyane. * Ring lawang Genahe Sane 

Suci madaging ukir-ukiran wit korma miwah 
malaekat, pateh sakadi sane wenten ring 
temboke. Samaliha pamedalnyane punika ring 
jabaan lawangnyane katukub antuk taru. 28 Ring 
sisin rongane punika wenten jendela-jendela tur 
temboknyane kapayasin antuk ukir-ukiran wit 
korma. 


Bale sane kekalih sane nampek 
ring Perhyangan Agunge 


1 Sasampune punika anake punika raris 
42 ngajak tiang ka natare sane ring jaba tur 
tiang kajak ka balene sisi kaler Perhyangane, 
sane genahnyane nenten doh saking balene 
sane magenah ring tanggun kauh Perhyangane. 
2 Balene puniki panjangipun wenten seket 
meter miwah linggahipun wenten slae meter. 
3 Sisinnyane asiki mapapas nglawan embang 
sane linggahipun dasa meter sane nuluh sisin 
Perhyangane miwah sisinnyane sane lianan 
mapapas nglawan lante batu ring natare sane 
ring jaba. Balene punika kawangun matingkat 
tiga, tingkat sane duuran makeledan ring 
sane betenan. 4 Ring sisi kaler balene punika 
wenten margi sane linggahipun limang meter, 

panjangipun seket meter, tur madaging pamedal 
ring sisinnyane punika. ? Kamar-kamare sane 
ring tingkat sane pinih duur cupitan ring kamare 
sane ring tingkat madia miwah sane ring sor 
santukan kamare sane baduuran kawangun 
makeledan ring sane betenan. ? Kamar-kamare 
sane wenten ring makatigang tingkat punika, 
magenah ring duur terase, nenten katunjang 
antuk sesaka sakadi balene sane lianan sane 
ring natare punika. ' Ring tingkat sane pinih 
sor, temboknyane sane ring jabaan atenga, 
inggih punika slae meter panjangipun, siteng 
pisan. Tur tanggunipun sane malih slae meter 
madaging kamar-kamar. Ring tingkat sane pinih 
duur sapanjang tembok balene punika madaging 
kamar-kamar. 3 (42:7) ? Ring sor kamare kekalih 
punika, ring tanggun kangin balene punika, ring 
tanggun temboke, wenten pamedal sane ngungsi 
ka natare sane ring jaba. 

Ring sisi kelod Perhyangane punika wenten 
bale sane pateh, sane genahnyane nenten 
doh saking balene sane wenten ring tanggun 
kauh Perhyangane. 10 (42:9) 11 Ring arepan 
kamar-kamare punika wenten margi sane pateh 
sakadi sane wenten ring baler Perhyangane. 
Margine punika asah sikut miwah gambarnyane 
miwah pateh taler pamedalnyane. 12 Ring sor 
kamare sane wenten ring sisi kelod balene 

punika, ring tanggun temboke bedangin wenten 
lawang asiki. 

13 Anake punika raris ngandika ring tiang 
sapuniki: “Balene makadadua ene suci. Di balene 
ento parapanditane ane nangkil di ayun Ida Sang 
Hyang Widi Wasa, pada ngajengang aturan ane 
paling sucina. Sawireh kamar-kamare ento suci, 
ditu parapanditane lakar ngejang aturan-aturan 
ane paling sucina, luire aturan gandum muah 
aturan ane katurang buat nebus dosa muah 
panaur pasilih. 14 Yen parapanditane suba masuk 
ka Perhyangane laut ia makeneh ka natare ane di 
jaba, parapanditane ento patut ngejang busana 
kasucian ane rangsuka buat ngancangin Ida Sang 
Hyang Widi Wasa, di kamar-kamare tenenan. Ia 
patut ngrangsuk busana ane lenan satondene ia 
pesu ka natare sig tongos rakyate mapunduh.” 


Sikut pakarangan Perhyangane 


15 Dikalan anake punika sampun puput nyikut 
pakarangan Perhyangane sane ring jeroan, 
dane raris ngajak tiang medal, nglintang 
ring kurine sane bedangin tumuli nyikut 
pakarangane sane ring jaba. 18 Dane ngambil 
sikute, tumuli nyikut sisi kanginnyane, wenten 
250 meter. 17 Sasampune punika, dane raris 
nyikut sisi kalernyane, sisi kelodnyane miwah 
sisi kauhnyane, tur asing-asing sisi punika 

asah panjangnyane, inggih punika 250 meter. 

18 (42:17) 19 (42:17) 20 Dadosipun temboke sane 
ngiter pakarangane punika 250 meter mrepat. 
Temboke punika makadados panyeleng sane suci 
kalawan sane nenten suci. 


Ida Sang Hyang Widi Wasa 
mawali ka Perhyangan Agung 


43 1 Anake punika raris ngajak tiang ka 
kurine sane marep kangin. 2 Irika tiang 
manggihin wenten galang dumilah teja wedanan 
Widin Israele rauh saking kangin. Suaran Ida 
Sang Hyang Widi Wasa makerug sakadi kuugan 
segarane, tur pretiwine masinar malantaran 
galang dumilahe punika. 3 Wahyu puniki pateh 
sakadi sane pecak panggihin tiang, duk Ida Sang 
Hyang Widi Wasa nguugang kota Yerusaleme 
miwah sakadi sane panggihin tiang ring sisin 
Tukad Kebare. Irika tiang raris bah makakeb ring 
tanahe. 4Galang dumilahe punika raris mamargi 
nglintang ring kurine sane bedangin ngraris 
ngranjing ka Perhyangan Agung. 

5 Roh Ida Sang Hyang Widi Wasa tumuli 
mangunang tiang, raris ngajak tiang ngranjing ka 
natare sane ring jeroan. Irika panggihin tiang, 
mungguing Perhyangan Agunge sampun kalikub 
antuk kaluihan Ida Sang Hyang Widi Wasa. 

6 Anake punika ngadeg ring samping tiange, tur 

tiang miragi Ida Sang Hyang Widi Wasa masabda 
ring tiang saking Perhyangan Agunge, sapuniki: 

7 “Ih manusa, ene suba singasanan Ulune. Ulun 
mapakayun malinggih dini di pantaran bangsa 
Israele tur mrentah ia salawas-lawasne, apanga 
eda buin bangsa Israele wiadin pararatunnyane 
nganistayang parab Ulune ane suci, malantaran 
ia pada nyungsung widi ane lenan, wiadin 
malantaran ia nanem bangken pararatunnyane 
di tongose ene. 8 Pararatune ento nyujukang 
jejeneng muah adegan jelanan beneng pesan 
mapapas nglawan jejeneng muah adegan jelanan 
Perhyangan Ulune, kanti tuah tembok dogen ane 
melat Ulun nglawan ia. la pada nganistayang 
parab Ulune ane suci aji sakancan laksanannyane 
ane cemer. Ento awanane Ulun nyirnayang ia 
sajeroning pidukan Ulune. ? Ane jani ia patut 
suud nyungsung widi-widi ane lenan muah 
ngaadang bangken pararatunnyane. Yen ia 
nyalanang unduke ento, Ulun lakar malinggih di 
pantarannyane salawas-lawasne.” 

10 ida Sang Hyang Widi Wasa malih nglanturang 
pangandika sapuniki: “Ih manusa, orahang teken 
wong Israele unduk Perhyangane, tur tunden ia 
mlajahin rencanan Perhyangane ento. Gaenang 
ia kimud uli krana tingkahnyane ane madosa. 

11 Sasubane keto, yen ia suba kimud malantaran 
unduk ane suba laksanayanga, terangang 

rencanan Perhyangane ento teken ia, luire: 
gambarne, kuri muah pamedalne, wangunnyane, 
susunan sakancan paundukan muah sakancan 
pidabdab lan gilirannyane. Tulisang sakancan 
paundukane ento apang ia nawang, mungguing 
sakancan paundukane ento suba kaatur muah 
apanga ia nyidayang nyalanang sakancan 
pidabdabe. 12 Kene pidabdab Perhyangan 
Agunge ento: Sakuub wewidangan ane ngiter 
Perhyangane di duur gununge ento suci tur 
pingit.” 


Indik genah pamorboran aturane 


13 Sapuniki sikut pamorboran aturane punika. 
Sikut sane kagunayang pateh sakadi sikut 
Perhyangan Agunge. Dasar pamorborane 
punika kiter antuk jlinjing sane dalemipun 
seket sentimeter miwah linggahipun taler seket 
sentimeter. Sisin jlinjinge punika kilehin antuk 
paundukan sane tegehipun slae sentimeter. 

14 Pangked pamorboran aturan sane pinih sor, 
saking dasar rauh ring pangkednyane mategeh 
ameter. Pangked sane baduuran makeledan 
malih seket sentimeter saking bibih pangked 
sane ring soran, tur tegehnyane wenten kalih 
meter. Pangked sane duuran ring punika taler 
makeledan seket sentimeter saking bibih 
pangked sane ring soran. 1? Pangked sane siduur 

puniki taler kalih meter tegehipun, tur irika genah 
aturane kaborbor. Bucu-bucun pamorborane 
punika makapatpat sada tegehan ring bagian 
pamorborane sane siduur punika. 18 Pangked 
pamorborane sane siduur punika rupanipun 
mrepat, sabilang samping panjangipun nem 
meter. 17 Pangked sane sitengah taler mrepat, 
sabilang samping panjangipun pitung meter. Ring 
tanggun pangkede punika kabedbed antuk sabuk, 
tegehipun wenten slae sentimeter. (Jlinjingnyane 
wenten seket sentimeter linggahipun.) Undag 
sane munggah ka pamorborane punika magenah 
ring sisi kanginnyane. 


Indik pamlaspas pamorboran aturan punika 


18 Ida Sang Hyang Widi Wasa Sane Maha 
Luur ngandika ring tiang sapuniki: “Ih manusa, 
padingehangja sabdan Ulun teken kita. Yen 
pamorboran aturane ento suba pragat, kita 
patut mlaspas pamorboran aturane ento, 
malantaran morbor aturan di pamorborane ento 
muah ngetisin pamorboran aturane ento aji 
getih wewalungan ane katurang ento. 1? Tuah 
parapandita suku Lewi ane uli katurunan Sadoke 
dogen ane wenang umedek di ayun Ulune buat 
ngayahin Ulun. Ulun Sang Hyang Widi Wasa Sang 
Maha Luur nitahang unduke ene. Kita patut 
maang ia godel sampi aukud buat anggona aturan 

panyupat dosa. 20 Kita patut nyemak getihne 
abedik, laut olesang di muncuk bucu-bucun 
pamorboran aturane ane pangked siduur muah 
di bucu-bucun pamorboran aturane ane pangked 
sitengah muah di tanggu-tanggunne makaileh. 
Majalaran unduke ento kita lakar nyuciang tur 
mlaspas pamorboran aturane ento. 21 Kita patut 
nyemak sampine ane anggona aturan panyupat 
dosane ento, laut tunjel sig tongos ane suba 
kapastiang di jabaan pakarangan Perhyangane. 
22 Buin maninne kita patut ngaturang kambing 
muani ane tan paceda, buat aturan panyupat 
dosa. Suciangja pamorboran aturane ento aji 
getihne, patuh buka ane jalanang kita dugas 
nganggon getih sampine. 2 Yen suba pragat 
nyalanang unduke ento, kemaja ngalih godel 
sampi aukud muah panak biri-biri aukud, ane 
tan paceda, 2 laut aturang di ayun Ulune. 
Parapanditane lakar nyambehin godel sampi 
muah panak biri-birine aji uyah, laut borbora 
buat dadi aturan di ayun Ulun. 25 Pitung dina 
makelonne sabilang lemah kita patut ngaturang 
kambing aukud, sampi aukud muah panak 
biri-biri muani aukud, makadadi aturan panyupat 
dosa. Wewalungane ento makejang patut tan 
paceda. 2? Pitung dina makelonne parapanditane 
patut nyuciang pamorborane ento, apanga 
pamorborane ento prasida kagunayang buat 

ngaturang aturan. 27 Yen suba liwat pitung dina, 
parapanditane patut ngawitin ngaturang aturan 
sig pamorboran aturane ento, luire aturan 
maborbor muah aturan buat karahayuan rakyate. 
Ditu Ulun lakar asung lugraha teken kita ajak 
makejang. Ulun Sang Hyang Widi Wasa Sang 
Maha Luur ane suba masabda ene.” 


Indik gunan kurine sane bedangin 


1 Anake punika tumuli nandan tiang, 
44 kakurine sane ring jaba sane magenah 
ring sisi kangin pakarangan Perhyangan Agunge. 
Kurine punika muneban, 2 tur Ida Sang Hyang 
Widi Wasa ngandika ring tiang, sapuniki: “Kurine 
ene lakar tetep enu mubetan tur tusing lakar 
taen kampakang. Tusing ada manusa ane kalugra 
macelep di kurine ene, sawireh Ulun Sang Hyang 
Widi Wasa, Widin Israele, ane suba mentas di 
kurine ene. Ento awanane kurine ene tetep enu 
mubetan. 3 Tuah sang prabu ane sedekan enu 
madeg ratu ane dadi kema, buat ngajengang 
ajengan ane suci di ayun Ulune. Ia patut macelep 
muah pesu di kurine ngliwatin balene gede ane 
di tengah.” 


Pidabdab indik ngranjing ka Perhyangan Agung 


4 Sasampune punika, anake punika tumuli 
ngajak tiang ka arepan Perhyangan Agunge 


NABI YEHESKIEL 44.5-8 3544 


nglintang ring kurine sane baler. Riwau tiang 
matolihan, panggihin tiang Perhyangan Agung 
Ida Sang Hyang Widi Wasa punika kalikub 
antuk galang dumilah teja wedanan Idane. Irika 
tiang bah makakeb ring tanahe, ? tur Ida Sang 
Hyang Widi Wasa tumuli ngandika ring tiang, 
sapuniki: “Ih manusa, melahang nlektekang 
sakancan paundukan ane tepukin muah dingeh 
kita. Ulun lakar ngorahin kita unduk pidabdab 
muah sopacaran Perhyangan Agunge. Melahang 
pesan ngingetang, nyen ane kalugra pesu mulih 
di Perhyangan Agung muah nyen ane tusing 
kalugra. 

6 Orahang teken wong Israele ane brontak 
ento, mungguing Ulun, Ida Sang Hyang Widi 
Wasa Sang Maha Luur, tusing enu buin kangen 
teken paundukan-paundukan ane cemer ane 
suba laksanaanga ento. ' la suba ngletehin 
Perhyangan Agung Ulune, malantaran ia suba 
maang wong dura negara ane tusing masunat, 
anak ane tusing astiti bakti teken Ulun, macelep 
ka Perhyangan Agunge dikalane muluk muah 
getih aturane katurang di ayun Ulune. Sawireh 
keto kaulan Ulune suba ngusakang prajanjian 
Ulune, malantaran sakancan laksanannyane ane 
cemer. 8 Ia suba pada tusing ngamanggehang 
upacara-upacara ane suci di Perhyangan Agung 

Ulune, nanging tungkalikane ia suba nunden 
anak dura negara nyalanang unduke ento. 

9 Ulun Sang Hyang Widi Wasa Sang Maha 
Luur, ngumumang mungguing tusing ada wong 
sunantara ane tusing masunat, tusing ada anak 
ane tusing astiti bakti teken Ulun ane dadi 
macelep ka Perhyangan Agung Ulune, yadiastu ia 
wong sunantara ane nongos di pantaran wong 
Israele.” 


Wong Lewine kawedalang 
saking darma kapanditan 


10 [da Sang Hyang Widi Wasa ngandika ring 
tiang, sapuniki: “Ulun lakar nyisipang wong 
Lewine, ane bareng-bareng ngajak wong Israele 
ane lenan pada nilas Ulun tur nyungsung 
arca-arca. 1! Ia dadi ngayahin Ulun ka Perhyangan 
Agung, buat nyaga kuri muah nabdabang 
gegaene di Perhyangan Agung. Ia dadi nampah 
wewalungan ane anggona aturan maborbor 
muah aturan matampah baan rakyate tur ia 
patut ngayahin rakyate. 12 Nanging, sawireh ia 
suba nyalanang pangastiti teken arca-arcane 
ento pabuat wong Israele, tur majalaran unduke 
ento ia nuntun rakyate ngae dosa, dadinne Ulun 
Sang Hyang Widi Wasa Sang Maha Luur suba 
masumpah mungguing ia patut kasisipang. 13 Ia 
tusing wenang dadi pandita buat ngayahin Ulun 

wiadin maekin barang-barang ane suciang Ulun, 
wiadin macelep ka Tongose Ane Maha Suci. Keto 
pasisip pabuat laksana-laksanannyane ane cemer 
ento. 14 Ulun netepang ia buat ngarap gegaen 
ane kasar ane patut kalaksanayang di Perhyangan 
Agunge.” 


Parapanditane 


15 Ida Sang Hyang Widi Wasa Sane Maha 
Luur ngandika sapuniki: “Tuah parapandita 
suku Lewi ane uli katurunan Sadoke dogen 
ane nerusang saking satia tuu ngayahin Ulun 
di Perhyangan Agung dugas wong Israele ane 
lenan pada matinggal uli sig Ulune. Sawireh 
keto ane jani tuah ia dogen ane patut ngayahin 
Ulun muah tangkil di ayun Ulune buat ngaturang 
muluk muah getih aturane. 18 Tuah ia dogen 
ane lakar macelep ka Perhyangan Agung Ulune 
buat ngayahin di pamorboran aturan Ulune 
muah nyalanang pangubaktine di Perhyangan 
Agunge. 1” Dikalan ia macelep ka kurine ngungsi 
natar Perhyangan Agung ane di tengahan, 
ia patut nganggo panganggo ane malakar aji 
kain lenen. Dikalan iane nyalanang darma 
kapanditan di natar Perhyangan Agunge ane 
di jeroan, ia tusing dadi nganggo panganggo 
ane malakar aji wol. 18 Apanga ia tusing pesu 
peluh, ia patut nganggo sorban kain lenen muah 

jaler kain lenen, nangingke tusing masabuk. 

19 Satonden iane pesu ka natare ane dijaba sig 
tongos rakyate, ia patut nglukar panganggonne 
ane anggona nyalanang darma kapanditan di 
Perhyangan Agunge, laut ngejang panganggone 
ento di kamar-kamare ane suci. Ia patut nyaluk 
panganggo ane lenan, apanga panganggonnyane 
ane suci ento tusing kanti ngusakang rakyate. 

20 Parapanditane tusing dadi magundul wiadin 
mabok lantang. Ia patut nyukur bokne amun 
patutne. 21 Satonden macelep ka natare ane di 
tengah, parapanditane tusing pesan dadi nginum 
anggur. 22 Parapanditane tusing pesan dadi 
nyuang anak luh sapihan, ia tuah dadi nganten 
ngajak anak bajang Israel wiadin nyuang baluan 
panditane ane lenan. 

23 Parapanditane patut ngurukang kaulan 
Ulune binan paundukan ane suci muah ane 
tan suci, unduk ane suci manut sopacaraning 
agama muah ane leteh. 24Yening ada wetu 
prakara, parapanditane patut nibakang 
tetepasan manut pidabdab-pidabdab Ulune. 
la patut ngamanggehang rerainane manut 
pidabdab muah sopacaran Ulune, tur patut 
ngamanggehang muah nyuciang dina Sabate. 

25 Parapanditane tan wenang ngletehin 
deweknyane, malantaran ia maekin anak mati, 
sajabaning sawan salah tunggal wong tuannyane, 

pianaknyane, nyamannyane muani wiadin 
nyamanne eluh ane enu daa. 2? Sasubane ia buin 
SUCI, ia patut ngantiang pitung dina makelonne. 
27 Sasubane keto mara ia dadi buin macelep ka 
natar Perhyangan Agunge ane di tengah laut 
ngaturang aturan buat nyuciang dewekne apanga 
ia dadi buin ngayah di Perhyangan Agung. Ulun 
Sang Hyang Widi Wasa Sang Maha Luur ane suba 
ngandika ene. 

28 Parapanditane ento tusing maan duman 
cecatu. Ulun ene ane dadi cecatunnyane. Ia 
tusing patut maan duman cecatu di Israel. 

Ulun ene ane dadi cecatu pagelahannyane. 

29 Sakancan aturan gandum, aturan panyupat 
dosa muah aturan panaur danda ento dadi 
pangupa jiwan parapanditane. Buina ia patut 
nampi sawatek ane kasuciang pabuat Ulun di 
Israel. 30 Parapanditane patut nampi sakancan 
pamupon ane simalu ane paling melaha muah 
ane len-lenan ane katurang di ayun Ulune. 
Sabilang rakyate ngae roti ane lebeng simalu 
patut aturanga teken panditane makadadi 
aturan, tur mertan Ulune lakar nedunin pumahan 
anake ento. 3! Parapanditane tan wenang naar 
kedis wiadin buron ane mati iba-ibana wiadin 
ane sarap buron lenan.” 

Tanah palaba duen Ida Sang Hyang 
Widi Wasa ring jagat Israel 


45 1 Rikala tanah punika kadum dados 
cecatun suku-suku bangsane suang- 
suang, duman patut katurang dados tanah 
palaba druen Ida Sang Hyang Widi Wasa. 

Tanah palabane punika patut roras atengah 
kilometer panjangnyane miwah dasa kilometer 
linggahipun. Tanah palabane punika makasami 
suci. ? Ring tanah palabane punika kakaryanang 
tegak Perhyangan Agung sane mrepat, sane 
panjang sisinipun 250 meter, saha kiter antuk 
pakarangan linggahipun slae meter. 3 Tanah 
palabane punika atenga, sane panjangipun 
roras atengah kilometer miwah linggahipun 
limang kilometer, punika sampun masikut. Irika 
jaga genah Perhyangan Agunge, genah sane 
pinih sucina. “Tanah palabane punika pacang 
dados bagian sane suci ring jagate punika, sane 
kasanehang pabuat parapanditane sane ngayahin 
Ida Sang Hyang Widi Wasa ring Perhyangan 
Agung Idane. Ring tanahe punika jaga genah grian 
parapanditane miwah pakarangan Perhyangan 
Agunge. ? Tanah palabane sane malih atenga, 
punika kasanehang buat dados cecatun wong 
Lewine sane ngayah ring Perhyangan Agung. Irika 
jaga wenten kota-kota genahnyane magumana. 

6 Ring samping tanahe sane suci punika, bagian 
sane lianan, sane panjangipun roras atengah 
kilometer, linggahipun kalih atengah kilometer, 
punika kasanehang buat dados kota, genah wong 
Israele sane lianan magumana. 


Tanah pabuat ida sang prabu 


7 Pabuat sang prabu sane madeg ratu, patut 
taler kacawisang tanah. Saking sisi kauh 
pakarangan sane suci, kasikut ngauhang ngantos 
rauh ring Segara Tengah, tur saking sisi kangin 
tanah sane suci punika nganginang kantos 
rauh ring panepin jagate bedangin, kantos 
panjangipun asah sakadi panjang duman tanah 
suku bangsa Israele. 8 Tanahe punika jaga dados 
duman sang prabu sane madeg ratu ring tanah 
Israel, mangdane ida nenten malih nindes 
rakyate, nanging jaga nglugrain tanah-tanahe 
sane lianan punika dados paderbean suku-suku 
bangsa Israele. 


Pidabdab pabuat ida sang prabu 


9 Ida Sang Hyang Widi Wasa Sane Maha 
Luur ngandika sapuniki: “Ih parapamrentah 
Israele, kita suba makelo pesan madosa. 
Suudja kita nindes muah nyalanang kawirosan. 
Laksanayangja paundukan ane beneh muah 
adil. Kita patut suud ngulah kaulan Ulune uli sig 

tanahnyane. Ulun Sang Hyang Widi Wasa Sang 
Maha Luur ane ngandikain kita unduke ene. 

10 Asing-asing anak patut nganggon timbangan 
muah sikut ane jujur, luire: 

11 Epa buat nakeh barang-barang ane tuh 
patut asah teken buat nguu barang-barang ane 
enceh. Ane makadadi patokan, nah ento homer. 
Dadinne takehane ento patutne kene: 

1 homer = 10 epa = 10 bat. 

12 Timbangan kitane patutne kene: 

20 gara = 1 sikal. 

60 sikal = 1 mina. 

13 Ane patut dadi lakar aturan kitane patutne 
kene: 

Gandum 1/60 uli pamupon kitane. 

Jelae 1/60 uli pamupon kitane. 

Lengis saitun 1/100 uli pamupon buah saitun 

kitane. 

(Ukur wiadin takehja barang-barange ento aji 

bat. 

10 bat = 1 homer = 1 kor.) 

Kulawargan Israele ane ngelah biri-biri 200 

patut ngaturang biri-birinnyane aukud. 

Kita patut ngaturang aturan gandum, aturan 
wewalungan maborbor, wewalungan buat 
aturan karahayuan, apanga dosa-dosan kitane 
kampurayang. Ulun Ida Sang Hyang Widi Wasa 

Sang Maha Luur ane nitahang unduke ene. 
14 (45:13) 15 (45:13) 

16 Sawatek rakyate ane nongos di gumine 
ento patut ngaturang aturane ento teken sang 
prabu ane mrentah di Israel. 17 Sawireh sang 
prabu maan tugas buat nyediaang wewalungan 
buat aturan maborbor, aturan gandum, aturan 
yeh anggur pabuat bangsa Israele makejang, 
sabilang Rerainan Bulan Baru, Rerainan Sabat 
muah rerainan ane lenan. Ia patut nyediaang 
aturan panyupat dosa, aturan gandum, aturan 
maborbor, aturan karahayuan, buat mrastayang 
dosa-dosan wong Israele.” 


Indik rerainan 
(Par. 12:1-20: Up. 23:33-43) 


18 Ida Sang Hyang Widi Wasa Sane Maha Luur 
ngandika sapuniki: “Nuju tanggal apisan dibulan 
ane kaping pisan, kita patut ngaturang sampi 
jagiran ane tan paceda buat nyuciang Perhyangan 
Agunge. 19 Parapanditane patut nyemak getih 
aturan panebus dosane ento abedik, laut 
olesang di adegan jelanan Perhyangan Agunge, 
di bucun pamorboran aturane makapatpat muah 
di adegan kurine ane ngungsi ka natare ane 
di jeroan. 20 Ditanggal pitu bulane ento kita 
patut buin nyalanang unduk ane patuh buka 
keto pabuat asing-asing anak ane nyelapang 

ngae dosa wiadin tusing tawanga ibanne 
madosa. Majalaran unduke ento kita lakar 
ngamanggehang kasucian Perhyangan Agunge. 

2! Ditanggal patbelas bulan ane kapisan kita 
patut ngawitin marerainan Paskah. Pitung dina 
makelonne asing-asing anak patut naar roti 
tan paragi. 22 Didina ane simalu direrainane 
ento sang prabu patut ngaturang sampi jagiran 
buat dadi aturan panyupat dosannyane muah 
dosan sakancan rakyate. 23 Sanun rerainane 
ento, pitung dina makelonne sang prabu patut 
nglemah ngaturang sampi jagiran pepitu muah 
biri-biri muani pepitu ane tan paceda tur aturane 
ento patut kaborbor. Ida patut masih ngaturang 
kambing muani aukud sabilang lemah, buat 
dadi aturan panebus dosa. 24 Buat sampi jagiran 
muah biri-birine muani ane katurang ento, patut 
kadulurin baan aturan tepung gandum pitulas 
atengah liter muah lengis saitun telung liter. 

25 Di Rerainan Pondok Daune, ane ngawitin 
tanggal limolas, bulan ane kapitu, sang prabu 
patut nglemah ngaturang aturan panyupat dosa, 
aturan maborbor, aturan gandum muah lengis 
saitun ane patuh buka dugas Rerainan Paskahe 
pitung dina makelonne.” 

Sang prabu miwah rerainane 


1 Ida Sang Hyang Widi Wasa Sane Maha 
46 Luur ngandika sapuniki: “Kurine ane 
bedangin ane ngungsi ka natare ane di jeroan 
ento patut tetep mubetan sajeroning nem dina 
nah ento dina masan anake pada magae, nanging 
didina Sabate muah didina Rerainan Bulan 
Barune, kurine ento patut kampakang. ? Sang 
prabu lakar majalan uli di natare ane di jabaan 
ngungsi balene ane gede ngliwat pamedal kurine 
ento, laut majujuk di samping adegan kurine, 
dikalan parapanditane pada morbor aturan 
idane ane maborbor muah ngaturang aturan 
karahayuan idane. Ditu di kurine ento ida patutne 
mabakti, tur sasubane keto laut buin pesu. Kurine 
ento tusing dadi unebang nganti makapeteng. 
3 Sabilang dina Sabat muah Rerainan Bulan Baru, 
rakyate masih patut sumungkem tur nyumbah 
Ida Sang Hyang Widi Wasa ditu di arepan kurine 
ento. 

4 Dinuju dina Sabate, sang prabu patut 
ngaturang aturan maborbor di ayun Ida Sang 
Hyang Widi Wasa, marupa biri-biri nemnem 
muah biri-biri muani aukud, tur makejang apanga 
tan paceda. ? Aturan biri-birine muani ento patut 
kadulurin baan gandum pitulas atengah liter. 
Buina aturan biri-birine ento, sabilang aukud 

patut kadulurin baan sakancan ane lakar aturang 
ida. Asing-asing aturan gandume ane buka keto, 
patut kadulurin baan lengis saitun telung liter. 

6 Di Rerainan Bulan Barune, ida patut ngaturang 
godel sampi aukud, biri-biri nemnem muah 
biri-biri muani aukud, ane makejang tan paceda. 
7 Asing-asing aturan godel sampi muah biri-birine 
muani ento patut kadulurin baan gandum pitulas 
atengah liter muah aturan biri-birine ento, 
sabilang aukud patut kadulurin baan aturan 

ane lenan ane lakar aturanga baan sang prabu. 
Asing-asing aturan gandum ane buka keto, patut 
masih kadulurin baan lengis saitun telung liter. 

8 Ida sang prabu patut nilar balene ane gede ane 
di pamedale ento, laut pesu ngliwat di kurine ane 
laad liwatin ida dugase ida macelep. 

9 Sabilang rerainan, yen rakyate teka mabakti ka 
ayun Ida Sang Hyang Widi Wasa, asing-asing ane 
macelep uli kurine ane bedaja, sasubane ia suud 
mabakti patut pesu uli di kurine ane bedelod, 
tur ane macelep uli kurine bedelod, patut pesu 
uli kurine bedaja. Tusing dadi macelep muah 
pesu uli kurine ane abesik, nanging patut uli 
kurine ane matungkalikan. 19 Sang prabu patut 
macelep dikalan rakyate pada macelep muah 
pesu dikalan rakyate pada pesu. 1! Dinuju ada 
upacara muah direrainane, asing-asing aturan 
sampi muah biri-biri muani patut kadulurin 

baan gandum pitulas atengah liter muah aturan 
biri-birine sabilang aukud patut kadulurin baan 
aturan ane lenan ane lakar aturanga. Sabilang 
aturan gandum ane buka keto, patut kadulurin 
baan lengis saitun telung liter. 

12 Yening sang prabu saking suka lila makeneh 
ngaturang aturan di ayun Ida Sang Hyang Widi 
Wasa yadian aturan maborbor wiadin aturan 
karahayuan, kurine ane bedangin, ane ngungsi 
ka natare ane di jeroan patut kampakang pabuat 
ida. Ida ngaturang aturane ento patuh buka ida 
ngaturang aturan dinuju dina Sabate. Sasubane 
ida pesu, kurine ento patut buin kunebang.” 


Aturan sane nyabran rahina 


13 |da Sang Hyang Widi Wasa ngandika 
asapuniki: “Sabilang semengan, patut katurang 
di ayun Ida Sang Hyang Widi Wasa, biri-biri ane 
matuuh atiban, ane tan paceda, makadadi aturan 
maborbor. 14 Sajaba ento, masih patut katurang 
tepung duang kilogram muah lengis saitun aliter, 
kadukang sig tepunge. Pidabdab pabuat aturan 
pamantuka di ayun Ida Sang Hyang Widi Wasa 
ene patut kamanggehang salawas-lawasne. 

15 Aturan biri-biri, tepung muah lengis saitune 
patut katurang di ayun Ida Sang Hyang Widi Wasa 
sabilang semengan, ngantos salawas-lawasne.” 

Ida sang prabu miwah tanahe 


16 Ida Sang Hyang Widi Wasa Sane Maha 
Luur mapituduh sapuniki: “Yening sang prabu 
maicayang tanah gelahnyane teken salah tunggal 
pianakne makadadi paica, tanahe ento dadi gelah 
pianakne, tur ento makadadi cecatunnyane. 
17 Nanging yen sang prabu maicayang tanah 
gelahnyane teken salah tunggal parekannyane, 
tanahe ento lakar buin dadi gelah sang prabu, 
dikalan teka taun kabebasane. Tanahe ento dadi 
gelahnyane, tur tuah ia muah pianak-pianakne 
dogen ane dadi tetep ngelahang. 18 Sang 
prabu tan wenang nyuang salah tunggal 
pagelahan rakyate. Yen ia mapaica tanah teken 
pianak-pianakne, ane kapaicayang ento patut 
tanah ane suba kapastiang pabuat ia apanga 
ia tusing nindes kaulan Ulune, malantaran ia 
nyuang tanahnyane.” 


Pawaregan Perhyangan Agunge 


19 Sasampune punika, anake punika raris 
ngajak tiang ngranjing ring kamar-kamar sane 
marep kaler sane nampek ring kurine sane sisi 
kelod natare sane ring jeroan. Kamar-kamare 
punika, kamar suci pabuat parapanditane. 
Dane matujuhang satunggaling genah ring sisi 
kauh kamar-kamare punika, 20 sarwi ngandika 

sapuniki: “Ene tongos parapanditane nglablab 
daging ane kanggon aturan panyupat dosa wiadin 
aturan panebus danda muah manggang aturan 
tepunge, apanga tusing ada barang-barang ane 
suci kanti kaba ngliwat pesu ka natare ane di 
jabaan ane ngranayang baya pabuat rakyate.” 

21 Wusan punika, dane raris nantan tiang ka 
natare sane ring jaba, tur dane ngedengang 
ring tiang, mungguing ring sabilang bucunnyane 
makapatpat punika, wenten natar sane 
alitan, sane panjangnyane kalih dasa meter 
miwah linggahipun limolas meter. 22 (46:21) 

23 Asing-asing natare sane alitan punika kiter 
antuk tembok batu, tur ring arepan temboke 
punika madaging jalikan. 2 Anake punika 
ngandika ring tiang sapuniki: “Ene paon tongos 
pangayah Perhyangane nglablab aturan-aturan 
ane aturanga baan rakyate.” 


Tukad sane membah saking Perhyangan Agung 


47 1 Anake punika raris ngajak tiang mawali 
ka kurin Perhyangan Agunge. Irika wenten 
toya medal saking sor kurine punika, membah 
nganginang pateh sakadi Perhyangan Agunge 
sane taler marep kangin. Toyane punika membah 
saking sor bagian kelod Perhyangane nglintang 
ring sisi delod pamorboran aturane. 2 Wusan 
punika, anake punika raris ngajak tiang medal 


NABI YEHESKIEL 47.3-8 3559 


saking pakarangan Perhyangane, mamargi 
nglintang ring kurine sane baler. Samaliha dane 
ngajak tiang milehan, buat ngungsi kurine 

sane marep kangin. Ring sisi kelod gapurane 
punika wenten tukad alit membah. ? Anake 
punika tumuli nyikut tukade punika antuk tali 
sikutnyane, limang atus meter nganginang, sarwi 
ngandikayang tiang mangda tedun nglintang ring 
tukade punika. Toyan tukade punika wantah rauh 
ring pagelangan buntut tiange. 4 Sasampune 
punika dane nyikut malih limang atus meter, 

tur toyan tukade raris nganegehang ngantos 
rauh ring entud tiange. Malih limang atus 
meter ngatebenang toyan tukade punika raris 
nganegehang rauh ring bangkiang tiange. ? Dane 
nyikut malih limang atus meter, tur toyan tukade 
punika kalintang dalem, ngantos tiang nenten 
mrasidayang mamargi nglintang. Tukade punika 
kalintang dalem kantos tan sida antuk mamargi 
nglintang sajawining nglangi. ? Dane ngandika 
ring tiang sapuniki: “Ih manusa, melahang pesan 
ngingetang unduke ento makejang.” Sasampune 
punika anake punika raris ngajak tiang mawali ka 
sisin tukade. 7 Riwau tiang rauh irika, panggihin 
tiang wenten wit taru akeh pisan ring sabilang 
sisin tukade punika. 8 Dane raris ngandika ring 
tiang sapuniki: “Yehe ene membah ngliwatin 
gumine ane ngungsi nganginang, nglantur ka 

Lebak Yordane muah ka Segara Mati. Dikalan 
yehe ento neked ka Segara Mati, ditu yehe 
ento nyilurin yeh pasihe ane pakeh ento aji 
yeh nyem. ? Kijaja tukade ento membah, ditu 
lakar ada buron muah be magenepan. Tukade 
ento lakar ngranayang yeh Segara Matine 

ento dadi tabah, tur kijaja lakuna tukade ento 
membah ditu sarwaning gumatap-gumitip 
muah entik-entikane pada idup. 19 Ngawit uli 
yeh klebutane di En-Gedi nglantur kanti neked 
di yeh klebutane di En-Eglaime, ditu liu lakar 
ada bendega di sisin pasihe, tur ia pada lakar 
ngeberang nyemuh jaringnyane. Ditu lakar 

liu ada be mlegendah, patuh buka ane ada di 
Segara Tengahe. 11 Nanging yeh loloan muah 
rawa-rawane ane di pasisine ento tusing lakar 
nyem. Yehnyane enu tetep pakeh, dadi lakar 
uyah. 12 Di sabilang sisin tukade ento, ditu lakar 
mentik punyan woh-wohan magenepan ane 
dadi daar. Donnyane tusing lakar layu-layu, 
buina tusing lakar suud-suud mabuah. Ngabulan 
punyan kayune ento lakar mabuah, sawireh ia 
kaecokin baan yeh tukade ane membah uli di 
Perhyangan Agung. Punyan woh-wohane ento 
lakar mupuang woh ane dadi daar, tur donnyane 
dadi anggon ubad nyegerang anak.” 

Wates tanah Israele 


13 Ida Sang Hyang Widi Wasa Sane Maha Luur 
ngandika sapuniki: “Ene bates-bates tanahe ane 
patut kadum baan suku bangsane makaroras, tur 
suku Yusupe maan duang duman. 14 Ulun suba 
masumpah teken leluur kitane, mungguing Ulun 
lakar ngicen ia cecatu di gumine ene. Sawireh 
keto, ane jani dumja tanahe ento asahang di 
pantaran kitane. 

15 Bates kajanne, ngawit uli Segara Tengah 
nganginang ka kota Hetlon ka margane ane ka 
Hamat, ka kota Sedad, !? ka kota-kota Berota 
muah Sibraim (kota-kotane ento ada di selagan 
wewidangan kaprabon Damsike muah kaprabon 
Hamate) nglaut ka Hasar-Enon (ane tongosne 
di bates kaprabon Haurane). 1” Keto bates 
kajanne, ngawit uli Segara Tengah nganginang 
ka Hasar-Enon nganti neked bedelod bates 
wewidangan Damsike muah Hamate. 

18 Bates kanginne, ngelodang ngawit uli di 
Hasar-Enon ane di selagan wewidangan Damsike 
muah Haurane, tur Tukad Yordane dadi bates 
kauh tanah Israele muah Gilead ane dadi bates 
kanginne, nganti neked ka Tamar ane di Segara 
Mati. 

19 Bates kelodne, ngawit uli Tamar ngungsi 
ngelod kauhang ka yeh anakan Meribane di 

Kades, laut ngaja kauhang nuluh bates Mesire, 
nganti ka Segara Tengah. 

20 Bates kauhne, kabatesin baan Segara Tengah, 
laut ngajanang neked di margane ka Hamat. 

21 Dumja tanahe ento di pantaran suku-suku 
bangsan kitane. 22 Tanahe ento patut dadi 
cecatun kitane. Dikalan kitane ngedum tanahe 
ento, soroh wong sunantara ane nongos di 
pantaran kitane, ane suba pada ngelah pianak 
lekad dini, ia masih patut nampi duman tanah. la 
patut maan duman patuh buka wong Israele, tur 
patut nampi tanah ulihan maundi bareng-bareng 
ngajak suku bangsa Israele. 28 Asing-asing wong 
sunantarane ento patut nampi dumannyane 
di pantaran suku bangsa sig tongosnyane 
magumana. Ulun Sang Hyang Widi Wasa Sang 
Maha Luur ane suba masabda buka keto.” 


Duman tanah buat suku-suku bangsa Israele 


1 Bates kajan tanahe ento ngawit uli 
18 Segara Tengah laut nganginang ka kota 
Hetlon, ka margane ane ka Hamat, ka Hasar-Enon 
laut ka bates ane di selagan kaprabon Damsike 
muah Hamate. Asing-asing suku patut maan 
tanah abagian, ane nglajur uli batese ane 
bedangin ngauhang neked ka Segara Tengah. 
Dumannyane ento, meped uli kaja ngelodang 
kene: 

Suku Dan. 

Suku Aser. 

Suku Naptali. 

Suku Manase. 

Suku Epraim. 

Suku Ruben. 

Suku Yehuda. 

2 (48:1) 3 (48:1) 4(48:1) 2 (48:1) € (48:1) 7 (48:1) 


Bagian tanah sane kanehang ring 
basan tengah tanahe punika 


8 Bagian tanah ane lenan patut kanehang 
buat kaperluan-kaperluan ane istimewa. Dawan 
tanahe ane kanehang ento roras atengah 
kilometer muah bawakne masih asah amonto, 
nglajur uli kangin ngauhang, patuh buka duman 
tanah ane kaserahang teken parasuku bangsane. 
Perhyangan Agunge lakar ada di bagian tanahe 
ene. 

3 Di basan tengah bagian tanahe ene, patut 
kanehang pakarangan ane dawanne roras 
tengah kilometer muah bawakne dasa kilometer, 
buat katurang teken Ida Sang Hyang Widi 
Wasa. 10 Parapanditane patut maan duman uli 
pakarangan ane suci ene. Dumannyane ento 
kasikut uli kangin ngauhang dawanne roras 
atengah kilometer muah uli kaja ngelodang 
limang kilometer. Perhyangan Agung Ida 

Sang Hyang Widi Wasa ada di basan tengah 
pakarangane ene. 1! Pakarangan ane suci ene, 
kasediaang pabuat parapandita katurunan 
Sadoke. Ia suba saking satia tuu ngayahin Ulun, 
tur tusing bareng-bareng teken wong Israele 
lenan sajeroning nglaksanayang paundukan 
ane pelih buka ane kalaksanayang baan suku 
Lewine ane lenan. 12 Ento awanane ia patut 
maan pakarangan ane istimewa, di samping 
pakarangan ane kagelah baan suku Lewine, 
tur pakarangane ento lakar dadi pakarangan 
ane paling sucine. 13 Wong Lewine masih patut 
maan pakarangan istimewa, bedelod duman 
parapanditane ento. Dawanne masih patuh 
roras atengah kilometer uli kangin ngauhang 
muah limang kilometer uli kaja ngelodang. 

14 Pakarangan ane katurang di ayun Ida Sang 
Hyang Widi Wasa ento bagian tanah ane paling 
melaha, tur tanahe ento tusing pesan dadi adep 
wiadin silurin wiadin serahang teken anak len. 
Pakarangane ento suci tur dadi druen Ida Sang 
Hyang Widi Wasa. 

15 Sisan pakarangan ane istimewa, ane dawanne 
roras atengah kilometer, muah bawakne duang 
kilometer atengah, ento tusingja suci, nanging 
dadi anggon kaperluan rakyate ane biasa. 
Rakyate dadi nongos ditu tur ngarap tanahe ento. 
Kotane patut ada di basan tengah tanahe ento, 

16 tur kotane ento patut mrepat, ane dawan 
sisinne suang-suang 2.250 meter. 1” Kotane ento 
kiter di bilang sampingne baan tanah lapang ane 
linggahne 125 meter. 18 Tanah sisan tegak kotane 
ento, ane delod pakarangan ane suci ento pesan, 
sisi kanginne limang kilometer nglawan duang 
kilometer atengah, muah sisi kauhne limang 
kilometer nglawan duang kilometer atengah, 
patut kanggon tanah garapan baan rakyate ane 
nongos di kota. 19 Nyenja ane nongos di kota, 
yadian uli suku bangsa ane encenja kawitnyane, 
ia dadi ngarapa tanahe ento. 

20 Dadinne linggah tanahe ane di bagian tengah 
ane kanehang ento, roras atengah kilometer 
mrepat, neked kayang ka tegak kotane. 

21 Sisan tanahe bedangin muah bedauh tanahe 
ane dadi tongos Perhyangan Agunge, duman 
tanah parapanditane, duman tanah parawong 
Lewine muah tegak kotane, ento dadi gelah sang 
prabu. Tanahe ento nglajur nganginang kanti 
teked di batese bedangin, muah ngauhang kanti 
neked ka Segara Tengah, tur kajanne kabatesin 
baan tanah duman suku Yehudane muah kelodne 
kabatesin baan tanah duman Benyamine. 

22 (48:21) 

Tanah pabuat suku-suku bangsa sane lianan 


23 Delod tanahe ane kanehang ento, ditu 
suku-suku bangsane ane tonden maan duman, 
pada maan tanah, nglajur uli bedangin ngauhang 
neked ka Segara Tengah. Tegak duman tanahe, 
meped uli kaja ngelodang kene: 

Suku Benyamin. 

Suku Simeon. 

Suku Isakar. 

Suku Sebulon. 

Suku Gad. 

24 (48:23) 23 (48:23) 22 (48:23) 27 (48:23) 

28 Sisi kelod tanah duman suku Gade, batesne 
ngelod kauhang uli Tamar neked ka yeh klebutan 
Meribane ane di Kades. Uli ditu laut ngaja 
kauhang nuluh bates gumi Mesire kanti neked ka 
Segara Tengah. 

29 “Keto patut caranne ngedum tanahe ento, 
dadi bagian-bagian buat cecatun suku-suku 
bangsa Israele.” Kadi asapunika sabdan Ida Sang 
Hyang Widi Wasa Sane Maha Luur. 


Gapuran kota Yerusaleme 


30 Wenten gapura roras akehipun buah jaga 
ngranjing ka kota Yerusalem. Asing-asing tembok 
sane panjangipun 2.250 meter madaging gapura 
tetiga. Asing-asing gapurane punika maderbe 


NABI YEHESKIEL 48.31-35 3567 


wasta suku-suku bangsane suang-suang. Gapura 
sane ring temboke baler, kawastanin Ruben, 
Yehuda miwah Lewi. Sane ring temboke bedangin 
kawastanin Yusup, Benyamin miwah Dan. Sane 
ring temboke bedelod kawastanin: Simeon, Isakar 
miwah Sebulon. Sane ring temboke bedauh, 
kawastanin Gad, Aser miwah Naptali. 31 (48:30) 
32 (48:30) 33 (48:30) 34 (48:30) 3? Panjang tembok 
kotane punika makaileh wenten sia tali meter. 
Wastan kotane punika ngawit saking mangkin 
ngantos sapanglanturipun inggih punika: “Ida 
Sang Hyang Widi Wasa malinggih iriki”. 


NABI DANIEL 


SEJARAH INDIK DANE DANIEL 
MIWAH PARASAWITRAN DANENE 


(1:1--6:28) 


Paratruna sane wenten ring purin Ida 
Sang Prabu Nebukadnesar 


1 Ring taun sane kaping tiga panyeneng 

Ida Sang Prabu Yoyakim ring Yehuda, Ida 
Sang Prabu Nebukadnesar sang prabune ring 
Babel, ngebug kota Yerusaleme tur ngurung 
kotane punika. 2 Ida Sang Hyang Widi Wasa 
manggayang Ida Sang Prabu Nebukadnesar 
ngaonang Ida Sang Prabu Yoyakim sarwi ngambil 
makudang-kudang arta branan Perhyangan 
Agunge. Ida Sang Prabu Nebukadnesar makta 
makudang-kudang tawanan mantuk ka Babel, 
tur ngenahang arta brana sane sampun rampas 
ida saking Perhyangan Agunge ring pura-puran 
dewan idane ring Babel. 

3 Ida Sang Prabu Nebukadnesar mrentahang 

Dane Aspenas pangageng prakangge druene 
mangda dane milih makudang-kudang anak 

truna saking pantaran wong Israele sane 
matawan punika, inggih punika sane saking 
kulawarga puri miwah sulinggihe. 4Sane kapilih 
punika patut anak sane bagus, pradnyan, sampun 
polih paurukan sane becik, cacep tur nenten 
madue cacad, mangdane sang kapilih pantes 
jaga ngaturang ayah ring puri. Dane Aspenas 
patut ngurukang anake punika ngwacen miwah 
nulis nganggen basa Babel. ? Sang prabu taler 
mrentahang, mangda nyabran rahina anake sane 
kapilih punika kawehin ajeng-ajengan pateh 
sakadi ajengan kulawargan ida sang prabu. 
Sasampune tigang warsa anake punika kalatih, 
ipun patut katangkilang ka ajeng ida sang prabu. 
6 Ring pantaran anake sane kapilih punika, 

taler wenten Dane Daniel, Hananya, Misael 
miwah Dane Asarya. Dane sareng sami punika 
saking suku Yehuda. ” Pangageng prakanggene 
ngicen pesengan sane lianan pabuat dane, 
inggih punika: Dane Daniel kapesengin Beltsasar, 
Dane Hananya kapesengin Sadrah, Dane Misael 
kapesengin Mesah, tur Dane Asarya kapesengin 
Abednego. 

8 Dane Daniel sampun mastikayang ring kayun, 
mungguing dane nenten jaga ngletehin ragan 
danene malantaran ngajengang lungsuran, 
minakadinipun ajeng-ajengan miwah toya anggur 
saking puri. Punika awinanipun Dane Daniel 

mapinunas ring Dane Aspenas mangda dane 
ledang nulungin, ? tur Ida Sang Hyang Widi Wasa 
ngawinang Dane Aspenas sayang ring Dane 
Daniel. 10 Nanging Dane Aspenas kalintang ajerih 
ring sang prabu. Duaning punika dane tumuli 
mabaos ring Dane Daniel sapuniki: “Ida sang 
prabu sampun mutusang indik sane patut ajeng 
tur inum ragane. Yening ragane raris kanten 
nenten seger sakadi anake sane tiosan, sinah ida 
jaga ngamademang tiang.” 

11 Sasampune punika, Dane Daniel raris rauh 
ring anake sane kapisara antuk Dane Aspenas 
buat miara Dane Daniel miwah sawitran danene 
sareng tiga punika, tumuli mabaos sapuniki: 

1? “Indayangja buktiang sajeroning dasa rahina. 
Icenja tiang nunas jangan miwah nginum toya 
ning kewanten. 3 Sasampun punika, bandingang 
raris tiang ring anake sane polih lungsuran ida 
sang prabu, tur sasampune punika rarisang 
margiang kaputusan ragane manut pamanggih 
ragane marep ring sikian tiange.” 

14 Dane nglugrain sang patpat ngamargiang 
indike punika sajeroning dasa rahina. 

15 Sasampune puput sengkere punika, dane 
sareng patpat kanten segeran tur sitengan yen 
bandingang ring anake sane nunas lungsuran 
ida sang prabu. 1? Duaning punika ngawit saking 
rahinane punika sapanglanturipun, Dane Daniel 

miwah parasawitran danene punika kalugrain 
ngajengang jangan, sane kanggen ngentosin 
lungsuran ida sang prabu. 

17 Ida Sang Hyang Widi Wasa mapaica 
kaweruhan miwah kapradnyanan ngeniang 
indik tatua-tatua ring sang patpat. Sajawining 
punika Dane Daniel taler polih panugrahan buat 
ngartiang ipian miwah wahyu. 

18 Ring pamuput taun sane kaping tiga, sakadi 
sengker sane kapaicayang antuk ida sang prabu, 
Dane Aspenas raris ngajak anake truna-truna 
punika makasami tangkil ring ajeng Ida Sang 
Prabu Nebukadnesar. 19 Sang prabu tumuli 
mabebaosan ring anake truna-truna punika 
makasami, tur ida ledang ring Dane Daniel, 
Hananya, Misael miwah Dane Asarya langkungan 
ring sane tios-tiosan. Duaning punika, sang 
patpat raris kapangandikayang makarya ring 
puri. 20 Napi kewantenja indik sane katakenang 
antuk ida sang prabu, yadiastu indik sane sulit 
sami kuningin, tur kapradnyanan sang patpat 
punika langkungan kantos tikel ping dasa, yen 
bandingang ring kapradnyanan sakancan wiku 
miwah baliane sane wenten ring jagate irika. 

21 Dane Daniel tetep kantun ring puri kantos Ida 
Sang Prabu Kores, ratune ring Persia ngaonang 
jagat Babele. 

Panyumpenan Ida Sang Prabu Nebukadnesar 


1 Ring taun sane kaping kalih panyeneng 

Ida Sang Prabu Nebukadnesar, ida raris 
nyumpena. Indike punika ngawinang ida rumasa 
osek ring kayun kantos ida nenten mrasidayang 
sirep. 2 Duaning punika ida raris ngesengin 
parajuru tenung, paraanake pradnyan, parabalian 
miwah paratukang sulape mangda ipun ngartiang 
sumpenan idane. Rikala ipun sampun pada 
tangkil ring ajeng ida sang prabu, ? ida raris 
ngandika ring ipun sapuniki: “Gelahe takut pesan 
teken unduk ipian gelahe. Gelahe dot makeneh 
nawang artin ipiane ento.” 

4 Ipun raris pada matur ring ida sang prabu 
nganggen basa Aram sapuniki: “Mugi sang 
prabu dirga yusa! Rarisang nikayang ring titiang 
sumpenan palungguh iratu, tur titiang pacang 
ngartiang sumpenane punika.” 

5 Ida sang prabu tumuli ngandika ring ipun 
sapuniki: “Gelahe suba mutusang di kayun 
gelahe, mungguing paman ajak makejang ane 
patut ngorahang tur ngartiang ipiane ento 
teken gelahe. Yening paman tusing nyidayang, 
gelahe lakar munggal tur mukang-mukang 
paman muah umah pamane lakar dadiang 
gelahe dugdugan uug-uugan. ? Nanging yen 
paman nyidayang ngorahang ipiane ento tur bisa 

nerangang artinne, gelahe lakar ngicen paman 
makudang-kudang panugrahan muah tegak ane 
luih. Sawireh keto, ane jani tegarang orahang apa 
ane dadi ipian gelahe tur apa artin ipiane ento.” 

7 Ipun sareng sami tumuli matur ring sang prabu 
sapuniki: “Yening palungguh iratu ngandikayang 
sumpenan palungguh iratune ring titiang, titiang 
pacang ngartiang sumpenane punika.” 

8 Ida sang prabu raris ngandika sada bangras 
kadi asapuniki: “Suba tawang gelahe, paman tuah 
ngalih apang makeloan dogen, sawireh paman 
nawang mungguing gelahe suba mutusang di 
keneh gelahe, ? lakar nibakang ane patut teken 
paman ajak makejang, yening paman tusing 
nyidayang ngorahang apa ane dadi ipian gelahe 
ento. Paman suba saigum buat melog-melog 
gelahe, sawireh paman ngajap-ajap apang 
unduke ento lakar melenan yening masane 
suba masalin. Nah tegarang orahang apa ipian 
gelahe ento, sasubane keto gelahe lakar pracaya 
mungguing paman masih ngaturang teken gelahe 
artin ipiane ento.” 

10 Parajuru tenunge punika raris matur sapuniki: 
“Ring saduuring pretiwi nentenja wenten anak 
sane mrasidayang ngaturang ring palungguh 
iratu indik sane arsayang palungguh iratu 
punika. Yadiastu pararatu, wiadin ratu sane 
maha agung tur maha wisesa, tan wenten 

sane naenin ngarsayang paindikan sakadi 
punika ring parajuru tenung, parabalian miwah 
tukang sihirnyane. 1! Sane arsayang palungguh 
iratu punika kalangkung sulit tur tan wenten 
anak sane mrasidayang ngaturang sajawining 
paradewa sane malinggih nentenja ring pantaran 
manusane.” 

12 Malantaran punika, bendun ida sang 
prabu angarab-arab, tur ida nitahang buat 
nyirnayang sakancan parapangabih idane ring 
jagat Babel. 13 Duaning punika titahe punika raris 
kajarwakang mungguing parapangabih ida sang 
prabu makasami pacang kasedayang, sapunika 
taler Dane Daniel miwah parasawitran danene. 


Ida Sang Hyang Widi Wasa nyinahang ring Dane 
Daniel teges sumpenane punika 


14 Sasampune punika, Dane Daniel raris 
ngrauhin Dane Arioh komandan pasukan tabeng 
dadan ida sang prabu, sane kaprentahang 
buat nglaksanayang ukuman matine punika. 
Dane Daniel nangarin pisan 1? nakenang ring 
Dane Arioh indik sane ngawinang sang prabu 
ngamedalang prentah sane keras punika. 
Dane Arioh raris nyritayang ring Dane Daniel 
sapariindike punika makasami. 

16 Pramangkin Dane Daniel tangkil ring ida 
sang prabu tur mapinunas mangda kicen sela 

malih makudang-kudang rahina, mangda dane 
mrasidayang ngartiang sumpenan ida sang 
prabu punika. 17 Sasampun punika Dane Daniel 
raris budal tur nyritayang indike punika ring 
parasawitran danene, inggih punika Dane 
Hananya, Misael miwah Dane Asarya. 18 Dane 
ngengken sang tiga mangda ngastawa nunas ica 
ring Ida Sang Hyang Widi Wasa, Widin langite, 
mangda ledang nyinahang indike sane pingit 
punika ring dane. Malantaran punika dane sareng 
patpat miwah parapangabih ida sang prabu sane 
tiosan ring Babel, nenten pacang kasedayang. 

19 Ring wengi punika ugi, Ida Sang Hyang Widi 
Wasa, Widin langite, raris nyinahang indike sane 
pingit ring Dane Daniel, masrana wahyu tur dane 
raris ngluihang Ida Sang Hyang Widi Wasa kadi 
asapuniki: 

20 “Ida Sang Hyang Widi Wasa maraga 
wicaksana tur maha kuasa! Luihangja Ida 
ngantos salami-laminipun. 

21 |da sane nguasain dauh miwah masane: Ida 
ngadegang wiadin nyurudang pararatune, 
tur Ida mapaica kawicaksanan miwah 
pangweruhan. 

22 ida nyinahang paindikan-paindikan sane 
dalem tur pingit: Ida wikan ring paindikan 
sane mengkeb ring petenge, tur Ida ngraga 
kalikub antuk galang. 

23 Oduh Ratu Sang Hyang Widi Wasa, Widin 
leluur titiange, titiang muji miwah 
ngluihang Palungguh IRatu. Palungguh 
IRatu sampun mapaica kawicaksanan 
miwah kakuatan ring titiang. Palungguh 
IRatu sampun nagingin pinunas titiange, 
tur Palungguh IRatu sampun nyinahang 
ring titiang indik sane patut aturang titiang 
ring ida sang prabu.” 


Dane Daniel ngaturang ring ida sang 
prabu indik sumpenan idane miwah 
teges sumpenane punika 


24 Sasampune punika Dane Daniel raris ngrauhin 
Dane Arioh, anak sane katitahang antuk sang 
prabu buat ngukum mati parapangabih ida sang 
prabune. Dane tumuli mabaos ring Dane Arioh 
sapuniki: “Sampunang ragane mademang ipun 
sareng sami. Ajakja tiang tangkil ring ajeng ida 
sang prabu, duaning tiang pacang ngaturang ring 
ida teges sumpenan idane!” 

25 Duk punika ugi Dane Arioh raris ngajak Dane 
Daniel tangkil ring Ida Sang Prabu Nebukadnesar, 
maduluran atur sapuniki: “Titiang sampun 
ngeniang satunggaling anak wong Yahudi sane 
katawan, sane mrasidayang ngaturang teges 
sumpenan druene ring iratu.” 

26 ida sang prabu tumuli ngandika ring Dane 
Daniel (sane taler kaparabin Beltsasar) sapuniki: 
“Bisake paman nuturang teken gelahe, apa ipian 
gelahe ento tur kenken artin ipiane ento?” 

27 Dane Daniel tumuli matur sapuniki: “Inggih 
ratu sang prabu, tan wenten tukang sulap, tukang 
sihir, juru tenung, wiadin ahli bintang sane 
pacang mrasidayang ngaturang indike punika ring 
iratu. 28 Nanging wenten satunggaling Widi ring 
suargan sane nyinahang sakancan sane pingit. 
Ida Sang Hyang Widi Wasa sampun nyinahang 
ring palungguh iratu indik sane pacang kasidan 
ring benjang wekas. Sane mangkin titiang pacang 
ngaturang ring palungguh iratu sumpenane 
punika, inggih punika wahyu sane sampun aksi 
palungguh iratu rikalaning sirep. 

29 Risedek palungguh iratu sirep, iratu 
nyumpena ngeniang indik masa sane jaga rauh. 
Ida Sang Hyang Widi Wasa nyinahang ring iratu 
indik-indik sane pingit tur Ida makantenang ring 
iratu indik sane pacang kasidan. 3? Sane mangkin 
pepingitane sampun kasinahang ring titiang, 
boyaja malantaran titiang pradnyanan ring anake 
sane tiosan, nanging mangda palungguh iratu 
prasida wikan ring teges sumpenan druene, tur 
malantaran punika palungguh iratu uning ring 
paindikan sane jaga nibenin palungguh iratu. 

31 Inggih ratu sang prabu, ring wahyu 
punika, palungguh iratu ngaksi wenten 
bedogol sane ageng pisan majujuk ring ajeng 
palungguh iratune. Ipun ngendih ngreneb tur 
pakantenanipun ngresresin. 3? Tendasnyane 
malakar antuk mas sane pinih becik tur tangkah 
miwah limannyane malakar antuk perak. 
Bangkiang miwah basangnyane malakar antuk 
temaga, 33 batisnyane malakar antuk besi, tur 
tlapakan batisnyane sane abagian malakar antuk 
besi tur abagian antuk tanah legit. 24 Risedek 
palungguh iratu mandreng ipun, jeg wenten 
batu ageng nentenja sangkaning wenten anak 
nglilikang, nglilik saking batu kaange, raris 
nibenin buntut bedogole sane malakar antuk 
besi miwah tanah legit punika kantos dekdek 
lidek. 3? Tan dumade besi miwah tanah legit, 
temaga miwah mase taler sareng nyag sakadi 
abune ring panyosohane rikalaning masan 
panes. Angine tumuli ngeberang ipun kantos tan 
wenten laadipune. Nanging batune punika sayan 
ngagengang kantos ngebekin jagate puniki. 

36 Kadi asapunika panyumpenan palungguh 
iratu. Duh ratu sang prabu, sane mangkin 
titiang ngaturang piteges sumpenane punika. 

37 Duh ratu sang prabu, palungguh iratu 
maraga ratu sane pinih agung saking pantaran 
pararatune makasami. Widi sane murbeng langit 

sampun ngadegang iratu dados sang prabu, 

tur Ida mapaica kakuasan miwah kaluihan ring 
palungguh iratu. 33 Ida ngadegang palungguh 
iratu dados pamrentah sadaging mrecapada 
miwah sato lan paksine makasami, tur palungguh 
iratu makadados tendas bedogole sane malakar 
antuk mas punika. 3? Sasampun palungguh 
iratu, jaga wenten sang prabu sane nenten 
pateh kaluihannyane sakadi palungguh iratu, 
tur sasampun punika, ring undag sane kaping 
tiga, wenten sang prabu sane sakadi temaga, 
sane jaga nitah jagate sami. 49 Sasampune punika 
jaga wenten malih sang prabu sane kaping 

pat, inggih punika sane kawisesannyane sakadi 
besi, sane pacang ngrusak tur jaga ngenyagang 
saluiring sane wenten. Pateh sakadi besine sane 
ngenyagang sakancan sane wenten, sang prabu 
punika taler pacang ngamuk tur ngenyagang 
pararatune sane riinan ring ida. “1 Palungguh 
iratu taler ngaksi mungguing tlapakan miwah 
jrijin buntut bedogole punika abagian malakar 
antuk tanah legit tur sane malih abagian 
malakar antuk besi. Indike punika mapiteges 
mungguing kaprabone punika jaga mapah. 
Wenten pahan sane kuat sakadi besine, duaning 
ipun malakar antuk campuran besi miwah 
tanah legit. 22 Jrijinnyane sane abagian malakar 
antuk besi miwah sane abagian malakar antuk 

tanah legit, mapiteges mungguing kaprabone 
punika abagian jaga kuat tur sane abagian 
lemet. 8 Palungguh iratu taler ngaksi mungguing 
besine kacampur antuk tanah legit. Punika 
mapiteges mungguing pamrentah-pamrentah 
kaprabone punika mapakayun jaga nunggilang 
kulawargannyane malantaran pabuncingan, 
nanging ida nenten mrasidayang, pateh sakadi 
besine nenten mrasidayang macampur ring tanah 
legite. 24 Rikala masan pamrentah-pamrentahe 
punika, Ida Sang Hyang Widi Wasa sang murbeng 
akasa pacang ngadegang satunggaling kaprabon 
sane langgeng. Kaprabone punika nenten 
pacang naenin kaon nanging pacang ngaonang 
kaprabon-kaprabone iwau kantos basmi kerta, 
tur kaprabone sane asiki punika jaga langgeng 
kantos salami-laminipun. 4? Palungguh iratu 
ngaksi batune sane nglilik saking batu kaange 
punika, sane nenten wenten sane nglilikang 
miwah indik batune ngenyagang bedogole sane 
malakar antuk besi, temaga, tanah legit, perak 
miwah mas punika. Ida Sang Hyang Widi Wasa 
Sane Maha Agung ngandikayang ring palungguh 
iratu indik sane kasidan ring benjang wekas. 
Inggih titiang sampun ngaturang indik sumpenan 
palungguh iratune punika sategepipun tur titiang 
sampun ngaturang taler pitegesipun saha sujati.” 

Sang prabu mapaica 
panugrahan ring Dane Daniel 


46 Irika sang prabu raris sumungkem ring ajeng 
Dane Daniel tumuli nitahang mangda ngaturang 
banten miwah aturan ring Dane Daniel. 4' Sang 
prabu ngandika sapuniki: “Widin pamane, Widi 
ane paling agung di pantaran dewa-dewane. 

Ida maraga ratu di pantaran pararatune, buina 
Widi ane nyinahang unduk-unduk ane pingit. 
Gelahe nawang unduke ene sawireh paman 
suba nyidayang nerangang unduke ane pingit 
ene.” 48 Sasampune punika ida raris mapaica 
linggih sane luih ring Dane Daniel, tur mapaica 
hadiah-hadiah sane becik ring dane. Ida 
ngadegang dane dados pamrentah ring Babel, 
tur dados pangageng pangabih ida sang prabu. 
49 Malantaran pinunas Dane Daniel, Dane Sadrah, 
Mesah miwah Abednego raris kadegang dados 
pamrentah ring Babel, nanging Dane Daniel tetep 
kantun ring purin ida sang prabu. 


Ida Sang Prabu Nebukadnesar mrentahang 
mangda anake makasami nyumbah bedogol mas 


1 Ida Sang Prabu Nebukadnesar makarya 

bedogol sane malakar antuk mas, sane 
tegehnyane pitulikur meter, agengnyane 
tigang meter kirang akidik. Bedogole punika 

genahang ida ring tanah lapange ring Dura 

ring propinsi Babel. 2 Sasampune punika sang 
prabu tumuli nauhin prakanggene mangda 
dane pada rauh inggih punika parapangeran, 
paragubernur, parakomisaris, parabendahara, 
parahakim, parajaksa miwah paraprakanggene 
sane tiosan sane wenten ring daerah-daerah. 
Dane sareng sami mangda nyarengin upacara 
mlaspas bedogole sane sampun kadegang antuk 
Ida Sang Prabu Nebukadnesar. 3 Sasampune 
paraprakanggene mapunduh buat jaga mlaspas 
bedogole punika saha pada ngadeg ring arepan 
bedogole punika, 4raris wenten pacalang ida sang 
prabu adiri ngumumang antuk suara jangih, kadi 
asapunika: “Ih rakyat saluiring bangsa, sakancan 
sorohan miwah sakancan basa. 2 Ragane pacang 
mireng suaran trompet sane kasarengin antuk 
suaran kecapi, rebab, gambus, raris kasambung 
antuk suaran tetabuhan sane tiosan. Rikala 
tetabuhanne ngawitin matabuh, ragane sareng 
sami patut sumungkem tur nyumbah bedogol 
mas sane sampun kadegang iriki antuk Ida Sang 
Prabu Nebukadnesar. ê Kala punika, sapasiraja 
sane tan sumungkem tur nyumbah bedogole 
punika, pacang kentungang ring grombong 
genine sane ngendih murub.” 7 Duaning punika, 
rikala wenten suaran tetabuhan, rakyate saking 
sakancan bangsa, sakancan sorohan miwah 

basa, makasami pada sumungkem tur nyumbah 
bedogol mas sane sampun kadegang antuk Ida 
Sang Prabu Nebukadnesar punika. 


Sawitran Dane Daniel sareng tiga 
tempal ring titah ida sang prabu 


8 Makudang-kudang wong Babele ngunayang 
indike punika buat nalih wong Yahudine. ? Ipun 
matur ring Ida Sang Prabu Nebukadnesar 
asapuniki: “Mugi palungguh iratu dirga yusa. 
10 palungguh iratu sampun ngwedalang titah 
mungguing ritatkala tetabuhane matabuh, 
mangda sakancan anake pada sumungkem 
tur nyumbah bedogole punika, 11 tur asing- 
asing anak sane nenten nyak sumungkem 
saha nyumbah bedogole punika, ipun patut 
kacelepang ka grombong genine sane ngendih 
murub. 12 Wenten makudang-kudang wong 
Yahudi sane adegang iratu dados pamrentah 
propinsi ring Babel, inggih punika Sadrah, Mesah 
miwah Abednego nenten sairing ring titah 
palungguh iratu. Ipun nenten nyumbah dewan 
iratune, wiadin sumungkem ring bedogol sane 
sampun adegang palungguh iratu punika.” 

13 Malantaran punika ida sang prabu raris duka 
tan kadi-kadi tur ida raris nitahang mangda 
sang tiga punika katangkilang ring ajeng idane. 
14 Ida tumuli ngandika ring sang tiga sapuniki: 

“Sadrah, Mesah muah Abednego, apake saja 
paman tusing nyak nyumbah dewan gelahe tur 
tusing nyak sumungkem teken bedogol mase 
ane jujukang gelahe ento? 19 Sawireh keto ane 
jani dikalane ningeh munyin trompet, suling, 
kecapi, rebab, gambus muah munyin tetabuhan 
ane lenan, sumungkemja tur sumbahja bedogole 
ento. Yening paman tusing nyak nyumbah prajani 
paman lakar kaclempungang ka grombong apine 
ane ngendih murub. Apa paman ngaden lakar 
ada widi ane nyidaang ngluputang paman?” 

16 Dane Sadrah, Mesah miwah Abednego 
tumuli matur asapuniki: “Singgih ratu sang 
prabu, titiang nentenja pacang nindihin dewek 
titiange. 1? Yening Ida Sang Hyang Widi Wasa 
sane sungsung titiang mrasidayang ngrahayuang 
titiang saking grombong genine sane ngendih 
murub miwah saking kakuasan palungguh 
iratune, janten Ida jaga ngluputang titiang. 

18 Nanging yadiastun Ida nenten ngluputang 
titiang mangda palungguh iratu pawikan, 
mungguing titiang nenten jaga nyumbah bedogol 
mas sane sampun adegang iratu punika.” 


Sawitran Dane Daniel sareng tiga kadanda pati 


19 Irika Ida Sang Prabu Nebukadnesar duka 
tan kadi-kadi, kantos prarain idane abang 
duaning dukan idane ring Dane Sadrah, Mesah 

miwah Abednego. Ida raris mrentahang mangda 
grombong genine kapanesang kantos tikel ping 
pitu panesipune yan bandingan ring biasanipun. 
20 ida taler nitahang prajurit-prajurit sane 

pinih kuat saking pantaran wadua balan idane, 
mangda ipun negul tur ngentungang sang tiga 
ka grombong genine. 21 Prajurit-prajurite punika 
raris negul sang tiga. Panganggen sang tiga 
minakadinipun kawaca, jubah, sorban miwah 
sane lian-lianan kantun jangkep. Sasampune 
kategul, sang tiga raris kaclempungang ka 
grombong genine. 22 Santukan sang prabu 
mapaica prentah sane keras mangda grombonge 
kapanesang pisan, endih genine raris muunang 
pangawal-pangawale sane makta sang tiga ka 
grombonge punika. 28 Nanging Dane Sadrah, 
Mesah miwah Abednego, kantun mategul 
maclempung ka tengah genine sane ngendih 
murub. 

24 Tan dumade Ida Sang Prabu Nebukadnesar 
tumuli matangi kabatek antuk kagiat idane. Ida 
mataken ring paraprakanggen idane sapuniki: 
“Tusingke iraga suba negul jlema tuah ajaka 
tetelu laut ia clempungang iraga ka grombong 
apine?” 

Paraprakanggene tumuli matur asapuniki: 
“Inggih sawiakti ratu sang prabu.” 

25 Ida Sang Prabu tumuli malih mataken 
asapuniki: “Yen keto, ngudiang dadi gelahe 
nepukin ia ajaka patpat majalan di tengah apine? 
la tusingja mategul, tur pangenahne ia tusingja 
mapa, buina ane nomer pat pangenahne cara 
dewa.” 


Sang tiga kabebasang tur linggih 
danene malih kunggahang 


26 Duaning punika Ida Sang Prabu Nebukadnesar 
raris lunga ka lawang grombong genine tumuli 
ngandika saha santer sapuniki: “Ih paman Sadrah, 
Mesah muah Abednego, paraparekan Widi Ane 
Maha Luur. Maija pesu!” Sang tiga tumuli digelis 
tangkil. 2? Sakancan pangeran, gubernur, bupati 
miwah paraprakanggen sang prabu sane tiosan 
tumuli mapunduh tur medasin sang tiga, sane 
tan bintul antuk genine punika. Rambut sang tiga 
nenten puun, panganggennyane taler nenten 
puun, tur dane nenten pisan mambu andus. 

28 Ida sang prabu tumuli ngandika sapuniki: 
“Luihangja Widin Sadrah, Mesah muah 
Abednegone. Ida ngutus malaekat Ida buat 
ngluputang anake ene, nah ento anak ane 
ngancangin tur andel teken Ida. Ia ajaka 
tetelu suba milih tulak teken prentah gelahe 
tur ngetohang uripnyane bandingang teken 
nyumbah dewa ane lenan teken Widinnyane. 

29 Ane jani gelahe mrentahang, mungguing 
yen ada anak wiadin bangsa, sorohan wiadin 
basa ane bani nganistayang Widin Sadrah, 
Mesah muah Abednego, ia lakar kapunggal 
tur kapukang-pukang, buina umahne lakar 
kadadiang dugdugan uug-uugan. Tusing ada Widi 
ane lenan ane nyidayang ngluputang buka kene.” 

30 Sasampune punika sang prabu raris 
ngunggahang linggih Dane Sadrah, Mesah miwah 
Abednego ring propinsi Babele. 


Panyumpenan Ida Sang Prabu 
Nebukadnesar sane kaping kalih 


1 Ida Sang Prabu Nebukadnesar mapaica 
dedauhan katiba ring rakyate ring sakancan 
bangsa, sorohan miwah basa ring satungkabing 
rat sapuniki: “Swastiastu. 2 Padingehangja unduk 
sakancan katawahan muah wahyu ane suba 
kasinahang teken gelahe baan Ida Sang Hyang 
Widi Wasa Ane Maha Luur. 
3Ambate agung wahyu ane kasinahang 
baan Ida Sang Hyang Widi Wasa teken 
iraga. Ambate mawisesa sakancan 
katawahan ane adakang Ida. Ida Sang 
Hyang Widi Wasa lakar jumeneng nata 
salawas-lawasne, tur Ida lakar nitah 
turun-temurun. 

4 Gelahe muponin idup liang di purin gelahe, tur 
muponin suka wirya. ? Nanging dikalan gelahe 
sirep, gelahe maan ipian ane nengkejutin tur 
gelahe nepukin unduk ane ngresresin. ? Gelahe 
lantas nauhin sakancan pangabih gelahe di 
Babel apanga ia ngorahang artin ipiane ento 
teken gelahe. ' Parajuru tenung, ahli sihir muah 
balian, paratukang sulap muah ahli bintange 
lantas katangkilang di ajeng gelahe, tur gelahe 
ngorahang ipian gelahe ento, nanging ia ajaka 
makejang tusing nyidayang nerangang artin 
ipiane ento. 3 Sasubane keto Daniel lantas teka 
mai tangkil (ia masih kadanin Beltsasar manut 
parab dewan gelahe). Roh paradewane ane suci 
ngiangin ia, sawireh keto, gelahe nuturang teken 
ia ipian gelahe. Gelahe ngorahang teken ia kene: 
9 Beltsasar, pangeden parajuru tenunge, gelah 
nawang mungguing roh dewa-dewane ane suci 
malingga sig pamane tur paman nawang unduke 
ane pingit. Kene ipian gelahe. Tegarang orahang 
artinne. 

10 Dugas gelahe sirep, gelahe nepukin ada 
kayu gede malejer di basan tengah gumine. 

11 Kayune ento ngangsan ngedenang kanti ia 
nganteg ka langite tur sida katepukin baan anake 
di gumine makejang. 12 Donnyane melah pesan 
tur carangne nyeled kabatek baan liun buahne, 
cukup buat pangan anake di gumine makejang. 

Buron alase makejang pada metis di bongkolne, 
kedise pada masebun di carang-carangne, tur 
manusa muah sakancan gumatap-gumitipe pada 
ngamah buahne. 

13 Sedek gelahe minehin wahyune ento, gelahe 
nepukin ada malaekat adiri tuun uli suarga, 
ane sayaga tur waspada pesan. 14 Malaekate 
ento mawarah-warah baan suara santer buka 
kene: 'Bahja punyan kayune ene tur tektekja 
carang-carangne. Liklisin donne tur brarakang 
buahne. Ulahja burone uli di bongkolne tur ulahja 
kedise apanga ia makaad uli carang-carangne. 
15 Nanging depang tunggakne ditu mategul baan 
ante besi muah temaga. Depang ia enu ditu di 
tegale bareng-bareng ajaka padange. Ane jani 
depang damuhe nepen anake ene tur depang 
ia idup bareng-bareng ajaka buron muah entik- 
entikane. 18 Pitung tiban makelonne ia tusing 
lakar ngelah pepineh manusa, nanging pepineh 
buron. 17 Buka keto kaputusan malaekate ane 
kaliwat sayaga tur waspada ento. Sawireh 
keto orahinja sakancan manusane makejang 
apanga ia pada nawang, mungguing Ida Sang 
Hyang Widi Wasa Ane Maha Luur ane nguasain 
sakancan kaprabon manusane, tur Ida nyidayang 
maicayang kaprabone ento teken anake ane suba 
selik Ida, yadiastunja ia anak ane paling nista. ” 

18 Ida Sang Prabu Nebukadnesar nglanturang 
pangandikan idane sapuniki: “Buka keto ipian 
gelahe. Nah ane jani paman Beltsasar, orahinja 
gelahe apa artin ipiane ento. Parapangabih 
gelahe tusing ada ane bisa nerangang teken 
gelahe sajabaning paman, sawireh roh 
dewa-dewane ane suci malingga sig pamane.” 


Dane Daniel ngartiang sumpenan ida sang prabu 


19 Sajeroning punika, Dane Daniel sane taler 
kaparabin Beltsasar kalintang sungsut kantos 
dane nenten mrasidayang matur. Sang prabu 
raris ngandika ring dane kadi asapuniki: “Paman 
Beltsasar edaja ipian muah artin ipiane ento 
kanti ngranayang paman sebet.” 

Dane Beltsasar tumuli matur sapuniki: “Inggih 
ratu sang prabu, pangajap-ajap titiange dumadak 
sumpena miwah tegesipun punika pacang 
nibenin meseh-meseh iratune, tur boya iratu 
sane keni. 2? Tarune punika kalintang tegeh 
kantos rauh ka langite tur sida kaeton antuk 
asing-asing anake ring mrecapada. *! Daunnyane 
kalintang becik tur wohnyane cukup yen katunas 
antuk manusane ring satungkabing rat. Sato 
alasane pada mateduh ring soripun, tur sawatek 
paksine masebun ring carang-carangipune. 

22 Qduh ratu sang prabu, palungguh iratu 
sane dados taru sane tegeh tur kuat punika. 

Palungguh iratu sayan ngagungang kantos rauh 
ka langite, tur kakuasan palungguh iratu nguub 
mrecapadane sami. 2 Risedek palungguh iratu 
mandreng tarune punika, wenten malaekat asiki 
tedun saking suargan maduluran pangandika 
sapuniki: “Bahja punyan kayune ento tur tektek 
muah nyagang, nanging depang enu tuedne 
ngatut di tanahe. Tegul tuedne baan ante besi 
muah temaga, tur depang ia ditu bareng-bareng 
ajaka padange. Depang damuhe nristisin anake 
ene tur depang ia nongos ditu bareng-bareng 
ajaka burone pitung tiban makelonne. 

24 Duh ratu sang prabu kadi asapunika piteges 
sumpenane punika, tur kadi asapunika pawarah 
Ida Sang Hyang Widi Wasa Sane Maha Luur 
ngeniang indik sane pacang nibenin iratu. 

25 Palungguh iratu pacang kakaonang saking 
pagubugan manusane, tur urip sareng-sareng 
ring sato alase. Pitung taun suenipun, palungguh 
iratu pacang ngrayunang padang sakadi banteng, 
tur merem ring tegale maraab langit, samaliha 
irika palungguh iratu pacang damuhan. Rikala 
punika palungguh iratu pacang ngangkenin 
mungguing Ida Sang Hyang Widi Wasa nguasain 
kaprabon manusane, tur Ida mrasidayang 
maicayang kaprabone punika ring anak sane selik 
Ida. 2? Malaekate punika nitahang mangda tued 
tarune punika kabanggayang kantun ring tanahe. 

Punika mapiteges mungguing palungguh iratu 
pacang malih nyeneng ratu yening palungguh 
iratu ngangkenin mungguing Ida Sang Hyang 
Widi Wasa nitah buanane makasami. *” Duaning 
punika duh ratu sang prabu, ledang palungguh 
iratu nglaksanayang atur pawungun titiange. 
Wusanja ngardi dosa, margiangja indik sane 
patut, tur suecaninja anake sane tiwas-tiwas. 
Yening sampun kadi asapunika, palungguh iratu 
pacang nglantur muponin gemuh landuh.” 

28 Indike punika makasami jaga nibenin Ida 
Sang Prabu Nebukadnesar. 29 Maletan wantah 
roras sasih, rikala ida sedek mamargi ring teras 
duur purin idane ring Babel, 20 ida ngandika 
sapuniki: “Iwasinja, ambate geden kota Babele. 
Gelahe ngwangun kotane ene dadi ibukota, 
buat ngedengang kakuatan muah kawisesan, 
kamenangan muah kaluihan gelahe.” 

31 Sadurung baose pegat saking cangkem idane, 
jeg wenten sabda saking suargan, kadi asapuniki: 
“Ih prabu Nebukadnesar, padingehangja sabdan 
Ulune! Ane jani kawisesan kaprabon kitane lakar 
kabancut uli sig kitane. 3? Kita lakar kulah uli 
pagubugan manusane. Kita lakar idup bareng- 
bareng ajak burone, tur kita lakar ngamah padang 
patuh buka sampine, pitung tiban makelonne. 
Sasubane ento, kita lakar nawang mungguing Ida 
Sang Hyang Widi Wasa Ane Maha Luur nguasain 

sakancan kaprabon manusane, tur Ida nyidaang 
maicayang kaprabone ento teken anake ane selik 
Ida.” 

33 Pramangkin sabdane punika kasidan. Ida Sang 
Prabu Nebukadnesar raris kasepekang saking 
pagubugan manusane tur ida ngrayunang padang 
sakadi bantenge. Anggan idane damuhan, tur 
rambut idane panjang sakadi bulun paksi 
garudane miwah nakan idane panjang sakadi 
kukun paksine. 


Ida Sang Prabu Nebukadnesar ngluihang 
Ida Sang Hyang Widi Wasa 


34 Ida Sang Prabu Nebukadnesar ngandika 
sapuniki: “Sasubane liwat pitung taune ento, 
gelahe nulengek ka langite, tur pepineh gelahe 
buin mabalik seger buka ane jani mula. Gelahe 
ngluihang Ida Sang Hyang Widi Wasa Ane Maha 
Luur, tur ngluihang saha nyumbungang Ida ane 
nyeneng salawas-lawasne, kene: 

“Ida Sang Hyang Widi Wasa pacang nitah 
salawas-lawasnya, tur kaprabon Idane 
pacang langgeng turun-temurun. 

35 Manusane ring mrecapada sami nenten 
wenten artinipun ring ayun Idane. 
Paramalaekate ring suargan miwah 
jadmane ring jagate wenten ring sor 
kakuasan Idane. Tan wenten anak sane 

mrasidayang nglawan pakarsan Idane 
wiadin mataken ngeniang indik sane 
laksanayang Ida.” 

36 Sasubane keneh gelahe mabalik seger 
buka ane jati mula, kaluihan, kagungan muah 
kaunggulan kaprabon gelahe masih kulihang 
teken gelahe. Paraprakanggo muah parasulinggih 
gelahe pada nampi gelahe, tur gelahe buin nampi 
kakuasan purine malah agungan yen bandingang 
teken ane suba-suba. 

37 Ane jani gelahe Nebukadnesar muji, 
ngluihang tur nginggilang Ratun suargane. 
Sakancan ane margiang Ida ento patut tur adil, 
tur Ida nyidayang ngasorang asing-asing anak 
ane malaksana sumbung.” 


Pestan Ida Sang Prabu Belsasar 


1 Sedek rahina anu rikalaning wengi Ida 

Sang Prabu Belsasar ngundang parasulinggih 
sareng siu diri mangda ngrauhin pestan idane 
sane ageng. Irika ida dane pada nginum anggur. 
2 Rikala ida dane sedek pada mainum-inuman, 
Ida Sang Prabu Belsasar raris ngandikayang 
mangda ngamedalang cangkir miwah jembung- 
jembung perak wiadin mas sane kabakta antuk 
Ida Sang Prabu Nebukadnesar ajin idane saking 
Perhyangan Agunge ring Yerusalem. Sang Prabu 
ngarsayang barang-barange punika, mangda ida, 

parasulinggih idane, pararabi miwah selir idane 
mrasidayang nginum nganggen cangkir miwah 
jembung-jembunge punika. 3 Sakancan cangkir 
miwah jembunge punika raris kamedalang, tur 
ida dane raris nginum anggur nganggen prabote 
punika, 4sinambi muji dewa-dewa sane malakar 
antuk mas, perak, prunggu, besi, taru miwah 
batu. 

> Tan pararapan jeg wenten tangan kanten 
tur nulis ring tembok purine, ring genah 
lampu-lampune pada masunar galang pisan. 
Sang prabu ngaksi tangane punika sedekan nulis. 
6 Prarain idane pramangkin kembang lemlem 
tur ida rumasa ajerih pisan kantos lulud idane 
ngetor. 7 Ida tumuli nyerit ngandikayang mangda 
paratukang sihir, juru tenung, balian miwah 
paraahli bintange katangkilang. Sasampune 
dane pada rauh tangkil, sang prabu ngandika 
ring dane sapuniki: “Nyenja bisa maca tulisane 
ento tur bisa nerangang artinne teken gelahe ia 
lakar kasalukin busana kagungan sang prabu ane 
mawarna tangi, tur ia lakar kakalungin kalung 
kaluihan, buina kicen tegak muah kakuasan 
dadi anak ane nomer telu di kaprabone ene.” 
8 Parapangabih idane raris pada nganampekin 
tulisane punika, nanging tan wenten sane midep 
ngwacen sesuratane punika, wiadin ngaturang 
tegesipun ring sang prabu. ? Kabatek antuk ajerih 

idane, swabawan Ida Sang Prabu Belsasar sayan 
kembang lemlem, tur parasulinggih idane pada 
kablegbegan tan uning ring indik sane patut 
kamargiang. 

10 Ibun ida sang prabu mireng uyute sane 
kakardi antuk sang prabu miwah parasulinggih 
idane, raris ida ngranjing ka genah pestane 
punika. Ibun idane mabaos ring sang prabu 
sapuniki: “Dewa sang prabu, mugi idewa dirga 
yusa. Sampunangja idewa tengkejut tur kembang 
lemlem kadi asapunika. 1! Ring kaprabon 
idewane wenten anak adiri sane kalinggihin 
antuk roh dewa-dewa sane suci. Rikala ajin 
idewane jumeneng nata, anake punika nyinahang 
kapradnyanan, kaweruhan miwah kawisesan 
sakadi kawicaksanan paradewane punika. Ida 
Sang Prabu Nebukadnesar, ajin idewane sampun 
ngadegang dane dados pangageng juru tenung, 
paratukang sihir, tukang sulap miwah paraahli 
bintang-bintange. 12 Dane madue kaweruhan 
sane ngangobin, tur dane wicaksana, saha 
polih panugrahan buat ngartiang sakancan 
sumpena, nebag cecimpedan miwah nyinahang 
indik-indik sane pingit. Duaning punika rarisang 
esengin anake punika, inggih punika Daniel, sane 
kapesengin Beltsasar antuk ida sang prabu. Dane 
jaga ngaturang ring idewa teges tulisane punika 
makasami.” 

Dane Daniel nerangang artin tulisane punika 


13 Dane Daniel tumuli digelis katangkilang 
ring ajeng ida sang prabu, tur sang prabu raris 
ngandika ring dane, kadi asapuniki: “Apa paman 
ane madan Daniel, wong Yahudi ane katawan 
tur abana mai teken ajin gelahe uli tanah 
Yehuda? 14 Gelahe ningeh paman kalingganin 
baan roh dewa-dewane ane suci, kantos paman 
dadi anak ane ririh, ngelah kaweruhan muah 
wicaksana. 1? Parapangabih gelahe muah ahli 
sihire makejang suba pada tangkil buat mamaca 
tulisane ento tur nerangang artinne teken gelahe, 
nanging ia ajaka makejang tusing nawang artinne. 
16 Ane jani gelahe suba ningeh mungguing paman 
nawang unduk ane singid tur bisa nerangang 
unduk ane pingit. Yening paman bisa mamaca 
tulisane ento tur nyidayang nerangang artinne 
teken gelahe, paman lakar kasalukin busana 
kaprabon ane tangi, tur kakalungin kalung mas 
makatanda kaluihan, buina lakar kadadiang anak 
ane ngisi kakuasan nomer telu di kaprabone 
ene.” 

17 Dane Daniel tumuli matur kadi asapuniki: 
“Banggayang sampun paicane punika mantuk 
ring ragan palungguh iratu, wiadin paicayangja 
paicane punika ring anak sane tiosan. Titiang 

pacang ngwacen tulisane punika pabuat iratu tur 
titiang pacang ngaturang tegesipun. 

18 [da Sang Hyang Widi Wasa Sane Maha 
Luur sampun ngadegang ajin iratune Ida Sang 
Prabu Nebukadnesar dados ratu sane agung tur 
sampun maicayang ring ida kamulian miwah 
kawisesan. 1? Ida kalintang luih kantos rakyat 
sakancan bangsa, sorohan miwah basane pada 
ajerih ring ida tur pada ngetor. Yening ida 
mapakayun ngamademang satunggiling anak, 
indike punika pacang kasidan, tur yening ida 
mapakayun manggayang anake kantun urip, 
punika taler kasidan. Ida kuasa nginggilang 
wiadin nganistayang anak manut pakarsan idane. 
20 Nanging santukan ida raris sumbung, bengkung 
tur wirosa, singasanan idane raris kagingsirang 
tur ida kicalan kaluihan idane. 21 Ida sampun 
kasepekang saking pagubugan manusane, tur 
pakayunan idane dados sakadi pepineh satone. 
Ida urip sareng-sareng ring keledae alasane, 
ida ngrayunang padang sakadi banteng, tur 
ida merem maraab langit kantos damuhan. 
Pamuputipun ida raris ngangkenin mungguing 
Ida Sang Hyang Widi Wasa Sane Maha Luur 
nguasain sakancan kaprabon manusane tur Ida 
wenang maicayang kaprabone punika ring anak 
sane selik Ida. 

22 Nanging palungguh iratu, sane dados putran 
idane nenten kayun ngandapang raga, yadiastu 
palungguh iratu uning indike punika makasami. 
23 Palungguh iratu malaksana nglawan Ida 
Sang Hyang Widi Wasa sane ring suargan, 
tur iratu sampun ngambil sakancan cangkir 
miwah jembung sane sampun kambil saking 
Perhyangan Agung Idane. Palungguh iratu, 
parasulinggih druene, pararabi miwah paraselir 
iratune sampun nginum nganggen cangkir 
miwah jembung punika, sinambi nyumbah 
dewa-dewa sane malakar antuk mas, perak, 
prunggu, besi, taru miwah batu, inggih punika 
dewa-dewa sane buta, bongol tur tan uning ring 
punapa-punapi. Nanging palungguh iratu nenten 
ngluihang Ida Sang Hyang Widi Wasa sane kuasa 
nguripang wiadin nyedayang iratu tur sane ngaksi 
saparilaksanan iratune. 24 Punika awinanipun Ida 
Sang Hyang Widi Wasa sampun ngutus tangane 
punika buat nulis kruna-krunane puniki. 

25 Sesuratane punika masuara asapuniki: 
'Kitung-itung, katimbang, kadum.” 26 Raris 
teges ipun sapuniki: Kitung-itung mapiteges 
mungguing Ida Sang Hyang Widi Wasa sampun 
ngetang indik masan kaprabon iratune tur jaga 
kapuputang. ?” Katimbang, mapiteges palungguh 
iratu sampun katimbang ring timbangane tur 
kakeniang ingan pisan. 28 Kadum mapiteges 

mungguing kaprabon iratune pacang kaepah tur 
kapaicayang ring wong Media miwah Persia.” 

29 Irika digelis Ida Sang Prabu Belsasar raris 
nitahang paraparekan idane mangda Dane Daniel 
kasalukin busana kaprabon sane tangi, tur kantan 
danene kakalungin antuk kalung mas tanda 
kaluihane. Samaliha ida raris nglinggihang dane 
ring linggih sane nomer tiga ring kaprabon idane. 
30 Ring wengine punika ugi Sang Prabu Belsasar, 
ratune ring Babel kasedayang, 3! tur Ida Sang 
Prabu Darius wong Midiane sane mayusa nem 
dasa kalih taun raris ngrampas kaprabon idane. 


Dane Daniel ring guan singane 


1 Ida Sang Prabu Darius mapakayun jaga 
6 ngadegang gubernur satus kalih dasa diri 
buat ngenterang kaprabon idane makasami. 
2 Sajawining punika, sang prabu taler nyelik Dane 
Daniel kasarengin antuk anak tios malih kalih 
diri mangda dados pangageng paragubernur 
miwah ngetangang sakancan kaperluan ida 
sang prabu. 3 Irika raris sinah mungguing Dane 
Daniel nyidayang ngamargiang tugas becikan 
ring parapangageng miwah gubernure sane 
tiosan. Santukan dane kalintang wicaksana, sang 
prabu raris mapakayun jaga ngadegang Dane 
Daniel dados pamrentah sakuub kaprabon idane. 
4 Parapangageng sane tiosan kadi asapunika taler 

paragubernure raris ngrerehin kiwangan Dane 
Daniel sajeroning ngetangang sakuub kaprabone, 
nanging nenten mrasidayang, santukan Dane 
Daniel anak sane andel pisan tur nenten naenin 
ngamargiang kiwangan wiadin malaksana tan 
jujur. ? Dane sareng sami raris pada mabaos 
sapuniki: “Iraga tusing lakar nyidayang makatang 
pelihne Daniel, buat anggon nalih ia, sajabaning 
nganggon jalaran aji unduk agamannyane.” 

6 Sasampune punika dane sareng sami raris 
tangkil ring Ida Sang Prabu Darius maduluran atur 
kadi asapuniki: “Oduh ratu sang prabu, mugi iratu 
dirga yusa. ' Titiang sareng sami sane ngenterang 
kaprabon druene, inggih parapangageng, 
paragubernur, parabupati miwah prakangge 
sane tiosan sampun pada saigum mapinunas 
mangda iratu ngwedalang prentah sane keras tur 
tegas. Wedalangja prentah mangda sajeroning 
tigang dasa rahina, sakancan anake tan wenang 
mapinunas wiadin ngastawa ring sinalih 
tunggaling dewa wiadin manusa, sajabaning 
ring palungguh iratu. Asing-asing anak sane 
tempal ring prentahe punika patut kentungang 
ka guane sane bek madaging singa. 3 Sane 
mangkin rarisang palungguh iratu ngwedalang 
prentahe punika, tur rarisang tanda tanganin, 
mangda paindikane punika dados prentah sane 
tegas, inggih punika dados undang-undang 

wong Media miwah wong Persia sane tan dados 
ubah.” ? Irika sang prabu tumuli nanda tanganin 
prentahe punika. 19 Rikala Dane Daniel uning 
mungguing prentah punika sampun katanda 
tanganin, dane raris budal. Ring kamar danene 
sane ring loteng, wenten jendela sane mabukak 
marep ka Yerusalem. Irika ring jendelane sane 
mabukak biasanipun dane sumungkem ring Ida 
Sang Hyang Widi Wasa ping tiga arahina. 

11 Rikala meseh-meseh Dane Daniel uning 
mungguing dane ngastawa ring Ida Sang 
Hyang Widi Wasa, 12 dane sareng sami raris 
tangkil ring ajeng ida sang prabu buat nalih 
Dane Daniel. Dane sareng sami tumuli matur 
sapuniki: “Singgih ratu sang prabu, palungguh 
iratu sampun ngwedalang prentah mungguing 
sajeroning tigang dasa rahina sasampune 
prentahe punika katanda tanganin, asing-asing 
anak sane mapinunas ring satunggaling dewa 
wiadin jadma, sajabaning ring iratu, anake punika 
patut kentungang ka gua sane bek madaging 
singa.” 

Sang prabu tumuli ngandika sapuniki: “Beneh, 
ento prentah ane keras nah ento undang-undang 
wong Media muah wong Persia ane tusing dadi 
ubah.” 

13 Dane sareng sami malih matur ring sang 
prabu, kadi asapuniki: “Daniel salah tunggal 

saking jadmane sane maselong saking Yehuda, 
nenten ngajiang palungguh iratu tur ipun tan 
sairing ring titah sane wedalang palungguh iratu. 
Ipun ngastawa ping tiga sajeroning arahina.” 

14 Rikala sang prabu mireng indike punika, 
ida kalintang osek ring kayun tur ida raris 
ngrereh margi buat ngluputang Dane Daniel. 

Ida ngindayang mapakibeh kantos surup surya. 
15 Tan asue, meseh-meseh Dane Daniel raris 
tangkil malih ring ida sang prabu maduluran 
atur sapuniki: “Duh ratu sang prabu, palungguh 
iratu wikan mungguing manut undang-undang 
wong Media miwah wong Persiane, tan wenten 
prentah sane kawedalang antuk sang prabu sane 
dados kubah.” 

16 Duaning punika, sang prabu raris mrentahang 
mangda Dane Daniel kejuk tur kapulang ka guane 
sane bek madaging singa. Sang prabu ngandika 
ring Dane Daniel sapuniki: “Dumadak Widin 
pamane ane sungsung paman saha satia lakar 
ngluputang paman.” 1 Bungut bangbange punika 
katutup antuk batu, tur sang prabu ngecap 
batune punika antuk cap kaprabon idane ngraga 
miwah antuk cap parasulinggih idane, mangda 
tan wenten anak sane mrasidayang ngluputang 
Dane Daniel. 18 Sasampun punika, sang prabu 
raris mantuk ka puri, tur ida nenten merem 

awengi mepek, samaliha ida nenten marayunan 
tur ida nenten ngarsayang panglipur. 

19 Palimunan pisan ida sang prabu raris matangi 
tur gegison lunga ka guane punika. 2? Sarauhe 
ring guane punika, ida raris majeritan maduluran 
resres sapuniki: “Daniel, parekan Ida Sang Hyang 
Widi Wasa ane jumeneng langgeng, apake Widi 
ane sungsung paman saking satia ento nyidayang 
ngluputang paman uli singa-singane ento?” 

21 Dane Daniel tumuli matur kadi asapuniki: 
“Mugi palungguh iratu dirga yusa. 22 Ida Sang 
Hyang Widi Wasa sampun ngutus malaekat 
Idane buat nyamok bungut singa-singane punika, 
kantos ipun nenten pisan mencanen titiang. Ida 
ngardi punika, duaning Ida wikan mungguing 
titiang tan paiwang tur titiang nenten iwang 
pamantuka ring iratu.” 

23 Kalintang egar pakayunan ida sang prabu, 
tur ida raris nitahang mangda Dane Daniel 
kamedalang saking guane punika. Sang 
kapangandikayang raris ngamedalang Dane 
Daniel, tur ipun pada manggihin mungguing 
Dane Daniel nenten pisan bered angon akidik, 
duaning dane andel ring Ida Sang Hyang Widi 
Wasa. 24 Sasampun punika sang prabu raris 
nitahang mangda ngejuk anake sane nalih 
Dane Daniel makasami, tur ngentungang dane 
sasarengan ring rabi miwah oka-okan danene 

sareng sami ka guane sane bek madaging singa 
punika. Sadereng dane pada nganteg ring dasar 
guane, singa-singane sampun pada nyagrep dane 
tur makpak tulang-tulangnyane makasami. 

25 Sasampune punika Ida Sang Prabu Darius raris 
ngirim surat ring rakyate saking sakancan bangsa, 
sorohan miwah basane ring satungkabing rat 
sane masuara asapuniki: “Suastiastu. 28 Gelahe 
mrentahang ka sakuub kaprabon gelahe apang 
asing-asing anak ngajiang Widin Daniele. Ida ento 
maraga Widi ane jumeneng langgeng tur Ida lakar 
nitah salawas-lawasne. Kaprabon Idane tusing 
lakar taen uug, tur kawisesan Idane lakar tusing 
taen rered. 2' Ida ngrahayuang tur ngluputang, 
tur Ida ngardi katawahan muah praciri di suarga 
muah di mrecapada. Ida ngrahayuang Daniel 
kanti ia tusing kamatiang baan singa-singane.” 

28 Dane Daniel muponin gemuh landuh 
sapanyeneng Ida Sang Prabu Darius miwah 
sapanyeneng Ida Sang Prabu Kores wong 
Persiane punika. 

DANE DANIEL NYURATANG SAKANCAN 
WAHYU SANE TAMPI DANE 


(7:1--12:13) 


Wahyu indik sato patpat 


1 Ring taun sane kaping pisan, sapanyeneng 

Ida Sang Prabu Belsasar ring Babel, tiang 
ngipi tur manggihin wahyu rikalaning wengi. 
Tiang tumuli nulis indik ipiane punika, ? tur puniki 
catetan-catetan indik sane kantenang tiang 
ring wengine punika. Angine mampeh nyatur 
arah nempuh toyan segarane. 3 Raris wenten 
sato ageng patpat medal saking segarane, tur 
rupanipun mabina-binayan asiki klawan sane 
tiosan. “ Sane nomer siki kanten sakadi singane 
nanging maderbe kampid sakadi paksi garudane. 
Rikala tiang sedek nlektekang ipun, kampidnyane 
jeg keles. Ipun raris makejog tur majujuk sakadi 
jadma. Sapangrarisipun satone punika kawehin 
pepineh sakadi pepineh manusa. 

3 Satone sane nomer kalih katon sakadi beruang 
sane majujuk nganggen buntutnyane sane 
ungkuran. Ipun nyanggem tulang iga tetiga ring 
bungutipune, tur wenten suara mabaos ring ipun 
sapuniki: “Nah lautang amah amunapaja iba 
nyidayang!” 

6 Rikala tiang nlektekin satone punika, wenten 
malih medal sato sane tiosan. Ipun kanten 
sakadi macan tutul, nanging ring tundunnyane 
wenten kampid patpat sakadi kampid paksine, 
tur matenggek patpat. Pakantenanipun sakadi 
anak sane maderbe kakuasan. 

7 Risedek tiang medasin ipun, jeg kanten 
satone sane kaping patpat. Ipun kalintang 
siteng, ageng tur nakutin pisan. Antuk gigi 
besinnyane sane ageng-ageng ipun makpak 
tetedannyane, tur sasampune punika ipun 
raris nyekjek tetedannyane punika. Mabinayan 
ring sato-satone sane tiosan punika, ipun 
maderbe tanduk adasa. 3 Risedek tiang nlektekin 
tanduk-tanduknyane punika, ring selagan 
tanduk-tanduke punika raris tumbuh tanduk 
sane alit asiki. Tanduke sane alit punika ngabut 
tanduk-tanduke sane wenten irika tetiga. 
Tanduke sane alit maderbe mata sakadi matan 
jadma miwah maderbe bungut sane anggen ipun 
nyumbungang dewek. 


Wahyu indik Sang Sane Jumeneng Langgeng 


9 Risedek tiang matolihan, jeg wenten 
makudang-kudang singasana sane kagenahang 
ring genahnyane. Sang sane jumeneng langgeng 
malinggih ring sinalih tunggil singasanane punika. 
Busanan Idane putih sakadi saljune tur rambut 

Idane bresih sakadi bulun biri-birine. Singasanan 
Idane magenah ring duur roda-roda genine 
sane ngendih murub, 10 tur wenten tukad geni 
medal saking singasanane punika. Ida kancangin 
antuk jadma panyiu-panyiuan, samaliha wenten 
jadma yutaan akehipun majujuk ring ajeng Idane. 
Pangadilane tumuli kamimitin, tur cakepane 
pada kabukak. 

11 Risedek tiang nlektekin indike punika, 
panggihin tiang tanduke sane alit punika kantun 
ngengkig nyumbungang dewek. Risedek tiang 
bengong, panggihin tiang satone sane nomer 
patpat punika sampun padem, tur bangkennyane 
kentungang ka genine kantos sirna. 12 Sato- 
satone sane lianan kicalan kakuatannyane, 
nanging kantun kalugra urip rauh ring masa sane 
sampun kapastikayang. 

13 Sajeroning wahyu ring wengine punika, 
panggihin tiang wenten kanten sakadi manusa. 
Anake punika tumuli nganampekin tiang, 
anggannyane kakaput antuk mega. Dane tumuli 
tangkil ring Sang sane jumeneng langgeng. 

14 Dane tumuli kapaicain kawisesan, kaluihan 
miwah kakuasan dados ratu kantos rakyat 
sakancan bangsa, sorohan miwah basa pacang 
ngancangin dane. Kawisesannyane pacang 
manggeh salawas-lawasnya, tur kaprabonnyane 
nenten pacang naenin sirna. 

Wahyu-wahyune punika katerangang 


15 Wahyu-wahyu punika kalintang nengkejutin 
tiang, tur ngawinang manah tiange osek pisan. 
16 Tiang tumuli ngrauhin salah tunggal anake 
sane pada ngadeg irika tur nunas mangda dane 
nerangang teges wahyune punika makasami. 
Duaning punika dane raris nerangang artinipun 
ring tiang. 17 Sapuniki pangandikan danene: 
“Burone patpat ane gede-gede ento nah ento 
lakar ada kaprabon patpat madeg di jagate. 18 Tur 
parakaulan Ida Sang Hyang Widi Wasa Ane Maha 
Luur, lakar maan kakuasan dadi ratu tur mrentah 
kanti salawas-lawasne.” 

19 Sasampun punika tiang meled uning 
langkungan ring punika ngeniang indik satone 
sane nomer patpat punika, sane rupanipun 
bina ring sane tiosan, inggih punika sato sane 
nakutin tur sane makpak tur ngenyagang 
tetedannyane, antuk kuku prunggu miwah gigi 
besi, tur sasampune punika raris nyekjekipun. 

20 Sajaba punika tiang taler meled uning ring 
indik tanduk-tanduk sane wenten ring tenggek 
satone punika kadi asapunika taler sane medal 
pungkuran, sane ngawinang tanduke sane 
lianan mabutan tetiga. Tanduke punika maderbe 
mata lan bungut tur ipun sumbung pisan. Ipun 

bangetan nakutin yan bandingang ring sane 
tios-tiosan. 

21 Rikala pedasin tiang, tanduke punika jeg 
mayuda nglawan parakaulan Ida Sang Hyang 
Widi Wasa punika, tur kaulane punika raris 
kaon. 22 Sasampune punika Sang Sane Jumeneng 
Langgeng raris rauh, tur Ida tumuli nepasin saha 
ngilonin parakaulan Widine Sane Maha Luur 
punika. Panemayannyane sampun rauh pabuat 
parakaulan Ida Sang Hyang Widi Wasa jaga nampi 
kakuasan dados ratu. 

23 Katerangan sane sampun tampi tiang kadi 
asapuniki: “Burone ane nomer patpat ento, nah 
ento kaprabone ane patpat ane lakar madeg di 
jagate tur lakar bina teken kaprabone ane lenan. 
Kaprabone ento lakar nyekjek tur ngenyagang 
sakancan kaprabone ane di gumine. 24 Tanduke 
ane dasa ento, nah ento pararatu ajaka dasa 
ane lakar mrentah kaprabone ento. Sasubane 
keto lakar ada buin ratu ane lenan. Ratune ento 
bina pesan teken pararatune ane maluan, tur 
ia lakar ngalahang raja tetelu. ?? la lakar matur 
nungkasin Ida Sang Hyang Widi Wasa, Widi 
Ane Maha Luur, tur nindes parakaulan Idane. 
la lakar negarang ngesehin pidabdab agaman 
kaulan Ida Sang Hyang Widi Wasa muah ngesehin 
rerainan-rerainannyane, tur parakaulan Ida 
Sang Hyang Widi Wasa lakar kakuasain baan 

rajane ento telung tiban tengah makelonne. 

26 Sasubane keto, pangadilan suargane lakar 
nitahang tetepasan, tur ngambil kakuasan rajane 
ento muah ngenyagang ia kanti basmi kerta. 

27 Kakuasan muah sakancan kaprabon saduuring 
pretiwi lakar kapaicayang teken parakaulan Ida 
Sang Hyang Widi Wasa Ane Maha Luur. Kakuasan 
kaprabone ento lakar tusing taen suud, tur 
sakancan pamrentah di gumine lakar ngancangin 
saha tinut teken parakaulan Ida Sang Hyang Widi 
Wasa.” 

28 Kadi asapunika raris puput makasami. Tiang 
rumasa tengkejut pisan kantos muan tiange 
kembang, tur tiang mingitang indike punika ring 
manah tiange. 


Wahyu indik panak biri-biri miwah kambing 
asiki sane kakantenin antuk Dane Daniel 


1 Ring taun sane kaping tiga panyeneng 

Ida Sang Prabu Belsasar, tiang polih wahyu 
buat kaping kalihipun. 2 Ring wahyu punika, 
tan dumade tiang ngrasayang dewek tiange 
wenten ring kota sane matembok panyengker, 
inggih punika kota Susan ring wewidangan 
Elam. Tiang sedekan majujuk ring sisin Tukad 
Ulaine, 3 tur irika ring sisin tukade punika 
panggihin tiang wenten biri-biri muani asiki sane 
tandukipun makakalih dawa-dawa pisan, nanging 

tanduknyane sane asiki dawanan tur ungkuran 
tumbuh ring sane tiosan. “ Panggihin tiang 
biri-birine muani punika nyenggot ngauhang, 
ngalerang miwah ngelodang, tan wenten sato 
sane nyidayang mapas ipun wiadin ngelidang 
deweknyane saking kakuasanipune. Ipun 
malaksana sakita karepipune, tur sumingkin 
nyapa kadi aku. 

> Rikala tiang sedek minehin napi piteges 
paindikane punika, jeg wenten kambing muani 
asiki, makebles saking kauh. Palaibipune becat 
pisan, kantos buntutipune nenten nganteg 
tanah. Ipun maderbe tanduk asiki sane sada 
ngonjol ring selagan matanipune. ê Ipun ngrauhin 
biri-birine muani punika, inggih punika biri-biri 
muani sane ton tiang majujuk ring sisin tukade, 
tur nyablug ipun antuk panelas kakuatanipune. 

7 Tiang ngatonang kambinge punika nyablug 
biri-birine punika. Ipun sengitan pisan tur ipun 
nyenggot biri-birine punika tur ngelungang 
tanduk biri-birine makakalih. Biri-birine punika 
nenten maderbe kakuatan jaga nglawan. Ipun 
bah ring tanahe tur kajekjek, tur tan wenten anak 
sane mrasidayang ngluputang ipun. 

#Kambinge punika raris dados sumingkin nyapa 
kadi aku, nanging rikala ipun sampun kalintang 
mawisesa, tandukipune raris elung, tur ring laad 
tanduke punika raris tumbuh tanduk patpat sane 

tawah, tur tumbuhnyane nyatur arah. ? Saking 
salah tunggal tanduke sane patpat punika raris 
tumbuh tanduk alit asiki sane kakuasannyane 
nglinggahang ngungsi ngelodang, nganginang 
miwah ngungsi ka Jagat Prajanjiane. 10 Ipun 
dados kuat pisan kantos nyidayang magegebug 
nglawan wadua balan suargane miwah 
bintang-bintange kantos makudang-kudang 
bintang-bintange punika prasida kulungang 

ka tanahe tur kajekjek. 11 Malahan ipun taler 
nyidayang ngarepin pamucuk wadua balan 
suargane tur ipun ngrampas aturan sane nyabran 
rahina katur ring dane. Sajaba punika Perhyangan 
Agunge taler kaletehin. 12 Irika rakyate pada 
ngardi dosa, santukan aturan sane patut katurang 
nyabran rahina miwah agama sane sujati sampun 
kentungang ka tanahe. Tanduke punika sida karya 
ring sakancan laksanannyane. 

13 sasampune punika tiang miragi satunggaling 
malaekat mataken ring timpalnyane sapuniki: 
“Buin makapidan makelonne unduke ane ngenah 
sig wahyune ene lakar enu nglantur buka keto? 
Buin amunapake makelonne dosa ane ngresresin 
ento nyilurin aturane ane katurang sadina-dina? 
Buin makapidanke makelonne wadua balan 
suargane muah Perhyangan Agunge lakar 
kajekjek?” 

14 Malaekat sane tiosan tumuli masaur 
sapuniki: “Unduke ene lakar nglantur 1.150 
lemeng makelonne. Kala ento tusing lakar ada 
aturan ane katurang sabilang nyanjaang wiadin 
semengan. Sasubane ento mara Perhyangan 
Agunge lakar buin kabenahin.” 


Malaekat Gabriel nerangang wahyune punika 


15 Risedek tiang mineh-minehin indik teges 
wahyune punika, tan dumade jeg wenten anak 
ngadeg ring arepan tiange. 18 Tiang tumuli miragi 
suaran anak majeritan ring Tukad Ulaine kadi 
asapuniki: “Ih Gabriel, terangangja teken ia artin 
wahyu ane tepukina ento!” 17 Malaekat Gabriel 
tumuli rauh tur ngadeg ring samping tiange. 
Tiang kalintang ajerih kantos tiang bah ring 
tanahe. 

Dane raris ngandika ring tiang sapuniki: “Ih 
manusa, telebangja artinne. Wahyune ento 
nerangang unduk pamragat gumine.” 18 Risedek 
dane ngandika, tiang raris bah niwang ring 
tanahe. Nanging dane raris ngusud tiang tumuli 
nyujukang tiang, 19 maduluran pangandika kadi 
asapuniki: “Manira ngorahin kita kenken lakar 
unduk panadin pidukan Ida Sang Hyang Widi 
Wasa. Wahyune ento numplek teken unduk 
pamragat gumine. 

20 Biri-biri muani ane tepukin kita matanduk 
dadua ento nyinahang kaprabon Media muah 
Persiane. 2! Kambinge ento nyinahang kaprabon 
Yunani, tur tanduke ane tawah ane ada di selagan 
matannyane, nah ento rajannyane ane pangawit. 
22 Tanduke ane patpat ane tumbuh sasubane 
tanduke ane pangawit ento lung, nyinahang 
mungguing kaprabone ento lakar dadi patpat, 
nanging kaprabon-kaprabone ento tusingja kuat 
buka ane pangawit. 

23 Yen suba paek panemayan kaprabon- 
kaprabone ento lakar uug, tur ia suba dadi jaat 
pesan buina suba patut kena pasisip, ditu lakar 
ada ratu ane bengkung, angkara murka muah 
dueg ngapus. 24 Ratune ento lakar dadi kuat 
pesan, nanging tusingja ulihan kakuatannyane 
niri. la lakar ngae uug maglaturan, tur sakancan 
laksanannyane sida karya. Ia lakar ngenyagang 
anake ane kuat-kuat muah ngenyagang 
parakaulan Ida Sang Hyang Widi Wasa. ?? Baan 
ririhne, ia lakar setata sida karya ngadokang daya 
upayannyane. Ia lakar nyumbungang dewekne 
tur tan pasamodana ia ngenyagang anak liu 
pesan. Malahan ia lakar nglawan Sang Ratuning 
Pararatu, nanging ia lakar kasirnayang baan 
kakuatan ane tidongja uli manusa tekanne. 

26 Wahyu unduk aturan dikalaning sore muah 
semengan ane suba katerangang teken kita pasti 

lakar kasidan. Sakewala ane jani pingitangja 
malu, sawireh enu buin makelo pesan unduke 
ento mara lakar kasidan.” 

27 Sasampune punika tiang rumasa leleh tur 
gelem makudang-kudang rahina suenipun. 
Sawusan punika tiang malih ngarap pakaryan 
sane kapitegenang antuk sang prabu ring tiang, 
nanging wahyune punika tansah ngawinang 
manah tiange bingung tur tiang tan mrasidayang 
ngresep ring indike punika. 


Dane Daniel ngastawayang bangsan danene 


1 Ida Sang Prabu Darius, wong Media, 
9 putran Ida Sang Prabu Ahasweros jumeneng 
ratu ring kaprabon Babele. 2 Ring taun sane 
kaping pisan panyeneng idane, tiang mlajahin 
cakepan-cakepan sane suci tur tiang minehin 
indik karusakan kota Yerusaleme sajeroning 
pitung dasa taun punika, sakadi sane sampun 
kasabdayang antuk Ida Sang Hyang Widi Wasa 
malantaran Nabi Yeremia. ? Tiang raris nguleng 
ngastawa ring Ida Sang Hyang Widi Wasa, tur 
banget mapinunas ring Ida, samaliha tiang 
nganggen pangangge kaduhkitan, tur negak ring 
buke. “Tiang ngastawa ring Ida Sang Hyang Widi 
Wasa, Widin tiange, saha ngangkenin dosa-dosan 
bangsan tiange. 

Sapuniki atur tiange: “Oduh Ratu Sang Hyang 
Widi Wasa, Palungguh IRatu kalangkung agung, 
tur titiang ngluihang Palungguh IRatu. Palungguh 
IRatu satia ring prajanjian Palungguh IRatune, tur 
Palungguh IRatu nyinahang sih pasuecan sane 
tan rered ring paraanak sane astiti bakti ring 
Palungguh IRatu miwah ngamargiang sapatitah 
Palungguh IRatune. 

> Titiang sampun ngardi dosa, tur titiang 
ngamargiang paindikan sane jaat miwah 
malaksana iwang. Titiang sampun tungkas 
ring sapatitah Palungguh IRatune sane patut 
laksanayang titiang, tur titiang sampun nilar 
margi sane patut, sane sampun patujuhang 
Palungguh IRatu ring titiang. ? Titiang sampun 
tan miragiang pawarah paranabi parekan 
Palungguh IRatune, sane mabaos sajeroning 
parab Palungguh IRatune ring pararatun 
titiange, ring parapamrentah, paraleluur miwah 
bangsan titiange makasami. 7 Oduh Ratu Sang 
Hyang Widi Wasa, Palungguh IRatu setata 
ngamargiang sane patut, nanging titiang setata 
makta dewek titiange ring paindikan sane nista. 
Sampun sapatutipun titiang sane magenah ring 
Yehuda, ring kota Yerusalem miwah sakancan 
bangsa Israele sambehang Palungguh IRatu 
ring panegara sane nampek wiadin sane doh, 
santukan titiang nenten satia ring Palungguh 

IRatu. 3 Duh Ratu Sang Hyang Widi Wasa, 
pararatun titiange, parapamrentah miwah leluur 
titiange sampun nglaksanayang paindikan sane 
ngawinang kimud tur madosa ring Palungguh 
IRatu. ? Palungguh IRatu kalintang kawelas 
arsan tur ledang ngampurayang, yadiastu 
titiang sampun brontak nglawan Palungguh 
IRatu. 10 Oduh Ratu Sang Hyang Widi Wasa, 
Widin titiange, titiang sampun tan miragiang 
sabdan Palungguh IRatu rikala Palungguh 
IRatu ngandikayang titiang mangda titiang 

urip ninutin pidabdab-pidabdab Palungguh 
IRatune sane sampun paicayang Palungguh 
IRatu malantaran paranabi parekan Palungguh 
IRatune. 1! Sakancan bangsa Israel sampun 
mamurug pidabdab-pidabdab Palungguh 
IRatune tur nenten pisan nyak miragiang 
pangandikan Palungguh IRatune. Titiang sampun 
madosa pamantuka ring Palungguh IRatu, tur 
malantaran punika Palungguh IRatu nibakang 
temah ring titiang sakadi sane sinurat ring 
pidabdab-pidabdab Dane Musa, parekan 
druene. 12 Palungguh IRatu ngamargiang sakadi 
sane sampun sabdayang Palungguh IRatu 
pabuat titiang miwah parapamrentah titiange. 
Palungguh IRatu nyisipang kota Yerusaleme 
bangetan yan bandingang ring kota-kota sane 
lianan ring saduuring pretiwi, 18 tur nyisipang 


NABI DANIEL 9.14-16 3619 


titiang antuk sakancan pasisip sane kasuratang 
ring cakepan pidabdab Dane Musa. Nanging 
rauh mangkin, duh Ratu Sang Hyang Widi 

Wasa, Widin titiange, titiang nenten taler 
ngawinang IRatu ledang malantaran titiang 
ngutang dosa-dosan titiange wiadin ngamargiang 
kapatutan Palungguh IRatune. 14 Oduh Ratu Sang 
Hyang Widi Wasa, Widin titiange, Palungguh 
IRatu sedia jaga nibakang pasisip ring titiang, 
raris Palungguh IRatu ngamargiang indike punika, 
duaning Palungguh IRatu tansah nglaksanayang 
paindikan sane patut, tur titiang nenten 
nglinguang Palungguh IRatu. 

15 Oduh Ratu Sang Hyang Widi Wasa, Widin 
titiange. Palungguh IRatu nyinahang kawisesan 
Palungguh IRatu sajeroning Palungguh IRatu 
nantan parakaulan Palungguh IRatune medal 
saking Mesir miwah kakuatan Palungguh 
IRatu punika tansah kelingang. Titiang sampun 
madosa, tur titiang sampun malaksana iwang. 

16 Palungguh IRatu sampun melanin titiang 
duke nguni, duaning punika sampunangja malih 
Palungguh IRatu duka ring kota Yerusaleme. 
Kotane punika dados kotan Palungguh IRatune 
tur bukit Palungguh IRatune sane suci. Panegara- 
panegarane sane wenten ring sailehnyane, pada 
nganistayang kota Yerusaleme miwah parakaulan 
Palungguh IRatune, uli krana dosa-dosan titiange 

miwah kajaatan sane sampun kalaksanayang 
antuk paraleluur titiange. 1? Oduh Ratu Sang 
Hyang Widi Wasa, pirengangja pangastawan 
miwah pinunas titiange. Becikangja malih 
Perhyangan Agung Palungguh IRatune sane 
sampun rusak punika. Becikangja Perhyangan 
Agung Palungguh IRatune, kantos anake pada 
uning mungguing Palungguh IRatu maraga 
Widi. 18 Oduh Ratu Sang Hyang Widi Wasa, 
pirengangja atur titiange. Suryaninja titiang 
tur cingakja kamewehan sane nibenin titiang 
miwah kasangsaran sane katandangin antuk 
kota sane nyungsung parab Palungguh IRatune. 
Titiang ngastawa ring Palungguh IRatu duaning 
Palungguh IRatu kalintang welas arsa, boyaja 
sangkaning titiang sampun ngamargiang 
paindikan sane patut. !? Oduh Ratu Sang 
Hyang Widi Wasa, pirengangja atur titiange tur 
ampurayangja titiang. Duh Ratu Sang Hyang Widi 
Wasa, pirengangja atur titiange tur rarisangja 
Palungguh IRatu malaksana. Sampunang 
masangke, mangda sakancan anake jaga uning 
mungguing Palungguh IRatu punika Sang Hyang 
Widi Wasa. Kota miwah bangsane puniki druen 
Palungguh IRatu.” 

Malaekat Gabriel nerangang wahyune punika 


20 Tiang terus ngastawa ngangkenin dosa-dosan 
tiange miwah dosa-dosan bangsan tiange Israel, 
tur mapinunas ring Ida Sang Hyang Widi Wasa, 
Widin tiange mangda Ida ledang macingak malih 
ring Perhyangan Agung Idane. ?! Risedek tiang 
ngastawa, malaekat Gabriel sane ton tiang ring 
wahyune sane riinan, makeber tedun ngrauhin 
tiang ring genah tiange. Kala punika masan anake 
ngaturang aturan rikalaning sore. 22 Dane tumuli 
ngandika sapuniki: “Daniel, manira teka mai buat 
nulungin kita apanga kita ngresep teken wahyune 
ento. 23 Dikalane kita mapinunas teken Ida Sang 
Hyang Widi Wasa, Ida suba nyaurin kita. Ida asih 
sueca teken kita, ento awanane manira nekain 
kita buat nekedang teken kita sabdan Idane ento. 
Ane jani padingehangja, manira lakar nerangang 
wahyune ento. 

24 Pitung dasa taun ping pitung dasa makelonne 
suba kapastiang baan Ida Sang Hyang Widi 
Wasa buat mebasang bangsan kitane muah 
kota sucin kitane uli dosa muah kajaatannyane. 
Dosannyane lakar kampurayang, tur kadilan ane 
langgeng lakar kadegang buat negepang ramalan 
muah wahyune ento, tur Perhyangan Agunge 
lakar buin kasuciang. 2? Ingetang tur resepangja 
ento. Ngawit uli ada titah buat buin ngwangun 

kota Yerusaleme nganti teked panemayan rauh 
pamimpin seselikan Ida Sang Hyang Widi Wasa, 
ento pitung taun ping pitu lakar makelonne. 
Kota Yerusaleme lakar buin kawangun tur misi 
jalan-jalan muah benteng ane kuat. Kotane ento 
manggeh sajeroning 62 taun ping pitu, nanging 
masane ento masan keweh. 28 Di pamuput 
masane ento, pamimpin seselikan Ida Sang Hyang 
Widi Wasa lakar kasedayang nganggon cara 
ane tusing adil. Kota muah Perhyangan Agunge 
lakar kanyagang baan wadua balan satunggaling 
pamrentah ane kuat. Tekan pamragat gumine 
lakar buka tekan blabare, ngaba perang muah 
uug ane suba kapastiang baan Ida Sang Hyang 
Widi Wasa. 2 Pamrentahe ento lakar ngae 
prajanjian ane kuat ngajak makudang-kudang 
bangsa pitung taun makelonne, tur sasuban 
prajanjiane ento kajalanang telung tiban tengah, 
pamrentahe ento lakar nyuudang sakancan 
banten aturane. la lakar ngejang barang ane 
ngresresin pesan di pucak Perhyangan Agunge 
tur lakar tetep ada kanti pamrentahe ento lakar 
kapragatang aji pamragat ane suba kasediaang 
baan Ida Sang Hyang Widi Wasa.” 

Wahyu sane kacingak antuk Dane 
Daniel ring sisin Tukad Tigrise 


1 Ring taun sane kaping tiga panyeneng 
10 Ida Sang Prabu Kores ring Persia, wenten 
sabda sane katampi antuk Dane Daniel, sane 
mapesengan Beltsasar. Sabda punika mula saking 
sujati, nanging meweh antuk ngresepang. Indike 
punika katerangang ring Dane Daniel sajeroning 
wahyu. 

2 Rikala punika tiang kaduhkitan tigang minggu 
suenipun. ? Tiang nenten nunas ajengan wiadin 
ulam, tur nenten nginum anggur lan nenten 
nyuahin bok tiange kantos tigang minggu 
suenipun. 

4 Ring tanggal patlikur, sasih sane kaping 
pisan ring taun punika, tiang majujuk ring sisin 
Tukad Tigrise sane ageng punika. ? Rikala tiang 
matolihan, jeg ton tiang wenten anak sane 
nganggen busana kain lenen tur nganggen 
pepetet sane malakar antuk mas sane becik. 

6 Anggannyane masinar sakadi intene, tur 
prarainnyane masunaran sakadi cayan kilape 
miwah panyingakannyane ngendih sakadi genine. 
Tangan miwah cokornyane masunaran ngreneb 
sakadi prunggune masepuh, tur suarannyane 
makuug sakadi geluran anake sareng akeh. 

7 Wantah tiang kewanten sane ngeton wahyune 
punika. Paraanake sane sareng-sareng ring 
tiang nenten ngeton punapa-punapi, nanging 
ipun pada ajerih tur malaib mengkeb. 8 Tiang 
kakutang irika padewekan saha nyantosang 
wahyune sane ngangobin punika. Tiang nenten 
maderbe bayu, tur muan tiange magentos kantos 
tan wenten anak sane uning ring tiang. ? Rikala 
miragi suarannyane, tiang raris bah niwang 
ring tanahe tur malingeb nylempang irika. 

10 sasampun punika raris wenten tangan ngambil 
tur mangunang saha nyujukang tiang, nanging 
tiang kantun ngejer. 

11 Sang malaekat ngandika ring tiang sapuniki: 
“Daniel, Ida Sang Hyang Widi Wasa asih sueca 
teken kita. Bangunja tur padingehangja apang 
melah unduk ane lakar orahang manira teken 
kita. Manira suba kutus buat nekain kita.” Rikala 
sang malaekat ngandika kadi asapunika tiang 
raris majujuk nanging kari ngejer. 

12 Sang malaekat tumuli nglanturang 
pangandikane sapuniki: “Daniel, edaja takut. Ida 
Sang Hyang Widi Wasa suba mireng pangastawan 
kitane ngawit uli pangawit kita ngasorang dewek 
kitane buat ngulati pangresepan. Manira teka 
buat ngisinin pangastawan kitane. 13 Malaekat 
ane nyaga raja Persiane nglawan manira slikur 
lemeng makelonne. Sasubane keto Mikael nah 

ento salah tunggal pamimpin malaekate rauh 
nulungin manira, sawireh manira suba makutang 
di Persia padidian. 14 Manira teka buat maang 
kita pangresepan apang kita nawang unduk ane 
lakar nibenin bangsan kitane di mani wekas, nah 
ento wahyu buat unduk ane lakar teka ento.” 

15 Rikala sang malaekat ngandika kadi 
asapunika, tiang wantah nguntul tan 
nyidayang matur. 18 Malaekate punika sane 
pakantenannyane sakadi manusa raris nyujuh 
saha ngusud bibih tiange. Tiang raris matur ring 
dane sapuniki: “Inggih ratu, wahyune punika 
ngawinang titiang leleh tur tan mari ngetor. 

17 Titiang tan bina sakadi parekan sane majujuk 
ring ajeng gustinnyane. Sapunapiang titiang jaga 
matur ring iratu? Titiang tan maderbe kakuatan 
wiadin nenten wenten angkihan sane kantun ring 
dewek titiange.” 

18 Malih dane ngusud tiang, tur tiang raris 
rumasa segeran akidik. 19 Sang malaekat tumuli 
ngandika sapuniki: “Ida Sang Hyang Widi Wasa 
asih sueca teken kita, sawireh keto edaja 
sumangsaya wiadin takut.” 

Rikala dane ngandika kadi asapunika, tiang 
malih rumasa nyegerang tumuli matur sapuniki: 
“Oduh ratu, rarisang nikayang indik sane buat 
nikayang iratu. Iratu sampun ngawinang titiang 
rumasa seger.” 

20 Dane raris ngandika sapuniki: “Apake kita 
nawang apa kranane manira nekain kita? 
Tusingja len tuah lakar nerangang teken kita 
unduk ane suba matulis di Cakepan Kasujatian. 
Ane jani manira lakar buin malipetan buat 
masiat nglawan paramalaekat ane nyaga gumi 
Persiane. Sasubane ento paramalaekat ane nyaga 
gumi Yunanine lakar teka. Ditu tusing ada anak 
ane lakar nulungin manira sajabaning Mikael 
malaekat ane nyaga bangsa Israele. 21 (10:20) 

! Dane mula patut nulungin muah melanin 
1 1 manira. 2 Buina apaja ane orahang manira 
ento makejang tuah sujati.” 


Jagat Mesir miwah jagat Siria 


Sang malaekat tumuli ngandika kadi asapuniki: 
“Lakar ada buin tetelu pararatu ane mrentah 
gumi Persiane, tur sasubane ento lakar ada ane 
nomer patpat, ane sugihan yan bandingang 
teken ratune ane lenan. Dimasan sedeng ngendih 
kakuasan muah kasugihannyane, ia lakar nglawan 
kaprabon Yunanine. 

3 Sasubane ento lakar ada ratu ane sura dira. 
la lakar mrentah kaprabon ane gede pesan tur 
ia lakar malaksana sakita karepnyane. 4 Nanging 
dimasan sedeng ngendih kakuasannyane, 
kaprabone lakar uug tur kadum dadi patpat. 
Pararatu ane tusing katurunannyane lakar 

ngentinin ia, nangingke pararatune ento tusingja 
patuh kakuasane buka ia. 

5 Sang prabu ane uli di gumine Kelod lakar dadi 
kuat. Nanging salah tunggal senapatinnyane 
lakar kuatan teken ia, tur lakar mrentah kaprabon 
ane gedenan teken ento. ê Sasubane makudang- 
kudang taun sang prabu ane uli di gumine 
Kelod lakar makanti sraya ngajak sang prabu 
ane uli di gumine Kaja tur ia lakar ngantenang 
pianakne luh ngajak ratun gumine Kaja. Nanging 
pakantinnyane tusingja langgeng tur pianakne 
luh ento, teked kayang kurenannyane, pianak- 
pianaknyane muah sakancan parekan ane nututin 
ia lakar kamatiang. 7 Tusing buin amun apa 
makelonne, nyamannyane lakar madeg ratu. la 
lakar maperang nglawan wadua balan ratune ane 
uli di gumine Kaja tur masuk ka bentengnyane 
muah ngalahang wadua balan ratune ane uli 
di gumine Kaja. 3 Ia lakar ngrampas arca-arcan 
dewa-dewannyane muah prabot-prabot mas 
muah perak gelah dewa-dewane ento. Sasubane 
ada dame makudang-kudang taun, ? sang prabu 
ane uli di gumine Kaja lakar ngebug gumin ratune 
ane uli di gumine Kelod nanging ia kalah di 
pasiatan laut malipetan mulih. 

10 Parapianak sang prabu ane uli di gumine Kaja 
pada makinkin lakar masiat tur ia ajaka makejang 
munduhang wadua bala liu pesan. Salah tunggal 

rajane ento lakar mamuuk buka blabare tur ia 
ngebug tembok benteng musuhnyane. 1! Kabatek 
baan gedeg basangne, sang prabu ane uli di 
gumine Kelod lakar maperang nglawan ratune 
ane uli di gumine Kaja, tur ngalahang wadua 
balan ratune ane uli di gumine Kaja ane liu ento. 
12 Ratune ane uli di gumine Kelod lakar sumbung 
baan kamenangannyane muah baan liunne ia 
maan ngamatiang prajurit musuh, nanging ia 
tusingja lakar nglantas menang dogen. 

13 Ratune ane uli di gumine Kaja lakar malipetan 
mulih tur ia lakar munduhang buin wadua 
bala ane liunan teken ane suba liwat ento. Yen 
panemayane ane melah suba teka, ia lakar 
buin mabalik, ngajak wadua bala liu pesan, ane 
ngagem sanjata sregep pesan. 1 Sasubane ento 
liu anake lakar brontak nglawan ratune ane uli di 
gumine Kelod. Buina makudang-kudang anak ane 
wirosa uli di pantaran bangsan kitane, Daniel, 
lakar brontak malantaran wahyu ane tepukina, 
nanging ia lakar kalah. 15 Ditu ratune ane uli di 
gumine Kaja lakar ngurung tur ngalahang kota 
ane mabenteng. Paraprajurit ratune ane uli 
di gumine Kelod tusingja lakar terus nyidaang 
masiat yadiastunja prajurit ane paling melaha 
masih tusing nyidaang nglawan. !? Wadua balan 
ratune ane uli di gumine Kaja ane magegebug 
ento lakar malaksana sakita karepnyane, tur 

tusing ada ane nyidayang nglawan. la lakar ngaug 
gumi Prajanjiane tur nguasain gumine ento 
makejang. 

17 Sasubane keto, ratune ane uli di gumine 
Kaja laut ngrencanayang lakar luas magegebug 
ngajak wadua balannyane makejang. Sasubane 
keto, buat nguugang kaprabon musuhne, ia lakar 
makanti sraya ngajak rajan kaprabone ento, tur 
nyerahang pianaknyane ane luh buat kantenang 
teken rajane ento. Nanging rencanannyane 
ento tusing lakar sida karya. 13 Sasubane keto 
ia lakar ngebug bangsa-bangsane ane nongos 
di pasisi, tur ngalahang makudang-kudang 
bangsa. Nanging lakar ada pamimpin uli dura 
negara ane lakar ngalahang ia, tur mragatang 
kasumbungannyane. Sasajaane ia lakar ngwales 
kasumbungan ratune ane uli di gumine Kaja 
ento. 19 Ratune ane uli di gumine Kaja ento 
lakar malipetan ka guminnyane, kota-kota ane 
mabenteng, nanging ditu ia lakar kakalahang, tur 
ditu lakar pragat uripnyane. 

20 Ia lakar kaganti baan raja ane lenan, ane 
lakar ngutus prakanggonnyane buat nindes 
rakyate baan pajeg, apang sida mawuwuh 
kasugihan kaprabonnyane. Tusingja buin amun 
apa makelonne, rajane ento lakar kamatiang, 
nanging tusingja di arepan anak liu wiadin di 
pasiatan.” 

Ratu ane jaat uli di gumine Kaja 


21 Sang malaekat tumuli nglanturang 
pangandika kadi asapuniki: “Ratu uli di gumine 
Kaja ane madeg sasubane ento, anak ane 
jaat, ane tusing pantes dadi raja, nanging tan 
pasangkan ia jeg nyidayang dadi raja ulihan 
duegne ngadokang pangindrajala. 22 Asing-asing 
anak ane bani nglawan ia, yadiastuja Sang 
Pandita Agung Ida Sang Hyang Widi Wasa, lakar 
kakaadang tur kasirnayang. 23 la lakar ngapus 
bangsa-bangsa ane lenan aji ngajakin makanti 
tur ia lakar sayan kuat yadiastu ia mrentah 
bangsa ane cenik. 24 la lakar tan pasamodana 
ngebug daerah ane gemuh landuh tur ia 
lakar nglaksanayang unduk ane tusing taen 
kalaksanayang baan paraleluurnyane. Sasubane 
keto ia lakar ngadumang arta brana jejarahan 
ajaka parapangiring-pangiringne. la lakar 
ngrencanayang buat ngebug makudang-kudang 
benteng, nanging ia tusing matuuh amunapa. 

25 Baan wanenne ia lakar munduhang bala 
wadua liu pesan buat ngebug ratune ane uli di 
gumine Kelod, ane suba majaga lakar nglawan aji 
wadua bala ane liu tur kuat. Nanging ratune uli 
di gumine Kelod lakar kena daya tur tusing lakar 
sida karya. 28 Parapangabihne ane leket teken ia 
lakar ngenyagang ia. Liu pesan prajuritne lakar 

mati, tur wadua balannyane lakar kasirnayang. 
27 Sasubane ento rajane makadadua ento lakar 
bareng-bareng matamiu, nanging kenehne 
paturu jaat, tur ia lakar saling apus. la ajaka 
dadua tusing lakar maan amun tetujonnyane, 
sawireh tonden masanne. 28 Ratune ane uli di 
gumine Kaja lakar mulih ngaba jejarahan ane 
bakatanga, tur makeneh nguugang agaman 
parakaulan Ida Sang Hyang Widi Wasa. la lakar 
malaksana sakita karepne, tur sasubane ento ia 
lantas mulih ka guminnyane. 

29 Sasubane ento ia buin lakar magegebug ka 
gumine Kelod. Nanging di masane ento unduke 
lakar masalin. 3? Bangsa Romane lakar teka 
makapalan tur nglawan ia, tur ia lakar kawisian. 

Ditu ia lakar malipetan mulih maduluran 
basang gedeg, laut makeneh nguugang agaman 
parakaulan Ida Sang Hyang Widi Wasa. la lakar 
ngidepang pitutur anake ane suba ngutang 
agamane ento. 3! Makudang-kudang prajuritne 
lakar ngletehin Perhyangan Agunge. la ajaka 
makejang lakar nyuudang aturan-aturane ane 
katurang sabilang dina, tur ia lakar ngejang 
ditu barang-barang ane nyenebin. 3? Baan 
pangindrajalannyane ia lakar maan bantuan 
uli anake ane suba murang agama, nanging 
anake ane ngiring Ida Sang Hyang Widi Wasa 
lakar maperang nglawan ia. 33 Parapamimpin 

rakyate ane wicaksana lakar ngadumang 
kawicaksanannyane teken makudang-kudang 
anak ane lenan. Nanging tusingja amunapa 
makelonne, makudang-kudang anake wicaksana 
ento lakar mati di pasiatan wiadin mati kaborbor, 
tur ada masih ane karampok muah katawan. 
34 Dikalan anake pada kamatiang, parakaulan Ida 
Sang Hyang Widi Wasa lakar maan pitulungan 
abedik, yadiastuja liu anake ane bareng-bareng 
teken ia ento malaksana buka keto tuah 
buat ngitungang dewekne padidi dogen. 
35 Makudang-kudang anake ane wicaksana ento 
lakar mati, nanging malantaran ento rakyate 
lakar pada kasuciang. Unduke ento lakar nglantur 
kanti teka masan pamragate, nah ento masa ane 
suba kapastiang baan Ida Sang Hyang Widi Wasa. 
36 Ratune ane uli di gumine Kaja ento lakar 
malaksana sakita karepne. la lakar nyumbungang 
dewek, ngorahang ibane agungan teken 
paradewane, tur ngorahang ibane agungan 
teken Ida Sang Hyang Widi Wasa Ane Maha 
Luur. la lakar nyidaang malaksana buka keto 
kanti teka masanne Ida Sang Hyang Widi Wasa 
ngukum ia. Ida Sang Hyang Widi Wasa lakar 
nglaksanayang sakancan ane suba rencanayang 
Ida. 3” Rajane ento lakar tusing ngrunguang 
dewa ane kasungsung baan paraleluurne 
muah dewa ane kasungsung baan anake 

luh-luh. Sasajaane ia lakar tusing ngrunguang 
dewa-dewane makejang, sawireh ia ngaden 
dewekne agungan teken sakancan dewane ento. 
38 Tungkalikane, ia lakar nyungsung dewa ane 
nyaga benteng-bentengne. Ia lakar ngaturang 
mas, perak, inten muah aturan ane luih teken 
dewa ane tusing taen kasungsung baan leluurne. 
39 Ia lakar nunden rakyate ane nyungsung dewa 
sunantara buat nyaga benteng-bentenge. Ia 
lakar nginggilang anake ane nyak kaprentah, tur 
maang anake ento tegak ane tegeh muah tanah 
makadadi upahne. 

40 Yen panemayan pamragat ratune ane uli di 
gumine Kaja suba makire teka, ratune ane uli di 
gumine Kelod lakar ngebug ia tur ratune ane uli 
di gumine Kaja lakar nglawan aji kakuatannyane 
makejang, nah ento aji kreta-kreta perang, 
jaran muah makudang-kudang kapal. la lakar 
ngebug makudang-kudang panegara buka 
pajalan blabare. 41 Malahan ia lakar ngebug gumi 
Prajanjian tur ngamatiang anak panglaksaan, 
nanging panegara Edom, Moab muah sisan gumi 
Amone lakar luput. 22 Dikalane ia magegebug 
ka panegara-panegarane ento, panegara Mesire 
masih tusing lakar luput. 48 Ia lakar ngrampas 
arta branan Mesire ane makebang, nah ento 
mas, perak muah arta brana ane mael-mael. 
la masih lakar ngalahang panegara Libia muah 

Sudan. * Sasubane ento lakar ada orta uli kangin 
muah uli kaja ane ngranayang ia takut, tur ia 
lakar sahasa ngamuk masiat tur ngamatiang 
jlema liu pesan. 22 Malahan ia lakar nyujukang 
kemahe ane gede pesan di selagan pasih klawan 
gunung tongos Perhyangan Agunge. Nanging ia 
lakar mati, tur tusing ada anak ane nulungin ia.” 


Pamuput jagate 


1 Sang malaekat sane mabusana kain 
12 lenen tumuli ngandika sapuniki: “Kala ditu 
malaekate ane luih nah ento Dane Mikael ane 
nyaga bangsan kitane lakar ngenah nyalantara. 
Sasubane ento lakar ada masa kakewehan, 
nah ento masa ane paling keweha sasukat 
ada bangsa-bangsa. Yen masane ento suba 
teka, bangsan kitane ane adane mungguh di 
cakepan Ida Sang Hyang Widi Wasa lakar pada 
rahayu. ? Liu uli di pantarannyane ane suba 
mati-mati lakar buin idup. Ada makudang- 
kudang ane lakar muponin idup langgeng, 
tur ada abagian ane lakar nampi kanistan ane 
langgeng. 3 Parapamimpinne ane wicaksana 
lakar masunaran buka cayan langite. Buina anake 
ane nguruk anake liu buat nglaksanayang ane 
patut, ia lakar masunaran salawas-lawasne buka 
bintang-bintange.” 

4Dane malih ngandika ring tiang sapuniki: 
“Nah ane jani, Daniel, tutupja cakepane ento 
tur isininja segel kanti neked kapamragat 
gumine. Dimasane jani liu anake lakar matuglig 
mapakibeh apang ia nawang unduk ane lakar 
teka ento.” 

3 Sasampune punika tiang raris manggihin 
wenten anak sareng kalih ngadeg ring sisin 
tukade. Sane asiki ring sisin tukade drikian tur 
sane malih asiki ring sisinnyane sane drikaan. 

6 Salah tunggal saking pantarannyane mataken 
ring malaekat sane ngadeg ring tukade sapuniki: 
“Malih pidanke indike sane ngangobin puniki 
pacang puput?” 

7 Sang malaekat tumuli ngangkat tangan 
danene makakalih ka langite tur masumpah 
sajeroning parab Ida Sang Hyang Widi Wasa 
sane maraga langgeng. Sapuniki pangandikan 
sang malaekat: “Buin telung tiban tengah. Yen 
kasangsaran parakaulan Ida Sang Hyang Widi 
Wasa suba pragat, unduke ento makejang lakar 
suba kasidan.” 

8 Tiang miragi pangandikan sang malaekat 
punika, nanging tiang nenten ngresep 
tegesnyane. Duaning punika, tiang raris mataken 
sapuniki: “Nanging duh ratu sapunapi jaga 
pamuput indike punika makasami?” 

9 Sang malaekat tumuli ngandika kadi asapuniki: 
“Daniel, ane jani kita patut magedi, sawireh 
sabdane ene patut kapingitang tur kengkebang 
kanti pamragat gumine ento teka. 10 Liu anake 
lakar kasuciang. Anake ane jaat tusing lakar 
nyidayang ngresep, nanging ia lakar terus 
malaksana jaat. Tuah anake ane wicaksana dogen 
ane lakar ngresep. 

11 Uli dimasan aturane sadina-dina ento 
kasuudang, nah ento ngawit uli dimasan unduke 
ane nyenebin ento, 1.290 dina lakar makelonne. 
12 Bagia anake ane enu satia kanti 1.335 dina 
makelonne. 

13 Nah kita, Daniel, satiaja kita kanti kapanyuud. 
Kita lakar mati, nanging kita lakar buin nampi 
upah kitane dipamragat gumine.” 


NABI HOSEA 


1 Puniki pangandikan Ida Sang Hyang Widi 
Wasa sane katiba ring Dane Hosea okan 
Dane Beeri duk Ida Sang Prabu Usia, Yotam, Ahas 
miwah Hiskia jumeneng ratu ring Yehuda lan Ida 
Sang Prabu Yerobeam okan Ida Sang Prabu Yoas 

jumeneng nata ring Israel. 


Rabi miwah oka-okan Dane Hosea 


2 Rikala pangawitipun Ida Sang Hyang Widi 
Wasa masabda ring wong Israele majalaran 
Dane Hosea, Ida ngandika ring Dane Hosea 
sapuniki: “Ih Hosea kemaja ngalih kurenan, 
sakewala kurenan kitane lakar tusing satia. Buina 
pianak-pianak kitane lakar patuh buka memenne. 
Buka keto masih kaulan Ulune suba nilar Ulun tur 
tusing satia.” 

3 Dane Hosea tumuli ngambil rabi. Rabin 
danene mapesengan Gomer, okan Dane Diblaim. 
Sasampun okan danene lanang sane pinih duur 
embas, “Ida Sang Hyang Widi Wasa ngandika ring 
Dane Hosea sapuniki: “Adaninja pianak kitane 
ento | Yisreel, sawireh tusing buin amunapa 
makelonne Ulun lakar ngukum ratun Israele, uli 
krana laksanan leluurnyane nah ento Yehu ane 

ngamatiang anak di Yisreel. Ulun lakar megatang 
katurunan | Yehune. ? Buina dikalane ento Ulun 
lakar nyirnayang kakuatan wadua balan Israele di 
Lebak Yisreele.” 

6 Dane Gomer raris ngembasang rare sane 
kaping kalih. Rarene sane wau embas punika istri. 
Ida Sang Hyang Widi Wasa raris ngandika ring 
Dane Hosea sapuniki: “Adaninja ia Lo-Ruhama. 
Sawireh Ulun tusing lakar buin nyinahang 
tresna teken rakyat Israele wiadin tusing 
lakar ngampurayang ia. ' Nanging teken wong 
Yehudane Ulun tansah lakar nyinahang tresnan 
Ulune. Ulun Sang Hyang Widi Wasa, Widinnyane 
lakar ngluputang ia. Nanging Ulun ngluputang ia 
dongja malantaran perang, nah ento aji pedang 
wiadin aji gendewa lan panah wiadin aji jaran 
muah wadua bala ane majaranan.” 

8 Sasampune Dane Gomer nyapih raren 
danene sane istri punika, dane malih mobot tur 
ngembasang oka lanang. ? Ida Sang Hyang Widi 
Wasa tumuli ngandika ring Dane Hosea sapuniki: 
“Adaninja ia Lo-Ami. Sawireh wong Israele tidong 
kaulan Ulune, tur Ulun tidong Widinnyane.” 


Wong Israele malih kabecikang 


10 Wong Israele pacang sakadi biase ring 
segarane akehipun, kantos tan keni antuk 
ngetang wiadin nakeh. Sane mangkin Ida Sang 

Hyang Widi Wasa ngandika ring ipun sapuniki: 
“Kita tidong kaulan Ulun.” Nanging pacang 
rauh masanipun Ida jaga ngandika ring ipun 
sapuniki: “Kita paraputran Ida Sang Hyang Widi 
Wasa ane nyeneng.” 11 Wong Yehuda lan wong 
Israele pacang malih katunggilang. Ipun pacang 
molih pamimpin asiki, tur ipun pacang sayan 
ngagengang tur pacang malih muponin gemuh 
landuh ring panegarannyane. Rahinan Yisreele 
pacang dados rahina ageng. 

1 Duaning punika wastaninja semeton ragane 

wong Israel sane lanang punika: “Ami” miwah 
sane istri “Ruhama”. 


Gomer sane tan satia nglawatang 
wong Israel sane nenten satia 


2 Ih cening, mapangidihja teken memen kitane, 
yadiastun ia suba tusing enu dadi kurenan Ulune, 
tur Ulun suba tusing enu dadi kurenannyane. 
Mapangidih teken ia apanga ia suud mamitra 
muah nyundel. 3 Yen ia tusing nyak suud, Ulun 
lakar nglalungin ia apanga kanti buka dugase ia 
mara lekad. Ulun lakar nadiang ia buka tanahe 
tuh tur gundul, tur ia lakar mati ulihan bedak. 

4 Ulun tusing lakar nyinahang sih pasuecan teken 
pianak-pianaknyane sawireh pianak-pianakne 
ento pianak bebinjat, pianak baana nyundel. 

la newek ngraos kene: “Tiang lakar luas ngalih 

mitran tiange. la ane maang tiang pangan kinum, 
kain wol muah kain lenen, lengis saitun muah 
anggur.” > (2:4) 

6 Ento krana Ulun lakar magehin ia aji duin 
ketket tur ngwangun tembok buat ngempetin 
rurungnyane. ” la lakar malaib nututin 
mitrannyane, nanging tusing bakat baana nguber. 
la lakar ngalih mitrannyane nanging lakar tuara 
tepukina. Ditu ia lakar ngraos kene: “Idewek lakar 
malipetan ngalih somah ideweke ane pangawit. 
Dugase ento idewek enu luungan katimbang 
teken ane jani.” 

8 la tusing taen nawang mungguing tuah Ulun 
ane maang ia gandum, anggur, lengis saitun 
muah sakancan mas perak ane anggona mabakti 
teken Dewa Baale ento. ? Ento awanane dimasan 
manyine Ulun lakar nyuang paican Ulune ane 
marupa gandum muah anggur, tur lakar nyuang 
kain wol muah kain lenene ane baang Ulun buat 
dadi panganggonnyane. 10 Ulun lakar nglalungin 
ia di arep mitrannyane, tur tusing ada anak ane 
nyidayang ngluputang ia uli kakuasan Ulune. 

11 Ulun lakar nyuudang saananing papestanne 
nah ento rerainan ane ngataun, rerainan ane 
ngabulan muah rerainan agamannyane. 1? Ulun 
lakar ngrusak abian anggurne muah punyan 
aanne, ane orahanga pabaang uli mitrannyane 
makadadi upahne ngayahin ia. Ulun lakar ngubah 

abian anggurne muah abian woh-wohanne dadi 
alas gede, tur buron alasane lakar ngrusak abiane 
ento. 13 Ulun lakar ngukum ia samekelon ia 
engsap teken Ulun, laut morbor menyan pabuat 
Dewa Baal tur nganggon mas-masane nguber 
mitrannyane. Ida Sang Hyang Widi Wasa sampun 
ngandika asapunika. 


Kapitresnan Ida Sang Hyang 
Widi Wasa ring kaulan Idane 


14 Sawireh keto Ulun lakar ngaba buin ia ka 
tegal melakange. Ditu Ulun lakar nglelunyuhin 
ia laut ngalap kenehne. 1° Ulun lakar ngulihang 
abian anggure tur nadiang Lebak Akore dadi 
kuri pangajap-ajap. Ditu ia lakar ngisinin munyin 
Ulune buka dugase ia enu bajang, dugase ia mara 
teka uli Mesir. 18 Ditu ia lakar buin ngangkenin 
Ulun somahnyane, tur tusing buin ngadanin Ulun 
Baalnyane. 1 Ulun tusing lakar maang ia buin 
nyambat adan Baale. 

18 Didinane ento Ulun lakar ngae prajanjian ajak 
buron-burone di alase muah sawatek kedise, 
apanga ia tusing makewehin kaulan Ulune. Ulun 
masih lakar ngisidang sawatek sanjata perange 
uli di tanahe ento, sawatek pedang muah panah, 
tur nglugrain kaulan Ulune muponin sutrepti 
rahayu. 

19 fh Israel, Ulun lakar nadiang kita kurenan 
Ulune. Ulun lakar tuon tur satia. Ulun lakar 
nyinahang sih pasuecan muah kapitresnan 
ane tan papegatan, tur nadiang kita druen 
Ulune salawas-lawasne. 

20 Ulun lakar ngamanggehang prajanjian Ulune 
tur nadiang kita druen Ulun, tur kita lakar 
ngangkenin Ulun dadi Widin kitane. 

21 Dikalane ento Ulun lakar ngisinin 
pangastawan kaulan Ulune Israel. Ulun 
lakar ngadakang ujan ulung ka gumine. 
Ditu gumine lakar numbuhang gandum, 
buah anggur muah buah saitun. 22 (2:21) 

23 Ulun lakar ngamanggehang kaulan Ulune di 
gumine ene, tur nadiang ia gemuh landuh. 
Ulun lakar nyinahang tresnan Ulune teken 
anake ane kadanin: “Lo-Ruhama”, muah 
teken anake ane kadanin“Lo-Ami”. Ulun 
lakar ngandika: “Kita kaulan Ulune,” tur 
ditu ia pada matur: “Palungguh IRatu 
Widin titiange.” 


Dane Hosea miwah anak luh sane nenten satia 


1 Ida Sang Hyang Widi Wasa ngandika ring 

tiang, sapuniki: “Kema buin edengang 
tresnan kitane teken anake luh ane sedekan 
mamitra ajaka mitranne. Kita patut nresnain 
ia buka Ulun enu tresna teken wong Israele, 

yadiastu ia mabalik ngalih widi-widi ane 
lenan, tur demen ngaturang roti kismis teken 
arca-arcane.” 

2 Duaning punika tiang raris numbas anake 
istri punika aji limolas bidang jinah perak miwah 
gandum 150 kilogram. 3 Tiang ngorahin ipun, 
mungguing ipun patut sue nongos ring genah 
tiange. Sasuennyane ring genah tiange, ipun 
tan dados nyundel wiadin mamitra. Tiang taler 
nyantosang ipun amunika suenipun. “Santukan 
taler amunika suenipun wong Israele nenten 
madue ratu, pamimpin miwah nenten maturan 
wiadin madue palelinggan. Taler nenten madue 
arca-arca wiadin pepindan sane kagunayang 
dados sasembahan. ? Nanging pacang rauh 
masanipun wong Israele pacang mawali ring 
Ida Sang Hyang Widi Wasa, Widinnyane, tur 
katurunan Ida Sang Prabu Daude makadados 
ratunnyane. Ipun pacang ajerih ring Ida Sang 
Hyang Widi Wasa tur pacang nampi paican Idane 
sane becik. 


Ida Sang Hyang Widi Wasa nalih bangsa Israele 


1 Ida Sang Hyang Widi Wasa madue wicara 

marep ring bangsane sane magenah ring 
panegarane puniki. Ih wong Israel, pirengangja 
pangandikan Idane sapuniki: “Di tanahe ene, 
tusing ada anak ane satia wiadin dreda bakti. 

Tur rakyate tusing ngangkenin Ulun ene Widi. 

2 la ngae prajanjian nanging ia ane mamurug 
prajanjiane ento. la mogbog, ngamatiang 
jlema, mamaling muah mamitra. Kajaatane 
sayan ngedenang tur ia pada saling matiang. 

3 Ento krana tanahe lakar dadi tuh, mawanan 
sawatek ane idup ditu lakar mati. Buron-buron, 
kedis-kedise lakar mati, neked kayang bene ane 
di tukade masih lakar mati.” 


Ida Sang Hyang Widi Wasa nalih parapanditane 


4 Ida Sang Hyang Widi Wasa ngandika sapuniki: 
“Eda pesan ada anak nalih rakyate wiadin 
nglemekin ia, sawireh pariselsel Ulune tibakang 
Ulun teken kita soroh panditane. ? Peteng lemah 
kita ngae pelih ane gede, tur paranabine tusing 
melahan teken kita. Ulun lakar ngenyagang Israel, 
memen kitane. ? Kaulan Ulune nyag sawireh 
ia tusing nyak ngangkenin Ulun. Parapanditan 
kitane tusing nyak ngangkenin Ulun tur nulak 
paurukan Ulune. Sawireh keto, Ulun nulak kita 
tur tusing nyak ngangkenin pianak-pianak kitane 
muani makadadi panditan Ulune. 

7 Sayan ngliunang kita dadi pandita, sayan liu 
dosan kitane teken Ulun. Ento awanane Ulun 
lakar ngubah kaluihan kitane dadi kanistan. 

3 Kita sayan nyugihang uli krana dosa-dosan 
kaulan Ulune, ento awanane kita dot apanga ia 

sayan ngliunang ngae dosa. ? Kita lakar ngemasin 
ukuman patuh teken ukuman rakyate. Ulun lakar 
ngukum kita tur ngwales kajaatan ane laksanain 
kita. 10 Kita lakar naar duman surudan aturan 
kitane, nanging kita tansah seduk. Kita lakar 
mabakti teken dewa-dewa kasuburan, nanging 
kita tetep tusing ngelah pianak, sawireh kita suba 
mabalik tur ngutang Ulun buat nututin widi-widi 
ane lenan.” 


Ida Sang Hyang Widi Wasa ngukum 
pangubaktin wong sunantarane 


11 (da Sang Hyang Widi Wasa ngandika sapuniki: 
“Yeh anggure ane let muah ane anyar ngusakang 
pepineh kaulan Ulune. 12 Ia nunas pawisik teken 
kayune atugel. Tungkede nuturang teken ia apa 
ane dot tawanga! Ia suba nilar Ulun. Buka anake 
luh ane nyundel ia suba nyerahang dewekne 
teken widi-widi ane lenan. 13 Di tongos ane pingit 
di muncuk-muncuk gununge ia ngaturang aturan 
tur di bukit-bukite ia morbor menyan di batan 
kayune ane tegeh-tegeh tur ngremong, sawireh 
beten kayune ento ngliangin pesan. 

Pamragatne pianak kitane ane luh-luh makejang 
pada nyundel tur mantu-mantun kitane pada 
mamitra. 14 Nanging yadian buka keto, Ulun 
tusing lakar ngukum ia ulihan ento, sawireh kita 
newek nututin panayang-panayang purane, tur 

bareng-bareng ajak ia kita ngaturang aturan buka 
wong sunantarane. Buka munyin slokane ane 
kene: Rakyate ane tusing ngelah pangresepan 
lakar uug. 

15 Yadiastu kita rakyat Israel tusing satia teken 
Ulun, dumadak I Yehuda tusing malaksana pelih 
ane patuh buka keto. Edaja mabakti di Gilgal 
wiadin di Betel, wiadin ngae prajanjian ditu 
masrana parab Ida Sang Hyang Widi Wasa ane 
nyeneng. 1? Rakyat Israele bengkungne patuh 
buka bagale. Kudiang Ulun lakar ngangonang ia, 
buka ngangonang biri-birine di tegal pangonane? 
17 Wong Israele kena gunan arca-arcane. Depang 
suba ia majalan nganggoang keneh. 18 Sasubane 
liu nginum anggur, ia maseneng-seneng di umah 
sundele. la demenan teken kanistan bandingang 
teken kaluihan. 19 Ia lakar kasabatang buka 
ampehang angine, tur ia lakar rumasa kimud uli 
krana nyungsung dewa sunantarane. 

1 Ih parapandita padingehangja ene! Ih rakyat 

Israel pedasinja. Ih sawatek kulawargan 
pararatune, pada padingehangja! Kita patutne 
nibakang tetepasan saha adil, sawireh tetepasane 
ento lakar nibenin dewek kitane! Kita suba 
dadi jeet di Mispa, dadi jaring ane mapasang di 
Gunung Tabor, 2 dadi bangbang dalem di Lebak 
Sitime, tur Ulun lakar ngukum kita ajak makejang. 
3 Ulun nawang buka nyenke bangsa Israele ento. 

la tusing kasaruan di ajeng Ulune. la suba tusing 
satia tur rakyatne tusing pantes mabakti teken 
Ulun.” 


Pakeling Dane Hosea ngeniang 
indik nyungsung arca-arca 


4 Kajaatan sane sampun laksanayanga antuk 
rakyate nyadelin ipun mawali ring ayun 
Widinipune. Indik nyungsung arca-arcane punika 
sampun nangkeb manahipune, tur ipun sampun 
tan nyak ngangkenin Ida Sang Hyang Widi Wasa. 
3 Kasumbungan rakyat Israele sampun makuug 
nglawan ipun. Dosannyane ngranayang ipun 
katanjung tur labuh, tur rakyat Yehudane taler 
labuh sareng ipun. ê Ipun ngambil biri-biri miwah 
bantengnyane buat aturan sane katurang ring Ida 
Sang Hyang Widi Wasa, nanging pakertinnyane 
punika nenten becik. Ipun nenten mrasidayang 
manggihin Ida, santukan Ida sampun nilar ipun. 
7 Ipun sareng sami sampun tan satia ring Ida Sang 
Hyang Widi Wasa. Pianak-pianaknyane nenten 
dados druen Ida. Duaning punika sane mangkin 
ipun miwah tanahipune pacang kasirnayang. 


Perang ring pantaran wong 
Yehuda nglawan wong Israele 


8 Upinja trompet perange ring Gibea. 
Suarayangja kulkul buluse ring Rama! Jerit-jeritja 

ring Betel! Ih wong Benyamin, mangsehja ka 
payudan. ? Rahina tetepasane sampun rauh, 
tur bangsa Israele pacang lebur. Ih rakyat Israel 
indike puniki wiakti jaga kasidan! 

10 [da Sang Hyang Widi Wasa ngandika sapuniki: 
“Ulun duka sawireh parapamimpin Yehudane 
suba nyerbu Israel tur ngrampas guminnyane. 
Sawireh keto Ulun lakar mriokang ukuman 
teken ia buka blabare. 11 Israel katindes. la suba 
kelangan gumi ane dadi gelahnyane, sawireh ia 
ngidih tulung teken anake ane tuara nyidayang 
nulungin. 12 Ulun lakar nibakang bencana teken 
rakyat Israel muah karusakan teken rakyat 
Yehudane. 

13 Dugase Israel nepukin ambate sakit 
deweknyane, tur dugase Yehuda nepukin 
dewekne matatu, ditu Israel laut ka Asur ngidih 
pitulungan teken sang nata ratune ditu, nanging 
ia tusing nyidayang ngubadin wiadin nyegerang 
tatunnyane. 14 Ulun lakar ngebug rakyat Israel 
muah Yehudane waluya buka singane. Ulun lakar 
mukang-mukang ia, suba keto laut ia kalahin 
Ulun. Yen Ulun maid ia, adiriko tusing ada anak 
ane nyidayang ngluputang ia. 

15 Ulun lakar ngutang kaulan Ulune, apanga ia 
cukup nandang sangsara uli krana dosannyane, 
kanti ia teka ngalih Ulun. Miribne uli krana 

sangsarannyane ento ia lakar mapakibeh ngalih 
Ulun.” 


Pariselsel rakyate sane nenten saking sujati 


1 Rakyate pada mabaos sapuniki: “Jalan iraga 

mabalik ka ayun Ida Sang Hyang Widi Wasa. 
Ida suba natunin iraga, nanging Ida lakar medbed 
tatun iragane, singke saja buka keto? 2 Sajeroning 
dua wai wiadin telu wai Ida lakar ngurip iraga, 
tur iraga lakar idup di ayun idane. 3 Jalanja iraga 
mapakibeh nawang Ida Sang Hyang Widi Wasa. 
Ida pasti lakar rauh teken iraga buka pastin 
galang kangine, wiadin buka pastin tekan masan 
ujane melusin gumine.” 

4 Nanging pangandikan Ida Sang Hyang Widi 
Wasa sapuniki: “Apake ane lakar gaenin Ulun 
marep teken Israel muah Yehuda? Tresna 
baktin kitane teken Ulun gangsar pesan ilang 
buka gangsar ilang sayonge semengan. Ia buka 
ambune ane enggal ilang dikala suba lemah. 

5 Ento kranane Ulun suba ngutus nabin Ulune 
nekain kita buat ngantegang sabdan Ulune ane 
lakar ngukum muah nguugang kita. Sawireh 
apa ane arsayang Ulun teken kita jani suba 
terang. * Ulun ngarsayang tresna baktin kitane 
ane tan papegatan, dongja aturan wewalungan 
kitane. Ane buatang Ulun dongja aturan kitane 
maborbor nanging apanga kita nawang Ulun. 

7 Nanging mara pesan ia teked di gumine di 
Adam ia suba mamurug prajanjian Ulune teken ia. 
8 Gilead ento kota ane bek misi jlema jaat muah 
tukang ngamatiang jlema. ? Parapanditannyane 
waluya buka grombolan parampoke ane nyadang 
anak. Yadiastu di rurunge ane ngungsi ka tongose 
ane suci di Sikem, ia masih ngamatiang jlema. Tur 
ia nyelapang nyalanang kajaatane ento makejang. 
10 Ulun suba ngaksi paundukan-paundukan ane 
ngresresin di Israel. Kaulan Ulune suba ngletehin 
dewekne malantaran nyungsung arca-arca. 

11 Keto masih pabuat kita rakyat Yehuda, Ulun 
suba netepang satunggaling masa buat ngukum 
kita uli krana pakardin kitane. 

1 Sabilang Ulun mabudi nyegerang Israel 

kaulan Ulune, tur nadiang ia buin gemuh 
landuh, Ulun tansah nyingak kajaatan ane 
suba gaenina makejang. la pada saling apus, 
ia mongkar umah tur mamaling, ia ngrampok 
anak di rurung-rurunge. 2 Tusing taen macelep 
di pepinehnyane, mungguing Ulun tusing lakar 
ngengsapang sakancan kajaatannyane ento. 
Nanging dosannyane suba ngaput ia, tur Ulun 
tusing nyidayang ngelen ulat marep teken ia.” 


Rerincikan jaat ring puri 


3 ida Sang Hyang Widi Wasa ngandika 
asapuniki: “Rakyate ngapus ratu muah 

prakanggo-prakanggonnyane aji rerincikan 
ane jaat. * Ia ajaka makejang pekel tur tusing 
satia. Getingnyane ngendih murub buka apine 
di pamanggangan rotine, ane tusing aduka 
baan tukang rotine kanti tepungne suba nadi 
buat lakar kapanggang. ° Didina pepestan 
pararatunnyane ia ngawanang sang prabu 
muah paraprakanggonnyane punyah tur 
edan aji anggur. € Kenehne panes bara buka 
pamanggangane, ulihan rerincikannyane ento. 
Apeteng mepek pedihnyane angarab-arab tur 
semengane pedihne ento makeplug tur ngleplep. 

7 Sajeroning pedihne ane tan kadi-kadi ia 
ngamatiang pamrentahnyane. Pararatunnyane 
kamatiang sakaukud, nanging tusing ada ane 
ngastawa nunas tulung teken Ulun.” 


Wong Israel miwah parabangsane 


8 Ida Sang Hyang Widi Wasa ngandika asapuniki: 
“Rakyat Israel buka rotine ane setengah mateng. 
la andel teken bangsa-bangsa ane ada di kiwa 
tengennyane, ? tur tusing nawang mungguing 
kapracayannyane teken wong sunantarane ento 
suba nelahang kakuatannyane. Dinannyane suba 
kitung, nanging ia tuara tau. 1? Kasumbungan 
rakyat Israele nyerit nglawan ia. Yadiastu 
makejang suba kasidan buka keto, nanging ia 
tusing nyak mabalik teken Ulun Sang Hyang Widi 


NABI HOSEA 7.11-16 3652 


Wasa, Widinnyane. 1! Israel makeber milehan 
buka kedis darane ane belog. Paling malu ia 
singgah di Mesir buat ngidih tulung, suba keto 
ia laut malaib ka Asur. 12 Nanging Ulun lakar 
ngebatang jaring tur ngejuk ia buka kedis-kedise 
dikalane ia makeber. Ulun lakar ngukum ia manut 
kajaatan ane suba lakonina. 

13 la suba kena sengkala. la suba nilar Ulun 
tur brontak nglawan Ulun. la lakar sirna. Ulun 
mapakayun ngluputang ia, nanging baktinnyane 
teken Ulun palsu. 14 la tusing saking jujur 
ngastawa teken Ulun. Nanging ia nylempohang 
dewekne tur gerong-gerong patuh buka tingkah 
bangsane ane tusing nyumbah Widi. Yen ia 
ngastawa nunas gandum muah anggur ia 
nues-nues awakne buka wong sunantarane. 
Sanget pesan ia brontak. 1? Yadiastu Ulun 
ane suba nuntun tur ngawanang ia siteng, 
nanging ia mambek dura cara nglawan Ulun. 

16 la terus ngalahin Ulun ngalih Widi ane 
tusing ngelah kakuatan. la tusing nyandang 
andelang buka panahe ane bengkot. Sawireh 
parapamimpinnyane ngraos sumbung, ia lakar 
mati ulihan kawirosan, tur wong Mesire lakar 
pada kedek.” 

Ida Sang Hyang Widi Wasa ngukum wong 
Israele santukan ipun nyungsung arca 


1 Ida Sang Hyang Widi Wasa ngandika 
8 asapuniki: “Tepakja kulkule bulusang. 
Musuh-musuhe nyander gumin Ulune waluya 
buka garudane. Kaulan Ulune suba mamurug 
prajanjian Ulune teken ia tur brontak nglawan 
paurukan Ulune. 2 Yadiastu ia nyambat Ulun ene 
Widinnyane tur ngorahang mungguing ia kaulan 
Ulune muah ia nawang Ulun, ? nanging Israel 
suba nulak paundukan ane melah. Sawireh keto 
musuh-musuhnyane lakar nguber-uber ia. 

4 Kaulan Ulune milih pararatu, nanging ento 
tusing ulihan ledang Ulune. Ia nyemak mas 
peraknyane laut ngae arca-arca buat ngrusak 
dewekne. ? Ulun geting teken godel mas ane 
sumbaha di Samaria. Ulun duka pesan teken 
ia. Buina amun apake makelonne ia buka keto 
kanti ia suud nyumbah arca-arca? @ Tukang 
wong Israele ngae arca, tur arcane ento tidongja 
Widi. Godel mase ane sumbaha di Samaria 
lakar kanyagang kanti benyah. ' Yen ia nyambeh 
angin ia lakar mupu angin ribut. Tegal gandume 
ane tonden wayah tusing lakar taen ngasilang 
roti. Dipradene ada buahne ane wayah, anak 
sunantara ane lakar naar kanti telah. 3 Wong 
Israele suba dadi buka bangsa ane lenan tur suba 

tan paguna buka payuke belah. ? Wong Israele 
majalan nuut mambahanne niri tur bengkungne 
patuh buka keledae alasane. Ia suba luas ngalih 
pitulungan uli wong Asure, tur suba nyewa 
bangsa len buat nyayubin dewekne. 10 Nanging 
ane jani Ulun lakar munduhang ia dadi besik, tur 
lakar ngukum ia. la lakar enggal makliud ulihan 
sakit, dikalan prabune di Asur nindes ia. 

11 Ngangcan ngliunang wong Israele ngae 
pamorboran aturan buat ngilangang dosanne, 
sayan ngliunang tongos ane gelahanga buat ngae 
dosa. 12 Liu pesan Ulun nulis paurukan pabuat 
rakyate ene, nanging ia nulak paurukan Ulune 
ento buka nulak barange ane tawah muah asing. 
13 la ngaturang aturan teken Ulun tur ia naar ben 
aturane ento. Nanging Ulun Sang Hyang Widi 
Wasa tusing ledang teken ia, tur ane jani Ulun 
ngingetang dosannyane tur ngukum ia uli krana 
dosannyane ento. Ulun lakar ngirim ia malipetan 
ka Mesir. 

14 Wong Israele suba ngwangun puri, nanging 

ia suba engsap teken Sang ane ngardi ia. 
Wong Yehudane suba ngwangun kota-kota ane 
mabenteng. Nanging Ulun lakar nedunang api 
ane lakar ngeseng puri muah kota-kotannyane 
ento.” 

Dane Hosea ngwarahang 
ukuman pabuat wong Israele 


1 Ih wong Israel, usanangja masuka-sukaan 
9 sajeroning papestan semetone sane sakadi 
wong sunantarane. Semeton sampun nilar Widin 
semetone tur sampun ngadol ragan semetone 
sakadi sundele ring Dewa Baal, tur semeton 
sampun kuduan ring gandum sane pitaenang 
semeton makadados upah semetone. 2 Nanging 
semeton pacang digelis kakirangan gandum 
miwah minyak saitun, tur pacang katelasan toya 
anggur. 3 Wong Israele nenten pacang kantun 
magenah ring tanah paican Ida Sang Hyang 
Widi Wasa, nanging ipun pacang mawali ka 
Mesir, samaliha ipun pacang naar dedaaran 
sane leteh ring Asur. * Ring panegaran wong 
sunantarane punika ipun tan pacang nyidayang 
maturan toya anggur ring Ida Sang Hyang Widi 
Wasa, wiadin ngaturang aturannyane ring Ida. 
Dedaarannyane pacang ngletehin sang sane 
naar sakadi naar surudan punjung anak padem. 
Dedaaran punika wantah kanggen ngwaregang 
basangnyane kewanten, nenten dados kanggen 
aturan sane katurang ring Perhyangan Agung Ida 
Sang Hyang Widi Wasa. ? Samaliha yan rerainan 
buat ngluihang Ida Sang Hyang Widi Wasa punika 
rauh, napike sane pacang kardi ipun? * Rikala 

bencanane rauh tur rakyate pada pablesat, 
wong Mesire pacang munduhang ipun buat jaga 
kapendem ring Mempis. Arta brana perak miwah 
tegak umahnyane pacang kalikub antuk padang 
miwah bet ketket. 

7 Rahina paukumane rauh, inggih punika 
panemayan rakyate jaga nampi ukuman sane 
sampun kasediang pabuat ipun. Yening paindikan 
punika sampun kasidan, irika wong Israele jaga 
uning. Semeton jaga mabaos sapuniki: “Nabine 
punika belog, tur anake sane kasurupan punika 
buduh.” Semeton kalintang geting ring tiang 
santukan dosan semetone kalintang ageng. 8 Ida 
Sang Hyang Widi Wasa sampun ngutus tiang 
buat makeling Israel kaulan Idane. Nanging 
kijaja tiang majalan, semeton tansah ngindayang 
nyeet tiang sakadi ngejuk paksi. Ring panegara 
druen Ida Sang Hyang Widi Wasa rakyate dados 
meseh sang nabi. ? Pagaennyane jaat tan wenten 
nyandang cagerang pateh sakadi daweg ipun 
ring Gibea. Ida Sang Hyang Widi Wasa pacang 
ngelingang dosannyane tur jaga ngukum ipun 
malantaran dosannyane punika. 


Dosan wong Israele miwah palanipune 


10 ida Sang Hyang Widi Wasa ngandika 
asapuniki: “Dugas Ulune mara nyingak Israel, 
waluya buka nyingak buah anggur di tegal 

melakange. Dugase Ulun mara nyingak leluur 
kitane, waluya Ulun nyingak buah aa ane mara 
tasak dimasannyane mabuah. Nanging dikalane 
ia ka Gunung Peor, ditu ia nyumunin mabakti 
teken Dewa Baal, tur enggal pesan ia dadi cemer 
patuh buka dewa-dewane ane sungkemina ento. 
11 Kaagungan Israele lakar makeber buka kedise, 
tur tusing lakar ada buin cerik-cerik ane lakar 
lekadanga. Tusing ada anak luh beling, tusing 
ada rare buin belinganga. 12 Nanging yadian ia 
nyidayang numbuhang pianak, Ulun lakar nyuang 
ia tur tuara nglugrain ia enu idup angan adiri. 
Dikalane Ulun ngutang bangsane ene, ditu lakar 
ada pakewuh ane nibenin ia.” 

13 Duh Ratu Sang Hyang Widi Wasa, titiang 
ngeton pianak-pianaknyane kaburu tur 
kapademang. 14 Napike sane patut tunasang 
titiang ring Palungguh IRatu sane patut margiang 
IRatu marep ring bangsane puniki? Dadosangja 
luh-luhnyane bekung. Dadosangja ipun tan 
mrasidayang mesuang yeh nyonyo. 


Ukuman Ida Sang Hyang Widi Wasa 
marep ring wong Israele 


15 Ida Sang Hyang Widi Wasa ngandika 
asapuniki: “Sawatek laksanannyane ane jaat 
ento, kakawitin di Gilgal. Ditu pangawitne Ulun 
geting teken ia. Tur malantaran kajaatan ane 

suba laksanayanga ento, Ulun lakar ngaadang 
ia uli gumin Ulune. Ulun tusing lakar enu buin 
nresnain ia. Sawatek pamimpinnyane suba 
brontak nglawan Ulun. 18 Wong Israele suba 
buka tetanemane ane akahne suba tuh tur ane 
tusing nyidayang mabuah. la lakar tuara ngelah 
pianak, Ulun lakar ngamatiang pianakne ane 
paling sayanga.” 


Sang nabi mabaos ngeniang indik wong Israele 


17 ida Sang Hyang Widi Wasa sane sungsung 
tiang pacang nulak kaulan Idane santukan ipun 
sampun tan ngiringang pangandikan Idane. Ipun 
pacang dados anak ngumbara ring pantaran 
parabangsane. 

10 1 Bangsa Israele tan bina sakadi wit 
anggure sane nged mawoh. Sayan 
ipun gemuh sayan ngakehang ipun makarya 
pamorboran aturan. Sayan landuh tanahipune, 
sayan ngamecikang ipun ngardi batu palelinggan 
sane baktinin ipun. 2 Bangsa sane manahne 
linyok, sane mangkin patut nandang sangsara uli 
krana dosannyane. Ida Sang Hyang Widi Wasa 
pacang nguug pamorboran aturannyane lan 
ngenyagang lelinggannyane. 

3 Bangsane puniki gelis jaga mabaos sapuniki: 
“Iraga jani tuara ngelah ratu sawireh iraga suba 
tusing takut teken Ida Sang Hyang Widi Wasa. 

Nanging apake ane nyidayang gaenina baan 
sang ratu pabuat iraga?” “Ipun mabaos puyung 
tur ngardi prajanjian palsu samaliha prajanjian 
sane tan paguna. Kadilane sampun kadadosang 
nenten adil. Ipun tumbuh sakadi padang sane 
nglengehin ring tegale sane sampun matekapin. 
> Rakyate sane magenah ring kota Samaria 
pacang ajerih tur sedih mangenang icalipun 
godel lembu mas sane ring Betel. Ipun miwah 
parapanditane sane nyungsung arcane punika 
pacang mangelingin godel lembu mase punika. 
Ipun pacang ngeling rikala mas kamulian godel 
lembune punika kablulangin. ? Arca punika 
pacang kabakta ka Asur makadados upeti pabuat 
sang nata ratu. Wong Israel pacang kanistayang 
tur nandang kimud malantaran pitutur sane 
tuutang ipun. 7 Ratunnyane jaga baktana sakadi 
tugelan tarune ring toyane. 8 Pucak-pucak 
bukit genah nyungsung Dewa Awen, genah 
wong Israele mabakti ring arca-arcane pacang 
kasirnayang. Ketket miwah padange pacang 
tumbuh ngliput genah pamorborannyane 
punika. Rakyate pacang jerit-jerit, ngaukin 
gunung-gununge: “Engkebangja tiang!”, lan 
ngaukin bukit-bukite: “Tekepinja tiang!” 

Ida Sang Hyang Widi Wasa ngwarahang 
ukuman ring wong Israele 


9 Ida Sang Hyang Widi Wasa ngandika asapuniki: 
“Bangsa Israele tusing suud-suud ngae dosa 
nglawan Ulun ngawit uli dosannyane di Gibea. 
Ento krana di Gibea siate lakar nguber ia. 

10 Ulun lakar ngebug jlemane ane madosa 
ene tur ngukum ia. Parabangsane lakar pada 
bareng nglawan ia, tur ia lakar kukum uli krana 
dosannyane ane liu ento. 

11 Ane pidan Israel waluya godel lambu ane 
kaajah, suba sedia tur nyak nyosoh gabah. 
Nanging Ulun masang uga sig baongne ane melah 
ento, tur mrabotang ia buat gegaen ane abotan. 
Ulun nganggon Yehuda ngedeng tenggala, tur 
Israel ngedeng lampit. 12 Ulun ngandika kene: 
“Tenggalaangja dewek kitane tanah ane anyar. 
Pulaja kadilan, tur anyija merta pamupon aturan 
kitane ane aturang kita teken Ulun. Ene masanne 
kita malipetan sig Ulune Widin kitane, tur Ulun 
lakar teka ngujanin kita aji merta? 3 Nanging 
tungkalikane kita mamula kajaatan tur nganyi 
buahnyane. Kita suba naar asil bogbog kitane. 

Sawireh kita andel teken kretan kitane muah 
teken serdadun kitane ane liu, 1! perange 
lakar teka nempuh rakyat kitane, tur sawatek 
benteng-benteng kitane lakar kuug. Unduke 

ento lakar patuh buka dugas Sang Prabu Salman 
nguugang kota Bet-Arbele sajeroning pasiatan. 
Ditu meme muah pianak-pianaknyane makejang 
kamatiang. 1° Buka keto ane lakar nibenin kita, ih 
rakyat Bet-Arbel, uli krana aeng kajaatane, ane 
suba gaenin kita. Mara siate ngawitin, ditu ratun 
Israele lakar mati.” 


Sih pasuecan Ida Sang Hyang Widi 
Wasa ring kaulan Idane sane brontak 


1 1 1 Ida Sang Hyang Widi Wasa ngandika 
asapuniki: 

“Dugas Israele enu cerik, Ulun tresna teken ia, 
tur ngesengin ia uli di Mesir buka putran 
Ulune. 

2 Nanging sayan kaukin Ulun, ia sayan 
ngejohang uli sig Ulune. Kaulan Ulune 
mabakti teken Dewa Baal, tur ia morbor 
dupa buat arca-arca. 

3 Tuah Ulun ane ngurukang Israel majalan. Ia 
sangkol Ulun aji liman Ulune nanging ia 
tusing nyak ngangkenin mungguing Ulun 
ane ngempu ia. 

4 Ulun ngedeng ia aji kapitresnan muah sayang. 
Ulun nyemak ia tur neketang ia di pipin 
Ulune. Ulun ngeedang raga tur madaarin 
ia. 

> Ia tusing nyak malipetan teken Ulun, ento 


krana ia patut malipetan ka Mesir, tur Asur 


lakar mrentah ia. ê Perange lakar nyampatang 


kota-kotannyane tur nguug gapuran kotane. 


Perange ento lakar ngenyagang kaulan Ulune 


sawireh ia suba nglaksanayang unduk ane 


kadena melah. 7 la pageh ngalah tundunin Ulun. 
la lakar jerit-jerit uli krana uga ane magantung sig 
baongnyane, nanging tusing ada anak ane lakar 


ningtingang ugane ento uli baongnyane. 


8 Ih Israel, kenkenang Ulun jani mebasang 


kita? Kenkenang Ulun lakar ngutang kita? 
Taenke Ulun nyirnayang kita buka Ulun 
nyirnayang Adma, wiadin matuhang kita 
buka Seboim? Pakayunan Ulune tusing 
maang Ulun nglaksanayang ane buka keto. 
Tresnan Ulune marep teken kita gede 


pesan. 


9 Ulun tusing lakar ngukum kita sajeroning 


dukan Ulune. Ulun tusing lakar buin 


ngenyagang Israel. Sawireh Ulun ene Widi 
tur tidong manusa. Ulun ene Sang Maha 
Suci, ane ngiangin kita. Ulun tusing lakar 
nekain kita sajeroning Ulun duka. 


10 Kaulan Ulune lakar nututin Ulun yen Ulun 
gerem-gerem buka singane marep teken 

musuh-musuhnyane. Ia lakar gegison teka teken 
Ulun uli kauh. 1! Ia lakar teka uli Mesir, masriut 
buka kedise, tur uli Asur buka kedis darane. Ulun 
lakar buin nyak ngajak ia ka umahne. Ulun Sang 
Hyang Widi Wasa suba ngandika buka keto.” 


Wong Israel miwah Yehuda kukum 


12 [da Sang Hyang Widi Wasa ngandika sapuniki: 
“Rakyat Israele suba ngiter Ulun aji bogbog, tur 
rakyat Yehudane enu brontak nglawan Ulun, Widi 
Ane Maha Suci tur satia. 

12 1 Saananing ane gaenina baan wong 
Israele uli semengan kanti ka sanja ento 
makejang tan paguna tur ngranayang usak. 
Dura cara muah kawirosan sayan ngliunang di 
pantarannyane. Ia ngae prajanjian ngajak wong 
Asur muah madedagangan ngajak wong Mesire.” 

2 Ida Sang Hyang Widi Wasa madue wicara 
marep ring wong Yehudane. Ida taler jaga 
ngukum wong Israele ulihan laksanan 
rakyatnyane. Ida pacang ngwalesang ring ipun 
manut paindikan sane sampun kardi ipun. 3 Dane 
Yakub leluuripune magulet nglawan Dane Esau 
semeton kembar danene, rikala sang kalih kantun 
ring garba wasan ibun danene. Rikala Dane 
Yakub sampun duur, dane magulet nglawan Ida 
Sang Hyang Widi Wasa. “Dane magulet nglawan 
malaekat tur dane menang. Dane nangis saha 

nunas mangda kamertanin. Tur ring Betel Ida 
Sang Hyang Widi Wasa ngrauhin Dane Yakub 
leluur iragane sarwi ngandika ring dane. ? Ida 
punika Sang Hyang Widi Wasa, Widi Sane Maha 
Kuasa. Ida patut kasungsung masrana parab 
Idane, Ida Sang Hyang Widi Wasa. ? Raris sane 
mangkin parakaturunan Dane Yakub, pracayaja 
ring Widin semetone tur mawalija ring Ida. 
Satiaja tur adil, tur jantosangja saha sabar 
pakardin Widin semetone. 


Sabda indik ukuman 


7 Ida Sang Hyang Widi Wasa ngandika sapuniki: 
“Wong Israele pekelne patuh buka pekel bangsa 
Kanaane. Ia demen mekelin langganane aji dacin 
palsu. 3 Kene raosne: Idewek sugih, idewek 
suba maan bati. Tusing ada anak ane nyalahang 
idewek ngalih kasugihan aji mamekel.” 2 Nanging 
Ulun, Sang Hyang Widi Wasa, Widin kitane ane 
suba nandan kita pesu uli Mesir, Ulun lakar 
nadiang kita buin nongos di kemah-kemahe, 
buka ane jalanang kita dugas Ulune rauh nelokin 
kita di tegal melakange. 

10 Ulun suba ngandika teken paranabine 
tur ngicen ia makudang-kudang wahyu, tur 
malantaran paranabine ento Ulun matinget 
kaulan Ulune. 1! Nangingke di Gilead ada 
arca-arca ane kasumbah, tur anake ane 

nyumbah arca-arcane ento lakar mati. Di Gilgal 
sampi-sampine pada katurang tur pamorboran 
aturane ane ditu ento lakar dadi dugdugan batu 
di tegal-tegale.” 

12 Dane Yakub leluur iragane malaib ka 
Mesopotamia mangda dane polih rabi irika. Dane 
makarya ring satunggaling anak tios, ngangonang 
biri-birin anake punika. 13 Ida Sang Hyang Widi 
Wasa ngutus nabi adiri buat ngluputang wong 
Israele saking genahipune kapanjakang ring 
Mesir, tur buat miara ipun. 1 Wong Israele 
sampun ngawinang Ida Sang Hyang Widi Wasa 
kalintang duka. Ipun patut padem malantaran 
kajaatannyane punika. Ida Sang Hyang Widi Wasa 
pacang ngukum ipun uli krana ipun nganistayang 
Ida Sang Hyang Widi Wasa. 


Ukuman sane ka pamuput pabuat wong Israele 


1 Sane riin, yen suku Epraime mabaos, 
13 suku-sukune sane tiosan ring Israel sami 
pada ajerih. Ipun ngajiang suku Epraime. Nanging 
rakyate sampun ngardi dosa malantaran ipun 
nyungsung Dewa Baal, tur malantaran indike 
punika ipun jaga padem. 2 Ipun nglanturang 
dosannyane malantaran ngardi palawatan 
antuk logam buat kasumbah minakadinipun 
arca-arca antuk perak, karencanayang antuk 
pepineh manusa, kakardi antuk tangan manusa. 

Wusan punika ipun raris mabaos sapuniki: 
“Aturangja aturane teken arca-arcane ento.” Napi 
awinannyane manusane niman arca-arca sane 
magoba godel lembu punika? 3 Duaning punika 
rakyate punika pacang sirna sakadi sayonge 
semengan, sakadi damuhe pacang ical rikala 
sampun rahina. Ipun pacang waluya sakadi 
gumpang sane ampehang angin saking genah 
panyosohane, sakadi anduse saking grombong 
panunjelane. 

4 Ida Sang Hyang Widi Wasa ngandika asapuniki: 
“Ulun ene Sang Hyang Widi Wasa, Widin kitane, 
ane nantan kita pesu uli Mesir. Kita tusing ngelah 
Widi sajawining Ulun. Tuah Ulun ngraga ane 
dadi juru rahayun kitane. 2 Ulun ane miara kita 
di tegal melakange ane tuh latuh. ? Nanging 
disubane kita teked di tanahe ane melah, kita 
dadi tusing kuangan apa-apa, ditu laut kita dadi 
sumbung tur engsap teken Ulun. 7 Ento kranane 
Ulun lakar nyagrep kita buka singane. Ulun 
lakar buka macan tutule makakeb ngantiang 
kita di sesunutane. 8 Ulun lakar nyarap kita 
buka beruange ane kelangan panakne, tur lakar 
mesbes tangkah kitane. Waluya buka singane, 
ditu Ulun lakar nyagrep kita jalan mula, tur Ulun 
lakar mukang-mukang kita buka buron alasane. 

9 Ulun lakar nyirnayang kita ih rakyat Israel. 
Nyenke ane lakar nyidaang nulungin kita? 

10 Kita nunas ratu muah pamimpin, nanging 
kenkenangake lakar ngluputang bangsane ene? 
11 Sajeroning pidukan Ulune, Ulun suba ngicen 
kita raja-raja, tur sajeroning pidukan Ulune, Ulun 
suba ngaadang raja-rajane ento. 

12 Dosa muah kasalahan Israele suba kacatet, 
tur catetane ento suba kasimpen ilid pesan. 
13 Wong Israele maan sela buat idup, nanging 
ia kaliwat belog, benengan ento tan bina buka 
rarene ane lakar lekad, ane tusing nyak pesu 
uli basang memenne. 4 Ulun tusing lakar 
ngluputang rakyate ene uli pati loka, wiadin 
ngrahayuang ia uli kakuasan patine. Ih pati, 
tekaangja grubuge. Ih pati loka, tekaangja 
bencanane. Ulun tusing enu buin sayang teken 
bangsane ene. 1° Yadiastu Israel tumbuh mokoh 
buka padange, Ulun lakar nekaang angin kangin 
ane kebus uli tegal melakange, tur angine ento 
lakar ngetuhang yeh anakan muah semernyane. 
Angine ento lakar ngampehang sawatek ane 
maji. 18 Samariane musti kukum ulihan ia brontak 
nglawan Ulun. Rakyatne lakar mati di pasiatan. 
Cerik-cerike lakar pantiganga, tur paraluh-luhe 
ane beling lakar tudaga basangne.” 


Pangedih Dane Hosea ring wong Israele 


14 1 Ih wong Israel, mawalija ring Ida Sang 
Hyang Widi Wasa, Widin semetone. 


NABI HOSEA 14.2—5 3668 


Dosan semetone sane ngawinang semeton 
katanjung tur labuh. 2 Mawalija ring Ida Sang 
Hyang Widi Wasa, tur ngiringja pangastawane 
puniki dadosang aturan semetone ring Ida: 
“Ampurayangja sakatahing dosan titiange, tur 
tampija pangastawan titiange, janten titiang 
pacang ngluihang Palungguh IRatu sakadi 
sane sampun dados janjin titiange. ? Asur 
nenten naenin mrasidayang ngluputang titiang, 
tur kuda-kuda perange nenten mrasidayang 
nyayubin titiang. Titiang nenten jaga malih 
mabaos ring arca-arcan titiange, mungguing 
ipun Widin titiange. Duh Ratu Sang Hyang Widi 
Wasa, Palungguh IRatu nyinahang sih pasuecan 
ring anake sane nenten maderbe genah buat 
mawali.” 


Ida Sang Hyang Widi Wasa majanji 
maicayang urip anyar ring wong Israel 


4 Ida Sang Hyang Widi Wasa ngandika sapuniki: 
“Ulun lakar nglipetang kaulan Ulune sig 
Ulune. Ulun lakar nresnain ia aji saguluking 
kayun Ulune. Ulun tusing enu buin duka 
teken ia. 

5 Ulun lakar dadi buka ujane di tanahe tuh 
pabuat bangsa Israele. Ia lakar kembang 
buka bungane. Ia lakar tumbuh akah kuat 
buka punyan kayune di Libanon. 

6 Ja lakar idup aji troposan ane anyar, tur 
ngulangunin buka punyan saitune. Ia lakar 
miik buka punyan arase di Libanon. 

7 Buin acepok ia lakar idup sajeroning 
pasayuban Ulune. Ia lakar tumbuh mokoh 
waluya abiane, tur mabuah nged buka 
abian anggure. Ia lakar kasub buka 
anggure uli Libanon. 

8 Wong Israele tusing masidi kara ngajak 
arca-arcane. Ulun lakar nyautin 
pangastawannyane tur miara ia. Buka 
punyan kayune ane donne tansah gadang, 
Ulun lakar nyayubin ia. Ulun ane dadi 
sumber mertannyane makejang.” 


Pamuput 


9 Dumadak paraanake sane wicaksana ngresep 
ring sane kasuratang iriki, tur dumadak ipun 
nelebang indike punika ring angennyane. Margin 
Ida Sang Hyang Widi Wasa punika patut, tur 
anake sane patut pada muponin urip malantaran 
nuut margine punika. Nanging anake madosa 
pada katanjung tur labuh uli krana ipun nenten 
nglinguang paindikan punika. 


NABI YOEL 


1 1 Puniki sabdan Ida Sang Hyang Widi Wasa 
ring Dane Yoel okan Dane Petuel. 


Rakyate pada mangelingin 
pamuponnyane sane rusak 


2 Ih paralingsire, pada pirengangja, tur sakancan 
rakyate ring Yehuda pada pirengangja. 
Naeninke indik sane kadi asapuniki 
nibenin semeton wiadin leluur semetone? 

3 Tuturangja indike punika ring oka-okan 
semetone, tur oka-okan semetone 
pacang nuturang indike punika ring 
oka-okannyane. Kadi asapunika 
sapanglanturipun indike punika pacang 
katuturang, taler ring katurunan sane 
pacang rauh. 


4 Balange pacang ngrauhin pamupon semetone 
slegenti agrombolan-agrombolan. Napija 
sisaanga antuk grombolan balange sane 
riinan, punika pacang kateda antuk sane 
rauh ungkuran. 

3 Pada matangi tur nangisja ih anak sane 
punyah, tur pada nangisja ih anak sane 

seneng nginum anggur. Woh anggure 
sane pacang kanggen toya anggur anyar 
makasami sampun karusakang. 


6 Jagat iragane sampun kagebug antuk wadua 
balan balange. Ipun kuat pisan tur 
akehnyane kantos tan keni wilangin. 
Giginnyane mangan pateh sakadi gigin 
singane. 

7 Ipun sampun ngrusak woh anggur iragane, tur 
ipun sampun makpak wit aan iragane. Ipun 
sampun nglupakin kulit wit aane kantos 
carang-carangnyane kanten mamutih. 


8 Pada nangisja ih parasemeton, sakadi anak luh 
mangelingin anak mati, inggih punika anak 
muani sane pacang dados kurenanipune. 

9 Gandum miwah anggur sane pacang kanggen 
aturan ring Perhyangan Agung sampun 
telas, tur parapanditane makasami pada 
sedih rehning dane tan madue aturan 
sane pacang katurang ring Ida Sang Hyang 
Widi Wasa. 

10 Tegal-tegale makasami gundul, tur tanahe 
kaduhkitan santukan gandume rusak 
miwah woh anggure pada tuh, kadi 
asapunika taler wit saitune makasami 
pada layu. 

11 Pada ngelingja, ih parapetani, pada ngelingja 
ih parapanyakap abian anggure, santukan 
gandum, jelae miwah sakancan pamupone 
sami rusak. 

12 Buah anggure miwah wit aane makasami 
sampun layu, tur wit woh-wohane 
makasami sampun layu tur padem. 
Kaliangan rakyate sampun ical. 

13 fh parapandita sane ngancangin pamorboran 
aturan, anggeja pangangge kaduhkitane 
tur pada nangisja. Ngranjingja ka 
Perhyangan Agunge tur nangisja irika 
awengi mepek, santukan tan wenten 
gandum miwah anggur sane jaga katurang 
ring Widin semetone. 

14 Prentahangja rakyate mangda pada mapuasa, 
tur wedalangja dedauhan mangda rakyate 
paum. Punduhangja parapamimpin miwah 
sakancan rakyat Yehudane raris ajakja 
ipun ngranjing ka Perhyangan Agung Ida 
Sang Widi Wasa, Widin semetone, tur 
masesambatanja ring Ida irika. 

15 Panemayan Ida Sang Hyang Widi Wasa, 
inggih punika panemayan Ida Sane Maha 
Kuasa jaga ngrauhang pangrusak sampun 
nampek. Ambate ageng bencana sane 
pacang kasinahang ring rahinane punika. 

16 Pakantenanipun iraga tan maderbe panulung 
rikala pamupon iragane karusak. Nenten 
wenten kaliangan ring Perhyangan Agung 
Ida Sang Hyang Widi Wasa, Widin iragane. 

17 Winihe padem ring tanahe sane tuh. Tan 
wenten wiji-wijian sane pacang kasimpen 
ring gudang tur jineng-jineng sane puyung 
taler sampun uug. 

18 Bantenge pada embek-embek kamewehan, 
santukan nenten wenten genah pangonan 
pabuat ipun, tur biri-birine taler 
kalayah-layah. 

19 Oduh Ratu Sang Hyang Widi Wasa, titiang 
masesambatan ring ayun Palungguh 
IRatu, duaning tegal pangonan miwah 
taru-tarune makasami sampun tuh, sakadi 
wenten geni muunang ipun. 

20 Rauhing sato alase makasami masesambatan 
ring ayun Palungguh IRatu duaning 
tukad-tukade makasami pada tuh. 


Balange makadados pakeling indik jaga rauh 
panemayan Ida Sang Hyang Widi Wasa 


2 1 Upinja trompete, tur suarayangja kulkul 
buluse ring Sion, bukit Ida Sang Hyang 
Widi Wasa sane suci. Ih rakyat Yehudane, 
pada ngetorja, santukan panemayan Ida 
Sang Hyang Widi Wasa gelis pacang rauh. 

2 Panemayane punika jaga sakadi rahina sane 
urem tur peteng, rahina sane kaliput 
gulem sane peteng dedet. Wadua balan 
balange pacang mangseh sakadi peteng 
dedete sane nglikub gunung-gununge. Tan 
naenin wenten indik sane kadi asapunika, 
tur nenten pacang naenin wenten malih. 


3 [pun pacang neda entik-entikane sakadi 
genine. Ring arepanipune jagate kanten 
sakadi Taman Eden, nanging ring 
ungkurnyane sakadi tegal melakange 
sane gundul. Tan wenten sane 
pacang mrasidayang luput saking 
pamangsehipune. 

4 Balange punika kanten sakadi kudane, tur 
malaib sakadi kuda perange. 

> Rikala ipun makecog ring muncuk-muncuk 
gununge, ipun ngrudug sakadi kreta 
perange, tur ipun ngrepet sakadi padange 
tuh kadilap antuk geni. Ipun mabarisan 
sakadi wadua bala sane ageng, sane 
sayaga jaga mayuda. 

6 Asing-asing anake pada jejeh ngetor tur 
muannyane kembang lemlem, rikala 
karauhin antuk ipun. 

7 Ipun ngebug sakadi parapahlawan, tur ipun 
mongkod tembok sakadi paraprajurite. 

Ipun mabaris mameneng ngarepang tur 
tan naenin mabelok, 

8 wiadin nyuang mambahan timpalnyane. 
Ipun magrombolan mamuuk sakancan 
benteng mesehnyane, tur tan wenten 
sane mrasidayang nyadelin ipun. 

9 Ipun mabriuk ngebug kota, tur ipun 
nglambuk tembok-temboknyane. Ipun 
mongkod umah-umah tur ngranjing ring 
jendela-jendelane sakadi malinge. 


10 Rikala ipun mangseh, tanahe magejeran 
tur langite ngetor. Surya miwah bulane 
dados remrem tur bintang-bintange tan 
masunaran malih. 

11 |da Sang Hyang Widi Wasa nitah wadua balan 
Idane. Pasukan sane ngiringang Ida akeh 
tur kuat pisan. Ambate ngresresin rahina 
panemayan Ida Sang Hyang Widi Wasa. 
Sirake sane pacang mrasidayang luput? 


Pakeling mangda kapok 


12 ida Sang Hyang Widi Wasa masabda 
asapuniki: “Ane jani kapokja kita saking 
jujur, tur maija tangkil teken Ulun 
maduluran mapuasa muah ngeling 
masesambatan. 

13 Edengangja dekdek renyuh keneh kitane buat 
nyinahang kasedihan kitane. Baan nyetset 
bajun kitane dogen, ento tusingja cukup.” 


Mawalija tangkil ring ayun Ida Sang Hyang 
Widi Wasa, Widin semetone. Ida punika 
asih sueca tur kawelas arsan. Ida sabar 
tur tuon ring prajanjian Idane. Ida setata 
kayun ngampurayang, nentenja wantah 
nyisipang. 

14 Menawita Ida Sang Hyang Widi Wasa, 
Widin semetone pacang ledang ngubah 
pakayunan Idane, tur ngamertanin 
semeton antuk pamupon sane maliah- 
liah. Irika semeton pacang mrasidayang 
ngaturang gandum miwah anggur ring Ida. 


15 Upinja trompete ring Gunung Sion, 
prentahangja mangda rakyate makasami 
mapuasa, undang ipun ring paruman sane 
agung. 

16 Punduhangja rakyate makasami. Ajak ipun 
ngwentenang paruman sane suci. Ajakja 
paralingsir-lingsire, tur punduhangja 
alit-alit miwah rare-rarene makasami. 
Yadiastu panganten anyar, ipun taler patut 
nilar umahipun raris rauh ring parumane 
punika. 

17 Parapandita sane ngancangin Ida Sang Hyang 
Widi Wasa, ring selagan pamorboran 
aturane klawan gapuran Perhyangan 
Agunge makasami patut nangis saha 
ngastawa sapuniki: “Oduh Ratu Sang 
Hyang Widi Wasa, ledang Palungguh 
IRatu kawelas arsan ring kaula druene. 
Sampunangja banggayanga bangsa- 
bangsane sane tiosan nganistayang miwah 
ngewerin titiang saha mabaos sapuniki: 
‘Dijake Widin jerone?” ” 


Ida Sang Hyang Widi Wasa malih 
nadosang jagate gemuh landuh 


18 Sasampun punika Ida Sang Hyang Widi Wasa 
raris nyinahang sih kawelas arsan Idane 
ring jagat Idane, tur kawelas arsan ring 
parakaulan Idane. 

19 Ida nyaurin ipun kadi asapuniki: “Ane jani 
Ulun lakar ngicen kita gandum, anggur 
muah lengis saitun, tur kita lakar pada 
cukup. Bangsa-bangsane ane lenan ento 
tusingja enu buin nemberang kita. 

20 Ulun lakar ngulah wadua balan balange 
ane teka uli kaja, tur abagian lakar ulah 
Ulun ka tegal melakange. Barisannyane 
ane paling maluna lakar kentungang ka 
Segara Matine tur ane paling durina 

ka Segara Tengah. Bon bangkennyane 
lakar mangkug. Ulun lakar ngenyagang ia 
malantaran laksanannyane marep teken 
kita. 


21 ih tegal-tegale, edaja takut, nanging masuka 
rena tur liangja, malantaran unduk ane 
kakardi baan Ida Sang Hyang Widi Wasa 
pabuat iba. 

22 ih paraburone, edaja takut. Tegal pangonane 
pada gadang lumlum, punyan woh- 
wohane suba mabuah, aketo masih 
punyan aa muah punyan anggure pada 
mabuah liu pesan. 


23 Ih pararakyat Sione, pada maliang-liang 
tur masuka-sukanja malantaran unduk 
ane kakardi baan Ida Sang Hyang Widi 
Wasa, Widin kitane pabuat kita. Ida 
suba mapaica ujan amun benehne teken 
kita dikalan masan ujane. Aketo masih 
dimasan endange, buka ane suba-suba. 

24 Panyosoh-panyosohane lakar bek 
misi gandum, bak-bake di samping 
pameresane lakar maliah-liah baan anggur 
muah lengis saitun. 

25 Ulun lakar buin maicayang teken kita 
barang-barang kitane ane ilang dugas 

masan grombolan-grombolan balange 
ngamah pamupon tegalan kitane. Tuah 
Ulun ane suba ngutus wadua balan 
balange ento teken kita. 

26 Ane jani kita liu pesan ngelah dedaaran, tur 
kita kacukupan pesan. Kita lakar ngluihang 
Ida Sang Hyang Widi Wasa, Widin kitane, 
ane suba ngardi unduk ane melah-melah 
pabuat kita. Parakaulan Ulune tusing lakar 
buin kanistayang. 

27 Sasubane keto, ih Israel, kita lakar nawang 
mungguing Ulun malingga di pantaran 
kitane. Sajaba ento kita lakar nawang 
mungguing Ulun ene Sang Hyang Widi 
Wasa, Widin kitane. Tusingja ada buin ane 
lenan. Parakaulan Ulune tusing lakar taen 
kanistayang.” 


Rahina panemayan Ida Sang Hyang Widi Wasa 


28 “Sasubane keto, Ulun lakar mriokang 
Roh Ulune teken kita suang-suang. 
Pianak-pianak kitane luh muah muani 
lakar nglumbrahang sabdan Ulune. 
Parawong tuan kitane lakar pada ngipi, tur 
anake bajang truna lakar maan wahyu. 

29 Kala ditu Ulun lakar mriokang Roh Ulune 
neked teken paraparekan muah 
panyeroan. 

30 Ulun lakar mapaica tanda-tanda ngenain 
unduk dinane ento. Tandane ento lakar 
ngenah di langite muah di gumine. Kala 
ditu lakar ada getih ngecor, api muah 
gulem. 

31 Suryane lakar peteng dedet, tur bulane 
lakar barak buka getihe: buka keto lakar 
panadinne satonden rauh panemayan Ida 
Sang Hyang Widi Wasa, nah ento dinane 
agung tur ngresresin ento. 

32 Nanging sakancan anake ane nunas 
pitulungan Ida Sang Hyang Widi Wasa 
lakar rahayu. Buka ane suba kasabdayang 
baan Ida Sang Hyang Widi Wasa, kene: 
'Ada makudang-kudang wong Yerusaleme 
ane lakar luput, nah ento anak ane selik 
Ulun apang ia enu idup. ” 


Ida Sang Hyang Widi Wasa pacang 
nepasin bangsa-bangsane 


1 Ida Sang Hyang Widi Wasa masabda 
3 asapuniki: “Dimasane ento Ulun lakar 
buin nadiang gumi Yehuda muah kota 
Yerusaleme gemuh landuh. 

2 Ulun lakar munduhang bangsa-bangsane 
makejang tur ngaba ia ka Lebak 
Pangadilane. Ditu Ulun lakar nepasin ia 
manut laksanannyane marep teken kaulun 

Ulune. la suba nyambehang wong Israele 
ka gumi-gumin wong sunantarane, tur ia 
ngadum-dum gumi Israele, gumin Ulune. 
3 la pada mulang undi buat lakar ngadum 
kaulan Ulune ane matawan. la ngadep 
cerik-cerike luh wiadin muani kanggon 
panjak, tur pamelinne anggona nyewa 
sundel muah meli anggur. 
41h Tirus, Sidon muah Pilistin, apa ane lakar gae 
iba marep teken Ulun? Apake iba makeneh lakar 
ngwales laksanan Ulune? Yening keto, dienggal 
Ulun lakar ngwales laksanan ibane. ? Iba suba 
nyuang mas muah perak Ulune, tur iba ngaba 
kasugihan arta branan Ulune ka pura-puran 
ibane. ? Iba suba nyemak wong Yehuda muah 
wong Yerusaleme, tur aba iba joh uli guminnyane 
laut adep iba teken wong Yunanine. ' Ane jani 
Ulun lakar ngaba ia pesu uli tongosnyane suba 
adep iba. Ulun lakar ngwales teken iba, patuh 
buka laksanan ibane marep teken ia. 3 Ulun lakar 
nyerahang pianak-pianak ibane luh wiadin muani 
buat kadep sig wong Yehudane. Wong Yehudane 
lakar ngadep ia joh pesan sig wong Sebane. Ulun 
ene Sang Hyang Widi Wasa ane suba masabda 
buka keto.” 
3 “Warahangja unduke ene di pantaran 
parabangsane: “Pada sayagaja buat 

maperang. Dauhinja parapahlawan ibane. 
Punduhangja paraprajurite tur majalanja. 
10 Pentenginja besin tenggalan ibane anggon 
pedang, tur pentenginja blakas-blakas 
ibane anggon tumbak. Makejang apang 
pada maperang neked ane lemet-lemet. 
11 ih bangsa-bangsa ane di kiwa tengen, maija 
enggalang tur mapunduhja di lebake. ” 


Oduh Ratu Sang Hyang Widi Wasa, rauhangja 
wadua balan Palungguh IRatu buat ngebug 
ipun. 


12 “Bangsa-bangsane ento patut sayaga tur 
pesu ka Lebak Pangadilane. Ditu Ulun, 
Sang Hyang Widi Wasa, malingga tur 
nepasin bangsa-bangsane makejang ane 
ada di kiwa tengen gumine ene. 

13 la makejang jaat pesan. Getepja ia buka 
nganyi gandume dimasan manyine. 
Nyagang buka ngenyagang buah anggure 
di pameresan anggure ane bek, kantos 
yeh anggure membah pesu.” 


14 Panyiuan jadmane ring Lebak Pangadilane. 
Irika rahina panemayan Ida Sang Hyang 
Widi Wasa digelis pacang rauh. 


NABI YOEL 3.15-18 3683 


15 Surya miwah bulane dados peteng, tur 
bintang-bintange nenten malih masinar. 


Ida Sang Hyang Widi Wasa pacang 
ngamertanin parakaulan Idane 


16 Ida Sang Hyang Widi Wasa mageluran 
saking Gunung Sion, tur suaran Idane 
sakadi krebeke saking Yerusalem, sane 
ngawinang langit miwah pretiwine ngetor. 
Nanging Ida pacang nyayubin kaulan 
Idane. 

17 “Sasubane keto, ih Israel, kita lakar nawang 
mungguing Ulun ene Sang Hyang Widi 
Wasa, Widin kitane. Ulun malingga di 
Sion, di gunung Ulune ane suci. Kota 
Yerusaleme lakar dadi kota ane suci, tur 
dura negarane tusing lakar buin ngalahang 
ia. 

18 Dimasane ento pagunungan-pagunungane 
lakar bek misi abian anggur, tur di 
bukit-bukite liu ada sampi. Buina lakar 
liu ada yeh di sakancan tukad-tukad 
Yehudane. Lakar ada tukad membah uli di 
Perhyangan Agung Ida Sang Hyang Widi 
Wasa, tur tukade ento lakar ngecokin 
Lebak Sitime. 

19 Gumi Mesire lakar dadi tanah melakang, 
tur gumi Edome lakar dadi dugdugan 
uug-uugan, sawireh ia suba ngebug gumi 
Yehudane muah ngamatiang rakyate ane 
tan padosa. 

20 Ulun lakar nagih pasilih angkihan anake 
ane suba kamatiang tur Ulun tusing 
lakar ngenuang buin kajaatane. Nanging 
gumi Yehuda muah kota Yerusaleme 
lakar katongosin baan rakyate buat 
salawas-lawasne, tur Ulun, Sang Hyang 
Widi Wasa lakar malingga di Gunung 
Sion.” 21 (3:20) 


NABI AMOS 


1 Puniki pangandikan Dane Amos, pangangon 

biri-biri sane saking kota Tekoa. Kalih taun 
sadurung linuhe ageng, ritatkala panyeneng Ida 
Sang Prabu Usia ring Yehuda miwah panyeneng 
Ida Sang Prabu Yerobeam, putran Ida Sang Prabu 
Yoas ring Israel, Ida Sang Hyang Widi Wasa 
nyinahang ring Dane Amos saluiring paindikan 
sane jaga nibenin bangsa Israele. 

2 Sapuniki pangandikan Dane Amos: 

“Ida Sang Hyang Widi Wasa ngelur saking 
Gunung Sion, suaran Idane makuug 
saking Yerusalem. Tegal pangonane pada 
tuh latuh miwah padange ring Gunung 
Karmele pada layu dusdus.” 


Ida Sang Hyang Widi Wasa nepasin 
bangsa-bangsa sane ring 
kiwa tengen wong Israele 


Wong Siria 
3 Ida Sang Hyang Widi Wasa masabda sapuniki: 


“Wong Damsike suba tusing suud-suud ngae 
dosa. Ento krana Ulun lakar sasajaan nyisipang 

ia. Sawireh ia pada nyapa kadi aku ngambekang 
kawirosan marep teken wong Gileade. 4 Ento 
awanane Ulun lakar niwakang api buat nunjel 
puri ane gaena baan Sang Prabu Hasael muah 
Ulun lakar ngeseng benteng-benteng Sang Prabu 
Benhadade. ? Ulun lakar nguugang gapuran kota 
Damsike, tur lakar ngisidang jlemane ane nongos 
di Lebak Awene muah anake ane mrentah di 
Bet-Eden. Wong Siriane lakar kakaadang uli 
guminne, kadadiang tawanan ka gumi Kir.” 


Wong Pilistin 


6 Ida Sang Hyang Widi Wasa, masabda sapuniki: 
“Wong Gasane suba tusing suud-suud ngae dosa. 
Sawireh keto, Ulun lakar sasajaan nyisipang 
ia. la suba maid bangsane ento makejang, tur 
ngadep ia teken jlema Edome dadi panjak. 7 Ento 
awanane Ulun lakar mriokang api sig tembok- 
tembok kota Gasane tur ngeseng bentengnyane. 
8 Ulun lakar ngisidang parapamrentah kota Asdod 
muah Askelone. Ulun lakar nyisipang kota Ekrone 
muah sawatek wong Pilistine ane enu ento lakar 
mati.” 

Wong Tirus 


3 Ida Sang Hyang Widi Wasa masabda sapuniki: 
“Wong Tiruse suba tusing suud-suud ngae dosa. 
Sawireh keto, Ulun lakar sasajaan nyisipang ia. la 
suba ngangkut bangsane makejang, laut selonga 
di gumin Edome, tur ia tusing ngamanggehang 
pasubayannyane buat makanti sraya. 19 Ento 
awanane Ulun nedunang api sig tembok kota 
Tiruse tur ngeseng benteng-bentengnyane.” 


Wong Edom 


11 Ida Sang Hyang Widi Wasa masabda sapuniki: 
“Wong Edome suba tusing suud-suud ngae dosa. 
Sawireh keto Ulun lakar sasajaan nyisipang ia. 
la morosin nyamanne nah ento bangsa Israel, 
tur tusing pesan ngelah kapiolasan teken ia. 
Pedihnyane tan pawates muah tusing taen 
empah-empah. 12 Ento awanane Ulun lakar 
nedunang api sig kota Temane muah ngeseng 
benteng-benteng kota Bosrane.” 


Wong Amon 


13 Ida Sang Hyang Widi Wasa masabda sapuniki: 
“Wong Amone suba tusing suud-suud ngae 
dosa. Sawireh keto Ulun lakar sasajaan nyisipang 

ia. Sajeroning masiat buat nglinggahang 
wewidangannyane, ia suba pada nudag 
basang anake luh-luh ane beling di Gilead. 

14 Ento awanane Ulun lakar mriokang api sig 
tembok-tembok kota Rabane muah ngeseng 
benteng-bentengnyane. Sasubane keto, lakar 
ada suryak perang, tur siate waluya buka angin 
ribute. 1? Ratunnyane muah prakanggonnyane 
lakar pada kaselong.” 


Wong Moab 


2 1 Ida Sang Hyang Widi Wasa masabda 
sapuniki: “Wong Moabe suba tusing 
suud-suud ngae dosa. Sawireh keto Ulun 
lakar sasajaan nyisipang ia. la tusing ngajiang 
tulang-tulang ratun wong Edome, malantaran 
ia nunjel tulang-tulange ento dadi abu. ? Ulun 
lakar nedunang api sig Moabe, tur ngeseng 
benteng-benteng Keriote. Wong Moabe lakar 
pada pejah di pasiatan ane iur, dikalan prajurite 
pada masuryak muah munyin trompete pada 
makuug. 3 Ulun lakar ngamatiang pamrentah 
muah sakancan pamimpin gumi Moabe.” 

Wong Yehuda 


4 Ida Sang Hyang Widi Wasa masabda 
sapuniki: “Wong Yehudane suba tusing 
suud-suud ngae dosa. Sawireh keto Ulun lakar 
sasajaan nyisipang ia. la suba nganistayang 
paurukan-paurukan Ulune muah suba tusing 
ngamanggehang sapatitah Ulune. la suba pada 
kasasarang baan widi-widi ane palsu, nah 
ento widi ane patuh buka ane laad sungsunga 
baan leluurnyane. ? Sawireh keto Ulun lakar 
mriokang api sig gumi Yehudane, tur ngeseng 
benteng-benteng Yerusalame.” 


Tetepasan Ida Sang Hyang 
Widi Wasa marep ring wong Israel 


6 Ida Sang Hyang Widi Wasa masabda sapuniki: 
“Wong Israel suba tusing suud-suud ngae dosa. 
Sawireh keto Ulun lakar sasajaan nyisipang ia. la 
ngadep anake ane jujur dadi panjak, ane tusing 
nyidayang ngulihang pipis ane siliha, yadiastun 
tuah amun aji sandale apasang. ' la nyekjek 
anake ane lemet muah tan padaya tur nuludang 
anake ane tiwas pesu ka sisin jalane. Ibapa ngajak 
pianak pada mamitra ngajak panyeroan bajang 
adiri, tur malantaran ento parab Ulune ane suci 
suba kaletehin. 8 Sig asing-asing tongos mabakti 
anake pada pules maled aji panganggo ane baan 

ngrampas sig anake lacur, ane makadadi gegaden 
utangne. Sig Perhyangan Agung Widinnyane, ia 
pada nginum anggur ane baana ngrampas sig 
anake ane mutang pipis teken ia. 

9 Yadianja buka keto, ih kaulan Ulun, tuah uli 
krana kita Ulun suba nyirnayang wong Amorine 
kanti basmi kerta, nah ento jlema ane tegehne 
amun punyan kayu arase muah sitengne amun 
punyan kayu tarbantine. 10 Ulun ngajak kita 
pesu uli Mesir, tur nantan kita ngentasin tegal 
melakang petang dasa tiban makelonne muah 
maicayang tanah wong Amorine teken kita 
makadadi pagelahan kitane. 11 Ulun nyelik 
makudang-kudang pianak kitane muani-muani 
dadi nabi muah makudang-kudang truna-trunan 
kitane dadi wong Nasir. Apake unduke ento 
tusing saja, ih wong Israel? Ulun Sang Hyang Widi 
Wasa ane masabda buka keto. 12 Nanging kita 
suba maang wong Nasire pada nginum anggur 
muah mrentahang paranabine apanga ia tusing 
ngorahang pawuwus Ulune. 12 Nah ane jani Ulun 
lakar ngenyagang kita di tanahe tur kita lakar 
makerug buka kretane ane sarat muat gandum. 
14 Yadian jlemane ane malaib becatko tusing lakar 
nyidayang ngluputang dewek. Anake ane siteng 
lakar ilang kasitengane tur paraprajurite tusing 
nyidayang ngluputang uripne padidi. 15 Juru 
panahe tusing lakar nyidayang nglawan, anake 

ane becat malaib tusing lakar nyidayang malaib 
muah anake ane negakin jaran tusing lakar 
nyidayang ngluputang angkihanne. 18 Didinane 
ento yadianja prajurit ane paling wanena, lakar 
pada ngentungang sanjatannyane laut malaib.” 
Ida Sang Hyang Widi Wasa ane suba masabda 
buka keto. 

1 Inggih semeton wong Israel, pirengangja 
3 sabdan Ida Sang Hyang Widi Wasa sane 
sampun masabda ngeniang indik semetone, 
sakuub bangsa sane sampun ajak Ida medal 
saking Mesir, sapuniki: ? “Uli pantaran bangsane 
di gumine, tuah kita dogen ane suba tawang 
muah patiningin Ulun. Ento ane ngranayang 
dosa-dosan kitane abot pesan, tur ento awanane 
Ulun patut nyisipang kita ulihan dosa-dosan 
kitane ento.” 


Tugas paranabine 


3 Apake ada anak majalan bareng-bareng ajaka 
dadua, yen ia tusing mapacukan? 

4 Apake singane ngelur di alase, yen ia tonden 
maan tetadahan? 

Apake pianak singane bareng-bareng di 
guannyane, yen ia tonden maan amah-amahan? 
> Apake ada kedis kena jeet, yening jeete ento 

tonden kapasang? 

Apake jeet plantikane ento lakar mlantik, yening 
ia tonden ngenen? 

6 Yening trompet perange mamunyi di kota, 
tusingke ngranayang rakyate pada jejeh? 

Yening tusing Ida Sang Hyang Widi Wasa ane 
nibakang, apa ada kota ane kena bencana? 

7 Ida Sang Hyang Widi Wasa Sane Maha Luur 
tusing lakar nibakang apa-apa yening Ida tonden 
nyinahang rencanan Idane teken paraparekan 
Idane, paranabine. 

8 Yening singane ngelur, nyenke ane tusing 
marasa jejeh? 

Yening Ida Sang Hyang Widi Wasa Sane 
Maha Luur masabda, nyenke ane patut 
ngwarah-warahang pawuwus Idane? 


Nasib kota Samariane 


9 Warah-warahangja ring anake sane wenten 
ring puri-purine ring Mesir miwah ring Asdod, 
sapuniki: “Ngiringja mapunduh ring bukit-bukite 
ring kiwa tengen kota Samariane, tur cingakinja 
kaributane sane ageng miwah kacorahan sane 
kalaksanayang irika!” 

10 Ida Sang Hyang Widi Wasa masabda sapuniki: 
“Bangsane ene ngebekin umahne ane gede aji 
barang-barang ane bakatanga aji corah miwah 
kawirosan. Ia tusing nawang kenken patutne dadi 
anak ane jujur. 1! Sawireh keto, lakar ada musuh 

ngiter guminnyane, tur nguugang bentengnyane 
muah nyarah umahnyane ane gede ento.” 

12 ida Sang Hyang Widi Wasa masabda sapuniki: 
“Buka pangangone makatang batis biri-birinne 
dadua muah kupingne abesik ane laad sarap 
singa, aketo masih tuah abedik wong Samariane 
ane lakar enu idup, nah ento ane jani ane masare 
sig tabane ane melah.” 13 Ida Sang Hyang Widi 
Wasa Sane Maha Luur miwah Sane Maha Kuasa 
masabda sapuniki: “Ane jani padingehangja tur 
patingetja parakaturunan Yakube. 14 Didinane 
ento, dikalan Ulune nyisipang wong Israele uli 
krana dosa-dosannyane, Ulun lakar nguugang 
pamorboran aturane di Betel. Bucu-bucun 
sakancan pamorboran aturane ento lakar kepeh 
tur ulung ka tanahe. 15 Ulun lakar nguugang 
bale masan ujan muah bale masan panese. 
Umahe ane mapayas aji danta lakar bah tur uug 
maglaturan tur sakancan umahe ane linggah tur 
gede lakar kasirnayang.” 

1 Padingehangja unduke ene, ih paraluh-luh 

wong Samariane, ane sayan mokoh buka 
sampi-sampine di Basan ane pepek ngamah, 
ane nyakitin anake ane lemet, nindes anake ane 
tiwas, tur nagih apanga kurenan kitane tetep 
nuukin kita aji inum-inuman. 2 Ida Sang Hyang 
Widi Wasa Sane Maha Luur, ane maraga suci, 
suba majanji kene: “Lakar ada masanne, ia lakar 

maid kita aji sangket. Kita suang-suang lakar 
buka bene ane kene pancing. 3 Kita lakar paida 
ka bolongan temboke ane paling paeka, laut 
entunganga pesu.” 


Wong Israele nenten mrasidayang mlajah 


4 Ida Sang Hyang Widi Wasa Sane Maha Luur 
masabda sapuniki: “Ih wong Israele kemaja ka 
tongose ane suci di Betel, tur laksanayangja 
paundukan ane madosa. Kemaja ka Gilgal tur 
laksanayangja paundukane ane madosa sakita 
karep kitane! Lautangja malaksana buka keto, 
tur ngabaja wewalungan anggon aturan sabilang 
semengan, buina aturangja pahdasan kitane 
ngatelun. ? Lautangja buka keto, tur aturangja 
roti aturan panyuksman kitane di ayun Ida Sang 
Hyang Widi Wasa, buina pada banggaja teken 
aturan istimewa ane aturang kita. Mula tuah 
paundukan ane buka kene ane demenin kita 
nglaksanayang. 

6 Ulun suba nibakang sayah gede sig sakancan 
kotan kitane, nanging kita tusing masih nyak 
mabalik sig Ulune. ' Ulun ngandeg ujane, dikalan 
tetaneman kitane perlu pesan teken ujan. Ulun 
nurunang ujan sig kotane ane abesik, nanging 
di kotane ane lenan Ulun tusing nurunang ujan. 
Ujane ulung sig tegalane ane acutak, nanging 
tegalane ane lenan tuh latuh. 8 Jlemane uli 

makudang-kudang kota pada leleh naenang 
bedak, laut majalan ngungsi kota lenan. Ditu ia 
ngajap-ajap lakar maan yeh, nanging ditu tusing 
cukup ada yeh inem. Nanging kita enu masih 
tusing nyak mabalik sig Ulune. 

3 Ulun nekaang angin ane panes bara buat 
muunang tetaneman kitane. Sakancan abian 
muah punyan anggur kitane telah amah balang, 
keto masih punyan aa muah punyan saitun 
kitane. Enu masih kita tusing nyak mabalik sig 
Ulune. 

10 Ulun nekaang grubug sig kitane, buka 
ane tekaang Ulun di Mesir. Ulun ngamatiang 
paratruna-trunan kitane di pasiatan muah 
jaran-jaran kitane pada kajarah. Ulun nusdus 
song cunguh kitane aji bangke di pakemahan 
kitane. Enu masih kita tusing nyak mabalik sig 
Ulune. 

11 Ulun masmi makudang-kudang anak di 
pantaran kitane buka Ulun masmi Sodom muah 
Gomorane. Anake ane enu idup di pantaran 
kitane satmaka buka saange atugel sisan amah 
api. Enu masih kita tusing nyak mabalik sig 
Ulune.” Kadi asapunika sabdan Ida Sang Hyang 
Widi Wasa. 12 “Wireh keto, ih wong Israel, 
Ulun lakar nyisipang kita. Sawireh Ulun lakar 
nglaksanayang unduke ene, ane jani tragiaangja 
dewek kitane nampi tetepasan Ulune!” 

13 Wantah Ida Sang Hyang Widi Wasa sane 
ngardi gunung-gununge miwah ngardi 
angine. Ida nglugrain manusane uning ring 
pakarsan Idane. Ida ngentosin rahinane 
antuk wengi. Ida mamargi ring genahe 
sane tegeh ring jagate. Sapuniki parab 
Idane: “Ida Sang Hyang Widi Wasa, Widi 
Sane Maha Kuasa”. 


Prentah mangda kapok 


1 Inggih semeton wong Israel, pirengangja 
kakidungan tiange puniki, sane kidungang 
tiang buat mendem sawan semetone, sapuniki: 


2 “Paradaa Israele pada bah, tur nenten 
mrasidayang malih bangun! Ipun pada bah 
tan kalinguang ring tanahe, tur nenten 
wenten anak sane nulungin mangunang 
ipun.” 


3 Ida Sang Hyang Widi Wasa Sane Maha Luur 
masabda sapuniki: “Ada kota di Israel ane ngutus 
prajurit siu diri ka pasiatan, nanging tuah satus 
diri ane enu malipetan. Kotane lenan mesuang 
prajurit satus diri nanging tuah adasa ane teka 
malipetan.” 

4 Ida Sang Hyang Widi Wasa ngandika ring wong 
Israele sapuniki: “Maija sig Ulune, kita lakar 

muponin idup. ? Edaja kema ka Berseba mabakti. 
Edaja negarang nagih matemu teken Ulun di 
Betel. Betele ento lakar tusing enu. Edaja kema 
ka Gilgal. Wong Gilgale suba kapastikayang lakar 
kaselong.” 

6 Rarisangja tangkil ring Ida Sang Hyang Widi 
Wasa, janten semeton jaga urip. Yening semeton 
nenten tangkil rig Ida, Ida jaga nyander semeton, 
waluya sakadi genine sane nibenin wong Israele. 
Genine punika jaga ngeseng wong Betele, 
tur nenten wenten anak sane mrasidayang 
ngamademang genine punika. ' Semeton 
sampun keni pasisip. Semeton nyilurin kadilan 
tur melog-melog nyuang gelah anak! 


8 Ida Sang Hyang Widi Wasa sane ngardi 
bintang-bintang, bintang Kartika miwah bintang 
Panah. Ida ngentosin petenge antuk galang 
miwah rahinane antuk wengi. Ida ngesengin 
toyan segarane tumuli kabriokang ka mrecapada. 
Parab Idane punika, Ida Sang Hyang Widi Wasa. 
9 Ida nibakang karusakan ring jadmane sane 
mawisesa miwah ring bentengipune. 


10 Semeton pada geting ring asing-asing anak 
sane tungkas ring paindikane sane tan adil 
miwah sane maosang kasujatian ring pangadilan. 
11 Semeton sampun nindes anake sane tiwas 

miwah ngrampok gandumipune. Duaning 
punika, semeton nenten jaga muponin urip 
ring umah semetone sane malakar antuk batu 
sane becik-becik sane sampun kardi semeton, 
wiadin nenten jaga nginum anggur saking abian 
anggur semetone sane becik, sane sampun 
tandur semeton. 12 Tiang uning, ambate abot 
dosa-dosan semetone miwah ambate akeh 
kacorahan sane laksanayang semeton. Semeton 
nyangsaren anake sane becik, semeton nagih 
tetombokan miwah ngalang-ngalangin anake 
tiwas buat nunas kadilan ring pangadilan. 

13 Duaning punika, paindikan sane becik 
kalaksanayang ring masa sane jaat punika, inggih 
punika meneng mapepan! 

14 Usahangja nglaksanayang paindikan- 
paindikan sane patut, tur sampunang 
nglaksanayang paindikan sane jaat, mangdane 
semeton prasida urip. Yen sampun kadi 
asapunika, Ida Sang Hyang Widi Wasa, Widi 
Sane Maha Kuasa, sinah jaga ngiangin semeton, 
sakadi pangajap-ajap semetone. 1? Getingja ring 
paindikan sane corah, tresnainja paindikan sane 
patut, tur margiangja kadilan ring pangadilane. 
Menawita Ida Sang Hyang Widi Wasa pacang 
asung lugraha ring jadmane sane kantun urip 
ring bangsane puniki. 

16 Duaning punika Ida Sang Hyang Widi Wasa 
Sane Maha Luur miwah Sane Maha Kuasa, 
masabda sapuniki: “Lakar ada sesambatan 
muah ling kaduhkitan di rurung-rurung kotane. 
Kayang parapetanine masih lakar kakaukin buat 
mangelingin anake ane mati, bareng-bareng 
ngajak anake ane mula kaupah buat mangelingin 
anak mati. 1 Lakar ada sesambatan sig sakancan 
abian anggure. Sakancan unduke ento lakar 
kasidan, sawireh Ulun lakar teka nyisipang kita.” 
Kadi asapunika sabdan Ida Sang Hyang Widi 
Wasa. 

18 Ambate jagi sengkalannyane pabuat semeton 
sane ngedotang rahinan Ida Sang Hyang Widi 
Wasa. Napike pikenohipun rahinane punika 
pabuat semeton? Pabuat semeton rahinane 
punika jaga dados rahina sane peteng dedet, 
boyaja rahina sane galang. 19 Rahinane punika 
waluya sakadi anake sane luput saking bungut 
singane tumuli ulung ka bungut beruange. 
Wiadin waluya sakadi anak wau rauh jumah, raris 
ngusud tembok, tumuli kagutil antuk lelipine. 

20 Rahinan Ida Sang Hyang Widi Wasa jaga 
mamuat peteng dedet, tur boyaja galang. Rahina 
punika jaga dados rahina sane peteng, sane 
nenten wenten galangipun. 

21|da Sang Hyang Widi Wasa masabda 
sapuniki: “Ulun geting teken upacara-upacara 

agaman kitane. Ulun tusing ledang teken 
unduke ento makejang. 22 Yen kita ngaturang 
aturan maborbor, aturan gandum teken Ulun, 
Ulun tusing lakar nampi aturane ento. Ulun 
tusing lakar nyak nampi wewalungan ane suba 
mokohang kita buat lakar anggon kita aturan 
teken Ulun. 2 Suudangja kakidungan kitane 
ane uyut ento. Ulun tusing ledang mirengang 
munyin kecapin kitane. 24 Nanging tungkalikane 
depangja kadilane membah buka yeh tukade 
muah kapatutane membah buka tukade ane 
tusing taen nyat. 

23 Ih wong Israel, Ulun tusing taen ngarsayang 
aturan muah banten petang dasa taun 
makelonne dugase Ulun nantan kita ngliwatin 
tegal melakange. 28 Nanging ane jani sawireh kita 
suba nyungsung palawatan Sakute, dewan ratun 
kitane muah Kewan dewa bintang kitane, kita 
lakar patut negen arcane ento, 27 dikalan Ulune 
lakar nyelong kita ka gumi ane ngliwatin kota 
Damsike.” Kadi asapunika sabdan Ida Sang Hyang 
Widi Wasa sane maparab Ida Sang Hyang Widi 
Wasa Sane Maha Kuasa. 


Karusakan wong Israele 


1 Ambate sengkalan semetone sane 
muponin urip seneng ring Sion miwah sane 
marasa sutrepti rahayu ring Samaria, semeton 

parasulinggih ring bangsa Israel sane ageng 
punika, semeton sane makadados genah anake 
pada nunas tulung. ? Mrikaja rarisang cingakin 
kota Kalnene. Sasampune punika rarisangja lunga 
ka kota Hamat sane ageng punika, tur saking 
irika rarisang lunga ka Gat kotan wong Pilistine. 
Punapike kota-kotane punika becikan yen 
bandingang ring kaprabon Yehuda miwah Israel? 
Punapike wewidanganipune linggahan ring 
wewidangan semetone? ? Semeton nenten kayun 
ngangkenin mungguing rahina bencanane punika 
jaga rauh, nanging paindikan sane laksanayang 
semeton, sujatinipun ngawinang rauh rahinane 
punika sayan nampek. 4 Ambate sengkalan 
semetone sane masare ring pasareannyane 
sane malakar danta, sarwi mapesta antuk 
daging lembu miwah panak biri-biri. ? Semeton 
seneng ngawi kidung sakadi sane kalaksanayang 
antuk Ida Sang Prabu Daud, tumuli nabuh 
kidunge punika antuk kecapi. ? Semeton nginum 
anggur saking gucine sane bek, tur ngangge 
minyak wangi sane pinih miik, nanging semeton 
nenten mapangenan ngeniang indik uug Israele. 
7 Duaning punika, semeton sane pinih riin jaga 
kaselong. Pesta miwah panamiun semetone jaga 
wusan. 

8 Ida Sang Hyang Widi Wasa Sane Maha Luur 
miwah Sane Maha Kuasa sampun mapaica 

piteket, kadi asapuniki: “Ulun geting teken 
sumbung wong Israele. Ulun nganistayang 
umahne ane gede tur melah. Ulun lakar 
nyerahang ibukotannyane muah saisinne 
makejang, teken musuhnyane.” 

9 Yening wenten anak sareng dasa kantun urip 
sajeroning akuren, ipun makadasa jaga padem. 
10 Nyaman anake sane padem punika, sane 
ngetangang pamendeman sawannyane punika 
jaga ngamedalang sawane punika saking umahe. 
Nyamannyane punika jaga ngaukin sapasiraja 
sane kantun urip ring umahe punika, sapuniki: 
“Apake ada ane ajak nyama ditu?” 

Jaga wenten suara masaur sapuniki: “Tusing 
ada.” 

Sasampune punika nyamannyane punika raris 
mabaos sapuniki: “Mendepja! Iraga patut tangar, 
apanga eda kanti nyambat parab Ida Sang Widi 
Wasa.” 

11 Rikala Ida Sang Hyang Widi Wasa mapaica 
pituduh, umah-umahe agung alit pada uug 
maglaturan. 12 Punapike kuda-kudane malaib 
ring gunung batune? Punapike anake nekapin 
segara antuk banteng? Sujatinne semeton 
sampun nyilurin kadilan antuk racun miwah 
kapatutan antuk kiwangan. 

13 Semeton nyumbungang dewek malantaran 
semeton ngaonang kota Lodebare. Semeton 

nyumbungang raga sapuniki: “Iraga suba cukup 
kuat ngalahang Karnaime.” 

14 ida Sang Hyang Widi Wasa, Widi Sane Maha 
Kuasa ngandika sapuniki: “Ih wong Israel, Ulun 
lakar ngutus wadua bala sunantara buat lakar 
ngaug gumin kitane. Bangsane ento lakar nindes 
kita uli di jalane ane ngungsi ka Hamat ane badaja 
kanti teked di Lebak Arabane ane bedelod.” 


Wahyu ngeniang indik balang 


1 Tiang polih wahyu saking Ida Sang Hyang 

Widi Wasa Sane Maha Luur. Sajeroning 
wahyune punika, tiang manggihin Ida ngardi 
balang akeh pisan, rikala anake pada puput ngarit 
padang pabuat ida sang prabu, tur padange 
sampun pada ngawitin malih makedapan. 
2 Sajeroning wahyune punika tiang ngeton 
balange neda sakancan entik-entikan sane 
gadang ring jagate, tur sasampune punika tiang 
raris matur sapuniki: “Duh Ratu Sang Hyang 
Widi Wasa Sane Maha Luur, ampurayangja kaula 
druene! Sapunapiangipunke jagi urip? Ipun 
kalintang alit tur lemet!” 

3 Ida Sang Hyang Widi Wasa tumuli rumasa 

pariselsel ring kayun, sarwi ngandika sapuniki: 
“Sakancan ane tepukin kita tusing lakar kasidan.” 

Wahyu ngeniang indik geni 


4Tiang manggihin wahyu sane lianan saking 
Ida Sang Hyang Widi Wasa Sane Maha Luur. 
Sajeroning wahyune punika tiang manggihin Ida 
sadia nyisipang kaulan Idane antuk geni. Genine 
punika ngeseng segarane sane ring sor pretiwine, 
tur sampun ngawitin nilap jagate. ? Sasampune 
punika tiang raris matur sapuniki: “Duh Ratu Sang 
Hyang Widi Wasa Sane Maha Luur, wusangja 
amunika! Sapunapianga kaula druene jaga urip? 
Ipun kalintang alit tur lemet!” 

6 Ida Sang Hyang Widi Wasa tumuli malih 
rumasa pariselsel ring kayun, sarwi ngandika 
sapuniki: “Unduke ene masih tusing lakar 
kasidan.” 


Wahyu ngeniang indik tali sepat 


7 Tiang polih wahyu sane lianan saking Ida Sang 
Hyang Widi Wasa. Sajeroning wahyune punika 
tiang manggihin Ida ngadeg ring sisin temboke 
sane jegjeg, tur Ida ngambel tali sepat. 3 Ida 
tumuli mataken ring tiang, sapuniki: “Ih Amos, 
apake ane tepukin kita?” 

Pasaur tiange sapuniki: “Tali sepat, Ratu?” 

Sasampune punika Ida malih ngandika, 
sapuniki: “Ulun ngunayang tali sepate ene, buat 
muktiang, mungguing kaulan Ulune waluya 

buka temboke ane mimpas uli tali sepate. Ulun 
tusingja buin rumasa pariselsel, buat lakar 
nyisipang ia. ? Tongos-tongos katurunan Ishake 
ngaturang bakti lakar kasirnayang. Tongos-tongos 
ane suci di Israel lakar kadepinin uug. Ulun lakar 
mragatang katurunan kulawargan Sang Prabu 
Yerobeame.” 


Nabi Amos miwah Pandita Amasia 


10 Dane Amasia, panditane ring Betel, 
tumuli nguningayang ring Ida Sang Prabu 
Yerobeam ratune ring Israel, sapuniki: “Nabi 
Amos ngwentenang rerincikan ring pantaran 
rakyate, gumanti jaga nglawan palungguh 
iratu. Baosipune jaga nguugang jagate puniki. 
11 Sapuniki baosipune: “Sang Prabu Yerobeam 
lakar seda di payudan, tur wong Israele lakar 
kaselong joh uli di guminnyane: ” 

12 Dane Amasia raris mabaos ring Dane Amos 
sapuniki: “Ih nabi, suud suba amonto! Kemaja 
malipetan ka Yehuda, lautangja ditu nutur 
apanga rakyate ditu ngupahin jerone. 13 Edaja 
buin ngramal dini di Betel. Ene tongos ida sang 
prabu ngaturang bakti, perhyangan gumine dini.” 

14 Dane Amos tumuli masaur sapuniki: “Tiang 
tusingja soroh nabi ane nanggap upah aji 
ngramal. Tiang ene pangangon, tiang biasa 
mamula tur miara punyan aa. 1? Nanging Ida 

Sang Hyang Widi Wasa mancut tiang uli geginan 
tiange dadi pangangon, laut nitahang tiang 
ngucapang ramalan teken kaulan Idane Israel. 
16 Sawireh keto ane jani padingehangja sabdan 
Ida Sang Hyang Widi Wasa. Jerone nunden tiang 
suud ngramal, tur nunden tiang suud ngamigmig 
marep teken wong Israele. !” Sawireh keto, ih 
Amasia, Ida Sang Hyang Widi Wasa ngandika 
teken jerone kene: “Kurenan kitane lakar dadi 
sundel di jalane, tur pianak kitane lakar mati di 
pasiatan. Gumin kitane lakar kadum-dum, tur 
kaserahang teken anak lenan, tur kita padidi lakar 
mati di gumin anake ane tusing nyungsung Widi. 
Buina wong Israele sasajaan lakar kakaadang uli 
di guminnyane tur kaselong’ ” 


Wahyu ngeniang indik kranjang 
sane madaging woh-wohan 


1 Tiang polih wahyu sane lianan saking Ida 
Sang Hyang Widi Wasa Sane Maha Luur. 
Sajeroning wahyune punika tiang manggihin 
kranjang asiki madaging woh-wohan. 2 Ida Sang 
Hyang Widi Wasa raris mataken sapuniki: “Ih 
Amos, apake tepukin kita?” 
Pasaur tiange, sapuniki: “Kranjang madaging 
woh-wohan, Ratu!” 
Ida Sang Hyang Widi Wasa malih ngandika 
ring tiang sapuniki: “Pamragat kaulan Ulune 

Israel suba teka. Ulun tusing enu buin marasa 
pariselsel buat lakar nyisipang ia. 3 Didinane ento 
kidung-kidunge di puri lakar dadi ling kaduhkitan. 
Lakar ada bangke milehan. Bangke-bangkene 
ento lakar kentungang aji silib.” 


Nasib wong Israele 


41h parasemeton sane nyekjek anake sane 
kakirangan, ngindayang jaga nyirnayang anake 
sane tiwas ring jagate puniki, pirengangja indike 
puniki. ? Semeton makayun-kayun, sapuniki: 
“Makelo pesan iraga ngantiang apanga dinane 
ane suci ento liwat, apanga iraga nyidayang 
ngadep gandum iragane. Buin pidanke dina 
Sabate ento suud, apange iraga nyidayang buin 
nyumunin madepan? Sasubane keto, iraga 
nyidayang ngamenekang aji, nganggo panakehan 
ane palsu muah melog-melog langganan aji 
dacin ane palsu. ? Iraga nyidayang ngadep tepung 
ane tan paguna mael-mael. Iraga lakar ngalih 
anake tiwas-tiwas ane tusing nyidayang mayah 
utangne, yadianja utangne ento tuah amun ajin 
sandale apasang. Ditu laut iraga meli ia lakar 
anggon panjak.” 

7 Ida Sang Hyang Widi Wasa, Widin Israele 
sampun masumpah sapuniki: “Ulun tusing lakar 
engsap teken laksanannyane ane corah. 8 Sawireh 
keto gumine lakar linuh magejeran, tur sakancan 


NABI AMOS 8.9-14 3708 


anake di gumine lakar nemu kakewehan. Sakuub 
gumine lakar magejeran. Gumine lakar bah 
bangun buka Tukad Nile. ? Lakar ada masanne 
Ulun lakar ngengsebang suryane dikalane enu 
tengai, tur gumine lakar peteng dikalane lemah. 
Ulun Sang Hyang Widi Wasa Sang Maha Luur ane 
suba masabda buka keto. 19 Ulun lakar nyilurin 
pepestan kitane aji kaduhkitan muah ngesehin 
kaliangan kitane aji ling sesambatan. Ulun lakar 
ngawanang kanti kita ngundul tendas kitane, 
laut mapanganggo aji karung, tur kita dadi buka 
irerama mangelingin matin pianakne muani ane 
tuah aukud dogen. Didinane ento lakar keweh 
pesan kanti teked ka panyuud. 

11 Lakar ada masanne Ulun lakar nibakang 
sayah gede di gumine. Rakyate lakar pada seduk, 
nanging tusingja seduk teken roti. Ia lakar pada 
bedak, nanging tusing bedak teken yeh. Ia pada 
seduk muah bedak teken pawuwus Ida Sang 
Hyang Widi Wasa. Ulun Sang Hyang Widi Wasa 
Sang Maha Luur ane suba ngandika buka keto. 
12 Rakyate lakar nglalana uli kaja nganteg kelod 
muah uli kangin nganteg kauh. Ia lakar kema 
mai ngalih sabdan Ida Sang Hyang Widi Wasa, 
nanging ia tusing lakar maan. 13 Didinane ento 
kayang anake truna-truna ane seger masih lakar 
limuh naanang bedak. 14 Anake masumpah 
nganggon adan arcan wong Samariane, ane 

ngucap kene: “Sajeroning parab dewane di 
Dan, wiadin: “Sajeroning parab dewane di 
Berseba, anake ento lakar bah tur tusing buin 
bangun-bangun.” 


Tetepasan Ida Sang Hyang Widi Wasa 


1 Tiang manggihin Ida Sang Hyang Widi 
Wasa ngadeg ring samping pamorboran 
aturane. Ida mapaica prentah sapuniki: “Gebugja 
muncuk sesakan perhyangane sangetang pesan, 
apanga sakuub ambenne magejeran. Uugangja 

ambenne ento makejang apanga ulung nepen 
tendas rakyate makejang. Sisan rakyate ane enu 
idup, lakar matiang Ulun di pasiatan. Tusing ada 
ane lakar nyidaang malaib, tur tusing ada ane 
luput. 2 Yadianja ia macelep tuun ka pati loka, 
Ulun masih lakar ngejuk ia. Yadianja ia menek 
ka langite, Ulun lakar maid ia tuun. 3 Yadianja 
ia mengkeb di muncuk Gunung Karmele, Ulun 
lakar ngalih tur ngejuk ia. Yen ia mengkeb di 
dasar pasihe, Ulun lakar nitahang burone ane 
gede-gede di pasihe apanga ngugut ia. “Yening 
ia katawan baan musuh-musuhne, Ulun lakar 
nitahang musuh-musuhne apanga ia matianga. 
Ulun suba ngamastiang buat nyirnayang ia, tur 
tusingja nulungin ia.” 

> Ida Sang Hyang Widi Wasa Sane Maha 
Luur miwah Sane Maha Kuasa ngusud 
pretiwine, kenginan pretiwine raris 
magejeran, tur sawatek sane urip ring 
mrecapada sami pada kaduhkitan. Sakuub 
jagate sami pada bah miwah bangun 
waluya sakadi Tukad Nile. 

6 Ida Sang Hyang Widi Wasa ngwangun purin 
Idane ring akasane, tur Ida masang 
lengkungan langite buat nangkeb 
pretiwine makasami. Ida ngesengin 
toyan segarane, tumuli briokang Ida ring 
mrecapada. Parab Idane punika, Ida Sang 
Hyang Widi Wasa. 


7 Ida Sang Hyang Widi Wasa masabda sapuniki: 
“Ih wong Israel, pabuat Ulun kita patuh buka 
wong Sudane. Ulun nantan wong Pilistine uli di 
Kreta muah wong Siriane uli di Kir, patuh buka 
nantan kita uli di Mesir. 8 Ulun Sang Hyang Widi 
Wasa Sang Maha Luur, suba macingak teken 
kaprabon Israele ane madosa ene, tur nyirnayang 
kaprabone ento uli di duur gumine. Nanging 
Ulun tusing lakar nyirnayang katurunan Yakube 
makejang. 

9 Ulun lakar mapaica pituduh tur ngingsak 
wong Israele buka gandume di sidine. Ulun lakar 
ngingsak ia di pantaran bangsa-bangsane, buat 

lakar ngaadang ane tuara maguna. 10 Jlemane 
ane madosa di pantaran kaulan Ulune lakar mati 
di pasiatan, sawireh jlemane ento ngraos kene: 
‘Ida Sang Hyang Widi Wasa tusing lakar nglugrain 
bencanane ngenen iraga. ” 


Indik wong Israele jaga molih karahayuan 


11 'ja Sang Hyang Widi Wasa ngandika sapuniki: 
“Lakar ada masanne Ulun lakar buin ngrajegang 
kaprabon Daude, ane buka umahe uug 
maglaturan, Ulun lakar menahin temboknyane 
buka ane jati mula. Ulun lakar buin ngwangun 
temboke ento apanga patuh buka ane imaluan. 
12 Ento awanane rakyat Israele lakar ngaug sisan 
tanah Edom muah sakancan bangsane ane 
dadi duen Ulune.” Kadi asapunika sabdan Ida 
Sang Hyang Widi Wasa, sane ngawinang indike 
punika jaga kasidan. 18 Ida Sang Hyang Widi 
Wasa masabda sapuniki: “Lakar ada masanne, 
gandume lakar enggalan wayah bandingang 
teken ane patutne dadi anyi muah buah anggure 
enggalan nasak bandingang teken patutne ia dadi 
peres yehne. Gunung-gununge lakar patrebes 
pesu yeh anggur manis muah bukit-bukite lakar 
blabar aji anggur. 14 Ulun lakar ngajak kaulan 
Ulune buin malipetan ka guminnyane. la lakar 
pada buin ngwangun kota-kotannyane, tur pada 
nongos ditu. la lakar mula anggur muah nginem 

yeh anggur, ia lakar pada mabian muah naar 
pamuponnyane. 1° Ulun lakar nyelekang kaulan 
Ulune di tanahe ane paicayang Ulun teken ia, 
tur ia tusing lakar buin kabut. Ida Sang Hyang 
Widi Wasa, Widin kitane ane suba masabda buka 
keto.” 


NABI OBAJA 


1 Puniki sabdan Ida Sang Hyang Widi Wasa 
Sane Maha Luur sane kawarahang antuk 
Dane Obaja ngeniang indik bangsa Edome. 


Ida Sang Hyang Widi Wasa pacang 
nyisipang bangsa Edome 


Ida Sang Hyang Widi Wasa sampun ngutus 
utusan Idane ring parabangsane, tur 
tiang sampun miragi sabdan Idane kadi 
asapuniki: “Pada sayagaja. Jalan iraga 
maperang nglawan Edome!” 

2 Ida Sang Hyang Widi Wasa masabda ring 
bangsa Edome sapuniki: “Ulun lakar 
ngawanang kita lemet, tur makejang 
anake lakar nganistayang kita. 

3 Kasombongan kitane suba ngapus kita. 
Ibukotan kitane mabenteng baan batu 
kaang ane kuat. Umah kitane tegeh di 
muncuk gununge, ento awanane kita 
kantos mapineh, kene: “Nyen ane lakar 
nyidayang ngedeng iraga tuun?” 

4 Yadiastu kita ngae umah tegehne patuh amun 
sebun sikepe, kantos pangenahne buka di 

pantaran bintang-bintange, nanging Ulun 
lakar ngedeng kita tuun. 


5 Yen ada maling teka dikalaning peteng, ia tuah 
lakar nyuang ane dotanga dogen. Yening 
anake ngalap buah anggur, ia setata 
nyisaang abedik. Nanging musuh-musuh 
kitane nyapuh kita kanti telah. 

6 Ih katurunan Esaune, arta branan kitane suba 
kajarah. 

7 Kanti-kantin kitane suba ngapus kita, tur 
ia suba ngulah kita uli di gumin kitane. 
Bangsane ane madame ngajak kita, ane 
jani ia ngalahang kita. Sawitran kitane 
ane ajak kita bareng-bareng madaar 
suba masangin kita jeet, tur kene raosne: 
“Dijaya sakancan kaduegannyane ipidan?” 


8 Dipanemayan Ulune nyisipang bangsa Edome, 
Ulun lakar nyirnayang jlemannyane 
ane dueg-dueg, tur Ulun lakar nyapuh 
kawicaksanannyane. 

9 Parapahlawan wong Temane lakar jejeh 
ngetor, tur sakancan prajurite di Edom 
lakar kamatiang.” 


NABI OBAJA 1.10-14 3715 


Awinanipun wong Edome keni pasisip 


10 “Sawireh kita suba ngrampokin tur 
ngamatiang katurunan Yakub nyaman 
kitane, kita lakar kasirnayang tur 
kanistayang salawas-lawasne. 

11 Dugase musuh-musuhne nguugang gapura- 
gapurannyane, kita jeg majujuk mabalih 
dogen. Kita jele pesan, patuh buka wong 
sunantarane, ane nyuang arta brana 
kasugihan Yerusaleme laut ngadum di 
pantarannyane. 

12 Benehne kita tusingja liang dikalan nyaman 
kitane di Yehuda katiben sengkala. 
Benehne kita tusing demen nepukin ia 
kanyagang, tur tusing ngedekin ia dikalane 
ia kena bencana. 

13 Benehne kita tusing masuk di kotan 
kaulan Ulune tur maliang-liang nepukin 
kasangsarannyane muah nyuang 
kasugihannyane dimasane ia kena 
bencana. 

14 Benehne kita tusingja nongos di pempatan- 
pempatane tur ngejuk anake ane 
lakar ngluputang dewekne. Benehne 
kita tusingja nyerahang ia teken 
musuh-musuhnyane dugase ia katiben 
bencana.” 

Ida Sang Hyang Widi Wasa 
pacang nepasin parabangsane 


15 “Panemayane ento suba paek, nah ento 
panemayan Ulune, Sang Hyang Widi 
Wasa lakar nepasin parabangsane. Ih 
bangsa Edom, unduk ane laksanayang kita 
ento lakar kalaksanayang masih marep 
teken kita. Kita lakar nampi apa ane suba 
pakidihang kita. 

16 Kaulan Ulune suba maan ukuman keras 
pesan di gunung Ulune ane suci. 
Nanging bangsa-bangsa ane ada di 
kiwa tengennyane lakar kena ukuman 
ane beratan teken ento. Ia lakar pada 
kena ukuman berat tur lantas sirna tan 
pagantulan.” 


Kamenangan bangsa Israel 


17 “Nanging di Gunung Sione lakar ada 
makudang-kudang anak ane luput, tur 
Gunung Sione lakar dadi tongos ane suci. 
Bangsa katurunan Yakube lakar ngelahang 
gumine makadadi gelahne. 


18 Katurunan Yakub muah Yusupe lakar dadi 
buka apine. la lakar ngenyagang katurunan 
Esaune, patuh buka apine muunang 

tunggak sumine. Katurunan Esaune lakar 
telah tan pagantulan. Ulun Ida Sang Hyang 
Widi Wasa ane suba ngandika buka keto. 


19 Anak uli Yehuda bagian kelod lakar ngaug 
gumi Edome, tur ane uli di sampih bukite 
bedauh lakar nyuang daerah Pilistine. 
Wong Israele ane lakar ngelahang daerah 
Epraim muah Samariane, tur wong 
Benyamine lakar nyuang gumi Gileade. 

20 Wadua balane ane maselong uli Israel 
bagian kaja, lakar mabalik tur ngelahang 
tanah wong Penisiane kanti neked ka 
Sarpat. Anake ane maselong uli Yerusalem 
ane nongos di Sardis, lakar ngrampas 
kota-kotane di tanah Yehuda. 

21 Parapamenange ane uli di Yerusalem lakar 
ngebug gumi Edome lantas mrentah ia, 
tur Ida Sang Hyang Widi Wasa ngraga ane 
lakar jumeneng ratu.” 


NABI YUNUS 


Dane Yunus nenten sairing ring 
Ida Sang Hyang Widi Wasa 


1 Sedek rahina anu, Ida Sang Hyang Widi 

Wasa masabda ring Dane Yunus okan Dane 
Amitai. 2 Sapuniki sabdan Idane: “Kemaja kita 
luas ka Niniwe, kotane ane gede ento, tur 
orahang teken ia mungguing Ulun nawang 
unduk dosan rakyate ditu gede pesan.” 3 Nanging 
Dane Yunus raris lunga ka genah sane tiosan 
misadia jaga makaon saking ayun Ida Sang 
Hyang Widi Wasa. Dane tumuli lunga ka Yopa, 
tur numpang kapal sane pacang malayar ka 
Sepanyol. Dane raris naur ongkosne, tumuli 
malayar sareng-sareng ring paraklasin kapale, 
ngungsi ka Spanyol, tur irika dane jaga doh saking 
ayun Ida Sang Hyang Widi Wasa. “Nanging Ida 
Sang Hyang Widi Wasa raris ngrauhang angin 
baret ka segarane punika, tur ngawinang ombake 
ageng pisan kantos kapale punika tambis-tambis 
bencah. ? Paraklasin kapale makasami jejeh 
ngetor tur ipun pada pagelur nunas ica ring 
dewannyane suang-suang. Sasampune punika, 
ipun raris ngentungang muatan kapale mangda 

kapale nginganang. Rikala punika Dane Yunus 
sampun tedun tur ngranjing ring tengah kapale, 
inggih punika ring rongan kapale sane ring sor. 
Irika dane sirep aris pisan. 

6 Rikala kapten kapale manggihin dane sirep 
irika, ipun tumuli mataken ring dane sapuniki: 
“Napi awinanipun ragane jeg sirep? Matangija 
tur ngastawaja nunas ica ring dewan ragane. 
Menawita dewan ragane rumasa kapiolasan ring 
iraga, tumuli ngluputang urip iragane.” 

7 Paraklasin kapale raris pada mabaos sareng 
timpal-timpalnyane sapuniki: “Jalan iraga ngae 
undi apang iraga nawang nyen ane ngawanang 
iraga kena bencana buka kene?” Ipun tumuli 
makarya undi, tur sane keni Dane Yunus. 8 Irika 
ipun raris mabaos ring Dane Yunus sapuniki: 
“Sane mangkin indayang baosang, punapike 
ragane sane ngawinang bencanane puniki? Napi 
sane sampun kardi ragane. Ragane saking dija tur 
napike bangsan ragane?” 

9 Dane Yunus tumuli masaur sapuniki: “Tiang 
puniki wong Ibrani. Tiang nyungsung Ida Sang 
Hyang Widi Wasa, Widin langite sane ngardi 
tanah miwah segarane.” 10 Dane Yunus raris 
nuturang indik ragan danene sampun malaib 
saking ayun Ida Sang Hyang Widi Wasa. 

Paraklasin kapale raris pada jejeh ngetor 
tur mabaos sapuniki: “Punika pamargi sane 

madurgama pisan!” 11 Angin ribute sayan 
ngagengang kewanten, duaning punika 
paraklasin kapale tumuli mataken ring Dane 
Yunus sapuniki: “Sapunapiang tiang raris ragane 
mangda wusan angin ribute puniki?” 

12 Dane Yunus tumuli masaur sapuniki: 
“Entungangja tiang ka segarane, irika jaga teduh. 
Tiang uning mungguing malantaran dosan tiange 
ragane katempuh antuk angin ribut sane ageng 
puniki.” 

13 Nanging paraklasin kapale ngibehang 
buat makta kapale ka pasisi, tur ipun nayung 
kapale punika antuk panelas kakuatanipune. 
Sakewanten angin ribute malih sayan mangetang, 
tur ipun tan mrasidayang makeseran. 14 Punika 
awinanipun, ipun raris pada masesambatan 
ring Ida Sang Hyang Widi Wasa kadi asapuniki: 
“Oduh Ratu Sang Hyang Widi Wasa, ledang 
Palungguh IRatu mireng pangastawan titiange. 
Sampunangja Palungguh IRatu nyisipang tur 
mademang titiang duaning titiang mancut urip 
jadmane puniki. Duh Ratu Sang Hyang Widi 
Wasa, Palungguh IRatu sane ngawinang indike 
puniki, puniki makasami pakaryan Palungguh 
IRatu.” 15 Sasampune punika ipun raris nyemak 
tur ngentungang Dane Yunus ka segarane. 
Pramangkin segarane raris teduh. 1? Indike 
punika ngawinang paraklasin kapale ajerih pisan 

ring Ida Sang Hyang Widi Wasa, mawinan ipun 
raris ngaturang aturan ring Ida saha majanji jaga 
nyungsung Ida. 

17 Malantaran titah Ida Sang Hyang Widi Wasa, 
wenten satunggaling ulam ageng raris nguluh 
Dane Yunus, tur dane wenten ring basang ulame 
punika tigang rahina suenipun. 


Pangastawan Dane Yunus 


1 Saking tengah basang ulame punika Dane 
Yunus ngastawa ring Ida Sang Hyang Widi 
Wasa, Widin danene, sapuniki: 

2 “Oduh Ratu Sang Hyang Widi Wasa, ring 
sajeroning kasedihan titiange, titiang 
nunas ica ring Palungguh IRatu, tur 
Palungguh IRatu ledang nyaurin titiang. 
Saking tengah pati lokane dalem, 
titiang masesambatan nunas tulung, 
tur Palungguh IRatu ledang mireng 
pangastawan titiange. 

3 Palungguh IRatu sampun ngentungang 
titiang ring genahe sane dalem ring dasar 
segarane, ring genah toyane ngliput titiang 
miwah ombak-ombak Palungguh IRatu 
sane mawisesa ngulung titiang. 

4 Pitaenang titiang, mungguing Palungguh IRatu 
sampun ngingsirang titiang saking ayun 
Palungguh IRatune, tur nenten jagi naenin 

malih manggihin Perhyangan Palungguh 
IRatu sane suci. 


> Toyane sampun nglancah saha maid titiang. 


Segarane sampun nglikub titiang, tur 
lumut segarane sampun ngaput tendas 
titiange. 


6 Titiang nganedunang kantos rauh ka 


dasar-dasar gununge, ka jagate sane 
gapura-gapurannyane tansah mubetan 
tur makancing. Nanging Palungguh 
IRatu, duh Ratu Sang Hyang Widi Wasa, 
Widin titiange, Palungguh IRatu sampun 
ngangkidang titiang saking genahe sane 
dalem punika tur nguripang titiang. 


7 Yening titiang rumasa mungguing urip titiange 


sayan ngreres, titiang raris ngastawa 
ring Palungguh IRatu, duh Ratu Sang 
Hyang Widi Wasa. Irika raris Palungguh 
IRatu mireng pangastawan titiange ring 
Perhyangan Agung Palungguh IRatune. 


8 Anake sane nyungsung arca-arca sane 


tan paguna, ipun sampun ngutang 
subaktinipune ring Palungguh IRatu. 


9 Nanging titiang pacang makidung muji 


Palungguh IRatu. Titiang pacang ngaturang 
aturan ring ayun Palungguh IRatu, tur naur 
sesangin titiange. Karahayuane punika 

rauhnya saking Ida Sang Hyang Widi 
Wasa.” 

10 Sasampun punika Ida Sang Hyang Widi Wasa 
raris mrentahang ulam agenge punika mangda 
ipun ngutahang Dane Yunus ring pasisi, tur 
prentahe punika raris laksanayang ipun. 


Dane Yunus sairing ring Ida 
Sang Hyang Widi Wasa 


1 Ida Sang Hyang Widi Wasa tumuli ngandika 

malih ring Dane Yunus sapuniki: 2 “Kemaja 
kita ka Niniwe ka kotane ento, tur warah- 
warahangja teken rakyate ditu sakancan sabda 
ane titahang Ulun teken kita.” 3 Dane Yunus raris 
ngiringang pangandikan Ida Sang Hyang Widi 
Wasa, tur dane raris lunga ka Niniwe. Kotane 
punika ageng pisan. Buat nylajah kotane punika 
dane patut mamargi tigang rahina suenipun. 
4 Dane Yunus ngawitin mamargi nylajah kotane 
punika, tur sasampune mamargi arahina mepek, 
dane raris ngwarah-warahang kadi asapuniki: 
“Malih petang dasa rahina kota Niniwene pacang 
kasirnayang.” 

5 Penduduk kota Niniwe raris pracaya ring 

sapangandikan Ida Sang Hyang Widi Wasa. 
Ipun sareng sami raris mutusang, mungguing 
sakancan anake patut mapuasa, tur rakyate 
makasami agung alit ngawit saking sane pinih 

utama ngantos sane pinih nista, makasami nyaluk 
pangangge kaduhkitan buat nyinahang ipun 
sampun kapok. 

6 Rikala sang prabu ring Niniwe mireng indike 
punika, ida raris matangi saking singasanan 
idane. Ida tumuli nglukar busanan idane, tumuli 
ngrangsuk busana kaduhkitan saha maguyang 
ring abune. 7 Ida tumuli nguarang ring rakyate 
ring Niniwe kadi asapuniki: “Ene prentah ida 
sang prabu muah paraprakanggen idane. Tusing 
ada ane kalugra madaar. Yadian manusa wiadin 
sampi muah biri-biri, tusing dadi mangan muah 
nginum. 8 Sakancan manusa muah burone, patut 
nyaluk panganggo kaduhkitan. Asing-asing anak 
patut ngastawa saking nekeng ati teken Ida Sang 
Hyang Widi Wasa, tur suud ngambekang ane jaat 
muah ngae dosa. ? Sing saget Ida Sang Hyang 
Widi Wasa, ledang ngubah pakayunan Idane, tur 
Ida suud duka, tur iraga tusing lakar kamatiang.” 

10 ida Sang Hyang Widi Wasa ngaksi indik sane 
kalaksanayang antuk penduduk kota Niniwe 
punika. Ida ngaksi mungguing ipun sampun 
wusan ngambekang kajaatan. Duaning punika 
Ida raris ngurungang pakayunan Idane, tur Ida 
tan durus nyisipang ipun sakadi sane sampun 
rencanayang Ida. 

Kapedihan Dane Yunus miwah sih kawelas 
arsan Ida Sang Hyang Widi Wasa 


4 1 Dane Yunus nenten pisan seneng ring 
indike punika tur dane duka pisan. 2 Duaning 
punika dane raris ngastawa sapuniki: “Duh Ratu 
Sang Hyang Widi Wasa, boyake titiang sampun 
matur ring Palungguh IRatu sadurung titiange 
nilarin umah titiange, mungguing Palungguh 
IRatu pacang ngamargiang indike puniki? Punika 
awinanipun titiang raris malaib ka Sepanyol. 
Titiang uning mungguing Palungguh IRatu punika 
Widi sane maraga sih sueca miwah welas arsa. 
Palungguh IRatu setata sabar, tansah becik, tur 
setata kayun ngubah pakayunan tur nenten 
durus ngrauhang pasisip. 3 Duh Ratu Sang Hyang 
Widi Wasa, sane mangkin banggayang sampun 
titiang padem. Becikan titiang padem tinimbang 
kantun urip.” 

4 Ida Sang Hyang Widi Wasa tumuli masabda 
sapuniki: “Apake beneh kita jeg mamedih buka 
keto?” 

5 Dane Yunus raris lunga ka dangin kotane 
punika tumuli malinggih irika. Dane makarya 
kubu pabuat ragan danene tumuli malinggih 
ring tengah kubune punika sambilang dane 
nyantosang indik sane pacang nibenin kota 
Niniwe punika. ? Ida Sang Hyang Widi Wasa 

tumuli numbuhang wit taru asiki kantos 
ngungkulin Dane Yunus, mangda dane nyidayang 
mateduh irika, mangdane dane jaga rumasa 
seneng. Dane Yunus seneng pisan ring wit 
tarune punika. ' Nanging benjang semengnyane, 
malantaran titah Ida Sang Hyang Widi Wasa, raris 
wenten uled morot wit tarune punika, mawinan 
wit tarune punika raris padem. 3 Sasampun 
suryane endag, Ida Sang Hyang Widi Wasa raris 
ngrauhang angin panes saking kangin sane 
ngawinang Dane Yunus tambis-tambis niwang 
kabatek antuk panes suryane sane nujah duur 
danene. Duaning punika dane ngajap-ajap 
mangda dane gelis seda. Sapuniki baos danene: 
“Melahan suba idewek mati bandingang teken 
enu idup.” 

9 Nanging Ida Sang Hyang Widi Wasa raris 
ngandika ring dane sapuniki: “Apake patut kita 
pedih ulihan punyan kayune ento?” 

Dane Yunus tumuli matur sapuniki: “Sampun 
pantes yening titiang pedih, kantos titiang 
padem.” 

10 [da Sang Hyang Widi Wasa raris ngandika ring 
dane sapuniki: “Punyan kayune ento tumbuh 
sajeroning apeteng tur buin manine lantas ia 
sirna. Kita tusing taen miara kayune ento, tur 
kita tusing taen numbuhang ia. Nanging jeg kita 
maselselan ulihan kayune ento. 11 Apa buin Ulun, 

Ulun patut madalem kota Niniwene, kotane ane 
gede ento. Yen itung, ditu ada anak cerik-cerik 
ane tan padosa lebihan teken 120.000 diri liunne. 
Aketo masih ditu liu ada ingon-ingon.” 


NABI MIKA 


Dane Nabi Mika polih sabda 


1 Ritatkala Ida Sang Prabu Yotam, Ahas 

miwah Sang Prabu Hiskia jumeneng prabu 
ring panegara Yehuda, Ida Sang Hyang Widi 
Wasa masabda ring Dane Mika, anak saking kota 
Moreset. Ida Sang Hyang Widi Wasa ngedengang 
ring Dane Mika paindikan-paindikan sane nibenin 
kota Samaria miwah kota Yerusaleme. 


Sang nabi nangisin kota Samaria 
miwah kota Yerusalem 


2 Ih parabangsane sami, pirengangja paindikane 
puniki, ih sawatek sane urip ring 
mrecapada pirengangja paindikane 
puniki! Ida Sang Hyang Widi Wasa Sang 
Maha Luur makadados saksi nglawan 
ragane. Pirengangja! Ida masabda saking 
Perhyangan Idane sane suci. 

3 Ida Sang Hyang Widi Wasa medal saking 
linggih Idane sane suci. Ida pacang 
tumurun tur mamargi ring pucak-pucak 
gununge. 

4 Irika gunung-gununge pacang enceh ring sor 
buk padan Idane, tan bina sakadi lilin ring 
genine sane ngendih, ipun jagi maliah 
ka lebake sakadi toyane membah saking 
bukite. 


> Sakancan paindikane punika pacang 
kalaksanayang, santukan bangsa Israele sampun 
ngardi dosa tur brontak pamantuka ring Ida 
Sang Hyang Widi Wasa. Sapasirake sane patut 
kiwangang, uli krana pembrontakan wong Israele 
punika? Tan wenten lian wantah ibukotannyane 
inggih punika: kota Samaria. Sapasirake sane 
iwang malantaran wentenipun indik nyungsung 
dewa-dewa ring Yehuda? Wantah Yerusalem, 
ibukotannyane punika. ? Duaning punika Ida Sang 
Hyang Widi Wasa raris ngandika kadi asapuniki: 
“Samaria lakar dadiang Ulun buka gegumuk di 
tegale, ia lakar dadi tongos mamula anggur. Ulun 
lakar nglilikang batu-batun kotane ento ka lebake 
tur lakar ngebet dasar kotane ento. ” Saananing 
arca-arcannyane ane maji lakar kanyagang, buina 
sakancan upah panayange di perhyangane lakar 
katunjel, tur palawatannyane makejang lakar 
enu madugdug tur tusing ada anak ngrunguang. 
Kota Samariane maan barang-barange ento 
baana ia nyalanang upacara kasuburan. Nanging 
ane jani musuh-musuhnyane lakar nyuang 

barang-barange ento lakar anggona mabakti di 
tongos ane lenan.” 

8 Sasampune punika Dane Mika raris mabaos 
sapuniki: “Malantaran punika tiang jagi nandang 
sedih tur masesambatan. Buat nyinahang 
duhkitan manah tiange, tiang jaga mamargi 
milehan tan pasandal tur malalung. Tiang jaga 
aung-aung sakadi asu ajage miwah ngulun-ulun 
sakadi paksi kasuarine. ? Tatu-tatun Samariane 
nenten pacang sida uas, tur Yehuda taler 
nandang paindikan sane pateh kadi asapunika. 
Bencanane sampun rauh ring gapuran kota 
Yerusaleme, ring genah bangsan tiange.” 


Mesehe nganampekin kota Yerusaleme 


10 sampunang tuturanga ring meseh tiange 
ring Gat, indik kaon tiange. Sampunang ipun 
kantos manggihin ragane nangis. Ih wong 
Bet-Le-Apra; edengangja kamewehan ragane 
malantaran glalang-gliling ring buke! 11 Ih wong 
Sapir rarisangja mamargi ka paselongan, sarwi 
malalung tur nandang kimud. Samaliha jadmane 
sane magenah ring Saanan, ipun tan purun 
medal saking kotannyane. Yening ragane mireng 
wong Bet-Haesel pada nandang duhkita, irika 
ragane wikan, mungguing irika nenten wenten 
genah masayuban. 12 Anake sane ring Marot 
sarat pisan ngajap-ajap mangda polih pitulungan, 

santukan Ida Sang Hyang Widi Wasa sampun 
ngrauhang bencana sane nganampekin kota 
Yerusaleme. 13 Samaliha sang sane malinggih 
ring Lakis, pasangja kudane ring kretane. 
Ragane nulad-nulad dosa-dosan Israele tur 
ngawinang Yerusaleme madosa. 14 Sane mangkin 
ih wong Yehuda, mapamitja ragane saking kota 
Moreset-Gat. Pararatun bangsa Israel nentenja 
pacang polih pitulungan saking kota Ahsib. 

15 Ih anak sane malinggih ring Maresa, Ida Sang 
Hyang Widi Wasa pacang nyerahang ragane ring 
meseh sane pacang ngaonang kotan ragane. 
Parapamimpin Israel sane luih pacang makaon 
tur pacang masingidan ring guane ring Adulam. 
16 Ih semeton rakyat Yehuda, getepja rambut 
semetone buat mangenang oka-okan semetone 
sane tresnain semeton. Gundulja duur semetone 
kantos lengar sakadi tendas paksi ngosngosane, 
santukan oka-okan semetone pacang kambil 
saking ajeng semetone buat jaga kaselong. 


Pikolih anake sane nyangsaren anak tiwas 


1 Ambate sangsaranipun jadmane sane 
2 ngrencanayang kajaatan tur ngrincikang 
pangindrajala ring pasareannyane. Sasampune 
semengan, rikala ipun sampun polih sela, digelis 
nglaksanayang kajaatan sane rencanayang ipun. 
2 Yening ipun mamanah maderbe tegal, ipun 

ngrampas tegal anak tios. Yening ipun mamanah 
maderbe umah, ipun ngambil umah anak tiosan. 
Nenten wenten kulawarga wiadin paderbean 
sane aman. 

3 Punika awinan Ida Sang Hyang Widi Wasa 
masabda sapuniki: “Ulun mapakayun nibakang 
bencana marep teken kita, tur kita tusing 
lakar nyidayang luput uli bencanane ento. Kita 
lakar nandang kakewehan tur kita lakar tusing 
nyidayang buin matingkah mrekak. 4Yening 
masane ento teka, unduk kitane lakar anggona 
conto bencana baan anake, tur anake lakar pada 
makidung, ngidungang unduk kakewehan ane 
tandangin kita kene: ‘Iraga suba dadi dekdek 
lidek. Ida Sang Hyang Widi Wasa suba ngambil 
tanah iragane, tur Ida nyerahang tanahe ento 
teken anake ane nawan iraga. ” 


3 Ento krana, dikalan teka panemayan tanahe 
ento lakar buin kulihang teken parakaulan Ida 
Sang Hyang Widi Wasa, ditu kita lakar tusing 
maan duman angan abedik. 

6 Rakyate mituturin tiang sapuniki baosnyane: 
“Sampunangja mapitutur ring tiang sareng 
sami. Sampunangja malih maosang sakancan 
paindikane punika. Ida Sang Hyang Widi Wasa 
tanja pacang ngawinang kimud. ' Punapike 
jerone mitaenang wong Israele sampun keni 

temah? Punapike Ida Sang Hyang Widi Wasa 
sampun nenten kantun sabar? Punapike Ida 
wiakti jaga nglaksanayang paindikane punika? 
Punapike Ida nenten pacang masabda becik ring 
anake sane mapakerti patut?” 

8 Pasaur Ida Sang Hyang Widi Wasa sapuniki: 
“Kita suba ngamusuhin kaulan Ulune. Anake ane 
mara mulih uli pasiatan, ia ngaden ibanne rahayu 
teked jumah. Nanging kita suba nyadang buat 
lakar mamaling bajunne uli duri. ? Kita nundung 
luh-luhe apanga makaad uli umah ane tresnaina, 
laut ngrampas mertan Ulune ane paicayang Ulun 
teken pianak-pianakne kanti salawas-lawasne. 

10 Jani bangunja tur makaad uli dini. Dini tusing 
ada tongos ane rahayu buat kita. Dosan kitane 
suba ngranayang tongose ene kuugang. 

11 Rakyate ene ngajap-ajap nabi ane bogbog 
tur bobab, ane ngraos kene: “Tiang ngramalang, 
mungguing anggur muah arake lakar membah sig 
ragane’ 

12 Nanging Ulun lakar munduhang kita, sawatek 
bangsa Israel ane enu masisa dini. Ulun lakar 
munduhang kita buka biri-birine ane mulih ka 
kandange. Buka tegal pangonane ane bek misi 
biri-biri, buka keto masih gumin kitane buin lakar 
bek baan jlema.” 

13 Ida Sang Hyang Widi Wasa jaga mukak margi 
buat ipun tur nuntun ipun medal saking tawanan. 

Ipun pacang ngrusak gapuran kotane tur makaon 
saha bebas. Rajanipune, inggih punika Ida Sang 
Hyang Widi Wasa ngraga pacang nuntun ipun 
medal. 


Dane Mika nguman-uman 
parapamimpin bangsa Israele 


1 Ih parapamimpin bangsa Israel! Pirengangja 

baos tiange! Semeton mitaenang mungguing 
semeton sampun ngamargiang kadilan. ? Nanging 
semeton geting ring sane becik tur seneng 
ring paindikan sane jaat. Semeton mlulangin 
bangsan tiange saha mesbes isi sane neket ring 
tulangnyane. 3 Semeton makpak tur nguluh 
bangsan tiange. Semeton nglupakin kulitnyane, 
ngelung-elung tulangnyane, tur ngeet-ngeet 
isinnyane sakadi ngeet ulame sane jaga kalablab 
ring pancine. 4Pacang rauh masan semetone 
jaga masesambatan nunas ica ring Ida Sang 
Hyang Widi Wasa, nanging Ida nenten pacang 
nyaurin pinunas semetone. Ida nenten pacang 
kayun mireng pangastawan semetone santukan 
semeton sampun malaksana corah. 

5 Bangsan tiange sampun kabelog-belog antuk 
nabine sane nyanjiang pacang wenten dame 
ring anake sane ngupahin dane, nanging ring 
anake sane nenten ngaturang upah, dane 
ngemprag anake punika, mungguing jaga wenten 

perang. Pabuat paranabine sane malaksana 
kadi asapuniki, Ida Sang Hyang Widi Wasa 
masabda kadi asapuniki: £ “Ih paranabi, masan 
kitane dadi nabi suba makire suud. Matan aine 
suba makire ieb buat kita. Sawireh kita suba 
ngranayang kaulan Ulune kasasar, kita tusing 
buin maan wahyu, tur kita tusing enu buin 
nyidayang ngramal.” 7 Anake sane ngramalang 
masa sane pacang rauh, ipun pacang nandang 
kimud, santukan indik sane baosang ipun punika 
sami nenten pacang kasidan. Anake punika sami 
pacang kanistayang santukan Ida Sang Hyang 
Widi Wasa nenten nglinggihin aturipune. 

8 Nanging pabuat tiang, Ida Sang Hyang Widi 
Wasa ngebekin tiang antuk roh miwah kawisesan. 
Ida ngicen tiang rasa kadilan tur kawanenan buat 
nlehtehang ring bangsa Israele ngeniang indik 
dosa-dosanipune. ? Pirengangja atur tiange, ih 
parasemeton pamimpin bangsa Israele. Semeton 
geting ring kadilan tur nyilurin paindikan sane 
patut antuk sane iwang. 10 Semeton nasarin 
kota Yerusaleme, kotan Ida Sang Hyang Widi 
Wasa, antuk laksana mamati-mati miwah 
pekerti sane tan adil. 1! Pamrentah kotane 
punika ngamargiang pamrentahan buat ngulati 
tetombokan, parapanditane nerangang pidabdab 
Ida Sang Hyang Widi Wasa mangda dane polih 
upah, tur paranabine ngwetuang ramalan 

mangda dane polih jinah, tur dane sareng sami 
pada maosang, mungguing Ida Sang Hyang Widi 
Wasa ngiangin dane. Sapuniki baos danene: “Tan 
wenten bencana sane pacang nibenin iraga, Ida 
Sang Hyang Widi Wasa ngiangin iraga.” 

12 Duaning punika ulihan parasemeton, kota 
Sione jaga katenggala sakadi nenggala tegalane. 
Kota Yerusaleme pacang dados gegumuk, tur 
Perhyangan Agunge pacang dados alas. 


Sion pacang dados pusering 
jagat sane kerta raharja 


(Yes. 2:1-4) 


4 1 Ring rahinane sane pacang rauh, gunung 
genah Perhyangan Agunge kadegang, 
pacang dados gunung sane pinih tegeha, 
nyeleg nglangkungin bukit-bukite sami. 
Akeh bangsa-bangsane pacang membah 
rauh mrika. 
2 Samaliha rakyatnyane pacang mabaos 

asapuniki: Jalanja pada menek ka gunung 
Ida Sang Hyang Widi Wasa, ka Perhyangan 
Agung Widin bangsa Israele. Sawireh Ida 
lakar ngajahin iraga pakarsan Idane, ane 
patut laksanayang iraga. Iraga majalan 
di margane ane patujuhang Ida, sawireh 
paurukan Ida Sang Hyang Widi Wasa metu 

uli Yerusalem. Uli di Sion Ida masabda 
teken kaulan Idane.” 


3 [da pacang ngwentenang pasogsag ring 
pantaran bangsane, ring pantaran 
parabangsa sane ageng tur kuat, sane doh 
wiadin sane nampek. Bangsa-bangsane 
punika pacang noktok pedang-pedange 
kadadosang pangigi tur tumbak- 
tumbaknyane kadadosang pangiris. 
Bangsa-bangsane nenten pacang naenin 
malih maperang miwah nenten naenin 
malih malatih buat maperang. 

4 Anake suang-suang pacang muponin sutrepti 
rahayu ring pabianan anggur miwah wit 
aannyane, samaliha nenten wenten anak 
sane ngawinang ipun jejeh. Ida Sang 
Hyang Widi Wasa Sane Maha Kuasa sane 
sampun majanji kadi asapunika. 


5 Bangsa-bangsane sane lianan sami pada 
nyungsung tur ninutin dewannyane suang-suang, 
nanging iraga pacang nyungsung tur satinut 
ring Ida Sang Hyang Widi Wasa, Widin iraga 
salami-laminipun. 

Bangsa Israele pacang mawali saking paselongan 


6 Pangandikan Ida Sang Hyang Widi Wasa 
sapuniki: “Lakar ada masanne Ulun lakar 
munduhang sawatek anake ane suba sisipang 
Ulun, nah ento anake ane suba nandang sangsara 
di paselongan. ' Anake ento pada perot joh uli 
umahnyane, nanging Ulun lakar buin majumu 
aji sisanne ane enu ento. Ia lakar dadi bangsa 
ane gede. Ulun lakar mrentah ia uli Gunung Sion 
ngawit uli didinane ento kanti salawas-lawasne.” 

8 Pabuat ragane ih kota Yerusalem, ring 
genah Ida Sang Hyang Widi Wasa makadados 
pangangon nantan kaulan Idane, ragane malih 
pacang dados ibukota kaprabone sakadi sane 
sampun-sampun. ? Napi awinan ragane nangis 
jerit-jerit sakadi asapunika? Napi awinan 
ragane nandang sangsara sakadi anak luh 
nyakit ngembasang rare? Punapike malantaran 
ragane nenten madue sang prabu? Punapike 
malantaran parapangabih ragane sampun 
pada seda? 10 Makliud tur pada duuh-duuhja 
ih wong Yerusaleme, sakadi anake istri sane 
jaga ngembasang rare, santukan semeton sane 
mangkin tan urungan pacang ninggal kotane 
puniki tur pacang malinggih ring tegale. Semeton 
tan dados tanan pacang mamargi ka Babel, 
nanging irika Ida Sang Hyang Widi Wasa pacang 

ngluputang semeton saking meseh-meseh 
semetone. 11 Akeh bangsa-bangsane sane 
sampun pada mapunduh jaga ngebug semeton. 
Ipun mabaos sapuniki: “Yerusaleme patut 
kuugang! Iraga dot ngatonang kotane ene 
uug!” 12 Nanging bangsa-bangsane punika 
nenten uning napi sujatinne sane dados daging 
pakayunan Ida Sang Hyang Widi Wasa. Ipun 
nenten pisan uning mungguing ipun sampun 
kapunduhang punika buat jaga kasisipang pateh 
sakadi gabahe sane kabakta ka panyosohane. 

13 Pangandikan Ida Sang Hyang Widi Wasa 
sapuniki: “Ih wong Yerusalem, kema ukum 
musuh-musuh kitane! Ulun lakar nadiang kita 
kuat buka sampi jagirane matanduk besi tur 
makuku temaga. Kita lakar liu ngenyagang 
bangsa, tur kasugihannyane ane bakatanga baan 
kawirosan, ento lakar aturang kita teken Ulun, 
Widin gumine makejang.” 

5 1 Ih wong Yerusalem tunggilang kakuatan 
semetone! Iraga sampun kiter antuk imeseh. 
Ipun sampun ngebug pamimpin bangsa Israele. 


Ida Sang Hyang Widi Wasa majanji ngicen 
pamrentah adiri sane saking Betlehem 
2 Ida Sang Hyang Widi Wasa ngandika asapuniki: 
“Ih Betlehem Eprata, kita kota ane paling cenika 
dini di Yehuda, nanging uli sig kitane Ulun lakar 

ngwetuang anak ane lakar dadi pamrentah 
Israele, ane kawitnyane suba uli purwakala.” 

3 Punika awinannyane Ida Sang Hyang Widi 
Wasa pacang nyerahang kaulan Idane ring 
mesehnyane, kantos rauh panemayanipun 
anake istri sane pacang ngembasang rare 
punika, madue putra lanang. Kala punika 
parasemetonnyane sane tiosan sane kantun ring 
paselongan pacang malih kapunduhang dados 
asiki ring kaulan Idane. 4Yening Ida sampun 
rauh, Ida pacang mrentah kaulan Idane antuk 
kakuatan paican Ida Sang Panembahan miwah 
masrana kagungan Ida Sang Hyang Widi Wasa 
ngraga. ? Kaulan Idane pacang tan mari muponin 
karahayuan, santukan jadmane makajagat 
pacang ngangkenin kagungan Idane, samaliha Ida 
jaga rauh makta dame. 


Indik kabebasan miwah ukuman 


Yening wong Asure rauh ngebug panegaran 
iragane saha ngrusak benteng iragane, iraga 
pacang ngutus pamimpin-pamimpin iragane sane 
pinih siteng buat nglawan ipun. ê Malantaran 
kawisesan danene, dane jaga ngaonang jagat 
Asure, tur dane jaga ngluputang iraga saking 
wong Asure, rikalaning ipun rauh ngebug 
wewidangan iragane. 

7Wong Israele sane kantun urip pacang sakadi 
damuh sane tumurun saking Ida Sang Hyang 
Widi Wasa pabuat parabangsane katah miwah 
sakadi sabeh sane nyriokin entik-entikane. 

Ipun wantah pacang andel ring Ida Sang Hyang 
Widi Wasa kewanten tur nenten ngandelang 
manusa. 3 Wong Israele sane kantun ring 
pantaran bangsa-bangsane sane tiosan, ipun 
tan bina sakadi singa sane ngrereh teda ring 
alase wiadin ring tegal pangonane. Ipun 
ngranjing ring pantaran biri-birine saha nyarap 
tur mokeng-mokeng biri-birine punika kantos 
dados makudang-kudang pukang, tur nenten 
wenten anak sane rauh nulungin. ? Israel pacang 
ngaonang mesehipune tur pacang nyirnayang 
ipun makasami. 

10 Pangandikan Ida Sang Hyang Widi Wasa 
sapuniki: “Dikalane ento Ulun lakar nyuang 
jaran-jaran kitane muah ngrusak kreta-kretan 
kitane. 11 Ulun lakar ngrusak kota-kota ane 
di gumin kitane tur nguug benteng-benteng 
kitane makejang. 12 Ulun lakar nyirnayang 
sabuk pangiwa ane anggon kita muah balian 
tenung kitane lakar kaadang Ulun. 13 Ulun 
lakar nyirnayang arca-arcan kitane muah 
palinggih-palinggih kitane ane suci, tur kita tusing 
enu buin lakar nyungsung barang-barang pagaen 
kita padidi. 14 Ulun lakar nyirnayang palawatan 

Dewi Aserane ane di gumin kitane tur nguugang 
kota-kotan kitane. 1? Sajeroning pidukan Ulune 
ngendih murub Ulun lakar nibakang pangwales 
marep teken bangsane ane tusing satinut teken 
Ulun.” 


Wicaran Ida Sang Hyang Widi Wasa 
marep ring wong Israele 


1 Pirengangja wicaran Ida Sang Hyang 

Widi Wasa marep ring bangsa Israele. 
Matangija duh Ratu Sang Hyang Widi Wasa, 
tur nikayangja wicaran Palungguh IRatune, 
mangdane gunung-gunung miwah bukit-bukite 
pada miragi pangandikan Palungguh IRatune. 

2 Ih gunung-gunung, ih dasar gumi ane langgeng 
padingehangja wicaran Ida Sang Hyang Widi 
Wasa! Ida Sang Hyang Widi Wasa madue wicara 
marep teken kaulan Idane. Ida mapakayunan 
nalih bangsa Israele. 

3 Ida Sang Hyang Widi Wasa masabda sapuniki: 
“Ih parakaulan Ulune, apa ane laksanayang Ulun 
marep teken kita? Tetegenan apa ane suba taen 
pategenang Ulun teken kita? Tegarang sautin 
sabdan Ulune. ł Ulun suba ngajak kita rarud pesu 
uli Mesir, Ulun suba mebasang kita uli tongos 
kitane dadi panjak. Ulun ngutus Musa, Harun 
muah Miryam buat nuntun kita. ? Ih kaulan Ulune 
ingetangja rencanan Sang Prabu Balake ane uli 

Moab ane lakar kalaksanayang marep teken kita, 
tur buka kenken abetne Bileam pianak Beore 
ngraos teken ia. Buina ingetangja paundukan 
ane suba kasidan di jalan, ngawit uli tongose 
nginep di Sitim kanti neked di Gilgal. Ingetangja 
paundukane ene, sinah kita lakar ngresep teken 
unduk ane suba laksanayang Ulun buat lakar 
ngrahayuang kita.” 


Pakarsan Ida Sang Hyang Widi Wasa 


6 Napike sane patut aturang tiang ring Ida 
Sang Hyang Widi Wasa, Widi sane ring suargan, 
rikalane tiang mabakti ring ayun Idane? 
Punapike tiang patut makta godel banteng 
makadados aturan sane maborbor pabuat Ida? 
7 Punapike Ida Sang Hyang Widi Wasa ledang ring 
kayun, yening tiang ngaturang ring Ida biri-biri 
panyatusan wiadin minyak saitun sane membah 
tan papegatan? Punapike tiang patut ngaturang 
pianak tiange sane pinih keliha, buat nebus 
dosa-dosan tiange? 3 Boyaja kadi asapunika! Ida 
Sang Hyang Widi Wasa sampun mapaica dauh 
pangandika ring tiang sareng sami ngeniang 
paindikan sane becik. Sane arsayang Ida ring 
tiang sareng sami inggih punika: malaksana sane 
adil, nyinahang kapitresnan sane tan rered-rered, 
tur ngastiti bakti ring Ida Sang Hyang Widi Wasa 
maduluran manah sane alap asor. 

3 Wicaksana pisan sang sane ajerih ring Ida 
Sang Hyang Widi Wasa. Ida ngandika ring kotane 
punika, sapuniki: “Padingehangja, ih anak ane 
mapunduh di kota! 10 Sig umah jlemane jaat ditu 
liu ada brana ane bakatanga baan mamekel. 
la nganggon panakehan ane palsu, unduk 
ane mula getingin Ulun. 1! Kenkenang Ulun 
ngampurayang anake ane nganggon timbangan 
muah panakehan ane palsu? 12 Anake ane sugih 
nyakitin anake tiwas, buina kita ajak makejang 
bogbog. 13 Ento awanane Ulun suba sedia lakar 
ngawitin nguug tur nyirnayang kita uli krana 
dosa-dosan kitane. 14 Kita lakar ngamah, nanging 
tusing betek, malahan kita lakar enu layah. Kita 
lakar ngisiang barang-barang, nanging kita tusing 
lakar nyidayang nyepel barange ento. Saananing 
ane sepel kita lakar sirnayang Ulun di pasiatan. 
15 Kita lakar nyambeh bibit nanging kita tusing 
lakar manyi. Kita lakar meres lengis saitun, 
nanging kita tusing lakar taen nganggon lengise 
ento. Kita lakar ngae anggur, nanging kita tusing 
lakar taen nginem anggure ento. 18 Paundukane 
ene lakar kasidan buka keto, sawireh kita nuutin 
laksanan Sang Prabu Omri muah pianakne Akab 
ane jaat. Kita nerusang kawicaksanannyane, 
ento krana Ulun lakar ngrusak kita, tur makejang 
anake lakar nganistayang kita. Di sakuub gumine 
kita lakar tansah kanistayang.” 

Kasugihan wong Israele sampun tuna 


7 1 Sampun tan wenten sane nyandang 
ajap-ajap malih. Tiang tan bina sakadi anake 
sane seduk sane nenten polih woh taru angan 
asiki ring punyannyane miwah nenten polih 
anggur ring punyan anggure. Woh anggur miwah 
woh aane sami sampun kalap. ? Nenten wenten 
jadma sane jujur kantun ring jagate punika. 
Nenten wenten jadma sane astiti bakti ring Ida 
Sang Hyang Widi Wasa. Anake suang-suang 
pada ngrereh sela pacang ngamademang anak. 
Anake suang-suang pada morosin timpalnyane. 
3 [pun sami pada ririh buat mapakardi ala. 
Paraprakangge lan parahakime pada kuduan 
ring tetombokan. Anake sane kalekin maosang 
ring ipun indik sane dotang ipun, punika awinan 
ipun sareng-sareng mapaiguman. “ Jadmane 
sane pinih becik miwah pinih jujur ring pantaran 
ipune, taler tan paguna waluya sakadi ketkete. 
Sampun rauh panemayannyane, Ida Sang 
Hyang Widi Wasa pacang nyisipang jadmane, 
sakadi pituduh Idane malantaran paranabine. 
Sane mangkin ipun pada bingung. ? Sampunangja 
pracaya ring parapisaga miwah ngugu 
parasawitran semetone. Tangarin pisan mabaos 
yadiastun marep ring rabin semetone. ê Rikala 
punika ipianak muani pacang nganistayang 

bapannyane sakadi anak sane nambet, ipianak 
sane luh nglawan memennyane, samaliha 
paraibune pacang ieg nglawan matuannyane 
luh, tur meseh anake punika wenten sajeroning 
kulawargannyane niri. 

7 Sakewanten tiang tan mari pacang nyantosang 
Ida Sang Hyang Widi Wasa. Tiang pacang 
ngajap-ajap Ida Sang Hyang Widi Wasa sane 
ngrahayuang tiang. Widin tiange pacang mireng 
pinunas tiange. 


Ida Sang Hyang Widi Wasa mapaica karahayuan 


8 Meseh-meseh iragane nenten polih dadalan 
buat nyumbungang dewek marep ring iraga. Iraga 
sampun labuh, nangingke pacang bangun malih. 
Sane mangkin iraga sedek kaliput antuk peteng 
dedet, nanging Ida Sang Hyang Widi Wasa pacang 
ngicen iraga galang. ? Iraga sampun madosa 
pamantuka ring Ida Sang Hyang Widi Wasa tur 
sane mangkin iraga patut negen pidukan Idane 
ajebos. Nanging ring pamuputipun Ida pacang 
nindihin iraga, tur matutang sakancan paindikan 
sane iwang sane sampun katibakang ring iraga. 
Ida pacang nuntun iraga ka genahe galang. Iraga 
pacang urip tur manggihin Ida ngrahayuang 
iraga sami. 10 Irika parameseh iragane ngatonang 
indike puniki tur ipun pacang kimud, inggih 
punika mesehe sane pecak mataken ring tiang: 

“Dijake Ida Sang Hyang Widi Wasa, Widin 
jerone?” Iraga pacang manggihin ipun pada kaon, 
kajekjek tan bina sakadi endute ring margine. 

11 ih wong Yerusalem, panemayan buat 
ngwangun malih tembok kotane sampun rauh. 
Ring masane punika wewidangan ragane pacang 
kalinggahang. 12 Rakyat ragane pacang rauh 
mawali ring ragane saking sakuubing jagat, 
luiripun saking Asur sane bedangin, saking 
Mesir sane bedelod, saking wewidangan Eprate, 
saking segara miwah saking gunung-gunung sane 
doh-doh. 13 Nanging jagate pacang dados tegal 
melakang, uli krana jadmane sane jaat-jaat sane 
magenah irika. 


Ida Sang Hyang Widi Wasa kawelas arsan 
marep ring wong Israele 


14 Duh Ratu Sang Hyang Widi Wasa, angonangja 
kaula druene, inggih punika kaula seselikan 
druene. Yadiastun ipun magenah ring tegal 
melakange, irika taler wenten tanah sane gemuh 
landuh ring kiwa tengennyane. Lugrainja ipun 
ngrereh teda ring pangonane sane lumlum ring 
Basan miwah ring Gilead, sakadi sane sampun 
margiang ipun ring masa sane sampun-sampun. 

15 Duh Ratu Sang Hyang Widi Wasa, rarisangja 
ngardi katawahan-katawahan pabuat titiang 
sakadi sane sampun kardi Palungguh IRatu 

ritatkala Palungguh IRatu nuntun titiang rarud 
saking Mesir. 18 Parabangsane pacang ngeton 
paindikan punika, tur jaga bingung sajeroning 
kasitenganipune. Sajeroning ipun rumasa 
resres, ipun jaga nekep bungutipune, tur nekep 
kupingipune. 17 Ipun pacang maguyang ring 
buke sakadi ula. Ipun pacang medal saking 
benteng-bentenge sarwi ngetor malantaran 
ajerihipune. Ipun pacang ajerih ring Ida Sang 
Hyang Widi Wasa, Widin iragane. 

18 Nenten wenten Widi sane sakadi Palungguh 
IRatu, duh Ratu Sang Hyang Widi Wasa. 
Palungguh IRatu ngampurayang dosa-dosan 
kaula druene sane kantun urip mangkin. 
Palungguh IRatu nentenja kantun duka ngantos 
salami-laminipun, nanging Palungguh IRatu 
ledang malih ngetelang sih pasuecan sane nenten 
rered-rered ring titiang. 19 Palungguh IRatu malih 
pacang asung lugraha ring titiang sareng sami. 
Palungguh IRatu pacang nyekjek dosa-dosan 
titiange ring sor buk padan Palungguh IRatu, 
tur jaga ngentungang punika ka dasar segarane. 
20 Palungguh IRatu pacang nyinahang kasatian 
miwah sih pasuecan Palungguh IRatune sane 
nenten rered-rered ring kaula druen Palungguh 
IRatu, parakaturunan Dane Abraham miwah 
Dane Yakub, sakadi janjin Palungguh IRatune ring 
leluur titiange sane nguni. 


NABI NAHUM 


1 1 Puniki sabda ngeniang kota Niniwe, inggih 
punika wahyu sane kakantenin antuk Dane 
Nahum saking Elkos. 


Pidukan Ida Sang Hyang Widi Wasa 
tumiba ring kota Niniwe 


2 Ida Sang Hyang Widi Wasa nenten ledang 
yen wenten sane nyamenin Ida, tur 
Ida nyisipang anake sane nglawan Ida. 
Sajeroning pidukan Idane, Ida nibakang 
pangwales ring anake punika. 

3 Ida Sang Hyang Widi Wasa nentenja gelis 
duka, nanging Ida maha kuasa tur Ida tan 
manggayang jadmane sane dursila tan 
keni pasisip. 


Dijaja Ida Sang Hyang Widi Wasa mamargi, irika 
wenten angin ribut. Guleme punika tanja 
tios ring abune sane malepuk malantaran 
cokor Idane. 

4 Ida mrentahang segarane, tur segarane punika 
raris tuh. Ida sane ngawinang tukade pada 
tuh. Tegal-tegale ring Basan dados tuh, 
Gunung Karmele magentos dados marupa 

soklat, tur sekar-sekare ring Libanon pada 
layu. 

> Ring ayun Ida Sang Hyang Widi Wasa 
gunung-gununge pada magejeran, 
tur bukit-bukite dados enceh. Tanahe 
magenjongan rikala Ida rauh, tur jagat lan 
rakyatnyane makasami pada ngetor. 

6 Sirake sane nyidayang kantun urip, yening Ida 
Sang Hyang Widi Wasa duka! Sirake sane 
jaga nyidayang urip rikalaning dukan Idane 
angarab-arab? Ida mriokang bendun Idane 
sane murub, tur batu-batune nyag dados 
abu ring ajeng Idane. 


7 Ida Sang Hyang Widi Wasa maraga becik. 
Ida nyayubin parakaulan Idane ring masa 
kamewehane, tur miara anake sane 
mawali tangkil ring Ida. 

8 Sakadi blabare ageng sane mamuuk, Ida 
ngenyagang meseh-meseh Idane, tur Ida 
ngamedalang anake sane purun nglawan 
Ida. 

9 Napike awinanipun ragane saigum jaga 
nglawan Ida Sang Hyang Widi Wasa? 

Ida pacang ngenyagang ragane. Wantah 
apisan kewanten anake mrasidayang 
nglawan Ida. 

10 Sakadi bun duine miwah sumine sane tuh, 
ragane pacang kabasmi. 


11h Niniwe, uli tengah ibane lakar metu 
jlema aukud ane setata ngreka kacorahan 
tur ngrincikang daya buat nglawan Ida Sang 
Hyang Widi Wasa. 12 Ida Sang Hyang Widi 
Wasa ngandika ring kaulan Idane bangsa Israel 
sapuniki: “Yadiastuja bangsa Asure ento siteng 
tur ajaka liu, nanging ia lakar kanyagang kanti 
telah. Ih parakaulan Ulune, Ulun suba nibakang 
kasangsaran teken kita nanging Ulun tusing lakar 
buin ngae ane buka keto marep teken kita. 18 Ane 
jani Ulun lakar nyuudang kakuatan Asure nindes 
kita, tur lakar ngetep ante-antene ane negul 
kita.” 

14 Puniki pawarah Ida Sang Hyang Widi Wasa 
ngeniang indik bangsa Asure: “Ia tusing lakar 
ngelah katurunan ane lakar nutugang adanne. 
Ulun lakar ngenyagang arca-arca ane di tengah 
puran dewa-dewanne. Ulun lakar nyediang 
kuburan pabuat bangsa Asure, sawireh ia tusing 
pantes enu idup.” 

15 Indayangja cingakin, punika wenten utusan 
sane rauh saking gunung-gununge makta orti 
sane becik. Ipun sedek kantun ring margi, buat 
ngortiang kamenangan. Ih bangsa Yehuda, 
marerainan tur taurja sesangin semetone ring 

Ida Sang Hyang Widi Wasa. Anake sane jaat 
nenten pacang malih ngebug jagat semetone. 
Ipun sampun kasirnayang kantos basmi kerta. 


Kaonipun kota Niniwe 


2 1 Ih Niniwe, ragane jaga kagebug. Kakuatan 
sane jaga ngenyagang ragane sampun 

rauh. Jagaja bentenge! Jagaja margine! 
Sregepangja ragane jaga mayuda! 

2 (Ida Sang Hyang Widi Wasa pacang ngwaliang 

malih kaluihan Israele, sakadi sadurung 

meseh-mesehnyane ngrampokin ipun.) 

3 Paraprajurit mesehe makta tamiang barak 

tur ngangge pangangge seragam barak. 
Ipun sampun sregep pacang magegebug. 
Kreta-kreta perangnyane ngendih sakadi 
genine, tur kuda-kudannyane jibrag-jibrag. 


4 Kreta-kreta perange pasliwer nglintang ring 
margi-margine, tur ipun bulak-balik ring 
alun-alun kotane. Kreta-kreta punika 
ngendih sakadi obor miwah malaib 
macuet sakadi tatite. 

5 Paraprawirane sami kapunduhang, dane 
katanjung rikala dane mangseh maju. 

Parapanyerange mangseh ka temboke tur 
ipun ngunayang tamiangnyane dados alat 
pangempur. 

6 Gapura-gapura sane ring sisin tukade kupak 
mabukak, tur purine kaliput antuk 
kaributan. 

7 Sang pramesuari kambil tur kabakta medal. 
Parapanyeroan Idane pada ngeling sakadi 
paksi darane nigtig tangkahnyane kabatek 
antuk kaduhkitannyane. 

8 Sakadi toyane sane membah saking empelan 
sane uug, rakyate ngrudug medal saking 
kota Niniwe. Wenten sane jerit-jerit 
sapuniki: “Ngoyong-ngoyong!” nanging 
nenten wenten sane nyak malipetan. 


9 Rampasja peraknyane, rampas masnyane. 
Kotane puniki bek madaging arta brana. 


10 Kota Niniwene uug, kakutang tur suung. 
Sakancan manah anake sami benyah 
rehning katakutan. Entudnyane ngetor tur 
kakuatannyane sampun telas. Muannyane 
sami pada kembang lece. 


11 Sane mangkin dijake kotane sane sakadi guan 
singa punika, genah panak-panak singane 
pada neda tetedannyane, genah sane 

kungsi antuk singane luh wiadin muani, 
genah panak-panaknyane muponin 
rahayu? 

12 Singane punika ngamademang tetedannyane 
tumuli kapukang-pukang buat kawehin 
timpal miwah panak-panaknyane, tur 
ipun ngebekin guannyane antuk daging 
mapukang-pukang. 


13 Ida Sang Hyang Widi Wasa Sane Maha Kuasa 
ngandika kadi asapuniki: “Ulun ene musuh 
kitane. Ulun lakar ngedeng kreta-kreta perang 
kitane. Paraprajurit kitane lakar mati di pasiatan 
tur Ulun lakar nyemak sakancan barang ane suba 
rampas kita uli anak lenan. Kakuasan kitane di 
gumine tusing enu buin madingehan.” 

1 Sengkala ragane ih kota sane dados tukang 
3 ngamademang anak, kota sane bek 
madaging arta brana rerampasan miwah 
barang rampokan. 

2 Piragiangja suaran pecute, gredegan roda- 
rodane, kredekan buntut kudane miwah 
krosokan kreta-kreta perange. 

3 Pasukan sane nunggang kuda mangseh 
ngebug. Pedang-pedange ngreneb tur 
tumbake makelep. Bangke-bangkene 
madugdug, tur bangken jadmane padem 

tan keni winilang ngawinang anake pada 
katanjung. 

4 Kota Niniwe, sundele punika mangkin 
kasisipang. Ipun jegeg pisan tur nganggen 
pangiwa. Ipun ngawinang bangsa- 
bangsane pada kasemaran, raris bangsa 
punika kapanjakang. 

> Ida Sang Hyang Widi Wasa Sane Maha Kuasa 

masabda sapuniki: 

“Ih Niniwe, Ulun lakar nyisipang kita. Ulun 
lakar nglalungin kita apang tepukina teken 
bangsa-bangsane, tur parabangsane lakar 
pada nepukin kimud kitane. 

6 Ulun lakar nganistayang kita, tur ngaput kita 
baan leteh. Anake lakar pada mabalih kita 
maduluran karesresan. 

7 Makejang anake ane ngenot kita lakar pada 
makirig tur pada ngraos kene: “Kota 
Niniwene suba uug. Nyenke ane lakar 
madalem ia? Nyenke ane lakar nglipur ia?” 


n 


8 Ih Niniwe, apake iba melahan teken kota Tebe 
ane dadi ibukotan Mesire? la masih ngelah tukad 
ane nyayubin ia patuh buka temboke, nah ento 
Tukad Nile ane dadi bentengne. ? la mrentah 
Sudan muah Mesire, tur kakuasannyane tusing 
ada watesne. Gumi Libiane dadi kantinnyane. 

10 Nanging yadiastu keto, rakyat Tebene 
masih suba kaselong. Disabilang belokan 
jalane pianak-pianaknyane katigtig kanti mati. 
Parapamimpinnyane katehang maante tur ia 
lantas kadum-dum baan anake ane nawan ia. 

11 ih Niniwe, kita masih lakar punyah klenger, 
kita lakar makeneh ngluputang dewek uli sig 
musuh-musuh kitane. 12 Benteng-benteng 
kitane makejang lakar patuh buka punyan aane 
ane buahne suba mayang. Yen ia ogar, sinah 
buahne lakar pacepolpol ulung di bungut kitane. 
13 Paraprajurit kitane lakar dadi buka anake luh, 
tur gumin kitane tusing ada ane melanin di 
arepan musuh-musuh kitane. Palang-palange ane 
di gapura-gapuran kitane lakar benyah amah api. 
14 Timbaang ibane yeh pasediaan dikalane kita 
suba kakurung, tur kuatangja benteng-benteng 
kitane. Jekjekja luluhe anggon bata, tur 
angkidangja panyitakanne. 1? Kenkenang kitaja 
mapakibeh, nanging kita masih lakar mati puun 
wiadin mati di pasiatan. Kita lakar kasapuh buka 
pamupone amah balang, yadiapinja kita liu buka 
balange. 18 Parasudagar kitane liunan teken 
bintang-bintange di langite, nanging anejani ia 
makejang pada telah buka balange ngebatang 
kampidne laut makeber. 1” Paraprakanggon 
kitane liu buka balange asebun ane nongos di 
tembok-temboke dimasan dingine. Nanging 

dikalan suryane endag, ia pada makeber tur 
tusing ada anak nawang kija kaden pakaadnyane. 
18 Ih ratun wong Asure, paragubernur kitane 
makejang suba mati, tur parasulinggih kitane 
suba pules sakayang-kayang. Rakyat kitane 
pablesat di gunung-gununge, tur tusing ada 
anak ane ngajak ia buin mulih. 19 Sakit atin 
kitane tusing prasida kubadin, tur tatu-tatun 
kitane tusing lakar dadi uas. Sakancan anake ane 
ningehang unduk uug kitane lakar andup-andup 
kabatek baan liang idepne. Apake ada anak ane 
luput uli laksanan kitane ane tan mari jaat ento? 


NABI HABAKUK 


1 1 Puniki pawuwus Ida Sang Hyang Widi Wasa, 
sane sinahang Ida ring Nabi Habakuk. 


Nabi Habakuk masesambatan, 
santukan nenten wenten kadilan 


2 Duh Ratu Sang Hyang Widi Wasa, malih 
amunapike suenipun titiang patut nunas ica, 
mangda Palungguh IRatu ledang mirengang tur 
ngluputang titiang saking kawirosan? ? Punapike 
awinanipun Palungguh IRatu ngicen titiang 
ngeton kamewehan sane kadi asapuniki? 
Punapike Palungguh IRatu ledang, nglantur 
nyingak laksana sane iwang? Karusakan miwah 
kawirosan wenten ring kiwa tengen titiange, 
samaliha milehan wenten yuda miwah ieg. 

4 Undang-undange sampun tan paji miwah 

tan paguna, samaliha kadilane nenten naen 
kamargiang. Jadmane dursila akehan mapikolih 
ring jadmane sane patut, duaning punika 
kadilane kabadingang. 


Pasaur Ida Sang Hyang Widi Wasa 


3 Sasampune punika Ida Sang Hyang Widi 
Wasa raris masabda ring kaulan Idane, sapuniki: 

“Tlektekangja bangsa-bangsane ane ada di kiwa 
tengen kitane ento. Ditu kita lakar angob teken 
unduk ane tepukin kita ento. Ulun lakar ngardi 
paundukan ane tusing lakar gugu kita, dikalan 
kitane ningeh unduke ento. Ulun lakar nglugrain 
wong Babele ento kawisesan, nah ento bangsa 
ane gemes muah brangasan ento. Bangsane 
ento lakar majalan pesu nylajah gumine buat 
ngalahang gumi-gumine ane lenan. ' la lakar 
nyebar katakutan muah karesresan. Buina 
sajeroning kasumbungannyane ia pada nyapa 
kadi aku. 

8 Jarannyane becatan teken macan tutule muah 
galakan teken cicing alase ane layah. Prajuritne 
ane negakin jaran pada teka uli gumine ane 
joh-joh, tur jaran-jarannyane ngekeh tanah. 
Tekannyane buka kedis garudane nyander 
tetadahannyane. 

9 Wadua balannyane pada mangseh 
ngambekang kawirosan, tur asing-asing anake 
pada karesresan dikalane ia teka. Tawanannyane 
waluya buka biase liunne. 10 Ia pada nganistaang 
pararatu muah ngedekin paraprakanggone. 
Tusing ada benteng ane nyidaang ngandeg ia. la 
pada nugdugang tanah tur ngalahang bentenge 
ento. 11 Sasubane keto anake ane andel teken 
kakuatanne niri, ia lakar malaib sirna buka 
angine.” 

Nabi Habakuk malih ngamigmig ring 
Ida Sang Hyang Widi Wasa 


12 Duh Ratu Sang Hyang Widi Wasa, saking 
pangawit Palungguh IRatu wantah maraga Widi. 
Palungguh IRatu wantah Widin titiang, suci 
miwah langgeng. Duh Ratu Sang Hyang Widi 
Wasa, Widi miwah pasayuban titiang, Palungguh 
IRatu sampun nyelik wong Babele tur ngardi ipun 
kuat ngantos ipun nyidayang ngukum titiang 
sareng sami. 13 Nanging napi awinan Palungguh 
IRatu meneng kewanten ngaksi jadmane sane 
jaat miwah gemes punika? Boyake pangaksian 
Palungguh IRatu kalintang suci buat ngaksi 
paindikan sane jaat? Nentenke Palungguh IRatu 
geting ring paindikan sane nenten adil? Napi 
awinan Palungguh IRatu meneng kewanten rikala 
jadmane sane patut kasirnayang antuk jadmane 
sane duraka? 

14 Napi awinan Palungguh IRatu nganggep 
manusane punika sakadi ulam ring segarane, 
wiadin mrana sane nenten maderbe pamimpin? 
15 Bangsa Babele ngejuk rakyate antuk pancing 
sakadi ngejuk ulam. Ipun maid rakyate antuk 
jaring tur ipun maliang-liang malantaran 
pikolihnyane punika. 18 Ipun raris nyumbah tur 
ngaturang banten ring jaringe punika, santukan 

jaringe punika ngawinang ipun molih bebuktian 
maliah-liah tur ipun dados kerta raharja. 

17 Punapike ipun jaga terus ngaud pedangipune 
tur nyirnayang bangsa-bangsane punika saha tan 
maderbe kapiolasan? 


Ida Sang Hyang Widi Wasa nyaurin Nabi Habakuk 


2 1 Titiang jaga munggah ring menara 
paninjoan titiange, tur irika titiang jaga ninjo 
tur nyantosang indik sane pacang kasabdayang 
antuk Ida Sang Hyang Widi Wasa ring titiang 
miwah indik pasaur Idane marep ring sesambatan 
titiange. 

2 Ida Sang Hyang Widi Wasa mapaica pasaur 
sane kadi asapuniki ring titiang: “Tulisangja 
apang sinah di tebihan batune, unduk ane 
lakar sinahang Ulun teken kita, apanga anake 
nyidayang mamaca, yadiastu ia ningalin tuah 
aseliaban dogen. 3 Tulisangja unduke ento, 
sawireh tonden panemayannyane kasidan. 
Nanging panemayannyane lakar enggal teka, 
tur apaja ane sinahang Ulun teken kita ento 
lakar kasidan. Dikenkene mirib lakar kasep 
tekannyane, nanging antiangja unduke ento; 
panemayane ento pasti lakar teka, tur tusingja 
lakar buung. 4 Kene isin unduk ane sabdayang 
Ulun: “Anake ane dursila, ia tusing lakar enu idup. 

Nanging anake ane patut, ia lakar idup, sawireh 
ia pracaya teken Ida Sang Hyang Widi Wasa. ” 


Sengkala jadmane sane tan patut 


> Kasugihane ento palsu. Jlemane ane momo 
ento sumbung muah uyang, waluya buka sang 
patine ia tusing taen lega. Ento kranane ia 
ngalahang bangsa-bangsane makejang sakabesik. 
6 Bangsa-bangsa ane kalah lakar ngewerin 
muah nemah misuh jlemane ane ngalahang 
ia. Bangsa-bangsane ento pada lakar ngucap 
kene: “Iba nyuang barang ane tuara gelah ibane, 
nanging iba lakar kena sengkala. Buin amunapa 
makelonne iba enu terus ngalih kasugihan aji 
mamaksa anake ane masesilihan teken iba?” 

7 Nanging satondene ia engsap, kita ane laad 
ngalahang anak lenan, kita lakar ngadeang 
dewek kitane, tur kita lakar kapaksa mayah 
anak. Musuh-musuhe lakar teka tur ngranayang 
kita jejeh ngetor. Musuh-musuhe ento lakar 
ngrampas kita. 8 Kita suba liu ngrampas rakyat 
parabangsane, nanging ane jani, anake ane enu 
idup lakar ngrampas kita, uli krana laksanan 
kitane ane mamati-mati, ane suba laksanayang 
kita muah uli krana kawirosan ane jalanang kita 
marep teken rakyate di gumine muah marep 
teken kota-kotannyane. 

9 Kita suba kena temah! Kita suba ngranayang 
kulawargan kitane sugih aji barang-barang ane 
juang kita baan kawirosan, buina kita suba 
ngibehang apanga umah kitane aman muah 
tusing kena baya. 10 Nanging rencanan kitane 
ento suba ngranayang kimud kulawargan kitane, 
sawireh malantaran nguugang makudang-kudang 
bangsa kita suba nguugang dewek kitane padidi. 
11 Kanti kayang batu-batun temboke pada 
jerit-jerit nyeritin kita muah balok-baloke pada 
nyautin jeritane ento. 

12 Kita suba kena temah! Kita suba nasarin kota 
aji kajaatan muah ngwangun kotane ento aji 
mamati-mati. 13 Bangsa-bangsane ane kalahang 
kita pada nuyuhang dewekne aji pagaen ane 
tan paguna, tur sakancan ane suba bangunanga 
ento sirna amah api. Ida Sang Hyang Widi Wasa 
Sane Maha Kuasa ane suba ngardi unduke ene. 
14 Nanging gumine lakar bek misi kaweruh unduk 
kaluihan Ida Sang Hyang Widi Wasa, buka pasihe 
bek misi yeh. 

15 Kita suba kena temah! Sajeroning pedih 
kitane, kita suba nganistayang muah ngaenang 
kimud timpal kitane. Kita ngranayang ia 
kimud, makadadi silur kaluihanne. 18 Ane jani 
suba teka panemayane kita padidi ane lakar 
kanistayang, tur tusing kajiang. Kaluihan kitane 
lakar mabalik dadi kanistan. Ida Sang Hyang 

Widi Wasa lakar nglugrain kita nginum uli 

gelas ane misi pasisip kitane. Kita lakar punyah 
tur srayang-sruyung. 1 Kita suba ngabas alas 
Libanone, nanging ane jani kita ane lakar kaabas. 
Kita ngamatiang buronnyane, nanging ane 

jani buron-burone lakar nengkejutang kita. 
Unduke ene lakar kalaksanayang uli krana unduk 
mamati-mati ane suba laksanayang kita muah 
malantaran kawirosan ane suba jalanang kita 
marep teken bangsa-bangsane di gumine muah 
kota-kotannyane. 

18 Apake gunanne arcane ento? Arcane tuah 
pagaen manusa, tusing bisa ngorahang apa 
sajabaning mobab. Apa ane nyidayang gaena 
pabuat anake ane ngae ia apanga anake ane 
ngae ia ento pracaya teken ia, sawireh ia ento 
arca ane tusing bisa ngraos. 1? Kita suba kena 
temah! Kita ngraos teken kayune atugel, kene: 
“Rarisangja matangi!”, wiadin teken batune 
atebih, kene: Durusangja matangi!” Apake 
arcane ento bisa nyinahang apa-apaan teken 
kita? Yadiastu ia kakaput aji perak muah mas, 
nanging ia tusing mangkihan. 

20 ida Sang Hyang Widi Wasa malingga sig 
Perhyangan Agung Idane. Asing-asing anak 
ane ada di gumine apanga pada mepepan 
di ayun Idane. 


3 

Pangastawan Nabi Habakuk 


1 Puniki pangastawan Dane Nabi Habakuk: 
2 “Duh Ratu Sang Hyang Widi Wasa, titiang 


sampun miragi saluiring paindikan sane 
sampun kardi Palungguh IRatu, tur titiang 
rumasa kalintang angob pisan. Sane 
mangkin, ring masane puniki, ledang 
Palungguh IRatu malih makarya pakaryan 
sane agung, sane biasa kardi Palungguh 
IRatu punika. Ledang Palungguh IRatu 
ngetelang kawelas arsan, yadiastuja 
Palungguh IRatu sajeroning duka. 


3 Ida Sang Hyang Widi Wasa malih rauh saking 


Edom. Ida Sang Hyang Widi Wasa Sane 
Maha Suci rauh saking pagunungan Paran. 
Kamulian Idane nglikub akasane, tur 
mrecapada kabekin antuk kapujian Idane. 


4 Ida rauh maduluran galanging tatit. Saking 


tangan Idane metu sinar makebiar. Irika 
kawisesan Idane kasingidang. 


> Ida ngutus pinakit ngriinin Ida, tur 


ngandikayang mangda sang pati 
ngiringang Ida. 


6 Yening Ida mararian, mrecapadane raris 


magejeran, tur yening Ida maksian, 
parabangsane pada jejeh ngetor. 

Gunung-gununge sane langgeng pada 

nyag, bukit-bukite sane langgeng pada 
kelem, inggih punika bukit-bukit sane 

pecak marginin Ida duk purwa kala. 


7 Titiang ngeton wong Kusane pada ajerih 
miwah wong Midiane pada jejeh ngetor. 

8 Duh Ratu Sang Hyang Widi Wasa, punapike 
tukad-tukade punika sane ngawinang 
Palungguh IRatu duka? Punapike segarane 
punika sane ngawinang Palungguh IRatu 
bendu? Palungguh IRatu mamargi ring 
duur ambune. Mega sane katempuh 
angin ribut sane dados kreta palinggihan 
Palungguh IRatune, rikala Palungguh IRatu 
makta kamenangan ring kaula druene. 

9 Palungguh IRatu sregep jaga ngunayang 
gandewan Palungguh IRatune, tur 
Palungguh IRatu sedia jaga niwakang 
panah druene. Kilap druene makebiar 
nyibak mrecapada. 

10 Rikala gunung-gununge pada ngeton 
Palungguh IRatu, ipun pada jejeh 
ngetor tur toyane pada masriok ngecor 
saking akasane. Toya-toyane sane 
ring sor pretiwine pada makuug tur 
ombak-ombakipune nglencok tegeh pisan. 

11 Ritatkala panah druene makebiar ngendih tur 
tumbak druene ngredep makelep, surya 
miwah cadrane pada mandeg. 

12 Sajeroning duka Palungguh IRatu mamargi 
nglintang ring mrecapada, tur sajeroning 
bendu, Palungguh IRatu ngemprag 
parabangsane. 

13 Palungguh IRatu medal praya ngrahayuang 
kaulan Palungguh IRatune, tur praya 
ngrahayuang sang prabu seselikan druene. 
Palungguh IRatu nglempag pamimpin 
jadmane sane dursila, tur nyirnayang 
pangiring-pangiringipune makasami. 

14 Panah Palungguh IRatu nuek senapatin 
wadua balanipune rikala ipun rauh waluya 
sakadi angin ribute jaga nyambragang 
titiang makasami, tur ipun marasa liang, 
sakadi jadmane sane nindes anake 
lacur-lacur saking silib. 

15 Palungguh IRatu nyekjek segarane antuk 
kudan Palungguh IRatune tur toyane sane 
ageng pada maluab. 


16 Titiang miragi indike punika makasami 
tur titiang jejeh ngetor miwah bungut 
titiange ngejer santukan ajerih pisan. 
Dewek titiange rumpuh macepol, tur 

buntut titiange pada katanjung ring genah 
titiange. 


Maduluran manah sane degdeg, titiang 
nyantosang panemayane sane jaga rauh, 
inggih punika panemayan Ida Sang Hyang 
Widi Wasa pacang nyisipang jadmane 
sane ngebug titiang. 


17 Yadiastu wit aane nenten mawoh miwah 
anggure nenten mawoh, yadiastun wit 
saitune nenten mupu miwah pategalane 
nenten mupu gandum, yadiastun 
biri-birine padem makasami miwah badan 
bantenge puyung makasami, 

18 titiang jaga tetep liang tur masuka rena, 
santukan Ida Sang Hyang Widi Wasa dados 
juru rahayun titiange. 

19 ida Sang Hyang Widi Wasa Sane Maha Luur 
ngicen titiang kakuatan, Ida ngawinang 
tindakan titiange keted, waluya sakadi 
manjangane, tur Ida matiningin titiang 
saha rahayu ring gunung-gununge.” 


NABI SEPANYA 


1 Puniki pawuwus Ida Sang Hyang Widi 

Wasa sane kapaicayang ring Nabi Sepanya, 
duk panyeneng Ida Sang Prabu Yosia, putran 
Ida Amon ring Yehuda. (Nabi Sepanya punika 
katurunan Ida Sang Prabu Hiskia, malantaran 
Dane Amarya, Gedalya miwah Kusi.) 


Rahina pangadilan Ida Sang Hyang Widi Wasa 


2 Ida Sang Hyang Widi Wasa masabda sapuniki: 
“Ulun lakar nyirnayang sakancan ane ada di 
mrecapada. 3 Ulun lakar nyirnayang sakancan 
manusa muah burone, sakancan kedis muah 
bene. Ulun lakar ngebahang jlemane dursila. 
Ulun lakar nyirnayang sakancan manusane, tur 
tusing ada ane lakar enu idup. Ulun Sang Hyang 
Widi Wasa ane suba masabda buka keto. 

4 Ulun lakar ngukum wong Yerusalem muah 
sakancan wong Yehudane. Ulun lakar nyirnayang 
sisan tongos panyungsungan Dewa Baale ditu, 
tur tusing ada anak ane lakar buin ngingetang 
parapanditannyane ane nyungsung dewa- 
dewane ento. ? Ulun ngenyagang asing-asing 
anak ane menek ka raab umahne tur nyumbah 
matan ai, bulan muah bintang-bintang. Ulun 

masih lakar nyirnayang anake ane nyungsung 
Ulun tur masumpah lakar subakti teken Ulun, 
nanging sasubane keto ia lantas masumpah 
nyambat adan Dewa Milkome. ? Ulun lakar 
nyirnayang anake ane mabalik ninggal Ulun, tur 
tusing enu ngiring Ulun, anak ane tusing tangkil 
teken Ulun wiadin nunas tuntunan Ulune.” 

7 Rahinan Ida Sang Hyang Widi Wasa sampun 
nampek, inggih punika panemayan Ida Sang 
Hyang Widi Wasa pacang malaksana. Duaning 
punika pada menengja ring ayun Idane. Ida 
Sang Hyang Widi Wasa sampun sedia jaga 
nampah kaulan Idane sakadi aturane. 8 Ida 
Sang Hyang Widi Wasa masabda sapuniki: “Di 
dina panampahane ento, Ulun lakar ngukum 
paraprakanggone, paraputran sang prabune 
muah sakancan anake ane nyalanang adat wong 
sunantarane. ? Ulun lakar ngukum sakancan 
anak ane mabakti buka anake ane nyungsung 
dewa-dewa muah anake ane mamaling tur 
ngamatiang jlema buat ngebekin umah gustinne 
aji jejarahan.” 

10 Pangandikan Ida Sang Hyang Widi Wasa 
sapuniki: “Didinane ento, kita lakar ningeh 
munyin anak ngeling di Gapura Minane di 
Yerusalem. Kita lakar ningeh anak masesambatan 
di bagian kotane ane anyar muah kuugan munyin 
bukit ane apih. 1! Dikalan ningeh unduke ento, 

pada ngeling tur masesambatanja ih kita ane 
nongos di bagian kotane ane di tebenan, sawireh 
sakancan sudagare lakar mati. 

12 Didinane ento Ulun lakar nyemak lampu laut 
ngledah kota Yerusaleme. Ulun lakar ngukum 
anake ane ngagu muah andel teken dewekne 
padidi, ane ngraos kene: “Ida Sang Hyang Widi 
Wasa tusing lakar ngudiang-ngudiang, yadian 
ngardi ane melah wiadin ngardi ane jelek. 

13 Kasugihannyane lakar kajarah muah umahne 
lakar kuugang. Ia lakar tusing taen nongosin 
umah ane gaena, wiadin nginum anggur uli abian 
anggur ane pulana.” 

14 Rahinan Ida Sang Hyang Widi Wasa sane 
luih punika sampun nampek, kalintang nampek 
tur digelis pacang rauh. Rahinane punika jaga 
dados rahina sane meweh pisan, kantos yadian 
prajurite sane paling suradirana taler jaga ngeling 
sajeroning putus asa. 1? Rahinane punika dados 
rahina kasedihan, rahina kamewehan miwah 
baya, rahina karusakan miwah kuugan, rahina 
sane peteng dedet miwah ngremeng, rahina sane 
badeng miwah kaliput antuk gulem. 18 Rahina 
sane kalikub antuk suaran trompet perang 
miwah suryak prajurit sane ngebug kota-kota 
sane mabenteng miwah menara-menara sane 
tegeh-tegeh. 


NABI SEPANYA 1.17-2.3 3772 


17 ida Sang Hyang Widi Wasa masabda kadi 
asapuniki: “Ulun lakar niwakang bencana ane 
buka keto teken manusane, apanga asing-asing 
anake lakar pada pati gabag milehan buka anake 
buta. Ia suba pada madosa marep teken Ulun, 
tur ane jani getihnyane lakar kakecorang buka 
yehe, tur bangkennyane lakar nylempang berek 
duur tanahe.” 

18 Ring rahinane punika ritatkala Ida Sang 
Hyang Widi Wasa nyinahang pidukan Idane, 
yadian sakancan perak miwah masipune, 
nenten jaga mrasidayang ngrahayuang ipun. 
Sakuub mrecapada pacang kasirnayang antuk 
kamuruban pidukan Idane. Ida jaga mapaica 
pamuput, pamuput sane nadak, ring sakancan 
sane urip ring mrecapada. 


Pawarah-warah mangda kapok 


1 Inggih bangsa sane nenten maderbe kimud, 
balikangja pepineh semetone, 2 sadurung 
semeton layu tur padem sakadi sekare, sadurung 
pidukan Ida Sang Hyang Widi Wasa angarab-arab 

nibenin semeton, sadurung rauh panemayan 
Idane nyinahang pidukan Idane. 3 Mabalikja ka 
ayun Ida Sang Hyang Widi Wasa, ih sakancan 
rakyat sane alap asor ring jagate, sane satinut 
ring sapatitah Idane. Laksanayangja paindikan 
sane patut tur asorangja ragan semetone ring 

ayun Ida Sang Hyang Widi Wasa. Menawita 
semeton jaga mrasidayang ngelidin ukumane 
rikala rauh panemayan Ida Sang Hyang Widi 
Wasa nyinahang pidukan Idane. 


Ukuman buat bangsa-bangsa sane 
ring kiwa tengen bangsa Israele 


4 Nenten wenten anak sane jaga kantun 
urip ring kota Gasa. Kota Askelone jaga suung 
mangmung. Rakyate ring Asdod jaga kulah 
sajeroning aselid, tur jadmane ring Ekron jaga 
kulah saking kotanipune. ? Ih iba wong Pilistin, 
jlema ane nongos di pasisi, iba suba kukum. Ida 
Sang Hyang Widi Wasa suba nibakang pasisip 
teken iba. Ida lakar nyirnayang iba, tur tusing 
ada angan aukudko anak ane lakar enu idup. 

6 Tanah ibane ane di pasisi lakar dadi tegal 
nengan, ane misi kubu-kubun pangangon muah 
kandang-kandang biri-biri. ' Wong Yehuda ane 
enu idup lakar ngaug gumin ibane. Ia lakar 
ngangonang ingon-ingonnyane ditu muah pules 
di umah-umahe di Askelon. Ida Sang Hyang 
Widi Wasa, Widinnyane lakar ngiangin ia, tur 
ngawanang ia buin gemuh landuh. 

8 Ida Sang Hyang Widi Wasa Sane Maha 
Kuasa masabda sapuniki: “Ulun suba mireng 
wong Moab muah wong Amone minjulin tur 
nganistayang kaulan Ulune, buina nyumbungang 

dewek mungguing ia lakar ngrampas 
guminnyane. ? Sasajaane Ulun ene Widin Israele 
ane nyeneng. Ulun masumpah, mungguing 
Moab muah Amon lakar kasirnayang patuh buka 
Sodom muah Gomorane. Ia lakar dadi tongos 
anak ngalih uyah tur uug sakayang-kayang, buina 
katumbuhin baan ketket. Parakaulan Ulune 

ane enu idup, lakar ngrampas ia, tur nyuang 
tanahnyane.” 

10 Kadi asapunika indik wong Moabe miwah 
wong Amone pacang kasisipang, malantaran 
kasumbungan miwah kangaguanipune miwah 
malantaran ipun nganistayang kaulan Ida Sang 
Hyang Widi Wasa Sane Maha Kuasa. 1! Ida 
Sang Hyang Widi Wasa jaga ngemprag ipun. Ida 
pacang nelasang dewan mrecapadane sami, tur 
sasampune punika sakancan bangsane pacang 
nyungsung Ida ring guminnyane suang-suang. 

12 ida Sang Hyang Widi Wasa taler pacang 
ngamademang wong Sudane. 

13 ida Sang Hyang Widi Wasa jaga ngunayang 
kawirosan Idane buat nyirnayang wong Asure. 
Ida jaga nadosang kota Niniwene punika suung 
mangmung tur uug miwah tegal melakang sane 
tuh latuh. 14 Kotane punika jaga dados genah 
papunduhan ingon-ingon miwah sato sawarna- 
warni sane pada medem-medeman. Paksi 
clepuke jaga magenah ring pantaran uug-uugane 

punika, tur kuuk-kuuk saking jendela-jendelane. 
Paksi guake gaak-gaak ring trundagnyane. 
Taru arase ring wewangunannyane pacang 
kabusbusin. 1? Kadi asapunika paindikan sane 
jaga nibenin kota sane kalintang sumbung ring 
kawisesannyane niri, tur ngaden dewekipune 
sampun rahayu. Wong kotane punika ngaden, 
mungguing kotanipune punika kota sane pinih 
agung ring jagate. Ipun jaga dados genah sane 
kalintang suung mangmung, jaga dados genah 
sato alase pada masayuban. Sakancan anake 
sane nglintang irika jaga pada karesresan tur 
makeketan. 


Dosan kota Yerusaleme 
miwah karahayuannyane 


1 Sengkala pisan ipun kota Yerusaleme, 

kota sane jaat miwah brontak, sane 
nindes rakyatnyane niri. 2 Ipun sampun nenten 
nglinguang Ida Sang Hyang Widi Wasa wiadin 
ningehang panglemek Idane. Ipun sampun 
nenten pracaya ring Ida Sang Hyang Widi 
Wasa miwah nenten nunas pitulungan Idane. 
3 Paraprakanggennyane waluya sakadi singa sane 
aung-aung. Parahakimnyane waluya sakadi asu 
ajage sane layah, sane kalintang loba tur nenten 
numanang tulange kantos benjang semengane. 
4 Paranabine pada nyapa kadi aku tur pekel. 

Parapanditane ngletehin barang-barang sane 
suci miwah ngesehin pidabdab Ida Sang Hyang 
Widi Wasa manut pepinehnyane niri. ? Nanging 
Ida Sang Hyang Widi Wasa kantun malinggih ring 
kotane punika. Ida nglaksanayang paindikan sane 
patut tur nenten naen nglaksanayang paindikan 
sane iwang. Nyabran semengan Ida tansah 
mapaica kadilan ring kaulan Idane. Yadiastun 
kadi asapunika jadmane sane dursila kantun taler 
malaksana iwang saha nenten maderbe rasa 
kimud. 

6 Ida Sang Hyang Widi Wasa ngandika sapuniki: 
“Ulun suba nyampatang bangsa-bangsane 
makejang. Ulun suba nguugang kota-kotannyane 
tur tembok muah menarannyane depang Ulun 
enu uug maglaturan. Kota-kotane pada suung 
mangmung, jalan-jalane pada puyung, tusing 
ada anak ane enu idup. 7 Kaden Ulun mungguing 
kaulan Ulune lakar nyak subakti teken Ulun 
muah ningehang panglemek Ulune, mungguing 
ia tusing taen engsap teken peplajahan ane suba 
urukang Ulun teken ia. Nanging enggal pesan ia 
mabikas jele buka ane suba-suba.” 

8 Ida Sang Hyang Widi Wasa masabda sapuniki: 
“Antiangja! Antiangja panemayan Ulune 
lakar nalih bangsa-bangsane ento. Ulun suba 
ngamastiang lakar munduhang bangsa-bangsane 
muah sakancan kaprabone, apanga ia ngrasayang 

kawisesan pidukan Ulune. Gumine makejang 
lakar kasirnayang baan pidukan Ulune ane 
angarab-arab. 

9 Sasubane keto, Ulun lakar nyilurin jleman 
bangsa-bangsane ento, tur ia lakar ngastawa 
teken Ulun ngraga, tur tusing teken widi ane 
lenan. Ia ajaka makejang lakar pada satinut teken 
Ulun. 10 Yadian uli Sudan ane joh kaulan Ulune 
ane pasrambiah lakar pada ngaturang aturan 
teken Ulun. 11 Dimasane ento, kita kaulan Ulune, 
kita tusing buin nyandang kimud, baana kita 
suba brontak nglawan Ulun. Ulun lakar ngaadang 
sakancan anake ane sumbung tur ngagu, tur kita 
tusing buin brontak nglawan Ulun sig gunung 
Ulune ane suci, 12 Ulun lakar numanang kaula 
ane alap asor muah lemet, ane nyak nunas 
pitulungan teken Ulun. 13 Wong Israele ane enu 
idup tusing lakar malaksana pelih teken anak 
lenan muah tusing mobab, wiadin tusing ngapus 
anak. Ia lakar pada gemuh landuh muah kerta 
raharja, tur tusing takut teken nyen jua.” 


Kidung kaliangan 


14 Makidung tur masuryakja maliang-liang, ih 
wong Israel! Pada masuka renaja saking 
saguluking ati, ih Yerusalem! 

15 Ida Sang Hyang Widi Wasa sampun nguusang 
pasisip semetone; Ida sampun ngingsirang 

sakancan meseh-meseh semetone. Ida 
Sang Hyang Widi Wasa, ratun Israele, 
ngiangin semeton; nenten wenten malih 
sane nyandang takutin. 

16 Sampun rauh panemayane, Ida jaga ngandika 
ring kota Yerusalem, sapuniki: “Edaja 
jejeh, ih kota Sion! Edaja baanga liman 
ibane kepek! 

17 [da Sang Hyang Widi Wasa, Widin ibane 
ngiangin iba. Kawisesan Idane ngicen iba 
kamenangan. Ida Sang Hyang Widi Wasa 
lakar ledang teken iba, tur sajeroning 
sih pasuecan Idane, Ida lakar ngicen iba 
idup ane anyar. Ida lakar makidung muah 
ledang ring kayun ulihan iba, 

18 patuh buka liang anake ane marerainan.” 

Ida Sang Hyang Widi Wasa ngandika sapuniki: 

“Ulun suba nyuudang ukuman panyengkalane, 
tur ngentungang kimud ibane. 

19 Suba teka panemayannyane! Ulun lakar 
ngukum anake ane nindes iba. Ulun lakar 
nyegerang sakancan anake ane rumpuh, 
tur ngamulihang anake ane maselong. 
Ulun lakar ngesehin kimudne aji kaluihan. 
Tur gumine makejang lakar pada myji ia. 

20 Suba teka panemayannyane! Ulun lakar 
ngamulihang rakyat ibane ane sambrag 
pablesat. Ulun lakar ngadakang apang 

iba kabinawa ka sakuub gumine, tur 
ngadakang apang iba buin gemuh landuh.” 

Kadi asapunika sabdan Ida Sang Hyang Widi 
Wasa. 


NABI HAGAI 


Pituduh Ida Sang Hyang Widi Wasa mangda 
Perhyangan Agunge malih kawangun 


1 Ring taun sane kaping kalih, panyeneng 

Ida Sang Prabu Darius ring Persia, ring 
tanggal apisan sasih sane kaping nem, Ida 
Sang Hyang Widi Wasa masabda malantaran 
Nabi Hagai. Pawuwus Idane punika katiba ring 
Dane Serubabel okan Dane Sealtiel, sane dados 
gubernur ring Yehuda, miwah ring Dane Yosua 
okan Dane Yosadak, sane madeg dados Pandita 
Agung. 

2 Ida Sang Hyang Widi Wasa Sane Maha Kuasa 
ngandika ring Nabi Hagai, sapuniki: “Bangsane 
ene pada ngorahang, mungguing jani tonden 
masanne buat ngwangun buin Perhyangan 
Agung.” 3 Duaning punika Ida Sang Hyang Widi 
Wasa raris mapaica pawuwus ring bangsane 
punika, malantaran Nabi Hagai, sapuniki: 4“Ih 
parakaulan Ulune, ngudiang dadi kita nongosin 
umah ane melah, nanging Perhyangan Agung 
Ulune enu uug? » Tusingke kita ngrasayang unduk 
ane puponin kita jani? ? Kita liu nyambehang 
bibit, nanging maan pamupon tuah abedik, kita 

ngelah dedaaran ane lakar daar kita, nanging 
tusing nyandang buat ngwaregang basang kitane. 
Kita ngelah anggur ane lakar inem kita, nanging 
tusing nyandang buat nglegaang kita. Kita 
ngelah panganggo nanging tusing nyandang buat 
ngangetang awak kitane. Buina anake ane magae 
nanggap upah, upahne tusing nyandang buat 
pangupajiwannyane. ' Tusingke kita nawang, 
apa kranane kanti buka keto? 8 Ane jani kemaja 
luas ka gunung ngalih kayu, tur jujukangja buin 
Perhyangan Agunge. Ditu Ulun lakar ledang tur 
kasungsung amun patutne. 

9 Kita ngajap-ajap apang maan pamupon liu, 
nanging kita mupu tuah abedik. Buina dikalan 
kitane ngaba pamupon kitane ento mulih, 

Ulun ngampehang aji angin. Apa kranane dadi 
ketoang Ulun? Sawireh Perhyangan Agung 
Ulune enu uug, nanging kita suang-suang pada 
kumuh ngitungang umah kitane padidi dogen. 
10 Ento kranane tusing ada ujan, tur tusing ada 
entik-entikan ane nyidayang mentik. 1! Ulun suba 
nibakang masan tuh teken gumine, tur bukite, 
teken tegalan gandume, teken abian anggure 
muah teken abian saitune, teken sakancan ane 
pupuanga baan gumine, teken manusa muah 
teken burone muah teken sakancan ane lakar 
pupuang kita.” 

Rakyate sairing ring pituduh 
Ida Sang Hyang Widi Wasa 


12 Irika Dane Serubabel miwah Dane Yosua 
miwah sawatek rakyate sane sampun mawali 
saking paselongan ring Babel, sami pada 
nglaksanayang sapituduh Ida Sang Hyang Widi 
Wasa, Widinnyane, sakadi sane kapituduhang 
ring dane miwah ipun sareng sami. Dane miwah 
ipun sareng sami pada ajerih miwah satinut 
ring Nabi Hagai, utusan Ida Sang Hyang Widi 
Wasa. 13 Irika Nabi Hagai ngrauhang pawuwus 
Ida Sang Hyang Widi Wasa ring rakyate, kadi 
asapuniki: “Ulun lakar ngiangin kita. Aketo janjin 
Ulune.” 14 Ida Sang Hyang Widi Wasa mangunang 
semangat sakancan anake buat makarya 
ring Perhyangan Agung, inggih punika Dane 
Serubabel, gubernure ring Yehuda, Sang Pandita 
Agung Yosua miwah sakancan rakyate sane 
sampun mawali saking paselongan. Dane miwah 
ipun pada ngawitin makarya ring Perhyangan 
Agung Idane Sang Hyang Widi Wasa Sane Maha 
Wisesa, Widinnyane, !? ring tanggal patlikur sasih 
sane kaping nem, ring taun sane kaping kalih, 
panyeneng Ida Sang Prabu Darius. 

Kamulian Perhyangan Agunge sane anyar 


2 1 Ring tanggal slikur, sasih sane kaping pitu 
ring taun punika, Ida Sang Hyang Widi Wasa 
malih masabda malantaran Nabi Hagai. 2Ida 
ngandikayang mangda Nabi Hagai mabaos ring 
Gubernur Serubabel, ring Pandita Agung Yosua 
miwah ring rakyate sami, kadi asapuniki: 3 “Adake 
di pantaran kitane ane enu inget kenken laad 
kaluihan Perhyangan Agunge? Jani kenkenke 
rasane tepukin kita? Rasane buka mirib tusing 
maji. “ Nanging ane jani edaja kita nglemenah. 
Garapja gegaene ento, sawireh Ulun ngiangin 
kita. ? Dugas kitane rarud uli Mesir, Ulun majanji 
mungguing Ulun lakar setata ngiangin kita. Ulun 
tetep enu ngiangin kita. Wireh keto edaja kita 
jejeh. 

6 Tusingja buin makelo, Ulun lakar ngejerang 
langit muah gumine, daatane muah pasihe. 
7 Ulun lakar nguugang bangsa-bangsane 
makejang, kasugihannyane lakar abana mai, tur 
Perhyangan Agunge lakar bek misi arta brana. 
8 Sakancan perak muah mas ane ada di gumine 
ento duen Ulune. ? Perhyangan Agunge ane 
anyar lakar luihan teken Perhyangan Agunge ane 
lawas, tur ditu Ulun lakar mapaica gemuh landuh 
muah kerta raharja teken kaulan Ulune.” Kadi 

asapunika sabdan Ida Sang Hyang Widi Wasa 
Sane Maha Kuasa. 


Nabi Hagai mapakeling parapanditane 


10 Ring tanggal patlikur, sasih sane kaping sia, 
taun sane kaping kalih panyeneng Ida Sang 
Prabu Darius, Ida Sang Hyang Widi Wasa Sane 
Maha Kuasa, masabda malih ring Nabi Hagai. 

11 Sapuniki sabdan Idane: “Takonangja teken 
parapanditane, pidabdab ane buka kene: 12 Yen 
pet ada anak nyemak daging ane suba kasuciang 
buat aturan atebih uli aturane ento, laut abana 
sig keliman jubahne, lantas jubahne ento 
ngosod roti, dedaaran ane lebeng, anggur, lengis 
saitun, wiadin soroh dedaaran ane lenan, apake 
dedaarane ento masih dadi suci?” 

Rikala indike punika katakenang, parapanditane 
raris masaur sapuniki: “Nenten suci.” 

13 Irika Nabi Hagai raris mataken, sapuniki: 
“Yen pet wenten anak leteh santukan ipun 
sampun ngusud sawa, raris ipun ngusud salah 
tunggil ajeng-ajengane punika, punapike indike 
ngawinang ajeng-ajengane punika taler dados 
leteh?” 

Parapandita punika masaur sapuniki: “Inggih.” 

14 Irika Nabi Hagai raris ngandika sapuniki: “Ida 
Sang Hyang Widi Wasa ngandika mungguing 
kadi asapunika taler paindikan sane katepekang 

ring rakyate ring bangsane puniki miwah ring 
sakancan pamuponnyane. Duaning saananing 
sane aturang ipun ring genah pamorboran punika 
makasami leteh.” 


Ida Sang Hyang Widi Wasa 
majanji jaga mapaica merta 


15 Ida Sang Hyang Widi Wasa masabda, kadi 
asapuniki: “Tusingke kita nyidayang ngrasayang 
apa ane puponin kita? Satonden kita ngawitin 
buin ngwangun Perhyangan Agunge, 1° kita 
majalan nelokin dugdugan gandume tur 
ngajap-ajap maan gandum satak kilogram, 
nanging ditu ada tuah satus kilogram. Kita 
majalan lakar meres anggur, tur makeneh maan 
anggur satus liter, nanging kita maan tuah petang 
dasa liter. 17 Ulun ngutus angin ane panes muah 
ujan es buat ngusakang sakancan ane lakar 
pupuang kita, nanging kita tusing nyak kapok. 

18 Ane jani, tanggal patlikur, bulan ane kaping sia, 
dina pamragat pamasangan dasar Perhyangan 
Agunge. Ngawit uli jani, pedasinja apa ane lakar 
puponin kita. 19 Yadiastun tusing enu ada gandum 
muah punyan anggur, punyan aa, punyan delima 
muah punyan saitune tonden mabuah, nanging 
ngawit uli jani Ulun lakar ngamertanin kita.” 

Janjin Ida Sang Hyang Widi 
Wasa ring Dane Serubabel 


20 Ring rahinane punika ugi, ring tanggal 
patlikur ring sasihe punika, Ida Sang Hyang 
Widi Wasa malih mapaica pawuwus ring 
Nabi Hagai, 2! mangda karauhang ring Dane 
Serubabel, gubernur ring Yehuda, kadi asapuniki: 
“Ulun lakar ngejerang langite muah gumine, 
22 tur lakar nguugang sakancan kaprabone 
muah nyirnayang kakuasannyane. Ulun lakar 
madingang kreta-kreta muah kusirnyane. Jaranne 
lakar pada mati muah ane negakin lakar saling 
matiang ngajak timpalne. 28 Didinane ento Ulun 
lakar ngangkat kita Serubabel, parekan Ulune, 
tur Ulun lakar ngamanggehang kita buat mrentah 
sajeroning parab Ulune. Tuah kita ane selik 
Ulun.” Kadi asapunika sabdan Ida Sang Hyang 
Widi Wasa Sane Maha Kuasa. 


NABI SAKARIA 


Ida Sang Hyang Widi Wasa ngesengin kaulan 
Idane mangda mawali ka ayun Idane 


1 Ring sasih sane kaping kutus, taun sane 

kaping kalih, panyeneng Ida Sang Prabu 
Darius, Ida Sang Hyang Widi Wasa mapaica 
pawuwus ring Nabi Sakaria, okan Dane Berekya, 
putun Dane Ido. 2 Ida Sang Hyang Widi Wasa Sane 
Maha Kuasa, ngandikayang Dane Sakaria mangda 
ngrauhang pawuwuse punika ring rakyate 
sami, kadi asapuniki: “Ulun ene Sang Hyang 
Widi Wasa, suba duka pesan teken paraleluur 
kitane. 3 Nanging ane jani Ulun ngorahin kita 
kene: Mabalikja mai sig Ulune, pedas Ulun lakar 
mabalik sig kitane. 4 Eda kita buka paraleluur 
kitane. Ane nguni paranabine suba nekedang 
pawuwus Ulune teken ia ajaka makejang, nunden 
ia suud malaksana corah muah malaksana ane 
tan patut. Nanging ia pada tusing nglinguang 
pawuwus Ulune tur tusing nyak satinut teken 
Ulun. ? Paraleluur kitane muah paranabine ento 
tusing enu idup. ? Malantaran paraparekan Ulun, 
nah ento paranabine, Ulun mapaica pituduh 
muah patinget teken paraleluur kitane, nanging 

ia tusing nglinguang pituduh muah patingete 
ento, tur ia suba pada nampi pikolihne. Sasubane 
keto ia lantas kapok, tur inget mungguing Ulun 
ene Sang Hyang Widi Wasa Ane Maha Kuasa, 
suba nyisipang ia amun benehne muah manut 
buka ane suba pastikayang Ulun.” 


Nabi Sakaria nyingak indik anak nunggang kuda 


7 Ring tanggal patlikur, sasih sane kaping pitu 
(inggih punika sasih Sebat), taun sane kaping 
kalih panyeneng Ida Sang Prabu Darius, Ida 
Sang Hyang Widi Wasa mapaica pawuwus ring 
tiang, sajeroning wahyu rikalaning wengi. 8 Tiang 
ngeton satunggaling malaekat Ida Sang Hyang 
Widi Wasa nglinggihin kuda abang. Dane sedekan 
mararian ring pantaran makudang-kudang wit 
murade ring lebake, tur ring pungkur danene 
wenten kuda sane lianan, inggih punika kuda 
abang, barak kadi nyambune miwah putih. 

9 Tiang nunasang ring malaekat punika, sapuniki: 
“Inggih ratu, punapike piteges kuda-kudane 
punika?” 

Dane masaur sapuniki: “Manira lakar 
ngedengang teken kita, apa artin jaran-jarane 
ento. 10 [da Sang Hyang Widi Wasa ngutus 
jaran-jarane ento buat nylajah muah mreksa 
mrecapada.” 

11 parakudane punika raris matur ring malaekate 
punika, sapuniki: “Titiang sampun pada nylajah 
jagate makasami, tur sampun panggihin titiang 
mungguing jagate punika magabiag tan padaya 
tur tan pabayu.” 

12 Irika sang malaekat raris matur, sapuniki: 
“Duh Ratu Sang Hyang Widi Wasa Sane Maha 
Kuasa, sane mangkin sampun pitung dasa 
warsa suenipun Palungguh IRatu duka ring kota 
Yerusaleme miwah kota-kotan Yehudane. Malih 
amunapike suenipun Palungguh IRatu jaga duka, 
kantos Palungguh IRatu jaga nyinahang sih 
kapiolasan ring ipun?” 

13 Ida Sang Hyang Widi Wasa tumuli nyaurin 
malaekate punika antuk sabda sane nglipur 
manah, 14 tur malaekate punika ngandikayang 
tiang mangda ngwarah-warahang pawuwus 
Ida Sang Hyang Widi Wasa Sane Maha Kuasa 
punika, kadi asapuniki dagingipun: “Ulun kangen 
muah tresna pesan teken kota Yerusaleme, 
kotan Ulune ane suci, 2 muah Ulun duka pesan 
teken bangsa-bangsa ane marasa dewekne 
tentrem muah aman. Sawireh dugase Ulun 
ngreredang pidukan Ulune marep teken kaulan 
Ulune, bangsa-bangsane ento pada ngranayang 
kasangsaran kaulan Ulune sayan nyangetang. 

16 Ento awanane Ulun suba rauh buin ka 
Yerusalem buat nyinahang sih kawelas arsan 

Ulune teken kotane ento. Perhyangan Ulune 
lakar buin kabenahin muah kotane lakar buin 
kawangun.” 

17 Malaekate punika taler ngandikayang tiang 
ngwarah-warahang sapuniki: “Ida Sang Hyang 
Widi Wasa Sane Maha Kuasa ngandikayang, 
mungguing kota-kotan Idane punika pacang 
malih gemuh landuh miwah Ida pacang malih 
mapaica pitulungan ring kota Yerusaleme, tur 
ngarsayang mangda kotane punika dados druen 
Ida ngraga.” 


Wahyu ngeniang indik tanduk 


18 Sajeroning wahyu sane lianan, tiang 
manggihin tanduk banteng jagiran patpat. 

19 Tiang nunasang ring malaekat sane sampun 
iring tiang mabaos punika, sapuniki: “Punapike 
piteges tanduk-tanduke punika?” 

Pasaur danene, sapuniki: “Tanduk-tanduke 
ento dadi lawat kawisesan gumine ane suba 
nyambehang wong Yehuda muah wong Israel 
muah wong Yerusaleme.” 

20 Sasampune punika Ida Sang Hyang Widi 
Wasa nyinahang ring tiang, pande besi sareng 
patpat sane pada ngagem palu. 21 Irika tiang raris 
nunasang, sapuniki: Jadmane puniki pada rauh, 
punapike sane jaga laksanayang ipun?” 

Pasaur danene sapuniki: “Tekan iane lakar 
nengkejutang tur nguugang bangsa-bangsa ane 
suba nguugang gumi Yehuda muah nyambehang 
jlemannyane.” 


Wahyu ngeniang indik tali sikut 


1 Sajeroning wahyu sane lianan tiang 
2 manggihin anak sane makta tali sikut. 2 Tiang 
nunasang, sapuniki: “Ragane jaga lunga kija?” 

Pasaur dane, sapuniki: “Manira lakar nyikut kota 
Yerusaleme, apang tawang, amunapa lantang 
muah linggahne.” 

3 Irika raris panggihin tiang malaekate sane 
pecak iring tiang mabaos mamargi ngarepang, 
tur malaekat sane lianan rauh matemu ring dane. 
4 Malaekate sane inuni ngandika ring malaekate 
sane wau punika, sapuniki: “Kemaja malaib, 
orahin anake truna ane ngaba tali sikute ento, 
mungguing lakar ada jlema muah ingon-ingon 
liu pesan di Yerusalem, kanti kotane lakar bes 
gede yen gaenang tembok. 2 Ida Sang Hyang Widi 
Wasa majanji, mungguing Ida ngraga ane lakar 
dadi tembok api ngiter kotane ento, buat lakar 
nyayubin kotane ento, buina Ida lakar malinggih 
ditu kadulurin saananing kaluihan Idane.” 

Paraanake maselong pada 
kasengin mangda pada mawali 


6 Ida Sang Hyang Widi Wasa masabda 
ring parakaulan Idane sapuniki: “Ulun suba 
nyambehang kita nyatur arah. Nanging ane jani, 
ih kita ane maselong, pada malaibja uli Babel 
tur mulihja ka Yerusalem. 7 (2:6) 8 Asing-asing 
anak ane manteg kita, ia manteg duen Ulune ane 
paling luiha.” 

Irika Ida Sang Hyang Widi Wasa Sane Maha 
Kuasa, raris ngutus tiang, ngrauhin parabangsane 
sane sampun ngrampas kaulan Idane, saha 
kadulurin pawuwus sakadi asapuniki: ? “Ida 
Sang Hyang Widi Wasa ngraga ane lakar masiat 
nglawan kita, tur kita lakar karampas baan anake 
ane laad dadi parekan kitane.” 

Yening indike punika sampun kasidan, sakancan 
anake jaga uning, mungguing Ida Sang Hyang 
Widi Wasa Sane Maha Kuasa sane ngutus tiang. 

10 ida Sang Hyang Widi Wasa masabda, 
sapuniki: “Ih wong Yerusalem, makidungja 
masuka rena. Ulun lakar rauh, tur malinggih di 
pantaran kitane.” 

11 Ring masane punika akeh bangsa-bangsane 
jaga rauh tangkil ring ayun Ida Sang Hyang 
Widi Wasa, tur dados kaulan Idane. Ida jaga 
malinggih ring pantaran semetone, tur semeton 

jaga uning, mungguing Ida sampun ngutus tiang 
buat ngrauhin semeton. 12 Malih apisan wong 
Yehudane jaga dados drue seselikan Ida Sang 
Hyang Widi Wasa ring jagat Idane sane suci, 
tur kota Yerusalem jaga dados kota sane pinih 
suecanin Ida. 

13 Pada mapepanja ring ayun Ida Sang Hyang 
Widi Wasa, ih sawatek sane murip, santukan Ida 
rauh saking genah linggih Idane sane suci. 


Wahyu ngeniang indik Sang Pandita Agung 


1 Sajeroning wahyu sane lianan, Ida Sang 

Hyang Widi Wasa nyinahang ring tiang Sang 
Pandita Agung Yosua ngadeg ring ajeng malaekat 
Ida Sang Hyang Widi Wasa. Tur ring samping 
Dane Yosua, majujuk I Setan, sane sampun sedia 
jaga nalih Dane Yosua. ? Malaekat Ida Sang 
Hyang Widi Wasa raris ngandika ring I Setan, 
sapuniki: “Ih Setan, madak Ida Sang Hyang Widi 
Wasa nyisipang iba! Madak Ida Sang Hyang Widi 
Wasa ane asih sueca teken kota Yerusaleme ento 
nyisipang iba. Jlemane ene waluya buka tugelan 
kayune ane kakedeng uli sig apine.” 

3 Duk Dane Yosua ngadeg irika, dane ngrangsuk 
busana sane cemer. 4 Malaekate punika raris 
ngandika ring rencang danene sapuniki: 
“Embusja panganggone ane cemer ane anggona 
baan anake ene.” Sasampune punika, dane raris 

ngandika ring Dane Yosua, sapuniki: “Manira 
suba ngentungang dosan kitane, tur manira lakar 
ngicen kita panganggo ane anyar.” 

5 Dane raris ngandikayang ring rencang danene 
mangda nyalukang sorban sane anyar ring 
duur Dane Yosua. Rencang danene punika raris 
nglaksanayang indike punika, tur sasampune 
punika ipun raris ngrangsukin Dane Yosua antuk 
busana sane anyar, risedek malaekat Ida Sang 
Hyang Widi Wasa kantun ngadeg irika. 

6 Sasampune punika, malaekate punika raris 
ngandikain Dane Yosua, ” mungguing Ida Sang 
Hyang Widi Wasa Sane Maha Kuasa sampun 
masabda sapuniki: “Yening kita ninutin pidabdab 
Ulune muah nyalanang tetegenan ane suba 
serahang Ulun teken kita, kita lakar nglantur 
dadi pangenter Perhyangan Agung Ulune 
muah natarnyane, tur Ulun lakar mirengang 
pangastawan-pangastawan kitane, patuh buka 
Ulun mirengang pangastawan paramalaekate 
ane suba ada di ajeng Ulune. 8 Sawireh 
keto padingehangja, ih kita Yosua, kita ene 
dadi Pandita Agung. Tur padingehangja ih 
parapandita, paratimpal Yosuane, kita ene dadi 
ciri buat masane melah ane lakar teka. Ulun lakar 
ngedengang parekan Ulune, ane kadanin Sang 
Carang. ? Ulun ngejang di arepan Yosuane batu 
abesik ane mabucu pepitu. Ulun lakar ngukir 

prasasti sig batune ento, tur sajeroning awai 
Ulun lakar ngentungang dosan gumine ene. 

10 Yen panemayane ento suba teka, ditu kita 
suang-suang lakar pada ngundang pisaga-pisagan 
kitane buat teka bareng-bareng muponin sutrepti 
muah kerta raharja, kilehin baan punyan anggur 
muah punyan aan kitane.” 


Wahyu ngeniang indik tatakan lampu 


1 Malaekat sane pecak iring tiang mabaos 
4 punika raris malih rauh, tur dane nundun 
tiang, sakadi nundun anak pules. 2 Dane tumuli 
mataken ring tiang sapuniki: “Apake ane tingalin 
kita?” 

Pasaur tiange sapuniki: “Titiang ngeton 
tatakan lampu sane malakar antuk mas. Ring 
duurnyane wenten wadah minyak. Tatakan 
lampune punika madaging lampu pepitu, tur 
asing-asing lampu punika madaging sigi pepitu. 
3 Ring samping tatakan lampune punika wenten 
wit saitun sabilang sampingnyane pada masiki.” 
4 Sasampune punika tiang raris matur pitaken 
ring sang malaekat, sapuniki: “Ratu, punapike 
pitegesnyane punika makasami?” 

> Pangandikan danene sapuniki: “Tusingke kita 
nawang?” 

Pasaur tiange: “Nenten, ratu 


|” 

Janjin Ida Sang Hyang Widi 
Wasa ring Dane Serubabel 


6 Sang malaekat ngandikayang tiang ngrauhang 
pawuwus Ida Sang Hyang Widi Wasa ring Dane 
Serubabel, kadi asapuniki: “Kita lakar labda 
karya, tusingja malantaran kawisesan prajurite, 
wiadin malantaran kakuatan kitane padidi, 
nanging malantaran roh Ulune. ' Alangan ane 
amun gununge gedenne di arep kitane, ento 
lakar sirna. Kita lakar buin ngwangun Perhyangan 
Agunge ento. Buina dikalan kita masang batune 
ane panyuud, ditu rakyate lakar pada masuryak 
kene: “Becik pisan. ” 

8 Pawuwus Ida Sang Hyang Widi Wasa sane 
lianan tumuli katiba malih ring tiang. ? Sapuniki 
sabdan Idane: “I Serubabel suba masang dasar 
Perhyangan Agunge tur ia lakar mragatang 
Perhyangane ento. Yen unduke ene kasidan, ditu 
kaulan Ulune lakar nawang, mungguing Ulun 
ane ngutus kita nekain ia ajaka makejang. t° la 
ajaka makejang pada marasa sebet di kenehne, 
sawireh dabdab pesan gegaene ento. Nanging 
ia lakar nepukin Serubabel nerusang ngwangun 
Perhyangane ento, tur ia ajaka makejang lakar 
pada girang.” 

Sang malaekat raris ngandika ring tiang, 
sapuniki: “Lampune pepitu ento, panyingakan 

Ida Sang Hyang Widi Wasa ane pepitu, ane ngaksi 
sakuub mrecapadane.” 

11 Sasampune punika tiang nunasang ring dane 
sapuniki: “Punapike piteges wit saitune kekalih 
sane ring bilang samping tatakan lampune 
punika? 12 Samaliha punapike piteges carang 
saitune kekalih ring bilang samping pipa mase 
kekalih, genah minyak saitune ngecor?” 

13 Dane raris mataken ring tiang, sapuniki: 
“Tusingke kita nawang?” 

Pasaur tiange, sapuniki: “Tiang nenten uning, 
ratu!” 

14 Sasampune punika dane raris ngandika, 
sapuniki: “Ento anak ajaka dadua ane suba 
kaselik tur kamanggehang baan Ida Sang Hyang 
Widi Wasa, Panembahan gumine makejang, buat 
ngancangin Ida.” 


Wahyu ngeniang indik cakepan sane anglayang 


1 Tiang malih matolihan, irika raris panggihin 
tiang wenten cakepan anglayang ring 
ambarane. 2Sang malaekat raris nakenin 
tiang, napi sane panggihin tiang. Pasaur tiange 
sapuniki: “Titiang manggihin cakepan anglayang 
ring ambarane. Panjangnyane wenten sia meter 
miwah lumbangnyane petang meter atengah.” 
3 Irika dane raris ngandika ring tiang, sapuniki: 
“Di cakepane ento suba matulis temah ane lakar 

katiba teken gumine makejang. Di lempiran 
cakepane ane asibak kakecap, mungguing 
sawatek malinge lakar kakaadang uli di gumine, 
tur di lempirane ane buin asibak kakecap, 
mungguing sakancan anake masumpah palsu, 

ia masih lakar kentungang. “ Ida Sang Hyang 
Widi Wasa Sane Maha Kuasa ngandikayang, 
mungguing Ida lakar nibakang temahe ento, 

tur temahe ento lakar nyelepin sakancan umah 
malinge muah sakancan umah anake masumpah 
palsu. Temahe ento lakar nongos sig umah anake 
ento, tur nguugang umahe ento.” 


Wahyu ngeniang indik anak 
istri ring tengah kranjange 


3 Sang malaekat malih mapakantenang raga, 
sarwi ngandika sapuniki: “Iwasinja! Apa ane teka 
ento?” 

6 Atur tiange, sapuniki: “Napike punika?” 

Pangandikan danene, sapuniki: “Ento kranjang 
ane marti dosan gumine makejang.” 

7 Kranjange punika madaging tekep sane 
malakar antuk timah. Riwau tlektekang tiang, 
tekep kranjang punika raris maungkaban, tur ring 
tengah kranjange punika wenten anak luh negak 
adiri. 

8 Sang malaekat raris ngandika, sapuniki: 
“Anake luh ene makadadi lawat kadursilane.” 

Sasampune punika dane raris nyogok anake luh 
punika ka tengah kranjange, tur kranjange malih 
katekepin. ? Tiang raris matolihan marep menek, 
tur panggihin tiang wenten anak istri sareng kalih 
rauh maranin tiang, makeber nganggen kampid 
sane siteng, sakadi kampid paksi cangake. Sang 
kalih raris ngangkat kranjang punika tumuli 
kakeberang. 

10 Tiang raris nunasang ring sang malaekat, 
sapuniki: “Kijake jaga baktana kranjange punika?” 
11 Dane raris masaur sapuniki: “Lakar abana ka 
tanah Babel, ditu ia lakar gaenanga perhyangan. 
Yen perhyangane ento suba pragat, kranjange 
ento lakar pejanga ditu, tur lakar sungsunga.” 


Wahyu ngeniang indik kreta sane patpat 


1 Tiang polih wahyu sane lianan. Sane 
mangkin tiang manggihin wenten kreta 
patpat rauh saking selagan gunung temagane 

kekalih. * Kretane sane kaping siki kakedeng 
antuk kuda abang, sane kaping kalih kakedeng 
antuk kuda ireng, 3 sane kaping tiga kakedeng 
antuk kuda petak miwah sane kaping pat 
kakedeng antuk kuda belang. 4 Irika raris tiang 
nunasang ring sang malaekat punika, sapuniki: 
“Ratu, napike piteges kreta-kretane punika?” 

5 Dane raris masaur sapuniki: “Ento marti 
angine ane patpat. la makapatpat mara teka uli 

ajeng Ida Sang Hyang Widi Wasa, Sang murbeng 
rat.” 

6 Kretane sane kakedeng antuk kuda ireng 
punika mamargi ngungsi jagat Babel sane 
baler, sane kakedeng antuk kuda petak ngungsi 
ngauhang miwah sane kakedeng antuk kuda 
belang ngungsi jagate sane bedelod. ” Rikala 
kudane sane belang punika medal, ipun uyang 
jaga mamargi nylajah jagate. Sang malaekat 
raris ngandika, sapuniki: “Kemaja majalan jlajah 
gumine!” Ipun raris mamargi. 3 Sasampune 
punika sang malaekat tumuli nyerit ngandikain 
tiang, sapuniki: “Jarane ane majalan ngajanang 
ka Babel, suba nglemperang pidukan Ida Sang 
Hyang Widi Wasa.” 


Pituduh buat nyalukang Dane 
Yosua gelungan kagungan 


9 Ida Sang Hyang Widi Wasa maicayang 
pawuwus puniki ring tiang. 10 Sapuniki sabdan 
Idane: “Jemakja aturan ane aturanga baan 
Heldai, Tobia muah Yedaya, ane suba mulih uli 
paselongannyane di Babel. Jani enggalangja 
kema ka umah Yosia pianak Sepanyane. 11 Ngaeja 
gelungan aji perak muah mas ane suba aturanga 
ento, laut salukang di sirah Pandita Agunge, 
nah ento Yosua pianak Yosadake. 12 Orahinja ia, 
mungguing Ida Sang Hyang Widi Wasa Ane Maha 

Kuasa ngandika kene: “Anake ane kadanin Sang 
Carang lakar makedapan sig tongosnnyane, tur 
lakar buin ngwangun Perhyangan Agung Ida Sang 
Hyang Widi Wasa. 13 Tuah ia ane lakar ngwangun 
Perhyangane ento, tur lakar nampi kaluihan 

ane patut katampi baan sang prabu, tur ia lakar 
mrentah panjaknyane. Satunggiling pandita lakar 
majujuk di samping singasanannyane, tur ia ajaka 
dadua lakar magae bareng-bareng saha rahayu 
tur paras-paros. 14 Gelungane ento lakar dadi 
painget di Perhyangan Agung Ida Sang Hyang 
Widi Wasa, buat ngajiang | Heldai, Tobia, Yedaya 
muah Yosia pianak Sepanyane.” 

15 Jadmane sane magenah doh-doh jaga pada 
rauh nulungin ngwangun malih Perhyangan 
Agung Ida Sang Hyang Widi Wasa. Tur yen 
Perhyangane punika sampun puput malih 
kawangun, irika semeton jaga uning, mungguing 
Ida Sang Hyang Widi Wasa Sane Maha Kuasa 
ngutus tiang ngrauhin semeton. Indike puniki 
makasami jaga kasidan, yening semeton saking 
saguluking kayun ninutin sapatitah Ida Sang 
Hyang Widi Wasa, Widin semetone. 


Ida Sang Hyang Widi Wasa nyisipang 
puasa sane nenten jujur 


1 Ring taun sane kaping pat panyeneng Ida 
Sang Prabu Darius, tanggal pat, sasih sane 

kaping sia, sasih Kislew, Ida Sang Hyang Widi 
Wasa raris mapaica pawuwus ring tiang. 

2 Duk punika wong Betele sampun ngutus Dane 
Sareser miwah Dane Regem-Melek kasarengin 
antuk kaulannyane ka Perhyangan Agung Ida 
Sang Hyang Widi Wasa Sane Maha Kuasa buat 
ngastawa nunas mertan Ida Sang Hyang Widi 
Wasa, ? miwah nunasang ring parapandita miwah 
paranabine, paindikan sane kadi asapuniki: 
“Sane mangkin punapike patut tiang kantun 
masesambatan mangenang uug Perhyangan 
Agung, malantaran mapuasa ring sasih sane 
kaping lima, sakadi sane sampun margiang tiang 
makudang-kudang taun?” 

4 Sapuniki pawuwus Ida Sang Hyang Widi 
Wasa sane katiba ring tiang. ? Sapuniki sabdan 
Idane: “Orahangja teken rakyate di gumine ene 
muah teken parapanditane, mungguing yen ia 
pada mapuasa muah mapangenan disasih ane 
kaping lima muah ane kaping pitu sajeroning 
pitung dasa taun tenenan, sujatinne tusingja ia 
ngluihang Ulun. ? Buina yen ia mangan muah 
nginum, sujatinne ento buat deweknyane niri, 
apanga ia wareg.” 

7 Sapunika sabdan Ida Sang Hyang Widi Wasa, 
sane sabdayang Ida malantaran paranabine sane 
nguni, daweg kota Yerusaleme kantun gemuh 
landuh, tur akeh madaging jadma, samaliha boya 

kewanten daweg akeh jadmane sane magenah 
ring desa-desa sakiwa tengen kotane, nanging 
taler rauh ring wewidangan sane bedelod miwah 
ring bukite sane bedauh. 


Sane ngawinang maselong, inggih 
punika indik nenten sairing 


8 Ida Sang Hyang Widi Wasa mapaica pawuwus 
ring Dane Sakaria, sapuniki: ? “Ane malu 
Ulun maicayang pituduh kene teken kaulan 
Ulune: 'Kita patut ngawasin, apang kadilane 
kalaksanayang, tur kita patut ngedengang 
kapiolasan muah saling tresnain. 10 Edaja 
nindes anak balu-balu, anak ubuh-ubuh, wong 
sunantarane ane nongos di pantaran kitane, 
wiadin sakancan anak katunan ane lenan. Buina 
edaja ngrincikang daya buat saling sakitin.” 

11 Nanging kaulan Ulune bengkung pesan, 
tusing nyak madingehang. la pada nekep 
kupingne, 12 tur kenehne katos buka batune. 
Sawireh ia tusing nyak madingehang paurukan 
ane paicayang Ulun malantaran paranabine ane 
nguni, dadinne Ulun laut duka pesan. 13 Sawireh 
ia tusing nyak madingehang dikalane Ulun 
ngandika, Ulun masih tusing masaut dikalane 
ia ngastawa. 14 Waluya buka angin ribute, Ulun 
ngentungang ia joh, buat nongos di gumi-gumi 
sunantarane. Gumine ane melah ene kakutang 

dadi tongos ane suung mangmung tur tusing ada 
anak ane nongos dini.” 


Ida Sang Hyang Widi Wasa majanji jaga 
ngamecikang malih kota Yerusaleme 


1 Ida Sang Hyang Widi Wasa Sane Maha 

Kuasa, mapaica pituduh ring Dane Sakaria, 
kadi asapuniki: 2 “Ulun suba dot pesan makeneh 
nulungin kota Yerusaleme, malantaran tresnan 
Ulune ane sanget pesan teken jlemane ditu. 
Tresnan Ulune ento ane ngawanang Ulun 
duka teken musuh-musuhnyane. 3 Ulun lakar 
malipetan ka Yerusalem, kotan Ulune ane 
suci, tur lakar nongos ditu. Kotane ento lakar 
kasambat dadi kota ane satia, tur gunung Ida 
Sang Hyang Widi Wasa Ane Maha Kuasa lakar 
dadi gunung suci. 4 Ditu lakar buin ada anak 
odah-odah luh muah muani ane suba kaliwat 
tua, kanti ia matungked majalan, tur ia lakar 
pada negak di tanah lapang kotane. ? Buina 
jalan-jalane lakar buin bek misi anak cerik-cerik 
luh muani pada macanda. 

6 Mirib unduke ento tawah pabuat bangsane 
ane enu idup jani, nanging pabuat Ulun unduke 
ento tusingja tawah. ' Ulun lakar ngluputang 
kaulan Ulune uli di gumi tongos iane kakutang, 
8 tur lakar ngamulihang ia uli kangin muah uli 
kauh, buat nongos di Yerusalem. la lakar dadi 

kaulan Ulune tur Ulun ene lakar dadi Widinnyane 
ane mrentah ia saha satia muah adil. 

9 Entegangja kenehe! Ane jani kita pada 
madingehang sabda ane warah-warahanga 
baan paranabine, dugas dasar Perhyangan 
Agunge kapasang, dikalan Perhyangan Ulune 
buin kawangun. 10 Satondene ento tusing ada 
anak ane mapikolih muah tusing ada ingon-ingon 
ane mupu, buina tusing ada anak ane luput uli 
musuh-musuhnyane. Ulun ngadokang anake 
apanga pada masogsag nglawan timpalnyane. 
11 Nanging ane jani sisa-sisan bangsane ane enu 
idup ene lakar melahang Ulun pesan ngrunguang. 
12 la lakar pada nyambeh bibitne saha sutrepti. 
Punyan anggurne lakar pada mabuah, tanahe 
lakar mesuang pamupon, tur ditu lakar cukup ada 
ujan. Ulun lakar maicayang sakancan mertane 
ene teken bangsan Ulune ane enu idup. 131h 
wong Yehuda muah wong Israel! Ane malua, 
wong sunantarane pada saling temah ngajak 
timpalne, kene pangucapne: “Madak cai apang 
katibanin bencana, patuh buka bencanane ane 
nibenin wong Yehuda muah Israele! Nanging 
Ulun lakar ngrahayuang kita, tur sasubane ento 
wong sunantarane ento lakar pada ngucap 
teken timpalne kene: “Madak cai nampi merta 
ane patuh buka merta ane tampina baan wong 

Yehuda muah Israele!’ Sawireh keto entegangja 
kenehe tur edaja takut.” 

14 ida Sang Hyang Widi Wasa Sane Maha Kuasa, 
masabda sapuniki: “Dugas paraleluur kitane 
ngae apanga Ulun duka, Ulun ngrencanayang 
bencana buat nibenin ia, tur Ulun tusing ngubah 
pakayunan Ulune ento, nanging Ulun lakar 
nyalanang rencanan Ulune ento. 15 Nanging ane 
jani Ulun ngrencanayang lakar ngamertanin wong 
Yerusalem muah wong Yehudane. Sawireh keto 
edaja takut. 1? Buka kene ane patut laksanayang 
kita, nah ento: Pada ngraos amun sajaane ngajak 
timpal kitane. Di pangadilan, jalanang kadilan 
ane amun patutne, nah ento paundukan ane 
ngranayang dame. 1” Edaja ngrincikang kajaatan 
marep teken timpal kitane. Edaja dadi saksi 
masumpah palsu. Ulun geting teken unduk ane 
bobab, ane tuara adil muah unduk kawirosan.” 

18 Ida Sang Hyang Widi Wasa Sane Maha 
Kuasa mapaica pawuwus ring Dane Sakaria, kadi 
asapuniki: 19 “Puasane kajalanang dibulan ane 
kaping pat, kaping lima, kaping pitu muah ane 
kaping dasa, lakar dadi rerainan suka rena muah 
kaliangan pabuat wong Yehudane, kita patut 
nresnain kasujatian muah dame.” 

20 Ida Sang Hyang Widi Wasa Sane Maha 
Kuasa masabda sapuniki: “Lakar ada masane, 
mungguing jlemane uli makudang-kudang kota 

lakar pada teka ka Yerusalem. 2! Anake ane 

uli kotane ane abesik lakar pada ngraos teken 
anake ane uli kotane ane lenan, kene: “Tiang jaga 
mabakti ring Ida Sang Hyang Widi Wasa Sane 
Maha Kuasa tur ngastawa nunas mertan Idane. 
Ngiringja iraga sareng-sareng!” 22 Liu rakyate 
muah bangsa-bangsa ane mawisesa lakar teka ka 
Yerusalem buat nyungsung Ida Sang Hyang Widi 
Wasa Ane Maha Kuasa muah ngastawa nunas 
mertan Idane. 22 Didinane ento lakar ada wong 
sunantara ajaka adasa nekain anak Yahudi adiri, 
sarwi ngucap kene: “Tiang sareng sami pacang 
negen aget lacur ragane, santukan tiang sampun 
miragi mungguing Ida Sang Hyang Widi Wasa 
ngiangin ragane. ” 


Ukuman katiba ring bangsa-bangsa sane 
ring kiwa tengen bangsa Israele 


1 Puniki pawuwus Ida Sang Hyang Widi Wasa. 

Ida sampun netepang ukuman pabuat tanah 
Hadrake miwah pabuat kota Damsike. Boya 
wantah suku-suku bangsa Israele kewanten, 
nanging ibukotan Siriane taler dados druen Ida 
Sang Hyang Widi Wasa. 2 Hamat sane mabates 
ngajak Hadrake punika taler dados druen Idane, 
kadi asapunika taler kota-kota Tirus miwah Sidon 
miwah sakancan kawidagdannyane. ? Kota Tiruse 
sampun makarya benteng pabuat deweknyane 

miwah sampun nambunang perak, mas akeh 
pisan, kantos sakadi abu akehipun. “Nanging 

Ida Sang Hyang Widi Wasa jaga ngentungang 
sakancan paderbeanipune. Ida jaga ngentungang 
kasugihanipune ka segarane, tur punika jaga 
kageseng kantos basmi kerta. 

3 Kota Askelone jaga ngeton indike punika, tur 
ipun ajerih. Kota Gasane jaga manggihin indike 
punika, tur ipun jaga nandang sakit raat pisan. 
Kadi asapunika taler kota Ekron jaga nandang 
sakit tur pangajap-ajapipune jaga sirna. Kota 
Gasa jaga kicalan ratunipune miwah kota Askelon 
jaga kakutang suung mangmung. ? Katurunan 
bangsa pranakan jaga magenah ring Asdod. 

Ida Sang Hyang Widi Wasa masabda, sapuniki: 
“Ulun lakar ngasorang sakancan wong Pilistin ane 
sumbung ene. ' la tusing enu buin lakar naar be 
ane misi getih, wiadin dedaaran ane lenan ane 
leteh. Sakancan ane enu idup lakar dadi warga 
kaulan Ulune, tur lakar patuh buka palingsehan 
sajeroning suku Yehudane. Ekron lakar dadi 
warga kaulan Ulune, patuh buka wong Yebuse. 
8 Ulun lakar nyaga gumin Ulune, apanga tusing 
ada wadua bala ane ngliwat ditu. Ulun lakar 
tusing buin nglugrain anake ane wirosa nyajah 
kaulan Ulune. Ulun suba nyingak kasangsaran 
kaulan Ulune.” 


NABI SAKARIA 9.9-11 3809 


Sang prabu sane jaga rauh 


9 Pada masuka renaja, ih rakyat Sione. 
Masuryakja maliang-liang, ih semeton 
wong Yerusaleme! Cingakinja, Ratun 
semetone ngrauhin semeton! Ida rauh 
sajeroning kamenangan miwah nyaya, 
nanging alap asor tur nglinggihin keledae 
inggih punika godel keledae, godel keledae 
pondongan. 

10 [da Sang Hyang Widi Wasa masabda, 

sapuniki: 

“Ulun lakar ngisidang kreta perange uli di Israel 
muah ngaadang jarane uli kota Yerusalem. 
Panahe ane anggona di pasiatan lakar 
kasirnayang. Ratun kitane lakar ngae 
dame di pantaran bangsa-bangsane. Ia 
lakar mrentah uli pasihe dini kanti teked di 
pasihe ane ditu, uli Tukad Eprate kanti ka 
tanggun gumine.” 


Kaulan Ida Sang Hyang Widi 
Wasa malih kawaliang 


11 ida Sang Hyang Widi Wasa masabda, 
sapuniki: 
“Malantaran pasubayan Ulune teken kita 
ane kacap aji getih aturane, Ulun lakar 

mebasang rakyat kitane. Ia lakar bebas uli 
bangbange ane tuh di paselongan. 

12 Malipetanja, ih kita ane maselong, ane jani 
ngelah pangajap-ajap. Mabalikja ka tongos 
karahayuan kitane. Ane jani Ulun ngorahin 
kita, mungguing Ulun lakar ngwales kita 
tikel pindo aji merta, uli krana sakancan 
sangsara ane suba taanang kita. 

13 Ulun lakar nganggo Yehuda buka gandewan 
prajurite muah Israel buka besin panahe. 
Ulun lakar nganggo jlemane di Sion buka 
pedange, buat ngebug wong Yunanine.” 

14 ida Sang Hyang Widi Wasa jaga 
mapakantenang raga ring parakaulan 
Idane. Ida jaga niwakang panah Idane 
sakadi tatite. Ida Sang Hyang Widi Wasa 
Sane Maha Luur jaga nyuarayang trompet. 
Ida jaga mamargi sajeroning angin ribute 
sane saking kelod. 

15 Ida Sang Hyang Widi Wasa Sane Maha Kuasa 
jaga nyayubin kaulan Idane, tur ipun 
pacang nyirnayang meseh-mesehipune. 
Ipun jaga masuryak ring payudan waluya 
sakadi anak punyah, tur ipun jaga 
ngecorang getih meseh-mesehipune, tur 
getihe punika jaga membah sakadi getih 
aturane sane kabriokang saking bokoran 
ring duur pamorboran aturane. 

16 Yen sampun rauh panemayane punika, Ida 
Sang Hyang Widi Wasa jaga ngluputang 
kaulan Idane, sakadi pangangone 
ngluputang ingon-ingonnyane saking 
bayane. Ipun pada pacang masinar ring 
jagat Idane, waluya sakadi sesocane ring 
gelungan kaprabone. 

17 Ambate jaga becik miwah endah jagate 
punika. Paradaa trunane pada sayan 
ngelihang tur kuat antuk gandum miwah 
anggur. 


Ida Sang Hyang Widi Wasa 
majanji jaga mebasang 


10 1 Nunasja sabeh ring Ida Sang Hyang Widi 
Wasa rikalaning masan endang. Ida Sang 
Hyang Widi Wasa sane nurunang gulem miwah 
sabeh bales, sane ngawinang tegale dados 
gadang lumlum pabuat anake makasami. 2 Anake 
pada nunasang ring arca-arcane miwah ring juru 
tenunge, nanging ipun polih pasaur sane bobab 
miwah sane tan papuara. Wenten malih sane 
ngartiang ipian, nanging indike punika wantah 
ngawinang semeton paling, tur semeton polih 
panglipur sane tan paguna saking ipun. Duaning 
punika rakyate pada nglalana milehan, waluya 
sakadi biri-biri sane paling. Ipun pada nandang 

kakewehan, santukan ipun nenten maderbe 
pamimpin. 

3 Ida Sang Hyang Widi Wasa, masabda sapuniki: 
“Ulun duka pesan teken wong sunantara ane 
mrentah kaulan Ulune, tur Ulun lakar nyisipang 
ia. Wong Yehudane ento druen Ulune, tur 
Ulun Sang Hyang Widi Wasa Ane Maha Kuasa, 
lakar matiningin ia. Ia lakar dadi jaran perang 
Ulune ane mawisesa. “Uli pantarannyane lakar 
metu parapamrentah, parapamimpin muah 
parasenapati ane lakar mrentah kaulan Ulune. 

3 Wong Yehudane lakar jayengrana, waluya buka 
prajurite ane nyekjek musuh-musuhne di endute 
di jalane. Ia lakar masiat sawireh Ida Sang Hyang 
Widi Wasa nyarengin ia. Ia lakar ngalahang 
musuh-musuhne, yadiastu musuh-musuhne ento 
negakin jaran. 


6 Ulun lakar nadiang wong Yehudane ento 
kuat, tur Ulun lakar ngluputang wong 
Israele. Ulun lakar madalem ia, tur lakar 
ngamulihang ia. Ia lakar dadi buka ane 
suba-suba, buka anake ane tusing taen 
tulak Ulun. Ulun Sang Hyang Widi Wasa, 
dadi Widinnyane. Ulun lakar ngisinin 
pangastawannyane. 

7 Wong Israele lakar siteng buka prajurite, ia 
lakar liang buka anake ane suud nginum 
anggur. Katurunannyane lakar inget teken 
unduk kamenangane ento, tur lakar liang 
malantaran paundukan ane suba kakardi 
baan Ida Sang Hyang Widi Wasa. 


8 Ulun lakar ngesengin kaulan Ulune, tur 
munduhang ia ajaka makejang. Ulun lakar 
ngluputang ia, tur lakar nadiang ia liu 
pesan buka ane suba-suba. 

9 Yadiastun Ulun suba nyambehang ia di 
pantaran bangsa-bangsane, yadian di 
tongos ane joh, ia lakar inget teken Ulun. 
la ajaka pianak-pianakne lakar enu idup 
tur lakar malipetan, mulih bareng-bareng. 

10 Ulun lakar ngajak ia mulih uli di Mesir muah 
uli di Asur, tur lakar mejang ia di gumi 
gelahne. Ulun lakar mejang ia di Gilead 
muah di Libanon tur sakuub gumine lakar 
bek misi jlema. 

11 Dikalane ia ngentasin pasih kakewehane, 
Ulun Sang Hyang Widi Wasa lakar manteg 
ombake, tur sawang Tukad Nile lakar tuh. 
Wong Asure ane sombong, lakar kasorang 
muah gumi Mesire ane mawisesa lakar 
surud kawisesannyane. 

12 Ulun lakar ngawinang kaulan Ulune kuat. Ia 
pada lakar nyungsung Ulun muah sairing 
teken Ulun.” Sapunika pangandikan Ida 
Sang Hyang Widi Wasa. 


Kaonipun sang penjajah 


1 1 1 Ih Libanon, ampakangja jelanan ibane, 
apanga apine nyidayang ngeseng punyan 
kayu aras ibane. 

2 Pada ngeling muah masesambatanja iba, ih 
punyan sanobar, sawireh punyan arase 
suba pada pungkat. Punyan kayune ane 
mautama ento makejang suba sirna. Pada 
ngeling tur masesambatanja ih punyan 
tarbantin ane di Basan, sawireh alase ane 
wayah ento suba mabas! 

3 Parapamrentahe pada ngeling nandang 
duhkita, sawireh kaluihannyane suba 
sirna. Padingehangja geluran singane 
aung-aung, sawireh alas tongosne mumah 
di sisin Tukad Yordane suba kusakang. 


Pangangon sareng kalih 
4 Ida Sang Hyang Widi Wasa, Widin tiange, 
masabda ring tiang, sapuniki: “Dadija kita 
pangangon, tur angonangja biri-birine ane lakar 
katampah ento. ? Ane ngelahang biri-birine 
laut nampah biri-birine ento, tur ia tusing 

kena pasisip. Benne laut adepa, tur ia ngucap 
kene: “Pujija Ida Sang Hyang Widi Wasa. Iraga 
jani sugih. Sasajaane pangangonnyane tusing 
madalem biri-birine ento.” 

6 Ida Sang Hyang Widi Wasa ngandika, sapuniki: 
“Ulun tusing enu buin madalem nyen-nyen di 
gumine. Ulun lakar nyerahang manusane di 
gumine makejang sig kakuasan pamrentahnyane 
suang-suang. Parapamrentahe ento lakar 
nguugang gumine ento, tur Ulun lakar tusing buin 
ngluputang gumine ento uli kakuasannyane.” 

7 Anake sane numbas miwah sane ngadol 
biri-birine punika raris ngupahin tiang. Irika 
tiang raris dados pangangon biri-birine sane jaga 
katampah punika. Tiang raris ngambil tungked 
kekalih, sane asiki wastanin tiang Kapiolasan 
miwah sane lianan wastanin tiang Patunggilan. 
Tur tiang raris miara ingon-ingone punika. 3 Irika 
tiang nenten sabar malih marep ring pangangone 
sareng tetiga sane lianan, sane gedeg ring tiang, 
tur ipun makatetiga sirnayang tiang sajeroning 
asasih. ? Sasampune punika tiang raris mabaos 
ring ingon-ingone punika, sapuniki: “Kai tusing 
nyak buin dadi pangangon ibane. Ane nagih mati, 
depang suba ia mati. Ane nagih sirna, depangja 
ia sirna. Ane enu idup, depang ia saling amah 
ajaka timpalne.” 10 Sasampune punika tiang raris 
ngambil tungkede sane mawasta: “Kapiolasan”, 

raris lung tiang, buat ngurungang prajanjian sane 
sampun kakardi antuk Ida Sang Hyang Widi Wasa, 
ring sakancan bangsane sami. 1! Duaning punika, 
ring rahina punika ugi prajanjiane punika raris 
kurungang. Anake sane numbas miwah ngadol 
biri-birine punika pada nlektekang tiang tur ipun 
raris uning, mungguing Ida Sang Hyang Widi 
Wasa sampun masabda masrana paindikan sane 
kardi tiang punika. 12 Irika raris tiang mabaos ring 
ipun sapuniki: “Yening semeton ledang, taurja 
upah tiange, nanging yening nenten ledang, 
inggih banggayang sampun sapuniki.” Irika ipun 
raris naur upah tiange tigang dasa bidang jinah 
perak akehipun. 

13 Ida Sang Hyang Widi Wasa raris ngandika 
ring tiang sapuniki: “Pejangja pipise ento di 
panyimpenan pipise di Perhyangan Agunge.” 
Irika tiang raris ngambil jinah perake tigang 
dasa bidang punika, inggih punika upah sane 
anggep ipun patut tampi tiang, tumuli genahang 
tiang ring panyimpenan jinahe ring Perhyangan 
Agunge. 14 Sasampune punika, tungkede sane 
malih asiki sane mawasta: “Patunggilan”, tumuli 
lung tiang, tur patunggilan wong Yehuda sareng 
ring wong Israel raris sagsag. 

15 Sasampune punika Ida Sang Hyang Widi 
Wasa raris masabda ring tiang, sapuniki: “Dadija 
kita pangangon buin acepok, tur ane jani, dadija 

pangangon ane tan paguna. 18 Ulun suba ngelah 
pangangon buat ngangonang ingon-ingon Ulune, 
nanging ia tusing rungu teken biri-birine ane 
nagih mati, muah tusing rungu teken ane ilang 
muah tusing nyak matiningin ane matatu, wiadin 
tusing nyak maang ngamah biri-birine ane 

enu idup. Nanging ia ngamah ben biri-birine. 

17 Pangangone ane tan paguna ento suba 

kena sengkala. Ia suba ngutang ingon-ingonne. 
Kawisesannyane makejang lakar sirna di pasiatan. 
Limannyane lakar kepek muah matannyane 
tengawan lakar buta.” 


Kota Yerusaleme pacang kabebasang 


12 1 Puniki pawuwus Ida Sang Hyang 
Widi Wasa sane ngebatang akasane, 


sane ngardi pretiwine, tur mapaica urip ring 
manusane. Pawuwus punika kadi asapuniki: 

2 “Ulun lakar nadiang kota Yerusaleme ento, buka 
anggure agelas. Bangsa-bangsane ane ngiter ia 
lakar nginem tur lakar srayang-sruyung buka 
anake punyah. Dikalane ia pada ngurung kota 
Yerusaleme, kota-kotane ane lenan di Yehuda 
masih lakar kakurung. 3 Nanging yen masane ento 
suba teka, Ulun lakar nadiang kota Yerusaleme 
buka batune ane baat, tur asing-asing bangsa 
ane makeneh ningting batune ento, ia lakar 
matatu. Sakancan bangsane di gumine lakar 

sararem makanti sraya buat ngebug ia. 4 Dikalane 
ento Ulun lakar nengkejutang jaran-jarannyane 
muah sakancan ane negakin lakar buduh. 

Ulun lakar macingak teken wong Yehudane, 
nanging sakancan jaran musuh-musuhnyane 
lakar dadiang Ulun buta. ? Sasubane keto 
palingsehan-palingsehan Yehudane lakar pada 
ngucap kene: “Ida Sang Hyang Widi Wasa, Widi 
Sane Maha Kuasa, mapaica kakuatan ring kaulan 
Idane sane magenah ring kota Yerusalem. 

6 Dikalane ento, palingsehan-palingsehan 
Yehudane lakar dadiang Ulun buka apine di alase, 
wiadin buka apine di tegalan gandume ane suba 
wayah, ditu ia lakar nyirnayang bangsa-bangsane 
ane ngiter ia. Wong Yerusaleme lakar enu rahayu 
di tengah kotane. 

7 Ulun Sang Hyang Widi Wasa lakar mapaica 
kamenangan teken wadua balan Yehudane paling 
maluna, apanga kaluihan ane lakar tampine 
teken katurunan Daude muah wong Yerusaleme, 
tusing lebihan teken ane tampina teken wong 
Yehudane ane lenan. 3 Dimasane ento Ida Sang 
Hyang Widi Wasa lakar nyayubin anake ane 
nongos di Yerusalem, buina yadian anak ane 
paling lemete di pantarannyane, lakar dadi patuh 
sitengne buka | Daud. Katurunan Daude lakar 
mimpin ia ajaka makejang buka malaekat Ida 
Sang Hyang Widi Wasa, waluya Ida Sang Hyang 

Widi Wasa ngraga. ? Dimasane ento Ulun lakar 
nyirnayang asing-asing bangsa ane makeneh 
ngebug kota Yerusaleme. 
10 Ulun lakar ngebekin katurunan Daude 

muah anake ane lenan ane di Yerusalem aji 
roh kapiolasan muah roh pangastawan. la lakar 
nganengneng anake ane tebeka nagih matianga, 
tur ia lakar mangelingin anake ento buka anake 
mangelingin pianakne ane tunggal. la lakar 
ngeling sanget pesan, buka anake ane kelangan 
pianak muani ane paling keliha. 1! Dimasane 
ento elinge di Yerusalem patuh gedenne buka 
anake mangelingin Hadad-Rimon di Lebak 
Megidone. 12 Asing-asing pakurenan ane di 
gumine ento lakar pada mangelingin dewekne 
suang-suang, nah ento pakurenan katurunan 
Daude, pakurenan Natane, pakurenan katurunan 
Lewine, pakurenan katurunan Simeine, muah 
sakancan pakurenan ane lenan. Asing-asing 
pakurenan lakar mangelingin dewekne padidi, 
tur anake muani-muani di pakurenane ento lakar 
pada manehan ngeling teken anake luh-luh.” 
13 (12:12) 14 (12:12) 

1 Ida Sang Hyang Widi Wasa Sane Maha 
13 Kuasa, masabda sapuniki: “Yen suba teka 
panemayane ento, ditu lakar ada yeh klebutan 
ane lakar mresihin katurunan Daude muah anake 
ane lenan ane di Yerusalem, uli dosa muah 

kacemerannyane. ? Dimasane ento, Ulun lakar 
ngaadang adan arca-arcane uli di gumine ento, 
tur tusing ada buin anak ane ngingetang ia. Ulun 
ngentungang asing-asing anak ane ngaku dadi 
nabi muah ane makeneh nyungsung arca-arcane 
ento. 3 Sasubane keto yen ada anak ane enu 
dadi nabi, meme bapanne lakar ngorahin ia 
mungguing ia patut kena danda pati, sawireh ia 
ngorahang ibanne ngwarah-warahang sabdan 
Ida Sang Hyang Widi Wasa, nanging sujatinne 
ia ngorahang paundukan ane bobab. Yen ia 
ngramal, meme bapanne lakar nebek ia kanti 
mati. * Yen masane ento suba teka, tusing ada 
nabi ane nyumbungang dewek ulihan nampi 
wahyu, wiadin matakeh cara nabi, wiadin 
nganggo jubah nabi buat lakar melog-melog 
rakyate. ? Nanging ia lakar pada ngucap kene: 
“Tiang boyaja nabi. Tiang anak pamacul. Tiang 
mamacul saumur idup tiange. 8 Sasubane keto, 
yen ada anak matakon teken ia kene: “Nika laad 
tatun napike ring tangkah ragane?” Ditu ia lakar 
masaut kene: “Tiang pecak matatu daweg ring 
umah timpal tiange. ” 


Pituduh buat ngamademang pangangon 
druen Ida Sang Hyang Widi Wasa. 


7 Ida Sang Hyang Widi Wasa Sane Maha Kuasa 
masabda sapuniki: “Ih pedang, bangunja. 

Sepegja pangangone ane ngayah sig Ulune! 
Matiangja ia, apang biri-birine pada sambeh 
pablesat. Ulun lakar ngebug kaulan Ulune, 8 tur 
di sakuub gumine, duang pah teluan jlemane 
lakar mati. ? Buina ane apah teluan, ane enu 
idup, lakar uji Ulun tur lakar bresihin Ulun buka 
perake kabresihin aji api. Ulun lakar nguji ia buka 
anake nguji mas. Sasubane keto ia lakar ngastawa 
teken Ulun, tur Ulun lakar nyaurin ia. Ulun lakar 
ngangkenin mungguing ia ento kaulan Ulune, tur 
ia lakar ngaku mungguing Ulun ene Widinnyane.” 


Kota Yerusaleme miwah parabangsane lianan 


14 1 Panemayan Ida Sang Hyang Widi 

Wasa jaga mapaica tetepasan, sampun 
nampek. Irika kota Yerusaleme jaga kajarahin, 
tur jejarahane punika jaga kadum-dum ring 
ajeng parasemeton. 2 Ida Sang Hyang Widi Wasa 
jaga munduhang parabangsane sami buat jaga 
ngebug kota Yerusaleme. Kotane jaga kakaonang, 
umah-umahe jaga kajarahin, miwah paraistrine 
jaga kaplegandang. Wong kotane atenga jaga 
kaselong, nanging sisannyane nenten jaga 
kakaonang saking kota. ? Sasampune punika Ida 
Sang Hyang Widi Wasa jaga medal ngayudain 
bangsa-bangsa punika sakadi duke nguni. 4 Rikala 
punika Ida pacang ngadeg ring Gunung Saitun, 
sane dangin kota Yerusaleme. Irika Gunung 


NABI SAKARIA 14.5-9 3822 


Saitune jaga belah dados kekalih, saking kangin 
kantos rauh kauh, tur ring selagannyane punika 
wenten jurang sane linggah pisan. Gunung 
punika atenga jaga magingsir ngalerang, tur sane 
malih atenga magingsir ngelodang. ? Semeton 
jaga jerih kapilayu ring jurange, ring selagan 
gununge punika. Semeton jaga malaib sakadi 
palaib leluur semetone duke wenten linuh rikala 
panyeneng Ida Sang Prabu Usia ring Yehuda. Ida 
Sang Hyang Widi Wasa, Widin tiange jaga rauh, 
kairing antuk sakancan malaekate sami. 

6 Yen masane punika sampun rauh, irika 
nenten jaga wenten malih masan dingin sane 
ngawinang toyane dados es, ' tur nenten wenten 
malih peteng dedet. Irika pacang setata wenten 
galang yadiastun rikalaning wengi. Indik rauh 
panemayane punika, wantah kuningin antuk Ida 
Sang Hyang Widi Wasa kewanten. 

8 Yen panemayane punika sampun rauh, 
irika jaga wenten toya ening membah saking 
Yerusalem, atenga membah ngungsi ka Segara 
Mati miwah sane malih atenga membah ngungsi 
ka Segara Tengah. Toyane punika jaga membah 
ataun mepek yadiastu rikalaning masan endang 
yadian rikalaning masan sabeh. ? Sasampune 
punika Ida Sang Hyang Widi Wasa jaga madeg 
ratu ngwengku mrecapadane sami. Makasami 
anake jaga nyungsung Ida makadados Widi, tur 

uning ring Ida sajeroning parab Idane sane asiki 
kewanten. 

10 Sakuub wewidangane punika, ngawit saking 
Geba sane baler rauh ring Rimon sane bedelod, 
jaga dangsah. Kota Yerusaleme jaga nyeleg 
sakadi tugu, tegehan ring wewidangan sakiwa 
tengennyane. Kotane jaga makebat ngawit 
saking Gapura Benyamin rauh ka Gapura Bucune, 
sane pecak dados genah gapurane sane nguni 
miwah saking Menara Hananeel, ngantos rauh ka 
genah pameresan anggur ida sang prabu. 11 Irika 
rakyate jaga pada urip muponin sutrepti raharja 
tur nenten malih katempuh antuk bencana. 

12 ida Sang Hyang Widi Wasa jaga nibakang 
pinakit sane raat ring sakancan bangsane sane 
nyiatin kota Yerusaleme punika. Dewekipune 
jaga berek yadian ipun kantun urip, mata miwah 
layahipune taler jaga berek. 

13 Ring masane punika Ida Sang Hyang Widi 
Wasa jaga ngawinang ipun sareng sami kalintang 
bingung miwah ajerih, kantos asing-asing anake 
jaga ngejuk timpalnyane sane ring sampingipune 
sarwi nyengkalenipun. 1? Wong Yehudane jaga 
mayuda nindihin kota Yerusaleme. Ipun jaga 
molih jejarahan saking arta branan sakancan 
bangsane punika, minakadinipun mas, perak 
miwah pangangge akeh pisan. 

15 Pinakit sane raat taler pacang nibenin 
sakancan kuda, bagal, unta miwah keledae, ping 
kalih sakancan ingon-ingon sane wenten ring 
pakemahan mesehe. 

16 Sasampune punika, sakancan jadmane sane 
kantun urip, saking pantaran bangsa-bangsane 
sane pecak ngebug kota Yerusaleme punika, 
jaga nyabran taun ka Yerusalem buat nyungsung 
Ida Sang Hyang Widi Wasa Sane Maha Kuasa, 
makadados Ratunnyane, sinambi ngluihang 
Rerainan Pondok Daun. 1” Yening wenten bangsa 
sane nenten nyak mrika tur nyungsung Ida Sang 
Hyang Widi Wasa Sane Maha Kuasa makadados 
Ratunnyane, kenginan jaga nenten wenten sabeh 
ring panegaranipune. 18 Yening wong Mesire 
nenten nyak ngluihang Rerainan Pondok Daune 
punika, ipun jaga katibenin antuk pinakit sane 
pateh sakadi sane katibakang antuk Ida Sang 
Hyang Widi Wasa, ring sakancan bangsane sane 
nenten nyak ka Yerusalem. 19 Kadi asapunika 
jaga ukuman sane pacang katibakang marep ring 
wong Mesir miwah sakancan bangsa sane lianan, 
yening ipun nenten ngluihang Rerainan Pondok 
Daune punika. 

20 Ring masane punika, rauh ring gongseng 
kudane jaga katulisin kadi asapuniki: “Katur 
ring Ida Sang Hyang Widi Wasa.” Jambangan- 
jambangane sane ring Perhyangan Agunge jaga 

suci pateh sakadi bokor-bokore sane wenten 
ring arepan pamorboran aturane. 21 Sakancan 
jambangane ring Yerusalem miwah ring sakuub 
jagat Yehudane, pada kasuciang buat jaga 
kanggen sajeroning pangubaktine ring ayun 

Ida Sang Hyang Widi Wasa Sane Maha Kuasa. 
Rakyate sane ngaturang aturane, jaga ngunayang 
jambangane punika buat nglablab ulam aturane. 
Yen panemayannyane punika sampun rauh, 
irika nenten jaga wenten malih sudagar ring 
Perhyangan Ida Sang Hyang Widi Wasa Sane 
Maha Kuasa. 


NABI MALEAKI 


1 Puniki pawuwus Ida Sang Hyang Widi 
Wasa sane katiba ring Nabi Maleaki mangda 
karauhang ring bangsa Israele. 


Sih pasuecan Ida Sang Hyang Widi 
Wasa ring bangsa Israele 


2 Ida Sang Hyang Widi Wasa masabda ring 
kaulan Idane, sapuniki: “Ulun tan mari nyuecanin 
kita.” 

Nanging ipun masaur sapuniki: “Kadi 
asapunapike caran Palungguh IRatu nyuecanin 
titiang?” 

Pangandikan Ida Sang Hyang Widi Wasa 
sapuniki: “I Esau muah I Yakub ento manyama, 
nanging Ulun asih sueca teken | Yakub muah 
katurunannyane, 3 tur Ulun tusing ledang 
teken | Esau muah katurunannyane. Ulun suba 
ngusakang pagunungan | Esaune, tur ngutang 
guminnyane dadi tongos sato alas.” 

4Yen katurunan Esaune, wong Edome punika 
ngucap kadi asapuniki: “Kota-kotan iragane 
suba uug, nanging iraga lakar buin mangunang 
kota-kotane ento.” Irika Ida Sang Hyang Widi 
Wasa jagi masabda kadi asapuniki: “Depang 

suba ia buin mangunang kotane ento, nanging 
Ulun lakar buin nguugang. Anake lakar ngadanin 
ia: Gumi ane jaat muah bangsa ane kena 
pidukan Ida Sang Hyang Widi Wasa ngantos 
salawas-lawasne.” 

5 Bangsa Israele jaga ngeton indike punika antuk 
paningalannyane niri tur ipun pacang mabaos 
sapuniki: “Ida Sang Hyang Widi Wasa maraga 
wisesa, yadiastun ring jabaan jagat Israele.” 


Ida Sang Hyang Widi Wasa mapaica 
panglemek ring parapanditane 


6 Ida Sang Hyang Widi Wasa Sane Maha 
Kuasa, masabda ring parapanditane, sapuniki: 
“Ipianak subakti teken bapannyane, tur iparekan 
subakti teken gustinnyane. Ulun ene bapan 
kitane, ngudiang dadi kita tusing subakti teken 
Ulun? Ulun ene gustin kitane, ngudiang dadi 
kita tusing ngajiang Ulun? Kita nganistayang 
Ulun, yadiastun keto kita masih matakon kene: 
“Kadi asapunapike antuk titiang nganistayang 
Palungguh IRatu?” 7 Kene caran kitane, nah ento 
malantaran kita ngaturang rayunan ane tan 
paguna di pamorboran aturan Ulune. Sasubane 
keto, buin kita matakon kene: “Kadi asapunapike 
antuk titiang nenten ngajiang Palungguh IRatu?’ 
Ulun lakar ngorahin kita, nah ento malantaran 
kita ngletehin tongos pamorboran aturan Ulune. 

8 Yen kita ngaba aturan wewalungan ane buta, 
wiadin gelem wiadin ane perot di ayun Ulune, 
apake unduke ento kaden kita tusing pelih? 
Tegarang kita ngaturang wewalungan ane buka 
keto teken sang bupati. Apake dane lakar ledang 
teken kita muah nyuciang kita?” 

9 Sane mangkin, inggih semeton parapandita 
sami, indayangja mapinunas, mangda Ida Sang 
Hyang Widi Wasa nyuecanin iraga. Ida nenten 
jaga nagingin pangastawan semetone, tur indike 
punika dados iwang semetone ngraga. 10 Ida Sang 
Hyang Widi Wasa Sane Maha Kuasa, masabda 
sapuniki: “Ulun ngranayang apang ada anak 
adiri uli pantaran kitane ane lakar ngubetang 
jelanan-jelanan perhyangane, buat nyadelin 
kita lakar ngendihang api ane tan paguna sig 
pamorboran aturan Ulune. Ulun tusing ledang 
teken kita. Ulun tusing lakar tampi teken aturan 
ane aturang kita teken Ulun. 1t Bangsa-bangsane 
uli tanggun gumine abesik nganti teked ka 
tanggunnyane ane lenan, pada ngluihang Ulun. 
Dija-dijaja luire, ia pada morbor menyan teken 
Ulun muah pada ngaturang aturan ane tan 
paleteh. Ia ajaka makejang pada ngluihang Ulun. 
12 Nanging kita tusing ngluihang Ulun malantaran 
kita ngorahang mungguing pamorboran aturan 
Ulune ento tan paguna, buina kita ngaturang 
aturan ane cemer sig pamorboran aturane ento. 

13 Kita ngorahang kene: “Beh ambate kewehne 
unduke ene makejang, tur kita laut ngadesem 
marep teken Ulun. Makadadi aturan kitane teken 
Ulun, kita laut ngaturang buron malingan wiadin 
buron ane perot wiadin ane gelem. Apake kaden 
kita Ulun lakar ledang nampi aturan kitane ento? 
14 Wastu ibobab ento kena temah, ane ngaturang 
buron ane tan paguna teken Ulun, nanging 
sujatinne ia ngelah buron ane melah di pantaran 
ingon-ingonnyane, ane suba sesangianga lakar 
anggona aturan teken Ulun. Sawireh Ulun ene 
Sang Prabu Ane Agung, tur sakancan bangsane 
pada nungkul teken Ulun.” 

1 Ida Sang Hyang Widi Wasa Sane Maha 

Kuasa ngandika ring parapanditane sapuniki: 
“Pituduhe ene katiba teken kita ajak makejang. 
2 Kita patut ngluihang Ulun aji laksanan kitane. 
Yening kita tusing madingehang pangandikan 
Ulune, ditu Ulun lakar nibakang temah teken 
kita. Ulun lakar nibakang temah marep teken 
sakancan pikolih ane tampi kita. Sujatinne Ulun 
suba nemah pikolih-pikolih kitane ento, sawireh 
kita tusing teleb nyalanang pituduh Ulune. 3 Ulun 
lakar nyisipang pianak-pianak kitane muah lakar 
nguap muan kitane aji tain wewalungan aturan 
kitane, tur kita lakar kentungang ka jabaan sig 
tongos dugdugan taine. “ Sasubane keto kita 
lakar nawang, mungguing Ulun suba maicayang 

pituduhe ene teken kita, apanga prajanjian Ulune 
teken parapandita parakaturunan Lewine, tusing 
lakar kalompangin. 

3 Sajeroning prajanjian Ulune ento, Ulun majanji 
ngicen ia idup muah sutrepti rahayu, tur ento 
ane paicayang Ulun teken ia, apanga ia prasida 
subakti teken Ulun. Dugase ento ia pada subakti 
muah nungkul teken Ulun. ? la pada minehin 
paundukan ane patut, tur tusing minehin 
paundukan ane pelih. Ia pada idup salulut teken 
Ulun, ia tusing nglaksanayang paundukan ane 
beneh pabuat dewekne padidi dogen, nanging ia 
masih liu nulungin anak ane lenan apanga suud 
malaksana corah. ' Ento ane mula dadi tetegenan 
parapanditane, buat ngurukang kaweruhan Ida 
Sang Hyang Widi Wasa ane patut. Anake patut 
pada teka sig parapanditane, buat mlajahin 
pakarsan Ulune, sawireh parapanditane ento 
dadi utusan Ida Sang Hyang Widi Wasa Ane Maha 
Kuasa. 

8 Nanging ane jani, kita soroh panditane, suba 
lempas uli jalane ane beneh. Paurukan kitane 
suba liu mimpin anak malaksana ane pelih. Kita 
suba lompang teken prajanjian ane gae Ulun 
ngajak kita. ? Sawireh keto, Ulun lakar ngadakang 
wong Israele pada nganistayang kita sawireh 
kita tusing satinut teken pakarsan Ulune. Buina 

yening kita ngurukang kaulan Ulune, tusing patuh 
baan kita maang paurukan.” 


Indik rakyate nenten satia ring 
Ida Sang Hyang Widi Wasa 


10 Boyake iraga sareng sami maderbe aji 
wantah adiri? Boyake iraga sareng sami kakardi 
antuk Widi sane tunggal? Duaning punika, napi 
awinannya iraga lompang ring janjin iragane 
marep ring timpal iragane? Samaliha napi 
awinannya iraga nganistayang prajanjian sane 
kakardi antuk Ida Sang Hyang Widi Wasa ring 
leluur iragane? 11 Wong Yehudane sampun 
lompang ring janjinnyane pamantuka ring Ida 
Sang Hyang Widi Wasa, tur ipun nglaksanayang 
paindikan sane cemer ring Yerusalem miwah ring 
sakuub jagate sami. Ipun ngletehin Perhyangan 
Agung sane kasuecanin antuk Ida Sang Hyang 
Widi Wasa. Jadmane sane muani-muani sampun 
pada masomahan ring anak luh-luh sane 
nyungsung widi-widi sunantara. 12 Dumadak Ida 
Sang Hyang Widi Wasa ngingsirang sakancan 
jadmane sane malaksana kadi asapunika saking 
patunggilan pasamuan Israele, tur nenten malih 
nglugrain ipun sareng-sareng ring bangsan 
iragane, buat ngaturang aturan ring ayun Ida 
Sang Hyang Widi Wasa Sane Maha Kuasa. 

13 Puniki paindikan sane lianan sane 
laksanayang semetone. Semeton nyiram 
pamorboran aturan Ida Sang Hyang Widi Wasa 
antuk toyan panyingakan, samaliha semeton 
nangis miwah masesambatan, santukan Ida 
nenten malih nrima aturan sane aturang semeton 
ring Ida. 14 Semeton nunasang, napi awinannya 
Ida nenten ledang nrima aturane punika. 
Santukan Ida uning mungguing semeton sampun 
lompang ring janjin semetone marep ring rabin 
semetone, sane ambil semeton duke daa miwah 
truna. Ipun sampun dados timpal semetone, tur 
semeton sampun lompang ring janjin semetone 
ngajak ipun, yadiastun semeton majanji ring ayun 
Ida Sang Hyang Widi Wasa, mungguing semeton 
jaga satia tuu ring ipun. 15 Boyake Ida Sang Hyang 
Widi Wasa nadosang semeton nunggal raga 
miwah roh ring ipun? Napike sane karsayang Ida 
sajeroning paindikane punika? Sane arsayang 
Ida inggih punika semeton patut madue oka, tur 
okan semetone dados kaulan Idane Sang Hyang 
Widi Wasa sane sujati. Duaning punika elingja, 
sampunang wenten ring pantaran semetone 
sane jaga lompang ring janjinnyane marep ring 
somahnyane. 18 Ida Sang Hyang Widi Wasa, 
Widin Israele masabda, sapuniki: “Ulun geting 
teken anak ane palas makurenan. Ulun geting 
teken anak ane ngambekang kawirosan teken 

somahnyane. Ingetangja mungguing kita tusing 
dadi lompang teken janji ane patut tuonin kita 
marep teken somah kitane.” 


Rahina pangadilane sampun nampek 


17 Semeton sampun makewuhin Ida Sang 
Hyang Widi Wasa antuk baos semetone. 
Nanging semeton mataken sapuniki: “Kadi 
asapunapike antuk tiang makewuhin Ida?” 
Malantaran semeton mabaos sapuniki: “Ida Sang 
Hyang Widi Wasa Sane Maha Kuasa mitaenang 
sakancan jadmane sane malaksana jaat punika 
becik, sujatinipun Ida ledang ring ipun sareng 
sami.” Wiadin malantaran semeton mataken 
sapuniki: “Dijake Ida Sang Hyang Widi Wasa sane 
kasinanggeh adil punika?” 

1 Ida Sang Hyang Widi Wasa Sane Maha 

Kuasa ngandika sapuniki: “Ulun lakar ngutus 
utusan Ulune buat nyediaang jalan pabuat Ulun. 
Sasubane keto Ida Sang Hyang Widi Wasa ane 
ajap kita ento, tan pararapan lakar rauh sig 
Perhyangan Idane. Utusane ane ati-ati kita ento 
lakar teka tur ngwarah-warahang pasubayan 
Ulune.” 

2 Nanging sapasirake sane jaga mrasidayang 
naanang rahina pangrauhan Idane punika? 
Sapasirake sane mrasidayang kantun urip 
rikalaning Ida mapakantenang raga? Ida jagi 

sakadi sabune sane katos, sakadi geni ring prapen 
pandene. ? Ida jaga rauh buat nepasin sakadi 
anake sane mresihin miwah nyuci perak. Sakadi 
pande mase mresihin perak miwah mase, kadi 
asapunika utusan Ida Sang Hyang Widi Wasa 
pacang nyuciang parapanditane mangdane dane 
pada ngaturang aturan sane patut ring ayun Ida 
Sang Hyang Widi Wasa. 4Malantaran punika 
aturan sane katurang antuk wong Yehuda miwah 
wong Yerusaleme ring ayun Ida Sang Hyang 
Widi Wasa, jaga kaledangin antuk Ida, sakadi 
sane biasanipun ring masa-masa sane sampun 
langkung. 

5 Ida Sang Hyang Widi Wasa Sane Maha Kuasa, 
masabda sapuniki: “Ulun lakar nyinahang raga 
di pantaran kitane tur lakar mapaica tetepasan. 
Ulun dienggal lakar dadi saksi marep teken anake 
ane ngadokang pangiwa, marep teken anake ane 
mamitra, marep teken anake ane masumpah 
palsu, marep teken anake ane mekelin buruh, 
ane nindes anak balu, anak ubuh muah anak 
sunantara muah marep teken sakancan ane tuara 
subakti teken Ulun.” 


Indik naur aturan apahdasan 


6 “Ulun ene Sang Hyang Widi Wasa, tur Ulun 
tusingja uah-uah. Sawireh keto, kita watek 
katurunan Yakube, tusingja lakar sirna. 7 Kita 

patuh buka leluur kitane ane suba tusing 
ngamanggehang pidabdab Ulune ento. Mabalikja 
sig Ulune, pedas Ulun lakar mabalik sig kitane. 
Nanging kita matakon kene: “Napike sane patut 
laksanayang titiang buat mawali ring ayun 
Palungguh IRatu?” 8 Ulun matakon teken kita, 
apake beneh anake ngapus Ida Sang Hyang Widi 
Wasa? Suba sinah tusing beneh. Nanging kita 
ngapus Ulun. Kita buin matakon kene: “Kadi 
asapunapike antuk titiang ngapus Palungguh 
IRatu?” Sajeroning unduk aturan pahdasan muah 
aturan-aturan ane lenan. ? Kita ajak makejang 
kena temah, sawireh bangsane ene makejang 
ngapus Ulun. 10 Aturangja pahdasan kitane 

ka Perhyangan Agung, amunapaja benehne, 
apanga cukup ada pangan kinum ditu. Pintoninja 
Ulun, pedas kita nepukin mungguing Ulun lakar 
ngampakang jendelan langite, tur nyriokin kita aji 
merta magenepan kanti maliah-liah. 1! Ulun lakar 
tusing nglugrain mranane ngusakang tetaneman 
kitane muah punyan anggur kitane lakar sarat 
ngaba buah. 12 Sasubane keto bangsa-bangsane 
makejang lakar ngadanin kita bagia, sawireh 
gumin kitane dadi tongos magumana ane melah.” 


Janji pasuecan Ida Sang Hyang Widi Wasa 


13 Ida Sang Hyang Widi Wasa masabda sapuniki: 
“Kita suba ngorahang unduk ane tusing patut 

marep teken Ulun. Nanging kita matakon kene: 
“Indik napike sane baosang titiang pamantuka 
ring Palungguh IRatu? 14 Kita suba ngorahang 
kene: “Tusing ada gunane subakti teken Ida Sang 
Hyang Widi Wasa. Apake gunane nglaksanayang 
pangandikan Idane, wiadin ngedengang 
mungguing iraga suba nyelsel teken laksanan 
iragane di ayun Ida Sang Hyang Widi Wasa 
Sane Maha Kuasa? 1? Buka ane tepukin iraga, 
jlemane ane sumbung ia pada bagia. Jlemane 
ane corah, tusingja tuah aget dogen, nanging 

ia pada mintonin Ida Sang Hyang Widi Wasa aji 
laksanannyane ane corah tur ia pada luput. ” 

16 Irika jadmane sane nungkul ring Ida Sang 
Hyang Widi Wasa pada mabaos ring timpalnyane, 
tur Ida Sang Hyang Widi Wasa nglinguang tur 
mirengang baosipune. Ring ayun Idane, wenten 
sinurat ring satunggaling cakepan, catetan 
jadmane sane nungkul ring Ida Sang Hyang Widi 
Wasa miwah sane subakti ring Ida. 17 Ida Sang 
Hyang Widi Wasa Sane Maha Kuasa, masabda 
sapuniki: “Ia ajaka makejang lakar dadi kaulan 
Ulune. Di panemayan Ulune malaksana, ia lakar 
dadi duen Ulune ane sayangang Ulun. Ulun lakar 
asung lugraha teken ia, buka ibapa nyayangang 
pianak ane subakti teken ia. 18 Ditu kaulan Ulune 
buin lakar nawang binan pikolih anake malaksana 
patut muah anake ane malaksana corah, binan 

anake subakti teken Ulun muah anake ane tusing 
subakti.” 


Rahinan Ida Sang Hyang Widi Wasa pacang rauh 


1 Ida Sang Hyang Widi Wasa Sane Maha Kuasa 

masabda sapuniki: “Lakar ada masanne, 
dikalan sakancan jlemane ane sombong muah 
dursila kageseng buka sumine. Dimasanne 
totonan ia lakar basmi kerta, tur tusing ada 
ane enu magantulan. 2Nanging pabuat kita 
ane subakti teken Ulun, kawisesan Ulun ane 
ngrahayuang lakar endag buka suryane sig kitane, 
tur nyegerang kita buka sinar suryane. Kita lakar 
bebas tur liang buka godel sampine ane pesu uli 
badanne. 3 Dimasan Ulune malaksana, ditu kita 
lakar ngalahang jlemane ane dursila, tur ia lakar 
buka abune ditelapakan batis kitane. 

4 Ingetangja paurukan parekan Ulune | Musa, 
pidabdab muah pituduh-pituduh ane paicayang 
Ulun teken ia di Gunung Sinai, ane patut katinutin 
baan sawatek wong Israele. 

5 Nanging satonden dina panemayan Ida Sang 
Hyang Widi Wasa ane luih muah ngresresin 
ento teka, Ulun lakar ngutus Nabi Elia nekain 
kita. la lakar mesikang parabapa ngajak 
parapianaknyane, apanga Ulun tusing buin rauh 
nguugang gumin kitane.” 


MATIUS 


Indik babad katurunan Ida Hyang Yesus Kristus 
(Luk. 3:23-38) 


1 Puniki babad palelintihan Ida Hyang Yesus 
Kristus katurunan Daud, katurunan Abraham. 

2 Abraham maputra Ishak, Ishak maputra Yakub, 
Yakub maputra Yehuda lan semeton-semeton 
danene. 3 Yehuda maputra Peres miwah Serah 
(saking rabine Diah Tamar). Peres maputra 
Hesron, Hesron maputra Ram. 4Ram maputra 
Aminadab, Aminadab maputra Nahason, 
Nahason maputra Salmon. ? Salmon maputra 
Boas (saking rabine Diah Rahab). Boas maputra 
Obed (saking rabine Diah Rut), Obed maputra 
Isai, 8 Isai maputra Sang Prabu Daud. 

Daud maputra Salomo (saking rabine sane 
pecak rabin Dane Uria). ' Salomo maputra 
Rehabeam, Rehabeam maputra Abia, Abia 
maputra Asa. 8 Asa maputra Yosapat, Yosapat 
maputra Yoram, Yoram maputra Usia. ? Usia 
maputra Yotam, Yotam maputra Ahas, Ahas 
maputra Hiskia. 10 Hiskia maputra Manase, 
Manase maputra Amon, Amon maputra Yosia. 
11 Yosia maputra Yoyakin lan semeton-semeton 

danene. Daweg punika bangsa Israel kaselong ka 
Babel. 

12 Sasampune bangsa Israel maselong ring 
Babel, Yoyakin maputra Sealtiel, Sealtiel maputra 
Serubabel. 3 Serubabel maputra Abihud, 
Abihud maputra Elyakim, Elyakim maputra Asor. 
14 Asor maputra Sadok, Sadok maputra Akim, 
Akim maputra Eliud. 15 Eliud maputra Eleasar, 
Eleasar maputra Matan, Matan maputra Yakub. 
16 Yakub maputra Yusup rabin Diah Maria, sane 
ngembasang Ida Hyang Yesus sane mabiseka 
Sang Prabu Sane Kajanjiang antuk Ida Sang Hyang 
Widi Wasa. 

17 Dadosipun ngawit saking Abraham rauh ring 
Daud, wenten patbelas turunan. Ngawit saking 
Daud, rauh ring masane kaselong ka Babel taler 
patbelas turunan. Tur saking masane maselong 
ka Babel rauh ring masan embas Ida Sang Prabu 
Sane Kajanjiang punika, taler patbelas turunan. 


Indik embas Ida Hyang Yesus 
(Luk. 2:1-7) 


18 Indik embas Ida Hyang Yesus Kristus 
katuturanipun sapuniki: Daweg ibun Idane, Diah 
Maria sampun magegelan sareng Dane Yusup, 
sadurung dane marabian, Diah Maria jeg sampun 
mobot. Bobotan danene punika kawitnyane 
saking Roh Ida Sang Hyang Widi Wasa. 19 Gegelan 

danene, inggih punika Dane Yusup anak sane 
tansah malaksana patut, nanging dane nenten 
mapakayunan jaga ngawinang Dane Diah 

Maria kimud, punika awinanipun Dane Yusup 
mapakayun megat gegelan danene saking silib. 
20 Nanging ritatkala dane ngayun-ngayunin indike 
punika, raris dane karauhin antuk malaekat Ida 
Sang Hyang Widi Wasa sajeroning panyumpenan. 
Sang malaekat ngandika ring dane sapuniki: 
“Yusup sentanan Sang Prabu Daud, edaja takut 
nyuang Maria nganggon kurenan, sawireh rarene 
ane kaduta ento, uli Roh Ida Sang Hyang Widi 
Wasa. 21 Maria lakar ngembasang putra lanang, 
tur kita patut marabin anake alit ento Yesus, 
sawireh Ida lakar ngrahayuang parakaulan Idane 
uli sakancan dosannyane.” 

22 Paindikane punika mula wantah jaga mamargi 
sakadi asapunika, mangda tegep sabdan Ida 
Sang Hyang Widi Wasa sane kawarahang antuk 
nabine, sapuniki: 2 “Daane ento lakar beling tur 
nglekadang pianak muani. Pianakne ento lakar 
kadanin Immanuel” (sane mateges: Ida Sang 
Hyang Widi Wasa nyarengin iraga). 

24 Sasampun Dane Yusup matangi, raris dane 
ngambil Diah Maria, kanggen rabi satinut ring 
pangandikan malaekat Ida Sang Hyang Widi Wasa 
ring dane. 2? Nanging Dane Yusup tan matemu 
semara ring Diah Maria kantos putrane lanang 

punika embas. Dane Yusup marabin anake alit 
punika “Yesus”. 


Parawiku saking kangin 


1 Sasampune Ida Hyang Yesus embas ring 
kota Betlehem ring tanah Yudea, duk Ida 
Herodes jumeneng prabu, raris wenten parawiku 
saking kangin, rauh ring kota Yerusalem. ? Irika 
tamiune mataken sapuniki: “Ring dijake genah 
anake alit sane wau embas punika sane dados 

prabun bangsa Yahudine? Santukan titiang 
sampun ngeton bintang Idane kangin, tur rauh 
titiange praya ngaturang sembah ring Ida.” 

3 Ritatkala Sang Prabu Herodes mireng gatra 
punika, ida rumasa kablegbegan tur kosekan ring 
kayun. Asapunika taler rakyat kota Yerusaleme 
sami. “Irika Sang Prabu Herodes marumang 
parapangageng panditane miwah paraguru 
agama bangsa Yahudine. Ida ngarsayang 
katerangan ring dija Sang Prabu Sane Kajanjiang 
antuk Ida Sang Hyang Widi Wasa punika pacang 
embas. 

> Atur danene sapuniki: “Ring kota Betlehem 
tanah Yudea, santukan wenten kakecap ring 
Cakepan Nabine sapuniki: 

6 “Ih Betlehem di tanah Yehuda, sujatinne iba 

dongja ane paling nistana di pantaran 
pamimpin-pamimpin Yehudane. Sawireh 

uli sig ibane lakar ada tumbuh pamimpin 
ane lakar nuntun bangsa Israel kaulan 
Ulune’ ” 

7 Raris saking singid Ida Sang Prabu Herodes 
ngesengin tamiu punika, tur kasekenang pisan 
nakenang, sane ipidan bintange punika ngawit 
kakantenang. 8 Wusan punika tamiune punika 
raris kapangandikayang ka kota Betlehem, 
sapuniki pangandikan idane: “Sane mangkin 
mrikaja ragane lunga ka kota Betlehem. Drika 
rerehin taken-takenang jantos rarene punika 
kapanggih. Tur yen sampun kapanggih, gelis 
rauhang ring tiang, santukan tiang taler misadia 
jaga ngaturang sembah ring Ida.” 

9 Sasampun puput mirengang pangandikan 
sang prabu, raris dane pada mapamit. Ring 
margi bintange sane kakantenang bedangin 
punika katon malih, ngriinin pamargin danene, 
kantos rauh tur mandeg ring duur genah rarene 
punika. 10 Ritatkala dane pada nyingak bintange 
punika, tan kadi-kadi gargitan danene. 1! Dane 
raris ngranjing ka umahe punika tur kapanggihin 
sang rare miwah Diah Maria ibunne. Dane sami 
pada nyumbah sarwi nabdabang aturannyane 
suang-suang marupa: mas, menyan miwah getah 
wangi, praya katur ring sang rare. 

12 Santukan dane polih piteket sajeroning 
panyumpenan saking Ida Sang Hyang Widi Wasa, 

mangda sampunang mawali ka ajeng Ida Sang 
Prabu Herodes, punika awinan dane mawali nuut 
margi tiosan. 


Dane Yusup rarud ka jagat Mesir 


13 Sasampun parawikune pada budal, malaekat 
Ida Sang Hyang Widi Wasa malih ngrauhin Dane 
Yusup ring panyumpenan, tur ngandika sapuniki: 
“Yusup, bangunja! Ajakja rarene muah ibun Idane 
makisid ka gumi Mesir, tur nongosja ditu kanti 
manira buin ngwangsitin kita. Sawireh Herodes 
lakar ngruruh rarene ento bakal kasedayang.” 

14 Dane Yusup raris matangi, sang rare tumuli 
kambil, tur ring wengi punika ugi dane magingsir 
ka jagat Mesir sareng Diah Maria, rabine. 

15 Irika dane madunungan kantos Sang Prabu 
Herodes seda. Paindikane punika mamargi sakadi 
asapunika, mangda tegep sabdan Ida Sang Hyang 
Widi Wasa sane kawarahang antuk sang nabi 
sapuniki: “Ulun bakal ngesengin Putran Ulun uli 
gumi Mesir.” 


Rare-rare ring kota Betlehem kapademang 


16 Rikala Sang Prabu Herodes uning mungguing 
ida sampun kaapus olih parawikune punika, 
ida bendu pisan. Ida raris mrentahang mangda 
mademang sawatek rarene ring kota Betlehem 
miwah ring kiwa tengennyane, ngawit saking 

wau lekad, rauh ring sane matuuh, ketang ngawit 
saking bintange punika ngawitin endag, sakadi 
sane kuningang antuk parawikune sane saking 
kangin punika. 

17 Malantaran punika madaging pisan sabda 
sane kawarahang antuk Nabi Yeremia sane 
sapuniki: 

18 “Wenten suaran tangis ngalad-alad ring kota 
Rama, inggih punika tangis Ibu Rahel, 
nangisin oka-okannyane. Dane tan prasida 
kalipurang santukan oka-okannyane sami 
seda.” 


Mawali saking jagat Mesir 


19 Sasampune Sang Prabu Herodes seda, 
malaekat Ida Sang Hyang Widi Wasa malih 
makantenang raga ring Dane Yusup sajeroning 
panyumpenan ring Mesir. 20 Sang malaekat 
ngandika sapuniki: “Yusup, jani ajakja anake 
alit muah ibun Idane malipetan ka tanah Israel, 
sawireh ane nyadia nyedayang anake alit ene, 
makejang suba mati.” 21 Dane Yusup raris 
matangi, anake alit miwah ibun Idane tumuli 
kajak ka tanah Israel. 

22 Nanging rikala Dane Yusup mireng mungguing 
sane ngentosin Sang Prabu Herodes jumeneng 
nata ring wewengkon Yudea, inggih punika 
putran idane, sane mapesengan Arkelaus, Dane 

Yusup tan purun mrika. Ring panyumpenan dane 
polih sabda, raris dane lunga ka wewengkon 
Galilea. 28 Sasampune rauh irika, dane malinggih 
ring kota Nasaret. Indike punika mamargi 
sakadi asapunika, mangda tegep sabda sane 
kawarahang olih paranabine, mungguing anake 
alit jaga kasambat Anak Nasaret. 


Pamidartan Dane Yohanes Panglukat 
(Mar. 1:1-8: Luk. 3:1-18: Yoh. 1:19-28) 


1 Daweg punika Dane Yohanes Panglukat 

mapidarta ring tegal melakang Yudeane, 
sapuniki: 2 “Pada kutangja dosa-dosan ragane! 
Sawireh Ida Sang Hyang Widi Wasa dienggal lakar 
ngadegang Pamrentahan Idane!” 3 Sujatinipun 
Dane Yohanes punika, sane katuek antuk 
pangandikan Nabi Yesaya, rikala dane ngandika 
asapuniki: 

“Wenten jadma masuara gelur-gelur ring tegal 

melakange, cawisangja margine buat 
Ida Sang Panembahan tur benengangja 
margin Idane!” 

4 Busanan Dane Yohanes punika malakar antuk 
tetununan bulun unta. Pepetet danene antuk 
blulang, tur sane dados ajeng-ajengan danene, 
balang miwah madu alas. ? Daweg punika akeh 
anake saking kota Yerusalem miwah jadmane 
sawewengkon jagat Yudeane, taler jadmane 

sane magenah ring kiwa tengen Tukad Yordane 
sami pada rauh maranin Dane Yohanes. ? Anake 
punika sami pada ngangken dosannyane tur 
kalukat antuk Dane Yohanes ring Tukad Yordane. 
7 Rikala kacingak akeh wenten anak saking 
golongan Parisi miwah anak Saduki pada rauh 
tur nunas mangda kalukat, raris dane ngandika 
ring anake punika sapuniki: “Ih paranyahan lelipi, 
nyen ane suba ngorahin ragane, mungguing 
ragane nyidayang ngelidang dewek uli bebendun 
Ida Sang Hyang Widi Wasa ane bakal rauh 
ento? 8 Buktiangja malu mungguing ragane 
suba ngesehin pepineh tur ngutang dosa-dosan 
ragane. ? Eda malu menehang dewek aji pepineh 
ane kene: Dane Abraham leluur tiange! Tiang 
nuturin ragane, Ida Sang Hyang Widi Wasa 
madue kuasa mastu batune ene apanga dadi 
paraputran Dane Abraham. 10 Jani kandike suba 
sedia di bongkol kayune. Sabatek punyan kayu 
ane usak buahne, ento pedas kabah tur katunjel. 
11 Tiang nglukat ragane aji yeh, makatanda ragane 
suba maseh pepineh tur ngutang dosa-dosan 
ragane, nanging Ida ane rauh durian teken tiang, 
kawisesan Idane banget luihan teken tiang. Kadi 
rasa dadi juru ngembusin sepatun Idane dogen 
nu masih tiang tusing pantes. Ida lakar nglukat 
ragane baan Roh Ida Sang Hyang Widi Wasa 
muah api. 12 Di tangan Idane suba sedia nyiu. 

Ida bakal napinin gandum Idane, gabahne bakal 
simpen Ida di klumpune, nanging gumpangne 
bakal katunjel di apine ane tuara mati-mati.” 


Ida Hyang Yesus kalukat antuk Dane Yohanes 
(Mar. 1:9-11; Luk. 3:21-22) 


13 Duk punika Ida Hyang Yesus rauh saking 
wewengkon Galilea maranin Dane Yohanes ring 
Tukad Yordane tur ngarsayang mangda kalukat. 
14 Dane Yohanes ngindayang mapakeling Ida, 
asapuniki: “Sapatutipun Palungguh Guru sane 
nglukat titiang, boyaja Guru sane ngrauhin 
titiang.” 

15 Pangandikan Ida Hyang Yesus: “Depang suba 
malu keto, sawireh mula keto patutne iraga 
negepin pakarsan Ida Sang Hyang Widi Wasa.” 
Irika Dane Yohanes raris sairing. 

16 Sasampune wusan kalukat, Ida munggah 
saking toyane. Daweg punika ugi akasane 
mapiakan, irika Ida nyingak Roh Ida Sang Hyang 
Widi Wasa tumurun sakadi pangiber paksi darane 
tumedun tur ngencegin Ida. 17 Raris wenten 
sabda saking akasane sapuniki: “Ene putran Ulun 
kang kinasih, ane ledangin Ulun.” 

Ida Hyang Yesus kagoda 
(Mar. 1:12-13; Luk. 4:1-13) 


1 Roh Ida Sang Hyang Widi Wasa tumuli 
4 nuntun Ida Hyang Yesus ka tegal melakange 
mangda kagoda antuk Ratun Setane. 
2 Sasampune Ida mapuasa petang dasa rahina, 
raris Ida marasa lue. 3 Ratun Setane raris maranin 
Ida tur matur asapuniki: “Yen yakti IRatu puniki 
putran Ida Sang Hyang Widi Wasa, nikayangja 
batune puniki mangda dados roti.” 

4 Pasaur Ida Hyang Yesus: “Ada kakecap di 
Cakepan Sucine, kene: “Manusane ento tuaraja 
idup baan roti dogen, nanging aji sakancan sabda 
ane kasabdayang baan Ida Sang Hyang Widi 
Wasa. ” 

> Sasampune punika Ratun Setane raris makta 
Ida Hyang Yesus ka kota Yerusalem, kota suci, tur 
Ida kunggahang ring neb Perhyangan Agunge. 

6 Ratun Setane raris matur asapuniki: “Yen yakti 
IRatu puniki Putran Ida Sang Hyang Widi Wasa, 
sane mangkin rarisangja macebur saking driki; 

santukan wenten kakecap ring Cakepan Sucine 

asapuniki: 

‘Ida Sang Hyang Widi Wasa pacang mrentahang 
malaekat Idane nyadangin IRatu, mangda 
sampunang cokor IRatune kantos nanjung 
batu. ” 

7 Pasaur Ida Hyang Yesus: “Ada masih kakecap 
di Cakepan Sucine kene: “Edaja iba mintonin Ida 
Sang Hyang Widi Wasa Panembahan ibane. ” 

8 Ratun Setane raris makta Ida Hyang Yesus 
ka gununge sane tegeh ngalik. Saking irika 
Ida katurin ngaksi parabangsane miwah 
kaluihannyane makasami. ? Ratun Setane raris 
matur: “Duh Ratu, puniki sami misadia aturang 
titiang ring Palungguh IRatu, sakewanten IRatu 
kayun sumungkem nyumbah titiang.” 

10 Raris Ida ngandika: “Ih Ratun Setan magedija 
iba! Krana ada kakecap di Cakepan Sucine, kene: 
‘Iba patut nyumbah Ida Sang Hyang Widi Wasa, 
Panembahan ibane, tuah teken Ida dogen iba 
patut mabakti!” ” 

11 Irika Ratun Setane makaon, raris rauh 
malaekate ngayahin Ida. 


Ida Hyang Yesus ngawitin makarya 
ring wewengkon Galilea 


(Mar. 1:14-15; Luk. 4:14-15) 


12 Rikala Ida Hyang Yesus mireng mungguing 
Dane Yohanes sampun kejuk tur kapangkeng, 
tumuli Ida magingsir ka wewengkon Galilea. 

13 Ida kesah saking kota Nasaret, tur jenek 
malinggih ring kota Kapernaum, sane magenah 
ring sisin danune, ring wewengkon tanah Sebulon 

miwah Naptali, 1* mangda tegep sabda sane 
kawarahang antuk Nabi Yesaya sapuniki: 

15 “Ih tanah Sebulon muah tanah Naptali, ane 
di sisin margane ka pasih, ane dangin 
Tukad Yordane, wewengkon Galilea ane 
tongosina baan bangsa-bangsa len, 

16 hah ento bangsa ane kaliput baan peteng, ia 
lakar ningalin galang gede, tur sang galang 
lakar masunaran sig anake ane nongos di 
gumine ane katangkeb baan wisian sang 
pati.” 

17 Ngawit kala punika Ida Hyang Yesus 
mapidarta: “Pada sehinja pepinehe tur kutangja 
dosa-dosan ragane, sawireh Ida Sang Hyang Widi 
Wasa dienggal lakar ngadegang Pamrentahan 
Idane!” 


Ida Hyang Yesus ngawitin ngrereh sisia 
(Mar. 1:16-20; Luk. 5:1-11) 


18 Rikala Ida Hyang Yesus mamargi nuluh pasisin 
Danu Galileane, irika cingakin Ida bendega 
sareng kalih pasemetonan. Inggih punika Dane 
Simon, sane kapesengin Petrus miwah sane 
alitan mapesengan Andreas. Dane sedek nyaring 
ring danune. 1? Ida Hyang Yesus raris ngandikain 
dane: “Maija tututin Guru. Cening bakal dadiang 
Guru utusan buat ngalih anak apang dadi sisian 

Gurune.” 20 Daweg punika ugi jaring danene 
katilar, raris ngiring Ida Hyang Yesus. 

21 Malih Ida nglanturang mamargi, raris malih 
nyingak anak sareng kalih pasemetonan, inggih 
punika Dane Yakobus miwah Yohanes, okan Dane 
Sebedeus, sane sedek nabdabang jaring ring 
jukunge. Dane taler kapangandikain antuk Ida 
Hyang Yesus, 22 tur daweg punika ugi dane nilar 
jukung miwah ajin danene, tumuli ngiring Ida 
Hyang Yesus. 


Ida Hyang Yesus ngurukang 
tur akeh nyegerang anak 


(Luk. 6:17-19) 


23 Sapangrarisipun Ida nglelana milehan ring 
wewengkon Galilea. Ida ngurukang anak ring 
perhyangan anak Yahudine tur midartayang 
Orti Rahayu indik Ida Sang Hyang Widi Wasa 
digelis pacang ngadegang Pamrentahan Idane, 
maliha nyegerang anake sane nandang pinakit 
mawarni-warni. 2 Sayan amiug gatrane ring 
wewengkon jagat Siria, ngeniang indik pakardin 
Idane. Irika anake sami pada rauh tangkil makta 
anak sane nandang pinakit mawarni-warni 
miwah anak sane nandang sangsara, sane 
karangsukan setan, sane sakit ayan miwah anak 
rumpuh, tur sami pada kicen seger. 25 Punika 
awinanipun katah pisan jadmane sane ngiringang 

Ida. Wenten sane rauh saking wewengkon 
Galilea, saking wewengkon Dasa Kota, saking 
kota Yerusalem, saking wewengkon Yudea miwah 
saking wewengkon dangin Tukad Yordane. 


Paurukan Ida Hyang Yesus ring duur bukite 


1 Rikala Ida Hyang Yesus ngaksi anake 
5 akeh punika, Ida raris munggah ka bukite. 
Sasampune Ida malinggih, parasisian Idane 
raris pada rauh nangkilin Ida. 2 Raris Ida 
mapaica paurukan ring sisian Idane, asapuniki 
pangandikan Idane: 


Indik bagia sane sujati 
(Luk. 6:20-23) 


3 “Bagia anake ane marasa teken dewekne 
katunan idep di ayun Ida Sang Hyang Widi 
Wasa, sawireh anake ento lakar muponin 
kawiryan Pamrentahan Ida Sang Hyang 
Widi Wasa. 

4 Bagia anake ane nandang duhkita, sawireh 
anake ento lakar kicen panglipur baan Ida 
Sang Hyang Widi Wasa. 

5 Bagia anake ane alap asor di ayun Ida Sang 
Hyang Widi Wasa, sawireh anake ento 
lakar muponin pasubayan Ida Sang Hyang 
Widi Wasa. 

6 Bagia anake ane bedak ngetel mabudi 
nglaksanayang pakarsan Ida Sang Hyang 
Widi Wasa, sawireh anake ento lakar 
kapurnayang baan Ida Sang Hyang Widi 
Wasa. 

7 Bagia anake ane malaksana kapiolasan marep 
teken anak lenan, sawireh anake ento 
lakar nampi sih pasuecan Ida Sang Hyang 
Widi Wasa. 

8 Bagia anake ane ning nirmala kenehne, 
sawireh anake ento lakar ningalin Ida Sang 
Hyang Widi Wasa. 

9 Bagia anake ane ngae dame di pantaran 
manusane, sawireh anake ento lakar 
kangkenin dadi putran Ida Sang Hyang 
Widi Wasa. 

10 Bagia anake ane kasangsarain uli krana 
nglaksanayang pakarsan Ida Sang Hyang 
Widi Wasa, sawireh anake ento lakar 
muponin kawiryan Pamrentahan Ida Sang 
Hyang Widi Wasa. 

11 Bagia cening yening kacacad, kasangsarain 
tur kapisunayang uli krana dadi sisian Gurune. 
12 Liangang pesanja keneh ceninge, sawireh Ida 
Sang Hyang Widi Wasa bakal mapaica pikolih 
maliah-liah teken cening di suargan. Krana keto 
masih paranabine kasangsarain.” 

Indik tasik miwah galang 
(Mar. 9:50; Luk. 14:34-35) 


13 “Cening satmaka buka uyah ane nguyahin 
gumine. Nanging yening uyahe ento ilang 
rasanne, kenkenang buin makehang? Pedas 
tusing ada gunanne sajaba kakutang tur dadi 
pajekjekan. 

14 Cening satmaka galang ane ngalangin 
gumine. Desa ane duur bukite sinah ngilis pesan 
ngenahne. 1? Buina tusing ada anak ngenyitin 
lampu laut nekepin aji kekeb. Nanging lampune 
lakar kapejang di tongosne, apanga ngalangin 
anake makejang di umahe ento. 1° Buka keto 
masih galang ceninge patut nyunarin anake 
makejang, apanga anake ento ningalin laksanan 
ceninge ane melah tur ngluihang Ajin ceninge 
ane malingga di suarga.” 


Paurukan indik Cakepan Torate 


17 “Edaja cening ngaden mungguing tekan 
Gurune ene nyadia bakal ngilangang Cakepan 
Torat Dane Musa muah paurukan paranabine. 
Tekan Gurune dongja bakal ngilangang, nanging 
nyadia nyampurnayang. 18 Guru nuturin cening: 
Sanunne ada langit lan gumi, akecap wiadin 
akecekko pidabdabe ane matulis di Cakepan 
Torate, tusingja lakar ilang, kanti kayang ka 

pamragat gumine. 19 Ento krana nyenja nungkasin 
salah tunggal prentahe ane matulis di Cakepan 
Torate, yadianja ane paling cenika, tur ngurukang 
buka keto teken anak lenan, ia lakar maan tongos 
ane paling betene sajeroning Pamrentahan 

Ida Sang Hyang Widi Wasa. Nanging nyenja 
nglaksanayang tur ngurukang sawatek pidabdabe 
ane munggah di Cakepan Torate, ia lakar molih 
tongos ane utama sajeroning Pamrentahan Ida 
Sang Hyang Widi Wasa. 20 Ento krana pitutur 
Gurune teken cening: Yening kasatiaan ceninge 
nglaksanayang pakarsan Ida Sang Hyang Widi 
Wasa lebihan teken paraguru agamane muah 
paraanggota golongan Parisine, ditu mara cening 
lakar nyidayang muponin kawiryan Pamrentahan 
Ida Sang Hyang Widi Wasa.” 


Paurukan indik mamedih 
(Luk. 12:57-59) 


21 “Cening suba pada ningeh unduk ane 
kurukang marep teken leluur iragane, buka 
kene: “Edaja ngamatiang anak, asing-asing 
anak ane ngamatiang, ia lakar katangkilang ka 
pangadilan. 22Nanging Guru mituturin cening: 
Asing-asing anak ane pedih teken nyamanne, ia 
lakar tangkilanga ka ajeng hakime. Buina nyenja 
ngucap teken nyamanne: Cai jlema tan paaji! ia 
lakar katurang ka ajeng Majelis Agamane. Buin 

besikne nyenja ane ngucap teken nyamanne: Cai 
jlema bega! ia lakar kaclempungang ka kawah 
nrakane, ane ngendih murub. 2 Ento krana yan 
nuju cening maturan teken Ida Sang Hyang Widi 
Wasa, ditu laut cening inget, mungguing ada 
nyaman ceninge marasa sekel ati arepa teken 
cening, 4 andegang malu ngaturang aturane, 
enggalang malu masapsap teken nyaman 
ceninge. Yen suba pada galang, mara lautang 
ngaturang aturan ceninge teken Ida Sang Hyang 
Widi Wasa. 

25 Yen ada anak nalih cening, tur ajaka cening 
ka pangadilan, enggalangja masapsap sanun 
ceninge di jalan! Apanga eda kanti musuh 
ceninge nyerahang cening teken sang hakim, tur 
sang hakim nyerahang cening teken polisine, 
tumuli cening celepanga ka pangkenge. ?? Guru 
ngorahin cening: Sujatinne cening tusing bakal 
nyidayang bebas uli ditu, satonden cening pragat 
mayah utang ceninge.” 


Indik mamitra 


27 “Cening ajak makejang suba pada ningeh 
tutur ane kene: “Edaja mamitra.” 28 Nanging Guru 
nuturin cening: Sawatek anake ane nganengneng 
anak luh kanti ia makeneh teken anake luh ento, 
sujatinne di kenehne ia suba mamitra ngajak 
anake luh ento. 29 Ento krana yen paningalan 

ceninge di tengawan ane ngranayang cening 
ngae dosa, luntikja ia tur kutang! Sawireh 
melahan cening peceng, bandingang teken 
enu tileh maukudan, sakewala kentungang ka 
kawah nrakane. 30 Buina yen liman ceninge 
ane di tengawan ane ngranayang cening ngae 
dosa, getepja ia, tur kutang! Sawireh melahan 
cening malima aneh, bandingang teken enu 
tileh maukudan sakewala kentungang ka kawah 
nrakane.” 


Indik palas masomah 
(Mat. 19:9; Mar. 10:11-12; Luk. 16:18) 


31 “Ada masih tutur kene: “Nyenja ngutang 
somah, patut ia maang surat katerangan 
palas makurenan teken somahne.” 3? Nanging 
Guru nuturin cening: Sawatek anake ane 
ngutang somah, sajaba uli krana mamitra, ia 
suba ngranayang somahne ento mamitra yen 
somahne ento buin makurenan. Tur nyenja 
nyuang anake ane palasanga ento, ia masih 
kadanin mamitra ngajak anake luh ento.” 


Indik masumpah 


33 “Cening suba pada ningeh tutur ane katiba 
teken leluur iragane, buka kene: “Edaja ngelong 
janji! Taurja sesangin ragane di ayun Ida Sang 
Hyang Widi Wasa’ 34 Nanging Guru nuturin 

cening: Yening cening ngae prajanjian, eda pesan 
masumpah, eda kanti bani nyambat suarga 
sawireh suargane ento singasanan Ida Sang 
Hyang Widi Wasa; 3? tur eda masumpah nganti 
nyambat gumi, sawireh gumine ento dadi aled 
cokor Idane. Wiadin nyambat kota Yerusalem, 
sawireh kota Yerusaleme ento kota druen Sang 
Nata Maha Agung. 3? Buina edaja masumpah 
aji sirah ceninge! Sawireh cening tuara kuasa 
nyelemang wiadin mutihang bok ceninge angan 
akatih. 37 Yening mula tuah saja, orahangja saja, 
nanging yen mula tuah tusing, orahang tusing! 
Lebihan teken amonto kawitne uli | Jaat.” 


Indik ngwales 
(Luk. 6:29-30) 


38 “Cening masih suba ningeh tutur ane kene: 
‘Yen mata, apanga mata silurne, yen gigi apanga 
gigi silurne.” 3? Nanging Guru mituturin cening: 
Eda pesan cening ngwales teken anak ane pelih 
marep teken cening! Yan ada anak namplak 
pipin ceninge ane tengawan, depang serahang 
buin pipin ceninge ane di kebot. 40 Buina yen 
ada anak ane nalih cening di pangadilan, uli 
krana ia ngedotang bajun ceninge, serahangja 
masih jubah ceninge teken ia. 41 Yen ada tentera 
penjajah maksa cening negen barangne majoh 
akilo, tegenja barangne ento kanti majoh duang 

kilo. 4? Yen ada anak maidih-idihan teken cening, 
baang ia ngidih, keto masih yen ada anak mabudi 
masesilihan teken cening, baangja nyilih.” 


Indik tresna ring meseh 
(Luk. 6:27-28, 32-36) 


43 “Buina, cening masih suba ningeh tutur ane 
kene: “Tresnaja teken sesama, nanging dulegja 
teken satru. 44 Nanging Guru nuturin cening: 
Tresnainja satrun ceninge, tur astawayangja 
anake ane nyangsarain cening. ® Uli krana 
pakertin ceninge ane buka keto, cening bakal 
kangkenin putra baan Ajin ceninge ane di 
suargan. Sawireh Ida Sang Aji suba sueca 
ngendagang surya buat anake ane melah 
pakertinne muah anake ane corah. Ida mapaica 
ujan teken anake ane sadu muah teken anake 
ane matingkah dura cara. 48 Apa pikolih ceninge 
ane bakal tampi cening uli Ida Sang Hyang Widi 
Wasa, yen cening tuah nresnain anak ane tresna 
teken cening dogen? Kaden juru duduk pajege 
masih malaksana buka keto. 47 Buina yening 
cening saling sapa ngajak panyamaan ceninge 
dogen, dijanne cening lebihan? Sawireh anake 
ane tusing mabakti teken Ida Sang Hyang Widi 
Wasa masih keto laksananne. 28 Cening patut 
sampurna, patuh buka Sang Aji ane malingga di 
suarga maraga sampurna.” 


MATIUS 6.1-5 3860 


Indik mapadana 


1 “Ingetangja! Eda pesan cening 
6 nglaksanayang paileh agaman ceninge 
di arepan anake liu, apang pabaliha teken anake. 
Yening keto pakertin ceninge, pedas cening tuara 
nampi ganjaran uli Ajin ceninge ane di suarga. 

2 Dadinne, yen cening mapadana, eda nulad 
tingkah solah anake ane mapi-mapi, ane demen 
ngedengang pagaenne di perhyangan anak 
Yahudine muah di rurung-rurunge: tetujonne 
apanga ia pujina baan anake. Guru nuturin 
cening: Sasajaane anake ane keto, ia suba nampi 
pikolih. 3 Nanging yening cening mapadana, 
mapadanaja aji singid. Apang eda kanti ada anak 
nawang, yadianja sawitran ceninge ane paling 
raketa. “Keto patutne baan cening nyingidang. 
Sawireh Ajin ceninge ane nyingakin pakardin 
ceninge ane sujati, Ida bakal mapaica pikolih 
teken cening.” 


Indik ngastawa 
(Luk. 11:2-4) 


5 “Yen cening ngastawa, eda pesan nulad 
tingkah anake ane demen mapi-mapi. la demen 
ngastawa sambilanga majujuk di perhyangane, 
wiadin di pempatane. Tetujonne apanga tingalina 
baan anake. Ingetangja: Sasajaane anake ento 

suba nampi pikolih. “Nanging yen cening 
ngastawa, macelepja ka meten, tur ubetang 
jelananel Ditu lautang cening ngastawa teken 
Ajin ceninge ane tuara ngenah. Ajin ceninge 
ane nyingak ane ilid bakal mapaica pikolih teken 
cening. 

7 Buina pangastawan ceninge ento eda 
nganggon raos ane tan paguna buka kabiasaan 
anake ane tusing nawang Widi. Anake ento 
ngaden pangastawanne bakal katampi ulihan 
dawan pangastawanne. 3 Cening eda pesan 
buka keto! Krana satondene cening mapinunas, 
Ajin ceninge suba wikan teken apa ane buatang 
cening. ? Ento krana, kene patutne cening 
ngastawa: 

Ajin titiang sane ring suarga, parab Palungguh 

Aji mangda kaluihang. 

10 Pamrentahan Palungguh Aji mangda 
kadegang, pakarsan Palungguh Aji 
mangdaja mamargi iriki ring mrecapada, 
sakadi ring suarga. 

11 Ring rahinane mangkin, icenja titiang pangan 
kinum sategepipun. 

12 Ampurayangja iwang titiange, sakadi titiang 
ngaksamayang anake sane sampun 
maiwang ring titiang. 

13 Maliha sampunang titiang kabakta ring 
genah gegodane, nanging bebasangja 
titiang saking I Jaat. 

[Santukan Palungguh Aji sane nuwenang 
pamrentahan, kakuasaan miwah 
kaluihane langgeng salami-laminipun. 
Amin.) 

14 sawireh yen cening ngampurayang kapelihan 
sesaman ceninge, Ajin ceninge ane di suargan 
masih ngampurayang pelih ceninge. 1? Nanging 
yen cening tuara nyak ngaksamayang kapelihan 
sesaman ceninge, Ajin ceninge ko tuara kayun 
ngampurayang kapelihan ceninge.” 


Indik mapuasa 


16 “Yening cening mapuasa, eda pesan nulad 
tingkah anake mapi-mapi, ane nyelap ngae goba 
acum, apanga tawanga teken anake ia mapuasa. 
Ingetangja: Sasajaane anake ento suba nampi 
pikolih. 17 Nanging yen cening mapuasa, suginin 
muane, apunin sirahe tur suahin, 18 apanga eda 
kanti ada anak nawang cening mapuasa, sajaba 
Ajin ceninge ane tusing ngenah ento ane wikan. 
Ajin ceninge ane ngaksi ane ilid, bakal mapaica 
pikolih teken cening.” 

Indik munduhang brana 
(Luk. 12:33-34) 


19 “Eda cening munduhang brana di gumine. 
Krana dini liu ada ngetnget muah sepuh ane bakal 
ngrusak, buina maling ane bakal mamaling gelah 
ceninge. 20 Nanging punduhangja kasugihan 
ceninge di suargan. Ditu tuara ada ngetnget 
wiadin sepuh ane ngrusak tur tusing ada maling 
ane lakar mamaling. 2! Krana, dijaja branan 
ceninge, ditu masih keneh ceninge.” 


Indik suluh ring raga 
(Luk. 11:34-36) 


22 “Paningalane ento suluh di deweke. Yen 
paningalan ceninge cedang, sinah padewekan 
ceninge makaukud galang. 2 Nanging yen 
paningalan ceninge lamur, pedas peteng 
padewekan ceninge. Ento krana yen galange 
ane di padewekan ceninge masalin dadi peteng, 
ambate peteng dedetne.” 


Indik madue gusti kekalih 
(Luk. 16:13: 12:22-31) 


24 “Tusing ada anak nyidayang magusti dadua. 
la tuara bakal nyidayang patuh subaktinne. la 
bakal geting teken ane adiri, nanging ane adiri 
bakal tresnaina. Ia bakal bakti pesan teken ane 

adiri, nanging ane lenan tusing bakal runguanga. 
Cening tusing nyidayang acepokan ngaula 
teken Ida Sang Hyang Widi Wasa muah teken 
kasugihan. 

25 Ento krana Guru mapitutur teken cening: 
Edaja sumangsaya teken pangupa jiwan ceninge, 
apa ane lakar daar wiadin inem cening. Tur 
edaja sumangsaya pabuat ukudan ceninge, apa 
ane lakar anggon cening. Sawireh idupe ento 
luihan teken dedaarane, tur ukudane ento enu 
majian teken ajin panganggone. ?? Pedasinja 
kedise ane di ambarane, ia tusing taen mamula, 
buina tusing taen manyi, tur tusing nyimpen di 
jinenge, nanging ia kicen amah-amahan baan 
Ajin ceninge ane di suarga. Singke cening sanget 
luihan teken kedise ento? 2? Nyenke di pantaran 
ceninge, uli krana sanget sumangsaya, nyidayang 
nyambungin tuuhne angan alengkat? 

28 Buina apa krana cening sumangsaya teken 
unduk panganggo? Pedasinja bungan bakunge di 
tegale. la tumbuh nanging ia tusing taen magae 
wiadin nunun. 29 Nanging Guru nuturin cening: 
Sang Prabu Salomo, yadian Ida sugih pesan, 
nanging ida tusing madue busana ane melahne 
buka bungane ento. 3? Dadinne yen buka keto 
Ida Sang Hyang Widi Wasa mayasin padange 
di tegale, ane jani mentik, buin mani layu tur 
katunjel, singke Ida lakar mayasin cening, ih 

anak ane tunan pracaya? °t Ento krana edaja 
cening sanget sumangsaya kanti makaengan: 
Apa ane lakar daar? Apa ane lakar inem? Apa 
ane lakar anggo? 3? (Anake ane tusing pracaya 
teken Ida Sang Hyang Widi Wasa mula setata 
ngulati paundukane ento. Nanging cening eda 
keto.) Sawireh Ajin ceninge ane di suargan 
wikan, mungguing cening mula tuah muatang 
ento makejang. 33 Nanging saratangja malu 
dadi kaulan Ida Sang Hyang Widi Wasa muah 
nyalanang ane dadi pakarsan Idane. Mawastu 
saluiring ane lenan ane buatang cening bakal 
paicayang Ida. 34 Ento awanane edaja bes 
sumangsaya teken dinane mani. Sawireh dinane 
mani masih ada pakewehne. Tusing nyandang 
buin imbuhin kakewehan ane sadina-dina.” 


Indik nepasin anak 
(Luk. 6:37-38, 41-42) 


1 “Edaja cening nepasin sesaman ceninge, 
7 apang eda cening katepasin baan Ida Sang 
Hyang Widi Wasa. 2 Krana dasar tetepasane 
ane anggon cening nepasin, ento masih bakal 
anggen Ida nepasin cening, tur sikute ane anggon 
cening nyikut, ento masih bakal anggen Ida 
nyikut cening. ? Apa krana cening nlektekang 
sepenan ane ada di paningalan nyaman ceninge, 
nanging tampalan ane di paningalan ceninge 

tuara tawang cening? 4 Kudiang cening bakal 
ngraos teken nyaman ceninge: “Depang tiang 
ngaadang sepenan di paningalan adine, yan 
tampalane enu di paningalan ceninge? ? Ih anak 
ane mapi-mapi. Kadangja malu tampalane ane 
di paningalan ceninge, suba keto mara cening 
nyidayang nepukin tur ngaadang sepenan ane di 
paningalan sesaman ceninge. 

6 Barange ane suci eda baanga cicing. Krana 
cicinge ento bakal mabalik ngugut cening. Buina 
mutiaran ceninge eda entunganga di arepan 
celenge, apanga eda mutiaran ceninge anggona 
pajekjekan.” 


Indik mapinunas 
(Luk. 11:9-13) 


7 “Tunasja, pedas cening bakal kicen; ulatija 
pedas cening bakal molih; tur dogdogja korine, 
pedas cening bakal kampakin. 8 Krana asing-asing 
anak ane nunas bakal kicen, buina asing-asing 
anak ane ngulati, ia bakal molih, tur asing-asing 
anak ane nogdog kori, ia bakal kampakin. 2 Di 
pantaran ceninge, nyen ada ane ngenjuhin 
pianakne batu, dikalane ia nagih roti? 10 Wiadin 
lakar ngenjuhin lelipi, dikalan pianakne nagih 
lindung? 1! Dadinne yen cening ane madewek 
corah, bisa ngenjuhin pianak barang ane melah, 
apa buin Ajin ceninge ane ada di suargan, Ida 

bakal mapaica barang ane luih teken anake ane 
mapinunas teken Ida. 

12 Pagae ane kenkenja ane edotang cening 
apang gaenina baan anake marep teken ukudan 
ceninge, gaeninja masih buka keto marep teken 
anak lenan. Keto mula suksman Pidabdab Torat 
Dane Musa muah cakepan paranabine.” 


Indik kori sane cupit 
(Luk. 13:24) 


13 “Macelepja cening di korine ane cupit. 
Sawireh linggah korine tur gantar margane ane 
ngungsi ka kawah nrakane, tur liu pesan anake 
ane mentas ditu. 14 Nanging cupit korine tur likad 
margane ane ngungsi ka suargan, buina langah 
pesan anake ane nepukin margane ento.” 


Wit taru lan wohnyane 
(Luk. 6:43-44) 


15 “Pada yatnaja cening arepa teken nabi- 
nabine ane palsu, ane nekain cening nyaru-nyaru 
magoba biri-biri, nanging di kenehne ia tan bina 
cicing alasan ane galak. 18 Cening lakar nyidayang 
nawang ia uli laksanannyane. Adake anak ngalap 
buah anggur uli di punyan ketkete, wiadin ngalap 
buah aa uli punyan canginge. 1? Punyan kayune 
ane mokoh pedas melah buahne, nanging 
punyan kayune ane berag pedas usak masih 

buahne. 18 Punyan kayune ane mokoh tusingja 
bakal ngwetuang buah ane usak tur punyan 
kayune ane berag tusing ngwetuang buah ane 
melah. 1? Punyan kayune ane tuara ngwetuang 
buah ane melah, pedas ia kabah tur kentungang 
ka apine. 20 Dadinne uli tingkah solahne cening 
bakal nawang yen anake ento nabi palsu.” 


Tiang tusing nawang ragane 
(Luk. 13:25-27) 


21 “Buina tuaraja sawatek anake ane bisa 
nyambat: Duh Sang Panembahan, Sang 
Panembahan, lantas nyidayang dadi kaulan 
Ida Sang Hyang Widi Wasa, nanging tuah 
anake ane saja-saja nglaksanayang pakarsan 
Ajin Gurune ane di suargan. 22 Di panemayan 
rauh Dina Pangadilane liu anake lakar teka 
maranin Guru tur matur kene: “Duh Sang 
Panembahan, Sang Panembahan, boyake 
titiang sampun midartayang sabdan Ida Sang 
Hyang Widi Wasa malantaran parab Palungguh 
IRatu. Titiang sampun nundung setan masrana 
parab Palungguh IRatu, maliha titiang sampun 
ngwentenang praciri sane tawah-tawah masrana 
parab Palungguh IRatu?' 28 Kayange ento pasaut 
Guru teken anake ento kene: “Ih anak durjana, 
kemoja iba makaad, sawireh Gelahe tusing 
nawang iba. 

Pangande wewangunan 
(Luk. 6:47-49) 


24 “Asing-asing anak ane madingehang pitutur 
Gurune ene tur nglaksanayang, anake ento patuh 
teken anake ane wicaksana, ane ngwangun 
umahne di duur bukit batune. 25 Dikalane 
ada ujan muah blabar teka, tur angin baret 
ngampehang umahe ento, umahe ento tusing 
bakal uug, sawireh kawangun di duur bukit 
batune. 

26 Nanging asing-asing anak ane madingehang 
pitutur Gurune ene, laut tusing nyak 
nglaksanayang, anake ento patuh teken anak 
belog ane ngwangun umahne di duur tanah 
biase. 27 Dikalane ujan, laut ada blabar teka muah 
angin baret ngampehang umahe ento kanti bah 
mabriug, ambate geden uugne.” 


Kakuasaan Ida Hyang Yesus 


28 Sasampune Ida puput mapidarta, anake 
sami pada angob ring caran Idane ngurukang, 
29 Santukan Ida mawibawa pisan ngurukang 
anake punika, bina pisan ring caran guru-guru 
agamane ngurukang ipun. 

Ida Hyang Yesus nyegerang anak sakit lepra 
(Mar. 1:40-45; Luk. 5:12-16) 


1 Ida Hyang Yesus raris tedun saking bukite, 
tur akeh pisan anake sane ngiringang Ida. 
2 Daweg punika wenten anak sakit lepra nangkil 
ring ajeng Idane. Anake punika raris matedoh tur 
nyumbah sarwi matur asapuniki: “Duh Guru, yen 
Guru ledang sinah Palungguh Guru mrasidayang 
nyegerang titiang.” 

3 Ida raris ngenjuhang tangan tur ngusud anake 
punika maduluran pangandika asapuniki: “Tiang 
nyak nulungin jerone, segerja!” Jeg pramangkin 
anake punika seger. 4Ida tumuli ngandika ring 
anake punika: “Ingetangja! Unduke ene eda 
tuturanga teken anak lenan, nanging kemoja 
tangkilang deweke di ajeng sang pandita apanga 
dewek jerone katureksain, tur aturangja aturan 
manut buka pituduh Nabi Musane, makadadi 
bukti buat anake makejang, mungguing jerone 
suba seger.” 


Ida Hyang Yesus nyegerang 
parekan prawira tentera Roma 
(Luk. 7:1-10) 


5 Daweg Ida ngranjing ka kota Kapernaum, 
raris wenten satunggiling prawira tentera Roma 
tangkil ring ajeng Idane tur matur pinunas 

asapuniki: ? “Inggih Guru, parekan titiange 
nandang pinakit raat pisan ring cecanggahan 
titiange, tur ipun tan mrasidayang bangun.” 

7 Pangandikan Ida Hyang Yesus: “Mangkin Tiang 
jagi mrika nyegerang ipun.” 

8 Nanging atur prawirane punika: “Duh Guru, 
tan pisan pantes Palungguh Guru jaga ngrauhin 
cecanggahan titiange. Kewanten Palungguh Guru 
kayun ngetelang pangandika angan akecap, 
sinah parekan titiange jaga seger. ? Santukan 
titiang sakadi anak sane kaprentah, titiang taler 
maderbe prajurit sane prentah titiang. Yen 
titiang mrentahang prajurite punika: kemoja 
majalan, ipun jaga mamargi. Maliha yen titiang 
ngaukin sane tiosan: maija, sinah ipun pacang 
rauh. Samaliha yen titiang nguduhang parekan 
titiange: garapja ene! Sinah pacang garap ipun.” 

10 Ida Hyang Yesus angob pisan mireng atur 
prawirane punika, raris Ida ngandika ring anake 
sane ngiringang Ida, sapuniki: “Tiang nuturang 
teken jerone! Sasajaane di pantaran anak Israele 
tonden taen Tiang nepukin kapracayan ane 
buka kene gedenne. 11 Ingetangja ene! Bakal 
liu ada anak teka uli kangin muah uli kauh, 
lakar bareng-bareng negak majengang ngiring 
Dane Abraham, Ishak muah Yakub sajeroning 
Pamrentahan Ida Sang Hyang Widi Wasa. 

12 Nanging anake ane patutne dadi parakaulan 

Ida Sang Hyang Widi Wasa lakar kakutang 
di tongose ane peteng dedet. Ditu ia bakal 
pada ngeling pajerit mataanan kanti giginne 
kriet-kriet.” 13 Ida Hyang Yesus raris ngandika 
ring prawirane punika, sapuniki: “Sane mangkin 
mawalija ragane! Sampun kadagingan sakadi 
kapracayan ragane.” 

Daweg punika ugi parekan danene seger. 


Ida Hyang Yesus nyegerang matuan Dane Petrus 
(Mar. 1:29-34, Luk. 4:38-41) 


14 Sarauh Ida ring jeroan Dane Petrus, irika 
cingakin Ida matuan danene sane istri sedek 
merem, santukan dane sungkan ngebus. 12 Ida 
raris ngamel tangan danene, tur daweg punika 
ugi ical ngebus danene, raris matangi ngayahin 
Ida Hyang Yesus. 

16 Sasampune surup surya, akeh anake rauh 
tangkil makta anak sane karangsukan setan. 
Masrana antuk baos abuku Ida nundung setane 
punika. Akeh malih anak sane nandang pinakit 
sane segerang Ida. 1” Paindikane punika mamargi 
kadi asapunika mangda kasidan sabda sane 
kawarahang antuk Nabi Yesaya asapuniki: “Ida 
ane nyuangin kasangsaran iragane muah nyalud 
sakit iragane.” 

Indik ngiring Ida Hyang Yesus 
(Luk. 9:57-62) 


18 Rikala Ida Hyang Yesus ngaksi jadmane akeh 
sane ngiter Ida, raris Ida ngandikayang mangda 
sisian Idane malayar ka tepin danune sane lianan. 
19 Raris wenten guru agama adiri tangkil ring 
ajeng Idane, tur matur asapuniki: “Guru, titiang 
mamanah jaga ngiring sapamargin Gurune.” 

20 Pasaur Ida Hyang Yesus: “Cicing alase pada 
ngelah gook, tur kedis-kedise pada ngelah sebun, 
nanging Sang Putraning Manusa Utusan Ida Sang 
Hyang Widi Wasa tusing ngelah tongos buat 
merem muah masandekan.” 

21 Wenten malih anak tiosan rauh, inggih punika 
salah tunggal saking parasisian Idane, matur 
asapuniki: “Guru, icenja titiang mapamit ajebos 
praya ngilidang bapan titiange.” 

22 Nanging pangandikan Ida Hyang Yesus: 
“Tututinja Tiang! Depangja anake mati nanem 
timpalne ane mati.” 


Ida Hyang Yesus ngandeg angin baret 
(Mar. 4:35-41: Luk. 8:22-25) 


23 |da Hyang Yesus raris munggah ka jukunge 
kairing antuk sisian Idane. 2? Tan pararapan jeg 
wenten angin ribut ring danu punika, kantos 
jukunge kalancah antuk toya, santukan ombake 

kalintang ageng. Ida Hyang Yesus daweg punika 
nuju sirep. 2 Irika parasisian Idane nanginin Ida, 
aturne: “Inggih Guru, matangija, tulung titiang! 
Puniki wenten baya rauh, iraga tambis-tambis 
sengkala.” 

26 Ida raris ngandika ring parasisian Idane: “Apa 
awanane cening pada takut? Saja cening anak 
ane tunan pracaya.” Ida tumuli matangi raris 
namprat angin miwah ombake, tur pramangkin 
danune teduh. 

27 Sisian Idane sami pada angob, tur mabaos 
sapuniki: “Nyen sih anake ene kanti kayang angin 
muah danune jeg pada satinut teken Ida?” 


Ida Hyang Yesus nyegerang anak 
kakalih sane karangsukan setan 


(Mar. 5:1-20, Luk. 8:26-39) 


28 Sasampune Ida rauh ring pasisi, inggih punika 
ring gumin anak Gadarane, raris wenten anak 
sareng kalih medal saking setrane maranin 
Ida Hyang Yesus. Anake punika mayanin 
pisan, santukan ipun karangsukan setan akeh 
pisan. Punika awinan tan wenten anak purun 
nglintang mamargi irika. 29 Anake punika raris 
jerit-jerit asapuniki: “Duh Ratu Putran Widi! Napi 
wenten kabuatan IRatu ring titiang? Punapike 
IRatu jaga nyisipang titiang sadurung rauh 
panemayanipun?” 

30 Tan doh saking genahe punika wenten 
bawi akeh pisan sedek ngrereh teda. 3! Setan 
punika raris matur pinunas ring Ida Hyang 
Yesus asapuniki: “Yening IRatu nundung titiang 
saking jadmane puniki, icenja titiang magingsir 
ngrangsukin bawi-bawine punika.” 

32 Pangandikan Ida Hyang Yesus: “Kemoja iba 
magedi!” Setane punika raris medal saking 
anake punika, tumuli ngrangsukin bawi-bawine 
punika. Daweg punika ugi bawi-bawine punika 
malaib pablesat, sami ulung saking abinge tur 
maclempung ka danune. Irika bawine sami 
padem kalebu. 

33 Anake sane nongosin bawi punika raris malaib 
ka kota. Ring kota ipun nuturang sapariindik 
bawi-bawine punika miwah indik jadmane sane 
karangsukan setan iwau. 3 Sadaging kotane sami 
medal maranin Ida Hyang Yesus. Rikala ipun 
kapanggih ring Ida, ipun raris mapinunas mangda 
Ida gelis matilar saking genahe punika. 


Ida Hyang Yesus nyegerang anak rumpuh 
(Mar. 2:1-12: Luk. 5:17-26) 


1 Sasampune punika, Ida Hyang Yesus 
munggah ka jukunge tumuli mawali malayar 
megat danu, raris Ida rauh ring kota uedan 
Idane. 2Raris wenten makudang-kudang 
anak makta anak sakit rumpuh kasareang 

ring pasareannyane. Rikala Ida wikan ring 
kapracayan anake punika, Ida raris ngandika ring 
anake rumpuh punika, sapuniki: “Pagehangja 
kapracayan nyamane, dosan nyamane suba 
kampurayang.” 

3 Irika wenten makudang-kudang guru agama 
sane mabaos ring angennyane asapuniki: “Anake 
ene langgana teken Ida Sang Hyang Widi Wasa.” 

4 Ida Hyang Yesus wikan ring pepineh anake 
punika, raris Ida ngandika: “Napi awinane 
ragane makayunin paindikan sane kaon sakadi 
asapunika? ? Sane encen sih minab danganan, 
maosang: “Dosan nyamane suba kampurayang’, 
punapi bangunja tur majalan’? ê Duaning punika, 
Tiang muktiang ring ragane, mungguing Sang 
Putraning Manusa utusan Ida Sang Hyang Widi 
Wasa punika madue kuasa ngampurayang dosa 
ring jagate puniki.” Irika Ida raris ngandika 
ring anake rumpuh punika: “Bangunja, jemak 
pasarean nyamane tur kemoja mulih.” 

7 Pramangkin anake rumpuh punika bangun 
tur mamargi budal. 8 Wau anake akeh punika 
ngantenang paindikane punika, ipun sami ajerih 
tumuli ngluihang Ida Sang Hyang Widi Wasa 
sane arsa mapaica pangwisesa sakadi asapunika 
agengnya ring imanusa. 

Ida Hyang Yesus ngesengin Dane Matius 
(Mar. 2:13-17; Luk. 5:27-32) 


9 Sasampune Ida Hyang Yesus kesah saking 
irika, Ida ngaksi juru duduk pajeg adiri sane 
mapesengan Matius, sedek malinggih ring genah 
danene nudukin. Ida raris ngandika ring dane 
asapuniki: “Tututinja Tiang.” 

Duk punika ugi dane matangi tur ngiring Ida. 

10 Ritatkala Ida Hyang Yesus katurin rayunan 
ring jeroan Dane Matius, raris rauh parajuru 
duduk pajege miwah soroh anake nista dama, 
sareng-sareng matamiu ngiring Ida miwah 
sisia-sisian Idane. 1! Rikala anggota golongan 
Parisine ngaksi paindikan punika, dane raris 
mabaos ring parasisian Ida Hyang Yesus sapuniki: 
“Napi awinane Gurun ragane kayun marayunan 
sareng-sareng ring juru duduk pajeg miwah anak 
sane nista dama?” 

12 Rikala Ida Hyang Yesus mireng paindikane 
punika, Ida raris masaur asapuniki: “Anake sane 
seger nenten ipun merluang balian. Nanging 
anake sane sakit sinah ipun merluang. 3 Sane 
mangkin makaonja ragane tur pakayuninja 
teges sabdan Cakepan Sucine sane asapuniki: 
'Ane arsayang Ulun dongja aturan, nanging 
kapitresnan. Rauh tiange puniki boyaja ngrereh 
anak sane luih, nanging anak sane nista dama.” 

Indik mapuasa 
(Mar. 2:18-22; Luk. 5:33-39) 


14 Wusan punika, raris rauh sisian Dane Yohanes 
Panglukat tangkil ring Ida Hyang Yesus tur matur 
asapuniki: “Napi awinanipun titiang miwah 
anggota golongan Parisine sami pada mapuasa, 
nanging sisian Gurune nenten?” 

15 Pasaur Ida Hyang Yesus: “Kenken mirib 
panyengguh nyamane, apake tamiune lakar 
pada sedih, sanun pangantene muani ada sig 
pantarannyane? Sinah tuara keto! Nanging bakal 
ada masanne pangantene muani bakal kabancut 
uli pantarannyane, ditu mara ia lakar mapuasa. 

16 Tusing ada anak nampel kamben buuk aji 
kebesan kamben ane anyar. Sawireh yen keto, 
sinah panampelne ento lakar ngedeng kambene 
ento kanti uek, tur uekne sayan nglinggahang. 
17 Keto masih anggure ane anyar ento tuaraja 
katuruhang di klukuh blulange ane let. Sawireh 
yen keto sinah klukuhe ento lakar makeplug tur 
anggure mabiayagan muah klukuhe uug. Ento 
krana anggure ane anyar patut katuruhang di 
klukuh blulange ane anyar. Yen keto makadadua 
pada melah.” 

Ida Hyang Yesus nguripang pianak kelihan 
perhyangan anak Yahudine miwah nyegerang 
anak eluh sane nandang sakit ngamedalang rah 


(Mar. 5:21-43; Luk. 8:40-56) 


18 Durung puput Ida ngandika ring anake 
punika, raris wenten kelihan perhyangan anak 
Yahudine rauh nangkil ring Ida, tur sambilangipun 
nyumbah ipun matur asapuniki: “Pianak titiange 
sane eluh wau pisan padem, nanging ledangja 
Guru rauh tur ngungkulang tangan ring ipun, 
janten ipun prasida urip.” 

19 Ida raris matangi tumuli mamargi nututin 
anake punika, kairing antuk parasisian Idane. 

20 Daweg punika wenten anak luh sane nandang 
pinakit ngamedalang rah sampun roras taun 
suenipun. Ipun maranin Ida Hyang Yesus saking 
ungkur tur ngusud tanggun busanan Idane. 

21 Santukan ipun mabaos ring manah, sapuniki: 
“Yen idewek nyidayang ngusud tanggun busanan 
Idane dogen, sinah idewek bakal seger.” 

22 Daweg punika ugi Ida Hyang Yesus 
macingakan ka ungkur sarwi ngandika ring ipun: 
“Ih eluh, pagehang kenehe, kapracayan eluhe 
suba ngrahayuang eluh.” Tur daweg punika ugi 
ipun seger. 

23 Ida Hyang Yesus raris ngranjing ka umah 
kelihan perhyangan anak Yahudine punika. Rikala 

Ida ngaksi anak magambel nabuh gambang, 
tur anake irika pada uyut, 2? raris Ida ngandika: 
“Pesuja ragane ajak makejang. Anake cerik 
ene tusingja mati, ia tuah pules dogen.” Wau 
Ida mabaos sapunika, sami anake ngedekin 
Ida. 25 Sasampune anake sami pada medal, Ida 
raris ngranjing tur ngamel tangan anake alit 
punika. Anake alit punika raris bangun. 28 Raris 
amiug gatrane ngeniang paindikane punika ring 
sawewengkon jagate punika. 


Ida Hyang Yesus nyegerang 
anak buta sareng kalih 


27 Daweg Ida Hyang Yesus nglanturang pamargin 
Idane, wenten anak buta sareng kalih nutug tur 
gelur-gelur matur asapuniki: “Duh Ratu Putran 
Sang Prabu Daud, suecaninja titiang!” 

28 Sasampun Ida ngranjing ring satunggiling 
umah, anake buta punika rauh nangkilin Ida. Irika 
Ida ngandika ring ipun sapuniki: “Apake jerone 
pracaya yan Tiang nyidayang nyegerang jerone?” 

Irika ipun masaur manuk: “Inggih Guru, titiang 
pracaya!” 29 Raris Ida ngusud paningalan anake 
buta punika saha kadulurin antuk pangandika: 
“Kasidanja buka kapracayan jerone!” 30 Daweg 
punika ugi ipun raris pada mrasidayang ngeton. 
Irika Ida miteketin ipun sapuniki: “Melahang 

pesan nyekepang paundukane ene, eda pesan 
kanti ada anak nawang.” 

31 Nanging ipun raris medal tur nglumbrahang 
indik Idane ring sawewengkon jagate punika. 


Ida Hyang Yesus nyegerang anak kolok 


32 Wau pisan anake punika medal, raris 
wenten anak rauh nangkil ring Ida Hyang 
Yesus makta anak kolok ulihan karangsukan 
setan. 33 Sasampun setane punika katundung, 
anake kolok iwau raris mrasidayang mabaos. 
Sami anake pada angob tur mabaos sapuniki: 
“Paundukan ane buka kene tonden taen tepukin 
iraga di pantaran bangsa Israele.” 

34 Nanging anak golongan Parisi masaur: “Anake 
ento nyidayang nundung setan, sawireh ia maan 
panugrahan Ratun Setan.” 


Ida Hyang Yesus kawelas arsan 


35 Kadi asapunika Ida Hyang Yesus mamargi 
nglelana nylajah kota miwah desa-desa 
makasami. Ida mapaica paurukan ring 
perhyangan-perhyangan anak Yahudine, tur 
ngortiang Orti Rahayu indik Ida Sang Hyang 
Widi Wasa ngadegang Pamrentahan Idane, tur 
nyegerang anake akeh saking saananing sakit 
miwah pinakit. 38 Wau Ida ngaksi anake punika, 
irika kadi ketus kayun Idane antuk kawelas 

arsan, santukan anake punika sami pada lesu tan 
wenten sane ngrunguang tan bina kadi biri-biri 
sane tan wenten pangangonipune. 3” Ida raris 
ngandika ring parasisian Idane: “Padine ene suba 
sedeng anyi liu pesan, nanging paderepe tuah 
abedik. 33 Nunas icaja teken Ida Sang madue 
padine ento, apanga Ida ngandikayang paderepe 
nganyi padi druen Idane.” 


Utusan Ida Hyang Yesus sane roras diri 
(Mar. 3:13-19; Luk. 6:12-16) 


1 [da Hyang Yesus raris ngandikain sisian 
10 Idane sane roras diri punika, tur icen Ida 
kuasa buat nundung setan miwah ngwarasang 
anak saking saananing sakit miwah pinakit. 
2 Pesengan parautusane sane roras punika, 
inggih punika: Kaping pisan Dane Simon (dane 
taler kapesengin Petrus) miwah Dane Andreas 
semeton danene. Maliha Dane Yakobus okan 
Dane Sebedeuse miwah Dane Yohanes semeton 
danene. ? Dane Pilipus miwah Dane Bartolomeus, 
Dane Tomas miwah Dane Matius juru duduk 
pajege, Dane Yakobus okan Alpeuse miwah Dane 
Tadeus. 4 Maliha Dane Simon (saking golongan 
Patriot) miwah Dane Yudas Iskariot sane alpaka 
ring Ida Hyang Yesus. 

Ida Hyang Yesus ngutus utusan Idane roras diri 
(Mar. 6:7-13; Luk. 9:1-6) 


> Ida Hyang Yesus ngutus utusan Idane roras 
diri punika saha kapiteketin asapuniki: “Eda 
pesan cening kanti liwat ka gumin bangsane 
ane lenan, wiadin ka kotan anak Samariane. 

6 Nanging luas tur alihja bangsa Israele, nah 
ento biri-birine ane ilang. ' Kema tur tuturangja, 
mungguing panemayan Ida Sang Hyang Widi 
Wasa ngadegang Pamrentahan Idane suba paek. 
8 Segerangja anake sakit, idupangja anake mati, 
segerangja anake ane sakit lepra, tur tundungja 
sakancan setane. Sawireh cening suba maan 
ngidih, cening patut makidihang. ? Edaja cening 
mabekel pipis mas wiadin pipis perak wiadin pipis 
temaga di sabuk ceninge. 10 Eda cening ngaba 
soksokan anggon ngagendong, eda mabaju 
dadua, eda ngaba sepatu wiadin gegaman 
sajeroning maleluasan. Sawireh anake magae ia 
patut maan apa ane perluanga. 

11 Yening cening neked di satunggiling kota 
wiadin desa, alih ditu anak ane nyak nampi 
cening, tur nongosja sig anake ento kanti cening 
makaad uli ditu. 12 Yening cening nekain umah 
anak, cening patut ngucapang pangayu bagia 
buat anake ane ngelahang umahe. 13 Yen anake 
ento nampi tekan ceninge, pangayu bagian 

ceninge bakal ada sig anake ento, nanging yen 
anake ento tusing nyak nampi tekan ceninge, 
pangayu bagian ceninge bakal mabalik sig 
ceninge. 14 Buina yen ada pumahan muah kota 
ane tuara nyak nampi muah madingehang 
sapitutur ceninge, pesuja uli ditu tur kalahinja 
pumahan wiadin kotane ento, tur ketebangja 
buke ane di tlapakan batis ceninge. 1> Ingetangja 
cening, sujatinne di Dina Pangadilane Ida Sang 
Hyang Widi Wasa, anake ane uli kota Sodom lan 
kota Gomorane lakar gigisan ukumane teken 
anake di kotane ento.” 


Sangsara sane pacang rauh 
(Mar. 13:9-13; Luk. 21:12-17) 


16 “Ingetangja, Guru ngutus cening buka 
biri-birine ka tengah-tengah cicing alasane, ento 
krana cening apanga tansah celih buka lelipine 
tur polos buka kedis darane. 1” Buina pada 
yatnaja cening marep teken anake makejang; 
krana lakar ada anak nyerahang cening ka ajeng 
Majelis Agamane, tur anake ento lakar nigtig 
cening di perhyangannyane. 18 Uli krana cening 
dadi sisian Gurune, cening lakar katurang ka 
ajeng pamrentahe muah ka ajeng pararatune, 
buat midartayang Orta Rahayune teken anake 
ento muah teken parabangsane ane lenan. 

19 Yen cening daliha baan anake, edaja cening 

sumangsaya teken unduk ane lakar orahang 
cening; sawireh yen teka panemayannyane, 
cening bakal kicen apa ane patut bakal orahang 
cening! 20 Krana singja cening ane lakar ngraos 
ditu, nanging Roh Ajin ceninge ane lakar mawisik 
di keneh ceninge. 

21 Dimasane ento anake lakar nyerahang 
nyamanne apanga matianga. Keto masih 
bapanne lakar nyerahang pianakne, tur ipianak 
lakar nglawan muah ngamatiang reramanne. 

22 Tur cening lakar kagetingin baan anake uli 
krana Guru. Nanging nyenja pageh kanti ka 
wekasan, ia bakal maan rahayu. 2 Yen cening 
sangsaraina baan anake di satunggiling kota, 
malaibja cening ka kotane ane lenan. Guru 
nuturin cening: “Sasajaane satonden pragat 
pagaen ceninge di sawatek kotan gumi Israele, 
Sang Putraning Manusa Utusan Ida Sang Hyang 
Widi Wasa suba rauh. 

24 [murid singja bakal lebihan teken gurunne, 
wiadin iparekan tusingja bakal lebihan teken 
gustinne. ?? Suba cukup yen imurid kajiang pada 
teken gurunne muah iparekan kaluihang pada 
teken gustinne. Yen gustinne orahanga Baalsebul 
apa buin pakurenannyane!” 

Sapasira sane patut ajerihin 
(Luk. 12:2-7) 


26 “Wireh keto eda cening takut teken manusa. 
Paundukane ane makebang, lakar kedengang, 
tur sakancan ane pingit lakar kawerayang. 

2? Apa ane orahang Guru teken cening di 
petenge, tuturangja ento di galange tur apaja 
ane kapakisiang di kuping ceninge, uar-uarangja 
ento uli di duur neb umahe. 28 Edaja cening 
takut teken anak ane nyidayang ngamatiang 
ukudan ceninge, nanging ia tusing mampuh 
ngamatiang jiwa. Nanging takutja cening teken 
Ida Sang Hyang Widi Wasa ane madue wewenang 
nyirnayang jiwa muah awak manusane di kawah 
nrakane. 29 Singke kedis perite dadua maji tuah 
aji arupiah. Sakewala yen tuara mula pakarsan 
Ajin ceninge, aukud ko tusing ada ane lakar ulung 
ka tanahe. 20 Liun bok ceninge ane ada di sirah 
ceninge masih suba wilangin Ida. 3! Ento krana 
eda pesan cening takut, sawireh cening majian di 
ajeng Ida Sang Hyang Widi Wasa padaang teken 
kedis perite ento.” 


Ngangkenin wiadin nilas Ida Hyang Yesus 
(Luk. 12:8-9) 


32 “Asing-asing anak ane ngangken di arepan 
anake liu, mungguing ia dadi sisian Gurune, Guru 

masih lakar ngangkenin ia di ayun Ajin Gurune di 
suargan. 33 Nanging nyenja ane suba dadi sisian 
Gurune, laut ia ngaku tusing nawang Guru di 
arepan anake liu, Guru ko masih tusing bakal 
ngangkenin ia di ayun Ajin Gurune di suargan.” 


Ida Hyang Yesus rauh makta pedang 
(Luk. 12:51-53; 14:26-27) 


34 “Eda cening ngaden mungguing tekan Gurune 
ene ngaba dame di gumine. Tekan Gurune dongja 
ngaba dame, nanging ngaba cerah. 3? Tekan 
Gurune ngranayang ipianak muani bakal nglawan 
bapanne, ipianak eluh lakar nglawan memenne, 
tur imantu eluh lakar nglawan matuanne eluh. 
36 Dadinne musuhne ane kapitui, nah ento nyama 
sapakurenannyane. 

37 Nyenja nresnain bapa muah memenne 
lebihan teken nresnain Guru, ia tusing pantes 
dadi murid Gurune. Buina nyenja nresnain 
pianakne muani wiadin pianakne eluh lebihan 
teken nresnain Guru, ia tusing pantes dadi murid 
Gurune. 33 Nyenja tuara nyadia negen salibne tur 
nututin Guru, ia tuara pantes dadi murid Gurune. 
39 Nyenja ane makeneh magehang uripne, ia 
tusing lakar muponin urip ane sujati. Nanging 
nyenja ane kelangan urip uli krana Guru, ia bakal 
molih urip ane sujati.” 

Indik upah 
(Mar. 9:41) 


40 “Nyenja ane nampi cening, ia nampi Guru. 
Tur nyenja ane nampi Guru, ia nampi Ida ane 
ngutus Guru. 4 Nyenja nampi utusan Ida Sang 
Hyang Widi Wasa, baane ia utusan Ida Sang 
Hyang Widi Wasa, ia bakal bareng-bareng maan 
pikolih utusan Ida Sang Hyang Widi Wasa. Tur 
nyenja nampi anak sadu, baane ia mula sadu, 
ia bakal bareng-bareng maan upah anak sadu. 
42 Ingetangja! Nyenja nulungin anake ane paling 
nistana ene aji yeh nyem acangkir baane ia 
murid Gurune, anake ento pedas bakal nampi 
pikolihne.” 


Utusan Dane Yohanes Panglukat 
(Luk. 7:18-35) 


1 1 1 Sasampune Ida Hyang Yesus puput 
mapaica piteket ring parasisian Idane, 


raris Ida kesah saking irika lunga ngortiang Orti 
Rahayune miwah ngurukang anak ring kota-kota 
sane nampek irika. 

2 Rikala Dane Yohanes Panglukat sane wenten 
ring pangkeng, mireng indik pakaryan Ida Sang 
Kristus, raris dane ngutus makudang-kudang 
sisian danene, praya matur pitaken ring Ida. 

3 Aturipune: “Titiang nunasang ring Guru, 

punapike Guru sane kabaosang jaga rauh antuk 
Dane Yohanes, punapike titiang patut nyantosang 
anak tiosan?” 

4 Pasaur Ida Hyang Yesus: “Jani kemoja 
malipetan, aturang teken Dane Yohanes, apa 
ane suba dingeh muah tingalin cening, nah ento: 
3 Anak buta nyidayang ningalin, anak rumpuh 
nyidayang majalan, anak lepra kasegerang, anak 
bongol nyidayang ningeh, anak mati kaidupang, 
tur Orta Rahayune kadartayang di pantaran 
anake tiwas. ë Ambate bagian anake ane tuara 
bimbang arepa teken Guru.” 

7 Sasampune parasisian Dane Yohanes mawali, 
Ida Hyang Yesus raris ngandika ring anake akeh 
punika ngeniang indik Dane Yohanes: sapuniki 
pangandikan Idane: “Daweg ragane lunga 
maranin Dane Yohanes ring tegal melakange, 
napi sane ulati ragane? Punapi nyadia nyingakin 
padang sayar-soyor ampehang angin? 3 Napi 
sane praya kacingakin? Anak sane mabusana 
sarwa endah? Anak sane mabusana sarwa endah 
punika wenten ring purin Ida Sang Nata Ratu. 

9 Dadosipun, napike sane dados tetujon ragane 
lunga mrika? Napi jaga nyingakin sang nabi? 
Punika patut pisan. Samalihipun Tiang ngaturin 
ragane, mungguing Dane Yohanes punika luihan 
ring satunggiling nabi. 1? Santukan ngeniang indik 
ragan Dane Yohanes sampun kasurat asapuniki: 

“Tingalinja Aji ngutus utusan Ajine majalan 
malunan teken Cening, ia lakar nabdabang marga 
pabuat Cening. 1! Elingangja! Dane Yohanes 
Panglukat punika luihan ring sakancan jadmane 
sane naenin urip ring jagate puniki. Nanging 
anak sane pinih nistana sajeroning Pamrentahan 
Ida Sang Hyang Widi Wasa, kantun luihan ring 
Dane Yohanes. 12 Ngawit saking masan Dane 
Yohanes midartayang kasaksian danene, kantos 
rauh mangkin, Pamrentahan Ida Sang Hyang 
Widi Wasa tansah katungkasin antuk jadmane 
sane mamanah ngadegang pamrentahan punika 
masrana kawirosan. 13 Santukan paranabine 
miwah Pidabdab Torat Dane Musa kantos rauh 
Dane Yohanes, makasami pada maosang indik 
rauh Pamrentahan Ida Sang Hyang Widi Wasa 
punika. 14 Tur yen ragane kayun pracaya ring 
kasaksian punika, Dane Yohanes punika sujatinne 
Nabi Elia sane kabaosang jaga rauh. 1? Yen ragane 
madue karna pirengangja! 

16 Napike anggen Tiang ngimbayang jadmane 
ring masane mangkin? Ipun satmaka sakadi 
alit-alite ring pasare sane saling kaukin sareng 
timpalnyane sapuniki: 17 ‘Icang suba pada 
nyuling, sakewala cai tusing nyak ngigel, icang 
suba masesambatan, nanging cai tusing nyak 
ngeling. 18 Santukan Dane Yohanes rauh, dane 
mapuasa tur tan nginum anggur; anake maosang 

dane punika anak karangsukan setan. 19 Raris 
rauh Sang Putraning Manusa Utusan Ida Sang 
Hyang Widi Wasa, Ida marayunan tur nginum, 
wetu raos anake asapuniki: “Tingalinja Anake 
ento, la budag teken sakancan dedaaran, 
sawitran juru duduk pajeg muah anak nista 
dama.” Nanging kawicaksanan Ida Sang Hyang 
Widi Wasa jaga kawiaktiang antuk pakardin 
parakaulan Idane.” 


Indik kota-kota sane tan pracaya 
(Luk. 10:13-15) 


20 ida Hyang Yesus raris matbat kota-kota sane 
tan nyak ngutang dosa-dosannyane, yadian irika 
Ida sampun ngwentenang makudang-kudang 
praciri sane ngangobin. 21 “Ambate geden 
sengkalane ane lakar nibenin iba ih kota Korasim. 
Keto masih ih iba kota Betsaida, ambate geden 
sengkalane ane lakar nibenin iba! Sawireh yen 
di kota Tirus muah di kota Sidon kaadakang 
praciri buka ane suba kaadakang di pantaran 
ibane, pedas ia suba makelo pada maselselan tur 
ngutang dosa-dosannyane. 22 Ingetangja, mani 
wekas dimasan tekan Dina Pangadilane, rakyat 
kota Tiruse lan rakyat kota Sidone lakar molih sih 
kapiolasan Ida Sang Hyang Widi Wasa lebihan 
teken iba. 2 Ih iba kota Kapernaum, apake iba 
makeneh nyumbungang awak kanti neked ka 

langite? Nanging iba lakar kaclempungang ka 
kawah nrakane. Sawireh yen di kota Sodom 
kaadakang praciri buka ane suba kaadakang di 
pantaran ibane, pedas kotane ento enu ada 
kayang jani. 24 Sawireh keto ingetangja: mani 
wekas di Dina Pangadilane, rakyat kota Sodome 
lakar maan sih kapiolasan Ida Sang Hyang Widi 
Wasa lebihan teken iba.” 


Sabda panglipur 
(Luk. 10:21-22) 


25 Daweg punika Ida Hyang Yesus raris ngandika 
asapuniki: “Duh Aji, Panembahan akasa miwah 
pretiwine, Titiang ngaturang panyuksma ring 
ayun Palungguh Aji, santukan Palungguh Aji 
nyingidang paindikane punika makasami marep 
ring jadmane wicaksana miwah jadmane sane 
wikan. Nanging Aji ledang nyinahang marep ring 
jadmane sane nambet. 2? Duh Aji indike punika 
mula wantah sane mantuk ring kayun miwah 
dados pakarsan Palungguh Aji. 

27 Makejang suba kaserahang teken Tiang olih 
Ajin Tiange. Tuara ada anak ane nawang Sang 
Putra sajabaning Ida Sang Aji. Buina tuara ada 
anak nawang Ida Sang Aji, sajaba Sang Putra 
muah anake ane kalugrain olih Sang Putra, buat 
nawang Ajin Idane. 

28 Ih anak ane kenyel ulihan negen tetegenan 
baat, maija sig Tiange, Tiang lakar maang 
parerenan teken ragane. 2? Tegenja tetegenane 
ane baang Tiang tur mlajahja teken Tiang. Krana 
Tiang ene andap asor tur darma sadu, tur ragane 
lakar muponin sutrepti. 3? Sawireh tetegenan ane 
lakar baang Tiang aluh tur ingan.” 


Parasisia ngetus-ngetus 
gandum ring rahina Sabat 


(Mar. 2:23-28, Luk. 6:1-5) 


12 1 Durungja sue maletan, sasampun 
paindikane punika, nuju rahina Sabat, Ida 
Hyang Yesus lunga kairing antuk parasisian Idane. 
Pamargine nglintangin pategalan gandum. Duk 
punika parasisiane pada kaluen, irika dane pada 
ngetus-ngetus gandum tur kajengang. ? Rikala 
anak golongan Parisine manggihin paindikane 
punika, raris dane mabaos ring Ida, asapuniki: 
“Inggih Guru cingakinja! Parasisian Gurune 
nglaksanayang paindikan sane tan wenang 
kalaksanayang ring rahina Sabate.” 

3 Pasaur Ida Hyang Yesus, asapuniki: “Punapike 
ragane tan naenin ngwacen sapariindik Ida 
Sang Prabu Daud rikala ida sareng pangiring 
idane kaluen, napi sane sampun margiang ida? 
4 Boyake ida sampun ngranjing ka perhyangan 
Ida Sang Hyang Widi Wasa tur ngambil roti 

aturane, inggih punika roti sane tan dados 
kaajengang antuk ida miwah katunas antuk 
pangiring-pangiring idane manut sapacaraning 
agama, sajawining olih parapanditane kewanten? 
> Samaliha punapike ragane durung ngwacen 
ring Cakepan Torat Dane Nabi Musa, mungguing 
sujatinipun nyabran rahina Sabat parapanditane 
sami pada mamurug pidabdab rahina Sabate ring 
Perhyangan Agung, nanging dane tan kabaos 
iwang? * Tiang nuturin ragane: Iriki wenten sane 
luihan ring Perhyangan Agung. ' Wenten sabda 
sane katulis sapuniki: “Ane dadi pamerih Ulun nah 
ento kapiolasan, dongja aturan wewalungan.’ Yen 
ragane wiakti resep ring artin sabda puniki, sinah 
ragane tan pacang nyisipang jadmane sane tan 
iwang punika. 8 Santukan Sang Putraning Manusa 
Utusan Ida Sang Hyang Widi Wasa punika maraga 
Panembahan rahina Sabate.” 


Ida Hyang Yesus nyegerang 
anak ring rahina Sabat 


(Mar. 3:1-6; Luk. 6:6-11) 


9 Sasampun Ida Hyang Yesus matilar saking 
genahe punika, Ida raris ngranjing ka satunggiling 
perhyangan anak Yahudine. 1° Irika wenten 
anak kepek limanipune aneh. Irika taler wenten 
makudang-kudang anak sane mamanah ngrereh 
iwang Ida Hyang Yesus. Anake punika mataken 

ring Ida asapuniki: “Guru, yening nyegerang anak 
ring rahina Sabate, boyake punika mamurug 
Pidabdab Torate?” 
11 Pasaur Ida Hyang Yesus: “Yan ring pantaran 
ragane wenten anak sane madue biri-biri 
asiki, raris ulung ka semere ring rahina Sabate, 
punapike ipun tan pacang ngrereh tur menekang 
biri-birinipune? 12 Boyake manusa punika luihan 
ring biri-biri? Duaning punika, Pidabdab Torat 
iragane nglugrain iraga nulungin anak ring rahina 
Sabate.” 13 Ida Hyang Yesus raris ngandika ring 
anake kepek punika: “Leserangja liman jerone!” 
Ipun raris ngleserang limannyane tur daweg 
punika ugi limanipune jeg seger kadi jati 
mula, sakadi limannyane sane anehan. 
14 Anak golongan Parisine raris medal saking 
perhyangane punika, tur ngreka daya jaga 
nyerahang Ida. 


Parekan seselikan Ida Sang Hyang Widi Wasa 


15 Rikala Ida Hyang Yesus wikan ring paiguman 
anak golongan Parisine punika, Ida raris kesah 
saking irika. Akeh pisan anake sane ngiringang 
pamargin Idane, tur anake sakit sami segerang 
Ida. 18 Banget antuk Ida miteketin ipun sami, 
mangda ipun sampunang ngwerayang sira 
sujatinipun Ida punika, 1? mangda tegep sabda 
sane kadartayang antuk Nabi Yesaya asapuniki: 

18 “Ene parekan seselikan Ulun, ane tresnain 
Ulun, ane ledangin Ulun. Roh Ulun 
bakal paicayang Ulun teken la. Ia lakar 
nguar-uarang tetepasan Ulun teken 
sakancan bangsane. 

19 la tusing lakar matembung raos, tur la tusing 
jerit-jerit. Tur ia tusing lakar gelur-gelur di 
marga-margane. 

20 Tiinge ane empak nglanting, tusing bakal 
kapegatang, tur damare ane rebreb, 
tusing bakal kadampeh. Ia bakal pageh 
kanti kadilane menang. 

21 Muah sakancan bangsane pada ngajap- 
ngajap la.” 


Ida Hyang Yesus miwah Beelsebul 
(Mar. 3:20-30, Luk. 11:14-23) 


22 Wusan punika raris wenten anak makta anak 
buta tur kolok, santukan ipun karangsukan setan. 
Raris Ida Hyang Yesus nyegerang anake punika, 
kantos ipun mrasidayang mabaos lan ningalin. 
23 Sami anake pada angob, tur mabaos: “Anake 
puniki menawi sentanan Ida Sang Prabu Daud, 
sane kajanjiang punika.” 

24 Nanging daweg golongan Parisine mireng 
bebaosane punika, dane raris mabaos asapuniki: 
“la nyidayang nundung setan, sawireh la maan 
panugrahan uli Beelsebul, ratun setane.” 

25 Nanging duk Ida Hyang Yesus wikan ring 
pakayunan anak golongan Parisine punika, raris 
Ida ngandika ring dane asapuniki: “Asing-asing 
kaprabon yen sampun sagsag, sinah gelis pacang 
uug. Asapunika taler kota wiadin pakurenan, yen 
sampun sagsag, sinah tan pacang matuuh. 

26 Asapunika taler yen wadua balan Ratun 
Setane maroang-roangan tur saling siatin, 
punika mapiteges kaprabon Ratun Setane 
sampun sagsag tur digelis pacang uug. 2' Ragane 
maosang, mungguing Tiang nundung setan 
masrana panugrahan Beelsebul Ratun Setane. 
Yening kadi asapunika, masrana panugrahan sira 
murid-murid ragane nundung setan? Duaning 
punika murid-murid ragane muktiang mungguing 
ragane iwang. 28 Roh Ida Sang Hyang Widi 
Wasa sane ngicen Tiang kuasa buat nundung 
setan-setan tur indike punika dados bukti 
mungguing Ida Sang Hyang Widi Wasa sampun 
ngadegang Pamrentahan Idane ring pantaran 
ragane. 

29 Tan wenten anak sane nyidayang mamaling 
isin umah anake sane siteng, sajabaning 
sang maderbe umah kategul dumun, wau 
barang-barangipune prasida karampok. 

30 Sapasiraja tan adung ring Tiang, ipun 
ngamesehin Tiang, tur anake sane tan sareng- 
sareng munduhang ring Tiang, anake punika 

nyambragang. 3! Punika awinane Tiang ngaturin 
ragane: sakatahing dosa miwah bebaosan sane 
langgana prasida polih pangampura, nanging 
sapasiraja sane mabaos langgana marep ring 
Roh Ida Sang Hyang Widi Wasa, ipun tan pacang 
polih pangampura. 3? Yen wenten anak sane 
ngucapang paindikan sane tungkas ring Sang 
Putraning Manusa Utusan Ida Sang Hyang Widi 
Wasa, ipun prasida polih pangampura, nanging 
sapasira sane ngucapang paindikan sane tungkas 
ring Roh Ida Sang Hyang Widi Wasa, ipun tan jaga 
polih pangampura ring jagate iriki, sapunika taler 
ring jagate sane pacang rauh.” 


Wit taru miwah wohipun 
(Luk. 6:43-45) 


33 “Mangda polih mupuang woh sane becik, 
ragane patut nandur wit sane becik. Yen ragane 
nandur wit sane kaon, ragane jagi mupuang 
woh sane kaon. Santukan wit taru punika 
prasida kuningin becik wiadin kaon, malantaran 
wohipun. 24 Ih jero terehan lelipi. Joh para ragane 
lakar nyidayang ngwetuang bebaosan sane becik, 
santukan ragane maraga corah. Napija medal 
saking cangkem, punika wetu saking angen. 

35 Jadmane sane becik pacang ngamedalang 
paindikan sane luih saking angennya sane luih, 
tur anake sane corah pacang ngamedalang 


MATIUS 12.36-41 3899 


paindikan-paindikan sane kaon, sane medal 
saking angenipune sane corah. 

36 Tiang nuturin ragane, yen sampun rauh 
Rahina Pangadilane, sawatek baose sane tan 
paguna sane kucapang antuk imanusa, ipun 
patut negen baose ring ayun Ida Sang Hyang 
Widi Wasa. 3” Santukan madasar baos sane 
sampun ucapang ragane, ragane jaga kapatutang, 
asapunika taler madasar ucapan ragane, ragane 
jaga kasisipang.” 


Praciri Nabi Yunus 
(Mar. 8:11-12; Luk. 11:29-32) 


38 Daweg punika wenten makudang-kudang 
guru agama miwah anak golongan Parisi matur 
ring Ida Hyang Yesus, sapuniki: “Guru, titiang 
meled manggihin Guru ngardi praciri.” 

39 Nanging pasaur Ida Hyang Yesus asapuniki: 
“Ambate jaat lan tan tuon jlemane jani. Ragane 
nagih praciri teken Tiang? Tiang tan pacang 
ngaturin ragane praciri sajabaning praciri Nabi 
Yunus. 20 Sakadi Nabi Yunus makatelun ring 
tengah basang ulam agunge asapunika taler 
Sang Putraning Manusa Utusan Ida Sang Hyang 
Widi Wasa pacang wenten ring gua garban 
ibu pretiwi tigang rahina suennyane. 41 Ring 
Rahina Pangadilane rakyat kota Niniwene 
pacang matangi tur nalih ragane, santukan ipun 


MATIUS 12.42-45 3900 


sampun pada nilarin dosannyane, rikala ipun 
miragi pidartan Nabi Yunus. Sujatinipun sane 
mangkin iriki wenten anak sane luihan ring Nabi 
Yunus! 42 Ring Rahina Pangadilane, Sang Raja 
Putri saking panegara kidul jaga matangi tur 
nalih ragane. Santukan Sang Raja Putri punika 
nyaratang pisan rauh saking tanggun gumine, 
praya mirengang kawicaksanan Sang Prabu 
Salomo. Sujatinipun sane mangkin iriki wenten 
anak sane agungan ring Sang Prabu Salomo.” 


Roh setan 
(Luk. 11:24-26) 


43 “Yening wenten roh setan sane medal saking 
manusane, roh setane punika jaga ngumbara ring 
tegale melakang ngrereh genah jaga mararian. 
Nanging ipun tan polih. 44 Ipun raris mabaos 
asapuniki: Adenan suba iraga malipetan ka 
tongose ane imalu: Irika ipun mawali, tur 
panggihin ipun genahe punika suung, kedas tur 
maatur rapi. 45 Tumuli ipun medal tur mawali 
ngajak roh setan tiosan malih pitung diri sane 
kaonan ring ipun. Ipun ngranjing tur nongos 
ring genahe punika. Ring pamuput anake 
punika bangetan rusakipun yen bandingang 
ring sadurunge punika. Asapunika taler pacang 
panadosipun bangsa sane jaat puniki.” 


MATIUS 12.46-13.3 3901 


Ida Hyang Yesus karereh 
antuk ibu lan semeton Idane 


(Mar. 3:31-35; Luk. 8:19-21) 


46 Durung puput Ida mabebaosan ring anake 
punika, ibu lan semeton-semeton Idane sampun 
nyantosang ring jaba, nyadia jaga kapanggih 
ring Ida. 4” Raris wenten anak adiri matur ring 
Ida asapuniki: “Guru cingakja, punika ibu lan 
semeton-semeton Gurune ring jaba, meled jaga 
kapanggih ring Guru.” 

48 Nanging pasaur Ida Hyang Yesus ring 
anake iwau: “Nyenke ibun Tiange? Nyenke 
nyaman Tiange?” 49 Ida raris ngandika sinambi 
matujuhang parasisian Idane: “Anake ene ane 
dadi ibu lan nyama-nyamaan Tiange! 3? Sawireh 
nyenja nyak nglaksanayang pakarsan Ajin Tiange 
ane di suargan, ia dadi nyaman Tiange eluh 
wiadin muani muah dadi ibun Tiange.” 


Pangande anak nyambeh bibit 
(Mar. 4:1-9: Luk. 8:4-8) 


13 1 Ring rahina punika Ida Hyang Yesus 
medal saking umahe punika tur malinggih 
ring sisin danune. 2 Akeh anak sane pada rauh 
ngrunyung Ida, kantos Ida munggah ka jukunge, 
tur irika Ida malinggih. Anake sareng akeh punika 
sami pada majujuk ring pasisin danune. 3 Akeh 


MATIUS 13.4-10 3902 


pisan Ida mapaica paurukan ring anake punika, 
masrana antuk pangande, sapuniki pangandikan 
Idane: 
“Ada anak ane pesu lakar nyambeh bibit di 
tegalne. “ Dugas bibite ento kasambehang, 
ada abagian ane ulung di lubukane, lantas 
teka kedise ngamah bibite ento kanti telah. 
> Ada buin abagian ane ulung di tanahe ane 
madasar batu paras, ane tanahne daken. Bibite 
ento enggal mentik, sawireh tanahne daken. 
6 Nanging disubane tegeh suryane, bibite ento 
layu, lantas tuh sawireh akahne ngampar. ' Ada 
buin abagian ane ulung di tanahe ane enu misi 
tunggak-tunggak ketket. Dikalan bibite ento 
mentik, ketkete masih milu tumbuh, ketkete 
sayan gede tur naonin bibite ento kanti mati. 
8 Ane buin abagian ento ulung di tanahe ane 
lemek. Bibite ento lantas mentik mokoh tur 
lanus, laut mabuah ada tikel ping satus, ada tikel 
ping nem dasa, ada ane tikel ping telung dasa.” 
9 Ida Hyang Yesus ngandika: “Yen ragane ngelah 
kuping, padingehangja!” 


Tetujon pangandene 
(Mar. 4:10-12; Luk. 8:9-10) 


10 Irika parasisian Idane raris nangkilin Ida tur 
mataken asapuniki: “Napi awinanipun Guru 
ngurukang anake punika nganggen pangande?” 


MATIUS 13.11-17 3903 


11 Pangandikan Ida Hyang Yesus: “Cening 
kalugra nawang rahasia unduk Ida Sang Hyang 
Widi Wasa ngadegang Pamrentahan Idane di 
gumine ene, nanging anake ane lenan ento tusing 
kalugra. 12 Sawireh nyenja ane suba ngelah, ia 
lakar buin kicen kanti ia lebihan, nanging ane 
tusing ngelah apaja ane enu gelahanga lakar 
kambil uli anake ento. 13 Ento krana Guru ngraos 
teken anake ento aji pangande: Apang yadiapinja 
ia ningalin, nanging ia tusingja nepukin, yadianja 
ia madingehang, nanging ia tuara ningeh wiadin 
ngresep. 14 Dadinne tegep sabdan Ida Sang 
Hyang Widi Wasa ane kawarahang olih Nabi 
Yesaya, ane kene: 

‘Ragane lakar madingehang, tur madingehang 
nanging tuara ngresep, ragane lakar 
ningalin tur nlektekang, nanging tusing 
bakal nepukin. 

15 Sawireh pepineh bangsane ene suba 
peteng, tur kupingne suba tebel, buina 
paningalane suba ngidem, apanga ia eda 
kanti nepukin aji paningalane, tur ningeh 
aji kupingne, laut ia ngesehin pepinehne 
tur mabalik nyungsung Ulun kanti Ulun 
nyegerang ia. 

16 Bagia pesan cening, sawireh paningalan 

ceninge nyidayang ningalin tur kuping ceninge 

nyidayang ningeh. 1? Guru mapitutur teken 


MATIUS 13.18-23 3904 


cening: Sujatinne liu pesan nabi muah parakaulan 
Ida Sang Hyang Widi Wasa ane dot ngetel 
nyingakin ane tingalin cening, nanging dane 
tusing nyidayang nyingakin, tur dane dot pesan 
mirengang apa ane dingeh cening, nanging dane 
tuara maan mirengang.” 


Piteges pangandene 
(Mar. 4:13-20; Luk. 8:11-15) 


18 “Ento krana padingehangja piteges pangande 
anak ane nyambeh bibite ento. 19 Asing-asing 
anak ane ningeh sabda unduk Ida Sang Hyang 
Widi Wasa ngadegang pamrentahan Idane, 
nanging ia tuara ngresep teken sabdane 
ento, ento patuh buka bibite ane ulung di 
lubukane. Lantas teka | Jaat ngrampas sabda ane 
kasambehang di pepineh anake ento. 20 Bibite 
ane ulung di tanahe ane madasar batu paras, 
ento anak ane ningeh sabdane tur enggal ia 
nampi saha liang. 21 Nanging sabdane ento tusing 
makah dalem di kenehne, tur tusing makelo 
tuuhne. Dikalane ada sangsara wiadin kakewehan 
uli krana sabdane ento, ia lantas mundur. 22Ane 
mentik di tengah ketkete, ento anak ane 
madingehang sabdane, nanging sabdane ento 
kakalahang baan kasumangsayan idup di gumine 
muah kuduan teken kasugihan, kanti tusing 
nyidayang mabuah. 2 Ane kasambehang di 


MATIUS 13.24-30 3905 


tanahe ane lemek, ento anak ane madingehang 
sabdane tur karesep-resepang di ati. Ento krana 
ia mabuah, ada tikel ping satus, ada tikel ping 
nem dasa ada ane tikel ping telung dasa.” 


Pangande ambengan ring pategalan gandum 


24 Malih Ida mapidarta antuk pangande tiosan 
ring anake punika sapuniki: “Pamrentahan Ida 
Sang Hyang Widi Wasa ento upamane buka 
anake ane nyambehang gandum ane melah di 
tegalne. 2 Nanging petenge, dimasan anake 
suba pada pules, teka musuhne nyambehang 
akah-akah ambengan di selag-selagan gandume 
di tegale ento. Suba keto lantas ia magedi. 

26 Dikalan gandume ento tumbuh, tur suba 
pada mluspusin, ditu mara ketara ambengane 
ento. 27 Ditu parekan sang madue tegale pada 
matur teken gustinne kene: “Ratu boyake bibit 
sane tandur iratu punika bibit sane becik? 
Napi awinanipun mangkin jeg samah madaging 
ambengan?” 28 Pangandikan gustinne: “Ada 
musuh ane nyambehang akah ambengan 
kemo. Laut matur parekane: “Punapi kalugra 
yen ambengane punika jaga butbut titiang?” 

29 Pangandikan gustinnyane: “Depang malu keto, 
eda butbuta, sawireh yen abut ambengane 
ento, pedas punyan gandume milu mabutan. 
30 Depang suba ia tumbuh bareng-bareng, kanti 


MATIUS 13.31-33 3906 


teka masan manyine. Ditu icang lakar ngorahin 
paderepe: “Punduhang malu ambengane tur 
pesel-peselin laut tunjel, suba keto mara 
punduhang gandumne aba ka jinenge! ” 


Pangande batun bingin 
(Mar. 4:30-32; Luk. 13:18-19) 


31 Malih Ida mapidarta ring anake punika antuk 
pangande tiosan, sapuniki: “Pamrentahan Ida 
Sang Hyang Widi Wasa ento yen upamayang 
satmaka buka batun bingine, ane pulana baan 
anake di tegalne. 3? Di pantaran bibite, batun 
bingine ento bibit ane paling cerika! Nanging 
yen ia suba tumbuh, ia dadi ane paling gedena 
di pantaran entik-entikane. Buina ia bisa dadi 
punyan kayu gede, kanti kedis-kedise pada 
masebun di carang-carangne.” 


Pangande ragi 
(Luk. 13:20-21) 


33 Malih Ida mapitutur ring anake punika antuk 
pangande sapuniki: “Pamrentahan Ida Sang 
Hyang Widi Wasa ento buka ragine, ane jemaka 
baan anake eluh laut bebehanga di lakar tapene 
telung pane kanti makejang dadi tasak.” 


MATIUS 13.34-38 3907 


Ida Hyang Yesus ngurukang 
tansah nganggen pangande 


(Mar. 4:33-34) 


34 Paurukan Idane punika sami pidartayang Ida 
antuk pangande. Tan wenten sane kadartayang 
ring anake punika sane tan nganggen pangande. 
35 Mawinan tegep sampun sabda sane 
kadartayang olih sang nabi asapuniki: 

“Ulun bakal nganggon pangimba yen masabda 
teken anake ento. Ulun bakal nuturang 
paundukan ane tusing tawanga uli 
pangawit gumine.” 


Piteges pangande ambengan 
ring pategalan gandume 


36 Ida Hyang Yesus raris ninggal anake akeh 
punika, tumuli mantuk. Parasisian Idane raris 
tangkil tur nunasang ring Ida sapuniki: “Ledang 
Guru nerangang ring titiang pangande ambengan 
ring pategalan gandume punika.” 

37 Ida raris masaur, pangandikane: “Anake 
ane nyambeh bibit gandume ane melah ento, 
nah ento Sang Putraning Manusa Utusan Ida 
Sang Hyang Widi Wasa. 33 Ane pinaka tegal, 
nah ento gumine ene. Bibite ane melah ento, 
anake ane suba dadi parakaulan Ida Sang Hyang 
Widi Wasa, tur ambengane ento sakancan 


MATIUS 13.39-44 3908 


panjak | Jaat. 3? Musuhe ane nyambehang 
akah-akah ambengan, nah ento Ratun Setane. 
Masan manyine, nah ento pamragat gumine, 
tur paderepe ento paramalaekate. “0 Buka 
ambengane kapesel-pesel laut katunjel, keto 
mani wekasan di pamragat gumine. 41 Sang 
Putraning Manusa Utusan Ida Sang Hyang Widi 
Wasa bakal ngutus paramalaekat Idane, bakal 
milihin tur munduhang uli Pamrentahan Ida Sang 
Hyang Widi Wasa sawatek anake ane ngranayang 
manusane pada ngae dosa muah sakancan anake 
ane malaksana corah. 42 Anake ento makejang 
lakar kacemplungang ka kawah apine, ditu ia 
lakar ngeling masesambatan tur mataanan kanti 
giginne kriet-kriet. 48 Ditu mara parakaulan Ida 
Sang Hyang Widi Wasa bakal macaya buka matan 
aine, nah ento sasubane Ida Sang Aji ngadegang 
Pamrentahan Idane. Yen cening ngelah kuping, 
padingehangja!” 


Pangande brana matanem 


44 “Pamrentahan Ida Sang Hyang Widi Wasane 
ento kaupamayang buka branane ane matanem 
di tegale. Lantas ada anak nuju numbeg ditu 
nepukin branane ento, laut buin urugine apang 
ilid. Uli krana girang nyetne ia lantas ngadep 
pagelahane makejang, laut pipisne anggone meli 
tegale ento.” 


MATIUS 13.45-51 3909 


Pangande sudagar sane ngrereh mutiara 


45 “Keto masih Pamrentahan Ida Sang Hyang 
Widi Wasa ento kaupamayang buka sudagare 
ane ngalih mutiara ane melah. “8 Disubane ia 
nepukin mutiara ane kaliwat melah, ditu ia laut 
ngadep pagelahane makejang tumuli mutiarane 
ento belina.” 


Pangande jaring 


41 “Keto masih Pamrentahan Ida Sang Hyang 
Widi Wasa ento upamane buka jaringe ane 
pulanga baan anake di pasihe. Liu tur magenepan 
pesan bene ane kena jaring. 48 Sasubane bek, 
jaringe lantas kedenga ka pasisi. Ditu laut anake 
ento negak milihin be. Bene ane luung-luung 
celepanga ka dungkine, tur ane jelek-jelek 
kutanga. 49 Keto masih mani wekas di pamragat 
gumine, paramalaekate bakal teka nganehang 
anake ane dursila uli pantaran anake ane 
susila. >? Anake ane dursila lakar kentungang ka 
kawah apine. Ditu ia bakal mataanan ngeling 
masesambatan kanti giginne kriet-kriet.” 


Brana sane anyar miwah sane lawas 


51 “Kenken jani, apa cening ajak makejang suba 
pada resep?” sapunika pitaken Ida Hyang Yesus 
ring dane. 


MATIUS 13.52-58 3910 


Pasaur danene: “Inggih, sane mangkin sampun 
kapineh antuk titiang.” 

22 Ida raris ngandika ring parasisian Idane: “Ento 
krana sawatek paraguru agamane ane suba 
nampi paurukan unduk Ida Sang Hyang Widi 
Wasa ngadegang Pamrentahan Idane di gumine 
ene, ia patuh buka anake ane mesuang brana ane 
anyar muah ane let uli di wadah branannyane.” 


Ida Hyang Yesus tan katampi ring kota Nasaret 
(Mar. 6:1-6, Luk. 4:16-30) 


33 Sasampune Ida puput nyritayang pangandene 
punika, raris Ida kesah saking irika. 2? Sarauh 
Ida ring kota uedan Idane, irika Ida Hyang Yesus 
nguruk ring perhyangane irika. Anake sami pada 
angob tur mabaos: “Dijaya bakatanga karirihan 
muah kuasa kanti la nyidayang ngadakang 
praciri buka keto? > Kaden la pianak tukang 
kayune ento? Singke memenNe ane madan 
Maria, buina Yakobus, Yusup, Simon lan Yudas 
ento nyamanNe? ?? Buina nyamanNe eluh 
makejang dini bareng-bareng ajak iraga? Dadinne 
dijaya bakatanga ento makejang?” >” Punika 
awinanipun anake punika tan nyak nampi Ida. 

Ida mabaos ring anake punika: “Satunggiling 
nabi, tansah kajiang antuk anake sajawining 
ring kota uedannyane miwah ring umahnyane.” 
58 Santukan anake irika sami tan pracaya ring Ida 


MATIUS 14.1-6 3911 


kenginan wantah akidik Ida ngwentenang praciri 
ring kotane punika. 


Yohanes Panglukat kasedayang 
(Mar. 6:14-29; Luk. 9:7-9) 


14 ! Daweg punika gatra indik Ida Hyang 
Yesus taler kapireng antuk Sang Prabu 


Herodes, sane dados raja ring wewengkon 
Galilea. 2 Ida raris mabaos ring paraprakanggen 
idane sapuniki: “Kapitui ene suba Dane Yohanes 
Panglukat. Dane suba matangi uli pantaran anake 
mati, ento awanane dane mawisesa.” 

3 Santukan sane dipidan Ida Sang Prabu Herodes 
sampun mrentahang mangda ngejuk, mlagbag 
tur mangkeng Dane Yohanes malantaran indik 
Dane Herodias, rabin Ida Pilipuse semeton ida 
sang prabu, sane kambil kanggen rabi antuk 
Ida Sang Prabu Herodes. “Dane Yohanes sering 
nyembada Ida Sang Prabu Herodes sapuniki: 
“Ratu tan patut ngambil Dane Herodias.” 

3 Sang Prabu Herodes wenten pakayunan jaga 
nyedayang Dane Yohanes nanging ida ajerih ring 
anake akeh, santukan Dane Yohanes kabaos 
maraga nabi. 

6 Nanging ring rahina odalan Sang Prabu 
Herodese, okan Dane Herodias sane istri masolah 
ring ajeng paratamiune. Sang Prabu Herodes 
ledang pisan kayunne ngaksi sesolahan anake alit 


MATIUS 14.7-13 3912 


punika, ' kantos ida saud pangandika, masumpah 
jaga mapaica napija sane pacang katunas antuk 
anake alit punika. 

8 Sasampune kapasusuin antuk ibun danene, 
anake alit punika raris matur sapuniki: 
“Paicayangja ring titiang punggalan Dane 
Yohanes Panglukat iriki mawadah talam.” 

9 Wau mireng atur anake alit kadi asapunika, 
irika Sang Prabu Herodes rumasa sungsut ring 
kayun. Nanging santukan ida sampun sauh 
pangandika tur masumpah, samaliha edalem 
ring paratamiune, ida raris mrentahang mangda 
pinunas anake alit kaledangin. 10 Irika ida ngutus 
utusan mangda munggal prabun Dane Yohanes 
Panglukat, ring pangkenge. 11 Raris punggalan 
Dane Yohanes kawadahin talam, tur kapaicayang 
ring anake alit. Anake alit raris ngaturang 
ring ibun danene. 12 Wusan punika raris rauh 
parasisian Dane Yohanes ngambil layon danene 
tur kapendem. Wusan mendem raris parasisian 
danene nguningayang paindikane punika ring Ida 
Hyang Yesus. 


Ida Hyang Yesus mapaica 
daar buat anak limang tali 
(Mar. 6:30-44; Luk. 9:10-17; Yoh. 6:1-14) 


13 Sasampune Ida Hyang Yesus mireng gatra 
indik sedan Dane Yohanes, raris Ida magingsir 


MATIUS 14.14-19 3913 


saking irika nyingidang raga, lunga nglinggihin 
jukung ngrereh genah sane sepi. Nanging anake 
sami pada uning ring pamargin Idane, raris sami 
pada medal ninggal kotannyane, madaat ngetut 
Ida. 14 Rikala Ida tedun ring pasisi tur ngaksi 
jadma akeh pisan, irika kadi ketus kayun Idane 
antuk sih kapiolasan Idane, raris Ida nyegerang 
sakancan anake sane nandang pinakit sane 
wenten ring pantaranipune. 

15 Sasampune makire wengi, parasisian Idane 
raris tangkil tur matur ring Ida sapuniki: “Puniki 
sampun makire wengi, samaliha genahe puniki 
sepi. Nikayangja anake punika mangda pada 
mamargi numbas daar ring desa-desa sane 
nampek iriki!” 

16 Nanging pangandikan Ida Hyang Yesus ring 
parasisian Idane: “Tusingja perlu ia kija-kija, 
cening patutne maang ia madaar.” 

17 Atur danene: “Puniki titiang maderbe roti 
wantah limang bungkul miwah ulam kekalih.” 

18 Pangandikan Ida Hyang Yesus: “Abaja mai!” 
19 Raris anake akeh punika kapangandikayang 
pada negak ring padange. Sasampune rotine 
limang bungkul miwah ulame kekalih punika 
ambil Ida, raris Ida tumenga, ngastawa matur 
panyuksma ring Ida Sang Hyang Widi Wasa. 
Wusan punika raris kagompes-gompes tur 
kapaicayang ring parasisian Idane, mangda 


MATIUS 14.20-26 3914 


parasisiane punika nyacarang ring anake akeh 
punika. 20 Sami pada madaar kantos waneh. 
Sisa-sisan rotine raris kapunduhang antuk 
parasisiane, kantos polih roras sok bek-bek. 
21 Sane nunas rotine punika sawatara wenten 
sareng limang tali, tan ketang anake istri-istri 
miwah alit-alite. 


Ida Hyang Yesus mamargi ring duur toyane 
(Mar. 6:45-52: Yoh. 6:15-21) 


22 Wusan punika Ida Hyang Yesus raris 
ngandikayang parasisian Idane mangda munggah 
ka jukunge tur mangda dumunan malayar megat 
danu. Daweg punika Ida Hyang Yesus kantun 
ngandikain anake akeh punika mangda budal. 

23 Sasampune anake sami pada budal, Ida 
Hyang Yesus raris munggah ka duur bukite praya 
ngastawa. Rikala wengi, irika Ida praragayan 
kewanten. 24 Daweg punika parasisian Idane 
sampun doh ring tengah danune. Jukunge 
kaumbang-ambing antuk ombak, santukan 
mapas angin. 

25 Sawatara jam tiga semeng Ida Hyang Yesus 
rauh maranin sisian Idane, mamargi ring duur 
toyane. 2? Daweg parasisian Idane ngeton Ida 
mamargi ring duur toyane, dane sami tengkejut, 
tur nyerit sapuniki: “Ada tonya.” Raris dane 
jerit-jerit, santukan ajerih danene. 


MATIUS 14.27-35 3915 


27 Nanging gelis Ida ngandika ring dane, 
sapuniki: “Edaja takut! Ene Guru, tegtegangja 
bayun ceninge!” 

28 Dane Petrus raris matur ring Ida: “Guru, 
yen yakti punika Palungguh Guru, nikayangja 
titiang mamargi ring duur toyane jaga tangkil ring 
Palungguh Guru.” 

29 Pangandikan Ida Hyang Yesus: “Nah maija 
lautang!” Dane Petrus raris macebur ka toyane 
tur mamargi ring duur toyane maranin Ida Hyang 
Yesus. 3? Nanging rikala dane marasa katempuh 
antuk angine baret, irika dane jejeh raris nagih 
kalebu, tumuli dane nyerit: “Duh Guru tulungja 
titiang!” 

31 Gelis Ida Hyang Yesus nyujuh tur ngedeng 
Dane Petrus kadulurin pangandika: “Ih anak ane 
tunan pracaya, apa krana cening bimbang?” 

32 Ida raris munggah ka jukunge kairing antuk 
Dane Petrus, tur daweg punika ugi angine raris 
endek. 23 Sisiane sane ring jukunge sami pada 
nyumbah Ida sarwi matur: “Sayuakti pisan Guru 
puniki Putran Ida Sang Hyang Widi Wasa.” 


Ida Hyang Yesus nyegerang anak 
sakit ring wewengkon Genesaret 
(Mar. 6:53-56) 


34 Sasampune Ida ngasisiang raris Ida malabuh 
ring pasisin wewengkon Genesarete. 33 Daweg 


MATIUS 14.36-15.5 3916 


anake irika uning mungguing sane rauh punika 
Ida Hyang Yesus, raris ipun ngortiang rauh Idane 
punika ka sawewengkon panegarane punika. 
Anake raris pada rauh makta anak sakit ka ajeng 
Ida Hyang Yesus. 3? Ipun sami pada mapinunas 
mangda kalugrain ngusud tanggun busanan 
Idane, tur sawatek anake sane polih ngusud sami 
pada seger. 


Pituduh Ida Sang Hyang Widi Wasa 
miwah adat bangsa Yahudine 


(Mar. 7:1-13) 


1 Wusan punika raris wenten makudang- 
1 5 kudang anak saking golongan Parisi miwah 
paraguru agama rauh saking kota Yerusalem 
tangkil ring Ida Hyang Yesus tur matur asapuniki: 
2 “Napi awinanipun parasisian ragane tan 
ngamanggehang paurukan sane kapatamiang 
antuk anake lingsir-lingsir? Ipun tan masehin lima 
sadurunge ipun nunas.” 

3 Pasaur Ida Hyang Yesus ring anake punika 
sapuniki: “Napi awinan ragane taler purun 
nungkasin pituduh Ida Sang Hyang Widi Wasa 
buat ninutin paurukan ragane niri? 4Santukan 
Ida Sang Hyang Widi Wasa masabda: “Tresna 
baktija teken meme bapan ragane, maliha 
sabdan Idane: “Nyenja nemah bapanne wiadin 
memenne, ia wenang kadanda pati.” > Nanging 

ragane ngurukang: Nyenja ngraos teken 
bapannyane wiadin teken memennyane kene: 
“Napi sane dados pagelahan tiange sane patut 
anggen tiang miara bapa, punika sami sampun 
anggen tiang aturan mantuk ring Ida Sang 
Hyang Widi Wasa, ? anake punika tan perlu 
malih nyalanang kapitresnan marep ring wong 
tuannyane. Malantaran antuk punika sinah 
sabdan Ida Sang Hyang Widi Wasa kutang ragane, 
mangdane ragane mrasidayang ninutin paurukan 
ragane niri. ' Ih anak sane mapi-mapi, madaging 
pisan pangandikan Nabi Yesaya ngeniang indik 
ragane sapuniki: 

8 ‘Bangsane ene ngluihang Ulun aji bibihne, 
nanging kenehne joh pesan teken Ulun. 

9 Precuma ia mabakti teken Ulun, sawireh ia 
ngurukang pidabdab manusa tan bina 
buka ngurukang pituduh Ida Sang Hyang 
Widi Wasa! ” 


Paindikan sane ngawinang manusane cemer 
(Mar. 7:14-23) 


10 ida Hyang Yesus raris ngandikain anake 
akeh punika, tur mawecana ring ipun sapuniki: 
“Padingehang tur resepangja pitutur Tiange! 
11 Tusing ada barang ane macelep ka bibihe ane 
ngranayang anake cemer, nanging ane pesu uli di 
bibihe ento ane ngranayang anake cemer.” 

12 Parasisian Idane raris rauh tur matur 
asapuniki: “Punapike Guru wikan, mungguing 
baos Gurune iwau punika ngawinang 
paraanggota golongan Parisine sekel ring 
manah?” 

13 Pasaur Ida Hyang Yesus: “Asing-asing 
pamula-mulaan ane tusing katandur baan 
Ajin Gurune ane di suargan, ento lakar kabut 
kayang akahne. 14 Depangja ia keto! la pada dadi 
pamimpin buta, yen anak buta nandanin anak 
buta, pedas lakar bareng-bareng maclempung ka 
bangbange.” 

15 Dane Petrus raris matur: “Nawegang Guru, 
ndikayangja ring titiang piteges pangande punika 
iwau.” 

16 Pasaur Ida Hyang Yesus: “Apake cening masih 
tonden pada ngresep? 1” Apa cening tusing 
nawang mungguing sabatek ane macelep ka 
bibihe, ento terus macelep ka basange, laut pesu 
uli awake. 18 Nanging apa ane pesu uli bibihe 
ento kawitne uli di ati. Ento ane ngranayang 
anake cemer. 1? Sawireh uli di atine wetu 
pepineh ane corah, keneh ngamatiang, keneh 
mamitra, macecabulan, mamaling, mogbog 
muah misunayang anak. 20 Ento ane ngranayang 
anake cemer. Nanging madaar aji lima ane 
tonden mabasehan, ento tusingja ngranayang 
anak cemer.” 

Anak eluh bangsa Kanaan sane pracaya 
(Mar. 7:24-30) 


21 Ida Hyang Yesus raris kesah saking irika 
ngungsi wewengkon sane nampek kota Tirus 
miwah kota Sidon. 22 Raris wenten anak 
eluh bangsa Kanaan sane magenah irika, 
rauh katulung-tulung matur ring Ida Hyang 
Yesus, sapuniki: “Olasinja titiang duh Ratu, 
sentanan Sang Prabu Daud: pianak titiange eluh 
karangsukan setan samaliha ipun mataanan 
banget pisan.” 

23 Nanging Ida Hyang Yesus nenten masaur. 
Raris parasisian Idane pada matur: “Guru 
nikayangja ipun mangda makaon, santukan ipun 
terus nutug sambilang ipun jerit-jerit.” 

24 Pasaur Ida Hyang Yesus: “Tiang ene kutus 
buat biri-biri ane ilang uli pantaran bangsa Israele 
dogen.” 

25 Irika anake eluh punika raris ngarepang tur 
nyumbah sapuniki: “Ratu, tulungja titiang!” 

26 Pasaur Ida Hyang Yesus: “Tusing beneh 
dedaaran cerik-cerike kajemak laut kentungang 
baang cicing.” 

27 Atur anake eluh punika: “Yuakti madaging 
pisan pawecanan Palungguh Ratu, nanging asu 
sane ring sor mejane jagi neda plispisan alit-alite 
sane ulung saking mejane.” 

28 Ida raris masaur tur ngandika ring ipun: “Ih 
meme, gede pesan kapracayan memene. Apa 
ane tunas meme ene suba kadagingan!” Daweg 
punika ugi pianakipune jeg seger. 


Ida Hyang Yesus akeh nyegerang anak sakit 


29 Ida Hyang Yesus raris kesah saking irika, 
mamargi nuut pasisin Danu Galileane. Ida raris 
munggah ka bukite, irika Ida malinggih. 3? Raris 
akeh jadmane pada rauh tangkil ring Ida. Wenten 
sane makta anak rumpuh, anak perot, anak buta, 
anak kolok miwah sane tios-tiosan. Anake sakit 
punika kagenahang ring ajeng Idane tur sami 
pada kasegerang. 21 Anake sami pada angob duk 
ngantenang anak kolok nyidayang mabaos, anak 
perot seger, anak rumpuh mrasidayang mamargi, 
anak buta mrasidayang ngeton. Raris samian 
anake punika ngluihang Ida Sang Hyang Widi 
Wasa, Widin bangsa Israele. 


Ida Hyang Yesus mapaica 
daar ring anak petang tali 


(Mar. 8:1-10) 


32 ida Hyang Yesus raris ngandikain parasisian 
Idane tur mawecana sapuniki: “Kangen pesan 
keneh Gurune, nepukin anake liu tenenan. Suba 
makatelun makelonne ia pada nututin Guru, ane 
jani tusing ada apa-apa ane bakal daara. Keneh 

Gurune tusing lila nunden ia mulih ngaba basang 
seduk, takut yen ia kasereb di jalan.” 

33 Atur parasisian Idane: “Genahe puniki suung, 
sapunapi antuk jaga mapaica dedaaran buat 
jadma amunika akehipun?” 

34 Pangandikan Ida Hyang Yesus: “Akuda cening 
ngelah roti?” 

Pasaur danene: “Wenten roti pitung bungkul 
miwah ulam alit-alit akidik.” 

35 Ida raris ngandikayang mangda anake pada 
negak ring tanahe. 3? Sasampune punika Ida raris 
ngambil rotine pitung bungkul miwah ulame 
punika. Ida tumuli ngastawa matur panyuksma 
ring Ida Sang Hyang Widi Wasa. Wus punika 
Ida raris ngompes-ngompes roti miwah ulame 
punika tur kapaicayang ring parasisiane, tur dane 
tumuli nyacarang ring anake akeh punika. 3” Ipun 
sami pada madaar kantos waneh. Sisa-sisan 
rotine raris kapunduhang antuk parasisiane, polih 
pitung sok bek-bek. 28 Sane sareng-sareng nunas 
rotine punika wenten sareng petang tali, durung 
ketang anake istri-istri miwah anake alit-alit. 

39 Ida Hyang Yesus raris ngandikayang anake 
punika mangda budal. Ida tumuli munggah ka 
jukunge malayar ngungsi wewengkon Magadan. 

Anak golongan Parisi miwah anak 
golongan Saduki nunas praciri 


(Mar. 8:11-13; Luk. 12:54-56) 


16 1 Rikala punika wenten makudang-kudang 
anak saking golongan Parisi miwah saking 
golongan Saduki rauh nyadia mintonin Ida Hyang 
Yesus. Anake punika mapinunas mangda Ida 
ngwentenang praciri, pinaka bukti mungguing 
Ida punika kaselik antuk Ida Sang Hyang Widi 
Wasa. 2 Nanging pasaur Ida Hyang Yesus: “Yen 
nyanjaang langite barak ragane mabaos: 'Bah 
jani bakal luung endange? ? Tur yen semengan 
langite baag tur gulem, ragane mabaos: 'Ne 
pasti lakar ujan: Ulihan nyingakin goban langit, 
ragane nyidayang nenger ciri-cirin gumine. 
4 Ambate jaat lan durakan bangsane mangkin. 
Ragane ngarsayang mangda Tiang ngwentenang 
praciri. Tiang tan pacang ngaturin ragane praciri, 
sajabaning pracirin Nabi Yunus.” 

Ida raris nilar anake punika, tur makaon saking 
irika. 


Indik ragin anak golongan Parisi 
miwah anak golongan Sadukine 
(Mar. 8:14-21) 


> Daweg parasisian Ida Hyang Yesuse malayar 
megat danu, dane lali mabekel roti. € Ida Hyang 

Yesus raris ngandika ring dane: “Pada yatnaja tur 
pada tangarinja dewek ceninge teken ragin wong 
golongan Parisi muah wong golongan Sadukine.” 

7 Raris parasisiane mapineh-pineh sarwi 
mabaos sareng timpal danene sapuniki: “Ida 
ngandika buka keto sawireh iraga tusing mabekel 
roti.” 

8 Daweg Ida wikan ring daging bebaosan 
parasisian Idane, raris Ida ngandika: “Apa 
krananne cening ngraosang unduk tusing ngaba 
roti? Tuah saja cening anak ane tusing ngelah 
kapracayan! ? Apake cening masih tonden resep? 
Apa cening suba engsap pesan teken unduk 
rotine ane limang bungkul buat anak limang tali? 
Kudang sok sisanne punduhang cening? 10 Keto 
masih dugas rotine ane pitung bungkul buat 
anak petang tali, kudang sok sisanne punduhang 
cening? 11 Apa krana dadi cening tusing resep, 
mungguing ane raosang Guru ento dongja unduk 
roti? Pada yatnaja cening marep teken ragin 
anak golongan Parisine muah anak golongan 
Sadukine!” 

12 Daweg punika wau dane resep mungguing 
boyaja mangda dane tangar ring ragin roti, 
nanging mangda tangar ring paurukan anak 
golongan Parisi miwah golongan Sadukine. 

Pangangken Dane Petrus 
(Mar. 8:27-30; Luk. 9:18-21) 


13 Sasampune Ida Hyang Yesus rauh ring 
wewengkon sane nampek ring kota Kaisarea 
Pilipi, Ida raris mataken ring parasisian Idane 
asapuniki: “Yen manut panyengguh anake, 
nyenke Sang Putraning Manusa Utusan Ida Sang 
Hyang Widi Wasa ento?” 

14 Atur danene pada: “Wenten sane maosang 
Yohanes Panglukat, wenten sane maosang Nabi 
Elia, taler wenten sane maosang Nabi Yeremia 
miwah salah tunggaling nabi.” 

15 Raris Ida mataken ring dane: “Nanging yen 
manut panyengguh ceninge, Guru ene nyen?” 

16 Dane Simon Petrus raris matur: “Palungguh 
Guru puniki Sang Prabu Sane Kajanjiang punika, 
Putran Ida Sang Hyang Widi Wasa sane nyeneng.” 

17 Pangandikan Idane ring dane: “Bagia pesan 
cening Simon, pianak Yohanese, sawireh 
kasujatianne ene dongja uli manusa tekanne, 
nanging kapaicayang teken cening baan Ajin 
Gurune ane di suargan. 18 Jani Guru ngraos 
teken cening: Cening ene Petrus batu kaang 
ane kukuh. Di duur kaange ene, Guru lakar 
ngwangun pasamuan Gurune. Tur pasamuane 
ento tusing bakal kakalahang baan kakuasaan 
Sang Pati. 19 Kuncin Gumine Ane Anyar, ane bakal 

kaadakang baan Ida Sang Hyang Widi Wasa, 
bakal serahang Guru teken cening. Apa ane 
sengker cening dini di jagate, ia lakar kasengker 
di suargan. Nanging apa ane uakang cening di 
gumine, ento masih lakar kauakang di suargan.” 

20 Ida Hyang Yesus miteketin parasisian Idane, 
mangda sampunang pisan-pisan nuturang 
mungguing Ida punika sujatinipun Sang Prabu 
Sane Kajanjiang punika. 


Ida Hyang Yesus ngandikayang indik Ida 
jaga kasangsarain tur kasedayang 


(Mar. 8:31--9:1; Luk. 9:22-27) 


21 Ngawit saking rahina punika Ida Hyang 
Yesus terang-terangan nartayang ring parasisian 
Idane, mungguing Ida patut lunga ka kota 
Yerusalem. Irika Ida pacang kasangsarain 
antuk parapanglingsir bangsa Yahudine, antuk 
parapangageng panditane miwah paraguru 
agamane, saha pamuputipun Ida kasedayang. 
Nanging ring rahinane sane kaping tiga, Ida 
pacang katangiang tur nyeneng malih. 

22 Nanging Dane Petrus raris ngedeng 
tangan Idane ka samping sambilang dane 
matur asapuniki: “Guru, paindikane punika 
mangda kadohang antuk Ida Sang Hyang Widi 
Wasa, sampunang pisan-pisan kantos nibenin 
Palungguh Guru.” 

23 Wau mireng atur Dane Petrus sakadi 
asapunika, Ida raris matolihan ring dane tur 
ngandika sada bangras: “Magedija iba ih Ratun 
Setan. Iba tulen ngentuk-ngentukin pajalan Kaine 
dogen. Pepineh ibane ento tuah mula pepineh 
manusa, dongja pakarsan Ida Sang Hyang Widi 
Wasa.” 

24 Raris Ida ngandika ring parasisian Idane: 
“Asing-asing anak ane mabudi nututin Guru, 
ia patut ngengsapang dewekne, tur negen 
salibne laut nututin Guru. 22 Sawireh nyenja 
ngutamayang uripne padidi ia lakar tusing 
muponin urip ane sujati tur langgeng. Nanging 
nyenja ane nyerahang uripne pabuat Guru, ia 
lakar muponin uripne ane sujati tur langgeng. 

26 Adake anak ane mabudi ngodagang gumine 
ene, nanging ia kelangan jiwa? Suba sinah tusing 
ada. Sawireh tusing ada anak ane nyidayang 
malikang idup anak. 27 Sawireh Sang Putraning 
Manusa Utusan Ida Sang Hyang Widi Wasa bakal 
rauh malarapan kaluihan Ajin Idane, tur kairing 
olih paramalaekat Idane. Dikalane ento Ida bakal 
ngwales asing-asing anak manut pakardinnyane. 
28 Guru mapitutur teken cening: sujatinne di 
pantaran anake ane ada dini, ada ane tusing 
lakar mati, satonden ia ningalin Sang Putraning 
Manusa Utusan Ida Sang Hyang Widi Wasa rauh 
jumeneng Nata.” 


MATIUS 17.1-7 3927 


Ida Hyang Yesus magentos swabawan Idane 
(Mar. 9:2-13; Luk. 9:28-36) 


1 Sasampune maletan nem rahina, Ida 

17 Hyang Yesus raris lunga munggah ka 
gununge sane tegeh, kairing antuk Dane Petrus, 
Dane Yakobus miwah Dane Yohanes semeton 
danene. Irika Ida wantah kairing antuk sisian 
Idane tetiga punika. 2 Rikala parasisian Idane 
nganengneng Ida, raris magentos swabawan 
Idane. Prarain Idane masunaran kadi surya tur 
busanan Idane petak dumilah. 3 Raris kantenang 
Dane Nabi Musa miwah Nabi Elia sedekan 
mabebaosan ngiring Ida. 4Dane Petrus raris 
matur ring Ida Hyang Yesus sapuniki: “Inggih 
Guru, kalintang ulangun titiang ngiring Guru iriki. 
Yen Guru ledang, titiang jaga ngwangun pondok 
tetiga. Sane abungkul buat Guru, sane abungkul 
buat Nabi Musa miwah sane malih abungkul buat 
Nabi Elia.” 

> Durung puput dane mabaos, tan pararapan 
jeg wenten mega petak dumilah mayungin ida 
dane sareng sami. Tur saking tengah megane 
punika wenten sabda sane asapuniki: “Ene 
Putran Ulun ane sayang muah ledangin Ulun, 
iringja sapawecanan Idane!” 

6 Wau parasisiane miragi sabda punika, dane 
raris makakeb, antuk ajerih danene. ' Ida Hyang 


MATIUS 17.8-13 3928 


Yesus raris maranin tur ngusud dane sarwi 
ngandika: “Bangun, edaja takut!” 8 Wau dane 
matangi, tan wenten sira malih kantenang dane, 
sajawining Ida Hyang Yesus ngraga. 

9 Rikala Ida tedun saking duur gununge, Ida 
miteketin parasisian Idane punika, sapuniki 
pangandikan Idane: “Eda pesan cening nyritayang 
teken nyen jua paundukane ane suba tingalin 
cening ibusan. Paundukane ento mara dadi 
tuturang cening yen Sang Putraning Manusa 
Utusan Ida Sang Hyang Widi Wasa suba 
katangiang uli di pantaran anake mati.” 

10 Parasisian Idane sane tetiga punika raris 
matur pitaken: “Napi awinanipun paraguru 
agamane maosang mungguing Nabi Elia jaga 
rauh riinan?” 

11 Pasaur Ida Hyang Yesus: “Nabi Elia mula 
rauh malunan tur bakal nyediaang saluiring 
paundukan. 12 Guru nuturin cening, sujatinne 
Nabi Elia suba rauh, nanging anake tusing 
nawang dane. Ento krana anake nampi dane 
nganggo sakita karepne. Aketo masih Sang 
Putraning Manusa Utusan Ida Sang Hyang Widi 
Wasa bakal kasangsarain baan anake ento.” 

13 Daweg punika, wau sisian Idane pada resep 
mungguing Nabi Elia sane baosang Ida iwau 
punika, inggih punika Dane Yohanes Panglukat. 

Ida Hyang Yesus nyegerang anak sakit ayan 
(Mar. 9:14-29: Luk. 9:37-43a) 


14 Ritatkala Ida Hyang Yesus sareng parasisian 
Idane tetiga mawali ka genah anake akeh punika, 
raris wenten satunggiling anak rauh nangkilin Ida 
sambilang ipun nyumbah, 1? matur asapuniki: 
“Duh Guru suecaninja pianak titiange. Ipun sakit 
ayan tur raat pisan mataanan, sering pisan ipun 
labuh ring genine miwah maclempung ka toyane. 
16 [pun sampun bakta titiang ring parasisia 
druene, nanging tan prasida antuka nyegerang.” 

17 Ida Hyang Yesus raris ngandika: “Ih anak ane 
tusing pracaya, tur ane kasliweg pepinehne. Buin 
amun apake makelonne Tiang lakar bareng- 
bareng teken jerone? Muah buin makapidanke 
Tiang patut sabar teken jerone? Ajakja anake 
cerik ento mai!” 18 Ida raris mrentah setane 
punika mangda medal. Daweg punika taler 
setane punika medal tur anake alit pramangkin 
seger oger. 

19 Sasampune mapalasan saking anake akeh 
punika, parasisian Idane raris pada rauh tangkil 
ring Ida tur matur pitaken asapuniki: “Napi 
awinanipun titiang nenten mrasidayang nundung 
setane punika?” 

20 Raris Ida ngandika: “Sawireh cening tunan 
pracaya. Guru nuturin cening: Sujatinne, yan 

cening ngelah kapracayan magede amun batun 
godeme, pedas cening nyidayang mrentahang 
gununge ene: “Makisidja uli dini kemo!' Pedas 
ia bakal makisid; buina buat cening tusing 

ada paundukan ane tuara kasidan. 21 [Soroh 
setan-setane ene tusing sida baan ngaadang 
sajabaning aji pangastawa lan mapuasa.]” 


Ida Hyang Yesus malih nartayang 
indik Ida jaga kasedayang 


(Mar. 9:30-32: Luk. 9:43b-45) 


22 Ritatkala Ida Hyang Yesus kairing antuk 
parasisian Idane wenten ring wewengkon Galilea, 
Ida mabaos ring parasisian Idane sapuniki: 
“Sang Putraning Manusa Utusan Ida Sang Hyang 
Widi Wasa bakal kaserahang sig manusane, 

23 ane lakar nyedayang Ida. Nanging didinane 
ane kaping telu Ida bakal katangiang tur buin 
nyeneng.” 

Paindikane punika ngawinang parasisiane pada 
sedih. 


Ida Hyang Yesus naur 
urunan buat Perhyangan Agung 


24 Ritatkala Ida Hyang Yesus rauh ring kota 
Kapernaum kairing antuk parasisian Idane, raris 
juru duduk urunan Perhyangan Agunge ngrauhin 
Dane Petrus tur mabaos asapuniki: “Punapi 

Gurun jerone tan jaga naur urunan Perhyangan 
Agunge?” 

25 Pasaur Dane Petrus: “Inggih janten jaga 
naur!” 

Wau Dane Petrus ngranjing ngajeroang, Ida 
Hyang Yesus ngriinin ngandika ring dane antuk 
pitaken asapuniki: “Simon, kenken yen manut 
pepineh ceninge; uli dija pararatune di gumine 
ene nuduk pajeg? Uli rakyatne apa uli bangsa 
lenan?” 

26 Atur Dane Petrus: “Sampun janten saking 
bangsa lian!” 

Pangandikan Ida Hyang Yesus: “Yen keto rakyate 
ene pedas bebas. ?” Nanging apanga eda Iraga 
ene ngranayang santul keneh anake ento, jani 
kemo cening mamancing di danune. Jemak 
bene ane simalu ngamain pancinge, enggangang 
bungutne, wireh ditu cening bakal nepukin pipis, 
jemakja pipise ento laut anggon mayah urunane 
buat Guru muah buat cening.” 


Sirake sane pinih utama 
(Mar. 9:33-37; Luk. 9:46-48) 


18 1 Daweg punika parasisian Idane sami 
pada rauh ring Ida Hyang Yesus tur matur 
pitaken asapuniki: “Sirake sane pinih utamana 
ring Pamrentahan Ida Sang Hyang Widi Wasa?” 

2 Ida Hyang Yesus ngandikain anak alit adiri 
tur kajujukang ring arepan danene. ? Ida raris 
ngandika: “Guru mapitutur teken cening, yen 
cening tuara maseh pepineh tur dadi buka 
anake cerik ene, cening tusing lakar nyidayang 
ngrasayang Pamrentahan Ida Sang Hyang Widi 
Wasa. 4 Nyenja nyak ngasorang dewek tur dadi 
buka anake cerik ene, ia ane dadi paling utamana 
di Pamrentahan Ida Sang Hyang Widi Wasa. 

3 Buina nyenja nampi anake cerik ene masrana 
adan Gurune, sujatinne Guru ane tampina.” 


Gegodan sane ngranayang dosa 
(Mar. 9:42-48: Luk. 17:1-2) 


6 “Asing-asing anak ane ngranayang paling 
kapracayan salah tunggal cerik-cerike ane 
pracaya teken Guru ene, melahan baong 
anake ento kagantungin batu pangilesan, laut 
kaclempungang di pasihe ane dalem. ” Ambate 
sengkalan gumine sawireh ditu ada paundukan 
ane ngranayang kapracayan anake paling. 
Paundukane ane keto mula tansah ada, nanging 
ambate geden sengkalan anake ane ngranayang 
kapracayan anake paling. 

8 Yen liman ceninge wiadin batis ceninge ane 
ngranayang cening paling, getep tur kutangja. 
Krana melahan cening malima aneh wiadin 
mabatis aneh sakewala prasida ngiring Ida Sang 

Hyang Widi Wasa, bandingang teken enu genep 
malima muah mabatis, nanging kaclempungang 
ka api nrakane. 9 Buina yan paningalan ceninge 
ane ngranayang cening paling, luntik tur kutangja. 
Krana enu melahan cening mapaningalan aneh 
sakewala prasida ngiring Ida Sang Hyang Widi 
Wasa, bandingang teken mapaningalan dadua 
nanging kaclempungang ka api nrakane.” 


Pangande biri-biri sane ical 
(Luk. 15:3-7) 


10 “Ingetangja eda pesan nemberang salah 
tunggal anake cerik-cerik ene. Guru nuturin 
cening: paramalaekat cerik-cerike ene tansah 
tangkil di ayu Ajin Gurune di suargan. 1! [Krana 
Sang Putraning Manusa Utusan Ida Sang Hyang 
Widi Wasa rauh ka jagate nyadia ngrahayuang 
anake ane paling.) 

12 Yen ada anak ngelah biri-biri satus, laut ilang 
aukud, kenken yen manut pepineh ceninge? 
Anake ane ngelahang biri-birine ento lakar 
ngalahin biri-birine ane sangang dasa sia ento 
ngamah padang di bukite, tur ia ngalih biri-birine 
ane ilang ento. 13 Guru nuturin cening: Sujatinne, 
yen bakatanga biri-birine ane ilang ento, liang 
idepne lebihan teken ia ningalin biri-birine ane 
sia dasa sia ane tusing ilang ento. 14 Keto masih 
Ajin ceninge di suargan, tusing pesan ledang 

kayun Idane yen uli pantaran cerik-cerike ene ada 
ane ilang.” 


Indik saling pituturin 


15 “Yen saget ada nyaman ceninge pelih baana 
matingkah marep teken cening, pituturinja 
ia, ajak ia ngraos padaduanan. Yen ia nyak 
madingehang pitutur ceninge, mapiteges cening 
suba ngamulihang nyaman ceninge. 18 Nanging 
yen ia bengkung, tusing nyak madingehang 
pitutur ceninge, alihang dewek ceninge timpal 
buin aukud wiadin dadua, lantas pituturin ia buin 
di arepan timpal ceninge ento. Tetujonne apanga 
ulihan saksine ane ajaka dadua wiadin tetelu 
ento saluiring paundukane dadi beneh sulurne, 
buka ane kakecap di Cakepan Sucine. 17 Nanging 
yen enu masih ia bengkung, tusing padingehanga 
raos parasaksine, serahangja unduke ento teken 
pasamuane. Yen raos pasamuane masih tusing 
nyak tampina, kutang ia anggep ia dadi anak 
sane tuara nawang Widi wiadin buka juru duduk 
pajege.” 


Indik nyengker wiadin nguakang 


18 “Guru nuturin cening: Sujatinne apa ane 
sengker cening dini di gumine, ento masih lakar 
kasengker baan Ida Sang Hyang Widi Wasa. Keto 
masih apa ane uakang cening dini di gumine, 

ento masih lakar kauakang baan Ida Sang Hyang 
Widi Wasa. 

19 Buina Guru nuturin cening: Yen ada anak 
ajaka dadua uli pantaran ceninge dini di gumine 
saguluk kenehne mapinunas saluiring ane 
dadi kabuatanne, pedas pinunasne ento bakal 
kadagingin baan Ajin Gurune ane di suargan. 

20 Sawireh dijaja ada anak mapunduh ajaka 
dadua wiadin tetelu baane ia dadi sisian Gurune, 
Guru ada ditu di pantaran anake ento.” 


Indik pangaksama 


21 Dane Petrus raris tangkil ring ajeng Ida Hyang 
Yesus tur matur asapuniki: “Inggih Guru, ping 
kudake patutipun titiang ngaksamayang nyaman 
titiange sane mapakardi iwang ring titiang? 
Punapike ping pitu?” 

22 Pangandikan Ida Hyang Yesus: “Guru nuturin 
cening, dongja kanti ping pitu dogen, nanging 
kanti ping pitung dasa ping pitu. 28 Sawireh 
yen Ida Sang Hyang Widi Wasa ngadegang 
Pamrentahan Idane, ento tan bina buka 
satunggiling prabu ane mapakayun ngetangang 
duen idane ane kitungang baan parekan-parekan 
idane. 24 Sasubane ida malinggih, lantas 
katangkilang parekane ane mutang makudang- 
kudang juta rupiah. 22 Sawireh anake ento tusing 
nyidayang muntasang utangne, lantas sang prabu 

mrentahang apang parekane ento kadep kayang 
kurenane muah pianak-pianak muah pagelahane 
makejang, buat anggon muntasang utangne 
teken ida sang prabu. 25 Ditu parekane ento 
nyumbah-nyumbah matur kene: 'Mamitang lugra 
ratu sang prabu, icen dumun titiang matanggeh. 
Titiang nyadia jaga naur utang titiange kantos 
buntas. 2 Kadi ketus kayun ida sang prabu, kanti 
medal kawelas arsan idane teken parekane ento, 
lantas utangne kabuntasang, tur ia kabebasang. 
28 Nanging sasubane parekane ento teked di 
jaba, ia matemu teken timpalne ane mutang 
teken ia makudang-kudang rupiah. Ditu ia sahasa 
ngisiang timpalne ento, baongne cekuka tur 
kene munyinne: “Bayah utang caine jani!” 29 Laut 
timpalne ento nylempoh tur nyumbah-nyumbah 
kene raosne: “Beli, nawegang baang tiang malu 
matanggeh, pipis beline pasti lakar ulihang 
tiang. 3? Parekane ento tusing nyak ngrunguang 
pangidih timpalne, nanging prajani timpalne 
ento celepanga ka pangkenge, kanti ia nyidayang 
muntasang utangne. 21 Timpal-timpal parekane 
ento ane ningalin solah parekane ento, sebet 
pesan kenehne, laut ngaturang paundukane ento 
teken ida sang prabu. 3? Mara ida sang prabu 
mireng atur parekane keto, ida duka pesan, 
lantas parekane ento kapangandikayang tangkil. 
Sasubane ia tangkil, ditu ida ngandika kene: “Ih 

iba parekan droaka, utang ibane suba buntasang 
gelahe, sawireh iba nunas urip teken gelahe. 
33 Singke patut iba ngolasin timpal ibane buka 
gelahe ngolasin iba?' 3* Uli krana banget bendun 
idane, laut parekane ento serahang ida ka 
pangkenge, ditu ia kapangkeng kanti ia nyidayang 
muntasang utangne.” 

3> Irika Ida Hyang Yesus muputang baos 
Idane, antuk pangandika sapuniki: “Nah buka 
keto masih Ajin Gurune di suargan, marep 
teken cening, yen cening tusing ngaksamayang 
kapelihan nyaman ceninge kanti nekeng ati.” 


Indik pegat makurenan 
(Mar. 10:1-12) 


19 1 Sasampun Ida Hyang Yesus puput 
mapaica paurukan, ida raris kesah saking 


wewengkon Galilea, tumuli Ida rauh ring jagat 
Yudea sane dangin Tukad Yordane. 2 Akeh pisan 
anake sane ngiring pamargin Idane. Samaliha 
anake punika sami segerang Ida irika. 

3 Raris wenten makudang-kudang anak saking 
golongan Parisi maranin Ida misadia mintonin 
Ida. Irika paraanggota golongan Parisine punika 
matur pitaken ring Ida Hyang Yesus, sapuniki: 
“Punapike Pidabdab Torat iragane nglugrain 
anake malasang somah manut sakita karep 
ipun?” 

4 Pasaur Ida Hyang Yesus: “Punapike ragane 
puniki durung naenin ngwacen ring Cakepan 
Sucine, mungguing Ida Sang Hyang Widi Wasa 
saking pangawit pisan ngardi manusa lanang 
wadon? ? Tur Ida masabda: “Ento krana anake 
muani patut ninggal meme bapannya, laut 
nunggal teken kurenanne, apanga ia makadadua 
dadi mawak tunggal.” ? Kenginan ipun tan 
kantun madewek kekalih, nanging tunggal. 
Punika awinanipun, sane sampun katunggalang 
antuk Ida Sang Hyang Widi Wasa tan wenang 
kapalasang antuk imanusa.” 

7 Atur danene: “Yen asapunika, napi awinanipun 
Dane Nabi Musa mapaica pidabdab, mangda 
anake sane pegat makurenan ngwehin surat 
palas makurenan ring somahipune?” 

8 Pangandikan Ida Hyang Yesus: “Nabi Musa 
nglugrain ragane malasang kurenan, punika 
ulihan bengkung ragane. Nanging pangawitipun 
boyaja kadi asapunika. ? Tiang ngaturin ragane: 
Sapasiraja sane malasang kurenanipune sane 
satia ring ipun, raris ipun ngambil anak eluh 
lianan, ipun kawastanin mamitra.” 

10 Parasisian Idane raris matur: “Yen asapunika 
kawentenan indik anake masomah, becikan tan 
makurenan.” 

11 Pangandikan Ida Hyang Yesus: “Tusing 
makejang anake nyidayang ngincepang 


MATIUS 19.12-15 3939 


paurukane ene, tuah anake ane kalugrain 
ngincepang baan Ida Sang Hyang Widi Wasa. 

12 Ada anak tusing ngalih kurenan, ulihan ia 
mula wandu uli mara lekad. Ada anak dadianga 
wandu olih anak lenan. Ada anak ane nyelap 
tusing ngalih kurenan apanga ia teleb nyidayang 
ngaturang ayah teken Ida Sang Hyang Widi Wasa. 
Nyenja ane nyidayang ngincepang paurukane 
ene, depang ia nglaksanayang buka paurukane 


” 


ene. 


Ida Hyang Yesus ngamertanin pararare 
(Mar. 10:13-16, Luk. 18:15-17) 


13 Raris wenten makudang-kudang anak rauh 
tangkil makta anak alit-alit, tetujonnyane mangda 
Ida ledang ngungkulang tangan ring duurnyane 
tur ngastawayang rare-rare punika. Nanging 
parasisian Idane sami ngerengin anake punika. 
14 Nanging Ida Hyang Yesus raris ngandika: 
“Depangja cerik-cerike pada teka sig Gurune, eda 
tombaanga. Sawireh anake ane buka anake cerik 
ene ane lakar ngrasayang Pamrentahan Ida Sang 
Hyang Widi Wasa.” 

15 Ida raris ngungkulang tangan Idane ring duur 
rare-rarene punika tur ngastawayang. Wusan 
punika raris Ida kesah saking irika. 

Itruna sugih 
(Mar. 10:17-31; Luk. 18:18-30) 


16 Sedek rahina anu, wenten anak tangkil ring 
Ida Hyang Yesus tur matur asapuniki: “Guru, 
pakardi ayu sane encenke sane patut laksanayang 
titiang, mangdane titiang prasida molih urip 
langgeng?” 

17 Pasaur Ida Hyang Yesus: “Apa krana ragane 
matakon teken Tiang unduk pakardi ayu? Tuah 
Ida Sang Hyang Widi Wasa ane maraga melah! 
Nanging yen ragane saja mabudi apanga molih 
urip langgeng, tinutinja sapituduh Ida Sang 
Hyang Widi Wasa.” 

18 Atur anake punika: “Pituduh sane encenke 
punika?” 

Pangandikan Ida Hyang Yesus: “Edaja 
ngamatiang jlema, edaja mamitra, edaja 
mamaling, edaja mobab, 1? baktija teken meme 
bapa, tur tresnainja sesaman ragane buka 
nresnain deweke padidi.” 

20 Atur anake truna punika: “Duh Guru, indike 
punika sami sampun margiang titiang, napi 
minab sane kantun kirang?” 

21 Pangandikan Ida Hyang Yesus: “Yen ragane 
mabudi apanga sampurna, kema adep saluiring 
pagelahan ragane laut padanaangja teken anake 

tiwas-tiwas, yen suba keto ragane lakar nampi 
arta brana di suargan. Laut maija tututin Tiang.” 

22 Wau anake truna punika miragi pangandikan 
Idane kadi asapunika, ipun sedih malipetan, 
santukan ipun sugih pisan. 

23 Ida Hyang Yesus raris ngandika ring parasisian 
Idane sapuniki: “Guru nuturin cening, sujatinne 
anake ane sugih keweh pesan lakar dadi kaulan 
Ida Sang Hyang Widi Wasa. 24 Buina Guru 
mapitutur teken cening: Enu aluhan untane 
macelep di song jaume, bandingang teken anake 
sugih dadi kaulan Ida Sang Hyang Widi Wasa.” 

25 Wau parasisiane miragi pangandikan Idane 
kadi asapunika, raris dane mabiayuhan mabaos: 
“Yen kadi asapunika, sirake sane pacang molih 
rahajeng?” 

26 |da Hyang Yesus raris mandreng parasisian 
Idane sarwi ngandika: “Yen cara manusa, 
paundukane ento saja tawah, nanging buat Ida 
Sang Hyang Widi Wasa tusing ada ane tuara 
kasidan.” 

27 Dane Petrus raris matur ring Ida Hyang Yesus 
asapuniki: “Guru, titiang puniki sareng sami 
sampun pada nilar paderbean titiange ulihan 
titiang ngiring Guru, napike sane pacang dados 
pikolih titiange?” 

28 Pangandikan Ida: “Guru nuturin cening, 
sujatinne mani wekas dimasan Sang Putraning 

Manusa Utusan Ida Sang Hyang Widi Wasa 
suba kalinggihang di singasana kaluihan Idane 
di Gumine Ane Anyar ditu cening makaroras 
ane dadi sisian Gurune, lakar kategakang di 
singasanane ane roras, tur lakar bareng nepasin 
bangsa Israele ane roras suku bangsa ento. 

29 Buina asing-asing anak ane ngalahin umahne, 
ngalahin nyamanne muani, nyamanne eluh, 
meme bapanne, pianakne muah tegalne uli krana 
nututin Guru, ia lakar nampi tikel ping satus, tur 
lakar molih idup langgeng. 3? Nanging liu anake 
ane jani paling malu, lakar dadi paling duri muah 
ane jani paling duri, lakar dadi paling malu.” 


Pangande buruh-buruh ring pabianan anggure 


1 “Yen andeang Pamrentahan Ida Sang 
20 Hyang Widi Wasa ento tan bina buka 
anake ane ngelah pabianan anggur. Pasemengan 
pesan anake ento suba pesu ka jalane ngalih 
buruh, lakar tundena magae di pabianan 
anggurne. ? Sasubane pada adung mupah 
adinar awai, manut upah ane biasa, lantas 
buruh-buruhe ento tundena magae di pabianan 
anggurne. 3 Sawatara jam sia anake ento buin 
pesu, tepukina anak liu pada malali di peken. 
4 Anake ane ngelah pabianan anggure ento laut 
ngraos teken anake ento: “Napike jerone nyak 
magae di pabianan anggur tiange? Nyanan lakar 

baang tiang jerone upah ane amun patutne. 
Anake ento lantas pada ka pabianan anggurne. 
3 Sawatara jam roras muah jam telu sanja, buin 
ia pesu ngalih buruh, buat tundena magae di 
pabianan anggure ento. ? Nyananne sawatara 
jam lima sanja, buin ia ka pekene ditu tepukina 
anak pada malali, laut kene raosne: “Apa krana 
jerone dadi malali dogen awai mepek? ' Pasaut 
anake ento: “Bas tan wenten anak sane ngwehin 
tiang karya. Lantas kene raos anake ane ngelah 
pabianan anggure: “Yen keto kemo jani magae di 
pabianan anggur tiange. 

8 Disubane nyaluk peteng, anake ane ngelahang 
pabianan anggure ento lantas ngaukin mandorne, 
kene raosne: “Kemo jani kaukin buruh-buruhe 
ento, tur bayah upahne, uli ane magae paling 
durina kanti ane magae paling maluna. ? Ditu 
laut teka anake ane magae uli jam lima. Anake 
ento suang-suang upahina adinar. 10 Suba keto 
laut teka ane magae uli semengan. Manut 
pepinehne, kadena dewekne lakar nampi upah 
lebihan teken timpalne ibusan. Nanging ia masih 
nampi suang-suang adinar. 1! Mara ia nampi 
upahne amonto, lantas ia pada makeengan 
teken ane ngelah abian anggure, 12 kene raosne: 
Anake sane pinih pungkura punika, ipun makarya 
wantah ajam, nanging ragane ngicen upah pateh 
ring tiang sane tuyuh makarya saking semeng 

kapanesan. 13 Nanging pasaut anake ane ngelah 
pabianan anggure teken anake ento: Jero, tiang 
tuara lompang teken jerone. Tusingke ituni 
semengan jerone suba pada adung mupah adinar 
awai? 14 Ene jemak upah jerone tur kemoja 
mulih! Tiang mula makeneh maang anake ane 
paling durina ene upah patuh teken jerone. 

15 Apa tiang tusing dadi nganggon gelah tiange 
manut sakita keneh tiange? Apa jerone iri ati 
baane tiang mapadana? ” 

16 Pamuputne Ida Hyang Yesus ngandika 
sapuniki: “Nah keto masih mani wekas, anake 
ane paling duri, lakar dadi paling malu; muah 
anake ane paling malu lakar dadi paling duri.” 


Kaping tiganipun Ida Hyang Yesus nartayang 
mungguing Ida pacang kasangsarain 


(Mar. 10:32-34; Luk. 18:31-34) 


17 Daweg Ida Hyang Yesus lunga ka kota 
Yerusalem, Ida ngandikain tur nganehang sisian 
Idane makaroras, tur ring margi Ida ngandika 
ring dane, 18 sapuniki: “Jani iraga lakar ka kota 
Yerusalem. Ditu Sang Putraning Manusa Utusan 
Ida Sang Hyang Widi Wasa lakar kaserahang 
sig parapangageng panditane muah paraguru 
agamane. Ida bakal katiwakin danda pati. 1? Tur 
Ida lakar kaserahang sig bangsane ane tidong 
bangsa Yahudi, apanga Ida kanistayang, katigtig 

tur kapentang di salibe. Nanging di dinane ane 
kaping telu Ida lakar katangiang tur nyeneng 
buin.” 


Pinunas biang Dane Yakobus 
miwah Dane Yohanes 


(Mar. 10:35-45) 


20 Raris rauh ibun paraokan Dane Sebedeus 
sareng oka-okan danene, tangkil ring Ida Hyang 
Yesus nyadia pacang mapinunas ring Ida. 

21 Pangandikan Ida Hyang Yesus: “Meme, napi 
wenten buat?” 

Atur danene: “Yen Guru sampun jumeneng 
nata, icenja pianak titiange kekalih puniki mangda 
dados pangabih ring kiwa tengen singasanan 
Palungguh Guru.” 

22 Nanging pasaur Ida Hyang Yesus: “Sujatinne 
meme tan ngresep ring pinunas memene. Napi 
meme miwah cening nyidayang jagi nandangin 
sangsarane sane jagi tandangin Tiang?” 

Pasaur danene: “Inggih kangkat antuk titiang.” 

23 ida malih ngandika: “Sangsaran Tiange 
punika taler jaga tandangin meme miwah cening. 
Nanging indik dados pangabih ring kiwa tengen 
Tiange punika boyaja wewenang Tiange sane 
jaga maicayang. Punika Sang Aji sane pacang 
nglugrahang ring anake sane sampun sediaang 
Ida.” 

24 Duk sisian Idane sane adasa miragi paindikane 
punika, raris dane duka ring sang kalih punika. 
25 Ida Hyang Yesus raris ngandikain parasisian 
Idane sapuniki: “Cening ajak makejang suba pada 
nawang, mungguing parapamimpine pada ngelah 
kuasa marep teken rakyatne. Parapamimpine 
ento pada mrentah rakyate ento. 2? Nanging di 
pantaran ceninge singja buka keto. Nyenja ane 
mabudi dadi agung di pantaran ceninge, patut ia 
dadi pangayah ceninge. ?” Buina nyenja mabudi 
dadi pamucuk di pantaran ceninge, patut ia dadi 
panjak ceninge. 28 Buka Sang Putraning Manusa 
Utusan Ida Sang Hyang Widi Wasa rauh ka jagate 
dongja mamuatang apanga kayahin, nanging 
nyadia ngayahin tur nyadia nyerahang jiwan 
Idane buat mebasang anake liu.” 


Ida Hyang Yesus nyegerang anak buta kekalih 
(Mar. 10:46-52: Luk. 18:35-43) 


29 Ritatkala Ida Hyang Yesus medal saking kota 
Yeriko, kasarengin olih parasisian Idane, akeh 
pisan jadmane sane ngiring Ida. 3? Irika wenten 
anak buta sareng kalih negak ring sisin margine. 
Duk ipun miragi mungguing sane nglintang ring 
arepanipune punika Ida Hyang Yesus, raris ipun 
majeritan sapuniki: “Duh Ratu, sentanan Sang 
Prabu Daud, suecaninja titiang!” 

31 Jadmane akeh punika ngerengin ipun, 
mangda ipun mendep. Nanging anake buta 
punika sayan nyangetang ipun majeritan: “Duh 
Ratu, sentanan Sang Prabu Daud, suecaninja 
titiang!” 

32 Ida Hyang Yesus raris majanggelan tur 
ngandikain anake punika. Pangandikan Idane: 
“Apa ane idih jerone teken Tiang?” 

33 Pasaur anake punika: “Ratu, tulungja titiang, 
mangda titiang mrasidayang ngeton.” 

34 Daweg punika kadi ketus kayun Idane antuk 
kawelas arsan, raris Ida ngusud paningalan sang 
kalih. Tur daweg punika ugi ipun prasida ningalin 
raris ipun ngiringang Ida. 


Ida Hyang Yesus ngranjing ka kota Yerusalem 
(Mar. 11:1-11; Luk. 19:28-40, Yoh. 12:12-19) 


2 1 1 Rikala Ida Hyang Yesus sareng parasisian 
Idane sampun nampek ring kota 
Yerusalem, tur rauh ring kota Betpage sane 
ring Bukit Saitun, Ida raris ngutus sisia kekalih 
mamargi ngriinin Ida, 2 tur kapangandikain 
sapuniki: “Jani kemoja cening majalan ka desane 
ane ada di arepan ceninge. Ditu cening lakar 
nepukin keledae lua mategul ngajak godel. 
Lusinja keledaene ento, aba mai kayang godelne. 
3 Yen ada anak nakonin, kene baan masaut: “Ida 

Sang Guru sane ngarsayang, sinah ia lakar maang 
cening ngaba kayang godelne.” 

4 Paindikane punika mamargi kadi asapunika 
mangda tegep sabda sane kawedarang antuk 
sang nabi sane asapuniki: ? “Uningayangja 
teken sang putri Sion: ne mangkin Sang Prabun 
ragane ngrauhin ragane. Ida maraga darma, 
rauh nglinggihin keledae inggih punika keledae 
pondongan sane kantun nguda!” 

6 Sisian Idane raris mamargi nglaksanayang 
sapituduh Ida Hyang Yesus. ' Tan sue, dane raris 
rauh makta keledae kalih godelipun. Tundun 
keledaene kaaledin antuk saput danene, raris 
Ida nglinggihin keledaene punika. 3 Anake sane 
ngiringang Ida akeh pisan, makasami sareng 
ngebatang saput miwah panganggenipune 
ring margine. Wenten malih sane tiosan 
ngempak-ngempak carang kayu tur kabrarakang 
ring margine. ? Anake akeh sane mamargi ring 
ajeng miwah ring ungkur Idane raris sami pada 
masuryak muji sapuniki: “Luihangja sentanan 
Sang Prabu Daud, Ida Sang Hyang Widi Wasa 
ngamertanin Sang sane rauh masrana parab 
Idane. Luihangja Ida Sang Hyang Widi Wasa!” 

10 Daweg Ida ngranjing ka kota Yerusalem, 
sadaging kotane sami pada iur mabiayuhan rame 
saling takenin: “Nyen sih Anake ene?” 

11 Anake akeh sane ngiringang Ida punika 
nyaurin sapuniki: “Puniki sampun Nabi Yesus 
sane saking kota Nasaret ring wewengkon 
Galilea.” 


Ida Hyang Yesus munggah ka Perhyangan Agung 
(Mar. 11:15-19; Luk. 19:45-48; Yoh. 2:13-22) 


12 ida Hyang Yesus raris ngranjing ka 
Perhyangan Agung, tur sawatek dagange 
ring natar Perhyangan Agunge katundung. 
Meja-meja genah anake nukarang jinah miwah 
bangku-bangkun anake ngadol paksi dara sami 
pada katuludang. 13 Pangandikan Idane: “Ada 
kasurat di Cakepan Sucine kene: 'Perhyangan 
Ulune lakar kasambat dadi tongos ngastawa, 
nanging ragane suba nadiang tongos pengkeban 
maling.” 

14 Raris wenten makudang-kudang anak buta 
miwah anak perot, rauh tangkil ring Ida ring 
Perhyangan Agung. Anake punika makasami 
segerang Ida. 1? Nanging daweg pangageng 
pandita miwah paraguru agamane ngaksi 
pracirine sane ngangobin sane kawentenang 
antuk Ida Hyang Yesus, samaliha mireng alit-alite 
sane pajerit ring Perhyangan Agung: “Luihangja 
sentanan Sang Prabu Daud,” dane sami pada 
duka. 1? Raris dane mabaos ring Ida Hyang Yesus: 

“Punapi Ragane tan mireng sane kabaosang 
antuk alit-alite punika.” 

Pangandikan Ida Hyang Yesus: “Sampun piragi 
Tiang, nanging punapi ragane durung naenin 
mamaosin ring Cakepan Sucine: “Mungguing 
saking bibih rare-rarene miwah paraalit-alite 
sane kantun nyusu, Palungguh IRatu sampun 
nyediaang kidung puji-pujian. ” 

17 Ida raris nilar anake punika, medal saking 
Perhyangan Agung lunga ka kota Betania tur 
makolem irika. 


Ida Hyang Yesus mastu punyan aa 
(Mar. 11:12-14, 20-24) 


18 Benjangipun kantun pasemengan pisan, 
rikala Ida Hyang Yesus mawali ka kota, ring margi 
Ida marasa lue. 19 Tan doh saking sisin margine 
Ida nyingak wit aa, raris wit aa punika tampekin 
Ida. Nanging tan pisan wenten wohipun, sane 
wenten wantah daun kewanten. Irika Ida 
ngandika ring wit aa punika, sapuniki: “Iba tusing 
lakar mabuah buin kanti salawas-lawasne.” 
Wusan Ida ngandika asapunika, jeg pramangkin 
wit aa punika layu tur tuh. 

20 Wau ngeton paindikane sakadi asapunika, 
parasisian Idane sami angob raris matur: 

“Napi awinanipun wit aane punika dados tuh 
pramangkin?” 

21 Pangandikan Ida Hyang Yesus: “Guru nuturin 
cening, sujatinne yen cening saja pracaya 
tur tusing bimbang, cening masih nyidayang 
ngae buka ane suba gae Guru arepa teken 
punyan aane ene, singja tuah amontoan dogen, 
nanging cening nyidayang mrentah bukite ene: 
“Mabutanja tur maclempung di pasihe, pasti 
kasidan! 22 Buina yen cening pracaya, apaja ane 
tunas cening sajeroning pangastawan, ento 
pedas lakar tampi cening.” 


Pitaken parapanglingsire miwah 
parapangageng panditane 


(Mar. 11:27-33, Luk. 20:1-8) 


23 Ida Hyang Yesus raris ngranjing ka Perhyangan 
Agung. Rikala Ida ngurukang irika, raris rauh 
parapangageng pandita miwah parapanglingsir 
bangsa Yahudine, mataken ring Ida Hyang Yesus, 
asapuniki: “Antuk wewenang sane encenke 
Ragane ngamargiang paindikan puniki? Samaliha 
sapasira sane ngicen Ragane wewenang punika?” 

24 Pasaur Ida Hyang Yesus: “Tiang taler jaga 
mataken ring ragane. Samaliha yen ragane ledang 
nyaurin pitaken Tiange, Tiang taler misadia 
nguningayang ring ragane antuk wewenang 
sane encen Tiang ngamargiang paindikane 
punika. 2 Saking dijake wewenang Dane Yohanes 

ngamargiang lelukatan punika? Punapi saking Ida 
Sang Hyang Widi Wasa, punapi saking imanusa?” 

Irika dane pada mabebaosan sapuniki: “Yen 
iraga ngorahang ento uli Ida Sang Hyang Widi 
Wasa, sinah Ia lakar matakon: “Yen keto apa 
awananne ragane tusing pracaya teken Dane 
Yohanes. 2 Nanging yen orahang ento “uli 
manusa”, iraga takut teken anake liu, sawireh 
makejang anake pada mituiang Yohanes ento 
nabi.” 27 Raris pasaur danene ring Ida Hyang 
Yesus: “Tiang tan uning.” 

Pasaur Ida Hyang Yesus ring dane: “Yen 
asapunika, Tiang taler tan jaga nguningayang 
ring ragane, antuk wewenang sane encen Tiang 
ngamargiang paindikane punika.” 


Pangande anak madue putra kekalih 


28 “Ne mangkin sapunapi pamanggih ragane 
ngeniang paindikane puniki, inggih punika: 
Wenten anak madue pianak muani-muani 
kekalih. Raris bapanipune ngaukin pianakne sane 
paling keliha tur mabaos sapuniki: ‘Cening kemo 
cening magae di pabianan anggure. 29 Pasaur 
pianakipune: ‘Pamit tiang tan ngiring. Nanging 
wekasan raris meseh pepinehipune, tumuli 
ipun mamargi ka pabianan anggur bapanipune. 
30 Bapanne raris ngrerehin adinipune tur 
kauduhang pateh sakadi ring belinipune iwau. 

Pasaur pianakipune sapuniki: Inggih bapa, tiang 
ngiring!” Nanging ipun tan mamargi ka pabianan 
anggure. 3! Ne mangkin saking pantaran 
pianakipune kekalih punika, sane encenan sane 
nglaksanayang pituduh bapannyane?” 

Pasaur anake punika: “Belinipune.” 

Pangandikan Ida Hyang Yesus: “Tiang 
nguningayang ring ragane, sujatinipun parajuru 
duduk pajege miwah parasundele punika pacang 
riinan ring ragane dados parakaulan Ida Sang 
Hyang Widi Wasa. 22 Santukan Dane Yohanes 
sampun rauh matujuhang margi sane patut 
ring ragane, nanging ragane tan pracaya ring 
dane. Nanging parajuru duduk pajege miwah 
sundel-sundele punika, ipun sami pada pracaya 
ring dane. Samaliha yadianja ragane sampun 
pada nyingakin margine punika, nanging ragane 
tan kayun ngesehin pepineh tur pracaya.” 


Pangande panandu-panandu 
ring pabianan anggur 


(Mar. 12:1-12; Luk. 20:9-19) 


33 “Ne mangkin pirengangja pangande sane 
tiosan, inggih puniki: Wenten anak agung madue 
pabianan anggur. Abiane punika kapagehin 
makaileh. Samaliha kakaryanang genah buat 
meres anggur. Tur ida ngwangun kubu, genah 
mondokin abiane punika. Sasampune sami pada 

puput, raris abian idane punika kapatanduang 
ring parapanandu saking desane irika. Ida 

raris lunga nura desa. 34 Sasampune rauh 
masan ngalap, ida anake agung raris ngutus 
parekan-parekan idane mangda nelokin 
parapanandune, nyadia ngambil piakan buah 
anggure. 33 Nanging sakancan parekane punika 
kejuk antuk parapanandune, wenten sane 
katigtig, wenten sane kapademang, samaliha 
wenten sane kasabatin antuk batu. 3? Sasampune 
punika malih Ida ngutus makudang-kudang 
parekan, akehan ring sane sampun, nanging 
parekan-parekane puniki taler kasapunikayang. 
37 Ring pamuput, ida raris ngutus putran idane. 
Pakayunan idane sapuniki: ‘Pianak gelahe pedas 
ajianga. 38 Nanging rikala parapanandune 
manggihin putran anake agung rauh, ipun raris 
mapaiguman sareng timpalipune sapuniki: “Ene 
apa okan anake agung ane patut ngwarisang 
teka. Jalan jani matiang, apanga warisane dadi 
gelah iraga. 3? Putran anake agung punika 
kejuk katalinin, tur kentungang ngliwat pagehan 
pabianan anggure, irika ida kasedayang. 

40 Raris, yen anake agung punika rauh, 
sapunapianga minab parapanandune punika?” 
sapunika pitaken Ida Hyang Yesus. 

41 Pasaur anake punika: “Ida pasti pacang 
mademang parapanandune punika tur abian 

idane pacang kapatanduang ring anake tios, sane 
nyak ngamasa ngaturang piakan ring ida.” 

42 Pangandikan Ida Hyang Yesus ring anake 
punika: “Punapi ragane durung naenin ngwacen 
ring Cakepan Suci mungguing batu sane sampun 
kakutang antuk tukang-tukang batune, punika 
sampun dados tongkok asu, inggih punika batu 
dasar sane utama. Paindikane punika wantah 
pakardin Ida Sang Hyang Widi Wasa, mawinan 
kalintang ngangobin buat iraga. 

43 Punika awinanipun Tiang nguningayang ring 
ragane, kawiryan Pamrentahan Ida Sang Hyang 
Widi Wasa pacang kambil saking pantaran ragane 
tur pacang kapaicayang ring sakancan anake 
sane pacang ngwetuang woh. 4“ [Sapasiraja sane 
labuh nepen batune punika, ipun pacang nyag, 
samaliha sapasiraja sane katepen antuk batune 
punika, ipun pacang dekdek remuk.]” 

45 Ritatkala parapangageng pandita miwah 
anak saking golongan Parisine mireng pangande 
punika, sami pada wikan mungguing dane sane 
kapatitis. 48 Raris sami pada ngreka daya jaga 
ngejuk Ida Hyang Yesus, nanging sami jejeh 
ring anake akeh, santukan anake punika sami 
mituiang Ida punika nabi. 

Pangande indik karya pabuncingan 
(Luk. 14:15-24) 


1 [da Hyang Yesus malih mapidarta ring 
22 anake akeh punika nganggen pangande, 
sapuniki: 2 “Pamrentahan Ida Sang Hyang Widi 
Wasa punika yen upamayang, tan bina sakadi 
sang prabu, sane madue karya pabuncingan buat 
putran idane. 3 Irika ida ngutus parekan-parekan 
idane ngaturin sawatek anake sane sampun 
kaundang, mangda ledang pada ngrauhin. 
Nanging anake punika tan wenten sane kayun 
rauh. “Malih ida ngutus parekan sane tiosan, 
tur kapiteketin asapuniki: Aturangja teken ida 
dane ane suba pada undang gelahe, kene: Sami 
sampun pada cumawis, kebo miwah wewalungan 
tiosan sampun pada katampah, tur sami sampun 
cawisang ida. Ne mangkin ragane katurin 
mangda ledang pada rauh’ ? Nanging anake sane 
kaundang sami pada tan lingu. Wenten sane ka 
tegalne, wenten sane ngurusang dagangane. 
6 Samaliha sane tiosan wenten sane ngejuk tur 
nigtig tumuli ngamademang parekane punika. 
7 Duaning punika, sang prabu kalintang duka. 
Raris ida ngutus wadua balan idane buat mancut 
urip anake sane mademang parekan-parekan 
idane miwah ngeseng kotanipune. 8 Sasampune 
punika, ida raris ngandika ring parekan-parekan 

idane asapuniki: “Panamiune makejang suba 
makebat, nanging paratamiune tusing ada ane 
teka. ? Ento kranane kemo cai jani ka margane 
gede muah ka pempatane. Ajak mai sawatek 
anake ane tepukin cai. 10 Raris parekane 

pada medal ka margane. Sawatek anake sane 
panggihinipun, sami kaundang kajak ka puri. 
Ring pantaranipune, wenten jadma corah, taler 
wenten jadma becik kantos bek purine. 

11 Rikala sang prabu ngranjing nyingak 
paratamiune, wenten cingak ida anak sane 
mapangangge tan manut sesanan anak 
kundangan. 1? Raris ida ngandika ring ipun 
sapuniki: “Ih jero, apa awanane dadi jerone 
langgia pesan bani-bani ka puri tuara nganggo 
panganggo ane manut teken sesanan anak 
kundangan?’ Anake punika kabibil tan 
mrasidayang matur. 13 Sang Prabu raris ngandika 
ring parekan idane: “Talininja lima-batisne tur 
entungangja ia pesu sig petenge ane paling 
petenga, ditu ia bakal ngeling masesambatan 
kanti giginne kriet-kriet.” 

14 Pamuput Ida Hyang Yesus ngandika sapuniki: 
“Santukan akeh sane kaundang, nanging wantah 
akidik sane kapilih.” 

Indik naur pajeg ring Sang Nata Ratu 
(Mar. 12:13-17, Luk. 20:20-26) 


15 Anake sane saking golongan Parisi sami 
pada makaon, tumuli mapiguman ngrincikang 
daya, mangda malantaran antuk pitaken, dane 
nyidayang ngrereh saud wecanan Ida Hyang 
Yesus. 1? Dane raris ngutus sisian danene sareng 
ring anak saking golongan Herodese maranin 
Ida Hyang Yesus, mataken sapuniki: “Guru, 
titiang sami mariangken, mungguing Guru puniki 
Yuakti maraga polos tur sadu. Madasar antuk 
darma sadu Guru ngurukang pakarsan Ida Sang 
Hyang Widi Wasa. Samaliha Guru tan ajerih 
ring sapasiraja, santukan Guru tan matuju mua. 
17 Ne mangkin indayangja ndikayang ring titiang, 
manut sane munggah ring pakayunan Gurune: 
Yen manut Cakepan Torat iragane, punapike 
patut naur pajeg ring Sang Nata Ratu, punapi 
tan?” 

18 Nanging Ida Hyang Yesus wikan ring 
kacorahan manahnyane, raris Ida ngandika: “Apa 
awanane jerone nyugjugin Tiang, ih anak ane 
mapi-mapi. 19 Edengangja teken Tiang pipise ane 
lakar anggo mayah pajege ento!” 

Raris ipun ngedengang jinah perak abidang. 

20 Malih ida mataken ring ipun sapuniki: “Ento 
gambar muah parab enyen ane munggah ditu?” 

21 Aturipune: “Punika gambar miwah parab Ida 
Sang Nata Ratu.” 

Ida raris ngandika ring ipun: “Lamun keto, 
aturangja teken Ida Sang Nata Ratu apa ane mula 
dadi druen ida, tur aturangja teken Ida Sang 
Hyang Widi Wasa, apa ane mula dadi druen Ida 
Sang Hyang Widi Wasa!” 

22 Wau miragi pangandikan Idane asapunika, 
ipun sami pada angob tumuli makaon tan 
papamit saking ajeng Ida Hyang Yesus. 


Indik anak sane urip saking 
pantaran anake padem 


(Mar. 12:18-27; Luk. 20:27-40) 


23 Kala punika wenten anak saking golongan 
Saduki rauh tangkil ring ajeng Ida Hyang 
Yesus. (Golongan Sadukine punika maosang, 
mungguing anake sane sampun padem, tan 
pacang kauripang malih saking pantaran anake 
padem.) Dane mataken sapuniki: 24 “Guru, 
manut pangandikan Nabi Musa, yen wenten 
anak padem, nanging durung maderbe pianak, 
patut nyaman anake padem punika ngambil 
baluannyane mangdane numbuhang sentana 
buat sang padem. 2 Sane riin ring pantaran 
titiange wenten anak manyama sareng pepitu. 
Sane pinih keliha ngambil anak eluh. Tan sue, 
raris anake lanang punika padem. Santukan 

durung wenten sentana, baluannyane kambil 
antuk adinipune. 28 Adinipune taler padem tan 
pasentana. Adi sane kaping tiga raris ngambil 
ibalu punika, nanging taler padem tan pasentana. 
Asapunika sapanglanturipun kantos sane pinih 
alita. 2 Pamuputipun ibalu punika taler padem. 
28 Ring benjang wekas, yen sampun rauh 
masannya anake padem pada kauripang, saking 
pantaran anake pepitu iwau, sirake sane patut 
dados somah ibalu punika? Santukan makapepitu 
sampun naenin nganggen ipun somah?” 

29 Pasaur Ida Hyang Yesus: “Ambate iwang 
pangresepan ragane, santukan ragane tan resep 
ring daging Cakepan Sucine miwah kawisesan Ida 
Sang Hyang Widi Wasa! 20 Santukan disampun 
anake kauripang saking pantaran anake padem, 
ipun tan bina sakadi paramalaekate ring suargan. 
Ipun tan malih makurenan wiadin kapakurenang. 
31 Nanging ngeniang paindikan anak padem 
jaga kauripang, punapike ragane durung maosin 
sabdan Ida Sang Hyang Widi Wasa sane sapuniki: 
32 “Ulun ene Widi ane kasungsung baan Abraham 
muah Ishak muah Yakub. Punika mapiteges Ida 
Sang Hyang Widi Wasa maraga Widin anake sane 
urip, boya Widin anake sane padem.” 

33 Wau anake akeh punika miragi indike punika, 
ipun sami pada angob ring paurukan Idane. 

Pituduh sane mautama 
(Mar. 12:28-34; Luk. 10:25-28) 


34 Rikala anake sane saking golongan Parisi 
pada miragi mungguing anak Sadukine sampun 
kakaonang sajeroning bebaos antuk Ida Hyang 
Yesus, raris dane sami pada mapunduh. 

35 Wenten sinalih tunggal guru agama matur 
pitaken, buat nyadia ngrereh saud pangandikan 
Idane, sapuniki atur danene: 3? “Guru, pituduhe 
sane encen sane pinih utamana ring Pidabdab 
Torate?” 

37 Pasaur Ida Hyang Yesus, sapuniki: “ “Tresna 
baktija teken Ida Sang Hyang Widi Wasa, 
Panembahan kitane, aji panelah bayu, sabda 
muah idep kitane. 33 Punika pituduh sane 
mautama miwah sane pinih buat. 22 Pituduhe 
sane kaping kalih sane pateh kautamanipun, 
sapuniki: “Tresna asihja kita teken sesaman 
kitane, buka kita tresna teken dewek kitane 
padidi.” 40 Sadaging Cakepan Torat Dane Nabi 
Musa miwah cakepan paranabine, sami sampun 
kacakup sajeroning pituduhe makakalih puniki.” 


ut 

Indik Sang Prabu Sane Kajanjiang 
antuk Ida Sang Hyang Widi Wasa 


(Mar. 12:35-37; Luk. 20:41-44) 


41 Rikala anake sane saking golongan Parisi 
nuju mapunduh, Ida Hyang Yesus raris mataken 
ring dane, asapuniki: 42 “Yen manut pakayunan 
ragane, Sang Prabu Sane Kajanjiang punika, 
sapasirake sane madue sentanane?” 

Atur danene sareng sami: “Sang Prabu Sane 
Kajanjiang punika sentanan Sang Prabu Daud!” 

43 Pangandikan Ida Hyang Yesus: “Yen asapunika 
napi awinanipun Roh Ida Sang Hyang Widi Wasa 
ngwisikin Ida Sang Prabu Daud, mangda Ida 
nyambat Panembahan, ring Sang Prabu Sane 
Kajanjiang punika? Santukan Sang Prabu Daud 
mabaos sapuniki: 

44 Ida Sang Hyang Widi Wasa masabda ring 

Panembahan titiange: 

“Negakja cening di tengawan Ajine, kanti 
sawatek musuh Ceninge dadiang Aji 
pajekjekan Ceninge. 

45 Raris, yen Ida Sang Prabu Daud nyambat Sang 
Prabu Sane Kajanjiang punika ‘Panembahan’, 
sapunapi antuka dados sentanan Sang Prabu 
Daud?” 

46 Tan wenten anak angan adiri sane 
mrasidayang nyaurin pitaken Idane. Tur ngawitin 

saking rahina punika tan wenten malih anak sane 
purun matur pitaken ring Ida Hyang Yesus. 


Indik mangda tangar marep ring guru agama 
miwah anake sane saking golongan Parisi 


(Mar. 12:38-39; Luk. 11:43, 46; 20:45-46) 


23 1 Ida Hyang Yesus raris ngandika ring 
anake akeh miwah ring parasisian 


Idane, sapuniki: 2 “Paraguru agamane muah 
anak golongan Parisine ento mula anak ane 
molih wewenang buat ngartiang Pidabdab 
Torat Nabi Musane. ? Ento kranane tinutinja 
tur laksanayangja saluiring paurukan ane 
suba urukanga teken ragane. Nanging tingkah 
solahne eda pesan patuutina, sawireh dane 
bisa ngurukang, nanging dane tusing nyak 
nglaksanayang. “Dane seneng mategenang 
tetegenan ane baat tekening anak, nanging dane 
tusing pesan kayun nulungin nyen, yadianja 
ngusud dogenko tusing kayun. ? Saluiring 
paundukan ane laksanayang dane, ento tuah 
pabuat apang pabaliha teken anake. Dane 
nganggon gelang kana lumbang tur matetekes 
ane misi tulisan kaketusan Cakepan Suci muah 
nganggo jubah ane matepi misi geglenteran 
lambih. € Yen nuju kundangan, dane seneng 
malinggih di tongose ane utama, tur yen di 
perhyangan, dane seneng malinggih di arep. 

7 Seneng katunas lugrain di peken-pekene, tur 
seneng kasambat guru. 8 Nanging ragane edaja 
ada ane kasambat guru, sawireh Gurun ragane 
ento tuah adiri tur ragane ene manyama. ? Buina 
dini di gumine, edaja ada anak ane kasambat 
dadi Ajin ragane, krana Ajin ragane ento tuah 
adiri, nah ento Ida Sang Aji di suargan. 1? Eda 
masih ragane mabudi kasambat pamimpin, 
sawireh Pamimpin ragane masih tuah adiri, nah 
ento Sang Prabu Ane Kajanjiang ento. 1! Nyenja 
ane paling agung di pantaran ragane, ia patut 
dadi pangayah di pantaran ragane. 12Tur nyenja 
ane nginggiling dewekne ja lakar kaesorang. 
Sakewala nyenja ane ngesorang awak, ia lakar 
kainggilang.” 


Ida Hyang Yesus nyisipang 
anake sane mapi-mapi 


(Mar. 12:40; Luk. 11:39-42, 44, 52; 20:47) 


13 “Sengkala jerone, ih paraguru agama 
muah paraanggota golongan Parisi, anak ane 
mapi-mapi. Marga ane ngungsi Pamrentahan Ida 
Sang Hyang Widi Wasa empetin jerone di arepan 
anake. Tur jerone tusing nyaratang kemo muah 
anake ane mabudi kemo tambakin jerone. 

14 [Sengkala jerone, ih paraguru agama muah 
anggota golongan Parisi anak ane mapi-mapi. 
Jerone ngrampas isin umah bebalune, tur ngapus 

anak aji pangastawan ane lantang-lantang. Ento 
krana jerone pasti bakal nampi pasisip ane paling 
gedena.| 

15 Sengkala jerone, ih paraguru agama 
muah golongan Parisi, anak ane mapi-mapi. 
Jerone malayar megat pasih muah nglelana di 
gumine, apanga ada anak ane nyak ngutang 
dosa-dosannyane. Nanging di subane ada buka 
keto, laut anake ento dadiang jerone anak corah, 
ane kacorahane tikel ping pindo bandingang 
teken jerone, kanti ia pantes dadi isin nraka. 

16 Sengkala jerone, ih pamimpin ane buta, ane 
ngurukang anak buka kene: “Yen masumpah 
misi nyambat Perhyangan Agung, sumpahne 
ento tusing kanggo. Nanging yen masumpah misi 
nyambat mas ane di Perhyangan Agunge, ento 
mara kanggo sumpahne: 1' Ih jero anak buta 
buin belog, encenke ane utamaan, apake mase 
ento apa Perhyangan Agunge ane nyuciang mase 
ento? 18 Ragane taler ngurukang: “Masumpah 
tur misi nyambatang tongos aturane, sumpahe 
ento tusing kanggo. Nanging yen masumpah 
misi nyambatang aturan ane di duur tongos 
aturane ento, mara kanggo sumpahne ento. 

19 Ih jero, ambate sanget butan jerone, encenke 
utamaan: apake aturane, apake tongos aturane 
ane nyuciang aturane ento? 20 Sawireh nyenja 
ane nyambat tongos aturane, ento mateges 

masumpah nyambatang tongos aturane muah 
sawatek ane di duur tongos aturane ento. 

21 Buina nyenja ane masumpah nyambatang 
Perhyangan Agung, mapiteges ia masumpah 
nyambatang Perhyangan Agung muah Ida Sang 
Hyang Widi Wasa ane malingga di Perhyangan 
Agunge ento. 22 Nyenja masumpah nyambatang 
langit, mateges ia nyambat singasanan Ida Sang 
Hyang Widi Wasa muah Ida ane malingga di 
singasanane ento. 

23 Sengkala jerone ih paraguru agama muah 
anak golongan Parisi, anak ane mapi-mapi. 
Sawireh apahdasan uli selasih, adas manis 
muah jinten aturang jerone ring Ida Sang Hyang 
Widi Wasa. Nanging isin Pidabdab Torate ane 
buat, makadinne: kadilan, sih kapiolasan muah 
kasatiaan ento lemenahang jerone. Ene ane 
patut laksanayang, nanging ane lenan ento eda 
lemenahanga. 2 Ih jero pamimpin buta. Yen ada 
buyung maclempung di inuman jerone, ento 
kaadang jerone, nanging yen misi onta laut uluh 
jerone. 

25 Sengkala jerone, ih paraguru agama muah 
paraanggota golongan Parisi, anak ane mapi- 
mapi. Jembung muah piringe kedasin jerone di 
sisinne, nanging di tengahne bek misi jejarahan 
muah loba angkara. 28 Ih wong golongan Parisi 

ane buta, sutsutin malu jembunge ento di 
tengahne, sinah ane di sisinneko lakar kedas. 

2! Sengkala jerone, ih paraguru agama 
muah paraanggota golongan Parisi, anak ane 
mapi-mapi. Jerone tan bina kadi gegumuk ane 
malabur putih, uli di sisi ngenahne kedas nyalang, 
nanging di tengahne bek misi tulang-tulang 
anak mati muah sakancan beberekan. 28 Aketo 
masih jerone, di arepan anake jerone katon sadu, 
nanging sujatinne jerone kaliwat durjana tur 
mapi-mapi.” 


Ida Hyang Yesus ngandikayang indik 
pasisip anak golongan Parisine 


(Luk. 11:47-51) 


29 “Sengkala jerone, ih paraguru agama 
muah paraanggota golongan Parisi, anak ane 
mapi-mapi. Jerone ngwangun gegumuk paranabi 
tur anteng mayasin tugu-tugun parasadune, 
30 saha mabaos: 'Yen iraga suba ada dugase ento, 
pedas iraga tusing milu matuutin lingsir-lingsire 
nyedayang nabi-nabine. 3! Nanging ucapan 
jerone ento mituiang, mungguing jerone 
katurunan tukang ngamatiang paranabi. 
32 Dadinne jani tutugang tur pragatangja pakertin 
lingsir-lingsir jerone! 33 Ih jero wong durjana, 
terehan lelipi! Jerone tusingja bakal nyidayang 
luput uli pasisip di kawah nrakane! 24 Ento 

krana Tiang ngorahang teken jerone, Tiang 
lakar ngutus paranabi, parawicaksana, paraguru 
agama nekain jerone. Nanging abagian uli 
pantaran anake ento lakar matiang jerone muah 
pentang jerone di salibe. Ane lenan tigtig jerone 
di perhyangan-perhyangane muah sangsarain 
muah uber-uber jerone uli di kota ka kotane ane 
lenan. 33 Pamuputne jerone lakar nampi pasisip 
anake ane ngamatiang anak ane tan padosa, 
ngawit uli Dane Habel, ane sadu ento, kanti matin 
Sakaria pianak Berekiane, ane matiang jerone 
di selagan Perhyangan Agunge ajaka tongos 
aturane. 3? Tiang ngorahin jerone: Sujatinne 
pasisipne ento makejang bakal kapetegenang 
teken anake ane ada jani.” 


Sih pasuecan Ida Hyang Yesus 
marep ring kota Yerusalem 


(Luk. 13:34-35) 


37 “Kota Yerusalem, kota Yerusalem, iba ane 
ngamatiang paranabi muah ngencurin baan batu 
sawatek anake ane kutus baan Ida Sang Hyang 
Widi Wasa nekain iba! Ping kuda Kai makeneh 
munduhang rakyat ibane, buka panginane 
munduhang panak-panakne di batan kampidne, 
nanging iba tusing nyak. 28 Jani iwasinja! Umah 
ibane lakar sepi, kalaina rarud. 3? Kai ngorahin 
iba: uli didinane ene iba tusing bakal nepukin Kai, 

kanti iba masesambatan kene: ‘Ida Sang Hyang 
Widi Wasa ngamertanin Ida ane rauh malarapan 


Im 


pituduh Ida Sang Panembahan. 


Pangandikan Ida Hyang Yesus indik 
uug Perhyangan Agunge 


(Mar. 13:1-2; Luk. 21:5-6) 


1 Wusan punika Ida Hyang Yesus medal 
24 saking Perhyangan Agung, raris makaon. 
Parasisian Idane raris rauh sarwi matujuhang 
wewangunan Perhyangan Agunge. ? Irika Ida 
ngandika ring dane: “Pedasinja ento makejang! 
Guru ngorahin cening, sujatinne tusing lakar ada 
batu angan abesikko ane lakar enu nongos di 
tongosne. Sakancan batune ento lakar kuugang.” 


Kamewehan miwah kasangsaran 
(Mar. 13:3-13; Luk. 21:7-19) 


3 Tatkala Ida Hyang Yesus malinggih ring Bukit 
Saitun, parasisian Idane pada rauh, tumuli 
mabebaosan ngiring Ida. Dane raris matur 
pitaken sapuniki: “Indayangja ndikayang ring 
titiang, malih pidan paindikane punika pacang 
kasidan, tur napi sane pacang dados cirin rauh 
Gurune miwah pamuput jagate?” 

4 Pasaur Idane: “Pada yatnainja deweke apang 
eda kanti cening bakat apus anak. ? Sawireh 
lakar liu ada anak teka nganggon adan Gurune 

tur ngucap kene: “Tiang ene Sang Prabu Ane 
Kajanjiang ento!” Tur ulihan ento anake pada 
kena kaapus. ? Cening lakar ningeh kuugan anak 
masiat paek pesan muah ortan anak masiat 
ejoh pesan. Dikalane ento, yatnainja dewek 
ceninge tur eda cening runtag. Sawireh unduke 
ento musti lakar ada, nanging ento tonden 
pamragatne. Bangsa lakar nglawan bangsa, 
kaprabon lakar nglawan kaprabon. Dini ditu lakar 
ada sayah gede muah linuh. 8 Paundukane ento 
makejang tekanne tan bina buka pangawit sakit 
anake nyakit ngelah pianak. 

9 Kala ento cening lakar kejuk tur kaserahang 
apanga kasangsarain tur lakar matianga. Cening 
lakar kagetingin baan manusane makejang uli 
krana cening dadi sisian Gurune. 10 Liu anak ane 
pada murang agama tur anake ento lakar saling 
patujuhang muah saling getingin. 1 Buina liu 
ada nabi palsu teka ane ngranayang kapracayan 
anake liu pada paling. 12 Sawireh ngancan 
ngliunang kadurakan anake, dadinne kapitresnan 
anakeko ngancan tuna. 13 Nanging nyenja ane 
nyidayang pageh kanti ka pamragat, anake ento 
lakar karahayuang. 14 Orta Rahayu unduk Ida 
Sang Hyang Widi Wasa ngadegang Pamrentahan 
Idane lakar kaortayang ka sakuub gumine, 
apanga dingaha baan manusane makejang. 
Sasubane ento mara teka pamragat gumine.” 

Bencana sane ageng 
(Mar. 13:14-23; Luk. 21:20-24) 


15 “Cening bakal ningalin Bencana Ane Gede 
nyeleg di tongose ane suci, buka ane suba 
kawarahang baan Nabi Daniel (sang sane 
mamaosin mangda ngincepang paindikane 
puniki). 18 Dikalane ento anake ane di 
wewengkon Yudea apanga pada rarud ka gunung. 
17 Anake ane nuju di loteng umahne eda pesan 
tuun macelep ka umah meten buat nyemak 
pagelahane. 18 Anake ane sedek di tegalne eda 
pesan buin mulih buat nyemak panganggonne. 
19 sengkala pesan anak ane nuju beling muah 
manyonyoin dikalane ento. 20 Ngastawaja, tunas 
apanga pajalan ceninge rarud eda nuju dimasan 
ujane wiadin didina Sabate. 21 Krana kayange 
ento lakar ada sangsara ane gede pesan. Uli 
pangawit jagate kakardi baan Ida Sang Hyang 
Widi Wasa, kanti kayang jani tonden taen ada 
bencana buka keto gedenne, tur tusing bakal ada 
buin. 22 Nanging Ida Sang Hyang Widi Wasa suba 
macutetin masane ento. Yen tusing keto, sinah 
tusing ada manusa ane nyidayang idup. Nanging 
malantaran parakaula pepilihan Idane, masane 
ento lakar cutetang Ida. 

23 Kala ento yen ada anak ngorahin cening: “Ene 
apa Sang Prabu Ane Kajanjiang ada dini!” wiadin 

Ida ada ditu!” eda pesan guguna. 24 Sawireh 

liu lakar ada teka anak ane ngaku-ngaku Sang 
Prabu Ane Kajanjiang baan Ida Sang Hyang Widi 
Wasa muah nabi-nabi palsu, ane lakar ngadakang 
praciri ngangobin muah ane tawah-tawah. 

Yen kapo kaprasida baana ia misadia ngapus 
parakaula seselikan Ida Sang Hyang Widi Wasa. 
25 Ingetangja! Guru suba mauluin ngorahin 
cening. 

26 Wiadin, yen ada anak ngorahin cening: 
“Tingalinja, Ida di tegal melakange, edaja cening 
gegison kemo. Wiadin yen orahanga: “Ida 
mengkeb dini, eda pesan guguna. 27 Sawireh 
Sang Putraning Manusa Utusan Ida Sang Hyang 
Widi Wasa bakal rauh buka kilape makebiar di 
langite uli tanggu kangin nganteg kauh. 

28 Dijaja ada bangke, pedas goake ditu pada 
pasliwer.” 


Indik rauh Ida Sang Putraning Manusa 
Utusan Ida Sang Hyang Widi Wasa 


(Mar. 13:24-27; Luk. 21:25-28) 


29 “Tusingja buin lamun apa makelonne, 
sasubane masan sangsarane ento liwat, matan 
aine lakar dadi remrem, bulane tusing masunaran 
muah bintang-bintange lakar pacepolpol uli di 
langite, tur saluiring ane mawisesa di langite 
makejang pada genjong. 30 Kala ento cirin Ida 

Sang Putraning Manusa Utusan Ida Sang Hyang 
Widi Wasa lakar ngenah di langite, tur suku-suku 
bangsane di gumine makejang bakal ngeling, tur 
ia pada ningalin Sang Putraning Manusa Utusan 
Ida Sang Hyang Widi Wasa tedun di guleme 
kadulurin baan kuasa muah kaluihan agung. 

31 Trompete ane gede lakar kasuarayang, tur Ida 
bakal ngutus paramalaekat Idane medal nyatur 
desa, buat munduhang kaula seselikan Idane uli 
tanggun gumine kanti ka tanggun gumine ane 
lenan.” 


Pangande wit kutuh 
(Mar. 13:28-31; Luk. 21:29-33) 


32 “Mlajahja uli punyan kutuhe! Cening ajak 
makejang suba pada nawang yen carang-carang 
punyan kutuhe ane suba pada ligir laut nyumunin 
makedapan, ento cirin masan ujane suba teka. 
33 Keto masih yen cening suba ningalin ciri-cirine 
ane orahang Guru ibusan, apang cening nawang, 
ento mateges masane suba paek, tur suba enggal 
lakar teka. 34 Ingetangja, sakancan paundukane 
ento lakar kasidan, satonden anake ane idup 
jani ene makejang mati. 3? Langite muah gumine 
lakar sirna, nanging raos Gurune lakar langgeng 
salawas-lawasnya.” 

Pitutur mangda sami pada yatna 
(Mar. 13:32-37; Luk. 17:26-30, 34-36) 


36 “Nanging unduk tekan dina muah 
panemayane ento, tusing ada anak nawang, 
yadian paramalaekate di suargan, yadian Ida 
Sang Putra, masih tuaraja uning. Tuah Ida Sang 
Aji dogen ane wikan. 3” Sang Putraning Manusa 
lakar rauh uli Ida Sang Hyang Widi Wasa, patuh 
buka tekan blabare dugas masan Dane Nuh. 

38 Krana patuh buka dugas tonden teka blabar 
agunge, anake pada madaar lan nginum, nganten 
lan kaantenang, kanti teked panemayan Dane 
Nuh menek ka kapale. 3? Makejang anake tusing 
ada ane nawang apa ane lakar teka, kanti teka 
blabare nganyudang anake ento makejang. 
Buka keto masih lakar kadadiannya masan rauh 
Ida Sang Putraning Manusa Utusan Ida Sang 
Hyang Widi Wasa. 40 Dikalane ento, ada anak 
ajaka dadua di tegalne, ane aukud lakar kambil, 
nanging ane lenan lakar kakutang. 4! Ada anak 
eluh ajaka dadua sedek ngiles jagung, ane aukud 
lakar kambil, nanging ane lenan lakar kakutang. 
42 Ento krana pada yatnainja dewek ceninge, 
reh cening tusing nawang didinane ane encen 
Panembahan ceninge lakar rauh. 48 Sakewala 
ingetangja paundukane ene! Yen anake ane 
ngelahang umahe nawang lakar ada maling 

teka, pedas ia majaga apang eda kanti dustane 
maan macelep mulihan. 24 Ento kranane, pada 
yatnainja cening tur waspadaja! Krana Ida Sang 
Putraning Manusa Utusan Ida Sang Hyang Widi 
Wasa ento lakar rauh dipanemayan ane tuara 
pitaenang cening.” 


Parekan sane satia miwah parekan sane tan satia 
(Luk. 12:41-48) 


45 “Sujatinne enyenke ane kasambat parekan 
ane satia tur dueg? la ane kaserahin wewenang 
olih gustinne buat ngenterang timpal-timpalne 
paturu parekan muah ane lakar nyacarang 
dedaaran dikalane kapaica lungsuran. 48 Bagia 
pesan parekane ento ane dikalan gustinne rauh, 
ia dapetanga sedeng geleng nyalanang ane dadi 
tetegenanne. “” Guru ngorahin cening: Sujatinne 
gustinne lakar nglugrain ia wewenang ngenterang 
sakancan kasugihan gustinne. 48 Nanging yen 
parekane ento jlema corah, ia lakar mapineh- 
pineh kene: 49 ‘Gustin ideweke makelo tusing 
bakal rauh’ Ditu laut ia nigtig timpal-timpalne 
muah mapesta mapunyah-punyahan ngajak 
anak ane demen mamunyah. ?? Sedek dina anu 
didinane ane tuara pitaenanga gustinne nadak 
rauh. ?! Ditu gustinne lakar nektek parekane 
ane corah ento. la nampi pikolih patuh teken 

anake ane mapi-mapi. Ditu ia lakar ngeling kanti 
kriet-kriet giginne.” 


Pangande daa adasa 


1 “Dikalan pamragat gumine, unduk Ida 

25 Sang Hyang Widi Wasa lakar ngadegang 
Pamrentahan Idane dadi upamayang buka daane 
adasa, ane nyemak damarne suang-suang lakar 
mapagin pangantene muani. 2 Di pantaran daane 
ento ada lelima ane belog pesan, nanging ane 
buin lelima dueg. 3 Daane ane belog ento, ia 
ngaba damar, nanging ia tusing ngaba lengis 
imbuh. 4 Nanging daane ane dueg-dueg ento, 
ia pada ngaba damar tur ngaba lengis imbuh 
mawadah botol. ? Sawireh pangantene muani 
makelo tusing teka-teka, ditu daane makejang 
pada kiap, laut pules. 

6 Sawatara tengah lemeng, ada anak gelur-gelur 
kene: ‘Pangantene teka, enggalangja papagin!' 
7 Daane makejang pada bangun laut ngenyitin 
damarne suang-suang. 8 Ditu laut daane ane 
belog ento ngomong teken daane ane dueg 
kene: “Baangja tiang ngidih lengise abedik 
sawireh damar tiange nagih mati. ? Daane ane 
dueg ento masaut kene: “Edaja lengis tiange 
buin tagiha, sawireh tusing sedeng anggon 
tiang ajak eluh. Melahan eluh ka warunge, ditu 
meli lengis! 10 Dugas daane ane belog ento 


MATIUS 25.11-17 3977 


pada majalan ngalih lengis, laut pangantene 
ento teka. Daane ane tansah tragia ento lantas 
ngatehang pangantene muani macelep ka tongos 
papestane, suba keto laut korine kubetang. 

11 Sasubane keto laut teka daane ane belog, 
tur kauk-kauk kene: Jero Wayan, Jero Wayan, 
dong ampakin tiang jelanan!” 12 Ditu pangantene 
muani lakar masaut kene: “Sasajaane tiang tusing 
pesan nawang jerone. ” 

13 Pamuputne Ida Hyang Yesus ngandika 
sapuniki: “Ento krana pada tragiaja sawireh 
cening tuara nawang, unduk dina muah 
panemayane ento.” 


Pangande indik parekan tetiga 
(Luk. 19:11-27) 


14 “Yen andeang Pamrentahan Ida Sang 
Hyang Widi Wasa ento patuh buka anake 
agung ane lakar lunga nura desa. Satondene 
mamargi, ida ngandikain parekan idane, tur 
serahin ida ngetangang arta branan idane. 

15 Asing-asing parekan kicen ngetangang manut 
kamampuhannyane suang-suang. Ane adiri icen 
ida limang tali dolar, ane adiri duang tali dolar, 
tur ane buin adiri siu dolar. Suud keto laut ida 
lunga. 18 Lantas parekane ane kicen limang tali 
dolar ento, luas nyalanang pipisne, tur ia maan 
bati limang tali dolar. 17 Keto masih parekane ane 

nampi duang tali dolar, ia maan bati duang tali 
dolar. 18 Nanging parekane ane nampi siu dolar, 
ia laut nyongcong tanah ngae bangbang, tur 
pipisne ane siu dolar ento tanema. 

19 Sasubane makelo-kelo, gustin parekane ento 
rauh. Ditu laut parekane ento ndikaina apanga 
pada ngaturang unduk pajalan pipis idane. 

20 Parekane ane nampi pipis limang tali dolar 
ento laut tangkil tur ngaturang batinne limang 
tali dolar, kene aturne: “Ratu ngicen titiang jinah 
limang tali dolar, sampun margiang titiang. Puniki 
cingakinja titiang polih bati limang tali dolar: 

21 Pangandikan gustinne teken ia: “Ih parekan 
ane anteng tur satia. Sawireh cai satia tur anteng 
ngitungang pipis ane abedik, dadinne cai lakar 
serahin gelahe ngitungang pipis ane liunan. Jani 
kemo ka jeroan, ditu milu muponin kawiryan 
gustin caine!” 22 Mara amonto, laut teka tangkil 
parekane ane nampi duang tali dolar. Lantas ia 
matur kene: “Ratu, ratu ngicen titiang jinah kalih 
tali dolar. Sane mangkin cingakinja, titiang polih 
bati kalih tali dolar!' 28 Pangandikan gustinne: 
‘Ih parekan ane anteng tur satia; sawireh cai 
satia tur anteng ngitungang pipis ane abedik, 
dadinne cai bakal serahin gelahe ngitungang 
pipis ane liunan. Jani kemoja ka jeroan, ditu milu 
muponin kawiryan gustin caine!” 24 Suud keto 
laut teka tangkil parekane ane kicen pipis siu 

dolar, tur matur: “Ratu, santukan titiang uning 
mungguing ratu maraga momo droaka. Iratu 
ngampung ring sawahe sane tan tandurin iratu, 
tur ngalapin tetanduran sane tan celekang iratu. 
25 Punika awinanne titiang ajerih. Duaning punika 
jinah druene tanem titiang. Puniki wilangin 
jinah druene siu dolar, aturang titiang!” 28 Lantas 
gustinne ngandika kene: “Ih iba parekan jaat tur 
mayus. Iba suba nawang yen kai manyi di tongose 
ane tusing tanemin kai, tur ngalap di tongose ane 
tusing taen celekin kai. 2' Benehne pipis kaine 
ento serahang iba teken anake ane nyalanang 
pipis, apanga disubane kai teka, kai nyidayang 
nampi inanne muah panakne. 28 Ne jani juangja 
pipise ane siu dolar ento tur serahangja teken 
ane ngelah dasa tali dolar. 22 Sawireh anake ane 
suba ngelah, ia buin lakar kimbuhin, apanga 
ngelah kanti bek maliah. Nanging nyenja ane 
tusing ngelah, apaja ane gelahanga, ento lakar 
kajuang uli sig anake ento. 3? Ne jani kemo 
entungang parekane ane tan paguna ene ka 
tongose ane peteng dedet, ditu ia lakar ngeling 
kanti giginne kriet-kriet. ” 


Rahina Pangadilan sane kapamuput 


31 “Dikalan Sang Putraning Manusa Utusan 
Ida Sang Hyang Widi Wasa ento rauh madeg 
Ratu, kairing baan sawatek malaekate, Ida 

lakar malinggih di singasanan Pamrentahan 
Idane. 32 Ditu sakancan manusane di gumine 
bakal punduhang Ida di ajeng Idane, tumuli 
palasang Ida, kadadiang duang gompyokan, buka 
pangangon kambinge malasang biri-biri ajaka 
kambingne. 33 Ida lakar ngenahang biri-birine 
ento di tengen Idane, tur kambinge kagenahang 
di kiwa. 3 Ditu Sang Nata lakar mawecana teken 
anake ane di tengen Idane kene: ‘Maija! Ih anak 
ane kamertanin baan Ajin Tiange. Tur rasayangja 
kawiryan pamrentahan ane suba kasediaang 
buat ragane uli dugas pangawit gumine ene 
kaadakang. 3? Sawireh dugas Tiange seduk, 
ragane maang Tiang daar; dugas Tiange bedak 
ragane maang Tiang ngidih yeh; dugas Tiange 
kalunta-lunta, ragane maang Tiang dunungan; 
36 dugas Tiange malalung ragane ngambenin 
Tiang; dugas Tiange sakit, ragane matepetin 
Tiang; tur dugase Tiang di pangkenge, ragane 
nelokin Tiang. 37 Lantas sakancan anake ane 
sadu ento matur, kene: ‘Ratu Panembahan, sane 
dipidanke titiang manggihin IRatu kaluen, raris 
titiang ngaturin rayunan, wiadin kasatan raris 
titiang ngaturin toya? 33 Sane dipidanke titiang 
manggihin IRatu kalunta-lunta, raris aturin titiang 
makolem ring cecanggahan titiange, wiadin 
malegar tumuli aturin titiang wastra? 3? Sane 
dipidanke titiang manggihin IRatu sungkan 

wiadin kapangkeng, raris titiang nangkilin 
Palungguh IRatu?” 40 Ditu Sang Nata bakal 
mawecana kene: “Tiang jani ngorahin ragane, 
dugas ragane nglaksanayang unduke ento marep 
teken sinalih tunggal nyama-nyamaan Tiange ane 
paling nistana ene, ento mapiteges ragane suba 
malaksana marep teken Tiang. 

41 Sasubane ento, Ida bakal mawecana teken 
anake ane di kiwan Idane, kene: “Makaadja 
jerone uli dini; ih jlema kena temah Widi, 
kemo jerone ka kawah nrakane ane suba 
kasediaang buat Ratun Setane muah parawadua 
balannyane. 42 Sawireh dugas Tiange seduk, 
jerone tusing maang Tiang ngidih nasi: dugas 
Tiange bedak jerone tusing maang Tiang ngidih 
yeh: 4 dugas Tiang kalunta-lunta, jerone tusing 
maang Tiang dunungan, tur dugas Tiange 
sakit muah mapangkeng jerone tusing nyak 
matepetin Tiang. 44 Ditu anake ento pada matur 
kene: “Duh Ratu Panembahan, sane dipidanke 
titiang naenin manggihin IRatu kaluen, kasatan 
miwah kalunta-lunta, wiadin malegar, wiadin 
sungkan wiadin mapangkeng, tur titiang nenten 
ngaturang patulung ring IRatu?” 45 Ditu Sang 
Nata ngandika teken anake ento kene: “Tiang jani 
ngorahin jerone: Sasajaane dugas jerone tusing 
nyak nulungin sinalih tunggal anak ane paling 
nistana ene, ento mapiteges jerone masih tusing 

nyak nulungin Tiang. ^€ Aketo sakancan anake 

ane lakar nampi pasisip ane langgeng, nanging 
sakancan anake ane sadu ento lakar molih idup 
ane langgeng.” 


Rerincikan pacang nyedayang Ida Hyang Yesus 
(Mar. 14:1-2; Luk. 22:1-2; Yoh. 11:45-53) 


26 1 Sasampun Ida Hyang Yesus puput 
nlehtehang paurukan Idane makasami, 


raris Ida ngandika ring parasisian Idane asapuniki: 
2 “Cening ajak makejang suba pada nawang, 
mungguing buin puan Rerainan Paskah. Kala ento 
Sang Putraning Manusa Utusan Ida Sang Hyang 
Widi Wasa lakar kaserahang buat kasalib.” 

3 Daweg punika parapangageng panditane 
miwah paralingsir bangsa Yahudine, mapaiguman 
ring grian Sang Pandita Agung Kayapas. 4 Irika ida 
dane pada ngrincikan pangindrajala buat ngejuk 
tur nyedayang Ida Hyang Yesus. ? Bebaosan 
ida danene sapuniki: “Sampunangja indike 
puniki kamargiang ring nuju rerainane, mangda 
sampunang rakyate iur.” 


Ida Hyang Yesus ring Betania 
(Mar. 14:3-9; Yoh. 12:1-8) 


6 Daweg Ida Hyang Yesus ring kota Betania, 
ring umah Simone sane pecak sakit lepra, 
7 raris wenten anak eluh adiri rauh makta botol 

madaging minyak wangi sane mapangarga mael, 
maranin Ida Hyang Yesus. Minyak wangine 
punika raris briokang ipun ring prabun Idane, 
risedek Ida marayunan. 3 Parasisian Idane 
ngaksi paindikane punika, dane raris duka tur 
mabaos sapuniki: “Ngudiang dadi barang mael 
kutang-kutang? ? Sawireh lengise ento mael payu 
baan ngadep, tur pipisne dadi padanaang teken 
anake tiwas-tiwas.” 

10 Ida Hyang Yesus wikan ring pakayunan 
danene, raris ngandika: “Apa krana sangat baan 
cening ngobetang anake eluh ene? Anake eluh 
ene suba mapakardi melah marep teken Guru. 
11 Anake ane tiwas-tiwas setata bakal ada di 
pantaran ceninge, nanging Guru tusing bakal 
setata bareng-bareng ajak cening. 12 Anake eluh 
ene mriokang lengis ka awak Gurune, ento ia 
satmaka nyediaang upakara buat pamretekan 
sawan Gurune. 13 Guru ngorahang teken cening: 
Sasajaane dija Orta Rahayune kaortayang di 
jagate ene, pakardin anake eluh ene tansah 
kasambat, apanga anake eda engsap teken ia.” 


Dane Yudas nyerahang Ida Hyang Yesus 
(Mar. 14:10-11; Luk. 22:3-6) 


14 Wusan punika sinalih tunggal saking pantaran 
parasisian Idane roras, sane mapesengan Yudas 
Iskariot, tangkil ring parapangageng panditane. 

15 Dane matur asapuniki: “Napi sane pacang 
paicayang guru ring titiang, yen titiang ngaturang 
Ida Hyang Yesus ring guru?” Sang pandita raris 
maicayang jinah perak tigang dasa bidang ring 
dane. 1? Ngawitin saking rahinane punika Dane 
Yudas setata ngrereh sela sane becik buat 
nyerahang Ida Hyang Yesus. 


Ida Hyang Yesus ngrayunang Perjamuan 
Paskah sareng ring parasisian Idane 


(Mar. 14:12-21; Luk. 22:7-14, 21-23: Yoh. 13:21-30) 


17 Ring rahina pangawit Rerainan Roti Tan 
Paragine, parasisian Idane pada nangkil tur 
mataken ring Ida asapuniki: “Manut pakayunan 
Palungguh Guru, ring dija jaga genah Guru 
ngrayunang Perjamuan Paskah, mangda dangan 
antuk titiang nragianang?” 

18 Pangandikan Ida Hyang Yesus: “Kemo cening 
majalan ka kota, ka umah ianu, tur orahang 
teken ia kene: “Ida Sang Guru wenten pangandika 
sapuniki: Panemayan Tiange suba teka, Tiang 
makeneh marerainan Paskah ajak sisian Tiange di 
umah ragane.” 

19 Parasisian Idane raris pada satinut tur 
mamargi nglaksanayang pituduh Ida Hyang Yesus 
buat nragianang Perjamuan Paskahe punika. 

20 Sasampune wengi, Ida Hyang Yesus raris 
malinggih marayunan kairing antuk parasisiane 

makaroras. *! Risedek sami marayunan Ida Hyang 
Yesus raris ngandika: “Guru ngorahang teken 
cening: Sasajaane sinalih tunggal uli pantaran 
ceninge ene bakal nyerahang Guru.” 

22 Parasisian Idane sami pada marasa sedih. 
Sakaadiri dane matur pitaken ring Ida sapuniki: 
“Duh Guru, sampun janten boya titiang sane tuek 
Guru.” 

23 Pangandikan Idane: “Anake ane bareng- 
bareng ajak Guru nyelebang roti ka jembunge 
ene, anake ento ane lakar nyerahang Guru. 

24 Sang Putraning Manusa Utusan Ida Sang Hyang 
Widi Wasa mula tuah lakar seda satinut teken 
ane suba matulis di Cakepan Sucine nanging 
ambate sengkalan anake ane lakar nyerahang 
Sang Putraning Manusa. Melahan yen anake 
ento tusing lekad mai ka gumine!” 

25 Dane Yudas, sane alpaka ring Ida punika, raris 
matur: “Guru, sampun janten boya titiang sane 
tuek Guru.” 

Pangandikan Ida Hyang Yesus: “Nah, keto suba 
buka raos ceninge.” 


Ida Hyang Yesus netepang Perjamuan Suci 
(Mar. 14:22-26; Luk. 22:14-20; 1Kor. 11:23-25) 


26 Risedek Ida marayunan kairing antuk 
parasisian Idane, raris Ida ngambil roti. 
Sasampune Ida ngastawa ngaturang panyuksma, 

rotine tumuli kagompes-gompes tur kacacarang 
ring parasisiane kadulurin antuk pangandika 
kadi asapuniki: “Jemakja lautang daar, ene awak 
Gurune.” 

27 Wusan punika Ida ngambil gelas, tumuli 
ngaturang panyuksma ring Ida Sang Hyang 
Widi Wasa. Gelase punika raris kenjuhang ring 
parasisian Idane saha kadulurin pangandika: 
“Nginumja cening ajak makejang. 23 Ene getih 
Gurune ane ngesahang pasubayan Ida Sang 
Hyang Widi Wasa, ane kakecorang buat anake 
makejang buat pangampuran dosannyane. 
29 Jani Guru ngorahang teken cening: Sasajaane 
ngawitin uli jani Guru tusing lakar nginum anggur 
ane buka kene, kanti teka masane Ida Sang Aji 
ngadegang Pamrentahan Idane tur ditu Guru 
nginum anggur ane anyar ajak cening.” 

30 Sasampune ngidungang kidung puji-pujian, 
Ida Hyang Yesus raris lunga ka Bukit Saitun kairing 
antuk parasisian Idane. 


Ida Hyang Yesus pacang katilas olih Dane Petrus 
(Mar. 14:27-31, Luk. 22:31-34, Yoh. 13:36-38) 


31|da Hyang Yesus raris ngandika ring parasisian 
Idane sapuniki: “Dipetenge ene cening ajak 
makejang bakal pada malaib ngalahin Guru, 
sawireh suba matulis di Cakepan Sucine kene: 
“Ida Sang Hyang Widi Wasa lakar ngamatiang 

pangangone ento tur biri-birine ento lakar pada 
malaib pablesat.” 3? Nanging sasubane Guru buin 
kauripang, Guru lakar ngamaluin cening ka tanah 
Galilea.” 

33 Dane Petrus tumuli matur: “Guru, yadiastunja 
sami pacang ninggal Palungguh Guru, nanging 
titiang nenten.” 

34 Ida Hyang Yesus ngandika ring Dane Petrus: 
“Ingetangja, sasajaane petenge ene, satonden 
siape makruyuk, cening suba ping telu ngaku 
tusing nawang Guru.” 

35 Atur Dane Petruse: “Yadiastun titiang 
ngemasin padem sareng-sareng ring Guru, titiang 
tanja pacang nilas Guru.” 

Kadi asapunika taler atur parasisiane sane 
tiosan. 


Ring taman Getsemani 
(Mar. 14:32-42: Luk. 22:39-46) 


36 Ida Hyang Yesus raris lunga ka genah sane 
mawasta Getsemani, kairing antuk parasisian 
Idane. Sasampune rauh irika, raris Ida ngandika 
ring parasisian Idane sapuniki: “Negakja cening 
dini, sawireh Guru lakar ngastawa ditu.” 37 Irika 
ida ngandikain Dane Petrus miwah okan Dane 
Sebedeuse makakalih mangda ngiringang Ida. 
Duk punika Ida ngawitin rumasa sungsut tur 
duhkita. 38 Raris Ida ngandika ring dane: “Jelek 

pesan keneh Gurune, buka lakar nagih mati 
rasanne. Negakja malu cening dini tur barenginja 
Guru magadang!” 

39 Ida mamargi ngarepang akidik tumuli 
sumungkem tur ngastawa, asapuniki: “Inggih Aji, 
yen bilih dados, impasangja bakal sangsarane 
puniki saking Titiang. Nanging indike punika 
sampunang satinut ring manah Titiange, 
sakewanten mangda pakarsan Aji sane mamargi.” 

40 Wusan Ida matur asapunika, Ida raris mawali, 
nyingak sisian Idane tetiga, dapetang Ida dane 
pada sirep. Raris Ida ngandika ring Dane Petrus 
sapuniki: “Singke cening nyidayang nimpalin 
Guru magadang angan ajam? “1 Magadang tur 
ngastawajal Apang eda cening kalahanga baan 
gegodane. Roh manusane mula suksrah, nanging 
cening ene manusa ane lemet.” 

42 Tumuli Ida malih mamargi ngarepang tur 
malih ngastawa, sapuniki: “Inggih Aji, menawi 
sangsara punika tan kengin mimpas, sajawining 
jaga tandangin Titiang, ledang pakarsan Aji 
kamargiang!” 43 Daweg Ida mawali, malih 
dapetang Ida sisian Idane pada sirep, santukan 
dane kalintang arip. 

44 Malih Ida nilar sisian Idane tumuli mamargi 
ngarepang, raris ngastawa sane kaping tiganipun, 
pinunase pateh sakadi atur Idane iwau. 22 Wusan 
punika Ida raris mawali ring genah sisian Idane, 

sarwi ngandika ring dane sapuniki: “Apake cening 
enu pules muah nuptupang bayu? Tingalinja, 
jani suba teka panemayannyane, Sang Putraning 
Manusa Utusan Ida Sang Hyang Widi Wasa 
lakar kaserahang sig kakuasan anake dosa. 

46 Bangunja, jalanja makaad. Anake ane lakar 
nyerahang Guru suba teka!” 


Ida Hyang Yesus kejuk 
(Mar. 14:43-50; Luk. 22:47-53; Yoh. 18:3-12) 


47 Durung wusan Ida ngandika, raris rauh 
Dane Yudas sinalih tunggal sisian Idane roras, 
matututan jadma akeh, masanjata pedang 
miwah tungked. Anake punika kutus antuk 
parapangageng panditane miwah parapanglingsir 
bangsa Yahudine. 48 Sang sane pacang nyerahang 
Ida Hyang Yesus sampun ngwehin wangsit ring 
anake sane jaga ngejuk Ida, sapuniki: “Siraja 
sane aras tiang punika sampun Anake sane rereh 
ragane, rarisang sampun ejuk.” 

49 Irika Dane Yudas gelis nganampekin Ida 
Hyang Yesus tumuli matur: “Nunas lugra Guru,” 
raris Ida karas. 

50 Nanging Ida ngandika ring dane: “Enggalang 
suba laksanayang ento cening!” 

Irika digelis anake akeh pada ngarepang tur 
ngejuk Ida tur katekekang pisan ngisi. ?! Nanging 
sinalih tunggal saking anake sane ngiringang 

Ida, nyrowengang pedang tur nyempal rencang 
Sang Pandita Agunge kanti pegat kupingipune. 
52 Pangandikan Idane ring dane: “Saunginja 
pedang ceninge, sawireh nyenja demen ngaud 
pedang, ia lakar mati ulihan pedang. ?3 Apake 
kaden cening Guru tusing nyidayang nunas ring 
Sang Aji, apang Ida ngutus malaekat Idane kanti 
lebihan teken roras pasukan buat nulungin Guru? 
54 Nanging yen keto, dadiannya tusing tegep 
isin Cakepan Sucine, ane nyuratang mungguing 
paundukane ene patut kalaksanayang buka 
kene.” 

>> Ida raris ngandika ring anake akeh punika: 
“Apake sengguhang ragane Tiang ene begal, 
kanti ragane sregep pesan teka mai pada ngaba 
pedang muah tungked buat ngejuk Tiang? Kaden 
nyabran dina Tiang ngurukang di Perhyangan 
Agung, apa krana ragane tusing ngejuk Tiang. 
56 Nanging unduke ene makejang dadi buka 
kene, apanga genep kecap ane kasuratang baan 
nabi-nabine di Cakepan Sucine.” 

Irika parasisian Idane jeg malaib pablesat, 
ninggal Ida. 


Ida Hyang Yesus ring ajeng Majelis Agamane. 
(Mar. 14:53-65; Luk. 22:54-55, 63-71; Yoh. 18:13-14, 19-24) 


57 Sasampune Ida Hyang Yesus kejuk, Ida 
raris katangkilang ka grian Sang Pandita Agung 

Kayapas. Irika sampun mapunduh paraguru 
agamane miwah parapanglingsir bangsa 
Yahudine. 28 Dane Petrus ngetut pamargin 

Idane saking doh, ngantos dane rauh ring natar 
grian Pandita Agunge. Raris dane ngranjing ka 
natare tur irika malinggih sareng parapajagaan 
Perhyangan Agunge. Dane meled uning sapunapi 
jaga pamuputipun. 2? Parapangageng panditane 
miwah paraanggota Majelis Agamane makasami 
ngrereh bukti palsu ngeniang indik Ida Hyang 
Yesus, mangda Ida prasida kadanda pati. 

60 Nanging dane nenten mrasidayang polih 
bukti, yadiastun akeh sampun saksi linyok 

sane ngaturang katerangan ngeniang indik 
Idane. Ring pamuput wenten anak sareng kalih 
ngarepang, ?! saha matur sapuniki: Jadmane 
puniki naenin mapajar sapuniki: “Tiang nyidayang 
nguugang Perhyangan Agunge, tur ngwangun 
buin sajeroning makatelun’ ” 

62 Sang Pandita Agung raris ngadeg, tur ngandika 
ring Ida Hyang Yesus sapuniki: “Punapike Ragane 
tan kayun nyautin dedalihan-dedalihan anake 
puniki, sane katuekang marep ring Ragane?” 

63 Nanging Ida Hyang Yesus meneng kewanten. 
Malih Sang Pandita Agung ngandika: “Iriki ring 
ajeng Ida Sang Hyang Widi Wasa sane nyeneng, 
tiang nyumpahin Ragane, nikayangja ring tiang 
sareng sami, punapike Ragane puniki Sang Prabu 

Sane Kajanjiang punika, inggih punika Putran Ida 
Sang Hyang Widi Wasa?” 

64 Pasaur Ida Hyang Yesus: “Ragane sane 
maosang sakadi asapunika. Sakewanten Tiang 
ngaturin ragane, ngawit saking mangkin ragane 
pacang nyingakin Sang Putraning Manusa Utusan 
Ida Sang Hyang Widi Wasa punika malinggih 
ngagem kakuasaan ring genah sane kaledangin 
pisan antuk Sang Sane Maha Kuasa, tur jaga rauh 
saking megane ring ambarane.” 

65 Irika Sang Pandita Agung nguek busanan 
Idane tur ngandika: “Ipun nganistayang Ida Sang 
Hyang Widi Wasa. Jaga napi malih muatang 
saksil Semeton sareng sami sampun pada mireng 
baosnyane sane langgana ring Ida Sang Hyang 
Widi Wasa. ?? Sane mangkin sapunapi pakayunan 
semetone sareng sami?” 

Atur dane sareng sami: “Ipun iwang tur patut 
katiwakin danda pati.” 

67 Raris dane pada ngecuhin prarain Idane 
tur nyagurin Ida; miwah anake sane nglempag 
Ida, 88 mabaos sapuniki: “Ih Sang Prabu Ane 
Kajanjiang baan Ida Sang Hyang Widi Wasa, 
tegarang orahang nyen ane nglempag Ragane?” 

Dane Petrus nilas Ida Hyang Yesus 
(Mar. 14:66-72; Luk. 22:56-62; Yoh. 18:15-18, 25-27) 


69 Daweg punika Dane Petrus sedek ring 
natar grian Sang Pandita Agunge. Raris wenten 
panyeroan Sang Pandita Agunge rauh tur mabaos 
ring dane sapuniki: “Jerone puniki taler nyabran 
rahina sareng-sareng ring Yesus, Anake sane 
saking wewengkon Galilea punika.” 

70 Nanging Dane Petrus ngangken tan uning, 
ring arepan anake akeh punika, sapuniki baos 
danene: “Tiang tan uning ring indik sane baosang 
jerone.” 7t Wusan punika Dane Petrus raris 
medal ka pamedale. Irika dane kapanggih antuk 
panyeroan tiosan, sane mabaos ring anake 
sane wenten irika sapuniki: “Anake punika taler 
sareng-sareng ring Yesus, sane saking kota 
Nasaret punika.” 

72 Malih dane ngangken tan uning tur 
masumpah sapuniki: “Tiang purun masumpah, 
mungguing tiang tan pisan uning ring Anake 
punika.” 

73 Tan sue anake sane wenten irika pada 
maranin Dane Petrus saha mabaos sapuniki: 
“Jerone pasti sinalih tunggal timpal Anake ento, 
raos jerone nyiriang.” 

74 Irika Dane Petrus nyumpahang dewek tur 
negesang asapuniki: “Mangda Ida Sang Hyang 

Widi Wasa nemah tiang, yan atur tiange tan 
yakti. Tiang tan uning ring Anake punika.” 

Duk punika ugi ayame tumuli makruyuk. ?? Dane 
Petrus raris makebyah eling ring pangandikan 
Ida Hyang Yesus sane sapuniki: “Satonden siape 
makruyuk, cening suba ping telu ngaku tusing 
nawang Guru.” Dane Petrus tumuli medal ka jaba 
tur nangis sigsigan. 


Ida Hyang Yesus katurang ring Gubernur Pilatus 
(Mar. 15:1; Luk. 23:1-2; Yoh. 18:28-32) 


27 1 Pasemengan pisan parapangageng 
pandita miwah parapanglingsir bangsa 
Yahudine sami pada igum ngardi rencana, buat 
nyedayang Ida Hyang Yesus. 2 Tangan Ida Hyang 
Yesus raris kaante, tumuli katurang ka ajeng Dane 
Pilatus, sane dados gubernur kerajaan Roma 
irika. 


Indik sedan Dane Yudas Iskariot 
(Paraut. 1:18-19) 


3 Rikala Dane Yudas sane alpaka ring Ida 
Hyang Yesus manggihin, mungguing Ida sampun 
katiwakin danda pati, dane raris nyelsel raga. 
Jinah perak sane tigang dasa punika raris 
kawaliang ring parapangageng panditane miwah 
parapanglingsir bangsa Yahudine, 4 kadulurin 
atur sapuniki: “Titiang sampun ngardi dosa, 

santukan titiang sampun alpaka ring Anak sane 
tan padosa kantos Ida kadanda pati.” 

Nanging pangandikan danene asapuniki: 
“Paundukane ento tiang tusing milu tau, ento 
urusan ragane.” 

5 Jinahe punika raris entungang dane ka 
tengah genah pamuspane, tumuli dane makaon 
ngantung raga. 

6 Irika pangageng panditane ngambil jinah 
punika sarwi ngandika: “Pipise ene tusing dadi 
adukang ajaka pipis aturane di Perhyangan 
Agung, sawireh ene pipis pamelin angkihan.” 

7 Sasampune kawentenang sangkepan, raris 
wenten parareman, mungguing jinahe punika 
jaga katumbasang tanah. Tanah sane katumbas 
punika tanah tukang payuk. Punika katumbas 
jaga kanggen seman tamiu. 3 Punika awinanipun, 
rauh mangkin genahe punika kasambat: “Tanah 
silur angkihan”. 

? Malantaran punika madaging pisan sabda sane 
kawedarang antuk Nabi Yeremia sapuniki: “Anake 
ento laut nuduk pipis perake telung dasa keteng 
ento, nah ento pangaji ane suba katetepang buat 
anak aukud di pantaran bangsa Israele. 10 Pipise 
ento tumuli anggona meli tanah tukang payuke 
buka pangandikan Ida Sang Panembahan teken 
tiang.” 

Ida Hyang Yesus ring ajeng Gubernur Pilatus 
(Mar. 15:2-5; Luk. 23:3-5; Yoh. 18:33-38) 


11 Ida Hyang Yesus raris katangkilang ring ajeng 
Gubernur Pilatus. Gubernur Pilatus raris mataken 
ring Ida Hyang Yesus, sapuniki: “Punapike Ragane 
puniki Ratun bangsa Yahudine?” 

Pasaur Ida Hyang Yesus: “Ragane ngraga sane 
maosang sapunika.” 12 Nanging ngeniang indik 
dedalihan parapangageng panditane miwah 
parapanglingsir bangsa Yahudine Ida tan pisan 
kayun nyaurin. 

13 Raris Gubernur Pilatus ngandika: “Punapike 
Ragane nenten mireng dedalihan anake sareng 
akeh puniki?” 

14 Nanging Ida taler tan kayun masaur angan 
akecap kantos sang gubernur rumasa angob. 


Ida Hyang Yesus katiwakin danda pati 
(Mar. 15:6-15: Luk. 23:13-25, Yoh. 18:39--19:16) 


15 Sabilang Rerainan Paskah sampun biasa 
sang gubernur mebasang narapidana adiri, sane 
katunas antuk rakyate. 18 Daweg punika ring 
pangkenge irika wenten narapidana sane kasub 
jaatipune, mawasta Yesus Barabas. 17 Rikala 
rakyate sami sampun pada mapunduh irika 
Gubernur Pilatus raris mataken ring rakyate 
sapuniki: “Nyen ane pilih ragane, ane patut 

bebasang tiang: Yesus Barabas apa Yesus 

ane kasambat Kristus?” 18 Dane tatas uning, 
mungguing anake punika ngaturang Ida Hyang 
Yesus ka ajeng danene punika, wantah madasar 
antuk iri ati. 

19 Rikala Gubernur Pilatus malinggih ring korsi 
pangadilane, wenten utusan ngaturang piuning 
saking rabin danene sapuniki: “Sampunang 
pisan-pisan beli gede sareng maosang wicaran 
Anake sane tan padosa puniki, santukan dibi 
sande ring pangipian titiang banget pisan 
kaduhkitan malantaran Anake puniki.” 

20 Nanging parapangageng panditane miwah 
parapanglingsir bangsa Yahudine sampun ngoles 
rakyate mangda nunas Barabas sane kabebasang 
tur Ida Hyang Yesus mangda kadanda pati. 

21 Sang gubernur malih mataken ring rakyate 
sapuniki: “Uli di pantaran anake dadua ene, 

enyen ane pilih ragane, ane patut bebasang 

tiang?” 

Aturipune sareng sami: “Barabas tunas titiang!” 

22 Pangandikan sang gubernur ring ipun: “Yen 
keto, kudiang tiang Yesus ane kasambat Sang 
Prabu Sane Kajanjiang baan Ida Sang Hyang Widi 
Wasa ene?” 

Irika rakyate raris masaur manuk asapuniki: 
“Ipun patut kapentang ring salibe!” 


MATIUS 27.23-29 3998 


23 Pangandikan sang gubernur: “Apa dosan 
Anake ene?” 

Nanging rakyate sayan mangetang ngelur: 
“Pentang Ipun ring salibe!” 

24 Rikala sang gubernur wikan mungguing 
saluiring pakibeh danene tan jaga mapikenoh, 
maliha rakyate sampun mabiayuhan, dane 
ngambil toya tumuli masehin tangan ring arepan 
anake akeh punika, kadulurin antuk pangandika: 
“Tiang tusing milu negen patin Anake ene, ala 
ayu ragane ane negen!” 

25 Irika rakyate masaur manuk: “Banggayang 
patin Anake punika kapetegenang ring titiang 
sareng pianak cucun titiange!” 

26 Irika sang gubernur raris mebasang Barabas 
pabuat ipun sareng sami, tur dane ngandikayang 
mangda Ida Hyang Yesus katigtig, tumuli 
kaserahang mangda kapentang ring salibe. 


Ida Hyang Yesus kabinjulin 
(Mar. 15:16-20; Yoh. 19:2-3) 


27 Sasampune punika raris paraprajurit Dane 
Sang Gubernur Pilatus ngatehang Ida Hyang Yesus 
ngranjing ka jeroan. Paraprajurite kaparumang 
mangda mapunduh ngiter Ida Hyang Yesus. 

28 Irika prajurite ngelus busanan Idane, tumuli 
Ida karangsukin busana kagungan jubah tangi. 
29 Wenten malih prajurit sane ngulat gegelungan 


MATIUS 27.30-36 3999 


antuk bun ketket tumuli kasalukang ring prabun 
Idane. Tangan Idane tengen kapaagemin tiing 
buluh atugel tumuli Ida kabinjulin. Ipun matedoh 
ring ajeng Idane maduluran atur asapuniki: 
“Nunas lugra Ratu, Prabun Bangsa Yahudi!” 

30 Wusan mabaos kadi asapunika raris prarain 
Idane kakecuhin, tiing buluhe sane ring tangan 
Idane kambil tur kanggen nglempag prabun 
Idane. 21 Sasampune ipun puput minjulin Ida, 
tumuli jubahe ungu iwau kalukar tur busanan 
Idane ngraga karangsukang malih. Ida raris 
kairing medal jaga kapentang ring salibe. 


Ida Hyang Yesus kapentang ring salibe 
(Mar. 15:21-32; Luk. 23:26-43; Yoh. 19:17-27) 


32 Rikala Ida Hyang Yesus katehang antuk 
paraprajurite mamargi medal saking kota 
Yerusalem, raris macunduk ring anak adiri sane 
mawasta Simon, saking kota Kirene. Ipun raris 
kapaksa kapategenin salib Ida Hyang Yesus. 

33 Rombongan punika raris rauh ring genahe sane 
mawasta Golgota, sane mateges: “Kaun Sirah”. 
34 Ida Hyang Yesus raris katurin nginum anggur 
madukan nyali. Sasampun kacecepin, raris Ida 
tan kayun ngeled. 

35 Sasampune Ida kapentang ring salibe, 
paraprajurite tumuli ngedum busanan Idane, 
ngangge undi. 3? Ipun raris pada negak ngebagin 


MATIUS 27.37-44 4000 


Ida. 3” Ring duur prabun Idane kapasang tetulisan 
sane nartayang, napi awinanipun Ida kasisipang. 
Sapuniki kecapipun: “Ene Yesus Ratun Bangsa 
Yahudine”. 28 Sasarengan ring Ida Hyang Yesus 
taler wenten jadma begal kekalih kapentang, 
kagenahang ring kiwa tengen Idane. 

39 Sawatek anake sane nglintang irika sami pada 
nguman-uman Ida tur sambilang ipun kitak-kituk, 
40 ipun matbat sapuniki: “Ih Jero, Ragane 
maosang jaga nguugang Perhyangan Agunge 
tur jaga nyidayang ngwangun malih sajeroning 
tigang rahina. Sane mangkin yen yakti Ragane 
Putran Ida Sang Hyang Widi Wasa, tedunja saking 
salibe punika, tur bebasangja Ragane!” 

41 Asapunika taler pangageng panditane miwah 
paraguru agamane lan parapanglingsir bangsa 
Yahudine sami pada minjulin Ida, sapuniki 
baos danene: 22 “Anak len sida baana nulungin, 
nanging dewekNe tusing! Kone la Ratun bangsa 
Israele! Yen jani sida baana tuun uli di salibe 
ento, mara iraga lakar pracaya teken la. ® la 
pracaya teken Ida Sang Hyang Widi Wasa tur 
ngorahang dewekNe Putran Ida Sang Hyang Widi 
Wasa. Depangja jani apang Ida Sang Hyang Widi 
Wasa mebasang la.” 

44 Malihne begale sane sareng-sareng 
kapentang ring Ida taler nguman-uman Ida. 


MATIUS 27.45-52 4001 


Ida Hyang Yesus seda 
(Mar. 15:33-41; Luk. 23:44-49; Yoh. 19:28-30) 


45 Ngawit saking jam roras ngantos jam tiga 
sore sawewengkon jagate irika peteng dedet. 

46 Wenten sawatara jam tiga, Ida Hyang Yesus 
majeritan antuk suara sane jangih asapuniki: “Eli, 
Eli, lama sabahtani!” Artinipun: “Duh Ratu Widin 
Titiang, Widin Titiang, napi awinan IRatu nilar 
Titiang?” 

41 Wau miragi jeritan Idane asapunika anake 
sane pada majujuk irika raris pada mabaos 
sapuniki: “la ngaturin Nabi Elia.” 48 Pramangkin 
wenten anak saking pantaran anake punika 
age ngambil bungan kaang kacelebang ring 
anggure sane masem. Bungan kaange sane belus 
madaging anggur punika raris katunjuk antuk 
tiing buluh, kapacecepang ring Ida. 

43 Nanging timpal-timpalipune mabaos 
sapuniki: “Jalanja antosang, sing saget rauh Nabi 
Elia mebasang la.” 

>0 Daweg punika malih Ida Hyang Yesus 
majeritan antuk suara jangih, raris seda. 

51 Tan dumade langsen Perhyangan Agunge 
sibak dados kekalih, saking baduur rauh ring sor, 
jagate linuh magejeran, tur bukit-bukit batune 
pada engkag. °? Gegumuk ring setrane pada 
engkag, tur katah parakaulan Ida Sang Hyang 


MATIUS 27.53-60 4002 


Widi Wasa sane sampun padem, pada urip 
malih. 2? Ipun sami ninggal gegumuknyane. Tur 
sasampun Ida Hyang Yesus nyeneng malih saking 
pantaran anake padem, ipun raris ngranjing ka 
kota Yerusalem, kakantenang antuk anake akeh. 

54 Pangageng prajurite miwah prajurite sane 
ngebag Ida Hyang Yesus sami pada tengkejut tur 
ajerih pisan manggihin linuhe miwah sapariindike 
punika, raris ipun mabaos: “Saja tuah Anake ene 
Putran Widi.” 

55 Irika akeh wenten anak istri sane ngantenang 
saking doh, inggih punika: istri-istrine sane 
ngiringang Ida Hyang Yesus saking wewengkon 
Galilea, sane setata ngayahin Ida. ?? Ring 
pantarannyane wenten Maria Magdalena, Maria 
biang Yakobus miwah Yusup miwah biang okan 
Dane Sebedeuse. 


Ida Hyang Yesus kaperemang 
(Mar. 15:42-47; Luk. 23:50-56; Yoh. 19:38-42) 


37 Sasampune makire wengi, raris rauh anak 
sugih saking desa Arimatea, mapesengan Yusup. 
Dane taler dados sisian Ida Hyang Yesus. ?8 Dane 
tangkil ring ajeng Gubernur Pilatus nyadia nunas 
layon Ida Hyang Yesus. Irika Gubernur Pilatus 
mrentahang mangda layone kapaicayang. 3? Dane 
Yusup ngambil layone punika tumuli kalelet antuk 
kasa sane anyar. 80 Layone raris kaperemang ring 


MATIUS 27.61-65 4003 


guane sane anyar, gua druen dane ngraga, sane 
kapongpong ring bukit batune. Wusan punika 
bungas guane raris katutup antuk batu sane 
lumbang. Dane tumuli budal. 81 Nanging Maria 
Magdalena miwah Maria sane tiosan kantun 
negak ring arepan guane. 


Kubur Ida Hyang Yesus kagebagin 


62 Benjangipun, inggih punika sasampun lintang 
rahina Sukrane, parapangageng panditane miwah 
anggota golongan Parisine pada rauh tangkil 
ka ajeng Gubernur Pilatus. 23 Dane sami pada 
matur sapuniki: “Ratu, titiang eling mungguing 
Jadmane sane bogbog punika daweg Ipun kantun 
urip, Ipun naenin mabaos sapuniki: “Disubane 
makatelun Tiang lakar idup buin.” 2? Duaning 
asapunika ledang ratu mrentahang mangda 
kubure punika kagebag kantos rahina sane kaping 
tiga. Santukan titiang ajerih, murid-muridipune 
jagi rauh mamaling sawan Ipune raris kabaosang 
ring rakyate, mungguing Ipun sampun urip 
malih saking pantaran anake padem. Bobabe 
sane pamuput puniki jaga bangetan kaonipun, 
imbangang ring bobabe sane pangawit.” 

65 Pangandikan Sang Gubernur Pilatus ring 
anake punika: “Ne tiang maang ragane prajurit. 
Kemo jani gebagin kubure ento melahang pesan.” 


MATIUS 27.66-28.7 4004 


66 Raris dane pada mamargi ka kuburane, tutup 
kubure kasegel tumuli kagebagin. 


Ida Hyang Yesus nyeneng malih 
(Mar. 16:1-10, Luk. 24:1-12, Yoh. 20:1-10) 


1 Sasampune lintang Rerainan Sabate, 

28 wau pisan galang kangin ring rahina 
Redite punika, Maria Magdalena miwah Maria 
sane tiosan sampun mamargi ka kuburan Ida 
Hyang Yesus. 2 Irika jeg wenten linuh ageng 
pisan santukan malaekat Ida Sang Hyang Widi 
Wasa tedun saking suarga tumuli ngulikang batu 
panutup bungas guan kubure. Malaekate raris 
malinggih ring batune punika. 3 Prarain idane 
galang makalangan tur busanan idane putih 
sakadi kapas. “ Prajurite sane magebagan irika 
sami tengkejut pisan tur ajerih tan sipi kantos 
sakadi sawa gobanipune. 

> Malaekate raris ngandika ring anake istri-istri 
iwau sapuniki: “Edaja ragane takut! Tiang 
nawang ane alih ragane, nah ento Ida Hyang 
Yesus ane kasalib. £ Ida tusing ada dini, Ida suba 
matangi, buka ane suba nikayang Ida. Maija 
delokin laad tongos Idane kaperemang. ' Ne 
jani kemo enggalang malipetan, tuturang teken 
parasisian Idane, mungguing Ida suba katangiang 
uli pantaran anake mati. Ida lakar malunan lunga 
ka wewengkon Galilea, ditu ragane lakar matemu 


MATIUS 28.8-13 4005 


teken Ida. Eda pesan engsapina, apa ane suba 
orahang tiang teken ragane.” 

8 Anake istri-istri punika gelis budal saking 
kubur, maduluran ajerih madukan liang. Ipun 
malaib-laib budal mangda gelis polih ngortayang 
indike punika ring parasisian Ida Hyang Yesus. 

9 Nanging tan pararapan Ida Hyang Yesus 
makantenang raga ring anake istri-istri punika 
sarwi ngandika sapuniki: “Rahayu cening pada!” 
Sang kalih raris ngarepang tumuli ngelut cokor 
Idane tur nyumbah Ida. 19 Pangandikan Ida 
Hyang Yesus ring ipun: “Edaja takut. Jani kemo 
orahin nyama-nyamaan Gurune apanga ia pada 
ka wewengkon Galilea, ditu ia lakar katemu teken 
Guru.” 


Atur piuning juru gebage ring 
parapangageng panditane 


11 Daweg anake istri punika kantun ring 
margi, makudang-kudang prajurite sane ngebag 
kubur Ida Hyang Yesus tangkil ring ajeng 
parapangageng panditane ngaturang sapariindik 
sane sampun panggihin ipun ring kuburan 
punika. 12 Parapangageng panditane mapiguman 
sareng ring panglingsir bangsa Yahudine. Dane 
raris mapaica jinah akeh pisan ring prajurite iwau, 
13 saha kadulurin antuk pangandika sapuniki: 
“Kene baan ngorahang: “Petenge, dugas tiang 


MATIUS 28.14-20 4006 


ajak makejang pada pules, murid-muridNe 
teka mamaling sawan Anake ento. 14 Yen pade 
paundukane ene kanti kapireng baan sang 
gubernur, tiang lakar matur ring dane, apang 
ragane tusing kanti nepukin sengkala.” 

15 [pun raris ngambil jinahe punika, tumuli 
ngamargiang paindikan sane kaprentahang 
ring ipun. Rauh mangkin ortine punika kantun 
sumebar ring pantaran anak Yahudine. 


Pituduh mangda ngortiang Orti Rahayu 
(Mar. 16:14-18: Luk. 24:36-49; Yoh. 20:19-23: Paraut. 1:6-8) 


16 Irika parasisian Idane solas diri raris mamargi 
ka wewengkon Galilea, ngungsi bukit sane 
sampun kapangandikayang antuk Ida Hyang 
Yesus. 17 Rikala kapanggih ring Ida Hyang Yesus, 
raris dane pada nyumbah, nanging saking 
pantarannyane wenten taler sane kantun 
bimbang. 18 Ida Hyang Yesus tumuli nganampekin 
parasisian Idane, sarwi ngandika sapuniki: 
“Saluiring kakuasaan di suargan muah di gumine 
suba kaserahang teken Guru. 19 Ento krana, 
kemaja jani cening luas, alih bangsa-bangsane 
makejang. Dadiangja ia sisian Gurune, tur lukatja 
ia sajeroning parab Ida Sang Aji, Sang Putra 
muah Ida Sang Roh Suci. 20 Buina urukangja ia 
nglaksanayang sakancaning ane suba prentahang 
Guru teken cening. Tur ingetangja, Guru tansah 


MATIUS 28.20 4007 


bareng teken cening kanti teked ka pamragat 
gumine.” 


MARKUS 


Pamidartan Dane Yohanes Panglukat 
(Mat. 3:1-12; Luk. 3:1-18; Yoh. 1:19-28) 


1 Puniki Orti Rahayu indik Ida Hyang Yesus 

Kristus, Putran Ida Sang Hyang Widi Wasa. 
2 Pangawit Orti Rahayune puniki sakadi sane 
sampun kasuratang ring Cakepan dane Nabi 
Yesaya kadi asapuniki: 

“ ‘Tingalinja Aji ngutus utusan Ajine majalan 
malunan teken Cening, ia lakar nabdabang 
mambahan buat Cening. Asapunika 
sabdan Ida Sang Hyang Widi Wasa. 

3 Wenten suara ngulun-ulun kapiragi ring tegal 
melakange kadi asapuniki: “Sediaangja 
margine buat Ida Sang Panembahan, 
samaliha benengangja margine sane jaga 
marginin Ida! ” 

4 Kadi asapunika Dane Yohanes rauh ring 
tegal melakange, nglukat anak tur mapidarta 
asapuniki: “Kutangja dosa-dosan ragane tur pada 
malukatja. Ida Sang Hyang Widi Wasa pacang 
ngampurayang dosa-dosan ragane.” ? Akeh 
anake pada rauh saking wewengkon jagat Yudea 
miwah kota Yerusaleme maranin Dane Yohanes, 


MARKUS 1.6-12 4009 


miragiang pidartan danene. Anake punika raris 
pada ngangkenin dosa-dosannyane, tumuli 
kalukat antuk Dane Yohanes ring Tukad Yordane. 
6 Panganggen dane kakardi antuk bulun unta, 
pepetet danene kakardi antuk blulang, tur 
ajeng-ajengan danene balang miwah madu 
alas. ' Dane mapidarta ring anake akeh punika 
asapuniki: “Ungkuran ring tiang pacang wenten 
Anak rauh, sane luihan ring tiang. Riantuk 
kaluihan Idane, kadi rasa ngusud bukpadan Idane 
kewanten tiang nenten pantes. 3 Tiang nglukat 
ragane antuk toya, nanging Ida pacang nglukat 
ragane antuk Roh Ida Sang Hyang Widi Wasa.” 


Ida Hyang Yesus kalukat antuk Dane Yohanes 
Panglukat tumuli kagoda antuk Ratun Setane 


(Mat. 3:13--4:11, Luk. 3:21-22, 4:1-13) 


3 Daweg punika Ida Hyang Yesus rauh saking 
kota Nasaret, wewengkon Galilea, raris Ida 
kalukat antuk Dane Yohanes ring Tukad Yordane. 
10 Ritatkala Ida sampun munggah saking toyane, 
Ida ngaksi langite mapiakan tur Roh Ida Sang 
Hyang Widi Wasa tumurun ring Ida sakadi paksi 
darane. 1! Raris wenten sabda saking ambarane 
asapuniki: “Cening Putran Aji ane sayang, tuah 
Cening ane ledangin Aji.” 

12 Sasampune punika, digelis Roh Ida Sang 
Hyang Widi Wasa nuntun Ida Hyang Yesus ka 


MARKUS 1.13-19 4010 


tegal melakange. V3 Irika Ida makolem petang 
dasa rahina suenipun, kagoda antuk Ratun 
Setane. Ring genahe punika taler akeh wenten 
sato, nanging paramalaekat suargane rauh 
ngayahin Ida. 


Ida Hyang Yesus ngesengin bandega patpat 
(Mat. 4:12-22: Luk. 4:14-15, 5:1-11) 


14 Sasampune Dane Yohanes kejuk tur 
kapangkeng, Ida Hyang Yesus raris lunga ka 
wewengkon Galilea midartayang Orti Rahayu 
paican Ida Sang Hyang Widi Wasa. 1° Pidartan 
Idane sapuniki: “Suba teka masannya: Ida 
Sang Hyang Widi Wasa pacang ngrajegang 
Pamrentahan Idane. Kutangja dosa-dosan ragane 
tur pracayaja teken Orti Rahayune ene!” 

16 Risedek Ida Hyang Yesus mamargi ring sisin 
Danu Galileane, Ida ngaksi bandega kekalih sedek 
nyaring ring danune, inggih punika Dane Simon 
miwah semeton danene Andreas. 1' Ida Hyang 
Yesus raris ngandikain dane: “Maija tututin Guru. 
Cening lakar dadiang Guru utusan buat nadiang 
anake makejang murid Gurune.” 18 Pramangkin 
sang kalih nilar jaringnyane tumuli ngiring Ida. 

19 Sasampune Ida nglanturang pamargin 
Idane malih akedik, irika malih Ida nyingak 
anak masemetonan sareng kalih, inggih punika 
Dane Yakobus miwah Dane Yohanes okan Dane 


MARKUS 1.20-25 4011 


Sebedeuse. Sang kalih sedekan nabdabang jaring 
ring jukungnyane. 20 Ida Hyang Yesus tumuli 
ngandikain dane. Sang kalih raris ngiring Ida, tur 
nilar ajin danene Sebedeus sareng rencangnyane 
ring jukunge. 


Anak sane karangsukan setan 
(Luk. 4:31-37) 


21 ida Hyang Yesus miwah sisia-sisian Idane rauh 
ring kota Kapernaum. Sasampun rauh rahina 
Sabat, Ida raris ngranjing ka perhyangan anak 
Yahudine. Irika Ida mapaica paurukan. 22 Anake 
sane miragiang sami pada angob ring caran Idane 
ngurukang, santukan Ida ngurukang kadulurin 
antuk wibawa, bina pisan ring paraguru agama 
Yahudine. 

23 Duk punika raris wenten anak karangsukan 
setan ngranjing ka perhyangane punika, saha 
jerit-jerit asapuniki: 24 “Duh Ratu Hyang Yesus 
saking kota Nasaret, napi sane karsayang IRatu 
ring titiang? Punapi rauh Palungguh IRatu puniki 
nyadia pacang nyirnayang titiang? Titiang uning 
ring Palungguh IRatu. IRatu puniki Utusan sane 
kutus antuk Ida Sang Hyang Widi Wasa.” 

25 Ida Hyang Yesus tumuli namprat setane 
punika, pangandikan Idane: “Mendep pesuangja 
ibane uli anake ene!” 


MARKUS 1.26-33 4012 


26 Setane punika mungsang-mangsing anake 
punika, tur sambilang ipun nyerit setane raris 
medal saking anake punika. 27 Jadmane akeh 
punika sami pada angob tur saling takenin 
sapuniki: “Peplajahan apa ya enel Miribne 
peplajahan anyar? Anake ene ngelah kawisesan 
mrentah setan, tur setane pada satinut.” 

28 Malantaran indike punika, gelis pisan amiug 
orti indik Ida Hyang Yesus ring sawewengkon 
jagat Galileane. 


Ida Hyang Yesus akeh nyegerang anak sakit 
(Mat. 8:14-17; Luk. 4:38-41) 


29 Sasampun Ida medal saking perhyangane 
punika, tumuli Ida ka jeroan Dane Simon 
miwah Andrease, kairing antuk Dane Yakobus 
miwah Dane Yohanes. 3? Matuan Dane 
Simon sane istri sedek sungkan ngebus ring 
pameremannyane. Sarauh Idane irika, indik 
danene gelis kuningayang ring Ida. 3! Ida raris 
nganampekin dane, sarwi ngambel tangan 
danene tur katangiang. Ngebus danene jeg 
pramangkin ical, tumuli dane ngayahin Ida miwah 
anake sane ngiringang Ida. 

32 Nyoreang, sasampun surup suryane, akeh 
pisan jadmane rauh nangkilang anak sakit miwah 
anak karangsukan setan ring ajeng Ida Hyang 
Yesus. 23 Sawatek jadmane ring kota punika sami 


MARKUS 1.34-39 4013 


pada mapunduh ring arepan umahe punika. 

34 |da Hyang Yesus akeh nyegerang anak sane 
nandang pinakit mawarni-warni miwah akeh 
nundung setan. Setane tan kalugra ngucap, 
santukan ipun pada uning sapasira sujatinnya Ida 
punika. 


Ida Hyang Yesus midartayang Orti 
Rahayu ring wewengkon Galilea 


(Luk. 4:42-44) 


35 Benjangipun ngedas lemah, Ida Hyang 
Yesus sampun matangi, raris medal. Ida lunga 
ka genahe sane sepi saha Ida ngastawa irika. 

36 Nanging Dane Simon sareng timpal-timpal 
danene sami pada ngetut Ida. 3” Sasampune 
Ida kapanggihin, raris dane matur: “Guru, sami 
anake ngrereh Guru.” 

38 Nanging pasaur Idane, sapuniki: “Iraga 
patutne ka desa-desa ane ada di kiwa tengen 
kotane ene. Guru patut masih midartayang Orta 
Rahayune ento teken anake ditu. Ento kranane 
Guru teka mai.” 

39 Raris Ida mamargi nglelana ring wewengkon 
jagat Galileane, saha mapidarta ring perhyangan- 
perhyangan anak Yahudine, tur nundung 
saananing setan. 


MARKUS 1.40—45 4014 


Ida Hyang Yesus nyegerang anak sakit lepra 
(Mat. 8:1-4; Luk. 5:12-16) 


40 Wenten anak sakit lepra adiri rauh tangkil 
ring ajeng Ida Hyang Yesus. Ipun nylempoh 
nunas ica ring Ida, sapuniki aturipune: “Yening 
Palungguh IRatu sueca, janten Palungguh IRatu 
mrasidayang nyegerang titiang.” 

41 Ida Hyang Yesus jeg kadi ketus kayun 
Idane antuk kawelas arsan. Irika Ida raris 
nyujuh tur ngusud ipun, sarwi ngandika: 
“Nah kisinin pinunas ragane, segerja ragane 
42 Tan pararapan pinakit anake punika uas. 
Ipun seger oger kadi jati mula. 48 Ida Hyang 
Yesus raris ngandikain ipun mangda gelis-gelis 
makaon. Ipun kapiteketin asapuniki: 44 “Eda 
pesan ragane nuturang unduke ene teken 
enyen-enyen. Nanging tangkilangja ragane ka 
ajeng sang pandita, apanga ragane katureksa, 
laut maturanja ragane buka ane kauduhang baan 
dane Nabi Musa, makadadi cihna di arepan 
anake makejang, unduk ragane suba seger.” 

45 Nanging anake punika raris makaon tur 
nartayang indike punika milehan, kantos Ida 
Hyang Yesus nenten nyidayang gegalangan 
ngranjing ka kota. Ida makolem ring genah-genah 
sane sepi ring jabaan kotane. Yadiastu asapunika, 


|” 

saking milehan ngraris kewanten anake rauh 
nangkil ring Ida. 


Ida Hyang Yesus nyegerang anak rumpuh 
(Mat. 9:1-8, Luk. 5:17-26) 


1 Maletan makudang-kudang rahina 

Ida Hyang Yesus malih mawali ka kota 
Kapernaum. Irika raris amiug ortine, mungguing 
Ida wenten ring puri. ? Akeh pisan anake rauh 
mapunduh ngantos tan wenten genah, majeljel 
kantos ka obag-obagan jelanane. Risedek Ida 
midartayang Orti Rahayu ring anake akeh punika, 
3 raris wenten anak rauh ngajak anak rumpuh, 
kategen sareng patpat praya katangkilang ring 
Ida. “Nanging ipun tan nyidayang nganampekin 
Ida, santukan majeljel jadmane irika. Raris ipun 
munggah tur mungkah raab umahe punika. 
Sasampun raabe kabukak, anake rumpuh punika 
raris katedunang, katantan antuk tali beneng 
pisan ring duur genah Idane malinggih. 2 Ida 
Hyang Yesus nyingak kapracayanipune sami 
marep ring Ida, irika Ida ngandika ring anake 
rumpuh punika asapuniki: “Ih cening, dosa-dosan 
ceninge suba kampurayang.” 

6 Makudang-kudang guru agama Yahudine 
sane sareng-sareng irika raris pada mapikayun 
sapuniki: ' “Anake ene dadi bani langgana teken 
Ida Sang Hyang Widi Wasa. Tusing ada anak 

wenang ngampurayang dosa, sajabaning Ida 
Sang Hyang Widi Wasa ngraga.” 

8 Ida Hyang Yesus uning ring daging pakayunan 
danene kadi asapunika, raris Ida ngandika ring 
dane: “Napi awinan ragane mapikayun kadi 
asapunika? ? Sane encen danganan maosang 
ring anake rumpuh puniki: “Dosa-dosan ceninge 
suba kampurayang', punapi maosang: “Bangunja, 
gulung tikeh ceninge laut majalan'? 10 Tiang 
pacang muktiang ring ragane, mungguing Sang 
Putraning Manusa Utusan Ida Sang Hyang Widi 
Wasa punika madue wewenang ngampurayang 
dosa iriki ring jagate.” Raris Ida ngandika ring 
anake rumpuh punika: 11 “Tiang ngorahin cening, 
bangunja gulung tikeh ceninge, laut mulihja!” 

12 Rikala ipun kanengneng antuk anake akeh, 
anake rumpuh punika raris bangun, tikehnyane 
kagulung, raris ipun gelis-gelis makaon saking 
arepan anake akeh punika. Anake akeh punika 
sami pada angob pisan, tur ngluihang Ida Sang 
Hyang Widi Wasa, pangucapnya: “Tonden taen 
iraga nepukin paundukan ane buka kene!” 


Ida Hyang Yesus ngesengin Dane Lewi 
(Mat. 9:9-13; Luk. 5:27-32) 


13 |da Hyang Yesus mawali malih ka sisin Danu 
Galileane. Akeh anake rauh nangkil ring Ida, tur 
Ida ngawitin mapaica paurukan ring ipun sami. 

14 Wus punika Ida nglanturang mamargi, raris 
Ida nyingak Dane Lewi, juru duduk pajege, okan 
Dane Alpius, nuju malinggih ring genahnyane 
nudukin. Ida Hyang Yesus raris ngesengin dane: 
“Maija tututin Guru!” Dane Lewi raris matangi 
tur ngiring Ida. 

15 Wus punika, rikala Ida Hyang Yesus katamiu 
ring jeroan Dane Lewi, akeh juru duduk pajeg 
miwah anak murang agama, sinarengan ring 
parasisia druene, ngiring Ida. 18 Irika makudang- 
kudang guru agama Yahudine saking golongan 
Parisine, manggihin Ida Hyang Yesus marayunan 
sareng-sareng ring anake sane murang agama 
miwah juru duduk pajege. Dane raris mataken 
ring sisian Idane: “Kenken dadi Gurun ragane 
bareng-bareng matamiu ngajak anak soroh 
keto?” 

17 Ida Hyang Yesus mireng indike punika, raris 
Ida ngandika: “Anake sane seger tanja merluang 
balian. Nanging anake sakit janten merluang. 
Tekan Tiange boyaja ngrereh anak sane sadu, 
nanging anak sane murang agama.” 


Indik mapuasa 
(Mat. 9:14-17; Luk. 5:33-39) 


18 Risedek rahina anu, nuju sisian Dane Yohanes 
Panglukat miwah anake sane saking golongan 
Parisine pada mapuasa, raris wenten anak rauh 

mataken ring Ida Hyang Yesus sapuniki: “Napi 
awinan parasisian Dane Yohanes Panglukat 
miwah parasisian anak golongan Parisine sami 
pada mapuasa, nanging parasisian Ragane 
nenten?” 

19 ida Hyang Yesus masaur: “Apake kaden 
ragane paratamiune ane kundangan sig anake 
ngelah gae nganten pada mapuasa? Suba sinah 
tusing. Sanun pangantene muani bareng-bareng 
teken ia, pedas ia tusing mapuasa. 20 Nanging 
lakar ada masanne manian, pangantene muani 
lakar kambil uli di pantarannyane, ditu mara 
paratamiune lakar pada mapuasa. 

21 Tusingja ada anak nampel kamben buuk 
aji kebesan kamben anyar. Yening keto pedas 
panampelne ane anyar ento lakar ngedeng 
kambene ane buuk kanti uek. Tur uekanne lakar 
buin nglinggahang. 22 Aketo masih, tusingja ada 
anak nuruhang anggur ane anyar ka klukuh 
blulange ane suba let. Yening keto klukuh 
blulange ento lakar makeplug baana teken 
anggure ento. Dadinne anggur muah klukuh 
blulange ento lakar makutang. Anggure anyar 
patut katuruhang ka klukuh blulange ane anyar.” 

Pitaken indik rahina Sabat 
(Mat. 12:1-8; Luk. 6:1-5) 


23 Nuju rahina Sabat, Ida Hyang Yesus mamargi 
ring pategalan gandume. Sinambi mamargi 
parasisian Idane ngetus-ngetus gandum. ** Raris 
anak golongan Parisine matur ring Ida Hyang 
Yesus: “Indayangja aksi, parasisian Ragane pada 
mamurug Pidabdab Torat iragane, santukan ipun 
pada ngetus-ngetus gandum ring rahina Sabate?” 

2> Ida Hyang Yesus masaur: “Napi ragane tan 
naenin ngwacen, indik Dane Daud, napi sane 
laksanayang dane duk dane kaluen, kakirangan 
pangan kinum sareng pangiring-pangiring 
danene? 2? Dane Daud ngranjing ka Perhyangan 
Agung Ida Sang Hyang Widi Wasa, daweg Ida 
Abyatar madeg Pandita Agung, raris irika dane 
ngambil tur ngajengang roti aturane, inggih 
punika roti sane tan wenang katunas antuk 
anak lian, sajabaning antuk parapanditane. 
Parapangiring danene taler kicen nunas rotine 
punika.” 

27 Ida Hyang Yesus malih ngandika: “Rahina 
Sabate punika kadakang pabuat kabecikan 
manusane. Boyaja manusane kadakang pabuat 
rahina Sabate. 28 Kadi asapunika taler Sang 
Putraning Manusa Utusan Ida Sang Hyang Widi 
Wasa, taler maraga Ratuning rahina Sabat.” 

Ida Hyang Yesus nyegerang anak sakit kepek 
(Mat. 12:9-14: Luk. 6:6-11) 


1 Wus punika Ida Hyang Yesus malih ngranjing 

ka perhyangan anak Yahudine. Irika wenten 
anak adiri, sane limannyane kepek. ? Irika taler 
wenten makudang-kudang anak sane mamanah 
ngrereh jalaran mangda nyidayang ngiwangang 
Ida Hyang Yesus. Punika awinannya Ida 
katlektekang pisan punapike Ida kayun nyegerang 
anake kepek iwau ring rahina Sabate punika. 
3 [da Hyang Yesus ngandika ring anake kepek 
punika: “Maija majujuk dini di arepan Tiange!” 
4Raris Ida mataken ring anake akeh punika, 
sapuniki: “Paindikan sane encenke sane kalugra 
kalaksanayang ring rahina Sabate, mapakardi 
ayu, punapi mapakardi ala? Ngrahayuang anak 
punapi ngamademang?” 

Nanging anake punika sami pada tan 
mrasidayang masaur. ? Ritatkala Ida ngaksi 
anake sane ngiter Ida, Ida bendu pisan. Nanging 
Ida marasa kangen, santukan ipun kalintang 
bengkung tur iwang. Raris Ida ngandika ring 
anake kepek: “Leserangja liman jerone!” Ipun 
raris ngleserang limanipune tur limannyane 
pramangkin seger. ê Irika sawatek anake sane 
saking golongan Parisi raris medal saking 
perhyangane punika. Digelis dane mapiguman 

sareng ring anggota golongan Herodese, buat 
ngrincikang daya, praya nyedayang Ida Hyang 
Yesus. 


Anak akeh ring sisin danune 


7 Ida Hyang Yesus miwah parasisian Idane 
raris lunga ka Danu Galilea, tur akeh anake 
sane ngiringang Ida. Anake punika rauh saking 
wewengkon Galilea, wewengkon Yudea, 8 kota 
Yerusalem, wewengkon Idumea, wewengkon 
dangin Tukad Yordane miwah saking genah-genah 
sane nampek ring kota Tirus miwah kota Sidone. 
Anake akeh punika rauh nangkil ring Ida Hyang 
Yesus, santukan ipun miragi paindikan-paindikan 
sane sampun kardi Ida. ? Santukan kalintang akeh 
anake rauh, Ida Hyang Yesus raris ngandikain 
sisian Idane nyediaang jukung buat Ida, mangda 
sampunang Ida kantos kadesek antuk anake akeh 
punika. 10 Akeh sampun Ida nyegerang anak, 
kantos sakancan anake sakit pada maseeg-seegan 
mangda nyidayang ngusud Ida. 11 Tur sabilang 
wenten anak karangsukan setan ngeton Ida, ipun 
bah makakeb saha jerit-jerit: “Ratu puniki Putran 
Ida Sang Hyang Widi Wasa!” 

12 Nanging banget pisan antuk Ida Hyang Yesus 
nombahang setane punika, mangda sampunang 
ipun nyritayang, sapasira sujatinnya Ida punika. 

Ida Hyang Yesus milih utusan roras diri 
(Mat. 10:1-4: Luk. 6:12-16) 


13 Wusan punika Ida Hyang Yesus munggah 
ka bukite, tur ngesengin anake sane arsayang 
Ida. Dane sami pada rauh tangkil ring Ida. 14 Ida 
raris milih roras diri, sane kamanggehang dados 
utusan. Pangandikan Idane ring dane: “Guru 
milih cening apanga cening setata bareng-bareng 
ajak Guru. Guru lakar ngutus cening midartayang 
Orta Rahayun Ida Sang Hyang Widi Wasa, 

15 buina cening lakar baang Guru kakuasaan 
nundung setan.” 

16 Anake sane pilih Ida roras diri punika, inggih 
punika: Dane Simon (sane icen Ida pesengan: 
Petrus), 1? Dane Yakobus miwah semetonnyane 
Yohanes, okan Dane Sebedeus (makakalih icen 
Ida pesengan dados Boanerges, sane mapiteges: 
panak krebek), 18 Dane Andreas, Dane Pilipus, 
Dane Bartolomeus, Dane Matius, Dane Tomas, 
Dane Yakobus okan Dane Alpius, Dane Tadeus, 
Dane Simon sane saking golongan Nasional, 

19 miwah Dane Yudas Iskariot sane alpaka guru 
ring Ida. 

Ida Hyang Yesus miwah Beelsebul 
(Mat. 12:22-32; Luk. 11:14-23, 12:10) 


20 Wus punika Ida Hyang Yesus tumuli mantuk. 
Raris akeh anake pada rauh mapunduh, kantos 
Ida Hyang Yesus miwah parasisian Idane tan 
polih sela buat marayunan. 21 Rikala paindikane 
punika kapiragi antuk parasemeton Idane, 

Ida raris karereh kairing makaon saking irika, 
santukan anake akeh pada maosang mungguing 
pakayunan Idane kirang waras. 

22 Makudang-kudang guru agama Yahudine 
sane rauh saking kota Yerusalem maosang: 

“la karangsukan Beelsebul.” Sane lianan malih 
majarang: “la maan panugrahan uli Ratun Setane 
buat nundung setan.” 

23 Duaning punika Ida Hyang Yesus raris 
ngandikain anake punika, tur mabaos ring 
dane antuk makudang-kudang pangimba kadi 
asapuniki: “Sapunapi antukipun Ratun Setane 
nundung Ratun Setan? ?4 Yening wenten negara 
sane rakyatnyane maroang-roangan, sinah 
negarane punika tan pacang sue tuuhipun. 

25 Samaliha yen wenten pakurenan sane sagsag, 
sampun janten pakurenane punika taler nentenja 
matuuh. 2? Kadi asapunika taler yen panjak 
kaprabon Ratun Setane masiat nglawan roang 

gelahnya, sampun sinah kaprabonnyane tan 
pacang matuuh, nanging pacang uug tur sirna. 

27 Tan wenten anak sane mrasidayang nyelepin 
umah anake siteng, buat jaga mamaling 
paderbeannyane. Sajaba yening anake siteng 
punika kategul riin, wus punika wau ipun 
nyidayang ngrampok umahnyane. 

28 Flingangja indike puniki! Sakancan dosan 
manusane sida kampurayang antuk Ida Sang 
Hyang Widi Wasa, kadi asapunika taler sakancan 
pangucap ala sane naenin kucapang marep ring 
Ida Sang Hyang Widi Wasa. 29 Nanging anake 
sane nganistayang Ida Sang Hyang Roh Suci, 
tan pacang naenin kampurayang santukan ipun 
ngardi dosa sane langgeng.” 39 (Ida Hyang Yesus 
ngandika kadi asapunika, santukan wenten 
makudang-kudang anak maosang Ida, sapuniki: 
“la karangsukan setan.”) 


Biang miwah parasemeton Ida Hyang Yesus 
(Mat. 12:46-50; Luk. 8:19-21) 


31 Raris biang miwah parasemeton Ida Hyang 
Yesus rauh. Dane pada nyantosang ring jaba, tur 
ngutus anak ngaturin Ida Hyang Yesus. 22 Akeh 
wenten anak sane malinggih ngiter Ida Hyang 
Yesus, tur anake punika raris matur ring Ida: 
“Inggih Guru, biang miwah parasemeton Gurune 

wenten ring jaba, misadia jagi kapanggih ring 
Guru.” 

33 Ida Hyang Yesus raris ngandika: “Sapasirake 
memen Tiange? Sapasirake nyaman Tiange?” 
34 Ida raris ngaksi anake sane malinggih ngiter 
Ida, sinambi ngandika: “Cingakinja! Puniki meme 
miwah nyama-nyamaan Tiange. 3? Sapasiraja 
sane nglaksanayang pakarsan Ida Sang Hyang 
Widi Wasa, anake punika sane dados nyama- 
nyamaan Tiange muani miwah eluh miwah 
memen Tiange.” 


Pangande anak nyambeh bibit 
(Mat. 13:1-9; Luk. 8:4-8) 


4 1 Sedek rahina anu Ida Hyang Yesus malih 
ngawitin mapaica paurukan ring sisin Danu 
Galileane. Anake sane mapunduh ngiter Ida 
punika kalintang akeh, ngantos Ida munggah 
ka jukunge tur malinggih irika. Jukunge punika 
ngambang ring toyane, lan anake sane akeh 
punika ngampiag ring tepin danune. 2 Akeh 
paindikan sane urukang Ida ring anake katah 
punika. Ida ngurukang nganggen makudang- 
kudang pangande, sapuniki pangandikan 
Idane: 

3 “Padingehangja! Ada anak nyambeh bibit. 
4 Dugase ia nyambeh bibit di tegalne, ada abagian 
ane ulung di lubukane, lantas ada kedis teka, 

laut bibite ento amaha. ? Ada ane ulung di 
tanahe ane batuan. Bibite enggal mentik sawireh 
tanahne daken. ? Nanging rikala endag suryane, 
entikne lantas layu, tur mati sawireh akahne 
ngampar. ' Ada ane ulung di tanahe ane misi 
tunggak-tunggak ketket. Dikalane bibite ento 
mentik, tunggak-tunggak ketkete ento masih 
maseenan tur sayan rob naonin, kanti entikan 
bibite ento puret, mawanan tusing mabuah. 
8 Nanging ada masih ane ulung di tanahe ane 
lemek, tur bibite ento lanus entikne laut mabuah, 
ada ane nikel ping telung dasa, ada ane nikel 
ping nem dasa, muah ada ane nikel ping satus 
buahne.” 

9 Pamuputipun Ida Hyang Yesus ngandika: 
“Nyenja ngelah kuping, patut ia madingehang.” 


Tetujon pangandene 
(Mat. 13:10-17: Luk. 8:9-10) 


10 Rikala Ida Hyang Yesus praragayan, 
makudang-kudang anake sane sampun miragiang 
paurukan Idane, rauh nangkil ring Ida, sinarengan 
ring sisiane roras. Dane pada mapinunas ring 
Ida, mangda Ida ledang ngartiang pangandene 
punika. 1! Pasaur Idane: “Cening kalugra nawang 
pepingitan unduk Ida Sang Hyang Widi Wasa 
ngadegang Pamrentahan Idane di gumine. 

Nanging buat anake ane lenan, saluiring 
paundukan katuturang aji pangande, 12 apanga: 
Yadiastu ia ngiwasin, ia tusing nepukin. Yadiapin 

ia ningeh, nanging tusing ngresep, 
sawireh yen ia nawang unduke ento, ia 
lakar mabalik astiti bakti teken Ida Sang 
Hyang Widi Wasa tur ia bakal icen Ida 
pangampura!” 


Ida Hyang Yesus ngartiang pangande 
anake sane nyambeh bibite punika 


(Mat. 13:18-23; Luk. 8:11-15) 


13 Ida Hyang Yesus raris mataken ring dane: 
“Apa cening tusing ngresep teken pangandene 
ento? Yening keto, kenkenang cening lakar 
ngresepang pangandene ane lenan? 14 Anake 
ane nyambeh bibite ento, nyambeh sabdan Ida 
Sang Hyang Widi Wasa. 12 Ada sabda ane tumiba 
di lubukane, nah ento anake ane madingehang 
sabdane ento, nanging lantas teka Ratun Setane 
mancut sabdane ane suba dingeha ento uli 
di kenehne. 1? Anake ane lenan satmaka buka 
bibite ane ulung di tanahe ane batuan. Mara ia 
ningeh sabdane ento, laut tampina baan keneh 
ane liang. 17 Nanging sabdane ento tusing teleb 
di kenehne. Dikalane ada kakewehan wiadin 
kasangsaran malantaran sabdane ento, ia lantas 
ngenggalang makeledan. 18 Anake ane lenan, 

satmaka buka bibite ane ulung di tanahe ane 
misi tunggak-tunggak ketket. Nah ento anake 
ane madingehang sabdane ento, 19 nanging ia 
kaliput baan kawiryan idupe muah kasugihan 
jagate, buina tetagihan indriane ane lenan pada 
ngalahang sabdane ento, kanti tuara nyidayang 
mabuah. 20 Nanging anake ane lenan, satmaka 
buka bibite ane ulung di tanahe ane lemek. la 
madingehang tur nampi sabdane ento, lantas 
mabuah: ada ane tikel ping telung dasa, ada ane 
tikel ping nem dasa, muah ada ane tikel ping 
satus.” 


Pangande lampu 
(Luk. 8:16-18) 


21 ida Hyang Yesus malih nglanturang: “Yen 
anake ngenyit lampu tusingja lantas tekepina 
aji kekeb, wiadin celepanga ka beten longane, 
nanging pejanga di tongos lampune. 22 Saluiring 
paundukan ane mengkeb lakar kaberberang 
muah sakancan paundukane ane pingit lakar 
kawerayang. 2 Nyenja ane ngelah kuping, patut 
ia madingehang!” 

24 Raris Ida malih ngandika: “Telebangja ane 
dingeh cening. Sikute ane anggon cening nepasin 
anake lenan, ento masih ane lakar kanggon 
nepasin cening baan Ida Sang Hyang Widi 
Wasa, meh-mehan abotan buin teken ento. 

25 Anake ane suba ngelah, ia lakar buin kicen, 
nanging anake ane tuara ngelah, apaja ane enu 
gelahanga, ento lakar kambil.” 


Pangande bibit sane mentik 


26 ida Hyang Yesus malih ngandika: 
“Pamrentahan Ida Sang Hyang Widi Wasa, 
satmaka buka anake ane nyambeh bibit di 
tegalne. ?” Dikalaning peteng ia pules, tur 
disubane lemah ia magae. Dugase ento bibite 
totonan terus ngecai tur mentik. Nanging anake 
ento tusing nawang kenken unduk bibite ento 
mentik. 28 Tanahe ngranayang entik-entikane 
ento tumbuh tur mabuah, pangawitne pesu 
katikne, suud keto badihane, pamragatne lantas 
pesu buahne ane jelih-jelih di badihane ento. 
29 Yen buah gandume ento suba wayah, lantas 
arita baan anake, wireh suba masan manyi.” 


Pangande batun bingin 
(Mat. 13:31-32, 34; Luk. 13:18-19) 


30 Malih Ida ngandika: “Kenkenke undukne 
dugase Ida Sang Hyang Widi Wasa ngadegang 
Pamrentahan Idane? Pangande apa ane lakar 
anggon ngupamayang buat nerangang unduke 
ento? 31 Pamrentahan Ida Sang Hyang Widi Wasa 
satmaka buka batun bingine, nah ento bibit ane 
paling cenika di gumine. Bibite ento tanema baan 

anake di tanahe. 3? Tusing makelo lantas bibite 
ento mentik tur entikne dadi paling gedena di 
pantaran soroh punyan kayune. Buina lantas 
macarang gede-gede, kanti kedis-kedise pada 
teka tur masebun ditu.” 

33 Kadi asapunika pangande sane kanggen 
antuk Ida Hyang Yesus midartayang sabdane 
ring anake katah punika, sane sida antuk ipun 
ngresepang. 4 Ida tan kayun mapidarta yan tan 
nganggen pangande, nanging yen Ida wantah 
kairing antuk parasisian Idane kewanten, Ida 
ledang nlehtehang saluiring paindikan ring 
parasisian Idane. 


Ida Hyang Yesus ngandeg angin baret 
(Mat. 8:23-27: Luk. 8:22-25) 


35 Sasampunipun surup surya ring rahina 
punika, Ida Hyang Yesus ngandika ring sisian 
Idane: “Jalanja malayar megat danu, ka sisinne 
ane dituan.” 3? Parasisiane raris nilar anake 
akeh punika, raris munggah ka jukunge sane 
kalinggihin antuk Ida Hyang Yesus, tumuli 
malayar. Jukung-jukunge sane lianan taler 
malayar nyarengin Ida. 3” Raris wenten angin 
baret pisan, tur ombake ngawitin namplig 
jukunge, kantos jukunge kalancah antuk toya. 
38 Duk punika Ida Hyang Yesus nuju sirep ring 
tebenan jukunge, raris sisian Idane nanginin Ida 

saha matur: “Guru, nentenke Palungguh Guru 
lingu, mungguing iraga puniki tambis-tambis 
sengkala?” 

39 Ida matangi raris mrentah angine miwah 
toyan danune punika: “Teduhja.” Irika raris 
angine endek tur danune teduh pisan. “9 Ida 
Hyang Yesus raris ngandika ring parasisian Idane: 
“Ngudiang dadi cening jejeh? Apake cening 
tonden pracaya teken Guru?” 

41 Nanging parasisiane sumingkin nyangetang 
jejeh danene, tur saling takenin: “Nyenke 
sasajaane Ida ene, kayang angin muah danu nyak 
nuut pangandikan Idane.” 


Ida Hyang Yesus nyegerang 
anak karangsukan setan 


(Mat. 8:28-34, Luk. 8:26-39) 


1 Ida Hyang Yesus sareng parasisian Idane 
5 raris rauh ring pasisin jagat Gerasane. 
2 Riwau Ida tedun saking jukunge Ida raris 
kaparanin antuk anak adiri sane rauh saking 
setrane. 3 Anake punika karangsukan setan tur 
ipun magenah ring setrane. Tan wenten anak 
nyidayang negul ipun, yadiastun antuk ante, 
4 sampun sering limanipune miwah buntutipune 
kablagbag, nanging antenipun kapegat, lan 
blagbagipune kaelung. Ipun siteng pisan kantos 
tan wenten anak sane mrasidayang ngandeg 

ipun. ? Rahina wengi ipun nglelana ring setrane 
miwah ring bukit-bukite, sinambi gelur-gelur 
saha noktok dewekipune antuk batu. 

6 Rikala ipun ngantenang Ida Hyang Yesus 
saking doh, ipun raris malaib nyagjagin Ida, tur 
sumungkem ring ayun Idane, 7 sarwi ngelur matur 
ring Ida sapuniki: “Duh Hyang Yesus, Putran Ida 
Sang Hyang Widi Wasa Sane Maha Luur! Napike 
arsayang IRatu ring titiang? Ida Sang Hyang Widi 
Wasa makasaksi, titiang nunas ica ring IRatu, 
sampunangja titiang kaala-ala!” 8 (Ipun matur 
kadi asapunika, santukan sadurunge punika Ida 
Hyang Yesus sampun ngandika ring ipun: “Ih 
setan, pesuja iba uli anake ene!”) 

9 Ida Hyang Yesus raris mataken ring ipun: 
“Nyen adan ibane?” 

Anake punika raris matur: “Wastan titiange 
| Legion, santukan titiang sareng akeh pisan.” 

10 Samalihne ipun kedeh mapinunas ring Ida 
Hyang Yesus, mangda setan-setane punika 
nenten katundung makaon saking wewengkon 
jagat Gerasane punika. 

11 Tan doh saking irika wenten bawi sareng akeh 
ngrereh teda ring sampih bukite. 12 Setan-setane 
punika raris mapinunas ring Ida Hyang Yesus 
sapuniki: “Lugrainja titiang ngrangsukin 
bawi-bawine punika!” 13 Ida Hyang Yesus raris 
nglugrain pinunasipune. Setan-setane raris 

medal saking anake punika, tumuli ngrangsukin 
bawi-bawine, sane akehipun kirang langkung 
kalih tali. Bawi-bawine punika sami macebur 
saking abinge ka danune, kantos ipun sami 
padem kalebu. 

14 Anake sane nongosin bawine punika raris 
sami malaib ngortiang paindikane punika 
ring kota miwah ring desa-desa sane wenten 
ring kiwa tengen genahe punika. Jadmane 
irika sami pada medal, mamanah uning ring 
paindikane punika. 1? Ipun raris maranin Ida 
Hyang Yesus. Irika panggihin ipun anake sane 
pecak karangsukan setan punika sampun tegteg, 
negak tur mapangangge. Anake punika sami 
pada ajerih. 18 Anake sane sampun nyaksinin 
pariindike punika, raris nuturang ring anake akeh 
punika sapariindik anake sane pecak karangsukan 
setan miwah indik bawi-bawine punika. 

17 Irika raris anake akeh punika kedeh 
mapinunas ring Ida Hyang Yesus, mangda Ida 
ledang matilar saking wewengkonnyane. 

18 Rikala Ida mawali munggah ka jukunge, 
anake sane pecak karangsukan setan iwau raris 
mapinunas ring Ida, mangda ipun kalugrain 
ngiring Ida. 

19 Nanging Ida Hyang Yesus nenten nglugrain 
ipun. Ida ngandika ring ipun: “Mulihja jerone 
delokin nyama brayane, tur tuturangja ambate 

luih pakardin Ida Sang Hyang Widi Wasa muah 
agung sih pasuecan Idane katiba teken jerone.” 

20 Anake punika raris mapamit, tumuli ngortiang 
pariindik pakardin Ida Hyang Yesus arepa ring 
deweknyane, ring wewengkon Dasa Kota, 
mawanan anake sami pada angob miragiang 
ortinipune. 


Ida Hyang Yesus nyegerang okan Dane Yairus, 
miwah anak istri sane ngwedalang rah 


(Mat. 9:18-26; Luk. 8:40-56) 


21 Ida Hyang Yesus raris mawali malayar megat 
danu. Sasampune rauh ring pasisin danune, irika 
Ida kaparanin antuk jadmane sane katah pisan, 
sane ngrunyung Ida. 22 Raris rauh Dane Yairus, 
kelihan perhyangan anak Yahudine, nangkil ring 
Ida Hyang Yesus. Rikala dane kapanggih ring 
Ida, raris dane sumungkem ring ajeng Idane, 

23 sinambi kedeh nunas ica sapuniki atur danene: 
“Pianak titiange eluh sedek nandang pinakit 
raat pisan. Ledang Guru rauh ring cecanggahan 
titiange tur nulung ipun mangda ipun seger tur 
urip.” 

24 Ida Hyang Yesus raris lunga sinarengan ring 
dane. Akeh pisan anake ngiring Ida tur nyeeg Ida 
saking kiwa tengen. 

25 Irika wenten anak istri adiri sane nandang 
pinakit ngwedalang rah sampun roras tiban 

suenipun; 2? sampun makudang-kudang balian 
ngubadin ipun, tur akeh pisan prabea sane 
sampun telasang ipun, nanging tan pisan wenten 
pikenohipun. Ipun boya sayan nyegerang, 
nanging pinakitipune sayan ngraatang. 27 Ipun 
sampun miragi gatra indik Ida Hyang Yesus, 
punika awinannya ipun raris nyelag anake 

akeh punika, ngantos rauh ring ungkur Ida 
Hyang Yesus. 28 Ipun mabaos ring manah kadi 
asapuniki: “Asal idewek maan ngusud busanan 
Idane, pasti idewek seger.” Ipun raris ngusud 
busanan Idane saking ungkur, tur pramangkin 
ipun wusan ngamedalang rah saha marasa 
dewekipune sampun seger. 22 (5:28) 30 Duk 
punika ugi Ida Hyang Yesus wikan, mungguing 
wenten kawisesaan medal saking anggan Idane. 
Punika awinan Ida raris macingakan ring anake 
akeh sane nyeeg Ida, tur ngandika: “Enyen ane 
ngusud panganggon Tiange?” 

31 Parasisian Idane tumuli matur: “Inggih Guru, 
Guru ngraga sampun ngaksi, amuniki akeh 
anake sane nyeeg Guru; napi awinan Guru malih 
nakenang sapasira sane ngusud Guru?” 

32 Nanging Ida Hyang Yesus kantun macingakan 
milehan, ngrerehin sapasira sane sampun ngusud 
Ida. 33 Ritatkala anake istri punika ngrasayang 
pariindik sane sampun nibenin dewekipune, ipun 
ajerih tan sipi. Ipun raris nangkil sumungkem 

ring ajeng Ida Hyang Yesus, tur nguningayang 
sapariindiknyane amun sujatinipun. 34 Ida 
Hyang Yesus raris ngandika ring ipun: “Ih eluh, 
kapracayan eluhe teken Tiang, ento ane suba 
nyegerang eluh. Majalanja eluh apanga rahayu, 
terus tumus seger oger.” 

35 Risedek Ida Hyang Yesus kantun mabaos, 
wenten utusan rauh saking jeroan Dane Yairus, 
tur mapiuning ring dane, sapuniki: “Okan mekele 
sampun seda. Napi gunanne mekele malih 
ngrepotin Ida | Guru?” 

36 Ida Hyang Yesus nenten nglinguang indike 
sane kuningayang punika, nanging Ida raris 
ngandika ring Dane Yairus: “Sampunangja ajerih, 
pagehang kewanten kapracayan ragane ring Ida 
Sang Hyang Widi Wasa!” 3” Ida tan nglugrain 
anak ngiringang Ida, sajawining Dane Petrus 
miwah Dane Yakobus sareng Dane Yohanes 
semeton danene. 33 Duk Ida rauh ring jeroan 
kelihan perhyangane punika kairing antuk sisian 
Idane sane tetiga punika, Ida nyingak anake pada 
uyut mabiayuhan, wenten sane ngeling, wenten 
sane ngarod masesambatan. 3? Sasampune Ida 
ngranjing, Ida ngandika ring sawatek anake 
punika: “Ngudiang uyut maeling-elingan? Anake 
cerik ento tusingja mati, ia kewala pules dogen!” 

40 Anake punika sami pada ngedekin Ida. 
Nanging Ida ngandikayang anake punika mangda 

sami pada makaon saking irika. Ida raris ngajak 
biang miwah ajin anake alit punika miwah sisian 
Idane tetiga punika ngranjing ring kamar genah 
anake alit kaperemang. 4! Ida raris ngambil 
tangan anake alit, sarwi ngandika: “Talita kum!” 
sane mapiteges: “Ih cening, Tiang nguduhang 
cening, bangunja!” 

42 Duk punika ugi, anake alit punika raris 
matangi tur mamargi, santukan yusan danene 
sampun roras warsa. Anake irika sami pada 
angob. 4 Nanging Ida Hyang Yesus banget 
miteketin anake punika, mangda sampunangja 
ngortiang pariindike punika ring sapasira jua. Ida 
raris ngandikayang, mangda anake alit punika 
kicen ajengan. 


Ida Hyang Yesus katulak ring kota Nasaret 
(Mat. 13:53-58, Luk. 4:16-30) 


1 Ida Hyang Yesus raris kesah saking irika, 
mawali ka kota uedan Idane, kairing antuk 
parasisian Idane. 2 Ritatkala rahina Sabat, Ida 
ngurukang ring perhyangan anak Yahudine. Akeh 
anak sane miragi paurukan Idane sami pada 
angob tur pada pagrenggeng sapuniki: “Dija 
bakatanga ento makejang? Buina kaweruhan 
apaya ane kapaicayang teken la? Dadi jeg 
bisa Ia ngadakang praciri buka keto? 3 Kaden 
la ento tukang kayu, pianak Mariame? Tur 

Yakobus, Yoses, Yudas lan Simon ento makejang 
nyamanNe? Buina adinNe ane eluh-eluh 
makejang anggon pisaga dini!” Raris anake 
punika sami nulak Ida. 

4 Ida Hyang Yesus raris ngandika: “Ring 
dija-dijako nabine setata kajiang, sajawining ring 
kota uedane, ring panyamaannyane miwah ring 
umahnyane.” 

> Irika Ida tan mrasidayang ngwentenang praciri, 
sajawining wenten makudang-kudang anak sakit 
segerang Ida masrana kusud antuk tangan. ? Ida 
rumasa angob pisan, santukan anake irika tan 
pisan pracaya ring Ida. 


Ida Hyang Yesus ngutus sisian Idane makaroras 
(Mat. 10:5-15; Luk. 9:1-6) 


Ida Hyang Yesus raris mamargi milehan ka 
desa-desa sane wenten ring kiwa tengen kotane 
punika, tur mapaica paurukan ring anake irika. 

7 ida raris marumang sisian Idane makaroras, 
tumuli kutus sareng kalih sareng kalih. Dane 
sami kicen kuasa nundung setan-setan. 8 Dane 
sami pada kapiteketin mangda sampunang muat 
punapa-punapi, sajawining tungked. Tan kalugra 
muat takilan wiadin sok-sokan buat ngagendong, 
tan kalugra muat jinah, ? kalugra nganggen 
sandal, nanging tan kalugra muat kawaca kekalih. 
10 da malih nglanturang pangandikan Idane 

ring dane sapuniki: “Dijaja cening ngojog tur 
tampina ditu, jenekja cening ditu madunungan, 
nganti cening nglanturang pajalan ceninge. 

11 Yen cening ngojog satunggiling desa tur tusing 
tampina ditu muah tusing nyak padingehanga, 
makaadja cening uli ditu tur ketebangja buke ane 
di tlapakan batise, makadadi painget buat anake 
ditu.” 

12 Parasisiane raris pada mamargi mapidarta 
mungguing anake patut pada ngesehin pepineh 
tur ngutang sakancan dosannyane. 3 Samaliha 
akeh dane nundung setan, tur katah anak sakit 
sane kolesin minyak tur pada kasegerang. 


Dane Yohanes kasedayang 
(Mat. 14:1-12; Luk. 9:7-9) 


14 Sang Prabu Herodes taler sampun mireng 
sapariindik Ida Hyang Yesus, santukan Ida 
sampun mawibawa pisan, kantos wenten 
sane maosang: “Yohanes Panglukat, sampun 
nyeneng malih. Punika awinanipun dane kuasa 
ngwentenang paindikan sane tawah punika.” 

15 Wenten malih sane maosang: “Dane punika 
Nabi Elia.” 

Sane tiosan maosang: “Dane punika 
satunggiling nabi sakadi nabi-nabine sane 
dumun.” 

16 Rikala Ida Sang Prabu Herodes mireng 
bebaosan anake punika, raris ida ngandika: 
“Kapitui suba ento Dane Yohanes ane suba 
punggal gelahe, dane buin nyeneng.” 17 Santukan 
sane dumun Sang Prabu Herodes wiakti sampun 
mrentahang ngejuk tur mangkeng Dane Yohanes 
malantaran Herodias, rabin Pilipuse, semeton 
idane, sane kambil kanggen rabi. 18 Dane Yohanes 
sane dumun yukti sering nyembada ida sang 
prabu, sapuniki atur danene: “Palungguh ratu 
tan patut ngambil rabin semeton iratune.” 

19 Punika awinan Herodias sekel ring kayun 
arepa ring Dane Yohanes. Herodias nyadia 
nyedayang Dane Yohanes, nanging tan kaprasida, 
santukan Sang Prabu Herodes sane tan nglugrain. 
20 |da Sang Prabu Herodes tan purun ring Dane 
Yohanes santukan ida wikan mungguing Dane 
Yohanes punika maraga patut tur suci. Punika 
awinanipun dane kasayubin. Ida taler seneng 
mirengang baos danene. Nanging yen katuju 
ida mirengang baos danene, sering ida wetu 
gregetan ring kayun. 

21 Pamuputipun Herodias polih jalaran becik 
pisan inggih punika ritatkala rahina odalan Ida 
Sang Prabu Herodes. Irika ida ngwentenang 
pepestan pabuat parapangageng panegarane, 
parasenapati miwah parapamimpin rakyate ring 
wewengkon Galilea. 22 Duk punika okan Herodias 


MARKUS 6.23-28 4041 


sane istri ngranjing tur masolah ring ajeng 
paratamiune. Sang prabu miwah paratamiun 
idane ledang pisan nyingak sesolahan anake alit 
punika. Sang prabu raris ngandika ring anake alit 
punika: “Nah apa jani tunas cening; apaja ane 
budiang cening pedas lakar baang aji.” 28 Malih 
ida ngandika sarwi masumpah: “Apaja ane lakar 
tunas cening, yadiastu atenga uli kaprabon ajine, 
pedas bakal baang aji.” 

24 Anake alit raris medal, tur matur ring ibun 
danene: “Ibu, napi sane pinih becik tunas 
titiang?” 

Pangandikan ibun danene: “Tunasja punggalan 
Yohanes Panglukate.” 

25 Anake alit gelis mawali, raris nangkil ring 
sang nata, saha matur: “Nawegang titiang 
nglungsur, sane mangkin mangda ledang sang 
prabu maicayang ring titiang punggalan Dane 
Yohanese, iriki mawadah talam.” 

26 Kobet pisan pakayunan sang prabu, nanging 
santukan ida sampun sauh pangandika tur 
masumpah, samaliha edalem ring paratamiune, 
ida tan nulak pinunas anake alit. 2? Pramangkin 
sang prabu mrentahang prajurit pangabih druene 
mangda munggal Dane Yohanes. Anake punika 
tumuli munggal Dane Yohanes ring pangkenge. 
28 Prabun danene tumuli kawadahin talam 
raris katurang ring anake alit. Anake alit raris 

ngaturang ring ibun danene. 29 Duk parasisian 
Dane Yohanes miragi gatra punika raris ipun 
sami pada rauh ngambil layon danene, raris 
kapendem. 


Ida Hyang Yesus mapaica 
daar ring anak limang tali 


(Mat. 14:13-21; Luk. 9:10-17; Yoh. 6:1-14) 


30 Sasampune parautusan sami pada mawali 
tur umedek tangkil ring Ida Hyang Yesus, irika 
dane sami pada nguningayang sapariindik sane 
sampun laksanayang miwah urukang dane. 

31 Raris Ida ngandika ring dane: “Jalanja ngalih 
tongos suung, joh uli tongose rame, apanga 
iraga maan tongos mangsegan ajahan.” Santukan 
yakti tan pegat-pegat jadmane sane rauh nangkil 
miwah mapamit ring Ida, ngantos Ida kalih 
parautusan Idane tan polih sela jaga marayunan. 
32 Raris Ida malayar kairing antuk parautusan 
Idane ngungsi genah sane sepi. 

33 Nanging akeh anake pada manggihin rikala 
Ida malayar, tur sami pada uning ring genah 
sane jaga katuju. Punika awinane anake pada 
medal saking kota-kotannyane, madaat ngungsi 
genahe punika, kantos ipun riinan rauh irika. 

34 Wau Ida tedun saking jukunge, cingak Ida 
anake akeh pisan nyantosang Ida. Irika wetu 
sih kapiolasan Idane, santukan anake akeh 

punika waluya sakadi biri-biri sane tan wenten 
pangangonipun. Raris Ida ngawitin mapaica 
makudang-kudang paurukan. 3? Santukan 
sampun sande, parasisian Idane raris pada 
nangkil saha matur ring Ida, asapuniki: “Puniki 
sampun makire wengi, samaliha genahe puniki 
suung. 3? Nikayangja anake akeh punika mangda 
ipun pada mamargi numbas ajengan ring 
desa-desa miwah kubu-kubu sane nampek iriki!” 

37 Nanging pangandikan Idane: “Benehne 
cening maang anake ento madaar!” 

Atur parasisiane: “Punapi jaga kangkat yen 
titiang ngamedalang jinah panyiuan rupiah 
pacang anggen numbasang ipun sangu.” 

38 Pangandikan Ida Hyang Yesus: “Akuda cening 
ngaba roti? Tegarangja tingalin!” Sasampune 
katureksain, raris dane matur:” Puniki wenten 
roti limang bungkul miwah ulam kekalih.” 

39 Parasisiane tumuli kapangandikayang 
nabdabang anake akeh punika mangda pada 
negak magompyok-gompyok ring padange. 

40 Irika raris anake punika pada negak. Wenten 
sane sareng satus, wenten sareng seket 
agompyokan. 41 Ida ngambil roti limang bungkul 
miwah ulame kekalih punika. Raris Ida tumenga 
ngastawa nunas merta. Wusan punika rotine 
gompes-gompes Ida tumuli kapaicayang ring 
sisian Idane mangda kacacarang ring anake 

akeh punika. Asapunika taler ulame kekalih 
punika cacarang Ida. 42 Sami anake pada nunas 
ngantos wareg. 8 Sisan roti miwah ulame sami 
kapunduhang antuk parasisiane kantos polih 
roras sok bek. 4 Wilangan anake sane nunas roti 
punika, sane lanang-lanang kewanten wenten 
limang tali akehipun. 


Ida Hyang Yesus mamargi ring duur toyane 
(Mat. 14:22-33: Yoh. 6:15-21) 


45 Wusan punika, digelis Ida mrentahang 
parasisian Idane mangda munggah ka jukunge 
tur malayar riinan megat danu, ngungsi ka 
kota Betsaida. Ida ngraga kantun pungkuran, 
mudalang anake akeh punika. 4? Sasampune 
sami pada budal, Ida raris munggah ka bukite, 
praya ngastawa. “” Kala wengi, praune sampun 
ring patengahan danune, nanging Ida kantun ring 
pasisi praragayan. 48 Ida ngaksi parasisian Idane 
tuyuh pisan madayung, santukan mapas angin. 
Sawatara ngedas lemah, Ida mamargi ring duur 
toyane, maranin parasisiane. Pamargine misadia 
pacang nglintangin dane. 49 Duk parasisiane 
manggihin Ida mamargi ring duur toyane, dane 
sami pada jerit-jerit, santukan dane mitaenang 
Ida punika tonya. 50 Santukan punika, rikala dane 
manggihin Ida, sami pada tengkejut. 

Duk punika Ida ngandika: “Pada entegangja 
keneh ceninge, ene Guru, edaja takut!” 
31 Ida raris munggah ka jukunge, tur daweg 
punika taler angine teduh. Parasisiane sayan 
maweweh-weweh angob danene, ?? santukan 
dane durung resep ring indik Idane mapaica roti, 
lantaran punggung danene. 


Ida Hyang Yesus nyegerang anak 
sakit ring wewengkon Genesaret 


(Mat. 14:34-36) 


33 Sasampune Ida miwah parasisiane nglintang, 
rauh Ida ring pasisin wewengkon Genesarete, 
irika Ida malabuh. ?* Wau Ida sareng parasisiane 
tedun saking jukunge, gelis Ida kelingin antuk 
anake irika. 2? Raris ipun sami pada gegison 
mamargi milehan ngrereh anak sane sakit-sakit 
katrampa kayang pasareannyane, kabakta ring 
ajeng Ida Hyang Yesus. Ring dijaja Ida magatra, 
mrika ipun kabakta. ?? Kijaja Ida lunga, ka kota, 
ka desa-desa, wiadin ka dusun-dusun, anake 
sami pada makta anak sakit, kagenahang ring 
wantilane. Sami kedeh mapinunas ring Ida 
mangda kalugra ngusud tepin jubah Idane. 
Santukan siraja sane polih ngusud, ipun jeg seger. 

Pituduh Ida Sang Hyang Widi Wasa 
miwah tata kraman bangsa Yahudine 


(Mat. 15:1-9) 


1 Risedek rahina anu, wenten arombongan 
7 anak golongan Parisi miwah paraguru 
agama Yahudine saking kota Yerusalem praya 
kapanggih ring Ida Hyang Yesus. ? Irika dane 
nyingakin makudang-kudang sisian Ida majengan 
antuk tangan sane kantun leteh, santukan dane 
durung ngwisuhin tangan manut pidabdab sane 
kamanggehang antuk anak golongan Parisine. 

3 Santukan paraanggota golongan Parisine 
miwah anak Yahudine sane tiosan tanja 
pacang majengan sadurung dane ngwisuhin 
tangannyane. Dening dane tuon ngamanggehang 
tata kraman paraleluur danene. 4Samaliha 
dane taler tan purun ngajengang saluiring sane 
katumbas ring pasar, sadurung barang punika 
kabresihin. Katah malih pidabdab-pidabdab 
tiosan sane kapatampiang ring dane, minakadi: 
masehin cawan, caratan miwah prabot-prabot 
sane malakar antuk temaga. 

5 Punika awinan paraanggota golongan Parisi 
miwah paraguru agama Yahudine matur pitaken 
ring Ida Hyang Yesus, asapuniki: “Guru, tiang 
nunasang, napi awinanipun parasisia druene tan 
ngamanggehang tata kraman anake lingsir-lingsir, 

inggih punika ipun nunas antuk tangan sane 
durung mabasehan?” 

6 Pasaur Ida Hyang Yesus: “Ih anak sane 
mapi-mapi. Madaging pisan pangandikan 
dane Nabi Yesaya ngeniang indik ragane, sane 
asapuniki: 

“Bangsane ene ngluihang Ulun aji bibihne, 

nanging kenehne joh teken Ulun. 

7 Precuma ia ngaturang bakti teken Ulun, 
sawireh ia ngurukang pidabdab manusa 
tan bina buka ngurukang pituduh Ida Sang 
Hyang Widi Wasa!’ 

8 Pituduh Widine lemenahang ragane, nanging 

tata kraman manusane utamayang ragane.” 

9 Malih Ida nglanturang pangandika: “Yakti 
dueg pisan ragane nyampingang pituduh Ida 
Sang Hyang Widi Wasa, mangdane mrasidayang 
ngamanggehang tata kraman ragane. 10 Santukan 
Nabi Musa ngicen dauh pangandika: ‘Tresna 
baktija teken meme bapa! Buina: ‘Nyenja bani 
nemah memenne wiadin bapanne, wenang ia 
ngemasin danda pati. 1! Nanging ragane ngicen 
paurukan: Yen ada anak ngraos teken meme 
bapannya: ‘Saluiring pagelahan tiange sane 
patut anggen tiang miara meme miwah bapa, 
sami sampun anggen tiang aturan ring Ida Sang 
Hyang Widi Wasa; 1? anake punika raris luputang 
ragane saking pituduh Nabi Musa buat miara 

meme miwah bapannya. 13 Asapunika ragane 
ngutang sabdan Ida Sang Hyang Widi Wasa, 
mangda ragane prasida ninutin tata kraman 
manusane punika. Akeh malih paindikan sane 
kadi asapunika sane laksanayang ragane.” 


Paindikan sane ngranayang manusane cemer 
(Mat. 15:10-20) 


14 ida Hyang Yesus malih munduhang 
anake akeh punika, raris Ida ngandika: “Pada 
padingehang lan resepangja pitutur Tiange! 

15 Tusing ada barang ane masuk ka awak 
manusane, ane ngranayang ia dadi cemer. 
Nanging ane pesu uli manusane, ento ane 
ngranayang cemer. 16 [Nyenja makuping, apang 
padingehanga!]” 

17 Ida Hyang Yesus tumuli nilar anake akeh 
punika, tur ngranjing ka jeroan. Irika parasisian 
Idane pada nunasang piteges pangandene iwau. 

18 Pasaur Ida Hyang Yesus: “Apake cening 
masih tonden ngresep? Singke kaidep baan 
cening, mungguing saluiring ane masuk ka 
awak manusane ento sing ada ane ngranayang 
cemer? 19 Sawireh ento tusing masuk ka ati, 
nanging ka tengah basange, laut kakutang di 
teba.” (Asapunika Ida mapidarta mungguing 
sarwa dedaarane tanja wenten sane ngranayang 
cemer.) 

20 Malih Ida ngandika: “Apa ane pesu uli 
manusane, ento ane ngranayang cemer. 
21 Sawireh uli di tengah, uli di unteng keneh 
manusane, wetu sakancan kenehe ane corah, 
luire macecabulan, mamaling, ngamatiang, 
22 mamitra, loba, corah, demen melog-melog, 
ngulurin indria, iri ati, nganistayang Widi, angkara 
muah belog punggung. 22 Sakancan paundukane 
ene, ane pesu uli di atin manusane, ento ane 
ngranayang manusane cemer.” 


Anak eluh saking wewengkon 
Penisia sane pracaya 


(Mat. 15:21-28) 


24 Ida Hyang Yesus raris kesah saking irika, lunga 
ka wewengkon kota Tirus. Ida raris ngranjing ka 
satunggiling umah. Pakayunan Idane mangda 
sampunangja kantos wenten anak uning ring 
rauh Idane. Nanging taler tan sida antuk Ida 
nyaruang. 2 Irika wenten anak eluh, pianaknyane 
karangsukan setan. Ipun taler miragi mungguing 
Ida Hyang Yesus sampun rauh. Digelis ipun 
tangkil, sumungkem ring cokor Idane. 28 Anake 
punika jadma Yunani uedan Penisia ring Siria. 
Ipun nunas ica mangda Ida ledang nundung 
setane punika saking pianakipune. 27 Raris Ida 
ngandika ring ipun: “Cerik-cerike malu ucukang 
apang ia kanti wareg madaar. Tusing beneh 

dedaaran cerik-cerike ento kajemak laut baang 
cicing.” 

28 Atur anake eluh punika: “Yuakti madaging 
pisan pawecanan Palungguh Ratu. Nanging asune 
ring sor mejane, jagi neda plispisan alit-alite sane 
ulung saking mejane.” 

29 Ida Hyang Yesus ngandika ring anake eluh 
punika: “Uli krana ucapan memene ento, jani 
mulihja. Setane ento suba pesu uli pianak 
memene.” 

30 Anake eluh punika raris budal tur dapetang 
ipun pianaknyane masare, santukan setan punika 
sampun makaon. 


Ida Hyang Yesus nyegerang 
anak bongol miwah kolok 


31 |da Hyang Yesus raris nilar wewengkon kota 
Tirus, pamargine nglintangin kota Sidon miwah 
wewengkon Dasa Kota. Pangungsin Idane nuju ka 
Danu Galilea. 22 Irika wenten anak tangkil ngateh 
jadma bongol tur kolok. Ipun mapinunas mangda 
Ida ledang ngusud jadmane punika. 33 Anake 
punika raris sampingang Ida kaedohang saking 
anake akeh punika. Kupingipune raris kacelek 
antuk jrijin Idane. Ida ngwiduhin tangan Idane 
tumuli ngusud layah jadmane punika, 3? sarwi 
tumenga ka langite sinambi mangsehan tur 
ngandika: “Epata!” tegesipun: “Mabukakja!” 

35 Jeg pramangkin kupingipune cedang ningeh 
tur layahnyane dados lemuh, mawinan ipun 
lancar mabaos. 3? Ida mapiteket ring anake sane 
wenten irika, mangda indike punika sampunang 
pisan-pisan kaortiang ring sapasira jua. Nanging 
sumingkin Ida nombahang, sumingkin ipun 
ngortiang. 3” Sawatek anake sane miragi puniki 
sami pada angob tur mabaos: “Sapakardin Idane 
makejang sarwa luih. Anak bongol dadosang Ida 
ningeh, anak kolok dadosang Ida ngucap.” 


Ida Hyang Yesus mapaica daar ring 
anak petang tali akehnyane 


(Mat. 15:32-39) 


1 Rikala punika, irika taler wenten jadma 

kalintang akeh pisan. Santukan anake punika 
sami nenten makta sangu, Ida Hyang Yesus raris 
ngandika ring parasisian Idane: 2 “Guru marasa 
kangen pesan teken anake liu ene. Makatelun 
suba makelonne anake ene bareng-bareng teken 
Guru, buina anake ene tusing ngaba dedaaran. 
3 Yen tunden Guru ia pada mulih ngaba basang 
seduk, mehmehan ia lakar bah kasereb dijalan, 
sawireh ada masih ane teka uli joh.” 

4 Atur parasisiane: “Ring dijake wenten anak 
mrasidayang ngwehin teda cukup buat anak 
sane amuniki akehipun ring tegale melakang kadi 
asapuniki?” 

> Ida Hyang Yesus mataken ring sisian Idane: 
“Akuda cening ngelah roti?” 

Pasaur danene: “Wenten pitung bungku 
6 Ida raris ngandikayang anake mangda pada 
negak. Sasampunipun sami pada negak, Ida raris 

ngambil rotine sane pitung bungkul punika. 
Sasampun Ida ngastawa matur panyuksma, 
rotine punika tumuli kagompes-gompes tur 
kapaicayang ring parasisian Idane mangda 
kacacarang. Parasisiane tumuli nyacarang ring 
anake akeh punika. 7 Parasisiane taler madue 
ulam alit-alit akidik. Ida Hyang Yesus raris 
ngaturang panyuksma ring Ida Sang Hyang Widi 
Wasa buat ulame punika. Wus punika raris 

Ida ngandikayang parasisian Idane mangda 
nyacarang ulame punika. 8 Makasami pada 
nunas kantos waneh. Anake sane nunas rotine 
punika sawatara wenten petang tali akehipun. 
9 Wusan punika sisa-sisan rotine kapunduhang 
antuk parasisiane kantos polih pitung sok. Ida 
Hyang Yesus tumuli ngandikayang anake punika 
mangda budal. 19 Raris Ida munggah ka jukunge, 
kairing antuk parasisian Idane, raris malayar ka 
wewengkon Dalmanuta. 


|.” 

Anak golongan Parisine nunas praciri 
(Mat. 16:1-4) 


11 Daweg punika wenten makudang-kudang 
anggota golongan Parisi rauh, tur ngawitin 
madebat ngiring Ida Hyang Yesus. Anak golongan 
Parisine punika nyadia ngalih-alihin, punika 
awinanipun dane pada nunas praciri sane 
muktiang mungguing Ida punika kaselik antuk 
Ida Sang Hyang Widi Wasa. 1? Kenginan antuk 
rasa kalintang sedih Ida Hyang Yesus ngandika: 
“Napike awinanipun jadmane ring masane 
puniki jeg kedeh pisan nunas praciri? Tiang 
nguningayang ring ragane, sujatinipun buat 
jadmane ring masane mangkin tan pacang kicen 
praciri.” 

13 Ida raris nilar anak golongan Parisine punika, 
tur munggah malih ka jukunge, tumuli malayar 
megat danu. 


Indik ragin golongan Parisine miwah 
ragin golongan Herodese 


(Mat. 16:5-12) 


14 Daweg punika parasisiane lali mabekel roti. 
Dane kantun madue roti wantah abungkul ring 
jukunge. 15 Irika Ida mapakeling parasisiane 
sapuniki pangandikan Idane: “Pada yatnaja 
tur tangarin dewek ceninge marep teken 

ragin golongan Parisine muah ragin golongan 
Herodese.” 

16 Parasisiane raris mapineh-pineh tur 
mabebaosan sareng timpal-timpalnyane 
asapuniki: “Ida ngandika buka keto sawireh iraga 
tusing mabekel roti.” 

17 Duk Ida wikan ring daging bebaosan parasisia 
druene, Ida raris ngandika: “Apa awanan cening 
magonjakan unduk mabekel roti? Apa tonden 
kapineh muah karesep baan cening? Apa enu 
masih marasa peteng keneh ceninge? 18 Cening 
ngelah paningalan, apa cening tusing ningalin? 
Tur cening ngelah kuping, apa cening tusing 
ningeh? Apa cening suba engsap, 19 dugas Guru 
nyacarang roti limang bungkul buat anak limang 
tali? Kudang sok punduhang cening sisanne?” 

Pasaur danene: “Wenten roras sok.” 

20 “Buina dugas rotine pitung bungkul buat anak 
ajaka petang tali, kudang sok sisanne punduhang 
cening?” sapunika pataken Ida Hyang Yesus. 

Atur danene: “Pitung sok.” 

21 Pangandikan Idane ring dane: “Apa enu 
cening tonden resep?” 


Ida Hyang Yesus nyegerang 
anak buta ring kota Betsaida 


22 ida raris rauh ring kota Betsaida kairing antuk 
parasisian Idane. Irika raris wenten anak rauh 

ngajak anak buta sarwi mapinunas mangda 
ledang ugi Ida ngusud anake buta punika. 28 Ida 
ngambil liman anake buta punika tumuli ipun 
kadandan ka tanggun desane. Wusan ngwiduhin 
paningalan anake buta punika, Ida raris ngusud 
paningalannyane saha kadulurin pangandika: 
“Apa ragane suba nyidayang ningalin?” 

24 Anake buta punika raris maliat karep, 
sambilang ipun matur: “Titiang ngeton jadma, 
santukan ipun panggihin titiang mamargi, 
nanging jeleganipun tan bina sakadi taru.” 

25 Malih Ida ngusud paningalan anake 
punika, raris ipun jeg cedang ningalin, tur 
sami terang kakantenang. 28 Wusan punika 
Ida raris ngandikayang mangda ipun budal, 
sarwi kapiteketin sapuniki: “Eda pesan ragane 
malipetan ka desane ento!” 


Pangangken Dane Petrus 
(Mat. 16:13-20: Luk. 9:18-21) 


27 Sasampune punika Ida Hyang Yesus sareng 
ring parasisian Idane lunga ka desa-desa ring 
sawewengkoning kota Kaisarea Pilipi. Ring 
tengahing pamargi, Ida mataken ring parasisian 
Idane, pangandikan Idane asapuniki: “Manut 
panyengguh anake, nyenke kadena Guru ene?” 

28 Atur parasisiane: “Wenten sane nyengguhang 
Guru puniki Dane Yohanes, wenten malih sane 

mitaenang Nabi Elia, sane tiosan nyengguhang 
Guru puniki salah tunggiling nabi.” 

29 Malih Ida mataken ring dane: “Nanging 
manut panyengguh ceninge, nyenke Guru ene?” 

Raris matur Dane Petrus: “Guru puniki 
sujatinipun Sang Prabu Sane Kajanjiang antuk Ida 
Sang Hyang Widi Wasa!” 

30 Ida Hyang Yesus raris miteketin parasisian 
Idane sapuniki: “Eda pesan cening ngwerayang 
paurukan Gurune ene!” 


Ida Hyang Yesus ngawitin nartayang 
indik sangsara miwah sedan Idane 


(Mat. 16:21-28: Luk. 9:22-27) 


31 Sasampune punika, raris Ida ngawitin 
nartayang ring parasisian Idane, mungguing Sang 
Putraning Manusa Utusan Ida Sang Hyang Widi 
Wasa patut nandang sangsara sane ageng pisan. 
Ida pacang katulak antuk parapanglingsire, olih 
parapangageng panditane miwah olih paraguru 
agama Yahudine! Ida pacang kasedayang. 
Nanging sasampune tigang rahina, Ida jaga 
nyeneng malih. 22 Paindikane punika dartayang 
Ida terus terang. Nanging Dane Petrus ngedeng 
tangan Idane ka samping tur ngaturang pawungu 
ring Ida. 33 Raris Ida matolihan mandreng 
parasisian Idane tur nukain Dane Petrus, sapuniki 
pangandikan Idane: “Ih Ratun Setan, magedija 

iba! Ane kenehang iba dongja pakarsan Widi, 
nanging pakenehan manusa!” 

34 Raris Ida ngesengin anake akeh miwah 
parasisian Idane, tumuli Ida ngandika ring anake 
sami, sapuniki: “Nyenja mabudi dadi sisian 
Tiange, patut ia nungkasin dewekne, tur negen 
salibne laut nututin Tiang. 3? Sawireh nyenja ane 
mabudi ngegetang uripne, ia lakar kelangan urip. 
Nanging anake ane ngetohang urip uli krana 
Tiang muah uli krana Orta Rahayune, anake 
ento lakar muponin urip ane sujati tur langgeng. 
36 Apake pikenohne yen anake maan ngodag 
gumi, nanging kelangan urip? 3” Apake ane lakar 
anggona ngamulihang uripne? 33 Sawireh nyenja 
ane kimud ngangkenin Tiang muah paurukan 
Tiange di pantaran bangsane ane tuara tuon 
buina madosa ene, Sang Putraning Manusa 
Utusan Ida Sang Hyang Widi Wasa masih lakar 
tuara kayun ngangkenin ia dipanemayan Idane 
rauh maduluran kautaman Ajin Idane kairing 
baan paramalaekat Idane.” 

1 Ida malih ngandika: “Tiang ngorahin 
9 ragane, sujatinne di pantaran ragane ane 
ada dini, ada ane tuara lakar mati kanti ia maan 
nepukin pamrentahan Ida Sang Hyang Widi Wasa 
kadegang saha kadulurin baan kakuasaan.” 

Ida Hyang Yesus kaluihang ring duur gununge 
(Mat. 17:1-13, Luk. 9:28-36) 


2 Sasampune maletan nem rahina, Ida Hyang 
Yesus munggah ka gununge sane tegeh, kairing 
antuk Dane Petrus, Dane Yakobus miwah Dane 
Yohanes. Ida irika wantah sareng patpat. Ida 
Hyang Yesus raris magentos swabawan Idane. 

3 Busanan Idane petak dumilah. Iriki ring jagate 
tan wenten anak sane mrasidayang ngumbah 
pangangge sakadi asapunika putihnyane. 

4 Parasisiane raris ngantenang Nabi Elia sareng 
Nabi Musa mabebaosan ring Ida Hyang Yesus. 
5 Irika Dane Petrus matur ring Ida Hyang Yesus: 
“Guru, kalintang ulangun titiang ngiring Guru 
iriki. Titiang jaga ngwangun pondok tetiga, 
abungkul buat linggih Guru, sane abungkul buat 
linggih Nabi Musa, tur sane malih abungkul 
buat linggih Nabi Elia.” € Dane Petrus matur 
sakadi asapunika duaning dane sareng tetiga 
kalintang ajerih, tur dane tan uning napi sane 
patut kuningayang. 

7 Daweg punika raris wenten mega nyayubin, 
tur wenten sabda saking tengah megane punika, 
sapuniki: “Ene suba Putra sesayangan Ulun, 
iringja sapawecanan Idane.” 8 Wau parasisiane 
matolihan, tan wenten sapasira sane kantenang 
dane irika, sajawining Ida Hyang Yesus ngraga. 

9 Rikala Ida tedun saking gununge, Ida 
mapiteket ring sisian Idane tetiga punika. Dane 
tan pisan kalugra nuturang pariindik sane 
kantenang dane iwau sadurung Sang Putraning 
Manusa Utusan Ida Sang Hyang Widi Wasa 
punika nyeneng saking pantaran anake padem. 

10 Dane sami nyadia ngagem piteket Idane 
punika. Sakewanten dane saling takenin sareng 
timpalnyane: “Apa ya tegesne Ida ngandikayang 
unduk Ida lakar nyeneng uli pantaran anake 
mati.” 11 Sisian Idane raris pada nunasang: “Napi 
awinan paraguru agama Yahudine sami pada 
maosang, mungguing Nabi Elia jaga rauh riinan?” 

12 Pasaur Ida Hyang Yesus: “Mula tuah Nabi Elia 
bakal rauh malunan buat nabdabang saluiring 
paundukane makejang. Sakewala kenkenke ento 
ane mungguh di Cakepan Sucine ane nuturang 
unduk Sang Putraning Manusa Utusan Ida Sang 
Hyang Widi Wasa, mungguing Ida bakal nandang 
sangsara gede, tur bakal katulak? 13 Nanging 
Guru mituturin cening: Nabi Elia tuah saja suba 
rauh, sakewala panampin anake nganggo sakita 
karepne, manut pesan buka ane suba kakecap di 
Cakepan Sucine.” 

Ida Hyang Yesus nundung setan 
saking anake sane kolok 


(Mat. 17:14-21; Luk. 9:37-43a) 


14 Daweg Ida Hyang Yesus miwah sisian Idane 
tetiga punika mawali ka genah parasisiane sane 
lianan, cingak Ida dane kagrunyung antuk anak 
sareng akeh. Samaliha paraguru agama Yahudine 
sedek matembung baos ring dane. 12 Rikala 
anake akeh punika ngantenang Ida rauh, sami 
pada makesiab tur sami age pada nyagjagin saha 
nunas lugra ring Ida. 1? Ida tumuli mataken ring 
sisian Idane: “Apa ane tembungang cening ajak 
anake ene?” 

17 Gelis matur sinalih tunggil saking anake 
akeh punika, sapuniki: “Guru, titiang praya 
ngaturang pianak titiange ring ajeng Gurune. 
Ipun karangsukan setan sane ngawinang ipun 
kolok. 18 Yen sampun rauh setane punika 
nyelubin ipun, ipun raris kapantigang ka tanahe, 
bungutipune madidih, giginipune kriet-kriet 
samaliha awakipune kekeh makaukud. Sisia 
druene sampun aturin titiang mangda ledang 
nundung setane punika, nanging tan prasida 
antuk dane.” 

19 Pangandikan Idane ring anake akeh punika, 
sapuniki: “Ih jlema ane tusing pracaya teken 
Ida Sang Hyang Widi Wasa. Buin lamun apa sih 

makelonne Tiang lakar bareng-bareng teken 
ragane? Buin lamun apa makelonne Tiang patut 
sabar teken ragane? Ajakja ia mai!” 20 Anake alit 
punika tumuli katehang ka ajeng Ida Hyang Yesus. 

Wau setan punika ngeton Ida Hyang Yesus, jeg 
puntag-pantiganga anake alit punika, kantos 
bah maguyang ring tanahe. Bibihipune madidih. 
21 ida raris mataken ring reramannyane: “Suba 
uling ipidan pianake kena gering kene?” 

Matur reramannyane: “Ngawit saking ipun 
kantun alit. 22 Samaliha sering pisan setan punika 
mamanah ngamademang ipun. Ipun katuludang 
ring genine, wiadin kaclempungang ring toyane. 
Duaning punika, yening Guru mrasidayang, 
tulunginja titiang, tur suecaninja titiang!” 

23 ida Hyang Yesus ngandika ring ipun: “Baos 
ragane, yening Guru mrasidayang? Makejang 
sida kasidan buat anake ane pracaya teken Ida 
Sang Hyang Widi Wasa.” 

24 Reramannyane raris nyerit: “Inggih Guru 
titiang pracaya! Nanging kapracayan titiange 
kalintang lemet, suecaninja titiang, kuatangja 
kapracayan titiange!” 

25 Rikala Ida ngaksi anake akeh sumingkin 
majeljel ngrunyung Ida, raris Ida mrentah setane 
punika, pangandikan Idane: “Ih setan kolok 
muah bongol, Kai mrentah iba, kaadang ibane uli 

anake cerik ene, buina eda pesan malipetan tur 
ngrangsukin anake ene.” 

26 Sambilang ipun jerit-jerit tur muntag- 
mantigang anake alit punika, setane punika 
medal saking anake alit punika. Anake alit punika 
lemet sakadi sawa pakantenanipun, kantos 
anake pada pakrimik: “Suba mati!” 2 Nanging 
Ida raris ngambil tangan anake alit punika tur 
kabangunang, tumuli ipun mrasidayang majujuk. 

28 Rikala Ida sampun wenten ring puri, 
kairing antuk parasisian Idane kewanten, irika 
parasisiane raris pada nunasang, asapuniki atur 
danene: “Napi awinan titiang tan midep nundung 
setane punika?” 

29 Pasaur Idane: “Soroh setan ane buka 
keto tusing sida baan nundung sajabaning aji 
pangastawa.” 


Kaping kalihipun Ida Hyang Yesus 
nartayang indik sangsaran Idane 


(Mat. 17:22-23, Luk. 9:43b-45) 


30 Ida Hyang Yesus kairing antuk parasisian 
Idane kesah saking irika, pamargine nglintang 
ring tanah Galilea. Pakayunan Idane mangda 
sampunang kantos kuningin antuk anake, 

31 santukan Ida sedek ngurukang parasisian 
Idane. Pangandikan Idane ring parasisiane 
sapuniki: “Sang Putraning Manusa Utusan Ida 

Sang Hyang Widi Wasa, lakar kaserahang sig 
kakuasaan manusane, ane lakar nyedayang Ida. 
Nanging sasubane makatelun Ida lakar buin 
nyeneng.” 

32 Parasisiane sami tan ngresep ring led 
pangandikan Idane, nanging dane pada tan 
purun mataken ring Ida. 


Sapasira sane pinih utama 
ring pantaran parasisiane 


(Mat. 18:1-5; Luk. 9:46-48) 


33 Ida Hyang Yesus kairing antuk parasisian 
Idane raris rauh ring kota Kapernaum. Sasampune 
Ida rauh ring puri, Ida mataken ring parasisian 
Idane sapuniki: “Apa ane pasogsagang cening 
ibusan di jalan?” 

34 Nanging tan wenten sane purun matur, 
santukan ring margi dane masogsag indik sira 
sane pacang pinih utama ring pantaran danene! 
35 Raris Ida malinggih, tur munduhang sisian 
Idane makaroras, tumuli Ida ngandika: “Nyenja 
ane mabudi dadi paling utamana, patut ia dadi 
ane paling nistana tur dadi pangayah buat 
anake makejang.” 36 Irika Ida ngambil anak alit, 
raris kajujukang ring arepan parasisian Idane. 
Sambilang Ida ngabin tur ngelut anake alit punika 
Ida ngandika: 3” “Nyenja ane nampi anake cerik 
ane buka ene uli krana ia pracaya teken Guru, 

sujatinne ia nampi Guru. Buina nyenja ane nampi 
Guru, tuaraja Guru ane tampina nanging Ida ane 
ngutus Guru.” 


Anak sane boya sisian Ida 
Hyang Yesus nundung setan 


(Luk. 9:49-50) 


38 Dane Yohanes raris matur: “Guru, titiang 
manggihin anak nundung setan malantaran 
ngojahang parab Guru. Ipun tombahang titiang, 
santukan ipun nenten sareng-sareng ring iraga!” 

39 Pangandikan Idane: “Depang, eda ia 
tombahanga! Sawireh yen ada anak ngadakang 
praciri malantaran adan Gurune, tusingja ia 
prajani lakar nyelekang adan Gurune. 49 Lamun 
ia tuara ngamusuhin iraga, pedas ia dadi roang 
iragane. 41 Guru nuturin cening: Sujatinne yen 
ada anak ngolasin cening aji yeh acangkir, uli 
krana cening dadi pangiring Gurune, anake ento 
pasti lakar pada nampi pikolih.” 


Pitutur Ida Hyang Yesus ring parasisiane 
(Mat. 18:6-9; Luk. 17:1-2) 


42 “Asing-asing anak ane ngranayang paling 
kapracayan cerik-cerike ene teken Guru, luungan 
anake ento kagantungin batu pangilesan 
baongne laut kaclempungang di pasihe. 48 Buina 
yen liman ceninge ane ngranayang cening 

ngae dosa, getepja ia! Krana melahan cening 
malima aneh, nanging muponin urip langgeng, 
padaang teken malima dadua, nanging cening 
kentungang ka nrakane, sig apine ane tuara 
mati-mati. 44 [Di tongose ento uled bangkene 
tusing bisa mati tur apine setata ngendih murub.] 
45 Buina yen batis ceninge ane ngranayang 
cening ngae dosa, getepja ia! Krana melahan 
cening mabatis aneh, nanging cening muponin 
urip langgeng, padaang teken cening mabatis 
dadua, nanging cening kentungang ka nrakane. 
46 (Di tongose ento uled bangkene tusing bisa 
mati tur apine setata ngendih murub.] 47 Keto 
masih yen paningalan ceninge ane ngranayang 
cening ngae dosa, luntikja tur kutang! Krana 
melahan cening mapaningalan aneh, nanging 
kalugra dadi kaulan Ida Sang Hyang Widi Wasa 
padaang teken mapaningalan dadua nanging 
entunganga di kawah nrakane. # Di tongose ento 
uled bangkene tusing suud-suud ngamah, tur 
apine tansah ngendih murub. 

49 Buka uyahe perluanga buat ngisinin 
dedaarane, aketo masih anake suang-suang lakar 
kauyahin baan api. 

30 Uyahe mula gede pesan gunanne nanging 
yen uyahe ento ilang pakehne, apa lakar anggon 
makehang buin? 

Ento krana patut cening pada nyepel uyah di 
ati, buina apang setata cening mapagae ayu.” 


Indik palas masomah 
(Mat. 19:1-12, Luk. 16:18) 


10 1 Saking irika lda Hyang Yesus lunga 
ka wewengkon jagat Yudea miwah 


wewengkon dangin Tukad Yordane. Irika Ida 
kagrunyung olih anak akeh. Sakadi biasanipun 
Ida raris mapaica paurukan. 

2 Raris rauh makudang-kudang anak saking 
golongan Parisi nyadia ngalih-alihin kiwangan 
Ida Hyang Yesus. Dane mataken asapuniki: “Yen 
manut Pidabdab Torate, punapike kalugra anake 
ngutang kurenan?” 

3 Nanging Ida nimbal mataken: “Sapunapike 
pituduh Nabi Musa sane katiba ring ragane?” 

4 Pasaur anak golongan Parisine: “Nabi Musa 
nglugrain malasang kurenan sakewanten mangda 
nguehin somahipune surat pegat makurenan.” 

> Pangandikan Idane ring anake punika: 
“Malantaran saking bengkung pakayunan ragane, 
mawanan Nabi Musa nyuratang pidabdabe 
punika. £ Sujatinne, duk pangawit jagate, Ida 
Sang Hyang Widi Wasa ngardi manusane 
lanang miwah istri. 7 Punika awinannya anake 
lanang nilar wong tuannyane, raris nunggil 
ring somahnyane, 8 kantos makakalih punika 

madewek tunggal. Ipun tan kari madewek 
kekalih, nanging tunggal. ? Dadosipun, napi sane 
katunggilang antuk Ida Sang Hyang Widi Wasa, 
tan wenang kapalasang antuk imanusa!” 

10 Dawege Ida sareng parasisian Idane sampun 
wenten ring puri, parasisian Idane malih 
nunasang pariindik pidabdabe punika wau. 

11 Pangandikan Idane ring dane: “Asing-asing 
anak ane ngutang kurenan, laut ia buin ngalih 
anak eluh, ia madosa adane arepa teken 
kurenane ane malunan. 12 Aketo masih yen ane 
eluh ngalahin kurenane, laut makurenan ngajak 
anak muani lenan, ia masih madosa adane.” 


Ida Hyang Yesus ngamertanin anak alit-alit 
(Mat. 19:13-15, Luk. 18:15-17) 


13 Wusan punika raris wenten anak ngajak anak 
alit-alit tangkil ring Ida Hyang Yesus. Tetujonipun 
mangda Ida ledang ngamertanin alit-alite 
punika. Nanging anake punika kagerengin antuk 
parasisiane. 14 Rikala Ida uning ring indike punika, 
Ida banget bendu tur ngandika ring parasisiane: 
“Depangja cerik-cerike pada teka mai sig Gurune, 
eda pesan tombahangal Sawireh anake ane buka 
cerik-cerike ene ane lakar muponin mertan Ida 
Sang Hyang Widi Wasa. 12 Pitutur Gurune teken 
cening: Sujatinne nyenja nampi Ida Sang Hyang 
Widi Wasa dadi Prabunnyane buka panampin 

anake cerik ene, ia bakal kalugra dadi kaulan 
Ida Sang Hyang Widi Wasa.” 16 Raris Ida ngelut 
alit-alite punika, sarwi ipun kaungkulin tangan 
tur kamertanin. 


Anak sugih sane nangkil ring Ida Hyang Yesus 
(Mat. 19:16-30: Luk. 18:18-30) 


17 Sadaweg Ida Hyang Yesus nglanturang 
pamargi, wenten anak gegison maranin Ida raris 
nylempoh tur matur sapuniki: “Inggih Guru, 
sang maraga luih, napi sane patut lakonin titiang 
mangda titiang muponin urip langgeng?” 

18 Pasaur Ida Hyang Yesus: “Apa krana ragane 
ngadanin Tiang maraga luih? Tuara ada ane 
maraga luih sajawining Ida Sang Hyang Widi 
Wasa ngraga. 19 Ragane pedas suba tatas nawang 
pituduh Ida Sang Hyang Widi Wasa luire: eda 
ngamatiang, eda mamitra, eda mamaling, eda 
dadi saksi linyok, eda nglamit barang anak, 
baktija teken meme bapa!” 

20 Aturipune: “Inggih Guru, punika makasami 
sampun tinutin titiang ngawit titiang kantun alit.” 
21 Raris Ida mandreng ipun. Banget antuk Ida 

madalem, raris Ida ngandika: “Enu ada buin 
abesik ane patut lakonin ragane! Nah ento, 
jani kema adep saluiring pagelahan ragane, 
laut padanaang teken anake tiwas-tiwas, pedas 
ragane bakal muponin kasugihan di suargan, 

lantas maija tututin Tiang!” 22 Wau kapiragi 
pangandikan Idane asapunika, raris ipun engsek 
tumuli mapamit maduluran sedih, duaning ipun 
sugih pisan. 

23 Raris Ida matolihan ring parasisian Idane 
sarwi ngandika: “Sing ambat-ambat sukehne 
anake sugih-sugih dadi kaulan Ida Sang Hyang 
Widi Wasa.” 

24 Parasisiane sami pada tengkejut miragi 
pangandikan Idane, nanging Ida malih 
nglanturang pangandikane: “Cening, sing 
ambat-ambat sukehne dadi kaulan Ida Sang 
Hyang Widi Wasa. 22 Enu sukehan anake sugih 
lakar dadi kaulan Ida Sang Hyang Widi Wasa, 
padaang teken untane macelep di song jaume.” 

26 Miragi pangandikan Ida kadi asapunika, 
parasisiane maweweh angob danene, tur 
pagrenggeng saling takenin: “Yen saja keto, 
nyenke ane lakar karahayuang?” 

27 Raris Ida mandreng parasisian Idane sarwi 
ngandika: “Buat imanusa paundukane ento 
saja tuara bakal kasidan, nanging buat Ida Sang 
Hyang Widi Wasa tusingja keto. Sawireh buat Ida 
Sang Hyang Widi Wasa sapakarsan Idane pasti 
kasidan.” 

28 Dane Petrus raris matur: “Titiang puniki 
sareng sami sampun nilar saluiring paderbean 
titiange, saha sampun ngiring Guru!” 

29 Pasaur Ida Hyang Yesus: “Guru ngorahin 
cening, asing-asing anak ane uli krana Guru 
muah uli krana Orti Rahayune, kanti ngalahin 
umahne, nyamanne luh muah muani, reramanne 
luh muah muani, ngalahin pianakne, wiadin tegal 
pabiananne, 20 anake ento dini di jagate bakal 
pada maan: umah, nyama luh muah muani, 
rerama luh, pianak muah tegal pabianan kanti 
tikel ping satus, muah sangsara. Tur manian ia 
bakal molih urip langgeng. 3! Sakewala liu anake 
ane paling malu bakal dadi paling duri tur ane 
paling duri dadi paling malu.” 


Kaping tiganipun Ida Hyang Yesus 
nartayang indik sangsaran Idane 


(Mat. 20:17-19, Luk. 18:31-34) 


32 Daweg Ida Hyang Yesus kairing antuk 
parasisian Idane mamargi munggah ka kota 
Yerusalem, Ida mamargi ring arepan parasisian 
Idane, sane sami resres ring manah. Asapunika 
taler anake sane ngiring Ida sami pada ajerih. 
Raris Ida malih munduhang sisian Idane roras 
punika tur kapituturin indik sane pacang nibenin 
ragan Idane. 33 Sapuniki pangandikan Idane: 
“Nah cening ajak makejang padingehangja! Jani 
iraga ka kota Yerusalem. Ditu Sang Putraning 
Manusa Utusan Ida Sang Hyang Widi Wasa 
bakal kaserahang ka tangan parapangageng 

panditane muah paraguru agamane. Ditu Ida 
bakal katiwakin danda pati. Ida bakal kaserahang 
ka liman bangsa ane tidong bangsa Yahudi. 

34 Ida bakal kanistayang, kakecuhin, katigtig tur 
kasedayang, nanging disubane makatelun Ida 
bakal buin nyeneng.” 


Pinunas Dane Yakobus miwah Dane Yohanes 
(Mat. 20:20-28) 


35 Irika raris Dane Yakobus miwah Dane 
Yohanes, okan Dane Sebedeus, ngarepang tur 
matur ring Ida Hyang Yesus sapuniki: “Guru, 
ledang Guru nagingin pinunas titiange.” 

36 Pasaur Idane: “Apa ane tunas cening?” 

37 Atur danene: “Benjang pungkur yen Guru 
sampun jumeneng dados Prabu linuih, ledangja 
nglugrahang ring titiang sareng kalih puniki tegak 
ring kiwa tengen Palungguh Guru.” 

38 Pasaur Ida Hyang Yesus: “Sujatinne cening 
tuara nawang apa ane idih cening? Apa cening 
nyidayang nginem isin gelas sangsarane ane 
patut inem Guru? Buina apa cening nyidayang 
lakar nampi lelukatan ane patut tampi Guru?” 

39 Atur danene: “Inggih kangkat antuk titiang!” 

Ida nglanturang ngandika: “Cening mula lakar 
nginem isin cawan sangsarane ane lakar inem 
Guru, tur cening bakal kalukat baan panglukatan 
ane patut tampi Guru. 40 Nanging unduk maang 

tegak di kiwa tengen Gurune, ento tidongja 
wewenang Gurune. Ida Sang Aji ane wenang 
nglugrahang tekening anake ane suba sediain 
Ida.” 

41 Rikala sisiane sane adasa miragi indike 
punika, sami pada duka marep Dane Yakobus 
miwah Dane Yohanes. 4? Ida Hyang Yesus raris 
ngesengin parasisiane tur ngandika: “Cening suba 
pada nawang, mungguing anake ane kasambat 
pamrentah bangsa, ento mrentah rakyate 
nganggon kakerasan, tur pangede-pangedene 
nyalanang kakuasaan ulihan kakerasan. 

43 Nanging di pantaran ceninge tusingja keto. 
Nyenja mabudi kaagungang di pantaran ceninge, 
patut ia dadi pangayah ceninge. “ Buina 

nyenja ane mabudi dadi pamucuk, patut ia 

dadi pangayah anake makejang. 4 Krana Sang 
Putraning Manusa Utusan Ida Sang Hyang Widi 
Wasa rauh ka jagate dongja apanga kayahin, 
nanging nyadia ngayahin tur nyadia nyerahang 
raga buat mebasang manusane makejang.” 


Ida Hyang Yesus nyegerang Bartimeus 
(Mat. 20:29-34; Luk. 18:35-43) 


46 Ida Hyang Yesus sareng parasisian Idane 
raris rauh ring kota Yeriko. Ritatkala Ida medal 
saking kota, kairing antuk parasisian Idane, 
akeh pisan anake sane ngiringang Ida. Irika 

wenten gegendong buta, mawasta Bartimeus, 
pianak Timeuse, sedek negak ring sisin margine. 
41 Daweg Bartimeus miragi mungguing sane 
nglintang irika Ida Hyang Yesus saking kota 
Nasaret, ipun raris jerit-jerit matur asapuniki: 
“Duh Ratu Hyang Yesus, sentanan Sang Prabu 
Daud, ledangja nyuecanin titiang!” 

48 Akeh anake sane namprat ipun mangda 
ipun mendep, nanging sayan mangetang ipun 
jerit-jerit: “Ratu sentanan Ida Sang Prabu Daud, 
suecaninja titiang!” 

49 Ida raris majanggelan tur ngandika: “Kaukinja 
ia tunden mai.” 

Anake buta punika raris kakaukin, sapuniki: 
“Ida Hyang Yesus ngandikain jerone; tegtegangja 
kenehe, bangunja.” 

30 Sambilang ipun ngentungang saput, ipun 
bangun raris mamargi maranin Ida Hyang Yesus. 

51 Pangandikan Ida Hyang Yesus: “Apa ane 
buatang jerone, apang Tiang nulungin jerone?” 

Aturipun anake buta: “Ratu, titiang nglungsur, 
suecaninja titiang mangda titiang mrasidayang 
ngeton!” 

52 Ida Hyang Yesus raris ngandika ring ipun: 
“Nah jani kemaja jerone majalan, sawireh jerone 
pracaya teken Tiang, ento ngranayang jerone 
seger!” 

Daweg punika ugi ipun jeg prasida ngeton, raris 
ipun sareng-sareng ngiring Ida. 


Ida Hyang Yesus ngranjing ka kota Yerusalem 
(Mat. 21:1-11, Luk. 19:28-40, Yoh. 12:12-19) 


1 Duk Ida Hyang Yesus sareng parasisian 
1 1 Idane sampun nampek ring kota 
Yerusalem, Ida rauh ring Bukit Saitun, sane 
magenah ring pantaran kota Betpage miwah 
kota Betaniane. Irika Ida ngutus sisian Idane 
kekalih, 2 tur kapiteketin, sapuniki pangandikan 
Idane: “Jani kema cening majalan ka desa ane 
ada di arepan ceninge. Yen suba neked ditu, 
cening bakal nepukin godel keledae mategul, ane 
tonden taen tegakin anak, lusin tur dandan aba 
mai. 3 Yen prade ada anak matakon teken cening: 
“Sangkal lusin godel keledaene ento?” Kene baan 
nyautin: “Ida Sang Guru sane ngarsayang, malih 
ajebos jaga kawaliang malih mriki. ” 

4 Parasisiane kekalih raris mamargi, yakti 
kapanggih godel keledae mategul ring sisin 
margine, ring arepan pamesuane, tumuli 
embusin dane. ? Sedekan dane ngembusin 
panegulan godel keledaene punika, anake sane 
ngatuju wenten irika raris mataken ring dane: 
“Punapi awinanipun dados elusin ragane godel 
keledaene punika?” 

6 Raris dane masaur manut sakadi sane sampun 
kapangandikayang antuk Ida Hyang Yesus, punika 
awinanipun anake punika tan malih nglinguang 
dane. ' Godel keledaene tumuli kadandan 
katurang ring Ida Hyang Yesus. Tundun godele 
punika kaledin antuk panganggen danene, 
tumuli Ida katurin munggah. 8 Anake sane 
sareng-sareng ngiring Ida sami pada ngebatang 
panganggennyane ring margine. Wenten malih 
anak siosan sane ngempak-empak carang taru 
tur kabrarakang ring tengah margine. ? Raris 
anake akeh sane mamargi ring ajeng miwah 
ring pungkur Idane sami pada masuryak muji 
sapuniki: “Pujija Ida Sang Hyang Widi Wasa. Ida 
ngamertanin Sang sane rauh masrana parab 
Ida Sang Panembahan. 10 Ida ngamertanin 
Pamrentahan Idane sane jaga rauh, inggih punika 
kaprabon Sang Prabu Daud leluur iragane. Pujija 
Ida Sang Hyang Widi Wasa!” 

11 Sasampune Ida rauh ring kota Yerusalem raris 
Ida ngranjing ka Perhyangan Agung. Irika sami 
tureksain Ida. Duaning sampun makire wengi, 
raris Ida medal ngungsi kota Betania kairing 
antuk sisian Idane. 


MARKUS 11.12-16 4076 


Ida Hyang Yesus mastu wit aa 
(Mat. 21:18-19) 


12 Benjangipun sasampun Ida kesah saking kota 
Betania sareng parasisian Idane, ring margi Ida 
marasa kaluen. 13 Doh ring sisin margine cingak 
Ida wenten wit aa sane ngrembun. Irika Ida 
nganampekin wit aane punika. Pangaptin Ida 
dumadakja wenten wohipun. Nanging daweg Ida 
sampun rauh irika tan pisan wenten woh angan 
asiki, wantah daun kewanten. Santukan durung 
masanipun mawoh. 14 Raris Ida ngandika ring 
tarune punika: “Wastu sakayang-kayang tusing 
ada anak ane naar buah ibane.” 

Parasisian Idane sami pada miragi pangandikan 
Idane kadi asapunika. 


Ida Hyang Yesus nyuciang Perhyangan Agunge 
(Mat. 21:12-17: Luk. 19:45-48: Yoh. 2:13-22) 


15 Sasampune Ida rauh ring kota Yerusalem, 
kairing antuk parasisian Idane raris Ida ngranjing 
ka Perhyangan Agung. Sawatek dagange miwah 
anake sane matetumbasan ring jaba tengah 
Perhyangan Agunge sami pada katundung. Tur 
meja-meja genah anake nukarang jinah miwah 
bangku-bangku dagang paksi darane sami pada 
katuludang. 18 Samaliha Ida tan nglugrain anake 
sane makta barang-barang dagangannyane 

nglintang ring natar Perhyangan Agunge punika. 
17 Irika Ida raris mapidarta: “Suba kasuratang 

di Cakepan Sucine: ‘Perhyangan Ulune lakar 
kasambat Perhyangan tongos parabangsane 
ngastawa, nanging iba suba nadiang umah 
begal!” 

18 Parapangageng panditane miwah paraguru 
agama Yahudine mireng indike punika, sami 
nyadia nyedayang Ida. Nanging ida dane pada 
ajerih duaning anake sami pada gaok miragi 
paurukan Idane. 

19 Sasampun makire wengi, Ida medal saking 
kota kairing antuk parasisian Idane. 


Paurukan saking wit aane 
(Mat. 21:20-22) 


20 Benjangipun pasemengan, rikala Ida mamargi 
kairing antuk parasisiane nglintangin wit aane 
punika, kapanggihin wit aane punika sampun tuh 
rauh ka akahipune. *! Daweg punika Dane Petrus 
makebiah eling ring paindikane dibi, raris dane 
matur: “Guru cingakinja! Tarune sane sampun 
pastu Guru, sampun tuh.” 

22 Pangandikan Idane: “Ingetangja raos Gurune! 
Yen cening pracaya teken Ida Sang Hyang Widi 
Wasa, 23 cening nyidayang mrentahang bukite 
ene apanga matingtingan tur maclempung di 
pasihe. Yen cening tusing bimbang, tur sasajaan 

pracaya mungguing apa ane tunas cening 
ento kasidan, tan urungan bakal kalinggihin. 

24 Ento krana Guru ngorahin cening: Yen cening 
ngastawa muah mapinunas, tur cening pracaya 
teken Ida Sang Hyang Widi Wasa, mungguing 
apa ane tunas cening ento sumasat suba 
tampi cening, pasti bakal kapaicayang teken 
cening. ?? Buina dinuju cening ngastawa, saget 
ada rasa sebet di keneh ceninge teken anak, 
aksamayang malu pelih anake ento, apanga Ajin 
ceninge ane di suargan ledang ngampurayang 
dosan ceninge. 2 [Nanging yen cening tusing 
ngaksamayang pelih anak, Ajin ceninge ane 

di suargan masih tusing bakal ngampurayang 
dosa-dosan ceninge.]” 


Pitaken indik kakuasaan Ida Hyang Yesus 
(Mat. 21:23-27; Luk. 20:1-8) 


27 Ida Hyang Yesus malih mawali ka kota 
Yerusalem kairing antuk parasisian Idane. Tatkala 
Ida mamargi ring jaba tengah Perhyangan 
Agunge, raris rauh pangageng panditane miwah 
paraguru agama lan parapanglingsir bangsa 
Yahudine. 28 Ida dane tumuli mataken ring Ida 
Hyang Yesus, asapuniki: “Saking dija Ragane polih 
wewenang buat ngamargiang paindikane puniki? 
Samalihne sira sane ngicen Ragane wewenang 

kantos Ragane ngamargiang paindikan sakadi 
asapuniki?” 

29 Pasaur Ida Hyang Yesus: “Indayang Tiang 
mataken ring ragane. Yen ragane sampun nyaurin 
pitaken Tiange puniki, irika wau Tiang jaga 
nguningayang ring ragane saking dija Tiang polih 
wewenang ngamargiang paindikane puniki. 

30 Saking dijake Dane Yohanes polih wewenang 
ngamargiang panglukatan? Punapike saking 
Ida Sang Hyang Widi Wasa, punapike saking 
manusa?” 

31|da dane raris sami pada mabebaosan 
sapuniki: “Yen iraga ngorahang ento uli Ida Sang 
Hyang Widi Wasa, pasti la lakar kene pasautne: 
Yening asapunika napi awinannya ragane tan 
pracaya? 3? Nanging yen ento raosang uli manusa 
masih iraga tuara bani!” (Ida dane pada ajerih 
ring anake akeh, santukan anake akeh sami 
mariangken, mungguing Dane Yohanes punika 
maraga nabi.) 33 Duaning punika pasaur ida 
danene ring Ida Hyang Yesus: “Titiang tan uning.” 

Ida Hyang Yesus raris masaur: “Yening kadi 
asapunika, Tiang taler tan jaga nguningayang 
ring ragane, saking dija Tiang polih wewenang 
ngamargiang paindikane puniki.” 

Pangande panandu abian anggur 
(Mat. 21:33-46, Luk. 20:9-19) 


12 1 Ida Hyang Yesus raris ngandika ring 
anake akeh antuk pangande sapuniki: 
“Ada anak agung madue abian anggur. Abiane 
ento kapagehin makaileh tur kagaenang tongos 
meres buah anggur. Buina masih kajujukang 
reranggon tongos mondokin. Suba keto abiane 
ento lantas patanduang ida teken anak tani 

di desane ento. Ida laut lunga nura desa. 

2 Dimasan ngalap buah anggure, ida laut ngutus 
parekan idane nekain parapanandune buat 
nagih piakan abiane. 3 Nanging parekane ento 
kejuk tur katigtig baan panandu-panandune, 
lantas katundung matalang. 4Anake agung buin 
ngutus parekan idane ane lenan, nanging ia 
masih kalempagin tendasne saha gaenanga 
kimud. ? Buin ida ngutus parekan lenan, nanging 
parekane ento kamatiang. ê Pamuputne telah 
suba parekan anake agung ento, jani enu ida 
madue oka adiri ane sayang. Lantas ida ngutus 
putran idane nekain panandu-panandune ento, 
sawireh kene pakayunan idane: ‘Pianak gelahe 
pedas lakar ajianga. 7 Nanging mara tepukina 
putran ida anake agung rauh, parapanandune 
mapiguman kene ajaka timpal-timpalne: “Ene 
apa suba teka okan anake agung ane lakar 

ngwarisin! Jalan matiang, apanga warisne dadi 
gelah iraga! 8 Putran anake agung ento lantas 
kejuk tur kasedayang, layon idane kentungang 
ngliwat pagehan abiane.” 

9 Ida Hyang Yesus raris mataken ring anake 
akeh: “Nah, lakar kudianga mirib parapanandune 
ento baan ida anake agung? Pedas ida lakar rauh 
laut ngamatiang parapanandune ento makejang, 
lantas matanduang abian idane teken anak 
lenan. 10 Apa jerone tusing taen mamaca ane di 
Cakepan Sucine, buka kene: 

‘Batune ane kakutang baan tukang-tukang 
batune, ento dadi tongkok asu, nah ento 
batu dasar ane paling pentinga? 

11 Keto pakardin Ida Sang Hyang Widi Wasa ane 
kaliwat ngangobin buat iraga! ” 

12 Parapangageng Yahudine raris ngreka daya 
jagi ngejuk Ida Hyang Yesus. Santukan ida dane 
sami pada marasa, mungguing sane kaandeang 
iwau punika tan liyan wantah ragan ida danene 
sami. Nanging ida dane ajerih ring jadmane akeh, 
punika awinan ida dane sami makaon nilar Ida 
Hyang Yesus. 


Indik naur pajeg 
(Mat. 22:15-22; Luk. 20:20-26) 


13 Wus punika wenten makudang-kudang 
anak saking golongan Parisi sareng anak saking 

golongan Herodes kutus nangkilin Ida Hyang 
Yesus, misadia ngrereh pangandikan Idane sane 
saud. 14 Sasampun dane rauh, irika raris dane 
matur: “Inggih Guru, titiang sami pada uning, 
mungguing Guru puniki maraga polos tur sadu, 
maliha tan ajerih ring sapasira jua tur tan mapilih 
asih, nanging setata ngurukang pakarsan Ida 
Sang Hyang Widi Wasa. Sane mangkin titiang 
sami nunasang: Punapike patut yening titiang 
naur pajeg ring Ida Sang Nata Ratu ring Roma? 
Patut titiang naur, punapi tan?” 

15 Ida Hyang Yesus wikan mungguing dane 
wantah makuma-kuma, raris ngandika sapuniki: 
“Napi awinan ragane nyugjugin Tiang? Indayang 
edengang jinah perake punika, mangda Tiang 
uning!” 

16 Dane raris ngedengang. Pangandikan Idane: 
“Gambar miwah parab sira sane munggah irika?” 

Atur danene: “Punika gambar miwah parab Ida 
Sang Nata Ratu ring Roma.” 

17 Ida raris ngandika: “Yen kadi asapunika, 
druen Ida Sang Nata Ratu, aturangja ring Ida Sang 
Nata Ratu. Sane mula druen Ida Sang Hyang Widi 
Wasa, aturangja ring Ida Sang Hyang Widi Wasa!” 

Wau kapiragi pangandikan Idane kadi 
asapunika, mawastu dane sami pada angob. 

Indik tanginipun anake padem 
(Mat. 22:23-33; Luk. 20:27-40) 


18 Duk punika wenten anak saking golongan 
Saduki rauh tangkil ring ajeng Ida Hyang Yesus. 
(Mungguing golongan Saduki punika tan pracaya 
yening anake padem pacang kauripang malih.) 
Dane matur asapuniki: 1? “Inggih Guru, Nabi 
Musa mapaica pidabdab asapuniki: 'Yen wenten 
anak lanang padem ninggal kurenannyane, 
nanging nenten maderbe pianak, patut nyaman 
anake padem punika ngambil baluanipune, 
jaga numbuhang sentana buat sang padem. 

20 Inggih, sane riin wenten anak manyama sareng 
pepitu muani-muani. Sane pinih kelih ngambil 
kurenan, nanging ipun padem tan pasentana. 

21 Adinipune ngambil baluannya, ipun taler 
padem tan pasentana. Sapunika taler adinipune 
sane kaping tiga. 22 Asapunika sapanglanturipun, 
makapepitu polih ngambil anake eluh punika 
nganggen somah, tur sami padem tan pasentana. 
Pamuputipun anake eluh punika taler padem. 

23 Dadosipun, ring masan tangin anake padem, 
duke sami pada kauripang malih, sapasirake 
sane kabaos patut dados kurenan anake eluh 
punika? Santukan makapepitu sampun polih 
nganggenipun kurenan.” 

24|da Hyang Yesus raris ngandika: “Puniki 
ragane kasliweg, santukan kirang resep ring 
daging Cakepan Sucine miwah ring kawisesan Ida 
Sang Hyang Widi Wasa. 2 Santukan ring masan 
anake padem kauripang, kala punika tan wenten 
anak marabian, wiadin kaparabiang, manusane 
jagi masaih ring paramalaekate ring suargan. 
26 Indik anake padem jaga kauripang, punapike 
ragane durung naenin mamaosin Cakepan Nabi 
Musane sane nyritayang indik bete sane puun? 
Irika Ida Sang Hyang Widi Wasa masabda ring 
Nabi Musa asapuniki: “Ulun ene Widin Abraham, 
Widin Ishak tur Widin Yakube! 27 Dados Ida tanja 
Widin anak padem, nanging Widin anak urip. 
Jati-jati ragane kasliweg.” 


Pituduh sane pinih utama 
(Mat. 22:34-40; Luk. 10:25-28) 


28 Irika wenten satunggiling guru agama Yahudi 
sane miragiang patembung bebaos Ida Hyang 
Yesus sareng golongan Sadukine. Dane uning 
mungguing Ida Hyang Yesus sampun mapaica 
pasaur sane patut pisan marep ring sakancan 
pitaken golongan Sadukine iwau. Punika 
mawinan dane matur pitaken ring Ida sapuniki: 
“Guru, saking sakancan pituduh Ida Sang Hyang 
Widi Wasa, sane encenke pinih utamana?” 

29 Pangandikan Ida Hyang Yesus: “Pituduhe 
sane pinih utama punika, puniki: “Padingehangja 
ih bangsa Israel! Ida Sang Panembahan widin 
iragane maraga tunggal! 30 Astiti baktija teken Ida 
Sang Hyang Widi Wasa, Panembahan ragane aji 
panelah bayu, sabda, idep ragane!” 3! Pituduhe 
sane kaping kalih sapuniki: “Tresna asihja teken 
sesamane, buka nresnain deweke padidi!” Tan 
wenten pituduh sane utamaan ring sane kekalih 
puniki.” 

32 Dane raris matur: “Inggih Guru, patut pisan 
kadi pangandikan Gurunel Ida Sang Hyang 
Widi Wasa mula wantah maraga tunggal tur 
tan wenten Widi siosan malih! 33 Manusane 
patut astiti bakti ring Ida Sang Hyang Widi Wasa 
antuk panelas bayu, sabda, idepnyane, samaliha 
ipun patut tresna asih ring sesaman, sakadi 
nyayangang dewekipune niri. Indike punika 
utamaan ring aturan wewalungan miwah aturan 
sane tiosan.” 

34 Pasaur danene punika kabaos patut pisan 
antuk Ida Hyang Yesus, raris Ida ngandika: 
“Ragane tambis-tambis dados kaulan Ida Sang 
Hyang Widi Wasa.” 

Wusan punika tan wenten malih anak sane 
purun mataken ring Ida. 

Indik Sang Prabu Sane Kajanjiang 
antuk Ida Sang Hyang Widi Wasa 


(Mat. 22:41-46, Luk. 20:41-44) 


35 Rikala Ida Hyang Yesus mapaica paurukan 
ring Perhyangan Agung, Ida ngandika: “Apa 
kranane paraguru agama Yahudine ngorahang 
mungguing Sang Prabu Ane Kajanjiang baan 
Ida Sang Hyang Widi Wasa ento, sentanan Sang 
Prabu Daud? 3? Malantaran katuntun antuk Roh 
Ida Sang Hyang Widi Wasa, Sang Prabu Daud 
mabaos kene: 

‘Ida Sang Sinembah masabda ring Panembahan 
titiange: Negakja Cening sig singasanane 
ane mawisesa di tengen Ajine kanti 
sakancan musuh Ceninge dadiang Aji 
pajekjekan Ceninge!” 

37 Sang Prabu Daud ngraga ngangkenin 
mungguing Sang Prabu Sane Kajanjiang baan Ida 
Sang Hyang Widi Wasa ento dadi Panembahan 
idane, kenken dadi Ida ento bisa kaputra baan 
Sang Prabu Daud?” 

Anake akeh sane wenten irika sami geleng 
miragiang wecanan Ida Hyang Yesus. 

Indik waspada marep ring 
paraguru agama Yahudine 


(Mat. 23:1-36; Luk. 20:45-47) 


38 Sajeroning paurukan Idane, Ida Hyang 
Yesus mapiteket sapuniki: “Tangarinja ragane 
marep teken paraguru agamane, ane demen 
mileh-ilehan majubah lambih tur demen katunas 
lugrain di pasar muah di jalan-jalane. ?? Ane 
demen negak di arep, di Perhyangan muah 
di nujune kundangan. “0 Buina guru agamane 
demen ngrampas isin umah parabebalune, 
ngapus anak aji nguncarang pangastawa ane 
lantang-lantang. Anake ento pasti lakar nampi 
pasisip ane gede pesan.” 


Indik aturan anak balu sane tiwas 
(Luk. 21:1-4) 


41 Risedek Ida Hyang Yesus malinggih ngarepin 
peti aturane, Ida nlektekang anake sane 
nyelepang jinah aturan. Jadmane sugih-sugih 
nyelepang jinah akeh-akeh. 42 Raris rauh anak 
balu tiwas, nyelepang jinah wantah kalih rupiah. 
43 Ida Hyang Yesus tumuli ngesengin parasisian 
Idane saha ngandika: “Tiang nuturin cening: 
Sujatinne di ayun Ida Sang Hyang Widi Wasa 
aturan anake balu eluh ento liunan padaang 
teken aturan anake lenan ento makejang. 

44 Sawireh anake lenan ento pada maturan 
ulihan suba ngelah lebihan, nanging anake balu 
ento, baan tiwasne, pagelahane ane patut dadi 
pangupajiwanne ento makejang aturanga.” 


Pangandikan Ida Hyang Yesus indik 
uug Perhyangan Agunge 


(Mat. 24:1-2, Luk. 21:5-6) 


13 1 Duk Ida Hyang Yesus medal saking 
Perhyangan Agung, raris sinalih tunggal 
sisian Idane matur asapuniki: “Guru, cingakinja! 
Ambate ageng-ageng batune puniki tur ambate 
utaman sakancan wewangunane puniki.” 

2 Ida raris ngandika ring dane: “Apake cening 
ningalin wewangunan ane gede-gede ene? 
Nanging bakal teka masanne, abesik ko tusing 
ada batu ane enu matumpuk ajaka timpalne. 
Makejang ento bakal kuugang.” 


Pangawit sangsarane 
(Mat. 24:3-14, Luk. 21:7-19) 


3 Sasampune Ida Hyang Yesus malinggih 
ring Bukit Saitun, marep-arepan ring 
Perhyangan Agunge, raris Dane Petrus, Yakobus, 
Yohanes miwah Dane Andreas pedek tangkil, 
sarwi nunasang ring Ida, sapuniki aturnya: 
4 “Indayangja nikayang ring titiang, malih pidanke 
paindikane punika sami pacang kasidan? Tur 

yening sampun tutug masannya, punapi sane 
pacang dados ciri-cirinipun?” 

> Ida raris mapitutur ring parasisian Idane 
asapuniki: “Pada tangarinja! Apang eda cening 
bakat apus anak! ê Reh liu lakar ada anak teka 
ngaku-ngaku kene: ‘Tiang ene suba Sang Prabu 
Ane Kajanjiang baan Ida Sang Hyang Widi Wasa 
ento, kanti ngranayang liu anake pada paling. 

7 Yening cening ningeh kuugan anak masiat muah 
orta-ortan anak masiat, edaja cening runtag. 
Sawireh unduke ento makejang sinah lakar ada, 
nanging ento tonden pamragatne! 3 Bangsa 
lakar maperang nglawan bangsa, kaprabon 
nglawan kaprabon. Dini ditu lakar ada linuh 
muah sayah gede. Unduke ene mara panyumun 
kasangsarane, buat mapag masa ane anyar. 

Yen imbayang, waluya kadi anak nyakit ngelah 
pianak. 

9 Tangarinja dewek ceninge! Uli krana Guru, 
cening lakar katurang ka ajeng Majelis Agamane 
muah lakar katigtig di perhyangan-perhyangane 
tur katangkilang ka ajeng paraprabu lan 
pamrentahe buat nyaksiang Orta Rahayune 
teken anake ento. 10 Orta Rahayune ento 
patut kapidartayang malu teken sakancan 
bangsane. 11 Buina yen cening kejuk tur katetes, 
edaja cening ngewehang unduk ane patut 
uningayang cening. Nanging uningayangja apa 

ane kawisikang teken cening. Sawireh tusingja 
cening ane ngucap, nanging Roh Ida Sang 
Hyang Widi Wasa. 12 Dikalane ento, anake lakar 
nyerahang nyamanne, apanga matianga tur 
irerama lakar nyerahang pianakne. Tur ipianak 
lakar alpaka teken reramanne, saha ngepet patin 
reramanne. 13 Makejang anake lakar pada geting 
teken cening malantaran Guru. Sakewala nyenja 
pageh nganti kayang ka pamragat, ia lakar molih 
rahayu!” 


Sangsara sane ageng 
(Mat. 24:15-28: Luk. 21:20-24) 


14 “Yen cening ningalin Sang Pangrusak ane 
buka sang kala mertiu nyeleg di tongose ane 
tuara patut, (sang mamaosin mangda ngresep 
ring piteges paindikane puniki), anake ane di 
tanah Yudea, apang makejang rarud ka gunung. 
15 Anake ane nuju di loteng umahne, apanga eda 
buin mulihan nyemak pagelahanne. 1 Anake 
ane sedekan di tegalne, apanga eda buin mulih 
nyemak panganggonne. 1” Ambate sengkalan 
anake beling muah anake manyonyoin dikalane 
ento. 18 Mapinunasja teken Ida Sang Hyang 
Widi Wasa, apanga paundukane ento edaja 
dibenengan masan ujane. 19 Sawireh dikalane 
ento, lakar ada sangsara ane ngresresin pesan. 
Sasukat pangawit Ida Sang Hyang Widi Wasa 

ngadakang jagate ene, tonden taen ada sangsara 
ane buka keto, tur lakar tusing ada buin ane 
buka keto sakayang-kayang. 2? Yen Ida Sang 
Hyang Widi Wasa tuara macutetin masane ento, 
sinah tusing ada anak ane enu idup. Nanging 
malantaran parakaula seselikan Idane, masane 
ento lakar kacutetang. 

21 Dikalane ento yen ada anak ngorahin cening: 
“Ene apa Sang Prabu Ane Kajanjiang baan Ida 
Sang Hyang Widi Wasa ada dini, wiadin ento 
apa Ida ada ditu, eda pesan guguna. 22 Sawireh 
dikalane ento lakar ada anak ane ngaku-ngaku 
dadi Sang Prabu Ane Kajanjiang baan Ida 
Sang Hyang Widi Wasa muah nabi palsu teka, 
ane lakar ngadakang praciri ngangobin muah 
ane tawah-tawah. Yen kapo prasida apanga 
kapracayan parakaula seselikan Idane paling. 

23 Pada yatnaja cening! Guru suba mauluin 
ngorahin cening!” 


Indik rauh Ida Sang Putraning Manusa 
Utusan Ida Sang Hyang Widi Wasa 


(Mat. 24:29-31; Luk. 21:25-28) 


24 “Disubane liwat masane ane ngresresin ento, 
suryane lakar remrem, tur bulane tusing macaya. 
25 Bintang-bintange lakar pada pacepolpol uli 
langite tur saluiring ane ada di langite pada 
genjong. 2? Kala ento, anake lakar pada ningalin 

Sang Putraning Manusa Utusan Ida Sang Hyang 
Widi Wasa, medal uli tengah megane kadulurin 
baan kawisesan agung muah kaluihan Idane. 

27 Ditu Ida lakar ngutus paramalaekat Idane, 
ngungsi nyatur desa, buat munduhang manusa 
seselikan Idane uli di tanggun gumine makejang!” 


Pangimba wit kutuh 
(Mat. 24:32-35; Luk. 21:29-33) 


28 “Mlajahja cening uli paileh wit kutuhe. 

Cening pada nawang, yen carang-carangne ane 
suba pada ligir ento nyumunin makedapan, ento 
cirin masan ujane suba enggal teka. 22 Aketo 
masih, yen ciri-cirine ane orahang Guru ibusan 
suba tingalin cening, mapiteges masane suba 
paek, satmaka suba di obag-obagan jelanane. 
30 Guru mituturin cening sajati-jatinne, anake ane 
idup jani tusing lakar mati satonden unduke ento 
kasidan. 3! Langit lan gumine lakar sirna, nanging 
raos Gurune langgeng salawas-lawasnya.” 


Indik panemayan rauh Idane tan 
wenten anak sane uning 


(Mat. 24:36-44) 


32 “Nanging unduk dina muah pamragate ento 
tusingja ada anak nawang. Yadian paramalaekate 
di suargan, yadian Ida Sang Putra masih tuara 
uning. Tuah Ida Sang Aji dogen ane wikan. 

33 Yatnain deweke tur waspadaja! Reh tusing 
tawang cening lakar panemayan pamragate 
ento. 3? Unduke ento patuh buka anake 

ane luas nura desa. Kala ninggal umahne, 

ia maserah teken rencang-rencangne, buat 
ngraksa among-amonganne suang-suang, tur 
ane magebagan di korine kauduhang apanga 
setata tragia. 3? Aketo masih cening apang setata 
tragia. Reh cening tusing nawang kali apa ane 
ngelah umahe ento lakar teka, apa dimasan sirep 
rarene, apa ditengah lemenge, apa dimasan 
siape makruyuk, wiadin dimara galang kangine. 
36 Yen ane ngelah umahe ento nadak teka, apang 
eda cening dapetanga sedekan pules. 3” Apa ane 
orahang Guru teken cening, ento orahang Guru 
masih teken anake makejang: pada tragiaja!” 


Rerincikan buat nyedayang Ida Hyang Yesus 
(Mat. 26:1-5, Luk. 22:1-2: Yoh. 11:45-53) 


14 1 Duk punika malih kalih rahinanipun 
Rerainan Paskah miwah Rerainan Roti 
Tan Paragi. Parapanditane miwah paraguru 
agama Yahudine pada ngeka daya jagi ngejuk 
tur nyedayang Ida Hyang Yesus saking silib. 

2 “Eda dinuju rainane, apanga eda iur rakyate,” 
asapunika baos ida danene. 

Ida Hyang Yesus ring Betania 
(Mat. 26:6-13, Yoh. 12:1-8) 


3 Duk punika Ida Hyang Yesus wenten ring kota 
Betania ring umah Simone sane pecak lepra. 
Daweg Ida marayunan irika, jeg rauh anak eluh 
adiri makta botol marmer sane madaging minyak 
wangi tulen sane mael pisan. Botol punika 
kabukak, raris minyak wangine punika kabriokang 
ring prabun Ida Hyang Yesus. 4 Daweg punika 
wenten anak sebet ring manahnya saha ngrimik 
sapuniki: “Nguda dadi kutang-kutang lengis 
miike ento? ? Yening adep sinah maji telung atus 
pipis perak tur pamelinne dadi padanaang teken 
anake tiwas-tiwas.” Ipun raris ngerengin anake 
eluh punika. 

6 Nanging Ida Hyang Yesus ngandika sapuniki: 
“Depang ia keto! Nguda dadi ragane ngulgul 
ia. Sawireh ia suba nglaksanayang paundukan 
ane melah marep teken Tiang. ' Ragane setata 
namping anak tiwas. Yan saja ada keneh, sai-sai 
ragane nyidayang mapadana teken anake 
tiwas ento! Nanging Tiang tusing lakar setata 
bareng-bareng teken ragane. 8 Anake eluh ene 
suba malaksana sasida-sidaannyane, ia ngapunin 
awak Tiange pinaka dadi cecawisan buat 
pangupakaran pamendeman Tiange! ? Nah jani 
Tiang ngorahin ragane! Sajati-jatinne, dijaja Orta 

Rahayune kapidartayang, di sakuub gumine, ditu 
masih laksanan anake eluh ene lakar katuturang, 
apanga anake pada inget teken ia!” 


Yudas alpaka guru ring Ida Hyang Yesus 
(Mat. 26:14-16; Luk. 22:3-6) 


10 Dane Yudas Iskariot salah tunggal saking 
sisian Idane makaroras, raris rauh tangkil ring 
parapangageng panditane misadia ngaturang 
Ida Hyang Yesus. 11 Ledang pisan pakayunan 
parapangageng panditane mirengang atur Dane 
Yudase. Tur parapangageng panditane majanji 
pacang ngicen dane jinah. Dane Yudas raris 
ngrereh sela sane becik buat alpaka guru ring Ida 
Hyang Yesus. 


Ida Hyang Yesus marerainan 
Paskah sareng sisian Idane 


(Mat. 26:17-25, Luk. 22:7-14, 21-23, Yoh. 13:21-30) 


12 Duk punika rahina pangawit Rerainan Roti Tan 
Paragine, inggih punika rikala biri-biri Paskahe 
katampah, parasisian Ida Hyang Yesus matur 
asapuniki: “Guru ring dija genah sane arsayang 
Guru, mangda titiang nyawisang Perjamuan 
Paskah?” 

13 Ida raris ngutus sisian Idane kekalih, kadulurin 
antuk pangandika: “Kema cening ka kota! Ditu 
lakar ada anak nyuun jun ane lakar katemu teken 

cening. Tututinja anake ento 1? ka umah ane 
celepina, lantas orahang teken anake ngelahang 
umahe ento buka kene: “Sang Guru mabesen 
sapuniki: Dija tongos Tiange lakar ngajengang 
Perjamuan Paskah ajak sisian Tiange?” 1? Anake 
ane ngelahang umahe ento lakar matujuhin 
cening tongos linggah tur pepek peprabotane. 
Ditu cening nyawisang Perjamuan Paskah buat 
iraga!” 

16 Sisiane makakalih raris mamargi. Ring kota 
dane manggihin anak nyuun jun sakadi sane 
sampun kapangandikayang antuk Ida Hyang 
Yesus ring dane. Irika dane raris nyawisang 
Perjamuan Paskahe. 

17 Sasampune wengi, Ida Hyang Yesus raris rauh 
kairing antuk sisian Idane makaroras. 18 Risedek 
pada malinggih marayunan, Ida Hyang Yesus 
ngandika sapuniki: “Cening ajak makejang! Jani 
Guru ngorahin cening: Sasajaane, salah tunggal 
uli pantaran ceninge ane madaar bareng-bareng 
ajak Guru, lakar nyerahang Guru!” 

19 Wau miragi pangandikan Idane asapunika, 
parasisiane marasa sungsut ring kayun tumuli 
sakaukud matur ring Ida sapuniki: “Guru, sampun 
janten boya titiang sane arsayang Guru?” 

20 ida raris ngandika sapuniki: “Anake ento salah 
tunggal uli pantaran ceninge makaroras. Nah 
ento anake ane nyelebang roti bareng-bareng 

teken Guru di jembunge ene. ?! Sang Putraning 
Manusa Utusan Ida Sang Hyang Widi Wasa 
mula tuah lakar kasedayang buka ane suba 
kasuratang unduk Idane di Cakepan Sucine. 
Nanging sengkala pesan anake ane alpaka teken 
Ida. Melahan yen anake ento tusing kalekadang 
di gumine.” 


Perjamuan Suci sane pangawit 
(Mat. 26:26-30, Luk. 22:14-20, 1Kor. 11:23-25) 


22 Risedek sami pada marayunan, Ida Hyang 
Yesus ngambil roti, tumuli ngastawa matur 
panyuksma, raris ngompes-ngompes roti 
punika, tur maicayang ring parasisian Idane, 
pangandikane: “Tampija, ene awak Gurune!” 

23 Wus punika Ida ngambil gelas, tumuli 
ngastawa matur panyuksma, raris maicayang 
gelase ring parasisian Idane, tur dane sami 
pada nginum saking gelase punika. 2 Ida Hyang 
Yesus ngandika: “Ene getih Gurune, getih ane 
magehang prajanjian Ida Sang Hyang Widi 
Wasa, ane kakecorang buat anake liu. 25 Guru 
ngorahin cening, Guru lakar tusing buin nginem 
anggur ane buka kene, kanti teka panemayan 
Gurune nginum anggur ane anyar sajeroning 
Pamrentahan Ida Sang Hyang Widi Wasa.” 

26 Sasampun pada ngidungang kidung pamuji, 
Ida raris lunga ka Bukit Saitune, kairing antuk 
parasisian Idane. 


Dane Petrus pacang nilas Ida Hyang Yesus 
(Mat. 26:31-35, Luk. 22:31-34, Yoh. 13:36-38) 


27 Ida Hyang Yesus ngandika: “Cening ajak 
makejang lakar pada malaib pablesat ngalahin 
Guru. Sawireh suba matulis di Cakepan 
Sucine kene: “Ida Sang Hyang Widi Wasa lakar 
ngamatiang pangangone, tur biri-birine lakar 
pada sambrag pablesat. 28 Nanging sasubane 
Guru buin kauripang, Guru lakar ngamaluin 
cening ka wewengkon Galilea.” 

29 Dane Petrus tumuli matur: “Guru, yadiastun 
timpal-timpal titiange sami pada nilar Guru, 
nanging titiang nenten.” 

30 Pangandikan Idane ring Dane Petrus: 
“Ingetangja munyin Gurune ene. Di petenge ene, 
satonden siape makruyuk ping pindo, cening 
suba nilas Guru ping telu.” 

31 Nanging Dane Petrus malih nyekenang matur: 
“Yadiastun titiang patut ngemasin padem ngiring 
Guru, titiang tanja pacang nilas Guru!” 

Kadi asapunika taler atur parasisiane sane 
lianan. 

Ida Hyang Yesus ngastawa ring Getsemani 
(Mat. 26:36-46, Luk. 22:39-46) 


32 Sasampune Ida sareng parasisian Idane 
rauh ring genah sane mawasta Getsemani, Ida 
ngandika asapuniki: “Negakja cening dini, Guru 
lakar ngastawa ditu.” 33 Ida ngandikain Dane 
Petrus, Yakobus miwah Yohanes mangda ngiring 
Ida. Ida marasa resres ring kayun tur kalangkung 
duhkita. 24 Ida raris ngandika kadi asapuniki ring 
sisiane makatetiga: Jelek pesan keneh Gurune, 
buka makire mati rasane. Negakja cening dini 
magebagan akejep!” 

35 Ida raris mamargi ngarepang malih akidik, 
sumungkem ngaturang pangastawa, mapinunas 
yen kapo dados mangda Ida tan nglampahin 
masa kasangsarane punika. 3? Atur Idane: “Duh 
Aji, Ajin Titiang, sapakarsan Aji tan wenten 
sane tan kasidan. Duaning punika impasangja 
sangsarane puniki saking Titiang. Sakewanten 
sampunang pisan manut sakadi pinunas Titiange, 
nanging mangda pakarsan Aji sane mamargi!” 

37 Ida raris mawali ka genah sisiane tetiga 
punika, cingakin Ida dane sami pada sirep. 
Pangandikan Idane ring Dane Petrus: “Simon, 
apake cening suba pada pules? Singke cening 
nyidayang magadang bantas ajam?” 3 Ida raris 
ngandika ring dane sareng sami: “Pada yatna tur 

ngastawaja, apang eda cening kena gegodan! 
Yadianja gede kenehe, nanging bayune tuna!” 

39 Malih Ida mamargi ngarepang tur ngastawa 
pateh sakadi iwau. 20 Duk Ida malih mawali ring 
genah sisian Idane, cingakin Ida dane makatetiga 
kari sirep, kabatek antuk arip danene. Maliha 
dane tan uning napi sane patut uningang dane 
ring Ida. 

41 Rikala Ida malih mawali ring kaping tiganipun, 
pangandikan Idane ring dane: “Apake cening 
enu pules muah negtegang bayu? Pragatangja 
malu amontol Suba teka panemayane Sang 
Putraning Manusa Utusan Ida Sang Hyang Widi 
Wasa ento kaserahang sig kakuasaan anake dosa. 
42 Bangunja jalan magedil Ento apa anake ane 
nyerahang Guru suba teka!” 


Ida Hyang Yesus kejuk 
(Mat. 26:47-56; Luk. 22:47-53; Yoh. 18:3-12) 


43 Durung puput Ida mabaos, jeg rauh Dane 
Yudas, sinalih tunggal saking sisian Idane. 
Dane kasarengin antuk anak akeh, sane 
magegaman pedang miwah pentong, kutus olih 
pangageng panditane, paraguru agama miwah 
parapanglingsir rakyate. 4? Dane Yudas sane 
alpaka ring Ida, sampun mawangsit ring anake 
akeh asapuniki: “Siraja sane jaga aras tiang, 

punika sampun Ida, rarisang ejuk tur becikang 
ngatehang!” 

45 Tatkala Dane Yudas rauh irika, raris dane 
nganampekin Ida Hyang Yesus sarwi matur 
sapuniki: “Nunas lugra Guru!” Raris Ida karas. 

46 Pramangkin paraprajurite ngejuk tur negul 
Ida. 47 Nanging salah tunggil saking anake sane 
wenten irika ngaud klewangnyane, saha nyempal 
kuping parekan Pandita Agunge ngantos pegat. 
48 Ida Hyang Yesus raris ngandika ring anake akeh: 
“Napi pitaenang ragane Tiang parampok, dados 
ragane mriki ngejuk Tiang makta klewang miwah 
pentong? ^? Nyabran rahina Tiang sareng-sareng 
ring ragane, ngurukang ring Perhyangan Agung, 
kala punika ragane tan ngejuk Tiang. Nanging 
sane kasurat ring Cakepan Sucine mula patut 
kadagingan!” 

50 Raris parasisian Idane sami malaib pablesat 
ninggal Ida. 

51 Wenten satunggiling anak truna sane 
masaput kamben, ipun taler ngiringang Ida. 
Anake akeh punika nagih ngejuk ipun, 22 nanging 
ipun ngutang saputipune tur malaib malalung. 


Ida Hyang Yesus ring ajeng Majelis Agamane 
(Mat. 26:57-68; Luk. 22:54-55, 63-71; Yoh. 18:13-14, 19-24) 


53 Ida Hyang Yesus raris katehang ka grian 
Pandita Agunge. Irika parapangageng panditane, 

parapanglingsir miwah paraguru agamane 
pada mapunduh. ?? Dane Petrus sane ngetut 
Ida saking doh sareng ngranjing ring natar 
grian Pandita Agunge. Irika dane malinggih 
ngidu sareng-sareng ring paraprajurite. 

55 Parapangageng panditane miwah sakancan 
anggota Majelis Agamane punika, sami pada 
ngrereh bukti sane pacang kanggen nalih Ida 
Hyang Yesus, mangdane Ida prasida keni danda 
pati. Nanging Ida dane tan polih bukti. 58 Akeh 
anake pada ngaturang dedalihan palsu nanging 
dedalihanipune sami tan pasulur. 

57 Raris wenten makudang-kudang anak sane 
dados saksi tur ngaturang dedalihan palsu arepa 
ring Ida Hyang Yesus asapuniki: 28 “Titiang sareng 
sami sampun miragi baos Ipune asapuniki: 
“Tiang lakar nguug Perhyangan Agunge ene, 
ane kawangun baan imanusa, tur sajeroning 
makatelun Tiang lakar ngwangun Perhyangan 
ane lenan, nanging ane tuara kawangun baan 
imanusa’ ” 59 Nanging dedalihan anake punika 
taler sami tan pasulur tur mabina-binayan. 

60 Ida Pandita Agung raris ngadeg ring ajeng 
Majelis Agamane punika, tumuli mataken ring Ida 
Hyang Yesus kadi asapuniki: “Tusingke Ragane 
nyautin sakancan dedalihane ane katibakang 
teken Ragane?” 

61 Nanging Ida Hyang Yesus meneng kewanten, 
tan masaur angan abuku. Ida Pandita Agung 
malih mataken ring Ida asapuniki: “Apake Ragane 
Sang Prabu Ane Kajanjiang baan Ida Sang Hyang 
Widi Wasa, Putran Ida Sang Hyang Widi Wasa 
Ane Maha Suci?” 

62 Ida raris masaur kadi asapuniki: “Inggih 
patut kadi asapunika. Ragane sareng sami 
pacang manggihin Sang Putraning Manusa 
Utusan Ida Sang Hyang Widi Wasa malinggih 
ring singasanane sane mawisesa ring tengen Ida 
Sane Maha Kuasa tur pacang rauh saking tengah 
megane ring ambarane!” 

63 Ida Pandita Agung kalintang duka tumuli 
nguek busanan Idane, sinambi ngandika: “Tan 
buat iraga malih ngrereh saksi! 24 Ragane sareng 
sami sampun mireng baos Ipune sane langgana 
ring Ida Sang Hyang Widi Wasal Nah, sane 
mangkin sapunapi pakayunan ragane?” 

Irika Majelis Agamane raris nibakang tetepasan, 
mungguing Ida patut keni danda pati. 

65 Makudang-kudang anak raris ngawitin 
ngecuhin Ida, prarain Idane katekep saha wenten 
anak sane nyagur Ida sambilang ipun ngucap 
kadi asapuniki: “Tegarangja orahang, nyen ane 
nyagur Jerone!” Paraprajurite taler ngisiang saha 
nyagurin Ida. 

Dane Petrus nilas Ida Hyang Yesus 
(Mat. 26:69-75; Luk. 22:56-62; Yoh. 18:15-18, 25-27) 


66 Daweg punika Dane Petrus kantun ring natar 
grian Pandita Agunge punika. Raris wenten 
panyeroan Pandita Agunge sane rauh mrika. 

67 Duk ipun manggihin Dane Petrus ngidu, 

ipun raris nlektekang saha mapajar asapuniki: 
“Ragane masih bareng dadi pangiring Yesus ane 
uli kota Nasarete ento!” 

68 Nanging Dane Petrus tan mariangken, 
sapuniki baosnya: “Tiang tan uning, maliha 
tiang tan resep ring indike sane baosang ragane 
punika.” Raris dane mamargi ka pamedale; duk 
punika wenten ayam makruyuk. 

69 Panyeroan iwau malih manggihin dane ring 
pamedale raris ipun mabaos ring anake sane 
wenten irika: “Anake ene masih timpala teken 
Anake ento!” 70 Nanging Dane Petrus malih tan 
mariangken. 

Tan asue anake sane wenten irika taler mabaos 
ring Dane Petrus, sapuniki pajaripun: “Ragane 
ene pasti timpala teken Anake ento, sawireh 
ragane paturu uli wewengkon Galilea.” 

71 Dane Petrus raris mapuata tur masumpah 
kadi asapuniki: “Ida Sang Hyang Widi Wasa 
makasaksi, mungguing tiang sujatinipun tan 


MARKUS 14.72-15.4 4105 


uning ring Anake sane sambat-sambat ragane 
punika!” 

72 Duk punika ugi ayame makruyuk buat kaping 
kalihipun. Irika Dane Petrus makebiah eling ring 
pangandikan Ida Hyang Yesus marep ring dane 
kadi asapuniki: “Satonden siape makruyuk ping 
pindo, ping telu cening ngaku tusing nawang 
Guru.” Dane Petrus raris medal saking irika saha 
nangis sigsigan. 


Ida Hyang Yesus ring ajeng Gubernur Pilatus 
(Mat. 27:1-2, 11-14; Luk. 23:1-5; Yoh. 18:28-38) 


15 1 Wau pisan tatas rahina parapangageng 
panditane sareng ring parapanglingsir 
rakyate miwah guru agamane ping kalih Majelis 
Agamane sami, gelis ngwentenang paruman tur 
sami pada sararem makarya rencana. Ida Hyang 
Yesus kaante, katehang tur katurang ka ajeng 
Sang Gubernur Pilatus. 2 Irika sang gubernur 
mataken ring Ida Hyang Yesus asapuniki: “Apa 
Jerone ene Ratun wong Yahudine?” 

Raris Ida masaur: “Inggih ragane ngraga sane 
ngandikayang kadi asapunika.” 

3 Parapangageng panditane raris ngaturang 
dedalihan akeh pisan marep ring Ida. 4 Punika 
awinannya Gubernur Pilatus malih mataken 
ring Ida kadi asapuniki: “Tusingke Jerone 

nyak masaut? Amonto liunne dedalihan ane 
katibakang teken Jerone.” 

> Nanging Ida Hyang Yesus tan kayun masaur 
angan abuku, ngantos Gubernur Pilatus angob 
pisan. 


Ida Hyang Yesus kadanda pati 
(Mat. 27:15-26, Luk. 23:13-25, Yoh. 18:39--19:16) 


6 Nyabran Rerainan Paskah, Gubernur Pilatus 
biasa mebasang narapidana adiri manut pinunas 
rakyate. ' Daweg punika, wenten anak mawasta 
Barabas mapangkeng sareng-sareng ring anake 
sane sampun ngamademang anak rikalaning 
ipun brontak. 8 Ritatkala rakyate sampun pada 
rauh tangkil, ipun sami mapinunas mangda 
sang gubernur ledang ngamargiang pidabdabe 
sakadi sane sampun biasa kalaksanayang. 

9 Gubernur Pilatus mataken ring ipun asapuniki: 
“Napike jerone sareng sami setuju, yen tiang 
mebasang Ratun wong Yahudine?” 10 Santukan 
sang gubernur sampun wikan pisan, mungguing 
parapangageng panditane nyerahang Ida Hyang 
Yesus wantah malantaran saking iri ati. 

11 Nanging parapangageng panditane ngangsok 
rakyate mangda mapinunas ring Gubernur Pilatus 
mangdane Barabas kabebasang. 12 Gubernur 
Pilatus malih ngandika ring anake akeh punika 

sapuniki: “Men yen keto, kenkenang tiang Anake 
ene, ane sambat jerone Ratun wong Yahudi?” 

13 Irika ipun pajerit masaur: “Pentang Ipun ring 
salibe!” 

14 Gubernur Pilatus malih mataken: “Kacorahan 
apa ane suba lakonina?” 

Nanging rakyate sayan mangetang pajerit: 
“Pentang Ipun ring salibe!” 

15 Santukan Gubernur Pilatus mapakayun 
jagi ngulurin manah rakyate punika, punika 
awinanipun Barabas kabebasang. Raris Ida 
Hyang Yesus katigtig tumuli kaserahang mangda 
kapentang ring salibe. 


Paraprajurite minjulin Ida Hyang Yesus 
(Mat. 27:27-31; Yoh. 19:2-3) 


16 Raris prajurite makta Ida Hyang Yesus ka 
natar kantore (inggih punika natar kantor sang 
gubernur) tur paraprajurite sami pada kadauhin 
mangda pada mapunduh. 27 Irika Ida Hyang 
Yesus kabusanain jubah tangi. Maliha wenten 
anak sane ngulat ketket kanggen gelungan sane 
kasalukang ring prabun Idane. 18 Ida tumuli 
katunas lugrain, sapuniki aturnya: “Titiang 
mamitang lugra, duh Ratun wong Yahudine 
19 Prabun Idane raris kalempag antuk tungked tur 
Ida kakecuhin. Ipun raris matedoh tur nyumbah 
Ida. 20 Sasampune wusan Ida kabinjulin, jubah 


|” 

tangine katukar, raris Ida karangsukin malih 
panganggen Idane ngraga. Ida raris katehang 
medal praya kapentang ring salibe. 


Ida Hyang Yesus kapentang ring salibe 
(Mat. 27:32-44: Luk. 23:26-43: Yoh. 19:17-27) 


21 Ring margi anake sane ngatehang Ida Hyang 
Yesus kacunduk ring anak sane mawasta Simon, 
uedan kota Kirene, bapan Aleksander miwah 
Rupuse, sane wau rauh saking jabaan kotane. 
Ipun kapaksa mangda negen salib Ida Hyang 
Yesus. 22 Ida katehang ka genahe sane mawasta 
Golgota, sane mapiteges “Tongos Kaun Sirah”. 
23 Sasampune rauh irika, Ida katurin anggur sane 
madukan getah mur sane ngranayang mati rasa, 
nanging Ida tan kayun. 24 Raris Ida kapentang 
ring salibe. Paraprajurite ngedum busanan Idane 
masrana undi, kanggen mastiang dumannyane 
suang-suang. 2? Duk Ida kapentang punika jam 
sia semeng. 28 Dedalihan sane dados jalaran 
Ida kapentang punika kasuratang ring papane 
sane kapasang ring salib Idane, kadi asapuniki: 
“Ratun wong Yahudi”. 2? Daweg punika taler 
wenten begal kekalih, sane kapentang ring salibe 
ring kiwa tengen Idane. 28 [Mawinan madaging 
pisan kecap Cakepan Sucine sane asapuniki: “Ida 
pacang ketang ring pantaran jadmane durjana.” | 

29 Anake sane nglintang irika pada kitak-kituk 
tur nguman-uman Ida asapuniki: “Ih Jero, 
Jerone nagih nguugang Perhyangan Agunge tur 
lakar ngwangun sajeroning makatelun, 3? jani 
luputangja Awake uli di salibe!” 

31 Kadi asapunika taler parapangageng 
panditane miwah paraguru agamane pada 
minjulin Ida kadi asapuniki baosnya: “Anak len 
suba luputanga, nanging jani la tusing nyidayang 
nulungin Awakne padidi! 32 Ih Sang Prabu Ane 
Kajanjiang baan Ida Sang Hyang Widi Wasa, 
Ratun wong Israele, tegarangja tuun uli di salibe 
ento, apang tepuk, ditu mara idewek bakal 
pracaya!” 

Samalihipun anake kekalih sane kasalib 
sareng-sareng ring Ida taler nguman-uman Ida. 


Ida Hyang Yesus seda 
(Mat. 27:45-56, Luk. 23:44-49: Yoh. 19:28-30) 


33 Ngawit saking jam roras ngantos rauh jam 
tiga sore, sawewengkon jagate irika kaliput 
antuk peteng dedet. 24 Sampun sawatara jam 
tiga Ida Hyang Yesus raris majeritan antuk suara 
jangih asapuniki: “Eloi, Eloi, lama sabahtani!”, 
tegesipun: “Duh Ratu Widin Titiange, Widin 
Titiange, punapi awinanipun IRatu nilar Titiang?” 

35 Wau kapiragi jeritan Idane kadi asapunika, 
anake sane wenten irika pada mabaos asapuniki: 

“Padingehangja! la nyeritin Nabi Elia!” 3? Raris 
sinalih tunggal anake punika gelis ngambil 
bungan kaang, kacelebang ring anggure masem. 
Bungan kaange punika kategulang ring muncuk 
joane, raris kaanyungang ring lamben Ida 
Hyang Yesus, sinambi ipun mabaos asapuniki: 
“Antosangja malu, saget nyen teka Nabi Elia 
nuunang la!” 

37 Malih pisan Ida majeritan antuk suara sane 
jangih, raris Ida seda. 

38 Duk punika langse panyeleng Perhyangan 
Agunge jeg sibak dados kalih saking duur ngantos 
ring sor. 3? Daweg pangageng prajurite sane 
ngadeg marep-arepan ring salib Idane nyingak 
indik sedan Idane kadi asapunika, dane mabaos 
sapuniki: “Jati-jati tuah Anake ene Putran Widi!” 

40 Irika taler wenten paraistri sane ngantenang 
pariindike punika saking doh. Minakadinnya, 
Maria Magdalena, Maria biang Dane Yakobus 
sane truna, sareng Yoses, maliha Salome. 41 Dane 
sami sampun ngiring tur ngayahin Ida Hyang 
Yesus daweg Idane ring wewengkon Galilea. Irika 
akeh malih wenten anak istri siosan sane rauh ka 
kota Yerusalem nyarengin Ida Hyang Yesus. 

Layon Ida Hyang Yesus kaperemang 
(Mat. 27:57-61; Luk. 23:50-56; Yoh. 19:38-42) 


42 Sasampune makire wengi, Dane Yusup saking 
kota Arimatea taler rauh irika. Dane punika 
sinalih tunggil anggota Majelis Agamane, sane 
kajiang. Dane taler ngajap-ajap dauh Ida Sang 
Hyang Widi Wasa jaga ngadegang Pamrentahan 
Idane. Santukan rahinane punika rahina pamapag 
rahina Sabat (rahina sabanen rahina Sabat), 
punika awinan dane mamuatang tangkil ring 
Sang Gubernur Pilatus jaga nunas layon Ida 
Hyang Yesus. 43 (15:42) 44 Sang gubernur marasa 
angob duk dane mireng mungguing Ida Hyang 
Yesus sampun seda. Dane raris ngesengin 
pangageng prajurite tur nakenang punapike 
sampun sue Ida Hyang Yesus seda. 2 Sasampun 
dane mireng atur pangageng prajurite punika, 
dane raris maicayang layon Ida Hyang Yesus 
ring Dane Yusup. 25 Dane raris numbas kasa. 
Layon Ida Hyang Yesus raris katedunang saha 
kakaput antuk kasa punika. Raris layon Idane 
kaperemang ring gua sane kapongpong ring 
bukit batune. Wusan punika dane ngulikang batu 
kanggen nekepin bungas guane punika. 47 Maria 
Magdalena miwah Maria biang Yosese, pedas 
pisan uning ring genah layon Ida Hyang Yesus 
kaperemang. 

Ida Hyang Yesus nyeneng 
(Mat. 28:1-8; Luk. 24:1-12; Yoh. 20:1-10) 


16 1 Sasampun rahina Sabate lintang, irika 
Maria Magdalena miwah Maria biang 
Yakobuse lan Salome lunga numbas wewangen, 
praya kanggen ngodakin layon Ida Hyang Yesus. 
2 Ring rahina Reditene pasemengan, riwau endag 
suryane, dane sami pada lunga ka setrane. 

3 Ring margi dane ngrimik asapuniki: “Nyen ane 
lakar tunden ngulikang batune ane nekepin 
bungas guane ento?” 4Nanging sasampune 
dane nampek irika, panggihin dane batune 
sampun magulikan. ? Dane raris ngranjing ka 
genah pameremane. Dane tengkejut pisan rikala 
manggihin anak anom sane mapangangge sarwa 
putih, malinggih ring tengen pamereman Idane 
punika. 

6 Anake anom punika raris ngandika asapuniki: 
“Edaja takut! Ragane ngalih Ida Hyang Yesus 
ane uli kota Nasaret, ane suba kasalib! Ida 
suba katangiang, Ida tusing enu dini! Pedasinja, 
ene tongos Idane kaperemang! ' Nah ane jani, 
kemaja ragane ngorahang teken parasisian Idane, 
makadinne Dane Petrus, mungguing Ida lakar 
ngamaluin lunga ka wewengkon Galilea. Ditu 
dane lakar manggihin Ida buka pangandikan 
Idane ane malu.” 

8 Anake istri-istri punika raris sami medal saking 
gua pamereman Idane, tur malaib saking irika, 
santukan dane kalintang ajerih. Nanging dane tan 
nyidayang nuturang indike punika ring sapasira 
jua, santukan dane sami jejeh ngetor. 


PAMUPUT DUKE NGUNI 


Ida Hyang Yesus makantenang 
raga ring Maria Magdalena 


(Mat. 28:9-10; Yoh. 20:11-18) 


9 [Pasemengan ring rahina Reditene punika, 
sasampun Ida Hyang Yesus matangi, pinih riin Ida 
makantenang raga ring Maria Magdalena. Sane 
riin Ida sampun naenin nundung setan pepitu 
saking ragan danene. !0 Dane raris nuturang 
paindikane punika ring parasisian Idane, sane 
duk punika kantun pada nangis mangenang 
Ida. 11 Duk parasisiane miragi baos Dane Maria 
Magdalena, mungguing Ida Hyang Yesus sampun 
nyeneng malih, tur dane sampun manggihin Ida, 
parasisiane sami pada tan pracaya. 

Ida Hyang Yesus makantenang 
raga ring sisia kekalih 


(Luk. 24:13-35) 


12 Sasampune punika, Ida Hyang Yesus malih 
makantenang raga ring sisia kekalih sane nuju 
mamargi medal saking kota, nanging warnan 
Idane malianan. 13 Sisiane kekalih iwau raris 
matulak saha nuturang indike punika ring 
parasisiane siosan, nanging dane sami pada tan 
pracaya. 


Ida Hyang Yesus makantenang raga 
ring sisian Idane makasolas 


(Mat. 28:16-20, Luk. 24:36-49, Yoh. 20:19-23: Paraut. 1:6-8) 


14 Pamuputipun Ida Hyang Yesus makantenang 
raga ring sisian Idane makasolas, sane duk 
punika nuju majengan. Ida duka ring dane, 
duaning dane bengkung pisan, tan pracaya ring 
Ida miwah ring baos anake sane manggihin Ida 
sampun nyeneng. 1° Ida ngandika ring dane 
kadi asapuniki: “Kemaja cening luas nylajah 
gumi, lumbrahangja Orta Rahayune ento teken 
manusane makejang! 18 Nyenja ane pracaya tur 
kalukat ia lakar karahayuang, nanging nyenja 
ane tuara pracaya, ia lakar kasisipang. 17 Anake 
ane pracaya teken Guru ia bakal kicen praciri 
buka kene: malantaran nyambat adan Gurune ia 


MARKUS 16.18-20 4115 


nundung setan, ia lakar ngraos nganggon basa 
ane tawah-tawah, 18 yen ia ngisi lelipi wiadin 
nginum racun ia tusing bakal sengkala; ia ngusud 
anake gelem, anake gelem ento dadi seger. ” 


Ida Hyang Yesus munggah ka suargan 
(Luk. 24:50-53, Paraut. 1:9-11) 


19 Sasampune Ida Hyang Yesus puput mawecana 
ring parasisian Idane, Ida raris munggah ka 
suargan tur malingga ring genah sane pinih 
kaledangin antuk Ida Sang Hyang Widi Wasa. 

20 Parasisian Idane tumuli pada lunga nyatur 
desa nglumbrahang Orti Rahayune punika. Tur 
Ida Sang Panembahan setata nyarengin dane 
sajeroning pakaryan danene, saha mapaica 
praciri-praciri sane ngangobin, buat ngukuhang 
sabda sane pidartayang dane.| 


PAMUPUT DUKE NGUNI SANE TIOSAN 


((16-9) Paraistrine punika raris maranin Dane 
Petrus miwah sisian Idane siosan tur nuturang 
pariindike punika sami sakadi sane sampun 
kapangandikayang ring dane. (16-10) Sasampune 
punika, Ida Hyang Yesus ngraga nglumbrahang 
Orti Rahayune sane suci, sane ngrauhang 
karahayuan langgeng, malantaran ngutus sisian 
Idane lunga nyatur desa.) 


LUKAS 


Pamahbah 


1 Inggih semeton Teopilus, pidagingan 
1 sampun katah anake ngusahayang nyuratang 
paindikan-paindikan sane sampun mamargi 
ring pantaran iragane. 2 Sesuratan anake punika 
cocok pisan sakadi sane sampun katuturang 
ring iraga antuk anake sane sampun saking 
pangawit wiakti manggihin paindikane punika, 
tur ngraris midartayang ortine punika. 3 Punika 
awinanipun, sasampun tiang polih nyelehin tur 
nureksain sabecik-becikipun saking pangawit, 
kamanah antuk tiang, becik taler yening tiang 
nyuratang saurah-arih paindikane punika pabuat 
semeton, mangda semeton prasida tatas uning, 
mungguing saluiring paurukan sane sampun 
katurang ring semeton punika, yakti paindikan 
sane sujati. 


Orti indik pacang embas Dane Yohanes 


5 Duk Ida Herodes nyeneng prabu ring jagat 
Yudea, wenten pandita sane maparab Sakaria; 
dane punika maug palingsehan golongan Pandita 
Abia. Rabin danene maparab Elisabet, taler 

katurunan parapandita. ? Sang kalih lanang istri 
astiti bakti ring Ida Sang Hyang Widi Wasa, tur 
tan paceda. Dane satinut ring sapatitah Ida Sang 
Panembahan. ' Nanging dane nenten madue 
putra, santukan Dane Elisabet bekung, samaliha 
sang kalih sampun kalangkung lingsir. 

8 Sedek rahina anu, rikala rauh giliran golongan 
danene, Dane Sakaria tumuli ngamargiang darma 
kapanditan danene ring ajeng Ida Sang Hyang 
Widi Wasa. ? Rikala kawentenang undian, sakadi 
biasanipun, buat milih sang pandita sane patut 
polih giliran, kandugi Dane Sakaria sane keni undi 
buat ngranjing ring dalem Perhyangan Agunge, 
pacang ngasep menyan astanggi irika. 1? Risedek 
menyan astanggine katurang, ring jaba tengah 
anake sami pada mapunduh ngunggahang 
puja astuti. 1! Raris wenten malaekat Ida Sang 
Panembahan nyalantara ngadeg ring tengen 
genah pasepane. 12 Rikala Dane Sakaria nyingak 
sang malaekat punika dane kagiat tur ajerih. 

13 Nanging sang malaekat raris ngandika ring 
dane, sapuniki: “Ih Sakaria, edaja jejeh, sawireh 
pinunas kitane suba kadagingan. Kurenan kitane 
Elisabet lakar nglekadang rare muani, adaninja 
ia Yohanes. 14 Kita lakar liang tur masuka rena, 
buina liu anake lakar pada milu masuka rena uli 
krana lekad pianak kitane ento. !? Ia lakar dadi 
anak mautama di ajeng Ida Sang Panembahan. la 

tusing dadi nginem anggur wiadin inum-inuman 
ane ngranayang punyah. Uli ia mara lekad ia 
suba kabekin baan Roh Ida Sang Hyang Widi 
Wasa. 16 Ia lakar liu nuntun wong Israele pada 
buin mabalik astiti bakti teken Ida Sang Hyang 
Widi Wasa, Panembahannyane. 17 Ia lakar dadi 
utusan Ida Sang Hyang Widi Wasa ane kukuh 
tur mawisesa buka dane Nabi Elia. Ia lakar 
ngadungang rerama ajak pianakne; buina nuntun 
anake ane demen lempas, apanga ia pada satinut 
teken pakarsan Ida Sang Hyang Widi Wasa. Aketo 
ia nyawisang kaula ane tragia buat nampi Ida 
Sang Panembahan ane lakar rauh.” 

18 Dane Sakaria raris matur ring sang malaekat 
sapuniki: “Sapunapi antuk titiang pacang prasida 
uning mungguing paindikane punika pacang 
kasidan? Santukan titiang sampun tua tur 
kurenan titiange taler sampun odah.” 

19 Sang malaekat raris masaur: “Manira ene 
Sang Gabriel. Manira ene parekan Ida Sang Hyang 
Widi Wasa. Ida ane ngutus manira buat nekedang 
orta kaliangane ene teken kita. 20 Nanging kita 
tusing ngugu teken pawarah manirane, ane pasti 
lakar kasidan yen suba tutug masanne. Sawireh 
kita tusing ngugu, matemahan kita lakar kolok. 
Kita tusing lakar nyidayang ngraos, kanti teka 
panemayan sabdan manirane kasidan.” 

21 Daweg punika anake sami nyantosang Dane 
Sakaria. Ipun sami marasa angob santukan dane 
kalintang sue ring dalem Perhyangan Agunge. 

22 Rikala dane medal, dane nenten mrasidayang 
mabaos ring anake katah punika. Kenginan anake 
katah punika sami pada uning, mungguing dane 
kawean ring dalem Perhyangan Agunge. Dane 
ngwangsitin anake katah punika antuk tangan, 
dening dane sampun tan mrasidayang mabaos. 

23 Sampun puput waneng danene ngamargiang 
darma kapanditan ring Perhyangan Agunge, 
dane raris mantuk. 24 Tan asue rabin danene 
Elisabet raris mobot, tur tan medal-medal saking 
jero limang sasih suenipun. 2 Tumuli dane 
mabaos sapuniki: “Buka kene sih pasuecan Ida 
Sang Panembahan teken idewek, Ida ledang 
ngilangang jengah idewek marep teken anake 
liu.” 


Orti indik pacang embas Ida Hyang Yesus 


26 Sasampune tutug nem sasih bobotan Dane 
Elisabete, Ida Sang Hyang Widi Wasa raris ngutus 
Sang Malaekat Gabriel ka kota Nasaret, ring 
wewengkon jagat Galilea. 2? Sang Malaekat 
Gabriel kutus ngrauhang pawarah Ida Sang 
Hyang Widi Wasa, ring sinalih tunggil anak daa 
sane mapesengan Maria. Anake daa punika 
sampun mapepacangan ring anak truna, sane 

mapesengan Yusup, sentanan Ida Sang Prabu 
Daud. 28 Sang malaekat ngrauhin daane punika, 
sarwi ngandika: “Rahayu kita, anak ane molih sih 
pasuecan, Ida Sang Hyang Widi Wasa ngiangin 
kita!” 

29 Diah Maria kagiat mireng pawarah sang 
malaekat punika, saha wetu pitaken ring kayun, 
napi piteges pawarahe punika. 3? Sang malaekat 
malih ngandika ring Diah Maria: “Ih Maria, 
edaja jejeh, sawireh kita kalugra nampi sih 
pasuecan Ida Sang Hyang Widi Wasa. 21 Kita 
lakar beling tur nglekadang Rare lanang adiri, 
tur kita patut marabin Sang Rare ento: Yesus. 

32 Sang Rare lakar dadi mautama tur lakar 
kasambat Putran Ida Sang Hyang Widi Wasa 
Ane Maha Luur. Ida Sang Hyang Widi Wasa Sang 
Panembahan lakar ngadegang Ida dadi prabu, 
buka Sang Prabu Daud leluur Idane. 33 Tur Ida 
lakar ngratonin saparisentanan Dane Yakube 
kantos salawas-lawasnya, tur pamrentahan Idane 
tusing ada wanengne.” 

34 Diah Maria raris matur ring sang malaekat: 
“Nawegang, titiang puniki jadma kantun daa. 
Kadi asapunapike indike punika pacang kasidan?” 

35 Sang malaekat raris masaur: “Roh Ida 
Sang Hyang Widi Wasa lakar nedunin kita, tur 
kawisesan Ida Sang Hyang Widi Wasa lakar 
nyayubin kita. Ento awanane Sang Rare ane suci 

ane lakar embas ento, lakar kasambat Putran 
Ida Sang Hyang Widi Wasa. 3? Buina tingalinja 
Elisabet, panyamaan kitane ane suba kasambat 
bekung, jani suba beling matuuh nem bulan, 
yadiapin ia suba odah pesan. 3” Sawireh pabuat 
Ida Sang Hyang Widi Wasa, tusing ada paundukan 
ane tuara lakar kasidan.” 

38 Diah Maria tumuli matur: “Titiang puniki 
mula wantah kaulan Ida Sang Panembahan, 
titiang mapinunas mangda saluiring pangandikan 
palungguh iratu punika kasidan ring dewek 
titiange.” Sang malaekat raris malecat, nilar Diah 
Maria. 


Diah Maria nglunganin Dane Elisabet 


39 Maletan malih makudang-kudang rahina, 
Diah Maria raris gegison lunga ka sinalih 
tunggiling kota ring pagunungan jagat Yudeane. 
40 Dane ngranjing ka jeron Pandita Sakariane, 
tumuli ngaturang pangayu bagia ring Dane 
Elisabet. 4! Ritatkala Dane Elisabet mireng atur 
pangayu bagian Diah Mariane, raris anake alit 
nglejuh ring weteng danene. Dane Elisabet 
kabekin antuk Roh Ida Sang Hyang Widi Wasa, 
42 tumuli dane ngandika saha jangih kadi 
asapuniki: “Adi ane paling bagiana di pantaran 
paraeluh-eluhe makejang, tur rahayu Rare ane 
lakar embasang adi. 48 Ambate luih paundukane 


LUKAS 1.44-51 4122 


ane nibenin tiang, nyenke tiang ene, kantos ibun 
Ida Sang Panembahan tiange ngrauhin tiang? 

44 Sawireh mara dingeh tiang pangayu bagian 
adine, jeg nglejuh sang rare ane kadut tiang baan 
gargitanne. 22 Ambate bagian adine, sawireh 

adi pracaya, mungguing pangandikan Ida Sang 
Panembahan ane katiba teken adi, pasti lakar 
kasidan.” 


Pamujin Diah Maria 


46 Raris Diah Maria mabaos sapuniki: 

“Manah titiange ngluihang Ida Sang 
Panembahan, 

47 tur jiwan titiange gargita santukan Ida Sang 
Hyang Widi Wasa, Juru Rahayun titiange, 

48 santukan Ida ledang macingak ring kaulan 
Idane sane nista dama. Ngawit saking 
mangkin sakancan jadmane pacang 
majarang titiang bagia, 

49 santukan Ida Sang Maha Kuasa sampun 
ngardi paindikan sane mautama ring sikian 
titiange, tur suci parab Idane; 

20 tur sih pasuecan Idane turun-temurun ring 
anake sane subakti ring Ida. 

51 Malantaran tangan Idane sane kuasa, Ida 
nyambragang anake ngagu-ngagu, muah 
sakancan rencanannyane. 

22 Ida nyurudang lungguh pararatune sane 
mawisesa saking singasanannyane, tur 
ningtingang anake sane nista dama. 

33 Anake sane seduk tuukin Ida antuk 
paindikan-paindikan sane becik, tur anake 
sugih katundung saha matalang. 

34 Ida ngamanggehang prajanjian Idane ring 
leluur iragane, tur Ida rauh ngrahayuang 
kaulan Idane, Israel. 

>> Ida maicayang sih pasuecan Idane ring Dane 
Abraham miwah ring saparisentanan 
danene ngantos salami-laminipun.” 

56 Wenten sawatara tigang sasih suenipun Diah 

Maria jenek ring jeron Dane Elisabete, raris dane 
mawali mantuk. 


Indik embas Dane Yohanes Panglukat 


57 Sasampun tutug wulanan bobotan Dane 
Elisabet, raris dane ngembasang putra lanang 
adiri. 28 Parapisaga miwah parasemeton danene 
mireng mungguing Ida Sang Panembahan 
sampun nyinahang sih sueca sane kalangkung 
ageng ring Dane Elisabet, tur ida dane sami pada 
sareng-sareng masuka rena ring dane. 

39 Sasampune sang rare mayusa kutus rahina, 
pisaga-pisaga miwah parasemeton danene pada 
rauh jagi nyunat sang rare, tur jaga kaparabin 
Sakaria, satinut ring parab dane sang aji. 

60 Nanging biang sang rare raris mabaos sapuniki: 
“Sampunangja sapunika, nanging rarene puniki 
patut kawastanin Yohanes.” 

61 Parasemeton miwah parapisaga-pisagan 
danene raris mabaos sapuniki: “Saking pantaran 
semeton druene tan wenten sane maparab 
kadi asapunika angan adiri.” 82 Ajinne raris 
kawangsitin saha katakenin sira jaga kaparabin 
anake alit punika. 

63 Dane Sakaria ngarsayang papan tulis tur 
dane nulis kadi asapuniki: “Adanne Yohanes.” 
Irika parasemeton miwah parapisagan danene 
sami pada angob. 84 Duk punika ugi pramangkin 
ical kolok danene, tur dane nyidayang malih 
mabaos, tumuli muji Ida Sang Hyang Widi Wasa. 
65 Parapisaga-pisagan danene sami pada ajerih, 
tur paindikane punika dados orti sane amiug ring 
desa-desa pagunungan Yudeane. ?? Asing-asing 
anake sane miragi indike punika, sami pada 
mapineh-pineh tur mabaos sapuniki: “Kenken 
lakar dadinne anake alit ento manian?” Dening 
suba sinah dane kasarengin baan kawisesan Ida 
Sang Panembahan. 


Pamujin Dane Sakaria 


67 Irika Dane Sakaria, ajin anake alit punika 
kabekin antuk Roh Ida Sang Hyang Widi Wasa, 
ngantos dane mapidarta sakadi nabi, sapuniki: 

68 “Pujija Ida Sang Panembahan, Widin Israele! 
Ida sampun rauh ngrahayuang tur 
mebasang kaulan Idane. 

69 Ida maicayang Juru Rahayu sane mawisesa 
ring iraga, sane mijil saking parisentanan 
Sang Prabu Daud, kaulan Idane. 

70 Sakadi sane sampun janjiang Ida saking 
purwakala malantaran paranabin Idane 
sane suci, 

71 praya ngluputang iraga saking sakancan 
meseh-meseh iragane, tur saking 
kawisesan sakancan anake sane duracara 
ring iraga, 

72 praya nyinahang sih pasuecan Idane 
ring paraleluur iragane, tur eling ring 
pasubayan Idane sane suci, 

73 Ida majanji ring leluur iragane Abraham, 
Ida masumpah jaga ngluputang iraga 
saking meseh-meseh iragane, samaliha 
nglugrain iraga ngaturang bakti ring Ida 
antuk manah sane liang. '4(1:73) 

75 Mangda iraga urip suci miwah patut ring 
ayun Idane, salamin urip iragane. 


76 Ih cening pianak bapa, cening lakar kasambat 
dadi nabin Ida Sang Hyang Widi Wasa Sane 
Maha Luur. Cening lakar majalan di ajeng 

Ida Sang Panembahan buat nabdabang 
margi ane bakal marginin Ida; 

77 buat nuturin parakaulan Idane, mungguing 
dosa-dosannyane bakal kampurayang, tur 
ia bakal karahayuang. 

78 Ida Sang Hyang Widi Wasa, Panembahan 
iraga maraga sih sueca lan kapiolasan. Ida 
lakar ngedengang sinar karahayuan buat 
iraga, 

79 muah teken sakancan anake ane nongos 
di wewengkon sang patine, tur nuntun 
pajalan iragane nuut rurunge ane 
sutrepti.” 

80 Anake alit punika sayan duur tur sayan 
wicaksana. Dane malinggih ring tegal melakange 
kantos rauh panemayan dane patut nyinahang 
raga ring wong Israele. 


Indik embas Ida Hyang Yesus 
(Mat. 1:18-25) 


1 Duk masa punika Ida Sang Nata Ratu 

Agustus mrentahang jadmane sane wenten 
ring sawewengkon jagat idane, mangda sami 
kacacah jiwa. 2 Cacah jiwa sane pangawit puniki 
kawentenang ritatkala Dane Kirenius madeg 
gubernur ring jagat Siria. 3 Duaning punika, 
makasami anake pada budal ka desa uedannyane 
suang-suang, mangda kacacah jiwa irika. 

4 Kadi asapunika taler Dane Yusup raris kesah 
saking kota Nasaret wewengkon Galileane, 
ngungsi ka wewengkon Yudea, ka kota sane 
mawasta kota Betlehem, kota pamijilan Sang 
Prabu Daud, santukan dane mula sentanan 
Ida Sang Prabu Daud. ? Dane naptarang raga 
kasarengin antuk pepacangan danene Diah 
Maria, sane sedek mobot. ? Duk sang kalih 
wenten ring kota Betlehem, sampun tutug masa 
wulanan Diah Maria pacang ngembasang putra. 
7 Irika raris dane ngembasang putra lanang adiri, 
putran danene sane pinih duura. Sang rare 
kakaput antuk wastra saha kaperemang ring 
genah tetedan kambinge, santukan dane nenten 
polih genah makolem irika. 


Parapangangon miwah paramalaekat 


8 Duk punika ring wewengkon jagate irika 
wenten makudang-kudang pangangon nuju 
magadang mondokin ingon-ingonipune ring 
pategalane. ? Tan pararapan jeg wenten malaekat 
nyeleg ring arepanipune, saha teja kaluihan Ida 
Sang Panembahan nglikub nyunarin ipun, sane 
ngranayang tan kadi-kadi ajerihipune. 10 Sang 
malaekat raris ngandika ring ipun: “Edaja jejeh! 
Jani manira nekedang Orta Rahayu teken cai ane 
ngliangin buat bangsan caine. 1! Di petenge ane 
jani suba embas Sang Prabun caine, Ida Sang 

Kristus Panembahan caine, di kota pamijilan 
Ida Sang Prabu Daud. 12 Apang cai nawang, 
kene cirinne: cai lakar nepukin Rare makaput 
aji kamben tur kaperemang di wadah mamaan 
kambinge.” 

13 Tan dumade katon malih akeh pisan wadua 
balan suargane lianan sinarengan ring sang 
malaekat punika, makidung muji Ida Sang Hyang 
Widi Wasa, sapuniki: 

14 “Luihing utama buat Ida Sang Hyang Widi 
Wasa ring suarga, tur sutrepti rahayu ring 
jagate, ring pantaran anake sane hiangin 
Ida.” 

15 Sasampun malaekate punika nilarin ipun 
mawali ka suargan, parapangangone punika raris 
pada mabaos sapuniki: “Jalan jani iraga ka kota 
Betlehem, natasin unduke ane suba kawarahang 
baan Ida Sang Panembahan teken iraga.” 

16 [pun raris gegison mamargi, tumuli panggihin 
ipun Diah Maria kasarengin antuk Dane Yusup 
miwah Sang Rare sane merem ring wadah 
tetedan kambinge. 17 Tatkala parapangangone 
ngantenang Sang Rare punika, tumuli ipun 
nyritayang paindikane sane sampun kawarahang 
antuk sang malaekat ngeniang indik Sang Rare 
punika ring sakancan anake sane wenten irika. 
18 Sawatek anake sane miragiang paindikan sane 
kacritayang antuk parapangangone punika, sami 

pada angob. 19 Nanging Diah Maria muntil ring 
kayun saluiring paindikane punika, saha telebang 
dane mikayunin. 20 Parapangangone raris mawali 
saha muji lan ngluihang Ida Sang Hyang Widi 
Wasa, santukan saluiring sane sampun kapiragi 
lan kapanggih punika sami manut sakadi sane 
sampun kawarahang antuk sang malaekat ring 
ipun. 


Ida Hyang Yesus kaparabin 


21 Sasampune Rare punika mayusa tutug 
kutus rahina, Ida sampun patut kasunat, raris 
Ida kaparabin Yesus, inggih punika parab sane 
kawarahang antuk sang malaekat, sadurung Ida 
kabobotang. 


Ida Hyang Yesus katurang ring 
Ida Sang Hyang Widi Wasa 


22 Sasampun rauh panemayan Dane Yusup 
miwah Diah Maria ngamargiang upakara 
pabresihan, manut pidabdab Torat dane Nabi 
Musa, Sang Rare raris kabakta antuk biang 
miwah ajine ka kota Yerusalem, praya katurang 
ring Ida Sang Panembahan. 23 Santukan wenten 
sinurat ring Cakepan Torat Ida Sang Panembahan, 
sapuniki: “Asing-asing rare muani ane lekad 
sinyumu, patut katurang ka ajeng Ida Sang Hyang 
Widi Wasa.” 24Biang miwah ajin Idane taler 

ngaturang aturan, manut kecap Cakepan Torat 
Ida Sang Panembahan, inggih punika paksi kukur 
apacek wiadin panak dara kekalih. 

25 Irika ring kota Yerusalem wenten anak sane 

mapesengan Simeon. Dane maraga darma 

sadu saha ngajap-ajap rauh Ida Sang Prabun 
Israele. Roh Ida Sang Hyang Widi Wasa malingga 
ring ragan danene, 2? tur Roh Ida Sang Hyang 
Widi Wasa sampun mapaica piteket ring dane, 
mungguing dane tan pacang seda, sadurung 
dane manggihin Sang Prabu Sane Kajanjiang 
antuk Ida Sang Panembahan punika. 2? Masrana 
tuntunan Roh Ida Sang Hyang Widi Wasa, Dane 
Simeon ngranjing ka Perhyangan Agung. Rikala 
Sang Rare Yesus kabakta ka Perhyangan Agung 
antuk aji biang Idane jaga ngamargiang upakara 
manut paileh sane sampun kadabdab ring 
Cakepan Torate, 28 Dane Simeon tumuli nyangkol 
Anake Alit punika saha muji Ida Sang Hyang Widi 
Wasa sapuniki: 

29 “Inggih Ratu Sang Panembahan, sane 
mangkin lugrainja kaula druene mapamit 
budal saha sutrepti, satinut ring sabdan 
Palungguh IRatu, 

30 duaning matan titiange sampun ngantenang 
karahajengan paican Palungguh IRatu, 

31 sane sampun cawisang Palungguh IRatu ring 
arepan sakancan bangsane sami, 

32 inggih punika galang sane nyinahang margin 
Palungguh IRatu pabuat parabangsa sane 
boya Israel, maliha ngrauhang kautamaan 
katiba ring Israel kaula druene.” 

33 Aji miwah biang Sang Rare punika kalintang 
angob ring paindikan sane kucapang antuk Dane 
Simeon ngeniang indik Sang Rare punika. 3? Dane 
Simeon raris ngamertanin sang kalih miwah 
Rarennyane, saha mabaos ring Diah Maria, biang 
Anake Alit punika sapuniki: “Anake Alit puniki 
kapilih antuk Ida Sang Hyang Widi Wasa pacang 
ngawinang akeh wong Israel sengkala wiadin 
rahayu. Ida pacang dados cihna saking Ida Sang 
Hyang Widi Wasa, sane praya katungkasin antuk 
anake akeh, 3? tur malantaran punika pepineh 
anake jaga sinah. Samaliha kayun ragane pacang 
sedih kingking, satmaka katuek antuk klewang.” 

36 Irika taler wenten nabi istri adiri, sane 
mapesengan Hana, okan Panuele saking suku 
Aser. Dane taler lingsir pisan. Dane sampun 
naen marabian pitung warsa suenipun, 37 sane 
mangkin dane sampun balu ulung dasa patpat 
warsa suenipun. Dane nenten naen matilar 
saking Perhyangan Agung; rahina wengi dane 
ngastiti bakti ring Ida Sang Hyang Widi Wasa, 
maduluran mapuasa miwah ngastawa. 33 Duk 
punika ugi dane rauh, tumuli ngaturang pamuji 
ring Ida Sang Hyang Widi Wasa, saha nyritayang 

indik Anake Alit punika ring sakancan anake sane 
ngajap-ajap rauh Ida Sang Hyang Widi Wasa 
praya mebasang kota Yerusaleme. 


Mawali ka kota Nasaret 


39 Sasampun sang kalih puput ngamargiang 
upakara manut sakadi pituduh Cakepan Torat Ida 
Sang Panembahan, irika Dane Yusup kasarengin 
antuk Diah Maria miwah Sang Rare raris 
mawali ka wewengkon Galilea ka jeron danene 
ring kota Nasaret. 49 Anake Alit punika sayan 
duur tur sayan widagda. Ida kabekin antuk 
kawicaksanaan, samaliha mertan Ida Sang Hyang 
Widi Wasa malingga ring ragan Idane. 


Ida Hyang Yesus muspa ka Perhyangan Agung 


41 Nyabran warsa biang miwah ajin Ida 
Hyang Yesus lunga ka kota Yerusalem, gumanti 
ngluihang Rerainan Paskah. #2 Ritatkala Ida 
Hyang Yesus sampun mayusa roras taun, Ida 
miwah biang ajin Idane lunga marerainan ka 
kota Yerusalem, sakadi biasanipun. 4 Sasampun 
wusan marerainan biang miwah ajin Idane 
pada mawali mantuk, nanging Ida Hyang Yesus 
ngraga kantun jenek ring kota Yerusalem. Indike 
punika tan kuningin antuk biang miwah ajin 
Idane. 44 Kapitaenang mungguing Ida sampun 
mamargi sinarengan ring anake akeh. Sasampun 

arahina mamargi raris aji miwah biang Idane 
ngrerehin Ida ring pantaran parasemeton miwah 
parasawitran danene. # Nanging Ida nenten 
kapanggihin. Punika awinanipun sang kalih 

raris mawali ka kota Yerusalem ngrereh Putran 
danene. 48 Sasampune tigang rahina raris Ida 
kapanggihin ring Perhyangan Agung, sedekan 
malinggih sareng-sareng ring paraguru agama 
Yahudine, mirengang paurukan tur matur pitaken 
ring paragurune punika. 2 Anake sane miragiang 
Ida sami pada angob ring kawicaksanaan miwah 
pasaur-pasaur Idane. 48 Rikala biang miwah ajin 
Idane ngaksi Ida, irika sang kalih angob pisan. 
Biang Idane tumuli mabaos ring Ida sapuniki: “Ih 
Cening, apa awanane Cening ngaenang meme 
bapan Ceninge tuyuh buka kene? Bapan Ceninge 
muah meme kanti bekut ngalih Cening.” 

49 Pasaur Ida Hyang Yesus: “Ibu miwah aji, napi 
awinan ibu miwah aji ngrereh Tiang? Napi ibu 
miwah aji tan uning, mungguing Tiang patut 
setata wenten ring purin Ajin Tiange?” ?? Nanging 
biang miwah ajin Idane nenten ngresep ring 
daging wecanan Idane punika. 

31 Ida Hyang Yesus raris mawali ka kota Nasaret 
sareng-sareng ring biang miwah ajin Idane. Ida 
tansah satinut ring pangajah biang miwah ajin 
Idane. Biang Idane muntil ring kayun saluiring 
paindikane punika. 22 Ida Hyang Yesus sayan duur 

tur kawicaksanaan Idane sayan mawuwuh, saha 
sumingkin kasuecanin antuk Ida Sang Hyang Widi 
Wasa miwah katresnain antuk manusane. 


Dane Yohanes ngawitin mapidarta 
miwah nglukat ring Tukad Yordane 


(Mat. 3:1-12: Mar. 1:1-8, Yoh. 1:19-28) 


1 Duk punika wau limolas taun suenipun Ida 
Sang Nata Ratu Tiberius nyakrawerti, ritatkala 
Dane Pontius Pilatus madeg gubernur ring 
wewengkon Yudea miwah Ida Herodes madeg 
prabu ring wewengkon Galilea. Semeton idane, 
Ida Pilipus madeg prabu ring wewengkon Iturea 
miwah Trakonitis, Ida Lisanias madeg prabu 
ring wewengkon Abilene, 2 samaliha Ida Hanas 
miwah Ida Kayapas madeg dados Pandita Agung. 
Duk punika wenten sabdan Ida Sang Hyang 
Widi Wasa tumurun ring Dane Yohanes putran 
Sakariane, ring tegal melakange. ? Dane Yohanes 
raris lunga nylajah wewengkon Tukad Yordane, 
saha mapidarta: “Pada kutangja dosa-dosan 
jerone, tur pada malukatja! Ida Sang Hyang Widi 
Wasa lakar ngampurayang dosa-dosan jerone!” 
4 Sakadi sane sinurat ring Cakepan Nabi Yesayane, 
sapuniki: 
“Ada anak gelur-gelur ngraos di tegal melakange 
kene: Cawisangja margane buat Ida Sang 

Panembahan, buina benengangja rurunge 
ane lakar marganin Ida. 

> Sakancan ane lebah patut kaurug muah 
sakancan ane tegeh muah ane mentig 
patut karapah. Ane lekak-lekok patut 
kabenengang muah ane lebah tegeh patut 
kadangsahang: 

6 sakancan manusane lakar ningalin akenken 
Ida Sang Hyang Widi Wasa ngrahayuang 
bangsa padruen Idane.” 

7 Akeh anake rauh tangkil ring Dane Yohanes 
misadia nunas panglukatan. Dane raris ngandika 
ring anake akeh punika: “Ih jlema nyahan lelipi! 
Nyen jerone ngorahin makelid uli pidukan Ida 
Sang Hyang Widi Wasa ane lakar teka? 3 Ane jani 
buktiangja baan laksanan jerone, mungguing 
jerone suba ngutang dosa-dosan jerone. Eda 
jerone mapineh kene: “Dane Abraham mula 
kaluuran iragane. Jani tiang ngorahang teken 
jerone, Ida Sang Hyang Widi Wasa kuasa 
ngadakang katurunan Abrahame aji batu-batune 
ene. ? Ane jani kandike suba kamengang di 
bungkil kayune. Sakancan punyan kayune ane 
tuara mesuang buah ane melah lakar kabah tur 
katulukang ka apine.” 

10 Anake akeh punika raris matur pitaken: 
“Yening kadi asapunika, punapike sane patut 
margiang titiang?” 

11 Pasaur danene: “Anake ane ngelah baju 
dadua, patut ia ngedumang bajunne teken 
anake ane tusing ngelah muah anake ane ngelah 
dedaaran masih patut ngedumang dedaarane 
teken anake ane tuara ngelah dedaaran.” 

1? Wenten taler makudang-kudang juru duduk 
pajeg rauh tangkil ring dane nyadia nunas 
lelukatan raris nunasang ring dane sapuniki: 
“Inggih guru, punapike sane patut margiang 
titiang?” 

13 Pasaur danene: “Edaja nuduk pajeg lebihan 
teken ane suba katetepang.” 

14 Wenten malih makudang-kudang prajurit 
matur pitaken ring dane: “Sakadi titiang, 
punapike sane patut margiang titiang?” 

Dane raris ngandika ring ipun: “Yen buat ragane, 
edaja ngrampas wiadin maksa nyuang gelah 
anak. Kanggoangja gajihe dogen!” 

15 Pangajap-ajap anake akeh punika sakadi 
kangsok rasanipun. Ipun ngawitin mapineh- 
pineh, menawi Dane Yohanes punika Sang 
Prabu Sane Kajanjiang antuk Ida Sang Hyang 
Widi Wasa punika. 18 Dane Yohanes raris 
ngandika ring anake akeh punika: “Tiang nglukat 
jerone baan yeh, nanging Ida ane lakar rauh, 
langkungan kawisesan Idane teken tiang. Kadi 
rasa ngembusin talin sepatun Idane dogenko 
tiang tusing pantes. Ida lakar nglukat jerone 

baan Roh Ida Sang Hyang Widi Wasa muah baan 
api. 17 Ida suba sedia lakar napinin gandume, 
gabahne lakar simpen Ida ka klumpune, nanging 
gumpangne katunjel di apine ane tuara bakal 
mati-mati.” 

18 Akeh malih pitutur sane kanggen antuk Dane 
Yohanes buat nartayang Orti Rahayune ring anake 
akeh punika. 19 Dane Yohanes taler nglemekin 
Sang Prabu Herodes santukan ida ngambil 
Herodias, rabin semeton idane, maliha Ida Sang 
Prabu Herodes ngamargiang makudang-kudang 
kacorahan sane lianan. 2? Kacorahan idane malih 
maweweh-weweh, malantaran ida ngejuk tur 
mangkeng Dane Yohanes. 


Ida Hyang Yesus kalukat 
(Mat. 3:13-17; Mar. 1:9-11) 


21 Sasampun anake katah punika sami kalukat, 
Ida Hyang Yesus taler kalukat. Rikala Ida 
ngastawa, langite raris mapiakan, 22 tur Roh Ida 
Sang Hyang Widi Wasa tumurun marupa sakadi 
pangiber paksi darane nedunin Ida. Samaliha 
wenten sabda saking suarga sapuniki: “Cening 
mula Putran Aji ane sayang. Tuah Cening ane 
ledangin Aji.” 

Babad palelintihan Ida Hyang Yesus 
(Mat. 1:1-17) 


23 Ritatkala Ida Hyang Yesus ngawitin pakaryan 
Idane, Ida mayusa sawatara tigang dasa taun: 
manut panyengguh anake, Ida punika okan Dane 
Yusup, okan Dane Eli, 4 okan Dane Matat, okan 
Dane Lewi, okan Dane Malki, okan Dane Yanai, 
okan Dane Yusup, 2 okan Dane Matica, okan 
Dane Amos, okan Dane Nahum, okan Dane Hesli, 
okan Dane Nagai, 28 okan Dane Maat, okan Dane 
Matica, okan Dane Simei, okan Dane Yosek, 
okan Dane Yoda, 2? okan Dane Yohanan, okan 
Dane Resa, okan Dane Serubabel, okan Dane 
Sealtiel, okan Dane Neri, 28 okan Dane Malki, 
okan Dane Adi, okan Dane Kosam, okan Dane 
Elmadam, okan Dane Er, 29 okan Dane Yesua, 
okan Dane Elieser, okan Dane Yorim, okan Dane 
Matat, okan Dane Lewi, 3? okan Dane Simeon, 
okan Dane Yehuda, okan Dane Yusup, okan Dane 
Yonam, okan Dane Elyakim, 3! okan Dane Melea, 
okan Dane Mina, okan Dane Matata, okan Dane 
Natan, okan Dane Daud, 22 okan Dane Isai, okan 
Dane Obed, okan Dane Boas, okan Dane Salmon, 
okan Dane Nahason, 33 okan Dane Aminadab, 
okan Dane Admin, okan Dane Arni, okan Dane 
Hesron, okan Dane Peres, okan Dane Yehuda, 

34 okan Dane Yakub, okan Dane Ishak, okan Dane 


LUKAS 3.35-4.5 4139 


Abraham, okan Dane Terah, okan Dane Nahor, 
35 okan Dane Serug, okan Dane Rehu, okan 
Dane Peleg, okan Dane Eber, okan Dane Salmon, 
36 okan Dane Kenan, okan Dane Arpaksad, okan 
Dane Sem, okan Dane Nuh, okan Dane Lameh, 
37 okan Dane Metusalah, okan Dane Henoh, okan 
Dane Yared, okan Dane Mahalaleel, okan Dane 
Kenan, 28 okan Dane Enos, okan Dane Set, okan 
Dane Adam, putran Ida Sang Hyang Widi Wasa. 


Ida Hyang Yesus kagoda 
(Mat. 4:1-11; Mar. 1:12-13) 


1 Ida Hyang Yesus mawali ring Tukad Yordane 

kabekin antuk Roh Ida Sang Hyang Widi 
Wasa. Ida katuntun antuk Roh Ida Sang Hyang 
Widi Wasa ka tegal melakange. ? Irika Ida kagoda 
antuk Ratun Setane petang dasa rahina suenipun. 
Salamin Ida Hyang Yesus irika, Ida tan ngrayunang 
napi-napi. Punika awinanipun sasampun tutug 
petang dasa rahina Ida marasa lue. 

3 Ratun Setane raris matur ring Ida: “Yening 
IRatu yuakti Putran Ida Sang Hyang Widi Wasa, 
nikayangja batune puniki mangda dados roti.” 

4 Pasaur Ida Hyang Yesus: “Manut kecaping 
Cakepan Sucine, manusane tusingja idup baan 
roti dogen.” 

> Ratun Setane raris makta Ida Hyang Yesus ka 
genahe sane tegeh. Irika ipun digelis ngedengang 

sakancan kaprabon jagate ring Ida Hyang Yesus. 
6 Ratun Setane raris matur ring Ida: “Sakancan 
kakuasaan miwah kaluihane puniki pacang 
aturang titiang ring IRatu. Santukan makasami 
puniki sampun kasuksrahang ring titiang, tur 
titiang sampun kicen wewenang jaga nyerahang 
ring anake sane demenin titiang. ' Yening IRatu 
kayun nyumbah titiang, makasami puniki jaga 
aturang titiang dados padruen IRatu.” 

8 Pasaur Ida Hyang Yesus: “Manut kecaping 
Cakepan Sucine: Sungsungja Ida Sang 
Panembahan Widin kitane, tuah Ida dogen ane 
patut sungsung kita.” 

9 Wus punika Ida Hyang Yesus raris kabakta 
ka kota Yerusalem. Irika Ida kagenahang ring 
duur neb Perhyangan Agunge, raris Ratun 
Setane matur sapuniki: “Yening IRatu yuakti 
Putran Ida Sang Hyang Widi Wasa, indayang 
ceburang Ragane saking iriki. 1? Santukan manut 
kecaping Cakepan Sucine, Ida Sang Hyang 
Widi Wasa pacang ngandikayang paramalaekat 
Idane ngemban IRatu becik-becik. 11 Samaliha 
paramalaekate punika pacang nrampa IRatu, 
mangda sampunang cokor IRatune kantos 
katanjung ring batune.” 

12 Pasaur Ida Hyang Yesus: “Manut kecaping 
Cakepan Sucine: Edaja kita mintonin Ida Sang 
Panembahan, Widin kitane.” 

13 Sasampun Ratun Setane puput ngoda Ida 
Hyang Yesus nganggen cara mawarni-warni, ipun 
raris nilar Ida, sambilang ipun ngrereh sela sane 
becik. 


Ida Hyang Yesus ngawitin ngurukang 
ring wewengkon Galilea 


(Mat. 4:12-17; Mar. 1:14-15) 


14 Ida Hyang Yesus raris mawali ka wewengkon 
Galilea. Kawisesan Roh Ida Sang Hyang Widi Wasa 
nyayubin Ida. Orti indik Idane sampun sumebar 
ring wewengkon jagate irika. 1? Ida mapaica 
paurukan ring perhyangan anak Yahudine irika, 
tur anake sami muji Ida. 


Ida Hyang Yesus katulak ring kota Nasaret 
(Mat. 13:53-58; Mar. 6:1-6) 


16 Wus punika Ida Hyang Yesus tumuli lunga 
ka kota Nasaret, ring genah Idane kapiara 
riin. Sakadi biasanipun, ring rahina Sabate Ida 
ngranjing ka Perhyangan anak Yahudine. Ida raris 
ngadeg jaga ngwacen Cakepan Suci. 1 Ida tumuli 
katurin Cakepan Suci Nabi Yesayane. Sasampun 
kakebitang raris keniang Ida kecap sane kadi 
asapuniki: 
18 “Roh Ida Sang Panembahan malingga ring 
Titiang, dening Ida sampun nyelik Titiang 
mangda midartayang Orti Rahayu ring 

anake tiwas-tiwas. Ida ngutus Titiang buat 
ngwarah-warahang kabebasan pabuat 
anake mapangkeng miwah anake buta 
prasida jaga ningalin, saha mebasang 
anake sane kajajah. 

19 Samaliha midartayang masan Ida Sang 
Panembahan pacang ngrahayuang kaulan 
Idane.” 

20 Wus punika Ida Hyang Yesus nyakupang 
cakepane punika, tur kaserahang ring pangayahe, 
tumuli Ida malinggih. Sakancan anake sane 
wenten ring perhyangane punika, sami pada 
nganengneng Ida. 2! Ida raris ngawitin mapaica 
paurukan ring anake akeh punika, sapuniki: 
“Didinane ane jani kecap Cakepan Sucine ane 
mara dingeh ragane ento suba kagenepang.” 

22 Anake akeh punika sami ngawiaktiang tur 
angob ring wecanan Idane sane manis muluk, 
sane sampun sabdayang Ida iwau. Anake akeh 
punika tumuli pada mabebaosan, sapuniki: 
“Singke Anake ene pianak Yusupe?” 

23 ida raris ngandika: “Pedas ragane bakal 
ngorahang sloka ane kene teken Tiang: Ih jero 
balian segerangja dumun ragan Jerone ngraga. 
Tiang sampun miragi paindikan-paindikan sane 
sampun kardi jerone ring kota Kapernaum. Sane 
mangkin kardija paindikan sane kadi sapunika 
iriki ring kota uedan Jerone.” 24 Raris Ida malih 

mawecana: “Tiang ngorahin ragane, sasajaane 
tuara ada nabi ane kajiang di desa palekadanne. 
25 Padingehangja raos Tiange. Amun sasajaane, 
dugas masan Nabi Elia, liu pesan ada anak eluh 
balu di gumi Israele. Dugase ento tusing ada 
ujan telung tiban tengah makelonne, tur gumine 
sayah pesan. 2? Nanging dane Nabi Elia tusingja 
kutus maranin salah tunggal di pantaran anake 
eluh balu ento, sakewala dane kutus nulungin 
anak eluh balu di kota Sarpat di gumi Sidon. 

27 Tur dugas masan Nabi Elisane, liu ada anak 
lepra di gumi Israele, nanging tusing ada angan 
adiri ane kasegerang, sajawining Naaman, wong 
Siriane ento.” 

28 Riwau miragi pangandikan Idane punika, 
makasami anake sane wenten ring perhyangane 
pada gregetan. 2? Ipun sami bangun, raris maid 
Ida Hyang Yesus medal saking kota, tur Ida 
kabakta ka muncuk gununge, genah kotane 
punika kawangun, praya katuludang saking 
muncuk gununge punika. 3? Nanging Ida terus 
mamargi ring selag-selagan anake punika tumuli 
makaon saking irika. 

Ida Hyang Yesus nyegerang 
anak karangsukan setan 


(Mar. 1:21-28) 


31 Wus punika Ida Hyang Yesus raris lunga 
ka kota Kapernaum, satunggiling kota ring 
wewengkon Galilea. Irika Ida mapaica paurukan 
ring rahina Sabate. 3? Anake akeh pada angob ring 
caran Idane ngurukang, santukan pangandikan 
Idane mawibawa. 33 Ring perhyangane punika 
wenten anak karangsukan setan. Anake punika 
tumuli jerit-jerit sapuniki: 3? “Inggih Ratu, 

Hyang Yesus saking kota Nasaret, napi sane 
arsayang IRatu ring titiang? Punapike IRatu puniki 
mapakayun nyirnayang titiang? Titiang uning sira 
sujatinne IRatu: IRatu puniki Utusan Ida Sang 
Hyang Widi Wasa sane suci!” 

35 Ida Hyang Yesus raris ngerengin setane 
punika: “Mendep, pesuang ibane uli anake ene!” 
Setane punika raris mantigang anake punika 
ring arepan anake katah, tumuli medal saking 
padewekanipune, nanging tan ngawinang ipun 
sakit. 

36 Anake sami pada angob, tur pada pakisi 
sapuniki: “Beh, aeng sidin pangandikan Idane. Aji 
kawibawan muah kawisesan Ida mrentah setane 
ento, tur setane pesu uli sig anake ento.” 3” Raris 

orti indik Ida Hyang Yesus punika biakta milehan 
ring wewidangan jagate irika. 


Ida Hyang Yesus akeh nyegerang anak sakit 
(Mat. 8:14-17: Mar. 1:29-34) 


38 Wus punika Ida Hyang Yesus raris medal 
saking perhyangane punika, tumuli lunga ka 
jeroan Dane Simon. Matuan Dane Simon sane 
istri nuju sungkan panes banget pisan, tur anake 
sami pada ngaturang indike punika ring Ida. 

39 Ida raris lunga tur ngadeg ring samping sang 
sungkan, saha nundung pinakitnyane. Pinakit 
danene punika ical pramangkin, tumuli dane 
matangi ngayahin tamiune sinamian. 

40 Rikala suryane sampun surup, anake 
makasami pada ngajak nyama miwah 
kadangnyane sane sakit, nangkil ring ayun Ida 
Hyang Yesus. Ida raris ngusud anake punika, 
mawastu ipun sami seger. 41 Ida taler akeh 
nundung setan saking anake sane karangsukan, 
tur setane punika medal saha nyerit sapuniki: 
“Ratu puniki Putran Ida Sang Hyang Widi Wasa!” 

Ida raris ngerengin setane punika, tur ipun tan 
kicen ngucap, santukan ipun uning mungguing 
Ida punika Sang Prabu Sane Kajanjiang antuk Ida 
Sang Hyang Widi Wasa. 

Ida Hyang Yesus mapaica paurukan ring 
perhyangan-perhyangane 
(Mar. 1:35-39) 


42 Sasampune tatas rahina Ida Hyang Yesus 
raris medal saking kota, ngungsi ka genahe sane 
sepi. Nanging anake katah raris ngruruh Ida. 
Sasampune ipun kapanggih ring Ida ipun raris 
kedeh mapinunas mangda Ida sampunang nilar 
ipun. Nanging Ida ngandika ring ipun: “Tiang 
masih patut midartayang Orta Rahayu unduk 
Pamrentahan Ida Sang Hyang Widi Wasa di 
kota-kota ane lenan; sawireh buat ento Tiang 
kutus olih Ida Sang Hyang Widi Wasa.” 

44 Ida raris midartayang Orti Rahayu ring 
perhyangan-perhyangane ring sakuub jagat 
Yudea. 


Ida Hyang Yesus ngawitin milih sisia 
(Mat. 4:18-22; Mar. 1:16-20) 


5 1 Sedek rahina anu Ida Hyang Yesus ngadeg 
ring sisin Danu Genesarete, akeh anake pada 
ngrunyung Ida misadia miragiang sabdan Ida 
Sang Hyang Widi Wasa. 2 Ida nyingak wenten 
jukung kekalih ring pasisi. Parabandegane 
sampun tedun saking jukungnyane, tur sedekan 
ngumbah jaringipune. ? Ida raris munggah ka 
sinalih tunggil jukung punika, inggih punika 

jukung Dane Simon, tur Ida ngandikayang 
ngatengahang, mangda dohan akidik saking 
pasisi. Ida raris malinggih tur mapaica paurukan 
ring anake akeh saking jukunge. 

4 Sasampune Ida puput mabaos, Ida raris 
ngandika ring Dane Simon: “Katengahangja 
jukunge ka tongose ane dalem, tur pulangja 
jaringe ditu ngajak timpal-timpal ceninge, buat 
ngejuk be.” 

5 Dane Simon raris matur: “Inggih Guru, 
sampun awengi mepek titiang sareng sami 
makarya nguyak dewek, nanging titiang nenten 
molih napi-napi. Nanging sawetning Guru sane 
ngandikayang, sane mangkin jagi pulang titiang 
jaringe puniki.” € Sasampun jaringe kapulang, 
raris ngeniang ulam akeh pisan, ngantos 
jaringe punika tambis-tambis uek. 7 Raris dane 
ngwangsitin timpal-timpal danene sane ring 
jukunge tiosan, mangda rauh nulungin dane. 
Timpal danene tumuli pada rauh, irika jukunge 
makakalih kabuatin ulam, kantos tambis-tambis 
kelem. 3 Rikala Dane Simon ngantenang indike 
punika, dane raris matedoh ring ayun Ida 
Hyang Yesus, saha matur: “Inggih Ratu Sang 
Panembahan, ledang IRatu nilar titiang santukan 
titiang jadma kalangkung madosa.” 

9 Dane miwah timpal-timpal danene sami pada 
angob antuk akeh ulame sane keniang dane. 

10 Kadi asapunika taler Dane Yakobus miwah 
Dane Yohanes, okan Dane Sebedeus, sane dados 
timpal-timpal Dane Simon. Pangandikan Ida 
Hyang Yesus ring Dane Simon: “Edaja jejeh, 
ngawit uli jani cening lakar dadi utusan buat 
ngalih anak apang dadi sisian Gurune.” 

11 Sasampun jukungnyane kapaid ka pasisi, 
dane raris nilar jukung miwah sadagingipun 
makasami, tumuli ngiring Ida Hyang Yesus. 


Ida Hyang Yesus nyegerang anak sakit lepra 
(Mat. 8:1-4: Mar. 1:40-45) 


12 Nuju rahina anu Ida Hyang Yesus nemonin 
wenten ring satunggiling kota. Irika wenten anak 
sakit lepra adiri. Ritatkala ipun kapanggih ring Ida 
Hyang Yesus, ipun nylempoh nunas ica sapuniki: 
“Inggih Ratu, yen wantah IRatu ledang, janten 
IRatu mrasidayang nyegerang dewek titiange.” 

13 ida Hyang Yesus raris nyujuh tur ngusud ipun, 
kadulurin antuk pangandika: “Kisinin pinunas 
ragane.” Duk punika ugi pinakitipune raris ical. 
14 Ida Hyang Yesus miteketin ipun mangda ipun 
sampunang ngortiang paindikane punika ring 
anake lianan. Sapuniki pangandikan Idane: 
“Kemaja jani enggalang edengang awak ragane 
ka ajeng sang pandita. Suba keto maturanja teken 
Ida Sang Hyang Widi Wasa, buka ane kauduhang 

baan Dane Musa, pinaka cihna bukti buat anake 
makejang, mungguing ragane suba seger.” 

15 Nanging orti indik Ida Hyang Yesus sayan 
biakta, tur anake akeh pada rauh mabeled 
nangkil ring Ida, miragiang paurukan Idane, 
tur ipun pada kasegerang saking sakancan 
pinakitipune. 18 Wusan punika Ida Hyang Yesus 
raris nyingidang raga, ka genah-genah sane sepi, 
irika Ida ngastawa. 


Ida Hyang Yesus nyegerang anak rumpuh 
(Mat. 9:1-8: Mar. 2:1-12) 


17 Sedek rahina anu, rikala Ida Hyang Yesus 
mapaica paurukan, wenten makudang-kudang 
anak saking golongan Parisi miwah guru agama 
miragiang paurukan Idane. Anake punika pada 
rauh saking desa-desa sawewengkon jagat 
Galilea miwah wewengkon Yudea miwah saking 
kota Yerusalem. Kawisesan Ida Sang Panembahan 
malingga ring anggan Idane buat nyegerang 
anake sane sakit-sakit. 18 Raris wenten anak 
rauh negen anak rumpuh nganggen tandu; tur 
banget antukipun ngulehang mangda nyidayang 
ngranjing tur ngenahang sang sakit ring ajeng 
Ida Hyang Yesus. 19 Nanging santukan akeh pisan 
jadmane irika, ipun tan mrasidayang ngranjing. 
Punika awinannya ipun raris munggah ka raabe. 
Irika tumuli raabe kabukak, tur sang sakit 

miwah tandunnyane raris katantan katedunang 
ring basan tengah anake akeh punika, beneng 
ring ajeng Ida Hyang Yesus. 20 Duk Ida Hyang 
Yesus nyingak kapracayan anake punika, Ida 
raris ngandika: “Ih cening, dosan ceninge suba 
kampurayang.” 

21 Paraguru agamane miwah anak saking 
golongan Parisine pada mabaos ring kayunnyane 
sapuniki: “Nyen sasajaane Anake ene? Dadi ia 
langgana teken Ida Sang Hyang Widi Wasa? 
Sajabaning Ida Sang Hyang Widi Wasa tusing ada 
anak ane wenang ngampurayang dosa.” 

22 Nanging Ida Hyang Yesus wikan ring 
pakayunan danene, mawinan Ida ngandika 
ring dane sapuniki: “Napi awinanipun ragane 
mapikayun kadi asapunika? 23 Sane encenke 
danganan maosang: “Dosan ceninge suba 
kampurayang!” padayang: “Bangunja tur 
majalan!'? 24 Nanging mangda ragane uning, 
mungguing Sang Putraning Manusa Utusan 
Ida Sang Hyang Widi Wasa madue kuasa 
ngampurayang dosa ring jagate puniki.” Ida raris 
ngandika ring anake rumpuh punika: “Tiang 
nguduhang cening, bangun tur tegenja tandun 
ceninge tur kemaja lautang mulih.” 

25 Duk punika ugi ipun bangun ring arepan 
anake akeh punika, raris tandunnyane kategen 
tur ngraris ipun budal sarwi ngluihang Ida Sang 

Hyang Widi Wasa. 20 Makasami anake pada 
angob, maduluran ajerih, saha ngluihang Ida Sang 
Hyang Widi Wasa, sapuniki baosipune: “Didinane 
ene iraga suba ningalin paundukan-paundukan 
ane kaliwat ngangobin.” 


Ida Hyang Yesus milih Dane Lewi 
(Mat. 9:9-13: Mar. 2:13-17) 


27 Wus punika Ida Hyang Yesus raris medal, 
tumuli Ida nyingak juru duduk pajeg adiri, 
sane mapesengan Lewi, sedekan malinggih 
ring genahnyane nudukin. Ida raris ngandikain 
dane: “Maija tututin Guru!” 28 Pramangkin dane 
matangi tur makasami tilarin dane tumuli ngiring 
Ida. 

29 Wus punika Dane Lewi raris ngwentenang 
pesta ageng pabuat Ida Hyang Yesus ring jeroan 
danene. Akeh parajuru duduk pajeg miwah 
paraanak lianan sareng-sareng dados tamiu irika. 
30 Paragolongan Parisi miwah paraguru agamane, 
pada pakisi ring parasisian Idane, sapuniki baos 
danene: “Napi awinan ragane sareng-sareng 
matamiu ring parajuru duduk pajeg miwah ring 
anak madosa?” 

31 Raris kasaurin antuk Ida Hyang Yesus 
sapuniki: “Anake sane seger nentenja merluang 
balian, wantah anake sakit kewanten sane 
merluang. 3? Rauh Tiange boyaja pabuat 

anak sane malaksana patut, nanging pabuat 
anake sane madosa, mangdane ipun ngutang 
dosa-dosannyane.” 


Indik mapuasa 
(Mat. 9:14-17; Mar. 2:18-22) 


33 Paragolongan Parisine raris matur ring Ida 
sapuniki: “Parasisian Dane Yohanes sering pisan 
mapuasa miwah ngastawa, kadi asapunika 
taler sisian golongan Parisine, nanging parasisia 
druene tansah mangan nginum nenten 
mapuasa.” 

34 Pasaur Ida Hyang Yesus: “Napike pitaenang 
ragane tamiun pangantene sedih kingking 
mapuasa, rikala pangantene kari sareng-sareng 
ring tamiune punika? Sampun janten nenten! 

35 Nanging jaga wenten masanipun, rikala 
pangantene kagingsirang saking pantarannyane, 
irika wau ipun jagi pada mapuasa.” 

36 Ida malih ngandika ring sawatek anake 
punika nganggen pangande asapuniki: “Nenten 
wenten anak sane ngeset wastra sane anyar jaga 
kanggen nampel wastrane sane buuk. Yening 
wenten kadi asapunika, sampun janten wastrane 
sane anyar punika jaga nguek wastrane sane 
buuk, samaliha sane anyar punika mula tan 
anut ring sane buuk. 3” Kadi asapunika taler, tan 
wenten anak sane mempen anggur sane anyar ka 

klukuh blulange sane buuk, santukan yening kadi 
asapunika, anggure sane anyar punika sinah jaga 
ngeplugang klukuh blulange punika, tur anggure 
pacang mabriok miwah klukuhe punika uug. 

38 Nanging anggure sane anyar patut kapenpen 
ka klukuhe sane anyar. 3? Maliha tan wenten anak 
dot nginum anggur sane anyar yen ipun sampun 
nginum anggur sane let, santukan sapuniki 
baosipune: “Enu jaenan rasan anggure ane let. 


Im 


Indik rahina Sabat 
(Mat. 12:1-8; Mar. 2:23-28) 


1 Nuju rahina Sabat Ida Hyang Yesus mamargi 
6 ring pategalan gandume. Irika parasisian 
Idane ngaud-ngaud badihan gandum, tur 
kauyeg ring tlapakan danene, raris kapunggut. 
2 Nanging wenten makudang-kudang anggota 
golongan Parisine mabaos sapuniki: “Napi 
awinan ragane ngamargiang paindikan sane tan 
patut kamargiang ring rahina Sabate?” 

3 Ida Hyang Yesus raris masaur sapuniki: 
“Napi ragane tan naen ngwacen indik sane 
kalaksanayang antuk Ida Sang Prabu Daud, duk 
ida miwah pangiring idane marasa kaluen? “ Duk 
punika ida ngranjing ka Perhyangan Linggih Ida 
Sang Hyang Widi Wasa tur ngambil roti aturane. 
Roti punika raris ajengang ida, tur parapangiring 
idane taler pada kicen. Yadiastun yen manut 

kecap Cakepan Torat iragane, rotine punika tan 
dados kajengang antuk anak tiosan, sajawining 
antuk parapanditane kewanten.” 

5 Pamuputipun pangandikan Idane ring dane, 
sapuniki: “Sang Putraning Manusa Utusan Ida 
Sang Hyang Widi Wasa, mula wantah maraga 
Panembahan rahina Sabate.” 


Ida Hyang Yesus nyegerang anak kepek 
(Mat. 12:9-14: Mar. 3:1-6) 


6 Nuju rahina Sabat sane siosan, Ida Hyang 
Yesus ngranjing ka perhyangan, raris Ida mapaica 
paurukan. Irika wenten anak adiri sane lima 
kenawanipune kepek. 7 Paraguru agama miwah 
paragolongan Parisine sami pada nlektekang 
Ida, buat ngulati kiwangan Idane, punapike 
Ida pacang nyegerang anak ring rahina Sabate 
punika. 8 Ida wikan ring pakayunan danene, 
tumuli Ida ngandika ring anake kepek sapuniki: 
“Bangun tur majujukja dini di arep!” Anake 
punika raris bangun tur majujuk. ? Ida Hyang 
Yesus raris ngandika ring dane sareng sami: 
“Mangkin Tiang mataken ring ragane: Yen manut 
Cakepan Torat iragane, encenke sane patut 
kalaksanayang ring rahina Sabate? Mapakardi 
ayu punapi mapakardi ala? Nulungin anak 
mangda ipun urip, punapi ngepet patin anak?” 
10 Wus punika Ida raris mandreng anake sane 

ngiter Ida tumuli ngandika ring anake kepek 
punika: “Leserangja liman ragane!” Anake 
punika raris ngleserang limannyane, mawastu 
limanipune seger. 

11 Nanging paraguru agama miwah golongan 
Parisi punika raris ngapi dukannyane, tumuli dane 
mapiguman, sapunapi antuknya jagi misekayang 
Ida Hyang Yesus. 


Ida Hyang Yesus milih sisia roras diri 
(Mat. 10:1-4: Mar. 3:13-19) 


12 Duk punika Ida Hyang Yesus munggah ka 
bukite praya ngastawa. Awengi mepek Ida 
ngastawa ring Ida Sang Hyang Widi Wasa. 

13 Sasampune tatas rahina, Ida raris ngandikain 
sisian Idane, tumuli kapilih roras diri, sane 
kamanggehang tur kabiseka dados parautusan, 
inggih punika: 14 Dane Simon, sane taler kicen 
pesengan Petrus miwah Dane Andreas semeton 
danene, Dane Yakobus miwah Dane Yohanes, 
Dane Pilipus miwah Dane Bartolomeus, 1° Dane 
Matius miwah Dane Tomas, Dane Yakobus okan 
Dane Alpeus miwah Dane Simon sane kasambat 
dados golongan Nasional, 18 Dane Yudas okan 
Dane Yakobus miwah Dane Yudas Iskariot, sane 
pamuputipun alpaka guru ring Ida Hyang Yesus. 


LUKAS 6.17-20 4156 


Ida Hyang Yesus nguruk miwah 
nyegerang anak katah 


(Mat. 4:23-25) 


17 Ida raris tedun saking bukite sinarengan 
ring parasisian Idane, tur mararian ring genahe 
sane dangsah. Irika akeh parasisian Idane sane 
tiosan mapunduh sareng anak lianan sane 
saking wewidangan jagat Yudea miwah saking 
kota Yerusalem, samaliha saking wewengkon 
kota-kotane ring pasisi makadi: Kota Tirus 
miwah kota Sidon. 18 Anake punika rauh nyadia 
miragiang paurukan Idane miwah mangda 
kasegerang saking pinakitnyane. Samaliha anake 
sane karangsukan setan taler segerang Ida. 

19 Anake punika sami ngaat pisan mamanah 
ngusud Ida, santukan saking anggan Idane medal 
kawisesan sane nyegerang ipun makasami. 


Indik bagia miwah sengkala 
(Mat. 5:1-12) 


20 Ida Hyang Yesus raris ngaksi sisian Idane, 

sarwi ngandika, sapuniki: 

“Bagia cening ane tiwas-tiwas tur suksrah teken 
Ida Sang Hyang Widi Wasa, wireh cening 
ane ngrasayang kawiryan Pamrentahan 
Ida Sang Hyang Widi Wasa. 

21 Bagia cening ane seduk jani, wireh cening 
lakar kicen madaar kanti wareg. Bagia 
cening ane ngeling jani, sawireh cening 
lakar kedek. 

22 Bagia cening yen malantaran Sang Putraning 
Manusa Utusan Ida Sang Hyang Widi Wasa cening 
kagetingin buina kasepekang muah kacacad 
tur adan ceninge kanistayang muah cening 
kasengguh corah baan anake. ?? Pada liang tur 
masuka renaja dimasane ento, sawireh sasajaane 
gede pikolih ceninge di suargan. Sawireh aketo 
masih laksanan paraodah-odahnyane marep 
teken paranabine maluan. 

24 Nanging sengkala ragane ane sugih jani, 
sawireh ragane di sajeroning kasugihan 
ragane suba muponin panglipuran. 

25 Sengkala ragane ane wareg jani, sawireh 
ragane lakar seduk. Sengkala ragane ane 
kedek jani, sawireh ragane lakar kasedihan 
tur ngeling. 

26 Sengkala ragane yen makejang anake pada 
nyungjungang ragane, sawireh aketo masih 
laksanan odah-odahnyane imaluan arepa teken 
paranabi palsune.” 

Indik nresnain meseh 
(Mat. 5:38-48, 7:12a) 


27 “Nanging pitutur Gurune teken cening, 
ane pada madingehang munyin Gurune, kene: 
Tresnainja musuh ceninge, tur mapakardi ayuja 
teken anake ane geting teken cening. 2 Tunasang 
merta anake ane nemah cening, astawayangja 
anake ane nyacad cening. 2? Yen ada anak 
namplak pipin ceninge ane aneh, baangja ia 
namplak ane anehan. Buina yen ada anak nyuang 
saput ceninge, baang ia masih nyuang bajun 
ceninge. 3? Baangja sakancan anake ane ngidih 
teken cening, tur barang ceninge ane suba juanga 
teken anake edaja buin tagiha. 3! Tur pakardi ane 
kenkenja ane demenin cening, apanga anake 
mapakardi marep teken dewek ceninge, gaeninja 
masih buka keto marep teken anake lenan. 

32 Yening cening nresnain anake ane tresna 
teken cening dogen, apa pantes cening nampi 
pikolih? Anake ane madosako masih tresna 
teken anake ane nresnain dewekne. 33 Sawireh 
yen cening mapakardi ayu teken anake ane 
mapakardi ayu teken cening dogen, apa pantes 
cening nampi pikolih? Anake ane madosako 
masih malaksana buka keto. 24 Buina yen cening 
masilihang gelah ceninge teken anak, malantaran 
cening ngajap-ajap lakar nampi pasilihne uli 

anake ento, apa pantes cening nampi pikolih? 
Anake ane madosako masih saling silihin, saha 
ngajap-ajap apanga nampi pasilihne pada teken 
ane pasilihanga. 3? Nanging cening, edaja buka 
keto! Tresnainja musuh ceninge, tur mapakardi 
ayuja arepa teken ia. Baangja ia nyilih tur eda 
tagiha pasilihne. Dadinne gede pikolih ceninge, 
tur cening dadi paraputran Ida Sang Hyang Widi 
Wasa Sane Maha Luur. Sawireh Ida asung sueca 
teken anake ane tusing ngelah pangrasa muah 
teken anake corah. 3? Cening patut welas asih 
buka Ida Sang Aji welas arsa.” 


Indik nepasin miwah ngiwangang anak lian 
(Mat. 7:1-5) 


37 “Eda pesan cening nepasin anak, apanga 
cening masih tusing katepasin baan Ida Sang 
Hyang Widi Wasa. Buina eda pesan cening 
melihang anak, apanga cening masih tusing 
kasisipang baan Ida Sang Hyang Widi Wasa. 
Ampurayangja pelih anake, apanga Ida Sang 
Hyang Widi Wasa masih ngampurayang cening. 
38 Baangja anake ngidih, apanga Ida Sang Hyang 
Widi Wasa masih lakar nyuecanin cening. Cening 
bakal nampi duman ane bek uli Ida Sang Hyang 
Widi Wasa, paica ane maliah-liah, kasriokang 
sig liman ceninge, amunapaja cening nyidayang 
nampi. Sawireh panakehane ane anggon cening 

nakehang anake lenan, ento masih lakar kanggon 
nakehang cening baan Ida Sang Hyang Widi 
Wasa.” 

39 |da Hyang Yesus raris ngwecanayang 
pangande ring dane asapuniki: “Anake buta 
tusing nyidayang nandan timpalne ane 
buta. Sawireh yening ada anak buta nandan 
timpalne ane buta, sinah makadadua ulung 
ka bangbange. #? Tusing ada murid nglebihin 
gurunnyane, sawireh yen muride ento suba 
pragat peplajahanne, sinah bates asah kabisanne 
teken gurunnyane. 

41 Apa kranane cening ningalin medange di 
paningalan nyaman ceninge, nanging tampalane 
ane di paningalan ceninge padidi tusing runguang 
cening? 42 Kenkenang cening lakar ngraos teken 
nyaman ceninge kene: Ih beli depangja tiang 
ngaadang medange ane di paningalan beline 
ento! Nanging tampalane ane di paningalan 
ceninge tusing tingalin cening? Ih anak ane 
mapi-mapi. Kaadang malu tampalane uli di 
paningalane padidi, suba keto mara cening 
cedang buat ngaadang medange uli di paningalan 
nyaman ceninge.” 

Taru miwah wohnyane 
(Mat. 7:16-20, 12:33-35) 


43 “Sawireh tusing ada punyan kayu ane melah 
lakar mabuah jelek; buina tusing ada punyan 
kayu ane jelek mabuah melah. 44 Sawireh 
sakancan punyan kayune kabinayang uli buahne. 
Wireh tusing ada anak ngalap buah aa uli di bet 
duine muah ngalap anggur uli di punyan ketkete. 
45 Anake ane melah mesuang kamelahan uli di 
unteng kenehne ane melah muah anake corah 
mesuang kacorahan uli di unteng kenehne ane 
corah. Sawireh apa ane ucapanga baan bibihne 
ento pesu uli di isin kenehne ane bek kanti 
maliah.” 


Undagi sane pradnyan miwah sane nambet 
(Mat. 7:24-27) 


46 “Ngudiang cening nyambat-nyambat Guru: 
‘Ratu Panembahan, Ratu Panembahan, nanging 
cening tusing pesan nglakonin pitutur Gurune? 
47 Sakancan anake ane teka sig Gurune muah 
madingehang pitutur Gurune laut lakonina, 
jani Guru ngorahin cening, anake ento satmaka 
buka kene. 48 la dadi orahang buka anake ane 
nyujukang umah. la ngae bangbang dalem buat 
masang dasar di batu kaange. Dikatuju ada 
blabar gede nomplok umahne ento, sinah umahe 

ento tusing magenjotan, sawireh dasar umahe 
ento kukuh bakuh. 49 Nanging sakancan anake 
ane madingehang pitutur Gurune, nanging tuara 
lakonina, ia patuh buka anake ane nyujukang 
umah di tanahe tan padasar. Dikatuju ada blabar 
nomplok, sinah umahe ento bah mabriug, laut 
uug maglaturan.” 


Ida Hyang Yesus nyegerang parekan komandan 
tentera Romane ring kota Kapernaum 


(Mat. 8:5-13) 


1 Sasampun Ida Hyang Yesus puput 
mabebaosan ring anake akeh punika, Ida 
tumuli lunga ka kota Kapernaum. ? Irika wenten 

komandan tentera Roma sane madue parekan 
adiri, sane kasayangang pisan. Iparekan punika 
sedekan sakit raat pisan tur sampun tambis- 
tambis padem. 3 Rikala sang komandan miragi 
pariindik Ida Hyang Yesus, raris dane ngutus 
makudang-kudang panglingsir Yahudi nangkil tur 
mapinunas ring Ida, mangda Ida ledang rauh 
nyegerang parekan danene. 4 Parapanglingsire 
punika raris parek tangkil ring Ida Hyang Yesus, 
saha kedeh mapinunas, mangda Ida ledang 
mapaica pitulungan, sapuniki aturnyane: “Dane 
punika patut pisan polih pitulungan saking Guru. 
> Dane kalintang tresna ring bangsan iragane, 

samaliha dane sane nanggung prabea buat 
ngwangun perhyangan iragane.” 

6 Ida Hyang Yesus raris lunga sinarengan ring 
parapanglingsire punika. Sasampune Ida nampek 
saking jeron komandane punika, sang komandan 
raris ngutus sawitran danene tangkil ring Ida 
Hyang Yesus, buat matur ring Ida, sapuniki: 
“Guru, sampunangja Guru makewehin raga, 
santukan titiang tan pisan patut karauhin antuk 
Guru ring cecanggahan titiange, ' kadi asapunika 
taler titiang newek tan pisan pantes nangkil ring 
ajeng Guru. Sakewanten wenten wecanan Guru 
akecap, sinah parekan titiange seger. 8 Santukan 
titiang puniki jadma nampa prentah, tur titiang 
taler ngereh prajurit, yening titiang mapajar ring 
sinalih tunggil prajurite punika: Kemaja, raris 
ipun mamargi miwah ring sane siosan: Maija, 
janten ipun rauh; wiadin ring parekan titiange: 
Gaeninja ento, raris karyanin ipun.” 

9 Riwau Ida Hyang Yesus mireng aturnyane 
punika, Ida kalintang angob. Ida raris maksian 
ring anake sane ngiring Ida, sarwi ngandika 
sapuniki: “Sasajaane Guru ngorahang teken 
ragane, tusing taen Guru mangguh kapracayan 
ane amone gedenne, yadiastun di pantaran anak 
Israele.” 

10 Sasampun parautusane punika mawali tur 
rauh ring jeron sang komandane punika dapetang 
ipun parekan danene sampun seger oger. 


Ida Hyang Yesus nguripang pianak anak balu 


11 Wus punika Ida Hyang Yesus raris lunga 
ka kota Nain, kairing antuk parasisian Idane 
miwah anake katah. 1? Sasampune Ida nampek 
ring pamedal kotane, raris wenten anak medal 
negen sawa, sawan anak lanang, pianak anak 
balu eluh. Ipun maderbe pianak wantah punika 
kewanten. Duk punika akeh anake saking kota 
punika nututin anake balu punika. 13 Rikala Ida 
Sang Panembahan nyingak anake balu punika, 
kadi ketus kayun Idane kawelas arsan, tumuli 
ngandika ring anake balu punika, sapuniki: 
“Edaja ngeling!” 14 Ida raris nganampekin tur 
ngusud panegenane punika, mawinan anake 
sane negen sawane punika pada mararian. Ida 
Hyang Yesus raris ngandika: “Ih anak truna, Tiang 
nunden cening, bangunja!” 12 Pramangkin anake 
truna punika bangun tur negak saha ngawitin 
mabaos. Ida Hyang Yesus raris nyerahang ipun 
ring memenipune. 

16 Sakancan anake punika sami pada karesresan, 
raris ngluihang Ida Sang Hyang Widi Wasa, 
sapuniki pangucapipune: “Ada nabi luih suba 
mijil di pantaran iragane muah Ida Sang Hyang 

Widi Wasa suba rauh ngrahayuang parakaulan 
Idane.” 

17 Orti indik Ida Hyang Yesus raris amiug ring 
sakuubing jagat Yudeane miwah ring desa-desa 
sane wenten ring kiwa tengennyane. 


Utusan saking Dane Yohanes Panglukat 
(Mat. 11:2-19) 


18 Parasisian Dane Yohanes nguningang 
sapariindike punika ring Dane Yohanes. Dane 
ngandikain sisian danene kalih diri, 19 raris kutus 
buat nunasang ring Ida Sang Panembahan, kadi 
asapuniki: “Punapike Palungguh IRatu, sane 
kabaosang antuk Dane Yohanes, anak sane 
pacang rauh punika? Punapike wenten anak 
tiosan sane patut jantosang titiang?” 

20 Rikala sang kalih sampun rauh ring ajeng 
Ida Hyang Yesus, ipun raris matur: “Inggih 
Guru, Dane Yohanes Panglukat ngutus titiang, 
buat nunasang ring Palungguh Guru, sapuniki: 
“Punapike Palungguh Guru, sane baosang dane, 
Anak sane pacang rauh punika? Punapike wenten 
anak tiosan sane patut jantosang titiang? ” 

21 Sadaweg punika Ida Hyang Yesus nuju akeh 
pisan nyegerang anak sane nandang pinakit 
mawarni-warni miwah karangsukan setan, 
samaliha akeh anak buta sane kasuecanin, kantos 
ipun mrasidayang ngeton malih. 22 Ida raris 

ngandika ring utusane punika sapuniki: “Kemaja 
uningayang teken Yohanes, sapariunduk ane 
suba tingalin muah dingeh ragane, nah ento: 
Anak buta sida ningalin, anak rumpuh nyidayang 
majalan, anak sakit lepra kasegerang, anak 
bongol nyidayang ningeh, anak mati kaidupang, 
buina Orta Rahayune kadartayang teken anake 
tiwas-tiwas. 28 Bagia pesan anake ane tuara 
bimbang kenehne teken unduk Tiange.” 

24 Sasampun utusan Dane Yohanes mapamit, 
Ida Hyang Yesus raris ngawitin nyritayang indik 
Dane Yohanes ring anake katah punika, sapuniki: 
“Yen ragane maranin Dane Yohanes di tegal 
melakange, apa ane lakar tingalin ragane? 

Apa ragane mabalih punyan glagah ayag-oyog 
ampehang angin? 25 Wiadin apa ane tingalin 
ragane kema? Apa mabalih anak mapanganggo 
sarwa bungah? Anake ane mapanganggo sarwa 
bungah tur suka wirya idupne, ento di karaton 
tongosne. 26 Yening keto apa ane alih ragane 
kema? Apa ragane mabalih nabi? Tiang ngorahin 
ragane ane amun benehne, sujatinne ragane 
suba ningalin anak ane luihan tekening nabi. 

27 Sawireh unduk Dane Yohanes ento ada 
kasuratang kene: “Aji lakar ngutus utusan Ajine 
majalan malunan teken Cening, apanga ia lakar 


3n 


nabdabang marga pabuat Cening. 

28 “Tiang ngorahin ragane,” sapunika Ida Hyang 
Yesus nglanturang, “Dane Yohanes Panglukat 
ento luihan teken sawatek manusane ane taen 
idup di gumine ene. Nanging anake ane paling 
nistana sajeroning Pamrentahan Ida Sang Hyang 
Widi Wasa, ento luihan teken Dane Yohanes.” 

29 Sawatek anake sane miragi pangandikan 
Idane, kadi asapunika taler juru duduk pajege, 
sami pada mamisinggih kapatutan Ida Sang 
Hyang Widi Wasa, malantaran ipun sampun 
kalukat antuk Dane Yohanes. 20 Nanging 
parawong Parisine miwah paraguru agamane 
pada nungkasin pakarsan Ida Sang Hyang Widi 
Wasa marep ring ragan danene, tur dane nenten 
kayun nampi lelukatan saking Dane Yohanes. 

31 Pangandikan Ida Hyang Yesus: “Apa ane lakar 
anggon Tiang ngandeang anake cara janine? 
Masaih buka apake miribne ia? 3? Yen andeang 
ia patuh buka anake cerik-cerik ane macanda 
di pekene, tur pada saling sautin ajaka timpal- 
timpalne kene: ‘Icang suba nyuling nanging 
cai tusing nyak ngigel, icang suba mamalat 
nanging cai tusing nyak ngeling. 22 Sawireh Dane 
Yohanes rauh, dane tan ngajengang roti muah 
nginum anggur, lantas ragane ngorahang: la 
karangsukan setan!” 34 Suba keto Sang Putraning 
Manusa Utusan Ida Sang Hyang Widi Wasa 
rauh, Ida ngajengang muah nginum, lantas 

ragane ngorahang: “Tingalinja, la budag pesan 
madaar muah minum-inuman, dadi sawitran juru 
duduk pajeg muah anak nista dama. 3? Nanging 
kawicaksanaan Ida Sang Hyang Widi Wasa 
kapisinggih kasujatiannyane baan sakancaning 
anake ane muponin kawicaksanane ento.” 


Ida Hyang Yesus katamiu ring jeroan 
Dane Simon wong Parisine punika 


36 Wenten salah satunggiling anak saking 
golongan Parisi adiri ngaturin Ida Hyang Yesus 
marayunan ring jeroan danene. Ida raris lunga 
ka jeroan anak golongan Parisine punika, raris 
marayunan irika. 37 Ring kotane punika wenten 
anak eluh adiri sane sampun kucap madosa. 
Rikala ipun miragi mungguing Ida Hyang Yesus 
sedekan katamiu ring jeroan anggota golongan 
Parisine punika, ipun raris rauh makta minyak 
wangi abotol. 33 Sambilang ipun ngeling, ipun 
nganampekin Ida Hyang Yesus, raris matimpuh 
ring samping cokor Idane, kantos cokor Idane 
belus antuk ketelan yeh paningalanipune. 
Cokor Ida Hyang Yesus raris kasadsadin antuk 
bokipune, karas, tumuli kabriokin minyak 
wangi. 3? Rikala wong golongan Parisine sane 
ngundang Ida ngantenang indike punika, dane 
raris makayun-kayun, sapuniki: “Yen saja Anake 
ene tuah nabi, sinah tawanga nyen sasajaane 

anake ane ngusud Ia muah kenken laksanan 
anake eluh ento.” 

40 |da Hyang Yesus raris ngandika ring dane: 
“Simon, ada ane lakar tuturang Guru teken 
Simon abedik.” 

Atur Dane Simon: “Inggih Guru, rarisang 
ndikayang.” 

41 Pangandikan Ida Hyang Yesus: “Ada anak 
ajaka dadua mutang teken anake ane mutranang 
pipis. Ane adiri mutang limang atus dolar, ane 
ukudan seket dolar. 42 Sawireh ia makadadua 
tusing nyidayang mayah, lantas utangne 
kapalilayang baan anake ane ngelah pipise ento. 
Yen keto, di pantaran anake ane dadua ento, 
encen ane sangetan tresnane teken anake ane 
ngelahang pipise ento?” 

43 Atur Dane Simon: “Kamanah antuk titiang, 
anake sane akehan kapalilayang utangnyane.” 

Pangandikan Ida Hyang Yesus ring dane: 
“Beneh pesan pasaut Simone ento.” 4 Ida 
raris maksian ring anake eluh punika, sarwi 
ngandika ring Dane Simon, sapuniki: “Apake 
Simon ningalin anake eluh ene? Guru macelep 
ka umah Simone, Simon tusing nyediaang Guru 
yeh pabasehan batis. Nanging anake eluh ene 
masehin batis Gurune baan yeh paningalane tur 
nyadsadin baan bokne. 4? Simon tusing ngaras 
Guru, nanging uli mara neked dini, anake eluh 

ene tusing suud-suud niman batis Gurune. 

46 Simon tusing ngetelin sirah Gurune aji lengis, 
nanging ia ngapunin batis Gurune aji lengis miik. 
41 Wireh keto Guru mapitutur teken Simon: 
Aketo gedenne kapitresnan ane sinahanga ento 
nyiriang mungguing dosannyane ane gede suba 
kampurayang. Nanging anak ane tuah abedik 
kampurayang, ia masih tuah abedik nyinahang 
kapitresnan.” 

48 Ida raris ngandika ring anake eluh punika: 
“Dosa-dosan eluhe suba kampurayang.” 

49 Anake lianan, sane sareng-sareng katamiu 
irika, sami pada saling takenin sapuniki: 

“Nyen sasajaane Anake ene, dadi nyidayang 
ngampurayang dosan manusa?” 

50 Nanging Ida Hyang Yesus ngandika ring 
anake eluh punika: “Kapracayan eluhe suba 
ngrahayuang eluh. Majalanja eluh mulih saha 
rahayu!” 


Paraistri-istrine sane ngiring Ida Hyang Yesus 


1 Wus punika Ida Hyang Yesus raris lunga 
8 nylajah kota-kota miwah desa-desa 
gumanti nartayang Orti Rahayu indik Ida Sang 
Hyang Widi Wasa sane mangkin ngadegang 
Pamrentahan Idane. Ida kairing antuk sisian 
Idane sane roras diri. 2 Sajaba punika taler 
wenten makudang-kudang anak istri sane 

ngiring Ida, inggih punika anak istri sane sampun 
kasegerang saking karangsukan setan miwah 
pinakit mawarni-warni, minakadinipun Maria 
sane kawastanin Maria Magdalena, sane sampun 
kasegerang saking karangsukan pitung setan. 

3 Yohana rabin Dane Kusa prakangge ring 

purin Ida Sang Prabu Herodes, Susana miwah 
akeh malih anak istri sane lianan. Istri-istrine 
punika sami pada madanaang paderbeannyane 
suang-suang anggenipun mianin saluiring 
kabuatan Ida Hyang Yesus miwah parasisian 
Idane. 


Pangande indik anak nyambehang bibit 
(Mat. 13:1-9; Mar. 4:1-9) 


4 Duk punika anake akeh rauh nangkil ring 
Ida Hyang Yesus. Anake punika rauh saking 
makudang-kudang kota. Ida raris ngandika ring 
anake akeh punika nganggen pangande, sapuniki: 

> “Ada anak nyambehang bibit di tegale. Dugase 
ia nyambeh ento, ada abagian bibite ento ulung 
di lubukane, laut jekjeka baan anake, buina ada 
kedis teka ngamah bibite ento kanti telah. * Ada 
abagian ane ulung di tanahe ane madasar batu 
paras, tur sasubane mentik lantas layu laut tuh, 
sawireh tanahe tusing beseg. ” Ada abagian ane 
ulung di tanahe ane misi tunggak-tunggak ketket. 
Bibite ento mentik muah ketkete ento masih milu 

mentik tur sayan rob naonin bibite ento kanti 
mati. 8 Buina ada abagian ane ulung di tanahe 
ane mokoh, tur sasubane mentik, ngancan gede, 
laut mabuah suang-suang kanti tikel ping satus.” 

Ida Hyang Yesus raris muputang baos Idane, 
kadi sapuniki: “Yen ragane ngelah kuping 
padingehangja!” 


Tetujon pangande-pangande punika 
(Mat. 13:10-17; Mar. 4:10-12) 


9 Parasisian Idane raris nunasang ring Ida, 
punapike teges pangande punika. 10 Ida raris 
nyaurin sapuniki: “Cening kalugra nawang 
unduk Ida Sang Hyang Widi Wasa ngadegang 
Pamrentahan Idane di gumine ene. Nanging 
teken anake ane lenan, saluiring paundukane 
ento katekedang aji pangande. Apanga ia tusing 
nepukin yadiastu ia ngiwasin muah tusing 
ngresep yadiastun ia ningeh.” 


Ida Hyang Yesus nerangang pangande 
anak nyambeh bibite punika 


(Mat. 13:18-23: Mar. 4:13-20) 


11 “Kene artin pangandene ento: Bibite ento, 
nah ento sabdan Ida Sang Hyang Widi Wasa. 
12 Ane ulung di lubukane, nah ento anak ane 
suba madingehang sabdane ento, nanging 
teka Ratun Setane mancut sabdane ento uli 

di kenehne, apanga ia buung pracaya muah 
karahayuang. 13 Ane ulung di tanahe ane 
madasar paras, nah ento, anake ane ningehang 
laut nrima sabdane ento saha liang, nanging 
tusing mateleb di kenehne. Ia gangsar pracaya, 
nanging dikalane katempuh baan gegodan, ia 
lantas mabalik. 14 Ane ulung di tanahe ane misi 
tunggak-tunggak ketket, nah ento anake ane 
madingehang sabdane ento, nanging ia kaliput 
baan jejeh muah kasugihan muah kawiryan idup 
cara di jagate, kanti tuara nyidayang mabuah ane 
melah. 15 Ane ulung di tanahe ane lemek, nah 
ento anake ane madingehang sabdane ento, laut 
nelebang di tungtung kenehne saha astiti bakti 
teken Ida Sang Hyang Widi Wasa. Ia anteng tur 
teleb, kanti bibite ento mabuah.” 


Pangande indik lampu 
(Mar. 4:21-25) 


16 “Tusing ada anak ngenyit lampu laut nekepin 
lampune aji kekeb, wiadin nyelepang ka beten 
longan. Nanging mula tuah gantunganga di 
pangantungan lampune, apanga sakancan 
anake ane macelep mulihan, nyidayang ningalin 
galangne. 

17 Saluiring paundukane ane ilid lakar 
kedengang muah ane pingit lakar kawerayang tur 
kalumbrahang. 

18 Wireh keto, melahang pesan madingehang. 
Sawireh anake ane ngelah, ia lakar buin kicen 
imbuh, nanging anake ane tuara ngelah, saluiring 
ane kadena gelahne, ento lakar kambil.” 


Indik parasemeton Ida Hyang Yesus 
(Mat. 12:46-50: Mar. 3:31-35) 


19 Biang miwah parasemeton Ida Hyang 
Yesus rauh maranin Ida irika, nanging dane 
tan nyidayang nganampekin Ida, santukan 
jadmane akeh pisan. 20 Raris wenten anak sane 
nguningayang ring Ida, aturnyane: “Guru, biang 
miwah parasemeton Gurune nyantosang Guru 
ring jabaan, nyadia pacang kapanggih ring Guru.” 
21 Nanging Ida nyaurin ipun sapuniki: “Ane 
dadi meme muah nyama-nyamaan Tiange, nah 
ento anake ane madingehang tur nglaksanayang 
sabdan Ida Sang Hyang Widi Wasa.” 


Ida Hyang Yesus ngendekang angin ribut 
(Mat. 8:23-27: Mar. 4:35-41) 


22 Sedek rahina anu Ida Hyang Yesus munggah 
ka jukunge, kairing antuk parasisian Idane. 
Ida raris ngandika: Jalan jani iraga malayar 
megat danu.” Tumuli Ida malayar kairing antuk 
parasisian Idane sinamian. 23 Risedekan malayar, 
Ida Hyang Yesus sirep. Tan dumade wenten angin 
ribut ring danune, kantos jukunge punika bek 

lancah toya. Ida sareng parasisian Idane sami 
tambis-tambis kasinangkaonan. 24 Parasisian 
Idane raris nganampekin tur nangiang Ida, 
aturnyane: “Guru matangija! Santukan iraga 
tambis-tambis padem kalebu!” 

Ida Hyang Yesus raris matangi, tumuli namprat 
angin miwah toyane sane ngrubeda punika. 
Angin miwah toyane punika endek, tur danune 
raris teduh. 22 Ida raris ngandika ring parasisian 
Idane: “Apa kranane cening tusing pracaya teken 
Guru?” 

Nanging dane sareng sami karesresan tur 
angob, raris pakisi ring timpalnyane sapuniki: 
“Nyenke sasajaane Anake ene? Angin muah 
ombak titaha, kanti pada nungkul.” 


Ida Hyang Yesus nyegerang 
anak karangsukan setan 


(Mat. 8:28-34; Mar. 5:1-20) 


26 Ida Hyang Yesus miwah parasisian Idane 
nglanturang malayar, raris malabuh ring 
tanah wong Gerasane, sane selat danu saking 
wewengkon Galilea. 27 Riwau Ida tedun ring 
pasisi jeg wenten anak lanang adiri sane 
kawitipun saking salah tunggal kota-kotane irika, 
maranin Ida. Anake punika karangsukan setan, 
tur sampun sue ipun wantah malalung miwah 
nenten nyak nongos jumah, nanging ring setrane. 

28 Wau ipun ngeton Ida Hyang Yesus, ipun nyerit 
tur makakeb ring ajeng Idane, tumuli ngelur 
saha matur sapuniki: “Inggih Ratu Hyang Yesus, 
Putran Ida Sang Hyang Widi Wasa Sane Maha 
Luur! Punapi sane arsayang IRatu ring titiang? 
Nawegang pisan, titiang mapinunas ring IRatu, 
sampunang pisan IRatu nyangsarain titiang!” 
29 Mawinan ipun matur kadi asapunika, santukan 
Ida Hyang Yesus sampun ngandikayang setane 
punika medal saking padewekan anake punika. 
Setane punika sampun sering mrentah anake 
punika yadiastun ipun kategul miwah kablagbag, 
nanging sakancan tali wiadin blagbagnyane 
katastas, tur ipun kapaid ka suung-suunge. 

30 Ida Hyang Yesus nakenin ipun: “Nyen adan 
ibane?” 

Pasauripune: “Titiang mawasta Legion,” 
santukan akeh setane ngrangsukin ipun. 
31 Parasetan punika raris nunas ica ring Ida Hyang 
Yesus, mangda sampunang Ida nundung ipun ka 
jurange. 

32 Sedeng becike irika wenten bawi akeh 
pisan sedek ngrereh teda ring rejeng gununge. 
Setan-setane punika raris mapinunas ring Ida 
Hyang Yesus, mangda ipun kalugra ngrangsukin 
bawi-bawine punika. Tur Ida nglugrain ipun. 
33 Ipun raris medal saking padewekan anake 
punika, tumuli ngrangsukin bawi-bawine punika. 

Bawi-bawine punika sami paceburbur saking 
rejeng gununge ka danune, raris padem kalebu. 
34 Wau sawatek anake sane nongosin bawine 
ngantenang paindikane punika, ipun raris malaib 
tur nuturang paindikane punika ring kota miwah 
desa-desa sakiwa tengen genahe punika. 3? Akeh 

anake medal praya mabalih paindikane punika. 
Ipun maranin Ida Hyang Yesus, tur panggihin 
ipun anake sane pecak karangsukan setan 
punika negak ring cokor Idane. Ipun sampun 
mapangangge tur sampun tegteg. Anake akeh 
punika sami pada jejeh. 36 Anake sane sampun 
manggihin saurah-arih paindikane punika saking 
pangawit, raris nuturang ring anake akeh punika, 
kadi asapunapi sang karangsukan setan punika 
kasegerang. 37 Sawatek jadmane sane wenten 
ring wewengkon Gerasane raris nunas ica ring 
Ida Hyang Yesus, mangda Ida matilar saking irika, 
santukan ipun sami kalintang ajerih. Ida tumuli 
munggah ka jukunge, raris malayar mawali. 

38 Anake sane pecak karangsukan setan punika 
mapinunas ring Ida mangda ipun kalugra ngiring 
sapamargin Idane. 

Nanging Ida Hyang Yesus ngandikayang ipun 
budal, sapuniki wecanan Idane: ?? “Mulihja 
cening, tur tuturangja sakancan pakardin Ida 
Sang Hyang Widi Wasa arepa teken cening!” 

Ipun tumuli mapamit saking irika, raris milehan 
nuturang sakancan paindikan sane sampun 
kakardi antuk Ida Hyang Yesus arepa ring 
padewekanipune. 


Ida Hyang Yesus nguripang okan Dane Yairus 
sane istri miwah anak luh sane ngusud Ida 


(Mat. 9:18-26; Mar. 5:21-43) 


40 Sasampun Ida mawali, anake akeh pada 
mendak Ida, santukan ipun sampun pada 
nyantosang rauh Idane. 41 Raris wenten anak 
rauh, mapesengan Yairus, sane dados kelihan 
perhyangane irika. Dane sumungkem ring cokor 
Idane, saha nunas ica, mangda Ida ledangja 
simpang ka jeroan danene. 42 Santukan okan 
danene sane istri, sane mayusa sawatara roras 
warsa, sampun tambis-tambis seda. 

Dane madue oka wantah punika kewanten. 
Rikala Ida mamargi ka jeroan Dane Yairus, akeh 
anake pada nyeeg Ida saking kiwa tengen Idane. 
43 Irika wenten anak istri adiri sane nandang 
pinakit ngwetuang rah sampun saking roras 
warsa suenipun. Ipun sampun akeh nelasang 
prabea buat ngrereh tamba, nanging nenten 
wenten sane mrasidayang nyegerang ipun. 

44 Ipun ngarepang nganampekin Ida Hyang Yesus 
saking ungkur, raris ngusud tepin jubah Idane, jeg 
pramangkin ipun wusan ngamedalang rah. 4 Ida 

Hyang Yesus raris ngandika: “Nyen ane ngusud 
Tiang?” 

Santukan tan wenten anak sane nganken, 
Petrus raris matur: “Guru, akeh anake pada 
ngrunyung tur nyeeg Guru.” 

46 Nanging Ida Hyang Yesus malih ngandika: 
“Ada anak ane ngusud Guru, sawireh Guru 
marasa ada kawisesan ane metu uli awak 
Gurune.” 4 Anake istri punika uning ring dewek 
katangehan, irika ipun ngetor tangkil, nylempoh 
ring ajeng Idane. Ring arepan anake akeh 
punika ipun nguningayang ring Ida, punapi 
awinannya ipun ngusud Ida miwah indikipune jeg 
pramangkin seger. 48 Ida Hyang Yesus ngandika 
ring ipun, sapuniki: “Ih eluh, kapracayan eluhe 
ane suba nyegerang eluh. Kemaja mulih saha 
rahayu.” 

49 Durung puput Ida ngandika ring anake istri 
punika, raris wenten utusan saking jeroan kelihan 
perhyangane punika. Utusane punika matur ring 
Dane Yairus sapuniki: “Okan ragane sampun 
seda. Sampunangja makewehin Ida I Guru!” 

>0 Nanging indike punika kapireng antuk Ida 
Hyang Yesus, tur Ida ngandika ring Dane Yairus: 
“Sampunangja jejeh, nanging pracayaja ring 
Tiang, sinah okan ragane pacang seger.” 

51 Sarauh Idane ring jeroan Dane Yairus, tan 
wenten anak sane kalugra ngiring ngranjing, 

sajawining Dane Petrus, Yohanes, Yakobus 
miwah aji biang anake alit punika. >? Sami 
anake pada mangelingin anake alit punika 
tur masesambatan. Nanging Ida Hyang Yesus 
ngandika: “Sampunangja nangis! Anake alit 
puniki nentenja seda, nanging wantah sirep.” 

53 Anake akeh punika sami pada ngedekin Ida, 
santukan ipun uning, mungguing anake alit 
punika sampun seda. ?? Ida Hyang Yesus raris 
ngambil tangan anake alit punika sarwi ngandika 
sapuniki: “Ih cening bangunja!” 5? Roh anake 
alit punika raris mawali ring anggan danene, 
tur pramangkin dane matangi. Ida Hyang Yesus 
raris ngandikayang mangda anake alit punika 
kicen ajengan. ?? Biang ajin anake alit punika 
kalintang angob. Nanging Ida Hyang Yesus nenten 
nglugrain dane ngortiang paindikane punika ring 
sapasira jua. 


Indik Ida Hyang Yesus ngutus 
sisian Idane makaroras diri 


(Mat. 10:5-15; Mar. 6:7-13) 


1 Ida Hyang Yesus raris marumang sisian 

Idane makaroras diri, tumuli kicen kasidian 
miwah kakuasaan buat nundung setan miwah 
ngicalang pinakit. * Wusan punika dane kutus 
buat midartayang mungguing sane mangkin Ida 
Sang Hyang Widi Wasa ngadegang Pamrentahan 

Idane saha nyegerang anak sane sakit-sakit. 
3 Sapuniki pangandikan Idane ring dane: “Kemaja 
cening luas! Sajeroning maleluasan, edaja ngaba 
apa-apa. Eda ngaba gegaman, soksokan anggo 
ngagendong dedaarane, pipis wiadin panganggo 
duang rangsukan. 4 Dijaja cening tampina 
madunungan, nongosja ditu, kanti cening magedi 
uli kotane ento. ? Dijaja anake tusing nyak nampi 
cening, makaadja cening uli kotane ento, tur 
ketebangja ebuke uli tlapakan batis ceninge, 
makadadi patinget pabuat anake ditu.” 

6 Parasisian Idane raris mamargi nylajah 
desa-desane irika, midartayang Orti Rahayune 
punika miwah nyegerang anak sakit milehan. 


Ida Sang Prabu Herodes kosekan ring kayun 
(Mat. 14:1-12, Mar. 6:14-29) 


7 Ida Sang Prabu Herodes, sane madeg prabu 
ring wewengkon Galileane, sampun mireng 
saluiring paindikane punika. Ida Sang Prabu 
Herodes rumasa osek ring kayun, santukan 
wenten anak maosang, mungguing Dane 
Yohanes Panglukat sampun nyeneng saking 
pantaran anake padem. 3 Wenten malih sane 
maosang, mungguing Nabi Elia sampun rauh, 
miwah wenten taler sane maosang mungguing 
sinalih tunggil nabi-nabine sane nguni, sampun 
nyeneng malih. ? Ida Sang Prabu Herodes 

ngandika sapuniki: “Dane Yohanes suba punggal 
gelahe. Dadinne nyenke sasajaane Anake ene, 
ane dingeh gelahe nglaksanayang sakancan 
paundukane ento?” Ida sang prabu ngusahayang 
pisan mangda nyidayang kapanggih ring Ida 
Hyang Yesus. 


Ida Hyang Yesus mapaica 
daar buat anak limang tali 


(Mat. 14:13-21; Mar. 6:30-44; Yoh. 6:1-14) 


10 Sasampun parautusan Idane mawali, dane 
raris nguningayang ring Ida Hyang Yesus, saluiring 
paindikan sane sampun laksanayang dane. Ida 
raris ngajak dane masingidan ring kota sane 
mawasta Betsaida. Sane ngiring Ida wantah 
parautusan Idane kewanten. 11 Riwau anake akeh 
miragi indike punika, ipun raris ngetut pamargin 
Idane. Ida ledang pisan nampi rauh anake punika. 
Irika Ida raris midartayang indik Pamrentahan 
Ida Sang Hyang Widi Wasa ring ipun. Ida taler 
ngwarasang sakancan anake sane mamuatang 
kasegeran. 

12 Rikala suryane sampun surup, parasisian 
Idane makaroras diri, rauh tangkil saha matur: 
“Guru, nikayangja anake akeh punika ka 
desa-desa miwah ka pondok-pondok sane ring 
kiwa tengen genahe puniki, mangda irika ipun 

numbas ajengan miwah ngrereh dunungan, 
santukan genahe puniki suung.” 

13 Nanging Ida ngandika ring dane: “Cening 
benehne maang anake ento daar.” 

Dane raris matur: “Titiang sareng sami wantah 
maderbe roti limang bungkul miwah ulam 
kekalih kewanten. Punapike Guru ledang yening 
titiang mamargi jaga numbasang anake puniki 
ajengan?” 14 (Anake sane wenten irika, sane 
lanang kewanten sawatara wenten limang tali 
diri akehipun.) 

Ida raris ngandika ring parasisian Idane: 
“Tundenja anake ento negak magompyok- 
gompyokan, sawatara ajaka seket diri 
agompyokan!” 

15 Parasisian Idane ngiringang pangandikan 
Idane tur ngengken anake akeh punika mangda 
negak. 19 Sasampun Ida ngambil rotine limang 
bungkul miwah ulame kekalih punika, Ida 
tumuli tumenga maksian ka langite. Ida 
matur panyuksma ring Ida Sang Hyang Widi 
Wasa. Wus punika roti miwah ulame punika 
kagompes-gompes, paicayang Ida ring parasisian 
Idane, mangda kadumang ring anake akeh 
punika. 17 Anake makasami punika nunas ngantos 
wareg. Wus punika sisan rotine kapunduhang 
antuk parasisian Idane, wenten roras sok bek-bek 
akehipun. 

Pangangken Dane Petrus 
(Mat. 16:13-20, Mar. 8:27-30) 


18 Sedek rahina anu, rikala Ida Hyang Yesus 
ngastawa praragayan, parasisian Idane rauh 
nangkilin Ida. Ida raris mataken ring dane 
sapuniki: “Manut panyengguh anake liu, nyenke 
Guru ene?” 

19 Atur danene: “Wenten sane nyengguh 
mungguing Guru puniki Dane Yohanes Panglukat. 
Wenten sane nyengguh mungguing Guru puniki 
dane Nabi Elia. Wenten malih sane nyengguh 
mungguing Guru puniki: Sinalih tunggiling nabi 
sane nguni sane nyeneng malih.” 

20 ida Hyang Yesus raris mataken ring dane: 
“Yen manut panarkan ceninge, nyenke Guru 
tenenan?” 

Masaur Dane Petrus: “Guru puniki Sang Kristus 
Sang Juru Rahayu Sane Kajanjiang antuk Ida Sang 
Hyang Widi Wasa.” 

21 Ida Hyang Yesus raris miteketin dane, mangda 
dane sampunang ngwerayang paindikane punika 
ring sapasira jua. 


LUKAS 9.22-26 4185 


Indik kasangsaran Ida Hyang 
Yesus sane pacang rauh 


(Mat. 16:21-28; Mar. 8:31--9:1) 


22 ida Hyang Yesus malih ngandika: “Sang 
Putraning Manusa Utusan Ida Sang Hyang Widi 
Wasa tan pariwangde lakar nandang sangsara. 
Ida lakar katulak baan parapanglingsire muah 
baan parapangageng panditane muah baan 
paraguru agamane, tur lakar kasedayang. 
Nanging ditutug makatelunne Ida lakar buin 
katangiang tur kauripang.” 

23 Pangandikan Idane ring dane makasami: 
“Asing-asing anak ane makeneh dadi sisian 
Gurune, ia patut ngengsapang deweknyane niri, 
tur sadina-dina negen salibne tur nututin Guru. 
24 Sawireh anake ane makeneh ngutamayang 
idupne padidi, ia tusing lakar muponin idup ane 
sujati. Nanging anake ane ngetohang uripne 
pabuat Guru, ia lakar muponin idup ane sujati 
tur langgeng. 2 Adake anak ane nyak ngodagang 
gumine makejang, nanging ia padidi kalah tur 
sengkala? Suba sinah tusing ada. 28 Anake ane 
kimud ngangkenin Guru muah paurukan Gurune 
di arepan manusane, Sang Putraning Manusa 
Utusan Ida Sang Hyang Widi Wasa masih lakar 
kimud ngangkenin anake ento manian disuba 
pangrauhan Idane sajeroning kaluihan Idane 


LUKAS 9.27-33 4186 


muah kaluihan Ida Sang Aji muah kaluihan 
paramalaekat Idane ane suci. ?” Ingetangja: 
Sujatinne di pantaran anake ane ada dini jani, 
ada makudang-kudang anak ane tuara lakar mati, 
satonden ia ningalin Ida Sang Hyang Widi Wasa 
ngadegang Pamrentahan Idane.” 


Ida Hyang Yesus kaluihang ring duur gununge 
(Mat. 17:1-8: Mar. 9:2-8) 


28 Sawatara sampun maletan pitung rahina, 
sasampun Ida ngwecanayang paindikan sane 
inucap, Ida Hyang Yesus ngajak Dane Petrus, 
Yohanes miwah Yakobus munggah ka gununge 
praya ngastawa. 29 Risedek Ida ngastawa, jeg 
magentos swabawan Idane, tur busanan Idane 
kanten petak dumilah. 20 Tan pararapan jeg 
wenten anak sareng kalih mabebaosan ngiring 
Ida, inggih punika: Nabi Musa miwah Nabi Elia. 
31 Sang kalih makantenang raga ring sajeroning 
kaluihan tur mabebaosan ngiring Ida Hyang 
Yesus, maosang sapariindik Idane jaga ninutin 
pakarsan Ida Sang Hyang Widi Wasa malantaran 
jaga seda ring kota Yerusalem. 3? Daweg punika 
Dane Petrus miwah timpal-timpal danene 
sedekan sirep leplep. Rikala dane pada matangi, 
kantenang Dane Ida Hyang Yesus sajeroning 
kaluihan Idane miwah anak sareng kalih sane 
sareng-sareng ngadeg ring Ida. 33 Duk sang kalih 

jaga nilarin Ida Hyang Yesus, Dane Petrus matur 
ring Ida, sapuniki: “Inggih Guru, bagia pisan 
iraga wenten iriki. Sane mangkin titiang jaga 
ngwangun pakoleman tetiga, inggih punika asiki 
buat Guru, sane asiki pabuat dane Nabi Musa 
miwah sane malih asiki pabuat dane Nabi Elia.” 
(Nanging sujatinipun Dane Petrus nenten uning 
ring indik sane ucapang dane punika.) 

34 Sedek dane matur kadi asapunika, jeg wenten 
mega nyayubin Ida miwah dane sareng sami, 
tur rikala Ida miwah dane kasayubin antuk 
megane punika, sisiane makatetiga punika pada 
karesresan. 3? Tumuli wenten sabda saking genah 
megane punika, sapuniki: “Ene suba Putran Ulun 
ane selik Ulun. Idepangja pangandikan Idane.” 

36 Sasampun puput sabdane punika, jeg 
kantenang dane wantah Ida Hyang Yesus 
kewanten kantun praragayan. Tur parasisian 
Idane nyekepang paindikane punika. Samaliha 
daweg punika dane tan pisan nuturang 
paindikane sane sampun panggihin dane punika 
ring sapasira jua. 

Ida Hyang Yesus nyegerang anak 
alit sane karangsukan setan 
(Mat. 17:14-18: Mar. 9:14-27) 


37 Benjangipun rikala Ida sareng sisian Idane 
sane tetiga punika tedun saking gununge punika, 

akeh anake pada rauh nangkilin Ida. 33 Wenten 
anak adiri saking pantaran anake akeh punika 
mapinunas sapuniki: “Inggih Guru, titiang nunas 
ica ring Guru, mangda Guru ledang ngaksi pianak 
titiange, santukan titiang maderbe pianak wantah 
ipun kewanten. 3? Ipun karangsukan setan. 
Setane punika jeg tan pararapan ngawinang ipun 
jerit-jerit, tur ipun kapungsang-pangsing antuk 
setane punika, ngantos madidih bungutipune. 
Setane punika tan rered-rered nyakitin ipun tur 
nenten nyak makaon saking padewekanipune. 

40 Titiang sampun nunas tulung ring parasisia 
druene, mangda nundung setane punika, 
nanging dane nenten mrasidayang.” 

41 Ida Hyang Yesus raris ngandika: “Pelih pesan 
ragane ene! Ragane tusing pracaya teken Tiang. 
Nganti buin amunapake makelon Tiange patut 
bareng-bareng teken ragane? Nganti buin 
makapidanke Tiang patut sabar teken ragane?” 
Ida raris ngandika ring reraman anake alit punika, 
sapuniki: “Ajakja pianak ragane mai!” 

42 Duk anake alit punika sampun nampek ring 
Ida Hyang Yesus, setane punika mantigang tur 
mungsang-mangsing ipun. Nanging Ida Hyang 
Yesus ngerengin setane tur nyegerang anake 
alit punika, raris kaserahang ring bapannyane. 

43 Makasami anake pada angob ring kawisesan 
Ida Sang Hyang Widi Wasa sane maha agung. 

Ida Hyang Yesus malih nartayang 
indik pacang sedan Idane 


(Mat. 17:22-23: Mar. 9:30-32) 


Durung ical angob anake makasami punika ring 
sakancan paindikane sane kardi Ida iwau, Ida 
Hyang Yesus raris ngandika ring parasisian Idane: 
44 “Ingetangja raos Gurune ene: Sang Putraning 
Manusa Utusan Ida Sang Hyang Widi Wasa 
lakar kaserahang sig kakuasaan manusane.” 

45 Dane sareng sami nenten ngresep ring daging 
pangandikane punika, santukan kantun makulit, 
kantos dane tan mrasidayang minehin, samaliha 
dane nenten purun nunasang ring Ida piteges 
pangandikan Idane punika. 


Sapasira sane pinih utamana ring 
pantaran parasisian Idane? 


(Mat. 18:1-5; Mar. 9:33-37) 


46 Raris wetu pagujeg ring pantaran parasisian 
Idane, indik sapasirake sane pinih utamana ring 
pantaran danene. 7” Nanging Ida Hyang Yesus 
wikan ring daging pakayunan danene punika. 
Duaning punika Ida raris ngambil anak alit adiri 
tur jujukang Ida ring samping Idane, 48 tumuli 
ngandika ring parasisian Idane sampuniki: 
“Nyenja ane nampi anake cerik ene uli krana 
Guru, anake ento nampi Guru. Nyenja ane 

nampi Guru, anake ento nampi ane ngutus Guru. 
Sawireh anake ane paling nistana di pantaran 
ceninge ajak makejang, anake ento paling 
utamana.” 


Indik roang miwah meseh 
(Mar. 9:38-40) 


49 Dane Yohanes raris matur: “Guru, titiang 
manggihin wenten anak nundung setan masrana 
ngojah parab Gurune. Ipun raris tombahang 
titiang, santukan ipun nenten sareng-sareng ring 
iraga.” 

20 Ida Hyang Yesus ngandika ring dane: “Edaja 
tombahanga anake ento! Sawireh anake ane 
tusing ngamusuhin cening, anake ento dadi 
roang ceninge.” 


Ida Hyang Yesus miwah wong Samaria 


51 Rikala sampun makire tutug panemayan Ida 
Hyang Yesus jaga kunggahang ka suargan, Ida 
raris ngulengang pakayunan Idane lunga ka kota 
Yerusalem. 22 Ida raris ngutus makudang-kudang 
utusan ngriinin pamargin Idane. Utusane punika 
tumuli mamargi, raris rauh ring satunggiling 
desan wong Samariane, praya nabdabang 
saluiring paindikan pabuat Ida Hyang Yesus. 

33 Nanging parawong desane punika nenten nyak 
nampi Ida, santukan sampun sinah pamargin 

Idane jaga ngungsi ka kota Yerusalem. ?4 Riwau 
sisian Idane, inggih punika Dane Yakobus miwah 
Dane Yohanes uning ring paindikane punika, 
raris dane matur: “Inggih Guru, punapike Guru 
ledang, yen titiang ngatag geni tumurun saking 
akasane, jagi ngeseng ipun sami?” 

>> Nanging Ida Hyang Yesus maksian ring dane, 
saha nglemekin dane. ?? Ida miwah parasisian 
Idane raris lunga ka desa sane lianan. 


Indik ngiring Ida Hyang Yesus 
(Mat. 8:19-22) 


57 Duk Ida Hyang Yesus kairing antuk parasisia 
druene nglanturang pamargin Idane, ring margi 
wenten anak matur ring Ida sapuniki: “Titiang 
misadia ngiring Guru, kijaja Guru pacang lunga 

38 Ida Hyang Yesus ngandika ring ipun: “Cicing 
alasane pada ngelah gua muah kedise pada 
ngelah sebun, nanging Sang Putraning Manusa 
Utusan Ida Sang Hyang Widi Wasa tusing madue 
tongos buat sirep muah masandekan.” 

59 Irika Ida ngandika ring anak sane lianan: 
“Tututinja Tiang!” 

Nanging anake punika matur: “Guru lugrainja 
titiang mawali dumun praya nanem sawan bapan 
titiange!” 

60 Nanging Ida Hyang Yesus ngandika ring 
ipun: “Depangja anake mati nanem sawan 


|” 

timpalne ane mati. Nanging ragane kemaja luas 
midartayang mungguing ane jani Ida Sang Hyang 
Widi Wasa ngadegang Pamrentahan Idane.” 

61 Wenten malih anak lianan matur ring Ida: 
“Inggih Guru, titiang praya ngiring Guru, nanging 
lugrainja titiang mapamit dumun ring pakurenan 
titiange.” 

62 Ida Hyang Yesus ngandika ring ipun: 
“Sakancan anake ane nenggala, nanging enu 
tolah-tolih kuri, anake ento tan paguna, pabuat 
Pamrentahan Ida Sang Hyang Widi Wasa.” 


Ida Hyang Yesus ngutus sisian 
Idane pitung dasa diri 


10 1 Wusan punika Ida Sang Panembahan 
raris nyelik sisia sane lianan pitung 

dasa diri akehipun. Dane raris kutus sareng 

kalih sareng kalih ngriinin pamargin Idane, ka 
kota-kota miwah genah-genah sane pacang 
marginin Ida. 2 Ida ngandika ring dane makasami: 
“Padine liu pesan ane suba sedeng anyi, nanging 
pederepe tuah abedik. Wireh keto mapinunasja 
teken Ida Sang Madue padine, apanga Ida ngutus 
parapaderepe buat nganyi padi duene ento. 

3 Nah kema jani cening luas! Sujatinne Guru 
ngutus cening sumasat buka panak biri-birine 

ka tengah-tengah cicing alasane. “Edaja ngaba 
dompet wiadin soksokan anggo ngagendong 

wiadin sepatu. Buina eda macapatan teken 
enyen-enyen di jalan.” ? Yening cening nyelepin 
umah, ucapangja malu kene: “Sutrepti rahayuja 
saisin umahe ene! € Yening di umahe ento ada 
anak demen ngulati rahayu, ucapan ceninge 
ento lakar ngawanang anake ento rahayu, 
nanging yening tusing, ucapan ceninge ento lakar 
ngawanang ia tusing rahayu. 7 Nongosja cening 
di umahe ento, tur daar muah inumja saluiring 
ane sagianga buat cening. Sawireh anake ane 
magae ia patut nampi pikolih. Edaja makisid-kisid 
madunungan. 3 Buina yen cening neked di salah 
tunggaling kota, tur katampi baan anake ditu, 
daarja saluiring ane sagianga buat cening. ? Tur 
segerangja anake ane sakit-sakit ane ada ditu 
muah orahangja teken ia kene: Ida Sang Hyang 
Widi Wasa digelis ngadegang Pamrentahan 
Idane di pantaran ragane! 19 Nanging yen cening 
neked di salah tunggaling kota, tur cening tusing 
katampi baan anake ditu, kemaja cening ka 
marga-margane ane gede ane ada di kotane 
ento, tur orahangja kene: 11 Kayang buka ane 
neket di tlapakan batis tiange ketebang tiang di 
arepan ragane. Nanging ingetangja, mungguing 
Ida Sang Hyang Widi Wasa digelis ngadegang 
Pamrentahan Idane di pantaran ragane! 12 Guru 
ngorahin cening, manian di Dina Pangadilane, 
sangetan pidukan Ida Sang Hyang Widi Wasa 

teken kotane ento bandingang teken kota 
Sodome!” 


Indik kota-kota sane nenten pracaya 
(Mat. 11:20-24) 


13 “Sengkala iba ih kota Korasim! Sengkala 
iba ih kota Betsaida! Sawireh yen di kota Tirus 
muah di kota Sidon kaadakang katawahan buka 
ane kaadakang di tongos ibane, sinah dugase 
ento ia suba pada sedih kingking, tur nguap 
awakne aji abu buat muktiang mungguing ia 
suba ngutang dosa-dosannyane. 14 Nanging 
manian di Dina Pangadilane pamidanda ane lakar 
katiba teken kota Tirus muah kota Sidon inganan 
bandingang teken ane lakar katiba teken iba. 
15 Buina ih iba kota Kapernaum! Iba makeneh 
nyungjungang dewek nganteg ka suarga! Iba 
lakar kacemplungang ka nrakane!” 

16 Ida Hyang Yesus ngandika ring sisian 
Idane: “Nyenja ane madingehang cening, ia 
madingehang Guru; buina nyenja nulak cening 
anake ento nulak Guru; tur nyenja nulak Guru, 
anake ento nulak Ida Sang ane ngutus Guru.” 


Sisia sane pitung dasa diri punika mawali 


17 Sisia sane pitung dasa diri punika sami pada 
mawali saha liang pisan. Dane matur ring Ida 
sapuniki: “Inggih Ratu Panembahan, sawatek 

setane pada nungkul ring titiang, yen titiang 
mrentah ipun malantaran parab Palungguh 
IRatu.” 

18 Ida Hyang Yesus raris ngandika ring dane: 
“Guru ngatonang Ratun Setane ulung uli langite, 
makebiar buka tatite. 1? Padingehangja! Guru 
suba maang cening kawisesan buat nyekjek lelipi, 
teledu, muah ngalahang kawisesan musuhe ento. 
Tusing ada ane nyidayang mencanen cening. 

20 Nanging eda nyen cening kendel, baana 
sawatek setane nungkul teken cening, sakewala 
pada liangja baan adan ceninge suba matulis di 
suargan.” 


Pamujin Ida Hyang Yesus 
(Mat. 11:25-27, 13:16-17) 


21 Duk punika, gargita pisan kayun Ida Hyang 
Yesus, kaliput antuk Roh Ida Sang Hyang Widi 
Wasa, tumuli Ida ngandika: “Inggih Aji, sane nitah 
suarga miwah jagate, Titiang matur panyuksma 
ring Palungguh Aji, santukan Palungguh Aji 
sampun nyinahang paindikane puniki ring anake 
sane nambet, saha nyingidang arepa ring anake 
sane ririh lan wicaksana. Inggih Aji, santukan 
paindikan sane kadi asapunika wantah sane 
ledangin Palungguh Aji. 

22 Palungguh Aji sampun maicayang saluiring 
paindikane punika ring Titiang. Tan wenten anak 


LUKAS 10.23-26 4196 


sane uning, sapasirake Ida Sang Putra sajawining 
Ida Sang Aji. Samaliha tan wenten anak sane 
uning sapasirake Sang Aji, sajawining Ida Sang 
Putra miwah anake sane sampun kalugrain 
antuk Ida Sang Putra, jaga uning ring paindikane 
punika.” 

23 Wus punika Ida Hyang Yesus raris maksian 
ring parasisian Idane saha ngandika nguleng 
wantah ring dane kewanten, sapuniki: “Bagia 
pesan cening ningalin paundukane ane tingalin 
cening ene. 24 Guru ngorahin cening, liu 
paranabine muah pararatune mapakayunan 
nyingakin paundukan ane tingalin cening jani, 
nanging ida dane tuara nyidayang nyingakin. 
Buina ida dane makayun mirengang apa ane 
dingeh cening jani, nanging ida dane tuara 
nyidayang mirengang.” 


Pangande anak Samaria sane kapiolasan 


25 Wus punika wenten satunggiling guru 
agama, rauh mintonin Ida Hyang Yesus, sapuniki 
aturnyane: “Inggih Guru, napi sane patut 
laksanayang titiang, mangda titiang prasida 
muponin urip langgeng?” 

26 Pasaur Ida Hyang Yesus ring dane: 
“Sapunapike sane munggah ring Cakepan 
Sucine? Sapunapike antuk ragane ngartiang?” 

27 Atur anake punika: “Asih subaktija ragane 
teken Ida Sang Hyang Widi Wasa, Panembahan 
ragane, aji panelas bayu sabda idep ragane, 
tur tresnainja sesaman ragane, buka nresnain 
deweke padidi.” 

28 Pangandikan Ida Hyang Yesus: “Patut pasaur 
ragane punika. Laksanayangja kadi asapunika, 
sinah ragane pacang muponin urip.” 

29 Nanging anake punika mamanah matutang 
deweknyane, punika awinan dane raris matur 
sapuniki: “Sapasirake sesaman titiange?” 

30 Pasaur Ida Hyang Yesus: “Wenten anak 
mamargi tedun saking kota Yerusalem ka kota 
Yeriko. Ring margi ipun kabegal. Paderbeanipune 
sami kambil, tur ipun kalempagin tambis-tambis 
padem. Wus punika ipun raris kakalahin 
nyleketek irika. 31 Duk punika katuju wenten 
satunggiling pandita nglintang ring margine 
punika. Riwau ngaksi anak sane kabegalan 
punika, raris nyamping tur nglantur mamargi. 

32 Kadi asapunika taler wenten anak turunan 
Lewi nglintang irika; duk manggihin anake sane 
kabegalan punika, ipun raris nyamping tur 
nglantur mamargi. 33 Raris wenten anak Samaria 
sane nuju maleluasan, taler nglintang irika. Duk 
ipun manggihin anake sane kabegalan punika, 
kadi daut manahipune antuk kapiolasan. 34 Ipun 
raris maranin anake punika tumuli tatunipune 

kabedbed saha katuruhin antuk minyak 

miwah anggur. Wus punika anake punika raris 
kunggahang ring kuda tegakanipune, raris kabuat 
ka genahipune madunungan saha kapretenin 
irika. 3? Benjangnyane, ipun raris nyerahang 
jinah perak kalih bidang ring sang madue 
purine punika, kadulurin antuk baos sapuniki: 
“Nawegang preteninja anake punika sapatutipun. 
Yen ipun nelasang prabea langkungan ring puniki, 
benjangan rikalan tiange mawali malih mriki, kala 
punika jagi malih taur tiang. ” 

36 Ida Hyang Yesus raris ngandika: “Manut 
pepineh ragane, ring pantaran sang tiga punika, 
sane encenke sesaman anake sane kabegal 
punika?” 

37 Pasaur guru agamane punika sapuniki: 
“Kamanah antuk titiang, anake sane malaksana 
kapiolasan ring ipun.” 

Pangandikan Ida Hyang Yesus: “Inggih, mrikaja 
rarisang margiang kadi asapunika!” 


Maria miwah Marta 


38 Rikala Ida Hyang Yesus kairing antuk 
parasisian Idane nuju malelungayan, Ida rauh 
ring satunggiling desa. Irika wenten anak 
eluh mawasta Marta, ngaturin Ida simpang 
ka umahnyane. 3? Anake punika maderbe 
nyama eluh adiri mawasta Maria. Maria 

puniki matimpuh ring samping cokor Ida Sang 
Panembahan, geleng miragiang paurukan Idane. 
40 Nanging Marta repot pisan ngayahin. Ipun raris 
nangkilin Ida Hyang Yesus tur matur sapuniki: 
“Inggih Ratu Panembahan, punapike IRatu 
nenten lingu, mungguing nyaman titiange punika 
manggayang titiang newek kewanten ngayahin? 
Nikayangja ipun nulungin titiang!” 

41 Nanging pasaur Ida Sang Panembahan, 
sapuniki: “Marta, Marta, magenepan ane 
kewehang tur repotang eluh. 42 Nanging tuah 
abesik ane buat, tur Maria suba milih bagian ane 
paling melaha, ane tusing buin lakar kajuang uli 
sig iane.” 


Indik pangastawa 
(Mat. 6:9-13, 7:7-11) 


1 Sedek rahina anu Ida Hyang Yesus 

1 1 nuju ngastawa ring satunggiling genah. 
Sasampune Ida puput ngastawa, raris wenten 
sisian Idane adiri matur ring Ida sapuniki: “Inggih 
Ratu Panembahan, urukangja titiang ngastawa, 
sakadi Dane Yohanes ngurukang parasisian 
danene.” 

2 Pasaur Ida Hyang Yesus ring dane: “Yening 
cening ngastawa, kene abete: 


LUKAS 11.3-9 4200 


Inggih Aji, parab Palungguh Aji mangda 
kasuciang. Pamrentahan Palungguh Aji 
dumadak rauh. 

3 Paicayang ring titiang nyabran rahina, pangan 
kinum sategepipun. 

4 Ampurayangja saananing dosa-dosan titiange, 
santukan titiang taler ngampurayang 
sakancan anake sane mapakardi iwang 
ring titiang. Tur sampunangja titiang 
kabakta ring sajeroning gegodan.” 

5 Ida Hyang Yesus raris ngandika ring parasisian 
Idane: “Yen ada anak di pantaran ceninge ane 
nuju tengah lemeng ka umah timpalne tur ngraos 
kene: “Beli, baangja tiang nyilih roti telung 
bungkul, * sawireh ada timpal tiange adiri ane 
sedek maleluasan singgah jumah tiange, tur 
kabenengan tiang tusing ngelah apa ane lakar 
sagiang tiang.” 7 Dipradene timpal ceninge ento 
lakar masaut kene: “Edaja ngugul tiang, jelanane 
suba mubetan buina tiang ajak pianak-pianak 
tiange suba pada pules, tiang tusing makatang 
bangun ngayahin adi.” 3 Nah kenkenke amun 
sasajaane? Guru ngorahin cening: Yadiastu ia 
tusing nyak bangun muah maang nyilih roti 
baana ia matimpal, nanging sawireh cening 
tusing suud-suud mapangidihan teken ia, sinah ia 
lakar bangun tur ngisinin pangidih ceninge ento. 
9 Wireh keto Guru ngorahin cening: Mapinunasja, 

sinah cening bakal kicen, alihja sinah cening 
bakal mapikolih, dogdogja jelanane, sinah 
cening lakar kaampakin. 1? Sawireh anake ane 
mapinunas sinah lakar kicen, tur sakancan anake 
ane ngalih sinah mapikolih muah sakancan anake 
ane nogdog jelanan, sinah lakar kaampakin. 

11 Nyenke di pantaran ceninge ane suba ngelah 
pianak, tur di kalane pianakne ento nagih be, 
laut baanga lelipi anggona nyilurin bene ento? 

12 Wiadin yen pianakne nagih taluh, laut baanga 
teledu? 3 Wireh keto, yen cening ane madewek 
corah bisa maang ane melah teken pianak-pianak 
ceninge, apa buin Ida, Ajin ceninge ane di 
suargan, Ida sinah lakar maicayang Roh Idane 
teken sakancan anake ane mapinunas teken Ida 


|” 


Ida Hyang Yesus miwah Beelsebul 
(Mat. 12:22-30, Mar. 3:20-27) 


14 Sedek rahina anu Ida Hyang Yesus nundung 
setan sane ngranayang kolok. Sasampun setane 
punika medal, anake sane pecak karangsukin 
setan punika raris nyidayang mabaos. Anake akeh 
tumuli pada angob. 1? Nanging saking pantaran 
anake punika wenten sane mabaos sapuniki: “la 
nundung setane ento nganggon kuasan Ratun 
Setan ane madan Beelsebul.” 

16 Wenten taler anak lian sane mamanah 
mintonin Ida. Ipun nunas mangda Ida ngadakang 

praciri sane tawah, buat muktiang, mungguing 
Ida seselikan Ida Sang Hyang Widi Wasa. 

17 Nanging Ida Hyang Yesus wikan ring manah 
anake punika, raris Ida ngandika: “Sakancan 
kaprabon sane panjaknyane maroang-roangan 
tur saling siatin sinah gelis jaga rusak, kadi 
asapunika taler sakancan pakurenane sane 
sagsag sinah pacang uug. 13 Kadi asapunika taler, 
yen panjak Ratun Setane maroang-roangan, tur 
masiat nglawan roang gelahnyane, sapunapi 
jagi antuka ngamanggehang kaprabonipune? 
Ragane maosang, mungguing Tiang nundung 
setan nganggen kuasan Beelsebul, Ratun 
Setane. 19 Yening kadi asapunika, sapasira 
ngicen parasisian ragane kuasa buat nundung 
setan punika? Sisian ragane ngraga muktiang, 
mungguing ragane punika iwang. 2? Roh Ida 
Sang Hyang Widi Wasa sane ngicen Tiang kuasa 
buat nundung setan punika, tur indike punika 
nyinahang, mungguing Ida Sang Hyang Widi 
Wasa sampun ngadegang Pamrentahan Idane 
ring pantaran ragane. 

21 Yening wenten anak siteng tur magegawan 
sregep nyaga umahnyane, sinah rahajeng 
sakancan paderbeannyane. 22 Nanging yen 
wenten anak sitengan ring ipun nglawan tur 
ngaonang ipun, anake punika jaga ngebutin 

gegawan sane andelang ipun, tur jaga ngedum 
barang-barang sane jarah ipun irika. 

23 Anake sane nenten maroang ring Tiang, 
anake punika sujatinne nglawan Tiang, tur anake 
sane nenten munduhang sareng-sareng ring 
Tiang, anake punika wantah ngae buyar.” 


Indik setane sane mawali 
(Mat. 12:43-45) 


24 “Yening setane medal saking manusane, 
ipun ngumbara ring genahe sane melakang 
nyadia ngulati genah masandekan. Yening ipun 
nenten polih genah, raris ipun mapajar sapuniki: 
‘Idewek lakar buin malipetan ka umahe ane 
suba kalahin idewek ipidan. 2 Tumuli ipun 
mawali, tur dapetang ipun umahe sampun kedas 
masampatan tur sampun kadabdab saha becik. 
26 [pun raris medal tur ngrereh setan pepitu sane 
kaonan ring ipun, sami pada kajak ngranjing tur 
jenek ring dewek anake punika. Pamuputipun 
kawentenan anake sane karangsukan setan 
punika, kaonan ring kawentenanipun duk 
pangawitnyane.” 


Bagia sujati 


27 Sasampune Ida Hyang Yesus puput ngandika 
kadi asapunika, raris wenten anak eluh saking 
pantaran anake akeh punika, matur ring Ida 

antuk suara sane jangih, sapuniki: “Ambate 
bagian anake istri, sane sampun mobotang 
Ragane miwah sane sampun nyecepin Ragane.” 
28 Nanging Ida ngandika: “Tungkalikanipun, 
ambate bagian anake sane miragiang saha 
nglakonin sabdan Ida Sang Hyang Widi Wasa.” 


Indik piteges pracirine 
(Mat. 12:38-42) 


29 Tatkala Ida Hyang Yesus kagrunyung antuk 
anake akeh, Ida raris ngandika: “Jadmane 
sane ring masane mangkin, mula tuah jadma 
dursila. Ipun kedeh nunas praciri, nanging ipun 
tan jagi kicen, sajawining pracirin dane Nabi 
Yunus. 20 Santukan, sakadi dane Nabi Yunus 
dados praciri pabuat wong kota Niniwene, kadi 
asapunika taler Sang Putraning Manusa Utusan 
Ida Sang Hyang Widi Wasa, jaga dados praciri 
pabuat jadmane ring masane mangkin. 3! Rikala 
rauh Rahina Pangadilane, Sang Ratu Istri saking 
jagate kelod pacang mapadu arep ring jadmane 
ring masane mangkin, tur ida pacang nyisipang 
ipun. Santukan ida rauh saking tanggun gumine 
misadia mirengang kawicaksanan Ida Sang Prabu 
Salomo. Tiang nuturin ragane, sujatinne sane 
mangkin iriki wenten anak sane luihan ring Sang 
Prabu Salomo. 3? Ring Rahina Pangadilane, wong 
kota Niniwene jaga mapadu arep ring jadmane 

ring masane mangkin, tur ipun jagi nalih jadmane 
ring masane mangkin. Santukan ritatkala ipun 
miragiang pamidartan dane Nabi Yunus, wong 
kota Niniwene pada ngutang dosa-dosannyane. 
Tiang nuturin ragane, sujatinne sane mangkin 
iriki wenten anak sane luihan ring dane Nabi 
Yunus!” 


Suluh ring raga 
(Mat. 5:15, 6:22-23) 


33 “Tanja wenten anak ngenyit lampu, raris 
ngenahang lampune punika ring batan longan 
wiadin ring batan kekebe, nanging lampune 
punika kagantungang ring pangantungane, 
mangda galangnyane kapanggih antuk sakancan 
anake sane rauh mrika. 34 Panyingakan 
ragane punika suluh buat dewek ragane. Yen 
panyingakan ragane cedang, sinah dewek ragane 
makaukud galang, nanging yen panyingakan 
ragane rusak, sinah dewek ragane peteng 
dedet. 3? Duaning punika, yatnainja mangda 
galange sane wenten ring dewek ragane punika 
sampunang ngantos peteng. 3? Yening dewek 
ragane galang makaukud, tur tan wenten sane 
peteng, kenginan makasami jagi galang, tan 
bina kadi sinar lampune ngalangin ragane antuk 
galang sane maglanaran.” 

Ida Hyang Yesus ngaonang wong golongan 
Parisine miwah paraguru agamane 


(Mat. 23:1-36; Mar. 12:38-40) 


37 Rikala Ida Hyang Yesus sampun puput 
mapaica paurukan, wenten anak saking golongan 
Parisi adiri ngaturin Ida mangda marayunan ring 
jeroan danene. Ida raris ngranjing ngajeroang 
tumuli malinggih marayunan. 33 Anak golongan 
Parisine punika tengkejut pisan manggihin, 
santukan Ida nenten masehin tangan, sadurung 
Ida marayunan. 3? Duaning punika, Ida Sang 
Panembahan ngandika ring dane, sapuniki: “Niki 
ragane anak golongan Parisi, ragane mresihin 
piring miwah jembung ragane wantah ring 
sisinnyane kewanten, nanging ring tengah 
keneh ragane bek madaging kadroakan miwah 
kacorahan. 40 Ih paraanak sane belog punggung, 
boyake Ida Sang Hyang Widi Wasa sane ngardi 
ring sisinnyane punika, Ida taler sane ngardi ring 
tengahnyane? 41 Nanging padanaangja daging 
piring miwah jembung ragane punika ring anake 
tiwas-tiwas. Tur malantaran nglaksanayang 
paindikane punika, kenginan saluiring paindikan 
jagi dados bresih pabuat ragane. 

42 Nanging sengkala ragane ih anak golongan 
Parisi. Ragane maturan ring Ida Sang Hyang 
Widi Wasa, apahdasan saking pamupon ragane, 

minakadinne: selasih, inggu miwah jejanganan 
sane lianan. Nanging ragane nglemenahan indik 
kadilan miwah astiti bakti ring Ida Sang Hyang 
Widi Wasa. Paindikane punika sane patutipun 
laksanayang ragane, nanging sane lianan punika 
sampunang lemenahanga. 

43 Sengkala ragane ih anak golongan Parisi. 
Santukan ring perhyangan ragane seneng 
malinggih ring ajeng, tur seneng katunas lugrain 
ring pasare. 14 Sengkala ragane, santukan ragane 
tan bina sakadi gegumuk ring setrane, sane tan 
mapinget, kantos tan kuningin antuk anake sane 
mamargi irika.” 

45 Sinalih tunggil paraguru agamane matur ring 
Ida: “Inggih Guru, yening Guru mabaos kadi 
asapunika, Guru taler nganistayang titiang sareng 
sami!” 

46 Pasaur Ida Hyang Yesus: “Sengkala taler 
ragane paraguru agama! Santukan ragane 
mategenin anak antuk tetegenan sane tan sida 
antuk negen, nanging ragane niri tan kayun 
nundik tetegenane punika, buat nulungin ipun. 
47 Sengkala ragane, santukan ragane ngardi 
pinget sane becik ring gegumuk paranabine 
sane kasedayang antuk paraleluur ragane. 

48 Malantaran punika ragane mariangken, 
mungguing ragane matutang pamargin 
leluur ragane, sane sampun nyedayang 

paranabine punika, tur ragane ngardi pinget 
ring gegumuknyane. 49 Duaning punika wenten 
kakecap kawicaksanan Ida Sang Hyang Widi 
Wasa sapuniki: “Ulun lakar ngutus paranabi 
muah parautusan Ulune nekain ia, nanging 
atenga paranabi lan parautusan Ulune lakar 
matianga muah atenga lakar sangsaraina. 

50 Kadi asapunika manusane mangkin pacang 
kasisipang antuk Ida Sang Hyang Widi Wasa, 
malantaran sedan paranabine sane kasedayang 
saking pangawit jagate, ?! ngawit saking sedan 
Dane Habel kantos rauh sedan Dane Sakaria, 
sane kasedayang ring selagan genah morbor 
aturan ingon-ingone miwah Perhyangan Agunge. 
Samaliha Tiang nuturin ragane: Manusane ring 
masane mangkin makasami pacang kasisipang 
malantaran sedan paranabi miwah parautusane 
punika. 

52 Sengkala ragane ih paraguru agama, santukan 
ragane sampun ngambel sereg taman kaweruhe, 
nanging ragane nenten ngranjing ring tamane 
punika, tur ragane nambakin anake sane 
mamanah ngranjing!” 

53 Sasampune Ida Hyang Yesus kesah saking 
genahe punika, paraguru agamane miwah 
golongan Parisine ngawitin nyadcad Ida banget 
pisan. Dane nakenang paindikan mawarni-warni 
ring Ida, 4 misadia jaga ngalih-ngalihin sauh 

pangandikan Idane. Dane pada ngaat ngulati 
kiwangan Idane, malantaran pangandikan Idane 
sane sauh. 


Paindikan sane patut yatnain 
(Mat. 10:26-27) 


12 1 Duk punika panyiuan jadmane 
pagrunyung, kantos ipun pada saling 
seeg. Ida Hyang Yesus raris ngawitin mapaica 
paurukan, kapingarep buat sisian Idane, sapuniki 
pangandikan Idane: “Pada yatnainja dewek 
ceninge marep teken ragin golongan Parisine, 
nah ento teken tingkahne ane mapi-mapi. 

2 Saluiring paundukan ane kengkebang lakar 
kaberberang muah saluiring ane pingit ento lakar 
kawerayang. 3 Wireh keto, apaja ane tuturang 
cening di petenge, lakar kadingehan di galange, 
buina apa ane kisi-kisiang cening jumaan meten, 
ento lakar kuar-uarang uli di neb umahe.” 


Sang sane patut kajerihin 
(Mat. 10:28-31) 


4 “ih cening parasawitran Gurune! Guru 
ngorahin cening. Edaja cening takut teken anak 
ane tuah nyidayang ngamatiang awak ceninge, 
sawireh sasubane keto ia tusing nyidayang buin 
mapagae ane jaatan teken ento. ? Guru lakar 
matujuhin cening, nyen ane patut takutin cening. 

Takutja cening teken Ida Sang Hyang Widi Wasa. 
Krana sasubane Ida mancut urip manusane, Ida 
madue kuasa ngentungang ia ka nrakane. Guru 
nuturin cening amun sasajaane, tuah Ida ane 
patut takutin cening. 

6 Yadiapinja kedis perite limang ukud maji tuah 
aji duang rupiah, nanging tusing ada angan aukud 
ane kalaliang baan Ida Sang Hyang Widi Wasa. 
7 Malahan bok ceninge masih suba mapetek. 
Wireh keto edaja cening takut! Sawireh di ayun 
Ida Sang Hyang Widi Wasa cening enu majian 
teken kedis perite ento.” 


Indik ngangkenin Ida Hyang Yesus 
(Mat. 10:32-33, 12:32, 10:19-20) 


8 “Guru ngorahin cening, sakancan anake 
ane ngangken dadi sisian Gurune di arepan 
manusane, Sang Putraning Manusa Utusan Ida 
Sang Hyang Widi Wasa masih lakar ngangkenin 
ia di ajeng paramalaekat Ida Sang Hyang Widi 
Wasa. ? Nanging nyenja ane tuara ngangken 
dadi sisian Gurune di arepan manusane, ia lakar 
masih tusing kangkenin baan Sang Putraning 
Manusa Utusan Ida Sang Hyang Widi Wasa, di 
ajeng paramalaekat Ida Sang Hyang Widi Wasa. 

10 Sawatek anake ane ngucap langgana marep 
teken Ida Sang Putraning Manusa Utusan Ida 
Sang Hyang Widi Wasa, ia lakar kampurayang, 

nanging nyenja ane nganistayang Roh Ida Sang 
Hyang Widi Wasa, ia tusing maan pangampura. 

11 Yen cening katurang ka ajeng parakelihan 
perhyangane, wiadin ka ajeng paragubernure, 
wiadin ka ajeng parapamrentahe, edaja cening 
sangsaya teken ane lakar anggon melanin 
dewek ceninge, wiadin teken unduk ane lakar 
uningayang cening dikalane ento. 12 Sawireh Roh 
Ida Sang Hyang Widi Wasa lakar nguduhang apa 
ane patut ungingayang cening.” 


Pangande anak sugih sane nambet 


13 Wenten sinalih tunggiling anak saking 
pantaran anake akeh punika, matur ring Ida 
Hyang Yesus, sapuniki: “Inggih Guru, nikainja 
nyaman titiange, mangda ipun ngedum warisan 
wong tuan titiange sareng ring titiang!” 

14 Pasaur Ida Hyang Yesus ring ipun, sapuniki: 
“Jero, sira sane maang Tiang wewenang dados 
hakim, wiadin ngedumang waris di pantaran 
ragane sareng kalih?” 15 Sapanglanturipun, 

Ida ngandika ring anake akeh, sapuniki: “Pada 
yatna miwah pada tangarja ragane marep ring 
sakancan manahe sane loba, santukan urip 
jadmane boyaja gumantung ring kasugihanipune, 
yadiastun ipun sugih maliah.” 

16 Raris Ida Hyang Yesus nyritayang pangande 
puniki ring ipun, sapuniki: “Wenten anak sugih, 

madue tanah sane pamupunnyane nikel ngliling. 
17 Ipun ngawitin mapineh ring manahnyane, 
sapuniki: Idewek tusing ngelah tongos buin lakar 
anggon wadah pamupon tegale. Kenkenang men 
jani? 18 Raris ipun mabaos newek sapuniki: “Kene 
pesan baan! Lakar uugang jinenge makejang, 
suba keto lantas idewek buin nyujukang ane 
gedenan teken ento. Ditu lakar pejang sakancan 
gandum muah branan ideweke. 19 Suba keto, 
idewek lakar mapitutur teken deweke padidi 
kene: Aget pesan idewek, jani idewek liu ngelah 
brana, nyandang anggon iba tiban-tibanan 
makelonne. Nah entegangja kenehe, tur mangan 
nginumja, muah maliang-liangja! 20 Nanging 

Ida Sang Hyang Widi Wasa masabda ring ipun 
sapuniki: “Ih jlema belog! Dipetenge jani urip 
ibane lakar kabanjut. Nyen lantas namiang 
sakancan branane ane suba punduhang iba 
ento?’ ” 

21 Pamuputipun Ida Hyang Yesus ngandika 
sapuniki: “Kadi asapunika taler pacang dadosipun 
anake sane munduhang brana buat deweknyane 
kewanten, nanging ipun nenten sugih ring ajeng 
Ida Sang Hyang Widi Wasa.” 

Sampunangja sumangsaya, pracayaja ring 
Ida Sang Hyang Widi Wasa 


(Mat. 6:25-34) 


22 ida Hyang Yesus raris ngandika ring parasisian 
Idane, sapuniki: “Ento kranane Guru nuturin 
cening kene: Edaja cening sangsaya teken unduk 
dedaaran ane lakar daar cening apanga cening 
idup, wiadin teken panganggo ane lakar anggo 
cening. 23 Sawireh idupe ento utamaan teken 
dedaarane muah ukudan iragane ento enu 
utamaan teken panganggone. 24 Tingalinja kedis 
perite: ia tusing nyambeh wiadin manyi, ia tusing 
ngelah jineng tongos nyimpen gandum. Nanging 
yadiastu buka keto, Ida Sang Hyang Widi Wasa 
ngicen ia amah-amahan. Cening enu majian 
teken kedise ento. 22 Nyenke di pantaran ceninge, 
ane uli krana sangsayanne, lakar nyidayang 
nyambungin tuuhnya buin alengkat? 28 Yen 
cening tusing nyidayang ngitungang paundukane 
ane cerik ento, ngudiang dadi cening sangsaya 
teken unduke ane len-lenan? 27 Pedasinja bungan 
bakunge ane mentik di tegale. la tusing ngantih 
muah nunun. Nanging Guru nuturang teken 
cening, busanan Sang Prabu Salomo, sajeroning 
kawibuhan idane, tusing nyidayang nyamenin 
kaluihan bungane ento. 28 Yening buka keto 
Ida Sang Hyang Widi Wasa mayasin padange 

di tegale, ane jani mentik, buin mani lantas 
kentungang ka apine, apa buin cening, ih anak 
ane tunan pracaya! 

29 Ento krana edaja cening ngewehang unduk 
ane lakar daar muah ane lakar inum cening, 
buina edaja inguh keneh ceninge. 3? (Sawireh 
anake ane tuara nyungsung Ida Sang Hyang 
Widi Wasa makejang nyaratang paundukane 
totonan.) Nanging Ajin ceninge wikan, cening 
mula tuah merluang unduke ento makejang. 
31 Nanging saratangja malu nglaksanayang 
pakarsan Ida Sang Hyang Widi Wasa di idup 
ceninge, tur Ida lakar maicayang teken cening 
paundukan-paundukan ane lenan ento.” 


Indik sugih ring suargan 
(Mat. 6:19-21) 


32 “Ih cening ane ajak abedik edaja cening takut! 
Sawireh Ajin ceninge suba ledang maicayang 
mertan Pamrentahan Idane teken cening. 

33 Adepja sakancan pagelahan ceninge, laut 
padanaang teken anake tiwas-tiwas. Gaenang 
dewek ceninge wadah pipis ane tuara bisa usak, 
tur simpen kasugihan ceninge di suargan, ditu 
kasugihane ento lakar tusing bisa telah, sawireh 
tusing ada maling ane nyidayang mamaling muah 
tusing ada ngetnget ane nyidayang ngamah. 

34 Sawireh dijaja branan ceninge, ditu masih 
keneh ceninge.” 


Iparekan sane sayaga 


35 “Pada yatnaja cening, dabdabang tur 
tragiangja dewek ceninge tur yatnainja apanga 
lampun ceninge setata ngendih, 3? buka 
paraparekane ane ngantiang gustinnyane ane 
rauh uli karya pabuncingane. Dikalane dane 
rauh tur nogdog kori, parekane ento dienggal 
ngampakang korine. 3” Ambate bagian iparekan, 
ane dapetanga enu magebagan saha yatna 
dikalan gustinne rauh. Guru nuturin cening, 
dikalane ento gustinne bakal nabdabang raga, tur 
ngandikayang parekane pada negak, tumuli dane 
ngayahin ia madaar. 33 Ambate bagian iparekan, 
yen ia dapetanga enu magebagan saha yatna, 
yadiastun gustinne rauh nuju tengah lemeng, 
wiadin ngedas lemahang. 3? Nah ingetangja 
unduke ene! Yen anake ane ngelah umahe 
nawang kaliapa tekan malinge, sinah ia tusing 
lakar maang umahne pongpong maling. 49 Aketo 
masih cening, apanga cening setata pada yatna, 
sawireh Sang Putraning Manusa Utusan Ida Sang 
Hyang Widi Wasa bakal rauh, dipanemayannyane 
ane tuara pitaenang cening.” 

Indik parekan sane satia miwah sane tan satia 
(Mat. 24:45-51) 


41 Dane Petrus raris matur sapuniki: “Inggih 
Ratu Panembahan, punapike pangandene sane 
nikayang Palungguh IRatu iwau punika, wantah 
katuekang ring titiang sareng roras diri kewanten, 
punapi taler buat anake makasami?” 

42 Pasaur Ida Sang Panembahan: “Dadinne 
nyenke parekane ane satia tur dueg? la lakar 
kamanggehang baan gustinne, buat lakar 
ngenterang saisin jeroanne muah lakar nyacarang 
dedaaran teken parekan-parekane ane lenan, 
dimasan anake madaar. 22 Bagia pesan parekane 
totonan, ane dapetanga baan gustinne nyalanang 
paundukane ento, dikalan danene rauh. 24 Guru 
ngorahin cening, sujatinne parekane totonan 
lakar kaserahang baan gustinne ngenterang 
saluiring arta branan danene. # Nanging yen 
parekane ento mapineh kene: | Gusti makelo 
tusing bakal rauh’ Ditu laut ia nigtig parekan- 
parekane muah parapanyeroane ane lenan tur 
mangan nginum kanti punyah. 46 Sedek dina anu, 
gustinne lakar nadak rauh dipanemayane ane 
tuara pitaenanga. la lakar tekteka baan gustinne, 
apanga ia ngrasayang upah ane patuh teken 
anake ane pada tuara pracaya teken Ida Sang 
Hyang Widi Wasa. 

47 Iparekan ane suba nawang pakarsan 
gustinnyane, nanging tusing sayaga, wiadin 
tusing nyak nglaksanayang pakarsan gustinnyane, 
ia lakar kasisipang tur katigtig sanget pesan. 

48 Nanging iparekan ane tusing nawang pakarsan 
gustinne, nanging ia nyalanang paundukan ane 
ngranayang ia patut katigtig, ia lakar gigisan 
matigtig. Anake ane kicen liu, bakal liu katagihin, 
anake ane kicen liunan, liunan bakal tagihina.” 


Indik sangsara miwah sagsag 
(Mat. 10:34-36) 


49 “Tekan Gurune buat ngendihang api di 
gumine ene. Pangaptin Gurune, apanga apine 
ento suba ngendih. ?? Guru patut nampi 
lelukatan. Ambate nyeh keneh Gurune, satonden 
lelukatane ento pragat kalaksanayang. °t Apake 
cening ngaden Guru ngaba dame ka gumine ene? 
Tusingja keto. Guru ngorahin cening, tusingja 
dame ane aba Guru, nanging Guru ngranayang 
anake sagsag. 22 Ngawit uli jani, pakurenan ane 
mapikuren ajaka lelima lakar sagsag dadi dadua, 
tetelu nglawan dadua, wiadin dadua nglawan 
tetelu. 23 Bapanne lakar nglawan pianakne 
muani muah pianakne muani lakar nglawan 
bapanne. Memenne lakar nglawan pianakne eluh 
muah pianakne eluh lakar nglawan memenne. 
Matuane ane eluh lakar nglawan mantunne eluh 

muah mantunne eluh lakar nglawan matuane 
eluh.” 


Indik cirin gumi 
(Mat. 16:2-3) 


54 Ida Hyang Yesus malih ngandika ring anake 
akeh, sapuniki: “Yening ragane nyingakin gulem 
rauh saking kauh, gelis ragane mabaos sapuniki: 
Jani lakar ujan, raris yuakti kadi asapunika. 
>> Samaliha yen ragane ngrasayang angine rauh 
saking kelod, ragane mabaos sapuniki: Jani lakar 
panes ngentak-entak, tur yuakti kadi asapunika. 
56 Ih anak sane mapi-mapi! Ragane uning nenger 
akasa miwah jagate tur uning panadosanipun; 
napi awinan ragane tan uning nenger cirin 
masane mangkin?” 


Madameja arepa ring mesehe 
(Mat. 5:25-26) 


57 “Napi awinan ragane nenten nibakang 
tetepasan ring pantaran ragane ngraga, encen 
sane patut laksanayang ragane? 33 Yening wenten 
anak mamanah nalih tur ngaturang ragane 
ka pangadilan, becikan usahayang madame, 
sakantun ragane ring margi sareng anake 
punika. Mangda sampunang ipun kantos durus 
ngaturang ragane ring hakime miwah hakime 
nyerahang ragane ring polisine, tur polisine 

punika ngasukang ragane ring pangkenge. 
59 Tiang nuturin ragane: “Ragane tanja pacang 
medal saking pangkenge, sadurung ragane naur 


Im 


utang ragane kantos buntas. 


Indik ngutang dosa wiadin padem 


13 1 Daweg punika wenten makudang- 
kudang anak rauh ngaturang orti ring Ida 
Hyang Yesus, indik makudang-kudang anak saking 
wewengkon Galilea sane kapademang antuk 
Gubernur Pilatus risedek ipun ngaturang aturan 
ring Ida Sang Hyang Widi Wasa. 2 Ida Hyang Yesus 
tumuli ngandika ring ipun sapuniki: “Yening anak 
Galileane punika kapademang kadi asapunika, 
punapike indike punika nyinahang, mungguing 
dosanipune agengan ring dosa-dosan sakancan 
anak Galileane sane lianan? 3 Boyaja asapunika. 
Tiang nuturang ring ragane, yen ragane nenten 
ngutang dosa-dosan ragane, tan pariwangde 
ragane sareng sami taler jaga ngemasin pati, 
pateh sakadi anake punika. * Sapunapike indik 
anake plekutus diri ring Siloam, sane padem irika 
tepen menara? Punapike indike punika muktiang, 
mungguing dosanipune agengan ring sakancan 
anake sane magenah ring kota Yerusalem? 

5 Boyaja sapunika! Tiang nuturang ring ragane, 
yen ragane nenten ngutang dosa-dosan ragane, 

tan urungan ragane sami taler jaga ngemasin 
pati, sakadi anake punika.” 


Pangande wit aa sane tan mawoh 


6 Wus punika, Ida Hyang Yesus raris nyritayang 
pangande sapuniki: “Wenten anak madue wit 
aa ring abian angguripune. Ipun raris ka abian 
misadia ngrereh woh aane punika, nanging 
asikiko tan polih. 7 Raris ipun mabaos ring juru 
gaenipune, sane ngarap abiane punika, sapuniki: 
‘Tingalinja, suba uli telung tiban tiang mai 
misadia ngalih buah aane ene, nanging tiang 
tusing taen maan. Ebah dogen suba punyan 
aane ene. Sing ada gunanne ia enu idup, sajaba 
ia nelahang sarin tanah dogen. 8 Nanging 
juru gaenipune raris matur: ‘Inggih pamekele, 
banggayangja malih ataun kewanten, jagi 
gebuhang titiang tanahipune, tur jagi dagingin 
titiang rabuk. ? Ambate becikne, yen malih ataun 
ipun mawoh, nanging yan tan mawoh, rarisang 
sampun ipun ebah’ ” 


Ida Hyang Yesus nyegerang anak 
eluh bungkut ring rahina Sabate 


10 Nuju rahina Sabat, Ida Hyang Yesus mapaica 
paurukan ring sinalih tunggiling perhyangan. 
11 Irika wenten anak eluh adiri sane nandang 
sakit karangsukan setan. Setane punika nyakitin 

ipun saking plekutus taun, ngantos ipun bungkut 
tur tan mrasidayang nyegjegang deweknyane. 

12 Rikala Ida Hyang Yesus nyingak anake eluh 
punika, raris Ida ngandikain ipun, sapuniki: 

“Ih eluh, jani eluh suba seger uli sakit eluhe!” 

13 Tumuli Ida ngusud sirahipune, tur jeg 
pramangkin anake eluh punika nyidayang jegjeg 
tumuli ipun ngluihang Ida Sang Hyang Widi Wasa. 

14 Nanging kelihan perhyangane irika rumasa 
sekel ring kayun santukan Ida Hyang Yesus 
nyegerang anak ring rahina Sabate. Irika dane 
raris mabaos ring anake akeh, sapuniki: “Wenten 
nem rahina sane patut kangge makarya. 
Duaning punika mrikija ragane ring sinalih 
tunggil rahinane punika buat nunas kasegeran, 
sampunang ring rahina Sabate!” 

15 [da Hyang Yesus nyaurin dane, sarwi ngandika 
sapuniki: “Ih jero, anak sane mapi-mapi! Ragane 
pada ngembusin talin banteng wiadin keledae 
druen ragane saking badannyane ring rahina 
Sabate, saha nandan ipun jaga kawehin toya. 

16 Sane mangkin iriki wenten sentanan Dane 
Abraham sane kategul antuk Ratun Setane 
saking plekutus taun suenipun. Punapike ipun 
nenten patut kembusin saking panegulanipune 
ring rahina Sabate?” 1” Pasaur Idane punika 
ngranayang kimud parameseh Idane. Duk punika 
taler akeh anake pada masuka rena, malantaran 

sakancan paindikan sane luih sane sampun kardi 
Ida. 


Pangande batun bingin 
(Mat. 13:31-32; Mar. 4:30-32) 


18 [da Hyang Yesus mataken: “Kadi sapunapike 
panadosipun, yen Ida Sang Hyang Widi Wasa 
ngadegang Pamrentahan Idane? Napike 
sane patut anggen Tiang ngimbangang? 

19 Pamrentahan Idane punika tan bina sakadi 
batun bingine, sane kambil antuk anake raris 
katandur ring tegalnyane. Bibite punika tumuli 
mentik saha mapunya, tur paksi-paksine pada 
rauh masebun ring carang-carangnyane.” 


Pangande ragi 
(Mat. 13:33) 


20 ida Hyang Yesus malih mataken: “Napike 
sane patut anggen Tiang ngimbangang 
Pamrentahan Ida Sang Hyang Widi Wasa punika? 
21 Kawentenannyane tan bina sakadi ragine sane 
kambil antuk anake eluh tur kabebehang ring 
lakar tapene sane tigang pane akehipun, nyantos 
makasami tasak.” 

Kori sane cupit 
(Mat. 7:13-14, 21-23) 


22 Ida Hyang Yesus lunga nglelana ring kota-kota 
miwah ring desa-desa sambilang Ida mapaica 
paurukan sarwi nglanturang pamargin Idane ka 
kota Yerusalem. 23 Raris wenten anak matur ring 
Ida sapuniki: “Inggih Guru, punapike wantah 
akidik jadmane sane jagi polih rahayu?” 

Pasaur Idane ring ipun, sapuniki: 24 “Ulehangja 
ragane mangda nyidayang ngranjing ring korine 
sane cupit punika! Mangkin Tiang nuturang ring 
ragane, santukan akeh anake sane ngindayang 
jaga ngranjing, nanging nenten mrasidayang. 

25 Sang madue purine pacang matangi tur 
ngancing korinnyane. Tur rikala ragane majujuk 
ring arep korine nogdog korine saha matur: 
‘Ratu ampakin kuda titiang kori!', sang madue 
puri raris masaur sapuniki: “Tiang tusing nawang 
nyen kaden jerone! 26 Raris ragane malih matur: 
“Titiang sampun nunas lan nginum sareng-sareng 
ring iratu, tur iratu sampun mapaica paurukan 
ring kotan titiange. 27 Sang madue puri jaga 
ngandika malih sapuniki: “Tiang tusing nawang 
nyen kaden jerone! Magedija uli dini, ih sakancan 
anak ane malaksana corah!” 28 Ambate banget 
tangis lan krietan untun ragane, rikala ragane 
manggihin Dane Abraham, Dane Ishak, Dane 

Yakub miwah sakancan paranabine muponin 
kawiryan Pamrentahan Ida Sang Hyang Widi 
Wasa, nanging ragane kakutang ring jabaan. 

29 Tur anake jagi pada rauh saking kangin lan 
kauh miwah saking kaler lan kelod, tur sami 
jaga muponin kawiryan Pamrentahan Ida Sang 
Hyang Widi Wasa. 3? Tur anake sane rauh paling 
ungkura, jagi dados paling dumun, tur sane rauh 
paling dumuna jagi dados paling ungkura.” 


Ida Hyang Yesus mangenang kota Yerusaleme 
(Mat. 23:37-39) 


31 Tatkala punika wenten makudang-kudang 
anak saking golongan Parisi rauh nangkil ring Ida 
Hyang Yesus, saha matur sapuniki: “Rarisangja 
Ragane makaon saking iriki, santukan Ida Sang 
Prabu Herodes mapakayun pacang nyedayang 
Ragane.” 

32 Pasaur Ida Hyang Yesus ring dane sapuniki: 
“Mrikaja ragane ngaturang baos Tiange ring asu 
ajage punika, kadi asapuniki: “Didinane jani muah 
buin mani Tiang nundung setan muah nyegerang 
anak sakit, tur didina ane kaping telunne Tiang 
lakar mragatang gaen Tiange. 33 Ring rahinane 
mangkin, benjang miwah malih kalih rahina, 
Tiang patut nglanturang pamargin Tiange; 
santukan tan patut sang nabi kasedayang ring 
genah sane lianan, sajaba ring kota Yerusalem. 

34 Ih kota Yerusalem. Iba nyedayang paranabine 
muah nimpugin aji batu utusan Ida Sang Hyang 
Widi Wasa ane ngrauhin iba. Ping kuda-kuda 
Kai makeneh munduhang tur ngelut rakyat 
ibane, buka panginane munduhang pitiknyane 
di batan kampidne, nanging tambakin iba. 

35 Jani umah ibane bakal suung mangmung, iba 
tusing lakar buin nepukin Kai, kanti teked kayang 
panemayane, iba lakar ngucap kene: “Ida Sang 
Hyang Widi Wasa ngamertanin sang sane rauh 
sajeroning parab Ida Sang Panembahan’ ” 


Ida Hyang Yesus nyegerang anak 
sakit risedek rahina Sabat 


14 1 Nuju rahina Sabat, Ida Hyang Yesus 
lunga ka jeroan sinalih tunggil pamimpin 
golongan Parisine, jaga marayunan irika. 
Sakancan anake sane wenten irika sami pada 
medasang nlektekang Ida. ? Raris wenten anak 
sakit beteg lima miwah batisnyane rauh nangkil 
ring Ida Hyang Yesus. 3 Ida Hyang Yesus raris 
mataken ring paraguru agamane miwah golongan 
Parisine, sapuniki: “Manut Cakepan Suci Torat 
iragane, punapike kalugra nyegerang anak sakit 
ring rahina Sabate, punapi tan?” 

4 Nanging dane sareng sami meneng tan pasaur. 
Ida raris ngamel liman anake sakit punika tur 
nyegerang ipun, saha ngandikayang ipun budal. 

5 Wus punika Ida ngandika ring dane sareng 
sami, sapuniki: “Yening wenten sinalih tunggil 
ring pantaran ragane sane madue oka wiadin 
banteng sane ulung ka semere ring rahina 
Sabate, punapike ragane tan digelis jagi ngedeng 
ipun medal saking semere ring rahina Sabate 
punika?” 

6 Irika dane pada tan mrasidayang masaur. 


Indik alap asor miwah kapiolasan 


7 Daweg punika Ida Hyang Yesus nyingak 
makudang-kudang tamiu sane milih genah 
sane paling becika, duaning punika marep ring 
paratamiune punika Ida ngandikayang pangande 
sapuniki: 3 “Yening ragane kundangan ring anake 
sane madue karya nganten, sampunangja ragane 
malinggih ring genahe sane paling becika. Sira 
uning, menawita sane nuenang karyane madue 
undang-undangan sane linggihnyane agungan 
ring ragane. ?Irika raris sang madue karya, 
sane taler ngundang ragane tumuli mabaos 
sapuniki: “Aturinja anake puniki malinggih ring 
genahe puniki’ Kenginan ragane antuk manah 
kebilbil magingsir saking genahe punika ka genah 
sane paling nistana. 10 Nanging yening ragane 
kundangan, malinggihja ragane ring genahe 
sane paling nistana. Yen sampun asapunika, 
menawita sang madue karya jaga ngrauhin 

ragane, jagi mabaos sapuniki: Inggih semeton 
tiange, rarisangja malinggih ring genahe sane 
becikan. Malantaran punika ragane kajiang ring 
arep sakancan tamiune sane lianan. 11 Santukan 
sakancan anake sane nginggilang deweknyane, 
ipun jagi kaandapang, tur sakancan anake sane 
ngandapang deweknyane, ipun jagi kinggilang.” 
12 Raris Ida Hyang Yesus ngandika ring 
sang madue umahe, kadi asapuniki: “Yening 
ragane namiu anak rikala rahina wiadin wengi, 
sampunangja ngundang brayan ragane, wiadin 
parasemeton ragane, wiadin parapalelintihan 
kulawargan ragane, wiadin parapisagan ragane 
sane sugih-sugih, santukan anake punika jagi 
ngwales ngundang ragane. Tur malantaran punika 
ragane sampun polih balesan pabuat pakardin 
ragane. 13 Yen ragane namiu anak, undangja 
anake tiwas-tiwas, anake rumpuh-rumpuh, 
anake perot-perot miwah anake buta-buta. 14 Tur 
ragane jagi kamertanin, santukan anake punika 
tan mrasidayang jaga ngwales pakardin ragane 
sane ayu. Ida Sang Hyang Widi Wasa pacang 
ngwales pakardin ragane sane ayu punika, rikalan 
anake sane sadu katangiang saking pantaran 
anake padem.” 

Indik paratamiu sane masangke 
(Mat. 22:1-10) 


15 Sinalih tunggil anak sane sareng-sareng 
matamiu irika, riwau miragi pangandikan Ida 
Hyang Yesus raris mabaos kadi asapuniki: 
“Ambate bagian anake sane pacang katamiu 
antuk Ida Sang Hyang Widi Wasa, rikala Ida 
ngadegang Pamrentahan Idane!” 

16 Ida Hyang Yesus raris ngandika ring ipun 
sapuniki: “Wenten anak madue karya ageng 
tur akeh madue undangan. 1' Ring panemayan 
karyane punika, kapangandikayang parekane 
ngaturin paraundangane, kadi asapuniki: ‘Inggih 
rarisangja pada rauh, santukan sami sampun 
cumawis!” 18 Nanging paraundangane punika 
raris pada masangke, tur nunas sinampura. 
Undangan sane pangawit mabaos ring parekane 
punika sapuniki: Ampurayangja tiang, duaning 
tiang kadung numbas tegal, tur sane mangkin 
tiang jaga nelokin tegale punika. 19 Sane lianan 
mabaos sapuniki: ‘Tiang wau numbas banteng 
muani-muani limang akit, sane mangkin jaga 
tegarang tiang nekapang; duaning punika 
ampurayangja tiang. 20 Sane malih asikian 
mabaos sapuniki: ‘Tiang wau pisan nganten, 
duaning punika tiang tan mrasidayang rauh. 

21 [parekan raris mawali nguningayang 
sapariindike punika ring gustinnyane. Irika 
gustinnyane duka pisan, raris ngandika ring 
parekannyane, sapuniki: “Kemaja enggalang 
ka marga-margane muah ka rurung-rurunge 
di kotane ene, ajak mai anake tiwas-tiwas 
muah anake rumpuh-rumpuh, anake buta-buta 
lan anake perot-perot. 22 Wus punika digelis 
iparekan malih nguningayang ring gustinnyane 
sapuniki: ‘Inggih ratu, sapawacanan iratu sampun 
margiang titiang. Yadiastun kadi asapunika, 
nanging kantun taler wenten genah malinggih’ 
23 Gustinnyane raris ngandika ring iparekan, 
sapuniki: “Kemaja pesu ka marga-margane muah 
ka rurung-rurung sesunutane, tur tundenja mai 
sakancan anake ane ada ditu, apanga bek umah 
icange. 24 Icang jani ngorahin cai ajak makejang, 
sakancan anake ane suba undang icang, aukud ko 
tuara ada ane lakar maan ngrasayang dedaaran 
icange. ” 


Indik ngiring Ida Hyang Yesus 
(Mat. 10:37-38) 


25 Sedek rahina anu akeh pisan jadmane 
mamargi ngiring Ida Hyang Yesus. Ida 
macingakan ring anake akeh punika, sarwi 
ngandika sapuniki: 28 “Sapasiraja sane mamanah 
rauh ring Tiang, yan tan las manahipune ngutang 

bapa, meme, somah, pianak, nyama muani 
muah eluh miwah deweknyane niri, ipun tan 
katampi dados sisian Tiange. ?” Sapasiraja tan lila 
negen salibnyane niri tur nututin Tiang, ipun tan 
patut dados sisian Tiange. 28 Yening wenten ring 
pantaran ragane sane mamanah ngwangun bale 
gede, janten ipun mapineh dumun ngetangang 
prabea, punapike ipun cukup madue jinah 

buat jagi muputang pakaryane punika. 2? Yan 
tan kadi asapunika, sasampun wusan masang 
dasar, ipun tan pacang mrasidayang muputang 
bale gedene punika. Irika sakancan anake sane 
manggihin indike punika, jagi sami ngedekin 
ipun, 30 saha mabaos sapuniki: Anake ene suba 
ngawitin mamakuh, nanging tusing nyidayang 
mragatang. 3! Yen wenten sang prabu sane 
medal ka payudan, kairing antuk wadua bala 
alaksa akehipun, pacang mayuda nglawan 
salah satunggiling prabu sane lianan, sane 
kairing antuk wadua bala kalih laksa akehnyane, 
sampun janten sang prabu sane inucap riinan 
malinggih dumun matetimbangan, punapike 
ida mrasidayang ngarepin mesehe kalih laksa 
punika. 3? Yen ida tan mrasidayang, ida pacang 
ngutus utusan pacang madame risedek meseh 
idane kantun doh.” 33 Pamuputne Ida Hyang 
Yesus ngandika: “Kadi asapunika taler tan 
wenten ring pantaran ragane mrasidayang dados 

sisian Tiange, yan ipun tan nyerahang sakancan 
paderbeanipune.” 


Indik tasik sane tan parasa 
(Mat. 5:13; Mar. 9:50) 


34 “Tasike punika mula mapikenoh. Nanging 
yen tasike punika ical rasanipun, napi sane 
anggen ngwaliang rasanipune? 3? Tan wenten 
malih gunanipun, yadiastun kanggen ring 
tegalane, wiadin kanggen rabuk, sajaba 
kentungang kewanten. Yen ragane madue karna, 
pirengangja!” 


Pangande biri-biri sane ical 
(Mat. 18:12-14) 


15 1 Sedek rahina anu akeh juru duduk 
pajege miwah sawatek anake madosa 
pada rauh nangkil miragiang paurukan Ida Hyang 
Yesus. 2 Paragolongan Parisine miwah paraguru 
agamane raris pada pakisi sapuniki: “Anake 

ene dadi enyak nampi soroh anak madosa tur 
bareng-bareng madaar ngajak anak buka keto.” 
3 Duaning punika Ida raris mawecana antuk 
pangande ring anake punika, sapuniki: 

4 “Yening wenten anak ring pantaran ragane 
madue biri-biri satus ukud, raris ical asiki, napike 
sane laksanayang ipun? Janten biri-birin ipune 
sane sangang dasa sia ukud punika kutang 

ipun ring tegale, raris ipun ngrereh biri-birine 
sane ical punika kantos keniang ipun. ? Yen 
sampun keniang ipun, antuk liang manahipune, 
biri-birine punika raris katikul, ê kabakta budal, 
raris ipun ngundang parasawitra miwah pisaga- 
pisaganipune. Ipun tumuli mabaos sapuniki: 
‘Parasemeton, ngiringja maliang-liang sareng 
tiang santukan biri-birin tiange sane ical sampun 
keniang tiang. ” 7 Ida Hyang Yesus nglanturang: 
“Tiang nuturin ragane, kadi asapunika taler jagi 
ledang pakayunan Ida Sang Hyang Widi Wasa, 
santukan wenten jadma dosa adiri sane ngutang 
dosa-dosannyane. Kaledangan idane punika 
langkungan ring kaledangan malantaran wenten 
anak sangang dasa sia diri sane astiti bakti, sane 
nenten buat malih ngesehin pepinehnyane.” 


Pangande jinah sane ical 


8 “Wiadin yen wenten anak eluh sane madue 
jinah perak dasa bidang, raris ical abidang, napike 
sane laksanayang ipun? Janten ipun pacang gelis 
ngenyit lampu tur nyampatang umahipune, 
saha becikang ipun pisan ngrereh-rerehin jinahe 
punika milehan, jantos keniang ipun. ? Yen 
sampun keniang ipun, irika ipun ngundang 
timpal-timpalipune miwah pisaga-pisaganipune. 
Ipun raris mabaos sapuniki: “Parasemeton, 
ngiringja maliang-liangan sareng tiang, santukan 

jinah perak tiange sane ical sampun keniang 
tiang! ” 10 Ida Hyang Yesus nglanturang: “Tiang 
nuturang ring ragane, kadi asapunika taler 
malaekat Ida Sang Hyang Widi Wasa pada 
masuka rena, yening wenten anak dosa adiri 
sane ngutang dosa-dosannyane.” 


Pangande ipianak sane murang lampah 


11 ida Hyang Yesus malih nglanturang 
pangandikan Idane, sapuniki: “Wenten anak sane 
madue pianak kekalih. 12 Sane alitan raris mabaos 
ring bapannyane sapuniki: “Nah bapa, ane jani 
baangja tiang warisane ane patut dadi duman 
tiange. Irika tumuli bapannyane ngedumang 
warisannyane ring pianaknyane makakalih 
punika. 3 Maletan malih makudang-kudang 
rahinanipun, pianakne sane alitan raris ngadol 
warisanipune, tumuli luas ninggal umah tur 
jinahipune makasami baktaipun. Ipun luas 
ka negara sane doh, tur irika ipun ngura-ura 
jinahnyane anggen ipun masuka-sukan ngulurin 
keneh. 14 Sasampun jinahipune telas sami, raris 
ring negarane punika wenten sayah ageng tur 
ipun ngawitin mlarat. 15 Irika ipun raris nunas 
karya ring satunggiling anak uedan negarane 
punika. Ipun tumuli kenkena ngubuhin bawi ring 
pondoknyane. 1? Irika ipun mamanah ngisinin 
basangipune antuk tetedan bawine, nanging 

tan wenten anak sane ngwehin ipun. 17 Ring 
pamuput, ipun raris eling ring dewek, tumuli 
ipun mabaos sapuniki: Juru gaen bapan ideweke 
makejang pada cukup maan dedaaran, nanging 
idewek dini mati ulihan tusing ngamah-amah. 
18 Idewek lakar bangun tur mulih laut matur 
teken ibapa kene: Inggih bapa, tiang sampun 
sisip pamantuka ring Ida Sang Hyang Widi Wasa 
miwah marep ring bapa. 19 Tiang tan pantes 
malih kasambat dados pianak bapane; anggenja 
tiang juru gae, pateh sakadi juru gaen bapane 
sane lianan’ 20 Irika ipun raris bangun tur 
mamargi budal ngrereh bapannyane. 

Kantun doh ipun saking umahipune, ipun 
sampun kantenanga antuk bapannyane. 
Bapanipune raris rumasa kangen tumuli ipun 
malaib nyagjagin pianakipune raris kagelut saha 
karas. 21 Ipianak tumuli matur ring bapannyane 
sapuniki: Inggih bapa, tiang sampun sisip 
pamantuka ring Ida Sang Hyang Widi Wasa 
miwah marep ring bapa. Tiang tan pantes malih 
kasambat dados pianak bapane.” 22 Nanging 
bapannyane raris ngaukin juru gaennyane tur 
mabaos sapuniki: “Kemaja enggalang jemak 
panganggone ane paling melaha tur salukin ia. 
Anggoinja bungkung tur salukinja ia sepatu. 

23 Suud keto, tampahang godel ane mokoh! 
Jalanja iraga masuka-sukan. 24 Sawireh pianak 

icange ane suba mati jani buin ia idup; ia suba 
ilang jani buin ia teka.” Kadi asapunika ipun pada 
ngawitin maliang-liang. 

25 Sadaweg punika pianakipune sane kelihan 
katuju wenten ring tegale. Rikala ipun budal, 
riwau nampek ring umahnyane, ipun miragi 
suaran gong miwah anak masolah. 28 Ipun 
raris ngaukin juru gaenipune adiri, tur mataken 
sapuniki: “Anak ngudiang jumah? 27 Pasaur juru 
gaene punika sapuniki: “Rain pamekele rauh, 
ajin pamekele raris nampah godel sane mokoh, 
santukan okan danene sampun keniang dane 
mawali saha rahajeng’ 

28 Irika pianaknyane sane kelihan mamedih, tur 
ipun tan nyak mulihan. Bapannyane raris medal 
ngajakin ipun mulihan. 29 Nanging pasauripune 
sapuniki: Sampun tiban-tibanan tiang ngayahin 
bapa, tur tiang durung naenin tulak ring 
pangandikan bapa, nanging bapa durung naenin 
ngicen tiang nunas panak kambing angan 
asiki anggen tiang maliang-liang sareng ring 
timpal-timpal tiange. 3? Nanging wau rauh okan 
bapane punika, sane sampun nelasang druen 
bapane anggen ipun nuukin soroh sundele, 
raris ipun tampahang bapa godel sane mokoh’ 
31 Bapannyane raris masaur sapuniki: ‘Cening 
pianak bapa, cening sai-sai jumah ajak bapa, 
buina apaja gelah bapane, ento cening ane 

ngelahang. 3? Nanging ane jani patut iraga liang 
tur masuka rena, sawireh adin ceninge ane suba 
mati, jani ia buin idup, ia suba ilang, jani buin 
teka. ” 


Pangande sedahan sane ririh 


16 1 Ida Hyang Yesus tumuli ngandika ring 
parasisian Idane; kadi asapuniki: “Ada 
anak sugih ngelah sedahan adiri. Laut ada anak 
nekedang teken anake sugih ento, mungguing 
sedahane ento ngura-ura pagelahannyane. 

2 Ditu laut sedahane ento kaukina tur kene 
raosne | sugih: “Liu ane suba dingeh icang unduk 
caine. Ane jani petek tur edengangja sakancan 
pagelahan icange ane itungang cai, sawireh 

cai tusing pantes buin dadi sedahan icange. 

3 Sedahane ento laut mapineh kene: Apa jani 
lakar jemak gaene? Idewek suba suudanga dadi 
sedahan. Yen numbeg idewek tusing mampuh, 
yen ngagendong lek atine. 4 Kene baan madaya, 
yen idewek suudanga dadi sedahan, apanga 
idewek ngelah timpal ane nyak ngajak idewek 
jumahne. ? Ditu laut sakancan anake ane mutang 
teken gustinne, kaukina sakaukud. Teken ane 
teka paling maluna, kene raosne: Akuda ragane 
mautang ring gustin tiange?’ ? Pasaut anake ento 
kene: “Minyak kelapa satus belek.” Sedahane ento 
laut ngucap kene: ‘Rarisang malinggih, niki ambil 

surat utang ragane, Wawanin mangkin karyanang 
surat utang sane anyar, tur unggahangja irika 
seket belek. ' Teken ane lenan sedahane ento 
matakon kene: “Akuda ragane mautang ring 
gustin tiange?” Pasaut anake ento kene: Gandum 
siu pikul. Sedahane ento laut ngucap kene: “Niki 
ambil surat utang ragane. Wawanin karyanang 
surat utang sane lianan, tur unggahangja iriki: 
Gandum domas pikul. 

8 Ditu laut gustinne ngajumang sedahane ane 
tuara jujur ento, baana ia suba dueg ngitungang 
dewekne. Sawireh manusane di gumine ene, 
mula ririhan ngitungang dewekne bandingang 
teken manusane ane dadi putran sang galang.” 

9 Ida Hyang Yesus malih nglanturang 
pangandikan Idane, sapuniki: “Guru nuturin 
cening, alihangja dewek ceninge timpal ane 
melah, majalaran aji kasugihan di gumine 
ene, manian yen kasugihane ento suba tuara 
mapikenoh, apanga cening katampi di umahe 
ane langgeng. 10 Nyenja tuon teken paundukan 
ane cenik, ia masih satia tuon teken paundukan 
ane gede. Buina nyenja ane tuara jujur teken 
paundukan ane cenik, ia masih tusing jujur teken 
paundukan ane gede. 11 Yen cening suba tusing 
satia tuon ngitungang kasugihan di gumine 
ene, nyenke ane lakar ngugu cening ngamong 
kasugihan ane sujati? 12 Buina yen cening tusing 

satia tuon ngamong arta branan anak lenan, 
nyenke ane lakar nyerahang pagelahan ceninge 
teken cening? 

13 Tusing ada parekan ane nyidayang 
mamarekan tekening gusti dadua. Yening keto, 
sinah ia lakar geting teken ane aukud tur nresnain 
ane lenan. Wiadin ia lakar satia teken ane aukud, 
tur ane lenan tusing runguanga. Cening tusing 
nyidayang subakti teken Ida Sang Hyang Widi 
Wasa muah salulut teken kasugihan di gumine 


” 


ene. 


Makudang-kudang 
pangandikan Ida Hyang Yesus 


(Mat. 11:12-13, 5:31-32; Mar. 10:11-12) 


14 Saluiring pangandikan Idane punika kapiragi 
antuk paragolongan Parisine, tur dane pada 
ngadesemin Ida, santukan dane sami kuduan 
ring jinah. Ida Hyang Yesus ngandika ring dane 
sapuniki: “Ragane puniki anak sane matutang 
raga ring arepan anake, nanging Ida Sang 
Hyang Widi Wasa wikan ring pakayunan ragane. 
Santukan paindikane sane kapuji antuk imanusa, 
paindikane punika tan paji ring ajeng Ida Sang 
Hyang Widi Wasa. 

16 Mungguing Pidabdab Torate miwah Cakepan 
Paranabine wantah kantun manggeh rauh 
ring masan Dane Yohanes Panglukat. Tur 


LUKAS 16.17-23 4239 


ngawit saking masane punika Orti Rahayu 

indik Pamrentahan Ida Sang Hyang Widi Wasa 
kapidartayang, tur sakancan anake pada marebut 
ngulahang deweknyane mamanah ngrasayang 
pamrentahane punika. 17 Nanging danganan 
akasa miwah jagate sirna, yen bandingang ring 
daging Pidabdab Torate ical akecek. 

18 Sakancan anake muani sane ngutang 
somahipune, raris nganten ngajak anak eluh 
lianan, ipun mamitra; tur siraja ngambil anake 
eluh sane kakutang antuk somahnyane punika, 
ipun taler mamitra.” 


Anak sugih miwah Lasarus 


19 “Wenten anak sugih adiri sane nyabran 
rahina mawibuh-wibuhan tur mapangangge 
sarwa endah. 20 Irika wenten taler anak tiwas 
adiri sane mawasta Lasarus, awaknyane bek 
koreng pabrengkeng negak ring sisin jelanan 
anake punika. 21 Ipun dot ngicalang sedukipune 
antuk plispisan sane ulung saking mejan anake 
sugih punika. Samaliha kantos asune rauh 
nyilapin korengipune. 

22 Tan asue | tiwas punika padem, raris kabakta 
antuk malaekate tur kagenahang ring pabinan 
Dane Abraham buat muponin kawiryan ring 
suargan. Anake sugih punika taler padem, raris 
katanem. 23 Ipun nandang sangsara banget pisan 

ring pati loka. Rikala ipun nulengek, panggihin 
ipun Dane Abraham miwah Lasarus ring pabinan 
danene doh saking irika. 2? Ipun raris nyerit 
kadi asapuniki: “Inggih aji Abraham! Suecaninja 
titiang, nikayangja Lasarus nyelebang jrijinipune 
ring toyane buat ngetisin kekolongan titiange, 
santukan titiang nandang sangsara banget pisan 
ring genine ngendih murub puniki.” 

2> Nanging Dane Abraham ngandika sapuniki: 
‘Ih cening, ingetangja dugas ceninge enu idup, 
cening muponin ane sarwa melah, nanging 
Lasarus muponin ane sarwa jele. Ane jani ia 
maan panglipur dini, nanging cening nandang 
sangsara. 20 Sajaba ento tongos bapane ajak 
tongos ceninge kabelatin baan jurang ane dalem, 
apanga tusing nyidayang anake ane uli dini 
makeneh kema ka tongos ceninge muah anake 
ane ditu masih apanga tusing nyidayang ngliwat 
mai ka tongos bapane. 27 Anake sugih punika 
raris matur, sapuniki: “Yening kadi asapunika, 
titiang nunas ica ring palungguh aji, mangda aji 
ledang ngutus Lasarus ka cecanggahan bapan 
titiange. 28 Santukan titiang kantun maderbe 
nyama muani limang diri, mangda Lasarus 
nyaratang mituturin nyaman titiange punika, keni 
sampunang ipun sami pada ngranjing ring genah 
sangsarane puniki; 

29 Dane Abraham ngandika sapuniki: “Nyaman 
ceninge suba pada ngelah Cakepan Nabi Musa 
muah Cakepan Paranabine, ento patut incepanga 
makejang.” 301 sugih malih matur sapuniki: 
‘Inggih Aji Abraham, punika sami durung cukup. 
Nanging yen wenten anak sane sampun padem 
murip malih, tur ngrauhin ipun, sinah ipun jagi 
ngutang dosa-dosanipune. 3! Nanging Dane 
Abraham ngandika sapuniki: “Yening ia pada 
tusing lakar nyak madingehang pitutur dane Nabi 
Musa muah paranabine, sinah ia masih tusing 
lakar pracaya, yadian ia kapituturin baan anak 
ane buin idup uli pantaran anake mati. ” 


Indik dosa 
(Mat. 18:6-7, 21-22; Mar. 9:42) 


17 1 Ida Hyang Yesus ngandika ring parasisian 
Idane sapuniki: “Mula lakar ada 
paundukan ane ngranayang anake madosa. 
Nanging sengkala pesan anake ane ngadakang 
paundukane ento! 2 Melahan yen baong anake 
ento kagantungin pabaat aji batu pangilesan, laut 
entungang ka pasih, bandingang ia ngranayang 
sinalih tunggal cerik-cerike ene madosa. 
3 Yatnainja dewek ceninge! 

Yening nyaman ceninge madosa, glemekinja 
ia. Tur yen ia ngidih pangampura, ampurayangja 
ia. “Yen diawaine ia pelih kanti ping pitu marep 

teken cening, tur sabilang ia pelih ia teka 
teken cening saha ngucap kene: “Tiang ngidih 
sinampura, cening patut ngampurayang ia.” 


Indik kapracayan 


> Parautusan Idane matur ring Ida Sang 
Panembahan sapuniki: “Inggih Ratu, nawegang 
kukuhangja kapracayan titiange!” 

6 Ida Sang Panembahan ngandika, sapuniki: 
“Yen cening ngelah kapracayan gedenne amun 
batun sesawine dogen, cening nyidayang ngucap 
teken punyan aane ene kene: “Mabutanja iba, 
tur matancebanja di pasihe, pedas ia nuutang 
munyin ceninge.” 


Tetegenanipun iparekan 


7 “Yen di pantaran ceninge ada ane ngelah 
parekan, ane tunden cening matekap di tegale 
wiadin ngangonang biri-biri, dikalan ia teka uli 
tegale apake cening lantas ngraos teken ia kene: 
'Maija enggalang madaar'? 8 Suba sinah tusingja 
buka keto. Nanging tungkalikanne, cening lakar 
ngraos teken ia kene: 'Sagiangja icang daar. 
Salininja ibane malu, laut ayahinja icang madaar 
kanti suud, suba keto mara lantas cai madaar. 

9 Iparekan tusing patut nampi panyuksma baana 
ia suba nyalanang saluiring tetegenan ane 
kapategenang teken ia. 19 Aketo masih anake 

buka cening. Yen cening suba nglaksanayang 
sakancan paundukane ane kapategenang teken 
cening, patut cening ngucap kene: “Titiang sareng 
sami puniki parekan tan paguna, titiang wantah 
nglaksanayang paindikan sane patut dados 
tetegenan titiange. ” 


Ida Hyang Yesus nyegerang 
anak sakit lepra dasa diri 


11 Duk Ida Hyang Yesus lunga ka kota Yerusalem, 
Ida mamargi nuluh wates jagat Samaria klawan 
jagat Galileane. 12 Risedek Ida ngranjing ka sinalih 
tunggaling desa, wenten anak sakit lepra dasa 
diri rauh nangkilin Ida. Ipun majujuk ngedoh, 

13 saha nyerit matur sapuniki: “Duh Hyang Yesus, 
Sang Maraga Guru, suecaninja titiang.” 

14 Ida Hyang Yesus raris ngaksi ipun tur ngandika 
sapuniki: “Kemaja edengang ragane teken 
parapanditane, apanga ragane katureksain.” 

Sakesah ipun saking irika, kantun ipun ring 
margi ipun sampun marasa dewekipune sami 
pada seger oger. 1? Saking pantaran anake sane 
dasa diri punika, wenten adiri riwau marasa 
dewekipune sampun seger, ipun raris mawali 
saha ngluihang Ida Sang Hyang Widi Wasa antuk 
suara sane jangih. 16 Ipun raris sumungkem ring 
ajeng Ida Hyang Yesus, ngaturang panyuksma 
ring Ida. Anake punika jadma bangsa Samaria. 

17 Ida Hyang Yesus tumuli ngandika, sapuniki: 
“Ibusan ada anak ajaka dasa diri ane kasegerang, 
dijake ane buin sia diri? 1? Kenken dadi tuah 
anake ane tidong Israel ene dogen ane teka 
ngaturang panyuksma teken Ida Sang Hyang Widi 
Wasa? Apake anake lenan ento tusing nyidayang 
ngaturang panyuksma?” 19 Ida raris ngandika 
ring ipun, sapuniki: “Bangunja tur kemaja mulih, 
kapracayan ragane ane suba nyegerang ragane.” 


Indik Ida Sang Hyang Widi Wasa 
ngadegang Pamrentahan Idane 


(Mat. 24:23-28, 37-41) 


20 Wenten makudang-kudang anak saking 
golongan Parisi nunasang ring Ida Hyang Yesus, 
malih pidanke Ida Sang Hyang Widi Wasa pacang 
ngadegang Pamrentahan Idane. Ida raris masaur 
sapuniki: “Indik Pamrentahan Ida Sang Hyang 
Widi Wasa punika, nentenja rauh sacara sekala. 
21 Samaliha tan wenten anak nyidayang maosang 
sapuniki: “Tingalinja, ene apa ada dini!” wiadin: 
“Ento apa ada ditu!” Santukan, sujatinipun Ida 
Sang Hyang Widi Wasa sampun ngadegang 
Pamrentahan Idane ring pantaran ragane.” 

22 Wus punika Ida raris ngandika ring parasisian 
Idane sapuniki: “Lakar teka masane cening dot 
ningalin sinalih tunggal dinan Ida Sang Putraning 
Manusa Utusan Ida Sang Hyang Widi Wasa ento, 

nanging tusing lakar tepukin cening. 23 Buina 
lakar ada anak ngorahin cening kene: “Tingalinja, 
ento apa Ida ada ditu!” wiadin: “Tingalinja, ene 
apa Ida ada dini!” Nanging eda pesan cening 
kema nelokin. 2? Sawireh buka tatite makelep 
uli tanggun langite bedangin neked ka tanggun 
langite bedauh, aketo masih Sang Putraning 
Manusa Utusan Ida Sang Hyang Widi Wasa 
didina pangrauh Idane. 22 Nanging Ida patut malu 
nandang sangsara, tur katulak baan manusane 
dimasane jani. 28 Buka unduke dugas masan 
Dane Nuh, buka keto masih dimasan Ida Sang 
Putraning Manusa Utusan Ida Sang Hyang Widi 
Wasa. 2? Anake pada mangan nginum, pada 
nganten lan kantenang, kanti teked didinan 
Dane Nuh munggah ka kapale, laut teka blabare 
gede nyirnayang anake ento makejang. 28 Aketo 
masih unduke dugas masan Dane Lut, anake 
pada mangan nginum, pada mablanja lan 
madedagangan, pada mamula-mulaan muah 
pada mawewangunan. 2? Nanging dugase Dane 
Lut magedi uli di kota Sodom, lantas ada ujan 
api muah welirang uli di langite ngeseng anake 
ditu makejang. 3? Aketo masih unduke manian, 
dipanemayan Ida Sang Putraning Manusa Utusan 
Ida Sang Hyang Widi Wasa makantenang ragan 
Idane. 


LUKAS 17.31-18.2 4246 


31 Didinane ento nyenja sedekan nongos di duur 
umahne, tur pagelahane ada di umah meten, 
edaja buin tuun mulihan nyemak pagelahanne. 
Aketo masih anake ane sedekan di tegalne, edaja 
buin mulih. 22 Ingetangja unduke ane nibenin 
rabin Dane Lut. 33 Nyenja ane ngutamayang 
idupne padidi, ia tusing lakar muponin idup ane 
sujati. Nanging nyenja ane tusing ngingetang 
dewekne padidi, ia lakar muponin idup ane 
sujati. 34 Guru nuturin cening, dipetenge ento 
lakar ada anak muani ajaka dadua pules di 
dipane abesik, ane adiri lakar kambil, tur ane 
adiri lakar kakalahin ditu. 3? Ada anak eluh nebuk 
bareng-bareng ajaka dadua, ane adiri lakar 
kambil ane adiri lakar kakalahin ditu. 3? (Lakar 
ada anak muani ajaka dadua di tegalne, ane adiri 
lakar kambil ane adiri lakar kakalahin ditu.)” 

37 Parasisian Idane raris mataken ring Ida, 
sapuniki: “Inggih Ratu Panembahan, ring dijake 
punika?” 

Pangandikan Ida ring dane sapuniki: “Dijaja ada 
bangke, ditu liu guake pasliwer.” 


Pangande ibalu miwah sang hakim 


18 1 Wus punika, Ida Hyang Yesus nyritayang 
pangande ring parasisian Idane, 
mangdane dane rahina wengi tan surud-surud 
ngastawa. 2 Pangandikan Idane sapuniki: “Kacrita 

di kota anu, ada hakim adiri, ane tuara takut 
teken Ida Sang Hyang Widi Wasa, buina tusing 
pesan ngajiang anak. 3 Di kotane ento ada anak 
eluh balu ane tan mari nangkil tur mapinunas 
teken sang hakim, kene aturne: “Nawegang, 
icenja titiang pamatut ngeniang wicaran titiange 
marep ring musuh titiange!” 4Makelo pesan 
hakime ento tusing kayun ngisinin pinunas 
ibalune ento. Nanging pamuputne dane 
mapakayun kene: 'Yadiastun idewek tusing takut 
teken Ida Sang Hyang Widi Wasa, buina tusing 
ngajiang anak lenan, ? nanging sawireh ibalu 
ene makewehin idewek, melahan jani tiwakin 
pamatut prakaranne. Apanga eda ia sai-sai teka 
ngulgul mai, tur pamuputne nyengkalen idewek!” 

6 Ida Sang Panembahan malih ngandika: 
“Padingehangja, apa ane orahanga teken hakime 
ane jaat ento. ' Apake Ida Sang Hyang Widi 
Wasa tusing lakar matutang parakaulan Idane, 
ane lemah peteng tan maren ngasih-asih nunas 
tulung teken Ida? 8 Jani Guru nuturin cening: Ida 
digelis matutang ia. Nanging, yening Ida Sang 
Putraning Manusa Utusan Ida Sang Hyang Widi 
Wasa rauh, apake enu dapetang Ida di gumine 
anak ane pracaya teken Ida?” 


LUKAS 18.9-13 4248 


Pangande golongan Parisi 
miwah ijuru duduk pajeg 


9 Ida Hyang Yesus taler ngandikayang pangande 
sane katuekang ring anake sane ngaden 
deweknyane patut saha nemberang anak lian, 
sapuniki pangandikan Idane: 1? “Wenten anak 
sareng kalih ka Perhyangan Agung jaga ngastawa, 
sane adiri golongan Parisi miwah sane lianan juru 
duduk pajeg. 

11 Golongan Parisi punika ngadeg nganehang 
raga, tur ngastawa sapuniki: “Duh Ratu Sang 
Hyang Widi Wasa, titiang matur panyuksma 
ring Palungguh IRatu, santukan titiang boyaja 
pateh sakadi jadmane sane lianan, inggih punika 
nentenja dados parampok, titiang nenten 
mambek corah, titiang nenten mamitra, samaliha 
titiang nentenja pateh sakadi juru duduk pajege 
puniki. 12 Sajeroning auku titiang mapuasa ping 
kalih, samaliha titiang maturan apahdasan saking 
sakancan pikolih titiange. 

13 Nanging ijuru duduk pajeg punika, ipun 
majujuk ngejoh, tur ipun tan purun nulengek 
ka langite, nanging ngultul, sambilang ipun 
manteg tangkah sarwi matur sapuniki: “Duh Ratu 
Sang Hyang Widi Wasa, dumadak IRatu ledang 
nyuecanin titiang, jadma sane madosa puniki. ” 

Ida Hyang Yesus ngandika ring anake punika, 
sapuniki: 14 “Tiang nuturin ragane, boyaja 
pangastawan anak golongan Parisine punika 
sane katampi, nanging pangastawan ijuru duduk 
pajege punika sane katampi antuk Ida Sang 
Hyang Widi Wasa. Santukan sapasiraja sane 
nginggilang deweknyane, ipun jaga kaesorang 
miwah sapasiraja sane ngasorang deweknyane, 
ipun pacang kinggilang.” 


Ida Hyang Yesus ngamertanin pararare 
(Mat. 19:13-15; Mar. 10:13-16) 


15 Wenten makudang-kudang anak ngajak 
rarennyane pedek tangkil ring ajeng Ida Hyang 
Yesus, mangdane Ida ledang ngamertanin rare 
punika masrana ngungkulang tangan ring anake 
alit punika. Wau kapanggihin antuk sisian Idane, 
anake punika sami kagerengin. 18 Nanging Ida 
Hyang Yesus ngandikain rare-rare punika, sarwi 
ngandika: “Depangja cerik-cerike ento pada 
teka sig Gurune, edaja tombahanga, sawireh 
anake ane buka kene ene, ane lakar ngrasayang 
kawiryan Pamrentahan Ida Sang Hyang Widi 
Wasa. 17 Ingetangja! Nyenja tusing matingkah 
polos, patuh buka anake cerik ene, ia lakar tusing 
nyidayang muponin Pamrentahan Ida Sang 
Hyang Widi Wasa.” 

Anak sugih 
(Mat. 19:16-30; Mar. 10:17-31) 


18 Wenten pamimpin anak Yahudi adiri, matur 
pitaken ring Ida Hyang Yesus, kadi asapuniki: 
“Inggih Guru sane becik, napi sane patut 
laksanayang titiang, mangda titiang muponin 
urip langgeng?” 

19 Pasaur Ida Hyang Yesus sapuniki: “Napi 
awinanipun ragane maosang Tiang becik? Tan 
wenten sane becik sajawining Ida Sang Hyang 
Widi Wasa ngraga. 20 Ragane sinah sampun uning 
ring pituduh Cakepan Torate, sane kadi asapuniki: 
“Edaja mamitra, edaja ngamatiang jlema, edaja 
mamaling, edaja mobab muah baktija teken 
meme bapa. ” 

21 Anake punika masaur sapuniki: “Paindikane 
punika sami sampun margiang titiang, ngawit 
titiang kantun alit.” 

22 Riwau Ida Hyang Yesus mireng aturnyane kadi 
asapunika, Ida raris ngandika ring dane, sapuniki: 
“Yening kadi asapunika, wenten paindikan sane 
malih asiki sane patut laksanayang ragane, inggih 
punika: Adolja saluiring padruen ragane tur 
padanaangja ring anake tiwas-tiwas, tur ragane 
jagi muponin arta brana ring suargan. Wusan 
punika mrikija, tututin Tiang.” 22 Nanging rikala 
anake punika miragiang pangandikan Idane kadi 

asapunika, dane kalintang sungsut ring kayun, 
santukan dane kalangkung sugih. 

24 Rikala Ida Hyang Yesus ngaksi dane kalintang 
sungsut, Ida raris ngandika sapuniki: “Ambate 
sukehne anake sugih dadi kaulan Ida Sang Hyang 
Widi Wasa. 25 Enu sukehan anake sugih dadi 
kaulan Ida Sang Hyang Widi Wasa, bandingang 
teken untane macelep ka song jaume.” 

26 Anake sane pada miragiang pangandikan 
Idane punika matur pitaken, asapuniki: “Yening 
kadi asapunika sapasirake sane jaga mrasidayang 
polih rahayu?” 

27 Pangandikan Ida Hyang Yesus: “Apa ane tuara 
kasidan baan imanusa, ento kasidan baan Ida 
Sang Hyang Widi Wasa.” 

28 Dane Petrus raris matur asapuniki: “Titiang 
sareng sami sampun ngutang pumahan titiange 
tur ngiring IRatu.” 

29 Pangandikan Ida Hyang Yesus: “Guru ngorahin 
cening, sasajaane asing-asing anak ane ngutang 
umahne, kurenan wiadin nyamanne, wong tuane 
wiadin pianak-pianakne, apanga ia nyidayang 
satinut teken sapituduh Ida Sang Hyang Widi 
Wasa, 20 anake ento lakar nampi upah ane gede 
dimasane jani, buina dimasane ane lakar teka 
manian, ia lakar nampi urip langgeng.” 

Ring kaping tiganipun Ida Hyang 
Yesus nartayang indik sedan Idane 


(Mat. 20:17-19; Mar. 10:32-34) 


31 ida Hyang Yesus tumuli munduhang sisian 
Idane makaroras, tur ngandika ring dane, 
sapuniki: “Ane jani iraga majalan ka kota 
Yerusalem, tur ditu lakar kalakon saluiring 
ane suba kasuratang baan paranabine unduk 
Ida Sang Putraning Manusa Utusan Ida Sang 
Hyang Widi Wasa. 3? Ida lakar kaserahang teken 
parabangsa ane tidong Yahudi, tur Ida bakal 
kabinjulin, kanistayang muah kakecuhin. 23 Ida 
lakar katigtig tur kasedayang, nanging didina ane 
kaping telunne Ida lakar nyeneng buin.” 

34 Parasisian Idane nenten pisan ngresep ring 
saluiring paindikane punika; piteges pangandikan 
Ida punika kantun peteng pabuat dane, tur dane 
nenten ngresep ring tetujon pangandikan Idane 
punika. 


Ida Hyang Yesus nyegerang anak buta 
(Mat. 20:29-34; Mar. 10:46-52) 


35 Duk Ida Hyang Yesus sampun nampek ring 
kota Yeriko, wenten anak buta adiri, negak ring 
sisin margine ngidih-idih. 38 Wau ipun miragi 
gredegan anake akeh mamargi, ipun raris 
mataken sapuniki: “Anak ngudiang ene?” 

37 Wenten anak nyaurin sapuniki: “Ida Hyang 
Yesus ane uli kota Nasaret sedek nglintang dini.” 

38 Anake buta punika raris majeritan matur 
asapuniki: “Inggih Ratu Hyang Yesus, sentanan 
Sang Prabu Daud, suecaninja titiang!” 

39 Sawatek anake sane mamargi ring ajeng, 
ngerengin ipun mangda ipun mendep. Nanging 
sayan nyangetang ipun jerit-jerit: “Ratu sentanan 
Sang Prabu Daud, suecaninja titiang!” 

40 Ida Hyang Yesus raris mararian, tur 
ngandikayang mangda anake buta punika 
katangkilang ring ajeng Idane. Sasampune ipun 
rauh ring ajeng Idane, raris Ida mataken ring 
ipun, sapuniki: 41 “Apa ane tunas ragane, ane 
patut laksanayang Tiang buat ragane?” 

Aturipune: “Inggih Ratu, titiang nglungsur 
mangda titiang mrasidayang ngeton!” 

42 Ida Hyang Yesus raris ngandika ring ipun, 
sapuniki: “Nah, ningalinja ragane! Kapracayan 
ragane ane suba nyegerang ragane!” 

43 Jeg pramangkin ipun mrasidayang ngeton, 
tumuli ipun ngiring Ida Hyang Yesus, saha matur 
panyuksma ring Ida Sang Hyang Widi Wasa. 
Rikala anake akeh pada ngantenang paindikane 
punika, ipun sami taler pada muji Ida Sang Hyang 
Widi Wasa. 

Ida Hyang Yesus miwah Sakeus 


19 1 Ida Hyang Yesus ngranjing ring kota 
Yeriko tur nglanturang pamargin Idane 
nglintangin kotane punika. ? Irika wenten 
anak sane mawasta Sakeus, dados pangageng 
juru duduk pajeg, tur ipun sugih pisan. 3 Ipun 
ngusahayang dewek, mangda nyidayangja 
manggihin Ida Hyang Yesus, mangdane 

ipun uning sapasira sujatinipun Ida punika. 
Nanging ipun tan mrasidayang, santukan 
anake kalangkung akeh, samaliha ipun endep. 
4 Duaning asapunika, ipun tumuli malaib ngriinin 
anake akeh punika, raris munggah ring wit 
aane, misadia ningalin Ida Hyang Yesus sane 
jaga nglintang ring genahe punika. ? Duk Ida 
Hyang Yesus rauh ring genahe punika, Ida raris 
macingakan menek, sarwi ngandika sapuniki: 
“Ih Sakeus enggalangja tuun! Sawireh didinane 
jani Guru musti lakar madunungan sig umah 
Sakeuse.” 

6 Sakeus gegelisan tedun tumuli ngaturin Ida 
Hyang Yesus simpang ka umahnyane, saha tan 
kadi-kadi liang manahipune. 7 Nanging sawatek 
anake sane manggihin indike punika sami pada 
pakisi sapuniki: “Anake ene madunungan sig 
umah anake madosa.” 

8 Irika Sakeus raris ngarepang sarwi matur 
ring Ida Sang Panembahan, sapuniki: “Inggih 
Guru, sapaderbean titiange puniki atenga jagi 
padanaang titiang ring jadmane tiwas-tiwas. 
Samaliha yen pet wenten titiang ngambil 
paderbean anak lian madasar antuk manah 
corah, jaga waliang titiang tikel ping pat.” 

9 Ida Hyang Yesus ngandika ring ipun sapuniki: 
“Didinane jani sapakurenan ceninge suba 
katampi baan Ida Sang Hyang Widi Wasa. Cening 
masih parisentanan Dane Abraham. 10 Sawireh 
Sang Putraning Manusa Utusan Ida Sang Hyang 
Widi Wasa rauh buat ngrereh tur ngrahayuang 
sakancan anake ane paling.” 


Pangande indik jinah mas 
(Mat. 25:14-30) 


11 Ida Hyang Yesus malih nyritayang pangande 
ring sawatek anake sane miragiang pangandikan 
Idane punika. Santukan sane mangkin Ida 
sampun nampek ring kota Yerusalem, tur anake 
sami mitaenang mungguing Pamrentahan Ida 
Sang Hyang Widi Wasa digelis pacang kadegang 
ring jagate. 12 Duaning punika Ida ngandika 
sapuniki: “Ada anak agung lunga ka gumine 
joh. Ida lakar kabiseka tur kadegang dadi raja 
ditu, tur suud keto ida mawali. 18 Satondene ida 
mamargi, ida ngandikain parekan idane adasa, 

suang-suang kapaica pipis mas pada maketeng, 
kadulurin pangandika kene: “Anggonja pipise ene 
madagang, sanun icange di paluasan.” 14 Nanging 
rakyat idane tusing demen teken ida, kanti 
ngutus utusan buat ngetut pamargin idane, 
lakar nguningayang: ‘Titiang sareng sami nenten 
pacang sairing, yening anake punika jaga madeg 
ratu, dados rajan titiange. 

15 Nanging anake agung ento masih kadegang 
dadi raja, tur ida laut mawali. Digelis ida 
ngandikain parekan idane ane pidan suba icen 
ida pipis mas, apanga pada nangkil di ajeng idane. 
Ida mapakayunan uning, akuda ia suang-suang 
pada masekaya. 18 Iparekan ane simalu laut teka 
nangkil tur matur kene: ‘Inggih ratu, jinah druene 
abidang punika sampun mapikolih dasa bidang. 
17 Anake agung tumuli ngandika teken ia: ‘Melah 
pesan abet caine ento. Cai mula tuah parekan 
ane melah. Cai satia teken paundukan ane cenik, 
icang lakar maang cai ngamong kota adasa. 

18 Iparekan ane durian teka nangkil tur matur 
kene: ‘Inggih ratu, jinah druene sane abidang 
sampun mapikolih limang bidang.” 1° Ida anake 
agung ngandika teken ia kene: ‘Icang maang cai 
ngamong kota lelima. 

20 [parekan ane lenan laut nangkil tur matur: 
‘Inggih ratu, puniki jinah druene aturang titiang 
ring iratu; jinah druene sampun kaput titiang 

antuk saputangan tur sepel titiang. *! Santukan 
titiang kalintang ajerih ring iratu, sawetning 
iratu kalintang angkara. Iratu seneng ngambil 
sane boya druen iratu, tur seneng ngalapin sane 
boya tetanduran iratune. 22 Anake agung laut 
ngandika teken ia kene: “Ih cai parekan ane jele. 
Icang lakar ngukum cai manut buka munyin 
caine. Cai suba nawang icang mula anak angkara, 
demen nyuang ane tuara pagelahan icange 
muah ngalapin ane tuara pamula-mulaan icange. 
23 Yening keto, apa krana cai tusing nyerahang 
pipis icange ento sig anake ane mutranang pipis? 
Apanga ditekan icange, icang nyidayang nagih ina 
muah panakne.” 

24 Laut ida ngandika teken anake ane pada 
nangkil ditu kene: “Tagih pipis mas icange ane 
aketeng ento teken ia, tur lautang baang iparekan 
ane ngelah dasa keteng ento. 2? Anake ento pada 
matur kene: “Inggih ratu, ipun sampun maderbe 
dasa bidang.” 28 Pangandikan anake agung: ‘Icang 
ngorahin cai ajak makejang. Asing-asing anak 
ane suba ngelah, ia lakar buin kicen. Nanging 
anake ane tuara ngelah, ia lakar buin kajuangin, 
kayang gelah-gelah ane kagelah baana, yadiastun 
amunapaja bedikne. 2' Ane jani, sawatek musuh 
icange ene, ane tusing demen teken icang dadi 
raja dini, ajak ia pada mai tur matiang ia di 
arepan icange. ” 

Ida Hyang Yesus ngranjing ka kota Yerusalem 
(Mat. 21:1-11, Mar. 11:1-11, Yoh. 12:12-19) 


28 Sasampune Ida puput ngandikayang 
paindikane punika makasami, Ida Hyang Yesus 
raris ngriinin anake akeh punika tur nglanturang 
pamargin Idane ka kota Yerusalem. 29 Rikala Ida 
rauh nampek ring kota Betpage miwah kota 
Betania, sane ring Bukit Saitun, Ida tumuli ngutus 
sisian Idane kekalih, 3? saha kapangandikain 
sapuniki: “Kemaja ka desa ane di arepan ceninge 
ento. Disubane neked ditu, cening lakar nepukin 
godel keledae ane tonden taen tegakin anak, 
sedekan mategul ditu. Elusinja godele ento tur 
aba mai. 3t Yen ada anak matakon teken cening 
kene: “Ngudiang embusin jerone godel keledaene 
ento, kene baan nyautin: “Ida Sang Panembahan 
sane ngarsayang. ” 

32 Sisiane makakalih raris mamargi, tur saluiring 
paindikane sane sampun kapangandikayang 
antuk Ida Hyang Yesus punika, makasami 
panggihin ipun. 33 Duk ipun ngembusin godel 
keledaene punika, sang maderbe mataken ring 
ipun: “Ngudiang dadi embusin jerone godele 
ento?” 

34 Sisiane makakalih punika masaur sapuniki: 
“Ida Sang Panembahan sane ngarsayang.” 

35 Dane raris nandan godel keledaene punika 

ka ajeng Ida Hyang Yesus. Irika tumuli dane 
ngebatang panganggen danene ring tundun 
godel keledaene punika. 3? Rikala Ida Hyang Yesus 
mamargi nglinggihin godel keledaene punika, 
anake sami pada ngebatang panganggennyane 
ring margine. 

37 Duk Ida sampun nampek ring kota Yerusalem, 
ring margine sane nganuunang saking Bukit 
Saitun, parasisia sane ngiring Ida makasami 
pada ngawitin masuka rena tur ngluihang Ida 
Sang Hyang Widi Wasa, antuk suara sane jangih, 
santukan sakatahing praciri sane sampun pada 
panggihin ipun. 33 Sapuniki baosipune: “Ida 
Sang Hyang Widi Wasa ngamertanin Ida Sang 
Prabu sane rauh sajeroning parab Ida Sang 
Panembahan! Sutrepti rahayu ring suargan, tur 
luihangja Ida Sang Hyang Widi Wasa Sane Maha 
Luur!” 

39 Makudang-kudang anak golongan Parisi sane 
nyarengin anake akeh punika, matur ring Ida 
Hyang Yesus, sapuniki: “Inggih Guru, nikainja 
sisia druene mangda ipun sampunang kadi 
asapunika!” 

40 Pasaur Ida Hyang Yesus sapuniki: “Tiang 
nuturin ragane, yen ipun mendep, batu-batune 
puniki jaga pada pajerit.” 

Ida Hyang Yesus nangis 
mangenang kota Yerusalem 


41 Rikala Ida sampun sayan nampek ka kota 
Yerusalem, tur ritatkala Ida nyingak kotane 
punika, Ida raris nangis mangenang kotane 
punika, 4? sapuniki pangandikan Idane: “Ambate 
melahne yen didinane jani ragane nawang 
apa ane maguna pabuat kasutreptian ragane. 
Nanging ane jani ragane tusing ningalin 
unduke ento. 4? Sawireh lakar ada masanne, 
musuh-musuh ragane lakar ngiter ragane aji 
gelar, laut ngurung ragane muah nangsek 
ragane uli kiwa tengen, uli arep muah uli di duri. 
44 Musuh-musuhe lakar nguugang ragane muah 
nyirnayang saisin kotane, kanti tusing ada enu 
batu ane matumpuk ajaka timpalne di temboke. 
Sawireh ragane tusing nawang panemayan Ida 
Sang Hyang Widi Wasa ngrauhin tur ngrahayuang 
ragane.” 


Ida Hyang Yesus lunga ka Perhyangan Agung 
(Mat. 21:12-17; Mar. 11:15-19; Yoh. 2:13-22) 


45 Ida Hyang Yesus raris ngranjing ka Perhyangan 
Agung tur ngawitin nundung sawatek anake sane 
madolan irika, 48 sapuniki pangandikan Idane ring 
anake punika: “Wenten kakecap ring Cakepan 
Sucine, mungguing Ida Sang Hyang Widi Wasa 

ngandika sapuniki: “Perhyangan Ulune bakal 
kasambat dadi tongos anak ngastawa. Nanging 
iba jeg nadiang tongos pengkeban maling. ” 

47 Nyabran rahina Ida Hyang Yesus mapaica 
paurukan ring Perhyangan Agung. Parapangageng 
panditane miwah paraguru agamane, pingkalih 
parapangageng bangsa Israele, sami pada 
muatang jagi nyedayang Ida, 48 nanging ida dane 
tan polih jalaran, sapunapi antuk nglaksanayang 
paindikane punika, santukan sawatek rakyate 
sami pada kadaut tur geleng miragiang paurukan 
Idane. 


Pitaken indik wewenang Ida Hyang Yesus 
(Mat. 21:23-27: Mar. 11:27-33) 


20 1 Sedek rahina anu Ida Hyang Yesus 
mapaica paurukan ring anake akeh 
saha midartayang Orti Rahayu ring Perhyangan 
Agung. Irika raris rauh parapangageng panditane 
miwah paraguru agamane kalih parapanglingsire, 
2 Saha matur pitaken ring Ida Hyang Yesus, 
sapuniki: “Indayang ndikayang ring tiang, 
wewenang punapi sane druenang Ragane, buat 
nglaksanayang saluiring paindikane punika. Tur 
sapasira sane ngicen Ragane wewenang punika?” 
3 Ida Hyang Yesus masaur sapuniki: “Inggih 
sane mangkin indayang icen Tiang dumun 
mataken ring ragane. “Punapike Dane Yohanes 

polih wewenang saking Ida Sang Hyang Widi 
Wasa, punapi saking imanusa buat ngamargiang 
lelukatan.” 

> Ida dane raris matetimbangan kadi asapuniki: 
“Apa jani lakar orahang? Yen iraga ngorahang: 
“Uli Ida Sang Hyang Widi Wasa, pedas la matakon 
kene: “Napi awinan ragane tan pracaya ring Dane 
Yohanes?” ? Nanging yen iraga ngorahang: “Uli 
manusa, sawatek anake liu ene pedas lakar 
ngencurin iraga aji batu, sawireh anake liu ene 
makejang pracaya, mungguing Dane Yohanes 
ento maraga nabi.” 7 Duaning asapunika, dane 
raris pada masaur sapuniki: “Tiang tan uning 
saking dija dane polih wewenang.” 

8 Ida Hyang Yesus tumuli ngandika ring ida 
dane, sapuniki: “Yening kadi asapunika, Tiang 
taler tan nguningayang, wewenang punapi sane 
anggen Tiang nglaksanayang saluiring paindikane 
punika.” 


Pangande indik parapanyakap abian anggur 
(Mat. 21:33-46; Mar. 12:1-12) 


9 Ida Hyang Yesus tumuli nyritayang pangande 
ring anake akeh punika, sapuniki: “Kacrita 
ada anak ngae abian anggur. Abiane ento laut 
patanduanga teken makudang-kudang panyakap. 
Disubane keto ia lantas luas nura desa tur sada 
makelo ia di padesan. 10 Disubane teka masan 

ngalap anggur, anake ento nunden rencangne 
nelokin panyakap-panyakapne ento, buat lakar 
nagih piakan pamupon abian anggure ento. 
Nanging rencangne ento lempagina baan 
panyakap-panyakape ento, tur tundunga mulih 
saha matalang. 1! Suud keto anake ento nunden 
rencangne ane lenan, nanging rencangne ento 
masih kalempagin, tur kagaenang kimud baan 
parapanyakape, laut tundunga saha matalang. 
12 Laut anake ento ngutus rencangne ane 
lenan, nanging rencangne ento masih katatunin 
tur kentungang ka sisin abian anggure baan 
parapanyakape ento. 13 Anake ane ngelahang 
abian anggure ento laut ngucap kene: “Kenken 
jani baan madaya? Melahan pianak ideweke 
ane sayang lakar tunden kema; pedas ia ajianga 
baan panyakap-panyakape.” 14 Nanging mara 
parapanyakape ningalin pianakne ento, ia 
lantas mapiguman kene: “Ene apa pianakne 
ane lakar ngwarisang, jalan jani matiang ia, 
apanga warisane ene dadi kagelah baan iraga. 
15 Parapanyakape ento laut ngentungang ia ka 
sisin abian anggure, tumuli matianga.” 

Ida Hyang Yesus tumuli mataken ring 
anake akeh punika: “Jani lakar kenkenangake 
panyakape ento baan anake ane ngelahang 
abian anggure? 16 Anake ento lakar teka tur 
ngamatiang panyakap-panyakape ento. Buina 

abian anggure ento lakar kapatanduang teken 
panyakap-panyakape ane lenan.” 

Wau anake akeh punika miragi pangandikan 
Idane kadi asapunika, raris ipun mapajar 
sapuniki: “Sampunang pisan-pisan paindikane 
punika kasidan.” 

17 [da Hyang Yesus macingakan ring ipun sareng 
sami, sarwi ngandika sapuniki: “Yening keto, 
apake artin kecap Cakepan Sucine ane buka kene: 

“Batune ane kentungang baan paratukang 

batune, suba dadi tetongkok asu, nah ento 
batu dasar ane paling pentinga. 
18 Asing-asing anak ane ulung di batune ento, ia 
lakar dekdek, buina nyenja tepena baan batune 
ento ia lakar nyag.” 


Indik naur pajeg ring Sang Nata Ratu 
(Mat. 22:15-22: Mar. 12:13-17) 


19 Duk punika ugi paraguru agamane miwah 
parapangageng panditane raris pada ngeka daya 
jaga ngejuk Ida Hyang Yesus, santukan ida dane 
pada uning, mungguing pangandene sane iwau 
punika katuekang ring ragan ida danene, nanging 
ida dane ajerih ring anake akeh. 2? Duaning 
punika ida dane ngrereh sela sane becik. Ida dane 
raris ngupahin makudang-kudang anak kanggen 
telik tanem. Anake punika kapangandikayang 
mapi-mapi sadu nangkil ring Ida Hyang Yesus. 

Tetujonnyane mangda nyidayang ngrereh sauh 
pangandikan Idane, mangdane malantaran 
punika Ida prasida katurang ka ajeng sang 
gubernur, sane kuasa ring jagate irika. 21 Itelik 
tanem punika matur ring Ida Hyang Yesus 
sapuniki: “Inggih Guru, titiang uning saluiring 
sane sampun ndikayang miwah urukang Guru 
punika sayuakti patut pisan. Samaliha Guru 
nenten pisan mamina-minayang anak, nanging 
saking jati sadu ngurukang pituduh Ida Sang 
Hyang Widi Wasa. 22 Sane mangkin indayang 
ndikayang ring titiang, yening manut Pidabdab 
Torate, punapike iwang yen iraga naur upeti ring 
Ida Sang Nata Ratu ring Roma, punapi nenten?” 

23 Nanging Ida Hyang Yesus wikan ring 
pangindrajalanipune punika, raris Ida ngandika 
ring ipun: 24 “Tegarang edengin Tiang pipis perak 
aketeng. Gambar muah parab nyen ane mungguh 
ditu?” 

Pasauripune: “Gambar miwah parab Ida Sang 
Nata Ratu!” 

25 Pangandikan Ida Hyang Yesus: “Yening keto, 
aturangja teken Ida Sang Nata Ratu ane dadi 
druen idane muah apaja ane dadi druen Ida Sang 
Hyang Widi Wasa, aturangja teken Ida ngraga.” 

26 Kenginan ipun nenten mrasidayang ngrereh 
sauh pangandikan Idane ring arepan anake akeh 

punika, tur ipun raris mendep, santukan angob 
ring pangandikan Idane. 


Indik anak padem sane pacang urip malih 
(Mat. 22:23-33; Mar. 12:18-27) 


27 Raris wenten makudang-kudang anak 
saking golongan Saduki rauh nangkil ring Ida 
Hyang Yesus. (Anake punika nenten pracaya, 
anake padem pacang murip malih.) Ipun raris 
matur pitaken ring Ida Hyang Yesus, sapuniki: 
28 “Inggih Guru, Dane Musa sampun nyuratang 
pidabdab pabuat iraga sapuniki: 'Yen ada anak 
muani mati, matinggalan somah, nanging tan 
pasentana, nyaman anake ane mati ento patut 
nyuang baluannyane buat numbuhang sentana 
pabuat sang mati.” 29 Wenten anak muani-muani 
panyamaan sareng pepitu. Sane pinih kelih 
sampun ngambil somah, nanging ipun raris 
padem tan pasentana. 3? Raris baluanipune 
kambil kanggen somah antuk adinnyane sane 
madenan. 3! Kadi asapunika sapanglanturipun, 
saking pinih nyoman kantos rauh sane kaping 
pitu, makasami naenin ngambil anake eluh 
punika anggen kurenan, tur makasami padem 
tan pasentana. 3? Pamuputipun, anake eluh 
punika taler padem. 22 Inggih sane mangkin, 
ring panemayan anake padem pacang urip 
malih, dados kurenan sirake anake eluh punika, 

santukan makapepitu naenin nganggen ipun 
somah?” 

34 Pasaur Ida Hyang Yesus sapuniki: “Anake 
ane ada di gumine jani pada nganten muah 
pada kantenang. 3? Nanging anake ane kapatut 
lakar buin idup disubane mati, buina muponin 
urip di kali dituane, ia tusing nganten muah 
kantenang. 3? Sawireh ia pada mawak patuh 
buka paramalaekate tur tusing bisa mati. Ia dadi 
paraputran Ida Sang Hyang Widi Wasa, sawireh 
ia suba idup uli pantaran anake mati. 37 Buina 
Dane Musa suba tatas nyritayang, mungguing 
anake ane suba mati lakar idup buin. Dikatuturan 
bet duine ane puun, dane nyuratang Ida Sang 
Panembahan, dadi “Widin Abraham, Widin Ishak 
muah Widin Yakube'. 33 Dadinne Ida Sang Hyang 
Widi Wasa tusingja Widin anak mati, nanging 
Widin anak idup, sawireh makejang anake lakar 
urip di ajeng Idane.” 

39 Wau miragi pangandikan Idane kadi 
asapunika, makudang-kudang guru agamane 
raris matur ring Ida sapuniki: “Inggih Guru, 
pasaur Gurune sayuakti patut pisan.” “0 Santukan 
dane pada nenten purun malih nakenang 
punapa-punapi ring Ida Hyang Yesus. 

Pitaken indik Sang Prabu Sane Kajanjiang 
antuk Ida Sang Hyang Widi Wasa 


(Mat. 22:41-46; Mar. 12:35-37) 


41 Ida Hyang Yesus raris ngandika ring dane, 
kadi asapunika: “Napi awinan anake maosang 
mungguing Sang Prabu Sane Kajanjiang antuk 
Ida Sang Hyang Widi Wasa punika sentanan Ida 
Sang Prabu Daud? “2 Santukan Ida Sang Prabu 
Daud sampun ngandika, sakadi sane kakecap ring 
Cakepan Kidunge, kadi asapuniki: 

‘Ida Sang Panembahan sampun masabda ring 
Panembahan titiange: Negakja Cening di 
tongos ane paling ledangin Aji, 

43 kanti sawatek musuh Ceninge dadiang Aji 
pajekjekan batis Ceninge. 

44 Kenginan, yening Ida Sang Prabu Daud ngraga 
nyambat Ida punika, ‘Panembahan titiange’, 
punapi awinane Sang Prabu Sane Kajanjiang 
punika prasida dados sentanan Ida Sang Prabu 
Daud?” 


Pitutur Ida Hyang Yesus 
(Mat. 23:5-7, 14; Mar. 12:38-40) 


45 Rikala anake akeh miragiang pangandikan Ida 
Hyang Yesus, Ida raris ngandika ring parasisian 
Idane, sapuniki: ^6 “Tangarinja dewek ceninge 
marep teken guru agamane, ane demen 

nglelana nganggon baju jubah lambih, buina 
demen katunas lugrain di peken-pekene. Ane 
demen negak di arep yen nuju di perhyangan 
buina demen negak di tongose ane utama 
dinujune kundangan. 7” Buina ane demen 
nyuang sakancan pagelahan anake eluh balu, 
tur ane demen nguncarang pangastawan ane 
lantang-lantang, anggona nyaruang kacorahane. 
la ajaka makejang ento sinah lakar gedenan 
sisipne bandingang teken anake lenan!” 


Indik maturan 
(Mar. 12:41-44) 


1 Rikala Ida Hyang Yesus maksian, cingakin 
2 1 Ida anake sugih-sugih pada ngaturang 
aturan ring genah aturane ring Perhyangan 
Agung. 2 Ida taler ngaksi anak balu eluh sane 
kalintang miskin, ngaturang aturan, marupa 
jinah bolong kalih bidang. 3 Ida raris ngandika 
sapuniki: “Guru ngorahin cening, sasajaane 
anake balu eluh ane tiwas ene liunan maturan 
padaang teken sakancan anake ane lenan ento. 
4 Sawireh anake ento maturan ulihan ia sugih, 
baana ia ngelah lebihan, nanging anake balu 
ento, baan tiwasne ia ngaturang pagelahane ane 
dadi pangupajiwanne.” 

Indik uug Perhyangan Agunge 
(Mat. 24:1-2, Mar. 13:1-2) 


5 Wenten makudang-kudang anak maosang 
indik kaluihan Perhyangan Agunge, sane 
kapayasin antuk batu sane luih-luih miwah 
aturan-aturan sane mule-mule sane lianan sane 
katurang ring Ida Sang Hyang Widi Wasa. Irika 
Ida Hyang Yesus ngandika, sapuniki: ê “Lakar ada 
panemayannyane, saluiring ane tingalin ragane 
ento, makejang lakar kuugang kanti tusing lakar 
ada batu angan abesik ane enu matumpuk ajaka 
timpalne.” 


Indik kasangsaran 
(Mat. 24:3-14, Mar. 13:3-13) 


7 Raris parasisian Idane matur pitaken ring Ida 
sapuniki: “Inggih Guru, malih pidanke paindikane 
punika jaga kasidan? Samaliha yan pacang 
kasidan, punapi sane dados cihnanipun?” 

8 Pasaur Idane sapuniki: “Yatnainja dewek 
ceninge, apanga eda cening kena kabelog-belog. 
Sawireh liu lakar ada anak teka ngaku-ngaku 
adan Gurune, tur ngucap kene: “Guru ene suba 
Ida, tur panemayane suba paek. Nanging cening 
eda pesan nututin anake ento. ? Buina yen 
saget cening ningeh unduk anak masiat wiadin 
unduk anak brontak, eda nyen cening tengkejut. 

Sawireh sakancan paundukane ento tan urungan 
kasidan malu, nangingke ento sing mapiteges, 
mungguing masa pamragate suba paek.” 

10 Ida nglanturang malih pangandikan Idane: 
“Bangsa-bangsane lakar masiat nglawan bangsa, 
kaprabon masiat nglawan kaprabon. !! Buina 
lakar ada linuh gede pesan, dini ditu lakar 
ada grubug muah sayah gede, tur lakar ada 
paundukan-paundukan ane nengkejutang muah 
ada ciri-ciri aeng di langite. 12 Nanging satonden 
paundukane ento kasidan, cening lakar kejuk 
tur kasangsarain, cening lakar kaserahang tur 
lakar katepasin di perhyangan-perhyangane 
muah kapangkeng. Buina cening bakal katurang 
ka ajeng pararatune muah ka ajeng pangedene 
malantaran adan Gurune. 12 Nah, ditu cening 
lakar maan sela buat midartayang Orta 
Rahayune. 14 Ento krana entegang keneh 
ceninge, eda malu-malu inguh minehin unduk 
ane lakar anggon cening makanda. 1? Krana 
Guru ane lakar maang cening kawicaksanaan 
ngraos, kanti musuh-musuh ceninge tusing 
nyidayang nglawan cening. 1? Cening bakal 
kaserahang baan wong tuan ceninge, baan 
nyama braya muah timpal-timpal ceninge, tur 
lakar ada makudang-kudang diri di pantaran 
ceninge kamatiang. 17 Makejang anake bakal 
geting teken cening, uli krana Guru. 18 Sakewala 

angan akatihko bok ceninge tusing ada ane lakar 
aas. 1? Nanging yening cening tetep pageh, ditu 
cening mara muponin rahayu. Pidartayangjal 
Sawireh ulihan cara buka kene dogen cening 
nyidayang ngrahayuang dewek ceninge.” 


Indik uug kota Yerusaleme 
(Mat. 24:15-21; Mar. 13:14-19) 


20 “Yening cening ningalin kota Yerusaleme 
suba kiter baan wadua balan musuhe, patut 
cening nawang, mungguing kotane ento lakar 
enggal uug. 21Dimasane ento anake ane di 
gumi Yudeane, patut ngenggalang rarud ka 
gunung, buina anake ane nongos di kota, patut 
rarud uli kota, tur anake ane nongos di desa 
apanga eda buin ka kota. 22 Sawireh ento Dina 
Paukuman Ida Sang Hyang Widi Wasa, buka 
ane kakecap di Cakepan Sucine. 23 Ambate 
sengkalan paraeluh-eluhe ane nujuang beling 
muah parameme ane sedekan manyonyoin 
rare dimasane ento. Sawireh gumine ene lakar 
katibenin sangsara gede muah bangsane ene 
kena pidukan Ida Sang Hyang Widi Wasa. 22 Ada 
anak mati kena pedang muah ane lenan kejuk 
kanggon tawanan baan parabangsane. Kota 
Yerusaleme lakar anggone pajekjekan baan 
bangsa-bangsane ane tuara pracaya teken Ida 

Sang Hyang Widi Wasa, kanti tutug masan 
bangsa-bangsane ento.” 


Indik rauh Sang Putraning Manusa 
Utusan Ida Sang Hyang Widi Wasa 


(Mat. 24:29-31, Mar. 13:24-27) 


25 “Buina lakar ada ciri di matan aine, di bulane 
muah di bintang-bintange. Di gumine, sawatek 
bangsane lakar jejeh tur inguh ningehang 
kuugan keplugan ombake. 28 Anake lakar 
jejeh kamati-mati, baana ngenehang sakancan 
paundukane ane lakar nibenin gumine ene, 
sawireh saluiring ane mawisesa di langite lakar 
pada kakisidang uli di tongosne. ?” Ditu mara 
Sang Putraning Manusa Utusan Ida Sang Hyang 
Widi Wasa ento lakar ngenah, rauh kalikub baan 
mega maduluran kakuasaan muah kaluihan 
Idane. 28 Yening sakancan paundukane ento 
suba ngawitin kasidan, bangun tur nulengekja, 
sawireh karahayuan ceninge suba paek.” 


Pangande punyan kutuh 
(Mat. 24:32-35: Mar. 13:28-31) 


29 |da Hyang Yesus raris ngandika ring ipun 
antuk pangande kadi asapuniki: “Pedasinja 
punyan kutuhe wiadin punyan kayune ane 
lenan. 3? Yen suba tingalin cening punyan kutuhe 
ento makedapan, suba sinah tawang cening, 

mungguing masan ujane suba teka. 3! Aketo 
masih, yen cening suba ningalin sakancan 
paundukane ento kasidan, sinah tawang cening 
mungguing Pamrentahan Ida Sang Hyang Widi 
Wasa suba paek. 

32 Ingetangja unduke ene! Satonden manusane 
dimasane jani makejang mati, saluiring 
paundukane ento lakar kasidan. 3? Langit muah 
gumine lakar sirna, nanging raos Gurune lakar 
manggeh salawas-lawasnya.” 


Pitutur mangda yatna 


34 “Yatnainja dewek ceninge. Edaja cening 
kanti kaliput baan indria maibuh-ibuhan muah 
mapunyah-punyahan wiadin kawiryan ane 
lenan di gumine. Apanga panemayan Dinane 
ento eda nadak nibenin cening dikalan ceninge 
tusing tragia. 3? Sawireh tekannyane tan bina 
buka jeete buat nibenin sawatek manusane di 
gumine. 3? Pada yatnainja dewek ceninge, tur 
tan marenja ngastawa, apanga cening kicen 
kakuatan buat ngluputang dewek ceninge uli 
sakancan paundukane ane lakar kasidan ento. 
Buina apanga cening nyidayang nangkil di ajeng 
Ida Sang Putraning Manusa Utusan Ida Sang 
Hyang Widi Wasa.” 

37 Makudang-kudang rahina Ida Hyang Yesus 
mapaica paurukan ring Perhyangan Agung, tur 


LUKAS 21.38-22.5 4275 


rikalaning wengi Ida medal saking irika tumuli 
makolem ring Bukit Saitun. 33 Pasemengan 
pisan anake sami sampun pada ngranjing ka 
Perhyangan Agung, praya miragiang paurukan 
Idane. 


Pangindrajala buat nyedayang Ida Hyang Yesus 
(Mat. 26:1-5; Mar. 14:1-2; Yoh. 11:45-53) 


22 1 Rerainan Roti Tan Paragi, sane 
kawastanin Rerainan Paskah, sampun 
nampek. 2 Parapangageng panditane miwah 
paraguru agamane pada ngrincikang 
pangindrajala, buat nyedayang Ida Hyang Yesus, 
nanging ida dane tan purun ngamargiang indike 
punika gegalangan, santukan ida dane pada 
ajerih ring anake akeh. 


Dane Yudas alpaka ring Ida Hyang Yesus 
(Mat. 26:14-16: Mar. 14:10-11) 


3 Wus punika Ratun Setane raris ngrangsukin 
Dane Yudas sane kapesengin Iskariot, sinalih 
tunggal saking pantaran sisian Idane sane roras 
punika. 4 Irika Dane Yudas raris nangkil tur 
mapiguman ring parapangageng panditane 
miwah parapangageng prajurite sane ngebag 
Perhyangan Agunge, sapunapi jaga antuk dane 
nyerahang Ida Hyang Yesus ring ida dane. ? Ida 
dane pada gargita pisan tur masanggup jaga 

mapaica jinah ring Dane Yudas. ? Dane Yudas 
taler saadung ring paindikane punika. Tur ngawit 
saking duk punika, dane ngrereh sela sane becik 
buat nyerahang Ida Hyang Yesus ring ida dane, 
nanging mangdane tan kuningin antuk anake 
akeh. 


Nyawisang Perjamuan Paskah 
(Mat. 26:17-25: Mar. 14:12-21, Yoh. 13:21-30) 


7 Rerainan Roti Tan Paragi sampun rauh, inggih 
punika rahina panemayan anake pada nampah 
biri-biri Paskahe. 3 Irika Ida Hyang Yesus ngandika 
ring Dane Petrus miwah Dane Yohanes sapuniki: 
“Kemaja cening nyediang Perjamuan Paskah buat 
iraga ajak makejang!” 

9 Atur danene ring Ida: “Ring dijake sane 
arsayang Guru titiang pacang nyawisang 
perjamuane punika?” 

10 Pangandikan Idane: “Yening cening suba 
neked ka kota, cening lakar katemu teken 
anak ane nyuun jun misi yeh. Tututinja anake 
ento nganti neked ka umah ane celepina. 

11 Laut orahang teken anake ane ngelah umahe 
ento kene: “Ida IGuru ngandikayang mataken 
ring ragane sapuniki: Di kamare ane encenke 
tongos Tiange ngajengang Perjamuan Paskah 
ajak murid-murid Tiange?” 12 Anake ento lakar 
matujuhin cening kamar ane linggah ane 

tongosne baduur, tur genep misi prabot. Ditu 
cening patut nyediang Perjamuan Paskahe ento.” 

13 Sang kalih raris mamargi, tur panggihin dane 
sawiakti sakadi pangandikan Ida Hyang Yesus 
ring dane. Irika dane raris nyediang Perjamuan 
Paskahe punika. 


Indik Perjamuan Suci 
(Mat. 26:26-30; Mar. 14:22-26; 1Kor. 11:23-25) 


14 Sasampun rauh dauhipun, Ida Hyang Yesus 
raris malinggih marayunan kasarengin olih 
parautusan Idane. 1? Pangandikan Idane ring 
parautusan Idane sapuniki: “Guru dot pesan 
naar Perjamuan Paskahe ene bareng-bareng 
ajak cening, satonden Guru nandang sangsara. 
16 Jani Guru ngorahin cening, Guru tusing lakar 
buin naar Perjamuan Paskahe ene, kanti Ida 
Sang Hyang Widi Wasa ngadegang Pamrentahan 
Idane, tur nyampurnayang piteges perjamuane 
ene.” 

17 Wus punika Ida Hyang Yesus tumuli ngambil 
gelas, saha ngaturang panyuksma ring Ida Sang 
Hyang Widi Wasa, raris Ida ngandika sapuniki: 
“Tampija ene, tur inumja bareng-bareng. 

18 Sawireh Guru ngorahin cening: Ngawit uli jani 
Guru tusing lakar buin nginem anggure ene, 
kanti Ida Sang Hyang Widi Wasa ngadegang 
Pamrentahan Idane.” 

19 Ida raris ngambil roti, sasampune ngaturang 
panyuksma ring Ida Sang Hyang Widi Wasa, 
tumuli gompes-gompes Ida, tur kapaicayang 
ring parautusane, saha kadulurin pangandika 
sapuniki: “Ene awak Gurune (ane kapaicayang 
buat cening. Laksanayangja buka kene, apanga 
cening inget teken Guru.” 20 Sawusan Ida 
marayunan, gelase tumuli kaiderang kadulurin 
antuk pangandika sapuniki: “Isin gelase ene dadi 
prajanjian Ida Sang Hyang Widi Wasa ane anyar, 
ane kacap baan getih Gurune ane kakecorang 
pabuat cening). 

21 Nanging tingalinja! Anake ane lakar alpaka 
teken Guru, ada dini bareng-bareng ajak Guru di 
mejane ene. 22 Sang Putraning Manusa Utusan 
Ida Sang Hyang Widi Wasa lakar seda, buka ane 
kapastiang baan Ida Sang Hyang Widi Wasa. 
Nanging sengkala pesan anake ane alpaka teken 
Ida.” 

23 Raris parautusan Idane pada saling takenin, 
sapasira saking pantarannyane sane jagi 
nglaksanayang paindikane punika. 


Indik anak sane pinih utama 


24 rika raris wenten pagujeg bebaos ring 
pantaran parasisian Idane, indik sapasira 
sane pacang kabaos pinih utamana ring 
pantarannyane. 22 Ida Hyang Yesus raris ngandika 

ring dane, sapuniki: “Pararatune di gumine 
madue wewenang mrentah kaulan idane. Tur 
sawatek anake ane nyalanang prentahe ento 
kadanin: pamong. 28 Nanging di pantaran ceninge 
tusingja buka keto. Ane paling keliha di pantaran 
ceninge patut ia dadi buka ane paling cenika, ane 
dadi pamimpin, patut ia dadi buka pangayah. 

27 Encenke ane utamaan: anake ane negak 
madaar, apa anake ane ngayahin? Suba sinah 
utamaan anake ane negak madaar. Nanging Guru 
ene satmaka pangayah di pantaran ceninge. 

28 Cening suba pageh bareng-bareng teken Guru 
di sajeroning kakewehan ane suba tandangin 
Guru. 29 Buka Ida Sang Aji mapaica wewenang 
teken Guru buat mrentah, aketo masih Guru 
lakar maang cening wewenang buat mrentah. 

30 Cening lakar bareng-bareng madaar muah 
nginum ajak Guru muah mrentah bareng-bareng 
ngajak Guru dikalan Gurune madeg Ratu. Cening 
lakar pada negak di singasanane, buat nepasin 
bangsa Israele makaroras suku ento.” 


Ida Hyang Yesus mapakeling Dane Petrus 
(Mat. 26:31-35, Mar. 14:27-31, Yoh. 13:36-38) 


31 “Ih Simon, Simon, padingehangja! Ratun 
Setane suba kalugrain buat mintonin cening 
ajak makejang, buka anake napinin gabah, 
buat ngaadang gumpangne. 3? Nanging Guru 

suba ngastawayang cening, apanga tusing 
obah kapracayan ceninge. Yen cening ngesehin 
pepineh buin mabalik sig Gurune, cening 
masih patut ngamanggehang kapracayan 
nyama-nyamaan ceninge!” 

33 Matur Dane Petrus: “Inggih Ratu 
Panembahan, titiang nyadia sareng-sareng 
ngiring IRatu yadiastun titiang kantos 
mapangkeng wiadin ngemasin padem.” 

34 Ida Hyang Yesus raris ngandika: “Ih Petrus, 
Guru ngorahin cening, dipetenge ene, satonden 
siape makruyuk, cening suba ping telu ngorahang 
tusing nawang Guru.” 


Indik bebaktaan parasisia 


35 Ida Hyang Yesus tumuli ngandika ring 
parasisiane, sapuniki: “Ipidan dugas Gurune 
nunden cening luas tur tuara ngaba dompet, 
tas muah sepatu apake cening pada marasa 
kuangan?” 

Atur danene sareng sami: “Tan wenten.” 

36 Ida Hyang Yesus malih ngandika: “Nanging 
ane jani, nyenja ane ngelah dompet wiadin tas, 
patut kaaba. Buina nyenja ane tusing ngelah 
pedang patut ia ngadep bajunne anggon meli 
pedang. 3” Guru ngorahin cening, mungguing 
Guru patut ngenepin kecap Cakepan Sucine 
ane kene: “Ida lakar ketang buka anake corah; 

ento patut genepin Guru. Sawireh apaja ane 
kasuratang unduk Gurune, ento suba teka 
panemayanne lakar kasidan.” 

38 Parasisian Idane raris matur: “Inggih Ratu 
Panembahan! Puniki wenten pedang kekalih.” 
Pangandikan Idane: “Nah, kanggoang suba 

amonto.” 


Ida Hyang Yesus ngastawa ring Bukit Saitun 
(Mat. 26:36-46; Mar. 14:32-42) 


39 Ida Hyang Yesus tumuli medal saking 
kota, raris lunga ka Bukit Saitun sakadi sane 
sampun-sampun. Parasisian Idane taler ngiring 
Ida. 40 Sasampun rauh irika Ida ngandika ring 
parasisian Idane, sapuniki: “Pada ngastawaja, 
apanga eda cening kena gegodan!” 

41 Wus punika, Ida raris ngedohang raga saking 
dane, sawatara wenten apanimpug dohnyane. 
Irika Ida sumungkem ngastawa, kadi asapuniki: 
42 “Duh Aji, bilih Palungguh Aji ledang, kaonangja 
kasangsarane puniki saking Titiang. Nangingke 
sampunang kalaksanayang manut sakadi 
manah Titiange, sakewanten wantah pakarsan 
Palungguh Aji sane patut mamargi.” ® (Raris 
wenten malaekat saking suargan makantenang 
raga ring Ida, buat nguatang Ida. 44 Ida rumasa 
kalintang karesresan pisan, tur sayan teleb Ida 

ngastawa, kantos kringet Idane ngetel sakadi rah 
patribis ka tanahe.) 

45 Sawusan Ida ngastawa, Ida malih mawali ka 
genah parasisian Idane, nanging dane dapetang 
Ida pada sirep, kabatek antuk lesun danene 
nandang sungsut. # Ida ngandika ring dane 
sapuniki: “Kenken dadi cening pada pules? 
Bangunja tur ngastawaja, apanga eda cening 
kena gegodan.” 


Ida Hyang Yesus kejuk 
(Mat. 26:47-56, Mar. 14:43-50, Yoh. 18:3-11) 


47 Durung puput Ida mabaos, raris wenten 
anak rauh sareng akeh. Anake punika kapimpin 
antuk Dane Yudas, sinalih tunggal sisian Idane 
sane roras diri. Yudas raris maranin Ida Hyang 
Yesus, praya ngaras Ida. 4 Nanging Ida Hyang 
Yesus ngandika: “Ih Yudas, apake ulihan pangaras 
ceninge, cening lakar nyerahang Sang Putraning 
Manusa Utusan Ida Sang Hyang Widi Wasa?” 

49 Rikala parasisiane sane ngiring Ida Hyang 
Yesus manggihin paindikane sane jaga 
kalaksanayang punika, raris dane matur: “Inggih 
Ratu Panembahan! Dadoske anake punika 
sempal titiang antuk pedang titiange puniki?” 
50 Tur salah tunggal saking pantaran danene, 
manteg parekan Pandita Agunge tur nyempal 
kupingnyane sane tengawan kantos pegat. 

51 Nanging Ida Hyang Yesus ngandika: “Suudang 
amonto.” Raris Ida ngambil kuping parekane 
punika saha kawaliang sakadi jati mula. 

52 Ida Hyang Yesus raris ngandika ring 
parapangageng panditane miwah parapangageng 
prajurite sane ngebag Perhyangan Agunge miwah 
parapanglingsire sane rauh jaga ngejuk Ida, 
sapuniki: “Sregep pisan ragane rauh magegawan 
pedang miwah tungked, buat jaga ngejuk Tiang. 
Minabke Tiang puniki jadma jaat? 22 Nyabran 
rahina Tiang sareng-sareng ring ragane ring 
Perhyangan Agunge, nanging ragane nenten 
ngejuk Tiang. Nah, sane mangkin sampun rauh 
panemayan ragane buat malaksana, santukan 
sane mangkin kuasan petenge sane mrentah.” 


Dane Petrus nilas Ida Hyang Yesus 


(Mat. 26:57-58, 69-75; Mar. 14:53-54, 
66-72; Yoh. 18:12-18, 25-27) 


54 Ida Hyang Yesus raris kejuk, tumuli kater 
makaon saking irika, ngungsi ka grian Sang 
Pandita Agunge. Dane Petrus ngiring Ida 
saking doh. ?? Ring tengahing natar grian Sang 
Pandita Agunge, wenten anak ngendihang geni, 
irika Dane Petrus taler sareng ngidu. ?? Raris 
wenten panyeroan adiri manggihin Dane Petrus 
saha mapajar sapuniki: “Anake puniki taler 
sareng-sareng ring Anake punika!” 

57 Nanging Dane Petrus nilas, sapuniki baos 
danene: “Ih jero anak istri, tiang tan uning ring 
Anake punika.” 

38 Tan asue, malih wenten anak lian manggihin 
dane, tur mabaos sapuniki: “Jerone taler sinalih 
tunggal saking Anake punika!” 

Nanging Dane Petrus masaur asapuniki: “Boya, 
boya tiang punika!” 

59 Sawatara wenten malih ajam, wenten anak 
lian malih mabaos tur mastiang dane, sapuniki: 
“Sawiaktinne, anake puniki taler sareng-sareng 
ring Anake punika, dening ipun taler wong 
Galilea!” 

60 Nanging Dane Petrus masaur: “Jero, tiang 
tan uning ring paindikan sane baosang ragane 
punika!” 

Durung puput dane mabaos, duk punika 
ugi, ayame makruyuk. ?1 Ida Hyang Yesus raris 
maksian tur mandreng Dane Petrus. Irika dane 
eling, mungguing Ida Sang Panembahan sampun 
ngandika ring dane sapuniki: “Dipetenge ene, 
satonden siape makruyuk cening suba ping telu 
ngorahang tusing nawang Guru.” 62 Dane Petrus 
raris medal saking irika tur nangis sigsigan. 

Ida Hyang Yesus kabinjulin miwah katigtig 
(Mat. 26:67-68: Mar. 14:65) 


63 Irika anake sane ngisiang Ida Hyang Yesus 
minjulin miwah nigtig Ida. 84 Anake punika nekep 
prarain Idane saha mabaos sapuniki: “Tegarangja 
orahang, nyen ane nglantig Jerone?” 65 Akeh 
malih baosipune sane nganistayang Ida. 


Ida Hyang Yesus ring ajeng Majelis Agamane 
(Mat. 26:59-66; Mar. 14:55-64; Yoh. 18:19-24) 


66 Sasampune tatas rahina raris parapanglingsir 
bangsa Yahudine miwah parapangageng 
panditane miwah paraguru agamane parum. Ida 
Hyang Yesus tumuli katangkilang ka ajeng Majelis 
Agamane. ?? Ida dane pada mataken sapuniki: 
“Orahang jani teken tiang ajak makejang, apake 
Ragane ene Sang Prabu Ane Kajanjiang baan Ida 
Sang Hyang Widi Wasa?” 

Pasaur Ida Hyang Yesus sapuniki: “Yening Tiang 
nguningayang ring ragane, ragane taler tan 
pacang ngega. 88 Samaliha yen Tiang nunasang 
ring ragane, ragane taler tan jagi nyaurin pitaken 
Tiange. 2? Nanging ngawit saking mangkin Ida 
Sang Putraning Manusa Utusan Ida Sang Hyang 
Widi Wasa pacang malinggih ring singasanane 
sane mawisesa ring tengen Ida Sang Hyang Widi 
Wasa Sane Maha Kuasa.” 

70 Baos ida danene ring Ida: “Yening kadi 
asapunika, punapike Ragane puniki Putran Ida 
Sang Hyang Widi Wasa?” 

Pasaur Idane: “Patut sakadi baos ragane!” 

71 Raris ida dane mabaos sapuniki: “Jaga 
napi malih iraga mamuatang saksi-saksi, iraga 
sareng sami sampun pada miragiang baos Anake 
puniki!” 


Ida Hyang Yesus ring ajeng Gubernur Pilatus 
(Mat. 27:1-2, 11-14: Mar. 15:1-5, Yoh. 18:28-38) 


23 1 Sawatek anake parum irika raris pada 
matangi, tumuli ngater Ida Hyang Yesus, 
praya katangkilang ring ajeng Sang Gubernur 
Pilatus. 2 Irika ida dane pada nalih Ida, kadi 
asapuniki: “Anake puniki keniang titiang sedek 
ngoles bangsan titiange mangda brontak. Ipun 
nombahang rakyate naur pajeg ring Ida Sang 
Nata Ratu, tur Ipun mariangken Dewekipune 
punika Sang Prabu Sane Kajanjiang antuk Ida 
Sang Hyang Widi Wasa.” 

3 Gubernur Pilatus mataken ring Ida: “Apake 
saja jerone ene Ratun wong Yahudine?” 

Pasaur Ida Hyang Yesus: “Ragane sane 
ngandikayang kadi asapunika.” 

4Raris Gubernur Pilatus ngandika ring 
parapangageng panditane miwah anake akeh, 
sapuniki: “Tusing ada kapelihan ane bakatang 

tiang sig Anake ene, ane dadi jalaran buat 
ngukum la.” 

“Nanging anake akeh punika sayan banget 
nangsek matur kadi asapuniki: “Malantaran 
paurukan Ipune, Anake puniki sampun ngoles 
rakyate mangda brontak, ngawitin saking 
wewengkon Galilea, rauh ring sawewengkon 
jagat Yudeane. Tur sane mangkin sampun rauh 
iriki.” 


Ida Hyang Yesus ring ajeng Ida 
Sang Prabu Herodes 


6 Riwau Gubernur Pilatus mireng sakadi 
asapunika, raris mataken sapuniki: “Apake 
Anake ene Wong Galilea?” 7 Sasampun dane 
wikan mungguing Ida Hyang Yesus punika Anak 
saking wewengkon Ida Sang Prabu Herodes, 
raris dane ngandikayang mangda Ida Hyang 
Yesus katangkilang ring ajeng Ida Sang Prabu 
Herodes, sane rikala punika taler wenten ring 
kota Yerusalem. 3 Wau Ida Sang Prabu Herodes 
ngaksi Ida Hyang Yesus, ida kalintang ledang ring 
kayun, santukan ida sampun sue mapakayun 
jagi kapanggih ring Ida, samaliha ida sang prabu 
mapakayun mangda ida sida ngaksi Ida Hyang 
Yesus ngadakang praciri. ? Duaning asapunika, 
Ida Sang Prabu Herodes raris nyedsed Ida Hyang 
Yesus antuk pitaken, nanging Ida tan masaur 

angan abuku. 10 Duk punika parapangageng 
panditane miwah paraguru agamane raris 
ngarepang tur ngaturang dedalihan sane abot 
marep ring Ida Hyang Yesus. !! Irika Ida Sang 
Prabu Herodes miwah prajurit idane raris 
nganistayang saha minjulin Ida. Ida kabusanain 
antuk busana kagungan, tumuli kawaliang ring 
ajeng Gubernur Pilatus. 12 Ngawit saking rahina 
punika Ida Sang Prabu Herodes, sane pecak 
mameseh ring Gubernur Pilatus, raris mawali 
dados masawitra becik. 


Ida Hyang Yesus katibakin danda pati 
(Mat. 27:15-26, Mar. 15:6-15, Yoh. 18:39--19:16) 


13 Gubernur Pilatus tumuli maumang 
parapangageng panditane miwah parapamimpin 
rakyate sami, 14 tur dane ngandika ring ida dane 
miwah ipun sami, sapuniki: “Ragane nyerahang 
Anake ene mai, tur nalih mungguing la suba 
ngranayang rakyate brontak. Nah tiang suba 
netes la di arepan ragane, nanging tusing ada 
bakatang tiang kapelihan buka dedalihan ragane. 
15 Aketo masih Ida Sang Prabu Herodes tusing 
ada manggihin kapelihanNe, ento awanan Anake 
ene buin lipetang ida mai. Sujatinne tusing ada 
pajalan Anake ene ane patut emasina mati. 

16 Wireh keto tiang lakar nunden mecutin Anake 
ene, suud keto lakar bebasang tiang.” 

17 (Nyabran Rerainan Paskah, Gubernur 
Pilatus mebasang nara pidana adiri, makacihna 
pasuecan dane ring bangsa Yahudine.) 

18 Sawatek anake akeh punika sami masuryak 
masaur manuk kadi asapuniki: “Pademang Ipun, 
bebasang Barabas pabuat titiang.” 1? (punika 
kapangkeng, santukan ipun ngamademang anak 
miwah sruron ring pembrontakane ring kota.) 

20 Gubernur Pilatus mapakayun mebasang Ida 
Hyang Yesus, punika awinan dane malih ngandika 
ring anake akeh punika. 2! Nanging anake akeh 
punika malih masuryak saur manuk: “Salibang 
Ipun, salibang Ipun!” 

22 Ring kaping tiganipun Gubernur Pilatus 
ngandika ring anake akeh punika sapuniki: 
“Sasajaane kacorahan apa ane suba laksanaanga 
baan Anake ene? Tusing ada kapelihanNe 
ane bakatang tiang, ane ngawanang Ia patut 
ngemasin mati. Wireh keto, tiang lakar nunden 
mecutin Anake ene, suud keto lakar bebasang 
tiang.” 

23 Nanging anake akeh sayan makuug 
suryakipune, kedeh mapinunas mangda Ida 
Hyang Yesus kasalib. Pamuputipun, malantaran 
suryakipune punika raris pinunasipune 
kadagingan. 24 Gubernur Pilatus raris nibakang 
tetepasan, manut kadi pinunas anake punika. 

25 Irika dane mebasang anake sane mapangkeng 

malantaran brontak miwah ngamademang anak, 
nanging Ida Hyang Yesus kaserahang mangda 
kakencanin sakita karepipune, sakadi pangaptin 
anake akeh punika. 


Ida Hyang Yesus kasalib 
(Mat. 27:32-44; Mar. 15:21-32; Yoh. 19:17-27) 


26 Anake akeh punika raris ngater Ida Hyang 
Yesus kesah saking irika. Ring margi raris 
kapanggih ring anak adiri sane mawasta 
Simon, anak saking kota Kirene. Ipun kapaksa 
kapetegenin salib ngiringang Ida Hyang Yesus. 

27 Akeh pisan anake sane ngiringang Ida, 
ring pantaran anake punika wenten taler anak 
eluh-eluh, sane masesambatan mangelingin 
Ida. 28 Ida Hyang Yesus raris maksian ring anake 
eluh-eluh punika sarwi ngandika sapuniki: “Ih 
paraeluh-eluh kota Yerusalem, edaja Tiang 
pangelingina. Nanging pangelinginja dewek 
muah pianak-pianak eluhe. 29 Sawireh lakar ada 
masanne, anake pada ngraos kene: Ambate 
agetne eluh-eluhe ane bekung muah ane tuara 
taen nglekadang rare muah ane tusing taen 
manyonyoin. 3? Di masane ento anake pada lakar 
ngucap teken gunung-gununge kene: “Gembid 
tur tepenja tiang!’ Muah teken bukit-bukite kene 
pangucapne: “Uruginja tiang!” 31 Sawireh yen 

punyan kayune ane enu idup ketoanga, ape buin 
punyan kayune ane tuh.” 

3? Wenten taler anak lianan kekalih, inggih 
punika jadma corah, sane jaga kadanda 
pati sareng-sareng ring Ida Hyang Yesus. 

33 Sasampune rauh ring genahe sane mawasta: 
“Kaun Tendas”, Ida Hyang Yesus raris kasalib, tur 
anake corah makakalih punika taler kasalib ring 
kiwa tengen Idane. 3? Ida Hyang Yesus matur, 
sapuniki: “Duh Aji, ampurayangja ipun sareng 
sami, santukan ipun nenten uning ring paindikan 
sane laksanayang ipun.” 

Busanan Idane raris kadum nganggen undi. 

35 Anake akeh pada majujuk tur mabalih, 
sadaweg parapamimpin Yahudine pada minjulin 
Ida, sapuniki pangucapnyane: “Anak lenan suba 
pada tulungina. Yen saja Ia Sang Prabu Ane 
Kajanjiang baan Ida Sang Hyang Widi Wasa, ane 
jani apanga tulungina Ibanne!” 

36 Paraprajurite taler ngewerin Ida. Ipun 
ngaturang anggur masem ring Ida, 3” tur ngucap 
sapuniki: “Yen saja Jerone Ratun bangsa Yahudi, 
tulunginja awak Jerone!” 

38 Wenten taler sesuratan ring duur Idane, sane 
sinurat sapuniki: “Ene Ratun bangsa Yahudi”. 

39 Sinalih tunggal saking anake corah sane 
sareng kasalib irika taler minjulin Ida, sapuniki 
pajaripune: “Kaden Ragane ene Sang Prabu Ane 

Kajanjiang baan Ida Sang Hyang Widi Wasa? 
Tulunginja dewek Ragane, tur tulungin masih 
tiang!” 

40 Nanging anake corah sane lianan raris 
nglemekin timpalipune punika sapuniki: 
“Tusingke cai takut teken Ida Sang Hyang Widi 
Wasa? Iraga jani patuh paturu ngemasin ukuman. 
41 Iraga tenenan suba pantes ngemasin ukuman, 
sawireh iraga nampi karmapalan iragane. 
Nanging Anake ene tusing ngelah pelih.” 42 Raris 
ipun matur ring Ida Hyang Yesus: “Inggih Ratu 
Hyang Yesus, elingangja titiang yening IRatu 
sampun madeg Ratu.” 

43 Ida Hyang Yesus raris ngandika ring ipun: 
“Guru ngorahin cening, didinane jani cening lakar 
bareng-bareng ajak Guru di Pirdaus.” 


Ida Hyang Yesus seda 
(Mat. 27:45-56; Mar. 15:33-41; Yoh. 19:28-30) 


44 Duk punika sawatara pukul roras, suryane 
remrem, tur sawewengkon jagate irika kaliput 
antuk peteng dedet, ngantos rauh pukul tiga. 
4> Duk punika langse panyeleng Perhyangan 
Agunge uek sibak dados kekalih. 48 Ida Hyang 
Yesus nyerit antuk suara sane jangih, kadi 
asapuniki: “Duh Aji, Titiang ngaturang urip 
Titiange ring tangan Palungguh Aji.” Wusan Ida 
matur kadi asapunika, Ida raris seda. 

47 Rikala paindikane punika kaksi antuk 
komandan prajurite, raris dane ngluihang Ida 
Sang Hyang Widi Wasa sapuniki: “Tuah sujati 
Anake ene anak patut!” 

48 Sasampun sawatek anake akeh sane pada 
pagrunyung mabalih irika, manggihin paindikane 
punika, ipun raris budal saha mapangenan. 

49 Sakancan anake sane wawuh ring Ida Hyang 
Yesus, minakadinipun paraeluh-eluhe sane 
ngiring Ida saking wewengkon Galilea, sami 
pada majujuk ngejoh tur nlektekang saluiring 
paindikane punika makasami. 


Ida Hyang Yesus kaperemang 
(Mat. 27:57-61; Mar. 15:42-47, 19:38-42) 


50 Wenten anak lanang mapesengan Yusup, 
saking satunggiling kota ring wewengkon 
Yudea, sane mawasta kota Arimatea. Dane 
punika anak mula maraga darma sadu tur 
ngajap-ajap masan Ida Sang Hyang Widi Wasa 
jaga ngadegang Pamrentahan Idane. Yadiastun 
dane dados anggota Majelis Agama, nanging 
dane nenten pisan adung ring pamargin miwah 
tetepasan Majelis Agamane punika. 21 (23:50) 
52 Dane tumuli tangkil ring Gubernur Pilatus tur 
nunas layon Ida Hyang Yesus. 5? Sasampune 
layone katedunang saking salibe, tumuli kalelet 
antuk kasa, raris kaperemang ring guane sane 

kapongpong ring bukit batune, inggih punika gua 
sane durung naenin madaging sawa. ?* Daweg 
punika nemonin rahina Sukra, tur jaga ngawitin 
rahina Sabat. 

>> Paraluh-luhe sane ngiring Ida Hyang Yesus 
saking wewengkon Galilea, sami nyarengin Dane 
Yusup ka guane punika, tur sami ngantenang 
layon Idane kaperemang irika. 8 Wus punika 
ipun sami pada budal, saha nyediang wewangen 
miwah minyak wangi sane jaga kanggen ngodakin 
layon Ida Hyang Yesus. 

Ring rahina Sabate ipun mararian, satinut ring 
pituduh Pidabdab Torate. 


Ida Hyang Yesus nyeneng 
(Mat. 28:1-10; Mar. 16:1-8; Yoh. 20:1-10) 


24 1 Ring rahina Reditene, pasemengan 
pisan paraeluh-eluhe sampun mamargi 
ka setrane saha makta wewangen sane sampun 
sediang ipun. ? Irika panggihin ipun batu 
panukube sampun magingsir saking bungas 
guane. ? Duaning asapunika ipun raris ngranjing, 
nanging layon Ida Hyang Yesus dapetang ipun tan 
wenten kantun irika. 4Sedekan ipun majujuk tur 
engsek minehin paindikane punika, jeg wenten 
anak sareng kalih mabusana sarwa gumilap, 
majujuk ring sampingipune. ? Kabatek antuk 
ajerihipune, paraeluh-eluhe punika sami pada 

nguntul. Sang kalih raris ngandika ring ipun 
sapuniki: “Kenken dadi ragane ngalih Anak ane 
suba nyeneng di pantaran anake mati? * Ida 
tusing enu dini. Ida suba nyeneng. Ingetangja 
pangandikan Idane teken ragane, dugase Ida di 
wewengkon Galilea, ” buka kene: “Sang Putraning 
Manusa Utusan Ida Sang Hyang Widi Wasa tan 
urungan lakar kaserahang sig kakuasan anake 
corah, tur kasalib muah lakar nyeneng didina 
kaping telunne’ ” 

8 Paraeluh-eluhe raris pada eling ring 
pangandikan Ida Hyang Yesus punika. 
9 Sapawalinipune saking setrane, ipun raris 
nuturang saluiring paindikane punika ring sisiane 
sane solas diri miwah ring parasemeton sane 
lianan. 19 Paraeluh-eluhe punika minakadinipun: 
Maria Magdalena, Yohana, Maria biang Yakobuse 
miwah paraeluh-eluhe sane lianan sane 
nyarengin ipun, sami nuturang paindikane punika 
ring parautusan Idane. 1! Nanging parautusan 
Idane mitaenang paindikane punika nenten 
wiakti tur dane nenten pada ngega. 12 Nanging 
yadiastun kadi asapunika, Dane Petrus raris 
matangi malaib ka genah Ida Hyang Yesus 
kaperemang. Wau dane maseeban ka tengah 
guane, panggihin dane wantah kasa panglelet 
layone kewanten. Dane tumuli budal saking 

irika saha angob tur ngayun-ngayunin ngeniang 
saluiring paindikane punika. 


Ida Hyang Yesus makantenang raga 
(Mar. 16:12-13) 


13 Ring rahina punika wenten sisian Ida Hyang 
Yesus kekalih sedek mamargi ka desa Emaus, 
sane dohipun sawatara solas kilometer saking 
kota Yerusalem. 14 Ring margi ipun sareng kalih 
mabebaosan, maosang paindikane ring kota 
Yerusalem sane wau-wau punika. 1? Sedeng 
iteh ipun mabebaosan miwah marerasan, Ida 
Hyang Yesus rauh maranin ipun, tur mamargi 
sareng-sareng ipun. 18 Ipun ngantenang Ida, 
nanging paningalanipune saputan, kantos Ida tan 
kelingan antuk ipun. 17 Ida Hyang Yesus ngandika 
ring ipun: “Napike sane rembugang ragane 
kangin kauh sambilang mamargi?” 

Sang kalih raris majanggelan saha masemu 
sedih. 18 Sinalih tunggal saking pantaran sang 
kalih, sane mawasta Kleopas, masaur sapuniki: 
“Punapi wantah Jerone kewantenke Anak 
pendonan sane wenten ring kota Yerusalem, 
sane tan uning ring paindikane sane wau-wau 
puniki?” 

19 Ida raris mataken ring ipun, sapuniki: 
“Paindikan punapike punika?” 

Pasauripune: “Paindikan sane ngeniang Ida 
Hyang Yesus saking kota Nasaret. Ida punika 
maraga nabi tur kahiyangin antuk Ida Sang 
Hyang Widi Wasa miwah kapariangken olih 
rakyate sami, mungguing Ida madue kuasa 
sajeroning pakaryan miwah pangandika. 

20 Nanging parapangageng panditane miwah 
parapamimpin bangsan tiange sampun lalis 
nyerahang Ida mangda kadanda pati, tur 
kapentang ring salibe. 21 Tiang sareng sami 
sampun ngajap-ajap, mungguing Ida sane pacang 
mebasang bangsa Israele. Tur sane mangkin, 
saluiring paindikane punika sampun rauh 

ring rahina sane kaping tiganipun. 22 Wenten 
makudang-kudang anak eluh-eluh ring pantaran 
tiange, sampun nengkejutang tiang sareng sami. 
Pasemengan pisan ipun sampun ka setrane, 

23 hanging ipun tan manggihin layon Idane. Ipun 
pada mawali saha nyritayang mungguing ipun 
sampun manggihin malaekat nyalantara, sane 
ngwecanayang mungguing Ida Hyang Yesus 
sampun nyeneng malih. 24 Samaliha wenten taler 
makudang-kudang diri saking pantaran tiange 
sane sampun polih ka setrane, tur sami sampun 
manggihin sawiakti sakadi baos luh-luhe punika, 
nanging Ida Hyang Yesus punika nenten pangguh 
ipun.” 

2> Irika Ida Hyang Yesus raris ngandika ring ipun: 
“lh anak belog, bebelan pesan pepineh ragane, 
buat lakar pracaya teken saluiring paundukane 
ane suba kapangandikayang baan paranabine. 
26 Singke mula patut Sang Prabu Ane Kajanjiang 
baan Ida Sang Hyang Widi Wasa ento nandang 
saluiring paundukane ento, tumuli ngranjing 
sig kaluihan Idane?” 27 Ida Hyang Yesus tumuli 
nerangang ring ipun, saluiring paindikane sane 
nuek ring ragan Idane, sane kasurat ring Cakepan 
Sucine, ngawit saking Cakepan Nabi Musa miwah 
Cakepan Paranabine. 

28 Sasampune nampek ring desa sane 
pacang katuju antuk sang kalih, Ida Hyang 
Yesus makuma-kuma pacang nglanturang 
pamargi. 29 Nanging sang kalih ngandegang 
tur mapedawegan ring Ida sapuniki: “Becikan 
Ragane masandekan sareng-sareng ring tiang 
iriki, santukan sampun makire wengi tur suryane 
sampun ngrorokang.” Ida raris ngranjing ka 
jeroan tur masandekan irika sareng-sareng ring 
sang kalih. 3? Rikala malinggih jaga marayunan, 
Ida raris ngambil roti saha kamertanin tumuli 
gompes-gompes Ida, tur kapaicayang ring sang 
kalih. 31 Duk punika paningalan sang kalih raris 
cedang, irika Ida Hyang Yesus kelingin antukipun. 
Nanging Ida malecat saking arepanipune. 3? Ipun 
raris mabaos sapuniki: “Singke buka dudut keneh 

ideweke, dugase Ida nerangang isin Cakepan 
Sucine teken idewek?” 

33 Sang kalih pramangkin bangun tumuli 
mawali ka kota Yerusalem. Irika dapetang 
ipun sisiane solas diri sami mapunduh sareng- 
sareng ring timpalipune lianan. 3? Parasisiane 
mabaos sapuniki: “Saking sujati tuah Ida 
Sang Panembahan suba nyeneng! Ida suba 
makantenang Raga teken Dane Simon.” 

35 Sang kalih tumuli taler ngaturang 
sapariindikannyane ring margi tur indik Ida 
Hyang Yesus kelingin antukipun rikala Ida 
ngompes-ngompes roti. 


Ida Hyang Yesus makantenang 
raga ring parasisian Idane 


(Mat. 28:16-20, Mar. 16:14-18, 
Yoh. 20:19-23, Paraut. 1:6-8) 


36 Durung puput dane mabebaosan, Ida Hyang 
Yesus jeg jumeleg ring pantaran danene sarwi 
ngandika ring dane sapuniki: “Sutrepti rahayuja 
cening ajak makejang!” 

37 Dane sami pada tengkejut tur jejeh. 
Pitaenang dane ragan danene ngatonang atma. 
38 Nanging Ida ngandika ring dane: “Apa krana 
cening pada tengkejut, tur kenken dadi bimbang 
keneh ceninge? 3? Tlektekangja lima muah batis 
Gurune. Ene suba Guru, tur pedasangja! Sawireh 

atmane ento tan patulang muah tan paisi, buka 
ane suba tingalin cening sig Gurune.” 

40 Sambilang Ida ngandika kadi asapunika Ida 
ngedengang tangan miwah cokor Idane ring 
dane sareng sami. 41 Dane durung mrasidayang 
pracaya santukan dane kalintang gargita tur 
angob. Raris Ida ngandika ring dane mangda 
ngaturin Ida ulam magoreng atebih. “2 Tumuli 
dane ngaturin Ida ulam magoreng atebih. 

43 Ulame punika ambil Ida tur rayunang Ida ring 
arepan danene. 

44 Raris Ida ngandika ring dane: “Ene suba 
paundukan ane suba raosang Guru teken 
cening imaluan, dugas Gurune bareng-bareng 
ajak cening, nah ento saluiring ane mungguh 
di Cakepan Torat Nabi Musa, di Cakepan 
Paranabine muah di Cakepan Kidunge, ane nuek 
teken ukudan Gurune, ento makejang patut 
kagenepang.” 

45 Irika Ida raris mukak pakayunan danene, 
kantos dane pada mrasidayang ngresep ring 
daging Cakepan Sucine. 4? Tur Ida ngandika 
sapuniki: “Ada mungguh kene: Sang Prabu 
Utusan Ida Sang Hyang Widi Wasa patut nandang 
sangsara tur di dina ane kaping telunne Ida buin 
nyeneng uli pantaran anake mati. ^ Buina patut 
kawarah-warahang unduk ngutang dosa muah 
pangampuraning dosa teken parabangsane 

makejang, ngawitin uli kota Yerusalem. 48 Cening 
ajak makejang ane makasaksin sakancan 
paundukane ene. 49 Buina Guru lakar nekedang 
teken cening unduk ane suba kajanjiang baan 
Ajin Gurune. Nanging cening patut ngantiang di 
kotane ene, kanti cening kabekin baan kawisesan 
uli di luur.” 


Ida Hyang Yesus munggah ka suargan 
(Mar. 16:19-20; Paraut. 1:9-11) 


50 Ida Hyang Yesus raris ngajak dane sami medal 
saking kota, tumuli rauh ring tepi siring kota 
Betaniane. Irika Ida ngungkulang tangan Idane 
tur ngamertanin parasisian Idane. 21 Risedek 
punika ugi, Ida mapalasan saking dane, tur 
munggah ka suargan. ?? Dane raris sami pada 
sumungkem nyumbah Ida. Wusan punika dane 
sami pada mawali budal ka kota Yerusalem 
maduluran pakayunan sane kalangkung liang. 
53 Nyabran rahina dane ngastiti bakti ring Ida 
Sang Hyang Widi Wasa ring Perhyangan Agung. 


YOHANES 


Indik sabda urip 


1 Sadurung jagate puniki kawentenang antuk 
Ida Sang Hyang Widi Wasa, Sang Sabda 

sampun wenten. Sang Sabda punika sinarengan 
ring Ida Sang Hyang Widi Wasa, tur Sang Sabda 
punika taler maraga Widi. * Saking pangawit Sang 
Sabda punika sinarengan ring Ida Sang Hyang 
Widi Wasa. 3 Malantaran Sang Sabda punika Ida 
Sang Hyang Widi Wasa ngwentenang saluiring 
sane wenten. Tur tan wenten sane kawentenang 
sane tan malantaran Sang Sabda. “Sang Sabda 
punika maraga wit urip, tur uripe punika dados 
galang manusane. ? Galange punika macaya 
ring tengah petenge, tur petenge punika tan 
mrasidayang ngaonang galange punika. 

6 Ida Sang Hyang Widi Wasa sampun ngutus 
utusan Idane, sane mapesengan Yohanes. 
7 Dane rauh jaga midartayang pariindik galange 
punika ring imanusa, mangda manusane sami 
miragiang tur pracaya. 8 Boyaja Dane Yohanes 
ngraga galange punika, nanging rauh danene 
buat midartayang indik galange puniki. ? Inggih 

punika galang sane sujati, sane rauh ring jagate 
tur ngalangin jadmane makasami. 

10 Sang Sabda sampun wenten ring jagate. 
Jagate punika sampun kawentenang antuk Ida 
Sang Hyang Widi Wasa malantaran Sang Sabda. 
Nanging jagate tan uning ring Ida. 1! Ida ngrauhin 
kaula druene, nanging kaula druene tan nampi 
Ida. 12 Nanging akudaja sane nampi tur pracaya 
ring Ida, ipun sami kicen waranugraha dados 
paraputran Ida Sang Hyang Widi Wasa. 18 Anake 
punika prasida dados paraputran Ida Sang Hyang 
Widi Wasa, boyaja malantaran kembasang cara 
manusa, inggih punika malantaran patemon 
lanang istri, nanging Ida Sang Hyang Widi Wasa 
ngraga sane dados Ajinnyane. 

14 Sang Sabda punika sampun manjadma tur 
nyeneng ring pantaran iraga. Iraga sampun 
ngeton kaluihan Idane, inggih punika kaluihan 
panugrahan Ida Sang Aji ring Ida, santukan Ida 
maraga Putra Tunggal. Malantaran Ida, Ida Sang 
Hyang Widi Wasa sampun makantenang raga tur 
nyinahang sih pasuecan Idane sategepipun ring 
iraga. 

15 Dane Yohanes midartayang indik Sang 
Sabda, sapuniki baos danene: “Ida puniki sane 
baosang tiang riin, daweg tiang matur sapuniki: 
“Ungkuran ring tiang pacang wenten Anak rauh, 
nanging Anake punika luihan ring tiang, santukan 

Anake punika sampun wenten sadurung tiang 
kalekadang ring jagate puniki. ” 

16 [raga sampun nampi sih pasueca sane 
mawantu-wantu saking kawibuhan sih pasuecan 
Idane punika. 1' Ida Sang Hyang Widi Wasa 
sampun mapaica Pidabdab Torat malantaran 
Nabi Musa, nanging Ida sampun mapakantenang 
raga miwah nyinahang sih pasuecan Idane 
malantaran Ida Hyang Yesus Kristus. 18 Durung 
wenten anak sane naenin ngantenang Widi, 
nanging Ida Sang Putra Tunggal sane pateh ring 
Ida Sang Hyang Widi Wasa sane malinggih ring 
samping Ida Sang Aji, Ida sampun nyinahang Ida 
Sang Hyang Widi Wasa. 


Pidartan Dane Yohanes 
(Mat. 3:1-12; Mar. 1:1-8; Luk. 3:1-18) 


19 Daweg punika parapangageng anak Yahudine 
ring kota Yerusalem ngutus parapandita miwah 
suku bangsa Lewi ngrauhin Dane Yohanes 
buat netesang dane. Sapuniki pitaken danene: 
“Sapasirake sujatinne ragane puniki?” 

20 Dane Yohanes terus terang ngangken, 
sapuniki pasaur danene: “Tiang puniki boyaja 
Ida Sang Prabu Sane Kajanjiang antuk Ida Sang 
Hyang Widi Wasa.” 


YOHANES 1.21-25 4305 


21 Utusan punika raris mataken malih: “Yen 
sapunika, sirake sujatinne ragane puniki? 
Punapike ragane Nabi Elia?” 

Pasaur Dane Yohanes: “Tiang boyaja nabine 
punika.” 

“Punapike ragane nabi sane ajap-ajap tiang?”, 
sapunika pitaken utusane malih. 

Dane Yohanes malih masaur: “Boya, tiang boya 
nabine punika!” 

22 Utusane punika raris matur asapuniki: “Yen 
asapunika, sirake sujatinne ragane puniki? 
Indayang nikayang ring tiang, mangda becik 
antuk tiang ngaturang ring anake sane ngutus 
tiang! Sapunapike pangangken ragane?” 

23 Dane Yohanes raris masaur saha ngetus 
pangandikan Nabi Yesaya kadi asapuniki: 

“Tiang puniki wantah suaran anak, sane 
gelur-gelur ring tegal melakange, 
sapuniki: “Lempengangja margin Ida Sang 
Panembahan’ ” 

24 Parautusane punika kutus antuk anak saking 
golongan Parisi. 22 Utusane mataken ring Dane 
Yohanes sapuniki: “Yen ragane boyaja Sang Prabu 
Sane Kajanjiang antuk Ida Sang Hyang Widi 
Wasa, maliha boya Nabi Elia miwah nabine sane 
ajap-ajap tiang, napi awinanipun ragane nglukat 
anak?” 


YOHANES 1.26-33 4306 


26 Dane Yohanes raris nyaurin sapuniki: “Tiang 
nglukat anak antuk toya, nanging ring pantaran 
ragane wenten Anak sane tan uningin ragane. 

27 Anake punika rauh ungkuran ring tiang, kadi 
rasa ngusud buk padan Idane kewanten tiang 
nenten pantes.” 

28 Paindikane punika mamargi ring kota Betania, 
dangin Tukad Yordane, ring genah Dane Yohanes 
nglukat anak. 


Biri-birin Ida Sang Hyang Widi Wasa 


29 Benjangipun Dane Yohanes nyingakin Ida 
Hyang Yesus rauh maranin dane, tumuli dane 
mabaos asapuniki: “Aksija Panak Biri-birin Ida 
Sang Hyang Widi Wasa sane pacang mrastayang 
dosan jagate. 3? Ida punika sane sampun baosang 
tiang dipidan, asapuniki: Ungkuran ring tiang 
pacang wenten Anak rauh. Anake punika 
luihan ring tiang, santukan Ida sampun wenten 
sadurung tiang lekad. 3! Sane riin, tiang durung 
uning ring Ida, nanging rauh tiange nglukat anak 
antuk toya, mangda Ida kuningin antuk bangsa 
Israel.” 

32 Puniki kasaksian Dane Yohanes: “Tiang 
sampun ngantenang Roh Ida Sang Hyang Widi 
Wasa, sane tumurunnyane saking suarga tan 
bina sakadi paksi darane, raris nglingganin 
Ida. 38 Duk punika tiang durung uning ring Ida, 

nanging Ida Sang Hyang Widi Wasa sane ngutus 
tiang nglukat antuk toya, Ida ngandika ring tiang 
sapuniki: Anake ane katonang kita katurunin 
tur kalingganin baan Roh Ida Sang Hyang Widi 
Wasa, ento suba Ida ane lakar nglukat baan Roh 
Ida Sang Hyang Widi Wasa. 34 Sane mangkin 
tiang sampun ngatonang indike punika, tur tiang 
nuturang ring ragane, mungguing Ida punika 
Putran Ida Sang Hyang Widi Wasa.” 


Sisian Ida Hyang Yesus sane pangawit 


35 Benjangipun Dane Yohanes malih wenten 
ring genahe punika sareng ring sisian danene 
kekalih. 36 Duk nyingak Ida Hyang Yesus nglintang 
irika, dane mabaos asapuniki: “Tingalinja Panak 
Biri-birin Ida Sang Hyang Widi Wasa!” 

37 Rikala sisiane kekalih miragiang pangandikan 
Dane Yohanes kadi asapunika, dane sareng kalih 
raris ngetut pamargin Ida Hyang Yesus. 3 Ida 
Hyang Yesus tumuli matolihan, cingak Ida sang 
kalih ngetut pamargin Idane. Ida raris ngandika 
sapuniki: “Apa ane alih cening?” 

Sang kalih matur: “Nawegang Rabi, ring dija 
Rabi malinggih?” (Rabi pitegesipun Guru.) 

39 ida Hyang Yesus raris ngandika: “Maija 
delokin!” Dane raris ngiringang Ida tur panggihin 
dane genah Idane. Ring rahinane punika sang 

kalih ngiring Ida irika. (Daweg punika sawatara 
wenten jam pat nyoreang.) 

40 Salah satunggiling anake kekalih sane 
miragiang pangandikan Dane Yohanes tur ngetut 
pamargin Ida Hyang Yesus, mapesengan Andreas, 
semeton Dane Simon Petrus. 4! Digelis Dane 
Andreas ngrereh semeton danene Simon, tur 
sasampune kapanggih, Dane Andreas mabaos 
sapuniki: “Tiang suba nepukin Sang Mesias, Sang 
Prabu Ane Kajanjiang baan Ida Sang Hyang Widi 
Wasa!” (Mesias, turah Yunani tegesipun Sang 
Kristus.) 42 Dane raris ngatehang Dane Simon ka 
ajeng Ida Hyang Yesus. 

Wau Ida Hyang Yesus nyingakin dane, Ida 
raris ngandika sapuniki: “Cening Simon pianak 
Yohanes, cening lakar adanin Guru: Kepas.” 
(Kepas punika pateh ring Petrus: Petrus turah 
Yunani, sane mapiteges Batu Kaang.) 


Ida Hyang Yesus ngesengin Dane 
Pilipus miwah Dane Natanael 


43 Benjangipun Ida Hyang Yesus mapakayun 
lunga ka wewengkon Galilea. Irika Ida manggihin 
Dane Pilipus; Ida raris ngandika asapuniki: “Maija 
tututin Guru!” 44 (Pilipus punika uedan kota 
Betsaida, tunggal kota sareng Andreas miwah 
Petrus.) # Dane Pilipus raris matemu ring Dane 
Natanael tumuli Dane Pilipus mabaos sapuniki: 

“Tiang suba nepukin Ida ane kasuratang di 
Cakepan Torate baan Nabi Musa muah baan 
paranabine. Ida ento Yesus okan Dane Yusup uli 
kota Nasaret.” 

46 Dane Natanael raris mataken asapuniki: “Dija 
bisa ada unduk ane luih teka uli kota Nasaret!” 

Dane Pilipus raris mabaos sapuniki: “Maija, 
tingalin!” 

47 Rikala Ida Hyang Yesus ngaksi Dane Natanael 
rauh tangkil, Ida raris ngandika asapuniki: “Ne 
tuah mula anak Israel sujati, ane tuara ngelah 
daya pekel!” 

48 Dane Natanael raris matur sapuniki: “Guru, 
napi awinan dados Guru uning ring titiang?” 

Ida raris ngandika: “Satonden Pilipus ngaukin 
cening, Guru suba ningalin cening di batan 
punyan aane!” 

49 Dane Natanael tumuli matur: “Guru puniki 
sujati Putran Ida Sang Hyang Widi Wasa, Ratun 
bangsa Israel!” 

20 Ida raris ngandika sapuniki: “Apa cening 
pracaya baane Guru ngorahang suba ningalin 
cening di batan punyan aane ento? Cening 
lakar ningalin unduk ane luihan teken ento!” 

51 Ida raris ngandika ring dane sareng sami 
asapuniki: “Saking sujati Guru ngorahin cening, 
cening lakar ngatonang suargane mampakan tur 
paramalaekat Ida Sang Hyang Widi Wasa menek 

tuun sig Ida Sang Putraning Manusa, Utusan Ida 
Sang Hyang Widi Wasa!” 


Karya nganten ring kota Kana 


1 Sasampune maletan kalih rahina, raris 

wenten karya nganten ring kota Kana, 
wewengkon Galilea. Ibun Ida Hyang Yesus 
wenten irika. ? Sapunika taler Ida Hyang Yesus 
miwah parasisian Idane katurin rauh ring karyane 
punika. 3 Rikala sang madue karya punika 
kakirangan anggur, ibun Idane raris mabaos ring 
Ida Hyang Yesus sapuniki: “Anggur anake ane 
ngelah gaene telah!” 

4 Pasaur Idane: “Ibu, sampunangja ibu 
makayunin paindikan Tiange, santukan 
panemayan Tiange durung rauh!” 

> Ibun Idane raris ngandika ring pangayah sang 
madue karyane sapuniki: “Apaja ane nikayang 
Ida, laksanayangja buka keto!” 

6 Irika wenten gebeh nemnem wadah toya 
sane manut adat Yahudine kangge buat 
mabaseh. Asing-asing gebehe punika dagingipun 
wenten sawatara tigang jun. 7 Ida Hyang Yesus 
raris ngandika ring parapangayahe punika, 
sapuniki: “Isininja yeh, gebehe ene makejang 
Gebeh-gebehe punika raris kadagingin toya 
ngantos bek. 8 Raris Ida ngandika sapuniki: 
“Lautang jani sendok, aturin pangenter karyane!” 


|” 

Toyane punika raris kabakta ring pangenter 
karyane. 9 Pangenter karyane ngecapin toya 
sane sampun dados anggur punika, nanging 
dane tan uning saking dija panangkannya. 
(Wantah parapangayahe sane nyendok toyane 
sane uning ring indike punika.) Irika pangenter 
karyane raris ngaturin sang pangantene lanang, 
10 tur mabaos sapuniki: “Biasanne anggure sane 
becik dumunan kanggen namiu, tur sasampune 
tamiune sami pada waneh, wau anggure sane 
kaonan. Nanging ragane kari nyimpen anggure 
sane becik rauh mangkin.” 

11 Asapunika Ida Hyang Yesus ngardi praciri sane 
pangawit ring kota Kana, wewengkon Galilea. 
Malantaran punika Ida nyinahang kaluihan Idane, 
raris parasisian Idane sami pada pracaya ring Ida. 

12 Wusan punika Ida Hyang Yesus miwah ibun 
Idane raris lunga ka kota Kapernaum, kairing 
antuk parasemeton miwah parasisian Idane. Irika 
Ida jenek makudang-kudang rahina. 


Ida Hyang Yesus lunga ka Perhyangan Agung 
(Mat. 21:12-13; Mar. 11:15-17; Luk. 19:45-46) 


13 Rikala Rerainan Paskah Yahudine sampun 
nampek, Ida Hyang Yesus raris lunga ka kota 
Yerusalem. 14 Ring jaba tengah Perhyangan 
Agunge Ida nyingak anak madolan banteng, 
biri-biri miwah paksi dara, samaliha wenten anak 

nukarang jinah negak ring samping mejanipune. 
15 Pramangkin Ida ngambil tali kanggen pecut, 
raris Ida nundung anake punika sami rauhing 
biri-biri, banteng, paksi darane sami kulah saking 
Perhyangan Agunge punika. Samaliha jinah 
anake sane nukarang jinah kasambehang tur 
mejannyane kalingebang. !? Raris Ida ngandika 
ring anake sane ngadol paksi dara sapuniki: 
“Kisidang makejang barang-barange ene uli 
dini. Purin Ajin Tiange eda anggona peken!” 

17 Parasisian Idane raris eling ring kecap Cakepan 
Sucine sane kadi asapuniki: “Tresnan Titiange 
ring Purin Palungguh IRatu ngawinang Titiang 
nandang erang!” 

18 Parapangageng Yahudine raris ngrauhin 
Ida sapuniki aturnya: “Buktiangja antuk 
praciri, mungguing Ragane madue wewenang 
ngamargiang indike punika!” 

19 ida Hyang Yesus nyaurin sapuniki 
pangandikan Idane: “Uugja Perhyangan Agunge 
ene, Tiang lakar ngwangun buin sajeroning 
makatelun.” 

20 Wong Yahudine raris matur: “Petang dasa 
nem taun suenipun anake ngwangun Perhyangan 
Agunge puniki, jeg Ragane pacang ngwangun 
sajeroning tigang rahina?” 

21 Perhyangan Agung sane baosang Ida, 
sujatinipun anggan Idane ngraga. 22 Sasampune 

Ida matangi saking pantaran anake padem, wau 
parasisian Idane eling ring pangandikan Idane 
sane kadi asapunika; tur dane pracaya ring 
Cakepan Sucine miwah ring pangandikan Idane 
punika. 


Ida Hyang Yesus wikan ring anake makasami 


23 Daweg Ida Hyang Yesus wenten ring kota 
Yerusalem ring Rerainan Paskahe punika, 
akeh anake pada pracaya ring Ida, malantaran 
ngantenang praciri-praciri sane kardi Ida. 
24 Nanging Ida tan kayun pracaya ring ipun, 
santukan Ida wikan pisan ring kawentenannyane 
sami. 2 Ida tan mamuatang mangda wenten 
anak sane ngaturin Ida piuning ngeniang indik 
manusa, santukan Ida wikan ring pidaging manah 
manusane sami. 


Ida Hyang Yesus miwah Nikodemus 


1 Wenten satunggiling pamimpin rakyat 

Yahudi, anggota golongan Parisi sane 
mapesengan Nikodemus. 2 Anake punika rauh 
tangkil ring Ida Hyang Yesus rikala wengi tur 
matur sapuniki: “Inggih Guru, tiang sareng sami 
uning, mungguing Guru puniki kutus antuk Ida 
Sang Hyang Widi Wasa, santukan tan wenten 
anak sane mrasidayang ngardi praciri-praciri sane 
tawah-tawah, sakadi sane kardi Guru, sajawining 

anak sane kahyangin antuk Ida Sang Hyang Widi 
Wasa.” 

3 Ida Hyang Yesus raris ngandika: “Saking sujati 
Tiang mabaos ring ragane: Mungguing tan 
wenten anak sane mrasidayang dados kaulan Ida 
Sang Hyang Widi Wasa, yen anake punika tan 
kembasang malih.” 

4 Dane Nikodemus raris matur: “Sapunapi 
antuka anak sane sampun lingsir prasida jagi 
kembasang malih? Punapi ipun mrasidayang 
ngranjing malih ring garba wasan memenipune, 
tur kembasang malih?” 

> Ida masaur sapuniki: “Saking sujati Tiang 
mabaos ring ragane: Asing-asing anak sane 
tan kembasang saking toya miwah Roh, anake 
punika tan mrasidayang dados kaulan Ida Sang 
Hyang Widi Wasa. 8 Sane embas sacara sekala, 
punika mawak sekala, nanging sane embas 
saking Roh punika maraga roh. ' Sampunang 
ragane angob, yening Tiang maosang, mungguing 
ragane patut kembasang malih. 8 Sakadi angine 
mampeh sakita karepne, tur ragane mirengang 
kuusane, nanging ragane tan uning saking 
dija panangkannya miwah kija pangungsinnya. 
Sapunika taler anake sane embas saking Roh Ida 
Sang Hyang Widi Wasa.” 

9 Dane Nikodemus matur pitaken: “Sapunapike 
paindikane kadi asapunika prasida kasidan?” 

10 Pasaur Ida Hyang Yesus: “Boyake ragane 
guru sane utama ring Israel? Napi awinan indike 
punika tan karesep antuk ragane? 11 Saking sujati 
Tiang mabaos ring ragane, mungguing sane 
baosang Tiang punika paindikan sane uningin 
Tiang miwah sane sampun kantenang Tiang. 
Nanging ragane tan kayun nampi baos Tiange. 
12 Tiang maosang paindikan sane sekala ring 
ragane, nanging ragane tan pracaya, napi malih 
yening Tiang maosang paindikan sane wenten 
ring suarga. 18 Santukan durung naenin wenten 
anak munggah ka suarga, sajawining Ida Sang 
Putraning Manusa Utusan Ida Sang Hyang Widi 
Wasa, sane sampun tedun saking suarga.” 

14 Sakadi Dane Nabi Musa sane riin sampun 
ngantungang arca ula sane kakardi antuk temaga 
ring tegal melakange, kadi asapunika taler 
Ida Sang Putraning Manusa Utusan Ida Sang 
Hyang Widi Wasa, patut kapentang ring salibe, 
15 mangda asing-asing anak sane pracaya ring 
Ida, pada molih urip sane langgeng. 18 Santukan 
kadi asapunika ageng sih pasuecan Ida Sang 
Hyang Widi Wasa marep ring jagate, jantos 
Ida maicayang Putran Idane sane tunggal, 
mangda asing-asing anak sane pracaya ring Ida, 
sampunang katiben pati, nanging molih urip 
langgeng. 1” Duaning Ida Sang Hyang Widi Wasa 

ngutus Putran Idane ka jagate, boyaja buat 
nepasin, nanging buat ngrahayuang jagate. 

18 Asing-asing anak sane pracaya ring Ida Sang 
Putra tan jagi kasisipang, nanging asing-asing 
anak sane tan pracaya sampun kasisipang, 
santukan ipun tan pracaya ring Putran Ida Sang 
Hyang Widi Wasa sane tunggal. 19 Sapuniki 
tetepasane puniki: Galange sampun rauh ring 
jagate, nanging manusane kantun kuduan 
ring peteng bandingang ring galang, santukan 
laksananipune corah. 20 Asing-asing anak sane 
malaksana corah, geting marep ring galange tur 
ipun tanja pacang rauh ring galange mangda 
kacorahanipune tan katon. 21 Nanging anake 
sane malaksana patut, ipun ngrereh galang 
mangda sinah mungguing laksanannyane punika 
manut ring pakarsan Ida Sang Hyang Widi Wasa. 


Ida Hyang Yesus miwah Dane Yohanes Panglukat 


22 Wusan punika, Ida Hyang Yesus miwah 
parasisian Idane raris lunga ka wewengkon 
Yudea. Irika Ida jenek makudang-kudang rahina 
sarwi nglukat anak. 28 Duk punika Dane Yohanes 
taler nuju nglukat anak ring desa Ainon, nampek 
ring desa Salim, santukan irika akeh wenten 
toya tur anake sami pada rauh mrika nunas 
lelukatan. 24 (Daweg punika Dane Yohanes 
durung kapangkeng.) 

25 Murid-murid Dane Yohanes matembung baos 
sareng ring satunggiling anak Yahudi ngeniang 
indik pidabdab mabresih. 2? Ipun sami raris 
nangkil ring Dane Yohanes saha matur sapuniki: 
“Guru, Anake sane dipidan sareng-sareng ring 
guru dangin Tukad Yordane tur sane indikNyane 
sampun nikayang guru, Anake punika mangkin 
taler nglukat tur anake sami pada mrika!” 

2! Dane Yohanes raris masaur sapuniki: “Tusing 
ada anak ngelah wewenang, sajaba yening ia 
kapaicain baan Ida Sang Hyang Widi Wasa. 

28 Cening dadi saksin raos gurune: mungguing 
guru ene tidong Sang Prabu Ane Kajanjiang baan 
Ida Sang Hyang Widi Wasa, guru tuah kutus 
ngriinin pamargin Idane. 2? Pangantene muani 
ane mula ngelahang pangantene eluh, timpal 
pangantene muani tuah ngabih dogen tur ia 
pada liang idepnyane ningeh munyin pangantene 
muani. Aketo masih jani idep gurune suba 
kabekin baan liang. 3? Ida ane mula patut sayan 
kabinawa, nanging guru sayan lungsur.” 


Ida sane rauh saking suarga 


311da ane rauh uli baduur, mula tuah luihan 
teken saluiring ane ada. Ane kawitne uli gumine, 
ento mula mawak sekala, tur nuturang unduk 
kasekalan. Nanging Sang Ane Rauh uli suarga, 
mula tuah agungan teken saluiring ane ada 

makejang. 3? Ida midartayang ane suba aksi muah 
pireng Ida, nanging tusing ada anak ane nampi 
pidartan Idane. 33 Nyenja nampi pidartan Idane, 
anake ento muktiang, mungguing Ida Sang Hyang 
Widi Wasa maraga sujati. 34 Ida ane kutus baan 
Ida Sang Hyang Widi Wasa ento, Ida midartayang 
sabdan Ida Sang Hyang Widi Wasa, sawireh Ida 
Sang Hyang Widi Wasa suba maicayang Roh 
Idane tan papegatan teken Ida ane kutus ento. 
35 Ida Sang Aji tresna asih tekening Ida Sang 
Putra tur saluiring kakuasan suba kasuksrahang 
teken Ida Sang Putra. 3? Nyenja pracaya teken 
Ida Sang Putra, anake ento lakar molih urip 
langgeng. Nanging nyenja ane piwal teken Ida 
Sang Putra, anake ento tusing lakar nemu urip 
tur kena pidukan Ida Sang Hyang Widi Wasa 
salawas-lawasnya. 


Ida Hyang Yesus miwah anak istri saking Samaria 


4 1 Duk punika jadma golongan Parisine 
sampun miragi indik Ida Hyang Yesus 
akehan polih sisia ring Dane Yohanes, maliha 
akehan nglukat anak. ? (Yadiastun Ida ngraga tan 
nglukat, nanging wantah sisian Idane kewanten.) 
3 Sasampune Ida wikan ring indike punika, 

raris Ida nilar wewengkon Yudea tur mawali ka 
wewengkon Galilea: “ pamargin Ida nglintangin 
wewengkon Samaria. 

> Ida tumuli rauh ring satunggiling kota Samaria, 
sane mawasta Sikar. Kota punika nampek ring 
pategalan Dane Yusup pecak tetamian saking 
ajin danene inggih punika Dane Yakub. S Irika 
wenten semer, sane pecak kakardi antuk Dane 
Yakub. Santukan Ida Hyang Yesus marasa kaleson 
mamargi, Ida raris malinggih ring sisin semere 
punika. Duk punika nuju tengai tepet. 

7 Tan dumade wenten anak istri wong Samaria 
rauh ngrereh toya. Ida Hyang Yesus raris ngandika 
ring ipun, sapuniki: “Icenja Tiang nunas toya 
akidik!” 8 (Duk punika sisian Idane katuju sami ka 
kota numbas ajengan.) 

9 Anake istri punika masaur sapuniki: “Napi 
awinan ragane wong Yahudi dados ngarsayang 
toya ring tiang, wong Samaria?” (Santukan wong 
Yahudine nenten nyak masidikara marep ring 
wong Samariane.) 

10 Ida raris masaur, pangandikan Idane: “Yening 
ragane wiakti uning ring paican Ida Sang Hyang 
Widi Wasa tur uning ring Anake sane ngarsayang 
toya ring ragane, sinah ragane jaga nunas toya 
ring Ida, tur Ida pacang mapaica toya urip ring 
ragane.” 

11 Atur anake istri punika sapuniki: “Inggih jero 
anak lanang, Ragane tan makta timba, samaliha 
semere punika dalem pisan. Saking dija ragane 
jaga molih toya urip punika? 1? Dane Yakub 

leluur tiange sampun matamiang semere puniki 
buat tiang sareng sami. Dane miwah oka-okan 
danene, samaliha ingon-ingon danene sami 
nginem saking semere puniki. Punapi Ragane 
minab luihan ring Dane Yakub punika?” 

13 Pasaur Idane sapuniki: “Sapasiraja nginum 
toyane puniki ipun pacang bedak malih; 

14 hanging sapasiraja nginum toya sane pacang 
wehin Tiang, anake punika tan pacang bedak 
malih salami-laminnya, santukan toya sane 
pacang wehin Tiang punika, pacang dados toya 
empul ring deweknyane sane tansah membah 
tur ngranayang ipun molih urip langgeng!” 

15 Anake istri punika raris matur: “Jero, icenja 
tiang toyane punika, mangda tiang tan bedak 
malih tur tan buat malih mriki ngrereh toya!” 

16 Ida malih ngandika: “Inggih mrikaja rereh 
rabin ragane, tur mawalija malih mriki!” 

17 Masaur anake istri punika: “Tiang tan 
maderbe kurenan!” 

Ida malih ngandika: “Yakti kadi baos ragane, 
mungguing ragane tan maderbe rabi. 

18 Ping lima sampun ragane marabian tur anake 
sane nungguin ragane mangkin punika sujatinne 
boya rabin ragane. Patut pisan baos ragane!” 

19 Matur anake istri punika: “Inggih Jero, sane 
mangkin sampun tatas antuk tiang, mungguing 
Jerone puniki maraga nabi! 20 Paraleluur tiange 

bangsa Samaria sami nyungsung Ida Sang Hyang 
Widi Wasa ring pucak bukite puniki, nanging 
Jerone bangsa Yahudi maosang, wantah ring kota 
Yerusalem genahe sane patut buat nyungsung 
Ida Sang Hyang Widi Wasa.” 

21 Ida malih ngandika: “Ih anak istri, pracayaja 
ring Tiang! Pacang wenten masanipun, 
mungguing anake jaga mabakti ring Ida Sang 
Hyang Widi Wasa boyaja ring pucak bukite 
puniki wiadin ring kota Yerusalem. 22 Ragane 
wong Samaria, sujatinipun nyungsung sane tan 
uningin ragane, nanging Tiang wong Yahudi 
pada nyungsung sane uningin Tiang, santukan 
karahayuane punika mula rauhnya malantaran 
bangsa Yahudi. 22 Nanging jaga rauh masanne 
tur sane mangkin sampun iriki: mungguing Roh 
Ida Sang Hyang Widi Wasa pacang nglugrain 
manusane maktinin Ida Sang Hyang Widi Wasa 
sajeroning roh miwah kasujatian. Tur anake 
sane kadi asapunika sane karsayang antuk Ida 
Sang Hyang Widi Wasa mangda maktinin Ida. 

24 Ida Sang Hyang Widi Wasa punika maraga 
Roh, punika awinan anake sane mabakti ring Ida 
patut mabakti ring Ida sajeroning roh miwah 
kasujatian.” 

25 Anake istri punika raris matur: “Inggih, tiang 
uning, mungguing Sang Prabu Sane Kajanjiang 
antuk Ida Sang Hyang Widi Wasa, inggih punika 


YOHANES 4.26-33 4322 


Sang Kristus, pacang rauh. Yening Ida sampun 
rauh, Ida pacang midartayang indike punika sami 
ring tiang sinamian.” 

26 Pasaur Idane: “Tiang, sane ajak ragane 
mabaos, puniki sampun Ida!” 

27 Daweg punika ugi parasisian Idane rauh tur 
dane sami angob, ngantenang Ida mabebaosan 
sareng ring anak istri adiri. Nanging dane tan 
purun mataken ring anake istri punika, indik 
kabuatan Idane, wiadin nunasang ring Ida, napi 
awinan Ida mabebaosan sareng anake istri 
punika. 

28 Anake istri punika raris nilar junipune tumuli 
mawali ka kota. Irika ipun ngortiang ring anake 
akeh sapuniki: 29 “Ngiringja cingakin, irika 
wenten Anak sane uning ring saluiring parisolah 
tiange: menawita Anake punika Sang Prabu 
Sane Kajanjiang antuk Ida Sang Hyang Widi 
Wasa?” 30 Anake sami raris pada medal saking 
kotannyane, maranin Ida Hyang Yesus. 

31 Duk punika parasisian Idane raris matur ring 
Ida sapuniki: “Guru, durusang ngrayunang!” 

32 Nanging Ida masaur sapuniki: “Ada dedaaran 
Gurune ane tusing tawang cening!” 

33 Parasisian Idane sami pada saling takenin 
sapuniki: “Apa suba ada miribne anak ane 
ngaturin Ida rayunan?” 

34 Ida malih ngandika sapuniki: “Dedaaran 
Gurune nah ento nglaksanayang pakarsan Ida ane 
ngutus Guru tur muputang pakaryan Idane ane 
suba kaserahang teken Guru. 3? Cening ngraosang 
buin pat bulan suba masan manyi. Nanging Guru 
ngorahin cening: Tegarangja pedasin carike, 
singke padine makejang pada kuning tur suba 
nyandang anyi? 3? Ane jani parapaderepe pada 
nampi upah tur pada munduhang pamupon buat 
idup ane langgeng, kanti anake ane mamula 
muah paderepe makejang pada maliang-liang. 
37 Misi pesan sangsonggane kene: Anak len ane 
mamula, anak len ane nganyi. 33 Guru ngutus 
cening manyi di carike ane tusing gegarapan 
ceninge; anak len ane ngarap, cening ane 
ngalapin pamupunnyane.” 

39 Akeh pisan jadma Samariane saking kota 
punika, pada pracaya ring Ida, malantaran 
baos anake istri punika sane asapuniki: “Anake 
punika uning ring saluiring parisolah tiange!” 

40 Sasampune anak Samariane punika kapanggih 
ring Ida, irika ipun pada nunas mangda Ida ledang 
makolem irika. Punika awinan Ida masandekan 
irika kalih rahina. 

41 Sayan akeh malih anake pracaya ring Ida 
Hyang Yesus malantaran paurukan Idane. 42 Raris 
anake punika sami mapajar ring anake istri 
punika asapuniki: “Ane jani tiang ajak makejang 

pracaya ring Ida, singja buin uli krana raos eluhe, 
nanging ulihan tiang ajak makejang suba pada 
ningeh sabdan Idane, tur jani tiang pada pracaya, 
mungguing Ida ento sujati Sang Juru Rahayun 
jagate.” 


Ida Hyang Yesus nyegerang 
okan pegawe pamrentah 


43 Sasampune kalih rahina, Ida raris ngungsi 
wewengkon Galilea. 44 Ida ngraga sampun 
ngandikayang, mungguing satunggiling nabi tan 
jagi kajiang ring kota uedannyane. 2 Duk Ida rauh 
ring wewengkon Galilea, raris wong Galileane 
sami pada mendak Ida, santukan ipun sami 
ngantenang pakardin Idane ring kota Yerusalem 
duk Rerainan Paskahe sane wau lintang. Daweg 
punika ipun sami taler pada munggah ka kota 
Yerusalem buat marerainan. 

46 Ida Hyang Yesus malih lunga ka kota Kana ring 
wewengkon Galilea, ring kota pecak genah Ida 
ngobah toya dados anggur. Ring kota Kapernaum 
wenten satunggiling pegawe pamrentah sane 
okannyane lanang nuju sungkan. 7” Rikala dane 
mireng mungguing Ida Hyang Yesus sampun rauh 
saking wewengkon Yudea ka wewengkon Galilea, 
raris dane tangkil ring Ida saha nunas, mangda 
Ida rauh ka kota Kapernaum tur nyegerang okan 
danene, sane sungkan tambis-tambis seda. 

48 Nanging Ida Hyang Yesus ngandika ring dane 
asapuniki: “Yen ragane tan manggihin praciri 
sane tawah, ragane tan pracaya.” 

49 Pegawene punika raris matur sapuniki: “Duh 
Guru, nawegang ledang ugi rauh, sadurung 
pianak titiange padem!” 

50 Pangandikan Idane ring dane: “Mrikaja 
mantuk, okan ragane sampun kenak!” 

Anake punika pracaya ring pangandikan Idane, 
tumuli dane budal. °t Kantun ring margi, rauh 
parekan danene, mapagin tur nguningayang 
mungguing okan danene sampun kenak. 

52 Pegawene punika raris mataken ring 
parekane, kali napi okan danene sampun kenak. 
Ipun sami masaur: “Dibi jam satu nyoreang 
dane kenak!” 53 Pegawene punika raris eling 
mungguing ring dauh punika Ida Hyang Yesus 
ngandika sapuniki: “Okan ragane sampun kenak!” 
Irika dane sakulawarga raris sami pada pracaya 
ring Ida Hyang Yesus. 

54 Puniki praciri sane kaping kalih sane kakardi 
antuk Ida Hyang Yesus sasampun mawali saking 
wewengkon Yudea ka wewengkon Galilea. 


Ida Hyang Yesus nyegerang 
anak sakit ring tlaga Betesda 


t Wusan punika Ida Hyang Yesus raris lunga 
ka kota Yerusalem, santukan wenten rerainan 


YOHANES 5.2-8 4326 


bangsa Yahudi. 2 Irika ring kota Yerusalem, 
nampek ring kori sane mawasta Kori Biri-biri, 
wenten tlaga, sane manut basa Ibrani mawasta 
Betesda. Ring sisin tlagane punika wenten 
genah masayuban lelima. 3 Ring genah-genahe 
punika akeh wenten anak sakit, minakadinipun 
anak buta, anak perot miwah rumpuh. Ipun 
sami nyantosang toyan tlagane maklencokan. 

4 Santukan ring sapunapine wenten malaekat 
tedun ka tlagane, tur nglencokang toyan 
tlagane punika. Sang sungkan sane pinih 
dumun macebur ring tlagane sasampun toyan 
tlagane maklencokan, ipun pacang seger saking 
pinakitipune. ? Irika wenten anak sane nandang 
pinakit sampun tigang dasa kutus taun suenipun. 
6 Daweg Ida Hyang Yesus ngaksi anake punika 
masare irika, samaliha Ida wikan mungguing 
anake punika sampun sue mataanan, raris Ida 
ngandika ring ipun sapuniki: “Apa ragane mabudi 
seger?” 

7 Matur anake sungkan punika: “Inggih Jero, 
tan wenten anak sane nyeburang tiang ring 
tlagane, rikala toyane maklencokan. Maliha wau 
tiang mamargi mrika, sampun wenten anak sane 
ngriinin tiang.” 

8 Ida Hyang Yesus malih ngandika: “Nah, 
jani bangunja tur gulung tikeh ragane laut 

majalanja!” ? Pramangkin ipun seger, raris 
ngulung tikehnyane, tumuli mamargi. 

Duk punika nuju rahina Sabat. 10 Punika awinan 
parapangageng Yahudine ngandika ring anake 
sane wau seger punika asapuniki: “Ene jani dina 
Sabat, tusing dadi negen tikeh!” 

11 Nanging anake punika masaur sapuniki: 
“Anake sane nyegerang tiang punika, sane 
ngengken tiang mamargi tur negen tikeh tiange.” 

12 Dane raris mataken ring ipun sapuniki: 
“Nyenke ento ane nunden jerone majalan tur 
negen tikeh jerone?” 

13 Nanging ipun tan uning sapasira anake sane 
nyegerang ipun santukan akeh pisan anake irika 
tur Ida Hyang Yesus sampun maklieng medal 
saking irika. 

14 Tan sue, Ida Hyang Yesus manggihin anake 
punika ring Perhyangan Agung. Ida raris ngandika 
sapuniki: “Nah, jani ragane suba seger. Suudja 
ngae dosa, apang eda sengkalane ane gedenan 
buin nibenin ragane!” 

15 Ipun raris medal, tumuli nguningayang ring 
pangageng anak Yahudine, mungguing Ida Hyang 
Yesus sane sampun nyegerang ipun. 1? Punika 
awinanipun ngawitin saking rahinane punika 
parapangageng anak Yahudine mapakibeh 
nyangsarain Ida Hyang Yesus, santukan Ida 
nyegerang anak ring rahina Sabat. 17 Nanging Ida 

Hyang Yesus ngandika ring dane sapuniki: “Ajin 
Tiange rauh mangkin tansah makarya, punika 
awinannya Tiang taler patut tansah magae!” 

18 Pangandikan Idane punika ngawinang 
parapangageng anak Yahudine sayan sarat 
pakayunanne jaga nyedayang Ida. Boyaja 
lantaran Ida mamurug awig-awig rahina 
Sabate kewanten, nanging taler malantaran Ida 
ngangkenin Ida Sang Hyang Widi Wasa dados 
Ajin Idane. Indike punika amada-mada Ida Sang 
Hyang Widi Wasa. 


Indik kakuasaan Ida Sang Putra 


19 Ida Hyang Yesus raris masaur ring dane 
sapuniki: “Tiang nguningayang ring ragane, 
sujatinipun Sang Putra ngraga tan mrasidayang 
ngardi punapa-punapi, yening Ida tan nyingakin 
napi sane kakardi antuk Ida Sang Aji, santukan 
napija luire sane kakardi antuk Ida Sang Aji, 
punika taler sane kakardi antuk Ida Sang Putra. 
20 Santukan Ida Sang Aji tresna asih ring Sang 
Putra tur Ida nyinahang saluiring sane kardi Ida 
ring Sang Putra. Samaliha Ida Sang Aji pacang 
nyinahang malih pakardin Idane sane luihan ring 
sakancan sane sampun kardi Ida, ngantos ragane 
sami pada angob. *! Sakadi Ida Sang Aji nangiang 
anak padem, kadi asapunika taler Ida Sang Putra 
mapaica urip ring anak sane arsayang Ida. 22 Sang 

Aji tan jagi nepasin sapasira jua, santukan Ida 
sampun nyerahang tetepasan punika ring Sang 
Putra, 23 mangdane sakancan manusane bakti 
ring Sang Putra sakadi baktinnyane ring Sang 
Aji. Sapasiraja tan bakti ring Sang Putra, ipun 
taler tan bakti ring Sang Aji sane ngutus Ida Sang 
Putra. 

24 Tiang nguningayang ring ragane: Sujatinne 
sapasiraja sane mirengang raos Tiange tur 
pracaya ring Ida sane ngutus Tiang, ipun molih 
urip langgeng. Ipun tan pacang katepasin 
malih, santukan ipun sampun magingsir saking 
wewengkon Sang Pati ka wewengkon Sang 
Maraga Urip. 

25 Sujatinipun Tiang nguningayang ring ragane: 
Pacang rauh masanipun, malahan sane mangkin 
sampun rauh, mungguing anake padem pacang 
miragiang sabdan Putran Ida Sang Hyang Widi 
Wasa, tur asing-asing anak sane miragi pacang 
urip. 2? Santukan kadi Sang Aji maraga wit urip 
asapunika taler Ida sampun nadosang Putran 
Idane wit urip. *” Sang Aji sampun ngicen Sang 
Putra kakuasaan buat nepasin, santukan Sang 
Putra punika Sang Putraning Manusa Utusan 
Ida Sang Hyang Widi Wasa. 28 Sampunang 
ragane angob ring paindikane punika, santukan 
pacang rauh panemayannya, mungguing sawatek 
anake sane sampun padem pacang miragi 

sabdan Idane, tur ipun pada medal saking 
pamendemannyane; *? sakancan anake sane 
sampun malaksana ayu, ipun pacang bangun tur 
pacang polih urip, sawatek anake sane mapakardi 
ala, ipun pacang bangun tur kasisipang.” 


Kasaksian Ida Hyang Yesus ngeniang ragan Idane 


30 “Tiang newek tan nyidayang nglaksanayang 
punapa-punapi manut sakita karep Tiange; Tiang 
ngamargiang tetepasan manut pituduh Ida Sang 
Hyang Widi Wasa. Duaning punika tetepasan 
Tiange adil, santukan Tiang ngamargiang 
tetepasan tanja manut sakita karep Tiange, 
nanging manut pakarsan Ida sane ngutus Tiang. 

31 Yening Tiang nyaksiang dewek Tiange, 
sinah kasaksian Tiange punika tan sida kanggen 
bukti sane patut. 3? Nanging wenten anak lian 
sane nyaksiang indik dewek Tiange, tur Tiang 
uning, mungguing kasaksian Idane punika patut. 
33 Ragane sampun ngutus utusan maranin Dane 
Yohanes, tur dane taler sampun ngicen kasaksian 
ngeniang indik sane sujati, inggih punika indik 
Tiange. 3* Yadiastun Tiang newek tan muatang 
kasaksian saking imanusa, nanging punika 
aturang Tiang ring ragane, mangda ragane molih 
karahayuan. 3? Dane Yohanes punika waluya 
kadi damar sane ngendih tur masinar galang, 
tur ragane rumasa lega kasunarin akebyasan. 

36 Nanging Tiang maderbe saksi sane utamaan 
bandingang ring kasaksian Dane Yohanes, inggih 
punika saluiring pakaryan Tiange sane sampun 
kapituduhang ring Tiang antuk Ida Sang Aji, sane 
patut laksanayang Tiang. Pakaryane sane garap 
Tiang mangkin, punika sane pinaka saksi buat 
Tiang, mungguing Tiang kutus antuk Ida Sang 
Aji. 37 Sang Aji sane sampun ngutus Tiang, Ida 
sampun nyaksiang paindikan Tiange. Ragane tan 
naenin mirengang pawecanan Idane, swabawan 
Idane taler tan naen cingakin ragane. 33 Samaliha 
sabdan Idane taler tan leket ring kayun ragane, 
santukan ragane tan pracaya ring Sang sane 
utus Ida. 3? Ragane nyantep pisan nureksain 
Cakepan Suci, santukan manut panyengguh 
ragane, ragane pacang molih urip langgeng 
saking Cakepan Sucine punika. Sujatinipun, 
Cakepan Sucine punika taler nyaksiang indik 
Tiange. 40 Nanging ragane tan kayun rauh ring 
Tiang, mangda ragane polih urip. 

41 Tiang tanja mamuatang mangda 
kajungjungang antuk imanusa. 4? Nanging 
ngeniang indik ragane, Tiang uning mungguing 
ragane tan madue astiti bakti marep ring Ida 
Sang Hyang Widi Wasa sajeroning pakayunan 
ragane. 48 Tiang rauh sajeroning kakuasaan Ida 
Sang Aji, nanging ragane tan kayun nampi Tiang. 
Nanging yen wenten anak siosan rauh nganggen 

kakuasaannyane newek, ragane pacang nampi 
anake punika. 44 Sapunapi antuk ragane pacang 
pracaya, santukan ragane kantun muatang, 
mangda saling ajiang ring pantaran manusa, 
nanging tan muatang mangda kajiang antuk Ida 
Sang Hyang Widi Wasa sane Tunggal punika? 

45 Sampunang ragane nyengguhang, mungguing 
Tiang pacang nalih ragane ring ajeng Ida Sang 
Aji. Dane Nabi Musa pacang nalih ragane, inggih 
punika Dane Musa, sane ajap-ajap ragane punika. 
46 Yening ragane saking sujati pracaya ring 

Nabi Musa, sampun sinah ragane taler pracaya 
ring Tiang, santukan Dane Musa taler sampun 
nyuratang indik Tiange. 2? Nanging yening ragane 
tan pracaya ring sane kasuratang antuk Dane 
Musa, sapunapi antuk ragane pacang pracaya 
ring sane baosang Tiang?” 


Ida Hyang Yesus mapaica 
daar ring jadma limang tali 


(Mat. 14:13-21; Mar. 6:30-44; Luk. 9:10-17) 


1 Sawusan punika Ida Hyang Yesus raris 

mawali malayar ngungsi pasisi kangin Danu 
Galileane. (Danu punika taler mawasta Danu 
Tiberias.) Z Anake akeh pada mabered ngetut 
pamargin Idane, santukan ipun sami sampun 
pada ngantenang praciri sane ngangobin, sane 
kardi Ida marep ring anake sakit. 3 Ida Hyang 

Yesus raris munggah ka bukite tumuli malinggih, 
kasarengin antuk sisian Idane. “ Duk punika 
Rerainan Paskah bangsa Yahudine sampun 
nampek. ? Rikala Ida maksian ring kiwa tengen 
Idane, Ida nyingak anak akeh pisan rauh maranin 
Ida, raris Ida ngandika ring Dane Pilipus kadi 
asapuniki: “Dija jani meli dedaaran buat anake 
makejang ene?” € (Ida ngandika kadi asapunika 
buat nyugjugin dane; sujatinnya Ida sampun 
wikan ring sane pacang karyanin Ida.) 

7 Dane Pilipus raris masaur sapuniki: “Guru, 
ajengan mapangarga satak jinah perak durung 
jangkep buat anake akeh puniki, yadiastun 
suang-suang polih pada makidik.” 

8 Salah tunggal sisian Idane sane tiosan, inggih 
punika Dane Andreas, semeton Dane Petrus, 
matur asapuniki: ? “Puniki wenten anak alit 
mabekel roti limang bungkul miwah ulam kekalih. 
Nanging napi pikenohipun buat anake sane 
amunika akehipun?” 

10 Ida Hyang Yesus raris ngandika ring parasisian 
Idane asapuniki: “Tundenja anake ento pada 
negak.” (Genahe punika samah tumbuhin 
padang.) Anake akeh punika tumuli negak, sane 
lanang kewanten akehipun wenten sawatara 
limang tali. 1t Ida Hyang Yesus raris ngambil roti 
punika. Sasampune Ida matur panyuksma ring 
Ida Sang Hyang Widi Wasa rotine punika raris 

kacacarang ring anake akeh, kadi asapunika taler 
ulame. Anake akeh punika raris pada nunas 
sakita karepipune. 12 Sasampune sami pada 
wareg, Ida raris ngandika ring parasisian Idane 
makasami asapuniki: “Punduhangja sisa-sisanne 
apang tusing makutang.” 13 Parasisiane raris 
pada munduhang sisa-sisan rotine sane sampun 
katunas antuk anake akeh punika. Sisan rotine 
sane limang bungkul punika wenten roras 
kranjang. 

14 Anake akeh sane ngantenang praciri agung 
sane kakardi antuk Ida Hyang Yesus punika, 
sami pada ngucap sapuniki: “Sujatinne ene suba 
Sang Nabi, ane raosanga bakal rauh ka jagate!” 
15 Santukan Ida Hyang Yesus uning ring manah 
anake akeh punika, mungguing ipun mabudi 
ngadegang Ida dados ratu, Ida raris makaon 
saking irika ngungsi ka bukite praragayan. 


Ida Hyang Yesus mamargi ring duur toyane 
(Mat. 14:22-33: Mar. 6:45-52) 


16 Nyoreang parasisian Idane pada tedun ka 
sisin danune. 1? Dane sami munggah ka jukunge 
raris malayar mawali ngungsi kota Kapernaum. 
Ngantos wengi Ida Hyang Yesus durung rauh, 

18 tur daweg punika angin lan ombake 
ageng pisan ring danune punika. 19 Sasampun 
parasisiane malayar sawatara limang kilo 

dohipun, dane ngantenang Ida Hyang Yesus 
mamargi ring duur toyane, tur maranin jukung 
danene, punika awinan dane sami pada ajerih. 
20 ida Hyang Yesus raris ngandika asapuniki: 
“Edaja jejeh; ene Guru!” 21 Wau dane jagi 
ngaturin Ida Hyang Yesus munggah ka jukunge, 
digelis dane sampun rauh ring genah sane katuju. 


Anake akeh pada ngrereh Ida Hyang Yesus 


22 Benjang semengipun anake akeh sane 
madunungan ring pasisi kangin danune, sami 
pada uning, mungguing irika tan wenten jukung 
malih sajawining sane malayar punika. Ipun taler 
uning, mungguing Ida Hyang Yesus tan munggah 
ring jukunge punika sareng ring sisian Idane. 
Wantah parasisian Idane kewanten sane malayar. 
23 Duk punika wenten jukung-jukung lianan sane 
wau rauh saking kota Tiberias, sedeng ngungsi ka 
genah anake akeh pecak nunas roti, sasampune 
Ida ngaturang panyuksma ring Ida Sang Hyang 
Widi Wasa. 24 Rikala anake akeh punika tan 
ngantenang Ida Hyang Yesus miwah parasisian 
Idane ring jukung-jukunge punika, anake akeh 
punika raris pada munggah ring jukung-jukunge 
punika, tumuli malayar ngungsi kota Kapernaum 
jagi ngrereh Ida Hyang Yesus. 

Ida Hyang Yesus maraga roti urip 


25 Daweg anake akeh manggihin Ida Hyang 
Yesus ring pasisi kauh danune, ipun matur 
sapuniki: “Guru, kalinapi Guru rauh iriki?” 

26 Ida Hyang Yesus raris masaur, pangandikan 
Idane: “Tiang ngorahin ragane, sujatinne ragane 
ngruruh Tiang, ulihan ragane suba naar roti 
ngantos wareg, nanging tusing ulihan suba 
ningalin praciri ane gae Tiang. ?” Edaja ragane 
sarat ngulati dedaaran ane lakar usak; nanging 
saratangja ngulati dedaaran ane bekelang 
ngungsi idup ane langgeng. Ida Sang Putraning 
Manusa Utusan Ida Sang Hyang Widi Wasa lakar 
ngicen ragane dedaarane ento. Sawireh Ida ane 
suba kabiseka tur kasahang baan Ida Sang Hyang 
Widi Wasa, nah ento Ida Sang Aji.” 

28 Ipun raris matur pitaken sapuniki: “Punapi 
sane patut kardi titiang, buat nglaksanayang 
pakarsan Ida Sang Hyang Widi Wasa?” 

29 Ida Hyang Yesus masaur sapuniki: “Pakardi 
ane karsayang baan Ida Sang Hyang Widi Wasa, 
apanga kardi ragane, nah ento: Pracayaja teken 
Ida, ane kutus baan Ida Sang Hyang Widi Wasa.” 

30 Ipun sami pada masaur sapuniki: “Praciri 
napi sane kardi Guru, mangda titiang sami 
pada ngeton, raris pracaya ring Guru? Napi 
sane pacang kardi Guru? 3? Paraleluur titiange 

sami sampun nunas roti manna ring tegal 
melakange, sakadi kecap Cakepan Sucine 
sapuniki: “Ida mapaica roti saking suarga sane 
dados dedaarannyane! ” 

32 |da raris ngandika sapuniki: “Sujatinne Tiang 
ngorahang teken ragane: Singja Nabi Musa ane 
ngicen ragane roti uli suarga, nanging ane ngicen 
ragane roti ane sujati uli suarga, nah ento Ajin 
Tiange. 33 Krana roti ane kapaicayang baan Ida 
Sang Hyang Widi Wasa, tedun uli suargan tur Ida 
maicayang urip buat jagate.” 

34 Ipun raris mapinunas sapuniki: “Guru, icenja 
titiang setata rotine punika!” 

35 Ida Hyang Yesus malih ngandika: “Tiang 
ene roti idup! Nyenja ane teka sig Tiange ia 
tusing lakar buin seduk; nyenja ane pracaya 
teken Tiang ia tusing lakar bedak. 3? Tiang suba 
ngorahang teken ragane, yadianja ragane suba 
ningalin Tiang, nanging ragane tusing pracaya. 
37 Sakancan anak ane kaserahang teken Tiang 
baan Sang Aji, anake ento lakar teka sig Tiange 
tur Tiang lakar tusingja nulak anake ane teka 
sig Tiange. 38 Sawireh Tiang suba tumurun uli 
suargan tusingja buat nyalanang keneh Tiang 
niri, nanging buat nglaksanayang pakarsan Ida 
ane ngutus Tiang. 3? Ida Sang Ane Ngutus Tiang 
ngarsayang apanga sakancan anak ane suba 
serahang Ida teken Tiang, tusingja ada ane 

ilangang Tiang, nanging apanga Tiang nguripang 
anake ento makejang manian dipamragat 
gumine. 40 Sawireh ane karsayang baan Ida Sang 
Aji kene: Apanga makejang anake ane ningalin 
Ida Sang Putra tur pracaya teken Ida, muponin 
urip langgeng; Tiang lakar nguripang anake ento 
makejang dipamragat gumine!” 

41 Jadma Yahudine raris sami pakrimik, santukan 
Ida Hyang Yesus maosang, mungguing Ida punika 
maraga roti sane tumurun saking suarga. 

42 Sapuniki baosipune: “Tusingke anake ene 
Yesus, pianak Yusupe? Iraga ajak makejang pada 
nawang meme muah bapanNe. Kenken dadi Ia 
bisa ngorahang dewekNe turun uli suargan?” 

43 Ida raris masaur sapuniki: “Edaja ragane 
pada pakrimik ajak timpal! 44 Adiriko tusing ada 
anak lakar nyidayang teka sig Tiange, yening 
anake ento tuara kadudut baan Ida Sang Aji ane 
ngutus Tiang; apanga Tiang nguripang anake 
ento dipamragat gumine. 4? Ada mungguh di 
Cakepan Paranabine kene: ‘Sakancan manusane 
pada kurukang baan Ida Sang Hyang Widi Wasa. 
Sakancan anake ane suba madingehang tur 
nampi paurukan Ida Sang Aji, anake ento lakar 
teka maranin Tiang. “8 Nanging ene tusingja 
mapiteges, mungguing suba ada anak ane 
ningalin Ida Sang Aji; tuah ane rauh uli Ida Sang 
Hyang Widi Wasa dogen ane suba nyingakin 

Ida Sang Aji. 4? Saking jati-jati Tiang ngorahang 
teken ragane: Nyenja ane pracaya ia molih urip 
langgeng. “* Tiang ene roti idup. 49 Paraleluur 
ragane pada naar roti manna di tegal melakange, 
nanging ajaka makejang suba pada mati. >° Ene 
rotine ane tumurun uli suargan kene: Nyenja 
naar rotine ento, ia tuara lakar mati-mati. ?! Tiang 
ene roti idup ane tumurun uli suargan; nyenja 
naar rotine ene, ia lakar idup sakayang-kayang. 
Roti ane lakar baang Tiang, nah ento awak 
Tiange, ane lakar serahang Tiang, apanga gumine 
muponin idup.” 

52 Malantaran pangandikan Idane punika jadma 
Yahudine raris pada matembung baos sareng 
timpal-timpalnyane sapuniki: “Kenkenanga 
Anake ene lakar maang iraga naar awakne?” 

33 Ida Hyang Yesus raris ngandika: “Saking 
jati-jati Tiang ngorahang teken ragane: yening 
ragane tusing naar anggan Sang Putraning 
Manusa Utusan Ida Sang Hyang Widi Wasa, tur 
nginem rah Idane, ragane tusing lakar ngelah 
idup sig padewekan ragane. ?* Nyenja naar awak 
Tiange tur nginem getih Tiange ia lakar muponin 
idup langgeng, tur mani wekas didina pamragat 
gumine ia lakar uripang Tiang. >° Sawireh awak 
Tiange mula dedaaran ane sujati tur getih Tiange 
mula inem-ineman ane sujati. 58 Nyenja naar 
awak Tiange tur nginem getih Tiange, nunggil 

teken Tiang, tur Tiang nunggil teken ia. 2? Buka 
Sang Aji ane nyeneng suba ngutus Tiang, tur 
Tiang idup uli krana Ida, aketo masih anake ane 
naar Tiang, ia lakar idup uli krana Tiang. 28 Ene 
roti ane tumurun uli suargan; rotine ene tusingja 
buka roti ane daara teken leluur iragane, tur ia 
suba pada mati. Anake ane naar rotine ene ia 
lakar idup sakayang-kayang.” 

39 Ida Hyang Yesus ngandikayang paindikane 
punika, daweg Ida mapaica paurukan ring 
perhyangan anak Yahudine ring kota Kapernaum. 


Indik Sabda Urip Langgeng 


60 Duk punika akeh saking pantaran sisian 
Idane sane miragiang pangandikan Idane 
iwau, sane wetu baos danene kadi asapuniki: 
“Paurukan Idane ene bes wayah, nyen sida baana 
ngresepang!” 

61 Yadiastu tan wenten anak sane nguningayang 
ring Ida, nanging Ida Hyang Yesus wikan, 
mungguing parasisian Idane sami pada pakrimik 
ngrimikang paindikane punika. Punika awinane 
Ida raris ngandika ring dane asapuniki: “Apake 
raos Gurune ibusan ngranayang cening pada 
bimbang? 82 Lantas kenken lakara mani wekas 
dikalane cening ngatonang Sang Putraning 
Manusa Utusan Ida Sang Hyang Widi Wasa 
mawali munggah ka linggih Idane ane jati mula? 

63 Ane maicayang urip nah ento Roh Ida Sang 
Hyang Widi Wasa, kuasan manusane tusingja 
ada gunanne. Raos Gurune ane suba tuturang 
Guru teken cening, ento urip. 2? Yadian keto, 

di pantaran ceninge ada ane tuara pracaya!” 
(Saking pangawit Ida Hyang Yesus sampun wikan 
sapasira ring pantaran sisian Idane sane tan 
pracaya tur sane pacang alpaka ring Ida.) ® Ida 
nglanturang pangandikan Idane sapuniki: “Ento 
awanan ibusan Guru ngorahang teken cening: 
Mungguing adiriko tusing ada anak ane lakar 
teka sig Gurune, yening ia tuara kalugrain baan 
Ida Sang Aji!” 

66 Ngawit saking rahinane punika akeh sisian 
Idane sane nilar Ida tur tan malih ngiring Ida. 

67 Punika awinan Ida Hyang Yesus ngandika ring 
sisian Ida makaroras asapuniki: “Apa cening lakar 
milu makaad?” 

68 Simon Petrus raris matur ring Ida sapuniki: 
“Duh Sang Panembahan, sapasira sane jagi rereh 
titiang? Wantah Palungguh Ratu, sane madue 
sabda urip langgeng. °? Sane mangkin titiang 
pracaya tur uning mungguing Palungguh Ratu 
punika Sang Maraga Suci sane kutus antuk Ida 
Sang Hyang Widi Wasa.” 

70 Pasaur Idane: “Tusingke Guru ane milih 
cening makaroras? Nanging di pantaran ceninge 
ada aukud ane mawak setan!” '1 Ida mabaos 

kadi asapunika ngeniang indik Dane Yudas okan 
Simon Iskariote. Santukan Dane Yudas punika 
pacang alpaka ring Ida, yadiastu dane dados 
salah tunggal saking pantaran sisian Idane 
makaroras punika. 


Ida Hyang Yesus miwah parasemeton Idane 


1 Wusan punika Ida Hyang Yesus raris 

mamargi nglelana ring wewengkon Galilea. 
Ida tan kayun nglelana ring wewengkon Yudea, 
santukan parapangageng anak Yahudine irika 
ngrincikang pangindrajala jagi nyedayang Ida. 
2 Daweg punika rerainan Yahudine sane mawasta 
Rerainan Pondok Daun sampun nampek. 3 Duk 
punika parasemeton Idane mabaos ring Ida 
asapuniki: “Ane jani melahan beli matinggal uli 
dini, tur kemaja beli ka wewengkon Yudea, apang 
parasisian beline pada nepukin pakardin beline. 
4 Krana anake ane makeneh apanga kabinawa, 
singja nglaksanayang gegaenne di tongos- 
tongose ane sepi. Sawireh beli nglaksanayang 
buka keto melahan edengang ragan beline teken 
anake liu!” ? (Mula parasemeton Idane punika 
taler tan pracaya ring Ida.) 

6 Ida Hyang Yesus raris mabaos ring 
parasemeton Idane sapuniki: “Panemayan 
Beline tonden teka. Nanging buat adi ajak 
makejang setata ada masanne. ” Gumine tusing 

bakal geting teken adi, nanging gumine ento 
tansah geting teken Beli, sawireh Beli setata 
bani merberang tingkahne ane corah. 8 Nah 
kemaja adi pada marerainan. Beli tusing milu 
kemo, krana panemayan Beline tonden teka.” 
9 Asapunika pangandikan Idane, tur Ida kantun 
ring wewengkon Galilea. 


Ida Hyang Yesus marerainan 


10 Sasampune parasemeton Idane lunga 
marerainan, Ida taler lunga mrika sakewanten 
pamargin Idane tan gegalangan, nanging 
sesiliban. 1! Daweg rerainane punika, 
parapangageng bangsa Yahudine pada ngrereh 
Ida tur pati taken kadi asapuniki: “Dija ya lakuna 
Anake ento?” 

12 Anake akeh pada pakisi maosang indik Idane. 
Wenten anak sane maosang Ida sapuniki: “Ia 
anak sadu!” Wenten taler sane maosang: “Ia 
demen nguluk-uluk rakyat.” 13 Nanging tan 
wenten anak sane purun gegalangan maosang 
indik Idane, santukan ipun sami pada ajerih ring 
parapangageng bangsa Yahudine. 

14 Sedeng iteha anake marerainan, Ida 
raris ngranjing ka Perhyangan Agung, tumuli 
ngurukang irika. 1? Parapangageng bangsa 
Yahudine sami pada gaok pisan tur mabaos 

asapuniki: “Kenken dadi ia ngelah kaweruhan 
buka keto, yadiapin Ia tusing taen mapaguruan?” 

16 Pasaur Ida Hyang Yesus: “Sane urukang 
Tiang boyaja wetu saking manah Tiange newek, 
nanging saking Ida Sang Hyang Widi Wasa 
sane ngutus Tiang. 1' Sapasira saking sujati 
nyungkemin pakarsan Ida Sang Hyang Widi 
Wasa, anake punika pacang uning, punapike 
paurukan Tiange punika saking Ida Sang Hyang 
Widi Wasa, punapi saking manah Tiange newek. 
18 Anake sane ngurukang manut manahipune 
newek, anake punika ngulati kabinawan buat 
deweknya. Sapasiraja sane ngulati mangdane Ida 
sane ngutus ipun kaluihang, anake punika sujati 
polos tur tan wenten kiwanganipune. 19 Boyake 
Nabi Musa sampun ngicen ragane Pidabdab 
Torat? Nanging tan wenten ring pantaran ragane 
sane nglaksanayang daging Pidabdab Torate 
punika. Napi awinannya ragane sarat pisan jaga 
ngamademang Tiang?” 

20 Anake akeh punika masaur asapuniki: Jerone 
karangsukan setan. Sapasira sane sarat jaga 
ngamademang Jerone?” 

21 Pasaur Idane: “Wau asiki Tiang ngardi 
praciri, ragane sampun angob. 22 Nabi Musa 
sampun ngicen pituduh mangda oka-okan 
ragane kasunat, sujatinipun indik sunat punika 
tanja saking Nabi Musa kawitnya nanging saking 

paraleluur ragane, tur ragane pada nyunat 
oka-okan ragane sane lanang ring rahina Sabate. 
23 Yening ragane nyunat okan ragane ring rahina 
Sabat tur irika kabaos tan mamurug Pidabdab 
Torat Nabi Musane, napi awinan ragane geting 
ring Tiang, ulihan Tiang nyegerang anak aukud 
ring rahina Sabate? 24 Sampunangja nepasin 
anak madasar antuk paindikanipune sane katon 
kewanten, nanging tepasinja antuk tetepasan 
sane adil tur patut.” 


Indik Sang Prabu Sane Kajanjiang 
antuk Ida Sang Hyang Widi Wasa 


25 Raris wenten anak uedan kota Yerusaleme 
mabaos kadi asapuniki: “Kaden Anake ene 
nagih matianga baan parapangageng iragane? 

26 Tingalinja! Wanen pesan Ia ngomong di arepan 
anake liu tur tusing ada anak ane bani nimpalin 
raosNe. Apake parapamimpin iragane miribne 
nawang, mungguing Anake ene Sang Prabu Ane 
Kajanjiang baan Ida Sang Hyang Widi Wasa? 

2? Nanging kayang Ida Sang Prabu Ane Kajanjiang 
baan Ida Sang Hyang Widi Wasa rauh, tusing 
ada anak nawang uli dija rauh Idane, sakewala 
unduk Anake ene, iraga ajak makejang suba pada 
nawang uli dija tekanNe.” 

28 Daweg Ida Hyang Yesus ngurukang ring 
Perhyangan Agunge, irika Ida ngandika antuk 

suara sane jangih sapuniki: “Punapike saking 
sujati ragane pada uning ring Tiang miwah saking 
dija rauh Tiange? Rauh Tiange boyaja saking 
manah Tiange newek. Nanging Ida Sang Sane 
Maraga Sujati sane ngutus Tiang. Ragane tan 
uning ring Ida, 29 nanging Tiang uning ring Ida, 
santukan Tiang rauh saking Ida tur Ida sane 
ngutus Tiang.” 

30 Parapangageng bangsa Yahudine raris pada 
sarat pakayunanne jaga ngejuk Ida, nanging 
tan wenten sane purun ngusud; santukan 
panemayan Idane durung rauh. 3! Nanging 
saking pantaran anake akeh punika katah sane 
pracaya ring Ida tur mabaos sapuniki: “Yen Sang 
Prabu Ane Kajanjiang baan Ida Sang Hyang 
Widi Wasa rauh, apake Ida nyidayang ngardi 
katawahan-katawahan liunan teken ane suba 
kakardi baan Anake ene?” 


Parapajagaan Perhyangan Agunge 
kutus jaga ngejuk Ida Hyang Yesus 


32 Duk paraanggota golongan Parisine miragi 
anake akeh pada makisi-kisi ngeniang indik 
Ida Hyang Yesus, dane miwah parapangageng 
panditane raris ngutus makudang-kudang 
pajagaan Perhyangan Agunge buat ngejuk Ida. 
33 Nanging Ida Hyang Yesus ngandika sapuniki: 
“Wantah malih ajebos pisan Tiang sareng-sareng 

ring ragane tur wusan punika Tiang pacang 
mawali ka genah Ida sane ngutus Tiang. 24 Ragane 
pacang ngrereh Tiang, nanging ragane tan pacang 
manggihin Tiang, santukan ragane tan pacang 
mrasidayang ka genah Tiange punika!” 

35 Parapamimpin bangsa Yahudine raris pada 
mabebaosan asapuniki: “Kija lakar paluasNe, 
nganti iraga tusing nyidayang ngalih la? Apake 
la luas ka tongos pararudan bangsa Yahudine 
di pantaran bangsa Yunanine buat ngurukang 
bangsa Yunanine? 3? Buina apa teges munyinNe 
ane buka kene: Ragane pacang ngrereh Tiang, 
nanging tan pacang manggihin Tiang miwah 
ragane tan pacang mrasidayang ka genah Tiange 
punika?” 


Indik Empul Toya Urip 


37 Ring rahina pamuput rerainane punika, 
inggih punika rahina sane pinih agung, Ida Hyang 
Yesus raris ngadeg saha ngandika antuk suara 
jangih sapuniki: “Nyenja marasa bedak apanga 
ia teka mai sig Tiange tur nginum. 28 Buka kecap 
Cakepan Sucine: “Nyenja pracaya teken Tiang, 
uli di tungtung kenehne lakar membah yeh 
ane ngidupang.” ” 3? Pangandikan Idane punika 
ngeniang indik Roh Ida Sang Hyang Widi Wasa, 
sane jaga katampi antuk anake sane pracaya ring 
Ida. Santukan duk punika Roh Ida Sang Hyang 

Widi Wasa punika durung kapaicayang, santukan 
Ida Hyang Yesus durung katangiang tur kaluihang. 


Tetungkasan ring pantaran anake akeh 
ngeniang Ida Hyang Yesus 


40 Anake akeh sane miragi pangandikan Idane, 
katah sane mabaos sapuniki: “Anake ene saja 
tuah Nabi ane ajap-ajap iraga!” 

41 Sane lianan mabaos sapuniki: “Anake ene 
suba Sang Prabu Ane Kajanjiang baan Ida Sang 
Hyang Widi Wasa!” 

Nanging wenten malih sane lianan mabaos 
sapuniki: “Sang Prabu Ane Kajanjiang singja 
bakal rauh uli Galilea! 42 Sawireh suba kakacap 
di Cakepan Sucine mungguing Sang Prabu Ane 
Kajanjiang lakar mijil uli turunan Sang Prabu 
Daud tur Ida lakar embas di kota Betlehem, 
kota pamijilan Ida Sang Prabu Daud!” 48 Punika 
awinanipun wetu tetungkasan ring pantaran 
anake akeh punika ngeniang indik Ida Hyang 
Yesus. 44 Wenten makudang-kudang anak sane 
sarat manahnyane praya ngejuk Ida, nanging 
adiriko tan wenten sane purun ngusud Ida. 


Parapangageng Yahudine sane tan pracaya 


45 Sasampune parapajagaane mawali, 
parapangageng panditane miwah anggota 

golongan Parisine mataken ring ipun sapuniki: 
“Kenken dadi cai tusing ngajak Ia mai?” 

46 Pasaur parapajagaane: “Durung naenin 
wenten anak, sane uning mabaos sakadi Anake 
punika!” 

41 Parapamimpin golongan Parisine raris 
mataken sapuniki: “Apake cai suba bakat masih 
uluk-uluka? 48 Apake taen cai ningeh ada anggota 
golongan Parisi wiadin parapamimpin bangsa 
Yahudine ane pracaya teken Anake ento? 

49 Anake liu ento pada tusing nawang Cakepan 
Torat. Depangja ia kena temah Ida Sang Hyang 
Widi Wasa!” 

50 Dane Nikodemus salah tunggal saking 
pantaran anggota golongan Parisine punika, 
sane pecak nangkilin Ida Hyang Yesus rikala 
wengi, raris mabaos ring parapangageng 
panditane miwah pamimpin golongan Parisine 
punika asapuniki: 51 “Manut kecap Cakepan 
Torat iragane tan wenang iraga nyisipang anak, 
sadurung anake punika katetes tur sadurunge 
kuningin laksananipune.” 

52 Pasaur ida dane: “Yeh, punapi ragane taler 
jadma uedan Galilea? Indayangja tureksain 
Cakepan Sucine, irika ragane pacang uning, 
mungguing tan wenten nabi sane mijil saking 
Galilea!” 

Indik anak istri sane katangehan mamitra 


53 [Dane sareng sami raris budal, 

1 nanging Ida Hyang Yesus lunga ka Bukit 

Saitun. 2 Benjangipun kantun semengan 
pisan Ida sampun wenten ring Perhyangan Agung 
tur anake makasami pada rauh nangkilin Ida. Irika 
Ida raris malinggih tur ngurukang anake akeh 
punika. 3 Duk punika raris rauh paraguru agama 
miwah anggota golongan Parisine ngatehang 
anak istri, sane katangehan mamitra. Anake 
istri punika kajujukang ring tengah-tengah 
anake akeh punika, “tumuli dane matur ring Ida 
Hyang Yesus sapuniki: “Guru, anake istri puniki 
katangehan sedekan mamitra. ? Ring Pidabdab 
Torate, Nabi Musa sampun ngicen pidabdab 
mangda anake sane kadi asapuniki kencurin 
antuk batu ngantos padem. Sane mangkin 
yen manut pakayunan Gurune sapunapi?” 
6 Dane matur asapunika buat nyugjugin Ida, 
mangda dane polih jalaran buat ngiwangang 
Ida. Nanging Ida Hyang Yesus nguntul tur nulis 
tanah. ' Santukan bes nyehceh dane pada 
mataken, punika awinan Ida raris ngadeg saha 
ngandika ring dane sapuniki: “Sapasiraja ring 
pantaran ragane sane tan padosa, mangda anake 
punika sane pinih riin ngencur anake istri puniki 
antuk batu.” 8 Ida raris malih nguntul tur nulis 

tanah. ? Wau kapiragi pangandikan Idane kadi 
asapunika, dane raris makaon sakasiki, ngawit 
saking sane lingsir-lingsir, ngantos pamuputipun 
wantah kantun Ida ngraga miwah anake istri 
punika. 10 Ida raris ngadeg tur ngandika ring 
anake istri punika sapuniki: “Ih eluh, kija pada 
lakuna anake ento? Singke ada ane payu ngukum 
eluh?” 

11 Pasauripune: “Tan wenten Guru.” 

Ida raris nglanturang pangandikan Idane: “Tiang 
masih tusing lakar ngukum eluh. Kema lautang 
mulih, sakewala uli jani eda buin ngae dosa.”] 


Ida Hyang Yesus maraga galang jagat 


12 ida Hyang Yesus raris nglanturang paurukan 
Idane ring anake akeh punika. Pangandikan 
Idane: “Tiang ene galang jagate! Nyenja nututin 
Tiang, ia tusing majalan di petenge, nanging lakar 
ngelah galanging urip!” 

13 Anake sane saking golongan Parisine raris 
mabaos ring Ida sapuniki: “Ne mangkin Ragane 
wantah nyaksiang indik sikian Ragane: kasaksian 
Ragane punika tan patut.” 

14 Ida raris ngandika sapuniki: “Yadiastun Tiang 
nyaksiang indik dewek Tiange, nanging kasaksian 
Tiange punika mula sujati santukan Tiang uning 
ring sangkan paran Tiange. Nanging ragane tan 
uning ring sangkan paran Tiange. 1? Ragane 

nepasin anak manut cara sekala kewanten. Tiang 
tanja nepasin anak, 18 nanging yen Tiang nepasin, 
tetepasan Tiange punika adil, santukan Tiang 
nepasin tanja newek, nanging sareng Ida Sang Aji 
sane ngutus Tiang. 17 Ring Pidabdab Torat ragane 
wenten munggah, mungguing kasaksian anak 
sareng kalih punika kasaksian sane sah. 18 Tiang 
nyaksiang indik dewek Tiange niri, tur Ida Sang Aji 
sane ngutus Tiang taler nyaksiang indik Tiange.” 

19 Dane raris mataken sapuniki: “Ring dija Ajin 
Ragane?” 

Pasaur Idane: “Ragane tan uning ring Tiang 
miwah ring Ajin Tiange! Yening ragane uning 
ring Tiang, ragane taler pacang uning ring Ajin 
Tiange.” 

20 Saluiring paindikane punika kawecanayang 
antuk Ida Hyang Yesus daweg Ida mapaica 
paurukan ring Perhyangan Agung, nampek ring 
genah peti aturane. Nanging tan wenten anak 
sane ngejuk Ida, santukan panemayan Idane 
durung rauh. 


Kawit Ida Hyang Yesus boyaja 
saking jagate puniki 
21 da Hyang Yesus raris nglanturang malih 
pangandikan Idane: “Tiang pacang matilar tur 
ragane pacang ngrereh Tiang, nanging ragane 

pacang seda malantaran dosan ragane. Ragane 
tan pacang mrasidayang ka genah Tiange!” 

22 Parapamimpin bangsa Yahudine raris pada 
mabaos sapuniki: “Apake Ia lakar ngamatiang 
Iba, krana munyinNe buka kene: ragane tan 
mrasidayang ka genah Tiange!” 

23 Pasaur Idane: “Kawit ragane saking sor, 
nanging kawit Tiange saking luur. Kawit ragane 
saking jagate puniki, nanging kawit Tiange boyaja 
saking jagate puniki. 2 Punika awinanipun Tiang 
sampun nguningayang ring ragane, mungguing 
ragane pacang seda malantaran dosan ragane. 
Tur ragane taler pacang seda malantaran dosan 
ragane, yening ragane tan pracaya, mungguing: 
“Tiang Sang Jumeneng Langgeng’.” 

25 Dane raris mataken: “Sapasirake Ragane 
puniki?” 

Pasaur Idane: “Saking pangawit sampun 
uningang Tiang indike punika ring ragane. 28 Akeh 
paindikan sane patut baosang Tiang ring ragane 
turakeh sane patut tepasin Tiang ngeniang sikian 
ragane. Nanging Sang sane ngutus Tiang punika 
maraga sujati, tur sane baosang Tiang ring jagate 
wantah paindikan sane piragi Tiang saking Ida.” 

27 Dane sami tan ngresep mungguing sane 
baosang Ida punika indik Ida Sang Aji. 28 Punika 
awinan Ida raris ngandika ring dane sami 
sapuniki: “Benjang wekas rikalaning ragane 

sampun mentang Ida Sang Putraning Manusa 
Utusan Ida Sang Hyang Widi Wasa ring salibe, 
irika ragane pacang uning mungguing Tiang 
puniki maraga Sang Jumeneng Langgeng. Irika 
ragane pacang uning mungguing sane urukang 
Tiang boyaja manut pepineh Tiange niri, nanging 
wantah paindikan sane sampun kurukang antuk 
Ida Sang Aji ring Tiang. 2? Ida sane ngutus Tiang 
tan manggayang Tiang newek, santukan Tiang 
setata nglaksanayang paindikan sane ledangin 
Ida.” 

30 Anake sane miragiang pangandikan Idane 
punika akeh sane pracaya ring Ida. 


Indik anak sane merdeka miwah 
anak sane dados panjak 


31 ida Hyang Yesus raris ngandika ring anak 
Yahudine sane pracaya ring Ida sapuniki: “Yen 
ragane pageh ngagem pitutur Tiange, ragane 
dadi sisian Tiange ane sujati: 3? ragane lakar 
resep teken kasujatian Ida Sang Hyang Widi Wasa 
tur kasujatiane ento bakal nadiang ragane anak 
merdeka.” 

33 Anake punika raris masaur sapuniki: “Tiang 
puniki sareng sami turunan Dane Abraham tur 
durung naenin tiang dados panjak anak. Napi 
teges pangandikan Gurune: 'Ragane lakar dadi 
anak merdeka'?” 

34 Pasaur Idane: “Sasajaane Tiang ngorahang 
teken ragane: nyenja ane ngae dosa, anake 
ento dadi panjak dosa. 3? Anake ane dadi 
panjak tusingja setata nongos di puri, tuah Sang 
Putra ane setata ada di puri. 39 Yen Sang Putra 
mebasang ragane, ragane bakal dadi anak ane 
sujati merdeka. 3” Tiang nawang mungguing 
ragane turunan Dane Abraham. Sakewala ragane 
tansah mabudi ngamatiang Tiang, ulihan ragane 
tusing tampi teken paurukan Tiange. 33 Tiang 
ngraosang paundukan ane suba kasinahang 
baan Ida Sang Aji teken Tiang, nanging ragane 
nglakonin apa ane dingeh ragane uli bapan 
ragane.” 

39 Pasauripune: “Bapan tiange Dane Abraham!” 

Pasaur Idane: “Yening sajaan ragane oka-okan 
Dane Abraham, sinah ragane lakar malaksana 
patuh buka laksanan Dane Abraham. 40 Saluiring 
paundukan ane laksanayang Tiang ento 
nyinahang teken ragane unduk kasujatian ane 
suba dingeh Tiang uli Ida Sang Aji. Yadian keto, 
ragane tan mari mabudi ngamatiang Tiang. 
Abraham tusing pesan malaksana buka keto. 

41 Ane laksanayang ragane, tuah laksanan bapan 
ragane.” 

Anak Yahudine punika nyaurin sapuniki: “Ajin 
tiange wantah Ida Sang Hyang Widi Wasa ngraga. 

Tiang puniki makasami paraputran Idane sane 
sujati.” 

42 Pangandikan Idane ring ipun: “Yen saja Ida 
Sang Hyang Widi Wasa Ajin ragane, ragane 
lakar tresna teken Tiang, sawireh Tiang teka uli 
Ida Sang Hyang Widi Wasa tur ane jani Tiang 
ada dini. Tekan Tiange tusing uli pakenehan 
Tiange newek, nanging uli Ida ane ngutus Tiang. 
43 Apa kranane ragane tusing ngresep teken 
paundukan ane tuturang Tiang? Sawireh ragane 
sing nyidayang madingehang tur nelebang 
pitutur Tiange. “4 Bapan ragane tuah mula Ratun 
Setane tur ragane tansah mabudi nglaksanayang 
paundukan ane manut teken sakita keneh 
bapan ragane ento! Uli pangawit mula gegaenne 
ngamatiang anak. Ia tusing demen teken 
kasujatian sawireh ia mula musuh kasujatian. 
Yening ia mogbog, ento mula tuah agolne buka 
keto, sawireh ia mula pamobab, inan sakancan 
bogboge. 25 Tiang nuturang teken ragane unduk 
kasujatian, ento krana ragane tusing nyak pracaya 
teken Tiang. 28 Nyenke di pantaran ragane ane 
nyidayang muktiang Tiang ngae dosa? Yening 
Tiang nuturang teken ragane unduk kasujatian, 
apa krana ragane tusing pracaya teken Tiang? 

47 Nyenja kawitne uli Ida Sang Hyang Widi Wasa, 
anake ento madingehang sabdan Ida Sang Hyang 
Widi Wasa. Ragane tusing nyak madingehang 

Tiang, sawireh kawit ragane boyaja uli lda Sang 
Hyang Widi Wasa.” 


Ida Hyang Yesus miwah Dane Abraham 


48 Anak Yahudine raris masaur sapuniki: “Boyake 
tan iwang baos tiange, mungguing ragane puniki 
jadma Samaria samaliha karangsukan setan?” 

49 Pasaur Idane: “Tiang tusingja karangsukan 
setan, nanging ragane nganistayang Tiang. 

50 Tiang tusingja ngulati kaluihan buat dewek 
Tiange niri. Nanging tuah Ida ane ngulati tur 

Ida ane matutang Tiang. °t Sasajaane Tiang 
ngorahang teken ragane: Nyenja ngagem pitutur 
Tiange, anake ento tusing mati salawas-lawasne.” 

52 Pasaur anak Yahudine ring Ida: “Sane 
mangkin sampun sinah pisan buat tiang, 
mungguing Ragane karangsukan setan! Dane 
Abraham sampun seda, tur paranabine taler 
sampun pada seda, nanging Ragane maosang 
kadi asapuniki: ‘Nyenja ngagem pitutur Tiange, 
anake ento lakar tusing mati salawas-lawasne!' 
53 Ajin tiange Abraham sampun seda; napike 
Ragane luihan ring Dane Abraham? Samaliha 
paranabine sampun seda. Ring sapasirake 
Ragane nyaihang Raga?” 

54 Pasaur Idane: “Yening Tiang ngluihang dewek 
Tiange niri, kaluihan Tiange ento tan paguna. 
Ane ngluihang Tiang tuah Ida Sang Aji, ane 

angkenin ragane dadi Widin ragane. ?? Ragane 
tusing taen nawang lda, nanging Tiang nawang 
Ida. Yening Tiang ngorahang mungguing Tiang 
tusing nawang Ida, Tiang madan mogbog patuh 
buka ragane. Nanging sasajaane Tiang nawang 
Ida tur Tiang satinut teken sabdan Idane. ?? Ajin 
ragane Abraham ledang pesan ngaksi panemayan 
Tiange; ne jani dane suba ngaksi tur dane suba 
ledang pesan.” 

57 Anak Yahudine raris matur ring Ida asapuniki: 
“Yusan Ragane durung wenten seket taun 
dikapan Ragane manggihin Dane Abraham?” 

38 Pasaur Idane: “Sasajaane Tiang ngorahang 
teken ragane: Satondene Abraham ada, Tiang 
suba ada!” 

59 Anak Yahudine punika raris ngambil batu 
praya ngencur Ida: nanging Ida Hyang Yesus 
ngelidang ragan Idane, tumuli medal saking 
Perhyangan Agung. 


Ida Hyang Yesus nyegerang anak buta 


1 Daweg Ida Hyang Yesus mamargi, Ida 
9 nyingak anak buta ngawit saking wau 
lekad. 2 Parasisian Idane raris mataken ring Ida 
sapuniki: “Guru, sapasirake sane ngardi dosa 
sane ngawinang ipun buta ngawit saking wau 
lekad, punapike anake puniki newek, punapike 
meme bapanipune?” 

3 Pasaur Ida Hyang Yesus asapuniki: “Anake ene 
buta, tusingja ulihan dosannyane, wiadin ulihan 
dosan meme bapannyane, nanging apanga 
pakardin Ida Sang Hyang Widi Wasa kasinahang 
sig ukudan anake ene. “ Sedekan jani enu lemah 
iraga patut nerusang nglaksanayang pakaryan 
Ida ane ngutus Guru, sawireh yen suba peteng 
anake tusing buin magarapan. ? Sanun Gurune di 
jagate, Guru dadi galang jagat.” 

6 Sawusan ngandika kadi asapunika, Ida 
raris mawiduh ring tanahe tur tanahe punika 
kadadosang endut. Endute punika tumuli 
kolesang ring paningalan anake buta punika, 

7 kadulurin pangandika asapuniki: “Kemaja 
ragane masugi di Tlaga Siloam!” (Siloam 
tegesipun: Sane kutus.) Anake punika raris 
mamargi mrika tur irika ipun masugi. Rikala ipun 
mawali, ipun sampun nyidayang ningalin. 

8 Irika parapisaganipune miwah anake sane 
pada uning ring indikipune pecak ngagendong, 
pada mabaos sapuniki: “Singke anake tenenan 
ane sai-sai tepukin iraga negak ngagendong?” 

9 Wenten malih anak sane mabaos sapuniki: 
“Ene suba anake ento!” Nanging sane lianan 
mabaos sapuniki: “Sing, tidongja ia ento, kewala 
masaih teken ia!” 

Raris anake punika newek ngangken sapuniki: 
“Patut, tiang puniki sampun gegendong punika!” 

10 Anake sami raris mataken ring ipun sapuniki: 
“Kenken undukne dadi ragane nyidayang 
ningalin?” 

11 Pasauripune: “Wenten anak sane maparab 
Yesus, sane ngaryanang endut, raris kolesang ring 
matan tiange tur Anake punika mabaos sapuniki: 
'Kemaja ka Tlaga Siloam, tur ditu masugi. Tiang 
raris mamargi mrika tur riwau Tiang masugi, raris 
jeg tiang nyidayang ningalin!” 

12 Anake akeh punika mataken sapuniki: “Dija 
jani Anake ento?” 

Pasauripune: “Tiang tan uning.” 


Pamimpin golongan Parisine netes 
anake sane pecak buta punika 


13 Irika anake sane pecak buta punika katehang 
ka ajeng parapamimpin golongan Parisine. 
14 Daweg Ida Hyang Yesus ngaryanang endut 
tur ngranayang anake buta punika nyidayang 
ningalin, nuju rahina Sabat. 1? Parapamimpin 
golongan Parisine raris nakenin anake sane pecak 
buta punika, napi sane ngawinang ipun nyidayang 
ningalin. Pasauripune: “Anake punika ngolesang 
endut ring matan tiange, raris tiang masugi, tur 
sane mangkin tiang nyidayang ningalin.” 

16 Wenten ring pantaran pamimpin golongan 
Parisine sane mabaos sapuniki: “Anake ento 
sinah tusing uli Ida Sang Hyang Widi Wasa 

kawitne, sawireh Ia tusing ngamanggehang dina 
Sabate.” 

Wenten sane lianan mabaos sapuniki: “Yen 
anake ento Anak madosa, kenken dadi Ia 
nyidayang ngae praciri ane buka keto?” Irika 
raris wetu tetungkasan ring pantaran pamimpin 
golongan Parisine. 

17 Duaning punika pamimpin golongan Parisine 
punika raris malih nakenin anake sane pecak buta 
punika, asapuniki: “Cai ngorahang, Anake ento 
ngranayang cai nyidayang ningalin. Nah kenken 
mirib panyengguh caine teken Anake ento?” 

Pasauripune: “Kamanah antuk tiang Anake 
punika maraga nabi!” 

18 Nanging parapangageng bangsa Yahudine 
punika tan kayun pracaya, mungguing anake 
punika pecak buta tur sane mangkin ipun sampun 
mrasidayang ningalin. Punika awinanipun dane 
raris ngenken, mangda meme bapannyane rauh 
tangkil. 19 Irika dane raris mataken sapuniki: 
“Napike puniki yakti pianak ragane, sane baosang 
ragane buta ngawit saking wau lekad? Punapi 
awinanipun sane mangkin ipun nyidayang 
ningalin?” 

20 Pasaur meme bapanipune: “Sauning tiange, 
sayuakti ipun pianak tiang, maliha ipun buta 
ngawit saking wau lekad. 2! Sakewanten tiang 
tan uning, napi sane ngawinang ipun nyidayang 

ningalin. Becikan ipun kewanten takenin; 

ipun sampun kelih, banggayang ipun newek 
ngaturang indikipune!” 22 Meme bapannyane 
maosang asapunika, santukan ipun ajerih 

ring parapangageng bangsa Yahudine, sane 
sampun pada adung ngeniang indik pacang 
nyepekang saking pasamuan asing-asing anak 
sane ngangkenin Ida Hyang Yesus punika Sang 
Prabu Sane Kajanjiang antuk Ida Sang Hyang 
Widi Wasa. 23 Duaning punika meme bapanipune 
matur: “Ipun sampun kelih, becikan ipun newek 
takenin.” 

24 rika dane malih ngandikayang mangda 
anake sane pecak buta karauhang tur ipun 
kapangandikain asapuniki: “Majanjija di ayun 
Ida Sang Hyang Widi Wasa, mungguing cai lakar 
ngorahang ane amun sajaane! Sawireh icang ajak 
makejang pada nawang, mungguing Anake ento 
Anak madosa!” 

25 Pasauripune: “Tiang tan pisan uning, 
punapike Anake punika Anak madosa, punapi 
tan. Sane tatas uningin tiang, inggih punika: sane 
riin tiang pecak buta, tur sane mangkin tiang 
nyidayang ningalin!” 

26 Dane malih mataken sapuniki: “Kudianga cai 
tur kenken baana nyedangang matan caine?” 

27 Pasauripune: “Iwau sampun uningayang 
tiang, nanging ragane tan kayun mirengang. Napi 

awinan ragane malih nyujutang indike punika? 
Punapike ragane taler mapakayun pacang dados 
sisian Idane?” 

28 Irika parapangageng bangsa Yahudine pada 
nganistayang ipun tur mabaos sapuniki: “Cai 
mula tuah sisian Anake ento! Nanging icang ajak 
makejang sisian Nabi Musa! 29 Icang nawang, 
mungguing Ida Sang Hyang Widi Wasa masabda 
teken Nabi Musa, nanging unduk Anake ento, 
icang tusing nawang uli dija tekanNe.” 

30 Pasaur anake punika: “Tawah pisan yen 
ragane tan uning saking dija tekan Anake 
punika, sane sampun ngawinang tiang nyidayang 
ningalin. 3t Iraga pada uning, mungguing Ida 
Sang Hyang Widi Wasa tan pacang mirengang 
pinunas anake sane ngardi dosa. Nanging Ida 
ledang mirengang pinunas anake sane astiti 
bakti ring Ida tur nglaksanayang pakarsan Idane. 
32 Saking pangawit jagate durung naenin wenten 
anak sane mrasidayang ngawinang anak sane 
buta ngawit saking wau lekad nyidayang ningalin. 
33 Yen Anake punika tan saking Ida Sang Hyang 
Widi Wasa kawitnya, sinah Anake punika tan 
nyidayang ngardi punapa-punapi.” 

34 Dane nimbal masaur, sapuniki: “Cai lekad 
mawak dosa, apa cai mabudi ngajahin icang?” 
Raris ipun kawedalang tur kasepakang saking 
perhyangane punika. 

Indik buta rohani 


35 Ida Hyang Yesus mireng indik anake sane 
pecak buta punika kawedalang tur kasepakang 
saking perhyangane punika. Duk kapanggih ring 
ipun Ida raris ngandika: “Apake cening pracaya 
teken Ida Sang Putraning Manusa Utusan Ida 
Sang Hyang Widi Wasa?” 

36 Pasauripun: “Guru, ledang Guru 
ngandikayang ring titiang sapasirake Ida 
punika, mangdane titiang pracaya ring Ida?” 

37 Pangandikan Idane ring ipun: “Cening suba 
ningalin Ida, tur ane iring cening mabaos jani, 
ento suba Ida!” 

38 Pasauripune: “Inggih Guru, titiang pracaya.” 
Irika ipun tumuli matedoh ring ajeng Ida Hyang 
Yesus. 

39 Ida Hyang Yesus ngandika sapuniki: “Guru 
teka ka jagate buat nyalanang tetepasan: apanga 
anak ane buta nyidayang ningalin, tur anak ane 
ningalin apang dadi buta!” 

40 Wau anggota golongan Parisine sane nuju 
wenten sareng Ida irika, miragi indike punika, 
dane raris mataken ring Ida sapuniki: “Punapike 
indike punika mapiteges, mungguing tiang sareng 
sami taler buta?” 

41 Pasaur Idane: “Yen sujati ragane buta, sinah 
ragane tan iwang, santukan ragane ngangken 

raga nyingakin, punika awinannya kiwangan 
ragane kantun manggeh!” 


Pangande indik biri-biri abada 


10 1 [da Hyang Yesus ngandika sapuniki: 
“Tiang mabaos ring ragane: Sujatinne 
sapasiraja sane ngranjing ka badan biri-birine 
tan saking jelanan badane, nanging saking duur 
tembok badane, anake punika maling miwah 
parampok. 2 Nanging anake sane ngranjing 
saking jelanan badane, anake punika pangangon 
biri-birine punika. 3 Ipun pacang kaampakin 
jelanan antuk pajagaan badane, tur biri-birine 
pacang madingehang munyin pangangone, rikala 
ipun nyambat wastan biri-birine suang-suang, tur 
ipun pacang nedehang biri-birine punika medal. 
4 Sasampune biri-birine punika sami medal, ipun 
raris mamargi ring ajeng tur biri-birine pada 
nutug ipun, santukan biri-birine punika pada 
uning ring munyinipune. ? Biri-birine punika 
tan nyak nutug anak lianan, tungkalikanipun 
biri-birine punika pacang malaib saking anake 
punika, santukan biri-birine punika tan uning ring 
munyin anake punika.” 

6 Ida Hyang Yesus nuturang pangande punika 
ring dane, nanging dane tan ngresep ring teges 
pangandikan Idane. 

Ida Hyang Yesus pangangon sane utama 


7 Duaning punika Ida Hyang Yesus malih 
ngandika sapuniki: “Saking sujatinne Tiang 
nuturang ring ragane: Tiang puniki jelanan 
buat biri-birine. 3 Sakancan anake lianan sane 
rauh dumunan ring Tiang, anake punika maling 
miwah parampok, nanging biri-birine nenten 
madingehang munyinipune. ? Tiang puniki 
jelanan. Sapasiraja sane ngranjing ngambah sig 
Tiange, anake punika pacang nemu rahayu; ipun 
pacang ngajaba muah ngajeroang tur muponin 
padang lumlum. 1? Rauh dustane wantah mabudi 
ngamaling, ngamademang miwah ngrusak. 
Nanging rauh Tiange, mangda biri-birine polih 
urip inggih punika urip sane gemuh landuh. 

11 Tiang puniki pangangon sane utama. 
Pangangon sane utama nyadia ngetohang urip 
pabuat biri-birinne. 12 Nanging anake sane boya 
pangangon, sakewanten ulihan ipun nanggap 
upah, samaliha biri-birine punika nenten 
paderbeanipun, wau manggihin wenten asu ajag 
rauh, ipun raris malaib nilar biri-birine punika. 
Irika asu ajage punika nyarap biri-birine punika, 
tur ngawinang biri-birine punika pada pablesat. 
13 Anake sane nanggap upah punika malaib, 
santukan ipun wantah nanggap upah tur ipun 
tan nglinguang biri-birine punika. 18 Tiang puniki 

pangangon sane utama. Sakadi Ida Sang Aji uning 
ring Tiang miwah Tiang uning ring Sang Aji, kadi 
asapunika taler Tiang uning ring biri-birin Tiange 
miwah biri-birin Tiange uning ring Tiang. Tiang 
nyadia ngetohang urip pabuat biri-birin Tiange 
punika. 15 (10:14) 16 Wenten taler biri-birin 
Tiange sane lianan, sane tan magenah ring 
badane puniki. Biri-birine punika patut taler 
atehang Tiang, tur biri-birine punika pacang 
ningehang munyin Tiange, samaliha pacang 
dados apangonan tur mapangangon adiri. 

17 ida Sang Aji tresna asih ring Tiang, santukan 
Tiang nyadia nyerahang urip Tiange, mangdane 
Tiang kalugra malih nampi urip Tiange punika. 

18 Tan wenten anak nyidayang mancut urip 
Tiange. Tiang nyerahang urip Tiange saking suka 
lilaning manah. Tiang kuasa nyerahang urip 
Tiange tur kuasa malih mudalang. Punika pituduh 
Ida Sang Aji sane patut laksanayang Tiang.” 

19 Pangandikan Idane punika malih ngawinang 
tetungkasan ring pantaran anak Yahudine. 20 Ring 
pantaranipune akeh sane mabaos asapuniki: 
“Anake ento karangsukan setan! Anak buduh! 
Ngudiang Ia dadi padingehang?” 

21 Nanging wenten sane lianan mabaos 
asapuniki: “Anak ane karangsukan setan tusingja 
bisa ngraos buka kene! Apake setane nyidayang 
nyedangang paningalan anak buta?” 

Ida Hyang Yesus katulak antuk anak Yahudine 


22 Daweg punika nuju masan dingin, tur ring 
kota Yerusalem wenten Piodalan Perhyangan 
Agung. 23 Rikala Ida Hyang Yesus mamargi ring 
piasan Perhyangan Agunge sane mawasta Piasan 
Salomo, 28 raris anak Yahudine pada rauh ngiter 
Ida tur matur sapuniki: “Malih amunapi suennya 
Guru pacang manggayang tiang sajeroning 
kabimbangan? Yen sujati Guru Sang Prabu Sane 
Kajanjiang antuk Ida Sang Hyang Widi Wasa, 
nikayangja amun sujatinipun!” 

25 Pasaur Ida Hyang Yesus: “Tiang sampun 
nuturang ring ragane, nanging ragane tan kayun 
pracaya. Saluiring pakaryan sane laksanayang 
Tiang, masrana kawisesan Ida Sang Aji, sampun 
nyinahang indik Tiange; 28 nanging ragane 
tan pracaya, santukan ragane boyaja biri-birin 
Tiange. ? Biri-birin Tiange pada madingehang 
munyin Tiange; Tiang uning ring ipun, tur ipun 
pada nutug Tiang. 28 Biri-birin Tiange punika 
wehin Tiang urip langgeng, tur ipun tan pacang 
padem salawas-lawasnya; tan wenten anak 
sane nyidayang ngrampas ipun saking Tiang. 

29 Ida Sang Aji sane sampun maicayang ipun 
ring Tiang, Ida punika luihan ring saluiring sane 
wenten, maliha tan wenten anak sane nyidayang 

ngrampas ipun saking reraksan Ida Sang Aji. 3? Ida 
Sang Aji miwah Tiang, punika maraga tunggal.” 

31 Anak Yahudine raris malih ngwawanin 
ngambil batu jagi ngencur Ida. 3? Nanging Ida 
ngandika ring dane sapuniki: “Akeh pakaryan 
sane becik sane manut ring pakarsan Ida Sang 
Aji, sane sampun laksanayang Tiang ring arepan 
ragane; pakaryan Tiange sane encen ngawinang 
ragane jeg mabudi ngencur Tiang?” 

33 Jadma Yahudine raris masaur sapuniki: “Tiang 
tanja pacang ngencur Ragane ulihan pakaryan 
Ragane punika, nanging malantaran Ragane 
nganistayang Ida Sang Hyang Widi Wasa! Ragane 
wantah manusa pada, nanging ragane nganken 
raga widi!” 

34 Pasaur Idane: “Ring Pidabdab Torat ragane, 
wenten kakacap mungguing Ida Sang Hyang 
Widi Wasa masabda kadi asapuniki: “Cening 
ene paradewata. 3? Iraga uning mungguing 
kecap Cakepan Sucine punika yuakti manggeh 
salawas-lawasnya. Irika kasuratang mungguing 
anake sane nampi sabdan Ida Sang Hyang 
Widi Wasa punika kawastanin paradewata. 

36 Mungguing Tiang puniki, Tiang mula kapilih 
tur kutus antuk Ida Sang Aji ka jagate. Napi 
awinan ragane maosang Tiang nganistayang Ida 
Sang Hyang Widi Wasa, ulihan Tiang maosang 
mungguing Tiang puniki Putran Ida Sang Hyang 

Widi Wasa. 3” Sampunangja ragane pracaya 
yening Tiang tan nglaksanayang pakaryan Ajin 
Tiange. 33 Nanging yening Tiang nglaksanayang 
pakaryan Ida Sang Aji, yadiastu ragane tan 
pracaya ring Tiang, pracayaja ring pakaryan 
Tiange, mangdane ragane taler uning tur ngresep 
mungguing Ida Sang Aji nunggil ring Tiang miwah 
Tiang nunggil ring Ida Sang Aji.” 

39 Anak Yahudine malih ngwawanin nyadia 
ngejuk Ida, nanging Ida lepas saking tanganipune. 

40 Ida Hyang Yesus raris mawali malih ka dangin 
Tukad Yordane ngungsi genah Dane Yohanes 
pecak nglukat, tumuli Ida jenek irika. 41 Akeh 
anake rauh tangkil ring Ida. Ipun pada mabaos, 
sapuniki: “Dane Yohanes tusing taen ngardi 
praciri, nanging pangandikan danene unduk 
Anake ene saja misi pesan.” “2 Irika akeh anake 
pracaya ring Ida. 


Lasarus padem 


1 Wenten anak mawasta Lasarus ring kota 
1 1 Betania, sedek nandang sakit. Betania 
punika kotanipun Maria miwah nyamanipune 
Marta. 2 (Maria punika pecak mriokin cokor Ida 
Hyang Yesus antuk minyak wangi tur nyusutin 
antuk bokipune. Mungguing Lasarus, sane sakit 
punika nyamanipune.) * Nyaman Lasaruse sane 
eluh kekalih punika raris ngaturang piuning ring 

Ida Hyang Yesus kadi asapuniki: “Guru, sawitra 
sesayangan Gurune sedek nandang pinakit.” 

4 Wau Ida Hyang Yesus mireng indike punika, 
Ida raris ngandika sapuniki: “Panyakitne ento 
tusingja ngranayang Lasarus mati, nanging bakal 
ngranayang Ida Sang Hyang Widi Wasa kaluihang 
tur Putran Ida Sang Hyang Widi Wasa bakal 
nampi kaluihan.” 

> Ida Hyang Yesus mula tresna pisan ring 
Marta miwah ring Maria embokipune miwah 
ring Lasarus. ê Sasampune Ida mireng orti indik 
Lasarus sakit, Ida kantun malih kalih rahina 
makolem ring genahe punika. ' Sasampune 
punika Ida raris ngandika ring sisian Idane: 
“Jalanja jani malipetan ka wewengkon Yudea.” 

8 Pasaur parasisian Idane: “Guru, bes wau pisan 
anak Yahudine misadia ngencurin Guru, punapike 
Guru jaga malih mrika?” 

9 Pasaur Idane: “Tusingke ane awai ento 
roras jam makelonne? Yen ada anak majalan 
lemahne sinah ia tusing lakar katanjung, 
sawireh ia ningalin galang jagate. 19 Nanging yen 
anake majalan di petenge, ia lakar katanjung, 
sawireh tusing ada galang di dewekne.” 11 Kadi 
asapunika pangandikan Idane; wusan punika Ida 
raris nglanturang sapuniki: “Sawitran iragane 
Lasarus ia pules, nanging jani Guru lakar kema 
mangunang ia!” 


YOHANES 11.12-19 4372 


12 Parasisian Idane raris masaur sapuniki: 
“Inggih Guru, yening ipun pules sinah ipun 
pacang gelis seger!” 

13 Pangandikan Idane punika mapiteges, 
mungguing Lasarus sampun padem. Nanging 
parasisiane mitaenang Ida maosang Lasarus 
punika pules sakadi biasa. 14 Duaning punika 
Ida terus terang ngandika ring dane sapuniki: 
“Lasarus suba mati. 15 Nanging aget Guru tusing 
ada ditu dugas ento, sawireh unduke ene gede 
gunanne buat cening, apanga cening pada 
pracaya. Jalan jani iraga kema!” 

16 Dane Tomas (sane mapesengan Kembar) raris 
mabaos ring timpal-timpalnyane sapuniki: “Jalan 
jani bareng-bareng kema ngiring Ida Sang Guru, 
apanga iraga bareng mati ngiring Ida!” 


Ida Hyang Yesus maraga witing bangun anak 
padem miwah witing urip 

17 Sasampune Ida Hyang Yesus rauh irika, 
dapetang Ida Lasarus sampun kilidang petang 
rahina sane sampun langkung. 18 Kota Betaniane 
punika tanja doh saking kota Yerusalem, sawatara 
wenten tigang kilometer. 12 Duk punika akeh 
anak Yahudine pada rauh mrika majenukan 
buat nglipur Marta miwah Maria, santukan 
nyamanipune padem. 

20 Wau Marta miragi mungguing Ida Hyang 
Yesus rauh, raris ipun medal mendakin Ida, 
nanging Maria kantun jumah. 21 Irika Marta raris 
matur ring Ida Hyang Yesus sapuniki: “Inggih Sang 
Guru, yening duk punika Guru wenten iriki sinah 
nyaman titiange tan pacang padem! 22 Nanging 
titiang taler uning, mungguing sane mangkin 
Ida Sang Hyang Widi Wasa pacang nglingganin 
saluiring sane tunas Guru ring Ida.” 

23 Ida raris ngandika ring ipun sapuniki: 
“Nyaman eluhe lakar buin idup!” 

24 Pasauripune: “Titiang uning, mungguing ipun 
pacang bangun tur urip ring rahina pamuput 
jagate.” 

25 Pangandikan Idane ring ipun: “Guru ene 
witing bangun anake mati muah witing urip. 
Nyenja pracaya teken Guru, yadiapin ia suba 
mati, ia lakar idup. 2? Tur nyenja ane idup tur 
pracaya teken Guru, anake ento tuara lakar mati. 
Apake eluh pracaya teken unduke ene?” 

27 Pasauripune: “Inggih Guru, titiang pracaya, 
mungguing Guru puniki Sang Prabu Sane 
Kajanjiang, Putran Ida Sang Widi Wasa, sane 
tumurun ka jagate.” 


Ida Hyang Yesus nangis 


28 Wusan matur asapunika Marta raris mawali 
ngrereh Maria nyamanipune. Ipun mabaos 

makisi-kisi sapuniki: “Sang Guru suba rauh, 
embok nikaina!” 29 Wau miragi indike punika, 
Maria raris bangun gegelisan medal nangkilin Ida. 
30 (Duk punika Ida Hyang Yesus durung ngranjing 
ka kotane punika, Ida kantun ring genah pecak 
Ida katangkilin antuk Marta.) 31 Wau manggihin 
Maria bangun tur medal gegison, sawatek anak 
Yahudine sane wenten jumahan sareng ipun, 
buat nglipur ipun, sami pada bangun tur nututin 
ipun. Ipun kapitaenang jagi ka pamendemane tur 
masesambatan irika. 

32 Sasampune Maria rauh kapanggih ring Ida 
Hyang Yesus, ipun raris matimpuh sumungkem 
ring cokor Idane. Aturipune: “Duh Sang Guru, 
yening Guru wenten iriki, sinah nyaman titiange 
tan pacang padem!” 

33 Wau Ida Hyang Yesus ngaksi Maria miwah 
sawatek anak Yahudine sane rauh nyarengin ipun 
sami pada ngeling, duk punika ugi kadi ketus 
kayun Idane, kawelas arsan, 3? raris Ida mataken 
ring Maria: “Dija ia ilidang eluh?” 

Pasauripune: “Inggih Guru, ngiringja cingakin 
mrika!” 

35 Irika Ida Hyang Yesus raris nangis. 3? Raris 
wetu baos anak Yahudine sapuniki: “Tingalinja, 
ambate tresnan Anake ene teken ia!” 

37 Nanging wenten ring pantaranipune sane 
mabaos sapuniki: “la nyidayang nyedangang 

matan anak buta, singke Ia nyidayang apanga 
Lasarus buung mati?” 


Lasarus kauripang 


38 Malih wetu kawelas arsan Ida Hyang Yesus, 
irika Ida raris mamargi ka pamendemane, sane 
marupa gua tur bungasnyane katutup antuk 
batu. 

39 Pangandikan Idane: “Kisidangja batune 
ento!” 

Irika Marta, nyaman sang padem punika 
masaur sapuniki: “Inggih Guru, sane mangkin 
ipun sampun mambu, santukan sampun petang 
rahina ipun kailidang.” 

40 Pangandikan Idane ring ipun: “Tusingke 
ibusan Guru ngorahang teken eluh, eluh lakar 
ngatonang kaluihan Ida Sang Hyang Widi Wasa 
yen eluh pracaya?” 41 Batune punika raris 
kakisidang. Ida Hyang Yesus tumuli tumenga saha 
ngandika sapuniki: “Duh Aji, Titiang ngaturang 
panyuksma, santukan Palungguh Aji mirengang 
pinunas Titiange. 4? Titiang uning mungguing 
Palungguh Aji tansah mirengang pinunas Titiange, 
nanging puniki aturang Titiang, mangdane anake 
akeh sane wenten iriki, sami pada pracaya, 
mungguing Palungguh Aji sane ngutus Titiang.” 
43 Sasampune wusan matur asapunika, Ida 
raris ngandika saha jangih asapuniki: “Lasarus, 

pesuja cening!” 44 Sang padem raris medal, lima 
batisipune kari mabedbed antuk kasa rurub tur 
muanipune antuk kasa panekep mua. Ida raris 
ngandika ring anake akeh, pangandikan Idane: 
“Embusin rurubne tur depang ia majalan!” 


Rerincikan buat nyedayang Ida Hyang Yesus 
(Mat. 26:1-5: Mar. 14:1-2: Luk. 22:1-2) 


45 Akeh ring pantaran anak Yahudine sane rauh 
majenukan ka umah Maria, sane ngantenang 
paindikan sane kakardi antuk Ida Hyang Yesus, 
pracaya ring Ida. 48 Nanging wenten sane 
mawali nangkil ring parapamimpin golongan 
Parisine, tur nguningayang ring dane paindikan 
sane kakardi antuk Ida Hyang Yesus. Y Irika 
parapamimpin golongan Parisine miwah 
pangageng panditane raris marumang Majelis 
Agamane tur pada mabaos sapuniki: “Sapunapi 
antuk mangkin? Anake punika tan mari ngardi 
paindikan-paindikan sane tawah-tawah! 28 Yen 
banggayang Ipun kadi asapunika, sinah sami 
jadmane jagi pracaya ring Ipun. Yan kadi 
asapunika tan urungan pangageng-pangageng 
bangsa Romane jaga rauh anglurug, ngrampas 
tur ngrusak Perhyangan Agunge miwah bangsan 
iragane.” 

49 Irika salah tunggal ring pantaran ida danene, 
sane mapesengan Kayapas, sane madeg Pandita 

Agung duk masa punika, mabaos sapuniki: 
“Ragane tan pisan uning ring indik! 0 Tan kapineh 
antuk ragane, mungguing buat ragane becikan 
wenten sane padem adiri tinimbang sakuub 
bangsan iragane kasirnayang?” ?! Sujatinipun 
baos idane punika tanja wetu saking ragan idane 
ngraga. Nanging sakadi Pandita Agung ring 
masa punika, ida ngramalang mungguing Ida 
Hyang Yesus pacang seda buat bangsa Yahudine. 
52 Samaliha boyaja pabuat bangsane punika 
kewanten, nanging taler buat munduhang tur 
nyikiang paraputran Ida Sang Hyang Widi Wasa 
sane sambrag masrambiahan. 

53 Ngawit saking rahina punika parapangageng 
bangsa Yahudine raris pada igum jagi nyedayang 
Ida Hyang Yesus. 3? Duaning punika Ida Hyang 
Yesus tan kayun ngenah ring arepan bangsa 
Yahudine, nanging Ida raris lunga saking Yudea 
ngungsi kota Epraim, sane nampek ring tegal 
melakange. Irika Ida jenek sareng ring parasisian 
Idane. 

55 Daweg punika Rerainan Paskah bangsa 
Yahudine sampun nampek. Punika awinan 
akeh anake sane saking desa-desa rauh ka 
kota Yerusalem jagi ngamargiang upakara 
pabresihan sadurunge marerainan. 5 Anake 
punika ngrereh Ida Hyang Yesus tur rikala ipun 
mapunduh ring Perhyangan Agung, ipun pada 

saling takenin kadi asapuniki: “Kenken mirib 
manut pepineh ragane? Apake Ia lakar teka 
marerainan?” >” Parapangageng panditane 
miwah parapamimpin golongan Parisine sampun 
ngamedalang prentah, mangda sapasiraja 

sane uning ring genah Ida Hyang Yesus, ipun 
patut nguningayang ring dane, mangda dane 
mrasidayang ngejuk Ida. 


Ida Hyang Yesus kaapunin 
minyak wangi ring Betania 


(Mat. 26:6-13; Mar. 14:3-9) 


12 1 Nem rahina sadurung Rerainan Paskah, 
Ida Hyang Yesus lunga ka kota Betania, 
ka umah Lasaruse sane sampun uripang Ida. 

2 Irika Ida katurin rayunan, kayahin antuk Marta. 
Lasarus taler ngiring Ida marayunan. ? Duk 
punika Maria raris ngambil minyak wangi abotol 
sane mawasta minyak narwastu sane mael 
pisan pangarganipun. Minyak wangine punika 
kasreokang ring cokor Ida Hyang Yesus, raris 
kasusutin antuk bokipune. Gandan minyake miik 
ngalub ngebekin umahe punika. 4 Nanging salah 
tunggil sisian Idane sane mapesengan Yudas 
Iskariot, sane pacang alpaka ring Ida Hyang Yesus, 
mabaos sapuniki: ? “Napi awinanipun minyak 
wangine puniki tan kadol aji tigang atus jinah 
perak tur jinahnyane kapadanaang ring anake 

tiwas-tiwas?” 8 Dane mabaos kadi asapunika 
boyaja sangkaning madalem anake tiwas-tiwas, 
nanging sangkaning dane mapakayun corah; 
dane dados juru raksa jinah tur dane biasa nyeled 
jinah sane raksa dane. 

7 Nanging Ida Hyang Yesus masaur, sapuniki 
pangandikan Idane: “Depang ia keto! Depang 
ia nglaksanayang buka keto pinaka buat 
pangupakaran pamendeman Gurune. 8 Sawireh 
anake tiwas-tiwas tansah ada di pantaran 
ceninge, nanging Guru tusing lakar setata 
bareng-bareng teken cening.” 


Rerincikan buat ngamademang Lasarus 


9 Akeh anak Yahudine sane miragi, mungguing 
Ida Hyang Yesus wenten ring kota Betania, raris 
pada mamargi mrika; boyaja ulihan Ida Hyang 
Yesus kewanten, nanging taler buat ningalin 
Lasarus, sane sampun kauripang antuk Ida 
Hyang Yesus. 10 Punika awinan parapangageng 
panditane taler ngrincikang jaga ngamademang 
Lasarus. 1! Santukan malantaran ipun akeh anak 
Yahudine sane ngutang pamimpinipune, tur 
pracaya ring Ida Hyang Yesus. 

Ida Hyang Yesus ngranjing ka kota Yerusalem 
(Mat. 21:1-11; Mar. 11:1-11; Luk. 19:28-40) 


12 Benjangipun anake sane sampun pada rauh 
buat marerainan Paskah sami pada miragi, 
mungguing Ida Hyang Yesus sedek mamargi 
ngungsi kota Yerusalem. 13 Punika awinannya 
ipun pada ngrereh papah pakis aji, raris medal 
mendakin Ida, sarwi ngucap sapuniki: “Pujija 
Ida Sang Hyang Widi Wasa! Ida ngamertanin 
Anake sane rauh sajeroning parab Ida Sang 
Panembahan! Ida Sang Hyang Widi Wasa 
ngamertanin Sang Prabun Israele.” 

14 Ida Hyang Yesus nyingak godel jaran asiki, 
punika raris kalinggihin manut kadi kacaping 
Cakepan Sucine kadi asapuniki: 

15 “Ih kota Sion, edaja kita takut! Tingalinja, 
Ratun kitane rauh nglinggihin godel 
keledae!” 

16 Duk punika sisian Idane durung resep ring 
paindikane punika: nanging sasampune Ida 
Hyang Yesus nyeneng tur munggah ka suargan, 
wau dane pada eling, mungguing kecap Cakepan 
Sucine punika ngeniang indik Ida tur paindikane 
sane sampun kalaksanayang antuk anake akeh 
punika taler pabuat Ida. 

17 Anake akeh sane ngiring Ida daweg Ida 
ngandikain Lasarus medal saking pamendemane 

tur nguripang ipun, sampun nglumbrahang indik 
pakardin Idane punika. 18 Punika awinan anake 
akeh punika pada medal mendakin Ida, santukan 
ipun sampun pada miragi mungguing Ida 
sampun ngardi praciri luih. 19 Irika parapamimpin 
golongan Parisine pada mabaos ring pantaran 
timpalnyane sapuniki: “Tingalinja! Pocol pesan 
pakibeh iragane! Saisin gumine suba pada 
nututin Anake ento!” 


Anak Yunani ngrereh Ida Hyang Yesus 


20 Ring pantaran anake sane munggah ka kota 
Yerusalem ring rahinane punika, pacang mabakti, 
wenten taler makudang-kudang anak Yunani. 

21 Anake punika maranin Dane Pilipus (sane 
kawitnyane saking kota Betsaida, wewengkon 
Galilea) raris mabaos sapuniki: “Jero, punapi 
kalugra, tiang sareng sami tangkil ring Ida Hyang 
Yesus?” 

22 Indike punika raris kapitauang antuk Dane 
Pilipus ring Dane Andreas, tur dane sareng kalih 
tumuli nguningayang ring Ida Hyang Yesus. 

23 Ida Hyang Yesus raris ngandika ring dane 
sapuniki pangandikan Idane: “Ane jani suba 
teka panemayanne mungguing kaluihan Sang 
Putraning Manusa Utusan Ida Sang Hyang Widi 
Wasa kasinahang. 2 Sujatinne Guru ngorahin 
cening: Yen bibit gandume tuara ulung ka tanahe 

tur mati, bibite ento tileh tuah abesik. Nanging 
yen bibite ento mati, ia lakar tumbuh tur liu 
mesuang pamupon! 22 Aketo masih nyenja ane 
madalem uripne dini di jagate, anake ento lakar 
kelangan urip, nyenja ane tusing madalem 
uripne, anake ento lakar muponin urip langgeng. 
26 Nyenja mabudi ngayahin Guru, anake ento 
patut nututin Guru, tur dijaja Guru nongos, 
pangiring Gurune masih lakar bareng ditu. 
Sawireh anake ane ngayahin Guru lakar kajiang 
baan Ajin Gurune.” 


Ida Hyang Yesus ngandikayang indik sedan Idane 


27 “Ane jani keneh Gurune kaliput baan 
kaduhkitan. Kenken jani baan Guru? Apake 
Guru mapinunas teken Ida Sang Aji kene: “Duh 
Aji, rahayuangja Titiang saking panemayan 
sangsarane puniki!', nanging tusingja buka keto 
pinunas Gurune sawireh tekan Gurune mula 
tuah buat nandang kasangsarane ene! 28 Duh Aji, 
parab Palungguh Aji mangda kaluihang!” 

Irika raris wenten sabda saking ambarane kadi 
asapuniki: “Ulun suba ngluihang, tur buin lakar 
luihang Ulun!” 

29 Anake akeh sane wenten irika sane miragi 
suara punika pada ngucap sapuniki: “Ada munyin 
krebek makerug!” Wenten sane lianan mabaos 
sapuniki: “Ada malaekat ngandika teken la!” 

30 Irika Ida Hyang Yesus raris ngandika ring 
anake akeh punika sapuniki: “Sabdane ento 
tusing pabuat Tiang, nanging pabuat ragane. 

31 Ane jani suba teka masanne jagate lakar 
katepasin: buina ane jani pangreh jagate lakar 
kasurudang lungguh. 3? Yen Tiang suba kabancut 
uli gumine ene, sakancan anake lakar daut 
Tiang, apanga teka sig Tiange.” 33 (Ida ngandika 
asapunika buat ngelepang pariindik sedan 
Idane.) 

34 Anake akeh punika raris nimbal matur 
sapuniki: “Manut kecap Cakepan Torat iragane, 
Sang Prabu Sane Kajanjiang antuk Ida Sang Hyang 
Widi Wasa pacang urip salami-laminipun. Punapi 
awinan Ragane dados maosang mungguing Sang 
Putraning Manusa Utusan Ida Sang Hyang Widi 
Wasa jaga kabancut? Sapasirake Sang Putraning 
Manusa Utusan Ida Sang Hyang Widi Wasa 
punika?” 

35 Pasaur Idane: “Tuah buin akejep dogen 
galange enu macaya di pantaran ragane. 
Lautangja ragane majalan mungpung galange 
enu nyunarin ragane, mangdane ragane tusing 
kapetengan; sawireh anake ane majalan di 
petenge tusing nawang kija lakuna pajalanne. 

36 Pracayaja ragane teken galange ento, 
mungpung galange ento enu sig ragane, apanga 
ragane dadi paraputran Sang Galang.” 

Anak Yahudine sane tan pracaya 


Wusan ngandika sapunika, Ida Hyang Yesus 
makaon, tumuli nyingidang raga saking pantaran 
anake akeh punika. 3” Yadiastu Ida sampun ngardi 
praciri-praciri agung ring arepanipune, nanging 
ipun tan pracaya ring Ida. 33 Malantaran punika 
kenginan kadagingin sabdan Nabi Yesayane sane 
kadi asapuniki: 

“Duh Sang Panembahan, sapasirake sane 

pacang pracaya ring pidartan titiange? 

Ring sapasirake Sang Panembahan jaga 

nyinahang kawisesan Palungguh 
IRatune?” 

39 Ipun tan mrasidayang pracaya, santukan 
malantaran Nabi Yesaya, Ida Sang Hyang Widi 
Wasa taler sampun masabda sapuniki: 

40 “Matanne suba dadiang Ulun buta, 

apanga matanne tusing ningalin, 

tur pepinehne suba dadiang Ulun belog 

bengkung, 

tur pepinehne tusing ngresep, 

apanga ulihan keto ia tusing nyidayang mabalik 

sig Ulune laut segerang Ulun.” 

41 Nabi Yesaya maosang indike punika, santukan 
dane sampun nyingak kaluihan Ida Hyang Yesus 
tur dane maosang indik Idane punika. 

42 Ngawit saking punika, akeh pangageng 
bangsa Yahudine sane pada pracaya ring Ida 
Hyang Yesus; nanging malantaran ajerih marep 
ring pamimpin golongan Parisine dane tan purun 
maosang indike punika gegalangan, mangda 
dane tan kasepekang saking pasamuan. # Dane 
kuduan kajiang antuk manusa, bandingang 
kajiang antuk Ida Sang Hyang Widi Wasa. 


Sabdan Ida Hyang Yesus minakadi tetepasan 


44 Irika Ida Hyang Yesus ngandika sada jangih 
sapuniki: “Nyenja pracaya teken Tiang, anake 
ento tusing pracaya teken Tiang dogen, nanging 
ia masih pracaya teken Ida ane ngutus Tiang. 

45 Nyenja ningalin Tiang, anake ento masih 
ningalin Ida ane ngutus Tiang. 48 Tekan Tiange ka 
jagate minakadi galang, apanga makejang anake 
ane pracaya teken Tiang tusing enu di petenge. 
47 Nyenja ane madingehang pitutur Tiange, 
nanging tusing nyak nglaksanayang, Tiang tusing 
lakar nepasin ia sawireh tekan Tiange tusingja 
buat nepasin jagate, nanging buat ngrahayuang. 
48 Nyenja tusing nyak nampi Tiang tur tusing 
nampi pitutur Tiange, ada anak ane lakar nepasin 
ia. Nah ento pitutur Tiange, pitutur ane suba 
ucapang Tiang ento ane lakar nepasin ia kayang 
dina pamragat jagate. ^? Sawireh pitutur Tiange 
tusingja uli dewek Tiange niri, nanging uli Ida 

Sang Aji, ane ngutus Tiang. Ida ane mituduhin 
paundukan ane patut raosang muah dartayang 
Tiang. 20 Tur Tiang nawang, mungguing pituduh 
Idane ento mamuat urip ane langgeng. Apa ane 
raosang Tiang, Tiang tuah nekedang paundukan 
ane suba kauduhang olih Ida Sang Aji teken 
Tiang.” 


Ida Hyang Yesus masehin cokor parasisian Idane 


13 1 Duk rahina pamapag Rerainan Paskahe, 
Ida Hyang Yesus sampun wikan mungguing 
panemayan Idane sampun rauh buat nilar jagate 
puniki praya tangkil ring Ida Sang Aji. Ida tan 
maren tresna asih ring parasisian Idane, kadi 
asapunika taler sane mangkin Ida nresnain dane 
kantos ka pamuput. 

2 Daweg punika Ida Hyang Yesus sareng 
parasisian Idane sedekan marayunan. Irika Ratun 
Setane nyelubin pakayunan Dane Yudas okan 
Simon Iskariot, mangda dane alpaka guru ring 
Ida Hyang Yesus. 3 Ida Hyang Yesus sampun 
wikan, mungguing Sang Aji sampun nyuksrahang 
saluiring kakuasan ring Ida; Ida taler sampun 
uning, mungguing rauh Ida saking Ida Sang Hyang 
Widi Wasa, tur pacang mawali ring Ida Sang 
Hyang Widi Wasa. 4 Duaning punika Ida raris 
ngadeg, tumuli nglukar jubah Idane tur ngambil 
kasa asaputan kaslempotang ring madian Idane. 

> Ida raris nuruang toya ring pasone tumuli 
masehin cokor parasisian Idane tur kasusutin 
antuk kasa sane kaslempotang ring madian Idane 
punika. ê Daweg Ida rauh ring Dane Simon Petrus, 
dane matur sapuniki: “Inggih Guru, punapike 
Guru jagi masehin buntut titiange?” 

7 Pasaur Idane ring dane sapuniki: Jani cening 
tuara nawang apa ane gaenin Guru, nanging 
manian pedas lakar tawang cening!” 

8 Dane Petrus matur sapuniki: “Guru, 
sampunang pisan Guru pacang masehin buntut 
titiange!” 

Pasaur Idane: “Yening Guru tusing masehin 
batis ceninge, cening tusing enu dadi sisian 
Gurune!” 

9 Irika Dane Simon Petrus matur: “Inggih Guru, 
yening asapunika sampunang wantah buntut 
titiange kewanten kabasehin, nanging taler lima 
miwah tendas titiange!” 

10 Pangandikan Idane: “Nyenja suba manjus, ia 
tusing perlu kabresihin sajabaning batisne dogen, 
sawireh awakne makaukud suba kedas. Cening 
ajak makejang suba pada kedas, sajabaning 
adiri!” 1! (Ida Hyang Yesus sampun wikan ring 
anake sane pacang alpaka guru ring Ida; punika 
awinan Ida ngandika: “Cening ajak makejang 
suba pada kedas, sajabaning adiri!”) 

12 Sasampune Ida puput masehin cokor 
parasisian Idane, raris Ida ngrangsuk malih jubah 
Idane, tumuli malinggih. Ida raris mataken ring 
parasisian Idane asapuniki: “Apake karesep 
baan cening unduke ane gae Guru marep teken 
cening ibusan? 13 Cening nyambat Tiang Guru 
muah Panembahan, ento mula beneh buka keto, 
tur mula Tiang ene Guru muah Panembahan 
ceninge! 14 Dadinne yening Guru ane dadi 
Panembahan muah Gurun ceninge masehin 
batis ceninge, cening patut saling basehin batis. 
15 Guru suba maang cening tetuladan, apanga 
cening ngaenin apa ane suba gaenin Guru 
marep teken cening. 18 Guru ngorahin cening: 
Tusing ada parekan ane singgihin teken gustinne 
buina tusing ada utusan ane luihan teken anake 
ane ngutus. 1 Ane jani suba tawang cening 
kasujatiane ene: ambate bagian ceninge, yening 
cening nglaksanayang paundukane ento! 

18 Guru tusingja ngraosang cening ajak 
makejang; Guru nawang anake ane suba 
pilih Guru. Nanging patut kadagingin kecap 
Cakepan Sucine ane buka kene: “Anake ane naar 
rotin tiange ngamusuhin tiang! 19 Satondene 
paundukane ento kasidan, Guru suba mauluin 
ngorahin cening, apanga dipradene unduke ento 
kasidan, cening pracaya mungguing Guru ene 
Sang Jumeneng Langgeng. 29 Guru ngorahin 

cening: sujatinne nyenja ane nampi anake ane 
utus Guru, ia masih nampi Guru; muah nyenja 
ane nampi Guru, ia nampi Ida ane ngutus Guru.” 


Wangsit ngeniang anak sane 
pacang alpaka ring Ida 


(Mat. 26:20-25; Mar. 14:17-21; Luk. 22:21-23) 


21 Sasampune ngandika kadi asapunika, Ida 
Hyang Yesus marasa sungsut ring kayun, tumuli 
terus terang Ida ngandika sapuniki: “Guru 
ngorahin cening, sasajaane ada salah tunggal 
uli di pantaran ceninge ane lakar alpaka teken 
Guru.” 

22 Irika parasisian Idane saling nengneng, 
tur saling takenin ring manah, sapasira sane 
baosang Ida punika. 23 Sinalih tunggil sisiane sane 
sayangang Ida sane nyleleg ring samping Idane, 
24 raris kawangsitin antuk Dane Simon Petrus, 
sapuniki baosnyane: “Tegarang tunasang teken 
Ida, nyen ane baosang Ida ento!” 

25 Duaning punika sisiane punika raris nesek Ida 
Hyang Yesus saha matur sapuniki: “Inggih Guru, 
sapasirake jadmane punika?” 

26 Pasaur Idane sapuniki: “Nyenja ane lakar 
baang Guru roti ane encebang Guru ene, nah 
ento suba jlemanne.” Ida raris ngencebang rotine 
punika tumuli kapaicayang ring Dane Yudas, okan 
Simon Iskariote. 27 Wau Dane Yudas nampi rotine 

punika, raris Ratun Setane nyelubin dane. Ida 
Hyang Yesus raris ngandika ring dane sapuniki: 
“Kemaja jani enggalang laksanayang apa ane 
suba itungang cening!” 28 Saking pantaran anake 
sane majengan ngiring Ida irika, tan wenten 
sane ngresep ring daging pangandikan Idane, 
marep ring Dane Yudas punika. *? Santukan 
Dane Yudas punika dados juru raksa jinah, 
wenten sane mitaenang mungguing Ida Hyang 
Yesus ngandikayang mangda dane numbas 
kaperluan buat marerainan, wiadin mangda dane 
mapadana ring anake tiwas. 

30 Dane Yudas raris nunas rotine punika, tumuli 
dane gelis makaon saking irika. Kala punika 
sampun wengi. 


Pituduh anyar 


31 Sasampune Dane Yudas makaon, Ida Hyang 
Yesus raris ngandika sapuniki: “Ane jani kaluihan 
Sang Putraning Manusa Utusan Ida Sang Hyang 
Widi Wasa bakal kasinahang tur malantaran 
Ida kaluihan Ida Sang Hyang Widi Wasa masih 
bakal kasinahang. 3? Yening kaluihan Ida Sang 
Hyang Widi Wasa kasinahang malantaran Ida 
Sang Putra, Ida Sang Hyang Widi Wasa digelis 
ngluihang Ida Sang Putra sajeroning Ida. 33 Ih 
cening ajak makejang, ane jani tuah buin akejep 
Guru bareng-bareng ajak cening. Cening lakar 

ngalih Guru, sakewala buka ane suba orahang 
Guru marep teken wong Yahudine, aketo masih 
jani Guru ngorahang teken cening: “Cening 
tusing nyidayang kema ka tongose ane ungsi 
Guru.” 34 Ane jani Guru maang cening pituduh 
ane anyar: saling tresnainja! Buka Guru tresna 
teken cening, aketo masih cening apang saling 
tresnain di pantaran ceninge. 3? Yening cening 
saling tresnain, pedas anake makejang pada lakar 
nawang, mungguing cening sisian Gurune!” 


Wangsit ngeniang indik Dane Petrus 
jagi nilas Ida Hyang Yesus 


(Mat. 26:31-35, Mar. 14:27-31, Luk. 22:31-34) 


36 Irika Dane Simon Petrus raris matur sapuniki: 
“Inggih Guru, jagi kija Palungguh Guru?” 

Ida Hyang Yesus masaur, pangandikan Idane 
sapuniki: “Ane jani cening tusing nyidayang nutug 
Guru ka tongos ane ungsi Guru, nanging manian 
cening lakar nutug Guru.” 

37 Dane Petrus malih matur sapuniki: “Inggih 
Guru, punapi awinanipun sane mangkin titiang 
tan mrasidayang ngiring Palungguh Guru? Titiang 
nyadia ngetohang urip pabuat Palungguh Guru.” 

38 Pasaur Idane: “Apake saja cening nyadia 
ngetohang urip pabuat Guru? Guru ngorahang 
teken cening: sasajaane dipetenge ene, satonden 

siape makruyuk, kanti ping telu cening bakal 
ngaku tusing nawang Guru.” 


Ida Hyang Yesus maraga 
margi sane ngungsi Ida Sang Aji 


14 1 Ida Hyang Yesus nglanturang 
pangandikan Idane: “Edaja cening 


bingbang. Pracayaja teken Ida Sang Hyang 

Widi Wasa tur pracayaja teken Guru. 2 Di purin 
Ajin Gurune liu ada tongos. Guru lakar kema 
nyediaang tongos buat cening. Yen tuara saja 
keto, pedas Guru tusing ngorahin cening buka 
keto. 3 Sasubane Guru kema tur nyediaang cening 
tongos ditu, Guru buin lakar malipetan ngalih 
cening buat ajak Guru kema, apanga dijaja Guru 
nongos cening masih bareng ditu. 4 Cening suba 
pada nawang, mambahane ka tongose ane ungsi 
Guru.” 

> Dane Tomas raris matur sapuniki: “Inggih 
Panembahan, titiang tan uning kija pangungsin 
IRatune; sapunapi antuk titiang uning ring 
margine sane ngungsi genahe punika?” 

6 Pasaur Idane ring dane: “Guru ene ane mimpin 
manusane ka ajeng Ida Sang Hyang Widi Wasa, 
tur Guru ane mawak kasujatian muah urip. Tusing 
ada anak ane nyidayang nangkil di ajeng Ida Sang 
Aji sajabaning malantaran Guru. ' Nah, ane jani 
cening suba nawang Guru, dadinne cening masih 

bakal nawang Ida Sang Aji; sasajaane uli jani 
cening suba nawang Ida tur cening suba ningalin 
Ida.” 

8 Dane Pilipus raris matur ring Ida Hyang 
Yesus sapuniki: “Inggih Sang Panembahan, 
pakantenangja Ida Sang Aji ring titiang sareng 
sami, wantah punika sane buatang titiang!” 

9 Pasaur Idane: “Suba makelo Guru bareng- 
bareng ajak cening; tondenke cening nawang 
Guru? Nyenja ane suba ningalin Guru, ia suba 
ningalin Ida Sang Aji. Kenken dadi cening nunas 
kene: 'Pakantenangja Ida Sang Aji ring titiang”? 
10 fh Pilipus, tusingke cening pracaya mungguing 
Guru nunggil sajeroning Ida Sang Aji tur Ida Sang 
Aji nunggil sajeroning Guru? “ Ida raris ngandika 
ring parasisian Idane sapuniki: “Tutur ane suba 
tuturang Guru teken cening, tusingja uli Guru 
kawitne. Ida Sang Aji ane malingga sajeroning 
Guru, Ida ngraga ane nglaksanayang pakaryan 
Idane. 11 Pracayaja teken Guru mungguing 
Guru nunggil sajeroning Ida Sang Aji tur Ida 
Sang Aji nunggil sajeroning Guru. Yening cening 
tusing nyak pracaya teken pitutur Gurune, 
pracayaja teken Guru, malantaran pakaryan 
Gurune ento. 12 Guru ngorahang teken cening: 
sasajaane nyenja pracaya teken Guru, ia lakar 
nglaksanayang pakaryan ane laksanayang Guru. 
Buina ia lakar nglaksanayang ane luihan teken 

ento, sawireh Guru lakar nangkil ring Ida Sang 
Aji. 13 Guru lakar ngisinin sapinunas ceninge 
malantaran nyambat adan Gurune, mangdane 
kaluihan Ida Sang Aji kasinahang malantaran Ida 
Sang Putra. 14 Yening cening mapinunas teken 
Guru malantaran nyambat adan Gurune, pinunas 
ceninge lakar isinin Guru.” 


Ida Hyang Yesus majanji jaga 
ngutus Ida Sang Roh Suci 


15 Ida Hyang Yesus malih nglanturang 
pangandikan Idane sapuniki: “Yening cening 
nresnain Guru, cening patut satinut teken 
pituduh Gurune. 18 Guru lakar nunas teken Ida 
Sang Aji, mangdane Ida mapaica Panulung ane 
lenan, nah ento Ida Sang Roh kasujatian, ane 
bakal setata nyarengin cening. 1' Ida ento Roh 
Ida Sang Hyang Widi ane nyinahang kasujatian 
unduk Ida Sang Hyang Widi Wasa. Jagate tusing 
nyidayang nampi Ida sawireh jagate tusing 
nyidayang ningalin wiadin nawang Ida. Nanging 
cening makejang nawang Ida, sawireh Ida 
malingga tur nyeneng sajeroning cening. 

18 Guru tusing lakar ninggal cening buka anake 
ubuh; Guru bakal malipetan ngalih cening. 

19 Tusing makelo isin jagate lakar ningalin Guru 
buin, nanging cening lakar ningalin Guru; tur 
sawireh Guru nyeneng, aketo masih cening bakal 

idup. 20 Dikala panemayane ento suba teka, 
cening lakar nawang mungguing Guru nunggil 
sajeroning Ida Sang Aji, tur cening nunggal sig 
Gurune, buina Guru nunggil sig ceninge. 

21 Nyenja ane nampi sapituduh Gurune tur 
nglaksanayang anake ento tresna teken Guru. 
Ajin Gurune lakar nresnain anake ane nresnain 
Guru: Guru masih nresnain anake ento tur 
ngedengang dewek Gurune teken ia.” 

22 Dane Yudas, (boyaja Dane Yudas Iskariot), 
matur sapuniki: “Inggih Sang Panembahan, 
punapi awinan IRatu ngantenang raga ring 
titiang, nanging boyaja ring sadaging jagate?” 

23 Pasaur Idane ring dane: “Nyenja ane nresnain 
Guru, ia lakar satinut teken sapituduh Gurune, 
Ajin Gurune lakar nresnain ia tur Guru sareng Ida 
Sang Aji lakar nedunin tur malingga sajeroning 
anake ento. 24 Nyenja ane tuara nresnain Guru, 
anake ento tusing nyak satinut teken sapituduh 
Gurune. Pitutur ane suba dingehang cening ento 
tusingja uli Guru, nanging kawitne uli Ida Sang 
Aji, ane ngutus Guru. 

25 Guru ngorahang unduke ento teken cening 
sanun Gurune bareng-bareng ajak cening. 28 Ida 
Sang Panulung, nah ento Ida Sang Hyang Roh 
Suci ane lakar kutus baan Ida Sang Aji malantaran 
adan Gurune, Ida ane lakar ngurukang cening 

tur matinget cening saluiring ane suba tuturang 
Guru teken cening. 

27 Guru ninggalin cening sutrepti rahayu, 
sutrepti rahayun Gurune ane baang Guru cening. 
Sutrepti rahayu ane baang Guru cening ento, 
tusingja buka sutrepti rahayu ane baanga teken 
isin jagate. Edaja seksek tur jejeh keneh ceninge. 
28 Cening suba ningehang munyin Gurune buka 
kene: “Guru lakar luas, nanging Guru malipetan 
buin ngalih cening. Yening cening nresnain Guru, 
sinah cening masuka rena, sawireh Guru nangkil 
teken Ida Sang Aji, ane luihan teken Guru. 2? Nah 
ane jani Guru ngorahang unduke ene teken 
cening, satonden unduke ento makejang kasidan, 
apanga yen suba kasidan, cening pada pracaya. 
30 Guru tusing nyidayang buin nutur pang liu 
teken cening sawireh pangreh jagate suba teka. Ia 
tusing nyidayang ngreh Guru, 3! nanging apanga 
jagate nawang mungguing Guru tresna teken 
Ida Sang Aji: ento kranane Guru nglaksanayang 
saluiring ane kapangandikayang teken Guru olih 
Ida Sang Aji. Nah jalan jani iraga makaad uli dini!” 


Ida Hyang Yesus maraga wit anggur sane sujati 


15 1 “Guru ene punyan anggur ane sujati 
tur Ajin Gurune ane dadi Sang Pamiara. 


2 Asing-asing carang ane ada sig Gurune, ane 
tusing mabuah, sepegin Ida muah ane mabuah 

risakin Ida apanga dadi kedas tur ngancan nged 
buahne. 3 Cening suba pada suci malantaran 
paurukan ane suba urukang Guru teken cening. 
4 Pagehangja dewek ceninge leket sig Gurune, 
tur Guru lakar pageh leket sig ceninge. Buka 
carange, yen tusing ngatut di punyanne, tusing 
nyidayang mabuah, aketo masih cening tusing 
nyidayang mabuah, yen cening tusing pageh 
leket sig Gurune. 

3 Guru ene punyan anggur; cening pinaka 
carang-carangne. Nyenja pageh leket sig Gurune 
tur Guru sig anake ento ia lakar mabuah liu. 
Sawireh yen cening tusing pageh leket sig 
Gurune, cening tusing nyidayang ngudiang- 
ngudiang. 8 Nyenja tusing nyak pageh leket sig 
Gurune, ia tan bina buka carange kagetep tur 
kakutang lantas tuh, laut kaduduk tur kentungang 
ka apine lantas puun. 7 Yen cening pageh leket sig 
Gurune, tur pitutur Gurune incepang cening di 
keneh ceninge, tunasja apa ane kitaang cening, 
ditu cening lakar kicen. 8 Kaluihan Ida Sang 
Aji lakar kasinahang baan cening, yen cening 
mabuah liu; tur majalaran buka keto cening 
dadi sisian Gurune. ? Patuh buka Ida Sang Aji 
tresna teken Guru, keto masih Guru tresna teken 
cening; pagehangja dewek ceninge sajeroning 
kapitresnan Gurune. 10 Yen cening nglaksanayang 
pituduh Gurune, cening bakal pageh sajeroning 

kapitresnan Gurune, patuh buka Guru leket 
sajeroning kapitresnan Ida Sang Aji, malantaran 
Guru nglaksanayang sapituduh Idane. 

11 Paundukane ene suba tuturang Guru teken 
cening, apanga kaliangan Gurune ada di keneh 
ceninge, tur kaliangan ceninge sida sampurna. 
12 pituduh Gurune kene: pada saling tresnainja 
cening, patuh buka Guru nresnain cening. 

13 Tusing ada kapitresnan ane gedenan teken 
kapitresnan anake ane las ngetohang uripne 
pabuat sawitrannyane. 14 Cening makejang dadi 
sawitran Gurune, yening cening nglaksanayang 
sapituduh Gurune. 1? Jani Guru suud nyambat 
cening parekan, sawireh iparekan tusing nawang 
sakancan paundukan ane laksanayanga baan 
gustinne. Guru nyambat cening sawitra, sawireh 
sakancan paundukan ane suba dingeh Guru 

uli Ida Sang Aji, ento makejang suba tuturang 
Guru teken cening. 18 Tusingja cening milih 
Guru, nanging Guru milih cening, tur ngutus 
cening apang luas tur liu ngwetuang woh, 
buina woh ceninge apanga tusing uah-uah 
salawas-lawasnya. Kala ditu apaja ane tunas 
cening teken Ida Sang Aji, malantaran adan 
Gurune, Ida bakal nagingin sapinunas ceninge. 
17 Nah ene pituduh Gurune teken cening: pada 
saling tresnainja di pantaran ceninge!” 

Jagate geting ring Ida Hyang Yesus 
miwah ring parasisian Idane 


18 “Yening gumine geting teken cening, 
ingetangja, mungguing Guru suba malunan 
getingina. 1? Yening cening maroang teken isin 
gumine, sinah gumine lakar nresnain cening, 
buka ia nresnain gelahne. Nanging cening 
tusingja roang gumine, sawireh Guru suba milih 
cening uli di gumine. Ento krana gumine geting 
teken cening. 20 Ingetangja raos Gurune: “Tusing 
ada parekan ane agungan teken gustinne. 
Yening isin gumine suba nyangsarain Guru sinah 
cening bakal sangsaraina; yening pitutur Gurune 
idepanga, sinah pitutur ceninge masih lakar 
idepanga. 21 Isin gumine mambek buka keto 
teken cening, ulihan cening dadi gelah Gurune; 
sawireh isin gumine ento tusing nawang Ida 
ane ngutus Guru. 22Yen prade Guru tusing teka 
nuturin isin gumine ene, sinah ia tusing kena 
pasisip dosa; nanging ane jani ia tusing nyidayang 
buin ngelidang dewekne uli ngemasin dosa. 

23 Nyenja geting teken Guru, ia masih geting 
teken Ida Sang Aji. ** Yen prade Guru tusing 
nglaksanayang pagaen ane tusing taen gaena 
baan anak len di pantaran isin jagate, sinah isin 
jagate tusing kena pasisip dosa; nanging ane 
jani, ia suba pada ningalin pagaen Gurune, tur 

ia pada geting teken Guru muah Ajin Gurune. 

25 Nanging paundukane ento makejang patut 
kasidan, mangdane genep sabdane ane katulis di 
Pidabdab Torate ane buka kene: 'Tan pakrana isin 
gumine pada geting teken Ulun: 

26 |da Sang Panulung bakal rauh, nah ento Ida 
Sang Roh Kasujatian, ane rauh uli Ida Sang Aji. 
Guru lakar ngutus teken cening Ida Sang Roh uli 
Ida Sang Aji, tur Ida Sang Roh ane lakar nyaksiang 
unduk Gurune. ?” Nanging cening masih lakar 
pada dadi saksin Gurune, sawireh cening suba uli 
pangawit bareng-bareng ajak Guru.” 

16 1 “Paundukane ene makejang tuturang 
Guru teken cening apanga kapracayan 
ceninge pageh tur kukuh. 2 Cening lakar 
kasepekang uli di pasamuan anak Yahudine. 
Malahan lakar teka masanne, anake ane 
ngamatiang cening, marasa dewekne ngaturang 
bakti teken Ida Sang Hyang Widi Wasa. 
3 Mawanan kanti suba keto laksananne teken 
cening, sawireh anake ento tusing nawang Ida 
Sang Aji muah tusing nawang Guru. “ Guru 
jani suba ngorahang unduke ene teken cening, 
apanga dikalane paundukane ene kalaksanayang, 
cening ajak makejang pada inget, mungguing 
unduke ento suba orahang Guru teken cening.” 

Indik pakaryan Roh Ida Sang Hyang Widi Wasa 


“Unduke ene tusing tuturang Guru uli pangawit, 
sawireh Guru enu bareng-bareng ajak cening. 
“Nanging ane jani mara tuturang Guru, sawireh 
Guru lakar nangkil teken Ida ane ngutus Guru. 
Sakewala uli di pantaran ceninge tusing ada 
anak ane nunasang teken Guru kene: “(Guru 
pacang lunga kija?” ? Ane jani sawireh Guru suba 
ngorahang unduke ento teken cening ento krana 
cening sedih. ' Nanging Guru ngorahang teken 
cening: Sasajaane yening Guru luas, gede pesan 
gunanne buat cening; sawireh yening Guru tusing 
luas, Ida Sang Panulung tusing lakar ngrauhin 
cening. Nanging yening Guru luas, ditu Guru lakar 
ngutus Ida buat ngrauhin cening. 8 Tur disubane 
Ida rauh, Ida lakar nyinahang teken isin gumine, 
mungguing salah baana ngresepang unduk dosa, 
unduk ane patut muah unduk tetepasan Ida Sang 
Hyang Widi Wasa. 

9 la pada pelih baana ngresepang unduk dosa, 
sawireh ia tusing pracaya teken Guru. 10 la pada 
pelih baana ngresepang unduk apa ane patut, 
sawireh Guru luas nangkil teken Ida Sang Aji 
tur cening tusing lakar nepukin Guru buin. 1 la 
masih pada pelih baana ngresepang unduk 
tetepasan Ida Sang Hyang Widi Wasa, sawireh 
sujatinne pangreh jagate ene suba katepasin. 

12 Liu buin paundukane ane perlu tuturang Guru 
teken cening, nanging ane jani tusing pelut baan 
cening ngresepang. 13 Nanging yening Ida Sang 
Roh ane nyinahang Roh Ida Sang Hyang Widi 
Wasa ento suba rauh, Ida lakar mimpin cening 
buat ngresepang makejang unduk kasujatian. 
Sawireh Ida mawecana tidongja uli ragan Idane, 
nanging ane wecanayang Ida nah ento ane 
pireng Ida muah unduk ane lakar teka manian. 
14 Ida lakar nyinahang kaluihan Gurune, sawireh 
Ida lakar nampi tur midartayang apa ane patut 
tuturang Guru teken cening. 2? Saluiring druen 
Ida Sang Aji ento dadi pagelahan Gurune; ento 
awanane Guru ngorahang, mungguing Ida Sang 
Roh lakar nampi apa ane serahang Guru tur Ida 
lakar midartayang unduke ento teken cening.” 


Indik kasedihan miwah kaliangan 


16 “Buin ajahan dogen cening tusing ningalin 
Guru tur buin ajahane cening buin ningalin 
Guru.” 17 Irika makudang-kudang sisian Idane, 
pada saling takenin asapuniki: “Apake piteges 
pangandikan Idane teken iraga buka kene: ‘Buin 
ajahan dogen cening tusing ningalin Guru tur 
buin ajahane cening lakar ningalin Guru’? Buina 
pangandikan Idane ane buka kene: ‘Sawireh 
Guru lakar luas nangkil teken Ida Sang Aji. 18 Apa 
tegesne buin ajahan? Iraga tusing resep teken 

|” 


pangandikan Idane ento!” Asapunika pitaken 
parasisian Idane. 

19 Daweg Ida Hyang Yesus uning, mungguing 
parasisian Idane mamanah ngaturang pitaken 
ring Ida, Ida raris ngandika ring dane sapuniki: 
“Apa krana cening pada saling takonin, ulihan 
Guru ngorahang: 'Buin ajahan dogen cening 
tusing ningalin Guru tur buin ajahane cening lakar 
ningalin Guru”? 20 Guru ngorahang teken cening: 
Sasajaane cening lakar ngeling sigsigan, nanging 
gumine masuka-sukaan: cening lakar sedih, 
nanging kasedihan ceninge lakar masalin dadi 
kaliangan. 21 Dikalane anake eluh nglekadang 
pianak ia sedih, sawireh sakitne suba teka, 
nanging yen pianakne suba lekad, ia engsap 
teken sakitne, sawireh ia liang baane ada rare 
lekad ka gumine. 22 Patuh buka keto masih 
paundukan ceninge: Ane jani cening sedih, 
nanging Guru lakar teka buin nelokin cening, ditu 
cening bakal masuka-sukaan tur kasukan ceninge 
ento tusing sida bakal juang anak. 

23 Dikalane ento, cening bakal tusing nunasang 
apa-apa buin teken Guru. Guru ngorahang teken 
cening: Sasajaane Ida Sang Aji bakal maicain 
cening apa ane tunas cening malantaran adan 
Gurune. 24 Kayang jani cening tonden taen 
mapinunas malantaran adan Gurune; tunasja tur 

cening bakal kapaica, apanga kasukan ceninge 
sida purna!” 


Jagate pacang kaon 


25 “Paundukane ene makejang suba tuturang 
Guru teken cening nganggon pangimba. Nanging 
lakar teka masanne Guru tusing buin nganggon 
pangimba. Guru lakar nuturang gegalangan 
unduk Ida Sang Aji. 28 Dikalane ento cening 
mapinunas teken Ida malantaran adan Gurune, 
tur Guru ngorahang teken cening, mungguing 
Guru tusing mapinunas teken Ida Sang Aji pabuat 
cening. 2' Sawireh Ida Sang Aji, tresna teken 
cening. Ida tresna teken cening, sawireh cening 
tresna teken Guru tur pracaya mungguing Guru 
teka uli Ida Sang Hyang Widi Wasa. 28 Sasajaane 
Guru teka uli Ida Sang Aji mai ka gumine, nanging 
ane jani Guru bakal ninggal gumine tur nangkil 
teken Ida Sang Aji.” 

29 Parasisian Idane raris matur ring Ida sapuniki: 
“Inggih Guru, sane mangkin Guru sampun 
ngandika gegalangan maliha nenten malih 
nganggen pangimba. 3? Sane mangkin titiang 
uning mungguing Guru wikan ring saluiring 
paindikan. Punika awinanipun tan perlu malih 
wenten pitaken ring Guru. Titiang pracaya 
mungguing Guru rauh saking Ida Sang Hyang 
Widi Wasa.” 

31 Pasaur Idane ring dane sapuniki: “Apake 
cening jani pracaya? 3? Masanne suba paek 
tur meh-mehan jani suba teka, mungguing 
cening ajak makejang lakar malaib pablesat 
ngalahin Guru. Nanging Guru tusing bakal 
padidian, sawireh Ida Sang Aji nyarengin 
Guru. 33 Paundukane ene suba tuturang 
Guru teken cening, tur apanga cening rahayu 
ulihan matunggilan ajak Guru. Gumine lakar 
nyangsarain cening, nanging pagehangja keneh 
ceninge! Guru suba ngalahang gumine ene!” 


Ida Hyang Yesus ngastawayang parasisian Idane 


17 1 Sasampune mawecana asapunika, 

Ida Hyang Yesus raris tumenga, tumuli 
ngastawa asapuniki: “Inggih Aji, sane mangkin 
sampun rauh panemayannya. Luihangja 

Sang Putra, mangdane Sang Putra ngluihang 
Palungguh Aji. 2 Santukan IRatu maicayang 
kakuasaan ring Sang Putra marep ring sakancan 
manusane, mangdane Sang Putra sida maicayang 
kauripan langgeng ring asing-asing anak sane 
suksrahang IRatu ring Sang Putra. ? Pidagingan 
urip langgeng punika sapuniki: Mungguing 
manusane punika uning ring IRatu, Widi sane 
sujati Tunggal, samaliha ipun uning ring Ida 
Hyang Yesus Kristus, sane utus IRatu. “ Titiang 
sampun nyinahang kaluihan IRatune ring jagate, 

malantaran Titiang sampun muputang pakaryan 
sane pategenang IRatu ring Titiang. ? Duh Aji, 
sane mangkin luihangja Titiang ring ajeng IRatune 
pateh sakadi dumun sadurung jagate kakardi, 
Titiang sampun luihang sareng ring IRatu. 

6 Titiang sampun nglumbrahang parab 
Palungguh IRatu ring anake sane sampun 
serahang IRatu ring Titiang saking jagate. Anake 
punika sami druen IRatu tur sampun suksrahang 
IRatu ring Titiang. Ipun sami nyungkemin sabdan 
IRatu, 7 tur sane mangkin sami sampun pada 
uning, mungguing saluiring sane suksrahang 
IRatu ring Titiang, punika saking IRatu kawitnya. 
8 Santukan sabda sane paicayang IRatu ring 
Titiang, sampun pidartayang Titiang ring ipun, 
tur ipun sami pada nampi sabdane punika, ipun 
pada uning mungguing kawit Titiange sujati 
saking IRatu tur Titiang puniki utusan IRatu. 

9 Titiang ngastawayang ipun. Boyaja sadaging 
jagate sane astawayang Titiang, nanging wantah 
ipun sane suksrahang IRatu ring Titiang, santukan 
ipun druen IRatu. 1? Sakancan paderbean Titiange 
IRatu taler sane nruenang, tur druen IRatu 
Titiang taler nrebeang, samaliha malantaran 
ipun kaluihan Titiange sampun kasinahang. 

11 Sane mangkin Titiang jaga tangkil ring IRatu. 
Titiang tan kantun ring jagate, nanging ipun 
sami kantun ring jagate. Duh Aji Sang Maraga 

Suci, sayubinja ipun sami antuk kawisesan parab 
Palungguh IRatu, inggih punika kawisesan sane 
suksrahang IRatu ring Titiang, mangdane ipun 
sami nunggil, sakadi Palungguh Aji nunggil ring 
Titiang. 12 Daweg Titiange kantun sareng-sareng 
ipun, Titiang sampun nyayubin ipun sami, 
antuk kawisesan parab Palungguh IRatu, inggih 
punika kawisesan sane sampun suksrahang 
IRatu ring Titiang. Titiang sampun nyayubin ipun 
sami, punika awinan adiriko tan wenten sane 
ical, mangda tegep sabdan Cakepan Sucine, 
sajawining ipun sane kapastiang pacang ical. 

13 Sane mangkin Titiang rauh tangkil ring IRatu 
tur paindikane puniki baosang Titiang sakantun 
Titiang ring jagate mangdane ipun sami pada 
masuka-sukaan tur kasukanipune mangda 
paripurna. 14 Titiang sampun midartayang ring 
ipun sabdan Palungguh IRatu, nanging jagate 
geting ring ipun, santukan ipun boya kagelah 
antuk jagate pateh sakadi Titiang taler boya 
kagelah antuk jagate. 1° Titiang boyaja mapinunas 
mangda IRatu ngambil ipun sami saking jagate, 
nanging mangda IRatu nyayubin ipun saking 

| Jaat. 16 Pateh sakadi Titiang boyaja kagelah 
antuk jagate, sapunika taler ipun boya kagelah 
antuk jagate. 1? Dadosang ipun sami druen IRatu 
malantaran kasujatian, santukan sabdan IRatu 
punika maraga kasujatian. 18 Titiang ngutus ipun 

ka jagate, sakadi IRatu ngutus Titiang ka jagate. 

19 Titiang sampun ngaturang dewek Titiange ring 
IRatu pabuat ipun, mangda ipun sayuakti dados 

druen IRatu. 

20 Boyaja wantah ipun sane astawayang 
Titiang, nanging taler anake sane pracaya ring 
Titiang, malantaran pamidartanipune. 2! Titiang 
ngastawayang, mangda ipun sami matunggilan. 
Duh Aji! Pinunas Titiange mangda ipun nunggil 
sajeroning iraga, sakadi IRatu sajeroning Titiang 
tur Titiang sajeroning IRatu. Mangda ipun 
sami matunggilan, mangdane jagate pracaya, 
mungguing IRatu sane ngutus Titiang. 22 Titiang 
sampun maicayang ring ipun kaluihan, inggih 
punika kaluihan sane pateh sakadi sane sampun 
paicayang IRatu ring Titiang, mangda ipun sami 
sida matunggilan, sakadi patunggilan Titiang ring 
IRatu. 28 Mangda ipun sami matunggilan sakadi 
Titiang sajeroning ipun, tur IRatu sajeroning 
Titiang, tur mangda lantaran punika jagate uning, 
mungguing IRatu sampun ngutus Titiang; IRatu 
tresna ring ipun sakadi IRatu tresna asih ring 
Titiang. 

24 Duh Aji! IRatu sampun maicayang ipun ring 
Titiang, Titiang mamanah mangda ipun tansah 
sareng-sareng ring Titiang ring dija Titiang 
magenah, mangda ipun ngantenang kaluihan 
Titiange, inggih punika kaluihan sane sampun 

paicayang IRatu ring Titiang. Santukan ngawit 
saking sadurung jagate kakardi, IRatu sampun 
tresna asih ring Titiang. 2 Duh Aji Sang Maraga 
Maha Adil! Jagate tan uning ring IRatu, nanging 
Titiang uning ring IRatu. Kadi asapunika taler 
jadmane puniki sami pada uning, mungguing 
IRatu sane ngutus Titiang. 28 Titiang sampun 
nuturang indik IRatune ring ipun tur tansah 
pacang tuturang Titiang, mangda ipun taler 
muponin sih kapitresnan IRatu ring Titiang, tur 
mangda Titiang taler wenten sajeroning ipun.” 


Ida Hyang Yesus kejuk 
(Mat. 26:47-56; Mar. 14:43-50; Luk. 22:47-53) 


18 1 Wusan Ida ngunggahang pangastawan 
kadi asapunika, Ida Hyang Yesus raris 


mamargi kairing antuk parasisian Idane. 
Pamargin Idane nglintangin Tukad Kidron. Irika 
wenten taman. Ida raris ngranjing ka tamane 
punika, kairing antuk parasisian Idane. 2 Dane 
Yudas sane alpaka ring Ida Hyang Yesus, uning 
ring genahe punika, santukan Ida sampun sering 
sareng sisian Idane mapunduh irika. 3 Duaning 
punika Dane Yudas raris ngranjing ring tamane 
punika, kasarengin antuk prajurit Romawi 
miwah parapajagaan Perhyangan Agunge sane 
kaprentahang antuk pangageng panditane 
miwah parapamimpin golongan Parisine, sami 

pada makta lampu, sundih miwah sanjata. “Ida 
Hyang Yesus, sane sampun uning ring saluiring 
paindikan sane pacang nempuh ragan Idane, 
Ida raris maranin anake punika sarwi ngandika 
sapuniki: “Sapasirake sane rereh jerone?” 

5 Pasauripune sapuniki: “Titiang ngrereh Yesus 
sane saking kota Nasaret!” 

Pasaur Idane: “Tiang puniki sampun sane 
arsayang jerone!” 

Dane Yudas sane alpaka ring Ida taler wenten 
sareng-sareng ring anake punika. ? Rikala Ida 
Hyang Yesus ngandika ring ipun: “Tiang puniki 
sampun sane arsayang jerone”, jeg sami anake 
punika pada makirig tur bah. 7 Ida raris malih 
mataken ring ipun sapuniki: “Sapasirake sane 
rereh jerone?” 

Pasauripune: “Tiang ngrereh Yesus saking kota 
Nasaret!” 

8 Pasaur Idane: “Sampun baosang Tiang ring 
jerone, mungguing sane arsayang jerone punika 
Tiang! Yening jerone ngrereh Tiang, banggayang 
sisian Tiange puniki makaon!” ? (Ida ngandika 
asapunika, mangdane madaging pangandikan 
Idane sane kadi asapuniki: “Duh Aji, saking 
pantaran anake sane suksrahang Aji ring Titiang, 
adiriko tan wenten sane ical.”) 

10 Dane Simon Petrus makta pedang. Irika 
dane jeg ngaud pedang danene tumuli nyempal 

parekan Pandita Agunge, ngantos pegat 
kupingipune sane kenawan. Parekan punika 
mawasta | Malkus. 1! Duk punika Ida Hyang Yesus 
ngandika ring Dane Petrus sapuniki: “Saunginja 
pedang ceninge! Tusingke tuah mula patut Guru 
nginem jembung sangsarane, ane kapastiang 
baan Ida Sang Aji buat Guru?” 


Ida Hyang Yesus ring ajeng Sang Pandita Hanas 


12 Irika paraprajurit Romawine sareng 
komandannyane miwah parapajagaan 
Perhyangan Agunge raris ngejuk Ida Hyang Yesus, 
tumuli kacangkling, 18 tur katehang tangkil ring 
Sang Pandita Hanas, matuan Sang Pandita Agung 
Kayapas sane jumeneng Pandita Agung duk masa 
punika. 14 Sang Pandita Agung Kayapas punika 
sane riin mituturin bangsa Yahudine, mungguing 
becikan anak adiri padem pabuat karahayuan 
bangsa Yahudine. 


Dane Petrus nilas Ida Hyang Yesus 
(Mat. 26:69-70: Mar. 14:66-68: Luk. 22:55-57) 


15 Daweg punika Dane Simon Petrus miwah 
sisian Idane sane lianan adiri, ngiringang Ida 
Hyang Yesus. Sisia sane lianan punika wawuh 
ring Sang Pandita Agung. Punika awinanipun 
dane raris sareng-sareng ngiringang Ida Hyang 
Yesus ngranjing, ring natar grian Pandita Agunge 

punika. 1? Nanging Dane Petrus nyantosang 
ring jabaan pamedale. Irika sisiane sane lianan 
iwau raris medal malih tur mabebaosan sareng 
panyeroane sane wenten ring pamedale, tumuli 
Dane Petrus kajak ngranjing. 1? Panyeroane sane 
wenten ring pamedale punika raris mabaos ring 
Dane Petrus sapuniki: “Boyake jerone puniki 
salah tunggal sisian Anake punika?” 

Dane Petrus masaur sapuniki: “Nenten, tiang 
boyaja sisian Anake punika!” 

18 Santukan duk punika masan dingin, punika 
awinanipun parekane miwah parapajagaan 
Perhyangan Agunge pada ngendihang api tur 
sami ngidu ngiter apine punika. Dane Petrus taler 
mrika tur sareng-sareng ngidu irika. 


Ida Hyang Yesus katetes antuk 
Sang Pandita Agung 


(Mat. 26:59-66, Mar. 14:55-64, Luk. 22:66-71) 


19 Duk punika Sang Pandita Agung raris netes 
Ida Hyang Yesus ngeniang indik sisia miwah 
paurukan Idane. 2? Ida Hyang Yesus raris 
masaur sapuniki pangandikan Idane: “Tiang 
setata gegalangan mabaos ring anake akeh; 
Tiang ngurukang ring perhyangan-perhyangan 
miwah ring Perhyangan Agung, ring genah anak 
Yahudine pada rauh mabakti. Tiang tan naenin 
mabaos sasiliban. 21 Punapike awinan ragane 


YOHANES 18.22-26 4413 


netes Tiang ngeniang indike punika? Takeninja 
anake sane miragiang paurukan Tiange. Ipun 
pada uning ring indik sane baosang Tiang!” 

22 Duk Ida Hyang Yesus ngandika kadi asapunika, 
salah tunggal pajagaan Perhyangan Agunge raris 
namplak Ida, tur mabaos sapuniki: “Ketoke caran 
anake matur teken Sang Pandita Agung?” 

23 |da Hyang Yesus raris masaur ring ipun, 
pangandikan Idane: “Yen iwang baos Tiange, 
sinahangja kiwangannyane! Nanging yening baos 
Tiange patut, punapike awinan ragane namplak 
Tiang?” 

24 Irika Sang Pandita Hanas raris ngandikayang, 
mangda Ida Hyang Yesus sane kantun kacangkling 
katehang tangkil ring Sang Pandita Agung 
Kayapas. 


Dane Petrus malih nilas Ida Hyang Yesus 
(Mat. 26:71-75; Mar. 14:69-72; Luk. 22:58-62) 


25 Daweg punika Dane Petrus kantun ngidu; 
irika raris sawatek anake lianan pada mataken 
ring dane sapuniki: “Boyake jerone taler salah 
tunggal sisian Anake punika?” 

Nanging Dane Petrus nenten ngangken, saha 
mabaos sapuniki: “Tan wenten, tiang boyaja 
sisian Anake punika!” 

26 Irika sinalih tunggil parekan Sang Pandita 
Agunge, inggih punika nyaman anake sane 

kupingnyane kasempal antuk Dane Petrus, 
mabaos sapuniki: “Boyake jerone sane tingalin 
tiang sareng-sareng ring Anake punika duke ring 
taman?” 

27 Dane Petrus malih masaur sapuniki: “Tan 
wenten!” Duk punika ugi ayame makruyuk. 


Ring ajeng Gubernur Pilatus 
(Mat. 27:1-2, 11-14: Mar. 15:1-5, Luk. 23:1-5) 


28 Sasampune semengan, Ida Hyang Yesus 
raris katehang saking grian Sang Pandita 
Agung Kayapas ka purin Gubernur Pilatuse. 
Anak Yahudine sane ngatehang Ida tan sareng 
ngranjing ka purin Sang Gubernur, mangda 
sampunang ipun sami keni leteh, santukan 
ipun jaga nunas Perjamuan Paskah. 2? Punika 
awinan Gubernur Pilatus medal maranin ipun 
tur mataken sapuniki: “Apake dedalihan ragane 
teken Anake ene?” 

30 Irika ipun pada matur sapuniki: “Yening Ipun 
boya jadma corah, janten titiang tan pacang 
ngaturang Ipun mriki!” 

31 Sang Gubernur Pilatus raris ngandika ring 
ipun: “Yening keto, lautang ragane nepasin Ia 
manut teken awig-awig ragane!” 

Pasaur anak Yahudine: “Titiang tan madue 
wewenang buat nibakang danda pati!” 

32 (Paindikane punika kasidan, mangda 

madaging pangandikan Ida Hyang Yesus, duk Ida 
ngandikayang indik pati sane pacang masin Ida.) 

33 Sang Gubernur raris mawali ngranjing ka 
jeroan purin danene tur ngandikayang, mangda 
Ida Hyang Yesus katangkilang ring ajeng danene. 
Gubernur Pilatus tumuli mataken ring Ida Hyang 
Yesus asapuniki: “Punapike Ragane Ratun wong 
Yahudine?” 

34 Pasaur Idane: “Punapike pitaken puniki 
medal saking kayun ragane, punapi wenten anak 
siosan sane nguningayang kadi asapunika?” 

35 Pasaur Sang Gubernur Pilatus: “Punapike 
pitaenang Ragane tiang puniki anak Yahudi? 
Bangsan Ragane miwah parapangageng 
panditane sane nyerahang Ragane ring tiang. 
Napi sane sampun laksanayang Ragane?” 

36 Ida Hyang Yesus raris masaur sapuniki: 
“Pamrentahan Tiange boyaja pamrentahan 
jagate puniki; yening pamrentahan Tiange saking 
jagate puniki, sinah wadua balan Tiang pacang 
melanin Tiang, mangda Tiang tan kejuk antuk 
wong Yahudine. Pamrentahan Tiange kawitnya 
boyaja saking jagate puniki!” 

37 Irika Sang Gubernur Pilatus malih mataken 
sapuniki: “Yen kadi asapunika punapi sayuaktike 
Ragane puniki Ratu?” 

Pasaur Ida Hyang Yesus: “Ragane ngraga sane 
ngandikayang mungguing Tiang puniki Ratu. 

Sujatinne embas miwah rauh Tiange ka jagate 
puniki tan lian tetujonipun wantah asiki: Inggih 
punika midartayang indik kasujatian. Sapasira 
sane nampi kasujatian punika ipun janten 
ngidepang pitutur Tiange!” 

38 Irika Sang Gubernur raris mataken ring Ida 
sapuniki: “Napike kasujatiane punika?” 


Ida Hyang Yesus katibakin danda pati 
(Mat. 27:15-31; Mar. 15:6-20; Luk. 23:13-25) 


Sang Gubernur Pilatus raris medal maranin 
wong Yahudine tur ngandika ring ipun sapuniki: 
“Tusing ada bakatang tiang kapelihan Anake 
ene, ane nyandang emasina mukum! 3? Nanging 
ane jani kene: Buka biasanne, tiang mebasang 
narapidana adiri buat ragane dinuju Rerainan 
Paskahe. Adungke ragane yen tiang mebasang 
Ratun bangsa Yahudine ene?” 

40 [pun sami raris masaur masuryak asapuniki: 
“Sampunang Ipun, sampunang Ipun! Barabas 
tunas titiang!” (Mungguing Barabas punika 
jadma parampok.) 

19 1 Sang Gubernur Pilatus tumuli 
ngandikayang nigtig Ida Hyang Yesus. 

2 Wenten prajurit-prajurit sane ngulat gegelungan 

antuk bun madui tumuli kasalukang ring prabun 

Idane. Maliha Ida karangsukin jubah tangi 

minakadi busana kagungan. 3 Prajurit-prajurit 

punika raris maranin saha nangkilin Ida sarwi 
matur asapuniki: “Nunas lugra Ratu Sang Prabu, 
Ratun bangsa Yahudine!” Irika prarain Idane raris 
katamplak. 

4 Sang Gubernur Pilatus raris medal malih 
tur ngandika ring anake akeh punika sapuniki: 
“Cingakinja, tiang ngedengang Ipun ring ragane, 
mangda ragane uning mungguing tiang tan 
polih jalaran buat niwakin Ipun ukuman.” ? Ida 
Hyang Yesus raris medal nganggen gelungan 
dui tur mabusana jubah tangi. Irika Gubernur 
Pilatus raris ngandika ring anake akeh sapuniki: 
“Cingakinja! Puniki Manusane punika!” 

6 Wau parapangageng panditane miwah 
parapajagaan Perhyangan Agunge nyingakin Ida, 
dane pada pagelur sapuniki: “Pentang Ipun ring 
salibe! Pentang Ipun ring salibe!” 

Pangandikan Sang Gubernur Pilatus ring 
dane asapuniki: “Puniki rarisang ambil tur 
pentang Ipun santukan tiang tan manggihin 
punapa-punapi sane dados jalaran buat niwakin 
Ipun ukuman.” 

7 Jadma Yahudine masaur manuk sapuniki: 
“Titiang madue awig-awig tur manut awig-awig 
titiange punika Ipun patut kadanda pati, santukan 
Ipun ngangken dewekipune Putran Ida Sang 
Hyang Widi Wasa.” 

8 Rikala Sang Gubernur Pilatus mireng baos 
anake kadi asapunika, dane sayan ajerih. ? Irika 
Sang Gubernur raris malih ngranjing ka purin 
danene tur mataken ring Ida Hyang Yesus 
sapuniki: “Saking dija kawit Ragane?” 

Nanging Ida Hyang Yesus tan kayun masaur. 
10 Sang Gubernur malih ngandika ring Ida 
sapuniki: “Ragane tan kayun nyaurin tiang? 
Punapike Ragane tan uning mungguing tiang 
ngelah wewenang buat mebasang wiadin 
mentang Ragane ring salibe?” 

11 ida Hyang Yesus raris masaur sapuniki: 
“Ragane tan madue wewenang nepasin Tiang, 
yening ragane tan kicen wewenang antuk 
Ida Sang Hyang Widi Wasa. Punika awinan 
anake sane nyerahang Tiang mriki, agengan 
dosannyane.” 

12 Duk Sang Gubernur Pilatus mireng 
pangandikan Ida Hyang Yesus kadi asapunika, 
dane sarat pisan ngreka daya jaga mebasang 
Ida Hyang Yesus. Nanging anak Yahudine pada 
ngelur sapuniki: “Yening iratu mebasang Ipun, 
iratu boyaja sawitran Sang Nata Ratu ring Roma! 
Sapasiraja ngangken dewekne ratu, anake punika 
mameseh ring Sang Nata Ratu.” 

13 Wau Sang Gubernur Pilatus mireng pagelur 
anake kadi asapunika, dane raris ngandikayang 
mangda Ida Hyang Yesus katehang ka jaba. 

Irika Sang Gubernur raris malinggih ring kursi 
pangadilane, ring genahe sane mawasta “Batu 
Pilah”, turah Ibrani: “Gabbata”. 14 Duk punika 
rahina pamapag Rerainan Paskah. Daweg punika 
wenten sawatara jam roras. Sang Gubernur 
Pilatus raris ngandika ring anak Yahudine 
sapuniki: “Cingakinja, puniki Ratun ragane!” 

15 Irika anake akeh punika sami pada pagelur: 
“Pademang Ipun, pademang Ipun. Pentang Ipun 
ring salibe!” 

Sang Gubernur Pilatus malih mataken ring ipun 
sareng sami sapuniki: “Punapike patut tiang 
mademang Ratun ragane?” 

Parapangageng panditane raris masaur 
sapuniki: “Titiang tan madue ratu lianan, 
sajabaning Sang Nata Ratu ring Roma!” 

16 Sang Gubernur Pilatus raris nyerahang Ida 
Hyang Yesus ring dane, mangda kapentang ring 
salibe. Irika paraprajurite raris ngambil Ida Hyang 
Yesus. 


Ida Hyang Yesus kapentang ring salibe 
(Mat. 27:32-44: Mar. 15:21-32: Luk. 23:26-43) 


17 Sambilang Ida negen salib, Ida Hyang Yesus 
raris mamargi ngungsi genah sane mawasta 
“Kaun Sirah”, yen turah Ibrani: “Golgota”. 

18 Irika Ida Hyang Yesus kapentang ring salibe. 
Daweg punika taler wenten jadma kekalih 

sareng-sareng Ida kapentang ring kiwa tengen 
Idane. 1? Sang Gubernur Pilatus nulis sesuratan 
tur ngandikayang masang sesuratan punika ring 
duur salibe, sane suratanipun sapuniki: “Ene 
Yesus uli kota Nasaret Ratun bangsa Yahudine”. 
20 Kenginan akeh anak Yahudine ngwacen 
sesuratane punika, santukan genahe punika 
nampek saking kota, samaliha sesuratane punika 
kasuratang nganggen basa Ibrani, Latin miwah 
Yunani. 2! Irika parapangageng pandita Yahudine 
raris matur ring Sang Gubernur Pilatus asapuniki: 
“Sampunang iratu nyuratang ‘Ratun bangsa 
Yahudine’, nanging asapuniki: Jadma puniki 
maosang dewekNe: Tiang ene Ratun bangsa 
Yahudine’.” 

22 Sang Gubernur Pilatus raris masaur sapuniki: 
“Napi sane sampun suratang tiang, tan wenang 
kaobah malih!” 

23 Sasampune paraprajurite mentang Ida Hyang 
Yesus ring salibe, ipun raris ngambil busanan 
Idane tur kadum sareng patpat, suang-suang 
polih abagian. Ipun taler ngambil jubah Idane, 
sane malakar antuk wastra alembar, sane 
tan wenten jaitanipun. 24 Punika awinanipun 
paraprajurite pada mabaos sareng timpalnyane 
sapuniki: “Edaja ueka jubahe ene: jalanja 
undi, apang tawang nyen benehne makatang 
Paindikane punika kalaksanayang kadi asapunika, 


|” 

mangda madaging sabdane sane munggah ring 
Cakepan Sucine kadi asapuniki: 
“Ipun sami ngedum panganggen Tiange, tur 
jubah Tiange kaundi!” 
Kadi asapunika paraprajurite nglaksanayang 
indike punika. 

25 Rikala punika ibun Ida Hyang Yesus miwah 
semeton danene sane istri, inggih punika Maria 
Magdalena, Maria rabin Klopase sareng-sareng 
ngadeg tan doh saking salib Idane. 28 Duk Ida 
Hyang Yesus ngaksi ibu miwah sisian Idane sane 
kasayangang ngadeg irika, Ida raris ngandika ring 
ibun Idane sapuniki: “Ibu, sane mangkin puniki 
dados okan ibune.” 

27 Wusan punika Ida raris ngandika ring sisian 
Idane sapuniki: “Cening, ane jani ene dadi 
memen ceninge!” Sasukat punika Ibu Maria kajak 
ka umah sisiane punika. 


Ida Hyang Yesus seda 
(Mat. 27:45-56, Mar. 15:33-41, Luk. 23:44-49) 


28 Daweg punika Ida Hyang Yesus sampun 
uning, mungguing saluiring paindikane sampun 
puput. Mangda tegep sabdan Cakepan Sucine, 
punika awinan Ida raris ngandika sapuniki: “Tiang 
bedak!” 

29 Irika wenten guci madaging anggur 
masem. Prajurite raris ngambil bungan kaang, 

kaclempungang ring anggure punika, tumuli 
katunjuk antuk tiing buluh saha kacecepang 
ring lamben Idane. 3? Ida Hyang Yesus ngecapin 
anggure punika raris Ida ngandika sapuniki: 
“Suba pragat!” 

Ida raris nguntul, tumuli seda. 


Lambung Ida Hyang Yesus katumbak 


31 Daweg punika rahina Sukra, punika awinan 
jadma Yahudine mapinunas ring Sang Gubernur 
Pilatus, mangda ipun kalugra ngelung buntut 
anake sane kadanda pati tur sawanipune 
katedunang saking salibe, mangda sampunang 
wenten sawa kantun mapentang ring salibe 
kantos rauh ring rahina Sabate, santukan 
rahina Sabate punika Rerainan Sabat sane 
suci pisan, inggih punika Rerainan Paskah. 

32 Punika awinan paraprajurite raris ngelung 
buntut anake kekalih sane kapentang sareng 
Ida Hyang Yesus. 33 Nanging rikala prajurite 
punika rauh nganampekin Ida Hyang Yesus, Ida 
panggihin ipun sampun seda, punika awinanipun 
cokor Idane tan kaelung. 24 Sakewanten salah 
satunggiling prajurit numbak lambung Idane tur 
pramangkin ngecor rah miwah toya. 3? (Anake 
sane sampun ngeton indike punika, ipun sane 
nartayang indike punika ring ragane, mangdane 
ragane taler pracaya. Paindikane sane dartayang 


YOHANES 19.36-40 4423 


ipun punika sayuakti kadi asapunika tur ipun 
uning mungguing ipun nartayang indik sane 
sujati.) 3? Paindikane punika prasida kasidan, 
mangda tegep sabda sane munggah ring Cakepan 
Sucine kadi asapuniki: “Akatihko galih Idane tan 
jaga kaelung.” 3” Samaliha wenten sabda sane 
munggah ring Cakepan Sucine sane lianan kadi 
asapuniki: “Ipun jagi pada nganengneng Anake 
sane sampun tumbak ipun.” 


Ida Hyang Yesus kaperemang 
(Mat. 27:57-61; Mar. 15:42-47; Luk. 23:50-56) 


38 Sasampune punika Dane Yusup saking kota 
Arimatea nangkil tur mapinunas ring Sang 
Gubernur Pilatus, mangdane dane kalugra 
ngambil layon Ida Hyang Yesus. Dane Yusup 
punika taler dados sisian Ida Hyang Yesus 
nangingke cara nyilib, santukan dane ajerih 
ring parapangageng Yahudine. Pinunas danene 
kadagingin antuk Sang Gubernur Pilatus, punika 
awinan dane raris ngambil layon Ida Hyang Yesus. 
39 Dane Yusup taler kasarengin antuk Nikodemus, 
sane nangkilin Ida Hyang Yesus rikala wengi. 
Dane makta reratusan wewangen mur miwah 
gaharu sawatara pasasur kilogram akehnya. 

40 Sang kalih raris ngambil layon Ida Hyang Yesus 
tumuli kaodakin antuk wewangen raris kalelet 
antuk kasa sakadi adat anak Yahudine mendem 

sawa. 41 Nampek ring genah Ida Hyang Yesus 
kasalib wenten taman, tur ring tamane punika 
wenten pamendeman sane anyar, sane durung 
naenin kadagingin sawa. “2 Santukan rahina 
punika pamapag Rerainan Sabat tur guane 
punika nampek saking irika, punika awinanipun 
layon Ida Hyang Yesus raris kaperemang ring 
guane punika. 


Ida Hyang Yesus nyeneng 
(Mat. 28:1-8; Mar. 16:1-8; Luk. 24:1-12) 


1 Wau galang kangin ring rahina 
20 Reditene punika, Maria Magdalena 
mamargi ka kuburan, tur irika panggihin ipun, 
mungguing batu panutup bungas guane sampun 
kasampingang. 2 Punika awinane ipun raris 
malaib ngrereh Dane Simon Petrus miwah 
sisia sane siosan, sane kasayangang antuk Ida 
Hyang Yesus sarwi ipun mabaos ring sang kalih 
sapuniki: “Ida Sang Guru suba juang anak uli 
pamendemane tur tiang tusing nawang dija 
kaden Ida kagenahang.” 

3 Irika Dane Petrus miwah sisia sane lianan 
punika raris mamargi ka kuburan. 4 Sang kalih 
punika mamargi sada malaib-laiban nanging sisia 
sane lianan punika dumunan rauh ring kubure. 
3 Dane tumuli maseeban tur panggihin dane 
kasa panglelete, nanging dane tan ngranjing ka 

guane punika. ? Malih ajebosne rauh Dane Simon 
Petrus, tumuli dane ngranjing ka guane punika. 
Irika panggihin dane kasa panglelete magenah 
ring tanahe, ' samaliha kasa panekep praraine 
masiosan genahnyane tur sampun matampih. 
8 Sisiane sane dumunan rauh irika, taler sareng 
ngranjing, tur ngantenang paindikane punika 
tumuli dane pracaya. ? (Santukan sadurunge 
punika dane durung pada ngresep ring daging 
Cakepan Sucine, sane maosang, mungguing Ida 
patut matangi saking pantaran anake padem.) 
10 sisiane kekalih punika raris budal. 


Ida Hyang Yesus makantenang 
raga ring Maria Magdalena 


(Mat. 28:9-10; Mar. 16:9-11) 


11 Daweg punika Maria Magdalena kantun 
irika ngeling ring jabaan gua pamendemane. 
Sambilang ipun ngeling, ipun raris maseeban 
ka gua pamendemane. 12 Irika kantenang ipun 
wenten malaekat kekalih, mabusana sarwa petak 
malinggih ring pecak genah layon Ida Hyang 
Yesuse, sane adiri ring luanan sane siosan ring 
tebenan. 13 Malaekate punika raris mataken ring 
ipun sapuniki: “Ih anak istri, napi awinan ragane 
nangis?” 

Pasauripune: “Layon Ida Sang Panembahan 
sampun ambil anak, tur tiang tan uning ring dija 
kaden Ida kagenahang!” 

14 Daweg ipun mabaos asapunika ipun 
matolihan, tur kantenang ipun Ida Hyang Yesus 
ngadeg irika; nanging ipun tan uning mungguing 
Anake punika Ida Hyang Yesus. 1? Ida Hyang Yesus 
raris mataken ring ipun sapuniki: “Ih anak istri, 
napi awinan ragane nangis? Sapasirake rereh 
ragane?” 

Ipun mitaenang Anake punika tukang jaga 
tamane irika, punika awinannya ipun raris 
mabaos sapuniki: “Ih Jero, yen Jerone sane 
ngambil layon Idane, ndikayangja ring tiang, ring 
dija genahang Jerone. Tiang jaga ngambil Ida!” 

16 Ida Hyang Yesus raris ngandika sapuniki: “Ih 
Maria!” 

Ipun raris nolih Ida tur matur nganggen 
basa Ibrani sapuniki: “Rabuni!” (Rabuni sane 
mapiteges: “Guru”.) 

17 Ida Hyang Yesus raris ngandika ring ipun: “Eda 
eluh ngusud Gurul Sawireh Guru tonden nangkil 
teken Ida Sang Aji. Kemaja jani eluh ngorahin 
nyama-nyamaan Gurune mungguing Guru lakar 
nangkil teken Ajin Gurune muah Ajin eluhe, 
Widin Gurune muah Widin eluhe!” 

18 Punika awinane Maria Magdalena raris 
mamargi tur ngorahin parasisian Idane, 

mungguing ipun sampun ngantenang Ida Sang 
Panembahan tur mungguing Ida sane sampun 
ngandikayang paindikane punika ring ipun. 


Ida Hyang Yesus makantenang 
raga ring sisian Idane 


(Mat. 28:16-20; Mar. 16:14-18; Luk. 24:36-49) 


19 Wengine ring rahina Redite punika parasisian 
Ida Hyang Yesus sami pada mapunduh ring 
satunggiling genah. Jelanannyane sami kakancing 
santukan dane ajerih ring parapangageng 
bangsa Yahudine. Irika Ida Hyang Yesus jeg 
rauh tur ngadeg ring pantaran danene sarwi 
ngandika sapuniki: “Sutrepti rahayu cening 
ajak makejang!” 20 Wusan ngandika kadi 
asapunika Ida raris ngedengang tangan miwah 
lambung Idane. Irika parasisian Idane pada liang 
ngantenang Ida Sang Panembahan. 21 Ida Hyang 
Yesus malih ngandika: “Sutrepti rahayu cening 
ajak makejang. Buka Sang Aji ngutus Guru, aketo 
masih Guru ngutus cening.” 22 Wusan ngandika 
kadi asapunika, Ida raris ngupin parasisian 
Idane tur ngandika: “Tampija Roh Ida Sang 
Hyang Widi Wasa. 23 Nyenja dosa-dosanne 
ampurayang cening, ia maan pangampura, 
nyenja dosa-dosanne tuara ampurayang cening, 
ia tusing maan pangampura!” 

Ida Hyang Yesus miwah Dane Tomas 


24 Ritatkala Ida Hyang Yesus makantenang raga 
ring parasisian Idane punika, sinalih tunggil sisian 
Idane, inggih punika Dane Tomas, sane kabaos 
Kembar tan wenten sareng irika. 22 Punika 
awinanipun parasisiane sane siosan mabaos 
ring dane sapuniki: “Tiang ajak makejang suba 
ningalin Ida Sang Panembahan.” 

Dane Tomas raris mabaos ring dane sapuniki: 
“Yen tiang tusing ningalin laad besi paku di 
tangan Idane tur ngusud kanin Ida, buina ngusud 
lambung Idane, tiang tusing ngugu!” 

26 Malih pitung rahinanipun parasisian Idane 
mawali mapunduh ring genahe punika, tur 
Dane Tomas taler sareng-sareng irika. Yadiastun 
jelanane makancing, nanging Ida Hyang Yesus 
rauh tur ngadeg ring pantaran danene sarwi 
ngandika: “Sutrepti rahayu cening pada!” 27 Irika 
Ida raris ngandika ring Dane Tomas: “Usud 
tur pedasinja liman Gurune, enjuhangja liman 
ceninge tur usudja lambung Gurune. Eda cening 
buin bingbang, nanging pracayaja!” 

28 Irika Dane Tomas matur ring Ida sapuniki: 
“Duh Panembahan miwah Widin titiange!” 

29 Ida Hyang Yesus ngandika: “Cening pracaya 
sawireh cening suba ningalin Guru. Ambate 

bagian anake ane pracaya yadiastu ia tusing 
ningalin Guru!” 


Tetujon Orti Rahayune kasuratang 


30 Akeh malih praciri-praciri sane kaadakang 
antuk Ida Hyang Yesus ring arepan parasisian 
Idane, nanging tan kunggahang ring cakepan 
puniki. 3! Sane kunggahang ring cakepan 
puniki tetujonipun mangdane ragane pracaya 
mungguing Ida Hyang Yesus punika maraga Sang 
Prabu Sane Kajanjiang, Putran Ida Sang Hyang 
Widi Wasa, mangdane malantaran pracaya 
ragane polih urip sajeroning parab Idane. 


Ida Hyang Yesus makantenang 
raga ring sisian Idane pepitu 


1 Sasampune punika, Ida Hyang Yesus 

2 1 malih makantenang raga ring parasisian 
Idane ring Danu Tiberias kadi asapuniki. * Daweg 
punika Dane Simon Petrus, Dane Tomas (sane 
kabaos Kembar), Dane Natanael (saking kota 
Kana wewengkon Galilea), oka-okan Dane 
Sebedeuse miwah sisia sane lianan malih kekalih 
nuju mapunduh. 3 Irika Dane Simon Petrus 
mabaos ring timpal-timpalnyane sapuniki: “Tiang 
lakar luas nyaring!” 

Pasaur timpal-timpal danene: “Tiang masih 
bareng milu!” Parasisiane punika raris mamargi, 

munggah ring jukunge. Nanging wengine punika 
dane tan polih punapa-punapi. 4 Benjangne, wau 
tatas rahina, Ida Hyang Yesus ngadeg ring pasisi, 
nanging parasisian Idane tan uning, mungguing 
sane ring pasisi punika Ida Hyang Yesus. ? Ida 
raris ngandika ring dane sapuniki: “Apake cening 
maan be?” 

Pasauripune: “Tan pisan polih!” 

6 Ida malih ngandika ring dane: “Pulangja 
jaring ceninge di kenawan jukunge, sinah lakar 
mapikolih!” Dane raris mulang jaring danene 
irika, saha dane tan mrasidayang ngedeng jaringe 
punika, santukan akeh madaging ulam. 

7 Irika sisia sane kasayangang antuk Ida Hyang 
Yesus raris mabaos ring Dane Petrus sapuniki: 
“Ento Ida Sang Panembahan!” Wau Dane Simon 
Petrus miragi mungguing punika Ida Sang 
Panembahan, dane raris nyaluk kawacan danene 
(santukan duk punika dane tan makawaca), 
tumuli dane macebur ka danune. 8 Sisiane sane 
lianan ngasisiang jukunge punika sambilang dane 
ngedeng jaringe sane bek madaging ulam. Duk 
punika dane tan doh saking pasisi, sawatara 
wenten seket depa. ? Duk dane pada rauh ring 
pasisi, panggihin dane sampun wenten baa 
miwah ulam lan roti mapanggang irika. 19 Ida 
Hyang Yesus raris ngandika: “Maija aba bene 
abedik ane mara bakatang cening!” 

11 Dane Simon Petrus raris munggah ka jukunge 
tur ngedeng jaringe ka pasisi, sane bek madaging 
ulam ageng-ageng, wenten karobelah nanggu 
tetiga akehipun. Nanging yadiastu amunika 
akeh ulame, jaringe punika nenten uek. 12 Ida 
Hyang Yesus ngandika: “Maija pada madaar!” 
Saking pantaran sisian Idane angan adiriko 
tan wenten sane purun mataken ring Ida: 
“Sapasirake Ragane?” santukan dane sampun 
uning, mungguing Ida punika Sang Panembahan. 
13 Irika Ida Hyang Yesus raris ngarepang, ngambil 
rotine punika tumuli kapaicayang ring parasisian 
Idane. Kadi asapunika taler ulame. 

14 Sapunika indik Ida Hyang Yesus 
mapakantenang raga sane kaping tiganipun ring 
parasisian Idane, sasampune Ida katangiang 
saking pantaran anake padem. 


Ida Hyang Yesus miwah Dane Simon Petrus 


15 Sasampune wusan marayunan, Ida Hyang 
Yesus raris ngandika ring Dane Simon Petrus 
asapuniki: “Simon, pianak Yohanes, apake 
cening tresna asih teken Guru lebihan teken 
timpal-timpal ceninge?” 

Pasaur Dane Petrus: “Inggih Ratu Sang 
Panembahan, IRatu wikan mungguing titiang 
tresna asih ring IRatu.” 

Ida Hyang Yesus ngandika: “Angonangja panak 
biri-birin Gurune!” 18 Sane kaping kalihipun Ida 
Hyang Yesus malih ngandika ring dane: “Simon 
pianak Yohanes, apake cening tresna asih teken 
Guru?” 

Pasaur danene: “Inggih Ratu Sang Panembahan, 
IRatu wikan, mungguing titiang tresna asih ring 
IRatu!” 

Ida ngandika ring dane: “Angonangja biri-birin 
Gurune.” 17 Ring kaping tiganipun Ida Hyang 
Yesus malih ngandika: “Simon, pianak Yohanes, 
apake cening tresna asih teken Guru?” 

Irika Dane Petrus raris sedih, santukan kantos 
ping tiga Ida mataken ring dane sapuniki: “Apake 
cening tresna asih teken Guru?” Tur pasaur 
danene: “Inggih Ratu Sang Panembahan, IRatu 
wikan ring saluiring paindikan; IRatu wikan 
mungguing titiang tresna asih ring IRatu!” 

Ida Hyang Yesus ngandika ring dane: 
“Angonangja biri-birin Gurune! 18 Guru ngorahin 
cening, sasajaane dikalan ceninge enu truna, 
cening nyabukin bangkiang ceninge padidi tur 
majalan sakita karep ceninge, nanging yening 
cening suba tua, cening lakar ngenjuhang lima 
tur lakar tegula baan anake, laut cening lakar 
abana ka tongos ane tusing demenin cening.” 
19 (Kadi asapunika Ida midartayang indik jaga 
sedan Dane Petrus buat ngluihang Ida Sang 

Hyang Widi Wasa.) Wus punika Ida Hyang Yesus 
raris ngandika ring dane: “Maija tututin Guru!” 


Ida Hyang Yesus miwah sisia sane lianan 


20 Duk Dane Petrus matolihan raris cingakin 
dane sisia sane sayangang Ida nutug dane. 
Sisiane punika sane pecak nyleleg ring samping 
Idane duk Perjamuan Paskahe, sane mataken 
asapuniki: “Inggih Guru, sapasirake sane jaga 
alpaka ring Guru?” 21 Rikala Dane Petrus nyingak 
dane, Dane Petrus raris matur ring Ida Hyang 
Yesus sapuniki: “Inggih Guru, sapunapike jagi 
indikipune?” 

22 ida Hyang Yesus masaur, pangandikan Idane: 
“Yen Guru makita, apanga ia enu idup kanti tekan 
Gurune wekasan, lakar kenkenang cening? Maija 
tututin Guru!” 

23 Irika raris amiug ortine ring pantaran 
parasisian Ida Hyang Yesus, mungguing sisiane 
punika nenten pacang seda. Ida Hyang Yesus 
ngandika boyaja dane tan pacang seda, nanging 
Ida ngandika: “Yen Guru makita apanga ia 
enu idup kanti tekan Gurune wekasan, lakar 
kenkenang cening?” 

24 Sisiane punika sane nuturang indike puniki, 
tur sisiane taler sampun nyuratang indike puniki. 
Iraga uning, mungguing indik sane katuturang 
antuk sisiane punika amun sujatinipun. 

Pamuput 


25 Akeh kantun paindikan sane kakardi antuk 
Ida Hyang Yesus. Yening paindikane punika 
sami kasuratang, kamanah antuk tiang, jagate 
tan mrasidayang muat cakepan-cakepan sane 
ngunggahang paindikane punika sami. 


PAMARGIN PARAUTUSAN 


1 1 Inggih semeton Teopilus, mungguing 

ring cakepan sane kaping pisan sampun 
unggahang tiang saluiring paindikan sane 
sampun kalaksanayang miwah kurukang antuk 
Ida Hyang Yesus, ngawit saking pangawit Idane 
makarya, 2 kantos rauh ring rahina panemayan 
Idane kunggahang ka suarga. Sadurunge Ida 
kunggahang ka suarga, malantaran kuasan Roh 
Ida Sang Hyang Widi Wasa, Ida sampun mapaica 
pituduh ring parautusan seselikan Idane. 

3 Sasampun Ida kasedayang, Ida makantenang 
raga ring parautusane, buat muktiang mungguing 
Ida wiakti sampun nyeneng. Sajeroning petang 
dasa rahina, ping kuda-kuda Ida makantenang 
raga miwah mabebaosan ring parautusan Idane, 
maosang indik Pamrentahan Ida Sang Hyang 
Widi Wasa. 4 Ritatkala dane pada mapunduh, 
Ida miteketin dane sapuniki: “Eda pesan cening 
makaad uli kota Yerusalem, nanging antiangja 
paicane ane suba kajanjiang olih Ajin Gurune, 
buka ane suba orahang Guru teken cening. 

3 Sawireh Dane Yohanes nglukat anak baan yeh, 
nanging tusing buin makelo, cening lakar pada 
kalukat baan Roh Suci.” 

Ida Hyang Yesus kunggahang ka suarga 


6 Rikala iparautusan mapunduh ngiring Ida 
Hyang Yesus, dane nunasang ring Ida, sapuniki: 
“Inggih Ratu Panembahan, punapika ring masane 
mangkin IRatu mapakayun ngrajegang malih 
kaprabon bangsa Israele?” 

7 Pasaur Idane sapuniki: “Unduk panemaya 
ane kapastiang baan Ida Sang Aji ngraga, manut 
kakuasan Idane, cening tusingja perlu nawang. 

8 Nanging yen Roh Ida Sang Hyang Widi Wasa 
suba nedunin cening, cening lakar kabekin baan 
kawisesan, tur cening lakar dadi saksin Gurune di 
kota Yerusalem, di sawewengkon Yudea muah 
Samaria, kanti nganteg ka tanggun gumine.” 

9 Sasampune Ida ngandika kadi asapunika, Ida 
kunggahang ka suargan, kaksi antuk parautusane, 
tumuli wenten mega ngilidin kantos Ida tan 
panggihin dane malih. 

10 Risedek dane pada nulengek ka langite, 
nganengneng Ida munggah punika, jeg wenten 
anak lanang kekalih mabusana putih, ngadeg 
ring samping danene: 1! tur mabaos sapuniki: 
“Ih anak Galilea, nguda dadi ragane majujuk 
dini nulengek ka langite? Ida Hyang Yesus ane 
kunggahang ka suargan ngalahin ragane, Ida 
lakar rauh buin, patuh buka ane tingalin ragane 
Ida munggah ka suarga jani.” 

Dane Matias kapilih dados 
pangentos Dane Yudas 


12 Parautusane raris mawali ka kota Yerusalem 
saking Bukit Saitun, sane sawatara akilo dohipun. 
13 Sasampune rauh ring kota Yerusalem, 
iparautusan raris ngranjing tur munggah 
ka lotenge ring genahnyane madunungan. 
Parautusane sane madunungan irika, inggih 
punika: Petrus miwah Yohanes, Yakobus miwah 
Andreas, Pilipus miwah Tomas, Bartolomeus 
miwah Matius, Yakobus okan Dane Alpeus 
miwah Simon saking golongan Selotes miwah 
Yudas okan Dane Yakobus. 14 Dane sareng sami 
pada geleng tur nunggal pangapti sajeroning 
pangastawan, kasarengin antuk paraistri-istrine 
miwah Diah Maria, biang Ida Hyang Yesus miwah 
parasemeton Idane. 

15 Maletan malih makudang-kudang 
rahinanipun, anake sane pada pracaya ring 
Ida Hyang Yesus raris mapunduh, sawatara 
wenten sareng satus kalih dasa akehipun. Irika 
Dane Petrus raris ngadeg tur mabaos sapuniki: 
16 “Inggih parasemeton, mungguing daging 
Cakepan Sucine sane kasabdayang antuk Ida 
Sang Hyang Roh Suci malantaran Ida Sang Prabu 
Daud, ngeniang indik Dane Yudas, sane dados 
pamucuk anake sane ngejuk Ida Hyang Yesus, 

sampun kategepang. !' Sane riin Dane Yudas 
taler dados anak seselikan pateh sakadi iraga, 
sane sareng-sareng negen pakaryane puniki.” 

18 (Mungguing Dane Yudas sampun numbas 
tanah antuk jinah upah kacorahan danene. 
Ring tanahe punika dane labuh raris seda, 
weteng danene embud, tur isin weteng danene 
mabrarakan. 19 Sawatek anake sane wenten 
ring Yerusalem sami pada uning ring paindikane 
punika, kantos turah irika pakarangane punika 
kawastanin: “Hakal Dama”, sane mapiteges: 
“Karang Getih”) 

20 “Santukan ring Cakepan Kidunge wenten 
kunggahang, sapuniki: 

“Banggayang mangda umahipune suung, tur 
tan wenten anak sane nongosin, tur 
tegakipune dados utusan mangda kambil 
antuk anak lianan’ 

21 Punika awinanipun patut wenten anak 
malih adiri sane nyarengin iraga dados saksi, 
nyaksiang indik nyeneng Ida Hyang Yesus. 
Anake punika patut salah tunggal saking 
pantaran anake sane setata sareng-sareng ring 
iraga ngiring Ida Hyang Yesus nglelana, inggih 
punika ngawit saking masan Dane Yohanes 
midartayang tur ngamargiang lelukatan, kantos 
rauh ring panemayan Ida Hyang Yesus nilar iraga 
kunggahang ka suargan.” 22 (1:21) 

23 Irika raris dane sareng sami pada ngusulang 
anak sareng kalih, sane mapesengan: Yusup, 
sane kapesengin Barsabas (tur taler kapesengin 
Yustus) miwah Matias. ** Dane sareng sami 
tumuli ngastawa sapuniki: “Inggih Ratu 
Panembahan, Palungguh IRatu wikan ring 
pepineh sakancan manusane. Duaning punika, 
inggih Ratu Panembahan, sinahangja ring titiang 
sareng sami, sane encen jaga selik Palungguh 
IRatu saking pantaran jadmane kekalih puniki, 
25 buat jaga nyaluk tetegenan dados utusan, 
inggih punika tegak sane sampun katilarin antuk 
Dane Yudas, sane sampun makaon ngungsi 
genah danene niri.” 28 Wusan punika dane sareng 
sami tumuli mulang undi buat sang kalih, raris 
Matias sane keni undi. Punika awinanipun Dane 
Matias raris kasarengang ring parautusane sane 
solas diri punika. 


Ida Sang Hyang Roh Suci nedunin iparautusan 


1 Rikala rauh Rerainan Pentakostane, sawatek 
2 anake sane pracaya ring Ida Hyang Yesus 
pada mapunduh ring satunggiling genah. 2 Tan 
pararapan jeg wenten suara makuus rauh 
saking ambarane, suarannyane sakadi kuusan 
angin baret tur ngebekin umah genahipune 
mapunduh. 3 Raris ipun sareng sami manggihin 
geni marupa sakadi layah-layahan sambeh 

ngencegin ipun suang-suang. “ Irika ipun sareng 
sami pada kabekin antuk Ida Sang Hyang Roh 
Suci, tumuli ngawitin mabaos nganggen basa 
sane malian-lianan, manut paican Ida Sang Hyang 
Roh Suci ring ipun suang-suang. 

3 Duk punika ring Yerusalem katah wenten anak 
Yahudi sane sadu sane rauh saking negara-negara 
sane wenten ring sakuubing jagat. ? Rikala 
ipun sareng sami miragi suara sane makuus 
punika, ipun sami pada rauh pagrunyung. 

Ipun sareng sami pada kablegbegan, santukan 
ipun suang-suang pada miragi parautusane 
mabebaosan nganggen basanipune suang-suang. 
7 Ipun sareng sami pada bengong tur angob, 
sarwi mabaos asapuniki: “Boyake anake sane 
mabaos puniki jadma uedan wewengkon 
Galilea? 8 Napi awinanipun iraga sareng sami 
miragi ipun pada mabaos nganggen basa uedan 
iragane suang-suang? ? Iraga puniki anak uedan 
saking: wewengkon Partia, Media miwah Elam, 
saking Mesopotamia, Yudea miwah Kapadokia, 
saking Pontus miwah Asia; 10 saking Prigia 
miwah Pampilia, saking jagat Mesir miwah 
sawewengkon Libia sane nampek ring kota 
Kirene. Ring pantaran iragane iriki wenten taler 
sane rauh saking kota Roma: ll inggih punika 
anak Yahudi miwah jadma boya Yahudi sane 
ngagem agama Yahudi, tur wenten taler ring 

pantaran iragane sane rauh saking Pulo Kreta 
miwah jagat Arab. Iraga sareng sami pada miragi 
ipun pada mabaos nganggen basan iragane 
suang-suang, nyritayang indik pakaryan-pakaryan 
sane agung tur luih, sane kakardi antuk Ida Sang 
Hyang Widi Wasa.” 12 Ipun sami pada angob tur 
bengong saha saling takenin, sapuniki: “Napike 
pitegesipun puniki?” 

13 Nanging wenten sane lianan minjulin 
parautusane antuk baos kadi asapuniki: “Anake 
puniki sami pada punyah ulihan ipun nginum 
anggur.” 


Pidartan Dane Petrus 


14 Irika Dane Petrus raris ngadeg, kasarengin 
antuk iparautusan sane solas diri, tur antuk suara 
sane jangih dane ngawitin mapidarta ring anake 
akeh punika, sapuniki: “Inggih parasemeton sane 
wenten ring kota Yerusalem, pirengangja atur 
tiange. Sane mangkin tiang jaga nguningayang 
punapi teges paindikane puniki. 15 Anake puniki 
sinamian boyaja punyah sakadi panyengguh 
ragane, santukan puniki wau jam sia semeng. 

16 Nanging paindikane puniki manut ring sabdan 
Ida Sang Hyang Widi Wasa, sane kawecanayang 
malantaran Nabi Yoel, kadi asapuniki: 

17 Ida Sang Hyang Widi Wasa masabda: 

Dipanemayan makire pamragat gumine, 

Ulun lakar ngadakang paundukan- 
paundukan ane buka kene; Ulun bakal 
nyriokang Roh Ulun sig sakancan 
manusane. Pianak-pianak kitane ane 
muani muah ane luh lakar pada nartayang 
paundukan-paundukan ane lakar adakang 
Ulun. Bajang-bajang kitane bakal pada 
ningalin ciri sipta jati. Buina odah-odah 
kitane bakal pada maan ipian. 

18 Didinane ento Ulun masih bakal nyriokang 
Roh Ulun sig paraparekan muah 
panyeroan Ulun. Tur ia pada bakal 
nartayang paundukan-paundukan ane 
lakar adakang Ulun. 

19 Ulun bakal ngadakang praciri baduur di 
langite. Muah katawahan-katawahan 
beten di gumine. Lakar ada getih muah api 
muah andus malepuk. 

20 Matan aine lakar remrem, bulane lakar barak 
buka getihe, satonden teka panemayan 
Ida Sang Panembahan ane agung tur luih. 

21 Buina nyenja ane nyambat parab Ida Sang 
Panembahan ia lakar karahayuang. 

22 Inggih parasemeton Israel, indayang 
pirengang atur tiange puniki: Ida Hyang Yesus 
saking kota Nasaret punika, sane dados utusan 
Ida Sang Hyang Widi Wasa, sampun kasinahang 
ring semeton masrana praciri-praciri, katawahan- 

katawahan miwah ciri-ciri sane kakardi antuk Ida 
Sang Hyang Widi Wasa malantaran Ida. Semeton 
ngraga sampun uning ring paindikane punika, 
santukan indike punika, kalaksanayang ring 
pantaran semetone. 2 Manut pakayunan miwah 
rencanan Ida Sang Hyang Widi Wasa, Ida sampun 
mastiang mangda Ida Hyang Yesus kaserahang 
ring semeton; tur semeton nyedayang Ida, 
malantaran semeton nyerahang Ida ring anake 
sane madosa, mangdane Ida kapentang kapacek 
ring salibe. ** Nanging Ida Sang Hyang Widi Wasa 
sampun nangiang Ida saking pantaran anake 
padem, tur mebasang Ida saking sangsaran 
patine, santukan kakuasan patine nenten 
mrasidayang ngreh Ida. ?? Santukan ngeniang 
paindikan Idane punika, Ida Sang Prabu Daud 
sampun mabaos asapuniki: “Titiang tansah 
nganengneng Ida Sang Panembahan, santukan 
Ida malingga ring kenawan titiange, kantos 
titiang nenten pacang onyah-anyih miwah nemu 
kamewehan. 

26 Malantaran paindikane punika manah 
titiange gargita, tur jiwan titiange kabekin 
antuk kaliangan, tur dewek titiange pacang 
polih pararian saha tentrem rahayu. 

27 Santukan Palungguh IRatu nenten jaga 
ngutang jiwan titiange ring pati loka. 
Palungguh IRatu tan jaga manggayang 

parekan Palungguh IRatune sane astiti 
bakti pacang nemu sengkala. 

28 Palungguh IRatu sampun matujuhin titiang 
margi sane ngungsi urip, tur ring ajeng 
Palungguh IRatu titiang tansah kabekin 
antuk kaliangan!' 

29 Inggih semeton, tiang patut terus terang 
matur ring parasemeton, ngeniang ring indik 
leluur iragane Ida Sang Prabu Daud. Ida 
sampun seda tur kapendem miwah genah idane 
kapendem kantun panggihin iraga rauh mangkin. 
30 Ida punika maraga Nabi, tur Ida uning ring 
janjin Ida Sang Hyang Widi Wasa sane karauhang 
ring ragan idane kadi asapuniki: Mungguing Ida 
Sang Hyang Widi Wasa sampun masumpah, 
mungguing saking katurunan Ida Sang Prabu 
Daud sane jagi kadegang nyeneng prabu, sakadi 
ida ngraga. 31 Ida Sang Prabu Daud sampun 
ngaksi paindikan sane pacang kakardi antuk 
Ida Sang Hyang Widi Wasa, punika awinan ida 
maosang indik nyeneng Ida Sang Prabu Sane 
Kajanjiang punika, saking pantaran anake padem, 
kadi asapuniki: 

“da nenten jaga kabanggayang ring Pati loka. 

Anggan Idane tan jaga rusak: 
32 ida Sang Hyang Widi Wasa sampun nangiang 
Ida Hyang Yesus puniki saking pantaran anake 
padem, tur tiang sareng sami puniki makadados 

saksin paindikane punika. 33 Ida sampun 
katangiang tur kalinggihang ring singasanane 
sane mawisesa ring tengen Ida Sang Hyang Widi 
Wasa, tur Ida sampun nrima Ida Sang Hyang Roh 
Suci sane sampun kajanjiang antuk Ajin Idane. 
Ida Sang Hyang Roh Suci punika taler sampun 
paicayang Ida ring tiang sareng sami, sakadi 
sane sampun aksi miwah pireng semeton iwau. 
34 Santukan boya Ida Daud sane munggah ka 
suargan, nanging ida ngraga ngandika asapuniki: 
Ida Sang Panembahan masabda ring 
Panembahan titiange: Negakja cening dini 
di tongose ane ledangin Aji. 

35 Kanti musuh-musuh ceninge lakar dadiang 
Aji pajekjekan batis ceninge. 

36 Dadosipun sawatek bangsa Israel patut sami 
pada tatas uning, mungguing Ida Hyang Yesus, 
sane sampun pentang tur pacek semeton ring 
salibe punika, Ida sane sampun kadegang dados 
Panembahan miwah Prabu Sane Kajanjiang antuk 
Ida Sang Hyang Widi Wasa!” 

37 Riwau anake akeh punika miragi paindikane 
punika, sami pada dekdek renyuh manahipune, 
tumuli ipun pada nunasang ring Dane Petrus 
miwah parautusane sane lianan, sapuniki: 
“Inggih parasemeton, punapike sane patut 
laksanayang tiang?” 

38 Pasaur Dane Petrus, sapuniki: “Pada 
kutangja dosa-dosan semetone suang-suang, 
raris malukat dados pangiring Ida Sang Hyang 
Yesus Kristus, mangda dosa-dosan semetone 
kampurayang; raris semeton jaga nampi Ida 
Sang Hyang Roh Suci, paican Ida Sang Hyang 
Widi Wasa. 22 Santukan janjin Ida Sang Hyang 
Widi Wasa, mula katiba ring semeton miwah 
oka-okan semetone, taler ring sakancan anake 
sane doh-doh, inggih punika sawatek anake 
sane kesengin pedek tangkil antuk Ida Sang 
Panembahan, Widin iragane.” 

40 Samaliha akeh pisan baos miwah pitutur sane 
kawedalang antuk Dane Petrus anggen dane 
miteketin miwah mituturin anake akeh punika, 
asapuniki baos danene: “Edohangja ragan 
semetone saking pasisip sane pacang nibenin 
soroh jadmane sane corah puniki!” 41 Saking 
pantaran anake punika akeh sane pracaya 
ring kasaksian Dane Petrus, tumuli ipun pada 
kalukat. Duk rahina punika wenten sawatara 
tigang tali diri akehipun anak sane katunggilang 
ring sawatek anake sane pracaya ring Ida Sang 
Hyang Yesus Kristus. 42 Ipun sami tansah geleng 
tur teleb ring paurukan parautusane, saha 
tuon ring sajeroning patunggilan. Ipun tansah 
nunggil sareng-sareng nunas bujana suci miwah 
ngastawa. 

Indik kawentenan pasamuane sane pangawit 


43 Irika akeh praciri miwah katawahan sane 
kaadakang antuk iparautusan, sane ngawinang 
sakancan anake pada karesresan. 44 Sawatek 
anake sane pracaya ring Ida Hyang Yesus sami 
pada pageh sajeroning patunggilan, tur sakancan 
paderbeannya makasami kadadosang due 
tengah. ^} Ipun pada ngadol arta branannyane, 
tur jinahne kadumang sareng sami manut 
ring kaperluannyane suang-suang. ^46 Nyabran 
rahina ipun pada saguluk tur teleb mabakti 
ring Perhyangan Agung, samaliha madaar 
sareng-sareng ring umah-umahipune, maduluran 
manah sane liang tur ngalap kasor. “ Ipun 
sareng sami taler muji Ida Sang Hyang Widi 
Wasa, tur ipun katresnain antuk anake sinamian. 
Samalihne nyabran rahina Ida Sang Panembahan 
ngwewehin patunggilanipune antuk anak sane 
karahayuang. 


Dane Petrus nyegerang anak rumpuh 


1 Sedek rahina anu, pukul tiga nyoreang, rikala 
masan anake mabakti, Dane Petrus miwah 
Dane Yohanes munggah ka Perhyangan Agung. 
2 Irika ring pamedale sane mawasta “Gapura Asri” 
wenten anak rumpuh ngawit saking wau lekad. 
Nyabran rahina ipun kagandong tur kategakang 

ring pamedale punika, buat ngagendong ring 
anake sane jagi ka Perhyangan Agung. ? Rikala 
ipun ngantenang Dane Petrus miwah Dane 
Yohanes jaga ngranjing, ipun nunas padana ring 
sang kalih. “Sang kalih tumuli nganengneng ipun. 
Irika Dane Petrus mabaos ring ipun sapuniki: 
“Nengnengja tiang!” ? Duaning punika ipun raris 
nganengneng sang kalih, saha ngajap-ajap jaga 
polih padana. ? Dane Petrus tumuli mabaos ring 
ipun sapuniki: “Yen pipis, tiang tusing pesan 
ngelah, nanging apa ane gelahang tiang, ento 
ane lakar baang tiang. Masrana kawisesan Ida 
Sang Hyang Yesus Kristus ane uli kota Nasaret, 
bangun tur majalanja ragane!” 7 Irika Dane 
Petrus ngambel lima tengawan anake punika, tur 
ngedetin ipun mangda majujuk. Jeg pramangkin 
buntut lan pagelangan buntut anake punika 
siteng. 3 Ipun ngencotang majujuk tur ngawitin 
mamargi milehan. Ipun raris ngiring sang kalih 
ngranjing ka Perhyangan Agung sambilang ipun 
mamargi jibrag-jibrag tur ngluihang Ida Sang 
Hyang Widi Wasa. ? Sawatek anake sane wenten 
irika, manggihin ipun nglincak tur ngluihang Ida 
Sang Hyang Widi Wasa. 10 Rikala anake akeh 
punika ngelingin ipun, mungguing ipun sane 
pecak negak ngagendong ring pamedale sane 
mawasta “Gapura Asri”, raris anake katah punika 

sami pada angob tur bengong ring paindikane 
sane sampun nibenin anake punika. 


Pidartan Dane Petrus ring Perhyangan Agung 


11 Santukan anake sane pecak rumpuh punika 
tan mari ngiring Dane Petrus miwah Dane 
Yohanes, kenginan sawatek anake sane angob 
iwau raris rauh ngrunyung Dane Petrus miwah 
Dane Yohanes ring piasane sane mawasta, 
Piasan Salomo. 12 Duk Dane Petrus nyingakin 
anake akeh punika, dane raris mapidarta 
sapuniki: “Inggih parasemeton tiang, bangsa 
Israel, napi awinanipun semeton angob ring 
paindikane puniki, tur napi awinanipun semeton 
jeg nganengneng tiang? Punapike pitaenang 
semeton, malantaran saking kakuasan miwah 
kasaduan tiange anake puniki nyidayang 
mamargi? 13 Ida Sang Hyang Widi Wasa, Widin 
Dane Abraham, Dane Ishak miwah Dane Yakub, 
Widin leluur iragane, Ida sampun ngluihang 
kaulan Idane inggih punika Ida Hyang Yesus. 
Nanging semeton sampun nyerahang Ida ring 
sang rumaos, tur nulak Ida ring ajeng Gubernur 
Pilatus, yadiastun manut pakayunan Dane 
Pilatus, Ida patut kabebasang. 14 Nanging 
semeton sampun nulak Ida sane maraga suci 
tur adil, tur semeton mapinunas ring Dane 
Pilatus mangda dane ledang mebasang anake 

sane ngamademang jadma punika, pinaka 
paica buat semeton. 1? Kadi asapunika semeton 
sampun nyedayang anak sane nuntun manusane 
ngungsi kauripan. Nanging Ida Sang Hyang Widi 
Wasa sampun nangiang Ida saking pantaran 
anake padem, tur tiang sareng sami dados 
saksin paindikane punika. 18 Malantaran pracaya 
ring Ida Hyang Yesus, kenginan kuasan Idane 
punika sampun nguatang anake sane aksi tur 
uningin semeton puniki. Tur kapracayanipune 
punika sane sampun nyegerang ipun ring ajeng 
semetone sareng sami. 

17 Inggih parasemeton, tiang uning mungguing 
pakardin semetone miwah parapamimpin 
semetone marep ring Ida Hyang Yesus punika, 
wantah majalaran saking kanambetan semetone. 
18 Malantaran paindikane puniki, saluiring 
sane kasabdayang antuk Ida Sang Hyang Widi 
Wasa duke nguni malantaran paranabine, 
sane ngeniang indik Ida Sang Prabu Sane 
Kajanjiang punika, sane patut nandang sangsara, 
sane mangkin sampun kategepin. 19 Duaning 
asapunika sehinja pepinehe tur kutangja 
dosa-dosan semetone raris mawalija ka ayun 
Ida Sang Hyang Widi Wasa, mangda dosa-dosan 
semetone kabrastayang, 20 mangda semeton 
prasida muponin manah sane degdeg saking 
Ida Sang Panembahan, mangdane Ida prasida 

ngutus Ida Hyang Yesus, sane mula kaselik 
dados Prabu Sane Kajanjiang pabuat semeton. 
21 ida Sang Prabu Sane Kajanjiang punika patut 
malingga ring suargan, kantos saluiring paindikan 
kaanyarang, satinut ring sabdan Ida Sang 

Hyang Widi Wasa, sane sampun kawedarang 
malantaran paranabine sane suci duke nguni. 

22 Santukan Nabi Musa ngandika sapuniki: “Ida 
Sang Hyang Widi Wasa, pacang ngadegang Nabi 
adiri saking pantaran parasemeton ragane, 
pateh sakadi tiang. Pirengang tur telebangja 
saluiring paindikane sane sabdayang dane 

ring semeton. 2 Sapasiraja sane tan kayun 
mirengang pangandikan sang nabine punika, 
ipun jaga kakutang tur kasirnayang saking 
pantaran kaulan Ida Sang Hyang Widi Wasa’ 

24 Tur sakancan paranabine, ngawit saking Dane 
Samuel miwah ungkuran ring dane, sane sampun 
naenin mapidarta makasami taler sampun 
ngelepang indik masane puniki. 25 Saananing 
janjin Ida Sang Hyang Widi Wasa, sane kalantarin 
antuk paranabin Idane, punika mula pabuat 
semeton. Samaliha semeton nampi duman waris 
pasubayan Ida Sang Hyang Widi Wasa sane 
kajanjiang ring leluur iragane. Sakadi sabdan 
Idane ring Dane Abraham sapuniki: “Majalaran 
uli sentanan kitane, Ulun bakal ngamertanin 
sawatek bangsane di gumine! 2? Kadi asapunika 

Ida Sang Hyang Widi Wasa nyelik tur ngutus 
kaulan Idane pinih riin ngrauhin semeton, buat 
ngamertanin tur nuntun semeton suang-suang 
mabalik saking pamargin semetone sane corah.” 


Dane Petrus miwah Dane Yohanes 
ring ajeng Majelis Agamane 


1 Durung puput Dane Petrus miwah Dane 

Yohanes mabaos ring anake akeh punika, 
tan dumade raris wenten parapandita lan 
komandan pajagaan Perhyangan Agunge miwah 
paragolongan Sadukine rauh maranin sang 
kalih. ? Dane sareng sami pada duka pisan, 
santukan sang kalih ngurukang anake akeh 
punika, mungguing Ida Hyang Yesus sampun 
nyeneng saking pantaran anake padem, dados 
pinaka bukti mungguing jadmane padem pacang 
murip malih. 3 Punika awinanipun dane sareng 
sami ngejuk tur mangkeng sang kalih ngantos 
makabenjang semengipun, santukan daweg 
punika sampun wengi. 4 Nanging anake sane 
miragiang pidartan dane sang kalih, akeh sane 
pracaya ring Ida Hyang Yesus; cacah jiwanipune 
makasami sawatara limang tali diri akehipun. 

> Benjangne parapamimpin miwah 

parapanglingsir Yahudine miwah guru- 
guru agamane sami pada paum ring kota 
Yerusalem, ? kasarengin antuk Sang Pandita 

Agung Hanas miwah Kayapas, Yohanes miwah 
Aleksander miwah akeh malih anak lianan, 
sawatek anak sane dados kulawargan Sang 
Pandita Agung. ' Iparautusan makakalih raris 
katangkilang ring ida dane sareng sami, 

tur katetes antuk pitaken-pitaken sapuniki: 
“Kenkenang ragane nyegerang anake rumpuh 
ene? Kawisesan apa ane gelahang ragane muah 
adan nyene ane ojah ragane?” 

8 Dane Petrus sane kalingganin antuk Ida Sang 
Hyang Roh Suci, tumuli matur ring ida dane 
sareng sami, sapuniki: “Inggih parapamucuk 
miwah parapanglingsir bangsa Yahudine 
sinamian. ? Yening ring rahinane puniki titiang 
sareng kalih katetes ngeniang indik pakardi 
ayu marep ring anake rumpuh puniki miwah 
kadi asapunapi antuk titiang nyegerang ipun, 

10 inggih titiang matur piuning ring ida dane 
sareng sami miwah ring sawatek bangsa Israele, 
mungguing anake sane majujuk ring ajeng ida 
dane puniki prasida sampun seger oger, punika 
wantah malantaran kawisesan parab Ida Hyang 
Yesus Kristus sane saking kota Nasaret, sane 
sampun pentang tur pacek ragane ring salibe, 
nanging sampun kanyenengang antuk Ida Sang 
Hyang Widi Wasa saking pantaran anake padem. 
11 Manut sakadi sane sampun kakecap ring 
Cakepan Sucine: 

“Mungguing Ida Hyang Yesus, Ida punika maraga 
Batu sane kakutang antuk paratukang 
batune, inggih punika ragane sareng sami, 
nanging Ida sampun kadadosang batu 
dasar sane paling pentinga. 

12 Wantah ring Ida ngraga wenten karahayuan: 
santukan ring sasoring akasa saduuring pretiwi 
tan wenten malih parab tiosan sane kapaicayang 
antuk Ida Sang Hyang Widi Wasa ring imanusa, 
sane ngranayang iraga rahayu.” 

13 Sawatek anake sane paum irika sami rumasa 
angob ring kawanenan Dane Petrus miwah 
Dane Yohanes, santukan ida dane sami pada 
wikan mungguing sang kalih punika tan naenin 
mapaguruan. Ida miwah dane raris eling, 
mungguing sang kalih punika pecak pangiring 
Ida Hyang Yesus. 14 Sawatek anake sane paum 
irika, tan wenten sane mrasidayang nimpalin 
baos dane sang kalih, santukan sami pada 
nyingak anake sane sampun kasegerang punika 
majujuk ring samping Dane Petrus miwah 
Dane Yohanes. 1° Duaning asapunika sang 
kalih raris kapangandikayang medal saking 
genah pasangkepane punika, tur ida dane raris 
matetimbangan. 18 Tetimbangan ida danene 
sapuniki: “Sapunapi antuk matakeh ring anake 
puniki? Sawatek jadmane sane wenten ring kota 
Yerusalem sami pada uning, mungguing anake 

puniki sampun ngwentenang katawahan sane 
aeng pisan, samaliha iraga nenten mrasidayang 
moyanin indike punika. 1” Nanging mangda 
sampunang indike puniki sayan amiug ring 
pantaran jadmane katah, becikan iraga miteketin 
tur nombahang ipun, mangda sampunang ipun 
malih mabaos nyambat-nyambat wastan Yesus 
punika ring sapasira jua.” 

18 Wus punika iparautusan makakalih malih 
kapangandikayang ngranjing, raris kapiteketin 
mangda sampunang dane nguruk tur nyambat- 
nyambat parab Ida Hyang Yesus. 12 Nanging 
Dane Petrus miwah Dane Yohanes matur 
sapuniki: “Inggih, indayang ida dane ngraga sane 
nepasin, sane encen kabaos patut ring ayun Ida 
Sang Hyang Widi Wasa, punapike satinut ring 
ragane, punapi ninutin Ida Sang Hyang Widi 
Wasa? 20 Santukan titiang tan pacang rered jagi 
midartayang paindikan sane sampun pangguh 
miwah piragi titiang.” 2! Sawatek anake sane 
paum irika malih miteketin sang kalih saha 
banget pisan, tumuli kabebasang, santukan ida 
dane nenten polih dadalan sane pacang kanggen 
nyisipang sang kalih. Maliha ida dane pada ajerih 
ring anake akeh, sane sami ngluihang Ida Sang 
Hyang Widi Wasa, malantaran ngatonang anake 
rumpuh punika sampun seger. 22 Mungguing 
anake sane sampun kasegerang antuk cara sane 

tawah punika, tuuh ipun sampun lintang ring 
petang dasa tiban. 


Pangastawan pasamuane 


23 Sasampune Dane Petrus miwah Dane 
Yohanes kabebasang, digelis dane ngrauhin 
parasemeton pasamuane, tur nuturang saluiring 
paindikan sane sampun kawecanayang antuk 
parapangageng panditane miwah parapanglingsir 
bangsa Yahudine. 224 Tatkala parasemeton punika 
miragi paindikane punika, dane sareng sami 
pada saguluk ngastawa ring Ida Sang Hyang Widi 
Wasa, sapuniki: “Inggih Ratu Sang Panembahan, 
sane ngadakang akasa miwah jagat, segara saha 
sadagingipun makasami! 25 Malantaran leluur 
titiange Sang Prabu Daud, parekan Palungguh 
IRatu sane katuntun antuk Roh Ida Sang Hyang 
Widi Wasa, Palungguh IRatu sampun masabda 
sapuniki: 

'Apa krana parabangsane ane tidong bangsa 
Israel pada iur? Apa kranane parabangsane 
ngrincikang paundukan-paundukan ane 
tan papuara? 

26 Pararatune di gumine pada sregep sayaga 
muah parapangedene pada sangkep, 
nglawan Ida Sang Panembahan muah 
Sang Prabu Ane Kajanjiang ento’ 

27 Santukan Sang Prabu Herodes miwah 
Gubernur Pilatus sinarengan ring parabangsane 
miwah wong Israel, ring kotane puniki sami 
pada igum misadia nglawan Ida Hyang Yesus, 
Kaula druene sane suci, sane sampun adegang 
Palungguh IRatu dados Prabu. 28 Ipun sareng 
sami sampun sayaga jaga nglaksanayang saluiring 
paindikan sane sampun pastiang Palungguh 
IRatu saking nguni, sane janten pacang kasidan, 
manut kawisesan miwah pakarsan Palungguh 
IRatu. 2? Inggih Ratu Panembahan, sane mangkin 
cingakja panyangsara sane tibakang ipun 

ring titiang sareng sami; tur lugrainja titiang 
parakaulan Palungguh IRatu, kawanenan buat 
midartayang Orti Rahayun Palungguh IRatu. 

30 Enjuhangja tangan Palungguh IRatu buat 
nyegerang anak sakit miwah ngwentenang 
katawahan-katawahan miwah praciri-praciri 
malantaran parab Ida Hyang Yesus, Kaulan 
Palungguh IRatu sane suci.” 

31 Wau dane puput ngastawa, genah danene 
mapunduh punika raris magejeran. Dane sareng 
sami kabekin antuk Roh Ida Sang Hyang Widi 
Wasa, tur ngawitin pada wanen midartayang Orti 
Rahayun Ida Sang Hyang Widi Wasa. 

Makasami dados due tengah 


32 Sawatek anake sane pracaya ring Ida Hyang 
Yesus punika sami pada nunggal manah miwah 
pepinehnyane. Ipun sareng sami maosang, 
mungguing sakancan paderbeannyane punika 
boya dados derbennyane niri-niri, nanging 
makasami dados due tengah. 33 Iparautusan 
midartayang indik nyeneng Ida Hyang Yesus 
kadulurin antuk kawisesan sane agung, tur Ida 
Sang Hyang Widi Wasa nyriokin dane antuk sih 
pasuecan ngantos maliah-liah. 3* Ring pantaran 
anake sane pracaya ring Ida Hyang Yesus punika 
tan wenten sane kakirangan. Santukan sane 
madue tegal wiadin umah, sami pada ngadol 
paderbeannyane, tur jinah pikolihannyane punika 
kabakta, 22 katurang ring ajeng iparautusan. 
Jinahe punika raris kadum-dumang ring sawatek 
anake sane pracaya, manut kaperluannyane 
suang-suang. 

36 Kadi asapunika taler Dane Yusup anak 
suku Lewi uedan Pulo Siprus, sane kapesengin 
Barnabas antuk parautusane, (sane pitegesipun: 
Juru panglipur). 3” Dane ngadol tegal 
paderbeannyane, jinahipune kabakta tur 
katurang ring ajeng parautusane. 

Ananias miwah Sapira 


1 Duk punika wenten anak tios sane mawasta 

Ananias, kurenanipune mawasta Sapira. 
Ipun taler ngadol tanah tegalanipune acutak. 
2 Jinah panumbas tegalipune punika abagian 
kasepel antuk Ananias, tur sane abagian katurang 
ring iparautusan. Indike punika kuningin antuk 
somahipune. 3 Dane Petrus raris mataken ring 
ipun sapuniki: “Semeton Ananias, napi awinan 
pakayunan semetone kareh antuk Ratun Setane, 
kantos semeton mobab ring Roh Ida Sang Hyang 
Widi Wasa, tur ngengkebang abagian pamelin 
tegal semetone punika? “ Sadurung tegale 
punika adol semeton, boyake tegale punika 
mula tuah tegal semeton? Tur sasampune kadol, 
jinahne taler semeton sane nuenang. Napi 
awinan semeton ngrincikang kadi asapunika 
ring pakayunan semetone? Boyaja manusa 
sane bobabin semeton, nanging Ida Sang Hyang 
Widi Wasa!” > Wau Ananias miragi baos Dane 
Petrus kadi asapunika, jeg pramangkin ipun 
bah tur padem. Sawatek anake sane miragi 
paindikane punika sami pada ajerih. ? Irika 
wenten makudang-kudang anak truna rauh 
ngambil sawan Ananiase tumuli karingkes tur 
kabakta medal, raris kapendem. 

7 Sawatara maletan tigang jam, somahipune 
raris rauh irika, nanging paindikane sane iwau 
punika tan uningin ipun. 3 Dane Petrus tumuli 
mabaos ring ipun, sapuniki: “Semeton Sapira, 
indayang orahang ring tiang, punapike sawiakti 
aji amunika durus tegal semetone?” 

Pasauripune: “Inggih sawiakti wantah aji 
amunika!” 

9 Irika Dane Petrus raris mabaos ring ipun 
sapuniki: “Napi awinan semeton sareng kalih jeg 
saadung mintonin Roh Ida Sang Panembahan? 
Anake sane nanem sawan rabin semetone, 
sampun ring obag-obagan jelanane, jagi ngosong 
semeton medal.” 10 Jeg pramangkin ipun bah 
ring ajeng Dane Petrus, ngraris padem. Ipun raris 
kagosong medal, antuk paratrunane iwau, tumuli 
katanem ring samping genah kurenanipune 
matanem. !! Pasamuane miwah sakancan anake 
sane miragiang paindikane punika, sami pada 
ajerih pisan. 


Praciri miwah katawahan-katawahan 


12 Daweg punika parautusan Ida Hyang Yesus 
akeh ngwentenang praciri miwah katawahan- 
katawahan ring pantaran jadmane akeh punika. 
Sawatek anake sane pracaya ring Ida Hyang Yesus 
sami tansah pada saadung mapunduh, nunggil 
dados asiki ring Piasan Salomone. 13 Anake sane 

lianan, tan wenten sane purun matunggilan 
ring anake sane pracaya punika, nanging 
makasami pada ngajiang anake sane pracaya 
punika. 14 Samaliha sayan sue mawuwuh-wuwuh 
akehnya anake lanang istri sane pracaya ring Ida 
Sang Panembahan. 1? Sasampune manggihin 
katawahan sane kakardi antuk parautusan Ida 
Hyang Yesus, akeh anake pada ngajak anak 
sakit ka sisin margine, kasareang ring tabane 
miwah ring tikehe, mangdane yening Dane 
Petrus nglintang irika, anake sakit punika keni 
kaungkulin antuk lawat Dane Petrus. 18 Samaliha 
akeh anake pada mabered rauh saking kota-kota 
sane wenten ring samping-samping kota 
Yerusalem, tur ngajak anak-anak sakit miwah 
sakancan anak sane karangsukan setan. Anake 
punika makasami pada kasegerang. 


Parautusan Ida Hyang Yesus kasangsarain 


17 Irika Sang Pandita Agung miwah 
parapangiring idane, inggih punika sawatek 
anggota golongan Sadukine, kalintang merang 
ring kayun. Punika awinane ida dane sareng sami 
mapakayunan jaga nyangsarain parautusan Ida 
Hyang Yesus. 18 Parautusan Idane tumuli kejuk 
tur kapangkeng. 19 Nanging duk wengi punika 
jelanan pangkenge punika kampakang antuk 
malaekat Ida Sang Panembahan, parautusan 

Idane katuntun medal, tur kapangandikain 
sapuniki: 20 “Kemaja ka Perhyangan Agung, tur 
tuturangja idup anyare teken anake makejang.” 
21 Parautusan Ida Hyang Yesus pada sairing, 
tur sasampune tatas rahina dane ngranjing ka 
Perhyangan Agung tur dane ngraris ngawitin 
nguruk irika. 

Duk punika Sang Pandita Agung miwah 
parapangiring idane ngwedalang arah-arah, 
marumang Majelis Agamane, inggih punika 
parapanglingsir bangsa Yahudine. Ida taler 
ngandikayang mangda parautusan Ida Hyang 
Yesus kamedalang saking pangkeng, tur 
katangkilang ring ajeng parumane punika. 

22 Nanging ritatkala paraprajurite rauh ring 
pangkeng, parautusane tan wenten panggihin 
ipun irika, duaning punika ipun raris mawali 

tur nguningayang indike punika ring Majelis 
Agamane, sapuniki: 22 “Ritatkala titiang rauh ring 
pangkeng, panggihin titiang korin pangkenge 
kantun makancing tekek pisan, tur parapajagaane 
pada sregep, sayaga ring arepan korine. Nanging 
wau korine punika ampakang titiang, tan wenten 
jadma panggihin titiang ring tengah pangkenge 
punika!” 24 Duk parakomandan pajagaan 
Perhyangan Agunge miwah parapangageng 
panditane mireng paindikane punika, dane 

sami angob tur mataken, napi sane ngawinang 


PAMARGIN PARAUTUSAN 5.25-31 4463 


parautusane kadi asapunika. 2 Duk punika raris 
wenten anak rauh nangkil tur matur piuning 
sapuniki: “Inggih guru, anake sane sampun 
pangkeng guru punika, sane mangkin ipun 
wenten ring Perhyangan Agung sedek ngurukang 
anake akeh!” 2? Irika komandan pajagaan 
Perhyangan Agunge kairing antuk parapajagaane 
raris ngambil parautusane punika, nanging tan 
malih nganggen kawirosan, kabatek antuk ajerih 
danene ring anake akeh, mangda sampunang 
dane kencurin antuk batu. 

27 Dane tumuli nangkilang parautusane punika 
ring ajeng Majelis Agamane. Irika parautusane 
katetes antuk Sang Pandita Agung, 28 sapuniki: 
“Tiang suba pangsanget pesan nombahang 
ragane ngurukang nganggon kawisesan adan 
Yesuse ento. Nanging ane jani kota Yerusaleme 
makejang suba ebekin ragane baan paurukan 
ragane ento. Tur ragane sarat mabudi nalih tiang 
ajak makejang ane ngamatiang Yesus!” 

29 Dane Petrus miwah parautusane sane lianan, 
tumuli masaur, sapuniki: “Iraga patut sairing 
ring Ida Sang Hyang Widi Wasa, langkungan 
ring ninutin imanusa. 3? Sasampunne ragane 
nyedayang Ida Hyang Yesus malantaran mentang 
tur macek Ida ring salibe, Ida Sang Hyang Widi 
Wasa, Widin leluur iragane tumuli nangiang 
Ida saking pantaran anake padem. 3! Ida Sang 

Hyang Widi Wasa sampun nangiang Ida tur 
nglinggihang Ida ring singasanane sane mawisesa 
ring tengen Idane buat dados Pamucuk miwah 
Juru Rahayu, mangda bangsa Israele prasida 
polih sela buat ngesehin pepineh muah ngutang 
dosa-dosannyane tumuli polih pangampura 
saking Ida Sang Hyang Widi Wasa. 3? Titiang 
sareng sami puniki miwah Roh Ida Sang Hyang 
Widi Wasa, sane kapaicayang antuk Ida Sang 
Hyang Widi Wasa ring sawatek anake sane astiti 
bakti ring Ida, dados saksi pabuat saluiring 
paindikane punika.” 

33 Wau mireng paindikane punika, sawatek 
anake sane parum punika sami pada marasa 
merang ring kayun, kantos sami mapakayun jaga 
nyedayang utusane punika. 34 Nanging saking 
pantaran anake sane parum irika, wenten anak 
saking golongan Parisi adiri sane mapesengan 
Gamaliel, guru agama sane kajiang antuk anake 
akeh. Dane tumuli ngadeg tur mapinunas 
mangda parautusane punika kabakta medal ka 
jaba riin. 35 Wus punika dane raris matur ring 
Majelis Agamane sapuniki: “Inggih semeton 
bangsa Israel, patut semeton tangar pisan ring 
paindikane sane jaga margiang semeton marep 
ring jadmane puniki. 3? Sane riin wenten anak 
sane mawasta Teudas sane ngaku-ngaku dados 
pamimpin. Wenten sawatara sareng samas 

diri anak sane ngraremin ipun. Nanging ipun 
kapademang, tur sawatek pangiringipune sami 
pada sambeh pablesat, tur sirna. 3” Wusan 
punika duk masan anake nyacah jiwa, wenten 
malih anak mawasta Yudas saking wewengkon 
Galilea. Ipun taler akeh polih anak sane satinut 
ring ipun. Nanging ipun taler kapademang tur 
sawatek pangiringipune sami pada sambeh 
pablesat. 38 Kadi asapunika taler ngeniang 
indike sane mangkin, tiang matur pakeling 

ring parasemeton, sampunang pisan semeton 
mlegendahang jadmane puniki. Banggayang ipun 
sapunika. Yening pepineh miwah pakardinipune 
punika saking imanusa kawitnyane, sinah ipun 
jaga sirna. 3? Nanging yening saking Ida Sang 
Hyang Widi Wasa kawitnyane, parasemeton tan 
jagi mrasidayang nyirnayang jadmane puniki. 
Menawi benjang pungkur jaga sinah, mungguing 
semeton sujatinipun nglawan Ida Sang Hyang 
Widi Wasa.” 

Pakeling Dane Gamaliel punika kapatut antuk 
Majelis Agamane. 40 Parautusane punika tumuli 
kapangandikayang ngranjing, raris dane katigtig 
tur kaglemekin mangda dane sampunang malih 
ngurukang nganggen kawisesan parab Ida Hyang 
Yesus. Wus punika raris dane kabebasang. 

41 parautusan Ida Hyang Yesus raris medal, 
kesah saking Majelis Agamane punika, tur 

marasa liang pisan, santukan Ida Sang Hyang 
Widi Wasa sampun nglugrain dane nandang 
sangsara malantaran parab Ida Hyang Yesus. 

42 Nyabran rahina dane nglanturang ngurukang 
miwah midartayang Orti Rahayu indik Ida Hyang 
Yesus, Sang Prabu Sane Kajanjiang punika, ring 
Perhyangan Agung miwah ring umah-umah 
anake. 


Pasamuane milih pangancang pitung diri 


! Duk punika pasamuane sayan mawuwuh- 
wuwuh akehipun. Raris wenten pakrimik 
ring pantaran anak Yahudi uedan Yunani marep 

ring anak Yahudi uedan Yudea. Santukan rikala 
ngedumang padana nyabran rahina, parabebalu 
uedan Yunanine sering kalemenahang. 

2 Duaning punika parautusane makaroras tumuli 
munduhang pasamuane makasami, saha mabaos 
sapuniki: “Kirang patut rasanne yen tiang sareng 
sami kantos tuleman midartayang sabdan Ida 
Sang Hyang Widi Wasa, majalaran wantah 
ngetang jinah kewanten. ? Inggih parasemeton, 
duaning punika pilihja anak sane sampun kabaos 
sadu tur wicaksana ring pantaran semetone 
pitung diri akehipun, samaliha sane kabekin 
antuk Roh Ida Sang Hyang Widi Wasa. Ipun 

jagi serahin tiang ngamargiang paindikane 
punika. 4 Mangda tiang sareng roras puniki 

mrasidayang ngilis ngamargiang pangastawan 
miwah midartayang Orti Rahayu kewanten.” 

> Pasamuane makasami pada saadung ring 
baos parautusane punika. Duaning punika ipun 
sareng sami raris milih Dane Stepanus, anak sane 
pageh pracaya ring Ida Hyang Yesus lan kabekin 
antuk Roh Ida Sang Hyang Widi Wasa miwah 
Dane Pilipus, Dane Prokorus, Dane Nikanor, Dane 
Timon, Dane Parmenas miwah Dane Nikolaus 
anak saking kota Antiokia sane magama Yahudi. 
6 Dane sareng pepitu raris katangkilang ring 
ajeng parautusane. Irika parautusan Ida Hyang 
Yesus tumuli ngastawayang dane tur napak duur 
danene antuk tangan. 

7 Sabdan Ida Sang Hyang Widi Wasa raris sayan 
sumebar. Pasamuane ring Yerusalem sayan 
maweweh-weweh akehipun, tur akeh taler 
parapandita sane nrima tur pracaya ring Orti 
Rahayune punika. 


Dane Stepanus kejuk 


8 Duk punika Dane Stepanus sane bek antuk sih 
pasuecan Ida Sang Hyang Widi Wasa, samaliha 
bek antuk kawisesan, ngwentenang makudang- 
kudang katawahan miwah praciri ring arepan 
anake akeh. ? Nanging wenten makudang-kudang 
anak sane ngamesehin dane. Anake punika warga 
pasamuan Yahudi sane mawasta Pasamuan Anak 

Merdeka, inggih punika anak Yahudi uedan kota 
Kirene miwah kota Aleksandria. Anake punika 
kasarengin antuk anak Yahudi saking wewengkon 
Kilikia miwah Asia, sami pada matembung baos 
nglawan Dane Stepanus. 19 Nanging rikala Dane 
Stepanus mabaos, Roh Ida Sang Hyang Widi Wasa 
ngicen dane kawicaksanan, kantos sakancan 
anake punika nenten mrasidayang nimpalin 
baos danene. 11 Raris anake punika ngoles 
makudang-kudang anak, mangdane nyak mabaos 
sapuniki: “Tiang sareng sami sampun miragi 
jadmane puniki ngucap langgana ring Dane 
Musa miwah ring Ida Sang Hyang Widi Wasa.” 

12 Malantaran punika ipun ngoles anake katah, 
parapanglingsire miwah paraguru agamane. 
Sakancan anake punika tumuli pada nyagjag tur 
ngejuk Dane Stepanus, raris katangkilang ring 
ajeng Majelis Agamane. 13 Anake punika raris 
ngajak makudang-kudang anak jaga kanggen 
saksi, buat ngaturang kasaksian palsu marep 
ring Dane Stepanus, sapuniki: “Anake puniki 
tansah nganistayang Perhyangan Agung iragane, 
Pidabdab Torate. 14 Titiang sareng sami sampun 
miragi baosipune mungguing Yesus saking kota 
Nasaret punika jaga nguugang Perhyangan 
Agunge, tur ngesehin tata krama sane sampun 
tami iraga saking Dane Musa!” 15 Sawatek anake 
sane paum ring Majelis Agamane punika sami 

pada mandreng Dane Stepanus. Irika prarain 
danene kakantenang waluya sakadi prarain 
malaekat. 


Pamidartan Dane Stepanus 


1 Sang Pandita Agung raris mataken ring Dane 

Stepanus, sapuniki: “Apake saja buka keto?” 
2 Irika Dane Stepanus matur kadi asapuniki: 
“Inggih parasemeton miwah parapanglingsir 
titiange, pirengangja atur titiange puniki. Ida 
Sang Hyang Widi Wasa Sane Maha Luih sampun 
makantenang raga ring Dane Abraham leluur 
iragane duk dane kantun malinggih ring tanah 
Mesopotamia, sadurung dane lunga tur jenek 
ring tanah Haran. 3 Irika Ida Sang Hyang Widi 
Wasa masabda ring dane, sapuniki: “Kalahinja 
panyamaan muah gumin kitane, tur kemaja 
kita luas ka gumi ane lakar patujuhang Ulun 
teken kita! 4 Punika awinannya dane kesah 
saking jagat Kasdime tumuli jenek malinggih 
ring tanah Haran. Sasampun ajin danene seda, 
Ida Sang Hyang Widi Wasa ngandikayang dane 
magingsir saking irika, ka jagate puniki, genah 
linggih parasemeton miwah paraida danene sane 
mangkin. ? Duk punika Ida Sang Hyang Widi Wasa 
nenten mapaica tanah angan atampak, sane 
jaga dados duen danene ngraga, nanging Ida 
Sang Hyang Widi Wasa majanji jaga maicayang 


PAMARGIN PARAUTUSAN 7.6-10 4470 


tanahe puniki ring Dane Abraham, tur jaga dados 
druen danene miwah saparisentanan danene. 
Duk Ida Sang Hyang Widi Wasa ngardi prajanjian 
punika, Dane Abraham durung madue putra. 
6 Sapuniki sabdan Ida Sang Hyang Widi Wasa 
ring dane: “Parisentanan kitane lakar nongos 
di gumin anake, ditu ia dadi panjak tur lakar 
kasangsarain samas tiban makelonne. ” Nanging 
Ulun lakar nyisipang bangsane ane manjakang 
ia, tur sasubane keto ia ajaka makejang lakar 
magedi uli di gumine totonan, tur lakar mabakti 
teken Ulun di gumine ene. 8 Irika Ida Sang Hyang 
Widi Wasa raris mapaica upakara sunat ring 
Dane Abraham, pinaka dados pikukuh prajanjian 
punika. Punika awinanipun Dane Abraham raris 
nyunat Dane Ishak, sasampune dane mayusa 
kutus rahina; Dane Ishak nyunat Dane Yakub 
miwah Dane Yakub nyunat panglingsir leluur 
iragane makaroras. 

9 Santukan parapanglingsir leluur iragane iri 
ati ring Dane Yusup, dane tumuli kadol dados 
panjak ring Mesir. Nanging Ida Sang Hyang Widi 
Wasa nyayubin dane, 10 tur ngluputang saking 
saananing kasangsaran. Rikala Dane Yusup 
tangkil ring ajeng Sang Piraun, sang madeg prabu 
ring Mesir, Ida Sang Hyang Widi Wasa mapaica 
kawicaksanan tur ngiangin dane, ngantos 
dane kaledangin olih Sang Piraun. Sang Piraun 

tumuli ngadegang dane dados gubernur buat 
ngenterang jagat Mesire miwah sadaging purin 
sang prabune. 1! Irika raris wenten sayah ageng 
ring jagat Mesir miwah ring jagat Kanaan, kantos 
akeh jadmane keni sayah. Paraleluur iragane 
taler tan mrasidayang molih ajeng-ajengan. 
12 Duaning punika ritatkala Dane Yakub mireng 
wenten gandum ring Mesir, dane raris ngutus 
putra-putran danene, paraleluur iragane. Punika 
pamargin danene sane kaping pisan ka Mesir. 
13 Ring pamargin danene ka jagat Mesir sane 
kaping kalih, Dane Yusup raris nyinahang raga 
ring parasemeton danene. Sang prabu Mesire 
raris wikan ring palelintihan Dane Yusup. 12 Irika 
Dane Yusup raris ngwentenang utusan tangkil 
ring Dane Yakub, ajin danene, ngaturin mangda 
dane sakulawarga ledangja rauh ka Mesir. 
Kulawargan danene makasami wenten tigang 
benang diri. 12 Dane Yakub tumuli lunga ka jagat 
Mesir. Irika dane miwah paraleluur iragane 
seda. 18 Layon danene makasami kagingsirang 
ka kota Sikem, tur kapendem ring setrane sane 
pecak katumbas antuk Dane Abraham, saking 
parisentanan Dane Hemor. Setrane punika pecak 
katumbas antuk jinah perak. 

17 Rikala sampun sayan nampek rauh 
panemayan Ida Sang Hyang Widi Wasa jaga 
ngamargiang janjin Idane, sane sampun janjiang 

Ida ring Dane Abraham, sayan mawuwuh 
akehipun bangsan iragane ring jagat Mesir. 

18 Pamuputipun wenten sang prabu siosan 
jumeneng prabu ring jagat Mesir, sane tan 
uning ring Dane Yusup. 19 Sang prabu punika 
masangang pangindrajala marep ring bangsan 
iragane tur nyangsaren leluur iragane miwah 
kapaksa kapangandikayang ngentungang 
rare-rarennyane mangda padem, mangdane 
bangsan iragane puceh. 2? Duk masane punika 
Dane Musa embas, inggih punika anak alit sane 
kalintang bagus. Tigang sasih suennya dane 
kapatiningin ring jeroan danene. 21 Tur ritatkala 
dane kentungang, dane raris kaduduk antuk okan 
Sang Prabu Piraun sane istri, tur kapatiningin 
kadadosang putran idane ngraga. 22 Irika dane 
polih paurukan indik saluiring kaweruh wong 
Mesire, tur dane mawibawa sajeroning bebaos 
miwah pamargin danene. 

23 Sasampune Dane Musa mayusa petang 
dasa taun, irika wetu pakayunan danene jaga 
macecingak ring semeton-semeton danene, 
inggih punika bangsa Israel. 24 Daweg punika 
cingak dane wenten satunggiling anak Israel 
kaala-ala olih anak Mesir adiri. Irika dane 
tumuli nulungin tur melanin anak Israele punika 
malantaran ngamademang anak Mesir punika. 
25 (Pitaenang dane, bangsan danene pacang 

ngresep, mungguing Ida Sang Hyang Widi Wasa 
ledang mrabotang dane buat jaga mebasang 
bangsan danene. Nanging dane sareng sami pada 
tan ngresep.) 2? Benjangipun malih dane ngaksi 
wenten anak Israel magerengan sareng kalih tur 
dane ngindayang nyapsap anake sareng kalih 
punika. Pangandikan danene sapuniki: “Inggih 
semeton indayang pirengang baos tiange. Ragane 
sareng kalih pada masemeton. Napi awinane 
semeton magerengan ngajak timpal? 2' Nanging 
anake sane nuunin ngajak timpalnyane 
magerengan punika raris nuludang dane ka 
samping, sarwi mabaos sapuniki: “Sapasira sane 
nadosang ragane pamrentah miwah hakim ring 
pantaran tiange sareng kalih? 28 Punapike ragane 
taler mapakayunan jaga ngamademang tiang, 
sakadi ragane ngamademang anak Mesire dibi?” 
29 Wau Dane Musa mireng baos anake punika, 
dane raris makaon tan papamit saking Mesir, 
tumuli jenek malinggih ring tanah Midian. Irika 
dane madue putra lanang kekalih. 

30 Sasampune maletan petang dasa taun, tumuli 
wenten salah tunggil malaekat Ida Sang Hyang 
Widi Wasa makantenang raga ring Dane Musa, 
ring tengah bet ketket sane ngendih murub, ring 
tegal melakange sane nampek saking Gunung 
Sinai. 3t Dane Musa kalintang angob manggihin 
paindikane punika, tumuli nganampekin bete 

punika mangda tatas antuk dane nyingakin. Irika 
raris dane mireng sabdan Ida Sang Panembahan, 
sapuniki: 3? “Ulun Widin leluur kitane, Widin 
Abraham, Ishak muah Yakub: Irika Dane Musa 
jejeh ngetor tur tan purun malih maliat. 33 Ida 
Sang Panembahan malih masabda ring dane, 
sapuniki: “Embusja sandal kitane sawireh tongos 
kitane majujuk ene tanah suci. 34 Ulun suba 
nyingak kasangsaran ane tandangina baan 
kaulan Ulune di tanah Mesir. Ulun suba ningeh 
sesambatannyane, tur Ulun lakar tumurun 
mebasang ia. Ane jani Ulun lakar ngutus kita ka 
tanah Mesir. 

35 Dane Musa punika, sane katulak antuk 
bangsa Israel antuk baos kadi asapuniki: Sapasira 
sane nadosang ragane pamrentah miwah 
hakim, dane punika sane kutus antuk Ida Sang 
Hyang Widi Wasa, malantaran sang malaekat 
sane sampun makantenang raga ring bete 
sane ngendih murub, buat dados pamrentah 
miwah juru rahayu. 3? Dane nuntun bangsane 
punika medal saking jagat Mesir, ngadakang 
makudang-kudang praciri miwah katawahan ring 
jagat Mesir, ring Segara Abang miwah ring tegal 
melakange, kantos petang dasa taun suenipun. 
37 Dane Musa puniki sane sampun mapidarta 
ring bangsa Israele puniki: “Ida Sang Hyang 
Widi Wasa jaga ngadegang nabi adiri pabuat 

semeton sane pateh sakadi tiang, sane metu 
saking pantaran semetone. 33 Dane Musa puniki 
sane sampun sareng-sareng bangsa Israel ring 
tegal melakange, irika dane sinarengan ring 
paraleluur iragane miwah sang malaekat sane 
pecak ngandika ring dane ring Gunung Sinai. 
Dane sane sampun nyuun sabdan Ida Sang Hyang 
Widi Wasa tur ngrauhang sabda punika ring 
iraga. 

39 Nanging paraleluur iragane tan kayun 
ninutin dane, tur dane kasampingang, tur leluur 
iragane meled mawali ka jagat Mesir. 40 Punika 
awinan dane sareng sami matur ring Dane 
Harun sapuniki: “Karyanangja tiang dewa sane 
pacang mamargi ring arep tiange. Santukan 
tiang tan uning yen paindikan napi sane sampun 
nibenin Dane Musa, sane sampun nuntun tiang 
medal saking jagat Mesir. 41 Irika paraleluur 
iragane makarya arca godel banteng asiki, raris 
kaupakarain, tur dane ngwentenang karya ageng 
miwah masuka rena malarapan pakaryan danene 
punika. 42 Nanging Ida Sang Hyang Widi Wasa 
raris matinggal saking dane, tur manggayang 
dane mabakti ring bintang-bintang ring langite 
sakadi sane sampun kasurat ring cakepan 
paranabine, sapuniki: 

‘Ih bangsa Israel! Buron apa ane suba tampah 

tur aturang kita teken Ulun, dugase di 

tegal melakange, kanti petang dasa tiban 
makelonne. 
43 Aukudko tusing ada. Buina kita suba negen 
palinggih Dewa Moloke muah arca bintang 
Dewa Repane. 
Ento makejang arca ane gae tur sumbah kita. 
Wireh keto Ulun bakal ngentungang tur 
ngutang kita kanti ka gumi Babele? 
44 Palinggih Ida Sang Hyang Widi Wasa tansah 
wenten ring pantaran paraleluur iragane, 
rikala dane ring tegal melakange. Palinggihe 
punika kawangun manut sakadi sabdan Ida 
Sang Hyang Widi Wasa ring Dane Musa, tur 
sapaut ring conto sane sampun kedengang ring 
dane. 45 Sasampune punika paraleluur iragane 
sane ngwarisin palinggihe punika saking wong 
tuannyane, kapimpin antuk Dane Yosua ngaug 
tanahe puniki. Tanahe puniki sane keni kajarah 
saking bangsa-bangsane sane sampun katundung 
saking arepan danene, antuk Ida Sang Hyang 
Widi Wasa. Daweg punika palinggihe punika taler 
kategen tur kadegang iriki, ngantos rauh ring 
masan panyeneng Ida Sang Prabu Daud. 26 Ida 
Sang Prabu Daud kalintang kaledangin antuk Ida 
Sang Hyang Widi Wasa. Irika ida raris mapinunas 
mangda kalugra ngwangun perhyangan buat 
linggih Ida Sang Hyang Widi Wasa, Widin Dane 
Yakub. 4 Nanging Ida Sang Prabu Salomo sane 

ngwangun Perhyangan pabuat linggih Ida Sang 
Hyang Widi Wasa. 

48 Nanging Ida Sang Hyang Widi Wasa Sane 
Maha Luur, nentenja malingga ring perhyangane 
sane kakardi antuk imanusa, sakadi pangandikan 
nabine sapuniki: 

49 “Kene sabdan Ida Sang Hyang Widi Wasa: 

Langite ento dadi palinggih Ulune 

muah gumine dadi tatakan batis Ulune. 
Perhyangan ane buka kenken ane gae kita 
buat Ulun? Buina tongos ane buka apa 
ane dadi tongos Ulun masandekan? 

50 Tusingke ene makejang Ulun ane ngadakang?’ 

51 Inggih parasemeton! Ambate bengkung 
parasemetone! Ambate punggung pakayunan 
parasemetone miwah ambate bongol karnan 
semetone marep ring sabdan Ida Sang Hyang 
Widi Wasa. Pateh sakadi leluur parasemetone, 
parasemeton taler tansah nulak Roh Ida Sang 
Hyang Widi Wasa. ?2 Wentenke nabi-nabi sane 

tan kasangsarain olih leluur parasemetone? Dane 
nyedayang parautusan Ida Sang Hyang Widi 
Wasa, sane duke nguni sampun nartayang indik 
pacang rauh Parekan Idane sane sujati, tur sane 
mangkin sampun tilas tur sedayang semeton. 

53 Parasemeton sampun nampi pituduh Ida 

Sang Hyang Widi Wasa sane karauhang antuk 

paramalaekate, nanging parasemeton nenten 
kayun ninutin pituduhe punika!” 


Dane Stepanus kencur antuk batu 


54 Riwau paraanggota Majelis Agamane mireng 
baos Dane Stepanuse kadi asapunika, sami 
pada duka pisan saha giet-giet. > Nanging Dane 
Stepanus sane kabekin antuk Roh Ida Sang Hyang 
Widi Wasa, raris nulengek ka langite tur cingakin 
dane teja kaluihan Ida Sang Hyang Widi Wasa 
miwah Ida Hyang Yesus ngadeg ring genah sane 
mawisesa ring tengen Ida Sang Hyang Widi Wasa. 
56 Raris dane mabaos sapuniki: “Cingakinja, 
tiang manggihin langite mampakan, miwah 
Sang Putraning Manusa ngadeg ring genahe 
sane mawisesa ring tengen Ida Sang Hyang Widi 
Wasa!” 

57 Paraanggota Majelis Agamane sami pada 
jerit-jerit tur nekep karna tumuli sami mabriuk 
ngejuk Dane Stepanus, ?3 kapaid kabakta 
medal saking kotane tur kencurin antuk batu. 
Parasaksine pada ngembus baju jubahnyane tur 
kagenahang, katongosin antuk anak adiri sane 
mapesengan Saulus. 2? Rikala Dane Stepanus 
kencurin antuk batu, raris dane ngastawa ring 
Ida Sang Panembahan, sapuniki: “Inggih Ratu 
Hyang Yesus, trimaja roh titiange.” 2? Sambilang 
dane matedoh, dane matur saha jangih sapuniki: 

“Inggih Ratu Sang Panembahan, sampunangja 
dosane puniki kapategenang ring ipun sareng 
sami.” Wus mabaos kadi asapunika, dane raris 
seda. 

1 Dane Saulus taler adung pisan ring indik 
8 sedan Dane Stepanuse punika. 


Dane Saulus nyangsarain pasamuane 


Ngawit saking rahinane punika sangsara sane 
kalintang ageng nibenin pasamuane ring kota 
Yerusalem. Sajawining parautusan Ida Hyang 
Yesus, sawatek anake sane pracaya ring Ida Hyang 
Yesus pablesat nylupsup ring sawewengkon jagat 
Yudea miwah Samaria. 2 Duk punika wenten 
makudang-kudang anak sane astiti bakti ring 
Ida Sang Hyang Widi Wasa mendem sawan 
Dane Stepanus, saha banget pisan antukipun 
mangelingin. 

3 Nanging Dane Saulus sarat pisan antuk dane 
mapiuleh jaga ngeseng pasamuane. Sabilang 
umah peped dane nyelepin, tur yening irika 
wenten anak pracaya ring Ida Hyang Yesus, raris 
kapaid medal, tan ngetang luh muani, tumuli 
karanjingang ring pangkenge. 


Orti Rahayune kapidartayang ring Samaria 


4 Sakancan anake sane pracaya ring Ida Hyang 
Yesus, sane sampun pablesat nylupsup milehan 

punika, sami pada midartayang Orti Rahayu. 

5 Dane Pilipus ngungsi satunggiling kota ring 
wewengkon Samaria, tur dane midartayang ring 
sakancan anake irika indik Ida Sang Prabu Sane 
Kajanjiang punika. ê Anake punika sami pada 
teleb miragiang pamidartan Dane Pilipus. Ipun 
sareng sami pada ngincepang daging pidartane 
punika, sarwi ngantenang praciri-praciri sane 
kaadakang antuk Dane Pilipus. 7 Akeh setane 
pada medal saha jerit-jerit saking anak sane 
karangsukan setan; akeh anak sane perot miwah 
rumpuh sampun prasida kasegerang. 3 Irika 
raris wenten kaliangan ageng pisan ring kotane 
punika. 

9 Ring kota punika wenten anak sane mawasta 
Simon, sane sampun saking sue nganggen 
pangiwa saha ngranayang sawatek anak 
Samariane sami pada gaok ring ipun. Samaliha 
ipun matingkah sakadi anak sane pinih utama 
irika. 19 Sawatek anake ring kotane punika, 
agung alit, sami pada satinut ring ipun, saha 
mabaos asapuniki: “Anake ene mula tuah 
kakuasaan Ida Sang Hyang Widi Wasa, ane kasub 
kasambat kakuasaan ane agung.” 1! Anake sami 
pada leket ring ipun santukan sampun saking 
sue anake punika pada angob ring kasaktian 
pangiwanipune. 12 Nanging sasampune ipun 
sareng sami pada pracaya ring pidartan Dane 

Pilipus ngeniang Orti Rahayu indik Pamrentahan 
Ida Sang Hyang Widi Wasa miwah indik parab Ida 
Hyang Yesus Kristus, ipun sareng sami, lanang 
istri pada kalukat. 13 Simon taler pracaya ring Ida 
Hyang Yesus. Tur sasampune ipun kalukat, ipun 
tansah ngiring Dane Pilipus. Ipun kalintang angob 
rikala ngeton katawahan-katawahan sane ageng 
miwah praciri-praciri sane kaadakang antuk Dane 
Pilipus. 

14 Parautusan Ida Hyang Yesus sane ring kota 
Yerusalem miragi indik jadma Samariane sampun 
nampi sabdan Ida Sang Hyang Widi Wasa, punika 
awinan dane raris ngutus Dane Petrus miwah 
Dane Yohanes mrika. 1° Sasampune rauh irika, 
sang kalih tumuli ngastawayang jadma Samariane 
punika mangda ipun sareng sami kapaicain Roh 
Ida Sang Hyang Widi Wasa, 18 santukan ipun 
durung katedunin antuk Roh Ida Sang Hyang 
Widi Wasa. Ipun wantah kalukat kadadosang 
pangiring Ida Hyang Yesus kewanten. 17 Irika 
Dane Petrus miwah Dane Yohanes ngungkulang 
tangan danene ring sirahipune, tur ipun sami 
kapaicain Roh Ida Sang Hyang Widi Wasa. 

18 Rikala Simon manggihin, mungguing Roh 
Ida Sang Hyang Widi Wasa sampun tumurun 
ring jadmane punika majalaran ipun kaungkulin 
tangan antuk parautusan Ida Hyang Yesus, raris 
ipun ngaturang jinah ring Dane Petrus miwah 

Dane Yohanes, 19 saha matur sapuniki: “Inggih 
semeton icenja taler tiang kawisesan puniki. 
Mangda anake sane ungkulin tiang tangan, jaga 
kalugra nampi Roh Ida Sang Hyang Widi Wasa.” 

20 Nanging Dane Petrus mabaos ring ipun 
sapuniki: “Wastu semeton sareng-sareng ring 
jinah semetone kageseng ring api nrakane. 
Santukan semeton mitaenang sih pasuecan 
Ida Sang Hyang Widi Wasa kengin katumbas 
antuk jinah. 21 Semeton nenten maderbe bagian 
wiadin duman sajeroning pakaryan tiange puniki, 
santukan pepineh semetone nenten jujur ring 
ayun Ida Sang Hyang Widi Wasa. 22 Sehinja tur 
kutangja pepineh semetone sane corah punika, 
tur ngastawaja ring Ida Sang Panembahan, 
mangdane Ida ledang ngampurayang pepineh 
semetone sane kadi asapunika. 23 Santukan 
sampun panggihin tiang, mungguing manah 
semeton pait makilit sakadi nyali, tur semeton 
sampun kategul antuk kacorahan.” 

24 Simon raris matur ring Dane Petrus miwah 
Dane Yohanes, sapuniki: “Inggih semeton, 
astawayangja tiang ring Ida Sang Panembahan 
mangda saluiring paindikan sane baosang 
semeton iwau, sampunang nibenin tiang.” 

25 Sasampune sang kalih puput mapaica 
kasaksian miwah midartayang sabdan Ida Sang 
Panembahan, Dane Petrus miwah Dane Yohanes 

tumuli mawali ka kota Yerusalem. Sajeroning 
pamargin danene, dane midartayang Orti Rahayu 
ring desa-desa ring wewengkon Samariane 
punika. 


Dane Pilipus miwah prakangge 
agung saking jagat Etiopia 


26 Wus punika raris wenten malaekat Ida 
Sang Panembahan ngandika ring Dane Pilipus 
sapuniki: “Kinkinang dewek kitane, kemaja 
majalan ngalodang ka jalane ane uli kota 
Yerusalem ka kota Gasa.” (Margine punika 
sampun tan kantun kagunayang.) 27 Irika Dane 
Pilipus makinkin raris mamargi. Duk punika 
wenten prakangge agung saking jagat Etiopia 
nuju mamargi mantuk. Prakangge agung punika, 
dados prakangge buat ngetangang druen Sri 
Kandake, Sang Raja Putri ring jagat Etiopia. Dane 
sampun lunga ka kota Yerusalem ngaturang 
bakti ring Ida Sang Hyang Widi Wasa, tur sane 
mangkin dane mawali mantuk nglinggihin 
kreta. Sajeroning pamargin danene punika, 
dane ngwacen cakepan dane Nabi Yesaya. 
28 (8:27) 29 Roh Ida Sang Hyang Widi Wasa raris 
ngandika ring Dane Pilipus, sapuniki: “Kemaja 
paekin kretane ento!” 30 Dane Pilipus digelis 
nganampekin, irika kapiragi prakanggene punika 
sedekan ngwacen cakepan dane Nabi Yesaya, 


PAMARGIN PARAUTUSAN 8.31-36 4484 


punika awinan Dane Pilipus mataken ring 
dane sapuniki: “Punapike ragane ngresep ring 
paindikan sane wacen ragane?” 

31 Pasaur prakanggene punika: “Sapunapiang 
tiang jagi ngresep, yan tan wenten anak sane 
nerangang ring tiang?” Dane raris ngaturin 
Dane Pilipus munggah ka kretane tur malinggih 
sareng-sareng ring dane. 3? Paosan cakepan sane 
wacen dane punika sapuniki: 

“Ida punika tan bina sakadi biri-biri sane 
kadandan ka pajagalane. Ida tan bina 
sakadi panak biri-biri sane kolok ritatkala 
bulunnyane kagundul. Asapunika Ida tan 
masuara angan abuku. 

33 Sajeroning kanistan, Ida katibakin pasisip. Tan 
wenten anak sane pacang mrasidayang 
nuturang babad palelintihan Idane. 
Santukan urip Idane sampun kabancut 
saking jagate.” 

34 Sang prakangge agung raris matur ring 

Dane Pilipus: “Indayang dartayang ring tiang, 
indik sapasirake puniki, sane kabaosang olih 
nabine puniki? Punapike indik danene ngraga, 
punapi indik anak lianan?” 33 Dane Pilipus raris 
mapidarta ring dane, kakawitin saking wewacene 
iwau, buat nartayang Orti Rahayu indik Ida Hyang 
Yesus. 3? Sapanglantur pamargin dane sang kalih, 
raris rauh ring genahe sane wenten toyanipun. 

Irika sang prakangge agung raris matur ring Dane 
Pilipus, sapuniki: “Ring genahe puniki wenten 
toya. Punapike wenten pialang yening tiang 
nunas kalukat?” 

37 (Dane Pilipus tumuli matur ring dane: “Yening 
sampun nguleng pakayunan ragane pracaya 
ring Ida Hyang Yesus, sampun sinah tan wenten 
pialang.” 

Pasaur danene: “Inggih tiang pracaya 
mungguing Ida Hyang Yesus Kristus punika putran 
Ida Sang Hyang Widi Wasa.” | 

38 Sang prakangge agung raris ngandikayang 
ngrarianang kretan danene. Irika raris sang 
kalih, inggih punika Dane Pilipus miwah sang 
prakangge agung, tumuli tedun ka toyane. Dane 
raris kalukat antuk Dane Pilipus. 22 Rikala sang 
kalih munggah saking toyane, tan pararapan 
Roh Ida Sang Panembahan mancut Dane Pilipus, 
kantos sang prakangge agung nenten malih 
nyingakin Dane Pilipus. Sang prakangge agung 
raris nglanturang pamargin danene saha liang 
pisan. 49 Nanging Dane Pilipus napetang ragan 
danene sampun ring kota Asdod. Irika dane 
mamargi milehan ring kota-kotane makasami, 
midartayang Orti Rahayu kantos rauh ring kota 
Kaisarea. 

Dane Saulus ngawitin pracaya 
ring Ida Hyang Yesus 


(Paraut. 22:6-16, 26:12-18) 


! Duk punika Dane Saulus sarat pisan 

mapakayun mademang parasisian Ida Sang 
Panembahan. Dane tumuli nangkil ring Sang 
Pandita Agung, 2 tur nunas surat kuasa sane 
jaga katurang ring majelis pasamuan agama 
Yahudine ring kota Damsik. Mangdane yan dane 
manggihin anak sane ngagem paurukan Ida 
Sang Panembahan irika, eluh wiadin muani, 
makasami jaga ejuk dane tur pacang kabakta ka 
kota Yerusalem. 

3 Sajeroning pamargin danene ngungsi ka kota 
Damsik, riwau dane nampek ring kotane punika, 
tan dumade jeg wenten sinar makebiar saking 
langite ngiter dane. 4 Irika dane bah ka tanahe 
tur dane raris miragi sabda sane asapuniki: “Ih 
Saulus, Saulus, ngudiang dadi Saulus nyangsarain 
Manira?” 

5 Dane Saulus raris matur, sapuniki: “Inggih Ratu 
Panembahan, sapasirake sujatinne IRatu?” 

Pangandikan Sang Sabda: “Manira ene suba 
Yesus ane sangsarain kita. ? Ane jani bangunja, 
tur lautang ka kota. Ditu kita lakar korahin, apa 
ane patut lakonin kita.” 

7 Anake sane nyarengin pamargin Dane 
Saulus punika, sami pada mandeg, saha tan 
nyidayang mabaos angan abuku. Ipun miragi 
sabdane punika, nanging tan wenten jadma sane 
panggihin ipun. 3 Dane Saulus raris matangi, 
tumuli ngedatang panyingakan, nanging dane 
tan mrasidayang nyingakin punapa-punapi. 
Duaning asapunika, dane raris kadandan antuk 
timpal-timpalnyane ngranjing ka kota Damsik. 

9 Tigang rahina suennya dane tan mrasidayang 
nyingakin, tur sajeroning tigang rahina punika 
dane nenten ngajengang miwah nginum. 

10 Ring kota Damsik, wenten sisia adiri sane 
mawasta Ananias. Ipun polih sipta jati, tur 
sajeroning sipta jati punika ipun ngeton Ida Sang 
Panembahan ngandika ring ipun sapuniki: “Ih 
Ananias!” 

Pasauripune: “Inggih Ratu Sang Panembahan, 
titiang kaula druene.” 

11 ida Sang Panembahan malih ngandika: 
“Kemaja ka jalane ane madan Jalan Beneng, tur 
takonang ditu di umah Yudase, anak ane madan 
Saulus, ane uli kota Tarsus. Ane jani ia sedekan 
ngastawa, 12ja maan sipta jati tur sajeroning 
sipta jatine ento ia ningalin ada anak teka madan 
Ananias, ngungkulang lima di duur sirahne, 
apanga ia nyidayang buin ningalin.” 

13 Ananias tumuli matur: “Inggih Ratu Sang 
Panembahan, sampun katah pisan anake 
maosang indik jadmane puniki, mungguing ipun 
sampun nyangsarain parakaulan IRatune ring 
kota Yerusalem. 14 Samalihne ipun rauh mriki ring 
kota Damsik makta surat kuasa saking pangageng 
panditane jaga ngejuk sawatek anake sane 
pracaya ring Palungguh IRatu.” 

15 Ida Sang Panembahan malih ngandika: 
“Kemaja majalan! Sawireh Manira suba milih ia 
dadi pangayah Manirane, buat nglumbrahang 
adan Manirane di pantaran bangsa-bangsane ane 
tidong bangsa Israel muah di ajeng pararatune 
muah di pantaran bangsa Israele. 1? Buina Manira 
lakar nyinahang teken ia, sawatek sangsarane ane 
lakar tandangina malantaran adan Manirane.” 

17 Irika Ananias tumuli mamargi, tur ngranjing 
ring umahe punika. Ipun raris ngungkulang 
tangan ring Dane Saulus, sarwi mabaos sapuniki: 
“Semeton Saulus, Ida Sang Panembahan, 
inggih punika Ida Hyang Yesus, sane sampun 
makantenang raga ring semeton, rikala semeton 
mamargi ngamrikiang, Ida ngutus tiang, 
mangdane semeton nyidayang nyingakin tur 
kabekin antuk Roh Ida Sang Hyang Widi Wasa.” 
18 Daweg punika ugi jeg wenten sakadi sisik 
ulam, ulung saking panyingakan Dane Sauluse 
tur dane malih mrasidayang nyingakin. Dane 

tumuli matangi tur kalukat. 1? Tur sasampune 
dane ngajengang, bayun danene mawali sakadi 
jati mula. 


Dane Saulus midartayang Orti 
Rahayu ring kota Damsik 


Dane Saulus raris jenek makudang-kudang 
rahina ring pantaran parasisiane ring kota 
Damsik. 20 Duk punika taler dane ngawitin 
mapidarta ring perhyangan-perhyangan anak 
Yahudine irika, midartayang indik Ida Hyang 
Yesus, mungguing Ida punika Putran Ida Sang 
Hyang Widi Wasa. 

21 Sawatek anake sane miragi pidartan danene, 
sami pada angob tur mataken sapuniki: “Boyake 
jadmane puniki sane sampun ngamademang 
sawatek anake sane nyambat-nyambat parab Ida 
Hyang Yesus ring kota Yerusalem? Tur rauhipune 
mriki sane mangkin, boyake ipun jaga ngejuk 
parapangiring Ida Hyang Yesus punika, praya 
katurang ring ajeng parapangageng panditane?” 

22 Nanging Dane Saulus sayan ageng 
wibawannyane. Dane sarat pisan muktiang Ida 
Hyang Yesus punika Sang Prabu Sane Kajanjiang 
antuk Ida Sang Hyang Widi Wasa, kantos sawatek 
anak Yahudine ring kota Damsik pada nenten 
nyidayang ngucap. 

23 Sasampune wenten makudang-kudang 
rahina suennya, sakancan anak Yahudine raris 
paum tur ngrincikang jaga nyedayang Dane 
Saulus. 2 Nanging wenten anak ngwangsitin 
Dane Saulus indik rerincikane punika. Pamedal 
kotane rahina wengi kajaga antuk anak Yahudine, 
mangda ipun mrasidayang nyedayang Dane 
Saulus. 22 Nanging sedek rahina anu, rikala wengi 
Dane Saulus kambil antuk parasisian danene, 
tumuli dane kawadahin kranjang raris katantan 
tedun saking duur tembok panyengker kotane. 


Dane Saulus ring kota Yerusalem 


26 Dane Saulus raris ngungsi Yerusalem. Irika 
dane mapiuleh mangda nyidayang nunggil 
ring parasisian Ida Hyang Yesus sane wenten 
irika. Nanging parasisiane punika ajerih ring 
dane. 2' Irika Dane Barnabas raris nulungin tur 
ngajak dane ka ajeng parautusan Ida Hyang 
Yesus. Dane nguningayang ring parautusane 
punika, indik Dane Saulus sampun manggihin 
Ida Sang Panembahan ring margi, tur sapariindik 
pangandikan Idane ring Dane Saulus. Dane taler 
nguningayang indik kawanenan Dane Saulus 
ngurukang sajeroning parab Ida Hyang Yesus 
ring kota Damsik. 28 Irika Dane Saulus raris jenek 
ring kota Yerusalem sasarengan ring iparautusan 
Ida Hyang Yesus, tur wanen pisan ngurukang 

sajeroning parab Ida Sang Panembahan. 29 Dane 
taler mabebaosan miwah saling alap bebaos 
nglawan anak Yahudi uedan Yunani, nanging 
anake punika ngaat jaga mamanah nyedayang 
dane. 3? Rikala parasemeton pasamuane irika 
uning ring paindikane punika, parasemeton 
punika raris ngajak Dane Saulus ka kota Kaisarea, 
tur saking irika dane katurin mangda ngraris ka 
kota Tarsus. 

31 Ngawit saking duk punika pasamuane 
ring wewengkon jagat Yudea, Galilea miwah 
Samaria sami pada kerta raharja. Pasamuane 
kawangun tur urip sajeroning astiti bakti ring Ida 
Sang Panembahan. Samaliha sayan maweweh 
akehipun, malantaran pitulungan miwah 
panglipur saking Roh Ida Sang Hyang Widi Wasa. 


Dane Petrus ring kota Lida miwah ring kota Yope 


32 Duk punika Dane Petrus mamargi milehan. 
Sedek rahina anu, dane ngrauhin parakaulan 
Ida Sang Hyang Widi Wasa sane wenten ring 
kota Lida. 33 Irika panggihin dane anak mawasta 
Eneas, ipun rumpuh sampun saking kutus 
tiban suenipun tur tan mrasidayang bangun. 

34 Dane Petrus raris mabaos ring ipun, sapuniki: 
“Ih Eneas, Ida Hyang Yesus Kristus nyegerang 
semeton. Bangunja tur dabdabang pasarean 
semetone.” Jeg pramangkin Eneas bangun. 

35 Sawatek jadmane sane wenten ring kota Lida 
miwah wewengkon Saron pada manggihin ipun, 
punika ngawinang jadmane punika sami pada 
pracaya ring Ida Sang Panembahan. 

36 Duk punika ring kota Yope wenten sisia 
eluh mawasta Tabita. (Yening turah basa Yunani 
ipun kawastanin: Dorkas, sane mapiteges: 
manjangan.) Ipun akeh pisan mapakardi ayu 
tur nulungin anak sane tiwas. 3” Daweg punika 
ipun gelem raris padem. Sawanipune sampun 
kapanjusang tur kagenahang ring loteng. 28 Kota 
Yope punika tan doh saking kota Lida. Punika 
awinannya duk parasisian Ida Hyang Yesus 
sane wenten ring kota Yope miragi indik Dane 
Petrus wenten ring kota Lida, ipun raris ngutus 
anak kekalih, buat nguningayang ring Dane 
Petrus, asapuniki: “Gelisangja ngrauhin titiang.” 
39 Irika Dane Petrus raris makinkin tur mamargi 
sareng-sareng ring utusane punika. Sapangrauh 
dane ring kota Yope, dane kairing munggah 
ka loteng. Sawatek bebalu luhe sami pada 
ngrunyung Dane Petrus, sambilang ipun ngeling 
tur ngedengang saluiring baju miwah pangangge 
sane pecak kakaryanin antuk Dorkas, daweg ipun 
kantun urip. 49 Dane Petrus raris ngandikayang 
anake makasami medal. Dane tumuli ngastawa. 
Wus punika dane matolihan ka sawane tur 
mabaos sapuniki: “Ih Tabita, bangunja!” Irika 

Tabita raris ngedatang paningalanipune. Rikala 
manggihin Dane Petrus, ipun raris bangun tur 
negak. 4t Dane Petrus raris ngambel limanipune 
tur ngedetin ipun mangda majujuk. Wus punika 
Dane Petrus raris ngandikain parakaulan Ida 
Sang Hyang Widi Wasa miwah parabebalune, 
tumuli ngedengang Tabita sane sampun urip. 
42 Paindikane punika dados gatra sane sumebar 
ring sakuub kota Yopene, tur akeh jadmane 
pracaya ring Ida Sang Panembahan. # Ring kota 
Yope Dane Petrus jenek makudang-kudang 
rahina, ring umah tukang samak kulite, sane 
mawasta Simon. 


Dane Petrus miwah Dane Kornelius 


1 Ring kota Kaisarea wenten anak sane 
10 mapesengan Kornelius, dane dados 
komandan pasukan, sane kawastanin: “Pasukan 
Italia”. * Dane punika maraga sadu tur dane 
miwah sakulawargan danene sami tansah astiti 
bakti ring Ida Sang Hyang Widi Wasa. Dane 
sering nulungin anak Yahudi sane tiwas-tiwas, tur 
tetep ngastawa ring Ida Sang Hyang Widi Wasa. 
3 Sawatara pukul tiga sore dane polih sipta jati. 
Sajeroning sipta jati punika, sampun sinah pisan 
antuk dane nyingakin, wenten malaekat Ida Sang 
Hyang Widi Wasa rauh ring jeroan danene tur 
ngandika sapuniki: “Ih Kornelius.” 

4 Dane raris nganengneng sang malaekat, 
tumuli matur maduluran jejeh, sapuniki: “Inggih 
Ratu, napi wenten wecanan IRatu ring titiang?” 

Malaekate punika raris masaur sapuniki: “Ida 
Sang Hyang Widi Wasa suba mireng pangastawan 
muah pakardin kitane ane ayu, tur Ida eling 
teken kita. ? Nah ane jani kema tundenang anak 
ka kota Yope, ngalih anak ane madan Simon 
Petrus, Sia madunungan di umah anak ane 
madan Simon, ane dadi tukang samak kulit, ane 
mumah di pasisi.” Wusan ngandika sapunika 
ring dane, sang malaekat raris malecat. Irika 
Dane Kornelius raris ngandikain parekan danene 
kekalih miwah prajurit adiri, inggih punika 
prajurit sane teleb ngamargiang agama, tur sane 
dados salah tunggal pangawal pribadin danene. 
8 Dane nartayang ring ipun sareng tetiga saluiring 
paindikan sane sampun kapangandikayang antuk 
sang malaekat ring dane, tumuli dane ngutus 
ipun sareng tiga ka kota Yope. 

9 Benjangipun, rikala sang tiga kantun ring 
margi, sasampune nampek ring kota Yope, 
sawatara wenten pukul roras tengaine, Dane 
Petrus munggah ka loteng jaga ngastawa. !? Dane 
Petrus marasa lue, tur meled pisan mapakayun 
majengan. Risedek ajengane punika kasodaang, 
Dane Petrus raris polih sipta jati. 11 Dane nyingak 
langite mampakan, tur wenten barang marupa 

wastra lumbang makebat, sane kategul sabilang 
bucu, kulur tedun ka tanahe. 12 Ring tengah 
wastrane punika madaging sarwa sato sane 
masuku patpat, sarwa sato sane ngrayang miwah 
sarwa paksi. 13 Raris wenten sabda ngandika ring 
dane sapuniki: “Ih Petrus bangunja! Tampah tur 
daarja!” 

14 Nanging Dane Petrus matur sapuniki: “Inggih 
Ratu Sang Panembahan, sampunang pisan kadi 
asapunika. Titiang durung naenin nunas tetedaan 
sane leteh wiadin cemer.” 

15 Sang sabda malih ngandika ring dane 
sapuniki: “Barang ane suba kasuciang baan Ida 
Sang Hyang Widi Wasa edaja orahanga cemer.” 
16 Kantos ping tiga sabdane punika mawali-wali 
ngandika asapunika. Pamuputipun barange 
punika malih kunggahang ka langite. 

17 Dane Petrus kalintang angob ngayun- 
ngayunin sipta jati sane sampun cingakin dane 
punika. Daweg punika anake sane kutus olih 
Dane Kornelius sampun prasida manggihin umah 
Simone, tur sane mangkin sampun majujuk 
ring arepan korine. 18 Utusane tumuli ngaukin 
anak adiri tur mataken sapuniki: “Punapike iriki 
wenten tamiu sane mapesengan Simon Petrus?” 

19 Daweg Dane Petrus kantun bengong 
ngayun-ngayunin napi teges sipta jati punika, Roh 
Ida Sang Hyang Widi Wasa raris ngandika ring 

dane sapuniki: “Padingehangja, ada anak teka 
ajaka tetelu ngalih kita. 20 Wireh keto, kireang 
iban kitane tur tuunja. Buina edaja bingbang 
nututin anake ento, sawireh Ulun ane ngutus ia.” 
21 (rika Dane Simon Petrus raris tedun, tumuli 
mabaos ring anake punika sapuniki: “Tiang 
puniki anak sane rereh ragane. Napi sane dados 
kabuatan ragane rauh?” 

22 Sang utusan masaur asapuniki: “Sang 
Komandan Kornelius sane ngutus tiang. Dane 
punika anak maraga sadu tur astiti bakti ring 
Ida Sang Hyang Widi Wasa. Samaliha dane 
kalintang kajiang antuk paraanak Yahudine. Dane 
kapangandikayang antuk malaekat Ida Sang 
Hyang Widi Wasa, mangda ngaturin ragane rauh 
ka jeroan danene. Mangda dane mrasidayang 
mireng paindikan sane patut dartayang ragane.” 
23 Dane Petrus raris ngajak anake punika 
ngranjing mulihan, tur ngajak ipun nginep irika 
awengi. 

Benjangipun Dane Petrus makinkin raris 
mamargi sareng anake punika, tur wenten 
makudang-kudang semeton saking kota Yope 
sane nyarengin dane. 24 Sasampune mamargi 
arahina, Dane Petrus miwah anake sane 
nyarengin dane rauh ring kota Kaisarea. Irika 
Dane Kornelius sampun nyantosang sareng ring 
kulawargan danene miwah parasawitran danene, 

sane sampun pada kaundang mangda rauh. 

25 Rikala Dane Petrus ngranjing, Dane Kornelius 
raris rauh mendak dane. Dane tumuli ngaadpada 
ring ajeng Dane Petrus tur nyumbah dane. 

26 Nanging Dane Petrus ngedetin dane mangda 
ngadeg, saha mabaos sapuniki: “Rarisang 
ngadeg, santukan tiang puniki taler wantah 
manusa pada.” 2? Sambilang dane mabaos sareng 
Dane Kornelius, dane ngrarisang ngranjing 
ngajeroang. Irika panggihin dane anak akeh pada 
mapunduh. 28 Tumuli dane mabaos ring anake 
akeh punika, sapuniki: “Ragane ngraga sampun 
tatas uning, mungguing manut agamannyane, 
anak Yahudine tan kalugra magubugan wiadin 
ngranjing ring umah anak sane boya Yahudi. 
Nanging Ida Sang Hyang Widi Wasa sampun 
nyinahang ring tiang, mungguing tiang tan patut 
ngwastanin anake lianan cemer wiadin leteh. 

23 Punika awinanipun, rikala utusan ragane rauh 
ring tiang, tiang tan wenten kapialang ngrauhin 
ragane. Sane mangkin tiang nunasang ring 
ragane, punapi mawinan ragane ngarsayang 
mangda tiang rauh mriki?” 

30 Dane Kornelius raris matur, kadi asapuniki: 
“Ditigang rahina sane sampun lintang, sawatara 
kali mangkin, inggih punika jam tiga sore, tiang 
sedekan ngastawa ring pondok tiange iriki. Tan 
pararapan jeg wenten anak lanang mabusana 

sarwa dumilah ngadeg ring arepan tiange, 3! saha 
ngandika sapuniki: “Ih Kornelius! Ida Sang Hyang 
Widi Wasa suba mireng pangastawan kitane 

tur Ida suba ngaksi pakardin kitane ane melah. 
32 Kemaja utus anak ka kota Yope, ngalih anak 
ane madan Simon Petrus. la madunungan sig 
umah Simone ane dadi tukang samak kulit, ane 
mumah di pasisi.” 33 Punika awinanipun tiang 
digelis ngutus anak rauh ring ragane, tur ragane 
sampun ledang rauh. Sane mangkin tiang sareng 
sami sampun mapunduh iriki ring ajeng Ida 
Sang Hyang Widi Wasa ngati-ati praya miragiang 
paindikan sane kapituduhang antuk Ida Sang 
Panembahan ring ragane, sane patut rauhang 
ragane ring tiang sareng sami.” 


Pamidartan Dane Petrus 


34 Dane Petrus raris ngawitin mabaos, 
sapuniki: “Sane mangkin tiang tatas uning, 
sujatinipun Ida Sang Hyang Widi Wasa nenten 
mamina-minayang manusane. 2? Sapasiraja, 
yadian bangsa napija sane astiti bakti ring 
Ida, tur nglaksanayang paindikan sane patut, 
anake punika kaledangin antuk Ida Sang Hyang 
Widi Wasa. 3? Ragane pada uning, mungguing 
sabda sane paicayang Ida ring bangsa Israel 
punika, inggih punika sabda sane nuturang indik 
karahayuan sajeroning Ida Hyang Yesus Kristus, 

sane dados Panembahan manusane makasami. 
37 Ragane sampun pada uning ring saluiring 
paindikan sane sampun mabutti ring sakuub 
jagat Yudea, ngawit saking wewengkon Galilea, 
sasampune wenten lelukatan sane kapidartayang 
antuk Dane Yohanes. 33 Ragane sampun pada 
uning ring indik Ida Hyang Yesus saking kota 
Nasaret, sane sampun kaselik tur kalugrain Roh 
miwah kawisesan antuk Ida Sang Hyang Widi 
Wasa. Ida sampun lunga nglelana, mapakardi ayu 
tur nyegerang sawatek anake sane kareh antuk 
kakuasaan Ratun Setane, santukan Ida kahyangin 
antuk Ida Sang Hyang Widi Wasa. 3? Tiang sareng 
sami makasaksi pabuat saluiring paindikan 

sane kardi Ida ring jagat Yudea wiadin ring 

kota Yerusalem. Anak Yahudine nyedayang Ida, 
malantaran mentang tur macek Ida ring salibe. 
40 Nanging ring rahina sane kaping tiganipun, 

Ida Sang Hyang Widi Wasa nangiang Ida saking 
pantaran anake padem, tur Ida kalugrain 
makantenang raga, 4 boyaja ring sakancan 
jadmane, nanging wantah ring tiang miwah 
sisian Idane sane lianan sane kaselik dados saksi 
antuk Ida Sang Hyang Widi Wasa. Sasampune Ida 
nyeneng saking pantaran anake padem, tiang 
sareng sami ngiring Ida marayunan. 22 Ida raris 
mapaica pituduh ring tiang mangda midartayang 
Orti Rahayune ring sakancan bangsane sami, tur 

nyaksiang mungguing Ida punika sane kapastiang 
antuk Ida Sang Hyang Widi Wasa dados Hakim 
jaga nepasin jadmane sane urip miwah sane 
padem. ® Sawatek nabine sami pada maosang 
indik Idane, mungguing sakancan anake sane 
pracaya ring Ida, jaga polih pangampuraning 
dosa malantaran kawisesan parab Idane.” 


Indik bangsa boya Yahudi sane nampi Roh 
Ida Sang Hyang Widi Wasa 


44 Risedek Dane Petrus kantun iteh mabaos, 
irika Roh Ida Sang Hyang Widi Wasa nurunin 
sawatek anake sane miragiang pidartane punika. 
45 Sakancan anak Yahudine sane sampun pracaya 
ring Ida Hyang Yesus, sane nyarengin Dane 
Petrus saking kota Yope, sami pada angob ring 
indik Ida Sang Hyang Widi Wasa taler sampun 
maicayang sih pasuecan Idane, inggih punika 
Roh Idane ring bangsane sane boya Yahudi. 

46 Santukan ipun sami pada miragi anake punika 
pada mabaos nganggen basa sane tawah-tawah 
tur muji kagungan Ida Sang Hyang Widi Wasa. 
Dane Petrus tumuli mabaos sapuniki: 4? “Anake 
puniki sami sampun pada nampi Roh Ida Sang 
Hyang Widi Wasa, pateh sakadi iraga. Duaning 
asapunika, punapike wenten anak kaberatan 
yening anake puniki sami kalukat antuk toya?” 
48 Irika dane raris ngandikayang mangda anake 

punika sami pada kalukat, masrana parab 
Ida Hyang Yesus Kristus. Wus punika Dane 
Petrus, katurin mangda kayun makolem irika 
makudang-kudang rahina. 


Dane Petrus nguningayang indik 
lelukatan Dane Korneliuse ring ajeng 
pasamuane ring kota Yerusalem 


1 Parautusane miwah parasemeton 
1 1 ring sakuubing tanah Yudea sami pada 
mireng, mungguing bangsa-bangsane sane 
boya Yahudi taler sampun nampi sabdan Ida 
Sang Hyang Widi Wasa. ? Rikala Dane Petrus 
rauh ring kota Yerusalem, parasemeton sane 
ngapti mangda anake sane boya Yahudi taler 
kasunat, nenten matutang pamargin Dane 
Petrus, saha sapuniki baosnyane: ? “Semeton 
sampun matamiu ring umah anak sane boya 
Yahudi, tur majengan sareng-sareng ring anake 
punika!” 4Duaning asapunika, Dane Petrus 
raris nartayang saurah-arih indike punika saking 
pangawit, sapuniki: 

5 “Risedek tiang ngastawa ring kota Yope, tiang 
polih sipta jati saking Ida Sang Hyang Widi Wasa. 
Inggih punika tiang ngeton barang marupa 
sakadi wastra lumbang makebat tur mategul 
sabilang bucu, tedun saking langite, raris tumiba 
ring arepan tiange. “Wau pedasin tiang, irika 

panggihin tiang sarwa buron sane masuku patpat 
miwah sato alas, soroh buron sane ngrayang 
miwah paksi. ' Tumuli wenten sabda piragi 
tiang, sapuniki: ‘Ih Petrus, bangunja! Tampah 
tur daarja! 8 Nanging tiang matur sapuniki: 
‘Nawegang Ratu Panembahan, titiang nenten 
pisan sairing. Titiang durung naenin nunas 
tetedaan sane leteh wiadin cemer: ? Sang Sabda 
malih ngandika saking langite sapuniki: “Edaja 
ngorahang cemer barang ane suba kasuciang 
baan Ida Sang Hyang Widi Wasa.’ 10 Kantos 

ping tiga sabdane punika mawali-wali ngandika 
kadi asapunika. Pamuputipun barange punika 
sami malih mawali ka langite. 11 Duk punika 

ugi wenten anak sareng tetiga, inggih punika 
utusan saking kota Kaisarea, rauh ring genah 
tiange madunungan. 1? Roh Ida Sang Hyang Widi 
Wasa masabda ring tiang, mangda sampunang 
tiang bingbang jaga nyarengin utusane punika. 
Semetone sareng nemnem sane saking kota Yope 
puniki, taler nyarengin tiang ka kota Kaisarea. 
Irika tiang sareng sami ngranjing ring jeroan Dane 
Kornelius. 3 Dane Kornelius nyritayang ring tiang 
sareng sami, indik danene sampun ngantenang 
sang malaekat nyeleg ring jeroan danene. Tur 
malaekate punika ngandika ring dane, sapuniki: 
"Kemaja utus anak ka kota Yope, buat ngalih anak 
ane madan Simon Petrus! 14 Ja lakar midartayang 

teken kita, unduk sabda ane lakar ngrahayuang 
kita muah sakulawargan kitane.” 22 Raris ritatkala 
tiang ngawitin mapidarta, Roh Ida Sang Hyang 
Widi Wasa tumurun ring anake punika sami, 
pateh sakadi nurunin iraga duk purwakaning 
pasamuane. 1 (rika tiang eling ring pangandikan 
Ida Sang Panembahan, sane sapuniki: “Dane 
Yohanes nglukat baan yeh, nanging cening bakal 
kalukat baan Roh Suci. 17 Sane mangkin sampun 
sinah Ida Sang Hyang Widi Wasa maicayang 
paica sane pateh arepa ring bangsane sane boya 
Yahudi, sakadi paican Idane ring iraga, duke iraga 
pracaya ring Ida Hyang Yesus Kristus. Duaning 
asapunika doh para tiang mrasidayang nyadelin 
Ida Sang Hyang Widi Wasa!” 

18 Sasampune parasemetone punika miragi 
indike punika, ipun pada suka rena, tumuli 
ngluihang Ida Sang Hyang Widi Wasa, sapuniki: 
“Dadosipun Ida Sang Hyang Widi Wasa taler 
sampun maicayang sela ring bangsa-bangsane 
sane boya Yahudi, buat ngesehin pepineh muah 
ngutang dosa-dosannyane, mangda ipun pada 
molih urip!” 


Pasamuane ring kota Antiokia 


19 Sasampun Dane Stepanus kasedayang, 
parakaulan Ida Sang Hyang Widi Wasa sambeh 
pablesat, santukan katempuh antuk sangsara. 

Wenten sane ngantos rauh ring wewengkon 
Penisia, Pulo Siprus miwah kota Antiokia, nanging 
Orti Rahayune punika pidartayang ipun wantah 
ring anak Yahudine kewanten. 2? Nanging wenten 
makudang-kudang anak sane sampun pracaya 
ring Ida Hyang Yesus, uedan Pulo Siprus miwah 
kota Kirene, rauh ring kota Antiokia. Anake 
punika taler mabebaosan ring anak sane boya 
bangsa Yahudi, tur midartayang Orti Rahayu 
indik Ida Hyang Yesus. 21 Kawisesan Ida Sang 
Panembahan nglingganin ipun, mawinan akeh 
pisan anak sane pracaya tur mabakti ring Ida 
Sang Panembahan. 

22 Gatra ngeniang paindikane punika kapiragi 
olih pasamuane ring kota Yerusalem, punika 
awinanipun pasamuane irika raris ngutus Dane 
Barnabas ka kota Antiokia. 28 Sasampune Dane 
Barnabas rauh irika, dane liang pisan manggihin 
sih pasuecan Ida Sang Hyang Widi Wasa, katiba 
ring pasamuane irika. Dane raris mituturin 
pasamuane mangda pageh tur satia tuu ring Ida 
Sang Panembahan. 24 Dane Barnabas punika 
mula anak jati sadu tur pracaya ring Ida Hyang 
Yesus, samaliha kabekin olih Roh Ida Sang Hyang 
Widi Wasa. Irika akeh anake pada pracaya ring 
Ida Sang Panembahan. 

25 Dane Barnabas tumuli ka kota Tarsus ngrereh 
Dane Saulus. 28 Sasampune kapangguh, dane 

raris kajak ka kota Antiokia. Irika sang kalih 
jenek ring pantaran pasamuane ngantos ataun 
suenipun, sambilang dane ngurukang anake akeh. 
Ring kota Antiokia pangawitipun parakaulan Ida 
Sang Hyang Widi Wasa kawastanin: Anak Kristen. 
27 Daweg punika wenten makudang-kudang 
nabi rauh saking kota Yerusalem ka kota Antiokia. 
28 Sinalih tunggil nabine punika mapesengan 
Nabi Agabus. Malantaran pawisik Roh Ida Sang 
Hyang Widi Wasa, dane raris ngwarahang, 
mungguing jaga wenten sayah ageng nempuh 
jagate makasami. (Indike punika sawiakti kasidan 
duk panyeneng Sang Nata Ratu Klaudius.) 
29 Pasamuane raris sararem, jaga munduhang 
padana, manut sasida-sidaan ipun suang-suang 
buat kanggen nulungin semeton sane wenten 
ring tanah Yudea. 30 Paindikane punika raris 
kalaksanayang, tur jinah padana punika kabakta 
antuk Dane Barnabas miwah Dane Saulus, 
kapatampiang ring parapanglingsir pasamuane 
ring wewengkon Yudea. 


Dane Yakobus kasedayang 


12 1 Duk masane punika Sang Prabu Herodes 
ngawitin nyangsarain makudang-kudang 
warga pasamuane. 2 Ida ngandikayang munggal 
Dane Yakobus semeton Dane Yohanes antuk 
pedang. ° Tatkala ida wikan, mungguing indike 


PAMARGIN PARAUTUSAN 12.4-8 4506 


punika ngranayang liang manah anak Yahudine, 
ida tumuli ngrarisang indike punika, raris 
ngejuk Dane Petrus. (Duk punika nuju Rerainan 
Roti Tan Paragi.) “ Sasampune Dane Petrus 
kejuk, dane raris kapangkeng tur kaserahang 
mangda kagebag olih prajurit petang regu. 
Sane aregu, katah prajuritipun wenten petang 
diri. Sang prabu mapakayunan jaga nepasin 
dane ring arepan anake katah, sasampun usan 
Rerainan Paskahe. ? Kadi asapunika Dane Petrus 
kagenahang ring pangkenge, nanging pasamuane 
tansah teleb ngastawayang dane ring Ida Sang 
Hyang Widi Wasa. 


Dane Petrus kabebasang 


6 Wengine, sadurung Sang Prabu Herodes jagi 
nepasin Dane Petrus ring arepan anake akeh, 
Dane Petrus sane kategul antuk ante kekalih, 
sirep kapit antuk prajurit kekalih, sane ngebag 
dane. Sajaba punika, taler wenten pajagaan sane 
majaga ring korin pangkenge. ” Tan dumade jeg 
wenten malaekat Ida Sang Panembahan nyeleg 
irika, tur kamar pangkenge kasinarin antuk 
galang. Malaekate punika ngedig palan Dane 
Petrus, nanginin dane, sarwi ngandika sapuniki: 
“Bangunja enggalang!” Duk punika antene 
jeg keles saking tangan danene. 3 Malaekate 
punika raris ngandika: “Tekekang sabuke muah 

saluk sepatun kitane.” Dane Petrus sairing ring 
pangandikan malaekate punika. Sang malaekat 
malih ngandika: “Salukja jubah kitane, tur maija 
tututin manira.” ? Dane Petrus tumuli ngiringang 
malaekate punika medal saking pangkenge. Dane 
tan uning mungguing paindikan sane kamargiang 
antuk sang malaekat punika sujatinipun 
paindikan sane sujati nyekala. Pitaenang dane 
ragan danene nyumpena. 19 Sasampune sang 
kalih nglintangin genah pajagaan sane kaping 
pisan miwah sane kaping kalih, pamuputipun 
sang kalih rauh ring kori besine, inggih punika 
pamedale sane marep ka kota. Tan pararapan 
lawang korine punika mampakan, tur sang kalih 
raris medal. Sasampune rauh ring jaba, sang kalih 
raris mamargi kantos rauh ring tanggun margine, 
irika sang malaekat tan pararapan jeg malecat 
saking ajeng Dane Petrus. 

11 Irika Dane Petrus wau eling ring raga, tumuli 
dane mabaos sapuniki: “Jani mara idewek pedas 
nawang, Ida Sang Panembahan ngutus malaekat 
Idane, tur Ida ngluputang idewek uli kakuasan 
Herodese muah uli sakancan paundukane ane 
edotanga baan anak Yahudine.” 

12 Sasampun dane makayunin paindikane 
punika, dane raris lunga ka jeroan Dane Maria, 
biang Dane Yohanes Markus. Akeh anake 
mapunduh sedekan ngastawa irika. 13 Dane 

Petrus nogdog lawang korine, raris kajagjagin 
antuk satunggiling panyeroan sane mawasta 
Rode. 14 Ipun pedas ring pangandikan Dane 
Petrus, duaning asapunika kabatek antuk liang 
manahipune kantos tan durus ipun ngampakang 
kori, nanging malaib mawali nguningayang, 
mungguing Dane Petrus wenten ring jaba. 

15 Anake akeh punika mabaos ring ipun sapuniki: 
“Ne te nyai buduh!” Nanging ipun kukuh 
nguningayang, mungguing paindikane punika 
mula sawiakti sapunika. Anake akeh raris masaur 
sapuniki: “Ento suba malaekat Dane Petrus.” 

16 Daweg punika Dane Petrus terus nogdog 
korine tan papegatan. Pamuputipun anake akeh 
punika tumuli ngampakang lawange, tur rikala 
anake akeh manggihin Dane Petrus, raris sami 
pada angob. 1? Dane Petrus ngwangsitin anake 
akeh punika antuk tangan, mangda sampunang 
uyut. Irika Dane Petrus tumuli nuturang ring ipun 
sareng sami, indik danene sampun kamedalang 
saking pangkenge antuk Ida Sang Panembahan. 
Dane mabesen ring anake akeh punika, sapuniki: 
“Uningayangja indike puniki ring semeton 
Yakobus miwah parasemeton sane lianan.” 
Wusan punika dane raris makaon saking irika, 
ngungsi genah sane lianan. 

18 Benjangipun pasemengan, prajurite sami 
pada ewa, nakenang Dane Petrus. 19 Sang Prabu 

Herodes mrentahang mangda Dane Petrus 
kaserepang, nanging nenten kakeniang. Duaning 
punika ida raris mrentahang mangda pajagaane 
katetes tur katiwakin danda pati. 

Wusan punika Sang Prabu Herodes makaon 
saking wewengkon Yudea, lunga ka kota Kaisarea 
tur irika ida jenek malinggih. 


Sang Prabu Herodes seda 


20 Sang Prabu Herodes kalintang duka ring 
rakyat kota Tirus miwah kota Sidone. Rakyat 
kota Tirus miwah kota Sidone punika raris pada 
saadung jaga nangkil sinarengan ring Sang Prabu 
Herodes. Pinih riin ipun sareng sami nglelunyuhin 
Dane Blastus, prakangge ring purin ida sang 
prabu. Wus punika ipun raris nangkil ring Sang 
Prabu Herodes, nyadia nunas dame, santukan 
jagatipune polih pangan kinum saking jagat ida 
sang prabu. 

21 Ring rahina sane sampun kapastiang, Sang 
Prabu Herodes ngrangsuk busana kagungan 
idane, tur malinggih ring singasanane, sarwi 
mapidarta ring jadmane akeh punika. 22 Irika 
anake akeh punika masuryak sapuniki: “Puniki 
boyaja manusa sane mabaos, nanging dewa sane 
masabda!” 23 Duk punika ugi malaekat Ida Sang 
Panembahan raris nglempag Sang Prabu Herodes 

santukan ida nenten ngluihang Ida Sang Hyang 
Widi Wasa. Irika ida seda teda uled. 

24 Duk punika sabdan Ida Sang Hyang Widi Wasa 
sayan sumebar tur sayan akeh anake miragiang 
tur pracaya ring Ida Hyang Yesus. 

25 Sasampune Dane Barnabas miwah Dane 
Saulus muputang pakaryan miwah ayah-ayahan 
danene, dane raris mawali saking Yerusalem, tur 
ngajak Dane Yohanes Markus. 


Dane Barnabas miwah Dane 
Saulus kapilih tur kutus 


13 1 Duk punika ring pasamuan kota Antiokia 
wenten makudang-kudang nabi miwah 
guru, inggih punika Dane Barnabas, Dane Simeon 
(sane kapesengin | Selem), Dane Lukius (uedan 
kota Kirene) miwah Menahem (sane pecak 
kapatiningin ring purin Sang Prabu Herodes) 
miwah Dane Saulus. 2 Rikala pasamuane pada 
ngaturang bakti ring Ida Sang Panembahan, 
maduluran mapuasa, tumuli wenten sabdan 
Roh Ida Sang Hyang Widi Wasa ring pasamuane 
sapuniki: “Anehangja Barnabas muah Saulus 
dadiang kekeran Ulun, ia lakar pategenin Ulun 
gegaen ane suba pastiang Ulun buat ia ajaka 
dadua.” 

3 Pasamuane tumuli mapuasa miwah ngastawa, 
tur sasampun sang kalih kaungkulin antuk 
tangan, raris sang kalih kutus mangda lunga. 


Dane Saulus miwah Dane 
Barnabas ring Pulo Siprus 


4 Saking pituduh Roh Ida Sang Hyang Widi Wasa, 
Dane Barnabas miwah Dane Saulus raris mamargi 
ngungsi kota Seleukia, tur saking irika sang kalih 
raris malayar ka Pulo Siprus. ? Ritatkala dane rauh 
ring kota Salamis, dane raris midartayang sabdan 
Ida Sang Hyang Widi Wasa ring perhyangan anak 
Yahudine. Dane taler ngajak Yohanes Markus 
buat nulungin dane sajeroning pakaryane punika. 

6 Dane nglelana ring pulone punika kantos 
rauh ka kota Papos. Irika dane kapanggih ring 
anak Yahudi adiri, sane mawasta Baryesus. Anak 
Yahudine puniki ngadokang pangiwa tur dot 
mamanah dados nabi. ' Ipun dados sawitran 
Dane Sergius Paulus, anak sane pradnyan, sane 
madeg dados gubernur ring pulone punika. Sang 
gubernur tumuli ngandikayang mangda Dane 
Barnabas miwah Dane Saulus nangkil ring dane, 
santukan dane mapakayunan mirengang sabdan 
Ida Sang Hyang Widi Wasa. 8 Nanging sang 
kalih katungkasin antuk Elimas, (kadi asapunika 
wastanipune turah basa Yunani) sane ngadokang 
pangiwa punika, tur ipun ngusahayang pisan jaga 

malikang pakayunan sang gubernure mangda 
sampunang pracaya ring sabdan Ida Sang Hyang 
Widi Wasa. ? Nanging Dane Saulus sane taler 
mapesengan Paulus, kabekin antuk Roh Ida Sang 
Hyang Widi Wasa. Dane tumuli mandreng Elimas, 
sane ngadokang pangiwa punika, 1? raris mabaos 
sapuniki: “Ragane mula tuah pianak Ratun 
Setan! Ragane dadi musuh sakancan ane patut, 
ragane bek misi pangindrajala muah kacorahan 
mlagendah. Buina ragane tusing suud-suud 
madingang kasujatian Ida Sang Panembahan 
dadiang ragane paundukan ane bobab. 1t Ane 
jani tangan kakuasaan Ida Sang Hyang Widi 
Wasa bakal nibenin ragane. Ragane bakal buta 
tur makudang-kudang dina ragane tusing lakar 
ningalin.” 

Pramangkin Elimas marasa paningalanipune 
kadi saputan tur ngraris tan manggihin punapa- 
punapi. Irika ipun pati gabag ngrereh anak jagi 
kaidihin tulung buat nandan ipun. 12 Rikala 
ngaksi paindikane asapunika, sang gubernur 
raris pracaya ring Ida Sang Panembahan. Dane 
kalintang angob ring paurukan indik Ida Sang 
Panembahan. 


Ring kota Antiokia, wewengkon Pisidia 


13 Dane Paulus sareng parasawitran danene 
raris malayar kesah saking kota Papos ngungsi 

ka kota Perga ring wewengkon Pampilia. Irika 
Dane Yohanes Markus nilar Dane Saulus miwah 
Barnabas mawali ka kota Yerusalem. 14 Saking 
kota Perga dane nglanturang pamargi ngantos 
rauh ring kota Antiokia wewengkon Pisidia. Ring 
rahina Sabate dane ngranjing ka perhyangan anak 
Yahudine tumuli malinggih irika. 1? Sasampun 
Pidabdab Torate miwah Cakepan Paranabine 
puput kawacen, parapamangkun perhyangane 
irika raris ngandikain anak mangda matur ring 
Dane Paulus sapuniki: “Inggih semeton, yening 
wenten pitutur sane ngranayang gargita manah 
parasemetone iriki, tiang nunas mangda semeton 
ledang ngandikayang.” 

16 Dane Paulus tumuli ngadeg tur ngwangsitin 
antuk tangannyane. Raris dane ngawitin mabaos, 
sapuniki: 

“Inggih semeton bangsa Israel miwah semeton 
sane boya Yahudi sane astiti bakti ring Ida Sang 
Hyang Widi Wasa, pirengangja atur tiange puniki! 
17 Panembahan bangsa Israele puniki sampun 
milih paraleluur iragane, tur Ida nadosang 
dane bangsa sane ageng daweg dane numpang 
wenten ring jagat Mesir. Malantaran kakuasaan 
sane agung Ida Sang Hyang Widi Wasa sampun 
nuntun dane sami medal saking jagat Mesire 
punika. 18 Tur petang dasa taun suenipun Ida 
sabar marep ring parisolah danene daweg ring 

tegal melakange. 19 Sasampun Ida ngaonang 
bangsa-bangsane pepitu sane wenten ring tanah 
Kanaan, Ida tumuli ngedumang tanahe punika 
ring dane, makadados cecatun danene, 20 kantos 
sawatara wenten samas seket taun suenipun. 
Wusan punika Ida mapaica hakim-hakim ring 
dane, kantos rauh ring masan panyeneng dane 
Nabi Samuel. 21 Tur ritatkala paraleluur iragane 
mapinunas mangda madue prabu, Ida Sang 
Hyang Widi Wasa maicayang Ida Saul okan 
Dane Kis, saking katurunan Benyamin. Ida sane 
madeg dados prabu petang dasa taun suenipun. 
22 Sasampune Ida Saul kasurudang lungguh, 
Ida Sang Hyang Widi Wasa raris ngadegang Ida 
Daud dados sang prabun leluur iragane sareng 
sami. Sapuniki sabdan Ida Sang Hyang Widi 
Wasa, ngeniang indik Ida Daud: “Ulun suba 
maan anak madan Daud pianak Isaine, anak 
ane ledangin Ulun, ane lakar nglaksanayang 
saananing ane uduhang Ulun teken ia. 23 Ida 
Hyang Yesus punika sentanan Sang Prabu Daud, 
sane sampun kadegang dados Juru Rahayun 
bangsa Israele antuk Ida Sang Hyang Widi Wasa, 
sakadi sane sampun janjiang Ida. ?4 Sadurung 
Ida Hyang Yesus ngawitin pakaryan Idane, Dane 
Yohanes sampun midartayang ring sawatek 
bangsa Israele, mangda ipun sami pada ngesehin 
pepinehnyane, tur mangda ipun pada kalukat. 

25 Rikala Dane Yohanes makire muputang 
pakaryan danene, dane mabaos ring anake akeh, 
sapuniki: “Sapasirake pitaenang ragane tiang 
puniki? Tiang puniki boya anak sane ajap-ajap 
ragane. Nanging pedasinja! Ida jaga rauh 
ungkuran ring tiang, kadi rasa jaga ngembusin 
sepatun Idane kewanten tiang nenten purun. 

26 [nggih parasemeton tiange, parasentanan 
Dane Abraham miwah sawatek bangsa sane 
boya Yahudi, sane astiti bakti ring Ida Sang 
Hyang Widi Wasa, mungguing Orti Rahayune 
punika sampun karauhang ring iraga. 27 Santukan 
sakancan anak sane wenten ring kota Yerusalem 
miwah parapamimpinnyane nenten uning, 
mungguing Ida punika Sang Juru Rahayu, maliha 
ipun sami pada nenten ngresep ring sabdan 
nabine sane kawacen nyabran rahina Sabat. 
Nanging yadiastun kadi asapunika, ipun pada 
negepin sabdan paranabine punika, malantaran 
ipun nibakang danda pati ring Ida Hyang Yesus. 
28 Nanging yadiastun nenten polih jalaran 
buat nibakang danda pati ring Ida, ipun sami 
pada mapinunas ring Dane Pilatus mangda Ida 
kasedayang. 29 Maliha sasampune ipun sami 
pada nglaksanayang saluiring paindikan sane 
kasuratang ring Cakepan Sucine, ngeniang indik 
Ida Hyang Yesus, Ida raris katedunang saking 
salibe tumuli kapendem. 3? Nanging Ida Sang 

Hyang Widi Wasa sampun nangiang Ida saking 
pantaran anake padem, °t tur makudang-kudang 
rahina suenipun Ida makantenang raga ring anake 
sane sampun ngiring Ida saking wewengkon 
Galilea ka kota Yerusalem. Sane mangkin anake 
punika sami pada dados saksin Idane marep 
ring bangsa Israel. 3? Tur sane mangkin tiang 
ngortiang Orti Rahayune puniki ring semeton 
sinamian, inggih punika indik janji sane sampun 
kajanjiang antuk Ida Sang Hyang Widi Wasa, ring 
paraleluur iragane, mangkin sampun tegepang 
Ida ring iraga, parakaturunan danene, malantaran 
Ida nangiang Ida Hyang Yesus saking pantaran 
anake padem. Sakadi sane kasurat ring Cakepan 
Kidunge sane kaping kalih, kadi asapuniki: 
“Cening mula Putran Ulun. Didinane jani Ulun 
dadi Ajin ceninge. 33 (13:32) 

34 Ida Sang Hyang Widi Wasa sampun nangiang 
Ida saking pantaran anake padem tur Ida tan 
pacang kabanggayang nemu winasa. Indike 
punika kasinahang antuk Ida Sang Hyang Widi 
Wasa, sajeroning sabdan Idane sane sapuniki: 

“Ulun bakal maicayang teken cening merta ane 

suci tur anyar, ane suba janjiang Ulun 
teken Daud. 
35 Sakadi sabdan Idane ring Cakepan Kidunge 
sane lianan, sapuniki: 

“Palungguh IRatu nenten jaga manggayang 
parekan druene sane astiti bakti jaga 
nemu winasa’ 

36 Mungguing Ida Sang Prabu Daud sampun 
ngiring pakarsan Ida Sang Hyang Widi Wasa duk 
masa panyeneng idane, tur wus punika ida raris 
seda, tur kapendem ring samping paraleluur 
idane, tur ida sampun winasa. 3” Nanging Ida 
Hyang Yesus sane katangiang antuk Ida Sang 
Hyang Widi Wasa saking pantaran anake padem 
punika nenten kadi asapunika. 

38 Inggih parasemeton tiange, semeton sareng 
sami patut taler tatas uning, wantah malantaran 
Ida Hyang Yesus pangampuran dosa punika 
kapidartayang ring semeton. Maliha wantah 
sajeroning Ida kewanten asing-asing anak sane 
pracaya ring Ida, prasida bebas saking sakancan 
dosannyane. Indike punika tan prasida pangguh 
semeton ring Pidabdab Torat Dane Musane. 

39 (13:38) 40 Duaning asapunika, pada yatnaja, 
mangda paindikane sane kasabdayang antuk 
paranabine sampunang nibenin parasemeton, 
inggih punika: 

41 “Ih sawatek anak ane demen nganistayang! 

Pada makesiab tur matija kita. 

Sawireh, dimasan kitane jani, Ulun 

nglaksanayang gegaen ane tusing lakar 

pracayain kita, yadiastun lakar ada anak 
ane nuturang teken kita. ” 

42 Ritatkala Dane Paulus miwah Barnabas medal 
saking perhyangane punika, dane katurin antuk 
anake akeh, mangda ledang malih midartayang 
paindikane punika ring ipun sareng sami ring 
rahina Sabate sane jaga rauh. 43 Sasampun 
anake usan mabakti, akeh anak Yahudi miwah 
anak sane boya Yahudi, nanging ipun magama 
Yahudi, pada ngiringang Dane Paulus miwah 
Barnabas. Sang kalih nguruk tur mituturin ipun, 
mangda ipun sami pada pageh urip sajeroning 
sih pasuecan Ida Sang Hyang Widi Wasa. 

44 Ring rahina Sabate sane pungkuran, sawatek 
anake sane ring kotane punika pada rauh 
miragiang sabdan Ida Sang Hyang Widi Wasa. 

45 Rikala sakancan anak Yahudine manggihin 
anake katah punika, ipun sami iri ati tan sipi, tur 
nungkasin sane kabaosang antuk Dane Paulus 
tur nganistayang dane. 48 Nanging Dane Paulus 
miwah Barnabas sumingkin wanen mabaos, 
sapuniki: “Sabdan Ida Sang Hyang Widi Wasa 
kapingarep mula patut kapidartayang ring 
parasemeton. Nanging santukan semeton nulak 
sabdane punika, tur semeton marasa nenten 
pantes jaga muponin urip langgeng, duaning 
punika tiang jaga nilar semeton, tur jaga ngrauhin 
parabangsane sane boya Yahudi. 47 Santukan 

sapuniki pituduh Ida Sang Panembahan ring 
tiang: 

“Ulun suba netepang kita dadi suluh pabuat 
bangsa-bangsane ane tidong Yahudi muah 
dadi jalaran karahayuane buat gumine 
makejang. ” 

48 Rikala parabangsane sane boya Yahudi miragi 
paindikane punika, ipun sami pada gargita tur 
ngluihang sabdan Ida Sang Panembahan. Maliha 
anake sane sampun kapastiang muponin urip 
langgeng, sami pada pracaya. 

43 Sabdan Ida Sang Panembahan tumuli 
sumebar milehan ring wewengkon jagate 
irika. 2? Nanging anak Yahudine raris ngoles 
parapangageng jagate irika miwah anak istri 
sane sulinggih saking pantaran bangsa-bangsane 
sane boya Yahudi, sane astiti bakti ring Ida 
Sang Hyang Widi Wasa. Dane makasami pada 
ngawinang Dane Paulus miwah Barnabas 
nandang sangsara, tur katundung mangda 
makaon saking wewengkonnyane. ?1 Sang kalih 
tumuli ngetebang buke saking tlapakan cokor 
danene, pinaka dados upasaksi marep ring 
jadmane irika. Dane raris mamargi ka kota 
Ikonium. ?* Pasamuane ring kota Antiokia sami 
pada kabekin antuk Roh Ida Sang Hyang Widi 
Wasa miwah kaliangan. 

Dane Paulus miwah Barnabas ring kota Ikonium 


14 1 Ring kota Ikonium Dane Paulus miwah 
Barnabas ngranjing ka perhyangan anak 
Yahudine, tur irika dane midartayang sabdan 
Ida Sang Panembahan sabecik-becikipun, 
kantos akeh anak Yahudine miwah anak boya 
Yahudi pracaya ring Ida Hyang Yesus. 2 Nanging 
anak Yahudine sane nenten nyak pracaya, 
ipun raris ngoles sakancan anake sane boya 
Yahudi punika, tur malikang pepinehnyane, 
mangdane ipun geting ring parasemeton 
sane sampun ngiring Ida Hyang Yesus. 3 Dane 
Paulus miwah Barnabas sada sue jenek irika, 
tur dane wanen pisan midartayang indik Ida 
Sang Panembahan. Pidartan danene indik 
sih pasuecan Idane, kapituiang olih Ida Sang 
Panembahan, malantaran Ida maicayang 
kakuasaan ring dane buat ngadakang praciri 
miwah katawahan. “ Anake katah sane ring 
kotane punika tumuli maroang-roangan, wenten 
sane maroang ring anak Yahudi, wenten sane 
maroang ring parautusan Ida Hyang Yesus. 

> Irika anake sane boya Yahudi miwah anak 
Yahudine, kasarengin antuk parapamimpinnyane, 
ngrincikang daya jaga nyangsarain miwah 
jaga nimpugin parautusane punika antuk 
batu. ë Ritatkala parautusane tangeh ring 

paindikane punika, dane raris magingsir ka 
kota Listra miwah kota Derbe, inggih punika 
kota-kota ring wewengkon Likaonia miwah ring 
wewengkon saider kota-kotane punika. 7 Irika 
dane midartayang Orti Rahayu. 


Dane Paulus miwah Barnabas ring 
kota Listra miwah ring kota Derbe 


8 Ring kota Listra wenten anak sane buntut ipun 
lemet, ipun rumpuh ngawit saking wau lekad, 
tur nenten naenin nyidayang mamargi. ? Ipun 
negak miragiang Dane Paulus mabaos. Dane 
Paulus ngaksi mungguing anake punika pracaya 
ring Ida Hyang Yesus nyidayang kasegerang, 
punika awinanipun dane raris mandreng anake 
punika, 19 sarwi ngandika sada jangih, sapuniki: 
“Bangunja majujuk apanga jegjeg!” Anake punika 
raris magebras bangun, tumuli mamargi irika 
milehan. 1! Rikala anake akeh punika ngantenang 
paindikan sane kalaksanayang antuk Dane Paulus 
punika, ipun sami raris pada jerit-jerit nganggen 
basa Likaonia, sapuniki: “Paradewane suba 
nyekala marupa manusa tur suba ngrauhin iraga.” 
12 Dane Barnabas tumuli kaparabin Seus miwah 
Dane Paulus kaparabin Hermes, santukan dane 
sane mapidarta. 13 Pamangkun Dewa Seuse, 
sane perhyangannyane wenten ring jabaan 
kotane, rauh makta lembu muani miwah sekar ka 

pemedal kotane. Irika pamangku punika miwah 
anake akeh mapakayun jaga ngaturang aturan 
ring parautusan Ida Hyang Yesus. 

14 Riwau Dane Barnabas miwah Paulus mireng 
paindikan sane jaga kalaksanayang antuk 
anake akeh punika, sang kalih raris nguek 
panganggennyane tumuli malaib ka tengah- 
tengah anake katah punika, saha jerit-jerit 
sapuniki: 1? “Inggih ida dane sareng sami, napi 
awinan ragane mapakardi kadi asapuniki? Tiang 
sareng kalih puniki wantah manusa pada, pateh 
sakadi ragane. Sane mangkin tiang iriki misadia 
nglumbrahang Orti Rahayu mangdane ida dane 
sareng sami pada ngutang paindikan sane tan 
paguna puniki, tumuli mawali astiti bakti ring 
Ida Sang Hyang Widi Wasa sane jumeneng 
langgeng, sane ngardi akasa, jagat, segara miwah 
sadagingipun makasami. 1? Duke nguni Ida 
manggayang parabangsane sami pada ninutin 
pamarginnyane suang-suang. 1” Nanging yadiastu 
kadi asapunika Ida setata nyinahang ragan Idane, 
malantaran paindikan-paindikan sane becik sane 
kardi Ida, inggih punika: Ida nurunang sabeh 
saking langite miwah maicayang masan mupu 
sane becik ring ragane. Ida mapaica pangan 
kinum miwah kaliangan ring ragane.” 18 Yadiastu 
parautusane punika mabaos kadi asapunika, 

nanging dane tan mrasidayang nawengin anake 
akeh sane jaga ngaturang aturan ring dane. 

19 Duk punika wenten makudang-kudang anak 
Yahudi rauh saking kota Antiokia wewengkon 
Pisidia miwah kota Ikonium. Ipun ngoles anake 
akeh ngantos sami pada maroang ring ipun. Irika 
ipun sareng sami ngencurin Dane Paulus antuk 
batu, tumuli kapaid kabakta ka jabaan kotane, 
santukan pitaenang ipun dane sampun seda. 

20 Nanging ritatkala anake sane pracaya ring Ida 
Hyang Yesus ngiter dane, dane raris matangi 
tur mawali ngranjing ka kota. Benjangipun dane 
miwah Dane Barnabas mamargi ka kota Derbe. 


Dane Paulus miwah Dane Barnabas mawali ka 
kota Antiokia wewengkon Siriane 


21 Ring kota Derbe Dane Paulus miwah 
Dane Barnabas midartayang Orti Rahayu tur 
makeh dane polih sisia irika. Wus punika dane 
raris mawali ka kota Listra, ngraris ka kota 
Ikonium miwah ka kota Antiokia wewengkon 
Pisidia. 22 Irika dane mituturin pasamuane 
mangda ipun pageh tur enteg manahnyane 
sajeroning kapracayan. Sapuniki pitutur 
danene: “Buat ngranjing dados kaulan Ida Sang 
Hyang Widi Wasa, iraga tan pariwangde jaga 
nandang sangsara.” 23 Ring sabilang pasamuan, 
parautusan Ida Hyang Yesus ngadegang 

panglingsir buat pasamuane punika. Malantaran 
ngastawa miwah mapuasa parautusane punika 
ngaturang parapanglingsire punika ring Ida Sang 
Panembahan, sane maraga pancer kapracayan 
danene. 

24 Sasampune nylajah wewengkon Pisidia, dane 
raris rauh ring wewengkon Pampilia. 22 Irika 
dane midartayang Orti Rahayu punika ring kota 
Perga tur wusan punika dane raris mamargi 
ka kota Atalia. 28 Saking irika dane malayar ka 
kota Antiokia, genah dane pecak kasuksrahang 
ring sajeroning sih pasuecan Ida Sang Hyang 
Widi Wasa, buat negen pakaryan sane sampun 
puputang dane punika. 

27 Tatkala dane rauh ring kota Antiokia, 
dane raris munduhang pasamuane. Irika dane 
nuturang ring pasamuane sapariindik sane 
sampun kakardi olih Ida Sang Hyang Widi Wasa 
malantaran dane miwah indik Ida sampun 
makbak margi buat bangsa-bangsane sane 
boya Yahudi mangdane ipun pracaya ring Ida 
Hyang Yesus. 23 Irika dane jenek ngantos sue 
sareng-sareng ring pasamuane. 


Paruman agung parautusan Ida Hyang 
Yesus ring kota Yerusalem 


15 1 Duk punika wenten makudang- 
kudang anak rauh saking wewengkon 

Yudea ka kota Antiokia, raris ngurukang ring 
semeton pasamuane irika, sapuniki: “Yening 
semeton nenten kasunat manut tata cara sane 
kamanggehang olih Pidabdab Torat Dane Musa, 
semeton tan pacang polih rahayu.” * Nanging 
Dane Paulus miwah Barnabas banget pisan 
nungkasin paurukan anake punika. Duaning 
punika pasamuane irika raris sararem ngutus 
Dane Paulus miwah Barnabas kasarengin antuk 
makudang-kudang semeton saking kota Antiokia, 
mangda tangkil ring parautusan Ida Hyang Yesus 
miwah ring parapanglingsire ring kota Yerusalem 
buat nunasang paindikane punika. 

3 Dane sareng sami tumuli kaateh antuk 
pasamuane ngantos rauh ring jabaan kotane. 
Dane mamargi nglintang ring wewengkon 
Penisia miwah ring wewengkon Samaria. 

Ring wewengkon kota-kota punika dane pada 
nuturang indik parabangsane sane boya 

Yahudi sampun ngesehin pepineh tur ngutang 
dosa-dosannyane raris mabakti ring Ida Sang 
Hyang Widi Wasa. Paindikane punika ngawinang 
parasemetone irika sami liang pisan. 4 Ritatkala 
dane rauh ring kota Yerusalem, dane katampi 
antuk pasamuane, parautusan Ida Hyang Yesus 
miwah parapanglingsire. Dane tumuli nartayang 
saluiring paindikan sane sampun kakardi antuk 
Ida Sang Hyang Widi Wasa malantaran pakaryan 

danene. ? Nanging wenten makudang-kudang 
anak saking golongan Parisi sane sampun pracaya 
ring Ida Hyang Yesus, rauh tur mabaos sapuniki: 
“Sawatek anake sane boya Yahudi, ipun patut 
kasunat, tur ipun patut satinut ring pituduh 
Pidabdab Torat Nabi Musane.” 

6 Parautusan Ida Hyang Yesus miwah 
panglingsire raris ngwentenang paruman 
agung buat nimbangang paindikane punika. 

7 Sasampune sue matetimbangan, Dane 
Petrus raris ngadeg tur mabaos sapuniki: 
“Inggih parasemeton sinamian. Semeton wikan 
mungguing saking pangawit Ida Sang Hyang Widi 
Wasa milih tiang saking pantaran semetone, 
buat jaga midartayang Orti Rahayu punika ring 
bangsa-bangsane sane boya Yahudi, mangdane 
ipun miragi tur pracaya ring Ida Hyang Yesus. 

8 Samaliha Ida Sang Hyang Widi Wasa sane 
wikan ring daging pepineh manusane, sampun 
nyinahang sih pasuecan Idane ring bangsa- 
bangsane sane boya Yahudi punika, malantaran 
Ida maicayang Roh Ida Sang Hyang Widi Wasa 
ring ipun, pateh sakadi ring iraga. ? Ida nenten 
pisan minayang ipun ring iraga. Ida nyuciang 
pepinehipune, malantaran ipun pada pracaya 
ring Ida Hyang Yesus. 10 Duaning asapunika, 
punapi awinanipun sane mangkin semeton 
mapakayun jaga mintonin Ida Sang Hyang 

Widi Wasa, malantaran semeton maicayang 
tetegenan ring anak sane pracaya, inggih punika 
tetegenan sane tan sida antuka negen olih 
paraleluur iragane, wiadin olih iraga sareng sami? 
11 Sampunangja sapunika! Iraga pracaya tur 
karahayuang malantaran sih pasuecan Ida Hyang 
Yesus. Kadi asapunika taler ipun.” 

12 Sawatek sane parum irika sami pada meneng, 
tumuli miragiang tutur Dane Barnabas miwah 
Paulus, ngeniang indik sakancan katawahan 
miwah praciri sane sampun kaadakang antuk 
Ida Sang Hyang Widi Wasa ring pantaran 
bangsa-bangsane sane boya Yahudi, malantaran 
pakaryan danene. 13 Sasampune sang kalih 
puput mabaos, Dane Yakobus raris mabaos 
sapuniki: “Inggih parasemeton pirengangja 
atur tiange! 14 Iwau Dane Simon sampun 
nyritayang indik Ida Sang Hyang Widi Wasa 
saking pangawit sampun nyinahang sih pasuecan 
Idane ring bangsa-bangsane sane boya Yahudi, 
malantaran Ida nyelik kaula saking pantaran 
bangsa-bangsane punika dados padruen Idane. 
15 Indike punika adung pisan ring pangandikan 
paranabine, sakadi sane sinurat sapuniki: 

16 ‘Pangandikan Ida Sang Panembahan: Dimani 
wekas Ulun bakal buin malipetan, tur Ulun 
bakal nyujukang umah Daude ane suba 
uug. Uug-uugane ento lakar benahin Ulun. 

17 Apanga sakancan anake ane lenan lakar 
ngulati Ida Sang Panembahan muah 
sawatek bangsane ane tidong Yahudi, ane 
suba selik Ulun dadi kaulan Ulun. 

18 Aketo sabdan Ida Sang Panembahan, ane 
suba kasinahang uli pangawit. ” 

19 Sapanglanturipun Dane Yakobus mabaos 
sapuniki: “Kamanah antuk tiang, tan patut iraga 
makewehin parabangsane sane boya Yahudi 
sane mawali astiti bakti ring Ida Sang Hyang 
Widi Wasa. 20 Nanging, iraga patut nulis surat, 
mituturin ipun, mangda ipun sampunang naar 
dedaaran sane cemer, inggih punika surudan 
paradewane. Samaliha mangda ipun ngeret 
budi marep ring solahe sane cabul-cabul miwah 
sampunang naar ulam sane kawitnya saking 
buron padem tan ulihan matampah miwah 
sampunang naar getih. 2! Santukan Pidabdab 
Torat Dane Musa sampun saking nguni kawacen 
sabilang rahina Sabat ring perhyangan, tur rauh 
mangkin kapidartayang ring sakancan kotane.” 


Surat buat parasemeton 
Kristen sane boya Yahudi 


22 Sasampune punika parautusane miwah 
parapanglingsire kasarengin antuk pasamuane 
makasami, raris sararem milih makudang-kudang 
anak saking pantaran pasamuane, jaga kutus ka 

kota Antiokia buat nyarengin Dane Paulus miwah 
Barnabas. Dane sareng sami milih Yudas, sane 
kapesengin Barsabas miwah Silas. Sang kalih 
puniki mula kajiang antuk parasemetone irika. 
23 Sang kalih raris kaserahin surat sane asapuniki 
daging ipun: 

“Saking tiang, iparautusan, parapanglingsir 
miwah parasemeton ragane makasami ngaturang 
pangayu bagia ring parasemeton sami sane 
kawitnyane saking bangsa-bangsa boya Yahudi, 
sane wenten ring kota Antiokia wewengkon 
Siria miwah wewengkon Kilikia. 2? Tiang sampun 
miragi, mungguing wenten makudang-kudang 
anak saking pantaran tiange, sane sampun 
makewuhin semeton, saha ngranayang semeton 
pada bingung malantaran paurukanipune. 
Sujatinipun tiang tan pisan wenten nguduhang 
ipun buat ngurukang paindikane punika. 
2> Punika awinan tiang sareng sami raris paum, 
tumuli sararem milih makudang-kudang utusan 
buat ngrauhin semeton. Parautusane punika 
jaga rauh sinarengan ring Barnabas miwah 
Paulus, timpal iragane sane sayang, 2êsane 
sampun ngetohang uripnyane buat ngayahin 
Panembahan iragane Ida Hyang Yesus Kristus. 

27 Tiang ngutus Yudas miwah Silas, sane jaga 
nlehtehang, paindikan sane munggah ring surate 
puniki. 28 Santukan Ida Sang Hyang Roh Suci 

miwah tiang sareng sami sampun pada adung, 
tan jaga mabaatin semeton antuk tetegenan 
sane lianan, sajawining paindikan sane perlu 
puniki: 29 sampunangja semeton ngajeng 
surudan, rah miwah ulam sane kawitnya saking 
buron sane padem tan malantaran katampah; 
tur semeton patut ngeret budi marep ring 
parisolahe sane cabul-cabul. Yening semeton 
nglaksanayang paindikan sane kadi asapunika, 
semeton malaksana becik. Inggih puput rauh 
iriki, dumadakja sami pada rahajeng.” 

30 Sang kalih raris mapamit, tumuli mamargi 
ka kota Antiokia. Irika dane nyangkepang 
pasamuane, tur nyerahang surate punika. 

31 Sasampun pasamuane ngwacen surate 
punika, ipun sami pada liang santukan daging 
surate punika nglipurang ipun sareng sami. 

32 Dane Yudas miwah Silas, sane taler maraga 
nabi, sue mituturin lan ngentegang manah 
parasemetone irika. 33 Sasampune dane jenek 
irika makudang-kudang rahina, sang kalih raris 
katurin mamargi saha rahayu, buat mawali ring 
sang sane sampun ngutus dane. 3” [Nanging 
Dane Silas mapakayun jaga jenek irika.] 

35 Dane Paulus miwah Barnabas sada sue jenek 
ring kota Antiokia. Irika akeh wenten anak lian 
sane nyarengin dane nguruk miwah midartayang 
sabdan Ida Sang Panembahan. 

Dane Paulus miwah Dane Barnabas mapalasan 


36 Sasampune maletan sada sue, Dane 
Paulus raris mabaos ring Dane Barnabas, 
sapuniki: “Ngiringja iraga mawali malih nelokin 
semeton-semeton iragane ring kota-kotane sane 
pecak genah iragane midartayang sabdan Ida 
Sang Panembahan, mangdane iraga uning kadi 
asapunapi kawentenannyane.” 37 Dane Barnabas 
mapakayunan jaga ngajak Dane Yohanes Markus, 
38 hanging manut tetimbangan Dane Paulus 
nenten patut dane kajak, santukan sane riin 
dane sampun tan kayun nyarengin sang kalih 
ring wewengkon Pampilia. 3? Indike punika 
ngranayang tungkas banget pisan ring pantaran 
sang kalih. Dane Barnabas raris ngajak Dane 
Markus, malayar ka Pulo Siprus. 49 Nanging 
Dane Paulus raris ngajak Dane Silas. Sasampune 
dane katurang ring sajeroning sih pasuecan 
Ida Sang Panembahan olih parasemetone, 
dane raris kesah saking irika. “1 Dane mamargi 
nylajah jagat Siria miwah Kilikia, ngukuhang 
pasamuan-pasamuane irika. 


Timotius nyarengin Dane 
Paulus miwah Dane Silas 


16 1 Dane Paulus nglanturang pamargi 
ngantos rauh ring kota Derbe miwah 

kota Listra. Irika wenten satunggiling anak 
pracaya ring Ida Hyang Yesus mapesengan 
Timotius. Biang danene anak Yahudi, taler 
sampun pracaya ring Ida Hyang Yesus, nanging 
ajin danene anak Yunani. 2 Parasemeton ring 
kota Listra miwah ring kota Ikonium makasami 
maosang, mungguing Timotius punika anak 
sane becik parisolahnyane. ? Dane Paulus 
mapakayunan ngajak Timotius lunga nyarengin 
dane. Irika dane raris ngandikayang mangda 
Dane Timotius kasunat, santukan sawatek anak 
Yahudi sane wenten ring kota Listra miwah 
kota Ikonium sami pada uning, mungguing ajin 
Timotiuse punika anak Yunani. 4 Sajeroning 
pamargin danene nylajah kota-kota, dane 
muat kaputusan-kaputusan sane sampun 
kararemin antuk parautusan Ida Hyang Yesus 
miwah parapanglingsire ring kota Yerusalem. 
Kaputusan-kaputusan punika karauhang ring 
pasamuan-pasamuane, tur kadulurin piteket 
mangda pasamuane ninutin kaputusane punika. 
5 Kenginan antuk punika kapracayan pasamuane 
kakukuhang tur sayan sue pasamuane sayan 
maweweh akehnyane. 


Dane Paulus polih sipta jati ring kota Troas 


6 Dane mamargi nylajah wewengkon Prigia 
miwah Galatia, santukan Roh Ida Sang Hyang 

Widi Wasa nenten nglugrain dane midartayang 
Orti Rahayu ring wewengkon Asia. 7 Rikala 

dane rauh ring tepi siring tanah Misiane, dane 
ngindayang jaga ngranjing ka wewengkon 
Bitiniane, nanging tan kalugrain antuk Roh 

Ida Hyang Yesus. 8 Punika awinan dane raris 
mamargi nglintang ring wewengkon Misia tur 
ngungsi ka kota Troas. ? Ring wengi punika 
Dane Paulus polih sipta jati, inggih punika dane 
nyingakin wenten anak Makedonia, majujuk ring 
tepi siring jagat Makedoniane tur mapinunas 
sapuniki: “Rarisangja rauh mriki nulungin tiang 
10 Sasampune Dane Paulus polih sipta jati punika, 
digelis tiang sareng sami makinkin jaga ngungsi 
ka wewengkon Makedonia. Santukan sampun 
pasti antuk tiang sareng sami, mungguing Ida 
Sang Hyang Widi Wasa sampun ngesengin 

tiang buat midartayang Orti Rahayu punika ring 
jadmane irika. 


|” 


Dane Paulus rauh ring kota Pilipi 


11 Tiang sareng sami kesah saking kota Troas, 
raris malayar ka Pulo Samotrake, tur benjangipun 
tiang rauh ring kota Neapolis. 12 Saking irika tiang 
ka kota Pilipi, inggih punika kota sane penting ring 
wewidangan Makedonia. Kota punika kotan anak 
Roma. Irika tiang jenek makudang-kudang rahina 
suenipun. 13 Ring rahina Sabate tiang medal 

saking kota. Tiang mamargi nuluh sisin tukad, 
santukan sampun pitaenang tiang mungguing 
irika wenten genah mabakti buat anak Yahudi. 
Sasampune kapanggih, tiang raris negak tur 
mabaos ring paraeluh-eluhe sane mapunduh 
irika. 14 Saking pantaran anake sane miragiang 
baos tiange, wenten anak eluh adiri sane 
mawasta Lidia, saking kota Tiatira, geginanipune 
madagang wastra ungu. Ipun mula anak eluh 
sane astiti bakti ring Ida Sang Hyang Widi Wasa. 
Ida Sang Panembahan raris nutdut manahipune 
buat nelebang baos Dane Paulus. 2? Ipun miwah 
sakulawarganipune sami raris kalukat. Wusan 
punika ipun raris ngundang tiang sareng sami, 
sapuniki baosipune: “Yening manut pamanggih 
semeton sareng sami, mungguing tiang puniki 
sujati pracaya ring Ida Sang Panembahan, 
ngiringja makolem ring umah tiange!” Tur banget 
pisan pangedihipune mangda tiang sareng sami 
mrika. 


Dane Paulus miwah Dane 
Silas kapangkeng ring kota Pilipi 
16 sedek rahina anu, rikala tiang mamargi ka 
genahe mabakti punika, tiang macunduk ring 
satunggiling panyeroan sane karangsukan setan 
sane ngawinang ipun mrasidayang nenung. 
Malantaran tenungipune punika, ipun akeh 

ngrauhang jinah pabuat parapamekelipune. 

17 Panyeroane punika nututin Dane Paulus miwah 
tiang sareng sami saha gelur-gelur sapuniki: 
“Anake ene parekan Ida Sang Hyang Widi Wasa 
Ane Maha Luur! Ia midartayang teken jerone, 
paundukan ane ngranayang jerone rahayu.” 

18 Ngantos makudang-kudang rahina suennya 
ipun malaksana kadi asapunika. Indike punika 
ngawinang Dane Paulus duka pisan, tumuli 
dane matolihan tur mabaos ring setane punika, 
sapuniki: “Malantaran parab Ida Hyang Yesus 
Kristus, kai nunden iba pesu uli anake eluh ento 
Duk punika ugi setane punika medal saking anake 
eluh punika. 19 Rikala parapamekelne tangeh, 
mungguing malantaran punika ipun tan malih 
jagi mrasidayang polih jinah, ipun raris ngejuk 
Dane Paulus miwah Dane Silas, tumuli kapaid ka 
genah anake paum, jaga katangkilang ring ajeng 
parapangageng kotane. 20 Sasampune rauh irika, 
sang kalih tumuli katurang ring parapangageng 
kotane, sapuniki aturnyane: Jadmane puniki 
jadma Yahudi tur ipun ngawinang iur kotan 
iragane. 21 Ipun ngurukang adat istiadat sane 
tungkas ring pidabdab iragane. Iraga puniki anak 
Roma, tur nenten wenang nampi wiadin ninutin 
adat istiadat anake puniki.” 22 Jadmane katah 
punika taler sareng ngrejeng Dane Paulus miwah 
Dane Silas. 


|” 

Irika parapangageng kotane nguek panganggen 
sang kalih, tur ngandikayang mangda sang kalih 
kapecutin. 23 Sasampune sang kalih kapecutin 
ping kuda-kuda, sang kalih tumuli kapangkeng tur 
pangageng pangkenge kapangandikain mangda 
sampunang tuleman nyaga sang kalih. 2 Satinut 
ring prentahe punika, pangageng pangkenge raris 
ngranjingang sang kalih ka kamar pangkenge sane 
paling di tengah, tur cokor danene kablagbag. 

25 Sawatara tengah wengi Dane Paulus miwah 
Silas raris ngastawa tur makidung muji Ida Sang 
Hyang Widi Wasa. Nara pidanane sane lianan 
sami pada miragiang dane. 28 Tan dumade 
jeg wenten linuh ageng pisan, ngantos dasar 
pangkenge punika magejeran. Duk punika 
ugi jelanan-jelanan pangkenge makasami 
mampakan, tur ante miwah blagbage pada 
keles saking nara pidanane sami. ?” Pangageng 
pangkenge tumuli matangi, tur rikala dane 
nyingakin jelanan-jelanan pangkenge mampakan, 
pitaenang dane paranara pidanane sami sampun 
minggat. Irika dane raris ngaud klewang, 
mapakayunan nyuduk raga. 28 Nanging Dane 
Paulus raris nyerit banget pisan, sapuniki: 
“Sampunangja nyengkalen raga! Tiang sareng 
sami kantun iriki!” 

29 Irika pangageng pangkenge raris 
ngandikayang anak ngrereh sundih, dane 

raris malaib ka tengah tur ngejer makakeb 

ring cokor Dane Paulus miwah Silas. 3? Wus 
punika dane raris ngatehang Dane Paulus miwah 
Silas medal, sarwi dane mataken sapuniki: “Ih 
jero, punapike sane patut laksanayang tiang, 
mangdane tiang polih rahayu?” 

31 Dane Paulus miwah Silas masaur sapuniki: 
“Pracayaja ring Ida Hyang Yesus, janten ragane 
pacang rahayu, inggih punika ragane miwah 
sakulawargan ragane.” 3? Wusan punika sang 
kalih tumuli midartayang sabdan Ida Sang 
Panembahan ring pangageng pangkenge punika 
miwah ring anake lianan sane wenten ring 
jeroan danene. 33 Daweg punika ugi pangageng 
pangkenge punika raris ngambil sang kalih, tur 
nyutsutin kanin-kanin danene. Duk punika taler 
pangageng pangkenge miwah sakulawargan 
danene sami kalukat. 3? Dane raris ngiringang 
Dane Paulus miwah Silas ka jeroan danene, 
tur irika sang kalih katamiu. Dane miwah 
sakulawargan danene sami pada liang, santukan 
sane mangkin dane pracaya ring Ida Sang Hyang 
Widi Wasa. 

35 Benjang semengipun parapangageng 
kotane ngutus prakangge ngrauhin pangageng 
pangkenge punika tur kapangandikain sapuniki: 
“Bebasangja anake ane dadua ento!” 

36 Duaning punika pangageng pangkenge raris 
ngrauhang indike punika ring Dane Paulus, 
sapuniki: “Parapangageng kotane sampun 
ngandikayang mangda ragane miwah Silas 
kabebasang. Durusang mangkin medal, tur 
mamargija mangda rahayu.” 

37 Nanging Dane Paulus raris mabaos ring 
prakanggene punika sapuniki: “Tiang puniki tan 
wenten iwang punapa-punapi; nanging tiang 
sampun kapecutin ring arep anake akeh, tur 
kacelepang ka pangkenge, yadiastun tiang puniki 
warga negara Romal Tur sane mangkin tiang 
kapangandikain medal saking silib! Tan pisan 
patut kadi asapunika. Parapangageng kotane 
punika patutipun rauh mriki mebasang tiang.” 

38 Paraprakanggene punika raris nguningayang 
baos Dane Paulus punika ring parapangageng 
kotane. Wau dane miragi mungguing Dane 
Paulus miwah Silas punika warga negara Roma, 
dane sami pada ajerih. 22 Duaning punika dane 
sami raris nunas ampura ring Dane Paulus miwah 
Silas. Wus punika dane raris ngatehang Dane 
Paulus miwah Silas medal saking pangkenge, 
tur mapinunas ring sang kalih mangda makaon 
saking kotane punika. 49 Dane Paulus miwah Silas 
raris medal saking pangkenge tumuli mamargi 
ngungsi ka umah Lidiane. Irika dane kapanggih 
ring parasemeton sane wenten irika. Sasampune 

dane mapaica panglipur ring parasemetone 
punika, sang kalih tumuli mamargi kesah saking 
irika. 


Ring kota Tesalonika 


17 1 Dane Paulus miwah Dane Silas mamargi 
nglintang ring kota-kota Ampipolis miwah 
Apolonia kantos rauh ring kota Tesalonika. Ring 
kota Tesalonika wenten satunggiling perhyangan 
anak Yahudi. 2 Dane Paulus raris ngranjing ka 
perhyangane punika sakadi kabiasaan danene. 
Irika dane marerasan sareng anake akeh 
ngeniang daging Cakepan Sucine, neren ngantos 
tigang rahina Sabat suenipun. ? Dane nerangang 
tur muktiang ring anake akeh irika, mungguing 
Sang Prabu Sane Sampun Kajanjiang antuk Ida 
Sang Hyang Widi Wasa punika, patut nandang 
sangsara seda, nanging Ida nyeneng malih 
saking pantaran anake padem. Sapuniki baos 
Dane Paulus: “Ida Hyang Yesus sane tuturang 
tiang ring ragane puniki, tan tios wantah Ida 
Sang Prabu Sane Sampun Kajanjiang punika.” 

4 Makudang-kudang anak saking pantaran anake 
punika wenten sane pracaya ring Ida Hyang 
Yesus raris matunggilan ring Dane Paulus miwah 
Silas. Maliha akeh taler wenten anak Yunani sane 
nyungsung Ida Sang Hyang Widi Wasa miwah 
paraistri sane sulinggih pada pracaya ring Ida 

Hyang Yesus raris matunggilan ring parautusan 
Ida Hyang Yesus. 

> Nanging sakancan anak Yahudine sami pada 
iri ati, tumuli ipun munduhang soroh wong dura 
cara sane wenten ring margi-margine. Ipun sami 
ngadakang iur ring kotane punika tur ngrejeng 
umah Yasone, misadia ngrereh Dane Paulus 
miwah Silas jaga kabakta medal ka arepan anake 
akeh punika. Nanging rikala Dane Paulus miwah 
Silas nenten keniang ipun irika, anake punika 
raris maid Yason miwah makudang-kudang 
semeton tiosan, katurang ka ajeng pangageng 
kotane irika. Anake punika raris pada pagelur 
sapuniki: “Jadmane sane sampun ngae iur ring 
jagate sami, sane mangkin ipun sampun rauh 
ring kotan iragane. ' Tur Yason sampun nampi 
anake punika madunungan ring umahipune. 
Ipun sami pada nungkasin uger-uger Ida Sang 
Nata Ratu malantaran ipun maosang, mungguing 
wenten sang prabu lianan, sane maparab 
Yesus.” 8 Malantaran baos anake punika, anake 
akeh miwah parapangageng kotane sami pada 
bingung. ? Parapangageng kotane ngandikayang 
mangda Yason miwah semeton-semeton sane 
lianan pada naur jinah tanggungan, manut sakadi 
sane sampun kapastiang. Sasampune ipun naur, 
wau ipun kabebasang. 

Ring kota Berea 


10 sasampune wengi, digelis parasemetone irika 
mapinunas ring Dane Paulus miwah Dane Silas 
mangda dane mamargi ka kota Berea. Sarauh 
danene irika, dane raris ngranjing ka perhyangan 
anak Yahudine. 11 Anak Yahudine ring kota 
Berea pepinehipune becikan bandingang ring 
anak Yahudine sane ring kota Tesalonika. Ipun 
sami pada geleng miragiang sabdan Ida Sang 
Hyang Widi Wasa, tur nyabran rahina ipun ngulik 
Cakepan Suci, mangdane ipun tatas uning, 
punapike tutur Dane Paulus punika sawiakti 
manut ring kecap Cakepan Sucine punika. 

12 saking pantaran anake punika, akeh sane pada 
pracaya ring Ida Hyang Yesus. Samaliha akeh taler 
paraistri sane sulinggih miwah paralanang bangsa 
Yahudine sane pada pracaya ring Ida Hyang 
Yesus. 33 Nanging rikala sawatek anak Yahudine 
sane ring kota Tesalonika miragi mungguing 
Dane Paulus taler midartayang sabdan Ida Sang 
Hyang Widi Wasa ring kota Berea, ipun raris pada 
rauh mrika tumuli ngoles tur ngawinang bingung 
pepineh anake akeh. 14 Parasemetone irika raris 
ngaturin Dane Paulus mangda digelis lunga ka 
pasisi, nanging Dane Silas miwah Timotius kantun 
jenek ring kota Berea. 1° Anake sane ngiringang 
Dane Paulus punika nyarengin dane ngantos rauh 

ring kota Atena. Sasampune rauh irika anake 
sane ngiringang punika raris mawali tur makta 
pabesen Dane Paulus, mangda Dane Silas miwah 
Dane Timotius digelis ngrauhin dane. 


Ring kota Atena 


16 Risedek Dane Paulus nyantosang Dane Silas 
miwah Timotius ring kota Atena, pakayunan 
danene kalintang kosekan manggihin kotane 
punika bek madaging arca. 1? Punika awinanipun 
dane marerasan ring perhyangan anak Yahudine 
sareng paraanak Yahudi miwah anak boya 
Yahudi sane astiti bakti ring Ida Sang Hyang 
Widi Wasa. Kadi asapunika taler nyabran rahina 
dane marerasan ring pasare sareng anak sane 
panggihin dane irika. 18 Irika taler wenten guru 
golongan Epikuros miwah golongan Stoa saling 
alap bebaos sareng dane. Wenten sane mabaos 
sapuniki: “Apa lakar orahanga teken jemane ane 
buka kedis becicane ene?” 

Wenten malih sane lianan mabaos sapuniki: 
“Ulesne ia ngaba peplajahan unduk dewa uli dura 
negara.” Ipun mabaos kadi asapunika santukan 
Dane Paulus midartayang Orti Rahayu indik Ida 
Hyang Yesus miwah indik nyeneng Idane saking 
pantaran anake padem. 1? Punika awinannya 
Dane Paulus raris kajak ka ajeng pasangkepan 
Majelis Areopaguse, tur ipun mapangedih kadi 


PAMARGIN PARAUTUSAN 17.20-25 4543 


asapuniki: “Tiang sareng sami dot mamanah 
uning ring peplajahan sane anyar sane dartayang 
ragane puniki. 20 Wenten makudang-kudang 
paindikan sane baosang ragane minab sakadi 
tawah rasanipun piragi tiang. Punika awinan tiang 
dot mamanah uning ring daging peplajahane 
punika.” 21 (Santukan sawatek jadma kota 
Atenane miwah wong dura negara sane magenah 
irika sami pada lila ngutang pakaryannyane buat 
maosang wiadin miragiang paindikan-paindikan 
sane anyar.) 

22 Dane Paulus raris ngadeg ring ajeng Majelis 
Areopaguse, saha mabaos sapuniki: “Inggih ida 
dane parawargan kota Atena! Ring saluiring 
paindikan, ragane panggihin tiang anteng pisan 
mayadnya ring paradewa. 2 Santukan rikala tiang 
malali ring kotan ragane tur nelokin genah-genah 
ragane mayadnya, irika wenten panggihin tiang 
palinggih sane madaging tetulisan sapuniki: 
‘Katur ring dewa sane tan kuningin. Kenginan 
dewa sane tan uningin ragane, nanging sungsung 
ragane, dewane punika sane mangkin pacang 
uningang tiang ring ragane. 241da Sang Hyang 
Widi Wasa sane ngardi jagat miwah sadaging 
ipun makasami, Ida sane maraga Panembahan 
akasa miwah jagat, Ida nenten malingga 
ring palinggih-palinggih sane kakardi antuk 
imanusa. 22 Ida taler nenten mamuatang mangda 

kayahin antuk manusa. Santukan Ida ngraga 
tan kakirangan punapa-punapi, samaliha Ida 
sane mapaica urip miwah angkihan miwah 
paindikan-paindikan sane lianan ring manusane 
sami. 2? Malantaran saking jadma adiri Ida 
ngadakang bangsa-bangsane miwah manusane 
sami, buat ngebekin jagate puniki. Ida sampun 
mastiang masa pabuat bangsane punika miwah 
wates pagenahan sane jaga genahin ipun. 27 Ida 
ngardi paindikane punika, mangda imanusa 
ngulati Ida, tur dumadakja mangda kapanggih 
tur karasa antuk ipun, yadiastun sujatinipun Ida 
punika nentenja doh saking iraga suang-suang. 
28 Santukan iraga puniki urip, mamargi miwah 
makarya wantah sajeroning Ida, sakadi sane 
sampun kabaosang taler olih parapujanggan 
ragane, kadi asapuniki: 

“Santukan iraga puniki sentanan Ida Sang Hyang 
Widi Wasa. ?? Sawetning iraga dados 
sentanan Ida Sang Hyang Widi Wasa, 
punika awinanipun sampunang iraga 
mitaenang mungguing kawentenan Idane 
punika pateh ring arca sane kakardi antuk 
mas, perak wiadin batu sane karupayang 
antuk kaduegan imanusa. 3? Ida Sang 
Hyang Widi Wasa sampun nenten 
ngelingang malih masan kanambetan 
manusane sane sampun lintang, nanging 

sane mangkin Ida mapaica pituduh ring 
manusane makasami, ring dijaja ipun 
magenah, mangda ipun ngesehin pepineh 
tur ngutang laksanannyane sane corah. 
31 Santukan Ida sampun mastiang rahina, 
buat jaga nepasin jagate makasami saha 
adil, malantaran Anak adiri sane sampun 
selik Ida. Anake punika sampun tangiang 
Ida saking pantaran anake padem, pinaka 
dados bukti ngeniang paindikane punika 
buat anake makasami.” 

32 Rikala pasangkepan punika miragi Dane 
Paulus maosang indik anak urip saking pantaran 
anake padem, raris wenten anak sane minjulin 
miwah wenten sane lianan mabaos sapuniki: 
“Benjangan kewanten tiang malih miragiang 
ragane maosang indike punika.” 33 Irika Dane 
Paulus raris medal saking pasangkepane punika. 
34 Wenten makudang-kudang anak matunggilan 
ring dane tur pracaya ring Ida Hyang Yesus. Ring 
pantaran anake punika, wenten anggota Majelis 
Areopaguse sane mapesengan Dionesius miwah 
anak eluh sane mawasta Damaris, maliha wenten 
taler makudang-kudang anak lianan. 


Dane Paulus ring kota Korintus 


18 1 Wusan punika Dane Paulus raris kesah 
saking kota Atena, tumuli mamargi ka 

kota Korintus. 2 Irika dane kacunduk ring anak 
Yahudi adiri sane mawasta Akwila, jadma uedan 
wewengkon Pontus. Ipun wau rauh saking jagat 
Italia, sareng somahipune Priskila, santukan Ida 
Sang Nata Ratu Klaudius sampun ngwedalang 
prentah, mangda sawatek jadma Yahudine 
magingsir saking kota Roma. Dane Paulus tumuli 
simpang ka umahnyane. 3 Dane Paulus raris 
madunungan irika tur makarya sareng-sareng 
ring Akwila miwah Priskila, santukan geginan 
danene pateh, inggih punika dados tukang 
kemah. 4Nyabran rahina Sabat Dane Paulus 
mabebaosan ring perhyangan anak Yahudine. 
Dane ngusahayang mangdane anak Yahudine 
miwah anak Yunanine prasida pracaya ring Ida 
Hyang Yesus. 

> Sasampune Dane Silas miwah Timotius rauh 
saking jagat Makedonia, irika Dane Paulus 
mrasidayang ngilis midartayang sabdan Ida Sang 
Hyang Widi Wasa, nyaksiang ring anak Yahudine, 
mungguing Ida Hyang Yesus punika maraga Sang 
Prabu Sane Sampun Kajanjiang antuk Ida Sang 
Hyang Widi Wasa punika. ? Rikala anake punika 
nungkasin tur nemah misuh dane, dane tumuli 
ngampigang buke saking panganggen danene, 
sarwi mabaos sapuniki: “Yen ragane nemu 
sengkala, ragane padidi patut negen sengkalane 
ento. Tiang tusing milu bareng negen. Ngawit 

uli jani tiang lakar ngalih bangsane ane tidong 
Yahudi.” 7 Dane raris nilar anake punika tumuli 
madunungan ring umah satunggiling anak boya 
Yahudi, sane mawasta Titius Yustus. Anake punika 
astiti bakti ring Ida Sang Hyang Widi Wasa, tur 
umahipune nampek saking perhyangan anak 
Yahudine. 8 Dane Krispus, kelihan perhyangane 
punika miwah sakulawargan danene sami 
pracaya ring Ida Sang Panembahan. Maliha akeh 
anak lianan sane wenten ring kota Korintus, 
sasampune miragiang pidartan Dane Paulus, 
ipun pracaya ring Ida Hyang Yesus tur kalukat. 

9 Sedek rahina anu, nuju wengi Dane Paulus 
polih sipta jati. Sajeroning sipta jati punika 
Ida Sang Panembahan masabda ring dane 
sapuniki: “Edaja kita takut! Tur edaja suud-suud 
midartayang sabdan Ida Sang Hyang Widi Wasa. 
10 sawireh Ulun ngabih kita. Tusing ada anak lakar 
nyidayang mencanen kita, sawireh liu kaulan 
Ulun di kotane ene.” 11 Punika awinanipun Dane 
Paulus jenek irika kantos atiban tengah suenipun 
ngurukang sabdan Ida Sang Hyang Widi Wasa 
ring jadmane irika. 

12 Sasampune Galio madeg gubernur ring 
wewengkon tanah Akaya, sakancan anak 
Yahudine sararem ngejuk Dane Paulus. Dane 
tumuli katurang ring ajeng pangadilane. 

13 Sapuniki atur anake punika: Jadmane puniki 

tansah ngoles anak, mangdane anake astiti bakti 
ring Ida Sang Hyang Widi Wasa, nganggen tata 
cara sane tungkas ring daging Pidabdab Torate 

14 Riwau Dane Paulus jaga matur, gelisan Dane 
Galio ngandika ring anak Yahudine sapuniki: “Ih 
sawatek anak Yahudi, yening ada paundukan 
ane tan patut wiadin unduk kacorahan ane 
aturang jerone, ento patut padingehang tiang. 
15 Nanging sawireh ene unduk kruna wiadin 
adan muah unduk pidabdab jerone niri, jerone 
niri ane patutne mragatang. Tiang tusing nyak 
nepasin paundukan-paundukan ane buka keto.” 
16 Raris dane nundung anake punika mangda 
medal saking genah pangadilane. 17 Anake 
punika raris ngrejeng Sostenes sane dados 
kelihan perhyangan, tumuli katigtig ring genah 
pangadilane punika. Nanging indike punika 
nenten kalinguang antuk Dane Galio. 


|” 


Dane Paulus mawali ka kota Antiokia 


18 Dane Paulus kantun jenek makudang-kudang 
rahina ring kota Korintus. Sasampune punika, 
dane raris mapamit ring pasamuane irika jaga 
malayar ka jagat Siria, kasarengin antuk Priskila 
miwah Akwila. Sadurunge dane malayar, dane 
nyukur rambut danene ring kota Kengkrea, 
santukan dane sampun masesangi. 1? Dane 
sareng tiga raris rauh ring kota Epesus tur Priskila 

miwah Akwila nikayang dane mangda jenek irika. 
Dane Paulus raris ngranjing ka perhyangan anak 
Yahudine tur marerasan sareng sakancan anak 
Yahudine. 2? Anake punika mapinunas ring Dane 
Paulus, mangdane dane kayun sada sue jenek 
irika, nanging dane tan kayun. 2! Dane tumuli 
mapamit, tur mabaos sapuniki: “Yening wenten 
pakarsan Ida Sang Hyang Widi Wasa, sinah tiang 
jaga mawali malih mriki.” Dane raris malayar 
saking kota Epesus. 

22 Sasampune dane rauh ring kota Kaisarea, 
raris dane lunga ka kota Yerusalem, tur ngaturang 
pangayu bagia ring pasamuane irika. Wus punika 
dane tumuli lunga ka kota Antiokia. 23 Sasampun 
dane masandekan makudang-kudang rahina 
irika, dane raris kesah saking irika. Dane 
mamargi nylajah jagat Galatia miwah Prigia, buat 
ngentegang manah sakancan anake sane pracaya 
ring Ida Hyang Yesus. 


Dane Apolos ring kota Epesus 


24 Wenten anak Yahudi adiri uedan Aleksandria, 
mapesengan Apolos rauh ring kota Epesus. Dane 
kalintang pascad mabebaosan, maliha weruh ring 
daging Cakepan Sucine. 22 Dane sampun mlajah 
indik Ida Sang Panembahan. Dane nyantep pisan 
midartayang tur seken pisan antuka ngurukang 
indik Ida Hyang Yesus. Nangingke dane wantah 

uning ring indik lelukatan Dane Yohanes 
kewanten. ? Dane wanen pisan nguruk ring 
perhyangan anak Yahudine. Rikala Priskila miwah 
Akwila miragiang paurukan danene, sang kalih 
raris ngajak dane ka umahnyane. Irika sang kalih 
malih nyekenang nerangang ring Dane Apolos, 
indik Margi sane kapatujuhin antuk Ida Sang 
Hyang Widi Wasa. ?” Dane Apolos mapakayunan 
jaga malayar ka tanah Yunani. Punika awinan 
pasamuane ring Epesus raris nulungin dane, 
malantaran ngirim surat ring parasemeton ring 
tanah Akaya, mangdane parasemeton irika 
ledang nampi rauh danene. Sasampune dane 
rauh irika, malantaran sih pasuecan Ida Sang 
Hyang Widi Wasa, dane kalintang maguna 
pabuat parasemeton sane sampun pracaya ring 
Ida Hyang Yesus. 28 Santukan dane tan maren 
ngaonang anak Yahudine sajeroning marerasan 
ring arepan anake akeh, malantaran dane 
muktiang antuk kecap Cakepan Suci, mungguing 
Ida Hyang Yesus punika maraga Sang Prabu Sane 
Sampun Kajanjiang antuk Ida Sang Hyang Widi 
Wasa. 


Dane Paulus ring kota Epesus 


19 1 Risedek Dane Apolos kantun ring kota 
Korintus, Dane Paulus sampun mamargi 
nylajah wewidangan pagunungan jagate irika, 

raris rauh ring kota Epesus. Irika dane kapanggih 
ring makudang-kudang anak sane pracaya ring 
Ida Hyang Yesus. 2 Dane tumuli mataken ring 
anake puniki: “Rikala semeton ngangken pracaya 
ring Ida Hyang Yesus, punapike semeton sampun 
nrima Roh Ida Sang Hyang Widi Wasa?” 

Pasaur anake punika: “Tiang durung naenin 
miragi indik wenten Roh Ida Sang Hyang Widi 
Wasa.” 

3 Dane Paulus malih mataken: “Yening kadi 
asapunika, lelukatan sane encenke sane sampun 
trima semeton?” 

Pasaur anake punika: “Sane tampi tiang, inggih 
punika lelukatan sane kamargiang antuk Dane 
Yohanes.” 

4 Dane Paulus raris mabaos sapuniki: “Lelukatan 
Dane Yohanes punika pabuat anake sane 
ngesehin pepinehnyane saha ngutang dosa- 
dosanipune, samaliha Dane Yohanes taler 
mapidarta ring bangsa Israel mangda ipun pada 
pracaya ring Ida, sane rauh ungkuran ring dane, 
inggih punika Ida Hyang Yesus.” 

> Sasampune anake punika miragi paindikane 
punika, raris ipun pada kalukat dados pangiring 
Ida Hyang Yesus. ? Irika Dane Paulus ngungkulang 
tangan danene ring anake punika tumuli Roh Ida 
Sang Hyang Widi Wasa nurunin ipun sinamian. 
Ipun raris pada mabaos nganggen basa sane 

tawah-tawah tur midartayang sabdan Ida Sang 
Hyang Widi Wasa. ' Ipun Sareng sami wenten 
sawatara roras diri akehnyane. 

8 Kantos tigang sasih suennya Dane Paulus tan 
maren ngranjing ka perhyangan anak Yahudine, 
tur dane tan pisan rumasa ajerih ngurukang 
irika. Malantaran paurukan danene punika, dane 
ngusahayang mangda anake punika prasida 
dados parakaulan Ida Sang Hyang Widi Wasa. 

9 Nanging wenten makudang-kudang anak 

sane punggung pisan. Anake punika nenten 
nyak pracaya ring Ida Hyang Yesus, tur ring 
arepan anake akeh ipun nganistayang Margi 
sane kapatujuhang antuk Ida Sang Panembahan. 
Punika awinan Dane Paulus raris nilar anake 
punika, tumuli nganehang raga masarengan ring 
parakaulan Ida Sang Hyang Widi Wasa. Raris 
nyabran rahina dane marerasan ring sekolah 
Tiranus. 10 Indike punika laksanayang dane 
kalih taun suenipun, kantos sawatek anak sane 
magenah ring wewengkon Asia, anak Yahudi 
wiadin anak Yunani makasami sampun miragi 
sabdan Ida Sang Panembahan. 


Indik oka-okan Sang Pandita Skewa 


11 Malantaran Dane Paulus, Ida Sang Hyang 
Widi Wasa ngadakang praciri sane tawah-tawah. 
12 Kantos wenten anak makta saputangan 

miwah wastra sane pecak kanggen antuk Dane 
Paulus, kagenahang ring anake sakit-sakit, 

raris anake punika seger, tur soroh setane 

pada makaon saking anake punika. 3 Wenten 
makudang-kudang balian Yahudi sane malianin 
milehan tur nundung setan. Dane ngindayang 
nundung setane punika masrana nyambat parab 
Ida Hyang Yesus, sapuniki baos danene marep 
ring setane punika: “Kai mrentah iba masrana 
parab Ida Hyang Yesus, ane kapidartayang olih 
Dane Paulus.” 14 Parabaliane sane nglaksanayang 
paindikane punika sareng pepitu akehnyane, 
inggih punika okan pangageng panditan anak 
Yahudine, sane mapesengan Skewa. 

15 Nanging setane punika mabaos ring dane 
sapuniki: “Ida Hyang Yesus tawang tiang, Paulus 
masih suba tawang tiang, nanging ragane ene 
enyen?” 

16 Anake sane karangsukan setan punika 
tumuli nyagrep tur nguyak baliane makapepitu 
punika. Baliane punika kaon, raris malaib saking 
umah anake punika babak belur tur malalung. 
17 Sawatek anak Yahudi miwah anak sane boya 
Yahudi sane wenten ring kota Epesus miragi 
indike punika. Ipun sami pada kaliput antuk 
manah ajerih, mawinan parab Ida Hyang Yesus 
sayan kaluihang. 18 Saking pantaran warga 
pasamuane irika, akeh sane rauh ngangkenin tur 

merberang paindikan-paindikan sane sampun 
laksanayang ipun ring arepan anake akeh. 

19 Akeh saking pantaran anake sane pecak 
ngadokang pangiwa, raris munduhang tur nunjel 
cakepanipune ring arepan anake makasami. 
Yening cakepan-cakepane punika kargayang, 
sawatara mapangarga seket tali jinah perak. 

20 Malantaran antuk pamargi sane mawisesa 
puniki, sabdan Ida Sang Panembahan sayan 
sumebar tur sayan maweweh kukuh. 


Indik iur ring kota Epesus 


21 Sasampune punika Dane Paulus raris 
mapakayunan mamargi nylajah jagat Makedonia 
miwah Akayane, tur ngraris ka kota Yerusalem. 
Sapuniki baos danene: “Sasampune tiang mrika 
tiang taler pacang ka kota Roma.” 22 Duaning 
punika dane raris ngutus pembantun danene 
kekalih, inggih punika Timotius miwah Erastus, 
mamargi riinan ka jagat Makedonia, nanging dane 
ngraga kantun jenek malih makudang-kudang 
rahina ring wewengkon Asia. 

23 Kacrita daweg punika raris wetu iur ageng 
ring kota Epesus, malarapan Margi sane 
kapatujuhang antuk Ida Sang Panembahan. 

24 rika wenten pande mas adiri, mawasta 
Demetrius, sane makarya pepindan-pepindan 
palinggih Dewi Artemis, sane malakar antuk 

perak. Geginanipune punika ngrauhang 

pikolih akeh pisan pabuat paratukangipune. 

25 Demetrius tumuli munduhang tukang- 
tukangipune makasami miwah anake sane 
lianan sane geginannyane pateh sakadi ipun. 
Irika ipun mabaos ring anake punika sapuniki: 
“Inggih parasemeton, semeton sami sampun 
pada uning, mungguing pangupa jiwan iragane 
kawitipun saking pakaryane puniki. 28 Sane 
mangkin parasemeton sami sampun manggihin 
tur mireng, paindikan sane kapidartayang antuk 
Paulus. Ipun maosang mungguing arca-arcane 
sane kakardi antuk imanusa, punika boya dewa. 
Indike punika ngawinang akeh anake iriki ring 
kota Epesus miwah sumasat ring sakuubing jagat 
Asiane, sane sampun ngesehin pepinehnyane, 
tur ngega ring baosipune. ?” Dadosipun sinah 
jaga wenten baya, mungguing pakaryan iragane 
puniki jaga kanistayang, taler jagi wenten baya, 
mungguing palinggih Dewi Artemis sane agung 
jaga tan wenten pikenohipun. Tur kagungan Dewi 
Artemise, inggih punika dewi sane kasungsung 
antuk anake ring wewengkon Asia miwah ring 
satungkabing rat, jaga sirna!” 

28 Riwau anake akeh punika miragi baos kadi 
asapunika, ipun sami pada brangti tumuli 
gelur-gelur sapuniki: “Mula agung Dewi Artemis, 
dewan anak Epesuse!” 29 lure punika raris nglikub 

sadaging kotane sami. Anake akeh punika raris 
ngrejeng tur ngejuk Gayus miwah Aristarkus, 

tur kapaid ka wantilane. Sang kalih punika anak 
wewengkon Makedonia sane nyarengin Paulus 
sajeroning pamargin danene. 3? Dane Paulus 
mapakayunan ngarepin anake akeh punika, 
nanging dane kacadelin antuk parasisian danene. 
31 Wenten makudang-kudang pangageng jagate 
irika, sane dados sawitran Dane Paulus, taler 
ngutus anak buat miteketin Dane Paulus, mangda 
sampunang dane ngranjing ka wantilane punika. 
32 Duk punika anake akeh sane mapunduh ring 
wantilane punika sami pada uyut gelur-gelur, 
wenten sane maosang sapuniki, wenten sane 
majarang sapunika, santukan akehan ipun 

pada tan uning, napi awinannya mapunduh 
irika. 38 Wenten makudang-kudang anak sane 
mitaenang mungguing Aleksander uning ring 
paindikane punika, santukan ipun kadongsokang 
antuk anak Yahudine ka tengah anake akeh 
punika. Ipun raris ngwangsitin anake akeh punika 
mangda mendep, ipun tumuli mapidarta ring 
arep anake akeh punika mungguing boya ipun 
sane ngawinang iure punika. 3? Nanging rikala 
anake akeh punika uning, mungguing Aleksander 
punika anak Yahudi, ipun sareng sami raris 
mabriuk gelur-gelur, sawatara kalih jam suenipun 

kadi asapuniki: “Mula agung Dewi Artemis dewan 
anak Epesuse.” 

35 Pamuputipun sekretaris daerahe irika 
raris nentremang anake akeh punika. Sapuniki 
baos danene: “Ih anak Epesus! Makasami 
anake sampun pada uning, mungguing kota 
Epesus puniki dados panyungsung palinggih 
Dewi Artemis sane agung, miwah arca suci 
sane tumurun saking langite punika. 3? Indike 
punika tan wenten anak sane pacang moyanin. 
Duaning asapunika jerone patut tentrem tur 
sampunang kaderopon malaksana. 3” Sane 
mangkin jerone sampun maid anake puniki, 
yadiastun ipun tan ngrampok palinggihe punika, 
wiadin nganistayang dewan iragane. 33 Yening 
Demetrius miwah tukang-tukangipune madue 
wicara marep ring anak lianan, iriki wenten 
pangadilan miwah sang rumaos. Irika patutipun 
sang mawicara nunas tetepasan. 3? Nanging 
yening wenten paindikan lianan sane apti jerone, 
indike punika patut kabaosang ring paruman 
rakyate sane resmi. 4? Santukan wenten baya, 
mungguing iraga jagi kadalih ngadakang iur ring 
rahinane puniki. Samaliha tan wenten paindikan 
sane jaga mrasidayang kanggen bukti buat 
matutang dewek, ngeniang ring iure puniki.” 
41 Sasampune dane mabaos kadi asapunika, dane 
raris mudalang anake akeh punika. 

Dane Paulus lunga ka jagat 
Makedonia miwah ka jagat Akaya 


1 Sasampune wusan kaributane punika, 
20 Dane Paulus raris munduhang warga 
pasamuane. Irika dane mituturin buat 
ngukuhang manahipune sareng sami, sambilang 
dane mapamit, tumuli mamargi lunga ka jagat 
Makedonia. * Dane nylajah jagate irika tur akeh 
dane mapitutur ring warga pasamuane sane 
wenten irika buat ngukuhang kapracayanipune. 
Pamuputipun dane rauh ring jagat Akaya. 
3 Sasampune tigang sasih suen danene irika, 
dane raris mapakayunan jaga malayar ka 
jagat Siria. Nanging duk punika anak Yahudine 
sampun pacuk paiguman jaga nyedayang dane. 
Duaning asapunika dane mapakayunan jaga 
mawali nglintang ring jagat Makedonia. * Dane 
kasarengin antuk Sopater, pianak | Pirus sane 
saking kota Berea. Maliha Aristarkus miwah 
Sekundus, makakalih saking kota Tesalonika, 
Gayus saking kota Derbe, Timotius, Tikikus 
miwah Tropimus saking jagat Asia. ? Sane 
nyarengin Dane Paulus punika mamargi riinan 
tur nyantosang tiang miwah Dane Paulus ring 
kota Troas. € Sasampun lintang Rerainan Roti 
Tan Paragine, tiang malayar saking kota Pilipi, 
tur sasampun petang rahina suenipun malayar, 

tiang rauh ring kota Troas tur kapanggih ring ipun 
sareng sami. Irika tiang sareng sami jenek pitung 
rahina suenipun. 


Dane Paulus ring kota Troas 


7 Ring rahina Saniscara wengine, tiang sareng 
sami mapunduh buat nunas bujana suci. Dane 
Paulus mabebaosan ring parawarga pasamuane 
irika, tur bebaosan danene punika ngraris kantos 
tengah wengi, santukan benjang semengipun 
dane jaga mapamit saking irika. 8 Ring lotenge 
genah tiange mapunduh, akeh wenten lampu. 

9 Wenten anak truna mawasta Eutikus, ipun 
negak ring jendelane. Santukan Dane Paulus 
nglantur mabebaosan, kantos Eutikus kiap 
nguyuk-uyuk, pamuputnyane ipun pules leplep, 
raris labuh saking lotenge sane tingkat kaping 
tiga. Ipun raris kambil antuk parasemetone, 
nanging ipun kadapetang sampun padem. 

10 Dane Paulus raris tedun, tumuli ngakebin 
Eutikus, sarwi dane mabaos sapuniki: 
“Sampunangja gresiuh, ipun kari urip” 11 Wusan 
punika dane raris mawali ka loteng, tumuli 
nyacarang roti raris majengan. Sasampune sue 
mabebaosan ring parasemetone irika, ngantos 
galang kangin Dane Paulus raris mapamit. 1? Irika 
parasemetone raris ngateh anake truna punika 
budal ka umahnyane santukan ipun sampun urip. 

Mawinan parasemetone irika sami pada marasa 
polih panglipur. 


Saking kota Troas Dane Paulus 
malayar ka kota Miletus 


13 Tiang sareng sami ngriinin munggah ka 
kapale raris malayar ka kota Asos. Irika Dane 
Paulus jagi munggah ka kapale. Dane sampun 
maosang indike punika ring tiang, santukan dane 
jaga madaat mrika. 14 Sasampune kapanggih 
ring kota Asos, tiang raris ngaturin dane mangda 
munggah ka kapale, tur ngrarisang malayar ka 
kota Metilene. 1° Saking irika tiang sareng sami 
ngraris malayar tur benjangipun tiang rauh 
beneng ring arepan Pulo Kiose. Benjangipun 
tiang rauh ring Pulo Samos, tur malih kalih 
rahinanipun tiang rauh ring kota Miletus. 18 Dane 
Paulus sampun mastiang tan jaga simpang ring 
kota Epesus, mangda sampunang bes sue dane 
ring jagat Asia. Dane gegison mangda gelis 
rauh ring kota Yerusalem. Maliha yen kapo 
mrasidayang mangda ring Rerainan Pentakostane 
dane sampun rauh irika. 


Pitutur Dane Paulus ring parapanglingsir 
pasamuane sane saking kota Epesus 


17 Saking kota Miletus Dane Paulus ngutus anak 
ka kota Epesus, nunas mangda parapanglingsir 

pasamuane rauh ka kota Miletus matemu ring 
dane irika. 18 Sasampun parapanglingsire punika 
pada rauh, Dane Paulus raris mabaos, sapuniki: 
“Parasemeton sinamian sampun pada uning, 
ngeniang ring laksanan tiange ring pantaran 
parasemetone, ngawit saking wau tiang rauh ring 
wewengkon Asia puniki. 19 Antuk manah dreda 
bakti tiang sampun ngaturang ayah ring Ida Sang 
Panembahan. Tur sajeroning nglaksanayang 
pakaryan tiange punika, tiang tansah mespes 
yeh mata tur tan mari katempuh antuk gegodan. 
Santukan anak Yahudine punika setata mamanah 
ngamademang tiang. 20 Semeton uning, 
mungguing tiang tan naenin nglemenahang 
paindikan sane mapikenoh pabuat semeton, 
sakadi sane sampun pidartayang miwah urukang 
tiang ring semeton ring arepan anake akeh, 
wiadin ring pumahan parasemetone. 21 Marep 
ring anak Yahudi miwah ring anak sane boya 
Yahudi tiang tansah mapidarta mangda ipun 
pada ngesehin pepinehnyane, ngutang dosa- 
dosanipune, saha mawali ka ayun Ida Sang Hyang 
Widi Wasa, tur pracaya ring Panembahan iragane 
Ida Hyang Yesus. 22 Sane mangkin, santukan 
tiang satinut ring pakarsan Ida Sang Hyang Roh 
Suci, tiang jaga ka kota Yerusalem, nanging 
tiang tan pisan uning, punapi sane jagi nibenin 
dewek tiange irika. 28 Tiang wantah uning, 

mungguing ring sabilang kota, Ida Sang Hyang 
Roh Suci sampun miteketin tiang, mungguing 
tiang pacang kacadang antuk pangkeng miwah 
kamewehan. 2 Nanging urip tiange puniki 
sampun rasayang tiang tan maji buat tiang, 
mangdane tiang nyidayang nyampurnayang 
pakaryan tiange miwah muputang pakaryan 
sane kapirasayang antuk Ida Hyang Yesus ring 
tiang, buat nglumbrahang Orti Rahayu indik sih 
pasuecan Ida Sang Hyang Widi Wasa. 

25 Tiang sampun ngrauhin semeton sareng 
sami, midartayang indik dados kaulan Ida Sang 
Hyang Widi Wasa. Tur sane mangkin tiang 
marasa, mungguing semeton tan pacang naenin 
malih kapanggih ring tiang. 2? Duaning punika 
ring rahinane mangkin maduluran manah sane 
ening tiang nguningayang ring semeton sapuniki: 
'Yening wenten anak saking pantaran semetone 
sane pacang nemu sengkala, paindikane punika 
boya dados tetegenan tiange. 27 Santukan 
tiang tan naenin lemenah midartayang saluiring 
pakarsan Ida Sang Hyang Widi Wasa ring 
semeton. ?8 Becikang miara ragan semetone 
miwah pasamuane sane sampun kapisarayang 
ring semeton antuk Roh Ida Sang Hyang Widi 
Wasa. Becikang ngamong pasamuan druen 
Ida Sang Hyang Widi Wasa, inggih punika 
pasamuan sane kawangun dados druen Idane 

ngraga malantaran sedan Putran Idane. 2? Tiang 
uning, mungguing sasampun tiang makaon 
saking iriki, jaga wenten asu ajag sane galak 
ngranjing ring pantaran semetone, tur ipun 

tan jagi madalem ingon-ingone punika. 3? Jaga 
wenten masanipun, wetu makudang-kudang 
anak saking pantaran semetone pacang maosang 
paindikan-paindikan sane bobab, buat ngoles 
warga pasamuane mangda nyak ninutin ipun. 
31 Duaning asapunika pada yatna tur elingangja, 
rahina wengi tiang mespes yeh mata mituturin 
semeton suang-suang kantos tigang taun 
suenipun. 

32 Sane mangkin semeton aturang tiang ring 
Ida Sang Hyang Widi Wasa miwah ring sabda 
sih pasuecan Idane. Ida kuasa ngwangun 
semeton tur mapaica merta, inggih punika merta 
sane sampun kasediaang pabuat kaulan Idane 
makasami. 33 Tiang tan naenin ngedotang perak 
wiadin mas wiadin pangangge saking anak lian. 
34 Semeton ngraga sami pada uning, mungguing 
tiang sampun makarya antuk liman tiange 
puniki, buat nyukupang saluiring kaperluan 
tiange miwah timpal-timpal tiange. 3? Ring 
saluiring paindikan, tiang sampun ngaturin 
semeton tetuladan, mungguing malantaran 
antuk matuyuhin raga, iraga patut nulungin 
anake sane katunan. Tur elingangja sabda sane 

sampun kasabdayang antuk Ida Hyang Yesus 
sapuniki: “Luih bagia anake ane makidihang 
bandingang teken anake ane nampi. ” 

36 Sasampune Dane Paulus puput mabaos, 
dane raris sumungkem ngastawa sareng-sareng 
ring parapanglingsir pasamuane punika sami. 
37 Parapanglingsire punika raris pada ngelut tur 
ngaras Dane Paulus, sambilang ipun ngeling 
sigsigan. 33 Ipun kalintang sedih santukan Dane 
Paulus maosang, mungguing ipun tan jaga 
naenin malih kapanggih ring dane. Irika raris 
parapanglingsire ngiringang Dane Paulus ka 
kapale. 


Dane Paulus lunga ka kota Yerusalem 


2 1 1 Tiang sareng sami tumuli mapamit 

ring parapanglingsire, tur kesah saking 
irika. Tiang ngraris malayar ka Pulo Kos, tur 
benjangipun tiang rauh ring Pulo Rodos. Saking 
irika tiang ngungsi ka kota Patara. ? Irika tiang 
sareng sami polih kapal sane jaga malayar ka 
wewengkon Penisia. Duaning punika tiang raris 
munggah ka kapale punika, raris malayar. ? Tiang 
malayar tan doh saking Pulo Siprus, ngantos 
tiang mrasidayang ngeton Pulo Sipruse ring kiwa, 
nanging tiang ngraris malayar nglintangin pulone 
punika, ngungsi ka jagat Siria. Tiang malabuh ring 
kota Tirus, santukan irika kapale jaga nedunang 

muatan. “Irika tiang nelokin makudang-kudang 
semeton sane sampun pracaya ring Ida Hyang 
Yesus, tur tiang masandekan irika pitung rahina 
suenipun. Malantaran pawisik Ida Sang Hyang 
Roh Suci, parasemetone irika mapakeling 
Dane Paulus, mangda sampunang dane lunga 
ka kota Yerusalem. ? Nanging sasampune 
tutug pitung rahina, tiang raris mapamit tur 
nglanturang pamargin tiange. Parasemetone 
punika makasami sareng pianak somahipune, 
ngatehang tiang ka jabaan kotane. Ring pasisi 
tiang sareng sami raris matedoh tur ngastawa. 
6 Sasampune tiang mapamit ring semetone 
punika, tiang raris munggah ka kapale, tur ipun 
pada mamargi mawali budal. 

7 Tiang nglanturang pamargin tiange, malayar 
saking kota Tirus ka kota Ptolemais. Tiang 
malayar wantah rauh irika kewanten. Irika tiang 
nelokin parakaulan Ida Sang Hyang Widi Wasa 
raris tiang masandekan irika arahina. 8 Benjangne 
tiang kesah saking irika, raris rauh ring kota 
Kaisarea. Tiang raris ngojog jeroan guru Injile 
sane mapesengan Pilipus, tur madunungan irika. 
Dane puniki salah tunggal saking pantaran anake 
pitung diri sane pecak kapilih ring kota Yerusalem. 
9 Dane madue oka daa sane polih panugrahan 
buat ngwedar sabdan Ida Sang Hyang Widi Wasa. 
10 Sasampune makudang-kudang rahina tiang 


PAMARGIN PARAUTUSAN 21.11-16 4566 


irika, raris wenten nabi mapesengan Agabus rauh 
saking wewengkon Yudea. !! Dane maranin tiang, 
tumuli ngambil sabuk Dane Paulus, kanggen 
negul cokor miwah tangan danene ngraga sarwi 
ngandika sapuniki: “Sapuniki sabdan Ida Sang 
Hyang Roh Suci: Anake ane ngelahang sabuke 
ene lakar kategul buka kene di kota Yerusalem 
baan anak Yahudine tur ia bakal kaserahang sig 
kakuasaan bangsane ane tidong Yahudi.” 

12 Wau tiang miragi indike punika, tiang 
miwah parasemetone sane lianan sane wenten 
irika mapinunas ring Dane Paulus, mangda 
sampunang dane lunga ka kota Yerusalem. 

13 Nanging pasaur danene, sapuniki: “Napi 
awinan parasemeton nangis, tur malantaran 
punika parasemeton mapakayunan jaga 
ngenyagang manah tiange? Tiang nyadia pisan, 
boyaja wantah kategul ring kota Yerusalem, 
nanging taler nyadia padem irika, pabuat parab 
Ida Hyang Yesus.” 

14 Tiang sareng sami nenten mrasidayang 
malikang pakayunan danene, duaning punika 
tiang suksrah tur mabaos sapuniki: “Pakarsan Ida 
Sang Panembahan prasidaja mamargi!” 

15 Sasampune maletan makudang-kudang 
rahina ring kota Kaisarea, tiang raris nabdabang 
bebaktaan tiange, tumuli mamargi ka kota 
Yerusalem. 19 Wenten makudang-kudang warga 

pasamuan saking kota Kaisarea taler nyarengin 
tiang. Ipun ngateh tiang ka umah anak sane 
mawasta Manason, anak saking Pulo Siprus sane 
sampun sue pracaya ring Ida Hyang Yesus. Irika 
tiang jaga madunungan. 


Dane Paulus matemu ring Dane Yakobus 


17 Rikala tiang rauh ring kota Yerusalem, 
warga pasamuane sami pada liang nampi 
rauh tiange sareng sami. 18 Benjangipun Dane 
Paulus sareng tiang ngrauhin Dane Yakobus, tur 
parapanglingsir pasamuane makasami sampun 
wenten irika. 1? Dane Paulus ngaturang pangayu 
bagia ring parapanglingsir pasamuane. Dane 
tumuli nartayang saurah-arih paindikan sane 
sampun kakardi antuk Ida Sang Hyang Widi Wasa 
malantaran pakaryan danene ring pantaran 
bangsane sane boya Yahudi. 20 Sasampune 
mireng indike punika, parapanglingsire sami 
ngluihang Ida Sang Hyang Widi Wasa. Wus 
punika dane raris mabaos ring Dane Paulus, 
sapuniki: “Inggih semeton, wenten panyiuan 
anak Yahudi sane sampun pada pracaya ring Ida 
Hyang Yesus tur ipun sami pada pageh satinut 
ring Pidabdab Torate. 2! Anake punika sampun 
miragi ring pariindikan semetone, mungguing 
semeton sampun nguruk bangsan iragane sane 
wenten ring pantaran bangsane sane boya 

Yahudi, mangdane ipun ngutang Pidabdab Torat 
Nabi Musane. Tur semeton nombahang ipun 
nyunat pianak-pianakipune wiadin ninutin adat 
istiadat bangsan iragane. 22 Anake punika sinah 
sampun miragi, mungguing semeton sampun 
rauh. Duaning asapunika, mangkin sapunapi 
antuk? 23 Sane mangkin becikan laksanayangja 
paindikan sane uningayang tiang ring semeton. 
Iriki wenten semeton sareng patpat sane 
madue sesangi. 24 Ajakja ipun sareng-sareng 
ngamargiang upakara pabresihan tur tanggungja 
prabeanipune, mangdane ipun nyidayang nyukur 
bokipune. Malantaran punika anake makasami 
jaga uning, mungguing saluiring paindikan sane 
sampun piragi ipun ngeniang indik semeton 
punika nenten wiakti sakadi asapunika, santukan 
semeton kari manggeh malaksana satinut ring 
Pidabdab Torat Nabi Musane. 2? Nanging pabuat 
parabangsane sane boya Yahudi, sane sampun 
pracaya ring Ida Hyang Yesus, tiang sampun 
ngirimang surat, madaging pitutur-pitutur tiange 
sareng sami, inggih punika: ‘Ipun tan patut nunas 
surudan, rah wiadin buron sane padem tan 
ulihan katampah miwah ngedohang deweknya 
saking paindikan-paindikan sane cabul. ” 

26 Benjangipun Dane Paulus ngajak anake 
makapatpat punika ngamargiang upakara 
pabresihan sinarengan ring dane. Dane 


PAMARGIN PARAUTUSAN 21.27-30 4569 


raris ngranjing ka Perhyangan Agung, buat 
nguningayang, malih pidan pabresihane punika 
jaga puput miwah malih pidan aturan pabuat 
dane suang-suang pacang katurang. 


Dane Paulus kejuk ring Perhyangan Agung 


27 Rikala waneng sane pitung rahina punika 
makire telas, wenten makudang-kudang anak 
Yahudi sane rauh saking jagat Asia, manggihin 
Dane Paulus ring Perhyangan Agung. Anake 
punika raris ngoles rakyate tur ngejuk Dane 
Paulus. 28 Anake punika jerit-jerit sapuniki: 
“Inggih parasemeton Israel, mrikija tulungin! 
Puniki sampun jadmane sane nglelana milehan 
ngurukang anake makasami mangda nglawan 
bangsa Israel, tur nungkasin Pidabdab Torat Nabi 
Musane miwah Perhyangan Agunge puniki. Sane 
mangkin ipun taler ngajak makudang-kudang 
anak boya Yahudi ngranjing ka Perhyangan Agung 
tur ngletehin genahe sane suci puniki.” 29 (Ipun 
mabaos kadi asapunika, santukan ipun sampun 
manggihin Tropimus sane saking kota Epesus 
sareng-sareng ring Dane Paulus ring kota, tur 
ipun mitaenang mungguing Dane Paulus sampun 
ngajak ipun ngranjing ka Perhyangan Agung.) 

30 [rika kotane iur makaileh, rakyate sami rauh 
pagrunyung raris ngejuk Dane Paulus, kapaid 
medal saking Perhyangan Agung. Duk punika ugi 

korin Perhyangan Agunge makasami kaunebang. 
31 Rikala anake akeh punika mamanah nyedayang 
Dane Paulus, raris wenten anak nguningayang 
ring komandan pasukan Romane, mungguing 
sadaging kota Yerusalem sami pada iur. 3? Duk 
punika ugi komandane punika kairing antuk 
makudang-kudang prawira miwah prajurit 
ngarepang maranin anake akeh punika. Rikala 
anake akeh punika ngantenang komandan 
miwah prajurit-prajurite punika rauh, ipun tumuli 
wusan nigtig Dane Paulus. 33 Komandane punika 
tumuli nganampekin Dane Paulus, raris ngisiang 
dane, tur mrentahang mangda dane kategul 
antuk ante kekalih. Wus punika komandane 
raris mataken sapuniki: “Sirake jadmane puniki 
miwah napike sane sampun laksanayang ipun?” 
34 Ring pantaran anake akeh punika wenten sane 
ngelur sapuniki, wenten sane sapunika. Kadi 
asapunika ageng iure, ngantos sang komandan 
nenten mrasidayang tatas uning napi sujatinipun 
sane sampun mamargi irika. Punika awinanipun 
dane raris mrentahang pasukan danene mangda 
ngajak Dane Paulus ngranjing ka markas. 

35 Nanging wau rauh ring undag markase, 
anake akeh punika nangsek mamanah ngrejek. 
Punika awinanipun Dane Paulus kagosong antuk 
paraprajurite. 38 Anake akeh punika makasami 

rauh nguber dane, sambilang ipun jerit-jerit 
sapuniki: “Pademang ipun!” 


Dane Paulus nunas sela buat mapidarta 


37 Tatkala prajurit-prajurit punika jaga ngajak 
Dane Paulus ngranjing ka markas, dane matur 
ring komandane sapuniki: “Punapike dados 
titiang matur akidik ring ragane?” 

Sang komandan raris mataken: “Dadi bisa 
ragane ngomong basa Yunani? 33 Dadinne ragane 
ene tidongja anak Mesir ane mara-mara ene 
ngadakang pembrontakan, ane mimpin anak 
masanjata petang tali liunne, laut nyingkir ka 
tengah tegal melakange?” 

39 Dane Paulus raris masaur sapuniki: “Titiang 
puniki jadma Yahudi, uedan kota Tarsus sane 
ring jagat Kilikia, warga kota saking satunggiling 
kota sane penting. Lugrainja titiang mabaos ring 
anake akeh punika.” 

40 Sang komandan raris nglugrain dane. Duaning 
punika Dane Paulus raris ngadeg ring undage tur 
ngwangsitin anake akeh punika antuk tangan. 
Sasampune anake akeh punika meneng, Dane 
Paulus raris mabaos ring ipun nganggen basa 
Ibrani, sapuniki: 

1 “Inggih parasemeton miwah paralingsir- 
22 lingsire sinamian. Indayang pirengang atur 
tiange, sane pinaka anggen tiang ngwekasang 

dewek tiange.” 2 Ritatkala anake akeh miragi dane 
mabaos nganggen basa Ibrani, anake punika 
sayan mepepan. Dane Paulus raris nglanturang 
baos danene: 

3 “Tiang puniki jadma Yahudi, uedan kota 
Tarsus wewengkon Kilikia, nanging tiang kelih 
iriki ring kota Yerusalem tur maguru ring Dane 
Gamaliel. Tiang kuruk indik Pidabdab Torat leluur 
iragane, tur tiang tan pisan kalugra lempas saking 
paurukane punika. Samaliha tiang taler kalintang 
astiti bakti ring Ida Sang Hyang Widi Wasa, 
pateh sakadi ragane sami sane wenten iriki ring 
rahinane mangkin. * Tiang sampun nyangsarain 
kantos padem, anake sane ninutin Margi sane 
kapatujuhin antuk Ida Sang Panembahan 
punika. Luh muani sami ejuk tiang tur serahang 
tiang ka pangkenge. ? Ida Sang Pandita Agung 
miwah paraanggota Majelis Agamane nyidayang 
muktiang, mungguing atur tiange puniki nenten 
bobab. Tiang polih surat kuasa saking ida dane 
pabuat parasemeton Yahudine ring kota Damsik, 
punika awinan tiang raris mrika buat ngejuk 
anake punika, jaga makta ipun mategul ka kota 
Yerusalem, mangdane kukum.” 

Dane Paulus nuturang indik 
danene meseh pepineh 


(Paraut. 9:1-19, 26:12-18) 


6 “Daweg tiange mamargi ka kota Damsik, riwau 
tiang nampek ring kotane punika, sawatara 
tengai tepet, jeg wenten sinar galang-gumilang 
saking langite makebiar ngiter tiang. ' Tiang 
bah ka tanahe, tur tiang miragi sabda sapuniki: 
“Saulus, Saulus! Ngudiang dadi kita nyangsarain 
Ulun? 8 Tiang raris mataken: ‘Inggih Ratu 
Panembahan, IRatu puniki sapasira?’ Ida malih 
masabda sapuniki: “Ulun ene Yesus uli kota 
Nasaret, ane sangsarain kita. ? Anake sane ajak 
tiang, taler manggihin sinar galange punika, 
nanging ipun tan miragi sabda sane sampun 
piragi tiang punika. 19 Tiang malih nunasang: 
‘Inggih Ratu Panembahan punapike sane patut 
laksanain titiang?” Ida Sang Panembahan 
masabda ring tiang sapuniki: ‘Bangunja tur 
kemaja ka kota Damsik. Ditu kita lakar korahin 
saluiring paundukan ane patut laksanayang kita, 
ane suba kapastiang baan Ida Sang Hyang Widi 
Wasa’ 11 Sinar galange punika ngawinang tiang 
buta, duaning punika tiang raris kadandan antuk 
timpal-timpal tiange ka kota Damsik. 

12 Irika wenten anak mawasta Ananias, anak 
sane sadu tur satinut ring sadaging Pidabdab 

Torat iragane, samaliha ipun kajiang pisan antuk 
sawatek anak Yahudine sane wenten ring kota 
Damsik. 13 Ipun ngrauhin tiang tur majujuk ring 
samping tiange, sinambi mabaos sapuniki: “Ih 
semeton Saulus, kedatangja paningalane tur 
tingalinja!” Duk punika ugi tiang malih nyidayang 
ngeton, raris tiang nganengneng ipun. 17 Ipun 
raris mabaos sapuniki: ‘Panembahan leluur 
iragane sampun nyelik semeton, mangdane 
semeton uning ring pakarsan Idane, tur 
ngantenang Ida Hyang Yesus, parekan Ida Sang 
Hyang Widi Wasa sane sujati, saha miragi sabdan 
Idane ngraga. 1? Santukan semeton jaga dados 
saksin Idane, buat nuturang indik sane sampun 
panggihin miwah pireng semeton, ring jadmane 
makasami. 18 Sane mangkin napi malih sane 
antosang semeton? Bangun tur malukatja, 
mangda dosa-dosan semetone kabrastayang 
maduluran nyambat parab Idane.” 


Dane Paulus kasengin buat midartayang Orti 
Rahayu ring bangsane sane boya Yahudi 


17 “Sasampune tiang mawali ka kota Yerusalem, 
risedek tiang ngastawa ring Perhyangan Agung, 
irika tiang polih sipta jati. 18 Tiang ngeton Ida 
Sang Panembahan, Ida masabda ring tiang, 
sapuniki: “Enggalangja magedi uli kota Yerusalem! 
Sawireh anake dini tusing lakar tampi teken raos 

kitane ane nyaksiang unduk Ulune. 1? Tiang raris 
matur: Inggih Ratu Panembahan, anake iriki 
sami pada uning, mungguing titiang puniki jadma 
sane sampun ka perhyangan-perhyanganipune, 
ngejuk tur nigtig sakancan anake sane pracaya 
ring IRatu. 2? Samaliha rikala saksin Palungguh 
IRatu kapademang, inggih punika Stepanus, 
titiang newek taler wenten irika. Titiang taler 
adung ring indikipune kapademang, tur titiang 
sane nongosin panganggen sawatek anake sane 
ngamademang ipun. 21 Ida Sang Panembahan 
masabda malih ring tiang sapuniki: “Kema 
majalan, sawireh Ulun lakar nunden kita luas 
joh buat nekain bangsa-bangsane sane tidong 
Yahudi. ” 

22 Wantah rauh irika rakyate miragiang baos 
Dane Paulus, nanging sasampune punika 
rakyate raris jerit-jerit sapuniki: “Sirnayang 
ipun! Pademang ipun! Ipun nenten patut 
murip!” 23 Rakyate punika terus jerit-jerit saha 
ngentung-ngentungang panganggenipune miwah 
nyambeh-nyambehang abu marep menek. 

24 Komandan pasukane raris malih mrentahang 
prajurite mangda ngajak Dane Paulus ngranjing 
ka markas tur mangda irika Dane Paulus katetes 
tur katigtig, pangaptinipun mangda dane uning, 
napi awinan anak Yahudine jerit-jerit kadi 
asapunika marep ring Dane Paulus. 22 Nanging 

wau Dane Paulus kategul jaga katigtig, dane raris 
mabaos ring prawirane sane jaga nigtig dane, 
sapuniki: “Punapike ragane wenang nigtig warga 
negara Roma, sane durung katepasin iwang 
patutipun?” 

26 Wau prawirane punika miragi indike punika 
dane raris nguningayang ring sang komandan tur 
nunasang ring dane sapuniki: “Bapak, sapunapi 
antuk mangkin? Santukan jadma puniki warga 
negara Roma.” 

27 Irika komandane punika raris nganampekin 
Dane Paulus tur mataken sapuniki: “Tegarangja 
orahang teken tiang, apake ragane ene saja 
warga negara Roma?” 

Pasaur Dane Paulus: “Inggih sawiakti kadi 
asapunika!” 

28 Sang komandan raris ngandika: “Tiang dadi 
warga negara Roma, ulihan tiang mayah prabea 
liu pesan.” 

Pasaur Dane Paulus: “Nanging titiang puniki 
mula warga negara Roma saking palekadan 
titiange.” 

29 Anake sane jaga nigtig Dane Paulus, jeg gelis 
makaon saking irika; tur sang komandan taler 
jejeh rikala dane uning mungguing Dane Paulus 
sane sampun tegul dane punika, warga negara 
Roma. 

Dane Paulus ring ajeng Majelis Agamane 


30 Sang komandan mapakayun mangda tatas 
uning ring paindikan-paindikan sane kadalihang 
olih anak Yahudine marep ring Dane Paulus. 
Punika awinan benjangipun dane mrentahang 
ngembus anten Dane Paulus, saha ngaturin 
parapangageng panditane miwah Majelis 
Agamane mangda paum. Irika sang komandan 
ngatehang Dane Paulus saking markas ka ajeng 
Majelise punika. 

1 Dane Paulus nganengneng paraanggota 
23 Majelis Agamane punika, sarwi matur 
sapuniki: “Inggih parasemeton! Rauh ring 
rahinane puniki saluiring sane laksanayang tiang 
ring ayun Ida Sang Hyang Widi Wasa, puniki 
madasar antuk manah sane suci nirmala.” ? Irika 
Sang Pandita Agung Ananias mrentahang anake 
sane majujuk ring samping Dane Paulus, mangda 
namplak cangkem danene. 3 Dane Paulus raris 
mabaos ring dane sapuniki: “Ida Sang Hyang Widi 
Wasa jagi namplak ragane, ih tembok malabur 
putih! Sane mangkin ragane malinggih iriki jagi 
nepasin tiang satinut ring Pidabdab Torate, 
nanging ragane ngraga mamurug Pidabdab 
Torate punika, malantaran ragane mrentahang 
anak namplak tiang!” 

4 Anake ring samping Dane Pauluse raris mabaos 
ring dane sapuniki: “Ragane nganistayang Pandita 
Agung Ida Sang Hyang Widi Wasa!” 

> Dane Paulus raris masaur: “Inggih 
parasemeton, tiang tan uning, mungguing dane 
punika maraga Pandita Agung. Santukan wenten 
kecap Cakepan Sucine, sapuniki: “Edaja ragane 
nganistayang pamimpin bangsan ragane. ” 

6 Rikala Dane Paulus uning mungguing ring 
pantaran anake sane paum punika wenten 
abagian golongan Saduki miwah sane lianan 
malih golongan Parisi, raris dane mabaos jangih 
ring ajeng Majelis Agamane sapuniki: “Inggih 
parasemeton! Tiang puniki golongan Parisi, 
pianak anak Parisi. Tiang katangkilang ring 
ajeng Majelis Agamane puniki malantaran tiang 
ngajap-ajap mungguing anake sane padem 
pacang murip malih!” 

7 Riwau Dane mabaos kadi asapunika, raris 
wetu pasogsag ring pantaran anak golongan 
Parisine, nglawan anak golongan Sadukine, 
tur anake sane paum punika raris palas dados 
kekalih. 8 (Santukan golongan Sadukine maosang, 
mungguing jadmane padem tan pacang murip 
malih, tur tan wenten malaekat wiadin roh. 
Nanging anak golongan Parisine ngega ring 
paindikane makatetiga punika.) 2 Pasogsage 
punika sayan mangetang, tur makudang-kudang 

guru agama saking golongan Parisi raris matangi 
saha matur, kadi asapuniki: “Tan wenten 
kiwangan sane panggihin tiang ring jadmane 
puniki. Menawi sawiakti wenten roh wiadin 
malaekat sane mabaos ring ipun!” 

10 Pasogsage punika dados banget pisan, kantos 
komandan pasukane rumasa jejeh, yening anake 
akeh punika jaga mesbes Dane Paulus. Punika 
awinan dane raris mrentahang prajurite mangda 
maranin anake akeh tur ngambil Dane Paulus 
saking pantaran anake akeh punika, mangda 
kajak ngranjing ka markas. 

11 Ring wengine punika Ida Sang Panembahan 
raris ngadeg ring samping Dane Paulus tur 
ngandika sapuniki: “Entegangja keneh kitane! 
Kita suba nyaksiang Ulun dini di kota Yerusalem, 
tur aketo masih kita patut nyaksiang unduk Ulune 
di kota Roma.” 


Anak Yahudine ngrincikang pangindrajala jaga 
nyengkalen Dane Paulus 


12 Benjang semengipun anak Yahudine 
raris mapiguman, ngrincikang pangindrajala. 
Ipun sami masumpah tan jagi mangan nginum, 
sadurung ipun nyidayang nyedayang Dane Paulus. 
13 Anake sane ngrincikang pangindrajala punika 
langkung ring petang dasa diri akehipun. 14 Wus 
punika ipun raris nangkil ring ajeng pangageng 

panditane miwah ring parapanglingsire, sapuniki 
aturipune: “Titiang sareng sami sampun 
masumpah, tan jaga nunas wiadin nginum, 
sadurung titiang nyidayang mademang Paulus. 
15 Duaning punika, sane mangkin titiang nunas 
mangda guru sareng Majelis Agamane ledang 
ngarsayang ring komandane punika, mangda 
Paulus malih katangkilang ring ajeng Majelis 
Agamane. Uningayang mungguing Majelise 
mapakayunan jaga netes ipun saha becik. 
Nanging sadurung rauh iriki, titiang sareng sami 
sampun sedia jaga mademang ipun.” 

16 Nanging rerincikane punika kapiragi antuk 
keponakan Dane Pauluse sane ulihan istri, 
punika awinannya ipun raris ngranjing ka 
markas nguningayang indike punika ring Dane 
Paulus. 17 Sasampune asapunika Dane Paulus 
raris ngandikain satunggiling prawirane irika 
tur mabaos ring dane sapuniki: “Ajakja anake 
truna puniki nangkil ring ajeng sang komandan, 
santukan wenten paindikan sane jaga uningang 
ipun ring dane.” 18 Prawirane raris ngajak anake 
truna punika nangkil ring ajeng sang komandan, 
tur matur sapuniki: “Tahanan sane mawasta 
Paulus punika ngedih ring titiang mangda titiang 
ngajak anake truna puniki nangkil ring ajeng 
bapak, santukan wenten paindikan sane jaga 
uningang ipun ring bapak.” 

19 Sang komandan raris nandan liman anake 
truna punika, kajak makaon saking irika, tur 
sasampune dane padaduanan, dane raris 
mataken ring ipun sapuniki: “Apa ane lakar 
orahang cening teken tiang?” 

20 Anake truna punika raris matur sapuniki: 
“Sawatek anak Yahudine sampun igum jaga 
nunas ring bapak mangda bapak nangkilang 
malih Paulus ring ajeng Majelis Agamane ring 
rahinane benjang. Kabaosang, mungguing 
Majelis Agamane punika malih muatang jaga 
netes Paulus saha becik-becik. 2! Nanging 
sampunang pisan linggihina pinunasnyane 
punika. Santukan sampun wenten langkungan 
ring petang dasa diri jadma sane sayaga nyadang 
Paulus. Anake punika sampun masumpah 
tan jagi nunas wiadin nginum sadurung ipun 
ngamademang Paulus. Sane mangkin ipun sareng 
sami pada sregep, wantah kantun nyantosang 
kaputusan bapak kewanten.” 

22 Sang komandan raris ngandika sapuniki: “Eda 
pesan nyambat teken nyen-nyen, unduk ceninge 
suba ngorahang unduke ene teken tiang.” Dane 
raris ngandikayang anake truna punika budal. 

Dane Paulus katurang ka 
ajeng Sang Gubernur Peliks 


23 Sasampune punika sang komandan raris 
ngandikain prawiran danene kekalih, tur 
kapangandikain sapuniki: “Sediaangja prajurit 
satak diri buat lakar ka kota Kaisarea muah 
prajurit ane majaranan pitung dasa muah juru 
panah satak diri. Ento makejang apang suba 
sregep tur sedia majalan pukul sia di petenge 
jani. 2? Sediaang masih jaran makudang-kudang 
ukud ane lakar tegakina baan Paulus, tur ajak ia 
apang rahayu nangkil ka ajeng Sang Gubernur 
Peliks.” 23 Irika sang komandan raris nulis surat, 
sane dagingipun kadi asapuniki: 

26 “Titiang Klaudius Lisias ngaturang pangayu 
bagia ring palungguh iratu, Sang Gubernur 
Peliks. 27 Pidagingan, jadma Yahudine sampun 
ngejuk jadmane puniki, tur jagi kapademang. 
Titiang miragi mungguing jadmane puniki warga 
negara Roma, duaning punika titiang sareng 
prajurit-prajurit titiange maranin anake akeh 
punika, tur ngluputang jadmane puniki. 28 Titiang 
mamanah uning, punapi sane dados dedalihan 
anake akeh punika marep ring jadmane puniki, 
punika awinan titiang nangkilang ipun ring 
ajeng Majelis Agamanipune. 29 Irika raris sinah 
antuk titiang, mungguing jadmane puniki tan 

wenten pisan nglaksanayang paindikan sane 
ngawinang ipun patut ngemasin padem wiadin 
kapangkeng. Ipun wantah kadalih ngeniang 
ring paindikan-paindikan sane munggah ring 
Pidabdab Toratipune. 3? Ritatkala titiang polih 
laporan, mungguing anak Yahudine ngrincikang 
jaga ngamademang jadmane puniki, titiang 
raris ngaturang jadmane puniki ring ajeng 
palungguh iratu. Titiang sampun mrentahang 
ring mesehipune, mangda ipun nalih jadmane 
puniki ring ajeng palungguh iratu.” 

31 Paraprajurite sami pada sairing ring prentahe 
punika. Ring wengi punika ugi Dane Paulus 
kabakta ngantos rauh ring kota Antipatris. 

32 Benjangipun paraprajurite sane nunggang 
kuda nglanturang pamargi ngajak Dane Paulus, 
nanging prajurite sane lianan mawali ka markas. 
33 Sasampune rauh ring kota Kaisarea, prajurite 
raris ngaturang surate punika miwah Dane Paulus 
ring ajeng sang gubernur. 34 Sang gubernur 
tumuli ngwacen surate punika tur mataken ring 
Dane Paulus, saking wewengkon napi kawit 
danene. Riwau sang gubernur tatas uning, 
mungguing kawit danene saking jagat Kilikia, 

35 sang gubernur raris ngandika sapuniki: “Kayang 
anake ane nalih ragane teka, ditu tiang lakar 
nureksain wicaran ragane.” Sasampune punika 
dane raris mrentahang mangda Dane Paulus 

katahan tur kajaga ring genah sane pecak dados 
purin Sang Prabu Herodes. 


Dane Paulus kadalih antuk anak Yahudine 
ring ajeng Sang Gubernur Peliks 


1 Sasampune maletan limang rahina, Sang 
24 Pandita Agung Ananias raris lunga ka 
kota Kaisarea kairing antuk makudang-kudang 
panglingsir anak Yahudine miwah pangacara 
adiri, sane mawasta Tertulus. Dane sareng sami 
nangkil ring ajeng sang gubernur tur ngaturang 
dedalihan danene marep ring Dane Paulus. 
2 Tertulus raris kapangandikayang tangkil, tur 
ngawitin ngaturang panalihipune marep ring 
Dane Paulus, kadi asapuniki: 

“Inggih Ratu Gubernur Peliks, malantaran 
kawicaksanaan palungguh iratu ngamong 
jagat, bangsan titiange tan maren muponin 
kerta raharja. Samaliha akeh malih paindikan- 
paindikan sane ngawinang kabecikan bangsan 
titiange sane sampun kalaksanayang rauh 
mangkin. 3 Saluiring paindikane punika ring 
dija jua tansah tampi titiang antuk manah 
sane kalangkung suksma pamantuka ring ajeng 
palungguh iratu. 4Mangda titiang sampunang 
banget makewuhin palungguh iratu, titiang 
nunas ica mangda palungguh iratu ledang ugi 
miarsayang atur titiange sane amatra puniki. 

> Inggih punika, jadmane puniki kapanggih 
antuk titiang tansah dados pangrubeda sane 
makewehin pisan. Ipun ngawinang iur ring 
pantaran jadma Yahudine, ring sakuub jagate 
sami, tur ipun dados golongan Nasrani. £ Ipun 
taler ngindayang ngletehin Perhyangan Agunge, 
punika awinan titiang raris ngejuk ipun. [Titiang 
mamanah nepasin ipun satinut ring Pidabdab 
Torat titiange. ' Nanging Sang Komandan Lisias 
raris rauh tur mamaksa ngambil jadmane puniki. 
8 Sasampune punika dane raris mrentahang, 
sapasiraja sane jaga nalih jadmane puniki, ipun 
mangda nangkil ring ajeng palungguh iratu.] 
Sane mangkin yen palungguh iratu ledang 
netes jadmane puniki, palungguh iratu jaga 
uning ring saluiring paindikan sane dalihang 
titiang marep ring ipun.” ? Anak Yahudine sami 
pada ngawiaktiang dedalihane punika, tur 
nguningayang mungguing wiakti kadi asapunika. 


Dane Paulus ngwekasang ragan danene 
ring ajeng Sang Gubernur Peliks 


10 Sang gubernur raris mapaica wangsit mangda 
Dane Paulus mabaos. Irika Dane Paulus raris 
matur, sapuniki: 

“Titiang uning mungguing palungguh iratu 
sampun sue pisan madeg dados hakim pabuat 
bangsane puniki. Punika awinan titiang rumasa 

bagia pisan santukan prasida ngwekasang dewek 
titiange ring ajeng palungguh iratu. 1! Yening 
palungguh iratu mitetesin, palungguh iratu 
pacang prasida wikan, mungguing nenten lintang 
saking roras rahina sane sampun langkung, 
titiang munggah ka kota Yerusalem nyadia 
mabakti. 12 Sakancan anak Yahudine puniki 
durung naenin manggihin titiang masogsag 
ngajak sira-sira, napi malih ngawinang rakyate 
iur, yadian ring Perhyangan Agung, yadian 

ring perhyangan-perhyangane tiosan miwah 

ring genah-genah sane lianan, ring kotane 
punika. 13 Ipun sareng sami tan mrasidayang 
ngaturang bukti ring palungguh iratu, ngeniang 
dewek titiange. 14 Titiang mariangken ring ajeng 
palungguh iratu, mungguing titiang astiti bakti 
ring Widin leluur titiange, majalaran ninutin 
Margi sane baosang ipun iwang. Nanging titiang 
taler pracaya ring saluiring paindikan sane sinurat 
ring Cakepan Torat Nabi Musane miwah ring 
Cakepan Paranabine. 12 Titiang taler maderbe 
pangajap-ajap sane pateh ring ipun pamantuka 
ring Ida Sang Hyang Widi Wasa, inggih punika, 
mungguing sakancan manusane sane becik 
miwah sane kaon, jaga kauripang saking pantaran 
anake padem. !? Punika awinan titiang tansah 
ngusahayang dewek titiange mangda titiang 
prasida molih manah sane ening nirmala ring 

ayun Ida Sang Hyang Widi Wasa miwah ring 
arepan manusane. 

17 Sasampune titiang matilar saking kota 
Yerusalem makudang-kudang taun suenipun, 
titiang raris malih mawali mrika tur makta jinah 
sumbangan pabuat bangsan titiange miwah 
jaga maturan ring Perhyangan Agung. 18 Risedek 
titiang ngaturang aturan, tur sasampune titiang 
muputang upakara pabresihan titiange, irika 
titiang panggihin ipun ring Perhyangan Agung. 
Maliha duk punika titiang irika wantah sareng 
akidik tur tan wenten iur. 19 Nanging irika 
wenten makudang-kudang anak Yahudi saking 
wewengkon Asia. Patutipun anake punika 
sane rauh nangkil ring ajeng palungguh iratu, 
tur ngaturang dedalihanipune, yening ipun 
maderbe dedalihan marep ring titiang. 20 Sane 
mangkin indayang nikayang jadmane sane pada 
nangkil puniki, mangda ipun nguningayang indik 
kiwangan sane keniang ipun ring dewek titiange, 
ritatkala titiang katangkilang ring ajeng Majelis 
Agamane. 21 Sajawining wenten paindikan asiki, 
inggih punika paindikan sane ucapang titiang 
rikala titiang wenten ring pantaranipune sami, 
sane kadi asapuniki: “Ring rahinane puniki 
ragane nepasin tiang, malantaran tiang pracaya 
mungguing jadmane padem pacang kauripang 
malih. ” 

22 rika Gubernur Peliks, sane sampun wikan 
ring Margine punika, raris muputang parumane. 
Dane raris ngandika ring anake akeh sapuniki: 
“Kayang Komandan Lisiase teka, ditu tiang lakar 
mutusang prakaran ragane.” 23 Dane mrentahang 
prawirane sane nyaga Dane Paulus mangda tetep 
nyaga dane, nanging mangda Dane Paulus kicen 
kabebasan, tur mangda parasawitran danene 
taler kicen sela buat ngayahin dane. 


Dane Paulus ring ajeng Sang Gubernur 
Peliks miwah Drusila rabin danene 


24 Maletan makudang-kudang rahina, Gubernur 
Peliks raris rauh kasarengin antuk Drusila rabin 
danene. Rabin danene punika anak Yahudi. Dane 
ngandikayang mangda Dane Paulus katangkilang 
ring ajeng danene. Irika dane mirengang Dane 
Paulus nartayang indik kapracayan ring Ida 
Sang Kristus Yesus. 22 Nanging wau Dane Paulus 
maosang indik kapatutan, indik ngeret indria, 
indik Rahina Pangadilane sane pacang rauh, 
Gubernur Peliks raris rumasa resres ring kayun, 
tumuli dane ngandika sapuniki: “Jani ragane 
dadi suba magedi malu. Yen tiang ngelah sela, 
ragane lakar buin kaukin tiang.” 28 Duk punika 
sujatinne Gubernur Peliks ngajap-ajap mangda 
Dane Paulus ngaturang jinah ring dane. Punika 

awinane dane sering ngandikain Dane Paulus tur 
mabebaosan ring dane. 

27 Nanging sasampune kalih taun, Gubernur 
Peliks raris kagentosin antuk Gubernur Perkius 
Pestus. Gubernur Peliks mapakayunan ngalap 
manah anak Yahudine, punika awinane Dane 
Paulus kabanggayang ring pangkeng. 


Dane Paulus nunas mangda 
katepasin antuk Sang Nata Ratu 


1 Sasampun maletan tigang rahina 
25 Gubernur Pestus rauh ring wewengkone 
punika, dane raris lunga saking kota Kaisarea ka 
kota Yerusalem. ? Irika parapangageng panditane 
miwah parapanglingsir anak Yahudine sami pada 
nangkil ring dane, ngaturang wicarannyane 
marep ring Dane Paulus. Dane mapinunas 
ring Gubernur Pestus, 3 mangda dane asung 
lugraha ngandikayang Dane Paulus ka Yerusalem. 
Santukan anake punika sampun ngrincikang jaga 
nyedayang Dane Paulus ring margi. “Gubernur 
Pestus raris ngandika: “Paulus kari mapangkeng 
ring kota Kaisarea, tur tiang pacang gelis 
mawali mrika. ? Becikan parapamimpin ragane 
sareng-sareng ring tiang ka kota Kaisarea, tur 
irika ragane nalih anake punika yening wenten 
pamarginipune sane iwang.” 

6 Wenten sawatara akutus wiadin adasa 
rahina suenne Gubernur Pestus makolem ring 
kota Yerusalem. Sasampune punika dane raris 
mawali ka kota Kaisarea. Benjangne dane raris 
ngwentenang sidang pangadilan, tur mrentahang 
mangda Dane Paulus katangkilang ring ajeng 
danene. ' Sasampune Dane Paulus rauh irika, 
sakancan anak Yahudine sane sampun rauh 
saking kota Yerusalem sami pada majujuk ngiter 
dane, saha ngaturang dedalihanipune sane 
abot-abot marep ring Dane Paulus, nangingke 
ipun tan mrasidayang muktiang dedalihanipune 
punika. 8 Kala irika Dane Paulus ngwekasang 
ragan danene kadi asapuniki: “Titiang tan pisan 
maderbe iwang marep ring Pidabdab Torat anak 
Yahudine miwah marep ring Perhyangan Agunge 
miwah pamantuka ring Sang Nata Ratu ring 
Roma.” 

9 Gubernur Pestus mapakayunan ngalap manah 
anak Yahudine, punika awinane dane raris 
ngandika ring Dane Paulus sapuniki: “Apake 
ragane nyak ka kota Yerusalem, tur ditu wicaran 
ragane lakar katepasin di arepan tiange?” 

10 Dane Paulus raris matur sapuniki: “Sane 
mangkin titiang katangkilang ring ajeng 
pangadilan Ida Sang Nata Ratu. Irika patutne 
titiang katepasin. Sakadi palungguh iratu sampun 
sauninga, titiang tan pisan wenten iwang marep 

ring anak Yahudine. 1! Yening titiang malaksana 
iwang tur sampun nglaksanayang paindikan sane 
patut masin titiang padem, titiang nenten pisan 
pacang makelid. Nanging yening dedalihan sane 
katibakang ring titiang punika nenten wiakti, tan 
wenten anak sane wenang nyerahang titiang ring 
anake punika. Titiang nunas mangda katepasin 
antuk Ida Sang Nata Ratu.” 

12 Sasampune marerembugan sareng ring 
parapangabih danene, irika Gubernur Pestus 
raris ngandika sapuniki: “Sawireh ragane nunas 
katepasin baan Ida Sang Nata Ratu, ento kranane 
ragane patut katangkilang di ajeng Ida Sang Nata 
Ratu.” 


Dane Paulus ring ajeng Sang Prabu 
Agripa miwah Bernike, semeton idane 


13 Maletan makudang-kudang rahina, raris 
rauh Sang Prabu Agripa miwah Bernike semeton 
idane ring kota Kaisarea, jaga ngaturang pangayu 
bagia ring Gubernur Pestus. 14 Sasampune 
wenten makudang-kudang rahina suenne sang 
kalih irika, Gubernur Pestus raris nartayang 
sapariindikan Dane Paulus ring Ida Sang Prabu 
Agripa sapuniki: “Iriki wenten tahanan adiri 
tetinggalan Dane Peliks. 12 Daweg tiange ka 
kota Yerusalem, parapangageng panditane 
miwah parapanglingsir anak Yahudine ngaturang 

dedalihan marep ring anake punika, tur 
mapinunas ring tiang, mangdane tiang nyisipang 
ipun. 18 Nanging tiang nerangang ring paraanak 
Yahudine punika, mungguing manut kabiasaan 
anak Romane, tan dados nyerahang anak sane 
wau kadalih ngamargiang kacorahan, sadurung 
anake punika polih ngwekasang dewekipune ring 
arepan sang sane nalih, ngeniang ring dedalihane 
punika. 17 Rikala anak Yahudine punika rauh 
iriki, benjangne digelis tiang ngwentenang 
sidang pangadilan, tur mrentahang mangda 
anake punika katangkilang. 18 Paramesehipune 
sami pada bangun ngiter ipun, nanging nenten 
ngaturang dedalihan indik kacorahan, sakadi 
sane pitaenang tiang. 19 Sakancan anak Yahudine 
punika sami matembung bebaos ring jadmane 
punika ngeniang indik agamanipune niri miwah 
indik satunggiling anak sane mawasta Yesus, 
sane sampun padem, nanging Paulus maosang 
tur ngawiaktiang anake punika murip malih. 

20 Santukan tiang marasa bingbang sapunapi 
patutipun antuk tiang netes paindikane punika, 
punika awinan tiang mataken ring Paulus punapi 
ipun nyak ka kota Yerusalem tur jaga katepasin 
irika ngeniang indik wicarane punika. 21 Nanging 
Paulus mapinunas munggah banding, tur 
mapinunas mangda ipun tetep kantun katahan, 
kantos wicaranipune katepasin antuk Ida Sang 

Nata Ratu. Punika awinane tiang mrentahang 
mangda ipun tetep kantun katahan, ngantos rauh 
masanipun tiang nyidayang ngaturang ipun ring 
ajeng Ida Sang Nata Ratu.” 

22 Sang Prabu Agripa raris matur ring Gubernur 
Pestus sapuniki: “Tiang taler meled miragiang 
baos jadmane punika.” 

Pasaur Gubernur Pestus: “Sang prabu jaga 
mrasidayang mireng aturipune ring rahinane 
benjang.” 

23 Benjangne Sang Prabu Agripa miwah Bernike 
semeton idane, ngranjing ka genah pangadilane, 
kadulurin antuk upakara kagungan idane, tur 
kairing antuk parapangageng prajurite miwah 
parapamimpin rakyate ring kotane punika. 
Gubernur Pestus raris mrentahang mangda 
Paulus katangkilang. 24 Irika Gubernur Pestus 
raris ngandika sapuniki: “Inggih Sang Prabu 
Agripa miwah ida dane sami sane wenten 
sareng-sareng iriki. Cingakinja jadmane puniki, 
sane kadalih antuk jadma Yahudine sane wenten 
iriki miwah sane wenten ring kota Yerusalem. 
Anak Yahudine punika suryak-suryak mapinunas 
ring tiang, mungguing jadmane puniki tan 
patut malih kicen murip. 22 Nanging tiang tan 
wenten ngeniang pamarginipune sane iwang, 
sane patut ngawinang ipun ngemasin padem. 
Nanging santukan ipun mapinunas mangda 

katepasin antuk Ida Sang Nata Ratu, punika 
awinane tiang raris ngaturang ipun ring ajeng 
Ida Sang Nata Ratu. 28 Sakewanten tan wenten 
paindikan sane pasti ngeniang jadmane puniki, 
sane jaga uningang tiang ring Ida Sang Nata Ratu. 
Punika awinane tiang nangkilang jadmane puniki 
ring ajeng ragane sareng sami, minakadinipun 
pisan ring ajeng Sang Prabu Agripa. Mangdane 
sasampune wicaranipune katureksain, tiang 
prasida polih paindikan, sane patut uningang 
tiang ring Ida Sang Nata Ratu. ?” Santukan 
kamanah antuk tiang, tan patut ngaturang anak 
sane sajeroning tahanan, yan tan nguningang 
dedalihan sane terang marep ring anake punika.” 


Dane Paulus ngwekasang ragan 
danene ring ajeng Sang Prabu Agripa 


26 1 Sang Prabu Agripa raris ngandika ring 
Dane Paulus, sapuniki: “Ragane jani 
kalugra ngwekasang sapariunduk ragane.” Irika 
Dane Paulus tumuli mawangsit antuk tangan 
danene tur ngwekasang sapariindik danene 
sapuniki: 

2 “Inggih Ratu Sang Prabu Agripa! Titiang 
marasa bagia pisan, santukan ring rahinane 
puniki titiang kalugra nguningayang sapariindik 
titiange ring ajeng palungguh iratu, ngeniang 
saluiring paindikan sane kadalihang ring titiang 

antuk jadma Yahudine. 3 Pamekasipun pisan, 
santukan palungguh iratu sampun tatas uning 
ring adat istiadat miwah paindikan-paindikan 
anak Yahudine. Duaning asapunika, titiang 
mapinunas mangda iratu ledangja miarsayang 
atur titiange. 

4 Sawatek jadma Yahudine sami sampun pada 
uning ring pariindik urip titiange, ngawit saking 
titiang kantun muda. Santukan saking pangawit 
titiang urip ring pantaran bangsan titiange ring 
kota Yerusalem. ? Yening wantah ipun nyak, ipun 
mrasidayang nyaksiang, mungguing pangawit 
pisan titiang sampun dados warga golongan 
Parisi, inggih punika golongan sane teleb 
pisan nglaksanayang agaman titiange. ? Sane 
mangkin titiang katangkilang iriki ring ajeng 
pangadilane, malantaran titiang ngajap-ajap 
prajanjian sane kajanjiang antuk Ida Sang Hyang 
Widi Wasa ring paraleluur titiange. ' Inggih 
punika prajanjian sane kaajap-ajap antuk suku 
bangsan titiange makaroras rikalaning ipun 
ngamargiang pangastiti bakti ring Ida Sang 
Hyang Widi Wasa rahina wengi. Inggih Ratu 
Sang Prabu Agripa, malantaran pangajap-ajape 
punika, titiang kadalih antuk jadma Yahudine. 

8 Inggih parasemeton anak Yahudi, napi awinan 
ragane tan pracaya yening Ida Sang Hyang Widi 

Wasa mrasidayang nangiang anake sane sampun 
padem? 

9 Titiang newek sampun naenin maderbe 
pepineh, yadian ulihan asapunapija, patut 
nglawan Ida Hyang Yesus sane saking Nasaret 
punika. 10 Kadi asapunika paindikan sane sampun 
laksanayang titiang ring Yerusalem. Titiang polih 
wewenang saking parapangageng panditane tur 
akeh kaulan Ida Sang Hyang Widi Wasa pangkeng 
titiang, tur ritatkala ipun pada kadanda pati, 
titiang taler saadung ring paindikane punika. 

11 Titiang sampun sering nyangsaren paraanake 
punika ring perhyangan anak Yahudine, tur 
ngusahayang mangda ipun nilas kapracayanipune 
ring Ida Hyang Yesus punika. Titiang geting pisan 
ring ipun sami, ngantos titiang mamargi ka 
kota-kotane sane lianan, misadia nyangsaren 
ipun sami.” 


Dane Paulus nguningayang 
indik danene meseh pepineh 


(Paraut. 9:1-19, 22:6-16) 


12 “Malantaran misadia jaga nyangsaren ipun 
sami, titiang raris mamargi ka kota Damsik. 
Titiang mamuat wewenang miwah surat prentah 
saking parapangageng panditane. 13 Inggih 
Ratu Sang Prabu Agripa! Sedeng tengai tepeta 
pisan rikala titiang kantun ring margi, tan 

dumade titiang ngeton sinar galang-gumilang 
sane galangan ring sinar suryane turun saking 
langite ngiter titiang miwah anake sane mamargi 
nyarengin titiang. 14 Titiang sareng sami bah 

ka tanahe, tur titiang miragi sabda nganggen 
basa Ibrani, katiba ring titiang newek sapuniki: 
‘Ih Saulus, Saulus, kenken dadi kita nyangsaren 
Ulun? Kita nyakitin dewek kitane padidi 
majalaran kita ngajet kuri, buka sampine ngajet 
pangigin tenggala. 1? Titiang raris mataken 
sapuniki: ‘Duh Panembahan, sapasirake IRatu?’ 
Ida Sang Panembahan raris masaur sapuniki: 
“Ulun ene Yesus, ane sangsarain kita. 1? Nanging 
ane jani lautang bangun tur majujukja. Ulun suba 
ngedengang raga teken kita, buat nyelik kita lakar 
dadi parekan Ulune. Kita patut nuturang teken 
anake lenan unduk Ulune ane suba tingalin kita 
didinane ene, muah unduk ane lakar edengang 
Ulun teken kita manian. 17 Ulun lakar nganehang 
kita uli pantaran bangsa Israele muah uli 
bangsane ane tidong Israel. Tur Ulun lakar ngutus 
kita maranin bangsa-bangsane ento. 18 Kita patut 
nyedangang paningalan bangsa-bangsane ento, 
tur lakar malikang ia uli di petenge ngungsi ka 
galange muah uli kakuasan Ratun Setane ka 
sajeroning rehrehan Ida Sang Hyang Widi Wasa, 
apanga malantaran pracaya teken Ulun, ia lakar 
maan pangampura buat dosa-dosannyane, tur 

nampi tegaknyane di pantaran bangsa seselikan 
Ida Sang Hyang Widi Wasa. ” 


Dane Paulus nartayang indik pakaryan danene 


19 “Inggih Ratu Sang Prabu Agripa! Punika 
awinanipun titiang nenten pisan purun piwal 
ring sipta jati sane sampun trima titiang saking 
suarga. 20 Pangawitipun pisan titiang mapidarta 
ring kota Damsik miwah ring kota Yerusalem, 
tur sapanglanturipun ring sakuub jagat Yudeane 
miwah ring pantaran bangsane sane boya Yahudi. 
Inggih punika, jadmane sami patut ngesehin 
pepineh tur ngutang dosa-dosannyane raris 
astiti bakti ring Ida Sang Hyang Widi Wasa, 
saha nglaksanayang paindikan-paindikan sane 
muktiang ipun sampun meseh pepineh tur 
ngutang dosa-dosanipune. 21 Paindikane punika 
sane ngawinang anak Yahudine ngejuk titiang 
ring Perhyangan Agung, saha mamanah jaga 
ngamademang titiang. 22 Nanging rauh ring 
rahinane mangkin titiang sampun kasuecanin 
antuk Ida Sang Hyang Widi Wasa, tur sane 
mangkin titiang nangkil iriki ngaturang 
kasaksian dewek titiange ring ajeng anake sami, 
agung alit. Paindikan sane uningayang titiang 
puniki, tan bina ring paindikan sane sampun 
kapangandikayang antuk paranabine miwah Nabi 
Musa duke nguni, inggih punika: 23 Mungguing 

Sang Prabu Sane Sampun Kajanjiang punika 
patut nandang sangsara ngantos seda tur dados 
anak sane pangawit jaga murip malih saking 
pantaran anake padem. Ida raris nglumbrahang 
galang karahayuan ring bangsa Yahudi miwah 
ring bangsane sane boya Yahudi.” 

24 Riwau kadi asapunika Dane Paulus 
ngwekasang sapariindik danene, Gubernur 
Pestus raris ngandika sada bangras, kadi 
asapuniki: “Ih Paulus ragane ene buduh! 
Karirihan ragane ene bes lebihan, ento 
ngranayang ragane buduh!” 

25 Dane Paulus raris masaur sapuniki: “Inggih 
Ratu Gubernur Pestus, titiang boyaja buduh. 
Titiang nguningayang paindikan sane sujati 
antuk manah tegteg. ?? Inggih Ratu Sang Prabu 
Agripa! Titiang prasida purun prasangga matur 
ring palungguh iratu, santukan iratu pawikan 
ring paindikane punika. Kamanah antuk titiang, 
palungguh iratu sampun mireng sakancan 
paindikane punika, santukan paindikane punika 
mamargi boyaja ring genah sane doh tur sepi. 
27 Inggih ratu Sang Prabu Agripa! Punapike iratu 
pracaya ring nabi-nabi? Titiang uning mungguing 
iratu pracaya!” 

28 Sang Prabu Agripa tumuli ngandika ring Dane 
Paulus sapuniki: “Das-dasan ragane nadiang 
tiang anak Kristen.” 

29 Dane Paulus raris masaur sapuniki: 
“Pangastawan titiange ring Ida Sang Hyang Widi 
Wasa, yen bilih dados, gelis wiadin tan gelis, 
mangda iratu miwah anake sane lianan sane 
mireng atur titiange ring rahina puniki jaga 
dados pateh sakadi titiang, nanging boyaja pateh 
maante.” 

30 Sasampune punika sang gubernur, Sang 
Prabu Agripa miwah semeton idane Bernike 
miwah anake sane lianan sami pada matangi. 

31 Sasampune makaon saking irika ida dane 

raris pada mabaos ring pantarannyane sapuniki: 
“Jadmane puniki tan pisan wenten nglaksanayang 
paindikan sane patut masin ipun padem wiadin 
mapangkeng.” 3? Sang Prabu Agripa raris mabaos 
ring Gubernur Pestus, sapuniki: “Jadmane puniki 
yan ipun tan nunas tetepasan Ida Sang Nata 
Ratu, sujatinne ipun sampun dados kabebasang.” 


Dane Paulus malayar ka kota Roma 


1 Sasampune wenten kaputusan 
27 mungguing tiang sareng sami jagi malayar 
ka jagat Italia, Dane Paulus miwah paratahanane 
sane lianan raris kaserahang ring satunggiling 
prawira sane mapesengan Yulius, inggih punika 
prawira pasukan Sang Nata Ratu. 2 Tiang sareng 
sami raris munggah ka kapale sane saking 
Adramitium, sane sampun sedia jaga malayar ka 

pelabuhan-pelabuhane, ring pasisin jagat Asiane. 
Tiang sareng sami raris malayar. Aristarkus, jadma 
Makedonia sane saking kota Tesalonika taler 
nyarengin tiang. ? Benjangne tiang sareng sami 
malabuh ring Sidon. Dane Yulius kalintang becik 
pakayunane marep ring Dane Paulus, tur dane 
kawehin sela buat nelokin parasawitran danene 
irika, mangdane parasawitran danene punika 
nyidayang nulungin kaperluan Dane Paulus. 

4 Saking irika tiang sareng sami nglanturang 
malayar, nanging santukan pamargin kapale 
mapas angin, tiang raris malayar nuluh pasisin 
Pulo Sipruse. ? Wus punika tiang malayar ring 
segara sane wenten ring arepan kota Kilikia 
miwah Pampiliane tumuli rauh ring Mira, ring 
wewengkon jagat Likiane. ? Irika sang prawira 
polih kapal sane saking Aleksandria sane jagi 
malayar ka Italia. Tiang sareng sami raris 
kunggahang ring kapale punika. 

7 Makudang-kudang rahina suenipun tiang 
malayar alon-alon, tur sasampune nempuh 
kamewehan sane ageng, pamuputipun tiang 
mrasidayang nganampekin kota Knidus. Pamargin 
kapale kantun kewanten mapas angin, kantos 
kapale tan mrasidayang nglantur. Punika 
awinane tiang raris malayar nuluh pasisin 
Pulo Kretane, nglintangin Tanjung Salmone. 

8 Tiang tetep malayar nampek ka pasisi, tur 

sasampune nempuh kamewehan sane ageng 
buat nglintangin tanjunge punika, tiang raris 
rauh ring genah sane mawasta Pelabuhan Indah, 
nampek saking kota Lasea. 

9 Sada sue tiang masandekan irika, santukan 
sampun baya pisan yan pacang nglanturang 
malayar, samaliha masan anake mapuasa 
sampun lintang. Punika awinan Dane Paulus raris 
mapakeling ring anake sami, sapuniki: 10 “Inggih 
parasemeton, kamanah antuk tiang pamargin 
iragane ngawit saking iriki tur sapanglanturipun 
jaga katempuh antuk baya sane ageng. Boya 
wantah ngeniang muatane kewanten, nanging 
taler baya pabuat kapale miwah urip iragane 
sareng sami.” 1! Nanging prawiran pasukane 
punika langkung andel ring baos juru mudi 
miwah juragan kapale, tur tan ngrengayang 
baos Dane Paulus. 12 Santukan pelabuhane irika 
nenten becik buat masandekan rikalaning masan 
dingin, punika awinan akehan anake sane ring 
kapale punika nyadia jagi nglanturang malayar, 
tur yen bilih mrasidayang mangda rauh ring 
Peniks, raris masandekan irika kantos lintang 
masan dingine. Kota Peniks punika satunggiling 
pelabuhan ring Pulo Kreta, sane marep kaler 
kauh miwah kelod kauh. 

Angin linus ring segarane 


13 Duk punika wenten angin ngasirsir rauh saking 
kelod. Anake pada mitaenang mungguing ipun 
jaga mrasidayang nglaksanayang rencananipune, 
punika awinane ipun raris ngangkat jangkar, 
tumuli malayar nuluh pasisin Pulo Kretane. 

14 Nanging tan asue raris wenten angin linus, 
sane kawastanin angin “Kaja Kangin”, rauh saking 
pulone punika. 1? Kapale punika katempuh 
antuk angine punika, kantos tan mrasidayang 
maju mapas angin. Punika awinane tiang 
sareng sami raris nyerah tur manggayang kapale 
ampehang angin. 18 Tiang anyud kantos rauh ring 
satunggiling pulo sane alit, sane mawasta Kauda. 
Sasampune nempuh kakewehan sane ageng, 
irika tiang raris mrasidayang nabdabang sekocin 
kapale. 17 Sekocine kunggahang ka kapale, tumuli 
ipun sareng sami nglilit awak kapale antuk 

tali. Ipun jejeh jaga kampih ring gili biase sane 
nampek ring pasisin jagat Libiane. Punika awinan 
layare raris kagulung, tur manggayang kapale 
ampehang angin. 18 Santukan angin linuse tan 
rered-rered, punika awinan benjangne anake 
sami pada ngawitin ngentungang muatan kapale 
ka segarane. 1? Malih kalih rahinane ipun sareng 
sami pada ngentungang prabot-prabot kapale. 
20 Makudang-kudang rahina suenipun tiang 

nenten mrasidayang manggihin surya wiadin 
bintang tur angine tan maren mampeh baret 
pisan. Pamuputipun tiang sareng sami sampun 
marasa telas manahe jaga mangguh rahayu. 

21 Sasampune makudang-kudang rahina anake 
punika nenten madaar, Dane Paulus raris 
ngadeg ring arepan anake punika tur mabaos 
sapuniki: “Inggih parasemeton, yen parasemeton 
ngidepang pitutur tiange, mangda sampunang 
malayar saking Pulo Kreta, sinah iraga tan 
katempuh antuk sengkala miwah kapocolan 
sakadi mangkin. 22 Nanging sane mangkin tiang 
nunas ring parasemeton, entegangja kayun 
parasemetone. Santukan tan wenten saking 
pantaran parasemetone sane jaga padem, 
sajabaning kapale puniki kewanten sane jagi 
ical. 22 Santukan dibi sande wenten malaekat 
Ida Sang Hyang Widi Wasa, inggih punika Widi 
sane nruenang tiang miwah sane sungsung tiang, 
ngrauhin tiang. 24Malaekate punika ngandika 
ring tiang sapuniki: “Ih Paulus edaja takut! Kita 
tan urungan lakar nangkil di ajeng Sang Nata 
Ratu. Buina malantaran sih pasuecan Idane, Ida 
Sang Hyang Widi Wasa suba maicayang teken kita 
jiwan sawatek anake ane malayar bareng-bareng 
ajak kita.” 25 Duaning punika parasemeton, 
entegangja pakayunan semetone. Santukan 
tiang pracaya ring Ida Sang Hyang Widi Wasa, 

mungguing paindikane punika makasami pacang 
kasidan, sakadi sane sampun kasabdayang ring 
tiang. 2? Nanging iraga pacang kampih ring 
satunggilang pulo.” 

27 Ngantos patbelas rahina suenipun, tiang 
kantun anyud ampehang angin ring Segara 
Tengah. Sawatara wenten tengah wengi 
parakelasin kapale mitaenang mungguing ipun 
sampun nampek ka pasisi. 28 Raris ipun nyugjugin 
dalem toyane, tur keniang ipun dalem toyane 
irika kalih dasa depa. Sasampune malayar 
malih akedik, dalem toyane malih kajugjugin 
tur keniang ipun limolas depa. 2 Ipun sami 
ajerih mungguing kapale jaga kandas ring batu 
kaange, punika awinan ipun raris mulang jangkar 
patpat akehipun ring tebenan kapale, tur sami 
pada ngajap-ajap mangda gelisja tatas rahina. 

30 parakelasin kapale ngindayang jaga malaib 
ninggal kapale punika. Ipun nedunang sekocin 
kapale ka segarane tur mapi-mapi jaga mulang 
jangkar ring luanan kapale. 3! Nanging Dane 
Paulus mabaos ring prawira pasukane miwah ring 
paraprajurite, sapuniki: “Yen parakelasin kapale 
tan nyak nongos ring kapale, ragane sareng sami 
tan pacang rahayu.” 3? Irika prajurite raris ngetep 
talin sekocine punika, tur sekocine kabanggayang 
anyud. 

33 Rikala sampun makire tatas rahina, Dane 
Paulus raris ngajakin anake makasami mangda 
madaar, sapuniki baos danene: “Sane mangkin 
sampun patbelas rahina suen semetone 
nyantosang, tur amunika suennyane semeton 
nanang seduk tan ngajengang napi-napi. 

34 Duaning punika sane mangkin tiang nunas 
semeton mangda ngajengang akidik, santukan 
punika perlu pabuat karahayuan semetone. 
Santukan tan wenten jaga ical, yadiastun 

bok semetone akatih.” 3? Sasampune mabaos 
kadi asapunika Dane Paulus raris ngambil roti 
makudang-kudang bungkul, tumuli ngaturang 
panyuksma ring Ida Sang Hyang Widi Wasa 
ring arepan anake sami. Rotine punika tumuli 
kebes-kebes dane, raris dane majengan. 

36 Anake sami raris pada degdeg manahnyane, 
tumuli suang-suang taler pada madaar. 3” Ring 
kapale punika wenten ajak tiang sareng satak 
pitung dasa nem diri akehipun. 33 Sasampune 
pada wareg madaar, ipun sareng sami raris 
ngentungang muatan gandume ka segarane, 
mangda kapale dados inganan. 


Kapale kampih 


39 Sasampune tatas rahina parakelasin kapale 
raris manggihin teluk sane dangsah pasisinipune 
nanging ipun nenten tatas uning ring daatane 

punika. Punika awinan, yan mrasidayang ipun 
mamanah ngampihang kapale irika. 40 Irika 
ipun raris ngetep talin jangkare, tur jangkare 
kabanggayang ring segarane. Duk punika taler 
ipun raris ngembusin talin kapale. Wusan punika 
ipun raris ngeberang layar kapale sane ring 
luanan mangdane kapale prasida ampehang 
angin ka pasisi. 41 Nanging kapale punika raris 
nylocor ka gili-gili biase tur kampih irika. Luanan 
kapale nganceng, tan nyidayang makrisikan 
miwah tebenannyane benyah katempuh antuk 
ombak sane ageng. 

42 Irika paraprajurite raris ngrencanayang 
jaga mademang paratahanane makasami, 
mangda sampunang wenten sane nglangi raris 
malaib. 48 Nanging prawiran pasukane punika 
mapakayunan ngluputang Dane Paulus, punika 
duaning dane tan nglugrain paraprajurite 
nglaksanayang paindikane punika. Dane raris 
mrentahang sawatek anake sane uning nglangi, 
mangda macebur riinan tur nglangi ka pasisi. 
44 Sane lianan mangda nutug nglangi nganggen 
papan wiadin kepeh-kepehan kapale. Kadi 
asapunika indik tiange sareng sami pada rahayu 
rauh ring pasisi. 

Dane Paulus ring Malta 


23 1 Sasampune tiang sareng sami pada 
rahayu rauh ring pasisi, irika wau tiang 


uning mungguing pulone punika mawasta Malta. 
2 Jadmane ring pulone punika sami pada becik 
pisan manahnyane ring tiang sareng sami. Duk 
punika raris sabeh tur dingin pisan, punika 
awinan jadmane irika raris ngendihang geni tur 
ngajak tiang sareng sami ngidu irika. 3 Dane 
Paulus raris munduhang carang-carang taru, 
tur rikala carang-carang tarune punika pulang 
dane ring genine, kabatek antuk panes genine 
punika, jeg wenten ula medal saking genine, tur 
nyotot tangan Dane Paulus kantos nganceng 
ring tangan danene. “ Jadmane ring pulone 
punika ngantenang ula punika nganceng ring 
tangan Dane Paulus, ipun raris pada mabaos 
ring timpalnyane sapuniki: “Anake ene sinah 

ia tukang ngamatiang jlema. Yadiapin ia luput 
uli bayane di pasihe, nanging Dewi Kadilane 
tusing nglugrain ia enu idup.” ? Nanging Dane 
Paulus raris ngatepesang ulane punika ka genine, 
samaliha dane tan pisan mataanan. ê Anake 
punika mitaenang Dane Paulus jaga beseh 
wiadin jagi bah tur seda pramangkin. Nanging 
sasampune ipun sue nyantosang, tur ipun tan 
ngantenang paindikan-paindikan sane tawah 

nibenin ragan Dane Paulus, irika raris mabalik 
panyengguhipune, tur mabaos sapuniki: “Anake 
ene dewa!” 

7 Tan doh saking irika wenten tanah tegal druen 
Sang Gubernur Publius, sane mrentah pulone 
punika. Dane punika ledang nampi tiang sareng 
sami saha becik, tur irika tiang sareng sami 
dados tamiun danene tigang rahina suenipun. 

8 Duk punika ajin Dane Publius sedekan sungkan 
panes miwah mejen merem ring pameremane. 
Dane Paulus raris ngranjing ka pamereman sang 
sungkan. Dane tumuli ngastawa miwah ngusud 
prabun sang sungkan, tur pramangkin sang 
sungkan kenak. 9 Sasampune punika, sawatek 
anake sakit sane lianan sane wenten ring pulone 
punika sami rauh tur kasegerang. 10 Jadmane ring 
pulone punika ngwehin tiang magenepan, tur 
rikala tiang jaga malayar, ipun maktaang tiang ka 
kapale saluiring sane perluang tiang sajeroning 
pamargi. 


Saking Malta ka kota Roma 


11 sasampune maletan tigang sasih, tiang raris 
malayar saking irika numpang kapal saking 
Aleksandria sane mawasta “Dewa Kembar”, 
Kapale iwau malabuh ring pulone punika kantos 
lintang masan dingine. 12 Tiang raris rauh ring 
kota Sirakusa tur masandekan irika tigang rahina 

suenipun. 13 Saking irika tiang nglanturang 
malayar tur rauh ring kota Regium. Benjangne 
angine mampeh rauh saking kelod, tur sajeroning 
kalih rahina tiang raris rauh ring kota Putioli. 

14 Irika tiang kapanggih ring makudang-kudang 
semeton sane sampun pracaya ring Ida Hyang 
Yesus, tur wenten pangedihnyane mangda 
tiang masandekan irika pitung rahina suenipun. 
Wus punika tiang raris mamargi ka kota Roma. 
15 Parasemeton pasamuane ring kota Roma 
sampun miragi ring paindikan tiange, punika 
awinane parasemetone irika mapagin tiang 
rauh ring Pasar Apius miwah Pasanggarahan 
Tiga. Rikala Dane Paulus nyingak parasemetone 
punika, dane raris ngaturang panyuksma ring 
Ida Sang Hyang Widi Wasa tur kalintang purna 
pakayunan danene. 


Ring kota Roma 


16 Rikala tiang rauh ring kota Roma, Dane Paulus 
kalugra ngrereh dunungan ngraga, kasarengin 
antuk prajurit adiri sane nyaga dane. 

17 Sasampune maletan tigang rahina, Dane 
Paulus raris marumang parapamimpin anak 
Yahudine sane wenten irika. Sasampune sami 
pada rauh, Dane Paulus raris matur ring dane 
sapuniki: “Inggih parasemeton! Yadiastun 
tiang tan wenten ngardi paindikan sane iwang 

marep ring bangsan iragane wiadin marep ring 
adat istiadat sane sampun tampi iraga saking 
leluur iragane, nanging tiang sampun kejuk 
ring kota Yerusalem tur kaserahang ring anak 
Romane. 18 Anak Romane raris netes tiang tur 
mamanah jaga mebasang tiang, santukan tan 
wenten keniang ipun kiwangan, sane ngawinang 
tiang patut ngemasin padem. 1? Nanging rikala 
anak Yahudine nulak indike punika, tiang tan 
nyidayang makelid. Punika awinan tiang nunas 
tetepasan Ida Sang Nata Ratu, yadiastun tiang 
tan maderbe wicara marep ring bangsan tiange. 
20 Punika awinanipun tiang mapinunas, mangda 
mrasidayang matemu tur mabebaosan ring 
parasemeton, santukan tiang maante puniki 
malantaran Ida sane kaajap-ajap antuk bangsa 
Israele.” 

21 parapanglingsire punika raris mabaos ring 
dane sapuniki: “Tiang tan wenten nrima surat 
saking Yudea ngeniang indik semetone, taler tan 
wenten semeton sane rauh makta kabar saking 
irika, wiadin sane maosang sane tan patut marep 
ring semeton. 22 Nanging tiang meled uning ring 
daging pakayunan semetone, santukan tiang 
miragi mungguing ring dija-dija anake sami pada 
tungkas marep ring agem-ageman sane agem 
semeton punika.” 

23 Dane raris mastiang satunggiling rahina 
buat pacang matemu malih ring Dane Paulus. 
Ring rahinane punika raris sareng akeh pisan 
dane rauh ring dunungan Dane Paulus. Saking 
semeng kantos wengi Dane Paulus nerangang 
tur ngaturang ring dane Orti Rahayu indik dados 
kaulan Ida Sang Hyang Widi Wasa. Dane Paulus 
ngusahayang mangda dane sareng sami pada 
pracaya ring Ida Hyang Yesus, malantaran dane 
ngetus daging Cakepan Torat Nabi Musane 
miwah Cakepan Paranabine. 24 Malantaran baos 
danene punika raris wenten makudang-kudang 
anak saking pantaran anake punika sane pracaya 
ring Ida Hyang Yesus, nanging wenten taler 
sane nenten. 2 Patemuane punika raris buyar 
tur tan wenten parareman ring pantarannyane. 
Nanging Dane Paulus raris mabaos sapuniki: 
“Madaging pisan sabdan Ida Sang Hyang Roh 
Suci malantaran dane Nabi Yesaya sane katiba 
ring paraleluur iragane kadi asapuniki: 

26 “Kemaja orahang teken bangsane ene, kene: 
Kita lakar ningeh muah madingehang, 
nanging tusing ngresep. Kita lakar 
ngiwasin muah medasin, nanging tusing 
nepukin. 

27 Sawireh pepineh bangsane ene suba katos 
cara batu, kupingnyane suba tebel, tur 
matannyane suba ngidem, apanga eda 


PAMARGIN PARAUTUSAN 28.28-31 4613 


ia nepukin aji matanne muah ningeh aji 
kupingne muah ngresep aji pepinehne, 
laut ia mabalik mabakti teken Ulun tur ia 
segerang Ulun. ” 

28 Dane Paulus raris muputang baos danene 
sapuniki: “Duaning punika semeton patut uning, 
mungguing Orti Rahayun Ida Sang Hyang Widi 
Wasa indik karahayuane sampun karauhang 
ring bangsa-bangsane sane boya Yahudi, tur 
bangsa-bangsane punika jaga miragiang.” 

29 (Sasampune Dane Paulus mabaos kadi 
asapunika, paraanak Yahudine raris pada makaon 
saking irika, tur masogsag ring pantarannyane 
niri.) 

30 Kalih taun suenipun Dane Paulus 
madunungan ring umah sane kasewa antuk dane 
ngraga. Irika dane setata nampi sawatek anake 
sane rauh nelokin dane. 3! Dane wanen tur bebas 
pisan midartayang indik dados kaulan Ida Sang 
Hyang Widi Wasa miwah ngurukang indik Ida 
Hyang Yesus Kristus. 


ROMA 


Pangayu bagia 


1 Surat saking tiang Paulus, parekan Ida Sang 

Kristus Yesus, sane kaselik tur kesengin dados 
utusan, antuk Ida Sang Hyang Widi Wasa, buat 
midartayang Orti Rahayun Idane. 

2 Orti Rahayu punika sampun saking nguni 
kajanjiang antuk Ida Sang Hyang Widi Wasa, 
malantaran paranabin Idane, tur sampun sinurat 
ring Cakepan Sucine. 3 Inggih punika indik Putran 
Idane, Ida Hyang Yesus Kristus, Panembahan 
iragane; sane sacara kamanusan Ida punika 
dados sentanan Ida Sang Prabu Daud, 4nanging 
manut kawentenan Idane sane maraga Widi, 
masrana kawisesan sane agung, Ida sampun 
kasinahang dados Putran Ida Sang Hyang Widi 
Wasa, malantaran Ida sampun katangiang saking 
pantaran anake padem. ? Malantaran Ida punika, 
Ida Sang Hyang Widi Wasa sampun nglugrain 
tiang dados utusan Ida Sang Kristus, buat nuntun 
parabangsane sami mangda pracaya tur ngiring 
Ida, ë makamiwah parasemeton sane wenten 
ring kota Roma, sane sampun kesengin antuk Ida 

Sang Hyang Widi Wasa, buat dados padruen Ida 
Hyang Yesus Kristus. 

7 Punika duaning tiang nulis surat puniki katur 
ring parasemeton sane wenten ring kota Roma, 
sane kasayangang antuk Ida Sang Hyang Widi 
Wasa, tur sampun kesengin dados kaula padruen 
Idane. 

Tiang mapinunas ring Ida Sang Hyang Widi 
Wasa, Ajin iragane miwah Ida Hyang Yesus Kristus 
mangda maicayang sih pasueca miwah sutrepti 
rahayu ring parasemeton. 


Atur panyuksma 


8 Pinih riin, sajeroning Ida Hyang Yesus Kristus 
tiang matur panyuksma ring Ida Sang Hyang Widi 
Wasa, santukan kapracayan semetone ring Ida 
Hyang Yesus sampun kasub ring sakuub jagate 
sami. ? Ida Sang Hyang Widi Wasa sane sungsung 
tur ayahin tiang saking astitining manah, 
malantaran tiang midartayang Orti Rahayun 
Putran Idane, Ida makasaksi, mungguing baos 
tiange punika saking sujati pisan. Ida Sang Hyang 
Widi Wasa wikan, mungguing tiang tansah eling 
ring semeton, 19 sabilang tiang ngastawa. Pinunas 
tiange, dumadakja malantaran sih pasuecan Ida 
Sang Hyang Widi Wasa, ring pamuputipun tiang 
mrasidayang ngrauhin semeton. 1! Santukan 
tiang edot pisan kapanggih ring parasemeton, 

mangda tiang nyidayang ngedum-edum paican 
Roh Ida Sang Hyang Widi Wasa sinarengan ring 
parasemeton, mangda semeton sayan kukuh 
bakuh. 12 Daging ipun pisan, mangda iraga 
sareng-sareng pada polih panglipur malantaran 
saking kapracayan iragane ring Ida Hyang 

Yesus, inggih punika tiang polih panglipur 
malantaran saking kapracayan semetone, kadi 
asapunika taler semeton prasida nampi panglipur 
malantaran saking kapracayan tiange. 

13 Parasemeton, tiang mapiuning ring semeton, 
mungguing sampun sering tiang ngusahayang 
pacang ngrauhin semeton, nanging setata 
wenten pialang. Tiang meled mangda nyidayang 
numbuhang anak pracaya ring pantaran 
semetone, sakadi sane sampun tumbuhang 
tiang ring pantaran bangsane sane boya Yahudi. 
14 Santukan tiang marasa kapiutangan ring anake 
sami, inggih punika anak midep wiadin anak 
nambet, anak sane pradnyan wiadin sane tan 
pasastra. 1 Punika awinan tiang meled pisan 
taler midartayang Orti Rahayu punika ring 
parasemeton sane wenten ring kota Roma. 


Kawisesan Orti Rahayune 


16 Tiang marasa andel pisan ring Orti Rahayune 
punika. Santukan Orti Rahayu punika kuasan 
Ida Sang Hyang Widi Wasa, buat ngrahayuang 

sakancan anake sane pracaya ring Ida Sang 
Kristus, kapingarep buat anak Yahudi, kadi 
asapunika taler buat anak sajabaning bangsa 
Yahudi. 17 Santukan Orti Rahayu punika 
nyinahang, mungguing Ida Sang Hyang Widi 
Wasa sampun nameang imanusa pamantuka ring 
anggan Idane, malantaran pracaya ring Ida Sang 
Kristus, saking pangawit rauh ka pamuput. Sakadi 
sane kakecap ring Cakepan Suci: “Anake sane 
kadameang pamantuka ring Ida Sang Hyang Widi 
Wasa malantaran pracaya ring Ida Sang Kristus, 
ipun pacang urip.” 


Kiwangan manusane 


18 Pidukan Ida Sang Hyang Widi Wasa tumurun 
saking suarga, katiwakang ring sakancan 
dosa miwah kadursilan manusane, santukan 
malantaran laksanan manusane sane corah, 
ngawinang kapatutane tan prasida sinah. 1° Ida 
Sang Hyang Widi Wasa nyisipang ipun, santukan 
saluiring paindikan sane patut kuningin antuk 
imanusa ngeniang indik Ida Sang Hyang Widi 
Wasa, sampun kasinahang ring ipun. Ida Sang 
Hyang Widi Wasa sampun nlehtehang ring ipun. 
20 Ngawit saking Ida Sang Hyang Widi Wasa 
ngardi jagate, kaluihan Idane sane tan kanten, 
inggih punika kawisesan Idane sane langgeng, 
pingkalih kawentenan Idane sane suci tur sujati, 

makasami sampun kasinahang. Indike punika 
sami sampun prasida sinah ring saluiring sane 
sampun kakardi antuk Ida Sang Hyang Widi 
Wasa. Punika awinanipun manusane nenten 
mrasidayang ngrereh jalaran buat matutang 
dewekipune. 21 Yadianja ipun uning ring Ida 
Sang Hyang Widi Wasa, nanging ipun tan nyak 
ngluihang Ida sakadi patutipun, wiadin ipun tan 
nyak matur panyuksma ring Ida. Tungkalikanipun, 
pepinehipune sampun tan paguna, maliha 
manahipune sane puyung sampun kaliput antuk 
peteng. 22 Ipun maosang deweknyane wicaksana, 
nanging sujatinnya ipun kalintang nambet. 

23 Sane sungsung sumbah ipun boya Widi sane 
langgeng, nanging arca palawatan mapinda 
manusa sane tan langgeng, miwah paksi wiadin 
soroh sato suku pat miwah soroh buron sane 
ngrayang. 

24 Santukan kadi asapunika nambet manusane, 
Ida Sang Hyang Widi Wasa manggayang ipun 
nglaksanayang paindikan-paindikan sane nista 
tur cemer satinut ring pakitanipune niri, samaliha 
ipun nglaksanayang paindikan sane ngawinang 
kimud. 25 Santukan ipun sampun ngentosin 
kasujatian Ida Sang Hyang Widi Wasa antuk 
paindikan sane tan sujati; turipun mabakti saha 
nyumbah saluiring sane kakardi antuk Ida Sang 
Hyang Widi Wasa, tur lali ring Ida Sang Hyang 

Widi Wasa sane ngardi ipun, sane patut kapuji 
salami-laminipun. Amin. 

26 Punika awinan Ida Sang Hyang Widi Wasa 
manggayang manusane ngulurin indria sane 
cemer. Anake eluh-eluh pada ngesehin cara 
patemuan semara sane biasa, antuk cara 
sane tan biasa. ?” Kadi asapunika taler anake 
muani-muani, sampun tan malih ngamargiang 
patemuan semara ring parasomahnyane, nanging 
pada saling kasemaran ring paratimpalnyane 
muani, kantos ipun nglakonin paindikan sane 
cemer paturu muani. Punika awinan, ipun raris 
pada nampi pasisip pabuat pamarginipune sane 
murang laku punika. 

28 Santukan manusane tan nyak ngangkenin 
miwah pracaya ring Ida Sang Hyang Widi Wasa, 
punika awinan Ida Sang Hyang Widi Wasa 
manggayang ipun kaliput antuk pepineh-pepineh 
sane corah. Kantos ipun nglakonin paindikan- 
paindikan sane tan patut. 29 Manahipun kabekin 
antuk kawirosan, kajaatan, loba angkara miwah 
kacemeran, iri ati, mamati-mati, maiegan, 
ngrincikang pangindrajala miwah geting ring 
anak lian. 3? Ipun taler demen nyelek-nyelekang 
anak, misuna, geting ring Ida Sang Hyang Widi 
Wasa, sigug, ngagu, sumbung, ririh ngamargiang 
kadursilan, tan subakti ring wong tua, 31 ipun 
cabul, nenten tuon ring janji, tan uning madalem 

anak lian, tan maderbe rasa kapiolasan. 3? Ipun 
sampun uning ring sapatitah Ida Sang Hyang 
Widi Wasa, mungguing anake sane ngamargiang 
saluiring paindikan sane kadi asapunika patut 
keni danda pati. Yadiastu kadi asapunika, ipun 
ngrarisang kewanten nglakonin paindikan punika, 
samaliha ipun taler setuju ring anake sane lianan, 
sane nglakonin paindikane punika. 


Tetepasan Ida Sang Hyang Widi Wasa 


1 Parasemeton, punapike semeton purun 
2 nepasin anak sane lianan? Santukan 
parasemeton sareng sami, yadiastun asapunapija 
linggih semetone, tan pacang mrasidayang 
maosang raga nenten iwang. Santukan yen 
semeton nibakang tetepasan ring anak lian, 
nanging semeton taler nglakonin paindikan sane 
pateh ring anake punika, sujatinne semeton 
nibakang tetepasan ring ragan semetone niri. 

2 Iraga sampun pada uning mungguing Ida Sang 
Hyang Widi Wasa maraga adil, rikala Ida nibakang 
tetepasan Idane ring jadmane sane nglakonin 
paindikan-paindikan sane sakadi asapunika. 

3 Nanging parasemeton, semeton nepasin anak 
sane nglakonin paindikan sane kadi asapunika, 
nanging semeton ngraga nglakonin indike punika. 
Punapike pitaenang semeton ragan semetone 
pacang mrasidayang luput saking tetepasan Ida 

Sang Hyang Widi Wasa? 4 Punapike semeton 
nyampahang kagungan sih pasuecan Idane, 
kasabaran lan kadarman Idane? Semeton sinah 
uning, mungguing Ida Sang Hyang Widi Wasa 
kalintang sueca ring semeton. Ida ledang nuntun 
semeton, mangda semeton prasida mabalik 

ka ayun Idane. ? Nanging pepineh semetone 
jugul apunggung. Malantaran punika, semeton 
ngawinang sisip semetone sayan ngagengang, 
rikala rauh dauh Ida Sang Hyang Widi Wasa 
nibakang piduka miwah tetepasan Idane sane 
adil. € Santukan Ida Sang Hyang Widi Wasa 
pacang mapaica pangwales ring sakancan 
jadmane manut pakardinnyane suang-suang. 

7 Pabuat anake sane teleb mapakardi ayu, sane 
ngulati kaluihan, kagungan miwah urip langgeng, 
Ida Sang Hyang Widi Wasa pacang mapaica urip 
langgeng ring ipun. 8 Nanging pabuat sakancan 
anake sane momo droaka miwah tungkas ring 
kapatutan, buat ninutin paindikan sane tan patut, 
Ida Sang Hyang Widi Wasa pacang bendu miwah 
nibakang piduka ring ipun. 2 Sakancan anake 
sane ngamargiang paindikan sane corah, pacang 
katibenin kasangsaran miwah kamewehan, pinih 
riin pisan anak Yahudi, kadi asapunika taler anake 
sane boya Yahudi. 1? Nanging Ida Sang Hyang 
Widi Wasa pacang mapaica kaluihan, kagungan 
miwah sutrepti rahayu ring sakancan anake sane 

mapakardi ayu, pinih riin pisan ring anak Yahudi, 
kadi asapunika taler ring anake sane boya Yahudi. 
11 Santukan Ida Sang Hyang Widi Wasa nenten 
mapilih kasih nibakang tetepasan Idane ring 
anake suang-suang. 

12 Anake sane boya Yahudi, ipun nenten 
maderbe Pidabdab Torat Dane Musa. Ipun 
pada madosa tur kasasar, saha ipun tan uning 
ring Pidabdab Torate punika. Nanging anak 
Yahudine, ipun maderbe Pidabdab Torat. 

Ipun pada madosa, tur jaga kukum manut 
Pidabdab Torate punika. 18 Santukan boyaja 
malantaran miragiang Pidabdab Torate punika 
anake kadameang pamantuka ring Ida Sang 
Hyang Widi Wasa, nanging wantah majalaran 
nglaksanayang saluiring sane kapituduh 
antuk Pidabdab Torate punika. 18 Anak sane 
boya Yahudi nenten ngagem Pidabdab Torat; 
nanging yen saking kembang manahipune 
niri ipun nglakonin saluiring sane kapituduh 
antuk Pidabdab Torate punika, manahipune 
niri sampun dados Pidabdab Torat pabuat 
dewekipune niri, yadiastun ipun tan ngagem 
Pidabdab Torate punika. 15 Laksananipune 
nyinahang, mungguing paindikan sane kapituduh 
antuk Pidabdab Torate punika sampun sinurat 
ring manahnyane. Kletegan manahnyane taler 
nyinahang, mungguing paindikane punika 

mula patut. Santukan pepinehnyane niri ring 
asapunapine ngiwangang, ring asapunapine 
matutang ipun. 16 Manut Orti Rahayu sane 
pidartayang tiang, indike punika pacang sinah 
mabukti, rikala sampun rauh dauhnya Ida Sang 
Hyang Widi Wasa jaga nibakang tetepasan ring 
sakancan paindikan sane kapingitang ring manah 
manusane malantaran Ida Hyang Yesus Kristus. 


Anak Yahudi miwah Pidabdab Torat 


17 Sane mangkin sapunapike semeton? Semeton 
ngaranin ragan semetone anak Yahudi, semeton 
ngandelang Pidabdab Torat tur rumasa bungah 
sajeroning Ida Sang Hyang Widi Wasa; 18 semeton 
uning ring pakarsan Ida Sang Hyang Widi Wasa 
ngeniang indik sane patut margiang semeton, 
tur semeton sampun mlajahin Pidabdab Torate 
punika buat milih paindikan sane patut: 1? tur 
semeton andel ring raga, dados panuntun 
buat anake buta miwah suluh buat anake sane 
wenten ring petenge, *? dados panguruk pabuat 
anake belog, tur dados guru pabuat anake sane 
kantun alit. Santukan semeton andel, mungguing 
sajeroning Pidabdab Torate punika, semeton 
polih kapradnyanan miwah kapatutan sane 
sampurna. 21 Semeton sampun nguruk anak 
lianan, punapi awinan semeton nenten nguruk 
ragan semetone niri? Semeton sane ngurukang: 

|” 


“Edaja mamaling!” Punapi awinanipun semeton 
ngraga mamaling? 22 Semeton maosang: “Edaja 
mamitra!” Punapi awinanipun semeton ngraga 
mamitra! Semeton geting ring saluiring arca-arca, 
punapike awinan semeton ngraga mamaling 
arca ring perhyangan-perhyangane? 23 Semeton 
nyumbungang raga, mungguing semeton ngagem 
pituduh Ida Sang Hyang Widi Wasa, punapike 
awinane semeton nyampahang Ida Sang Hyang 
Widi Wasa, malantaran semeton nungkasin 
pituduh Idane? 2? Manut kecap Cakepan Sucine: 
“Ih iba bangsa Yahudi, majalaran iba, bangsane 
ane tidong Yahudi nganistayang parab Ida Sang 
Hyang Widi Wasa.” 

25 Yening semeton ninutin Pidabdab Torate, 
sunat semetone punika wenten pikenohipun, 
nanging yening semeton nenten ninutin 
Pidabdab Torate punika, sunat semetone tan 
wenten malih gunanipun. 28 Yening anak sane 
boya Yahudi sane nenten masunat punika ninutin 
daging Pidabdab Torate punika, punapike Ida 
Sang Hyang Widi Wasa nenten ngetang ipun 
sakadi anak sane masunat? 2? Duaning punika 
semeton anak Yahudi pacang katepasin antuk 
anak sane boya Yahudi. Santukan semeton tan 
satinut ring Pidabdab Torate, yadiastun semeton 
ngagem Pidabdab Torat sane sampun tinulis, tur 
semeton sampun masunat. Nanging anak sane 

boya Yahudi, ipun satinut ring Pidabdab Torate, 
yadiastun ring sekalanipun, ipun tan masunat. 
28 Pamuputipun, sapasirake anak Yahudi sane 
sujati, sane sayuakti masunat? Anak Yahudi sane 
sujati, boyaja Yahudi ring sekala sane nyakala 
masunat. 22 Nanging anak Yahudi sane sujati, 
inggih punika anak sane angennyane Yahudi, 
sane sampun masunat sajeroning idep. Indike 
punika wantah pakaryan Roh Ida Sang Hyang 
Widi Wasa, boya sangkaning manut kecaping 
Torat. Anake punika pacang molih kapujian saking 
Ida Sang Hyang Widi Wasa, boya saking manusa. 
1 Yening kadi asapunika, ring pelengan 
3 encenke bangsa Yahudine luihan ring bangsa 
sane boya Yahudi? Tur napike pikenohipun 
masunat punika? 2 Sujatinipun akeh pisan, 
tur ring saluiring paindikan. Kapingarep pisan 
ipun kapisara ngagem sabdan Ida Sang Hyang 
Widi Wasa. 2 Dipradene wenten ring pantaran 
anak Yahudine sane nenten satia, punapike 
malantaran punika Ida Sang Hyang Widi Wasa 
nenten satia? “Sampun janten nenten kadi 
asapunikal Ida Sang Hyang Widi Wasa tansah 
satia wecana, yadiastu manusane makasami 
bobab, sakadi sane sinurat ring Cakepan Sucine: 
“Rikala Palungguh IRatu mawecana, Palungguh 
IRatu kasinahang maraga patut, tur rikala 

Palungguh IRatu katepasin, IRatu prasida 
menang.” 
> Nanging sapunapike yening pamargin iragane 
sane tan patut prasida muktiang kadilan Ida Sang 
Hyang Widi Wasa? Napike sane patut baosang 
iraga? Punapike Ida Sang Hyang Widi Wasa tan 
adil, yening Ida nyisipang iraga? (Tiang mabaos 
puniki sacara kamanusan.) ? Sampun janten 
nenten kadi asapunika. Yening Ida Sang Hyang 
Widi Wasa nenten maraga adil, sapunapi jagi 
antuk Ida nepasin jagate? 
7 Yening tiang ngluihang Ida Sang Hyang 

Widi Wasa masrana kalinyokan tiange, sane 
ngawinang kasatian Idane sayan sinah, napi 
awinanipun tiang katepasin sakadi anake sane 
madosa? 8 Napi awinan iraga nenten mabaos, 
kadi asapuniki: “Margija iraga nglakonin sane 
tan patut, mangda paindikane sane becik 
sayan sinah.” Sujatinne makudang-kudang anak 
sampun nganistayang lan misunayang tiang, 
saha maosang mungguing tiang sane sampun 
mabaos kadi asapunika. Anake sane mabaos 
kadi asapunika, pacang nampi pasisip sakadi 
patutipun. 


Tan wenten anak sane patut 


9 Sapunapike sujatinipun? Punapike 
kawentenan iraga anak Yahudi becikan ring anak 

sane boya Yahudi? Sampun janten nenten. Ring 
ajeng sampun uningang tiang, mungguing anak 
Yahudi miwah anak sane boya Yahudi makasami 
pateh wenten ring sor kawisesan dosane. 
10 Sakadi sane sinurat ring Cakepan Sucine: 

“Tusing ada anak ane patut, 

11 tusing ada anak ane ngresep, tur tusing ada 
anak ane ngulati Ida Sang Hyang Widi 
Wasa. 

12 Makejang anake pada nilas Ida Sang Hyang 
Widi Wasa, makejang ia pada kasasar, 
tusing ada ane malaksana ayu, angan 
adiriko tusing ada. 

13 Kakolongane satmaka buka bangbang 
bangkene ane maleleh, layahne setata 
nglelunyuh, bibihne mesuang raos ane 
mupas: 

14 bungutne bek misi temah pisuh. 

15 Ja pada enggal nyengkalen tur mamati-mati: 

16 asing-asing ane entasina dadi uug tur usak. 

17 la pada tusing nawang unduk madame, 

18 tur ia pada tusing ngelah rasa takut teken Ida 
Sang Hyang Widi Wasa.” 

19 Sane mangkin iraga uning, mungguing 
saluiring sane menggah ring Pidabdab Torate 
punika, katuekang pabuat anake sane urip 
sasoring rehrehan Pidabdab Torate punika, 
mangda malantaran punika anake tan nyidayang 

malih ngucap, tur sakuub jagate raris wenten 
ring sor tetepasan Ida Sang Hyang Widi Wasa. 
20 Santukan tan wenten anak sane prasida 
kadameang pamantuka ring Ida Sang Hyang 
Widi Wasa, malarapan ipun nglakonin pituduh 
Pidabdab Torate punika; sawetning malantaran 
Pidabdab Torate punika anake wantah uning 
mungguing ipun sampun madosa. 


Ida Sang Hyang Widi Wasa nameang 
imanusa pamantuka ring ragan Idane 


21 Nanging sane mangkin, pidabdab Ida Sang 
Hyang Widi Wasa nameang imanusa pamantuka 
ring ragan Idane sampun kasinahang, tur indike 
punika kamargiang boyaja malantaran Pidabdab 
Torat. Pidabdab Torat miwah Cakepan Paranabine 
sampun nyaksiang indike puniki. 22 Ida Sang 
Hyang Widi Wasa nameang imanusa pamantuka 
ring ragan Idane malantaran kapracayannyane 
ring Ida Hyang Yesus Kristus. Ida Sang Hyang 
Widi Wasa nglaksanayang paindikan puniki 
pabuat sakancan anake sane pracaya ring Ida 
Sang Kristus, santukan makasami tan wenten 
binanipun; 23 jadmane makasami sampun 
madosa, tur sampun doh palas saking ayun 
Ida Sang Hyang Widi Wasa sane ngrahayuang. 

24 Nanging malantaran sih pasuecan Idane, ipun 
sareng sami sampun kadameang pamantuka ring 

ragan Idane, malantaran Ida Sang Kristus Yesus, 
sane sampun mebasang ipun. ?? Ida Sang Hyang 
Widi Wasa sampun nyerahang Ida Sang Kristus 
Yesus, mangda malantaran sedan Idane, Ida 
dados jalaran dosan manusane kampurayang, 
malantaran ipun pracaya ring Ida. Ida Sang 
Hyang Widi Wasa nyerahang Ida Sang Kristus, 
buat nyinahang kadilan Idane. Sane nguni, 

Ida Sang Hyang Widi Wasa sampun sabar tur 
manggayang dosan manusane. 2 Nanging sane 
mangkin, ring masane puniki Ida nyisipang 
dosan manusane, buat nyinahang kadilan Idane. 
Malantaran puniki Ida Sang Hyang Widi Wasa 
nyinahang, mungguing Ida maraga adil, samaliha 
Ida nameang sakancan anake pamantuka ring 
anggan Idane malantaran pracaya ring Ida Hyang 
Yesus. 

27 Yening kadi asapunika, wentenke sane patut 
ngawinang iraga marasa bungah? Sampun sinah 
tan wenten. Napi awinan tan wenten? Nentenke 
iraga nyidayang bungah ring manah, malantaran 
iraga satinut ring Pidabdab Torate? Sampun 
janten nenten mrasidayang. Nanging wantah 
malantaran iraga pracaya ring Ida Sang Kristus. 
28 Cutetipun manusane kadameang pamantuka 
ring Ida Sang Hyang Widi Wasa, wantah 
malantaran ipun pracaya ring Ida Sang Kristus, 
boya malantaran nglaksanayang paindikan sane 

satinut ring pituduh Pidabdab Torate. *? Punapike 
Ida Sang Hyang Widi Wasa punika wantah 
dados Widin anak Yahudi kewanten? Boyake 

Ida taler dados Widin anak sane boya Yahudi? 
Sampun janten kadi asapunika. 3? Ida Sang 
Hyang Widi Wasa maraga tunggal. Ida ledang 
nameang anak Yahudi pamantuka ring ragan 
Idane madasar antuk kapracayanipune ring Ida 
Sang Kristus, kadi asapunika taler Ida nameang 
anak sane boya Yahudi pamantuka ring ragan 
Idane, malantaran kapracayanipune ring Ida 
Sang Kristus. 3! Yening kadi asapunika, punapike 
indike puniki mapiteges iraga ngutang Pidabdab 
Torate punika malantaran pracaya ring Ida Sang 
Kristus? Sampun sinah nenten kadi asapunika. 
Tungkalikanipun, iraga ngamanggehang Pidabdab 
Torate punika. 


Dane Abraham patut anggen tetuladan 


1 Sapanglanturipun, napike sane patut 

baosang iraga ngeniang ring indik Dane 
Abraham, leluur bangsan iragane? Punapike 
sane rasayang dane? 2 Yening dane kadameang 
pamantuka ring Ida Sang Hyang Widi Wasa 
malantaran laksanan danene, pantes wenten 
sane kendelang dane. Nanging tan patut dane 
kendel ring ayun Ida Sang Hyang Widi Wasa. 
3 Wenten kakecap ring Cakepan Sucine sapuniki: 

“Dane Abraham pracaya ring Ida Sang Hyang 
Widi Wasa, tur malantaran kapracayan danene 
punika dane kadameang pamantuka ring Ida 
Sang Hyang Widi Wasa.” 4 Anake sane makarya 
patut polih upah; upahipune punika tan dados 
kawastanin sakadi paica, nanging mulaja dados 
pikolihipun. ? Nanging anak sane pracaya sane 
nenten malaksana, sakewanten ipun pracaya 
ring Ida Sang Hyang Widi Wasa sane kuasa 
matutang anake sane iwang, kenginan wantah 
malantaran kapracayanipune punika, ipun 
kadameang pamantuka ring Ida Sang Hyang Widi 
Wasa. ? Indike punika sane katuek antuk Ida Sang 
Prabu Daud duk ida maosang indik kaliangan 
anake sane kadameang pamantuka ring Ida 
Sang Hyang Widi Wasa, sane boya malantaran 
laksanannyane, kadi asapuniki: 

7 “Bagia pesan anake ane kampurayang 
kapelihannyane baan Ida Sang 
Hyang Widi Wasa, tur ane kangkebin 
dosa-dosannyane; 

8 bagia pesan manusane ane tuara ketang 
kapelihannyane baan Ida Sang 
Panembahan.” 

9 Punapike bagia sane kapangandikayang 
antuk Ida Sang Prabu Daud punika wantah 
katumplekang ring anak sane masunat 
kewanten? Boyaja asapunikal Indike punika 

taler katumplekang ring anak sane tan masunat. 
Santukan sakadi sane sampun ketus tiang saking 
Cakepan Sucine: “Dane Abraham pracaya ring Ida 
Sang Hyang Widi Wasa. Malantaran kapracayan 
danene punika dane kadameang pamantuka ring 
Ida Sang Hyang Widi Wasa.” 10 Sane pidanke 
dane kadameang pamantuka ring Ida Sang Hyang 
Widi Wasa? Punapike sadurung dane masunat, 
punapi sasampun dane masunat? Sampun janten 
sadurung dane masunat, boya sasampunipun. 

11 Wus punika wau dane masunat, tur sunat 
danene punika makadados cihna sane muktiang, 
mungguing malantaran kapracayan danene, 
Dane Abraham sampun kadameang pamantuka 
ring Ida Sang Hyang Widi Wasa sadurung danene 
masunat. Kadi asapunika Dane Abraham dados 
aji sacara rohani pabuat sakancan anake sane 
pracaya ring Ida Sang Hyang Widi Wasa tur 
kadameang ring ragan Idane, yadian ipun nenten 
masunat. 12 Dane taler dados ajin sakancan 
anake sane masunat, boyaja malantaran ipun 
masunat, nanging malantaran ipun ngagem 
kapracayan tur malaksana sakadi sane sampun 
kaagem miwah kalaksanayang antuk ajin iragane 
Dane Abraham sadurung dane masunat. 

Prajanjian Ida Sang Hyang Widi Wasa 
prasida katampi malantaran 
pracaya ring Ida Sang Kristus 


13 Ida Sang Hyang Widi Wasa sampun 
maicayang janji ring Dane Abraham miwah 
katurunan danene, mungguing jagate puniki jaga 
kadruenang antuk dane. Janji puniki kapaicayang, 
boya malantaran dane ninutin Pidabdab Torate, 
nanging malantaran dane pracaya ring Ida tur 
kadameang pamantuka ring Ida Sang Hyang Widi 
Wasa. 14 Santukan yening sane kajanjiang antuk 
Ida Sang Hyang Widi Wasa punika kapaicayang 
ring anake sane satinut ring Pidabdab Torate, 
kenginan kapracayan anake punika tan wenten 
gunanipun, tur janjin Ida Sang Hyang Widi Wasa 
tan wenten pikenohipun. 1° Pidabdab Torate 
punika ngrauhang pidukan Ida Sang Hyang Widi 
Wasa; nanging yan tan wenten pidabdab, sinah 
tan wenten anak sane piwal ring pidabdab. 

16 Pasubaya punika kadasarin antuk kapracayan, 
mangda malantaran punika pasubaya punika 
prasida dados sih pasuecan Ida Sang Hyang Widi 
Wasa sane katiba ring sakancan katurunan Dane 
Abraham, boya buat sane satinut ring Pidabdab 
Torate kewanten, nanging taler buat sane urip 
satinut ring kapracayan Dane Abraham. Santukan 
Dane Abraham dados aji sacara rohani buat iraga 

sareng sami. 17 Sakadi sane sinurat ring Cakepan 
Sucine, kadi asapuniki: “Ulun nadiang kita bapan 
makudang-kudang bangsa.” Pasubaya punika 
kacingak becik antuk Ida Sang Hyang Widi Wasa, 
sane kapracayain antuk Dane Abraham, inggih 
punika Ida Sang Hyang Widi Wasa sane nguripang 
anake sane padem lan ngadakang barang 

sane tan wenten antuk sabdan Idane. 18 Dane 
Abraham pracaya tur ngajap-ajap, rikala tan 
wenten sane nyandang ajap-ajap, tur malantaran 
punika dane dados “ajin makudang-kudang 
bangsa”. Sakadi kecap Cakepan Sucine, sane kadi 
asapuniki: “Katurunan kitane lakar tan kotian 
liunne.” 19 Yusan danene sampun makire satus 
taun; nanging kapracayan danene nenten pisan 
rered, yadiastu dane eling ring ragan danene 
sane sampun tan pabayu, wiadin ring indik Dane 
Sarah sane sampun tan nyidayang malih madue 
oka. 20 Dane pageh sajeroning kapracayan tur 
dane andel ring janjin Ida Sang Hyang Widi 
Wasa. Kapracayan danene punika ngebekin 
dane antuk kawisesan, tur dane ngluihang Ida 
Sang Hyang Widi Wasa. 21 Santukan dane sujati 
andel pisan, mungguing Ida Sang Hyang Widi 
Wasa kuasa ngadakang paindikan sane sampun 
janjiang Ida. 22 Punika awinan Dane Abraham 
kadameang pamantuka ring Ida Sang Hyang 
Widi Wasa, malantaran kapracayan danene. 

23 Kecap Cakepan Sucine sane masuara: “Dane 
kadameang pamantuka ring Ida Sang Hyang Widi 
Wasa” punika boyaja numplek buat dane ngraga 
kewanten. 2? Kecape punika taler numplek ring 
iraga, sane taler kadameang pamantuka ring Ida 
Sang Hyang Widi Wasa, iraga sane pracaya ring 
Ida, sane sampun nangiang Ida Hyang Yesus, 
Panembahan iragane, saking pantaran anake 
padem. 22 Ida Hyang Yesus sampun kaserahang 
mangda kasedayang malantaran dosa-dosan 
iragane, tur sampun katangiang tur nyeneng 
malih, buat nameang iraga pamantuka ring Ida 
Sang Hyang Widi Wasa. 


Kadameang pamantuka ring 
Ida Sang Hyang Widi Wasa 


1 Sane mangkin malantaran pracaya ring 

Ida Sang Kristus iraga sampun kadameang 
pamantuka ring Ida Sang Hyang Widi Wasa. 
Duaning asapunika iraga muponin damene 
punika ring ayun Ida Sang Hyang Widi Wasa, 
malantaran Panembahan iragane Ida Hyang 
Yesus Kristus. 2 Malantaran iraga pracaya, 
Ida Sang Kristus ngawinang iraga uning tur 
urip ring sajeroning sih pasuecan Ida Sang 
Hyang Widi Wasa. Duaning punika, iraga 
masuka rena sajeroning pangajap-ajap jaga 
nampi paica kaluihan Ida Sang Hyang Widi 

Wasa. 3 Samaliha iraga taler masuka rena ring 
sajeroning kakewehan, santukan iraga sampun 
pada uning, mungguing kakewehan punika 
pacang ngwetuang kapagehan, “ samaliha 
malantaran kapagehan iraga Ida Sang Hyang 
Widi Wasa ledang ring iraga, tur santukan iraga 
sampun kaledangin, kenginan iraga maderbe 
pangajap-ajap. ? Pangajap-ajape puniki nenten 
jaga ngawinang iraga mapangenan, santukan sih 
pasuecan Ida Sang Hyang Widi Wasa sampun 
kabriokang ring angen iragane malantaran Roh 
Idane, sane dados paican Ida Sang Hyang Widi 
Wasa ring iraga. 

6 Santukan rikala iraga durung mrasidayang 
ngrahayuang dewek iragane, Ida Sang Kristus 
sampun seda pabuat iraga sane corah, ring dauh 
sane sampun kapastiang antuk Ida Sang Hyang 
Widi Wasa. ' Durung janten wenten anak sane 
nyak padem buat dados pangentos anak sane 
patut. Nanging buat makadados pangentos anak 
sane becik, menawi wenten anak sane nyak 
ngemasin padem. 8 Nanging Ida Sang Hyang 
Widi Wasa sampun nyinahang sih pasuecan 
Idane sane tan kadi-kadi ring iraga, santukan 
daweg iraga kantun madosa Ida Sang Kristus 
sampun seda pabuat iraga. ? Malantaran sedan 
Ida Sang Kristus, sane mangkin iraga kadameang 
pamantuka ring Ida Sang Hyang Widi Wasa, 

langkung-langkung malih Ida Sang Kristus pacang 
ngluputang iraga saking pamidukan Ida Sang 
Hyang Widi Wasa. 10 Iraga puniki sane dados 
meseh-meseh Ida Sang Hyang Widi Wasa, 
nanging malantaran sedan Putran Idane, iraga 
dadosang Ida parasawitran Idane. Napi malih 
sane mangkin, iraga sane dados parasawitran 
Ida Sang Hyang Widi Wasa, sinah pacang 
karahayuang antuk Ida Sang Kristus santukan Ida 
sampun nyeneng. 11 Nanging durung puput rauh 
iriki, iraga taler masuka rena sajeroning Ida Sang 
Hyang Widi Wasa malantaran Ida Hyang Yesus 
Kristus, Panembahan iragane, sane sampun 
ngawinang iraga dados sawitran Ida Sang Hyang 
Widi Wasa. 


Dane Adam miwah Ida Sang Kristus 


12 Anak adiri sane ngawinang wenten dosa 
ring jagate, tur malantaran dosan anake punika, 
ngawinang wenten pati. Samaliha jadmane 
makasami patut padem santukan ipun makasami 
sampun ngardi dosa. 18 Sadurung Pidabdab 
Torate kapaicayang, dosane sampun wenten 
ring jagate. Nanging dosane punika nenten 
ketang, santukan durung wenten Pidabdab Torat. 
14 Nanging sang pati sampun ngereh jadmane 
makasami ngawit saking masan Dane Adam rauh 
ring masan Dane Musa, taler ngreh jadmane 

sane nenten nglakonin dosa sakadi dosan Dane 
Adam, inggih punika tungkas ring pituduh Ida 
Sang Hyang Widi Wasa. 

Dane Adam punika pinaka dados lawat buat 
Ida sane jaga rauh. 15 Nanging sang kalih punika 
nenten pateh, santukan sih pasuecan Ida Sang 
Hyang Widi Wasa punika bina pisan ring dosan 
Dane Adam. Sawiakti pisan, mungguing akeh 
jadmane sampun padem malantaran dosan 
anake adiri punika. Nanging sih pasuecan Ida Sang 
Hyang Widi Wasa langkungan malih ring punika. 
Kadi asapunika sih pasuecan Idane tumiba ring 
jadmane katah malantaran sih pasueca anak adiri 
punika, inggih punika Ida Hyang Yesus Kristus. 
16 Samaliha wenten binanipun sih pasuecan 
Ida Sang Hyang Widi Wasa ring dosan anak 
adiri. Sasampun dosane asiki punika, raris rauh 
tetepasan: “Iwang”. Nanging sasampun akeh 
pisan dosane, raris rauh kaputusan sih pasueca 
sane tan kadi-kadi agengipun: “Nenten iwang”. 
17 sawiakti pisan mungguing majalaran dosan 
anak adiri, kawisesan sang pati sampun ngawitin 
nyapa kadi aku, malantaran anake adiri punika. 
Nanging tan kadi-kadi ageng pikenoh paindikane 
sane sampun kakardi antuk anake adiri, inggih 
punika Ida Hyang Yesus Kristus. Sakancan anake 
sane nampi mertan Ida Sang Hyang Widi Wasa 
sane maliah-liah miwah paica dame Idane, ipun 

pacang molih urip tur mrentah ngiring Ida Sang 
Kristus. 

18 Duaning asapunika, malantaran dosan anak 
adiri, jadmane makasami keni pasisip; kadi 
asapunika taler masrana pamargi sane patut 
saking anak adiri, jadmane makasami kabebasang 
tur kicen urip. 19 Samaliha malantaran dosan 
anak adiri sane tungkas ring Ida Sang Hyang 
Widi Wasa, jadmane sami dados jadma madosa; 
kadi asapunika taler malantaran pamargin Anak 
adiri sane satinut ring Ida Sang Hyang Widi Wasa 
jadmane makasami kadameang pamantuka ring 
Ida Sang Hyang Widi Wasa. 

20 pidabdab Torate kapaicayang, mangda 
pakardine sane tan patut sayan sinah tur 
ngakehang; nanging sayan akeh dosane, sih 
pasuecan Ida Sang Hyang Widi Wasa taler 
sayan ageng tur kantos maliah-liah. 21 Santukan, 
dosane sampun mrentah malantaran sang pati, 
kadi asapunika taler sih pasuecan Ida Sang Hyang 
Widi Wasa mrentah malantaran kasujatian, sane 
nuntun iraga ngungsi urip langgeng sajeroning 
Ida Hyang Yesus Kristus, Panembahan iragane. 


Wusan ngardi dosa, raris urip sajeroning 
patunggilan ring Ida Sang Kristus 


6 1 Yening kadi asapunika, napike sane 
patut baosang iraga? Punapike iraga patut 

nglanturang dosa-dosan iragane sakantun iraga 
urip puniki, mangda sayan maweweh-weweh 
sih pasuecan Ida Sang Hyang Widi Wasa? 
2 Sampun janten nenten kadi asapunika. Iraga 
sampun ngutang dosa-dosane punika, kadi 
asapunapi malih antuk iraga urip nglanturang 
dosane punika. 3 Semeton sampun pada tatas 
uning, mungguing ritatkala iraga kalukat, iraga 
katunggilang ring Ida Sang Kristus Yesus, taler 
mateges nunggil ring sedan Idane. 4 Duaning 
punika malantaran lelukatane punika, iraga 
sareng-sareng kapendem ngiring Ida sajeroning 
sedan Idane, mangdane sakadi Ida Sang Kristus 
katangiang saking pantaran anake padem antuk 
kawisesan sane luih saking Ida Sang Aji, iraga 
taler prasida muponin urip sane anyar. 

> Santukan yening iraga nunggil ring Ida 
sajeroning sedan Idane, kadi asapunika taler 
iraga jaga nunggil ring Ida sajeroning indik iraga 
kauripang sakadi Ida. ? Samalihipun iraga sampun 
pada uning, mungguing sikian iragane sane let 
puniki sampun padem ngiring Ida Sang Kristus 
ring salib Idane, mangdane sikian iragane sane 
madosa punika tan wenten malih kawisesanipun, 
mangda iraga sampunang malih dados panjak 
dosa. ' Santukan anake sane padem, ipun 
sampun bebas saking kawisesan dosane. 3 Yening 
iraga sampun padem ngiring Ida Sang Kristus, 

iraga pracaya mungguing iraga taler pacang urip 
sareng-sareng ring Ida. ? Santukan iraga uning, 
mungguing Ida Sang Kristus sampun nyeneng 
saking seda tur Ida tan pacang seda malih, tur 
sang pati sampun nenten mrasidayang malih 
ngreh Ida. 10 Indik sedan Idane punika, Ida 
seda ngaonang dosa tur dosa punika nenten 
maderbe kawisesan malih marep ring Ida. 
Sapanglanturipun Ida nenten seda malih. Tur 
indik nyeneng Idane, Ida nyeneng pabuat Ida 
Sang Hyang Widi Wasa. 1! Kadi asapunika taler 
semeton patut mikayunin mungguing ragan 
semetone sampun padem ninggal dosa, nanging 
urip pabuat Ida Sang Hyang Widi Wasa sajeroning 
patunggilan ring Ida Sang Kristus Yesus. 

12 Duaning punika, dosa tan patut malih 
ngreh sikian semetone sane sekala puniki, 
mangda semeton sampunang malih ninutin 
sapakitannyane. 133 Sampunangja semeton 
nyerahang salah tunggal anggotan ragan 
semetone ring dosa buat kanggen prabot 
nglaksanayang paindikan-paindikan sane corah. 
Tungkalikanipun, aturangja sikian semetone 
ring Ida Sang Hyang Widi Wasa, sakadi anak 
sane sampun kauripang saking pantaran anak 
padem, tur suksrahangja sikian semetone ring 
Ida, mangda kanggen prabot buat nglaksanayang 
paindikan-paindikan sane patut. 14 Sampunangja 

idosa kantos ngreh semeton; santukan semeton 
nenten kantun kareh antuk Cakepan Torate, 
nanging antuk sih pasuecan Ida Sang Hyang Widi 
Wasa. 


Panjak dame 


15 Sapunapike sane mangkin? Punapike iraga 
ngardi dosa, sawetning iraga nenten kantun 
kareh antuk Pidabdab Torate, nanging kareh 
antuk sih pasuecan Ida Sang Hyang Widi 
Wasa? Sampun janten nenten kadi asapunika. 
16 Semeton sampun pada tatas uning, mungguing 
yen semeton nyerahang dewek buat mamanjak 
ring anak, kenginan semeton dados panjak anake 
sane tinutin semeton punika. Kadi asapunika 
taler paindikanipun yen semeton mamanjak 
ring dosane sane ngawinang semeton padem, 
wiadin yen semeton satinut ring Ida Sang 
Hyang Widi Wasa, sane ngawinang semeton 
kadameang pamantuka ring anggan Idane. 

17 Nanging aturangja panyuksma ring Ida Sang 
Hyang Widi Wasa. Santukan sane riin semeton 
dados panjak dosa, nanging sane mangkin 
saking saguluking manah, semeton sampun 
ninutin pidabdab sane pangguh semeton 
sajeroning paurukan sane sampun tampi 
semeton. 18 Ida Sang Hyang Widi Wasa sampun 
mebasang semeton saking kawisesan dosane, 

kadadosang panjak Idane buat nglaksanayang 
paindikan-paindikan sane becik. 1? Becikan 
tiang nganggen pangimba sane biasa, santukan 
pangresepan semetone kantun wimuda. Sane 
riin semeton nyerahang dewek semetone 
dados panjak kacemeran miwah kacorahan, 
buat nglaksanayang paindikan-paindikan sane 
corah. Kadi asapunika taler sane mangkin 
semeton patut nyuksrahang dewek semetone 
dados panjak paindikan-paindikan sane becik, 
buat nglaksanayang paindikan-paindikan sane 
kaledangin antuk Ida Sang Hyang Widi Wasa. 

20 Rikala semeton dados panjak dosa, semeton 
lempas saking kapatutan. 2l Inggih sane 
mangkin, napike pikolih semetone nglaksanayang 
paindikan-paindikan sane ngawinang semeton 
kimud punika! Pamuput saluiring paindikan 
punika, inggih punika padem. 22 Nanging 
sane mangkin, semeton sampun kabebasang 
saking reh-rehan dosane tur semeton sampun 
kadadosang panjak Ida Sang Hyang Widi Wasa. 
Ring saluiring laksanan semetone, semeton 
sampun nyuksrahang dewek semetone ring Ida, 
tur pamuputipun semeton pacang muponin 
urip langgeng. 22 Santukan pikolih dosane 
punika padem, nanging sih pasuecan Ida 
Sang Hyang Widi Wasa punika urip langgeng 

sajeroning patunggilan ring Ida Sang Kristus 
Yesus, Panembahan iragane. 


Indik mapikuren, kanggen imba 


1 Parasemeton, semeton sampun sinah 
7 ngresep punapi sane jaga baosang tiang, 
santukan semeton makasami sampun pada uning 
ring undang-undang. Undang-undange punika 
ngreh sakantun anake punika urip. 2 Upaminipun, 
anake eluh sane makurenan, ipun kaleketang 
arepa ring somahnyane antuk undang-undange, 
sakantun somahipune punika urip. Nanging 
yening somahipune punika padem, ipun bebas 
saking undang-undange sane ngleketang 
ipun arepa ring somahipune. ? Yening ipun 
makurenan ring anak muani lianan, sakantun 
somahipune urip, ipun kawastanin mamitra; 
nanging yening somahipune sampun padem, 
yen manut undang-undang, ipun sampun dados 
anak eluh sane kuasa awak, kenginan ipun tan 
malih kabaos mamitra, yen ipun makurenan ring 
anak muani sane lianan. 4 Inggih parasemeton, 
kadi asapunika taler indik parasemetone, yen 
katepasin antuk Pidabdab Torat, semeton taler 
sampun padem, santukan semeton sampun 
katunggilang ring anggan Ida Sang Kristus; tur 
sane mangkin semeton dados druen Ida sane 
sampun katangiang saking pantaran anake 

padem, mangdane urip iragane mapikenoh 
pabuat Ida Sang Hyang Widi Wasa. ? Santukan 
sakantun iraga urip sacara kamanusan, Pidabdab 
Torate punika ngawinang iraga dot nglaksanayang 
paindikan-paindikan sane madosa, inggih punika 
paindikan-paindikan sane kadotang antuk indrian 
iragane, sane pacang ngawinang iraga padem. 

6 Nanging sane mangkin iraga sampun bebas 
saking kuasan Pidabdab Torate punika, santukan 
iraga sampun padem marep ring Pidabdab 
Torate sane sampun mangkeng iraga. Iraga tan 
kantun malih mabakti ninutin pamargine sane 
lawas, inggih punika ninutin Pidabdab Torat sane 
matulis, nanging sane mangkin iraga mabakti 
ninutin margi sane anyar paican Roh Ida Sang 
Hyang Widi Wasa. 


Torat miwah dosa 


7 Yening kadi asapunika, napike sane patut 
baosang malih? Punapike Pidabdab Torate 
punika dosa? Sampun janten nenten. Nanging 
sujatinipun Pidabdab Torate punika ngawinang 
iraga uning ring dosa. Santukan tiang taler tan 
uning napi sane kawastanin loba, yening tan 
kakecap ring Pidabdab Torate kadi asapuniki: 
“Edaja loba.” 3 Idosa polih margi buat ngawinang 
tiang nglobayang saluiring paindikan, malantaran 
ipun mrabotang Pidabdab Torate punika. 

Santukan yan tan wenten Pidabdab Torat, dosane 
punika nenten maderbe kawisesan. ? Sane riin 
tiang urip ring jabaning Pidabdab Torate. Nanging 
sasampun Pidabdab Torate kamanggehang, 
tiang ngawitin uning ring Pidabdab Torate 
punika, dosane taler ngawitin mentik, 10 tur tiang 
raris padem. Pidabdab Torate sane patutipun 
ngawinang tiang urip, kenginan sane mangkin 
ngawinang tiang padem. 11 Santukan, malantaran 
Pidabdab Torate dosane polih jalaran buat 
ngapus tiang; tur malantaran Pidabdab Torate 
punika dosane sampun ngamademang tiang. 

12 Sujatinipun Pidabdab Torate punika kawitnya 
saking Ida Sang Hyang Widi Wasa miwah 
pituduhe punika taler kawitnya saking Ida Sang 
Hyang Widi Wasa; samaliha patut tur becik. 

13 Yening kadi asapunika, punapike paindikane 
sane becik punika ngawinang tiang padem? 
Sampun janten nenten kadi asapunika. Punika 
pakardin dosane; malantaran ipun mrabotang 
paindikan sane becik, dosane ngawinang tiang 
padem, mangdane anake mrasidayang uning ring 
kawiaktian dosane punika. Tur sapanglanturipun, 
malantaran Pidabdab Torate punika ngawinang 
dosane sayan maweweh kaonipun. 

Pagujeg ring angen manusane 


14 Iraga pada uning mungguing Pidabdab Torate 
punika kawitnya saking Ida Sang Hyang Widi 
Wasa, nanging tiang mawak manusa sekala, 
sane sampun kadol dados panjak dosa. 1° Tiang 
tan ngresep punapi sane patut kardi tiang; 
santukan sane kardi tiang boya paindikan sane 
edotang tiang, nanging tungkalikanipun tiang 
ngardi paindikan sane getingin tiang. 1° Yening 
tiang ngardi paindikan sane tan edotang tiang, 
indike punika nyinahang tiang adung, mungguing 
Pidabdab Torate punika patut. 1' Duaning 
asapunika, boya tiang niri sane ngardi paindikane 
punika, nanging idosa sane madunungan 
ring manah tiange. 18 Santukan tiang uning, 
mungguing tiang sacara kamanusan nenten 
mampuh mapakardi sane becik. Yadiastun 
wenten manah tiang mapakardi ayu, nanging 
tiang nenten mrasidayang nglaksanayang. 

19 Tiang nenten nglakonin paindikan sane becik, 
inggih punika sane mula edotang tiang, nanging 
tungkalikanipun tiang nglakonin paindikan sane 
corah, inggih punika sane nenten edotang tiang. 
20 Yening tiang nglakonin paindikan sane nenten 
edotang tiang, punika mapiteges boya tiang 

sane nglakonin, nanging tungkalikanipun punika 

pakardin dosane sane madunungan ring manah 
tiange. 

21 Kenginin pidabdabe punika kamanah antuk 
tiang kadi asapuniki. Yen tiang mamanah 
nglakonin paindikan sane becik, nanging tiang 
wantah mrasidayang milih paindikan sane corah. 
22 Tungtung manah tiange marasa bagia pisan 
ngluihang pituduh sane rauh saking Ida Sang 
Hyang Widi Wasa, ?3 nanging wenten rasayang 
tiang pituduh lianan sane ngreh sikian tiange, 
inggih punika pituduh sane tungkas ring pituduh 
sane adungin tiang. Indike punika ngawinang 
tiang dados jejarahan pituduh sane ngawinang 
dosa, sane ngreh sikian tiange. 24 Sujatinipun 
tiang puniki manusa sane kalintang sengkala. 
Sapasirake sane pacang mebasang tiang saking 
sikian sane ngawinang tiang padem puniki? 

25 Tiang ngaturang panyuksma ring Ida Sang 
Hyang Widi Wasa, malantaran Ida Hyang Yesus 
Kristus, panembahan iragane. 

Dadosipun, kadi asapuniki kawentenan tiange: 
tiang ninutin pituduh Ida Sang Hyang Widi Wasa 
wantah antuk manah kewanten, nanging sikian 
tiange ninutin pituduh dosane. 


Urip satinut ring Roh Ida Sang Hyang Widi Wasa 


8 1 Sane mangkin tan wenten pasisip buat 
anake sane urip sajeroning patunggilan ring 

Ida Sang Kristus Yesus. ? Santukan pidabdab Roh 
Ida Sang Hyang Widi Wasa, sane ngawinang 
iraga urip sajeroning patunggilan ring Ida Sang 
Kristus, sampun mebasang tiang saking pidabdab 
dosa miwah patine. 3 Paindikane sane tan 
mrasidayang kalaksanayang antuk Pidabdab 
Torate, malantaran kalesuan kamanusan iragane, 
paindikane punika kalaksanayang antuk Ida Sang 
Hyang Widi Wasa. Ida nyisipang dosane sacara 
kamanusan, malantaran Ida ngutus Putran Idane 
manjadma pateh sakadi manusa sane madosa, 
buat mrastayang dosane punika. 4Paindikane 
punika kalaksanayang antuk Ida Sang Hyang 
Widi Wasa, mangda iraga sane nenten ninutin 
kamanusan iragane, nanging satinut ring Roh Ida 
Sang Hyang Widi Wasa, mrasidayang negepang 
saananing sane kapituduhang antuk Pidabdab 
Torate punika. 2 Anake sane urip satinut ring 
parimanah kamanusanipune, manahipun 

kareh antuk paindikan sane kadotang antuk 
kamanusanipune. Anake sane urip satinut ring 
Roh Ida Sang Hyang Widi Wasa, pepineh ipune 
kareh antuk paindikan sane kakarsayang antuk 
Roh Ida Sang Hyang Widi Wasa. ? Yening pepineh 
semetone kawawa antuk paindikan-paindikan 
sane kadotang antuk kamanusan semetone, 
pamuputipun semeton pacang nemu padem; 
nanging yening pepineh semetone kawawa antuk 

paindikan-paindikan sane kakarsayang antuk 
Roh Ida Sang Hyang Widi Wasa, wekasanipun 
semeton pacang nemu urip miwah karahayuan. 
7 Duaning asapunika anake sane wantah minehin 
paindikan-paindikan sane kadotang antuk 
kamanusanipune kewanten, ipun dados meseh 
Ida Sang Hyang Widi Wasa, santukan ipun tan 
satinut ring pidabdab Ida Sang Hyang Widi Wasa, 
tur mula ipun tan nyidayang ninutin. 8 Anake sane 
wantah nglaksanayang paindikan sane kadotang 
antuk kamanusanipune, ipun nenten ngawinang 
ledang pakayunan Ida Sang Hyang Widi Wasa. 

9 Yening sujati Roh Ida Sang Hyang Widi 
Wasa malingga ring ragan semetone janten 
semeton nenten urip satinut ring parimanah 
kamanusan semetone, nanging satinut ring 
pakarsan Roh Ida Sang Hyang Widi Wasa. 
Sapasiraja sane tan kalingganin antuk Roh Ida 
Sang Kristus, anake punika boya druen Ida Sang 
Kristus. 10 Yening Ida Sang Kristus malingga ring 
ragan semetone, yadiastun ragan semetone 
pacang padem majalaran dosa, nanging Roh 
Ida Sang Hyang Widi Wasa maraga wit urip 
buat semeton, santukan semeton sampun 
kadameang pamantuka ring Ida Sang Hyang Widi 
Wasa. 11 Yening Roh Ida Sang Hyang Widi Wasa, 
sane sampun nangiang Ida Sang Kristus saking 
pantaran anake padem, malingga ring ragan 

semetone, kenginin Ida sane sampun nangiang 
Ida Sang Kristus saking pantaran anake padem 
punika, taler pacang ngurip ragan semetone sane 
sekala punika, malantaran Roh Ida Sang Hyang 
Widi Wasa sane malingga ring ragan semetone. 
12 Duaning punika parasemeton, iraga maderbe 
tetegenan, nanging boyaja malaksana satinut ring 
saparimanah kamanusan iragane. 13 Santukan 
yen semeton urip satinut ring saparimanah 
kamanusan semetone, semeton pacang padem; 
nanging yening malantaran pitulungan Roh Ida 
Sang Hyang Widi Wasa semeton ngamademang 
laksanan semetone sane corah, semeton jaga 
molih urip. 14 Sakancan anake sane katuntun 
antuk Roh Ida Sang Hyang Widi Wasa ipun 
dados putran Ida Sang Hyang Widi Wasa. 
15 Santukan Roh sane kapaicayang antuk Ida 
Sang Hyang Widi Wasa ring semeton, boyaja 
mangda semeton dados panjak, sane ngawinang 
semeton takut, nanging tungkalikanipun Roh 
Ida Sang Hyang Widi Wasa punika ngawinang 
semeton dados putran Ida Sang Hyang Widi 
Wasa. Tur malantaran kawisesan Roh Ida Sang 
Hyang Widi Wasa punika iraga kalugra matur ring 
Ida Sang Hyang Widi Wasa: “Duh Aji, Ajin titiang.” 
16 Roh Ida Sang Hyang Widi Wasa punika nunggal 
ring roh iragane buat miaktayang, mungguing 
iraga puniki dados putran Ida Sang Hyang Widi 

Wasa. 1 Santukan iraga puniki dados putran 
Idane, iraga pacang muponin mertan Idane sane 
kasediaang pabuat parakaulan Idane, tur iraga 
taler pacang muponin sareng Ida Sang Kristus, 
paindikan sane sampun kasediaang pabuat Ida 
antuk Ida Sang Hyang Widi Wasa; santukan 
yening iraga sareng nandang sangsaran Ida 
Sang Kristus, iraga taler pacang sareng muponin 
kaluihan Idane. 


Kaluihan sane pacang rauh 


18 Kamanah antuk tiang, mungguing 
kasangsaran sane tandangin iraga ring masane 
mangkin, tan pisan sida kabandingang ring 
kaluihan sane jaga kasinahang ring iraga. 

19 Santukan buana miwah sadagingipun sami 
pada ngaat pisan ngati-ati masan Ida Sang 
Hyang Widi Wasa jaga nyinahang paraputran 
Idane. 20 Santukan buana miwah sadagingipun 
sami, sampun kadadosang paindikan sane 

tan papuara, boyaja saking parimanahnyane, 
nanging mula saking pakarsan Ida Sang 

Hyang Widi Wasa. Sakewanten sajeroning 
pangajap-ajap, *! mungguing buana miwah 
sadagingipun sami taler pacang kabebasang 
saking reh-rehan karusakane, tur sareng-sareng 
muponin kabebasan sane luih pabuat paraputran 
Ida Sang Hyang Widi Wasa. ?? Sawetning iraga 


ROMA 8.23-27 4653 


pada uning, mungguing rauh kayang kamangkin, 
buana miwah sadagingipun sami pada mataanan 
nandang sakit, sakadi anak nyakit ngembasang 
rare. 23 Boya buana miwah sadagingipun 
kewanten sane mataanan; nanging taler iraga 
sane sampun nampi paica Roh Ida Sang Hyang 
Widi Wasa, inggih punika minakadi paica sane 
pangawit saking Ida Sang Hyang Widi Wasa, 
taler mataanan ring angen iragane, rikala iraga 
ngati-ati mangda iraga kadadosang paraputran 
Idane tur sikian iragane kabebasang antuk Ida 
Sang Hyang Widi Wasa. 24 Santukan malantaran 
pangajap-ajap, iraga karahayuang; nanging 
yening iraga ngeton sane ajap-ajap iraga punika, 
kenginan indike punika boya pangajap-ajap sane 
sujati. Santukan sapasirake sane ngajap-ajap 
paindikan sane sampun panggihin ipun? 

2> Santukan yening iraga ngajap-ajap paindikan 
sane nenten panggihin iraga, kenginan iraga jaga 
sabar nyantosang. 

26 Kadi asapunika taler Roh Ida Sang Hyang Widi 
Wasa ledang tedun mapaica pitulungan ring iraga 
sane lemet puniki. Santukan iraga tan uning, 
asapunapi patutipun iraga ngastawa; nanging 
Ida Sang Roh ngraga ledang mapinunas ring Ida 
Sang Hyang Widi Wasa buat iraga, sajeroning 
panulame sane tan sida antuk maosang. 27 Tur 
Ida Sang Hyang Widi Wasa, sane nyingak manah 

manusane, wikan ring daging pakayunan Ida 
Sang Roh; santukan Ida Sang Roh mapinunas ring 
Ida Sang Hyang Widi Wasa, pabuat parakaulan 
Idane, satinut ring pakarsan Ida Sang Hyang Widi 
Wasa. 

28 Santukan iraga uning, mungguing ring 
saluiring paindikan Ida Sang Hyang Widi Wasa 
ledang mapakardi sane becik pabuat sakancan 
anake sane astiti bakti ring Ida, inggih punika 
anake sane sampun kesengin satinut ring 
pakarsan Idane. 22 Santukan sakancan anake 
sane sampun selik Ida, taler sampun pastiang 
Ida dados sakadi putran Idane, mangda Ida 
Sang Putra pacang dados sane pinih duura ring 
pantaran parasemeton Idane. 20 Kadi asapunika 
Ida Sang Hyang Widi Wasa sampun ngesengin 
anake sane sampun pastiang Ida; boya wantah 
kesengin kewanten, nanging Ida taler nameang 
ipun pamantuka ring anggan Idane; tur boya 
wantah kadameang pamantuka ring anggan 
Idane, nanging taler Ida ngedumang kaluihan 
Idane ring ipun. 


Sih pasuecan Ida Sang Hyang Widi Wasa 
sajeroning Ida Sang Kristus Yesus 


31 Duaning punika, sane mangkin punapike sane 
nyandang baosang iraga malih? Yening Ida Sang 
Hyang Widi Wasa maroang ring iraga, sapasirake 

sane purun nglawan iraga? 3* Yening Ida 
nenten madalem Putran Idane ngraga, nanging 
nyerahang Putran Idane punika buat iraga sareng 
sami, punapike Ida tan pacang maicayang taler 
saluiring paindikan ring iraga? 33 Sapasirake 
sane pacang purun nalih kaula seselikan Ida 
Sang Hyang Widi Wasa puniki? Tan wenten. 
Santukan Ida Sang Hyang Widi Wasa ngraga 
sane sampun nyinahang ipun nenten iwang. 
34 Yening kadi asapunika sapasirake sane pacang 
nyisipang ipun? Tan wenten! Santukan Ida Sang 
Kristus Yesus sampun seda, samaliha sampun 
katangiang tur sampun nyeneng, tur kalinggihang 
ring singasanane sane mawisesa ring tengen Ida 
Sang Hyang Widi Wasa. Ida sane mapinunas ring 
Ida Sang Hyang Widi Wasa buat iraga sareng 
sami! 3? Yening kadi asapunika, sapasirake sane 
nyidayang malasang iraga saking sih pasuecan 
Ida Sang Kristus? Punapike kamewehan, wiadin 
kaberatan, wiadin kasangsaran, wiadin katunan 
pangan miwah sandang, wiadin baya, wiadin 
padem, nyidayang malasang iraga saking sih 
pasuecan Idane punika? 3? Sakadi sane sinurat 
ring Cakepan Sucine, asapuniki: 
“Malantaran Palungguh IRatu, titiang nyabran 

rahina nandang baya pati, titiang 

tan bina sakadi biri-birine sane jaga 

katampah.” 37 Boyaja kadi asapunika. 

Ring saluiring paindikane punika, iraga 
molih kamenangan sane sampurna 
malantaran Ida sane sampun sih sueca 
ring iraga. 33 Santukan tiang marasa 
andel pisan, mungguing tan wenten 
paindikan sane nyidayang malasang iraga 
saking sih pasuecan Idane, yadian padem 
wiadin urip, yadiastun paramalaekat 
wiadin parapanguasa wiadin kawisesan 
sane lianan sane wenten ring suargan, 
yadiastun paindikan-paindikan sane 
wenten ring masane mangkin wiadin 
sane wenten ring masane sane jaga rauh, 
39 Yadiastun buanane sane wenten ring 
luur wiadin buanane sane wenten ring sor, 
cutetipun ring sakuub buanane makasami 
tan wenten sane jagi mrasidayang 
malasang iraga saking sih pasuecan Ida 
Sang Hyang Widi Wasa, sane sampun 
tampi tur puponin iraga, malantaran Ida 
Sang Kristus Yesus, Panembahan iragane. 


Ida Sang Hyang Widi Wasa 
miwah kaula seselikan Idane 


1 Saluiring paindikan sane baosang tiang 

mula sawiakti kadi asapunika, tiang puniki 
druen Ida Sang Kristus. Tiang nentenja mobab. 
Samaliha kletegan manah tiange sane kakuasain 

antuk Roh Ida Sang Hyang Widi Wasa taler 
maosang, mungguing tiang nenten pisan mobab. 
2 Sawiakti tiang marasa kalintang sedih ring 
manah mangenang bangsan tiange, ? inggih 
punika bangsa sane tunggal purusa ring tiang. 
Malantaran ipun, tiang nyadia keni temah Ida 
Sang Hyang Widi Wasa tur palas ring Ida Sang 
Kristus. “Ipun dados kaula seselikan Ida Sang 
Hyang Widi Wasa; ipun kadadosang paraputran 
Idane, tur sampun kicen duman kaluihan Idane. 
Ida sampun ngardi pasubaya tur mapaica 
Pidabdab Torat ring ipun; ipun sampun uning 
ring indik pangubakti sane sujati; ipun sampun 
muponin janji-janjin Ida Sang Hyang Widi Wasa, 
“ipun dados sentanan paraleluure, sane taler 
dados leluur Ida Sang Kristus manut sekalanipun 
ring kamanusan. Ida Sang Hyang Widi Wasa sane 
ngreh saluiring paindikan patut tansah kaluihang 
salami-laminipun. Amin. 

6 Tiang nentenja maosang mungguing janjin Ida 
Sang Hyang Widi Wasa punika tan mapikenoh; 
santukan boyaja sakancan anak Israel dados 
kaula seselikan Ida Sang Hyang Widi Wasa. 

7 Samaliha boyaja sakancan parisentanan Dane 
Abraham dados paraputran Ida Sang Hyang 
Widi Wasa; santukan Ida Sang Hyang Widi Wasa 
ngandika ring Dane Abraham kadi asapuniki: 
“Tuah turunan Ishak lakar dadi sentanan kitane.” 

8 Indike punika mapiteges, mungguing oka 
sane embas sacara kamanusan punika boyaja 
paraputran Ida Sang Hyang Widi Wasa, nanging 
tungkalikanipun, oka sane embas satinut ring 
janjin Ida Sang Hyang Widi Wasa punika sane 
kawastanin turunan sane sujati. ? Santukan janjin 
Ida Sang Hyang Widi Wasa kasabdayang kadi 
asapuniki: “Buin atiban, didina ane patuh buka 
jani ene, Ulun buin lakar teka, tur Sarah lakar 
ngelah pianak muani adiri.” 

10 Tur durung puput rauh irika, santukan okan 
Dane Ribka sane lanang-lanang kekalih punika, 
ajinnyane tunggal, inggih punika Dane Ishak, 
leluur iragane. 1! Nanging mangda seselikan 
Idane arepa ring oka lanang sane adiri punika 
prasida sinah satinut ring pakarsan Ida Sang 
Hyang Widi Wasa, Ida masabda ring Dane Ribka 
kadi asapuniki: “Ane kelihan lakar dadi panjak 
ane cerikan.” Ida ngandikayang indike puniki 
sadurung rarene punika embas, inggih punika 
sadurung rarene punika nyidayang ngardi ayu 
wiadin ala; dadosipun seselikan Idane punika 
kadasarin antuk pakarsan Idane, boya madasar 
antuk laksanan rarene punika. 12 (9:11) 13 Sakadi 
sane kakecap ring Cakepan Sucine, sapuniki: 
“Ulun asih teken Yakub, nanging geting teken 
Esau.” 

14 Napike sane patut malih baosang iraga? 
Punapike Ida Sang Hyang Widi Wasa nenten 
maraga adil? Sampun janten nenten kadi 
asapunika! 15 Santukan Ida ngandika ring 
dane Nabi Musa, kadi asapuniki: “Ulun bakal 
maicayang sih pasuecan teken anake ane 
karsayang Ulun tur Ulun lakar mapaica sih 
kapiolasan teken anake ane karsayang Ulun.” 
16 Dadosipun paindikane punika boya gumantung 
saking parimanah wiadin laksanan manusane, 
nanging wantah saking sih pasuecan Ida Sang 
Hyang Widi Wasa. 17 Santukan manut kecap 
Cakepan Sucine sane katiba ring sang prabu 
Mesire, kadi asapuniki: “Ulun ngadegang kita 
dadi prabu, tetujonne apanga kita nyinahang 
kawisesan Ulune, tur apanga nglumbrahang 
parab Ulune di gumine.” 18 Dadosipun Ida Sang 
Hyang Widi Wasa asih sueca ring anake sane 
arsayang Ida, tur Ida taler ngawinang bengkung 
manah anake sane karsayang Ida. 


Piduka miwah pasuecan 
Ida Sang Hyang Widi Wasa 


19 Menawi wenten saking pantaran semetone 
sane pacang mabaos ring tiang: “Yening kadi 
asapunika, sapunapi antuka Ida Sang Hyang Widi 
Wasa nyisipang manusane? Sapasirake sane 
nyidayang tungkas ring pakarsan Idane?” 20 Duh 

parasawitran tiange, sapasirake sujatinipun 
semeton puniki, sane purun tungkas ring Ida 
Sang Hyang Widi Wasa? Punapike tanah legit 
lakar payuke punika nyidayang mabaos ring 
tukang payuke kadi asapuniki: “Kenken dadi 
keneang jerone tiang?” *! Sujatinipun tukang 
payuke punika maderbe wewenang buat ngolah 
tanah legite punika manut parimanahipune, 
tur ngardi payuk kalih soroh saking tanah legite 
punika, asoroh payuk sane mael, asoroh payuk 
sane murah. 

22 Kadi asapunika taler pakardin Ida Sang Hyang 
Widi Wasa. Ida mapakayunan nyinahang pidukan 
Idane, tur mangda kawisesan Idane dados sinah. 
Ida kalintang sabar marep ring anake sane patut 
keni piduka, sane sampun sedia kasirnayang. 

23 ida taler makayunan nyinahang kaagungan 
kaluihan Idane, sane sampun kapaica ring iraga, 
sane patut nrima sih pasuecan Idane, inggih 
punika anak ring pantaran iragane sane sampun 
cumawis buat nrima kaluihan Idane. 24 Santukan 
iraga sane esengin Ida, boyaja saking pantaran 
bangsa Yahudine kewanten, nanging taler saking 
pantaran bangsa-bangsa sane boya bangsa 
Yahudi. 22 Sakadi sabdan Idane, manut kecap 
Cakepan dane Nabi Hosea, kadi asapuniki: 

“Kaula ane laadne ‘dongja kaulan Ulun’, lakar 

dadiang Ulun ‘kaulan Ulun’. Bangsa ane 

laadne “tuara sihin Ulun’, lakar ‘tresnain 
Ulun’. 

26 Tur di tongose ia lakar kasambat: ‘Kita ene 
dong kaulan Ulun’, ditu masih ia kadanin: 
‘Paraputran Ida Sang Hyang Widi Wasa 
ane jumeneng langgeng'.” 

27 Maliha dane Nabi Yesaya maosang indik 
bangsa Israele, kadi asapuniki: “Yadiastun 
bangsa Israele buka bias pasihe liunne, nanging 
ane lakar karahayuang tuah abedik dogen. 

28 Sawireh Ida Sang Panembahan mapakayun 
digelis lakar nglaksanayang tetepasan Idane 
ane sampurna di gumine.” 29 Sakadi sane riinan 
sampun kasabdayang antuk dane Nabi Yesaya, 
kadi asapuniki: “Yan upama Sang Panembahan 
Ane Maha Kuasa, tusing ngenuang katurunan 
iragane, suba sinah iraga dadi buka gumi Sodom 
muah gumi Gomorane.” 


Bangsa Israel miwah Orti Rahayune 


30 Napike sane patut baosang iraga malih? 
Sujatinipun sapuniki: Bangsa-bangsane sane 
boya Yahudi sane tan ngulati dame pamantuka 
ring Ida Sang Hyang Widi Wasa, ipun sampun 
kadameang pamantuka ring Ida, malantaran ipun 
pracaya ring Ida Sang Kristus; 3t nanging bangsa 
seselikan Idane, sane ngulati pidabdab sane 
prasida ngawinang ipun madame pamantuka 

ring Ida Sang Hyang Widi Wasa, ipun nenten 
mangguh damene punika. 3? Napi awinan 
nenten mangguh? Santukan pakardinipune boya 
kadasarin antuk pracaya ring Ida Sang Kristus, 
nanging madasar antuk laksanannyane niri. 
Kenginan ipun katanjung ring batu tetanjungane. 
33 Sakadi sane sinurat ring Cakepan Sucine kadi 
asapuniki: 

“Sasajaane, Ulun masang batu di Sion, batu ane 
lakar ngranayang anake pada katanjung, 
tur ngranayang anake pada labuh. Nanging 
nyenja ane pracaya teken Ida, ia tusing 
mapangenan.” 

10 1 Parasemeton, tiang meled pisan mangda 
bangsan tiange molih rahayu. Indike 
punika setata tunas icayang tiang ring Ida 
Sang Hyang Widi Wasa. ? Tiang purun dados 
saksi, mungguing ipun saking jati-jati teleb 
ngastiti bakti ring Ida Sang Hyang Widi Wasa. 
Sakewanten astiti baktinipune nenten kadasarin 
antuk pangresepan sane patut. ? Santukan ipun 
tan uning ring indik pamargin Ida Sang Hyang 
Widi Wasa nameang manusane pamantuka ring 
anggan Idane, maliha ipun sampun ngindayang 
nganggen caranipune niri, malantaran punika 
ipun nenten nyak nampi pamargin Ida Sang 
Hyang Widi Wasa buat nameang manusane 
pamantuka ring anggan Idane. 4 Santukan Ida 

Sang Kristus sampun ngawinang Pidabdab 
Torate punika nenten malih maderbe kakuasaan, 
mangda sakancan anake sane pracaya ring Ida, 
prasida kadameang pamantuka ring Ida Sang 
Hyang Widi Wasa. 


Karahayuan buat anake makasami 


5 Dane Nabi Musa sampun nyuratang indik 
anake sane kadameang pamantuka ring Ida Sang 
Hyang Widi Wasa malantaran ninutin Pidabdab 
Torate, sapuniki: “Anake ane nglakonin ane 
kauduhang baan Pidabdab Torate, ia lakar idup 
satinut teken Pidabdab Torate ento.” Nanging 
ngeniang anake sane kadameang pamantuka 
ring Ida Sang Hyang Widi Wasa malantaran 
pracaya ring Ida Sang Kristus, wenten kakecap 
kadi asapuniki: “Edaja nyama patitakon di keneh 
nyamane, nyen ane lakar nyidayang menek ka 
suargan?” (Inggih punika sane pacang makta 
Sang Kristus tedun ka jagate.) ' Wiadin: “Nyen 
ane lakar tuun ka lokan anake mati?” (Inggih 
punika pacang nangiang Ida Sang Kristus saking 
pantaran anake padem.) 3 Sane sinurat ring 
Cakepan Sucine kadi asapuniki: “Sabdan Ida 
Sang Hyang Widi Wasa tusingja joh uli sig 
nyamane, nah ento di bibih nyamane muah di 
keneh nyamane.” Kadi asapunika sabdan Ida 
Sang Hyang Widi Wasa sane pidartayang tiang, 

sane ngesengin semeton, mangdane semeton 
pracaya ring Ida Sang Kristus. ? Yening masrana 
bibih semetone, semeton ngangken mungguing 
Ida Hyang Yesus maraga Panembahan, tur 
antuk manah semetone pracaya, mungguing 
Ida Sang Hyang Widi Wasa sampun nangiang 
Ida saking pantaran anake padem, semeton 
jagi molih rahayu. 19 Santukan malantaran 

iraga pracaya ring manah, iraga kadameang 
pamantuka ring Ida Sang Hyang Widi Wasa, 

tur masrana ngangken antuk bibih, iraga molih 
rahayu. 1! Santukan wenten sinurat ring Cakepan 
Sucine, sakadi asapuniki: “Nyenja ane pracaya 
teken Ida, ia tusing lakar mapangenan.” 12 Indike 
punika nyakup jadmane makasami, santukan 
tan wenten binanipun, yadian bangsa Yahudi, 
yadiastun bangsa sane boya Yahudi; Ida Sang 
Hyang Widi Wasa punika Panembahan anake 
makasami, tur asung sueca ring sakancan 
anake sane mapinunas ring Ida. 12 Sakadi kecap 
Cakepan Sucine, sapuniki: “Asing-asing anak ane 
nyambat parab Ida Sang Panembahan, ia lakar 
karahayuang.” 

14 Nanging kadi asapunapi antukipun jagi 
nyambat parab Ida, yening ipun nenten pracaya 
ring Ida? Tur sapunapi antukipun pracaya, yening 
ipun nenten miragiang sabdan Idane? Samaliha 
kadi asapunapi antukipun miragiang sabdan Ida 

Sang Hyang Widi Wasa, yan tan wenten anak 
sane midartayang ring ipun? 15 Tur sapunapi jaga 
antuk midartayang sabdane punika, yening tan 
wenten anak sane kutus? Sakadi kecap Cakepan 
Sucine sapuniki: “Ambate melahne tekan anake 
ane ngaba Orti Rahayune ento.” 18 Nanging 
boya makasami anake nrima Orti Rahayune 
punika. Dane Nabi Yesaya ngandika sapuniki: 
“Duh Ratu Sang Panembahan, sapasirake sane 
pacang ngega pidartan titiange?” 17 Kenginan 
indik pracaya punika metu malantaran miragiang 
Orti Rahayu, tur Orti Rahayune punika metu 
malantaran pidarta indik Ida Sang Kristus. 

18 Sane mangkin tiang mataken: “Punapi wiakti 
ipun tan miragiang Orti Rahayune punika?” 
Janten ipun sampun miragiang, sakadi kecap 
Cakepan Sucine sapuniki: 

“Munyinnyane suba ngebekin gumi, 

tur raosnyane suba ngantos teked ka tanggun 

gumine.” 
19 Malih tiang mataken: “Punapike bangsa Israele 
tan uning ring indike punika?” Sane pinih riin 
masaur ngeniang ring indike punika, inggih 
punika dane Nabi Musa, sapuniki pasaur danene, 
manut sabdan Ida Sang Hyang Widi Wasa: 

“Ulun lakar ngaenang keneh kitane iri marep 

teken anake ane tuara dadi kaulan Ulun, 
tur Ulun lakar mangunang gedeg basang 

kitane marep teken bangsane ane belog 
punggung.” 
20 Samaliha Nabi Yesaya malih wanenan ngandika 
manut sabdan Ida Sang Hyang Widi Wasa kadi 
asapuniki: 

“Ulun bakatanga baan anake ane tuara ngulati 
Ulun, tur Ulun suba nyinahang raga teken 
anake ane tuara nakonang Ulun.” 

21 Nanging ngeniang indik bangsa Israel, dane 
ngandika manut sabdan Ida Sang Hyang 

Widi Wasa sapuniki: “Sadina-dina Ulun suba 
mapaenjuh teken bangsane ane tungkas muah 
tuara ngidep munyi ento.” 


Sih suecan Ida Sang Hyang 
Widi Wasa ring bangsa Israel 


1 1 1 Sane mangkin tiang mataken: “Punapike 
Ida Sang Hyang Widi Wasa ngutang 
kaula druen Idane?” Sampun sinah boya kadi 
asapunika. Tiang niri puniki anak Israel, turunan 
Dane Abraham, saking palelintihan Dane 
Benyamin. 2 Ida Sang Hyang Widi Wasa nentenja 
pacang ngutang kaula sane sampun selik Ida 
saking nguni. Punapi semeton tan uning, napi 
sane sinurat ring Cakepan Sucine ngeniang indik 
dane Nabi Elia, ritatkala dane nguningayang indik 
bangsa Israele ring Ida Sang Hyang Widi Wasa, 
kadi asapuniki: 3 “Duh Ratu Sang Panembahan, 

paranabi druene sami sampun kapademang, 
samaliha genah pamuspan druene sampun 
kuugang, wantah titiang sane kantun murip, tur 
anake punika taler mamanah ngamademang 
titiang.” Sapunapike sabdan Ida Sang Hyang 
Widi Wasa ring dane? Sapuniki sabdan Idane: 
“Ulun suba ngenuang jleman Ulun pitung tali 
diri, jlema ane tonden taen mabakti nyumbah 
Dewa Baal.” ? Kadi asapunika taler ring masane 
mangkin, wantah akedik anak sane kaselik 
antuk Ida Sang Hyang Widi Wasa, malantaran 
sih suecan Idane. ê Ida nyelik punika madasar 
antuk sih suecan Idane, boya madasar pakardin 
jadmane punika. Santukan yening Ida nyelik 
jadmane madasar pakardinipune, kenginan 

sih pasuecan Idane punika tan malih dados 
kawastanin sih sueca sane sujati. 

7 Raris sapunapike mangkin? Bangsa Israele, 
ipun tan prasida mamangguh paindikan sane 
ulati ipun. Nanging anake sane akedik, sane 
sampun kaselik antuk Ida Sang Hyang Widi 
Wasa, ipun sane mamangguh. Tur jadmane sane 
lianan, ipun sampun mamongol arepa ring dauh 
pangandikan Ida Sang Hyang Widi Wasa. 8 Sakadi 
kecap Cakepan Sucine, sapuniki: “Ida Sang Hyang 
Widi Wasa nadiang ia pada belog punggung; 
kanti kayang jani ia tusing nyidayang ningalin 

aji paningalane wiadin ningeh baan kupingne.” 
9 Samaliha Sang Prabu Daud ngandika sapuniki: 

“Dumadak ia apanga kejuk tur kajeet di nujune 
ia masuka-sukaan: madak apanga ia labuh, 
madak apanga ia kukum. 

10 Dumadak paningalane apanga setata 
ngidem, kanti ia tusing nyidayang 
ningalin; tur apanga ia kanti bungkut 
mondong kakewehannyane nganti 
salawas-lawasne.” 

11 Sane mangkin tiang mataken sapuniki: “Rikala 
bangsa Yahudine katanjung punapike ipun labuh 
kantos nyag?” Sampun janten nenten! Nanging 
malantaran ipun malaksana dosa, ngawinang 
karahayuane sampun karauhang ring bangsane 
sane boya Yahudi, mangdane bangsa Yahudine iri 
ati marep ring ipun. 12 Dosan bangsa Yahudine 
punika ngrauhang merta sane akeh pabuat jagate 
miwah kakirangan rohaninipune ngrauhang 
merta sane ageng ring bangsane sane boya 
Yahudi. Duaning punika, tan kadi-kadi ageng 
mertane sane pacang karauhang, yen watek 
bangsa Yahudine molih karahayuan saking Ida 
Sang Hyang Widi Wasa. 


ROMA 11.13-17 4669 


Indik karahayuan bangsane 
sane boya bangsa Yahudi 


13 Sane mangkin tiang mabaos ring semeton 
sane boya Yahudi. Sakantun tiang dados utusan 
Ida Sang Kristus pabuat bangsane sane boya 
Yahudi, tiang marasa bungah ring sajeroning 
pakaryan tiange. 14 Menawi tiang nyidayang 
ngawinang bangsan tiange jaga iri ati, tur 
malantaran punika jaga mrasidayang makudang- 
kudang diri saking pantaranipune karahayuang. 
15 Santukan rikala ipun katulak, jadmane sane 
lianan ring jagate sampun kadadosang sawitra 
antuk Ida Sang Hyang Widi Wasa. Duaning 
punika, punapike dadosipun; yening ipun katrima 
antuk Ida Sang Hyang Widi Wasa? Sampun sinah 
indike punika jaga tan bina sakadi anake padem 
murip malih. 

16 Yening kebesan rotine sane pangawit sampun 
katurang ring Ida Sang Hyang Widi Wasa, 
kenginan makabungkul rotine punika taler dados 
druen Ida, tur yening akah tarune katurang ring 
Ida Sang Hyang Widi Wasa, carang-carangipune 
taler dados druen Ida. 1? Makudang-kudang 
carang wit saitun tetimuhane sampun 
kagetep, tumuli carang-carang wit saitun alase 
katempelang ring punyan saitun tetimuhane 
punika. Semeton bangsa sane boya Yahudi tan 

bina sakadi wit saitun alase, tur sane mangkin 
semeton polih duman kakuatan miwah kawiryan 
urip saking bangsa Israel. 18 Duaning asapunika, 
sampunang semeton nganistayang anake sane 
kagetep sakadi carang-carange punika. Sapunapi 
jaga antuk semeton nyumbungang dewek? 
Semeton wantah dados carang; boya semeton 
sane nyangga akahe, nanging akahe sane 
nyangga semeton. 

19 Nanging semeton jaga mabaos sapuniki: 
“Inggih sayuakti sapunika; nanging carang-carang 
punika sampun kagetep, praya nyediang genah 
pabuat tiang.” 20 Wantahja yuakti sapunika. 
Carang-carange punika kagetep santukan ipun 
nenten pracaya. Tur semeton kantun nyeleg 
santukan semeton pracaya. Nanging sampunang 
semeton marasa sumbung ngeniang ring 
paindikane punika; becikan semeton tansah 
rumasa jejeh. 21 Yening Ida Sang Hyang Widi 
Wasa nenten madalem bangsa Yahudine, sane 
pinaka dados carang-carang sane jati mula, 
punapike semeton mitaenang, mungguing 
Ida madalem semeton? 22 Iriki sinah pabuat 
semeton, kadi asapunapi sih pasuecan miwah 
kakerasan Ida Sang Hyang Widi Wasa. Ida keras 
marep ring anake sane mapakardi dosa, nanging 
Ida sih sueca ring semeton yening semeton pageh 
sajeroning sih pasuecan Idane, nanging yen tan 

pageh, semeton taler pacang kagetep. 2 Tur 
bangsa Yahudine punika, yening ipun ngutang 
pepinehipune sane tan pracaya punika, ipun jagi 
kagenahang mawali ring genahipune sane jati 
mula, santukan Ida Sang Hyang Widi Wasa kuasa 
ngwaliang ipun malih. 2? Semeton bangsa sane 
boya Yahudi, tan bina sakadi wit saitun alas, sane 
kagetep tur katempelang ring punyan saitun 
tetimuhane. Indike punika matungkasan ring 
kawentenan semetone. Bangsa Yahudine punika, 
tan bina sakadi wit saitun tetimuhan; duaning 
punika sampun janten danganan buat Ida Sang 
Hyang Widi Wasa jaga nempelang carang-carang 
sane pecak kagetep punika ka punyanipune sane 
jati mula. 


Sih pasuecan Ida Sang Hyang Widi 
Wasa tumiba ring anake makasami 


25 Inggih parasemeton! Puniki wenten 
kasujatian sane pingit, sane jagi uningayang 
tiang ring semeton. Indike punika jagi ngawinang 
semeton tan pacang marasa ring raga wicaksana. 
Inggih punika sapuniki: “Kapunggungan 
bangsa Israele punika nentenja langgeng, 
nanging wantah kantos rauh ring masa, rikala 
bangsa-bangsa sane boya Yahudi jangkep 
akehipun pedek ring Ida Sang Hyang Widi Wasa. 
26 Kenginan kadi asapuniki indiknya bangsa Israel 

pacang karahayuang. Sakadi kecap Cakepan 
Sucine sapuniki: 

“Sang Juru Rahayu lakar rauh uli bukit Sion, tur 
lakar ngilangang sakancan kacorahane uli 
saparisentanan Yakube. 

27 Ulun lakar ngadakang pasubayane ene 
teken ia, dikalan Ulun mrastayang 
dosan-dosannyane.” 

28 Santukan bangsa Yahudine nulak Orti 
Rahayune punika, ipun dados meseh Ida 

Sang Hyang Widi Wasa, malantaran semeton 
parabangsa sane boya Yahudi. Nanging 
malantaran ipun kaselik antuk Ida Sang Hyang 
Widi Wasa, ipun dados sawitran Idane, uli krana 
leluuripune. 29 Santukan Ida Sang Hyang Widi 
Wasa nenten jaga ngubah pakayunan Idane 
marep ring anake sane sampun selik miwah sane 
mertanin Ida. 3? Sakadi semeton parabangsa 
sane boya Yahudi, sane riin semeton nenten 
astiti bakti ring Ida Sang Hyang Widi Wasa, 
nanging sane mangkin semeton sampun nrima 
sih pasuecan Idane, malantaran tan tuonipun 
bangsa Yahudi ngastiti bakti ring Ida Sang Hyang 
Widi Wasa. 3! Kadi asapunika taler, malantaran 
sih pasuecan sane sampun trima semeton, sane 
mangkin bangsa Yahudine tan tuon ngastiti bakti 
ring Ida Sang Hyang Widi Wasa, mangdane ipun 
taler kalugra nrima sih pasuecan Ida Sang Hyang 

Widi Wasa. 3? Ida Sang Hyang Widi Wasa sampun 
nadosang jadmane makasami kareh antuk 
pepineh sane tan astiti bakti ring Ida, mangdane 
malantaran punika, Ida prasida nyinahang sih 
pasuecan Idane ring ipun makasami. 


Pujija Ida Sang Hyang Widi Wasa 


33 Ambate agung kasugihan Ida Sang Hyang 
Widi Wasa. Ambate dalem kawicaksanan miwah 
kaweruh Idane! Sapasirake pacang nyidayang 
nerangang kaputusan Idane? Sapasirake sane 
nyidayang ngresep ring pidabdab Idane? 

34 Sakadi kakecap ring Cakepan Sucine kadi 
asapuniki: 

“Sapasirake sane uning ring pakayunan Ida Sang 
Panembahan? Sapasirake mrasidayang 
ngaturin Ida pawungu? 

35 Sapasirake naen ngaturin Ida punapa-punapi, 
kantos Ida patut masilihin?” 

36 Santukan saluiring paindikan Ida sane ngardi, 
tur saluiring paindikan wenten malantaran 

Ida, tur pabuat Ida. Kaluihane punika, wantah 
katurang ring Ida Sang Hyang Widi Wasa 
salami-laminnya. Amin. 

Indik urip sajeroning ngaturang ayah ring 
Ida Sang Hyang Widi Wasa 


1 Inggih parasemeton! Duaning asapunika, 
12 malantaran sih pasuecan Ida Sang 

Hyang Widi Wasa sane ageng ring iraga, 

tiang mapinunas ring semeton: Aturangja 

ragan semetone pinaka dados aturan sane 
murip, ring ayun Ida Sang Hyang Widi Wasa, 
suksrahangja buat ngayah ring ayun Idane, tur 
mangda kaledangin antuk Ida. Punika mawasta 
pangubakti sane sujati, sane patut aturang 
semeton. 2Sampunangja semeton ninutin 
laksanan jadmane ring jagate puniki, nanging 
aturangja ragan semetone ring Ida Sang Hyang 
Widi Wasa mangda Ida mapaica manah sane 
anyar ring semeton, mangda pepineh semetone 
kaanyarang. Sasampune punika semeton jaga 
mrasidayang uning ring pakarsan Ida Sang Hyang 
Widi Wasa, sane encen sane becik miwah sane 
ngledangin Ida, tur sane sampurna. 

3 Malantaran sih pasuecan Ida Sang Hyang 
Widi Wasa sane sampun kapaicayang ring 
tiang, tiang matur ring semeton sareng sami 
asapuniki: Sampunangja semeton mikayunin 
ragan semetone langkungan ring kawentenan 
semetone. Nanging semeton patut ngalap asor 
ring pakayunan, tur semeton suang-suang patut 

ngajiang raga satinut ring kapracayan sane 
sampun kapaicayang antuk Ida Sang Hyang Widi 
Wasa ring semeton suang-suang. “Ring dewek 
iragane akeh wenten anggota, tur asing-asing 
anggotane punika maderbe tetegenan sane 
mabina-binayan. ? Kadi asapunika taler iraga, 
yadiastun iraga sareng akeh, iraga maraga 
tunggal sajeroning Ida Sang Kristus, tur iraga 
sareng sami sampun dados asiki, sakadi anggotan 
dewek iragane punika. ? Duaning punika, iraga 
patut ngunayang paica sane mabina-binayan 
punika satinut ring sih pasuecan sane sampun 
kapaicayang ring iraga antuk Ida Sang Hyang 
Widi Wasa. Yen iraga polih paica midartayang 
sabdan Ida Sang Hyang Widi Wasa, iraga patut 
nglaksanayang paindikane punika, satinut 

ring kapracayan iragane ring Ida Sang Kristus. 

7 Yening paica punika buat ngayahin, iraga 
patut ngayahin. Yening paica punika buat 
ngurukang, iraga patut ngurukang. 8 Yening 
paica punika buat mituturin anak lian, iraga 
patut nglaksanayang kadi asapunika. Sapasiraja 
ngedumang paderbeannyane ring anak lianan, 
ipun patut nglaksanayang paindikan punika 
madasar antuk manah dana; sapasiraja dados 
pamimpin, ipun patut anteng makarya; sapasiraja 
nyinahang kapiolasan ring anak lianan, patut 

indike punika kalaksanayang madasar antuk 
manah liang. 

9 Kapitresnane punika patut saking nulusing 
ati. Getingja ring paindikan sane corah, tur 
agemja paindikan sane becik. 19 Pada saling 
tresnainja sakadi pasemetonan sajeroning Ida 
Sang Kristus, tur saling ajiang ring pantaran 
semetone. 1! Antengangja makarya, sampunang 
mayus. Ayahinja Ida Sang Panembahan antuk 
manah sane astiti bakti. 12 Pada liangja sajeroning 
pangajap-ajap semetone, sabarja sajeroning 
kamewehan, tur telebangja ragane ngastawa 
tan papegatan. 33 Tulunginja semetone sane 
kakirangan, tur sediaangja dunungan pabuat 
tamiu sane merluang dunungan. 

14 Mapinunasja ring Ida Sang Hyang Widi 
Wasa, mangda Ida ngamertanin anake sane 
nyangsarain semeton; mapinunasja mangdane 
Ida ngamertanin, sampunang nemah. 12 Pada 
masuka renaja sareng-sareng ring anake sane 
masuka rena miwah nangisja sareng-sareng ring 
anake sane nangis. 18 Patehangja mikayunin 
anake makasami. Sampunangja sumbung, 
nanging laksanayangja saking liang, pakaryane 
sane kasengguh nista. Sampunang mitaenang 
ragan semetone wicaksana. 

17 Yening wenten anak ngardi corah marep ring 
semeton, sampunangja walesa antuk pakardi 

sane corah. Usahayangja ngardi paindikane 
sane kawastanin becik antuk anake makasami. 
18 Yening kapo mrasidayang, saking ulihan 
semeton, madameja arepa ring anake makasami. 
19 Inggih parasemeton! Sampunangja semeton 
ngwales, nanging banggayangja pidukan Ida Sang 
Hyang Widi Wasa mamargi. Santukan wenten 
kecap Cakepan Suci asapuniki: “Ulun ane wenang 
ngwales. Ulun ane lakar ngwales, sapunika 
sabdan Ida Sang Panembahan.” 20 Nanging 
sakadi kecap Cakepan Sucine, sapuniki: “Yening 
musuh kitane seduk, baangja ia madaar, yening 
ia bedak baangja ia nginum; sawireh malantaran 
nglaksanayang unduke ento, sujatinne kita 
ngranayang ia kimud.” 21 Sampunangja 
kacorahane punika kantos ngaonang semeton, 
nanging kaonangja kacorahane punika antuk 
kabecikan. 


Indik satinut ring pamrentah 


13 1 Asing-asing anak patut satinut ring 
pamrentah, santukan tan wenten 
pamrentah sane kawitipun boya saking Ida 
Sang Hyang Widi Wasa. Samaliha pamrentah- 
pamrentah sane wenten punika kadegang antuk 
Ida Sang Hyang Widi Wasa. 2 Sapasiraja tungkas 
ring pamrentah, anake punika tungkas ring 
paindikan sane sampun kapastiang antuk Ida 

Sang Hyang Widi Wasa, tur anake sane malaksana 
kadi asapunika, ipun ngrauhang pasisip buat 
deweknyane niri. 2 Santukan wentenipun 
pamrentah, boyaja mangda katakutin antuk 
anake sane malaksana becik, nanging mangda 
katakutin antuk anake sane malaksana corah. 
Punapike semeton meled jagi tan takut ring anake 
sane mrentah? Duaning punika laksanayangja 
paindikane sane becik, sinah pamrentahe punika 
jaga muji semeton. 4Santukan pamrentahe 
punika parekan Ida Sang Hyang Widi Wasa sane 
makarya pabuat kabecikan semetone. Nanging 
yening semeton malaksana corah, takutja ring 
pamrentahe punika, santukan kakuasaannyane 
buat ngukum, sinah pacang kalaksanayang. 
Pamrentahe punika parekan Ida Sang Hyang 
Widi Wasa buat nglaksanayang pidukan Idane 
marep ring anake sane malaksana corah. ? Punika 
awinan semeton patut bakti ring pamrentah, 
boyaja saking ajerih ring pidukan Ida Sang Hyang 
Widi Wasa, nanging taler mangda saking nekeng 
ati. 

6 Punika awinannya semeton naur pajeg, 
santukan rikala pamrentahe punika ngamargiang 
pakaryannyane, ipun makarya pabuat Ida Sang 
Hyang Widi Wasa. ' Duaning punika semeton 
patut naur ring pamrentahe sakancaning 
sane patut taur semeton; taurja pajeg upah 

miwah pajeg kasugihan semetone, tur ajiangja 
pamrentahe punika makasami. 


Indik saling tresnain 


8 Sampunangja semeton mutang ring sapasira 
jua, nanging pada saling tresnainja. Sapasiraja 
tresna ring sesama manusa, ipun sampun ninutin 
Pidabdab Torate. ? Mungguing pituduh indik: 
Edaja mamitra, edaja ngamatiang jalma, edaja 
nglobaang gelah anak miwah pituduhe sane 
lianan, punika sami sampun katunggalang dados 
asiki, kadi asapuniki: “Tresnainja sesaman kitane 
buka nresnain dewek kitane niri.” 10 Sapasiraja 
sampun nresnain sesamannyane ipun sampun 
janten tan pacang ngardi paindikan sane 
tan patut marep ring sesamannyane punika. 
Duaning punika, indik ngamargiang kapitresnan, 
mapiteges ninutin daging Pidabdab Torate 
makasami. 

11 Semeton patut saling tresnain, santukan 
semeton uning kawentenan masane mangkin: 
inggih punika sampun rauh masannya semeton 
patut matangi, sampunang kantun sirep. 
Santukan panemayan iragane pacang muponin 
karahayuane punika sampun sayan nampek, 
yen bandingang ring daweg iragane ngawitin 
pracaya ring Ida Sang Kristus. 12 Wengine 
sampun makire liwat, mangkin sampun 

makire rahina. Ngiringja wusan nglaksanayang 
paindikan-paindikan sane corah, sane biasa 
kalaksanayang sajeroning peteng. Sregepangja 
ngagem sanjatane buat mayuda ring galange. 

13 Ngiringja malaksana sakadi patutipun, sakadi 
rikalaning rahina, sampunang mawibuh-wibuhan 
wiadin mapunyah-punyahan, sampunang 
macabul-cabulan wiadin ngulurin indria sane 
cemer, sampunang maiegan wiadin iri ati. 

14 Nanging agemja sanjatan Ida Sang Hyang Yesus 
Kristus tur wusanja nuukin sapakitan semetone 
sane dosa, buat ngulurin indria. 


Sampunang nepasin semetone sane lianan 


14 1 Tampija anake sane lemet 
kapracayannyane, sane wenten 


ring pantaran semetone, nanging sampunangja 
malih gonjakanga, indik sane dados daging 
pepinehipune niri. 2 Wenten anak sane madue 
kapracayan, mungguing ipun dados naar 
sakancan dedaaran, nanging anake sane lemet 
kapracayannyane wantah madaar jejanganan 
kewanten. ? Anake sane naar saluiring dedaaran 
punika sampunang nganistayang anake sane 
nenten naar; kadi asapunika taler anake sane 
wantah naar jejanganan kewanten, sampunang 
nibakang tetepasan pabuat anake sane naar 
magenepan, santukan Ida Sang Hyang Widi Wasa 

ngraga sampun ledang nampi ipun. 4 Sapasirake 
semeton, sane mapakayun nepasin parekan 
anak lian? Wantah pamekelipune kewanten sane 
jaga nepasin parekan punika, punapike ipun 
sampun mapikolih, punapi tan. Nanging ipun jagi 
mapikolih, santukan Ida Sang Panembahan kuasa 
ngawinang ipun mapikolih. 

5 Wenten anak sane marasa, mungguing 
wenten satunggiling rahina sane luihan ring 
rahina-rahinane lianan, nanging wenten taler 
sane marasa mungguing rahina-rahina punika 
makasami pateh kewanten. Asing-asing anak 
patut ngantebang ring angennyane, mungguing 
paindikane sane agem ipun punika patut. ê Anake 
sane marasa, mungguing wenten satunggiling 
rahina sane luihan ring sane lianan, ipun 
ngagem indike punika buat ngluihang Ida Sang 
Panembahan; samaliha anake sane naar saluiring 
dedaaran, ipun nglaksanayang paindikane punika 
buat ngluihang Ida Sang Panembahan; santukan 
ipun ngaturang panyuksma ring Ida Sang Hyang 
Widi Wasa pabuat dedaarane punika. Anake 
sane tan nyak naar satunggiling dedaaran, anake 
punika malaksana kadi asapunika buat ngluihang 
Ida Sang Panembahan, tur ipun ngaturang 
panyuksma ring Ida Sang Hyang Widi Wasa. 

7 Ring pantaran iragane tan wenten anak sane 
urip pabuat deweknyane niri kewanten; samaliha 

tan wenten ring pantaran iragane sane padem 
pabuat deweknyane niri kewanten. 3 Yening iraga 
urip, iraga urip pabuat Ida Sang Panembahan; tur 
yening iraga padem, iraga padem taler pabuat 
Ida Sang Panembahan. Duaning asapunika, 
yadiastun urip wiadin padem, iraga puniki druen 
Ida Sang Panembahan. ? Santukan Ida Sang 
Kristus seda tur nyeneng malih, mangdane dados 
Panembahan pabuat anake sane urip miwah 
anake sane padem. !? Duaning punika semeton, 
punapi awinannya semeton ngiwangang 
semetone sane lianan? Samaliha, punapi 
awinannya semeton nganistayang semeton 
ragane? Iraga sareng sami jaga nangkil ring Ida 
Sang Hyang Widi Wasa, tur jaga katepasin antuk 
Ida. 11 Santukan wenten sinurat ring Cakepan 
Suci, sapuniki: 

“Ida Sang Panembahan masabda sapuniki: 
“Ulun jani majanji teken kita, mungguing 
makejang anake lakar nungkul di ayun 
Ulun, tur makejang anake lakar ngaku, 
mungguing Ulun ene Ida Sang Hyang Widi 
Wasa.” 

12 Duaning punika, iraga suang-suang patut 
ngwekasang dewek iragane ring ayun Ida Sang 
Hyang Widi Wasa. 

Sampunang ngardi paindikan sane 
ngranayang semetone kasasar 


13 Duaning punika, wusanja iraga saling 
iwangang. Nanging becikan semeton 
nglaksanayang paindikan sane kadi asapuniki, 
inggih punika: Sampunangja ngardi paindikan 
sane ngranayang semetone kasasar wiadin 
madosa. 14 Malantaran patunggilan tiange 
ring Ida Hyang Yesus, tiang tatas uning, 
mungguing tan wenten paindikan sane mula 
cemer, nanging yen wenten anak sane pracaya 
mungguing paindikane punika cemer, kenginan 
paindikane punika dados cemer pabuat anake 
punika. 1? Yen malantaran naar dedaaran, 
semeton ngawinang sakit manah semeton 
ragane, dadosipun semeton nenten kantun 
malaksana sajeroning kapitresnan. Sampunangja 
malantaran dedaarane sane daar semeton, 
ngranayang kasasar pabuat semeton ragane, 
santukan Ida Sang Kristus sampun seda pabuat 
ipun. 18 Paindikane sane rasayang semeton 
becik, sampunangja kantos kabaos tan becik. 
17 Santukan indik dados kaulan Ida Sang Hyang 
Widi Wasa punika, boyaja paindikan pangan 
kinum, nanging indik kadilan, dame miwah 
kaliangan sane kapaicayang antuk Roh Ida Sang 
Hyang Widi Wasa. 18 Tur sapasiraja ngaturang 

ayah ring Ida Sang Kristus satinut ring carane 
puniki, ipun kaledangin antuk Ida Sang Hyang 
Widi Wasa miwah kajiang antuk imanusa. 

19 Duaning punika, iraga patut tansah ngulati 
paindikan sane ngrauhang kerta raharja, tur 
sane ngranayang iraga pada saling pikukuhin. 
20 Sampunangja dedaarane punika dados 
lantaran pacang ngaonang pakaryan Ida Sang 
Hyang Widi Wasa. Sakancan dedaarane punika 
dados daar, nanging iwang, yening malantaran 
naar dedaarane punika ngranayang anak lian 
madosa. 21 Paindikan sane patut kalaksanayang 
inggih punika: Sampunang naar ulam daging, 
nginum anggur wiadin nglaksanayang paindikan 
sane lianan, sane ngranayang semeton iragane 
kasasar. 22 Agemja kapracayan semetone 
ngeniang ring paindikane puniki, inggih punika 
pabuat dewek semetone niri ring ayun Ida Sang 
Hyang Widi Wasa. Bagia anake sane tan marasa 
deweknyane kukum, yen ipun nglaksanayang 
paindikan sane rasayang ipun patut. 2 Nanging 
yening ipun bingbang ngeniang dedaarane 
sane daar ipun, Ida Sang Hyang Widi Wasa 
nyisipang ipun rikala ipun naar dedaarane 
punika, santukan laksananipune nenten madasar 
antuk kapracayan. Tur saluiring paindikan sane 
tan kadasarin antuk kapracayan, punika dosa. 

Sampunang ngulati kaliangan dewek iragane niri 


1 Iraga sane kuat sajeroning kapracayan 
15 ring Ida Sang Kristus, patut nulungin 
semeton iragane sane kapracayannyane 
lemet, buat negen tetegenanipune. 
Sampunangja ngulati kaliangan iragane 
kewanten. 2 Nanging iraga suang-suang patut 
ngawinang kaliangan buat semeton sane 
tiosan, pabuat kabecikan semetone punika, 
buat ngwangun kapracayanipune ring Ida Sang 
Kristus. 3 Santukan Ida Sang Kristus taler nenten 
ngulati kasenengan Idane ngraga. Nanging kadi 
kecaping Cakepan Sucine, sapuniki: “Sakancan 
panyacad sane kucapang antuk anake sane 
nyacad IRatu, punika makasami sampun nibenin 
titiang.” 4 Saluiring sane sampun sinurat ring 
Cakepan Sucine, punika kasuratang buat nguruk 
iraga, mangdane malantaran kasabaran miwah 
kapagehan sane kapaicayang antuk Cakepan 
Sucine, iraga prasida molih pangajap-ajap. ? Tiang 
mapinunas ring Ida Sang Hyang Widi Wasa, 
sane maraga wit kasabaran miwah panglipur 
punika, mangda ngawinang semeton saguluk, 
malantaran ninutin tetuladan Ida Sang Kristus 
Yesus, ë mangdane semeton sareng sami saguluk 
masaur manuk ngluihang Ida Sang Hyang Widi 

Wasa miwah Ajin Ida Hyang Yesus Kristus, 
Panembahan iragane. 


Orti Rahayu pabuat bangsa sane boya Yahudi 


7 Duaning punika, pada saling tampija ring 
pantaran semetone, sakadi Ida Sang Kristus 
sampun nrima semeton, buat ngluihang Ida 
Sang Hyang Widi Wasa. ? Tiang nuturang ring 
semeton, mungguing Ida Sang Kristus ngayahin 
bangsa Yahudine, buat nyinahang mungguing Ida 
Sang Hyang Widi Wasa punika maraga satia tuu 
buat negepang prajanjian Idane, ring paraleluur 
iragane, ? sane taler ngawinang parabangsane 
sane boya Yahudi prasida sareng-sareng 
ngluihang Ida Sang Hyang Widi Wasa majalaran 
sih pasuecan Idane. Sakadi kecap Cakepan 
Sucine, sapuniki: 

“Duaning punika titiang jaga ngaturang kidung 
pamuji ring Palungguh IRatu ring pantaran 
parabangsane sane boya Yahudi. Titiang 
jaga makidung ngluihang parab IRatu.” 

10 Wenten malih sane sapuniki: 

“Ih parabangsa ane tidong Yahudi, pada masuka 
renaja ajak bangsa seselikan Ida Sang 
Hyang Widi Wasa.” 

11 Malih sane lianan sapuniki: 


ROMA 15.12-16 4687 


“Ih sawatek bangsa ane tidong Yahudi, 
luihangja Ida Sang Panembahan; luihangja 
Ida, ih watek bangsane makejang.” 

12 Wenten malih pangandikan dane Nabi Yesaya, 
sapuniki: 

“Turunan Dane Isai lakar mijil: Ida lakar 
kadegang buat mrentah bangsa-bangsane 
ane tuara Yahudi, tur bangsa-bangsane 
ento lakar ngajap-ajap Ida.” 

13 Tiang mapinunas mangda Ida Sang Hyang 
Widi Wasa, sane maraga witing pangajap-ajape 
punika, ngliahin semeton antuk kaliangan miwah 
sutrepti rahayu sajeroning kapracayan semetone 
ring Ida Sang Kristus, mangdane pangajap-ajap 
semetone sayan kukuh, malantaran kakuatan 
sane saking Roh Ida Sang Hyang Widi Wasa. 


Dane Paulus nerangang, napi awinannya dane 
purun nulis surat sane kadi asapuniki 


14 Parasemeton, tiang pracaya pisan, mungguing 
semeton kabekin antuk kabecikan miwah kabekin 
antuk kapradnyanan, tur mrasidayang pada 
saling pituturin. 1? Nanging malantaran sih 
pasuecan Ida Sang Hyang Widi Wasa sane 
sampun kapaica ring tiang, ring surate puniki 
tiang marasa sakadi purun mapakeling semeton, 
ngeniang ring makudang-kudang paindikan, 

16 buat dados parekan Ida Sang Kristus Yesus jaga 

makarya pabuat bangsa-bangsane sane boya 
Yahudi. Tiang ngaturang ayah sakadi satunggiling 
pandita sajeroning midartayang Orti Rahayun 
Ida Sang Hyang Widi Wasa, mangdane bangsa 
sane boya Yahudi prasida dados aturan sane 
kaledangin antuk Ida Sang Hyang Widi Wasa, 
sane katurang ring Ida, antuk Roh Ida Sang Hyang 
Widi Wasa. 1” Duaning asapunika, sajeroning 
patunggilan ring Ida Sang Kristus Yesus, tiang 
nyidayang nyumbungan dewek, malantaran 
ayah tiange pamantuka ring Ida Sang Hyang 
Widi Wasa. 18 Tiang wantah jaga purun mabaos 
ngeniang paindikan sane sampun kakardi antuk 
Ida Sang Kristus malantaran sikian tiange, jaga 
nuntun parabangsa sane boya Yahudi astiti bakti 
ring Ida Sang Hyang Widi Wasa, malantaran 
antuk baos miwah laksana, 19 malantaran antuk 
kasidian miwah paindikan sane ngangobin, kalih 
malantaran kakuasaan Roh Ida Sang Hyang Widi 
Wasa. Kenginan kadi asapunika tiang sampun 
tansah nglumbrahang Orti Rahayu indik Ida Sang 
Kristus sajangkepipun, sajeroning pamargin 
tiange saking kota Yerusalem rauh ring jagat 
Ilirikum. 20 Tiang tansah sarat nglumbrahang 
Orti Rahayune punika ring genah sane durung 
naen miragiang indik Ida Sang Kristus, mangda 
sampunang tiang nyujukang wewangunan ring 

duur dasar sane sampun kapasang antuk anak 
lianan. *! Sakadi kecap Cakepan Sucine sapuniki: 
“Anake ane tonden kaortain unduk Idane, 
anake ento lakar ningalin. Anake ane 
tonden taen ningeh, anake ento lakar 
pada ngresep.” 


Rencanan Dane Paulus jaga lunga ka kota Roma 


22 Punika awinan tiang sampun ping kuda-kuda 
kapialangan jaga ngrauhin semeton. 22 Nanging 
sane mangkin, santukan pakaryan tiange ring 
wewengkone irika sampun puput, samaliha 
sampun saking makudang-kudang taun tiang 
meled ngrauhin semeton, 24 pangajap-ajap tiange 
mangda indike punika prasida kalaksanayang 
sane mangkin. Tiang mamanah nyinggahin 
semeton ring pamargin tiange ka jagat Sepanyol, 
tur sasampune tiang polih matemu saha liang 
ring semeton, mangda semeton nulungin tiang 
nglanturang pamargin tiange mrika. 22 Sane 
mangkin tiang kantun sajeroning pamargi 
ka kota Yerusalem, praya makta sumbangan 
pabuat parakaulan Ida Sang Hyang Widi Wasa 
irika. 28 Santukan pasamuane ring wewengkon 
Makedonia miwah ring jagat Akaya sampun 
saking suka lila mutusang jaga munduhang 
sumbangan buat nulungin parasemetone sane 
tiwas-tiwas ring pantaran kaulan Ida Sang Hyang 

Widi Wasa ring kota Yerusalem. ?” Indike punika 
kaputusang antuk pasamuane. Tur paindikane 
punika mula dados tetegenan pasamuane 

buat nulungin anake sane tiwas-tiwas. 

Bangsa Yahudine sampun ngedumang brana 
rohaninipune ring bangsa-bangsa sane boya 
Yahudi, kadi asapunika taler bangsa-bangsane 
sane boya Yahudi patut nulungin bangsa 
Yahudine antuk arta brananipune. 28 Yen 
tetegenan tiange puniki sampun puput, tur 
jinahe sane sampun kapunduhang pabuat 
parasemetone punika makasami sampun aturang 
tiang irika, tiang jaga mamargi ka jagat Sepanyol 
tur jaga simpang ring semeton sajeroning 
pamargin tiange mrika. 22 Yen tiang sampun rauh 
kapanggih ring semeton, tiang uning mungguing 
tiang jaga rauh maduluran sih pasuecan Ida Sang 
Kristus sane maliah-liah. 

30 Inggih parasemeton, malantaran 
Panembahan iragane Ida Hyang Yesus Kristus 
miwah malantaran kapitresnan sane kapaicayang 
antuk Roh Ida Sang Hyang Widi Wasa, tiang 
banget pisan mapinunas ring parasemeton 
sapuniki: Ngiringja sareng-sareng ring tiang 
teleb ngastawa ring Ida Sang Hyang Widi Wasa, 
ngastawayang sikian tiange. 3t Astawayangja 
mangda tiang prasida luput saking pangindrajalan 
anake sane tan pracaya sane ring tanah Yudea, 

samaliha mangda pakaryan tiange ring kota 
Yerusalem prasida katrima antuk kaulan Ida 
Sang Hyang Widi Wasa irika. 3? Kenginan kadi 
asapunika tiang jaga ngrauhin semeton kadulurin 
antuk manah sane liang, tur yen bilih kaledangin 
antuk Ida Sang Hyang Widi Wasa, tiang pacang 
kapanggih ring semeton saha bungah ring 
manah. 33 Tiang mapinunas mangda Ida Sang 
Hyang Widi Wasa, sane maraga witing sutrepti 
rahayune, nyarengin semeton sareng sami. Amin. 


Pangayu bagia saking Dane Paulus 


16 1 Tiang matur piuning ring semeton 
ngeniang indik: Pebe, semeton iragane 
sane istri, sane ngayahin pasamuane ring kota 
Kengkrea. 2 Tampija ipun sajeroning parab Ida 
Sang Panembahan, sakadi nampi kaulan Ida Sang 
Hyang Widi Wasa, tur wehinja ipun pitulungan 
sane perluang ipun saking semeton. Santukan 
ipun sampun akeh pisan nulungin anak, kadi 
asapunika taler nulungin tiang. 

3 Tiang ngaturang pangayu bagia ring Priskila 
miwah Akwila, timpal-timpal tiange sajeroning 
pakaryan ngayahin Ida Sang Kristus Yesus, “ipun 
sampun ngetohang uripnyane pabuat tiang. 
Tiang kalintang suksma pisan ring manah arepa 
ring ipun, tur boya tiang kewanten, nanging 
kadi asapunika taler pasamuan-pasamuan 

bangsa-bangsa sane boya Yahudi. 2 Taler tiang 
ngaturang pangayu bagia ring pasamuane sane 
mapunduh ring umahipune. 

Atur pangayu bagia buat semeton Epenetus 
sane sayangang tiang, anak sane pangawit 
pracaya ring Ida Sang Kristus ring wewengkon 
Asia. ? Atur pangayu bagia pabuat Maria, sane 
sampun tuyuh makarya pabuat semeton. 7 Atur 
pangayu bagia pabuat Andronikus miwah Yunias, 
timpal tiange paturu bangsa Yahudi sane naenin 
sareng-sareng mapangkeng sareng ring tiang, 
turipun puniki anak sane sampun wawuh ring 
pantaran parautusan, tur ipun dados Kristen 
riinan ring tiang. 

8 Atur pangayu bagian tiange pabuat semeton 
Ampliatus, timpal tiange sane sayangang 
tiang sajeroning patunggilan ring Ida Sang 
Panembahan. ? Atur pangayu bagia ring semeton 
Urbanus, timpal tiange sajeroning pakaryan 
ngayahin Ida Sang Kristus miwah pabuat semeton 
Stakis, sane tresnain tiang. 19 Atur pangayu bagia 
pabuat semeton Apeles, sane kasatiaannyane 
ring Ida Sang Kristus sampun mabukti. Atur 
pangayu bagia ring parasemeton pakurenan 
Aristobuluse. 1! Atur pangayu bagia pabuat 
semeton Herodion, timpal tiange paturu bangsa 
Yahudi miwah pabuat parasemeton Kristen sane 
wenten ring pakurenan semeton Narkisuse. 

12 Atur pangayu bagian tiange pabuat semeton 
Tripena miwah Triposa sane makarya ngaturang 
ayah ring Ida Sang Panembahan miwah pabuat 
semeton Persis sane sayangang tiang sane 
sampun tuyuh makarya pabuat Ida Sang 
Panembahan. 13 Tiang ngaturang pangayu bagia 
pabuat semeton Rupus, anak sane anteng 
pisan sajeroning ngaturang ayah ring Ida Sang 
Panembahan miwah pabuat memenipune, sane 
tansah matiningin tiang sakadi pianaknyane 
niri. 14 Atur pangayu bagian tiange pabuat 
semeton-semeton Asinkritus, Plegon, Hermes, 
Patrobas, Hermas miwah parasemeton Kristen 
sane sareng-sareng ring ipun. 15 Atur pangayu 
bagia ring semeton-semeton Pilologus miwah 
Yulia, Nereus miwah nyamannyane sane eluh, 
pabuat Olimpas miwah pabuat kaulan Ida Sang 
Hyang Widi Wasa makasami sane sareng-sareng 
ring ipun. 

16 Pada saling ngucapang pangayu bagia miwah 
pada saling arasja antuk pangaras sane suci ring 
pantaran semetone. Sawatek pasamuan Ida Sang 
Kristus ngaturang pangayu bagia ring semeton. 


Pitutur sane pamuput 


17 Inggih parasemeton, tiang mapakeling ring 
semeton; pada tangarinja ragane marep ring 
anak sane ngawinang anake maroang-roangan 


ROMA 16.18-21 4694 


miwah ngranayang bingung kapracayan anake 
akeh, sane tungkas marep ring paurukan sane 
sampun tampi semeton. Edohangja ragan 
semetone saking anake punika. 18 Santukan 
anake sane nglaksanayang paindikan kadi 
asapunika, ipun boya ngayahin Ida Sang Kristus, 
Panembahan iragane, nanging ipun ngulurin 
indrianipune niri. Malantaran baosipune sane 
manis miwah kalemuhan tabuhipune mabaos, 
ipun melog-melog anake sane polos. 19 Makasami 
anake sampun miragi indik kasatiaan semetone 
marep ring Orti Rahayune punika, tur malantaran 
paindikan puniki tiang marasa liang ngeniang ring 
indik semetone. Tiang meled mangda semeton 
wicaksana ngeniang ring paindikan sane becik, 
tur tan paceda marep ring paindikan sane corah. 
20 Tur Ida Sang Hyang Widi Wasa, sane maraga 
wit sutrepti rahayune punika, digelis pacang 
nadosang Ratun Setane pajekjekan semetone. 

Sih pasuecan Ida Hyang Yesus Kristus 
Panembahan iragane nyarengin semeton. 

21 Semeton Timotius, timpal tiange sajeroning 
pakaryan, ngaturang pangayu bagia pabuat 
semeton, kadi asapunika taler semeton Lukius, 
Yason miwah Sosipater, timpal-timpal tiange 
paturu bangsa Yahudi. 

22 Tiang Tertius, sane nulis surate puniki, 
taler ngaturang pangayu bagia Kristen ring 
parasemeton sareng sami. 

23 Semeton sane ngwehin tiang dunungan, 
inggih punika semeton Gayus, tur umahnyane 
puniki dados genah pasamuane paum, taler 
ngaturang pangayu bagia ring semeton-semeton; 
kadi asapunika taler semeton Erastus sane dados 
sedahan kotane irika miwah semeton iragane 
Kwartus, ngaturang pangayu bagia buat semeton. 

24 (Sih pasuecan Panembahan iragane Ida 
Hyang Yesus Kristus nyarengin semeton sareng 
sami. Amin.) 


Pamuji sane pamuput 


2> Ngiringja iraga ngluihang Ida Sang Hyang 
Widi Wasa. Ida sane kuasa ngamanggehang 
kapracayan semetone, manut ring Orti Rahayu 
sane sampun pidartayang tiang, Orti Rahayu 
indik Ida Hyang Yesus Kristus, tur satinut ring 
kasujatian sane sampun kapingit saking nguni, 
ngantos makudang-kudang abad suenipun. 
26 Nanging sane mangkin kasujatiane punika 
sampun kawerayang malantaran sesuratan 
paranabine; miwah malantaran pituduh Ida 
Sang Hyang Widi Wasa sane maraga langgeng; 
kawarah-warahang ring bangsane sami, 

mangdane anake makasami prasida pracaya tur 
astiti bakti ring Ida Sang Hyang Widi Wasa. 

27 Luihangja Ida Sang Hyang Widi Wasa sane 
tunggal, sane maraga wicaksana, luihangja 
Ida sajeroning Ida Hyang Yesus Kristus kantos 
salami-laminnya! Amin. 


1 KORINTUS 


1 1 Surat saking tiang Paulus, sane dados 
utusan Ida Sang Hyang Yesus Kristus, manut 
pakarsan Ida Sang Hyang Widi Wasa, samaliha 
saking semeton iragane Sostenes; 2 katur ring 
pasamuan druen Ida Sang Hyang Widi Wasa ring 
kota Korintus, inggih punika sakancan anake sane 
sampun kesengin dados kaulan Ida Sang Hyang 
Widi Wasa malantaran patunggilanipun ring Ida 
Hyang Yesus Kristus, ping kalihipun katur ring 
sakancan anake sane nyambat parab Ida Hyang 
Yesus Kristus dados Panembahanipune miwah 
Panembahan iragane. 

3 Ida Sang Hyang Widi Wasa Ajin iragane miwah 
Panembahan iragane Ida Hyang Yesus Kristus 
maicayang sih pasueca miwah sutrepti ring 
semeton sinamian. 


Sih pasueca malantaran Ida Hyang Yesus Kristus 


4Tiang tan mari ngaturang panyuksma 
ring Widin tiange uli krana parasemeton, 
duaning sih pasuecan Idane sane paicayang Ida 
ring parasemeton sinamian, malantaran Ida 
Hyang Yesus Kristus. ? Santukan malantaran 
patunggilan parasemetone sajeroning Ida 

Sang Kristus, semeton sampun dados sugih 
sajeroning saluiring paindikan, inggih punika 
sajeroning bebaosan miwah sugih sajeroning 
kaweruhan. ? Orti indik Ida Sang Kristus sampun 
kamanggehang pisan ring pantaran semetone, 

7 kantos parasemeton pacang kicen sih pasuecan 
saking Roh Ida Sang Hyang Widi Wasa, sajeroning 
semeton nyantosang rauh Panembahan iragane, 
Ida Hyang Yesus Kristus. 3 Ida Sang Kristus ngraga 
taler jaga matiningin semeton kantos rauh ka 
pamuput, mangdane semeton cingak Ida tan 
paceda ring panemayan rauh Idane buat nepasin 
jagate puniki. ? Ida Sang Hyang Widi Wasa punika 
maraga satia tuu, Ida sampun ledang ngesengin 
semeton buat ngrasayang patunggilan sareng 
ring Putran Idane, Ida Hyang Yesus Kristus, 
Panembahan iragane. 


Indik sagsag ring pasamuan 


10 Inggih parasemeton, malantaran kawisesan 
Ida Hyang Yesus Kristus, tiang nunas ring 
parasemeton, mangda semeton saguluk ring 
bebaosan semetone, tur sampunang pisan 
kantos wenten sane maroang-roangan ring 
pantaran semetone. Nunggalja sajeroning kayun 
lan pangapti. 1t Santukan tiang sampun miragi 
saking kulawargan Kloe, mungguing wenten 
ieg ring pantaran semetone. 12 Dagingipun 

pisan sapuniki: Asing-asing anak ring pantaran 
parasemetone pada mabaos mabina-binayan 
kadi asapuniki: Tiang ene roang Paulus; wenten 
taler sane mabaos: Tiang ene roang Apolos: 
sane lianan mabaos sapuniki: Tiang ene roang 
Petrus: samaliha wenten sane mabaos: Tiang 
ene roang Ida Sang Kristus. 13 Punapike Ida Sang 
Kristus punika kaepah dados maroang-roangan? 
Punapike Paulus sampun padem kasalib pabuat 
parasemeton? Punapike sane riin semeton 
sampun kalukat buat dados sisian Pauluse? 

14 Tiang ngaturang panyuksma ring Ida Sang 
Hyang Widi Wasa, santukan saking pantaran 
parasemetone adiriko tan wenten sane 
lukat tiang, sajawining Krispus miwah Gayus. 

15 Adiriko tan wenten ring pantaran semetone 
sane mrasidayang mabaos, mungguing ipun 
kalukat buat dados sisian tiange. !? (Tiang lali, 
mungguing tiang naenin nglukat Stepanus 
miwah kulawarganipune. Lianan ring punika, 
yen tan iwang antuk tiang, tan wenten malih 
sane sampun lukat tiang.) 17 Santukan Ida Sang 
Kristus ngutus tiang boyaja buat nglukat anak, 
nanging buat ngortiang Orti Rahayune punika. 
Samaliha mangda tiang ngortiang Orti Rahayune 
punika boyaja antuk bebaosan sane saking 
kawicaksanan manusa, mangdane sedan Ida Sang 


1 KORINTUS 1.18-21 4700 


Kristus ring salibe miwah saluiring pikenohnyane 
sampunang kantos tan papuara. 


Ida Sang Kristus maraga kawisesan miwah 
kawicaksanan Ida Sang Hyang Widi Wasa 


18 Santukan pabuat anake sane kasasar orti 
indik sedan Ida Sang Kristus ring salibe punika 
mula wantah dados bebaosan sane puyung. 
Nanging pabuat iraga sane sampun karahayuang, 
Orti Rahayune punika dados kawisesan Ida Sang 
Hyang Widi Wasa. 19 Ida Sang Hyang Widi Wasa 
sampun masabda kadi asapuniki: 

“Ulun lakar nguugang kawicaksanan anake 
wicaksana, tur kaweruhan anake ririh 
lakar sirnayang Ulun.” 

20 Duaning punika asapunapike ngeniang 

indik anake sane wicaksana? Asapunapike 
ngeniang indik anake sane madue kaweruhan? 
Asapunapike ngeniang indik anake ririh sane 
maosang indik masane mangkin? Ida Sang Hyang 
Widi Wasa sampun nyinahang, mungguing 
kawicaksanan manusane punika mula wantah 
kanambetan kewanten! 

21 Santukan sajeroning kawicaksanan Idane, 
Ida Sang Hyang Widi Wasa sampun mastiang, 
mungguing manusane tan jaga mrasidayang 
uning ring Ida masrana kawicaksananipune 
niri. Ida ngrahayuang manusane yening ipun 

pracaya ring Orti Rahayune sane pidartayang 
tiang ring semeton (sane kabaos kanambetan 
antuk jagate puniki). 22 Jadma Yahudine pada 
mamuatang praciri minakadi bukti, tur jadma 
Yunanine pada mamuatang kawicaksanan. 

23 Nanging iraga nglumbrahang, mungguing Ida 
Sang Kristus sane kasalib punika maraga Sang 
Juru Rahayu; pabuat jadma Yahudi paindikane 
punika ngranayang ipun salah tampi, tur pabuat 
anak Yunani paindikane punika kawastanin 
paindikan sane kalintang nambet. ** Nanging 
pabuat anake sane kesengin antuk Ida Sang 
Hyang Widi Wasa, yadian ipun anak Yahudi, 
yadian ipun anak Yunani, Orti Rahayu punika, 
inggih punika Ida Sang Kristus, sane maraga 
kawisesan Ida Sang Hyang Widi Wasa miwah 
kawicaksanan Idane. 2 Duaning punika paindikan 
sane pakantenanipun sakadi kanambetan Ida 
Sang Hyang Widi Wasa, sujatinipun langkung 
wicaksanaan yen bandingang ring kawicaksanan 
manusane; tur paindikan sane pakantenanipun 
sakadi kalemetan Ida Sang Hyang Widi Wasa, 
punika kantun wisesaan bandingang ring 
kakuatan manusane. 

26 Inggih parasemeton, elingangja kawentenan 
semetone, daweg semeton wau kesengin antuk 
Ida Sang Hyang Widi Wasa; yen cara kamanusan 
boyake akedik ring pantaran semetone sane 

wicaksana, wantah akedik sane madue linggih 
sane becik tur wantah akedik sane ngagem 
kakuasan. 27 Ida Sang Hyang Widi Wasa mula 
nyelap milih anake sane kabaos nambet antuk 
jagate puniki, buat anggen Ida ngawinang kimud 
anake sane wicaksana. Kadi asapunika taler 
anake sane kabaos lemet antuk jagate, anake 
punika selik Ida buat anggen Ida ngawenang 
kimud anake siteng. 28 Tur anake sane kabaos 
tan paji tur nista dama miwah tan paguna antuk 
jagate puniki, punika selik Ida buat anggen Ida 
nyirnayang paindikan sane kawastanin penting. 
29 Puniki mapiteges, mungguing tan wenten anak 
sane mrasidayang nyumbungang dewekipune 
ring ayun Ida Sang Hyang Widi Wasa. 3? Nanging 
Ida Sang Hyang Widi Wasa sampun nglugrain 
semeton ngrasayang patunggilan ring Ida Sang 
Hyang Yesus Kristus tur Ida Sang Hyang Widi 
Wasa sampun mastiang, mungguing Ida Sang 
Kristus punika dados kawicaksanan iragane. 
Malantaran Ida Sang Kristus iraga sampun 
kadameang pamantuka ring Ida Sang Widi Wasa, 
malantaran Ida taler iraga sampun dados kaulan 
Idane sane suci. Iraga sampun kabebasang! 

31 Duaning punika sakadi sane sampun kasurat 
ring Cakepan Sucine sakadi asapuniki: “Sapasiraja 
mamanah nyumbungang dewek, sumbungangja 

paindikan sane sampun kakardi antuk Ida Sang 
Panembahan.” 


Indik sedan Ida Sang Kristus ring salibe 


1 Sane riin, daweg tiange rauh midartayang 
2 indik kasujatian Ida Sang Hyang Widi Wasa, 
boyaja tiang ngangge baos sane matata wiadin 
pangweruhan sane dalem. 2 Santukan pangaptin 
tiange sakantun tiang sareng-sareng ring 
parasemeton, mangda tiang prasida lali ring 
saluiring paindikan, sajawining ring indik Ida 
Hyang Yesus Kristus, miwah indik sedan Idane 
ring salibe. 3 Punika awinanipun daweg tiange 
ngrauhin semeton, tiang taler rumasa lemet 
tur jejeh ngetor. “Samaliha Orti Rahayu miwah 
paurukan sane aturang tiang, boyaja masrana 
baos sane widagda manut pangweruhan 
manusane, nanging masrana bukti kawisesan 
Roh Ida Sang Hyang Widi Wasa, ? mangda 
kapracayan parasemetone sampunang madasar 
antuk karirihan manusa, nanging madasar antuk 
kawisesan Ida Sang Hyang Widi Wasa. 


Kawicaksanan Ida Sang Hyang Widi Wasa 


6 Yadiastun asapunika, tiang taler maosang 
indik kawicaksanan ring sakancan anake 
sane sampun madewek kelih sacara rohani. 
Kawicaksanan sane baosang tiang puniki, boyaja 

kawicaksanan sane saking jagate puniki, wiadin 
saking parapangereh sane mrentah jagate 
puniki, sane pamrentahannyane pacang sirna. 
7 Nanging kawicaksanan sane baosang tiang 
punika kawicaksanan Ida Sang Hyang Widi Wasa 
sane pingit tur kailidang marep ring imanusa. 
Kawicaksanane punika sampun kasediayang 
antuk Ida Sang Hyang Widi Wasa buat 
kaluihan iragane ngawit saking sadurung jagate 
kawentenang. 8 Parapamrentah jagate puniki 
nenten wenten sane uning ring kawicaksanane 
puniki. Santukan yan ipun uning, sinah ipun tan 
pacang mentang Ida Sang Panembahan sane 
maha luih punika ring salibe. ? Nanging sakadi 
sane sampun kasuratang ring Cakepan Sucine, 
sapuniki: 

“Sane tan naenin kacingak, tur tan naenin 
kapireng, maliha tan naenin mentik ring 
pepineh manusane, punika sampun 
kacawisang antuk Ida Sang Hyang Widi 
Wasa buat anake sane astiti bakti ring Ida.” 

10 Santukan malantaran Roh Idane, Ida Sang 
Hyang Widi Wasa sampun nyinahang pepingitan 
Idane ring iraga. Sawetning Roh Ida Sang Hyang 
Widi Wasa wikan ring saananing paindikan, 

Ida taler wikan ring pakarsan Ida Sang Hyang 
Widi Wasa sane pinih pingita. 1! Tan bina 
sakadi roh imanusa uning ring daging untenging 

manahipune, asapunika taler indik Ida Sang 
Hyang Widi Wasa. Wantah Roh Ida Sang Hyang 
Widi Wasa ngraga sane wikan ring kawentenan 
saluiring paindikan Ida Sang Hyang Widi Wasa. 
12 Iraga puniki boyaja nampi roh sane kawitipun 
saking jagate, nanging iraga nampi Roh Ida Sang 
Hyang Widi Wasa, mangdane iraga prasida uning 
ring saluiring paica sane sampun kapaicayang 
ring iraga antuk Ida Sang Hyang Widi Wasa. 

13 Punika awinanipun buat anake sane sampun 
kalingganin antuk Roh Ida Sang Hyang Widi Wasa, 
tiang nlehtehang indik kasujatian Ida Sang Hyang 
Widi Wasa, boyaja madasar antuk kawicaksanan 
manusa, nanging madasar antuk kawicaksanan 
Roh Ida Sang Hyang Widi Wasa. 14 Anake sane 
tan kalingganin antuk Roh Ida Sang Hyang Widi 
Wasa, ipun tan mrasidayang nampi paica-paica 
sane kapaicayang antuk Roh Ida Sang Hyang 
Widi Wasa. Ipun tan ngresep ring paica-paicane 
punika. Pabuat ipun, paica-paicane punika tan 
bina sakadi paindikan sane nambet kewanten, 
santukan ipun wantah nyidayang ngresep yening 
ipun kabekin antuk Roh Ida Sang Hyang Widi 
Wasa. 1? Anake sane kabekin antuk Roh Ida 
Sang Hyang Widi Wasa, ipun uning minehin 
saluiring paindikan, tur tan wenten anak sane 
mrasidayang ngiwangang ipun. 18 Sakadi sane 
kasuratang ring Cakepan Sucine: 

“Sapasirake sane uning ring pakayunan Ida 
Sang Hyang Widi Wasa? Sapasirake sane 
nyidayang ngaturang pawungu ring Ida?” 

Iraga puniki maderbe pepineh sane satinut ring 
pakayunan Ida Sang Kristus. 


Paraparekan Ida Sang Hyang Widi Wasa 


1 Parasemeton, sujatinipun tiang tan patut 

matur ring parasemeton sakadi marep ring 
anak sane sampun kalingganin antuk Roh Ida 
Sang Hyang Widi Wasa. Nanging patutipun tiang 
mabaos sakadi marep ring anak sane biasa 
ring jagate puniki, sane kantun madewek rare 
sajeroning kapracayan ring Ida Sang Kristus. 
2 Punika awinanipun semeton aturin tiang susu, 
boya ajeng-ajengan biasa, santukan semeton 
durung mrasidayang ngeled. Tur rauh mangkin 
taler semeton durung mrasidayang, ? santukan 
parisolah semetone kantun sakadi anake 
sane biasa ring jagate puniki. Ring pantaran 
semetone kantun wenten iri ati miwah ieg. 
Boyake paindikane punika sampun nyinahang, 
mungguing parisolah semetone tan bina ring 
parisolah anake sane biasa ring jagate puniki, 
sane urip nganutin indrian jagate? “Yen wenten 
ring pantaran semetone sane mabaos: “Tiang 
ene roang Paulus”, miwah sane tiosan mabaos: 
“Tiang maroang Apolos”, boyake paindikane 

punika sampun nyinahang, mungguing semeton 
maparisolah pateh sakadi sakancan anake sane 
biasa ring jagate puniki? 

> Sapasirake Apolos punika? Miwah sapasirake 
Paulus punika? Tiang puniki wantah parekan- 
parekan Ida Sang Hyang Widi Wasa sane nuntun 
semeton mangda semeton pracaya ring Ida Sang 
Hyang Widi Wasa. Tiang wantah ngamargiang 
ayah-ayahan, sane kapituduhang antuk Ida Sang 
Panembahan ring tiang suang-suang. * Tiang 
sane nandur, Apolos sane nyiram, nanging Ida 
Sang Hyang Widi Wasa sane numbuhang. ” Anake 
sane nandur wiadin sane nyiram punika nenten 
penting. Sane penting wantah Ida Sang Hyang 
Widi Wasa, santukan Ida sane numbuhang 
tetandurane punika. 8 Sane nandur miwah sane 
nyiram punika pateh; benjangan Ida Sang Hyang 
Widi Wasa pacang ngicen ipun pikolih manut 
pakaryanipune suang-suang. 2 Tiang sareng sami 
puniki dados anak sane makarya sinarengan 
pabuat Ida Sang Hyang Widi Wasa, tur semeton 
puniki minakadi pategalan padruen Ida Sang 
Hyang Widi Wasa. 

Semeton taler minakadi wewangunan druen 
Ida Sang Hyang Widi Wasa. 1? Malantaran sih 
pasuecan Ida Sang Hyang Widi Wasa, sane 
kapaicayang ring tiang, tiang minakadi dados 
undagi sane pradnyan sane sampun masang 

dasar, raris anak tios nglanturang ngwangun 
wewangunane punika. Nanging anake sane jaga 
nglanturang wewangunane punika, ipun patut 
waspada sapunapi patutne ipun ngwangun. 

11 Santukan Ida Sang Hyang Widi Wasa ngraga 
sampun mastiang, mungguing Ida Hyang Yesus 
kewanten sane dados dasar wewangunane 
punika, tan wenten malih sane lianan sane 
dados kanggen dasar. 12 Wenten anak sane jaga 
ngwangun antuk mas, perak, sesocan, kayu, 
padang sane tuh, wiadin sumi ring duur dasare 
punika. 18 Benjang pungkur ring rahina rauh 
Ida Hyang Yesuse, punika sami pacang sinah. 
Santukan Ida pacang rauh maduluran geni, tur 
geni punika pacang mintonin wewangunane 
punika, jaga muktiang kawentenanipune sane 
sujati. 14 Yening wewangunane punika nenten 
puun, anake punika pacang nampi hadiah. 

15 Nanging yening wewangunanipune puun, ipun 
pacang pocol. Ipun newek jaga molih rahayu, 
sakadi anak sane luput saking wewangunan sane 
puun. 

16 Punapike semeton nenten uning, mungguing 
semeton puniki perhyangan linggih Ida Sang 
Hyang Widi Wasa, tur Roh Idane malingga 
sajeroning semeton? 1” Duaning punika yen 
wenten anak sane nguug perhyangan linggih Ida 
Sang Hyang Widi Wasa, Ida sinah ngeseng anake 

punika. Santukan perhyangan linggih Ida Sang 
Hyang Widi Wasa punika suci, tur semeton sane 
dados perhyangan linggih Idane punika. 

18 Sampunang kantos wenten anak sane 
ngapus deweknyane niri. Yening ring pantaran 
semetone wenten sane marasa deweknyane 
ririh manut cara ring jagate iriki, ipun patut 
dados anak nambet, mangdane ipun yakti dados 
anak sane wicaksana. 19 Santukan paindikan 
sane kawastanin karirihan antuk jagate puniki, 
paindikane punika kawastanin kanambetan 
ring ayun Ida Sang Hyang Widi Wasa. Sakadi 
sane sampun kasurat ring Cakepan Sucine: 

“Ida Sang Hyang Widi Wasa mungklekang 
anake ririh punika malantaran karirihanipune 
niri.” 20 Wenten malih kakecap sane tiosan ring 
Cakepan Sucine: “Ida Sang Panembahan wikan 
mungguing pepineh anake sane ririh punika 

tan paguna.” 21 Duaning punika sampunangja 
wenten anak sane nyumbungang deweknyane 
malantaran antuk paindikan sane prasida kakardi 
antuk imanusa. Santukan makasami punika 
sampun kapaicayang dados druen semetone. 

22 Mungguing Paulus, Apolos miwah Kepas, 
jagate puniki, indik padem miwah urip, rahinane 
mangkin miwah sane pacang rauh, punika sami 
semeton sane nuenang. 28 Kadi asapunika taler 
semeton sareng sami puniki druen Ida Sang 

Kristus, tur Ida Sang Kristus druen Ida Sang Hyang 
Widi Wasa. 


Utusan-utusan Ida Sang Kristus 


4 1 Sapatutipun parasemeton ngajiang tiang 
puniki sakadi parekan-parekan Ida Sang 
Kristus, sane sampun kapisarayang ngraksa 
kasujatian-kasujatian Ida Sang Hyang Widi Wasa 
sane pingit. ? Sane kakarsayang saking anake 
sane kapisara ngraksa pepingitane punika, 
mangda ipun satia tuu ring gustinnyane. ? Tiang 
nenten pisan nglinguang punapike tiang pacang 
katepasin antuk parasemeton, punapike antuk 
anak sane lianan ring jagate puniki. Malah-malah 
tiang newek taler nenten nepasin dewek tiange. 
4Tungtung manah tiange ening, nanging indike 
punika nenten pisan nyinahang mungguing 
tiang puniki nenten maiwang. Wantah Ida Sang 
Panembahan sane pacang nepasin tiang. ? Punika 
awinanipun sampunang dumun nepasin anak 
sadurung rauh masane, inggih punika sadurung 
Ida Sang Panembahan rauh. Ida sane pacang 
nyuluhin saluiring pepingitan sane kengkebang 
ring petenge. Ida taler sane pacang ngedengang 
paindikan sane karencanayang ring manah 
manusane. Irika anake suang-suang pacang 
molih pujian saking Ida Sang Hyang Widi Wasa 
manut sakadi sane sampun kasediayang. 

6 Inggah parasemeton, baos tiange iwau punika 
tuekang tiang ring dewek tiange miwah ring 
Apolos. Tiang nganggen sikian tiange sareng 
kalih minakadi conto, mangdane semeton 
mrasidayang ngresepang teges slokane sane 
kadi asapuniki: “Tinutinja pidabdabe sane 
patut.” Sampunang kantos wenten ring pantaran 
semetone anak sane ngajumang anak adiri, tur 
nganistayang anak tiosan. ' Sapasirake sane 
nadosang semeton inggilan ring semeton sane 
lianan? Napike sane dados druen semetone, 
sane tan kapaicayang antuk Ida Sang Hyang Widi 
Wasa? Tur yen yakti punika wantah kapaicayang 
ring semeton, napi awinanipun semeton 
nyumbungang raga, minabke druen semetone 
punika boyaja paican Ida Sang Hyang Widi Wasa? 

8 Parasemeton sami sampun pada tan 
kakirangan punapa-punapi. Semeton sampun 
pada sugih, tur semeton sampun jumeneng 
prabu. Nanging tiang durung kadi asapunika. 
Pangaptin tiange mangda semeton sawiakti 
jumeneng nata, mangda tiang mrasidayang 
sareng-sareng mrentah ring semeton. ? Santukan 
manut pangrasan tiange, Ida Sang Hyang Widi 
Wasa sampun mapaica tegak sane paling nista 
ring tiang parautusan, tan bina sakadi anak sane 
kadanda pati ring kalangane, sane kadadosang 
pabalih-balihan pabuat paramalaekate miwah 

pabuat imanusa. 10 Uli krana Ida Sang Kristus 
tiang dados anak nambet, nanging semeton 
sareng sami dados anak Kristen sane wicaksana. 
Tiang dados anak lemet, nanging semeton 
dados anak kuat. Tiang kanistayang, nanging 
semeton kajiang! 1! Rauh mangkin tiang pada 
nandang seduk lan bedak, mapangangge setset 
pasranting, kasakitin tur idup ngumbara, 12 tiang 
matuyuhin dewek magarapan buat pangupa 
jiwan tiange. Yening tiang katemah, anake punika 
tunasang tiang merta; yening tiang kasangsarain, 
tiang sabar: 13 yening tiang kanistayang, saurin 
tiang antuk baos sane becik; tiang puniki tan bina 
sakadi luun gumi, tiang dados beberekan jagate 
kantos rauh mangkin. 

14 Paindikane puniki suratang tiang boyaja 
mangda ngawinang semeton kimud, nanging 
tiang mamanah nglemekin semeton sane 
anggep tiang waluya sakadi pianak tiange niri. 

15 Yadianja sakadi anak Kristen semeton madue 
guru panyiuan, nanging semeton maderbe 

bapa wantah asiki. Disajeroning urip semetone 
sakadi anak Kristen, tiang sane dados bapan 
parasemetone, santukan tiang taler sane sampun 
ngortiang Orti Rahayune punika ring semeton. 
16 Punika awinan tiang nunas ring semeton, 
tuladja tiang! 17 Punika awinanipun tiang ngutus 
Timotius ngrauhin parasemeton. Ipun anak 

Kristen sane satmaka dados pianak tiange sane 
sayang tur satia. Ipun jaga mapakeling ring 
semeton indik uger-uger sane tinutin tiang 
sajeroning urip anyar, sane kapaicayang antuk Ida 
Sang Kristus Yesus, sakadi sane sampun urukang 
tiang ring sawatek pasamuane makasami. 

18 Nanging wenten ring pantaran semetone 
anak sane nyumbungang dewek, santukan 
ipun mitaenang tiang tan pacang malih 
ngrauhin semeton. 19 Nanging yening Ida Sang 
Panembahan asung lugraha, tiang digelis jaga 
ngrauhin semeton. Irika tiang jaga uning, 
paindikan punapi sane sida antuka ngardi antuk 
anake sane sumbung punika, boya wantah 
paindikan sane sida antuk ipun maosang 
kewanten. 20 Santukan yening Ida Sang Hyang 
Widi Wasa mrentah sajeroning urip manusane, 
pamrentahan Idane punika boyaja marupa baos 
kewanten nanging marupa kawisesan. 21 Napike 
sane arsayang semeton? Punapike semeton 
ngajap-ajap mangda tiang rauh makta pecut, 
wiadin tiang rauh maduluran tresna asih miwah 
alap asor? 


Dosa cabul ring tengah pasamuane 


5 1 Sujatinipun wenten anak sane ngrauhang 
ring tiang, mungguing ring pantaran 
parasemetone wenten sane macecabulan, 

maliha cecabulane sane sakadi asapunika 
durung naenin kapanggih, yadianja ring pantaran 
bangsa-bangsane sane nenten uning ring Ida 
Sang Hyang Widi Wasa. Inggih punika jantos 
wenten semeton sane ngamitrain meme 
kwalonnyane. ? Yadiastu sampun kadi asapunika, 
semeton kantun taler nyumbungang raga. 
Sujatinipun semeton patut pada sedih, tur 
semeton sane matingkah sakadi asapunika patut 
kasepekang saking pasamuan. ? Yadianja tiang 
doh saking semeton, nanging manah tiange 
tansah masarengan ring semeton. Duaning 
punika masrana parab Ida Hyang Yesus, tiang 
sampun ngukum jadmane sane nglaksanayang 
paindikan sane cemer punika. 4 Yening semeton 
mapunduh sakadi pasamuan tur tiang taler 
wenten irika sareng-sareng ring semeton sacara 
rohani, malantaran kuasan Ida Sang Hyang 
Yesus Kristus, sane taler wenten sareng-sareng 
ring iraga. ° Semeton patut nyerahang anake 
sane kadi asapunika ring Ratun Setane, mangda 
awakipune karusakang, nanging mangda 
jiwannyane prasida, karahayuang benjangan ring 
Rahinan Ida Sang Panembahan nepasin jagate. 

6 Tan patut semeton nyumbungang raga! 
Punapike semeton durung uning ring slokane 
puniki: “Ragine sane akidik punika ngranayang 
tepunge apaso nadi makasami?” 7 Kutangja 

ragine sane lawas, inggih punika dosa, mangdane 
semeton dados sampurna. Raris semeton pacang 
dados kepelan tepung anyar sane tan madaging 
ragi. Sujatinipun tiang uning, mungguing 
semeton mula kadi asapunika. Ida Sang Kristus, 
panak biri-birine sane kanggen marerainan 
ring Rainan Paskahe sampun matampah tur 
perjamuan Paskahe sampun cumawis. 3 Punika 
awinan ngiringja iraga ngamiyikang perjamuan 
iragane punika, boya antuk roti sane madaging 
ragi sane lawas, inggih punika dosa miwah 
cecabulan, nanging antuk roti tan paragi, inggih 
punika kasampurnaan miwah kasujatian. 

3 Ring surat tiange sane sampun lintang, 
tiang sampun mapiteket ring semeton mangda 
sampunang magubugan sareng-sareng ring anak 
sane cabul-cabul. 10 Sane tuek tiang boyaja 
sakancan anake sane tan uning ring Widi, tur 
anake sane cabul-cabul miwah sane loba angkara 
wiadin anake sane demit-demit, anake sane 
demen mamaling miwah anake sane nyumbah 
arca-arca. Yen semeton mapakayun nganehang 
sakancan anake punika, sinah semeton patut 
matinggal saking jagate puniki. 1! Nanging sane 
tuek tiang, inggih punika, mangda sampunang 
semeton magubugan ring anak sane ngaku anak 
Kristen, nanging sujatinnya ipun anak cabul, 
demit, nyumbah arca-arca, seneng ngae pisuna, 

seneng mapunyah-punyahan miwah demen 
mamaling. Arepa ring anake sane kadi asapunika, 
sampunang pisan-pisan semeton maajengan 
sareng-sareng ring ipun. 

12 Santukan tiang tan maderbe wewenang jaga 
nepasin anake sane boya warga pasamuan. Ipun 
pacang katepasin antuk Ida Sang Hyang Widi 
Wasa. Boyake semeton patut nepasin anake sane 
sampun dados warga pasamuan? Sakadi manut 
ring kecap Cakepan Sucine: “Sepekangja anake 
sane malaksana corah saking pantaran pasamuan 
semetone.” 13 (5:12) 


Saling dalih ngajak semeton 


1 Rikalaning wenten ring pantaran 
6 parasemetone sane mawicara nglawan 
semetonnyane, punapike semeton purun 
ngrereh tetepasan ring anak sane nenten 
nyungsung Ida Sang Hyang Widi Wasa, tur 
boya ring pantaran kaulan Ida Sang Hyang 
Widi Wasa? ? Punapike semeton nenten uning 
mungguing parakaulan Ida Sang Hyang Widi 
Wasa punika jaga nepasin jagate puniki? Yening 
parasemeton sane jaga nepasin jagate puniki, 
punapike semeton tan mrasidayang muputang 
wicara sane alit punika? 3 Punapike semeton 
nenten uning mungguing iraga puniki pacang 
nepasin paramalaekat? Napi malih wicara 

sane biasa sane wenten ring urip iragane sane 
nyabran rahina. 4 Yening wenten wicara sane 
kadi asapunika, punapike wicarane punika jaga 
kaserahang ring anak sane tan madue tegak ring 
pasamuan? ? Boyake indike puniki ngawinang 
semeton marasa kimud? Punapike ring pantaran 
parasemetone tan wenten anak sane wicaksana, 
sane mrasidayang maosang wicara sane wenten 
ring pantaran parasemetonnyane? ? Nanging 
semeton manggayang parasemeton pasamuane 
mawicara ring pangadilane, tur semeton adung 
yen anake sane tan pracaya nepasin wicaran 
parasemetone. 

7 Sujatinipun wentenipun wicara ring pantaran 
parasemetone, punika sampun dados bukti 
mungguing semeton nenten pisan mapituas. 
Boyake langkung becik, yen semeton kapekelin 
wiadin kabegal? 3 Nanging semeton ngraga 
saling pekelin miwah saling begal ring pantaran 
semetone. ? Sampun janten semeton uning 
mungguing anake sane jaat punika nenten 
jaga ngrasayang kawiryan Pamrentahan Ida 
Sang Hyang Widi Wasa. Sampunangja ngapus 
ragan semetone niri! Anake sane corah, anake 
sane nyumbah arca-arca, anake sane demen 
mamitra, anake sane masanggama paturu muani, 
10 anake sane demen megal, anake sane loba 
angkara, sane demen mapunyah-punyahan, sane 

demen ngae pisuna, sane demen mamaling, 
ipun sami tan pacang ngrasayang kawiryan 
Pamrentahan Ida Sang Hyang Widi Wasa. 11 Sane 
riin, ring pantaran parasemetone akeh sane 
nglaksanayang paindikan sane kadi asapunika. 
Nanging sane mangkin semeton sampun 
kasuciang saking dosa-dosan semetone, tur 
semeton sampun katurang ring ayun Ida Sang 
Hyang Widi Wasa. Malantaran kuasan Ida 
Hyang Yesus Kristus miwah malantaran Roh 
Widin iragane, semeton sampun kadameang 
pamantuka ring Ida Sang Hyang Widi Wasa. 


Luihangja Ida Sang Panembahan 
antuk sikian semetone 


12 Menawi wenten anak mabaos sapuniki: 
“Tiang bebas nglaksanayang saluiring paindikan.” 
Punika patut, nanging boya saluiring paindikan 
mapikenoh buat parasemeton. Tiang taler 
matur: “Tiang bebas nglaksanayang saluiring 
paindikan, nanging tiang tan pacang nyerahang 
dewek tiange buat jaga kapanjakang antuk 
saluiring paindikane punika.” 3 Wenten taler 
anak tiosan mabaos: “Ajeng-ajengan punika mula 
buat weteng, tur wetenge punika mula genah 
ajengan.” Punika patut. Nanging makakalih 
jaga kapuputang antuk Ida Sang Hyang Widi 
Wasa. Sikian iragane punika boyaja buat anggen 

matingkah sane corah, nanging buat anggen 
mabakti ring Ida Sang Panembahan, tur Ida Sang 
Panembahan matiningin sikian iragane. ** Ida 
Sang Hyang Widi Wasa sampun nangiang Ida 
Hyang Yesus saking pantaran anake padem, Ida 
taler pacang nguripang iraga antuk kawisesan 
Idane. 

15 Semeton sampun uning mungguing sikian 
semetone punika anggota anggan Ida Sang 
Kristus. Punapike dados anggota anggan Ida Sang 
Kristus punika kambil tur kanggen anggotan 
sikian anak sane dados sundel? Sampun janten 
nenten dados! 18 Punapike semeton tan uning 
mungguing siraja masanggama ngajak sundel, 
ipun sampun nunggal sikian ngajak sundele 
punika? Santukan kecaping Cakepan Sucine 
sapuniki: “Makadadua ento lakar nunggal 
dadi mawak abesik.” 17 Nanging sapasira 
sane nunggalang sikiannyane ring Ida Sang 
Panembahan, ipun nunggal ring Ida sajeroning 
roh. 

18 Kelidangja ragan semetone saking parisolah 
sane kaon! Sakancaning laksana sane ngranayang 
manusane madosa, dosane punika nenten 
nempuh sikianipun. Nanging anake sane 
macecabulan, ipun madosa marep ring 
deweknyane niri. 19 Punapike semeton nenten 
uning, mungguing sikian semetone punika 

palinggih Roh Ida Sang Hyang Widi Wasa, 
inggih punika Roh sane sampun kapaicayang 
antuk Ida Sang Hyang Widi Wasa ring semeton 
sane malingga sajeroning semeton. Dadosipun 
semeton puniki nenten kantun dados druen 
semetone niri, nanging sampun dados druen Ida 
Sang Hyang Widi Wasa. 20 Santukan semeton 
sampun katumbas tur sampun kataur mael 
pisan antuk Ida Sang Hyang Widi Wasa. Punika 
awinannya, luihangja Ida Sang Hyang Widi Wasa 
antuk sikian parasemetone. 


Indik alaki-rabi 


1 Sane mangkin ngeniang ring paindikan- 
7 paindikan sane wau-wau puniki suratang 
semeton ring tiang. Becik taler yening wenten 
anak lanang sane nyukla brahmacari. * Nanging 
santukan akeh pisan wenten paindikan 
sane cabul, becikan mangda lanang-lanange 
suang-suang pada madue rabi. Asapunika taler 
parawanitane suang-suang pada madue rabi. 
3 Sang lanang patut ngamargiang tetegenannyane 
arepa ring rabinipune. Asapunika taler sang 
istri patut ngamargiang tetegenannyane arepa 
ring sang lanang. Asing-asing semeton patut 
ngawinang semeton sane lianan marasa liang. 
4 Sane istri nenten kuasa ring deweknyane niri, 
nanging kawawa antuk sang lanang. Asapunika 

taler sang lanang, taler nenten kuasa ring 
deweknyane niri, nanging kawawa antuk sang 
istri. ? Sampunangja semeton pada ngeret 
semara! Sajawining yen semeton sampun pada 
adung, nangingke sampunang sue, mangda 
semeton polih sela buat ngastawa. Wusan punika 
becikan semeton malih matemu semara, mangda 
sampunang Ratun Setane kantos polih sela jaga 
ngoda parasemeton, malantaran parasemeton 
nenten kuat ngeret semara. 

6 Paindikane punika aturang tiang ring semeton 
boyaja sakadi prentah, nanging sakadi pitutur, 
mangda semeton ngamargiang saking suka 
lila. 7 Sujatinipun sane edotang tiang mangda 
semeton sareng sami pateh sakadi tiang, nanging 
semeton suang-suang pada polih wara nugraha 
sane mabinabinayan saking Ida Sang Hyang Widi 
Wasa. Wenten sane asapuniki, wenten sane 
asapunika. 

8 Pitutur tiange ring parasemeton sane durung 
marabian miwah semeton-semetone sane 
sampun balu, becikan semeton tetep tan 
marabian sakadi tiang puniki. ? Nanging yan 
semeton tan mrasidayang ngeret semara, 
becikan semeton punika marabian kewanten. 
Santukan becikan semeton marabian bandingang 
ring semeton uyang paling kasemaran. 


1 KORINTUS 7.10-14 4722 


10 Buat anake sane sampun marabian sapuniki 
pituduh tiange. Sujatinipun boyaja pituduh saking 
tiang, nanging pituduh Ida Sang Panembahan. 
Anak istri sane sampun marabian tan pisan 
dados nilar somahipune. 1! Yen prade ipun palas, 
ipun patut tetep balu, wiadin mawali malih ring 
somahnyane. 

12 Buat semeton sane tiosan, (puniki tiang sane 
matur, boyaja sabdan Ida Sang Panembahan), 
yen prade wenten semeton Kristen lanang 
sane ngambil rabi sane tan pracaya ring Ida 
Hyang Yesus, nanging ipun nyak mapikuren ring 
semeton punika, anake istri punika sampunang 
palasanga. 13 Samaliha yen prade wenten 
semeton Kristen istri kambil antuk anak lanang 
sane tan pracaya ring Ida Hyang Yesus, nanging 
anak lanang punika nyak mapikuren ring 
semeton istri punika, sampunang anake lanang 
punika palasanga. 14 Santukan sang lanang 
sane tan pracaya ring Ida Hyang Yesus punika, 
ipun katampi antuk Ida Sang Hyang Widi Wasa 
malantaran somahnyane sane sampun pracaya. 
Tur anake sane istri sane nenten pracaya punika, 
ipun katampi antuk Ida Sang Hyang Widi Wasa, 
malantaran ipun mapikuren ring anak lanang 
sane Kristen punika. Yening tan kadi asapunika, 
sinah oka-okannyane pacang dados anak sane 
tan pracaya ring Ida Hyang Yesus. Nanging sane 

mangkin alit-alitipune punika katampi antuk Ida 
Sang Hyang Widi Wasa. 1? Nanging yen anake 
sane tan pracaya punika nilar somahnyane sane 
Kristen, banggayang ipun palas. Ring pelengan 
punika, semeton Kristen sane lanang wiadin 
istri sami pada bebas, santukan Ida Sang Hyang 
Widi Wasa ngarsayang mangda semeton urip 
sajeroning sutrepti rahayu. 18 Inggih paraistri 
sane pracaya, sapunapi pakayunan semetone, 
punapike semeton tan meled ngrahayuang 
rabin semetone? Asapunika taler sang lanang 
sane pracaya, punapi semeton tan meled jaga 
ngrahayuang rabin semetone? 


Indik urip sane katuntun 
antuk Ida Sang Hyang Widi Wasa 


17 Salanturipun, semeton suang-suang patut 
tansah urip sakadi sane katuntun antuk Ida 
Sang Hyang Widi Wasa, tur manggeh sakadi 
daweg semeton wau kesengin antuk Ida. 
Puniki pidabdab sane sampun aturang tiang 
ring pasamuane makasami. 18 Yening wenten 
semeton, rikala kesengin antuk Ida Sang Hyang 
Widi Wasa, ipun sampun masunat, banggayang 
kadi asapunika, sampunang icalanga cihnan 
sunate punika. Taler yen wenten semeton 
sane rikala kesengin ipun durung masunat, 
sampunang ipun mamuatang mangda ipun 

masunat. 1? Santukan indik masunat wiadin 
nenten masunat, punika nentenja buat. Sane 
pinih buata inggih punika mangda anake suang- 
suang pada satinut ring pituduh Ida Sang Hyang 
Widi Wasa. 20 Banggayang anake suang-suang 
pada manggeh ring kawentenanipun sakadi 
daweg ipun kesengin antuk Ida Sang Hyang 
Widi Wasa. 21 Yening rikala semeton kesengin, 
semeton kantun dados panjak, banggayang 
kadi asapunika! Nanging yening semeton kicen 
lelugrahan buat merdeka, tampija lelugrahane 
punika. 22 Santukan anake sane dados panjak, 
sane kesengin antuk Ida Sang Panembahan, 
ipun dados anak Kristen sane merdeka. Kadi 
asapunika taler anake sane merdeka sane 
kesengin antuk Ida Sang Kristus, ipun dados 
parekan Idane. 28 Semeton sampun katumbas tur 
sampun kataur antuk Ida Sang Hyang Widi Wasa. 
Punika awinanipun sampunangja semeton malih 
urip sakadi anak sane dados panjak. 2 Inggih 
parasemeton, semeton suang-suang patut 
tansah pageh nunggil ring Ida Sang Hyang Widi 
Wasa, sajeroning kawentenan semetone sane 
riin rikala semeton kesengin antuk Ida. 

Indik anak sane durung marabian 
miwah parabebalune 


25 Sane mangkin ngeniang indik anak sane 
durung marabian. Tan wenten dauh pangandikan 
Ida Sang Panembahan sane nyandang rauhang 
tiang ring semeton. Nanging tiang niri mituturin 
semeton, santukan malantaran sih pasuecan Ida 
Sang Hyang Widi Wasa, tiang pantes mituturin 
semeton. 

26 Manut pamanggih tiange, sajeroning 
kawentenan masane sane ngewehin sakadi 
mangkin, becikan anake lanang-lanang pada 
manggeh ring kawentenannyane sakadi 
mangkin. 27 Yening semeton sampun madue 
rabi, sampunangja palasanga rabin semetone. 
Yening semeton durung madue rabi, becikan 
sampunang ngambil rabi. 28 Nanging yen 
semeton mapakayunan ngambil rabi, boyaja 
semeton madosa. Kadi asapunika taler yen 
semeton sane kantun daa, raris marabian, ipun 
taler tanja madosa. Sakewanten tiang meled 
mangda parasemeton sareng sami luput saking 
pakewuh sane biasa karepin antuk anake sane 
marabian. 

29 Pidaginganipun pisan atur tiange sapuniki: 
Duh parasemeton, sane mangkin masane 
sampun nesek pisan! Duaning punika, ngawit 

saking mangkin, asing-asing anak lanang sane 
sampun marabian, mangda ngrasayang ragane 
satmaka tan madue rabi. 3? Anake sane nangis, 
mangda sakadi anak sane nenten nandang 
duhkita, tur anake sane maliang-liang, mangda 
ipun sakadi anak sane tan liang, samaliha buat 
anake sane matetumbasan, mangda ipun marasa 
mungguing sane tumbas ipun punika tan kagelah 
antukipun. 3! Cutetipun siraja sane madue 
barang-barang sane sekala, mangda ipun sakadi 
anak sane tan kategul antuk barang-barange 
punika, santukan jagate sakadi kawentenanipune 
mangkin gelis pacang sirna. 

32 Tiang meled pisan mangda semeton sareng 
sami sampunang sumangsaya. Anak lanang 
sane tan madue somah, ipun ngulengang 
pepinehnyane ring pakaryan-pakaryan Ida Sang 
Panembahan, tur ngusahayang mangda Ida 
Sang Panembahan tansah ledang ring ipun. 

33 Nanging anake sane madue somah ngulengang 
pepinehnyane ring paindikan-paindikan sane 
sekala mangda ipun tansah mrasidayang ngae 
liang manah somahipune. 3? Pamuputipun, 
pepinehipune macanggah. Anak istri sane tan 
marabian, wiadin anak sane kantun daa, ipun 
ngulengang kenehnyane ring pakaryan Ida 

Sang Panembahan, santukan dewek miwah 
jiwannyane teleb. Nanging parawanita sane 

marabian, ipun ngulengang pepinehnyane 
ring paindikan-paindikan sane sekala, mangda 
ipun tansah mrasidayang ngae liang manah 
somahipune. 

35 Indike puniki dartayang tiang makasami, 
santukan tiang mamanah nulungin semeton. 
Tiang tan mamanah nyantulin kabebasan 
semetone, nanging mangda semeton 
nglaksanayang paindikan sane patut tur becik, 
saha ngaturang ayah ring Ida Sang Panembahan 
antuk manah nguleng. 

36 Ngeniang indik semeton sane magegelan, 
sane sampun saadung tan pacang nganten, 
nanging yen sane lanang raris rumasa 
mungguing ipun malaksana tan patut marep ring 
gegelannyane, tur ipun tan nyidayang ngeret 
semara, samaliha ipun sarat mamanah nganten, 
banggayang ipun nganten. Indike punika boyaja 
dosa. 3” Nanging yen wenten semeton lanang 
sane yakti-yakti suka lila ring manah jaga tan 
marabian, samaliha ipun jaga mrasidayang 
ngeret semara, tur sampun puput antuk ipun 
ngamanahin, becikan ipun nenten nganten. 

38 Dadosipun anake sane nganten sareng 
gegelanipune, punika becik, nanging anake sane 
nenten nganten, langkungan becikipune. 

39 Anake istri, dados druen sang lanang sakantun 
somahipune urip. Nanging yen somahipune 


1 KORINTUS 7.40-8.4 4728 


sampun padem, sang istri dadosipun bebas jaga 
marabian malih, ring anak sane tresnain ipun, 
sakewanten mangda sareng semeton Kristen. 

40 Kamanah antuk tiang, becikan yening ipun 
tetep balu. Kadi asapunika pamanggih tiange, tur 
manut pangrasan tiange, tiang taler kalingganin 
antuk Roh Ida Sang Hyang Widi Wasa. 


Indik ajeng-ajengan sane 
katurang ring arca-arcane 


1 Sane mangkin, ngeniang indik ajeng- 
8 ajengan sane katurang ring arca-arcane mula 
sawiakti sakadi baos anake, mungguing iraga 
sareng sami sampun pada madue kaweruh. 
Nanging kaweruh punika ngranayang anake 
pada dados sumbung. Wantah kapitresnane 
sane ngwangun pasamuane. 2 Anak sane 
marasa dewekipun sampun uning ring saluiring 
paindikan, sujatinipun kaweruhipune kirang 
sampurna. 3 Nanging anake sane astiti bakti ring 
Ida Sang Hyang Widi Wasa, ipun kuningin antuk 
Ida Sang Hyang Widi Wasa. 

4 Duaning punika ngeniang indik ngajengang 
surudan saking aturan sane sampun katurang ring 
arca-arca, iraga sampun pada uning mungguing 
sujatinipun arca-arca punika nglawatang 
paindikan sane tan wenten. Sujatinipun tan 
wenten sesembahan tiosan, sajawining Ida 

Sang Hyang Widi Wasa. ? Yadianja wenten sane 
kasengguhang dewa-dewi ring suargan miwah 
ring jagate, tur yadiastu akeh wenten dewa-dewi 
sane sakadi asapunika, ? nanging buat iraga 
wantah wenten Widi asiki, inggih punika Sang 
Aji, sane ngadakang saluiring sane wenten, tur 
urip iragane taler pabuat Ida. Buat iraga wantah 
wenten Panembahan asiki, inggih punika Ida 
Hyang Yesus Kristus. Malantaran Ida buanane 
puniki sampun kaadakang, tur malantaran Ida 
taler iraga urip. 

7 Nanging tan makasami jadmane uning 
ring kasujatiane puniki. Anak sane kantun 
leket ring arcane punika, yen ipun nunas 
ajeng-ajengan sane katurang ring arca-arcane 
punika, ipun marasa ajeng-ajengane punika 
sawiakti dados surudan arcane punika. Santukan 
pepinehnyane kantun lemet, punika awinane 
ipun marasa kaletehin antuk ajeng-ajengane 
punika. 8 Sujatinipun ajeng-ajengane punika 
tanja ngranayang iraga sayan raket ring Ida Sang 
Hyang Widi Wasa. Yen ajengane punika nenten 
kajengang, iraga nentenja pacang pocol, tur yen 
kajengang iraga nentenja aget. 

9 Nanging semeton patut waspada, mangda 
laksanan semetone sane bebas punika 
sampunang kantos ngawinang semeton sane 
kantun lemet kapracayannyane madosa. 

10 Yen semeton sane sampun madue kaweruh 
punika, kapanggihin ngajengang surudan 

ring perhyangan antuk parasemetone sane 
kantun lemet kapracayannyane, boyake 
laksanan semetone punika jaga ngranayang 
semetone punika pacang purun nunas surudan? 
11 Dadosipun kaweruh semetone punika 
ngawinang semeton ragane sane lemet 
kapracayannyane, nemu sengkala. Sujatinipun 
Ida Sang Kristus taler sampun seda pabuat 
ipun. 12 Malantaran punika semeton sampun 
madosa marep ring Ida Hyang Yesus Kristus, 
santukan semeton sampun madosa marep ring 
parasemetone sane lemet punika. 13 Punika 
awinanipun, yening ajeng-ajengane punika 
ngawinang semeton tiange madosa, becikan 
tiang tan nunas ulam, mangdane sampunang 
tiang ngawinang semeton tiange madosa. 


Wewenang miwah tetegenan iparautusan 


1 Boyake tiang puniki anak merdeka? 

Boyake tiang puniki utusan Ida Hyang 
Yesus? Boyake tiang sampun ngeton Ida 
Hyang Yesus, Panembahan iragane? Boyake 
semeton puniki woh pakaryan tiange pabuat 
Ida Sang Panembahan? 2 Yadianja anak tios tan 
ngangkenin tiang puniki utusan Idane, nanging 
semeton ngangkenin tiang puniki utusan Idane, 

santukan semeton ngraga, malantaran urip 
semetone sajeroning Ida Sang Panembahan 
punika dados bukti, mungguing tiang puniki 
yakti-yakti utusan Ida Hyang Yesus. 

3 Marep ring anake sane ngiwangang tiang, 
sapuniki pasaur tiange: 4 Punapike tiang 
nenten wenang madaar miwah nginum buat 
pakaryan tiange? ? Punapike tiang tan wenang 
ngamargiang paindikan sane pateh sakadi 
sane sampun kamargiang antuk parautusan 
sane tiosan wiadin semeton-semeton Ida Sang 
Panembahan miwah Dane Petrus, tur ngajak 
kurenan Kristen sajeroning pamargin tiange? 

6 Punapike wantah tiang miwah Barnabas 
kewanten sane kapikedeh buat ngrereh pangupa 
jiwan tiange niri? 7 Punapike naenin wenten 
prajurit ring angkatan perang, sane ngamedalang 
prabea newek? Punapike wenten anak tani sane 
nandur wit anggur, sane nenten nunas woh 
angguripune? Punapike wenten pangangon 
biri-biri sane tan nginum susun biri-birinipune 
niri? 

8 Indik sane aturang tiang puniki madasar 
antuk pangalaman tiange nyabran rahina. Ring 
Pidabdab Torate taler sampun kakecap sakadi 
asapunika. ? Irika wenten kasurat sapuniki: 
“Edaja camoka bungut sampine ane sedekan 
matekap!” Sane karsayang antuk Ida Sang Hyang 

Widi Wasa iriki, boyaja banteng kewanten, 
nanging sujatinipun iraga. 19 Sabdane punika 
mula tuah kasuratang buat iraga puniki. Anake 
sane nandur miwah sane maderep sampun 
sapatutipun sami pada makarya madasar 
pangajap-ajap pacang polih duman. 11 Tiang 
puniki sampun nyambehang bibit rohani ring 
pantaran semetone, napike tan patut yen tiang 
ngalap akidik woh-woh sane sekala saking 
parasemeton? 12 Yening anak tiosan madue 
wewenang jaga nampi bagian woh-woh punika 
saking semeton, boyake wewenang tiange 
langkung agengan malih ring anake punika. 
Nanging wewenang tiange punika durung 
gunayang tiang. Tungkalikanipun tiang niri 
sampun ngamedalang prabea, mangda 
sampunang tiang puniki ngawinang santul 
pamargin Orti Rahayun Ida Sang Kristus. 
13 Sampun janten semeton uning mungguing 
anake sane ngayah ring Perhyangan Agung, ipun 
polih pangupa jiwannyane saking Perhyangan 
Agung. Tur anake sane ngayah ring genahe 
ngaturang aturan, ipun taler polih duman saking 
aturane punika? 14 Asapunika taler Ida Sang 
Panembahan sampun netepang buat anake 
sane nglumbrahang Orti Rahayune punika, patut 
polih pangupa jiwannyane saking Orti Rahayune 
punika. 

15 Nanging tiang durung naenin nganggen 
wewenang tiange punika. Tur tiang nyuratang 
indike puniki boyaja buat nuntut wewenang 
tiange punika. Santukan buat tiang becikan tiang 
padem, bandingang ring kabungahan tiange 
puniki rampas anak! 18 Tan wenten sane patut 
anggen tiang jalaran buat nyumbungang dewek 
ulihan tiang nglumbrahang Orti Rahayu, santukan 
indike punika mula wantah dados tetegenan 
tiange. Samaliha ambate ageng sengkalan tiange 
yen tiang nenten nglumbrahang Orti Rahayune 
punika. 1' Yen tiang ngamargiang pakaryan tiange 
punika mula wetu saking pakitan tiange niri, 
wenangke tiang ngajap nampi upah? Nanging 
santukan tiang nglumbrahang Orti Rahayune 
punika mula wetu saking pakitan tiange newek, 
indike punika mula dados tetegenan tiange 
newek sane kapisarayang antuk Ida Sang 
Panembahan ring tiang. 18 Yening asapunika 
napike sane dados upah tiange? Upah tiange 
inggih punika: Tiang kalugra nglumbrahang 
Orti Rahayu tan paupah, inggih punika tiang 
nenten nuntut wewenang tiange sajeroning tiang 
nglumbrahang Orti Rahayune punika. 

19 Tiang puniki anak merdeka. Tan wenten anak 
sane manjakang tiang. Nanging tiang newek 
nadosang dewek tiange panjak buat anake sami, 
mangdane tiang mrasidayang molih anak saakeh- 

akehipun. 20 Punika awinanipun, marep ring 
anak Yahudine tiang dados anak Yahudi, mangda 
tiang polih anak Yahudi. Marep ring anake sane 
ngagem Pidabdab Torat, tiang taler sakadi anak 
sane ngagem Pidabdab Torat, yadian tiang tan 
kaprentah antuk Pidabdab Torate punika mangda 
tiang polih anak sane ngagem Pidabdab Torat. 

21 Marep ring anake sane boya Yahudi tiang taler 
dados sakadi anak sane boya Yahudi, sakadi anak 
sane tan uning ring adat istiadat anak Yahudine, 
mangda tiang molih anak sane boya Yahudi. 
Indike puniki boyaja mapiteges mungguing 
tiang tan tuon ring pituduh Ida Sang Hyang 
Widi Wasa; sujatinipun tiang urip sajeroning 
reh-rehan pituduh Ida Sang Kristus. 22 Ring 
pantaran anake sane lemet kapracayannyane 
ring Ida Sang Hyang Widi Wasa, tiang taler dados 
sakadi anake sane kadi asapunika, mangda 
tiang mrasidayang molih anake sane kantun 
lemet kapracayannyane. Cutetipun marep ring 
anake makasami tiang dados sasamanipun, 
mangdane tiang mrasidayang ngrahayuang 
makudang-kudang anak saking pantaran anake 
punika. 

23 Saluiring paindikane puniki makasami 
margiang tiang uli krana Orti Rahayu punika, 
mangdane tiang taler polih eduman merta sane 
karauhang malantaran Orti Rahayu punika. 

24 Semeton sampun uning mungguing anake sane 
malomba, sami pada malaib sibarengan. Nanging 
adiri sane jaga polih hadiah. Duaning punika 
palaibangja ragan semetone sabecat-becatipun, 
mangdane semeton polih hadiah. 22 Sawatek 
anake sane sareng-sareng malatih sami pada 
satinut ring pidabdab latihane punika. Ipun 
nglaksanayang indike punika tetujonipun mangda 
ipun polih mahkota sane tan langgeng, nanging 
iraga nglaksanayang pidabdabe punika mangda 
iraga polih mahkota sane langgeng. 28 Punika 
awinanipun tiang malaib mameneng ngungsi 
sasaran. Samaliha yening sakadi anak majaguran, 
tiang nyagur boyaja asal nyagur. 27 Tiang tansah 
nglatih dewek antuk pidabdab sane keras, 
mangdane tiang sane ngajakin anak tios sareng 
malomba, sampunang tiang raris katulak. 


Pakeling mangda sampunang nyumbah arca 


10 1 Parasemeton, tiang meled mapakeling 
semeton sami, indik pamargin leluur 
iragane nguni ngiring Dane Musa. Dane sami 
kasayubin antuk mega, tur sami pada nglintangin 
Segara Abang saha rahayu. 2 Sajeroning megane 
punika miwah sajeroning segarane punika dane 
sami pada kalukat dados pangiring Dane Musa. 
3 Dane sami pada ngajengang roti sane pateh, 
inggih punika ajengan rohani, 4tur sami pada 

nginum inuman sane pateh, inggih punika 
inuman rohani. Dane sareng sami nginum saking 
batu rohani sane nyarengin dane. Batune punika 
tan lian, inggih punika Ida Sang Kristus ngraga. 

5 Nanging yadiastu kadi asapunika, akeh saking 
pantaran danene sane tan kaledangin antuk Ida 
Sang Hyang Widi Wasa, punika awinannya sawan 
danene mauyagan ring tegal melakange. 

6 Paindikane punika, makasami dados conto 
buat iraga, buat mapakeling iraga, mangda iraga 
sampunang jaga ngedotang paindikan-paindikan 
sane tan patut, pateh sakadi sane kalaksanayang 
antuk leluur iragane nguni. ' Samaliha mangda 
sampunang iraga nyumbah arca-arca sakadi sane 
sampun kamargiang antuk makudang-kudang 
leluur iragane, sakadi sane sampun kasuratang 
ring Cakepan Sucine: “Lantas anake ento pada 
negak laut pada mangan nginum; sasubane 
ento lantas pada maigel-igelan.” 3 Sampunang 
pisan iraga macecabulan sakadi sane sampun 
kalaksanayang olih makudang-kudang leluur 
iragane punika, sane ngawinang dane seda 
sareng tigalikur tali akehipun sajeroning arahina. 
3 Tur sampunang pisan-pisan iraga mintonin 
Ida Sang Panembahan, sakadi sane sampun 
kamargiang antuk makudang-kudang leluur 
iragane kantos dane seda cotot ula. 18 Tur 
sampunang pada pakrimik, sakadi sane sampun 

kalaksanayang antuk makudang-kudang leluur 
iragane nguni, kantos dane kasedayang antuk 
Malaekat Patine. 

11 Indike punika sami sampun nibenin dane, 
minakadi dados conto, pabuat anak tiosan, tur 
makasami kasuratang mangda dados pakeling 
buat iraga sane urip ring masane mangkin, inggih 
punika ring masa pamuput jagate. 

12 Punika awinanipun sapasiraja sane marasa 
ring dewekipune kukuh, patut tansah yatna, 
mangda sampunang ipun labuh. 13 Gegodan- 
gegodan sane sampun nempuh ragan semetone, 
punika gegodan sane taler biasa nempuh sawatek 
manusane. Ida Sang Hyang Widi Wasa punika 
satia tuu, punika awinannya Ida tanja pacang 
manggayang parasemeton kagoda langkungan 
ring kakuatan semetone. Rikalane semeton keni 
gegodan, Ida jaga mapaica kakuatan, mangda 
semeton mrasidayang ngarepin gegodane punika 
tur ngluputang semeton saking gegodane punika. 

14 Duaning punika parasemeton sane kinasih, 
kelidin pisan indik nyumbah arca punika. 1? Tiang 
matur ring semeton sakadi anak sane wicaksana. 
Becikang makayunin atur tiange puniki! 18 Yening 
iraga nginum saking gelas sane madaging 
merta, tur pabuat gelase punika iraga matur 
panyuksma ring Ida Sang Hyang Widi Wasa, 
boyake punika patunggilan sajeroning rah Ida 


1 KORINTUS 10.17-22 4738 


Sang Kristus? Samaliha rikala iraga nunas roti 
sane gompes-gompes iraga, boyake punika 
patunggilan ring anggan Ida Sang Kristus? 

17 Santukan roti punika wantah abungkul, 
dadosipun iraga puniki yadianja sareng akeh, 
nanging dados mawak tunggal, santukan iraga 
sareng sami pada ngajengang roti sane abungkul 
punika. 

18 Becikangja nlektekang bangsa Ibranine: 
Anake sane polih ngajengang ajeng-ajengan sane 
katurang ring genah aturane, ipun taler polih 
duman ngaturang ayah ring genah ngaturang 
aturane punika. 19 Punapike sane tuek tiang 
antuk baos tiange puniki? Punapike arca-arca 
wiadin bebanten sane katurang ring arca-arca 
punika sawiakti mapikenoh? 20 Sane tuek tiang 
inggih punika: mungguing bebanten anake 
sane katurang ring genah aturan arca-arcane, 
boyaja katurang ring Ida Sang Hyang Widi Wasa 
nanging katurang ring setan-setan. Tiang tan lila, 
yen semeton matunggilan sareng setan-setane 
punika. 2! Semeton nenten patut nginum saking 
gelas Ida Sang Panembahan, wusan punika 
raris nginum saking gelas setane. Semeton 
nenten patut sareng-sareng ngajengang ring 
perjamuan Ida Sang Panembahan, wusan punika 
raris ngajengang ring perjamuan setan punika. 
22 Punapike iraga mamanah mangda Ida Sang 

Panembahan iri ring pakayunan Idane? Punapike 
iraga mitaenang, mungguing kuasan iragane 
langkungan ring Ida? 

23 Wenten anak mabaos kadi asapuniki: “Iraga 
dados malaksana sakita karep iraga.” Punika 
sawiakti, nanging boyaja makasami mapikenoh 
buat iraga. Iraga dados malaksana sakita karep 
iragane, nanging boyaja makasami becik buat 
iraga. 8 Sampunangja wantah makayunin 
kabuatan semetone niri kewanten, nanging 
patut taler semeton sareng-sareng makayunin 
kabuatan anak tiosan. 

25 Semeton dados ngajengang sawatek ulame 
sane kadol ring pasar, saha tan perlu nureksain, 
malantaran sumelang pakayunan semetone. 

26 Santukan kecap Cakepan Sucine sapuniki: 
“Jagate miwah sadagingipun sami punika druen 
Ida Sang Panembahan.” 

27 Yening semeton kaundang majengan antuk 
anak sane tan pracaya ring Ida Sang Panembahan, 
tur semeton taler sampun nampi undangane 
punika, ajengangja saluiring sane kasodaang 
pabuat semeton saha tan perlu malih nureksain 
malantaran semeton marasa sumelang ring 
kayun. 28 Nanging yen wenten anak mabaos ring 
semeton: “Ajeng-ajengane puniki surudan arca!” 
Yen asapunika sampunangja ajenga surudane 
punika, lantaran wenten semeton sane maosang 

miwah malantaran semeton sumelang ring 
kayun. 2? Sane dados tetujon tiange, boyaja 
sumelang ring pakayunan semetone niri, nanging 
sumelang ring manah anake sane lianan punika. 

Menawita wenten semeton sane mataken: 
“Napi awinanipun kabebasan tiange kawatesin 
antuk sumelang manah anak lian? 39 Yening tiang 
sampun ngastawa matur panyuksma ring Ida 
Sang Hyang Widi Wasa buat dedaarane sane 
tunas tiang, napi awinanipun anake nyadcad 
tiang ulihan tiang nunas dedaaran sane sampun 
astawayang tiang punika?” 

31 Napija luire sane laksanayang semeton, 
yadiastun mangan wiadin nginum, laksanayangja 
punika sami buat ngluihang Ida Sang Hyang 
Widi Wasa. 3? Sampunang pisan semeton 
kantos ngawinang santul pakayunan semetone 
tiosan. Yadian ipun punika anak Yahudi wiadin 
anak Yunani, wiadin pasamuan druen Ida Sang 
Hyang Widi Wasa. 33 Tinutinja tiang! Tiang 
setata ngusahayang mangda mrasidayang 
ngardi liang manah anake sami ring saluiring 
paindikan. Nanging boyaja buat kapentingan 
tiange, sakewanten buat kapentingan anake 
sareng akeh, mangda anake punika sami prasida 
karahayuang! 

1 Tinutinja tiang, pateh sakadi tiang 
1 1 ninutin Ida Sang Kristus. 

Indik payas anak istri 


2 Tiang muji semeton santukan semeton tansah 
eling ring tiang, maliha semeton tetep pageh 
ngagem paurukan sane sampun aturang tiang 
ring semeton. ? Nanging wenten malih sane 
buat aturang tiang, mangda semeton sami pada 
uning, inggih punika: sane dados ulun anake 
lanang, inggih punika Sang Kristus. Ulun anake 
istri, inggih punika sang lanang, tur ulun Ida 
Sang Kristus inggih punika Ida Sang Hyang Widi 
Wasa. 4Asing-asing anak lanang sane ngastawa 
wiadin midartayang sabdan Ida Sang Hyang Widi 
Wasa ring perhyangan, yen ipun ngangkebin 
sirahnyane, ipun nganistayang Ida Sang Kristus. 
3 Nanging asing-asing anak istri sane ngastawa 
wiadin midartayang sabdan Ida Sang Hyang Widi 
Wasa ring perhyangan yen nenten nganggen 
angkeb sirah, ipun nganistayang somahipune. 
Santukan ipun sampun pateh sakadi anake 
sane rambutne macukur. ? Yening anake istri 
tan nyak nganggen angkeb sirah, becikan ipun 
ngetep bokipune. Nanging santukan mula nenten 
pantes anake istri magundul wiadin ngetep bok, 
punika awinannya ipun patut nganggen angkeb 
sirah. 7 Anake lanang, ipun tan perlu nganggen 
angkeb sirah santukan ipun nglawatang gambar 
miwah kaluihan Ida Sang Hyang Widi Wasa. 

Nanging anake istri punika nyinarang kaluihan 
anake lanang. 8 Santukan kawit anake lanang 
boyaja saking anake istri, nanging anake istri 
punika kawitnyane saking anake lanang. ? Maliha 
boyaja anake lanang kakardi buat anake istri, 
nanging anake istri kakardi buat anak lanang. 
10 punika awinanipun mangdane sida kasaksinin 
antuk paramalaekate anake istri patut nganggen 
angkeb sirah, makadados ciri mungguing ipun 
kareh antuk sang lanang. 1! Yadianja asapunika 
sajeroning urip iragane sakadi anak Kristen, 
nenten wenten anak istri sane bebas saking anak 
lanang, tur tan wenten anak lanang sane bebas 
saking anak istri. 12 Santukan yadianja anake istri 
punika kawitipun saking anak lanang, nanging 
anake lanang kembasang antuk anak istri; tur 
saluiring sane wenten punika kawitipun saking 
Ida Sang Hyang Widi Wasa. 

13 Ne mangkin durusang ngayunin, punapike 
patut anake istri ring perhyangan ngastawa 
ring Ida Sang Hyang Widi Wasa yen ipun 
nenten nganggen angkeb sirah? 14 Boyake 
buanane puniki sampun ngicen lawat ring 
semeton mungguing yen anak lanang marambut 
panjang punika nista, sakewanten buat 
anake istri, rambut panjang punika dados 
kabungahanipune. 2? Santukan rambut panjang 
punika kapaicayang ring anake istri minakadi 

dados angkeb sirahnyane. 18 Nanging yen wenten 
anak ngonjakang indike puniki, pasaur tiange, 
sapuniki: ring perhyangan, yadian iraga wiadin 
pasamuan druen Ida Sang Hyang Widi Wasa sane 
tiosan, tan wenten malih pidabdab-pidabdab 
sane lianan sajeroning ngamargiang pangubakti. 


Indik perjamuan suci 


17 Ngeniang ring paindikan-paindikan sane 
pacang aturang tiang ring sor puniki tiang tan 
pacang muji semeton, santukan yen semeton 
ngwentenang pangubakti tan ngwetuang 
woh-woh sane becik, nanging woh-woh sane 
kaon. 18 Kapingarep pisan, tiang polih gatra 
mungguing di nujune pasamuane mabakti, irika 
wenten sane maroang-roangan ring pantaran 
semetone. Indike punika taler gugu tiang akidik. 
19 sujatinipun tiang nentenja angob, yen ring 
pantaran semetone wenten sagsag, mangdane 
sinah siraja ring pantaran parasemetone sane 
yakti patut. 20 Yening semeton mapunduh 
ngwentenang pangubakti, semeton nentenja 
nunas perjamuan Ida Sang Panembahan. 

21 Santukan yen semeton majengan, semeton 
ngajengang ajengan sane bakta semeton 
suang-suang, kantos wenten sane seduk miwah 
wenten taler sane punyah. 22 Boyake semeton 
madue umah genah semetone majengan 


1 KORINTUS 11.23-27 4744 


miwah nginum? Punapike awinanipun semeton 
nganistayang pasamuan druen Ida Sang Hyang 
Widi Wasa, tur ngawinang kimud anake sane 
tiwas-tiwas? Napike sane patut aturang tiang ring 
semeton? Patutke tiang muji semeton? Sampun 
sinah tiang tan muji semeton! 

23 Santukan paurukan sane sampun tampi tiang 
saking Ida Sang Panembahan, punika taler sane 
aturang tiang ring semeton. Inggih punika, daweg 
wengine Ida Hyang Yesus, Panembahan iragane 
kaserahang, Ida ngambil roti, 28 tur sasampune 
Ida ngastawa ngaturang panyuksma ring Ida 
Sang Hyang Widi Wasa, Ida ngompes-ngompes 
roti punika kadulurin antuk pangandika: “Ene 
awak Tiange ane kapaicayang teken cening, 
laksanayangja buka keto, anggon painget buat 
Tiang.” 2 Asapunika taler sasampune usan 
marayunan Ida ngambil gelas, tur ngandika 
sapuniki: “Gelase ene gelas prajanjian anyar, 
ane kacap baan getih Tiange, sabilang cening 
nginem uli gelase ene, laksanayangja buka keto, 
anggon painget buat Tiang.” 26 Santukan sabilang 
semeton ngajengang roti puniki miwah nginem 
saking gelase puniki, semeton nglumbrahang 
sedan Ida Sang Panembahan kantos Ida rauh 
malih. 

27 Punika awinanipun sapasiraja ngajengang 
rotin Ida Sang Panembahan miwah nginum 

saking gelas Idane, nganggen cara sane tan 
patut, ipun madosa marep ring angga miwah 
rah Ida Sang Panembahan. 28 Tureksainja riin 
ragan semetone suang-suang, usan punika wau 
semeton kengin nunas roti miwah nginum saking 
gelase punika. 29 Santukan sapasiraja nunas 
roti miwah nginum saking gelase punika saha 
tan ngresep, mungguing perjamuane punika 
nuek ring anggan Ida Sang Panembahan, ipun 
ngundang pasisip buat dewekipune niri. 3? Punika 
awinane ring pantaran parasemetone akeh sane 
sakit miwah lemet, tur akeh sane seda. 3! Yening 
sadurunge punika iraga sampun nureksain 
dewek, iraga tan pacang keni pasisip Ida Sang 
Hyang Widi Wasa. 3? Nanging yening iraga 
keni pasisip saking Ida Sang Hyang Widi Wasa, 
iraga kurukang, mangdane iraga sampunang 
kasisipang sareng-sareng ring jagate puniki. 

33 Punika awinanipun parasemeton, yening 
semeton mapunduh jaga nunas perjamuan 
Ida Sang Panembahan, jantosangja dumun 
semeton-semetone sane lianan. 34 Yening 
wenten semeton sane seduk, becikan ipun 
madaar dumun jumah, mangda sampunang 
papunduhan semetone kasisipang antuk Ida Sang 
Hyang Widi Wasa. Ngeniang paindikan-paindikan 
sane tiosan pacang aturang tiang ring semeton 
yen tiang sampun rauh iriki. 

Paican Roh Ida Sang Hyang Widi Wasa 


12 1 Sane mangkin, ngeniang indik paican Roh 
Ida Sang Hyang Widi Wasa. Parasemeton, 
tiang meled mangda semeton pada uning ring 
kawiaktianipun indik paica-paicane punika. 

2 Semeton sampun pada uning, inggih punika 
ritatkala semeton dereng uning ring Ida Sang 
Hyang Widi Wasa, semeton kareh antuk arca-arca 
sane padem, sane tansah ngawinang semeton 
kasasar. 3 Semeton patut uning, mungguing 
nenten wenten anak sane katuntun antuk Roh 
Ida Sang Hyang Widi Wasa, pacang mabaos: 
“Yesus ento jlema kena temah!” Taler nenten 
wenten anak sane mrasidayang ngangkenin: “Ida 
Hyang Yesus punika Panembahan,” sajabaning 
ipun katuntun antuk Roh Ida Sang Hyang Widi 
Wasa. 

4 Paican Roh Ida Sang Hyang Widi Wasa punika 
mawarni-warni, nanging makasami kapaicayang 
antuk Roh sane asiki punika. ? Kadi asapunika 
taler wenten cara mawarni-warni buat ngaturang 
ayah ring Ida Sang Panembahan, nanging 
Panembahan sane kayahin punika wantah asiki. 
6 Wenten kabisan sane mawarni-warni, buat 
ngamargiang ayah-ayahane punika, nanging Ida 
Sang Hyang Widi Wasa sane asiki punika taler 
sane mapaica kabisan ring anake suang-suang, 

buat ngamargiang ayah-ayahanipune. 7 Roh 

Ida Sang Hyang Widi Wasa nyinahang teja 
wedanan Idane ring anake suang-suang pabuat 
kabecikan iragane sareng sami. 3 Buat semeton 
sane adiri, Ida Sang Roh punika mapaica kabisan 
buat nglumbrahang orti sane mawibawa, buat 
semeton sane tiosan Ida taler mapaica kabisan 
buat nerangang kaweruhan. ? Buat semeton 
sane tiosan, Ida mapaica kapracayan pamantuka 
ring Ida Hyang Yesus, raris buat semeton sane 
tiosan, Ida mapaica kuasa buat nyegerang anak 
sakit. 10 Buat semeton sane tiosan, Ida Sang Roh 
punika mapaica kuasa ngwentenang praciri sane 
ngangobin, tur buat semeton sane tiosan Ida 
mapaica pawisik Ida Sang Hyang Widi Wasa. Tur 
buat semeton sane tiosan Ida mapaica kabisan 
buat minayang paica sane rauh saking Ida Sang 
Roh miwah sane boya saking Ida. Buat semeton 
sane tiosan Ida mapaica kabisan buat mabaos 
antuk basa sane tawah-tawah: tur buat semeton 
sane tiosan Ida mapaica kabisan buat ngartiang 
basa sane tawah-tawah punika. 1! Nanging 
punika sinamian pakardin Ida Sang Roh sane 
asiki punika. Ida mapaica ring anake suang-suang 
manut sapakarsan Idane ngraga. 

Anggane asiki, nanging akeh anggotanipun 


12 Ida Sang Kristus pateh sakadi awak manusane 
sane asiki, nanging akeh anggotanipun, samaliha 
yadiastu anggotanipune katah, nanging punika 
mawak asiki. 13 Kadi asapunika taler iraga sareng 
sami puniki, yadiastu bangsa Yahudi wiadin 
bangsa boya Yahudi, anak sane dados panjak 
miwah anak sane merdeka, sami sampun kalukat 
dados mawak tunggal antuk Ida Sang Roh sane 
pateh tur iraga sareng sami kicen Ida Sang Roh 
sane asiki punika. 

14 Santukan awak manusane punika boyaja 
kawangun antuk anggota asiki kewanten, nanging 
akeh anggotanipune. 1? Yen cokore mabaos: 
“Sawireh tiang tidongja lima, dadinne tiang tusing 
milu dadi anggotan awake ento,” punapike ulihan 
punika cokore punika yakti boya dados anggotan 
sikiane punika? 18 Samaliha yen karnane mabaos: 
“Sawireh tiang tidong mata, dadinne tiang tusing 
milu dadi anggotan awake ento.” Punapike ulihan 
punika ipun yakti boya dados anggotan sikiane 
punika? 17 Upami yen sikiane punika makasami 
dados panyingakan, ring dijake karnane punika? 
Samaliha yen makasami sikiane punika dados 
karna, ring dijake irunge? 18 Sujatinne Ida Sang 
Hyang Widi Wasa sampun ngardi asing-asing 
anggota sikiane punika, mabina-binayan manut 

sapakarsan Idane. 19 Upami yen sane wenten 
wantah anggota sikian kewanten, sinah ipun 
tan dados kawastanin sikian. 2? Kasinahanipun, 
yadiastu ipun akeh anggotanipun, nanging 
sikiane punika wantah asiki. 

21 Punika awinanipun panyingakane tan kengin 
mabaos ring tangane: “Icang tusing merluang 
cai.” Asapunika taler sirahe tan kengin mabaos 
ring cokore: “Icang tusing merluang cai.” 

22 Samaliha yening katlektekang, sujatinipun 
anggota sane pakantenanipun kirang maguna, 
anggotane punika sane pinih mapikenoh. 22 Buat 
anggotan iragane sane pakantenanipun kirang 
maji, punika sane ajiang iraga pisan. Tur anggota 
sane kirang becik, punika banget pisan antuk 
iraga ngrunguang. 24 Indike punika tan kabuatang 
antuk anggotan iragane sane sampun becik. 

Ida Sang Hyang Widi Wasa sampun ngwangun 
sikian iragane kadi asapunika becikipun, kantos 
anggota-anggota sane kirang mulia sampun 
kajiang, sabecik-becikipun. 22 Kadi asapunika 
sikiane punika nenten maperang-perang, 
nanging mangda sakancan anggotan sikiane sane 
mabina-binayan punika pada saling runguang. 

26 Punika awinane, yen wenten anggota sane 
nandang kewuh, anggota sane tiosan taler 
sareng-sareng ngrasayang. Tur yen wenten 

anggota sane kajiang anggota sane tiosan taler 
sareng-sareng masuka rena. 

27 Kadi asapunika parasemeton sinamian 
puniki dados anggan Ida Sang Kristus, tur 
semeton suang-suang dados anggotan anggan 
Idane. 28 Ida Sang Hyang Widi Wasa sampun 
ngamanggehang linggih sane mawarni-warni 
ring pantaran pasamuane, inggih punika: linggih 
sane kaping pisan dados utusan Ida Hyang Yesus, 
sane kaping kalih dados nabi, sane kaping tiga 
dados guru. Taler wenten semeton sane polih 
paica kabisan buat ngwentenang katawahan, 
wenten sane kicen kabisan nyegerang anak 
sakit, wenten sane kicen kabisan nulungin anak 
lianan wiadin mimpin anak lian miwah wenten 
sane kicen kabisan mabaos nganggen basa sane 
tawah-tawah. 29 Ipun sareng sami punika, boya 
makasami dados utusan Ida Hyang Yesus, boya 
makasami dados nabi, wiadin dados guru. Ipun 
sareng sami boya makasami polih paica kabisan 
buat ngwentenang katawahan, 3? miwah kabisan 
buat nyegerang anak sakit, wiadin kabisan buat 
mabaos nganggen basa sane tawah-tawah miwah 
kabisan buat nerangang basa sane tawah-tawah 
punika. 3t Duaning punika usahayangja ragan 
semetone mangda pada polih paica sane pinih 
utama. Paica sane pinih utama, inggih punika, 
sakadi sane menggah ring sor puniki. 

Indik kapitresnan, paica sane pinih utama 


1 Yadiastu tiang uning mabaos antuk 
13 basa manusa mawarni-warni miwah 
basa malaekat, nanging yen tiang tan maderbe 
kapitresnan, baos tiange tan bina kadi suaran 
gong sane macegur wiadin suaran tawa-tawane 
sane maklempung. 2 Yadiastu tiang polih wara 
nugraha buat midartayang sabdan Ida Sang 
Hyang Widi Wasa, wiadin tiang uning ring 
saananing pepingitan miwah widagda ring 
sakancaning kaweruh, samaliha yadianja tiang 
maderbe kapracayan sane sampurna, kantos 
mrasidayang ngisidang gunung, nanging yan 
tiang tan maderbe kapitresnan, indike punika 
sami taler nenten mapikenoh. ? Samaliha yadian 
saluiring paderbean tiange padanaang tiang, tur 
tiang lila nyerahang padewekan tiange mangda 
katunjel, nanging yening tiang tan maderbe 
kapitresnan, indike punika sami tan wenten 
pikenohipun buat tiang. 

4 Kapitresnane punika sabar miwah welas asih: 
kapitresnane punika nenten iri ati tur nenten 
nyumbungang dewek samaliha nenten mrekak. 
3 Kapitresnane punika tan pacang nglaksanayang 
paindikan sane kaon, samaliha tan ngrereh bati 
buat padewekanipun kewanten, tur nenten gelis 
brangti miwah nenten seneng muntil kapelihan 

anak lian. ê Kapitresnane punika nenten seneng 
ring paindikan-paindikan sane corah, nanging 
seneng ring paindikan-paindikan sane patut. 

7 Kapitresnane punika tan naenin nguon ati, 
tur kapracayannya, pangajap-ajap miwah 
kasabarannyane setata langgeng. 

8 Kapitresnane punika langgeng. Nanging indik 
pawisik Ida Sang Hyang Widi Wasa punika jaga 
wenten masa pamuputipun. Paica kabisan buat 
mabaos nganggen basa sane tawah-tawah 
taler pacang wenten pamuputipun. Samaliha 
karirihane taler pacang wenten pamuputipun. 

9 Santukan karirihan miwah pawisik Ida Sang 
Hyang Widi Wasa sane kapaicayang ring iraga 
punika durung sampurna. 19 Nanging yening sane 
sampurna punika sampun rauh, sane nenten 
sampurna punika pacang ical. 

11 Daweg tiange kantun alit, tiang mabaos kadi 
anak alit, pangrasan tiange taler sakadi anak alit, 
tur pepineh tiange taler sakadi anak alit. Nanging 
sane mangkin sasampune tiang madewek kelih, 
kawentenan tiange sakadi anak alit punika kutang 
tiang. 12 Santukan sane mangkin kawentenan 
iragane kantun sakadi anake mabalih lawat ring 
mekane, kantun saru pakantenanipun. Nanging 
benjang wekas, iraga pacang kapanggih mapadu 
arep. Sane mangkin tiang uning wantah akidik, 
nanging benjangan makasami sane uningin tiang, 

punika pacang sampurna sakadi Ida Sang Hyang 
Widi Wasa wikan ring tiang saha sampurna. 

13 Dadosipun sane mangkin kantun tigang 
paindikan inggih punika kapracayan, pangajap- 
ajap miwah kapitresnan; nanging sane pinih 
utamana saking pantaran sane tetiga punika, 
inggih punika kapitresnan. 


Indik paica-paica lianan saking Ida Sang Roh 


14 ! Duaning punika usahayangja mangda 
semeton madue kapitresnan. Samaliha 


ulatija paica-paica sane kapaicayang antuk Ida 
Sang Hyang Widi Wasa, minakadinipun pisan 
mangda semeton polih midartayang pawisik Ida 
Sang Hyang Widi Wasa. * Anake sane mabaos 
nganggen basa sane tawah-tawah punika, ipun 
boya mabaos ring manusa, nanging ipun matur 
ring Ida Sang Hyang Widi Wasa, santukan tan 
wenten anak sane mrasidayang ngresep basa 
sane tawah-tawah punika. Malantaran antuk 
kuasan Roh Ida Sang Hyang Widi Wasa, ipun 
maosang kasujatian-kasujatian sane pingit. 

3 Nanging anake sane midartayang pawisik 

Ida Sang Hyang Widi Wasa, ipun midartayang 
pawisik punika ring manusa, baosipune punika 
mitulungin, mituturin miwah nglipur. 4Anake 
sane mabaos antuk basa sane tawah-tawah 
punika, ipun ngentegang manahipune niri, 


1 KORINTUS 14.5-7 4754 


nanging anake sane midartayang sabdan Ida 
Sang Hyang Widi Wasa ipun ngentegang manah 
pasamuane sareng sami. 

5 Tiang edot mangda semeton sareng sami 
mrasidayang mabaos nganggen basa sane 
tawah-tawah, nanging langkung-langkung malih 
edot tiange mangda semeton pada mrasidayang 
midartayang sabdan Ida Sang Hyang Widi Wasa. 
Santukan anake sane midartayang sabdan Ida 
Sang Hyang Widi Wasa punika kantun luihan 
bandingang ring anake sane mabaos nganggen 
basa sane tawah-tawah, sajawining yening 
wenten anak ring pasamuan, sane mrasidayang 
nerangang dagingipune, mangda pasamuane 
sareng sami prasida polih pitulungan. £ Inggih 
parasemeton, yen tiang ngrauhin semeton, tur 
tiang mabaos ring ajeng semetone antuk basa 
sane tawah-tawah, napike pikenohipun? Sampun 
janten nenten wenten pikenohipun. Sajawining 
yening tiang taler mamuat pituduh Ida Sang 
Hyang Widi Wasa, wiadin pangweruhan wiadin 
pawisik Ida Sang Hyang Widi Wasa, wiadin 
paurukan. 

7 Pateh sakadi suling miwah rebabe, 
gegambelan sane tan mangkihan, sapunapi 
jaga antuk anake uning minayang tabuh suling 
wiadin rebab punika, yening suling miwah 
rebab punika tan mabinayan suaranipun. 

8 Yening suaran trompete nenten karuan-karuan, 
sapasirake sregep jaga sayaga maperang? ? Kadi 
asapunika taler semeton-semeton sane mabaos 
antuk basa sane tawah-tawah. Yening semeton 
nenten mapidarta nganggen basa sane terang, 
sapunapike antuka anake tiosan jaga ngresep 
ring sane baosang semeton? Yen kadi asapunika, 
semeton tan bina sakadi anak sane mabaos 
ngajak embang. 19 Akeh pisan wenten basa 
mawarni-warni ring jagate. Nanging yadiastu 
kadi asapunika, tan wenten basa sane tan madue 
arti. 1! Yening tiang tan ngresep ring artin basane 
punika, tiang tan bina sakadi anak asing ring 
arepan anake sane nganggen basane punika, tur 
anake punika taler dados anak asing buat tiang. 
12 Asapunika taler arepa ring semeton. Semeton 
nyaratang pisan mangdane polih paica saking 
Ida Sang Roh, nanging sane pinih utamana, 
mangda semeton migunayang paicane punika 
buat ngentegang manah pasamuane. 

13 Anake sane mabaos antuk basa sane 
tawah-tawah, ipun patut mapinunas mangda 
ipun taler polih paica buat ngartiang indik sane 
baosang ipun punika. 14 Yen tiang ngastawa 
ngangge basa sane tawah-tawah, sane ngastawa 
punika roh tiange, nanging pepineh tiange 
tan sareng ngastawa. 1° Napike sane patut 
laksanayang tiang? Tiang pacang ngastawa 

antuk roh tiange, nanging taler antuk pepineh 
tiange: tiang pacang makidung antuk roh tiange, 
nanging tiang taler pacang makidung antuk 
pepineh tiange. !? Yan semeton ngastawa matur 
panyuksma ring Ida Sang Hyang Widi Wasa antuk 
roh kewanten, sapunapike antuka masinggihang 
pangastawan semetone olih parasemetone 
sane lianan, sane sareng-sareng mapunduh 
irika? Ipun nenten mrasidayang ngresep ring 
sane baosang semeton punika. 17 Yadiastun 
pangastawan panyuksman semetone ring Ida 
Sang Panembahan punika becik pisan, nanging 
tan mapikenoh buat semeton sane tiosan. 

18 Tiang matur panyuksma ring Ida Sang Hyang 
Widi Wasa, santukan tiang duegan ring semeton 
sajeroning mabaos antuk basa sane tawah- 
tawah. 1? Nanging ring papunduhan-papunduhan 
pasamuane, tiang demenan ngucapang baos 
limang buku sane prasida karesep antuk anak 
tios, bandingang ring ngamedalang basa sane 
tawah-tawah panyiuan nanging tan karesep 
antuk ipun. 

20 Parasemeton, sampunangja semeton makta 
pakayunan sakadi anak alit. Ring sajeroning 
kadursilan, becikan ragane sakadi anak alit, 
nanging ring sajeroning pakayunan mangda 
semeton sakadi anak sane sampun kelih. 

21 Ring Cakepan Sucine wenten kasuratang kadi 

asapuniki: 

“Ulun bakal masabda teken bangsane ene 
malantaran anak ane nganggon basa ane 
tawah-tawah, muah malantaran wong 
sunantara. Nanging bangsane ene masih 
tusing nyak madingehang sabdan Ulune. 
Sapunika sabdan Ida Sang Panembahan.” 

22 Paica basa sane tawah-tawah punika dados 
bukti, boya buat semeton sane pracaya, nanging 
buat anak sane nenten pracaya; nanging paica 
buat midartayang pawisik Ida Sang Hyang Widi 
Wasa, punika dados bukti boya buat anak sane 
nenten pracaya, nanging buat semeton sane 
pracaya. 

23 Yening nuju pasamuane mapunduh, raris 

semeton suang-suang pada mabaos antuk 

basa sane tawah-tawah, raris wenten rauh 
anak tios, sane durung pracaya, boyake ipun 
pacang mitaenang mungguing semeton sareng 
sami sampun pada buduh? 24Nanging yening 
semeton sami pada midartayang pawisik Ida 
Sang Hyang Widi Wasa, raris wenten rauh anak 
tios, wiadin anak sane nenten pracaya, ipun 
pacang uning ring dewek madosa malantaran 
pawisik sane piragi ipun punika, tur ipun pacang 
katepasin antuk pawisik sane piragi ipun punika. 
2> Saananing dosa-dosa sane mengkeb ring 

manahnyane sami pacang kasinahang, kantos 
ipun ngasorang dewek tur mabakti ring Ida 
Sang Hyang Widi Wasa, saha mariangken: “Yakti 
wenten Ida Sang Hyang Widi Wasa ring pantaran 
semetone.” 


Indik pidabdab pangubakti ring pasamuan 


26 Parasemeton, yening semeton mapunduh 
praya ngwentenang pangubakti, sampun 
sapatutipun semeton suang-suang pada 
maturan, inggih punika wenten sane ngaturang 
kidung, wenten sane ngaturang paurukan, 
wiadin nyinahang sipta jati saking Ida Sang 
Hyang Widi Wasa, wiadin paica basa sane 
tawah-tawah wiadin paica buat nerangang basa 
sane tawah-tawah punika, mangdane sami 
punika mapikenoh buat pasamuane. ?” Yening 
wenten semeton sane mabaos antuk basa 
sane tawah-tawah, sampunang langkung ring 
sareng kekalih wiadin tetiga, tur mangda ipun 
slegenti. Samaliha mangda wenten semeton 
tiosan sane nerangang indik sane baosang ipun 
punika. 28 Yening tan wenten sane mrasidayang 
nerangang, becikan semetone sane mabaos 
nganggen basa sane tawah-tawah punika 
mendep ring papunduhane punika. Yening ipun 
mabaos becikan ipun mabaosan praragayan, 
wiadin ring Ida Sang Hyang Widi Wasa kewanten. 

23 Anake sane sampun nampi pawisik saking 
Ida Sang Hyang Widi Wasa punika, adiri wiadin 
sareng kalih, patut ipun midartayang pawisike 
punika, tur anake sane tiosan patut nimbangin 
sane sampun kabaosang punika. 3? Nanging 
yening daweg punika pet wenten semeton 
sane sareng-sareng mapunduh irika polih paica 
pawisik saking Ida Sang Hyang Widi Wasa, 
semeton sane sedek mabaos punika becikan 
meneng dumun. 3! Parasemeton sami pada 
kalugra midartayang pawisik Ida Sang Hyang 
Widi Wasa, sakewanten slegenti, mangdane 
semeton sami pada polih peplajahan tur 
kapracayan semetone kakukuhang. 3? Paica indik 
midartayang pawisik Ida Sang Hyang Widi Wasa 
punika patut kawawa antuk anake sane nampi 
paicane punika, 33 santukan sane kakarsayang 
antuk Ida Sang Hyang Widi Wasa mangda 
semeton tentrem rahayu, boya maiegan. 

Pateh sakadi ring sakancan papunduhan- 
papunduhan pasamuan kaulan Ida Sang 
Hyang Widi Wasa. 34 Semeton-semeton sane 
istri mangda pada meneng ring papunduhan 
pasamuane. Ipun tan kalugra mabaos. Ipun patut 
tansah satinut ring prentah, sakadi sane inucap 
ring Pidabdab Torat Yahudine. 3? Yening ipun 
mamanah uning ring satunggiling paindikan, 
becikan sasampune rauh jumah, ipun mataken 

ring somahnyane. Santukan kawastanin kirang 
patut yen anak istri mabaos ring tengah-tengah 
papunduhan pasamuane. 

36 Punapike sabdan Ida Sang Hyang Widi Wasa 
punika prasida metu saking semeton? Punapike 
sabdan Ida Sang Hyang Widi Wasa wantah 
katiba ring semeton kewanten? 3” Yening wenten 
semeton sane marasa ring sikian, mungguing 
ipun punika utusan Ida Sang Hyang Widi Wasa 
wiadin anak sane nampi paican Roh Ida Sang 
Hyang Widi Wasa, ipun patut uning mungguing 
sane aturang tiang ring semeton puniki pituduh 
Ida Sang Panembahan. 33 Yening ipun tan 
nyak nglinguang atur tiange, semeton taler 
sampunang nglinguang ipun. 

39 Punika awinanipun parasemeton, 
usahayangja ragan semetone mangda polih 
paica midartayang pawisik Ida Sang Hyang Widi 
Wasa, nanging semeton sane mabaos antuk basa 
sane tawah-tawah sampunang tombahanga. 

40 Laksanayangja paindikane punika makasami 
saha becik tur manut ring tata krama. 


Indik nyeneng Ida Sang Kristus 


1 Sapanglanturipun parasemeton, sane 
15 mangkin tiang mamanah mapakeling 
ring semeton indik Orti Rahayu sane sampun 
pidartayang tiang ring semeton, sane sampun 

tampi semeton, tur sane sungkemin semeton. 

2 Semeton jaga karahayuang antuk Orti Rahayune 
punika, asal semeton tansah pageh nyungkemin, 
sakadi sane sampun pidartayang tiang ring 
semeton, sajawining yening kapracayan 
semetone punika tan mapikenoh. 

3 Sane aturang tiang ring parasemeton puniki, 
paindikan sane sampun tampi tiang, inggih 
punika paindikan sane pinih utamana, indik 
Ida Sang Kristus sampun seda malantaran 
dosa-dosan iragane, sakadi sane sampun sinurat 
ring Cakepan Sucine. “Ida sampun kapendem, 
tur Ida sampun katangiang malih ring rahinane 
sane kaping tiga, taler manut sakadi sane 
sampun kasurat ring Cakepan Sucine. ? Ida 
sampun makantenang raga ring Dane Petrus, 
tur sasampune punika Ida taler makantenang 
raga ring utusan Idane makaroras. ê Sasampune 
punika Ida taler makantenang raga ring parasisian 
Idane sane lintangan ring limang atus akehipun. 
Parasemeton punika akeh sane kantun urip rauh 
mangkin. Nanging saking pantaranipune wenten 
taler sane sampun padem. ' Sapanglanturipun 
Ida taler makantenang raga ring Dane Yakobus 
miwah ring parautusan Idane sami. 

8 Ring pamuput pisan Ida makantenang 
raga ring sikian tiange, yadiastun tiang puniki 
nenten pisan pantes. ? Tiang puniki utusan Ida 

Sang Panembahan, sane pinih sor. Sujatinipun 
tiang tan pisan pantes kawastanin utusan 
Idane, sawetning tiang sampun nyangsarain 
pasamuan druen Ida Sang Hyang Widi Wasa. 

10 Nanging tiang dados sakadi mangkin puniki, 
tan lian wantah saking sih pasuecan Idane sane 
kapaicayang ring tiang punika nentenja nirguna. 
Tungkalikanipun, tiang sampun ngaturang ayah 
saratan ring parautusan Idane sane tiosan. 
Yadiastu indike punika boyaja ulihan tiang, 
nanging wantah masrana sih pasuecan Ida Sang 
Hyang Widi Wasa sane makarya ring urip tiange. 
11 Punika awinanipun, yadian Orti Rahayune 
punika rauhnya saking tiang, wiadin saking 
parautusan sane tiosan, makasami punika pateh 
tur punika sane sampun sungkemin semeton. 


Indik anake padem pacang urip malih 


12 Sane mangkin, tiang parautusan sami pada 
midartayang mungguing Ida Sang Kristus sampun 
katangiang saking pantaran anake padem. 

Napi awinanipun ring pantaran semetone jeg 
wenten sane maosang mungguing nenten 
wenten anak padem sane pacang kauripang 
malih? 13 Yening yuakti anake padem nenten 
kauripang malih, Ida Sang Kristus taler nenten 
pacang katangiang. 1“ Tur yening Ida Sang 
Kristus nenten katangiang saking pantaran anake 

padem, tan wenten sane patut pidartayang 
tiang, tur tan wenten sane patut pracayain 
parasemeton. 1° Langkungan ring punika, yening 
sawiakti anake padem nenten pacang kauripang 
malih, sampun sinah tiang puniki mobab 
pamantuka ring Ida Sang Hyang Widi Wasa, 
santukan tiang sampun nuturang, mungguing 
Ida Sang Kristus sampun katangiang antuk Ida 
Sang Hyang Widi Wasa, sane sujatinipun Ida 
nenten katangiang. 18 Santukan yen yakti anake 
padem nenten kauripang, Ida Sang Kristus 
taler tan pacang katangiang. 1' Samaliha yen 
Ida Sang Kristus nenten katangiang, nirguna 
pisan kapracayan semetone, tur indike punika 
mapiteges, mungguing semeton kantun tetep 
ring sajeroning dosa-dosan semetone. 18 Kadi 
asapunika taler nirguna pisan sakancan anake 
sane sampun padem, sane pracaya ring Ida Sang 
Kristus. 1? Samaliha yen pangajap-ajap iragane 
ring Ida Sang Kristus, wantah sakantun iraga 
urip ring mrecapada iriki kewanten, dadosipun 
iraga puniki manusa sane paling lacura saking 
pantaran manusane ring mrecapada puniki. 

20 Nanging sujatinipun Ida Sang Kristus sampun 
katangiang saking pantaran anake padem, tur 
puniki dados jaminan, mungguing anake padem 
taler pacang katangiang. 2! Pateh sakadi Sang 
Pati rauh ring jagate malantaran jadma adiri, kadi 

asapunika taler malantaran Anak adiri, anake 
padem pacang kauripang malih. 22 Santukan 
pateh sakadi manusane sami padem, malantaran 
patunggilan ipun ring Adam, asapunika taler 
malantaran patunggilan ring Ida Sang Kristus, 
jadmane sami jaga kauripang malih. 23 Sami jaga 
kauripang manut giliran ipun suang-suang. Ida 
Sang Kristus dados pangawit, sasampune punika 
wau parapadruen Idane, ritatkala panemayan 
rauh Idane. 2? Sasampune punika raris rauh 
masa pamuput: inggih punika sasampun Ida 
Sang Kristus ngaonang sakancaning pararatune, 
parapamrentah miwah saananing kakuasane, 
Ida raris ngaturang pamrentahan Idane ring Ida 
Sang Hyang Widi Wasa, Ida Sang Aji. 22 Santukan 
Ida Sang Kristus patut mrentah jagate puniki, 
ngantos sawatek meseh Idane kadadosang 
panjekjekan cokor Idane antuk Ida Sang Hyang 
Widi Wasa. 28 Meseh Idane sane kapamuput, 
sane pacang kaonang Ida, inggih punika Sang 
Pati. 27 Santukan manut kecap Cakepan Sucine 
saluiring sane wenten sami sampun kadadosang 
nungkul ring buk padan Idane antuk Ida Sang 
Hyang Widi Wasa. Sane kabaos “saluiring sane 
wenten” punika, sinah Ida Sang Hyang Widi Wasa 
sane ngawinang makasami pada nungkul ring 
buk padan Ida Sang Kristus, Ida tan sareng ketang 
sajeroning sane nungkul punika. 28 Sasampune 

saluiring sane wenten sami kadadosang nungkul 
ring buk padan Ida Sang Kristus, raris Ida Sang 
Kristus sane maraga Sang Putra pacang nungkul 
ring buk padan Ida Sang Aji, sane sampun 
ngawinang saluiring sane wenten tumungkul 
ring buk padan Ida Sang Putra, mangdane ring 
pamuput Ida Sang Hyang Widi Wasa ngraga nitah 
makasami. 

29 Sapunapike indik anake sane kalukat 
malantaran anake padem? Napike sane ajap-ajap 
ipun? Yening yakti sakadi baos anake, mungguing 
anake padem tan pacang kauripang, napike 
awinane ipun lila kalukat malantaran anake sane 
sampun padem? 20 Kadi asapunika taler tiang 
sareng sami, napike awinanipun tiang purun 
ngarepin baya nyabran rahina? 3? Parasemeton, 
nyabran rahina tiang ngarepin baya pati. Tiang 
mabaos kadi asapunika, malantaran kabungahan 
tiange ring parasemeton, santukan semeton 
wenten sajeroning Ida Sang Kristus, Panembahan 
iragane. 3? Yening tiang matarung nglawan sato 
galak irika ring kota Epesus, wantah madasar 
antuk tetimbangan kamanusan kewanten, 
napike pikenohipun buat tiang? Yening yakti 
anake padem tan pacang kauripang, boyake 
becikan sakadi baos anake: “Ngiringja iraga 
masuka-sukaan mangan nginum, santukan 
benjang iraga jaga padem.” 

33 Sampunangja semeton kantos pekelin 
anak! “Pagubugan sane kaon punika ngrusak 
solahe sane becik.” 34 pada elingja ring raga 
tur sampunangja ngardi dosa malih! Semeton 
sapatutipun marasa kimud, santukan ring 
pantaran parasemetone malih wenten semeton 
sane durung uning ring Ida Sang Hyang Widi 
Wasa. 


Dewek manusane sane pacang kauripang malih 


35 Minab wenten anak sane mataken: 
“Sapunapike antuka anake sane padem pacang 
kauripang malih? Samaliha sapunapi pacang 
rupan padewekanipune sane kauripang punika?” 
36 Semeton yakti kalintang jugul! Saluiring bibit 
sane tandur semeton ring tegale, ipun tan pacang 
mentik yen ipun durung padem dumun. 37 Tur 
bibit sane tandur semeton punika kantun marupa 
wewijian, minakadinipun padi wiadin sane 
tios-tiosan, boya mapunya sakadi tetanduran 
sane jaga mentik. 33 Nanging Ida Sang Hyang Widi 
Wasa maicain ipun punya manut sapakarsan 
Idane: sabilang awiji kicen punya suang-suang. 

39 Sakancan sane murip, nenten pateh 
makasami dagingipune. Daging manusane 
mabinayan ring daging satone, daging paksine 
taler bina, daging ulam segarane taler bina. 

40 Kadi asapunika taler indik saananing sane 
wenten ring langite miwah saananing sane 
wenten ring jagate; saananing sane wenten 
ring langite kaluihannyane mabinayan ring 
kaluihan saananing sane wenten ring jagate. 

41 Kaluihan suryane mabinayan ring kaluihan 
bulane. Kaluihan bulane bina ring kaluihan 
bintang-bintange, taler kaluihan bintange sane 
asiki tan pateh ring kaluihan bintange sane 
tiosan. 

42 Kadi asapunika taler indik anake 
padem sane pacang kauripang. Rikala ipun 
katanem kawentenanipune tan langgeng, 
nanging rikala ipun kauripang benjangan, 
kawentenanipune langgeng. #3 Rikala ipun 
katanem kawentenanipune kaon tur lemet, 
nanging rikala ipun kauripang, kawentenanipune 
luih tur kukuh. 44 Sane katanem punika sikian 
sekala, nanging sane kauripang punika sikian 
niskala. Yening wenten sikian secara sekala, 
wenten taler sikian niskala. 42 Sakadi sane 
sampun kasuratang ring Cakepan Sucine: 
“Manusane sane pangawit inggih punika Adam, 
dane kakardi kadadosang jadma sane urip”, 
nanging Adam sane wekasan, punika maraga Roh 
sane nguripang. 4? Sane rauh dumunan punika 
boya sane niskala, nanging sane sekala; usan 
punika wau rauh sane niskala. 47 Adam sane 

pangawit punika kakardi antuk buk, nanging 
Adam sane kaping kalih punika kawitnyane 
saking suarga. 4 Sawatek sane kawitipun saking 
buk, punika pateh sakadi anake sane kawitipun 
saking buk. Tur sawatek sane kawitipun saking 
suarga, punika taler pateh sakadi anake sane 
rauh saking suargan. “9 Pateh sakadi iraga sane 
mangkin marupa sakadi anak sane kawitipun 
saking buk, benjangan iraga jaga dados sakadi 
Anak sane saking suarga punika. 

>0 Parasemeton, pidaging atur tiange, inggih 
punika: Mungguing sikian iragane sane kawitnya 
saking daging miwah rah puniki tan pacang 
polih bagian sajeroning pamrentahan Ida Sang 
Hyang Widi Wasa. Samaliha manusa sane tan 
langgeng nenten mrasidayang dados manusa 
sane langgeng. 

51 Pirengangja paindikan sane pingit puniki: 
Iraga puniki tan makasami pacang padem, 
nanging digelis iraga sareng sami puniki jaga 
kubah, 22 sajeroning akijapan, inggih punika rikala 
trompete sane kapamuput masuara. Santukan 
rikala trompete pacang masuara, jadmane sane 
padem pacang kauripang sajeroning kawentenan 
sane langgeng, tur iraga puniki sareng sami 
pacang kubah. 22 Paindikan sane pacang rusak 
puniki patut ngrangsuk paindikan sane tan 
pacang rusak, tur sane nyidayang padem puniki 

patut ngrangsuk sane tan nyidayang padem. 
54 Duaning punika sasampune sane jaga rusak 
puniki ngrangsuk pangangge sane tan sida 
rusak miwah sane nyidayang padem sampun 
ngrangsuk pangangge sane tan nyidayang 
padem, irika pacang tegep kecap Cakepan Sucine 
sane kasurat asapuniki: “Sang Pati sampun kaon, 
Sang Menang sampun unggul.” 

55 “Ih Pati dija jani kamenangan ibane? Ih Pati 

dija jani kasaktian ibane?” 

56 Kasaktian patine punika dosa, tur kakuasan 
dosane punika kawitnya saking Pidabdab Torate. 
57 Nanging puji suksma pamantuka ring Ida Sang 
Hyang Widi Wasa, sane sampun ledang mapaica 
kamenangan ring iraga malantaran Ida Sang 
Kristus, Panembahan iragane. 

58 Punika awinanipun parasemeton tiange, pada 
pagehangja kapracayan semetone, sampunang 
onyah-anyih. Pada antengja ngaturang ayah 
sajeroning pakaryan Ida Sang Panembahan! 
Santukan semeton sami sampun pada uning, 
mungguing ayah-ayahan semetone pamantuka 
ring Ida Sang Panembahan punika, nentenja 
pacang nirgawe. 


Dana punia buat pasamuane ring jagat Yudea 


16 1 Sane mangkin ngeniang jinah sane 
jaga katurang ring parakaulan Ida Sang 

Hyang Widi Wasa, sane wenten ring jagat 
Yudea, laksanayangja sakadi sane sampun 
tuturang tiang ring pasamuan-pasamuane ring 
wewengkon Galatia. * Nyabran rahina Redite, 
mangda semeton suang-suang nganehang 
jinah semetone akidik manut pikolih semetone 
suang-suang, tur punduhangja, mangda rikala 
tiang rauh, semeton nenten repot malih 
munduhang jinahe punika. ? Yening tiang sampun 
rauh, sapasiraja sane pracayain semeton, punika 
jaga utus tiang ka kota Yerusalem buat makta 
padanan semetone tur pacang kadulurin antuk 
surat buat pasamuane irika. “Yening semeton 
marasa perlu mangda tiang taler sareng mrika, 
tiang pacang luas nyarengin ipun. 


Rencanan Dane Paulus 


5 Tiang misadia jaga ngrauhin semeton, 
sasampune tiang nglintangin wewengkon 
Makedonia, santukan sane mangkin tiang 
sedekan mamargi jaga nglintang irika. * Tiang 
mamanah masandekan ajebos ring genah 
semetone, minab kantos lintang masan dingin. 
Sasampune punika semeton mrasidayang 
nulungin tiang buat nerusang pamargin tiange. 
7 Tiang tanja mamanah ngrauhin semeton 
wantah aslabsaban kewanten, nanging tiang 

mamanah sue sareng-sareng ring parasemeton, 
yening Ida Sang Panembahan ledang. 

8 Nanging tiang pacang jenek irika ring kota 
Epesus, ngantos rauh Rerainan Pentakostane, 

9 santukan irika tiang polih sela becik pisan buat 
ngamargiang pakaryan sane ageng tur penting, 
yadiastuja akeh anak sane nungkasin. 

10 Yening Timotius ngrauhin semeton, tampija 
ipun, santukan ipun taler dados pangayah 
Ida Sang Panembahan, pateh sakadi tiang. 

11 Sampunangja kantos wenten semeton sane 
nganistayang ipun! Nanging tulunginja ipun, 
mangdane ipun mrasidayang nglanturang 
pamarginipune saha rahayu, mangda ipun 
gelis mawali ring tiang, santukan tiang 
sareng semeton-semeton tiosan sampun sue 
nyantosang rauhipune. 

12 Ngeniang ring semeton iragane Apolos, tiang 
sampun ping kuda-kuda mapangedih ring ipun, 
mangda ipun nyak rauh ninjoin semeton iriki, 
sareng ring semeton-semetone sane lianan. 
Nanging ipun durung mrasidayang ngrauhin 
semeton mangkin. Benjangan yen wenten sela 
sane becik, sinah ipun pacang rauh. 


Pamuput atur 


13 Ring pamuput pada yatnaja semeton! 
Pagehangja kapracayan semetone! Semeton 


1 KORINTUS 16.14-20 4772 


patut wanen, tur kukuh bakuh! 18 Laksanayangja 
saluiring pakaryan semetone madasar antuk 
kapitresnan. 

15 Parasemeton sampun pada uning, mungguing 
Stepanus miwah kulawarganipune, ipun dados 
anak Kristen sane pangawit ring jagat Akaya. 
Ipun sampun ngayahin parakaulan Ida Sang 
Hyang Widi Wasa. Punika awinanipun tiang 
nunas mangda semeton, !? satinut ring pimpinan 
anake sane sakadi Stepanus punika, tur taler 
ninutin sakancan anake sane sampun tuyuh 
sareng-sareng makarya ring ipun. 

17 Tiang marasa liang ring manah uli krana 
rauhipun Stepanus, Portunatus miwah Akaikus, 
santukan ipun sampun ngentenin parasemeton. 
18 [pun sampun ngranayang liang idep tiange, 
sakadi ipun ngliangang idep semetone sareng 
sami. Anake sane kadi asapunika patut kajiang. 

19 Pasamuan-pasamuan sane wenten ring jagat 
Asia ngaturang pangayu bagia ring semeton 
pasamuan sareng sami. Kadi asapunika taler 
Akwila miwah Priskila rauhing pasamuane sane 
wenten ring umahipune taler ngaturang pangayu 
bagia buat semeton sareng sami. 20 Taler 
parasemeton sane wenten irika sami ngaturang 
pangayu bagia ring semeton. 

Pada saling aturin pangayu bagiaja ring 
pantaran parasemetone maduluran pangaras 
sane suci. 

21 Tiang Paulus taler ngaturang pangayu bagia 
malantaran tampak liman tiange niri. 

22 Sapasiraja sane tan tresna bakti ring Ida Sang 
Panembahan, mangda ipun keni pasisip Ida Sang 
Hyang Widi Wasa. 

23 Maranatha! Duh Ratu Panembahan, 
gelisangja rauh! Sih pasuecan Ida Hyang Yesus, 
Panembahan iragane nyarengin semeton sareng 
sami. 

24 Tresna asih tiange taler nyarengin semeton 
sareng sami sajeroning Ida Sang Kristus Yesus. 


2 KORINTUS 


Pangayu bagia 


1 1 Surat saking tiang Paulus, sane dados 
utusan Ida Sang Kristus Yesus malantaran 
pakarsan Ida Sang Hyang Widi Wasa miwah 
saking Timotius semeton iragane, katur ring 
pasamuan druen Ida Sang Hyang Widi Wasa 
sane wenten ring kota Korintus miwah semeton 
parakaulan Ida Sang Hyang Widi Wasa ring 
sawewengkon jagat Akayane. 

2 Sih pasueca lan sutrepti rahayu saking Ida 
Sang Hyang Widi Wasa, Ajin iragane miwah 
saking Ida Sang Hyang Yesus Kristus tumurun ring 
parasemeton sareng sami. 


Atur panyuksman Dane Paulus pamantuka ring 
Ida Sang Hyang Widi Wasa 


3 Ngiringja iraga matur panyuksma ring Ida 
Sang Hyang Widi Wasa, Ajin Ida Sang Hyang 
Yesus Kristus, Panembahan iragane, Sang 
Aji sane mahaasih, Widi sane maraga witing 
sakancan pitulungan. “Ida sane mapaica 
pitulungan ring iraga ring saananing kamewehan 
iragane, mangdane iraga mrasidayang ngaturang 

pitulungan ring parasemeton sane katempuh 
antuk kamewehan sane mawarni-warni, antuk 
pitulungan sane tampi iraga saking Ida Sang 
Hyang Widi Wasa. ? Pateh sakadi iraga puniki 
sampun kicen eduman sane katah pisan ring 
sajeroning kasangsaran Ida Sang Kristus, kadi 
asapunika taler malantaran Ida Sang Kristus 
iraga prasida nampi pitulungan Idane sane 
luih. 8 Yening tiang nandang kamewehan, tiang 
nandang kamewehan buat nulungin semeton 
miwah pabuat karahayuan semetone. Yening 
tiang polih pitulungan, semeton taler polih 
pitulungan tur kicen kuasa, mangdane semeton 
pageh tur sabar, rikala semeton nandang 
sangsara sane pateh sakadi sangsarane sane 
nibenin padewekan tiange. ' Duaning punika 
pangajap-ajap tiange ring semeton tan obah, 
santukan tiang uning mungguing semeton 
sampun polih duman saking sangsaran tiange, 
kadi asapunika taler jaga polih duman pitulungan 
saking pitulungan sane sampun tampi tiang. 

8 Parasemeton, tiang meled pisan mangda 
semeton sami pada uning ring sangsara 
sane sampun nepen padewekan tiange ring 
wewengkon Asia. Sangsarane sane nibenin tiang 
kalangkung ageng tur abot. Tiang sampun tan 
mitaenang ring dewek tiange pacang kantun 
urip. ? Daweg punika tiang marasa sakadi anak 

sane keni danda pati. Nanging paindikane punika 
mamargi kadi asapunika, mangdane tiang puniki 
sampunang jaga ngandelang dewek tiange niri, 
nanging mangda pracaya tur suksrah ring Ida 
Sang Hyang Widi Wasa sane kuasa nguripang 
anake sane padem. 1? Ida sampun ngluputang 
tiang saking baya pati sane ngresresin pisan, 

tur Ida pacang ngluputang tiang. Ida kewanten 
sane ajap-ajap tiang, santukan Ida pacang malih 
ngrahayuang tiang, 1! malantaran pangastawan 
semetone pabuat tiang, kadi asapunika taler, 
akeh pangastawane sane kunggahang pabuat 
tiang, pacang kadagingin antuk Ida Sang Hyang 
Widi Wasa, tur tiang pacang kamertanin antuk 
Ida. Kadi asapunika taler akeh anake pacang 
matur panyuksma ring Ida Sang Hyang Widi Wasa 
uli krana tiang. 


Dane Paulus tan durus lunga ka kota Korintus 
manut sakadi sane sampun karencanayang 


12 Sane ngranayang tiang bungah ring 
manah, inggih punika manut kletegan manah 
tiange, mungguing idup tiange ring jagate, 
minakadinipun pisan sajeroning alap asih 
tiange ring semeton, sampun kawengku antuk 
kapolosan miwah cita nirmala saking Ida Sang 
Hyang Widi Wasa. Boya madasar kawicaksanan 
manusa, nanging madasar kawisesan sih 

pasuecan Ida Sang Hyang Widi Wasa. 3 Sane 
unggahang tiang ring surate puniki, inggih punika 
paindikan-paindikan sane nyidayang kawacen 
tur karesepang antuk semeton. Pangajap-ajap 
tiange dumadakja semeton mrasidayang ngresep 
paindikane punika makasami, 17 inggih punika, 
paindikan sane mangkin wantah akidik karesep 
antuk semeton, mangdane rikala panemayan 
rauh Ida Hyang Yesus, semeton sareng sami jaga 
pada bungah uli krana tiang, kadi asapunika taler 
tiang bungah ring manah uli krana semeton 
sareng sami. 

15 Tiang sampun marasa andel pisan 
ring paindikane puniki makasami, kantos 
pangawitipun tiang sampun ngrencanayang jaga 
ngrauhin semeton, mangda semeton kantos 
pingkalih nampi merta. 18 Tiang mamanah 
ngrauhin semeton rikalan tiange ka wewengkon 
Makedonia miwah rikalan tiange mawali saking 
wewengkone punika tiang mamanah simpang 
malih mriki, mangda semeton nulungin tiang 
buat nglanturang pamargin tiange ka jagat 
Yudea. 1” Boyaja sangkaning manah tiange 
onyah-anyih. Sujatinipun yen tiang ngardi 
rencana, boyaja tiang ngulahang dewek tiange 
kewanten, tur mangkin tiang mabaos: sawiakti, 
raris malih ajebosne: tan sawiakti. 18 Ida Sang 
Hyang Widi Wasa sane maraga satia dados saksi, 

mungguing janjin tiange ring semeton, boyaja 
“sawiakti” miwah“tan sawiakti”. 19 Santukan 

Ida Hyang Yesus Kristus, Putran Ida Sang Hyang 
Widi Wasa, sane pidartayang tiang sareng Silas 
miwah Timotius ring pantaran parasemetone, 
boyaja maraga “sawiakti” miwah“tan sawiakti”. 
Nanging tungkalikanipun, Ida Sang Kristus 
maraga “sawiakti”. 20 Santukan sakatahing janjin 
Ida Sang Hyang Widi Wasa sami sampun dados 
sawiakti sajeroning Ida Sang Kristus. Punika 
awinanipun iraga mabaos “Amin”, sajeroning 
Ida Sang Kristus Yesus buat ngluihang Ida Sang 
Hyang Widi Wasa. 2! Ida Sang Hyang Widi Wasa 
ngraga sane sampun misekenang ring angen 
iragane, mungguing urip iragane nunggil ring Ida 
Sang Kristus. Ida Sang Hyang Widi Wasa ngraga 
sane sampun nyelik iraga, 2? tur sane sampun 
maicayang cihna ring iraga makadados padruen 
Idane. Ida maicayang Roh Idane malingga ring 
manah iragane, pinaka dados anceng pabuat 
sakancaning sane sampun kasediayang buat iraga 
sareng sami. 

23 Ida Sang Hyang Widi Wasa wikan ring daging 
manah tiange, Ida aturin tiang dados saksin 
tiange, mungguing sane dados awinan tiang 
tan rauh ka kota Korintus, tan tios wantah 
majalaran tiang madalem semeton. 24 Boyaja 
tiang mamanah mrentah semeton ngeniang 

ring indik sane patut kapracayain, santukan 
tiang uning mungguing semeton sampun kuat 
sajeroning kapracayan. Tungkalikanipun, tiang 
mamanah nyarengin semeton makarya, buat 
ngulati kaliangan semetone. 

1 Sampun puput antuk tiang ngamanahin, 

mungguing yening tiang pacang ngrauhin 
semeton, tiang tan pacang ngawinang semeton 
sedih malih. ? Santukan yen semeton sedih uli 
krana tiang, sapasirake sane pacang nglipur 
tiang, sajawining anake sane sampun sedih 
uli krana tiang punika? 3 Punika awinanipun 
tiang nulis surate puniki ring semeton. Yening 
tiang rauh, sampunang tiang nandang sedih 
uli krana semeton-semeton sane sapatutipun 
ngranayang tiang liang. Santukan tiang pracaya 
ring parasemeton, mungguing kaliangan tiange 
taler dados kaliangan semetone. “Tiang nulis 
surate puniki maduluran manah sane kalintang 
seksek, sedih, ngantos tiang tan mrasidayang 
ngampet yeh mata. Tiang ngaturang puniki 
boyaja mangda semeton maweweh-weweh 
sungsut, nanging mangda semeton pada uning 
ring ageng sih kapitresnan tiange ring semeton 
sami. 

Semeton sane iwang, patut kampurayang 


> Ne mangkin yen wenten anak sane ngranayang 
kaduhkitan, boyaja tiang sane pacang nandang 
sedih, nanging semeton iriki sareng sami; 
mangda sampunang ngliwat antuk tiang matur, 
sakirang-kirangipun wenten makudang-kudang 
semeton saking pantaran semeton iriki sane 
nandang sedih. Tiang nenten nyak bes banget 
ring ipun. ? Buat semeton-semeton sane sampun 
ngardi duhkita kadi asapunika, sampun cukup yen 
ipun sampun kasisipang antuk semetone sareng 
akeh. ' Sane mangkin patut pisan semeton ledang 
ngampurayang ipun tur ngicen ipun panglipur 
mangdane ipun sampunang kantos sengkala uli 
krana sedihipune kalintang. 3 Duaning punika 
tiang mangkin nunas ring semeton, mangda 
semeton saking pitui nresnain ipun. ? Puniki 
taler sane dados awinan tiange nulis surat 
ring semeton, mangda tiang prasida uning, 
punapike semeton yakti satinut ring saluiring 
paurukan tiange. 1° Sapasiraja sane sampun 
ampurayang semeton kiwanganipune, tiang 
taler ngampurayang ipun. Santukan yen tiang 
ngampurayang, yen prade wenten sane patut 
ampurayang tiang, indike punika laksanayang 
tiang ring ajeng Ida Sang Kristus, malantaran 
semeton, 1t mangdane Ratun Setane sampunang 

kantos polih jalaran ngereh iraga, santukan iraga 
sampun pada uning tetujon manahipune. 


Dane Paulus ring kota Troas 


12 Rikala tiang sampun rauh ring kota Troas buat 
nglumbrahang Orti Rahayu indik Ida Sang Kristus, 
rasayang tiang Ida Sang Panembahan sampun 
mapaica margi ring tiang buat makarya irika! 

13 Nanging yadianja sampun kadi asapunika, 
tiang tan marasa degdeg ring manah, santukan 
nyaman tiange Titus nenten panggihin tiang 
irika. Punika awinanipun tiang mapamit ring 
semeton-semetone irika tumuli nglanturang 
pamargi ka wewengkon Makedonia. 


Kamenangan sajeroning Ida Sang Kristus 


14 Nanging pujija Ida Sang Hyang Widi Wasa. 
Santukan malantaran patunggilan ring Ida Sang 
Kristus, tiang tan maren katuntun antuk Ida 
Sang Hyang Widi Wasa ring margi kamenangan 
Idane. Tur malantaran tiang, Ida Sang Hyang 
Widi Wasa ngamiikang parab Ida Sang Kristus 
ring dija-dija. 1? Santukan tiang puniki satmaka 
ganda sane miik, sane katurang ring Ida Sang 
Hyang Widi Wasa antuk Ida Sang Kristus, sane 
gandannyane nglikub ring pantaran anake sane 
molih rahayu miwah sane nemu sengkala. 

16 Buat anake sane pacang nemu sengkala, tiang 

satmaka ambun sawa sane ngranayang padem, 
nanging buat anake sane molih rahayu, tiang 
tan bina sakadi ambu sane nguripang. Nanging 
sapasirake sane jaga mrasidayang ngarepin 
karya sane kadi asapunika? 1” Tiang puniki boya 
pateh sakadi anak tiosan sane midartayang 
sabdan Ida Sang Hyang Widi Wasa sakadi 

anak madagang. Nanging santukan Ida Sang 
Hyang Widi Wasa sane sampun ngutus tiang, 
kenginan tiang mabaos wantah amun patutipun 
kewanten. Sakadi parekan Ida Sang Kristus, tiang 
nyuksrahang dewek tiange ring ayun Ida Sang 
Hyang Widi Wasa. 


Parapangayah pasubaya anyar 


1 Punapike tiang malih pacang nyumbungang 

dewek? Punapike perlu tiang ngedengang 
surat pujian ring semeton, wiadin nunas surat 
pujian saking semeton, sakadi sane sampun 
kalaksanayang antuk anake tiosan? 2 Sujatinipun 
semeton sareng sami sane makadados surat 
pujian buat tiang, sane katulis ring manah 
tiange, tur sane kuningin lan kawacen antuk 
anake sareng sami. ? Santukan sampun sinah 
mungguing Ida Sang Kristus sane nulis surate 
puniki, tur kakirim malantaran tiang, sane katulis 
boyaja antuk tinta, nanging antuk Roh Ida Sang 
Hyang Widi Wasa sane nyeneng. Samaliha boyaja 

katulis ring papan sane malakar antuk batu, 
nanging ring atin manusane. 

4Tiang mabaos kadi asapunika santukan 
tiang pracaya ring Ida Sang Hyang Widi Wasa 
malantaran Ida Sang Kristus. ? Sujatinipun 
tiang newek nenten mrasidayang pacang 
nglaksanayang pakaryane puniki, nanging 
kakuatan tiange wantah paican Ida Sang Hyang 
Widi Wasa. ? Ida ngraga sane ngawinang tiang 
mrasidayang dados pangayah pasubaya sane 
anyar, inggih punika pasubaya sane mamuat 
pidabdab sane nenten matulis, nanging pidabdab 
sane saking Roh Ida Sang Hyang Widi Wasa. 
Santukan pidabdabe sane matulis punika 
ngawinang padem, nanging Roh Ida Sang Hyang 
Widi Wasa punika nguripang. 

7 Pidabdab Torate, punika sampun kukir marupa 
sasuratan ring papan batune. Tur rikala Pidabdab 
Torate punika kapaicayang, kaluihan Ida Sang 
Hyang Widi Wasa kasinahang, yadiastun cayan 
prarain dane Nabi Musa galangnyane sampun 
remrem, nanging caya punika kalintang terang, 
kantos bangsa Israel tan purun nganengneng 
prarain danene. Yening Pidabdab Torate sane 
ngranayang padem punika kadulurin antuk 
kaluihan sane kadi asapunika agengnya, 

8 ambate agung kaluihan sane nyarengin 
anake sane ngancangin Roh Ida Sang Hyang 

Widi Wasa punika. ? Yening ayah-ayahan sane 
ngawinang manusane keni pasisip punika molih 
kaluihan ageng, ambate ageng ipun kaluihan 
ayah-ayahane sane ngawinang iraga kangkenin 
tan paiwang. 1? Dados kabaosang, malantaran 
wenten ipun kaluihan sane kalintang agung sane 
mangkin, kenginan kaluihan sane nguni punika 
sirna. 11 Santukan yening wenten kaluihan ring 
paindikan sane tan langgeng punika, napi malih 
ring paindikan sane langgeng punika. 

12 Malantaran pangajap-ajap tiange sane kadi 
asapunika, ngawinang tiang purun ngamargiang 
indike punika. 13 Tiang bina pisan ring Dane Musa, 
sane nekep prarian danene mangdane bangsa 
Israel sampunang ngeton caya sane remrem 
tur sinah pacang sirna punika. 14 Pepinehipune 
sampun peteng dedet, punika awinanipun 
kantos rauh ring rahinane puniki, yening ipun 
mamaos Cakepan Suci Prajanjian Lawas, angkebe 
punika tan maren ngangkebin pepinehipune. 
Tur wantah malantaran nunggal ring Ida Sang 
Kristus kewanten angkebe punika mrasidayang 
kakaonang. 1° Kantos rauh mangkin, sabilang 
ipun mamaosin cakepan dane Nabi Musa, 
pepinehipune kangkebin. 18 Nanging angkebe 
punika kabukak, manut kecap Cakepan Sucine, 
kadi asapuniki: “Angkeb prarain Dane Musa 
kabukak, rikala dane manjing ka ayun Ida Sang 

Panembahan.” 1 Kruna “Ida Sang Panembahan” 
iriki mapiteges Roh Ida Sang Hyang Yesus Kristus. 
Tur dijaja Roh punika malingga, irika wenten 
kamerdekaan. 18 Iraga sane mangkin nyinarang 
kaluihan Ida Sang Panembahan antuk prarai sane 
tan mangkeb. Tur kaluihane punika sane rauhnya 
saking Ida Sang Panembahan, sane maraga Roh, 
sane ngubah iraga kadadosang sayan pateh ring 
Ida, sajeroning kaluihan Idane. 


Brana rohani mawadah payuk tanah 


1 Malantaran sih pasuecan Idane, Ida Sang 

Hyang Widi Wasa sampun maicayang 
pakaryane puniki ring tiang. Punika awinanipun 
tiang tan marasa ajerih ring manah. ? Sakancaning 
laksana sane nyilib tur sane ngawinang kimud, 
punika sami sampun kutang tiang. Tiang tan 
jaga nglinggacaya miwah malsu sabdan Ida 
Sang Hyang Widi Wasa. Saking sujati tiang urip 
ring ayun Ida Sang Hyang Widi Wasa, tur tiang 
nyuksrahang sikian tiange mangda katepasin 
manut pepineh anake makasami. ? Yening Orti 
Rahayune sane lumbrahang tiang karasayang 
kantun mangkeb, sujati wantah ilid buat anake 
sane sedekan paling. 4Ipun nenten pracaya, 
santukan manahipune sampun kabutayang antuk 
| Setan, pamimpin sane jaat, sane mrentah 
jagate puniki. | Setan nyadelin ipun, mangda 

ipun nenten manggihin galang sane nyinarin 
ipun, inggih punika galang sane masinar saking 
Orti Rahayu indik kaluihan Ida Sang Kristus 
punika, santukan wantah malantaran Ida Sang 
Kristus, Ida Sang Hyang Widi Wasa nyinahang 
ragan Idane. ? Santukan boyaja sikian tiange 

niri sane pidartayang tiang, nanging tiang 
midartayang indik Ida Sang Kristus, sane dados 
Sang Panembahan, tur tiang puniki, kadadosang 
pangayah parasemeton uli krana pakarsan 

Ida Hyang Yesus. ? Ida Sang Hyang Widi Wasa 
sane sampun masabda: “Uli di tengah petenge 
lakar ada galang masunaran.” Ida taler sane 
ngardi, mangda terang Idane macaya ring manah 
tiange, mangdane tiang pada polih galang 
saking untenging pangresepan tiange marep ring 
indik kamulian Ida Sang Hyang Widi Wasa sane 
masinar ring swabawan Ida Sang Kristus. 

7 Nanging tiang sane ngagem brana rohanine 
puniki, tan bina sakadi payuk tanah, mangda 
prasida sinah mungguing kawisesan sane maha 
luur punika wantah wenten ring anggan Ida 
Sang Hyang Widi Wasa, boya ring sikian tiange. 
8 Tiang sering kaala-ala, nanging tiang tan 
kantos benyah. Ring asapunapine tiang marasa 
bingbang ring manah, nanging tiang tan naen 
katelasan manah. ? Akeh pisan meseh tiange, 
nanging tiang tan kirangan sawitra. Yadiastun 

tiang sering keni tatu raat pisan nanging tiang 
tan naenin sengkala. 10 Sedan Ida Hyang Yesus 
tansah sinah ring padewekan tiange sane sekala, 
mangda indik nyeneng Idane taler prasida kanten 
ring padewekan tiange. 1! Sapanjang urip tiange 
puniki tiang tansah kaepet singse malantaran Ida 
Hyang Yesus, mangda indik nyeneng Ida Hyang 
Yesus prasida kasinahang ring padewekan tiange 
sane sekala puniki. 12 Indike punika mapiteges, 
mungguing sang pati tansah ngrubeda sajeroning 
urip tiange, nanging sang urip tansah makarya 
sajeroning semeton sareng sami. 

13 Manut kecaping Cakepan Suci: “Tiang 
mabaos, santukan tiang pracaya.” Sajeroning 
roh kapracayan sane kadi asapunika, tiang taler 
mabaos santukan tiang pracaya. 14 Tiang uning 
mungguing Ida Sang Hyang Widi Wasa sane 
sampun nangiang Ida Hyang Yesus punika Ida 
taler pacang ngurip tiang ngiring Ida Hyang Yesus, 
tur pacang nangkilang tiang miwah semeton ring 
ajeng Idane ngraga. 1? Makasami puniki wantah 
pabuat kabecikan semetone. Sayan akeh anake 
sane nampi sih pasuecan Ida Sang Hyang Widi 
Wasa, sayan maweweh-weweh akehnya atur 
panyuksma sane aturang ipun pabuat kaluihan 
Ida Sang Hyang Widi Wasa. 

Urip sajeroning kapracayan 


16 Punika awinanipun tiang nenten rumasa 
ajerih, yadian sikian tiange puniki sayan sue sayan 
rusak, nanging idep tiange tan maren kaanyarang 
nyabran rahina. 1 Kamewehan sane amatra sane 
tandangin tiang mangkin sane wantah ajebos, 
punika jaga ngrauhang kaluihan sane agengan 
yen bandingang ring kamewehane punika. 

18 Santukan tiang nenten nlektek paindikan sane 
kanten puniki, nanging tiang nlektek paindikan 
sane tan kanten. Santukan sane kanten punika 
matuuh wantah ajebos, nanging sane tan kanten 
punika langgeng kantos salami-laminipun. 

1 Santukan tiang uning, yen pondok tiange 
5 ring jagate puniki rusak, Ida Sang Hyang 
Widi Wasa sampun nyawisang pondok buat 
tiang ring suarga, inggih punika pondok sane 
langgeng, sane boya kakardi antuk manusa. 
2 Sakantun tiang ring pondoke sane ring jagate 
puniki, tiang tan maren masesambatan, santukan 
tiang kalintang meled mamanah nyaluk pondok 
tiange sane ring suarga punika, satmaka sakadi 
pangangge. 3 Santukan yen tiang nyaluk pondoke 
punika, tiang tan pacang kakantenang malalung. 
4 Santukan sakantun tiang ring pondoke sane 
sekala iriki, tiang tansah masesambatan, 
santukan tiang tansah marasa kateteh antuk 

tetegenan sane abot. Boyaja tiang mamanah 
ngutang sikian tiange sane sekala puniki, 
nanging bangetan meled tiange jaga ngrangsuk 
dewek tiange sane niskala punika, mangda 
kawentenane sane pacang padem puniki kakaput 
antuk kawentenan sane urip. ? Ida Sang Hyang 
Widi Wasa sane sampun nabdabang iraga buat 
ngarepin perobahane puniki, tur Ida maicayang 
Roh Idane ring iraga, minakadi dados anceng. 

6 Punika awinanipun manah tiange tansah 
purun. Tiang uning mungguing sakantun 
tiang magenah ring padewekane sane sekala 
puniki, tiang kantun doh saking purin Ida Sang 
Panembahan. 7 Santukan urip tiange puniki, 
madasar antuk kapracayan, boya madasar antuk 
paindikan sane nyidayang kakantenang. 3 Manah 
tiange tansah purun. Samaliha becikan tiang 
nilar padewekan tiange puniki, mangdane tiang 
nyidayang setata sareng-sareng ring ajeng Ida 
Sang Panembahan. ? Nanging sane pinih utamana 
pisan, tiang meled ngledangang pakarsan Idane, 
yadian ring pondok tiange iriki, inggih punika 
sikian tiange, wiadin irika. 19 Santukan iraga 
sareng sami sampun pasti pacang katangkilang 
ring ajeng pangadilan Ida Sang Kristus, tur 
jadmane suang-suang pacang nampi pikolih 
sane patut tampi ipun, manut pakardinnyane 
sakantunipune urip, becik wiadin kaon. 

Widi sraya sajeroning Ida Sang Kristus 


11 Tiang uning napi tegesipun ajerih ring Ida 
Sang Hyang Widi Wasa. Punika awinanipun tiang 
tan maren nglemesin anak. Ida Sang Hyang Widi 
Wasa sampun langkung wikan ring daging manah 
tiange. Kadi asapunika taler tiang ngajap-ajap 
dumadak semeton taler pada tatas uning ring 
daging manah tiange. 12 Boyaja tiang mamanah 
malih ngajumang dewek ring ajeng semeton. 
Nanging tiang wantah ngaturin semeton jalaran 
sane becik mangda semeton nyidayang bungah 
ring kayun marep ring sikian tiange, mangda 
semeton mrasidayang ngarepin sawatek anake 
sane nyumbungang dewek madasar antuk 
kawentenanipune sane sekala, boya madasar 
antuk budi pakertinipune. 13 Yening tiang 
pakantenanipun sakadi anak buduh, santukan 
tiang ngamargiang pakarsan Ida Sang Hyang Widi 
Wasa. Tur yening pakantenanipun tiang tegteg, 
indike punika buat kapentingan parasemeton. 

14 Sane mangkin parisolah tiange sampun kareh 
antuk sih pasuecan Ida Sang Kristus, sakadi 
tiang sampun uning mungguing wenten Anak 
adiri sampun seda buat sakancan manusane, 
sane mapiteges mungguing malantaran sedan 
Idane punika, sakancan manusane taler sampun 
padem. 12 Ida Sang Kristus sampun seda pabuat 

sakancan manusane, mangda sakancan anake 
sane kantun urip, sampunang malih urip pabuat 
dewekipune niri, nanging pabuat Ida, sane 
sampun seda tur nyeneng malih pabuat ipun. 

16 Punika awinanipun iraga tan malih ngajiang 
anak manut cara kamanusan. Yadian sane riin 
iraga naenin ngajiang Ida Sang Kristus manut 
cara kamanusan, nanging sane mangkin iraga tan 
malih ngajiang Ida sakadi asapunika. 1' Yening 
anake sampun matunggilan ring Ida Sang Kristus, 
ipun dados manusa sane anyar, sane lawas 
sampun ical, tur sane anyar sampun rauh. 

18 Indike punika makasami kakardi antuk Ida 
Sang Hyang Widi Wasa. Tur malantaran antuk 
Ida Sang Kristus, Ida Sang Hyang Widi Wasa 
ngraga sampun ngobah tegak iragane sane pecak 
dados meseh Idane, sane mangkin kadadosang 
parasawitran Idane. Tur Ida mapaica tetegenan 
ring iraga mangda taler nadosang anak lian dados 
parasawitran Idane. 19 Daging kasaksian tiange, 
inggih punika, malantaran Ida Sang Kristus, 

Ida Sang Hyang Widi Wasa sampun nadosang 
manusane makasami dados parasawitran Idane, 
Ida tan malih ngetang indik dosa-dosanipune. Ida 
sane sampun mitau ring tiang kadi asapunapi 
indik Idane nadosang ipun parasawitran Idane. 

20 Kadi asapunika tiang mabaos sakadi utusan- 
utusan Ida Sang Kristus, satmaka Ida Sang Hyang 

Widi Wasa ngraga sane nglemesin semeton, 
malantaran tiang. Sajeroning parab Ida Sang 
Kristus, tiang nunas ring semeton, banggayangja 
mangda Ida Sang Hyang Widi Wasa ngubah 
semeton, saking pecak dados meseh-meseh 
Idane, mangkin dados parasawitran Idane. *! Ida 
Sang Kristus tan padosa, nanging Ida Sang Hyang 
Widi Wasa mategenang dosan iragane ring Ida, 
mangdane malantaran patunggilan iragane ring 
Ida, iraga prasida molih kapatutan Ida Sang 
Hyang Widi Wasa. 
1 Sajeroning tiang makarya sareng-sareng 
6 ring Ida Sang Hyang Widi Wasa, tiang 
mapinunas ring semeton, tampija sih pasuecan 
Ida Sang Hyang Widi Wasa; sampunangja 
semeton nglemenahang sih pasuecane punika. 
2 Ring Cakepan Sucine Ida Sang Hyang Widi Wasa 
masabda: 
“Dikalan Ulun ledang, Ulun suba madingehang 
kita, tur didinane Ulun ngrahayuang, ditu 
Ulun suba nulungin kita.” 
Pirengangja, puniki masan semetone kaledangin 
antuk Ida Sang Hyang Widi Wasa, tur puniki 
rahina pabuat semeton jaga nampi karahayuan. 
3 Tiang nenten mamanah nyadelin sapasira 
jua, mangda tiang nenten kiwangang antuk 
sapasira jua. * Nanging ring saparipolah tiange, 
tiang nyinahang, mungguing tiang puniki 

parekan Ida Sang Hyang Widi Wasa. Tiang 
nyinahang indike puniki, malantaran tiang 

sabar nandang kamewehan. ? Tiang sampun 
katigtig, kapangkeng miwah ngarepin anak iur, 
tiang sampun kanggen panjak, tiang magadang 
miwah makenta; ? madasar antuk laksanane 
sane polos, saha madasar antuk pangweruhan 
tiange, antuk kasabaran miwah sih kapiolasan, 
sajeroning patunggilan Roh Ida Sang Hyang 
Widi Wasa miwah masrana kapitresnan sane 
sujati, malantaran nglumbrahang orti sane sujati 
miwah malantaran kakuasan Ida Sang Hyang 
Widi Wasa, tiang nyinahang mungguing tiang 
puniki parekan Ida Sang Hyang Widi Wasa. Tiang 
nganggen kasujatian pinaka sanjata buat anggen 
tiang nglurug wiadin buat nindihin dewek tiange. 
7 (6:6) 8 Tiang kajiang, tiang kanistayang; tiang 
kaajumang, tiang kacacad. Yadiastun tiang jujur 
tiang kadalih mobab. ? Tiang kabaos tan kuningin, 
nanging sami anake sampun pada uning ring 
tiang. Tiang kasengguh padem, nanging tiang urip 
sakadi sane panggihin semeton. Yadiastun tiang 
kaala-ala, nanging tiang tan padem. 1? Yadiastun 
tiang kakaryanang sedih kingking, tiang taler 

tan maren masuka rena. Pakantenanipun tiang 
tiwas, nanging akeh anak sane sampun dadosang 
tiang sugih. Pakantenanipun tiang tan maderbe 

punapa-punapi, nanging sujatinipun tiang 
maderbe saluiring paindikan. 

11 Parasemeton tiang ring kota Korintus. Tiang 
sampun terus terang mabaos ring semeton. 
Daging manah tiange sampun edengang tiang 
ring semeton. 12 Tiang sampun ngagah daging 
manah tiange ring semeton, nanging semeton 
sane nenten ngagah daging pakayun semetone 
ring tiang. 13 Sane mangkin tiang mabaos 
ring semeton, satmaka tiang mabaos ring 
pianak-pianak tiange: Enjuhinja tiang pangrasa, 
sakadi pangrasa sane sampun enjuhang tiang ring 
semeton. Gagahja daging pakayunan semetone 
ring tiang. 


Pitutur buat ngaonang saananing sane tan 
manut ring pakarsan Ida Sang Panembahan 


14 Sampunangja semeton makarya sareng- 
sareng dados asiki ring anak sane durung 
pracaya, sakadi anak sane madue linggih sane 
pateh. Indike punika tan pacang sida mamargi. 
Punapike nyidayang kapatutane pacang matimpal 
ring kiwangane? Sapunapi jagi antuka sang 
galang pacang sareng-sareng ring sang peteng? 
15 Punapike nyidayang Ida Sang Kristus saadung 
ring | Setan? Paindikan sane encenke sane pateh 
ring pantaran anake pracaya miwah sane tan 
pracaya? 16 Samaliha punapike wenten paindikan 

sane pateh ring pantaran Perhyangan Agunge 
miwah ring paradewane? Santukan iraga puniki 
pinaka Perhyangan Agung Ida Sang Hyang Widi 
Wasa, sane nyeneng, sakadi sabdan Idane: 

“Ulun lakar malingga sig kaulan Ulun, Ulun 
lakar ada di pantarannyane. Ulun lakar 
dadi Widinnyane tur ia lakar dadi kaulan 
Ulune.” 

17 Kadi asapunika taler Ida Sang Panembahan 
masabda: 

“Makaadja kita uli di pantaran anake ento, tur 
palasangja iban kita uli anake ento, eda 
ngusud sawatek ane cemer, ditu mara 
Ulun bakal nampi kita. 

18 Tur Ulun bakal dadi Ajin kitane, tur kita bakal 
dadi pianak Ulune eluh muah muani. 
Aketo sabdan Ida Sang Panembahan Sane 
Maha Kuasa.” 

7 1 Parasemeton sane kinasih, sakancan 

prajanjiane puniki sampun kawentenang 
pabuat iraga. Duaning punika, ngiringja iraga 
pada nyuciang raga saking saananing paindikan 
sane ngletehin sekala niskala. Ngiringja iraga 
astiti bakti ring Ida Sang Hyang Widi Wasa, 
tur nglaksanayang paindikan sane ngranayang 
ledang pakarsan Idane. 


2 KORINTUS 7.2-7 4796 


Kaliangan Dane Paulus 


2 Karyanangja tiang genah ring pakayunan 
parasemetone! Tiang tan naenin mapakardi 
iwang marep ring sapasira jua, tur tan naen 
ngusakang pepineh anak miwah tiang tan 
naen ngapus sapasira jua. * Tiang mabaos kadi 
asapunika boyaja mamanah jaga ngiwangang 
semeton. Tiang sampun naenin maosang, 
mungguing semeton kalintang tresna ring tiang, 
kantos iraga mati idup sareng-sareng. “Tiang 
sampun kalintang andel ring semeton. Tur tiang 
taler kalintang bungah ring manah malantaran 
parasemeton. Ring sajeroning kakewehan tiange, 
tiang tansah kabekin antuk kawanenan miwah 
pangajap-ajap. 

> Rikala tiang rauh ring wewengkon Makedonia, 
ajebosko tiang nenten polih mangsegan. Drika- 
driki wenten kamewehan, samaliha wenten 
sane salah tampi ring tiang, tur tiang marasa 
ajerih ring manah. ë Nanging Ida Sang Hyang 
Widi Wasa sane tan maren ngicen panglipur ring 
anak sane kaselek ring manah, sampun mapaica 
panglipur ring tiang malantaran rauhipun Titus. 
7 Tur boyaja malantaran rauhipune kewanten, 
langkung-langkung malih malantaran critanipune 
indik semeton sampun nglipur ipun. Maliha ipun 
taler sampun nyritayang ring tiang, indik kangen 

semetone ring tiang, indik paselsel semetone 
miwah kasaratan semetone nindihin tiang. 
Punika awinanipun maweweh-weweh kaliangan 
tiange. 

8 Yadianja surat tiange punika ngranayang 
semeton pada sungsut ring kayun, nanging 
tiang tan banget mangenang indike punika. 
Sampun sinah taler tiang marasa mapangenan, 
yening surat tiange punika ngranayang semeton 
kalintang sungsut, yadianja ajebos. ? Nanging 
sane mangkin tiang marasa bungah. Suka bungah 
tiange boyaja malantaran semeton sampun 
nandang sungsut, nanging santukan pepineh 
semetone. Santukan sungsut semetone punika 
sampun kagunayang antuk Ida Sang Hyang 
Widi Wasa, kantos tiang nenten ngawinang 
semeton pocol. 10 Santukan sungsute sane 
kagunayang antuk Ida Sang Hyang Widi Wasa 
punika, ngawinang semeton meseh pepineh tur 
nuntun semeton ka jeroning karahayuane. Punika 
awinane tan wenten sane buat kapangenang. 
Nanging sungsute sane saking jagate iriki, punika 
sane nyidayang nuntun semeton ka sajeroning 
pati. | Sane mangkin indayangja tlektekang, 
asapunapi Ida Sang Hyang Widi Wasa mapakardi 
malantaran kaduhkitan semetone punika, inggih 
punika: sampun ngawinang semeton nyantep, 
ngawinang semeton meled muktiang raga nenten 

iwang, taler ngawinang semeton kalangkung 
duka marep ring paindikan sane iwang. Semeton 
kalangkung ajerih tur uyang. Semeton sarat 
mabakti, tur kalintang meled nyisipang anak sane 
mapakardi iwang. Semeton sampun muktiang 
raga dados anak sane tan paceda ring saluiring 
paindikane punika. 

12 Punika awinanipun, yadiastun tiang sampun 
nulis surat punika ring semeton, boyaja uli krana 
wenten anak sane mapakardi iwang, wiadin uli 
krana wenten anak sane kiwangang. Nanging 
tiang nulis surat punika mangda sinah buat 
semeton ring ayun Ida Sang Hyang Widi Wasa 
kadi asapunapi lulut kayun semetone ring tiang. 
13 punika sane ngawinang tiang kalipurang. 

Siosan ring panglipur sane sampun rasayang 
tiang punika, wenten malih sane ngawinang 
manah tiange liang, inggih punika kalianganipun 
Titus. Santukan semeton tan maren nglipur 
manahipune. 14 Sane riin tiang nyumbungang 
semeton ring arepan Tituse, tur semeton nenten 
ngawinang tiang kimud. Tiang tansah mabaos 
amun sujatinipun ring semeton, asapunika taler 
tiang nyumbungang semeton ring arepan Tituse 
wiakti sampun kabuktiang amun patutipun. 12 Tur 
kapitresnanipune marep ring semeton sayan 
ageng, rikala ipun eling ring indik semetone 
sareng sami pada satinut ring piteket tiange, 

maliha indik semetone nampi rauhipune 
maduluran ngeb-malingeb. 18 Tiang marasa 
bungah santukan sane mangkin semeton sampun 
prasida andelang tiang ring saluiring paindikan. 


Indik ngamargiang kapitresnan 


1 Inggih parasemeton, tiang marasa perlu 
8 nguningayang ring parasemeton, indik sane 
sampun kakardi antuk sih pasuecan Ida Sang 
Hyang Widi Wasa ring pasamuan-pasamuane 
ring wewengkon Makedonia. 2 Ipun sampun 
kauji antuk kamewehan sane kalintang abot. 
Nanging, santukan kabungahanipune tan 
kadi-kadi agengnya, yadiastun ipun tiwas, ipun 
prasida dados anak sane dana pisan sajeroning 
ngamargiang kapitresnan. ? Tiang nguningayang 
ring semeton mungguing semeton-semeton 
ring wewengkon Makedonia, ipun sampun 
mapadana manut kamampuhannyane suang- 
suang, malahan kantos nglangkungin ring 
kakuatanipune, tur ipun mapadana antuk manah 
suka lila. “Saking nekeng ati ipun banget pisan 
mapangedih ring tiang, mangda ipun kawehin 
sareng nulungin parakaulan Ida Sang Hyang 
Widi Wasa sane ring jagat Yudea. ? Indike puniki 
lintangan ring sane ajap-ajap tiang. Kapingarep 
pisan, ipun sampun ngaturang sikianipune 
ring Ida Sang Panembahan. Sapangrarisipun, 

malantaran pakarsan Ida Sang Hyang Widi Wasa, 
ipun taler sampun nyerahang padewekanipune 
ring tiang. Punika awinanipun tiang ngangsok 
Titus, sane sampun ngawitin pakaryane 

punika, mangda ipun nglanturang pakaryane 
punika tur nulungin semeton, muputang indik 
nglaksanayang kapitresnane punika. ' Semeton 
kalintang sugih ring saluiring paindikan, inggih 
punika: Sajeroning kapracayan, sajeroning 
bebaosan, sajeroning pangweruhan, sajeroning 
ngamargiang kapitresnan, samaliha sajeroning 
kapitresnan semetone ring tiang, kadi asapunika 
taler tiang meled mangda semeton taler 

sugih sajeroning ngamargiang ayah-ayahan 
kapitresnane punika. 

8 Tiang boyaja ngwentenang pidabdab iriki, 
sakewanten malantaran nuturang indik kasaratan 
anake tiosan jaga mapitulung, pangajap-ajap 
tiange mangda kapitresnan semetone sane 
sujati punika taler kabuktiang. ? Semeton sami 
sampun pada uning ring paindikan sane sampun 
kalaksanayang antuk Ida Hyang Yesus Kristus, 
Panembahan iragane. Yadianja Ida sugih, nanging 
malantaran semeton, Ida sampun dados tiwas, 
mangda malantaran katiwasan Idane, semeton 
prasida dados sugih. 

10 Kamanah antuk tiang, ngeniang ring 
paindikane punika sapuniki: becikan sane 

mangkin semeton muputang napi sane 
sampun kawitin semeton saking taun sane 
sampun lintang. Semeton sane pangawit, 
boya wantah nyadia nglaksanayang nanging 
taler lila nglaksanayang. 1! Duaning punika 
rarisang lanturang tur puputang. Tiang nunas 
mangda semeton nyaratang muputang, sakadi 
kasaratan semetone ngrencanayang sane 

riin. Tur laksanayangja punika antuk panelas 
kamampuhan semetone. 12 Yening semeton 
wiakti lila mapadana, Ida Sang Hyang Widi Wasa 
pacang nampi padanan semetone, madasar 
antuk kamampuhan semetone, boya madasar 
antuk sane tan sanggupin semeton. 

13 Tiang boyaja nginganang tetegenan anak lian, 
raris mabaatin semeton, nanging santukan sane 
mangkin semeton sugih, sampun sapatutipun 
semeton nulungin anake sane kakirangan; kadi 
asapunika taler yening semeton kakirangan, 
tur ipun sugih, ipun pacang nulungin semeton. 
Majalaran kadi asapuniki, makakalih jaga pada 
katulungin. 14 (8:13) 15 Sakadi sane sampun 
kasuratang ring Cakepan Sucine: “Anake ane 
nambunang liu, tusing lakar lebihan, tur ane 
nambunang abedik tusing lakar kuangan.” 

Titus miwah parasawitrannyane 


16 Tiang matur panyuksma ring Ida Sang 
Hyang Widi Wasa, santukan Ida sampun 
ngawinang Titus, santep pateh sakadi tiang 
buat nulungin parasemeton. 17 Ipun boyaja 
wantah lila nagingin pangedih tiange kewanten, 
nanging mula wantah ipun saking nyantep 
mamanah mapitulung, kantos saking nekeng 
ati ipun mamanah jaga ngrauhin semeton. 

18 Sareng-sareng ring Titus, tiang taler ngutus 
semeton tiosan, sane sampun kapuji pisan ring 
pantaran pasamuan-pasamuane, malantaran 
pakaryannyane midartayang Orti Rahayune 
punika. 19 Samaliha, ipun taler sampun kaselik 
tur kamanggehang antuk pasamuan-pasamuane, 
buat nyarengin tiang ring sajeroning pamargin 
tiange ngamargiang ayah-ayahan kapitresnane 
puniki, pabuat kaluihan Ida Sang Panembahan, 
tur buat nyinahang mungguing tiang lila 
mapitulung. 

20 Tiang tangar pisan ngraksa jinah padanane 
puniki, mangda sampunang kantos wenten 
anak pakrimik ngeniang ring paindikan tiange 
ngamargiang kapitresnane puniki. 21 Sane dados 
tetujon tiange, inggih punika buat nglaksanayang 
paindikan sane patut boya wantah ring ayun Ida 


2 KORINTUS 8.22-9.2 4803 


Sang Panembahan, nanging taler ring arepan 
manusane. 

22 Kadi asapunika tiang ngutus semeton tiange 
punika, sinarengan ring semeton-semetone 
tiosan. Tiang sampun ping kuda-kuda nguji 
ipun, tur mabukti mungguing ipun mula 
demen mapitulung. Tur sane mangkin santukan 
ipun sampun kalintang andel ring semeton, 
kenginan ipun meled pisan nulungin semeton. 
23 Mungguing Titus puniki timpal tiange sane 
sareng-sareng makarya buat nulungin semeton. 
Tur semeton-semetone sane tiosan punika 
utusan-utusan pasamuan, sane mamuat 
kaluihan pabuat Ida Sang Kristus. 24 Sinahangja 
kapitresnan semetone ring ipun, mangda 
pasamuan-pasamuane makasami pada pracaya 
tur uning mungguing tiang pantes nyumbungang 
parasemeton. 


Pitulungan buat semeton Kristen sane lianan 


1 Sujatinipun tiang nenten buat malih 
9 nyurat ring semeton, ngeniang indik 
nulungin parakaulan Ida Sang Hyang Widi 
Wasa sane ring tanah Yudea. 2 Tiang uning 
mungguing semeton seneng mapitulung. Tur 
tiang sampun nyumbungang semeton marep 
ring parasemetone sane ring jagat Makedonia. 
Sapuniki baos tiange: “Parasemetone ring 

tanah Akaya sampun pada sedia jaga matulung 
ngawit saking atiban.” Tur usahan parasemetone 
puniki sampun nutdut manah anake irika 

sat makasami. ? Sane mangkin tiang ngutus 
semeton-semetone puniki, mangda panyumbung 
tiange ngeniang indik semetone, sampunang 
dados bebaosan sane puyung. Nanging sakadi 
sane sampun baosang tiang, mungguing semeton 
jaga nyadia mapitulung. 4Yening nenten kadi 
asapunika, rikala semeton-semetone sane saking 
wewengkon Makedonia rauh sareng-sareng 
tiang, tur panggihin ipun semeton nenten sedia, 
ambate kimud manah tiange (santukan tiang 
kalintang cager ring semeton. Sampunangja 
semeton ngraga taler marasa kimud). ? Punika 
awinanipun tiang marasa perlu ngenken 
semeton-semetone puniki mamargi dumunan, 
buat nabdabang padana sane sampun janjiang 
semeton punika, mangda rikalan tiange rauh, 
padanan semetone sampun sedia. Tur indike 
punika jaga nyinahang, mungguing padanan 
semetone punika mula saking suka lila, tur boya 
saking pepaksan. 

6 Elingangja puniki: Anake sane nandur wantah 
akidik, akidik ipun pacang manyi, nanging anake 
sane nandur akeh, akeh taler ipun pacang 
manyi. ' Duaning punika semeton suang-suang 
patut mapadana manut sakadi sane sampun 

kapastiang. Sampunang semeton mapadana 
maduluran maselselan wiadin saking pepaksan. 
Santukan Ida Sang Hyang Widi Wasa sih sueca 
ring anake sane mapadana saking suka lila. 
8 Samaliha Ida Sang Hyang Widi Wasa kuasa jaga 
mapaica ring semeton langkungan ring sane 
perluang semeton, mangdane semeton setata 
cukup madue pabuat ragan semetone, samaliha 
kantos maliah-liah, buat anggen semeton 
mapadana sajeroning mapakardi ayu. ? Sakadi 
sane sampun kasuratang ring Cakepan Sucine: 
“Malantaran sih pasuecan Idane, Ida mapaica 
ring anake tiwas-tiwas, tur sih pasuecan 
Idane langgeng salawas-lawasnya.” 
10 [da sane nyediayang bibit buat parapetanine 
muah roti buat kajengang, Ida taler sane pacang 
mapaica bibit sacukupipun ring semeton. Ida 
sane ngawinang bibite punika tumbuh, tur jaga 
ngamedalang woh matikel-matikelan sane wetu 
saking sih kapiolasan semetone. 11 Ida setata 
pacang nyugihang semeton mangda semeton 
tansah mrasidayang ngamargiang sih kapiolasan, 
ngantos akeh anake pada ngaturang panyuksma 
pamantuka ring Ida Sang Hyang Widi Wasa, 
malantaran padanan semetone sane rauhang 
tiang ring ipun. 12 Santukan laksanan semetone 
ngamargiang kapitresnan sane kadulurin antuk 
padana punika, boyaja wantah negepang 

kakiranganipun parakaulan Ida Sang Hyang 

Widi Wasa sane ring kota Yerusalem kewanten, 
nanging taler ngawinang anake akeh pada 
ngaturang panyuksma pamantuka ring ayun Ida 
Sang Hyang Widi Wasa. 3 Santukan sampun 
mabukti kapitresnan semetone, malantaran 
padanan semetone, akeh semeton Kristen ring 
Yudea pada ngluihang Ida Sang Hyang Widi Wasa, 
malantaran kasatian semetone ring Orti Rahayun 
Ida Sang Kristus sane sungkemin semeton miwah 
malantaran sih kapiolasan kayun semetone, 
sajeroning semeton ngedumang padruen 
semetone ring ipun miwah ring anake lianan 
makasami. 14 Ipun sareng sami saking nekeng 

ati pacang ngastawayang semeton, malantaran 
sih pasuecan Ida Sang Hyang Widi Wasa, sane 
tan kadi-kadi agengnya sane sampun katiba ring 
semeton. 1? Pujija Ida Sang Hyang Widi Wasa 
santukan tan kadi-kadi ageng sih pasuecan Idane. 


Dane Paulus nartayang raga 
indik dane dados utusan 


1 Tiang puniki Paulus, sane kabaos purun 
10 ring semeton, rikalane tiang madohan, 
nanging nyunyur manis yening sampun 
marep-arepan ring semeton, sane mangkin 
nglemesin semeton. Malantaran sih pasuecan 
Ida Sang Kristus tiang saking manah ngalap asor 

mapinunas ring semeton. ? Benjangan yening 
tiang rauh sampunang tiang paksana mangda 
tiang matingkah kasar marep ring parasemeton, 
santukan tiang uning mungguing tiang nyidayang 
matingkah kasar marep ring anake sane maosang 
tiang malaksana wantah nganggoang manah 
niri. 3 Mula wantah tiang kantun iriki ring jagate, 
nanging pamargin tiange boyaja sangkaning 
kangsok antuk indrian jagate. 4Sanjatan tiange 
sajeroning payudan tiange punika, boyaja sanjata 
sane saking jagate puniki, nanging sanjata sane 
mawisesa saking Ida Sang Hyang Widi Wasa, 
sane mrasidayang ngaonang sakancan benteng 
mesehe. ? Tiang ngaonang sakancan tetungkasan 
sane palsu miwah kasumbungan-kasumbungan 
sane nyadelin imanusa jaga rauh ring Ida Sang 
Hyang Widi Wasa. Tiang naut sakancan pepineh 
manusane, mangda ipun astiti bakti ring Ida Sang 
Kristus. ê Yen kasatiaan semetone sane sampurna 
sampun kabuktiang, irika tiang pacang nyisipang 
saananing tingkah solahe sane pekel. 

7 Semeton nlektek saluiring paindikan, wantah 
manut pakantenanipun sacara sekala kewanten. 
Yening wenten anak sane marasa, mungguing 
ipun dados druen Ida Sang Kristus, ipun patut 
taler eling mungguing tiang sareng sami puniki, 
taler druen Ida Sang Kristus, pateh sakadi ipun. 

8 Tiang tan marasa kimud, yadiastun langkungan 

antuk tiang nyumbungang dewek ngeniang ring 
indik kuasa paican Ida Sang Panembahan ring 
tiang, santukan kuasa punika buat ngwangun, 
tur boyaja nguugang semeton. ? Tiang tan pisan 
mamanah matakut semeton antuk surat-surat 
tiange puniki. 19 Anake jaga mabaos sapuniki: 
“Surat-surat Dane Paulus keras tur nuek manah, 
nanging yen mapadu arep, dane keskes tur baos 
danene tan paguna.” 1! Anake sane ngwastanin 
tiang asapunika patut pada ngresep, mungguing 
tiang yadian tiang mabaos mapadu arep, wiadin 
antuk surat, pateh kewanten, tan wenten 
binanipun. 

12 Mula tiang tan purun jaga matehang miwah 
mandingang dewek ring anak sane ngajumang 
deweknyane niri. Ipun nyikut padewekannyane 
niri nganggen sikutipune niri tur mandingang 
deweknyane ring padewekanipune niri. Ambate 
nambetipune! 13 Tungkalikanipun, tiang tan 
pacang nyumbungang dewek kanti nglintangin 
wates, nanging wantah sajeroning wewidangan 
pakaryan sane sampun katetepang antuk Ida 
Sang Hyang Widi Wasa pabuat tiang, inggih 
punika taler rauh ring pakaryan ring pantaran 
parasemetone. 14 Santukan semeton wenten 
sajeroning wewengkon pakaryan tiange, 
kenginan tiang nentenja nglintangin wates, yen 
sane riin tiang rauh ngortiang Orti Rahayun Ida 

Sang Kristus ring semeton. 15 Kadi asapunika 
taler tiang tanja pacang nyumbungang dewek uli 
krana pakaryan sane kalaksanayang antuk anak 
tios ring jabaning wewidangan sane sampun 
kapastiang antuk Ida Sang Hyang Widi Wasa 
pabuat tiang. Nanging pangajap-ajap tiange, 
mangda kapracayan semetone sayan maweweh- 
weweh, mangda tiang nyidayang sayan linggah 
makarya ring pantaran semetone, inggih punika 
sajeroning wewidangan sane sampun katetepang 
antuk Ida Sang Hyang Widi Wasa. 18 Kenginan 
tiang mrasidayang ngortiang Orti Rahayune 
ring wewidangan sane tiosan, ring sajaban 
wewidangan parasemetone, tur tan pacang 
nyumbungang dewek malantaran pakaryan sane 
sampun kamargiang ring wewidangan anak lian. 
17 Manut kecap Cakepan Sucine: “Sapasiraja 
mamanah nyumbungang dewek, sapatutnya ipun 
nyumbungang dewek malantaran pakaryan sane 
sampun kakardi antuk Ida Sang Panembahan.” 
18 Santukan anake sane kapatutang boyaja anake 
sane muji sikianipune niri, nanging anake sane 
kaledangin antuk Ida Sang Panembahan. 


Dane Paulus miwah utusan-utusan palsu 


1 1 1 Tiang nunas ring parasemeton, mangda 
semeton sabar marep ring tiang, 
yadiastun tiang sada nambet akidik. Sabarja 


2 KORINTUS 11.2-8 4810 


semeton! 2 Tiang sangsaya pisan ring semeton, 
kadi asapunika taler Ida Sang Hyang Widi Wasa. 
Semeton tan bina sakadi anak daa sane kantun 
genten, sane sampun pagelanang tiang ring 
satunggiling anak truna, inggih punika Ida Sang 
Kristus. 3 Tiang marasa sumangsaya, mungguing 
pakayunan semetone pacang kasliwegang, 
kantos semeton tan malih satia tuon astiti bakti 
ring Ida Sang Kristus, sakadi Dane Hawa duke 
nguni, sida kaapus antuk pangindrajalan ilelipi. 
4 Santukan semeton sampun saking lila nampi 
anake sane rauh ngortiang Yesus sane tiosan 
ring sane sampun tuturang tiang. Semeton taler 
sampun nampi roh miwah orti rahayu sane bina 
pisan ring Roh miwah Orti Rahayu sane sampun 
tampi semeton saking tiang. 

> Tiang puniki nentenja kasoran ring 
“parautusan” semetone sane kabinawa punika. 
6 Menawita tiang kirang pascad mabaos, nanging 
sajeroning kaweruhan tiang nentenja kasoran. 
Paindikane punika sampun setata tlehtehang 
tiang ring parasemeton kantos sinah pisan! 

7 Punapike tiang iwang yening tiang ngasorang 
sikian buat nyumbungang semeton malantaran 
tiang tan paupah ngortiang Orti Rahayun Ida 
Sang Hyang Widi Wasa ring semeton? 8 Rikala 
tiang ngayahin semeton, tiang kabianin antuk 
pasamuan-pasamuan sane tiosan. Dados 

kabaosang, mungguing pasamuan-pasamuan 
sane lianan sampun pada bus-busin tiang, 
mangdane tiang mrasidayang nulungin 
parasemeton! ? Duke tiang wenten ring 
pantaran parasemetone, tiang nenten pisan 
naenin makewuhin parasemeton yadiastun 
tiang merluang jinah. Saluiring sane dados 
kaperluan tiange, sampun kabaktaang antuk 
semeton-semeton sane rauh saking wewengkon 
Makedonia. Yadian sane riin, yadian ring 
benjang pungkur, tiang majanji, mungguing tiang 
tan pisan pacang makewehin parasemeton. 
10 Masrana kasujatian Ida Sang Kristus sane 
wenten ring sikian tiange, tiang majanji, 
mungguing kabungahan manah tiange puniki 
nenten wenten anak sane pacang mrasidayang 
ngicalang ring sakuub wewengkon jagat Akayane 
puniki. 1! Punapi sane ngawinang tiang mabaos 
kadi asapunika? Punapike malantaran tiang 
tresna ring semeton? Ida Sang Hyang Widi Wasa 
makadados saksi, mungguing tiang tresna ring 
semeton. 

12 Tiang pacang terus malaksana, sakadi 
sane sampun laksanayang tiang, mangda 
“parautusan” sane lianan punika nenten polih 
jalaran buat nyumbungang dewek tur mabaos, 
mungguing ipun pateh ring tiang sajeroning 
pakaryan. 13 Anake punika boya parautusan sane 

sujati, ipun punika utusan-utusan palsu. Ipun 
mobab tur mapi-mapi, mangda pakantenannya 
ipun sakadi parautusan Ida Sang Kristus sane 
sujati. 14 Parasemeton tan nyandang angob 
ring paindikan sane kadi asapunika. Ratun 
Setane taler ririh nyuti rupa sakadi malaekat 
Ida Sang Galang. 1? Kenginan boyaja dados 
paindikan sane tawah, yening panjakipune pada 
nyaru-nyaru dados parekan-parekan kasujatian. 
Ring pamuput ipun pacang nampi upah sane 
satinut ring laksananipune. 


Dane Paulus kasangsarain 
malantaran Orti Rahayune 


16 Malih wawanin tiang matur, sampunang 
pisan-pisan wenten anak sane ngwastanin tiang 
nambet. Samaliha yen semeton taler ngwastanin 
tiang kadi asapunika, anggen pisan kanambetan 
tiange, mangdane tiang nyidayang nyumbungang 
dewek akidik. 1” Baos tiange puniki, boya pituduh 
Ida Sang Panembahan, nanging tiang mabaos 
kadi anak nambet. 18 Santukan akeh wenten anak 
sane pada nyumbungang dewek sacara sekala, 
punika awinanipun tiang taler nyumbungang 
dewek. 19 Parasemeton kalintang sabar marep 
ring anake sane nambet. Semeton mitaenang 
ragan semetone wicaksana. 20 Parasemeton 
kalintang sabar yen marep ring anake sane 

manjakang miwah nguluk-uluk semeton; ipun 
pada masang pangindrajala pabuat semeton 
tur nganistayang semeton, wiadin namplak 
pipin semetone. *! Tiang marasa kimud pisan 
ngangken, mungguing tiang nenten pisan juari 
ngamargiang paindikan sane kadi asapunika. 
Yening anak tiosan purun nyumbungang dewek 
ngeniang sinalih tunggil paindikan, tiang taler 
purun. Puniki tiang mabaos cara anak nambet. 
22 Punapike ipun punika jadma Ibrani? Tiang 
taler jadma Ibrani! Punapike ipun punika jadma 
Israel? Tiang taler anak Israel! Punapike ipun 
sentanan Dane Abraham? Tiang taler sentanan 
Dane Abraham! 23 Punapike ipun parekan Ida 
Sang Kristus, tiang puniki parekan sane becikan 
ring ipun sareng samil Puniki tiang mabaos 
sakadi anak buduh! Tiang makarya tuyuhan ring 
ipun; tiang seringan mapangkeng; tiang seringan 
katigtig, tur sering pisan tiang tambis-tambis 
padem. 24 Ping lima tiang katigtig antuk jadma 
Yahudine, sabilang tiang katigtig tiang tigtig ipun 
ping tigang dasa sia. 2? Ping tiga tiang kapecutin 
antuk anak Roma, tur kencurin antuk batu apisan. 
Ping tiga tiang keni sengkala kelem numpang 
kapal. Tur apisan tiang arahina lan awengi anyud 
ring segarane. 25 Sajeroning pamargi-pamargin 
tiange, sering pisan tiang katempuh antuk baya 
tomplok blabar, baya kabegalan, baya saking 

bangsa Yahudi miwah baya saking bangsa 
sane boya Yahudi. Keni baya ring kota, taler 
baya ring tegal melakange, baya ring segarane 
miwah baya saking sawitra-sawitra sane palsu. 
27 Sajeroning pakaryan miwah pakibeh tiange 
sering pisan tiang magadang, makenta miwah 
bedak layah. Sering tiang makenta, bedak aus, 
tan wenten anak nglinguang, tan wenten genah 
masandekan miwah tan maderbe pangangge. 
28 Paindikan-paindikan sane lianan, tan nyandang 
tuturang tiang. Nyabran rahina tiang marasa 
sumangsaya ngeniang ring indik kawentenan 
pasamuan-pasamuane makasami. 2? Yening 
wenten sinalih tunggil semeton sane lemet, tiang 
taler marasa lemet. Yening wenten semeton sane 
labuh sajeroning dosa, tiang taler marasa sedih. 
30 Yening tiang patut nyumbungang dewek, 
sane pacang sumbungang tiang tan tios wantah 
kalemetan tiange. 3t Ida Sang Hyang Widi Wasa, 
Ajin Ida Hyang Yesus, Panembahan iragane, 
wikan mungguing tiang nenten mobab, Ida 
patut kaluihang salawas-lawasnya. 3? Duke tiang 
ring kota Damsik, gubernur sane mrentah irika, 
sane ngwakilin Sang Prabu Aretas, mrentahang 
prajurit-prajuritnyane mangda ngebag pamedal 
kotane, buat jaga ngejuk tiang. 33 Nanging 
tiang kawadahin kranjang, tumuli kulur antuk 
tali saking tembok kotane sane kapongpong, 

katedunang ring jabaan tembok kotane punika. 
Kadi asapunika tiang ngluputang dewek tiange. 


Dane Paulus polih sipta jati 


12 1 Tiang patut nyumbungang dewek, 
yadiastuja indike punika nenten becik. 
Nanging sane mangkin, tiang taler mamanah 
nuturang paindikan sane kantenang tiang miwah 
paindikan-paindikan sane kasinahang antuk 

Ida Sang Panembahan ring tiang. * Tiang uning 
satunggiling anak Kristen, daweg patbelas warsa 
sane sampun langkung, tan pararapan ipun jeg 
kabakta ka suarga sane pinih duur (tiang tan 
pedas uning punapike punika paindikan sane 
nyekala, punapike punika satunggiling sipta jati, 
wantah Ida Sang Hyang Widi Wasa sane wikan). 
3 Malih wawanin tiang ngaturang mungguing 
anake punika, tan pararapan jeg kabakta ka 
Pirdaus (punapike paindikane punika paindikan 
sane nyekala wiadin punika satunggiling sipta 
jati wantah Ida Sang Hyang Widi Wasa sane 
wikan). 4Irika ipun miragi baos sane tan sida 
baosang miwah sane tan sida kucapang antuk 
bibih manusane. ? Pabuat anake punika tiang 
misadia pacang nyumbungang dewek, nanging 
ngeniang padewekan tiange niri, tiang nenten 
jaga nyumbungang dewek, sajawining indik 
kalemetan tiange. ? Yen tiang taler mamanah 

nyumbungang dewek tiang nentenja nambet, 
santukan tiang nuturang paindikan sane sujati. 
Nanging tiang nenten nyumbungang dewek, 
mangda sampunang wenten anak ngajiang tiang 
lintangan ring sane sampun katonang miwah 
piragi ipun ngeniang ring indik laksanan miwah 
baos tiange. 

7 Mangda sampunang tiang dados anak 
sumbung majalaran paindikan-paindikan sane 
kalintang tawah sane sampun kapakantenang 
ring tiang, punika awinanipun tiang kicen 
satunggiling pinakit ring sikian tiange, inggih 
punika lima-batis Ratun Setane tansah 
makewehin tiang, tur nawengin tiang mangda 
sampunang tiang dados anak sumbung. 

8 Ngeniang ring paindikane punika sampun 

ping tiga tiang ngastawa, mapinunas mangda 
Ida Sang Panembahan ledang ugi ngaonang 
pinakite punika saking dewek tiange. ? Nanging 
pangandikan Ida Sang Panembahan ring tiang 
sapuniki: “Sih pasuecan Ulun suba cukup buat 
kita, sawireh kuasan Ulun kasinahang sajeroning 
kalemetan kitane.” Punika awinanipun becikan 
tiang nyumbungang dewek majalaran kalemetan 
tiange, santukan rikala tiang lemet, tiang 
ngrasayang kakuasan Ida Sang Kristus nyayubin 
padewekan tiange. 19 Tiang liang nandang 
kalemetan, kasakitan, kamewehan, kasangsaran 


2 KORINTUS 12.11-14 4817 


miwah kaduhkitan uli krana Ida Sang Kristus. 
Santukan dikalan tiange lemet, tiang sujati kuat. 


Dane Paulus nyapnyap marep ring 
pasamuane ring kota Korintus 


11 Sane mangkin tiang malaksana sakadi 
anak sane nambet, nanging semeton sane 
ngawinang tiang malaksana kadi asapunika. 
Sapatutipun, semeton sane matutang laksanan 
tiange. Yadiastun tiang tan maji angan akidik, 
nanging ring saluiring paindikan, tiang nentenja 
kasoran ring “utusan-utusan” semetone sane 
kalintang kabinawa punika. 12 Sane patut 
kanggen bukti mungguing tiang puniki utusan 
Ida Sang Hyang Widi Wasa, punika sami 
sampun kalaksanayang saha sabar ring pantaran 
parasemeton, malantaran antuk praciri-praciri 
miwah katawahan-katawahan sane ngangobin. 
13 Yen bandingang ring pasamuane sane tiosan, 
ring sajeroning paindikan sane encenke semeton 
lemenahang tiang, sajawining sajeroning 
paindikan sane asiki puniki, inggih punika: Tiang 
tan makewehin parasemeton. Ampurayangja 
tiang sajeroning paindikan sane kirang adil 
puniki. 

14 Sane mangkin sampun kaping tiganipun tiang 
matagenan jaga ngrauhin parasemeton. Tiang 
taler tan mamanah makewehin parasemeton. 


2 KORINTUS 12.15-19 4818 


Sane buatang tiang, boyaja arta branan 
semetone, nanging ragan semetone. Boyaja 
ipianak sane patut miara reramannyane, nanging 
irerama sane patut miara pianak-pianaknyane. 
15 Tiang lila ngetohang saananing brana miwah 
sikian tiange, buat nulungin parasemeton. 
Punapike malantaran tiang kalintang tresna ring 
parasemeton, semeton raris kirang tresna ring 
tiang? 

16 Sampun janten semeton setuju, mungguing 
tiang nenten naenin makewehin parasemeton. 
Nanging wenten anak maosang, mungguing 
tiang sampun melog-melog parasemeton antuk 
pangindrajala. 1? Punapike asapunika? Punapike 
naenin tiang ngambil arta branan semetone, 
malantaran utusan sane sampun utus tiang 
ngrauhin semeton? 18 Tiang sampun ngutus 
Titus ngrauhin semeton miwah taler ngutus 
semeton Kristen sane tiosan buat nyarengin ipun. 
Punapike Titus sampun ngapus semeton? Boyake 
tiang sareng ipun malaksana sajeroning pangapti 
sane pateh miwah nganggen cara sane pateh? 

19 Minab parasemeton pada mitaenang, 
mungguing rauh mangkin tiang pacang melanin 
dewek tiange ring ajeng parasemetone. 

Ring ayun Ida Sang Hyang Widi Wasa, tiang 
wantah ninutin pakarsan Ida Sang Kristus, tur 
saananing pakaryan tiange wantah buat nulungin 


2 KORINTUS 12.20-13.2 4819 


parasemeton. 20 Tiang marasa sumangsaya, yen 
prade tiang prasida rauh, tiang jaga manggihin 
kawentenan semetone bina ring sane ajap-ajap 
tiang, kadi asapunika taler semeton manggihin 
tiang bina ring sane ajap-ajap parasemeton. 
Tiang sumangsaya mungguing tiang jaga 
manggihin semeton pada maiegan, pada iri ati, 
pada brangti, pada maroang-roangan, saling 
cacad, misunayang anak, sumbung miwah iur. 
21 Tiang sumangsaya mungguing yen tiang 
mrasidayang ngrauhin semeton, Widin tiange 
pacang ngandapang tiang ring ajeng semetone. 
Irika tiang pacang sedih marep ring sakancan 
anake sane dumun sampun ngardi dosa tur rauh 
mangkin ipun durung ngutang laksananipune 
sane cemer, macecabulan miwah laksananipune 
sane tan patut. 


Indik pakeling miwah pangayu 
bagia saking Dane Paulus 


13 1 Puniki sane kaping tiganipun tiang jaga 
ngrauhin semeton. Manut kecap Cakepan 
Sucine: “Satunggiling dedalihan, wau kabaos sah 
yening sampun kabuktiang antuk saksi kekalih 
wiadin tetiga.” 2 Ngeniang ring indik anake sane 
sampun ngardi dosa ring masa sane sampun 
lintang miwah anake sane tios-tiosan, dipidan 
daweg tiange rauh sane kaping kalih, indike 


2 KORINTUS 13.3-7 4820 


punika sampun baosang tiang, sane mangkin 
sajeroning tiang madohan, malih wawanin tiang 
maosang, mungguing rikala tiang rauh, tan 
wenten anak sane jaga luput saking ukuman. 

3 Parasemeton jaga nyidayang muktiang sakadi 
pangaptin semetone, mungguing Ida Sang 
Kristus ngandika malantaran tiang. Ida boyaja 
tan madue kuasa arepa ring semeton, nanging 
Ida nyinahang kawisesan Ida ring pantaran 
semetone. “ Santukan yadiastu ring sajeroning 
kalemetan Ida sampun seda kasalib, nanging Ida 
sampun nyeneng uli krana kawisesan Ida Sang 
Hyang Widi Wasa. Sajeroning patunggilan tiange 
ring Ida, tiang taler kalintang lemet, nanging 
sajeroning patunggilan tiange sareng semeton, 
tiang pacang urip ngiring Ida, malantaran 
kawisesan Ida Sang Hyang Widi Wasa. 

5 Ne mangkin indayangja tureksain ragan 
semetone, punapike parasemeton wiakti 
pageh-puguh sajeroning kapracayan? Sampun 
sinah semeton uning mungguing Ida Sang Kristus 
Yesus malingga ring telenging manah semetone 
sajawining yen semeton tan menang sajeroning 
ujian. * Tiang pracaya pisan semeton jaga uning, 
mungguing tiang boyaja tan menang sajeroning 
ujian. ' Pinunas tiange ring Ida Sang Hyang Widi 
Wasa, mangda sampunang semeton iwang, 
boyaja mangda tiang puniki mabukti menang 


2 KORINTUS 13.8-12 4821 


sajeroning ujian, nanging mangda parasemeton 
mrasidayang ngardi paindikan sane patut, 
yadiastun pakantenanipun tiang puniki tan 
menang sajeroning ujian. 3 Santukan tiang tan 
pacang mrasidayang nglawan kasujatian. Sane 
lakonin tiang wantah satinut ring kasujatian. 

9 Tiang marasa liang yening tiang lemet, nanging 
parasemeton kuat. Sane dados pangastawan 
tiange, mangdane parasemeton pada sampurna. 
10 punika awinanipun tiang nyuratang paindikane 
puniki rikala tiang madohan saking semeton, 
mangda yening tiang sampun prasida rauh ring 
pantaran semetone, sampunang kantos tiang 
keras marep ring semeton, nganggen kuasa 
sane kapaicayang antuk Ida Sang Panembahan 
ring tiang, inggih punika kuasa buat ngwangun 
semeton boya buat ngrusak. 

11 Inggih parasemeton, sane mangkin tiang 
nunas mapamit! Pada usahayangja ragan 
semetone mangdane dados sampurna, tur 
idepangja pitutur tiange! Tiang nunas mangda 
semeton pageh saguluk sajeroning dame 
Ida Sang Hyang Widi Wasa Sane Maha Asih, 
miwah witing dame punika, jaga ngiyangin 
parasemeton! 

12 Tiang nunas mangda parasemeton tansah 
pada saling aturin pangayu bagia maduluran 
pangaras sane suci. 


2 KORINTUS 13.13-14 4822 


13 (13-12b) Pasamuan druen Ida Sang Hyang 
Widi Wasa sane irika, ngaturang pangayu bagia 
ring semeton. 

14 (13-13) Sih pasuecan Ida Sang Hyang Yesus 
Kristus, sih kapitresnan Ida Sang Hyang Widi 
Wasa miwah patunggilan Roh Ida Sang Hyang 
Widi Wasa, tansah ngiangin semeton sareng 
sami. 


GALATIA 


Pangayu bagia 


1 Surat saking tiang Paulus, sane kaselik 

dados utusan boyaja kawitnya saking 
manusa, wiadin malantaran manusa, nanging 
kawit saking Ida Hyang Yesus Kristus miwah Ida 
Sang Hyang Widi Wasa, Sang Aji, sane sampun 
nangiang Ida Hyang Yesus saking pantaran anake 
padem. 2Sakancan semeton sane nyarengin 
tiang irika, ngaturang pangayu bagia ring 
pasamuan-pasamuane ring wewengkon Galatia. 

3 Tiang mapinunas mangda Ida Sang Hyang 
Widi Wasa, Ajin iragane miwah Ida Hyang Yesus 
Kristus maicayang sih pasuecan miwah sutrepti 
rahayu ring parasemeton. 

4 Ida Sang Kristus sampun nyerahang ragan 
Idane pabuat dosa-dosan iragane, mangdane 
iraga luput saking masa sane jaat sakadi mangkin 
puniki, satinut ring pakarsan Ida Sang Hyang Widi 
Wasa, Ajin iragane. ? Wantah pabuat Ida Sang 
Hyang Widi Wasa kewanten wenten kaluihan 
salami-laminnya. Amin. 


GALATIA 1.6-10 4824 


Orti Rahayu wantah asiki 


6 Tiang angob pisan ring semeton. Dados jeg 
digelis pisan semeton nilas Ida, sane sampun 
ngesengin semeton malantaran panugrahan Ida 
Sang Kristus, tur semeton ninutin orti rahayu 
sane lianan. 7 Sujatinne, punika boyaja Orti 
Rahayu. Sakewanten wenten makudang-kudang 
anak sane ngawinang semeton bingung, tur 
mamanah nyilurin Orti Rahayun Ida Sang Kristus. 
8 Nanging yening tiang, wiadin malaekat sane 
turun saking suarga midartayang orti rahayu 
sane bina ring Orti Rahayu sane sampun rauhang 
tiang ring parasemeton, wastu ipun keni pasisip 
mangda kalebu ring nraka. ? Sane riin tiang 
sampun nguningayang ring semeton, sane 
mangkin malih wawanin tiang: yening wenten 
anak sane midartayang orti rahayu sane bina ring 
sane sampun tampi semeton, wastu ipun keni 
pasisip ring nraka. 

10 Yening kadi asapunika, punapike tiang ngulati 
mangda tiang kapuji antuk manusa? Boyaja 
asapunika! Tiang meled mangda tiang kaledangin 
antuk Ida Sang Hyang Widi Wasa. Yening tiang 
kantun nyaratang mangda kapuji antuk manusa, 
kenginan tiang boya parekan Ida Sang Kristus. 


GALATIA 1.11-16 4825 


Pariindik Dane Paulus dados 
utusan Ida Sang Kristus 


11 Inggih parasemeton, tiang nguningayang 
ring semeton, mungguing Orti Rahayu sane 
pidartayang tiang puniki boyaja awi-awian 
manusa. 12 Tiang nrima Orti Rahayu punika 
boyaja saking manusa. Taler tan wenten anak 
sane naenin ngurukang Orti Rahayu punika ring 
tiang. Nanging Ida Hyang Yesus Kristus ngraga 
sane nyinahang Orti Rahayu punika ring tiang. 

13 Santukan semeton sampun mireng, 
kadi asapunapi laksanan tiange, duk tiang 
kantun ngagem agama Yahudi. Sampun tan 
jangkaan tiang nyangsaren pasamuan druen 
Ida Sang Hyang Widi Wasa, tur ngusahang 
mangda pasamuane punika sirna. 14 Sajeroning 
nglaksanayang agama Yahudi, tiang banget 
langkungan ring timpal-timpal tiange paturu 
bangsa Yahudi sane maiaban ring tiang. Tiang 
banget antengan ngamargiang adat istiadat 
leluur tiange, bandingang ring timpal-timpal 
tiange punika. 

15 Nanging Ida Sang Hyang Widi Wasa, 
malantaran sih pasuecan Idane, Ida nyelik tiang 
ngawit saking tiang kantun ring tengah basang 
memen tiange, tur ngesengin tiang, buat ngayah 
ring Ida. 18 Tur rikala Ida mapakayun: nyinahang 


GALATIA 1.17-24 4826 


Putran Idane ring tiang, mangda tiang prasida 
midartayang Orti Rahayu indik Ida Sang Putra 
ring bangsane sane boya Yahudi, tiang tan pisan 
nunas tetimbangan ring isapasira jua. 1 Tiang 
taler nentenja ka kota Yerusalem buat kapanggih 
ring parasemeton sane sampun dumunan ring 
tiang dados utusan Ida Sang Kristus. Nanging 
tiang ngraris luas ka tanah Arab, wekasan mawali 
malih ka kota Damsik. 18 Sasampune maletan 
tigang taun, wau tiang raris ka kota Yerusalem, 
praya nunas katerangan ring Dane Petrus. Tiang 
madunungan ring jeroan danene patbelas rahina. 
19 Nanging tiang tan kapanggih ring parautusan 
sane lianan, sajabaning Dane Yakobus, semeton 
Ida Sang Panembahan. 

20 Ida Sang Hyang Widi Wasa dados saksin atur 
tiange, mungguing saluiring sane suratang tiang 
puniki, mula wantah sujati amun patutipun. 
Tiang tan pisan-pisan mobab. 

21 Sasampune punika tiang raris luas ka 
wewengkon jagat Siria miwah Kilikia. 22 Daweg 
punika, parapasamuane ring tanah Yudea durung 
tatas uning ring sikian tiange. 28 Parasemetone 
irika wantah miragi gatra, mungguing anak sane 
pecak nyangsarain pasamuan Ida Sang Kristus, 
sane mangkin midartayang indik kapracayan sane 
naenin jaga sirnayang ipun. 28 Malantaran mireng 


GALATIA 2.1-5 4827 


indik tiange punika, pasamuane raris ngluihang 
Ida Sang Hyang Widi Wasa. 


Dane Paulus miwah parautusan sane lianan 


1 Sasampune maletan patbelas taun, tiang 

malih mawali ka kota Yerusalem sareng 
Barnabas: taler Titus ajak tiang sareng. ? Sane 
dados awinan tiange ka kota Yerusalem, santukan 
Ida Sang Hyang Widi Wasa mapaica pawisik ring 
tiang, mungguing tiang patut mrika. Sajeroning 
pasangkepan tiange sareng parapamimpin 
pasamuane, tiang ngaturang piuning ring dane 
sareng sami, indik Orti Rahayu sane sampun 
pidartayang tiang ring parabangsa sane boya 
Yahudi. Tiang meled mangda sampunang 
pakaryan tiange sane sampun langkung punika, 
wiadin sane mangkin, jagi tan wenten gunanipun. 
3 Mungguing timpal tiange Titus, yadiastun ipun 
anak Yunani, nanging ipun tanja kapaksa mangda 
masunat, * yadiastun wenten makudang-kudang 
anak sane ngaku-ngaku dados semeton sane 
nunggil ring pasamuan, ngedih mangda ipun 
kasunat. Anake punika tan bina sakadi mata-mata 
nylebseb ngranjing ka tengah pasamuane, buat 
nylidikin kamerdekaan tiange sajeroning Ida Sang 
Kristus. Anake punika mamanah nadosang tiang 
panjak. ? Pelengan punika tiang tan pisan-pisan 
nyak ngalah wiadin makirig nglawan ipun, 


GALATIA 2.6-9 4828 


mangdane tiang nyidayang ngrajegang kasujatian 
Orti Rahayune punika pabuat parasemeton. 

6 Mungguing parasemeton sane kabaos 
dados pamimpin pasamuane punika, yadiastun 
kadi asapunapi kawentenannyane, tiang 
tan pisan ngetang indike punika, santukan 
Ida Sang Hyang Widi Wasa nenten mapilih 
kasih, parapamimpin punika nenten pisan 
mapaica pituduh-pituduh sane anyar ring tiang. 
7 Tungkalikanipun, parasemeton punika raris 
manggihin, mungguing Ida Sang Hyang Widi 
Wasa sampun mapaica tetegenan ring tiang 
buat midartayang Orti Rahayu punika ring 
bangsa-bangsa sane boya Yahudi, pateh sakadi 
Ida mapaica tetegenan ring Dane Petrus buat 
midartayang Orti Rahayu punika ring pantaran 
bangsa Yahudine. 3 Santukan malantaran 
kawisesan Ida Sang Hyang Widi Wasa, tiang 
kadegang dados utusan pabuat bangsa-bangsa 
sane boya Yahudi, tan bina sakadi Dane Petrus 
kadegang dadosa utusan pabuat bangsa Yahudi. 
9 Dane Yakobus, Petrus miwah Yohanes sane 
pinaka dados pamimpin pasamuane, raris uning 
mungguing Ida Sang Hyang Widi Wasa maicayang 
tetegenan sane istimewa puniki ring tiang, dane 
tumuli masalaman ring Barnabas miwah ring 
tiang. Tiang miwah parasemeton pamimpine 
punika saadung, mungguing tiang makarya ring 


GALATIA 2.10-14 4829 


pantaran anake sane boya Yahudi, tur dane ring 
pantaran bangsa Yahudine. 19 Sakewanten dane 
ngedih ring tiang, mangda tiang tansah eling ring 
semeton sane tiwas ring pantaran pasamuane 
irika. Tur indike punika mula sampun saratang 
tiang pisan nglakonin. 


Dane Paulus matungkasan ring Dane 
Petrus ring kota Antiokia 


11 Rikala Dane Petrus rauh ring kota Antiokia, 
tiang terang-terangan nungkasin dane, 
santukan sampun sinah mungguing dane 
iwang. 12 Santukan sadurung parasemeton 
sane kutus antuk Dane Yakobus rauh irika, 

Dane Petrus sampun majengan sareng-sareng 
ring parasemetone sane boya Yahudi. Nanging 
sasampune parasemeton punika rauh irika, 

raris dane ngelen ulat tur tan kayun malih 
majengan sareng-sareng ring parasemeton sane 
boya Yahudi punika, santukan dane ajerih ring 
semetone sane ngedotang mangdane semeton 
sane boya Yahudi punika kasunat. 13 Samaliha 
parasemeton Yahudi sane lianan, taler matakeh 
mapi-mapi ninutin Dane Petrus, kantos Barnabas 
taler keni audan takeh mapi-mapine punika. 

14 Rikala panggihin tiang dane pada ngamargiang 
paindikan sane lempas saking kasujatian Orti 
Rahayune, tiang raris mabaos ring Dane Petrus, 


GALATIA 2.15-17 4830 


ring ajeng semetone sami sapuniki: “Sujatinne 
semeton puniki anak Yahudi, nanging semeton 
sampun matakeh sakadi anak sane boya Yahudi, 
boya sakadi anak Yahudi. Yening kadi asapunika, 
sapunapiang semeton jagi maksa anak sane boya 
Yahudi mangda matakeh sakadi anak Yahudi?” 


Anak Yahudi wiadin anak boya Yahudi, 
polih rahayu wantah malantaran 
pracaya ring Ida Sang Kristus. 


15 Yen manut palekadan, tiang puniki mula anak 
Yahudi, nenten anak sane boya Yahudi sane 
madosa. 18 Nanging tiang uning, mungguing 
anake prasida kadameang pamantuka 
ring Ida Sang Hyang Widi Wasa, wantah 
malantaran pracaya ring Ida Hyang Yesus Kristus, 
boya malantaran nglakonin paindikan sane 
kapituduhang antuk Pidabdab Torate. Kadi 
asapunika taler tiang sampun pracaya ring 
Ida Hyang Yesus Kristus mangda malantaran 
kapracayan tiange ring Ida Sang Kristus punika, 
tiang kadameang pamantuka ring Ida Sang Hyang 
Widi Wasa, tur boya malantaran tiang nglakonin 
paindikane sane kapituduhang antuk Pidabdab 
Torate. Santukan tan wenten anak sane jaga 
kadameang pamantuka ring Ida Sang Hyang Widi 
Wasa malantaran ngamargiang paindikan sane 
kapituduhang antuk Pidabdab Torate. 1” Duaning 


GALATIA 2.18-21 4831 


punika yen tiang ngusahang dewek mangda 
kadameang pamantuka ring Ida Sang Hyang Widi 
Wasa malantaran patunggilan tiange ring Ida 
Sang Kristus, raris sinah, mungguing tiang puniki 
taler madosa sakadi anak sane boya Yahudi, 
punapike indike punika mapiteges, mungguing 
Ida Sang Kristus punika sane ngawinang iraga 
madosa? Sampun sinah nenten kadi asapunika. 
18 Santukan yen tiang ngawit malih ngwangun 
paindikan sane sampun uug tiang, indike punika 
nyinahang mungguing tiang puniki anak madosa. 
19 sujatinipun, yen marep ring Pidabdab Torate 
punika, tiang sampun padem, kapademang 
antuk Pidabdab Torate punika, mangdane tiang 
prasida urip pabuat Ida Sang Hyang Widi Wasa. 
Tiang sampun kapademang ngiring Ida Sang 
Kristus ring taru salib Idane, 2? kantos boya tiang 
newek sane kantun urip, nanging Ida Sang Kristus 
sane madeg ring sikian tiange. Samaliha tiang 
prasida murip sakadi mangkin puniki, wantah 
malantaran pracaya ring Putran Ida Sang Hyang 
Widi Wasa, sane sampun sih sueca ring tiang 
tur sampun maicayang urip Idane pabuat tiang. 
21 Tiang tanja tempal ring sih pasuecan Ida Sang 
Hyang Widi Wasa. Yening wenten anak sane 
kadameang pamantuka ring Ida Sang Hyang Widi 
Wasa malantaran ninutin Pidabdab Torate, indike 


GALATIA 3.1-5 4832 


punika mapiteges mungguing sedan Ida Sang 
Kristus tan wenten gunanipun. 


Pidabdab Torat wiadin pracaya 
ring Ida Sang Kristus 


1 Duh anak Galatia sane nambet! Sapasirake 
3 sane sampun masangin semeton panangkeb? 
Semeton sampun katurin katerangan sane terang 
ngeniang indik sedan Ida Hyang Yesus Kristus 
ring salibe. 2Indayang terangang ring tiang, 
punapike semeton nrima Roh Ida Sang Hyang 
Widi Wasa punika malantaran nglakonin titah 
Pidabdab Torate, punapi malantaran semeton 
miragiang saha pracaya ring Orti Rahayune 
punika? ? Napi awinan kadi asapunika nambet 
semetone? Semeton sampun ngawitin antuk 
Roh Ida Sang Hyang Widi Wasa, punapike 
sane mangkin semeton mapakayun muputang 
antuk kakuatan semetone ngraga? “ Punapike 
sampun tan paguna pamargin semetone sane 
sampun-sampun punika? Sampun sinah wenten 
gunanipun. ? Rikala Ida Sang Hyang Widi Wasa 
mapaica Roh ring semeton miwah ngardi 
katawahan ring pantaran semetone, punapike 
Ida ngardi punika malantaran semeton nglakonin 
Pidabdab Torate, punapike malantaran semeton 
miragiang saha pracaya ring Orti Rahayune 
punika? 


GALATIA 3.6-10 4833 


6 Sakadi sane sampun sinurat ring Cakepan 
Sucine, ngeniang indik Dane Abraham, sapuniki: 
“Dane pracaya ring Ida Sang Hyang Widi Wasa, 
tur malantaran kapracayan danene, Ida Sang 
Hyang Widi Wasa nampi dane sakadi anak patut.” 
7 Kenginan semeton patut uning, mungguing 
anake sane urip sajeroning pracaya ring Ida Sang 
Kristus ipun dados katurunan Dane Abraham 
sane sujati. 3 Cakepan Sucine punika sampun 
riinan nlehtehang, mungguing Ida Sang Hyang 
Widi Wasa pacang nameang anake sane boya 
Yahudi punika pamantuka ring ragan Idane, 
malantaran pracaya ring Ida Sang Kristus. 
Punika awinanipun Cakepan Sucine punika 
sampun riinan midartayang Orti Rahayu ring 
Dane Abraham kadi asapuniki: “Majalaran kita, 
Ida Sang Hyang Widi Wasa lakar ngamertanin 
sakancan manusane di gumine.” ? Dane Abraham 
raris pracaya tur kamertanin; kadi asapunika taler 
sakancan anake sane pracaya taler kamertanin 
sakadi dane. 

10 Anake sane nyagerang wantah nglakonin 
titah Pidabdab Torate kewanten, ipun urip 
sajeroning temah Ida Sang Hyang Widi Wasa. 
Santukan wenten sinurat ring Cakepan Sucine 
kadi asapuniki: “Nyenja ane tuara pageh 
nglakonin sakancan ane kasurat di Pidabdab 
Torate, anake ento kena temah Ida Sang Hyang 

Widi Wasa.” 1! Kenginan sane mangkin sinah, 
mungguing tan wenten anak sane nyidayang 
kadameang pamantuka ring Ida Sang Hyang Widi 
Wasa malantaran ipun nglakonin titah Pidabdab 
Torate; santukan wenten sinurat ring Cakepan 
Sucine kadi asapuniki: “Nyenja ane kadameang 
pamantuka ring Ida Sang Hyang Widi Wasa, 
majalaran kapracayan, ia lakar idup.” 12 Nanging 
Pidabdab Torate punika, nentenja magantung 
ring kapracayan. Sakewanten sakadi sinurat ring 
Cakepan Sucine: “Anake ane nglakonin saluiring 
ane kauduh baan Pidabdab Torate ento, lakar 
idup majalaran Pidabdab Torate ento.” 

13 Nanging Ida Sang Kristus sampun mebasang 
iraga saking temah sane karauhang antuk 
Pidabdab Torate punika, majalaran Ida nyilurin 
iraga negen temahe punika, santukan wenten 
sinurat ring Cakepan Sucine: “Asing-asing anak 
ane mapentang di kayune, anake ento kena 
temah Ida Sang Hyang Widi Wasa.” 14 Ida Sang 
Kristus nglakonin indike punika, mangda merta 
sane kajanjiang antuk Ida Sang Hyang Widi Wasa 
ring Dane Abraham, prasida kapaicayang ring 
anak sane boya Yahudi, malantaran Ida Sang 
Kristus Yesus. Mangda malantaran pracaya ring 
Ida Sang Kristus, iraga taler prasida nrima Roh 
sane kajanjiang antuk Ida Sang Hyang Widi Wasa. 

Pidabdab Torat miwah prajanjian 
Ida Sang Hyang Widi Wasa 


15 Parasemeton! Tiang pacang ngambil imba 
saking paindikan sane lumbrah, inggih punika: 
yen wenten anak sareng kalih ngardi tur sampun 
neken surat prajanjian, tan wenten anak sane 
wenang muungang wiadin ngimbuhin prajanjiane 
punika. 18 Kadi asapunika taler, Ida Sang Hyang 
Widi Wasa ngwedalang janjin Idane ring Dane 
Abraham miwah katurunan danene. Sane sinurat 
ring Cakepan Sucine, boyaja: “Tur teken sakancan 
katurunan kitane.” Sane mapiteges jadma katah. 
Nanging sane sinurat: “Tur teken katurunan 
kitane,” sane mapiteges wantah anak adiri, 
inggih punika, Ida Sang Kristus. 17 Tetujon tiange, 
inggih punika: Ida Sang Hyang Widi Wasa ngardi 
prajanjian tur majanji pacang tuon ring janji 
punika. Pidabdab Torate sane wenten sasampune 
maletan samas tigang dasa taun ngawit saking 
prajanjiane punika kakardi, tan pisan wenang 
ngurungang prajanjian punika miwah ngicalang 
janjin Ida Sang Hyang Widi Wasa. 18 Santukan 
yening paican Ida Sang Hyang Widi Wasa 
magantung ring Pidabdab Torate punika, sampun 
janten paican Idane punika tan malih magantung 
ring janjin Idane. Nanging sujatinipun, Ida Sang 
Hyang Widi Wasa maicayang indike punika ring 

Dane Abraham, santukan indike punika sampun 
janjiang Ida ring Dane Abraham. 

19 Yening kadi asapunika, punapike tetujon 
Pidabdab Torate punika? Pidabdab Torate punika 
kapaicayang buat nyinahang laksanane sane 
iwang. Pidabdab Torate wantah maguna kantos 
rauhnya katurunan Dane Abraham punika, sane 
sampun kicen janji antuk Ida Sang Hyang Widi 
Wasa. Pidabdab Torate punika kapaicayang 
malantaran paramalaekat, tur katerusang antuk 
anak adiri. 20 Nanging sang penerus punika 
nenten kaperluang, yen wantah ngeniang anak 
adiri kewanten, samaliha Ida Sang Hyang Widi 
Wasa punika maraga tunggal. 


Tetujon Pidabdab Torate punika 


21 Yening kadi asapunika, punapike Pidabdab 
Torate punika matungkasan ring janjin Ida Sang 
Hyang Widi Wasa? Sampun janten nenten 
matungkasan. Santukan yening undang-undange 
punika sampun kapaicayang ring manusane, 
mangda manusane prasida polih urip, sampun 
sinah malantaran undang-undange punika, 
manusane prasida kadameang pamantuka ring 
Ida Sang Hyang Widi Wasa. 22 Nanging manut 
linging Cakepan Sucine, sakuub jagate puniki 
wenten ring sor kakuasan dosane, mangdane 
paica sane kajanjiang madasar antuk pracaya ring 

Ida Sang Kristus, prasida kapaicayang ring anake 
sane pracaya. 

23 Sadurung masa kapracayane rauh, iraga 
sareng sami kantun kategul sakadi narapidana 
antuk Pidabdab Torate punika, kantos 
kapracayane sane jaga rauh punika kasinahang 
ring iraga. ** Kadi asapunika taler Pidabdab 
Torate punika nguasain iraga, kantos rauh ring 
masa pangrauh Ida Sang Kristus, mangdane iraga 
prasida kadameang pamantuka ring Ida Sang 
Hyang Widi Wasa, malantaran pracaya ring Ida 
Sang Kristus. 22 Sane mangkin masa kapracayane 
punika sampun rauh, duaning punika Pidabdab 
Torate punika nenten malih nguasain iraga. 

26 Malantaran pracaya ring Ida Sang Kristus, 
semeton sareng sami prasida dados putran Ida 
Sang Hyang Widi Wasa, sajeroning patunggilan 
ring Ida Sang Kristus Yesus. 2' Semeton sinamian 
sane sampun kalukat sajeroning patunggilan 
Ida Sang Kristus, sami sampun pada ngrangsuk 
Ida Sang Kristus. 28 Duaning punika tan wenten 
binanipun anak Yahudi wiadin anak sane 
boya Yahudi, anak dados panjak wiadin anak 
merdeka, anak istri wiadin anak lanang, santukan 
makasami maraga tunggal sajeroning patunggilan 
ring Ida Sang Kristus. 29 Yening semeton puniki 
druen Ida Sang Kristus kenginan semeton taler 
katurunan Dane Abraham, tur semeton pacang 

nrima paindikan sane sampun kajanjiang antuk 
Ida Sang Hyang Widi Wasa. 

1 Salanturipun, ipianak sane pacang ngwaris, 
4 sakantunnyane alit, kaempuang tan bina 
sakadi parekan, yadiastun sujatinnya, ipun sane 
patut nerbeang punika makasami. 2 Sakantun 
ipianak punika alit, ipun kaempuang antuk 
walinnyane, sane ngetangang sapariindikipune, 
kantos rauh ring masannya, sane sampun 
kapastiang antuk wong tuannyane. ? Kadi 
asapunika taler iraga, sadurunge iraga madewek 
kelih secara rohani, iraga taler kareh antuk roh 
sane nitah buanane puniki. 4Nanging rikala 
sampun tutug masannya, Ida Sang Hyang 
Widi Wasa raris ngutus Putran Idane ngraga. 
Sang Putra embas saking satunggiling anak 
istri, tur Ida urip satinut ring Pidabdab Torat 
Yahudine: ? buat mebasang sakancan anake sane 
wenten ring reh-rehan Pidabdab Torate punika, 
mangda malantaran punika iraga prasida dados 
paraputran Ida Sang Hyang Widi Wasa. 

6 Buat nyinahang mungguing parasemeton 
puniki dados paraputran Ida Sang Hyang Widi 
Wasa, Ida sampun ngutus Roh Putran Idane 
ngranjing ring idep semetone, inggih punika 
Roh sane setata nyambat-nyambat: “Duh Aji, 
duh Ajin titiang.” 7 Duaning punika, semeton tan 
kantun dados parekan nanging dados putra. Tur 

santukan semeton sampun dados putran Idane, 
Ida Sang Hyang Widi Wasa pacang maicayang 
ring semeton saluiring padruen Idane, sane 
kasediaang buat paraputran Idane. 


Usahan Dane Paulus pabuat anak Galatia 


8 Sane riin semeton durung uning ring Ida 
Sang Hyang Widi Wasa, punika awinan semeton 
dados panjak panembahan-panembahan sane 
sujatinipun boya Widi. ? Nanging sane mangkin 
semeton sampun uning ring Ida Sang Hyang 
Widi Wasa, wiadin tiang patut maosang, sane 
mangkin semeton kuningin antuk Ida Sang 
Hyang Widi Wasa, napi awinanipun semeton 
jeg mawali ring roh-roh sane tan papuara 
punika? Napi awinannya semeton malih kayun 
dados panjakipune? 10 Semeton nyaratang pisan 
ngetang padewasan, inggih punika ala ayuning 
rahina, sasih, masa miwah taun. 1! Tiang marasa 
sumangsaya pisan ring semeton. Punapike 
katuyuhan tiange pabuat semeton sampun tan 
wenten pikenohipun? 

12 Tiang nunas ring parasemeton, mangda 
parasemeton dados pateh sakadi tiang. Santukan, 
tiang taler pateh sakadi parasemeton. Semeton 
tan naen ngardi sane tan patut arepa ring tiang. 
13 Semeton eling, punapi awinanipun tiang 
midartayang Orti Rahayu ring parasemeton duk 

pangawitipun pisan, inggih punika santukan 
tiang nandang sakit. 14 Nanging semeton tan 
pisan nulak wiadin nganistayang tiang, yadiastun 
kawentenan dewek tiange dados pakewuh 

sane ageng pabuat semeton, nanging semeton 
nampi tiang sakadi semeton nampi malaekat Ida 
Sang Hyang Widi Wasa; semeton nampi tiang 
sakadi semeton nampi Ida Sang Kristus Yesus. 

15 Daweg punika semeton marasa bagia pisan. 
Nanging sane mangkin ring dija bagian semetone 
punika? Santukan tiang nyidayang nuturang indik 
semetone, inggih punika: Yen kapo mrasidayang, 
rasa-rasa semeton lila ngluntik pangaksian 
semetone tur maicayang ring tiang. 18 Punapike 
malantaran tiang nguningayang paindikan sane 
sujati, mangkin tiang dados meseh semetone? 

17 Anake sane makuma-kuma tresna ring 
semeton, nanging sujatinne ipun ngadut pepineh 
sane tan becik arepa ring semeton. Santukan 
ipun mamanah malasang semeton saking tiang, 
mangda semeton prasida salulut ring ipun, 
sakadi ipun tresnain semeton. 18 Mulaja wantah 
becik makayun-kayunin indik tetujon sane becik, 
indike puniki mula setata patut, tur boya wantah 
ring pelengan tiange wenten iriki sareng-sareng 
ring semeton kewanten. 1° Ih cening, pianak 
sane sayangang tiang! Tan bina sakadi imeme 
pacang nglekadang rare, kadi asapunika rasan 

manah sane rasayang tiang pabuat parasemeton, 
mangdane Ida Sang Kristus malawat ring sikian 
semetone. 20 Sujatinipun tiang meled pisan 
mangda wenten sinarengan ring parasemeton, 
mangda tiang nyidayang mabaos nganggen takeh 
sane lianan, marep ring semeton. Santukan tiang 
meweh pisan ngamanahin semeton. 


Conto indik Dane Hagar miwah Dane Sarah 


21 Indayang tiang mataken, saking pantaran 
semetone sane mapakayun ninutin saparititah 
Pidabdab Torate punika, punapike semeton 
tan uning indik sane kakecap ring Pidabdab 
Torate punika? 22 Wenten kakecap irika, 
mungguing Dane Abraham madue oka kekalih, 
sane adiri embas saking anak istri sane dados 
panyeroan, sane adiri embas saking anak istri 
sane pepadaan. ?3 Okan danene sane embas 
saking anak istri sane dados panyeroan punika, 
embas kadi lumbrahipun anake ngembasang 
rare, nanging okan danene sane saking anak 
istri sane pepadaan punika, embas pinaka 
dados daging janjin Ida Sang Hyang Widi Wasa. 
24 Indike punika makadados lawat, inggih punika: 
Anake istri kekalih punika pinaka pasubaya sane 
kekalih. Sane asiki (inggih punika ibu Hagar) 
pinaka pasubaya sane rauhnya saking Gunung 
Sinai, tur oka-okannyane punika sami pada 

embas sajeroning tegak dados panjak. 2? Dane 
Hagar pinaka dados Gunung Sinai ring tanah 
Arab, taler dados kabaosang pinaka dados kota 
Yerusaleme sane mangkin, sane dados panjak 
rauh ring rakyatnyane makasami. 28 Nanging kota 
Yerusaleme sane saking suargan punika, tan bina 
kadi anak istri sane pepadaan, sane dados biang 
iragane sareng sami. *” Santukan wenten kakecap 
ring Cakepan Suci asapuniki: 

“Pada masuka renaja, ih sakancan anak luh ane 

bekung, ane tuara taen nglekadang rare. 
Pada liangja masuryak-suryak, ih sakancan 
anake ane tuara taen nyakit ngelah pianak. 
Sawireh anake luh ane kakutang baan 
somahne, lakar liunan ngelah pianak teken 
ane enu ngelah kurenan.” 

28 Parasemeton, semeton puniki dados 
paraputran Ida Sang Hyang Widi Wasa, pinaka 
daging prajanjian Idane, pateh sakadi Dane 
Ishak. 29 Duk punika ipianak sane lekad manut 
cara sane biasa, nyangsarain ipianak sane embas 
malantaran Roh Ida Sang Hyang Widi Wasa; kadi 
asapunika taler ring masane mangkin. 3? Nanging 
sapunapike sane kakecap, ring Cakepan Sucine? 
Irika kakecap sapuniki: “Kutangja anake eluh ane 
dadi panyeroan ento kayang kapianaknyane; 
sawireh pianak anake eluh ane dadi panyeroan 
tan wenang bareng-bareng ngwarisin gelah 

bapanne, ngajak pianak anake eluh ane 
pepadaan.” 3! Duaning punika parasemeton, 
iraga puniki boya okan anake istri sane dados 
panyeroan, nanging okan anake istri sane 
pepadaan. 


Agemja kamerdekaan semetone 


1 Iraga sampun sujati merdeka santukan 

Ida Sang Kristus sane sampun mebasang 
iraga. Duaning punika matakehja sakadi anak 
merdeka, tur sampunangja malih serahanga 
ragan semetone dados panjak. 

2 Indayang pirengang! Puniki tiang Paulus sane 
matur ring semeton, mungguing yen semeton 
ngwehin malih ragan semetone kasunat, indike 
punika mapiteges, Ida Sang Kristus sampun tan 
pisan maguna pabuat semeton. ? Malih wawanin 
tiang negesang ring semeton, sakancan anak 
sane ngwehin ragannyane kasunat, anake punika 
patut nglakonin Pidabdab Torate makasami. 

4 Parasemeton sane ngindayang madame 
pamantuka ring Ida Sang Hyang Widi Wasa, 
malantaran nglakonin Pidabdab Torate punika, 
sujatinipun sampun palas saking Ida Sang Kristus. 
Ipun wenten ring jabaning sih pasuecan Ida Sang 
Hyang Widi Wasa. ? Mungguing iraga puniki, iraga 
ngajap-ajap mangda Ida Sang Hyang Widi Wasa 
ledang nameang iraga pamantuka ring ragan 

Idane; tur mula indike punika sane ajap-ajap 
iraga malantaran kuasan Roh Ida Sang Hyang 
Widi Wasa sane makarya sajeroning kapracayan 
iragane. ê Santukan yening iraga nunggil ring 
Ida Sang Kristus Yesus, yadian masunat wiadin 
tan masunat, tan wenten binanipun; sane buat 
wantah pracaya ring Ida Sang Kristus sane 
kasinahang sajeroning kapitresnan. 

7 Sane riin semeton sampun malaksana becik 
pisan. Sapasirake sane ngandeg semeton 
ninutin paindikane sane sujati? Napi awinanipun 
semeton keni kalelunyuhin? 8 Sinah paindikane 
punika boya saking Ida Sang Hyang Widi Wasa 
rauhnya, sane sampun ngesengin semeton. 

9 Anake maosang, mungguing ragine sane 
akidik sampun cukup buat ngranayang nasak 
tapene sami. 19 Nanging tiang kantun cager ring 
parasemeton. Patunggilan iragane sajeroning 
Ida Sang Panembahan ngranayang tiang cager 
ring manah, mungguing pakayunan semetone 
tan malianan, tur isapasira jua anake sane 
nguluk-uluk semeton, ipun pacang kasi-sipang 
antuk Ida Sang Hyang Widi Wasa. 

11 Parasemeton, anake sakadi tiang puniki, 
yening tiang kantun midartayang indik masunate 
punika penting, napi awinanipun tiang kantun 
kasangsarain? Yen paindikane punika kapatut, 
sampun sinah pidartan tiange indik salib Ida Sang 

Kristus, tan pacang ngranayang kamewehan. 
12 Tiang meled mangda anake sane nguluk-uluk 
semeton punika nyaratang ngusahayang 
dewekipune, kantos ipun neres dewekipune niri. 
13 Parasemeton, semeton kesengin buat 
merdeka. Nanging sampunang kamerdekaane 
punika anggen semeton jalaran buat nyerahang 
dewek semetone kaprentah antuk panca 
indrian semetone. Tungkalikanipun mangda 
kapitresnane punika ngawinang semeton pada 
saling ayahin. 14 Santukan daging Pidabdab 
Torate sampun kacutetang dados titah asiki, sane 
asapuniki: “Tresna asihja kita teken sesaman 
kitane, patuh teken nresnain dewek kitane 
niri.” 15 Nanging yen semeton malaksana sakadi 
sato, saling gutgut, saling uluh, patut semeton 
waspada, mangda sampunang semeton saling 
uugang. 


Idup sekala miwah idup rohani 


16 Atur tiange sapuniki! Banggayangja Ida Sang 
Roh nuntun urip semetone tur sampunangja 
semeton ngulurin indriane sekala. 17 Santukan 
pakitan indriane sane sekala punika matungkasan 
ring pakarsan Roh Ida Sang Hyang Widi Wasa, 
samaliha pakarsan Roh Ida Sang Hyang Widi 
Wasa taler matungkasan ring pakitan indriane 
sekala. Makakalih punika mula mameseh. Indike 

punika mapiteges, mungguing semeton tan 
dados sakama-kama ngamargiang sapakitan 
semetone. 18 Yening semeton katuntun antuk 
Roh Ida Sang Hyang Widi Wasa, semeton tan 
kantun kareh antuk Pidabdab Torate punika. 

19 Indik parisolah indriane sekala punika sampun 
terang pisan. Inggih punika: macecabulan, 
nglaksanayang paindikan-paindikan sane cemer, 
ngulurin indria, 2? nyungsung arca, ngiwa, 
mameseh-mesehan, masogsag, iri ati, mamedih, 
ngulahang dewek padidi, maiegan, tansah 
ngae sogsag, *! ngadut sekel ati, mamunyah, 
mamotah-motahan lan sapanunggilanipun. Sane 
mangkin tiang mapakeling ring semeton, sakadi 
sane sampun uningayang tiang riin, sapasiraja 
nglakonin paindikane sakadi punika, ipun tan 
pacang kalugra dados kaulan Ida Sang Hyang 
Widi Wasa. 

22 Nanging Roh Ida Sang Hyang Widi Wasa 
pacang ngwetuang kapitresnan, kaliangan, dame, 
kasabaran, kapiolasan, kabecikan, kasatiaan, 

23 alap asor miwah uning ring ngeret budi. 

Tan wenten pidabdab sane matungkasan ring 
sakancan paindikane punika. 24 Tur anake sane 
dados druen Ida Sang Kristus Yesus, anake 
punika sampun amati raga miwah amati saluiring 
pakitan indriannyane sekala. 22 Roh Ida Sang 
Hyang Widi Wasa sampun maicayang urip anyar 

ring iraga; Ida taler patut nuntun urip iragane. 
26 Sampunang iraga sumbung, sampunang saling 
tangtangin wiadin saling iri ati. 


Saling tulungja ring pantaran semetone 


1 Parasemeton, yening wenten ring pantaran 
6 semetone sane iwang, semeton sane 
katuntun antuk Roh Ida Sang Hyang Widi Wasa, 
patut saling ngalap kasor nuntun semeton punika 
mawali ka margine sane patut. Samaliha yatnain 
ragan semetone, mangda semeton ngraga 
sampunang taler kantos keni gegodan. * Pada 
saling tulunginja sajeroning negen tetegenan 
semetone. Malantaran punika semeton pacang 
nglakonin pituduh Ida Sang Kristus. 3 Yening 
wenten anak marasa deweknyane maji, nanging 
amun jatinne ipun tan paji, anake punika ngapus 
deweknyane niri. 4Anake suang-suang patut 
nguji pakardinnyane niri-niri. Yening kapanggih 
becik, kenginan ipun nyidayang nyumbungang 
dewek ngeniang paindikan sane sampun kardi 
ipun, tur nenten mandingang ring paindikan 
sane sampun kakardi antuk anak sane lianan. 
3 Santukan anake suang-suang patut negen 
tetegenannyane niri-niri. 

6 Anake sane nampi peplajahan agama Kristen, 
ipun patut ngedumang paderbeannyane sane 
becik sareng ring gurunnyane. 

7 Sampunangja semeton ngapus raga, 
santukan tan wenten anak sane mrasidayang 
melog-melog Ida Sang Hyang Widi Wasa. Anake 
pacang muponin punapija sane tandur ipun. 

8 Yening ipun matanduran sajeroning pakitan 
indrianipune sane sekala, ipun pacang muponin 
padem. Nanging yening ipun matanduran 
sajeroning Roh Ida Sang Hyang Widi Wasa, 
ipun jagi muponin urip langgeng saking Roh 
Ida Sang Hyang Widi Wasa. ? Punika awinane 
sampunangja iraga wadih mapakardi ayu, 
santukan yen sampun tutug masanipun, iraga 
pacang muponin pikolihnyane, asal iraga nenten 
nglewa. 10 Duaning punika, mumpung kantun 
wenten sela buat iraga, iraga patut mapakardi 
ayu ring anake sami, minakadinipun pisan ring 
parasemeton iraga sane nunggil kapracayan. 


Pakeling miwah pangayu bagia pamuput 


11 Indayangja tlektekang, ambate ageng aksara 
sane tulis tiang ring semeton, antuk tampak 
liman tiange niri. 12 Anake sane mamanah 
ngedengang padewekannyane miwah demen 
maosang paindikan sane sekala kewanten, anake 
punika sane ngusahang tur maksa semeton 
mangda masunat. Indike punika margiang 
ipun, wantah mangda ipun tan keni sangsara 
malantaran salib Ida Sang Kristus. 13 Anake sane 

masunat, ipun taler tan nglakonin titah Pidabdab 
Torate punika; anake punika ngedotang mangda 
semeton masunat, mangda ipun nyidayang 
nyumbungang dewekne mungguing semeton 
sampun satinut ring upakaranipune sane sacara 
sekala. 14 Nanging pabuat tiang, tiang wantah 
nyumbungang dewek tiange sajeroning salib 
Panembahan iragane Ida Hyang Yesus Kristus, 
santukan malantaran salib Idane punika, jagate 
sampun tan paguna pabuat tiang, kadi asapunika 
taler tiang tan paguna pabuat jagate. 1? Punika 
awinanipun, indik masunat, wiadin tan masunat, 
punika nenten penting. Nanging sane penting, 
inggih punika indik dados manusa sane anyar. 

16 Pabuat anake sane nglaksanayang pidabdabe 
puniki ring uripnyane, tiang mapinunas mangda 
Ida Sang Hyang Widi Wasa mapaica sutrepti 
rahayu miwah sih pasuecan ring ipun, sinarengan 
ring parakaulan Ida Sang Hyang Widi Wasa. 

17 Pamuputipun, sampunangja wenten anak 
sane makewehin tiang, santukan ring sikian 
tiange wenten kuwuman sane nyinahang, 
mungguing tiang puniki dados parekan Ida Hyang 
Yesus. 

18 Parasemeton, tiang mapinunas mangda sih 
pasuecan Panembahan iragane Ida Sang Hyang 
Yesus Kristus, nyarengin semeton sinamian. 
Amin! 


EPESUS 


Pangayu bagia 


1 Surat puniki saking tiang Paulus, sane 
malantaran pakarsan Ida Sang Hyang Widi 
Wasa, dados utusan Ida Sang Kristus Yesus, katur 
ring parakaulan Ida Sang Hyang Widi Wasa sane 
wenten ring kota Epesus, sane satia tuon ring Ida 

Sang Kristus Yesus. 

2 Ida Sang Hyang Widi Wasa, Ajin iraga miwah 
Ida Sang Hyang Yesus Kristus nyuecanin semeton 
sareng sami antuk sih pasueca miwah dame. 


Kasugihan niskala sajeroning Ida Sang Kristus 


3 Inggih parasemeton, ngiring iraga ngaturang 
puji suksma ring Ida Sang Hyang Widi Wasa, 
Ajin Ida Sang Kristus Yesus, Panembahan 
iragane. Santukan Ida sampun ngamertanin 
iraga maduluran maicayang ring iraga saluiring 
panugrahan malantaran patunggilan iragane 
sajeroning Ida Sang Kristus Yesus. 4Sadurung 
Ida ngardi jagate puniki Ida Sang Hyang Widi 
Wasa sampun nyelik iraga dados druen Idane 
sajeroning Ida Sang Kristus, mangdane iraga 
prasida suci nirmala ring ayun Idane. Malantaran 


EPESUS 1.5-11 4851 


saking sih pasuecan Idane, ? satinut ring pakarsan 
miwah sih kapiolasan Idane, Ida sampun 
nadosang iraga paraputran Idane, sajeroning Ida 
Sang Kristus Yesus. ? Ngiringja iraga ngaturang 
puji ring Ida Sang Hyang Widi Wasa, uli krana 
sih pasuecan Idane sane luih samaliha uli 
krana waranugraha, sane kapaicayang ring 
iraga sajeroning Putran Idane sane kinasih. 

7 Santukan malantaran sedan Ida Sang Kristus, 
iraga sampun kabebasang, inggih punika 
sakancan dosan iragane kampurayang. Ambate 
ageng sih pasuecan Ida Sang Hyang Widi Wasa, 
8 sane kapaicayang ring iraga kantos maliah. 
Ring sajeroning kawicaksanan miwah kaweruh 
Idane, ? Ida Sang Hyang Widi Wasa sampun 
nglaksanayang pakarsan Idane. Ida nyinahang 
rencanan Idane sane pingit ring iraga, sane 
sampun kapastiang jaga kategepang sajeroning 
Ida Sang Kristus. 19 Rencanan Idane sane jaga 
kategepang rikala sampun rauh panemayannya, 
inggih punika, Ida jaga nadosang asiki saluiring 
gumatap-gumitip, sane wenten ring suarga 
miwah sane wenten ring jagate sajeroning Ida 
Sang Kristus, sane pinaka dados Ulunnyane. 

11 Saluiring paindikan sane wenten sampun 
kakardi tur karencanayang miwah kapastiang 
antuk Ida Sang Hyang Widi Wasa. Tur malantaran 
pakarsan Idane, manut sane sampun kapastiang 


EPESUS 1.12-15 4852 


saking pangawit jagate, Ida sampun milih iraga 
dados kaulan Idane sane katunggilang sajeroning 
Ida Sang Kristus. 12 Duaning asapunika, ngiringja 
iraga sane pinih pangawit ngajap-ajap Ida Sang 
Kristus, muji kaluihan Ida Sang Hyang Widi Wasa! 
13 Kadi asapunika taler ngeniang indik 
parasemetone. Rikala semeton miragi Orti 
Sane Sujati, inggih punika Orti Rahayu sane 
ngrahayuang semeton, mawastu semeton 
pracaya ring Ida Sang Kristus. Irika semeton 
raris kamanggehang antuk Ida Sang Hyang 
Widi Wasa dados druen Idane, malantaran Ida 
maicayang Roh Idane sane sampun janjiang 
Ida ring semeton. 14 Roh Idane punika dados 
anceng buat iraga, mungguing iraga pacang 
nampi paindikan sane sampun kajanjiang antuk 
Ida Sang Hyang Widi Wasa ring kaulan Idane. 
Samaliha Roh Idane punika taler ngicen iraga 
kapastian, mungguing Ida Sang Hyang Widi Wasa 
pacang ngicen kamerdekaan sane sampurna ring 
parapadruen Idane. Ngiringja iraga muji kaluihan 
Idane! 


Pangastawan Dane Paulus 


15 Punika awinanipun, duk tiang miragi indik 
kapracayan semetone ring Ida Sang Hyang 
Yesus Kristus miwah indik sih kapitresnan 
semetone marep ring parakaulan Ida Sang 


EPESUS 1.16-22 4853 


Hyang Widi Wasa, 1? tiang tansah ngaturang 
panyuksma ring Ida Sang Hyang Widi Wasa uli 
krana semeton. Tiang tansah ngastawayang 
semeton tur 17 mapinunas ring Widin Ida Sang 
Hyang Yesus Kristus, Sang Aji sane maha luih, 
mangda maicayang Roh Idane ring semeton. Roh 
Idane punika sane jaga mapaica kawicaksanan 
miwah nyinahang Ida Sang Hyang Widi Wasa 
ring semeton, mangdane semeton prasida 
uning ring Ida. 18 Tiang tansah mapinunas, 
mangda Ida ngalangin pakayunan semetone, 
mangdane semeton prasida uning ring daging 
pangajap-ajap, sane ngawinang Ida sampun 
ngesengin. Ambate agung sih pasueca sane 
kajanjiang antuk Ida Sang Hyang Widi Wasa ring 
parakaulan Idane, 1? samaliha tan kadi-kadi maha 
wisesan Idane sane kamanggehang ring iraga 
sane pracaya. Kawisesan Idane sane makarya 
sajeroning iraga punika pateh sakadi kawisesan 
Idane sane agung, 20 sane anggen Ida nangiang 
Ida Sang Kristus saking sajeroning sedan Idane 
tur taler anggen Ida ngalinggihang Ida Sang 
Kristus ring singasana sane mawisesa ring tengen 
Idane. 21 Irika Ida Sang Kristus mrentah saluiring 
pangreh, pamrentah, kakuasan miwah panguasa 
ring akasane, linggih Idane punika ngungkulin 
saluiring panguasa, ring jagate mangkin miwah 
taler ring benjang pungkur. 22 Ida Sang Hyang 


EPESUS 1.23-2.5 4854 


Widi Wasa nadosang saluiring sane wenten 
dados pajekjekan cokor Ida Sang Kristus. Maliha 
Ida kaserahang ring pasamuane, pinaka dados 
Ulun saluiring sane wenten. 22 Pasamuane punika 
pinaka anggan Ida Sang Kristus, sane kalikub 
antuk Ida, tur Ida nglikub saluiring paindikan 
makasami. 


Saking padem ngungsi urip 


1 Sane riin semeton sampun padem sacara 
2 rohani malantaran dosa miwah pamargin 
semetone sane nyapa kadi aku. * Daweg punika 
semeton malaksana satinut ring silakraman 
jagate sane corah; semeton pada satinut ring 
kakuasan sane ngreh akasane, inggih punika 
kakuasan sane ngreh anake sane nyapa kadi 
aku arepa ring Ida Sang Hyang Widi Wasa. 
3 Sawiaktinne sane riin iraga sareng sami taler 
pateh kadi asapunika, sadaweg iraga kantun urip 
ngulurin indriane sane kaon, tur ninutin pepinehe 
sane corah. Punika awinanipun sapatutnya iraga 
taler keni pamidukan Ida Sang Hyang Widi Wasa, 
pateh sakadi anake tiosan. 

4 Nanging sih pasuecan Ida Sang Hyang Widi 
Wasa kalintang agung, samaliha tan kadi-kadi 
agung sih kapitresnan Idane, ? kantos iraga 
sane sampun padem sacara rohani malantaran 
tungkas iragane, kauripang malih sajeroning 


EPESUS 2.6-10 4855 


Ida Sang Kristus. Malantaran sih pasuecan 

Ida Sang Hyang Widi Wasa semeton sampun 
karahayuang. ? Samaliha sajeroning patunggilan 
ring Ida Sang Kristus Yesus, iraga sampun 
kauripang antuk Ida Sang Hyang Widi Wasa tur 
kicen linggih sareng-sareng mrentah ngiring 

Ida Sang Kristus ring jagate sane jaga rauh. 

7 Malantaran punika Ida Sang Hyang Widi 

Wasa nyinahang kautaman sih pasuecan Idane 
sane maliah-liah ring masa-masa sane pacang 
rauh, ring sajeroning tresna asih Idane sane 
sampun sinahang Ida ring iraga, malantaran Ida 
Sang Kristus Yesus. 8 Santukan malantaran sih 
pasuecan Idane, semeton prasida karahayuang, 
malantaran kapracayan semetone ring Ida; indike 
puniki boyaja malantaran pakertin semetone 
niri, nanging wantah malantaran sih pasuecan 
Ida Sang Hyang Widi Wasa. 2 Punika awinanipun 
tan pisan patut semeton nyumbungang raga 
santukan punika boyaja pikolih pakertin 
semetone niri. 10 Ida Sang Hyang Widi Wasa sane 
ngardi iraga, tur malantaran patunggilan iragane 
sajeroning Ida Sang Kristus Yesus, Ida sampun 
ngardi iraga buat nglaksanayang pakaryan sane 
becik, sakadi sane sampun sediaang Ida buat 
iraga. 


EPESUS 2.11-15 4856 


Patunggilan sajeroning Ida Sang Kristus 


11 Inggih semeton, elingangja indik kawentenan 
semetone sane riin. Semeton sakadi bangsa 
sane boya Yahudi, kawastanin bangsa sane “tan 
masunat” antuk bangsa Yahudine, santukan 
bangsa Yahudine ngwastanin dewekipune 
bangsa “masunat”, inggih punika sunat sacara 
sekala sane kamargiang antuk imanusa. 12 Duk 
punika semeton doh saking Ida Sang Kristus. 
Semeton dados wong sunantara, sane tan sareng 
ketang ring pantaran bangsa pepilihan Ida Sang 
Hyang Widi Wasa. Punika awinanipun semeton 
tan polih duman sajeroning prajanjian, sane 
kajanjiang antuk Ida Sang Hyang Widi Wasa 
ring kaulan Idane. Tur semeton tan maderbe 
pangajap-ajap miwah urip tan pa-Widi ring jagate 
puniki. 13 Nanging sane mangkin sajeroning Ida 
Sang Kristus Yesus, semeton sane dumun doh, 
mangkin sampun tampek malantaran sedan 
Idane. 14 Santukan Ida Sang Kristus Yesus ngraga 
sampun maicayang dame ring iraga, malantaran 
Ida nunggilang bangsa Yahudi miwah bangsa 
sane boya Yahudi dados bangsa asiki. Malantaran 
sedan Idane, Ida sampun nguug tembok 
panyeleng, sane malasang miwah ngawinang 
bangsa-bangsane punika mameseh-mesehan. 

15 Ida sampun ngusap Pidabdab Torat Yahudine, 


EPESUS 2.16-20 4857 


inggih punika pituduh-pituduh rauhing pidabdab- 
pidabdabnyane, mangdane Ida prasida nameang 
tur nunggalang bangsane kekalih punika dados 
satunggiling bangsa sane anyar sajeroning Ida. 

16 Malantaran seda ring salibe Ida Sang Kristus 
sampun ngicalang indik mameseh-mesehane 
punika; samaliha malantaran punika taler Ida 
nunggalang bangsane kekalih punika dados 
bangsa asiki, tumuli katurang ring Ida Sang Hyang 
Widi Wasa. 1' Kadi asapunika Ida Sang Kristus 
rauh tur midartayang Orti Rahayu sane madaging 
dame pabuat sakancan bangsane, inggih punika 
pabuat semeton sane boya Yahudi, sane doh 
saking Ida Sang Hyang Widi Wasa, kadi asapunika 
taler pabuat bangsa Yahudi sane nampek ring 
Ida. 18 Malantaran Ida Sang Kristus, iraga sareng 
sami, inggih punika bangsa Yahudi miwah bangsa 
sane boya Yahudi mrasidayang umedek tangkil 
ring ayun Ida Sang Aji, sajeroning Roh sane 
tunggal. 

19 Duaning asapunika, sane mangkin, semeton 
sane boya bangsa Yahudi nentenja malih dados 
wong sunantara miwah pendonan, nanging 
dados warga sajeroning bangsa padruen Ida Sang 
Hyang Widi Wasa. 20 Semeton taler ngwangun 
ring duur dasar sane sampun kapasang antuk 
parautusan miwah paranabine, tur sane pinaka 
dados batu dasarnyane inggih punika Ida Sang 


EPESUS 2.21-3.5 4858 


Kristus. 2! Ida sane natakin wewangunane 
punika, samaliha Ida sane ngrajegang kantos 
dados Perhyangan Agung sane suci sajeroning 
Ida Sang Panembahan. 2? Sajeroning patunggilan 
ring Ida, semeton taler kawangun sareng-sareng 
ring semeton-semeton sane tiosan, kadadosang 
satunggiling wewangunan, genah Ida Sang Hyang 
Widi Wasa malingga, malantaran Roh Idane. 


Pakaryan Dane Paulus ring pantaran 
bangsa-bangsane sane boya Yahudi 


1 Punika awinanipun tiang, Paulus, sane 

mapangkeng malantaran ngortiang Ida 
Sang Kristus Yesus ring semeton sane boya 
bangsa Yahudi, mapinunas ring Ida Sang 
Hyang Widi Wasa. 2 Semeton sampun pada 
mireng, mungguing Ida Sang Hyang Widi 
Wasa, malantaran sih pasuecan Idane, sampun 
misarayang ring tiang pakaryane puniki 
pabuat kabecikan semetone. 3 Ida sampun 
nyinahang rencanan Idane sane pingit tur 
sampun nlehtehang ring tiang. (Indike punika 
sampun suratang tiang akedik ring semeton, 
4 maliha yening semeton maosin sane sampun 
suratang tiang punika, semeton pacang uning 
ring pangresepan tiange ngeniang ring indik 
pepingitan Ida Sang Kristus punika.) ? Duke 
nguni pepingitane punika kapingitang antuk Ida 


EPESUS 3.6-10 4859 


Sang Hyang Widi Wasa, nanging sane mangkin 
malantaran Roh Idane paindikane punika 
sinahang Ida ring parautusan miwah paranabin 
Idane. “Mungguing pepingitane kadi asapuniki: 
malantaran Orti Rahayune, bangsa-bangsane 
sane boya Yahudi miwah bangsa Yahudine 
sareng-sareng polih pahan sajeroning mertan 
Ida Sang Hyang Widi Wasa. Bangsa sane boya 
Yahudi punika taler kalugra sareng-sareng dados 
warga pasamuan, samaliha sareng-sareng polih 
duman ring sajeroning prajanjian sane sampun 
kamanggehang antuk Ida Sang Hyang Widi Wasa 
sajeroning Ida Sang Kristus Yesus. 

7 Ida Sang Hyang Widi Wasa sampun 
ngamanggehang tiang dados pangayah Orti 
Rahayune malantaran waranugrahan Idane 
sane luih, inggih punika waranugraha sane 
kapaicayang ring tiang malantaran kawisesan 
Idane. 8 Tiang sane paling nistana ring pantaran 
kaulan Idane sampun icen Ida waranugraha buat 
midartayang Orti Rahayu indik kasugihan Ida 
Sang Kristus sane tan kadi-kadi ring parabangsa 
sane boya bangsa Yahudi. ? Samaliha tiang 
patut nlehtehang ring anake sami, mangda ipun 
pada ngresep ring indik Ida Sang Hyang Widi 
Wasa sane ngardi saananing sane wenten. Ida 
ngraga sane saking nguni mingit pepingitane 
punika, 10 mangdane sane mangkin malantaran 


EPESUS 3.11-17 4860 


pasamuan Idane, parapanguasa miwah pangreh 
sane wenten ring akasane prasida uning ring 
kawicaksanan Ida Sang Hyang Widi Wasa sane 
mawarni-warni punika. 1! Ida Sang Hyang Widi 
Wasa sampun ngamargiang paindikane punika 
manut rencanan Idane sane saking nguni, sane 
kalaksanayang malantaran Ida Sang Kristus Yesus, 
Panembahan iragane. 12 Malantaran patunggilan 
iragane ngiring Ida miwah malantaran kapracayan 
iragane ring Ida, iraga sampun prasida bebas tur 
rumasa andel tangkil ring ayun Ida Sang Hyang 
Widi Wasa. 13 Duaning asapunika semeton, 
tiang mapinunas ring semeton, sampunangja 
semeton rumasa sungsut ring kayun malantaran 
sangsarane sane tandangin tiang, pabuat 
parasemeton. Indike puniki sami tandangin tiang 
wantah uli krana kabecikan semetone. 


Sih kapitresnan Ida Sang Kristus 


14 Punika awinanipun tiang tansah sumungkem 
ring ayun Ida Sang Aji, 1? sane dados kawitan 
sakancaning katurunan sane wenten ring jagate 
sane jaga rauh miwah ring jagate puniki. 18 Tiang 
mapinunas ring Ida Sang Hyang Widi Wasa, 
mangdane malantaran Roh Idane, Ida sane 
wibuhing kaluihan maicayang kakuatan ring 
semeton, mangda angen semetone prasida 
pageh. 17 Samaliha mangdane malantaran 


EPESUS 3.18-4.1 4861 


kapracayan semetone, Ida Sang Kristus 
prasida malingga ring angen semetone. 
Tiang ngastawayang, mangda kapitresnane 
punika tansah dados pancer miwah dasar urip 
semetone, 13 mangdane semeton sinamian 
sareng-sareng ring parakaulan Ida Sang Hyang 
Widi Wasa prasida ngresep, ambate panjang 
tur linggah, tegeh miwah dalem sih kapitresnan 
Ida Sang Kristus. 1? Inggih, dumadak semeton 
prasida ngresep ring sih kapitresnan Ida 
Sang Kristus, yadiastu tan sida antuk iraga 
ngresepang sategepipun, tur malantaran 
pangresepane punika, semeton sayan kabekin 
antuk kasampurnan Ida Sang Hyang Widi Wasa. 
20 Wantah Ida Sang Hyang Widi Wasa, sane 
kuasa ngardi langkungan ring saluiring paindikan, 
sane tunas miwah manahang iraga, sakadi 
sane sampun sinah sajeroning kawisesan Idane 
ring urip iragane. *! Dumadak pasamuane, 
malantaran Ida Sang Hyang Yesus Kristus muji 
Ida, turun-temurun salami-laminnya. Amin! 


Patunggilan pasamuane 


1 Punika awinanipun tiang sane mapangkeng 

malantaran mamarekan ring Ida Sang 
Panembahan, kedeh mapinunas ring semeton, 
mangda semeton urip manut sakadi sesanan 
anake sane sampun kaselik antuk Ida Sang Hyang 


EPESUS 4.2-10 4862 


Widi Wasa. 2 Semeton patut tansah ngalap kasor, 
darma sadu miwah sabar. Sinahangja kapitresnan 
semetone malantaran saling tulungin. * Semeton 
patut pada sarat ngamanggehang patunggilan 
sane kapaicayang antuk Roh Ida Sang Hyang Widi 
Wasa, sajeroning karahayuan, sane nunggilang 
semeton sareng sami. “Semeton dados maraga 
tunggal, maderbe Roh tunggal miwah tunggal 
pangapti, esengan Ida Sang Hyang Widi Wasa 
ring semeton. ? Samaliha tunggal Panembahan, 
tunggal kapracayan, tunggal lelukatan, ? ma-Widi 
tunggal inggih punika sane dados Ajin manusane 
makasami, sane dados Panembahan anake 
makasami, sane makarya sajeroning manusane 
makasami miwah sane malingga sajeroning 
manusane makasami. 

7 Iraga suang-suang sampun kicen paica manut 
sih pasuecan sane sampun kapastiang antuk Ida 
Sang Kristus Yesus. 3 Sakadi kecaping Cakepan 
Sucine asapuniki: 

“Ritatkala Ida munggah ka genahe sane 

maha luur Ida makta paratawanan. Ida 
maicayang paica ring imanusa.” 
9 Sane mangkin, napike tegesne: “Rikala Ida 
munggah”? Punika mapiteges, mungguing pinih 
riin Ida tedun, inggih punika tedun ka dasar 
jagate. 10 Ida sane sampun tedun punika, Ida 
taler sane munggah ka genahe sane maha luur, 


EPESUS 4.11-16 4863 


sane ngungkulin akasane makasami tur buanane 
kabekin antuk kawisesan Idane. 1! Ida punika 
sane maicayang paica ring imanusa. Ida sane 
nyelik makudang-kudang anak kadadosang 
utusan, sane lianan kadadosang nabi, sane lianan 
malih dados juru ngortiang Orti Rahayu, wenten 
taler sane dados pangancang pasamuan miwah 
sane lianan dados guru. 12 Kadi asapunika Ida 
nabdabang kaulan Ida Sang Hyang Widi Wasa 
makasami buat nglaksanayang pakaryan sane 
dados ayah-ayahan anak Kristen sajeroning 
ngwangun anggan Ida Sang Hyang Yesus Kristus. 
13 Dadosipun iraga sane sareng akeh puniki 
pacang katunggilang sajeroning kapracayan 
miwah pangresepan ngeniang ring indik Putran 
Ida Sang Hyang Widi Wasa. Iraga pacang 

dados kelih manut kasampurnan Ida Sang 
Kristus. 14 Iraga tan patut kantun sakadi rare, 
sane kaanyudang antuk ombak tur ampehang 
angin, inggih punika peplajahan saking anake 
sane ngawinang anake lianan pada paling. 

15 Tungkalikanipun iraga patut kukuh bakuh 
sajeroning Ida Sang Kristus, sane maraga Ulu, 
malantaran maosang indik kapatutan sajeroning 
kapitresnan. 18 Sajeroning pangraksan Idane, 
anggotan sikiane punika katunggilang dados 
asiki. Dadosipun yen sabilang anggotan sikiane 
punika ngamargiang tetegenannyane sapatut 


EPESUS 4.17-24 4864 


ipun, sinah sikiane punika sayan tumbuh 
ngagengang tur dados kukuh bakuh sajeroning 
kapitresnan. 


Manusa anyar sajeroning Ida Sang Kristus 


17 Sajeroning parab Ida Sang Panembahan 
tiang maosang miwah misekenang indike puniki 
ring semeton: sampunangja semeton malih 
urip sakadi jadma sane tan pracaya ring Widi, 
sane pepinehnyane tan paguna, 18 miwah 
pangresepannyane peteng dedet. Ipun sami tan 
polih duman urip, saking paican Ida Sang Hyang 
Widi Wasa, santukan ipun yakti-yakti belog 
punggung. 19 Ipun tan pisan maderbe kimud, 
samaliha tan wus-wusan malaksana corah saha 
ngulurin indriane sane cemer. 

20 Boyaja kadi asapunika sane plajahin semeton 
ngeniang indik Ida Sang Kristus. 2t Semeton 
sampun seken pisan mireng indik Idane, maliha 
sakadi sisian Idane, semeton sampun kuruk indik 
kapatutan sane sajeroning Ida Hyang Yesus. 

22 Punika awinanipun semeton patut ngutang 
kamanusane sane lawas, inggih punika sakancan 
laksanan semetone sane sampun-sampun, 

sane sampun kasengkalen antuk indriane sane 
paling. 28 Sehinja tungtung ati miwah pakayunan 
semetone mangda dados anyar. 2? Rangsukja 
kamanusane sane anyar, sane kakardi manut 

gambar Ida Sang Hyang Widi Wasa, sane 
kasinahang sajeroning urip sane sujati, inggih 
punika sadu tur suci. 

25 Duaning asapunika, sampunangja semeton 
malih mogbog! Semeton suang-suang patut 
mabaos amun sujatinipun ring pantaran 
semetone, santukan iraga puniki dados anggotan 
ragan Ida Sang Kristus. 28 Yening semeton duka, 
sampunang kantos ngawinang semeton madosa. 
Samaliha sampunangja duka kantos surup surya. 
27 Sampunangja icena Ratun Setane kantos polih 
jalaran. 28 Semeton sane demen mamaling, patut 
wusan mamaling tur patut ngawitin makarya 
mangda mrasidayang urip sakadi patutne, 
samaliha mrasidayang nulungin anake sane 
tiwas. 29 Yening mabebaosan, sampunangja 
ngwedalang baos sane nyakitin ati, nanging 
mabaosja sane maguna, kantos paindikan 
sane baosang semeton ngawinang becik 
pabuat anake sane miragiang. 3? Sampunangja 
ngawinang sungsut Roh Ida Sang Hyang Widi 
Wasa, santukan Roh Idane punika dados cihna, 
mungguing semeton sampun dados druen Ida 
Sang Hyang Widi Wasa. Roh Idane punika sane 
pacang ngrahayuang semeton, yening sampun 
rauh panemayane Ida Sang Hyang Widi Wasa 
mebasang semeton. 3! Dohangja ragan semetone 
saking sakancan pepinehe sane duleg, saking 


EPESUS 4.32-5.4 4866 


indriane sane kaon miwah saking kabramantian. 
Sampunang malih seneng mapisuna wiadin 
nyacad anak. Sampunang malih madue 
pakayunan geting miwah sapanunggilanipun. 

32 Tungkalikanipun, semeton patut ajer miwah 
darma sadu, samaliha saling aksamayang, 
sakadi Ida Sang Hyang Widi Wasa sampun 
ngampurayang semeton sajeroning Ida Sang 
Kristus. 


Indik dados putran Sang Galang 


1 Santukan semeton dados paraputran 

Ida Sang Hyang Widi Wasa sane sayang, 
semeton patut ngusahayang raga buat ninutin 
pakarsan Idane. * Semeton patut urip sajeroning 
kapitresnan, pateh sakadi Ida Sang Kristus tresna 
asih ring iraga kantos Ida nyerahang urip Idane 
buat iraga, dados aturan sane miik ngalub saha 
kaledangin ring ayun Ida Sang Hyang Widi Wasa. 

3 Santukan semeton dados parakaulan Ida Sang 

Hyang Widi Wasa, indik macecabulan wiadin 
paindikan sane cemer wiadin loba angkara tan 
pisan patut kabaosang ring pantaran semetone. 
4 Kadi asapunika taler indik bebaosan sane 
cabul, sane tan paguna, sane ngawag-awag, 
tan pisan pantes kabaosang ring pantaran 
semetone. Nanging tungkalikanipun, semeton 
patut matur panyuksma ring Ida Sang Hyang 

Widi Wasa. ? Semeton patut eling ring indike 
puniki: Sakancan sundele, sakancan jadmane 
sane cemer, wiadin sane loba angkara (santukan 
indike punika makasami mapiteges nyungsung 
dewa-dewa) nenten kalugra dados kaulan Ida 
Sang Kristus miwah kaulan Ida Sang Hyang Widi 
Wasa. 

6 Sampunangja semeton kantos keni kabelog- 
belog masrana baos sane tan paguna, santukan 
sakancan paindikane punika pacang ngrauhang 
pidukan Ida Sang Hyang Widi Wasa, ring 
sakancan jadmane sane langgana ring Ida. 

7 Punika awinanipun, sampunangja semeton 
sruron ring anake sane kadi asapunika. 8 Sane 
riin semeton wenten ring sajeroning peteng, 
nanging sane mangkin semeton sampun wenten 
ring sajeroning galang, santukan dados kaulan 
Ida Sang Panembahan. Punika awinanipun 
semeton patut urip sakadi paraputran Sang 
Galang. ? Santukan galange punika sane 
ngwetuang woh, inggih punika kabecikan, 
kapatutan miwah kasujatian. 10 Saratangja 
mlajahin saluiring paindikan sane ngledangin 
Ida Sang Panembahan. 1! Sampunangja sareng 
nglaksanayang pakaryan sane mameteng, sane 
tan mapikenoh, sane dados druen sang peteng. 
Tungkalikanipun, suluhinja paindikane punika 
ring galange. 12 (Sujatinne tiang kimud pisan 

maosang paindikan sane kalaksanayang ring 
petenge.) 13 Samaliha yening saluiring paindikane 
punika kasuluhang ring galange, irika pacang 
sinah kawiaktianipun. 14 Santukan sakancan 
paindikan sane sampun kanten sinah punika 
sampun dados galang. Punika awinanipun 
wenten kecap kadi asapuniki: 

“Matangija ragane sane sirep miwah matangija 
saking pantaran sang padem! Ida Sang 
Kristus pacang nyunarin ragane.” 

15 Punika awinanipun, yatnainja ragan 
semetone. Sampunangja urip sakadi anak belog 
punggung, nanging uripja sakadi anak wicaksana. 
16 Rikala semeton madue sela, becikangja 
ngunayang, santukan masane mangkin masa 
sane kaon. 1' Punika awinan sampunangja 
sakadi anak belog punggung, nanging saratangja 
mangda semeton uning ring pakarsan Ida Sang 
Hyang Widi Wasa, sane patut laksanayang 
semeton. 

18 Sampunangja semeton mapunyah- 
punyahan nginum anggur, sane wantah 
ngawinang semeton pacang nemu sengkala. 
Tungkalikanipun, semeton patut kabekin antuk 
Roh Ida Sang Hyang Widi Wasa. 19 Mabebaosanja 
sareng timpal-timpal semetone nganggen 
kakidungan Kidung miwah kidung-kidung suci. 
Makidung tur pujija Ida Sang Panembahan saking 

nekeng ati. 20 Ring saluiring paindikan semeton 
patut tansah ngaturang panyuksma ring Ida Sang 
Hyang Widi Wasa, Sang Aji, masrana parab Ida 
Sang Hyang Yesus Kristus, Panembahan iragane. 


Pitutur buat sang mapikuren 


21 Semeton patut pada saling alap kasor, 
malarapan baktin semetone ring Ida Sang Kristus. 

22 Semeton sane istri patut satinut ring sang 
lanang, sakadi semeton satinut marep ring Ida 
Sang Panembahan. 23 Santukan sang lanang sane 
ngreh sang istri, pateh sakadi Ida Sang Kristus 
ngreh pasamuan Idane, samaliha Ida Sang Kristus 
ngraga sane ngrahayuang pasamuane, inggih 
punika anggan Idane. 24 Punika awinanipun sang 
istri patut nungkul ring sang lanang, pateh sakadi 
pasamuane nungkul ring Ida Sang Kristus. 

25 Tur pabuat semeton lanang, tresnainja rabin 
semetone pateh sakadi Ida Sang Kristus tresna 
asih ring pasamuan Idane, kantos Ida nyerahang 
urip pabuat pasamuan Idane. 28 Ida ngamargiang 
indike punika, buat ngaturang pasamuan Idane 
ring Ida Sang Hyang Widi Wasa, masrana sabdan 
Idane, sasampun Ida nyuciang pasamuane punika 
antuk toya panglukatan, 27 samaliha mangda 
prasida Ida ngrajegang pasamuane ring ajeng 
Idane, saha suci nirmala tan paceda. 28 Sang 
lanang patut tresna asih ring sang istri, sakadi 

tresna asih ring deweknyane niri. Sang lanang 
sane tresna asih ring rabinnyane, ipun tresna asih 
ring dewekipun niri. 2? (Tan wenten anak sane 
geting ring deweknyane niri. Tungkalikanipun: 
Ipun miara sikianipune niri, pateh sakadi Ida Sang 
Kristus miara pasamuan Idane. 3? Santukan iraga 
puniki dados anggota anggan Idane.) 31 Sakadi 
kecap Cakepan Sucine: “Punika awinanipun, 
sang lanang patut nilar reramannyane tur 
nunggil sareng ring rabinnyane kantos sang kalih 
prasida maraga tunggal.” 22 Ring kecap Cakepan 
Sucine punika wenten kasinahang paindikan 
sane kalintang patut. Manut pangresep tiange, 
paindikane punika ngeniang indik patunggilan 
Ida Sang Kristus marep ring pasamuan Idane. 

33 Nanging paindikane punika taler ngeniang 
indik semetone: inggih punika sang lanang patut 
tresna asih ring rabinnyane sakadi ipun nresnain 
sikianipune, samaliha sang istri patut ngajiang 
suaminnyane. 


Pitutur buat alit-alite miwah parawong tua 


11h cerik-cerike, idepangja raos meme bapan 
6 ceninge, sawireh keto patutne solah anake 
Kristen. 2 “Baktija teken meme bapan ceninge”, 
keto kecap pituduhe ane paling utamana, ane 
misi janji buka kene: ? “Apanga kita rahayu tur 
dawa tuuh kitane di gumine.” 

4 Tur pabuat parawong tua, becikang alit-alit 
semetone, mangdane sampunang kantos 
alit-alite brangti ring semeton. Nanging tuntun 
tur pituturinja alit-alite antuk paurukan Kristen. 


Pitutur pabuat parekan miwah pamekel 


> Pabuat sakancan parekan, tinutinja pamekel 
nyamane; laksanayangja prentahnyane saha 
nekeng ati, satmaka buka mamarekan teken 
Ida Sang Kristus. ê Edaja nyama nglaksanayang 
prentahnyane di nujune mapadu arep dogen, 
buat ngliangang atinne, nanging buka parekan 
Ida Sang Kristus, laksanayangja pakarsan Ida 
Sang Hyang Widi Wasa saha nekeng ati. ' Tegenja 
ayah-ayahan nyamane dadi parekan aji keneh 
ane liang, buka nyama mamarekan teken 
Ida Sang Panembahan, tusingja buka anak 
mamarekan teken manusa. 8 Ingetangja, Ida Sang 
Panembahan lakar mapaica pikolih teken anake 
ane malaksana ayu, yadian ia parekan, yadian ia 
anak merdeka. 

9 Pabuat parapamekel, becikangja miara 
parekan semetone. Sampunangja semeton 
mrentah ipun nganggen kawirosan. Elingangja, 
mungguing semeton miwah parekan semetone 
punika, sareng-sareng dados druen Pamekel 
sane tunggal ring suarga, sane nepasin anake 
makasami madasar antuk tetepasan sane pateh. 

Gegaman paican Ida Sang Hyang Widi Wasa 


10 Pamuputipun parasemeton, tunggilangja 
kakuatan semetone sajeroning Ida Sang 
Panembahan, masrana kakuatan Idane sane 
maha wisesa. 11 Agemja gegaman sane sampun 
kapaicayang ring semeton antuk Ida Sang 
Hyang Widi Wasa, mangdane semeton pada 
sregep ngarepin pangindrajalan Ratun Setane. 

12 Santukan iraga mayuda boyaja nglawan 
manusa, nanging nglawan kawisesan-kawisesan 
sane kaon ring akasane, parapangreh miwah 
panguasa sane ngreh jagate puniki. 13 Punika 
awinanipun sane mangkin agemja gegaman 
paican Ida Sang Hyang Widi Wasa. Mangdane ring 
panemayan Setane rauh, semeton mrasidayang 
nglawan mesehe punika, tur sasampune puput 
payudane, semeton pacang kantun pageh kadi 
jati mula. 

14 Duaning punika semeton, pada sayagaja: 
pepetetinja wangkong semetone antuk 
kasujatian; tabenginja dadan semetone antuk 
kapatutan, 1 samaliha sepatuninja cokor 
semetone antuk kasaratan midartayang 
Orti Rahayu sane mamuat sutrepti rahayu. 

16 Samaliha agemja kapracayan semetone ring 
Ida Sang Kristus makadados tameng, sane pacang 
nulak sakancan panah I Jaat sane ngendih murub. 

17 Samaliha tampija karahayuane makadados 
topong waja miwah sabdan Ida Sang Hyang 
Widi Wasa makadados pedang, paican Roh 

Ida Sang Hyang Widi Wasa ring semeton. 

18 Margiangja paindikane punika makasami 
sajeroning pangastawan, saha nunas pitulungan 
Ida Sang Hyang Widi Wasa. Pada ngastawaja 
nyabran rahina satinut ring tuntunan Roh Ida 
Sang Hyang Widi Wasa. Samaliha pada sayagaja 
tur sampunang waneh ngastawayang parakaulan 
Ida Sang Hyang Widi Wasa. 19 Astawayang taler 
tiang mangda Ida Sang Hyang Widi Wasa mapaica 
pawisik ring tiang, rikala rauh panemayan tiange 
patut mabaos, mangda tiang purun midartayang 
pepingitan Orti Rahayune punika. 20 Tiang 
sampun kamanggehang dados utusan pabuat 
Orti Rahayune punika, yadiastu sane mangkin 
tiang kapangkeng. Duaning punika astawayangja, 
mangda tiang purun midartayang Orti Rahayune 
punika sakadi patutipun. 


Atur pamuput 


21 Tikikus, inggih punika semeton iraga sane 
kinasih, samaliha sisia sane satia tuon ring 
pakaryan Ida Sang Hyang Widi Wasa, ipun sane 
pacang nartayang ring semeton, mangdane 
semeton-semeton pada uning ring paindikan 
miwah kawentenan tiange sane mangkin. 

22 Punika awinanipun, tiang ngutus ipun ngrauhin 
semeton, buat nartayang ring semeton saluiring 
paindikan tiange, mangdane semeton kalipurang. 
23 Ida Sang Hyang Widi Wasa, Sang Aji miwah 
Ida Sang Hyang Yesus Kristus maicayang sutrepti 
rahayu miwah kapitresnan miwah kapracayan 
ring semeton sinamian. 2 Sih pasuecan Idane 
setata nedunin semeton sinamian, sane tansah 
tresna asih ring Ida Sang Hyang Yesus Kristus 
sajeroning kapitresnan sane langgeng. 


PILIPI 


Pangayu bagia 


1 Surat saking tiang Paulus miwah saking 

Timotius, parekan-parekan Ida Sang Kristus 
Yesus, katur ring parakaulan Ida Sang Hyang 
Widi Wasa, sane wenten ring kota Pilipi, sane 
matunggilan sajeroning Ida Sang Kristus Yesus, 
samaliha katur ring parapamimpin miwah 
pangancang pasamuane iriki. 

2 Ida Sang Hyang Widi Wasa, Ajin iraga miwah 
Ida Sang Hyang Yesus Kristus maicayang sih 
pasuecan miwah sutrepti rahayu ring semeton 
sinamian. 


Pangastawan Dane Paulus pabuat pasamuane 


3 Inggih parasemeton, sabilang tiang eling 
ring semeton, tiang tansah matur panyuksma 
ring Ida Sang Hyang Widi Wasa. 4Samaliha 
sabilang tiang ngastawayang semeton, tiang 
ngastawa saking manah sane liang, ? santukan 
semeton sampun nulungin tiang sajeroning 
pakaryan tiange midartayang Orti Rahayu saking 
pangawit rauh mangkin. ? Tiang marasa andel 
pisan, mungguing Ida Sang Hyang Widi Wasa, 

sane sampun ngawitin pakaryane sane becik 
puniki ring pantaran semetone, Ida pacang 
nglanturang tur muputang kantos rahina rauh 
Ida Sang Kristus Yesus. ' Sampun sapatutipun 
tiang marasa kadi asapunika ngeniang semeton 
sareng sami, santukan semeton sareng sami 
tansah wenten ring manah tiange. Semeton 
miwah tiang, sareng-sareng pada polih duman 
paican Ida Sang Hyang Widi Wasa, inggih punika 
rikalan tiange kapangkeng sakadi mangkin miwah 
duke tiang nindihin miwah ngamanggehang Orti 
Rahayune punika. 3 Ida Sang Hyang Widi Wasa 
wikan, mungguing tiang mabaos amun sujatinne, 
ngeniang indik tiange tansah eling tur sayang 
ring semeton, samalihipun sayang tiange punika 
kawitnya saking pakayunan Ida Sang Kristus 
Yesus. 

9 Pangastawan tiange kadi asapuniki: Tiang 
mapinunas, mangda kapitresnan semetone 
tansah sayan maweweh-weweh sajeroning 
pangresepan miwah tetimbangan sane 
sampurna, 10 mangdane semeton mrasidayang 
milih paindikan sane pinih becika, mangda 
semeton prasida suci tan paceda ring rahina 
rauh Ida Sang Kristus. 1! Urip semetone pacang 
kabekin antuk woh-woh kasujatian sane kawitnya 
saking Ida Sang Kristus Yesus, buat ngluihang 
miwah muji Ida Sang Hyang Widi Wasa. 

Urip pabuat Ida Sang Kristus 


12 Inggih parasemeton, tiang meled pisan, 
mangda parasemeton pada uning, mungguing 
paindikan sane tandangin tiang puniki, 
sujatinipun ngawinang Orti Rahayune sayan 
sumebar. 13 Kantos sawatek pajagaan purin Sang 
Nata Ratu miwah sakancan anake sane lianan 
sane wenten irika, sami pada uning, mungguing 
tiang kapangkeng wantah malantaran tiang dados 
parekan Ida Sang Kristus. 14 Samaliha, malantaran 
tiang mapangkeng puniki, akehan parasemeton 
pasamuane sayan pageh kapracayannyane ring 
Ida Sang Panembahan, kantos ipun tan ajerih tur 
sayan wanen midartayang Orti Rahayune punika. 

15 Sampun janten wenten taler anak sane 
midartayang indik Ida Sang Kristus madasar 
antuk manah sane iri miwah majengah-jengahan, 
nanging wenten taler sane midartayang madasar 
antuk pangapti sane becik. 16 Anake sane madue 
pangapti sane becik, ipun midartayang indik 
Ida Sang Kristus madasar antuk kapitresnan, 
santukan ipun uning, mungguing Ida Sang 
Hyang Widi Wasa sampun maicayang pakaryan 
ring tiang buat nindihin Orti Rahayune punika. 

17 Nanging anake sane lianan, ipun midartayang 
indik Ida Sang Kristus boya madasar antuk manah 
sane jujur, nanging madasar antuk manah sane 

dora, sane ngulahang dewek padidi. Malantaran 
laksananipune punika, ipun mitaenang tiang 
pacang sayan nandang kewuh ring pangkeng. 

18 Indike punika tanja dados napi! Tiang 
marasa liang, santukan malantaran punika 
Ida Sang Kristus tansah kapidartayang, yadian 
madasar antuk manah sane dora, wiadin antuk 
manah sane jujur. Tur tiang setata pacang liang, 
19 santukan tiang uning, mungguing malantaran 
pangastawan semetone miwah pitulungan Roh 
Ida Sang Kristus Yesus, tiang pacang kabebasang. 
20 Pangapti miwah pangajap-ajap tiange, mangda 
tiang tan pacang naenin kaleson nglaksanayang 
pakaryan tiange, nanging mangda nyabran 
rahina, minakadinipun pisan sane mangkin, 
tiang tansah gargita ngluihang Ida Sang Kristus 
Yesus antuk sikian tiange, yadian sajeroning 
urip wiadin padem. *! Santukan, punapike 
sujatine uripe punika? Pabuat tiang, yen tiang 
urip, punika pabuat Ida Sang Kristus. Yen tiang 
padem, punika becikan malih. 22 Nanging yening 
tiang kantun urip ring jagate, tiang mrasidayang 
nglanturang pakaryan sane mapikenoh, irika 
tiang tan mrasidayang nguningayang, sane 
encen patut pilih tiang. ?? Tiang marasa kajepit 
sajeroning paindikan sane kekalih puniki, inggih 
punika: tiang dot pisan nilar uripe puniki, mangda 
sareng-sareng ring Ida Sang Kristus, tur kamanah 

antuk tiang becikan asapunika. 2? Nanging 
pabuat semeton, kamanah antuk tiang, becikan 
yening tiang kantun urip ring jagate puniki. 

25 Tiang pracaya pisan ring indike punika. 
Punika awinanipun tiang uning, mungguing 
tiang kantun urip ring jagate puniki. Tiang jaga 
sareng-sareng ring semeton, mangda semeton 
sayan pageh pracaya ring Ida Sang Kristus miwah 
sayan maweweh-weweh kaliangan semetone. 
26 Dadosipun, yening tiang wenten malih ring 
pantaran semetone, semeton pacang madue 
jalaran sane agengan buat nyumbungang raga, 
sajeroning semeton ngiring Ida Sang Kristus 
Yesus. 

27 Sane mangkin, sane pinih buata inggih punika, 
parisolah semetone patut saadung ring Orti 
Rahayun Ida Sang Kristus, mangdane yen tiang 
mrasidayang wiadin tan mrasidayang ngrauhin 
semeton, tiang pacang miragi, mungguing 
semeton tansah pageh saguluk miwah nunggal 
pangapti buat nindihin kapracayan sane kawitnya 
saking Orti Rahayune. 23 Sampunangja semeton 
ajerih ring parameseh semetone. Semeton 
patut tansah prawira, duaning indike punika 
pacang dados bukti pabuat ipun, mungguing 
ipun pacang kaon tur semeton pacang menang. 
Santukan Ida Sang Hyang Widi Wasa sane jaga 
mapaica kamenangan ring semeton, 29 duaning 

semeton sampun kalugra mamarekan ring 

Ida Sang Kristus, boya wantah malantaran 
pracaya kewanten, nanging taler malantaran 
nandang kakewehan. 3? Sane mangkin semeton 
mrasidayang sareng-sareng ring tiang ring 
payudan. Sane riin semeton manggihin tiang 
mayuda, kadi asapunika taler sane mangkin 
semeton mireng tiang kantun mayuda. 


Pitutur mangda ngalap kasor 


1 Punapike urip semetone sajeroning Ida 

Sang Kristus ngawinang semeton kukuh 
bakuh? Punapike kapitresnan Idane nglipur 
semeton? Punapike semeton nunggil ring Roh 
Ida Sang Hyang Widi Wasa? Punapike semeton 
marasa saling tresnain miwah saling padalem 
ring pantaran semetone? 2 Pinunas tiange 
ring semeton, tegepangja kaliangan manah 
tiange, malantaran nunggilang pakayunan, 
nunggilang kapitresnan miwah idep lan pangapti. 
3 Sampunangja ngulahang raga kewanten, wiadin 
nyumbungang raga, nanging pada alap kasorja 
marep ring semeton sane lianan, tur sampunang 
pisan mitaenang raga becikan ring semeton sane 
lianan. “Sampunangja semeton ngulahang raga 
suang-suang kewanten, nanging semeton patut 
saling runguang. ? Semeton patut nakehang raga 
pateh sakadi Ida Sang Kristus, inggih punika: 

6 Yadiastu Ida maraga Widi, nanging Ida tan 
mikukuhin linggih Idane sakadi Widi. 

7 Tungkalikanipun, saking lilaning kayun, Ida 
nilar linggih Idane punika, raris ngambil 
tegak parekan. Ida sampun nyekala dados 
manusa. 

8 Ida sampun ngasorang raga tur satinut ring 
pituduh Ida Sang Hyang Widi Wasa kantos 
seda, kapentang ring salibe. 

9 Malantaran punika Ida Sang Hyang Widi Wasa 
sampun nglinggihang Ida ring genah sane 
pinih luur, tur Ida kapaicain parab sane 
lianan. 

10 Punika awinane sawatek sane wenten ring 
suarga miwah ring jagate miwah sane 
wenten ring jagate sane ring sor sami 
jaga pada sumuyud sumungkem, buat 
ngluihang parab Ida Hyang Yesus, 

11 tur sami pada jaga ngangkenin, mungguing 
Ida Sang Kristus Yesus punika maraga 
Panembahan, pabuat kaluihan Ida Sang 
Hyang Widi Wasa, Sang Aji. 


Pasamuane patut dados galang ring jagate 


12 Inggih parasemeton sane sayang, sakadi 
semeton sampun tansah satinut ring tiang, 
rikalan tiange wenten sareng-sareng ring 
semeton, kadi asapunika taler sane mangkin, 

semeton patut satinut ring tiang, rikalan 

tiange doh saking semeton. Antengangja 
makarya, madasar antuk manah jejeh ngetor, 
buat nyampurnayang karahayuan semetone. 

13 Santukan Ida Sang Hyang Widi Wasa tansah 
makarya ring urip semetone, mangdane semeton 
kayun tur mrasidayang ninutin pakarsan Idane. 

14 Sampunangja ngamelmel wiadin 
matetungkasan sajeroning nglaksanayang 
saluiring paindikan, 1? mangdane semeton 
prasida suci tan paceda, manut sakadi 
paraputran Ida Sang Hyang Widi Wasa sane 
sampurna iriki ring jagate, ring pantaran anake 
dosa miwah droaka. Semeton patut masinar ring 
pantaranipune, waluya sakadi bintang-bintang 
sane macaya ring langite, 18 rikala semeton 
midartayang ring ipun Orti indik uripe punika. 
Yening semeton nglaksanayang indike punika, 
tiang jaga polih jalaran buat nyumbungang 
dewek malantaran semeton, ring rahina rauh 
Ida Sang Kristus, santukan irika pacang janten, 
mungguing saluiring usaha miwah pakaryan 
tiange nentenja nirguna. 

17 Yadiastu getih tiange jaga kakecorang dados 
banten, sane katurang ring ayun Ida Sang Hyang 
Widi Wasa malantaran kapracayan semetone ring 
Ida Sang Kristus, tiang pacang matur suksma, tur 
tiang pacang maliang-liang sareng ring semeton. 

18 Kadi asapunika taler semeton patut matur 
suksma, tur maliang-liangja sareng tiang. 


Timotius miwah Epaproditus 


19 Sajeroning Ida Hyang Yesus Kristus, tiang 
ngajap-ajap, mangda tiang mrasidayang digelis 
ngutus Timotius ngrauhin semeton, mangdane 
manah tiange prasida kalipurang malantaran 
tiang polih orti ngeniang indik semetone. 

20 Mungguing Timotius punika, wantah ipun sane 
mrasidayang ngrasayang kawentenan tiange 
miwah sane saking jati-jati taler nglinguang 
kabuatan semeton. 2! Semeton sane lianan 
wantah ngulahang dewekipune suang-suang 
kewanten, ipun tan rungu ring indik Ida Hyang 
Yesus Kristus. 22 Tur semeton sami pada uning 
indik kasatian sane sampun buktiang ipun, 
indikipune sareng tiang, tan bina sakadi pianak 
ngajak rerama, sampun makarya sinarengan 
pabuat Orti Rahayune. 28 Tiang ngajap-ajap 
pisan, sasampune janten wicaran tiange, digelis 
jagi ngutus ipun ngrauhin semeton. 24 Samaliha 
sajeroning Ida Sang Panembahan, tiang newek 
taler pacang mrasidayang digelis ngrauhin 
semeton. 

25 Kamanah antuk tiang, buat pisan tiang ngutus 
Epaproditus ngrauhin semeton. Ipun sampun 
makarya miwah ngroangin tiang, inggih punika 


PILIPI 2.26-3.1 4884 


ipun sampun dados pangayah sane utus semeton 
buat nulungin tiang. ?? Ipun meled pisan jaga 
kapanggih ring semeton sinamian, tur ipun 
marasa engsek ring manah, santukan semeton 
sampun mireng indik ipune gelem. 2' Sawiakti 
ipun gelem, samaliha das-dasan padem. Nanging 
Ida Sang Hyang Widi Wasa sayang ring ipun, 
maliha boyaja wantah ring ipun kewanten, 
nanging Ida taler sayang ring tiang, mangdane 
sampunang maweweh-weweh kasedihan tiange. 
28 Punika awinanipun tiang meled pisan jaga 
ngutus ipun ngrauhin semeton, mangda rikalane 
semeton manggihin ipun, semeton prasida liang, 
tur kasedihan tiange pacang sirna. 2? Tampija 
ipun antuk kayun sane liang, sakadi semeton 
sajeroning Ida Sang Panembahan. Ajiangja 
sakancan anake sane sakadi ipun, 3? santukan 
ipun ngetohang uripnyane kantos dasdasan 
padem, pabuat pakaryan Ida Sang Kristus, inggih 
punika ipun nulungin tiang, buat nylediinin 
semeton sareng sami. 


Indik kapatutan sane sujati 


1 Pamuputipun, parasemeton, banggayang 

Ida Sang Panembahan mapaica kaliangan 
ring semeton. Tiang tanja marasa meweh buat 
ngwawanin malih nulis surat ring semeton sakadi 
sane sampun-sampun, santukan malantaran 

punika karahajengan semetone pacang 
mawuwuh-wuwuh. ? Waspadaja semeton marep 
ring anake sane nglaksanayang paindikan- 
paindikan sane corah, marep ring soroh asune, 
inggih punika anak sane ngamanggehang 
pidabdab sunat sane sekala. ? Santukan boyaja 
ipun, nanging iraga sane sampun nampi sunat 
sane sujati, sawetning iraga nyungkemin Ida Sang 
Hyang Widi Wasa malantaran Roh Idane, tur 
masuka rena sajeroning Ida Sang Kristus Yesus. 
Iraga nentenja ngandelang upakara-upakara sane 
sekala. “Sampun janten tiang taler nyidayang 
andel ring paindikan-paindikan sane kadi 
asapunika. Yening anake lianan ngandelang 
upakara-upakara sane sekala, napi malih tiang, 

> sane kasunat rikala tiang matuuh kutus rahina. 
Tiang puniki jadma Israel, kawit saking soroh 
Benyamin, jadma Ibrani tulen. Ngeniang indik 
ngamargiang Pidabdab Torate, tiang puniki 
anggota golongan Parisi, € samaliha sajeroning 
ngamanggehang Pidabdab Torate tiang kantos 
nyangsarain pasamuan Ida Hyang Yesus. 
Ngeniang indik kasatian ngamargiang Pidabdab 
Torate tiang puniki tan paceda. ” Saluiring 
paindikan sane riin rasayang tiang ngrauhang 
pikolih, nanging sane mangkin, sasampune tiang 
ngiring Ida Sang Kristus, paindikane punika 
anggep tiang kapocolan. 8 Samaliha boyaja 

wantah paindikan-paindikane punika kewanten, 
nanging saluiring paindikan rasayang tiang tan 
mapikenoh, yen bandingang ring paindikan sane 
pinih utama, inggih punika kaweruh indik Ida 
Sang Kristus Yesus, Panembahan tiange. Uli krana 
Ida, saluiring paindikane punika sampun kutang 
tiang, tur anggep tiang satmaka lulu, mangdane 
tiang mrasidayang molih Ida Sang Kristus, 

9 tur nunggil ring Ida saha sampurna. Sane 
mangkin tiang tan malih maderbe kapatutan 

uli krana nglaksanayang daging Cakepan Torate 
punika. Nanging tiang maderbe kapatutan sane 
kapaicayang ring tiang malantaran pracaya ring 
Ida Sang Kristus, inggih punika kapatutan sane 
rauh saking Ida Sang Hyang Widi Wasa, sane 
kadasarin antuk kapracayan ring Ida Sang Kristus. 
10 Sane dados pangaptin tiange wantah mangda 
uning ring Ida Sang Kristus miwah ngrasayang 
kawisesan nyeneng Idane saking pantaran 
anake padem, samaliha ngrasayang kasangsaran 
Idane, tur mangda tiang prasida pateh sakadi 
Ida sajeroning sedan Idane, 1! kadulurin antuk 
pangajap-ajap, mangda wekasan tiang kauripang 
saking pantaran anake padem. 


Pitutur pabuat pasamuane 


12 Tiang boyaja maosang dewek sampun 
mapikolih wiadin sampun sampurna sajeroning 

paindikane puniki. Tiang kantun ngusahayang 
dewek mangda mrasidayang molih ganjaran, 
santukan Ida Sang Kristus Yesus sampun ngamel 
tiang dados druen Idane. 13 Inggih parasemeton, 
tiang tanja ngwastanin dewek tiange sampun 
molih paindikane punika, nanging sane kardi 
tiang asapuniki, inggih punika: tiang nglaliang 
paindikan-paindikane sane sampun lintang tur 
ngusahayang dewek nyujuh sane wenten ring 
ajeng. 14 Punika awinane tiang malaib mameneng 
ngungsi wates sane katuju, mangdane tiang 
prasida molih ganjaran, inggih punika, mangda 
Ida Sang Hyang Widi Wasa sueca ngesengin tiang 
malantaran Ida Sang Kristus buat ngungsi uripe 
sane wenten ring luur. 

15 Iraga sinamian sane sampun dados anak kelih 
sacara rohani, patut masolah sakadi asapunika. 
Nanging yening wenten anak ring pantaran 
semetone sane bina solahnyane, Ida Sang Hyang 
Widi Wasa pacang nerangang indike punika ring 
semeton. 18 Yadianja kadi asapunapi, ngiring 
iraga nglanturang ngamargiang pidabdab sane 
sampun margiang iraga rauh mangkin. 

17 Inggih parasemeton, tuladja tiang. Tiang 
sareng kalih sampun ngaturin semeton tetuladan 
sane patut, duaning punika tlektekangja 
sakancan anake sane ninutin tetuladan tiange. 
18 Sane dumun ping kuda-kuda semeton sampun 

pituturin tiang, sane mangkin maduluran yeh 
mata malih wawanin tiang: akeh wenten anak 
sane malantaran uripnyane dados meseh sedan 
Ida Sang Kristus ring salibe. 1? Pamuputipun 
jadmane punika pacang nemu nraka, santukan 
ipun madewa dibasang. Ipun nyumbungang 
dewek malantaran paindikan-paindikan sane 
sujatinipun ngawinang kimud. Samaliha sane 
pinehin ipun wantah paindikan-paindikan sane 
sekala kewanten. 20 Nanging iraga sampun dados 
warganing suarga, maliha iraga ngaat nyantosang 
rauh Ida Sang Juru Rahayun iragane saking 
suarga, inggih punika Ida Sang Hyang Yesus 
Kristus. 21 Ida jaga ngrobah sikian iragane sane 
lemet puniki, mangda dados pateh sakadi anggan 
Idane sane luih masrana kawisesan Idane, sane 
ngreh saluiring paindikan. 


Pitutur-pitutur sane ka pamuput 


1 Punika awinanipun inggih parasemeton 
4 sane sayangang tiang, sane tansah ape-ape 
tiang, sane tansah ngawinang tiang liang miwah 
bungah ring manah. Inggih parasemeton sane 
tresnain tiang, semeton patutne malaksana kadi 
asapuniki, inggih punika mangda semeton pageh 
urip sajeroning Ida Sang Panembahan. 

2 Tiang nunas, mangda Euodia miwah Sintike 
leket masemetonan sajeroning Ida Sang 

Panembahan. 3 Kadi asapunika taler pinunas 
tiange ring Sunsugos, mangda semeton nulungin 
sang kalih punika. Santukan ipun sareng kalih 
sampun sarat makarya sareng tiang buat 
midartayang Orti Rahayu, sareng-sareng ring 
Klemens miwah parasemeton sane lianan, sane 
wastanipune sampun kunggahang ring Cakepan 
Uripe, druen Ida Sang Hyang Widi Wasa. 

4 Pada masuka renaja semeton setata sajeroning 
Ida Sang Panembahan. Malih wawanin tiang, 
pada masuka renaja! 

> Sinahangja solah semetone sane ayu 
marep ring sakancan anake lianan. Ida Sang 
Panembahan gelis pacang rauh. ? Sampunangja 
semeton sangsaya ring saluiring paindikan, 
nanging tunasja saluiring kabuatan semetone 
sajeroning pangastawan semetone ring Ida 
Sang Hyang Widi Wasa, maduluran antuk rasa 
suksma ring manah. 7 Sutrepti rahayu saking 
Ida Sang Hyang Widi Wasa, sane nglangkungin 
sakancan pepineh manusane, jaga negdegang 
pakayunan miwah pepineh semetone, sajeroning 
patunggilan ring Ida Sang Kristus Yesus. 

8 Pamuputipun inggih parasemeton, incepangja 
ring kayun semetone saluiring paindikan sane 
ayu miwah paindikan-paindikan sane patut 
kapuji, inggih punika paindikan-paindikan 
sane sujati, sane luur, sane patut, sane suci 

nirmala, sane asri miwah luih. ? Laksanayangja 
paindikan-paindikan sane sampun tampi miwah 
plajahin semeton saking tiang, inggih punika 
paindikan-paindikan sane sampun pirengang 
miwah cingakin semeton. Ida Sang Hyang Widi 
Wasa maicayang sutrepti rahayu ring iraga, Ida 
pacang nyarengin parasemeton. 


Atur panyuksma pabuat sumbangan pasamuane 


10 Ageng pisan kaliangan manah tiange 
sajeroning Ida Sang Panembahan! Yadiastun 
sampun sue, nanging sane mangkin semeton 
malih polih sela buat nyinahang, mungguing 
semeton tansah eling ring tiang. Tiang boyaja 
maosang, mungguing semeton sampun 
lali ring tiang, nanging semeton tan polih 
sela buat nyinahang kapitresnan semetone. 

11 Samaliha paindikane punika baosang 

tiang, boyaja malantaran tiang marasa tan 
kalinguang, santukan tiang sampun mlajah 
nampi sawentenipun. 12 Tiang sampun naenin 
nandang kakirangan, taler sampun naenin 
maibuh-ibuhan. Buat tiang paindikane sane kadi 
asapunika tan wenten sane tawah, inggih punika 
sajeroning wareg wiadin kaluen, sajeroning 
maibuh-ibuhan wiadin kakirangan. 13 Tiang 
mrasidayang nandangin saluiring paindikane 

punika malantaran kakuatan paican Ida Sang 
Kristus ring tiang. 

14 Nanging pakayunan semetone kalintang 
becik ring tiang, santukan semeton sampun 
nulungin tiang rikala nandang kakewuhan. 

15 Semeton saking kota Pilipi sami sampun pada 
tatas uning, mungguing rikala tiang nilar jagat 
Makedoniane, duk pangawit tiange midartayang 
Orti Rahayu, wantah semeton sane nulungin 
tiang, tur wantah semeton sane sareng-sareng 
ngrasayang aget lacur tiange. 18 Rikala tiang 
muatang pitulungan ring kota Tesalonika, 
semeton sampun langkungan ring apisan 
nulungin tiang. 17 Sane buatang tiang, boyaja 
pitulungane punika, nanging mangda pikolih 
semetone sayan mawuwuh-wuwuh. 18 Puniki 
pinaka dados surat bukti buat saluiring paindikan 
sane sampun tampi tiang saking semeton, sane 
langkungan ring kabuatan tiange. Sane mangkin 
saluiring kabuatan tiange sampun kategepang, 
santukan Epaproditus sampun ngrauhang 

ring tiang sumbangan semetone makasami. 
Sumbangan semetone punika tan bina sakadi 
aturan sane miik, sane kaledangin antuk Ida Sang 
Hyang Widi Wasa. 19 Dumadak Ida Sang Hyang 
Widi Wasa ledang negepang saluiring kabuatan 
semetone malantaran kawibuhan Idane sane 
maliah-liah sajeroning Ida Sang Kristus Yesus. 

20 Luihangja Ida Sang Hyang Widi Wasa, Sang Aji, 
salami-laminipun. Amin. 


Pamuput atur 


21 Tiang ngaturang pangayu bagia ring 
parakaulan Ida Sang Hyang Widi Wasa, sane 
dados druen Ida Sang Kristus Yesus. Parasemeton 
sane wenten sareng-sareng ring tiang irika, 
taler ngaturang pangayu bagia ring semeton 
sami. 22 Kadi asapunika taler parakaulan Ida 
Sang Hyang Widi Wasa sane wenten irika, 
minakadinipun pisan sane wenten ring purin 
Sang Nata Ratu. 

23 Sih pasuecan Ida Sang Hyang Yesus Kristus 
tansah nyarengin parasemeton sinamian. 


KOLOSE 


Pangayu bagia 


1 Surat puniki saking tiang Paulus, sane 

wit saking pakarsan Ida Sang Hyang Widi 
Wasa dados utusan Ida Sang Kristus Yesus 
miwah saking semeton iragane Timotius, 2 katur 
ring parakaulan Ida Sang Hyang Widi Wasa, 
sane wenten ring kota Kolose, inggih punika 
parasemeton sane satia tuu sajeroning Ida Sang 
Kristus. 

Ida Sang Hyang Widi Wasa, Ajin iraga maicayang 

sih pasueca miwah sutrepti rahayu ring semeton 
sinamian. 


Atur panyuksma 


3 Sabilang tiang sareng kalih ngastawayang 
semeton, tiang tansah matur panyuksma ring 
Ida Sang Hyang Widi Wasa, inggih punika Ajin 
Ida Sang Kristus Yesus, Panembahan iragane. 

4 Santukan tiang sampun miragi indik kapracayan 
parasemetone ring Ida Sang Kristus miwah indik 
kapitresnan parasemetone marep ring sakancan 
kaulan Ida Sang Hyang Widi Wasa. ? Rikala 
sabdane sujati, inggih punika Orti Rahayune 

punika katiba ring semeton, semeton sampun 
pada mireng indik pangajap-ajap, sane karauhang 
malantaran Orti Rahayune punika. Punika awinan 
kapracayan miwah kapitresnan semetone ring 
Ida Sang Kristus kadasarin antuk pangajap-ajape 
punika, sane sampun kacawisang ring suarga 
buat parasemeton. ? Orti Rahayune punika 
ngrauhang merta tur sumebar ka sakuub jagate, 
sakadi sampun sumebar ring pantaran semetone, 
ngawit saking rahina daweg semeton miragi indik 
sih pasuecan Ida Sang Hyang Widi Wasa, kantos 
prasida uning ring kawiaktiannyane. ' Semeton 
sampun uning ring paindikane punika saking 
semeton iragane Epapras sane sayang, sane 
nyarengin tiang ngaturang ayah, ipun satia tuu 
ngayah ring Ida Sang Kristus pabuat karahayuan 
iragane. 8 Ipun nuturang ring tiang indik sih 
kapitresnan sane sampun kapaicayang antuk Roh 
Ida Sang Hyang Widi Wasa ring semeton. 

9 Duaning asapunika tiang sareng kalih tan 
rered-rered ngastawayang semeton ngawit 
saking tiang miragi indik semetone. Tiang 
mapinunas mangda Ida Sang Hyang Widi Wasa 
ngebekin semeton antuk pangresepan ngeniang 
indik pakarsan Idane miwah antuk sakancan 
kawicaksanan sane kapaicayang malantaran Roh 
Idane. 19 Mangdane semeton mrasidayang urip 
satinut ring pakarsan Ida Sang Panembahan, tur 

tansah nglaksanayang paindikan sane ngledangin 
Ida. Samaliha urip semetone pacang ngwetuang 
woh, inggih punika saluiring laksanane sane ayu, 
tur pangresepan semetone ngeniang indik Ida 
Sang Hyang Widi Wasa sayan maweweh-weweh. 
11 Dumadak semeton kadadosang kukuh bakuh 
malantaran kakuatan sane wetu saking kawisesan 
Idane sane luih, mangdane semeton mrasidayang 
sabar nandangin saluiring paindikan. 12 Aturangja 
panyuksma saking lianging ati ring Ida Sang 

Aji, sane sampun nadosang semeton pantes 
buat nampi duman sajeroning paindikan sane 
sampun cawisang Ida ring kaprabon galange buat 
parakaulan Idane. 13 Ida sampun mebasang iraga 
saking kakuasan petenge tur saha rahayu nuntun 
iraga ngaula ring Putran Idane sane sayang, 

14 sane sampun mebasang iraga, inggih punika 
sane sampun ngampurayang dosa-dosan iragane. 


Indik Ida Sang Kristus miwah pakaryan Idane 


15 Ida Sang Kristus punika maraga lawat Ida Sang 
Hyang Widi Wasa sane tan katon. Ida dados putra 
sane pinih duur, sane utamaan ring saluiring 
sane wenten. 18 Santukan malantaran Ida, Ida 
Sang Hyang Widi Wasa ngadakang saluiring 
sane wenten ring ambarane miwah ring jagate, 
saluiring sane katon miwah sane tan katon, 
asapunika taler kawisesan, pangreh, pamrentah 

miwah panguasa sane niskala. Ida Sang Hyang 
Widi Wasa ngardi buanane puniki malantaran 
Ida tur pabuat Ida. 1' Ida sampun wenten 

riinan ring sane wenten makasami, samaliha 
sajeroning patunggilan ring Ida, saluiring sane 
wenten makasami polih tegak suang-suang 
sakadi patutipun. 18 Ida punika dados Ulu pabuat 
anggan Idane, inggih punika pasamuan sane 
kadrue antuk Ida; Ida punika dados empul 
kauripan pabuat anggan Idane; Ida punika 
putra sane pinih duur, sane sampun katangiang 
saking pantaran anake padem, mangdane Ida 
prasida dados sane pinih utamana ring pantaran 
saluiring sane wenten. 19 Santukan mula sampun 
kapastiang antuk Ida Sang Hyang Widi Wasa, 
mungguing kasampurnan Idane punika ngebekin 
Ida Sang Putra. 20 Punika awinan malantaran Ida 
Sang Putra, Ida Sang Hyang Widi Wasa sampun 
mastiang buat ngwaliang buanane puniki ka 
ayun Idane. Malantaran sedan Putran Idane 
ring salibe, Ida Sang Hyang Widi Wasa sampun 
nameang tur ngwaliang ring ayun Idane, saluiring 
paindikan sane wenten ring jagate miwah sane 
wenten ring suargan. 

21 Sane riin semeton doh saking Ida Sang 
Hyang Widi Wasa, samaliha mameseh ring Ida 
malantaran pakardi miwah parimanah semetone 
sane corah. 22 Nanging sane mangkin, malantaran 

sedan Putran Idane, Ida Sang Widi Wasa sampun 
ngamanggehang semeton dados sawitran Idane, 
mangdane semeton prasida suci nirmala miwah 
tan paceda ring ayun Idane. 28 Punika awinan 
semeton patut tansah kukuh bakuh sajeroning 
pracaya ring Ida Sang Kristus, sampunang 
onyah-anyih, kantos nilas pangajap-ajape sane 
sampun sungkemin semeton, rikala semeton 
mireng Orti Rahayune punika. Malantaran 

Orti Rahayune, sane sampun kaortiang ka 
sakuubing rat, tiang puniki Paulus sampun dados 
pangangcang Orti Rahayune punika. 


Pakaryan miwah sangsaran Dane Paulus 


24 Sane mangkin, tiang rumasa liang ring 
manah malantaran sangsara sane tandangin 
tiang pabuat semeton. Santukan malantaran 
kasangsaran tiange punika, tiang sareng 
negepang kasangsaran Ida Sang Kristus sane 
kantun kirang ring anggan Idane, inggih punika 
pasamuan sane kadrue antuk Ida. ?? Samaliha 
tiang sampun kamanggehang dados pangancang 
pasamuan antuk Ida Sang Hyang Widi Wasa, 
sane maicayang ring tiang pakaryane punika, 
sane patut laksanayang tiang pabuat karahayuan 
semetone. Pakaryane punika tan lian wantah 
midartayang sabdan Idane sategepnya, 25 inggih 
punika pepingitan sane sampun pingit Ida 

marep ring imanusa makasami ring masane sane 
sampun lintang, nanging sane mangkin sampun 
werayang Ida ring parakaulan Idane. 27 Pakarsan 
Ida Sang Hyang Widi Wasa punika kadi asapuniki: 
inggih punika, mangda parakaulan Idane prasida 
uning ring pepingitan Idane, sane wibuh tur luih 
pabuat parabangsane sami. Pepingitane punika, 
kadi asapuniki: Ida Sang Kristus malingga ring 
urip semetone, punika mapiteges, mungguing 
semeton pacang polih duman ring kaluihan Ida 
Sang Hyang Widi Wasa. 28 Punika awinane tiang 
midartayang Ida Sang Kristus ring manusane 
makasami. Tiang mituturin miwah ngurukang 
sawatek jadmane punika saking saguluking idep 
miwah kawicaksanan, mangdane tiang prasida 
ngaturang jadmane punika ring ayun Ida Sang 
Hyang Widi Wasa, sakadi jadma sane sampun 
kelih sajeroning patunggilan ring Ida Sang 
Kristus. 29 Mangdane paindikane punika prasida 
mamargi, punika awinane tiang ngusahayang 
miwah matuyuhin dewek, antuk kakuatan sane 
mawisesa paican Ida Sang Kristus sane malingga 
ring sikian tiange. 
2 1 Tiang meled pisan, mangda semeton pada 
uning, mungguing tiang sampun nyaratang 
makarya pabuat semeton miwah pabuat anake 
sane wenten ring kota Laodikia, samaliha buat 
anake makasami, sane tan uning ring tiang. 

2 Mangda manahipune kabekin antuk panglipur, 
samaliha mangda ipun prasida nunggil sajeroning 
kapitresnan, saha wibuhing kaweruh sane wetu 
saking pangresepan sane sujati. Tur malantaran 
punika ipun pacang uning ring pepingitan Ida 
Sang Hyang Widi Wasa, inggih punika Ida Sang 
Kristus. 3 Ida punika dados sereg buat ngagah 
branan Ida Sang Hyang Widi Wasa sane pingit, 
inggih punika kawicaksanan miwah kaweruh. 

4 Punika awinan tiang ngaturin semeton, 
sampunang kantos wenten anak sane ngajum- 
ajum semeton antuk bebaosan sane nyunyur 
manis. ? Yadiastu tiang edoh ring semeton, 
nanging tiang tansah masarengan ring semeton 
sajeroning roh. Tur tiang rumasa liang pisan ring 
manah, santukan tiang ngatonang patunggilan 
semetone sane kukuh bakuh sajeroning 
kapracayan ring Ida Sang Kristus. 


Urip sane sampurna sajeroning Ida Sang Kristus 


6 Santukan semeton sampun nampi Ida Sang 
Kristus Yesus dados Panembahan semetone, 
punika awinanipun semeton patut urip 
sajeroning patunggilan ring Ida. ' Semeton 
mangda makah dalem sajeroning Ida Sang 
Kristus tur urip semetone patut kawangun 
madasar antuk Ida, samaliha mangda kapracayan 
semetone sayan pageh ring Ida, sakadi sane 

sampun kurukang ring semeton. Maliha 
sampunang rered-rered matur panyuksma. 

8 Pada yatnainja, mangdane tan kantos 
wenten anak sane ngoles semeton masrana 
kawicaksanan manusa sane nirguna sane 
ngawinang semeton kasasar. Santukan 
kawicaksanane punika kurukang antuk imanusa, 
sane kawitne saking roh-rohe sane mrentah 
buanane, sane boya saking Ida Sang Kristus. 

3 Santukan saluiring kasampurnan lawat Ida 
Sang Hyang Widi Wasa malingga ring ragan Ida 
Sang Kristus, 10 tur semeton sampun kicen urip 
sane sampurna sajeroning patunggilan ring Ida. 
Ida punika sane ngereh saluiring pamrentahan 
miwah kakuasan. 

11 Sajeroning patunggilan semetone ring 
Ida, semeton sampun kasunat, boya kasunat 
antuk imanusa, nanging semeton kasunat 
antuk Ida Sang Kristus malantaran ragan 
semetone kabebasang saking kakuasan dosane. 
12 Santukan ritatkala semeton kalukat, semeton 
kapendem sareng-sareng ring Ida Sang Kristus, 
tur sajeroning lelukatane punika, semeton taler 
katangiang sareng-sareng ring Ida Sang Kristus, 
malantaran kapracayan semetone ring Ida Sang 
Hyang Widi Wasa, sane kuasa nangiang Ida Sang 
Kristus saking pantaran anake padem. 13 Sane 
riin semeton padem sacara rohani malantaran 

dosa miwah malantaran semeton boya bangsa 
Yahudi, saha urip nyapa kadi aku. Nanging sane 
mangkin Ida Sang Hyang Widi Wasa sampun 
ngurip semeton sajeroning Ida Sang Kristus. 

Ida sampun ngampurayang sakancan dosan 
iragane. 14 Surat utang iragane sane nyengkalen 
iraga, rauhing pidabdabnyane, sane nalih iraga 
punika, sampun sirnayang Ida malantaran sedan 
Idane ring salibe. 1? Ring salibe punika Ida Sang 
Kristus sampun mebasang raga saking kawisesan 
kakuasan sane tan katon. Ida sampun nadosang 
ipun pabalih-balihan ring arepan anake akeh 
rikala Ida maid tur nadosang ipun bebandan, 
santukan Ida sampun nyeneng. 

16 Punika awinanipun sampunangja wenten 
anak sane ngardi awig-awig pabuat semeton, 
ngeniang indik pangan kinum, wiadin indik 
rerainan, wiadin indik purnama tilem, wiadin 
indik rahina Sabat. 17 Paindikane punika sami 
wantah nglawatang paindikan-paindikan sane 
pacang rauh. Kasujatianipun wantah Ida Sang 
Kristus. 18 Sampunangja semeton kantos keni 
kasisipang antuk anak, sane ngaku dewekne 
dados pamimpin malantaran ipun polih sipta 
jati. Ipun mapi-mapi ngasorang dewek miwah 
nyungkemin sakancan malaekate. Anake kadi 
asapunika sampun nyumbungang dewek tan 
padasar malantaran ninutin pepinehnyane, 

19 ipun tan matunggilan malih ring Ida Sang 
Kristus, sane maraga Ulu. Sajeroning pangraksan 
Idane, sikian punika kapiara tur katunggilang 
dados asiki antuk tulang miwah otot, raris 
tumbuh manut sakadi pakarsan Ida Sang Hyang 
Widi Wasa. 


Padem miwah urip sareng-sareng 
ring Ida Sang Kristus 


20 Semeton sampun padem sareng Ida 
Sang Kristus tur sampun kabebasang saking 
kakuasan roh-rohe sane nguasain buanane. 
Napi awinanipun semeton kantun urip ninutin 
jagate puniki? Punapi awinanipun semeton 
kantun ninutin pidabdab-pidabdabe sane kadi 
asapuniki: 21 “Niki tan wenang kagambel”, 
“Niki tan wenang kacicipin”, “Niki tan wenang 
kausud”? 22 Paindikane punika sasampunipun 
kanggen apisan makasami tan wenten 
pikenohipun, santukan punika sami wantah 
pidabdab-pidabdab miwah paurukan imanusa. 
23 Sujatinipun saluiring paindikane punika tan 
wenten pikenohipun buat ngeret indriane, 
yadiastu manut pakantenanipun paindikane 
punika madaging kawicaksanan sajeroning 
nyungkemin paramalaekat tur kadulurin 
pangubakti sane keras miwah mapi-mapi 

ngandapang dewek, samaliha keras pisan 
nyakitin dewek. 

1 Punika awinanipun semeton, yening 
3 semeton sampun katangiang sareng Ida 
Sang Kristus, ulatija paindikan-paindikan sane 
wenten ring suargan ring genah Ida Sang Kristus 
malingga, ring singasana sane mawisesa ring 
tengen Ida Sang Hyang Widi Wasa. 2 Telebangja 
makayunin paindikan-paindikan sane wenten 
ring suargan, sampunang paindikan-paindikan 
sane wenten ring jagate. 3 Santukan semeton 
sampun paden, tur urip semetone sareng Ida 
Sang Kristus sajeroning Ida Sang Hyang Widi 
Wasa. 4 Urip semetone sane sujati inggih punika 
Ida Sang Kristus, tur benjang wekas rikala Ida 
Sang Kristus mapakantenang raga, semeton taler 
pacang sareng kapakantenang, samaliha pacang 
polih duman sajeroning kaluihan Idane. 


Indik urip sane lawas miwah sane anyar 


> Punika awinanipun semeton patut 
ngamademang indrian jagate, sane ngwawa 
semeton, minakadinipun: macecabulan miwah 
saluiring indria sane cemer, pepineh sane kaon, 
samaliha loba angkara (santukan loba angkara 
punika mapiteges nyungsung dewa-dewa). 
6 Sawetning pidukan Ida Sang Hyang Widi Wasa 
pacang katibakang ring anake sane tungkas ring 

Ida malantaran paindikan-paindikane sane kadi 
asapunika. ' Sane riin semeton urip satinut ring 
indriane sane kadi asapunika, sane ngwawa urip 
semetone. 

8 Nanging sane mangkin semeton patut 
ngutang saluiring paindikan sane kadi asapuniki, 
minakadinne: pedih, sengitan, pisuna. Indik 
mamisuh wiadin mabebaosan sane cemer, 
sampunangja naenin medal saking cangkem 
semetone. ? Sampunangja kantos wenten 
ring pantaran semetone sane saling bobabin, 
santukan semeton sampun ngutang urip sane 
lawas miwah parisolahnyane, 19 tur sampun 
ngrangsuk urip sane anyar, sane tansah 
kaanyarang antuk Ida Sang Hyang Widi Wasa, 
sane ngardi manusane, satinut ring lawat Idane. 
Mangda semeton prasida molih kaweruh sane 
sujati ngeniang indik Idane. 1! Dadosipun tan 
wenten malih binanipun bangsa boya Yahudi 
wiadin bangsa Yahudi, anak sane masunat 
miwah anak sane tan masunat, jadma sane tan 
uning ring adat wiadin jadma biadab, roang 
tatadan wiadin anak merdeka, nanging makasami 
sampun katunggilang sajeroning Ida Sang Kristus 
tur Ida Sang Kristus malingga ring ipun makasami. 

12 Semeton sampun dados kaulan Ida Sang 
Hyang Widi Wasa. Ida sayang ring semeton 
tur sampun nyelik semeton dados druen 

Idane. Punika awinan semeton patut ngagem 
kapitresnan miwah kapiolasan, andap asor, 
darma sadu miwah sabar. 13 Semeton patut 
saling tulungin miwah saling aksamayang, 
rikalaning wenten sane sekel kayun arepa ring 
semetonnyane sane lianan. Semeton patut saling 
aksamayang sakadi Ida Sang Hyang Widi Wasa 
sampun ngampurayang semeton. 1? Maliha 
sane utamaan ring sakancan paindikane punika 
makasami, tan lian wantah kapitresnan, sane 
nunggalang saluiring paindikan sajeroning 
patunggilan sane sampurna. 1? Karahayuan 
paican Ida Sang Kristus, patut tansah ngwawa 
manah semetone, santukan semeton sareng 
sami sampun kesengin antuk Ida Sang Hyang 
Widi Wasa dados maraga tunggal sajeroning 
karahayuane punika. Aturangja panyuksma. 

16 Sabdan Ida Sang Kristus sane wibuh punika 
patut urip ring kayun semetone. Saling ajahin 
miwah saling pituturinja masrana kawicaksanan. 
Kidungangja Kidunge, kidung pujian miwah 
kidung rohani; luihangja Ida Sang Hyang Widi 
Wasa masrana matur panyuksma ring angen 
semetone. 17 Punapija sane karyanin miwah 
baosang semeton, laksanayangja punika 
sajeroning parab Ida Sang Hyang Yesus, sarwi 
aturangja panyuksma ring Ida Sang Hyang Widi 
Wasa, Sang Aji, malantaran Ida Sang Hyang Yesus. 

Pitutur buat semeton sane mapikuren 


18 Inggih parasemeton sane istri-istri, semeton 
patut satinut ring rabin semetone, santukan kadi 
asapunika patutipun solah anake Kristen. 

19 Tur parasemeton sane lanang-lanang, 
tresnainja rabin semetone, sampunangja kasar 
marep ring ipun. 

20 Ih cerik-cerike, tinutinja meme bapan 
ceninge, sawireh keto mula solah anake Kristen, 
ane kaledangin baan Ida Sang Hyang Widi Wasa. 

21 Maliha pabuat parasemeton wong tua, 
sampunangja semeton ngawinang alit-alite 
brangti, mangdane ipun tan kantos mamelog. 

22 Ih pararoang tatadan, tinutinja pamekel 
ragane. Edaja ragane nglaksanayang 
prentahnyane dinuju ragane mapadu arep 
dogen, buat ngliangang atinne, nanging 
laksanayangja saking nekeng ati, malantaran 
baktin ragane teken Ida Sang Panembahan. 

23 Apaja ane gaenin ragane, laksanayangja 
saha nekeng ati, buka ragane mamarekan 
teken Ida Sang Panembahan, tusingja buka 
mamarekan teken manusa. 24 Ingetangja, Ida 
Sang Panembahan lakar mapaica pikolih teken 
ragane, ragane lakar nampi pikolih ane suba 
sediaang Ida pabuat kaulan Idane. Sawireh 
pamekele ane sujati, ane panjakin ragane, tuah 

Ida Sang Kristus. 25 Buina pabuat anake droaka 
yadian enyen jua ia, ia lakar nampi pikolih 
kadrowakannyane; sawireh Ida Sang Hyang 
Widi Wasa lakar nepasin anake makejang baan 
tetepasan ane patuh. 

1 Pabuat parapamekel, patutang tur 
becikangja ragan semetone marep ring 
roang tatadan semetone. Elingangja, mungguing 

semeton taler madue pamekel ring suargan. 


Pitutur-pitutur 


2 Sampunangja semeton rered ngastawa tur 
sayaga sajeroning pangastawan saha kadulurin 
antuk atur panyuksma ring Ida Sang Hyang Widi 
Wasa. 3 Tur astawayang taler tiang, mangda Ida 
Sang Hyang Widi Wasa ledang mapaica sela sane 
becik buat midartayang sabdan Idane, inggih 
punika nlehtehang papingitan Ida Sang Kristus, 
sane ngawinang tiang mapangkeng sakadi 
mangkin. 4 Astawayangja, mangda tiang prasida 
midartayang sabdane punika sabecik-becikne, 
sakadi patutipun. 

5 Marep ring anake sane tan pracaya ring Ida 
Sang Kristus Yesus, semeton patut malaksana 
saha wicaksana, tur rikalaning semeton polih 
sela, gunayangja punika sabecik-becikipun. 

6 Bebaosan semetone patut tansah ngulangunin, 
maliha semeton patut uning ngwehin pasaur 

sane becik marep ring pitaken-pitaken anake 
suang-suang. 


Pamuput atur 


7 Tikikus, semeton iraga sane kinasih, pangayah 
sane satia tuu miwah timpal tiange mamarekan 
sajeroning pakaryan Ida Sang Panembahan, 
ipun pacang midartayang ring semeton saluiring 
paindikan tiange. 3 Punika awinanipun tiang 
ngutus ipun ngrauhin semeton buat nglipur 
semeton masrana mapidarta ring semeton indik 
kawentenan tiange sareng sami. ? Onesimus, 
semeton sane kinasih miwah sane satia tuu, 
sinalih tunggil saking pasamuan semetone, taler 
rauh nyarengin ipun. Ipun sareng kalih pacang 
ngortiang ring semeton saluiring paindikan sane 
nibenin tiang irika. 

10 Pangayu bagia pabuat semeton saking 
Aristarkus, sane mapangkeng sareng tiang, 
samaliha saking Markus, misanan Barnabase. 
(Semeton sampun pada nampi pabesen 
indikipune, mangda semeton nampi ipun yening 
ipun ngrauhin semeton.) H Samaliha pangayu 
bagia saking Yesus, sane kawastanin Yustus. 
Wantah ipun sareng tetiga anak Yahudi sane 
pracaya ring Ida Hyang Yesus, sane makarya 
sareng-sareng ring tiang mangda anake dados 

kaulan Ida Sang Hyang Widi Wasa, tur ipun 
makatetiga banget pisan nulungin tiang. 

12 Pangayu bagia saking Epapras, warga 
pasamuan semetone, miwah parekan Ida Sang 
Hyang Yesus Kristus. Ipun tan rered-rered 
ngastawayang semeton, mapinunas ring Ida Sang 
Hyang Widi Wasa, mangda semeton kapagehang, 
dados anak sane sampun jati wikan, samaliha 
andel pisan tur saha nekeng ati ninutin pakarsan 
Idane. 18 Tiang newek sampun muktiang indik 
kasaratan ipune makarya pabuat semeton, 
maliha pabuat pasamuane ring kota Laodikia 
miwah kota Hierapolis. 14 Pangayu bagia saking 
Dane Lukas, dokter iragane sane sayang miwah 
saking Demas. 

15 Rauhangja pangayu bagian tiange pabuat 
parasemeton sane wenten ring kota Laodikia 
miwah ring semeton Nimpa miwah ring 
pasamuane sane wenten ring umahipune. 

16 Sasampune semeton memaos surat puniki, 
usahayangja mangda surate puniki taler kawacen 
sajeroning pasamuane ring kota Laodikia. Kadi 
asapunika taler semeton patut maosin surat sane 
pacang kakirim antuk pasamuane sane ring kota 
Laodikia. 1? Samaliha semeton patut miteketin 
Arkipus, mangda ipun muputang pakaryan 

sane sampun kaserahang ring ipun sajeroning 
ngayahin Ida Sang Panembahan. 

18 Tiang nulis surat puniki antuk liman tiange 
newek: Pangayu bagia saking tiang, Paulus. 
Sampunangja lali ring ante, sane negul tiang. Sih 
pasuecan Ida Sang Hyang Widi Wasa nyarengin 
semeton! 


1 TESALONIKA 


Pangayu bagia 


1 Surat saking tiang Paulus, Silas miwah 
Timotius katur ring warga pasamuan ring kota 
Tesalonika, sane dados druen Ida Sang Hyang 
Widi Wasa, Sang Aji miwah Ida Sang Hyang Yesus 
Kristus. 
Sih pasueca miwah sutrepti rahayu saking Ida 
Sang Hyang Widi Wasa nyarengin semeton. 


Indik urip miwah kapracayan anak Tesalonika 


2 Tiang sareng tiga tansah matur panyuksma 
ring Ida Sang Hyang Widi Wasa buat semeton 
sinamian, samaliha tiang tansah ngastitiang 
semeton sajeroning pangastawan tiange. 

3 Santukan ring ayun Ida Sang Hyang Widi 
Wasa, Sang Aji, tiang tansah eling ring laksanan 
semetone, sane kadasarin antuk kapracayan ring 
Ida Sang Kristus miwah ring kasaratan semetone 
makarya, sane kadasarin antuk kapitresnan, 
samaliha ring pangajap-ajap semetone sane 
kukuh ring Ida Sang Hyang Yesus Kristus. 4Inggih 
parasemeton, tiang uning mungguing Ida Sang 
Hyang Widi Wasa asih sueca ring semeton tur 

sampun nyelik semeton dados druen Idane. 

> Santukan tiang ngrauhang Orti Rahayune ring 
semeton boyaja wantah masrana bebaosan 
kewanten, nanging taler masrana kawisesan 
miwah tuntunan Roh Ida Sang Hyang Widi Wasa, 
samaliha masrana manah sane andel pisan ring 
kasujatian Orti Rahayune punikal Semeton uning 
indik laksanan tiange, rikala tiang sareng-sareng 
ring semeton, indike punika makasami pabuat 
karahayuan semetone. ? Semeton sampun nulad 
tiang miwah Ida Sang Panembahan. Samaliha 
yadiastun semeton akeh nandang pakewuh, 
nanging semeton nampi Orti Rahayune punika 
antuk kayun sane liang, sane kawitnyane saking 
Roh Ida Sang Hyang Widi Wasa. ” Punika awinane 
semeton dados tetuladan pabuat paraanake sane 
pracaya ring Ida Sang Kristus, sane wenten ring 
jagat Makedonia miwah jagat Akaya. 2 Santukan 
Orti Rahayu indik Ida Sang Panembahan sampun 
biakta ngawit saking pantaran semetone, boya 
wantah rauh ring jagat Makedonia miwah 

ring jagat Akaya kewanten, nanging Orti indik 
kapracayan semetone ring Ida Sang Hyang Widi 
Wasa sampun sumebar milehan. Dadosne tan 
wenten malih paindikan sane buat baosang tiang. 
9 Sawatek anake punika sami pada maosang 
indik semetone sampun nampi tiang duk tiang 
ngrauhin semeton, samaliha indik semetone 

sampun ngutang dewa-dewa, raris nyungsung 
Ida Sang Hyang Widi Wasa, tur mamarekan ring 
Ida sane maraga Widi sane jumeneng langgeng 
miwah sujati. 19 Samaliha indik semetone 
nyantosang pangrauh Putran Idane saking 
suargan, inggih punika Ida Hyang Yesus, sane 
sampun tangiang Ida saking pantaran anake 
padem tur sane ngluputang iraga saking pidukan 
Ida Sang Hyang Widi Wasa sane pacang rauh. 


Pakaryan Dane Paulus ring kota Tesalonika 


1 Inggih parasemeton, semeton sami pada 
2 uning, mungguing rauh tiange ring pantaran 
semetone boyaja tan papuara. 2 Semeton sami 
pada uning, mungguing sadurung tiang rauh 
ring kota Tesalonika tiang sampun kasangsarain 
tur kaala-ala ring kota Pilipi. Nanging Widin 
iragane sampun maicayang kawanenan ring tiang 
buat midartayang Orti Rahayu ring semeton 
sane kawitne saking Ida Sang Hyang Widi Wasa, 
yadiastu akeh wenten anak sane nungkasin. 
3 Piteket sane rauhang tiang ring semeton 
boyaja metu saking paindikan sane ngawinang 
anake kasasar, wiadin saking pepineh sane tan 
sadu, samaliha tanja maduluran pangindrajala. 
4 Nanging tungkalikanipun, tiang tansah mabaos 
satinut ring pakarsan Ida Sang Hyang Widi Wasa, 
sane sampun ledang ring tiang, tur mategenin 

tiang Orti Rahayune punika. Punika awinanipun 
tiang tanja mapakibeh jaga ngulati kaliangan 
manah imanusa, nanging jaga ngulati kaledangan 
pakayunan Ida Sang Hyang Widi Wasa, sane 
tansah nguji manah iragane. ? Semeton sami 
sampun pada uning, mungguing rauh tiange 
ring pantaran semetone boyaja kadulurin 

antuk baos nyunyur manis wiadin ngambekang 
kamomoan sane saruang tiang; indike punika Ida 
Sang Hyang Widi Wasa makasaksi. 8 Samaliha 
tiang tan naenin ngulati mangda kapuji antuk 
imanusa, yadian antuk semeton wiadin antuk 
anak lianan, ' yadiastun tiang sakadi utusan Ida 
Sang Kristus, pantes polih pujian saking semeton. 
Nanging duk tiange wenten ring pantaran 
semetone tiang sayang ring parasemeton, sakadi 
rerama nyayangang pianakne. 8 Malantaran 
kapitresnan tiange ring semeton, tiang nyadia 
pisan, boya wantah ngaturang Orti Rahayun Ida 
Sang Hyang Widi Wasa ring semeton, nanging 
taler nyadia nyerahang urip tiange, santukan 
tiang kalintang tresna ring semeton! ? Inggih 
parasemeton, semeton kari eling ring indik 
tiange sampun tuyuh pisan makarya! Rahina 
wengi tiang makarya, mangdane sajeroning 
tiang midartayang Orti Rahayun Ida Sang Hyang 
Widi Wasa ring semeton, tiang tan makewuhin 
parasemeton. 


1 TESALONIKA 2.10-14 4915 


10 Parasemeton makasaksi, kadi asapunika 
taler Ida Sang Hyang Widi Wasa, mungguing 
tiang sampun malaksana sajeroning kasucian, 
kapatutan miwah tan paceda marep ring 
parasemeton sane pracaya ring Ida Sang Kristus. 
11 Semeton sampun pada uning, mungguing tiang 
mituturin semeton suang-suang sakadi rerama 
mituturin pianakne. 12 Tiang sampun negdegang 
pakayunan semetone, tiang sampun nglipurang 
semeton, samaliha tiang banget pisan nunas ring 
semeton, mangda semeton malaksana satinut 
ring pakarsan Ida Sang Hyang Widi Wasa, sane 
nyelik semeton dados kaulan Idane tur ngranjing 
ring kaluihan Idane. 

13 Punika awinane, tiang tansah ngaturang 
panyuksma ring Ida Sang Hyang Widi Wasa. 
Rikala tiang ngrauhang sabdan Ida Sang Hyang 
Widi Wasa ring semeton, semeton sampun 
mirengang tur nampi sabdane punika, boyaja 
sakadi tutur manusa, nanging sakadi sabdan 
Ida Sang Hyang Widi Wasa, tur sawiakti kadi 
asapunika. Santukan Ida Sang Hyang Widi Wasa 
makarya sajeroning semeton, sane pracaya 
ring Ida Sang Kristus. 14 Inggih parasemeton, 
paindikan-paindikan sane nibenin pasamuan Ida 
Sang Hyang Widi Wasa, sane wenten ring jagat 
Yudea, inggih punika parakaulan Ida Sang Kristus 
Yesus, taler nibenin semeton. Semeton sampun 

nandang sangsara saking bangsan semetone 
ngraga, pateh sakadi ipun pada nandang sangsara 
saking bangsa Yahudi, 1? sane sampun nyedayang 
Ida Hyang Yesus miwah paranabine, samaliha 
nyangsarain tiang. Ipun banget pisan ngawinang 
Ida Sang Hyang Widi Wasa bendu, samaliha 
sakancan manusane anggenipun satru. 18 Kantos 
ipun nyaratang nyadelin tiang, buat midartayang 
Orti Rahayu ring parabangsane sane boya Yahudi, 
Orti Rahayu sane ngrauhang karahayuan pabuat 
bangsane punika. Kadi asapunika ipun tansah 
ngwewehin dosa-dosannyane kantos jangkep 
wilanganipun, tur sane mangkin pidukan Ida 
Sang Hyang Widi Wasa sampun nibenin ipun 
sinamian. 


Dane Paulus meled kapanggih 
ring warga pasamuane 


17 Inggih parasemeton, sasampune tiang 
mapalasan ajebos saking semeton sane 
sekalanipun madohan saking semeton, nanging 
sujatinne sane mangkin tiang meled pisan 
kapanggih ring semeton, punika awinane tiang 
banget pisan ngusahayang mangdane prasida 
malih ngrauhin semeton. 18 Tiang meled pisan 
mawali ring pantaran semetone. Tiang Paulus, 
sampun langkungan ring apisan, mamanah 
mawali ngrauhin semeton, nanging Ratun 


1 TESALONIKA 2.19—3.4 4917 


Setane tansah nyadelin tiang. 19 Pamuputipun 
parasemeton, sajawining semeton, nenten 
wenten anak lianan sane dados pangajap-ajap 
miwah kaliangan tiange, samaliha sane dados 
jalaran tiang masuka bungah ring ayun Ida Hyang 
Yesus, rikala Ida rauh, duaning tiang sampun 
menang. 20 Sawiaktinipun pisan, semeton sane 
dados kabungahan miwah kaliangan tiange. 

1 Pamuputipun tan sida antuk tiang malih 
3 nanggehang. Punika awinanipun tiang 
mamanah kantun magenah ring kota Atena 
padewekan, 2 tur ngutus Timotius, inggih punika 
semeton iragane sane makarya sareng-sareng 
ring tiang pabuat Ida Sang Hyang Widi Wasa, 
sajeroning midartayang Orti Rahayu indik Ida 
Sang Kristus. Tiang ngutus ipun buat nulungin 
ngukuhang kapracayan semetone, ? mangdane 
tan wenten ring pantaran semetone sane 
nilas kapracayannyane ring Ida Sang Kristus, 
malantaran sangsarane puniki. Semeton sami 
pada uning, mungguing sangsarane sane kadi 
asapuniki sami wantah sampun dados duman 
iragane manut ring pakarsan Ida Sang Hyang 
Widi Wasa. 4Santukan rikala tiang kantun 
sareng-sareng ring semeton, sampun pauluin 
tiang nguningayang ring semeton, mungguing 
iraga pacang kasangsaran. Tur sakadi semeton 
sami pada uning, indike punika sawiakti kasidan. 

5 Punika awinane tiang ngutus Timotius. Duaning 
tan sida malih antuk tiang nanggehang, punika 
awinane tiang ngutus ipun buat ngrauhin 
semeton, mangdane tiang prasida uning ring 
indik kapracayan semetone ring Ida Sang Kristus. 
Tiang marasa sumangsaya, mungguing | Setan 
sampun mintonin semeton, kantos ngawinang 
katuyuhan tiange tan mapituas. 

6 Sane mangkin Timotius sampun mawali 
saking pantaran semetone, saha mamuat orti 
sane becik ngeniang indik kapracayan miwah 
kapitresnan semetone. Ipun sampun nuturang 
ring tiang, mungguing semeton tansah eling 
ring tiang, samaliha meled pisan kapanggih ring 
tiang, pateh sakadi tiang meled kapanggih ring 
semeton. ' Punika awinanipun parasemeton, 
sajeroning kamewehan miwah kasangsaran 
tiange puniki, tiang sampun kalipurang antuk 
semeton. Sane ngawinang tiang kalipur, inggih 
punika kapracayan semetone, 3 santukan sane 
mangkin tiang sujati urip, yening semeton urip 
kukuh bakuh sajeroning Ida Sang Panembahan. 
9 Sane mangkin tiang mrasidayang matur 
panyuksma ring Ida Sang Hyang Widi Wasa 
pabuat semeton. Tiang matur panyuksma ring 
Ida malantaran kaliangan sane sampun rasayang 
tiang ulihan semeton ring ayun Widin iragane. 
10 Rahina wengi tiang sarat pisan mapinunas ring 

Ida Sang Hyang Widi Wasa, mangda tiang prasida 
kapanggih ring semeton miwah ngwewehin 
paindikan-paindikan sane kirang sampurna, 
sajeroning kapracayan semetone ring Ida Sang 
Kristus. 

11 Dumadak Ida Sang Hyang Widi Wasa, 
inggih punika Ajin iraga miwah Ida Sang Hyang 
Yesus Kristus mapaica margi ring tiang buat 
ngrauhin semeton. 12 Dumadak Ida Sang 
Panembahan ngwewehin kapitresnan semetone 
ring pantaran semetone miwah marep ring 
sakancan anake sane lianan kantos maliah-liah, 
sakadi kapitresnan tiange marep ring semeton. 
13 Malantaran punika Ida pacang magehang 
kayun semetone, tur semeton pacang dados 
sampurna miwah suci ring ayun Ida Sang Hyang 
Widi Wasa, Ajin iragane, rikalan Ida Hyang Yesus 
rauh kasarengin antuk sakancan anake sane 
dados druen Idane. 


Laksanane sane kaledangin antuk 
Ida Sang Hyang Widi Wasa 


4 1 Pamuputipun parasemeton, semeton 
sampun mlajah saking tiang, indik laksana 
sane kaledangin antuk Ida Sang Hyang Widi Wasa. 
Indike punika sampun laksanayang semeton 
sakadi patutipun. Nanging sane mangkin tiang 
sajeroning parab Ida Hyang Yesus, tiang miteketin 


1 TESALONIKA 4.2-9 4920 


semeton, mangda semeton sayan nyaratang 
nglaksanayang paindikane punika. ? Santukan 
semeton sampun pada uning ring pitutur-pitutur 
sane sampun rauhang tiang ring semeton, 
malantaran kakuasan Ida Hyang Yesus. 3 Sane 
kakarsayang antuk Ida Sang Hyang Widi Wasa, 
inggih punika: mangda semeton suci nirmala tan 
pateleteh. “Semeton suang-suang patut uning, 
ring indik ngambil rabi manut ring tatakrama 
sane suci tur mulia, ? boyaja malantaran ngulurin 
indria sane cemer, sakadi parisolah anake sane 
tan pagama, sane tan uning ring Ida Sang Hyang 
Widi Wasa. ? Sajeroning paindikane puniki, 
sampunang kantos wenten anak sane malaksana 
tan patut wiadin ngapus semetonnyane. Sane 
riin indike puniki sampun baosang tiang miwah 
sekenang tiang pisan ring semeton, mungguing 
Ida Sang Panembahan jaga nyisipang anake 
sane malaksana tan patut sakadi asapunika. 
7 Ida Sang Hyang Widi Wasa sampun ngesengin 
iraga boyaja buat nglaksanayang paindikan sane 
cemer, nanging mangda iraga urip suci nirmala. 
8 Punika awinanipun, sapasiraja sane tungkas 
ring paurukane puniki, ipun boyaja tungkas ring 
manusa, nanging ring Ida Sang Hyang Widi Wasa, 
sane maicayang Roh Idane ring parasemeton. 

3 Tan buat malih tiang nyuratang ring 
semeton, ngeniang indik kapitresnan marep ring 

parasemeton sane pracaya ring Ida Sang Kristus. 
Semeton sampun kuruk antuk Ida Sang Hyang 
Widi Wasa, indik saling tresnain. 1? Semeton 
sampun nglaksanayang paindikan kadi asapunika 
marep ring parasemeton sane wenten ring jagat 
Makedonia. Punika awinanipun parasemeton, 
tiang mapinunas ring semeton, mangda semeton 
sayan nyaratang nglaksanayang paindikan sane 
kadi asapunika. 1! Sakadi sane riin tiang sampun 
mapiteket ring semeton, usahayangja mangda 
urip semetone degdeg, etangangja pakaryan 
semetone niri, tur pada anteng ngulati pangupa 
jiwan semetone suang-suang. 12 Malantaran 
punika semeton pacang kajiang antuk anake 
sane tan pracaya ring Ida Sang Kristus, samaliha 
semeton tan pacang gumantung ring sapasira jua 
sajeroning kabuatan semetone. 


Indik pangrauh Ida Sang Panembahan 


13 Inggih parasemeton, tiang meled mangda 
semeton uning ring indik anake sane sampun 
padem, mangda sampunang semeton sungsut 
sakadi anake sane lianan, sane nenten maderbe 
pangajap-ajap. 4 Iraga pracaya mungguing Ida 
Hyang Yesus sampun seda tur malih nyeneng; 
punika awinane iraga pracaya, mungguing anake 
sane sampun padem sajeroning ipun pracaya 
ring Ida Sang Kristus, jaga kambil antuk Ida Sang 

Hyang Widi Wasa kagenahang sareng-sareng ring 
Ida Sang Kristus. 

15 Paurukan Ida Sang Panembahan sane 
tuturang tiang ring parasemeton, kadi asapuniki: 
iraga sane kantun urip ring rahina pangrauh 
Ida Sang Panembahan, tan pacang ngriinin 
anake sane sampun padem. 18 Ritatkala punika 
pacang wenten suara makuug, inggih punika 
suaran pangageng malaekate miwah suaran 
sungun Ida Sang Hyang Widi Wasa, tur Ida Sang 
Panembahan tumurun saking suargan. Sakancan 
anake sane sampun padem sajeroning ipun 
pracaya ring Ida Sang Kristus, pacang kauripang 
riin; 17 wus punika, iraga sane duk punika 
kantun urip, pacang kapunduhang sareng-sareng 
ring ipun ring ambune, praya mendak Ida 
Sang Panembahan ring ambarane. Irika iraga 
sareng sami jaga ngiring Ida Sang Panembahan 
salami-laminnya. 18 Punika awinanipun semeton 
patut saling pituturin mangda pada polih 
panglipur malantaran pitutur tiange puniki. 


Pada tragiaja nyantosang 
pangrauh Ida Sang Panembahan 


1 Inggih parasemeton, ngeniang indik kala 

miwah masanipun paindikane punika 
pacang kasidan, tan buat suratang tiang ring 
semeton. 2 Santukan semeton sampun pada tatas 

uning, mungguing panemayan rauh Ida Sang 
Panembahan tan bina sakadi rauh dustane rikala 
wengi. 3 Rikala anake pada mabaos sapuniki: 
“Sami pada kerta tur raharja,” tan pararapan 
ipun katempuh antuk baya panyengkala. Ipun 
tan pacang luput ring baya panyengkala punika, 
sane rauhnya tan bina sakadi rauh sakit anake 
ngembasang rare. “ Nanging parasemeton, 
semeton boyaja sajeroning peteng, kantos 
pabuat semeton panemayane punika nentenja 
rauh sakadi rauh dustane. ? Semeton sinamian 
dados druen sang galang, sane kakuub antuk 
rahinane. Iraga boya kakuub antuk wengi 
wiadin druen sang peteng. ? Punika awinanipun 
sampunangja iraga sirep sakadi anake lianan; 
iraga patut sayaga tur waspada. ” Rikala wengi 
anake pada sirep, tur rikala wengi taler anake 
pada mapunyah-punyahan. 8 Nanging iraga 
kakuub antuk rahina, punika awinane iraga patut 
waspada. Agemja kapracayan ring Ida Sang 
Kristus miwah kapitresnan semetone, waluya 
pinaka tameng miwah agemja pangajap-ajap 
karahayuan iragane pinaka dados topong 

waja. ? Ida Sang Hyang Widi Wasa nyelik iraga 
boyaja buat katiwakin pamiduka, nanging buat 
molih karahayuan malantaran Ida Sang Hyang 
Yesus Kristus. 10 Ida sampun seda pabuat iraga, 
mangdane iraga prasida urip ngiring Ida, rikalane 

Ida rauh, sakantun iraga urip, wiadin iraga 
sampun padem. 11 Duaning punika semeton 
patut saling pituturin miwah saling tulungin, 
sakadi sane sampun laksanayang semeton. 


Pitutur miwah pangayu bagia sane pamuput 


12 Inggih parasemeton, tiang nunas ring 
parasemeton, mangda semeton ngajiang anake 
sane makarya ring pantaran semetone, inggih 
punika anake sane sampun kaselik antuk Ida 
Sang Panembahan buat nuntun miwah mituturin 
semeton. 13 Semeton patut saking nekeng ati 
ngajiang ipun maduluran kapitresnan, malarapan 
pakaryanipune. Samaliha pada sapsapja ring 
pantaran semetone. 

14 Inggih parasemeton, tiang miteketin 
semeton, glemekinja anake sane mayus, atabinja 
anake sane takut, tulunginja anake sane lemet, 
tur sabarja ring anake sami. 1? Elingangja becik- 
becik, mangda sampunang wenten semeton sane 
ngwales pakardi ala antuk ulah sane ala, nanging 
semeton patut tansah ngusahayang raga buat 
mapakardi ayu marep ring pantaran semetone 
miwah marep ring anake makasami. 

16 Semeton patut tansah masuka rena! 

17 Miwah tan rered-rered ngastawa, 18 samaliha 
aturangja panyuksma sajeroning saluiring 
paindikan. Punika mula sane kakarsayang antuk 

Ida Sang Hyang Widi Wasa, mangda laksanayang 
semeton sajeroning Ida Sang Kristus Yesus. 

19 Sampunangja piwal ring Roh Ida Sang Hyang 
Widi Wasa. 20 Maliha sampunangja nemberang 
pawarah paranabine. 21 Semeton patut nguji 
saluiring paindikan: paindikan sane becik patut 
laksanayang, 22 tur paindikane sane kaon patut 
impasin! 

23 |da Sang Hyang Widi Wasa, witing sutrepti 
rahayune, nadosang semeton suci ring saluiring 
paindikan, samaliha dumadak jiwa, roh miwah 
anggan semetone kapatiningin kantos tan 
paceda, rikalane Ida Sang Hyang Yesus Kristus 
rauh. 24 Ida sane ngesengin semeton, pacang 
muputang paindikane punika, santukan Ida 
maraga satia tuu. 

25 Inggih parasemeton, astawayangja taler 
tiang. 

26 Rauhangja pangayu bagian tiange ring 
parasemeton sinamian kadulurin antuk pangaras 
sane suci. 

27 Malantaran kawisesan Ida Sang Panembahan 
tiang miteketin semeton mangda surate puniki 
kawacen ring ajeng parasemetone sinamian. 

28 Sih pasuecan Ida Sang Hyang Widi Wasa 
tansah nyarengin semeton sinamian. 


2 TESALONIKA 


Pangayu bagia 


1 Surat saking tiang, Paulus, Silas miwah 
Timotius katur ring parawarga pasamuane 
ring kota Tesalonika, sane dados druen Ida Sang 
Hyang Widi Wasa, Sang Aji miwah druen Ida 
Hyang Yesus Kristus. 
2 Ida Sang Hyang Widi Wasa, Sang Aji miwah Ida 
Sang Hyang Yesus Kristus maicayang sih pasueca 
miwah sutrepti rahayu ring parasemeton. 


Indik tetepasan ring rahina rauh Ida Sang Kristus 


3 Inggih parasemeton, tiang patut tansah matur 
panyuksma ring Ida Sang Hyang Widi Wasa 
pabuat semeton. Samaliha sampun sapatutipun 
kadi asapunika, santukan kapracayan semetone 
ring Ida Sang Kristus sayan maweweh-weweh 
miwah kapitresnan semetone marep ring 
pantaran parasemetone sayan ageng. “ Punika 
awinanipun tiang sareng tiga marasa bungah ring 
manah, sajeroning pasamuan druen Ida Sang 
Hyang Widi Wasa, ngeniang indik parasemetone, 
santukan semeton tansah kukuh bakuh tur 
pracaya ring Ida Sang Kristus, sajeroning saluiring 

sangsara miwah kamewehan sane tandangin 
semeton. 

3 Puniki sane dados bukti, mungguing tetepasan 
Ida Sang Hyang Widi Wasa yakti adil, santukan 
malantaran sakancan paindikane punika, 
semeton kalugra dados kaulan Idane, sawetning 
pabuat punika semeton sampun nandang 
kamewehan miwah sangsara. ê Ida Sang Hyang 
Widi Wasa maraga adil; Ida pacang nibakang 
kamewehan ring anake sane ngawinang semeton 
nandang kamewehan, ” miwah Ida pacang 
maicayang suka bagia ring semeton sane 
nandang kamewehan, kadi asapunika taler 
ring tiang sareng tiga. Ida pacang ngamargiang 
paindikane punika, rikala Ida Sang Hyang Yesus 
makantenang raga saking suargan, kairing antuk 
paramalaekat Idane sane mawisesa, 3 sane 
makta geni ngendih murub buat nyisipang anake 
sane tan uning ring Ida Sang Hyang Widi Wasa 
miwah anake sane tan nyak ninutin Orti Rahayun 
Ida Sang Hyang Yesus. 2 Ipun sami pacang keni 
pasisip, inggih punika karusakan sane langgeng, 
palas saking ayun Ida Sang Panembahan miwah 
saking kawisesan Idane sane luih, 10 rikala 
Ida rauh ring Rahinane punika, buat nampi 
pujian saking kaulan Idane sinamian miwah 
kaluihang antuk sakancan anake sane pracaya 
ring Ida. Semeton taler jaga sareng-sareng ring 

ipun, santukan semeton sampun pracaya ring 
Orti Rahayu, sane sampun rauhang tiang ring 
semeton. 

11 Punika awinane tiang tansah ngastawayang 
semeton. Tiang mapinunas, mangda Ida Sang 
Hyang Widi Wasa asung lugraha, mangda 
semeton prasida urip satinut ring pakarsan 
Idane. Dumadak malantaran kawisesan Idane, 
Ida nyampurnayang pakayunan semetone buat 
malaksana ayu miwah pakaryan kapracayan 
semetone ring Ida Sang Kristus. 12 Malantaran 
punika parab Ida Hyang Yesus pacang kaluihang 
antuk semeton, tur semeton pacang kaluihang 
antuk Ida, malantaran antuk sih pasuecan Ida 
Sang Hyang Widi Wasa, Widin iragane miwah Ida 
Sang Hyang Yesus Kristus. 


Indik Sang Tungkas 


1 Inggih parasemeton, mungguing indik 

2 pangrauh Ida Hyang Yesus Kristus miwah 

indik iragane kapunduhang sareng-sareng ring 
Ida, tiang nunas ring semeton, * sampunangja 
semeton jeg bingung miwah inguh ring kayun 
malantaran semeton mireng gatra, mungguing 
rahinan Ida Sang Panembahan sampun rauh. 

Menawi indike punika kabaosang antuk anake 
sane polih paica roh, wiadin antuk pamidartan 
anak sios, wiadin wenten anak sane maosang 

mungguing tiang sampun nyuratang indike 
punika ring surat tiange. 3 Sampunangja kantos 
wenten anak sane nguluk-uluk semeton. 
Santukan Rahinane punika tan pacang rauh, 
sadurunge Sang Tungkas sane pamuput rauh 
miwah Sang Corah makantenang dewek, sane 
sampun kapastiang nemu nraka. “Ipun pacang 
nungkasin saluiring sane kasungsung miwah 
sane kabaos Widi antuk imanusa. Ipun pacang 
nginggilang dewek kantos ngungkulin saluiring 
sane kabaos Widi punika, tur ipun ngranjing 
nyeleg ring Perhyangan Ida Sang Hyang Widi 
Wasa saha ngangken deweknyane dados Widi. 

5 Punapike semeton sampun lali, mungguing 
indike punika sampun tuturang tiang ring 
semeton, rikala tiang wenten sareng-sareng ring 
semeton? € Wenten sane nyadelin, mangdane 
paindikane punika tan kasidan ring masane 
mangkin, tur semeton pada uning ring indike 
punika. Sang Corah punika pacang makantenang 
dewek, yening sampun rauh panemayanipune. 
7 Kacorahane punika sampun ngawitin makarya 
sacara nyamar, nanging sane mangkin wenten 
sane kantun nyadelin. Yening sang sane nyadelin 
Sang Corah punika sampun kagingsirang, 8 kala 
irika Sang Corah punika pacang makantenang 
dewek, nanging Ida Hyang Yesus pacang 
mademang ipun, antuk angsengan sane medal 

saking cangkem Idane, raris nyirnayang ipun 
masrana teja wedanan Idane sane luih, rikala 
pangrauh Idane. ? Sang Corah punika pacang rauh 
kadulurin antuk kawisesan Ratun Setane, tur ipun 
pacang ngadakang praciri-praciri sane ngangobin, 
praciri-praciri miwah katawahan-katawahan 
sane palsu, 10 kadulurin antuk pangindrajala 
mawarni-warni marep ring anake sane pacang 
sirna. Ipun pacang sirna, santukan ipun tan 

nyak nampi miwah nyungkemin kasujatian 

sane ngawinang ipun molih rahayu. !! Punika 
awinanipun Ida Sang Hyang Widi Wasa ngutus 
kawisesan sane nguluk-uluk ipun, mangdane 
ipun pracaya ring paindikan-paindikan sane 
palsu. 12 Pamuputipun sawatek anake sane tan 
pracaya ring kasujatian, nanging ngulati kaliangan 
sajeroning dosa, ipun sami pacang keni pasisip. 


Semeton kaselik mangda molih rahayu 


13 Inggih parasemeton, tiang patut tansah 
matur panyuksma ring Ida Sang Hyang Widi Wasa 
pabuat semeton, sane kasayangan antuk Ida Sang 
Panembahan. Santukan Ida Sang Hyang Widi 
Wasa sampun nyelik semeton kadadosang anak 
sane kapingarep karahayuang, antuk kawisesan 
Roh Idane miwah antuk kapracayan semetone 
ring kasujatian buat nadosang semeton kaulan 
Idane sane suci. 14 Semeton kesengin antuk Ida 

Sang Hyang Widi Wasa mangda semeton rahayu, 
malantaran Orti Rahayu sane pidartayang tiang 
ring semeton. Semeton kesengin buat nampi 
duman semetone sajeroning kaluihan Ida Sang 
Hyang Yesus Kristus. 1? Punika awinanipun 
parasemeton, pagehangja ragan semetone tur 
agemja paurukan sane sampun urukang tiang 
ring semeton, malantaran pamidarta, wiadin 
surat tiange. 

16 Dumadak Ida Sang Hyang Yesus Kristus miwah 
Ida Sang Hyang Widi Wasa, Ajin iragane, sane 
asih sueca ring iraga, samaliha sane maicayang 
panglipur ring iraga miwah pangajap-ajap sane 
becik sajeroning sih pasuecan Idane, 1? ngebekin 
pakayunan semetone antuk panglipur, samaliha 
nguatang semeton buat nglaksanayang 
paindikan-paindikan sane becik. 


Astawayangja tiang sareng tetiga 


1 Ring pamuput parasemeton, astawayangja 
tiang sareng tetiga, mangda sabdan Ida Sang 
Panembahan prasida nglantur kabiaktayang 
tur kaluihang sakadi ring pantaran semetone. 
2 Astawayangja taler mangda Ida Sang Hyang 
Widi Wasa ngluputang tiang saking anake sane 
corah miwah kaon. Santukan boyaja makasami 
anake pracaya ring sabdan Ida Sang Hyang Widi 
Wasa. 

3 Nanging Ida Sang Panembahan maraga 
satia tuu. Ida pacang nguatang semeton saha 
ngluputang semeton saking | Jaat. “Malantaran 
sih pasuecan Ida Sang Panembahan, tiang marasa 
andel ring semeton. Tiang pracaya mungguing 
semeton sampun nglaksanayang tur pacang 
nglaksanayang paindikan sane sampun tuturang 
tiang ring semeton. 

> Dumadak Ida Sang Panembahan nuntun kayun 
semetone buat tresna bakti ring Ida Sang Hyang 
Widi Wasa, samaliha nuntun kayun semetone 
sajeroning kapagehan, paican Ida Sang Kristus. 


Indik makarya 


6 Inggih parasemeton, sajeroning parab Ida Sang 
Hyang Yesus Kristus tiang miteketin semeton; 
dohangja ragan semetone saking anake sane 
mayus, sane tan ninutin pitutur-pitutur sane 
sampun rauhang tiang ring ipun. 7 Semeton 
sampun pada tatas uning, mungguing semeton 
patut malaksana sakadi tiang. Tiang nenten 
pisan mayus, rikala tiang wenten sareng-sareng 
ring semeton. 8 Sakancan pitulungan sane tampi 
tiang, makasami taur tiang. Samaliha tiang 
tuyuh pisan makarya; rahina wengi tiang tansah 
makarya, mangdane tiang tan makewehin 
sapasira jua ring pantaran semetone. ? Tiang 
makarya kadi asapunika, boyaja ulihan tiang 

tan maderbe wewenang buat nunas pitulungan 
ring semeton, nanging tiang malaksana kadi 
asapunika, mangda punika dados tetuladan, sane 
patut tinutin semeton. 19 Rikala tiang wenten 
ring pantaran semetone, tiang sampun miteketin 
semeton kadi asapuniki: “Sapasiraja sane tan 
kayun makarya, sampunang majengan!” 

11 Indike punika rauhang tiang ring semeton, 
santukan tiang miragi, mungguing wenten anak 
ring pantaran semetone sane mayus, sane tan 
nyak makarya, nanging wantah ngaduk-aduk 
pakaryan anak lianan. 12 Sajeroning parab Ida 
Sang Hyang Yesus Kristus, tiang miteketin miwah 
nglemekin anake kadi asapunika; ipun patut 
nabdabang uripipune mangda becik samaliha 
anteng ngulati pangupajiwanipune suang-suang. 

13 Nanging parasemeton, sampunangja 
semeton waneh mapakardi ayu. 14 Yening 
wenten sinalih tunggil saking pantaran semetone 
sane tan nyak ninutin pitutur sane rauhang 
tiang ring semeton puniki, pingetinja ipun 
tur sampunangja magubugan sareng ipun, 
mangdane ipun kantos kimud. 1? Nanging 
sampunang pisan semeton masatru ring ipun, 
nanging patutipun semeton nglemekin ipun, 
sakadi anak sane masemeton. 

Pamuput atur 


16 Dumadak Ida Sang Panembahan sane 
maraga wit sutrepti rahayu, tansah maicayang 
sutrepti rahayu ring semeton sajeroning saluiring 
paindikan. Ida Sang Panembahan nyarengin 
semeton sinamian. 

17 Tiang nyurat puniki antuk liman tiange niri: 
Pangayu bagia saking Paulus. Sakancan surat 
tiange cirinin tiang kadi asapuniki, sapuniki 
tampak liman tiange! 

18 Sih pasuecan Ida Sang Hyang Yesus Kristus 
nyarengin semeton sinamian. 


1 TIMOTIUS 


Pangayu bagia 


1 Surat uli tiang, Paulus ane dadi utusan Ida 
Sang Kristus Yesus manut pituduh Ida Sang 
Hyang Widi Wasa, Juru Rahayun iragane muah 
Ida Sang Kristus Yesus, ane dadi pangajap-ajap 
iragane. 
2 Katiba teken Timotius, pianak tiange ane sujati 
sajeroning kapracayan teken Ida Sang Kristus. 
Ida Sang Hyang Widi Wasa, Sang Aji muah Ida 
Sang Hyang Yesus Kristus maicayang sih pasueca, 
welas asih muah sutrepti rahayu teken cening. 


Pakeling marep ring paurukan sane palsu 


3 Tiang makeneh apanga cening nongos di kota 
Epesus, buka ane suba orahang tiang teken 
cening dugasne tiang enu di pajalan ka gumi 
Makedonia. Di kotane ento ada anak ngurukang 
paurukan-paurukan ane palsu, cening patut 
ngongkon ia suud buka keto. 4Tundenja ia 
ajaka makejang, apanga ngutang satua-satua 
ane tan papuara muah babad palelintihan ane 
dawa-dawa, sawireh unduke ento makejang 
ngranayang pasogsag, buina tuara nglaksanayang 

rencanan Ida Sang Hyang Widi Wasa, ane suba 
tawanga ulihan pracaya teken Ida Sang Kristus. 
> Tetujon pituture ene, apanga numbuhang 
kapitresnan, ane wetu uli keneh ane suci nirmala, 
angen-angen ane galang muah uli kapracayan ane 
sujati. 6 Makudang-kudang anak ane suba lempas 
uli tetujon pituture tur suba kasasar malarapan 
reraosan ane tan paguna. ' Ia makeneh dadi guru 
Torat Ida Sang Hyang Widi Wasa nanging ia pada 
tusing ngresep teken raosne padidi, wiadin teken 
paundukan ane santepanga pesan ngurukang. 

8 Iraga nawang mungguing Pidabdab Torate 
ento melah, yening kagunayang amun patutne. 
9 Ingetang pesan, pidabdab-pidabdabe ento 
kaadakang, tusingja pabuat anake ane malaksana 
patut, nanging pabuat anake ane tungkas teken 
pidabdab muah anake corah-corah; keto masih 
pabuat anake ane tan pawidi muah anake ane 
dosa muah pabuat anake ane tan magama 
wiadin anake ane ngulati kawiryan jagat, pabuat 
anake ane ngamatiang meme-bapanne, tur 
pabuat anake ane ngamatiang anak: 1° buina 
pabuat anake ane mamitra, ane nyolong semara, 
pabuat anake ane mlegandang anak, pabuat 
anake ane mobab, ane linyok muah anake ane 
kena cor wiadin anake ane malaksana tuara 
manut teken paurukan ane sujati. 1! Paurukane 
sujati ento madasar Orta Rahayu, ane kapisara 

tekening tiang apanga ortayang tiang, nah ento 
Orta Rahayu uli Ida Sang Hyang Widi Wasa, ane 
luih muah maraga sih sueca. 


Atur panyuksma pabuat sih panugrahan 
Ida Sang Hyang Widi Wasa 


12 Tiang ngaturang panyuksma teken Ida Sang 
Kristus Yesus, Panembahan iragane ane suba 
mapaica kakuatan teken tiang buat nyalanang 
pagaen tiange! Tiang matur panyuksma teken 
Ida, sawireh Ida suba nyelik tur nglugrain tiang 
dadi parekan Idane, 33 yadiastu tiang ane malu 
nyelekang Ida, nyangsarain muah nganistayang 
Ida. Nanging Ida Sang Hyang Widi Wasa kalintang 
sih sueca teken tiang, sawireh tiang tusing 
pracaya teken Ida Hyang Yesus muah tusing 
nawang teken ane laksanayang tiang. 14 Tur Ida 
Sang Panembahan mapaica sih pasueca bek 
kanti maliah-liah teken tiang, buina Ida mapaica 
kapracayan muah kapitresnan, ane dadi gelah 
iraga sajeroning patunggilan teken Ida Sang 
Kristus Yesus. 1? Ane orahang tiang ene sujati 
pesan, patut katrima muah kagugu, nah ento 
Ida Sang Kristus Yesus tedun ka jagate buat 
ngrahayuang anake dosa. Tiang ene jadma ane 
paling nistana di pantaran anake dosa, 18 nanging 
unduke ento ngranayang Ida Sang Hyang Widi 
Wasa kalintang sih sueca teken tiang, apanga Ida 

Sang Kristus Yesus prasida nyinahang kasabaran 
Idane arepa teken tiang, anak ane paling nistana 
di pantaran anake dosa, makadadi tetuladan 
pabuat anake makejang, ane lakar pracaya teken 
Ida muah nampi idup ane langgeng. 1” Ida Sang 
Nata ane langgeng, ane tan katon, ane maraga 
tunggal, Ida patut kaluihang muah kapuji kanti 
salawas-lawasnya. Amin. 

18 Ih cening, Timotius, cening pisarain tiang 
pituduhe ene. Unduke ene mula manut buka 
sabdan Ida Sang Hyang Widi Wasa, nah ento 
unduk ceninge imaluan suba kawarahang baan 
nabine. Anggonja pawarah nabine ento buat 
ngukuhang dewek ceninge, sajeroning masiat 
nglawan sakancan ane tan patut, 19 buina 
pagehangja kapracayan ceninge teken Ida Sang 
Kristus Yesus muah angen-angen ceninge ane 
galang. Ada makudang-kudang anak ane tusing 
nyak ngrunguang kletegan kenehne, mawanan 
kapracayannyane dadi buyar. 20 Di pantaran 
anake ento, ada Himeneus muah Aleksander, ane 
suba serahang tiang apanga kareh baan Ratun 
Setane, apanga ia kaajahin eda buin nyelekang 
Ida Sang Hyang Widi Wasa. 


Indik pangubaktin pasamuane 


2 1 Kapingarep pesan, tiang miteketin 
cening, apanga cening ngaturang pinunas, 

pangastawa muah panyuksma teken Ida Sang 
Hyang Widi Wasa pabuat anake makejang, ? nah 
ento pabuat pararatu muah parapamrentahe 
apang iraga sida muponin sutrepti rahayu 
sajeroning astiti bakti teken Ida Sang Hyang 
Widi Wasa tur sajeroning laksanane ane patut. 
3 Paundukane ene mula melah tur kaledangin 
baan Ida Sang Hyang Widi Wasa, Juru Rahayun 
iragane, “ane mapakayunan apanga makejang 
anake karahayuang muah nawang kasujatian. 
3 Sawireh Widine ento tunggal, buina Anak ane 
nameang manusane arepa teken Ida Sang Hyang 
Widi Wasa masih tuah adiri, nah ento: Ida Sang 
Kristus Yesus, ê ane suba nyerahang anggan Idane 
buat ngrahayuang manusane makejang. Ento 
dadi bukti, dikala teka masan Ida Sang Hyang 
Widi Wasa mapakayunan apanga sakancan 
manusane karahayuang, ' tur unduke ene ane 
dadi jalaran tiange kutus dadi utusan muah 
guru buat parabangsa ane tidong Yahudi, buat 
midartayang orta unduk pracaya teken Ida Sang 
Kristus muah unduk kasujatian. Tiang tusingja 
mobab, nanging tiang ngorahang ane amun 
benehne! 

8 Pangidih tiange, dija-dijaja anake muani 
ane astiti bakti teken Ida Sang Hyang Widi 
Wasa, apanga ia pada tansah ngastawa, muah 
nyakupang lima, saha tusing enu ngadut keneh 

brangti muah ieg. ? Keto masih tiang mapangidih, 
apanga luh-luhe mayasin dewekne aji panganggo 
ane pantes; bokne apanga mapusungan ane 
beneh, buina apanga eda nganggo pepayasan 
mas-masan wiadin sesocan muah panganggo 
ane mael-mael, 10 nanging apanga ia mayasin 
dewekne aji parisolah ane melah tur pantes buat 
anak luh ane sadu. 1! Luh-luhe apanga eda milu 
ngraos muah apanga andap asor. 12 Tiang tusing 
maang luh-luhe ngurukang wiadin mrentah anak 
muani, ia patut matilesang dewek. 13 Sawireh 
Dane Adam malunan kaadakang, suud keto 
mara Dane Hawa. 14 Tusingja Dane Adam ane 
kena kagoda, nanging anake luh kena kagoda 
tur tungkas teken pituduh Ida Sang Hyang Widi 
Wasa. 15 Nanging anake luh lakar karahayuang 
malantaran ia ngelah pianak, yening ia pageh 
sajeroning kapracayan, kapitresnan muah 
kasucian saha kadulurin solah ane melah. 


Indik parapamimpin, sajeroning pasamuan 


1 Raos tiange ene sujati pesan. Yening 
3 ada anak ane mabudi dadi pamimpin 
pasamuan, anake ento ngulati gegaen ane 
utama. 2 Pamimpin pasamuane patut anak ane 
tan paceda; ia patut ngelah kurenan aukud 
dogen, enteg ngaba keneh, bisa ngeret budi 
muah ia patut bisa matata susila; ia masih 

patut demen nampi dunungan, buina patut bisa 
ngurukang. 3 la tuara patut mapunyah-punyahan 
wiadin enggal pedih, nanging patut darma 
muah demen nameang anak, buina tusing 
kuduan teken pipis. “Ia patut bisa nabdabang 
pumahan muah pianak-pianaknyane, apanga 
pada ngidepang munyi muah bakti teken rerama. 
> Sawireh yening anake ane dadi pamimpin 

ento tusing bisa nabdabang pumahannyane 
newek, kenkenanga lakar nyidayang nabdabang 
pasamuan ane kadrue baan Ida Sang Hyang 
Widi Wasa? ? Anake ane dadi pamimpin ento 
edaja anak ane mara-mara pracaya teken Ida 
Sang Kristus, sawireh yen keto, ia lakar dadi 
sombong, laut kena pasisip buka Ratun Setane. 

7 la patut anak ane kajiang baan anake sajabaning 
pasamuan, apanga ia tusing bakat kanti cacada 
baan anake muah tusing kena pangindrajalan 
Ratun Setane. 


Indik parapangancang sajeroning pasamuan 


8 Parapangancang pasamuane patut masih 
anak ane masolah melah muah jujur; ia patut 
tusing katagihan nginum anggur wiadin loba. 
9 la patut pada ngagem kasujatian unduk 
kapracayan ane suba kasinahang, aji keneh 
ane galang. 10 la patut pada kauji malu, tur 
disubane mabukti ia tan paceda, mara ia dadi 

negen tetegenane ento. 1! Somahnyane masih 
patut bisa matata susila, tusing demen ngaba 
pisuna, wiadin ngraosang anak; ia patut pada 
enteg ngaba keneh muah jujur di saluiring 
paundukan. 12 Pangancang pasamuane patut 
ngelah kurenan tuah aukud dogen, buina ia patut 
bisa ngempuang pianak-pianakne muah ia bisa 
nabdabang pumahanne. 3 Anake ane mapakardi 
melah, ia lakar melah kajiang baan anake, tur 
lakar bani nartayang unduk kapracayannyane 
teken Ida Sang Kristus Yesus. 


Pepingitan sane agung 


14 Dugase tiang nulis surate ene teken cening, 
tiang ngajap-ajap apanga dienggal nyidayang 
nekain cening. 1? Nanging yening tiang kasep 
teka, uli surate ene cening nyidayang nawang, 
kenken patutne iraga masolah sajeroning 
kulawargan Ida Sang Hyang Widi Wasa, nah ento 
pasamuan druen Ida Sang Hyang Widi Wasa 
ane jumeneng langgeng, ane dadi paduraksa 
muah dasar kasujatiane. 18 Tusing ada anak ane 
nyidayang moyanin unduk kagungan pepingitan 
agaman iragane: 

Ida nyinahang raga maraga manusa, Ida 
kasujatiang baan Ida Sang Roh tur 
kacingak baan paramalaekate. Ida 
kalumbrahang di pantaran bangsa- 

bangsane, Ida kasungkemin di gumine, tur 
Ida suba kaluihang di suargan. 


Indik guru-guru sane duracara 


1 Roh Ida Sang Hyang Widi Wasa suba 

tatas mawecana, mungguing manian 
ada makudang-kudang anak lakar nilas 
kapracayannyane teken Ida Sang Kristus. Anake 
ento lakar madingehang munyin roh-rohe ane 
duracara muah ngidepang paurukan-paurukan 
| Setan. 2 Paurukane ane buka kene wetu uli 
pangindrajalan anake ane demen mobab, 
ane unteng kenehne suba punah, tan bina 
buka kasuled aji besi panes. 3 Anake ento 
pada ngurukang, mungguing tan patut anake 
makurenan muah ia pada nombahang naar 
makudang-kudang soroh dedaaran. Nanging 
Ida Sang Hyang Widi Wasa suba ngadakang 
soroh dedaarane ento makejang, apanga kadaar 
baan anake ane pracaya teken Ida muah ane 
suba nawang kasujatian, sasubane ia pada 
ngaturang suksma astawa. “ Sakancan ane suba 
kaadakang baan Ida Sang Hyang Widi Wasa 
ento makejang melah, tuara ada ane cemer, 
nanging makejang patut katampi maduluran 
suksma astawa. ? Sawireh sabdan Idane muah 
pangastawane ngranayang sakancan paundukane 
ento kaledangin baan Ida Sang Hyang Widi Wasa. 


1 TIMOTIUS 4.6-12 4944 


Indik parekan Ida Sang Kristus Yesus sane becik 


6 Yening cening nekedang pitutur-pituture ene 
teken paranyaman iragane, sinah cening lakar 
dadi parekan Ida Sang Kristus ane melah, sawireh 
cening suba ngincepang sabda kapracayan 
muah paurukan ane sujati, ane suba tinutin 
cening. ' Nanging johangja dewek ceninge uli 
satua-satuane ane tan pawidi, ane tuara patut 
katuturang. Telebangja dewek ceninge nyalanang 
astiti bakti teken Ida Sang Hyang Widi Wasa. 

8 Peplajahan buat awak iragane sekala, tuah 
abedik pikenohne, nanging peplajahan buat 
unduk kaniskalan setata gede gunanne, sawireh 
peplajahane ento misi janji buat idup iragane 
ane jani muah ane mani wekas. ? Tuture ene 
sujati pesan, patut pesan katampi muah kagugu. 
10 Ento krananne iraga sarat ngusahayang muah 
matuyuhin dewek, sawireh iraga ngajap-ajap Ida 
Sang Hyang Widi Wasa ane jumeneng langgeng, 
ane dadi Sang Juru Rahayu pabuat manusane 
makejang, minakadinne pesan buat anake ane 
pracaya teken Ida Sang Kristus. 

11 Patinget muah urukangja paundukan- 
paundukane ene. 12 Eda baanga kanti ada anak 
ane nemberang cening, yadian cening enu truna, 
nanging cening patut dadi tetuladan, sajeroning 
reraosan, parisolah, kapitresnan, kapracayan 

muah kasucian pabuat anake ane pracaya teken 
Ida Sang Kristus. 18 Sambilang ngantiang tekan 
tiange, cening patut tansah ngusahayang dewek 
ceninge buat mamaca Cakepan Suci, pamidarta 
muah nguruk di arepan pasamuane. 14 Eda 
lemenahanga paica rohani, ane kapaicayang 
teken cening, dugas paranabine ngandika muah 
dugas parapanglingsire ngungkulang tangan sig 
ceninge. 1? Santepangja dewek ceninge buat 
nglakonin paundukane ene makejang, apanga 
unduk ceninge sayan sampurna tingalina baan 
anake makejang. 18 Waspadaja teken dewek 
muah teken paurukan ceninge. Terusangja 
nglakonin paundukane ene makejang, sawireh 
yen cening nglakonin, cening lakar ngrahayuang 
dewek ceninge muah sakancan anake ane 
madingehang cening. 


Indik tetegenan marep ring anake 
sane pracaya ring Ida Sang Kristus 


1 Eda cening langgah marep teken anak 

kelihan, nanging takehangja dewek ceninge 
buka cening matakeh teken bapan ceninge. Tur 
marep teken anak ane cerikan, takehangja dewek 
ceninge buka cening matakeh marep teken 
adi-adin ceninge. 2 Marep teken luh-luhe ane 
kelihan, matakehja buka marep teken memen 
ceninge muah marep teken luh-luhe ane cerikan 


1 TIMOTIUS 5.3-9 4946 


matakehja buka marep teken adi-adin ceninge 
luh, maduluran keneh ane ning nirmala. 

3 Ajiangja parabalune ane sujati balu. 4 Nanging 
yening ada balu ane ngelah pianak wiadin 
cucu, kapingarep pianak cucunne patut 
nyalanang tetegenan agamannyane marep teken 
pakurenannyane, rerama, dadong wiadin pekak, 
tur ulihan keto ia mayah utang teken meme 
bapanne muah teken pekak wiadin dadongne, 
sawireh solahe ane buka keto ento kaledangin 
baan Ida Sang Hyang Widi Wasa. ? Nanging 
anake balu ane sujati balu, ane tusing ngelah 
nyen-nyen ia nguleng ngajap-ajap Ida Sang 
Hyang Widi Wasa, buina peteng lemah tusing 
suud-suud ngastawa muah nunas pitulungan 
teken Ida. ? Nanging anake balu ane ngulurin 
dewekne masuka-sukan sujatinne ia suba mati, 
yadian ia enu idup. ” Patingetja ia baan pituture 
ene, apanga tusing ada anak ane nyidayang 
melihang ia. 8 Nanging yening ada anak ane tuara 
ngrunguang nyama-nyamaanne, minakadinne 
pesan pakurenanne, anake ento suba nilas 
kapracayannyane teken Ida Sang Kristus, tur ia 
corahan bandingang teken anake ane tusing 
pracaya. 

9 Anake balu ane matuuh tunaan teken nem 
dasa tiban, edaja asukanga di daptar cacah 
jiwan anake balu. Buina anake balu ento patut 

makurenan tuah acepok, 19 tur ia kasambat 
melah ulihan laksanannyane ane melah: 
ngempuang pianak-pianakne, demen nampi 
dunungan, demen masehin cokor parakaulan 
Ida Sang Hyang Widi Wasa, demen nulungin 
anake ane nandang kakewehan, cutetne setata 
ngusahayang dewek mapakardi ayu. 

11 Nanging eda bareng daptaranga anake luh 
balu ane enu bajang; sawireh yen ia kasemaran 
tur buin makeneh nganten, ia ngejohang awakne 
uli Ida Sang Kristus: 12 tur ulihan ento ia sisip 
ngelong janjinnyane ane malu teken Ida. la 
pada ngutang gae tur malali kemo mai ka 
umah-umah anake, nanging ane buin jelekan 
teken ento, ia majalan ngaba pisuna muah 
ngraosang anak, ngraosang paundukan ane 
tuara patut raosanga. 14 Ento krananne melahan 
anake balu ane enu bajang buin nganten, 
tur numbuhang pianak muah nabdabang 
pumahannyane, apanga musuh-musuh iragane 
tusing ngelah jalaran buat nyelekang iraga. 

15 Sawireh ada makudang-kudang anak balu 
suba nilas kapracayan teken Ida Sang Kristus, 
laut ia nututin Ratun Setane. 18 Nanging yening 
ada anak luh ane pracaya teken Ida Sang Kristus 
ngelah anak balu-balu jumahne, ia patut miara 
balu-balune ento, eda pasamuane pabaatina, 

apanga pasamuane nyidayang miara balu-balune 
ane nglisting. 

17 Parapanglingsir ane melah baane mimpin 
pasamuane, patut kajiang tikel ping pindo, 
kapingarep ane matuyuhang dewek buat 
mapidarta muah ngurukang. 18 Sawireh ada 
kakecap di Cakepan Sucine buka kene: “Edaja 
krosoina bungut sampine ane nenggala”, 
muah kecap ane lenan:“Asing-asing anake ane 
magae patut nampi pikolihnyane”. 19 Edaja 
padingehanga dedalihan anake marep teken 
salah tunggil panglingsire, sajaba yening ada 
saksinne ajaka dadua wiadin ajaka tetelu. 

20 Anake ane madosa glemekinja ia di arepan 
anake liu, apanga anake ane lenan tusing bani 
ngae dosa. 

21 Di ayun Ida Sang Hyang Widi Wasa muah Ida 
Sang Kristus Yesus muah paramalaekate ane suci, 
tiang kedeh miteketin cening, apanga cening 
teleb tur tusing bingbang ninutin pitutur-pituture 
ene tur edaja matuju mua sajeroning laksanan 
ceninge. 22 Sajeroning ngayah teken Ida Sang 
Panembahan edaja kadropon ngungkulang lima 
sig anake. Edaja bareng milu teken dosan anake 
lenan; tangarinja apanga dewek ceninge suci 
nirmala. 

23 Eda cening nginem yeh dogen, nanging 
nginemja yeh anggur abedik buat kasegeran 

ceninge, sawireh cening pepesan nyakitang 
basang. 

24 Ada makudang-kudang anak ane sinah 
pesan dosanne tur dosannyane lakar malunan 
katepasin: nanging dosa-dosan anake lenan, 
manian mara lakar ngenah. 22 Aketo masih 
laksana ane ayu lakar sinah pesan, yen tusing 
sinah pasti tusing sida baana ngengkebang. 

1 sakancan anake ane dadi panjak patut 
6 ngajiang tur bakti teken pamekelnyane, 
apanga tusing kanti ada anak ane nganistayang 
parab Ida Sang Hyang Widi Wasa muah paurukan 
iragane. 2 Parapanjak ane mamanjak teken 
pamekel ane pracaya teken Ida Sang Kristus, tuara 
patut ia nganistayang pamekelnyane, yadiapin 
pamekelnyane suba dadi nyama pasamuan. 
Tungkalikane, panjake ento patut sayan melah 
ayah-ayahanne teken pamekelnyane, sawireh 
pamekel ane ngrasayang ayah-ayahanne, anak 
ane pracaya teken Ida Sang Kristus muah ane 
tresnaina. 


Indik paurukan sane duracara 
miwah kasugihan sane sujati 


Cening patut ngurukang muah midartayang 
paundukan-paundukane ene. ? Nyenja ngurukang 
paurukan ane mabinayan, ane tusing adung 
teken sabdan Ida Hyang Yesus Kristus ane sujati 

muah teken paurukan agaman iragane, “ anake 
ento dadi sombong pesan muah tusing nawang 
apa. la demen ngalih-alihin kapelihan anak muah 
saling tembungin raos, ane ngranayang iri ati, 
maiegan, mamisuh, sangsaya, ? muah tusing 
suud-suud madedalihan ane wetu uli pepineh 
ane tuara teteg, ane tuara beneh. Ida ngaden 
agamane ento dadi anggon srana buat ngalih 
kasugihan. 

6 Sasajaane, agamane ento ngranayang anake 
sugih pesan, yening ia bisa nampi saking liang 
apa ane gelahanga. ' Apake ane aba iraga mai 
ka mrecapada? Iraga tusing ngaba apa-apa. 
Apake ane bakal nyidayang aba iraga magedi uli 
di mrecapada? Masih tusing bakal nyidayang 
ngaba apa. 8 Ento krananne yening iraga suba 
ngelah sandang pangan, ento suba patut cukup 
buat iraga. “Nanging anake ane makeneh dadi 
sugih, ia suba kena gegodan muah kaliput baan 
indriannyane ane jugul muah tan papuara, ane 
ngranayang ia nemu sengkala gede. 10 Sawireh 
kuduan teken pipis dadi kawit sakancan 
kadursilane, liu anake ngadokang dayane buka 
keto, kanti ia pada lempas uli kapracayannyane 
teken Ida Sang Kristus tur ngenyagang kenehne 
baan makudang-kudang duhkita. 

Pitutur-pitutur buat Timotius 


11 Nanging cening, ane dadi druen Ida Sang 
Hyang Widi Wasa, johangja dewek ceninge uli 
paundukane ento makejang. Ulatija kadilan, 
pangastiti bakti teken Ida Sang Hyang Widi 
Wasa, kapracayan, kapitresnan, kasabaran muah 
kadarman. 12 Saratangja malomba sajeroning 
kapracayane tur ulehang apanga cening molih 
idup langgeng buat dewek ceninge, sawireh 
cening suba kesengin baan Ida Sang Hyang Widi 
Wasa buat idupe ane langgeng ento, dugase 
cening ngucapang pangangken ceninge di arepan 
anake liu ane pinaka saksi. 18 Di ayun Ida Sang 
Hyang Widi Wasa, ane maicayang idup teken 
saluiring ane ada muah di ayun Ida Hyang Yesus 
Kristus, ane suba ngwedalang pangangken 
idane di ajeng Pontius Pilatus, tiang miteketin 
cening! 14 Tinutinja pituduhe ento, aji keneh ane 
ening nirmala muah tan paceda kanti teka Dina 
panemayan Ida Hyang Yesus Kristus nyinahang 
raga. 15 Dikala suba tutug masanne, Ida lakar 
kasinahang baan Ida Sang Hyang Widi Wasa, 
ane maraga Panguasa tunggal ane patut kapuji, 
Ratuning pararatu muah Panembahan sakancan 
panembahane. 18 Ida ngraga maraga langgeng, 
Ida nyeneng sajeroning galang ane tusing ada 
anak ane nyidayang maekin. Tusing ada anak 

ane suba taen ngatonang Ida, tusing ada anak 
lakar taen nyidayang ngatonang Ida. Pabuat Ida 
kapujian muah kakuasan ane langgeng. Amin. 

17 Patingetja anake ane sugih teken arta brana 
di jagate, apanga ia tusing pada sombong, 
tur apanga ia tusing ngandelang paundukan- 
paundukan ane tuara langgeng buka kasugihane 
ento, nanging apanga ia pada ngajap-ajap Ida 
Sang Hyang Widi Wasa ane maha dana tur 
maicayang teken iraga saluiring paundukan, buat 
rasayang iraga. 18 Patingetja ia ajaka makejang, 
apanga ia pada malaksana ayu, kanti ia pada 
sugih teken laksanane ane ayu, apanga ia pada 
dana, tur sedia ngedumang gelahne teken anake 
lenan. 19 Aketo ia lakar munduhang kasugihan 
buat dewekne ane lakar dadi dasar ane kukuh 
buat dimani puane. Tur ia nyidayang muponin 
idup ane sujati. 

20 Cening Timotius, melahangja ngagem ane 
suba kapisarayang teken cening. Kelidinja 
reraosan ane tan pawidi muah pagonjakan 
ane tan papuara, ane madan “Kaweruh”, 
nanging sujatinne pelih baana ngadanin baan 
anake. 21 Sawireh liu ada anak ane ngulati 
kaweruhe ento, nanging pamragatne ia kelangan 
kapracayannyane teken Ida Sang Kristus. 

Sih pasuecan Ida Sang Hyang Widi Wasa 
nyarengin cening ajak makejang. 


2 TIMOTIUS 


Pamahbah 


1 Surat uli tiang, Paulus ane dadi utusan Ida 

Sang Kristus Yesus, manut pakarsan Ida Sang 
Hyang Widi Wasa, ane kutus midartayang idup 
ane kajanjiang sajeroning patunggilan iragane 
teken Ida Sang Kristus Yesus. 

2 Katiba teken Timotius, pianak tiange ane 
sayang: 

Tiang mapinunas teken Ida Sang Hyang Widi 
Wasa, Sang Aji muah Ida Sang Kristus Yesus, 
Panembahan iragane, apang Ida maicayang sih 
pasueca, panugrahan muah sutrepti rahayu 
teken cening. 


Atur panyuksma miwah pitutur 


3 Tiang ngaturang panyuksma teken Ida Sang 
Hyang Widi Wasa, ane ayahin tiang maduluran 
keneh ane ening, buka ane kalaksanayang baan 
paraleluur tiange. Lemah peteng, sabilang tiang 
inget teken cening di sajeroning pangastawan 
tiange, tiang ngaturang panyuksma teken Ida. 
4Tiang inget teken yeh paningalan ceninge, tur 
tiang edot pesan lakar katemu teken cening, 

apanga tiang prasida liang. ? Tiang inget teken 
kapracayan ceninge ane jujur, ane patuh 
buka kapracayan dadong ceninge, Lois muah 
memen ceninge Eunike. Tiang cager mungguing 
kapracayan ceninge masih patuh buka keto. 
6 Ento krananne tiang matinget cening, apang 
cening tansah miara paican Ida Sang Hyang Widi 
Wasa ane kapaica teken cening, dugas tiange 
ngungkulang lima di duur sirah ceninge. ' Sawireh 
Ida Sang Roh, ane suba kapaicayang teken iraga 
baan Ida Sang Hyang Widi Wasa, tusingja 
ngranayang iraga takut, nanging sujatinne Roh 
Idane ngebekin iraga baan kakuatan, kapitresnan 
muah pangeret budi. 

8 Edaja cening kimud buat nyaksiang Ida 
Sang Panembahan, edaja masih kimud 
malarapan tiang, ane kapangkeng ulihan tiang 
midartayang Ida. Nanging tegenja duman 
ceninge sajeroning kasangsaran malarapan 
nartayang Orta Rahayune, sawireh Ida Sang 
Hyang Widi Wasa suba mapaica kakuatan 
teken cening buat nandangin kasangsarane 
ento. ? Ida suba ngrahayuang iraga muah suba 
ngesengin iraga dadi kaulan Idane, tusingja 
ulihan laksanan iragane, nanging ulihan pakarsan 
muah sih pasuecan Idane. Ida suba ngicen 
iraga sih pasueca malantaran Ida Sang Kristus 
Yesus satonden pangawit gumine, 10 hanging 

ane jani sih pasuecan Idane suba kasinahang 
teken iraga malantaran rauh Ida Sang Juru 
Rahayun iragane, Ida Sang Kristus Yesus. Ida suba 
ngaonang kakuasan patine muah malantaran 
Orta Rahayune Ida suba nyinahang idup ane 
langgeng. 

11 |da Sang Hyang Widi Wasa suba nyelik tiang 
dadi utusan muah guru, buat midartayang Orta 
Rahayune, 12 tur malarapan ento tiang nandangin 
saluiring sangsarane ene. Nanging tiang tetep 
pracaya, sawireh tiang nawang nyen ane 
andelang tiang, tur tiang pracaya, mungguing Ida 
kuasa miara paica ane suba pisarayang Ida teken 
tiang kanti dina pangrauh Ida Sang Panembahan. 
13 Agemja paurukan sujati ane suba urukang 
tiang teken cening, pinaka tetuladan ane patut 
tinutin cening muah pagehangja dewek ceninge 
sajeroning kapracayan muah kapitresnan iragane, 
sajeroning patunggilan teken Ida Sang Kristus 
Yesus. 14 Piaraja paundukan-paundukan ane 
melah ane suba kapisarayang teken cening, 
malantaran kakuasan Roh Ida Sang Hyang Widi 
Wasa, ane malingga sajeroning iraga. 

15 Cening suba nawang, mungguing makejang 
anake ane di wewengkon Asia suba ngalahin 
tiang, keto masih Pigelus muah Hermogenes. 

16 Dumadak Ida Sang Panembahan maicayang sih 
pasueca teken kulawargan Onesiporuse, sawireh 

ping kuda-kuda ia suba nglipurang tiang. Ia tuara 
kimud, yadiastun tiang kapangkeng, 1? nanging uli 
mara ia teked di kota Roma ia terus ngalih tiang, 
kanti ia katemu teken tiang. 18 Tiang mapinunas 
apang Ida Sang Panembahan nglugrain ia sih 
pasueca uli Ida Sang Panembahan, dipanemayan 
rauh Idane. Cening suba pada pedas nawang, 
unduknyane suba liu nulungin tiang di kota 
Epesus. 


Indik dados prajurit Ida Sang 
Kristus Yesus sane satia 


1 Ih cening, pianak tiange, pagehangja dewek 
2 ceninge malantaran sih pasuecan ane suba 
tampi iraga sajeroning patunggilan iragane teken 
Ida Sang Kristus Yesus. * Agemja pitutur-pitutur 
ane suba dingeh cening, ane pidartayang tiang 
di arepan anake liu, ane pinaka saksi; urukangja 
ento teken anake ane andelang cening, ane lakar 
bisa ngurukang anak len. 

3 Tegenja duman ceninge sajeroning 

kasangsaran, buka prajurit Ida Sang Kristus 
ane satia. Prajurite ane di pasiatan 
tansah ngusahayang buat ngliangang keneh 
komandanne, ento kranane ia tusing nglinguang 
paundukan-paundukan muah kaperluannyane 
di jagate. ? Anake ane malomba tusing bakal 
menang, yening ia tusing ninutin pidabdab 

anake malomba. ? Anake tani ane suba tuyuh 
magae, patut ia ane kapingarep nampi duman 
pamuponnyane. / Telebangja pitutur tiange ene, 
sawireh Ida Sang Panembahan lakar mapaica 
pangresepan teken cening, apanga cening 
ngresep teken saluiring paundukan. 

8 Ingetangja Ida Sang Hyang Yesus Kristus, ane 
suba katangiang uli pantaran anake mati, ane 
maraga turunan Sang Prabu Daud, buka ane 
katuturang sajeroning Orta Rahayune, ane suba 
pidartayang tiang. ? Ulihan tiang midartayang 
Orta Rahayune, tiang nandang sangsara, kanti 
tiang kaante buka narapidanane. Nanging sabdan 
Ida Sang Hyang Widi Wasa, tusing nyidayang 
kante, 10 buina majalaran Orta Rahayune ento, 
tiang sabar nandangin saluiring paundukan 
pabuat kaula seselikan Ida Sang Hyang Widi 
Wasa, apanga ia pada molih rahayu sajeroning 
Ida Sang Kristus Yesus, maduluran kaluihan ane 
langgeng. 1! Mula saja raose ane buka kene: 

“Yening iraga suba mati ngiring Ida, iraga lakar 
idup ngiring Ida. 

12 Yening iraga tetep sabar nandang sangsara, 
iraga lakar mrentah ngiring Ida. Yening 
iraga nilas Ida, Ida masih lakar nilas iraga. 

13 Yening iraga tusing satia tuu, Ida tetep satia 
tuu sawireh Ida tusing taen ngapus raga!” 

Pangayah sane satia 


14 Patingetangja unduke ene marep teken 
pasamuan ceninge, tur pituturinja ia, di ayun 
Ida Sang Hyang Widi Wasa, apang ia tusing 
pada matembung raos. Laksanane ane buka 
keto tusing melah, nanging tuah ngranayang 
ngae usak pasamuane ane ningeh paundukane 
ento. 1? Jalanangja saluiring gegaen ceninge, 
apanga cening kaledangin baan Ida Sang Hyang 
Widi Wasa, buka anake dadi pangayah, ane 
tusing kimud teken geginanne, ane satia tuu 
ngurukang sabdan Ida Sang Hyang Widi Wasa 
ane sujati. 18 Johangja dewek ceninge uli unduk 
ane nyapa kadi aku muah uli matembung raos 
ane tan paisi, ane ngranayang anake palas uli 
ayun Ida Sang Hyang Widi Wasa. 1” Paurukan 
anake ento tan bina buka berunge ane tansah 
nglinggahang. Di pantaran guru-gurune ento ada 
anak ajaka dadua milu ngurukang buka keto, nah 
ento: Himeneus muah Piletus. 18 Ia suba pada 
ngutang paurukan ane sujati buina ia ngranayang 
kasasar kapracayan anake teken Ida Sang Kristus, 
sawireh ia ngurukang, mungguing unduk iragane 
lakar buin idup uli pantaran anake mati ento 
suba liwat. 19 Nanging dasare ane kukuh ane 
suba kapasang baan Ida Sang Hyang Widi Wasa 
tusing lakar obah; buina sig dasare ento suba 

matulis buka kene: “Ida Sang Panembahan 
wikan teken anake ane dadi druen Idane”, buina, 
“nyenja ngorahang dewekne druen Ida Sang 
Panembahan, ia patut ngejohang dewekne uli 
laksanane ane tan patut”. 

20 Di umahe ane gede, ditu liu ada prabot, 
minakadinne piring, cangkir muah ane len-lenan. 
Prabote ento ada ane malakar mas muah perak, 
ada masih malakar kayu muah tanah legit; ada 
prabot ane kagunayang buat gae ane utama, ada 
masih ane kagunayang buat gae ane madia muah 
nista. 21 Yening ada anak ane nyuciang dewekne 
uli paundukan-paundukan ane corah, anake ento 
lakar kagunayang buat gae ane utama, sawireh 
ia astiti bakti muah maguna buat Pamekelnyane, 
tur suba tragia buat nglaksanayang gegaene 
ane melah. 22 Kelidinja indrian masa trunane, 
usahayangja dewek ceninge buat ngulati 
kadilan, kapracayan, kapitresnan muah dame, 
bareng-bareng ajak anake ane nunas pitulungan 
teken Ida Sang Panembahan aji keneh ane ening. 
23 Johang dewek ceninge uli matembung raos 
ane tan paisi muah tan papuara, cening suba 
nawang, mungguing patembunge ane buka 
keto pamragatne lakar dadi ieg. 24 Parekan 
Ida Sang Panembahan tusing patut maiegan. 
Parekane ento patut darma marep teken anake 
makejang, patut dadi guru ane melah muah 

sabar, 2? ane bisa mituturin musuh-musuhne 
baan raos ane nyunyur manis. Dumadak Ida Sang 
Hyang Widi Wasa maicayang sela teken anake 
ento buat ngesehin pepinehnyane, ngutang 
dosa-dosannyane, apanga ia nawang kasujatian. 
26 Yen suba keto ia lakar inget teken dewekne 
laut ngelesang dewekne uli jeet Ratun Setane 
ane suba negul ia buat nyalanang sakita karep 
Ratun Setane ento. 


Indik masa sane pamuput 


1 Ingetangja unduke ene. Dimasane ane 
3 panyuud ditu lakar ada kala masa ane 
keweh. 2 Anake lakar pada ngulahang dewekne 
padidi, loba, kuduan teken pipis, ngagu muah 
nguluk-uluk. Anake lakar pada misunayang 
timpal-timpalne, langgana teken meme 
bapanne, tusing bisa nampi legan anak muah 
murang agama. 3 Buina ia pada tusing ngelah 
kapitresnan, tusing bisa madame, demen 
misuna, enggal pedih, gemes muah tusing demen 
teken paundukan ane melah. “la pada linyok, 
brangsongan muah sumbung. la pada demenan 
ngulurin indria bandingang teken astiti bakti 
teken Ida Sang Hyang Widi Wasa. ? Sekalane 
dogen ia pada nyalanang pangubakti, nanging 
sujatinne ia ngutang kuasan pangubaktine 
ento. Kelidinja anake ane buka keto. ? Uli di 

pantaran anake ane buka keto, ada ane nylebseb 
macelep mulih-mulihan, laut mrentah luh-luhe 
ane tunaan pageh pepinehnyane, ane mondong 
dosa-dosanne kanti seed muah kaliput baan 
sakancan indriane, 7 nah ento luh-luhe ane pada 
demen mlajah, nanging tusing taen resep teken 
unduk kasujatian. 3 Buka Yanes muah Yambres 
tungkas nglawan Dane Musa, aketo masih anake 
ane pada tungkas nglawan kasujatian sasubane 
pada usak pepinehne muah kapracayannyane 
suba tusing mapikenoh. ? Nanging ia tusing 
nyidayang nerusang pajalanne buka keto, 
sawireh makejang anake lakar ngatonang 
kabelogannyane, tan bina buka unduk Yanes 
muah Yambrese ento. 


Pitutur-pitutur sane pamuput 


10 Nanging cening suba ninutin paurukan, 
parisolah muah tetujon idup tiange; cening 
suba pedas teken kapracayan, kasabaran, 
kapitresnan, kateleban tiange, 1! aketo masih 
teken kakewehan muah kasangsaran tiange. 
Cening suba nawang saluiring paundukan ane 
nibenin tiang di kota Antiokia, Ikonium muah 
di kota Listra, nah ento unduk sangsara ane 
gede ane suba tandangin tiang. Nanging Ida 
Sang Panembahan suba ngluputang tiang 
uli sangsarane ento. 12 Sakancan anake ane 

makeneh malaksana astiti bakti teken Ida Sang 
Hyang Widi Wasa sajeroning Ida Sang Kristus 
Yesus, ia lakar kasangsaren, 13 nanging anake 
corah muah ane demen melog-melog anak 
lenan, kacorahannyane sayan mawuwuh-wuwuh 
muah sajeroning ia nguluk-uluk anak lenan, 
sujatinne ia ngapus dewekne padidi. 14 Nanging 
pabuat cening, pagehangja ngagem kasujatian 
ane suba plajahin muah pracayain cening. Cening 
suba tatas nawang, nyen ane dadi paragurun 
ceninge, 1? buina cening sinah inget, mungguing 
uli enu cenik cening suba nawang Cakepan Suci, 
ane maicayang kawicaksanan, ane ngrahayuang 
cening malantaran pracaya teken Ida Sang Kristus 
Yesus. 19 Cakepan Sucine makejang kawisikang 
baan Ida Sang Hyang Widi Wasa muah maguna 
pesan buat ngurukang unduk kasujatian, buat 
nyinahang ane pelih, buat menahin ane tusing 
beneh, buina mamuat pitutur-pitutur buat 
malaksana ane patut, 17 apanga anake ane 
ngaturang ayah teken Ida Sang Hyang Widi Wasa, 
kacawisang muah kadabdabang saha sampurna 
buat nglaksanayang sakancan laksanane ane 
melah. 

1 Saking sarat pesan tiang mituturin cening 

di ayun Ida Sang Hyang Widi Wasa muah Ida 
Sang Kristus Yesus, ane lakar nepasin sakancan 
manusane, ane enu idup muah ane suba mati. 

Malarapan pangrauh muah pamrentahan 

Idane, tiang mapiteket teken cening, ? apanga 
cening nartayang muah geleng nuturang Orta 
Rahayune dimasane liang wiadin tuara liang; 
sinahangja pajalan anake pelih, glemekin muah 
pituturinja ia baan keneh ane sabar muah aji 
paurukan. 3 Lakar ada masanne anake tusing 
lakar nyak madingehang paurukan ane sujati, 
nanging ia pada lakar ninutin kitannyane 
newek, buina ia lakar ngalih guru-guru buat 
ngurukang paundukan-paundukan ane demenina 
madingehang. “ la pada lakar ngelen ulat arepa 
teken paurukan ane sujati muah ia lakar pada 
santep madingehang satua-satua ane puyung. 

> Nanging cening, ingetang pesan dewek ceninge 
arepa teken saluiring paundukan; sabarja 
sajeroning nandang kakewehan, jalanangja 
gaen ceninge midartayang Orta Rahayune 
muah pragatangja sakancan kapatutan ceninge 
mamarekan teken Ida Sang Hyang Widi Wasa. 

6 Buat padewekan tiange, suba teka panemayan 
tiange lakar dadi aturan; panemayan tiange 
mati suba paek. ' Sajeroning malomba, tiang 
suba nyaratang malaib kanti teked di wates ane 
panyuud, nah ento tiang suba ngemit kapracayan 
tiange teken Ida Sang Kristus. 8 Ane jani gelungan 
kamenangan suba kasediaang buat tiang, nah 
ento gelungan kasujatian, ane lakar kapaicayang 


2 TIMOTIUS 4.9-16 4964 


teken tiang didina pangrauh Idane, baan Ida 
Sang Panembahan, ane maraga Hakim ane 
adil. Buina tusingja teken tiang dogen, nanging 
teken sakancan anake ane madasar kapitresnan 
ngajap-ajap rauh Idane. 


Pitutur sane pamuput 


9 Ulehangja dewek ceninge apang dienggal teka 
nelokin tiang. 19 Demas suba ngalahin tiang, 
sawireh ia nresnain gumine ene, tur ia suba ka 
kota Tesalonika. Kreskes suba ka gumi Galatia 
muah Titus ka gumi Dalmatia. 11 Tuah Lukas ane 
enu marengin tiang. Alihja Markus tur ajakja 
bareng mai, sawireh ia maguna pesan buat 
nulungin tiang. 12 Tiang suba ngutus Tikikus ka 
kota Epesus. 13 Dikalan ceninge teka mai, abaja 
jubah tiange ane kutang tiang jumah Karpus di 
kota Troas, buina abaja buku-bukune makejang, 
minakadinne pesan buku-buku ane aji kertas 
kulite ento. 

14 Aleksander, pande temagane ento, suba 
liu pesan mapagae ala marep teken tiang. Ida 
Sang Panembahan lakar ngwales ia manut 
pagaennyane. 1° Tangarinja dewek ceninge arepa 
teken ia, sawireh ia sanget pesan tungkas teken 
paurukan iragane. 

16 Dugas tiang nindihin dewek tiange ane 
simalu, tusing ada anak ane ngilonin tiang, 

makejang pada ngalahin tiang. Dumadak Ida 
Sang Hyang Widi Wasa tusing nyisipang ia ajaka 
makejang. 1' Nanging Ida Sang Panembahan 
tansah ngabih tur ngicen tiang kakuatan, kanti 
tiang nyidayang midartayang Orta Rahayune, 
apanga kadingeh baan bangsa-bangsane ane 
tidong Yahudi; tur tiang luput uli bungut singane 
ento. 18 Buina Ida Sang Panembahan lakar 
ngluputang tiang uli sakancan pangindrajalane 
tur lakar nuntun tiang saha rahayu ngungsi ka 
Kaprabon Idane ane anyar di suargan. Luihangja 
Ida salami-laminnya. Amin. 


Pangayu bagia sane pamuput 


19 Pangayu bagian tiange buat Priskila muah 
Akwila muah buat kulawargan Onesiporuse. 
20 Frastus enu nongos ditu di kota Korintus muah 
Tropimus suba kalahin tiang di kota Miletus, 
sawireh ia sakit. 2! Ulehangja dewek ceninge, 
apanga cening nyidayang nekain tiang satonden 
masan dingine. 

Pangayu bagia uli Ebulus, Pudes, Linus 
muah Klaudia, aketo masih uli sakancan 
nyama-nyamaane ane lenan. 

22 ida Sang Panembahan nyarengin roh ceninge. 
Sih pasuecan Ida Sang Hyang Widi Wasa 
nyarengin cening ajak makejang. 


TITUS 


Pangayu bagia 


1 Surat uli tiang, Paulus, parekan Ida Sang 

Hyang Widi Wasa muah utusan Ida Hyang 
Yesus Kristus. Tiang suba kaselik muah kutus 
buat magehang kapracayan kaula seselikan Ida 
Sang Hyang Widi Wasa muah buat nuntun kaulan 
Idane, apanga sayan teleb baana ngresepang 
kasujatian ane kuruk baan agaman iragane, ? ane 
kadasarin baan pangajap-ajap buat ngulati idup 
ane langgeng. Ida Sang Hyang Widi Wasa, ane 
tusing pesan taen linyok, Ida suba nyanjiang 
idup ane langgeng ento teken iraga uli duk tan 
ana paran-paran. 3 Didina ane suba pastiang 
Ida, Ida Sang Hyang Widi Wasa suba nyinahang 
unduke ento sajeroning Orti Rahayun Idane, ane 
pisarayang Ida teken tiang muah ane ortaang 
tiang manut pituduh Ida Sang Hyang Widi Wasa, 
Juru Rahayun iragane. 

4 Surate ene katiba teken Titus, pianak tiange 
ane sujati sajeroning kapracayan iragane teken 
Ida Sang Kristus. 

Dumadak Ida Sang Hyang Widi Wasa, Sang 
Aji muah Ida Sang Kristus Yesus, Juru Rahayun 

iragane maicayang sih pasueca muah sutrepti 
rahayu teken cening. 


Indik pakaryan Titus ring Pulo Kreta 


> Tiang ngutang cening di Pulo Kreta, apanga 
cening nabdabang paundukan-paundukan 
ane perlu kadabdab muah buat milih saha 
ngadegang panglingsir-panglingsir pasamuane 
di asing-asing kota. Ingetangja pitutur-pitutur 
tiange ene; *anake ane dadi panglingsir ento 
patut tan paceda; ia patut ngelah kurenan 
tuah aukud dogen muah pianak-pianakne 
patut pracaya teken Ida Sang Kristus, buina ia 
tusing taen nekaang paplungguhan malarapan 
solah pianakne ane tuara nganutin pidabdab 
muah tuara ngidepang munyi. ' Sawireh ia 
kapisarain pakaryan Ida Sang Hyang Widi Wasa, 
panglingsir pasamuane ento patut tan paceda. 
la tusing dadi ngagu wiadin brangsongan wiadin 
demen mapunyah-punyahan, gemes wiadin loba 
angkara. 8 la patut demen nampi dunungan, 
demen teken paundukan-paundukan ane melah, 
nyidayang ngeret budi, polos, sadu muah bisa 
ngabetang dewek. ?la patut kukuh ngagem 
sabda ane patut kagugu muah ane adung teken 
paurukan ento, apanga ia nyidayang mituturin 
anak lenan baan paurukan ane sujati, buina 

ia nyidayang nyinahang kapelihan anake ane 
nungkasin ia. 

10 Sawireh liu ada anak ane tungkas muah 
anak ane nguluk-uluk anak lenan baan raos 
ane puyung, minakadinne pesan di pantaran 
anak Yahudine ane suba pracaya teken Ida Sang 
Kristus. 1! Anake ane buka keto patut kabungkem 
apanga ia siep, sawireh ia nguugang pakurenan 
anak baan paurukan ane tuara patut, buat 
munduhang pipis aji cara ane ngranayang kimud. 
12 Salah tunggal uli pantaran nabinnyane, anak 
uedan pulo Kreta, suba ngorahang buka kene: 
“Wong Kretane ento mula setata demen mobab, 
buron ane loba angkara, jadma ane mayus, budag 
ngamah.” 13 Unduk ane orahanga ento mula 
saja beneh buka keto. Ento krananne, sangetang 
pesan nglemekin anake ento makejang, apanga 
ia nguleng pracaya teken Ida Sang Kristus, 
14 buina apanga ia suud ngrunguang satuan anak 
Yahudine muah pituduh-pituduh manusane, ane 
kawitne uli manusa, ane suba nulak kasujatiane 
ento. 15 Buat anake ane suci, saluiring paundukan 
dadi suci, nanging pabuat anake cemer muah 
ane tuara pracaya teken Ida Sang Kristus, tusing 
ada paundukan ane suci, sawireh budi muah 
angennyane pada cemer. 18 la pada ngaku 
nawang Widi, nanging parisolahnyane moyanin 

Widi. la pada setata geting muah piwal teken 
pituduh, tuara mampuh ngae ane melah. 


Indik paurukan sane becik 


1 Nanging cening patut ngurukang 
2 paurukan-paurukan ane melah. 2 Pituturinja 
anake muani ane tua-tua, apanga ia tusing 
mapunyah-punyahan, nanging apanga pada 
enteg ngaba keneh muah ngeret budi, pada 
pageh sajeroning kapracayan, kapitresnan muah 
sabar. 3 Keto masih tuturinja eluh-eluhe ane 
tua-tua. Apanga ia masolah satinut teken solah 
eluh-eluhe ane sadu. Apanga tusing demen 
ngae pisuna muah katagihan nginum anggur. 
la patut ngurukang paundukan-paundukan ane 
melah, 4 buat ngajahin eluh-eluhe ane cerikan 
nresnain kurenan muah pianak-pianaknyane, 
5 ngeret budi muah tan paceda, jemet nabdabang 
pumahannyane, satinut teken kurenane, apanga 
sabdan Ida Sang Hyang Widi Wasa tusing kanti 
cacada baan anake. 

6 Aketo masih pituturinja paratrunane apanga 
ia pada ngeret budi. ' Cening niri patut dadi 
tetuladan sajeroning laksanan ceninge di 
saluiring paundukan. Buina cening patut tansah 
jujur muah teleb sajeroning paurukan ceninge. 
8 Gunayangja raos ane beneh, apanga tusing 
kanti sida baana melihang baan anake, buina 

apanga musuh-musuh ceninge pada marasa 
kimud, sawireh tusing sida baana nyelekang 
iraga. 

9 Anak ane dadi panjak patut ia satinut teken 
pamekelnyane, tur tansah ngae kaliangan 
keneh pamekelne. Ia patut tusing bani tulak 
teken munyin pamekelne, 10 wiadin mamaling 
pagelahan pamekelne. Tungkalikane ia patut 
tansah muktiang awakne maperah melah tur 
satia tuu, apanga uli laksanannyane ento, anake 
makejang pada pracaya teken sabdan Ida Sang 
Hyang Widi Wasa, Juru Rahayun iragane. 

11 Sawireh Ida Sang Hyang Widi Wasa suba 
nyinahang sih pasuecan Idane buat ngrahayuang 
manusane makejang. 12 Sih pasuecan Idane ento 
mituduhang iraga, apanga iraga ngutang idup 
ane tan pawidi muah saluiring indriane ane 
sekala, buina apanga iraga ngeret budi, jujur 
muah astiti bakti teken Ida Sang Hyang Widi 
Wasa di gumine ene, 13 sajeroning iraga ngati-ati 
dina ane kamertanin baan Ida Sang Hyang Widi 
Wasa, Juru Rahayun iragane. Didinane ento 
kaluihan Ida Sang Hyang Widi Wasa ane luih 
muah Ida Sang Kristus Yesus lakar kasinahang. 
14 Ida suba maicayang ragan Idane teken iraga, 
buat ngluputang iraga uli saluiring kacorahan 
muah nadiang iraga kaulan Idane ane suci, ane 

dadi druen Idane ngraga, buina ane demen ngae 
paundukan-paundukan ane melah. 

15 Urukangja paundukan-paundukane ene, tur 
anggonja wewenang ceninge buat mituturin 
muah nglemekin anake ane nyak madingehang 
tutur ceninge, apanga eda cening kanti 
temberanga. 


Indik parisolah anak Kristen 


1 Patingetja warga pasamuan ceninge, 
3 apanga ia pada ngasorang deweknyane teken 
parapamrentah muah parapanguasane, buina 
apanga ia pada satinut muah sadia nglaksanayang 
gegaen ane melah. 2 Pituturinja ia, apanga ia 
tusing misunayang anak lenan, nanging apanga ia 
pada sapsap muah setata ajer tur masolah andap 
asor marep teken anake makejang. 3 Sawireh ane 
malu iraga mamuduh, tusing ngidepang munyi 
muah murang laku. Iraga demen ngulurin indria 
muah kawiryan. Iraga mabikas corah muah setata 
iri, buina saling gedegin. “Nanging dikalane 
sih pasueca muah welas asih Ida Sang Hyang 
Widi Wasa, Juru Rahayun iragane kasinahang, 
3 Ida ngrahayuang iraga. Tusingja malarapan 
pakardin iragane ane melah, nanging tuah uli 
krana sih kapiolasan Idane. Ida suba ngrahayuang 
iraga malarapan lelukatan, tur sangkaning ento 
Roh Idane maicayang idup ane anyar teken 

iraga. ê Malantaran Ida Hyang Yesus Kristus, 
Juru Rahayun iragane, Ida Sang Hyang Widi 
Wasa maicayang Roh Idane teken iraga kanti 
maliah-liah, ' apanga masrana sih pasuecan 
Idane, iraga sida kadameang pamantuka teken 
Ida Sang Hyang Widi Wasa muah sida molih idup 
ane langgeng, ane ajap-ajap iraga. 3 Raos tiange 
ene sujati pesan. 

Pangaptin tiange, apanga cening nyekenang 
paundukan-paundukane ene, apanga anake 
ane pracaya teken Ida Sang Hyang Widi Wasa 
ngusahayang deweknyane buat ngae melah. Ene 
paundukan ane melah tur maguna pabuat anake 
muani-muani. ? Nanging kelidinja pasogsag 
ane tan papuara, babad palelintihan ane 
dawa-dawa, paiegan muah pagerengan unduk 
Pidabdab Torate. Ento makejang tan mapikenoh 
buina tan papuara. 10 Anake ane ngae sogsag 
di pantaran ceninge glemekinja kanti ping 
pindo, suud keto sepekangja ia. 11 Cening suba 
nawang, mungguing anake ane buka keto ento 
anak dursila tur dosan-dosannyane muktiang 
kadursilannyane. 


Pitutur sane pamuput 


12 Yen tiang ngutus Artemas wiadin Tikikus 
nekain cening, usahayangja dewek ceninge 
buat nekain tiang ka kota Nikopolis, sawireh 

tiang suba makeneh lakar nongos ditu dimasan 
dingine. 12 Saratangja nulungin Senas, ane dadi 
pangacara muah Apolos, apang ia ajaka dadua 
nyidayang majalan luas, tur tureksainja apanga 
ia tusing kanti kuangan bekel. 14 Urukangja 
warga pasamuane setata mapagae melah, 
buat nyukupang pangupajiwannyane; apanga 
idupnyane mapikenoh. 

15 Sakancan anake ane sig tiange nekedang 
pangayu bagia teken cening. Tekedangja pangayu 
bagian tiange teken timpal iragane sajeroning 
kapracayan teken Ida Sang Kristus. 

Sih pasuecan Ida Sang Hyang Widi Wasa ngraksa 
cening ajak makejang. 


PILEMON 


Pangayu bagia 


1 Surat saking tiang, Paulus, sane mapangkeng 
malantaran Ida Sang Kristus Yesus miwah 
saking semeton iragane Timotius. 

Katur ring Pilemon, sawitran tiange, samaliha 
sane makarya sareng-sareng tiang, * miwah 
katur ring pasamuane sane wenten ring umah 
semetone, samaliha ring semeton iragane sane 
istri, Apia miwah ring semeton Arkipus sane 
dados prajurit. 

3 Ida Sang Hyang Widi Wasa, Ajin iragane miwah 
Ida Hyang Yesus Kristus maicayang sih pasueca 
miwah sutrepti rahayu ring semeton. 


Indik kapitresnan miwah 
kapracayan Dane Pilemon 


4 Inggih semeton Pilemon, sabilang tiang 
ngastawa, tiang ngastitiang semeton ring Ida 
Sang Hyang Widi Wasa miwah matur panyuksma 
ring Widin tiange. ? Santukan tiang miragi indik 
kapitresnan semetone marep ring sakancan 
kaulan Ida Sang Hyang Widi Wasa, maliha indik 
kapracayan semetone sajeroning Ida Hyang 

Yesus. ? Pinunas tiange ring Ida Sang Hyang 
Widi Wasa, mangda patunggilan tiange sareng 
ring semeton sajeroning kapracayan ring Ida 
Sang Kristus, ngawinang sayan teleb antuk 
iraga ngresepang saluiring mertan Ida Sang 
Hyang Widi Wasa sane trima iraga sajeroning 
Ida Sang Kristus. ' Inggih semeton sane sayang, 
kapitresnan semetone sampun ngawinang 
tiang liang pisan, samaliha marasa banget polih 
panglipur. Semeton sampun ngawinang liang 
manah sakancan kaulan Ida Sang Hyang Widi 
Wasa. 


Pinunas Dane Paulus ngeniang indik Onesimus 


8 Punika awinanipun, sakadi semeton sajeroning 
Ida Sang Kristus, tiang wenang mrentahang 
semeton, buat nglaksanayang paindikan 
sane patut laksanayang semeton. ? Nanging 
malantaran tresnan semetone ring tiang, 
mawinan tiang mapinunas ring semeton. Indike 
puniki laksanayang tiang, yadiastun tiang Paulus, 
utusan Ida Sang Kristus Yesus, sane mangkin 
kapangkeng malantaran Ida. 10 Tiang nunas 
ring semeton, ngeniang indik Onesimus, sane 
waluya dados pianak tiange sajeroning Ida Sang 
Kristus, santukan sakantun tiang ring pangkeng, 
tiang satmaka dados bapanipune sacara rohani. 
11 Sane dipidan ipun tan mapikenoh pabuat 

semeton, nanging sane mangkin ipun mapikenoh 
pisan pabuat semeton miwah pabuat tiang. 

12 Mangkin ipun utus tiang mawali ngrauhin 
semeton tur manah tiange taler nyarengin ipun. 
13 Tiang mamanah ngajak ipun sakantun tiang 
iriki, sakantun tiang mapangkeng malantaran Orti 
Rahayune, mangdane ipun mrasidayang nulungin 
tiang, pinaka dados silur semetone. 1? Nanging 
tiang tan lila, yening semeton nulungin tiang 
saking pepaksan, tan saking lilaning kayun. 
Punika awinanipun tiang tan jaga nglaksanayang 
paindikan sane tan adungin semeton. 

15 Menawi punika awinanipun Onesimus 
palas ajebos saking semeton, mangdane ipun 
prasida malih sareng-sareng ring semeton buat 
salawas-lawasnya. 18 Sane mangkin ipun boya 
wantah dados panjak, ipun sampun dados 
semeton sane sayang sajeroning Ida Sang 
Kristus; minakadinipun pisan pabuat tiang. Napi 
malih pabuat semeton, ipun dados panjak, 
miwah dados semeton sajeroning Ida Sang 
Panembahan. 

17 Punika awinanipun, yening semeton rumasa 
ring tiang puniki dados sawitran semetone, 
tampija ipun malih sakadi semeton nampi 
tiang. 18 Yening ipun madue iwang marep ring 
semeton, wiadin mautang ring semeton, tiang 
sane pacang negen. 1? Tiang nyuratang puniki 

antuk liman tiange niri: Tiang Paulus jaga naur 
ring semeton! (Sampun janten tiang tan buat 
mapakeling semeton, mungguing semeton 
mautang urip ring tiang.) 2? Punika awinanipun, 
inggih semeton, laksanayangja indike puniki 
pabuat tiang, malantaran Ida Sang Panembahan: 
lipurangja manah tiange, sakadi anak masemeton 
sajeroning Ida Sang Kristus! 

21 Mawinan tiang nyurat puniki, santukan tiang 
pracaya mungguing semeton pacang nagingin 
pinunas tiange ring semeton, sawiaktinipun 
tiang tatas uning, mungguing semeton pacang 
nagingin langkungan ring punika. 22 Samaliha 
sediaangja taler tiang dunungan, santukan 
tiang ngajap-ajap pisan, dumadak Ida Sang 
Panembahan jaga nglingganin pangastawan 
semetone sinamian tur nglugrain tiang mawali 
mapanggih ring semeton. 


Pangayu bagia pamuput 


23 Fpapras, sane sareng tiang ring pangkeng 
malantaran Ida Sang Kristus, ngaturang 
pangayu bagia ring semeton, 28 kadi asapunika 
taler sawitra-sawitran tiange sane makarya 
sareng-sareng ring tiang, minakadinipun Markus, 
Aristarkus, Demas miwah Lukas. 

25 Sih pasueca saking Ida Sang Hyang Yesus 
Kristus nyarengin semeton sinamian. 


IBRANI 


Ida Sang Hyang Widi Wasa masabda 
malantaran Putran Idane 


1 Sane riin sampun sering pisan tur nganggen 
1 cara mawarni-warni Ida Sang Hyang 

Widi Wasa masabda ring paraleluur iragane 
malantaran paranabi-nabine, 2 nanging ring 
masane sane wekasan puniki Ida masabda ring 
iraga malantaran Putran Idane. Malantaran 

Ida Sang Putra punika, Ida Sang Hyang Widi 
Wasa ngardi buanane, samaliha ring pamuput, 
Ida Sang Putra sane selik Ida buat nruenang 
saluiring sane wenten. ? Ida Sang Putra masinar 
malantaran caya kaluihan Ida Sang Hyang Widi 
Wasa, Ida maraga gambar Ida Sang Hyang Widi 
Wasa, samaliha Ida ngamel buanane masrana 
sabdan Idane sane mawisesa. Sasampune Ida 
nyuciang imanusa saking dosa-dosannyane, Ida 
raris malingga ring suarga, ring singasana sane 
mawisesa ring tengen Ida Sang Hyang Widi Wasa 
Sane Maha Kuasa. 

Ida Sang Putra agungan ring paramalaekate 


4 Ida Sang Putra punika agungan ring 
paramalaekate, kadi asapunika taler parab sane 
kapaicayang ring Ida antuk Ida Sang Hyang 
Widi Wasa, agungan ring parab paramalaekate. 

3 Santukan Ida Sang Hyang Widi Wasa, tan naenin 
masabda ring sinalih tunggil malaekat Idane, kadi 
asapuniki: 

“Cening, Putran Aji; didinane jani Ulun dadi Ajin 

ceninge.” 
Kadi asapunika taler Ida Sang Hyang Widi 
Wasa tan naenin masabda ring sinalih tunggil 
malaekate, kadi asapuniki: 

“Ulun lakar dadi Ajinne, tur ia lakar dadi Putran 
Ulun.” 

6 Rikala Ida Sang Hyang Widi Wasa mapakayunan 
jaga ngutus Putran Idane sane pinih duura ka 
jagate, Ida taler masabda kadi asapuniki: 

“Sawatek malaekat Ida Sang Hyang Widi Wasa 
patut nyumbah Ida Sang Putra.” 

7 Ngeniang indik paramalaekate, Ida Sang Hyang 
Widi Wasa masabda kadi asapuniki: 

“Ida Sang Hyang Widi Wasa nadosang 
paramalaekat Idane dados angin, samaliha 
paraparekan Idane dadosang Ida geni 
ngendih.” 

8 Nanging ngeniang ring indik Ida Sang Putra, Ida 
Sang Hyang Widi Wasa masabda asapuniki: 

“Duh Ratu Sang Hyang Widi Wasa, singasanan 
IRatu pacang manggeh salami-laminnya. 
IRatu mrentah kaprabon IRatune saha adil. 

9 IRatu asih sueca ring paindikan sane patut, tur 
menggah piduka ring paindikan sane tan 
patut, punika awinanipun Ida Sang Hyang 
Widi Wasa, Widin IRatune, nyelik saha 
maicayang kasukan ring IRatu, malantaran 
Ida mapaica ring IRatu kaluihan sane 
agungan imbangang ring kaluihan sane 
paicayang Ida ring parasawitran IRatune.” 

10 ida Sang Hyang Widi Wasa taler masabda kadi 
asapuniki: 

“Duh Ratu Panembahan, duk purwaka IRatu 
ngwentenang pretiwi, tur antuk tangan 
IRatune, IRatu ngwentenang akasa. 

11 Akasa miwah pretiwine jaga sirna, nanging 
IRatu manggeh salami-laminnya; akasa 
miwah pretiwine pacang dados buuk 
sakadi panganggene. 

12 IRatu pacang nampihang ipun sakadi 
kawacane, ipun pacang lusuh sakadi 
panganggene. Nanging IRatu tansah 
manggeh tan lusuh-lusuh, tur IRatu tan 
naenin pacang lingsir.” 

13 [da Sang Hyang Widi Wasa tan naenin 
masabda ring sinalih tunggil malaekat Idane, kadi 
asapuniki: 

“Negakja Cening bareng-bareng di singasana 
kawisesan Ajine, kanti musuh-musuh 
Ceninge dadiang Aji pajekjekan Ceninge.” 

14 Yening kadi asapunika, punapike 

paramalaekate punika? Boyake paramalaekate 
punika maraga roh, sane mamarekan ring Ida 
Sang Hyang Widi Wasa tur kutus antuk Ida buat 
nulungin anake sane jaga molih karahayuan. 


Indik karahayuane sane agung 


2 1 Punika awinanipun iraga patut sayan pageh 
ngagem kasujatian, sane sampun piragi iraga, 
mangdane iraga tan lempas saking kapatutane 
punika. ? Sabda sane kapaicayang malantaran 
paramalaekate punika, tansah manggeh 
kawiaktianipun, samaliha sapasiraja sane tan 
ninutin sabdane punika, ipun pacang nampi 
pasisip sane sapatutipun. 3 Duaning asapunika, 
punapike iraga mrasidayang luput, yening iraga 
tan lingu ring karahayuan sane kadi asapunika 
agengnya? Pangawitipun Ida Sang Panembahan 
ngraga sane ngwarahang karahayuane punika, 
tur anake sane miragi pawarah Idane punika, 
sampun muktiang ring iraga, mungguing 
pawarahe punika mula sujati. f Samaliha Ida Sang 

Hyang Widi Wasa taler ngukuhang kasaksian 
anake punika masrana praciri-praciri kawisesan 
Idane miwah masrana paindikan-paindikan sane 
tawah miwah makudang-kudang praciri sane 
ngangobin. Ida taler maicayang Roh Idane satinut 
ring pakarsan Idane. 


Indik Sang Panuntun sane nuntun 
manusane ngungsi karahayuan 


> Ida Sang Hyang Widi Wasa nenten pisan 
ngadegang paramalaekate dados pangreh jagate 
sane jaga kardi Ida, inggih punika jagate sane 
baosang iraga iwau. ? Tungkalikanipun, sakadi 
sane kunggahang ring Cakepan Sucine: 

“Uduh Ratu Sang Hyang Widi Wasa, sapasirake 
manusa punika, kantos IRatu tansah 
eling ring ipun? Sapasirake manusa pada 
punika, kantos IRatu tansah nglinguang 
ipun? 

7 IRatu nadosang tegak imanusa punika soran 
ring paramalaekate wantah abosbos. 
IRatu mapaica gelungan kamulian miwah 
kaluihan ring ipun, 

8 samaliha ipun dadosang IRatu pangreh 
saluiring sane wenten.” 

Ring cakepane punika taler sinurat, mungguing 
Ida Sang Hyang Widi Wasa nadosang imanusa 
pangreh saluiring sane wenten makasami, indike 

punika mapiteges mungguing tan wenten sane 
tan kareh antuk ipun. Nanging sane mangkin 
iraga tan manggihin manusane ngereh saluiring 
paindikan sane wenten. ? Sane panggihin iraga 
Ida Hyang Yesus, sane ngereh saluiring paindikan 
sane wenten, Ida sampun kalinggihang soran ring 
paramalaekate abosbos, mangdane malantaran 
sih pasuecan Ida Sang Hyang Widi Wasa, Ida 
prasida seda pabuat sakancan manusane. Sane 
mangkin iraga manggihin Ida sampun kicen 
gelungan kamulian miwah kaluihan malantaran 
sedan Idane. 19 Mula wantah sapatutnya, 
mungguing Ida Sang Hyang Widi Wasa, sane 
ngardi tur miara saluiring sane wenten, jaga 
nyampurnayang Ida Hyang Yesus malantaran 
sangsaran Idane, mangdane akeh anake nampi 
kaluihan Idane. Santukan wantah Ida Hyang Yesus 
punika, sane nuntun ipun ngungsi karahayuane. 
11 'da nyuciang manusane saking dosa- 
dosannyane, samaliha Ajin Idane miwah Ajin 
anake sane sampun suciang Ida punika pateh. 
Punika awinanipun Ida Hyang Yesus tan kemad 
ngwastanin anake punika parasemeton Idane. 
12 Sakadi sabdan Idane sane kadi asapuniki: 
“Duh Ratu Sang Hyang Widi Wasa, Titiang jaga 
nuturang indik IRatune ring paranyaman 
Titiange. Titiang jaga ngluihang IRatu ring 
arepan pasamuane.” 

13 [da taler masabda asapuniki: “Wantah Ida 
Sang Hyang Widi Wasa kewanten sane andelang 
Titiang.” Samaliha Ida taler masabda: “Puniki 
Titiang sareng ring alit-alite, sane sampun 
kapaicayang ring Titiang antuk Ida Sang Hyang 
Widi Wasa.” 

14 Santukan alit-alite, punika sakadi sane 
wastanin Ida, wantah manusa sekala, punika 
awinanipun Ida Hyang Yesus ngraga manjadma 
dados manusa sekala, pateh sakadi alit-alite 
punika. Ida manjadma kadi asapunika, mangdane 
malantaran sedan Idane, Ida prasida masmi 
Ratun Setane, sane ngereh sang pati, 19 tur 
Ida mebasang anake sane sakantunipune urip 
dados panjak | Setan malantaran ajerihipune 
ring sang pati. 18 Sane mangkin sampun sinah, 
mungguing boyaja paramalaekate sane tulungin 
Ida. Nanging, sakadi sane menggah ring Cakepan 
Sucine: “Ida nulungin turunan Dane Abraham.” 
17 Indike punika mapiteges, mungguing Ida 
patut dados pateh sakadi parasemeton Idane 
ring saluiring pamargin Idane, mangdane Ida 
prasida dados Pandita Agung sane satia tuu 
miwah kapiolasan, sajeroning pangastitin 
Idane ring Ida Sang Hyang Widi Wasa, mangda 
malantaran punika dosan parakaulan Idane 
prasida kampurayang. 18 Sane mangkin Ida 
mrasidayang nulungin anake sane katempuh 

antuk gegodan, santukan Ida ngraga sampun 
katempuh antuk gegodan miwah sampun 
nandang sangsara. 


Ida Sang Hyang Yesus luihan ring Dane Musa 


1 Inggih parasemeton sane pracaya ring Ida 

Sang Kristus, sane taler sampun kesengin 
antuk Ida Sang Hyang Widi Wasa. Ulengangja 
kayun semetone ring Ida Hyang Yesus, sane 
sampun kutus antuk Ida Sang Hyang Widi Wasa 
dados Pandita Agung sajeroning kapracayan 
sane agem iraga. 2 Ida sampun satia tuu ring 
Ida Sang Hyang Widi Wasa, sane sampun nyelik 
Ida buat ngamargiang pakaryane punika, sakadi 
Dane Musa sampun satia tuu ring ayah-ayahan 
danene arepa ring parakaulan Ida Sang Hyang 
Widi Wasa. ? Anake sane ngwangun umah, ipun 
nampi pujian langkungan ring umahe punika. 
Kadi asapunika taler Ida Hyang Yesus patut 
kaluihang banget langkungan ring Dane Musa. 
4 Asing-asing umah wenten anak sane ngwangun, 
tur Ida Sang Hyang Widi Wasa sane ngwangun 
saluiring sane wenten. ? Dane Musa sampun satia 
tuu ring ayah-ayahan danene sakadi parekan 
arepa ring parakaulan Ida Sang Hyang Widi 
Wasa, tur sampun ngwarahang sabdan Ida Sang 
Hyang Widi Wasa sane jaga wecanayang Ida ring 
benjang pungkur. ë Nanging Ida Sang Kristus sane 

makadados Sang Putra, sane sampun kapisara 
buat ngraksa parakaulan Ida Sang Hyang Widi 
Wasa, Ida sampun satia tuu. Sane pinaka dados 
parakaulan Idane, inggih punika iraga, yening 
iraga tansah pageh tur cager ring paindikan sane 
ajap-ajap iraga. 


Pararian pabuat parakaulan 
Ida Sang Hyang Widi Wasa 


7 Punika awinanipun, sakadi sabda sane sampun 
kawedarang antuk Roh Ida Sang Hyang Widi 
Wasa, sane kadi asapuniki: 

“Yening didinane jani kita ningeh sabdan Ida 

Sang Hyang Widi Wasa, 

8 eda kita bengkung buka dugase kita droaka 
teken Ida Sang Hyang Widi Wasa, buka 
ipidan, dugase kita nglelana di tegal 
melakange, dikalane kita mintonin Ida. 

? Di tegal melakange leluur kitane nyoba 
muah mintonin Ulun, asapunika sabdan 
Ida Sang Hyang Widi Wasa, yadianja ia 
ajaka makejang suba pada ngatonang 
paundukan ane suba gae Ulun petang 
dasa taun makelonne. 

10 Ento krananne Ulun pedih teken bangsane 
ento kanti Ulun mesuang munyi buka 
kene: ‘Bangsane ene tansah tungkas tur 

tusing enyak tinut teken prentah-prentah 
Ulune. 

11 Ulun pedih kanti Ulun masumpah janji buka 
kene: “la ajaka makejang ento tusing taen 
lakar ngenjek sig tongos Ulune mareren. ” 

12 Duh parasemeton, pada waspadaja, 
mangdane tan wenten ring pantaran semetone, 
sane madue manah tan becik tur tan pracaya, 
kantos ipun nilas Ida Sang Hyang Widi Wasa sane 
nyeneng. 13 Tungkalikanipun, nyabran rahina 
semeton patut saling tulungin sakantun iraga 
ngentap rahina kawastanin: “Dinane Jani”, antuk 
kakecap Cakepan Sucine, mangdane tan wenten 
saking pantaran semetone sane kabelog-belog 
antuk dosane tur dados bengkung. 14 Santukan 
iraga makasami dados kantin Ida Sang Kristus, 
yening iraga pageh kantos kapamuput sajeroning 
kapracayan sane sampun agem iraga saking 
pangawit. 

15 Kadi asapuniki kecap Cakepan Sucine: 
“Yening didinane ane jani kita ningeh sabdan 
Ida Sang Hyang Widi Wasa eda kita 
bengkung, buka ipidan dugase kita droaka 

teken Ida Sang Hyang Widi Wasa.” 

16 Sapasirake sane miragi sabdan Ida Sang 
Hyang Widi Wasa tur droaka ring Ida? Inggih 
punika sakancan anake sane dipidan katuntun 
antuk Dane Musa, medal saking panegara Mesir. 

17 Marep ring sapasirake Ida Sang Hyang Widi 
Wasa duka petang dasa taun suennya? Inggih 
punika marep ring anake sane madosa, sane 
ebah ngraris padem ring tegal melakange. 
18 Rikala Ida Sang Hyang Widi Wasa ngadakang 
sumpah janji kadi asapuniki: “Ia ajaka makejang 
ento tusing lakar taen ngenjek sig tongos Ulune 
mareren”, sapasirake sane katuek antuk sabdan 
Idane puniki? Inggih punika anake sane sampun 
droaka punika. 19 Dadosipun parasemeton, 
sane mangkin iraga uning, mungguing ipun 
tan mrasidayang ngenjek irika, santukan ipun 
makasami tan pracaya. 
4 1 Sane mangkin, Ida Sang Hyang Widi Wasa 
sampun majanji ring iraga, mungguing iraga 
kalugra ngranjing tur mararian ngiring Ida. 
Duaning punika ngiringja iraga tansah yatna, 
mangdane tan wenten ring pantaran iragane 
sane tan durus kalugra ngranjing sajeroning 
parariane punika. 2 Santukan iraga sampun 
miragi indik Orti Rahayune, pateh sakadi dane 
taler sampun miragi. Dane sampun miragi Orti 
Rahayune punika, nanging Orti Rahayune punika 
tan ngawinang dane rahayu, santukan rikala dane 
miragiang, dane tan pracaya ring Orti Rahayune 
punika. 3 Nanging iraga sane pracaya, pacang 
ngranjing tur mararian ngiring Ida Sang Hyang 

Widi Wasa, satinut ring sabdan Idane, sane kadi 
asapuniki: 

“Ulun pedih muah suba masumpah janji: la 
ajaka makejang tusing lakar taen ngenjek 
tur mareren sig tongos Ulune mareren.” 

Ida sampun masabda kadi asapuniki, yadiastu 
pakaryan Idane sampun puput, ngawit saking 
duke Ida ngardi jagate. 4 Santukan wenten 
kakecap ring Cakepan Sucine ngeniang ring 
indik rahinane sane kaping pitu kadi asapuniki: 
“Ring rahina sane kaping pitu, Ida Sang Hyang 
Widi Wasa mararian saking sakancan pakaryan 
Idane.” ? Ngeniang ring indike punika wenten 
malih kakecap kadi asapuniki: “la ajaka makejang 
tusing lakar taen ngenjek tur mareren sig tongos 
Ulune mareren.” ? Sakancan anake sane pangawit 
miragi Orti Rahayune tan ngranjing tur tan 
mararian ngiring Ida Sang Hyang Widi Wasa, 
santukan ipun makasami pada nenten pracaya 
ring Orti Rahayune punika. Nanging wenten anak 
sane lianan, sane kalugra ngranjing tur mararian 
ngiring Ida. 7 Indike punika nyinahang tur 
muktiang, mungguing Ida Sang Hyang Widi Wasa 
ngamanggehang rahina lianan, sane kawastanin 
“Dinane Jani”. Indike punika sampun ndikayang 
Ida sasampun maletan makudang-kudang taun, 
malantaran Sang Prabu Daud, tur kunggahang 

ring Cakepan Sucine sakadi sane sampun inucap 
iwau kadi asapuniki: 

“Yen didinane jani kita ningeh sabdan Ida 
Sang Hyang Widi Wasa eda pesan kita 
bengkung.” 

8 Yening Dane Yosua sampun nuntun bangsan 
iragane ngranjing ka genah mararian sane kakardi 
antuk Ida Sang Hyang Widi Wasa, sinah ungkuran 
Ida tan pacang mawecana malih ngeniang ring 
indik rahina sane siosan punika. ? Dadosipun 
pabuat kaulan Ida Sang Hyang Widi Wasa 
kantun wenten genah mararian sakadi genah 
Idane mararian ring rahina sane kaping pitu 
punika. 10 Santukan sapasiraja sane ngranjing 
tur mararian ngiring Ida Sang Hyang Widi Wasa, 
ipun pacang mararian saking pakaryanipune niri, 
sakadi Ida Sang Hyang Widi Wasa mararian saking 
pakaryan Idane. 1! Duaning punika, ngiringja 
iraga ngusahayang dewek sabecik-beciknya, 
mangda iraga mrasidayang ngranjing ngiring 
Ida ring genah marariane punika. Sampunang 
kantos wenten angan adiri saking pantaran 
iragane sane droaka sakadi pamargin danene 
sane sampun-sampun, raris tan durus kalugra 
ngranjing ka genah marariane punika. 

12 Santukan sabdan Ida Sang Hyang Widi Wasa 
punika urip tur mawisesa. Sabdan Idane punika 
manganan bandingang ring pedang sane marai 


IBRANI 4.13-16 4991 


kekalih. Pedang punika nuek kantos ka unteng, 
megatang jiwa lan roh, tulang miwah jajah. 
Sabdane punika nepasin indria miwah manah 
manusane. 13 Tan wenten paindikan sane prasida 
makebang ring ayun Ida Sang Hyang Widi Wasa. 
Saluiring paindikan sane wentenang Ida makebat 
tur makeber ring ayun Idane; tur iraga makasami 
patut ngaturang paindikan sane tuduhang Ida 
ring iraga suang-suang ring ayun Idane. 


Ida Sang Hyang Yesus maraga Pandita Agung 


14 Duaning punika, ngiringja iraga tansah pageh 
sajeroning kapracayan sane sampun agem iraga. 
Santukan iraga maderbe Pandita Agung sane 
sampun tangkil ring ayun Ida Sang Hyang Widi 
Wasa, inggih punika Ida Hyang Yesus, Putran 
Ida Sang Hyang Widi Wasa. 1? Samaliha Pandita 
Agung iraga punika boyaja Ida tan ngrasayang 
kalemetan iragane. Tungkalikanipun, Pandita 
Agung iragane punika sampun kapintonin ring 
saluiring paindikan sakadi iraga, nanging Ida 
sampun tan madosa. !? Duaning asapunika 
parasemeton, ngiringja iraga wanen tur tangkil 
ring singasanan Ida Sang Hyang Widi Wasa, 
santukan irika wenten sih pasuecan. Irika iraga 
pacang nampi kapiolasan miwah manggihin sih 
pasueca, sane pacang nulungin iraga rikalane 
iraga muatang pitulungan. 

5 1 Asing-asing Pandita Agung punika kaselik 
saking pantaran manusa tur kabiseka buat 
ngaturang ayah ring Ida Sang Hyang Widi 
Wasa buat ngwakilin anake akeh, samaliha 
buat ngaturang banten miwah aturan pabuat 
pamrastan dosa. 2 Santukan ida maraga lemet 
sajeroning makudang-kudang paindikan, punika 
awinanipun Ida mrasidayang rumasa kapiolasan 
ring anake sane nambet miwah sane iwang. 
3 Samaliha santukan ida ngraga maraga lemet, ida 
patut ngaturang aturan boyaja buat pamrastan 
dosa-dosan anake lianan kewanten, nanging taler 
pabuat pamrastan dosa-dosan idane ngraga. 
4 Tan wenten anak sane milih dewekipune 
niri dados Pandita Agung, nanging wantah 
malantaran kesengin antuk Ida Sang Hyang Widi 
Wasa anake prasida dados Pandita Agung, pateh 
sakadi Sang Pandita Agung Harun sane kesengin 
duke nguni. 
3 Kadi asapunika taler ngeniang ring indik 
Ida Sang Kristus. Boyaja Ida ngraga sane 
ngamanggehang ragan Idane dados Pandita 
Agung. Nanging tungkalikanipun, Ida Sang Hyang 
Widi Wasa masabda ring Ida kadi asapuniki: 
“Cening Putran Ulun; didinane jani Ulun dadi 
Ajin Ceninge!” 
6 Wenten malih sabdan Idane, sane menggah 
ring Cakepan Sucine kadi asapuniki: 

“Cening lakar dadi Pandita salawas-lawasnya 
manut buka pidabdab kapanditan Pandita 
Melkisedeke.” 

7 Daweg Ida nyeneng maraga manusa ring 
mrecapada, Ida Hyang Yesus ngastawa miwah 
mapinunas saha ngasih-asih kadulurin antuk 
tetangisan ring Ida Sang Hyang Widi Wasa 
sane kuasa ngluputang Ida saking sang pati. 
Santukan Ida ngalap kasor saha astiti bakti, 
punika awinanipun Ida Sang Hyang Widi Wasa 
nglingganin pinunas Idane. 8 Nanging yadiastu 
Ida maraga Putran Ida Sang Hyang Widi Wasa, 
Ida sampun mlajah satinut tur astiti bakti 
sajeroning kasangsaran Idane. ? Sasampune Ida 
kasampurnayang Ida dados witing karahayuane 
sane langgeng pabuat sakancan anake sane 
satinut ring Ida, 10 samaliha Ida Sang Hyang Widi 
Wasa ngamanggehang Ida dados Pandita Agung 
satinut ring pidabdab kapanditan Ida Pandita 
Melkisedeke. 


Piteket mangda sampunang murang agama 


11 Ngeniang ring paindikane punika, akeh sane 
patut baosang tiang, nanging tan sida antuk 
tiang nlehtehang makasami ring semeton, 
santukan tan prasida antuk semeton ngresepang 
paindikane punika makasami. 12 Sujatinipun 
semeton sampun patut dados guru, nanging 

semeton kantun muatang anak buat ngaturin 
semeton paurukan-paurukan dasar, ngeniang 
indik sabdan Ida Sang Hyang Widi Wasa. 
Semeton durung mrasidayang ngajengang 
ajengan sane katos-katos, nanging sane mangkin 
semeton patutne kantun nginum susu. 3 Anake 
sane nginum susu kantun dados anak alit, 
durung uning ngresepang paindikan sane 
patut miwah sane tan patut. 14 Ajengan sane 
katos-katos punika pabuat anake sane sampun 
duur, sane sampun mrasidayang ngresepang 
tur maminayang paindikan sane becik miwah 
paindikan sane tan becik. 

1 Duaning asapunika ngiringja iraga 
6 nglanturang peplajahan iragane mlajahin 
peplajahan sane sampun duur, tur kutangja 
dasar-dasar peplajahane sane ngeniang indik 
paurukan Kristene. Sampunangja matuyuhin 
raga buat ngwawanin malih dasar-dasar 
peplajahan ngeniang indik ngutang pakaryan 
sane tan mapikenoh, wiadin indik pracaya ring 
Ida Sang Hyang Widi Wasa; 2 kadi asapunika 
taler ngeniang indik pidabdab panglukatan 
miwah indik ngungkulang tangan; samaliha 
indik anake padem pacang murip malih miwah 
indik ukuman sane langgeng. ? Ngiringja iraga 
nglanturang pamargin iragane. Puniki sane 

pacang laksanayang iraga yening kaledangin 
antuk Ida Sang Hyang Widi Wasa. 

4 Santukan asapunapike antuk jaga ngwaliang 
anake sane sampun nilar kapracayannyane ring 
Ida Sang Kristus, mangda ipun malih kapok? 
Anake punika sampun naenin wenten sajeroning 
galang Ida Sang Hyang Widi Wasa. Ipun sampun 
ngrasayang paica saking suarga tur sampun 
nampi duman Roh Ida Sang Hyang Widi Wasa. 
> Saking pamarginipune sane sampun-sampun 
punika, ipun uning, mungguing sabdan Ida Sang 
Hyang Widi Wasa punika becik, samaliha ipun 
sampun ngrasayang kawisesan masane sane 
pacang rauh. ? Nanging yadiastun kadi asapunika, 
kandugi ipun prasida nilar kapracayanipune ring 
Ida Sang Kristus. Iraga tan nyidayang ngwaliang 
ipun, mangda ipun malih pracaya, santukan 
ipun malih ngwawanin mentang Putran Ida 
Sang Hyang Widi Wasa ring salibe tur malih 
nganistayang Ida Hyang Yesus ring arepan anake 
akeh. 

7 Ida Sang Hyang Widi Wasa ngamertanin 
tanahe sane ngisep toya santukan sabehe sering 
nibenin ipun. Tanahe punika raris numbuhang 
tetanduran sane mapikenoh buat sang nandur. 

8 Nanging yening tanahe punika numbuhang 
ketket miwah lalang tan wenten pikenohipun; 
yening kadi asapunika tanahe punika pacang keni 

pastun Ida Sang Hyang Widi Wasa tur jagi geseng 
Ida. 

9 Nanging duh parasawitran tiange, yadiastu 
tiang maosang paindikan sane kadi asapunika, 
tiang andel pisan ring semeton. Tiang uning, 
mungguing semeton sampun kicen merta sane 
becikan sajeroning karahayuan semetone. 10 Ida 
Sang Hyang Widi Wasa boyaja nenten adil. 

Ida tan pacang lali ring pakaryan semetone, 
wiadin ring astiti baktin semetone sane sampun 
sinahang semeton ring Ida sajeroning semeton 
sampun nulungin parasemetone sane pada-pada 
Kristen rauh mangkin. 11 Tiang meled pisan, 
mangda semeton sinamian terus pageh kantos ka 
pamuput, mangdane paindikane sane ajap-ajap 
semeton sida kadagingin. 12 Sampunangja 
semeton mayus, nanging matakehja sakadi anake 
sane pracaya tur sabar, mangdane malantaran 
punika semeton prasida nampi pikolih sane 
sampun kajanjiang antuk Ida Sang Hyang Widi 
Wasa. 


Ida Sang Hyang Widi Wasa mula tuon ring janji 


13 Rikala Ida Sang Hyang Widi Wasa ngadakang 
prajanjian ring Dane Abraham, Ida masumpah 
jaga nglaksanayang paindikan sane sampun 
janjiang Ida punika. Santukan tan wenten anak 
sane agungan ring Ida, duaning punika Ida 

masumpah sajeroning parab Idane ngraga. 

14 Pangandikan Idane kadi asapuniki: “Ulun 
majanji teken kita; Ulun lakar ngamertanin kita 
tur ngicen kita katurunan liu pesan.” 12 Dane 
Abraham punika maraga sabar, duaning punika 
dane prasida nampi paindikan sane kajanjiang 
antuk Ida Sang Hyang Widi Wasa. 18 Rikala anake 
masumpah, ipun masumpah masrana parab anak 
sane agungan ring ipun, tur sumpahe punika 
muputang wicara ring pantaran manusane. 17 Ida 
Sang Hyang Widi Wasa punika mapakayunan, 
mangda seken pisan pabuat anake sane pacang 
nampi janjin Idane punika, mungguing Ida 

tan pacang linyok ring janjin Idane, punika 
awinanipun Ida majanji maduluran sumpah. 

18 Duaning asapunika paindikane makakalih 
punika tan prasida kaobah, samaliha Ida Sang 
Hyang Widi Wasa tan pacang mobab ngeniang 
ring indike punika. Malantaran punika, iraga sane 
sampun muponin sutrepti rahayu sajeroning 
Ida, banget pisan kangsok mangda iraga pageh 
ngagem pangajap-ajap sane wenten ring arepan 
iragane. 19 Pangajap-ajape punika pinaka dados 
jangkar pabuat manah iragane. Indike punika 
sampun pasti samaliha saha rahayu iraga jaga 
nglintangin korden panyeleng genah pamuspan 
suargane, raris ngranjing ka genah pamuspane 
sane maha suci. 20 Ida Hyang Yesus sampun riinan 

ngranjing mrika buat kapentingan iragane. Ida 

sampun dados Pandita Agung salami-laminnya, 
satinut ring pidabdab kapanditan Sang Pandita 
Melkisedek. 


Sang Pandita Melkisedek 


7 1 Sang Pandita Melkisedek punika sang 
prabu saking kota Salem, tur panditan 

Ida Sang Hyang Widi Wasa Sane Maha Luur. 
Rikala Dane Abraham mawali saking payudan 
nyedayang pararatune, Sang Pandita Melkisedek 
mendakin dane, raris ida ngamertanin dane. 

2 Irika Dane Abraham raris ngaturang apahdasan 
saking jejarahan danene ring ida. (Melkisedek 
punika tegesipun, sane kaping pisan inggih 
punika: “Ratun Kapatutan”. Santukan ida madeg 
prabu ring kota Salem, duaning punika taler 
tegesipun:“Ratun Dame”.) 3 Tan wenten kasurat 
ngeniang indik aji miwah biang Sang Pandita 
Melkisedeke, kadi asapunika taler ngeniang indik 
leluur idane; tan wenten babad indik embas 
miwah sedan idane. Ida tan bina sakadi Putran 
Ida Sang Hyang Widi Wasa; ida madeg dados 
pandita salami-laminnya. 

4 Kenginan semeton sampun uning ambate 
agung idane. Dane Abraham, sane dados leluur 
iragane, ngaturang apahdasan saking jejarahan 
danene ring ida. ? Samaliha parakaturunan 

Dane Lewi, inggih punika wangsa pinandita, 
kapituduhang antuk Pidabdab Torate mangda 
nudukin apahdasan saking pamupon bangsa 
Israel -- dadosipun katurunan Dane Lewi nudukin 
saking parasemeton danene tunggal bangsa, 
yadiastu dane punika makasami katurunan Dane 
Abraham. ê Mungguing Sang Pandita Melkisedek, 
ida katurin apahdasan antuk Dane Abraham tur 
ida ngamertanin dane, sane sampun nampi janjin 
Ida Sang Hyang Widi Wasa. ” Sampun janten 
mungguing anake sane ngamertanin punika, 
agungan linggihnyane bandingang ring anake 
sane kamertanin. 8 Parapanditane sane nudukin 
apahdasan punika dane punika maraga manusa 
pada, nanging manut kecap Cakepan Sucine: Sang 
Pandita Melkisedek sane nudukin apahdasan 
punika, ida nyeneng salami-laminnya! ? Yening 
kadi asapunika, taler sida kabaosang, mungguing 
rikalane Dane Abraham ngaturang apahdasan, 
Dane Lewi, (inggih punika katurunan danene 
sane nudukin apahdasan) taler ngaturang 
apahdasan ring Sang Pandita Melkisedek. 
10 Santukan daweg Sang Pandita Melkisedek 
kapanggih ring Dane Abraham, Dane Lewi durung 
kembasang, nanging sampun wenten sajeroning 
anggan Dane Abraham, leluur danene. 

11 Madasar antuk kapanditan Dane Lewi punika, 
Pidabdab Torate kapaicayang ring bangsa Israel. 

Sane mangkin yening pakaryan parapandita 
Lewi punika sampurna, sinah tan kabuatang 
malih pandita sane lianan, inggih punika pandita 
sane manut ring pidabdab kapanditan Sang 
Pandita Melkisedek, nentenja manut ring 
pidabdab kapanditan Sang Pandita Agung Harun. 
12 Santukan yening pidabdab kapanditane punika 
magentos, Pidabdab Torate punika taler patut 
kagentosin. 13 Ida Sang Panembahan iragane, 
sane dados pandita manut pidabdab sane anyar, 
Ida saking warga lianan, samaliha tan wenten 
saking pantaran wangsan Idane sane naenin 
ngayah dados pandita ring genah aturane. 

14 Iraga sampun pada uning mungguing Ida 
kembasang saking wangsa Yehuda, tur Dane 
Musa tan naenin maosang wangsan Idane 
punika, rikala dane maosang indik kapanditan. 


Indik pandita sane lianan, 
sane sakadi Pandita Melkisedek 


15 Sane mangkin paindikane punika dados sayan 
terang: sampun rauh pandita sane lianan, sane 
pateh sakadi Sang Pandita Melkisedek. 1? Ida 
dados pandita nentenja malantaran pidabdab 
manusa, nanging Ida dados pandita malantaran 
urip sane langgeng. 17 Santukan wenten 
menggah ring Cakepan Sucine kadi asapuniki: 
“Kita lakar dadi pandita salawas-lawasnya, 

manut pidabdab Kapanditan Melkisedeke.” 
18 Duaning punika pidabdabe sane lawas raris 
kasampingang, santukan pidabdabe punika 
kirang kuat tur tan mapikenoh. 1? Santukan 
Pidabdab Torat Dane Musa nenten prasida 
ngawinang dados sampurna. Tur sane mangkin 
sampun wenten pangajap-ajap sane lianan, 
malantaran pangajap-ajape punika iraga rauh 
nangkil ring ayun Ida Sang Hyang Widi Wasa. 
20 Samaliha, wenten taler sumpah Ida 
Sang Hyang Widi Wasa. Rikala anake lianan 
kamanggehang dados pandita, irika tan wenten 
sumpah sane kadi asapunika. 2! Nanging Ida 
Hyang Yesus kadegang dados pandita malantaran 
sumpah, rikala Ida Sang Hyang Widi Wasa 
masabda ring Ida asapuniki: 
“Ida Sang Panembahan suba masumpah, 
tur Ida tusing lakar ngobah pakayunan 
Idane: “Cening lakar dadi pandita 
salawas-lawasnya. ” 
22 Paindikane punika sane ngawinang Ida Hyang 
Yesus taler dados anceng prajanjian sane becikan. 
23 Wenten taler binanipun sane lianan: 
Pandita-pandita sane lianan punika wenten akeh, 
santukan dane sami seda, tur tan mrasidayang 
nglanturang pakaryan danene. 24 Nanging 
Ida Hyang Yesus nyeneng salami-laminnya, 
tur pakaryan Idane dados pandita nenten 

kaserahang ring anak lian. 25 Duaning punika 
sane mangkin miwah benjangan, Ida mrasidayang 
ngrahayuang anake sane rauh nangkil ring ayun 
Ida Sang Hyang Widi Wasa malantaran Ida, 
santukan Ida nyeneng salami-laminnya ring 
ayun Ida Sang Hyang Widi Wasa buat nunasang 
kapentingan anake punika. 

26 Dadosipun Ida Hyang Yesus punika maraga 
Pandita Agung, sane wikan ring kabuatan- 
kabuatan iragane. Ida punika maraga suci; 
sajeroning Ida tan wenten kiwangan wiadin 
dosa; Ida sampun kapalasang saking manusane 
sane dosa tur kunggahang ka suarga. 27 Ida 
tan pateh sakadi pandita-pandita agung sane 
lianan; Ida tan perlu ngaturang aturan nyabran 
rahina, pinih riin pabuat dosa-dosan Idane 
ngraga, wusan punika taler pabuat dosa-dosan 
manusane. Ida sampun ngaturang aturan, 
wantah apisan buat salami-laminipun, rikala 
Ida ngaturang anggan Idane ngraga. 28 Torat 
Dane Musa ngamanggehang anake sane tan 
sampurna dados Pandita Agung; nanging janjin 
Ida Sang Hyang Widi Wasa sane kadulurin antuk 
sumpah, sane rauh sasampun Cakepan Torate 
punika, ngamanggehang Ida Sang Putra, dados 
Pandita Agung, santukan Ida sampun kadadosang 
sampurna salami-laminnya. 

Ida Hyang Yesus dados Pandita Agung iragane 


1 Sane makadados unteng paindikane sane 

baosang iraga, kadi asapuniki: Iraga madue 
Pandita Agung, sane malingga ring genah sane 
mawisesa ring tengen singasanan Ida Sang Nata 
Sane Maha Suci ring suarga. 2? Ida ngamargiang 
darma kapanditan Pandita Agung ring genah 
mabakti Sane Maha Suci, inggih punika ring 
genah mabakti sane sujati, sane kawangun antuk 
Ida Sang Panembahan, boyaja antuk imanusa. 

3 Asing-asing Pandita Agung kamanggehang 
buat ngaturang sarwa aturan miwah aturan 
wewalungan ring Ida Sang Hyang Widi Wasa; 
duaning punika Pandita Agung iragane taler patut 
madue aturan sane jaga aturang Ida. 4 Yening Ida 
kantun nyeneng ring jagate, Ida nenten pacang 
dados pandita, santukan akeh wenten pandita 
sane ngaturang aturan satinut ring Pidabdab 
Torate. ? Darma kapanditan, sane kamargiang 
antuk parapanditane lianan sujatinipun wantah 
imba miwah lawat paindikan sane wenten 
ring suargan. Pateh sakadi paindikan sane 
ngeniang indik Dane Musa. Ritatkala Dane 
Musa jaga ngwangun genah mabakti punika, 

Ida Sang Hyang Widi Wasa ngandika ring dane 
asapuniki: “Pedasangja, apanga kita ngwangun 
buka contone ane kedengang teken kita di 

gununge ento.” * Nanging sujatinne Ida Hyang 
Yesus sampun kadegang dados pandita buat 
ngamargiang darma kapanditan sane luihan 

ring darma kapanditan parapanditane lianan. 
Santukan pasubayan Ida Sang Hyang Widi 

Wasa sane anyar karauhang antuk Ida Hyang 
Yesus ring imanusa punika mula pasubaya sane 
becikan, sane kadasarin antuk janji-janji ngeniang 
paindikan sane becikan. 

7 Yening ring pasubayane sane pangawit punika 
tan wenten sane kirang, sinah sampun tan 
kabuatang malih pasubaya sane kaping kalih. 

8 Nanging Ida Sang Hyang Widi Wasa nyingak 
kaulan Idane iwang, punika duaning Ida ngandika 
kadi asapuniki: 

“Suba teka masanne, sapunika sabdan Ida 
Sang Panembahan, Ulun lakar ngadakang 
pasubaya ane anyar teken bangsa Israel 
muah teken suku bangsa Yehuda. 

9 Pasubayane ento tusingja buka pasubayane 
ane suba adakang Ulun teken leluurnyane, 
dugase ia ajaka makejang tuntun Ulun 
pesu uli tanah Mesir. la ajaka makejang 
tusing satia teken pasubayane ane 
adakang Ulun ngajak ia, ento kranane Ulun 
tusing ngrunguang ia ajaka makejang, 
sapunika sabdan Ida Sang Panembahan. 

10 Ane jani, ene suba pasubaya ane adakang 
Ulun ngajak bangsa Israele dimani wekas, 
sapunika sabdan Ida Sang Panembahan: 
Ulun lakar neketang pituduh-pituduh 
Ulune di kenehne, buina nyuratang 
pituduhe ento di atinne. Ulun lakar dadi 
Widinne, tur ia ajaka makejang lakar dadi 
kaulan Ulun. 

11 Tusing perlu ia pada saling urukang 
ajaka timpal-timpalne, wiadin nuturin 
nyama-nyamaanne buka kene: “Semeton 
patut uning ring Ida Sang Panembahan. 
Sawireh ia ajaka makejang pada nawang 
Ulun, uli ane enu cerik-cerik kayang ane 
suba tua-tua. 

12 Ulun lakar maicayang pangampura buat 
kapelihannyane, 

tur tusing lakar ngingetang buin dosa- 
dosannyane.” 

13 Ida ngandikayang indik pasubaya sane anyar, 
kenginan pasubaya sane pangawit punika 
sampun kadadosang pasubaya lawas antuk Ida 
Sang Hyang Widi Wasa, tur paindikan sane sayan 
let miwah sayan uek digelis pacang ical. 


Indik pangubakti ring jagate miwah ring suarga 


9 1 Ring pasubayane sane pangawit wenten 
pidabdab indik mabakti miwah genah 

mabakti sane kakardi antuk manusa. 2 Ring genah 
mabaktine punika wenten rongan kekalih, sane 
asiki ring jabaan, kawastanin Genah Sane Suci. 
Ring rongan punika wenten lampu, meja miwah 
roti sane katurang ring ayun Ida Sang Hyang 
Widi Wasa. ? Ring ungkur korden panyelenge, 
inggih punika kordene sane kaping kalih, wenten 
malih rongan sane kawastanin Genah Sane 
Maha Suci. “Ring rongane punika wenten 
pasepan malakar mas, genah morbor menyan 
miwah Peti Prajanjiane, sane kakaput antuk mas 
makabungkul. Sajeroning petine punika wenten 
jembung mas, sane madaging manna miwah 
teteken Sang Pandita Agung Harun sane sampun 
naenin makedapan miwah batu kalih tebih 
sane matulis pituduh-pituduh Ida Sang Hyang 
Widi Wasa. ? Ring duur Petine punika wenten 
arca palawatan malaekat Ida Sang Hyang Widi 
Wasa, sane kampidnyane makebat ngangkebin 
tekep Petine punika, sane kawastanin genah 
pangampuraning dosa. Nanging sane mangkin 
durung masanipun buat nlehtehang paindikane 
punika makasami. 

6 Paindikane punika kadabdab kadi asapuniki: 
parapanditane nyabran rahina ngranjing ring 
rongan sane ringjabaan buat ngamargiang darma 
kapanditan danene. ' Nanging wantah Sang 
Pandita Agung sane ngranjing ring rongan sane 

ring jeroan ngataun apisan. Sang Pandita Agung 
makta rah sane jaga aturang dane ring Ida Sang 
Hyang Widi Wasa pabuat dane ngraga miwah 
pabuat pamrastan dosa-dosan rakyate sane tan 
uninginipun. 8 Malantaran pidabdab sakancan 
barang-barange punika, Roh Ida Sang Hyang Widi 
Wasa sampun ngurukang saha tatas mungguing 
sakantun rongane sane ring jabaan punika 
manggeh, lawange sane ngungsi ka Genah Sane 
Maha Suci punika kantun durung mampakan. 

9 Paindikane punika dados lawat pabuat masane 
sane mangkin, sane mapiteges: mungguing 
sarwa aturan miwah aturan wewalungan sane 
katurang ring Ida Sang Hyang Widi Wasa tan 
mrasidayang nyampurnayang manah anake sane 
mabakti. 10 Paindikane punika makasami wantah 
pidabdab sekala, ngeniang indik dedaaran, 
inum-inuman miwah upakara mabresih, sane 
kamargiang kantos rauh panemayannyane 
saluiring paindikan pacang kaanyarang antuk Ida 
Sang Hyang Widi Wasa. 

11 Nanging Ida Sang Kristus sampun rauh 
dados Pandita Agung pabuat paindikan sane 
becik sane sampun wenten iriki ring jagate. 
Genah mabakti genah Idane ngamargiang 
darma kapanditane punika agungan miwah 
luihan kasampurnannyane, genahe mabakti 
punika nentenja kakardi antuk manusa, tur 

tan kawengku antuk jagate sane sekala puniki. 
12 Rikala Ida Sang Kristus ngranjing ka rongan 
sane ring jeroan, inggih punika Genah Sane Maha 
Suci, Ida ngranjing wantah apisan buat salami- 
laminipun tur Ida nenten makta rah kambing 
miwah banteng sane jaga katurang dados 
aturan. Nanging Ida makta rah Idane ngraga tur 
malantaran punika Ida molih karahayuan sane 
langgeng pabuat iraga. 1° Rah kambing miwah 
bantenge miwah abun aturan godel banteng 
sane kaborbor punika raris kaketisang ring anake 
sane leteh. Malantaran punika anake punika 
dados suci, santukan kaletehannyane sampun 
kabrastayang. 1! Yening paindikane punika 
sawiakti kadi asapunika, punapi malih rah Ida 
Sang Kristus. Santukan malantaran Ida Sang Roh 
Suci sane langgeng, Ida Sang Kristus sampun 
ngaturang anggan Idane ngraga dados aturan 
sane sampurna ring Ida Sang Hyang Widi Wasa. 
Rah Idane pacang nyuciang manah iraga saking 
saluiring pakaryan iragane sane tan mapikenoh, 
mangdane iraga prasida ngaturang bakti ring Ida 
Sang Hyang Widi Wasa sane jumeneng langgeng. 
15 Malantaran paindikane punika Ida Sang 
Kristus ngrauhang pasubaya sane anyar, mangda 
anake sane sampun kesengin antuk Ida Sang 
Hyang Widi Wasa prasida nampi merta sane 
langgeng, sane sampun kajanjiang antuk Ida 

Sang Hyang Widi Wasa. Paindikane punika 
prasida mamargi, santukan sedan Idane 
sampun mebasang manusane saking saluiring 
kiwangannyane, sane kardi ipun daweg ipun 
kantun kategul antuk pasubaya sane lawas. 

16 Yening wenten surat wasiat ngeniang indik 
warisan, pinih riin patut kabuktiang, mungguing 
anake sane ngaryanang surate punika sampun 
padem. 17 Santukan surat wasiate punika tan 
mapikenoh, yening anake sane ngaryanang 
surate punika kantun urip. Surate punika wau 
wenten pikenohipun, yening anake punika 
sampun padem. 18 Punika awinanipun pasubaya 
sane lawas punika prasida dados sah wantah 
malantaran rah. 19 Santukan sasampune Dane 
Musa midartayang sakancan pituduh Ida Sang 
Hyang Widi Wasa sane kasurat ring Cakepan 
Torate ring arepan bangsa Israel, dane raris 
ngambil rah banteng madukan toya, tumuli 
kaketisang ring Cakepan Torate punika miwah 
ring sakancan anake sane wenten irika, nganggen 
padang hisop miwah bulun biri-biri sane 
mawarna barak wayah, 20 kadulurin pangandika 
asapuniki: “Ene getih ane ngesahang pasubaya, 
ane kapituduhang baan Ida Sang Hyang Widi 
Wasa, apanga tinutin nyama ajak makejang.” 

21 Kadi asapunika taler Dane Musa ngetisin 
genah mabaktine miwah saluiring prabot sane 

kagunayang sajeroning pangubaktine antuk rah. 
22 Sujatinipun, manut Cakepan Torate, satmaka 
saluiring paindikan kasuciang antuk rah; tur 
dosa-dosane wantah sida kampurayang, yening 
wenten tabuh rah. 


Aturan Ida Sang Kristus mrastayang dosa 


23 Kadi asapunika patutipun saluiring 
paindikane puniki kasuciang, sane pinaka 
dados lawat paindikan sane wenten ring 
suarga. Nanging paindikan sane wenten ring 
suarga punika mamuatang aturan sane luihan. 
24 Santukan Ida Sang Kristus nentenja ngranjing 
ka Genahe Sane Suci, sane kakardi antuk manusa, 
sane wantah dados lawat Genah Sane Sujati, 
nanging Ida sampun ngranjing ka suarga, tur 
irika sane mangkin Ida nangkil ring ayun Ida 
Sang Hyang Widi Wasa pabuat kapentingan 
iragane. 2 Sang Pandita Agung Yahudine 
nyabran taun ngranjing ka Genahe Sane Suci 
makta rah sato. Nanging Ida Sang Kristus tanja 
nyabran-nyabran ngranjing buat ngaturang 
anggan Idane, 28 santukan yening kadi asapunika 
Ida patut nyabran-nyabran nandang sangsara 
ngawit saking duk jagate kakardi. Nanging, Ida 
sampun mapakantenang raga wantah apisan 
buat salami-laminnya, rikala pamuput masane 
sampun nampek, buat mrastayang sakancan 

dosane, malantaran Ida ngaturang anggan 
Idane ngraga. ?” Sakancan manusane sampun 
janten pacang padem wantah apisan, raris ipun 
katepasin antuk Ida Sang Hyang Widi Wasa. 
28 Kadi asapunika taler ngeniang indik Ida Sang 
Kristus, Ida sampun katurang dados aturan 
wantah apisan buat mrastayang dosa-dosan 
anake akeh. Ida pacang mapakantenang raga 
sane kaping kalihipun nentenja buat mrastayang 
dosa, nanging buat ngrahayuang anake sane 
nyantosang rauh Idane. 

1 Pidabdab Torat Yahudine punika boyaja 
10 conto sane sampurna miwah jangkep 
ngeniang paindikan sane sujati. Punika wantah 
lawat sane samar-samar ngeniang paindikan sane 
pacang rauh. Aturan sane pateh tansah katurang 
nyabran taun. Yening kadi asapunika asapunapike 
antuka Pidabdab Torate nyampurnayang anake 
sane nangkil ring ayun Ida Sang Hyang Widi 
Wasa, masrana antuk aturan-aturan punika. 
2 Yening anake sane mabakti ring Ida Sang Hyang 
Widi Wasa sujati sampun kabresihin saking 
dosa-dosannyane, sinah anake punika tan malih 
marasa iwang malantaran dosa-dosannyane, 
tur sakancan aturane patut kawusanang. 
3 Nanging sujatinipun aturan-aturane punika 
mapikenoh buat mapakeling manusane indik 
dosa-dosannyane nyabran taun. “ Santukan rah 

banteng miwah kambing tan naenin mrasidayang 
mrastayang dosa. 

5 Duaning punika, ritatkala Ida Sang Kristus jaga 
rauh ka jagate Ida matur ring Ida Sang Hyang 
Widi Wasa kadi asapuniki: 

“IRatu tan ngarsayang aturan-aturan miwah 
banten, nanging IRatu sampun nyediayang 
satunggiling angga pabuat Titiang. 

6 IRatu tan ledang ring sato-sato sane kaborbor 
makaukud ring genah aturane, wiadin ring 
aturan-aturan pabuat mrastayang dosa. 

7 Duaning punika atur Titiange: “Puniki Titiang, 
duh Ratu Sang Hyang Widi Wasa, Titiang 
jaga nglaksanayang paindikan sane 
arsayang IRatu, sakadi sane sinurat 
ngeniang indik Titiange ring Cakepan 
Torate. ” 

8 Pinih riin Ida Sang Kristus ngandika kadi 
asapuniki: “IRatu tan ngarsayang miwah tan 
ngledangin aturan-aturan miwah banteng wiadin 
sato sane kaborbor ring genah aturane miwah 
aturan-aturan buat mrastayang dosa.” Kadi 
asapunika pangandikan Idane, yadiastu sakancan 
aturane punika katurang satinut ring Pidabdab 
Torate. ? Ida raris ngandika sapuniki: “Puniki 
Titiang, duh Ratu Sang Hyang Widi Wasa. Titiang 
jaga nglaksanayang paindikan sane arsayang 
IRatu.” Duaning punika Ida Sang Hyang Widi 

Wasa raris ngutang sakancan aturane sane lawas 
tur ngentosin antuk aturan Ida Sang Kristus. 

10 Santukan Ida Sang Kristus Yesus ngamargiang 
paindikan sane karsayang antuk Ida Sang Hyang 
Widi Wasa, iraga makasami kadadosang suci 
saking dosa masrana aturan anggan Idane 
ngraga, wantah apisan buat salami-laminnya. 

11 Asing-asing pandita Yahudine ngamargiang 
darma kapanditan danene nyabran rahina 
tur mawali-wali dane ngaturang aturan sane 
pateh, sakewanten aturan punika tan naenin 
mrasidayang mrastayang dosa. 12 Nanging 
Ida Sang Kristus sampun ngaturang aturan 
wantah asiki pabuat dosa-dosane, inggih punika 
aturan sane becik salami-laminnya, tur Ida raris 
malingga ring genah sane mawisesa sareng Ida 
Sang Hyang Widi Wasa. 13 Sane mangkin Ida 
nyantosang irika, kantos meseh-meseh Idane 
kadadosang pajekjekan Idane antuk Ida Sang 
Hyang Widi Wasa. 1! Dadosipun masrana aturan 
sane asiki punika, Ida sampun nyampurnayang 
anake sane sampun bresih saking dosa buat 
salami-laminnya. 

15 Roh Ida Sang Hyang Widi Wasa taler 
maicayang ring iraga kasaksian Idane. Pinih riin 
Ida masabda asapuniki: 

16 “Ene pasubaya ane lakar adakang Ulun 

ngajak ia pada dimani wekas, sapuniki 

sabdan Ida Sang Panembahan: Ulun lakar 
nyelepang pituduh-pituduh Ulune di 
atinne, tur nyurat pituduh-pituduhe ento 
di kenehne.” 
17 Roh Ida Sang Hyang Widi Wasa raris masabda 
asapuniki: “Ulun tuara lakar inget teken 
dosa-dosannyane tur teken laksanannyane ane 
corah.” 18 Duaning punika yening dosa-dosane 
punika sampun kampurayang, tan kabuatang 
malih aturan buat mrastayang dosa-dosane 
punika. 


Ngiringja iraga tangkil ring ayun 
Ida Sang Hyang Widi Wasa 


19 Punika awinanipun, duh parasawitran tiange, 
malantaran sedan Ida Sang Kristus iraga sampun 
bebas pisan buat ngranjing ka Genahe Sane 
Maha Suci. 20 Ida Sang Kristus sampun makbak 
margi pabuat iraga, margi sane anyar, sane 
maicayang urip, nglintangin kordene punika, 
inggih punika anggan Idane ngraga. 21 Iraga 
madue Pandita Agung sane ngamong parakaulan 
Ida Sang Hyang Widi Wasa. 22 Duaning punika, 
ngiringja iraga tangkil ring ayun Ida Sang 
Hyang Widi Wasa, kadulurin antuk manah sane 
sadu saha kapracayan sane pageh, kadulurin 
antuk manah sane sampun kasuciang saking 
dosa miwah kadulurin antuk sikian iragane 

sane sampun kabresihin antuk toya ening. 

23 Ngiringja iraga pageh ngagem pangajap-ajap 
sane sampun sungkemin iraga, santukan iraga 
pracaya, mungguing Ida Sang Hyang Widi Wasa 
pacang nagingin janjin Idane. 24 Ngiringja iraga 
saling runguang ring pantaran iragane, saling 
tulungin, buat muktiang kapitresnan iragane 
miwah buat mapakardi sane ayu. 2 Sampunangja 
iraga ngutang kabiasaan iragane mapunduh 
buat mabakti, sakadi sane kalaksanayang antuk 
makudang-kudang semeton iragane. Nanging, 
ngiringja iraga saling pituturin. Minakadinipun 
pisan, santukan Rahinan Ida Sang Panembahan 
inggih punika Rahinan Idane pacang rauh malih, 
sampun nampek. 

26 Santukan tan wenten malih aturan sane jaga 
mrastayang dosa, yening iraga saking nyelapang 
nglanturang ngardi dosa, sasampun kasujatiane 
punika kasinahang ring iraga. 27 Cutetipun, 
sane mangkin iraga wantah patut ajerih ring 
paindikan sane pacang katibakang, inggih punika: 
tetepasane miwah geni sane ngresresin, sane 
jaga ngeseng anake sane droaka ring Ida Sang 
Hyang Widi Wasa! 28 Yening wenten anak sane 
tungkas ring Pidabdab Torat Dane Musa, anake 
punika keni danda pati saha tan kapedalem, rikala 
ipun katepasin iwang, malantaran kasaksian anak 
sareng kekalih wiadin sareng tiga. 22 Yening kadi 

asapunika, asapunapike panadosanipun anake 
sane nganistayang Putran Ida Sang Hyang Widi 
Wasa? Asapunapike panadosipun anake sane tan 
pisan ngajiang rah pasubayan Ida Sang Hyang 
Widi Wasa, sane sampun nadosang ipun suci 
saking dosa-dosanipune? Kadi asapunika taler 
anake sane nganistayang Roh Ida Sang Hyang 
Widi Wasa sane maraga sih sueca? Indayangja 
semeton ngayun-ngayunin, ambate langkung 
agengipun pasisip sane pacang tampi ipun. 

30 Santukan iraga sami pada uning ring Ida, sane 
masabda kadi asapuniki: “Ulun kuasa ngwales. 
Ulun lakar ngwales.” Tur Ida taler sane masabda 
kadi asapuniki: “Ida Sang Panembahan lakar 
nepasin kaulan Idane.” 3! Ambate res rasanipun 
yening tumiba ring tangan Ida Sang Hyang Widi 
Wasa sane jumeneng langgeng. 

32 Flingangja kawentenan semetone sane riin. 
Daweg punika, sasampune galang Ida Sang 
Hyang Widi Wasa nyinarin semeton, semeton 
akeh nandang pakewuh, nanging semeton tan 
kakaonang ring payudane punika. 33 Sampun 
sering semeton kanistayang tur kaala-ala ring 
arepan anake akeh, tur sering-sering semeton 
sedia nyarengin anake sane kaala-ala. 3? Semeton 
sareng nunggal rasa ring anake sane mapangkeng 
sane nandang pakewuh, tur ritatkala saluiring 
padruen semetone kambil, semeton girang 

nandangin kapocolan semetone, santukan 
semeton pada uning, mungguing semeton 

kari madue arta brana sane becikan, sane 
pacang manggeh salami-laminnya. 3? Duaning 
punika pagehangja ragan semetone ngagem 
kapracayan semetone, santukan kapracayane 
punika ngrauhang pikolih sane ageng. 3? Semeton 
perlu sabar, buat nglaksanayang pakarsan Ida 
Sang Hyang Widi Wasa tur nampi paindikan sane 
janjiang Ida. 3” Santukan, sakadi kakecap ring 
Cakepan Sucine: 

“Tuah buin akejep Ida ane lakar rauh, bakal 
rauh, Ida tusing lakar kasep. 

38 Nanging kaulan Ulune ane patut lakar 
pracaya tur idup; nanging yening ada di 
pantarannyane ane murang agama, Ulun 
tuara ledang teken anake ento.” 

39 Nanging iraga boyaja anak sane murang 
agama tur sane sampun murang lampah. 
Tungkalikanipun, iraga maderbe kapracayan tur 
iraga karahayuang. 


Indik kapracayan 


1 1 1 Madue kapracayan punika mapiteges 
marasa cager ring paindikan sane 

ajap-ajap iraga tur ngega ring paindikan sane 

tan sida antuk iraga ngantenang. ? Malantaran 

kapracayan, lingsir-lingsire sane nguni kaledangin 
antuk Ida Sang Hyang Widi Wasa. 

3 Malantaran kapracayan, iraga uning, 
mungguing buanane kaadakang antuk sabdan 
Ida Sang Hyang Widi Wasa. Duaning punika 
sakancan sane katon kaadakang saking sane tan 
katon. 

4 Malantaran kapracayan, Dane Habel ngaturang 
aturan sane becikan bandingang ring aturan 
Dane Kain. Malantaran kapracayan danene, Dane 
Habel kaledangin antuk Ida Sang Hyang Widi 
Wasa, santukan Ida ngraga ngledangin aturan 
danene. Malantaran kapracayan danene, Dane 
Habel kantun mabaos yadiastu dane sampun 
seda. 

5 Malantaran kapracayan, Dane Henoh luput 
saking pati. Nanging dane kunggahang tangkil 
ring ayun Ida Sang Hyang Widi Wasa tur tan 
wenten anak sane mrasidayang manggihin 
dane, santukan Ida Sang Hyang Widi Wasa sane 
sampun ngunggahang dane. Cakepan Sucine 
nuturang, mungguing sadurunge Dane Henoh 
kunggahang, dane sampun ngawinang ledang 
pakayunan Ida Sang Hyang Widi Wasa. € Tan 
wenten anak sane mrasidayang ngawinang 
ledang pakayunan Ida Sang Hyang Widi Wasa 
yen tan madue kapracayan. Santukan sapasiraja 
rauh tangkil ring ayun Ida Sang Hyang Widi Wasa, 

anake punika patut pracaya, mungguing Ida 
Sang Hyang Widi Wasa punika wenten tur asung 
lugraha ring anake sane ngruruh Ida. 

7 Malantaran kapracayan, Dane Nuh mirengang 
pakeling Ida Sang Hyang Widi Wasa ngeniang 
ring paindikan sane benjang wekas, sane tan 
prasida kantenang dane. Dane satinut ring 
pituduh Idane, raris dane ngwangun prau sane 
ageng tur malantaran praune punika dane 
sareng kulawargan danene prasida karahayuang. 
Kadi asapunika Ida nyisipang jagate, tur dane 
kapatutang antuk Ida Sang Hyang Widi Wasa 
malantaran kapracayan danene. 

8 Malantaran kapracayan, Dane Abraham 
satinut ring Ida Sang Hyang Widi Wasa, ritatkala 
dane kesengin antuk Ida, ngungsi jagat sane 
sampun janjiang Ida jaga kapaicayang ring dane. 
Dane nilar jagat uedan danene, yadiastu dane tan 
uning ring jagate sane ungsi dane. ? Malantaran 
kapracayan, dane masandekan ring jagate sane 
sampun kajanjiang antuk Ida Sang Hyang Widi 
Wasa, yadiastu dane dados wong sunantara. 
Dane malinggih sajeroning kemah sareng 
Dane Ishak miwah Dane Yakub, sane nampi 
janji pateh saking Ida Sang Hyang Widi Wasa. 

10 Santukan Dane Abraham nyantosang kota, 
sane dasarnyane langgeng, sane karencanayang 
tur kawangun, antuk Ida Sang Hyang Widi Wasa. 

11 Malantaran kapracayan, Dane Abraham 
prasida dados aji, yadiastu dane sampun 
lingsir pisan tur Dane Sarah ngraga sampun 
tan mrasidayang madue putra. Dane pracaya, 
mungguing Ida Sang Hyang Widi Wasa pacang 
nagingin janjin Idane. 12 Yadiastu dane sampun 
sumasat seda, nanging dane ngembasang 
katurunan sane akeh pisan, satmaka kadi 
bintang-bintang sane wenten ring akasane, 
satmaka kadi biase sane wenten ring pasisi. 

13 Dane sareng sami punika, pada seda 
sajeroning kapracayan. Dane tan nampi daging 
janjin Ida Sang Hyang Widi Wasa, nanging 
saking doh dane ngaksi tur nyambat daging 
janjine punika saha dane ngangken, mungguing 
dane wantah wong sunantara miwah anak 
pararudan kewanten ring mrecapada puniki. 

14 Sampun sinah mungguing dane sane mabaos 
kadi asapunika, meled ngulati jagat sane pacang 
dados panegaran danene ngraga. 1? Tan wenten 
pakayunan danene jaga mawali ka jagat sane 
sampun tilar dane; yening dane mapakayunan 
jaga mawali, sinah wenten cukup sela buat 
dane mawali mrika. 1? Nanging dane ngarsayang 
panegara sane becikan, inggih punika panegara 
ring suarga. Duaning punika Ida Sang Hyang Widi 
Wasa tan rumasa kimud yening dane nyambat 

Ida dados Widin danene, santukan Ida sampun 
nyediayang kota pabuat dane. 

17 Malantaran kapracayan, Dane Abraham 
ngaturang okan danene Ishak dados aturan, 
ritatkala Ida Sang Hyang Widi Wasa mintonin 
dane. Dane Abraham punika sampun nampi 
janjin Ida Sang Hyang Widi Wasa tur dane sedia 
ngaturang okan danene sane tunggal dados 
aturan. 18 Sadurungipun, kadi asapuniki sabdan 
Idane ring dane: “Malantaran Ishak, kita ngelah 
katurunan.” 19 Dane Abraham sampun andel, 
mungguing Ida Sang Hyang Widi Wasa kuasa 
nguripang Dane Ishak saking pantaran anake 
padem -- tur dados kabaosang, mungguing 
dane yakti-yakti nampi Dane Ishak sane sampun 
kauripang saking pantaran anake padem. 

20 Malantaran kapracayan, Dane Ishak nyanjiang 
merta pabuat ring benjang wekas ring Dane 
Yakub miwah Dane Esau. 

21 Malantaran kapracayan, makire dane seda, 
Dane Yakub ngamertanin okan Dane Yusup 
makakalih; dane matangledan ring muncuk 
tungked danene, tur nyumbah Ida Sang Hyang 
Widi Wasa. 

22 Malantaran kapracayan, makire dane seda, 
Dane Yusup maosang indik bangsa Israel jaga 
medal saking jagat Mesir, samaliha dane ngicen 

pabesen sane patut kalaksanayang ngeniang 
indik sawan danene. 

23 Malantaran kapracayan, wong tuan Dane 
Musa ngengkebang Dane Musa tigang sasih 
suenipun, sasampune dane embas. Santukan 
Dane Musa punika kakantenang bagus, tur dane 
tan ajerih jaga piwal ring pituduh ida sang prabu. 

24 Malantaran kapracayan, sasampune dane 
duur, Dane Musa, tan kayun kasambat dados 
putran Sang Putri, okan sang prabu Mesire. 

25 Santukan dane senengan jaga nandang 
pakewuh sareng-sareng ring kaulan Ida Sang 
Hyang Widi Wasa, bandingang ring masuka-sukan 
sajeroning dosa, nanging wantah abosbos. 

26 Dane sampun marasa mungguing kanistayang 
malantaran Sang Prabu Sane Kajanjiang antuk Ida 
Sang Hyang Widi Wasa punika luihan bandingang 
ring saluiring kasugihan jagat Mesire, santukan 
dane meleng pikolihe sane benjang wekas. 

27 Malantaran kapracayan, Dane Musa nilar 
jagat Mesir saha tan ajerih ring pidukan ida 
sang prabu, dane tan kayun malih mawali mrika, 
santukan dane sampun ngantenang Ida Sang 
Hyang Widi Wasa sane tan katon. 28 Malantaran 
kapracayan, Dane Musa ngamanggehang 
Rerainan Paskah tur ngandikayang, mangda 
obag-obagan lawange kolesin rah, mangdane 

Malaekat Patine tan prasida ngamademang 
paraputran bangsa Israele sane pinih duura. 

29 Malantaran kapracayan, bangsa Israel 
satmaka madaat mrasidayang nglintangin Segara 
Abang. Ritatkala bangsa Mesire ngindayang jaga 
nutug bangsa Israele, ipun makasami kelem 
jantos padem. 

30 Malantaran kapracayan, tembok-tembok 
kota Yerikone punika runtuh, sasampune kailehin 
antuk bangsa Israel pitung rahina suenipun. 

31 Malantaran kapracayan, Rahab sane dados 
sundel punika nenten kapademang sareng ring 
anake sane tungkas ring Ida Sang Hyang Widi 
Wasa, santukan ipun nampi paramata-matane 
ring umahipune saha becik. 

32 Perluke malih lanturang tiang? Tan wenten 
sela buat tiang nuturang indik Dane Gideon, 
Barak, Simson, Yepta, Daud, Samuel miwah 
paranabine. 33 Malantaran kapracayan, dane 
mayuda nglawan panegara-panegarane sane 
siosan saha molih kamenangan. Dane pada 
ngamargiang paindikan sane patut tur nampi 
sane kajanjiang antuk Ida Sang Hyang Widi 
Wasa. Dane mungkem bungut singa-singane, 

34 Jane ngamademang geni sane murub, dane 
luput saking pati antuk pedang, dane mula pada 
lemet, nanging dados kuat; dane mawisesa ring 
payudan tur ngaonang prajurit dura negarane. 

35 Malantaran kapracayan parawanitane nampi 
malih anggota kulawarganipune sane kauripang 
saking pantaran anake padem. 

Wenten malih sane tan kayun nampi 
kamerdekan, dane seda malantaran 
kasangsarain, mangdane dane prasida 
malih katangiang sajeroning urip sane 
becikan. 3? Wenten malih sane kabinjulin tur 
kapecutin, sane lianan kaante tur kapangkeng. 
37 Wenten taler sane kencur antuk batu, 
wenten sane kagergaji dados kalih, wenten 
sane kasedayang antuk pedang. Wenten sane 
nglelana, mapangangge malakar antuk kulit 
biri-biri wiadin kulit kambing. Dane pada 
tiwas, samaliha kasangsaren miwah kaala-ala. 
38 Kaluihan jagate puniki nenten pantes pabuat 
dane. Dane nglelana sakadi anake sane rarud 
ring tegal melakange, ring bukit-bukite, wiadin 
masandekan ring gua-guane miwah sajeroning 
bangbang-bangbange. 

39 Anake punika makasami sampun molih 
kamenangan malantaran kapracayan. Nanging 
dane tan nampi sane kajanjiang antuk Ida Sang 
Hyang Widi Wasa, 20 santukan Ida Sang Hyang 
Widi Wasa sampun nyediayang rencana sane 
becikan pabuat iraga; Ida ngarsayang, mangda 
dane makasami dados sampurna sareng ring 
iraga. 

Ida Sang Hyang Widi Wasa dados Ajin iragane 


12 1 Pabuat iraga, iraga akeh pisan madue 
saksi. Duaning punika ngiringja iraga 
ngutang saluiring paindikan sane nyadelin 

iraga miwah dosa sane kalintang tekek negul 
iraga, mangdane iraga mrasidayang geleng 
malomba ngungsi wates sane wenten ring arep 
iragane. ? Ngiringja iraga meleng Ida Sang Hyang 
Yesus, santukan kapracayan iraga gumantung 
ring Ida saking pangawit rauh ka pamuput. 

Ida nenten nyerah malantaran salibe punika. 
Tungkalikanipun, malantaran kasukan sane 
nyantosang Ida, Ida tan kimud kanistayang 
malantaran kasedayang ring salibe, tur sane 
mangkin Ida malingga ring singasana sane kuasa 
ring tengen Ida Sang Hyang Widi Wasa. 

3 Kayun-kayuninja semeton, asapunapi 
pamargin Idane, asapunapi Ida sampun 
kagetingin antuk anake dosa. Duaning punika 
sampunangja semeton ajerih tur nyerah. 

4 Santukan sajeroning payudan semetone 
nglawan dosa, semeton durung mayuda kantos 
ngemasin pati. ? Sampun lalike semeton ring 
sabdan Ida Sang Hyang Widi Wasa, sane nglipur 
semeton sakadi paraputran Idane, sane kadi 
asapuniki: 

“Kita pianak Ulun, pada runguja kita rikala Ida 
Sang Panembahan mecutin kita tur edaja 
jejeh, dikalane Ida nukain kita. 

6 Sawireh Ida Sang Panembahan mecutin anake 
ane asihin Ida, tur Ida ngukum anake ane 
tampi Ida dadi Putran Idane.” 

7 Tandanginja kasangsarane sane nibenin 
semeton satmaka dados ukuman saking 
ibapa. Santukan kasangsaran semetone punika 
nyinahang, mungguing Ida Sang Hyang Widi 
Wasa ngangkenin semeton dados paraputran 
Idane. Wentenke pianak sane tan naenin kukum 
antuk bapanipune? 8 Yening semeton nenten 
kukum sakadi sakancan putran Idane, punika 
mapiteges, mungguing semeton boya putran 
Idane sane sujati, nanging semeton pianak 
bebinjat. ? Ngeniang ring indik bapan iragane 
sane sekala, yadiastu ipun ngukum iraga, 
iraga taler ngajiang ipun. Punapi malih yening 
ngeniang ring indik Ajin iragane sane rohani, 
iraga patut nyerahang raga langkungan ring 
punika tur molih urip. 10 Parabapan iragane 
sane sekala ngukum iraga wantah abosbos, kadi 
asapunapi sane karasayang becik antukipun. 
Nanging Ida Sang Hyang Widi Wasa ngukum 
iraga pabuat karahayuan iragane, mangdane 
iraga prasida molih duman sajeroning kasucian 
Idane. 1! Yening iraga kukum, ritatkala punika 

iraga marasa sedih, boyaja marasa liang. Nanging 
wekasan anake sane sampun kajahin antuk 
ukuman punika, jaga muponin pikolih, inggih 
punika urip sane sujati miwah sutrepti rahayu. 


Pitutur miwah piteket 


12 Duaning punika tingtingangja lengen 
semetone tur leserang entud semetone sane 
lemet. 13 Pagehangja nuut margine sane beneng, 
mangdane buntut semetone sane perot tan 
prasida dados rumpuh, nanging tungkalikanipun 
mangda dados seger. 

14 Madameja semeton marep ring sakancan 
anake tur usahangja mangda urip semetone 
suci, santukan tan wenten anak sane pacang 
ngantenang Ida Sang Panembahan yening ipun 
tan suci. 15 Waspadaja, mangda tan wenten 
anak sane ngutang sih pasuecan Ida Sang Hyang 
Widi Wasa. Maliha mangda tan wenten anak 
sane dados sakadi wit tarune sane pait, sane 
makewuhin anake akeh malantaran getahnyane 
sane maracun. 18 Waspadaja, mangda tan 
wenten anak sane macecabulan wiadin kaliput 
antuk indria sane nista sakadi Dane Esau, sane 
ngadol linggih danene sakadi oka sane pinih 
duura, aji ajengan apiring! 17 Semeton pada 
uning, mungguing ungkuran dane mapakayun 
molih mertan ajin danene, nanging dane katulak, 

santukan dane tan polih jalaran buat ngesehin 
pamargin danene sane sampun-sampun, 
yadiastu dane ngusahayang punika maduluran 
mespes toyan pangaksian. 

18 Semeton nenten ngrasayang paindikan 
sane karasayang antuk bangsa Israele, daweg 
ipun rauh ring Gunung Sinai. Irika ipun sami 
ngrasayang geni sane murub, peteng dedet 
miwah angin baret, 19 samaliha ipun pada 
miragiang kuugan suaran trompet miwah sabda. 
Ritatkala ipun miragi sabdane punika, ipun nunas 
mangda suaran sabdane punika tan kapiragi 
malih angan akecap, 20 santukan pituduhe punika 
kalangkung abot pabuat ipun, inggih punika kadi 
asapuniki: “Yadiapinja sato ane ngenjek gununge 
ene, satone ento patut kencur baan batu kanti 
mati.” 21 Paindikane punika ngresresin pisan, 
kantos Dane Musa ngandika sapuniki: “Tiang 
ngejer tur jejeh pisan!” 

22 Nanging tungkalikanipun semeton sampun 
rauh ring Gunung Sion tur ring kotan Ida Sang 
Hyang Widi Wasa sane jumeneng langgeng, 
inggih punika kota Yerusalem sane wenten ring 
suarga tur irika wenten malaekat panyiuan. 

23 Semeton sampun rauh ring pasamuan 
paraputran Ida Sang Hyang Widi Wasa sane pinih 
duura, sane pesengannyane sampun kasurat 
ring suarga. Semeton sampun rauh tangkil ring 

ayun Ida Sang Hyang Widi Wasa, sane dados 
Hakim manusane makasami, tur ring roh sawatek 
anake sane patut sane sampun kasampurnayang. 
24 Semeton sampun rauh tangkil ring Ida Hyang 
Yesus, sane sampun ngwentenang pasubaya 
sane anyar, tur rauh ring rah Idane, sane sampun 
kaketisang, sane mamuat paindikan sane luihan 
ring rah Dane Habel. 

25 Duaning punika semeton, pada waspadaja, 
tur sampunangja semeton nulak miragiang 
anake sane mapidarta. Anake sane tan nyak 
miragiang pidartan anake sane midartayang 
sabdan Ida Sang Hyang Widi Wasa ring jagate, 
ipun tan pacang luput. Punapi malih iraga, iraga 
tan pacang nyidayang luput, yening iraga tan 
nyak miragiang sabdan Ida, sane masabda saking 
suarga. 2? Duke nguni sabdan Idane ngawinang 
jagate magejeran, nanging sane mangkin Ida 
sampun majanji, kadi asapuniki: “Ulun buin 
acepok, tusingja lakar ngejerang gumine dogen, 
nanging langite masih lakar gejerang Ulun.” 

27 Sabdan Idane “buin acepok” sampun terang 
nyinahang, mungguing sakancan sane sampun 
kakardi pacang kagejerang tur kentungang 
mangdane sane tan kagingsirang pacang kantun 
manggeh. 

28 Duaning punika ngiringja iraga matur 
panyuksma, santukan iraga molih tanah air 

sane tan kagejerang. Ngiringja iraga matur 
suksma tur mabakti ring Ida Sang Hyang Widi 
Wasa, nganggen cara sane kaledangin antuk Ida, 
malantaran astiti bakti miwah ajerih; 29 santukan 
Widin iragane sujati maraga geni sane pacang 
masmi. 


Urip sane kaledangin antuk 
Ida Sang Hyang Widi Wasa 


13 1 Lanturangja saling tresnain ring 
pantaran semetone, sakadi anak sane 


mapasemetonan sajeroning Ida Sang Kristus. 

2 Elingangja mangda semeton lila nampi anak 
madunungan jumah semetone. Santukan 
makudang-kudang anak sane ngamargiang 
paindikane punika, ipun nampi malaekat, sane 
tan uningin ipun. ? Elingangja anake sane wenten 
ring pangkenge, rasayangja satmaka semeton 
sareng-sareng ring ipun mapangkeng. Elingangja 
anake sane nandang pakewuh, taler rasayang 
satmaka semeton pateh nandang pakewuh 
sakadi ipun. 

4 Semeton makasami patut ngajiang 
pangantenan semetone tur sang mapikuren 
mangda pada satia marep ring somahipune. Ida 
Sang Hyang Widi Wasa pacang nepasin anake 
sane cabul miwah sane mamitra. 

> Sampunangja semeton kuduan ring jinah, tur 
puputangja ragan semetone antuk paindikan 
sane sampun druenang semeton. Santukan Ida 
Sang Hyang Widi Wasa sampun ngandika kadi 
asapuniki: “Ulun tusing taen lakar ngutang kita: 
kita tansah lakar runguang Ulun.” ? Duaning 
punika ngiringja iraga wanen tur ngucap kadi 
asapuniki: 

“Ida Sang Panembahan dados Panulung tiange, 
tiang tan pacang ajerih. Tan wenten anak 
sane nyidayang ngudiang-ngudiang marep 
ring tiang.” 

7 Elingangja parapamimpin semetone sane 
nguni, sane sampun midartayang sabdan Ida Sang 
Hyang Widi Wasa ring semeton. Kayun-kayuninja 
malih sapunapi indik danene sampun urip miwah 
seda, tur tinutinja kapracayan danene. 8 Ida Sang 
Kristus punika pateh, sane dibi, sane mangkin 
miwah salami-laminipun. ? Sampunangja 
paurukane sane tawah mawarni-warni punika 
ngawinang semeton nyasar saking pamargin 
semetone sane patut. Becikan iraga kapagehang 
antuk sih pasuecan Ida Sang Hyang Widi Wasa, 
boyaja antuk pidabdab sane ngeniang indik 
mangan miwah nginum, santukan anake sane 
ninutin pidabdabe punika tanja pacang molih 
pitulungan saking pidabdabe punika. 

10 Parapandita sane ngayah ring genah 
pamuspan anak Yahudine tan wenang 
ngrayunang aturan sane wenten ring genah 
aturan iragane. 1! Pandita Agung anak Yahudine 
makta rah sato ka jeroning Genahe Sane Maha 
Suci buat ngaturang rahe punika dados aturan 
panyupat dosa-dosa, nanging bangken satone 
punika kageseng ring jabaan genahe mabakti. 
12 Punika awinan Ida Hyang Yesus taler seda ring 
jabaan pamedal kotane, mangdane Ida prasida 
nyuciang rakyate saking dosa-dosannyane 
masrana antuk rah Idane. 13 Duaning punika 
ngiringja iraga nangkil ring Ida ring jabaan genahe 
mabakti tur sareng-sareng ngambil duman ring 
kanistan Idane. 14 Santukan iriki ring mrecapada 
tan wenten kota sane langgeng pabuat iraga. 
Iraga ngulati kota sane jaga rauh. 15 Duaning 
punika, ngiringja iraga tansah ngaturang pujian 
ring Ida Sang Hyang Widi Wasa, sane katurang 
sajeroning Ida Hyang Yesus, inggih punika 
baos sane wetu saking bibih iragane tansah 
ngangkenin parab Idane. 18 Sampunangja lali 
buat malaksana sane becik tur saling tulunginja 
ring pantaran semetone, santukan paindikane 
punika dados aturan sane kaledangin antuk Ida 
Sang Hyang Widi Wasa. 

17 Tinutinja parapamimpin semetone tur 
margiangja prentah-prentah danene. Dane tan 

rarianan tansah miara jiwan semetone, santukan 
dane patut ngaturang tanggung jawab ngeniang 
indik ayah-ayahan danene ring ayun Ida Sang 
Hyang Widi Wasa. Yening semeton ninutin dane, 
dane pacang nglaksanayang pakaryan danene 
saha liang. Nanging yening tan kadi asapunika, 
dane pacang makarya saha sedih, tur paindikan 
punika tan pacang mapikenoh pabuat semeton. 

18 Pagehangja ngastawayang tiang. Tiang 
pracaya mungguing manah tiange ening nirmala, 
santukan tiang tansah meled ngamargiang 
paindikan sane patut. 19 Banget pisan tiang nunas 
ring semeton, mangda semeton ngastawa ring 
Ida Sang Hyang Widi Wasa, mangdane Ida digelis 
ngutus tiang mawali ngrauhin semeton. 


Pangastawa 


20 ida Sang Hyang Widi Wasa sampun nangiang 
Ida Hyang Yesus saking pantaran anake padem 
tur malantaran sedan Idane, Ida Hyang Yesus 
dados Pangangon Agung pabuat biri-birine 
punika. Samaliha malantaran sedan Idane, 
pasubaya sane langgeng sampun kadagingin 
meterae. 21 Dumadak Ida Sang Hyang Widi 
Wasa, Widin damene, maicayang ring semeton 
saluiring paindikan sane becik, sane buatang 
semeton buat nglaksanayang pakarsan Idane. 
Samaliha dumadak malantaran Ida Hyang Yesus 

Kristus, Ida Sang Hyang Widi Wasa ngaryanang 
paindikan sane ledangin Ida, sajeroning iraga. 
Tur wantah pabuat Ida Sang Kristus kamulian 
salami-laminipun. Amin. 


Pamuput atur 


22 Duh parasemeton, tiang nunas, mangda 
semeton saha sabar mirengang pitutur-pitutur 
tiange puniki, santukan surat sane tulis tiang 
puniki nentenja panjang pisan. 2 Tiang meled, 
mangda semeton uning, mungguing semeton 
iragane Timotius sampun kabebasang saking 
pangkenge. Yening ipun digelis rauh, tiang pacang 
sareng-sareng ring ipun ngrauhin semeton. 

24 Rauhangja pangayu bagian tiange ring 
sakancan parapamimpin semetone tur ring 
sakancan kaulan Ida Sang Hyang Widi Wasa. 
Parasemeton saking jagat Italia ngaturang 
pangayu bagia ring semeton. 

25 Sih pasuecan Ida Sang Hyang Widi Wasa 
nyarengin semeton sinamian. 


YAKOBUS 


Pangayu bagia 


1 1 Pangayu bagia saking tiang Yakobus, 
parekan Ida Sang Hyang Widi Wasa miwah 
Ida Hyang Yesus Kristus, buat kaulan Ida Sang 
Hyang Widi Wasa sane pada sumebar ring sakuub 
jagate. 


Indik kapracayan miwah kawicaksanan 


2 Parasemeton, yening semeton katempuh 
antuk gegodan mawarni-warni, semeton 
patut marasa aget. 3 Santukan parasemeton 
sami sampun pada uning, yening kapracayan 
semetone mrasidayang ngarepin gegodan- 
gegodane punika, pamuputipun semeton 
pacang molih kapagehan. 4 Pracayaja mungguing 
kapagehan semetone punika jaga nuntun 
semeton ring salampah lakun semetone, saha 
semeton tan pacang labuh, mangdane semeton 
prasida sampurna tur jangkep, samaliha tan 
kakirangan punapa-punapi. ? Nanging yening 
wenten ring pantaran parasemeton sane kirang 
wicaksana, mangda ipun ngastawa ring Ida 
Sang Hyang Widi Wasa sane pacang ngicen 

ipun kawicaksanan; santukan Ida Sang Hyang 
Widi Wasa kalintang dana tur tan madue 
pamrih ring jadmane makasami. ? Nanging yen 
semeton ngastawa, mangda semeton sawiakti 
pracaya, tur tan pisan-pisan dados bingbang ring 
kayun. Santukan anake sane bingbang, tan bina 
sakadi ombak segarane, sane kampehang antuk 
angine mrika-mriki. ' Jadmane kadi asapunika 
sampunang ipun mitaenang pinunasipune 
pacang kadagingin antuk Ida Sang Panembahan. 
8 Santukan anake sane mapi-mapi, tan pacang 
marasa tentrem ring uripnyane. 


Indik kasugihan miwah kamiskinan 


9 Buat parasemeton sane tiwas ipun patut 
suka bungah yening Ida Sang Hyang Widi 
Wasa ningtingang ipun. 1? Asapunika taler 
buat semeton-semeton sane sugih, ipun patut 
suka bungah yening Ida Sang Hyang Widi 
Wasa ngasorang ipun. Santukan anake sugih 
punika pacang ical sakadi bungan padange. 

11 Rikala sang surya sampun endag panesnyane 
ngranayang padange layu, bungannyane aas 
tur kaasriannyane kasirnayang. Kadi asapunika 
waluyane kawentenan anake sugih. Ipun pacang 
kasirnayang sajeroning ipun repot ngetangang 
kasugihanipune. 


YAKOBUS 1.12-18 5037 


Papinton miwah gegodan 


12 Bagia pisan anake sane pageh satia tuu 
sajeroning gegodan. Santukan yening ipun 
mrasidayang nglintangin gegodane punika, ipun 
jaga molih upah, inggih punika urip sane sampun 
kajanjiang antuk Ida Sang Hyang Widi Wasa 
buat sawatek anake sane astiti bakti ring Ida. 

13 Yen wenten anak sane katempuh gegodan 
sane kadi asapunika, sampunang ipun mabaos: 
“Gegodane puniki saking Ida Sang Hyang Widi 
Wasa rauhnya.” Santukan Ida tan pisan prasida 
kagoda antuk dursila, tur Ida tan pisan-pisan 
mintonin isapasira jua. 14 Nanging jadmane 
punika keni gegodan, yening ipun kapaid tur keni 
kajeet antuk indrianipune sane corah. 15 Raris 
indrianipune sane corah punika mobot tur 
ngembasang dosa, samaliha idosa punika, yen 
sampun tutug wulananipune raris ngembasang 
pati. 

16 Parasemeton, sampunangja semeton keni 
kauluk-uluk! 17 saluiring paicane sane becik 
miwah wara nugrahane sane sampurna, punika 
rauhnya saking suarga tumurun saking Ida Sang 
Hyang Widi Wasa sane ngardi galang suargane. 
Ida ngraga tan obah-obah; tur lawat peteng taler 
tan wenten ring anggan Idane. 18 Malantaran 
pakarsan Idane ngraga Ida ngadakang iraga antuk 

sabda jati, mangdane iraga puniki molih genah 
sane pamucuk ring pantaran saluiring sane 
kakardi antuk Ida. 


Indik mirengang miwah ngamargiang 
sabdan Ida Sang Hyang Widi Wasa 


19 Parasemeton sane tresnain tiang, elingang 
pisan atur tiange puniki: Semeton suang-suang 
mangda gelis mirengang, nanging mangda tan 
gegison mabaos tur sampunang gelis duka. 

20 Santukan pedihe punika tan pacang muponin 
pakarsan Ida Sang Hyang Widi Wasa sane patut. 
21 Duaning punika bebasangja ragan semetone 
saking kabiasaan sane cemer miwah sakatahing 
parisolahe sane dursila. Sumungkemja ring Ida 
Sang Hyang Widi Wasa, tur tampija sabda sane 
sampun celekang Ida ring telenging pakayunan 
parasemetone, inggih punika sabda sane kuasa 
ngrahayuang semeton. 

22 Sampunangja semeton mamelog, malantaran 
wantah mirengang sabdan Idane. Nanging 
laksanayangja sabdane punika. 23 Sapasiraja 
miragiang sabdane punika, nanging ipun 
nenten nglaksanayang sabdane punika, ipun 
tan bina sakadi anak sane masuluh ring 
mekane tur manggihin lawatipune niri. 24 Ipun 
mrasidayang uning ring rupannyane, nanging 
wau ipun makaon, ipun lali ring rupannyane 

niri. 25 Nanging sapasiraja sane yakti nlektekang 
pidabdabe sane sampurna, inggih punika 
pidabdab sane ngawinang jadmane merdeka, tur 
ipun pageh puguh nyungkemin, samaliha boyaja 
wantah miragi tur raris lali, nanging puguh taler 
nglakonin, anake punika kamertanin antuk Ida 
Sang Hyang Widi Wasa sajeroning laksananipune. 
26 Yening wenten anak sane mitaenang dewek 
sampun ngamargiang agama, nanging ipun 
tan majangka-jangka sajeroning mabaos, ipun 
ngapus awakipune niri tur nirguna agamanipune. 
27 Pangubakti sane patut miwah sujati ring ayun 
Ida Sang Hyang Widi Wasa, Ajin iragane, inggih 
punika: nelokin anakubuh miwah parabebalu 
sane kaliput antuk kakewehan. Ping kalih nyaga 
dewek mangda sampunang kantos karusak antuk 
jagate puniki. 


Sampunangja mapilih kasih 


1 Parasemeton, sakadi anak sane sampun 
2 pracaya ring Ida Sang Hyang Widi Wasa, 
Panembahan iragane Sane Maha Luur, 
sampunangja mapilih kasih marep ring anake 
sinamian rikalaning semeton ngayahin anak. 
2 Rikalaning kawentenang kumpulan pangubakti, 
menawi wenten anak sugih rauh ngangge 
pangangge sarwa mule, minakadinne: maali-ali 
mas miwah wenten taler anak tiwas rauh, 

sane mapangangge dekil. 3 Yening rikala 
punika semeton bangetan ngajiang anake sane 
mapangangge sarwa becik iwau, tur mabaos 
ring ipun sapuniki: “Rarisang semeton malinggih 
ring ajeng,” nanging arepa ring anake sane tiwas 
punika semeton mabaos: “Semeton becikan 
ngadeg irika,” wiadin: “Rarisang malinggih 
iriki ring samping batis tiange!”, “ kenginan 
malantaran punika semeton sampun iwang, 
santukan semeton mapilih kasih ring pantaran 
semetone miwah semeton sampun ngamargiang 
tetepasan antuk manah dursila. 

> Parasemeton sane tresnain tiang, sane 
mangkin indayang pirengang! Ida Sang Hyang 
Widi Wasa sampun milih anak sane tiwas ring 
jagate iriki mangdane dados sugih sajeroning 
kapracayan tur dados kaulan Ida Sang Hyang 
Widi Wasa ring jagate sane anyar sane sampun 
janjiang Ida buat anake sane bakti ring Ida. 
6 Nanging semeton nganistayang anake sane 
tiwas. Sapasirake sane makta semeton ka 
pangadilan tur nyangsarain semeton? Boyake 
anake sane sugih? ' Ipun sane nganistayang 
parabe sane luih, sane sampun kapaicayang ring 
semeton. 

8 Nanging yening semeton pageh mamargi 
manut pituduh Pamrentahan Ida Sang Hyang 
Widi Wasa, sane munggah ring Cakepan 

Sucine, inggih punika: “Tresna asihja teken 
sesama buka nresnain deweke padidi,” semeton 
sampun malaksana sane patut. ? Nanging yening 
semeton mapilih kasih, semeton sampun ngardi 
dosa. Tur pituduhe iwau nyisipang semeton, 
mungguing semeton sampun tungkas ring 
pituduh. 10 Sapasiraja tungkas ring Pidabdab 
Torate, yadiastu wantah asiki, ipun iwang, tur 
tungkas ring pituduhe makasami. 1! Santukan 
Ida sane masabda: “Edaja mamitra,” Ida taler 
sane masabda: “Edaja ngamatiang.” Dadosipun, 
yadian semeton tan nglakonin mamitra, nanging 
mamati-mati, semeton sampun tungkas ring 
pituduhe punika. 12 Duaning punika becikan 
parasemeton sajeroning mabaos miwah 
matingkah solah, mangda sakadi anak sane jaga 
katepasin antuk pituduh sane jaga mebasang 
punika. 18 Santukan Ida Sang Hyang Widi 

Wasa tan pacang nyinahang sih pasueca rikala 
Ida nepasin jadmane sane tan maderbe sih 
kapiolasan; nanging sih kapiolasane punika 
ngaonang tetepasane punika. 


Kapracayan miwah laksana 


14 parasemeton yening wenten anak sane 
maosang padewekanipune madue kapracayan, 
nanging laksananipune tan manut ring 
kapracayan punika, napike pikenohipune? 

Punapike mrasidayang kapracayannyane punika 
ngrahayuang ipun? 1? Yening wenten semeton 
lanang wiadin istri sane tan madue pangangge 
wiadin tan madue dedaaran sane patut daar 
ipun nyabran rahina, 18 raris saking pantaran 
semetone wenten sane mabaos: “Rahayuangja 
mamargi parasemeton, saputin ragane mangda 
anget, tur majenganja mangda wareg!” 
nanging parasemeton tan pisan ngwehin ipun 
punapa-punapi sane patut buat sikiannyane, 
napike pikenohipun baos semetone iwau? 17 Kadi 
asapunika taler ngeniang indik kapracayan 
punika. Kapracayane yen tan kadulurin antuk 
laksana, sujatinipun kapracayan punika sampun 
padem. 

18 Menawita wenten anak mabaos: “Wenten 
anak sane madue kapracayan, wenten anak 
sane madue laksana,” tiang jagi nyaurin ipun: 
“Indayang edengang ring tiang, tur tiang 
pacang ngedengang ring ragane kapracayan 
tiange antuk laksanan tiange.” Sapunapi antuk 
anake jaga madue kapracayan, yening ipun tan 
kadulurin antuk laksana. 19 Ragane pada pracaya 
mungguing Ida Sang Hyang Widi Wasa punika 
tunggal. Patut! Nanging setan-setane taler pada 
pracaya, tur ipun sami pada jejeh ngetor. 20 Ih 
manusa punggung, sapunapi mangkin, kayunke 
semeton mariangken, mungguing kapracayan 

sane tan kadulurin antuk laksana punika 
sujatinne puyung? 21 Boyake Dane Abraham, 
leluur iragane, kadameang pamantuka ring Ida 
Sang Hyang Widi Wasa majalaran laksanan 
danene, rikala dane ngaturang Ishak, okan 
danene ring genah aturane? 22 Irika semeton 
nyingak, mungguing kapracayan miwah laksana 
punika saling tulung. Tur antuk laksanane 
punika kapracayane punika dados sampurna. 
23 Duaning punika prasida tegep sabda sane 
sampun kakecap ring Cakepan Sucine sane kadi 
asapuniki: “Irika Dane Abraham raris pracaya 
ring Ida Sang Hyang Widi Wasa, tur malantaran 
kapracayan danene, Ida Sang Hyang Widi Wasa 
ledang nampi dane.” Duaning punika Dane 
Abraham kawastanin sawitran Ida Sang Hyang 
Widi Wasa. 2 Sane mangkin sampun pada 
sinah, mungguing manusane punika kadameang 
pamantuka ring Ida Sang Hyang Widi Wasa 
majalaran saking laksanannyane, boyaja wantah 
antuk kapracayannyane kewanten. 

25 Rahab, sundele punika, taler kadi asapunika. 
Ipun taler kadameang pamantuka ring Ida Sang 
Hyang Widi Wasa majalaran laksananipune, 
rikala ipun ngengkebang utusan bangsa Yahudine 
ring umahnyane, tur nulungin utusane punika 
mangda prasida luput, nuut margine sane lianan. 

26 Santukan pateh sakadi sikiane puniki, yening 
tan madaging roh, ipun padem, kadi asapunika 
taler kapracayan punika yening tan kadulurin 
antuk laksana taler padem. 


Dosa uli krana lidah 


1 Parasemeton, saking pantaran parasemeton 
3 sampunang akeh sane mamanah dados 
guru, santukan iraga sampun sami pada uning, 
mungguing guru punika pacang katepasin antuk 
tetepasan sane abotan ring anake sane lianan. 
2 Santukan iraga sareng sami puniki sering 
ngardi iwang. Sapasira sane tan iwang sajeroning 
bebaosan, ipun sampun kawastanin sampurna, 
tur ipun mrasidayang ngereh sikianipune. 
3 Bungut kudane kapasangin padangal, mangda 
ipun nyak tinut ring iraga, tur iraga mrasidayang 
mrentah ipun manut ring saparimanah iragane. 
4 Maliha indayangja cingakin kapale punika! 
Yadian kapale punika kalintang ageng, tur 
kampehang angin sane baret, nanging ipun 
prasida kareh antuk kemudi sane alit pisan 
manut saparimanah ijuru mudi. ? Kadi asapunika 
taler lidahe punika, yadiastu lidahe punika 
kalintang alit nanging mrasidayang nyumbungang 
paindikan-paindikan sane ageng-ageng. 
Indayang mangkin malih pakayunin genine 
punika. Yadian ipun katon kalintang alit, nanging 

ipun mrasidayang muunang alase sane jimbar. 

6 Lidahe punika tan bina sakadi geni, ipun 
satmaka sakadi jagat sane bek madaging 
kiwangan. Ipun nglikub sikian iragane, tur nglikub 
sikian iragane antuk kacorahan. Ipun ngeseng 
sakuub urip iragane antuk geni, sane rauhipun 
saking nraka. ' Sawatek sato alase, sarwa paksi 
miwah sato sane ngrayang miwah satone ring 
segarane sami prasida kaebohang antuk imanusa, 
8 nanging durung naenin wenten jadma sane 
nyidayang ngebohang layahnyane. Lidahe punika 
sujatinne kalintang galak tur tan sida kaprentah. 
Ipun bek madaging wisia sane ngamademang. 

9 Iraga ngluihang Ida Sang Aji, Panembahan 
iragane antuk lidah, nanging antuk lidahe punika 
taler iraga nemah sane kakardi manut gambar Ida 
Sang Hyang Widi Wasa. 10 Saking cangkeme sane 
asiki punika wetu temah miwah puji suksma. 
Paindikan-paindikan sane sakadi asapunika ring 
pantaran parasemeton tan pisan-pisan patut. 

11 Punapike wenten klebutan toya sane asiki 
pacang ngwetuang toya sane manis miwah 

toya sane pait? 12 Parasemeton, punapi wenten 
punyan aa mabuah saitun, wiadin punyan anggur 
ngamedalang woh aa? Kadi asapunika taler 
klebutan toyane sane pakeh, tanja ngamedalang 
toya nyem. 

Kawicaksanan sane saking luur 


13 Punapi wenten ring pantaran semetone sane 
wicaksana miwah midep? Ipun patut muktiang 
indike punika antuk laksananipune sane becik, 
malantaran solahnyane sane kasinahang antuk 
alap asor miwah kawicaksanan. 14 Yening 
semeton madue pakayunan iri ati, tur wantah 
ngulahang sikian kewanten, sampunangja 
semeton nyumbungang raga, tur sampunang 
mogbog arepa ring kasujatian! 15 Kawicaksanan 
sane kadi asapunika boyaja kawicaksanan sane 
saking suarga, nanging saking jagate puniki, 
medal saking angkaran manusane, inggih punika 
saking setan. 1? Santukan ring dijaja wenten iri ati 
miwah indik ngulahang dewek kewanten, irika 
jaga wenten ieg miwah sakancaning kadursilan. 
17 Nanging yening kawicaksanan sane saking luur, 
punika kapingarep pisan nirmala, salanturipun 
seneng ngardi dame, ajer, ngidep munyi, bek 
madaging sih kapiolasan miwah matingkah 
solah sane becik, tan maroang-roangan, tur 
tan mapi-mapi. 18 Paindikan-paindikan sane 
becik dados pikolih saking tetanduran sane 
kasambeh antuk anake sane ngardi tentrem 
raharja sajeroning sutrepti rahayu. 

Indik masawitra sareng jagate 


1 Napike sane ngranayang sogsag lan paiegan 
4 ring pantaran parasemetone? Boyake wetu 
saking indria sane saling tembung sajeroning 
angen parasemetone? * Semeton ngedotang 
satunggiling barang nanging tan prasida polih. 
Raris semeton sregep jaga ngamatiang anak. 
Semeton banget pisan edot ring satunggiling 
barang, nanging taler nenten prasida keniang 
semeton barang sane buatang semeton punika, 
raris semeton ngawitin saling tembungin raos, tur 
maiegan. Semeton tan mapikolih punapa-punapi, 
santukan semeton tan mapinunas ring Ida Sang 
Hyang Widi Wasa. ? Menawita semeton taler 
mapinunas, nanging semeton taler tan molih, 
santukan dasar pepineh semetone mapinunas 
tan becik. Sawetning sane tunas semeton 
punika pacang telasang semeton buat ngulurin 
indrian semetone. “Ih jero, anak sane tan satia! 
Punapike parasemeton durung uning, mungguing 
makakasihan ring jagate puniki mapiteges 
mameseh ring Ida Sang Hyang Widi Wasa? 
Duaning punika sapasiraja mamanah masawitra 
ring jagate puniki, ipun nadosang deweknyane 
meseh Ida Sang Hyang Widi Wasa. ? Sampunang 
pitaenanga tan paguna kecap Cakepan Sucine 
sane kadi asapuniki: “Roh sane kagenahang 

sajeroning padewekan iragane, antuk Ida Sang 
Hyang Widi Wasa, kabekin antuk kameledan 
sane banget pisan.” ? Nanging sih pasueca sane 
sampun kapaicayang antuk Ida Sang Hyang Widi 
Wasa, langkung agengan ring punika. Sakadi 
kakecap Cakepan Sucine sapuniki: “Ida Sang 
Hyang Widi Wasa nglawan anake sane mrekak, 
nanging mapaica sih pasueca ring anake sane 
andap asor.” 

7 Duaning punika suksrahja ring Ida Sang Hyang 
Widi Wasa, tur lawanja Ratun Setane, ipun 
pacang malaib jerih! 8 Tangkilinja Ida Sang Hyang 
Widi Wasa, tur Ida pacang rauh nganampekin 
parasemeton. Bresihinja tangane, ih anak sane 
madosa! Tur eningangja kayune ih anak sane 
mapi-mapi! ? Pada duhkitaja masesambatan: 
salinin gargitan semetone antuk tangis, tur suka 
bungahe antuk kaduhkitan. 10 Sorangja ragan 
semetone ring ayun Ida Sang Panembahan, Ida 
pacang nintingang parasemeton. 


Sampunang nyacad anak 


11 Parasemeton, sampunang semeton seneng 
pada saling cacad! Sapasira seneng nyacad 
timpal wiadin nepasin anak sane tiosan, ipun 
nganistayang Pidabdab Torat tur ipun nepasin 
Pidabdab Torate punika. Yening semeton nepasin 
Pidabdab Torate punika, semeton sampun tan 

satinut malih ring Pidabdab Torate punika, 
nanging semeton sampun dados hakimipun. 

12 Wantah Ida Sang Hyang Widi Wasa kewanten 
sane mapaica pituduh lan kuasa nepasin 
manusane, Ida ngraga mrasidayang ngrahayuang 
miwah nyirnayang. Sapasirake pitaenang 
semeton ragan semetone, kantos semeton 
mamanah nepasin sesaman semetone? 


Pakeling buat anake sane sumbung 


13 Sane mangkin pirengangja tiang, ih 
parasemeton sane mabaos: “Didinane ene 
wiadin mani tiang lakar luas ka kota anu, ditu 
tiang bakal nongos nyang atiban tur madagang 
apang liu maan bati.” 14 Nanging sujatinne 
semeton tan pisan uning ring paindikan rahinane 
benjang. Napi piteges urip semetone puniki? 
Urip semetone punika tan bina sakadi andus sane 
kanten wantah ajebos raris ical. 1? Sapatutipun 
semeton patut mabaos sapuniki: “Yening Ida 
Sang Panembahan ngarsayang, tiang jaga 
urip tur makarya sapuniki wiadin sapunika.” 

16 Nanging sane mangkin semeton sampun 
nyumbungang raga antuk kamrekakan semetone. 
Masesumbung kadi asapunika sujatinne iwang. 

17 Yening anake sane uning ring paindikan sane 

becik sane patut kardi ipun, nanging ipun tan 

nyak nglaksanayang punika, ipun keni pasisip 
dosa. 


Pakeling buat anake sugih 


1 Dadosipun sane mangkin ih jero sane 
5 sugih-sugih, pirengangja atur tiange. Pada 
nangisja tur pada masesambatanja marep ring 
sangsarane sane pacang nibenin semeton. 
2 Kasugihan semetone sampun berek tur 
panganggen semetone sampun telas amah 
ngetnget. 3 Mas miwah perak semetone sampun 
pada amah barak, tur baraknyane pacang dados 
saksi marep ring semeton, tur ipun pacang neda 
ragan semetone sakadi api. Semeton sampun 
munduhang kasugihan ring masa-masa sane 
pacang puput puniki. 4Semeton sampun tan 
naur upah anake sane makarya ring pategalan 
semetone. Pirengangja sesambatanipune. 
Sesambatan anake sane munduhang upon-upon 
semetone sampun kapireng antuk Ida Sang 
Hyang Widi Wasa, Ida Sang Panembahan 
Sane Maha Kuasa. ? Semeton sampun tansah 
masuka-sukan antuk kasugihan semetone ring 
jagate iriki, tur semeton sampun ngulurin kayun 
sakadi ring rahina panampahane. 8 Semeton 
sampun nyisipang muah ngamademang anak tan 
padosa tur ipun tan nglawan semeton. 

Indik sabar miwah ngastawa 


7 Punika awinanipun parasemeton, pada sabarja 
kantos panemayan rauh Ida Sang Panembahan. 
Cingakinja, kadi asapunapi sabar parapetanine 
rikala ipun nyantosang pamupun pategalanipune 
sane becik. Ipun sabar nyantosang masan endang 
miwah masan sabeh. 3 Semeton taler patut 
sabar tur kukuhangja pangajap-ajap semetone, 
santukan masan rauh Ida Sang Panembahan 
sampun nampek. 

9 Parasemeton, sampunangja semeton pada 
saling iwangang, mangda Ida Sang Hyang Widi 
Wasa tan pacang nyisipang semeton. Sang Hakim 
sujatinipun sampun ngadeg ring arepan korine. 
10 Parasemeton, elingangja paranabine sane 
sampun ngandika sajeroning parab Ida Sang 
Panembahan. Tuladja dane sajeroning kasabaran 
danene nandang sangsara. 1! Tiang ngwastanin 
dane punika, yuakti bagia. Semeton sami sampun 
pada mireng indik kapagehan Dane Ayub tur 
parasemeton taler sami pada uning ring indik 
sane sampun kacawisang buat dane antuk Ida 
Sang Panembahan ring wekasannyane. Santukan 
Ida Sang Panembahan asih darma, bek antuk sih 
pasuecan. 

12 Nanging sane pinih buat parasemeton, yen 
semeton majanji, sampunangja masumpah 

masrana suarga wiadin masrana gumi wiadin 
sane sios-siosan. Yening yakti, baosang yakti, 
yening nenten, baosangja nenten, mangda 
sampunang ragane keni tetepasan Ida Sang 
Hyang Widi Wasa. 

13 Yening wenten ring pantaran semetone, 
sane nandang kewuh becikan ipun ngastawa! 
Yening wenten sane masuka rena becikan ipun 
makidung muji. 14 Yening wenten ring pantaran 
parasemetone sane sungkan, gelisang aturin 
parapanglingsir pasamuane rauh, mangda dane 
ngastawayang sang sungkan, kadulurin antuk 
kolesin antuk minyak masrana nyambat parab Ida 
Sang Panembahan. 12 Pangastawa sane kadulurin 
antuk kapracayan sane sujati pacang nyegerang 
sang sungkan, tur Ida Sang Panembahan pacang 
ngwaliang ipun sakadi jati mula; tur yening ipun 
ngardi dosa, dosanipun taler jagi kampurayang. 
16 Duaning punika, patut pisan semeton pada 
saling angkenin dosan semetone suang-suang, 
tur pada saling astawayang, mangdane semeton 
pada kasegerang. Santukan pangastawan anake 
patut, ageng pisan kuasannyane. 1? Dane Elia 
punika anak sane pateh sakadi iraga. Dane 
sampun ngastawa saking nekeng ati, mapinunas 
mangda sampunang wenten sabeh, raris tigang 
taun nem sasih suenipun tan wenten sabeh ring 

jagate. 18 Tumuli dane ngastawa malih, raris 
tedun sabeh tur tanahe numbuhang palawija. 

19 Parasemeton, yening wenten semeton sane 
lempas saking kapatutan, raris wenten semeton 
sane ngwaliang ipun ka pamarginipune sane 
patut, 20 elingangja, mungguing sapasiraja sane 
mrasidayang ngwaliang anake sane sampun 
madosa, saking pamargin ipune sane iwang, 
semeton iwau ngrahayuang jiwan anake madosa 
punika saking patine, tur dosanipune sane akeh 
pacang kampurayang. 


1 PETRUS 


Pamahbah 


1 Surat saking tiang, Petrus, utusan Ida Sang 

Kristus Yesus. Katur ring kaula seselikan 
Ida Sang Hyang Widi Wasa, sane dados wong 
pararudan sumebar ring wewengkon Pontus, 
Galatia, Kapadokia, Asia miwah Bitinia. ? Semeton 
sampun kaselik satinut ring rencanan Ida Sang 
Hyang Widi Wasa, Sang Aji, tur kadadosang 
kaulan Idane antuk Roh Idane sane suci, samaliha 
mangda semeton satinut ring Ida Sang Hyang 
Yesus Kristus tur kadadosang suci nirmala antuk 
rah Idane. 

Tiang mapinunas ring Ida Sang Hyang Widi 

Wasa mangda Ida mapaica sih pasuecan miwah 
sutrepti rahayu kantos maliah-liah ring semeton. 


Indik pangajap-ajap sane urip 


3 Ngiringja ngaturang puji suksma ring Ida Sang 
Hyang Widi Wasa, Ajin Ida Sang Hyang Yesus 
Kristus! Malantaran sih pasuecan Idane sane 
ageng, Ida sampun maicayang urip sane anyar 
ring iraga, malantaran Ida nangiang Ida Sang 
Kristus Yesus saking pantaran anake padem. 

Indike puniki ngebekin iraga antuk pangajap-ajap 
sane urip, “buat pacang nampi wara nugraha, 
sane kasediayang antuk Ida Sang Hyang Widi 
Wasa pabuat kaulan Idane. Wara nugraha sane 
simpen Ida pabuat semeton ring suargan punika, 
tan pacang rusak miwah tan pacang berek wiadin 
sirna. ? Wara nugraha punika sampun kasimpen 
pabuat semeton sareng sami, inggih punika 
semeton sane sampun kapiara saha rahayu antuk 
kawisesan Ida Sang Hyang Widi Wasa, pabuat 
karahayuan sane jaga kasinahang ring pamuput 
masane. 

6 Pada masuka renaja malantaran paindikane 
punika, yadiastu sane mangkin semeton 
perlu nandang duhkita ajebos malantaran 
katempuh antuk gegodan sane mawarni-warni. 
7 Tetujonipun makasami punika tan sios wantah 
buat muktiang kasujatian kapracayan semetone. 
Mase sane pacang rusak taler kauji antuk geni. 
Kadi asapunika taler kapracayan semetone 
sane pangarganipun banget langkungan ring 
pangargan mase punika, taler patut kauji, 
mangda sinah kapagehannyane. Ring rahina 
pangrauh Ida Hyang Yesus Kristus, irika semeton 
pacang nampi pujian, kaluihan miwah kaagungan. 
8 Semeton astiti bakti ring Ida, yadiastu semeton 
tan naenin manggihin Ida; semeton pracaya 
ring Ida, yadiastu sane mangkin semeton tan 

nyingakin Ida; punika awinan semeton masuka 
rena sajeroning kaliangan sane tan pira-pira luih 
miwah agengipun, ? santukan semeton sampun 
molih tetujon kapracayan semetone, inggih 
punika karahayuan buat jiwan semetone. 

10 Indik karahayuan puniki, sampun katureksain 
miwah kagulik antuk paranabine; tur paranabine 
punika sampun mawarah-warah indik paicane 
puniki, sane jaga kapaicayang ring semeton 
antuk Ida Sang Hyang Widi Wasa. 11 Dane pada 
nureksain rikala punapi miwah kadi asapunapi 
indike punika pacang kasidan. Roh Ida Sang 
Kristus sane malingga ring anggan danene, 
inggih punika Roh sane sampun matujuang indik 
kasangsarane sane pacang katandangin antuk Ida 
Sang Kristus miwah indik kaluihan sane pacang 
puponin Ida sasampun kasangsarane punika. 

12 Ida Sang Hyang Widi Wasa sampun nyinahang 
ring paranabine punika, mungguing pakaryan 
danene punika boyaja pabuat dane ngraga, 
nanging pabuat karahayuan semetone. Indike 
punika kasinahang rikala dane maosang indik 
kasujatian sane sampun pireng semeton saking 
parautusan Orti Rahayune, sane mapidarta 
malantaran kawisesan Ida Sang Hyang Roh 
Suci, sane kutus saking suarga. Puniki sampun 
kasujatian sane taler meled kuningin antuk 
paramalaekate. 

Piteket mangda malaksana patut 


13 Punika awinan parasemeton, dabdabangja 
kayun semetone buat malaksana. Pada tragiaja, 
agemja pangajap-ajap semetone buat nampi 
wara nugraha sane jaga kapaicayang ring 
semeton, rikala Ida Sang Kristus Yesus rauh. 

14 Sairingja ring sapakarsan Ida Sang Hyang 
Widi Wasa, sampunangja semeton ngulurin 
indrian semetone sakadi duke semeton durung 
uning ring pakarsan Idane. 1? Tungkalikanipun, 
semeton patut suci ring sajeroning sakancan 
laksanan semetone, sakadi Ida Sang Hyang Widi 
Wasa sane ngesengin semeton maraga suci. 

16 santukan wenten kakecap ring Cakepan Suci 
kadi asapuniki: “Kita patut suci, sawireh Ulun 
suci.” 

17 Rikala semeton ngastawa ring Ida Sang Hyang 
Widi Wasa, semeton nyambat Ida punika Sang 
Aji. Ida punika nepasin sakancan manusane 
nganggen cara sane pateh, manut pakardinnyane 
suang-suang. Punika awinanipun semeton patut 
astiti bakti ring Ida sakantun semeton urip ring 
jagate puniki. 18 Santukan semeton sampun 
uning, mungguing semeton sampun katebus tur 
kabebasang saking parisolah semetone sane 
tan papuara sane tampi semeton saking leluur 
semetone. Semeton katebus boyaja antuk brana 

sane pacang rusak, tanja antuk perak wiadin 
mas, 19 nanging antuk rah Ida Sang Kristus sane 
luih, sane tan bina sakadi rah panak biri-biri 
sane tan paceda miwah tan pacantula. 2? Ida 
sampun kaselik antuk Ida Sang Hyang Widi 
Wasa, sadurung jagate kawentenang nanging 
Ida wau kasinahang ring pamuput masane 
buat karahayuan semetone. ?! Malantaran Ida, 
semeton pracaya ring Ida Sang Hyang Widi 
Wasa, sane nangiang Ida saking pantaran anake 
padem miwah maicayang kamulian ring Ida: 
punika awinan kapracayan miwah pangajap-ajap 
semetone nguleng ring Ida Sang Hyang Widi 
Wasa. 

22 Sane mangkin santukan semeton sampun 
nyuciang raga, malantaran semeton ninutin 
paindikan sane sujati, kantos semeton madue 
kapitresnan sane jujur marep ring semeton sane 
pracaya ring Ida Sang Kristus, saling tresnainja 
ring pantaran semetone saha nekeng ati. 

23 Santukan malantaran sabdan Ida Sang Hyang 
Widi Wasa sane urip miwah langgeng, semeton 
sampun kadadosang manusa anyar, sane imbas 
boya saking patemon lanang istri, nanging saking 
Ida Sang Aji sane jumeneng langgeng. 24 Sakadi 
kecap Cakepan Sucine sane asapuniki: 

“Sakancan manusane tan bina buka padange, 

muah sakancan kaluihannyane tan bina 

buka bungan padange; padange ento layu 
muah bungane pada aas, 
25 hanging Sabdan Ida Sang Panembahan 
langgeng salawas-lawasnya.” 
Puniki sampun sabda sane karauhang ring 
parasemeton antuk Orti Rahayune. 


Indik batu dasar sane urip 
miwah bangsa sane suci 


1 Duaning punika edohangja ragan semetone 
2 saking saluiring paindikan sane corah; 
sampunangja malih mobab, wiadin mapi-mapi, 
iri ati, wiadin ngae pisuna! 2 Maparisolahja 
semeton sakadi rare sane wau embas, sane 
tansah muatang susu rohani sane sujati, 
mangdane malantaran nginum susune punika 
semeton sayan lanus miwah tansah rahayu. 

3 Santukan sakadi kecap Cakepan Sucine 
sapuniki: “Kita suba ngrasayang sih pasuecan 
Ida Sang Panembahan.” 4Tangkilja ring Ida 
Sang Panembahan, sane maraga batu urip 
sane kentungang antuk manusane satmaka 

tan paji, nanging kaselik tur kaluihang antuk 
Ida Sang Hyang Widi Wasa. ? Tangkilja ring Ida 
sakadi batu-batu sane urip, tur aturangja ragan 
semetone mangda kagunayang buat ngwangun 
perhyangan sane rohani, genah semetone 
ngamargiang darma kapanditan buat ngaturang 

aturan rohani miwah aturan sane kaledangin ring 
ayun Ida Sang Hyang Widi Wasa, malantaran Ida 
Sang Hyang Yesus Kristus. ê Santukan wenten 
kakecap ring Cakepan Suci kadi asapuniki: 

“Ulun milih batu ane luih, ane jani pasang Ulun 
dadi batu dasar di Bukit Sion; muah nyenja 
ane pracaya teken Ida, ia tusing lakar 
nemu wirang.” 

7 Batune puniki dados paindikan sane ageng 
pangarganipun pabuat semeton sane pracaya. 
Nanging pabuat anake sane tan pracaya: 

“Batune ane kakutang baan tukang batune 

ento dadi batu dasar ane paling utamana.” 
8 Wenten malih kecap lianan ring Cakepan Sucine 
sapuniki: 

“Batune ene ane lakar ngranayang anake 
nanjung muah ane lakar ngranayang 
anake labuh.” 

Anake punika pada nanjung santukan ipun pada 
tan pracaya ring Sabdan Ida Sang Hyang Widi 
Wasa; puniki sane dados pakarsan Idane marep 
ring ipun. 

9 Nanging semeton puniki dados bangsa 
seselikan, dados parabagawanta, dados bangsa 
sane suci, kaula sane kadrue antuk Ida Sang 
Hyang Widi Wasa, sane kaselik midartayang 
pakardin Ida Sang Hyang Widi Wasa sane 
ngangobin, sane ngesengin semeton saking 

petenge ka sajeroning galang Idane sane luih. 
10 Sane riin semeton boyaja kaulan Ida Sang 
Hyang Widi Wasa, nanging sane mangkin 
semeton dados kaulan Idane: sane riin semeton 
tan uning ring sih pasuecan Ida Sang Hyang Widi 
Wasa, nanging sane mangkin semeton sampun 
nampi sih pasuecan Idane. 


Indik dados parekan Ida Sang Hyang Widi Wasa 


11 Inggih parasawitran tiange, tiang nunas ring 
semeton, sane pinaka dados wong pendonan 
miwah wong pararudan ring jagate puniki! 
Edohangja ragan semetone saking sakancan 
indria, sane tansah matetungkasan marep 
ring jiwan iragane. 12 Parisolah semetone ring 
pantaran anake sane tan pracaya ring Ida Sang 
Kristus patut tansah becik, mangdane rikala 
anake punika maosang semeton ngardi sane 
corah, anake punika pacang ngantenang laksanan 
semetone sane ayu, tur malantaran punika ipun 
ngluihang Ida Sang Hyang Widi Wasa ring Rahina 
pangrauh Idane. 

13 Malantaran Ida Sang Panembahan, semeton 
patut tansah satinut ring sakancan pamrentahe, 
inggih punika: ring Ida Sang Nata Ratu, sane 
ngagem kakuasan sane pinih ageng, 1? ring 
paragubernur, sane kutus antuk Ida Sang 
Nata Ratu buat nyisipang anake corah miwah 

muji anake sane mapakardi ayu. 1? Santukan 
sane dados pakarsan Ida Sang Hyang Widi 

Wasa sapuniki: Ida ngarsayang mangda 
semeton mrasidayang mungkem bebaosan 

sane sigug, sane wetu saking anake sane 
nambet, malantaran pakardin semetone sane 
ayu. 16 Malaksanaja semeton sakadi anak sane 
merdeka; sampunangja semeton ngangkebin 
kacorahan antuk kamerdekan semetone, nanging 
malaksanaja sakadi parekan Ida Sang Hyang Widi 
Wasa. 1 Ajiangja sakancan anake, tresnainja 
semetone sane pracaya, takutja ring Ida Sang 
Hyang Widi Wasa miwah baktija ring Ida Sang 
Nata Ratu. 


Sangsaran Ida Sang Kristus 
pinaka dados tetuladan 


18 Parasemeton sane dados parekan, baktija 
ring pamekel semetone, boyaja ring sane 
darma miwah polos kewanten, nanging taler 
ring pamekel sane brangsongan. 1° Ida Sang 
Hyang Widi Wasa jaga ngamertanin semeton, 
yen semeton saking nulusing ati nandangin 
kasangsaran sane tan adil, malantaran semeton 
uning ring pakarsan Idane. 20 Santukan, napike 
pikolih semeton, yen semeton nandang 
kasangsaran malantaran semeton malaksana 
corah? Nanging yen semeton nandang 

kasangsaran malantaran semeton malaksana 
ayu, Ida Sang Hyang Widi Wasa jaga ngamertanin 
semeton. 2! Ida sampun ngesengin semeton 
pabuat paindikane punika, santukan Ida Sang 
Kristus ngraga sampun nandang sangsara pabuat 
semeton tur semeton sampun kicen tetuladan 
sane patut tulad semeton. 22 Ida Sang Kristus 
tan naenin ngardi dosa, tan wenten anak sane 
naenin miragiang Ida mobab. 22 Rikala Ida 
kanistayang, Ida tan ngwales antuk panyacad. 
Rikala Ida kasangsarain Ida nenten matandang 
wirang, nanging Ida wantah ngajap-ajap Ida 
Sang Hyang Widi Wasa, Hakim sane adil. 24 Ida 
Sang Kristus ngraga negen dosa-dosan iragane 
sajeroning anggan Idane ring salibe, mangdane 
iraga prasida mati raga marep ring dosa, nanging 
urip buat malaksana ayu. Semeton sampun 
kasegerang malantaran kanin-kanin Idane. 

2> Sane riin semeton satmaka biri-biri sane 
paling, nanging sane mangkin semeton sampun 
kabakta mawali ngiring Pangangon miwah 
Pamiara jiwan semetone. 


Pitutur buat sang mapikuren 


1 Kadi asapunika taler parasemeton sane 
3 istri, patut satinut ring rabin semetone, 
mangdane yening wenten makudang-kudang 
saking pantaranipune sane tan pracaya ring 

sabdan Ida Sang Hyang Widi Wasa, ipun prasida 
pracaya malantaran parisolah semetone. Tan 
buat semeton ngamedalang baos angan abuku, 
2 santukan ipun pacang ngantenang indik 
parisolah semetone sane suci miwah astiti bakti. 
3 Sampunangja semeton mapayas cara sekala, 
minakadinipun mapusungan sane becik, wiadin 
ngangge sarwa mas-masan, wiadin ngrangsuk 
pangangge sane sarwa endah mangdane 
semeton kanten ayu. “Nanging payasinja 

ragan semetone antuk solah sane becik, antuk 
manah sane darma tur ngalap kasor, sane 

luih pangarganipun ring ayun Ida Sang Hyang 
Widi Wasa. ? Santukan duke nguni paraistrine 
sane astiti bakti miwah sane ngajap-ajap Ida 
Sang Hyang Widi Wasa, ipun pada mayasin 
dewekipune malantaran ipun satinut ring 
lanangipune. ? Minakadinipun Dane Sarah, sane 
kadi asapunika; dane satinut ring Dane Abraham 
miwah nyambat Dane Abraham “pamekel 
tiange”. Sane mangkin semeton dados oka-okan 
danene, yening sampun semeton mapakardi ayu 
miwah tan ajerih ring saluiring paindikan. 

7 Kadi asapunika taler parasemeton lanang, 
sajeroning semeton mapumahan sareng rabin 
semetone, semeton patut uning, mungguing 
rabin semetone punika maraga lemet. Punika 
awinane semeton patut ngajiang ipun, santukan 

ipun jaga nampi paica urip saking Ida Sang 
Hyang Widi Wasa sareng-sareng ring semeton. 
Laksanayangja kadi asapunika, mangdane 
pangastawan semetone tan kapialangan. 


Indik kapitresnan miwah dame 


8 Cutetipun: parasemeton sinamian patut 
saguluk ring kayun miwah nunggil rasa. Saling 
tresnainja ring pantaran semetone, sakadi 
anak sane masemetonan, samaliha pada saling 
sayangang miwah pada saling ngalap kasor. 

3 Sampunangja semeton ngwales laksana sane 
ala antuk pakardi sane corah, wiadin temah 
kawales antuk temah, nanging tunasangja merta, 
santukan semeton sampun kajanjiang jagi nampi 
merta antuk Ida Sang Hyang Widi Wasa, daweg 
Ida ngesengin semeton. 19 Sakadi kakecap ring 
Cakepan Sucine kadi asapuniki: 

“Sapasiraja mamanah molih urip, samaliha 
muponin masa sane becik, ipun patut 
nyaga layahipune mangda sampunang 
ngucap ala miwah tan malih mobab. 

11 [pun patut ngutang laksana sane ala raris 
mapakardi ayu, ipun patut ngulati miwah 
ngusahayang dame. 

12 Santukan Ida Sang Panembahan punika 

tansah macingak ring anake sane patut, miwah 
tansah mirengang pinunasipune, nanging 

Ida tan lingu ring anake sane mapakardi 
ala.” 

13 Sapasirake sane pacang nyengkalen semeton, 
yening semeton tansah mapakardi sane ayu? 
14 Nanging yen semeton katibenin sangsara 
malantaran semeton ngamargiang sane patut, 
ambate bagian semetone. Sampunangja ajerih 
ring manusa tur sampunangja semeton meweh. 
15 Nanging astiti baktija ring Ida Sang Kristus 
sajeroning angen semetone tur sungsungja 
Ida dados Panembahan semetone. Semeton 
patut tansah sedia nyaurin pitaken anake 
ngeniang indik pangajap-ajap semetone. 
16 Nanging tlehtehangja indike punika antuk 
kayun sane jujur miwah bakti. Samaliha angen 
semetone patut tansah ening, mangdane yening 
wenten anak sane maosang tan patut ngeniang 
indik parisolah semetone astiti bakti ring Ida 
Sang Kristus, ipun pacang kimud malantaran 
baosipune punika. 17 Santukan becikan iraga 
nandang sangsara malantaran iraga mapakardi 
ayu, katimbang ring malantaran iraga ala, yening 
indike punika kakarsayang antuk Ida Sang Hyang 
Widi Wasa. 18 Sawetning Ida Sang Kristus ngraga 
sampun seda pabuat semeton. Ida sampun 
seda apisan buat nebus dosan sakancan anake, 
inggih punika pabuat anake sane becik miwah 
anake sane corah, mangdane Ida prasida nuntun 

semeton ka ayun Ida Sang Hyang Widi Wasa. Ring 
sekalanipun, anggan Idane kasedayang, nanging 
secara rohani Ida kanyenengang, 19 samaliha 
sajeroning Ida nyeneng maraga Roh punika, Ida 
sampun lunga buat midartayang Orti Rahayu 
ring sakancan roh-rohe sane kabanda. 20 Inggih 
punika roh-roh anake sane tan astiti bakti ring 
Ida Sang Hyang Widi Wasa, rikala Ida nyinahang 
kasabaran Idane, duke Ida nyantosang Dane Nuh 
muputang praun danene. Sajeroning praune 
punika wenten anak wantah akidik, inggih punika 
wantah kutus diri, sane karahayuang luput 
saking toyane punika. 2! Sane mangkin toyane 
punika dados pretiwimba indik lelukatan, sane 
ngrahayuang semeton. Lelukatane punika boyaja 
ngicalang reged sane sekala saking sikian iragane, 
nanging dados pasubaya pamantuka ring Ida 
Sang Hyang Widi Wasa sane metu saking manah 
sane becik. Lelukatane punika ngrahayuang 
semeton malantaran nyeneng Ida Sang Hyang 
Yesus Kristus saking pantaran anake padem. 

22 Ida sampun munggah ka suargan, raris irika 
malinggih ring genah sane kaledangin antuk Ida 
Sang Hyang Widi Wasa, tur Ida mrentah sakancan 
malaekate miwah parapamrentah lan panguasa 
sane wenten ring akasane. 


1 PETRUS 4.1-6 5068 


Indik urip sane anyar 


1 Sawetning Ida Sang Kristus ring sekalanipun 
4 sampun nandang sangsara, semeton patut 
taler magehang ragan semetone sajeroning 
pepineh sane kadi asapunika, santukan anake 
sane nandang sangsara ring sekala, ipun tan 
malih ngardi dosa. 2 Duaning asapunika ngawit 
saking mangkin sapanglanturipun semeton patut 
urip ninutin pakarsan Ida Sang Hyang Widi Wasa, 
boyaja urip kareh antuk indrian semetone. ? Ring 
masa sane sampun lintang semeton sampun 
cukup ngamargiang paindikan sakadi sane 
kalaksanayang antuk anake sane tan pracaya 
ring Ida Sang Hyang Widi Wasa. Duke punika 
semeton sampun urip sajeroning paindikan 
sane cemer, ngulurin indria, mamunyah, 
masuka-sukan, mapesta-pestayan, tur nyungsung 
dewa-dewa sane tan patut kasungsung. “ Sane 
mangkin anake sane tan nyungsung Widi punika 
angob, mungguing semeton tan aor malih 
sareng ipun sajeroning laksana sane tan patut, 
punika awinannya ipun misunayang semeton. 
3 Nanging ipun jaga ngwekasang dewekipune 
suang-suang ring ayun Ida Sang Hyang Widi 
Wasa, sane sampun sedia nibakang tetepasan 
ring anake sane urip miwah sane padem. ? Punika 
awinanipun Orti Rahayune taler kapidartayang 

ring anake sane padem, inggih punika anake sane 
sampun katepasin sekalanipun, sakadi sakancan 
anake sampun pada katepasin. Orti Rahayune 
kapidartayang ring ipun, mangda sajeroning 
kawentenanipun sane rohani ipun prasida urip 
sakadi Ida Sang Hyang Widi Wasa. 


Indik urip sacara anak Kristen 


7 Pamuput saluiring paindikan sampun 
nampek. Punika awinanipun semeton patut 
waspada ring raga tur tansah tragia mangda 
semeton nyidayang ngastawa. 3 Nanging sane 
pinih utamana semeton patut pada santep 
saling tresnain, santukan kapitresnane punika 
ngangkebin dosa sane akeh. ? Semeton patut 
sedia saling tampi ring pumahan semetone 
suang-suang, saha tan makeengan. 19 Semeton 
suang-suang sakadi sedahan sane ngamong 
paica-paican Ida Sang Hyang Widi Wasa sane 
mawarni-warni, patut ngangge paicane sane 
sampun tampi semeton saking Ida Sang Hyang 
Widi Wasa punika, pabuat karahayuan semetone 
sane lianan. 1! Sapasiraja nampi panugrahan 
buat mapidarta, ipun patut midartayang sabdan 
Ida Sang Hyang Widi Wasa. Sapasira sane nampi 
panugrahan buat ngayahin, ipun patut ngayahin 
manut ring kakuatan sane kapaicayang ring ipun 
antuk Ida Sang Hyang Widi Wasa, mangdane 

ring saluiring paindikan Ida Sang Hyang Widi 
Wasa sane kapuji, malantaran Ida Sang Kristus 
Yesus, sane nuenang kamulian miwah kakuasane 
salami-laminnya. Amin. 


Indik sangsaran anak Kristen 


12 parasawitran tiange sane sayang, sampunang 
semeton angob, ring ujian sangsarane sane 
tandangin semeton, yadiastun rupanipun 
sakadi paindikan sane tawah nibenin semeton. 
13 Nanging semeton patut masuka rena, santukan 
paindikane punika mapiteges, mungguing 
semeton taler sareng negen kasangsaran lda 
Sang Kristus, mangdane semeton prasida 
masuka rena, rikala Ida nyinahang kaluihan 
Idane. 14 Bagia pisan semeton, yening semeton 
kanistayang malantaran semeton dados sisian 
Ida Sang Kristus. Paindikane punika mapiteges, 
mungguing Roh sane luih, inggih punika Roh Ida 
Sang Hyang Widi Wasa malingga ring semeton. 
15 Sampunangja wenten ring pantaran semetone, 
anak sane nandang sangsara malantaran 
ipun ngamademang anak, wiadin mamaling, 
wiadin malaksana dursila, wiadin milu-milu 
ring paindikan anak lian. 18 Nanging yening 
semeton nandang sangsara malantaran semeton 
dados anak Kristen, sampunang semeton kimud 
malantaran paindikane punika, nanging aturangja 

puji suksma ring Ida Sang Hyang Widi Wasa, 
santukan semeton nandang sangsara malantaran 
parab Ida Sang Kristus. 

17 Santukan sampun rauh panemayan Ida 
Sang Hyang Widi Wasa nibakang tetepasan, 
tur Ida ngawitin nepasin kaulan Idane. 

Yening tetepasane punika ngawitin ring iraga, 
asapunapike pamuputipun panados sakancan 
anake sane tan pracaya ring Orti Rahayun Ida 
Sang Hyang Widi Wasa? 18 Santukan wenten 
kakecap ring Cakepan Sucine kadi asapuniki: 
“Yening anake sane pracaya ring Ida Sang 
Hyang Widi Wasa punika meweh molih 
karahayuan, asapunapike wekasan 
panadosipun anake sane madosa miwah 
anake sane tan nyungsung Ida Sang Hyang 
Widi Wasa?” 
19 Punika awinanipun, anake sane nandang 
sangsara malantaran paindikane punika 
kakarsayang antuk Ida Sang Hyang Widi Wasa, 
antuk laksana sane patut, anake punika patut 
nyuksrahang dewekipune ring Ida Sang Hyang 
Widi Wasa, Sang Sane Ngardi ipun, sane tansah 
satia ring janjin Idane. 

Indik pasamuan druen Ida 
Sang Hyang Widi Wasa 


1 Tiang mapitutur ring parapanglingsir 

5 pasamuane sane wenten ring pantaran 
semetone, santukan tiang newek taler dados 
panglingsir. Tiang dados saksi indik kasangsaran 
Ida Sang Kristus tur tiang jaga polih duman 
sajeroning kaluihan Idane sane jaga kasinahang. 
Tiang nunas ring parasemeton: ? Angonangja 
ingon-ingone, inggih punika pasamuan druen Ida 
Sang Hyang Widi Wasa, sane sampun kaserahang 
antuk Ida Sang Hyang Widi Wasa ring semeton. 
Angonangja saking suka lila, satinut ring 
pakarsan Ida Sang Hyang Widi Wasa, sampunang 
antuk manah tan lila. Laksanayangja pakaryan 
semetone boyaja malantaran mamuatang upah, 
nanging malantaran pakayunan semetone sane 
nekeng ati jaga mamarekan. ? Sampunangja 
semeton mapakayunan jaga ngereh anake sane 
sampun kaserahang mangda piara semeton, 
nanging dadosja tetuladan pabuat ipun. 4 Rikala 
Ida Sang Pamimpin pangangone jaga nyinahang 
raga, semeton pacang nampi gelungan sane luih, 
sane pacang tan naenin rered kaluihannyane. 

5 Kadi asapunika taler parasemeton sane 
anom-anom, semeton patut satinut ring 
anake lingsir-lingsir. Semeton sinamian patut 

ngandapang raga tur saling ayahin, santukan 
wenten kakecap ring Cakepan Sucine sane kadi 
asapuniki: “Ida Sang Hyang Widi Wasa nungkasin 
anake sane sumbung, nanging Ida maicayang sih 
pasuecan Idane ring anake sane ngalap kasor.” 

6 Punika awinanipun semeton patut ngasorang 
raga marep ring kawisesan Ida Sang Hyang 

Widi Wasa, mangda Ida nginggilang semeton. 

7 Aturangja saluiring kasumangsayan semetone, 
santukan Ida pacang miara semeton. 

8 Pada tragia tur waspadaja! Santukan Ratun 
Setane, meseh semetone, nglincak milehan 
sakadi singane sane aung-aung, praya nguluh 
semeton. ? Pagehangja kapracayan semetone 
tur lawanja ipun, santukan semeton uning, 
mungguing kasangsarane sane pateh nibenin 
sakancan semetone sane pracaya ring Ida Sang 
Hyang Yesus Kristus. 10 Nanging sasampune 
semeton nandang sangsara ajebos, Ida Sang 
Hyang Widi Wasa witing saluiring panugrahane, 
sane sampun ngesengin semeton buat ngranjing 
ring kaluihan Idane sane langgeng, sajeroning 
Ida Sang Kristus, Ida pacang nyampurnayang 
miwah ngicen kapagehan, kakuatan miwah 
nasarin semeton. 11 Ida sane maraga mawisesa 
salami-laminnya. Amin. 

Pangayu bagia sane pamuput 


12 Tiang nulis surate sane cutet puniki 
malantaran pitulungan Silas, sane dados 
semeton sane satia pabuat tiang, buat 
mapakeling tur nyinahang ring semeton, 
mungguing paindikane puniki panugrahan 
sane sujati saking Ida Sang Hyang Widi Wasa. 
Pagehangja ragan semetone ngagem paindikane 
puniki. 

13 Pasamuan sane wenten ring kota Babilon, 
sane kaselik pateh sakadi semeton, ngaturang 
pangayu bagia ring semeton, kadi asapunika taler 
pangayu bagia saking Markus, pianak tiange. 

14 Semeton patut saling aturin pangayu bagia 
masrana pangaras kapitresnan Kristen. 

Sutrepti rahayu nyarengin semeton sinamian, 
sane dados druen Ida Sang Kristus. 


2 PETRUS 


Pamahbah 


1 Surat saking tiang Simon Petrus, parekan 
miwah utusan Ida Sang Hyang Yesus Kristus. 

Katur ring parasemeton sane malantaran 
kadilan Ida Sang Hyang Widi Wasa miwah Ida 
Sang Hyang Yesus Kristus, Juru Rahayun iragane, 
sampun kicen kapracayan sane luih pateh sakadi 
kapracayan tiange. 

2 Tiang mapinunas ring Ida Sang Hyang Widi 
Wasa, mangda Ida maicayang sih pasueca miwah 
sutrepti rahayu ring semeton kantos maliah-liah, 
malantaran kaweruh semetone ngeniang indik 
Ida Sang Hyang Widi Wasa miwah Ida Hyang 
Yesus Panembahan iragane. 


Kesengin miwah kaselik antuk 
Ida Sang Hyang Widi Wasa 


3 Masrana kawisesan Idane, Ida Sang Hyang 
Widi Wasa sampun maicayang ring iraga saluiring 
paindikan sane buatang iraga, mangda iraga 
mrasidayang astiti bakti ring Ida, malantaran 
iraga sampun uning ring Ida, sane sampun 
ngesengin iraga buat molih kamulian miwah 


2 PETRUS 1.4-9 5076 


kabecikan Idane. * Masrana punika Ida sampun 
maicayang ring iraga panugrahan sane agung 
miwah luih pisan, sane sampun janjiang Ida, 
mangdane malantaran panugrahan punika 
semeton prasida luput saking panca wisayan 
jagate, sane ngranayang sengkala. Samaliha 
mangda iraga molih urip sakadi kawentenan 
Idane. ? Duaning punika usahayangja ragan 
semetone buat ngwewehin kapracayan 
semetone antuk pakardin semetone sane 

ayu; pakardin semetone sane ayu wewehinja 
antuk kaweruhan: ? kaweruhan semetone 
wewehinja antuk pangeret budi; pangeret 
budin semetone wewehinja antuk kasabaran, 
kasabaran semetone wewehinja antuk astiti bakti 
ring Ida Sang Hyang Widi Wasa; 7 astiti baktin 
semetone wewehinja antuk tresna ring sesaman, 
tresna ring sesaman semetone wewehinja antuk 
kapitresnan. 8 Paindikane puniki perlu buat 
semeton, yening saluiring paindikane puniki 
sampun wenten ring ragan semetone kantos 
maliah-liah, semeton pacang dados anteng 

tur mapikenoh sajeroning kaweruh semetone 
ring Ida Sang Hyang Yesus Kristus. ? Nanging 
sapasiraja sane tan ngagem paindikane puniki, 
ipun tan bina sakadi anak buta, kantos ipun tan 
mrasidayang ngantenang, samaliha ipun lali, 

mungguing dosa-dosanipune sane nguni sampun 
kabrastayang. 

10 Punika awinanipun parasemeton, becikangja 
ngusahayang ragan semetone, mangda indik 
semetone kesengin miwah kaselik punika sayan 
manggeh. Yening semeton sampun manggeh, 
semeton tan pacang malih labuh ring dosane. 
11 Malantaran punika semeton jaga kicen 
wewenang buat ngrasayang kawiryan sajeroning 
Pamrentahan Panembahan sane langgeng miwah 
Juru Rahayun iragane, Ida Sang Hyang Yesus 
Kristus. 

12 Duaning punika, tiang pacang tansah 
mapakeling semeton ngeniang indike puniki, 
yadiastu semeton sampun pada uning, samaliha 
sampun pageh pisan ngamanggehang kasujatian 
sane sampun tampi semeton. 13 Kamanah antuk 
tiang, sakantun tiange urip ring jagate, wantah 
mula dados tetegenan tiange buat mapakeling 
semeton ngeniang saluiring paindikane punika. 
14 Tiang uning, mungguing tiang gelis pacang 
ninggal dewek tiange sane sekala puniki, sakadi 
sane sampun terang-terang kapangandikayang 
antuk Ida Sang Kristus Yesus ring tiang. 1? Tiang 
jaga ngusahayang mangdane sasampune tiang 
padem, semeton tansah mrasidayang eling ring 
paindik-paindikane puniki. 

Dados saksi indik kaluihan Ida Sang Kristus 


16 Sajeroning pidartan tiange ring semeton 
ngeniang indik pangrauh Ida Sang Hyang Yesus 
Kristus sane kadulurin antuk kawisesan, pidartan 
tiange tanja madasar antuk satua awi-awian, 
santukan tiang newek sampun manggihin 
kagungan Idane. 1' Tiang manggihin Ida, ritatkala 
Ida polih kapujian miwah kaluihan saking Ida 
Sang Hyang Widi Wasa, Sang Aji. Daweg punika 
wenten kapiragi sabda sane katuekang ring Ida 
saking Ida Sang Maha Mulia, kadi asapuniki: “Ene 
Putran Ulun ane sayang, ane ledangin Ulun.” 

18 Tiang newek sampun miragi sabda punika 
turun saking langite, ritatkala tiang ngiring Ida 
ring pucak gununge sane suci punika. 

19 Punika awinane kapracayan tiange ring 
pidartan paranabine sayan kukuh. Semeton patut 
waspada pisan ring paindikane punika, santukan 
paindikane punika satmaka sundih sane masinar 
ring petenge, kantos galang kangine miwah 
bintang siange masinar sajeroning pakayunan 
semetone. 20 Nanging sane pinih buata pisan, 
semeton patut eling ring indike puniki: Tan 
wenten anak sane malantaran kadueganipune 
niri mrasidayang nlehtehang sabdan Ida Sang 
Hyang Widi Wasa sane kawisikang antuk Ida 
Sang Hyang Roh Suci sane menggah ring Cakepan 

Sucine. 21 Santukan tan wenten sabda sane 
wetu saking pepineh manusa, sajabaning saking 
manusa sane katuntun antuk Roh Ida Sang Hyang 
Widi Wasa, ritatkala ipun midartayang sabdan 
Ida Sang Hyang Widi Wasa. 


Indik guru-guru palsu 


1 Sane riin wenten nabi-nabi palsu ring 

2 pantaran semetone, asapunika taler pacang 
wenten guru-guru palsu ngrauhin semeton. 
Ipun pacang makta paurukan-paurukan sane 
tan sujati, sane ngranayang sengkala, samaliha 
ipun moyanin Ida Sang Panembahan sane 
sampun nebus ipun. Malantaran paindikane 
punika, tan dumade ipun ngrauhang karusakan 
pabuat dewekipune. 2 Yadiastu kadi asapunika 
akeh anake pacang ninutin parisolahipune 
sane ngulurin indria punika, tur malantaran 
laksananipune punika anake akeh pacang 
nganistayang Marga Kapatutane. 2 Sajeroning 
loba angkaranipune, guru-guru palsune punika 
jaga nguluk-uluk semeton masrana antuk 
satuanipune sane puyung. Nanging sampun 
saking sue ipun cumawis pacang keni pasisip tur 
Ida sane pacang nyirnayang ipun sampun tragia. 

4 Ida Sang Hyang Widi Wasa tan madalem 
paramalaekat sane ngardi dosa, nanging Ida 
ngentungang ipun ka nrakane. Irika ipun kabanda 

ring petenge, nyantosang Rahina Pangadilane 
punika. ? Ida Sang Hyang Widi Wasa nenten 
madalem jagate sane nguni, nanging Ida 
ngrauhang blabar agung ring jagat manusane 
sane droaka. Ida wantah ngluputang Dane Nuh, 
anak sane midartayang kapatutan punika miwah 
anak lianan pitung diri. ? Ida Sang Hyang Widi 
Wasa nyisipang kota Sodom miwah kota Gomora 
tur kageseng antuk geni. Punika kadadosang 
conto indik panados anake sane droaka. ' Ida 
ngluputang Dane Lot, anak sane patut punika, 
sane tansah nandang duhkita malantaran 
parisolah jadmane sane tan ninutin pidabdab, tur 
sane wantah ngulurin indriannyane kewanten. 

8 Anake sane patut punika madunungan ring 
pantaran jadmane droaka punika tur nyabran 
rahina dane manggihin miwah mireng paindikan 
sane ngawinang dane nandang duhkita, 
malantaran jadmane sane corah punika. ? Ida 
Sang Hyang Widi Wasa wikan kadi asapunapi 
patutipun ngluputang anake patut saking 
gegodan sane nibenin ipun, tur kadi asapunika 
taler Ida wikan nyangcang jadmane sane 
dursila buat kasisipang ring Rahina Pangadilane, 
10 minakadinipun pisan jadmane sane ngulurin 
indrianipune sane cemer miwah nganistayang 
kakuasan Ida Sang Hyang Widi Wasa. 

Guru-guru palsune puniki sujati ngagu miwah 
sumbung pisan, samaliha ipun langgana 
ring daging suargane sane luih saha ipun 
nganistayang Ida. !! Yadiastu paramalaekate 
luihan miwah langkungan kawisesannyane 
katimbang ring guru-guru palsune punika, 
paramalaekate punika nenten nganistayang 
guru-guru palsune punika ring ayun Ida Sang 
Panembahan. 12 Nanging guru-guru palsune 
punika, tan bina sakadi sato sane tan madue 
pepineh, sane lekad wantah buat kejuk tur 
kapademang, ipun nganistayang paindikane sane 
tan uningin ipun. Ipun pacang kabasmi sakadi 
satone punika. 3 Ipun pacang nemu sangsara 
makapikolih kacorahanipune nyangsarain anak 
lianan. Sane dados kalianganipune, inggih 
punika ngulurin indria rikala rahina. Ipun jaga 
dados paindikan sane ngranayang kimud miwah 
santul, yening ipun sareng-sareng mangan 
nginum ring pantaran semetone, saha ipun 
tan maren ngulurin indrianipune sane corah. 
14 Matanipune kaliput antuk indria mamitra, 
tur ipun tan wadih-wadih ngardi dosa. Ipun 
mikatin jadmane sane onyah-anyih, samaliha 
ipun sampun ririh ring paindikan loba angkara. 
Ipun sampun keni temah Ida Sang Hyang Widi 
Wasa. 15 Ipun sampun lempas saking margi sane 
patut tur sampun kasasar, tur ninutin margin 

Dane Bileame, okan Beor, sane kuduan ring upah 
pakaryan danene sane corah, 18 kantos Dane 
Bileam sampun polih panglemek sane banget 
pisan malantaran dosa-dosan danene. Kuda 
pondongan sane bega punika, mabaos sakadi 
manusa, tur nyadelin pamargin danene sane lipia 
ring raga punika. 

17 Guru-guru palsu punika tan bina sakadi 
klebutan toya sane sampun etuh, tan bina 
sakadi ambune kampehang angin baret. Ida Sang 
Hyang Widi Wasa sampun nyediayang genah 
sane peteng dedet pabuat ipun. 18 Ipun sampun 
ngucapang baos sane sumbung tur puyung, tur 
ngadokang indrianipune sane cabul buat mikatin 
jadmane sane wau matilar saking pantaran anake 
kasasar. 19 Ipun ngakuang anake lian kabebasan, 
nanging ipun newek dados panjak parisolahipune 
sane pacang ngawinang ipun winasa. Santukan 
anake mula dados panjak anake sane ngaonang 
ipun. 20 Yening wenten anak sampun luput 
saking kawisayan jagate sane corah, malantaran 
ipun sampun uning ring indik Ida Sang Kristus 
Yesus, Sang Panembahan miwah Sang Juru 
Rahayu, raris anake punika malih kareh antuk 
kawisayan jagate, ring ka pamuput kawentenan 
anake punika kaonan ring kawentenanipun 
sane dumun. 2! Duaning punika pabuat anake 
punika becikan yening ipun tan naenin uning 

ring margi kapatutane punika, katimbang ipun 
naenin uning, nanging malih ngutang pituduh Ida 
Sang Hyang Widi Wasa sane sampun tampi ipun. 
22 Anake punika tan bina sakadi slokane sane 
kadi asapuniki: “Cicinge mabalik buin ngamah 
utahne”, samaliha slokane sane lianan: “Celenge 
ane suba kapandusang, buin maguyang sig 
endute.” 


Janji indik rauh Ida Sang Panembahan 


1 Inggih parasawitran tiange: Puniki 
3 surat tiange sane kaping kalih katur ring 
parasemeton. Malantaran surat tiange, tiang 
ngusahayang jaga nutdut pakayunan semetone 
sane ening, malantaran tiang mapakeling 
semeton ngeniang indike puniki. 2Tiang 
mamanah, mangda semeton eling ring sabda 
sane nguni, sane sampun kapidartayang antuk 
paranabine sane suci, samaliha eling ring pituduh 
Ida Sang Panembahan miwah Sang Juru Rahayu, 
sane sampun karauhang ring semeton antuk 
parautusan semetone. 3 Minakadinipun pisan 
semeton patut uning, mungguing ring masa 
sane pamuput jaga wenten anak rauh, anak 
sane tansah kareh antuk indrianipune. Ipun jaga 
minjulin semeton, 4tur mabaos kadi asapuniki: 
“Singke Ida majanji jaga rauh? Dijake Ida? Leluur 
iragane suba pada mati, nanging sakancan 

paundukane masih enu patuh buka uli pangawit 
gumine kaadakang.” ? Anake punika wantah 
saking tan lingu mungguing sane nguni Ida Sang 
Hyang Widi Wasa ngadakang akasa miwah jagate 
malantaran sabdan Idane. Jagate kakardi antuk 
toya miwah saking toyane. ? Tur antuk toyane 
punika, inggih punika toyan blabar agunge, 
jagate sane nguni punika kasirnayang. ' Nanging 
malantaran sabdan Ida Sang Hyang Widi Wasa 
sane pateh punika jagate miwah akasane sane 
mangkin, kasengker buat jaga kageseng. Ipun 
kasengker kantos panemayan anake sane tan 
astiti bakti ring Ida Sang Hyang Widi Wasa jaga 
katepasin miwah kabasmi. 

8 Inggih sawitran tiange sane sayang, 
sampunang semeton lali ring paindikan sane 
asiki puniki. Ring ayun Ida Sang Panembahan 
tan wenten binanipun arahina wiadin siu taun. 
Pabuat Ida makakalih punika pateh. ? Ida Sang 
Panembahan boyaja alon-alon nglaksanayang 
paindikan sane sampun janjiang Ida, sakadi 
sane kabaosang antuk makudang-kudang 
anake. Ida sabar marep ring semeton, santukan 
Ida nenten pisan ledang, yening wenten ring 
pantaran semetone sane winasa, nanging Ida 
ngarsayang mangda sakancan anake ngutang 
dosa-dosanipune. 

10 Nanging Rahinan Ida Sang Panembahan 
pacang rauh tan bina sakadi dustane. Ring 
Rahinane punika akasane pacang sirna kadulurin 
antuk suara makuug, saluiring paindikane 
sane wenten ring akasane jaga kageseng tur 
kasirnayang, samaliha jagate miwah sakancan 
dagingnyane pacang sirna. 1! Saluiring paindikane 
puniki pacang kasirnayang kadi asapunika. Punika 
awinanipun urip semetone patut suci nirmala 
miwah astiti bakti ring Ida Sang Hyang Widi 
Wasa, 12 sambilang nyantosang Rahina rauh 
Ida Sang Hyang Widi Wasa. Semeton patut 
nyaratang mangda Rahinane punika digelis rauh 
inggih punika Rahina rikalaning akasane pacang 
kageseng miwah kasirnayang, tur saluiring 
paindikane sane wenten ring akasane pacang 
lebur. 3 Nanging iraga nyantosang paindikan 
sane sampun kajanjiang antuk Ida Sang Hyang 
Widi Wasa: inggih punika akasa sane anyar 
miwah jagat sane anyar, sane kadunungin antuk 
kapatutan. 

14 Punika awinane parasemeton tiange, 
rikalaning semeton nyantosang Rahinane punika, 
semeton patut suci nirmala tur tan paceda 
ring ayun Ida Sang Hyang Widi Wasa, samaliha 
madame ring Ida. 1? Anggepja kasabaran Ida 
Sang Panembahan satmaka sakadi sela sane 
kapaicayang ring semeton buat molih rahayu, 


2 PETRUS 3.16-18 5086 


sakadi sampun kasuratang antuk Dane Paulus 
ring semeton, masrana kawicaksanan paican Ida 
Sang Hyang Widi Wasa ring dane. 18 Paindikane 
puniki sane baosang dane ring sakancan surat- 
surat danene, rikala dane nyuratang paindikane 
punika. Sajeroning surat-surat danene wenten 
makudang-kudang paindikan sane sengka antuk 
iraga ngresepang, sane iwang antuka nerangang 
antuk anake sane jugul apunggung miwah sane 
onyah-anyih, sakadi sampun margiang ipun 
marep ring kecap Cakepan Sucine. Malantaran 
paindikane punika ipun pacang ngrauhang 
karusakan buat dewekipune niri. 

17 Nanging semeton, parasawitran tiange, 
semeton sampun uning ring paindikane punika. 
Punika awinanipun semeton patut tansah 
waspada, mangdane semeton tan kantos 
kapaid antuk anake sane nyapa kadi aku punika, 
kantos labuh saking kawentenan semetone 
sane rahayu. 18 Nanging semeton patut tansah 
maweweh-weweh sajeroning sih pasueca miwah 
kaweruh ngeniang indik Ida Sang Hyang Yesus 
Kristus, Juru Rahayun iragane. Pujija Ida sane 
mangkin kantos salami-laminnya. Amin. 


1 YOHANES 


Indik Sabda Urip 


1 Tiang nyuratang ring semeton indik Sabda 

Urip, sane sampun wenten saking pangawit. 
Tiang sampun miragi sabdane punika, samaliha 
tiang sampun manggihin antuk paningalan 
tiange. Sawiakti sampun tlehtehang tiang tur 
sampun usud tiang. 2 Rikala witing uripe punika 
sampun katon, tiang sampun ngantenang witing 
uripe punika; punika awinan tiang maosang indik 
witing uripe punika tur nuturang ring semeton 
indik urip langgeng, sane wenten sajeroning Ida 
Sang Hyang Widi Wasa, samaliha sane sampun 
kasinahang ring tiang. 2 Paindikan sane sampun 
kantenang tiang miwah piragi tiang, punika taler 
tuturang tiang ring semeton, mangdane semeton 
prasida sareng-sareng ring tiang sajeroning 
patunggilan ring Ida Sang Aji miwah sareng ring 
Putran Idane, Ida Hyang Yesus Kristus. 4Tiang 
nyuratang paindikane puniki, mangda kaliangan 
tiange dados sampurna. 

Ida Sang Hyang Widi Wasa maraga galang 


3 Puniki orti sane sampun tampi tiang saking 
Putran Idane tur pidartayang tiang ring semeton, 
inggih punika: Ida Sang Hyang Widi Wasa 
maraga galang, samaliha tan pisan wenten 
peteng sajeroning Ida. ê Duaning punika, yening 
iraga maosang mungguing iraga sajeroning Ida, 
nanging iraga urip sajeroning peteng, iraga 
mobab sajeroning bebaosan miwah laksanan 
iragane. ' Nanging yening iraga urip sajeroning 
galang, sakadi Ida wenten sajeroning galang, irika 
iraga matunggilan ring pantaran iragane, tur rah 
Ida Hyang Yesus, Putran Idane nyuciang iraga 
saking sakancan dosan iragane. 

8 Yening iraga maosang, mungguing iraga tan 
madue dosa, iraga ngapus dewek iraga niri 
tur tan wenten kasujatian sajeroning iraga. 

9 Nanging yening iraga mariangken dosa-dosan 
iragane ring ayun Ida Sang Hyang Widi Wasa, 
Ida pacang satia ring janjin Idane tur adil. Ida 
pacang ngampurayang dosa-dosan iragane 

tur nyuciang iraga saking saluiring kacorahan 
iragane. 10 Yening iraga maosang, mungguing 
iraga tan naenin madosa, iraga nadosang Ida 
Sang Hyang Widi Wasa maraga mobab tur sabdan 
Idane tan wenten malingga sajeroning iraga. 

Ida Hyang Yesus Kristus panulung iragane 


2 1 Inggih parasemeton, sane pinaka dados 
pianak tiange, tiang nyuratang indike puniki, 
mangdane semeton tan ngardi dosa, nanging 
yening wenten anak sane madosa, iraga madue 
juru baos sane adil ring ayun Ida Sang Hyang 
Widi Wasa, Sang Aji, inggih punika Ida Sang 
Kristus. 2 Ida dados margi tur malantaran Ida 
dosa-dosan iragane kampurayang, samaliha 
boyaja dosa-dosan iragane kewanten, nanging 
taler dosa-dosan sakancan manusane. 

3 Yening iraga satinut ring pituduh-pituduh Ida 
Sang Hyang Widi Wasa, sampun pasti iraga uning 
ring Ida. “Yening wenten anak sane maosang, 
mungguing ipun uning ring Ida, nanging ipun tan 
satinut ring pituduh-pituduh Idane, anake punika 
mobab tur tan wenten kasujatian sajeroning 
ipun. ? Nanging sapasira jua sane ninutin sabdan 
Idane, astiti baktin anake punika pamantuka 
ring Ida Sang Hyang Widi Wasa sawiakti sampun 
kasampurnayang. Iraga yakti nyidayang tatas 
uning mungguing iraga yakti-yakti urip sajeroning 
Ida Sang Hyang Widi Wasa, kadi asapuniki: 

6 “Sapasiraja maosang, mungguing ipun urip 
sajeroning Ida Sang Hyang Widi Wasa, ipun patut 
urip sakadi Ida Hyang Yesus Kristus.” 

Pituduh sane anyar 


7 Inggih parasawitran tiange, pituduh sane 
suratang tiang ring semeton, boyaja pituduh 
anyar, puniki pituduh sane lawas, sane 
sampun pirengang semeton saking pangawit. 
Pituduhe sane lawas tan lian wantah Orti 
Rahayu sane sampun pirengang semeton. 

8 Yadiastu asapunika, pituduh sane suratang 
tiang ring semeton puniki pituduh anyar, tur 
kasujatiannyane katon sajeroning Ida Sang 
Kristus miwah sajeroning semeton. Santukan 
petenge sedek lintang tur galang sane sujati 
sampun masinar. 

9 Sapasiraja sane maosang mungguing ipun 
wenten sajeroning galang, nanging ipun geting 
ring nyamanipune, anake punika wenten 
sajeroning peteng kantos rauh mangkin. 

10 Sapasiraja sane tresna asih ring nyamannyane, 
ipun wenten sajeroning galang, duaning punika 
ring sikianipune tan wenten paindikan sane 
ngawinang anak sane siosan madosa. 11 Nanging 
sapasiraja sane geting ring nyamanipune, ipun 
wenten sajeroning peteng, ipun mamargi ring 
petenge, samaliha ipun tan uning ring tetujon 
pamarginipune, santukan petenge ngawinang 
ipun buta. 

12 Duh parasemeton sane pinaka dados pianak 
tiange, tiang nyurat ring semeton, santukan 
dosa-dosan semetone sampun kampurayang 
malantaran parab Ida Sang Kristus. 13 Duh 
parabapa, tiang nyurat ring semeton, santukan 
semeton sampun pada uning ring Ida, sane 
sampun wenten saking pangawit. Tiang nyurat 
ring parasemeton, duh paratruna, santukan 
semeton sampun ngaonang | Jaat. 

14 Tiang nyurat ring cening, duh paraalit-alite, 
santukan cening pada uning ring Ida Sang Aji. 
Tiang nyurat ring parabapa, santukan semeton 
sampun pada uning ring Ida sane sampun 
wenten saking pangawit. Tiang nyurat ring 
semeton, paratruna, santukan semeton, pada 
siteng-siteng: sabdan Ida Sang Hyang Widi 
Wasa malingga sajeroning semeton tur semeton 
sampun ngaonang | Jaat. 

15 Sampunangja semeton nresnain jagate 
wiadin saluiring sane wenten ring jagate. Yening 
semeton nresnain jagate, semeton tan madue 
astiti bakti ring Ida Sang Aji. 18 Saluiring paindikan 
sane dados dreben jagate, inggih punika saluiring 
paindikan sane kadotang antuk sikian iragane 
sane madosa, saluiring paindikan sane dot 
katonton miwah kadotang, samaliha saluiring 
paindikan sane kasumbungang antuk imanusa 
makasami, paindikane punika boyaja saking 

Ida Sang Aji kawitnyane, nanging saking jagate. 
17 Jagate miwah saluiring paindikan sane wenten 
ring jagate, sane kadotang antuk manusane, 
punika makasami pacang sirna, nanging anake 
sane ngamargiang pakarsan Ida Sang Hyang Widi 
Wasa, ipun urip salami-laminnya. 


Indik satrun Ida Sang Kristus 


18 Duh paracening tiange, pamuput jagate 
sampun nampek! Semeton sampun katuturin, 
mungguing satrun Ida Sang Kristus jagi rauh: 
tur sane mangkin akeh satrun Ida Sang Kristus 
sampun nyinahang dewekipune, duaning punika 
iraga uning, mungguing pamuput jagate sampun 
nampek. 19 Anake punika boyaja dados roang 
iragane, duaning punika ipun sampun matilar 
saking pantaran iragane; yening ipun dados roang 
iragane, sinah ipun jaga sareng-sareng ring iraga. 
Nanging ipun sampun matilar, mangdane sinah, 
mungguing ipun nenten dados roang iragane. 

20 Ida Sang Kristus sampun maicayang Roh 
Ida Sang Hyang Widi Wasa ring semeton, 
duaning punika semeton sareng sami uning 
ring indik kasujatian. 21 Tiang nyuratang ring 
semeton, boyaja malantaran semeton tan uning 
ring kasujatian. Tungkalikanipun, santukan 
semeton uning ring kasujatian, tur taler uning, 

mungguing tan wenten paindikan sane mobab 
sane kawitnyane saking kasujatian. 

22 Dadosipun, sapasirake sane mobab? Inggih 
punika anake sane maosang, mungguing Ida 
Hyang Yesus punika boya Ida Sang Prabu Sane 
Kajanjiang punika. Anake punika dados satrun Ida 
Sang Kristus, ipun nulak Ida Sang Aji miwah Ida 
Sang Putra. 28 Santukan sapasiraja nulak Ida Sang 
Putra, ipun taler nulak Ida Sang Aji: sapasiraja 
nampi Ida Sang Putra, ipun taler nampi Ida Aji. 

24 Punika awinanipun, pagehangja ngagem 
paindikan sane sampun pirengang semeton 
saking pangawit. Yening semeton ngagem 
paindikan sane sampun pirengang semeton 
saking pangawit, semeton pacang urip sajeroning 
patunggilan sareng ring Ida Sang Putra miwah 
Ida Sang Aji. ?? Tur puniki paindikan sane sampun 
kajanjiang antuk Ida Sang Kristus, pacang 
paicayang Ida ring iraga, inggih punika urip 
langgeng. 

26 Tiang nyuratang ring semeton ngeniang 
indik anake sane ngusahayang jaga ngapus 
semeton. ?” Nanging ngeniang indik semetone, 
Ida Sang Kristus sampun maicayang Roh Idane 
ring semeton. Sakantun Roh Idane manggeh 
sajeroning semeton, semeton tan mamuatang 
anak lianan buat ngurukang semeton. Santukan 
Roh Idane ngurukang semeton saluiring 

paindikan, samaliha paindikan sane urukang Ida 
punika paindikan sane sujati, boyaja sane bobab. 
Punika awinanipun tinutinja paurukan Roh Idane, 
tur pagehja sajeroning Roh Ida Sang Kristus. 

28 Duh paraalit-alit tiange, pagehja sajeroning 
Ida, mangdane iraga wanen, rikalaning Ida 
nyinahang raga tur iraga tan perlu kimud ring 
rahina rauh Idane. 2? Semeton uning, mungguing 
Ida Sang Kristus maraga patut; punika awinan 
semeton patut uning, mungguing sakancan 
anake sane patut laksanannyane, ipun dados 
putran Ida Sang Hyang Widi Wasa. 


Indik paraputran Ida Sang Hyang Widi Wasa 


1 Indayangja aksi, boyake kalangkung ageng 
3 sih pasuecan Ida Sang Aji marep ring iraga. 
Amunika ageng sih pasuecan Idane, kantos iraga 
kawastanin dados paraputran Ida Sang Hyang 
Widi Wasa; tur amun sujatinipun iraga dados 
paraputran Idane. Punika awinanipun jagate tan 
uning ring iraga, santukan jagate tan uning ring 
Ida Sang Hyang Widi Wasa. 2 Duh parasawitran 
tiange sane sayang, sane mangkin iraga dados 
paraputran Ida Sang Hyang Widi Wasa, nanging 
durungja janten, asapunapi jagi panados iragane 
ring benjang wekas. Nanging iraga uning, 
mungguing rikalaning Ida Sang Kristus nyinahang 
raga, iraga pacang dados pateh sakadi Ida, 

santukan iraga pacang ngantenang Ida sakadi 
kawentenan Idane sane sujati. 3 Sakancan anake 
sane maderbe pangajap-ajap kadi asapuniki 
sajeroning Ida Sang Kristus, ipun tansah urip 
suci nirmala, sakadi Ida Sang Kristus maraga suci 
nirmala. 

4 Sapasiraja sane madosa, ipun iwang 
malantaran ipun nungkasin pituduh Ida Sang 
Hyang Widi Wasa; santukan dosa punika 
sujatinipun tungkas ring pituduh. ? Semeton 
uning, mungguing Ida Sang Kristus nyinahang 
raga buat ngambil dosan manusane, samaliha 
sajeroning Ida tan wenten dosa. ? Punika 
awinanipun sakancan anake sane urip sajeroning 
Ida Sang Kristus, ipun tan kantun malih ngardi 
dosa; nanging sapasiraja sane tan usan-usan 
ngardi dosa, anake punika tan naenin ngatonang 
wiadin uning ring Ida. 

7 Duh paracening tiange. Sampunangja 
banggayanga wenten anak sane ngapus-apus 
semeton. Sapasiraja sane ngardi paindikan sane 
patut, ipun dados anak patut, sakadi Ida Sang 
Kristus maraga patut. 3 Sapasiraja sane tan 
usan-usan ngardi dosa, ipun dados druen Ratun 
Setane, santukan Ratun Setane sampun madosa 
saking pangawit. Puniki sane dados awinanipun 
Putran Ida Sang Hyang Widi Wasa nyinahang 

raga, inggih punika buat masmi pakaryan Ratun 
Setane. 

9 Sapasiraja dados putran Ida Sang Hyang 
Widi Wasa, ipun usan ngardi dosa, santukan 
kawentenan Ida Sang Hyang Widi Wasa wenten 
sajeroning ipun; tur santukan Ida Sang Hyang 
Widi Wasa punika dados Ajinipune, ipun tan 
mrasidayang malih ngardi dosa. 10 Janten pisan 
binanipun anake sane dados putran Ida Sang 
Hyang Widi Wasa imbangang ring anake sane 
dados pianak Ratun Setan: anake sane ngardi 
paindikan sane tan patut wiadin sane tan tresna 
ring nyamanipune, anake punika boyaja putran 
Ida Sang Hyang Widi Wasa. 


Indik saling tresnain 


11 Sabda sane sampun pirengang semeton 
saking pangawit, inggih punika: iraga patut saling 
tresnain. 12 Iraga tan patut sakadi Dane Kain, 
dane druen | Jaat, samaliha dane nyedayang 
semeton danene ngraga. Punapike awinanipun 
Dane Kain nyedayang semeton danene? 
Santukan sane kardi dane punika paindikan sane 
tan patut, nanging sane kakardi antuk semeton 
danene punika paindikan sane patut. 

13 Duaning asapunika, duh parasawitran tiange, 
sampunangja semeton tengkejut yening jagate 
puniki geting ring semeton. 14 Iraga uning, 

mungguing iraga sampun ninggal sang pati 

tur sampun ngranjing sajeroning urip: iraga 
uning ring indike punika, santukan iraga tresna 
ring parasemeton iragane. Sapasiraja sane tan 
madue kapitresnan, ipun kantun sajeroning 
patine. 1? Sapasiraja geting ring nyamanipune, 
ipun ngamademang nyamanipune; tur semeton 
sampun pada uning, mungguing anake sane 
ngamademang nyamanipune, ipun tan molih 
urip langgeng. 1? Iraga uning indik kapitresnane 
punika kadi asapuniki: Ida Sang Kristus sampun 
maicayang urip Idane pabuat iraga. Punika 
awinanipun iraga taler patut nyerahang urip 
iragane pabuat parasemeton iragane. 17 Yening 
wenten anak sugih tur manggihin nyamannyane 
kakirangan, nanging ipun raris dadi ati marep ring 
nyamannyane punika, sapunapi jagi antukipun 
maosang, mungguing manahipune astiti 

bakti ring Ida Sang Hyang Widi Wasa? 18 Duh 
parapianak tiange! Tan patut yening kapitresnan 
iragane wantah ring baos kewanten, nanging 
kapitresnane punika patut sujati, sane sinah 
sajeroning laksana. 


Prawira ring ayun Ida Sang Hyang Widi Wasa 


19 Malantaran punika iraga pacang uning 
mungguing iraga dados druen kasujatian. 
Malantaran punika manah iraga pacang pageh 

ring ayun Ida Sang Hyang Widi Wasa. 20 Yening 
manah iragane ngiwangang iraga, iraga uning 
mungguing Ida Sang Hyang Widi Wasa agungan 
ring manah iraga, samaliha Ida wikan ring 
saluiring paindikan. 2! Duaning punika, duh 
parasawitran tiange sane sayang, yening manah 
iragane nenten ngiwangang iraga, iraga pacang 
purun ring ayun Ida Sang Hyang Widi Wasa. 

22 Iraga nampi saking Ida saluiring sane tunas 
iraga, santukan iraga ninutin pituduh Idane tur 
nglaksanayang paindikan sane ledangin Ida. 

23 Pituduh Idane kadi asapuniki: mangda iraga 
pracaya ring parab Putran Idane, Ida Hyang Yesus 
Kristus tur saling tresnain ring pantaran iragane, 
sakadi sane sampun kapituduhang antuk Ida 
Sang Kristus. 24 Sapasiraja ninutin pituduh Ida 
Sang Hyang Widi Wasa, ipun urip sajeroning 

Ida Sang Hyang Widi Wasa miwah Ida Sang 
Hyang Widi Wasa malingga sajeroning ipun. Sane 
mangkin iraga uning, mungguing Ida Sang Hyang 
Widi Wasa malingga sajeroning iraga. Iraga uning 
ring indike punika malantaran Ida Sang Roh sane 
sampun paicayang Ida ring iraga. 


Indik Roh sane sujati miwah sane tan sujati 


4 1 Duh parasawitran tiange: sampunangja 
semeton pracaya ring sakancan anake 
sane maosang, mungguing ipun kalingganin 

antuk Ida Sang Roh, nanging pintoninja ipun, 
mangdane semeton prasida uning, punapike 
roh sane malingga sajeroning ipun punika 
kawitnyane saking Ida Sang Hyang Widi Wasa. 
Santukan sampun akeh wenten nabi palsu 
nglelana milehan. ? Sapuniki caranipun semeton 
mrasidayang uning, punapike punika Roh Ida 
Sang Hyang Widi Wasa punapi nenten, inggih 
punika: anake sane maosang, mungguing Ida 
Sang Hyang Yesus Kristus rauh maraga manusa, 
anake punika kalingganin antuk Roh sane 
kawitnya saking Ida Sang Hyang Widi Wasa. 
3 Nanging anake sane tan ngangkenin, indik Ida 
Hyang Yesus kadi asapunika, anake punika nenten 
kalingganin antuk Roh, sane kawitnya saking 
Ida Sang Hyang Widi Wasa, ipun kalingganin 
antuk roh sane kawitnya saking satrun Ida Sang 
Kristus. Semeton sampun pada mirengang, 
mungguing satrun Idane punika pacang rauh tur 
sane mangkin ipun sampun wenten ring jagate. 
4 Nanging, duh parapianak tiange, semeton 
sampun dados druen Ida Sang Hyang Widi Wasa, 
samaliha sampun ngaonang nabi-nabi palsune; 
santukan Ida Sang Roh, sane malingga sajeroning 
semeton, langkungan kawisesan Idane ring 
kawisesan roh anake sane dados druen jagate. 
> Anake punika maosang paindikan jagate tur 
jagate miragiang baosipune, santukan ipun 

dados druen jagate. ? Nanging iraga dados druen 
Ida Sang Hyang Widi Wasa. Sapasiraja uning 
ring Ida Sang Hyang Widi Wasa, anake punika 
miragiang baos iragane, nanging anake sane tan 
dados druen Ida Sang Hyang Widi Wasa, ipun tan 
miragiang baos iragane. Malantaran puniki sida 
antuk iraga uning indik binanipun Roh sane sujati 
miwah roh sane tan sujati. 


Ida Sang Hyang Widi Wasa maraga tresna asih 


7 Duh parasawitran tiange! Ngiring iraga 
saling tresnain ring pantaran iragane, santukan 
kapitresnane punika saking Ida Sang Hyang Widi 
Wasa kawitipun. Anake sane madue kapitresnan, 
ipun dados putran Ida Sang Hyang Widi Wasa, 
samaliha ipun uning ring Ida Sang Hyang Widi 
Wasa. 8 Sapasiraja sane tan madue kapitresnan, 
ipun tan uning ring Ida Sang Hyang Widi Wasa, 
santukan Ida Sang Hyang Widi Wasa maraga 
tresna asih. ? Ida Sang Hyang Widi Wasa sampun 
nyinahang tresna asih Idane ring iraga, kadi 
asapuniki: Ida sampun ngutus Putran Idane 
sane Tunggal ka jagate, mangdane iraga prasida 
muponin urip malantaran Ida. 10 Tresna asihe 
punika kadi asapuniki: nentenja iraga sane 
sampun dreda bakti ring Ida Sang Hyang Widi 
Wasa, nanging Ida sane sampun tresna asih 
ring iraga tur Ida sampun ngutus Putran Idane, 

mangdane malantaran Ida dosa-dosan iragane 
kampurayang. 

11 Duh parasawitran tiange, yening kadi 
asapunika agengipun tresna asih Ida Sang Hyang 
Widi Wasa ring iraga, iraga patut saling tresnain 
ring pantaran iragane. 12 Tan wenten anak 
sane naenin ngantenang Ida Sang Hyang Widi 
Wasa, yening iraga saling tresnain ring pantaran 
iragane, Ida Sang Hyang Widi Wasa jaga malingga 
sajeroning iraga, tur tresna asih Idane sida 
sampurna sajeroning iraga. 

13 Iraga nyidayang tatas uning, mungguing 
iraga urip sajeroning Ida Sang Hyang Widi 
Wasa samaliha Ida malingga sajeroning iraga, 
santukan Ida sampun maicayang Roh Idane ring 
iraga. 1 Samaliha iraga sampun ngantenang tur 
nuturang ring anake lianan, mungguing Ida Sang 
Aji sampun ngutus Putran Idane dados Sang Juru 
Rahayun jagate. 1? Sapasiraja sane ngangkenin, 
mungguing Ida Hyang Yesus punika Putran Ida 
Sang Hyang Widi Wasa, Ida Sang Hyang Widi 
Wasa jaga malingga sajeroning anake punika, 
tur anake punika urip sajeroning Ida. 18 Samaliha 
iraga sampun pada uning tur pracaya indik tresna 
asih Idane ring iraga. 

Ida Sang Hyang Widi Wasa maraga tresna asih, 
sapasiraja sane urip sajeroning tresna asih, anake 
punika urip sajeroning Ida Sang Hyang Widi 

Wasa, tur Ida Sang Hyang Widi Wasa malingga 
sajeroning ipun. 1 Tresna asih Idane punika 
prasida sampurna sajeroning iraga, tetujonipun 
mangdane iraga prasida molih kawanenan ring 
Rahina Pangadilane; iraga pacang dados purun, 
santukan urip iragane ring jagate puniki pateh 
sakadi urip Ida Sang Kristus. 18 Tan wenten jejeh 
sajeroning tresna asihe punika, tresna asihe sane 
sampurna ngicalang jejeh. Punika awinanipun 
tresna asihe punika tanja dados sampurna 
sajeroning anake sane jejeh, santukan jejehe 
punika madaging pasisip. 

19 Iraga madue kapitresnan, santukan Ida Sang 
Hyang Widi Wasa riinan tresna asih ring iraga. 
20 Yening wenten anak sane maosang, mungguing 
ipun dreda bakti ring Ida Sang Hyang Widi Wasa, 
nanging ipun geting ring nyamannyane, anake 
punika mobab. Santukan tan prasida antukipun 
dreda bakti ring Ida Sang Hyang Widi Wasa, 
sane tan kantenang ipun, yening ipun tan tresna 
asih ring nyamanipune sane kantenang ipun. 

21 Pituduhe sane kapaicayang antuk Ida Sang 
Kristus ring iraga asapuniki: Sapasiraja dreda 
bakti ring Ida Sang Hyang Widi Wasa, ipun patut 
taler tresna asih ring nyamanipune. 

Iraga sampun ngaonang jagate 


1 Sapasiraja sane pracaya, mungguing Ida 

Sang Kristus punika, Sang Prabu Sane 
Kajanjiang antuk Ida Sang Hyang Widi Wasa, 
anake punika dados putran Ida Sang Hyang Widi 
Wasa, tur sapasiraja sane tresna asih ring salah 
tunggaling bapa, anake punika taler tresna asih 
ring pianak bapane punika. ? Iraga prasida uning, 
mungguing iraga tresna asih ring paraputran 
Ida Sang Hyang Widi Wasa, malantaran dreda 
bakti ring Ida Sang Hyang Widi Wasa tur 
ninutin pituduh-pituduh Idane. 3 Santukan iraga 
dreda bakti ring Ida Sang Hyang Widi Wasa 
punika mapiteges, mungguing iraga ninutin 
pituduh-pituduh Idane. Tur pituduh-pituduh 
Idane punika nentenja abot pisan pabuat iraga, 
4 santukan sakancan putran Ida Sang Hyang 
Widi Wasa mrasidayang ngaonang jagate. Iraga 
prasida ngaonang jagate antuk kapracayan 
iragane. ? Sapasirake sane mrasidayang ngaonang 
jagate? Wantah anake sane pracaya, mungguing 
Ida Hyang Yesus punika Putran Ida Sang Hyang 
Widi Wasa. 


Kasaksian indik Ida Hyang Yesus Kristus 


6 Ida Hyang Yesus Kristus punika Ida Sang Sane 
Rauh; Ida rauh kadulurin antuk toya panglukatan 

Idane miwah antuk rah sane medal duke Ida 
seda. Rauh Idane boyaja kadulurin antuk toya 
kewanten, nanging kadulurin antuk paindikan 
kekalih: inggih punika toya miwah rah. Roh Ida 
Sang Hyang Widi ngraga sane sampun ngicen 
kasaksian, mungguing paindikane punika sujati, 
santukan Roh Idane punika maraga kasujatian. 
7 Wenten saksi tetiga, Singgih punika: Ida 
Sang Roh, toya miwah rah, samaliha kasaksian 
sang tiga punika saadung. ? Iraga pracaya 

ring kasaksian manusane; kasaksian Ida Sang 
Hyang Widi Wasa langkungan ring kasaksian 
manusane, tur kadi asapunika kasaksian Ida Sang 
Hyang Widi Wasa ngeniang indik Putran Idane. 
10 Punika awinanipun, sapasiraja pracaya ring 
Putran Ida Sang Hyang Widi Wasa, kasaksian 
Idane punika wenten sajeroning manahipune; 
nanging sapasiraja sane tan pracaya ring Ida Sang 
Hyang Widi Wasa, ipun sampun nadosang Ida 
Sang Hyang Widi Wasa mobab, santukan ipun 
tan pracaya ring sabdan Idane, sane sampun 
dados makasaksi ngeniang indik Putran Idane. 
11 Kasaksian punika kadi asapuniki: Ida Sang 
Hyang Widi Wasa sampun maicayang urip 
langgeng ring iraga, tur uripe punika wenten 
sajeroning Putran Idane. 1? Sapasiraja sane 
madue Ida Sang Putra anake punika muponin 
uripe punika; sapasira sane tan madue Putran 

Ida Sang Hyang Widi Wasa, anake punika tan 
muponin urip punika. 


Indik urip langgeng 


13 Tiang nyuratang paindikane puniki ring 
semeton, mangdane semeton prasida uning, 
mungguing semeton muponin urip langgeng, 
inggih punika, semeton sane pracaya ring 
Putran Ida Sang Hyang Widi Wasa. 1“ Iraga tan 
malih jejeh ring ayun Ida Sang Hyang Widi 
Wasa, santukan iraga pracaya, mungguing Ida 
miarsayang pinunas iragane, yening iraga nunas 
ring Ida paindikan sane manut ring pakarsan 
Idane. 1° Ida miarsayang pinunas iragane, 
sabilang iraga mapinunas ring Ida, santukan 
iraga uning ring paindikane puniki sujati, iraga 
taler uning, mungguing Ida maicayang ring iraga 
paindikan sane tunas iraga ring Ida. 

16 Yening wenten anak sane manggihin 
nyamannyane ngae dosa sane tan ngawinang 
ipun padem, anake punika patut ngastawa ring 
Ida Sang Hyang Widi Wasa, sane jaga maicayang 
urip ring ipun. Indike puniki ngeniang indik 
anake sane dosannyane tan ngawinang ipun 
padem. Nanging wenten dosa sane ngawinang 
padem, tiang tanja maosang mangdane semeton 
ngastawayang indike punika. 17 Sakancan 

laksanane sane iwang punika dosa, nanging 
wenten dosa sane tan ngawinang padem. 

18 Iraga uning, mungguing tan wenten putran 
Ida Sang Hyang Widi Wasa sane terus-tumerus 
ngardi dosa, santukan Putran Ida Sang Hyang 
Widi Wasa nyayubin ipun, samaliha I Jaat tan 
mrasidayang nyengkalen ipun. 

19 Iraga uning, mungguing iraga dados druen 
Ida Sang Hyang Widi Wasa, yadiastun sakuub 
jagate kareh antuk I Jaat. 

20 Iraga uning, mungguing Putran Ida Sang 
Hyang Widi Wasa sampun rauh tur sampun 
maicayang kaweruh ring iraga, mangdane iraga 
prasida uning ring Ida Sang Hyang Widi Wasa 
sane sujati. Urip iragane wenten sajeroning Ida 
Sang Hyang Widi Wasa sane sujati inggih punika 
sajeroning Putran Idane, Ida Hyang Yesus Kristus. 
Ida Hyang Yesus punika maraga Widi sane sujati 
miwah urip langgeng sane sujati. 

21 Duh paracening tiange, edohangja ragan 
semetone saking sawatek dewa-dewane sane 
palsu. 


2 YOHANES 


Pamahbah 


1 Surat saking tiang, sinalih tunggil panglingsir. 
Katur ring Sang Ibu miwah paraputran 
danene, sane sujati tresnain tiang. Boyaja wantah 

tiang niri, nanging sakancan anake sane uning 
ring kasujatiane punika sami pada tresna ring 
semeton, 2 santukan kasujatiane punika malingga 
sajeroning iraga miwah jagi nyarengin iraga 
salami-laminnya. 

3 Tiang mapinunas mangda Ida Sang Hyang 
Widi Wasa, Sang Aji miwah Ida Hyang Yesus 
Kristus, Putran Ida Sang Aji, maicayang ring 
iraga panugrahan, sih pasuecan miwah sutrepti 
rahayu: dumadak punika makasami dados druen 
iraga sajeroning kasujatian miwah kapitresnan. 


Indik kasujatian miwah kapitresnan 


4 Tiang rumasa kalangkung liang manggihin, 
mungguing wenten ring pantaran paraokan 
semetone, sane urip sajeroning kasujatian, 
satinut ring pituduh Ida Sang Aji ring iraga. 

3 Duaning punika tiang nunas ring semeton, duh 
Sang Ibu, ngiringja iraga sareng sami pada saling 

tresnain ring pantaran iragane. Puniki boyaja 
pituduh anyar sane suratang tiang ring semeton, 
nanging pituduh sane sampun wenten ring 
pantaran iragane saking pangawit. ? Kapitresnan 
sane baosang tiang puniki mapiteges, mungguing 
iraga patut satinut ring pituduh-pituduh Ida 
Sang Hyang Widi Wasa. Pituduh sane sampun 
pirengang semeton saking pangawit; inggih 
punika: semeton sareng sami patut urip 
sajeroning kapitresnan. 

7 Wenten akeh anak dursila sampun milehan 
ring jagate, sane midartayang mungguing Ida 
Hyang Yesus punika rauh ka jagate boya maraga 
manusa. Anake sane kadi asapunika sujatinne, 
jadma dursila, sane dados satrun Ida Sang 
Kristus. 8 Punika awinane waspadaja, mangda 
sampunang paindikan sane sampun kardi 
semeton ngantos ical, nanging mangda wekasan 
semeton nampi pikolih sategepipun. 

9 Sapasiraja sane tan manggeh ngagem 
paurukan Ida Sang Kristus, nanging lempas 
saking paurukan Idane punika, anake punika 
nenten maderbe Ida Sang Hyang Widi Wasa. 
Tur sapasiraja manggeh ngagem paurukane 
punika, ipun maderbe Ida Sang Aji miwah 
Ida Sang Putra. 10 Duaning punika yening 
wenten anak sane ngrauhin semeton, sane tan 
manut ring paurukane puniki, sampunangja 

semeton nampi anake punika ring jeroan 
semetone; taler sampunangja mabaos ring ipun 
sapuniki: “Sutrepti rahayu nyarengin semeton.” 
11 Santukan sapasiraja sane ngucapang sutrepti 
rahayu marep ring anake punika, ipun taler dados 
roang anake punika sajeroning laksananipune 
sane corah. 


Pamuput atur 


12 Yadiastu akeh paindikan sane buat pisan 
aturang tiang ring semeton, nanging tiang 
nenten jaga ngaturang indike punika malantaran 
surat, tiang ngajap-ajap jaga ngrauhin semeton 
tur ngaturang paindikane punika mapadu arep 
ring semeton, mangdane kaliangan semetone 
sampurna. 

13 Paraokan semeton-semetone sane sayang, 
ngaturang pangayu bagia ring semeton. 


3 YOHANES 


Pamahbah 


1 Uli tiang salah tunggil panglingsir. 
Katiba teken Gayus, ane sayangang tiang, 
tur ane tresnain tiang pesan. 

2 Duh sawitran tiange, tiang ngastawayang 
apang cening rahayu sajeroning saluiring 
paundukan, buina apanga cening seger, buka 
jiwan ceninge rahayu. ? Tiang marasa liang 
pesan, dugase ada nyama teka nelokin tiang 
tur nyritayang kasatian ceninge sajeroning 
kasujatian, sawireh cening sasajaane mula satia. 
4 Pabuat tiang tusing ada kaliangan ane gedenan, 
tinimbang teken ningehang unduk pianak-pianak 
tiange urip sajeroning kasujatian. 


Pujian pabuat Gayus 


5 Duh sawitran tiange, cening satia pesan 
sajeroning pagaen ceninge buat paranyama 
ane lenan, yadiapin ia anak sunantara. ? Anake 
pada nyritayang teken pasamuane ane ada dini 
unduk kapitresnan ceninge. Terusangja cening 
nulungin paranyaman iragane buat nerusang 
pajalannyane, nganggon cara ane kaledangin 

baan Ida Sang Hyang Widi Wasa. ' Sawireh ia 
suba pada luas buat ngayahin Ida Sang Kristus 
saha tuara nrima pitulungan uli anake ane tusing 
nawang Widi. 8 Ento kranane iraga, anak Kristen, 
patut nulungin anake ento, apanga iraga masih 
milu bareng ngayah pabuat kasujatiane. 


Indik Diotrepes miwah Demetrius 


9 Tiang suba nulis surat ane bawak teken 
pasamuane. Nanging Diotrepes, ane dot dadi 
pamimpinnyane, tusing nyak rungu teken unduk 
ane suratang tiang. 19 Ento kranane yening tiang 
suba teka, ditu tiang lakar nlehtehang saluiring 
paundukan ane suba laksanayanga, nah ento 
unduknyane suba nganistayang iraga muah 
unduknyane mobab. Buina tusingja tuah amonto 
dogen, ia masih tusing nyak nampi paranyamane 
ane nekain pasamuane, buina ia nombahang 
anake ane makeneh nampi paranyamane ento, 
tur anake ento nagih sepekanga uli pasamuane. 

11 Duh sawitran tiange sayang, edaja tulada 
paundukane ane jele, nanging tinutinja ane 
melah. Nyenja ane malaksana melah, anake ento 
druen Ida Sang Hyang Widi Wasa. Nyenja ane 
malaksana jele, anake ento tusing ngatonang Ida 
Sang Hyang Widi Wasa. 

12 Makejang anake ngraosang mungguing 
Demetrius ento anak melah. Kasujatiane masih 


3 YOHANES 1.13-14 5112 


ngraosang buka keto. Buina tiang niri masih 
mituiang kamelahannyane, tur cening pada 
nawang, mungguing kasaksian tiange ento mula 
beneh. 


Baos pamuput 


13 Liu paundukan ane perlu suratang tiang teken 
cening, nanging tiang tusing makeneh nuturang 
ento baan surat. 1” Tiang ngajap-ajap dienggal 
nelokin cening, ditu mara iraga lakar mareraosan 
mapadu arep. 

(1-15) Sutrepti rahayu pabuat cening. 

Makejang parasawitran ceninge mapetang 
pangayu bagia. Tekedang masih pangayu bagian 
tiange teken parasawitran iragane. 


YUDAS 


Pamahbah 


1 Surat saking tiang, Yudas, parekan Ida Sang 
Hyang Yesus Kristus miwah semeton Dane 
Yakobus. 

Katur ring sakancan anake sane sampun 
kesengin tur sane urip sajeroning sih kapiolasan 
Ida Sang Hyang Widi Wasa, inggih punika Sang 
Aji miwah sane kasayubin antuk Ida Sang Hyang 
Yesus Kristus. 

2 Tiang mapinunas ring Ida Sang Hyang Widi 
Wasa, mangda Ida maicayang sih pasueca, 
sutrepti rahayu miwah kapitresnan kantos 
maliah-liah ring semeton sinamian. 


Indik guru-guru sane palsu 


3 Parasawitran tiange sane sayang! Tiang 
sampun ngusahayang pisan buat nulis surat 
praya katur ring parasemeton ngeniang indik 
karahayuan sane tampi iraga; santukan sane 
mangkin tiang marasa perlu pisan nulis surat 
ring semeton, buat mituturin semeton, mangda 
semeton sayan pageh nindihin kapracayan ring 
Ida Sang Kristus, sane sampun kapaicayang antuk 

Ida Sang Hyang Widi Wasa ring parakaulan Idane 
wantah apisan buat salami-laminnya. 4 Santukan 
wenten anak sane tan pa-Widi sampun saking 
silib nyleseb ngranjing ring pantaran iragane, 
sane madingang paurukan indik sih pasuecan 
Ida Sang Hyang Widi Wasa, Widin iragane, buat 
matutang parisolahipune sane cemer, samaliha 
ipun tulak ring Ida Sang Kristus Yesus, Sang 
Maraga Ratu miwah Panembahan iragane sane 
tunggal. Sane riin ring Cakepan Sucine sampun 
kawarahang indik pasisip, sane patut tampi ipun. 
> Yadiastu semeton sampun pada tatas uning 
ring saluiring paindikane puniki, nanging 
manah tiange kedeh mapakeling semeton, indik 
Ida Sang Panembahan sampun ngrahayuang 
bangsa Israel saking tanah Mesir, nanging 
sawus punika Ida taler nyirnayang anake sane 
tan pracaya. * Elingangja indik paramalaekate 
sane tan kayun ngamanggehang linggih miwah 
kakuasannyane, nanging pada nilar linggihnyane 
punika, mawastu paramalaekate punika raris 
kabanda salami-laminnya antuk Ida Sang Hyang 
Widi Wasa ring genahe sane peteng dedet ring 
sor jagate, jaga kukum ring masa pamuput 
jagate. 7 Elingangja taler indik kota Sodom miwah 
kota Gomorane, sapunika taler kota-kotane 
sane nampek irika, sane rakyatnyane pada 
malaksana pateh sakadi malaekate punika, 

samaliha macecabulan miwah ngulurin indria 
sane tan patut; ipun sami sampun pada nampi 
pasisip sajeroning geni sane langgeng, pinaka 
dados pakeling ring anake makasami. 

8 Kadi asapunika taler anake sane tan pa-Widi 
punika sampun marerambangan sane ngawinang 
ipun pada nyemerang deweknyane niri; tur 
ipun pada nganistayang kawisesan Ida Sang 
Hyang Widi Wasa miwah daging suargane sane 
luih. ? Pamimpin paramalaekate Sang Mikael, 
tan purun malaksana langgana kadi asapunika. 
Sajeroning pasogsag nglawan Ratun Setane, 
rikala ngujegang indik sapasira sane pacang 
nampi sawan dane Nabi Musa, Sang Mikael 
tan purun nganistayang Ratun Setane, nanging 
wantah ngandika: “Ida Sang Panembahan 
lakar nyisipang iba.” 10 Nanging anake sakadi 
iwau punika nganistayang paindikan sane tan 
uningin ipun; tur paindikan sane uningin ipun 
wantah antuk pangrasa kadi pangrasan satone, 
paindikane punika sane ngawinang ipun nemu 
sengkala. | Ambate ageng sengkalanipune! 
Ipun sampun pada ninutin pamargin Dane Kain. 
Mangda polih kasugihan, ipun sampun ngardi 
kacorahan sakadi Dane Bileam. Ipun sampun 
pada momo angkara sakadi Dane Korah, tur 
ipun taler sampun kasirnayang sakadi Dane 
Korah punika. 12 Anake punika tan bina sakadi 

paindikan sane cemer sajeroning perjamuan 
kasih semetone, santukan ipun tan madue 
kimud. Ipun wantah pada ngulahang dewekipune 
niri. Tan bina sakadi guleme sane ampehang 
angin, nanging tan wenten ngemu sabeh. Tan 
bina sakadi wit tarune sane tan ngwetuang 
woh, yadiastu masan woh-wohan, santukan 
tarune punika mabutan rauhing akah-akahnyane 
kantos tuh. 18 Ipun tan bina sakadi ombake sane 
ageng ring segarane, didihnyane nyinahang 
kacorahannyane punika. Ipun tan bina sakadi 
bintang sane ngider buana, sane sampun 
kasediaang genah antuk Ida Sang Hyang Widi 
Wasa ring genahe sane pinih peteng dedeta buat 
salami-laminnya. 

14 Indikipune punika sane riin Dane Henoh, 
katurunan Dane Adam sane kaping nem 
sampun mawangsit kadi asapuniki: “Iwasinja! 
Ida Sang Panembahan lakar rauh, kairing baan 
paramalaekat panyiuan, 1° lakar nibakang 
tetepasan teken sakancan manusane, lakar 
nyisipang sakancan anake dosa, ane murang 
agama, majalaran laksanannyane ane corah 
muah pangucapnyane ane langgana teken Ida 
Sang Hyang Widi Wasa.” 

16 Anake puniki tansah ngamigmig miwah 
ngiwangang anak lianan; ipun ngulurin 
indriannyane sane corah. Ipun sombong miwah 

demen ngajum-ajum anak lianan, mangda ipun 
prasida polih paindikan sane edotang ipun. 


Pakeling miwah pitutur 


17 Elingangja duh parasemeton tiange! 
Elingangja paindikan sane riin sampun 
kapidartayang ring parasemeton antuk 
parautusan Ida Sang Hyang Yesus Kristus. 18 Dane 
sampun mabaos ring semeton asapuniki: “Rikala 
masane sane pamuput sampun rauh irika pacang 
wenten anak rauh, sane pacang melog-melog 
semeton, inggih punika anak sane ngulurin 
indriannyane niri sane murang agama.” 19 Anake 
puniki sane ngawinang sagsag ring pantaran 
semetone, ipun kareh antuk indriannyane niri, 
santukan ipun tan kalingganin antuk Roh Ida 
Sang Hyang Widi Wasa. 20 Nanging parasemeton, 
parasawitran tiange, lanturangja ngwangun 
urip semetone madasar antuk kapracayan sane 
kalintang suci ring Ida Sang Kristus. Ngastawaja 
manut tuntunan Roh Ida Sang Hyang Widi 
Wasa, 21 tur tansah urip sajeroning astiti bakti 
ring Ida Sang Hyang Widi Wasa, sambilang 
nyantosang panemayan Ida Sang Hyang Yesus 
Kristus maicayang urip langgeng ring semeton 
malantaran sih pasuecan Idane. 

22 Sinahangja kapiolasan semetone marep ring 
anake sane bingbang. 28 Rahayuangja ipun sami, 

malantaran ngluputang ipun saking genine. Kadi 
asapunika taler sinahangja tresna asih semetone 
ring anake lianan, saha kadulurin antuk ajerih, 
nanging getinginja panganggenipune sane leteh, 
sane kaletehin antuk indriannyane sane cemer. 


Pamuput atur 


24 Wantah ring Ida, inggih punika Ida sane 
mawisesa ngabih semeton, mangda semeton 
tan kantos labuh, samaliha sane mawisesa 
ngater semeton tan paceda tur liang ring 
ayun Idane sane luih, 2 Ida Sang Hyang Widi 
Wasa, sane tunggal, Juru Rahayun iragane 
malantaran Ida Sang Kristus Yesus, patut 
katurang kamulian, kawibawan, kawisesan 
miwah pamrentahan saking nguni rauh mangkin 
kantos salami-laminnya. Amin. 


WAHYU 


Pamahbah 


1 Cakepan puniki mamuat paindikan sane 

kasinahang antuk Ida Hyang Yesus Kristus, 
inggih punika paican Ida Sang Hyang Widi 
Wasa sane kapaicayang ring Ida, mangdane Ida 
nyinahang ring paraparekan Ida Sang Hyang Widi 
Wasa, ngeniang paindikan sane pacang gelis 
rauh. Ida Sang Kristus nyinahang paindikane 
puniki ring parekan Idane Yohanes, malantaran 
Ida ngutus malaekat Idane, ngrauhin dane. 2 Tur 
Dane Yohanes nuturang saluiring paindikan sane 
sampun panggihin dane punika. Puniki tutur 
danene ngeniang indik pituduh Ida Sang Hyang 
Widi Wasa miwah ngeniang indik kasujatian 
sane kasinahang antuk Ida Sang Hyang Yesus 
Kristus. 3 Bagia anake sane mamaosin cakepan 
puniki miwah bagia taler anake sane miragiang 
pawarah-warah ngeniang paindikan sane jaga 
rauh puniki, saha ninutin sawatek sane sampun 
tinulis ring cakepane puniki. Santukan kala masan 
paindikane puniki jaga kalaksanayang sampun 
nampek. 

Pangayu bagia buat pasamuane makapepitu 


4 Surat saking tiang Yohanes katur ring 
pasamuane makapepitu sane wenten ring tanah 
Asia Alit. Sih pasueca miwah sutrepti rahayu 
saking Ida Sang Hyang Widi Wasa sane wenten 
mangkin, tur sane riin sampun wenten miwah 
sane taler wenten ring wekasan miwah saking 
rohe sane pepitu, sane nyadpada wenten ring 
ajeng singasanan Idane, ? miwah saking Ida 
Hyang Yesus Kristus, saksi sane satia tuu, Sang 
Putra sane pinih duur, sane sampun katangiang 
saking pantaran anake padem, tur sane taler 
mrentah pararatune ring jagate puniki, nyarengin 
semeton. 

Ida asih sueca ring iraga, tur malantaran sedan 
Idane, Ida sampun mebasang iraga saking 
dosa-dosan iragane. £ Tur Ida sampun nglugrain 
iraga mrentah sakadi pararatu, tur ngaturang 
ayah ring Ida Sang Hyang Widi Wasa, Ajin Idane, 
sakadi parawiku. Wantah Ida Hyang Yesus 
Kristus kewanten sane nruenang kaluihan miwah 
kakuasane kantos salami-laminnya. Amin! 

7 Pada cingakinja, Ida rauh maduluran mega. 
Sakancan anake pacang ngantenang Ida, kadi 
asapunika taler anake sane sampun numbak Ida. 
Tur sawatek parabangsane ring jagate pacang 

mangelingin Ida. Sampun janten kadi asapunika. 
Amin. 

8 “Ulun ene ane pangawit muah ane panyuud,” 
kadi asapunika sabdan Ida Sang Hyang Widi 
Wasa, Sang Panembahan Sane Maha Kuasa, 
sane riin sampun wenten, sane wenten mangkin 
miwah sane wenten ring wekasan. 


Sipta jati saking Ida Sang Kristus 


9 Tiang puniki Yohanes, semeton ragane, tur 
sajeroning patunggilan ring Ida Hyang Yesus, tiang 
sareng-sareng nandang kakewuhan ring semeton 
miwah sareng-sareng sajeroning Pamrentahan 
Idane miwah sajeroning kapagehan. Tiang 
kaselong ring pulo sane mawasta Patmos, 
santukan tiang midartayang sabdan Ida Sang 
Hyang Widi Wasa miwah kasujatian sane 
kasinahang antuk Ida Hyang Yesus. 10 Ring 
rahina Reditene, tiang marasa kakuub antuk Roh 
Ida Sang Hyang Widi Wasa. Raris tiang miragi 
suara jangih, sane suarannyane tan bina kadi 
suaran trompet, mabaos ring ungkur tiange. 

11 Sapuniki baosne: “Apaja ane tepukin kita, 
suratangja di bukune, tur papetangja bukune 
ento ka pasamuane ane pepitu ento, ane ada 
di kota-kota Epesus, Smirna, Pergamus, Tiatira, 
Sardis, Piladelpia muah Laodikia.” 

12 Tiang raris matolihan mamanah uning ring 
anake sane mabaos ring tiang punika. Irika 
kantenang tiang wenten tatakan lampu pepitu 
sane malakar antuk mas. 13 Ring basa tengah 
tatakan lampune sane pepitu punika panggihin 
tiang wenten anak sane pakantenannyane sakadi 
manusa, nganggen jubah sane lambihne rauh 
ka cokor, tur dadan Idane kabedbed antuk 
pepetet mas. 14 Prabu miwah rambut Idane putih 
sakadi bulun biri-birine wiadin sakadi saljune, 
tur panyingakan Idane ngendih tan bina sakadi 
genine. 1? Cokor Idane makilap sakadi temagane 
sane wusan masepuh raris kakosot ngantos 
gumilap, tur suaran Idane sakadi grudugan toya 
ageng ngecor ring grembengane. 18 Tangan Idane 
sane tengen ngamel bintang pepitu miwah saking 
cangkem Idane medal pedang sane marai kekalih 
tur mangan pisan. Prarain Idane masunaran 
sakadi suryane sedeng tengai tepet. I Rikala 
tiang ngantenang Ida, tiang jeg bah makakeb 
ring ajeng cokor Idane, tan bina sakadi anak 
padem. Ida raris ngusud tiang antuk tangan 
Idane sane tengen tur kadulurin pangandika 
sapuniki: “Edaja takut! Ulun ene ane panyumu 
muah ane panyuud. 18 Ulun ene anak ane maraga 
idup. Ulun suba mati, nanging pedasinja, Ulun 
suba idup kanti salawas-lawasne. Ulun mrentah 
Sang Pati muah Pati Lokane. 19 Ento awanane, 

suratangja apa ane tingalin kita, nah ento ane 
ada jani muah ane bakal teka manian. 2? Artin 
bintange ane pepitu di liman Ulune di kenawan 
muah tatakan lampu mase ane pepitu ento kene: 
Bintange ane pepitu, mateges paramalaekat 
pasamuane ane pepitu muah tatakan lampune 
ane pepitu, mateges pasamuane ane pepitu 
ento.” 


Sabda pabuat pasamuane ring kota Epesus 


1 “Teken malaekat pasamuane di kota Epesus 
tulisangja kene: 

Ene sabdan Ida ane ngamel bintange ane pepitu 
di tangan Idane ane di tengen, tur ane mamargi 
di selagan tatakan lampune pepitu ane malakar 
aji mas ento. 2Ulun nawang unduk ane suba 
laksanain kita. Ulun nawang unduk kitane suba 
tuyuh pesan magarapan muah unduk kitane 
sabar pesan. Ulun nawang mungguing kita 
tusing nyidayang bareng-bareng teken anake 
ane dursila, buina kita suba mintonin anak ane 
ngaku-ngaku dadi utusan, nanging sujatinne 
ia tuaraja utusan, tur kita suba muktiang, 
mungguing ia ento mobab. ? Kita sabar, kita 
suba nandang kakewuhan uli krana Ulun, tur 
kita tusing nyak nyerah. 4Nanging ada cedane 
ane patut orahang Ulun teken kita kene: Jani 
kita tusing enu nresnain Ulun, cara buka dugas 

kitane nresnain Ulun maluan dugas pangawitne. 
3 Pinehinja, ambate dalemne kita suba labuh! 
Jani kutangja dosa-dosan kitane tur lakonin 
buin unduk ane suba lakonin kita imaluan 
dugas pangawitne. Yening kita tusing ngutang 
dosa-dosan kitane, Ulun lakar teka, tur tatakan 
lampun kitane bakal jemak Ulun uli di tongosne. 
6 Nanging ada melah kitane kene: Kita geting 
teken sakancan pangiring golongan Nikolause, 
patuh buka Ulun masih geting teken ia. 

7 Yen kita ngelah kuping, padingehangja sabdan 
Roh Ida Sang Hyang Widi Wasa ane katiba teken 
pasamuan-pasamuane. 

Anake ane menang, ia bakal baang Ulun 
wewenang buat naar buah punyan idupe ane 
mentik di Taman Ida Sang Hyang Widi Wasa.” 


Sabda pabuat pasamuane ring kota Smirna 


8 “Buina teken malaekat pasamuane di kota 
Smirna suratangja buka kene: 

Ene sabda uli Ida Sang Pangawit muah Ida Sang 
Pamuput, ane suba seda tur nyeneng buin. ? Ulun 
nawang saananing kakewuhan kitane, Ulun 
nawang kita tiwas, nanging sujatinne kita sugih. 
Ulun nawang kita kapisunayang baan anake, ane 
ngaku-ngaku anak Yahudi, nanging sujatinne ia 
tusing anak Yahudi; anake ento sujatinne roang 
Ratun Setan. 10 Edaja takut teken paundukan 

ane patut lakar tandangin kita. Padingehangja! 
Ratun Setane lakar mintonin kita, malantaran 
makudang-kudang anak di pantaran kitane lakar 
celepanga ka pangkenge, tur kita bakal nandang 
pakewuh dasa dina makelonne. Satia tuuja 
marep teken Ulun, yadian kanti ngemasin mati, 
tur Ulun lakar maang kita gelungan urip. 

11 Sawireh keto, yen kita ngelah kuping, 
padingehangja sabda ane kasabdayang baan 
Roh Ida Sang Hyang Widi Wasa ane katiba teken 
pasamuan-pasamuane. 

Nyenja menang, ia bakal tusing nandang pati, 
dikalan tekan patine ane kaping pindo.” 


Sabda pabuat pasamuane ring kota Pergamus 


12 “Buina teken malaekat pasamuane di kota 
Pergamus, tulisangja buka kene: 

Ene sabdan Ida, Sang ane ngamel pedang ane 
merai dadua tur mangan pesan. 3 Ulun nawang 
tongos kitane ngoyong, nah ento di tongos Ratun 
Setane ngrajegang singasanannyane. Kita satia 
teken Ulun tur kita tusing nilas kapracayan kitane 
teken Ulun, yadian dugas masan Antipase, saksin 
Ulune ane satia tuu, kamatiang di tongos Ratun 
Setane. 14 Nanging arepa teken kita ada abedik 
ane tusing demenin Ulun; nah ento di pantaran 
kitane ada ane ninutin paurukan Bileam, ane 
ngajahin Balak, kenken carane ngawenang 

bangsa Israel apanga ia pada madosa, ulihan ia 
naar surudan muah nyalanang ambek mamitra. 
15 Aketo masih di pantaran kitane ada ane ninutin 
paurukan murid-murid Nikolause. 18 Sawireh 
keto, kutangja dosa-dosan kitane! Yening tuara 
keto Ulun lakar nekain kita tur nyiatin anake ento 
aji pedange ane pesu uli di cangkem Ulune. 

17 Sawireh keto, yen kita ngelah kuping, 
padingehangja sabda ane kasabdayang 
baan Roh Ida Sang Hyang Widi Wasa buat 
pasamuan-pasamuane! 

Nyenja menang, ia bakal baang Ulun roti manna 
ane pingit ento. Ulun masih bakal maang ia 
suang-suang batu putih, ane misi adan ane anyar, 
ane tusing tawanga baan anake, sajawining olih 
sang ane nampi.” 


Sabda pabuat pasamuane ring kota Tiatira 


18 Teken malaekat pasamuane ane di kota 
Tiatira, suratangja buka kene: 

“Ene sabdan Putran Ida Sang Hyang Widi Wasa, 
ane pangaksian Idane ngendih murub buka apine, 
tur cokor Idane buka temagane ane gumilap. 

19 Ulun nawang sawatek ane gaenin kita. Ulun 
nawang kapitresnan, kasatian, ayah-ayahan 
muah kasabaran kitane. Ulun nawang gegaen 
kitane ane jani melahan padaang teken ane 
ipidan dugas di panyumunne. 20 Nanging 

ada masih cedane. Nah ento kita enu ngajak 
bareng-bareng anake eluh ane madan Isebel, ane 
ngaku-ngaku dadi utusan Ida Sang Hyang Widi 
Wasa. Ia suba ngurukang tur melokang pepineh 
paraparekan Ulune apanga nglakonin mamitra 
muah naar surudan. 21 Ulun suba maang ia 
tempo, apanga ia ngutang dosa-dosannyane, 
nanging ia tusing nyak ngutang solahne ane 
demen mamitra ento. 22 Wireh keto Ulun lakar 
ngentungang ia di pedemane, ditu ia bakal sanget 
pesan mataanan, ajaka anake ane mamitra 
ngajak ia. Unduke ene lakar jalanang Ulun 

jani, sajaba ia ajaka makejang pada kapok uli 
pajalannyane ane corah ajaka anake eluh ento. 
23 Parapangiringne masih lakar matiang Ulun, 
tur sasubane ento pasamuane makejang bakal 
pada nawang, mungguing Ulun wikan teken 
pepineh muah teken pakitan manusane. Ulun 
bakal ngwales teken kita suang-suang manut 
teken pagaen kitane. 

24 Nanging kita ane lenan, ane di kota Tiatira, 
kita suba tusing ninutin paurukan ane jaat ene: 
kita suba tusing mlajahin peplajahan ane kadanin 
baan anake ento: “Papingitan Ratun Setan”. Ulun 
ngorahang teken kita, mungguing Ulun tusing 
buin mategenin kita baan tetegenan ane lenan. 
25 Nanging kita patut pageh ngagem paundukan 
ane suba agem kita, kanti Ulun teka. 28 Nyenja 

menang, tur nglantur nglaksanayang pakarsan 
Ulune kanti ka panyuud, anake ento bakal baang 
Ulun kuasa patuh buka ane tampi Ulun uli Ajin 
Ulune; ia bakal baang Ulun kuasa buat mrentah 
bangsa-bangsane ento nganggon tungked besi 
muah lakar ngenyagang bangsane ento buka 
belahan pasone. Ulun masih lakar maang ia 
bintang siang. 27 (2:26) 28 (2:26) 

29 Wireh keto yen kita ngelah kuping, 
padingehangja sabda ane kasabdayang 
baan Roh Ida Sang Hyang Widi Wasa buat 
pasamuan-pasamuane!” 


Sabda pabuat pasamuane ring kota Sardis 


1 “Teken malaekat pasamuane di kota Sardis 
3 suratangja buka kene: 

Ene sabdan Ida ane nuenang rohe ane pepitu, 
ane nyadpada di ayun Ida Sang Hyang Widi 
Wasa muah bintang ane pepitu ento. Ulun 
nawang sakancan pagaen kitane, Ulun nawang 
kita orahanga idup, nanging sujatinne kita 
mati! 2 Wireh keto bangunja, tur kuatangja 
apa ane gelahang kita, satondene ia makejang 
mati. Sawireh unduk ane suba laksanayang 
kita, tepukin Ulun tonden sampurna di ayun 
Widin Ulune. 3 Wireh keto ingetangja! Apa 
ane plajahin kita, jalanangja buka keto, tur 
kutangja dosa-dosan kitane. Yening kita tuara 

bangun, Ulun lakar nekain kita patuh buka tekan 
malinge, tur kita tusing bakal nawang panemayan 
tekan Ulune. 4 Nanging dini di kota Sardis ada 
makudang-kudang anak di pantaran kitane ane 
tuara nyemerang panganggonne. Anake ento 
bakal majalan ajak Ulun, tur pada mapanganggo 
putih, sawireh anake ento kasambat pantes 
nganggon panganggo buka keto. ? Nyenja 
menang, ia lakar kapanganggoin panganggo 
putih buka keto, tur adannyane tusing bakal usap 
Ulun uli di cakepan ane mamuat adan anake ane 
maan idup. Ulun bakal ngangkenin ia pada dadi 
gelah Ulune di ayun Ajin Ulune muah di arepan 
paramalaekat Idane. 

6 Wireh keto yen kita ngelah kuping, 
padingehangja sabdan Roh Ida Sang Hyang Widi 
Wasa, buat pasamuan-pasamuane!” 


Sabda pabuat pasamuane ring kota Piladelpia 


7 “Teken malaekat pasamuane di kota Piladelpia 
suratangja buka kene: 

Ene sabda uli Ida ane maraga suci, ane maraga 
sujati, ane ngamel sereg druen Sang Prabu 
Daude; yening Ida ngampakang, tusing ada anak 
ane bakal nyidayang ngubetang, tur yening 
Ida ngubetang, tusing ada anak ane nyidayang 
ngampakang. 8 Ulun nawang sakancan pagaen 
kitane, Ulun nawang mungguing kakuatan kitane 

tuah abedik; kita suba satinut teken paurukan 
Ulune, tur suba satia tuu teken Ulun. Ulun suba 
ngampakang jelanan pabuat kita, ane tusing ada 
anak ane nyidayang ngubetang. ? Padingehangja! 
Sakancan sekan Ratun Setane ane mogbog 
ngorahang dewekne anak Yahudi, nanging 
sujatinne tusing anak Yahudi, lakar gaenang Ulun 
apanga ia nengkluk di tlapakan batis kitane. Ia 
bakal pada nawang, mungguing Ulun tresna asih 
teken kita. 19 Sawireh kita suba ngagem pituduh 
Ulune saha sabar, Ulun masih ngluputang kita 
uli masan kakewehane ane lakar teka di gumine, 
buat lakar nguji manusane di mrecapada. 1! Ulun 
bakal enggal teka. Pada tekekangja apa ane 
suba gelahang kita, apang eda kanti ada anak 
ane bakal ngrampas hadiah kamenangan kitane. 
12 Anake ane menang, ia bakal dadiang Ulun 
sesaka di Perhyangan Widin Ulune; tur ia tusing 
bakal pesu buin uli ditu. Buina ia bakal tulisin 
Ulun parab Widin Ulune muah adan kotan 
Widin Ulune, nah ento Yerusalem ane anyar, ane 
tumurun uli suargan, uli Widin Ulune, tur masih 
ia tulisin Ulun adan Ulune ane anyar. 

13 Wireh keto yen kita ngelah kuping, 
padingehangja sabdan Roh Ida Sang Hyang 
Widi Wasa ane kasabdayang buat pasamuan- 
pasamuane.” 

Sabda pabuat pasamuane ring kota Laodikia 


14 “Teken malaekat pasamuane di kota Laodikia 
suratangja buka kene: 

Ene sabda uli Sang Maraga Amin, saksi ane 
satia tuu tur sujati, ane dadi pangawit saluiring 
ane kaadakang olih Ida Sang Hyang Widi Wasa. 
15 Ulun nawang saluiring pagaen kitane. Ulun 
nawang kita tusingja embon muah tusingja 
panes. Ambate melahne yening kita panes 
wiadin embon, 18 nanging sawireh kita sakewala 
anget, tusing panes muah tusing embon, kita 
bakal utahang Ulun uli di cangkem Ulune. 

17 Kita ngorahang: “Tiang sugih, buina liu ngelah 
arta brana, tiang suba tusing kuangan apa! 
Nanging kita tusing nawang ambate mlarat muah 
nistan kitane. Kita tiwas, malalung muah buta. 
18 Sawireh keto, Ulun mituturin kita, apang kita 
meli mas ane murni teken Ulun, apanga kita 
sugih. Buina beli masih panganggo putih, anggon 
nganggoin dewek kitane, buat ngangkebin 
dewek kitane ane malalung, ane ngranayang 
kimud, buina beli masih ubad anggo ngubadin 
matan kitane, apanga kita nyidayang nepukin. 

19 Anake ane tresnain Ulun, ia glemekin tur tigtig 
Ulun. Wireh keto pada telebangja tur kutangja 
dosa-dosan kitane. 20 Padingehangja! Ulun 
majujuk di arepan korine sambilang Ulun nogdog 

kori; yening ada anak ane ningeh munyin Ulune 
tur ada anak ngampakin Ulun kori, Ulun bakal 
macelep ka umah anake ento, tur Ulun bakal 
madaar bareng-bareng ajak ia muah ia ajak Ulun. 
21 Nyenja menang, ia bakal lugrain Ulun negak 
bareng-bareng ajak Ulun di singasanan Ulune, 
patuh buka Ulun suba menang tur jani negak 
bareng-bareng ngiring Ajin Ulune di singasanan 
Idane. 

22 Sawireh keto yening kita ngelah kuping, 
padingehangja sabda ane kasabdayang 
baan Roh Ida Sang Hyang Widi Wasa buat 
pasamuan-pasamuane!” 


Pangubakti ring suarga 


1 Sasampune punika malih tiang polih sipta 
4 jati sane lianan, tur tiang ngantenang wenten 
kori mampakan ring suarga. Tur suara sane 
suarannyane sakadi suaran trompet, sane riin 
sampun naenin piragi tiang ngandika ring tiang, 
ngandika kadi asapuniki: “Maija menekan, Ulun 
bakal ngedengin kita, apa ane tusing buungan 
bakal kasidan sasubane ene.” ? Tan pararapan 
Roh Ida Sang Hyang Widi Wasa raris nguasain 
tiang. Irika ring suarga wenten satunggiling 
singasana, tur wenten anak malinggih ring 
singasanane punika. 3 Prarain Idane masunaran, 
tan bina sakadi sesocan inten miwah mirah: 

singasanane punika kiter antuk bianglalah 

sane dumilah sakadi inten ijo. 4Samaliha 
singasana punika taler kiter antuk singasana 
sane lianan, patlikur akehipun, sane kalinggihin 
antuk parapanglingsir patlikur diri akehipun. 
Parapanglingsire punika mapangangge sarwa 
putih tur duur danene magelungan mas. ? Saking 
singasanane punika medal kilap, suara miwah 
kerug krebek. Ring ajeng singasanane punika 
wenten sundih sane ngendih pepitu: punika Roh 
Ida Sang Hyang Widi Wasa sane pepitu. ? Ring 
ajeng singasanane punika wenten kanten sakadi 
segara kaca, ening sakadi kristal. 

Ring ilehan singasanane punika miwah ring 
sabilang sampingnyane, wenten sato patpat, 
sane bek madaging mata, ring arep miwah 
ring ungkurnyane. ' Satone sane kaping pisan 
rupanipun sakadi singa: satone sane kaping kalih 
marupa godel lembu tur satone sane kaping 
tiga muanipun sakadi muan manusa; tur satone 
sane kaping pat rupanipun sakadi paksi garuda 
sane nuju makeber. 8 Satone makapatpat punika 
suang-suang pada maderbe kampid nemnem, 
tur bek madaging mata, ring tengah miwah ring 
sisinipun makaileh. Rahina wengi ipun masuara 
tan papegatan sapuniki: 

“Suci, suci, suci, Ida Sang Hyang Widi Wasa, 

Sane Maha Kuasa, sane riin sampun 

wenten, tur sane wenten mangkin miwah 
sane taler wenten ring wekasan.” 

9 Satone makapatpat punika ngaturang 
kidung pujian miwah ngaturang sembah tur 
ngaturang panyuksma ring Ida sane malingga 
ring singasanane punika sane nyeneng 
salami-laminipun. Rikala ipun nglaksanayang 
indike punika, 1? parapanglingsire sane patlikur 
punika sami pada sumungkem ring ajeng Ida 
sane malinggih ring singasanane punika, tur 
ngaturang sembah ring Ida sane nyeneng 
salami-laminipun. Dane sami pada ngelus tur 
ngenahang gegelungan danene ring ajeng 
singasanane tur kadulurin atur: 

11 “Duh Ratu Panembahan miwah Widin 
titiange, Palungguh IRatu mula patut 
katurin puji, sembah miwah kawisesan. 
Santukan Palungguh IRatu sane sampun 
ngardi makasami, tur antuk pakarsan 
Palungguh IRatu makasami puniki sampun 
wenten tur urip.” 


Cakepan sane madaging 
meterae miwah Panak Biri-biri 


1 Tiang ngantenang wenten cakepan ring 

tangan Idane sane tengen, inggih punika, 
Ida sane malinggih ring singasanane punika; 
cakepan punika sampun matulis ring sisi miwah 

ring tengahnyane tur madaging meterae pepitu. 
2 Taler tiang ngatonang malaekat sane katong 
adiri sane majeritan antuk suara sane gora 
sapuniki: “Sapasirake sane kawenangang pacang 
ngagah tur mukak meteraen cakepane punika?” 
3 Nanging sawatek anake ring suarga miwah sane 
ring jagate tur sane wenten ring jagate sane 
ring sor, tan wenten sane mrasidayang ngagah 
cakepane punika wiadin sane mrasidayang 
ningalin sesuratan sane wenten ring tengah 
cakepane punika. “Irika raris tiang ngeling 
sedih kingking, santukan tan wenten anak sane 
kawenangang jaga ngagah cakepane punika 
wiadin ningalin sesuratan sane wenten ring 
tengah cakepane punika. ? Raris wenten ring 
pantaran parapanglingsire punika mabaos ring 
tiang: “Edaja cening ngeling! Tingalinja singane 
ane uli terehan Dane Yehuda ento, nah ento 
turunan ane luih uli Sang Prabu Daud, Ida suba 
menang tur Ida nyidayang mukak meteraene ane 
pepitu tur ngagah cakepane ento.” 

6 Irika raris kantenang tiang wenten Panak 
Biri-biri ngadeg ring basa tengah singasanane 
punika, tur kiter antuk satone patpat miwah 
parapanglingsire sane patlikur punika. Panak 
Biri-birine punika pakantenannyane sakadi 
naenin matampah. Panak Biri-birine punika 
matanduk pepitu tur madue pangaksian taler 

pepitu, inggih punika Roh Ida Sang Hyang 

Widi Wasa sane pepitu, sane sampun kutus ka 
sakuub jagate. ' Panak Biri-birine punika raris 
nganampekin tur ngambil cakepane saking 
tangan Idane sane tengen, sang sane malinggih 
ring singasanane punika. 8 Rikala Panak Biri-birine 
punika ngambil cakepane punika, satone sane 
patpat miwah parapanglingsire sane patlikur 
punika, sami pada sumungkem ring ajeng Panak 
Biri-birine punika. Suang-suang pada ngamel 
rebab miwah bokor mas, sane bek madaging 
menyan, inggih punika pangastawan parakaulan 
Ida Sang Hyang Widi Wasa. 

9 Raris dane sami makidung sasarengan 

ngidungang kidung anyar sapuniki: 

“Wantah Palungguh IRatu sane wenang 
ngambil cakepane punika tur mukak 
meteraennyane. Santukan Palungguh 
IRatu sampun kasedayang, tur malantaran 
sedan IRatune, IRatu sampun ngrahayuang 
manusane makasami buat katur ring Ida 
Sang Hyang Widi Wasa, saking asing-asing 
suku miwah basa, soroh miwah bangsa. 

10 Palungguh IRatu sampun nadosang ipun 
parapinandita, buat ngaturang ayah 
ring Widin iragane, tur Palungguh IRatu 
sampun nadosang ipun pararatu sane jaga 
mrentah ring jagate.” 

11 Tumuli tiang malih ngatonang miwah miragi 
suaran malaekat minab wenten aketi laksa 
akehipun. Malaekate punika pada majujuk 
ngiter singasanane miwah satone patpat miwah 
parapanglingsire, 12 tur pada makidung antuk 
suara sane jangih sapuniki suaranne: 

“Panak Biri-birine sane sampun naenin 
katampah punika, Ida mula patut nampi 
kawisesan, kasugihan, kawicaksanan 
miwah kakuatan, kamulian, kagungan 
miwah kapujian.” 

13 Irika raris piragi tiang sawatek sane murip sane 
wenten ring jagate miwah sane wenten ring 
jagate sane ring sor miwah sakancaning sane 
wenten ring segarane, saluiring sane wenten ring 
buanane sami, pada makidung sapuniki: 

“Ida sane malinggih ring singasanane miwah 
Panak Biri-birine, patut kapuji-puji, 
kasungsung sumbah, kaluihang tur madue 
kuasa salami-laminnya!” 

14 Satone makapatpat pada masaur “Amin”. Tur 
parapanglingsire sami pada sumungkem tur 
nyumbah. 


Meteraene kabukak 


6 1 Tumuli tiang ngatonang Panak Biri-birine 
punika mukak meteraene sane pangawit 
saking meteraene sane pepitu punika, tur piragi 

tiang suaran salah tunggil satone sane patpat 
punika, suaranipun tan bina kadi krebek sapuniki: 
“Maija!” 2 Irika kantenang tiang wenten kuda 
seta. Sane nglinggihin kudane punika ngagem 
panah, tur anake punika kicen gegelungan. Anake 
punika raris medal sakadi anak sane sampun 
menang buat ngrebut kawijayan. 

3 Wus punika Panak Biri-birine raris mukak 
meteraene sane kaping kalih, tur piragi tiang 
satone sane kaping kalih mabaos sapuniki: 
“Maija!” 4Raris wenten kuda siosan medal, 
inggih punika kuda abang. Anake sane nglinggihin 
kudane punika kicen kuasa buat ngwentenang 
paperangan ring jagate puniki, kantos jadmane 
pada saling pademang. Anake punika taler kicen 
pedang ageng. 

> Wus punika Panak Biri-birine punika raris 
mukak meteraene sane kaping tiga; tur piragi 
tiang satone sane kaping tiga mabaos: “Maija!” 
Tur irika raris panggihin tiang wenten kuda 
cemeng. Anake sane nglinggihin kudane punika, 
ngamel dacin. ? Raris wenten suara piragi tiang 
sakadi suara sane medal saking pantaran satone 
patpat punika, sapuniki suaranipun: “Gandume 
atakeh dadi upah anak magae awai muah jelaene 
telung takeh masih dadi upah anak magae awai. 
Nanging lengis muah anggure eda usakanga!” 

7 Wus punika Panak Biri-birine raris mukak 
meteraene sane kaping pat tur piragi tiang 
suaran satone sane kaping pat sapuniki: “Maija 
8 Irika katonang tiang wenten kuda wilis. Sane 
nunggang kudane punika mawasta Sang Pati, 
ipun katututin antuk Pati Lokane. Sang Pati kicen 
kuasa ngamademang apah patan daging jagate, 
antuk paperangan, sayah ageng miwah grubug 
miwah antuk sato-sato sane galak ring jagate. 

3 Wus punika Panak Biri-birine raris mukak 
meteraene sane kaping lima. Irika ring sor 
genah aturane panggihin tiang jiwa-jiwan 
anake padem uli krana midartayang sabdan 
Ida Sang Hyang Widi Wasa, samaliha satia 
tuu ring kasaksianipune. 19 Anake punika 
sami pada majeritan antuk suara sane jangih, 
sapuniki baosnyane: “Duh Ratu Panembahan 
Sane Maha Kuasa, sane maraga suci tur sujati. 
Malih amunapike suenipun jaga panemayan 
Palungguh IRatu pacang nepasin miwah 
nyisipang jadmane ring jagate, santukan ipun 
sampun ngamademang titiang?” 11 Anake punika 
suang-suang pada kicen busana putih, tur ipun 
kapangandikayang mangda mararian dumun 
ajebos, kantos jangkep etangan paratimpalipune 
sane dados parekan miwah paranyamanipune 
sane jaga kapademang sakadi ipun. 


|” 

12 Wus punika kantenang tiang Panak Biri-birine 
raris mukak meterae sane kaping nem. Tumuli 
wenten linuh ageng tur suryane katon badeng 
sakadi bereme sane kasar, tur bulane abang 
pisan sakadi rah. 13 Bintang-bintange ring langite 
sami pacepolpol ulung ka jagate sakadi ulungan 
woh aane sane matah aasang angin baret. 

14 Langite sirna sakadi kakerebe kagulung tur 
kunggahang, tur gunung miwah pulo-pulone 
sami pada magingsir saking genahipune. 22 Irika 
pararatune ring jagate miwah parapangagenge 
miwah parasenapatine, anake sugih-sugih miwah 
anake sane madue kuasa miwah sakancan anake 
sane lianan, anak sane dados panjak miwah anak 
sane merdeka, sami pada ngengkebang dewek 
ring gua-guane wiadin ring selag-selagan gunung 
batu kaange. 1? Irika anake pada mabaos ring 
gunung-gununge miwah ring batu-batu kaange 
sapuniki: “Tangkebja tiang tur ilidangja tiang uli 
pangaksian Idane, ane malinggih di singasanane 
ento miwah uli bebendun Panak Biri-birine. 

17 Rahina piduka sane ageng pabuat ipun sareng 
sami sampun rauh, tur sapasirake sane jaga 
purun mapas?” 

Indik anak Israel sane satus 
petang dasa patpat tali 


1 Sasampune punika, tiang ngantenang 

malaekat sareng patpat, ngadeg ring tepin 
jagate makapatpat. Malaekate punika nabengin 
angine ring jagate, mangda sampunang kantos 
wenten angin mampehan ring jagate, ring 
segara miwah nempuh taru-tarune. 2 Tur wenten 
panggihin tiang malaekat tiosan rauh saking 
kangin mamuat meteraen Ida Sang Hyang 
Widi Wasa sane nyeneng. Irika dane majeritan 
antuk suara jangih ring malaekate sane patpat, 
sane sampun kicen wewenang antuk Ida Sang 
Hyang Widi Wasa buat nguugang jagate miwah 
segarane. 3 Sapuniki baos danene: “Eda malu 
uuganga gumine muah pasihe muah kakayonane, 
satonden tiang mingetin aji meterae, gidat 
sawatek kaulan Ida Sang Hyang Widi Wasa!” 4Tur 
tiang kapangandikain, mungguing katah anake 
sane kapingetin gidatnyane antuk meteraen Ida 
Sang Hyang Widi Wasa, cacakan ipun wenten 
satus petang dasa patpat tali. Anake punika sami 
asalipun saking katurunan Israel, inggih punika: 
3 Saking terehan Dane Yehuda sane kapingetin 
antuk meterae wenten roras tali, saking terehan 
Dane Ruben roras tali, saking terehan Dane Gad 
roras tali. € Saking terehan Dane Aser roras tali, 

saking terehan Dane Naptali roras tali, saking 
terehan Dane Manase roras tali. ' Saking terehan 
Dane Simeon roras tali, saking terehan Dane Lewi 
roras tali, saking terehan Dane Isakar roras tali. 

8 Saking terehan Dane Sebulon roras tali, saking 
terehan Dane Yusup roras tali, saking terehan 
Dane Benyamin roras tali. 


Indik jadmane sane tan keni antuk ngwilangin 


9 Sasampune punika wenten panggihin tiang, 
jadma katah pisan, kantos tan keni antuk ngetang 
akehipun. Jadmane punika asalipun saking 
sawatek soroh, terehan, bangsa miwah basa, 
sami pada majujuk ring ajeng singasanane 
miwah ring ajeng Panak Biri-birine. Anake 
punika sami nganggen busana putih tur ngamel 
papah punyan palma. 19 Tur ipun masaur manuk 
sasarengan antuk suara sane jangih sapuniki: 
“Karahayuan titiange sareng sami rauhnya saking 
Ida Sang Hyang Widi Wasa sane malingga ring 
singasanane miwah saking Panak Biri-birine 
punika!” 11 (rika paramalaekate sami pada 
ngadeg ngiter singasanane, kasarengin antuk 
parapanglingsire miwah satone patpat punika. 
Dane sareng sami raris sumungkem ring ajeng 
singasanane tur nyumbah Ida Sang Hyang Widi 
Wasa, 12 maduluran atur: “Amin! Kaluuran miwah 
kamulian, kawicaksanan miwah panyuksma, 


WAHYU 7.13-17 5143 


kaluihan miwah kakuasan miwah kakuatan 
katur ring Ida Sang Hyang Widi Wasa, langgeng 
salami-laminnya! Amin!” 

13 Raris sinalih tunggil saking parapanglingsire 
punika mabaos ring tiang sapuniki: “Nyenke 
anake ane mabusana putih ento, tur uli dija 
rauhne?” 

14 Raris tiang matur ring dane: “Ratu, titiang tan 
uning, Ratu sane wikan ring indike punika.” 

Irika raris dane ngandika ring tiang: “Ene 
suba anake ane suba luput tur rahayu uli 
sangsarane ane gede. Anake ane suba ngumbah 
panganggonne tur mutihang aji getih Panak 
Biri-birine. 15 Ento kranane anake ento pada 
majujuk di ajeng singasanan Ida Sang Hyang Widi 
Wasa tur ngaturang ayah ring Ida peteng lemah 
di Perhyangan Agung Idane. Tur Ida ane malingga 
di singasanane ento bakal nyayubin anake ento 
aji teja wedanan Idane. t° Anake ento tusing buin 
bedak lan seduk. Buina panes matan aine wiadin 
panes bantenge tusing buin nyakitin anake ento. 
17 Sawireh Panak Biri-birine ane di basa tengah 
singasanane ento, ane bakal ngangonang tur 
nuntun anake ento ka empul toya uripe. Tur Ida 
Sang Hyang Widi Wasa bakal ngusapang yeh 
paningalan anake ento.” 

Indik meterae sane kaping pitu 


1 Rikala Panak Biri-birine punika mukak 

meterae sane kaping pitu, ring suarga jeg 
sepi mapepan, wenten sawatara atengah jam 
suenipun. 2 Tumuli panggihin tiang malaekate 
pepitu sane ngadeg ring ayun Ida Sang Hyang 
Widi Wasa; dane suang-suang pada kicen 
trompet pada masiki. 

3 Tumuli wenten rauh malaekat siosan adiri 
makta pasepan mas raris ngadeg ring arepan 
genah aturane. Dane kicen menyan akeh pisan, 
buat katurang sinarengan ring pangastawan 
kaulan Ida Sang Hyang Widi Wasa ring duur genah 
aturane sane wenten ring ajeng singasanane. 

4 Irika andus menyane punika sinarengan ring 
pangastawan parakaulan Ida Sang Hyang Widi 
Wasa mubun tur malepuk ka ayun Ida Sang 
Hyang Widi Wasa saking tangan malaekate iwau. 
3 Raris malaekate punika ngambil pasepane, 
kabekin kadagingin geni saking genah aturane, 
tur kentungang ka jagate. Irika raris wenten suara 
miwah kuugan krebek, kilap tatit miwah linuh 
ageng. 

Indik trompete sane patpat 


6 Irika malaekate sane pepitu punika sane pada 
ngamel trompet, pada sedia-sedia jaga ngupin 
trompete punika. 

7 Malaekate sane kaping pisan ngupin 
trompetnyane. Tumuli wenten sabeh miwah geni 
macampur rah, sakadi breokang ulung ka jagate. 
Apah tigan jagate puun, taler apah tigan saking 
sawatek kakayonane miwah sakancan daun 
padange sane gadang. 

8 Raris malaekate sane kaping kalih ngupin 
trompetnyane. Raris wenten rerupan sakadi 
gunung sane ageng pisan, tur ngendih murub 
kasabatang ka segarane. Apah tigan toyan 
segarane dados rah, ?tur sawatek daging 
segarane sane mangkihan padem apah tiganipun 
miwah apah tigan saking sawatek kapale sami 
pada geseng. 

10 Raris malaekate sane kaping tiga ngupin 
trompetnyane. Raris bintange sane ageng sane 
ngendih sakadi sundih, ulung saking langite, 
tur nepen apah tigan saking sawatek tukade 
miwah toya anakane. 11 (Wastan bintange punika 
bintang Pait.) Apah tigan saking sawatek toyane 
sami pada pait, tur akeh anake padem ulihan 
nginem toyane punika, santukan toya punika 
sampun dados pait. 

12 Raris malaekate sane kaping pat ngupin 
trompetnyane. Tumuli apah tigan saking suryane, 
apah tigan saking bulane miwah apah tigan 
saking bintang-bintange keni kagebug, kantos 
apah tigannyane sami pada dados peteng, 
mawanan apah tigan rahinane miwah apah tigan 
wengine nenten polih galang. 

13 Raris tiang manggihin miwah miragi wenten 
paksi garuda makeber tegeh ring ambarane 
sambilang ipun masuara banter sapuniki: 
“Sengkala, sengkala! Ambate sengkalan 
sawatek anake ane nongos di gumine, yen 
trompet malaekate ane buin tetelu ento bakal 
kamunyiang!” 

1 Wus punika malaekate sane kaping lima 
9 raris ngupin trompetnyane. Irika tiang 
manggihin wenten bintang asiki sane sampun 
ulung saking langite ka jagate. Bintange punika 
kicen sereg jurang patine. ? Bintange punika 
tumuli mukak jurang patine punika, raris 
wenten andus malepuk medal saking jurang 
patine punika, tan bina sakadi andus sane 
medal saking panunjelane sane ageng; surya 
miwah ambarane dados peteng dedet antuk 
anduse sane medal saking jurang patine punika. 
3 Saking anduse punika raris metu balang sane 
ngebekin jagate. Balang-balange punika kicen 
upas sakadi teledu. “Balang-balange punika 

sami pada kapiteketin mangda ipun sampunang 
ngusakang padang-padange ring jagate miwah 
saananing entik-entikan wiadin kekayonan. Sane 
kalugra wantah ngusakang sawatek anak sane 
tan madaging meteraen Ida Sang Hyang Widi 
Wasa ring gidatnyane. ? Balang-balange punika 
tan kalugra ngamademang jadmane punika. 
Nanging wantah nyakitin ipun limang sasih 
suenipun. Sakitnyane pateh sakadi anake sakit 
gencer teledu. ? Dikalane punika jadmane punika 
sami pada ngundang pati, nanging tan prasida 
kapanggih. Manusane dot padem, nanging 
patine ngedoh saking ipun. 

7 Mungguing rupan balange punika tan bina 
sakadi kuda tunggangan sajeroning payudan. 
Ring tenggeknyane wenten sakadi gegelungan 
mas. Muannyane marupa sakadi muan manusa. 
8 Gembalnyane sakadi bok anak eluh, tur 
giginipune sakadi gigin singane. ? Tangkahipune 
katabengin antuk barang sane rupanipun sakadi 
baju besi, tur suaran kampidipune sakadi suaran 
kreta perange, sane kakedeng antuk kuda 
katah, sane ngungsi ka rananggana. !? Ikuhipune 
pateh sakadi ikuh teledu, wenten palitnyane. 
Ikuhnyane punika madaging upas buat nyakitin 
manusane limang sasih suenipun. !! Raja sane 
mrentahang ipun, inggih punika malaekat jurang 
patine sane dalem punika. Yen manut basa Ibrani 

dane mapesengan Abadon, tur yen manut basa 
Yunani dane mapesengan Apolion (pitegesipun 
pangrusak). 

12 Panyengkala sane kapisan sampun lintang, 
sane mangkin jaga rauh panyengkala malih 
kekalih. 

13 Raris malaekate sane kaping nem ngupin 
trompetnyane. Irika piragi tiang wenten suara 
medal saking bucu-bucun genah aturan mase 
makapatpat, inggih punika genah aturan sane 
ring ayun Ida Sang Hyang Widi Wasa. 14 Suarane 
punika mabaos ring malaekate sane kaping 
nem sane ngamel trompet punika, sapuniki: 
“Elebangja malaekate ane ajaka patpat ane 
mategul di sisin Tukad Eprate ento.” 18 Malaekate 
makapatpat punika sampun kasediaang buat 
ngantosang dauh, rahina, sasih miwah taun 
puniki, buat ngamademang apah tigan saking 
sawatek manusane. 18 Prajurite sane nunggang 
kuda wenten satak juta katahipun. Kadi asapunika 
piragi tiang cacakanipune. 17 Sajeroning sipta jati 
punika tiang ngantenang sawatek kudane miwah 
sane nunggang punika, ipun pada nganggen baju 
besi, wenten sane mawarna barak ngendih kadi 
geni, wenten sane biru, wenten sane mawarna 
kuning sakadi welirang. Tenggek kudane sakadi 
tenggek singa tur saking bungutipune medal geni, 
andus miwah welirang. 18 Malantaran grubuge 

puniki, apah tigan saking sawatek manusane 
padem, inggih punika malantaran geni, andus 
miwah welirang, sane medal saking bungut 
kudane punika. 19 Santukan upas kuda-kudane 
punika magenah ring bungut miwah ring 
ikuhnyane. Ikuhnyane tan bina sakadi ula, ikuhne 
punika madaging tenggek, sane gunayang ipun 
nyengkalen anak. 

20 Manusane sane kantun, sane tan padem 
antuk grubuge punika, tan nyak ngesehin 
pepinehnyane tur ngutang geginannyane sane 
sampun-sampun. Ipun tan maren nyumbah 
roh-roh bebutan, arca-arca sane malakar antuk 
mas wiadin perak, temaga, batu miwah taru 
sane tan mrasidayang ngeton, miragi wiadin 
mamargi. 21 Tur ipun tan nyak kapok saking 
mamati-mati, ngadokang pangiwa, macecabulan 
miwah mamaling. 


Indik sang malaekat miwah cakepan sane alit 


10 1 Tiang tumuli ngatonang satunggiling 
malaekat sane mawisesa tedun saking 


suarga. Malaekate punika mabusana mega, 
ulunnyane kiter antuk biang lalah, maliha 
prarainnyane tan bina kadi surya, tur cokornyane 
tan bina sakadi geni. ? Tangannyane ngamel 
cakepan alit sane magagah. Cokornyane sane 
tengen menjekan ring segarane tur sane kiwa 


WAHYU 10.3-8 5150 


menjekan ring jagate. ? Malaekate punika tumuli 
makaukan antuk suara sane makuug waluya 
sakadi suaran singa. Sasampune malaekate 
punika makaukan, raris krebeke makapepitu 
punika pada masuara. 4Sasampune krebeke 
makapepitu usan masuara, tiang mamanah jaga 
nulisang indike punika. Nanging gelisan tiang 
miragi sabda saking suarga sapuniki: “Sekepangja 
apa ane raosanga teken krebeke ane pepitu ento, 
tur eda pesan tulisanga!” 

> Irika malaekate sane menjekan ring segarane 
miwah ring jagate punika, raris ngangkat 
tangannyane ka langite, ë dane masumpah 
masrana nyambat parab Ida Sang Hyang Widi 
Wasa sane nyeneng salami-laminnya, sane 
sampun ngardi langite miwah sadagingipun 
makasami, tur sane sampun ngardi jagat miwah 
sadagingipun sami miwah sane sampun ngardi 
segarane miwah sadagingipun makasami, 
sapuniki baosnyane: “Tusing dadi buin 
sangkeang! ' Nanging dikalan malaekate sane 
kaping pitu ngupin trompetnyane, ditu Ida Sang 
Hyang Widi Wasa lakar muputang rencanan 
Idane ane pingit, buka ane suba wecanayang Ida 
teken paraparekan Idane, nah ento iparanabi.” 

8 Raris suarane sane sampun piragi tiang saking 
langite punika mawecana ring tiang, sapuniki: 
“Kemaja jemak cakepane ane magagah ane di 

tangan malaekate ane majujuk di pasihe muah di 
gumine ento!” 

9 Irika raris tiang mamargi maranin malaekate 
punika tur nunas ring dane mangda ledang 
maicayang cakepane punika ring tiang. 
Pangandikan danene ring tiang: “Jemakja tur 
eledja cakepane ento. Di basang kitane cakepane 
ento bakal marasa pait, nanging di bibih kitane ia 
marasa manis luir madu.” 

10 Irika raris tiang ngambil cakepane punika 
saking tangan sang malaekat, tumuli eled 
tiang. Yuakti madaging sakadi pangandikan 
danene: Ring bungut tiange manis sakadi madu 
rasanipun, nanging sasampune eled tiang, 
basang tiange marasa pait makilit. 11 Malaekate 
punika raris ngandika ring tiang: “Kita patut buin 
midartayang sabdan Ida Sang Hyang Widi Wasa 
tekening parabangsane, suku, basa muah teken 
pararatune.” 


Indik saksi sane kekalih 


1 1 1 Sasampune punika tiang raris kicen 
gegulak, rupanipun sakadi tungked sane 

kanggen nyikut, tur kadulurin antuk pangandika: 

“Bangunja tur sikutja Perhyangan Agunge muah 

tongos aturane tur petekja anake ane mabakti 

ditu. 2 Nanging natar Perhyangan Agunge 

ane di jabaan ento eda barenganga nyikut, 

sawireh natare ento suba kaserahang pabuat 
bangsa-bangsane ane tan pa-Widi. Tur bangsane 
ento lakar nyekjek kota sucine ento petang dasa 
dadua bulan makelonne. 3 Tur manira bakal 
ngutus utusan nirane dadua apanga ia pada 
ngortiang sabdan Ida Sang Hyang Widi Wasa 
sambilanga sedih mapangenan, siu satak nem 
dasa dina makelonne.” 

4 Utusane kekalih punika, inggih punika punyan 
saitun kekalih miwah tatakan lampune kekalih 
sane magenah ring ayun Panembahan jagate 
makasami. ? Yen wenten anak sane mamanah 
nyakitin dane, saking cangkem danene medal 
geni, sane kanggen ngeseng meseh-mesehnyane. 
Tur yen wenten anak sane mamanah nyakitin 
dane, anake punika pacang padem sakadi punika. 
6 Utusane kekalih punika madue kuasa nabengin 
langite mangda sampunang wenten sabeh 
sakantun dane midartayang sabdan Ida Sang 
Hyang Widi Wasa. Sang kalih taler madue kuasa 
jaga ngubah toya-toya anakane dados rah, tur 
kuasa jaga ngwentenang panyengkala ring jagate 
antuk pinakit mawarni-warni, manut sakita karep 
danene. 

7 Yening sang kalih sampun puput midartayang 
sabdan Ida Sang Hyang Widi Wasa, raris 
satone sane medal saking jurang patine sane 
dalem punika pacang nyiatin dane. Satone 

punika pacang ngaonang tur nyedayang dane, 

8 tur sawan danene pacang kagenahang ring 
tengah margine ageng, ring tengah kotane 

sane ageng, inggih punika kota pecak genah 
Panembahannyane kapentang ring salibe. Yening 
anggen pretiwimba, kotane punika kawastanin 
Sodom wiadin Mesir. ? Tur jadmane saking 
sawatek bangsane, sawatek suku-suku, basa 
miwah soroh-sorohan mabalih sawan danene 
tigang rahina nanggu aselid suenipun, tur 
makasami jadmane punika tan pacang nguehin 
mendem sawan danene punika. 10 Jadmane ring 
jagate makasami kalintang gargita, ngeniang indik 
sedan sang kalih. Jadmane sami masuka-sukan 
tur saling ejotin, santukan nabi sane kekalih 
punika tansah ngwetuang pakewuh buat sawatek 
jadmane ring jagate. 1! Sasampune tutug tigang 
rahina nanggu aselid, raris wenten angsengan 
sane nguripang saking Ida Sang Hyang Widi 
Wasa nedunin tur ngrangsukin dane, tur dane 
raris matangi, sawatek anake sane ngatonang 
dane, sami pada ajerih pisan. 12 Irika nabine 
kekalih punika raris mireng suara sane jangih 
saking suarga, sapuniki: “Maija!” Raris sang kalih 
munggah ka suarga, kalikub antuk mega. Indike 
punika kakantenang antuk parameseh danene. 
13 Daweg punika ugi jeg wenten linuh ageng 
pisan, tur apah dasan saking kotane punika 

uug, jadmane sane padem ulihan linuhe punika 
wenten pitung tali akehnyane, tur sane tiosan 
kalintang ajerih, tumuli ngluihang Ida Sang Hyang 
Widi Wasa ring suarga. 

14 Panyengkala sane kaping kalih sampun 
lintang, nanging cingakinja panyengkala sane 
kaping tiga, sane digelis jaga rauh. 


Trompet sane kaping pitu 


15 Raris malaekate sane kaping pitu ngupin 
trompetnyane, irika kapiragi suara jangih 
saking suarga, sapuniki: “Pamrentahan 
ring jagate sane mangkin sampun kagamel 
antuk Ida Sang Panembahan iragane miwah 
antuk Ida sane sampun kabiseka. Ida pacang 
ngwengku rat ngantos salami-laminipun.” 18 Irika 
parapanglingsire sane patlikur punika sane 
malinggih ring singasanannyane suang-suang 
ring ayun Ida Sang Hyang Widi Wasa, sami pada 
sumungkem tur nyumbah Ida, 1? maduluran atur 
sapuniki: 

“Duh Ratu Sang Hyang Widi Wasa Sane Maha 
Kuasa, sane wenten miwah sane sampun 
wenten. Titiang matur panyuksma ring 
Palungguh IRatu, santukan Palungguh 
IRatu sampun ngagem kakuasan 
Palungguh IRatu sane ageng, maliha 
sampun ngawitin mrentah. 

18 Sawatek bangsane sane tan pa-Widi pada 
brangti, santukan panemayan pidukan 
Palungguh IRatu miwah panemayan 
tetepasan buat anake sane sampun 
padem sampun rauh. Sane mangkin 
panemayan Palungguh IRatu, jaga mapaica 
pikolih ring parekan, paranabi miwah 
parakaulan Palungguh IRatu, sane astiti 
bakti ring Palungguh IRatu, agung alit. 
Puniki taler panemayan Palungguh IRatu 
jaga nyirnayang jadmane sane ngrusak 
jagate. 

19 Raris korin Perhyangan Agunge ring suargan 
menga, tur katon irika peti pasubayan Ida Sang 
Hyang Widi Wasa sajeroning Perhyangan Agung 
punika. Raris wenten kilap miwah kerug krebek 
miwah linuh tur sabeh es bales pisan. 


Anak istri miwah sang naga 


1 Tumuli wenten ciri sane tawah ring 

12 langite. Inggih punika, wenten anak 
istri sane mabusana antuk surya, bulane 
dados pajekjekan cokor danene, tur nganggen 
gegelungan masoca bintang roras. 2 Anake istri 
punika mobot jaga ngembasang putra, punika 
awinane dane masesambatan nandang sakit. 

3 Raris wenten ciri tawah sane tiosan ring 
langite, inggih punika wenten naga ageng, 

warnannyane barak wayah, tenggekipune pepitu 
tur matanduk adasa. Tur ring tenggeknyane sane 
pepitu punika, makasami madaging gegelungan. 
4 Antuk ikutnyane, ipun maid apah tigan saking 
bintang-bintange ring langite tur sabatang ipun 
ka jagate. Nagane punika tumuli nyeleg ring 
arepan anake istri sane jaga ngembasang putra 
punika, praya nyarap okannyane, rikalaning oka 
punika sampun embas. ? Raris anake istri punika 
ngembasang putra lanang, sane jaga mrentah 
sawatek bangsane antuk tungked besi. Nanging 
anake alit punika jeg karebut tur kabakta ka ayun 
Ida Sang Hyang Widi Wasa miwah ka singasanan 
Idane. ? Raris anake istri punika malaib ka tegal 
melakange, irika dane sampun kasediaang genah 
antuk Ida Sang Hyang Widi Wasa, mangda dane 
kapiara irika siu satak nem dasa rahina suenipun. 
7 Ring suarga raris wenten perang. Sang 
Malaekat Mikael sareng wadua balannyane 
mayuda nglawan nagane punika. Nagane punika 
taler kasarengin antuk parawadua balannyane. 
8 Nanging nagane punika kaon, raris ipun miwah 
wadua balanipune tan kalugra malih magenah 
ring suarga. ? Nagane ageng punika tumuli 
kasabatang tedun. Ipun pinaka iula tua, sane 
kawastanin Iblis wiadin Ratun Setan, sane 
ngranayang sadaging jagate salah ulah. Ipun 
kasabatang ka jagate, sareng wadua balannyane. 

10 Rikala punika piragi tiang wenten suara 
jangih saking suarga kadi asapuniki: “Ne 
mangkin karahayuan Ida Sang Hyang Widi Wasa 
sampun rauh. Sane mangkin Ida nyinahang 
kawisesan Idane dados prabu. Sane mangkin 
Sang Prabu sane janjiang Ida sampun nyinahang 
kuasan Idane. Santukan ijuru dalih sane nalih 
semeton-semeton iragane siang dalu ring ayun 
Widin iragane, sampun kasabatang tedun. 

11 Parasemeton iragane punika ngaonang ijuru 
dalih antuk rah Panak Biri-birine tur antuk 
kasujatian sane pidartayang ipun. Santukan 
iparasemeton sampun las ngetohang jiwannyane, 
ngantos ngraris padem. 12 Duaning punika pada 
masuka renaja ih suarga miwah sawatek daging 
suargane makasami. Nanging sengkala pisan 
jagate miwah segarane. Santukan Ratun Setane 
sampun tedun ka jagate miwah ka segarane, saha 
brangtinipune tan sipi-sipi, santukan ipun uning 
wanengipune sampun nampek.” 

13 Rikala naga punika uning ring deweknyane 
sampun kasabatang ka jagate, irika raris ipun 
nguber anake istri sane ngembasang putra 
lanang punika. 1 Anake istri punika sampun kicen 
kampid paksi garuda sane ageng, mangda dane 
makeber ka genahnyane ring tegal melakange. 
Ring genahe punika dane kapiara tigang taun 
atengah suenipun, luput saking panyangsaran 

iula. 15 Raris ula punika nyimbuhang toya saking 
bungutipune, sakadi tukad agengne, kaojogang 
ring anake istri punika, mangda anake istri punika 
kanyudang antuk toyane punika. 18 Nanging 
anake istri punika katulungin olih ibu pretiwi. 
Pretiwine engkag, irika toyane sane medal saking 
simbuhan iula punika kaisep antuk engkagan 
pretiwine punika. 17 Nagane punika raris brangti 
ring anake istri punika, tumuli nyiatin sawatek 
katurunan anake istri punika, inggih punika 
sakancan anake sane satinut ring pituduh Ida 
Sang Hyang Widi Wasa miwah satia tuu ring 
kasujatian sane kasinahang antuk Ida Hyang 
13 Yesus. 1 (12-18) Nagane punika raris 
nyeleg ring sisin segarane. 


Indik sato kekalih 


(13-1) Tumuli tiang ngatonang sato asiki medal 
saking tengah segarane. Satone punika matanduk 
adasa, tur tenggekipune pepitu. Sabilang 
tanduknyane madaging gegelungan asiki. Tur 
ring sabilang tenggeknyane matulis satunggiling 
wasta kanistan. ? Satone sane kantenang tiang 
punika rupanipun tan bina sakadi macan tutul, 
buntutipune tan bina sakadi buntut beruang, 
tur bungutipune sakadi bungut singa. Nagane 
punika ngwehin satone punika kakuatannyane, 
singasanannyane miwah kakuasannyane sane 

ageng. 3 Sinalih tunggil tenggekipune punika, 
rupanipun sakadi naenin matatu, tur tatunnyane 
punika mayanin dewekipune. Nanging tatu 
punika sampun was. Sadaging jagate makasami 
pada angob, tumuli ngiringang satone punika. 
4 Anake sami pada nyumbah nagane punika, 
santukan inaga sampun ngwehin kakuasannyane 
ring isato punika. Anake sami taler pada 
nyumbah satone punika sambilang ipun mabaos: 
“Sapasirake sane mrasidayang matehin satone 
puniki? Tur sapasirake sane purun nglawan 
ipun?” 

> Satone punika kalugra ngucapang paindikan- 
paindikan sane kalintang dursila, tur ipun kalugra 
maderbe kakuasan petang dasa kalih sasih 
suenipun. ê Ipun tumuli ngawitin nganistayang 
Ida Sang Hyang Widi Wasa, nganistayang parab 
miwah linggih Idane miwah sawatek daging 
suargane.” Samaliha ipun kalugra buat maperang 
nglawan sawatek kaulan Ida Sang Hyang Widi 
Wasa, tur ngaonang parakaulan Idane punika. 
Ipun kicen kakuasan mrentah asing-asing 
suku, golongan, basa miwah bangsa. 3 Tur 
sawatek manusane ring jagate makasami pacang 
nyumbah ipun. Inggih punika sawatek anake sane 
wastannyane tan kasuratang saking pangawit 
jagate, ring cakepan sane mamuat wastan anake 

sane molih urip druen Panak Biri-birine sane 
sampun matampah punika. 

9 Duaning punika, yen semeton madue karna, 
mangda semeton mirengang. 19 Sang sane 
sampun kapastiang pacang kejuk, ipun jaga kejuk; 
sang sane kapastiang pacang kapademang antuk 
pedang, ipun jaga kapademang antuk pedang. 
Sane pinih buat iriki inggih punika kapagehan 
miwah kapracayan parakaulan Ida Sang Hyang 
Widi Wasa. 

11 Tumuli kantenang tiang wenten sato 
lianan malih asiki medal saking jagate. Ipun 
matanduk sakadi tanduk Panak Biri-birine, tur 
ipun mabaos sakadi naga. 12 Ipun ngunayang 
kakuasan satone sane kaping pisan punika 
ring arepannyane. Ipun mamaksa sawatek 
daging jagate mangda nyumbah satone sane 
pangawit punika, sane tatunnyane sampun was. 
13 [pun ngwentenang praciri-praciri sane ageng, 
minakadi geni tedunang ipun saking langite ka 
jagate ring arepan anake akeh. 17 Ipun ngapus 
sakancan anake sane urip ring jagate masrana 
praciri-praciri sane kalugra ipun ngwentenang 
ring arepan satone sane pangawit punika. Tur 
ipun mrentahang anake sane wenten ring jagate 
mangda ngardi arca buat ngluihang satone 
sane sampun katatunin antuk pedang, nanging 
ipun kantun urip. 1? Satone sane kaping kalih 

puniki taler kalugra buat ngidupang arcan satone 
punika kantos arcane punika uning mabaos, tur 
ngamademang sawatek jadmane sane tan nyak 
nyumbah ipun. 18 Satone punika maksa anake 
sami, agung alit, sugih tiwas, parekan wiadin tan, 
mangda sami madaging pinget ring tangannyane 
tengen miwah ring gidatnyane. 17 Tan wenten 
anak sane dados matetumbasan wiadin madolan 
sajawining anak sane sampun nganggen pinget, 
inggih punika wastan satone punika wiadin 
wilangan wastannyane. 

18 Sane pinih penting iriki, inggih punika 
kawicaksanan. Sapasiraja sane wicaksana, ipun 
mrasidayang ngresep ring piteges wilangan 
satone punika. Santukan wilangan satone punika 
marupa wilangan jadma adiri, tur wilanganipune 
inggih punika tigang atak nem dasa nem. 


Kidung pujian anake sane sampun katebus 


14 1 Raris kantenang tiang Panak Biri-birine 
ngadeg ring Bukit Sion kasarengin antuk 
anak satus petang dasa patpat tali akehipun, 
sane ring gidatipune sami matulis parab Panak 
Biri-birine miwah Ajin Idane. 2 Tiang miragi 
wenten suara saking ambarane sakadi grudugan 
blabar agung miwah sakadi kerugan krebeke 
sane ageng. Samaliha suara sane piragi tiang 
punika tan bina sakadi suaran rebab sane sedek 

kasuarayang antuk juru rebabe. ? Anake 144.000 
punika sami pada majujuk marep ka singasanane 
miwah satone patpat miwah parapanglingsire. 
Ipun sareng sami pada ngidungang kidung anyar, 
sane wantah ipun, inggih punika anake sane 
sampun karahayuang saking jagate, mrasidayang 
mlajahin kidunge punika. 4 Anake punika, anak 
sane suci, santukan ipun pada nyukla brahmacari. 
Dadosipun anake punika sami truna genten. 
Anake punika tansah ngiringang Panak Biri-birine 
ring salampah lakun Idane. Anake punika 
karahayuang saking pantaran manusane pinaka 
dados aturan sane pangawit buat Ida Sang Hyang 
Widi Wasa miwah Panak Biri-birine punika. 2 Tur 
anake punika tan naenin mobab, ipun sami tan 
paceda. 


Indik malaekat sane tetiga 


6 Wenten malih kantenang tiang malaekat 
tiosan asiki, makeber tegeh ring langite, tur dane 
ngamel Cakepan Orti Rahayune sane langgeng, 
sane jaga kaortiang ring sawatek manusane ring 
jagate, miwah ring parabangsane sami miwah 
buat parasuku miwah ring sakancan basa. 7 Tur 
dane ngandika antuk suara sane jangih sapuniki: 
“Pada takutja teken Ida Sang Hyang Widi Wasa 
tur luihangja Ida, sawireh suba teka panemayan 
Idane nepasin manusane. Sungsung sumbahja 

Ida ane suba ngardi langit lan gumi muah pasihe 
tur sawatek yeh anakane!” 

8 Tumuli wenten malaekat tiosan, inggih punika 
malaekat sane kaping kalih, ngiringang malaekate 
sane dumunan tur mabaos: “Suba uug, suba 
uug Babele, kotane ane gede ento, ane suba 
ngranayang sawatek bangsane punyah aji anggur 
muah ngulurin keneh aji macecabulan!” 

3 Malih wenten malaekat tiosan, sane kaping 
tiga, ngiring malaekate kekalih iwau, tur ngandika 
antuk suara jangih: “Nyenja ane nyumbah 
satone ento muah arcannyane, tur di gidatne 
wiadin di limanne misi pinget, 1? anake ento 
bakal kicen nginem anggur pidukan Ida Sang 
Hyang Widi Wasa, ane suba kasediang di lumur 
pidukan Idane. Anake ento bakal kasakitin baan 
api muah welirang di ajeng paramalaekate ane 
suci muah di ajeng Panak Biri-birine. 1! Andus 
apine ane kanggon nyakitin ia tansah menek 
salawas-lawasnya. Peteng lemah anake ento 
kasakitin ditu, nah ento sawatek anake ane 
nyumbah sato wiadin arcan satone ento muah 
sawatek anake ane misi pinget adan satone 
ento.” 

12 Sane pinih buat iriki, inggih punika mangda 
parakaulan Ida Sang Hyang Widi Wasa pageh 
nglaksanayang pituduh Idane tur pageh pracaya 
ring Ida Hyang Yesus. 

13 Malih tiang miragi suara saking suarga 
sapuniki: “Tulisangja kene! Bagia anake ane mati 
sajeroning ia ngaturang ayah teken Ida Sang 
Panembahan, ngawit uli dinane ene!” 

Ngandika Roh Ida Sang Hyang Widi Wasa: “Saja 
pesan buka keto! Anake ento bakal mangsegan 
uli katuyuhannyane, sawireh sawatek pikolih 
ayah-ayahannyane marengin anake ento.” 


Masan ngampung jagate 


14 Malih wenten kantenang tiang, inggih 
punika wenten mega putih. Ring megane punika 
katon wenten Anak malinggih, marupa sakadi 
Putraning Manusa. Ring duur Idane nganggen 
gegelungan mas tur ring tangan Idane ngamel 
arit sane mangan pisan. 1? Raris wenten malaekat 
tios, medal saking Perhyangan Agung. Malaekate 
punika majeritan antuk suara sane jangih ring 
Anake sane malinggih ring megane punika 
sapuniki: “Ne mangkin durusang ngampung 
antuk arit druene, santukan sampun masanipun, 
sarehning pantune ring jagate sampun kuning!” 
16 Irika raris Ida, sane malinggih ring megane 
punika tumuli ngamengang arit Idane ka jagate, 
tur sakancan tetanduran ring jagate kanyi. 

17 Raris wenten malaekat tiosan medal saking 
Perhyangan Agunge ring suarga, taler makta arit 
sane mangan. 

18 Wenten malih malaekat tiosan rauh saking 
genah aturane. Malaekate puniki madue kuasa 
mrentah geni tur dane mageluran ring malaekate 
sane makta arit mangan punika sapuniki: 
“Durusang amengang arit druene sane mangan 
punika tur anggetja woh anggure ring jagate 
santukan sampun pada nasak wohipune!” 

19 Raris malaekate punika ngamengang aritnyane 
ka jagate, tur ngangget woh anggure ring jagate 
tumuli kasabatang ka genah pameresan anggure 
sane ageng, inggih punika bebendun Ida Sang 
Hyang Widi Wasa. 20 Tur buah-buah anggure 
kaperes ring pameresane sane ring jabaan 
kotane, tur saking pameresane punika medal rah 
sakadi blabar embahanipun kantos tigang atus 
kilometer dohnyane. 


Malaekat-malaekat sane makta 
pidukan Ida Sang Hyang Widi Wasa 


15 1 Malih tiang ngantenang praciri ageng tur 
tawah ring langite. Inggih punika wenten 
malaekat pepitu ngagem panyengkala sane 
pamuput, pepitu akehipun, tur punika bebendun 
Ida Sang Hyang Widi Wasa sane ka pamuput. 

2 Raris wenten kantenang tiang rerupan sane 
rupanipun sakadi segara kaca madukan geni, 
tur ring tepinnya kantenang tiang wenten anak 
majujuk sane pada ngagem rebab paican Ida Sang 

Hyang Widi Wasa. Jadmane punika sami sampun 
ngaonang satone miwah anake sane mapinget 
wilangan sato punika. * Anake punika sami 
ngidungang kakidungan Dane Musa, parekan Ida 
Sang Hyang Widi Wasa miwah kakidungan Panak 
Biri-birine, sapuniki: 

“Duh Ratu Sang Panembahan, Ida Sang Hyang 
Widi Wasa, Sang Maha Kuasa, ambate 
agung miwah tawah sawatek pakaryan 
Palungguh IRatu. Duh Ratu Prabun 
saluiring bangsane, saluiring margin 
Palungguh IRatu sami adil tur patut. 

4 Duh Ratu Sang Panembahan, sapasirake 
pacang purun ring Palungguh IRatu, sane 
tan pacang ngluihang parab Palungguh 
IRatu? Santukan wantah Palungguh IRatu 
kewanten sane maraga suci. Sawatek 
bangsane pacang rauh tur sumungkem 
nyumbah nyungsung Palungguh IRatu, 
santukan sampun sinah, mungguing 
pakaryan Palungguh IRatu punika yuakti 
patut tur adil.” 

3 Sasampune punika tiang raris manggihin 
anak ngampakang Perhyangan Agunge ring 
suargan, sane madaging gedong linggih Ida Sang 
Hyang Widi Wasa. ? Irika malaekate pepitu sane 
makta panyengkalane pepitu punika medal 
saking Perhyangan Agunge, mapangangge kasa 

putih sentak kelep-kelep, tur ring dadannyane 
kabedbed antuk pepetet mas. ' Tur sinalih 
tunggal saking satone sane patpat punika 
ngaturang ring malaekate pepitu iwau bokor mas 
pepitu sane sampun ebek madaging pidukan 
Ida Sang Hyang Widi Wasa sane nyeneng 
salami-laminnya. 8 Perhyangan Agunge kabekin 
antuk andus kaluihan miwah kawisesan Ida 
Sang Hyang Widi Wasa. Tan wenten anak sane 
mrasidayang ngranjing ka Perhyangan Agung, 
sadurung puput panyengkala punika kabakta 
medal antuk malaekate pepitu punika. 


Indik bokor mas sane pepitu, sane madaging 
pidukan Ida Sang Hyang Widi Wasa 


16 1 Tumuli tiang miragi suara saking 

tengah Perhyangan Agunge mabaos ring 
malaekate pepitu punika sapuniki: “Kema jani 
breokang bokore makapepitu ane misi bebendun 
Ida Sang Hyang Widi Wasa ka gumine.” 

2 Malaekate sane kaping pisan raris mamargi tur 
mreokang bokornyane ka jagate. Irika sawatek 
anake sane madaging pinget satone punika tur 
nyumbah arcannyane, sami keni gering busul 
pakeplugplug raat pisan. 

3 Malaekate sane kaping kalih raris mreokang 
bokornyane ka segarane. Irika toyan segarane 

magentos dados rah sakadi rah anake padem, tur 
sawatek sane urip ring segarane sami padem. 

4 Malaekate sane kaping tiga raris mreokang 
bokornyane ka tukad-tukade miwah ka toya 
anakane, mawastu toyane sami magentos 
dados rah. ? Raris piragi tiang malaekate sane 
kawenangang ngereh toyane punika mabaos 
sapuniki: “Sayuakti Palungguh IRatu maraga adil, 
sane maraga maha suci, sane wenten mangkin 
miwah sane riin taler wenten, sane sampun 
nibakang pasisipe puniki! ê Santukan anake 
punika sami sampun ngamademang parakaulan 
Ida Sang Hyang Widi Wasa miwah paranabine, 
punika awinan Palungguh IRatu ngicen ipun 
nginum rah. Ipun muponin woh pakardinipune!” 
7 Raris piragi tiang wenten suara saking genah 
aturane sapuniki: “Duh Ratu Panembahan, Sang 
Hyang Widi Wasa Sane Maha Kuasa, sakancan 
tetepasan Palungguh IRatu yuakti adil!” 

8 Malaekate sane kaping pat raris mreokang 
bokornyane ring suryane, tur suryane kicen kuasa 
buat ngeseng manusane antuk panesnyane sane 
kadi geni. ? Manusane sami kageseng antuk 
panes genine sane ngarab-arab. Nanging ipun 
sayan nganistayang parab Ida Sang Hyang Widi 
Wasa sane ngwisesain panyengkala punika. 
Ipun tan nyak ngutang dosa-dosannyane miwah 
ngluihang kagungan Ida Sang Hyang Widi Wasa. 

10 Raris malaekate sane kaping lima mreokang 
bokornyane ring singasanan satone punika. 
Kaprabon satone punika raris kalikub antuk 
peteng dedet, tur jadmane pada ngugut 
layahnyane ulihan ipun naenang sakit. 11 Tur 
ulihan sakit miwah ulihan busulipune, anake 
punika sami pada nganistayang Ida Sang Hyang 
Widi Wasa sane malingga ring suarga. Nanging 
ipun tan pisan nyak ngutang tingkah solahnyane 
sane corah. 

12 Raris malaekate sane kaping nem mreokang 
bokornyane ring tukade sane ageng pisan, 
inggih punika Tukad Eprat. Toyane raris nyat 
tur tukade tuh, mangdane wenten margi buat 
pararatune sane jaga rauh saking jagate kangin. 
13 Raris kantenang tiang saking bungut nagane 
miwah saking bungut satone tur saking bibih 
nabine sane palsu wenten medal roh jaat tetiga, 
rupanipun sakadi katak. 14 Roh-roh punika sami 
roh setan-setan sane ngadakang paindikan- 
paindikan sane tawah-tawah. Roh-rohe punika 
raris mamargi ngrereh tur munduhang sawatek 
pararatune ring jagate sami, buat mayuda 
nglawan Ida Sang Panembahan ring rahinane 
sane ageng, inggih punika Rahinan Ida Sang 
Hyang Widi Wasa Sane Maha Kuasa. 

15 “Padingehangja! Ulun bakal teka buka tekan 
malinge. Bagia anake ane setata yatna tur inget 


WAHYU 16.16-21 5170 


teken panganggonne, apanga eda kanti malalung 
ia majalan tur kagaenang kimud di arepan anake 
liu!” 

16 Raris roh-roh punika munduhang pararatune 
ring satunggiling genah sane turah basa Ibrani 
mawasta Harmagedon. 

17 Irika malaekate sane kaping pitu raris 
mreokang bokornyane ring ambarane. Raris 
saking singasanane sane ring Perhyangan 
Agung punika wenten suara jangih sapuniki: 
“Suba pragat!” 18 Tumuli makebiar kilape tur 
kerug krebek magrudugan tur wenten linuh 
magenjongan. Saking pangawitipun wenten 
jadma ring jagate, durung naenin wenten 
linuh amunika agengipun. Punika linuh sane 
pinih ageng. 1° Irika kotane sane ageng punika 
engkag, belah dados tetiga. Tur kota-kotan 
sawatek bangsane sami pada uug. Irika Ida 
Sang Hyang Widi Wasa eling ring kota Babele 
sane ageng punika. Kotane punika tumuli kicen 
nginum saking lumur sane bek madaging anggur 
bebendun Idane. 20 Pulo-pulone sami ical musna, 
tur gunung-gununge sami sampun sirna. 2! Sabeh 
es sane ageng sane bobotipun kantos seket 
kilo, ulung saking langite nepen manusane. 

Tur manusane nganistayang Ida Sang Hyang 
Widi Wasa uli krana sabeh es sane ngranayang 

sengkala punika, santukan panyengkalane punika 
ageng pisan. 


Indik sundele sane agung 


1 Raris sinalih tunggal saking malaekate 
17 sane pepitu, sane makta bokor pepitu 
punika maranin tiang tur ngandika sapuniki: 
“Maija, manira bakal matujuhang teken kita 
unduk tetepasan ane bakal katibakang teken 
sundele ane agung, nah ento kotane ane 
kawangun di tongos ane liu tukadne. 2 Sawatek 
pararatune di gumine suba pada taen mamitra 
ngajak ia, tur sawatek isin gumine suba pada 
punyah baana teken anggur cecabulane.” 

3 Tiang raris karangsukin antuk Roh Ida Sang 
Hyang Widi Wasa, tur malaekate punika tumuli 
ngajak tiang ka tegal melakange. Irika tiang 
ngantenang anak luh adiri negakin sato barak, 
sane awakipune bek matulis wasta kanistan. 
Satone punika matenggek pepitu tur matanduk 
adasa. 4 Anake eluh punika nganggen pangangge 
mawarna ungu lan jingga sane masulam antuk 
mas miwah sesocan lan mutiara. Ring limannyane 
wenten bokor mas ebek madaging kadurakan, 
kacemeran, pinaka woh cecabulanipune. ? Tur 
ring gidatnyane matulis wasta sane pingit: 
“Babel ane gede, memen sawatek sundele muah 
inan kadurakan gumine.” ? Tur tiang manggihin 

anake eluh punika sedeng punyah, inggih punika 
punyah antuk rah parakaulan Ida Sang Hyang 
Widi Wasa miwah rah sawatek anake sane 
kapademang malantaran astiti baktinnyane ring 
Ida Hyang Yesus. 

Dawege tiang ngatonang anake luh punika, 
tiang marasa angob pisan. 7 Irika malaekate 
punika mataken ring tiang: “Apa kranane 
kita angob? Manira bakal ngorahang teken 
kita rahasian anake luh ento muah rahasian 
satone ane tegakina ento, nah ento satone 
ane matenggek pepitu muah matanduk adasa. 

8 Mungguing satone ane suba tepukin kita ento, 
suba taen laad ada, nanging jani suba tusing ada, 
ia bakal pesu uli bangbange ane dalem, tur ia 
bakal kasirnayang. Anake ane idup di gumine, 
nah ento sawatek anake ane tusing macatet 
adanne di cakepan ane mamuat adan anake ane 
maan idup, ngawit uli satonden gumine ene 
kaadakang, ia bakal angob dikalane ia nepukin 
mungguing satone ento suba laad ada, nanging 
jani suba tusing ada, sakewala ia lakar buin 
ngenah. 

9 Ane perlu jani, nah ento pepinehe ane 
wicaksana! Mungguing tenggeke ane pepitu 
ento, nah ento gununge pepitu tongos anake luh 
negak. Tenggeke pepitu ento masih mapiteges 
pararatune pepitu. 10 Ane lelima suba tusing enu, 

ane abesik jani enu tur ane abesik ento tonden 
ada. Tur yening ada, tuuhne tuah akesep pesan. 
11 Tur satone ane laadne ada ento, nanging ane 
jani suba tusing ada, nah ento pararatune ane 
kaping kutus, nanging dadi salah tunggal uli ane 
pepitu ento, tur ia bakal kasirnayang. 

12 Tanduke ane adasa, ane suba tepukin kita 
ento, ento pararatu ane adasa, ane tonden 
madeg ratu, nanging ia ajaka makejang lakar 
kicen madeg ratu ajam, bareng-bareng ajak 
satone ento. 13 Pararatune ento suba saigum 
nyerahang kakuatan muah kakuasannyane teken 
satone ento. 14 Pararatune ento suba pada yatna 
bakal maperang nglawan Panak Biri-birine ento. 
Nanging Panak Biri-birine kairingang baan anake 
ane suba kesengin, kapilih tur satia tuu teken 
Ida, lakar menang, sawireh Panak Biri-birine 
ento Agunging paraagunge muah Ratuning 
pararatune.” 

15 Malih malaekate punika mabaos ring tiang 
sapuniki: “Sawatek yehe ane tepukin kita, 
ane tongosina baan sundele ento, nah ento 
parabangsa, rakyat, suku muah basa. 18 Tanduke 
ane adasa ane suba tepukin kita ento muah 
satone ento, ia lakar geting teken sundele ento. 
Sundele ento bakal busbusina makaukud kanti 
malalung, tur isinne bakal amaha teken burone 
ento, suud keto laut tunjela baan api. 17 Sawireh 

Ida Sang Hyang Widi Wasa suba nyelubin atin 
pararatune ento apanga saguluk nglaksanayang 
pakarsan Idane, tur apanga ia pada nyerahang 
kakuasannyane teken burone ento, kanti teka 
masan sabdan Ida Sang Hyang Widi Wasa 
kategepang. 

18 Anake eluh ane suba tepukin kita ento singja 
len, nah ento kotane ane gede ane ngereh 
sawatek pararatune di gumine.” 


Indik uugipun kota Babele 


18 1 Sasampune punika tiang ngantenang 
malaekat adiri tumurun saking suarga. 


Malaekate punika madue kuasa ageng, tur jagate 
ngantos galang kasunarin antuk kaluihannyane. 
2 Malaekate punika raris ngelur kadi sapuniki: 
“Suba uug, suba uug Babele, kotane ane 
gede ento, tur jani suba dadi tongos bebutan 
muah tongos pengkeban saananing roh-rohe 
ane cemer, muah sawatek kedis-kedise ane 
jelek-jelek ane kagetingin, makejang masebun 
ditu. 2 Sawireh sawatek bangsane makejang suba 
pada nginem anggur indria cecabulannyane, tur 
pararatune di gumine suba pada mamitra ajaka 
ia. Muah sudagare di gumine suba pada sugih 
ulihan ngulurin indriannyane ento.” 

4 Raris tiang miragi wenten suara sane lianan 
saking suarga sapuniki: 

“Magedija, ih sawatek kaulan Ulun, magedija 
uli sig iane apanga eda kita kanti milu ngae 
dosa buka dosan iane, tur apanga kita eda 
kanti milu kena pasisipne. 

3 Sawireh dosa-dosanne suba madugdug kanti 
neked ka langite, tur Ida Sang Hyang Widi 
Wasa singja lali teken kacorahannyane. 

6 Jani walesja teken ia patuhang buka 
pagaennyane marep teken kita, baang 
ia tikel ping pindo manut teken 
pagaennyane. Isinin gelase aji inum- 
inuman ane tikel ping pindo buketne, 
imbangang teken inum-inumane ane 
sediaanga buat kita. 

7 Jani sakitin ia aji panyangsara muah 
kaduhkitan; asah amun kaliangan muah 
idup masuka-sukan ane suba puponina. 
Sawireh ia mapineh kene: Jani idewek 
madeg raja putri, idewek tusingja balu, 
buina idewek tusing taen kaduhkitan.” 

8 Ento krana ia bakal nemu sengkala sajeroning 
awai, nah ento grubug, kaduhkitan muah 
sayah ane gede. la lakar katunjel, sawireh 
Ida Sang Hyang Widi Wasa ane nepasin ia 
ento maraga maha kuasa.” 

9 Pararatune ring jagate sane mamitra miwah 

masuka-sukan sarengipun, pacang pada 
matetangisan miwah pada masesambatan 

rikalane pada nyingak andus gumine sane 
muunang punika. 10 Pararatune punika pacang 
nonton saking doh kabatek antuk ajerih ring 
sangsaranipune tur mabaos sapuniki: “Aduh, 
sengkala gede ragane ih kota ane gede, kota 
Babel ane kukuh. Pasisip Ida Sang Hyang Widi 
Wasa buat ragane suba kalaksanayang sajeroning 
ajam!” 

11 Parasudagare ring jagate sami pada ngeling 
tur pada sedih mangenang ipun, santukan 
tan wenten anak sane jaga numbas barang- 
barangipune. 12 Inggih punika barang-barang mas 
wiadin perak, sesocan miwah mutiara, wastra 
lenen sane alus miwah wastra tangi, sutra miwah 
wastra sane mawarna barak, barang-barang sane 
malakar antuk taru sane becik mawarni-warni, 
saluiring barang sane malakar antuk danta 
miwah antuk taru mael-mael, sane malakar antuk 
temaga, antuk besi miwah antuk batu marmer, 
13 babakan kayu manis miwah anget-angetan, 
wewangen, mur miwah menyan; anggur, minyak, 
tepung miwah gandum; lembu miwah biri-biri; 
kuda miwah kreta; roang tatadan miwah jiwan 
manusa. 14 Parasudagare punika mabaos ring 
ipun sapuniki: “Sawatek barang-barang ane 
melah ane demenin ragane suba ilang, tur 
sawatek kasugihan muah kajegegan ragane masih 
suba ilang, tur tusing bakal buin tepukin ragane!” 

15 Parasudagare sane sampun sugih uli krana 
madolan ring kotane punika, pacang majujuk 
saking doh, santukan ajerih ring sangsaranipune. 
Ipun pacang ngeling masesambatan !? sapuniki 
baosne: “Aduh sengkala pesan ragane ih kota 
gede, kota ane nganggo kamben alus, kamben 
tangi muah barak, ane mapayas aji mas-masan, 
sesocan lan mutiara! 17 Sawireh sajeroning ajam 
kasugihan ane amonto suba sirna!” 

Tur sawatek juragan kapale miwah 
panumpangnyane, napi malih paraburuhe ring 
kapale miwah sawatek anake sane geginannyane 
ngrereh pangupa jiwa ring segarane, sami pada 
majujuk saking doh, 18 rikala ngeton andus 
genine sane muunang kotane punika, sami pada 
pagelur mabaos sapuniki: “Tusing taen ada 
kota ane buka kene gedenne!” 19 Anake punika 
sami pada mebehang abu ring sirahne tur pada 
jerit-jerit ngeling sambilang ipun masesambatan 
sapuniki: “Aduh, sengkala! Sengkala kotane ane 
gede ento, kota ane ngranayang sawatek anake 
ane ngelah kapal di pasihe makejang suba dadi 
sugih uli krana kasugihannyane. Tur sajeroning 
ajam ia jani kasirnayang!” 

20 Malantaran uugnyane punika, masuka renaja 
inggih paradaging suargane! Pada masuka renaja 
parakaulan Ida Sang Hyang Widi Wasa miwah 
parautusan miwah paranabine! Santukan Ida 

Sang Hyang Widi Wasa sampun nyisipang ipun uli 
krana pakardinipune marep ring ragane. 

21 Raris wenten malaekat sane siteng adiri. 
Malaekate punika raris ngosong batu, ageng 
batune sawatara kadi batu pangilesane, raris 
entung ipun ka segarane, tur kadulurin antuk 
baos sapuniki: “Patuh buka batune ento, 
keto masih kota Babele ane gede ento lakar 
kasabatang tuun sangetanga pesan, kanti tusing 
taen buin katepukin. 22 Buina munyin rebabe lan 
munyin juru kidunge, aketo masih munyin sulinge 
muah munyin trompete tusing bakal madingehan 
buin di tengah kotane ento. Aketo masih tusing 
ada buin anak ane magarapan ditu. Tur munyin 
batu pangilesane masih tusing madingehan 
buin di kotane ento. 2 Tusing taen buin lakar 
ada cayan lampu ditu tur munyin panganten 
luh wiadin muani masih tusing madingehan di 
kotane ento. Sawireh sudagar ibane kuasa pesan 
di gumine makejang, tur malantaran kasaktian 
ibane, iba ngranayang parabangsane makejang 
pada paling.” 

24 Kota Babele punika sampun kasisipang uli 
krana rah paranabi miwah rah parakaulan Ida 
Sang Hyang Widi Wasa sane kapanggih ring 
kotane iriki; inggih punika rah sakancan anake 
sane sampun kapademang ring jagate puniki. 

19 1 Sasampune punika wenten piragi tiang 
suara banter, sakadi suaran anak sareng 
akeh ring suargan, sapuniki baosne: “Pujija Ida 
Sang Hyang Widi Wasa! Karahayuan, kaluuran 
muah kakuasan ada sig Widin iragane, 2 sawireh 
tetepasan Idane saja patut muah adil. Ida suba 
nyisipang sundele ane agung ento ane ngusakang 
gumine aji cabulne. Ida suba nyisipang ia, sawireh 
ia suba ngamatiang parekan-parekan Idane.” 

3 Malih apisan piragi tiang anake punika mabaos: 
“Pujija Ida Sang Hyang Widi Wasal Andus kotane 
ane gede ane suba katunjel ento malepuk tan 
papegatan kantos salawas-lawasne!” “Irika 
parapanglingsire sane patlikur punika sasarengan 
ring satone patpat punika sumungkem tur 
nyumbah Ida Sang Hyang Widi Wasa sane 
malinggih ring singasanane, saha kadulurin atur: 
“Amin, pujija Ida Sang Hyang Widi Wasa!” 


Indik karya pabuncingan Panak Biri-birine 


3 Saking singasanane punika raris wenten suara 
sapuniki: “Pujija Widin iragane, ih sawatek 
parakaulan Idane muah sawatek anake ane 
nyungsung Ida, cerik kelih, tua bajang!” € Raris 
piragi tiang wenten suara sakadi suaran jadma 
akeh, sakadi kuugan blabar wiadin sakadi 
kerugan krebek sane ageng sapuniki: “Pujija 
Ida Sang Hyang Widi Wasa. Sawireh Ida Sang 

Panembahan, Widin iragane Ane Maha Kuasa, 
suba jumeneng Nata! 7 Jalanja pada masuka 
rena masuryak-suryak! Pujija kagungan Idane! 
Sawireh rahina pabuncingan Panak Biri-birine 
suba teka, tur pangantene istri suba tragia. 

8 Pangantene istri ento suba kabusanain wastra 
alus, putih tur makilap!” (Wastra alusne ento, 
pinaka laksana ane patut uli parakaulan Ida Sang 
Hyang Widi Wasa.) 

9 Malaekate punika raris ngandika ring tiang 
sapuniki: “Suratangja kene: “Bagia anake 
ane kaundang ka karya pabuncingan Panak 
Biri-birine. ” Malih malaekate punika ngandika: 
“Ene sabdan Ida Sang Hyang Widi Wasa ane 
sujati.” 

10 Irika tiang sumungkem nyumbah ring ajeng 
cokor malaekate punika. Nanging sang malaekat 
punika mabaos ring tiang sapuniki: “Edaja keto! 
Sawireh manira masih parekan, patuh teken 
kita muah patuh teken nyama-nyamaan kitane 
ane ngagem kasujatian ane kasinahang baan 
Ida Hyang Yesus. Sumbahja Ida Sang Hyang 
Widi Wasa. Sawireh kasujatian ane kasinahang 
baan Ida Hyang Yesus, ento masih ane ngwisikin 
paranabine!” 

Anak sane nunggang kuda putih 


11 Tumuli tiang ngeton suarga menga, tur 
wenten kuda seta. Sane nglinggihin kuda 
seta punika mapesengan: “Sang Satia Tuu tur 
Sujati”. Ida setata adil sajeroning nibakang 
tetepasan miwah nglaksanayang paperangan. 
12 Panyingakan Idane tan bina kadi genine 
endih tur ring prabun Idane madaging 
makudang-kudang gegelungan. Ida madue parab 
sane matulis ring ragan Idane, inggih punika 
satunggiling parab, sane tan wenten anak sane 
uning, sajawining Ida ngraga. 13 Ida mabusana 
jubah, sane bek madaging rah. 14 Tur sawatek 
wadua balane punika sami pada nglinggihin kuda 
seta tur mapangangge sarwa petak malakar 
antuk kasa. 1? Saking cangkem Idane metu 
pedang mangan pisan sane kanggen ngaonang 
sawatek parabangsane. Tur Ida pacang mrentah 
bangsa-bangsane punika antuk tungked besi. 
Samaliha Ida pacang meres anggur ring genah 
pameresan anggure, inggih punika bebendun Ida 
Sang Hyang Widi Wasa Sane Maha Kuasa. 18 Ring 
jubah Idane miwah ring cokor Idane, madaging 
tulisan parab, inggih punika: “Ratuning sawatek 
pararatu, miwah Agunging paraagunge”. 

17 Raris tiang manggihin malaekat adiri nyeleg 
ring suryane. Malaekate punika ngaukin sawatek 

paksine ring ambarane antuk suara sane 

jangih sapuniki: “Maija pada mapunduh dini 
bareng-bareng mapesta, nunas bujanan Ida 
Sang Hyang Widi Wasa, ane gede! 18 Maija pada 
ngamah isin pararatune muah isin sawatek 
parasenapatine muah isin sawatek prajurite 
muah isin sawatek jarane muah sawatek isin 
anake ane negakin jarane ento muah isin jlemane 
makejang, cerik kelih, tua bajang, anak ane 
merdeka wiadin roang tatadan!” 

19 Raris tiang manggihin satone punika sareng 
ring pararatune ring jagate, kairing antuk 
paraprajuritnyane sampun pada mapunduh, 
yatna jaga maperang nglawan Anake sane 
nglinggihin kuda punika miwah prajurit Idane. 
20 Irika satone punika keni kejuk, asapunika taler 
nabine sane palsu punika, pangiring satone 
punika, sane sampun ngwentenang praciri-praciri 
ring arepannyane, (malantaran praciri-pracirine 
punika ipun sampun ngranayang pepineh anake 
sane sampun nampi pinget saking satone 
punika miwah sampun nyumbah arcannyane 
sami pada paling). Sato miwah nabine punika 
makakalih kasabatang idup-idup ka segara 
genine sane endih murub madaging welirang. 

21 Wadua balanipune sami kapademang antuk 
pedang, sane medal saking cangkem Anake sane 

nglinggihin kuda punika; tur pada paksi-paksine 
betek neda bangkenipune. 


Indik kaprabon siu taun 


20 1 Raris tiang ngantenang malaekat 
adiri tedun saking suarga makta sereg 


bangbange sane dalem miwah ante agulung. 

2 Malaekate punika raris ngejuk naga, ulane sane 
tua, inggih punika, Iblis wiadin Ratun Setane tur 
kategul siu taun suenipun. ? Setane punika raris 
kasabatang ka bangbange sane dalem tumuli 
kakancing tur kasegel tekepnyane, mangda | 
Setan nenten mrasidayang malingang pepineh 
bangsa-bangsane, sadurung jangkep siu taun 
punika. Sasampune langkung siu taun punika, 
ipun raris malih kaelebang wantah ajebos. 

4 Irika tiang manggihin singasana-singasana 
miwah watek anake sane malinggih irika. 
Watek anake punika kicen kuasa buat nibakang 
tetepasan. Taler kantenang tiang jiwa-jiwan 
anake sane kapunggal sirahne uli krana ipun 
nglumbrahang kasujatian sane kasinahang 
antuk Ida Hyang Yesus miwah sabdan Ida Sang 
Hyang Widi Wasa. Anake punika sampun tan 
nyak nyumbah satone miwah arcan satone 
punika tur sane gidat miwah tangannyane tan 
madaging pinget satone punika. Anake punika 
urip malih tur mrentah dados ratu sareng-sareng 

ring Ida Hyang Yesus Kristus siu taun suenipun. 

> (Nanging anake sane sampun padem tiosan tan 
katangiang sadurung puput siu taune punika.) 
Puniki indik anake padem kauripang sane kaping 
pisan. ê Bagia tur kamertanin pisan anake sane 
sareng-sareng kauripang rikala anake padem 
kauripang sane kapisan puniki. Santukan sang 
pati sampun tan malih mrentah ipun kantos ipun 
tan pacang padem rikala rauh pademe sane 
kaping kalih. Ipun jaga dados parapinandita ring 
ayun Ida Sang Hyang Widi Wasa miwah ring 
ayun Ida Sang Kristus, tur ipun jaga mrentah 
sareng-sareng ring Ida siu taun suenipun. 


| Setan kakaonang 


7 Tur sasampune puput masa siu taune 
punika, Ratun Setane jaga kalebang malih 
saking pangkengnyane. 3 Ipun pacang ngrereh 
sawatek bangsane ring jagate, pacang sliwegang 
ipun pepinehnyane, inggih punika Gog miwah 
Magog. Setane punika pacang ngumpulang 
parabangsane punika buat maperang, tur 
cacakanipune tan bina sakadi biase ring pasisi 
akehipun. ? Ipun sumebar ngebekin jagate, 
raris ngiter genah pamuspan parakaulan Ida 
Sang Hyang Widi Wasa miwah kota sane asihin 
Ida punika. Nanging saking ambarane raris 
wenten geni ngeseng anake punika makasami. 


WAHYU 20.10-15 5185 


10 Raris Ratun Setane sane ngapus anake punika, 
kasabatang ka segara genine sane bek madaging 
welirang, inggih punika ring genah sato miwah 
nabi palsune, tur ipun kasangsarain irika rahina 
wengi salami-laminnya. 


Indik tetepasan sane ka pamuput 


11 Tumuli tiang manggihin singasana sane 
ageng mawarna petak miwah Ida sane malinggih 
irika. Langit miwah jagate jeg sirna saking ajeng 
Idane tur tan kapanggih malih. 12 Tur tiang 
manggihin anake sane sampun padem, agung alit 
pada nangkil ring ajeng singasana punika. Raris 
cakepane sami kagagah. Taler wenten cakepan 
sane tiosan kagagah, inggih punika cakepan 
sane mamuat wastan anake sane molih urip. 
Irika anake sane sampun padem pada katepasin 
manut ring pakardinnyane suang-suang, manut 
sakadi sane sampun kasuratang ring cakepane 
puniki. 13 Segarane raris ngaturang sawatek 
anake sane padem ring segara. Sang pati miwah 
pati lokane taler ngaturang sakancan anake sane 
raksa ipun. Makasami jadmane punika katepasin 
manut pakardinnyane suang-suang. 14 Irika sang 
pati miwah pati lokane kasabatang ka segara 
genine. (Segara geni punika, inggih punika padem 
sane kaping kalih.) 1? Tur sawatek jadmane sane 
wastannyane tan munggah ring cakepan sane 

mamuat wastan anake sane molih urip, ipun 
kasabatang ka segara genine punika. 


Indik langit miwah jagat sane anyar 


1 Raris tiang manggihin langit miwah jagat 

2 1 sane anyar. Langit miwah jagate sane 
pangawit punika sampun sirna, tur segarane 
taler sirna. ? Raris panggihin tiang kotane sane 
suci punika, inggih punika Yerusalem sane anyar, 
tumurun saking suarga, saking Ida Sang Hyang 
Widi Wasa, mapayas luir kadi panganten istri 
sane meseh buat matemu ring rabinnyane. 
3 Tumuli piragi tiang suara sane jangih saking 
singasanane punika sapuniki: “Jani purin Ida 
Sang Hyang Widi Wasa suba ada di pantaran 
manusane. Ida ledang nyarengin imanusa, 
tur ia dadi kaulan Idane. Ida Sang Hyang Widi 
Wasa ngraga lakar nyarengin ia, tur Ida dadi 
Widinnyane. “Ida lakar ngusap sakancan yeh 
paningalannyane. Sang pati suba tusingja enu. 
Tusing enu ada kaduhkitan, eling wiadin sakit. 
Sawatek paundukan ane lawas suba sirna.” 

> Raris Ida sane malinggih ring singasanane 
punika tumuli mawecana: “Ane jani Ulun 
ngadakang sakancan ane ada, dadi anyar.” Ida 
malih nglanturang mawecana: “Suratangja ene, 
sawireh sabdane ene sujati tur patut kagugu.” 
6 Wecanan Idane ring tiang: “Makejang suba 

kasidan. Ulun ene maraga Alpa muah Omega, 
ane maraga Pangawit muah ane dadi Panyuud. 
Anake ane bedak bakal baang Ulun nginem yeh 
sakama-kama uli empul yehe ane ngidupang. 

7 Nyenja ane menang, ia bakal muponin unduke 
ene makejang. Ulun bakal dadi Widinnyane muah 
ia dadi putran Ulune. 8 Nanging anake ane getap, 
anake ane tuara pracaya, anake ane demen 
ngapus, anake ane demen ngamatiang, anake 
ane demen macecabulan, anake ane demen 
ngiwa, ane nyumbah arca-arca muah sawatek 
anake ane demen mobab, anake ento makejang 
bakal nampi dumannyane di pasih api muah 
welirange ane tan mari endih murub, nah ento 
mati ane kaping pindo.” 


Indik kota Yerusalem sane anyar 


3 Raris wenten malaekat adiri saking pantaran 
malaekate sane pepitu, sane ngamel bokore sane 
pepitu, sane madaging pitung panyengkala sane 
pamuput, ngrauhin tiang tur ngandika sapuniki: 
“Maija, manira lakar matujuhang teken kita 
pangantene istri, pepacangan Panak Biri-birine.” 
10 Raris tiang karangsukin olih Roh Ida Sang 
Hyang Widi Wasa, tumuli sang malaekat makta 
tiang ka duur gununge sane tegeh pisan. Sang 
malaekat matujuhang ring tiang kota Yerusalem, 
inggih punika kotane sane suci punika, tumurun 

saking suarga, saking Ida Sang Hyang Widi 
Wasa. 1! Kotane punika galang dumilah antuk 
kaluihan Ida Sang Hyang Widi Wasa. Kotane 
punika masunaran sakadi sesocan sane becik 
pisan, sakadi sesocan yaspis, ening sakadi kaca. 
12 Tembok kotane punika ageng tur tegeh. Kori 
agungnyane wenten roras, tur wenten malaekat 
roras sane ngebag kori agunge punika. Ring 
korine punika wenten matulis wastan bangsa 
Israel sane roras suku punika. 12 Sabilang samping 
madaging kori agung tetiga, inggih punika sisi 
sane bedangin madaging kori agung tetiga, sane 
bedelod madaging tetiga, sane baler madaging 
tetiga miwah sane bedauh madaging tetiga. 
14 Temboke punika kadasarin antuk batu ageng 
roras tur makaroras madaging tulisan wastan 
parautusan Panak Biri-birine sane roras punika. 
15 Malaekate sane mabaos ring tiang punika 
makta gegulak mas, buat nyikut kotane punika, 
kori agung miwah temboknyane. 1? Kotane 
punika wangunnyane mrepat, panjang lan 
linggahnyane pateh. Malaekate punika raris 
nyikut kotane punika antuk sikut danene 
punika, keniang dane kalih tali samas kilometer 
panjangnyane. Panjang miwah linggah lan 
tegeh kota punika pateh. 17 Malaekate punika 
taler nyikut tembok kota punika, kenianga 
nem dasa meter, manut ukuran sane sampun 


WAHYU 21.18-24 5189 


kanggen antuk malaekate punika. 18 Temboke 
punika malakar antuk sesocan yaspis tur kotane 
kawangun antuk mas tulen, waluya kadi kaca 
ening. 19 Dasar tembok kotane punika kapayasin 
antuk sesocan mawarni-warni. Dasar sane kaping 
pisan antuk sesocan yaspis, sane kaping kalih 
antuk batu nilam, sane kaping tiga antuk batu 
mirah, sane kaping pat antuk batu sambrud, 

20 sane kaping lima antuk batu unam, sane 
kaping nem antuk batu sardis, sane kaping pitu 
antuk batu ratna cempaka, sane kaping kutus 
antuk batu beril, sane kaping sia antuk batu 
krisolit, sane kaping dasa antuk batu krisopras, 
sane kaping solas antuk batu lasuardi miwah 
sane kaping roras punika kakardi antuk mutiara. 
21 Sabilang kori kakardi antuk mutiara asiki. Tur 
margi-margine ring kotane punika kakardi antuk 
mas murni waluya kadi kaca ening. 

22 Ring kotane punika tan wenten Perhyangan 
Agung panggihin tiang, santukan Ida Sang Hyang 
Widi Wasa, Sang Panembahan Sane Maha Kuasa 
miwah Panak Biri-birine punika sane dados 
Perhyangan Agung kotane punika. 23 Kotane 
punika tan malih muatang sinar surya wiadin 
sinar bulan, santukan kaluihan Ida Sang Hyang 
Widi Wasa sane nyunarin tur Panak Biri-birine 
punika sane dados suluh kotane. 2 Parabangsane 
ring jagate pacang mamargi ring sor sinar cayan 

kotane miwah pararatune ring jagate pada makta 
kasugihannyane ka kota punika. ?? Kori agung 
kotane tetep pacang mampakan sapanjang 
rahina, tan pacang naen maubetan, santukan 
irika tan wenten wengi. 28 Sakancan kagungan 
miwah kasugihan parabangsane pacang kabakta 
ka kotane punika. 2? Nanging sawatek sane 
cemer miwah anak sane malaksana tan patut 
wiadin mobab, tan pacang kalugra ngranjing ring 
kotane punika. Wantah anake sane wastannyane 
sampun matulis ring cakepan druen Panak 
Biri-birine inggih punika cakepan sane mamuat 
wastan anak sane molih urip kewanten, sane 
kalugra ngranjing ka kotane punika. 

1 Malaekate punika taler matujuhin 
22 tiang tukad toya sane ngawinang urip, 
sane toyannyane ening sakadi kaca, sane 
membah saking singasanan Ida Sang Hyang 
Widi Wasa miwah saking singasanan Panak 
Biri-birine punika, ? tur membah nuluh basa 
tengah margin kotane punika. Sabilang sisin 
tukade punika, wenten wit kauripan sane mawoh 
ping roras ataun, ngabulan apisan. Daun-daun 
wit kauripane punika kanggen ngwarasang 
parabangsane. 3 Ring kotane punika tan wenten 
malih sane keni temah Ida Sang Hyang Widi 
Wasa. 

Singasanan Ida Sang Hyang Widi Wasa miwah 
singasanan Panak Biri-birine pacang wenten 
ring kota punika tur parakaulan Idane pacang 
astiti bakti ring Ida. * Parakaulan Idane pacang 
pada ngatonang wedanan Idane tur parab Idane 
pacang katulis ring gidatipune sami. 2 Irika tan 
pacang malih wenten wengi, tur parakaulan 
Ida Sang Hyang Widi Wasa tan malih muatang 
cayan lampu wiadin galanging surya, santukan 
Ida Sang Hyang Widi Wasa, Sang Panembahan 
sane pacang dados galangipune, tur ipun pacang 
mrentah dados ratu kantos salami-laminnya. 


Indik rauh Ida Hyang Yesus 


6 Raris malaekate punika ngandika ring tiang 
sapuniki: “Sabdane ene saja tur patut kagugu. Tur 
Ida Sang Panembahan, Ida Sang Hyang Widi Wasa 
ane maicayang Roh Idane teken paranabine, 
ngutus malaekat Idane buat ngedengang teken 
parakaulan Idane, unduk ane bakal enggal teka.” 

7 Ida Hyang Yesus ngandika: “Sujatinne Ulun 
bakal enggal teka! Bagia anake ane nuutang 
sabda ane kawarah-warahang di cakepane ene 

8 Tiang puniki Yohanes, sane sampun miragi 
miwah ngatonang indike punika makasami. 
Tur sasampune tiang miragi tur ngeton punika 
makasami, tiang raris sumungkem nyumbah 
ring malaekate sane sampun ngedengang indike 


|” 

punika ring tiang. ? Nanging malaekate punika 
ngandika ring tiang sapuniki: “Edaja keto teken 
manira! Sawireh manira masih dadi parekan, 
patuh buka kita muah timpal-timpal kitane 
muah paranabine muah buka sakancan anake 
ane nuutang sawatek sabdane di cakepane ene. 
Sumbahja Ida Sang Hyang Widi Wasa!” 10 Malih 
malaekate punika ngandika ring tiang: “Edaja 
pingitanga pawarah-warahe ane di cakepane 
ene, sawireh wanengne suba paek. 1! Nyenja 
demen ngae jele apanga terus ia magae jele: 
nyenja demen ngae cemer depang ia terus 
cemer, tur nyenja ane sadu depang ia terus 
malaksana patut, nyenja suba suci depang ia 
miara kasucian dewekne!” 

12 ida Hyang Yesus ngandika: “Padingehangja! 
Sasajaane Ulun bakal enggal teka! Ulun bakal 
ngaba hadiah buat sakancan anake, manut 
pagaennyane suang-suang. 18 Ulun ene Alpa lan 
Omega, Ane Pangawit muah Ane Panyuud, Ane 
Paling Malu muah Ane Paling Duri.” 

14 Bagia anake sane ngumbah jubahnyane 
kantos kedas. Anake punika pacang kalugrain 
wewenang naar woh uripe punika tur ngranjing 
ring kotane punika ngambah ring kori agunge. 
15 Nanging sawatek anake sane demen ngapus 
miwah sane ngiwa, sundel-sundele, anake 
sane demen ngamademang jadma, anake sane 

nyumbah arca-arca miwah sawatek anake sane 
demen mabaos miwah malaksana mobab, anake 
punika wenten ring jabaan kori agung kotane 
punika. 

16 “Ulun ene Yesus, suba ngutus malaekat Ulune 
buat nuturang sapariunduke ene makejang 
teken kita, buat sakancan pasamuane. Ulun 
sentanan Sang Prabu Daud, Ulun bintang siang 
ane masunaran galang.” 

17 Irika Sang Roh miwah pangantene istri punika 
ngandika: “Maija!” Sakancan anake sane miragi 
pangandikane punika mangda taler mabaos: 
“Maija!” Sapasiraja sane marasa kasatan, mrikija; 
sapasiraja sane mapakayunan, tampija paica toya 
sane ngawinang urip punika. 


Pamuput 


18 Tiang puniki Yohanes, saking sujati sarat 
ngaturang pakeling ring sawatek anake sane 
kayun mirengang pawarah-warahe sane 
munggah ring cakepane puniki: “Yen wenten 
anak sane ngimbuhin sabdane puniki, Ida Sang 
Hyang Widi Wasa pacang ngimbuhin pasisipipune 
antuk sengkala-sengkalane sane munggah ring 
cakepane puniki. 2 Maliha yen wenten anak sane 
ngirangin pawarah-warahe sane munggah ring 
cakepane puniki, Ida Sang Hyang Widi Wasa taler 
pacang ngambil bagianipune saking woh wit taru 

sane ngawinang urip miwah saking kotane suci, 
sakadi sane sampun kunggahang ring cakepane 
puniki.” 

20 ida sane sampun mapaica katerangan 
ngeniang paindikane puniki makasami, masabda: 
“Tuah saja buka keto! Ulun bakal enggal teka!” 
Amin. 

Durusangja rauh duh Hyang Yesus Panembahan 
titiang! 

21 Sih pasuecan Ida Hyang Yesus, nunggilja ring 
semeton sareng sami! Amin. 


Cakepan Suci 


Alkitab Bali 
(Bahasa Sehari-hari) 

